<?xml version="1.0" encoding="utf-8"?><verseFile>
<v b="GEN" c="1" v="1">Bab-Dummadi, gebe-negasailaunni, nibneg, napneg obinnisad. </v>
<v b="GEN" c="1" v="2">Deunni, napneg gwen nabir-daklesulid, neg olloo-dakleged, unnila dii-wilasailad-birgi negsichidbi naid. Bab-Dummad-Burbadi dii-birgi aibannaid. </v>
<v b="GEN" c="1" v="3">Geb degine, Bab-Dummad sogded: “Neg-meegwad nagu.” Agi, neg-meegwad nagunonikid. </v>
<v b="GEN" c="1" v="4">Geb Bab-Dummad dakded, neg-meegwad, ibnuedi. Agi, Bab-Dummad neg-meegwad, negsichid-ebo bachikii imaknonikid. </v>
<v b="GEN" c="1" v="5">Bab-Dummad neg-meegwad ibginedye onug-imaksad. Negsichiddi mutikidye onug-imaksad. Weyob neg osedosad, geb neg oibosbalid. Deyob, ibagwenadgi neg gusad. </v>
<v b="GEN" c="1" v="6">Geb degine, Bab-Dummad sogdebalid: “Neg-ollor-dummad nagu, adi, diimar bachikii naguegar.” </v>
<v b="GEN" c="1" v="7">Deyobi, Bab-Dummad neg-olloled-dummad nasiksad. Neg-ollor-dummad-birgi dii nagunonikid, degi, neg-ollor-dummad-urba dii nagunonibalid. Deyob gunonikid. </v>
<v b="GEN" c="1" v="8">Bab-Dummad a-neg-olloled-dummad mogir-aradye onugsasad. Weyob neg osedosad, geb neg oibosbalid. Deyob, ibabogwadgi neg gusad. </v>
<v b="GEN" c="1" v="9">Geb degine, Bab-Dummad sogdebalid: “Dii-mogir-arad-urba-naid bachiki nagu, adi, neg-dinnagwad naguegar.” Deyob gunonikid. </v>
<v b="GEN" c="1" v="10">Bab-Dummad, neg-dinnagwad, napaye onugsasad. Geb diidina, demarye onugsanonikid. Geb Bab-Dummad dakded, we-ibmar bela nueganbi. </v>
<v b="GEN" c="1" v="11">Agi, Bab-Dummad sogdebalid: “Bela ibmar-durbamar napagi nagu: Gaganmar-gwag-nikad ambikumar, degine, akar-akar sapi-sunna-sanmakmalad, e-sangi gwag-nika gusun. Ibmar-durbamar akar-akar bela na egad-egad-balibimaladba ambikumarsun.” Deyob gunonikid. </v>
<v b="GEN" c="1" v="12">Geb napagi ibmar-durbamar nagunonikid: Gaganmar-gwag-nikamalad bela na akar-akar egad-egad-balibimaladba, degi, sapimar-e-sangi-gwag-nikumalad bela akar-akar na egad-egad-balibimaladba ambikunonimalad. Bab-Dummad dakdebalid, we-ibmar bela nueganbi. </v>
<v b="GEN" c="1" v="13">Weyob neg osedosad, geb neg oibosbalid. Deyob, ibapaagwadgi neg gusad. </v>
<v b="GEN" c="1" v="14">Geb degi, Bab-Dummad sogdebalid: “Nibneggi gwallumar nagu, adi, neg-mutikid, neg-ibgined-ebo bachikii guegar. Adi, ibagan-nagumaid, yolamar-nagumaid, birgamar-nagumaid magar daklegegar. </v>
<v b="GEN" c="1" v="15">Degi, gwallumar-niba-naid napneg-mee saegar.” Deyob gunonikid. </v>
<v b="GEN" c="1" v="16">Bab-Dummad gwallu-dummagan gwabo obinyenonikid: Gwallu-dummad, neg-ibginedgi negdaknai guegar. Gwallu-senigwaddi, neg-mutik negdaknai guegar. Degine, niisgwamar obinnisbalid. </v>
<v b="GEN" c="1" v="17">Bab-Dummad napneg-mee-imakega, gwallumar, niisgwamar, nibneggi nasiksad. </v>
<v b="GEN" c="1" v="18">Adi, neg-ibginedgi negdaknai guegar, degi, neg-mutikidgi negdaknai gubaligar. Adina, neg-meegwad, negsichid-ebo bachikii imakegar. Bab-Dummad dakded, we-ibmar bela nueganbi. </v>
<v b="GEN" c="1" v="19">Weyob neg osedosad, geb neg oibosbalid. Deyob, ibabakegwadgi neg gusad. </v>
<v b="GEN" c="1" v="20">Geb degi, Bab-Dummad sogdebalid: “Diigi ibmar-dulamar bela akar-akar ambikumar, degine, nuumar ambikumar, we-napneggi nabir niba gukudii gumalagar.” </v>
<v b="GEN" c="1" v="21">Bab-Dummad demargi ibdula-dummagan obinnisad, degine, diigi belagwapa ibmar-dulamar obinnisbalid. Bela na egad-egad-balibimaladba obinnisad. Degine, Bab-Dummad bela nuumar na egad-egad-balibimalad obinnisbalid. Bab-Dummad dakded, we-ibmar bela nueganbi. </v>
<v b="GEN" c="1" v="22">Bab-Dummad a-ibmar-durgangi ise-nued-binsaedgi amarga sogded: “Bemar dula-mergumai gumarsun. Demargi bukidar-dula-mergumai gumarsun. Degine, nuumar, bemar we-napneggi bukidar-dula-mergumai gumarmosun.” </v>
<v b="GEN" c="1" v="23">Weyob neg osedosad, geb neg oibosbalid. Deyob, ibataledgi neg gusad. </v>
<v b="GEN" c="1" v="24">Geb degi, Bab-Dummad sogdebalid: “Napagi bela ibmar-durgan na egad-egad-balibimaladba ambikumar: Ibmar-durgan-sunna-akwilemalad, ibmar-durgan-napagi-garmakdimalad, ibmar-durgan-sapurbarmalad, bela na egad-egad-balibimaladba ambikumar.” Deyob gunonikid. </v>
<v b="GEN" c="1" v="25">Bab-Dummad bela ibmar-durgan-sapurbarmalad na egad-egad-balibimaladba obinnisad. Ibmar-durgan-sunna-akwilemalad bela na egad-egad-balibimaladba obinnisbalid. Degine, ibmar-durgan-napagi-garmakdimalad bela na egad-egad-balibimaladba obinnisbalid. Bab-Dummad dakded, we-ibmar bela nueganbi. </v>
<v b="GEN" c="1" v="26">Geb degi, Bab-Dummad sogdebalid: “Emisgindi, anmar, dule-obinyesun, anmar-sunnague anmar imakoed. Dulede, we-ibmar-durganmargi gangued-nika guoed: Uamargi, nuumargi, ibmar-durgan-sunna-akwilemaladgi, ibmar-durgan-sapurbarmaladgi, ibmar-durgan-napagi-garmakdimaladgi, bela we-ibmarmargi we-napneggi gangued-nika guoed.” </v>
<v b="GEN" c="1" v="27">Bab-Dummad dule-obinyenonikid, na e-sunnague obinyenonikid. Bab-Dummad e-sunnague na imaksad. Machered, ome-ebo obinnisad. </v>
<v b="GEN" c="1" v="28">Bab-Dummad we-dulemargi ise-nued-binsasadba, ega sogded: “Bemar mimmigan-bukidar nikumar. We-napneggi dula-bukidar urbemar, degi, bela we-napneg-ugakaase ambikumar. Bemar we-napneggi be gangued-nikadba bela we-ibdurganmargi be obindii gumarsun: Uamargi, nuumargi, degi, ibmar-durgan-napagi-garmakdimaladgi.” </v>
<v b="GEN" c="1" v="29">Geb degi, Bab-Dummad dulega sogdebalid: “We-napneggi bela gagan-nabir-gwag-nikumalad, degi, bela sapimar-e-sangi-gwag-nikumalad, an bemarga uked. A-ibmar-durba bela bemar-masga guoed.” </v>
<v b="GEN" c="1" v="30">Bab-Dummad we-napneggi bela we-ibmar-durganga sogdebalid: “Bela ibdula-unimaladga, bela nuumarga, bela ibdurgan-napagi-garmakdimaladga, bela gagan-ara-aramalad e-masga-guega an ega uked.” Deyob gunonikid. </v>
<v b="GEN" c="1" v="31">Geb degine, Bab-Dummad dakded, bela ibmar-na-obinnisadi, bela-bela nueganbi. Weyob neg osedosad, geb neg oibosbalid. Deyob, ibanergwadgi (6) neg gusad. </v>
<v b="GEN" c="2" v="1">Deyobi, nibneg obinnilesad, napneg obinnilesad, amargi ibmar-akar-akar obinnilesad, bela deyob ambikunonikid. </v>
<v b="GEN" c="2" v="2">Ibanergwadgi (6) Bab-Dummad bato bela ibmar-obinnissoggu, ibagugled-nagunonigu (7), Bab-Dummad obunnosad, bar arbassulid. </v>
<v b="GEN" c="2" v="3">Geb degine, Bab-Dummad ibagugledgi (7) ise-nued binsasad. Bela ibmar-obinnisad-bergusgu, obunnosad. A-ulale, a-iba, iba-islidikidye onugsasad. </v>
<v b="GEN" c="2" v="4">Deyob napneg obinnilesad, degi, nibneg obinnilesad. 1b. Dule abirgunagwar Edénʼgi gwisgunonikid (2:4-25) Bab-Dummad-Jehová, we-napneg, degi, nibneg obinnisgua, </v>
<v b="GEN" c="2" v="5">amba sapimar napneggi sated, amba yoo gaganmar-aragana ainidabalid. Ar ade, Bab-Jehová amba yoo dii napagi owidaged, degi, dule napagi-arbaega satebalid. </v>
<v b="GEN" c="2" v="6">Unnila napagi dii-bupurmakmaid, bergwapa napa ogegar. </v>
<v b="GEN" c="2" v="7">Geb degine, Bab-Dummad-Jehová napa susgu, a-napagi dule-sobsad. Bab-Jehová dule-sobsagu, dule-asugi buu imaksad. Geb agi, dule burba-nika gunonikid. Agine, dule dula-gunonisunnad. </v>
<v b="GEN" c="2" v="8">Geb degine, Bab-Dummad-Jehová dad-nakwedsik, Edénʼgi nainu-nued nasiksad. Agi, Bab-Dummad-Jehová we-dule-obinnisad ogwisnonikid. </v>
<v b="GEN" c="2" v="9">Agine, Bab-Dummad-Jehová sapimar akar-akar bela yeerdaklemalad ainiega imaksad. A-sapimar-e-san bela yeer-gulle imaksad. Nainu-nued-abargi, sapi-wargwen gwichid. Dule we-sapi-e-san guchale, dula-gudii guoed, gwen burgosulid. Degine, sapi-baid gwichibalid. Dule we-sapi-e-san guchardina, wisguoed, ibu ibnuedi, ibu ib-isganabali. </v>
<v b="GEN" c="2" v="10">Degine, Edénʼgi diwar maid. Agi, e-saila-siid. A-diwar nainu-nued ogmaid. A-diwar ana-sogabake nikad. </v>
<v b="GEN" c="2" v="11">Gebe-ana-gwensakgadi Pisónʼye nugad. A-diwar bela Havila-yalaganba bipirmakmaid. Aginbali, a-yargi or nikad. </v>
<v b="GEN" c="2" v="12">Havila-yargine or-nikadi, or-nuedid. Agi sapi-nued-gichi-nikad-bedelioʼye-nugad nikad. Degi, akwa-nued-óniceʼye-nugad nikabalid. </v>
<v b="GEN" c="2" v="13">Diwar-ana-sogbogwaddi Gihón-diwarye nugad. A-diwar bela Cus-yalaganba bipirmakmaimogad. </v>
<v b="GEN" c="2" v="14">Diwar-ana-sogapaagwaddi Hidekelʼye nugad. A-diwar, Asiria-dad-nakwedsik maid. Diwar-sogabakegwaddi Éufratesʼye nugad. </v>
<v b="GEN" c="2" v="15">Nainu-nued-Edén-akwega, Bab-Dummad-Jehová, dule-ogwisnonikid, agi arbaegar. </v>
<v b="GEN" c="2" v="16">Agine, Bab-Dummad-Jehová dulega igar-uksad: “We-nainu-nuedgi sapimar-bukwad-e-sanmar sunna bela be gunned. </v>
<v b="GEN" c="2" v="17">Unnila sapi-wargwen-e-sandi melle be gunno. We-sapi, ibmar-nued-wisi, ibmar-isgana-wisi dule-saed. A-sapi-e-san be guchale, a-ibagi be burgoed.” </v>
<v b="GEN" c="2" v="18">Geb degine, Bab-Dummad-Jehová sogded: “Dule wargwen-gudiir, akuu dakleged. Degisoggu, dulega e-abirgined an imakoed, adi, e-bendaked-nuedga guegar.” </v>
<v b="GEN" c="2" v="19">Bab-Dummad-Jehová napagi bela ibmar-durgan, bela nuumar obinnisad. Bab-Jehová we-ibdurganmala Adánʼse senonikid. Adi, Adán ega nug amiegar. Dule ibmar-durganga nug-amisad, abali, ibmar-durgan nugnanaed. </v>
<v b="GEN" c="2" v="20">Weyobi dule bela we-ibmar-durgan: Ibmar-durgan-sunna-akwilemaladga, bela nuumarga, bela ibmar-durgan-sapurbarmaladga, nug amisad. Degi-inigwele, Adánʼgardi e-bendaked sate gusad. </v>
<v b="GEN" c="2" v="21">Geb degine, Bab-Dummad-Jehová Adán-ise-nue-gabega imaksad. Adán nue-gabmaigu, Bab-Jehová Adán-e-dikargar-wargwen onosad. Geb Bab-Dummad-Jehová gannar Adán-e-san edisad. </v>
<v b="GEN" c="2" v="22">Bab-Dummad-Jehová we-dikargargi ome-obinnisad. Agi, macheredga ome-senonikid. </v>
<v b="GEN" c="2" v="23">Adán ome-dakdegu, sogded: “Ar wedi an-galado, ar ade, an-gargi obinnilealedid. Wedi an-sanado, ar ade, an-sangi obinnilealedid. Ar Bab-Dummad we-ome macheredgi obinnisad. We nugguodo, Omeye.” </v>
<v b="GEN" c="2" v="24">A-ulale, machered e-babgi bangudoed, e-nangi bangudoed. Geb machered e-ome-ebo garmakdii guoed. Ebogwadi, san-wargwennagwadga gunonikoed. </v>
<v b="GEN" c="2" v="25">Deunni, Adán, Eva-ebogwa, uka-swili garmakdimalad, gwen binged nikasurmalad. </v>
<v b="GEN" c="3" v="1">Bab-Dummad-Jehová we-napneggi bela ibmar-durgan obinnisad. Amar-abargi, naibedi ibmar-durgan-baiganba dule-binsaed-gaedgi bur buledid. Naibe omega sogded: —¿Etto, Bab-Dummad bemarga sogsa: ‘We-nainu-nuedgi sapimar-gwichid-e-san melle bipisaale gunmaloye?’ </v>
<v b="GEN" c="3" v="2">Ome naibe-abin sogded: —Ar igid-sapi-e-san anmar we-nainu-nuedgi gunbimala, sunna bela anmar gunmalad. </v>
<v b="GEN" c="3" v="3">Unnila nainu-nued-abargi sapi-wargwen-gwichid-e-sanbi geg anmar gunned. Bab-Dummad anmarga sogsado: ‘Melle a-sapi-e-sandi be gunmaloye, degine, melle be ebumarbaloye. Ar bemar guchale, bemar burgwemaloye.’ </v>
<v b="GEN" c="3" v="4">Ar naibedi omega sogded: —Suli, degisuli. Bemar gwen burgosuli. </v>
<v b="GEN" c="3" v="5">Ar Bab-Dummad nue-wisid, bemar we-sapi-e-san guchale, ibmar-wisii gudmaloed. Geb agine, bemar Bab-Dummadyob ibmar-wisi gudmaloed, ibi ibnuedi, ibi ib-isganabali. </v>
<v b="GEN" c="3" v="6">Ome sapi-san-dakdegu, dakalid, sapi-san yeerdaklege, nued-gulle-daklege, degine, nue-ibmar-wisi sunna dule-imake daklege. Degisoggu, ome sapi-san-gwachagu, guchad. Geb ome e-suiga uksamogad. E-suide guchamogad. </v>
<v b="GEN" c="3" v="7">Geb agine, na ebobela neg-ittos nadmalad, emarde uka-swili garmakdii. Geb degine, saburega gagan-urwagiid-higueraʼye-nugad maksamalad. Agi, na saburusmalad. </v>
<v b="GEN" c="3" v="8">Dule, e-omebogwa, neg-sedogudanikidgi itoarmalad, Bab-Dummad-Jehová, nainu-nued-abargi garmakdii. Dule, e-omebo deyob itosmargu, Bab-Dummad-Jehováʼgi nainu-nuedgi sapimar-bukwad-imbaba dukunadmalad. Adi, mer Bab-Jehová emar-dakegar. </v>
<v b="GEN" c="3" v="9">Bab-Dummad-Jehováʼdi macheredse goted, ega sogded: —¿Bia be gudii? </v>
<v b="GEN" c="3" v="10">Dule abin-sogded: —An be-itosad, nainu-nued-imbaba be gudii. Ar an uka-swili-gudisoggu, an be-dobee itoged. A-ular, an be-idu dukusad. </v>
<v b="GEN" c="3" v="11">Geb degine, Bab-Dummad macheredse egichialid: —¿Ar doa bega sogsa, be uka-swilii gudiiye? An bega sogsad: ‘Sapi-wargwen-e-san mer be gunnoye.’ ¿A-sapi-e-sande be guchasi? </v>
<v b="GEN" c="3" v="12">Dule Bab-Dummad-abin sogded: —Ome-anbo-garmakdiguega be anga-uksadi, a, anga sapi-e-san uksad. Geb an guchasunnad. </v>
<v b="GEN" c="3" v="13">Geb degine, Bab-Dummad-Jehová omese egichided: —¿Ibiga deyob be imaksa? Ome abin-sogded: —Ar naibe an-yardaksad. A-ular, sapi-e-san an guchad. </v>
<v b="GEN" c="3" v="14">Geb degine, Bab-Dummad-Jehová naibega sogded: “Ar weyob be imaksasoggu, ibmar-durgan-akwilemaladba, degi, ibmar-durgan-sapurbarmalad-baiganba, bedi bur bule be ukabsalesun. Emi-iba-onodedgi, be napagi unimakdii gusun, degine, be-burgwedse, napa-madii be gusun. </v>
<v b="GEN" c="3" v="15">Ome-ebogwa na be isdar-dakdii an be-imakoed. Ome-e-wagwa, be-wagwa-ebo na isdar-dake gumaloed. Ome-e-wagwa be-nonogi annaoed. Bedina e-mali-gasigi onakliksaoed.” </v>
<v b="GEN" c="3" v="16">Bab-Dummad omega sogded: “Be sikwi-bakalile, nunmaked-dummad an bega ukoed, nunmakedgi be ugakguoed. Be-suibina be sogdii guoed. Be-sui be-iduedga guoed.” </v>
<v b="GEN" c="3" v="17">Bab-Dummad macheredga sogdemogad: “Ar be-ome-sogedba, sapi-e-san-mer-gunnoye an bega sogsadi, be guchasoggu: Deyob be imaksad-ular, we-napa iwiles nagusun. Be burgwedse ise-arbaar-alamakdiidgi, be masgunned-amidii gusun. </v>
<v b="GEN" c="3" v="18">Napa bega ikomar nikuoed, napa bega gagan-ikobiid nikuoed. Gagan-nainuginmalad-gunne be guoed. </v>
<v b="GEN" c="3" v="19">Be-wimaked-osuurmakedgi na be masgunned-amidii guoed. Deyob be guoed, be napaga gannar guedse. Ar ade, napagi be danikid. Ar be napasoggu, be burgwisale, napaga gannar be binyoed.” </v>
<v b="GEN" c="3" v="20">Ar omede bela dulemar-dula-gunonikoed-e-nanga guosoggu, Adán na e-ome Evaʼye onugsasad. </v>
<v b="GEN" c="3" v="21">Bab-Dummad-Jehová, macheredga, degi, omega ibmar-durgan-uka morga imaksad. Geb macheredga, degi, omega mor yossunnad. </v>
<v b="GEN" c="3" v="22">Geb degine, Bab-Dummad-Jehová sogded: “Emigindi, dule anmar-sunnaa gunonimogad. Dulemarde ibmar-nued-wisi, degine, ibmar-isgana-wisi gunonikid. Ar dule sapi-e-san-dula-dule-imaked-guchale, degisadegu dula-gudii guoed. Degisoggu, melle dulemar we-sapi-e-san gwanegala, degi, melle gunnegala, dulemar-nainu-nuedgi-gudiid, an onogoed.” </v>
<v b="GEN" c="3" v="23">Degisoggu, a-ular, Bab-Dummad-Jehová, nainu-nued-Edénʼgi dule-gudiid onossunnad. Degine, napagi-arbaega dule-imaksad. Ar ade, napagi dulede danikid. </v>
<v b="GEN" c="3" v="24">Bab-Jehová, Adán nainu-nuedgi-gudiid onosgua, nainu-nued-dad-nakwedsik baliwiturmar-querubinʼye-nugad ogwichisad. Degine, es-suid-gwabunye-gwichid bela bipirmakgwichi imaksabalid. Adi, melle dule-wargwensaar sapi-dula-dule-imakedse warmakmalagar. </v>
<v b="GEN" c="4" v="1">Adán e-ome-Evaʼse-gochagu, Eva gurgin-nika gunonikid. Evaʼga susugwa uklenonikid, Caínʼye onugsasad. Ar Eva sogded: “Bab-Jehová na e-sogedba susugwa anga uksad.” </v>
<v b="GEN" c="4" v="2">Geb a-sorba, Evaʼga Abel uklenonikid, Caín-e-urba. Abel sibad-wawaad-edarbedga gusad. Caínʼdi sapurba-arbaed-dulega gusad. </v>
<v b="GEN" c="4" v="3">Ibagan-nasad-sorbali, Caín na e-ibmar-sanmaksamalad wesad. Geb Bab-Jehováʼga-ukega senonikid. </v>
<v b="GEN" c="4" v="4">Abelʼdi na Bab-Jehováʼse sibad-wawaad-gebegwalulesmalad senonimogad, geb oburgwisad. A-sibad-wawaad-e-gwallu ogumakar Bab-Jehováʼga uksad. Bab-Jehová Abel-yeer-daksad, degine, ega-ibmar-uksad yeer daksabalid. </v>
<v b="GEN" c="4" v="5">Bab-Jehová Caín-yeer-daksasulid, degine, ega-ibmar-senonikid amba yeer daksasurbalid. A-ulale, Caín bela-bela sae-itoalid. E-wagar-daklegedi magar-dakleged, nue sae-itoged. </v>
<v b="GEN" c="4" v="6">Geb degine, Bab-Jehová Caínʼga sogded: “¿Ibiga sae be itoge? ¿Ibiga be-wagar urwakwaa daklege? </v>
<v b="GEN" c="4" v="7">Ar ibmar-nued be imakele, ¿an be-abingassurmogar be insae? Eye, an be-abingasmogale. Ar emigindi, be ibmar-nued imaksursoggu, isgued begi-aibinega guakwaa be-edarbediid. Degi-inigwele, sunna isguedgi be obined.” </v>
<v b="GEN" c="4" v="8">Ibagwengi, Caín e-urbaga sokalid, sapurba wis-garmakdii sanamarye. Geb ebo-sapurba-gudiidgi, Caín e-urba-Abel-sarsosad, geb oburgwisad. </v>
<v b="GEN" c="4" v="9">Geb degine, Bab-Jehová Caínʼse egichided: —¿Bia be-urba-Abel nade? Caín, Bab-Jehová-abin sogded: —An wissuli. ¿Ar ande an-urba-edarbedsi? </v>
<v b="GEN" c="4" v="10">Bab-Jehová Caínʼga sogded: —Ar wede, ¿ibi be imaksa? Be-urba-ablis be eosad. Emide, a anga sogeyob an itoged: ‘Anga be igar-naboye.’ </v>
<v b="GEN" c="4" v="11">Be be-urba oburgwisadba, napa be-urba-e-ablis gobsad. A-ulale, be ukabsalessunnad. </v>
<v b="GEN" c="4" v="12">A-ular, be nainugi arbaoen-inigwele, bega ibmar sanmakosulid. Be we-napneggi dule-wakindiiyob negsuli gudii guoed. </v>
<v b="GEN" c="4" v="13">Geb degine, Caín, Bab-Jehová-abin sogded: —Weyob sabsur be an-odurdakele, gwen guo an itosulid. </v>
<v b="GEN" c="4" v="14">Ar emi-ibagi, nainugi-arbaedgi be an-ononaisoggu, we-napneggi garmakdii, dikasur begi bangus gudii, dule-wakindiiyob negsuli, obunnoged-sate an gudii gudoed. Degisoggu, doa-dule an-dakalile, an-oburgoed. </v>
<v b="GEN" c="4" v="15">Bab-Jehová Caín-abin sogded: —Suli, deyob guosuli. Ar dule be-oburgwele, we-dule-be-oburgwisad ilagugle (7) bur bule sabsur-odurdaklegoed. Geb degine, Bab-Jehová Caínʼgi wilub nasiksad, adi, dule-gwensak Caín-dakalile, melle oburgwegar. </v>
<v b="GEN" c="4" v="16">Caín Bab-Jehováʼgi bangudgu, Nod-yargi megidapid. Nod-yarde Edén-dad-nakwedsik naid. </v>
<v b="GEN" c="4" v="17">Caín e-omese-gochagu, e-ome gurgin-nika gunonikid. Machigwa-ega-uklesad, Enocʼye onugsasad. Caín, neggwebur urbenonikid. E-machi-nugba, we-neggwebur Enocʼye onugsanonikid. </v>
<v b="GEN" c="4" v="18">Enoc, Irad-e-babad. Iradʼdi, Mehujael-e-babad. Mehujaelʼdi, Metusael-e-babad. Metusaelʼdi, Lamec-e-babmogad. </v>
<v b="GEN" c="4" v="19">Lamecʼdi ome-warbo-nikusad: Wargwen Adaʼye nugad, baiddi Zilaʼye nugad. </v>
<v b="GEN" c="4" v="20">Ada machi-nikusad, Jabalʼye onugsasad. Jabal-inse dordoneg-sobed onoded. A-inse ibmar-durgan-akwedgi-arbaed onodbalid. </v>
<v b="GEN" c="4" v="21">Jabal urba nikusad, Jubalʼye nugad. Jubal-inse gar-arpa-ogoled onoded. A-inse gammu-ogoled onodbalid. </v>
<v b="GEN" c="4" v="22">Zilaʼdi machigwa-nikunonimogad. Tubal-Caínʼye a-machigwa onugsasad. Tubal-Caín-inse esgoro-gordikidgi-ibmar-sobed onoded, degi, esgorogi-ibmar-sobed onodbalid. Tubal-Caín bun-wargwen nikusad. E-bunde, Naamaʼye nugad. </v>
<v b="GEN" c="4" v="23">Ibagwengi, Lamec e-omemarga sokalid: “Ada, Zila, an bemarga ibmar-sogoedi, nue be an-itomalo: Dule naibi-an-imaksad-ular, an oburgwisad. Machigwa an-sarsosad-ular, an oburgwisad. </v>
<v b="GEN" c="4" v="24">Ar dule Caín-oburgwisale, we-dule ilagugle (7) buged-mai, sabsur-odurdaklegoye sogleged. Ar dule an-oburgwisardi, we-dule an-oburgwisad-ular, dulapaa-gakambe-gakagugle (77), bur bule sabsur-odurdaklegergebed.” </v>
<v b="GEN" c="4" v="25">Adán e-omese gochabargu, Eva susugwa-nikunonikid. Geb Eva sogded: “Caín, e-urba-Abel-oburgwissoggu, Bab-Dummad susugwa anga Abel-anar uknonikid.” A-ular, Eva a-susugwa Setʼye onugsasad. </v>
<v b="GEN" c="4" v="26">Set machigwa-nikusmogad, Enósʼye onugsasad. A-ibagan-akar, dulemar Bab-Jehováʼse gotemalad. </v>
<v b="GEN" c="5" v="1">We, Adán-e-wagan-nugmar-narmakar-mamaid-e-gardad. Bab-Dummad dule-obinnisgua, deunni na e-sunnague dule-imaksad. </v>
<v b="GEN" c="5" v="2">Bab-Dummad machered ome-ebogwa obinnisad. Wemargi ise-nued binsasad. Bab-Dummad dulemar-obinnisgua, amarga sogsad: “Bemar, duleye nugguoye.” </v>
<v b="GEN" c="5" v="3">Adán birga-dulanergwa-gakambe-nikadgi (130), e-machi gwalulesad, Setʼye onugsanonikid. Setʼde bela Adánʼsun-dakleged, degine, bela e-bab-daeyobi dabalid. </v>
<v b="GEN" c="5" v="4">A-sorba, Adán birga-dulataled-ilabaabak (800) napi-gudii gusad. Adán, machimala-baigan nikusbalid, degine, bunamala nikusbalid. </v>
<v b="GEN" c="5" v="5">Degisoggu, Adán bela birga-dulataled-ilabakebak gaka durgwen-gakambe (930) dula-gudii gusad. Degi-birga-nika Adán burgwisad. </v>
<v b="GEN" c="5" v="6">Set birga-dulatar-gakatar-nikadgi (105), e-machi-Enós gwalulesad. </v>
<v b="GEN" c="5" v="7">A-sorba, Set birga-dulataled-ilabaabak gakagugle (807) napi-gudii gusad. Set, machimala-baigan nikusbalid, degine, bunamala nikusbalid. </v>
<v b="GEN" c="5" v="8">Degisoggu, Set, bela birga-dulataled-ilabakebak gakambe-gakabo (912) dula-gudii gusad. Degi-birga-nika Set burgwisad. </v>
<v b="GEN" c="5" v="9">Enós birga-dulabake-gakambe-nikadgi (90), e-machi-Cainán gwalulesad. </v>
<v b="GEN" c="5" v="10">A-sorbali, Enós, birga-dulataled-ilabaabak gakambe-gakatar (815) napi-gudii gusad. Enós, machimala-baigan nikusbalid, degine, bunamala nikusbalid. </v>
<v b="GEN" c="5" v="11">Degisoggu, Enós, bela birga-dulataled-ilabakebak gakatar (905) dula-gudii gusad. Degi-birga-nika Enós burgwisad. </v>
<v b="GEN" c="5" v="12">Cainán, birga-dulapaa-gakambe-nikadgi (70), e-machi-Mahalaleel gwalulesad. </v>
<v b="GEN" c="5" v="13">A-sorbali, Cainán, birga-dulataled-ilabaabak gaka dulabo (840) napi-gudii gusad. Cainán, machimala-baigan nikusbalid, degine, bunamala nikusbalid. </v>
<v b="GEN" c="5" v="14">Degisoggu, Cainán, bela birga-dulataled-ilabakebak gakambe (910) dula-gudii gusad. Degi-birga-nika Cainán burgwisad. </v>
<v b="GEN" c="5" v="15">Mahalaleel, birga-dulapaa-gakatar-nikadgi (65), e-machi-Jared gwalulesad. </v>
<v b="GEN" c="5" v="16">A-sorba, Mahalaleel, birga-dulataled-ilabaabak gaka dulagwen-gakambe (830) napi-gudii gusad. Mahalaleel, machimala-baigan nikusbalid, degine, bunamala nikusbalid. </v>
<v b="GEN" c="5" v="17">Degisoggu, Mahalaleel, bela birga-dulataled-ilabaabak gaka dulabake-gakambe-gakatar (895) dula-gudii gusad. Degi-birga-nika Mahalaleel burgwisad. </v>
<v b="GEN" c="5" v="18">Jared, birga-dulabaabak-gakabo-nikadgi (162), e-machi-Enoc gwalulesad. </v>
<v b="GEN" c="5" v="19">A-sorba, Jared, birga-dulataled-ilabaabak (800) napi-gudii gusad. Jared, machimala-baigan nikusbalid, degine, bunamala nikusbalid. </v>
<v b="GEN" c="5" v="20">Degisoggu, Jared, bela birga-dulataled-ilabakebak gaka dulapaa-gakabo (962) dula-gudii gusad. Degi-birga-nika Jared burgwisad. </v>
<v b="GEN" c="5" v="21">Enoc, birga-dulapaa-gakatar-nikadgi (65), e-machi-Matusalén gwalulesad. </v>
<v b="GEN" c="5" v="22">Matusalén-gwalulesad-sorba, Enoc, birga-dulataled-ilapaa (300) Bab-Dummad-walikaa nanadii gusad. Enoc, machimala-baigan nikusbalid, degine, bunamala nikusbalid. </v>
<v b="GEN" c="5" v="23">Degisoggu, Enoc, bela birga-dulataled-ilapaa gaka dulapaa-gakatar (365) dula-gudii gusad. </v>
<v b="GEN" c="5" v="24">Ar Enoc, Bab-Dummad-walikaa nanadii gussoggu, ibagwengi sate daklealid, ar ade, Bab-Dummad na-sesad. </v>
<v b="GEN" c="5" v="25">Matusalén, birga-dulabakebak-gakagugle-nikadgi (187), e-machi-Lamec gwalulesad. </v>
<v b="GEN" c="5" v="26">A-sorba, Matusalén, birga-dulataled-ilagugle gaka dulabake-gakabo (782) napi-gudii gusad. Matusalén, machimala-baigan nikusbalid, degine, bunamala nikusbalid. </v>
<v b="GEN" c="5" v="27">Degisoggu, Matusalén, bela birga-dulataled-ilabakebak gaka dulapaa-gakabakebak (969) dula-gudii gusad. Degi-birga-nika Matusalén burgwisad. </v>
<v b="GEN" c="5" v="28">Lamec, birga-dulabakebak-gakabo-nikadgi (182), e-machi gwalulesad. </v>
<v b="GEN" c="5" v="29">Noéʼye e-machi-onugsasad. Ar ade, sogded: “Bab-Jehová we-napa-ukabsassoggu, a-ular, anmar ise-alamaknai arbaergebed. Ar emigindi, we-machigwa anmarga obunnoged ukoed.” </v>
<v b="GEN" c="5" v="30">Noé-gwalulesad-sorba, Lamec, birga-dulataled-ilatar gaka dulabake-gakambe-gakatar (595) napi-gudii gusad. Lamec, machimala-baigan nikusbalid, degine, bunamala nikusbalid. </v>
<v b="GEN" c="5" v="31">Degisoggu, Lamec, bela birga-dulataled-ilagugle gaka dulapaa-gakambe-gakagugle (777) dula-gudii gusad. Degi-birga-nika Lamec burgwisad. </v>
<v b="GEN" c="5" v="32">Noé, bato birga-dulataled-ilatar (500) nikagua, e-masmala gwalulenonikid: Sem, Cam, degi, Jafet. </v>
<v b="GEN" c="6" v="1">Dulemar we-napneggi merguarmargu, degi, ega bunormala gwalulemaiguargu, </v>
<v b="GEN" c="6" v="2">masmala-Bab-Dummadba-nanamalad dakalid, dulemar-yagan yeer daklemala. Degisoggu, masmala-Bab-Dummadba-nanamalad dulemar-yagana-ebo-nikuega na e-abegedba susdamalad. </v>
<v b="GEN" c="6" v="3">Agi, Bab-Jehová sokalid: “Ar dulemar unnila dule-gumarsoggu, An-Burba dule-dula-imaked degisadegu eba gudii guosulid. Degisoggu, dulemar burgoed. A-ular, unnila birga-dulanergwa (120) dula-bukwa gumaloed.” </v>
<v b="GEN" c="6" v="4">Masmala-Bab-Dummadba-nanamalad, dulemar-sisgan-nikudmargu, mimmigan-baknonimalad. A-burwigan dule-mas-bipisuli gusmalad. Wemala, epennegwa dule-gala-ibegan, degi, dule-nuga-nika gusmaladid. A-akale, dule-masdummagan we-napneggi-nika gunonikid. </v>
<v b="GEN" c="6" v="5">Bab-Jehová dakalid, we-napneggi dogdar dulemar-isgued mergugusa, degine, we-dulemar unnila ibmar-isgana-imakedginbi binsadimala. </v>
<v b="GEN" c="6" v="6">Degisoggu, Bab-Jehová ulubgi nue bukib-binsaedba, sogded: “Dulemar an we-napneggi urbissulina, bur nabirinad.” </v>
<v b="GEN" c="6" v="7">A-ular, Bab-Jehová sogded: “An dule-obinnisad we-napneggi an obelogodo. Degine, bela ibmar-durgan, bela ibmar-durgan-napagi-garmakdimalad, degi, nuumar an obelobalodo. An we-ibmarmar-obinnisadgi, nue-nunmak an itoged.” </v>
<v b="GEN" c="6" v="8">Ar degi-inigwele, Bab-Jehová Noéʼbi nued-gudii daksad. </v>
<v b="GEN" c="6" v="9">Noé-igar weyob maid: Noé ibmar-inniki-imaked-duled. A-ibagangine, dule Noéʼgi akar-ibmar-soged sated. Noé Bab-Dummad-walikaa nanadii gusad. </v>
<v b="GEN" c="6" v="10">Noé machimala-walapaa nikusad: Sem, Cam, Jafet. </v>
<v b="GEN" c="6" v="11">Deunni, bela-dulemar, Bab-Dummad-asabin, we-napneggi nue-isgus gudidiid. Deginbali, dulemar na sabsur-imakbukwamarbalid. </v>
<v b="GEN" c="6" v="12">Bab-Dummad-dakded, bela-dulemar we-napneggi dogdar nue-isgus gudidimala, degisoggu, neg nue-isgus naisunnad. </v>
<v b="GEN" c="6" v="13">A-ulale, Bab-Dummad Noéʼga sogded: “Bela dulemar an osulosokalid. Dulemar galagwensulidaed, muchub-muchub sabsur-imakmaladi yaisulid. A-ulale, dulemar an obelogoed, degine, we-napneg-naid an obelobaloed.” </v>
<v b="GEN" c="6" v="14">Bab-Dummad sogdebalid: “Noé, ur-dummad na be sobo. Suar-goferʼye-nugad-e-urgomar be ebugoed. Ur-soboedgi gwardumar be sioed. Ur-dummad-be-soboeddi magaba, degine, yaba baryagi bela be magoed. </v>
<v b="GEN" c="6" v="15">Weyob ur-dungu be soboed: E-sugued, dali-dulapaa-gakambe-gakatar (75) be imako. E-matardungueddi, daliambe-gakabo-abala (12½) be imako. E-nibgued, daligugle-abala (7½) be imakbalo. </v>
<v b="GEN" c="6" v="16">Ur ailapaa-nika be soboed, e-uas-urba e-yawagak-bipigwad achabogi urba be sioed, degine, e-dikarba yawagak be ogwisbaloed. </v>
<v b="GEN" c="6" v="17">”We-napneg-odogega muusaila an barmidagoed. Bela we-napneggi ibmar-dula-gudidimalad an obelogoed, bela burgoed. </v>
<v b="GEN" c="6" v="18">”An bebo igar-meso. We-ur-dummadyaba be dogo: Be, be-ome, be-masmala, degi, be-balamar. </v>
<v b="GEN" c="6" v="19">Be-sunnaa durgumogoed. Ur-dummadyaba, bela we-napneggi ibmar-durgan-nikadi, abirgunagwar-abirgunagwar be oubogo. </v>
<v b="GEN" c="6" v="20">Bela ibmar-dula na egad-egad balibimaladba, abin-abin war-warbo ur-dummadyaba beba ubomogo: Bela nuumar, bela ibmar-durgan, bela ibmar-durgan-napagi-garmakdimalad, adi, bela amar durgumarmogagar. </v>
<v b="GEN" c="6" v="21">”Degine, bela mas akar-akar be onmakbalo, degi, nue sabobalo, adi, we-mas be gunnegar. Degine, ibmar-dula-gudidimalad we-mas gunmogagar.” </v>
<v b="GEN" c="6" v="22">Ar igi Bab-Dummad Noéʼga sogsa, aba bela Noé ibmar imaksad. </v>
<v b="GEN" c="7" v="1">Geb a-sorba, Bab-Jehová Noéʼga sogded: “Emi-ibagangi, dulemar-bukwad-abargi, unnila bebi an-asabin inniki nanadiid. Degisoggu, be, be-gwenadganmala ur-dummadyaba be doge. </v>
<v b="GEN" c="7" v="2">Geb bela ibmar-durgan-swilidikmalad: Machered-walagugle (7), ome-walagugle, ur-dummadyaba be oubogo. Ibmar-durgan-swilidiksurmaladdi unnila machered-wargwen, ome-wargwen be oubogo. </v>
<v b="GEN" c="7" v="3">Nuumala amba deyob be imakbaloed: Nuumar-swilidik-akar-akar-nikadi, gwagugle-gwagugle (7-7), abirgunagwar-abirgunagwar ur-dummadyaba be oubogo. Adi, we-napneggi bela ibmar-durgan, nuumarse-bakar, egad-egad balibimalad mer e-dula berguegar. </v>
<v b="GEN" c="7" v="4">”Ar ade, ibaguglese (7) dii an owioed, iba-dulabo (40) mutikidba, degi, ibginedba dii-winai an imakoed. ¡We-napneggi bela ibmar-dula-obinnilesad, bela an obelogoed!” </v>
<v b="GEN" c="7" v="5">Ar igi Bab-Jehová Noéʼga sogsa, aba bela Noé ibmar imaksad. </v>
<v b="GEN" c="7" v="6">We-napneggi muusaila-nosgua, deunni, Noé birga-dulataled-ilanergwa (600) nikad. </v>
<v b="GEN" c="7" v="7">Noé-ur-dummad-sobsadyaba-dogsamaladi, wemalad: Noé, e-ome, e-masmala, degi, e-balamar, adi, muusailaba melle burgwemalagar. </v>
<v b="GEN" c="7" v="8">Ibmar-durgan-swilidikmalad, ibmar-durgan-swilidiksurmalad, nuumar, ibmar-durgan-napagi-garmakdimalad, </v>
<v b="GEN" c="7" v="9">a-ibmar-durgan, igi Bab-Dummad Noéʼga sogsadyobi, Noéʼba ur-dummadyaba war-warbo abirgunagwar-abirgunagwar dogsamalad. </v>
<v b="GEN" c="7" v="10">Ibagugle-gusgu (7), muusaila napneggi muluded. </v>
<v b="GEN" c="7" v="11">Noé birga-dulataled-ilanergwa-nikadgi (600), nii-warbogwad-ibambe-gakagugledgi, dii-wilasailadgi bela napa-urba-dii-sailagan-mamaid utuded, degine, nibneggi-dii-sailagan-mamaid argaded. </v>
<v b="GEN" c="7" v="12">Napneggi iba-dulabo (40) bane-bane mutikidba, ibginedba, dii-winai gusad. </v>
<v b="GEN" c="7" v="13">Noé, ur-dummadyaba-dogsad-ibagi, wemar eba dogsamarmogad: E-ome, e-machi-Sem, e-machi-Cam, e-machi-Jafet, degi, e-masmala-omegan. We-dulemarbi ur-dummadyaba dogsamalad. </v>
<v b="GEN" c="7" v="14">Wemarba bela ibmar-durgan-na-egad-egad-balibimalad dogsamarbalid. A-ibdurgan wemalad: Ibmar-durgan-sapurbarmalad, ibmar-durgan-sunna-akwilemalad, ibmar-durgan-napagi-garmakdimalad, nuumar, degi, bela ibmar-sakan-nikamalad. We-ibmar-durgan, Noéʼba ur-dummadgi dogsamarmogad. </v>
<v b="GEN" c="7" v="15">Bela ibmar-dula-gudidimalad Noéʼba ur-dummadyaba war-warbo dogsamalad. </v>
<v b="GEN" c="7" v="16">Bab-Dummad Noéʼga-sogsadba bela ibmar-durgan-akar-akar na abirgunagwar-abirgunagwar dogsamalad. Geb a-sorba, Bab-Jehová ur-dummad-yawagak edisad. </v>
<v b="GEN" c="7" v="17">Iba-dulabo (40) napneggi dii-winai gusad. Dii-muludgu, ur muamakded. Degisoggu, ur-dummad dii-birgi muamaknai gusad. </v>
<v b="GEN" c="7" v="18">Dii sabsur-muremai-muremai guded. Ur-dummaddi dii-birgi muamaknai gussunnad. </v>
<v b="GEN" c="7" v="19">Dii bela-bela mulussoggu, napneggi-yar-dummagan-bukmalad bela dogsad. </v>
<v b="GEN" c="7" v="20">Bela yarmar dogsa-sigisgu, amba dii dalipaa-abala-wilub (3½) muremai gusad. </v>
<v b="GEN" c="7" v="21">Weyob bela ibmar-durgan-we-napneggi-bukwad burgwisad: Nuumar, ibmar-durgan-sunna-akwilemalad, ibmar-durgan-sapurbarmalad, ibmar-durgan-unimalad, degi, bela dulemar burgwismarmogad. </v>
<v b="GEN" c="7" v="22">We-napneggi ibmar-dula-gudimalad, bela burgwisad. </v>
<v b="GEN" c="7" v="23">Weyob bela we-napneggi we-ibmarmar obelolesad: Dulemar, ibmar-durgan, ibmar-durgan-napagi-garmakdimalad, degi, nuumar, amar bela burgwismalad. </v>
<v b="GEN" c="7" v="24">Unnila, Noé, degi, ur-dummadyaba-bukwamaladbi durgusmalad. Dakargu, iba-dulagugle-gakambe (150) bela napneggi dii-saila mulus nagusad. </v>
<v b="GEN" c="8" v="1">Geb degine, Bab-Dummad Noéʼgi, degi, ibmar-durgan-sapurbarmaladgi, ibmar-durgan-sunna-akwilemaladgi, bela ur-dummadyaba-bukwadgi binsaded. Bab-Dummad we-napneggi burwa ogornonikid. Geb degi, dii ilided. </v>
<v b="GEN" c="8" v="2">Deginbali, demar-wilasailadgi dii-sailagan-mamaid atided, degine, nibneggi dii-sailagan-mamaid atidmogad. Dii bar wissulid. </v>
<v b="GEN" c="8" v="3">Agine, dii binna-binna ilided. Iba-dulagugle-gakambe-gusgu (150), dii nue ilided. </v>
<v b="GEN" c="8" v="4">Geb nii-walagugled-ibambe-gakagugledgi, ur-dummad Ararat-yalagangi megidapid. </v>
<v b="GEN" c="8" v="5">Dii nue-iremai gualid. Nii-warambed-gebe-iba-onodedgi bato yar-dummagan-e-mullumar noalid. </v>
<v b="GEN" c="8" v="6">Iba-dulabogwad-sorba (40), Noé ur-dummadgi yawagak-bipi-soblesad egasad. </v>
<v b="GEN" c="8" v="7">Geb agi, sikwisichid barmisad. Sikwisichiddi gannar-gannar gukudii gusad, dii-dingued edarbedii gusad. </v>
<v b="GEN" c="8" v="8">Noé sikwisichid-barmisad-sorba, nuu barmisad, adi, dakega sana napa dingudibeye. </v>
<v b="GEN" c="8" v="9">Ar napa amba yoo dingusoggu, nuu siged amissurgusad. Degisoggu, gannar ur-dummadse nonikid. Noé e-argan onosgu, nuu-gasad, ur-dummadyaba gannar nuu-odosad. </v>
<v b="GEN" c="8" v="10">Noé ibagugle (7) napi edarbisbalid, a-sorba gannar nuu barmisbalid. </v>
<v b="GEN" c="8" v="11">Bato nue neg-mutikguali, nuu gannar nonikid. E-nugargi olivo-gagan senonikid. Agi, Noé nabir neg-nue-dingumaid mag daksad. </v>
<v b="GEN" c="8" v="12">Noé amba ibagugle (7) napi edarbisbalid, geb agi, gannar Noé nuu barmisbalid. Agindi, nuu Noéʼse bar gannar nonisulid. </v>
<v b="GEN" c="8" v="13">Degidgine, Noé birga-dulataled-ilanergwa-gakagwensak-nikadgi (601), napneg nue dingusad. Nii-gebe-gwisguded-ibagwenadgi, Noé ur-dummad-e-uas earisad. Geb agi dakded, napa dingusnai. </v>
<v b="GEN" c="8" v="14">Nii-warbogwad-iba-dulagwen-gakagugledgi, napa nue-dingusad. </v>
<v b="GEN" c="8" v="15">Geb degi, Bab-Dummad Noéʼga sogded: </v>
<v b="GEN" c="8" v="16">“Ur-dummadyaba-be-gudiid be nodago. Be-ome, be-masmala, degi, be-balagan beba nodamarmogo. </v>
<v b="GEN" c="8" v="17">Ibmar-dula-gudidimalad ur-dummadyaba-bukwad bela be onobalo: Nuumar, ibmar-durgan, degi, ibmar-durgan-napagi-garmakdimalad, adi, amar bela we-napneg-naid-ugakaase mimilemalagar. Deginbali, dula ichesur mergumalaga, we-napneg-naidgi bela ambikumalagar.” </v>
<v b="GEN" c="8" v="18">Geb degine, ur-dummadyaba-bukwadgi nosmarsunnad: Noé, e-ome, e-masmala, degi, e-balamar. </v>
<v b="GEN" c="8" v="19">Bela ibmar-durgan ur-dummadyaba-bukmaladi na-egad-egad-balibimaladba, ainismarmogad: Bela ibmar-sapurbarmalad, degi, bela ibmar-durgan-akwilemalad, bela ibmar-durgan-napagi-garmakdimalad, bela nuumar, ur-dummadgi ainismalad. </v>
<v b="GEN" c="8" v="20">Geb agine, Noé, Bab-Jehová-nug-odummogega, ibmar-ogumakar-ukleged-aila sobsad. Geb Noé bela ibmar-durgan-swilidikmalad, degi, nuumar-swilidikmalad akar-akar-ugakaase susad. Geb degine, ailagi ogumakar Bab-Jehováʼga uksad. </v>
<v b="GEN" c="8" v="21">Ibmar-ogumakaled-yeer-yapanned Bab-Jehováʼse-mosgu, Bab-Jehová sogded: “We-napneg dulemar-isgued-ular, bar an ukabsaosulid. Ar dulemar gusgu na sapingwagwad-akar e-gwagegi unnila isguedginbi binsadimalad. Degine, an emi-imaksadyob, muusailaba bela ibmar-dula-gudidiid bar an ogilogosulid. </v>
<v b="GEN" c="8" v="22">Amba we-napneg-naidgi, ibmar diglegoed, ibmar welegoed, neg uere guoed, neg diopii guoed, yola-nii naguoed, dii-wied-nii naguoed, neg-ibgined naguoed, neg-mutikid nagubaloed. Bela wemar-ibmar nikagu guoed, sate guosulid.” </v>
<v b="GEN" c="9" v="1">Bab-Dummad Noéʼgi, degi, e-masmalagi ise-nued binsasad. Weyob ega sogsad: “Mimmigan-bukidar be nikumar, we-napneggi dula be omelomar, bela we-napneg-ugakaase ambikumar. </v>
<v b="GEN" c="9" v="2">Bela we-napneggi ibmar-dula-gudidimalad be-dobedba bemar-asabin gwakidmaloed: Bela ibmar-durgan-gukumalad, bela ibmar-durgan-napaginmalad, bela ibmar-durgan-napagi-garmakdimalad, bela ibmar-durgan demarginmalad. Bela-a-ibmar-durgangi be obine gumaloed. </v>
<v b="GEN" c="9" v="3">”Bela ibmar-dulamalad, degi, gagan-araragana-sunna-gullemalad sunna bemar gunmaloed. Ani an bela bega uknaid. </v>
<v b="GEN" c="9" v="4">”San-abebiid, melle be gunmalo. Ar abegi burba-dulagued danikid. </v>
<v b="GEN" c="9" v="5">Ar ibmar-durgan be-oburgwisale, an we-ibdurgan oburgwemogoed. Dule, dule-oburgwismogale, amba oburgwilemogoed. </v>
<v b="GEN" c="9" v="6">Ar Bab-Dummad dule e-sunnague-obinnissoggu, dule-gwensak dule-oburgwisale, dule-baid a-dule-oburgwemogoed. </v>
<v b="GEN" c="9" v="7">”Bemardi mimmigan-bukidar nikumar. Be-mimmigan we-napneggi mergumai gusun.” </v>
<v b="GEN" c="9" v="8">Bab-Dummad Noéʼga, degi, e-masmalaga sogdebalid: </v>
<v b="GEN" c="9" v="9">“Nabir, ani an bemarbo, degi, be-waganmarbo an igar mesoed. </v>
<v b="GEN" c="9" v="10">Degine, bela ibmar-dulamalad bemarba ur-dummadyagi-bukwa-ainisad: Nuumar, ibmar-durgan-sunna-akwilemalad, ibmar-durgan-sapurbarmalad. ”Bela we-ibmar-durgan-we-napneggi-bukmaladbo an igar mesoed. </v>
<v b="GEN" c="9" v="11">An-bemar-ebo-igar-mesoedi gwen gwagosulid: Bela dulemar, degine, bela ibmar-durgan muusailagi bar an ogilogosulid. We-napneg obelogega bar muusaila murosulid. </v>
<v b="GEN" c="9" v="12">”An bemar-ebo, degine, an bela ibmar-durganbo-igar-mesnaidi, degisadegu maiguoed. A-e-wilubgan weyob maiguoed: Sue maiguoed. </v>
<v b="GEN" c="9" v="13">Mogir-imbaba an sue-mesoedi, we-napnegbo an igar-mesoed-e-wilubga guoed. </v>
<v b="GEN" c="9" v="14">We-napneggi mogirmar-gutumakalile, an-sue mogir-imbaba megnonikoed. </v>
<v b="GEN" c="9" v="15">Geb an nue-ebinsaoed, an bemarbo, degi, bela ibmar-durganbo igar mesisad. Bela ibmar-dulamalad-ogilogega, baid-muusaila-weyobid bar murosulid. </v>
<v b="GEN" c="9" v="16">Mogir-imbaba sue megnonikile, an dakoed. Agi, ani, Bab-Dummad, bela dulemarbo, degine, bela ibmar-durgan-we-napneggi-bukmaladbo degisadegu-igar-mesisad an ebinsaoed. </v>
<v b="GEN" c="9" v="17">”We-napneggi bela dulemarbo, degi, ibmar-durganbo an igar-mesisadi, sue, e-wilubga guoed.” Deyob Bab-Dummad Noéʼga ibmar sogsad. </v>
<v b="GEN" c="9" v="18">Noé-machimala ur-dummadyaba-nosmaladi, wemardo: Sem, Cam, Jafet. Camʼde, Canaán-e-babad. </v>
<v b="GEN" c="9" v="19">Wemar-warbaagwad Noé-masmala gumalad. We-napneggi dulemar-bukmalad, belagwapa wemargi danimalad. </v>
<v b="GEN" c="9" v="20">Noé napagi arbadgua, uva digsad. </v>
<v b="GEN" c="9" v="21">Ibagwengi, Noé vino gobsagu, mumgusad. Noé e-dordonegyaba uka-swiri meremai gusad. </v>
<v b="GEN" c="9" v="22">Canaán-e-bab-Cam, e-bab-Noé uka-swiri-mai-daksagu, nodegusad. E-iamar-warbogwad-magaba-gwichidga sogdapid. </v>
<v b="GEN" c="9" v="23">Geb degi, Sem, Jafet-ebo e-bab-edugega mor-dummad amismalad. Geb gukinba mor-dummad-gani sorsik-sorsik nadegusmalad. Baidsik ataknadapi gusmalad, adi, mer e-bab uka-swiri-maid dakegar. Geb a-mor-dummadgi e-bab-edusmalad. </v>
<v b="GEN" c="9" v="24">Noé nue-wibamasgu, atakalid. E-machi-bipigwad igi e-imaksa deyob, wisgusgu sogded: </v>
<v b="GEN" c="9" v="25">“¡Canaán, be iwigusun! Be-iamar-e-mai-mesagwaledga be gusun.” </v>
<v b="GEN" c="9" v="26">Geb degi, Noé sogdebalid: “Sem-e-Bab-Dummad-Jehová, a-e-nug odummolesun. Sem-maiga Canaán gudii gusun. </v>
<v b="GEN" c="9" v="27">Bab-Dummad, Jafet-neg gatik nasgumai imakena gadin. Jafet, Sem-e-dordoneggi gudii gusun, degine, Canaán Jafet-maiga gusun.” </v>
<v b="GEN" c="9" v="28">Muusaila-mulusad-sorba, Noé amba birga-dulataled-ilapaa gaka dulabo-gakambe (350) dula-gudii gusad. </v>
<v b="GEN" c="9" v="29">Degisoggu, Noé, birga-dulataled-ilabakebak gaka dulabo-gakambe-nikadgi (950) burgwenonikid. </v>
<v b="GEN" c="10" v="1">Noé-masmala, wemalad: Sem, Cam, Jafet. Wemarde muusaila-mulusad-sorba, na mimmigan nikusmalad. Noé-masmala-e-wagan ambikusmalad, wemalad: </v>
<v b="GEN" c="10" v="2">Jafet-masmala, wemalad: Gomer, Magog, Madai, Javán, Tubal, Mesec, degi, Tiras. </v>
<v b="GEN" c="10" v="3">Gomer-masmaladi, wemalad: Askenaz, Rifat, Togarma. </v>
<v b="GEN" c="10" v="4">Javán-masmaladi, wemalad: Elisa, Tarsis, Quitim, degi, Dodanim. </v>
<v b="GEN" c="10" v="5">Wemar, Jafet-wagan gumalad. Wemar, demar-gakaba ambikusmalad. Gaya emar-emarbi sunmakmalad. Degine, na e-dadgan-e-dadganba, dulemar na emar-emar ambikusmalad. </v>
<v b="GEN" c="10" v="6">Cam-masmala, wemalad: Cus, Mizraim, Fut, degi, Canaán. </v>
<v b="GEN" c="10" v="7">Cus-masmaladi, wemalad: Seba, Havila, Sabta, Raama, degi, Sabteca. Raama-masmaladi, wemalad: Seba, Dedán. </v>
<v b="GEN" c="10" v="8">Cus, Nimrod-e-babad. Nimrod-insega we-napneggi nuga-nikad gusad, dule-dutusulid gusad. </v>
<v b="GEN" c="10" v="9">Nimrod, Bab-Jehová-nabir-egi-binsasadba sapurba ibmar-maked-dule gusad. A-ulale, weyob-sogleged: “Dule-Nimrodʼyob ibmar-maked-duleye.” </v>
<v b="GEN" c="10" v="10">Nimrod, we-neggweburmargi negsemai gusad: Babelʼgi, Erecʼgi, Acadʼgi, degi, Calneʼgi. We-neggweburmar, Sinar-yargi bukwagusad. </v>
<v b="GEN" c="10" v="11">Geb Nimrod Sinar-yargi-nodegusgu, Asiria-yarse nadegusad. Agi, we-neggweburmar urbidapid: Nínive, Rehobot, Cala, degi, Resén. </v>
<v b="GEN" c="10" v="12">Resén-neggwebur-dummad, Nínive, Cala-ebo-abingunaid-abargi siid. </v>
<v b="GEN" c="10" v="13">Mizraim-wagan, wemalad: Ludim, Anamim, Lehabim, Naftuhim, </v>
<v b="GEN" c="10" v="14">Patrusim, Casluhim, degi, Caftorim. Casluhim-dulegi Filistea-dulemar danikid. </v>
<v b="GEN" c="10" v="15">Canaánʼdi, Sidón-e-babad. Sidónʼde, Canaán-machi-sailaginedid, geb degine, Hetʼye-nugad, baksabalid. </v>
<v b="GEN" c="10" v="16">Canaán-wagan, wemalad: Jebuseo-dulemar, Amorreo-dulemar, Gergeseo-dulemar, </v>
<v b="GEN" c="10" v="17">Heveo-dulemar, Araceo-dulemar, Sineo-dulemar, </v>
<v b="GEN" c="10" v="18">Arvadeo-dulemar, Zemareo-dulemar, Hamateo-dulemar. Geb sorbali, Canaán-dulemar na e-dadgan-e-dadganba aisakidmalad. </v>
<v b="GEN" c="10" v="19">Canaán-dulemar e-yar-gasadi, wemalad: Sidón-neggweburgi onoded, Gerar-yalasik, Gaza-neggweburse warmaksad. We-yar-e-neggweburmarde, wemalad: Sodoma, Gomorra, Adma, degine, Zeboimʼsik, Lasa-neggweburse. </v>
<v b="GEN" c="10" v="20">Wemar, Cam-e-wagan gumalad. E-dadgan-e-dadganba, degine, gaya emar-emarbi-sunmake ambikusmalad. Yar-egad-egad, degine, dulemar emar-emarbi ambikusmalad. </v>
<v b="GEN" c="10" v="21">Deginbali, Jafet-e-ia-Sem, machimala-nikusmogad. Heber-masmala, bela Sem-wagan gumalad. </v>
<v b="GEN" c="10" v="22">Sem-masmala, wemalad: Elam, Asur, Arfaxad, Lud, degi, Aram. </v>
<v b="GEN" c="10" v="23">Aram-masmaladi, wemalad: Uz, Hul, Geter, Mas. </v>
<v b="GEN" c="10" v="24">Arfaxad, Sala-e-babad. Salaʼdi, Heber-e-babad. </v>
<v b="GEN" c="10" v="25">Heber machimala-warbo nikusmogad: Machi-sailagined Pelegʼye nugad. Ar ade, a-ibagangi dulemar aisakided. Peleg-e-urba, Joctánʼye nugad. </v>
<v b="GEN" c="10" v="26">Joctán-masmala, wemalad: Almodad, Selef, Hazarmavet, Jera, </v>
<v b="GEN" c="10" v="27">Adoram, Uzal, Dicla, </v>
<v b="GEN" c="10" v="28">Obal, Abimael, Seba, </v>
<v b="GEN" c="10" v="29">Ofir, Havila, degi, Jobab. Wemar belagwapa, Joctán-machimala gued. </v>
<v b="GEN" c="10" v="30">Wemar Sefar-yalagansik, Mesa-nadedgi, bukwagusmalad. We-yalagande dad-nakwedsik naid. </v>
<v b="GEN" c="10" v="31">Wemar Sem-e-wagan gumalad. E-dadgan-e-dadganba, degine, gaya emar-emarbi-sunmake ambikusmalad. Yar-egad-egad, degine, dulemar emar-emarbi ambikusmalad. </v>
<v b="GEN" c="10" v="32">Wemar, Noé-machimala, e-gwenadgan-e-gwenadganba ambikusmalad. Na e-wagan-e-wagan yar gasmalad. Wemar muusaila-mulusad-sorba, bela we-napneggi-aisakis ambikusmalad. </v>
<v b="GEN" c="11" v="1">Epennegwa, bela dulemar unnila gaya-gwennaa sunmakmalanad. </v>
<v b="GEN" c="11" v="2">Dad-nakwedsik dulemar nadgua, Sinarʼgi nebabi-nai dakdapid. Agi ambikudapmalad. </v>
<v b="GEN" c="11" v="3">Ibagwengi, na ga muchub-muchub sokarmalad: “Anmar dakebinne, anmar napa-ginnid akwayob dutusuli sobe, geb degine, anmar soogine ogumakar imakoed.” Weyob akwa-anar napa-ginnid-akwayob-dutusuli-sobaled ebusmalad, degine, barya ebusmarbalid, ebo acha-acha imakegar. </v>
<v b="GEN" c="11" v="4">Geb a-sorba, sogdemarbalid: “Anmar dakebinne, anmar neggwebur-dummad sobmala. Geb neg-matusulid nibnegse-warmakedse, anmar sobbaloed. Anmar deyob imakele, bela anmar nug-nika gumaloed, dule-dummaganga anmar gumaloed, degine, adi, mer anmar we-napneggi aisakimalagar.” </v>
<v b="GEN" c="11" v="5">Geb Bab-Jehováʼdi, dulemar-neggwebur-dummad-sobnanaid, degine, dulemar-neg-matusulid-sobnanaid-dakega aidenonikid. </v>
<v b="GEN" c="11" v="6">Geb Bab-Jehová binsaded: “Wemar, unnila dulemar-soggwenna gued, unnila gaya-soggwenna sunmakmalad. We-arbaedgebe-imaklenaid-obelosmalale, sogdamarbaloed, arbaed-baid anmar imakmarbarye. Degisoggu, bar galegosurmalad. </v>
<v b="GEN" c="11" v="7">A-ulale, anmar aidenaergebed, ei gaya oburnaegar, adi, na aku itomaloed.” </v>
<v b="GEN" c="11" v="8">Deyobi, Bab-Jehová belagwapa we-napneggi dulemar-osakisad. Degisoggu, we-neggwebur bar sobsasurmalad. </v>
<v b="GEN" c="11" v="9">We-neggweburgine, Bab-Jehová weyob dulemar gaya-akar-akar-sunmakega imaksad. A-ulale, we-neggwebur Babelʼye nuggusad. Geb wegine, Bab-Jehová bela dulemar we-napneg-ugakaase osakisad. </v>
<v b="GEN" c="11" v="10">Wemar, Sem-e-wagan gumalad: Birgabogus muusaila-nasad-sorba, Sem-machi-Arfaxad gwalulesad. Deunni, Sem birga-dulatar (100) nikad. </v>
<v b="GEN" c="11" v="11">A-sorbali, Sem birga-dulataled-ilatar (500) napi-gudii gusad. Sem machimala-baigan nikusbalid, degine, bunamala nikusbalid. </v>
<v b="GEN" c="11" v="12">Arfaxad birga-dulagwen-gakambe-gakatar-nikadgi (35), e-machi-Sala gwalulesad. </v>
<v b="GEN" c="11" v="13">A-sorbali, Arfaxad birga-dulataled-ilabake-gakapaa (403) napi-gudii gusad. Arfaxad machimala-baigan nikusbalid, degine, bunamala nikusbalid. </v>
<v b="GEN" c="11" v="14">Sala birga-dulagwen-gakambe-nikadgi (30), e-machi-Heber gwalulesad. </v>
<v b="GEN" c="11" v="15">A-sorbali, Sala birga-dulataled-ilabake-gakapaa (403) napi-gudii gusad. Sala machimala-baigan nikusbalid, degine, bunamala nikusbalid. </v>
<v b="GEN" c="11" v="16">Heber birga-dulagwen-gakambe-gakabake-nikadgi (34), e-machi-Peleg gwalulesad. </v>
<v b="GEN" c="11" v="17">A-sorbali, Heber birga-dulataled-ilabake gaka dulagwen-gakambe (430) napi-gudii gusad. Heber machimala-baigan nikusbalid, degine, bunamala nikusbalid. </v>
<v b="GEN" c="11" v="18">Peleg birga-dulagwen-gakambe-nikadgi (30), e-machi-Reu gwalulesad. </v>
<v b="GEN" c="11" v="19">A-sorbali, Peleg birga-dulataled-ilabo-gakabakebak (209) napi-gudii gusad. Peleg machimala-baigan nikusbalid, degine, bunamala nikusbalid. </v>
<v b="GEN" c="11" v="20">Reu birga-dulagwen-gakambe-gakabo-nikadgi (32), e-machi-Serug gwalulesad. </v>
<v b="GEN" c="11" v="21">A-sorbali, Reu birga-dulataled-ilabo-gakagugle (207) napi-gudii gusad. Reu machimala-baigan nikusbalid, degine, bunamala nikusbalid. </v>
<v b="GEN" c="11" v="22">Serug birga-dulagwen-gakambe-nikadgi (30), e-machi-Nacor gwalulesad. </v>
<v b="GEN" c="11" v="23">A-sorbali, Serug birga-dulataled-ilabo (200) napi-gudii gusad. Serug machimala-baigan nikusbalid, degine, bunamala nikusbalid. </v>
<v b="GEN" c="11" v="24">Nacor birga-dulagwen-gakabakebak-nikadgi (29), e-machi-Taré gwalulesad. </v>
<v b="GEN" c="11" v="25">A-sorbali, Nacor birga-dulatar-gakambe-gakabakebak (119) napi-gudii gusad. Nacor machimala-baigan nikusbalid, degine, bunamala nikusbalid. </v>
<v b="GEN" c="11" v="26">Taré bato birga-dulapaa-gakambe-nikadgi (70), e-masmala Abram, Nacor, degi, Harán gwalulesad. </v>
<v b="GEN" c="11" v="27">We, Taré-e-igar: Taré, Abram-e-babad. Nacor, degi, Harán amba Taré-masmalamogad. Haránʼde, Lot-e-babad. </v>
<v b="GEN" c="11" v="28">Harán e-bab-Taré-iduar Caldea-dulemar-yargi, Ur-neggweburgi burgwisad. Urʼde Harán-gwalulesad-neggweburad. </v>
<v b="GEN" c="11" v="29">Abram, Sarai-nikusad. Nacorʼdi, Milca-nikusad. Milcaʼde, degi, Isca, Harán-e-sisgan gumalad. </v>
<v b="GEN" c="11" v="30">Saraiʼdi geg mimmi nikued, ar ade, gusgu muu-neggi geg mimmi-bake danikid. </v>
<v b="GEN" c="11" v="31">Taré Canaán-yarse-naega Caldea-dulemar-yargi Ur-neggweburgi noar gusad. Taré na eba wemar sear gusad: E-machi-Abram, e-wagwa-Lot Harán-machi, degine, e-bala-Sarai e-machi-Abram-ome. Degi-inigwele, Taré, Harán-neggweburse-mosgu, agi megidapmalad. </v>
<v b="GEN" c="11" v="32">Geb Taré, Harán-neggweburgi birga-dulataled-ilabo-gakatar-nikadgi (205) burgwisad. </v>
<v b="GEN" c="12" v="1">Ibagwengi, Bab-Jehová Abramʼse gornonikid, ega sognonikid: “Be-neggweburgi be noe, be-gwenadgangi be bangu, be-bab-neggi-be-gudiid be nae. An bega neg-oyogoedse be nae. </v>
<v b="GEN" c="12" v="2">Begine, dulamar bukidar-mergue an imakoed. An begi ise-nued-binsaedgi, an bega ibmar imakoed. Dule-nue-nug-nikadga an be-imakoed. Degine, be-nuggi dulemargi ise-nued binsalemarmogoed. </v>
<v b="GEN" c="12" v="3">Dulemar-ise-nued-begi-binsamaladgi, an ise-nued egi binsamogoed. Dulemar-be-ukabsamaladgi, an ukabsaar sunmakmogoed. Be-nuggi, bela dula-we-napneggi-bukwamaladgi ise-nued an binsaoed.” </v>
<v b="GEN" c="12" v="4">Abram, Bab-Jehová-ega-sogsadba Harán-neggweburgi-maid nodegusad. Lot, Abramʼba nadegusmogad. Abram birga-dulapaa-gakambe-gakatar-nikadgi (75), Haránʼgi-mai noalid. </v>
<v b="GEN" c="12" v="5">Abram Canaán-yalase-argua, wemar eba sealigusad: E-ome-Sarai, e-niga-Lot, e-maimar-Haránʼgi-amisad. Degine, na ibmar-nikad bela sealigusbalid. Abram, degi, eba-nadapmalad Canaán-yarse modapmarsunnad. </v>
<v b="GEN" c="12" v="6">Geb Abram Canaán-yalagi dogded. Siquem-neggweburse warmakdapid, bia sapi-islidikid-Moreʼye-nugad-gwichidse. Deunni, a-yalagangine, Canaán-dulemala bukwamalad. </v>
<v b="GEN" c="12" v="7">Agine, Bab-Jehová Abramʼse magarosad, ega sogded: “We-yar an be-waganga ukoed.” Agine, Abram Bab-Jehováʼga-ibmar-ogumakar-ukleged-aila sobsad, ar ade, Abram soged, Bab-Jehová wegi anse magarosaddeeye. </v>
<v b="GEN" c="12" v="8">Geb agine, Abram yalagansik naded. We-yalagande Betel-neggweburgi dad-nakwedsik siid. Agi, dordoneg sidapid. Degisoggu, Betel-neggwebur egi dad-argwanedsik signonikid. Hai-neggweburdi dad-nakwedsik egi signonikid. Abram agi Bab-Jehováʼga-ibmar-ogumakar-ukleged-aila-baid sobsabalid. Geb degine, Bab-Jehováʼse agi gochasunnad. </v>
<v b="GEN" c="12" v="9">Geb a-sorba, Abram Neguev-yalagansik binna-binna nadap gusad. </v>
<v b="GEN" c="12" v="10">Deunni, a-ibagangine, bela Canaán-yargi ukud-dummad nagunonikid. Ar Abram na e-maidgi mas-satesoggu, Abram Egipto-yarse sikwas megnad gusad. </v>
<v b="GEN" c="12" v="11">Abram Egipto-yarse warmakdanigu, e-ome-Saraiʼga sogded: “Omegwa, an wisdo, be yeerdakleged. </v>
<v b="GEN" c="12" v="12">Degisoggu, Egipto-dulemar be-dakalile, sogdamaloed: ‘We-omegwa, we-machered-e-omeye.’ Andi an-oburgwemaloed, bedi be-oburgosurmalad. </v>
<v b="GEN" c="12" v="13">Degisoggu, mer an-oburgwemalaga be sogodo, be an-bunye. Adi, be-ular anga ibmar bela nueganbi guegar.” </v>
<v b="GEN" c="12" v="14">Abram Egipto-yarse modapgu, Egipto-dulemar dakalid, Sarai bela-bela yeerdaklege. </v>
<v b="GEN" c="12" v="15">Dummagan-Faraónʼga-arbamalad daksamarmogad, Sarai yeerdaklege. Amar Faraónʼse nadegusmalad, ega sogdapmalad, ome bela-bela yeerdakleye. Wemar-dummagan Faraón-negse Sarai-sesa gusmalad. </v>
<v b="GEN" c="12" v="16">Sarai-ulale, Faraón Abram-nued-akwisad. Sibad-wawaadmar, moli-bebe-nikamalad, moli-uayasuid-machergan, moli-uayasuid-omegan, mai-machergan, mai-omegan, degine, moli-yargan-muremalad Abramʼga uksad. </v>
<v b="GEN" c="12" v="17">Degine, Faraón e-negse Abram-e-ome-Sarai-sesad-ulale, Bab-Jehováʼdi Faraón, degi, e-negyaginmalad-sabsur-odurdaksad, boni-dummagan ega uksad. </v>
<v b="GEN" c="12" v="18">A-ulale, Faraón Abramʼse gochad, ega sogded: “¿Ibiga wede deyob be an-imaksa? ¿Ibiga be anga sogsasuli, we-omegwa an-omeye? </v>
<v b="GEN" c="12" v="19">Emide, be anga sogsad, we-ome, an-bunye. Ar emide sunna an-omega an imaked-nagad. ¡Be-ome na be sede! ¡Be nae!” </v>
<v b="GEN" c="12" v="20">Geb degine, Faraón na e-sordamarga igar-uksad, Abram, e-ome, degi, bela ibmar-nikad sedoye, Egipto-yargi-naed imakoye. </v>
<v b="GEN" c="13" v="1">Abram Egipto-yargi-noargu, e-ome, degi, bela na ibmar-nikadi sealid. E-niga-Lot eba aligusmogad. Amar Neguev-yalaganse gannar nonimalad. </v>
<v b="GEN" c="13" v="2">Ar Abram ibmar-durgan-bukidar-nika nonikid, mani-bukidar, degi, or-bukidar-nika nonikid. Degisoggu, dule-mani-ibedga gusad. </v>
<v b="GEN" c="13" v="3">Neguev-akar, Abram gannar binna-binna alid. Betel-neggweburse geb warmakdapid. Geb degi, gannar naded, bia gebe na dordoneg sisagusadse. We-negde Betel-negabargi, degi, Hai-negabargi siid. </v>
<v b="GEN" c="13" v="4">Agine, deunni, Abram Bab-Jehováʼga-ibmar-ogumakar-ukleged-aila sobsa gusad. Agine, Abram Bab-Jehováʼse gocha gusad. </v>
<v b="GEN" c="13" v="5">Lot amba dule-mani-ibedmogad. E-gilor-Abramʼyob sibad-wawaadmar, moli-bebe-nikamalad, degi, dordonegmar nikamogad. </v>
<v b="GEN" c="13" v="6">Ar emar-mamaidgi, ibmar-durgan bukidar nikamarsoggu, ibmar-durganga mas unnisuli gualid. A-ular, Abram, Lot-ebogwa geg na walikaa gudigue guarmalad. </v>
<v b="GEN" c="13" v="7">Molimarga mas unnisulidba, Abramʼga-dule-moli-bebe-nikad-akwemalad, Lotʼga-dule-moli-bebe-nikad-akwemalad-ebo na uluardamalad. Aginbali, a-ibagangine, Canaán-dulemar, degi, Ferezeo-dulemar a-yargine amba bukwamarmogad. </v>
<v b="GEN" c="13" v="8">Ibagwengi Abram Lotʼga sokalid: “Anmar na gwenadgan gumalad. Degisoggu, anmar na boni-nika gudiile, ibnuedsulid. Degi, anga-moli-bebe-nikad-edarbemalad, bega-moli-bebe-nikad-edarbemarmogadbogwa urwemarmogale, we ibnuedsurbalid. </v>
<v b="GEN" c="13" v="9">Emi be dakena, napa unniguar be-asabin naid. Degisoggu, be-abegedba na be sudo, igid bur be suoe. Degisoggu, angi be bangusun. Ar be argan-sapiledsik naye be sogele, andi argan-nuedsik naoed. Argan-nuedsik be naye sogele, andi argan-sapiledsik naoed.” </v>
<v b="GEN" c="13" v="10">Lot bela Jordán-diwarsik Zoar-neggweburse neba-naid dakded. A-nebagi dii nue-nika, degine, Bab-Jehová-nainu-nuedyob-daklege dakalid. E-daklegedde Egipto-yaryob daklebalid. Ar Bab-Jehová Sodoma-neggwebur, degi, Gomorra-neggwebur-obelogoed-iduale, we-neggweburmar yeer daklegenad. </v>
<v b="GEN" c="13" v="11">Geb degine, Lot bela Jordán-diwarsik-neba-naid susad. Na e-maidgi dad-nakwedsik nade gusad. Weyobi, Abram, Lot-ebogwa, na bangud gusmalad. </v>
<v b="GEN" c="13" v="12">Abramʼdi, Canaán-yalagi besad. Lotʼdi, nade gusad. Nebagi neggweburmar-bukwadse megnade gusad. Geb Lot Sodoma-neggwebur-waliksaar e-dordornegmar sisad. </v>
<v b="GEN" c="13" v="13">Sodomaʼgi dulemar-bukwad bela-bela isgana nanaed, isgued-dummagan Bab-Jehová-asabin imakdimalad. </v>
<v b="GEN" c="13" v="14">Lot Abramʼgi-bangusad-sorba, Bab-Jehová Abramʼga sokalid: “Be-maidgi be dad-nakwedsik, dad-argwanedsik, dad-nakwed-argan-nuedsik, dad-nakwed-argan-sapiledsik nue be neg dako. </v>
<v b="GEN" c="13" v="15">We-napnegmar be dakedi, bela bega an ukoed. We-yalagan begadga degi, be-wagangadga degisadegu guoed. </v>
<v b="GEN" c="13" v="16">Ukubyob be-wagan yaisur-mergu, an imakoed. Ar igi ukub geg ebislege, deyobi, be-wagan geg ebisle gumogoed. </v>
<v b="GEN" c="13" v="17">Degisoggu, emisgindi, bela we-yalaganba be nae, ar we-yala an bega ukoed.” </v>
<v b="GEN" c="13" v="18">Geb degine, Abram nade gudsunnad, e-dordonegmar-siid sesa gusad. Abram Hebrón-neggwebur-walik megnaded, sapi-islidikmalad-Mamreʼgi-bukwadse. Agi, Abram Bab-Jehová-nuggi, Bab-Jehováʼga-ibmar-ogumakar-ukleged-aila sobsad. </v>
<v b="GEN" c="14" v="1">Deunni, we-reymar negdakmamaid: Sinar-e-rey-Amrafel, Elasar-e-rey-Arioc, Elam-e-rey-Quedorlaomer, degi, Goim-e-rey-Tidal, wemar, neg-dakmaid. </v>
<v b="GEN" c="14" v="2">A-ibagangi, deunni, we-reymar-walabakegwad, baigan-reymar-ataled-ebo bila-onogega na atosmalad. We-reymar-walataled atosmarmogad: Sodoma-e-rey-Bera, Gomorra-e-rey-Birsa, Adma-e-rey-Sinab, Zeboim-e-rey-Semeber, degi, Bela-e-rey. We-Bela-neggweburde, Zoarʼye nugbalid. </v>
<v b="GEN" c="14" v="3">Wemar-e-ataled, e-sordamar Sidim-nebagi urbisad, Demar-Gagbidye-nugad-walik. </v>
<v b="GEN" c="14" v="4">Rey-Quedorlaomer birgambe-gakabogus (12) we-reymar-walataled-e-dummadga-gudigu, we-reymar-walataled birgambe-gakapaagusgu (13), sogdemalad: “Anmar we-rey-Quedorlaomerʼgi gwisguergeboye.” </v>
<v b="GEN" c="14" v="5">Birgagwen-nasad-sorba, Quedorlaomer, degine, reymar-eba-nanaimalad Astarot-Karnaim-yalagansik bila-ononadmalad. Agine Refa-dulemargi nakwismalad. A-sorba, Hamʼgi Zuz-dulemargi nakwismalad. Geb Save-Quiriataimʼgi Emita-dulemargi nakwismalad. </v>
<v b="GEN" c="14" v="6">Seir-yalagangindi Horí-dulemargi nakwismalad, Parán-nebase baregichamalad. We-Paránʼde nega-dulesulid-walik naid. </v>
<v b="GEN" c="14" v="7">Quedorlaomer, degine, reymar-eba-gudidimalad we-dulemar-sogabakegwadgi-nakwisgu, gannar aibiris armalad. Geb Enmispatʼye-neg-nugadse nonimalad. We-Enmispatʼde, Cadesʼye nugbalid. Rey-Quedorlaomer, degi, reymar-eba-gudidimalad Amalec-dulemar-yalaganba bela ibmar obelonadap gusmalad. Deyob Amorreo-dulemar-imaksamarbalid. We-Amorreo-dulemarde Hazezon-Tamar-yalagangi bukwamalanad. </v>
<v b="GEN" c="14" v="8">Geb degine, Sodoma-e-rey, Gomorra-e-rey, Adma-e-rey, Zeboim-e-rey, Bela-e-rey, bila-onomalaga, Sidim-nebase nonimalad. Bela-neggweburde, Zoarʼye nugbalid. </v>
<v b="GEN" c="14" v="9">Agi, we-reymar-e-ataled, baigan-reymar-warbakegwadbo uludmalad. Ebo-ulusmaladi, wemalad: Elam-e-rey-Quedorlaomer, Goim-e-rey-Tidal, Sinar-e-rey-Amrafel, degi, Elasar-e-rey-Arioc, we-reymar ulusmaladid. </v>
<v b="GEN" c="14" v="10">Dakargua, bela Sidim-nebagi yaa-dummagan-bukidar-bukwa nanaed. We-yaa-dummagande barya-yaisur nikad. Sodoma-e-rey, degi, Gomorra-e-rey urwenanaigua, wakite gusmalanad. Degi-inigwele, yaa-dummadgi argwatapmalad. E-sordamar-baigandi yalaganba wakitemalad. </v>
<v b="GEN" c="14" v="11">Reymar-nakwismaladi, Sodoma-neggweburgi, degi, Gomorra-neggweburgi, bela masgullemalad, degi, bela ibmar-nuegan sesmalad. </v>
<v b="GEN" c="14" v="12">Ar Abram-niga-Lot, Sodomaʼgi-maimosoggu, reymar-nakwisad Lot-sesa gusmarmogad, degi, bela e-ibmar-nikad e-ibe sesa gusmarbalid. </v>
<v b="GEN" c="14" v="13">Ar dule-wargwen nabir wakichasoggu, Abramʼga bela ibmar sognonikid. Abramʼde Hebreo-duled. Abramʼde Amorreo-dule-e-sapi-dummagan-walik maid. We-Amorreo-dulede Mamreʼye nugad. Mamreʼdi, gwenadgan nikad, amarde wemalad: Escol, Aner. Wemala, Abramʼba naimaladid. </v>
<v b="GEN" c="14" v="14">Abram itoargu e-niga gales-selesye, geb e-maimar-e-neg-yagi-gwalulesmaladse gochad. Wemarde bila-onomaladid. Belagwapa dulataled-ilapaa gakambe-gakabaabak (318) mergued. Amarmala, Dan-neggweburse reymar-Lot-gasa-sesmalad-balegitemalad. </v>
<v b="GEN" c="14" v="15">Abram, dulemar-eba-nadapmalad danar-danar oambikusgu, mutikidba ukiar reymargi ubodapmalad. Abram, degi, e-sordamarmala, emargi nakwismargu, we-reymar-wakitemalad Hoba-neggweburse balegichamalad. Hobaʼde Damasco-neggwebur-dad-nakwed-argan-sapiledsik siid. </v>
<v b="GEN" c="14" v="16">We-reymar-ibmar-sesadi, Abram bela gannar susad. Deyobi, Abram e-niga-Lot-galesad onosad, degi, bela gannar Lot-e-ibmar susbalid. Deginbali, omegan-onosbalid, degi, bela dule-baigan-galesmalad amba onosbalid. </v>
<v b="GEN" c="14" v="17">Abram Quedorlaomerʼgi, degi, Quedorlaomerʼba-reymar-gudidimaladgi nakwis-danigua, Sodoma-e-rey, Save-neba-naidgi Abram-abindakega abin noalid. Save-nebade Rey-Nebaye nugbalid. </v>
<v b="GEN" c="14" v="18">Geb degine, Salem-e-rey-Melquisedec, madu, degi, vino Abramʼga senonikid. We-Melquisedecʼde dule-irwa-Bab-Dummad-Bur-Biriginedse-goledid. </v>
<v b="GEN" c="14" v="19">Geb degine, Melquisedec, Abramʼgi ise-nued-binsaedgi, weyob sogded: “Abram, Bab-Dummad-Bur-Birigined begi ise-nued binsaoed. We-Bab-Dummad, nibneg, degi, napneg bela obinnisadid. </v>
<v b="GEN" c="14" v="20">Bab-Dummad-Bur-Birigined-e-nug odummolesun. A-Bab-Dummad be-isdarmaladgi-nakwega be-imaksad.” Geb degine, Abram bela ibmar-gannar-susadi, yopira-emarbi-sogambegi (10) mamarisad. A-gwensak Melquisedecʼga uksad (10%). </v>
<v b="GEN" c="14" v="21">Geb degine, Sodoma-e-rey Abramʼga sogded: —Dulemarbi be anga udage. Ibmarmardi be sue. </v>
<v b="GEN" c="14" v="22">Ar Abramʼdi abin-sogded: —Suli. Bab-Dummad-Bur-Birigined-Jehováʼga ise-sogar an imaksad. We-Bab-Dummadde nibneg, degi, napneg bela obinnisad. </v>
<v b="GEN" c="14" v="23">Aga, an sogsad: ‘Bipisaale ibmar an be-ibe suosurye, dubamar, degi, sapat-dubse-bakar, an-nag-uka-edinnega gwen an bei suosurye. Adi, melle be an-annik sogega, an we-dule mani-ibedga imaksaye.’ </v>
<v b="GEN" c="14" v="24">Andi an ibmar abesulid. Unnila sapingana-anba-gudidimalad-e-mas-guchamaladbi anga unnigualed. Degine, dule-anba-arbimalad, Aner, Escol, degi, Mamre, amardi igar-maidba ibmar sumaloed. </v>
<v b="GEN" c="15" v="1">Weyob-gusad-sorbali, Abram negburgan-daksad. Agi, Bab-Jehová ega sunmakded, ega sogded: “Abram, melle be dobguo, ar sigu-abgaedyobi, an be-irwa gwisgudioed. Degine, bega-ibmar-nued-uklegoedi, bega ibmar-dummadga guoed.” </v>
<v b="GEN" c="15" v="2">Abram Bab-Jehová-abin sogded: —Bab-Jehová-Bela-Negsemaid, ar be wisid, an mimmigan-sated, degite, ibmar-dummad be anga ukoye sogedi, ¿ar wede ibi-nuedga anga guosunna? Degisoggu, bela-an-ibmar-nikadi, we-anga-neg-daked-Damasco-dule-Eliezer, an-sorba bela ibmar gaoed. </v>
<v b="GEN" c="15" v="3">Abram sogdebalid: —Ar be anga mimmi-uksasursoggu, anga-arbaed-dule an-sorba bela ibmar gasunnoed. </v>
<v b="GEN" c="15" v="4">Bab-Jehová Abram-abin sogded: —Suli, degisuli. Be-sorba ibmar-bela-gaoedi, be-machi-sunnad bela be-ibmar gaoed. We-Eliezerʼdi suli. </v>
<v b="GEN" c="15" v="5">Geb degine, Bab-Jehová magaba Abram-sesad, ega sogded: —Nue be niba atake, be niisgwamar ebise, ar sunna be ebisodibe. Weyob-mergu wagan be nikuoed. </v>
<v b="GEN" c="15" v="6">Abram, Bab-Jehová-ega-ibmar-soged gwen bengussulid. Degisoggu, a-ulale, Bab-Jehová, dule-isgussulidyob Abram-daknonikid. </v>
<v b="GEN" c="15" v="7">Bab-Jehová Abramʼga sogded: —Ani an Bab-Jehová gued. Caldea-dulemar-yargi Ur-neggweburgi be-maigu, ani an be-onosad, adi, we-yar an bega ukega, degi, begadga guegar. </v>
<v b="GEN" c="15" v="8">Abram Bab-Jehová-abin sogded: —Bab-Jehová-Bela-Negsemaid, degite, ¿igi nue an wisguosunna, we-yarde nue angadga guoe? </v>
<v b="GEN" c="15" v="9">Bab-Jehová abin-sogded: —Anga be we-ibmar sedagoed: Moli-bebe-nikad-ome-birgapaagwad, sibad-birgapaagwad, sibad-wawaad-machered-birgapaagwad, sapur-nuu-gwagwen, degi, wagnuu-e-mimmi-gwagwen be anga sedabalo. </v>
<v b="GEN" c="15" v="10">Abram bela we-ibmar-durgan Bab-Jehováʼga senonikid. Geb amar negabala-daasa marisad. Geb degi, asabin-asabin mesisad. Nuumardi marissulid, gwagwar mesisad. </v>
<v b="GEN" c="15" v="11">Geb mulamala we-ibmar-durgan-burgwarmaladse duurmaknonikid. Ar Abramʼdi we-mulamar-ononnonai gualid. </v>
<v b="GEN" c="15" v="12">Neg-mutikguargu, Abramʼgi bela-bela gabed gwichigunonikid. Ukiar, negsichid bela Abram-ebilis nagusad. Agine, nue dobe itoalid. </v>
<v b="GEN" c="15" v="13">Geb degine, Bab-Jehová Abramʼga sogded: —Nue be wisguergebed, be-wagan e-yarsulidgi gudii gumaloed. Agi maiganga gumaloed, degine, a-yargi birga-dulataled-ilabake (400) sabsuli be-wagan-wiomaloed. </v>
<v b="GEN" c="15" v="14">Dulemar-be-wagan-maiga-imakoedi, ani, an sabsur-odurdakoed. Agi, be-wagan ainidamalogu, ibmarmar-nuegan nue-nika ainidamaloed. </v>
<v b="GEN" c="15" v="15">Ar bedina nue-sered-mai be burgoed, degine, nue-bogidikidgi be diglegoed. </v>
<v b="GEN" c="15" v="16">Ar emigindi, amba yoo Amorreo-dulemala bela-bela isgumarsoggu, be-wagan ilabakegus-gwagedgi, geb we-yarse be-wagan gannar nonikoed. </v>
<v b="GEN" c="15" v="17">Bato neg-mutikgusgu, bela-bela bato negsichinadedgi, sianargi waa bupurmaksii daklealid. Degine, acha-gwallu-gamai daklearbalid. A-sianar, degi, a-gwallu ibmar-durgan-negabar-maraled-bukwad-abargi nadapid. </v>
<v b="GEN" c="15" v="18">A-ibagi, Bab-Jehová Abram-ebo igar mesisad. Agi Abramʼga sogded: —We-yala be-waganga an ukoed, Egipto-diwar-maid-akar, diwar-dummad-Éufrates maidse. </v>
<v b="GEN" c="15" v="19">Yarmar an bega sogedi, wemardo: Ceneo-dulemar-bukwad-yala, Cenezeo-dulemar-bukwad-yala, Cadmoneo-dulemar-bukwad-yala, </v>
<v b="GEN" c="15" v="20">Het-dulemar-bukwad-yala, Ferezeo-dulemar-bukwad-yala, Refa-dulemar-bukwad-yala, </v>
<v b="GEN" c="15" v="21">Amorreo-dulemar-bukwad-yala, Canaán-dulemar-bukwad-yala, Gergeseo-dulemar-bukwad-yala, Jebuseo-dulemar-bukwad-yala, bela we-yalamala an be-waganga ukoed. </v>
<v b="GEN" c="16" v="1">Sarai e-sui-Abramʼga geg mimmi bake gusad. Saraiʼde e-mai-Egiptoʼgined nikad, Agarʼye nugad. </v>
<v b="GEN" c="16" v="2">Geb Sarai, Abramʼga sogded: —Bab-Jehová geg goe-bake an-imaksad. Degisoggu, an bese wilesakwaa egissundo, bunagwa an-maiga-gudiidse be gole. Abakale a-omebali, an mimmi nikualile. Abram Sarai-ega-soged nabir itosad. </v>
<v b="GEN" c="16" v="3">Deunni, Abram birgambegus (10) Canaán-yargi maid. Geb a-ibagangine, Sarai bunagwa-Egiptoʼgined-Agarʼye-nugad, Abramʼga urmaksad, ese golegar. </v>
<v b="GEN" c="16" v="4">Abram Agarʼse-gochagu, Agar gurgin-nika gunonikid. Agar gurgin-nikagudi-itoargu, e-dummad-Sarai-ibgwensur dakded. </v>
<v b="GEN" c="16" v="5">Geb degine, Sarai Abramʼga sogded: —¡Be-ular, emide, Agar ibgwensur an-dakalid! An-sunnad an bega Agar-urmaksad, ese be golegar. Ar emide, mimmi-nikuo-itogedba, anba bur dummarba san-imaked. Emigindi, Bab-Jehová sogoed, wede doagi ataklegoe: Begine, igi angine. </v>
<v b="GEN" c="16" v="6">Geb degine, Abram Sarai-abin sogded: —Be-itoleged, be-mai begi siid. Ar igi be Agar imakbie, be imakodo. Geb degine, Sarai sabsur Agar-imakalid. Degisoggu, a-ular, Agar wakitesunnad. </v>
<v b="GEN" c="16" v="7">Ar Bab-Jehová-e-baliwitur nega-dulesulidganba, Shur-igar-maidsik dii-saila-siidgi Agar-abingualid. </v>
<v b="GEN" c="16" v="8">Bab-e-baliwitur Agarʼse egichialid: —Sarai-e-mai-Agar, ¿bia be daniki? ¿Bia be nae? Agar abin-sogded: —An-dummad-Sarai-idu an wakinmai. </v>
<v b="GEN" c="16" v="9">Geb degine, Bab-Jehová-baliwitur ega sogded: —Be-dummadse gannar be nae. Ar igi bega sogdagoe, bela aba be ibmar imako. </v>
<v b="GEN" c="16" v="10">Aginbali, Bab-Jehová-baliwitur Agarʼga sogdebalid: “Be-wagan bela-bela an omelogoed. Degisoggu, geg dule ebise guoed.” </v>
<v b="GEN" c="16" v="11">Bab-Jehová-baliwitur sogdebalid: “Be bonigwar-gudiidi, susugwa be nikuoed. Bab-Jehová be-wilediid itossoggu, we-machigwa Ismaelʼye be onugsaoed. </v>
<v b="GEN" c="16" v="12">We-machigwade yaisurdae guoed, moli-uayasuid-sapurbalidyob guoed. We-machi dulemar-baiganbo bela urwoed, degi, bela-dulemar-baigan ebo urwemarmogoed. Degine, e-gwenadgangi gwisgubalo-inigwele, e-gwenadgan-abargi-mai guoed.” </v>
<v b="GEN" c="16" v="13">Ar Agarʼde Bab-Jehová-ebo sunmaksasoggu, Bab-Dummad an-dakmaidye neg onugsasad. Ar ade soged, Bab-Dummad-an-daksaye. Degite, amba an dula-gudiiye. </v>
<v b="GEN" c="16" v="14">A-ulale, dia nugad, Dia-Dule-Dulad-An-Dakmaidye. We-diadega Cades, degi, Bered-ebo-abingunaid-abargi siid. </v>
<v b="GEN" c="16" v="15">Geb degine, omegwa-Agar, Abramʼga machigwa baknonikid. Geb Abram, a-machigwa Ismaelʼye onug-imaksad. </v>
<v b="GEN" c="16" v="16">Ismael gwalulenonigua, deunni, Abram birga-dulabake-gakanergwa (86) nikad. </v>
<v b="GEN" c="17" v="1">Abram birga-dulabake-gakambe-gakabakebak-nikadgine (99), Bab-Jehová ese magarononikid, ega sognonikid: —Ani, an Bab-Dummad-Bela-Gangued-Nikadid. An-sogedba be nue-innikii nanadii guo. </v>
<v b="GEN" c="17" v="2">An bebo igar-mesisad, gannar an bega sogbar: ‘Wagan-bukidar-nikuega an be-imakoed.’ </v>
<v b="GEN" c="17" v="3">Geb degine, Abram Bab-Dummad-asabin napase e-bebe-ebulegedse dulluu imaksad. Bab-Dummaddi ega sogdebalid: </v>
<v b="GEN" c="17" v="4">—Weyob an bebogwa igar-mesoed: Be, dule-yar-baid-baidgi-ambikumaloed-e-dad-dummadga an be-imakoed. </v>
<v b="GEN" c="17" v="5">Ar dulemar-yar-baid-baidgi-ambikumaloed-e-dad-dummadga an be-imakosoggu, be bar Abramʼye nugguosulid. Emi-onodoedgine, Abrahamʼye be nugguoed. </v>
<v b="GEN" c="17" v="6">Wagan-bukidar-nikuega an be-imakoed. Begine, reymar ainidagoed, degine, yar-baid-baidgi be-waganmar-bukwa an imakoed. </v>
<v b="GEN" c="17" v="7">Degisadegu, an bebo igar-mesoed, degine, yoedse be-wagan-ebo an igar mesbaloed. Ani, an degisadegu be-Bab-Dummadga guoed. Degine, be-sorba be-wagan-e-Bab-Dummadga degisadegu an gubaloed. </v>
<v b="GEN" c="17" v="8">Emi, Canaán-yala be-yalasur-inigwele, degite, a-yalagi be garmakdiid. We-Canaán-yalade, bela degisadegu an bega uked, degi, be-sorba, be-waganga an ukbaloed. A-yalade, degisadegu bemargadga guoed. Deginbali, ani, an be-wagan-e-Bab-Dummadga gubaloed. </v>
<v b="GEN" c="17" v="9">Deginbali, Bab-Dummad Abrahamʼga sogdebalid: —Be, degi, bela be-wagan degisadegu anbo-igar-mesnaidba be nanamalo. </v>
<v b="GEN" c="17" v="10">Weyob an bebogwa igar-mesnaid, be-wagan we-igar-mesnaidba imakmarmogoed: ‘Bela bemar-abargine, masmala e-abgan-uka-duku sikmaloed.’ </v>
<v b="GEN" c="17" v="11">”Bemala be-abgan-uka-duku sikergebed. Weyob we-ibmar-imakedgi bemar-anbogwa-igar-mesisad mag daklegoed. </v>
<v b="GEN" c="17" v="12">Emi-ibagan-onodoedgi, bela masmala, ibabaabakgus (8) gwalulegedgi e-abgan-uka-duku ega siklegoed. Deyob degibi be-wagan be imakmarmogoed. Be-wagansurmalad amba deyob imakmarmogoed. Be-mai be-neggi gwalulesaddibe, be-mai manigi be dule-baidse baksaddibe, amba deyob be imakbaloed. </v>
<v b="GEN" c="17" v="13">Be-mai be-neggi-gwalulesaddibe, be-mai manigi be dule-baidse baksaddibe, wemar e-abgan-uka-duku-siksuli be imakosulid. Weyob an bemar-ebo igar-mesnaid be-abgangi degisadegu mag daklegoed. </v>
<v b="GEN" c="17" v="14">”Ar dule e-abgan-uka-duku siksulile, we-dule bemar-abargi onolegergebed. Ar bemarbo an-igar-mesisad-sogedba imaksasulid agala onolegergebed.” </v>
<v b="GEN" c="17" v="15">Geb degine, Bab-Dummad Abrahamʼga sogdebalid: —Be-ome bar Saraiʼye nugguosulid. Emi-onodoedgine, Saraʼye nugguoed. </v>
<v b="GEN" c="17" v="16">Be-omegi ise-nued an binsaoed. Bemarga machigwa an ukoed. Eye, napiragwa, be-omegi ise-nued an binsaoed. Sara dulemar-yar-baid-baidgi-ambikumaloed-e-nanaga guoed, degine, e-wagana dulemar-e-reyga gumaloed. </v>
<v b="GEN" c="17" v="17">Abraham napase e-bebe-ebugedse dulluu imaksad, geb allided. Agi, binsaded: “¿Ar wede dule-birga-dulatar-nikad (100) sunna babga gusi? ¿Ar wede Sara birga-dulabake-gakambe-nikadgi (90) sunna nanga gusi?” </v>
<v b="GEN" c="17" v="18">Geb degi, Abraham Bab-Dummadga sogded: —¡Bitigi Ismaelʼgi be nued binsaena gadin! An-sorba bela an-ibmarmar Ismaelʼgadga guena gadin. </v>
<v b="GEN" c="17" v="19">Bab-Dummad Abraham-abin sogded: —Suli. Deyob guosuli. Ar an bega soged, be-ome-Sara bega mimmi bakoye. A-machigwa Isaacʼye be onugsao. An bebo-igar-mesisadi, be-machigwa-Isaac-ebo gannar we-igar an obinogoed. Ar degisadegu Isaac-e-wagan-ebo we-igar mai guoed. </v>
<v b="GEN" c="17" v="20">”Emi, be-machi-Ismaelʼga be ibmar-egichisadi, an be-itosbalid. Be-machi-Ismaelʼgine ise-nued an binsamogoed. Mimmigan-bukidar-nikuega an imakoed, degine, wagan-bukidar-merguega an imakbaloed. Ismael, dule-dummagan-nuga-nikamalad e-ambe-gakabogwad-e-dadga (12) an imakoed, degine, e-dulamar ichesur an imakoed. </v>
<v b="GEN" c="17" v="21">An-bebo-igar-mesisaddina, Isaac-ebogwa igar-maigu an imakoed. Sara birgagwense we-ibaganse bega mimmi bakoed.” </v>
<v b="GEN" c="17" v="22">Bab-Dummad Abraham-ebo-sunmaknaid-bergusgua, nade gusad. </v>
<v b="GEN" c="17" v="23">A-ibagi-gines, Abraham e-machi-Ismael-e-abgan-uka-duku siksad. Ar igi Bab-Dummad ega sogsa, bela e-maimar-e-neggi-gwalulesmalad, bela e-maimar manigi-baklesad, degi, belagwable machergan-e-neguyagi-gudidimalad e-abgan-uka-duku-sikega imaksad. </v>
<v b="GEN" c="17" v="24">Abraham birga-dulabake-gakambe-gakabakebak-nikadgi (99), e-abgan-uka-duku siksad. </v>
<v b="GEN" c="17" v="25">Ismaelʼdi birgambe-gakapaa-nikadgi (13), e-abgan-uka-duku ega siksamalad. </v>
<v b="GEN" c="17" v="26">Abraham, degi, e-machi-Ismael-ebo iba-galagwen abgan-uka-duku-siked-igar imaksamalad. </v>
<v b="GEN" c="17" v="27">Machergan-bela-Abraham-neguyagi-gudidimalad, e-maimar-e-neg-yagi-gwalulesmalad, dule-baidse maimar-manigi-baklesad, amar Abrahamʼba belagwable abgan-uka-duku-siked-igar imaksamalad. </v>
<v b="GEN" c="18" v="1">Bab-Jehová sapimar-islidikmalad-Mamreʼgi-gwichid-dikarba Abrahamʼse magarosad. Deunni, yorukudba, Abraham e-dordoneg-yawagakgi siid. </v>
<v b="GEN" c="18" v="2">Abraham atakdegu, dakded, machergan-walapaa gwichi. Deyob dakdegu, Abraham abindaknaega gwichibin imaksad. Ese modapgu, a-dulemar-abin napase e-bebe-ebulegedse dulluu imaksad. </v>
<v b="GEN" c="18" v="3">Abraham amarga sogded: —An-dummad, an bese ise-wilesakwaa egised, melle be bakar nao. An-negse be obunnoda. </v>
<v b="GEN" c="18" v="4">Ar be nabir-itogele, an bemarga dii aminao, adi, bemar nag-enukegar. Geb a-sorba, bemar sapi-urba obunnonamaloed. </v>
<v b="GEN" c="18" v="5">Ar bemar an-neg-maid-walik-nadapsoggu, an bemar-ogannogega bemar-naed-idu an bemarga masgunned sunaoed. Dule-warbaagwad abin-sogdemalad: —Nueddo. Be-sogedbardo. </v>
<v b="GEN" c="18" v="6">Abraham gwae-gwae e-dordonegyaba-dogdegu, e-ome-Saraʼga sogded: —¡Gwaegwa! Madubur-bur-nued, nued-mergu madu-sobega be sue. </v>
<v b="GEN" c="18" v="7">Geb degi, Abraham, moli-bebe-nikamalad-bukwadse abarmakdebalid. Moli-senigwad-bur-nued, bur-san-dutugwad susad. Geb degine, dule-ega-arbaedgala uksad. Geb a-dulede, gwae yog duar-imaksad, adi, mas-gunmalagar. </v>
<v b="GEN" c="18" v="8">Abraham we-dulemar-warbaagwadga moli-san uksad, moli-nunis uksabalid. Geb degine, moli-nunis-gwamakaled ega uksabalid. Abrahamʼdi amar-sapi-urba-mas-gunbukwad, daksii gusad. Abakalegi ibmar-baigan abearbalirye binsaed. </v>
<v b="GEN" c="18" v="9">Geb dulemar-warbaagwadi Abrahamʼse egichiarmalad: —¿Bia be-ome-Sara nade? Abraham abin-sogded: —Dordonegyaba gunai. </v>
<v b="GEN" c="18" v="10">Geb degi, warbaagwad-wargwen sogded: —Baid-birgase gannar an bese nonibaloed. A-ibagangi, be-ome-Sara bato susugwa-nika gudioed. Ar Saraʼdi, neg-dogedyaba Abraham-yarganba dulemar-Abraham-ebo-sunmaknanaid bela itogwichid. </v>
<v b="GEN" c="18" v="11">Dakleargua, Abraham, degi, Sara, bato nue selebagusmalad. Deginbali, Sara bato wagub-guchabalid. </v>
<v b="GEN" c="18" v="12">A-ulale, Sara allided, ulubgi binsaded: “Bato ande selebagusad, degi, an-suide selebagusmogad. Wegiid an bar dakosur-itole. ¿Ar wede sunna an bar mimmi nikuosi? Geg bar an nikued.” </v>
<v b="GEN" c="18" v="13">Ar Bab-Jehováʼdi, Abrahamʼga sogded: —¿Ar ibiga Sara alle? ¿Ar ede seredgussoggu, geg bar mimmi-nikuye binsade? </v>
<v b="GEN" c="18" v="14">¿Ar Bab-Jehováʼga ibmar-geg-gued nikasi? Suli. Baid-birgase gannar an bese ataknonibaloed. A-ibagangine, Sara machi-wargwen bato nikuoed. </v>
<v b="GEN" c="18" v="15">Sara Bab-Jehová-weyob-ibmar-soge-itoargu, Sara dobe-itoded. A-ular, osuloded, sogded: —An alle-gwissuli. Ar Bab-Jehováʼdi abin-sogded: —¡Suli! Be allisa. </v>
<v b="GEN" c="18" v="16">Geb a-sorba, dulemar-warbaagwad gwisgusmargu, Sodoma-neggwebursik atakdemalad. Geb degi, asik nadmarsunnad. Abraham sikwas eba nade gusmogad, adi, amarga sogega, degimaloye. </v>
<v b="GEN" c="18" v="17">Geb degine, Bab-Jehová binsaded: “¿Ar an ibmar-imaksokalid Abrahamʼgi an odukuode? </v>
<v b="GEN" c="18" v="18">Abrahamʼde dulemar-bukidarad-e-babga guosoggu, degine, dulemar-dutusulid-e-babga gubalosoggu, an ibmar-imaksokalid an ega sogergebed. Deginbali, an ega sogsabalid: ‘Begi bela we-napneggi yar-baid-baidgi-bukmaladgi an ise-nued binsaoye.’ </v>
<v b="GEN" c="18" v="19">Deginbali, Abraham an susbalid, adi, an-igar-maidba e-mimmigan-odurdakega, degi, e-wagan-odurdakega, adi, igar-nueganba nanamalaga, degine, igar-innikigwadbi imakdii gumalagar. ”Adi, an Abrahamʼga ibmar-imakoye-sogsadba, an imakegar.” </v>
<v b="GEN" c="18" v="20">Degisoggu, Bab-Jehová Abrahamʼga sogded: —Dulemar-e-isgued doggus wilub-obichagusad, anse binnasur gorbukmalad, sogdemalad: Sodoma-neggweburgi-bukwamaladi, degi, Gomorra-neggweburgi-bukmaladi, nue-galagwensur damalad, degine, nue-bela-belad isgus bukmalad. </v>
<v b="GEN" c="18" v="21">Degisoggu, neggweburse an amar-daknadapid, ar bule anga nabir sogmala. Ar degisulile, an-sunnad an nue-dakoed. </v>
<v b="GEN" c="18" v="22">Atakdimaladi, warbogwa Sodoma-neggweburse nadmalad. Abrahamʼdi Bab-Jehová-asabin gwisgusad. </v>
<v b="GEN" c="18" v="23">Geb degine, Abraham Bab-Jehováʼse walikaa naded, ega sogded: —¿Ar dule-isgudisurmalad, dule-isgudimaladba be obelogode? </v>
<v b="GEN" c="18" v="24">”Ar dule-nuegan dulabo-gakambe (50) we-neggweburgi gudidiile, ¿amba be we-neggwebur obelogode? Ar we-dule-nuegan dulabo-gakambe (50) gudidimalad-sabed-ular, ¿we-neggwebur melle obelogodeeye be sogosurde? </v>
<v b="GEN" c="18" v="25">Dogdar-itole, dule-ibmar-isgana-imakdisulid, dule-ibmar-isgana-imakdiidba be oburgwer. Ebobela emarbi isgusadyob be imako itole. Mer deyob be sae. Bee be, bela dule-we-napneggi-bukmaladga, igar-naboged-e-dummadsoggu, ¿igar-innikii maidba be imakosurde? Eye. Be igar-innikii maidba imakoed.” </v>
<v b="GEN" c="18" v="26">Geb degine, Bab-Jehová abin-sogded: —Ar e-dulabo-gakambe (50) dule-nuegan Sodoma-neggweburgi gudidiile, amar-ular Sodoma-neggwebur an obelogosulid. </v>
<v b="GEN" c="18" v="27">Ar Abrahamʼdi gannar Bab-Jehováʼga sogdebalid: —Dummad, bese nue-wilesakwaa an egised, ar bedi Dummadid, andi dule-binsaledid. </v>
<v b="GEN" c="18" v="28">Igidibe, dule-nuegan dulabo-gakambe-guega (50), e-walatar-napile. ¿Amba walatar-napid-ular, bela Sodoma-neggwebur be obelogode? Bab-Jehová Abraham-abin sogded: —Ar we-neggweburgi dulabo-gakatar (45) dule-nuegan amba wis gudiile, an obelogosulid. </v>
<v b="GEN" c="18" v="29">Gannar Abraham sogdebalid: —¿Ar unnila dulabo (40) dule-nuegan gudiile, bela Sodoma-neggwebur be obelogode? Bab-Jehová abin-sogded: —A-dule-nuegan-dulabogwad-ular (40), we-neggwebur an obelogosulid. </v>
<v b="GEN" c="18" v="30">Ar Abrahamʼdi gannar Bab-Jehováʼga sogdebalid: —Dummad, gannar-gannar an bega ibmar-sognaidgi, melle be isdar an-itogo. Ar unnila dulagwen-gakambe (30), dule-nuegan gudidiile, ¿bela Sodoma-neggwebur be obelogode? Bab-Jehová gannar abin-sogdebalid: —Ar we-neggweburgi unnila dulagwen-gakambe-gudidimalad-ular (30) an obelogosulid. </v>
<v b="GEN" c="18" v="31">Abraham sogdebalid: —Dummad, weyob an bega sunmakewilubsulinad, degi-inigwele, ¿we igi-balile, unnila dulagwen (20) dule-nuegan we-neggweburgi gudiir? Bab-Jehová Abraham-abin sogdebalid: —Amar-dulagwenad-ular (20), we-neggwebur an obelogosulid. </v>
<v b="GEN" c="18" v="32">Amba Abraham gannar sogdebalid: —Dummad, wis an bese egis, melle be isdar an-itogo. Napi an bega soge. A-sorba, bar an bega ibmar sogosulid: ¿Igi be imaksale, unnila warambe (10) dule-nuegan gudiir? Bab-Jehová Abraham-abin sogded: —Ar dule-warambegwad-ulale (10), an we-neggwebur obelogosulid. </v>
<v b="GEN" c="18" v="33">Bab-Jehová, Abraham-ebo-sunmaked-bergusgu, na naded. Abrahamʼdi gannar e-dordoneg-siidse nonikid. </v>
<v b="GEN" c="19" v="1">Nue neg-gutulesa, baliwitur-warbogwad Sodoma-neggweburse modapmalad. Deunni, Lot, neggwebur-doged-yawagakgi siid, ar ade, agi gusgu dummagan ambikunonidamalad. Lot, a-dulemar-warbogwad-daksagua, abin nadegusad. Lot dulemar-warbogwad-asabin napase e-bebe ebulegedse dulluu imaksad. </v>
<v b="GEN" c="19" v="2">Lot amarga sogded: —Dummagan, an bese wilesakwaa wis egisdo, emi-mutik an-neggi bemar obunnobi an abedo. An-neggi sunna bemar nag enukmalad. Geb oibosar, wakudaryala bemar sunna naed. Geb amar-warbogwad Lot-abin sogdemalad: —Suli, nued be anmargi binsaendo. Anmardi neg-magaba gaboe. </v>
<v b="GEN" c="19" v="3">Degi-inigwele, Lot amargi alamaknai gusad. Geb a-warbogwad sogdemarsunnad: “Eye, anmar beba naoe.” Geb Lot-negse modapmargu, Lot amarga mas-nued imaksad, ega madu-inasulid imaksad. Ebogwad nue-mas guchamalad. </v>
<v b="GEN" c="19" v="4">Amba yoo megmaladgine, bela machergan-Sodoma-neggweburginmalad, sergan, degine, sapinganse-bakale, neg-ebilis ambikunonimalad. </v>
<v b="GEN" c="19" v="5">Lotʼga binnasur sogdemalad: —¿Bia machergan emi-mutik be-negse-nonimalad nade? ¡Anmarga be onoge! ¡Anmar we-machergangi dodobied! </v>
<v b="GEN" c="19" v="6">Geb agi, Lot magaba dulemarse nononikid, e-sorba yawagak ise-ediar imaksad. </v>
<v b="GEN" c="19" v="7">Geb Lot dulemarga sogded: —Aimar, an bemarse wilesakwaa egismar. Melle bemar galagwensuli neg-imakmalo. </v>
<v b="GEN" c="19" v="8">An walabo sisgan nikad, amba yagan-nanaed. Amar an bemarga onogoed. Ar igi bemar amar-imakbimala, be-itolegedmardo. Wemar-warbogwad-anse-nonimaladdi melle bemar oakalomalo, ar ade, wemar an-negse ubononisoggu, we-dulemar an nue-akwergebed. </v>
<v b="GEN" c="19" v="9">Dulemar-oimakbukwad Lot-abin sogdemalad: —¡Be ainire! Be anmar-neggweburginedsulid. ¿Be anmar-dummadsi? Be anmar-dummadsuli. Emigindi, we-machergan-warbogwadba bur bule anmar be-imakoed. Geb degine, sabsur Lot-imakarmalad. Agine, yawagak-omukumalaga, yawagakse duurmakdemalad. </v>
<v b="GEN" c="19" v="10">Lotʼse-atakdimaladdi yawagak-imbaba argan-onosmargu, Lotʼgadebin imaksamalad, negyaba odosmalad, geb degine, yawagak edismalad. </v>
<v b="GEN" c="19" v="11">Geb wemar-warbogwad dulemar-bela-magaba-bukwad geg-atake imaksamalad. Belagwapa, sapinganse, degine, serganse-bakale, geg-atake gusmalad. Yawagak acha-acha-aminanaid, budar-itoarmalad. </v>
<v b="GEN" c="19" v="12">Geb degine, dule-warbogwad Lotʼga sogdemalad: —¿Amba gwenadgan-baigan be nika? Be-sapingan, be-masmala, be-bunamala, bela we-neggweburgi gwenadgan-be-nikadi be sede. Bela be-gwenadgan we-neggweburgi be onogo, degine, dikasur be sede. </v>
<v b="GEN" c="19" v="13">Ar ade, anmar we-neggwebur obelosokalid. Ar we-neggweburgi-dulemar-bukmalad bela-bela nue-isgus galagwensulidamalad Bab-Jehováʼse warmaksad. A-ular, Bab-Jehová we-neggwebur-obelogega anmar-barmialid. </v>
<v b="GEN" c="19" v="14">Geb degine, Lot e-sapinganga-gumaloed daknaded. Amarga sogdapid: —¡Gwisgumar, be nomar, ar ade, Bab-Jehová we-neggwebur obelosokalid! Ar e-sapingandi Lot-ega-ibmar-soged baisur-itosmalad. </v>
<v b="GEN" c="19" v="15">Ar bato neg-oibodanigussoggu, baliwiturmar Lotʼga sokalid: —¡Gwaegwa! Be nae. Be-ome, degine, be-sisgan-warbogwad be sede. Ar be sedsulile, anmar we-neggwebur-sabsur-odurdaksokalidba, bemar burgwemarmogoed. </v>
<v b="GEN" c="19" v="16">Ar Lot binnaa gunaisoggu, baliwitur-warbogwad, Lot, e-ome, degi, e-sisgan-warbogwad argangi gadebin imaksamalad. Geb neggweburgi wemar-onosmalad, adi, bendaklemalagar. Ar Bab-Jehováʼdi nue Lot-wiledaksoggu, baliwiturmar a-ular, weyob Lot-imaksamalad. </v>
<v b="GEN" c="19" v="17">Bato neggweburgi nosmargua, baliwitur Lotʼga sokalid: —¡Be abarmakdemar, mer be burgwemalagar! Mer bar yarganba gannar atako, deginbali, yalaganba be wakinmalo. Melle nebagi be obunnobalo. Ar degisulir, bemar burgwemaloed. </v>
<v b="GEN" c="19" v="18">Lotʼdi abin-sogded: —¡Suli dummagan, deyob suli! Ar bese wis wilesakwaa an egised. </v>
<v b="GEN" c="19" v="19">Emide, ibmar-nuegan bukidargus bemar anga imakdanikid. Degine, nued bemar angi binsasad, bemar an-bendaknonigu. Degi-inigwele, yalaganba geg an wakinned. Ar neg-bergudele, an sunna igarba bargalesaled. Ar degiile, an burgwemogo-itole. </v>
<v b="GEN" c="19" v="20">Wegi itakasaale neggwebur-bipigwad-siidse an sunna wakichaled. ¡Ase naed be an-imake, adi, an bendaklegegar, an melle burgwegar! A-neggweburdi nue bipigwad. </v>
<v b="GEN" c="19" v="21">Geb dule abin-sogded: —An be-itos. Be anse egisnaidba an bega imakoed. We-neggwebur-bipigwad be anga obaredi, adi, an obelogosulid. </v>
<v b="GEN" c="19" v="22">¡Be nae! Gwae be a-neggwebur-bipigwadse be nae. Be neggwebur-bipise-warmakedse geb an neg obelogoed. A-ulale, a-neggwebur-bipigwad, Zoarʼye onugsalesad. </v>
<v b="GEN" c="19" v="23">Bato neg-oibosadgi, Lot, Zoar-neggweburse modapid. </v>
<v b="GEN" c="19" v="24">Geb degi, Bab-Jehová nibneg-akar Sodoma-neggweburgi, degine, Gomorra-neggweburgi soo, degi, azufre egi odesad. </v>
<v b="GEN" c="19" v="25">Bab-Jehová wemar-neggwebur, degi, agi bela gudidimalad, degi, bela a-nebagine gaganse-bakale, obelosad. </v>
<v b="GEN" c="19" v="26">Ar Lot-e-omedi, yarganba atakded. Agi, yog balu-warga binyale-naded. </v>
<v b="GEN" c="19" v="27">A-bangine, wakudaryalaba Abraham nadegusad, bia Bab-Jehová-ebo sunmakgwichigusa, ase naded. </v>
<v b="GEN" c="19" v="28">Abraham, Sodomaʼsik, degi, Gomorraʼsik, degi, bela nebasik atakdegu, dakded, bela-bela waa bupurmagwichi. Soo-yagi waa bupurmakgwichiyobi daked. </v>
<v b="GEN" c="19" v="29">Weyobi, Bab-Dummad Lot-maigusadgi neggweburmar-nebagi-bukwad obelosad. Bab-Dummad Abrahamʼgi nued-binsaed-ular, Lot-onosad, melle Lot dule-baiganba burgwegar. </v>
<v b="GEN" c="19" v="30">Weyob neg-gusad-sorbali, Lot Zoar-neggweburgi dobe-mege gualid. Aga, Lot, e-sisgan-warbogwadmala yalaganba nade gusad. Na e-warbaagwa akwasaila-ollorsiidyaba megidapmalad. </v>
<v b="GEN" c="19" v="31">Ibagwengine, ior na urbaga sokalid: —Anmar-bab bato nue-selebagusad. Wegi machergan sated, adi, igar-maidba anmarse golegar. </v>
<v b="GEN" c="19" v="32">Degisoggu, anmar-bab anmar omumsamalo. Geb agi, anmar ese goloed, adi, anmar ega anagan-urbegar. </v>
<v b="GEN" c="19" v="33">A-mutikidba, vinoʼgi e-bab-ogobsamalad. E-sisgwa-dummad e-babse gochad. Ar e-babdi gwen itossulid, sana e-sisgwa e-yarba megisa, degine, sana gannar gwisgusbali. </v>
<v b="GEN" c="19" v="34">A-bangine, ior urbaga sokalid: —Sae-mutik bab-yarba an megisad. Degisoggu, emi-mutik anmar bab-omumsabalo, adi, bab-yarba megmogagar. Geb degiir, anmar geb ega anagan urboed. </v>
<v b="GEN" c="19" v="35">A-mutiki, vinoʼgi gannar e-bab ogobsamarbalid. Geb degine, urba e-babse gochamogad. Ar Lot gwen itossurbalid, sana e-sisgwa-bipigwad e-yarba megisa, degine, sana gannar gwisgusbali. </v>
<v b="GEN" c="19" v="36">Weyob Lot-e-sisgan-warbogwad bonigwar e-babgadga gunonikid. </v>
<v b="GEN" c="19" v="37">E-sisgwa-dummadga susugwa uklenonikid. A Moabʼye onugsasad. Agi, Moab-dulemar-bukwadi danikid. </v>
<v b="GEN" c="19" v="38">E-sisgwa-bipigwadga susugwa uklenonimogad. Adi, Benammiʼye onugsasad. Agi, Amón-dulemar-bukwadi danimarmogad. </v>
<v b="GEN" c="20" v="1">Abraham e-maidgi bangud gusad. Neguev-nebaganba nade gusad. Gerar-neggweburgi megidapid. We-neggweburde Cades, degi, Shur, amar-negabargi siid. </v>
<v b="GEN" c="20" v="2">Agi Abraham maigua, sogsagusad, e-ome-Sara, e-bunye. Gerar-neggwebur-e-rey-Abimelec, Sara-nikuega Saraʼbina gochad. </v>
<v b="GEN" c="20" v="3">A-mutikidba, Bab-Dummad Abimelecʼse gabgi nonikid, ega sognonikid: —Be we-ome-sealid-ular, be burgo. Ar we-omede sui nikad. </v>
<v b="GEN" c="20" v="4">Ar Abimelec amba yoo Saraʼse gorsoggu, Abimelec Bab-Dummad-abin sogded: —Dummadye, ¿ar bede dule-neg-oakalossulid oburgoye be sogde? </v>
<v b="GEN" c="20" v="5">Ar Abraham-sunnad anga sogsad: We-ome, an-bunye. Degine, omegwa anga sogsamogad: We-machered, an-susye. Ar degisoggu, gwen ichakwa-binsasulidgi an ibmar imaksad. Ibmar-isgana an imaksasulid. </v>
<v b="GEN" c="20" v="6">Bab-Dummad Abimelecʼga gabgi sogsad: —An nue be-wisid, ichakwa-binsasulidgi be imaksad. A-ulale, omese-golega an be-imaksasulid, adi, melle be angi noegar. </v>
<v b="GEN" c="20" v="7">Ar emigindi, ome e-suiga gannar be berbena. Ar we-machered Bab-Dummad-gayaburba-barsogedsoggu, be-ular Bab-Dummadse goloed, adi, mer be burgwegar. Ar omegwa gannar e-suiga be berbenasulirdi, be, degi, be-gwenadgan burgwemaloed. </v>
<v b="GEN" c="20" v="8">Oibosgu, wakudaryalaba Abimelec gwisgusgu, bela e-maiganse gochad, amarga bela sogsad, igi ede gabdaksa. Itosmargua, bela nue-dobe itodmalad. </v>
<v b="GEN" c="20" v="9">Geb a-sorbali, Abimelec, Abrahamʼse-gochagu, ega sogded: —¡Emi, be-neg-oakalosad be dake! ¿Ibigi an begi nosa? Emisgi isgued-dummad be angi, degi, an-sordamargi senonigu. Weyob be ibmar imakewilubsulinad. </v>
<v b="GEN" c="20" v="10">Abimelec Abrahamʼga sogdebalid: —¿Ar ibiga deyob be imakye be binsaali? </v>
<v b="GEN" c="20" v="11">Abraham, Abimelec-abin sogded: —Wegi dule-Bab-Dummad-dobee-nanaed sateye an biendo. Degisoggu, an-ome-ular an-oburgwemaloeddeeye an binsasad. </v>
<v b="GEN" c="20" v="12">Ar nabiri, we-omegwa an-bunad. An-bab-e-sisgwad, an-nandi e-nansulid. Deginbali, we-ome, an-omebalid. </v>
<v b="GEN" c="20" v="13">Bab-Dummad anga igar-uknonigu: Be-bab-neggi-be-gudiid be naye. Geb an we-omega sogsad: ‘Bia anmar modapile, nue be an-sabele, be sogoye, be an-bunye.’ </v>
<v b="GEN" c="20" v="14">Geb degine, Abimelec, Abrahamʼga e-ome-Sara gannar uksasunnad. Geb aginbali, Abrahamʼga sibad-wawaadmar, moli-bebe-nikamalad, mai-machergan, degi, mai-omegan, uksabalid. </v>
<v b="GEN" c="20" v="15">Abimelec, Abrahamʼga sogdebalid: —Be dake, we an-yala. Bia be megbie be-itolegedba be yar sue. </v>
<v b="GEN" c="20" v="16">Saraʼga sogdemogad: —An be-susgala mani-miligwen-aidikue (1,000) uksad. We-mani dule-beba-gudidimalad-asabin be oyogo, adi, oyogega bedi gwen nossurye. Dule-wargwensaale gege begi sunnasur sunmaked. </v>
<v b="GEN" c="20" v="17">Geb degine, Abraham Bab-Dummadse goted, geb Bab-Dummad Abimelec-onugusad, degi, e-ome-onugusbalid. Deginbali, e-maimar-omegan-onugusbalid, adi, nabir sunna mimmi-bake gumalagar. </v>
<v b="GEN" c="20" v="18">Ar ade, Abraham-e-ome-Sara-ulale, Bab-Jehová omegan-Abimelec-negginmalad geg mimmi-bakega imaksanad. </v>
<v b="GEN" c="21" v="1">Bab-Jehová e-sogsadba Saraʼgi ise-nued binsasad. Saraʼga ise-sogar-imaksadba ega ibmar imaknonikid. </v>
<v b="GEN" c="21" v="2">Degisoggu, Sara bonigwar gunonikid. Deunni, Abraham bato nue seredgusad. Bab-Dummad Abrahamʼga-sogsadyobi, a-ibagangi Sara susugwa baknonikid. </v>
<v b="GEN" c="21" v="3">Abraham, Sara-ega-susugwa-baksadi Isaacʼye onugsasad. </v>
<v b="GEN" c="21" v="4">Isaac ibabaabakgus-gwalulesadgi (8), Abraham Bab-Dummad-ega-sogsadba, Isaacʼga abgan-uka-duku siksad. </v>
<v b="GEN" c="21" v="5">Abraham birga-dulatar (100) nikadgi, Isaac gwalulenonikid. </v>
<v b="GEN" c="21" v="6">Geb degine, Sara sogded: “Bab-Dummad an-oallisad, bela dulemar susugwa-nikusye an-wisguarmalale, anba weligwaledba allemarmogoed.” </v>
<v b="GEN" c="21" v="7">Sara sogdebalid: “¿Ar wede doa Abrahamʼga sogoen be insae, ani, Sara, ega mimmi bakoye? Dule sogosulina. Ar emigindi, be dakena, ar Abraham bato seredgus-inigwele, degite, anga machigwa baksad.” </v>
<v b="GEN" c="21" v="8">Machigwa-Isaac dunguded, degine, mam-iargunonikid. Mam-iargusad-ibagi, Abraham iba-dummad onosad. </v>
<v b="GEN" c="21" v="9">A-iba-ononaidgi Sara dakded, Agar-e-machi-Ismael Isaacʼgi dodonai. We-machide Agar Abraham-ebo baksadid. Agarʼde Egipto-duled. </v>
<v b="GEN" c="21" v="10">A-ular, Sara Abrahamʼga sogded: —¡We-mai, degine, e-machi we-neggi be onoge! We-mai-e-machi an-machi-sunnagwadyob geg an-machi-Isaacʼba, be-ibmar-beoedi abingamogad. </v>
<v b="GEN" c="21" v="11">Ar Ismael Abraham-machi-sunnad gusoggu, Sara weyob Abrahamʼga ibmar-sogsadi, Abraham nue-nunmak itosad. </v>
<v b="GEN" c="21" v="12">Ar Bab-Dummaddi Abrahamʼga sogded: “Melle be-machigi, degine, be-maigi nunmak be itoge. Ar ibi Sara bese egichialile, aba be ibmar sae. Ar ade, Isaac-waganbi be-wagan-sunnadga gumaloed. </v>
<v b="GEN" c="21" v="13">Ar be-mai-machidi be-machibarsoggu, amba deyob an imakbaloed, dule-bukidar-guega an imakmogoed.” </v>
<v b="GEN" c="21" v="14">Neg-oibosadgi, wakudaryalaba, Abraham Agarʼga madu, degi, buglugi dii ega uksad. Abraham Agar-gukingi bela ega ibmar nasiksad. Geb degi, Agarʼga e-machi-Ismael-uksagu, barmisad. Agar nadegusad, Beersebaʼsik nega-dulesulidganba bipirmakdii gusad. </v>
<v b="GEN" c="21" v="15">Buglugi dii-siid bergusgu, Agar sapi-urba e-machi sisad. </v>
<v b="GEN" c="21" v="16">Agarʼdi bannabasaar wilubba-banguedgi signaded. Ar ade, binsasad: “Machi burgwialir, an dakbisulid.” Agar sigidapgu, machi boalid. </v>
<v b="GEN" c="21" v="17">Bab-Dummad, machigwa bosiid itosad. Bab-Dummad-e-baliwitur nibneg-akar Agarʼse gornonikid, ega sogded: “¿Agar, igi be itoge? Mer be bukib itoge, ar Bab-Dummad be-machi-bosiid itosad. </v>
<v b="GEN" c="21" v="18">Be nae, be-machi be suna. Nue be-argangi be gao, mer indako. Ar ade, an we-machigwagi dule-bukidar-gued an imakoed.” </v>
<v b="GEN" c="21" v="19">Geb degine, Bab-Dummad Agar dia-siid-dakega imaksad. Agar diase nade gusad. Geb buglugi dii enosad. Geb degine, diigi Ismael-ogobsad. </v>
<v b="GEN" c="21" v="20">Ismael-dungumaidba Bab-Dummad Ismael-bendaksad. A-machigwade nega-dulesulidgi maigusad. Agi, yeer sigu-mie gunonikid. </v>
<v b="GEN" c="21" v="21">Sapingwagusgu, Parán-nega-dulesulidgangi-maidgi, e-nan ega ome-Egiptoʼgined uksad. </v>
<v b="GEN" c="21" v="22">A-ibagangine, deunni, Abimelec Abrahamʼga sunmaknade gusad. Ficol eba nade gusmogad. Ficolʼde Abimelec-e-sordamar-e-dummadga gudiid. Abimelec, Abrahamʼga sogdapid: —Bela be ibmar-imakdele, Bab-Dummad nue-be-bendake anmar daked. </v>
<v b="GEN" c="21" v="23">Degisoggu, weyob, Bab-Dummad-nuggi ise-sogar be anga soge, akar be an-imakosurye, degine, an-mimmigan, degi, an-wagan akar be imakosurbarye. Igi-nued an be-imaksamoga, deyob be an-imakmogoed, degine, emi we-yargi-be-gudiid-e-dulemar deyob be imakbaloed. </v>
<v b="GEN" c="21" v="24">Abraham, Abimelec-abin sogded: —Napira-Bab-Dummad-nuggi ise-sogar an bega soged: ‘Eye, an imakosuli.’ </v>
<v b="GEN" c="21" v="25">Geb degine, Abraham, Abimelecʼga sogded, igi Abimelec-e-maimala e-ibe dia susmala. </v>
<v b="GEN" c="21" v="26">Abimelec Abraham-abin sogded: —An wissulid wede doa deyob imaksa. Ar bede anga sogsasulid. Ar emi geb an itogwichid. </v>
<v b="GEN" c="21" v="27">Geb degine, Abraham sibad-wawaadmar, moli-bebe-nikamalad susad, geb degine, Abimelecʼga uksad. A-ibagine, Abimelec Abraham-ebo igar mesismalad. </v>
<v b="GEN" c="21" v="28">Ar Abrahamʼdi e-sibad-wawaad-bukwadgi sibad-wawaad-ome-senigana walagugle (7) susad. Geb degine, amar bachikii urbisad. </v>
<v b="GEN" c="21" v="29">A-ulale, Abimelec Abrahamʼse egichialid: —¿Ar ibiga-wede be sibad-wawaad-ome-senigana walagugle (7) be bachikii urbisa? </v>
<v b="GEN" c="21" v="30">Abraham abin-imakded: —Ar we-sibad-wawaad-ome-senigana walagugle (7) an bega uked, adi, soglegegalad, we-dia, ani an akwisye. </v>
<v b="GEN" c="21" v="31">A-ulale, emar-gunanaidgi Beersebaʼye onugsasmalad. Ar ade, na ebogwa sogsamalad, anmar ibmar-sogsamaladi imakedseye, geg anmar imaksuli guye. </v>
<v b="GEN" c="21" v="32">Beersebaʼgi na igar-nabosmargu, Abimelec, degine, e-sordamar-idued-Ficolʼmala gannar Filistea-neggweburmarse nadmalad. </v>
<v b="GEN" c="21" v="33">Abrahamʼdi Beersebaʼgi ingwa-soled-sapi digsad. Agine, Bab-Dummad-Jehová-Degisadeguadse gochad. </v>
<v b="GEN" c="21" v="34">Abraham birga-suitii Filistea-dulemar-yargi maigusad. </v>
<v b="GEN" c="22" v="1">Undar birgamar nasadgine, Bab-Dummad Abraham-wilub-dakesokalid, bule egi nue bensurdibeye. Bab-Dummad nugba Abrahamʼse gornonikid: —¡Abraham! Abraham Bab-Dummad-abin sogded: —Na, degite, an be-itomai. </v>
<v b="GEN" c="22" v="2">Bab-Dummad Abrahamʼga sogded: —Isaac, be-machi-wargwennagwad be nue-sabedi, Moriah-yalaganse be sede. A-yalagan-mosale, an bega yar-oyogoedgi be-machi be anga ogumakoed. </v>
<v b="GEN" c="22" v="3">Oibosgu, wakudaryalaba Abraham gwisgusad, e-moli-uayasuid guakwaa nasiksad. Sapan amisbalid, machigwa-ogumakar-uklegoedgi ogaegar. Abraham bia Bab-Dummad ega-naoye-sogsadse nadegusad. E-machi-Isaac, degi, e-maimar-warbo eba nadmarmogad. </v>
<v b="GEN" c="22" v="4">Abraham ibapaagus-nanaedgi yar egi dikasur-noe dakalid. </v>
<v b="GEN" c="22" v="5">Geb degine, Abraham e-maimarga sogded: —Wegi bemar moli-uayasuidmala an-edarbemalo. Machigwa-anbogwa Bab-Dummad-e-nug-odummogega andi naoed. Geb degine, gannar anmar bese nonikoed. </v>
<v b="GEN" c="22" v="6">Abraham ibmar-ogumaklegoed-ogaegala sapan susad, geb Isaac-e-gukingi mesisad. Abrahamʼdi es, degi, acha-gwallu-ogaar sesad. Geb degidgine, Abraham e-machi-ebo nade gusad. </v>
<v b="GEN" c="22" v="7">Sikwas nanaedgine, Isaac Abrahamʼga sogded: —¡Baba! Abraham abin-sogded. —Degite machi, soge. Isaac sogded: —Anmar sapan, degi, acha-gwallu-ogaar sedanikid, degite, ¿bia sibad-wawaad-senigwad anmar Bab-Dummadga-ogumakar-ukoedde? Abraham Isaac-abin sogded: </v>
<v b="GEN" c="22" v="8">—Machi, Bab-Dummad anmarga sibad-wawaad-senigwad udagoed, anmar ega ogumakar ukegar. Deyob, ebogwa imakenadap gusmalad. </v>
<v b="GEN" c="22" v="9">Abraham, degi, e-machi-Isaac-ebo Bab-Dummad-ega-yar-sogsadse modapmargu, Abraham Bab-Dummadga-ibmar-ogumakar-ukleged-aila sobsad. Geb a-aila-birgi sapan urbisad. Geb degine, e-machi-Isaac-edichagu, we-aila-birgi sapan-birgi Isaac-mesisad. </v>
<v b="GEN" c="22" v="10">Abraham e-machi-oburgwegala es susgua, </v>
<v b="GEN" c="22" v="11">Bab-Jehová-e-baliwitur niba ese gollalid: —¡Abraham! ¡Abraham! Abraham Bab-Jehová-e-baliwitur-abin sogded: —Degite. Wegi an gunai. </v>
<v b="GEN" c="22" v="12">Bab-Jehová-e-baliwitur Abrahamʼga sogded: —Melle machigwa be oakaloge. Melle be naibi-imake. Ar bato an wisid, be Bab-Dummad-dobee nanadiid. Ar be gwen sogsasulid, an-machi-wargwensakad melle be anga ukodeeye. </v>
<v b="GEN" c="22" v="13">Abraham dakded, sibad-wawaad-machered sapi-imbaba e-bebegi galesnai. Abraham agi sunaded. Sibad-wawaad-machered-susgua, ogumakar e-machi-anar Bab-Dummadga uksad. </v>
<v b="GEN" c="22" v="14">Geb a-sorbali, Abraham weyob we-neg onugsasad: Bab-Jehová ibmar-unnitiba-ukedye. A-ulale, amba we-garda narmaklenaidse sogleged: Bab-Jehová-yargine ibmar-unnitiba-uklegoedye. </v>
<v b="GEN" c="22" v="15">Bab-Jehová-e-baliwitur gannar irbogi niba Abrahamʼse gornonibalid, </v>
<v b="GEN" c="22" v="16">ega sogded: —Bab-Jehová soged: ‘Ani, an bega ise-sogar soged: Ar be-machi-wargwensakad mer be anga ukodeeye be sogsasursoggu, </v>
<v b="GEN" c="22" v="17">an bela-bela ise-nued begi binsaoed. Be-wagan bela-bela-mergu an imakoed, niisgwamar-niba-nanaidyob, degi, ukub-demar-gakagi-nikadyob an imakoed. Deginbali, be-wagan e-isdarmaladgi nakwedii guoed, degi, e-neggweburgan ei sudii guoed. </v>
<v b="GEN" c="22" v="18">Deginbali, ar an bega-ibmar-sogsadyob be imaksasoggu, bela dula-we-napneggi-bukwamalad be-waganba an egi ise-nued binsamogoed.’ </v>
<v b="GEN" c="22" v="19">Abraham bia-e-maimar-obesa, ase gannar nonikid. Degine, bela Beerseba-neggweburse nade gusmalad. Agine, Abraham megidapid. </v>
<v b="GEN" c="22" v="20">Degi-undaradgine, Abrahamʼga soglenonikid, e-urba-Nacor machimala-nikamoye, Milca ega baksaye. </v>
<v b="GEN" c="22" v="21">Gebe-machigwa ega gwalulesad, Uzʼye nugad. A-sorba, e-urba-Buz gwalulesad. Degi, Kemuel gwalulesad. Kemuelʼde, Aram-e-babad. </v>
<v b="GEN" c="22" v="22">Deginbali, Nacor-e-masmala-baigan, Milcaʼbo-baksabalid, wemalad: Quesed, Hazo, Pildas, Jidlaf, degi, Betuel. </v>
<v b="GEN" c="22" v="23">We-Betuelʼde Rebeca-e-babad. Wemar-walabaabakadi (8) Nacor-machimalad, Milca-ebo baksadid. Nacorʼde Abraham-e-urbad. </v>
<v b="GEN" c="22" v="24">Deginbali, Nacor, Reúma-ebo baid-machimala nikusbalid. Reúmaʼde e-ome-dikarbalidid. We-ebogwa machimala-baksadi, wemalad: Teba, Gaham, Tahas, degi, Maaca. </v>
<v b="GEN" c="23" v="1">Sara birga-dulanergwa-gakagugle-nikadgi (127) burgwisad. </v>
<v b="GEN" c="23" v="2">Sara Canaán-yalagangi, Quiriat-Arba-neggweburgi burgwisad. Quiriat-Arbaʼde, Hebrónʼye bilebalid. Abraham Sara-burgwisadba nue-bosad, degine, nue-Sara-ebinsadii gusbalid. </v>
<v b="GEN" c="23" v="3">Geb degine, Abraham Sara-burgwar-maid-obes nade gusad. Het-dulemarse naded. </v>
<v b="GEN" c="23" v="4">Geb Abraham Het-dulemarga sogded: —Ar an bemar-abargine weginedsur-inigwele, anga wis be neg-uan manigi ukmala, adi, an-ome-mui agi an digegar. </v>
<v b="GEN" c="23" v="5">Het-dulemar Abraham-abin sogdemalad: </v>
<v b="GEN" c="23" v="6">—¡Dummad, bega an sogmardo! Ar Bab-Dummad anmar-abargine, dule-dummadga be-susad. Degisoggu, be-ome-mui anmar-neg-uan-bur-nuedgi be dige. Ar anmar-wargwensaar bega sogosulid: Melle be-ome-e-mui be anmar-neg-uangi digye. </v>
<v b="GEN" c="23" v="7">Geb degine, Abraham gwisgusad, Het-dulemar-bukmalad-asabin dulluu imaksad. </v>
<v b="GEN" c="23" v="8">Geb degi, amarga sogded: —Ar bemar wegi an-ome-burgwisad nue-digbi abegele, an bemarse wilesakwaa egisdo, an-nuggi bemar Zohar-machi-Efrónʼse egismar: </v>
<v b="GEN" c="23" v="9">‘Anga, e-nainu-dikarba-akwasaila-ollor-siid, Macpelaʼye-nugad, manigi ukye.’ Ar e-mani-gargeguedba, an bennukoed. Ar degiir, geb an neg-uan wegi nikuoed. </v>
<v b="GEN" c="23" v="10">Ar Het-dule-Efrón emar-abargi simosoggu, bela Het-dulemar, degi, dule-bela-neggweburse-ubomamaid e-itomalaga, Abraham-abin sogded: </v>
<v b="GEN" c="23" v="11">—¡Dummad, degisuli! An-nainu, degine, akwasaila-ollor-siid binsa an bega ukoed, maniginsuli. An-sordamar-bukwad anmar-daksiid, amar-asabin an bega we-akwasaila-ollor-siid binsa uknaid. Agi be-ome-mui be dige. </v>
<v b="GEN" c="23" v="12">Abrahamʼdi Het-dulemar-asabin gannar na dulluu imakded. </v>
<v b="GEN" c="23" v="13">Abraham bela dulemar-e-itobukwad-abargi Efrón-abin sogded: —¡Bemar bela nue an-itogo! An bega soged, mani be sue. Nainu an bese bakoed. Geb a-sorba, an-ome-mui an digoed. </v>
<v b="GEN" c="23" v="14">Geb degi, Efrón abin-sogded: </v>
<v b="GEN" c="23" v="15">—Dummad, nue be an-itogo: Nainu-e-gargegued mani-dulataled-ilabake-aidikued-wilub (400) gargegued. Wegindi anmar na abin-abin imakosurmalad. Degisoggu, be-ome be dignado. </v>
<v b="GEN" c="23" v="16">Abraham, Efrón Het-dulemar-abargi ega nainu-gargegued-sogsad nabir-itosad. Degisoggu, dule-ibmar-ukmalad-igar-maidba mani-dulataled-ilabake-aidikued-wilub (400) mie-mie bennuksad. </v>
<v b="GEN" c="23" v="17">Weyobi, Mamre-dad-nakwedsik Efrón-nainu-Macpelaʼgi-naidi, Abrahamʼgadga gunonikid. A sogleged, nainu, akwasaila-ollor-siid, bela sapimar, Abrahamʼgadga gunoniye. </v>
<v b="GEN" c="23" v="18">Het-dulemar, degi, dule-bela-neggweburgi-dogmamaid, nue-amar-daksii gusmarmogad. </v>
<v b="GEN" c="23" v="19">Geb agine, Abraham akwasaila-ollor-siidgi e-ome-Sara-mui-digsa gusad. We akwasaila-ollor-dummad, Macpela-nainugi siid, Mamre-dad-nakwedsik. Mamre-neggweburde Hebrónʼye nugbalid, Mamre-neggwebur Canaán-yargi siid. </v>
<v b="GEN" c="23" v="20">Weyob we-nainugi akwasaila-ollor-siid, Abrahamʼgadga gunonikid. We-nainude Het-dulemar Abrahamʼga manigi uksad, adi, Abraham we-nainu e-neg-uanga imakegar. </v>
<v b="GEN" c="24" v="1">Abraham bato nue selebagusad. Bab-Jehová Abrahamʼgi bela ise-nueganbi binsadii gusad. </v>
<v b="GEN" c="24" v="2">Ibagwengine, Abraham e-mai-bur-undargus-arbadiidse gochad. We-mai bela ega ibmar-dakega gudiid. Abraham a-maiga sogded: —Be anga ise-sogar-ibmar-sogegala, an-dua-urba be-argan be mese. </v>
<v b="GEN" c="24" v="3">Bab-Dummad-Jehová-Nibneg-Dakmaid-nuggi, degi, napneg-dakmaid-nuggi ise-sogar be anga soge. Wegi, an Canaán-dulemar-abargi an maid. A-Canaán-yagan-wargwensaar mer an-machi-Isaac-onikued be sao. </v>
<v b="GEN" c="24" v="4">Bur be an-yarse nao. Agine, an-gwenadgan-e-sisgan-wargwen, an-machi-Isaacʼga be aminao, adi, a-yagwa Isaac-nikuegar. </v>
<v b="GEN" c="24" v="5">E-mai abin-sogded: —Nued, dummad. Ar yagwa we-negse yapa anba dagele, ¿igi an imakosunna? ¿Ar degiile, be-yargi be aligusadse, an be-machi sedsunnode? </v>
<v b="GEN" c="24" v="6">Abraham abin-sogded: —¡Suli, mer an-machi ase be sedo! </v>
<v b="GEN" c="24" v="7">Bab-Dummad-Jehová-Nibneg-Dakmaidi an-bab-neggi an-onosad, degi, an-babgan-yalagi an-onosbalid. A anga sogsad: ‘Napira ise-sogar an bega sogye: Emi-be-maidgi we-yala an be-waganga ukoye.’ Degisoggu, a-Bab-Dummad e-baliwitur be-idu barmidoed, adi, weba an-machiga ome be sedagegar. </v>
<v b="GEN" c="24" v="8">Ar ome beba dagbisulile, be ise-sogar anbo igar-mesisadgi be ollorguodo. Unnila an bega soged, ¡bipisaale melle an-machi be weba sedo! </v>
<v b="GEN" c="24" v="9">Geb degine, Abraham-e-mai, e-dummad-Abraham-dua-urba e-argan mesisgu, Abrahamʼga ise-sogar imakded, eyeye, an be-sogedba an imakoye. </v>
<v b="GEN" c="24" v="10">Geb a-sorbali, Abraham-e-mai moli-yargan-mureged-warambe (10) susad. Abraham-ibmar-nuegan-nikad binsa-ukega susbalid. Geb degine, Mesopotamia-yarse, Nacor-neggweburse naded. </v>
<v b="GEN" c="24" v="11">Abraham-e-mai Nacor-neggwebur-magaba modapgu, deun bato neg-sedogualid. A-wachigi omegan dii-weenad damalad. Abraham-e-mai moli-yargan-muremalad dia-naba-obunnogega sindigar osisad. </v>
<v b="GEN" c="24" v="12">Geb degine, Abraham-e-mai Bab-Dummadse goted: “Bab-Jehováʼye, an-dummad-Abraham-e-Bab-Dummadye, emi-ibagi nued anga ibmar-gued be imakena yeerban, degine, an-dummadgi nued be binsabalina gadin. </v>
<v b="GEN" c="24" v="13">Wegi dia-naba an siidgi, yagana-we-neggweburginmalad wese dii wedanimaloed. </v>
<v b="GEN" c="24" v="14">A-yagwa-wargwenga an sogoedga, ‘wis be-buglu be odeye, adi, an dii gobegarye.’ A-yagwa weyob an-abinsaalile: ‘Dii be gobye, be-moli-yargan-muremaladga dii an ukmogoye.’ Agi an wisguoed, a-yagwa be-mai-Isaac-e-omega-guega be susa. Degi, be an-dummadgi-ise-nued-binsasad an wisgubaloed.” </v>
<v b="GEN" c="24" v="15">Abraham-e-mai amba yoo Bab-Dummadse-goled bergue, dakded, yagwa-gwensak e-gukingi buglu-sii daniki. Dakleargua, we-yagwade Betuel-e-sisgwad, Rebecaʼye nugad. Betuelʼde Milca-e-machid. Milcaʼdi Nacor-e-omed. Nacorʼdi Abraham-e-urbad. </v>
<v b="GEN" c="24" v="16">Rebeca yeer dakleged, amba yagwad, sui-sated. Rebeca diase aideded, e-buglu enosad, geb gannar nakwialid. </v>
<v b="GEN" c="24" v="17">Agine, Abraham-e-mai gwae yagwa-abin naded. Yagwase modapgu, ega sogded: —Be-buglugi be dii-semaidi wis be anga udage. </v>
<v b="GEN" c="24" v="18">Yagwa abin-sogded. —Dummad, be gobe. Geb degi, yog e-buglu-odear imaksad. E-argangi buglu-ganiki, diigi ogobsad. </v>
<v b="GEN" c="24" v="19">Abraham-e-mai nue-gobsagua, Rebeca ega sogded: —Moli-yargan-muremaladga an dii weemogoed, adi, bela na dii-gobbimaladba gobmalagar. </v>
<v b="GEN" c="24" v="20">Geb degine, yagwa e-buglugi-dii-semaidi dii-siedgi eodapid. Deyobi ichesuli nanasad, bela moli-yargan-muremalad unniguar dii gobsamaladse. </v>
<v b="GEN" c="24" v="21">Ar Abraham-e-maidi unnila daksigusad, ar ade, nue wisgubied, e-nonikidgi bule Bab-Jehová egi nued binsasdibeye. </v>
<v b="GEN" c="24" v="22">Bela moli-yargan-muremalad dii gobsamargua, Abraham-e-mai, yagwa-e-asugi olasu yosad. We-olasude gramo-nergwa (6) aidikued. Deginbali, sakwagi-nasikleged-olobiid, gwabo ega uksabalid. We-sakwagi-nasiklegedde gramo-dulatar (100) obinesaar aidikued. </v>
<v b="GEN" c="24" v="23">Geb degine, Abraham-e-mai yagwaga sogded: —¿Be doa-sisgwa? Degi, anmar obunnogega, ¿be-bab-walik neg-nika be dake? </v>
<v b="GEN" c="24" v="24">Yagwa abin-sogded: —An Betuel-sisgwa. An-babde Nacor-machid, Milcaʼbo baksadid. </v>
<v b="GEN" c="24" v="25">Anmar-neggine bemar gabmalaga unniguar neg-nikad. Deginbali, molimar-yargan-muregedga unniguar gagan, degi, mas-maed nikabalid. </v>
<v b="GEN" c="24" v="26">Geb degine, Abraham-e-mai yokorgi sindigar sigisad. Geb Bab-Jehováʼse goted, e-nug odummoded, </v>
<v b="GEN" c="24" v="27">sogded: “¡Bab-Jehováʼye be-nug odummolesun! Bedi an-dummad-e-Bab-Dummadid. Bedi an-dummadgi be-sabgued, degi, be-napiragwad gwen galakudisulid. Degine, Bab-Jehováʼye be an-sealid. Be anga igar-oyosad, adi, an-dummad-e-gwenadgan-negse an warmakegar.” </v>
<v b="GEN" c="24" v="28">Rebeca, bela ibmar-gusad e-nan-negginmaladga-sogega e-nan-negse abarmakded. </v>
<v b="GEN" c="24" v="29">Rebecaʼde sus-nikad, Labánʼye nugad. Labán Abraham-e-mai-aminaega dia-siidse abarmakded. </v>
<v b="GEN" c="24" v="30">E-sus e-bun-Rebeca olasu-yoi, degi, sakwagi-nasikleged-nai daksad. Degine, Labán itosbalid, igi e-bun-Rebeca machered-ega-ibmar-sogsagusadi, e-nanga sognai. Geb Labán, Abraham-e-maise naded. Abraham-e-mai, degi, moli-yargan-muremalad amba dia-walik bukwamalad. </v>
<v b="GEN" c="24" v="31">Geb Labán Abraham-e-maiga sogded: —Bedi dule-nuedid. Begi Bab-Jehová ise-nued binsasad. ¿Ar ibiga magaba be mellesii? Be anba dage. Ar bato neg guakwaa an bemarga nudaksad, degi, be-moli-yargan-muremaladga guakwaa an neg nudaksabalid. </v>
<v b="GEN" c="24" v="32">Geb degine, Abraham-e-mai Labánʼba negse alid. Agi, moli-yargan-muremaladgi ibmarmar-bukwad odesad. Degine, Labán a-molimarga masgunned uksad. Deginbali, Abraham-e-maiga, degi, eba-danimaladga dii senonikid, adi, nag enukmalagar. </v>
<v b="GEN" c="24" v="33">Abraham-e-maiga mas guakwaa sisgu, Abraham-e-mai sogded: —Mas-inse an gunnosuli. Bina an bega ibmar-sogbied soggwelergebed. Labán abin-sogded: —Degite, sogdo. </v>
<v b="GEN" c="24" v="34">Abraham-e-mai sogded: —Ani, an Abraham-e-maid. </v>
<v b="GEN" c="24" v="35">Bab-Jehová ibiba nued an-dummadgi binsasa, mani-ibedga imaksad. We-ibmarmar ega uksad: Sibad-wawaadmar, moli-bebe-nikamalad, ormar, manimar, mai-machergan, mai-omegan, moli-yargan-muremalad, degi, moli-uayasuigan-bukidar ega uksad. </v>
<v b="GEN" c="24" v="36">”Aginbali, e-ome-Sara, deun bato nue seleba-gusadgi, ega mimmi-baksad. An-dummad bela e-machiga ibmar uksad. </v>
<v b="GEN" c="24" v="37">An-dummad ise-sogar-ibmar-imakega an-imaksad, anga sogsad: ‘Anmar we-Canaán-yargi-maidgi, melle an-machi e-yagan-nikuega be imakoye. </v>
<v b="GEN" c="24" v="38">Bur an-bab-e-gwenadganse be naoye, an-gwenadgan-e-sisgan-wargwen an-machi-nikuega be aminaoye.’ </v>
<v b="GEN" c="24" v="39">”An-dummad-abin an sogsad: ‘Dummad, ¿ar yagwa yapa anba dagele, igi an saoe?’ </v>
<v b="GEN" c="24" v="40">”Geb degine, an-dummad an-abin sokalid: ‘Ani an, Bab-Jehová-igarba nanadiiye. A-Bab-Jehová e-baliwitur beba barmidoye, adi, be-naoedba bega nueganbi ibmar guegarye. Weba an-machiga an-gwenadgan-e-sisgwa be amioye, adi, nikuegarye. </v>
<v b="GEN" c="24" v="41">Ar an-gwenadgan yapa bega e-sisgwa-ukerdina, adi, be ise-sogar-anga-sogsadi, bar beginsurye, adi, be ollorguoye.’ </v>
<v b="GEN" c="24" v="42">”Emi, deyob an diase nonisunnad. An Bab-Jehováʼse gotegu, an sogded: Bab-Jehováʼye, an-dummad-Abraham-e-Bab-Dummadye. We an nonikidse, ar napira be anga ibmar-imakoye be nue-sogele, </v>
<v b="GEN" c="24" v="43">Bab-Jehováʼye, an wilesakwaa an bese egisye. Emi dia-naba an siidgi, weyob ibmar-gubi an abeye: Yagwa-gwensak dii-weenonikoedi, an ega sogoedga, ‘wis be-buglu be odeye, adi, an dii gobegarye.’ </v>
<v b="GEN" c="24" v="44">A-yagwa weyob an-abinsaalile: ‘Dii be gobye, be-moli-yargan-muremaladga dii an ukmogoye.’ Agi an wisguoed, a-yagwa be-mai-Isaac-e-omega-guega be susye. </v>
<v b="GEN" c="24" v="45">”Bab-Dummadga weyob an sogsiid amba yoo an obeloge, Rebeca e-gukingi buglu-sii-daniki an dakalid. Dii-weegala diase aideded. Rebeca dii-wesgu, an ega sokalid: ‘Wis be anga dii udaye.’ </v>
<v b="GEN" c="24" v="46">“Rebeca yog e-buglu odear imaksad. Geb degi, anga sogded: ‘Dii be gobe, degine, be-moli-yargan-muremaladga dii an ukmogoed.’ Rebeca anga dii uksad, degine, an-molimarga dii uksabalid. </v>
<v b="GEN" c="24" v="47">”Geb degine, an ese egichided: ‘¿Be doa-sisgwa?’ ”Bunagwa an-abin imaksad: ‘An Betuel-sisgwaye. An-babde Nacor-machiye, Milcaʼbo baksadye.’ ”Geb degine, an ega e-asugi olasu yosad, geb deginbali, e-sakwamargi sakwagi-nasikleged an ega nasiksabalid. </v>
<v b="GEN" c="24" v="48">Geb degi, yokorgi sindigar an sigisad. Geb degine, Bab-Jehováʼse an goted, Bab-Jehová-nug an odummoded. Bab-Jehová an-dummad-Abraham-e-Bab-Dummadga gumogad. A-e-nug an odummoded, igar-nuedba an-senonikidba an e-nug odummoded. Adi, an-dummad-e-urba-e-sisgwa an-dummad-machi-e-omega guegar.” </v>
<v b="GEN" c="24" v="49">Abraham-e-mai sogdebalid: —Ar emigindi, be anga nue sogmalo, an-dummadgi bemar nued, degi, napiragwadgi binsaodibe. Ar deyobsulile, bemar nue anga sogmarbalo, adi, an wisgubaloed, igi an imakoe. </v>
<v b="GEN" c="24" v="50">Geb degine, Labán, Betuel-ebo abin-sogdemalad: —We-ibmar bela Bab-Jehováʼgi danikid. Degisoggu, geg anmar bega soged eyeye, geg an bega sogbalid surye. </v>
<v b="GEN" c="24" v="51">Wegi Rebeca gwichi, be sede. Bab-Jehová-sogsadba, Rebeca be sedo, adi, be-dummad-machi-e-omega guegar. </v>
<v b="GEN" c="24" v="52">Abraham-e-mai deyob-ega-soge-itosgu, Bab-Jehová-asabin yokorgi sindigar sigided, napase e-bebe-ebulegedse dulluu imaksabalid. </v>
<v b="GEN" c="24" v="53">Geb degine, Abraham-e-mai ibmar-bukidar onosad: Olomar, manimar, degi, mormar. Geb Rebecaʼga uksad. Deginbali, Abraham-e-mai Rebeca-e-susga, degi, e-nanga ibmar-bukidar binsa uksabalid. </v>
<v b="GEN" c="24" v="54">A-sorbali, Abraham-e-mai, degi, eba-gudidimalad mas guchamalad, gobsamalad, degine, geb gabismalad. Oibosgua, Abraham-e-mai gwisgusgua, sogded: —Emi, anmar gannar an-dummad-negse-naega be anmar-imaksun. </v>
<v b="GEN" c="24" v="55">Ar Rebeca-e-sus, degi, e-nana, sogdemalad: —Bunagwa anmar-walik napi-ibambe (10) gudii guoye. Geb a-sorbali, naoye. </v>
<v b="GEN" c="24" v="56">Abraham-e-maidi abin-sogded: —Melle bar an-igar gamalo. We-an-bese-nonikidi Bab-Jehová bela ibmar-nueganbi-guega imaksad. Degisoggu, gannar an-dummad-negse-naed be an-imakmarsun. </v>
<v b="GEN" c="24" v="57">Geb degine, Abraham-e-mai-abin sogdemalad: —Anmar bunagwase gormalo, ar bunagwade igi sogdamogodibe. </v>
<v b="GEN" c="24" v="58">Rebecaʼse gochamalad, ese egisdemalad: —¿Emisgwa we-macheredba be nabie? Bunagwa abin-sogded. —Eye, an nabie. </v>
<v b="GEN" c="24" v="59">Geb degine, Rebeca-barmismarsunnad, degi, ome-gusgu-Rebeca-akwedidaedi eba nadmogad. Abraham-e-mai, degi, eba-gudidimalad nadmarmogad. </v>
<v b="GEN" c="24" v="60">Rebeca-e-gwenadgan Rebecaʼgi ise-nued binsadmalad, weyob ega sogdemalad: “Buna, bela-bela-dulemar-mergued-nanga be gusun. Be-wagana, e-isdarmalad-neggwebur egadgaguega imaksun.” </v>
<v b="GEN" c="24" v="61">Geb degine, Rebeca, degi, Rebeca-e-maimar moli-yargan-muregedgi nakwismarsunnad, Abraham-e-mai-sorba nadap gusmalad. Weyobi, Abraham-e-mai Rebeca-sesa nadsunnad. </v>
<v b="GEN" c="24" v="62">Deunni, Isaacʼdi dia-Lajay-Roíʼye-nugadse-gudii danikid, ar ade, Neguevʼye-neg-nugadgi maid. </v>
<v b="GEN" c="24" v="63">Isaac deunni sedogidbali binsa sapurba wis garmakdii sanaded. Agi dakalid, moli-yargan-muremalad daniki. </v>
<v b="GEN" c="24" v="64">Rebeca atakdemogu, Isaac-dani dakalid. Agine, Rebeca, moli-yargan-mureged-birgi-siidgi aideded. </v>
<v b="GEN" c="24" v="65">Geb degine, Abraham-e-maise egichided: —Dule sapurba anmarsik-danikidi, ¿we doa-dule? Abraham-e-mai Rebeca-abin sogded. —We an-dummadi. Geb degi, Rebeca e-muswe susad. Geb e-wagar odukusad. </v>
<v b="GEN" c="24" v="66">Geb degine, Abraham-e-mai e-ibmar-imaksad bela Isaacʼga sogsad. </v>
<v b="GEN" c="24" v="67">Geb degi, Isaac e-nan-dordonegyaba Rebeca-sesad. Agi, na nikusmalad. Geb degine, Isaac Rebeca-nue-sabe gusad. Isaac, Rebeca-nikadba yeer-itodii gusad, a-ulale, e-nan-Sara-burgwisadgi wis baisur-itosad. </v>
<v b="GEN" c="25" v="1">Abraham ome-baid-nikusbalid, a-ome Ceturaʼye nugad. </v>
<v b="GEN" c="25" v="2">A-omebogwa, mimmigan-nikusad wemalad: Zimram, Jocsán, Medán, Madián, Isbac, Súa. </v>
<v b="GEN" c="25" v="3">Jocsán-e-masmala, wemalad: Seba, Dedán. Dedán-e-waganmar, wemalad: Asurim-dulemar, Letusim-dulemar, Leumim-dulemar. </v>
<v b="GEN" c="25" v="4">Madián-e-masmaladi, wemalad: Efa, Efer, Hanoc, Abida, degi, Elda. Bela-wemala Cetura-e-wagan gumalad. </v>
<v b="GEN" c="25" v="5">Abraham bela ibmar-nikadi e-machi-Isaacʼga bela uksad. </v>
<v b="GEN" c="25" v="6">Abraham omegan-baiganba-mimmi-nikusmaladgardi, unnila ibmar ega wis ichesaar binsa uksad. Amba Abraham dula-gudigua, e-mimmigan-baigan e-machi-Isaacʼgi dikasur dad-nakwedsik barmisad. </v>
<v b="GEN" c="25" v="7">Abraham birga-dulabaabak-gakambe-gakatar-sergu (175) megisad. </v>
<v b="GEN" c="25" v="8">Nue-selebaa-mai burgwisad, ar ade, bato burgwedginmogad. Deyob na e-sergan-burgwarmamaidse megidapmogad. </v>
<v b="GEN" c="25" v="9">E-masmala, Isaac, degi, Ismael, Mamre-dad-nakwedsik akwasaila-ollor-siid-Macpelaʼye-nugadgi, Abraham-digsamalad. A-nainude, Efrónʼgadinad. Efrónʼde Zohar-machid, Het-duled. </v>
<v b="GEN" c="25" v="10">We-nainu, Abraham Het-dulemarse baksad. We-akwasaila-ollor-siidgi e-ome-Sara-dikarba Abraham diglesad. </v>
<v b="GEN" c="25" v="11">Abraham-burgwisad-sorba, Bab-Dummad Isaacʼgi ise-nued binsasad. Isaacʼde dia-naba megidapid. We-diade Lajay-Roíʼye nugad. </v>
<v b="GEN" c="25" v="12">Ismael, Abraham Agarʼbo-machi-baksadid. Agarʼde, Sara-e-maid, Egipto-duled. </v>
<v b="GEN" c="25" v="13">Ismael-e-masmala e-gwalulesadba ilemakar naid. Weyob nugmalad: Nebaiot. A e-machi-dummad, geb a-yarba, Cedar, Adbeel, Mibsam, </v>
<v b="GEN" c="25" v="14">Misma, Duma, Massa, </v>
<v b="GEN" c="25" v="15">Hadar, Tema, Jetur, Nafis, degi, Cedema. </v>
<v b="GEN" c="25" v="16">Wemala, Ismael-e-masmala-warambe-gakabogwad-e-nugmalad (12). Na megismaladgi, e-nugba neg onugsasmalad. Ar wemala, e-sordamar-e-dummadga gusmarbalid. </v>
<v b="GEN" c="25" v="17">Ismael birga-dulanergwa-gakambe-gakagugle-nikadgi (137) burgwisad. Deyob e-sergan-burgwarmamaidse megidapmogad. </v>
<v b="GEN" c="25" v="18">Ismael-e-wagana Egipto-yar-asabin, Havila-yar, degi, Shur-yar-abargi, Asiria-yar-igarba, ambikudapmalad. Amba e-gwenadgan egi gwisgunanaigus-inigwele, agi megidapmalad. </v>
<v b="GEN" c="25" v="19">Abraham-machi-Isaac-e-igar weyobdo. Abrahamʼga e-machi-Isaac gwalulenonikid. </v>
<v b="GEN" c="25" v="20">Isaac birga-dulabo-nikadgine (40), Rebeca-nikunonikid. Rebecaʼde, Betuel-sisgwad. E-susdi, Labánʼye nugad. Amarde, Arameo-dulemalad, Padan-Aram-neggweburgi bukwamalad. </v>
<v b="GEN" c="25" v="21">Rebeca geg mimmi-baked. Degisoggu, Isaac Bab-Jehováʼse ega gochad. Bab-Jehová Isaac-ese-gochad itosad. Agi, Rebeca gurgin-nika gunonikid. </v>
<v b="GEN" c="25" v="22">Ar warbogwadi amba sapidukugi-mamaiunni, bato gaemamaid. Agi, Rebeca binsaded: “¿Ar ibiga anga weyob gunai? Degisoggu, a-ular, Bab-Jehováʼse igar-aminad gusad.” </v>
<v b="GEN" c="25" v="23">Bab-Jehová Rebeca-abin sogded: “Be-sapi-dukugine, neggwebur-sogabo danikid, amba yoo napnegse-aideged-idu, bato neggwebur-sogabogwad na ebo gae-nanaid. Gwensak, baidba bur-dutusur guoed, ia, urba-sogedba nanadii guoed.” </v>
<v b="GEN" c="25" v="24">Rebeca-e-nugued-ibagan warmaknonikid. Susugwa ega warbo uklenonikid. </v>
<v b="GEN" c="25" v="25">Gebe-aidenonikidi saila gisii nikad, bela wawaadikid. A-susugwa Esaúʼye onugsasmalad. </v>
<v b="GEN" c="25" v="26">Geb a-sorba, e-urba e-argan-nailikgi e-ia-maligi-akanai aidenonikid. A-ulale, Jacobʼye onugsasmalad. Deunni, Isaac birga-dulapaa (60) nikad. </v>
<v b="GEN" c="25" v="27">Masmala-warbogwad dungudmalad. Esaú ibmar-make-duledid. Sapurba-gudiile, yeer-itodaed. Jacobʼdi dule-boo-daedid. Neggi-gudiile, bur-yeer-itodaed. </v>
<v b="GEN" c="25" v="28">Isaac bur bule Esaú-sabed, ar ade, Esaú-ibmar-maked-gunned yeer-itodaed. Ar Rebecaʼdina bur bule Jacob-sabmogad. </v>
<v b="GEN" c="25" v="29">Ibagwengine, Esaú sapurba-gudii, nue-geggus nonigua, Jacob ingwa-burwi-gisi-dunai daknonikid. </v>
<v b="GEN" c="25" v="30">Geb Esaú, Jacobʼga sokalid: —An ukudmaada itoged, wis be anga we-ibmar-gisi-dunaid be udage. (A-ulale, Esaú, Edomʼye bilebalid). </v>
<v b="GEN" c="25" v="31">Jacob abin-sogded: —Nabirdo. Degiile, ar be machi-sailaginedsoggu, bela-bega-ibmar-uklegoed, be anga udagodo. </v>
<v b="GEN" c="25" v="32">Esaú abin-sogded: —An ukudba burgwedanisoggu, anga-bela-ibmar-uklegoed, an bega ukodo. ¿Ar ibiga bar an we-ibmar abesunna? An abesuli. </v>
<v b="GEN" c="25" v="33">Geb Jacob sogded: —Emisbinne, ise-sogar be anga sogdo, deyob an bega ibmar ukedseye. Esaú abin-sogded: —Ise-sogar an bega sogye, deyob an bega ibmar ukedseye. Esaú, machi-sailagined-guedgi-bela-ega-ibmar-uklegoed e-urba-Jacobʼga uksad. </v>
<v b="GEN" c="25" v="34">Geb degine, Jacob, Esaúʼga ingwa-burwi-gisi-dualed madubo ega uksad. Esaú masgunned-bergusgua, degi, gobsabargua, gwisgusad, geb nadegusad. Weyob, Esaú na machi-sailagined-guedgi bela-ega-ibmar-uklegoedi, baisur-daksad. </v>
<v b="GEN" c="26" v="1">A-ibagangine, ukud-dummad nagunonikid, igi Abraham-ibagangi nagusmoga deyob nagunonimogad. A-ulale, Isaac Gerar-neggweburse nade gusad. Deunni, Filistea-dulemar-e-rey-Abimelec, agi maimogad. </v>
<v b="GEN" c="26" v="2">Agine, Bab-Jehová Isaacʼse magarosad, ega sogded: “Melle be Egipto-yarse nao. Bia an bega sogoe, agi be megoed. </v>
<v b="GEN" c="26" v="3">Ar emigindi, wegi sikwas be mego. An beba gudii guoed, degine, ise-nued an begi binsaoed. Ar ade, begala, degine, be-wagangala we-yar an ukoed. Ar igi be-bab-Abrahamʼga ise-sogar an sogsa, deyob an imakedsegad. </v>
<v b="GEN" c="26" v="4">Be-wagan ichesur niisgwamar-nibneggi-merguedyob an imakoed. Be-wagangala bela we-yar ega an ukoed. Deginbali, bela dulemar-we-napneggi-bukmalad be-wagwaba ise-nued an egi binsaoed. </v>
<v b="GEN" c="26" v="5">Ar ade, Abraham an-sogedba, an-igar-maidba, an ega ibmar-sogsadba, an-ibmar-odurdakedba nanadii gusad.” </v>
<v b="GEN" c="26" v="6">Geb degine, Isaac Gerarʼgi bessunnad. </v>
<v b="GEN" c="26" v="7">Dulemar-Gerarʼgi-bukmalad ese egichiarmargu, we-Rebeca, doaye, Isaac dobe-soggusad, Rebeca e-omeye. Degisoggu, sogdedaed, Rebeca e-bunye. Ar Rebeca yeerdaklesoggu, Isaac binsaed, abakalegi machergan-we-yarginmalad Rebeca-ular an-oburgwiarmalarye. </v>
<v b="GEN" c="26" v="8">Ibagan-nasad-sorbali, ibagwengi Isaac Gerar-neggweburgi-maidgine Filistea-dulemar-e-rey-Abimelec yawagak-bipigi-atakgwichidgi dakalid, Isaac e-ome-Rebeca-ibe wagar unai. </v>
<v b="GEN" c="26" v="9">Geb degine, Abimelec, Isaacʼbina gochad, ega sogded: —Etto, ¿Rebeca, we be-ome? ¿Ar ibiga be anmarga sogsa, Rebeca an-bunye? Isaac abin-sogded: —Ar ade, an binsasad, abakalegi we-ome-ular an-oburgwiarmalarye. </v>
<v b="GEN" c="26" v="10">Ar Abimelecʼdi abin-sogded: —¿Ar ibiga-wede deyob be anmar-imaksa? Machered-gwensak, we-neggweburgined ar be-omese gochana, isguega be anmar-imaksanad. </v>
<v b="GEN" c="26" v="11">Geb degine, Abimelec bela e-sordamarga igar mesisad: —Ar dule-wargwen we-machered-ibgwensur-imakalile, igidibe, e-omese achaalile, we-dule oburgwilegoye. </v>
<v b="GEN" c="26" v="12">A-birgagine, Isaac na e-maidgi ibmar-gwag-digsadi bela-belad nue wesad, ar ade, Bab-Jehová ise-nued egi binsasad. </v>
<v b="GEN" c="26" v="13">Isaac mani-ibed gunonikid, ibmar-bukidar-nika gunonibalid: </v>
<v b="GEN" c="26" v="14">Sibad-wawaadmar, moli-bebe-nikamalad, degi, maigan ichesur-nika gunonikid. A-ulale, Filistea-dulemar egi nobguarmalad. </v>
<v b="GEN" c="26" v="15">A-ular, Filistea-dulemar diamar omulusmalad, napa egi eosmalad. A-diamarde, Isaac-e-bab-Abraham dula-gudigua, Abraham-e-maimar akwismalad. </v>
<v b="GEN" c="26" v="16">Geb degine, Abimelec, Isaacʼga sogdesunnad: —Ar be anmarba bur gannarbasoggu, wegi-maid be nae. </v>
<v b="GEN" c="26" v="17">Geb Isaac Gerar-nebase nade gusad. Geb agi megidapsunnad. </v>
<v b="GEN" c="26" v="18">Abraham dula-gudigua, diamar akwisad. A-diamar Abraham-burgwisgu, Filistea-dulemar omulusad. A-diamar gannar Isaac akwisad. Isaac a-diamar e-bab-onugsasadba gannar onugsasmogad. </v>
<v b="GEN" c="26" v="19">Ibagwengine, Isaac-e-maimar nebagi dia-akwinanaigua, dii-aryomai amismalad. </v>
<v b="GEN" c="26" v="20">Ar Gerar-nebagi-sibad-wawaad-edarbedimaladdi Isaac-sibad-wawaad-edarbemalad-ebo uluarmalad, ar ade, sogmalad: We-dii anmargadye. A-ulale, Isaac we-dia Esekʼye onugsasad. A-sogleged: Urwedye. Ar ade, a-diabina ulusmalad. </v>
<v b="GEN" c="26" v="21">A-sorbali, Isaac-e-maimar dia-baid akwismarbalid. Gerar-dulemar a-diabina uluarmarbalid. A-ular, Isaac a-dia Sitnaʼye onugsasad. A-sogleged: Na isdar-dakmaladye. </v>
<v b="GEN" c="26" v="22">Agi, Isaac dikasur nadsunnad. Agi, dia-baid akwidapid. Ar we-dia-binardi ulussurmarsoggu, Isaac Rehobotʼye dia-onugsasad. A-sogleged: Na e-itoleged-gudiguedye. Ar ade, soged: “Ar emigindi, Bab-Jehová anmar nabir-itodiguega, anmarga we-neg uksad, adi, anmar wegi nasguegar.” </v>
<v b="GEN" c="26" v="23">Isaac agi-mai, Beersebaʼse nade gusad. </v>
<v b="GEN" c="26" v="24">A-mutikidgine, Bab-Jehová Isaacʼse magarosad, ega sogded: “Ani, an be-bab-Abraham-e-Bab-Dummadid. Melle be dobguo, an beba gudiguad. An-mai-Abraham-ulale, begi ise-nued an binsaoed, wagan-bukidar an bega ukoed.” </v>
<v b="GEN" c="26" v="25">Agine, Isaac ibmar-ogumakar-ukleged-aila sobsad. Geb Bab-Jehováʼse gochad. Beersebaʼgi Isaac megidapid. Geb e-maimar agi dia akwismalad. </v>
<v b="GEN" c="26" v="26">Ibagwengine, Abimelec Isaacʼbo sunmakega Gerar-akar nonikid. Eba e-ai-Ahuzat nonimogad, degi, Abimelec-e-sordamar-e-dummad-Ficol nonimogad. </v>
<v b="GEN" c="26" v="27">Isaac Abimelecʼga sogded: —¿Ibiga be an-dakdanimala? Ar bemar an-abesulid, degine, bemar-yargi be an-ononnosmalad. </v>
<v b="GEN" c="26" v="28">Abimelec Isaac-abin sogded: —Bab-Jehová beba gudigu anmar daked. Emigi, anmar bega sogbied, anmarbo be igar mesye. Weyob anmar igar mesmalodo: </v>
<v b="GEN" c="26" v="29">Be anmargi ichakwa daosulid. Anmar begi ichakwa daosurmogad. Ar anmar gusgu nued begi damalad, anmar nuedgi be-barmiarmalad. Ar emide, Bab-Jehová begi ise-nued binsamaid. </v>
<v b="GEN" c="26" v="30">Geb degine, Isaac Abimelecʼga iba-dummad onosad. Emar nue-mas guchamalad, degi, nue-gobsamarbalid. </v>
<v b="GEN" c="26" v="31">Oibosgua, wakudaryalabali gwisgusmalad, ise-sogar na ega sogsamalad, anmar we-ibmar-sognaid imakedseye. Geb agine, Isaac Abimelecʼga sogded, degimaloye, geb Abimelec-e-sordamala Isaacʼga sogdemarmogad, degimaloye. Degine, aigwale na egi bangudmalad. </v>
<v b="GEN" c="26" v="32">Amba a-ibagine, Isaac-e-maimar Isaacʼga gaya-nued senonimalad, ega sognonimalad: Anmar dia-akwinanaidgi dii amismarye. </v>
<v b="GEN" c="26" v="33">Isaac a-dia Sebaʼye onugsasad. A-ulale, a-neggwebur deyob Beersebaʼye nugad. </v>
<v b="GEN" c="26" v="34">Esaú birga-durbo-nikadgine (40), Judit-nikusad. Juditʼde Beeri-sisgwad, Het-duled. Esaú, Basemat-nikusbalid. Basematʼde Elón-sisgwad, amba Heteo-dulemogad. </v>
<v b="GEN" c="26" v="35">We-omegan-warbogwad, Isaacʼga, degi, Rebecaʼga nunmaked-dummad onosad. </v>
<v b="GEN" c="27" v="1">Isaac bato nue selebagusad, degi, aku-atakgusbalid. Ibagwengine, Isaac, e-machi-dummad-Esaúʼse gochad. Geb ega sogded: —¡Machi! Esaú abin-sogded: —Degite. ¿Ibua? </v>
<v b="GEN" c="27" v="2">Geb Isaac sogdebalid: —Mag be an-daked, an nue-selebagusad. Ukiar sunna an burgwed. </v>
<v b="GEN" c="27" v="3">A-ular, sapurba-nabi an be-abedo. Anga ibmar-maknaega warsi be sedo, sigu be sedbalo. </v>
<v b="GEN" c="27" v="4">Ibmar be maksale, an mas-gunbidaedyob ise-nue-imakar be anga mas saoed. Geb we-mas-gunnega be anga sedagoed. A-sorba, an-burgwed-iduar, ise-nued-an-begi-binsaedgi an bega ibmar sogoed. </v>
<v b="GEN" c="27" v="5">Isaac-Esaúʼga-ibmar-sogsadi, Rebecaʼdi bela itosad. A-ular, Esaú sapurba e-babga ibmar-maknadgu, </v>
<v b="GEN" c="27" v="6">a-sorba, Rebeca e-machi-bipigwad-Jacobʼga sogded: —Nue be an-itogo. Be-bab, be-ia-Esaúʼga sunmakgwisgu, ega-soge an itosad: </v>
<v b="GEN" c="27" v="7">‘Sapurba be ibmar-maknaye, a-mas ise-nue-imakar anga be saoye. Geb an burgwed-iduar Bab-Jehová-asabin, an-begi-ise-nued-binsaedgi an bega ibmar sogoye.’ </v>
<v b="GEN" c="27" v="8">Machi, degisoggu, nue be an-itogo. An-ibmar-bega-sogoedba, bela be imako. </v>
<v b="GEN" c="27" v="9">Degisoggu, sibadmar-bukwadse be nae, sibad-mimmi-senigwad-warbo-bur-nuedid be anga sedago. Be-bab mas-gunbidaedyob an ise-nue-imakar an ega mas saoed. </v>
<v b="GEN" c="27" v="10">Geb degine, be-bab a-mas-gunnega ega be sedoed. Adi, be-bab e-burgwed-iduar, ise-nued-binsaed bega sogoed. </v>
<v b="GEN" c="27" v="11">Ar Jacobʼdi e-nan-Rebecaʼga sogded: —Ar nabir be sogendo. Ar an-iadi wawaad. Andi degisulid. </v>
<v b="GEN" c="27" v="12">Ar an-bab an-abagan-ebualile, mag an-itogoed, ande an Jacobʼad. Geb angi binsaoed, an egi dodonaiye. Ar bur an-ukabsaoed, ise-nued-angi-binsaed bar anga sogosulid. </v>
<v b="GEN" c="27" v="13">Ar e-nandi Jacob-abin sogded: —Machigwa, be ukabsaleye sogele, ani an ukabsalegoed, bedi ollordo. Degisoggu, an-ibmar-bega-sognaidba be imake. Sibad-mimmi-senigana-warbo be anga sedage. </v>
<v b="GEN" c="27" v="14">Jacob sibad-mimmi-seniganabina naded. Geb e-nanga senonikid. Agi e-nan Isaac-mas-abedaedyob sibad-e-san ise-nue-imakar imaksad. </v>
<v b="GEN" c="27" v="15">Geb degine, Rebeca, e-machi-dummad-Esaú-e-mor onosad. A-morde bur mor-nuedid, e-neggi ise-nue-saboar bukwad. Agine, Rebeca e-machi-bipigwad-Jacobʼga a-mor-yoega uksad. </v>
<v b="GEN" c="27" v="16">Geb deginbali, Rebeca sibad-bipi-e-uka-wawaadgi Jacob-e-surgan, degine, e-dukarba obipirmaksad, bia absarsuli-nanaedgi nasiksad. </v>
<v b="GEN" c="27" v="17">Geb degine, Rebeca mas ise-nue-saale Jacobʼga uksad, adi, Jacob e-bab-Isaacʼga ukegar. Geb madu-imaksadi ega uksabalid. </v>
<v b="GEN" c="27" v="18">Geb degine, Jacob, e-bab-siidse dogdapid, ese gordapid: —¡Baba! Isaac abin-sogded: —An wegi sii. ¿Be biti-an-machi? </v>
<v b="GEN" c="27" v="19">Jacob abin-sogded: —An, Esaú, be-machi-dummad. Be anga-sogsadba bato an imaksad. Baba, be-dage. Wis wese be sigdage. An-ibmar-maksad be gundage. Geb be ise-nued-angi-binsaed be anga sogoed. </v>
<v b="GEN" c="27" v="20">Geb degine, Isaac e-machiga sogded: —Machi, ¿igi nabir bato be ibmar abingusbinne? Jacob e-bab-abin sogded. —Bab-Dummad-Jehová gwae-gwae ibmar-abinguega an-bendaksad. </v>
<v b="GEN" c="27" v="21">Ar e-bab-Isaacʼdi abin-sogded: —Anse be dage, an be-ebubie, bule be an-machi-Esaú-sunnaddibe. </v>
<v b="GEN" c="27" v="22">Jacob e-bab-walikaa naded, adi, e-ebugegar. Geb degine, Isaac sogded: —Be-sunmaked Jacobʼyob be sunmaked. Be-sakwamardi Esaú-sakwamar an itoged. </v>
<v b="GEN" c="27" v="23">Isaac Jacob-e-sakwamar e-ia-Esaú-sakwamaryob absar yaisur-itossoggu, Isaac magar-itossulid. A-ular, Isaac ise-nued-binsaed Jacobʼga soged-iduale, </v>
<v b="GEN" c="27" v="24">gannar Jacobʼga sogded: —¿Ar nue be an-machi-Esaú-sunnadi? Jacob abin-sogded: —Eye, an Esaú-sunnadi. </v>
<v b="GEN" c="27" v="25">Geb degine, e-bab Jacobʼga sogded: —Machi, anga be mas dake, adi, be-ibmar-maksad an gunnegar. Geb a-sorba, an-ise-nued-begi-binsaed an bega sogoed. Jacob e-babga mas daksasunnad, degi, ega vino senonibalid. Isaac nue-mas-guchad, degi, nue-gobsabalid. </v>
<v b="GEN" c="27" v="26">Geb degine, Isaac Jacobʼga sogded: —Machi, anse be dage, be an-wagar udage. </v>
<v b="GEN" c="27" v="27">Jacob e-bab-wagar-uega e-bab-walikaa nonigua, e-bab, Jacob-mor-yoid usad. Geb degine, Isaac, Jacobʼgi-nued-ise-binsadedba, ega weyob sogded: “Eye, weyob an-machi-Esaú yapanned. E-yapannedi sapuryob yapanned Bab-Jehová sapurgi ise-nued binsasadyob yapanned. </v>
<v b="GEN" c="27" v="28">Bab-Dummad bega nibneggi dii-boo-mimai saoed. We-napneggi nainumar-nuegan bega ukoed, orosgi-dakleged-e-gwag-bukidar bega ukoed, vino-bukidar bega ukoed. </v>
<v b="GEN" c="27" v="29">Dulemar-yar-baid-baidgi-bukmaladi bukidar bega arbamalaga gumaloed, dulemar-akar-akar-soga-iliba be-asabin yokorgi-sindigar sigmaloed. Be-gwenadgan-e-iduedga be guoed. Be-nan-e-masmala be-asabin bela sindigar sigmaloed. Dulemar-be-ukabsamalale, amar ukabsalemogoed. Dulemar-ise-nued-begi-binsamalale, amargi ise-nued binsalemogoed.” </v>
<v b="GEN" c="27" v="30">Isaac, ise-nued-binsaed-Jacobʼga-sognaid bergusgua, Jacob nodeyalaba, Esaúʼdi sapurba-ibmar-makdiid dognonikid. </v>
<v b="GEN" c="27" v="31">Esaú mas nued-gulle e-babga imaksamogad. Geb e-babga sesa gusad, ega sogdapid: —Baba, be gwisgu. Be-machi, bega ibmar-maksad be gunne, be-angi-ise-nued-binsaed be anga sogsun. </v>
<v b="GEN" c="27" v="32">Geb degine, Isaac, Esaúʼga sogded: —¿Be doa-dule? Esaú abin-sogded. —Ani, an Esaú, be-machi-gebesailagined. </v>
<v b="GEN" c="27" v="33">Isaac geger-itoged, nue-wawanmake sogded: —Degite, ¿wede doa be-iduar ibmar-maksad, yeer-gulle anga senonisunna? Be-nonikid-iduar, dule-anga-mas-senonikid bela an guchad. Bato be-iduar-dule-arbidga, egi ise-nued-binsaed bela an ega sogsad. Ar emigindi, bato egi ise-nued binsalessunnad. Geg bar an oakaloged. </v>
<v b="GEN" c="27" v="34">Esaú, e-bab weyob ega soge itosgu, nue-nunmak binnasur ise-ogormakar boded. Geb e-babga sogded: —¡Baba, ise-nued-binsaed be anga sogmoga! </v>
<v b="GEN" c="27" v="35">Ar Isaacʼdi e-machi-abin sogded: —Be-urba bato anse arbid. An-yardaksad. Ise-nued-binsaleged begadinad, be-ibe atursasad. </v>
<v b="GEN" c="27" v="36">Geb Esaú sogded: —¡Ar nabir ega Jacobʼye nug nasiksamala! ¡Ar emide ilabogus an-yardakdanikid! Gebe unni, an machi-sailagined-guedba anga ibmar-uklegoenad an-ibe susad. Emide, angi ise-nued-binsaleged an-ibe susbalid. Esaú sogdebalid: —Baba, degite, angi ise-nued-binsaleged, ¿wis be anga obessuli? </v>
<v b="GEN" c="27" v="37">Geb degi, e-bab-Isaac abin-sogded: —Be-dummadga-gued-igar Jacobʼga an uksad. Bela e-gwenadgan e-maiga-gued-igar, an ega uksabalid. ”An-ise-nued-egi-binsaedba, an ega sogsabalid: Bitigi orosgi-dakleged-bukidar nikuena gadinye, degine, vino-bukidar nikubalina gadinye. Ar emigindi, machi, ¿igi-bar-an-saosunna?” </v>
<v b="GEN" c="27" v="38">Esaú e-babgi alamaknai gusad: —¿Baba, be-ise-nued-binsaed wis soggwensaar geg be anga soge? ¡Be angi ise-nued binsamoga! Degine, Esaú gannar ise-ogormakar bodbalid. </v>
<v b="GEN" c="27" v="39">Geb, Isaac na e-machi-Esaúʼga sogded: “Napaneg-nuedgi be megosulid, degine, nibneggi-boo-batedi sate be gubaloed. </v>
<v b="GEN" c="27" v="40">Be-es-suidgi na be san bendakdii guoed. Degine, be-urba-e-maiga be gubaloed, ar be dutusur-gusale, geb be-urbagi be nooed.” </v>
<v b="GEN" c="27" v="41">Weyob-gusad-akale, Esaú, Jacob-sae-dakded, ar ade, e-annik ise-nued-egi-binsaleged egwachad. Degisoggu, Esaú binsadisunnad: “Emisgwasaar an-bab-burgosoggu, aba anmar bukib-binsadii guoed. A-sorbali, an-urba-Jacob anse oburgwilegoye.” </v>
<v b="GEN" c="27" v="42">Rebeca wisgusgu igi e-machi-dummad-Esaú binsadii, e-machi-bipigwad-Jacobʼse gochad, ega sogded: —Be-ia-Esaú be-oburgwebi gudiid. Yamo baisur-itogeyob gudiid. </v>
<v b="GEN" c="27" v="43">Degisoggu, machi, nue be an-itogo: Emisbinne, Harán-neggweburse an-sus-Labán-e-negse be wakinne. </v>
<v b="GEN" c="27" v="44">Agi, be-ia sae-itoged baisur-ito-gusadse be undar gudii guoed. </v>
<v b="GEN" c="27" v="45">Be-ia-Esaú ibmar-iegedse be gudii guoed. A-sorba, be gannar-dagega an be-owisogoed. Ar iba-galagwengi an-masmala-warbobela an surgubisulid. </v>
<v b="GEN" c="27" v="46">Geb degine, Rebeca e-sui-Isaacʼga sokalid: —Esaú, Het-dule-e-sisgwa-nikusad-ular, an budar-itogusad. We-Canaán-yargi Het-dulemar-bukwad-e-sisgwa-wargwen-weyob-damogadi Jacob nikusale, ar an bur burgwed, nabirid. </v>
<v b="GEN" c="28" v="1">Geb degine, Isaac Jacobʼse gochad, geb egi ise-nued binsasad. Geb ega sogded: —Melle we-yar-Canaánʼgined-ome be nikuo. </v>
<v b="GEN" c="28" v="2">Padan-Aram-neggweburse, be-nan-e-bab-Betuel-negse be nao. Agi, be-nan-e-sus-Labán-e-sisgwa be nikuo. </v>
<v b="GEN" c="28" v="3">Bab-Dummad-Bela-Gangued-Nikad ise-nued begi binsaena gadin, degine, bukidar-mimmigan bega ukbalina gadin, adi, begi dulamar-bukidar ainiegar. </v>
<v b="GEN" c="28" v="4">Bab-Dummad Abrahamʼgi ise-nued binsasad, begi, degi, be-wagangi ise-nued binsamogana gadin. Adi, we-yar-anmar-egi-gudiid begadga guegar. We-yarde, Bab-Dummad, Abrahamʼga uksad. </v>
<v b="GEN" c="28" v="5">Weyobi, Isaac Padan-Aram-neggweburse Jacob-barmisad. Jacob, Labán-negse modapid. Labánʼde Arameo-dule-Betuel-e-machid, Rebeca-e-susud. Rebecaʼde Jacob, degi, Esaú-e-nanad. </v>
<v b="GEN" c="28" v="6">Esaú daksad, e-bab-Isaac Jacobʼgi ise-nued-binsaleged ega sogsa. Geb degine, Padan-Aram-neggweburse ome-nikuega Jacob-barmisbali. Esaú daksabalid, e-bab Jacobʼgi ise-nued-binsasgu, ega sogsagusad, melle Canaán-ome be nikuoye. </v>
<v b="GEN" c="28" v="7">Jacob, e-bab, degi, e-nan ega sogsadba imaksad. Jacob Padan-Aram-neggweburse nade gusad. </v>
<v b="GEN" c="28" v="8">Weyob-gusadba, Esaú magar daksad, e-bab Canaán-omegan-nabir gwen daksuli, </v>
<v b="GEN" c="28" v="9">a-ulale, Esaú Ismael-daknadgusad. Ismaelʼde Abraham-e-machid. Esaú Ismael-e-sisgwa-Mahalatʼye-nugad nikusad. Mahalatʼde Nebaiot-e-bunad. A-iduale, Esaú bato Canaán-omegan nikumaibalid. </v>
<v b="GEN" c="28" v="10">Jacob, Haránʼse naega Beersebaʼgi node gusad. </v>
<v b="GEN" c="28" v="11">Nadapgu, bia ega neg-mutikgude, agi gabided. Nono nakwis-megegala akwa amisad, e-nono-urba siegar. Agi, gabided. </v>
<v b="GEN" c="28" v="12">Geb Jacob, gabdakargu, dakalid, arsan napagi-gwichidi nibnegse-warmakgwichi. A-arsangi Bab-Dummad-baliwiturmar nakwemamai, degine, aidemamai daksad. </v>
<v b="GEN" c="28" v="13">Jacob daksabalid, Bab-Jehová arsan-birgi gwichi. Bab-Jehová ega sogded: “Ani, an Bab-Jehová, be-dad-Abraham-e-Bab-Dummad, be-bab-Isaac-e-Bab-Dummad. Begala, degine, be-wagangala, be-gabmaid-napanega an ukoed. </v>
<v b="GEN" c="28" v="14">Be-wagan we-napneg-ukub-merguedyob bela-bela mergu guoed. Degine, be-wagan dad-nakwedsik, dad-argwanedsik, dad-nakwed-argan-nuedsik, dad-nakwed-argan-sapiledsik bela aisakis ambikuoed. Degine, bebali bela dule-yar-baid-baidgi-bukwamalad, degi, be-waganbali, egi ise-nued binsalegoed. </v>
<v b="GEN" c="28" v="15">An beba gudiguad. Bia be nade sogele, an beba gudii guoed. Gannar we-yarse be daged, an be-imakoed. An be-metosulid, bela an bega-ibmar-sogsad an imakoed.” </v>
<v b="GEN" c="28" v="16">Jacob gabdakmaid-ataksagua, binsaded: “Nue-napiragwad. Bab-Jehová wegi gudiid an wissulinad.” </v>
<v b="GEN" c="28" v="17">Jacob nue-dobe itoded, binsaded: “We-nega, nega-islidikidid. Wegi Bab-Dummad maid. ¡Wegi, nibnegse-doged-yawagak gwichid!” </v>
<v b="GEN" c="28" v="18">Oibosgu, wakudaryalaba Jacob gwisgusad. E-nono-megega-akwa-ebusad susad. A-akwa ogwichisad. Geb, gwallu-wawa egi eosad, adi, oyogega, wede nue-islidikidye. </v>
<v b="GEN" c="28" v="19">Iduale, agi neggwebur-siidi, Luzʼye nuganad. Jacobʼdi a-neggwebur Betelʼye onugsasad. </v>
<v b="GEN" c="28" v="20">Agi, Jacob weyob ise-sogar sogsad: “Ar Bab-Dummad anba gudiguale, an emi-nadapidgi an-edarbele, anga masgunned ukele, degi, anga mor-yoed ukbalile, </v>
<v b="GEN" c="28" v="21">degine, an-bab-negse nuedgi, ise-bendaklegaledgi gannar an aibilisale, ar deyobile, Bab-Jehová an-Bab-Dummadga an imakoed. </v>
<v b="GEN" c="28" v="22">”We-akwa an ogwichisad, we Bab-Dummad-e-negga guoed. ”Bab-Dummad, bela ibmar-be-anga-ukoedi, ambegi gwensak (10%) an bega ukoed.” </v>
<v b="GEN" c="29" v="1">Jacob dulemar-dad-nakwedsik-bukmaladse nade gusbalid. </v>
<v b="GEN" c="29" v="2">Sapurba-nadapidgi dia sii dakalid. Ar sibad-wawaadmar a-dii gobdamarsoggu, a-dikarba sibad-wawaadmar-danapaa obunnobukwa dakdapid. Dia-birgindi, akwa-dummad siid. </v>
<v b="GEN" c="29" v="3">Bela sibad-wawaadmar danar ase ambikunonikile, sibad-wawaad-edarbemalad akwa-dummad onir damalad, adi, diigi sibad-wawaad-ogobmalagar. Geb a-sorbali, gannar akwa-dummad dia-birgi sidamalad. </v>
<v b="GEN" c="29" v="4">Jacob sibad-wawaad-edarbemaladse egichided: —¿An-aimar, bemar biarmaladi? Abin-imaksamalad: —Anmar Harán-neggweburginedi. </v>
<v b="GEN" c="29" v="5">Jacob amarga sogdebalid: —¿Bemar, Nacor-e-machi-Labán-mag-dake? Abin-imakdemalad: —Eye, anmar mag dake. </v>
<v b="GEN" c="29" v="6">Jacob ese egisdebalid: —¿Labánʼde nued gudii? Sibad-wawaad-edarbemalad abin-imakdemalad: —Eye, Labán nued gudii. Be dakena, e-sisgwa-Raquel e-sibad-wawaadmar sedanikid. </v>
<v b="GEN" c="29" v="7">Geb degine, Jacob sogded: —Sibad-wawaad e-urbilegedgi-urbelegegala amba dad-dikasulid. ¿Ar ibiga bemar geg sibad-wawaadmarga dii ukmala? Geb sorbali, bemar sibad-wawaadmar-gagan-mamalaga gannar sedmaloed. </v>
<v b="GEN" c="29" v="8">Ar sibad-wawaad-edarbemaladdi abin-sogdemalad: —Geg anmar deyob imakmalad. Anmar gusgu bela sibad-wawaadmar-danar-ambikued edarbedamalad. Adi, anmar akwa-dummad-dia-edisiid oniregar. Geb anmar sibad-wawaadmar diigi ogobmaloed. </v>
<v b="GEN" c="29" v="9">Jacob, dulemar-ebo sunmakgwisgua, Raquel e-bab-sibad-wawaadmar senonikid. Ar Raquel e-babga sibad-wawaadmar-edarbedga gudiid. </v>
<v b="GEN" c="29" v="10">Raquelʼde, Labán-e-sisgwad. Labánʼdi, Rebeca-e-susud. Jacob, e-gilor-Labán-sisgwa Labán-sibad-wawaadmar-sedani-daksagu, dia-birgi akwa-dummad-siid-onirega nade gusad. Geb onirisgua, sibad-wawaadmarga dii uksad. </v>
<v b="GEN" c="29" v="11">Geb degine, Jacob Raquel-wagar-udapid, ega sogega, be nued sogeye. Geb degine, Jacob binnasur boded. </v>
<v b="GEN" c="29" v="12">Jacob Raquelʼga sogdesun, ede Rebeca-machiye. Labánʼdi e-gilorye. Geb Raquel deyob itosgu, e-babga-sogega abarmakde gusad. </v>
<v b="GEN" c="29" v="13">Labán itoargu, e-bun-Raquel-machi-Jacobʼgi ega sunmake, agi Labán abarmakded, Jacob-abin-daknaegar. Modapgu, Jacob e-nigasoggu, ise-angaagwar Jacob-imakdapid, ei-wagar usbalid, ega sogega, be nued sogeye. Geb agine, e-negse Jacob-sesad. Geb degine, Jacob bela e-gusad-igar Labánʼga sogsad. </v>
<v b="GEN" c="29" v="14">Labán Jacobʼga sogded: “Ar be nue anbo ablis-mesadid.” Jacob Labán-walik nii-walagwen gudii gualid. </v>
<v b="GEN" c="29" v="15">Niigwen-gusad-sorbali, Labán Jacobʼga sokalid: —Be an-gwenad-inigwele, binsa geg be anga arbaed. Anga be soge, igi-mani be-bennukbi be an-abege. </v>
<v b="GEN" c="29" v="16">Dakargu, Labán sisgan-warbo-nikad: Dummad, Leaʼye nugad. Bipigwaddi, Raquelʼye nugad. </v>
<v b="GEN" c="29" v="17">Lea e-ibya mommoo dakleged. Raquelʼdi bela-bela yeer dakleged. </v>
<v b="GEN" c="29" v="18">Ar Jacob Raquel-abearsoggu, Labán-abin sogded: —Be-sisgwa-bipigwad-Raquel an nikuegala, an bega birgagugle (7) arbaoed. </v>
<v b="GEN" c="29" v="19">Geb degine, Labán Jacob-abin sogded: —Ar an-sisgwa dule-baidga-ukedba bur an bega uked nabirid. Degisoggu, be an-walik beedo. </v>
<v b="GEN" c="29" v="20">Ar weyob Jacob Raquel-nikuegala birgagugle (7) arbasad. Ar Jacob nue-Raquel-abesoggu, dogdar birga-suitii itossulid. </v>
<v b="GEN" c="29" v="21">Birgaguglegus (7) Jacob arbaedgine, Labánʼga sokalid: —Ar an bega sogsadyob Raquel-nikuega bato birgaguglegus (7) an bega arbadanisoggu, anga be Raquel-udage. </v>
<v b="GEN" c="29" v="22">Geb degi, Labán e-neg-dikarba-neg-baidsik-mamaidse gochad, adi, e-sisgwa-sui-nikued-ibase dagmalagar. </v>
<v b="GEN" c="29" v="23">A-mutiki, Labánʼdi e-sisgwa-Lea-sesad, Jacobʼga ukdapid. Jacobʼdi Raquelʼye biensoggu, aga Leaʼse gochasunnad. </v>
<v b="GEN" c="29" v="24">Aginbali, Labán e-sisgwa-Leaʼga e-mai-wargwen uksad, adi, Leaʼga ibmar-imakegar. A-mai, Zilpaʼye nugad. </v>
<v b="GEN" c="29" v="25">Neg-oibosgu, Jacob dakalid, Lea e-dikarba mai. Degisoggu, Jacob Labánʼga sokalid: —¿Igi be an-imaksa? Be angi dodo-soge. ¿Ar ande Raquelʼbina an bega arbassursi? ¿Ibiga degite be an-yardake? </v>
<v b="GEN" c="29" v="26">Labán Jacob-abin sogded: —Wegine, anmarga-igar-maisulid, urba e-ior-idu sui-nikuoye. </v>
<v b="GEN" c="29" v="27">Degisoggu, igar-maidba Lea bebogwa itoged-irgwen gudii guodo. Geb a-sorbali, an bega Raquel-ukbaloed, ar be soger, Raquelʼbina birgagugle (7) an bega arbabaloye. </v>
<v b="GEN" c="29" v="28">Jacob sogsado, eyeye, ede arbaoye. Lea-nikusad-itoged-irgwenad-bergusgu, Labán Jacobʼga Raquel-uksabalid, adi, Jacob Raquel-nikuegar. </v>
<v b="GEN" c="29" v="29">Labán e-mai-wargwen Raquelʼga uksamogad, adi, Raquelʼga ibmar-imakegar. A-mai, Bilhaʼye nugad. </v>
<v b="GEN" c="29" v="30">Jacob Raquelʼse gochad. Jacob, Leaʼba-bur bule Raquelʼbina sogsasoggu, degidbali, amba birgagugle (7) Labánʼga arbadii gusbalid. </v>
<v b="GEN" c="29" v="31">Bab-Jehová dakdegu, Jacob bur Lea-baisur-dake, Lea mimmi-nikuega imaksad, Raquelʼdi geg mimmi-bake imaksad. </v>
<v b="GEN" c="29" v="32">Lea bonigwar gunonikid. Bab-Jehová-machigwa-ega-uksadi, Rubénʼye onugsasad, ar ade, soged: “Bab-Jehová wile-itodiid an-daksad. Ar emigindi, an-sui an-sabguoed.” </v>
<v b="GEN" c="29" v="33">A-sorbali, Lea machigwa-baid-nikunonibalid. Adi, Simeónʼye onugsasad. Geb agi sogded: “Bab-Jehová an-sui-baisur-an-daked daksad. A-ular, Bab-Jehová machigwa-baid anga uksabalid.” </v>
<v b="GEN" c="29" v="34">Lea gannar machigwa-baid-nikunonibalid. Adi, Levíʼye onugsanonikid. Ar ade, Lea soged: “An-suiba machimala-walapaagus an bakdanisoggu, ar emigindi, an-sui bur bule an walikaa guoed.” </v>
<v b="GEN" c="29" v="35">Lea amba machigwa-baid-nikunonibalid. Adi, Judáʼye onugsasad, ar ade, Lea soged: “Ar emigindi, Bab-Jehová-nug an odummogoed.” A-sorbali, Lea mimmigan-nikued galesad. </v>
<v b="GEN" c="30" v="1">Raquel geg Jacobʼga mimmi-bake-itoargu, e-ior-Leaʼgi nobgualid. Raquel e-sui-Jacobʼga sogded: —¿Ibiga geg be anga mimmi bake? Mimmi an abege. Be anga baksulile, an burgoed. </v>
<v b="GEN" c="30" v="2">Jacobʼdi Raquelʼse uluded, ega sogded: —¿Ar ani an Bab-Dummadsi? Ar Bab-Dummad geg mimmi-bake be-imaksad. Ani an deyob be-imaksasulid. </v>
<v b="GEN" c="30" v="3">Geb degine, Raquel Jacobʼga sogded: —An-mai-Bilhaʼse be gole. A-omegwa mimmigan-nikusale, an-sunnad mimmigan-nikusadyob an guoed. </v>
<v b="GEN" c="30" v="4">Weyob Raquel e-sui-Jacobʼga e-mai-Bilha-uksad, adi, Jacob Bilhaʼse golegar. Geb degine, Jacob Bilhaʼse gochad. </v>
<v b="GEN" c="30" v="5">Agi, Bilha bonigwar gunonikid, Jacobʼba machi-wargwen baknonisunnad. </v>
<v b="GEN" c="30" v="6">Geb degine, Raquel sogded: “Ar Bab-Dummad anga igar-nued imaksad. Ar Bab-Dummad an ese-gordiid an-itosadba, anga machigwa uknonikid.” A-ular, we-machigwa Danʼye nugguoed. </v>
<v b="GEN" c="30" v="7">A-sorbali, Raquel-e-mai-Bilha machigwa-baid Jacob-ebo baknonibalid. </v>
<v b="GEN" c="30" v="8">Agi, Raquel sogded: “An-iorbo an nue-urwedii gusad, emidi an egi obichad. A-ular, we-machigwadi Neftalíʼye nugguoed.” </v>
<v b="GEN" c="30" v="9">Lea geg bar mimmigan-bake-itoargu, e-mai-Zilpaʼye-nugad, Jacobʼga uksad, adi, Jacob Zilpaʼse golegar. </v>
<v b="GEN" c="30" v="10">Agi, Zilpa Jacobʼba machigwa baknonikid. </v>
<v b="GEN" c="30" v="11">Geb degi, Lea sogded: “¡Ibiyob nued angi binsalesa!” A-ulale, a-machigwa Gadʼye onugsasad. </v>
<v b="GEN" c="30" v="12">Geb a-sorbali, Lea-e-mai-Zilpa Jacob-ebo machigwa-baid baknonibalid. </v>
<v b="GEN" c="30" v="13">Geb agine, Lea sogded: “¡Yeer-itoleged! Emigindi, omegan sogmaloed, ande weligwar-itoye.” A-ulale, machigwa Aserʼye onugsasad. </v>
<v b="GEN" c="30" v="14">Ibagwengine, orosgi-dakleged-trigo-weed-ibagangine, Rubén sapurba naded. Agi, sapi-bipi-sanmar mandrágoraʼye-nugad amisad. A-sapi-bipi-sanmar e-nan-Leaʼga sesad. Raquel a-sanmar-daksagu, Leaʼga sogded: —Mandrágora-e-sanmar be-machi-bega-senonikid, wis be anga udamoga. </v>
<v b="GEN" c="30" v="15">Ar Leaʼdi abin-sogded: —¿Ar emide, be angi-sui-egwachad, unni be itosursi? Ar emide, mandrágora-sanmar an-machi-anga-senonikid be abebalid. Raquel abin-sogded: —Be-machi-mandrágoraʼmar-bega-senonikid be anga ukele, emi-mutik Jacob bese goloed. </v>
<v b="GEN" c="30" v="16">Sedogidba, Jacob sapurba-gudidanigu, Lea Jacob-abin noded, ega sogded: —Emi-mutik be anse goloed, ar ade, an-machi mandrágora-e-san-anga-senonikidbo an be-ogwasad. A-mutik, Jacob, Leaʼse gochasunnad. </v>
<v b="GEN" c="30" v="17">Bab-Dummad Lea-ese-goled-itosadba, Lea bonigwar gunonisunnad. Lea wesega Jacobʼga masmala walatargus bakdanikid. </v>
<v b="GEN" c="30" v="18">Geb degine, Lea sogded: “Ar an-suiga an-machi an uksadbali, Bab-Dummad nabir angi binsasad.” Lea we-machigwa Isacarʼye onugsasad. </v>
<v b="GEN" c="30" v="19">Geb a-sorbali, Lea baid-machigwa Jacob-ebo nikunonibalid. Agi, machimala walanergwa (6) guded. </v>
<v b="GEN" c="30" v="20">Lea sogded: “Bab-Dummad ibmar-nued anga uksad. Emigindi, an-sui bur-yeer an-dakoed, ar ade, an ega masmala walanergwagus (6) nikudanikid.” A-ulale, we-machigwa Zabulónʼye onugsasad. </v>
<v b="GEN" c="30" v="21">Napidgine, Lea bunolo nikunonikid. A-bunolo, Dinaʼye onugsasad. </v>
<v b="GEN" c="30" v="22">Bab-Dummad Raquelʼgi nued binsadmogad. Bab-Dummad Raquel-ese-goledi itosad, mimmigan-nikuega imaksad. </v>
<v b="GEN" c="30" v="23">Geb degine, Raquel bonigwar gunonisunnad, machigwa ega uklenonikid. Agi, Raquel sogded: “An geg-mimmi-bakedba an-bingegudiidi, Bab-Dummad anga osulosad. </v>
<v b="GEN" c="30" v="24">Bitigi Bab-Jehová baid-machigwa anga ukbalina gadin.” A-ulale, machigwa Joséʼye onugsasad. </v>
<v b="GEN" c="30" v="25">Raquel goe-José-baksad-sorbali, Jacob Labánʼga sogded: —An-yarse gannar an naega be anga igar uke. </v>
<v b="GEN" c="30" v="26">Ar be nue-wisid, igi an-omegan-ular an bega arbasa. Degisoggu, an-omeganga, degi, an-mimmiganga be igar uke, anba namalagar. </v>
<v b="GEN" c="30" v="27">Ar Labánʼdi abin-sogded: —Ar nued be angi binsaele, mer be nagwele, wis be napi-begwele. Ar an nerse-oyosadba an wisgusad, be-nukad, Bab-Jehová ise-nued angi binsamaid. Labán Jacobʼga sogdebalid: </v>
<v b="GEN" c="30" v="28">—Anga be sogdo, igi-manigi anga be arbaoe. An be-bennukoed. </v>
<v b="GEN" c="30" v="29">Geb degine, Jacob ega sogded: —Ar nue be wisid, igi an bega arbasa, igi an bega be-ibmar-durgan an akwisa. </v>
<v b="GEN" c="30" v="30">An-nonikid-idu ibmar-ichee-be-nikadi, bega napiragwad merguded, ar ade, an bese nonikid-akar Bab-Jehová ise-nued begi binsasad. Degite, ¿emide, sana an-mimmiganga an na arbadmogosunna? </v>
<v b="GEN" c="30" v="31">Geb Labán Jacobʼse egisdesunnad: —Degite, ¿igi-mani be-bennukbi be an-abesunna? Jacob weyob abin-sogded: —Mer be an-bennuke. Ar ibmar an bega sogoed nabir be itogele, napi an bega be-sibad-wawaadmar an edarboed. </v>
<v b="GEN" c="30" v="32">Emi an be-sibadmar-abargi, bela sibad-wawaadmar-gutu-nanaimalad, mata-matamalad, sibad-wawaad-senigan-sichigana egwaoed. Deginbali, sibadmar-gutu-nanaimalad, mata-matamalad an egwabaloed, adi, weyob-daklemalad angadga guegar. We-ibmar-durgangi be an-bennukodo. </v>
<v b="GEN" c="30" v="33">Degisoggu, ibagwengi be dakdanikogu, be dakoed, an bule ibmar-inniki-imaked-duledibe. An-sibadmar-abargi, sibad-gutu-nanaisurmalad, mata-matasurmalad, sibad-wawaad-senigan-sichiganasurmalad gudiile, an bei atursasdo. </v>
<v b="GEN" c="30" v="34">Labán Jacob-abin sogded: —Nueddo. Be-sogedba an imakodo. </v>
<v b="GEN" c="30" v="35">Degi-inigwele, aka Labánʼdi, a-ibagi, e na sibad-machergan bara-baramalad, mata-matamalad, sibad-omegan gutu-nanaimalad, wis sipu-sipu nanaimalad, degine, sibad-wawaad-sichigana, bachikii urbisad. Geb degine, Labán e-masmalaga uksad, adi, ega akwemalagar. </v>
<v b="GEN" c="30" v="36">Geb Jacobʼgi we-sibadmar-obanguegala, ibapaa-bangu-nanalege-wilub sesad. Jacobʼdina, sibad-baigan Labánʼga akwedii gusad. </v>
<v b="GEN" c="30" v="37">Jacob we-sapi-e-anagan siksad: Álamo-e-ana, almendro-e-ana, degi, castaño-e-ana. Degine, amar-sapi-anagan bara-bara-daklegegala, a-e-uka saguar-saguar esisad. </v>
<v b="GEN" c="30" v="38">Geb degine, sibadmar-dii-gobnonidamaladgi sibadmar-asabin, a-sapi-anagan-bara-bara-dakleged urbisad. Ar ade, agi sibad-machergan sibad-omegangi nakwenonidamalad. </v>
<v b="GEN" c="30" v="39">Ar suarmar-bara-barad-asabin sibadmar nakwedamarsoggu, e-mimmigan bara-bara, gutu-gutu, degine, mata-mata gwalulemamaid. </v>
<v b="GEN" c="30" v="40">Geb degine, Jacob a-sibadmar Labán-e-sibadmar-bukwad-asabin bachikii urbisdaed. Weyob Jacob Labán-sibadmargi na e-sibad bachikii urbemai gusad. </v>
<v b="GEN" c="30" v="41">Sibadmar-bur-wardadamalad omegi-nakwed-irbali, Jacob sibadmar-dii-gobedgi suarmar-bara-barad urbisdaed, adi, omegi nakwialile, suarmar-bara-barad dakegar. </v>
<v b="GEN" c="30" v="42">Ar sibadmar-garagana-nakwialirdi, Jacob suarmar-bara-barad urbedasulid. A-ulale, sibadmar-garagandi, Labánʼgad daed. Sibad-wardummagandi, Jacobʼgad daed. </v>
<v b="GEN" c="30" v="43">Weyob Jacob mani-ibedga gunonikid, ichesur sibadmar-wawaad, maigan-machergan, maigan-omegan, moli-yargan-muremalad, degine, moli-uayasuigan-nika gunonikid. </v>
<v b="GEN" c="31" v="1">Jacob wisgualid, Labán-e-masmala weyob sunmakdiiye: “Jacob bela anmar-bab-e-ibmar susye. Agi, mani-ibedga gunoniye.” </v>
<v b="GEN" c="31" v="2">Deginbali, Jacob daksabalid, Labán idualeyobi bar nued e-daksuli. </v>
<v b="GEN" c="31" v="3">Geb degine, Bab-Jehová Jacobʼga sogded: “Be-babgan-yarse, be-gwenadgan-bukwadse be nae. Ani, an beba gudii guoed.” </v>
<v b="GEN" c="31" v="4">Jacob sapurba e-sibad-wawaad edarbe-maidgi, Raquelʼse, degi, Leaʼse gochad, ese dagmarye. </v>
<v b="GEN" c="31" v="5">Jacob Raquelʼga, degi, Leaʼga sogded: —An mag daked, bemar-bab idualeyob bar nued an-daksulid. Ar degi-inigwele, an-bab-e-Bab-Dummad gusgu anba gudiguad. </v>
<v b="GEN" c="31" v="6">Ar bemar-sunnad nue wismalad, igi an be-babga an arbadii. </v>
<v b="GEN" c="31" v="7">Emidi, be-bab an-yardakdiguad. An-bennuked anga irambegus (10) ogwadanikid. Deginbali, Bab-Dummad be-bab-an-naibi-saegala gwen imaksasulid. </v>
<v b="GEN" c="31" v="8">Ar be-bab anga sogsale: ‘Ibmar-durgan-gutu-nanaimaladgi an be-bennukoye,’ degidbali, sibadmar-e-mimmigan-gwalulemamaid, bela gutu-nanaimaladbi gwalulenonidaed. Degi, be-bab anga sogsabalile: ‘Ibmar-durgan-bara-baramaladgi an be-bennukoye,’ degidbali, e-mimmigan-gwalulemamaid bela bara-baradbi gwalulenonidabalid. </v>
<v b="GEN" c="31" v="9">Weyob, Bab-Dummad anga-ukegala, be-bab-ibe e-ibmar-durgan susad. </v>
<v b="GEN" c="31" v="10">”Ibagwengine, ibdurgan-idudigu, an gabdaksad. An dakalid, sibad-machergan omegi-nakwenanaid bara-bara-nanaed, gutu-gutu-nanaed, degine, mata-mata-nanaed. </v>
<v b="GEN" c="31" v="11">An we-gabdakedgine, Bab-Dummad-e-baliwitur an-nugba anse gochad. An abin-imaksad: ‘An be-itomai.’ </v>
<v b="GEN" c="31" v="12">Geb degine, Bab-Dummad-e-baliwitur anga sokalid: ‘Nue be dako. Be dakena, sibad-machergan omegi-nakwenanaid bela bara-bara-nanaed, gutu-gutu-nanaed, degine, mata-mata-nanaed. Ar ade, an bela wisid, igi Labán be-imakdii. </v>
<v b="GEN" c="31" v="13">Ani an Bab-Dummad, Betelʼgi bese magarosadid. Agi, be akwagi gwallu-wawa eosad, adi, oyogega, we-negde nue-islidikidye. Degine, anga ise-nue-sogar be imaksabalid, an imakedseye. ¡Be gwisgu! ¡Wegi-maid be nae! Be-gwalulesad-yarse gannar be nae.’ ” </v>
<v b="GEN" c="31" v="14">Geb degine, Raquel, Leaʼbogwa Jacob-abin sogdemalad: —An-bab-neggine bar anmar ibmar nikasulid. </v>
<v b="GEN" c="31" v="15">Ar anmar-bab dulemar-baidyob anmar-imaksad, e-sisganyob gwen anmar-daksulid, bur manigi anmar-uksad. Degine, be anmar-nikuega ega be manigi-arbasad, bela a-mani biin imaksad. </v>
<v b="GEN" c="31" v="16">Ar napiragwad, Bab-Dummad bela an-babgi ibmar-susadi, ¿ar wede anmargadsursi? Eye, anmargadi, degi, anmar-mimmigangadi. Degisoggu, bela Bab-Dummad bega ibmar-sogsadba be imakdo. </v>
<v b="GEN" c="31" v="17">Degine, Jacob Canaán-yarse e-bab-Isaac-maidse, gannar dagega, guakwaa ibmar dakalid. Jacob moli-yargan-muregedgi e-mimmigan, degi, e-omegan-onakwisgu, ali gusad. </v>
<v b="GEN" c="31" v="18">Degine, Jacob Padan-Aramʼgi e-arbasadgi bela ibmar-nikusadi sealid, bela ibmar-durgan-nikadse-bakale, searbalid. </v>
<v b="GEN" c="31" v="19">Deunni, Labánʼdi baidsik naded, e-sibad-wawaadmar-e-absar esinaded. Raquelʼdi e-bab-naded-sorba, e-bab-ibe nuchu-mimmimar atursasad. </v>
<v b="GEN" c="31" v="20">Weyob Jacob, Arameo-dule-Labán yardaksad. Jacob, Labánʼga gwen sogsasulid, ede naesokarye. </v>
<v b="GEN" c="31" v="21">Jacob wakitedo, bela ibmar-nikadi, sesagusad. Nadedgi, Éufrates-diwargi bato obaksabinned, degine, Galaad-yarmarsik nade gusad. </v>
<v b="GEN" c="31" v="22">Ibapaagwad-sorbali, geb Labán wisgualid, Jacob wakiteye. </v>
<v b="GEN" c="31" v="23">Geb degine, Labán e-gwenadgan-abalagine, Jacob-baregite gusad. Ibagugle-gusgu (7), Galaad-yalagangi Jacob-bargadapid. </v>
<v b="GEN" c="31" v="24">A-mutikidgine, Bab-Dummad Arameo-dule-Labánʼse gabgi magarosad, ega sogsad: “Nue be an-itogo, melle Jacobʼga urwedgi sabsur be ibmar sogo.” </v>
<v b="GEN" c="31" v="25">Labán Galaad-yalaganba Jacob-bargadapid, ar ade, agi Jacob obunnodapid. Agi, Labán e-gwenadganmala obunnodapmogad. </v>
<v b="GEN" c="31" v="26">Labán wis gannadginsaar Jacobʼga ibmar sogded: —¿Igi be anga gude? ¿Ibiga be an-yardaksa? ¡Emide, be an-sisgan bila-onoedgi-galesdamaladyob sealid! </v>
<v b="GEN" c="31" v="27">¿Ibiga be an-yardaksa? ¿Ibiga an-arbak an-owisossuli be wakinnali? Be an-owisosana, weligwaledgi an bega sogsanad, nuedgi be naye. Degine, namakedgi, gar-tambor, degi, gar-arpa goled-abalagi be alinad. </v>
<v b="GEN" c="31" v="28">Emide, bipisaale, be an-sisgan, degi, an-wagan-e-wagar-uega gwen be an-imaksasulid, degimaloye amarga sogega be an-imaksasurbalid. ¡Emide, dule-binsaedsulidyob be anga gusad! </v>
<v b="GEN" c="31" v="29">Ar emide, sunna an bela bemar-onailiksaed. Degi-inigwele, mutik be-bab-e-Bab-Dummad anga sunmaksad, weyob anga sogsad: ‘Nue be an-itogo, melle Jacobʼga urwedgi sabsur be ibmar sogoye.’ </v>
<v b="GEN" c="31" v="30">Ar emide, bela-bela be-bab-negse be gannar dagbiedde, degite, ¿ibiga an-nuchu-an-bab-dummagan be ani atursassunna? </v>
<v b="GEN" c="31" v="31">Geb degine, Jacob, Labán-abin sogded: —Ar ade, an dobgusad. An binsasad, abakalegi be-sisgan be angi ise-urwedgi be sualirye. </v>
<v b="GEN" c="31" v="32">Ar wegi dule-wargwen be-ibe nuchu-be-bab-dummagan ganikile, ¡a-dule oburgwilegodo! Anmar-gwenadgan anmar-barsogega guoed: Be-ibmar be amie, ar an be-ibe ibmar-ganidibe, be sedodo. Ar ade, Jacob, Raquel nuchumar-atursasad wissulid. </v>
<v b="GEN" c="31" v="33">Labán Jacob-e-dordonegyaba dogsad. Geb a-sorba, Lea-dordonegyaba, degine, maimar-warbogwad-dordonegyaba dogsabalid. Degi-inigwele, nuchumar-gwen-amissur gusad. Labán, Lea-dordonegyaba-noargu, geb Raquel-dordonegyaba dognonikid. </v>
<v b="GEN" c="31" v="34">Ar ade, Raquel nuchumar-susadi, moli-yargan-mureged-e-gan-urba odukusad. Geb degine, a-birgi Raquel sigisad. Labánʼdi nuchumar bela negyaba amidigus-inigwele, amissur gusad. </v>
<v b="GEN" c="31" v="35">Geb degine, Raquel e-babga sogded: —Baba, an gwisgusulir, mer be anse urwo, ar ade, an emi mor-enukdiid. </v>
<v b="GEN" c="31" v="36">Ar Labánʼdi nuchumar-amidiid amissursoggu, a-ulale, Jacob uluded, Labánʼga binnasur weyob sogded: —Ar emide, ¿ibigi an begi nosa? ¿Ibigi an begi isgus be an-daksunna? Ar emide, ise-aporsaar be an-baregindigu. </v>
<v b="GEN" c="31" v="37">An-ibmar bela be argasad. ¿Ar ibi-be-ibmar be an-neggi be amissunna? Be ibmar-amisad, be-gwenadgan-asabin, an-gwenadgan-asabin be urbedo, adi, sogmalaga, ar doa-anbogwadi bur-nabir ibmar soge. </v>
<v b="GEN" c="31" v="38">”Birga-dulagwen (20) an bega arbasad. Bipisaale be-sibadmar, degi, sibad-wawaadmar, mimmi-nikudanikir, igarba gwen melledsulid. Be-sibadmar-abargi, bipisaale be-ibe sibad-wawaad-machered-wargwensaar an guchasulid. </v>
<v b="GEN" c="31" v="39">Ibmar-durgan-sapurbarmalad bei sibad-oburgwisale, an bennukewilubsulinad, aka an bur bennukdedaed. Mutikidbardibe, ibginedbardibe, bei-sibad-aturimaklesale, be angi mani gadaed.” </v>
<v b="GEN" c="31" v="40">Jacob Labánʼga sogdebalid: —An bega arbadigusgu, ibgine, neg-diopisulidba an burgwebidaed. Neg-mutikdi, neg-diopigwadba an burgwebidabalid. ¡Ar gabedse-bakar, gwen gabbi an-itodasulid! </v>
<v b="GEN" c="31" v="41">Birga-dulagwen (20) an be-neggi gudii gusad. Unnila, wemarbi an nikusad: Be-sisgan-warbogwadbina birgambe-gakabake (14) an bega arbasad. Be-sibadmarbina birganergwa (6) an bega arbasad. Degine, be-an-bennukedi, be anga irambe (10) ogwadii gusad. </v>
<v b="GEN" c="31" v="42">”Ar Bab-Dummad Abraham-e-Bab-Dummadga maid, degine, an-bab-Isaac a-Bab-Dummad-dobekwaa nanadii gusad. A-Bab-Dummad anba gudisulina, arganagwabi be an-barmialinad. Napira an bega soged: Ar Bab-Dummad, wile-an-itodiid magar-daksad, degine, an-arbadiid magar-daksabalid. A-ulale, mutik bese magarosad, ibmar binnasur bega sogsad.” </v>
<v b="GEN" c="31" v="43">Geb degine, Labán Jacob-abin sogded: —Be-omegan, an-sisganad. Burwigana, an-waganad. Sibad-wawaadmar, an-sibad-wawaadmalad. ¡Bela we-ibmarmar be dakedi, bela angadbiid! Ar an-sisgansoggu, ¿igi an bar saosunna? Degine, an-sisgan-mimmiganbarsoggu, ¿igi an imakbalosunna? </v>
<v b="GEN" c="31" v="44">Degisoggu, a-ular be dage, be anbogwa igar-mesdo, adi, agi be anbo igar-mesnaid-wilubgan mag daklegegar. </v>
<v b="GEN" c="31" v="45">Geb degine, Jacob akwa-dummad susad, a-akwa ebo igar-mesnaid-wilubgan-oyogega ogwichisad. </v>
<v b="GEN" c="31" v="46">Geb degine, e-gwenadganga sogded: —¡Akwa-onmakmar! Bela akwa-ichesur-urbegala, akwa-onmaksamalad. Agine, akwa-ichesur-bukwad-walik mas-guchamalad. </v>
<v b="GEN" c="31" v="47">Labán e-gayaba a-neg Jegar-Sahadutaʼye onugsasad. Jacobʼdi e-gayaba a-neg Galaadʼye onugsasmogad. </v>
<v b="GEN" c="31" v="48">Geb degine, Labán sogded: —Emi-ibagi, we-akwa-dunnumakbukwad anmar-igar-mesnaid-e-wilubgan-oyogega gued. A-ular, a-nega Galaadʼye nuggusad. </v>
<v b="GEN" c="31" v="49">Deginbali, a-neg Mizpaʼye nuggusbalid, ar ade, Labán sogsad: —Anmar na gi yoggudmalo-inigwele, Bab-Jehová anmar-dakdii guoed. </v>
<v b="GEN" c="31" v="50">Degine, an-sisgan sabsur be imakalile, igidibe, omegan-baid be nikuarbalile, ar dule-baigan amba-be-daksur-inigwele, be ebinsao, Bab-Dummaddi anmar-dakoed, a anmar-barsogega guoed. </v>
<v b="GEN" c="31" v="51">Degine, Labán Jacobʼga sogdebalid: —Nue be dake, akwamar-odunnumakbukwad, degi, akwa-dummad-gwichid, anmar-deyob-igar-mesisad, anmarga-oyogega gued. </v>
<v b="GEN" c="31" v="52">We-akwa-sogbogwadi anmarga-sogega guoed, bedi be ansik obakosurye, degine, anmoga an besik obakosurmoye, adi, melle na anmar sabsur imakmalagarye. </v>
<v b="GEN" c="31" v="53">Be-dad-Abraham-e-Bab-Dummad, degi, an-dad-Nacor-e-Bab-Dummad, anmarga igar-nabogega guoed. Geb degine, Jacob e-bab-Isaac-Bab-Dummad na e-Bab-Dummadga-imakdimogad-nuggine ise-sogar sogded, ede deyob imakedseye. </v>
<v b="GEN" c="31" v="54">Geb degine, Jacob yar-birgine Bab-Dummadga ibmar-ogumakar uksad. Geb Jacob agi mas-gunmalaga e-gwenadganse gochad. Agi bela e-gwenadgan mas-guchamalad. Degine, a-yar-birgi gabismarbalid. </v>
<v b="GEN" c="31" v="55">Oibosgu, wakudaryalaba Labán gwisgusad, degimaloye-sogega bela e-wagan-wagar usad, degine, e-sisgan-wagar usbalid. Geb a-sorbali, bela amargi ise-nued-binsaedgi ega ibmar sogsad. Geb degine, Labán gannar e-negse ali gusad. </v>
<v b="GEN" c="32" v="1">Jacob e-maidgi nadegusbalid. Nadapgu, Bab-Dummad-baliwiturmar Jacob-abin noalid. </v>
<v b="GEN" c="32" v="2">Jacob, baliwiturmar-daksagu, sogded: “We-nega, Bab-Dummad-e-sordamar-neg gued.” A-ulale, Jacob a-nega Mahanaimʼye onugsasad. </v>
<v b="GEN" c="32" v="3">Jacob e-iduale, Edom-yalaganba, dule e-barsogega Seir-neggweburse barmisad. Adi, e-ia-Esaúʼga sogega, ede daniye. </v>
<v b="GEN" c="32" v="4">Jacob sogded: “An-dummad-Esaúʼga weyob be sogo: ‘Be-mai-Jacob soged: Ede emi-ibadse Labán-walik-gudii gusye. </v>
<v b="GEN" c="32" v="5">Emidi, ede bukidar we-ibmarmar nikaye: Molimar-bebe-nikad, moli-uayasuigan, sibad-wawaadmar, sibadmar, maigan-omegan, maigan-machergan. ” ’Dummad, we-gayaburba an bese barmisiid. Degisoggu, bitigi nued be an-abin-daksana yeerban.’ ” </v>
<v b="GEN" c="32" v="6">Dule-gayaburba-sesmalad gannar aibilismargu, Jacobʼga sognonimalad: —Anmar be-ia-Esaúʼse arbimalad. Na e-sunnad be-abin danikid, degine, machergan e-dulataled-ilabake (400) eba danimarmogad. </v>
<v b="GEN" c="32" v="7">Jacob dulemar-weyob-ega-soge itoargu, bela-bela dobe-itonaded, degi, nue bukib-binsaded. Jacob dulemar-eba-danimalad danabo urbisad. Amba deyob sibad-wawaadmar, moli-bebe-nikamalad, degi, moli-yargan-muremalad imaksabalid. </v>
<v b="GEN" c="32" v="8">Ar ade, Jacob binsasad: “Ar Esaú dulemar-danagwenadgi-gwisgualile, danagwenad-baid sunna wakinneddeeye.” </v>
<v b="GEN" c="32" v="9">Geb degine, Jacob Bab-Dummadse goted, ega sogded: “Bab-Jehováʼye, be an-dad-Abraham-e-Bab-Dummad-gued, degi, an-bab-Isaac-e-Bab-Dummad-gubalid. Be anga sogsad: ‘Be-yarse, degi, be-gwenadganse be naye. An bega bela ibmar-nueganbi-gued an imakoye.’ </v>
<v b="GEN" c="32" v="10">An wisi, be angi nued binsamaid, gwen be angi nodisulid, ar deyob be an-imake-wilubsulinad. We-Jordán-diwar an obaksagua, deunni, ibmar-bipisaar gwen an semaigussulid, unnila, gaapoledbi an semai gusad. Ar emigindi, ibmar-dummagan-danabo an nikad. </v>
<v b="GEN" c="32" v="11">Bab-Jehováʼye, ¡an-ia-Esaúʼgi wis be an-bendake! An dobe-itoged. Abakalegi an-oburgwialile, degi, an-omemar, an-mimmimar-oburgwiarbalile. </v>
<v b="GEN" c="32" v="12">Ar bede nue anga sogsad: ‘Bela ibmar-nueganbi-gued an bega imakoye. Be-wagan bela-bela ukub-merguedyob-guosoggu, geg dule ebise guoye.’ ” </v>
<v b="GEN" c="32" v="13">A-mutiki, Jacob agi gabisad. Geb bangine, e-ibmar-bur-nuegan susad, adi, e-ia-Esaúʼga ukegar: </v>
<v b="GEN" c="32" v="14">Sibad-omegan, waladulataled-ilabo (200), sibad-machergan, waladulagwen (20), sibad-wawaad-omegan, waladulataled-ilabo (200), sibad-wawaad-machergan, waladulagwen (20). </v>
<v b="GEN" c="32" v="15">Moli-yargan-mureged-e-omemar-emisgwa-mimmi-nikusmalad, e-mimmiganse-bakar, waladulagwen-gakambe (30), moli-bebe-nikad-e-omegan, waladulabo (40), moli-bebe-nikmalad-machergan, warambe (10), moli-uayasuid-omegan, waladulagwen (20), degi, moli-uayasuid-machergan, warambe (10). </v>
<v b="GEN" c="32" v="16">Geb degine, Jacob ega-arbamaladga ibmar-durgan danar-danar-uksagu, ega sogded: “Bemar an-idu namar. Bemar na gi undar bangu-bangu danar-danar-nadapi be imakmalo.” </v>
<v b="GEN" c="32" v="17">Jacob gebe-dulemar-barmisad-e-iduedga weyob sogsad: “An-ia-Esaú be-abingualile, degi, bega sokardibe: ‘¿Doa be-dummadye? ¿Bia be nadapye? Degine, be ibmar-durgan-semaidi, ¿we doagadye?’ </v>
<v b="GEN" c="32" v="18">Abin be sogoed: ‘We-ibmar-durgan, be-mai-Jacobʼgadye. Dummad-Esaú, an-dummad-Jacob bega we-ibmar-durgan barmiarye. Degi, Jacob e-sunnad anmar-sorba danimoye.’ ” </v>
<v b="GEN" c="32" v="19">Degine, dulemar-baid-sogbogwad danar-barmisbalid. Degine, dulemar-sogbaagwad amba deyob danar-barmisbalid. Degine, Jacob bela danar-danar-ibmar-durgan-semamaidga sogsad: “An-ia-Esaú bemar-abingualile, bemar degibi sogmarmogoye. </v>
<v b="GEN" c="32" v="20">Deginbali, ega sogbaloye: ‘Be-mai-Jacob, an-sorba daniye.’ ” Ar ade, Jacob binsaed: “An-ia sae-itogedi, we-ibmarmar-an-ega-uknaidgi an binsaed-gaoeddeeye. Geb a-sorbali, an-sunnad an-ia an dakoye. Ar wegii saedgi nued an-abingaaliirye.” </v>
<v b="GEN" c="32" v="21">Degisoggu, Jacob na e-iaga-ibmar-uknaid e-idu barmisad. Na edi e-neggi besad, agi mutik gabegar. </v>
<v b="GEN" c="32" v="22">A-mutiki, Jacob e-omegan-warbogwad, e-maigan-omegan-warbogwad, degi, e-masmala-warambe-gakagwensakad (11), Jaboc-diwar-dinnagwadsik-obakega imaksad. </v>
<v b="GEN" c="32" v="23">Deginbali, bela ibmar-durgan-nikadi diwargi-obakega imaksabalid. </v>
<v b="GEN" c="32" v="24">Jacob walagwen besgua, dule-wargwen ese nonikid. We-dule Jacob-ebo neg-oibogedse gala-maada urwenai gusad. </v>
<v b="GEN" c="32" v="25">Ar dule Jacobʼgi geg obin-itosoggu, duagar-dikar-gwadilenaidgi sarsosad. Degisoggu, Jacob urwenaigu, e-duagar nosad. </v>
<v b="GEN" c="32" v="26">Geb degine, dule Jacobʼga sogded: —Be an-indake. Bato neg-oibodanikid. Jacob abin-sogded: —Be angi ise-nued-binsaedgi be anga ibmar-sogsulile, an be-indakosulid. </v>
<v b="GEN" c="32" v="27">Dule Jacobʼse egichided: —¿Igi be nuga? Jacob abin-sogded: —Jacobʼye, an nuga. </v>
<v b="GEN" c="32" v="28">Geb degine, dule ega sogded: —Jacobʼye bar be nugguosulid. Ar ade, be Bab-Dummadbo-galitosadgi, degi, dulemarbo-galitosadgi be obichasoggu, be Israelʼye nugguoed. </v>
<v b="GEN" c="32" v="29">Jacob dulese egisdemogad: —Emigi, be-nug anga be sogmoga, ¿igi be nugmoga? Dule abin-imakded: —¿Ibiga be anse an-nug egise? Geb degine, dule Jacobʼgi ise-nued-binsaedgi ega sogded. “Bela bega ibmar-nueganbi gusunno.” </v>
<v b="GEN" c="32" v="30">Geb Jacob a-nega Penielʼye onugsasad. Ar ade, Jacob soged: “Bab-Dummad-wagar nue an daksad, degite, amba an dula gudiid.” </v>
<v b="GEN" c="32" v="31">Jacob bato Penielʼgi nue-bangumaigua, dad-nakwialid. Ar ade, Jacob dikargi naibigussoggu, muya-muya nanagusad. </v>
<v b="GEN" c="32" v="32">A-ulale, emi-ibase Israel-dulemar ibdurgan-e-duagar-dikar-gwadilenaid-e-dub-wardummad-maid-sinnigwad wissur gunmalad, ar ade, agi Israel sarsolesad, a-dub-wardummad sinni gusad. </v>
<v b="GEN" c="33" v="1">Jacob dakdegu, Esaúʼba machergan e-dulataled-ilabake-mergu (400) daniki, mimmigan danar-danar Leaʼba, Raquelʼba, degi, e-maigan-omegan-warbogwadba mimisad. </v>
<v b="GEN" c="33" v="2">Gebedgi, Jacob e-maigan-omegan e-mimmiganmala iduega imaksad. Geb a-sorba, Lea e-mimmiganmala nasiksad. Geb napidgine, Raquel e-machi-Joséʼbo nasiksad. </v>
<v b="GEN" c="33" v="3">Geb degine, Jacobʼdi bela wemar-idusad, dulluu e-bebe napase ebulegedse ilagugle (7) e-iase warmaksadse imaknadapi gusad. </v>
<v b="GEN" c="33" v="4">Ar Esaúʼdi e-urba-Jacobʼse abarmakded, bela angaagwar Jacob-gadapid, degi, e-wagar udapbalid, ebobela ise-boale bodmalad. </v>
<v b="GEN" c="33" v="5">Geb a-sorbali, Esaú, omegan-dakargu, degi, mimmigan-dakargu, egichided: —Wemardi, ¿we doamala? Jacob abin-sogded. —We-mimmigan Bab-Dummad angi-nabir-binsaedba anga uksadid. </v>
<v b="GEN" c="33" v="6">Geb degine, e-omegan-maigan na e-mimmiganmala Esaúʼse warmaknonimalad. Geb degine, dulluu e-bebe napase ebulegedse imaksamalad. </v>
<v b="GEN" c="33" v="7">Geb a-sorbali, Lea e-mimmiganmala deyob dulluu imaknonimarmogad. Geb napidgine, José e-nan-Raquelʼbo nonikid, amba deyob dulluu imaknonimarmogad. </v>
<v b="GEN" c="33" v="8">Geb degine, Esaú egichidbalid: —¿Ar ibiga we-ibmar-durgan danar-danar be anga barmiali? Jacob ega sogded: —Be angi-nued-binsaega, an bega barmialid. </v>
<v b="GEN" c="33" v="9">Esaú sogded: —Urba, deyobsuli. An ibmar-durgan unniguar-nikamogad. Be-ibmar-durgan begadid. Na be sue. </v>
<v b="GEN" c="33" v="10">Degi-inigwele, Jacobʼdi e-iagi alamaknai gusad: —Suli ia, degisuli. An we-ibmar-bega-sedanikidi, bitigi be abingasana yeerban. Ar be nued be anmar-abindaksasoggu, an be-dakdedgine, Bab-Dummad-wagar-dakdeyob an itonaded. </v>
<v b="GEN" c="33" v="11">Degisoggu, nue-wilesakwaa an bese egised, we an bega-ibmar-durgan-uknaid be sue, ar ade, Bab-Dummad mani-ibedga an-imaksad. Ibmar-durgan unniguar an nikad. Ar Jacob e-ia-Esaúʼgi alamaknaigusoggu, Esaú ibmar-durgan-abingassunnad. </v>
<v b="GEN" c="33" v="12">Geb degine, Esaú sogded: —Nabir. Anmar namarsundo. An be-idugoed. </v>
<v b="GEN" c="33" v="13">Jacob e-ia-abin sogded: —Ia, nabirindo. Ar be nue wisid, mimmigan binnaa nanamalad. Degisoggu, geg anmar darekwaa naed. Degine, sibad-wawaadmar-e-mimmigangi, degi, moli-bebe-nikamalad-e-mimmigangi an binsaergebbalid. Ar sibad-wawaadmar geggusmalale, sunna ibagwen bela giir gued. </v>
<v b="GEN" c="33" v="14">Ar bur-nuediled be an-idu naer. Ar andi binnale be-sorba nadapoed. Ibmar-durgan-nanaed-e-ganguedba, degi, mimmigan-nanaed-e-ganguedba an be-sorba nadapoed. Anmar Seir-yargi abingumalodo. </v>
<v b="GEN" c="33" v="15">Esaú abin-sogded: —Nabirdo. Machergan-anba-nonimaladi, abala an bega obego. Jacobʼdi e-ia-abin sogded: —¿Ar ibiga be obegoe? Bato unniguar nued be angi binsasad. </v>
<v b="GEN" c="33" v="16">Ar aka a-ibagi Esaú Seir-yarse gannar naded. </v>
<v b="GEN" c="33" v="17">Ar Jacobʼdi Sucotʼse naded. Agi, e-neg sobsad, degine, e-ibmar-durganga galu sobsabalid. A-ulale, Jacob a-nega Sucotʼye onugsasad. </v>
<v b="GEN" c="33" v="18">Jacob Padan-Aram-neggweburgi-mai Canaán-yarse-nonigu, bonisuli nuedgi nonikid. Jacob Siquem-neggwebur-asabin megnonikid. </v>
<v b="GEN" c="33" v="19">Jacob Hamor-e-masmalase mani-gwadulatargi (100) nainu baksad. Hamorʼde Siquem-e-babad. A-nainugi Jacob dordoneg sisad. Jacob agi megnonikid. </v>
<v b="GEN" c="33" v="20">Geb a-sorbali, Jacob Bab-Dummadga-ibmar-ogumakar-ukleged-aila sobsad. A-aila Jacob El-Elohe-Israelʼye onugsasad. </v>
<v b="GEN" c="34" v="1">Ibagwengine, Dina, neggweburse bunamalase ataknad gusad. Dinaʼde Lea-sisgwad, Jacobʼbo-baksadid. </v>
<v b="GEN" c="34" v="2">Siquem a-bunagwa-dakargu, gadebin imaksad, egi nue-dodosad. Siquemʼde Hamor-e-machid. Hamorʼdi, Heveo-duled, neggweburgi nue-nug-nikagwadid. </v>
<v b="GEN" c="34" v="3">Ar bela-bela Siquem Jacob-sisgwa-Dinaʼbina nue-sogsoggu, e-abegega egi alamaknai gusanad. </v>
<v b="GEN" c="34" v="4">Degi, Siquem, e-bab-Hamorʼga sogded: “Jacobʼse be anga Dina egisnae. An nue-nikubied.” </v>
<v b="GEN" c="34" v="5">Jacob wisgusad, e-sisgwa-Dinaʼgi Siquem nue-dodosye. Ar e-masmala sapurba e-ibmar-durgan-edarbedimarsoggu, Jacob e-masmala-negse-nonikidse geb ibmar sogsad. </v>
<v b="GEN" c="34" v="6">Degidgine, Siquem-e-bab-Hamor, Jacobʼbo-sunmakega Jacobʼse nade gusad. </v>
<v b="GEN" c="34" v="7">Jacob-masmala-sapurba-gudidimalad neggusad-wisgusmargu, gannar negse nonimalad. Ar ade, e-bab-Israel-nug nue-gagalesad. Aginbali, Siquem e-bungi-dodosad-ular, nue-gwage-nunmak-itomalad, degi, nue-sae-itomarbalid. Ar ade, Siquem weyob imakewilubsulinad. </v>
<v b="GEN" c="34" v="8">Ar Hamorʼdi Jacob-e-masmala-ebo sunmaksad, ega sogded: —An-machi-Siquem bela-bela bemar-bun abeged. Bemar be-bun an-machi-ebo-nikued wis be imakmala. </v>
<v b="GEN" c="34" v="9">Bemar anmar-gwenadga gumardo, adi, anmar nabir bemar-sisgan-nikue gumaloed, degine, bemar nabir anmar-sisgan-nikue gumarmogoed. </v>
<v b="GEN" c="34" v="10">Wegi bemar megmarmoga. Anmar-yar guakwaa bemar-idu naid, bemar anmar-walik megdo, be arbamardo, degine, nainu be bakmardo. </v>
<v b="GEN" c="34" v="11">Ar Siquemʼmoga Dina-e-babga, degi, Dina-e-susmarga sogdemogad: —Anmar-ibmar-bega-sognaid be abingamala. Ar ibu be anse egismardibe, an bega ukmaloed. </v>
<v b="GEN" c="34" v="12">Ome-nikuega ar gusgu igar-maidba ibmar-ukleged, aba bur dumma be anse ibmar-egisele, degi, ibmar-bukidar bega ukbi be an-abegele, an bemarga ibmar ukoed. Be-bun an nikuega bemar an-imakmala. </v>
<v b="GEN" c="34" v="13">Degi-inigwele, ar Siquem Dinaʼgi nue-dodossoggu, Jacob-e-masmala Siquemʼga, degi, Hamorʼga, yamo-yardakar </v>
<v b="GEN" c="34" v="14">ega sogdemalad: —Suli, degisuli. Geg anmar dule-abgan-uka-duku-sikarsulidga anmar-bun uked. Anmar deyob imakele, binged-dummad itole. </v>
<v b="GEN" c="34" v="15">Bela bemar-machergan abgan-uka-duku be sikmalardi, nabirdo. Ar weyob be-machergan anmaryob imakerdi, nabirdo. </v>
<v b="GEN" c="34" v="16">Ar deyob bemar imakele, bemar sunna anmar-sisgan nikumaloed, degine, anmar sunna bemar-sisgan-nikumarmogoed. Anmar sunna bemar-abargi megmaloed. Anmar bemarbogwa dule-wargwennayob gumaloed. </v>
<v b="GEN" c="34" v="17">Bemar anmar-sogedba abgan-uka-duku-siksurmalale, wegi-anmar-gudiid anmar naoed. Anmar-bun anmar sedmaloed. </v>
<v b="GEN" c="34" v="18">Hamor, degi, e-machi-Siquem Jacob-e-masmala-ega-ibmar-sogsamalad nued itosmalad. </v>
<v b="GEN" c="34" v="19">Dogdar nadsuli, Siquem Jacob-e-sisgwabina nue-sogsoggu, e-abgan-uka-duku siksad. Ar Siquem e-gwenadgan-abargi bur nue-nug-nikagwadsoggu, </v>
<v b="GEN" c="34" v="20">Siquem, e-bab-Hamor-ebogwa neggwebur-doged-yawagakse nade gusmalad, ar ade, agi igar-naboleged-negad. Agi, Siquem, e-bab-Hamorʼbo dulemarga sogdemalad: </v>
<v b="GEN" c="34" v="21">—We-dulemar, anmar-aimalad. Anmar-abargi megmaloed, degi, wegi arbamaloed, ar ade, unniguar napa naid. Sunna anmar wemar-sisgan nikumalad, degi, wemar sunna anmar-sisgan nikumarmogad. </v>
<v b="GEN" c="34" v="22">Ar anmar unnila dule-wargwennayob-guegala, sogmardo, emarde anmar-abargi megmalagala, emar imakdamarmogadyob, anmarde anmar-abgan-uka-duku sikmaloye. </v>
<v b="GEN" c="34" v="23">Bela ibmar-nikmalad, degi, bela e-ibmar-durgan anmargadga gumogoed. Unnila anmar sogergebed, eyeye. Deyob anmar sogele, anmar-abargi megmalodo. </v>
<v b="GEN" c="34" v="24">Bela machergan a-neggweburginmalad, Hamor, degi, e-machi-Siquem-ega-soged nabir-itosmalad. Degisoggu, bela e-abgan-uka-duku siksamarsunnad. </v>
<v b="GEN" c="34" v="25">Ibapaagusgu, Jacob-e-masmala-warbogwad, Simeón, degi, Leví, Dina-e-susmar, e-es-suid-sesmargu, neggweburse nade gusmalad. Amba deun, machergan e-abgan-uka-duku-siksadba nunmak-itomaidgi modapmalad. Geb degine, Simeón, degi, Leví bela we-machergan es-suidgi oburgwismalad. </v>
<v b="GEN" c="34" v="26">Simeón, Levíʼbo, es-suidgi-ewarar, Hamor, degi, e-machi-Siquem-oburgwismalad. Geb degi, e-bun-Dina Siquem-neggi-gudiid onosmalad. Agine, nade gusmalad. </v>
<v b="GEN" c="34" v="27">Geb degine, Jacob-masmala-baigan nonimarmogad, burgwar-mamaidgi nasmargua, e-bun-Dinaʼgi Siquem nue-dodosad-ular, neggweburgi-ibmar-nikad bela sesa gusmalad. </v>
<v b="GEN" c="34" v="28">Jacob-masmala we-ibmarmar sesa gusmalad: Sibad-wawaadmar, moli-bebe-nikamalad, moli-uayasuidmar, bela neggweburgi-ibmar-nikad, degi, sapurba-ibmar-nikamarbalid. </v>
<v b="GEN" c="34" v="29">Neggi-ibmar-nikamalad bela atursasmalad, omegan, mimmigan, degi, bela ibmarmar-negyagi-bukmalad sesa gusmalad. </v>
<v b="GEN" c="34" v="30">Geb degine, Jacob, Simeónʼga, degi, Levíʼga sogded: —Ar emigindi, boni-dummad bemar anga uksamalad. Dulemar-we-yargi-mamaimalad, Canaán-dulemar, Ferezeo-dulemar, isdar an-dakdamaloed. Emar, anmargi bila-onomalaga atodmaloed. Ar anmar machergan-ichee gumarsoggu, ani, degi, an-gwenadgan bela oburgwilemaloed. </v>
<v b="GEN" c="34" v="31">Ar e-masmaladi, e-bab-abin sogdemalad: —¿Ar wede Siquem anmar-bun-Dina omegambanuchuyob imakoye soge? Suli, degisuli. </v>
<v b="GEN" c="35" v="1">Bab-Dummad Jacobʼga sogded: “Be nae, Betel-neggweburse be megnae. Deun, be-ia-Esaúʼgi be wakinmaigu, ani, Bab-Dummad, an bese magarosadid. Betel-neggweburgi be anga-ibmar-ogumakar-ukleged-aila be sobo.” </v>
<v b="GEN" c="35" v="2">Geb degine, Jacob bela e-neguyaginmaladga, degi, bela eba-gudimaladga sogded: “Bemar be-bab-dummadga-imakdiid be sedidimalad, bela be metemalo. Bemar bela islidikidguega, be obmarbalo, degine, bela mor ogwamarbalo. </v>
<v b="GEN" c="35" v="3">Anmar emisgwasaar Betelʼse naoed. Agine Bab-Dummad anse magaros gusad. A-Bab-Dummad-e-nug-odummogega an ibmar-ogumakar-ukleged-aila ega sobdapoed. A-Bab-Dummadde an wile-itodigu, an-bendaksad. A-Bab-Dummad an-naddaedba anba gudiguad.” </v>
<v b="GEN" c="35" v="4">Degisoggu, bela e-bab-dummadga-imakdimalad Jacobʼga senonimalad. Degine, e-uaya-dukugi olua-nanaid Jacobʼga uksamarbalid. Geb degi, Siquem-neggwebur-itakasaar Jacob bela a-ibmarmar sapi-encinaʼye-nugad-urba digsad. </v>
<v b="GEN" c="35" v="5">Emar noarmargu, Bab-Dummad dulemar-neggweburmar-dikarbarmalad bela-bela Jacob-dobgumalaga imaksad. A-ulale, dulemar bar Jacob, degi, e-masmala-baregichasurmalad. </v>
<v b="GEN" c="35" v="6">Jacob, degi, bela Jacobʼba-nadapmalad Luz-neggweburse modapmalad. A-neggweburde Canaán-yargi siid, degi, Betelʼye nugbalid. </v>
<v b="GEN" c="35" v="7">Agi, Jacob Bab-Dummadga-ibmar-ogumakar-ukleged-aila sobsad. Jacob e-iagi wakinmaigua, agi Bab-Dummad ese magaros gusad. A-ular, Jacob a-neg El-Betelʼye onugsasad. </v>
<v b="GEN" c="35" v="8">Agi, Débora burgwisad. Déboraʼde Rebeca-akwisadid. Betel-waliksaar sapi-encinaʼye-nugad-urba digsamalad. Jacob Débora-digsad-neg Alón-Bacutʼye onugsasad. A-sogleged, Sapi-encina-bosadye. </v>
<v b="GEN" c="35" v="9">Jacob Padan-Aramʼgi-mai gannar Betel-neggweburse nonibargu, Bab-Dummad ese gannar Betelʼgi magarononibalid. Bab-Dummad Jacobʼgi ise-nued-binsaedgi gannar ega sogded: </v>
<v b="GEN" c="35" v="10">“Be Jacobʼye nuganad. Emigindi, bar deyob be nugguosulid. Be Israelʼye nugguoed.” </v>
<v b="GEN" c="35" v="11">Bab-Dummad Jacobʼga sogdebalid: “Ani, an Bab-Dummad-Bela-Gangued-Nikadid. Mimmigan-bukidar, degine, wagan-bukidar be nikuo. Begi dulemar-sogagwen nodagoed, degine, dulemar-sog-akar-akar begi nodabaloed. Be-waganmala reymarga gumaloed. </v>
<v b="GEN" c="35" v="12">Abrahamʼga, degi, Isaacʼga, yar-an-ukoye sogsadi, a-yar an bega ukmogoed. Be-sorbali, be-waganga a-yar an ukbaloed.” </v>
<v b="GEN" c="35" v="13">Bab-Dummad Jacob-ebo-sunmaksad-bergusgua, niba nade gusad. </v>
<v b="GEN" c="35" v="14">Geb degine, Jacob akwa susad, Bab-Dummad-ega-sunmaksadgi a-akwa ogwichisad. Geb a-sorbali, a-akwagi gwallu-wawa, degi, vino egi eosad, oyogega, we-akwa, Bab-Dummadgadye. </v>
<v b="GEN" c="35" v="15">A-neggi Bab-Dummad Jacob-ebo sunmaksad. A-ular, Jacob a-neg Betelʼye onugsasad. </v>
<v b="GEN" c="35" v="16">Geb a-sorbali, Jacob, degi, bela eba-gudimalad Betelʼgi nade gusmalad. Amba Efrata-neggweburgi-yeer-banguedgi, Raquel goe-nikunonikid. Goe-nikuegala, undar-boniganba galitosad. </v>
<v b="GEN" c="35" v="17">Raquel bur bule bonigan-itonaidgi, muu-sikwigaed ega sogded: “Melle be dobgu, machigwa-baid bega uklesbalid.” </v>
<v b="GEN" c="35" v="18">Ar Raquelʼdi napi-iche-iche-maidgi e-goe Benoniʼye onugsasad. Ar e-bab-Jacobʼdi machi-bipi Benjamínʼye onugsanonikid. </v>
<v b="GEN" c="35" v="19">Weyob Raquel burgwisad. Efrataʼse-naed-igarba Raquel-mui digsamalad. Emigindi, a-neggwebur, Belénʼye nugad. </v>
<v b="GEN" c="35" v="20">Jacob Raquel-neg-uan-birgi akwa-dummad ogwichisad. A-akwa amba we-garda narmaklesmaidse Raquel-digar-maid oyonaid. </v>
<v b="GEN" c="35" v="21">Israel nade gusad. Neg-suid-Migdal-Edarʼdaksik megidapid. Agi, Israel e-dordoneg sidapid. </v>
<v b="GEN" c="35" v="22">Israel bato Migdal-Edarʼgi nue-mai, Rubén e-bab-ome-Bilha-maidse nade gusad. Agi, Rubén Bilhaʼse gochad. Jacob wisgusgu, Rubén Bilhaʼse gochaye, Jacob nue-sae itosgusad. </v>
<v b="GEN" c="35" v="23">Jacob masmala-warambe-gakabo (12) nikusad: Jacob-Leaʼbo-masmala-nikusadi, wemalad: Rubén, e-machi-sailagined, Simeón, Leví, Judá, Isacar, degi, Zabulón. </v>
<v b="GEN" c="35" v="24">Jacob-Raquelʼbo-masmala-nikusadi, wemarmogad: José, degi, Benjamín. </v>
<v b="GEN" c="35" v="25">Jacob Raquel-e-mai-Bilhaʼbo-masmala-nikusadi, wemarmogad: Dan, degi, Neftalí. </v>
<v b="GEN" c="35" v="26">Jacob Lea-e-mai-Zilpaʼbo-masmala-nikusadi, wemarmogad: Gad, degi, Aser. Wemala, Jacob-machimala gumalad, Padan-Aramʼgi gwalulesmaladid. </v>
<v b="GEN" c="35" v="27">Jacob Mamre-neggweburse e-bab-Isaac-daknade gusad. Mamre-neggweburde, Arba-neggwebur-walik siid. Mamre-neggweburde, Hebrónʼye bimarbalid. A-neggweburgine, Abraham, degi, Isaac mai gusad. </v>
<v b="GEN" c="35" v="28">Isaac nue seleba-mai birga-dulabakebak-nika (180) burgwisad. </v>
<v b="GEN" c="35" v="29">E-sergan-abargi mesismalad. E-masmala Esaú, degi, Jacob, e-bab-Isaac-digsamalad. </v>
<v b="GEN" c="36" v="1">Esaú, Edomʼye nugbalid. Esaú e-anagan nikusad. </v>
<v b="GEN" c="36" v="2">Esaú Canaán-yargined-omegan-nikusadi, wemalad: Gebesailagine, Ada-nikusad. Adaʼde Elón-e-sisgwad, Het-duled. Esaú, Aholibama-nikusbalid. Aholibamaʼde Aná-e-sisgwad, Zibeón-e-wagwad. Zibeónʼde Heveo-duled. </v>
<v b="GEN" c="36" v="3">Degine, Esaú, Basemat-nikusbalid. Basematʼde Ismael-e-sisgwad, Nebaiot-e-bunad. </v>
<v b="GEN" c="36" v="4">Esaú Canaán-yargi-maigu, machimala-nikusadi, wemalad: Adaʼbo baksadid, Elifaz. Basematʼbo baksadid, Reuel, </v>
<v b="GEN" c="36" v="5">Aholibamaʼbo baksadid Jeús, Jaalam, degi, Coré. </v>
<v b="GEN" c="36" v="6">Esaú, e-omemar, e-masmala, e-bunamala, degi, bela eba-gudidimalad yar-baidse sesa gusad. Deyob, e-urba-Jacob-idu bangud gusad. Bela e-ibmar-durgan, degi, bela e-ibmar-Canaán-yargi-nikusad sesa gusad. </v>
<v b="GEN" c="36" v="7">Ar Esaú, Jacob-ebo bela ibmar-durgan-ichesur-nikamarsoggu, geg ebo walikaa-gudii gumalad. Ar e-mamaidgine, ibmar-durgan mas-mamalaga napa unniguarsulid. </v>
<v b="GEN" c="36" v="8">A-ulale, Esaú Seir-yalaganba megnad gusad. Esaúʼde, Edomʼye nugbalid. </v>
<v b="GEN" c="36" v="9">Edom-dulemar-e-dadgan Seir-yalaganba bukwagusmalad. Wemala, Esaú-wagan gumalad. </v>
<v b="GEN" c="36" v="10">Esaú-e-masmala weyob nugmalad: Ada-e-machi-Elifaz. </v>
<v b="GEN" c="36" v="11">Wemardi, Elifaz-e-masmala gumarmogad: Temán, Omar, Zefo, Gatam, degi, Cenaz. </v>
<v b="GEN" c="36" v="12">Esaú-machi-Elifaz, ome-dikarbalid nikagusad, Timnaʼye nugad. Elifaz Timnaʼbo machi-nikusad, Amalecʼye nugad. Wemar, Ada-e-wagan-gumalad. </v>
<v b="GEN" c="36" v="13">Reuel-e-masmaladi, wemalad: Nahat, Zera, Sama, degi, Miza. Wemar, Esaú-ome-Basemat-e-wagan-gumalad. </v>
<v b="GEN" c="36" v="14">Aholibama, Esaú-ome-baid gubalid. Aholibamaʼde Aná-e-sisgwad, Zibeón-e-wagwad. A-ome Esaúʼbo masmala-baksadi, wemalad: Jeús, Jaalam, degi, Coré. </v>
<v b="GEN" c="36" v="15">Esaú-e-wagan dule-idumaladga-gusmaladi, wemalad: Esaú-machi-gebesailagined, Elifaz. Elifaz-e-masmala dule-idumaladga-gusmarmogadi, wemalad: Temán, Omar, Zefo, Cenaz, </v>
<v b="GEN" c="36" v="16">Coré, Gatam, degi, Amalec. Wemar, Elifaz-e-masmala, Edom-yalagangi dule-idumaladga gusmalad. Bela wemar. Esaú-e-ome-Ada-wagan gumalad. </v>
<v b="GEN" c="36" v="17">Esaú-machi-Reuel-e-masmala, dule-idumaladga-gusmarmogadi, wemalad: Nahat, Zera, Sama, degi, Miza. Wemar, Reuelʼsik, Edom-yalagangi dule-idumaladga gusmarmogad. Wemala, Basemat-wagan gumalad. Basematʼde Esaú-e-ome-baid gued. </v>
<v b="GEN" c="36" v="18">Esaú-ome-Aholibamaʼdi Aná-sisgwad. Aholibama-e-masmala dule-idumaladga-gusmaladi, wemalad: Jeús, Jaalam, degi, Coré. </v>
<v b="GEN" c="36" v="19">Bela wemala, Esaú-e-wagan gumalad. Esaúʼde, Edomʼye nugbalid. Bela wemala, e-dulemar-idumaladga gusmalad. </v>
<v b="GEN" c="36" v="20">Seir-e-masmala amba Edom-yalagi bukwa gusmarmogad. Seirʼde, Horí-duled. Seir-e-masmaladi, wemalad: Lotán, Sobal, Zibeón, Aná, </v>
<v b="GEN" c="36" v="21">Disón, Ezer, degi, Disán. Wemala, Seir-e-wagan, Edom-yalaganba Horí-dulemar-e-idumaladga gusmalad. </v>
<v b="GEN" c="36" v="22">Lotán-e-masmala, wemalad: Hori, Hemam. Lotán-e-bundi, Timnaʼye nugad. </v>
<v b="GEN" c="36" v="23">Sobal-e-masmaladi, wemalad: Alván, Manahat, Ebal, Sefo, degi, Onam. </v>
<v b="GEN" c="36" v="24">Zibeón-e-masmaladi, wemalad: Aja, degi, Aná. We-Aná e-bab-Zibeónʼga nega-dulesulidganba moli-uayasuid-edarbedigu, dian-diopisulid amisad. </v>
<v b="GEN" c="36" v="25">Aná mimmigan-warbo-nikusadi, wemalad: Machigwa nugad, Disón. Bunagwa nugad, Aholibama. </v>
<v b="GEN" c="36" v="26">Disón-e-masmaladi, wemalad: Hemdán, Esbán, Itrán, degi, Querán. </v>
<v b="GEN" c="36" v="27">Ezer-e-masmaladi, wemalad: Bilhán, Zaaván, degi, Acán. </v>
<v b="GEN" c="36" v="28">Disán-e-masmaladi, wemalad: Uz, degi, Arán. </v>
<v b="GEN" c="36" v="29">Horí-dulemar-e-dummaganga gusmaladi, wemalad: Lotán, Sobal, Zibeón, Aná, </v>
<v b="GEN" c="36" v="30">Disón, Ezer, degi, Disán. Wemala, Seir-yalaganba Horí-dulemar-idumaladga e-gwenadgan-e-gwenadganba gusmalad. </v>
<v b="GEN" c="36" v="31">Israel-dulemar amba yoo rey-nikumargu, deun we-reymar Edom-yargi negsemai gusmalad. </v>
<v b="GEN" c="36" v="32">Beor-machi-Belaʼye-nugadi, Edom-yargi reyga megisad. E-neggweburga-gusadi, Dinabaʼye nugad. </v>
<v b="GEN" c="36" v="33">Rey-Bela burgwisgua, a-sorba, Jobab negdaknonikid. Jobabʼde, Zera-e-machid, Bosra-neggweburginedid. </v>
<v b="GEN" c="36" v="34">Jobab burgwisgua, a-sorba, Husam negdaknonikid, Husamʼde, Temán-yalaginedid. </v>
<v b="GEN" c="36" v="35">Husam burgwisgua, a-sorba, Hadad negdaknonimogad. Hadadʼde, Bedad-e-machid. Hadad, Moab-yargi Madián-dulemargi nakwisad. Hadad-e-neggweburga-gusadi, Avitʼye nugad. </v>
<v b="GEN" c="36" v="36">Hadad burgwisgua, a-sorba, Samla negdaknonikid. Samlaʼde, Masreca-neggweburginedid. </v>
<v b="GEN" c="36" v="37">Samla burgwisgua, a-sorba, Saúl negdaknonikid. Saúlʼde, Rehobotʼginedid. Rehobot-neggweburde, Éufrates-diwar-gakaba siid. </v>
<v b="GEN" c="36" v="38">Saúl burgwisgua, a-sorba, Baal-Hanán negdaknonikid. Baal-Hanánʼde, Acbor-e-machid. </v>
<v b="GEN" c="36" v="39">Acbor-machi-Baal-Hanán burgwisgua, a-sorba, Hadar negdaknonikid. Hadar-e-omedi, Mehetabelʼye nugad. Mehetabelʼde, Matred-e-sisgwad, Mezaab-e-wagwad. Hadar-e-neggweburga-gusadi, Pauʼye nugad. </v>
<v b="GEN" c="36" v="40">We-dulemar, Esaú-e-wagan-dummaganga gumalad. E-gwenadganmarba ilemakar danikid, e-yarmarba ilemakar danikid, degi, e-negmar-megismaladba ilemakar danikid. We, e-nugmalad: Timna, Alva, Jetet, </v>
<v b="GEN" c="36" v="41">Aholibama, Ela, Pinón, </v>
<v b="GEN" c="36" v="42">Cenaz, Temán, Mibzar, </v>
<v b="GEN" c="36" v="43">Magdiel, degi, Iram. Wemala e-yargi bia-megismaladgi, Edom-dulemar-idumaladga gusmalad. Esaúʼdi, Edom-dulemar-e-dad-sailad. Esaúʼde, Edomʼye nugbalid. </v>
<v b="GEN" c="37" v="1">Jacob e-bab-maigusmogadgi-megega, Canaán-yargi besad. </v>
<v b="GEN" c="37" v="2">Jacob-e-igar weyob maid. José sapingwaunni, birgambe-gakagugle-nikagua (17), e-iamarmala sibad-wawaad-edarbedii daed. E-iamardi Bilha, degi, Zilpa-e-masmalad. Bilhaʼde, degi, Zilpaʼde Jacob-e-omeganad. José negse-modapir, e-iamar-sunnasurdaed e-babga sogdapdaed. </v>
<v b="GEN" c="37" v="3">Ar Israel nue-selebagusadgi José gwalulessoggu, Israel, e-masmala-baiganba bur bule José-sabed. Israelʼde, Jacobʼye nugbalid. Degisoggu, Israel, Joséʼga mor-suid yeerdakleged-akar-akar maksad. </v>
<v b="GEN" c="37" v="4">E-iamar dakarmargu, e-bab bur bule emarba José-sabdae, degidbali, e-iamar José-sae-dakdemalad, degi, bipisaar ese bar-gordii gussurmalad. </v>
<v b="GEN" c="37" v="5">Ibagwengi, José gabdaksad. Na e-gabdaksad e-iamarga sogsad. A-ular, e-iamar bur bule José-sae-dakarmalad. </v>
<v b="GEN" c="37" v="6">Ar ade, José e-iamarga weyob sogsad: —Bemar nue-an-itomalo, an-gabdaksad an bemarga soggwelo. </v>
<v b="GEN" c="37" v="7">An gabdaksad: Bela-anmar sapurba gudiiye. Orosgi-dakleged-trigo duk-dukgwen-imaknaigu, ukiagwar an-trigoʼdi gannaa gwisguded. Ar bemargaddi angad-dikarba bela ebilis ambikusmalad, degine, bela angad-abin dulluu imakdemalad. </v>
<v b="GEN" c="37" v="8">Geb degine, e-iamar abin-sogdemalad: —Ar be sogsunde, ¿be anmar-reyga guoye? ¿Be anmar-dummadga megoye? Adi surbali. We deyob-gabdaksadba degi, e-iamarga e-gabdaksad-sogsadba e-iamar bur bule José-sae dakdemalad. </v>
<v b="GEN" c="37" v="9">A-sorbali, José gabdaksabalid. A-gabdaksad e-iamarga sogsabalid. Weyob ega sogded: —An-gabdaksad be nue-itomarbalo: An dakalid, dad-ibeler, nii, degi, niisgwamar-gwaambe-gakagwensak (11) bela an-asabin dulluu imakdemalad. </v>
<v b="GEN" c="37" v="10">José weyob-gabdaksadi, e-babga, degi, e-iamarga sogsagua, e-bab Joséʼga sabsur-ibmar sokalid, ega sogded: —We deyob be gabdaksadi, ¿wede ibu be obare? ¿Ar ade, ani, be-nan, degi, be-iamar, anmar be-nug-odummonai gumalode? Adi surbali. </v>
<v b="GEN" c="37" v="11">E-iamar bur bule José-isdar dakdemalad. Ar e-babdi José-gabdaksadgi nue-binsadii gualid. </v>
<v b="GEN" c="37" v="12">Ibagwengine, José-e-iamar e-bab-sibad-wawaadmar gagangi-omaega, Siquem-neggwebursik nade gusmalad. </v>
<v b="GEN" c="37" v="13">Geb degine, Israel Joséʼga sokalid: —Be-iamar Siquem-neggwebur-naba sibad-wawaad-edarbedimalad. Be-iamar-daknabi an be-abedo. José abin-sogded: —Nuedgi an naodo. </v>
<v b="GEN" c="37" v="14">Israel sogded: —Nueddo. Be nae, be-iamar be daknae, igi gudimardibe, degi, sibad-wawaadmar nued bukwadibe. Be gannar anse nonikoed. Be anga sognonikoed, be-iamarde nueganbidibe. Israel Hebrón-neba-akar José-barmis gusad. </v>
<v b="GEN" c="37" v="15">José Siquemʼse modapgu, dule-wargwen, José sapurba-bipirmadii abingualid. Joséʼse egichialid: —¿Ibu be amidii? </v>
<v b="GEN" c="37" v="16">José abin-sogded: —An-iamar an amidii. ¿Sunna be anga sogsale, bia an-iamar sibad-wawaadmar edarbedimala? </v>
<v b="GEN" c="37" v="17">Dule abin-sogded: —Bato wegi nadmalad. Be-iamar soge an itosad, emarde Dotán-neggweburse naye. Geb degine, José e-iamar-aminadap gusad. Dotán-neggwebur-dikarba abingudapid. </v>
<v b="GEN" c="37" v="18">E-iamar, José-danikid bato dikasuli daksabinmalad. José amba yoo ese warmake, idu igar amismalad, José-oburgwemaloye. </v>
<v b="GEN" c="37" v="19">Geb sogdemalad: —¡Be dakmalana, dule-gabdakegwa dani! </v>
<v b="GEN" c="37" v="20">Ginebinne, anmar oburgwenae. Geb a-sorba anmar dia-yaagi metemaloed. Anmar sogmaloed, ibmar-sapurbalid-ursirmalad guchaye. ¡Anmar dakodo, bule-nabir e-gabdaksad ega guodibe! </v>
<v b="GEN" c="37" v="21">Rubén e-urbamar weyob-sunmaknanai-itosgua, José-bendakbi gualid. Degisoggu, e-urbamarga sogded: —Melle anmar José-oburgwemalo. </v>
<v b="GEN" c="37" v="22">Melle bemar José-ablis eomalo. Wegi nega-dulesulidganba dia-siid-yaba be odomalo. Melle be oburgwemalo. Rubén José-bendakbiedba, deyob sogsad, adi, e-babga gannar José-dula-ukegar. </v>
<v b="GEN" c="37" v="23">José e-iamar-bukwadse modapgu, e-iamar José-gasmalad. Geb ei mor-suid-yeerdakleged-akar-akar-makaled esusmalad. </v>
<v b="GEN" c="37" v="24">Geb dia-yaba José-metemalad. We-diade ollobi dinna siid. </v>
<v b="GEN" c="37" v="25">Geb a-sorbali, e-iamardi mas-gunnega sigismalad. Geb agine, Ismael-dulemar danagwen Galaad-akar danimalad. E-moli-yargan-muregedgi gwallu-wawadikmalad, ina-wawadikmalad, sapi-gunnugiid-wawadikmalad-mirraʼye-nugad, Egipto-yarse semamaid. </v>
<v b="GEN" c="37" v="26">Geb degine, Judá, e-gwenadganga sogded: —Ar anmar anmar-urba-oburgweye-soger, ¿ibi-nued anmar egi amiosunna? Ibmar-nued anmar egi amiosulid. Ar a-sorbali, anmar neg-oakalosad odukubalirgebed. </v>
<v b="GEN" c="37" v="27">Deginbali, José anmar-urbabalid, bab mesamaladid. Bur-nuediled anmar bur Ismael-dulemarga manigi-uker. Judá-ibmar-soged bela e-gwenadgan yeer-itosmalad. </v>
<v b="GEN" c="37" v="28">Ismael-dule-ibmar-ukmalad José-e-iamar-bukwadse mosmargu, José-e-iamala José-dia-yaagi-siid-onosmalad. Ismael-dulemarde Madiánʼginmaladid. Degine, mani-gwadulagwengi (20) José-uksamalad. Weyobi Ismael-dulemar Egiptoʼse José-sesmalad. </v>
<v b="GEN" c="37" v="29">Rubén dia-siidse gannar nonigu, José-sate dakalid. Geb agi, Rubén e-mor esirmaksad, oyogega, ede, nue-nunmak itoye. </v>
<v b="GEN" c="37" v="30">Geb a-sorbali, e-urbamar-bukwadse nonikid, amarga sognonikid: —¡Machigwa bar dia-yaba sisulid! Ar emigindi, ¿igi an gudoe? </v>
<v b="GEN" c="37" v="31">Geb degine, e-iamar José-mor-suid-susmargu, sibad-bipi-oburgwisad-abegi mor dudismalad. </v>
<v b="GEN" c="37" v="32">Geb degine, e-babse José-mor senonimalad. Degine, weyob Israelʼga sognonimalad: “Anmar we-mor amismala. Nue be dake, ¿we be-machi-e-mor-suid be dake?” </v>
<v b="GEN" c="37" v="33">Jacob dakdegu e-machi-mola, weyob sogded: “¡Eye, we an-machi-mor-suidi! An-machi ibmar-dula-sapurbalid-ursilidse gullesad.” </v>
<v b="GEN" c="37" v="34">Geb degine, Jacob e-mor esirmakded. Geb wile-itogedba mor-sommed yosad, degine, iba-ichesuli e-machi-burgwisad-ular bodii gusad. </v>
<v b="GEN" c="37" v="35">Bela e-masmala, degi, e-bunamala aisaale Jacob-gwage-baisur-itoge-imaknaidaenad, ar Jacobʼdi e-gwage-baisur-itoged abesurdaed. Aka bur bule e-machibina bodii daed, sogdii daed: “An-machi-burgwisad-ular, an burgwedse bodii guoye.” </v>
<v b="GEN" c="37" v="36">Ismael-dulemar Egiptoʼgi dule-Potifarʼye-nugadga manigi José-uksamalad. We-Potifarʼde Egipto-rey-Faraónʼga, arbaed-duled. Potifarʼde Faraón-sordamar-daked-e-dummadbalid. </v>
<v b="GEN" c="38" v="1">A-ibagangine, Judá e-gwenadgangi bangud gusad, dule-Hiraʼye-nugadse naded. Hiraʼde Adulam-neggweburginedid. </v>
<v b="GEN" c="38" v="2">Agine, Judá Canaán-dule-Súaʼye-nugad-e-sisgwa abealid. Judá a-bunagwa nikusad. </v>
<v b="GEN" c="38" v="3">Nikusgua, e-ome bonigwar-gunonikid. Susugwa ega uklenonikid, Erʼye onugsasad. </v>
<v b="GEN" c="38" v="4">Gannar ome bonigwar gunonibalid. Susugwa ega uklenonibalid. Adi, Onánʼye onugsasad. </v>
<v b="GEN" c="38" v="5">Judá-e-ome baid-machi nikunonibalid, Selaʼye onugsanonikid. A-machigwa gwalulesgu, deunni, Judá-ome, Quezibʼgi gudiid. </v>
<v b="GEN" c="38" v="6">Judá e-machi-dummad-Erʼga ome-uksad. A-omede Tamarʼye nugad. </v>
<v b="GEN" c="38" v="7">Ar Bab-Jehováʼdi Er-e-daed gwen nabir daksursoggu, Er-oburgwisad. </v>
<v b="GEN" c="38" v="8">Geb degine, Judá, Onánʼga sogded: “Igar-maidba be imakega, be-ia-burgwisad-e-ome be nikuo. Adi, be-ia beba mimmi nikumogagar.” </v>
<v b="GEN" c="38" v="9">Ar Onán wisid, e-mimmi-gwalulegoedi egadye soglegosulid. A-ulale, e-ia-omese-goled-irba napagi e-burba midaed, adi, melle e-ia eba mimmi-nikuegar. </v>
<v b="GEN" c="38" v="10">Onán-weyob-imakedi, Bab-Jehová gwen nabir daksasulid. Degisoggu, Bab-Jehová Onán-oburgwismosunnad. </v>
<v b="GEN" c="38" v="11">Geb degidgine, Judá e-bala-Tamarʼga sogdesunnad: “An-machi-Sela-dummad-guedse be-bab-neggi suisuli be gudii gusun.” Ar ade, Judá binsabalid, e-machi-Sela e-iamaryob sunna burgwemogaddeeye. Deyobi, Tamar e-bab-negse nadegudsunnad. </v>
<v b="GEN" c="38" v="12">Ibagan nadedgi, Judá-ome-Súa-sisgwa burgwenonikid. Judá e-ome-burgwisadba bukib-itodiid wis baisur-itogusgu, Timnat-neggweburse nade gusad. Agi, Judá e-sibad-wawaadmar-e-absar-imminanaidse naded. E-ai-Hira Adulam-neggweburgined eba nade gusmogad. </v>
<v b="GEN" c="38" v="13">Tamar wisgusad, e-saka-Judá Timnat-neggweburse sibad-wawaad-e-absar imminadye. </v>
<v b="GEN" c="38" v="14">Deyob wisgusgu, Tamar e-sui-burgwisad-ular mor-bukib-binsaed-yoid esusad. Geb mor-baid yosad. Geb degine, dunwegi e-wagar odukusad, adi, melle dulemar magar e-dakmalagar. Geb degine, Enaim-neggwebur-dogedgi sigisad, ar ade, Timnatʼse-naega, agi igar maid. Tamar weyob imaksad, ar ade, Sela bato dummad-gusa daksad. Degine, Tamar, gwen Sela e-suigaguega, ega uksurmala daked. </v>
<v b="GEN" c="38" v="15">Judá ome-muswegi-na-wagar-eduar-siid-daksagua, binsaded, we-ome gambanuchurgebye. </v>
<v b="GEN" c="38" v="16">Geb degine, Judá igarba-nadapidgi omese-naega aibatesunnad. Ar Judá wissulid, we-omede, e-bala gue. Omese-modapgu, ega sogded: —¿Sunna be anbo megisale? Ome abin-sogded: —Be anbo-megbiele, ¿ibu be anga ukoe? </v>
<v b="GEN" c="38" v="17">Judá abin-sogded: —An sibad-bipi-wargwen an bega barmidagoed. Ome abin-sogded: —Eye. Be-ibmar-sediid be anga udagwerdo. Be anga sibad-bipi-barmidagedse we-ibmar an bega gannar ukoed. </v>
<v b="GEN" c="38" v="18">Judá omese egichided: —Degite, ¿ibi bega ukbi be an-abesunna? Ome abin-sogded: —Be-goo-burba-wilub, degi, e-dub, degine, suar-gaapoled-be-ganikidi, be anga udado. Judá omega bela a-ibmar uksad. Geb degine, ese gochad. Degidbali, ome bonigwar gunonisunnad. </v>
<v b="GEN" c="38" v="19">Geb a-sorbali, Tamar naded. E-wagargi muswe-naid unnusad. Geb degine, gannar e-sui-burgwisad-ular mor-bukib-binsaed-yoidaed yosad. </v>
<v b="GEN" c="38" v="20">Geb a-sorbali, Judá e-ai-Adulam-neggweburginedba sibad-bipi barmisad, adi, ome e-ibe-ibmar-obesad ega gannar ukegar. E-ai ome-amissurgusad. </v>
<v b="GEN" c="38" v="21">Degisoggu, Adulam-dule Enaim-neggweburginmaladse egichided: —¿Bia ome-gambanuchu Enaim-neggweburgined, igargi-sidaed nade? Abin-sogdemalad: —Wegi ome-gambanuchu sidasulid. </v>
<v b="GEN" c="38" v="22">Geb degine, e-ai Judáʼse gannar nonisunnad, ega sognonikid: —Ome an daksasur gusad. Deginbali, Enaim-neggweburginmalad anga sogmarbalid, ome-gambanuchu bipisaar wegi gudidasurye. </v>
<v b="GEN" c="38" v="23">Judá e-ai-abin sogded: —Ome an-ibmar-ganikid egadga gusunnodo, adi, melle dulemar anmargi dodomalagar. Ar wedi dulemar wisgumalargebed, an ega sibad-bipi barmisanad, ar be a-ome-amis-inigwele, degite, be daksasur gusad. </v>
<v b="GEN" c="38" v="24">Nii-walapaagwad-sorba Judáʼga sognonimalad: —Be-bala-Tamar machergan-baiganba yootee gudiiye. Degisoggu, bonigwar-gudsunye. Judá binnasur sogded: —¡Bemar we-ome onomala, bemar ogumakar oburgwemala! </v>
<v b="GEN" c="38" v="25">Tamar-magaba-onolenaigu, e-sakaga gaya-barmisad: “We-ibmarmar-e-ibed bonigwar an-imaksad. We-goo-burba-wilub, e-dub, degi, we-gaapoled, we-ibmar, ¿doagad be dake?” </v>
<v b="GEN" c="38" v="26">Judá e-ibmarmar magar-daksagu, sogded: “Ar ani an Tamarʼga an-machi-Sela uksasursoggu, Tamar nabir imaksad. Andina, igar-maidgi bur nue-dummad-nosad.” Judá bar e-balase bipisaar gochasulid. </v>
<v b="GEN" c="38" v="27">Tamar mimmi-nikunonigu, warbo ega uklenonikid. </v>
<v b="GEN" c="38" v="28">Gwalulenaimargu, machi-wargwen e-argan onosad. Geb degine, muu-sikwigaed machi-bipi-e-argangi dub-ginnid edichad, geb sogded: “We-inse aidenonikid.” </v>
<v b="GEN" c="38" v="29">Degidgine, machi-bipi gannar e-argan odosad. E-gwenad-inse aidenonikid. A-ulale, muu-sikwigaed Faresʼye goe-onugsasad. Ar ade, soged: “¡Be-inse be idusadid!” </v>
<v b="GEN" c="38" v="30">Geb degine, baid-machi-bipi e-argangi dub-ginnid-atinnale aidenonimogad. A-machidi Zaraʼye onugsalesad. </v>
<v b="GEN" c="39" v="1">José Egipto-yarse-selesgu, Egipto-dule-Potifarʼye-nugad Ismael-dulemarse José-baksad. Potifarʼde Faraónʼga arbaedid, degi, Faraón-sordamar-daked-e-dummadid. Faraónʼdi Egipto-e-reyd. </v>
<v b="GEN" c="39" v="2">Ar Bab-Jehováʼdi Joséʼba gudiguad. Degisoggu, José e-dummad-Egipto-dule-neggi-gudigu, bela Joséʼga ibmar nueganbi nadegusad. </v>
<v b="GEN" c="39" v="3">E-dummad-Potifar dakalid, Bab-Jehová Joséʼba nue-gudii. A-ulale, Joséʼga bela ibmar nueganbi guddae. </v>
<v b="GEN" c="39" v="4">Degisoggu, e-dummad José-yeer-dake gunonisunnad. Potifar José e-bendakega onugsanonikid, degine, e-neggi ega-ibmar-daked-dummadga onugsasbalid. Degisoggu, Potifar bela e-ibmar-nikadi, José bela ega ibmar-dakega nugsasad. </v>
<v b="GEN" c="39" v="5">Potifar e-neg-dakega José-onugsasgu, degi, bela e-ibmar-nikad ega dakega imaksabargu, a-ibagan-onoded-akar, Bab-Jehová Egipto-dule-Potifarʼgi ise-nued binsaded. E-neggi, degi, sapurba bela e-ibmar-nikadgi, ise-nued binsaded. </v>
<v b="GEN" c="39" v="6">José Potifarʼga bela ibmar-dakdisoggu, Potifar dogdar bar e-ibmargi ise-binsaar gudisulid, ar wisid, José bela ega ibmar nue-akwediid. Degisoggu, unnila masginbi binsadisunnad. José, sapingwa-nued-itoged yeer dakleged. </v>
<v b="GEN" c="39" v="7">Degisoggu, ibagan-nanamaidgi, Potifar-e-ome, Joséʼbina-sokalid. Ibagwengi Joséʼga sogded: —José, dage. Anmar anbo mege. </v>
<v b="GEN" c="39" v="8">Joséʼdi yapa gusad. José, ome-abin sogded: —An-dummad bela-ibmar-nikad ega-dakega an-nug-imaksad. Emigi, an-wegi-gudiidgi an-dummad bar gwen dogdar ibmargi bukib binsadisulid. </v>
<v b="GEN" c="39" v="9">We-neguyagi, dule-baid anba-bur-dummad sulid. An-dummadse ibi an egisdedibe, surye gwen anga sogdisulid. Unnila bebi geg an be-ebuged, ar ade, bedi e-omed. Degisoggu, ¿ar igi we-ibmar-isgana an imakosunna? Bab-Dummadgi an nue-dummad-nosar-itole. </v>
<v b="GEN" c="39" v="10">Ar Potifar-e-ome bane-bane Joséʼgi alamakdidaed, ebo megega, degine, e-walikaa-gudii guegar. Ar Joséʼdi gwen eba ibsadisulid. </v>
<v b="GEN" c="39" v="11">Ibagwengine, José arbaegala negyaba dogded. </v>
<v b="GEN" c="39" v="12">Ar dule satesoggu, ome, José-mordukugi gadebin-imaksad, ega sogded: “¡Anbo be mege!” Ar Joséʼdi ise-abarmakar noded. Degisoggu, e-mor ome-argangi-obes abarmakded. </v>
<v b="GEN" c="39" v="13">Ome José-abarmakde-dakdegu, degi, e-argangi mor mide-nade dakdegu, </v>
<v b="GEN" c="39" v="14">neggi-ega-arbamaladse gochad. Amarga sogded: “Nue be dakmala. An-sui anmarga Hebreo-dule-senonikidi, emigindi, anmargi dodoalid. An-dakega negyaba dogsad, anse gorbigualid. Ar andi binnasur goted. </v>
<v b="GEN" c="39" v="15">Ar bela-bela binnasur-gole an-itoargu, e-mor-obesa abarmakded.” </v>
<v b="GEN" c="39" v="16">Geb degine, ome José-mor urbisad, geb e-sui-negse-nonigua ega oyosad. </v>
<v b="GEN" c="39" v="17">Geb degine, ome dule-baiganga-sogsadyob e-suiga sogdebalid: “Hebreo-mai-be-anmarga-senonikidi, angi dodogega an-gabedyaba dogsad. </v>
<v b="GEN" c="39" v="18">Ar an bela-bela binnasur gotesoggu, e-mor-obes abarmakded. </v>
<v b="GEN" c="39" v="19">Weyob, be-mai an-imaksad.” José-e-dummad e-ome-ega-ibmar-sogsadba bela-bela nue-sae itoded. </v>
<v b="GEN" c="39" v="20">Degisoggu, Potifar José-gasgu, igar ukded, reymar-sordamar esgaryagi-mellesiidyaba José-metoye. Amba esgaryagi José mellesi-inigwele, </v>
<v b="GEN" c="39" v="21">Bab-Jehováʼdi, Joséʼba amba gudii gusad. E-sabgued amba Joséʼga oyomai gusad. Degisoggu, Bab-Jehová esgarya-daked-dummad José-nued-dakega imaksad. </v>
<v b="GEN" c="39" v="22">Esgarya-daked-dummad, bela dulemar-mellebukwad-dakega José-onugsasad. Esgaryagi bela ibmar-imakleged José-sogedba imaklemai gualid. </v>
<v b="GEN" c="39" v="23">Esgarya-daked-dummad José-ibmar-imaked bar sorba daknonidasulid, bule nabir imaksadibeye. Ar ade, Bab-Jehová Joséʼba-gudigusoggu, bela Joséʼga ibmar-nueganbi-gued imakdaed. </v>
<v b="GEN" c="40" v="1">Weyob ibmar-gusad-sorbali, nogdaked-e-dummad, degi, madusobed-e-dummad, e-dummad-Egipto-e-reygi nosgusmalad. </v>
<v b="GEN" c="40" v="2">Degidbali, Rey-Faraón we-dulemar-ega-arbamalad-warbogwadse nue-uluded. </v>
<v b="GEN" c="40" v="3">Degisoggu, Faraón nogdaked-e-dummad, degi, madusobed-e-dummad esgaryagi meted. Esgaryade sordamar-e-dummad-neggi siid. José amba a-esgaryagi mellesimogad. </v>
<v b="GEN" c="40" v="4">Sordamar-e-dummad Joséʼga we-dulemar-warbogwad urmaksad, adi, José wemar-dakegar. We-dulemar undar esgaryagi mellesii gusmalad. </v>
<v b="GEN" c="40" v="5">Ibagwengi, mutikidba, wemar-warbogwad-esgaryagi-mellesiid gabdakar gusad. We-gabdaksamalad-e-oduloleged, akar-akar nanaed. </v>
<v b="GEN" c="40" v="6">José wakdaradba, we-dulemar-warbogwadse-ataknonigu, nue-bukib-binsabukwa daknonikid. </v>
<v b="GEN" c="40" v="7">Agala, José we-Faraónʼga-arbamalad-dummagan-mellesimaladse egisdesunnad: —¿Ibiga emi bemar nue-bukib-binsabukwa? </v>
<v b="GEN" c="40" v="8">Amar abin-sogdemalad: —Anmar-gabdaksadi, dule-anmarga-oduloged sated. José abin-sogded: —¿Ar ade, Bab-Dummad gabdaked-odulogedsursi? Bemar anga soge, igi bemar gabdaksamala. </v>
<v b="GEN" c="40" v="9">Geb degine, nogdaked-e-dummad Joséʼga e-gabdaksad sogded: —An gabdakmaigu, uva-dub an dakalid. </v>
<v b="GEN" c="40" v="10">Uva-dub e-dub-giapaa-nika an dakalid. Uva-dub sanmakali, e-dutumar naguali, degi, gwagde an dakalid. Uvaʼmar dukar-enagude, degi, gorede an dakarbalid. </v>
<v b="GEN" c="40" v="11">An-argangi Faraón-e-noga an ganiki an dakalid. Geb uva noggi-egurega an susdaed. Geb a-sorba, Faraónʼga an nog ukdedaed. </v>
<v b="GEN" c="40" v="12">Geb degi, José ega sogded: —Be gabdaksadi, we obardo: Uva-dub-giapaagwadi, ibapaagwadye. </v>
<v b="GEN" c="40" v="13">Ibapaase, Faraón bega igar amioed. Geb gannar be-arbaed bega ukoed. Gannar Faraónʼga nog-uknai be guoed. </v>
<v b="GEN" c="40" v="14">”Deyob bega gunonikile, melle be an-iego, an-ebinsao. Wis an-ular Faraónʼga be sunmako, adi, we-esgaryagi-an-mellesiid an-onogegar. ¡Wile be an-dako! </v>
<v b="GEN" c="40" v="15">Ar Hebreo-dulemar-e-yalagangi an-atursasmalad. Ar an esgaryagi mellesiwilubsulinad, ar ade, ibmar-ichakwa gwen an imaksasulid.” </v>
<v b="GEN" c="40" v="16">Madusobed-e-dummad, José, e-gabdaksad nued-odulosa-daksagu, Joséʼga sogdemogad: —An gabdaksamogad, garba-burwigana-gwapaagi madu-ochigana an nono-birgi sii an daksad. </v>
<v b="GEN" c="40" v="17">Garba-birginedgi galagwensuli madu-ochigana Faraónʼga-bukwa an daksad. Agine, sikwimar garba-an-nonogi-siidse madu-ochigan gunnonidamala an daksad. </v>
<v b="GEN" c="40" v="18">Geb degine, José abin-sogded: —Be gabdaksadi, we obardo: Garba-burwigana-gwapaagwadi, ibapaagwadye. </v>
<v b="GEN" c="40" v="19">Ibapaase, Faraón bega igar amioed. Geb sapidukugi gammu-gaale be-oburgoed, degi, mulamar be-san gunnoed. </v>
<v b="GEN" c="40" v="20">A-ibapaagwadgi, Faraón-gwalulesad-iba nonikid. Faraón iba-dummad ega-arbamaladga onosad. Faraón, e-ibase-nonimalad-asabin, ega nogdaked-e-dummad-mellesiid-sedagega, degi, madusobed-e-dummad-mellesiid-sedagega imaksad. </v>
<v b="GEN" c="40" v="21">Faraón, nogdaked-e-dummad gannar e-arbaedgi odosad. Nogdaked, gannar Faraónʼga nog-dakega gunonikid. </v>
<v b="GEN" c="40" v="22">Faraón, José gabdaksad-odulosadyob, madusobeddi, sapigi gammu-gaale oburgwisad. </v>
<v b="GEN" c="40" v="23">Degi-inigwele, nogdaked-e-dummad bipisaale Joséʼgi gwen bar binsassulid. </v>
<v b="GEN" c="41" v="1">Ibagwengi, birgabo nasad-sorba, Faraón gabdakalid, ede Nilo-diwar-gakagi gwichiye. </v>
<v b="GEN" c="41" v="2">Diwargi moli-bebe-nikad-omegan-yeerdaklege, degi, wardada-wardada-daklege walagugle (7) nakwiali daksad. A-molimarde, masarmaryob-dakleged-imbaba gagan-mananai daksad. </v>
<v b="GEN" c="41" v="3">A-molimar-sorbali, walagugle (7) molimar-bebe-nikad-omegan-baigan, sunnasur-dakle, degi, gara-gara-dakle, diwargi nakwiar daksabalid. A-molimar, molimar-baigan-naba diwar-gakagi ambikunonimala daksabalid. </v>
<v b="GEN" c="41" v="4">Geb degine, moli-bebe-nikad-omegan-garagana, moli-bebe-nikad-omegan-wardadagan-guchamala daksabalid. Agi, Faraón atakalid. </v>
<v b="GEN" c="41" v="5">Faraón gannar gabidbalid, degi, gabdakarbalid: Dakalid, orosgi-dakleged-sargwengi gagugle (7) e-durbagan-yeerdaklege nue-sanmaknanai daksad. </v>
<v b="GEN" c="41" v="6">Wemar-sorba, orosgi-dakleged-baid-sargwengi gagugle-ainiarbali (7) daksabalid. Amardi gara-gara, degi, dad-nakwedsik-burwa-goledse dinna-dinnagusa daksad. </v>
<v b="GEN" c="41" v="7">We orosgi-dakleged-durbagan-gara-garagwad-gagugledi (7), durbagan-baigan-nue-sanmaknanaid-gagugled (7) guchad. Faraón atakargu, gabdakmai itoalid. </v>
<v b="GEN" c="41" v="8">Oibosgu, wakdaradgine, Faraón nue-suli-suli itoalid. Degisoggu, Faraón igar-uksasunnad, bela Egiptoʼgi nelemar, degi, nue-ibmar-wisimalad, ese dagmaloye. Faraón amarga e-gabdaksad bela sogsad. Amar wargwensaale, bipisaar ega gwen odulossurmalad, wede ibi-obare. </v>
<v b="GEN" c="41" v="9">Geb degine, nogdaked-e-dummad José-e-binsaded. Agi, Faraónʼga sogded: “Dummad, nue-dummad-nosa an-itoged. </v>
<v b="GEN" c="41" v="10">Emi an ebinsado, madusobed-e-dummad, degi, ani, an bega-arbaed-dule, be sae-itogedba anmarse-uludgu, sordamar-e-dummad-neggi-esgarya-siidse be anmar-warbobela mete gusad. </v>
<v b="GEN" c="41" v="11">Deunni, ibagwengine, mutikidbali, madusobed-e-dummad gabdaksad, degi, an gabdaksamogad. We-gabdaked anmargi-ibmar-guoed, anmar egad-egad gabdaksamalad. </v>
<v b="GEN" c="41" v="12">A-esgaryagine, Hebreo-sapingwa-wargwen anmar-abargi mellesii gusmogad. We-sapinde sordamar-e-dummad-e-maid. A-sapingwaga, anmar-gabdaksad anmar sogsa gusad. A-sapinde, anmarga odulosad igi an-gumaloe. </v>
<v b="GEN" c="41" v="13">¡Igi anmarga odulosa, bela deyob gusad! An-arbaedse gannar an dogsad. Baiddi dukar-gaar oburgwilesad.” </v>
<v b="GEN" c="41" v="14">Geb degine, Faraón Joséʼse gochad. Agi, esgaryagi-mellesiidgi, yog-onoar imaksamalad. José nue saila-siksad, mola-nued yosad. Geb degine, Faraónʼse nonikid. </v>
<v b="GEN" c="41" v="15">Geb degine, Faraón ega sogded: —An gabdaksad. Emide, dule-anga-oduloged sated. Emide an itoged, dule bega gabdaked sogsale, bedi sunna oduloye. </v>
<v b="GEN" c="41" v="16">José, Faraón-abin sogded: —Dummad, we-oduloged angi sisulid. Ar Bab-Dummad bega odulogoed. We-odulolegoed bega ibnuedga guoed. </v>
<v b="GEN" c="41" v="17">Faraón Joséʼga sogded: —Nilo-diwar-gakagi gwichiye an gabdakalid. </v>
<v b="GEN" c="41" v="18">Diwargi moli-bebe-nikad-omegan-yeerdaklege, degi, wardada-wardada-daklege walagugle (7) nakwiali an dakalid. A-molimarde, masarmaryob-dakleged-imbaba gagan-mananai an dakalid. </v>
<v b="GEN" c="41" v="19">A-molimar-sorbali, walagugle (7) molimar-bebe-nikad-omegan-baigan, sunnasur-dakle, degi, gara-gara-dakle, diwargi nakwiar an dakarbalid. ¡Bipisaale bela Egipto-yargi weyob molimar-sunnasur-dakleged an dakdisulid! </v>
<v b="GEN" c="41" v="20">Geb degine, moli-bebe-nikad-omegan-garagana, moli-bebe-nikad-omegan-wardadagan-guchamala an dakarbalid. </v>
<v b="GEN" c="41" v="21">Ar moli-garagana moli-wardadagana-guchamar-inigwele, amba gara-gara-dakleged. Agi, attaas an naded. </v>
<v b="GEN" c="41" v="22">”Gannar an gabidbargu, an gabdakarbalid: An dakalid, orosgi-dakleged-sargwengi gagugle (7) e-durbagan-yeerdaklege, nue-sanmaknanai an dakalid. </v>
<v b="GEN" c="41" v="23">Wemar-sorba, orosgi-dakleged-baid-sargwengi gagugle-ainiarbali (7) daksabalid. Amardi gara-gara, degi, dad-nakwedsik-burwa-goledse dinna-dinnagusa an dakarbalid. </v>
<v b="GEN" c="41" v="24">We orosgi-dakleged-durbagan-gara-garagwad-gagugledi (7), durbagan-baigan-nue-sanmaknanaid-gagugled (7) guchad. Deyob an gabdaksad nermarga an sogsanad. Amar wargwensaale, gwen anga odulossurgusmalad.” </v>
<v b="GEN" c="41" v="25">Geb degine, José Faraón-abinsaded: —Dummad, be-sogbo-gabdaksadi, we unnila soggwenna gued. Bab-Dummad e-ibmar-imaksokalid be-owisonaid. </v>
<v b="GEN" c="41" v="26">Moli-bebe-nikad-omegan-nuegan-walagugled (7) obardo, birgagugledye (7). Orosgi-dakleged-e-durbagan-nuegan-gagugled (7) amba birgagugledye (7) obarbalid. Be-sogbo-gabdaksadi, ebobela soggwennagwad. </v>
<v b="GEN" c="41" v="27">Moli-bebe-nikad-omegan-walagugle (7) sunnasur-gara-gara-dakleged, baigan-sorba-ainialidi, amba obarbalid, birgagugledye (7). Amba deyobbalid, orosgi-dakleged-durbagan-gagugled (7) gara-garagwad, degi, dad-nakwedsik-burwa-goledse-dingusadi, we obared, birgagugle (7) ibmar sate guoye. </v>
<v b="GEN" c="41" v="28">”Ar igi an bega sogsa, ar deyobdo: Faraón, Bab-Dummad e-ibmar-imaksokalid be-owisonaid. </v>
<v b="GEN" c="41" v="29">Bela Egipto-yalagi birgagugle (7) ibmar ise-obinagwar welenai guoed. </v>
<v b="GEN" c="41" v="30">Geb a-sorbali, birgagugle (7) ukud-dummad nagunonikoed. Dulemar, Egiptoʼgi iduar-ibmar-yaisur-nikusadi, gwen bar ebinsaosurmalad, ar ade, ukud-dummadi Egipto-yar-obelogoed. </v>
<v b="GEN" c="41" v="31">Ar ibmar bela-bela sate-guosoggu, iduar ibmar bela-bela-nikusadgi bar binsaosurmalad. </v>
<v b="GEN" c="41" v="32">Faraón, ilabo-be-gabdaksad, obared, Bab-Dummad weyob ibmar-imaksokalidi, bato emisgwasaar imaksokarye. </v>
<v b="GEN" c="41" v="33">”Degisoggu, Faraón, Egipto-yargi dule-gwensak, dule-binsaed-ibed, dule-nue-ibmar-wisid ibmar-dakega be amiele, nuediled. </v>
<v b="GEN" c="41" v="34">Faraón, weyob be imake: Dummagan-negdakmalad be onugsae, adi, amar bela Egipto-yargi ibmar-gwag weemalagar. Amar ibmar-gwag-welesad sagu-walatargi gwensak sumaloed. Weyob ibmar birgagugle-sanmakoedi (7) sumaloed. </v>
<v b="GEN" c="41" v="35">Birga-nued-naguoedgi orosgi-dakleged-weemaloed bela danakwaa urbemaloed. Faraón, we-ibmar-urbilegoed, bee be dakoed, degine, neggwebur-dummagangi we-mas be sabogoed. </v>
<v b="GEN" c="41" v="36">Deyobi, orosgi-dakleged bela Egipto-yarga sabolegoed, adi, Egiptoʼgi ukud-dummad birgagugle-nagunonikir (7), melle dulemar burgwemalagar.” </v>
<v b="GEN" c="41" v="37">José Faraónʼga sognaid, weyob be ibmar imakye. Faraón, degi, dummagan-ega-arbamalad, nued José ega-ibmar-soge itosmalad. </v>
<v b="GEN" c="41" v="38">Degisoggu, Faraón sogdesunnad: —¿Bemar insagua, dule-baid weyobi Bab-Dummad-burba-nikad anmar amio be insae? Anmar amiosuli. </v>
<v b="GEN" c="41" v="39">Geb Faraón Joséʼga sogded: —Ar Bab-Dummad bela we-ibmarmar-wisguega be-imaksadsoggu, a-ulale, dule-baid beba dule-binsaed-ibed, dule-nue-ibmar-wisid sulid. </v>
<v b="GEN" c="41" v="40">Degisoggu, bee, wegi an-reyneg-dakega be guoed. Degine, an-dulemar bela be-sogedba ibmar imake gumaloed. Ar ani, an reysoggu, unnila anbi begi bur dumma guoed. </v>
<v b="GEN" c="41" v="41">Geb degine, Faraón Joséʼga sogdebalid: —Bela Egipto-yar-daked-dummadga, ani, an be-onugsanaid. </v>
<v b="GEN" c="41" v="42">Geb degine, Faraón e-argangi olargan-yoid unnusad. A-olargan-yoidgi e-wilub naid. Geb degine, olargan Joséʼga yosad. Geb a-sorbali, Faraón igar-ukded, sogded: Mor-nued-linoʼye-nugad, a-mola Joséʼga yomarye, degine, e-dukargi ordub ega nasikmarbarye. </v>
<v b="GEN" c="41" v="43">Geb a-sorbali, Faraón e-ur-napagined-gusgu-e-sorba-naidaedgi José-onakwisad. Degine, Faraón igar-uksabalid, binnasuli José-iduar gornadap-imakmaloye: “¡Igar egamar!” Weyobi, José dummadga Egiptoʼgi nuggunonikid. </v>
<v b="GEN" c="41" v="44">Geb degine, Faraón Joséʼga sogdebalid: —Ar ani, an dummad-inigwele, bela Egipto-yargi bipisaale dule be-wissuli ibmar imakosulid. </v>
<v b="GEN" c="41" v="45">Faraón Egipto-gayaba José-onugsanonikid, Zafnat-Paneaʼye. Degine, Faraón Potifera-e-sisgwa-Asenatʼye-nugad, José-nikuega ega uksad. We-Potiferaʼde On-neggweburgi dule-irwa-e-bab-dummadse-goledid. Weyobi, José bela Egipto-yargi dummadga gunonikid. </v>
<v b="GEN" c="41" v="46">José birga-dulagwen-gakambe-nikadgi (30), Egipto-e-rey-Faraónʼse seles gusad. José Faraónʼga degimaloye sogsagu, Egipto-yargi bela atakdii gualid. </v>
<v b="GEN" c="41" v="47">Egiptoʼgi birgagugle (7) bela-bela nue-ibmar sanmaksad. </v>
<v b="GEN" c="41" v="48">José we-birgagugledgi (7) bela orosgi-dakleged Egipto-yargi-nikadi wesad. Bela-amar neggwebur-dummagangi sabosad. Neggwebur-dummagan-dikarba nainu-nanaidgi orosgi-dakleged-welesadi, neggwebur-dummagan-irba sabosad. </v>
<v b="GEN" c="41" v="49">José orosgi-dakleged ukub demar-gakaba-merguedyobi, bela-bela-mergu wesad. Ar orosgi-dakleged bela-bela mergusoggu, geg wilubsalegusad, ar wisgulessurgusad igi mergue. </v>
<v b="GEN" c="41" v="50">Ukud-dummad-nagued-idu, José e-ome-Asenatʼbo machimala-warbo nikusad. Asenatʼde Potifera-e-sisgwad. Potiferaʼde On-neggweburgi dule-irwa-e-bab-dummadse-goledid. </v>
<v b="GEN" c="41" v="51">José e-machi-gebesailagined Manasésʼye onugsasad, ar ade, José soged: “Bela-nunmaked-dummad-an-itosad, iegega Bab-Dummad an-imaksad, degine, an-gwenadgan-iegega an-imaksabalid.” </v>
<v b="GEN" c="41" v="52">José baid-e-machidi Efraínʼye onugsasad, ar ade, José soged: “An yar-wilesadgi Bab-Dummad mimmimar-nikuega an-imaksad.” </v>
<v b="GEN" c="41" v="53">Egiptoʼgi birgagugle (7) ibmar-yaisur-sanmaksad bergudapid. </v>
<v b="GEN" c="41" v="54">Degine, José iduakwaa sogsadyob, ukud-dummad nagudmogad. Bela yar-baigangindi ukud-dummad nagusad. Egiptoʼgindi masgunned nika gusad. </v>
<v b="GEN" c="41" v="55">Egipto-yarginmalad ukur-itoarmargua, Faraónʼse masgunned egisnadmalad. Geb degine, Faraón, bela Egipto-dulemarga sogded: “José be daknamala. A-sogedba bemar ibmar saoed.” </v>
<v b="GEN" c="41" v="56">Ukud bela-bela Egipto-yargi nagunonigu, José orosgi-dakleged-sabolebukwad-negmar bela eganonikid. Geb degine, José Egipto-dulemarga manigi ukded, ar ade, bela-Egiptoʼgi ukud bur bule naguded. </v>
<v b="GEN" c="41" v="57">Bela dule-yar-baigangi-bukmaladdi, Joséʼse orosgi-dakleged-bakmalaga Egiptoʼse nonidamalad. Ar ade, yar-baigangindi masgunned satemalad. </v>
<v b="GEN" c="42" v="1">Jacob wisgusgu, Egipto-yargi orosgi-dakleged-nikaye, e-machimalaga sogded: “Anga sogmalad, Egipto-yargi orosgi-dakleged nikaye. ¿Ar ibu be abdakmarsunna, emide, be muchub-muchub nuu na be dakbukmargu? </v>
<v b="GEN" c="42" v="2">Degisoggu, bemar Egiptoʼse namala, ase orosgi-dakleged baknamala, adi, anmar mer burgwemalagar.” </v>
<v b="GEN" c="42" v="3">Geb degine, José-e-iamar-warambegwad (10) Egiptoʼse orosgi-dakleged baknadmarsunnad. </v>
<v b="GEN" c="42" v="4">Jacob José-e-urba-Benjamín, e-iamarba barmissulid. Ar ade, binsaed: “Abakalegi, Benjamín igarba nailikgualirye.” </v>
<v b="GEN" c="42" v="5">Ar bela Canaán-yargi ukud-dummad naimosoggu, Israel-masmala dulemar-baigan-mas-baknadmarmogadba nadmarmogad. </v>
<v b="GEN" c="42" v="6">José Egipto-yargi dummadga maid. A-ular, bela dulemar-neggwebur-baidginmalad orosgi-dakleged bakdanikile, José ega ukdaed. E-iamar Joséʼse-nonigua, bela José-abin dulluu e-bebe napase ebulegedse imakdemalad. </v>
<v b="GEN" c="42" v="7">José e-iamar-dakdeyalaba bato magar-daksad, e-iamalad. José yamo aku-e-iamar-dakeyob imaksad. Degi, apor e-iamarse egichided: —¡Bemar! ¿Bia be danimala? E-iamar abin-sogdemalad: —Anmar Canaán-yalagi danimalad, orosgi-dakleged bakegar. </v>
<v b="GEN" c="42" v="8">Ar Joséʼdi e-iamar-mag-daksad. E-iamardi José-aku daked. </v>
<v b="GEN" c="42" v="9">Geb degidgine, José e-iamargi-gabdaksad insaas naded. Geb degine, e-iamarga sogded: —Bemar dule-argamalad gumalad. Bemar unnila dakdanimalad, bia anmar-yargi baisursunna-doglemalad sii. </v>
<v b="GEN" c="42" v="10">Abin-sogdemalad: —¡Dummad! Suli, degisuli. Anmar, be-maimar gued. Anmar orosgi-dakleged-bakega nonikid. </v>
<v b="GEN" c="42" v="11">Bela anmar bab-galagwenad gumalad. Anmar dulemar-yardakedsurmalad. Anmar bipisaale dulemar-argaega gudisurmalad. </v>
<v b="GEN" c="42" v="12">José bur bule sogded: —Binsa bemar gordii. Bemar unnila dakdanimalad, bia anmar-yargi baisursunna-dogleged sii. </v>
<v b="GEN" c="42" v="13">E-iamar José-abin sogdemalad: —Anmar be-maimar gued. Bela anmar bab-wargwengi gwenadgan-ambe-gakabo (12) gumalanad. Anmar Canaán-yargi maimalad. Anmar-urbadi, anmar-bab-walik besad. Baiddi burgwisad. </v>
<v b="GEN" c="42" v="14">Degi-inigwele, José, e-iamarga gannar sogdebalid: —An bemarga sogsamalad, bemar dule-argamalad gumarye. </v>
<v b="GEN" c="42" v="15">Weyob, an bemar-wilubdakoed: Faraón-nuggi napira an bemarga soged: Bemar be-urba anga wese sedagedse, geb be nomaloed. </v>
<v b="GEN" c="42" v="16">Ar bemar-wargwen be-urba be sunamardo. Bemar-baigandi wegi gales-sigmaloed. Anmar dakmalodo, bule-nabir bemar anga sogmala. Ar nabirsulile, Faraón-nuggi napira an bemarga soged: Ar bemar dule-argamaladdo. </v>
<v b="GEN" c="42" v="17">Geb degine, José ibapaa esgaryagi e-iamar-meted. </v>
<v b="GEN" c="42" v="18">Ibapaagusgu, e-iamarga sogded: —An Bab-Dummad-dobee nanadiid-duled. Ar bemar an-yardaknaisurmalale, be-gwenad-wargwen esgaryagi be obes namardo. </v>
<v b="GEN" c="42" v="19">Ar deyob bemar imakele, an bemar-oburgosulid. Bemar-baigandi namalo, orosgi-dakleged be sedmalo, adi, be-gwenadgan nabir mas gunmalagar. </v>
<v b="GEN" c="42" v="20">Geb be anga be-urba-bipigwad be sedamaloed. Agi, an dakoed, bule-nabir be anga sogmala. Ar degisulile, be oburgwilemaloed. E-iamar José-ega-ibmar-sogedba imaksamalad. </v>
<v b="GEN" c="42" v="21">José-e-iamar na ga muchub-muchub sogdemalad: —Anmar anmar-urbagi nue-dummad nosmalad. Ar anmarga weyob sognai-gusan-inigwele, bemar wile an-dakye. Anmar itossurmalad. A-ulale, wede, emi anmarga nunmaked-dummad nonimosunnad. </v>
<v b="GEN" c="42" v="22">Rubén e-gwenadgan-abin sogded: —An bemarga sognaigusanad, melle bemar machigwa naibisamarye. Ar bemar an-itossurmalad. Degisoggu, emigindi machigwa-burgwisad anmarginsoggu, anmar emigindi wilenaimosundo. </v>
<v b="GEN" c="42" v="23">José-e-iamar wissurmalad, José bela mag e-itoged. Ar ade, José e-iamarbo-sunmaknaigua, dule-baid ega odulos gusad. </v>
<v b="GEN" c="42" v="24">José e-iamargi banguded. Geb degine, José boded. José gannar e-iamar-bukwadse-nonigu, ega sunmakdebalid. Geb José, Simeón e-gwenadgan-abargi-gwichid onosad. Geb e-gwenadgan-wagab edichad. </v>
<v b="GEN" c="42" v="25">Geb a-sorba, José ega-arbamaladga igar-uksad, orosgi-dakleged sagu ena-ena imakoye. Degine, gannar ega mani ukoye, e-sagu-e-sagu-yaba ega mani urboye. Degine, igarba mas-gunmaloed ega ukbaloye. Ar José-sogsadyob bela imaksamalad. </v>
<v b="GEN" c="42" v="26">Geb degine, José-e-iamar e-moli-uayasuidgi orosgi-dakleged urbismargu, nadmarsunnad. </v>
<v b="GEN" c="42" v="27">José-e-iamar gabmaloedse modapmargu, wargwen e-moli-uayasuid-masgi-omaega e-sagu egaded. Sagu-egadgu, dakalid, e-mani bukwa. </v>
<v b="GEN" c="42" v="28">Geb degine, e-gwenadganga sogded: —¡Be dakmalana, gannar anga mani uksamalad! ¡Be dakmalana, an-sagu-yaba mani bukwad! José-e-iamar belagwable bela-bela nue-dobe-itonadmalad, dobedba wawanmakdemargu, na ga muchub-muchub sogdemalad: —¿Wede igi Bab-Dummad anmar-imaknai? </v>
<v b="GEN" c="42" v="29">Canaán-yarse warmakdapmargu, bela e-bab-Jacobʼga sogdapmalad, emar igi gusmala. E-babga sogdemalad: </v>
<v b="GEN" c="42" v="30">—Dule-Egipto-yar-dakmaid anmarga nue-apor sunmaksad. Anmarga soged: ‘Bemar an-yarse-nonimaladi yamo an-yar-argaega nonimarye.’ </v>
<v b="GEN" c="42" v="31">Ar anmardi abin-imaksamalad: ‘Anmar dule-yardakedsurmarye, degi, anmar bipisaale dule-argamalaga gudisurmarbarye. </v>
<v b="GEN" c="42" v="32">Bela-anmar bab-wargwengi gwenadgan-ambe-gakabo (12) gumalanye. Wargwendi bato burgwisye. Bipigwaddi Canaán-yargi be-walik besye.’ </v>
<v b="GEN" c="42" v="33">”Geb degine, Egiptoʼgi-dummadga-maid anmarga weyob soged: ‘An-walik be-gwenad-wargwen be obemarye, adi, agi an magar bemar-dakoye, bemarde bule dule-yardakedsurmardibeye. Bemar-baigandi orosgi-dakleged be-gwenadganga be sedmarye. </v>
<v b="GEN" c="42" v="34">Degi-inigwele, be-urba-bipigwad be anse sedamaloye. Deyob bemar imakele, an magar dakoed, bemar dule-yardakedsurmalad, degine, bemar dule-argaedsurmarbalid. Geb degine, be-gwenad-esgaryagi-siid an onogoye. Geb bemar be-itoleged, bia bemar we-yargi nabiedba be nanadii gumaloye.’ ” </v>
<v b="GEN" c="42" v="35">José-e-iamar orosgi-dakleged, sagu-yaba-bukwad-onodmargu, dakarmalad, e-sagu-e-sagu-yaba sagu-bipigi bela mani bukwadbi. Deyob dakarmargu, José-e-iamar, degi, e-babse-bakar, dobe itodmalad. </v>
<v b="GEN" c="42" v="36">Geb degine, Jacob e-masmalaga sogded: —Bemar, masmala-sate be an-imakmaloed. José bato burgwis, degi, Simeón anmarba bar gudisurbalid. ¡Emigindi, bemar Benjamín an-ibe nidesokarbalid! ¡An emarba bur ibitodiid! </v>
<v b="GEN" c="42" v="37">Geb degine, Rubén e-babga sogded: —Ani an bega Benjamín-dakoed. Ani an gannar bega Benjamín senonikoed. Bega an gannar senonisulile, an-masmala-warbogwad be oburgodo. </v>
<v b="GEN" c="42" v="38">Ar Jacob e-machi-abin sogded: —An-machi-Benjamín bemarba naosuli. Benjamín-e-ia-José burgwisad. Unnila Benjamínʼbi napi-anga gudiid. Ar bemar nasokalidba, igarba Benjamín akar-gusale, ar bemargindo. Ar an seredgusad, bukib-binsaedba an burgwisar, bemargindo. </v>
<v b="GEN" c="43" v="1">Canaán-yargine bur bule ukud-dummad-naid gangumai gusad. </v>
<v b="GEN" c="43" v="2">Degisoggu, Jacob, degi, e-masmala Egipto-yargi-orosgi-dakleged-senonimalad bergudanigu, Jacob e-masmalaga sogded: —Gannar Egipto-yarse bemar namar, anmarga orosgi-dakleged wis ichesaar be baknamar. </v>
<v b="GEN" c="43" v="3">Ar Judá, e-bab-abin sogded: —Dummad-mas-dakmaid nue anmarga ise-sogar imaksad: ‘Be-urba-bipi bemar sedanisurmalale, bur melle be anse dagmaloye.’ </v>
<v b="GEN" c="43" v="4">Degisoggu, Benjamín be anmarba barmidele, anmar bega orosgi-dakleged baknaodo. </v>
<v b="GEN" c="43" v="5">Ar be anmarba barmisulirdi, anmar bega baknaosurmodo. Ar dule anmarga sogsad: ‘Ar bemar be-urba-bipigwad anga sedasurmalale, bemar gwen an-dakosurmarye.’ </v>
<v b="GEN" c="43" v="6">Geb degine, Israel sogded: —¿Ibiga bemar sunnasur angi damala? ¿Ibiga bemar we-dulega sogsamala: ‘Anmar, urba-baid nikabarye?’ </v>
<v b="GEN" c="43" v="7">Masmala e-bab-abin sogdemalad: —Ar ade, dummad-mas-dakmaid anmarse nue-ibmar egichisad, degi, anmarse nue-anmar-gwenadgan egichisbalid. Anmarse egichisad: ‘¿Be-babde amba dula? ¿Bemar urba-baid nikamarbali?’ Ar anmarse ibmar-egisnaidbi ega an sogsamalad. Ar igi anmar wisguosunna, weyob anmarse egisdagoed: ‘Be-urba be anga sedamaloye.’ Anmar wissurdo. </v>
<v b="GEN" c="43" v="8">Judá e-bab-Israelʼga sogded: —Ar anmar ukudba burgwebisurmalale, Benjamín be anmarba barmiddo. Ani, an bega dakoed. Eyeye be sogele, anmar yog-naar imakoed. Ar deyob be imakele, geb anmar, be, degi, anmar-mimmigan burgosurmalad. </v>
<v b="GEN" c="43" v="9">Be-machi-an-sedoedi, angi siido. Ar machigwa igi-gusdibe, an-nukindo. Ar wese gannar an bega senonisulile, an-burgwedse angi ataklegodo. </v>
<v b="GEN" c="43" v="10">Weyob anmar yoggunaisulina, ¡bato ilabogus anmar Egipto-yarse arbi-wilubbinad! </v>
<v b="GEN" c="43" v="11">Geb degine, e-bab-Israel Judá-abin sogded: —Ar geg an oakalosoggu, ar weyob bemar imakmarsundo. Be-sagu-yaba macheredga binsa ibmar-ukega be sedmar. Bemar-ibmar-sedoedi, bur-ibmar-nuegan-we-yargi-nikad ega be sedmalo: Sapi-gunnugiid-wawadikmalad, achanis, gwallu-wawadikmalad, ina-wawadikmalad, nur-nuezʼgiimalad, degine, nur-almendroʼmar be sedmalo. </v>
<v b="GEN" c="43" v="12">Deginbali, mani-ilabo-mergu be sedmarbalo. Ar abakalegi, emar bemarga mani-uksadi wis noar-odosale, a-mani bemar-sunnad ega be gannar ukmalo. </v>
<v b="GEN" c="43" v="13">¡Be namar! Be-urba be sedmar. Dummad-mas-dakmaidse gannar be namar. </v>
<v b="GEN" c="43" v="14">Bab-Dummad-Bela-Gangued-Nikad wile be-dakmalana gadin, adi, be-gwenad-galesiid onogegar, degine, Benjamín nabir gannar barmidabaligar. Andi, machimala-sate an gudele, igi an barsaosunna, machimala-sate an guodo. </v>
<v b="GEN" c="43" v="15">Jacob-machimala Egiptoʼgi-dummadga-maidga ibmar-binsa-ukdapmaloed sesmalad. Mani-ilabo-bur-bule-mergu sesmalad, degi, Benjamín-sesmarbalid. Geb degine, Egipto-yarse nadmarsunnad. </v>
<v b="GEN" c="43" v="16">Joséʼse modapmargu, José dakded, Benjamín e-iamarba nonimoga. Geb José ega-neg-akwedga sogded: “We-dulemar an-negse be sede. Moli-bebe-nikad-wargwen be oburgo. Mas-sao, ar ade, we-dulemar emi yoruku anba mas gunmaloed.” </v>
<v b="GEN" c="43" v="17">Ar Joséʼga-neg-akwed José-ega-sogsadyob imaksad, e-sunnad José-e-gwenadgan-sesad. </v>
<v b="GEN" c="43" v="18">Agine, José-e-gwenadgan José-negse selemamaigu, dobe-itonadmalad, sogdemalad: “Iduar anmar-sagu-yaba mani-urbismalad-ular, yamo e-negse anmar-semaid. ”Wese anmar-senonikid, adi, sabsur-anmar-odurdakega, e-maiga anmar-imakega, degine, anmar-moli-uayasuidmar anmar-ibe suegar.” </v>
<v b="GEN" c="43" v="19">Degisoggu, José-neg-yawagak-mosmargu, Joséʼga-neg-akwedbo-sunmakmalagala ese walikaa nadmalad. </v>
<v b="GEN" c="43" v="20">Geb Joséʼga-neg-akwedga sogdemalad: —¡Dummad! Iduale, anmar orosgi-dakleged-bakega arbimalad. </v>
<v b="GEN" c="43" v="21">Gannar anmar nadedgi, neg-gaboedse anmar modapgu, anmar sagu egad-egad-egadmargu, anmar-sagu-yaba, bela-sogedba anmar-mani-senonikid bukwa dakalid. Emigi, a-mani bega-ukega anmar sedanikid. </v>
<v b="GEN" c="43" v="22">Ar anmar wissulid, iduale doa anmar-sagu-yaba mani urbisa. Deginbali, orosgi-dakleged-bakega anmar mani sedanibalid. </v>
<v b="GEN" c="43" v="23">Joséʼga-neg-akwed abin-sogded: —Mer be bukib-binsamar, mer be dobgumar. Ar bemar-Bab-Dummad, be-bab-e-Bab-Dummad, a bemar-sagu-yaba mani-urbisargebed. Ar ade, bemar-mas-baksad-mani anga uklesad. Joséʼga-neg-akwed Simeón-esgaryagi-mellesiid onosad. Geb degi, e-gwenadgan-bukwadse sesad. </v>
<v b="GEN" c="43" v="24">Geb degine, Joséʼga-neg-akwed bela negyaba José-e-gwenadgan-odosad. Geb ega dii uksad, adi, na nag enukmalagar. Deginbali, e-moli-uayasuidmarga mas uksabalid. </v>
<v b="GEN" c="43" v="25">José-e-iamar guakwaa Joséʼga-ibmar-ukmaloed urbismalad. José-yorukudba-nonikoedi edarbesigismalad. Ar ade, wisgusmalad, emarde agi mas gunmaloye. </v>
<v b="GEN" c="43" v="26">José e-negse-nonigu, e-iamar ega ibmar-ukega-senonikid ukdemalad, bela José-abin dulluu e-bebe napase ebulegedse imakdemalad. </v>
<v b="GEN" c="43" v="27">Geb degine, José egisded: —Bemarde nueganbimar sogeye. José egisdebalid: —Degite, be-babde, be-anga-egi-sunmaksamalad, nue-selebagusye, ¿amba dula gudii? ¿Nued gudii? </v>
<v b="GEN" c="43" v="28">José-e-iamar bela napase dulluu José-abin imakdemalad. Geb degine, ega sogdemalad: —Anmar-bab, be-mai, nued gudii. Amba dula gudii. </v>
<v b="GEN" c="43" v="29">José bela dulemar-dakdegu, dakalid, e-urba-galagwenad-Benjamín simoga. Geb degine, José sogded: —¿We, bemar-urba-bipigwad bemar anga egi sunmaksamaladi? Geb degine, José, Benjamínʼga sogded: —¡Machi, Bab-Dummad ise-nued begi binsaena gadin! </v>
<v b="GEN" c="43" v="30">José weyob sogsagua, e-urba-dakedba bela-bela ulubgi-yeer-itoged, geb bela-bela bobi gualid. Degidbali, José gwae-gwae e-gabedyaba dogsad. Agi, nue-bosii gusad. </v>
<v b="GEN" c="43" v="31">José bosiid na bargasgu, e-wagar-enuksagu, noalid. Geb degine, sogded: “¡Mas wemar!” </v>
<v b="GEN" c="43" v="32">Joséʼga mese-gwagwengi mas ega urbismalad. Jacob-e-masmalagardi baid-mesegi, degine, Egipto-dulemar-eba-mas-gunmaladga baid-mesegi urbismarmogad. Ar ade, Egipto-dulemar Hebreo-dulemarbo geg mas gunned, ega ised-dummad gued. </v>
<v b="GEN" c="43" v="33">José e-gwenadganga igar-uksagu, mese-naba e-serguedba sigismalad, dummad-inse, geb bipigwadse. Agala, bela geger-dakmalad, muchub-muchub, nuu-nuu dakbukwa guarmalad. </v>
<v b="GEN" c="43" v="34">José e-mesegi-mas-bukwad e-iamarga uksad. Benjamínʼgardi bur bule ilatar-mergu uksad. José, e-gwenadganmala gobsamalad, weligwar itosmalad. </v>
<v b="GEN" c="44" v="1">Mas-guchamalad-sorbali, José dule-ega-neg-akwedga weyob igar-uksad: “We-dulemar-saguyaba orosgi-dakleged nue-ise-enamakar be balo. Degine, mani egad-egad e-sagu-yaba ega be urbebalo. </v>
<v b="GEN" c="44" v="2">Deginbali, an-mani-nog e-urba-bipigwad-sagu-yaba be odogo. Degine, orosgi-dakleged-baksad-e-mani agi be odobalo. Nog, mani-ebo walikaa be sio.” Joséʼga-neg-akwed José-ega-sogedba imaksad. </v>
<v b="GEN" c="44" v="3">Geb dad-nakwialiyalaba, José negse e-gwenadgan-barmialid. José-e-gwenadgan e-moli-uayasuid egad-egadgi armalad. </v>
<v b="GEN" c="44" v="4">José-e-gwenadgan neggweburgi amba itakasaar-nadapidgine, José ega-neg-akwedga sogded: “We-machergan-naded be bareginna. Be bargasale, ega be sogo: ‘¿Ibiga dule-ibmar-nued-bega-imaksadgi be isdar binsasmala? ¿Ibiga be e-mani-nog atursasmala? </v>
<v b="GEN" c="44" v="5">We-mani-nog an-dummad gobega ebuged, degi, Bab-Dummadse-idakega ebubalid. ¡Bemar nue-dummad nosmalad!’ ” </v>
<v b="GEN" c="44" v="6">Joséʼga-neg-akwed José-e-gwenadgan-bargasgu, bela deyob ega sogdapid. </v>
<v b="GEN" c="44" v="7">Agi, José-e-gwenadgan abin sogdemalad: —Dummad, ¿ibiga weyob be anmarga soge? ¡Anmar weyob geg ibmar imaked! </v>
<v b="GEN" c="44" v="8">Anmar-sagu-yaba mani-bukwa anmar dakargusadi, a-mani Canaán-yar-akar anmarde bega ukega gannar sear gusad. Degite, ¿igi anmar be-dummad-neggi, mani, degi, olo atursaosunna? Geg anmar atursaed. </v>
<v b="GEN" c="44" v="9">¡Ar doa-saguyaba nog-sii dakledagoe, a-dule oburgwilegodo. Geb degine, anmarmoga bela be-dummad-maiga gumarmogodo! </v>
<v b="GEN" c="44" v="10">Geb degine, Joséʼga-neg-akwed sogded: —Bemar-sogedyob imaklegodo. Degi-inigwele, unnila ar doa nog-ganiki, abi unnila an-maiga guoed. Ar bemar-baigandi akarsurdo. Na be namalodo. </v>
<v b="GEN" c="44" v="11">Belagwable na egad-egad yog sagu napase odedmalad, degi, egadmalad. </v>
<v b="GEN" c="44" v="12">Joséʼga-neg-akwed sagu wargwen-wargwengi nog-amided. Ia-dummadgi onoded, geb bipigwadse warmaksad. Geb Benjamín-sagu-yaba nog sii daklealid. </v>
<v b="GEN" c="44" v="13">Bela mor esirmakdemalad, oyogega, emarde nunmak-itomarye. Geb a-sorbali, e-sagu moli-uayasuid-birgi-onakwismargu, bela gannar neggweburse armalad. </v>
<v b="GEN" c="44" v="14">Judá, degi, e-gwenadgan José-negse-nonimargu, amba José e-neggi-sii daknonimalad. Geb degine, bela José-asabin dulluu e-bebe napase ebulegedse imakdemalad. </v>
<v b="GEN" c="44" v="15">Ar Joséʼdi amarga sogded: —¿Ar igi be anga gudmala? ¿Ar bemar wissurmarsi, dule-anyobidi Bab-Dummadse-idakedba sunna ibmar wisgued? </v>
<v b="GEN" c="44" v="16">Judá abin-sogded: —¿Ar igi anmar be-abin-imakosunna? ¿Ar igi anmar sogosunna, anmar deyob ibmar imaksasurye? Ar Bab-Dummadde anmar-daksad, anmar nue-dummad nosad. Degisoggu, wegi anmar, degi, dule-sagu-yaba be-nog-amilesad, be-maiga gumarsunnodo. </v>
<v b="GEN" c="44" v="17">Ar José abin-sogded: —Suli, deyob geg gue. Unnila doa-sagu-yaba an-nog amilesa, abi an-maiga guoed. Baigandi sunna be-bab-negse gannar baisur-itogedgi namalad. </v>
<v b="GEN" c="44" v="18">Geb degine, Judá Joséʼse naded, ega sogded: —Dummad, bese wilesakwaa an egised, begarbi an sogbied. Dummad, ar be Faraón-sunnadyobmosoggu, mer be anse urwo. </v>
<v b="GEN" c="44" v="19">Be anmarse egichisgusad, anmarde bab-nikamar-sogeye, degi, be urba-baid-nikamarbar-sogeye. </v>
<v b="GEN" c="44" v="20">Anmar be-abin-imaksagusad, anmar-bab selebagusye. Anmar urba-bipigwad nikabarye. We-machi anmar-bab selebagusadgine nikusye. Degine, anmar bega sogsabalid, anmar-bab bela-bela we-machigwa-sabye. Ar ade, unnila nan-wargwengi webi-walagwenad, e-ia-nan-galagwenad burgwisad. </v>
<v b="GEN" c="44" v="21">”Geb degine, be anmarga sogsagusad: ‘Be-urba be anga sedamaloye,’ ar ade, be dakbigusad. </v>
<v b="GEN" c="44" v="22">Anmar bega sogsagusad: ‘Dummad, machigwa geg e-babgi banguye. Ar e-babgi bangudele, e-bab burgwisarye.’ </v>
<v b="GEN" c="44" v="23">Ar bede anmarga sogsagusad: ‘Machigwa bemarba danisulile, an bemar-abingaosurye.’ </v>
<v b="GEN" c="44" v="24">”Anmar gannar anmar-babse warmakdapgu, be-anmarga-sogsadi, bela anmar ega sogdapid. </v>
<v b="GEN" c="44" v="25">”Geb degine, anmar-bab anmarga weyob igar-uksad: ‘Gannar bemar Egiptoʼse orosgi-dakleged wis baknamarbarye.’ </v>
<v b="GEN" c="44" v="26">Ar anmardi abin-imaksad: ‘Anmar-urba anmarba nasulir, anmar geg naye. Ar anmarba nasulir, dule-dummad-mas-uked anmar-abindakosurye.’ </v>
<v b="GEN" c="44" v="27">”Anmar-bab anmarga sogsagusad: ‘An-ome-Raquelʼbo an masmala-warbo-nikusad be wismarye. </v>
<v b="GEN" c="44" v="28">A-wargwenadi angi bangusad-akar bar an gwen dakdisurye. Ibmar-durgan-sapurbalid an-machi-ichimaksad an bensurye. </v>
<v b="GEN" c="44" v="29">Ar an-machi-baid bemar angi sedbalile, igarba-akar-gunonikile, bemarginye. An dule-selebagusad, bukib-binsaedba-burgwider, bemarginbarye.’ ” </v>
<v b="GEN" c="44" v="30">Judá Joséʼga sogdebalid: —Ar an-bab we-machigwa-ebo bela-bela walikasoggu, anmarba gannar nasulile, </v>
<v b="GEN" c="44" v="31">sate dakalile, anmar-bab burgoed. Degisoggu, anmar-bab-selebagusad, bukib-binsaedba burgwider, anmargindo. </v>
<v b="GEN" c="44" v="32">An-babga an sogsad: ‘Ani an bega machigwa nue-dakoye.’ Deginbali, an ega sogsabalid: ‘Machigwa gannar an bega senonisulile, an-burgwedse angi atakledii guoye.’ </v>
<v b="GEN" c="44" v="33">”A-ulale, wilesakwaa an bese egised, ani an machigwa-anar be-maigaguega be an-imaksundo. Machigwa e-iamarba-naega be imake. </v>
<v b="GEN" c="44" v="34">Ar degisulile, ¿igi an machigwasuli gannar an-babse an naosunna? An-bab nue-dummad-wilegoed an dakbisulid.” </v>
<v b="GEN" c="45" v="1">José bela-dulemar-ega-arbamalad-asabin geg na san bargagussoggu, binnasur goted: “¡Bela bemar-wegi-bukmalad ainimar!” A-ulale, Joséʼga-arbamalad ainidmalad, wargwensaale bukwa gussulid. Agine, José e-gwenadganga sogsad, ede doawa. </v>
<v b="GEN" c="45" v="2">Geb degine, José binnasur boded. Degisoggu, bela Egipto-dulemar itosmalad, degi, Faraón-negginmaladse-bakar neg-gunaid wisgusmalad. </v>
<v b="GEN" c="45" v="3">José, e-gwenadganga sogded: —Ani, an José. ¿An-bab amba dula? E-gwenadgan José-asabin-bukwadi, bela-bela dobe-itomarsoggu, geg abinsagusmalad. </v>
<v b="GEN" c="45" v="4">Ar Joséʼdi e-gwenadganga sogded: —Wis be anse walikaa dagmala. José-e-gwenadgan José-walik-gunonimargu, José ega sogded: —Ani an be-urba-José gued. Epenne bemar Egipto-dulega an-uksa gusmaladid. </v>
<v b="GEN" c="45" v="5">”Degi-inigwele, ar be an-uksamaladba, mer bemar surbinsa-itomalo, mer sae be dukin itomarbalo. Ar ade, Bab-Dummad bemar-idu dulemar-baigan-bendakega an-barmialid, adi, melle ukudba burgwemalagar. </v>
<v b="GEN" c="45" v="6">Emide, we-yargi ukud-naid-akar birgabogusad. Amba birgatar napid. Ar dulemar ibmar-digmaloen-inigwele, ibmar-weosurmalad. </v>
<v b="GEN" c="45" v="7">Degi-inigwele, we-napneggi bemar mer berguega, Bab-Dummad bemar-idu an-barmialid, adi, bemar mer ukudba burgwegar. Degine, Bab-Dummad ibmar-gegerdaklegedgi bemar-bendakega, degi, be-mimmigan-nue-bendakega, an-imaksad. </v>
<v b="GEN" c="45" v="8">”Degisoggu, Bab-Dummad wese an-barmialid, bemar an-barmiarsulid. Bab-Dummad Faraónʼga binsaed-dakedgaguega an-onugsasad. Bela Faraón-negdakega, degine, bela Egipto-yargi negdaked-dummadga-megega an-onugsasbalid. </v>
<v b="GEN" c="45" v="9">Gwae an-babse gannar be namar. Ega be sognamar: ‘Be-machi-José sogye: Bab-Dummad bela Egipto-yar-dakega an-onugsasye. Gwae be an-dakdagoye, mer be yogguoye. </v>
<v b="GEN" c="45" v="10">Gosén-yalaganba be-mimmigan-abargi, be-wagan-abargi, bela be-ibmar-durgan-abargi, degi, bela be-ibmar-nikad-abargi be megoye. Deyobi, be an-walikaa megoye. </v>
<v b="GEN" c="45" v="11">Ar ade, amba birgatar ukud-dummad naguosoggu, ani, an bega, be-neguyaginmaladga, degi, bela beba-gudidimaladga an mas ukoye, adi, melle ibmar-sate bemar gumalagarye.’ </v>
<v b="GEN" c="45" v="12">”An-urba-Benjamín, degi, bemar-sunnagwad an bemarga bela-ibmar-sognaid be nue an-itosmalad. </v>
<v b="GEN" c="45" v="13">Bela an-babga be sogmalo, ani an Egipto-yargi bela-bela gangued-nika maiye. Degine, bela wegi be ibmar-daksamalad an-babga be sogmarbalo. ¡Gwae be namar! ¡Gwae an-bab be sedamalo!” </v>
<v b="GEN" c="45" v="14">José e-urba-Benjamín angaagwar-imakdegu, boded. Benjamín e-ia-Joséʼgi-akas-nai bonai gusmogad. </v>
<v b="GEN" c="45" v="15">Geb degine, José bela e-iamar-angaagwar-gadgu, ise-boar e-iamar-wagar-unai gusad. Bela bonanai gusmalad. Weyob-gusad-sorba, geb e-iamar Joséʼga nabir sunmakded. </v>
<v b="GEN" c="45" v="16">Faraón-e-negyagi bela José-e-gwenadgan-nonimarye wisgusmalad. Faraón weligwar itosad, degine, dummagan-ega-arbamalad weligwar itosmarmogad. </v>
<v b="GEN" c="45" v="17">Geb degine, Faraón Joséʼga sogded: “Be-gwenadganga be sogo: ‘Be-moli-uayasuid-birgi ibmar-nasikye, Canaán-yarse gannar be namarye.’ ” </v>
<v b="GEN" c="45" v="18">Faraón Joséʼga sogdebalid: “Be-iamarga be sogo: ‘Anga be-bab, degi, be-gwenadgan-Canaánʼgi-bukwad be sedagoye. Egipto-yargi napa-bur-nued an ega ukoye, degine, we-yargi mas-nued gunmaloye.’ </v>
<v b="GEN" c="45" v="19">”Deginbali, José, be-gwenadganga be igar-ukbalo: ‘We-Egiptoʼgi urmar-napagined-ibmar-seed sedmarye, adi, be-omegan, be-mimmigan, degi, bemar-bab sedagegarye. Be-gwenadgan-Canaánʼgi-bukwadga be sogmaloye: Be dagmarye. </v>
<v b="GEN" c="45" v="20">Deginbali, melle ibmar-nikmaladgi binsamaloye, ar ade, Egipto-yargi bur-ibmar-nued-nikadi bemargadga guoeddeeye.’ ” </v>
<v b="GEN" c="45" v="21">Israel-e-masmala deyob imaksamalad. José, Faraón-ega-sogsadba, e-gwenadganga urmar-napagined-ibmar-seed uksad, degine, igarba mas-gunnega ega mas uksabalid. </v>
<v b="GEN" c="45" v="22">Deginbali, José, mor-binigan e-iamarga uksabalid. Benjamínʼgardi mani-dulataled-ilapaa-aidikue-wilub (300) ega uksad, degine, mor, goatar ega uksabalid. </v>
<v b="GEN" c="45" v="23">E-babgardi ibmar-nuegan-Egiptoʼgi-nikad moli-uayasuid-warambe (10) ena-ena barmisad. Degine, e-bab igarba mas-gunnega, moli-uayasuid-omegan-warambe (10), orosgi-dakleged, madumar, degi, masgullemalad, ena-ena barmisbalid. </v>
<v b="GEN" c="45" v="24">José nuedgi e-gwenadgan-barmisgu, amarga sogsad: “Melle igarba be urwenadapi gumalo.” Geb degine, e-iamar nadsunnad. </v>
<v b="GEN" c="45" v="25">José-e-gwenadgan Egipto-yargi nadsunnad. Canaán-yarse e-bab-maidse modapmalad. </v>
<v b="GEN" c="45" v="26">Jacobʼga sogdapmargu: “José amba dula-gudiiye, Egipto-yargi dummadga negdakmaiye.” Jacob, e-masmala ega ibmar-sognaid geg itoged, geg ibmar-soge naded. Ar ade, e-masmala-bened. </v>
<v b="GEN" c="45" v="27">Ar e-masmala José-ibmar-sogsad bela Jacobʼga sogsamalad. Jacob dakdebalid, Egiptoʼse e-sedega urmar-napagined-ibmar-seed José ega barmiali, Jacob bela-bela yeer itonaded. </v>
<v b="GEN" c="45" v="28">Geb degine, Jacob sogded: “¡Emigindi, an nue bensurdo, an-machi-José amba dula-gudiid! Burgwed-idu an daknaoed.” </v>
<v b="GEN" c="46" v="1">Israel Egipto-yarse nadegusad, bela ibmar-nikad sesa gusad. Israelʼde Jacobʼye nugbalid. Beerseba-neggweburse mosgu, e-bab-Isaac-e-Bab-Dummadga ibmar-ogumakar uksad. We-Bab-Dummadde e-bab-Isaac-e-Bab-Dummadmogad. </v>
<v b="GEN" c="46" v="2">A-mutikidba Bab-Dummad Israelʼga gabdakedba sunmaksad. Jacobʼse e-nugba gornonikid: —¡Jacob! Jacob Bab-Dummad-abin sogded: —Wegi an be-itomai. </v>
<v b="GEN" c="46" v="3">Geb degi, Bab-Dummad sogded: —Ani, an Bab-Dummadid, be-bab-e-Bab-Dummadmogad. Egipto-yarse-be-naed mer dobguo, ar ade, agi be-wagan bukidar-merguega an imakoed. </v>
<v b="GEN" c="46" v="4">Ani, an beba Egiptoʼse naoed, degi, an-sunnad gannar we-yarse-dagega an be-imakoed. Deginbali, be burgwiar-sogele, José be-dikarba-gwichi guoed. </v>
<v b="GEN" c="46" v="5">Geb a-sorbali, Jacob, Beersebaʼgi-maid naded. Israel-machimala, Faraón-urmar-napagined-ibmar-seed-barmialidgi, e-bab, e-bab-e-omegan, degi, e-mimmigan-onakwis sesmalad. </v>
<v b="GEN" c="46" v="6">Jacob, degi, e-gwenadgan, bela Egipto-yarse nadmalad. We-ibmar sesmalad: E-molimar-bebe-nikad, e-sibad-wawaadmar, degi, bela Canaán-yargi ibmar-nikad sesad. </v>
<v b="GEN" c="46" v="7">Bela wemar Jacobʼba Egipto-yarse nade gusmalad: E-masmala, e-sisgan, degi, e-wagan. </v>
<v b="GEN" c="46" v="8">Jacobʼde Israelʼye nugbalid. Israel-masmala Egipto-yarse-nadegusmalad-e-nugmar, wemalad: Rubén, Jacob-machi-gebesailagined. </v>
<v b="GEN" c="46" v="9">Rubén-e-masmaladi, wemalad: Hanoc, Falú, Hezrón, Carmi. </v>
<v b="GEN" c="46" v="10">Simeón, Rubén-yarbalidid. E-masmaladi, wemarmogad: Jemuel, Jamín, Ohad, Jaquín, Zohar, Saúl. Saúl-e-nande Canaán-dolad. </v>
<v b="GEN" c="46" v="11">Leví, Simeón-yarbalidid. E-masmaladi, wemarmogad: Gersón, Coat, Merari. </v>
<v b="GEN" c="46" v="12">Judá, Leví-yarbalidid. E-masmaladi, wemarmogad: Er, Onán, Sela, Fares, Zara. Ar Erʼdi, Onán-ebogwa Canaán-yargi burgwismalad. Fares-e-masmaladi, wemarmogad: Hezrón, Hamul. </v>
<v b="GEN" c="46" v="13">Isacar, Leví-yarbalidid. E-masmaladi, wemarmogad: Tola, Fúa, Job, Simrón. </v>
<v b="GEN" c="46" v="14">Zabulón, Isacar-yarbalidid. E-masmaladi, wemarmogad: Sered, Elón, Jahleel. </v>
<v b="GEN" c="46" v="15">Jacob, we-masmala Padan-Aram-neggweburgi Leaʼbo baksa gusad. Agi, e-bunagwa-Dina baksabalid. Bela-e-wagan: Omegan, degi, macherganse-bakar, dulagwen-gakambe-gakapaa-mergu (33) gusad. </v>
<v b="GEN" c="46" v="16">Jacob masmala-Zilpaʼbo-baksad, wemalad: Gwensak, Gadʼye nugad. E-masmaladi, wemalad: Zifión, Hagui, Ezbón, Suni, Eri, Arodi, Areli. </v>
<v b="GEN" c="46" v="17">Baiddi, Aserʼye nugad. E-masmaladi, wemarmogad: Imna, Isúa, Isúi, Bería. Degine, amar-e-bundi Seraʼye nugad. Bería-e-masmaladi, wemarmogad: Heber, Malquiel. </v>
<v b="GEN" c="46" v="18">We-masmala-ebogwad, Zilpa Jacobʼbo baksad. Zilpaʼde Labán-e-mai guenad. Labán na e-sisgwa-Leaʼga Zilpa-uksa gusad. Bela Zilpa-masmala e-mimmiganse-bakale, warambe-gakanergwa-mergu (16) gusad. </v>
<v b="GEN" c="46" v="19">Raquel Jacobʼbo-baksaddi, wemalad: José, Benjamín. </v>
<v b="GEN" c="46" v="20">José Egipto-yargi Asenatʼbo-masmala-baksadi, wemalad: Manasés, Efraín. Asenatʼde, Potifera-e-sisgwad. Potiferaʼde, On-neggweburgi dule-irwa-e-bab-dummadse-goledid. </v>
<v b="GEN" c="46" v="21">Benjamín-e-masmaladi, wemarmogad: Bela, Bequer, Asbel, Gera, Naamán, Ehi, Ros, Mupim, Hupim, degi, Ard. </v>
<v b="GEN" c="46" v="22">Wemala, Raquel, degi, Jacob-wagan-gumalad. Bela warambe-gakabake-mergu (14) gusad. </v>
<v b="GEN" c="46" v="23">Jacob masmala-Bilhaʼbo-baksad, wemalad: Gwensak, Danʼye nugad. E-machidi, wedid: Husim. </v>
<v b="GEN" c="46" v="24">Baiddi, Neftalíʼye nugad. E-masmaladi, wemalad: Jahzeel, Guni, Jezer, degi, Silem. </v>
<v b="GEN" c="46" v="25">We-masmala-ebogwad, Bilha Jacobʼbo baksad. Bilhaʼde Labán-e-mai guenad. Labán e-sisgwa-Raquelʼga Bilha-uksa gusad. Bela Bilha-masmala e-mimmiganse-bakale, walagugle-mergu (7) gumalad. </v>
<v b="GEN" c="46" v="26">Dulemar-ablis-galagwenmalad Jacobʼba Egipto-yarse nonimaladi, bela dulapaa-gakanergwa (66) mergued. E-masmala-e-omegandi gwen obarilesulid. </v>
<v b="GEN" c="46" v="27">José-e-masmala Egipto-yargi warbo gwalulesmalad. Degisoggu, Jacob, e-masmala, degi, e-waganse-bakale, bela dulapaa-gakambe (70) Egipto-yargi megidapmarsundo. </v>
<v b="GEN" c="46" v="28">Jacob e-idu José-daknaega Judá-barmisad, adi, José Gosén-yalaganse e-abindakdagegar. Jacob, degi, eba-danimalad Gosén-yarse nonimarsunnad. </v>
<v b="GEN" c="46" v="29">Geb degi, José e-bab-abindaknaega igar-ukded, ega guakwaa ur-napagined nasikye. José Gosén-yargi e-bab-abinguargua, angaagwar e-bab-gasad. E-bab-gukingi undar bonai gusad. </v>
<v b="GEN" c="46" v="30">Geb degine, Israel Joséʼga sogded: —An gannar be-daksadba, degine, amba-dula an be-daknonikidba, emigindi, ¡an burgwer, akarsulid! </v>
<v b="GEN" c="46" v="31">José e-iamarga, degi, e-bab-neguyaginmaladga sogded: —An Faraón-owisogega, Faraón-daknagwelo. An ega sogdapoed: ‘An-iamar, degi, an-bab-e-wagan Canaán-yalagi-mamaiye, wese Egipto-yargi-megega anse nonimarye. </v>
<v b="GEN" c="46" v="32">Amarde, sibad-wawaad-akwedgi, degi, moli-bebe-nikmalad-akwedgi arbamarye. Na e-sibad-wawaadmar, e-moli-bebe-nikmalad, degi, bela e-ibmarmar-nikamalad senonimarye.’ </v>
<v b="GEN" c="46" v="33">Faraón bemarse gollalir, degine, bemarse egichialir, ibigi bemar arbamarye, </v>
<v b="GEN" c="46" v="34">bemar abin-sogoed, bemarde gusgu be-dadganyobi sibad-wawaad-akwedgi arbamarye. Deyob be sogele, adi, nabir bemar Gosén-yalaganba megmaloed, ar ade, Egipto-dulemarga igar maisulid, dule-sibad-wawaad-akwemalad-ebo megmalad. </v>
<v b="GEN" c="47" v="1">José, Faraón-owisonaded, ega sogdapid: —An-bab, degine, an-iamar-Canaán-yargi-mamaid, emi bato Gosén-yarse nonimalad, bela ibmar-nikad, sibad-wawaadmar, degi, moli-bebe-nikmalad senonimarbalid. </v>
<v b="GEN" c="47" v="2">José, Faraónʼse e-iamar-walatar sesad, adi, Faraón amar-mag-dake guegar. </v>
<v b="GEN" c="47" v="3">Geb degine, Faraón José-e-iamarse egichialid: —¿Ibigi bemar arbamala? Amar abin-imakdemalad: —Dummad, anmar-be-maigan-gumaladi, anmar-dadganyob anmar sibad-wawaad-edarbemalad gumalad. </v>
<v b="GEN" c="47" v="4">Anmar we-yarse megega nonikid, ar ade, Canaán-yalagi ukud yaisulid, anmar-sibad-wawaad gagan-maed sate gualid. Degisoggu, Dummad, Gosén-yargi-megega wis be anmar-imake. </v>
<v b="GEN" c="47" v="5">Geb degine, Faraón, Joséʼga sogded: —José, be-bab-nonikidi, be-iamar-nonikidi, be-walik-megega nonimalad. </v>
<v b="GEN" c="47" v="6">Egipto-yala bega guakwaa naid. Be-gwenadgan-megega Gosén-yar ega be uke, ar ade, a-napa, napa-baiganba bur nuedid. Ar be-gwenadgan-abargi machergan-nue-yeer-ibmar-durgan-akwemalad-nikadibe, amar an-ibmar-durgan-akwega be onugsaodo. </v>
<v b="GEN" c="47" v="7">José, Faraónʼse e-bab-sesa gusbalid, adi, Faraón Jacob-mag-dake guegar. Jacob, Faraón-argan-gadgua, ise-nued-egi-binsaedgi ega sogsad, be undarsaar megena gadinye. </v>
<v b="GEN" c="47" v="8">Geb Faraón Jacobʼse egichialid: —¿Birgabigwa be nika? </v>
<v b="GEN" c="47" v="9">Jacob Faraón-abin sogded: —Birga-dulanergwa-gakambegus (130), we-napneggi an bipirmakdiid. Doggus ibagan-nuegan an daksasurgusad. Ibagan-isganagi bur bule an gudii gusad. An-dadgan-sergu-megisadyob yoo an ese warmaked. </v>
<v b="GEN" c="47" v="10">Geb a-sorbali, Jacob Faraónʼga sogded, degimaloye. Geb Jacob noded. </v>
<v b="GEN" c="47" v="11">Degidgine, Joséʼdi, e-bab-Jacob, degi, e-iamar, Egipto-yargi-megega imaksad. Geb degine, José Faraón-ega-igar-uksadba, Ramesés-yargi, e-babga, degi, e-gwenadganga, nainumar-bur-nued uksad. </v>
<v b="GEN" c="47" v="12">Deginbali, José e-gwenadgan-mas-abegedba, bela e-gwenadganga mas-ukmai gusad. </v>
<v b="GEN" c="47" v="13">Bela neggweburmargi bur bule ukud nasgumaid. Abali, mas sategusad. Egiptoʼgi, degi, Canaán-yargi ukudba dulemar burgwemamaid. </v>
<v b="GEN" c="47" v="14">Egiptoʼginmalad, degi, Canaánʼginmalad orosgi-dakleged Joséʼse-bakega bela e-mani ebusmalad. A-mani, José, Faraón-neggi bela sabosad. </v>
<v b="GEN" c="47" v="15">Egiptoʼgi, degi, Canaán-yargi mani-sategussoggu, Egipto-dulemar Joséʼga sognadmalad: —¡Be anmarga masgunned udage! Mani-satedba, ukudba be anmar-oburgwer, igar maisulid, wedi noaled. </v>
<v b="GEN" c="47" v="16">José dulemar-abin sogded: —Ar bemar mani bergusale, be-ibmar-durgan be sedamalo. A-muchub, an bemarga orosgi-dakleged ukoed. </v>
<v b="GEN" c="47" v="17">Egipto-dulemar Joséʼse we-ibmar-durgan senonimalad: Molimar, sibad-wawaadmar, sibadmar, moli-bebe-nikamalad, degi, moli-uayasuidmar senonimalad. A-birgagi, José, a-muchub ega orosgi-dakleged uksad. </v>
<v b="GEN" c="47" v="18">A-birga-bergusgua, birga-baid nagunonikid. Geb Egipto-dulemar Joséʼga sognonimalad: —Dummad, anmar mani-satedi, geg anmar begi odukued. Deginbali, anmar-ibdurgan bela begadga gusbalid. Anmar mas-bakega, ibmar-baigan-bega-uked sated. Degisoggu, anmar-nainu, degi, anmar begadga gumalargebed. </v>
<v b="GEN" c="47" v="19">Be anmar-nainu baksundo, be anmar-bakbarsundo, adi, masgi be anmar-ogundii guegar. Anmar Faraón-e-maiga gumaloed, degine, ibmar-gwaggi anmar-nainugi-anmar-arbaoedi, Faraónʼgadga guoed. Mer anmar burgwega, degi, melle napa binsa wilenai-gubaliga, be anmarga ibmar-gwag udado. ¿Ar ibiga burgwega be anmar-imakoe? ¿Ibiga binsa nainu wilenai-guega be imakbaloe? Melle deyob be imake. </v>
<v b="GEN" c="47" v="20">Geb degine, José Egipto-yargi Faraónʼga bela nainu baksad, ar ade, Egipto-dulemala ukudba na e-nainu ukdemalad. Weyobi Faraónʼgadga nainumar gunonikid. </v>
<v b="GEN" c="47" v="21">Degisoggu, Egipto-dulemala bela Egipto-yargi Faraón-maiga gunonimarsundo. </v>
<v b="GEN" c="47" v="22">José unnilagwa Egipto-dule-irwa-bab-dummaganse-gormalad-e-nainubi baksasulid, ar ade, Faraón amarga orosgi-dakleged ukdaed. Degisoggu, amardi e-nainu uksasurmalad. </v>
<v b="GEN" c="47" v="23">Geb degine, José dulemarga sogded: —Emigindi, be-nainumar, degi, bemar, Faraónʼgadga gunonikid. Ar ade, ibmarmar-an-baksadi, Faraónʼga an baksad. Emigindi, an bemarga ibmar-gwag digmalaga an uked. </v>
<v b="GEN" c="47" v="24">Bemar ibmar-weemaloedi, sagu-walatargi gwensak Faraónʼga be ukmaloed. Sagu-warbakegwaddi, be digega ebumaloed. Adi bemar, be-mimmigan, degi, bela dulemar-beba-gudidimalad a-ibmar gunmalagar. </v>
<v b="GEN" c="47" v="25">Dulemar José-abin sogdemalad: —Be nued anmargi daed. Nue be anmar-bendaksad. Degisulina, anmar burgoenad. ¡Anmar Faraón-maiga gumalodo! </v>
<v b="GEN" c="47" v="26">Weyobi José igar-mesnonikid, bela Egipto-yalagi ibmar-durbagan-welegedi, sagu-atargi gwensak Faraónʼga ukoye. José weyob igar-mesisadi, amba we-garda-narmaklenaidse, deyob, we-igar maid. Ar Egipto-dule-irwa-bab-dummadyob-imakdimaladse-gormaladdi bennuksurmalad, ar ade, e-nainumala Faraónʼgadga gussurgusad. </v>
<v b="GEN" c="47" v="27">Israel-dulemala Egipto-yargi-yoggunonimaladi, Gosén-yargi megnonimalad. Agi, nainumar na nikudmalad, dula-ichesur-mergu gudmalad. </v>
<v b="GEN" c="47" v="28">Jacob birgambe-gakagugle (17) Egipto-yargi megisad. Jacob birga-dulagugle-gakagugle (147) gudii gusad. </v>
<v b="GEN" c="47" v="29">Ibagwengine, Israel e-burgwed warmaksa itoalid. A-ulale, e-machi-Joséʼse gochad, ega sogded: —Ar ibmar-nued be anga nue-imakbiele, be-argan an-dua-urba be mese. Weyobi be anga oyogoed, an bese ibmar-egisoed, be anga imakedseye. Degisoggu, an bese egised, melle Egipto-yargi be an-mui-digo. </v>
<v b="GEN" c="47" v="30">An-babganyob an burgwenonimogale, Egipto-yargi be an-mui sedo. Bia an-babgan-muimar digar mamai, agi be an-mui digmogo. José e-bab-abin sogded: —An deyob imakodo. </v>
<v b="GEN" c="47" v="31">E-bab Joséʼgi alamaknai gusad: —¡Ise-sogar be anga soge, deyob an imakoye! José ise-sogar abin-sogded: —Eye, deyob an imakoe. Geb degine, Israel e-gabed-nono-onakwedsik, e-nono yollee imaksad. </v>
<v b="GEN" c="48" v="1">Iche-naded-sorbali, Joséʼga sokarmalad, be-bab uellemaiye. Geb degine, José e-bab-daknaded. José, e-masmala-warbogwad, Manasés, degi, Efraín, eba sesa gusad. </v>
<v b="GEN" c="48" v="2">Jacob-owisosmargu, be-machi-José be-dakdaniye, Jacob na gandik imaksad, degi, e-gabedgi sigisad. </v>
<v b="GEN" c="48" v="3">Geb degine, Jacob Joséʼga sogded: —Bab-Dummad-Bela-Gangued-Nikad, Canaán-yargi, Luz-neggweburgi, anse magaros gusad. Agi, angi ise-nued-binsaedgi anga sogsa gusad: </v>
<v b="GEN" c="48" v="4">‘Nue be an-itoye, mimmigan-bukidar-nikuega an be-imakoye. Degine, begi dulemar-bukidar-galagwensuli-ainiega an imakoye. Deginbali, be-waganga we-yala an ukoye. We-yalade be-wagangadga degisadegu guoye.’ </v>
<v b="GEN" c="48" v="5">”Nabir, be-machi-Efraín, degi, be-machi-Manasés, an bese we-Egipto-yarse-nonikid-iduar, we-yargi gwalulesmalad. We-masmalade angadid. Igi Rubén, degi, Simeón an-masmala-sunnadi, wemarde deyob gunonimarmogad. </v>
<v b="GEN" c="48" v="6">We-masmala-warbogwad-sorba be mimmigan-nikuoedi, adi, begadga guoed. Amardi Efraín, degi, Manasés-e-urbamarsoggu, e-iamarba ibmar nikumarmogoed. </v>
<v b="GEN" c="48" v="7">An Padan-Aramʼgi danigua, Canaán-yargi be-nan-Raquel Efrata-neggweburse-warmakdanikidgi angi burgwisad. A-igarba an e-mui digsad. Emigindi, Efrata-neggweburde Belénʼye nugad.” </v>
<v b="GEN" c="48" v="8">Israel ukiar José-e-masmala-dakargu, egichided: —Wemardina, ¿we doamala? </v>
<v b="GEN" c="48" v="9">José e-bab-abin sogded: —We-masmala, Bab-Dummad anga we-Egipto-yargi uksadid. Geb degine, e-bab Joséʼga sogded: —Be-masmala wis gatik anse walikaa be nidage, adi, ise-nued-an-egi-binsaedgi ibmar ega sogegar. </v>
<v b="GEN" c="48" v="10">Israel bato nue selebagusad, nue-aku atakgusad. Bar nue-ataksursoggu, José e-masmala e-babse walikaa sesad. Israel masmala-angaagwar-gasgua, ei wagar usad. </v>
<v b="GEN" c="48" v="11">Geb degine, Israel Joséʼga sogded: —Bar-be-dakosurye an bienad. Degi-inigwele, Bab-Dummad be-masmala-dakega an-imaksad. </v>
<v b="GEN" c="48" v="12">José e-masmala e-bab-Israel-yokor-imbaba-gwichidi onosad. Geb degine, José e-bab-asabin e-bebe napase-warmakedse imaksad. </v>
<v b="GEN" c="48" v="13">Geb degine, José e-masmala-warbogwad e-argangi gasad, Efraín, e-argan-nuedsik, degi, Manasés, e-argan-sapiledsik gasad. Geb agine, gannar e-bab-Israelʼse walikaa sesad. Agala, Efraín Israel-argan-sapiledsik gwisgusad, degi, Manasésʼdi Israel-argan-nuedsik gwisgusmogad. </v>
<v b="GEN" c="48" v="14">Israel, e-argan masmalagi-mesidgu, e-argan muchub biir imaksad. Degisoggu, Israel e-argan-nued machi-bipigwad-Efraín-nonogi mesisad. Manasés-bur-dummad-inigwele, Israel e-argan-sapileddi, Manasés-nonogi mesisad. </v>
<v b="GEN" c="48" v="15">Geb degine, Jacob Joséʼgi ise-nued-binsaedgi ega sogded: “Bab-Dummad-sogedba, an-dad-Abraham, degi, an-bab-Isaac, nanadii gusad. A-Bab-Dummad, an gwalulesad-akar an-edarbediguad. </v>
<v b="GEN" c="48" v="16">Bab-Dummad-e-baliwitur bela bonigangi an-bendakdii gusad. A-baliwitur we-masmalagi ise-nued binsasun. We-masmalaba an-nug ebinsaledii gusun. Degine, Abraham-e-nug, degi, Isaac-e-nug ebinsaledii wemarba gumarsun. Wemala mimmigan-ichesuli nikumarsunno, degine, we-napneggi bemar dula-ichesur-mergu gumarsun.” </v>
<v b="GEN" c="48" v="17">Ar Joséʼdi, e-bab Efraín-nonogi e-argan-nued-mesisadi, gwen nabir daksursoggu, José e-bab-argan-nued gasad, Efraín-nonogi-maidgi onirisad. Geb José e-bab-argan-nued Manasés-nonogi mesnaigu, e-babga sognaid: </v>
<v b="GEN" c="48" v="18">—¡Baba, suli, weyobsuli! We, bur-dummadid. Be-argan-nued we-nonogi be mese. </v>
<v b="GEN" c="48" v="19">Ar e-bab-Jacobʼdi yapa deyob imakgusad. Geb José-abin sogded: —¡Machi, bato an wisi! Ar Manasés amba dule-nue-nug-nikadga gumogoed. Degi-inigwele, e-urba-Efraínʼdi bur bule nug-nika guoed, degi, e-wagangi dulamar-bukidar akar-akar ainidagoed. </v>
<v b="GEN" c="48" v="20">A-ibagi, Jacob we-masmalagi ise-nued-binsaedgi ega sogded: “Israel-dulemar dulemargi ise-nued-binsadmalale, bemar-nug obarmaloed. Weyob sogmaloed: ‘Bab-Dummad, igi Efraín, degi, Manasés-imaksa, deyob bemar-imakmosun.’ ” Weyobi Israel, Efraín bur Manasésʼba nug-dummarba imaksad. </v>
<v b="GEN" c="48" v="21">Geb degine, Israel Joséʼga sogded: —Nue be itogo. An burgoed. Ar degi-inigwele, Bab-Dummad bemarba gudii guoed. Bab-Dummad bemar-dadgan-yarse gannar bemar-sedoed. </v>
<v b="GEN" c="48" v="22">Be-gwenadganba an bega bur bule ibmar uked. An bega Siquem-yala uked. We-Siquem-yarde Amorreo-dulemargi an bila-onosgu, an-egi-nakwisadba an ei susad. </v>
<v b="GEN" c="49" v="1">Jacob e-machimalase gochad. Ese nonimargu, ega sogded: “Anse walikaa be dagmar. An bega sogoed, igi bemar yoedse guoe. </v>
<v b="GEN" c="49" v="2">Masmala, be an-itomalagala, anse be dagmar, be-bab-Israel be nue itodamar. </v>
<v b="GEN" c="49" v="3">”Rubén, be an-machi-sailaginedid, be an-ganguedid, be-inse an-san-burbagi danikidid. Be-inse bur nug-dummarba-nika guedid, be-inse bur gangued-nika guedid. </v>
<v b="GEN" c="49" v="4">Ar ade, be diwar-nomaidyob gued, geg be galeged. Ar an-omese be gornonigu, an-gabedgi be dodosad. A-ulale, bur dummadga bar be guosulid. </v>
<v b="GEN" c="49" v="5">”Simeón, Leví, gwenadgan gumalad. Es-suidmargi dulemar-sabsur-imakdamalad. </v>
<v b="GEN" c="49" v="6">E-onmakbukwadse, gwen an dogbisulid. E-igar-itobukmalad-abargi, gwen an sigbisulid. Ar ade, sae-itodmargu, dulemar-oburgwismalad. Yogasaar moli-bebe-nikad-e-dua-dub-wardummad siksamalad. </v>
<v b="GEN" c="49" v="7">Be-doggus-urwed bela-bela isdar-itolegega gusun. Degine, be-sabsur-ibmar-imaked, bela-bela isdar-daklegega gusun. Jacob-yalaganba an bemar-oaisakioed, Israel-neggweburmargi bela aisakiega an bemar-imakoed. </v>
<v b="GEN" c="49" v="8">”Judá, be-gwenadgan be-nug odummomaloed. Be-gwenadgan be-abin dulluu e-bebe napase ebulegedse imakmaloed. Be-isdarmaladgi be obindii guoed. </v>
<v b="GEN" c="49" v="9">Judá, be achumigur-sapingwagwadyob gued, Masgasa-gunnaid bergusale, obunnomegisdaed. ¿Doa ese achaoe? Dule geg ese achaed. </v>
<v b="GEN" c="49" v="10">Judá-dulemar-abargi dule-negsemaid gwen surguosulid, degine, gaapoled-e-ibed danikidse e-gaapoled-ganikid egi suosurmarbalid. Ar ade, dulemar-yar-baid-baidgi-bukmalad e-rey-Siloh-nonikoed, a-rey-sogedba nanamaloed. </v>
<v b="GEN" c="49" v="11">Judá mani-ibedga gunonikosoggu, uva-bukidar-nikadba e-moli-uayasuid uva-sailagi edinnoed, e-moli-bipi bur uva-e-wardummadgi edinnoed. Degi, Judá vino-obine-nikadba, e-mor vinoʼgi enukoed. ¡Vinoʼgi, e-mordummad enukbaloed! </v>
<v b="GEN" c="49" v="12">E-ibya vinoʼba bur gudureged. E-nugarmar moli-nunisba bur sibudikid. Ar Judá, mani-ibedid. </v>
<v b="GEN" c="49" v="13">”Zabulón, demar-gakagi megoed. Agi, urmar-nagued-neg nika guoed. E-ambikuoed, Sidón-yalase warmakoed. </v>
<v b="GEN" c="49" v="14">”Isacar, moli-uayasuid-dutusulidyob gued. Geg-gwisgue e-neg-yagi sagumar-imbagi obunnomaid. </v>
<v b="GEN" c="49" v="15">Isacar, obunnogega, yar-nued-dakargua, degi, yeerdaklege dakargua, ibmar-berbegega na san imaksad, emar-maiga gunonikid. </v>
<v b="GEN" c="49" v="16">”Dan, Israel-masmala-ambe-gakabogwad-baiganyobmogad (12). Dan, e-sordamarga igar-nudakedga guoed. </v>
<v b="GEN" c="49" v="17">Dan, naibe-buled igargi-maidyob guoed, a-naibe moli-maligi warmaksale, dule-moli-birgi-siid argwatedaed.” </v>
<v b="GEN" c="49" v="18">Jacob sogdebalid: “¡Bab-Jehováʼye, bela-bela be an-abonoged, an-edarbediid!” </v>
<v b="GEN" c="49" v="19">Geb degine, Jacob e-masmalaga sogdebalid: “Gadʼgi sordamar-urwemalad bukidar gwisgunonimaloed. Degi-inigwele, Gadʼdi, a-sordamar-baregitoed. </v>
<v b="GEN" c="49" v="20">”Aser mas-yaisur-nika guoed. We-masmar reymar-mas-gunnedyob yeer-gulle itomaloed. </v>
<v b="GEN" c="49" v="21">”Neftalí, igi goe-ome sapurba e-itolegedba gudidae, degi, e-mimmigan yeerdakle nikabali, deyob gued. </v>
<v b="GEN" c="49" v="22">”José, dian-dikarba sapi-gwichiyob gued, sapi-yaisur-sanmakedyobid, e-anagan galu-birgi obakmamaid. </v>
<v b="GEN" c="49" v="23">Joséʼga nunmaked-dummad uksamalad, sigu-mimalad isdar be-dakmaladba begi sigu mismalad. </v>
<v b="GEN" c="49" v="24">Degi-inigwele, bedi sikirmaksasulid, be-garganguedba be-warsi be gachii ganigwichi gusad. ¡Jacob-e-Bab-Dummad-Gandik-Maid, dog-nuedye an bega soged! Bedi sibad-wawaad-edarbedyob emar-idumaid, bedi, akwasaila-dule-odukuedyob gued, be Israel-bendakedid. </v>
<v b="GEN" c="49" v="25">¡Ar ade, be-bab-e-Bab-Dummad be-bendakoed! Bab-Dummad-Bela-Gangued-Nikad, ise-nued begi binsaoed. ¡Nibneggi ise-nued begi binsaoed! ¡Demar-uluba ise-nued begi binsaoed! Bemala, ichesur mimmigan-nika gumaloed, degi, be-mimmigan masgi be-omadii gumaloed. </v>
<v b="GEN" c="49" v="26">An-babgan angi ise-nued-binsasadba, be-bab ise-nued bur begi binsanaid. José, we ise-nued begi binsalesadi, yarmar-epenneganagi ibmar-sanmakedba bur nueganad, sapur-epenneganagi ibmar-sanmakedba bur nueganad. José, we-ise-nued-binsaleged, begadid. Ar be-gwenadgan-abargi be sulesad. </v>
<v b="GEN" c="49" v="27">”Benjamín, achu-sapur-gadi-urwedyob gued. Wakdar e-masgasad gundaed. Sedodi, e-mas-obichadi, e-sordaganmala gundaed.” </v>
<v b="GEN" c="49" v="28">Wemala, Israel-dulemar-sogambe-gakabo-ambikusadid (12). Weyob e-bab-Jacob ise-nued-binsaedgi e-masmala-war-wargwenga na emar-guoedgi ega napi sunmaksad. </v>
<v b="GEN" c="49" v="29">Ibagwengi, Jacob weyob e-masmalaga igar uksad: “An-burgwed warmaksad. An burgwisale, Canaán-yalagi, Het-dule-Efrón-nainugi, akwasaila-ollor-siidgi, an-dadgan-dikarba an-mui be digmalo. </v>
<v b="GEN" c="49" v="30">A-akwasaila-ollor-siid an bega obared: Mamre-asabin Macpelaʼgi akwasaila-ollor-siid. Deunni, Abraham Het-dule-Efrónʼse nainu-baksagu, we-akwasaila-ollor-siid baksa gusbalid. Adi, agi e-gwenadgan-e-muimar digegar. </v>
<v b="GEN" c="49" v="31">Agi, Abraham, degi, e-ome-Sara digsamalad. Agi, Isaac, degine, e-ome-Rebeca digsamarbalid. Deginbali, agi, Lea an digsamogad. </v>
<v b="GEN" c="49" v="32">We-nainude, degine, akwasaila-ollor-siidde Het-dulese bakles gusad.” </v>
<v b="GEN" c="49" v="33">Jacob weyob e-masmalaga igar-uksad-bergusgu, gannar megided. Geb degine, burgwissunnad. </v>
<v b="GEN" c="50" v="1">Geb degine, José e-bab-mui angaagwale gasad, geb nue-bonai, napi e-bab-wagar usad. </v>
<v b="GEN" c="50" v="2">Geb a-sorbali, José nermar-ega-arbamaladga igar-ukded: “E-bab-Israel-e-muigi ina-wawadikmalad eoye, adi, melle e-mui nunguegarye.” Ar nermar deyob imaksamarsunnad. </v>
<v b="GEN" c="50" v="3">Ina-wawadikmalad Jacob-muigi-eogegala iba-dulabo (40) gagasmalad. Ar ade, muigi ina-eomalaga, deyob ibagan abeleged. Egipto-dulemala iba-dulapaa-gakambe (70) Jacobʼba bukib-itobukwa gusmalad. </v>
<v b="GEN" c="50" v="4">Degine, ibagan-bukib-binsaed-bergusad-sorba, José dulemar-Faraón-neggi-gudidimaladga sunmakalid. Ega sogded: —Ar an bemargi nuedile, Faraónʼga wis be anga sognamar: </v>
<v b="GEN" c="50" v="5">‘An-bab burgwedani-maigu, ega ise-sogar an-imakega an-imaksad, ande e-neg-uan-guakwa-sisadgi e-mui-digoye. We-neg-uan Canaán-yalagi siiye. Degisoggu, an begi wileye, an-bab-mui-dignaega be an-imakye. An-bab-mui-digsayalaba gannar an nonikoye.’ </v>
<v b="GEN" c="50" v="6">Geb degine, Faraón Joséʼga sogsad: —Be nao. Igi be-bab ise-sogar-be-imakega be-imaksa, deyob be be-bab dignao. </v>
<v b="GEN" c="50" v="7">Geb José e-bab-dignad gusad. Eba bela dule-dummagan-Faraónʼga-arbamalad, Faraón-neggi dule-dummagan-nug-nikamalad, Egipto-yargi dule-dummagan-nug-nikamalad, eba nade gusmalad. </v>
<v b="GEN" c="50" v="8">Deginbali, José-e-negginmalad, José-e-iamar, Jacob-e-negginmaladse-bakar, nade gusmarmogad. Unnila mimmiganbi, degi, ibmar-durganbi Gosén-yargi obesmalad. </v>
<v b="GEN" c="50" v="9">Deginbali, dulemar-bukidar ur-napaginedgi, degi, dulemar-bukidar moli-birgi-sii eba nade gusmalad. Degisoggu, dulemar-ichesur Joséʼba nade gusmalad. </v>
<v b="GEN" c="50" v="10">Atadʼye-neg-nugadse, ibmar-gwag-omukued-negse modapmargu, bela nue-bukib itosmalad, degi, nue-dummad bosmalad. Atadʼde, diwar-Jordán-dad-nakwedsik naid. Agi, igar-maidba José e-babba ibagugle (7) bukib-binsadii gusad. </v>
<v b="GEN" c="50" v="11">Canaán-dulemar-agi-bukmalad, dakdemargu Egipto-dulemar ise-boar-gunanai, sogdemalad: “Egipto-dulemar-ibe dule-dummad burgwis-dakleye.” A-ulale, a-neg bismalad, Abel-Misraimʼye. A sogleged, Egipto-dulemar-bosmalad-nebaye. We-nebade Jordán-diwar-dad-nakwedsik naid. </v>
<v b="GEN" c="50" v="12">Jacob-e-masmala, ar igi e-bab ese egichisgusa, deyob bela imaksamalad: </v>
<v b="GEN" c="50" v="13">E-bab-mui Canaán-yarse sesa gusmalad. Macpela-nainugi akwasaila-ollor-siidgi digsamalad. We-nainude Abraham, Het-dule-Efrónʼse baksa gusad. Adi, agi e-gwenadgan digegar. We-nainude, degine, akwasaila-ollor-siidde Mamre-dad-nakwedsik naid. </v>
<v b="GEN" c="50" v="14">José, e-bab-digsad-sorba, e-gwenadganmala, degi, bela eba-gudimalad Egipto-yarse gannar nonimalad. </v>
<v b="GEN" c="50" v="15">Jacob burgwissoggu, José-e-iamar binsadmalad: “Anmar Joséʼgi nue-dododii gusad. A-ulale, abakalegi José isdar anmar-dakalile, buged-mai anmar-imakalile, wede, ¿igi anmar gudoe?” </v>
<v b="GEN" c="50" v="16">Degidbali, e-iamar Joséʼga weyob gayaburba barmismalad: “Anmar-bab burgwed-idu anmarga weyob sogsad, bega weyob sogoye: </v>
<v b="GEN" c="50" v="17">‘Be-iamar-dummad-begi-nosadi, sabsur-be-imaksamaladi, wis be iegoye, begi-nossuliyob be dakoye.’ ”Degisoggu, anmar bese egised, anmar dummad-begi-nosadi, begi nossuliyob be anmar-dake. Ar anmarde be-bab-e-Bab-Dummad-e-mai gumalad.” Ar Joséʼga-gaya-berbedimalad weyob ega sognanaigua, Joséʼdi ise-boar naded. </v>
<v b="GEN" c="50" v="18">Geb degine, José-e-iamar-sunnad nonimalad, José-abin e-bebe dulluu napase ebulegedse imaksamalad, geb ega sogdemalad: —Anmar nonimalad. Anmar be-mai gumalad. </v>
<v b="GEN" c="50" v="19">Ar Joséʼdi e-iamar-abin sogded: —Mer dobgumar. ¿Ar an Bab-Dummadsi? Suli. E-ibmar-imaked geg an imaked. </v>
<v b="GEN" c="50" v="20">Ar bemar sabsur-an-imaksa-inigwele, emi bemar negdakedi, Bab-Dummaddi dulemar-bukidar-bendakega, mer burgwemalaga, we-ibmar-isgana-gusadi, ibmar-nuedga obinnisad. </v>
<v b="GEN" c="50" v="21">Degisoggu, mer dobgumar. Ani, an bemarga, degi, be-mimmiganga mas ukoed. Weyob, José e-iamar-dobee-itogedi, baisur-itogega imaksad. Ar ade, José nue-sabedgi e-iamarga sunmaksad. </v>
<v b="GEN" c="50" v="22">José, degine, e-bab-e-gwenadgan Egipto-yargi amba maigusmalad. José birga-dulatar-gakambe (110) gudii gusad. </v>
<v b="GEN" c="50" v="23">José Efraín-wagan daksad. Degine, e-wagwa-Maquir-e-mimmigan egadga imaksad. Maquirʼde e-machi-Manasés-e-machid. </v>
<v b="GEN" c="50" v="24">Ibagwengine, José e-gwenadganga sogded: “An-burgwed warmaksad. Bab-Dummaddi bemar-bendakdanikoed, we-yargi bemar-onogoed. Bab-Dummad bia Abrahamʼga, Isaacʼga, degi, Jacobʼga yar-ukoye-sogsagusadse bemar-sedoed.” </v>
<v b="GEN" c="50" v="25">Geb degine, José Israel-dulemar ega ise-sogar-imakega imaksad, anmar bega deyob imakedseye. Geb degine, José ega sogded: “Ar nue-napiragwad, Bab-Dummad bemar-bendaknonikoed. Ar deyob gunonikile, bemar an-garmar wegi be sedmalo.” </v>
<v b="GEN" c="50" v="26">Geb José Egipto-yargi-maid birga-dulatar-gakambe-nikadgi (110) burgwenonikid. José-e-muigi ina-wawadikmalad eosmalad, adi, melle e-mui nunguegar. Geb degine, mui-e-ulugi Egipto-yargi mesismalad.</v>
<v b="EXO" c="1" v="1">Wemar-Israel-masmala na e-babba Egipto-yarse nonigusmalad: </v>
<v b="EXO" c="1" v="2">Rubén, Simeón, Leví, Judá, </v>
<v b="EXO" c="1" v="3">Isacar, Zabulón, Benjamín, </v>
<v b="EXO" c="1" v="4">Dan, Neftalí, Gad, degi, Aser. </v>
<v b="EXO" c="1" v="5">Jacob-e-gwenadgan bela dulapaa-gakambe-mergu (70), Egiptoʼse nonimalad. Joséʼdi bato Egipto-yargi maid. </v>
<v b="EXO" c="1" v="6">Ibagan-nadedba José, e-gwenadgan, degine, bela na e-unni-sergumaladi burgwismalad. </v>
<v b="EXO" c="1" v="7">Ar Israel-dulemar mimmigan-ichesur-nikussoggu, yaisur merguded. Degisoggu, dutusur gunonimalad. Egipto-yargi Israel-dulemar bela-bela-mergu ambikunonimalad. </v>
<v b="EXO" c="1" v="8">Undar birgamar nasad-sorba, Egipto-yargi rey-baid megnonikid. A-rey wissulid, José doa-dule gusa. A-reyde e-dulemarga sogded: </v>
<v b="EXO" c="1" v="9">“Be dakmar, Israel-dulemar anmarba bur melumalad, degine, anmarba bur dutusurmarbalid. </v>
<v b="EXO" c="1" v="10">”Degisoggu, anmar ise-itoar igar-amiergebed, adi, melle bar sordamar ega merguegar. Ar degisulile, anmar bila-onoalile, abakalegi anmar-isdarmaladba-akadele, anmargi aibinnalile, ar degiile, dule-dummaganga gudmaloed.” </v>
<v b="EXO" c="1" v="11">A-ulale, Egipto-dulemar dummagan-onugsasmalad, adi, Israel-dulemar arbaed-dutusulidgi oarbamalagar. Egipto-dulemala Faraónʼga-mas-sabogega neggweburmar-sobega Israel-dulemar-imaksad. We-neggweburmarde, Pitónʼye, degine, Ramesésʼye nugad. </v>
<v b="EXO" c="1" v="12">Ar Egipto-dulemar bur bule Israel-dulemar-sabsur-imakmaidba, aka bur bule Israel-dulemar mergumaid. Degisoggu, Egipto-dulemala bela-bela Israel-dulemar-nue-dobguarmarsunnad. </v>
<v b="EXO" c="1" v="13">Egipto-dulemala e-maiga Israel-dulemar bela-bela sabsuli imaksad. </v>
<v b="EXO" c="1" v="14">Nue wiosmalad, arbaed-dutusulid ega ukdamalad, napsa-obured, degi, napsa-ginnid akwayob-sobega, deginbali, bela sapurba-arbaleged amarga uksabalid. Bela wemargine, Israel-dulemala sabsur imakledamalad. </v>
<v b="EXO" c="1" v="15">Deginbali, Egipto-e-rey Hebreo-omeganga-sikwigamaladga sunmaksad. A-mukwa-gwensak Sifraʼye nugad, baiddi, Fúaʼye nugad. Amarga Faraón sogded: </v>
<v b="EXO" c="1" v="16">—Bemar Hebreo-omeganga sikwigaarmalale, nue be dakmalo, wede machigwadibe, bunolodibe. Machigwale, oburgwemalo. Bunolordina, melle oburgwemalo. </v>
<v b="EXO" c="1" v="17">Degi-inigwele, mukwamar-sikwigamalad Bab-Dummad-dobe itosmalad. A-ulale, Egipto-rey-ega-sogedba imaksasurmalad, machimala-oburgwissurmalad. </v>
<v b="EXO" c="1" v="18">Geb degine, Egipto-rey mukwamarse gochad, amarga sogded: —¿Ar ibiga wede bemar machimala-oburgwedasurmala? </v>
<v b="EXO" c="1" v="19">Mukwamar Faraón-abin sogdemalad: —Ar ade, Hebreo-omegan Egipto-omeganyobsulid. Ar Hebreo-omegandi dutusulid, amba yoo anmar ese warmake, bato ugakgusdaed. </v>
<v b="EXO" c="1" v="20">Bab-Dummad mukwamar-sikwigamaladgi nued-binsasad. Israel-dulemardi mergumai, degine, bur bule dutusurgumai gusad. </v>
<v b="EXO" c="1" v="21">Ar mukwamar-sikwigamalad Bab-Dummad-dobe-itosmarsoggu, Bab-Dummad egi nued-binsasad, bukidar-mimmigan-nikuega imaksad. </v>
<v b="EXO" c="1" v="22">Ar Faraónʼdi na e-dulemarga igar-mesisad: “Hebreo-dule-gwalulesale, machigwadibe, bela diwarse metemalo. Bunolordina, melle oburgwemalo.” </v>
<v b="EXO" c="2" v="1">Leví-wagwa-wargwen ome-nikusad. E-ome amba Leví-wagwasikidmogad. </v>
<v b="EXO" c="2" v="2">A-ome, gurgin-nika gunonikid. Geb degine, susugwa ega uklenonikid. E-nan machi-bipi-yeerdakle-dakargu, nii-walapaa odukusad. </v>
<v b="EXO" c="2" v="3">Ar geg bar-dikasurgus odukugussoggu, sargi-garba susad. Geb a-garba-e-yaa-ollo-ollogwad baryagi enir-enir imaksad. Geb degine, e-nan sargi-garbagi machi-bipi-mesisgu, nargammugiid-diwar-gakaba-bukwad-imbaba nasiksad. </v>
<v b="EXO" c="2" v="4">E-bun bannabaa gwisgusad, dakega, igi-e-susde gudodibeye. </v>
<v b="EXO" c="2" v="5">Geb degine, Faraón-e-sisgwa diwarse obnonikid. Ar yagan-ega-arbamaladdi diwar-gakaba garmakdimargua, Faraón-e-sisgwa nargammugii-dakleged-imbaba garba-nai dakalid. Geb degine, ega-arbaed-ome-wargwen-barmisad, adi, ega garba sedagegar. </v>
<v b="EXO" c="2" v="6">Garba-egadgu, machi-bipi-bomai dakalid. Faraón-e-sisgwa machi-bipi-nue-wiledakde, sogded: —We-machi-bipi, Hebreo-dule-e-goed. </v>
<v b="EXO" c="2" v="7">Geb degine, machi-bipi-e-bun Faraón-e-sisgwaga sogded: —Hebreo-ome-wargwen we-machi-bipi-akwega an bega aminaer, ¿nued be itoge? </v>
<v b="EXO" c="2" v="8">Faraón-e-sisgwa bunagwaga sogded: —Eye, be aminae. Geb degine, bunagwa machi-bipi-e-nanse gornaded. </v>
<v b="EXO" c="2" v="9">Faraón-e-sisgwa machi-bipi-e-nanga sogded: —We-machi-bipi be anga-akwega be sede. Anga-be-akoedi, an be-bennukoed. Agine, e-nan goe-sesad. Geb degine, akwedii gusad. </v>
<v b="EXO" c="2" v="10">Machi-bipi mam-iargusgu, e-nan Faraón-sisgwaga uksad. Geb agi, Faraón-sisgwa na e-mimmiga machi-bipi-imaksad. Geb Moisésʼye machi-bipi-onugsasad, ar ade, sogded: “Ar ande diigi onosaddeeye.” </v>
<v b="EXO" c="2" v="11">Moisés bato machered-gusgu, ibagwengine, e-gwenadgan-ablis-emaladse ataknade gusad. Agi dakalid, e-gwenadgan arbaed-dummad imaknanai. Geb degine, Moisés dakdebalid, Egipto-dule-wargwen Hebreo-dule-sabsur-sarsonai. Hebreo-dule Moisés-ebogwa na ablis emaladid. </v>
<v b="EXO" c="2" v="12">Geb degine, Moisés bela e-dikarba ataksagu, dulemar-sate daksagua, Egipto-dule-oburgwisad. Geb degine, odukuegala, ukubyaba digsad. </v>
<v b="EXO" c="2" v="13">A-banedgine, Moisés gannar e-gwenadganse nade gusbalid. Agi dakalid, Hebreo-dulemar na ebo-urwenanai. Dule-sabsur-imaknaidse Moisés egichided: —¿Ibiga na be-ablis-emalad be sabsur sarsonai? </v>
<v b="EXO" c="2" v="14">We-Hebreo-dule Moisés-abin sogded: —¿Ar doa anmar-dummadga, degi, anmarga-igar-nabogedga be-onugsasa? ¿Egipto-dule-oburgwisadyob be an-oburgwebimoga? Moisés weyob ega soge itoargu, dobe-itonaded, ar ade, mag itoged, ede Egipto-dule-oburgwisad, degine, binsaded, ede wisgulesye. </v>
<v b="EXO" c="2" v="15">Ar inso, Faraón wisguargu, Moisés Egipto-dule-oburgwisye, agi Faraón, Moisés-oburgwebi-gualid. Ar Moisésʼdi wakitegu, Madián-yalaganba megnaded. Warmakdapgu, dia-gwagwen-naba sigidapid. </v>
<v b="EXO" c="2" v="16">Madiánʼgi dule-irwa-Bab-Dummadse-goled-wargwen maid. We-dulede, Reuelʼye-nugad, degi, Jetroʼye nugbalid. We-dulede, sisgan-walagugle (7) nikad. A-ibagi, we-bunamala e-bab-sibad-wawaad diigi-ogobega, dii-sied-enogega, diase dii sunaded. </v>
<v b="EXO" c="2" v="17">Ar sibad-wawaad-edarbemalad-baigan nonimogad. Amar, bunamala-ononnosmalad. Moisés we-bunamala-walagugled-bendakega ulusad. Geb degine, Moisés bunamala-sibad-wawaadmar diigi ogobsad. </v>
<v b="EXO" c="2" v="18">Bunamala e-bab-Reuelʼse gannar modapmargu, e-bab ese egichialid: —¿Ar ibiga, emigindi bur bemar gwae-gwae nonimala? </v>
<v b="EXO" c="2" v="19">Bunamala e-bab-abin sogdemalad: —Sibad-wawaad-edarbemalad-baigan anmarse uluargu, Egipto-dule-wargwen anmarbina ulusad. Geb a-sorba, anmarga dii wesad. Geb deginbali, diigi sibad-wawaadmar ogobsabalid. </v>
<v b="EXO" c="2" v="20">Geb degine, Reuel e-sisganga sogded: —Emide, ¿bia we-dulede? ¿Ar ibiga we-dule be wargwen obesmala? Bemar ese gornamala, adi, anmarse mas-gundagegar. Geb Moisésʼse gorapmargu, mas-gunbukwadgi Reuel Moisésʼga sogded: “Be an-walik megoye.” </v>
<v b="EXO" c="2" v="21">Moisés, Reuel-ega-ibmar-sogsad yeer-itosgu, sogded: “Nabirdo, be-walik an gudiguodo.” Degisoggu, Moisés Reuel-neggi megnonisunnad. Geb degidbali, Reuel na e-sisgwa-Séfora Moisésʼga uknonikid, adi, Moisés nikuegar. </v>
<v b="EXO" c="2" v="22">Degidgine, Séforaʼga susugwa uklenonikid. Moisés a-susugwa Gersónʼye onugsasad, ar ade, Moisés sogded: “Yar-baidgi, an-yarsulidgi an gudiid.” </v>
<v b="EXO" c="2" v="23">Birgamar naded, geb Egipto-e-rey burgwenonikid. Degi-inigwele, Israel-dulemardi amba maiga gudidimalad-ular, naibi-itodidimalad. A-ular, bodidimalad. Geb degine, Bab-Dummad we-Israel-dulemar-bodidimalad itosad. </v>
<v b="EXO" c="2" v="24">Degine, Bab-Dummad Israel-dulemar-nunmak-itodidimalad nue mag daksabalid. Agi, Bab-Dummad Abrahamʼbo, Isaacʼbo, Jacobʼbo, igar-mesisad insaded. </v>
<v b="EXO" c="2" v="25">Agine, Bab-Dummad Israel-dulemar-dakded, degine, nue mag itosbalid, igi-Israel-dulemar wilebukwa. </v>
<v b="EXO" c="3" v="1">Moisés e-saka-Jetroʼga sibad-wawaad edarbediid. Jetroʼde, Madiánʼgi dule-irwa-Bab-Dummadse-goledid. Ibagwengine, Moisés nega-dulesulidganba sibad-wawaadmar sesagusad. Bab-Dummad-yar-dummadse modapid. A-yar-dummadde Horebʼye nugad. </v>
<v b="EXO" c="3" v="2">Agi Bab-Jehová-e-baliwitur sapi-bula-abargi, soo-gwabunye-gwichidgi, Moisésʼse magarosad. Moisés sapi-bula nue-nuu dakdegu, dakalid, sapi-bula gummakgwichi, degite, bergusuli. </v>
<v b="EXO" c="3" v="3">Geb degi, Moisés binsaded: “¿Ar wedi igidi? An daknaoed, wede ibiga sapi-bula geg bergue.” </v>
<v b="EXO" c="3" v="4">Bab-Jehová dakdegu, Moisés e-dakega ese warmakdaniki, agi sapi-bula-abargi Moisésʼse goted: —¡Moisés! ¡Moisés! Moisés Bab-Dummad-abin sogded: —Degite, wegi an be-itogwichi. </v>
<v b="EXO" c="3" v="5">Geb degine, Bab-Dummad Moisésʼga sogded: —Melle anse be warmako. Degine, be-naggi nag-uka-yoid be unge. Ar be napa-annagwichidi, napa-nuedid, nega-isligwaled-napad. </v>
<v b="EXO" c="3" v="6">Bab-Dummad sogdebalid: —Ani an be-babgan-e-Bab-Dummadid. Ani an Abraham, Isaac, degi, Jacob-e-Bab-Dummadid. Geb degi, Moisés dobe-Bab-Dummad-wagar-dakedba na e-wagar edusad. </v>
<v b="EXO" c="3" v="7">Ar Bab-Jehováʼdi Moisésʼga sogdebalid: —Ar nue an daksad, igi an-dulamar Egipto-yargi nue wilebukwa. Ar ade, Egipto-dulemar sabsur an-Israel-dulemar-wiodidimalad, na e-bodidimalad, na nunmak-itodidimalad, an itosbalid. </v>
<v b="EXO" c="3" v="8">A-ulale, we-napnegse an aidenonikid, adi, Israel-dulemar Egipto-dulemarse-wilebukwadgi an onogegar. An-dulamar yar-nued-naidse, an sedoed. A-yarde, dummad-naid, napa-nuedid, gadi ibmar sanmaked. ”A-yargine, we-dulemar bukwad: Canaán-dulemar, Het-dulemar, Amorreo-dulemar, Ferezeo-dulemar, Heveo-dulemar, degi, Jebuseo-dulemar bukwad. </v>
<v b="EXO" c="3" v="9">”Israel-dulemar nunmak-itodimaladba bobukwad an itosad. Degine, an daksabalid, Egipto-dulemala dogdar sabsur-Israel-dulemar imakbukwad. </v>
<v b="EXO" c="3" v="10">Degisoggu, be nae, ani an Faraónʼse be-barmidoed, adi, an-Israel-dulemar Egipto-yargi-bukwad be ononaegar.” </v>
<v b="EXO" c="3" v="11">Geb degine, Moisés, Bab-Dummadga sogded: —Ar an Faraón-asabin-gwisgunaega, ¿an doasunna? Israel-dulemar Egipto-yargi-wilebukwad an ononaega, ¿an doasunna? </v>
<v b="EXO" c="3" v="12">Bab-Dummad Moisés-abin sogded: —Ani an beba gudiguoed. Wegi be dakoed, ani an be-barminaid: An-dulamar-Egipto-yargi-bukwad be onosale, bela bemala we-yargi be an-nug-odummobukwa gumaloed. </v>
<v b="EXO" c="3" v="13">Ar Moisésʼdi, Bab-Dummad-abin sogded: —Israel-dulemarse an naele, an ega sogele: Be-dadgan-e-Bab-Dummad bemarse an-barmiarye, Israel-dulemar anse egisdamaloed: ‘¿Ar Bab-Dummadde igi nugsunna?’ Degite, ¿igi an abin-sogosunna? </v>
<v b="EXO" c="3" v="14">Bab-Dummad, Moisés-abin sogded: —ANI AN, AN-GUED. Israel-dulemarga be sogo: ‘AN-GUED bemarse an-barmialid.’ </v>
<v b="EXO" c="3" v="15">Geb degine, Bab-Dummad Moisésʼga sogdebalid: —Israel-dulemarga be sogbalo: ‘Bab-Dummad-Jehová, be-dadgan Abraham, Isaac, degi, Jacob, amar-e-Bab-Dummad bemarse an-barmialid.’ Weyob an nugaguad. We degibi an-nug degisadegu nugad. </v>
<v b="EXO" c="3" v="16">Moisés be nae, Israel-girmar-dummagan-ebo be ambikuo, ega be sogo: ” ‘Bab-Jehová, be-dadgan Abraham, Isaac, degi, Jacob, amar-e-Bab-Dummad anse magarosad. A-Bab-Dummad anga sogsad, ede bemar-daksaye, degine, bemar-itosbarye, igi Egipto-yargi bemar-wiobukmala.’ </v>
<v b="EXO" c="3" v="17">Ega be sogbalo: ‘Bab-Dummad anga sogsabarye, ede bemar Egipto-yargi-wilebukwad bemar-onogoye. Degine, ede bemar-sedoye: Canaán-dulemar-bukwadse, Het-dulemar-bukwadse, Amorreo-dulemar-bukwadse, Ferezeo-dulemar-bukwadse, Heveo-dulemar-bukwadse, degi, Jebuseo-dulemar-bukwadse, amar-dulemar-yalaganse bemar-sedoye. ” ’A-yalagine napa-nuedid, gadi ibmar sanmakedid.’ </v>
<v b="EXO" c="3" v="18">”Israel-girmar-dummagan be-itogoed. Geb degine, amala bebo Egipto-e-reyse namaloed. Egipto-e-reyga bemar sogoed: ‘Hebreoʼmar-e-Bab-Dummad-Jehová, a anmarse magarosad. Degisoggu, ibapaa-naedgi nega-dulesulidganba, naedse be anmar-imakye, adi, anmar agi anmar-Bab-Dummad-Jehováʼga, ibmar ogumakar ukegar.’ </v>
<v b="EXO" c="3" v="19">”Degi-inigwele, ar an nue-wisid, Egipto-e-rey baisursunnagwadgi bemar-onogosulid. Ar Egipto-e-rey ise-gandikidgi geb bemar-onogoed. </v>
<v b="EXO" c="3" v="20">Degisoggu, an-gangued an oyogoed, degine, Egipto-dulemar sabsur an odurdakoed, burgwed-nagase an imakoed. Ibmar-dakledisulid Egipto-yargi an imakoed. A-sorbali, geb Egipto-e-rey-Faraón bemar-onogoed. </v>
<v b="EXO" c="3" v="21">”Deginbali, an imakbaloed, Egipto-dulemar Israel-dulemargi nued-binsaed, adi, Israel-dulemar Egipto-yargi nodmalale, mer arganagwabi nodmalagar. </v>
<v b="EXO" c="3" v="22">Bela omegan wargwen-wargwen na e-neg-dikarba-mamaidsedibe, Egipto-dule-negyagi gudiidsedibe, ibmar egisoed: Ibmar-manigi-sobaled, ibmar-orgi-sobaled, mormar. We-ibmarmar be-masmalaga, degi, be-bunamalaga be yooed. Ar weyob Egipto-dulemar-ibe bemar ibmar suoed.” </v>
<v b="EXO" c="4" v="1">Geb degi, Moisés Bab-Dummad-abin sogded: —Israel-dulemar an-itogosurmalad, an-bengumaloed. Anga bur sogdamaloed: ‘Bab-Jehová bese magarossuli.’ </v>
<v b="EXO" c="4" v="2">Bab-Jehová Moisés-abin sogded: —Ar nabir be sogendo. Degite, ¿ibu be-argangi be ganisunna? Moisés, Bab-Jehová-abin sogded: —Gaapoled. </v>
<v b="EXO" c="4" v="3">Bab-Jehová apor Moisésʼga sogded: —Gaapoled napase be mete. Moisés gaapoled napase meted. Geb degine, gaapoled yog naibega binyar-naded. Moisés dobedba idu abarmakdenad. </v>
<v b="EXO" c="4" v="4">Ar Bab-Jehováʼdi Moisésʼga sogded: —Be-argangi naibe e-bunnugi be gae. Moisés achadgu, naibe-gasgu, naibe gannar gaapoledga binyeded. </v>
<v b="EXO" c="4" v="5">Bab-Jehová Moisésʼga sogded: —Weyob be imakoed-ulale, Israel-girmar-dummagan be-benguosurmalad, be-dadgan Abraham, Isaac, Jacob, amar-e-Bab-Dummad-Jehová, bese magarosye. </v>
<v b="EXO" c="4" v="6">Bab-Jehová Moisésʼga sogdebalid: —Be-argan be-moryaba be-binasgargi be mese. Moisés na e-binasgargi e-argan mesisad. E-argan gannar onoargu, naibe-buna-yaa-maleged nika, ise-sibudiki, dakuu-dakle onoalid. </v>
<v b="EXO" c="4" v="7">Geb degine, Bab-Jehová Moisésʼga sogdebalid: —Gannar be-argan be-binasgargi be mesbali. Moisés deyob imaksabalid. Gannar na e-argan onoargu, e-argan bato e-san-baidyobi nued noalid. </v>
<v b="EXO" c="4" v="8">Geb degine, Bab-Jehová Moisésʼga sogdebalid: —Gebe be ibmar-imakoedgi Israel-dulemar be-itosurmalale, beba ibmar imaksurmalale, ibmar-sogbogwad ega be oyogoed. Abakalegi ibmar-sogbogwad-be-oyogoedgi be-itoarmalale. </v>
<v b="EXO" c="4" v="9">Ar Israel-dulemar amba be-ibmar-sogbogwad-oyosad itosurmalale, beba ibmar-imaksurmalale, dii diwargi be suoed. A-dii napagi be eogoed. Dii-diwargi-be-susad napagi aryogogua, dii abega binyidoed. </v>
<v b="EXO" c="4" v="10">Moisés Bab-Jehová-abin sogded: —¡Dummad, yeergangu-itole! Aku an itodaed, ibu an sogoe. Gusgu degibi an daniguad, emisginbisulid. An gale-gale sunmaked, an baisursunna sunmaksulid. </v>
<v b="EXO" c="4" v="11">Ar Bab-Jehováʼdi Moisés-abin sogded: —¿Ar wede doa, dulega gaya sisa? ¿Wede doa, dule-geg-sunmaked imaksa? ¿Wede doa, dule-uaya-yalliled imaksa? ¿Wede doa, dule-aku-ataked imaksa? ¿Wede doa, dule-mag-ataked imaksasunna? ¿Ani an Bab-Jehová-guedgi imaksasursi? </v>
<v b="EXO" c="4" v="12">”Degisoggu, be nae. Be sunmakder, ani an beba gudiguoed. Degine, be-ibmar-sogoed, ani an be-odurdakoed.” </v>
<v b="EXO" c="4" v="13">Moisésʼdi sogdebalid: —¡Dummad, yeergangu-itole! An bega guosulid. Bese wilesakwaa an egise, bur be dule-baid barmide. </v>
<v b="EXO" c="4" v="14">Geb degidgine, Bab-Jehová Moisésʼse uluded, ega sogded: —¿Ar ande Leví-wagwa-be-ia-Aarón, magar daksursi? ¿Ar a-dulede nued sunmaksursi? Deginbali, be-ia-Aarón be-abin nodagoed. Be-dakdagogua, Aarón ulubgi weligwar itogoed. </v>
<v b="EXO" c="4" v="15">Aarónʼga bela be sogoed, igi sunmakoe. Bemar sunmakalile, ani an be-bendakoed, degine, ani an Aarón-bendakbaloed, adi, bemar nuekwaa sunmakmalagar. Degine, an bemarga sogoed, igi bemar ibmar imakmaloe. </v>
<v b="EXO" c="4" v="16">Aarón be-anar dulemarga sunmakoed, Aarónʼde bega be-gwabinyob guoed. Deginbali, be, Aarónʼga Bab-Dummadyobiyob ega be gumogoed. </v>
<v b="EXO" c="4" v="17">We-gaapoled-be-ganikid be sede, ar ade, we-gaapoledgi ibmar-gegerdaklemalad be oyogoed. </v>
<v b="EXO" c="4" v="18">Moisés gannar e-saka-Jetro-negse nonikid, agi e-sakaga sogded: —Gannar an Egipto-yarse nabied, bia an-gwenadgan-ablis-mesamalad bukwadse. An daknabied, amba an-gwenadgan dulamardibe. Jetro Moisés-abin sogded: —Be nae, bitigi-nuedgi be modapina yeerban. </v>
<v b="EXO" c="4" v="19">Moisés Madián-yalaganba amba gudigua, agi Bab-Jehová Moisésʼga sogsad: —Egipto-yarse gannar be nae, ar ade, bela dulemar-be-oburgwebimaladi bato bela burgwismalad. </v>
<v b="EXO" c="4" v="20">Agi Moisés moli-uayasuidgi na e-ome, degi, e-machimala-onakwisgu, sesagusad, Egipto-yarse gannar aligusad. Moisés Bab-Dummad-gaapoled e-argangi-ganiki nadegusad. </v>
<v b="EXO" c="4" v="21">Geb a-sorbali, Bab-Jehová Moisésʼga sogded: —Egiptoʼse be modapile, Faraón-asabin bela ibmar-gegerdaklemalad be imakoed. We-ibmar-gegerdaklemalad sunna-imakega an bega gangued uksad. Ar andi aka bur bule Faraón-burguega an imakoed, adi, Faraón melle Israel-dulemar-onogegar. </v>
<v b="EXO" c="4" v="22">”Geb degine, Faraónʼga be sogoed: ‘Bab-Jehová weyob soged: Israel an-machi-sailaginedid. </v>
<v b="EXO" c="4" v="23">Bato an bega sogsad, an-machi be onoye, adi, anse gormalagar, an-nug odummogegar. Ar bede yapa an-machi onosoggu, be-machi-sailaginedi an oburgoed.’ ” </v>
<v b="EXO" c="4" v="24">Moisés igarba nadapgua, bia na-e-gwenadganmala mutik gaboedgi, Bab-Jehová, Moisés-abin noalid. Bab-Jehová, Moisés-oburgwebigualid. </v>
<v b="EXO" c="4" v="25">Geb degine, Séfora estin-akwa susad. Geb agine, e-machi-abgan-uka-duku siksad. Geb Séfora Moisés-nag-dukugi e-machi-abgan-uka-duku sikaa imaksad. Geb degi, Moisésʼga sogded: “Be an-sui-nue-napiragwadid, sui-ablis-eoged-duled.” </v>
<v b="EXO" c="4" v="26">Geb degine, Bab-Jehová Moisés-naega imaksasunnad. Séfora e-machi-abgan-uka-duku-siksad-ular, sogsagusad, “Moisésʼde sui-ablis-eoged-duleye.” </v>
<v b="EXO" c="4" v="27">Ar Bab-Jehováʼdi Aarónʼga sogded: “Nega-dulesulidganba be nae, ase be Moisés-abin be nae.” Geb agine, Aarón naded, Bab-Dummad-yargi Moisés-abingudapid. Agi, Moisés-e-wagar udapid, ega sogegar, be nued sogeye. </v>
<v b="EXO" c="4" v="28">Geb degine, Moisés Aarónʼga bela ibmar sogsad, igi Bab-Jehová ega ibmar-sogoye sogsadba. Degine, ega sogsabalid, ibmar-gegerdaklemalad-imakega e-barmiarbarye. </v>
<v b="EXO" c="4" v="29">Geb degi, Moisés, Aarónʼbogwa Israel-girmar-dummagan-ebo ambikunaded. </v>
<v b="EXO" c="4" v="30">Geb degine, Aarón bela Israel-girmar-dummaganga sogded, igi Bab-Jehová Moisésʼga sogsa. Deginbali, Moisés dulemar-asabin Bab-Jehová ega imakoye sogsadba ibmar-gegerdaklemalad imaksabalid. </v>
<v b="EXO" c="4" v="31">Dulemar Aarón-ega-ibmar-sogsad bengussurmalad. Emar itoarmargu, Bab-Jehová nue e-itosmarye, degi, na e-wilebukmalad e-daksamarbarye, bela na e-nono napase dulluu imakdemalad, oyogega, Bab-Jehová-e-nug emarde odummomarye. </v>
<v b="EXO" c="5" v="1">Weyob gusad-sorbali, Moisés, Aarónʼbo Faraónʼga sognadmalad: —Weyob Israel-e-Bab-Dummad-Jehová soged: ‘An-dulamar nega-dulesulidganse be barmid, adi, anga iba-ononamalagar.’ </v>
<v b="EXO" c="5" v="2">Ar Faraónʼdi abin-sogded: —¿Bab-Jehováʼde doasunna? ¿Ibiga an a-sogedba ibsaoe? ¿Ibiga an Israel-dulemar onodagoe? We-Bab-Jehová an wissuli. Degine, Israel-dulemar an onogosurbali. </v>
<v b="EXO" c="5" v="3">Geb degine, Moisés, Aarón-ebogwa Faraónʼga sogdemalad: —Hebreoʼmar-e-Bab-Dummad anmarse magarosad. Degisoggu, anmar nega-dulesulidganba ibapaa-nanalegedse naoed, Agi, anmar Bab-Dummad-Jehováʼga ibmar-ogumakar ukoed. Ar degisulile, abakalegi Bab-Jehová uelleged-dummadgi anmar-oburgwialile, igidibe, es-suidgi anmar-oburgodibe. </v>
<v b="EXO" c="5" v="4">Ar Egipto-reydi, Moisés-abin, degi, Aarón-abin sogded: —¿Ibiga bemar yamo dulemar-melle-arbaega deyob gordanimala? ¡Be namala, be arbanamala! </v>
<v b="EXO" c="5" v="5">Faraón sogdebalid: —Emigindi, Israel-dulemar bukidar Egipto-yargi bukmalad. Ar bemarde, ¿bar-arbasuli amar imakode? Deyobsulirgebed. </v>
<v b="EXO" c="5" v="6">Aka a-ibagine, Faraón dulemar-arbananaid-dummagan-e-dummaganga igar uksad. Degi, danar-danar-arbananaimalad-e-dummaganga igar uksabalid: </v>
<v b="EXO" c="5" v="7">—Israel-dulemar napsa-ginnid-akwayob-sobegala anmar ega gusgu bula-dinnaganagiid ukdaedyob melle ega bar ukmalo. ¡Na emar-sunnad bula-dinnaganagiid aminamalodo! </v>
<v b="EXO" c="5" v="8">Degi-inigwele, napsa-ginnid-akwayob-sobaled amba gusgu e-mergu-sobmaladyob, sobmarbalodo. Napa-ginnid-akwayob-sobaled bipisaale gwagwen-akuar sobosurmalad. Ar wemarde, wiegala nanaed. A-ular, binnasur gordanimalad: ‘Anmar, ibmar-ogumakar anmar-Bab-Dummadga uknabimarye.’ </v>
<v b="EXO" c="5" v="9">Gatik bur bule Israel-dulemar-arbaega be imakmalo. Gatik bur oarbamalo, adi, melle dule-ega-gakansadanikid itomalagar. </v>
<v b="EXO" c="5" v="10">Dummagan-sabsur-dulemar-oarbananaimalad, degine, danar-danar-arbananaid-e-dummagan nadegusmalad, dulemar-arbananaimaladga sogdemalad: —Faraón apor igar-uksad, melle bemarga bula-dinnaganagiid bar ukmaloye. </v>
<v b="EXO" c="5" v="11">Degisoggu, bemar-sunnad bula-dinnaganagiid aminamalargebed. Degi-inigwele, napa-ginnid-akwayob-bemar-sobedi, bemarga aidegosulid, gusgu mergu sobedyobi amba bemar sobmaloed. </v>
<v b="EXO" c="5" v="12">Israel-dulemala oros-gagangiid-e-warmar aminamalaga bela Egipto-yalaganba duurmakdemalad. Adi, bula-dinnaganagiid-muchub ebumalagar. </v>
<v b="EXO" c="5" v="13">Dummagan-sabsur-dulemar-oarbananaimalad dulemarse sabsur uluarmalad: —Bemarga bula-dinnaganagiid-ukledagu, igi-mergu bemar gusgu napa-ginnid-akwayobid imakdamala, deyob-mergu bemar imakmarbalodo. </v>
<v b="EXO" c="5" v="14">Faraón-dummagan, Israel-dulemar-e-dummagan-onugsalesad sabsur-bibyoddamalad. We-Israel-e-dummagan danar-danar-arbamalad-e-dummaganad. Geb Israel-dummaganga sogdedamalad: —¿Ar ibiga bemar idualedba emi, degi, sae, napa-ginnid-akwayobid bur ichee sobsamala? </v>
<v b="EXO" c="5" v="15">Israel-dulemar-danar-danar-arbananaid-dummadga-gunanaid Faraónʼse nadmalad, ega binnasursaar ibmar sogdemalad: —Dummad, ¿ibiga be be-maimar-bega-arbamalad weyob be imake? </v>
<v b="EXO" c="5" v="16">Emide, bar anmarga bula-dinnaganagiid uksurmalad, degite, napsa-ginnid-akwayobid sobbi be anmar-abeged. Deginbali, anmar-sarsoardamarbalid. Degisoggu, Dummad, bar anmarginsurdo, be-sordamargindo. </v>
<v b="EXO" c="5" v="17">Ar Faraónʼdi abin-sogded: —¡Ar bemar unnila dule-wiegala nanaed! A-ular, bemar sogdidimalad: ‘Anmar ibmar-ogumakar Bab-Jehováʼga uknamaloye.’ </v>
<v b="EXO" c="5" v="18">¡Be arbanamala! Ar bemarga bula-dinnaganagiid uklegosurmar-inigwele, amba gusgu mergu ibagwengi-sobedyobi napsa-ginnid-akwayob-sobaled be sobmalo. </v>
<v b="EXO" c="5" v="19">Israel-dulemar-danar-danar-arbananaid-dummaganga soglesgu, bemarga gwagwensaar aidegosurye, igi ibagwenadgi gusgu mergu napsa-ginnid-akwayob-sobaled bemar sobe, deyob be sobmaloye. Deyob ega soglesgu, na nue nunmak itosmalad. </v>
<v b="EXO" c="5" v="20">Israel-dule-arbananaimalad-e-dummagan, Faraón-ebo-sunmakdii noarmargu, dakarmalad, Moisés, degi, Aarónʼbo e-edarbebukmala. </v>
<v b="EXO" c="5" v="21">Amar, Moisésʼga, Aarónʼga sogdemalad: —Bab-Jehová begi gwisgumalana yeerban, sabsur-be-odurdakmalana gadin. Ar bemar-nukined, Faraón, degi, dummagan-ega-arbamalad isdar anmar-dakarmalad. Ar bemar Faraónʼga, degi, e-dummaganga es-suid-uksamalayobi gued, adi, anmar-oburgwemalagar. </v>
<v b="EXO" c="5" v="22">Geb degine, Moisés Bab-Jehováʼse gornadgu, ega sogded: —Dummadye, ¿ibiga be we-dulemar sabsur odurdake? ¿Ibiga wese be an-barmiali? </v>
<v b="EXO" c="5" v="23">Faraónʼse be-nuggi an sunmaknonikid-akar, we-Faraón bur bule be-dulamar-wioalid, degite, bedi be-dulamar gwen be bendaksulid. </v>
<v b="EXO" c="6" v="1">Bab-Jehová Moisés-abin sogded: —Emigindi be dakodo, igi an Faraón-imakoe. Emide, an-dutusur-ganguedgine an ibmar-imakedba, Faraón bemarga sogdagoed, ‘bemar namarye.’ Ar an-dutusur-ganguedgine an ibmar-imakedba, Faraón bemarga sogdabaloed, ‘bemar an-yargi nomarye.’ </v>
<v b="EXO" c="6" v="2">Bab-Dummad Moisésʼga sunmakdebalid, ega sogded: —Ani an Bab-Jehová gued. </v>
<v b="EXO" c="6" v="3">Ani an Bab-Dummad-Bela-Gangued-Nikadid. We-nugba Abrahamʼse, Isaacʼse, Jacobʼse, an magarosad. An-nug-Jehováʼye-nugadbardi, an ese magarossulid. </v>
<v b="EXO" c="6" v="4">Deginbali, amar-ebogwa an igar-mesisad, an sogsad, bemarga Canaán-yala an ukoye. A-yargi, Abraham, Isaac, Jacob, e-yarsulidgi sikwas gudigusmalad. </v>
<v b="EXO" c="6" v="5">Emide, Israel-dulemar nunmakedba bodidimalad. Degine, Egipto-dulemar na e-maiga gandikidgi-be-imakdidimalad an itosad. Be-dadganbo an igar-mesisad an iessulid. </v>
<v b="EXO" c="6" v="6">“Degisoggu, Israel-dulemarga be sogna: ‘Ani, an Bab-Jehová gued. Egipto-dulemar-maiga be gubukmaladgi, sabsur be-imakdimaladgi an bemar-onogoed. An-gangued-nikadba an Egipto-dulemar sabsur-odurdakoed. Aba an be-bendakoed. </v>
<v b="EXO" c="6" v="7">Ani an be-sumaloed, an-dulamarga an be-imakmaloed. Ani an be-Bab-Dummadga guoed. ” ’Deyobi, bemar wisgumaloed, ani an be-Bab-Dummad-Jehová gued. Deginbali, bemar wisgumarbaloed, ani an Egipto-dulemar sabsur-bemar-oarbananaimargu an bemar-onosad. </v>
<v b="EXO" c="6" v="8">Abrahamʼga, Isaacʼga, Jacobʼga an sogsagusad, Canaán-yala an bemarga ukedseye. A-yalase an be-nidmaloed. A-yala, degisadegu an bemarga ukoed. Ani an Bab-Jehová gued.’ ” </v>
<v b="EXO" c="6" v="9">Moisés bela weyob Israel-dulemarga sogsad. Degi-inigwele, Israel-dulemar maiga-gudidimalad-ular, nue bukib-itodidimalad-ular, Moisésʼba ibsassurmalad. </v>
<v b="EXO" c="6" v="10">Geb degine, Bab-Jehová Moisésʼga sogded: </v>
<v b="EXO" c="6" v="11">—Egipto-rey-Faraónʼga be sogna, Israel-dulemar-Egipto-yargi-bukwad be onogoye. </v>
<v b="EXO" c="6" v="12">Ar Moisésʼdi Bab-Jehová-abin sogded: —Israel-dulemarbela anba ibsassurmalad, ar Faraón-bulesunna. Ar ande nued sunmaksurbalid. </v>
<v b="EXO" c="6" v="13">Geb degine, Bab-Jehová Moisésʼga, degi, Aarónʼga, Israel-dulemargi, degi, Egipto-rey-Faraónʼgi sunmakded. Geb Bab-Jehová Israel-dulemar-Egipto-yargi-bukwad-onogega, Moisésʼga, degi, Aarónʼga igar uksad. </v>
<v b="EXO" c="6" v="14">Israel-dulemar-e-dadgansik wemar e-gwenadgan-iduedga gumalad: Israel-machi-sailagined-Rubén-e-masmala, wemalad: Hanoc, Falú, Hezrón, Carmi. Wemar Rubén-e-masmala gumalad. </v>
<v b="EXO" c="6" v="15">Simeón-e-masmaladi, wemalad: Jemuel, Jamín, Ohad, Jaquín, Zohar, Saúl. We-Saúlʼde, ome-Canaánʼgined-e-machid. Wemala, Simeón-e-masmala gumalad. </v>
<v b="EXO" c="6" v="16">Leví-e-masmaladi, machi-dummad-inse, geb bipigwadse, wemalad: Gersón, Coat, degine, Merari. Levíʼdi birga-dulanergwa-gakambe-gakagugle-nika (137) burgwisad. </v>
<v b="EXO" c="6" v="17">Gersón-e-masmaladi, degi, e-gwenadgandi, wemalad: Libni, degine, Simei. </v>
<v b="EXO" c="6" v="18">Coat-e-masmaladi, wemalad: Amram, Izhar, Hebrón, Uziel. Coatʼdi birga-dulanergwa-gakambe-gakapaa-nika (133) burgwisad. </v>
<v b="EXO" c="6" v="19">Merari-e-masmaladi, wemalad: Mahli, degine, Musi. Wemar, garda-maidba Leví-e-gwenadgan gumalad. </v>
<v b="EXO" c="6" v="20">Amram e-ammor-Jocabed nikusad. Amarga Aarón, degi, Moisés uklenonikid. Amram birga-dulanergwa-gakambe-gakagugle-nika (137) burgwisad. </v>
<v b="EXO" c="6" v="21">Izhar-e-masmaladi, wemalad: Coré, Nefeg, Zicri. </v>
<v b="EXO" c="6" v="22">Uziel-e-masmaladi, wemalad: Misael, Elzafán, Sitri. </v>
<v b="EXO" c="6" v="23">Aarónʼdi, Elisabet nikusad. Elisabetʼde Aminadab-e-sisgwad, Naasón-e-bunad. Geb Aarónʼga, degi, Elisabetʼga machimala-uklenonikid: Nadab, Abiú, Eleazar, Itamar. </v>
<v b="EXO" c="6" v="24">Coré-e-masmaladi, wemalad: Asir, Elcana, Abiasaf. Wemala, Coré-dulemar-idumaladga gusmalad. </v>
<v b="EXO" c="6" v="25">Aarón-e-machi-Eleazar, Futiel-e-sisgwa-wargwen nikunonikid. Machigwa ega uklenonikid, Finees. Wemala, Levita-e-gwenadgan gumalad, na e-idumaladid. </v>
<v b="EXO" c="6" v="26">Ar Bab-Jehová Aarónʼga, degi, Moisésʼga wemar-sunnadga sogsagusad, Israel-dulemar-Egipto-yargi-bukwadi danar-danar na e-gwenadgan-e-gwenadganba be onogoye. </v>
<v b="EXO" c="6" v="27">Amba Moisés, degi, Aarón, Israel-dulemar-Egiptoʼgi-wilebukwad-onogega, Egipto-rey-Faraón-ebo sunmakap gusmalad. </v>
<v b="EXO" c="6" v="28">Bab-Jehová Egipto-yargi Moisésʼbo sunmaksagua, ega sogsad: </v>
<v b="EXO" c="6" v="29">—Ani an Bab-Jehová gued. Bela an bega ibmar sogoedi, Egipto-rey-Faraónʼga bela be ibmar-sogmogoed. </v>
<v b="EXO" c="6" v="30">Ar Moisésʼdi Bab-Jehová-abin sogded: —Bab-Jehová, ar ande gale-gale sunmaksoggu, ¿igi Faraón an-ibmar-ega-sogedba ibmar-imakosunna? An-sogedba ibmar imakosuli. </v>
<v b="EXO" c="7" v="1">Geb degine, Bab-Jehová Moisésʼga sogded: “Emi be dakena, Faraón-asabin Bab-Dummadyob be guoed. Be-ia-Aarónʼdi bega gayaburba-barsogedga gumogoed. </v>
<v b="EXO" c="7" v="2">Bela an-bega-ibmar-sogoedi, bela Aarónʼga be sogmogoed. Geb degine, Aarón Faraónʼbo sunmakoed, adi, Faraón na e-yargi Israel-dulemar-bukwad onogegar. </v>
<v b="EXO" c="7" v="3">Ar andi gatik aka bur bule Faraón-burguega an imakoed, adi, mer an-dulamar-onogegar. Deyob an imakoed, adi, Egipto-yargi ibmar-dummagan, ibmar-gegerdaklemalad an gatik imakegar. </v>
<v b="EXO" c="7" v="4">Faraónʼga-bemar-ibmar-sogoedi, be-itogosurmalad. Ar andi Egipto-yargi an-gangued an oyogoed, ar sabsur Egipto-dulemar an odurdakoedgi, an-dulamar-Israel-dulemar, Egipto-yargi an onogoed. </v>
<v b="EXO" c="7" v="5">An-gangued Egiptoʼgi an oyosale, degi Israel-dulemar Egipto-yargi-bukwad an onosale, agi Egipto-dulemar wisgumaloed, ani an Bab-Jehová gue.” </v>
<v b="EXO" c="7" v="6">Moisés Aarón-ebogwa ar igi Bab-Jehová ega sogsa, aba bela imaksamalad. </v>
<v b="EXO" c="7" v="7">Moisés, degi, Aarón, Faraónʼbo sunmaksamargua, deunni, Moisés birga-dulabake (80) nikad. Aarónʼdi deunni, birga-dulabake-gakapaa (83) nikad. </v>
<v b="EXO" c="7" v="8">Bab-Jehová Moisésʼga, degi, Aarónʼga sogded: </v>
<v b="EXO" c="7" v="9">“Faraón bemarga sokardibe, ibmar-gegerdakleged anga be imakye, Aarónʼga be sogoed, be-gaapoled be suye, napase Faraón-asabin be meteye, adi, gaapoled naibega binyegar.” </v>
<v b="EXO" c="7" v="10">Moisés Aarón-ebogwa Faraón daknadgusmalad. Igi Bab-Jehová ega sogsa, aba imaksamalad. Aarón Faraón-asabin, degi, Faraónʼga-arbamalad-asabin napase e-gaapoled meted. Geb degine, gaapoled naibega binyided. </v>
<v b="EXO" c="7" v="11">Ar Faraónʼdi e-dulemar-nue-ibmar-wisimaladse, nelemarse gochad. Wemala, ibmar-burba-wisimaladba bela deyob imaksamarmogad. </v>
<v b="EXO" c="7" v="12">Na wargwen-wargwen e-gaapoled napase metemalad, bela gaapoled naibega binyidmalad. Degi-inigwele, Aarón-gaapoleddi dulemar-ibmar-nue-wisimalad-e-gaapoled, degi, nelemar-e-gaapoled dosad. </v>
<v b="EXO" c="7" v="13">Bab-Jehová bato iduar Moisésʼga sogsadyob, Faraón aka burguded. Faraón Moisés-ega-sogedba ibmar gwen imaksasulid. </v>
<v b="EXO" c="7" v="14">Geb degine, Bab-Jehová Moisésʼga sogded: “Moisés, Faraón bela-bela aka bur bule burguded, Israel-dulemar-Egipto-yargi-bukwad yapa onoged. </v>
<v b="EXO" c="7" v="15">Oibosale, wakudaryalaba Faraón diwarse aidenadapile, abin be naoed. Diwar-gakagi be edarboed, degine, be-gaapoled-naibega-binyisad be sedoed. </v>
<v b="EXO" c="7" v="16">Agi, Faraónʼga be sogoed: ‘Hebreoʼmar-e-Bab-Dummad-Jehováʼye-nugad an-barmiarye, bega sogega: An-dulamar be onoye, adi, nega-dulesulidganba anse gornamalagarye, an-nug odummogegarye. Ar emidse an-ibmar-bega-sogedba be imaksursoggu, </v>
<v b="EXO" c="7" v="17">emigi be wisguoye, ani an Bab-Jehová guye.’ ”Moisés, emide, we-gaapoled-argangi-ganikidgi be diwar bibyodele, dii abega binyidoed. Agi Faraón wisgusunnoed, ani an Bab-Jehová gued. </v>
<v b="EXO" c="7" v="18">Uamardi burgwidoed, diwar sunnasur yapandagoed. Degisoggu, Egipto-dulemala ima we-dii gobe gudamaloed.” </v>
<v b="EXO" c="7" v="19">Deginbali, Bab-Jehová Moisésʼga sogdebalid: “Aarónʼga be sogo, be-gaapoled be suye. Degine, be-argan diwarmargi, dianmargi, mata-nanaidmargi, degi, dii-sabolesimaladgi be oyoye, gwidu-urgomargi-dii-bukwadse-bakar, degi, gwidu-akwamargi-dii-bukwadse-bakar, bela Egipto-yargi abebi guoye.” </v>
<v b="EXO" c="7" v="20">Moisés Aarón-ebogwa igi Bab-Jehová ega sogsa, ayob imaksamalad. Aarón e-gaapoled onakwisad. Geb degine, Faraón-asabin, ega-arbamalad-asabin diwar bibyosad. Geb degine, bela dii abega binyided. </v>
<v b="EXO" c="7" v="21">Uamardi burgwisad, diwar bela sunnasur yapansoggu, Egipto-dulemar geg dii gobe guarmalad. Bela Egipto-yargi abe yaisur-nika gunonikid. </v>
<v b="EXO" c="7" v="22">Ar Egipto-nelemar ibmar-burbamar-wisidba amba deyob imaksamarmogad. Bab-Jehová bato iduar Moisésʼga sogsadyob, Faraón aka bur bule burguded, Moisés, degi, Aarónʼbo-ibmar-sogedba, Faraón imaksasulid. </v>
<v b="EXO" c="7" v="23">Faraón na e-neg-gabedse nonikid, we-ibmar-gusadi bai gwen itossulid. </v>
<v b="EXO" c="7" v="24">Degine, ar diwar-diidina geg goblegussoggu, Egipto-dulemala dii-nued-sumalaga bela diwar-naba dia akwismalad. </v>
<v b="EXO" c="7" v="25">Bab-Jehová diwar-bibyosad-sorba, ibagugle (7) ibagan nasad. </v>
<v b="EXO" c="8" v="1">Bab-Jehová Moisésʼga sogded: “Be Faraón daknao, ega be sogo: ‘Bab-Jehová weyob soged: An-dulamar be onogo, adi, anse gornamalagar, an-nug odummogegar. </v>
<v b="EXO" c="8" v="2">Ar an-dulamar be onosulile, sabsur an be-odurdakoed, bela be-yargi ammanoo yaisur-nika an imakoed. </v>
<v b="EXO" c="8" v="3">Diwargi bukidar ammanoo gwalulegoed. Agi, nakwidagoed. Be-negyagi ubogoed, bia be gabmaidgi dogoed, be-gabed-birgi ambikuoed. Bega-arbamalad-neggi, be-sordamar-neggi ubogoed. Be-madu-sobedyaba, degine, be-madu-omukuedgi, agi ammanoomar-bukidar ambikuoed. </v>
<v b="EXO" c="8" v="4">Ammanoomar begi, bega-arbamaladgi, degi, be-sordamargi ichomakdii guoed.’ ” </v>
<v b="EXO" c="8" v="5">Bab-Jehová Moisésʼga sogded: “Aarónʼga be soge, be-gaapoled diwarmargi, dianmargi, matamargi oyoye, adi, agi ammanoomar ainidamalagar. Degine, Egipto-yargi bukidar ammanoo nika gusun.” </v>
<v b="EXO" c="8" v="6">Aarón na e-gaapoled Egipto-diwarmargi oyoded. Geb degine, agi bukidar ammanoomar ainialid. Egipto-yargi bela ammanoomar yaisur nika guded. </v>
<v b="EXO" c="8" v="7">Ar nelemar ibmar-burba-wisidba deyob imaksamarmogad. Egipto-yargi ammanoo bukidar-nika imaksamarmogad. </v>
<v b="EXO" c="8" v="8">Geb degine, Faraón, Moisésʼbina, Aarónʼbina gochad, amarga sogded: —Bab-Jehováʼga be soge, anga, degi, an-sordamarga ammanoo osuloye. Geb degine, be-dulemar naega an imakoed, adi, Bab-Jehováʼga ibmar-ogumakar uknamalagar. </v>
<v b="EXO" c="8" v="9">Moisés Faraón-abin sogded: —Anga be soge, ¿sana bega, bega-arbamaladga, degi, be-sordamarga, Babse-gorbi be an-abege? Adi, ammanoomar begi banguega, degi, be-neggwebur-negmargi berguegar. Unnila diwarginbi nika guegar. </v>
<v b="EXO" c="8" v="10">Faraón Moisés-abin sogded: —Bane-bakas be imako. Moisés Faraón-abin sogded: —Ar deyob guodo, adi, be wisguegar, dule-baid anmar-Bab-Dummad-Jehováʼyobid sated. </v>
<v b="EXO" c="8" v="11">Ammanoomala, begi bangudmaloed, be-neggi bar-gudiguosurmalad. Bega-arbamaladgi, degi, be-sordamargi bar-gudiguosurmarbalid, unnilagwa diwarginbi gudigumaloed. </v>
<v b="EXO" c="8" v="12">Moisés, Aarón-ebogwa Faraónʼgi bangudgu, Moisés Bab-Jehováʼse egichided, ammanoomar-ichesur-Faraónʼse-be-barmialid osuloye. </v>
<v b="EXO" c="8" v="13">Bab-Jehová Moisés-ese-egisnaidba imaksad. Ammanoomar, neggi, galu-imbagi, degi, sapurba-garmakdimalad, burgwismalad. </v>
<v b="EXO" c="8" v="14">Dulemar ammanoo-burgwismalad wesmalad. Bela danar oambikusmalad. Geb degine, bela neg-nunudbi yapated. </v>
<v b="EXO" c="8" v="15">Degi-inigwele, Faraón ammanoo-bergus-dakargu, ar igi Bab-Jehová bato iduar sogsadyob, Faraón aka bur bule burguded. Faraón, Moisés-ega-ibmar-sogedba, degi, Aarón-ega-ibmar-sogedba gwen imaksasulid. </v>
<v b="EXO" c="8" v="16">Bab-Jehová Moisésʼga sogdebalid: “Aarónʼga be soge, be gaapoled be onakye, agi ukub be bibyoye, adi, ukub gwiiga binyegar, adi, bela Egipto-yargi gwii yaisur nikuegar.” </v>
<v b="EXO" c="8" v="17">Deyob imaksamalad. Aarón na e-gaapoled onakwided. Geb agine, ukub bibyosad, geb degine, bela Egipto-yargi ukub gwiiga binyided. We-gwiimala, dule-gutemalad, degi, ibdurgan-gutemalad. </v>
<v b="EXO" c="8" v="18">Nelemar aisaar gwii-yaisur-nikuega na ibmar-burbamar-wisimaladba imaknanai guarmarmoganad. Degi-inigwele, ukub gwiiga obinnissurmalad. Ar degidgine, gwiimardi, dule-gunnanai, degi, ibdurgan-gunnanai guarmalad. </v>
<v b="EXO" c="8" v="19">Geb degine, nelemar Faraónʼga sogdemalad: “¡Wedi Bab-Dummad-ganguedi!” Bab-Jehová bato iduar sogsadyob, Faraónʼdi aka bur bule burguded. Moisés-ega-ibmar-sogedba gwen imaksasulid. </v>
<v b="EXO" c="8" v="20">Bab-Jehová Moisésʼga sogdebalid: “Oibosale, be gwisguo. Wakudaryalaba Faraón-diwarse-naoedse Faraón-abin be nao. Faraónʼga be sogo: ‘Bab-Jehová weyob soged: An-dulamar be onogo, adi, anse gornamalagar, an-nug odummogegar. </v>
<v b="EXO" c="8" v="21">Ar be onosulile, gukurmar-galagwensulid an begi, bega-arbamaladgi, degi, be-sordamargi, deginbali, be-negyagi an barmidoed. Egipto-dulemar-neggi gukurmar-galagwensulid ena ubogoed. Deginbali, ar bia Egipto-dulemar-gudidimala, a-napagi amba gukurmar-galagwensulid nika gubaloed. </v>
<v b="EXO" c="8" v="22">Ar weyob gunonikile, Gosén-yalagindi, bia an-dulamar bukwa, gukurmar nikuosulid. Gosén-yalaginbi gukurmar-galagwensulid gwagwensaale nika guosulid. Agi be wisguoed, ani an Bab-Jehová gued. We-Egipto-yargi an gudiid. </v>
<v b="EXO" c="8" v="23">An-dulamar, be-dulemar-ebogwa akarsaila an dakoed. Oibosale, an bega sognaidyob, we-ibmar-dakledisulid an imakoed.’ ” </v>
<v b="EXO" c="8" v="24">Bab-Jehová deyob imaksad, gukurmar-galagwensulid yaisur Faraón-neggi, Faraónʼga-arbamalad-neggi ubononikid. Degine, bela Egipto-yalagi bukidar gukur-galagwensulid-nika gunonikid. We-gukurmar Egipto-yala nue-oichosad. </v>
<v b="EXO" c="8" v="25">Geb degine, Faraón Moisésʼse, degi, Aarónʼse gochad, amarga sogded: —Be namar, be-Bab-Dummadga ibmar-ogumakar be uknamar. Ar Egipto-yargindi mer be nomalo. </v>
<v b="EXO" c="8" v="26">Moisésʼdi Faraón-abin sogded: —Suli, anmar deyob imakele, nuedsuli. Ar ade, anmar-Bab-Dummad-Jehováʼga, anmar ibmar-ukedi, we Egipto-dulemarga ibmar-isganad, ibmar-sunnasulidid. Egipto-dulemar a-ibmarmar-ogumakar-uknai anmar-daksale, ar an wisid, akwagi-makar anmar-oburgwismalaled. </v>
<v b="EXO" c="8" v="27">Anmar nega-dulesulidganba, ibapaa-nanaedse anmar naergebed. Agi, anmar-Bab-Dummad-Jehováʼga ibmar-ogumakar anmar ukoed. Ar igi anmarga Bab-Dummad-Jehová sogoe, aba anmar ibmar ukoed. </v>
<v b="EXO" c="8" v="28">Geb degine, Faraón sogded: —Nega-dulesulidganba-naed an bemar-imakoed, adi, na bemar, bemar-Bab-Dummad-Jehováʼga, ibmar-ogumakar uknamalagar. Naega an bemar-imakoedi, dikasurdi melle be namalo. Deginbali, anga be Bab-Dummadse gormarmogo. </v>
<v b="EXO" c="8" v="29">Moisésʼdi Faraón-abin sogded: —An wegi nodele, Bab-Jehováʼse an egisoed, oibosale, gukurmar-galagwensuli-nikadi begi, bega-arbamaladgi, degi, be-dulemargi banguye. Deyob an imakoed, be anga soger, bar an be-yardakosurye, degine, be-dulemar an onogoye, onosuli bar an imakosurye, adi, Bab-Jehováʼga bemar ibmar-ogumakar uknamalagarye. </v>
<v b="EXO" c="8" v="30">Moisés, Faraónʼgi bangudgu, Bab-Jehováʼse goted. </v>
<v b="EXO" c="8" v="31">Bab-Jehová Moisés-ese-ibmar-egichisadba imaksad. Gukurmar-galagwensuli-nikadi, Faraónʼgi, Faraónʼga-arbamaladgi, degi, Faraón-sordamargi banguded. </v>
<v b="EXO" c="8" v="32">Ar Faraónʼdi gannar aka bur bule burguded, Israel-dulemar-onogega gwen imaksasulid. </v>
<v b="EXO" c="9" v="1">Geb degine, Bab-Jehová Moisésʼga sogdebalid: “Faraón be daknao, ega be sogo: ‘Hebreoʼmar-e-Bab-Dummad-Jehová weyob sogye: An-dulamar be onogo, adi, anse gornamalagar, an-nug odummogegar. </v>
<v b="EXO" c="9" v="2">” ’Ar be an-dulamar-onosulile, amba be gaele, </v>
<v b="EXO" c="9" v="3">Bab-Jehová be-molimar-be-nainugi-gudidimaladgi e-gangued oyogoed. Degine, boni-dummad we-be-ibdurgangi odegoed: Molimargi, moli-uayasuidmargi, moli-yargan-muremaladgi, moli-bebe-nikamaladgi, sibad-wawaadmargi, degi, sibadmargi, odegoed. Bela we-ibdurgan burgwemaloed.’ </v>
<v b="EXO" c="9" v="4">”Weyob be Faraónʼga sogo: ‘Ar Bab-Jehováʼdi Israel-dulemar-ibdurgan, Egipto-dulemar-ibdurganbo akarsaila dakoed, adi, melle Israel-dulemar-e-ibdurgan burgwemalagarye.’ ” </v>
<v b="EXO" c="9" v="5">Degine, Bab-Jehová iba nasiksad. Geb sogded: “Neg-oibosale, we-ibmar an deyob imakoed.” </v>
<v b="EXO" c="9" v="6">Neg-oibosgu, Bab-Jehová deyob imaksad. Egipto-dulemar-e-ibmar-durgan bela burgwismalad. Israel-dulemar-e-ibmar-durgandi, wargwensaale gwen burgwissulid. </v>
<v b="EXO" c="9" v="7">Faraón Israel-dulemar-e-ibmar-durgan-daknamalaga, e-dulemar barmisad. Dakleardo, Israel-dulemar-e-ibmar-durgan wargwensaale gwen burgwissuli. Degi-inigwele, Faraón aka bur bule burguded, Israel-dulemar-onossulid. </v>
<v b="EXO" c="9" v="8">Geb degine, Bab-Jehová Moisésʼga, degi, Aarónʼga sogdebalid: “Madu-sobedyaba buru-bukwadi nukgwen be-argan-warbogi be weemalo. Geb agine, Moisés Faraón-asabin buru niba midoed. </v>
<v b="EXO" c="9" v="9">Geb buru ukubga binyidoed, degine, bela Egipto-yalaganba mimiledoed. We-ukub, dulemar-yaa-nikadbi, degi, ibmar-durgan-yaa-nikadbi imakoed.” </v>
<v b="EXO" c="9" v="10">Moisés Aarónʼbogwa madu-sobedyaba buru-bukwad-wesmargua, Faraón-daknadmalad. Agine, Moisés buru niba-mided, degi, dulemar, ibmar-durganse-bakale, bela yaa-nikadbi gunonimalad. </v>
<v b="EXO" c="9" v="11">Nelemar Moisés-asabin geg gwisgu gusmalad, ar ade, amarse-bakale, bela yaa-nikadbi gusmarmogad. </v>
<v b="EXO" c="9" v="12">Ar Bab-Jehováʼdi, aka bur bule Faraón-burguega imaksad. Ar igi Bab-Jehová bato iduar Moisésʼga sogsa, deyob gunonikid. Degisoggu, Faraón Moisés-gwen-bar-wisgubisuli, degi, Aarón-gwen-bar-wisgubisuli gusad. </v>
<v b="EXO" c="9" v="13">Geb degine, Bab-Jehová Moisésʼga sogdebalid: “Neg-oibosale, wakudaryalaba be gwisguo, Faraónʼga be sognao: ‘Hebreoʼmar-e-Bab-Dummad-Jehová weyob sogye: An-dulamar be onogo, adi, anse gornamalagar, an-nug odummogegar. </v>
<v b="EXO" c="9" v="14">” ’Ar emigindi, an-boni-dummagan an begi, bega-arbamaladgi, degi, bela be-sordamargi an barmidoed, adi, be wisguegar, bela we-napneggi dule-anyobid surye. </v>
<v b="EXO" c="9" v="15">Emi-gunaidgi, bur bule sabsur an be-odurdaknaina, boni-dummad-gwensakgi an be-dulemar-sabsur-odurdakena, bato be bela burgwismalanad. </v>
<v b="EXO" c="9" v="16">Ar emigindi, wis dula-gudiguega an be-imaksad, adi, an-gangued be dakegar, adi, bela we-napneg-naidgi an-wisgumalagar, an doa-dule gue. </v>
<v b="EXO" c="9" v="17">Ar aka emigindi, be an-dulamar-onobisulidba an-dulamargi amba be gwisgudiid. </v>
<v b="EXO" c="9" v="18">¡Degir nued! Neg-oibosar, we-wachigi, dii-akwaga-binyaled, Egipto-dulemar-bukualid-akar, emisgwadse, Egipto-yargi deyob-gwen-babatedisulidi, bela-bela babated an imakoed. </v>
<v b="EXO" c="9" v="19">Degisoggu, be-ibmar-durgan, degi, bela be-ibmar-nainugi-nikadi, bela nuekwaa be sabogo. Ar ade, dii-akwaga-binyaled, babatidagogu, bela dulemar, degi, ibmar-durgan neg-uas-yaba dukuarsuli-bukwamaladi, bela ese burgoed.’ ” </v>
<v b="EXO" c="9" v="20">Abala-Faraónʼga-arbamalad, Bab-Jehová-idu-owisonaid dobe-itosmalad. A-ular, uas-urba e-maimar-odosmalad, degine, e-ibmar-durgan odosmarbalid. </v>
<v b="EXO" c="9" v="21">Ar baigandi, Bab-Jehová-idu-e-owisonaid baisur-itosmalad. Degisoggu, magaba e-maimar-obesmalad, degi, e-ibmar-durgan obesmarbalid. </v>
<v b="EXO" c="9" v="22">Geb degine, Bab-Jehová Moisésʼga sogded: “Be-sakwa niba be onak, adi, bela Egipto-yargi dii-akwaga-binyaled bela dulemargi, ibmar-durgangi, degi, e-nainugi-ibmar-nikadgi babategar.” </v>
<v b="EXO" c="9" v="23">Moisés niba e-sakwa onakwisad. Geb agine, Bab-Jehová mar-golega imaksad. Mar-dakarmakded, degine, dii-akwaga-binyaled bela napase babatialid. Bab-Jehová bela Egipto-yargi dii-akwaga-binyaled babatega imaksad. </v>
<v b="EXO" c="9" v="24">Dii-akwaga-binyaled babatemai gusad, degine, mar-dakarmakmaid aidemai gusbalid. Ar Egipto-yargi-dule-ambikuded-akar, Egipto-yargine bipisaale dii-akwaga-binyaled weyob-gangu babatedisulid. </v>
<v b="EXO" c="9" v="25">Dii-akwaga-binyaled bela Egipto-yargi, ibmarmar nainumargi-nanaid, ogilosad. Dulemar, degi, ibmar-durganse-bakar uas-urba-dukubuksurmaladi, ogilosad. Deginbali, bela Egipto-yargi-ibmar-digarmalad, sapi-dummaganse-bakale, ese bibichisad. </v>
<v b="EXO" c="9" v="26">Ar degite, Gosén-yargindi, Israel-dulemar-bukwadgindi, bipisaale dii-akwaga-binyaled gwagwensaar argwachasulid. </v>
<v b="EXO" c="9" v="27">Geb degine, Faraón Moisésʼse, degi, Aarónʼse gochad. Amarga sogded: —Mag an itodo, ani an nosad. Angindo, an-dulemarginbardo, Bab-Jehováʼginsurdo. </v>
<v b="EXO" c="9" v="28">Bar an bemar-gaosulid. Be namarsun. Ar mar doggus-wilub-obicha gollomakmaisoggu, dii-akwaga-binyaled doggus wilub-obicha babatemaisoggu, wis be Bab-Jehováʼse be anmarga gole, adi, we-ibmarmar anmarga osulogegar. </v>
<v b="EXO" c="9" v="29">Moisésʼdi Faraón-abin sogded: —An we-neggweburgi nodeyalaba Bab-Jehováʼse golega argan an onakdoed. Geb agine, dii-akwaga-binyaled bar babatosulid, degine, mar bar gollomakosurbalid, adi, be wisguegar, we-napneg Bab-Jehováʼgadid. </v>
<v b="EXO" c="9" v="30">Degi-inigwele, an nue wisid, be, degi, bega-arbamalad, degite, amba Bab-Dummad-Jehová-dobsurmalad. </v>
<v b="EXO" c="9" v="31">”We-ibmarmardi bela burgwisad: Gagan-linoʼye-nugad, orosgi-dakleged-cebadaʼye-nugad, Ar ade, bato cebadaʼde sanmaksad, degi, gagan-linoʼye-nugad bato durbamaksabalid. </v>
<v b="EXO" c="9" v="32">”Degi-inigwele, we-ibmarmardi akargussulid: Orosgi-dakleged-trigoʼye-nugad, orosgi-daklebalid-centenoʼye-nugad, amardi, akargussulid, Ar ade, amardi amba yoo ainidagedgined.” </v>
<v b="EXO" c="9" v="33">Moisés Faraónʼbo-sunmaksad-sorba, neggweburgi nodgu, e-argan onakded, Bab-Jehováʼse goted. Deyob imaksagu, dii-akwaga-binyaled yog berguar naded, bar babatissulid. Degine, mar bar gollomaksasurbalid, yog berguar nadbalid. </v>
<v b="EXO" c="9" v="34">Ar Faraónʼdi deyob dakdegua, bar dii wisuli, dii-akwaga-binyaled bar babatesurbali, degi, mar bar gollomakmaisurbali, Faraón gannar isgudbalid. Faraónʼga-arbamalad e-dummadyob burgudmarmogad. </v>
<v b="EXO" c="9" v="35">Ar igi Bab-Jehová bato iduar Moisésʼga sogsa gusa, deyob gunonikid. Faraón gannar bela-bela burgunonikid, degisoggu, Israel-dulemar-onogega gwen imaksasulid. </v>
<v b="EXO" c="10" v="1">Bab-Jehová Moisésʼga sogdebalid: “Faraónʼse be nae, Faraón be dakna. Ar an-sunnad an Faraón bur bule burguega an imaksad, ega-arbamalad bur bule burgumalaga an imaksad. Ar an ibmar-gegerdaklemalad-imaked-ese-an-oyogegala, an ibmar-dummagan-imaked-ese-an-oyogegala, an deyob imaksad. </v>
<v b="EXO" c="10" v="2">Deyob an imaksad, adi, be-mimmiganga be sogegar, be-waganga be sogegar, igi an Egipto-dulemar-sabsur-imaksa, degine, igi an ibmar-gegerdaklemalad amar-abargi imaksabali. Adi, agi bemar wisgumaloed, ani an Bab-Jehová gued.” </v>
<v b="EXO" c="10" v="3">Moisés Aarónʼbogwa Faraón-daknadgusmalad. Faraónʼga sogdapmalad: “Weyob Hebreoʼmar-e-Bab-Dummad-Jehová soged: ‘¿Ar wede sanagwadsega bede an-asabin san bipii imakoe? An-dulamar noega be imako, adi, anse gornamalagar, an-nug odummonamalagar. </v>
<v b="EXO" c="10" v="4">” ’Ar amba be yapa an-dulamar-onogele, neg-oibosale, sesmar-bukidar be-yarse an sedagoed. </v>
<v b="EXO" c="10" v="5">We-sesmar we-napneggi yaisur-mergu-nikuosoggu, napa gwen daklegosulid. We-sesmar, dii-akwamarga-binyaled-babatisad ibmar-wis-obesad bela gunnoed, degi, bela sapi-sapurba-bukmalad gunbaloed. </v>
<v b="EXO" c="10" v="6">Be-negmaryaba, bega-arbamalad-negmaryaba, degi, bela Egipto-dulemar-negmaryaba, ena ubononikoed. Ar we-ibmar, be-babgan-we-yarse-nonikid-akale, degi, be-dadgan-we-yarse-nonikid-akale, e-ibagangi, emi-iba-naidse, weyob gwen dakledisulid.’ ” Moisés Faraónʼga-sunmakgwichid-bergusgu, biir imaksad, geb Faraónʼgi banguded. </v>
<v b="EXO" c="10" v="7">Geb degine, Faraónʼga-arbamalad Faraónʼga sogdemalad: “¿Ar wede sanagwadsega we-dulede anmarga boni-dummad-onodiid berguoe? Degisoggu, Dummad, we-Hebreo-dulemar-naed be imake, e-Bab-Dummad-Jehováʼse gornamalagar. Dummad, ¿ar bede amba Egipto-yar-nue-bergus-naid be daksursi?” </v>
<v b="EXO" c="10" v="8">Geb degine, Faraón gannar Moisésʼse, Aarónʼse gochad. Amarga sogded: —Be namar. Be-Bab-Dummad-Jehováʼse be gornamar. Bemar-naed-idu anga sogmalo, ¿doamar nadmalale? </v>
<v b="EXO" c="10" v="9">Moisés Faraón-abin sogded: —Anmarba-namaloedi, wemalad: Anmar-mimmiganmar, anmar-serganmar, anmar-machimala, anmar-bunamala, anmar-sibad-wawaadmar, degi, anmar-moli-bebe-nikadmar. Ar ade, anmar, anmar-Bab-Jehováʼga iba-dummad onogoed. </v>
<v b="EXO" c="10" v="10">Faraónʼdi dodoalegi ega sogded: —¡Eye, be-Bab-Jehová beba naoe! Ar bemar, unnila wakinnedgi binsananaisoggu, ¿ar ande, be-mimmigan bemarba-barmido be an-insae? </v>
<v b="EXO" c="10" v="11">Suli. Deyob gued sate. Ar bemar Bab-Jehováʼse gornabimalale, e-nug-odummonabimalale, bemar-macherganbi namalodo. Ar deyob bemar egichismalad. Agi, Faraón Moisés-e-asabin-gwichid, degi, Aarón-e-asabin-gwichid, gandikidgi-onomalaga igar ukded. </v>
<v b="EXO" c="10" v="12">Geb degine, Bab-Jehová Moisésʼga sogded: “Egipto-yargi sesmar-dagega be-argan be oyo, adi, bela Egipto-nainugi-ibmar-nikad obelogegar. Degine, dii-akwaga-binyaled-babatisad ibmar-obelossulidi, we-sesmar bela amar-obelogegar.” </v>
<v b="EXO" c="10" v="13">Moisés Egipto-yar-naidgi e-argan-oyodgua, Bab-Jehová dad-nakwedsik Egipto-yargi-burwa-golega imaksad. Burwa ibgi-gormai osedosad, degine, mutik-gormai oiboarbalid. Oiboargu, burwa-dad-nakwedsik-gochadi, sesmar-senonikid. </v>
<v b="EXO" c="10" v="14">A-sesmala, bela Egipto-yargi ubononikid. We-ibagangi sesmar-ichesur-ubononikidyob iduale weyob neg gudisulid. Degine, we-sorbali, weyob guosurbalid. </v>
<v b="EXO" c="10" v="15">Ar ade, sesmarde bela-bela mergusoggu, napa gwen magar daklessulid. Degine, dii-akwaga-binyaled gagan-obesad, degi, sapi-durbamar-sapigi-obesad, sesmar amar bela guchamalad. Egipto-yargi bipisaale nainu-e-gaganmar, sapi-e-gaganmar, gwen bessulid. </v>
<v b="EXO" c="10" v="16">Faraón, Moisésʼse, degi, Aarónʼse yog-gollar imaksad. Geb, amarga sogded: “Be-Bab-Dummad-Jehováʼba an nue-nosad. Bemargi an nue-nosbalid. </v>
<v b="EXO" c="10" v="17">An wis bemarse egised, an-begi-yolesadi begi-nossuliyob be an-dake. We-boni-dummad-anga-osulogega, be-Bab-Dummad-Jehováʼse be anga gole.” </v>
<v b="EXO" c="10" v="18">Moisés Faraónʼgi bangudeyalaba Bab-Jehováʼse Faraónʼga goted. </v>
<v b="EXO" c="10" v="19">Geb, Bab-Jehová burwa-gormaid obilisad. Burwa dad-argwanedsik binnasur-golega imaksad. A-burwa bela sesmar-sesad, Demar-Ginnidye-nugadse obatedapid. Ses Egipto-yargi gwagwensaale gwen bessulid. </v>
<v b="EXO" c="10" v="20">Ar Bab-Jehováʼdi aka bur bule Faraón-burguega imaksad. Degisoggu, Faraón Israel-dulemar-naega imaksasulid. </v>
<v b="EXO" c="10" v="21">Geb degine, Bab-Jehová Moisésʼga sogded: “Bela Egipto-yargi negasichidbi naguegala, be-argan niba be oyoge. We-negsichidi bela-bela gudure guosoggu, acha-acha gudii gumaloed.” </v>
<v b="EXO" c="10" v="22">Agi Moisés e-argan niba onakdegusad. Geb bela-bela negasichid bela-Egipto-yargi ibapaa nagunonikid. </v>
<v b="EXO" c="10" v="23">Bela-bela ibapaa-wilub negasichid-nagussoggu, dule, dule-e-dikarba-gwichidi akudaksa gusad. Degine, geg aineba nale gusbalid. Degi-inigwele, Israel-dulemar-neggindina bela neg-mee naid. </v>
<v b="EXO" c="10" v="24">Geb degine, Faraón Moisésʼse gochad, ega sogded: —Be namalo. Be-Bab-Jehováʼse be gornamar, e-nug odummonamar. Be be-mimmigan sedmarbalo. Degi-inigwele, moli-bebe-nikamalad, degi, sibad-wawaadmar, amardi be obemalo. </v>
<v b="EXO" c="10" v="25">Moisésʼdi Faraón-abin sogded: —¡Adi surbali! Ar be bur anmarga ibmar-durgan ukoed. Adi, a-ibmar-durgan Bab-Jehová-anmar-Bab-Dummadga ogumaklegar uklegegar. </v>
<v b="EXO" c="10" v="26">Deginbali, anmar-moli-bebe-nikamalad anmarba naergebbalid. Ar ibmar-durgan-wargwensaale wegi beosulid. Ar ade, anmar, anmar-Bab-Dummad-Jehováʼse golegala, e-nug odummogegala, na anmar-ibdurgan suergebed. Degisoggu, anmar amba wissulid, igid anmar Bab-Jehováʼga-ukoe. Geb anmar weba sudapoed, ibimar anmar abegoe. </v>
<v b="EXO" c="10" v="27">Ar Bab-Jehováʼdi aka bur bule Faraón-burguega imaksad, Israel-dulemar-mer-onogega imaksad. </v>
<v b="EXO" c="10" v="28">Deginbali, Faraón Moisésʼga sogsabalid: —Wegi be an-asabin-gwichidi, be nae. Mer be anse gannar-dagedgi be binsao. Ar be ibagwengi an-asabin be gwisgunonikile, anse be burgoed. </v>
<v b="EXO" c="10" v="29">Moisés Faraón-abin sogded: —Napira be anga soged. Ar bar be-wagar an dakosulid. </v>
<v b="EXO" c="11" v="1">Bab-Jehová Moisésʼga sogded: “Napi boni-dummad-gwensak Faraónʼga, degi, Egipto-dulemarga an barmidagoed. A-sorbali, Faraón e-sunnad bemar-onogoed. Bar wegi-gudiguega bemar-imakosulid. </v>
<v b="EXO" c="11" v="2">Ar emigindi, Israel-dulemar-macherganga, degi, Israel-dulemar-omeganga be sogo, na e-neg-dikarba-mamaidse, ibmar-manigi-sobaled, degi, ibmar-orgi-sobaled egismaloye.” </v>
<v b="EXO" c="11" v="3">Dakargua, Bab-Jehová Egipto-dulemar Israel-dulemar-nued-dakega imaksad. Deginbali, Faraónʼga-arbamalad dakmalad, Moisésʼde dule-dummadi, dule-nug-nikagwadi. Amba Egipto-yargi bela dulemala deyob Moisés-dakmarmogad. </v>
<v b="EXO" c="11" v="4">Geb agine, Moisés Faraónʼga sogded: “Bab-Jehová weyob soged: ‘Nega-gabigwengi bela Egipto-yargi an nasoed. </v>
<v b="EXO" c="11" v="5">Egipto-dulemar-e-machi-sailagined burgwemaloed. Egipto-yar-dakmaid-Faraón, be-machi-dummadgi onodoed. Degine, mai-ome-obnagedgi-arbaed-e-machi-sailaginmalad burgwemarmogoed. Deginbali, ibmar-durganse-bakar, sailagi-gwalulesmalad, burgwemarmogoed.’ </v>
<v b="EXO" c="11" v="6">”A-ibagi, bela Egipto-yargi binnasur gormaloed, na nunmak-itomaladba bomaloed. Weyob iduale, binnasur-gordisurmalad, degine, weyob a-sorba bar binnasur-golosurmarbalid. </v>
<v b="EXO" c="11" v="7">Ar Israel-dulemar-abargi wis bipisaale achu dulese urwosulid, ibmar-durganse gwen urwosurbalid. Geb agi, bemar wisgumaloed, Bab-Jehová, Israel-dulemar Egipto-dulemarbo akarsaila dakye.” Geb Moisés Faraónʼga sogdebalid: </v>
<v b="EXO" c="11" v="8">“Bela dule-bega-arbamalad anse duurmaknonikoed, yokorgi-sindigar-sii anga sogdamaloed: ‘Be naye, degine, bela be-sordamar-beba-nanaimalad, bela be namarye.’ Agi geb an naoed, iduardi an naosulid.” Bela-bela Moisés nue-urwe Faraón-asabin-gwichi noalid. </v>
<v b="EXO" c="11" v="9">Bab-Jehová Moisésʼga sogded: “Egipto-yargi gatik bur bule an-ibmar-gegerdaklemalad an imakega, Faraón bemar-ibmar-sogedba imakosulid.” </v>
<v b="EXO" c="11" v="10">Moisés Aarónʼbogwa bela we-ibmar-gegerdaklemalad Faraón-asabin imaksad. Ar Bab-Jehováʼdi aka bur bule Faraón-burguega imaksasoggu, Faraón Israel-dulemar-Egipto-yargi-bukwad onossulid. </v>
<v b="EXO" c="12" v="1">Bab-Jehová Egipto-yargi Moisésʼga, degi, Aarónʼga sunmaksad, amarga sogsad: </v>
<v b="EXO" c="12" v="2">“We-nii, bemarga bur nii-sunsoged guoed. Gebe birga-onoded-e-niiga guoed. </v>
<v b="EXO" c="12" v="3">”Bemar bela weyob Israel-dulemarga sogo: ” ‘We-nii-ibambegi (10) bemar wala-walagwen, e-gwenadgan-e-gwenadganba, degi, neg-iliba, sibad-wawaad-sapingwagwad-war-wargwen na sumalo. </v>
<v b="EXO" c="12" v="4">Ar dule e-gwenadgan-ichegwale, sibad-wawaad-sapingwagwad geg bela gunnele, dule-neg-ibed e-neg-dikarba-itaka-maidbo na bulakwaa gunmalo. E-dule-merguedba na mimimalo, adi, sogedba gunmalagar. </v>
<v b="EXO" c="12" v="5">Sibad-wawaad-sapingwagwad-amilegoedi, machered amilegergebed, birgagwen-nikadirgebed, bonisulid. Deyob be sumaloed, sibad-wawaaddibe, sibaddibe. </v>
<v b="EXO" c="12" v="6">” ’Bemar a-sibad-wawaad we-nii-ibambe-gakabakedse (14) sabomaloed. A-ibagi, neg-sedogusale, Israel-dulemar-belagwable, wala-walagwen, we-sibad-wawaad oburgwemaloed. </v>
<v b="EXO" c="12" v="7">Geb degine, bemar we-sibad-wawaad-abe weoed. Geb degine, bia bemar sibad-wawaad-gunmaloedgi, yawagak-e-dikargi-urgomar-gwichidgi, degi, yawagak-niba-urgo-maidgi, we-abe be magoed. </v>
<v b="EXO" c="12" v="8">A-mutiki, a-sibad-wawaad-e-san narar, gagan-gagbidba, degine, madu-inasulidba be gunmaloed. </v>
<v b="EXO" c="12" v="9">We-sibad-wawaad melle bipisaale maki gunmalo, amba duar mer be gunmarbalo. Bela we-sibad-wawaad, nonose-bakale, e-malimarse-bakale, degi, e-samurse-bakale, soogi narar imakmalo. </v>
<v b="EXO" c="12" v="10">Melle we-sibad-wawaad-e-san sabogo. Ar wis obichale, banedse bemar bela ogumakmalo. </v>
<v b="EXO" c="12" v="11">Bemar weyob sibad-wawaad gunmaloed: Bato mor-yoi, sapat-yoi, degi, gaapoled be-argangi-gani, bemar we-ibmar gwae-gwae gunmaloed, ar ade, Oburgwilegoenad-Iba an-nuggi onolegoed. We sogleged, bemar Egipto-yargi-wilebukwa Bab-Jehová bemar-ollor-imaksaye. </v>
<v b="EXO" c="12" v="12">” ’A-mutikidgi bela Egipto-yargi an nasoed. Deginbali, an Egipto-dulemar-e-machi-sailaginmalad oburgoed, degi, e-ibmar-durgan-sailagi-gwalulesmalad amba deyob an oburgwebaloed. An bela Egipto-dulemar-e-bab-dummagan wiogoed, an sabsur-odurdakoed. Ani, an Bab-Jehová, ani an weyob soged. </v>
<v b="EXO" c="12" v="13">” ’Sibad-wawaad-e-abe bemarga-oyogega guoed, biti bemar-neg gumala. An abe-dakdogua, bemargi an bakar nasoed. Degisoggu, an Egipto-dulemar-oburgwidogua, bemardi wargwensaar burgosurmalad. </v>
<v b="EXO" c="12" v="14">” ’We-iba bemar insaewilubmalad. Bemar we-iba, iba-dummad Bab-Jehováʼga onogewilubmalad. Bemar igar mesoed, adi, be-waganmar, we-iba igar-maidba degisadegu onodii gumalagar. </v>
<v b="EXO" c="12" v="15">Bemar ibagugle (7) madu-inasulid gunmaloed. Degisoggu, iba gebe-onodeyalaba bemar-neggi madubur-ina sate guergebed. Ar doa-dule, we-ibagugledgi (7) madu e-ina-nika guchale, we-dule, Israel-dulemar-abargi onolegoed. </v>
<v b="EXO" c="12" v="16">Gebe-iba-onodoedgi, degi, ibagugledgi (7), na bemar danar islidikidgi ambikumalargebed. We-ibabogwadgine bemar arbaosurmalad. Unnila na be mas-gunmalagala, masgullegoedbi bemar dumaloed. </v>
<v b="EXO" c="12" v="17">” ’Madu-E-Inasulid-Iba bemar onogewilubmalad, ar ade, a-ibagi, Egipto-yargi-bukwa danar-danar an bela bemar-onosad. Igar-maidbali, bemar we-iba be-wagan degisadegu onodii gumaloed. </v>
<v b="EXO" c="12" v="18">Bemar madu e-inasuli gunmaloed, gebe-nii-onoded-ibambe-gakabake-nagunonikir (14), a-sedogidgi, geb degine, amba a-nii-iba-durgwen-gakagwensakadse (21), a-sedogidse gunmaloed. </v>
<v b="EXO" c="12" v="19">Bemar-neggine, we-ibagugledgi (7) madu-ina gwen daklegosulid. Ar ade, doa-dule madu-e-ina-nika guchale, ar we-dule Israel-duledibe, Israel-dulesurdibe, we-dule Israel-dulemar-abargi onolegoed. </v>
<v b="EXO" c="12" v="20">Degisoggu, melle madu-ina-nika ibmar gunmalo. Ar bia bemar na mamaimardibe, bemar madu e-inasuli gunmalargebed.’ ” </v>
<v b="EXO" c="12" v="21">Geb degine, Moisés bela Israel-girmar-dummaganse gochad. Amarga sogded: “Be namar. Bemar be-gwenadganga, sibad-wawaad-birgagwen-nikad sunamar. A-sibad-wawaad be oburgwemaloed, adi, Oburgwilegoenad-Iba be onomalagar. </v>
<v b="EXO" c="12" v="22">Bemar sibad-wawaad-e-abe bormogi weoed. Geb gagan-hisopoʼye-nugad-e-gagan be gwannoed. A-e-gagan danakwaa be gaogu, abegi be owardikuoed. Geb degine, a-abe bela neg-yawagak-e-dikarmar-gwichidgi, degi, yawagak-niba-urgo-maidgi be magoed. Bemar wargwensaale melle be-neggi be nomalo. Neg-oibogedse geb be nomaloed. </v>
<v b="EXO" c="12" v="23">Bab-Jehová Egipto-dulemar-oburgwe-danikile, bela neg-yawagak-dikargi abe-nai-dakalile, a-neggi bakar nasoed. Bab-Jehová, dulemar-oburgwed-baliwitur-danikid be-negyaba-dogega gwen imakosulid. Bab-Dummad gwen-burgwega be-imakosulid. </v>
<v b="EXO" c="12" v="24">”Bab-Dummad-bemarga-we-igar-mesisadi, bemar, degi, be-wagan, degisadegu imakdii gumaloed. </v>
<v b="EXO" c="12" v="25">Bab-Jehová bemarga-yar-ukoye-sogsadgi bemar dogdapile, bemar we-iba deyob-onodii degisadegu gumarbaloed. </v>
<v b="EXO" c="12" v="26">Be-mimmigan bemarse egichialile: ‘Wede weyob anmar iba-onoged, ¿ibi obarye?’ </v>
<v b="EXO" c="12" v="27">Bemar abin-soge-wilubmalad: ‘Bab-Jehová Egipto-dulemar-oburgwenaigusgu, anmargindi bakar-nasye. Degisoggu, Bab-Jehová-nuggi we-sibad-wawaad oburgwileye. Degine, Israel-dulemar Egipto-yargi bukwagu, Bab-Jehová Israel-dulemar-neggi bakar-nadegusye, Egipto-dulemardi oburgwilesye. Weyobi, Bab-Jehová, anmar-gwenadgan-bendaksaye, anmardi oburgwilessurye.’ ” Moisés sunmaked-bergusgua, Israel-dulemala dulluu imaksamalad, oyogega, emarde Bab-Jehováʼse gornanaiye, Bab-Dummad-nug odummonanaiye. </v>
<v b="EXO" c="12" v="28">Agi, geb nadmalad. Igi Bab-Jehová Moisésʼga, degi, Aarónʼga igar-uksa, aba bela deyob imaksamalad. </v>
<v b="EXO" c="12" v="29">Nega-gabigwenadbali, Bab-Jehová Egipto-dulemar-gwenadgan-iliba e-machi-sailagined-oburgwisad. Amba deyob Faraón-Egipto-yar-dakmaid-e-machi-sailagined, degi, dule-esgaryagi-mellesiid-e-machi-sailaginedse-bakar oburgwisad. Degine, ibmar-durgan-gebegwalulesmalad oburgwisbalid. </v>
<v b="EXO" c="12" v="30">Faraón, degi, ega-arbamalad, degine, bela Egipto-dulemar a-mutik gwisgusmalad, geb bela Egipto-yargi, binnasur ise-gormakar bosmalad, ar ade, neg-ilibali e-machi-sailagined burgwenai gusad. </v>
<v b="EXO" c="12" v="31">Abga-a-mutikidgi Faraón Moisésʼse, degi, Aarónʼse gochad. Amarga sogded: “Be namar. Bemar-Israel-dulemar, an-dulemargi be bangumar. Bemar Bab-Jehová-e-nug odummonamar. Igi bemar sogsa gusa, deyob imaknamar. </v>
<v b="EXO" c="12" v="32">Bemar be-sibad-wawaadmar, degine, moli-bebe-nikamalad be abemaladba sedmarbalo. Deginbali, bemar anga Bab-Jehováʼse gormarmogo, angi nued binsamogagar.” </v>
<v b="EXO" c="12" v="33">Egipto-dulemala gwae-gwae Israel-dulemar-ononai gualid. Ar ade, binsamalad, emarde bela burgwemaloye. </v>
<v b="EXO" c="12" v="34">Israel-dulemala madu-omukuar-siid, amba yoo egi madu-ina-eoleged, e-omukuedgi-siid susmalad. Bela e-morgi obipirmaksagu, e-gukingi-sii sesmalad. </v>
<v b="EXO" c="12" v="35">Deginbali, Moisés-ega-igar-uksadba imaksamalad. Egipto-dulemarse ibmarmar-orgi-sobaled, degi, ibmarmar-manigi-sobaled egichismalad, degi, mormar egichismarbalid. </v>
<v b="EXO" c="12" v="36">Bab-Jehová Egipto-dulemar Israel-dulemar-nued-dakega imaksad. A-ular, Egipto-dulemar bela Israel-dulemar-ese-ibmar-egichisad, ega nue-ukbi itogunonimalad. Weyobi, Israel-dulemala Egipto-dulemargi bela-bela ibmar-nuegan susmalad. </v>
<v b="EXO" c="12" v="37">Israel-dulemala neggwebur-Ramesésʼye-nugadgi nodmalad, neggwebur-Sucotʼye-nugadse nadmalad. Machergan-sunna-bato-bila-onomaladbi, nagab-ainiarmaladi, mili-dulataled-ilanergwa (600,000) mergued. Omegan, degi, mimmigandi obarilesulid. </v>
<v b="EXO" c="12" v="38">Israel-dulemarba dule-baigan-yar-baid-baidginmalad eba-bukidar ainiarmarmogad. Deginbali, bukidar sibad-wawaadmar, degi, moli-bebe-nikamalad searmarbalid. </v>
<v b="EXO" c="12" v="39">Israel-dulemar gwae-gwae-itoarmaladba amba yoo mas-due ainiarmalad, ar ade, Egipto-dulemala, e-yargi gandikidgi Israel-dulemar-onosmalad. Degisoggu, madu-omukualed-Egiptoʼgi-searmaladgi madu-olo e-inasuli sobsamalad. </v>
<v b="EXO" c="12" v="40">Israel-dulemala Egipto-yargi birga-dulataled-ilabake gaka-dulagwen-gakambe (430) gudii gusmalad. </v>
<v b="EXO" c="12" v="41">Birga-dulataled-ilabake gaka-dulagwen-gakambegi (430), Bab-Jehová-e-sordamar Egipto-yargi-bukwad danar-danar ainiarmalad. </v>
<v b="EXO" c="12" v="42">A-mutiki, Bab-Jehová, Egipto-yargi Israel-dulemar-onogega, Israel-dulemargi nue nakulenai gusad, adi, bonisuli nomalagar. Agala, bela Israel-dulemar-wagan-danimaloedi, Bab-Jehová-ega-ibmar-imaksad-ular, a-mutikidgi atakbukwa gumaloed. Deyob, degisadegu imakdii gumaloed. </v>
<v b="EXO" c="12" v="43">Bab-Jehová Moisésʼga, degi, Aarónʼga sogded: “Oburgwilegoenad-Iba-onogegala, weyob igar mai guoed: ‘Israel-dulesulid we-ibagi-mas-gulleged gunnosur guoed. Ar wede ega ised. </v>
<v b="EXO" c="12" v="44">” ’Ar mai-manigi-baklealiddi, idu bato e-abgan-uka-duku-siklesale, we-ibagi-mas-gulleged sunna gunnoed. </v>
<v b="EXO" c="12" v="45">” ’Dule-Israel-dulesulidi, unnila sikwas be-yargi nadapdibe, na mani-onogega arbadibe, a-dule bipisaale we-ibmar gunnosulid. </v>
<v b="EXO" c="12" v="46">” ’We-sibad-wawaad unnila neg-gwagwengi gullegoed. We-ibmar-oburgwilesad-e-sana, baid-negse sedega neg-gwagwengi bipisaale onolegosulid, degine, bipisaale be sibad-wawaad-e-gar bisgosurbalid. </v>
<v b="EXO" c="12" v="47">” ’Bela Israel-dulemala weyob imakergebmalad. </v>
<v b="EXO" c="12" v="48">” ’Degi-inigwele, Israel-dulesulid bemar-abargi gudiile, we-dule Oburgwilegoenad-Iba, degi, Bab-Jehová-nug-odummogega onobiele, iduale, bela machergan-e-neguyaginmalad e-abgan-uka-duku sikmalargebed. Geb a-sorbardi, sunna iba onogodo, ar we-dulemala be-yargi-gwalulesadyob gunonikoed. ” ’Dule-wargwensaale, e-abgan-uka-duku-sikarsulid, we-ibagi-mas-gulleged gunnosur guoed. </v>
<v b="EXO" c="12" v="49">” ’Bela dulemar-be-yargi-gwalulesmaladi, degi, dulemar-be-yarginsurmalad-be-abargi-gudidimaladi, ebobela deyob we-igar imakmaloed.’ ” </v>
<v b="EXO" c="12" v="50">Israel-dulemala, Bab-Jehová igi Moisésʼga, degi, Aarónʼga igar-uksa, aba bela deyob imaksamalad. </v>
<v b="EXO" c="12" v="51">A-ibagine, Bab-Jehová Egipto-yargi Israel-dulemar danar-danar onosad. </v>
<v b="EXO" c="13" v="1">Bab-Jehová Moisésʼga sunmakded, ega sogded: </v>
<v b="EXO" c="13" v="2">“Machi-sailaginmalad anga be udago. Ar bela Israel-dulemar-e-machi-gebesailaginmalad, angadid. Degi, e-ibmar-durgan-gebe-gwalulemalad, amba deyobbalid.” </v>
<v b="EXO" c="13" v="3">Geb degine, Moisés Israel-dulemarga sogded: “We-iba nue be insamalo. Bab-Jehová, bemar Egipto-yargi maiga-wilebukwadgi gandikidba bemar-ononaid. Melle bemar madu e-ina-nika gunmalo. </v>
<v b="EXO" c="13" v="4">Emi bemar nonanaidi, Abib-niigi be nonanaid. </v>
<v b="EXO" c="13" v="5">Ar Bab-Jehová bemar-dadganga ise-sogar sogsa gusad, we-yala an bemarga ukedseye: Canaán-dulemar-yar, Het-dulemar-yar, Amorreo-dulemar-yar, Heveo-dulemar-yar, degi, Jebuseo-dulemar-yar. A-yarmar napa-nuedid, gadi ibmar sanmaked. ”Degisoggu, Bab-Jehová we-dulemar-yarse bemar-odononikile, we-Abib-niigi bemar we-iba onomaloed. </v>
<v b="EXO" c="13" v="6">Ibagugle (7) madu e-inasuli bemar gunnoed. Ibagugledgi bemar iba-onogoedi, we-iba, Bab-Jehováʼgadid. </v>
<v b="EXO" c="13" v="7">Ibagugle (7) bemar madu e-inasuli gunmaloed. Bipisaale bemar madu-ina, madu e-inabardibe, be-yargine be nikuosurmalad. </v>
<v b="EXO" c="13" v="8">Ibagugle-gusadgine, be-machiga be sogmaloed: ‘An Egipto-yargi noargu, Bab-Jehová anga ibmar-dummagan imaksad, a-ular, an we-iba onoged. </v>
<v b="EXO" c="13" v="9">Deginbali, we-iba, bemar-sakwagi, bemar-bebegindibe, wilub-naiyob guoed. We, bemar-insaega imakoed, bemar Bab-Jehová e-igar-maidgi sunmakdiguewilubbid, ar ade, Bab-Jehová gandikidba Egipto-yargi bemar-onosad. </v>
<v b="EXO" c="13" v="10">A-ulale, we-iba birga-irba e-iba-sekalaa bemar onogewilubmalad.’ </v>
<v b="EXO" c="13" v="11">”Bab-Jehová, ar igi bemarga, degi, be-dadganga sogsagusa, we-yala an bemarga ukedseye, deyob, Canaán-dulemar-yarse bemar-nisale, degi, bemarga uksale, </v>
<v b="EXO" c="13" v="12">bela be-machi-sailagined Bab-Jehováʼga be nugsaergebmalad. Amba deyob be-ibmar-durgan-machered-gebe-gwaluleged Bab-Jehováʼga bemar ukbaloed, ar ade, bela wemala, Bab-Jehováʼgadid. </v>
<v b="EXO" c="13" v="13">”Moli-uayasuid-ome gebe-mimmi-machered-nikued, a-mimmi-muchub sibad-wawaad-sapingwa, ebo be ogwaoed. Ar be sibad-wawaad muchub uksulile, adi, moli-uayasuid-mimmi-e-dukar be bisgoed. Deginbali, machi-gebesailagined-ular, Bab-Jehová be bennuknaiyobi ega be ibmar ukoed, adi, machi-sailagined onogegar. Machi-sailagined-ular, degibi be imakoed. </v>
<v b="EXO" c="13" v="14">”Ar ibagwengi be-machi bese egichialile, ar wede ibi obarye. Be-machiga bemar sogoed: ‘Bab-Jehová gandikidba Egipto-yargi deun anmar maiga wilebukwagua, anmar-onosgusye. </v>
<v b="EXO" c="13" v="15">Faraón bur bule burgudgua, yapa anmar-onogeguargua, Bab-Jehová bela Egipto-dulemar-e-machi-sailagined-oburgwisye, degi, ibmar-durgan-e-mimmi-machered-gebegwalulesmalad amba deyob oburgwisbarye. A-ulale, anmar ibmar-mimmi-machered-gebegwaluleged bela Bab-Jehováʼga ukdamarye, degine, anmar-machi-sailagined-anar anmar Bab-Jehová bennuknaiyobi, ega ibmar-ogumakar ukdaye, adi, anmar-machi-sailagined-onogegarye. </v>
<v b="EXO" c="13" v="16">Degisoggu, anmar weyob ibmar-imaked, bemar-sakwagi, bemar-bebegindibe, wilub-naiyob guegarye. We be insaega gumaloye, Bab-Jehová gandikidba Egipto-yargi anmar-onosgusye.’ ” </v>
<v b="EXO" c="13" v="17">Faraón Israel-dulemar-onosgua, Bab-Dummad Filistea-dulemar-yarsik-igar-maidsik Israel-dulemar-sessulid. A-igar bur-itakagwanad. Ar ade, Bab-Jehová binsasad, Israel-dulemar bila-onosogele, yapa bila-ono gudamaloye, bur gannar Egipto-yarse dagbi-gudamaloeddeeye. </v>
<v b="EXO" c="13" v="18">A-ulale, Bab-Dummad Israel-dulemar nega-dulesulidganba-bipirmakega sesa gusad, Demar-Ginnidye-nugad-naid-igarba sesad. </v>
<v b="EXO" c="13" v="19">Deyobi, Israel-dulemala guakwaa urwenadapiyob Egipto-yargi noarmalad. Moisés, eba José-garmar sesa gusad. Ar ade, José burgwesokargu, Israel-dulemar-ega-ise-sogar-sogega imaksad, anmar be-garmar sededseye. Deunni, José, Israel-dulemarga weyob sognai gusad: “Napiragwad, Bab-Dummad bemar-bendaknonikoed. Ar deyob gunonikile, bemar an-garmar bemarba sedmalo.” </v>
<v b="EXO" c="13" v="20">Israel-dulemala neggwebur-Sucotʼye-nugadgi noarmalad. Geb Etamʼye-neg-nugadse ambikudapmalad. Agi, nega-dulesulidgan onoded. </v>
<v b="EXO" c="13" v="21">Ibgine, Bab-Jehová mogir-bubawaryob-gwichidba Israel-dulemar-idu-nadap gusad, adi, ega igar-oyonadap guegar. Mutikdina, soo-bubawaryob-gwichid-gwabunyemaidba idu-nadap gusad, adi, ega neg-mee saegar. Aga, nabir sunna ibginedba, degine, mutikidba, Israel-dulemar nadap gusmalad. </v>
<v b="EXO" c="13" v="22">Mogir-bubawaryob-gwichid gusgu Israel-dulemar-iduar ibgi nadap gusad. Soo-bubawaryob-gwichid-gwabunyemaiddi, mutik Israel-dulemar-idu-nadap gusbalid. </v>
<v b="EXO" c="14" v="1">Bab-Jehová Moisésʼga sunmakded, ega sogded: </v>
<v b="EXO" c="14" v="2">“Israel-dulemarga be sogna, be gannar igar-baidba aibirmar. Pi-Hahirotʼye-neg-nugad-asabin bemar ambikunonimaloed. Pi-Hahirotʼde, Demar-naidi, degi, Migdolʼye-neg-nugad-naidi, amar-abargi naid. Baal-Zefónʼye-neg-nugad-asabin naid. A-asabin demar-gakagi bemar ambikunonimaloed. </v>
<v b="EXO" c="14" v="3">Adi, Faraón binsaegar: ‘Israel-dulemar wissurmarye, emarde bia namaloye. Emar nega-dulesulidganba yoggus gudimarye.’ </v>
<v b="EXO" c="14" v="4">”Andi an, aka bur bule Faraón-burguega imakoed, degine, Faraón bemar-bareginnega an imakbaloed. Geb degine, Faraónʼgi, degi, e-sordamar-bila-onomaladgi an-gargangued an oyogoed. Deyob, Egipto-dulemala wisgumaloed, ani an Bab-Jehová guye.” Israel-dulemala deyob imaksamardo. </v>
<v b="EXO" c="14" v="5">Geb degi-gunaidgine, Egipto-e-reyga soglealid, Israel-dulemar wakitemarye. Egipto-e-rey, degi, ega-arbamalad, binsaed-gwagdemalad, weyob sogdemalad: “¿Ar wede, ibiga anmar Israel-dulemar-onosa? Emide, anmar we-dulemar-naega imaksagu, gwen bar anmarga arbaosurmalad. Degisulirgebed.” </v>
<v b="EXO" c="14" v="6">Geb degine, Faraón igar-ukdesunnad, urmar-bila-onoged-napagined ega guakwaa nasikye. Geb degine, Faraón e-sordamar-bila-onomalad sesad. </v>
<v b="EXO" c="14" v="7">Faraón urmar-napagined-bur-nuegan dulataled-ilanergwa (600) susad, deginbali, bela Egiptoʼgi urmar-napaginmalad-baigan sesbalid. Faraón, e-dummagan a-urmar war-wargwen-sedega imaksad. </v>
<v b="EXO" c="14" v="8">Bab-Jehováʼdi aka bur bule Egipto-rey-Faraón-burguega imaksad. A-ular, Faraón Israel-dulemar-baregite gusad. Israel-dulemardi dobsulidba nadap gusmalad. </v>
<v b="EXO" c="14" v="9">Bela Egipto-dule-e-sordamar-bila-onomalad, e-urmar-napagined, moli-birgi-sii-urwemaladi, Israel-dulemar-bareginnega ainidgusmalad. Egipto-sordamar, Israel-dulemar demar-gakaba Pi-Hahirotʼgi-danar-bukwa bargadapmalad, Baal-Zefón-asabin. </v>
<v b="EXO" c="14" v="10">Israel-dulemar dakdemargu, Faraón, degi, Egipto-dulemar egi daniki, bela-bela dobe-itodmalad. A-ular, Bab-Jehováʼse gandikidba bendakleged egisdemalad. </v>
<v b="EXO" c="14" v="11">Geb Moisésʼga sogdemalad: —¿Ar wede Egipto-yargi neg-uande sursi? Emide, nega-dulesulidganba anmar-oburgwega weba be anmar-onosgu. Ar wede, ¿ibiga deyob be anmar-imaksa? Ar wede, ¿ibiga Egipto-yargi be anmar-onosa? </v>
<v b="EXO" c="14" v="12">Ar anmar Egipto-yargi-gudigu bega sogsasursi, ‘¡Anmar bur Egipto-dulemar-e-maiga-gued bur nuedye! ¡Ar anmar nega-dulesulidganba-burgwedba Egipto-dulemar-maiga-gued bur nuedye!’ </v>
<v b="EXO" c="14" v="13">Moisésʼdi Israel-dulemar-abin sogded: —Melle be dobgumar. Gandik be imakmar. Bab-Jehová bemar-bendakega-ibmar-imakoed be nue dakmar. Ar ade, emi bemar Egipto-dulemar-dakedi, bipisaale gwen bar-dakosurmalad. </v>
<v b="EXO" c="14" v="14">Ar Bab-Jehová bemar-ular-urwosoggu, bemar mer bukib binsamalo. </v>
<v b="EXO" c="14" v="15">Geb degine, Bab-Jehová Moisésʼga sogded: “¿Ar ibiga be anse bendakleged egise? ¡Israel-dulemarga gandikidba be soge, be namarye! </v>
<v b="EXO" c="14" v="16">Bedina, be-gaapoled be onakwe, be-sakwa demarsik be oyoge, demar negabar be egae. Ar deyobi, Israel-dulemar demar-argasadgi neg-dinnagwadgi obakmaloed. </v>
<v b="EXO" c="14" v="17">Ar andi, Egipto-dulemar be-bareginmalaga, aka bur bule burguega an imakoed. Geb agine, Faraónʼgi, bela e-sordamar-bila-onomaladgi, e-ur-napaginmaladgi, e-sordamar-moli-birgi-sii-urwemaladgi, an egi-ibmar-imakoedi, an-nug bur odummolegega an imakoed. </v>
<v b="EXO" c="14" v="18">An Faraónʼgi, e-urmar-napaginmaladgi, e-sordamar-moli-birgi-sii-urwemaladgi an-gangued an oyosale, agi Egipto-dulemar wisguoed, ani an Bab-Jehová gued.” </v>
<v b="EXO" c="14" v="19">Agine, Bab-Dummad-e-baliwitur, Israel-sordamar-idu-nadapidi, gwagded, Israel-sordamar-sorba nagusad. Deyobi, mogir-bubawaryob-gwichidi, Israel-dulemar-idu-nadapidi, gwagdemogad, Israel-sordamar-sorba nagusmogad. </v>
<v b="EXO" c="14" v="20">Degisoggu, mogir-bubawaryob-gwichid Israel-sordamar-sorba nagussunnad, Egipto-sordamar-idu. Egipto-sordamargala, we-mogir gorosur-dakleged. Israel-sordamargardi, we-mogir ega neg-mee imaknaid. A-ulale, mutikidba Egipto-sordamar geg Israel-sordamar-barga gusmalad. </v>
<v b="EXO" c="14" v="21">Degine, geb Moisés e-argan demarse oyoded. Geb agine, Bab-Jehová dad-nakwedsik burwa-binnasur ogochad. A-burwa degi-gormai oiboalid. Weyobi, a-burwa demar negabar-egaega imaksad. Deyob, Bab-Jehová, demar-abargi neg odinnosad. </v>
<v b="EXO" c="14" v="22">We-napa-dinnagwadba Israel-dulemar obaksamalad. Demar gasdibir-matusulidyob e-dikar-nuedsik-mai, degi, e-sapiledsik-mai gusad. </v>
<v b="EXO" c="14" v="23">Egipto-dulemar Israel-dulemar-sorba, ubodmalad: Bela Faraón-e-molimar, bela e-urmar-napaginmalad, degi, bela e-sordamar-moli-birgi-sii-urwemalad ubodmalad. Amala, demar-neg-abaladse Israel-dulemar-baregichamalad. </v>
<v b="EXO" c="14" v="24">Bolegoedbali, Bab-Jehová mogir-bubawaryob-gwichid-akar, degi, soo-bubawaryob-gwichid-akar Egipto-sordamar-ise-nue-dakdegu, Egipto-sordamar ber suli-suli-itogega imaksad. </v>
<v b="EXO" c="14" v="25">Deginbali, Bab-Jehová, Egipto-sorda-e-ur-e-nagmar-bipirmaknanaid bela oichosbalid. Degisoggu, ugak wis binnaa nadap gusmalad. Geb Egipto-sordamala sogdemalad: “Ar ade, Bab-Jehová Israel-dulemar-anar urwenaid. Bab-Jehová anmargi gwisgunaid. Degisoggu, Israel-dulemargi anmar wakinmarsun.” </v>
<v b="EXO" c="14" v="26">Ar Bab-Jehováʼdi Moisésʼga sogded: “Demar-birgi be-argan be oyoge, adi, demar gannaryob guegar. Geb degine, Egipto-sordamargi, e-urmar-napaginmaladgi, degi, e-sordamar-moli-birgi-sii-urwemaladgi demar arweoed.” </v>
<v b="EXO" c="14" v="27">Moisés e-argan demar-birgi oyoded. Oiboargu, demar gusgu-maidyob gannarse gunonikid. Egipto-dulemala wakinye sokarmalan-inigwele, ar demardi egi gwichigunonikid. Weyobi, Bab-Jehová, Egipto-dulemar demargi ogundisad. </v>
<v b="EXO" c="14" v="28">Demar gusgu-maidyob gannarse gunonigu, urmar-napagined, sordamar-moli-birgi-sii-urwemalad, degi, bela Faraón-e-sordamar-bila-onomalad, wemala, Israel-dulemar-bareginnega-demargi-dogsamaladi, bela egi demar arwenonikid. Faraón-sordamar bela burgwismalad, wargwensaale gwen durgussulid. </v>
<v b="EXO" c="14" v="29">Ar Israel-dulemardi demargi obaksamalad, napa-dinnagwadgi nadapgusmalad. Demar gasdibir-matusulidyob e-dikar-nuedsik-mai, degi, e-sapiledsik-mai gusad. </v>
<v b="EXO" c="14" v="30">A-ibagine, Bab-Jehová, Egipto-dulemar-ganguedgi Israel-dulemar-abonosad. Israel-dulemala Egipto-sordamar-e-muimar demar-gakaba-omilede daksamalad. </v>
<v b="EXO" c="14" v="31">Israel-dulemar dakdegu, Bab-Jehová e-gangued Egipto-dulemargi sabsur-yolesa, nue Bab-Jehová-dobee itonadmalad, degine, Bab-Jehováʼgi bensuli gunonimalad. Amba deyob Bab-Jehová-mai-Moisésʼgi, bensuli gunonimarbalid. </v>
<v b="EXO" c="15" v="1">Geb degidgine, Moisés, degi, Israel-dulemar we-namaked, Bab-Jehová-nug-ogannogega namakdemalad: “Bab-Jehová-nug-odummogega an namakoed, ar ibibayobi Bab-Jehová-emargi-nakwisad geger-daklege, deunni, molimar, degi, e-birgi-sigmalad, demargi ogundisgu. </v>
<v b="EXO" c="15" v="2">An-namaked, Bab-Jehováʼga an namaked. Ar Bab-Jehová an-ogannogedid, an-abonogedid. Bab-Jehová an-Bab-Dummadid, an a-e-nug odummogoed. We-Bab-Jehová an-bab-e-Bab-Dummadid, an a-e-nug ogannoged. </v>
<v b="EXO" c="15" v="3">Bab-Jehová, dule-bila-onoged-sunsogedid. ¡Bab-Jehováʼye e-nug nugad! </v>
<v b="EXO" c="15" v="4">Bab-Jehová Faraón-e-urmar-napaginmalad, degi, Faraón-sorda-bila-onomalad demargi odosad. Faraónʼga-sorda-semalad-e-dummagan-bur-nuegan, Demar-Ginnidye-nugadgi gundilesad. </v>
<v b="EXO" c="15" v="5">Akwayobi wilasailase argwachamalad, degi, muu-wilasailad egi mulus nagusad. </v>
<v b="EXO" c="15" v="6">”Bab-Jehová, be-gargangued dutusulid, be-gargangued gandikidba maid. Bab-Jehová, be-garganguedba be be-isdarmalad ogilosad. </v>
<v b="EXO" c="15" v="7">Be-gangued-dutusulidgi dulemar-begi-gwisgusmalad be ogilosad. Be-uluded be barmisgu, be-isdarmalad gaganyob gummakded. </v>
<v b="EXO" c="15" v="8">Be-bunnogedgi be dii danar oambikunonikid. Demar-billigan gasdibir-matusulidyob megisad, muu-wilasailad bogidik nagusad. </v>
<v b="EXO" c="15" v="9">”Anmar-isdarmalad binsasmalad: ‘An bargaedse bareginnoye. An e-ibmar-suoedi, an mimioye, an egi yeer-itogedse, an mimioye. An es-suid, an egi onogoye, an-sunnagwad an wemar ogilogoye.’ </v>
<v b="EXO" c="15" v="10">Bab-Jehová, ar be burwa-ogochadba, be demarse-dolegega imaksad. Gingwayobi dii-gandikidba-nukamakmaidgi dogdemalad. </v>
<v b="EXO" c="15" v="11">Bab-Jehová, ¡bab-dummad-baid bebo wilubdaked sated! ¡Beyob-isligwaled, baid sated! ¡Beyob-dummadid, satebalid! ¡Be ibmar-gegerdakleged-imakedi, dobe-ito anmar-imaked! ¡Ar nabirid, be-nug odummolegergebed! </v>
<v b="EXO" c="15" v="12">¡Be-gangued be oyodgu, napa we-dulemar-dosad! </v>
<v b="EXO" c="15" v="13">”We-dulemar be abonosadi, be-sabedbali na be semaid. Be-ganguedbali, we-dulemar be-neg-swilidikidse na be sedoed. </v>
<v b="EXO" c="15" v="14">Dulemar-yar-baid-baidgi-bukmalad wisguarmalale, wawanmakdemaloed. Filistea-dulemar sulibinsa itodmaloed. </v>
<v b="EXO" c="15" v="15">Edom-e-dummagan bela-bela dobgudmaloed. Moab-e-dummagan dobedbali, wawanmakdemaloed. Bela Canaán-dulemar dobedba duurmakdemaloed. </v>
<v b="EXO" c="15" v="16">Bab-Jehová, be-surgan-ganguedba we-dulemar bela-belad-gwakidmalodo. Bela we-dulemar dobgudmalodo. Bab-Jehová, be-gangued-abin we-dulemar akwayob geg sunmak sigmaloed. Bela be-dulemar-na-begadga-imaksad bela-obaksadse, we-dulemar bogidik ambikumaloed. </v>
<v b="EXO" c="15" v="17">Bab-Jehová, be-megega na be yar-susadse, be-dulamar be sedoed. A-yargi, degisadegu-megega be anmar-imakoed. A-yar na be sisadid. Agi be megega, be-neg be sisad. </v>
<v b="EXO" c="15" v="18">¡Bab-Jehová degisadegu negsemai guoed!” </v>
<v b="EXO" c="15" v="19">Faraón-urmar-napaginmalad, degi, moli-birgi-sii-urwemalad, Israel-dulemar-bargaega demargi-dogdemargu, Bab-Jehová amargi demar-arwega imaksad. Israel-dulemardi demargi napa-dinnagwadgi nadapi obaksamalad. </v>
<v b="EXO" c="15" v="20">Bab-Dummad-gayaburba-barsoged-bundor-María, Aarón-e-bunad. We-Maríaʼde, gar-panderetaʼye-nugad susad, geb namakded. Bela omegan-baigan gar-pandereta ogornadap gusmarmogad, eba dodonadap gusmarmogad. </v>
<v b="EXO" c="15" v="21">María ega weyob namaknadapid: “Bab-Jehová-nug-odummogega namakmar. Molimar, degi, e-birgi-sigmalad demargi ogundisa. Ibibayobi, Bab-Jehová Egipto-dulemargi-nakwisad geger-daklege.” </v>
<v b="EXO" c="15" v="22">Moisés, Israel-dulemar Demar-Ginnidye-nugadgi-bukwad sesa gusad. Nega-dulesulidgan-Shurʼye-nugadse sesad. Agine, ibapaa nanasmalad, gwen dii amissurgusmalad, ar dii sated. </v>
<v b="EXO" c="15" v="23">Maraʼye-neg-nugadse modapmargu, agi-dii-nikadi, geg gobe gusmalad, ar ade, dii gagbisailad. A-ulale, a-neg Maraʼye onugsasmalad. Maraʼde sogleged, “gagbisailadye.” </v>
<v b="EXO" c="15" v="24">Dulemar Moisésʼgi ichakwa sunmakarmalad, sognanai guarmalad: “¿Ar wede ibi anmar goboe?” </v>
<v b="EXO" c="15" v="25">Geb degine, Moisés Bab-Jehováʼse bendakleged egichided. Agi, Bab-Jehová Moisésʼga sapi-bipi oyosad. A-sapi-bipi Moisés diise meted. Agine, dii sayee naded. Agine, Bab-Jehová Israel-dulemar-wilubdaksad. Deginbali, agi igi-na-nanamaloed-igar ega uksabalid. </v>
<v b="EXO" c="15" v="26">Bab-Jehová Israel-dulemarga weyob sogded: “Ani an bemar-Bab-Dummad-Jehová gued. Ar bemar, an bemarga-ibmar-soged be nue itomalale, an-ibmar-abegedba be imakele, degi, an igar-bemarga-uksad be imakmalale, degine, an-igar-mamaidba be damalale, Egipto-dulemargi bonigan-dummagan-an-barmialidi, bemargi a-bonigan an barmidagosulid. Ar ade, ani an Bab-Jehová gued. Ar ani an bemar-nudakedid.” </v>
<v b="EXO" c="15" v="27">Geb a-sorbali, Elimʼye-neg-nugadse modapmalad. Agi ambe-gakabo (12) dian ariomaid, degine, sapi-ogobgi-dakleged dulapaa-gakambe (70) bukwabalid. Agine, Israel-dulemar dii-naba ambikudapmalad. </v>
<v b="EXO" c="16" v="1">Bela Israel-dulemar Elimʼye-neg-nugadgi node gusmalad, geb nega-dulesulidganba-Sinʼye-nugadse warmakdapmalad. Sinʼde Elimʼye-neg-nugad-naid, degi, Sinaíʼye-neg-nugad-naid, amar-negabargi naid. Deunni, Egiptoʼgi nii-warbogus gaka-ibambe-gakatargus (15) noarmalad-akalad. </v>
<v b="EXO" c="16" v="2">A-nega-dulesulidgangi dulemar bela Moisésʼgi, degi, Aarónʼgi uluarmalad. </v>
<v b="EXO" c="16" v="3">Israel-dulemar sogdemalad: “Ar Bab-Jehová Egipto-yargi anmar-oburgwismalana bur nabirinad. Webardi, anmar bormo-ebiris bormo san-ena, nue-immelegedse mas-gundaenad. Ar emidi, bemar we-nega-dulesulidganse bela ukudba-anmar-oburgwega be anmar-nialid.” </v>
<v b="EXO" c="16" v="4">Geb degine, Bab-Jehová Moisésʼga sogded: “Bemarga an madu niba batedaged an imakoed. Degine, dulemar, unnila emigadbi madu-weemalaga, bane-bane neg-magaba nomalargebed. Adi, an wilubdakegalad, doamar an-ibmar-sogedba imakmalodibe, doamar imakosurbardibe. </v>
<v b="EXO" c="16" v="5">Ibanergwadgindina (6) dulemar ilabo-mergu e-negse-sedega madu weemaloed.” </v>
<v b="EXO" c="16" v="6">Moisés, Aarónʼbogwa Israel-dulemarga sogdemalad: “Sedogidba be wisgumaloed, Bab-Jehová, na e, Egipto-yargi bemar-onosye. </v>
<v b="EXO" c="16" v="7">Degine, wakdaradbali, Bab-Jehová-e-gangued-yeerdakleged be dakmaloed, ar ade, Bab-Jehová bemar-egi-oimakbukmalad bemar-itosad. ¿Ar anmardi doasunna, ar emide, be anmargi oimakbukmargu?” </v>
<v b="EXO" c="16" v="8">Degine, Moisés sogdebalid: “Sedogi Bab-Jehová bemarga san ukoed, adi, a-san be gunmalagar. Wakdardi madu ise-obinagwar bemarga ukoed, ar ade, Bab-Jehová egi be ulusmalad be-itosmalad. ¿Ar anmardi doasunna, anmargi be urwenaimargu? Ar bemar anmargi ulussulid, Bab-Jehováʼgi be ulusmalad.” </v>
<v b="EXO" c="16" v="9">Geb degine, Moisés, Aarónʼga sogded: “Israel-dulemarga be soge: ‘Bela Bab-Jehová-asabin ambikudamar, ar ade, Bab-Jehová bemar egi-oimakbukwad bemar-itosad.’ ” </v>
<v b="EXO" c="16" v="10">Aarón Israel-dulemarga sunmakgwisgua, bela dulemar nega-dulesulidganba atakdemalad, agi mogir-imbaba Bab-Jehová-e-gangued-yeerdakleged nononikid. </v>
<v b="EXO" c="16" v="11">Geb degine, Bab-Jehová Moisésʼga sunmakded, ega sogded: </v>
<v b="EXO" c="16" v="12">“Israel-dulemar angi oimakbukwad an itosad. Amar-ebo be sunmak, ega be soge: ‘Emi-sedogi be san gunmaloye, wakdardina, be madu gunmaloye, nue-immelegedseye. Adi, be wisgumalagarye, ani an Bab-Jehová guye, ani an bemar-Bab-Dummadye.’ ” </v>
<v b="EXO" c="16" v="13">A-sedogidgine, nuumar-codornizʼye-nugad nonimalad, bia Israel-dulemar-bukwadgi ena ambikunonimalad. Degine, wakdaradbali, Israel-dulemar-bukwad-dikarba dii bominonikid. </v>
<v b="EXO" c="16" v="14">Dii-bomisad-dingudgu, sorba daklealid nega-dulesulidgan-napagi ibmar-dataragwad, dii-akwaga-binnisadyob-daklege omilede. </v>
<v b="EXO" c="16" v="15">Ar Israel-dulemar wissurmarsoggu, wede ibua, a-ular, a-dakarmalale, na muchub-muchub egisdedamalad: “¿Wede ibua?” Geb Moisés ega sogded: “We madu, Bab-Jehová bemarga uked, adi, be mas-gunmalagar. </v>
<v b="EXO" c="16" v="16">Bab-Jehová bemarga soged, weyob bemar imakoye: Na be mergu-gunmaladba, wargwen-wargwen weenamaloye. Degine, na be be-neggi mergu-dule-nikadba, wala-walagwengi nibirbo-wilub-mergu weemaloye.” </v>
<v b="EXO" c="16" v="17">Israel-dulemala deyob imaksamalad. Gwen-gwen bur ichesur wesmalad, gwen-gwen bur ichee wesmalad. </v>
<v b="EXO" c="16" v="18">Deyob weemaloye-soglesadba wesmalad. Ar dule-ichesur-wesadga obichasulid, dule-ichee-wesadga akussurmogad. Na e-mergu gunnedba, wala-walagwen egad-egad wesmalad. </v>
<v b="EXO" c="16" v="19">Geb degine, Moisés Israel-dulemarga sogded: “Bemar bipisaale melle banedga we-masgunned be sabomalo.” </v>
<v b="EXO" c="16" v="20">Degi-inigwele, dulemar abala Moisés-sogedba imaksasurmalad, abar banedga sabosmalad. Banedga-sabosmaladi, ei nusbiin gusad, bela nunu-yapan oiboalid. Geb degine, Moisés amargi nue-sae-itoded, ese uluded. </v>
<v b="EXO" c="16" v="21">Na e-mergu-gunmaladbali, wakdaradba egad-egad weenaddamalad, ar ade, dad-diopisurgudele, dad-abin diree naddaed. </v>
<v b="EXO" c="16" v="22">Ibanergwadgindi (6), ilabo-wilub mas wesmalad. A sogledo, wala-walagwengi nibirbake-wilub wesmarye. Geb degine, neg-danar-danar-bukmalad-e-dummagan ibmar-gusad Moisésʼga sognadmalad. </v>
<v b="EXO" c="16" v="23">Agi, Moisés amarga sogded: “Ar weyob Bab-Jehová igar uksad. Oibosale, obunnoged-ibad. We-iba, Bab-Jehováʼgadid. Emi bemar mas-yobiedi, emi be yomalodo. Emi mas-dulebiedi, emi be mas dumalodo. Bemarga-mas-obinoedi, banedga be sabomaloed.” </v>
<v b="EXO" c="16" v="24">Ibmar-obichadi, Moisés-igar-uksadba sabosmalad, adi, oibosar gunmalagar. We-ibmar nungussulid, nusbiin gussurbalid. </v>
<v b="EXO" c="16" v="25">Geb degine, Moisés sogded: “Emi obunnoged-ibad, Bab-Jehová-ibad. We-ibmar emi be gunmar. Ar emi-ibagi, we-ibmar, babatenai, degi, napagi-mellemai gwen be dakosurmalad. </v>
<v b="EXO" c="16" v="26">Bemar sunna ibanergwa (6) we-ibmar weemaloed. Ar ibagugledgindina (7), obunnoged-ibad. A-ibagi, we-ibmar sate guoed.” </v>
<v b="EXO" c="16" v="27">Degite, gwenna-gwennagwa ibagugledgine (7) wis ibmar-weenamalaga, node gusmalad. A-ibmar wessurgusmalad, ar ade, a-ibagi a-ibmar gwen daksasurgusmalad. </v>
<v b="EXO" c="16" v="28">Geb degine, Bab-Jehová Moisésʼga sogded: “¿Ar wede sanagwadse an-igar-mamaidba, an bemarga-ibmar-sogedba be nanamaloye soge? </v>
<v b="EXO" c="16" v="29">Ani, Bab-Jehová, an bemarga ibagwen-obunnoged-iba uksanad. Agala, ibanergwadgine (6), an bemarga masgunned ibabo-wilub uksad. Degisoggu, ibagugledgine (7), bemar na e-neg-e-neggi megewilubmalanad, bemar na be-neggine noewilubsurmalanad.” </v>
<v b="EXO" c="16" v="30">Geb degine, dulemar ibagugledgine (7) obunnosmalad. </v>
<v b="EXO" c="16" v="31">Israel-dulemala we-ibmar-weemaladi, bismalad: “Manáʼye.” We-ibmarde, e-gwag sipugwad, gagan-wawadikid-culantroʼye-nugad-e-gwagyobid, degi, madu-dibyaled achanis egi eoaledyob gulleged. </v>
<v b="EXO" c="16" v="32">Geb sorbali, Moisés sogded: “Weyob Bab-Jehová bemarga igar uked: ‘Bormogi nibirbake be maná enomalo. Bemar be-waganga be nue sabomalo, adi, be-wagan dakmalaga, Egipto-yargi an bemar-onosmargu, igid-mas an bemarga nega-dulesulidganba uksa gusa.’ ” </v>
<v b="EXO" c="16" v="33">Geb degine, Moisés Aarónʼga sogded: “Bormo gwagwen be sue, agi nibirbake be maná urboed. A-sorbali, Bab-Jehová-asabin be sioed, adi, bemar-waganga-oyogega be sabogoed.” </v>
<v b="EXO" c="16" v="34">Igi Bab-Jehová Moisésʼga igar-uksa, deyob, Aarón, we-maná sabogega, bormogi Bab-Jehová-Dadganbo-Igar-Mesisad-Ulu-asabin sisad. </v>
<v b="EXO" c="16" v="35">Israel-dulemala birga-dulabo (40) maná-gundii gusmalad. Canaán-yargi dulemar-bukwadse-mosmaladse we-maná gundii gusmalad. </v>
<v b="EXO" c="16" v="36">Ibmar-wilubsaed-gomerʼgwensak nibirbake gued. Gomer-gwambeddi (10) ibmar-wilubsaed-efa-gwensak gued. </v>
<v b="EXO" c="17" v="1">Bela Israel-dulemar nega-dulesulidgan-Sinʼye-nugadgi nodegusmalad, Bab-Jehová-ega-igar-ukmaidba, obunnomai-obunnomai nadapgusmalad. A-sorbali, Israel-dulemar dii-gobega Refidimʼye-neg-nugadgi ambikudapmalad. Agi dii sated. </v>
<v b="EXO" c="17" v="2">Degisoggu, Moisésʼse sabsur egisdemarsunnad, ega sogdemalad: —¡Anmarga gobega be dii udage! Moisés dulemar-abin sogded: —¿Ibiga sabsur be anse dii egise? ¿Ibiga Bab-Jehová-wilubdakye be sogmala? </v>
<v b="EXO" c="17" v="3">Ar Israel-dulemar uku-uku itomarsoggu, Moisésʼgi uludmalad, sogdemalad: —¿Ibiga Egipto-yargi be anmar-onosa? ¿Ukudba-burgwega be anmar-onosa? ¿Anmar-mimmigan-oburgwega be anmar-onosa? ¿Anmar-ibdurganmar-oburgwega be anmar-onosa? </v>
<v b="EXO" c="17" v="4">Geb degine, Moisés Bab-Jehováʼse binnasur goted, ega sogded: —Ar we-dulemarde, ¿igi an imakergebe? ¡Ar iche-napinad akwagi-makar an-oburgwemalanad! </v>
<v b="EXO" c="17" v="5">Bab-Jehová Moisés-abin sogded: —Israel-dulemar-idu be nae. Israel-girmar-dummagan gwenna-gwenna beba be sedoed. Nilo-diwar-bibyosad-gaapoled, be sedbaloed. Emigi be nadeen. </v>
<v b="EXO" c="17" v="6">Horeb-yargi, akwa-dummad-walik an be-asabin gwisguoed. Akwa-dummad be bibyosale, agi dii aryodagoed, adi, dulemar a-dii gobmalagar. Moisés, Israel-girmar-dummagan-e-dakbukwad-asabin deyob imaksad. </v>
<v b="EXO" c="17" v="7">Moisés a-neg Meribaʼye onugsasad, ar ade, agi Israel-dulemar ulusad. Degine, a-neg Masahʼye onugsasbalid, ar ade, agi Israel-dulemar Bab-Jehová-wilubdaksamalad, deun sogsamargu: “¿Ar wede Bab-Jehová anmarba gudii, anmarba gudisuli?” </v>
<v b="EXO" c="17" v="8">Amalec-dulemar, Israel-dulemargi bila-onogega Refidimʼye-neg-nugadse nadmalad. </v>
<v b="EXO" c="17" v="9">Agine, Moisés Josuéʼga sogded: “Bila-ononaega, machergan war-wargwen sue-sue be imake. Be nae, Amalec-dulemar-ebo be urwenae. Banedsega andi yar-dummad-birse Bab-Dummad-gaapoled argangi-gani an naoed.” </v>
<v b="EXO" c="17" v="10">Josué igi Moisés ega soge, aba imaksad, Amalec-dulemarbo urwenaded. Ar degidgine, Moisés, Aarón, degi, Hur, yar-dummad-birse nadmalad. </v>
<v b="EXO" c="17" v="11">Moisés, e-sakwa onakwidele, Israel-dulemar-urwenanaidi, e-isdarmaladgi obitedamalad. Ar Moisés e-sakwa-odedele, Amalec-dulemar obitedamalad. </v>
<v b="EXO" c="17" v="12">Ar Moisés-e-sakwa geggusdaed, degi, Moisés-sigega ega akwa amismalad. Moisés-sigisgua, Aarón, Hur-ebogwa Moisésʼga sakwa-gasmalad, wargwen sakwa-gwensaksik, baiddina sakwa-baidsikmo. Weyobi, dad-argwanedse, Moisés-sakwa onakwar, nue-innikii gasmalad. </v>
<v b="EXO" c="17" v="13">Weyob Josué, Amalec-dulemar-sordamargi es-suidgi-oburgwar nakwisad. </v>
<v b="EXO" c="17" v="14">Geb degine, Bab-Jehová Moisésʼga sogded: “We-bila-onolesad gardagi narmak, adi, insadii gumalagar. Degine, Josuéʼga be sogbalo: ‘Amalec-dulemargi mer bar binsamalagala, an bela obelogoed.’ ” </v>
<v b="EXO" c="17" v="15">Agi, Moisés Bab-Jehováʼga-ibmar-ogumakar-ukleged-aila sobsad. A-aila, “Bab-Jehová an-banderye onugsasad.” </v>
<v b="EXO" c="17" v="16">Agi, Moisés sogded: “Bab-Jehová-negdakmaidgi Amalec-dule gwisgunonisoggu, Bab-Jehová, degisadegu, Amalec-e-wagan-danikidbali, egi bila-ononai gudoed.” </v>
<v b="EXO" c="18" v="1">Jetro Moisés-e-saka, Madiánʼgi dule-irwa-Bab-Dummadse-goledga maid. We-Jetroʼde, igi Bab-Dummad Moisés-bendaksa, bela wisgusad. Degine, igi Bab-Dummad Israel-dulemar-bendaksabali, bela wisgusbalid. Deginbali, wisgusbalid, igi Bab-Jehová Israel-dulemar Egipto-yargi onosbali. </v>
<v b="EXO" c="18" v="2">Moisés Faraónʼse-nadapidgi, e-saka-Jetroʼse e-ome-Séfora barmisgusad. Jetro na e-sisgwa-Séfora e-neggi abingasad, </v>
<v b="EXO" c="18" v="3">degine, Moisés-masmala-warbogwad abingasbalid. Wargwen Gersónʼye nugad, ar ade, Moisés sogsa gusad: “We-yar-baidgi an we-yarginedsulid gudiiye.” </v>
<v b="EXO" c="18" v="4">Baid-machigwadi, Eliezerʼye nugad, ar ade, Moisés sogsa gusbalid: “An-bab-e-Bab-Dummad an-bendaknonikid, Faraón-es-suidgi an-onosad.” </v>
<v b="EXO" c="18" v="5">Moisés nega-dulesulidganba Bab-Dummad-yar-walik dulemar-oambikudapid. Ase, Jetro, Moisés-e-ome, degi, e-masmala-warbogwad nade gusmalad. </v>
<v b="EXO" c="18" v="6">Jetro, Moisés-owisos gusad: “Ani, an be-sak-Jetro, be-ome, degi, be-masmala-warbogwadmala, anmar be-dakdanimalad.” </v>
<v b="EXO" c="18" v="7">Moisés e-saka-abin noar gusad. E-abin dulluu imaksad, degine, degiteye-sogega ei-wagar usad. Sunmaksamargua, e-dordoneggi dogdemalad. </v>
<v b="EXO" c="18" v="8">Agi, Moisés e-sakaga bela sogsad, igi Bab-Jehová Israel-dulemar-bendakega Faraón-imaksa, degine, igi Bab-Jehová Egipto-dulemar-imaksabali. Degine, igi igarba Israel-dulemar wiledani-gusmarbargua, Bab-Jehová Israel-dulemar-bendaksabali. </v>
<v b="EXO" c="18" v="9">Jetro Bab-Jehová Israel-dulemargi e-sabgued-nue-oyosgusadba, degine, Egipto-dulemar-ganguedgi Israel-dulemar-bendaksagusadba, bela-bela weligwar-itosad. </v>
<v b="EXO" c="18" v="10">Jetro sogded: “Bab-Jehová Faraónʼgi, degi, Egipto-dulemar-ganguedgi, bemar-bendaksad. Degine, bemar-Israel-dulemar Egipto-dulemar-be-wiodimaladgi, Bab-Jehová bemar-onosad. A-ular, Bab-Jehová-e-nug odummolesun. </v>
<v b="EXO" c="18" v="11">”Deginbali, Faraón dulemar-baisursunnagwadiyob bemar-imaksabalid. Ar emigindi, Bab-Jehová Egipto-dulemar-sabsur-imaksadba nue an wissunnad, we-Bab-Jehová, baigan-bab-dummadye-sogmaladba bur-dummadid.” </v>
<v b="EXO" c="18" v="12">Agi, Jetro ibdurgan-wargwen Bab-Dummadga-ogumakar-ukega susa gusad. Deginbali, Bab-Dummadga-ukbaliga, ibmar-baigan senonibalid. Geb a-sorbali, Aarón, degi, bela Israel-girmar-dummagan, Moisés-e-sakaba Bab-Dummad-asabin mas-gunnadmalad. </v>
<v b="EXO" c="18" v="13">Banedgine, Moisés Israel-dulemarga igarmar-gwatirnanaid-nabogega signonikid. Ar ade, dulemar na gwatirismalale, Moisésʼse wakdaradba degi-iirmakmai osedoddaed. </v>
<v b="EXO" c="18" v="14">Jetro dakargu, Moisés arbaed-dummad imake, Moisésʼga sogded: —¿Ar ibiga be bela we-arbaed be imake? Emide, dulemar bese wakudaryalaba iirmakmai osedoddamalad. ¿Ar ibiga bebi walagwen we-dulemarga be igar naboge? </v>
<v b="EXO" c="18" v="15">Moisés e-saka-abin sogded: —Ar ade, dulemar Bab-Dummadse igar-amimalaga anse nonidamalad. </v>
<v b="EXO" c="18" v="16">Na-ebo gachimakarmalale, anse nonidamalad, dakega, doa bur-nabir soge. Geb an Bab-Dummad-igargan-mamaid ega an sogdaed, degine, igi-Bab-Dummad we-igargangi anmar-odurdakmai an ega sogdabalid. </v>
<v b="EXO" c="18" v="17">Geb degine, e-saka-Jetro Moisésʼga binsaed ukded: —We-be-deyob-imakedi, nuedsulid. </v>
<v b="EXO" c="18" v="18">Ar ade, be geggus daed, dulemar-bese nonidamarmogad geggus damarmogad. Be-arbaed-imakedi begi obined. Bebi-wargwen bela be imakosurguoed. </v>
<v b="EXO" c="18" v="19">Binsaed-an-bega-ukoedi, nue be itogo. Bab-Dummad beba gudiguoed. Be-dulemar-anar Bab-Dummad-asabin be gwisguoed, bonigan-mamaid ega be sogoed. </v>
<v b="EXO" c="18" v="20">Be-dulemar igar-mamaidgi be odurdako, degi, igar-mamaidba-imaked be odurdakbalo. Deginbali, ega be sogbalo, igi nanamalargebe, degi, ibumar imakmarbaloe. </v>
<v b="EXO" c="18" v="21">Bedina, deyob be imakegala, neggweburgi dulemar-nabir-ibmar-imakmalad be suo: Dulemar Bab-Dummad-dobee-nanadimalad, dulemar wagar-darbodasurmalad, dulemar ibmar-atursaaledgi mani-onosurmalad, a-dulemar be suoed. Amar gwenna-gwennagwa, dulemar-miligwenad-e-dummadga (1,000) be imakoed, baigan dulemar-dulataled-e-dummadga (100) be imakoed, baigan dulemar-dulabo-gakambegwad-e-dummadga (50) be imakoed, degi, baigandi e-ambegwad-e-dummadga (10) be imakmogoed. </v>
<v b="EXO" c="18" v="22">”Wemala, dulemarga igar-nabodii gudoed. Igar-dummadile, bese senonikoed. Igar-bipigwardi, emar na nabomaloed. Weyobile, arbaed-dummad be imakosulid, ar wemala be-bendakmaloed. </v>
<v b="EXO" c="18" v="23">Ar Bab-Dummad bega sogdibe, an bega-ibmar-sognaid be imakye, ar weyob be imakele, be unniguoed, degine, dulemarmoga, weligwaledgi na e-negse namarmogoed.” </v>
<v b="EXO" c="18" v="24">Moisés e-saka-ega-soged itosad, a-sogedba bela imaksad. </v>
<v b="EXO" c="18" v="25">A-ular, Moisés Israel-dulemar-bur-nabir-ibmar-imakmalad susad. Amar, dulemar-miligwenad-e-dummadga (1,000) onugsasad, baigan, dulemar-dulataled-e-dummadga (100) onugsasad, baigan, dulemar-dulabo-gakambegwad-e-dummadga (50) onugsasad, degine, baigandi, dulemar-e-ambegwad-e-dummadga (10) onugsasmogad. </v>
<v b="EXO" c="18" v="26">We-dulemar Israel-dulemarga igar-nabogedga degisadegu gudmalad. Igar-bur-dummagan Moisésʼse sesdamalad. Igar-burwiganadi, emar na igar nabodamalad. </v>
<v b="EXO" c="18" v="27">Degi-neggusad-sorbali, Moisés e-sakaga sognai gualid, degimaloye. Degi, geb e-saka na e-negse gannar aligusad. </v>
<v b="EXO" c="19" v="1">Israel-dulemala Egipto-yargi nii-warbaagus noalid-akale, nega-dulesulidgan-Sinaíʼye-nugadse modapmalad. </v>
<v b="EXO" c="19" v="2">Refidimʼye-neg-nugadgi-bukwa-noargu, nega-dulesulidgan-Sinaíʼye-nugadse modapmalad. Agi, yar-asabin ambikudapmalad. </v>
<v b="EXO" c="19" v="3">Agine, Moisés Bab-Dummadbo-abinguega yar-birse nakwisad. Agi, Bab-Jehová ese goted, ega sogded: “Weyob Jacob-e-waganga be sogoed, Israel-dulemarga: </v>
<v b="EXO" c="19" v="4">‘Be-sunnad be daksamalad, igi an Egipto-dulemar-imaksa, degine, igi an wese bemar-seali. Igi sulubagi e-mimmigan-ogukuega, sabedgi e-mimmigan-sakanba-gasa sesdae, deyobiyob an wese bemar-senonikid. </v>
<v b="EXO" c="19" v="5">Degisoggu, ar bemar bela an-sogedba nanaele, degine, an bemar-ebo igar-mesnaidba be daele, bemar dulemar-baiganba bur angadga guoed. Ar bela we-napneg angadsoggu, bemarbina-bur-itogerba an guoed. </v>
<v b="EXO" c="19" v="6">Bela bemar dule-irwa-Bab-Dummadse-gormaladga gumaloed, be-dulemar islidikidbi angadga gumaloed.’ Deyob Israel-dulemarga be sogoed.” </v>
<v b="EXO" c="19" v="7">Moisés gannar Israel-dulemarse nonikid. Agi, Israel-girmar-dummaganse gochad. Geb degine, Moisés bela ega sogded, igi-Bab-Jehová ega igar uksa. </v>
<v b="EXO" c="19" v="8">Geb degine, Israel-dulemar bela na balibi sogdemalad: “Bab-Jehová anmarga-igar-uksad, a-sogedba bela anmar imakodo.” Moisés dulemar-ega-sogsad Bab-Jehováʼga sognai gusad. </v>
<v b="EXO" c="19" v="9">Agi, Bab-Jehová ega sogded: “Nue be an ito, an bese mogir-guduregedba nonikoed, adi, an-bebo-sunmaknaid dulemar itogega. Adi, deyob dulemar degisadegu begi bensuli gumalagar.” Moisés dulemar-ega-sogsad gannar Bab-Jehováʼga sognai gusad. </v>
<v b="EXO" c="19" v="10">Bab-Jehová Moisésʼga sogded: “Emi, be Israel-dulemarse nao. Emi, degi, banedgi, Israel-dulemar an-nug-odummomalaga guakwaa isligwar-bukwa be imako. Deginbali, swilidik-guega mor na enukmarbalo, </v>
<v b="EXO" c="19" v="11">degi, bela guakwaa ibapaagwadga ambikumalo, ar ade, ani, Bab-Jehová, ibapaase Sinaí-yargi an aidegoed. Bela Israel-dulemar an-dakmaloed. </v>
<v b="EXO" c="19" v="12">”Melle dulemar yarse nakwemalaga, yar-dikarba be galu bela ebiris nasikoed. Deginbali, ega be sogo, we-yargi nue-binsaed-nikaa be damaloye, degine, melle a-yarse nakwemarbaloye, degine, melle a-yar-walikaa namaloye. Ar doa-dule a-yarse warmaksale, oburgwelegoye. </v>
<v b="EXO" c="19" v="13">Dule-wargwensaale dule-oburgwilegoedse achaosulid. Ar dule-oburgwilegoedi, akwagi-makar oburgwilegoed, sigugi-makar imaklegodibe. Ar duledibe, ibmar-durgandibe, wede dula-gudii imaklegosulid, oburgwilegedsegad. Unnila, dulemar sibad-wawaad-machered-e-bebe-gollalirbi, yarse nakwenamaloed.” </v>
<v b="EXO" c="19" v="14">Moisés yar-birgi-gudiid aidenonikid. Agi, Moisés, Bab-Dummad-e-nug-odummomalaga, guakwaa isligwale dulemar-urbisad. Dulemardina, na e-mor enuksamalad. </v>
<v b="EXO" c="19" v="15">Agi, Moisés dulemarga sogded: “Guakwaa ibapaagwad-idu ambikumalo, degine, melle na be be-omese gormalo.” </v>
<v b="EXO" c="19" v="16">Ibapaa-gusadgi neg-oiboargu, mar-goledi bela-bela itoleged, degine, mar-dakarmakmaidi bela-bela daklebalid. Yar-birgi, mogir-gudure naid. Gar-trompeta-binnasur-goted-itosmargua, bela-dulemar-bukwadi dobedba wawanmakdemalad. </v>
<v b="EXO" c="19" v="17">Geb degine, Moisés bela-dulemar-bukwadi Bab-Dummad-ebo-abingunamalaga yarse sesad. </v>
<v b="EXO" c="19" v="18">Sinaí-yalagi bela waa bupurmakmaid, ar ade, agi Bab-Jehová soo-abargi aidenonikid. Bela-bela waa yargi bupurmakmaisoggu, soo-saila-gasiiyob dakleged. Bela yar-siidi binnasur giglimaksiid. </v>
<v b="EXO" c="19" v="19">Gar-trompeta-goledi aka bur bule gangumai gualid. Moisés sunmakdele, Bab-Dummaddi mar-goledyob abinsadaed. </v>
<v b="EXO" c="19" v="20">Bab-Jehová bur Sinaí-yar-matusulidse aidenonikid. Geb degine, Bab-Jehová Moisésʼga sogded, we-yar-matusulidse ese dagye. Agi, Moisés nakwisad. </v>
<v b="EXO" c="19" v="21">Geb degine, Bab-Jehová Moisésʼga sogdebalid: —Moisés, be aidenae. Dulemarga be sogna, galu-nagusadgi melle obakmalo, melle an-dakedgi binsamalo. Ar dulemar, deyob-obakele, bukidar burgwemaloed. </v>
<v b="EXO" c="19" v="22">Ar dule-irwa-anse-gormalad amba anse warmakmar-inigwele, na e-san ise-bagagwar urukmalargebed. Ar degisulile, anse ogilolemogoed. </v>
<v b="EXO" c="19" v="23">Moisés Bab-Jehová-abin sogded: —We-dulemar we-Sinaí-yarse nakwebiguosurmalad, ar be anmarga igar uksad, ‘galu be emakmaloye, ar ade, wede neg-islidikidga imaklegoye.’ </v>
<v b="EXO" c="19" v="24">Bab-Jehová Moisésʼga sogdebalid: —Be nae, be aidenae. Aarónʼga be sogna, beba yar-birse nakwedaye. Dule-irwa-anse-gormaladdi, degi, dulemar-baigandi, melle anse nakwedgi binsamaloye. Ar nakweye-sogmalale, anse sabsur-imaklemaloed, anse ogilolemaloed. </v>
<v b="EXO" c="19" v="25">Moisés yar-birgi-gudiidgi aidenonisunnad. Geb bela Bab-Jehová-ega-sogsad Israel-dulemarga sognonikid. </v>
<v b="EXO" c="20" v="1">Bab-Dummad sunmakded, weyob sogded: </v>
<v b="EXO" c="20" v="2">“Ani an be-Bab-Dummad-Jehová gued. Bemar Egipto-yargi maiga-wilebukmargu, ani an bemar-onosadid. </v>
<v b="EXO" c="20" v="3">Melle bab-dummad-baid an-asabin be nikumalo. </v>
<v b="EXO" c="20" v="4">Melle be ibmar-wilubgan sobmalo, nibneggi ibmar-nikad-wilubgandibe, napneggi ibmar-nikad-wilubgandibe, demargi ibmar-nikad-wilubgandibe. </v>
<v b="EXO" c="20" v="5">A-ibmar-wilubgan-asabin dulluu be imakosurmalad, degine, Bab-Dummadyob ese be golosurmalad. Ar ade, ani an be-Bab-Dummad-Jehová gued. An be-Bab-Dummad gadi-nobguedid. Ar an dule-isganamar-isdarsunna-dakmalad sabsur-odurdakedid. Degi, e-mimmigan, e-wagan, e-wagan-yokorbarmaladsega an sabsur-odurdakbalidid. </v>
<v b="EXO" c="20" v="6">Ar dulemar-an-sabmaladdi, dulemar-an-Igarmar-Mamaidba-nanamaladdi, an bela-e-waganmar-danimaloed e-ibe nue-sabguedid. </v>
<v b="EXO" c="20" v="7">Melle be-Bab-Dummad-Jehová-nug yogasaar be obaro. Ar dule yogasaar Bab-Dummad-nug obarisale, a-dule, Bab-Dummad-Jehováʼse sabsur-odurdaklegedsegad. </v>
<v b="EXO" c="20" v="8">Obunnoged-ibagi be obunnogo, adi, a-ibagi, be Bab-Dummad-e-nug odummogegar. Igi be-Bab-Dummad-Jehová bega Igar-uksa, aba be imako. </v>
<v b="EXO" c="20" v="9">Ibanergwa (6) be arbaoed. A-ibagangi bela ibmar-imakbied be imakoed. </v>
<v b="EXO" c="20" v="10">Ibagugledgindi (7), obunnoleged-ibad, be-Bab-Dummad-Jehová-e-nug-odummolegedid. A-ibagi bipisaale be arbaosulid. Be-machi, be-bunagwa, bega-arbaed-machered, bega-arbaed-ome, be-moli-bebe-nikad-alugwasualed, be-moli-uayasuid, be-ibdurgan, a-ibagi, arbaosurmarmogad. Deginbali, dule-be-yarginedsulid be-negyagi-gudiid, a-ibagi, arbaosurmarmogad. Ar obunnoged-ibagi igi be obunnomoga, beyobi bega-arbaed-machered, degine, bega-arbaed-ome, obunnomarmogoed. </v>
<v b="EXO" c="20" v="11">Ar ade, Bab-Jehová ibanergwa (6) arbasad. A-ibagangi we-ibmarmar obinnisad: Nibneg obinnisad, napneg obinnisad, demar obinnisad, degi, bela agi ibmarmar-bukwadi obinnisbalid. Geb degi, ibagugledgindi (7), Bab-Jehová obunnosad. A-ulale, Bab-Jehová, ibagugledgi (7) ise-nued-binsasad. A-ibagi sogsad, we-iba, iba-islidikidye. </v>
<v b="EXO" c="20" v="12">Be-daedbali, be-bab-nug-odummodii, degi, be-nan-nug-odummodii be nanamalo. Adi, be-Bab-Dummad-Jehová we-napneg-bega-uknaidgi sereddii be megegar, degi, bela bega ibmar-nueganbi gubaligar. </v>
<v b="EXO" c="20" v="13">Melle be dule-oburgo. </v>
<v b="EXO" c="20" v="14">Melle be be-abirginsulid-ebo galagwensuli nanao. </v>
<v b="EXO" c="20" v="15">Melle be ibmar-atursao. </v>
<v b="EXO" c="20" v="16">Melle be gakansaar aimargi sunmako. </v>
<v b="EXO" c="20" v="17">Melle be dule-baid-ibmarbina be sogo: Dule-baid-negbina, dule-baid-omebina, dule-baid-mai-macheredbina, dule-baid-mai-omebina, dule-baid-moli-bebe-nikad-alugwasualedbina, dule-baid-moli-uayasuidbina. Bipisaale dule-baid-ibmarbina be sogosulid.” </v>
<v b="EXO" c="20" v="18">Bela Israel-dulemala e-sunnagwad mar-gollomakmaid itosmargua, degine, gar-trompeta-binnasur-goled itosmarbargua, deginbali, mar-dakarmakmaid daksamarbargua, degi, yar waa-moodo-siid daksamarbargua, Israel-dulemar nue-dobee itodmalad, wawanmakdemalad. Degisoggu, yargi bannabaa ambikusmalad. </v>
<v b="EXO" c="20" v="19">Agi, Moisésʼga sogdemalad: —Be anmarga sunmake, anmar be-itogoed. Bab-Dummaddi melle anmarga sunmako, abakale, anmar burgwialile. </v>
<v b="EXO" c="20" v="20">Moisés Israel-dulemar-abin sogded: —Melle be dobgumar. Bab-Dummad bemar-wilubdakega bemarse nonikid, adi, bemar, degisadegu Bab-Dummad-dobee nanamalagar, adi, melle be isgumalagar. </v>
<v b="EXO" c="20" v="21">Israel-dulemardi, Moisés mogir-guduregedgi-Bab-Dummad-maidse-nadedi bannabaa dakbuk gusad. </v>
<v b="EXO" c="20" v="22">Bab-Jehová Moisésʼga sogded: “Israel-dulemarga weyob be soge: ‘Nibneg-akale an bemarbo sunmaksad bato be daksamalad. </v>
<v b="EXO" c="20" v="23">Melle bemar orgi-ibmar-sobaled, manigi-ibmar-sobaleddibe, be-bab-dummadga anyob be imakmalo. </v>
<v b="EXO" c="20" v="24">” ’Bab-Dummadga-ibmar-ogumakar-ukleged-aila-sobega, anga be napa sobmaloed. A-ailagi be we-ibmarmar ukmaloed: Be-sibad-wawaadmar, sibadmar, degi, be-moli-bebe-nikamalad, anga be ogumakar ukmaloed. A-ailagi be anga ibmarmar-ukmaloedi, dulemar-e-isgued-eliedga uklegoed. Deginbali, a-ailagi be anga ibmarmar-ukmaloedi, bemar-anbogwa gwenatigwar-gudii gumalaga, degi, bemar na gwenatigwar-gudii gumalaga uklebaloed. ” ’Bia an-nug ebinsalebi an abegoe, ase an nonikoed, agi ise-nued an begi binsanonikoed. </v>
<v b="EXO" c="20" v="25">Ar bemar anga ibmar-ogumakar-ukleged-aila-akwa be sobbiele, unnila be akwamar-sobarsulid urbe-urbe be imakmalo, ar ade, bemar, akwa esgorogi sobdele, wede bar ibmar-ogumakar-ukleged-aila-nuedga guosulid. </v>
<v b="EXO" c="20" v="26">Degine, anga ibmar-ogumakar-ukleged-aila melle arsan-nika imako. Ar bemar agi nakwialile, be-abgan daklego-itole.’ ” </v>
<v b="EXO" c="21" v="1">Bab-Jehová Moisésʼga sogdebalid: “We-Igarmar Israel-dulemarga be ukoed: </v>
<v b="EXO" c="21" v="2">‘Be Hebreo-dule-mai baksale, unnila, bega birganergwa-arbaega (6) be imakoed. Birgagugledgi (7) be ollor-imakoed. We-dule, e-arbasadgi, bipisaale gwen bennuklegosulid. </v>
<v b="EXO" c="21" v="3">” ’We-mai-baklesadi, bese omesuli nonikile, walagwen gannar naoed. Ar bese ome-nika-nonikile, e-omebo gannar naoed. </v>
<v b="EXO" c="21" v="4">” ’Mai-e-ibed e-maiga ome-uksale, ome ega machimala-baksale, bunamala-baksardibe, ome, degi, e-mimmigan, e-mai-ibedgadga guoed. Maidina, walagwen gannar naoed. </v>
<v b="EXO" c="21" v="5">” ’Ar mai, na e-ibed-sabedbali, na e-ome-sabedbali, degi, na e-mimmigan-sabedbali, sogele, an yapa naye, </v>
<v b="EXO" c="21" v="6">ar adi, e-ibed, dummagan-igar-nabomaladse e-mai-sedoed Geb yawagaksedibe, yawagak-dikarsedibe, sedoed. Agi esgoro-swichwigwadgi e-uaya udgoed. Geb agi, a-dule ibed-e-maiga degisadegu gunonisunnoed. </v>
<v b="EXO" c="21" v="7">” ’Ar dule-wargwen na e-bunagwa maiga-guega manigi uksale, we-bunagwa-ollor-imaklegega, mai-macherganyob imaklegosulid. </v>
<v b="EXO" c="21" v="8">” ’Dule-wargwen-bunagwa-baksad eginsur-bunagwa-dakele, nikubisulile, sunna Israel-dule-baid nabir manigi bunagwa-onogega imakoed. Nikubisurgussoggu, bipisaagwale, Israel-dulesulidga manigi ukosulid. </v>
<v b="EXO" c="21" v="9">” ’Dule bunagwa-baksadi, e-machi-ebo-nikuega ega ukele, na e-sisgwayob we-bunagwa-sedii guoed. </v>
<v b="EXO" c="21" v="10">” ’Dule bunagwa-maiga-baksadi, a-bunagwa-nikusale, a-sorba, geb ome-baid-nikunonibalile, we-bunagwa-idualedga: Mas-ega-uklegedi, amba deyob ega ukdii guoed. Mor-ega-uklegedi, amba deyob ega ukdii gubaloed. Degine, amba ebo gudiidgine, ese gordii gubaloed. </v>
<v b="EXO" c="21" v="11">” ’Ar e-sui bunagwaga we-ibmar-sogbaagwad imaksulile, bunagwa sunna na e-itolegedba nabier naoed. Onolegega, bipisaale dule-baid we-bunagwa-anar bennukosulid, maniginsuli binsa na e-itolegedba nooed.’ ” </v>
<v b="EXO" c="21" v="12">Bab-Jehová Moisésʼga sogdebalid: “Dule-wargwen dule-baid-sabsur-naibisasadba oburgwisar, we-dule, oburgwilegoed. </v>
<v b="EXO" c="21" v="13">”Ar dule-emar-oburgwisad yamo-imaksasulile, Bab-Dummad-sogedba burgwisale, we-dule, bega an neg-sorba-sogoedse, dukunaoed. </v>
<v b="EXO" c="21" v="14">”Ar dule, sae-itogedba dule-baid-oburgwisale, anga-ibmar-ogumakar-ukleged-ailase dukunadele, we-dule, amba be sunaedsegad, degine, oburgwilegoed. </v>
<v b="EXO" c="21" v="15">”Dule e-bab-naibisasale, e-nan-naibisasdibe, we-dule, oburgwilegoed. </v>
<v b="EXO" c="21" v="16">”Dule, dule-baid-gasale, dule-baidga manigi dule-galesad-uksale, igidibe, amba e-walik-gales-sii daklesdibe, we-dule-emar-gasad oburgwilegoed. </v>
<v b="EXO" c="21" v="17">”Dule e-bab-ukabsasale, e-nan-ukabsasale, we-dule, oburgwilegoed. </v>
<v b="EXO" c="21" v="18">”Na ebo-urwenaidgi, dule akwagi-makar dule-baid-naibisasale, igidibe, argangi sabsur-sarsosadgi naibisasdibe, oburgwissulile, ar gasgindi mesisale, </v>
<v b="EXO" c="21" v="19">we-dule-naibigusad suar-gaapoledgi nabir nanagusardina, geb agi soglegoed, we-emar-naibi-imaksadi oburgwilegosurye, baisurye. Deyob soglego-inigwele, dule-emar-naibi-imaksad, bela ega inadi bennukoed, degine, arbassulid-nukad bela bennukbaloed. </v>
<v b="EXO" c="21" v="20">”Dule suargi na e-mai-machered-sarsosale, e-mai-ome-sarsosdibe, degidba oburgwisale, we-dule sabsur-odurdaklegoed. </v>
<v b="EXO" c="21" v="21">Ar e-mai-sarsolesad, ibagwenadgi, ibabogindibe, nabir ugakgusale, we-mai, e-ibedgadsoggu, e-ibed sabsur-odurdaklegosulid. </v>
<v b="EXO" c="21" v="22">”Machergan urwenanaidgi ome-gurgin-nikad-naibisasale, ei igarba-mellegega imaksale, ar omedi dogdar akar-gussulile, e-sui igi-mani egi gadagoedba, dule-ome-sarsosad deyob bennukergebed. Dulemar-ega-igar-nabomalad e-sui-mani-nug-egisnaid nabir-itomalale, deyob imaklegoed. </v>
<v b="EXO" c="21" v="23">”Ar ome apor-naibigusardi, weyob imaklegoed: Ome-burgwisar, dule oburgwilemogoed. </v>
<v b="EXO" c="21" v="24">Dule, ome-ibe ibya-nailik naibisasale, ibya-nailik ei naibisalemogoed. Dule, ome-ibe nugar-gagwen bichisalnugar-gagwen ei bichilemogoed. Dule, ome-ibe argan-nailik naibisasale, argan-nailik ei naibisalemogoed. Dule, ome-ibe nag-wargwen naibisasale, nag-wargwen ei naibisalemogoed. </v>
<v b="EXO" c="21" v="25">Dule ome-ogumaksale, ogumaklemogoed. Dule, ome-naibisasale, deyob naibisalemogoed. Dule, ome-sarsosale, deyob sarsolemogoed. </v>
<v b="EXO" c="21" v="26">”Dule na e-mai-machered ibyagi-sarsosale, e-mai-omegwa-ibyagi-sarsosdibe, ei ibya onosale, e-ibed ei-ibya-gwagwen-onosad-ular, e-mai-ollor-imakoed. </v>
<v b="EXO" c="21" v="27">”Ei nugar-gagwen-bichisale, e-ibed ei-nugar-bichisad-ular, e-mai-ollor-imakoed.” </v>
<v b="EXO" c="21" v="28">“Moli-bebe-nikad-machered dule-macheredgi-yolesale, omegindibe, degidba, dule-oburgwisale, we-moli, akwagi-makar oburgwilegoed. E-san, gullegosulid. Moli-e-ibeddi oakalolegosulid. </v>
<v b="EXO" c="21" v="29">”Ar moli-ibed bato wisilegusgu moli-bebe-nikad-machered dulemargi-yoledigua, degine, e-ibed gwen edichasuli, we-moli dulegi yolesdibe, dule-oburgwisale, we-moli akwagi-makar oburgwilegoed. Geb moli-ibed, akwagi-makar oburgwilemogoed. </v>
<v b="EXO" c="21" v="30">”Degi-inigwele, moli-bebe-nikad-ibed na san-bendakegala, mer oburgwilegega, egi-mani-galegoed, bennukoed. </v>
<v b="EXO" c="21" v="31">”Moli-bebe-nikad machi-gwensakgi-yolesdibe, bunolo-gwensakgindibe, amba we-igar-maidba imaklegoed. </v>
<v b="EXO" c="21" v="32">”Ar moli-bebe-nikad-machered mai-macheredgi yolesdibe, mai-omegindibe, we-moli, akwagi-makar oburgwilegoed. Degine, moli-ibed mani-gwadulagwen-gakambe (30) mai-ibed-bennukoed. </v>
<v b="EXO" c="21" v="33">”Dule-wargwen dia egaar sisale, igidibe, yaa-dummad dii-sigega akwisdibe, a-yaa edissuli sisale, agi moli-bebe-nikad-alugwasualed argwachale, moli-uayasuid-argwachadibe, </v>
<v b="EXO" c="21" v="34">dia-ibed moli-ibed-bennukoed, geb degi, ibmar-dula-burgwisad suoed. </v>
<v b="EXO" c="21" v="35">”Moli-bebe-nikad-wargwen baid-moli-bebe-nikad-machered-oburgwisdibe, moli-dulad manigi uklegoed, we-mani na ebo negabar mimioed, degine, moli-burgwisad-e-san negabar mimimarbaloed. </v>
<v b="EXO" c="21" v="36">”Ar dule wisirdi, we-moli-bebe-nikad-machered gadi-urwe, degite, e-ibed moli-gwen-edichasuli, moli-gadi-urwed-ibed, moli-bebe-nikad-machered-burgwisad-ibedga moli-bebe-nikad-machered-dulad ega wargwen ukoed. Moli-gadi-urwed-ibed, moli-burgwisaddi susunnoed.” </v>
<v b="EXO" c="22" v="1">“Dule, moli-bebe-nikad-alugwasualed-wargwen atursasale, sibad-wawaad-atursasdibe, geb oburgwisdibe, igi, manigi-uksadibe, moli-atursasad-ular, moli-bebe-nikad, walatar e-ibedga ukoed. Sibad-wawaad-anardi, sibad-wawaad-walabake ukoed. </v>
<v b="EXO" c="22" v="2">”Dule-atursaed mutik ibmar-atursanai-daklesale, agi onaibisalesale, degi, burgwenonikile, we-dule-ibmar-e-ibed, dule-oburgwissuliyob daklegoed. </v>
<v b="EXO" c="22" v="3">”Ar ibmar-ibed ibgin dule-atursaed-oburgwisardi, egi ataklegoed, we-dule, dule-oburgwisye. ”Dule-ibmar-atursasadi, ibmar-atursasad-wilub bennukergebed. Ar ibmar-atursasad-bennukega mani satele, bennukega, maiga-guega na dukin manigi ukoed. </v>
<v b="EXO" c="22" v="4">”Ibdurgan-atursalesad amba-dula dule-atursasad-neggi-gudii daklealile, dule-ibdurgan-atursasad ilabo-wilub ukoed: Moli-bebe-nikad-machered-alugwasualeddibe, moli-uayasuiddibe, sibad-wawaaddibe, ilabo-wilub e-ibedga ukoed. </v>
<v b="EXO" c="22" v="5">”Dule, e-ibdula gagan-maega nainuse sesale, uva-digalesse sesdibe, geb e-ibdurgan, dule-baid-nainugi gagan-masale, ibdula-ibed, e-nainugi-gwagmar-weleged-bur-nuegangi nabogoed. </v>
<v b="EXO" c="22" v="6">”Dule-wargwen ikomar-ogumakega soo-ogasale, we-soo orosgi-dakleged-trigo-digar-naidse warmaksale, igi, trigo-danar-weles-bukwadse warmaksale, igi, nainugi-ibmar-digarnaid ogumaksadibe, dule-soo-ogasad, bela dule-baid-ibe-ibmar-ogumaksad bennukoed. </v>
<v b="EXO" c="22" v="7">”Dule, nuedgi dule-baidga na e-mani, ega-sabogega uksadibe, e-ibmar-nued-gargerbad ega-sabogega uksadibe, we-dule-baid-neggi we-ibmar atursalesale, dule-ibmar-atursasad-galesadi, ilabo-wilub bennukoed. </v>
<v b="EXO" c="22" v="8">”Ar dule-ibmar-atursasad-daklessulirdina, dule-neg-ibed dummagan-igar-nabomalad-asabin seledoed, adi, daklegega, abakale e ibmar-atursasdibe, atursassurdibe. </v>
<v b="EXO" c="22" v="9">”Dulemar-ebogwad sogmalale, we-ibmar angadye: Moli-bebe-nikad-alugwasualeddibe, moli-uayasuiddibe, sibad-wawaaddibe, mordibe, ibi-ibmar-yoggusaddibe. We-dulemar-ebogwad, dummagan-igar-nabomalad-asabin namaloed. Ar doa bur ibmar-atursas dakledagoe, a-dule, ilabo-wilub dule-baid-bennukoed. </v>
<v b="EXO" c="22" v="10">”Dule-wargwen bensulidgi dule-baidga ibdurgan uksale: Moli-uayasuid ega akwega uksadibe, moli-bebe-nikad-alugwasualeddibe, sibad-wawaaddibe, we-ibmar-ega-uksad burgwenonikile, naibigunonidibe, dule-gwen-daksasuli ei atursalenonidibe, </v>
<v b="EXO" c="22" v="11">we-dule ibmar-e-ibedga-sogoed: ‘Napira Bab-Jehová-nuggi ise-sogar an bega sogye, ibmar-bega-akwega-be-anga-uksadi, an be-ibe gwen oakalossurye.’ ”Ibdula-ibedi, dule-ega-ibmar-soged nabir itogele, we-dule-ibmar-akwisad ibmar-bennukosulid. </v>
<v b="EXO" c="22" v="12">”Ar dule-ibmar-akwed-wagab ibmar-atursalesardi, adi, na e, ibdula-ibed-bennukoed. </v>
<v b="EXO" c="22" v="13">”Ibdula-ega-uklesad ibdula-sapurbalidse ichimaklesale, mer-bennukegala, ibdula-burgwisad-e-goa ibdula-ibedga oyogergebed. </v>
<v b="EXO" c="22" v="14">”Dule-wargwen dule-baidse egichisdibe, ega ibdula-wargwen wis udagwerye, ibdula burgwenonikile, igi, e-ibed-daklesulidgi ibdula-naibi-gunonikile, dule-ibmar-wis-egichisadi, e-ibed-bennukergebed. </v>
<v b="EXO" c="22" v="15">”Ar e-ibed-wagab ibdula burgwisale, naibigusdibe, adi, bennukosulid. ”Manigi-bennus ebunairdi, bar bennukosulid, ar a-mani bato ega bennuksayob gusad.” </v>
<v b="EXO" c="22" v="16">“Dule-wargwen yagwa-amba yoo-sui-niku-gudiidgi dodosale, ar gusgu ome-nikued-igar-maidba ome-e-babga-mani-ukleged ukoed, degine, nikubaloed. </v>
<v b="EXO" c="22" v="17">Bunagwa-e-bab yapa ega sui-ukele, amba degite, we-dule gusgu yagwa-bennukleged-igar-maidba manigi yagwa-e-bab-bennukergebed. </v>
<v b="EXO" c="22" v="18">”Melle be ome-ina-isgana-imaked, dula-gudii imako, oburgwemalo. </v>
<v b="EXO" c="22" v="19">”Dule ibdurganbo galagwensur guele, we-dule, oburgwilegoed. </v>
<v b="EXO" c="22" v="20">”Bab-Jehováʼgarbi ibmar-ogumakar be ukoed. Ar degisulile, dule bab-dummad-baiganga ibmar-ogumakar-ukele, a-dule, oburgwilegoed. </v>
<v b="EXO" c="22" v="21">”Dule-be-yarginsulid melle sabsur be imako, degine, melle be wiobalo, ar ade, bemar Egipto-yargi be-yarsulidgi be gudii gusmogad. </v>
<v b="EXO" c="22" v="22">”Omegan-ei-sui-burgwismalad, degine, mimmigan-babgan-sated, melle be sabsur-imakmalo. </v>
<v b="EXO" c="22" v="23">Ar be amar sabsur-imakmalale, e-bendakega anse gollarmalale, an amar-bendakega ese naoed. </v>
<v b="EXO" c="22" v="24">Degine, an nue-ise-urwedgi, es-suidgi sabsur-be-odurdakar an be-oburgwemaloed. Ar agine, be-omegandi sui-sate gumaloed, be-mimmigandi bab-sate gumaloed. </v>
<v b="EXO" c="22" v="25">”Dule-wileged-an-dulamar-abargi-gudiid begi mani-gasale, gannar bega ukbaloye sogsale, melle be dulemar-mani-ukmaladyob damalo, degine, melle egi be mani-onakmai gumarbalo. </v>
<v b="EXO" c="22" v="26">”We-dule-wileged ega be mani-uksad-anar bega e-mordummad uksale, sedogusale, gannar ega e-mordummad be ukoed. </v>
<v b="EXO" c="22" v="27">Ar ade, neg-diopigwadgi yoega, unnila we-morbi-nikad. Ar degisulile, ¿ibi-morgi atuosunna? Dule-wileged e-bendakega anse gollalile, bendakega an ese naoed, ar ade, an dulemar-wiledakdaed. </v>
<v b="EXO" c="22" v="28">”Melle bela-bela sabsur Bab-Dummadgi ichakwaa sunmako, degine, melle dule-be-neggwebur-semaid be ukabsao. </v>
<v b="EXO" c="22" v="29">”Melle be ibmar-gwag-gebe-welemalad, degine, vino-gebe-egurelemalad Bab-Dummadga-uksuli gumalo. ”Be-machi-sailagined anga be ukmarbalo. </v>
<v b="EXO" c="22" v="30">”Amba deyobbalid, moli-bebe-nikad-macheredsailagined, degine, sibad-wawaad-macheredsailagined, amba anga be ukmarbaloed. We-ibmar-durgan sunna ibagugle (7) na e-nan-walik gudii gued, ibabaabakgus-gwalulesad-sorbardi (8), anga be ukoed. </v>
<v b="EXO" c="22" v="31">”Bemala dulemar-islidikid-anga-uklesmaladga guoed. Ibdula-sapurbarmalad be-ibe sapurgi ibdula-oichimaksale, melle a-ibdula-e-san gunmalo. A-e-sanmala achuga be ukmaloed.” </v>
<v b="EXO" c="23" v="1">“Mer gakansaar be ibmar sogo. Emargi gakansaar yolegega melle dule-isgana-ebo be igar nabogo. </v>
<v b="EXO" c="23" v="2">”Melle dulemar-bukidar-ibmar-isgana-imakmaladyob be ibmar imako. Igar-nabolenaidgi dule-bukidar-sogmaladba melle be binsaed galemalo. Dule-bukidar igar-innikisulidgi-yolenai be dakele, melle eba be dao. Bedi igar-innikigwadba be imako. </v>
<v b="EXO" c="23" v="3">”Dule-wilegedga-igar-itolenaile, wileged-ular, melle be, e-ibmar-sognaidba, eba be nai guo. </v>
<v b="EXO" c="23" v="4">”Moli-bebe-nikad-alugwasualed yoggus-gudii be dakalile, moli-uayasuiddibe, amba be-isdaradgadile, gannar e-ibedga be uko. </v>
<v b="EXO" c="23" v="5">”Melle be dule-isdar-be-daked-bendaksuli be guo. E-moli-uayasuid ibmar-ichesur-semaidba aimukud be dakele, e-moli be bendakoed, ibmar-e-birgi-bukwad ega be odegoed. </v>
<v b="EXO" c="23" v="6">”Dule-wilegedga igar-nabolenaidgi, ega igar-maidba be imako, melle egi be yogasaar yoledii guo. </v>
<v b="EXO" c="23" v="7">”Binsa-dulemargi-gakansaar-yolemaladgi be bangumar. ”Degine, melle binsa dule-ibmar-oakalossulid-oburgwega be imako. Degi, melle dule-nued-daed okalobalo. Ar ade, dule-ibmar-oakalosad an sabsur-odurdakedsegad. </v>
<v b="EXO" c="23" v="8">”Melle dulemarse manigi be binsaed galego. Ar ade, manigi-bakleged be-binsaed gaoed, bar inniki-binsae be-imakosulid. Deginbali, dule-igar-nabomalad, igar-itonaidgi, dule-ibmar-oakalossulidgi-aibinega imakbalid. </v>
<v b="EXO" c="23" v="9">”Melle be dule-be-yarginsulid sabsur-imako, ar ade, bemarmoga, Egipto-yargi, be-yarsulidgi be gudii gusmogad. Ar bato bemar wismalad, yar-baidgi-gudiir, wede igi-itolege.” </v>
<v b="EXO" c="23" v="10">“Birganergwa (6) be ibmar digoed, degi, birganergwa (6) be ibmar webaloed. </v>
<v b="EXO" c="23" v="11">Birgagugledgindina (7) melle be ibmar bar digo. Napa-obunnogega be imakoed, adi, dule-wilemalad a-ibmar gunmalaga, degi, ibmar-durgan-sapurbarmalad, a-ibmar-obinoed gunmarmogagar. ”Amba deyob, be-uva-digaled, degi, be-olivoʼmar-digaled, be imakbaloed. </v>
<v b="EXO" c="23" v="12">”Ibanergwa (6) bela be-ibmar-imaked be imako, ibagugledgindina (7), be obunnogoed, adi, be-moli-bebe-nikad-alugwasualed, degi, be-moli-uayasuid, obunnomalagar. Deginbali, be-maigan, degi, dule-be-yarginedsulid, gannar gangumalagar. </v>
<v b="EXO" c="23" v="13">”Bela an bemarga ibmar-sogsadba be nanamalo. ”Melle bab-dummagan-baiganse be gormalo, melle bipisaale baid-bab-dummad-nug be bimalo.” </v>
<v b="EXO" c="23" v="14">“An-nug-odummogega, birgagi sogapaa be anga iba onogoed. </v>
<v b="EXO" c="23" v="15">”Madu-Inasulid-Iba be onogoed. A-ibagi, ibagugle (7) madu e-inasuli be gunnoed. Ar igi bato idu an bemarga sogsa gusa, deyob be gunmaloed. Abib-niigi be iba onogoed, ar ade, a-niigi Egipto-yargi be noar gusmalad. Dule anse arganagwabi gwen nonikosulid. Anga ibmar sedagergebmalad. </v>
<v b="EXO" c="23" v="16">”Gebe be ibmar-gwag-wealir, Ibmar-Gwag-Gebe-Weleged-Iba be onogoed. ”Deginbali, bela be-nainugi be arbasad, na be bela-ibmar-wesadgi, birga-bergusar, Ibmar-Gwag-Napi-Weleged-Iba be onobaloed. </v>
<v b="EXO" c="23" v="17">”Bela machergan, birgagi ilapaa, Bab-Jehová-Bur-Dummad-asabin ambikunonimaloed. </v>
<v b="EXO" c="23" v="18">”Bemar anga ibdurgan-ogumakar-ukalile, melle e-abe madu-ina-nikad-ebo-mesa be anga ukmalo. Degine, ibmar-gwallu ibagi-be-anga-ukmalad, melle banedga be osabogo. </v>
<v b="EXO" c="23" v="19">”Be-nainugi be-ibmar-gebe-weleged-bur-nuegan, be-Bab-Dummad-Jehová-negse be sedergebed. Sibad-e-mimmi melle e-nan-nunisgi be duo.” </v>
<v b="EXO" c="23" v="20">“Israel-dulemar, nue be itomalo. An-baliwitur bemar-iduega an barminaid, adi, igarba bemar-edarbenadapguega, degine, yar-guakwa-an-bemarga-nasiksadse bemar-sedegar. </v>
<v b="EXO" c="23" v="21">A-baliwitur nue be itomalo, a-sogedba bemar nanadii guo. Ar ade, an-nuggi ibmar-imakdisoggu, melle a-baliwiturgi be gwisgudii gumalo. Ar ade, bemar-isgued, a-baliwitur, igi-barsaye bemarga sogosulid. </v>
<v b="EXO" c="23" v="22">Ar nue a-sogedba be nanadimalale, an-bemarga-bela-ibmar-sogsadba be damalale, dule-be-isdardakmalad-e-isdaradga an gumogoed, degine, dule-begi-gwisgumaladgi an gwisgumogoed. </v>
<v b="EXO" c="23" v="23">”An-baliwitur bemar-idu nadapguoed: Amorreo-dulemar-yalaganse, Het-dulemar-yalaganse, Ferezeo-dulemar-yalaganse, Canaán-dulemar-yalaganse, Heveo-dulemar-yalaganse, degi, Jebuseo-dulemar-yalaganse, bemar-sedoed. We-dulemala bela an obelogoed. </v>
<v b="EXO" c="23" v="24">”Melle we-dulemar-sunnasurdamaladba be damarmogo. Melle e-bab-dummagan-asabin be yokorgi-sindigar sigmalo, degine, melle e-nug odummomarbalo. Bur e-bab-dummagan-e-wilubgan-sobarmalad be osulogoed. E-akwa-e-bab-dummadganga-imakmalad ei be mamaroed. </v>
<v b="EXO" c="23" v="25">”Be-Bab-Dummad-Jehová-e-nug be odummogo. Geb degine, Bab-Jehová bega mas-obinagwar, degi, dii-obinagwar ukoed. ”Bemar uellesuli an be-imakmaloed. </v>
<v b="EXO" c="23" v="26">”Degine, sereddii-mai an be-imakmarbaloed. Be-yargine, siamar gurgin-nika-gudiir mellegega an imakosulid. Bela omegan sikwi-bakedbi gumaloed. </v>
<v b="EXO" c="23" v="27">”Neggweburmargi-bemar-naoedgi, e-dulemar bemar-asabin bela-belad-gwayemalaga, surbinsa-itomalaga, degi, be-asabin-duurmakega, an imakoed. </v>
<v b="EXO" c="23" v="28">”Bemar-nadapid-idu bulu-barminaiyob an imakoed, adi, igi bulu-idu dulemar-duurmakdedamala, deyob bemar-asabin Heveo-dulemar, Het-dulemar, degi, Canaán-dulemar bemar-idu duurmakdemaloed. </v>
<v b="EXO" c="23" v="29">We-dulemar, birgagwengi yog-onoar an bemarga imakosulid, adi, melle napa binsa-wilenai guegar, degi, ibdurgan-sapurbarmalad melle yaisur mergumai gubaligar. Ar degiile, bemar-naibisamalo-itole. </v>
<v b="EXO" c="23" v="30">Geb bemar dula-bukidar-gusadse, degi, yar-akwegala na be unnigus-itomaladse an we-dulemar binna-binna bemarga onomai an imakoed. </v>
<v b="EXO" c="23" v="31">”Be-yar-abingumaloedi, weyob an bemarga nasikoed: Demar-Ginnidye-nugad-naid-akar, Filistea-dulemar-demar-naidse, degine, Nega-dulesulid-akar, diwar-Éufrates-maidse, an nasikoed. Dulemar-we-yargi-bukwamaladgi-nakwed an be-imakoed. We-dulemar bela be-asabin be onogoed. </v>
<v b="EXO" c="23" v="32">”Melle we-dulemar-ebo be igar-mesdii nanamalo, degine, e-bab-dummagan-ebo be igar-mesosurmarbalid. </v>
<v b="EXO" c="23" v="33">”Deginbali, be-yargi we-dulemar be obegosurbalid. Ar be obesmalardi, angi isguega be-imakmaloed. E-bab-dummagan-e-nug-odummogega be-imakmaloed.” </v>
<v b="EXO" c="24" v="1">Bab-Jehová Moisésʼga sogded: “An-maidse anse be nakweda. Beba be Aarón, Nadab, degi, Abiú be sedago. Degi, Israel-girmar-dummagan-dulapaa-gakambe (70) beba be sedabalo. Wemar angi bannaba ambikumaloed, agi yokorgi-sindigar ambikumaloed. </v>
<v b="EXO" c="24" v="2">Bebi unnila be anse warmakoed. Israel-dulemar-selearsurmaladdi, nakosurmalad, degi, anse warmakosurmarbalid.” </v>
<v b="EXO" c="24" v="3">Moisés nade gusad. Bab-Jehová-bela-ega-ibmar-sogsad, degi, igarmar-ega-uksabalid, bela dulemarga sogdapid. Bela dulemala dule-wargwennayobi Moisés-abin-imakdemalad: “Bela Bab-Jehová-ibmar-sogsadba anmar ibmar imakmaloye.” </v>
<v b="EXO" c="24" v="4">Geb degine, Moisés bela Bab-Jehová-ibmar-sogsadi narmaksad. Moisés wakudaryalaba gwisgualid. Yar-dummad-naba Bab-Dummadga-ibmar-ogumakar-ukleged-aila sobsad, degine, akwamar-islidikid-gwaambe-gakabo (12) urbisbalid. A oyonaid, gwa-gwagwenadi, Israel-dulemar-sogambe-gakabogwad-e-wilubgan (12) guye. </v>
<v b="EXO" c="24" v="5">Geb, Moisés moli-bebe-nikad-machergan-oburgwemalaga Israel-sapingan barmisad. A-molimar Bab-Jehováʼga ogumakar uksamalad, degi, gwenatigwar-guega molimar-sapingana ega uksamarbalid. </v>
<v b="EXO" c="24" v="6">Moisés molimar-abe-negabar susad, nog-dummagangi sisad, baid-negabaladdi Bab-Dummadga-ibmar-ogumakar-ukleged-ailagi misad. </v>
<v b="EXO" c="24" v="7">A-sorbali, Moisés dulemar-Bab-Dummad-ebo-Igar-Mesisad-garda susad, geb, dulemarga absoded. Dulemar abin-sogdemalad: “We-igar-maid-sogedba, degi, bela we-Bab-Jehová-anmarga-sogsadba anmar daoye.” </v>
<v b="EXO" c="24" v="8">Geb degine, Moisés abe susad, dulemar-bukwadgi misad. Geb sogded: “Bab-Jehová weyob bemarga sogsadbali, we-abe, Bab-Jehová-bemar-ebo-Igar-Mesnaid-e-wilubganad.” </v>
<v b="EXO" c="24" v="9">Moisés, Aarón, Nadab, Abiú, amar yar-birse nakwidmalad. Wemarba Israel-girmar-dummagan-dulapaa-gakambe (70) eba yar-birse nakwidmarmogad. </v>
<v b="EXO" c="24" v="10">Agi, amar Israel-e-Bab-Dummad daksamalad: E-nag-urbali, zafiro-akwabir-nuedyob, bela swilidik mogir-ara-ara-daklegedyob napa naid. </v>
<v b="EXO" c="24" v="11">Degite, wemar-Israel-girmar-dummagan Bab-Dummad-daksamar-inigwele, Bab-Dummaddi oakalossulid. Amba dula gudii gusmalad. </v>
<v b="EXO" c="24" v="12">Geb degine, Bab-Jehová Moisésʼga sogded: “Yar-birse anse be naknao, agi be an-edarbo. Agi an-Igarmar, degi, anba-bemar-nanamaloed-Igar an bega akwa-matargwagi-narmakar ukoed, adi, a-Igarmargi be dulemar-odurdakegar.” </v>
<v b="EXO" c="24" v="13">Geb degine, Moisés, Josué-ebo Bab-Dummad-yarse nakwid gusad. Josuéʼde Moisés-bendakedid. </v>
<v b="EXO" c="24" v="14">Moisés Israel-girmar-dummagangardi sogded: “Anmar bemarse-gannar-nonikidse, wegi be anmar-edarbemalo. Aarón, Hur-ebogwa bemar-abargi gudii gumaloed. Ar bemar ibmar-egisbimalale, wis bemar boni-nikuardibe, wemar-ebogwadse be idakmaloed.” </v>
<v b="EXO" c="24" v="15">Geb degine, Moisés yar-birse-nakwidgua, a-yala mogir-ena signonikid. </v>
<v b="EXO" c="24" v="16">Agine, Bab-Jehová-e-gangued-yeerdakleged yar-Sinaíʼgi aidenonikid. A-yala, ibanergwa (6) mogir-ena sigisad. Ibagugledgine (7), Bab-Jehová mogir-imbaba Moisésʼse gornonikid. </v>
<v b="EXO" c="24" v="17">Israel-dulemar Bab-Jehová-e-gangued-yeerdaklegedi, yar-birgi-soo-binnasur-gwabunyemaiyob dakmalad. </v>
<v b="EXO" c="24" v="18">Moisés mogir-imbaba dogded, yar-birse nakwided. Moisés yar-birgi iba-dulabo (40) ibginedba, degi, mutikidba gudii gusad. </v>
<v b="EXO" c="25" v="1">Bab-Jehová Moisésʼga sunmakded, ega sogded: </v>
<v b="EXO" c="25" v="2">“Israel-dulemarga be sogo, anga-ibmar-ukega be ibmar weemaloye. Bela na e-ulubgi-ibmar-ukbi-itogedba, na ukmaloye. </v>
<v b="EXO" c="25" v="3">We-ibmarmar-uklegoed be abingaoed: Olo, mani, esgoro-gordikid, </v>
<v b="EXO" c="25" v="4">nirbadub-arad, nirbadub-suir-akwagiid, nirbadub-ginnid, linoʼdub-nued, sibad-e-absarmar, </v>
<v b="EXO" c="25" v="5">sibad-wawaad-machered-e-ukamar-ginnidgi-odolegaled, ibdurgan-uka-nuegan, urgomar-acaciaʼye-nugad. </v>
<v b="EXO" c="25" v="6">Olivo-gwallu gwallumar-ogaegar. Ina-wawadikid, olivo-gwallu-nugsalegedgi-ebulegedba oburegar. Ina-wawadikid, ina-wawadikid-obupurmaklegedba oburegar. </v>
<v b="EXO" c="25" v="7">Akwamar-nuegan-óniceʼye-nugmalad, degi, akwa-nuegan-bamalad, mor-efodʼye-nugad-birgi nasikegar, degi, mor-binasgargi-nasiklegedgi nasikegar. </v>
<v b="EXO" c="25" v="8">Geb anga anse-goled-neg be sobmalo. ”A-abargine an gudii guoed. </v>
<v b="EXO" c="25" v="9">Ar igi bela an bega oyogoe, a-sunnagwad be dulemar-anse-goled-neg-sunna-seleged be soboed, degi, a-yagi bela ibmar-ebuleged a-sunnagwad be sobbaloed.” </v>
<v b="EXO" c="25" v="10">“Deginbali, ulu be sobbaloed. We-ulu-sobega, urgo-acaciaʼye-nugad be ebugoed. E-sugued, achaatar-nika be soboed, e-matardungued, achapaa, degi, e-nibgued, achapaabar. </v>
<v b="EXO" c="25" v="11">Olo-sunnabi uluyaba ebiris be nasikoed, degi, ulu-asgine, olo-sunnabi ebiris egi be nasikbaloed. Deginbali, birgi, bela-ebiris e-mullugwad olobi be nasikbaloed. </v>
<v b="EXO" c="25" v="12">”Agala, olua-dummagan-gwabake-sobega or be duoed. Ulu-e-dikar-bergunaid-sogbakegwadgi gwa-gwagwen be nasikoed. </v>
<v b="EXO" c="25" v="13">”Urgo-acaciaʼye-nugad-walagana suitii be soboed. We-suarmargi or egi bela be nasikoed. </v>
<v b="EXO" c="25" v="14">Suarmar-walagana-suid, ulugi-olua-dummagan-nanaid-yaba be odogoed, adi, a-suarmargi ulu nabir selegegar. </v>
<v b="EXO" c="25" v="15">Suarmar-walagana-suigan, ulu-e-olua-dummagan-nanaid-yaba-dogar-mai degisadegudoed, bar be ungosulid. </v>
<v b="EXO" c="25" v="16">A-uluyagi Igar-narmakar-an-bega-ukoedi be mesoed. </v>
<v b="EXO" c="25" v="17">A-sorbali, ulu-eduged or-nuedgi be imakoed. E-sugued, achaatar-nika be imakoed, e-matardungueddi, achapaa-nika be imakoed. </v>
<v b="EXO" c="25" v="18">”Degine, baliwiturmar-dummagan-querubinʼye-nugmalad-walabo orbi be sobbaloed. Be soboedi, mardogi-binna-binna-sarsoar-sobnai be imakoed. Baliwiturmar-querubinʼmar-warbogwad ulu-eduged-birgi e-duku-dukusik-gwichi be soboed. </v>
<v b="EXO" c="25" v="19">Degisoggu, querubin-wargwen ulu-eduged-birgi e-dukusik be soboed, degi, baid-querubin-wargwen e-duku-baidsik be sobbaloed. Ulu-edugedba-mesa be querubin-warbogwad soboed. </v>
<v b="EXO" c="25" v="20">Querubin-e-sakanmala ulu-eduged-birgi nallaa gwichioed, adi, e-sakan ulu-eduged-odukunai guegar. We-querubinʼmala asabin-asabin gwisgumaloed, degi, ulu-edugedsik e-wagar-atakgwichi be imakoed. </v>
<v b="EXO" c="25" v="21">”Geb a-sorbali, ulu-edugedi, ulu-birgi be mesoed, geb ulu-yagi dulemar-ebo-an-Igar-Mesnaid narmakar-an-bega-ukoedi be mesoed. </v>
<v b="EXO" c="25" v="22">An besega, querubinʼmar-warbogwad-gwichid-abargi, ulu-eduged-birgi, magarogoed. Agi an bebo sunmakoed. Agi an bega-Israel-dulemarga-ibmar-sogoed, an bela bega sogoed.” </v>
<v b="EXO" c="25" v="23">“Deginbali, mese be soboed. Urgo-acaciaʼye-nugad be ebugoed. E-sugued, achabake, e-matardungued, achabo, e-nibgueddi, achapaa-nika guoed. </v>
<v b="EXO" c="25" v="24">”Olobi egi be nasikoed, degi, e-dikar-bela-ebilis olo mulluu be mesoed. </v>
<v b="EXO" c="25" v="25">Deginbali, e-dikar-bela-ebilis wis-nibakwaa be imakbaloed. E-matardungued, argan-matagwen be imakoed. We-wis-nibakwaa-be-imakoedgi, or ebiris be nasikoed. </v>
<v b="EXO" c="25" v="26">”Deginbali, oluaduk-dummagan, gwabake be soboed. Mese-e-nag-sogbakegwad-iliba gwa-gwagwen be nasikoed. </v>
<v b="EXO" c="25" v="27">Oluaduk-dummagan-gwabakegwad, mesegi-mulluu-mesilesad-urba nai guoed. A-oluaduk-dummagan-yaba suar-suid dogoed, adi, mese nabir semalagar. </v>
<v b="EXO" c="25" v="28">”Suar-acaciaʼye-nugad-walagana suitii be soboed. A-suar-walagana-ebilis or be matak-matak nasikoed, degi, a-suar-walaganagi mese be semaloed. </v>
<v b="EXO" c="25" v="29">Degine, e-batemar, e-bate-dummagan, degi, e-nog-dummagan, orbi be sobbaloed. ”E-bormomar be sobbaloed, adi, agi Bab-Dummadga-ibmar-uknaid eogegar. Wemala olo-nuedbi be imakoed. </v>
<v b="EXO" c="25" v="30">Madu-Bab-Dummad-asabin-ukleged, mese-birgi-maigu be imakoed.” </v>
<v b="EXO" c="25" v="31">“Deginbali, gwallu-sied olobi be soboed. Gwallu-sied mardogi-binna-sarsoar be soboed. E-nag, e-war, e-nogmar, e-abingaed, e-dutumar, bela wemar egi-nanai soggwenna soblegoed. </v>
<v b="EXO" c="25" v="32">”Gwallu-siedgi, e-sakwa walanergwa-nika (6) be imakoed. Nailik, e-sakwa walapaa be soboed, baidsik, e-sakwa walapaa be sobbaloed. </v>
<v b="EXO" c="25" v="33">E-sakwa-war-wargwengi nur-matargana-e-dutuyob nog be soboed, dutu-abingaed-gwagwen, degi, e-dutu be soboed. Degine, e-sakwa-baidgi nur-matargana-e-dutuyob nog be sobbaloed, dutu-abingaed, degi, e-dutu be sobbaloed. Gwallu-sigedgi e-sakwa-walanergwagi (6) degibi be imakoed. </v>
<v b="EXO" c="25" v="34">Gwallu-sied-wargi nog-gwabake nur-matargana-dutugii-dakleged be imakoed, e-abingaedmar, degi, e-dutumar egi be sobbaloed. </v>
<v b="EXO" c="25" v="35">E-sakwa-warbogwad e-wargi-yolenaidgi abingaed-gwagwen be soboed, degi, abingaed-baid e-sakwa-warbogwad-baid-urba be sobbaloed, deginbali, abingaed-baid e-sakwa-warbogwad-baid-urba be sobbaloed. Bela deyobi e-sakwa-walanergwad (6) be imakoed. </v>
<v b="EXO" c="25" v="36">E-abingaedmala, degi, e-sakwamala, unnila bela gwennaa be imakoed. Bela-wemala soggwennaa mardogi-binna-sarsoar be soboed, bela we olo-sunnabi be imakoed. </v>
<v b="EXO" c="25" v="37">Geb degine, ega gwallu gwagugle (7) be soboed. A-gwallumala be ogaoed, adi, asabin neg-mee imakegar. </v>
<v b="EXO" c="25" v="38">Deginbali, e-gwillodub-sikmalad, degi, e-bate-burwigana, bela olobi be imakbaloed. </v>
<v b="EXO" c="25" v="39">Gwallu-sied be sobegala, degi, bela e-ibmar-burwigana-sobegala, or-nued nibir-dulapaa-gakambe-gakabake-aidiku (74) be ebugoed. </v>
<v b="EXO" c="25" v="40">”Nue be dako, be imakoedi, igi yar-birgi bega e-dakleged oyolesa, a-sunnagwad be imakoed.” </v>
<v b="EXO" c="26" v="1">Bab-Jehová Moisésʼga sogdebalid: “Anse-goled-neg-sunna-seleged be soboed. Be sobega, lino-mor-nued goambe (10) be ebugoed. Deginbali, be nirbadub-arad, nirbadub-suir-akwagiid, degi, nirbadub-ginnid be ebubaloed. Agine, baliwitur-dummagan-querubinʼye-nugad, bela nue-yeerdakle-imakar, a-morgi be sobbaloed. </v>
<v b="EXO" c="26" v="2">Bela mormar-e-suguedi, daligugledbi (7) be imakoed. E-matardungueddi, daligwenadbi be imakoed. Mormala bela emarbi-dungu be imakoed. </v>
<v b="EXO" c="26" v="3">Mor-dummagan-goatale be gwadi-gwadi imakoed. Baid-mormar-goataledi amba gwadi-gwadi be imakbaloed. </v>
<v b="EXO" c="26" v="4">Degine, mor-goataled-gwadialed-e-dikargi e-uayamar dub-aradgi ega be nasikoed. Amba deyob mormar-baigan-goataled gwadiarmalad-e-dikargi be imakbaloed. </v>
<v b="EXO" c="26" v="5">Mormar-goataled-gwadiarmaladgi e-uayamar gwadulabo-gakambe (50) be nasikoed. Degine, baigan-goataled-gwadiarmaladgi amba gwadulabo-gakambe (50) be nasikbaloed. E-uayamar abin-abin be nasikoed. </v>
<v b="EXO" c="26" v="6">Mor-nasiked orbi dulabo-gakambe (50) be imakbaloed, adi, mormar-goataledi, baigan-mormar-goataledbo be oatogegar, adi, anse-goled-neg-sunna-seleged-e-mor unnila gogwenayob guegar. </v>
<v b="EXO" c="26" v="7">Sibad-absar mor-dummaganga be imakbaloed, adi, anse-goled-neg-sunna-seleged-birgi anwegar. A-mormar-dummagan goambe-gakagwensak (11) be imakoed. </v>
<v b="EXO" c="26" v="8">Mormar-e-sugued, daligugle-gaka-abala sugue (7½) be imakoed, e-matardungueddi, daligwen be imakoed. Mormar-dummagan goambe-gakagwensakad (11) bela emarbi-dungu be imakoed. </v>
<v b="EXO" c="26" v="9">We-mormar-dummagan, goatar be gwadioed, degine, baid goanergwa (6) be gwadibaloed. Geb anse-goled-neg-sunna-seleged-e-yawagak-asabin, mormar-dummagan-goanergwad-e-gogwenad-napid be nubyar nasikoed. </v>
<v b="EXO" c="26" v="10">Geb a-sorbali, mor-dummad-dikarba gwadulabo-gakambe (50) e-uayamar be nasikoed. Amba deyob baigan-gwadilesmalad-dikarba e-uayamar be nasikbaloed. </v>
<v b="EXO" c="26" v="11">Deginbali, esgoro-gordikid-dulabo-gakambe (50) mor-gamalad be imakbaloed. Wemala mor-dummad-e-uaya-yaba be odogoed, adi, mor-dummagan danar-danaled unnila goa-gwennagwadyob guegar. </v>
<v b="EXO" c="26" v="12">Mormar-dummagan, ar bur-suidsoggu, anse-goled-neg-sunna-seleged-e-dikarmargi batenai guoed. </v>
<v b="EXO" c="26" v="13">We-batenanaidi, anse-goled-neg-sunna-seleged-edugoed, gwensaksik, achabo batenai be imakoed, baidsik, amba achabo batenai be imakbaloed. </v>
<v b="EXO" c="26" v="14">Sibad-wawaad-machered-e-ukamar-ginnidgi-odolegaled, anse-goled-neg-sunna-seleged-edugega be imakbaloed. Geb degine, ibdurgan-uka-nuegan, be ebubaloed, adi, agi anse-goled-neg-edugegarbar. </v>
<v b="EXO" c="26" v="15">”Deginbali, anse-goled-neg-sunna-selegedga urgomar-acaciaʼye-nugad be sobbaloed. We-urgomar nue inniki-inniki be imakoed. </v>
<v b="EXO" c="26" v="16">We-urgomar dalibo-abala-sugu be imakoed, e-matardungueddi achapaa be imakoed. </v>
<v b="EXO" c="26" v="17">Deginbali, urgomargi e-nagmar war-warbo-nika be soboed, adi, nabir urgomar naga-nagaba matak-matak gwisguegar. Weyob bela urgomar be anse-goled-neg-sunna-selegedga be imakoed. </v>
<v b="EXO" c="26" v="18">Degisoggu, urgomar mata-dulagwen (20) anse-goled-neg-sunna-selegedga, dad-nakwed-argan-nuedsik ogwichega be imakoed. </v>
<v b="EXO" c="26" v="19">Urgomar-mata-dulagwenad-urba e-sigmalad gwadulabo (40) manibi be soboed. Urgomar-irbali gwa-gwabo e-sigmalad be imakoed, adi, urgo-e-nagmar e-sigmaladgi dogegar. </v>
<v b="EXO" c="26" v="20">Anse-goled-neg-sunna-selegedga urgomar-mata-dulagwen (20) dad-nakwed-argan-sapiledsik ogwichega be imakbaloed. </v>
<v b="EXO" c="26" v="21">Be e-sigmalad-manibiid gwadulabo (40) be imakbaloed. Urgomar-iliba gwa-gwabo e-sigmalad be imakoed. </v>
<v b="EXO" c="26" v="22">Anse-goled-neg-sunna-seleged-sorsik, dad-argwanedsiki urgo-matanergwa (6) be sobbaloed. </v>
<v b="EXO" c="26" v="23">Deginbali, e-abingunaid-yarganbalidgala, urgo-matabo be soboed. Deyobi, e-abingunaid-yarganbalid-baidga, urgo-matabo be sobbaloed. </v>
<v b="EXO" c="26" v="24">We-urgo-matabogwad-e-nagmar, e-sigmalad-birgi darbo abingunaidgi gwisguoed. Geb nibalidse or-dummad-naidgi be urgo darbobela be odogoed. Weyob urgo-matabogwad niba ebo-atonai be imakoed. </v>
<v b="EXO" c="26" v="25">Degisoggu, urgo-matabaabakgi (8) e-sigmalad-manibiid gwaambe-gakanergwa (16) be sioed. A-sogleged, urgo-matagwengi e-urba e-siged be gwa-gwabo sioye. </v>
<v b="EXO" c="26" v="26">Deginbali, urgo-warakwagana-acaciaʼye-nugad-biir-megmalad be imakbaloed. We-urgo-warakwagana anse-goled-neg-sunna-seleged-e-dikar-soggwensikidga walatar be imakoed. </v>
<v b="EXO" c="26" v="27">Urgo-warakwagana anse-goled-neg-sunna-seleged-e-dikar-baidsikidga, walatar be imakbaloed. Degine, dad-argwaned-yarganbalidga urgo-warakwagana walatar be imakbaloed, </v>
<v b="EXO" c="26" v="28">Neg-abargi-urgo-warakwa-megoed bela-baksa urgomar-abargi megoed. </v>
<v b="EXO" c="26" v="29">Bela urgomar-ebilis or be matak-matak nasikoed. Degine, e-olua-dummagan orbi be imakbaloed, adi, a-yaba urgo-warakwagana-odogegar. Bela we-urgo-warakwagana-biir-megmalad-birgi or be nasikbaloed. </v>
<v b="EXO" c="26" v="30">”Igi-dakle yar-birgi bega oyolesa, ayobi, anse-goled-neg-sunna-seleged be soboed. </v>
<v b="EXO" c="26" v="31">Deginbali, mor-dummad be imakoed. We-dubmargi be imakoed: Nirbadub-aradgi, nirbadub-suir-akwagiidgi, nirbadub-ginnidgi, linoʼdub-nuedgi be soboed. We-morde nue-yeerdakle-imakar, baliwiturmar-querubinʼye-nugad, egi-ise-nue-sobale be imakoed. </v>
<v b="EXO" c="26" v="32">Buarmar-acacia-walabakegwadgi we-mor-dummad-yeerdakleged be nasikoed. We-buarmarde or egi nasiklealed. E-siged-manibiid-birgi we-buarmar gwisguoed. </v>
<v b="EXO" c="26" v="33">We-mor-dummadde mor-nasikmaladgi be nasikoed. Degisoggu, we-mor-dummad Neg-Islidikid, Neg-Ise-Islidikid-ebo bachiki-imakega guoed. We-mor-dummad-daksik Dulemarbo-An-Igar-Mesisad-Ulu be sioed. </v>
<v b="EXO" c="26" v="34">Geb degine, Dulemar-Ebo-An-Igar-Mesisad-Ulu-birgine, e-eduged be mesoed. E-edugedde, Isgued-Elileged-E-Wilubye, sogleged. We-ulude, Neg-Ise-Islidikidyaba sioed. </v>
<v b="EXO" c="26" v="35">Neg-Islidikidgi, mor-naid-magabali, dad-nakwed-argan-sapiledsik, mese be sioed. We-mese an-asabin madu-ukleged-mesed. A-mese-asabinni, dad-nakwed-argan-nuedsik gwallu be sibaloed. </v>
<v b="EXO" c="26" v="36">Anse-goled-neg-sunna-seleged-e-yawagakgala, we-dubmargi mor-dummad be soboed: Nirbadub-aradgi, nirbadub-suir-akwagiidgi, nirbadub-ginnidgi, linoʼdub-nuedgi be soboed. Ise-nue-sobar, bela-bela-nue-yeerdakle-imakale, be we-mor-dummad imakoed. </v>
<v b="EXO" c="26" v="37">Degine, we-mor-dummadgala, acacia-buarmar walatale ega be imakoed. We-buarmar-ebilis or be matak-matak nasikoed, degine, mor-gamalad olobi ega be imakbaloed. Deginbali, wemar-buarmar-ataled-abingaega, esgoro-gordikidgi gwaatale e-sigmalad be soboed.” </v>
<v b="EXO" c="27" v="1">Bab-Jehová Moisésʼga sogdebalid: “Anga-ibmar-ogumakar-ukleged-aila, be imakbaloed. A-aila, urgo-acaciaʼye-nugadgi emarbi yaa-dungu be imakoed. E-sugued, daligwen-gaka-achabo, e-matardungued, daligwen-gaka-achabobar. E-nibgueddi, bisgipaa. </v>
<v b="EXO" c="27" v="2">Degine, moli-bebegii aila-e-dikar-abingunanaid-birgi be ogwisbaloed. We-moli-bebegiidmala, ailagi bato eba-mese-sobale be imakoed. Anga-ibmar-ogumakar-ukleged-aila-birgi, esgoro-gordikid be nasikoed. </v>
<v b="EXO" c="27" v="3">”Deginbali, bela ibmarmar-we-ailagi-ebuleged esgoro-gordikidgi be soboed: Buru-simalad-bormomar. Buru-weemalad-wesar-dummagan, Abe-bomied-nog-dummagan. San-obin-obin-saed-iko-dummagan. Soo-seed-bormomar. </v>
<v b="EXO" c="27" v="4">Deginbali, esgoro-gordikidgi san-nared-saki-sakid be sobbaloed. A-saki-sakidga, e-uaya, e-dikar-abingunanaidgi esgoro-gordikidgi be sobbaloed. </v>
<v b="EXO" c="27" v="5">Degine, san-nared-saki-sakid anga-ibmar-ogumakar-ukleged-ailagi, negabaladgi be nasikoed. </v>
<v b="EXO" c="27" v="6">Deginbali, anga-ibmar-ogumakar-ukleged-ailaga, suar-warakwagana be imakbaloed. We-suar-warakwaganaga urgo-acaciaʼye-nugad be ebugoed. We-suar-warakwagana-birgi esgoro-gordikid egi be nasikoed. </v>
<v b="EXO" c="27" v="7">Suarmar we-aila-e-oluaduk-dummagan-nanaid-yaba be odogegalad. We-suarmar, anga-ibmar-ogumakar-ukleged-aila seledsokalile, dikarba-nai guoed. </v>
<v b="EXO" c="27" v="8">Anga-ibmar-ogumakar-ukleged-aila be ollor imakoed, degine, we-aila urgomargi be soboed. Ar igi bega yar-birgi oyolesa, deyob dakle be soboed.” </v>
<v b="EXO" c="27" v="9">Bab-Jehová Moisésʼga sogdebalid: “Deginbali, anse-goled-neg-sunna-selegedga neg-imba be nasikbaloed. Dali-dulagwen-gakatar-sugu (25) guoed, dad-nakwed-argan-nuedsik be nasikoed. Degine, we-neg-imba-e-galugi lino-mor-nued naguoed. </v>
<v b="EXO" c="27" v="10">E-buarmardi, waladulagwen (20) nikuoed, degi, e-buar-sigmalad, amba gwadulagwenbar (20). Bela wemar-sobegala, esgoro-gordikid be ebugoed. E-gamalad-sobegala, degi, buar-e-nonomar-sobegala, mani be ebugoed. </v>
<v b="EXO" c="27" v="11">Amba deyob anse-goled-neg-sunna-seleged-imba dad-nakwed-argan-sapiledsik, lino-mor-nued dali-dulagwen-gakatar-sugu (25) be nasikbaloed. E-buarmardi, dulagwen (20), degi, e-buar-sigmalad amba dulagwenbar (20). E-buar-sigmalad-imakegala, esgoro-gordikid be ebugoed. E-mor-gamaladgardi, degi, e-buar-nonomargardi, mani be ebugoed. </v>
<v b="EXO" c="27" v="12">”Anse-goled-neg-sunna-seleged-imba dad-argwanedsik, mor-dummad daliambe-gakabo-gaka-abala-matardungu (12½), be nasikoed. E-buarmardi, warambe (10), degi, e-buarmar-sigmalad, gwaambebar (10). </v>
<v b="EXO" c="27" v="13">Anse-goled-neg-sunna-seleged-imba dad-nakwedsikid e-matardungued, daliambe-gakabo-gaka-abala (12½) guoed. </v>
<v b="EXO" c="27" v="14">Yawagak-doged-dikarba mor-dummad naguoedi, dalipaa-gaka-bisgipaa, doged-e-dikar-gwensaksik sugu naguoed. E-buarmardi, walapaa, degi, e-sigmalad amba gwapaabar. </v>
<v b="EXO" c="27" v="15">Degine, doged-e-dikar-baidsiki, mor-dummad, dalipaa-gaka-bisgipaa nagubaloed. E-buarmardi, walapaa, degi, e-sigmalad amba gwapaabar. </v>
<v b="EXO" c="27" v="16">”Yawagak-dogedgi mor-dummad daliatar be nasikoed. We-mor-dummad be imakoedi, nirbadub-aradgi be imakoed, nirbadub-suir-akwagiidgi be imakoed, nirbadub-ginnidgi be imakoed, linoʼdub-nuedgi, ise-nue-sobar, bela-bela-nue-yeerdakle be imakoed. Degine, e-buarmardi, walabake, degi, e-sigmalad amba gwabakebar. </v>
<v b="EXO" c="27" v="17">Bela we-neg-imba-e-buarmar-ebiroedi, e-buar-nonomar, manigi soblegoed, e-gamalad, manigi soblebaloed. E-sigmaladdi, esgoro-gordikidgi soblegoed. </v>
<v b="EXO" c="27" v="18">”Neg-imba dali-dulagwen-gakatar-sugu (25) guoed, e-matardungued, daliambe-gakabo-abala (12½) guoed. E-mor-naguoed, daligwen-bisgise sugu naguoed. We-mor-dummagan-naguoedi, lino-mor-nued guoed. E-sigmaladdi, esgoro-gordikidgi soblegoed. </v>
<v b="EXO" c="27" v="19">Anse-goled-neg-sunna-selegedgi belagwapa-ibmarmar-ebulegoedi, bela esgoro-gordikidbi guoed. Degine, we-a-neg-bargamalad, degi, e-galumar-bargamalad, bela esgoro-gordikidmarbi be imakbaloed.” </v>
<v b="EXO" c="27" v="20">Bab-Jehová Moisésʼga sogdebalid: “Israel-dulemarga be sogo: ‘Olivo-e-gwallu ibmar-baidba-oburarsuli be sedamalo, adi, gwallu-ogamalagar. Degisadegu gwallu gasii guegar. </v>
<v b="EXO" c="27" v="21">Aarón, degi, e-machimala, gwallu guakwaa simaloed, adi, gwallu gasigu oibodagegar. We-gwallu Bab-Jehová-dulemarbo-ambikued-neggi, mor-dummad-Bab-Ulu-irwa-naid-magaba sigoed. We-igar-an-ukedi, Israel-dulemarga, degine, e-waganga, degisadegu guoed.’ ” </v>
<v b="EXO" c="28" v="1">Bab-Jehová Moisésʼga sogdebalid: “Be-ia-Aarón, degi, e-machimala Nadab, Abiú, Eleazar, Itamar, amala bese warmaked be imako. Wemar, anga Israel-dulemar-abargi dule-irwa-anse-gormaladga gumaloed. </v>
<v b="EXO" c="28" v="2">Be-ia-Aarónʼgala dule-irwa-anse-goled-bur-dummad-mormar be imako, adi, oyogega, be-ia-Aarónʼde dule-dummadye, nue-nug-nikadye. </v>
<v b="EXO" c="28" v="3">Bela dulemar-mormaked-wisimaladbo be sunmako. We-dulemar Aarónʼga mor-makmalaga an ega gurgin-nuegan uksad. Deyobi, Aarón dule-irwa-anse-goledga an nug-imakegar. </v>
<v b="EXO" c="28" v="4">”Aarónʼga mormar-maklegoedi, wemalad: Mor-binasgargi-nagued, mor-efodʼye-nugad, mor-dummad-suitigwad, mor-dummad-dubgi-ise-nue-sobaled, mor-gurgin, degine, morgo-dub-saderba-nagued. ”Degisoggu, be-ia-Aarónʼga, degi, e-masmalaga, dule-irwa-anse-goled-mormar be imakoed, adi, amala dule-irwa-anse-gormaladga gumalagar. </v>
<v b="EXO" c="28" v="5">”We-mormar-makegala, we-dubmar ebulegoed: Ordub, nirbadub-arad, nirbadub-suir-akwagiid, nirbadub-ginnid, linoʼdub-nued.” </v>
<v b="EXO" c="28" v="6">Bab-Jehová Moisésʼga sogdebalid: “Mor-efodʼye-nugad be imakoed. Mor-efodʼye-nugad nue-yeerdakle be makoed. Agala, we-dubmar ebulegoed: Ordub, nirbadub-arad, nirbadub-suir-akwagiid, nirbadub-ginnid, linoʼdub-nued. </v>
<v b="EXO" c="28" v="7">”E-mor-gukinmar ebo atogegala, morgo warakwaa be imakoed, e-duku-e-dukugi ebo gwadiegar. </v>
<v b="EXO" c="28" v="8">Mor-efodʼye-nugad-e-mordub-sadergi-naid, nue-yeerdakle be imakoed. We-mordub mor-efodʼgi gwadiar-nai guoed. We-mordub-makega, be we-dubmar ebugoed: Ordub, nirbadub-arad, nirbadub-suir-akwagiid, nirbadub-ginnid, linoʼdub-nued. </v>
<v b="EXO" c="28" v="9">”Degine, akwa-óniceʼye-nugad gwabo be suoed. A-akwa-gwabogwadgi Israel-masmala-warambe-gakabogwad-e-nugmar (12) be narmakoed. </v>
<v b="EXO" c="28" v="10">Gwagwengi masmala-walanergwad-e-nugmar (6) be narmakoed, degine, akwa-baidgine, baigan walanergwad-e-nugmar (6) be narmakbaloed. Be-narmakoedi, machi-dummadgi be onodagoed, geb machi-bipigwadse, e-gwalulesmaladba be narmakoed. </v>
<v b="EXO" c="28" v="11">Dule-orgi-arbaedi we-nugmar we-akwamar-birgi narmakoed, igi wilub-nasikega imakdamala, deyob imakoed. We-akwamar-dikargi or be nasikoed, adi, akwamar agi galegegar. </v>
<v b="EXO" c="28" v="12">We-akwamar-gwabogwad mor-efodʼye-nugad-gukinmargi be nasikoed. Weyob, Aarón, Israel-dadgan-warambe-gakabogwad-e-nug (12) an-asabin nai gudioed, adi, ani Bab-Jehová, an we-dulemar insaegar. </v>
<v b="EXO" c="28" v="13">Akwamar-gwabogwad-gaegala, or be imakoed. A-birgi akwamar be sioed. </v>
<v b="EXO" c="28" v="14">Degine, e-dub-orbiid giabo be imakoed, akwa-gwabogwad-sigoed agi be edinnoed.” </v>
<v b="EXO" c="28" v="15">Bab-Jehová Moisésʼga sogdebalid: “Geb degine, mor-binasgargi-nagued, igar-nabolegedgi-ebulegega, nue-yeerdakle be imakoed. Mor-efodʼye-nugad-imaksadyob be imakbaloed. ”We-dubmar be ebugoed: Ordub, nirbadub-arad, nirbadub-suir-akwagiid, nirbadub-ginnid, linoʼdub-nued. </v>
<v b="EXO" c="28" v="16">E-sugued, degi, e-matardungued emarbi be imakoed, achagwen-sugu, achagwen-matardungu be imakoed. We-mor darbo be saoed. </v>
<v b="EXO" c="28" v="17">We-mor-birgi akwa-nuegan ile-ile be urboed. Degiid ilebake be urboed: Ile-soggwengi be urboed: Akwa-sárdicaʼye-nugad, akwa-topacioʼye-nugad, akwa-carbuncloʼye-nugad. </v>
<v b="EXO" c="28" v="18">Ile-sogbogi be urboed: Akwa-esmeraldaʼye-nugad, akwa-zafiroʼye-nugad, akwa-diamanteʼye-nugad. </v>
<v b="EXO" c="28" v="19">Ile-sogbaagi be urboed: Akwa-jacintoʼye-nugad, akwa-ágataʼye-nugad, akwa-amatistaʼye-nugad. </v>
<v b="EXO" c="28" v="20">Ile-sogbakegi be urboed: Akwa-beriloʼye-nugad, akwa-óniceʼye-nugad, akwa-jaspeʼye-nugad. Or-gaega-imaklesad-birgi bela we-akwamala be sioed. </v>
<v b="EXO" c="28" v="21">”Akwa-nuegana gwaambe-gakabo (12) guoed, Israel-masmala-warambe-gakabogwad-iliba (12). Igi wilub-nasikega imakdamala, deyob, akwa-gwa-gwagwengi, Israel-dulemar-dadgan-sogambe-gakabogwad-e-nugmar iliba be nasikoed. </v>
<v b="EXO" c="28" v="22">”Mor-binasgargi-naguedga ordub-nued sinni-sinni be soboed. </v>
<v b="EXO" c="28" v="23">Geb degine, be olua-gwabo-olobiid mor-binasgargi-nagued-e-dukumargi be nasikoed. </v>
<v b="EXO" c="28" v="24">Geb ordubmar-sinni-sinnid-giabogwad mor-binasgargi-nagued-e-dukugi olua-gwabogwad-naidgi be nasikoed. </v>
<v b="EXO" c="28" v="25">Mor-efodʼye-nugad-nasikegala, ordubmar-sinni-sinnid-giabogwad be akwa-nuegan-e-gukingi-siidgi-edinnar nasikoed. </v>
<v b="EXO" c="28" v="26">”Deginbali, be olua-gwabo-olobiid be imakbaloed. We-ormar mor-binasgargi-naguedyaba, e-dukumargi be nasikoed. Be nasikoedi, mor-efodʼgi naguegalad. </v>
<v b="EXO" c="28" v="27">Deginbali, napi be olua-gwabo-olobiid be imakbaloed. We-ormar mor-efodʼye-nugad-e-dikarnagaba be nasikoed. E-abingunaidgi yaba-dogar be nasikoed. </v>
<v b="EXO" c="28" v="28">Geb degine, mor-binasgargi-nagued-e-olua-gwabogwad, mor-efodʼye-nugad-e-olua-gwabo-naimogad-ebo dub-aradgi edillegoed. Adi, mor-efodʼye-nugad dub-saderba-naidgi naguegar. Deyob guoed, adi, mor-binasgargi-nagued melle mor-efodʼgi bachikii guegar. </v>
<v b="EXO" c="28" v="29">”Weyobi, Aarón, anse-goled-neg-islidikidyaba dogdele, igar-nabogega mor-binasgargi-nagued-ebulegedgi Israel-e-masmala-e-nug naigu guoed. Adi, an wemar-e-binsadigu guegar. </v>
<v b="EXO" c="28" v="30">”Deginbali, mor-binasgargi-nagued, igar-nabogega-ebulegedgi, be Urim, degi, Tumim sioed. Adi, Aarón an-asabin-dogder, e-binasgargi-nai dogegar. Weyobi, Aarón, an-asabin-gwisgudaged-ilibali, e-binasgargi Israel-dulemarga igar-nabogega sedigu guegar.” </v>
<v b="EXO" c="28" v="31">Bab-Jehová Moisésʼga sogdebalid: “Mor-dummad-efodʼye-nugad, bela mor-aradbi be imakoed. </v>
<v b="EXO" c="28" v="32">Nono-odogega, abargine mor-gammu be sikoed. Mor-gammu-e-dikar bela-ebilis be ebayoed, adi, melle achirmakegar. </v>
<v b="EXO" c="28" v="33">”Mor-dummad-e-nag-dukugi bela-ebirar yeerdakle be soboed. Be soboedi, sapi-granada-e-sanyob-dakleged be soboed, nirbadub-aradgi, nirbadub-suir-akwagiidgi, nirbadub-ginnidgi be soboed. Degine, amar-imba-imbagi gapan-burwigana-olobiid, bela e-nag-duku-ebilis be nasikoed. </v>
<v b="EXO" c="28" v="34">Weyob be nasikoed: Gapan-bipigwad-olobiid, a-nagaba, sapi-granada-e-sanyob-sobaled be nasikoed, geb a-nagaba gapan-bipigwad-olobiid be nasikbaloed, geb sapi-granada-e-sanyob-sobaled be nasikbaloed. Deyob, muchub-muchub bela-ebilis mor-dummad-e-nag-dukugi be nasikoed. </v>
<v b="EXO" c="28" v="35">”Aarón, dule-irwa anse-gorsokalile, we-mola-yoi dogoed. Adi, e-gapan-burwigana-goled mag itolegegar. Aarón an-asabin Neg-Islidikidse-dogder, degine, agi noarbalir, gapan-burwigana-goled mag itolebaloed. Deyob imakele, Aarón burgosulid. </v>
<v b="EXO" c="28" v="36">”Deginbali, or-nued matarkwaa be imakbalo. Geb a-birgine, wilub-nasikega-imakdamaladyob be we-gayaburba nasikoed: </v>
<v b="EXO" c="28" v="37">”We-olo-matargwagwad dub-aradgi-edinnar mor-gurgin-ebirmakaled-asabinnidgi be nasikoed. </v>
<v b="EXO" c="28" v="38">Weyobi, Aarón-bebegi nai guoed. We-olo-matargwagwad sogleged: Aarón ibmar-ukleged-swilidikid-anga-ukalile, Israel-dulemar-nosasogele, Aarónʼgi gwisgulegoye, degine, an e-isgusmalad elioye, geb an anga-ibmar-ukleged-swilidikid-ukarmalar, abingaoye. </v>
<v b="EXO" c="28" v="39">”Degine, mor-dummad-dubgi-ise-nue-sobaled lino-morye-nugadgi be imakoed, degine, mor-gurgin-ebirmakaled amba lino-morgi be imakbaloed. Deginbali, morgo-dub-sadergi-nagued ise-nue-sobar, bela-bela nue-yeerdakle be imakbaloed. </v>
<v b="EXO" c="28" v="40">Deginbali, Aarón-e-masmalaga mor-dummad-dubgi-ise-nue-sobaled, degi, morgo-dub-sadergi-nagued, degine, mor-gurgin ega be imakmogo. Adi, oyolegegar, wemarde dule-dummaganye, nue-nug-nikamaladye. </v>
<v b="EXO" c="28" v="41">”We-mormar be imaksadi, be-ia-Aarónʼga, degine, e-masmalaga be yooed. Geb degine, gwallu-wawa amar-nonogi be eogoed. Geb degi, dule-irwa-anse-gormaladga-gumalaga be onugsaoed. </v>
<v b="EXO" c="28" v="42">Deginbali, lino-mor garson-bipi-urba-yolegedga be imakoed, adi, wemar melle uka-swiri gumalagar. We-garson-bipi saderse, geb duase-sugu yooed. </v>
<v b="EXO" c="28" v="43">Aarón, degi, e-masmala, dulemar-anbo-ambikued-negse-dogdemalale, we-garson-bipi-yoi dogmaloed. Degine, anga-ibmar-ogumakar-ukleged-ailase nadmalale, amba we-garson-bipi-yoi dogbaloed. Adi, wemala melle isgumalagar. Ar isgumalale, wemala burgwemaloed. Aarónʼgala, degi, e-masmalagala, we-igar degisadegu-mai guoed.” </v>
<v b="EXO" c="29" v="1">Bab-Jehová Moisésʼga sogdebalid: “Aarón, degi, e-masmalabo, anga dule-irwa-anse-gormaladga-gumalaga, weyob be imakoed: Be-molimar-abargi moli-bebe-nikad-sapingwa-wargwen, degi, sibad-wawaad-machered-warbo be suoed. Amar, swilidikid be suoed, bonikwasulid be suoed. </v>
<v b="EXO" c="29" v="2">”Deginbali, trigo-madubur-bur-nuedgi be we-madumar imakoed: Madu-inasulid, madu-olo-olivo-gwallugi-omukualed-inasulid, madu-matargwa olivo-gwallugi-magaled-inasulid. </v>
<v b="EXO" c="29" v="3">”We-madumala anse-gorleged-negse sedegala, garba-senigwadgi be urboed. Geb degine, moli-bebe-nikad-sapingwagwad, degi, sibad-wawaad-machered-warbogwad, anga ukega be sedoed. </v>
<v b="EXO" c="29" v="4">”Geb be, Aarón, degi, e-masmalamala, dulemar-anbo-ambikued-neg-yawagakse be sedoed. Agi be, Aarón, degi, e-masmala, be diigi ogoed. </v>
<v b="EXO" c="29" v="5">Agine, we-mormar-maklesad Aarónʼga be yooed: Mor-dummad-dubgi-ise-nue-sobaled, mor-dummad-suitigwad, mor-efodʼye-nugad, mor-binasgargi-nagued. ”Geb degine, mor-efodʼye-nugad morgo-dub-sadergi-naguedgi ega be edinnoed. </v>
<v b="EXO" c="29" v="6">Deginbali, mor-gurgin-ebirmakaled e-nonogi ega be sioed. We-mor-gurgin-ebirmakaled-birgi or-nued-matargwagwad-islidikid ega be nasikoed. </v>
<v b="EXO" c="29" v="7">Geb degine, olivo-gwallu be suoed. Geb we-olivo-gwallu Aarón-nonogi be eogoed. Adi, dule-irwa-anse-goledga onugsalegegar. </v>
<v b="EXO" c="29" v="8">”Deginbali, Aarón-e-masmala bese-dagega be imakmogoed. Geb, ega be mor-dummagan-maklesad yomogoed. </v>
<v b="EXO" c="29" v="9">Degi, ega be gurgin simogoed. Deginbali, Aarónʼga, degi, e-masmalaga nuekwa mor-dub-saderba-nagued be edinnoed. Weyobi, Aarón, degi, e-masmala, angarbi-arbamalaga be onugsaoed. Weyobi, dule-irwa-anga-goledga degisadegu gumaloed. </v>
<v b="EXO" c="29" v="10">”A-sorbali, moli-bebe-nikad-sapingwagwad dulemar-anbo-ambikued-neg-yawagakse be sedoed. Geb Aarón, degi, e-masmala, we-moli-e-nono-birgi e-argan mesmaloed. </v>
<v b="EXO" c="29" v="11">Geb agi, dulemar-anbo-ambikued-neg-yawagakgi be an-asabin we-moli oburgoed. </v>
<v b="EXO" c="29" v="12">Geb we-moli-e-abe be suoed. Degine, we-abe be-googi anga-ibmar-ogumakar-ukleged-ailagi moli-bebegiid-gwichidgi be mage-mage imakoed. Geb degine, Abe-gwabgusaddi, bela ibmar-ogumakar-ukleged-aila-nagaba be eogoed. </v>
<v b="EXO" c="29" v="13">Deginbali, bela we-ibmarmar be weoed: E-samurgi-gwallu-nanaid, e-bina-dukugi-gwallu-nanaid, e-mirwa-gwabogwadgi-gwallu-nanaid, degi, e-mirwa-gwabogwad. ”Geb a-gwallumala anga ibmar-ogumakar-ukleged-aila-birgi be ogumakoed. </v>
<v b="EXO" c="29" v="14">Moli-bebe-nikad-e-sandi, e-ukadi, e-saadi, soogi dulemar-danar-danar-bukmalad-magaba be ogumakoed. Ar we-ibmardi isgued-anar uklegoed. </v>
<v b="EXO" c="29" v="15">”Geb degine, sibad-wawaad-machered-warbogwad be wargwen suoed. ”Aarón, degi, e-masmala, a-sibad-e-nono-birgi e-arganmar mesmaloed. </v>
<v b="EXO" c="29" v="16">We-sibad-wawaad-machered be oburgoed, degine, ibmar-ogumakar-ukleged-aila-e-dikarmargi we-sibad-wawaad-e-abe be bomi-bomi imakoed. </v>
<v b="EXO" c="29" v="17">We-sibad-wawaad be goamakoed. Geb e-samur, degi, e-malimar, nue be enukoed. Geb degine, wemar-enukaled e-nonoba, e-sanmar-goamakaledba, mesa be urboed. </v>
<v b="EXO" c="29" v="18">Geb a-sorbali, sibad-wawaad-machered ibmar-ogumakar-ukleged-aila-birgi bela be ogumakoed. We-ibmar-ogumakar-anga-ukleged, an yeer-yapan itogoed. We anga soogi ogumakar uklenaid. </v>
<v b="EXO" c="29" v="19">”Geb degine, sibad-wawaad-machered-baid be subaloed. Aarón, degi, e-masmala, a-sibad-wawaad-e-nono-birgi e-arganmar mesmarbaloed. </v>
<v b="EXO" c="29" v="20">We-sibad-wawaad be oburgoed. Geb e-abe be abala suoed. Geb Aarón-e-uaya-duku-argan-nuedsikidgi we-abe be magoed. Degine, e-goo-dummad-e-argan-nuedsikidgi, e-nag-goo-dummad-nuedsikidgi we-abe be magbaloed. Amba deyob be Aarón-e-masmala imakbaloed. ”Geb anga-ibmar-ogumakar-ukleged-aila-e-dikarmargi we-abe be bomi-bomi imakbaloed. </v>
<v b="EXO" c="29" v="21">Anga-ibmar-ogumakar-ukleged-ailagi-abe-siidi, degi, dule-nugsalenair-olivo-gwallu-ebulegedi, Aarónʼgi be bomi-bomi imakoed, degi, e-mormargi be bomi-bomi imakbaloed. Geb Aarón-e-masmalagi, degi, e-masmala-morgi be bomi-bomi imakbaloed. ”Weyobi, Aarón, e-mormala, e-masmala, degi, e-masmala-mormala, an-asabin anga islidiki guoed. </v>
<v b="EXO" c="29" v="22">”Geb degine, we-sibad-wawaad-machered-e-gwallu be suoed: E-samurgi-gwallu-nanaid, e-bina-dukugi-gwallu-nanaid, e-mirwa-gwabogwadgi-gwallu-nanaid, degi, e-mirwa-gwabogwad be suoed, degine, e-dua-argan-nuedsikid be subaloed. Ar ade, we-sibad-wawaad dule-irwa-Bab-Dummadse-goled-onugsalegega uklegaledid. </v>
<v b="EXO" c="29" v="23">”Deginbali, madu-e-inasurmalad garba-bipi-Bab-Dummad-asabin-siidgi be suoed: Madu-olo, gwagwen, madu-olivo-gwallugi-omukualed, gwagwen, degi, madu-matargwagwad, matagwen. </v>
<v b="EXO" c="29" v="24">”Bela we-madumala, Aarónʼga, degi, e-masmalaga, be ukoed. Geb an-asabin bana-bana imakmaloed, adi, anga-ibmar-ukledaedga guegar. </v>
<v b="EXO" c="29" v="25">”Geb a-sorbali, Aarón e-argangi-madumar-ganikid bega ukoed. Geb ibmar-ogumakar-ukleged-ailagi be ogumakoed, anga-ibmar-ogumakar-uklesad-ebo mesa be ogumakoed, adi, an nued-yapan itogegar. Ar wede, anga soogi-ogumakar-uklegaledid. </v>
<v b="EXO" c="29" v="26">”Deginbali, be anga Aarón-anga-arbaega-onugsalegega, sibad-wawaad-machered-e-binasgar be suoed. Geb we-binasgar be bana-bana imakoed, adi, anga-ibmar-ukledaedga guegar. We-sibad-wawaad-e-binasgar begadga guoed. </v>
<v b="EXO" c="29" v="27">”Sibad-wawaad-machered-uklesad-e-binasgar anga-bana-bana-uklegaled, bachikii be imakoed, degi, e-dua-sabolesad anga-bana-bana-uklesad, bachikii be imakbaloed. Wemala, Aarónʼga, degi, e-masmalaga uklegoed. Ar we-ibmarmar, Aarón, degi, e-masmala, anga-arbaega-onugsalenaidgi sulesad. </v>
<v b="EXO" c="29" v="28">We-ibmarmala Aarónʼga, degi, e-masmalaga uklegoed. Weyob Israel-dulemarga degibi-sadegu igar-maigu guoed. We-ibmar-uklegedi, Israel-dulemar ukdii guoye sogleged. We-uklegedi, gwenatigwar-guega-ibmar-ukleged guoed. </v>
<v b="EXO" c="29" v="29">”Aarón-mormar-islidikmalad, anse-dule-irwa-gorsokalir-yoleged, Aarón-sorba, e-wagan sumaloed, adi, a-mormar-yoi anga dule-irwa-Bab-Dummadse-gormaladga-nugsalemalagar. </v>
<v b="EXO" c="29" v="30">Aarón-e-wagan-wargwen, e-bab-sorba dule-irwa-anse-golega-sulesar, anga Neg-Islidikidgi-arbaega, dulemar-anbo-ambikued-negse nonikile, we-mola yooed. Ibagugle (7) we-mola-yoi gudii guoed. </v>
<v b="EXO" c="29" v="31">”Anga-arbaega-dule-onugsalesadgi sibad-wawaad-machered-uklegaled-e-sana be suoed. A-e-sana nega-islidikidgi be duoed. </v>
<v b="EXO" c="29" v="32">Aarón, degi, e-masmala, we-sibad-wawaad-machered-uklegaled-e-san, degi, garbagi-madu-siid, dulemar-anbo-ambikued-neg-yawagakgi gunmaloed. </v>
<v b="EXO" c="29" v="33">We-ibmarmar-uklesadbali, an wemar isgussuliyob daknonikid, degi, anga-arbaega dule-irwa-golega-gumalaga nugsalesmalad. Degisoggu, we-ibmarmar Aarónʼbi, degi, e-masmalabi gunmaloed. Ar we-ibmarmar anga uklegaledsoggu, dule-baigandi gunnosurmalad. </v>
<v b="EXO" c="29" v="34">We-sanmar-anga-uklegaled, degi, we-madumar-anga-uklegaled, obichale, be soogi ogumakoed. Ar we-ibmarmar ibmar-swilidikmaladsoggu, oibosadgine melle bar gunno. </v>
<v b="EXO" c="29" v="35">”Degisoggu, an-bela-bega-sogsadba, deyob be, Aarón, degi, e-masmala be imakoed. Wemala anga-arbaega-onugsalegega, ibagugle (7) egi be arbaoed. </v>
<v b="EXO" c="29" v="36">E-isgumalad-elilegegala, anga be bane-bane moli-bebe-nikad-sapingwagwad ukoed. Degidbali, ibmar-ogumakar-ukleged-aila anga-uklegega guagwar signonikoed. We-aila anga-uklegoedi, olivo-gwallu egi be mage-mage imakoed. </v>
<v b="EXO" c="29" v="37">Deyob isgued-elilegegala, degi, angadga-aila-guegala, ibagugle (7) be imakoed. Degine, deyob aila angadga sii guoed. Degi, ibu-ibmar we-aila-ebusale, bela-ibmar angadga gunonimogoed.” </v>
<v b="EXO" c="29" v="38">Bab-Jehová Moisésʼga sogdebalid: “Bab-Dummadga-ibmar-ogumakar-ukleged-ailagi bane-bane wemar be ukoed: Sibad-wawaad-sapingwa-birgagwen-nikad walabo be ukoed. </v>
<v b="EXO" c="29" v="39">Wakdar we-sibad-wawaad wargwen be oburgoed, sedogi be baid oburgwebaloed. </v>
<v b="EXO" c="29" v="40">Deginbali, we-sibad-wawaad-gebe-oburgwilegoedba be we-ibmar ukoed: Madubur-bur-nued, nibiratar, olivo-gwallu, bute-wargwen eba be oburoed. Degine, anga be egi vino, bute-wargwen-mergu eobaloed. </v>
<v b="EXO" c="29" v="41">Geb sedogi, sibad-wawaad-baid be oburgwebaloed. Wakdar-imaksadyob be imakbaloed. We-ibmar-soogi-ogumakar-ukleged an yeer-yapan itodaedid. </v>
<v b="EXO" c="29" v="42">”Anse-goled-neg-dogedgi an bebo-sunmakega bebo-abinguoedgi, be-wagan degisadegu, an-asabin, anga we-ibmar-ogumakar-ukmai gumaloed. </v>
<v b="EXO" c="29" v="43">Deginbali, agi an, Israel-dulemarbo abingubaloed. A-nega, an-egi-gandikidba-gudii guoedbali, neg-islidikidga guoed. </v>
<v b="EXO" c="29" v="44">”Dulemar-anbo-ambikued-neg, degi, anga-ibmar-ogumakar-ukleged-aila angadga an imakoed. Deginbali, Aarón, degi, e-masmala, angadga an imakbaloed, adi, dule-irwa-anse-gormaladga gumalagar. </v>
<v b="EXO" c="29" v="45">Ani an Israel-dulemar-abargi gudii guoed, degine, e-Bab-Dummadga an gubaloed. </v>
<v b="EXO" c="29" v="46">Adi, deyob Israel-dulemar wisgumaloed: Ani an, e-Bab-Dummad-Jehová guye. Ani an, emar-Egipto-yargi-wilebukwamargu, onosye, adi, emar-abargi an gudii guegarye. Ar ani an, Bab-Jehová gued, ani an, e-Bab-Dummadid.” </v>
<v b="EXO" c="30" v="1">Bab-Jehová Moisésʼga sogdebalid: “Deginbali, anga ina-wawadikid-ogumaked-aila be sobbaloed. Agi ina-wawadikid obupurmaklegegar. We-aila-sobegala, urgomar-acaciaʼye-nugad be ebugoed. </v>
<v b="EXO" c="30" v="2">We-aila, achabo-sugu imaklegoed, e-matardungued, achabobar. E-sugued, e-matardunguedbo emar-dungu guoed. E-nibgueddi, dali-abala. E-moli-bebegiid ailaba-mesa be soboed. </v>
<v b="EXO" c="30" v="3">Birgi be or-nued nasikoed: E-birgi-akinnar-maidgi, bela e-dikarmargi, e-moli-bebeyob-daklegedgi, bela amargi, or be nasikoed. E-dikarbali, ormar-mullu-ebirar be mesbaloed. </v>
<v b="EXO" c="30" v="4">Deginbali, ormar-mullugalad-urba olua-bela-olobiid gwabo, e-dikarmargi be nasikoed, adi, nabir suarmar-suitigwad egi dogega, aba nabir selegegar. </v>
<v b="EXO" c="30" v="5">We-suarmar-suitigwad-imakega urgo-acaciaʼye-nugad be ebugoed. Degine, we-suarmargi or egi be ebiris nasikoed. </v>
<v b="EXO" c="30" v="6">”Geb degine, ina-wawadikid-ogumakleged-aila sigoed, bia mor-dummad Dulemar-Anbo-Igar-Mesisad-Ulu-Eduged-Maid-Irwa nai, a-asabin, bia an bebo-abinguoe, agi be sioed. </v>
<v b="EXO" c="30" v="7">”Aarón bane-bane, wakudaryalaba, gwallumar guakwaa imakalile, ina-wawadikid-ogumakleged-ailagi anga ina-wawadikmalad ogumakoed. </v>
<v b="EXO" c="30" v="8">Deginbali, neg-sedogusale, Aarón, sedo-gwallu-ogaalile, anga ina-wawadikidmalad ogumakbaloed. Degibi-sadegu, an-asabin be-wagan we-ina-wawadikidmalad obupurmakdii gudoed. </v>
<v b="EXO" c="30" v="9">We anga-ina-wawadikmalad-ogumakleged-ailagi: Ina-wawadikmalad-baid uklegosulid, ibmar-durgan ogumaklegar uklegosurbalid, degine, anga-ibmar-gwag-ukleged agi uklegosurbalid, degine, a-birgi egi be ibmar eogosurbalid. Unnila ina-wawadikidmaladbi be ogumakoed, an bega sogsadyob. </v>
<v b="EXO" c="30" v="10">”Aarón, birgagine, isgued-eliega, we-ina-wawadikmalad-ukleged-ailagi, e-moli-bebeyob-daklegedgi, anga-ibmar-ogumakar-uklesad-e-abe egi mage-mage imakoed. Birgagine, irgwennaa deyob imakoed. Be-wagan, degisadegu imakdii gudoed. We-aila angadga guoed.” </v>
<v b="EXO" c="30" v="11">Bab-Jehová Moisésʼga sunmakdebalid, ega sogdebalid: </v>
<v b="EXO" c="30" v="12">“Israel-dulemar be ebichidele, na san-bendakmalagala, wala-walagwen an-bennukmaloed. Ebichilesadba bennukmaloed, adi, melle bemargi boni-dummagan ainiegar. </v>
<v b="EXO" c="30" v="13">”Bela dulemar-ebislesmalad mani-gramo-atar (5) bennukoed: We-mani anse-goled-neggi-mani-aidikued-wilub-negabar gued. ”We-mani anga ibmar-uklegedga guoed. </v>
<v b="EXO" c="30" v="14">Bela dulemar-birga-dulagwen-nikamalad (20), degi, bela aba-obine-birga-nikamalad-ebislesmaladi, anga we-mani ukoed. </v>
<v b="EXO" c="30" v="15">”Dulemar, na san-bendakmalaga anga mani-ukarmalale, dule-mani-ibed mani gwen-obine ukosulid. Dule-wileged gwen mani-ichee ukosurmogad. Anga we-mani ukarmalar, bela mani-gramo-atar ukmaloed. </v>
<v b="EXO" c="30" v="16">Degisoggu, be-sunnagwad be Israel-dulemar-we-mani-ukarmalar, be suoed. Geb a-mani, dulemar-anbo-ambikued-neggi-arbalegega-ebulegega be ukoed. ”Weyobi, an insaegalad, Israel-dulemar na e-san-onogegala, a-anar mani uksamarye.” </v>
<v b="EXO" c="30" v="17">Bab-Jehová Moisésʼga sogdebalid: </v>
<v b="EXO" c="30" v="18">“Deginbali, dii-sied esgoro-gordikidbi be soboed. E-sigedga-guoedi, esgoro-gordikidbi be imakoed. A-dii-sied argan-enukega-ebulegega be imakoed. We-dii-sied be sioedi, dulemar-anbo-ambikued-neg-siid, degi, anga-ibmar-ogumakar-ukleged-aila-siid, amar-imbagi be sioed. Geb egi be dii enogoed. </v>
<v b="EXO" c="30" v="19">A-diigi, Aarón, e-masmalamala, e-arganmar, degi, e-malimar, enukmaloed. </v>
<v b="EXO" c="30" v="20">Wemala, dulemar-anbo-ambikued-neggi-dogdedibe, degi, anga-ibmar-ogumakar-ukleged-ailase warmaknadele, </v>
<v b="EXO" c="30" v="21">e-arganmar, degi, e-malimar enukmaloed. Ar degi-imaksulile, burgwemaloed. We degisadegu, weyob Aarónʼga, degi, e-waganga we-Igar maigu guoed.” </v>
<v b="EXO" c="30" v="22">Bab-Jehová Moisésʼga sogdebalid: </v>
<v b="EXO" c="30" v="23">“Ina-nuegan-yeer-yapanmalad be suo: Mirraʼye-nugad-diregwad, nibirambe-gakapaa (13). Canelaʼye-nugad-yeer-yapanned, nibirnergwa-abala (6½). Cálamoʼye-nugad-yeer-yapanned, nibirnergwa-abala (6½). </v>
<v b="EXO" c="30" v="24">Casiaʼye-nugad, nibirambe-gakapaa (13), degi, olivo-gwallu, galón-gwagwen. Anse-goled-neggi ibmar-oaidikued-wilubsiidgi be wilubsaoed. </v>
<v b="EXO" c="30" v="25">”We-inamar olivo-gwalluba bela be oburoed, anga olivo-gwallu-wawadikidga guegar. We-gwallu-wawadikid be imakoedi, dule-gwallu-wawadikid-imakdaedyob be imakoed. We-gwallu-wawad angadga guoed. </v>
<v b="EXO" c="30" v="26">We-gwallu-wawadgine be wemar magoed: Dulemar-anbo-ambikued-neg, Dulemar-Anbo-Igar-Mesisad-Ulu, </v>
<v b="EXO" c="30" v="27">mese, degi, bela eba-ibmarmar-ebulemalad, gwallu-sied, degi, bela eba-ibmarmar-ebulemalad, ina-wawadikmalad-ogumakleged-aila. </v>
<v b="EXO" c="30" v="28">Anga-ibmar-ogumakar-ukleged-aila, degi, bela eba-ibmarmar-ebulemalad, degine, dii-sied esgoro-gordikidgi-sobaled, bela e-malise-bakar. Amar bela we-gwallu-wawadgine be magoed. </v>
<v b="EXO" c="30" v="29">”Weyobi anga-ibmar-uklegaledga guoed. Bela we-ibmarmala angadgarbi guoed. Ibu-ibmar we-ibmarmar-ebusale, bela angadgarbi gunonimogoed. </v>
<v b="EXO" c="30" v="30">”Deginbali, Aarónʼgi, degi, e-masmalagi, be we-gwallu-wawad eogoed, adi, anga dule-irwa-anse-gormaladga gumalagar. </v>
<v b="EXO" c="30" v="31">Israel-dulemarga be sunmakoed, ega be sogoed: ‘We gwallu-wawad, degisadegu, gwallu-wawa-eoleged-islidikidga guoye. </v>
<v b="EXO" c="30" v="32">We-gwallu-wawad dule-bamaladgi eolegosulid, degine, we-gwallu-wawad-imakaledyobi, baid-gwallu-wawad be imakosulid. We-gwallu-wawad, gwallu-wawad-islidikidid. Degisoggu, gwallu-wawad angadgarbi-gued be dako. </v>
<v b="EXO" c="30" v="33">” ’Ar doa-dule, we-gwallu-wawad-imakaledyob baid-gwallu-wawad-imaksale, dulemar-irwa-anse-goledsulidgi eosdibe, e-dulemar-abargi ononnolegoed.’ ” </v>
<v b="EXO" c="30" v="34">Degine, Bab-Jehová Moisésʼga sogdebalid: “We-gagan-yeer-yapanmalad-e-gichi be weo: Estacteʼye-nugad-e-gichi, ámbarʼye-nugad-e-gichi, gálbanoʼye-nugad-e-gichi, ina-wawadikid-incienso-nued. We-gagan-yeer-yapanmalad-e-gichi bela emarbi-mergu be weo. </v>
<v b="EXO" c="30" v="35">”Bela-we-gagan-yeer-yapanmalad-e-gichi be oburoed. Igi ina-wawadikid-sobed-dule ina-wawadikid sobe, deyob be ina-wawadikid-inciensoʼye-nugad be soboed. Gagan-yeer-yapanmaladi ise-nue-oburar be imakoed. Balu egi be mesbaloed. Baid-ibmar egi be oburosulid. We-ina-wawadikid-inciensoʼye-nugad, angadgarbi guoed. </v>
<v b="EXO" c="30" v="36">We-ina-wawadikid bela ise-nagar, ise-ubimakar be imakoed. We-ina-wawadikid, Dulemar-Anbo-Igar-Mesisad-Ulu-siid-asabin, dulemar-anbo-ambikued-neggi be sioed. Agi, an bese magarogoed. We-ina-wawadikid bela-bela bemarga angadgarbi-ebulegega guoed. </v>
<v b="EXO" c="30" v="37">We-ina-wawadikid be imakoedi, baid-ina-wawadikid weyob-oburale, be imakosulid. We-ina-wawadikid Bab-Jehováʼgadgarbi be dakoed. </v>
<v b="EXO" c="30" v="38">”Ar doa-dule weyob ina-wawadikid-e-yapanned-uega imakalile, we-dule, e-dulemar-abargi ononnolegoed.” </v>
<v b="EXO" c="31" v="1">Bab-Jehová Moisésʼga sunmakded, ega sogded: </v>
<v b="EXO" c="31" v="2">“Nue be an-itogo. Hur-e-wagwa-Judá-yargined Uri-machi-Bezaleelʼye-nugad an susad. </v>
<v b="EXO" c="31" v="3">We-Bezaleelʼga An-Burba an ega nue-uksad. Nue-binsaed-nikagued an ega uksad, nue-ibmar-magar-itogued an ega uksad, nue-ibmar-wisigued an ega uksad, degine, nabir-ibmar-obinyemaigued an ega uksad. </v>
<v b="EXO" c="31" v="4">Adi, nabir ibmar yeerdakle-sobegar, nabir orgi-arbaegar, nabir manigi-arbaegar, nabir esgoro-gordikidgi-arbaegar. </v>
<v b="EXO" c="31" v="5">Degine, nabir akwa-nuegangi-arbaegar, nabir akwa-nuegan ibmar-birgi siegar, nabir urgomargi-arbaegar, degine, nabir-galagwensuli ibmar-yeerdakle-imakegar. </v>
<v b="EXO" c="31" v="6">”Deginbali, Bezaleel-bendakega, Dad-dummad-Dan-wagwa Ahisamac-machi-Aholiab an susbalid. Dule-nue-ibmar-wisimalad, gatik-ibmar-wisguega an imaksad, adi, bela an-ibmar-sogsadba bega imakmalagar, we-ibmargi arbamalagar: </v>
<v b="EXO" c="31" v="7">Dulemar-anbo-ambikued-neggi, Dulemar-Anbo-Igar-Mesisad-Ulugi, Dulemar-Anbo-Igar-Mesisad-Ulu-edugedgi, degi, anse-goled-neg-sunna-selegedgi bela-ibmar-ebuleged sobegar. </v>
<v b="EXO" c="31" v="8">Degine, mese, geb bela-eba-ibmarmar-ebulemalad. Gwallu-sied-bela olobiid, geb bela eba-ibmarmar-ebulemalad. Anga-ina-wawadikid-inciensoʼye-nugad-ogumakleged-aila. </v>
<v b="EXO" c="31" v="9">Anga-ibmar-ogumakar-ukleged-aila, geb bela-eba-ibmarmar-ebulemalad. Dii-sied-esgoro-gordikidgi-sobaled, geb bela e-malise-bakar, sobegarbar. </v>
<v b="EXO" c="31" v="10">Degine, we-mormar makmarbaloed: Aarón-mor-islidikmalad, degi, e-masmala-mor-anse-dulemar-irwa-gorsokalir-yodamalad. </v>
<v b="EXO" c="31" v="11">Olivo-gwallu-magega-ebuleged, degi, ina-wawadikid Neg-Islidikidgi-ebuleged sobegarbar. Wemala, Bezaleel, degi, Aholiab-ebogwa bela sobmaloed. ”Ar igi bela an bega sogsa, deyob sogedba imakmaloed.” </v>
<v b="EXO" c="31" v="12">Bab-Jehová Moisésʼga sogdebalid: </v>
<v b="EXO" c="31" v="13">“Israel-dulemarga be sunmakoed, ega be weyob sogo: ‘Napira an bemarga soged, an-obunnoged-ibagi be obunnomalo, ar ade, wede bemar-ebo an-Igar-Mesnaid e-wilubga gued. Be-waganga we-Igar degisadegu mai guoed, adi, be wisgumalagar, ani an Bab-Jehová gued. Ani an be-sunonimalad, anga arbadii gumalagar. </v>
<v b="EXO" c="31" v="14">Degisoggu, obunnoged-ibagi mer arbamalo, ar ade, a-iba bemargala iba-islidikidid. A-ibagi, dule obunnogergebed. A-ibagi, dule wis arbasale, we-dule e-dulemar-abargi Israel-dulemar-abargi-onolegoed. </v>
<v b="EXO" c="31" v="15">Ibanergwa (6) arbalegoed, ibagugledgindina (7), obunnoged-ibad. We-iba Bab-Jehováʼgadid. Ar doa-dule we-ibagi arbaye-sogele, napira an bega soged, we-dule oburgwilegedsegad.’ </v>
<v b="EXO" c="31" v="16">”Degisoggu, Israel-dulemala obunnoged-ibagi arbaosurmalad. E-waganmargala we-Igar degisadegu-mai guoed. </v>
<v b="EXO" c="31" v="17">Israel-dulemar-anbo-we-Igar-Mesnaid e-wilubga guoed, degisadegu-maigu guoed. Ar Bab-Jehová, nibneg-nasikegala, napneg-nasikegala, ibanergwa (6) arbasad. Ibagugledgindi (7), bar arbassulid. Bab-Dummad a-ibagi obunnosad.” </v>
<v b="EXO" c="31" v="18">Bab-Jehová, Sinaí-yargi Moisésʼbo-sunmaknaid-bergusgua, Israel-Dulemarbo-Igar-Mesnaid-e-wilubga-guega, Moisésʼga akwa-matargwagwad-matabo uksad. We-akwagi-Igarmar-narmaklesadi, Bab-Dummad na e-sunnad e-googi narmaksad. </v>
<v b="EXO" c="32" v="1">Israel-dulemar dakdegu, Moisés yar-birgi-gudiid gwen aidedasuli, Aarónʼse nade gusmalad. Ega sogdemalad: —¡Aarón! Be anmarga bab-dummagan sobe, adi, anmar-idu-nadap gumalagar. Ar Moisés-Egipto-yargi-anmar-onosad, anmar wissulid, wede igi-gusa. </v>
<v b="EXO" c="32" v="2">Aarón dulemar-abin sogded: —Be-omegan-uaya-dukugi-ormar-nanaid, be-bunamala-uaya-dukugi-ormar-nanaid, be-masmala-uaya-dukugi-ormar-nanaid be ungemardo. Geb be anse sedamalo. </v>
<v b="EXO" c="32" v="3">Geb degine, bela dulemar uaya-dukugi olua-nanaid unnusmalad, geb bela Aarónʼse senonimalad. </v>
<v b="EXO" c="32" v="4">Aarón bela we-ormar abingasad. Geb soogi or dusad. Binna-binna sobe-sobe imaksad, moli-bebe-nikad-sapingwagwadga obinnisad. Geb degine, bela sogdemalad: “¡Israel-dulemar! Wemar be-bab-dummagan-dake. Wemar, Egipto-yargi bemar-onosad-dake.” </v>
<v b="EXO" c="32" v="5">Aarón weyob dulemar-daksagu, moli-bebe-nikad-asabin ibmar-ogumakar-ukleged-aila sobsad. Geb binnasur sogded: “¡Oibosale, Bab-Jehováʼga iba-dummad anmar onomaloed!” </v>
<v b="EXO" c="32" v="6">Oibosgu, wakudaryalaba dulemar ailagi ibdurgan-ogumakar uksamalad, degine, gwenatigwar-guegala, ibmar uksamarbalid. Geb mas gutemalad, gobdemalad. Bela galagwensuli wergudmalad. </v>
<v b="EXO" c="32" v="7">Geb degine, Bab-Jehová Moisésʼga sogded: —Be nae, be aidena. Ar be-dulemar, Egipto-yargi be onosadi, nue-isgudmalad. </v>
<v b="EXO" c="32" v="8">An-ega-Igar-uksadgi bato bangudmalad. Emide, or dusmalad, moli-bebe-nikad-sapingwagwadyob sobsamalad. A-molise Bab-Dummadyob ese gornanaid, Bab-Dummadyob ega ibmar-ogumakar uknanaid. Sogdemalad: ‘Israel-dulemar, we be-bab-dummagan-dake, we Egipto-yargi bemar-onosad-dake.’ </v>
<v b="EXO" c="32" v="9">Bab-Jehová Moisésʼga sogdebalid: —We-Israel-dulemar an dakedi, nue dulemar-non-dutusurmaladid. </v>
<v b="EXO" c="32" v="10">Degisoggu, emigindi be an-dako. An sae-itoged. We-dulemar an obelogoed. Bedina, wagan-bukidar-nikuega an be-imakoed. </v>
<v b="EXO" c="32" v="11">Geb degine, Moisés e-Bab-Dummad-Jehová-urwed-bargaegala, ega sogded: —Bab-Jehová, ¿ar ibiga sae-itogedba be-dulamar be obelodagoe? ¿Ar na be Egipto-yargi be-gangued-dutusulidba onossursi? </v>
<v b="EXO" c="32" v="12">Ar ibiga Egipto-dulemar-weyob-sogega be imakoe: ‘Emide be dake, Bab-Dummad Egipto-yargi we-dulemar-onosad, yala-imbaba-oburgwega onosad. Bela we-napneggi-obelogega onosad.’ Melle be sae-itoge. Melle we-dulemar-obelogedgi binsae. </v>
<v b="EXO" c="32" v="13">Be-maimar Abraham, Isaac, degi, Jacob, amar be ebinsae. Ar amarga be sogsa gusad, an ise-sogar sogye: ‘Niisgwamar-nibneggi-nanaidyob be-wagan an bega omelogoye. Degine, be-waganga we-yarmar-nanaid degisadegu egadga guoye.’ </v>
<v b="EXO" c="32" v="14">Geb degine, Bab-Dummad e-dulemar-obelogoye-sogsagusadi, emisgi sogdesunnad, bar obelogosurye. </v>
<v b="EXO" c="32" v="15">Geb degine, Moisés yar-birgi-gudiidi aidealid. Moisés akwa-matabogwad Bab-Dummad-Israel-Dulemarbo-Igar-Mesnaid-narmakaledi e-argangi-sedani aidealid. Igar-Mesilesad akwa-matabogwadgi abinbela narmakaled. </v>
<v b="EXO" c="32" v="16">Bab-Dummad akwa-matabogwad imaksad, degi, e-sunnad egi narmaksabalid. </v>
<v b="EXO" c="32" v="17">Geb degine, Josué dule-bukidar oimake-itoargu, Moisésʼga sogded: —Dulemar danar-bukwadgi urwe-nana an itodo. </v>
<v b="EXO" c="32" v="18">Moisés, Josuéʼga sogded: —We-oimak-an-itogedi, bilagi-nakwisadyob gwen oimake an itosulid. Bilagi-galakusadyob gwen oimake an itosurbalid. An itogedi, dulemar namakmar an itodo. </v>
<v b="EXO" c="32" v="19">Moisés dulemar-bukwadse-aidenonigua, moli-bebe-nikad-sapingwagwad-sobaled dakded, degine, dulemar-dodonanai dakdebalid. Moisés deyob dakdegu, sae-itoded. E-argangi-akwa-matabogwad-ganikid binnasur meted. Yar-dikarba we-akwa-matabogwad mamarisad. </v>
<v b="EXO" c="32" v="20">Geb degi, Moisés, moli-bebe-nikad-sapingwagwad-soblesad susad, geb ogumakega soogi balimeted. Geb doo-doo imaksad, bela ubi-ubi-imakedse sasad. Geb degine, diigi mie-mie imaksad. A-diigi Israel-dulemar-ogobsad. </v>
<v b="EXO" c="32" v="21">Geb Moisés Aarónʼga sogded: —¿Igi we-dulemar be-imaksa? Emide be, we-dulemar dummad-isguega be imaksad. </v>
<v b="EXO" c="32" v="22">Aarón Moisés-abin sogded: —Dummad, mer be anse urwe. Ar be wisid, we-dulemar unnila isguedginbi binsadidamalad. </v>
<v b="EXO" c="32" v="23">Ar we-dulemar anga sokarmalad: ‘Anmar-idu-nadap-guegala anmarga bab-dummagan be sobye. Ar ade, anmar wissuliddeeye, we-dule-Moisés Egipto-yargi-anmar-onosadi, igi-gusdibeye.’ </v>
<v b="EXO" c="32" v="24">Geb degine, an ega sogdesunnad: ‘Dule or-nikadi, anga sedamalo.’ Agi anga or uksamarsunnad. Geb soogi an ormar meted. Geb degine, we-moli-bebe-nikad-sapingwagwad noarsunnad. </v>
<v b="EXO" c="32" v="25">Moisés dakdegu, dulemar geg na san-bargamala, Aarón, gwen we-dulemar-san-bargaega imaksasuli, deginbali, we-Israel-dulemala, e-isdarmalad-dodogedga gudoe, </v>
<v b="EXO" c="32" v="26">degidbali, Moisés dulemar-danar-bukwad-dogedgi gwisgusad, amarga sogded: “Ar doamar Bab-Jehováʼba nanai-itomala, anse dagmalo.” Agi bela Levita-dulemar Moisésʼba akadmalad. </v>
<v b="EXO" c="32" v="27">Moisés amarga sogded: “Weyob Israel-e-Bab-Dummad-Jehová soged: ‘Bela bemar na es-suid nasikmalo, dulemar-danar-danar-bukwadse gannar be namalo, dulemar-e-dordo-e-dordonegse be namalo. Be-gwenaddibe, be-aidibe, be-neg-dikarba-mamaiddibe, be oburgwemalo.’ ” </v>
<v b="EXO" c="32" v="28">Levita-dulemar Moisés-ega-sogsadba bela imaksamalad. A-ibagi, dulemar-milipaa-gubin (3,000) oburgwismalad. </v>
<v b="EXO" c="32" v="29">Geb degine, Moisés Levita-dulemarga sogded: “Emi-ibagi, bemar, be-masmalagi-aibichad-ular, be-gwenadgangi-aibichad-ular, Bab-Jehováʼga-arbaega be gunonimalad. Degisoggu, Bab-Jehová, emi-ibagi, ise-nued bemargi binsanonimalad.” </v>
<v b="EXO" c="32" v="30">Degidgine, oibosgua, Moisés Israel-dulemarga sogded: “Bemala nue-dummad-isgusmalad. Degi-inigwele, Bab-Dummadbo-igar-nabogegala, Bab-Jehováʼse an nakwenaoed, abakalegi, Bab-Dummad nabir bemarga isgued-elialile.” </v>
<v b="EXO" c="32" v="31">Geb degine, Moisés Bab-Jehováʼse gannar nonikid, ega sogded: —Ar we-Israel-dulemar or-sobaled bab-dummadga-imaknonimargu, nue-dummad-isgunonimalad. </v>
<v b="EXO" c="32" v="32">Degisoggu, Bab-Dummadye, we-dulemar-e-isgusad ega be eliena gadin. Ar degisulile, be-gardagi an-nug-narmakar-naid be elisunna. </v>
<v b="EXO" c="32" v="33">Bab-Jehová Moisés-abin sogded: —Ar dule-angi-isgusadbi an-gardagi-e-nug-narmakar-naid an ei elioed. </v>
<v b="EXO" c="32" v="34">Degisoggu, bedi be nae. We-dulemar an-bega-sogsad-yarse be sede. An-baliwitur be-idumai guoed. Ar dulemar-angi-isgusmaladdi, e-odurdakleged-ibagan-nonikile, e-isgusmaladba an a-dulemar sabsur-odurdakoed. </v>
<v b="EXO" c="32" v="35">Geb deyobi, Bab-Dummad-Jehová Aarón-moli-bebe-nikad-sapingwagwad-sobsad-ular, Israel-dulemargi boni-dummad barmialid. </v>
<v b="EXO" c="33" v="1">Geb Bab-Jehová Moisésʼga sogded: “Emigindi, wegi be nae. Be Egipto-yargi-dulemar-onosadmala be nae. Abrahamʼga, Isaacʼga, degi, Jacobʼga an ise-sogar-sogsad, ‘we-yala an be-waganga ukedseye’, a-yarse be namala. </v>
<v b="EXO" c="33" v="2">Be-idugega an-baliwitur an bega barmidoed. Degine, we-dulemar an be-idu onioed: Canaán-dulemar, Amorreo-dulemar, Het-dulemar, Ferezeo-dulemar, Heveo-dulemar, Jebuseo-dulemar. We-dulemar bela an be-iduar onogoed. </v>
<v b="EXO" c="33" v="3">”Yar-gadi-ibmar-sanmakedse, napa-nuedse, be nao. Andi an bemarba barnaosulid. Ar bemardi uaya-gwen-niksurmaladsoggu, abakalegi igarba an bemar-obeloalile.” </v>
<v b="EXO" c="33" v="4">Israel-dulemar Bab-Dummad-weyob-soge itosmargu, bela bukib-itodmalad, ogormakdemalad. Degine, ormar-yeerdaklemalad bar nasissurmalad. </v>
<v b="EXO" c="33" v="5">Ar Bab-Jehová Moisésʼga sogsad: “Israel-dulemarga be sogoye: ‘Bemar dulemar-uaya-gwen-niksurmaladye, non-dutusurmaladye. Ar wis sikwas an bemarba naye sogele, anse bemar osulolesmalarye.’ ” Bab-Jehová sogdebalid: “Israel-dulemarga be sogbalo: ‘Ormar-yeerdaklemalad ungemaloye. Sorba an dakoye, igi an bemar-imakodibeye.’ ” </v>
<v b="EXO" c="33" v="6">Degidbali, Horeb-yar-akar Israel-dulemar ormar-yeerdaklemalad bar yossurmalad. </v>
<v b="EXO" c="33" v="7">Moisés dordoneg sesagusad, geb dulemar-danar-danar-bukwad-magaba sisad. A-dordoneg onug-imaksad: “Bab-Dummad-dulebo-sunmaked-dordonegye.” Ar dule Bab-Jehováʼse idakbiele, dulemar-danar-danar-bukwadgi noergebdaed, geb Bab-Dummad-dulebo-sunmaked-negse naddamalad. </v>
<v b="EXO" c="33" v="8">Moisés we-dordonegse nadele, bela dulemar e-dordoneg-yawagak-magaba gwisgusdamalad, Moisés Bab-Dummad-dulebo-sunmaked-dordonegse dogedse egi atakgwichidamalad. </v>
<v b="EXO" c="33" v="9">Moisés dordoneggi dogdele, mogir-bubawaryob-gwichidi aideardaed, dordoneg-yawagakse aidenonidaed. Agine, Bab-Jehová Moisésʼbo sunmakdedaed. </v>
<v b="EXO" c="33" v="10">Israel-dulemar dakdele, mogir-bubawaryob-gwichidi dordoneg-yawagakgi aidenoniki, bela na e-neg-yawagakgi dulluu napase imakdedamalad, deyob Bab-Dummad-nug-ogannoddamalad. </v>
<v b="EXO" c="33" v="11">Igi-dule na e-ai-ebo sunmake, deyobi Bab-Jehová Moisésʼbo asabin-asabin sunmakdaed. Geb Moisés, Bab-Dummad-ebo-sunmaksale, dulemar-danar-danar-bukwadse nonidaed. Degine, Moisés-e-bendaked-sapingwa Nun-machi-Josuéʼye-nugad, we-dordoneggi gwen bangudisulid. </v>
<v b="EXO" c="33" v="12">Moisés Bab-Jehováʼga sogded: —Emide be anga sognagu: ‘We-dulemar be sedye.’ Degite, be anga sogsulid, doa be anba barmidoe. Emide be anga sogbalid: ‘An be-wisi be doa-gue, yeer an be-dake, be angi nueddae.’ </v>
<v b="EXO" c="33" v="13">Ar degite, begi-nueddae be an-dakedde, emigindi, an bese wilesakwaa egissundo, be-ibmar-abeged be anga oyodo. Adi, an begi mer benguegar, nued be an-dakegar. Be insao, we-dulemar be-dula gumalad. </v>
<v b="EXO" c="33" v="14">Bab-Jehová Moisésʼga sogded: —An-sunnad an beba gudioed. Ani an baisur-ito-gudii be-imakoed. </v>
<v b="EXO" c="33" v="15">Moisés Bab-Dummad-abin sogded: —Ar be anmarba nasulile, melle wegi-naye be anmarga sogdo. </v>
<v b="EXO" c="33" v="16">Ar be anmarba dagsulile, ¿ar igi-degite anmar wisguosunna, be anga ibmar-sogsadi nue-napiraye? ”Ar be anmarba gudiirdi, adi, anmar magar daklemaloed, anmardi emaryobsurye, dulemar-bamaladbo akarsailaye.” </v>
<v b="EXO" c="33" v="17">Bab-Jehová Moisés-abin sogded: —Be-anga-sognaidi an bega imakodo. Ar an be-sabed, an be-wisid be doa-gue, ar be an-ai gued. </v>
<v b="EXO" c="33" v="18">Geb degine, Moisés Bab-Jehováʼga sogded: —An bese wilesakwaa wis egised, be-gangued-yeerdakleged be anga oyoge. </v>
<v b="EXO" c="33" v="19">Bab-Jehová Moisés-abin sogded: —Bela an-nueddaed an bega oyogoed. An-nug-Jehová-wisguega an be-imakoed. Ar doagi an nued binsabie, an egi nued binsaoed. Ar doa an wiledakbie, a-dule an wiledakoed. </v>
<v b="EXO" c="33" v="20">Bab-Jehová sogdebalid: —Degi-inigwele, an-wagardi be dakosulid. Ar dule bipisaale an-wagar dakosurguoed. Dule an-wagar daksale, bar dula-gudii guosulid, burgoed. </v>
<v b="EXO" c="33" v="21">Geb degine, Bab-Jehová sogdebalid: —Wegi, an-nagabasaar-akwasiid-birgi be gwisgue. </v>
<v b="EXO" c="33" v="22">An-gangued-yeerdakleged be-asabin-nadapidgi, akwa-mararmaid-gullugwadgi an be-ogwisguoed. An-argangi an be-ibya edugoed. Geb an begi-nasale, an-argan an oniroed. </v>
<v b="EXO" c="33" v="23">Geb an-argan an onirisale, an-yarganbi be dakoed. An-wagardi, be dakosurguoed. </v>
<v b="EXO" c="34" v="1">Bab-Jehová Moisésʼga sogded: “Be akwa-madareged-matabogwad iduar-be-marisgusadyob, be gannar sobbalo. A-akwa-matabogwadgi, an iduar-narmaksayob, gannar an narmakbaloed. </v>
<v b="EXO" c="34" v="2">Degisoggu, banedse wakudaryalaba be Sinaí-yar-bur-birise naknao. A-yar-birse be anse nonikoed. </v>
<v b="EXO" c="34" v="3">Dule-baid bipisaale beba nakosulid, dule-baid bipisaale, a-yargine, gudii guosurbalid. Deginbali, sibad-wawaadse-bakar, degi, moli-bebe-nikamaladse-bakale, bipisaale a-yar-walikaa gagan-manai guosurmalad.” </v>
<v b="EXO" c="34" v="4">Moisés gebe-idualedyobi akwa-matargwa-matabo-nued sobsad. Geb degine, Moisés, Bab-Jehová-ega-sogsadba, wakudaryalaba gwisgualid, agi, Moisés akwa-matabogwad-semai Sinaí-yar-birise nakwided. </v>
<v b="EXO" c="34" v="5">Geb degine, Bab-Jehová mogirba aidenonikid, Moisésʼse walik-gunonikid. Geb Bab-Jehová e-nug-wisguega Moisés-imaksad. </v>
<v b="EXO" c="34" v="6">Bab-Jehová Moisés-asabin-nadapgua, binnasuli weyob sogded: “¡Ani an Bab-Jehová gued! ¡Ani an Bab-Jehová gued! Ani an Bab-Dummad-dutusulidid. Ani an dulemar-wiledaked-dummarbadid, Ani an nue-dulemar-wiledakedid. Ani an wissur-gwae-gwae urwedid, Ani an nue-dulemar-saberbadid. An-ibmar-soged, napiragwadid. </v>
<v b="EXO" c="34" v="7">Ani an degisadegu dulemar-sabgumaiguadid. Dule-ibmar-isgana-imaked ibmar-isgana-imaksuliyobi an dakedid. Dule-angi-gwisgued, angi gwisgusuliyobi an dakedid. Dulega an e-isgued elibalidid. ”Degi-inigwele, dule-nue-e-isgusadba, sabsur-odurdakleged-igardi an ega mesedsegad. Babgan-isgusar, e-mimmiganse-bakar, e-wagan, e-wagan-yokorsegadse-bakar, an sabsur-odurdakedsegad.” </v>
<v b="EXO" c="34" v="8">Geb degine, Moisés e-bebe-ebulegedse napase yog-e-wagar dulluu imaksad. Geb Bab-Jehová-nug-odummoded, weyob sogded: </v>
<v b="EXO" c="34" v="9">“Dummad, ar nue-napiragwale, an begi nueddae be an-dakele, be anmar-abargi be gudii imake. Dummad, an wisi, we-dulemar nue-uaya-gwen-niksurmaladid, nono-dutusurmaladid. Degi-inigwele, anmar-ibmar-isgana-imakmalad, anmar-isgued, anmarga be elie. Be-dulamarga be anmar-imake.” </v>
<v b="EXO" c="34" v="10">Bab-Jehová Moisésʼga sogded: “Nue be itogo. Ani an bemarbo igar mesoed. Ani an bemar-abargi, dulemar-baiganga-gwen-ibmar-oyoledisulid, we-napneggi-ibmar-dakledisurmalad, an imakoed. Degine, bia be dulemar-baigan-abargi be gudii gumaloe, a-dulemar ibmar-dakledisurmalad-an-bemarga-imakoed nue-dakmaloed. Ani, Bab-Jehová, ani an imakoed. </v>
<v b="EXO" c="34" v="11">”Emi an-bega-ibmar-sognaidba be nanadii guo. Be-asabinni an we-dulemar onogoed: Amorreo-dulemar, Canaán-dulemar, Het-dulemar, Ferezeo-dulemar, Heveo-dulemar, Jebuseo-dulemar, an onogoed. </v>
<v b="EXO" c="34" v="12">”Canaán-yarse be dogsokalir, dulemar-a-yargi-bukmalad-ebo melle be igar-mesdii nanamalo. Ar deyob be imakmalale, sunna ese be yardaklemalad. </v>
<v b="EXO" c="34" v="13">Dulemar-bukmalad-ibe e-bab-dummadgan-e-ailamar be earmalo, e-akwamar-bab-dummadga-sobarmalad e-ibe be omukumalo, degine, e-bab-dummad-bundor-Asera-sobaledi, bela e-ibe be osulomalo. </v>
<v b="EXO" c="34" v="14">”Ar ani Bab-Jehová gadi-nobgusoggu, baid-bab-dummagan-asabin be dulluu imakosurmalad. Ar Bab-Jehová, e-nug-nugadi Gadi-Nobguedye nugad. </v>
<v b="EXO" c="34" v="15">”Degisoggu, we-yargi dulemar-bukmalad-ebo melle be igar-mesdii nanamalo. Ar wemala, galagwensuli na e-bab-dummadba-nanaarmalar, eba-damalaga be imakdamaloed. Degi, e-bab-dummaganga ibmar-ogumakar-ukarmalar, ega be ukmarmoye, bega sogdamaloed. Degine, a-ibmar-e-bab-dummadga-uklesad-gunnega be imakdamaloed. </v>
<v b="EXO" c="34" v="16">Degine, bemarga sogdamaloed: ‘Anmar-sisgan be-masmalaga be ukye.’ Ar we-omegan, galagwensuli e-bab-dummaganba-nanaarmalar, be-masmala galagwensuli e-bab-dummaganba-nanaega imakdamarmogoed. </v>
<v b="EXO" c="34" v="17">”Melle be, or-dualed, mani-dualed, degi, esgoromar-soogi-dualed, bab-dummadga imakdii gumalo.” </v>
<v b="EXO" c="34" v="18">“Madu-E-Inasuli-Gulleged-Iba be onogoed. Ibagugle (7), madu e-inasuli, an-bega-sogsadba, an-bega-ibagan-uksadba be gunnoed. We-iba be Abib-niigi onogoed, ar ade, Abib-niigi bemar Egipto-yargi noargusmalad. </v>
<v b="EXO" c="34" v="19">”Be-machi-gebesailagined, we angadga gued. Degine, moli-bebe-nikad-macheredsailagined, sibad-wawaad-macheredsailagined angadga gubalid. </v>
<v b="EXO" c="34" v="20">Moli-uayasuid-macheredsailagined angadga gubalid. Degi-inigwele, a-muchubdi, sibad-wawaad-sapingwagwad be anga ukoed. A-moli-uayasuid-sailagined-muchub sibad-wawaad be uksulile, moli-uayasuid-sailagined-dukar be bisgoed. Be-masmala-gebesailaginmalad-muchub mani be ukoed. ” ‘Dule-wargwensaale arganagwabi anse dagosulid, anga ibmar-sedagergebed.’ </v>
<v b="EXO" c="34" v="21">”Ibanergwa (6) be arbaoed, ibagugledgindina (7) be obunnogoed. Amba ibmar-digedgindibe, ibmar-weedgindibe, amba be obunnogoed. </v>
<v b="EXO" c="34" v="22">”Deginbali, be Itoged-ibaganga iba-dummad onobaloed. A-sogleged, orosgi-dakleged-trigo gebe-weleged-ibaye. Degine, birga-bergunai napi-ibmar-weleged-iba be onobaloed. </v>
<v b="EXO" c="34" v="23">”Birgagi ilapaa bela-machergan, an-asabin nonimaloed. Ani an, Dummad, Bab-Jehová, Israel-e-Bab-Dummad soged. </v>
<v b="EXO" c="34" v="24">An bemar-idu dulemar-bukwadi, an bemarga onogoed, adi, bemar gatik yar-dummad nikuegar. Deyobi, birgagi ilapaa an-nug-odummogega be an-asabin-nanagwismalar, dulemar bemar-annik be-nainumar suosulid. </v>
<v b="EXO" c="34" v="25">”Melle ibmar-ogumakar-ukleged-e-abe, madu-ina-nikad-ebo-mesa be anga ukmalo. Degine, bemar Oburgwilegoenad-Iba-onogedgi mas-gwabgusad banedga be sabogosurmarbalid. </v>
<v b="EXO" c="34" v="26">”Be-Bab-Dummad-Jehováʼse-goled-negse be-nainugi-gebe-ibmar-welesad be sedoed. ‘Melle sibad-e-mimmi e-nan-nunisgi be dumalo.’ ” </v>
<v b="EXO" c="34" v="27">Bab-Jehová Moisésʼga sogded: “We an-bega-sogsad be narmake. Ar we-an-bega-sogsadba an bebogwa, degine, Israel-dulemarbogwa, an Igar mesnaid.” </v>
<v b="EXO" c="34" v="28">Geb Moisés Bab-Jehováʼbogwa iba-dulabo (40) ibginedba, mutikidba gudii gusad. Moisés a-ibagangi mas-guchasulid, gobsasurbalid. Agi, Moisés akwa-matargwagwadgi Bab-Dummad-Israel-dulemarbo-Igar-Mesnaid-Ambegwadi (10) narmaksad. </v>
<v b="EXO" c="34" v="29">A-sorbali, Moisés Sinaí-yargi-gudiidgi-aideargu, akwa-matargwagwad-matabogwadgi Bab-Dummad-Israel-dulemarbo-Igar-narmakar-mesisad e-argangi sedanigusad. Ar Moisésʼdi, Bab-Dummadbo-sunmaksadbali, yar-birgi-aidedanigu, e-wagar dakar-dakar-gadanikid wissulid. </v>
<v b="EXO" c="34" v="30">Aarón, degi, bela Israel-dulemala, Moisés-dakdemargu, Moisés-wagar dakar-dakar-daklege, bela dobee-itonadmalad, bar ese warmakbi guarsurmalad. </v>
<v b="EXO" c="34" v="31">Geb degine, Moisés Israel-dulemarse gochad. Aarón, degi, bela Israel-dulemar-danar-danar-bukwad-e-dummagan Moisésʼse warmaknonimalad. Geb agi, Moisés amarga sunmaksad. </v>
<v b="EXO" c="34" v="32">Geb degine, bela Israel-dulemar Moisésʼse nonimarmogad. Agine, Moisés bela Bab-Jehová-Sinaí-yargi-ega-ibmar-sogsad amarga sogsamogad. </v>
<v b="EXO" c="34" v="33">Moisés Israel-dulemar-ebo-sunmaknaid-bergusgua, na e-wagar muswegi edusad. </v>
<v b="EXO" c="34" v="34">Moisés Bab-Jehová-ebo-sunmakega ese nadele, e-wagargi muswe-naidi ungedaed. Geb noalile, gannar muswe e-wagargi nasikdaed. Geb degine, Moisés Israel-dulemarga sogdedaed, igi Bab-Dummad ega ibmar sogsad. </v>
<v b="EXO" c="34" v="35">Israel-dulemar Moisés-wagar-dakdele, dakdedamalad, Moisés-wagar dakar-dakar gae. Geb degine, Moisés Bab-Dummad-ebo-sunmakedse gannar muswegi na e-wagar eduddasunnad. </v>
<v b="EXO" c="35" v="1">Moisés bela Israel-dulemarse gochad, geb degine amarga sogded: “Weyob Bab-Jehová igar uksad, weyob be imakmaloye: </v>
<v b="EXO" c="35" v="2">Ibanergwa (6) arbalegoed, ibagugledgindi (7), iba-islidikidid. A-ibagi, Bab-Jehováʼga obunnolegoed. Ar doa-dule a-ibagi arbaele, we-dule oburgwilegoed. </v>
<v b="EXO" c="35" v="3">Bemar-neg-yagine, bipisaale obunnoged-ibagi soo be ogaosurmalad.” </v>
<v b="EXO" c="35" v="4">Moisés, bela Israel-dulemar-danar-ambikunonikidga weyob sunmaksad: “Bab-Jehová sogsad: ‘Weyob be imakmaloye: </v>
<v b="EXO" c="35" v="5">Bemar ibmar-nikadi Bab-Jehováʼga be sedamaloed. Dulemar na e-gwagegi ibmar Bab-Jehováʼga ukbi-itomaladba ibmar sedagoed. We-ibmarmar sedagoed: Olo, mani, esgoro-gordikid. </v>
<v b="EXO" c="35" v="6">Nirbadub-arad, nirbadub-suir-akwagiid, nirbadub-ginnid, linoʼdub-nued, sibad-e-absarmar, </v>
<v b="EXO" c="35" v="7">sibad-wawaad-machered-e-ukamar-ginnidgi-odolegaled, ibdurgan-uka-nuegan, urgomar-acaciaʼye-nugad. </v>
<v b="EXO" c="35" v="8">Olivo-gwallu gwallu-ogaegar. Gwallu-wawad ibmar-magega guegar, degi, olivo-gwallu ina-wawadikmaladgi ebulegegar. </v>
<v b="EXO" c="35" v="9">Akwa-nuegan-óniceʼye-nugmalad, akwa-nuegan mor-efodʼye-nugad-birgi nasikegar, degi, mor-binasgargi-nasiklegedgi nasikegarbar.’ ” </v>
<v b="EXO" c="35" v="10">Moisés Israel-dulemarga sogdebalid: “Bela Bab-Jehová-ibmar-sogsad-sobmalaga, bela dulemar bemar-abargi nue-ibmar-wisi-sobemalad nonimalo. </v>
<v b="EXO" c="35" v="11">Amar we-ibmarmar sobmaloed: Bab-Dummadse-goled-neg-sunna-seleged, e-neg-sunnad, e-uas-mormar, e-mor-gamalad, e-urgomar, e-suarmar, e-buarmar, e-sigmalad. </v>
<v b="EXO" c="35" v="12">”Deginbali, sobmarbaloed: Bab-Dummad-Israel-Dulemarbo-Igar-Mesisad-Ulu, e-suarmar, e-eduged, mor-dummad-Ulu-walik-naguoed. </v>
<v b="EXO" c="35" v="13">”Deginbali, sobmarbaloed: Mese, mese-suarmar, bela mesegi-ibmar-ebulemalad, degi, madu-Bab-Dummadga-ukleged. </v>
<v b="EXO" c="35" v="14">”Sobmarbaloed: Gwallu-sied, degi, bela eba ibmarmar-ebulegoed. E-gwallumar, degi, olivo-gwallu gwallu-ogaegar. </v>
<v b="EXO" c="35" v="15">”Sobmarbaloed: Ina-wawadikid-inciensoʼye-nugad-ogumakleged-aila, degi, e-suarmar. Gwallu-wawa ibmar-magega ebuleged, ina-wawadikmalad. Mormar-dummagan Neg-Sunna-Seleged-e-yawagak-dogedgi-naguoed. </v>
<v b="EXO" c="35" v="16">”Sobmarbaloed: Bab-Dummadga-ibmar-ogumakar-ukleged-aila, e-esgoro-gordikmalad-biir-biir-megoed, degi, e-suarmar, bela eba-ibmarmar-ebulegoed. Dii-sied-esgoro-gordikidbiid, degi, a-e-malimar. </v>
<v b="EXO" c="35" v="17">”Sobmarbaloed: Bab-Dummadse-goled-neg-sunna-seleged-e-galugi mormar-dummagan-ebirmaloed, e-buarmar, e-sigmalad. We-neg-sunna-seleged-e-neg-e-galu-dogedgi mor-dummad-naguoed. </v>
<v b="EXO" c="35" v="18">We-neg-e-bargamalad, e-galu-bargamalad, e-dubmar sobmaloed. </v>
<v b="EXO" c="35" v="19">Aarónʼga, degi, Aarón-masmalaga, Bab-Dummadse-goled-neggi-mormar-ebulemaloed sobmarbaloed. Bela we-ibmarmar sobmaloed.” </v>
<v b="EXO" c="35" v="20">Degidgine, bela Israel-dulemar Moisés-asabin-bukmaladi ainiarmalad. </v>
<v b="EXO" c="35" v="21">Bela dulemala, bela na e-gwagegi-ibmar-ukbi-itosmaladi, Bab-Dummad-dulemarbo-ambikued-neg-sobmalaga, agi-bela-ibmarmar-ebulemalad-sobmalaga, degine, dule-irwa-Bab-Dummadse-goledgi mor-islidikid-yomalad-sobmalaga, Bab-Jehováʼga ibmar searmalad. </v>
<v b="EXO" c="35" v="22">Bela ibmar-ukbi-itosmaladi, machergan, degi, omegan-ugakse, we-ibmarmar senonimalad: Ordub, oluamar, sakwagi-ormar-nagumalad, argangi-or-yolemalad, degi, bela ormar-galagwensuli senonimalad. Belagwable Israel-dulemala Bab-Jehováʼga or senonimalad. </v>
<v b="EXO" c="35" v="23">Bela dulemar nirbadub-arad-nikamalad, nirbadub-suir-akwagiid, nirbadub-ginnid, linoʼdub-nued, sibad-e-absarmar, sibad-wawaad-machered-e-ukamar-ginnidgi-odolegaled, ibdurgan-uka-nuegan, senonimalad. Bela-dulemar we-ibmar-nikamaladi, Bab-Dummadga-ukega senonimalad. </v>
<v b="EXO" c="35" v="24">Bab-Dummadse-goled-neg-sunna-selegedgi ebulegega, dulemar mani-nikamaladi, esgoro-gordikid-nikamaladi, Bab-Jehováʼga ukdemalad. Degine, urgomar-acaciaʼye-nugad-nikamaladi, ukdemarmogad. </v>
<v b="EXO" c="35" v="25">Deginbali, omegan-ibmar-nue-wisimalad, e-argangi-dub-sobsamaladi, Bab-Dummadga senonimalad: Nirba-dub-aradgi-sobsamalad, nirbadub-suir-akwagiidgi-sobsamalad, nirbadub-ginnidgi-sobsamalad, degi, linoʼdub-nuedgi-sobsamalad, senonimalad. </v>
<v b="EXO" c="35" v="26">Bela omegan ibmar-nue-imakmaladi, e-gwagegi nue-imakbi-itosmaladi, sibad-e-absarmar sobsamarmogad. </v>
<v b="EXO" c="35" v="27">Israel-dulemar-dummaganga-gudidimaladi, akwa-nuegan-óniceʼye-nugad, degi, akwamar-nuegan, mor-efodʼye-nugadgi-nasikmalaga, degi, mor-binasgargi-nasikleged-birgi-nasikmalaga, senonimalad. </v>
<v b="EXO" c="35" v="28">Deginbali, we-ibmarmar senonimarbalid: Ina-nuegan, olivo-gwallu gwallu-ogaegar, gwallu-wawad ibmar-magegar, degi, ina-wawadikmalad obupurmakegar. </v>
<v b="EXO" c="35" v="29">Bela Israel-dulemar, machergan, degi, omeganse-bakale, na gwagegi-ibmar-ukbi-itosmaladi, Bab-Jehováʼga na e-itogedba-ibmar-ukega senonimalad, adi, Bab-Jehováʼga ibmarmar sobegar. Ar igi Bab-Jehová-Moisésʼga-sogsagusa, deyob imaksamalad. </v>
<v b="EXO" c="35" v="30">Geb degine, Moisés Israel-dulemarga sogded: “Nue be an-itomalo. Bab-Jehová, Uri-machi-Bezaleel onugsasad. Bezaleelʼde, Hur-e-wagwad. E-dad-dummad-Judáʼgi danikidid. </v>
<v b="EXO" c="35" v="31">Bab-Dummad Bezaleelʼga E-Burba uksad, nue-binsaed-nikaa guegar, nue-ibmar-mag-ito guegar, nue-ibmar-wisi guegar, degi, ibmar-akar-akar-obinyegar. </v>
<v b="EXO" c="35" v="32">Adi, ibmar-yeerdakle orgi-sobegar, manigi-sobegar, esgoro-gordikidgi-sobegar. </v>
<v b="EXO" c="35" v="33">Deginbali, nabir akwa-nuegangi-arbaegar, akwa-nuegan ibmar-birgi siegar, nabir urgomargi-arbaegar, degi, galagwensuli ibmar-yeerdakle imakegar. </v>
<v b="EXO" c="35" v="34">”Bab-Dummad Bezaleelʼga, degi, Aholiabʼga nabir-dulemar-odurdaked-gurgin uksad. Aholiab Ahisamac-e-machid, e-dad-dummad-Danʼgi danikidid. </v>
<v b="EXO" c="35" v="35">Bab-Dummad Bezaleelʼga, degi, Aholiabʼga, we-gurginmar uksad: Nabir baisursunna-ibmar-imaked, nabir-ibmar-onoged, nabir nirbadub-aradgi-ibmar-sobed, nabir-nirbadub-suir-akwagiidgi-ibmar-sobed, nabir-nirbadub-ginnidgi-ibmar-sobed, nabir-linoʼdub-nuedgi-ibmar-sobed-gurgin, uksabalid. We-dulemala, ibmar-yeerdakle sobmaladid, mormargi arbamaladid, degi, nabir na-e-itolegedba sunna ibmar-akar-akar onomaladid.” </v>
<v b="EXO" c="36" v="1">Moisés sogdebalid: “Degisoggu, Bezaleel, Aholiabʼbogwa, Bab-Jehová-sogsagusadba Bab-Dummadse-goled-neg-sunna-selegedgi ibmar-ebulemalad bela imakmaloed. Deginbali, bela dulemar, Bab-Jehová nue-wisi-ibmar-sobega-imaksamarmogadi, degi, ega baisursunna-ibmar-imakega-imaklesbalidi, Bab-Dummadse-goled-neg-sunna-seleged-sobega, wemar-ebogwadba arbamarmogoed.” </v>
<v b="EXO" c="36" v="2">Moisés, we-dulemarse gochad: Bezaleelʼse, Aholiabʼse, degi, bela dule-ibmar-nue-wisi baisursunna-ibmar-imakmaladse gochad. We-dulemar na e-itolegedba arbaega nonimalad. </v>
<v b="EXO" c="36" v="3">Moisés we-dulemarga Israel-dulemar-ibmarmar-senonikid uksad. Adi, agi we-dulemar Bab-Dummadse-goled-neg-sunna-selegedgi ibmar-ebulemaloed sobegar. Israel-dulemala na e-itolegedba bane-bane wakudaryalaba Bab-Dummadga-ibmar-ukega ibmarmar senonidamalad. </v>
<v b="EXO" c="36" v="4">Bela-dulemar-ibmar-sobnanaid deyob dakdegua, e-arbaed indaksamalad. </v>
<v b="EXO" c="36" v="5">Geb Moisésʼga sognadmalad: “Dulemar Bab-Jehová-sogsadba-ibmar-sobega ibmar-berbelemaid doggus wilub-obichagusad. Emide, ibmar ise-obinagwaled.” </v>
<v b="EXO" c="36" v="6">Degisoggu, Moisés dulemar-bukwadse gaya-barmisad: “Machergan, degi, omegan, Bab-Dummad-neg-sobega melle bar ibmar amimalo, melle bar Bab-Jehováʼga ibmar sedamalo.” </v>
<v b="EXO" c="36" v="7">Ar ibmar-sobmalaga, bato ibmarmar unnigualed. Ar ise-obinagwarsoggu, dulemar ibmar-baid bar senonisurmalad. </v>
<v b="EXO" c="36" v="8">Bela dulemar-arbananaid, napiragwad-bur-ibmar-sobmalad, Bab-Dummadse-goled-neg-sunna-seleged sobsamalad. We-dulemar, linoʼdub-nuedgi, nirbadub-aradgi, nirbadub-suir-akwagiidgi, degi, nirbadub-ginnidgi mor-dummagan-goambe (10) sobsamalad. Agi baliwitur-dummagan-querubinʼye-nugad bela nue-yeerdakle-imakar mor-dummagangi-nai sobsamarbalid. </v>
<v b="EXO" c="36" v="9">Mormar-e-sugued, daligugledbi (7) imaksamalad, e-matardungueddi, daligwenadbi imaksamalad. Mormala bela emarbi-dungu imaksamalad. </v>
<v b="EXO" c="36" v="10">Mormar-dummagan goatale gwadismalad, amba deyob baid goatale gwadismarbalid. </v>
<v b="EXO" c="36" v="11">Degine, mor-goataled-gwadialed-e-dikargi e-uayamar dub-aradgi ega nasiklesad. Amba deyob mormar-baigan goatarmalad-gwadiarmalad-e-dikargi nasiklesbalid. </v>
<v b="EXO" c="36" v="12">Mormar-gebedgi gwadulabo-gakambe (50) e-uayamar nasiksamalad. Degine, baigan-goatar-gwadiarmaladgi gwadulabo-gakambe (50) e-uayamar nasiksamarbalid. Degisoggu, e-uayamar na abin-abin nasiklesad. </v>
<v b="EXO" c="36" v="13">Deginbali, mor-gaed-orbiid dulabo-gakambe (50) sobsamarbalid. Agi mormar oatosmalad. Degisoggu, Bab-Dummadse-goled-neg-sunna-seleged-e-mor-dummagan unnila gogwenayob gunonisunnad. </v>
<v b="EXO" c="36" v="14">We-dulemar, Bab-Dummadse-goled-neg-sunna-seleged-edugega, sibad-absarmargi mor-dummagan sobsamalad. Sibad-absarmar mor-dummaganga goambe-gakagwensak (11) imaksamalad. </v>
<v b="EXO" c="36" v="15">Mormar-dummagan-goambe-gakagwensakad (11) bela na-emarbi-dungu imaksamalad. Mormar-e-sugued, daligugle-gaka-abala (7½) sugued. E-matardungueddi, daligwenad. </v>
<v b="EXO" c="36" v="16">We-mormar-dummagan, goatar gwadismalad. Degine, baiddi, goanergwa (6) gwadismalad. </v>
<v b="EXO" c="36" v="17">Geb a-sorba, mor-dummagan-goatar-gwadilealed-dikarba, gwadulabo-gakambe (50) e-uayamar nasiksamalad. Amba deyob baigan-gwadilesmalad-dikarba, gwadulabo-gakambe (50) e-uayamar nasiksamarbalid. </v>
<v b="EXO" c="36" v="18">Deginbali, esgoro-gordikidgi mor-gaed dulabo-gakambe (50) soblesbalid, adi, agi bela neg-edugegar, unnila gogwennayob gunonisunnad. </v>
<v b="EXO" c="36" v="19">Geb degine, Bab-Dummadse-goled-neg-sunna-seleged-edugega, sibad-wawaad-machered-e-ukamar-ginnidgi-odolegaled, gwadi-gwadi imaksamarbalid. Adi, sibad-absarmor-dummagan-birgi ogillegegar. Geb sibad-wawaad-machered-e-ukamar-ginnidgi-odolegaled-birgi ogillegega, ibdurgan-uka-nuegan gwadi-gwadi imaksamarbalid. </v>
<v b="EXO" c="36" v="20">Deginbali, Bab-Dummadse-goled-neg-sunna-selegedga urgomar-acaciaʼye-nugad sobsamalad. We-urgomala, bela nue-innikii ogwichismalad. </v>
<v b="EXO" c="36" v="21">We-urgomar, dalibo-abala-sugu imaksamalad. E-matardungueddi, achapaa-nika imaksamalad. </v>
<v b="EXO" c="36" v="22">We-urgomargi, e-nagmar war-warbo-nika imaksamalad, adi, nabir urgomar naga-nagaba matak-matak gwisguegar. Bab-Dummadse-goled-neg-sunna-selegedga bela degibi urgomar imaksamalad. </v>
<v b="EXO" c="36" v="23">Weyob Bab-Dummadse-goled-neg-sunna-selegedga urgomar-mergu imaksamalad: Mata-dulagwen (20) dad-nakwed-argan-nuedsik-ebugegar. </v>
<v b="EXO" c="36" v="24">We-urgomar-dulagwenad-urba (20), dulabo (40) e-sigmalad manibi sobsad. Urgomar-irbali gwa-gwabo e-sigmalad imaksamalad, adi, urgomar-e-nagmar agi odogegar. </v>
<v b="EXO" c="36" v="25">Bab-Dummadse-goled-neg-sunna-seleged dad-nakwed-argan-sapiledsik-ebugegala, urgomar-dulagwen (20) sobsamarbalid. </v>
<v b="EXO" c="36" v="26">E-sigmalad, manibii gwadulabo (40) sobsamarbalid. Urgomar-iliba, gwa-gwabo e-sigmalad sobsamalad. </v>
<v b="EXO" c="36" v="27">Bab-Dummadse-goled-neg-sunna-seleged dad-argwanedsikidga urgomar-matanergwa (6) sobsamalad. </v>
<v b="EXO" c="36" v="28">Bab-Dummadse-goled-neg-sunna-seleged na abingunanaidga urgomar-matabo sobsamarbalid. </v>
<v b="EXO" c="36" v="29">We-urgomar darbo oatosmalad. Geb birgi e-nonogi or-dummad-naid yosmalad, adi, melle bar urgo-matabogwad-ungega, weyobi imaksamalad. </v>
<v b="EXO" c="36" v="30">Degisoggu, urgomar bela matabaabak (8) sobsamalad, e-siged-mani-biid gwaambe-gakanergwa (16) sobsamalad. Bela urgomar-iliba, e-sigmalad gwa-gwabo sobsamalad. </v>
<v b="EXO" c="36" v="31">Deginbali, urgo-warakwagana-acaciaʼye-nugad sobsamarbalid: Urgo-warakwagana-walatar Bab-Dummadse-goled-neg-sunna-seleged-e-dikar-soggwensikidga sobsamalad. </v>
<v b="EXO" c="36" v="32-33">Degine, baid-dikarsikidga, walatar sobsamarbalid, degine, e-dikar-yargansikid-dad-argwanedsikidga urgo-warakwagana walatar sobsamarbalid. </v>
<v b="EXO" c="36" v="34">Urgomar-ebilis egi ormar matak-matak nasiksamalad, degine, e-olua-dummagandi orbi sobsamalad. Degine, Urgo-warakwagana-ebilis egi ormar matak-matak nasiksamarbalid. </v>
<v b="EXO" c="36" v="35">Deginbali, mor-dummad nirbadub-aradgi, nirbadub-suir-akwagiidgi, nirbadub-ginnidgi, degi, linoʼdub-nuedgi sobsamalad. We-mor-dummadde nue-yeerdakle-imakar, baliwiturmar-querubinʼye-nugad egi-sobar imaksamalad. </v>
<v b="EXO" c="36" v="36">We-mor-dummad-nasikegala, acacia-buarmar-walabake ogwichismalad. A-buarmar-ebilis, egi ormar matak-matak nasiksamalad. Degine, mor-gamalad bela orbi sobsabalid. Deginbali, buarmar-e-gaed, adi, gwabake manibi sobsad. </v>
<v b="EXO" c="36" v="37">Deginbali, Bab-Dummadse-goled-neg-sunna-seleged-yawagakga mor-dummad imaksamarbalid, nirbadub-aradgi, nirbadub-suir-akwagiidgi, nirbadub-ginnidgi, degi, linoʼdub-nuedgi imaksamalad. We-mor-dummadde, nue-yeerdakle imakaled. </v>
<v b="EXO" c="36" v="38">A-yawagakgindi, buarmar-walatar ogwichismalad, degine, mor-gamalad sobsabalid. A-buarmar-ebilis egi ormar matak-matak nasiksad, degine, e-siged-gwaataledi, esgoro-gordikidgi sobsad. </v>
<v b="EXO" c="37" v="1">Bezaleel, Bab-Dummad-Dulemarbo-Igar-Mesisad-Ulu urgomar-acaciaʼye-nugadgi sobsad. E-suguedi, achaatar, e-matardungued, achapaa, degine, e-nibgued, achapaa-nibgu sobsad. </v>
<v b="EXO" c="37" v="2">Yaba, olo-nued-sunnabi nasiksad. Birgi, deyob olo-sunnabi egi nasiksabalid. Birgi, bela-ebiris e-mullugwad olobi nasiksabalid. </v>
<v b="EXO" c="37" v="3">Deginbali, olua-dummagan-gwabake-sobega or dusbalid. Adi, ulu-e-dikar-bergunaid-sogbakegwadgi gwa-gwagwen nasikegar. Olasu-gwabo dikar-gwensaksik-nasikega sobsad. Baid-dikarba, gwabo-nasikega sobsabalid. </v>
<v b="EXO" c="37" v="4">Deginbali, urgo-acaciaʼye-nugad suitii warbo imaksabalid. We-suarmar-walaganagi or ebiris nasiksad. </v>
<v b="EXO" c="37" v="5">Degine suarmar-walagana-suid ulugi olasu-dummagan-nanaid-yaba odosmalad, adi, nabir ulu selegegar. </v>
<v b="EXO" c="37" v="6">Deginbali, ulu-edugedga or-nued imaksabalid. E-sugued, achaatar-nika imaksad, e-matardungueddi, achapaa-nika imaksad. </v>
<v b="EXO" c="37" v="7">Degine, ulu-eduged-birgi, e-dukusik-e-dukusik-ogwisguega, baliwitur-dummagan-querubinʼye-nugad walabo orbi mardogi binna-binna sobsad. </v>
<v b="EXO" c="37" v="8">Baliwitur-dummagan-querubin ulu-eduged-birgi gwensak e-dukusik sobsad. Baid e-dukusik, deyob sobsabalid. Ulu-edugedba-mesa querubin-warbogwad, ulu-eduged-e-duku-dukusik gwigwichi sobsad. </v>
<v b="EXO" c="37" v="9">Querubinʼmala ulu-eduged-birgi asabin-asabin sakan-nallaa gwismalad. E-sakangine, ulu-eduged odukunanaid. E-wagardi, ulu-edugedgi ataknanaid. </v>
<v b="EXO" c="37" v="10">Deginbali, Bezaleel, urgo-acaciaʼye-nugadgi mese-sobsabalid. E-sugued, achabake-nika imaksad, e-matardungued, achabo, e-nibgueddi, achapaa-nika imaksabalid. </v>
<v b="EXO" c="37" v="11">Bela we-mesegi or-nued nasiksad, degine, bela e-dikarba ebilis or mulluu mesisbalid. </v>
<v b="EXO" c="37" v="12">Deginbali, mese-e-dikar-bela-ebilis wis-nibakwasaar e-matardungued argan-matagwen imaksad. Nibakwaa-imaksad-birgi, or mulluu mesisad. </v>
<v b="EXO" c="37" v="13">Deginbali, oluaduk-dummagan-gwabake-sobega, ormar dusbalid. We-oluaduk-dummagan-gwabakegwadi, mese-dikar-sogabake-abingunanaidgi nasiksad. E-malimar-walabakegwad-iliba nasiksad. </v>
<v b="EXO" c="37" v="14">Mese-gakuli-mulluu-mesilesad-urba, oluaduk-dummagan-gwabake-nasiksadgi suarmar-suid ododamalad, adi, nabir mese selegegar. </v>
<v b="EXO" c="37" v="15">Mese-selegega, suar-acaciaʼye-nugad-walagana suitii imaksamalad. A-birgi, bela ebiris or nasiksamalad. </v>
<v b="EXO" c="37" v="16">Deginbali, Bezaleel, mese-birgi ibmarmar-sigoedi, or-sunnabi sobsabalid: Batemar, bate-dummagan, bormomar. Degine, nog-dummagan Bab-Dummadga-ibmar-diregwad-uklegega sobsabalid. </v>
<v b="EXO" c="37" v="17">Deginbali, gwallu-sied orbi sobsabalid, mardogi binna-sarsoar sobsad. E-mali, e-sakwamar, e-nogmar, e-abingamalad, e-dutumar, bela-wemar unnila soggwenna gued. </v>
<v b="EXO" c="37" v="18">Gwallu-siedgi e-dikarba walanergwa (6) e-sakwamar nonanaid. Gwensaksik, e-sakwa-warbaa nonaid. Baidsik, e-sakwa warbaa nonaibalid. </v>
<v b="EXO" c="37" v="19">E-sakwa-wargwengi e-nogmar-gwapaa nur-matargana-e-dutuyob-dakle imaksad. Degine, dutu-abingaed-nika, geb, e-dutu-nika imaksad. Deyob, e-sakwamar-bamaladgine imaksabalid. </v>
<v b="EXO" c="37" v="20">Gwallu-sied-e-wargi, nogmar gwabake nur-matargana-e-dutudaklegeyob sobsad. Degi, e-noggi e-dutu-abingamalad, degi, e-dutumar sobsabalid. </v>
<v b="EXO" c="37" v="21">Gwallu-sied-e-sakwa-warbogwad e-wargi-yolenaidgi e-abingaed-gwagwen, sobsad, deginbali, e-abingaed-baid-gwagwen, e-sakwa-warbogwad-baid-urba sobsabalid, deginbali, amba abingaed-baid-gwagwen e-sakwa-warbogwad-baid-urba sobsabalid. Degibi gwallu-sied e-sakwa-walanergwad-urba imaksad. </v>
<v b="EXO" c="37" v="22">E-dutu-abingamalad, degi, e-sakwamala, unnila bela gwennaa or-nuedbi-imakaled. Soblesadi, mardogi binnaa-sarsogar soblesad. </v>
<v b="EXO" c="37" v="23">Deginbali, e-gwallu-gwagugled (7) bela or-nuedbi imaksabalid. E-gwillodub-sikmalad, degi, e-bate-burwigana bela or-nuedbi imaksabalid. </v>
<v b="EXO" c="37" v="24">Or-nued-aidikued nibir-dulapaa-gakambe-gakabake (74) ebusad, bela e-ibmar-burwiganase-bakar deyob aidiku imaksad. </v>
<v b="EXO" c="37" v="25">Deginbali, Bezaleel ina-wawadikid-ogumaked-aila sobsabalid. A-aila-sobegala, urgomar-acaciaʼye-nugad ebusad. E-sugued achabo, e-matardungued achabo-nika sobsad. E-suguedi, e-matardunguedbo, emar dungued. E-nibgueddi, dali-abala nibgued. E-moli-bebegiid-gwichid ailaba-mesa imakaled. </v>
<v b="EXO" c="37" v="26">Or-nued aila-birgi, aila-dikarba, degi, e-moli-bebegiidgi nasiksad, degine, e-dikar-ebilis or mulluu mesisad. </v>
<v b="EXO" c="37" v="27">Deginbali, or-mullugalad-urba, olua-dummagan gwabo e-dikarmargi nasiksad. Deyob abinbela nasiksad, adi, agi nabir suarmar-suitigwad odogegar, nabir selegegar. </v>
<v b="EXO" c="37" v="28">We-urgomar-suitigwad urgo-acaciaʼye-nugadgi sobsamalad. Geb a-birgine, or nasiksamalad. </v>
<v b="EXO" c="37" v="29">Deginbali, gwallu-wawa-islidikid ibmar-magega-ebuleged imaksabalid. Degine, ina-wawadikmalad-ibmarba-oburarsulid, yeer-yapanmalad, dule-ina-wawad-sobmaladyob imaksamalad. </v>
<v b="EXO" c="38" v="1">Deginbali, Bezaleel urgo-acaciaʼye-nugadgi Bab-Dummadga-ibmar-ogumakar-ukleged-aila sobsabalid. E-sugued, daligwen-gaka-achabo, e-matardungued, daligwen-gaka-achabo-nika sobsad. E-sugued, degi, e-matardungued, emarbi imaksad. E-nibgueddi, bisgipaa-nika imaksad. </v>
<v b="EXO" c="38" v="2">We-aila mullugwad-sogabake-abingunaidgi moli-bebegiid ogwichisad. We-moli-bebegiid ailaba-mesa sobsad. Bab-Dummadga-ibmar-ogumakar-ukleged-aila-birgi esgoro-gordikid egi nasiksad. </v>
<v b="EXO" c="38" v="3">Deginbali, bela Bab-Dummadga-ibmar-ogumakar-ukleged-ailagi we-ibmar-ebulemaloed sobsabalid: Buru-simalad-bormomar. Buru-weemalad-wesar-dummagan, Abe-bomied-nog-dummagan. San-obin-obin-saed-iko-dummagan. Soo-seed-bormomar. Bela-wemala esgoro-gordikidgi sobsad. </v>
<v b="EXO" c="38" v="4">Bab-Dummadga-ibmar-ogumakar-ukleged-ailaga, san-nared-saki-sakid esgoro-gordikidgi sobsad. We-san-nared-saki-sakid Bab-Dummadga-ibmar-ogumakar-ukleged-aila-yagi, negabaladgi nasiksad. </v>
<v b="EXO" c="38" v="5">Deginbali, olua-dummagan-sobega esgoro-gordikid dusbalid. Deyob imaksad, adi, san-nared-saki-sakidgi we-olua-dummagan-gwabake nasikega, adi, agi suarmar-suigan odogegar. </v>
<v b="EXO" c="38" v="6">Urgo-acaciaʼye-nugad-walagana suitii sobsad. Geb a-suarmar-birgi, esgoro-gordikid nasiksad. </v>
<v b="EXO" c="38" v="7">Geb degine, Bab-Dummadga-ibmar-ogumakar-ukleged-aila-dikarba oluaduk-dummagan-nanaid-yaba suarmar-walagana odosad, adi, nabir aila selegegar. Bab-Dummadga-ibmar-ogumakar-ukleged-aila ollor sobaled. We-aila urgomargi sobaled. </v>
<v b="EXO" c="38" v="8">Bezaleel, dii-sied, degi, e-sigedga-gued, esgoro-gordikidgi sobsabalid. We-sobegala, omegan-Bab-Dummadse-goled-neggi-arbamalad e-isbemar-esgoro-gordikidgi-sobaled ebusad. </v>
<v b="EXO" c="38" v="9">Bezaleel, Bab-Dummadse-goled-neg-sunna-seleged-e-neg-imba, degi, e-galu sobsabalid. Dad-nakwed-argan-nuedsik, a-neg-imba-e-galuga, mor-dummagan imaksad: Lino-mor-nued dali-dulagwen-gakatar-sugu (25), sobsad. </v>
<v b="EXO" c="38" v="10">E-buarmar, dulagwen (20) mergued. Egi-sigmalad, dulagwen (20) mergubalid, bela esgoro-gordikidgi sobaled. Buarmar-e-nonomar, e-gamalad, bela manibi sobaled. </v>
<v b="EXO" c="38" v="11">Bab-Dummadse-goled-neg-sunna-selegedgi dad-nakwed-argan-sapiledsik, mor-dummad dali-dulagwen-gakatar-sugu (25) naibalid. E-buarmar, dulagwen (20) gwigwisbalid. Degi, e-sigmalad esgoro-gordikidgi dulagwen (20) imakarbalid. E-gamalad, degine, e-buar-nonomar, manigi sobarbalid. </v>
<v b="EXO" c="38" v="12">Dad-argwanedsik mor-dummad-naidi, daliambe-gakabo-abala (12½) sugued. E-buarmar, warambe (10) gwigwichid, degi, e-siged, gwaambebalid (10). E-gamalad, degi, e-buar-nonomar, manigi sobarbalid. </v>
<v b="EXO" c="38" v="13">Dad-nakwedsik mor-dummad-naidi, daliambe-gakabo-abala (12½) sugued. </v>
<v b="EXO" c="38" v="14">E-yawagak-dikarsiki, mor-dummad-naidi, dalipaa-gaka-bisgipaa sugued. E-buarmar walapaa, degine, e-sigmalad, gwapaa sobarbalid. </v>
<v b="EXO" c="38" v="15">Degine, yawagak-baid-dikarbali, mor-dummad dalipaa-gaka-bisgipaa-sugu naid. Degi, buarmar, walapaa, degi, e-sigmarmogad, gwapaa sobarbalid. </v>
<v b="EXO" c="38" v="16">Mor-dummagan neg-galugi-nanaidi, bela lino-mor-nuegan naed. </v>
<v b="EXO" c="38" v="17">E-buarmar-sigmalad bela esgoro-gordikidgi sobaledbiid. E-gamaladi, degi, e-olua-dummagandi, manibi sobaled. Deginbali, e-buar-nonomargi, bela manibi matak-matak ebiris naid. Bela Babse-goled-neg-e-buarmar-bukwad-e-olua-dummagan bela manibiid. </v>
<v b="EXO" c="38" v="18">Yawagakga neg-imba-dogedgi mor-dummad-naidi, mor ise-nue-sobar, bela-bela nue-yeerdakle-imakar naid. We-mor-dummad-sobaledi, we-dubmargi sobaled: Nirbadub-aradgi, nirbadub-suir-akwagiidgi, nirbadub-ginnidgi, degi, linoʼdub-nuedgi sobaled. E-suguedi, daliataled. E-nibgueddi, daligwen-gaka-bisgise nibgued. We-mor-dummagan mor-dummagan-neg-imbagi-nanaidyob-dungu imaklesad. </v>
<v b="EXO" c="38" v="19">E-buarmar, walabake gued, e-sigmalad, gwabakebalid. Wemar, esgoro-gordikidgi sobaled. E-gamalad, e-olua-dummagan manigi sobaled, degi, e-buar-nonomargi, bela manibi matak-matak ebiris naid. </v>
<v b="EXO" c="38" v="20">Bab-Dummadse-goled-neg-sunna-seleged-e-bargamalad, degi, neg-imba-e-galu-ebirnaid-e-bargamalad, bela esgoro-gordikidgi sobaled. </v>
<v b="EXO" c="38" v="21">Bab-Dummad-dulemarbo-Igar-Mesisad-neg-sunna-selegedgi ibmarmar-ebulesad ebislesgusad. Leví-e-wagan, Moisés-sogedba ibmar-ebismalaga arbasmalad. Geb Aarón-dule-irwa-Bab-Dummadse-goled-machi-Itamar, ibmarmar-ebislesad narmaksad. </v>
<v b="EXO" c="38" v="22">Uri-machi-Bezaleel, bela Bab-Jehová igi Moisésʼga sogsagusa, deyob ibmar imaksad. Bezaleel Hur-e-wagwad, dad-dummad-Judáʼgi danikidid. </v>
<v b="EXO" c="38" v="23">Ahisamac-machi-Aholiab, Bezaleel-bendakega gusad. Aholiab, dad-dummad-Danʼgi danikidid. Aholiabʼde, esgorogi-ibmar-sobed-duled, nabir-ibmar-akar-akar-onogedbalid. Deginbali, nabir we-dubmargi ibmar-sobedbalid: Nirbadub-aradgi, nirbadub-suir-akwagiidgi, nirbadub-ginnidgi, degi, linoʼdub-nuedgi mor-yeerdakle sobedid. </v>
<v b="EXO" c="38" v="24">Israel-dulemar Bab-Dummad-neg-sunna-selegedgi-ebulegega, Bab-Dummadga-or-uksamalad, bela ebusmalad. Nibir-milibo gaka dulabakebak-gakambe-gakatar (2,195), ebusmalad. Bab-Dummad-neggi nibirgi-ibmar-wilubsalegedba imaksamalad. </v>
<v b="EXO" c="38" v="25">Dulemar-bukwad-ebislesadba, e-mani, nibir-miligugle gaka dulataled-ilatar gaka dulabo-gakambe (7,550) gusad. Bab-Dummad-neggi nibirgi-ibmar-wilubsalegedba imaksamalad. </v>
<v b="EXO" c="38" v="26">Bela-dulemar-birga-dulagwen-gaka-nikmaladi (20+), mili-dulataled-ilanergwa-gakapaa gaka dulataled-ilatar gaka dulabo-gakambe-mergu (603,550) daklealid. Wemala, e-dule-irba mani-gramo-nergwa uksamalad. Bab-Dummad-neggi nibirgi-ibmar-wilubsalegedba imaksamalad. </v>
<v b="EXO" c="38" v="27">Deginbali, Bab-Dummadse-goled-negga e-sigmalad-sobega, degi, mor-dummad-naidga e-sigmalad-sobega, mani, nibir-miligugle gaka dulataled-ilatar (7,500) ebulesbalid. E-siged-dulatargi (100), mani, nibir-miligugle gaka dulataled-ilatar (7,500) ebulesad. Degisoggu, e-siged-iliba nibir-dulapaa-gakambe-gakatar (75) ebulesad. </v>
<v b="EXO" c="38" v="28">Mani-gwabgusadgindi buarmar-gamalad sobsad, Degine, buar-e-nonomar, degi, e-olua-dummagan sobsabalid. </v>
<v b="EXO" c="38" v="29">Dulemar esgoro-gordikid nibir-miliatar gaka dulataled-ilapaa gakambe (5,310) uksamalad. </v>
<v b="EXO" c="38" v="30">We-esgoro-gordikidgi Bab-Dummadse-goled-neg-sunna-seleged-e-yawagak-siged, degine, Bab-Dummadga-ibmar-ogumaker-ukleged-aila, sobsamarbalid. Agine, san-nared-saki-sakid sobsamarbalid, degine, a-ailagi-ibmar-ebulemalad bela sobsamarbalid. </v>
<v b="EXO" c="38" v="31">Amba Bab-Dummadse-goled-neg-sunna-seleged-e-sigmalad, e-yawagak-e-sigmalad esgoro-gordikidgi sobsamalad. Degine, bela a-neg-bargamalad, degi, bela e-galu-bargamalad-dikarba-gwigwismalad, esgoro-gordikidgi sobsamarbalid. </v>
<v b="EXO" c="39" v="1">Dule-irwa-Bab-Dummadse-gormalad-mormar nirbadub-aradgi, nirbadub-suir-akwagiidgi, nirbadub-ginnidgi, mor sobsamalad. We-mor-yoi, Bab-Dummadse-goled-negse dogdedamalad. Amba deyobi, Aarónʼga mor-islidikid imaksamarbalid. Igi Bab-Jehová, Moisésʼga sogsagusa, deyob imaksamalad. </v>
<v b="EXO" c="39" v="2">Bezaleel mor-efodʼye-nugad amba deyob imaksabalid. A-imakega, we-dubmar ebusad: Ordub, nirbadub-arad, nirbadub-suir-akwagiid, nirbadub-ginnid, degi, linoʼdub-nued. </v>
<v b="EXO" c="39" v="3">Or-matargwa-matargwa imaksamalad, degine, gara-gara dubga siksamalad, adi, nirbadub-aradgi, nirbadub-suir-akwagiidgi, nirbadub-ginnidgi, degi, linoʼdub-nuedgi, ise-nue-yeerdakle imakegar. </v>
<v b="EXO" c="39" v="4">Degine, mor-efodʼye-nugad-e-gukingi nabir-atinned imaksamarbalid, adi, agi e-dukugi abin atogegar. </v>
<v b="EXO" c="39" v="5">Mor-molidubga-gunaidi, mor-efodʼba-baka-mesa naid. We-mor-molidub amba deyob we-dubmargi imakarmogad: Ordubgi, nirbadub-aradgi, nirbadub-suir-akwagiidgi, nirbadub-ginnidgi, degine, linoʼdub-nuedgi imakaled. Igi Bab-Jehová Moisésʼga sogsagusa, deyob imaksamalad. </v>
<v b="EXO" c="39" v="6">Akwamar-óniceʼye-nugad-nue-sobsamaladi, or-birgi sismalad. Agine, wilub-nasikega-imakdamaladyob imaksamalad. Agi Israel-masmala-e-nug nasiksamalad. </v>
<v b="EXO" c="39" v="7">Mor-efodʼye-nugad-e-gukingi nasiksad, adi, a-akwamargi Israel-dulemar-sogambe-gakabogwad (12) insaledii guegar. Igi Bab-Jehová Moisésʼga sogsagusa, deyob imaksamalad. </v>
<v b="EXO" c="39" v="8">Bezaleel, mor-binasgargi-nagued, nue-yeerdakle, mor-efodʼye-nugad-imakaledyob imaksabalid. We-dubmargi imakaled: Ordubgi, nirbadub-aradgi, nirbadub-suir-akwagiidgi, nirbadub-ginnidgi, linoʼdub-nuedgi, imaksad. </v>
<v b="EXO" c="39" v="9">Deginbali, mor-binasgargi-nagued-e-sugued, degi, e-matardungued, bela emarbiid, degi, darbobalid. We-mor nubyaa-imaksale, e-sugued, degi, e-matardungued, achagwenad. </v>
<v b="EXO" c="39" v="10">We-mor-birgine, akwamar-nuegan-ilemakar-sogabake osismalad: Ile-soggwengine, we-akwamar osismalad: Akwa-sardioʼye-nugad, akwa-topacioʼye-nugad, akwa-carbuncloʼye-nugad. Weyob ile-soggwengi bukwad. </v>
<v b="EXO" c="39" v="11">Ile-sogbogine, we-akwamar osismarbalid: Akwa-esmeraldaʼye-nugad, akwa-zafiroʼye-nugad, akwa-diamanteʼye-nugad. Weyob ile-sogbogi bukwad. </v>
<v b="EXO" c="39" v="12">Ile-sogbaagi, we-akwamar osismarbalid: Akwa-jacintoʼye-nugad, akwa-ágataʼye-nugad, akwa-amatistaʼye-nugad. Weyob ile-sogbaagi bukwad. </v>
<v b="EXO" c="39" v="13">Ile-sogbakegi, we-akwamar osismarbalid: Akwa-beriloʼye-nugad, akwa-óniceʼye-nugad, akwa-jaspeʼye-nugad. Weyob ile-sogbakegi bukwad. Bela we-akwamar-mor-birgi-bukwadi, or-ega-imaklesad-imbaba osismalad. </v>
<v b="EXO" c="39" v="14">Akwa-nuegana gwaambe-gakabo (12) gued, Israel-masmala-merguedba, degi, akwa-gwa-gwagwengi e-nugmar ilibali narmakar nanaid. Igi wilub-nasikega imakdamala, deyob Israel-dulemar-sogambe-gakabogwad-e-nugmar (12) egi narmakar nanaid. </v>
<v b="EXO" c="39" v="15">Mor-binasgargi-naguedga ordub-nued sinni-sinni imaksamarbalid. </v>
<v b="EXO" c="39" v="16">Deginbali, akwamar-e-sigoed gwabo orbi imaksamalad, degine, olua-gwabo orbi imaksamarbalid. Oluamar-gwabogwad mor-binasgargi-nagued-e-dukumar-sogbogwadgi nasiksamalad. </v>
<v b="EXO" c="39" v="17">Geb degine, ordubmar-sinni-sinnid-giabogwad mor-binasgargi-nagued-e-dukugi-olua-gwabogwad-naidgi odosad. </v>
<v b="EXO" c="39" v="18">Geb deginbali, amba ordubmar-sinni-sinnid-e-duku-sogbogwad ormar-sigedgi, mor-efodʼye-nugad-e-gukingi asabin nasiksamalad. </v>
<v b="EXO" c="39" v="19">Deginbali, orbi olua-gwabo imaksamarbalid. Mor-binasgargi-nagued e-dukumar-bergunaidgi, asabin-urbalidgi nasiksamarbalid. </v>
<v b="EXO" c="39" v="20">Deginbali, olua-gwabo orbi imaksamarbalid, mor-efodʼye-nugad-gukingi asabin urbali makaled-waliksaar, mor-sadergi-nagued-birgi-nasikega imaksamalad. </v>
<v b="EXO" c="39" v="21">Deyobi, mor-binasgargi-nagued-e-oluamargi mor-efodʼye-nugad-e-oluamar-ebo dub-aradgi edichamalad, adi, mor-efodʼye-nugad-e-mor-sadergi-nagued-birgi, mor-binasgargi-naguedgi, mer bachikii guegar. Igi Bab-Jehová-Moisésʼga-sogsa, deyob imaksamalad. </v>
<v b="EXO" c="39" v="22">Deginbali, mor-dummad-efodʼye-nugad bela mor-aradgi nue-sobar imaksamalad. </v>
<v b="EXO" c="39" v="23">E-negabargi, yaa-olloo nono-odogega mor-gammuga imaksamalad. Mor-gammu-e-dikarba, melle achirmakega, bela-ebilis dubgi sobsamalad. </v>
<v b="EXO" c="39" v="24">Mor-dummad-e-nag-dukugi sapi-granada-e-sanyob-dakleged nirbadub-aradgi, nirbadub-suir-akwagiidgi, nirbadub-ginnidgi, linoʼdub-nuedgi-sobar imaksamalad. </v>
<v b="EXO" c="39" v="25">Deginbali, gapan-burwigana olobiid imaksamarbalid. We-gapan-burwigana, bela mor-e-nag-duku-ebilis sapi-granada-e-sanyob-dakleged imba-imbagi nasiksad. </v>
<v b="EXO" c="39" v="26">Gapan-bipigwad-gwensak, a-dikarba sapi-granada-e-sanyob-dakleged nasiksad. Deyob bela muchub-muchub mor-dummad-suitigwad e-nag-ebilis nasiksamalad. We-mor, dule-irwa-Bab-Dummadse-goled, Bab-Dummadse-gornadele, ebuged. Igi Bab-Jehová Moisésʼga sogsa, deyob imaksamalad. </v>
<v b="EXO" c="39" v="27">Deginbali, Aarónʼga, degi, e-masmalaga mor-dummad-suitigwad lino-mor-nuedgi-sobar imaksamarbalid. </v>
<v b="EXO" c="39" v="28">Deginbali, mor-gurgin-ebirmakaled lino-mor-nuedgi, e-yeerdaklemalad imaksamarbalid. Amba linoʼdub-nuedgi garson-bipi-urba-yoleged imaksamarbalid. </v>
<v b="EXO" c="39" v="29">Deginbali, morgo-dub-sadergi-nagued we-dubmargi sobsamarbalid: Linoʼdub-nuedgi, nirbadub-aradgi, nirbadub-suir-akwagiidgi, nirbadub-ginnidgi, ise-nue-sobar, bela-bela-nue-yeerdakle imaksamalad. Igi Bab-Jehová Moisésʼga sogsa, deyob imaksamalad. </v>
<v b="EXO" c="39" v="30">Deginbali, or-nued-matarkwaa sobsamarbalid. We-or-nued-matargwagwadgi wilub-nasikega-imakdamaladyob we-gayaburba nasiklesad: “BAB-JEHOVÁʼGA SWILIDIK-NUGSALEGALED.” </v>
<v b="EXO" c="39" v="31">We-or-matargwagwadga dub-arad nasiksamalad. Adi, we-dub mor-gurgin-birgi atinegar. Igi Bab-Jehová Moisésʼga sogsa, deyob imaksamalad. </v>
<v b="EXO" c="39" v="32">Weyob Bab-Dummadse-goled-neg-sunna-seleged, sobsa gusmalad. We-nega bilebalid, Bab-Dummad-dulemarbo-ambikued-negye. Ar igi Bab-Jehová Moisésʼga sogsa, deyob Israel-dulemar sobsamalad. </v>
<v b="EXO" c="39" v="33">Bab-Dummadse-goled-neg-soblesad Moisésʼga uksamalad, degi, we-ibmarmar-egi-ebulegoed bela ega uksamarbalid: Bela mor-gamalad, e-urgomar, e-suar-walagana, e-buarmar, degi, e-sigmalad. </v>
<v b="EXO" c="39" v="34">E-sibad-wawaad-machered-e-ukamar-ginnidgi-odolegaled, ibdurgan-uka-nuegan, degi, mor-dummad Bab-Dummad-Dulemarbo-Igar-Mesisad-Ulu-naba-naguoed. </v>
<v b="EXO" c="39" v="35">Bab-Dummad-Dulemarbo-Igar-Mesisad-Ulu, e-suarmar-suigan, degi, e-eduged. </v>
<v b="EXO" c="39" v="36">Mese, bela eba-ibmarmar-ebuleged, degi, Bab-Dummad-asabin-madu-ega-ukleged. </v>
<v b="EXO" c="39" v="37">Gwallu-sied-olobiid-imakaled, e-gwallumar, gwallumar-bela-ilekwaa-silegoed, bela-ibmarmar-gwalluba-ebulemalad, degi, e-gwallu-diimar. </v>
<v b="EXO" c="39" v="38">Bab-Dummadga-ibmar-wawadik-ogumakar-ukleged-aila-olobiid, gwallu-wawad magega-ebuleged, ina-wawadikid, degi, mor-dummad Bab-Dummadse-goled-neg-sunna-seleged-yawagak-dogedgi naguoed. </v>
<v b="EXO" c="39" v="39">Bab-Dummadga-ibmar-ogumakar-ukleged-aila esgoro-gordikidgi sobaled, esgoro-gordikidgi san-nared-saki-sakid sobaled, e-suarmar-walagana, degi, bela eba-ibmar-ebulemalad, E-dii-sied, degi, e-siged. </v>
<v b="EXO" c="39" v="40">Mor-dummagan e-galugi naguoed, e-buarmar, egi-sigmaloed, degine, e-mor-dummad neg-imba-dogedgi naguoed. E-dubmar, e-bargamalad, degi, bela Bab-Dummadse-goled-neg-sunna-seleged dulemarbo-danar-ambikued-neggi ibmar-ebulemalad. </v>
<v b="EXO" c="39" v="41">Deginbali, Bab-Dummadse-goled-neggi dule-irwa-Bab-Dummadse-golega e-mormar-ebulemaloed. Dule-irwa-Bab-Dummadse-goled-Aarón-mormar-islidikid-ebugoed, degi, Aarón-e-masmala dulemar-irwa-Bab-Dummadse-gorsokalir, mormar-ebumaloed. We-ibmarmar Moisésʼga uksamalad. </v>
<v b="EXO" c="39" v="42">Ar igi Bab-Jehová Moisésʼga igar-uksa, bela deyobi Israel-dulemar ibmar imaksamalad. </v>
<v b="EXO" c="39" v="43">Moisés bela ibmar-imaksamalad argasad. Ar Moisés daksagua, Israel-dulemar Bab-Jehová-sogsadba bela ibmar-imaksamala, a-dulemargi ise-nued binsasad. </v>
<v b="EXO" c="40" v="1">Geb degine, Bab-Jehová Moisésʼga sunmakded, ega sogded: </v>
<v b="EXO" c="40" v="2">“Gebe-nii-onoded ibagwengi, anse-goled-neg-sunna-seleged be sioed. We-negde, dulemar-anbo-ambikued-negad. </v>
<v b="EXO" c="40" v="3">A-negyabali, Bab-Jehová-Dulemarbo-Igar-Mesisad-Ulu be sioed. Geb we-Ulu-idu, mor-dummad be nasikoed. </v>
<v b="EXO" c="40" v="4">Mor-naid-idu, mese be sioed, a-mese, nue-ise-nudakar be sioed. Degine, gwallumar-sied be sibaloed, degine, e-gwallumar ega be ogaoed. </v>
<v b="EXO" c="40" v="5">Anga-ina-wawadikmalad-ogumakar-ukleged-aila-olobiidi, Bab-Jehová-Dulemarbo-Igar-Mesisad-Ulu-irwa mor-naid-asabin, be sioed. Degine, anse-goled-neg-sunna-seleged-doged-asabin, mor-dummad be nasikoed. </v>
<v b="EXO" c="40" v="6">”Geb a-sorbali, anse-goled-neg-sunna-seleged dulemar-anbo-ambikued-negye bilebalid, a-asabin, anga-ibmar-ogumakar-ukleged-aila be sioed. </v>
<v b="EXO" c="40" v="7">Geb degine, dulemar-anbo-ambikued-neg, degi, anga-ibmar-ogumakar-ukleged-aila, amar negabargi dii-sied be sioed. Geb degine, dii-siedgi dii be enogoed. </v>
<v b="EXO" c="40" v="8">Geb napidgine, e-dikarba galu be imakoed. Geb a-galu-dogedgi mor-dummad be nasikoed. </v>
<v b="EXO" c="40" v="9">”Geb a-sorbali, gwallu-wawad-magega-ebuleged, a-gwallu-wawadgi anse-goled-neg-sunna-seleged, degi, bela-agi-ibmarmar-bukwadi be magoed. Adi, deyob we-ibmarmar angadgarbi guoed. </v>
<v b="EXO" c="40" v="10">Deginbali, anga-ibmar-ogumakar-ukleged-aila, degi, bela e-ibmarmar, gwallu-wawad-magega-ebulegedgi be mage-mage saoed. Adi, deyob we-ibmarmar angadgarbi guoed. </v>
<v b="EXO" c="40" v="11">Amba deyobi, dii-sied, degine, e-siged, gwallu-wawad-magega-ebulegedgi be magbaloed. Adi, deyob we-ibmarmar angadgarbi guoed. </v>
<v b="EXO" c="40" v="12">”Geb a-sorbali, Aarón, degi, e-masmala, dulemar-anbo-ambikued-neg-e-yawagakse be sedoed. Geb amar diigi be ogoed. </v>
<v b="EXO" c="40" v="13">Geb Aarónʼga be e-mor-islidikmalad yooed. Geb gwallu-wawad egi be eogoed. Geb anga-arbaega be Aarón-onugsaoed, adi, dule-irwa-anse-goledga guegar. </v>
<v b="EXO" c="40" v="14">Geb a-sorbali, Aarón-e-masmala bese warmakega be imakoed. Geb degine, ega mor-dummad-suitigwad be yooed. </v>
<v b="EXO" c="40" v="15">Ar igi gwallu-wawad e-babgi be eosa, deyob e-masmalagi be eomogoed. Geb amala dulemar-irwa-goledga anga gumaloed. Gwallu-wawad egi eolesad-ulale, e-wagan degisadegu anse-dule-irwa-goledga gumaloed.” </v>
<v b="EXO" c="40" v="16">Moisés, Bab-Jehová-bela-ega-igar-uksadba sogedba imaksad. </v>
<v b="EXO" c="40" v="17">Birgabogwadgi, gebe-nii-onoded-ibagwenadgi, Bab-Dummadse-goled-neg-sunna-seleged osisgusad. </v>
<v b="EXO" c="40" v="18">Moisés, Bab-Dummadse-goled-neg-sunna-seleged osisad, e-sigmalad urbisad, e-urgomar ogwichisad, e-suarmar-biir-megmalad mesisad, degine, e-buarmar ogwichisbalid. </v>
<v b="EXO" c="40" v="19">Moisés, Bab-Dummadse-goled-neg-sunna-seleged-birgi mor-dummagan ogichad. Moisés, igi Bab-Jehová ega igar-uksa, sogedba imaksad. </v>
<v b="EXO" c="40" v="20">Geb a-sorbali, Moisés, Bab-Dummad-Dulemarbo-Igar-Mesisad akwagi-narmakar-maid susad, geb Bab-Dummad-Uluyaba mesisad. Degine, a-Ulu seegala, e-suarmar egi yosad. Geb degine, a-Ulu-birgi, Ulu-eduged mesisad. </v>
<v b="EXO" c="40" v="21">Geb Moisés, Bab-Dummadse-goled-neg-sunna-selegedyaba Ulu odosad. Geb mor-dummad Ulu-idu nasiksad, adi, dulemar mer a-Ulu dakmalagar. Moisés, igi Bab-Jehová ega igar-uksa, sogedba imaksad. </v>
<v b="EXO" c="40" v="22">Moisés, Bab-Dummad-dulemarbo-ambikued-negyaba, mor-dummad-naid-dad-nakwed-argan-sapiledsik, mese sisbalid. </v>
<v b="EXO" c="40" v="23">A-mese-birgi madumar ilekwaa urbisad. Moisés, igi Bab-Jehová ega igar-uksa, sogedba imaksad. </v>
<v b="EXO" c="40" v="24">Moisés, Bab-Dummad-dulemarbo-ambikued-neggi, dad-nakwed-argan-nuedsik mese-asabin, gwallu-sied sisad. </v>
<v b="EXO" c="40" v="25">Degine, Bab-Jehová-asabin gwallumar-ogasad. Moisés, igi Bab-Jehová ega igar-uksa, sogedba imaksad. </v>
<v b="EXO" c="40" v="26">Deginbali, Moisés, Bab-Dummad-dulemarbo-ambikued-neggi, mor-dummad-naid-asabin, Bab-Dummadga-ina-wawadikid-ukleged-aila-olobiid sisbalid. </v>
<v b="EXO" c="40" v="27">A-aila-birgine, Moisés, ina-wawadikmalad ogumaksad. Moisés, igi Bab-Jehová ega igar-uksa, sogedba imaksad. </v>
<v b="EXO" c="40" v="28">Deginbali, Moisés, Bab-Dummadse-goled-neg-dogedgi mor-dummad nasiksabalid. </v>
<v b="EXO" c="40" v="29">Deginbali, Moisés, Bab-Dummad-dulemarbo-ambikued-neg-sunna-seleged-doged-asabin, Bab-Dummadga-ibmar-ogumakar-ukleged-aila sisbalid. Agi, Bab-Dummadga-ibmar-ogumakar uksad, degine, Bab-Dummadga-ibmar-gwagmar-ukleged uksabalid. Moisés, igi Bab-Jehová ega igar-uksa, sogedba imaksad. </v>
<v b="EXO" c="40" v="30">Deginbali, Moisés, Bab-Dummad-dulemarbo-ambikued-neg, degi, Bab-Dummadga-ibmar-ogumakar-ukleged-aila, wemar-abargine, dii-sied sisbalid. Degine, agi dii enosbalid, adi, agi argan, degi, nag enukegar. </v>
<v b="EXO" c="40" v="31">Agine, Moisés, Aarón, degi, Aarón-e-masmala, argan, degi, e-nagmar na enuksamalad. </v>
<v b="EXO" c="40" v="32">Amar, Bab-Dummad-dulemarbo-ambikued-negse dogdemalar, Bab-Dummadga-ibmar-ogumakar-ukleged-ailase warmaknadmalar, e-argan, degine, e-nag enukdamalad. Ar igi Bab-Jehová Moisésʼga igar-uksa, deyob enukdamalad. </v>
<v b="EXO" c="40" v="33">Geb napidgine, Moisés, Bab-Dummadse-goled-neg-sunna-seleged-e-galumar nasiksad, Bab-Dummadga-ibmar-ogumakar-ukleged-aila, degi, Bab-Dummadse-Goled-Neg-Islidikid, amar-ebilis we-galumar nasiksad. Degine, we-galu-dogedgi mor-dummad nasiksad. Weyob Moisés Bab-Dummadse-goled-neg-sunna-seleged sobsad. Bela Moisés weyob obelosad. </v>
<v b="EXO" c="40" v="34">Bab-Dummadse-goled-neg-sunna-selegedgi, dulemar-ambikuedgi mogir nagunonikid. Geb a-neggi bela-bela-ena Bab-Jehová-e-gangued-yeerdakleged aidenonikid. </v>
<v b="EXO" c="40" v="35">Moisés, Bab-Dummadse-goled-negse geg-doge-gualid, ar ade, a-birgi mogir-naid, degine, Bab-Jehová-e-gangued-yeerdakleged bela agi ena naibalid. </v>
<v b="EXO" c="40" v="36">Israel-dulemar Bab-Dummadse-goled-neggi bubawaryob mogir-naid-nakwidele, e-neg-bubukwad weeddamalad. Geb agi banguddamarmogad. </v>
<v b="EXO" c="40" v="37">Ar mogir Bab-Dummadse-goled-neggi-bangusulile, Israel-dulemar-na-danar-danar-bukwadgi geg bangudamalad. Mogir Bab-Dummadse-goled-neggi-bangudele, geb agi banguddamalad. </v>
<v b="EXO" c="40" v="38">Ar ade, Bab-Jehová-e-mogir neg-ibgine, ese-goled-neg-birgi naidaed, degine, neg-mutikdi, ese-goled-neg-birgi bubawaryob soo ganaidaed. Bela Israel-dulemar bubawaryob we-mogir dakedbidamalad. Weyobi, Israel-dulemar bangued-irba gusdaed.</v>
<v b="LEV" c="1" v="1">Bab-Jehová dulemarbo-ambikued-neg-akar Moisésʼse gochad. Agi ega sunmaksad, ega sogsad: </v>
<v b="LEV" c="1" v="2">“Israel-dulemarga be sunmake, ega be soge: ‘Bemar Bab-Jehováʼga ibmar-ukleged ukega sedanimalale, sunna moli-bebe-nikad-sedamalad, igi, sibad-wawaaddibe. </v>
<v b="LEV" c="1" v="3">Ar dule-gwensak Bab-Jehováʼga moli-bebe-nikad ogumakar ukele, we-moli-bebe-nikad machered guergebed, swilidik, gwen boni-nikasuli guergebed. We-ibmar-uklenaid, Bab-Jehová-dulemarbo-ambikued-neg-e-yawagak-dogedgi uklegoed, adi, Bab-Jehová nabir we-ibmar abingaegar. </v>
<v b="LEV" c="1" v="4">Dule, moli-bebe-nikad-sapingwagwad-ogumakar-uklegoed-e-nonogi na e-argan mesoed. Deyobi, dule-e-isgued-elilegegala, Bab-Jehová we-moli-bebe-nikad abingaoed. </v>
<v b="LEV" c="1" v="5">Geb degine, dule, Bab-Jehová-asabin we-moli-bebe-nikad-sapingwagwad-e-dukar egwannoed. Geb Aarón-masmala-dule-irwa-Bab-Dummadse-gormalad, Bab-Jehováʼga we-moli-e-abe ukoed. Geb sorbali, moli-abe ibmar-ogumakar-ukleged-aila-e-dikarmargi bomi-bomi imakoed. We-ailade, Bab-Dummad-dulemarbo-ambikued-neg-yawagak-dogedgi siid. </v>
<v b="LEV" c="1" v="6">A-sorbali, moli-bebe-nikad-sapingwagwad-e-uka edaroed, geb e-san goa-goa imakoed. </v>
<v b="LEV" c="1" v="7">Aarón-masmala-dule-irwa-Bab-Dummadse-gormalad, ibmar-ogumakar-ukleged-aila-birgi sapanmar urboed, geb soo ogamaloed. </v>
<v b="LEV" c="1" v="8">Geb Aarón-masmala-dule-irwa-Bab-Dummadse-gormalad, moli-e-san-goamakaled, e-nono, degi, e-samurgi-gwallu-nanaid ibmar-ogumakar-ukleged-ailagi soo-gasiid-birgi urboed. </v>
<v b="LEV" c="1" v="9">Dule-ibmar-uknaid, moli-e-samurmar, degi, e-malimar, diigi enukoed. Geb dule-irwa-Bab-Dummadse-goled ibmar-ogumakar-ukleged-aila-birgi bela ogumakoed. We, ibmar-ogumakar-uklegedid, Bab-Jehováʼga soogi-ogumakar ibmar-ukleged yeer-yapannedid.’ ” </v>
<v b="LEV" c="1" v="10">Bab-Jehová Moisésʼga sogdebalid: “Ar dule-gwensak anga sibad-wawaad, igi, sibaddibe ogumakar ukele, we-ibdurgan-machered swilidik, gwen boni-nikasuli guergebed. </v>
<v b="LEV" c="1" v="11">We-dule, Bab-Jehová-asabin ibmar-ogumakar-ukleged-aila-dad-nakwed-argan-sapiledsik, sibad-wawaad-machered-e-dukar egwannoed. Geb Aarón-masmala-dule-irwa-Bab-Dummadse-gormalad, sibad-wawaad-e-abe, ibmar-ogumakar-ukleged-aila-e-dikarmargi bomi-bomi imakoed. </v>
<v b="LEV" c="1" v="12">Geb sorbali, we-dule, sibad-wawaad-e-san goa-goa imakoed. Geb dule-irwa-Bab-Dummadse-gormalad, sibad-wawaad-e-san-goamakaled, e-nono, degi, e-samurgi-gwallu-nanaid ibmar-ogumakar-ukleged-ailagi, soo-gasiid-birgi urboed. </v>
<v b="LEV" c="1" v="13">Dule-ibmar-uknaid, sibad-wawaad-e-samurmar, degi, e-malimar, diigi enukoed. Geb dule-irwa-Bab-Dummadse-goled ibmar-ogumakar-ukleged-aila-birgi bela ogumakoed. We, ibmar-ogumakar-uklegedid, Bab-Jehováʼga soogi-ogumakar ibmar-ukleged yeer-yapannedid.” </v>
<v b="LEV" c="1" v="14">Bab-Jehová Moisésʼga sogdebalid: “Israel-dulemarga be sogo: ‘Dule-gwensak Bab-Dummadga nuumar-ogumakar-ukele, sunna sapur-nuu, igi, wagnuu-mimmidibe, Bab-Jehováʼga uked. </v>
<v b="LEV" c="1" v="15">Dule-irwa-Bab-Dummadse-goled ibmar-ogumakar-ukleged-aila-birgi nuu mesoed, geb agi e-ibe dukar ungoed. Geb nuu-abe ibmar-ogumakar-ukleged-aila-dikarba eogoed. </v>
<v b="LEV" c="1" v="16">Dule-irwa-Bab-Dummadse-goled, nuu-e-masgammu, degi, e-samurmar onioed. Geb bia buru milege, ibmar-ogumakar-ukleged-aila-dikarba, dad-nakwedsik mioed. </v>
<v b="LEV" c="1" v="17">Agine, nuu-saban egaoed, geb sakangi-gani negabar onaboed. Geb degine, dule-irwa-Bab-Dummadse-goled, we-nuu, ibmar-ogumakar-ukleged-aila-birgi soo-gasiidgi ogumakoed. We, ibmar-ogumakar-uklegedid, Bab-Jehováʼga soogi-ogumakar ibmar-ukleged yeer-yapannedid.’ ” </v>
<v b="LEV" c="2" v="1">Bab-Jehová Moisésʼga sogdebalid: “Israel-dulemarga be soge: ‘Dule-gwensak anga ibmar-gwag-gulleged ukele, e-madubur-bur-nued sedagoed. A-madubur-birgine, olivo-gwallu, degi, ina-wawadikid eogoed. </v>
<v b="LEV" c="2" v="2">A-sorbali, we-dule, Aarón-masmala-dule-irwa-Bab-Dummadse-gormaladse we-madubur sedoed. Geb dule-irwa-Bab-Dummadse-goled, argan-nukgwen, we-madubur-olivo-gwallubo-oburaled, degi, ina-wawadikidmala suoed. Geb dule-irwa-Bab-Dummadse-goled, we-madubur ibmar-ogumakar-ukleged-ailagi ogumakoed, adi, ebinsamalaga we-ibmar-gwagmar Bab-Jehová bemarga ukmaid. We, ibmar-ogumakar-uklegedid, Bab-Jehováʼga soogi-ogumakar ibmar-ukleged yeer-yapannedid. </v>
<v b="LEV" c="2" v="3">Ibmar-ukleged-obichaddi, Aarónʼgadga, degi, e-masmalagadga guoed. Bab-Jehováʼga soogi-ogumakar-ibmar-uklemalad-bamaladba we-ibmar-ukleged bur-ise-islidikidid. </v>
<v b="LEV" c="2" v="4">” ’Ar be Bab-Jehováʼga ibmar-gwag-gulleged soogi-yoar uknaile, ega be madu-olo bur-madubur-nuedgi-imakaled-inasulid, olivo-gwalluba-omukualed be ukoed, madu-dibyaled-inasulid, olivo-gwallugi-magaled be ukoed. </v>
<v b="LEV" c="2" v="5">” ’Ar be Bab-Jehováʼga ibmar-gwag-gulleged dibyar ukele, bur-madubur-nuedgi-imakaled-inasulid, olivo-gwalluba-omukualed be ukoed. </v>
<v b="LEV" c="2" v="6">We-madu-dibyaled, be bisge-bisge imakoed, geb olivo-gwallu be egi eogoed. We, Bab-Jehováʼga ibmar-gwag-gulleged ibmar-uklegedid. </v>
<v b="LEV" c="2" v="7">” ’Ar be Bab-Jehováʼga ibmar-gwag-gulleged bormogi-duar ukele, bur-madubur-nuedgi-imakaled, olivo-gwalluba-omukualed be ukoed. </v>
<v b="LEV" c="2" v="8">Weyobi, ibmar-gwag-gulleged we-ibmarmarba guagwar-imaklesad, Bab-Jehováʼga be sedoed, degi, dule-irwa-Bab-Dummadse-goledga be ukoed. Geb agine, dule-irwa-Bab-Dummadse-goled ibmar-ogumakar-ukleged-ailase sedoed. </v>
<v b="LEV" c="2" v="9">Agi, dule-irwa-Bab-Dummadse-goled, argan-nukgwensaar we-ibmar-ukleged ogumakoed, adi, bemar ebinsamalaga: Ani, Bab-Jehová, an bemarga bela ibmar uked. We, ibmar-ogumakar-uklegedid, Bab-Jehováʼga soogi-ogumakar ibmar-ukleged yeer-yapannedid. </v>
<v b="LEV" c="2" v="10">Ibmar-ukleged-obichaddi, Aarónʼgadga, degi, e-masmalagadga guoed. Bab-Jehováʼga soogi-ogumakar-ibmar-uklemalad-bamaladba we-ibmar-ukleged bur-ise-islidikidid. </v>
<v b="LEV" c="2" v="11">” ’Be Bab-Jehováʼga ibmar-gwag-gulleged-ukleged-ukedi, bipisaale madu-inaba, degi, achanisba be oburosulid. Ar ade, Bab-Jehováʼga soogi-ibmar-ogumakar-ukleged bipisaar madu-ina-nika, degi, achanis-nika ogumaklegosulid. </v>
<v b="LEV" c="2" v="12">Bab-Jehováʼga gebe-ibmar-sanmaksamalad-uklegedbali, achanis, degi, madu-ina be ukoed. Degi-inigwele, Bab-Jehováʼga ibmar-ogumakar-ukleged-ailagi ibmar-ukleged-yeer-yapannedyobi be ukosulid. </v>
<v b="LEV" c="2" v="13">” ’Bela ibmar-gwag-gulleged-ukleged, baluba be imakoed. Ar balu Bab-Dummad-bebo-igar-mesisad-e-wilub gued. Degisoggu, bela be-ibmar-uklegedgi balu be mesoed. </v>
<v b="LEV" c="2" v="14">” ’Bab-Jehováʼga ibmar-gwag-gulleged-gebe-sanmaklesad be ukele, soogi e-warmarbela be yooed, degi, e-gwagmar-nagale be ukoed. We, be-ibmar-gwag-gulleged-gebe-sanmaklesad-uklegedid. </v>
<v b="LEV" c="2" v="15">A-birgine, olivo-gwallu, degi, ina-wawadikid be eogoed. We, ibmar-gwag-gulleged-uklegedid. </v>
<v b="LEV" c="2" v="16">Dule-irwa-Bab-Dummadse-goled, argan-nukgwensaar, we-ibmar-gwag-nagaled-olivo-gwalluba-oburaled, degi, bela ina-wawadikidmala ogumakoed, adi, bemar ebinsamalaga: Ani, Bab-Jehová, an bemarga bela ibmar ukmaid. We, Bab-Jehováʼga soogi-ogumakar-ibmar-uklegedid.’ ” </v>
<v b="LEV" c="3" v="1">Bab-Jehová Moisésʼga sogdebalid: “Israel-dulemarga be soge: ‘Dule-gwensak gwenatigwar-guega anga moli-bebe-nikad ukele, we-moli machereddibe, omedibe, swilidik, gwen boni-nikasulid anga ukoed. </v>
<v b="LEV" c="3" v="2">We-dule, moli-bebe-nikad-ogumakar-uklegoed-e-nonogi na e-argan mesoed. Bab-Dummad-dulemarbo-ambikued-neg-yawagak-dogedgi we-moli-e-dukar egwannoed. Geb sorbali, Aarón-masmala-dule-irwa-Bab-Dummadse-gormalad, moli-e-abe ibmar-ogumakar-ukleged-aila-dikarmargi bomi-bomi imakoed. </v>
<v b="LEV" c="3" v="3">” ’Geb dule-gwenatigwar-guega Bab-Jehováʼga we-moli-ibmarmar soogi-ogumakar ukoed: Samurgi-gwallumar-nanaid, bela samur-bukwad-e-dikarmargi-gwallumar-nanaid, </v>
<v b="LEV" c="3" v="4">e-mirwa-gwabogwad, mirwa-birgi-gwallumar-nanaid, e-dikarmargi-gwallumar-nanaid, bina-dutugwadgi-gwallumar-nanaid. We-bina-dutugwad mirwa-gwabogwadba-mesa onolegoed. </v>
<v b="LEV" c="3" v="5">Geb degine, Aarón-masmala bela we-ibmarmala ibmar-ogumakar-ukleged-ailagi ogumakoed. We-ibmarmar, soo-gasiid-birgi ibmar-ogumakar-ukleged-bukwadmala ogumaklegoed. We, Bab-Jehováʼga soogi-ibmar-ukleged, Bab-Jehová yeer-yapanne itogedid. </v>
<v b="LEV" c="3" v="6">” ’Ar dule-gwenatigwar-guega Bab-Jehováʼga sibad-wawaad-ukele, we-sibad-wawaad machereddibe, omedibe, swilidik, gwen boni-nikasulid ukoed. </v>
<v b="LEV" c="3" v="7">Ar sibad-wawaad-sapingwagwad ukele, Bab-Jehováʼga uknaidgi </v>
<v b="LEV" c="3" v="8">dule-ibmar-uknaidi, sibad-wawaad-sapingwagwad-e-nonogi na e-argan mesoed. Geb Bab-Dummad-dulemarbo-ambikued-neg-yawagak-asabin we-sibad-wawaad-e-dukar egwannoed. Geb sorbali, Aarón-masmala ibmar-ogumakar-ukleged-aila-e-dikarmargi sibad-wawaad-e-abe bomi-bomi imakoed. </v>
<v b="LEV" c="3" v="9">” ’Dule-gwenatigwar-guega Bab-Jehováʼga we-sibad-wawaad-ibmarmar ogumakar ukoed: E-gwallu, e-bunnusaila-nagase-sikaled, samur-birgi-gwallumar-nanaid, degi, bela samur-bukwad-e-dikarmargi-gwallumar-nanaid, </v>
<v b="LEV" c="3" v="10">e-mirwa-gwabogwad, degi, mirwa-birgi-gwallumar-nanaid, e-dikarmargi-gwallumar-nanaid, deginbali, bina-dutugwadgi-gwallumar-nanaid. We-bina-dutugwad mirwa-gwabogwadba-mesa onolegoed. </v>
<v b="LEV" c="3" v="11">Geb degine, dule-irwa-Bab-Dummadse-goled bela we-ibmarmar ibmar-ogumakar-ukleged-ailagi ogumakoed. We-ibmar-ogumaklegedi, Bab-Jehováʼga masga gued. </v>
<v b="LEV" c="3" v="12">” ’Ar dule Bab-Jehováʼga sibad ukele, Bab-Jehováʼga we-sibad uknaidgine, </v>
<v b="LEV" c="3" v="13">na e-argan sibad-e-nonogi mesoed. Geb Bab-Dummad-dulemarbo-ambikued-neg-asabin sibad-e-dukar egwannoed. Sorbali, Aarón-masmala ibmar-ogumakar-ukleged-aila-e-dikarmargi sibad-e-abe bomi-bomi imakoed. </v>
<v b="LEV" c="3" v="14">” ’Dule-gwenatigwar-guega Bab-Jehováʼga we-sibad-ibmarmar soogi ogumakar ukoed: Samur-birgi-gwallumar-nanaid, bela samur-bukwad-e-dikarmargi-gwallumar-nanaid, </v>
<v b="LEV" c="3" v="15">e-mirwa-gwabogwad, mirwa-birgi-gwallumar-nanaid, e-dikarmargi-gwallumar-nanaid, bina-dutugwadgi-gwallumar-nanaid. We-bina-dutugwad mirwa-gwabogwadba-mesa onolegoed. </v>
<v b="LEV" c="3" v="16">” ’Geb degine, dule-irwa-Bab-Dummadse-goled bela we-ibmarmar ibmar-ogumakar-ukleged-ailagi ogumakoed. We-ibmar-ogumaklegedi, Bab-Jehováʼga masga gued, yeer-yapannedid. Bela we-gwallumala Bab-Jehováʼgadid. </v>
<v b="LEV" c="3" v="17">” ’Ar bia bemar ambikuoe, bemarga, degi, be-waganga, degisadegu weyob igar megoed: Bemar bipisaale, ibmar-e-gwallu, degi, ibmar-abe gunnosurmalad.’ ” </v>
<v b="LEV" c="4" v="1">Bab-Jehová Moisésʼga sunmakded, ega sogded: </v>
<v b="LEV" c="4" v="2">“Israel-dulemarga be sunmak, amarga be soge: ‘Dule-gwensak na wissulidba Bab-Jehová-Igar-Maidgi annasale, ibmar-ise-imakleged imaksale, weyob ibmar imaklegoed: </v>
<v b="LEV" c="4" v="3">” ’Ar dule-irwa-Bab-Dummadse-goled-e-dummad isgusale, bela Israel-dulemar-oichononikoed. A-ulale, Bab-Jehováʼga moli-bebe-nikad-sapingwagwad-swilidikid, gwen boni-nikasulid na e-isgusad-ular, ukoed. </v>
<v b="LEV" c="4" v="4">Dule-irwa-Bab-Dummadse-goled Bab-Dummad-dulemarbo-ambikued-neg-yawagak-dogedse, Bab-Jehováʼse we-moli-sapingwagwad sedoed. Agi, we-moli-e-nonogi na e-argan mesoed. Geb Bab-Jehová-asabin we-moli-dukar egwannoed. </v>
<v b="LEV" c="4" v="5">Geb sorbali, dule-irwa-Bab-Dummadse-goled-e-dummad moli-sapingwagwad-e-abe ichesaar suoed. Geb we-abe, Bab-Dummad-dulemarbo-ambikued-negse sedoed. </v>
<v b="LEV" c="4" v="6">Dule-irwa-Bab-Dummadse-goled na e-goo moli-abegi owardikuoed, geb Bab-Dummadse-goled-neg-Ise-Islidikid-idu atued-dummad-naidsik, Bab-Jehová-asabin, ilagugle (7) we-abe bomi-bomi imakoed. </v>
<v b="LEV" c="4" v="7">Geb sorbali, dule-irwa-Bab-Dummadse-goled, we-abe Bab-Dummadga-ina-wawadikid-obupurmakleged-ailagi moli-bebeyob-gwigwichidgi magoed. We-galu, Bab-Dummad-dulemarbo-ambikued-neggi, Bab-Jehová-asabin siid. Geb bela abe-gwabguoedi, Bab-Dummad-dulemarbo-ambikued-neg-yawagak-dogedgi ibmar-ogumakar-ukleged-aila-siid-nagagi eogoed. </v>
<v b="LEV" c="4" v="8">Geb we-dule-irwa-Bab-Dummadse-goled, isgued-ular, we-moli-bebe-nikad-sapingwagwad-ibmarmar Bab-Jehováʼga ogumakar ukoed: E-samurgi-gwallumar-nanaid, degi, bela samur-bukwad-e-dikarmargi-gwallumar-nanaid weoed. </v>
<v b="LEV" c="4" v="9">Deginbali, e-mirwa-gwabogwad, mirwa-birgi-gwallumar-nanaid, e-dikarmargi-gwallumar-nanaid, bina-dutugwadgi-gwallumar-nanaid webaloed. We-bina-dutugwad mirwa-gwabogwadba-mesa onolegoed. </v>
<v b="LEV" c="4" v="10">” ’Ar igi dule-gwenatigwar-guega moli-bebe-nikad-uklenaid-e-gwallumar weedae, deyobi, we-moli-sapingwagwad-e-gwallumar weemogoed. Geb degine, dule-irwa-Bab-Dummadse-goled we-ibmarmala ibmar-ogumakar-ukleged-ailagi ogumakoed. </v>
<v b="LEV" c="4" v="11">” ’Ar moli-bebe-nikad-sapingwagwad-e-uka, bela e-san, e-nonoba-mesa, e-malimar, e-samurmar, degi, e-saamar, Israel-dulemar-danar-danar-bukwad-magaba onogoed. </v>
<v b="LEV" c="4" v="12">Bela we-moli-e-ibmarmar dulemar danar-danar-bukwad-magaba, ar bia burumar-milegedse, neg-swilidikidse onolegoed. Geb agi, soo-gasiid-birgi be ogumakoed. Buru-milegedgi ogumaklegoed.’ ” </v>
<v b="LEV" c="4" v="13">Bab-Jehová Moisésʼga sogdebalid: “Israel-dulemarga be sogo: ‘Ar bemar ibmar-wissulidba Bab-Jehová-Igar-Maidgi annasale, ibmar-ise-imakleged imaksale, bela Israel-dulemar Bab-Jehováʼgi nue-dummad-isgusmalad. </v>
<v b="LEV" c="4" v="14">Ar Israel-dulemar na e-isgusad wisgunonimalale, e-isgusad-anar moli-bebe-nikad-sapingwagwad anga ukega senonimaloed. We-moli-sapingwagwad Bab-Dummad-dulemarbo-ambikued-negse sedmaloed. </v>
<v b="LEV" c="4" v="15">Israel-girmar-dummagan Bab-Jehová-asabin moli-sapingwagwad-e-nonogi e-arganmar mesmaloed. Geb Bab-Jehová-asabin we-moli-sapingwagwad-dukar egwanmaloed. </v>
<v b="LEV" c="4" v="16">Geb sorbali, dule-irwa-Bab-Dummadse-goled-e-dummad, moli-sapingwagwad-abe Bab-Dummad-dulemarbo-ambikued-neg-yase sedoed. </v>
<v b="LEV" c="4" v="17">Dule-irwa-Bab-Dummadse-goled na e-goo moli-sapingwagwad-abegi owardikuoed. Geb Bab-Dummadse-goled-neg-Ise-Islidikid-idu atued-dummad-naidsik, Bab-Jehová-asabin, ilagugle (7) we-abe bomi-bomi imakoed. </v>
<v b="LEV" c="4" v="18">Geb sorbali, dule-irwa-Bab-Dummadse-goled, we-abe ichesaar ibmar-ogumakar-ukleged-ailagi moli-bebeyob-gwigwichidgi magoed. We-galu, Bab-Dummad-dulemarbo-ambikued-neggi, Bab-Jehová-asabin siid. Geb bela abe-gwabguoedi, Bab-Dummad-dulemarbo-ambikued-neg-yawagak-dogedgi ibmar-ogumakar-ukleged-aila-siid-nagagi eogoed. </v>
<v b="LEV" c="4" v="19">Geb dule-irwa-Bab-Dummadse-goled-e-dummad bela moli-bebe-nikad-sapingwagwad-e-gwallu weoed, geb ibmar-ogumakar-ukleged-ailagi ogumakoed. </v>
<v b="LEV" c="4" v="20">” ’Ar dule-irwa-Bab-Dummadse-goled-isgusad-anar igi moli-bebe-nikad-sapingwagwad imakledae, deyobi, Israel-dulemar-e-isgusad-anar we-moli-bebe-nikad-sapingwagwad imaklemogoed. Deyobi, dule-irwa-Bab-Dummadse-goledi Israel-dulemarga e-isgusad Bab-Dummad-ega-osulogega imakoed. Geb Bab-Dummad Israel-dulemar egi nossuliyob dakoed. </v>
<v b="LEV" c="4" v="21">Geb sorbali, dule-irwa-Bab-Dummadse-goled Israel-dulemar-danar-danar-bukwad-magaba moli-onogoed. Geb igi moli-bebe-nikad-sapingwagwad-idualed ogumaksagusa, deyobi, we-moli-bebe-nikad-sapingwagwad ogumakbaloed. Ar Israel-dulemar-e-isgusad-anar we-moli-bebe-nikad oburgwilenaid.’ ” </v>
<v b="LEV" c="4" v="22">Bab-Jehová Moisésʼga sogdebalid: “Israel-dulemarga be sogo: ‘Ar dule-dummadga-maid na wissulidba isgusale, na e-Bab-Dummad-Jehová-igar-maidgi annasale, ibmar-ise-imakleged imaksale, we-dule-dummadga-maid Bab-Jehováʼgi nue-dummad-isgusad. </v>
<v b="LEV" c="4" v="23">We-dule na e-isgusad wisgunonikile, sibad-machered-swilidikid, gwen boni-nikasulid na e-isgusad-anar Bab-Jehováʼga-ukega senonikoed. </v>
<v b="LEV" c="4" v="24">We-dule sibad-nono-birgi na e-argan mesoed. Geb bia ibmar-durgan-ogumakar-ukleged-e-dukar egwallege, agi Bab-Jehová-asabin sibad-e-dukar egwannoed. We-sibad dule-isgusad-anar oburgwilenaid. </v>
<v b="LEV" c="4" v="25">Geb degine, dule-irwa-Bab-Dummadse-goled we-sibad-e-abegi e-goo owardikuoed. Geb we-abe ibmar-ogumakar-ukleged-ailagi-moli-bebeyob-gwigwichidgi mage-mage imakoed. Geb bela abe-gwabguoedi ibmar-ogumakar-ukleged-aila-siid-nagagi eogoed. </v>
<v b="LEV" c="4" v="26">Geb dule-irwa-Bab-Dummadse-goled bela sibad-e-gwallu ibmar-ogumakar-ukleged-ailagi ogumakoed, ar igi dule-gwenatigwar-guega ibmar-ukleged-e-gwallu ogumakdae, deyob imakmogoed. Deyobi, dule-irwa-Bab-Dummadse-goledi dule-dummadga-maid-e-isgusad Bab-Dummad-ega-osulogega imakoed. Geb Bab-Dummad dule-dummadga-maid egi nossuliyob dakoed.’ ” </v>
<v b="LEV" c="4" v="27">Bab-Jehová Moisésʼga sogdebalid: “Israel-dulemarga be sogo: ‘Ar Israel-dule-wargwen, na wissulidba isgusale, na e-Bab-Dummad-Jehová-igar-maidgi annasale, ibmar-ise-imakleged imaksale, we-dule Bab-Jehováʼgi nue-dummad-isgusad. </v>
<v b="LEV" c="4" v="28">We-dule na e-isgusad wisgunonikile, sibad-ome-swilidikid, gwen boni-nikasulid na e-isgusad-anar Bab-Jehováʼga-ukega senonikoed. </v>
<v b="LEV" c="4" v="29">We-dule sibad-nono-birgi na e-argan mesoed. Geb bia ibmar-durgan-ogumakar-ukleged-e-dukar egwallege, agi, sibad-e-dukar egwannoed. </v>
<v b="LEV" c="4" v="30">Geb degine, dule-irwa-Bab-Dummadse-goled na e-goo sibad-e-abegi owardikuoed. Geb ibmar-ogumakar-ukleged-ailagi-moli-bebeyob-gwigwichidgi abe mage-mage imakoed. Geb bela abe-gwabguoedi ibmar-ogumakar-ukleged-aila-siid-nagagi eogoed. </v>
<v b="LEV" c="4" v="31">Geb sorbali, dule-irwa-Bab-Dummadse-goled sibad-e-gwallu bela weoed, ar igi dule-gwenatigwar-guega ibmar-ukleged-e-gwallu weedae, deyob imakbaloed. Geb dule-irwa-Bab-Dummadse-goled ibmar-ogumakar-ukleged-ailagi sibad-e-gwallu ogumakoed. We-ibmarde Bab-Jehováʼga-ibmar-ukleged yeer-yapannedid. Deyobi, dule-irwa-Bab-Dummadse-goledi dule-e-isgusad Bab-Dummad-ega-osulogega imakoed. Geb Bab-Dummad dule egi nossuliyob dakoed. </v>
<v b="LEV" c="4" v="32">” ’Ar dule-isgusad na e-isgusad-anar sibad-wawaad-sedanikile, sibad-wawaad-ome-bipi nue-swilidikid, gwen boni-nikasulid Bab-Jehováʼga senonikoed. </v>
<v b="LEV" c="4" v="33">We-dule, we-sibad-wawaad-e-nono-birgi e-argan mesoed. Geb bia ibmar-durgan-ogumakar-ukleged-e-dukar egwallege, agi we-sibad-wawaad-e-dukar, e-isgued-anar egwannoed. </v>
<v b="LEV" c="4" v="34">Geb sorbali, dule-irwa-Bab-Dummadse-goled e-goo sibad-wawaad-e-abegi owardikuoed. Geb ibmar-ogumakar-ukleged-ailagi-moli-bebeyob-gwigwichidgi abe mage-mage imakoed. Geb bela abe-gwabguoedi ibmar-ogumakar-ukleged-aila-siid-nagagi eogoed. </v>
<v b="LEV" c="4" v="35">Geb sorbali, sibad-wawaad-e-gwallu bela weoed, ar igi dule-gwenatigwar-guega sibad-wawaad-mimmi-ukleged-e-gwallu weedae, deyob imakbaloed. Geb dule-irwa-Bab-Dummadse-goled ibmar-ogumakar-ukleged-ailagi, sibad-wawaad-e-gwallu ibmar-ogumakar-ukleged-bamaladba-mesa ogumakoed. Deyobi, dule-irwa-Bab-Dummadse-goledi dule-e-isgusad Bab-Dummad-ega-osulogega imakoed. Geb Bab-Dummad dule egi nossuliyob dakoed.’ ” </v>
<v b="LEV" c="5" v="1">Bab-Jehová Moisésʼga sogdebalid: “Israel-dulemarga be sogo: ‘Ar dule-gwensakse gorlenonikile, be ibmar-daksad, be ibmar-itosad sogdaye. Ar we-dule yapa sogdagele, we-dule, dummad-nosad, degisoggu, sabsur-odurdaklegergebed. </v>
<v b="LEV" c="5" v="2">Dule-gwensak ibmar-swilidiksulid ebusale: Ibmar-durgan-ised-burgwisaddibe, ibmar-durgan-ised-sunna-akweleged-burgwisaddibe, ibmar-ised-napagi-garmakdimalad-burgwisaddibe, we-dule, ibmar-isedgi-warmaksad itossur-inigwele, swilidiksuli gunonikoed. Degisoggu, we-dule, nue-dummad-nosad. </v>
<v b="LEV" c="5" v="3">” ’Dule-gwensak wissulidgi ibmar-isgana-dulegi-danikid ebusale, we-dule, swilidiksuli gunonikoed. Geb sorba, deyob ibmar-imaksaye-wisgunonikile, we-dule, nue-nosadga gunonikoed. </v>
<v b="LEV" c="5" v="4">” ’Dule-gwensak, ibmar-nued-imakega, ibmar-isgana-imakegardibe, ibmar-ise-sogar-sogleged, nue-binsassuli sogsadibe, geb degine, sorba, magar itononikile, ede, deyob sogewilubsulinye, we-dule, nue-nosadga gunonikoed. </v>
<v b="LEV" c="5" v="5">” ’Dule-gwensak we-ibmarmar-soggwenadgi isgusale, e-isgusad dukin na barsogergebed. </v>
<v b="LEV" c="5" v="6">Geb Bab-Jehováʼga na e-isgusad-anar sibad-wawaad-ome, sibad-omedibe, oburgwega ukoed. Weyobi, dule-irwa-Bab-Dummadse-goled, Bab-Dummad we-dulega-isgusad-osulogega imakoed.’ ” </v>
<v b="LEV" c="5" v="7">Bab-Jehová Moisésʼga sogdebalid: “Israel-dulemarga be sogo: ‘Dule-isgusad sibad-wawaad-mimmi-bakega mani galakuele, sapur-nuu-gwabo, wagnuu-mimmi-gwabodibe, na e-isgusad-ular Bab-Jehováʼga ukoed. Nuu-gwagwen e-isgusad-ular oburgwelegega ukoed, baiddi, ogumaklegega ukoed. </v>
<v b="LEV" c="5" v="8">We-dule, dule-irwa-Bab-Dummadse-goledse we-nuumar sedoed. We-Bab-Dummadse-goled gebedgine isgusad-ular nuu-gwagwen weyob ukoed: E-dukar obipirmakoed, degi-inigwele, e-nono dukargi ungosulid. </v>
<v b="LEV" c="5" v="9">Geb sorbali, isgued-ular nuu-uklenaid-e-abe ibmar-ogumakar-ukleged-aila-dikargi bomi-bomi imakoed. Geb nuu-abe-obichadi, ibmar-ogumakar-ukleged-aila-nagagi mioed. We-ibmar-uklegedi isgued-ular ibmar-uklegedid. </v>
<v b="LEV" c="5" v="10">Dule-irwa-Bab-Dummadse-goled nuu-baiddi igar-maidba ogumakar ukoed. Weyobi, dule-irwa-Bab-Dummadse-goled, Bab-Dummad we-dulega-isgusad-osulogega imakoed. Geb Bab-Dummad dule egi nossuliyob dakoed. </v>
<v b="LEV" c="5" v="11">” ’Ar dule-isgusad sapur-nuu-gwabo-bakega, wagnuu-mimmi-gwabo-bakegardibe, mani galakubalile, madubur-bur-nued nibiratar na e-isgusad-ular Bab-Jehováʼga ukoed. We-maduburgi, olivo-gwallu, degi, ina-wawadikid eogosulid. Ar we-madubur isgued-ular ibmar-uklegedid. </v>
<v b="LEV" c="5" v="12">Geb we-madubur dule-irwa-Bab-Dummadse-goledse sedoed. Bab-Jehová bemarga bela we-ibmar-ukmaid be ebinsamalaga, dule-irwa-Bab-Dummadse-goled madubur na argan-nukgwen suoed. Geb we-madubur Bab-Jehováʼga-ibmar-bamalad-soogi-ogumakar-uklegedba-mesa ibmar-ogumakar-ukleged-ailagi ogumakoed. We-ibmar-uklegedi, isgued-ular ibmar-uklegedid. </v>
<v b="LEV" c="5" v="13">Weyobi, dule-irwa-Bab-Dummadse-goled ibmar-ukleged Bab-Jehováʼga ukoed. Adi, Bab-Jehová, dulega e-isgusad eliega, egi nossuliyob dakegar. Ibmar-ukleged-gwabgusaddi, dule-irwa-Bab-Dummadse-goledgadga guoed. Ar igi ibmar-gwag-ukleged obichale, a-dulemarga ukledae, deyob uklemogoed.’ ” </v>
<v b="LEV" c="5" v="14">Bab-Jehová Moisésʼga sunmakdebalid, ega sogded: “Israel-dulemarga be sogo: </v>
<v b="LEV" c="5" v="15">‘Dule-gwensak na wissulidba Bab-Jehová-ibmar-islidikidgi isgusale, Bab-Jehováʼga e-isgued-ular sibad-wawaad-machered-swilidikid, gwen boni-nikasulid ukoed. We sibad-wawaad-macheredga e-mani-gargegued mani-aidikuedba nasiklegoed. Ar igi Bab-Dummadse-goled-neggi mani-aidikued-wilub-ebislege, deyob ebislegoed. We-ibmar-uklegedi, isgued-ular ibmar-uklegedid. </v>
<v b="LEV" c="5" v="16">Dule-isgusad we-ibmar-islidikidgi-isgusad-ulale, gannar a-wilub ibmar ukoed, degine, napi ibmar-atargi gwensak ukbaloed. We-ibmardi dule-irwa-Bab-Dummadse-goledga ukoed. Weyobi, dule-irwa-Bab-Dummadse-goled dule-isgusad-ular Bab-Dummadga sibad-wawaad-machered oburgoed, geb Bab-Dummad dule egi nossuliyob dakoed. </v>
<v b="LEV" c="5" v="17">” ’Ar dule-gwensak na wissulidba Bab-Jehová-Igar-Maidgi annanonikile, amba we-dule isgusye soglegoed, sabsur-odurdaklegergebed. </v>
<v b="LEV" c="5" v="18">Degisoggu, dule-irwa-Bab-Dummadse-goledse sibad-wawaad-machered-swilidikid, gwen boni-nikasulid sedoed. We sibad-wawaad-macheredga dule-isgusadba mani-soglesadba e-mani-gargegued nasiklegoed. Weyobi, dule-irwa-Bab-Dummadse-goled we-dule ibmar-wissulidba-isgusad Bab-Dummad ega osulogega imakoed, geb Bab-Dummad dule egi nossuliyob dakoed. </v>
<v b="LEV" c="5" v="19">We-ibmar-uklegedi, isgued-ular ibmar-uklegedid. Ar we-dule, Bab-Jehová-Igar-Maidgi annasad, Bab-Jehováʼgi nue-dummad nosad.’ ” </v>
<v b="LEV" c="6" v="1">Bab-Jehová Moisésʼga sunmakded, ega sogded: “Israel-dulemarga be sogo: </v>
<v b="LEV" c="6" v="2">‘Dule-gwensak dule-baid ega ibmar-sabogega-uksadi, a-ibmar gannar yapa e-ibedga ukele, mer-ukega yardaksadibe, ei ibmar atursasdibe, gannadgi annik ibmar-susdibe, we-dule weyob-imaksadbali, Bab-Jehováʼgi nue-dummad nosad. </v>
<v b="LEV" c="6" v="3">Deginbali, ibmar-yoggusad amisale, degite, amissurye sogdibe, dule-gusgu-isgudaedgi, isgussurye gakansaar ise-sogar-sogdibe, </v>
<v b="LEV" c="6" v="4">we-dule we-ibmargi nosad, egi ataklegoed. Degisoggu, gannar we-ibmarmar ukergebed: Ibmar-atursasad, emar-annik gandikidgi ibmar-susad, dule-baid ega ibmar-sabogega-uksanad, ibmar-yoggusad amissurye-soged, </v>
<v b="LEV" c="6" v="5">ibmar-bamaladgi-gakansaar-sogsad-imakoye. We-dule, a-ibmarmar bela e-ibedga gannar ukoed, deginbali, napi ibmar-atargi gwensak ega ukbaloed. Ar e-isgued-ular, ibmar-uknaid-ibagi, ibmar-ibedga bela we-ibmarmar gannar ukoed. </v>
<v b="LEV" c="6" v="6">” ’Na e-isgusad-ular, Bab-Jehováʼga sibad-wawaad-machered-swilidikid, gwen boni-nikasulid sedoed. Dule-isgusadba mani-soglesadba we-sibad-wawaad-macheredga mani-gargegued nasiklegoed. Geb dule, we-sibad-wawaad-machered na e-isgusad-ular, dule-irwa-Bab-Dummadse-goledga ukoed. </v>
<v b="LEV" c="6" v="7">Geb degine, dule-irwa-Bab-Dummadse-goled we-dule-e-isgued-ular, Bab-Jehováʼga sibad-wawaad ukoed. Geb Bab-Jehová bela we-dule-e-isgusad osulogoed.’ ” </v>
<v b="LEV" c="6" v="8">Bab-Jehová Moisésʼga sunmakdebalid, ega sogded: </v>
<v b="LEV" c="6" v="9">“Aarónʼga, degi, e-masmalaga be soge: ‘Ibmar-ogumakar-uklealir, weyob be imakmaloye: ” ’Ibdurgan-ogumakar-ukleged bela gummakegala, ibmar-ogumakar-ukleged-aila-birgi mutiki gamai oibodagoed. Ibmar-ogumakar-ukleged-aila-birgi soo-gasiid ginnosulid. </v>
<v b="LEV" c="6" v="10">” ’Dule-irwa-Bab-Dummadse-goled e-linoʼmor yooed, degi, lino-morsangi-garson-bipi-makaled yobaloed. Ibdurgan-ogumaklenaid bela gummaksale, dule-irwa-Bab-Dummadse-goled ibmar-ogumakar-ukleged-aila-birgi buru-bukwad weoed. Geb we-aila-dikarba buru urboed. </v>
<v b="LEV" c="6" v="11">Sorbali, dule-irwa-Bab-Dummadse-goled e-mor esugoed, geb mor-baid yooed. Geb degine, Israel-dulemar-danar-danar-bukwad-magaba, neg-swilidikidse buru sedoed. </v>
<v b="LEV" c="6" v="12">” ’Ibmar-ogumakar-ukleged-aila-birgi soo-gasiid ginnosulid. Dule-irwa-Bab-Dummadse-goled bane-bane wakudaryalaba soo-gasiid-birgi sapan urboed. A-soo-birgine, Bab-Jehováʼga-ibmar-ogumakar-uklenaid mesoed, deginbali, a-birgi dule-gwenatigwar-guega ibmar-uklenaid-e-gwallu ogumaklebaloed. </v>
<v b="LEV" c="6" v="13">Ibmar-ogumakar-ukleged-aila-birgi soo-gasiid bipisaar ginnosulid, degisadegu gasii guoed.’ ” </v>
<v b="LEV" c="6" v="14">Bab-Jehová Moisésʼga sunmakdebalid, ega sogded: “Aarónʼga, degi, e-masmalaga be sogoed: ‘Bab-Jehováʼga ibmar-gwag-uklegoed-e-igar weyob mai-guoye: Bemar ibmar-ogumakar-ukleged-aila-asabin Bab-Jehováʼga ibmar-gwag ukoed. </v>
<v b="LEV" c="6" v="15">” ’Dule-irwa-Bab-Dummadse-goled-wargwen Bab-Jehováʼga-ibmar-ukleged-madubur-bur-nued olivo-gwalluba-mesa argan-nukgwen weoed, deyobi, ibmar-gwag-ukleged-birgi bela ina-wawadikid-bukwad subaloed. Bela we-ibmarmar-susadi, ibmar-ogumakar-ukleged-aila-birgi ogumakoed. Adi, bemar ebinsamalaga, Bab-Jehová bela bemarga ibmar ukmaid. Bab-Jehová we-ibmar-ukleged yeer-yapan itodaed. </v>
<v b="LEV" c="6" v="16">” ’Bemar, we-ibmar-ukleged-gwabguoed gunmaloed. Madubur-e-inasuli, Bab-Dummad-dulemarbo-ambikued-neg-imbagi, neg-islidikidgi gunmaloed. </v>
<v b="LEV" c="6" v="17">” ’We-ibmar madubur-e-inaba dulegosulid. Ar ade, we-ibmar-ogumakar-uklesad-gwabgusadi, ani, Bab-Jehová, Aarónʼga, degi, e-masmalaga uksad. Ar we-ibmar igi isgusad-ular-ibmar-ukleged islidikid gue, degi, igi dule-baidgi-nosar-ibmar-ukleged islidikid gue, deyobi, we-ibmar bur-ise-islidikidid gumogad. </v>
<v b="LEV" c="6" v="18">” ’Bela Aarón-e-wagan-machergan we-ibmar sunna gunmaloed. Weyobi, Bab-Jehováʼga-ibmar-ogumakar-ukleged be-waganga degisadegu igar maiguoed. Ibu-ibmar Bab-Dummadga-ibmar-uklegedgi warmaksale, we-ibmar-warmaksad ibmar-swilidikidga gunonikoed.’ ” Weyob Bab-Jehová Moisésʼga sunmaksad. </v>
<v b="LEV" c="6" v="19">Bab-Jehová Moisésʼga sunmakdebalid, ega sogded: “Aarónʼga, degi, e-masmalaga be soge: </v>
<v b="LEV" c="6" v="20">‘Bemar, Bab-Jehováʼga arbaega-nugsalegoed-ibagi, we-ibmar-ukleged ukmaloed: Madubur-bur-nued, nibiratar anga ukoed. Wakdara negabar ukoed, baid negabaladdi sedo ukoed. Degisadegu na ukdii gumaloed. </v>
<v b="LEV" c="6" v="21">We-ibmar-uklenaid ibmar-dibyedgine olivo-gwalluba be dibyoed. Degine, nue-omukuar burwi-burwi-dibyale anga be ukoed. We, ani, Bab-Jehová, yeer-yapanne itodaed. </v>
<v b="LEV" c="6" v="22">Amba deyobi, dule-irwa-anse-goled e-bab-Aarón-sorba-arbaega nugsalenonikir, imakmogoed. Bab-Jehová we-igar degisadegu maiguega uksad. We-ibmar-ukleged bela ogumaklegoed. </v>
<v b="LEV" c="6" v="23">Dule-irwa-Bab-Dummadse-goled Bab-Jehováʼga na e-ibmar-uked gunnosulid, bela ogumaklegoed.’ ” </v>
<v b="LEV" c="6" v="24">Bab-Jehová Moisésʼga sunmakdebalid, ega sogded: </v>
<v b="LEV" c="6" v="25">“Aarónʼga, degi, e-masmalaga be soge: ‘Isgued-ular Bab-Jehováʼga-ibmar-ogumakar-ukleged-igar weyob mai-guoye: Bia ibdurgan-ogumakar-ukleged-e-dukar-egwallege, agi, Bab-Jehová-asabin isgued-ular-ibmar-uklenaid-e-dukar egwallemogoed. We-ibmarde ibmar-bur-ise-islidikidid. </v>
<v b="LEV" c="6" v="26">Dule-irwa-Bab-Dummadse-goled isgued-ular-ibdurgan-uknaid, sunna we-san gunnoed. Bab-Dummad-dulemarbo-ambikued-neg-e-imbagi neg-islidikidgi gunnoed. </v>
<v b="LEV" c="6" v="27">We-sangi ibu warmaksadibe, bela we-ibmar-egi-warmaksad islidikidga gunonikoed. We-ibdurgan-abe, morgi milesale, we-mor nega-nue-islidikidgi enuklegoed. </v>
<v b="LEV" c="6" v="28">Deginbali, san-ukleged, biti-napsa-bategi-dulesa, we-napsa-bate mamarilegoed. Ar esgoro-gordikid-bormogi-dulesardi, we-bormo diigi nue enuklegoed. </v>
<v b="LEV" c="6" v="29">” ’We-san Bab-Dummadga-uklenaid unnila dule-irwa-Bab-Dummadse-gormalad-e-gwenadgan-machergan gunmaloed. We-ibmar bur-ise-islidikidid. </v>
<v b="LEV" c="6" v="30">Ar isgued-ular ibdurgan-uklenaid-abe Bab-Dummad-dulemarbo-ambikued-negse, neg-islidikidse isgued-osulogega-selesgusadi, e-sandi gullegosulid. Bela we-san soogi ogumaklegoed.’ ” </v>
<v b="LEV" c="7" v="1">Bab-Jehová Moisésʼga sogdebalid: “Israel-dulemarga be sogo: ‘Dule-gwensak dule-baidgi-nosad-ular Bab-Dummadga-ibmar-uked bur-ise-islidikid gued. Weyobi, ega igar megoed: </v>
<v b="LEV" c="7" v="2">Bia ibmar-durgan-ogumakar-ukleged-e-dukar egwallege, agi dule-baidgi-nosad-ular-ibmar-uklenaid-e-dukar egwallemogoed. Geb e-abe ibmar-ogumakar-ukleged-aila-e-dikarmargi bomi-bomi imakoed. </v>
<v b="LEV" c="7" v="3">Geb sorbali, bela ibmar-uklenaid-e-gwallu Bab-Jehováʼga uklegoed: E-bunnugi-gwallumar-nanaid, e-samur-birgi-gwallumar-nanaid, </v>
<v b="LEV" c="7" v="4">e-mirwa-gwabogwad, a-birgi e-gwallumar-nanaid, e-dikarmargi-gwallumar-nanaid, degi, bina-dutugwadgi-gwallumar-nanaid. We-bina-dutugwadgi-gwallumar-nanaid mirwa-gwabogwadba welegoed. </v>
<v b="LEV" c="7" v="5">” ’Geb sorbali, dule-irwa-Bab-Dummadse-goled bela wemar ibmar-ogumakar-ukleged-ailagi ogumakar Bab-Jehováʼga ukoed. We-ibmala, isgued-ular ogumakar-uklegedid. </v>
<v b="LEV" c="7" v="6">We-ibmar bela dule-irwa-Bab-Dummadse-gormalad-e-gwenadgan-machergan nabir gunmaloed. We-ibmar nega-islidikidgi gunmaloed. We, ibmar-bur-ise-islidikidid.’ ” </v>
<v b="LEV" c="7" v="7">Bab-Jehová Moisésʼga sogdebalid: “Israel-dulemarga be sogo: ‘Isgued-ular-ibmar-uklegedga, degi, dule-baidgi-nosad-ular-ibmar-uklegedga, unnila igar-soggwenna megoed. Dule-baidgi-nosad-ular ibmar-uklenaidi, dule-irwa-Babse-goled-ibmar-imaknaidgadga guoed. </v>
<v b="LEV" c="7" v="8">We-ibdurgan-uklenaid-e-uka dule-irwa-Babse-goled-ibmar-imaknaidgadga guoed. </v>
<v b="LEV" c="7" v="9">Amba deyobbali, madubur soogi-yoaled, madubur bormogi-dualed, degi, madubur bormogi-dibyaled, dule-irwa-Babse-goled-ibmar-imaknaidgadga gubaloed. </v>
<v b="LEV" c="7" v="10">Bela ibmar-gwag-Bab-Dummadga-ukleged, olivo-gwalluba-omukualeddibe, dinnagwaddibe, Aarón, e-masmalamala, na emarbi-mergu sumaloed.’ ” </v>
<v b="LEV" c="7" v="11">Bab-Jehová Moisésʼga sogdebalid: “Israel-dulemarga be sogo: ‘Dule-gwenatigwar-guega ibmar-ukleged-e-igar weyob megoed: </v>
<v b="LEV" c="7" v="12">Dule Bab-Jehováʼga dog-nuedye-sogega ibmar-uknaile, we-ibmar-uknaid-ukine, madu-olo-e-inasuli-olivo-gwalluba-omukualed, madu-matargana-e-inasuli-olivo-gwallugi magaled, degi, madubur-bur-nuedgi-madu-ologana-dibyar olivo-gwalluba-omukualed ukbaloed. </v>
<v b="LEV" c="7" v="13">Bab-Jehováʼga-dog-nuedye-sogega ibmar-uklenaidmala, degi, gwenatigwar-guega ibmar-uklenaidmala, madu-ologana e-inaba-imakar Bab-Jehováʼga uklebaloed. </v>
<v b="LEV" c="7" v="14">Bab-Jehováʼga ukegala, bela we-ibmarmar-uklegedi, sog-soggwen sulegoed. Geb gwenatigwar-guega dule-irwa-Babse-goled ibmar-e-abe bomi-bomi-imaksadga we-ibmarmar guoed. </v>
<v b="LEV" c="7" v="15">” ’Bab-Jehováʼga-dog-nuedye-sogega we-san uklesadi, a-ibagi gullegoed, banedgala bipisaar san sabolegosulid. </v>
<v b="LEV" c="7" v="16">” ’Ar Bab-Jehováʼga-ibmar-ogumakar-uklenaidi, dule ibmar-imakedseye sogsagusad-ular uklenadibe, igi Bab-Jehováʼga na ibmar-ukbiedba uklenadibe, adi, a-ibagi a-san gullegoed. Ar san-obichardi, sunna bangi gullebaloed. </v>
<v b="LEV" c="7" v="17">Ar ibapaagi, we-san amba bukwale, bela soogi ogumaklegoed. </v>
<v b="LEV" c="7" v="18">” ’Ar dule ibapaagi gwenatigwar-guega ibmar-ukleged-e-san guchale, we-ibmar-uklesadi, Bab-Jehová bar abingaosulid, bar ega igarga guosulid. Ar ade, we-san swilidiksuli gunonikoed. Dule we-san-guchadi, nue-dummad-isgusye soglegoed. </v>
<v b="LEV" c="7" v="19">” ’We-sangi ibmar-swilidiksulid warmaksale, we-san bar gullegosulid, soogi ogumaklegoed. San-baiddi, bela dule-san-swilidik-gudimalad sunna gunmaloed. </v>
<v b="LEV" c="7" v="20">” ’Dule-san-swilidiksuli-gudiid, gwenatigwar-guega ibmar-uklenaid-e-san guchale, e-dulemar-abargi onolegoed. Ar we-sande, Bab-Jehováʼgadid. </v>
<v b="LEV" c="7" v="21">” ’Deginbali, dule ibmar-isgana-dulegad-ebusale, ibdurgan-e-ibmar-isgana-ebusale, ibmar-ised-isgana-ebusale, geb a-sorbali, gwenatigwar-guega ibmar-uklesad-e-san gunnele, we-dule, e-dulemar-abargi onolegoed. Ar we-sande, Bab-Jehováʼgadid.’ ” </v>
<v b="LEV" c="7" v="22">Bab-Jehová Moisésʼga sunmakdebalid, ega sogded: </v>
<v b="LEV" c="7" v="23">“Israel-dulemarga be soge: ‘Moli-bebe-nikad-machered-e-gwallu, sibad-wawaad-bipigwad-e-gwallu, degi, sibad-ome-e-gwallu, bemar bipisaar gunmalosulid. </v>
<v b="LEV" c="7" v="24">Ibdurgan-sapurbalid-ursirmarse ibmar-burgwisad-e-gwallu, ese oichimaklesad-e-gwalludibe, mer be gunmalo. A-gwallumardi sunna ibmar-bamaladga be ebumaloed. </v>
<v b="LEV" c="7" v="25">” ’Dule Bab-Jehováʼga-ibmar-ogumakar-ukleged-e-gwallu guchale, we-dule, e-dulemar-abargi onolegoed. </v>
<v b="LEV" c="7" v="26">” ’Deginbali, bia bemar maigumaloe, agi bemar bipisaar nuumar-abe, baid-ibdurgan-abedibe, gunmalosulid. </v>
<v b="LEV" c="7" v="27">Ar doa-dule ibu-abe guchale, we-dule, e-dulemar-abargi onolegoed.’ ” </v>
<v b="LEV" c="7" v="28">Bab-Jehová Moisésʼga sunmakdebalid, ega sogded: </v>
<v b="LEV" c="7" v="29">“Israel-dulemarga be soge: ‘Dule, gwenatigwar-guega ibmar-ukleged-ukele, we-dule, Bab-Jehová-asabin we-ibmar-ukleged abar sedoed. </v>
<v b="LEV" c="7" v="30">Deginbali, we-dule, e-sunnad ibmar-ogumakar-uklegoedi, Bab-Jehová-asabin sedbaloed. Ibmar-e-gwallu, degi, e-binasgar sedoed. Geb binasgar Bab-Jehová-asabin bana-bana-imaklear ukoed. </v>
<v b="LEV" c="7" v="31">Dule-irwa-Bab-Dummadse-goled ibmar-e-gwallu ibmar-ogumakar-ukleged-ailagi ogumakoed. Moli-e-binasgardi Aarónʼga, degi, e-masmalaga uklegoed. </v>
<v b="LEV" c="7" v="32">Dule-gwenatigwar-guega ibmar-ukleged-e-dua-nuedsikidi, dule-irwa-Babse-goled-ibmar-imaknaidga uklegoed. </v>
<v b="LEV" c="7" v="33">Dule-irwa-Babse-goled dule-gwenatigwar-guega ibmar-ukleged-e-abe-uknaidi, degi, e-gwallu-uknaidi, we-ibmar-e-dua-nuedsikid suoed. </v>
<v b="LEV" c="7" v="34">Israel-dulemar gwenatigwar-guega ibmar-ukleged-e-binasgar-bana-bana-imakleged, degi, e-dua, dule-irwa-Babse-goled-Aarónʼga, degi, e-masmalaga, ani Bab-Jehová, an uksad. We-igala, degisadegu Israel-dulemarga mai guoed.’ ” </v>
<v b="LEV" c="7" v="35">Bab-Jehová dule-irwa-ese-goledga, Aarón, degi, e-masmala-nug-imaksad-iba-akale, we-ibmar-Bab-Jehováʼga-ogumakar-uklegedi, Aarónʼga, degi, e-masmalaga ukleged-igar megnonikid. </v>
<v b="LEV" c="7" v="36">We-dulemar-nug-imaklesad-ibagi, Bab-Jehová Israel-dulemarga igar-uksad, Aarónʼga, degi, e-masmalaga we-ibmarmar ukmaloye. We-igar, degisadegu Israel-waganga mai guoed. </v>
<v b="LEV" c="7" v="37">Deginbali, Bab-Jehováʼga-ibmar-ogumakar-uklegedsik, Bab-Jehováʼga-ibmar-gwag uklegedsik, isgued-ular ibmar-ogumakar-uklegedsik, weyob igar megisad. Deginbali, dule-baidgi-nosar ibmar-uklegedsik, dule-irwa-Bab-Dummadse-golega nugsalenair ibmar-uklegedsik, degi, gwenatigwar-guega ibmar-uklegedsik, weyob igar megisad. </v>
<v b="LEV" c="7" v="38">Bab-Jehová Moisésʼga we-igar Sinaí-yalagi uksa gusad. Deunni, Israel-dulemar Sinaí-nega-dulesulidganba gudimargu, Bab-Jehová Moisésʼga ega-ibmar-ukleged-igar uksagusad. </v>
<v b="LEV" c="8" v="1">Bab-Jehová Moisésʼga sogded: </v>
<v b="LEV" c="8" v="2">“Aarón, degi, e-masmala beba be sedo. Dule-irwa-Bab-Dummadse-gormalad-e-mormar, degi, nugsalenaidgi-olivo-gwallu-ebuleged be sedbalo. Deginbali, isgued-ular moli-bebe-nikad-sapingwagwad-oburgwileged be sedo, sibad-wawaad-machered-warbo be sedbalo, degi, garba-bipigwadgi madu-inasulid be sedbalo. </v>
<v b="LEV" c="8" v="3">Degine, bela Israel-dulemar Bab-Dummad-dulemarbo-ambikued-neg-yawagakgi be oambikuoed.” </v>
<v b="LEV" c="8" v="4">Moisés Bab-Jehová-ega-igar-uksadba ibmar-imaksad. Geb Bab-Dummad-dulemarbo-ambikued-neg-yawagakgi Israel-dulemar-oambikusad. </v>
<v b="LEV" c="8" v="5">Agi, Moisés Israel-dulemarga sogded: “Bab-Jehová anga igar-uksad, weyob ibmar imakoye.” </v>
<v b="LEV" c="8" v="6">Geb degine, Moisés, Aarónʼse, degi, Aarón-e-masmalase gochad, ese dagmalagar. Geb diigi amar-ogsad. </v>
<v b="LEV" c="8" v="7">Aarónʼga mor-dummad-suid yosad. Geb mor-dub sadergi ega edichad. Deginbali, mor-dummad-suitigwad ega yosbalid, geb a-birgi, mor-sakwasulid-efodʼye-nugad ega yosbalid, geb efod-molidubgi mor-dummad-suitigwad nue edichad. </v>
<v b="LEV" c="8" v="8">Geb sorbali, a-birgi mor-binasgargi-nagued ega nasiksad, geb mor-binasgargi-naguedyabali Urim, degi, Tumim ega sisad. </v>
<v b="LEV" c="8" v="9">Deginbali, e-nonogi mor-gurgin-ebirmakaled ega sisbalid, geb mor-gurgin-ebirmakaled-birgi, e-bebegi or-matargwagwad ega nasiksad. We-or-matargwagwad oyonaid, Aarón, Bab-Jehováʼga-ibmar-imakega nugsalesye. Ar igi Bab-Jehová ega igar-uksagusa, deyobi Moisés ibmar imaksad. </v>
<v b="LEV" c="8" v="10">Sorbali, Moisés, nugsalenaidgi-olivo-gwallu-ebuleged susad. Geb we-olivo-gwallugi Bab-Dummadse-goled-neg-sunna-seleged mage-mage imaksad, degi, bela a-yaba ibmar-bukwad mage-mage imaksabalid. Weyobi, we-ibmarmar unnila Bab-Dummadgarbi ebulegega imaksad. </v>
<v b="LEV" c="8" v="11">Ibmar-ogumakar-ukleged-aila-birgi, ilagugle (7) olivo-gwallu bomi-bomi imaksad. Ibmar-ogumakar-ukleged-birgi, degi, bela we-ailagi ibmar-ebulemalad-bukwad-birgi, olivo-gwallu eosad, adi, we-ibmarmar unnila Bab-Dummadgarbi ebulegegar. Deginbali, dii-sied-birgi, degi, dii-sied-e-nagmargi olivo-gwallu mage-mage imaksabalid, adi, unnila Bab-Dummadgarbi we-ibmarmar ebulegegarbar. </v>
<v b="LEV" c="8" v="12">Sorbali, Moisés, dule-irwa-Bab-Dummadse-goledga Aarón-nugsaega, Aarón-nonogi olivo-gwallu eosad. </v>
<v b="LEV" c="8" v="13">Moisés, Aarón-e-masmala-ese-dagega imaksabalid. Geb mor-dummadgan-suitimalad ega yosad, mor-dub sadergi ega edichad. Deginbali, mor-gurgin-ebirmakaled ega sisbalid. Ar igi Bab-Jehová ega igar-uksagusa, deyobi, Moisés ibmar imaksad. </v>
<v b="LEV" c="8" v="14">Geb a-sorbali, Moisés, moli-bebe-nikad-sapingwagwad-isgued-ular-ukleged ega sedadega imaksad. Geb Aarón, degi, e-masmala, moli-bebe-nikad-sapingwagwad-e-nono-birgi e-argan mesismalad. </v>
<v b="LEV" c="8" v="15">Geb degine, Moisés moli-bebe-nikad-e-dukar egwachad. Geb e-googi moli-abe-wesgua, ibmar-ogumakar-ukleged-ailagi moli-bebeyob-gwigwichidgi, degi, aila-dikarmargi moli-abe mage-mage imaksad, adi, a-aila, swilidik imakegar. Abe-gwabgusaddi ibmar-ogumakar-ukleged-aila-nagagi eosad. Weyobi, ibmar-ogumakar-ukleged-aila swilidik gunonikid, degi, unnila Bab-Dummadgarbi ebulegega gunonikid. </v>
<v b="LEV" c="8" v="16">Moisés we-moli-bebe-nikad-uklenaid-e-samur-birgi gwallumar-nanaid, e-bina-dutugi gwallumar-nanaid, mirwa-gwabogwad, degi, mirwa-birgi-gwallumar-nanaid bela susad. Geb bela we-ibmarmar ibmar-ogumakar-ukleged-ailagi ogumaksad. </v>
<v b="LEV" c="8" v="17">Ar Moli-bebe-nikad-sapingwagwad-e-ukadi, e-sandi, degi, e-saadi, bela Israel-dulemar-danar-danar-bukwad-magaba ogumaksad, ar igi Bab-Jehová ega igar-uksagusa, deyobi Moisés ibmar imaksad. </v>
<v b="LEV" c="8" v="18">A-sorbali, Moisés, sibad-wawaad-machered Bab-Jehováʼga-ogumakar-uklegoed ega sedagega imaksad. Geb Aarón, degi, e-masmala we-sibad-wawaad-machered-e-nono-birgi e-argan mesismalad. </v>
<v b="LEV" c="8" v="19">Geb degine, Moisés we-sibad-wawaad-machered-e-dukar egwachad, geb sibad-wawaad-abe ibmar-ogumakar-ukleged-aila-dikarmargi bomi-bomi imaksad. </v>
<v b="LEV" c="8" v="20">A-sorbali, Moisés sibad-wawaad-machered-e-san goa-goa imaksad. Geb sibad-wawaad-e-nono, e-san-goamaksad, degi, e-gwallu soogi ogumaksad. </v>
<v b="LEV" c="8" v="21">E-samurmar, degi, e-nagmar diigi enuksad. Geb a-sorbali, igi Bab-Jehováʼga-ibmar-soogi-ogumakar-ukleged-yeer-yapanned ogumakledae, deyobi, Moisés we-sibad-wawaad ibmar-ogumakar-ukleged-ailagi ogumaksad, ar igi Bab-Jehová ega igar-uksa gusa. </v>
<v b="LEV" c="8" v="22">A-sorbali, Moisés sibad-wawaad-machered-baid ega sedagega imaksad. We-sibad-wawaadi Bab-Jehováʼga-arbaega-nugsalenair ukledaedid. Aarón, degi, e-masmala sibad-wawaad-machered-e-nono-birgi na e-argan mesismalad. </v>
<v b="LEV" c="8" v="23">A-sorbali, Moisés sibad-wawaad-e-dukar egwachad. Geb Moisés na e-googi sibad-wawaad-e-abe wesgua, Aarón-e-uaya-duku-argan-nuedsikidgi, abe mage-mage imaksad, degi, e-goo-dummad-argan-nuedsikidgi, degine, e-goo-dummad-nag-nuedsikidgi, abe mage-mage imaksabalid. </v>
<v b="LEV" c="8" v="24">Deginbali, Moisés, Aarón-e-masmala-ese-dagega imaksabalid. Moisés e-googi sibad-wawaad-e-abe-wesgua, amar-uaya-duku-argan-nuedsikidgi, abe mage-mage imaksad, degi, amar-goo-dummagan-argan-nuedsikidgi, degine, amar-goo-dummagan-nag-nuedsikidgi, abe mage-mage imaksabalid. Geb sibad-wawaad-e-abe-obichadi ibmar-ogumakar-ukleged-aila-dikarmargi eosad. </v>
<v b="LEV" c="8" v="25">Geb Moisés sibad-wawaad-machered-e-gwallu, e-bunnu, e-samurgi gwallumar-nanaid, e-bina-dutugwadgi-gwallumar-nanaid susad. Deginbali, mirwa-gwabogwad, e-gwallumarse-bakale, degi, sibad-wawaad-machered-e-dua-nuedsikid susbalid. </v>
<v b="LEV" c="8" v="26">Moisés, Bab-Jehová-asabin madu-inasulid garbagi-bukwadi susad, degi, madu-olo-inasulid susbalid. Deginbali, madu-olo-olivo-gwalluba-oburaled, degi, madu-matar susbalid. Geb we-madumala, sibad-wawaad-e-gwallu-birgi, degi, sibad-wawaad-e-dua-nuedsikid-birgi urbisad. </v>
<v b="LEV" c="8" v="27">Geb bela-we-ibmarmar Aarón-e-argangi, degi, e-masmala-argangi urbisad. Geb Aarón, degi, e-masmala, we-ibmarmar Bab-Jehováʼga-ukega, Bab-Jehová-asabin bana-bana imaksamalad. </v>
<v b="LEV" c="8" v="28">Moisés, Aarón-annik, degi, e-masmala-annik gannar we-ibmarmar susad. Geb ibmar-ogumakar-ukleged-ailagi, ibmar-Bab-Jehováʼga-uklenaidba-mesa ogumaksad. We-ibmar Bab-Jehováʼga-arbaega nugsalenaidgi-ukleged yeer-yapannedid, Bab-Jehováʼga soogi ogumakar ibmar-uklegedid. </v>
<v b="LEV" c="8" v="29">Geb degine, Moisés sibad-wawaad-machered-e-binasgar susad. Geb Bab-Jehováʼga-ukega, Bab-Jehová-asabin bana-bana imaksad. We-binasgar Bab-Jehováʼga-arbaega-nugsalenaidgi-ukleged Moisésʼga uklesadid. Ar igi Bab-Jehová ega igar-uksagusa, deyobi, Moisés ibmar imaksad. </v>
<v b="LEV" c="8" v="30">A-sorbali, Moisés, nugsalenaidgi-olivo-gwallu-ebuleged, degi, ibmar-ogumakar-ukleged-ailagi abe-siid susad, geb Aarónʼgi, degi, e-masmalagi bomi-bomi imaksad. Deginbali, wemar-e-mormargi bomi-bomi imaksabalid. Weyobi, Moisés, Aarón, degi, e-morse-bakale, Bab-Jehováʼga swilidik imaksad. Deginbali, Aarón-masmala, degi, e-morse-bakale, swilidik imaksabalid. </v>
<v b="LEV" c="8" v="31">Geb Moisés Aarónʼga, degi, Aarón-e-masmalaga sogded: “Bab-Dummad-dulemarbo-ambikued-neg-yawagak-dogedgi, bemar san dunamar. Agi, Bab-Jehováʼga-arbaega-nugsalenaidgi madu-ukleged-garbagi-siidba be san gunmaloed. Igi Bab-Jehová anga igar-uksagusgu, anga sogsagusa: ‘Aarón, degi, e-masmala we-san gunmaloye.’ </v>
<v b="LEV" c="8" v="32">Geb san-obichad, madu-obichad, be ogumakmaloed. </v>
<v b="LEV" c="8" v="33">Ibagugle (7) Bab-Jehováʼga-arbaega-nugsaleged-iba naguoed. We-ibagan-gwinmakedse, bemar Bab-Dummad-dulemarbo-ambikued-neggi bukumaloed. </v>
<v b="LEV" c="8" v="34">Ar igi emi ibmar-imaklesa, deyobi, Bab-Jehová bemar-isgued-ular ibmar-imakoye sogsagusad. </v>
<v b="LEV" c="8" v="35">Degisoggu, ibagugle (7) mutikidba, degi, ibginedba bemar Bab-Dummad-dulemarbo-ambikued-neg-yawagakgi bukumaloed, ar igi Bab-Jehová-bemarga-sogsagusa, adi, bemar melle burgwemalagar. Ar deyob Bab-Jehová anga sogsad.” </v>
<v b="LEV" c="8" v="36">Aarón, degi, e-masmala, ar igi Bab-Jehová Moisésʼga ibmar-sogsagusa, bela deyobi ibmar imaksamalad. </v>
<v b="LEV" c="9" v="1">Ibabaabakgi (8), Moisés, Aarónʼse, Aarón-e-masmalase, degi, Israel-girmar-dummaganse gochad. </v>
<v b="LEV" c="9" v="2">Moisés Aarónʼga sogded: “Isgued-ular-oburgwilegega moli-bebe-nikad-sapingwagwad Bab-Jehováʼga be ukoed, deginbali, Bab-Jehováʼga sibad-wawaad-machered ogumakar-ukega be ukbaloed. We-ibdurgan-warbogwad swilidik, gwen-boni-nikasulid, Bab-Jehová-asabin be ukoed. </v>
<v b="LEV" c="9" v="3">”A-sorbali, Israel-dulemarga be sunmakoed, amarga be sogoed: ‘Isgued-ular-oburgwilegega sibad-machered be sedamaloye. Deginbali, Bab-Jehováʼga ogumakar-ukega moli-bebe-nikad-sapingwagwad, degi, sibad-wawaad-sapingwagwad be sedamarbaloye. We-ibdurgan-warbogwad birgagwen nikamaloed, degi, swilidik, gwen-boni-nikasulid guoed. </v>
<v b="LEV" c="9" v="4">Deyobbali, dule-gwenatigwar-guega moli-bebe-nikad-machered, degi, sibad-wawaad-machered be sedamarbaloed. We-ibdurgan Bab-Jehová-asabin ogumakar be ukmaloed. Deginbali, ibmar-gwag-gullemalad olivo-gwalluba-oburar be sedamarbaloed. Ar emi-ibagi, Bab-Jehová bemarse e-gangued oyogoed.’ ” </v>
<v b="LEV" c="9" v="5">Israel-dulemar, Moisés-ese-ibmar-egichisadi, bela Bab-Dummad-dulemarbo-ambikued-neg-yawagakse sesmalad. Bela Israel-dulemar Bab-Jehováʼga-ibmar-ogumakar-ukleged-ailase nonimalad. Geb Bab-Jehová-asabin gwichi gusmalad. </v>
<v b="LEV" c="9" v="6">Geb degine, Moisés sogded: “Bab-Jehová bemarga igar uknaid: ‘Weyob, bemar ibmar imakmaloye.’ Ar deyob be imakmalale, Bab-Jehová na e-gangued-yeerdakleged bemarse oyogoed.” </v>
<v b="LEV" c="9" v="7">Geb a-sorbali, Moisés Aarónʼga sogded: “Ibmar-ogumakar-ukleged-ailase be dage. Agi, be-isgued-ular, Bab-Jehováʼga-ibmar-ukleged be ukdage. Degi, be-ibdurgan-ogumakar-ukleged Bab-Jehováʼga be ukdabali. Bab-Jehová bebo-igar-naboged, degi, Bab-Jehová e-dulamarbo-igar-naboged be imake. Deginbali, Israel-dulemar-e-ibmar-uked Bab-Jehováʼga be ukbali, adi, Bab-Jehová e-dulamarga e-isgued osulogega, ar igi Bab-Jehová na igar-uksa gusa.” </v>
<v b="LEV" c="9" v="8">Geb degine, Aarón ibmar-ogumakar-ukleged-ailase naded. Geb e-isgued-ular, moli-bebe-nikad-sapingwagwad-uknaid-e-dukar egwachad. </v>
<v b="LEV" c="9" v="9">Geb e-masmala we-moli-abe ega uksamalad. Aarón abegi na e-goo owardikusgua, ailagi-moli-bebeyob-gwigwichidgi abe mage-mage imaksad. Abe-gwabgusaddi ibmar-ogumakar-ukleged-aila-nagagi eosad. </v>
<v b="LEV" c="9" v="10">A-sorbali, moli-oburgwilesad-e-gwallu, e-mirwamar, degi, e-binagi-gwallumar-nanaid, ibmar-ogumakar-ukleged-ailagi ogumaksad. Ar igi Bab-Jehová Moisésʼga igar-uksagusa, deyobi, Aarón ibmar imaksad. </v>
<v b="LEV" c="9" v="11">Ar moli-e-sandi, degi, e-ukadi Israel-dulemar-danar-danar-bukwad-magaba ogumaksad. </v>
<v b="LEV" c="9" v="12">Deginbali, Aarón Bab-Jehováʼga-ibdula-ogumakar-ukleged-e-dukar egwachad. Degine, e-masmala a-abe ega uksad. Geb Aarón ibmar-ogumakar-ukleged-aila-e-dikarmargi abe bomi-bomi imaksad. </v>
<v b="LEV" c="9" v="13">A-sorbali, Aarón-masmala e-bab-Aarónʼga moli-bebe-nikad-e-san-goa-goad uksad. Deginbali, e-nono ega uksabalid. Geb Aarón bela we-ibmarmar ibmar-ogumakar-ukleged-ailagi ogumaksad. </v>
<v b="LEV" c="9" v="14">Geb moli-samurmar, degi, e-duamar enuksad. Geb san-ogumaklenaidba-mesa ibmar-ogumakar-ukleged-ailagi ogumaksad. </v>
<v b="LEV" c="9" v="15">Deginbali, Aarón, Israel-dulemar-e-isgued-osulogega Bab-Jehováʼga ibdurgan uksabalid. Dulemar-isgusad-ular sibad-machered-uklenaid susad, degi, e-dukar-egwachad. Geb degine, dulemar-isgued-ular Bab-Jehováʼga uksad, ar igi iduar e-isgued-ular ibmar imaksagusa, deyobi imaksabalid. </v>
<v b="LEV" c="9" v="16">Ar igi igar-mai, aba Aarón Bab-Jehováʼga ibdurgan ogumakar uksad. </v>
<v b="LEV" c="9" v="17">Degi, ibmar-gwag-gullemalad uksabalid. Geb Aarón, a-ibmar-gwag argan-nukgwen susad, geb wakdar-ibmar-ogumakar-uklegedba-mesa ibmar-ogumakar-ukleged-ailagi ogumaksad. </v>
<v b="LEV" c="9" v="18">Geb sorbali, dule-gwenatigwar-guega moli-bebe-nikad-machered-uklenaid-e-dukar egwachad, degi, sibad-wawaad-machered-uklenaid-e-dukar egwachabalid. Aarón-masmala e-bab-Aarónʼga a-abe uksad, geb Aarón ibmar-ogumakar-ukleged-aila-dikarmargi a-abe bomi-bomi imaksad. </v>
<v b="LEV" c="9" v="19">Deginbali, Aarón-masmala e-bab-Aarónʼga moli-machered-e-gwallu, degi, sibad-wawaad-machered-e-gwallu, e-bunnumar, e-samurgi-gwallumar-nanaid, e-mirwamar, degi, e-binamargi gwallumar-nanaid uksabalid. </v>
<v b="LEV" c="9" v="20">Geb we-gwallumar moli-machered-e-binasgargi, degi, sibad-wawaad-machered-e-binasgargi urbisad. Geb degine, we-gwallumar ibmar-ogumakar-ukleged-ailagi ogumaksad. </v>
<v b="LEV" c="9" v="21">We-ibdurganmar-e-binasgardi, degi, e-duamar-nuedsikiddi, Aarón Bab-Jehová-asabin bana-bana imaksad. Ar igi Bab-Jehová Moisésʼga sogsagusa, deyobi imaksad. </v>
<v b="LEV" c="9" v="22">Israel-dulemar-bukwadsik Aarón e-argan oyoded, geb amargi ise-nued-binsaedgi sunmaksad. Dulemar-isgued-ular ibmar-durgan-uksagu, Bab-Jehováʼga ibmar-ogumakar-uksagu, degi, dule-gwenatigwar-guega ibmar-uksagu, Aarón ibmar-ogumakar-ukleged-aila-naba-gwichidgi banguded. </v>
<v b="LEV" c="9" v="23">Geb sorbali, Moisés, Aarónʼbo, Bab-Dummad-dulemarbo-ambikued-negse dogsamalad. Agi gannar noarmargua, Israel-dulemargi ise-nued-binsaedgi sunmakdemalad. Geb Bab-Jehová na e-gangued-yeerdakleged Israel-dulemarse oyosad. </v>
<v b="LEV" c="9" v="24">Degidgine, Bab-Jehová soo barmialid. Geb ibmar-ogumakar-ukleged-aila-birgi ibdurgan-gummakega-bukwad, degi, ibdurgan-gwallumar-bukwad bela soose gummaksad. Ar deyob daksamargua, bela Israel-dulemar weligwaledba oimakdemalad. Geb Bab-Jehová-nug-odummogega napase e-wagar dulluu imaksamalad. </v>
<v b="LEV" c="10" v="1">Aarón-masmala Nadab, degi, Abiú, na egad-egad sianar susmalad. Geb sianargi soo ogasmalad, deginbali, sianargi ina-wawadikid urbismarbalid. Degi-inigwele, Bab-Jehová-ega-igar-uksadba imaksasurmalad. </v>
<v b="LEV" c="10" v="2">Degisoggu, Bab-Jehová Nadabʼgi, degi, Abiúʼgi soo barmialid. Geb wemala, Bab-Jehová-asabin burgwismalad. </v>
<v b="LEV" c="10" v="3">Geb Moisés, Aarónʼga sogded: “Bab-Jehová we, sogsa gusad. Deun sogsagusgu: ‘Dule anse warmakmaladga, an-islidik-gued an ega oyogoed. Bela dulemarga an-gangued-yeerdakleged an oyogoed.’ ” Agine, Aarón bar sunmaksasulid. </v>
<v b="LEV" c="10" v="4">Geb a-sorbali, Moisés Uziel-masmalase gochad, Misaelʼse, degi, Elzafánʼse. Uzielʼde Aarón-e-gilor gued. Geb Moisés we-masmalaga sogded: “Be dagmar. Bab-Jehováʼse-goled-neggi be-gwenadgan-warbogwad-burgwismaid be onodamar. Israel-dulemar-danar-danar-bukwad-magaba be sedmar.” </v>
<v b="LEV" c="10" v="5">Geb degine, Misael, Elzafánʼbo e-gwenadgan-burgwismalad-ononadmalad. Geb dule-burgwismalad-e-mor-dummad-yoidgi bipirmakar Israel-dulemar-danar-danar-bukwad-magaba onosmalad. Ar igi Moisés ega igar-uksa, deyob imaksamalad. </v>
<v b="LEV" c="10" v="6">Geb degine, Moisés, Aarónʼga, degi, Aarón-masmala-warbogwad Eleazarʼga, degi, Itamarʼga sogded: “Be bukib-itoged-oyomalaga, melle be gwiarsuli-gudii gumalo, degi, melle be-mor be esirmakmarbalo. Degisulile, be burgwemaloed, degine, Bab-Jehová bela-Israel-dulemargi uludbaloed. Ar be-gwenadgan-Israel-dulemardi, Bab-Jehová-soo-odesad-ular, akarsuli bukib-itomaloed. </v>
<v b="LEV" c="10" v="7">Bab-Dummad-dulemarbo-ambikued-neg-yawagakgi mer be bangumalo, adi, mer be burgwemalagar. Na bemar ebinsao, ar Bab-Jehováʼga-arbaega bemar-nonogi Bab-Jehováʼga-nugsalenaidgi-olivo-gwallu-ebuleged eolesad.” Eleazar, degi, Itamar, Moisés-ega-sogsadba ibmar imaksamalad. </v>
<v b="LEV" c="10" v="8">Geb degine, Bab-Jehová Aarónʼga sunmakded, ega sogded: </v>
<v b="LEV" c="10" v="9">“Be, degi, be-masmala dulemar-anbo-ambikued-negse dogsokarmalale, bemar bipisaale vino, degi, sisa gobosurmalad. Ar degisulile, bemar burgwemaloed. We-igar be-waganga degisadegu-mai guoed. </v>
<v b="LEV" c="10" v="10">Ar bemar nue-mag-dake gumalargebed, igid ibmar-nuedi, igid ibmar-isgana, degi, igid ibmar-swilidikidi, igid ibmar-swilidikidsuli. </v>
<v b="LEV" c="10" v="11">Deginbali, ani, Bab-Jehová, an bemarga Moisésʼba igar-uksagusad, bemar Israel-dulemar-odurdakoed.” </v>
<v b="LEV" c="10" v="12">Moisés, Aarónʼga, degi, Aarón-masmala-dula-besmalad-Eleazarʼga, degi, Itamarʼga sogded: “Bab-Jehováʼga-ibmar-gwag-gullemalad-e-madubur-uklenaid-gwabgusad be sumala. Geb we-madubur, e-inasuli, ibmar-ogumakar-ukleged-aila-naba be gunmar, ar we-ibmarde bela-bela ibmar-islidikidid. </v>
<v b="LEV" c="10" v="13">Neg-islidikidgi be gunmaloed. Ar we-ibmar Bab-Jehováʼga-soogi-ogumakar-uklegedid, bega, degi, be-masmalaga uklesad. Ar weyobi anga igar uklesad. </v>
<v b="LEV" c="10" v="14">”Deginbali, be, be-masmala, degi, be-bunamala ibmar-e-binasgar-bana-bana-imaklesad, degi, e-dua-Bab-Jehováʼga-uklesad sunna neg-islidikidgi gunmarbalid. We-ibmarmar Israel-dulemar gwenatigwar-guega Bab-Jehováʼga ibmar-uklegedid. Bab-Jehová sogsad: ‘Bega, degi, be-mimmiganga degisadegu uklegoye.’ </v>
<v b="LEV" c="10" v="15">Bab-Jehováʼga ibmar-ogumakar-uklenaid-e-gwallu-ogumaklegoedba-mesa, ibmar-dua-uklegoed, degi, binasgar-bana-bana-imaklegoed Bab-Jehováʼga uklegoed. We-ibmarmar bega, degi, be-mimmiganga degisadegu uklegoed, ar igi Bab-Jehová igar-uksa gusa.” </v>
<v b="LEV" c="10" v="16">Geb degine, Moisés, isgued-ular-sibad-machered-uklenaid egichided. Ar Moisés wisguargu, bato bela gummaksaye, Aarón-masmala-warbogwad Eleazarʼse, degi, Itamarʼse uluded, amarga sogded: </v>
<v b="LEV" c="10" v="17">—¿Ar ibiga bemar neg-islidikidgi dule-isgusad-ular-Bab-Jehováʼga-ibmar-uklenaid guchasurmala? Ar we-ibmar nue-islidikid gued. Bab-Jehová dulemar-e-isgued-osulogega bemarga uksanad. Ar we-ibmar-uklegedgi Bab-Jehová dulemar-e-isgued osuloged. </v>
<v b="LEV" c="10" v="18">Ar sibad-machered-e-abe Bab-Dummadse-goled-Neg-Islidikidyaba seledsursoggu, bemar sibad-machered-e-san neg-islidikidgi guchawilubmalanad, ar igi an bemarga igar-uksa gusa. </v>
<v b="LEV" c="10" v="19">Geb Aarón, Moisés-abin sogded: —Emi, an-masmala Nadab, degi, Abiú, na e-isgued-ular ibmar uksamalanad, degi, Bab-Jehováʼga ibmar-ogumakar uksamarbalinad. Degi-inigwele, we-masmala-ebogwad an surgunonikid. Ar emi, isgued-ular-ibmar-ukleged an guchana, ¿Bab-Jehováʼde nabir an-dakoen be insae? Suli. Nabir an-dakosulinad. </v>
<v b="LEV" c="10" v="20">Moisés, weyob Aarón-e-abin-imaksa-itosgua, yeer itosad. </v>
<v b="LEV" c="11" v="1">Bab-Jehová, Moisésʼga, degi, Aarónʼga sogded: </v>
<v b="LEV" c="11" v="2">“Israel-dulemarga be sogmar: ‘Bela we-napneggi ibdurgan-bukwamalad-abargi, wemar be gunmaloed: </v>
<v b="LEV" c="11" v="3">Ibdurgan-e-goonasi-darbo-mamararmalad, gagan-masar, gannar-mabaliga sabanyagi mas saboged, Wegiid-ibdurganmar be nabir gunnoed. </v>
<v b="LEV" c="11" v="4">” ’Degi-inigwele, ibdurgan-gagan-masar, gannar-mabaliga sabanyagi mas saboged, amar-abargi goonasi-darbo-mararsurmalad gudidimogad. Amardi be gunnosulid. A-ibdurganmala, wemalad: Moli-yargan-mureged, we-moli gagan-masar, gannar-mabaliga sabanyagi mas saboged, ar e-gonasidi, mararsulid. We-ibdurgan bemarga ibmar-swilidiksulidga guoed. </v>
<v b="LEV" c="11" v="5">Deginbali, nubi, gannar-mabaliga sabanyagi mas saboged, ar e-gonasidi, mararsulid. We-ibdurgan bemarga ibmar-swilidiksulidga guoed. </v>
<v b="LEV" c="11" v="6">Amba deyobi, ugdun, gannar-mabaliga sabanyagi mas saboged, ar e-gonasidi, mararsulid. We-ibdurgan bemarga ibmar-swilidiksulidga guoed. </v>
<v b="LEV" c="11" v="7">Deginbali, sina, goonasi-darbo-marar-nika-inigwele, gannar-mabaliga sabanyagi mas sabosulid. We-ibdurgan bemarga ibmar-swilidiksulidga guoed. </v>
<v b="LEV" c="11" v="8">” ’We-sanmar be gunnosurmalad, deginbali, a-ibmar-burgwarmalad be ebugosurmarbalid. Bemar we-ibmarmar swilidiksuli dakoed. </v>
<v b="LEV" c="11" v="9">Ibdurgan-dii-yagi-gudidimalad-see-nikamalad, degi, uka-nikamalad, demargineddibe, diwargineddibe, be sunna gunmaloed. </v>
<v b="LEV" c="11" v="10">Ar ibmar-dummagan, degi, ibmar-senigan-see-nikasurmalad, degi, uka-nikasurmalad, demargineddibe, diwargineddibe, bemar we-ibdurgan swilidiksuli dakoed. </v>
<v b="LEV" c="11" v="11">” ’E-san bemar gunnosulid, deginbali, we-ibmar-burgwarmalad bemar ima-dakbaloed, ar ade, bemarga ibmar-swilidiksulidga guoed. </v>
<v b="LEV" c="11" v="12">Bela ibmarmar-diigi-gudidimalad-see-nikasurmalad, degi, uka-nikasurmalad, bemarga ibmar-swilidiksulidga guoed. </v>
<v b="LEV" c="11" v="13">” ’Bemar we-nuumar ima-dakoed, be gunnosurmalad, ar ade, we-nuumar bemarga swilidiksuli gued: Sulubagi, sulubagi-garmar-bisge-bisge-imaked, uabu, </v>
<v b="LEV" c="11" v="14">mula, degi, bela sulubagi-senigan akar-akar-daklemalad, </v>
<v b="LEV" c="11" v="15">bela abgokor akar-akar-daklemalad, </v>
<v b="LEV" c="11" v="16">nuu-dummad-dukar-suid avestruzʼye-nugad, irmon-senigan, bela dilli-dilli akar-akar-daklemalad, </v>
<v b="LEV" c="11" v="17">irmon, diidod, badu-cisneʼye-nugad, </v>
<v b="LEV" c="11" v="18">noo-mutikid, gorgi, mula-dummad, </v>
<v b="LEV" c="11" v="19">dabgala, bela dabgala-dummagan-akar-akar-daklemalad, sikwi-nugar-suid-abubillaʼye-nugad, degine, uksir. </v>
<v b="LEV" c="11" v="20">” ’Bela ibsenigan-gukumalad mali-walabakegwadgi-nanamalad, bemarga ibmar-swilidiksulidga guoed. </v>
<v b="LEV" c="11" v="21">Degi-inigwele, ibsenigan-gukumalad mali-walabakegwadgi-nanamalad, ukinbali, ichomakega e-nag-sorbalid-bur-suigan nikamalad, be sunna gunmaloed. </v>
<v b="LEV" c="11" v="22">Bemar we-ibmarmar sunna gunmaloed: Bela ses-dummagan-akar-akar-daklemalad, sesmar, degi, ses-senigan. </v>
<v b="LEV" c="11" v="23">Ar bela ibsenigan-gukumalad-bamalad mali-walabakegwadgi-nanamalad, bemarga ibmar-swilidiksulidga guoed.’ ” </v>
<v b="LEV" c="11" v="24">Bab-Jehová, Moisésʼga, degi Aarónʼga sogdebalid: “We-ibmarmar-ulale, bemar swilidiksuli gunonikoed. Ar doa-dule we-ibdurgan-burgwarmalad ebusdibe, neg-mutikidse swilidiksuli gudii guoed. </v>
<v b="LEV" c="11" v="25">Ar doa-dule we-ibdurgan-burgwaled ebusale, na e-mor enukoed. We-dule mutikidse swilidiksuli gudii guoed. </v>
<v b="LEV" c="11" v="26">Bela ibdurgan goonasi-mamararsulid, degi, mas gannar-mabaliga sabanyagi mas-sabosulidi, bemar swilidiksuli dako. Bemar we-ibdurgan-ebusale, swilidiksuli be guoed. </v>
<v b="LEV" c="11" v="27">Bela ibdurgan-mali-walabake-nikamalad e-goo-nasigi-nanasurmalad, bemarga ibmar-swilidiksulidga guoed. Doa-dule we-ibmar-burgwaled ebusale, neg-mutikidse swilidiksuli gudii guoed. </v>
<v b="LEV" c="11" v="28">Dule we-ibmarmar-burgwaled ebusale, e-mor enukoed. We-dule mutikidse swilidiksuli gudii guoed. We-ibmarmar ibmar-swilidiksuli be dakoed. </v>
<v b="LEV" c="11" v="29">Napagi ibmar-durgan-garmakdii-abargi, bemar we-ibdurgan swilidiksuli dakoed: Diachugiid-comadrejaʼye-nugad, nusa, ammanoomar-akar-akar-daklemalad, </v>
<v b="LEV" c="11" v="30">akwa-nuku, daim, isgin, asbanmar, degi, gwanurgiid-camaleónʼye-nugad. </v>
<v b="LEV" c="11" v="31">Napagi ibdurgan-garmakdii-abargi, we-ibdurgan bemar swilidiksuli dakoed. Ar doa-dule we-ibmar-burgwaled-ebusale, neg-mutikidse swilidiksuli gudii guoed.” </v>
<v b="LEV" c="11" v="32">Bab-Jehová, Moisésʼga, degi, Aarónʼga sogdebalid: “We-ibdurganmar-burgwaled we-ibmarmargi argwachale: Ibmar-urgogi-sobaledgi, ibmar-ibdurgan-ukagi-sobaledgi, morgi, sagugi, degi, ibmar-arbaedgi-ebulegedgi, argwachale, we-ibmarmar mutikidse swilidiksuli guoed. Ar gannar we-ibmarmar swilidik-guega, diigi enuklegergebed. Geb deyobi gannar swilidik gunonikoed. </v>
<v b="LEV" c="11" v="33">”Napsa-bormo-yagi we-ibmarmar-burgwaled argwachale, we-napsa-bormo-yagi bela ibmar-bukwadi ibmar-swilidiksulidga gunonikoed. Degisoggu, we-napsa-bormo mamarilegoed. </v>
<v b="LEV" c="11" v="34">We-napsa-bormogi-dii-siid ibmar-gullegedgi dedemaksale, we-ibmar-gulleged swilidikidsulidga gunonikoed. Deyobbalid, we-napsa-bormogi-dii-siid gobedgi dedemaksale, we-gobed swilidiksuli gunonikoed. </v>
<v b="LEV" c="11" v="35">”We-ibmar-burgwaled ibmar-bamaladgi argwachale, we-ibmarmar bela ibmar-swilidiksulidga gunonikoed. Madu-yoedgi argwachadibe, soogi argwachadibe, we-ibmarmar swilidiksulidga gunonikoed. Degisoggu, we-madu-yoed mamarilegoed, degi, we-soo obelolegoed. We-ibmarmar swilidiksuli gunonikid. Degisoggu, bemar deyobi, we-ibmar dakoed. </v>
<v b="LEV" c="11" v="36">”Degi-inigwele, unnila dian, degi, dii-sailagi bia dii-sulege, amarbi amba ibmar-swilidikidga guoed, gwen isguosulid. Ar dule we-ibmar-burgwaled-ebusaddi, swilidiksuli gunonikoed. </v>
<v b="LEV" c="11" v="37">”Ar we-ibmar-burgwaled ibmar-gwag-diglesokalidgi argwachale, we-ibmar-gwag amba swilidik guoed. </v>
<v b="LEV" c="11" v="38">Ar ibmar-gwaggi dii eolesardi, geb agi, we-ibmar-burgwaled egi argwachale, adi, we-ibmar-gwag swilidiksuli gunonikoed. </v>
<v b="LEV" c="11" v="39">”Ibdurgan-nabir-gulleged burgwisale, ar doa-dule we-ibmar-burgwaled-ebusale, neg-mutikidse swilidiksuli gudii guoed. </v>
<v b="LEV" c="11" v="40">Dule we-ibmar-burgwisad-e-san guchale, na e-mor enukoed. We-dule mutikidse swilidiksuli gudii guoed. Doa-dule we-ibmar-burgwisad magaba-onosale, na e-mor enukoed. We-dule mutikidse swilidiksuli gudii guoed.” </v>
<v b="LEV" c="11" v="41">Bab-Jehová, Moisésʼga, degi Aarónʼga sogdebalid: “Bemar napagi-ibdurgan-garmakmalad gunnosulid, ar ade, ibmar-swilidiksurmaladid. </v>
<v b="LEV" c="11" v="42">”Ibdurgan-unimakar-nanamalad, e-mali-walabakegwadgi-nanamalad, degi, e-malimar-ichesulidgi-nanamalad, bemar gunnosurmalad, ar ade, swilidiksurmaladid. </v>
<v b="LEV" c="11" v="43">Ibdurgan-unimakar-nanamalad-gunnedba mer be swilidiksuli gumalo, mer be isgumalo, ar we-ibdurganmar swilidiksuli gumalad. </v>
<v b="LEV" c="11" v="44">”Ani, an-bemar-Bab-Dummad-Jehová gued. Ar an dule-isligwaledsoggu, bemar gwage-swilidik imakmalo, deyobi, bemar gwage-swilidik gudimalo. Ibdurgan-unimakar-nanamalad-gunnedba, degi, ebugedba, mer be swilidiksuli gumalo. </v>
<v b="LEV" c="11" v="45">Ani an Bab-Jehová gued. Ani an Egipto-yargi bemar-onosad, adi, an be-Bab-Dummadga guegar. Degisoggu, bemar gwage-swilidik imakmala, ar an dule-islidikidid. </v>
<v b="LEV" c="11" v="46">”Ibdurgansik, nuumarsik, bela ibdurgan-dii-yagi-gudidimaladsik, degi, bela ibdurgan-napagi-garmakdidimaladsik, weyob igarmar megisad. </v>
<v b="LEV" c="11" v="47">Adi, bemar magar-dakega, igid ibmar-isgana-gue, igid ibmar-nuegan-gue. Deginbali, igid-ibdurgan nabir gullege, igid-ibdurgan ise gullebali.” </v>
<v b="LEV" c="12" v="1">Bab-Jehová, Moisésʼga sogded: </v>
<v b="LEV" c="12" v="2">“Israel-dulemarga be weyob sogo: ‘Ome-wargwen gurgin-nika gunonikile, geb machigwa baknonikile, ibagugle (7) san-swilidiksuli gudii guoed. Ar igi na e-igar-dakdiir gudidae, deyobi gudiguoed. </v>
<v b="LEV" c="12" v="3">Ibabaabakgi (8) machi-bipi-ibe e-abgan-uka-duku siklegoed. </v>
<v b="LEV" c="12" v="4">Ar e-nandi iba-dulagwen-gakambe-gakapaa (33) e-boni-itosad-ulale, san-urukdii guoed. San-urukdiid-e-ibagan-berguedse, geb ibmar-swilidikmalad ebugoed, degi, Bab-Dummad-goled-negse dogoed. </v>
<v b="LEV" c="12" v="5">” ’Ar bunolo-baksardi, adi, itoged-ilabo san-swilidiksuli gudii guoed. Ar igi na e-igar-dakdiir gudidae, deyobi gudii guoed. Geb iba-dulapaa-gakanergwa (66) e-boni-itosad-ulale, san-urukdii guoed. </v>
<v b="LEV" c="12" v="6">” ’Ome, machigwa-nikusad-ulardibe, bunolo-nikusad-ulardibe, san-urukdiid-e-ibagan-bergunonikile, ome sibad-wawaad-bipigwad Bab-Jehováʼga-ogumakar-ukega sedoed. Degi, e-isgued-ular, wagnuu-gwagwendibe, sapur-nuu-gwagwendibe, Bab-Dummad-dulemarbo-ambikued-neg-yawagakse oburgwilegega sedoed. Agi dule-irwa-Bab-Dummadse-goledga ukoed. </v>
<v b="LEV" c="12" v="7">Geb dule-irwa-Bab-Dummadse-goled we-ome-e-isgued-eliega Bab-Jehová-asabin a-ibmar ogumakar ukoed. Deyobi, we-ome, e-burba-milesadgi nue-swilidik gunonikoed. ” ’Omega machigwa-uklesdibe, bunolo uklesdibe, weyob ega igar-mai guoed. </v>
<v b="LEV" c="12" v="8">Ar ome sibad-wawaad-bipigwad-bakega mani galakuele, sunna wagnuu-gwabodibe, sapur-nuu-gwabodibe, sedoed. Gwagwen ogumakar-uklegega guoed. Baiddi, e-isgued-ular-uklegega guoed. Dule-irwa-Bab-Dummadse-goled we-ome-e-isgued-eliega Bab-Jehováʼga ukoed. Deyobi, ome nue-swilidik gunonikoed.’ ” </v>
<v b="LEV" c="13" v="1">Bab-Jehová, Moisésʼga, degi, Aarónʼga sogded: </v>
<v b="LEV" c="13" v="2">“Dule-gwensak e-ukagi ukamar-mullu-mullu-bukwale, duuled-siidibe, e-ukagi ibmar-sipuu naidibe, yaa-siid naibe-bunayob-dakledibe, we-dule, dule-irwa-anse-goledse seledoed, Aarónʼsedibe, e-masmalasedibe. </v>
<v b="LEV" c="13" v="3">Dule-irwa-anse-goled dule-ukagi-yaa-siid dakoed. Yaa-siidgi e-siga sipuu naile, degi, yaa ise-nue-gulluu daklegele, wedi, naibe-buna-yaa gued. Geb dule-irwa-anse-goled uka-daksad-sorbali, sogoed: ‘We-dule, swilidiksurye.’ </v>
<v b="LEV" c="13" v="4">”Ar dule-ukagi ibmar-sipu-naid, unnila asginbi-nai daklegele, deginbali, e-siga sipuu daklesurbalile, dule-irwa-anse-goled, ibagugle (7) we-dule dule-baigangi bachikii mesoed. </v>
<v b="LEV" c="13" v="5">Geb ibagugledgine (7), dule-irwa-anse-goled, we-dule-e-uka gannar dakbaloed. Ar amba gannar deyob yaa daklegele, degi, ega bar nasgusulile, dule-irwa-anse-goled, gannar ibagugle (7) we-dule mesbaloed. </v>
<v b="LEV" c="13" v="6">Geb ibagugle-nasad-sorbali (7), dule-irwa-anse-goled, we-dule-e-uka gannar dakbaloed. Ar yaa bar nasgussulile, degi, aka bur bergumai daklegele, dule-irwa-anse-goled sogoed: ‘We-dule, swilidik guye.’ Ar ade, unnila binsa uka ainisad. Geb degine, dule na e-mor enukoed, geb dule swilidik gunonikoed. </v>
<v b="LEV" c="13" v="7">”Uka-oyoapid-sorbali, we-dulega yaa nasgudele, dule-irwa-anse-goledse gannar e-uka oyonabaloed. </v>
<v b="LEV" c="13" v="8">Dule-irwa-anse-goled we-dule-e-uka dakoed. Ar yaa-siid nasgumai-dakele, we-dule swilidiksurye sogoed, ar we-yaade, naibe-buna-yaa gued.” </v>
<v b="LEV" c="13" v="9">Bab-Jehová, Moisésʼga, degi, Aarónʼga sogdebalid: “Dule ukagi yaa siile, dule-irwa-anse-goledse seledoed. </v>
<v b="LEV" c="13" v="10">Dule-irwa-anse-goled dule-e-uka dakoed. Ar uka-engunaid, degi, e-sigamar, sipuu naile, deginbali, e-san-gisigwad magar-daklebalile, </v>
<v b="LEV" c="13" v="11">wedi, naibe-buna-yaa bur buledid. Dule-irwa-anse-goled sogoed: ‘We-dule, swilidiksuli guye, nue-boni-nikaye.’ Degisoggu, bar bachikii we-dule-mesosulid, ar ade, bato wismalad, we-dule, swilidiksuli gued. </v>
<v b="LEV" c="13" v="12">”Ar dule-irwa-anse-goled dule-uka bela nonose-bakale, nagadukuse-nasgumai dakele, </v>
<v b="LEV" c="13" v="13">geb we-dule-e-uka argaoed. Ar dule-irwa-anse-goled, bela binsa-uka-nika dakele, sogoed: ‘We-dule, swilidik guye.’ Ar e-uka bela sipuu naded-ulale, we-dule swilidik gunonikid. </v>
<v b="LEV" c="13" v="14">Ar e-ukagi e-san-gisigwad daklealirdi, adi, soglegoed, we-dule, swilidiksurye. </v>
<v b="LEV" c="13" v="15">Dule-irwa-anse-goled we-san-gisigwad dakoed, geb sogoed: ‘We-dule, swilidiksurye.’ Ar san-gisigwad, swilidiksulid. We-boni naibe-buna-yaa gued. </v>
<v b="LEV" c="13" v="16">”Ar san-gisi-dakleged sipuu daklenadele, dule-naibe-buna-yaa-nikadi dule-irwa-anse-goledse naoed, </v>
<v b="LEV" c="13" v="17">adi, ega yaa-siid dakegar. Ar yaa sipuu daklenadele, dule-irwa-anse-goled sogoed: ‘We-dule, swilidikye.’ Deyobi, dule swilidik gunonikoed.” </v>
<v b="LEV" c="13" v="18">Bab Jehová, Moisésʼga, degi, Aarónʼga sogdebalid: “Ar dule-gwensak e-ukagi dusi siile, degi, sorba nugunonikile, </v>
<v b="LEV" c="13" v="19">geb dusi-sigisadgi ega uka-enguardibe, gutu-gisi-sipusaar naguardibe, dule-irwa-anse-goledse oyonaoed, </v>
<v b="LEV" c="13" v="20">adi, ega uka dakegar. Ar dusi-sigisadgi ise-nue-gulluu daklegele, degi, e-siga sipuu nadele, dule-irwa-anse-goled sogoed: ‘We-dule swilidiksurye.’ Ar ade, dusi-sigisadgi naibe-buna-yaa signonikid. </v>
<v b="LEV" c="13" v="21">Ar dule-irwa-anse-goled we-dusi-sigisadgi siga sipuu daksulile, degi, ise-nue-gulluu daksulile, aka bur dulega yaa bergumai-dakele, ibagugle (7) dule-baigangi bachikii we-dule-mesoed. </v>
<v b="LEV" c="13" v="22">Ar yaa-siid bela uka-ugakaase nasgudele, dule-irwa-anse-goled sogoed: ‘We-dule, swilidiksurye.’ Ar ade, naibe-buna-yaa nikad. </v>
<v b="LEV" c="13" v="23">Ar yaa-siid bar dungusulile, deginbali, uka-sipu-naid bar nasgusurbalile, aka bur nugumaile, dule-irwa-anse-goled sogoed: ‘We-dule, swilidikye.’ ” </v>
<v b="LEV" c="13" v="24">Bab-Jehová, Moisésʼga, degi, Aarónʼga sogdebalid: “Dule-gwensak gummaksale, geb gummakaledgi uka sipuu naguardibe, igi, gisii naguardibe, </v>
<v b="LEV" c="13" v="25">dule-irwa-anse-goled we-gummakaled dakoed. Ar gummakaledgi e-siga sipuu naile, degi, yaa ise-nue-gulluu daklegele, wedi gummakaledgi naibe-buna-yaa signonikid. Dule-irwa-anse-goled sogoed: ‘We-dule, swilidiksurye.’ Ar ade, we-dule naibe-buna-yaa nikad. </v>
<v b="LEV" c="13" v="26">”Ar dule-irwa-anse-goled gummakaled-daksadgi, dakalile, siga sipuu gussuli, deginbali, yaa ise-nue-gulluu daklesurbali, aka bur bergumai dakele, dule-irwa-anse-goled ibagugle (7) dule-baigangi bachikii we-dule-mesoed. </v>
<v b="LEV" c="13" v="27">Ibagugle-gusale (7), dule-irwa-anse-goled gannar ega uka dakbaloed. Ar yaa-siid bela uka-ugakaase nasgudele, dule-irwa-anse-goled sogoed: ‘We-dule, swilidikidsurye.’ Ar ade, naibe-buna-yaa nikad. </v>
<v b="LEV" c="13" v="28">Ar yaa-siid nasgusulirdi, unnila gummaksad-e-gannar gued. Degisoggu, dule-irwa-anse-goled sogoed: ‘We-dule, swilidikye.’ Ar ade, unnila gummaksad-e-wilub gued.” </v>
<v b="LEV" c="13" v="29">Bab-Jehová, Moisésʼga, degi, Aarónʼga sogdebalid: “Machered-wargwengi, igi, omegindibe, e-nonogi yaa sigialile, igi, e-akugi yaa sigialile, </v>
<v b="LEV" c="13" v="30">dule-irwa-anse-goled we-yaa dakoed. Ar we-yaa ise-nue-gulluu daklegele, e-sigamar gordik, degi, ichee daklegele, dule-irwa-anse-goled sogoed: ‘We-dule, swilidiksurye.’ Ar wedi nono-yaa, degi, aku-yaa nikad. </v>
<v b="LEV" c="13" v="31">Ar dule-irwa-anse-goled we-yaa-daksadgine, dakele, yaa gulluu daklesuli, deginbali, e-sigamar sichii daklesuli, ibagugle (7) dule-boni-nikad dulemar-baigangi bachikii mesoed. </v>
<v b="LEV" c="13" v="32">Ibagugledgine (7), dule-irwa-anse-goled we-dule nue, argaoed. We-yaa-maleged nasgussulile, degine, a-yaagi e-sigamar gordiksulile, degine, yaade dogdar-gulluu daklesulile, </v>
<v b="LEV" c="13" v="33">geb agi, e-siga-emiega we-dule-imakoed. Unnila yaa-siidgi e-siga emiosulid. Geb degi, dule-irwa-anse-goled we-dule-yaa-nikad gannar ibagugle (7) dulemar-baigangi bachikii mesoed. </v>
<v b="LEV" c="13" v="34">Ibagugledgine (7), dule-irwa-anse-goled gannar nue-argabaloed. We boni-nikad e-ukagi nasgussulile, degine, yaa asginegwale, dule-irwa-anse-goled sogoed: ‘We-dule, swilidikye, boni nikasurye.’ We-dulede na e-mor enukoed, degi, soglegoed, we swilidikye. </v>
<v b="LEV" c="13" v="35">”San uruksad-sorba boni-nikad ega nasgudele, </v>
<v b="LEV" c="13" v="36">dule-irwa-anse-goled nue-argaoed. Boni-nikad ukagi nasgudele, dule-irwa-anse-goled siga-gordikid bar amiosulid. We-dule boni-nikad, burbar swilidiksulid. </v>
<v b="LEV" c="13" v="37">Ar boni nasgumai daklesulile, degine, siga-sichigana ainialile, we-dule-bonigwaledi nugusad. We-dule, bonigwarsulid. Dule-irwa-anse-goled sogoed: ‘We-dule swilidikye.’ ” </v>
<v b="LEV" c="13" v="38">Bab-Jehová, Moisésʼga, degi, Aarónʼga sogdebalid: “Amba deyobbalodo, machered-gwensak, igi, ome-gwensakdibe, na e-ukagi uka sipuu naguardibe, </v>
<v b="LEV" c="13" v="39">dule-irwa-anse-goled ega uka argaoed. Dule-ukagi uka-sipu-naid wis sichisaar daklegele, adi, we binsa uka siid. We-dule, swilidik gued.” </v>
<v b="LEV" c="13" v="40">Bab-Jehová, Moisésʼga, degi, Aarónʼga sogdebalid: “Ar dule-gwensak-ibe sailagia babatialile, degi, sailagia-sate gunonikile, we-dule, swilidikidye soglegoed. </v>
<v b="LEV" c="13" v="41">Ar dule-ibe sailagia-bebegined babatialile, degi, e-bebe swiri gunonikile, we-dule swilidikidye soglegoed. </v>
<v b="LEV" c="13" v="42">Ar e-nono-swirigwad-dakasik, igi, e-bebegindibe, yaa gisisaar siile, wedi naibe-buna-yaa siid. </v>
<v b="LEV" c="13" v="43">Geb degine, dule-irwa-anse-goled ega yaa dakoed. Ar dakalile, we-yaa-dule-nono-swiregedgi-siid gisisaar daklege, ar igi ukagi naibe-buna-yaa-siir dakledae, </v>
<v b="LEV" c="13" v="44">deyob daklegele, we-dule, naibe-buna-yaa nikad. Degisoggu, dule-irwa-anse-goled sogoed: ‘We-dule, swilidiksurye.’ Ar ade, dule, e-nonogi yaa siid.” </v>
<v b="LEV" c="13" v="45">Bab-Jehová, Moisésʼga, degi, Aarónʼga sogdebalid: “Dule-yaa-maleged-nikadi mor-achirmakaled yooed, gwiosurbalid, degi, e-wagar-negabar-odukuar-nadapi binnasuli gornadapoed: ‘¡An swilidiksuli! ¡An swilidiksuli!’ </v>
<v b="LEV" c="13" v="46">Dule yaa-maleged-nika-gudiidgine, enik soglegoed: ‘We-dule, swilidiksurye.’ We-dule, swilidiksursoggu, na walagwen mai guoed. Dulemar-danar-danar-bukwad-magaba mai guoed.” </v>
<v b="LEV" c="13" v="47">Bab-Jehová, Moisésʼga, degi, Aarónʼga sogdebalid: “Sibad-wawaad-absargi-mor-makaledgine, degi, lino-dubgi-mor-makaledgine, gutu-nai daklealile, </v>
<v b="LEV" c="13" v="48">degi, lino-dubgi-mor-sobaledgine, sibad-wawaad-absargi-mor-sobaledgine, ibmar-ukagine, degi, ibmar-ukagi-ibmar-sobaledgine, gutu-nai daklealile, </v>
<v b="LEV" c="13" v="49">ar we-gutu-naid gwili-absargii-dakledibe, igi, gisisaar-dakledibe, wedi, boni-dummad gued. Degisoggu, dule-irwa-anse-goledse oyogoed. </v>
<v b="LEV" c="13" v="50">”Dule-irwa-anse-goled we-gutu-naid dakoed. Geb we-ibmar-gutu-naid ibagugle (7) bachikii urboed. </v>
<v b="LEV" c="13" v="51">Dule-irwa-anse-goled ibagugledgi (7) gannar we-gutu-naid argaoed. Ar we-gutu-naid, morgi, mor-sobaledgi, ibmar-ukagi, degi, ibmar-ukagi-ibmar-sobaledgi nasgusale, wedi, boni-dummad gued. We-ibmarmar bar nuedsulid. </v>
<v b="LEV" c="13" v="52">Degisoggu, mor, mor-sobaled, ibmar-uka, degi, ibmar-ukagi-ibmar-sobaled, deyob-gutu-nikamalad, bela ogumaklegoed. Ar ade, boni-dummad gued. Ibmarmar bela ogumaklegoed. </v>
<v b="LEV" c="13" v="53">”Ar dule-irwa-anse-goled ibmar-nue-arganaidgi, we-gutu-naid, morgi, mor-sobaledgi, ibmar-ukagi, degi, ibmar-ukagi-ibmar-sobaledgi nasgussuli dakele, </v>
<v b="LEV" c="13" v="54">dule-irwa-anse-goled sogoed: ‘Ibmar-gutu-nikad enukmarye.’ Geb we-ibmarmar gannar ibagugle (7) bachikii urbebaloed. </v>
<v b="LEV" c="13" v="55">”Ibmar-gutu-nikad enuklesad-sorba, dule-irwa-anse-goled gannar ibmar-dakbaloed. Ar dakele, gutu-naid bergussuli, amba gannar nai, gutu nasgussur-inigwele, soglegoed: ‘We, ibmar-nuedsurye, bela ichakwaye.’ Degisoggu, we-ibmar ogumaklegoed. </v>
<v b="LEV" c="13" v="56">”Ar dule-irwa-anse-goled ibmar-enuklesad-sorba we-gutu-naid boree-nai dakalile, morgi-gutu-naid, ibmar-ukagi-gutu-naid, degi, mor-sobaledgi-gutu-naid sikoed. </v>
<v b="LEV" c="13" v="57">Ar we-gutu-naid gannar morgi-nai, mor-sobaledgi-nai, ibmar-ukagi-nai, degi, ibmar-ukagi-ibmar-sobaledgi-nai daklealile, wedi, gannar boni-dummad nagualid. Ar gutu-naid ogumaklegoed. </v>
<v b="LEV" c="13" v="58">”Ar mor, mor-sobaled, ibmar-uka, degi, ibmar-ukagi-ibmar-sobaled enuklesadgine gutu-naid allisale, we-ibmarmar gannar enuklebaloed, geb we-ibmarmar swilidik gunonikoed. </v>
<v b="LEV" c="13" v="59">Sibad-wawaad-absargi-mor-makaledgi boni-gutu-naidga, lino-dubgi-mor-makaledgi boni-gutu-naidga, mor-makaledgi boni-gutu-naidga, degi, ibmar-ukagi-ibmar-sobaledgi boni-gutu-naidga, weyobi igar megoed. Adi, soglegega, we-ibmar swilidikye, igi, swilidiksurye.” </v>
<v b="LEV" c="14" v="1">Bab-Jehová Moisésʼga sogded: </v>
<v b="LEV" c="14" v="2">“Dule-naibe-buna-yaa-nikusad na e-san-urukega, weyob ega igar-mai guoed: Dule-irwa-anse-goledse we-dule seledoed. </v>
<v b="LEV" c="14" v="3">Geb dule-irwa-anse-goled, we-dule-e-uka-dakega, dulemar-danar-danar-bukwad-magaba nodoed. Ar dule-irwa-anse-goled, naibe-buna-yaa-siid nugusa dakele, </v>
<v b="LEV" c="14" v="4">we-dule-e-san-urukega, nuu-dulad-swilidikid-gwabo, urwar-urgo, morgo-ginnid, degi, hisopo-ana, sedagoye sogoed. </v>
<v b="LEV" c="14" v="5">Geb a-sorbali, dule-irwa-anse-goled ibe-dii napsa-noggi-sioed. Geb a-birgi nuu-gwagwen oburgoed. </v>
<v b="LEV" c="14" v="6">Geb degine, nuu-dulad, urwar-urgo, morgo-ginnid, degi, hisopo-ana suoed. Geb we-ibmarmar nuu-duladba-mesa, nuu-oburgwilesad-e-abegi owardikuoed. </v>
<v b="LEV" c="14" v="7">Dule-irwa-anse-goled dule-naibe-buna-yaa-nika-gusadgi ilagugle (7) abe bomi-bomi imakoed. Geb dule-swilidikgusye sogsad-sorbali, dule-irwa-anse-goled nuu-dulad indakoed, adi, nuu e-itolegedba sapurba gukumai guegar. </v>
<v b="LEV" c="14" v="8">”Dule-san-uruknaid e-mor enukoed, bela e-sailagia, e-siga swiri-imakoed, degi, diigi nue oboed, adi, swilidik guegar. Geb a-sorbali, dule-nugusad, sunna dulemar-danar-danar-bukwadse dogoed. Degi-inigwele, ibagugle (7) e-dordonegyaba gabosulid. </v>
<v b="LEV" c="14" v="9">Ibagugledgine (7), gannar e-sailagia, e-aku-siga, e-ibya-siga bela swiri imakoed. Na e-mormar enukoed, ise-obar imakbaloed. Deyobi, we-dule swilidik gunonikoed. </v>
<v b="LEV" c="14" v="10">”Geb dule-nugusad ibabaabakgine (8) we-ibmarmar-ukleged senonikoed: Sibad-wawaad-ome-senigwad-swilidikid boni-nikasulid, warbo, sibad-wawaad-ome-birgagwen-nikad-swilidikid boni-nikasulid, wargwen, degi, ibmar-gwag-uklegedga madubur-nued nibirambe-gakatar (15) olivo-gwalluba-omukuar sedabaloed, deginbali, olivo-gwallu bute-abala ukbaloed. </v>
<v b="LEV" c="14" v="11">”Dule-irwa-anse-goled dulega-san-uruknaidi, we-dule, degi, e-ibmarmar-ukleged dulemar-anbo-ambikued-neg-yawagakse an-asabin bana-bana imakoed, ar ade, wemar bana-bana-ibmar-uklegedid. </v>
<v b="LEV" c="14" v="12">Geb sorbali, dule-irwa-anse-goled sibad-wawaad-sapingwagwad-wargwen olivo-gwallu-litro-abalad-mesa suoed, geb a-ibmar-sulesad dule-isgusad-ular Bab-Jehováʼga ukoed. Geb Bab-Jehová-asabin bana-bana imakoed, ar ade, wemar bana-bana ibmar-uklegedid. </v>
<v b="LEV" c="14" v="13">Dule-irwa-anse-goled neg-islidikidgi bia isgued-ular ibdurgan-e-dukar-egwallege, degi, bia ibdurgan-ogumakar-ukleged-e-dukar-egwallege, agi sibad-wawaad-bipigwad-e-dukar egwannoed. Ar isgued-ular-ibdurgan-ukleged, degi, na-dukin-isgusad-ular-ibdurgan-ukleged dule-irwa-anse-goledgadga gued, ar ade, we-ibmarmar nue-islidikidid. </v>
<v b="LEV" c="14" v="14">”Geb dule-irwa-anse-goled dule-isgusad-ular, ibdurgan-uklenaid-e-abe weoed. Geb dule-san-uruklenaid-e-uaya-nuedsikidgi, e-goo-dummad-nuedsikidgi, degi, e-nag-goo-dummad-nuedsikidgi, a-abe magoed. </v>
<v b="LEV" c="14" v="15">”Amba deyobi, dule-irwa-anse-goled olivo-gwallu-bute-abalad subaloed. Geb e-argan-nuku-sapiledsikidgi eogoed. </v>
<v b="LEV" c="14" v="16">Geb degine, e-goo-dummad-nagabalid-nuedsikid olivo-gwallu-e-argan-nuku-sapiledsik-siidgi owardikuoed. Geb olivo-gwallu-owardikusad an-asabin ilagugle (7) bomi-bomi imakoed. </v>
<v b="LEV" c="14" v="17">”Geb dule-irwa-anse-goled e-argan-nukugi olivo-gwallu-ganikid-obichadi, dule-san-uruknaidgi magoed: E-uaya-duku-nuedsikidgi, abe-magaled-birgi magoed, e-argan-goo-dummad-nuedsikidgi, abe-magaled-birgi magbaloed, degi, e-nag-goo-dummad-nuedsikidgi, abe-magaled-birgi magbaloed. </v>
<v b="LEV" c="14" v="18">Deginbali, olivo-gwallu-ganikid-obichadi, dule-san-uruknaid-e-nonogi eobaloed. Dule-irwa-anse-goled dule-san-uruknaid-e-isgued-elilegegala, an-asabin weyob ibmar imakoed. </v>
<v b="LEV" c="14" v="19">”Geb sorbali, dule-irwa-anse-goled dule-san-uruknaid-e-isgued-ular anga ibdurgan ogumakar ukoed. Deyobi, dule-san-swilidiksuli-gudiid, san swilidik gunonikoed. ”Agine, dule-irwa-anse-goled ibdurgan-ogumakar-uklegoed-e-dukar egwannoed. </v>
<v b="LEV" c="14" v="20">Geb we-ibdurgan ibmar-ogumakar-ukleged-ailagi anga ibmar-gwag-uklegedba-mesa ogumaklegoed. Dule-irwa-anse-goled dule-san-uruknaid-e-isgued-elilegegala, weyob ibmar imakoed. Geb we-dule san swilidik gunonikoed. </v>
<v b="LEV" c="14" v="21">”Ar dule-san-uruknaid dule-wilegedirdi, sibad-wawaad-warbaagwad-bakega mani satele, adi, sibad-wawaad-sapingwagwad-wargwen e-isgusad-ular ukoed. We-sibad-wawaad-sapingwagwad, dule-e-isgued-elilegegala, bana-bana-imaklegar uklegoed. Deginbali, madubur-bur-nued-nibiratar olivo-gwalluba-omukualed, degi, olivo-gwallu-bute-abala, ibmar-gwag-uklegedyob sedbaloed. </v>
<v b="LEV" c="14" v="22">Amba deyobi, wagnuu-gwabo, sapur-nuu-gwabodibe, e-mani-nikadba sedbaloed. Nuu-gwagwena, e-isgued-ular ukoed, baiddi, ogumakar ukoed. </v>
<v b="LEV" c="14" v="23">We-ibmar, ibabaabakgine (8), dule-irwa-anse-goled-asabin sedagoed, adi, san swilidik guegar. Dulemar-anbo-ambikued-neg-yawagakgi an-asabin uknonikoed. </v>
<v b="LEV" c="14" v="24">Dule-irwa-anse-goled sibad-wawaad-sapingwagwad-isgued-ular-uklenaid, degi, olivo-gwallu-bute-abala suoed. Geb an-asabin bana-bana-ibmar-uklegedyob ukoed. </v>
<v b="LEV" c="14" v="25">Geb sorbali, sibad-wawaad-sapingwagwad-isgued-ular-uklenaid-e-dukar egwannoed. Dule-irwa-anse-goled, a-abe weoed. Geb dule-san-uruknaid-e-uaya-duku-nuedsikidgi, e-argan-goo-dummad-nuedsikidgi, degi, e-nag-goo-dummad-nuedsikidgi, a-abe magoed. </v>
<v b="LEV" c="14" v="26">”Geb a-sorbali, dule-irwa-anse-goled olivo-gwallu na e-argan-nuku-sapiledsikidgi eogoed. </v>
<v b="LEV" c="14" v="27">”Geb e-argan-nuedsikid-e-goo-dummad-nagabalid we-olivo-gwallu-ganikidgi owardikuoed. Geb an-asabin olivo-gwallu ilagugle (7) bomi-bomi imakoed. </v>
<v b="LEV" c="14" v="28">”Geb dule-irwa-anse-goled e-argan-nukugi olivo-gwallu-ganikid-obichadi, dule-san-uruknaidgi magoed: E-uaya-duku-nuedsikidgi, abe-magaled-birgi magoed, e-argan-goo-dummad-nuedsikidgi, abe-magaled-birgi magbaloed, degi, e-nag-goo-dummad-nuedsikidgi, abe-magaled-birgi magbaloed. </v>
<v b="LEV" c="14" v="29">”Dule-irwa-anse-goled e-argangi-olivo-gwallu-ganikid-obichadi dule-san-uruknaid-e-nonogi magoed, adi, deyobi, an we-dule-e-isgued ega elioed. </v>
<v b="LEV" c="14" v="30">Geb a-sorbali, wagnuu-gwabo, sapur-nuu-gwabodibe, e-mani-nikadba ukoed. </v>
<v b="LEV" c="14" v="31">Nuu-gwagwenad dule-isgued-ular uklegoed. Baiddi, ibmar-gwag-uklegedba-mesa ogumakar uklegoed. Dule-irwa-anse-goled dule-san-uruknaid-e-isgued-elilegega, an-asabin weyob ibmar imakoed.” </v>
<v b="LEV" c="14" v="32">Dule-naibe-buna-yaa-nikusad san-urukegala, ibmar-baid geg-ukele, weyob ega igar mai guoed. </v>
<v b="LEV" c="14" v="33">Bab-Jehová, Moisésʼga, degi, Aarónʼga sogded: </v>
<v b="LEV" c="14" v="34">“An bemarga Canaán-yar-uknaidse be dogsamalale, agi an bemar-neggi digwar nasikdemalale, </v>
<v b="LEV" c="14" v="35">e-neg-ibed dule-irwa-anse-goled-owisonaoed, ega sogoed: ‘An-neg-galugi digwaryob nai an dakye.’ </v>
<v b="LEV" c="14" v="36">”Geb degine, dule-irwa-anse-goled neg-argaed-iduale, bela negyaba-ibmar-bukwad oniega imakoed, adi, bela negyaba-ibmar-bukwad melle isguegar. Deyob imaklesale, geb dule-irwa-anse-goled neg-argaega negyaba dogoed. </v>
<v b="LEV" c="14" v="37">”Ar dule-irwa-anse-goled neg-arganaidgi neg-galugi digwar gordik, igi, gisii nai dakele, deginbali, we-gutu-nanaid yaa-bubukwayob daklebalile, </v>
<v b="LEV" c="14" v="38">dule-irwa-anse-goled, a-neggi nodagoed. Geb ibagugle (7) a-neg ediar sioed. </v>
<v b="LEV" c="14" v="39">Ibagugledgine (7), dule-irwa-anse-goled gannar neg-arganabaloed. Ar galugi-digwar-naid nasgusale, </v>
<v b="LEV" c="14" v="40">dule-irwa-anse-goled igar-ukoed, akwamar-digwar-nikad ungemarye. Geb a-akwamar ibmar-isganamar-milegedgi, neggwebur-magaba minamaloed. </v>
<v b="LEV" c="14" v="41">Deginbali, igar-ukbaloed, bela negyabali, galugi-napsa-magaled baad-baad imakmarye. Geb napsa-babatisadi ibmar-isgana-milegedgi, neggwebur-magaba minamaloed. </v>
<v b="LEV" c="14" v="42">Geb degine, akwamar-onolesad-muchub, akwamar-binigan sioed, geb we-galu-birgi napsa-binid magoed. </v>
<v b="LEV" c="14" v="43">”Ar galugi akwamar-onosad-sorba, galu-adarisad-sorba, degi, galu-maglesad-sorba, a-neggi gannar digwar nagualile, </v>
<v b="LEV" c="14" v="44">dule-irwa-anse-goled we-neg gannar arganaoed. Ar a-neggine, digwar bela nasgusale, we-digwar ibmar-oichogedid. A-ulale, neg swilidiksuli gued. </v>
<v b="LEV" c="14" v="45">Degisoggu, we-negde earilegoed, bela e-akwamar, e-urgomar, degi, bela we-neg-sobega-ibmar-ebulesmalad ibmar-isgana-milegedgi, neggwebur-magaba milegoed. </v>
<v b="LEV" c="14" v="46">”Doa-dule, dule-irwa-anse-goled we-neg-edisad-ibagangine, we-negyaba dogsadibe, we-dule neg-mutikguedse swilidiksuli gudii guoed. </v>
<v b="LEV" c="14" v="47">Dule a-neggi gabisale, mas-guchale, e-mor enukoed. </v>
<v b="LEV" c="14" v="48">”Ar dule-irwa-anse-goled neg-argaega negyaba-dogsadgi dakalile, neg-maglesad-sorba bar digwar nasgussuli, sogoed: ‘We-neg, swilidik guye.’ Ar ade, digwar bar a-neggi naisulid. </v>
<v b="LEV" c="14" v="49">”Dule-irwa-anse-goled neg-urukegala, nuu-gwabo-sedoed, deginbali, urwar-urgo, morgo-ginnid, degi, hisopo-ana sedbaloed. </v>
<v b="LEV" c="14" v="50">Geb a-sorbali, dule-irwa-anse-goled ibe-dii napsa-noggi-sioed. Geb a-birgi nuu-gwagwen oburgoed. </v>
<v b="LEV" c="14" v="51">Geb a-sorbali, urwar-urgo, hisopo-ana, morgo-ginnid, degi, nuu-dulad nuu-burgwisad-abegi, degi, dii-siidgi owardikuoed. Geb dule-irwa-anse-goled ilagugle (7) abe neggi bomi-bomi imakoed. </v>
<v b="LEV" c="14" v="52">”Weyobi dule-irwa-anse-goled nuu-abegi, diigi, nuu-duladgi, urwar-urgogi, hisopo-anagi, degi, morgo-ginnidgi neg urukoed. </v>
<v b="LEV" c="14" v="53">Geb degine, nuu-dulad neggwebur-magaba indakoed, adi, e-itolegedba sapurba gukumai guegar. Weyobi, neg urukoed, geb we-neg swilidik gunonikoed. </v>
<v b="LEV" c="14" v="54">”Weyobi naibe-buna-yaa-maleged akar-akar-daklemaladga, </v>
<v b="LEV" c="14" v="55">morgi-gutu-naguedga, neggi-digwar-naguedga, </v>
<v b="LEV" c="14" v="56">uka-enguedga, yaa-sigedga, degi, ukagi-gutu-sipu-naguedga igar mai guoed. </v>
<v b="LEV" c="14" v="57">Adi, bemar dulemar-odurdakega, sana wede ibmar swilidik gue, degi, sana wede ibmar swilidiksuli gue. Deyobi, naibe-buna-yaa-maleged-nikuedga igar mai guoed.” </v>
<v b="LEV" c="15" v="1">Bab-Jehová Moisésʼga, degi, Aarónʼga sogded: </v>
<v b="LEV" c="15" v="2">“Israel-dulemarga be sunmakmar, ega be sogmar: ‘Machered-gwensak, e-abgangi boni-nikale, we-dule swilidiksuli gunonikoed. </v>
<v b="LEV" c="15" v="3">Ar ega duled-bupunmaksadibe, bupunmaksasurdibe, we-dule swilidiksuli guoed. Weyob ibmar swilidiksuli gunonikoed: </v>
<v b="LEV" c="15" v="4">We-dule-boni-nikad bia megoe, a-ibmar swilidiksuli gunonikoed. Amba deyobbalid, we-dule ibugi sigoe, bela a-ibmar swilidiksuli gunonibaloed. </v>
<v b="LEV" c="15" v="5">Ar doa-dule, dule-boni-nikad-e-meged-ebusale, e-mor enukoed, degi, obbaloed. Dule-ibmar-ebusad neg-mutikguedse swilidiksuli gudii guoed. </v>
<v b="LEV" c="15" v="6">Ar doa-dule, bia dule-boni-nikad-sigisadgi sigisale, e-mor enukoed, degi, obbaloed. Dule-sigisad neg-mutikguedse swilidiksuli gudii guoed. </v>
<v b="LEV" c="15" v="7">Amba deyobbalid, ar doa-dule, dule-boni-nikad-ebusale, e-mor enukoed, degi, obbaloed. We-dule neg-mutikguedse swilidiksuli gudii guoed. </v>
<v b="LEV" c="15" v="8">Ar dule-boni-nikad dule-baidgi wii-agsale, dulegi-wii-aglesad e-mor enukoed, degi, obbaloed. Dulegi-wii-aglesad neg-mutikguedse swilidiksuli gudii guoed. </v>
<v b="LEV" c="15" v="9">Dule-boni-nikad moli-e-gangi-sigisale, we-moli-e-gan swilidiksuli gunonikoed. </v>
<v b="LEV" c="15" v="10">Ar doa-dule, dule-boni-nikad-urba-ibmar-sigisad-ebusale, dule-ibmar-ebusad neg-mutikguedse swilidiksuli gudii guoed. Ar dule-we-ibmar-sedoed e-mor enukoed, degi, obbaloed. Geb we-dule neg-mutikguedse swilidiksuli gudii guoed. </v>
<v b="LEV" c="15" v="11">Ar dule-boni-nikad e-argan-enuksasuli dule-ebusale, we-dule-ebulesad e-mor enukoed, degi, obbaloed. Dule-ebulesad neg-mutikguedse swilidiksuli gudii guoed. </v>
<v b="LEV" c="15" v="12">Ar dule-boni-nikad ibmar-napsagi-sobaled-ebusale, we-ibmar-napsagi-sobaled marilegoed. Ar ibmar-urgogi-sobaled-ebusale, we-ibmar diigi nue enuklegoed. </v>
<v b="LEV" c="15" v="13">Dule-bonigwaled nugusdibe, san-uruked-igar-imakegala, ibagugle (7) edarboed. E-mor enukoed, diigi nue-oboed, geb deyobi, swilidik gunonikoed. </v>
<v b="LEV" c="15" v="14">” ’We-dule-nugusadi, ibabaabakgine (8), wagnuu-gwabo, sapur-nuu-gwabodibe, Bab-Jehováʼga Bab-Dummad-dulemar nugusdibe boo-ambikued-neg-yawagakse sedoed. Agi dule-irwa-Bab-Dummadse-goledga nuumar ukoed. </v>
<v b="LEV" c="15" v="15">Dule-irwa-Bab-Dummadse-goled nuu-gwagwen dule-isgued-ular ukoed, nuu-baiddi ogumakar Bab-Jehováʼga ukoed. Deyobi, dule-irwa-Bab-Dummadse-goled Bab-Jehová-asabin swilidik-imakega dule-bonigwaled-saoed. </v>
<v b="LEV" c="15" v="16">” ’Machered-gwensak e-san-burba misale, oboed. Geb neg-mutikguedse swilidiksuli gudii guoed. </v>
<v b="LEV" c="15" v="17">Ar ibi-morgindibe, ibi-ibmar-ukagindibe, dule-burba milesale, we-ibmar diigi nue enuklegoed. Geb neg-mutikguedse swilidiksuli guoed. </v>
<v b="LEV" c="15" v="18">Dule-gwensak omebo-gabisadgi, e-san-burba misale, ebobela nue obmaloed. Geb neg-mutikguedse swilidiksuli gudii gumaloed.’ ” </v>
<v b="LEV" c="15" v="19">Bab-Jehová, Moisésʼga, degi, Aarónʼga sogdebalid: “Israel-dulemarga be sunmakmar, ega be sogmar: ‘Ome-gwensak na e-igar-dakdiile, ibagugle (7) swilidiksuli gudii guoed. Ar doa-dule we-ome ebusale, we-dule mutikguedse swilidiksuli gudii guoed. </v>
<v b="LEV" c="15" v="20">Ar we-ome ibugi megoe, bela we-ibmar swilidiksuli gunonikoed. Ar we-ome na igar-dakdiid-ibagangi ibugi sigbalodibe, amba deyobi, a-ibmar swilidiksuli gunonibaloed. </v>
<v b="LEV" c="15" v="21">Ar doa-dule we-ome-gabed-ebusale, we-dule e-mor enukoed, degi, nue obbaloed. Geb neg-mutikguedse swilidiksuli gudii guoed. </v>
<v b="LEV" c="15" v="22">Ar doa-dule we-ome-ibmar-birgi-sigisad ebusale, e-mor enukoed, degi, nue obbaloed. Geb neg-mutikguedse swilidiksuli gudii guoed. </v>
<v b="LEV" c="15" v="23">Ar doa-dule we-ome-gabisad-birgi-ibmar-bukwad-ebusdibe, we-ome-gangi-sigisad-birgi-ibmar-bukwad-ebusdibe, we-dule neg-mutikguedse swilidiksuli gudii guoed. </v>
<v b="LEV" c="15" v="24">Ar machered-gwensak we-omebo-gabisale, ibagugle (7) swilidiksuli gunonikoed. Deginbali, we-machered bia gaboe, bela a-ibmar swilidiksuli gunonimogoed. </v>
<v b="LEV" c="15" v="25">Ome-gwensak na e-igar-daked-e-ibagan-sogedba e-igar-dakdiid ega bergusulile, igidibe, e-igar-dakdiid-e-ibagan ega suitii nadele, we-ome weyob-gudiid-berguedse swilidiksuli gudii guoed. </v>
<v b="LEV" c="15" v="26">We-ome na e-igar-dakdiid-ibagangi ibigi gaboe, we-ibmar ome-igar-dakdiid-berguedse swilidiksuli gunonikoed. Deginbali, we-ome ibugi sigoe, bela we-ibmar ome-igar-dakdiid-berguedse swilidiksuli gunonibaloed. </v>
<v b="LEV" c="15" v="27">Ar doa-dule we-ibmarmar-ebusale, swilidiksuli gunonikoed. E-mor enukoed, degi, nue obbaloed. Geb neg-mutikguedse swilidiksuli gudii guoed. </v>
<v b="LEV" c="15" v="28">” ’Ome na-e-igar-dakdiid-bergunonikile, san-uruked-igar-imakegala, ibagugle (7) edarboed. Geb a-sorbali, swilidik gunonikoed. </v>
<v b="LEV" c="15" v="29">We-ome ibabaabakgine (8), wagnuu-gwabo, sapur-nuu-gwabodibe, Bab-Jehováʼga Bab-Dummad-dulemarbo-ambikued-neg-yawagakse sedoed. Agi dule-irwa-Bab-Dummadse-goledga nuumar ukoed. </v>
<v b="LEV" c="15" v="30">Dule-irwa-Bab-Dummadse-goled we-nuu-gwagwen dule-isgued-ular ukoed, nuu-baiddi Bab-Jehováʼga ogumakar ukoed. Deyobi, dule-irwa-Bab-Dummadse-goled, Bab-Jehová-asabin ome-igar-dakdiid swilidik-imakega saoed.’ ” </v>
<v b="LEV" c="15" v="31">Bab-Jehová, Moisésʼga, degi, Aarónʼga, sogdebalid: “Deyobi, bemar, Israel-dule-swilidiksurmalad e-dulemargi bachikii imakmaloed. Adi, anse-goled-neg bemar-abargi-siid-oichosmalad-ulale, mer wemar burgwemalagar.” </v>
<v b="LEV" c="15" v="32">Deyobi, machered-e-abgangi-boni-nikadga, degi, machergan-san-burba-mimaladga igar mai guoed. Ar ade, weyob-gued-ulale, swilidiksuli gunonidamalad. </v>
<v b="LEV" c="15" v="33">Deyobi, ome-igar-dakdiidga, machered-e-burba-misadga, degi, machered-ome-igar-dakdiidse-gochadga, igar mai guoed. </v>
<v b="LEV" c="16" v="1">Aarón-masmala-warbogwad-burgwismalad-sorbali, Bab-Jehová, Moisésʼga sunmaksad. Ar we-masmala Bab-Jehováʼga-ibmar-ogumakar-ukleged-ailase yogasaar-warmaksadba burgwismalad. </v>
<v b="LEV" c="16" v="2">Bab-Jehová, Moisésʼga sogded: “Be-ia-Aarónʼga be soge: ‘Bab-Dummadse-goled-neggi mor-dummad-naid-daksik, Neg-Ise-Islidikidse wachi-yogasaar mer be dogo. Deginbali, Bab-Dummad-Ulu-birgi-eduged-maid-asabin mer be yogasaar dogbalo, adi, mer be burgwegar. Ar ade, ulu-eduged-birgi mogir-imbaba, Bab-Jehová magarononidaed.’ ” </v>
<v b="LEV" c="16" v="3">Bab-Jehová, Moisésʼga sogdebalid: “Anse-goled-Neg-Ise-Islidikidse Aarón dogsokalile, e-isgued-ular moli-bebe-nikad-sapingwagwad anga sedoed, deginbali, sibad-wawaad-machered ogumakar-ukega anga sedbaloed. </v>
<v b="LEV" c="16" v="4">Aarón nue obsad-sorbali, we-mor-nue-islidikmalad yooed: Lino-mor-islidikid, lino-garson-bipi-urbalid, lino-morgo-dub-sadergi-nagued, deginbali, lino-mor-gurgin-ebirmakaled sibaloed. Wemarde mor nue-islidikmaladid. </v>
<v b="LEV" c="16" v="5">”Aarón, Israel-dulemar-e-isgued-ular, sibad-machered-warbo anga ukoed, deginbali, ogumakar-ukega sibad-wawaad-machered-wargwen anga ukbaloed. </v>
<v b="LEV" c="16" v="6">”Aarón, e-isgued-ular moli-bebe-nikad-sapingwagwad sedagoed. Geb e-isgued-eliega, degi, e-gwenadgan-e-isgued-eliega, we-moli-sapingwagwad anga ukoed. </v>
<v b="LEV" c="16" v="7">Geb sorbali, Aarón sibad-machered-warbogwad suoed, geb dulemar-anbo-ambikued-neg-yawagakgi anga ukoed. </v>
<v b="LEV" c="16" v="8">Geb degine, Aarón we-sibadmar wilub-dakoed, adi, dakega, igid Bab-Jehováʼgad guoe, igid Azazelʼgad guoe. </v>
<v b="LEV" c="16" v="9">Sibad-machered Bab-Jehováʼgadga-gunonikid, isgued-ular oburgwilegoed. </v>
<v b="LEV" c="16" v="10">Ar sibad-machered Azazelʼgadga-gunonikiddi, isgued-eliegala, an-asabin dula uklegoed. Geb a-sorbali, we-sibad Azazelʼga nega-dulesulidganba barmidoed. </v>
<v b="LEV" c="16" v="11">”Aarón e-isgued-ular, moli-bebe-nikad-sapingwagwad sedagoed. Geb e-isgued-eliega, degi, e-gwenadgan-e-isgued-eliega, we-moli-sapingwagwad anga ukoed. Geb Aarón, e-isgued-ular, we-moli-sapingwagwad-e-dukar egwannoed. </v>
<v b="LEV" c="16" v="12">Geb a-sorbali, Aarón an-asabin ibmar-ogumakar-ukleged-ailagi-soo-gasiid sianar-ena weoed. Deginbali, ina-wawadikid-nagaled-yeer-yapanned argan-nukbo subaloed. Geb Aarón, we-ibmarmar atued-dummad-naid-daksik sedoed. </v>
<v b="LEV" c="16" v="13">Geb agine, an-asabin soo-yagi ina-wawadikid eogoed, adi, a-waa-bupurmakdoedi Dulemar-Anbo-Igar-Mesisad-Ulu-edugedgi daasa sigoed. Deyob imakoed, adi, Aarón melle burgwegar. </v>
<v b="LEV" c="16" v="14">”Geb a-sorbali, Aarón, moli-bebe-nikad-sapingwagwad-e-abegi, e-goo owardikuoed. Geb Ulu-Eduged-dad-nakwedsikidgi, a-abe bomi-bomi imakoed. E-googi abe-naid ilagugle (7) ulu-asabin bomi-bomi imakoed.” </v>
<v b="LEV" c="16" v="15">Bab-Jehová, Moisésʼga sogdebalid: “Aarón, Israel-dulemar-isgued-eliegala, sibad-machered-e-dukar-egwannoed. A-abe, atued-dummad-naid-daksik sedoed. A-abede, igi moli-bebe-nikad-sapingwagwad-e-abe imaksa, deyobi imakbaloed: A-abe, Dulemar-Anbo-Igar-Mesisad-Ulu-eduged-birgi, degi, Ulu-asabin, bomi-bomi imakoed. </v>
<v b="LEV" c="16" v="16">Deyobi, Aarón, anse-goled-neg bela ibmar-isganagi, angi yolesmaladgi, degi, Israel-dulemar-e-isgusmaladgi urukoed. Amba deyobi dulemar-anbo-ambikued-neg, dulemar-isgusmalad-abargi-siid, imakbaloed. </v>
<v b="LEV" c="16" v="17">”Aarón Neg-Ise-Islidikidyaba isgued-ular ibmar-uknaidgine, degi, gannar nodagedse, dule-wargwensaale dulemar-anbo-ambikued-neggi gudiguosulid. Aarón, e-isgued-ular, e-gwenadgan-isgued-ular, degi, Israel-dulemar-isgued-ular, ibmar-uksale, </v>
<v b="LEV" c="16" v="18">An-asabin ibmar-ogumakar-ukleged-aila-gwichid-urukega nodagoed. Moli-bebe-nikad-sapingwagwad-e-abe, degi, sibad-machered-e-abe weoed. Geb ibmar-ogumakar-ukleged-aila-dikarba moli-bebeyob-gwigwismaladgi magoed. </v>
<v b="LEV" c="16" v="19">Aarón e-googi-abe-naid ibmar-ogumakar-ukleged-ailagi ilagugle (7) bomi-bomi imakoed. Aarón Israel-dulemar-isgusad-ulale, deyobi, ibmar-ogumakar-ukleged-aila urukoed. </v>
<v b="LEV" c="16" v="20">”Aarón Neg-Ise-Islidikid, dulemar-anbo-ambikued-neg, degi, ibmar-ogumakar-ukleged-aila swilidik-imaksad-sorbali, sibad-machered-dulad anga sedagoed. </v>
<v b="LEV" c="16" v="21">Aarón sibad-machered-dulad-nono-birgi e-arganmar mesoed. Geb degine, bela Israel-dulemar-ibmar-isgana-imaksamalad, angi-bela-yolesmalad, degi, bela e-isgusmalad barsogoed. Deyobi, we-sibad-macheredgi Israel-dulemar-e-isgusmalad naguoed. Geb dule-ega-igar-uklesadi, we-sibad, nega-dulesulidganba sedoed. </v>
<v b="LEV" c="16" v="22">Dule, we-sibad-machered nega-dulesulidgangi indakoed. Geb we-sibad bela Israel-dulemar-e-isgusad nega-dulesulidganba sedoed. </v>
<v b="LEV" c="16" v="23">”Geb a-sorbali, Aarón dulemar-anbo-ambikued-negse dognonikoed. Agine, Neg-Ise-Islidikidse-dogega lino-mor-yosadi esugoed. Geb agi a-mormar urboed. </v>
<v b="LEV" c="16" v="24">Geb Aarón e-neg-obed-islidikidgi oboed. Agine, gannar e-mor-binsaled yooed. Geb a-sorbali, nodagoed. Geb e-isgued-ular, degi, Israel-dulemar-e-isgued-ular ibmar ogumakar ukoed. Deyobi, e-isgued-eliega, degi, Israel-dulemar-e-isgued-eliega, ibmar ogumakar ukoed. </v>
<v b="LEV" c="16" v="25">Deginbali, isgued-ular ibdurgan-uklenaid-e-gwallu ibmar-ogumakar-ukleged-ailagi ogumakbaloed. </v>
<v b="LEV" c="16" v="26">”Dule, nega-dulesulidganba Azazelʼse sibad-machered berbeapid, e-mor enukoed, degi, obbaloed. Geb weyob-imaksad-sorbali, nabir Israel-dulemar-danar-danar-bukwadse gannar nonikoed. </v>
<v b="LEV" c="16" v="27">”Moli-bebe-nikad-sapingwagwad, degi, sibad-machered-isgued-ular-oburgwilesad, isgued-eliega amar-abe Neg-Ise-Islidikidse selesgusad. We-ibdurganmar, Israel-dulemar-danar-danar-bukwad-magaba seledoed. We-ibdurganmar-e-ukadi, e-sanmardi, degi, e-saamardi, soogi ogumaklegoed. </v>
<v b="LEV" c="16" v="28">”Dule-we-ibmarmar-ogumakoedi, e-mor enukoed, degi, obbaloed. Geb weyob-imaksad-sorbali, nabir Israel-dulemar-danar-danar-bukwadse gannar nonikoed.” </v>
<v b="LEV" c="16" v="29">Bab-Jehová, Moisésʼga sogdebalid: “Israel-dulemarga, degi, Israel-dulesurmaladga, weyobi degisadegu igar mai guoed: Nii-walagugled-ibambegi bemar mas-gunsuli gudii guoed. Deginbali, bemar bipisaale arbaosurbalid. </v>
<v b="LEV" c="16" v="30">Ar a-ibagi, an-asabin bemar-isgued elilegoed, degi, bemar bela we-isgumaladgi swilidik gunonimaloed. </v>
<v b="LEV" c="16" v="31">A-iba, bemarga obunnoged-iba guoed, agi bemar mas-gunsuli gudii guoed. We-igar, degisadegu-mai guoed. </v>
<v b="LEV" c="16" v="32">”Dule, e-bab-sorba-gan-suega dule-irwa-anse-goled-bur-dummadga-nugsalesad ega-bela-gangued-uklesadi, isgued-ular ibmar-uked imakoed. We-dule, lino-mor-nue-islidikid yooed. </v>
<v b="LEV" c="16" v="33">We-dule, Neg-Ise-Islidikid, dulemar-anbo-ambikued-neg, degi, ibmar-ogumakar-ukleged-aila, swilidik imakoed. Deginbali, dule-irwa-anse-gormalad-e-isgued-ular, degi, bela Israel-dulemar-e-isgued-ular anga ibmar-ukbaloed. </v>
<v b="LEV" c="16" v="34">”Bemarga weyob degisadegu we-igar mai guoed: Israel-dulemar-e-isgued-eliegala, bemar birgagi irgwen we-igar imakdii gumaloed.” Ar igi Bab-Jehová ega sogsa, deyob Moisés bela imaksad. </v>
<v b="LEV" c="17" v="1">Bab-Jehová, Moisésʼga sogded: </v>
<v b="LEV" c="17" v="2">“Aarónʼga, degi, e-masmalaga, degine, bela Israel-dulemarga be soge: ‘Bab-Jehová weyob bemarga igar-uked: </v>
<v b="LEV" c="17" v="3">” ’Ar Israel-dule-gwensak moli-bebe-nikad, sibad-wawaaddibe, sibaddibe, Bab-Jehováʼga ukbigualile, </v>
<v b="LEV" c="17" v="4">Bab-Jehová-dulemarbo-ambikued-neg-yawagakgi oburgwergebed. Ar dule, danar-danar-bukwadgi ibdurgan-oburgwisale, igi danar-danar-bukwad-magaba oburgwisale, we-dule, dummad-nosad. A-ulale, we-dule, Israel-dulemar-abargi onolegoed. </v>
<v b="LEV" c="17" v="5">We-igar weyob-maid, adi, Israel-dulemar neg-swiregedgi-ibdurgan-oburgwedamaladi Bab-Jehováʼga sedmalagar. Dule-irwa-Bab-Dummadse-goledse Bab-Jehová-dulemarbo-ambikued-neg-yawagakse sedmaloed. Geb agi dule-irwa-Bab-Dummadse-goled Israel-dulemar gwenatigwar-guega we-ibdurgan Bab-Jehováʼga ukoed. </v>
<v b="LEV" c="17" v="6">Geb a-sorbali, dule-irwa-Bab-Dummadse-goled, Bab-Dummad-dulemarbo-ambikued-neg-dogedgi ibmar-ogumakar-ukleged-aila-gwichidgi, we-ibdurgan-e-abe bomi-bomi imakoed. Geb Bab-Jehová-yeer-yapanne-itogega, ibdurgan-e-gwallu ega ogumakoed. </v>
<v b="LEV" c="17" v="7">Bemar niamarga bar ibmar ogumakar ukosurmalad. Bemar a-niamar-nug odummodii gusmalad, eba isgudii gusmalad. Degisoggu, be-waganga weyob degisadegu igar-mai guoed.’ </v>
<v b="LEV" c="17" v="8">”Dulemarga be sogbaloed: ‘Ar Israel-dule-gwensakdibe, Israel-dulesulid-bemar-abargi-gudiiddibe, ibmar ogumakar-uknaile, igi, ibmar-baid uknadibe, </v>
<v b="LEV" c="17" v="9">we-ibmar Bab-Dummad-dulemarbo-ambikued-neg-yawagakse Bab-Jehováʼga-ukega sedergebed. We-ibmar sessulile, we-dule Israel-dulemar-abargi onolegoed.’ ” </v>
<v b="LEV" c="17" v="10">Bab-Jehová sogdebalid: “Israel-dulemarga be sogbaloed: ‘Ar Israel-dule-gwensakdibe, Israel-dulesulid-bemar-abargi-gudiiddibe, san-abebi guchale, we-dulegi an sabsur-gwisguoed, degi, we-dule e-dulemar-abargi an onogoed. </v>
<v b="LEV" c="17" v="11">Ar ade, bela ibdurgan-dula-gued, degi, dule-dula-gued abegi danikid. Ani an ibdurgan-e-abe bemarga uksad, adi, bemar ibmar-ogumakar-ukleged-ailagi a-abe bemar-isgued-ular anga ukegar. Ar ade, abegi dule-isgued elileged.’ </v>
<v b="LEV" c="17" v="12">”Degisoggu, Israel-dulemarga an soged: ‘Bemar bipisaale san abebi gunnosurmalad, deginbali, Israel-dulesulid bipisaale san abebi gunnosurmogad.’ </v>
<v b="LEV" c="17" v="13">”Ar Israel-dule-gwensakdibe, Israel-dulesulid-bemar-abargi-gudiiddibe, ibmar-durgan-nabir-gulleged-maksale, nuudibe, a-abe eogoed, geb a-abegi ukub mioed. </v>
<v b="LEV" c="17" v="14">Ar ade, abegi bela ibdurgan-dula-gued danikid. A-ulale, an bemarga sogsad: ‘Bemar bipisaale san abebi gunmalosurye, ar ade, abegi bela ibdurgan-dula-gued danikid. Ar doa-dule san abebi guchale, we-dule e-dulemar-abargi onolegoed. </v>
<v b="LEV" c="17" v="15">” ’Bela Israel-dulemardibe, Israel-dulesuliddibe, ibdurgan-achu-sapurse-burgwisad guchale, igi ibdurgan-san-ichimaklesad guchale, e-mor enukoed, degi, nue obbaloed. Geb we-dule neg-mutikguedse swilidiksuli gudii guoed. Geb a-sorbali, swilidik gunonikoed. </v>
<v b="LEV" c="17" v="16">Ar e-mor enuksulirdi, degi, obsurbalirdi, e-isgued na dukin sedii guoed.’ ” </v>
<v b="LEV" c="18" v="1">Bab-Jehová Moisésʼga igar uksad: </v>
<v b="LEV" c="18" v="2">“Weyob be Israel-dulemarga sogo: ‘Ani an be-Bab-Dummad-Jehová gued. </v>
<v b="LEV" c="18" v="3">” ’Bemar Egipto-dulemar-damaladyob, melle be damalo. A-yargi bemar bukwagusmalad. ” ’Bemar Canaán-dulemar-damaladyob, melle be damalo. A-yarse an bemar-sedsokalid. Deginbali, e-damaladba, melle be nanamarbalo. </v>
<v b="LEV" c="18" v="4">An-bemarga-igar-uksadba be ibmar imakmalo, degi, an-Igar-Mamaidba be nanamalo. Ani an be-Bab-Dummad-Jehová gued. </v>
<v b="LEV" c="18" v="5">Degisoggu, an-Igarmar-Mamaidba, an-bemarga-igar-uksamaladba be nanamalo. Ar doa-dule we-igar-mamaidba ibmar-imakele, dula-gudii guoed. Ani an Bab-Jehová gued.’ ” </v>
<v b="LEV" c="18" v="6">Bab-Jehová Moisésʼga sogdebalid: “Dule-wargwensaale e-gwenadbo negsichigi galagwensuli nanadii guosulid. Ani an Bab-Jehová gued. </v>
<v b="LEV" c="18" v="7">Melle be-nanbo negsichigi galagwensuli be nanadii guo. Ar degiile, be-babgi be dododii itole. Melle be deyob nanao, ar be-nan gued. </v>
<v b="LEV" c="18" v="8">Melle be-bab-omebo negsichigi galagwensuli be nanadii guo. Ar degiile, be-babgi be dododii itole. </v>
<v b="LEV" c="18" v="9">Melle be-bun-gargwenadbo negsichigi galagwensuli be nanao. Deginbali, melle be-bun-be-babsikidbo, be-bun-be-nansikidbo, negsichigi galagwensuli be nanadii guo. Ar amba we-be-bunmar be-negyagi gwalulesdibe, igi, be-negyagi gwalulessurdibe, mer deyob ebo be nanao. </v>
<v b="LEV" c="18" v="10">Melle be-waganbo negsichigi galagwensuli be nanadii guo. Ar degiile, na be dukin be-nug oichogoed. </v>
<v b="LEV" c="18" v="11">Melle be-bab-ome-e-sisgwabo negsichigi galagwensuli be nanadii guo. Ar be-bab-sisgwayob gued. Degisoggu, be-bungi be dododiiyob gued. </v>
<v b="LEV" c="18" v="12">Melle be-ammorbo negsichigi galagwensuli be nanadii guo, ar ade, be-bab-e-bun gued. </v>
<v b="LEV" c="18" v="13">Melle be-nan-e-iorbodibe, be-nan-e-urbabodibe negsichigi galagwensuli be nanadii guo, ar ade, be-nan-e-gwenadgan gued. </v>
<v b="LEV" c="18" v="14">Melle be-gilor-e-omebo negsichigi galagwensuli be nanadii guo. Ar be-gilor-ome be-ammorga gunonikid. </v>
<v b="LEV" c="18" v="15">Melle be-balabo negsichigi galagwensuli be nanadii guo. Ar ade, be-machi-ome gued. </v>
<v b="LEV" c="18" v="16">Melle be-ia-omebodibe, be-urba-omebodibe, negsichigi galagwensuli be nanadii guo. Ar degiile, be-ia-e-nug, be-urba-e-nug be oichogoed. </v>
<v b="LEV" c="18" v="17">Melle ome-wargwenbo, degi, e-sisgwabo, deginbali, e-waganbo negsichigi galagwensuli be nanadii guo. Ar ade, wemar na gwenadgan gumalad. Ar deyob be gudiile, nue-dummad be isgudiid. </v>
<v b="LEV" c="18" v="18">Ar amba be-ome-dula-gudiidgine, be-ambe be nikuosulid, deginbali, ebo be negsichigi galagwensuli nanadii guosurbalid. Ar degiile, omegan na ebo e-isdarmaladga gunonimaloed.” </v>
<v b="LEV" c="18" v="19">Bab-Jehová Moisésʼga sogdebalid: “Ome igar-dakdidibe, melle ese be golo. Ar ade, ome swilidiksuli gudiid. </v>
<v b="LEV" c="18" v="20">Deginbali, melle dule-baid-e-omebo negsichigi galagwensuli be nanadii guo. Ar degiile, be swilidiksuli guoed. </v>
<v b="LEV" c="18" v="21">Melle bab-dummad-Molocʼga be-mimmigan be ogumakar uko. Ar deyob be imakele, be-Bab-Dummad-nug be oichogoed. Ani an Bab-Jehová gued. </v>
<v b="LEV" c="18" v="22">Omebo-megeyob mer be macherganbo mego. Ar wede ibmar-isgana gued. </v>
<v b="LEV" c="18" v="23">Bipisaale ibdurganbo galagwensuli be guosulid. Ar wede, ibmar-isgana gued. Ome-wargwensaale ibdurganbo galagwensuli guosulid. Ar wede, ibmar-isgana gued.” </v>
<v b="LEV" c="18" v="24">“We-ibmar-imakedba mer be swilidiksuli gumalo. Ar an bemar-idu-dulemar-onosokalid, we-ibmar-imakedba swilidiksuli gunonimalad. </v>
<v b="LEV" c="18" v="25">Deginbali, e-napase-bakale, nue-isgus nagunonimogad. E-ibmar-isgana-imaksad-ulale, an we-dulemar sabsur-odurdaksad, geb e-dulemar e-yar-isgusadgi ononnolesmalad. </v>
<v b="LEV" c="18" v="26">Degisoggu, an bemarga an-igargan-uksadba, degi, an bemarga an-igargan-sogsadba be ibsamala. Israel-dulemar, degi, Israel-dulesulid-bemar-abargi-mamaid, we-ibmar-isganamar mer be imakmala. </v>
<v b="LEV" c="18" v="27">Ar we-yargi bemar-idu dulemar-ambikusmalad we-ibmar-isganamar imaksamalad. Degisoggu, e-yar nue-isgus nagussunnad. </v>
<v b="LEV" c="18" v="28">Ar bemar we-yar oichosmalale, igi bemar-idu we-yargi dulemar-bukwagusad onilesgusa, deyobi, bemar we-yargi ononnolemogoed. </v>
<v b="LEV" c="18" v="29">”Ar doa-dule we-ibmar-isgana imakele, we-dule e-dulemar-abargi onolegoed. </v>
<v b="LEV" c="18" v="30">Degisoggu, an-igar-mamaidba be nanamala. Dulemar we-yargi bemar-idu we-ibmar-isgana-imaksamaladba, mer be nanamala. Mer be we-ibmar-imakedba isgumala. Ani an be-Bab-Dummad-Jehová gued.” </v>
<v b="LEV" c="19" v="1">Bab-Jehová Moisésʼga weyob igar uksad: </v>
<v b="LEV" c="19" v="2">“Bela Israel-dulemar-bukwadga be sunmako, ega be sogo: ‘Bemar gwage-swilidik-gudii gumalo, ar ande be-Bab-Dummad-Jehová gwage-swilidik gued. </v>
<v b="LEV" c="19" v="3">Bemar be-babgi, degi, be-nangi, binsaed-nikaa nanamalo. An-obunnoged-ibagi, be obunnodii nanamalo. Ani an bemar-Bab-Dummad-Jehová gued. </v>
<v b="LEV" c="19" v="4">Melle bab-dummadsurmalad-e-nug be odummomalo, deginbali, melle ibmar-esgoro-dualedgi-sobaled be-bab-dummadga be imakmalo. Ani an be-Bab-Dummad-Jehová gued. </v>
<v b="LEV" c="19" v="5">” ’Gwenatigwar-guega be Bab-Jehováʼga ibmar uksokalile, nuedgi ega be ukoed, adi, Bab-Jehová we-ibmar-uklenaid nuedgi abingaegar. </v>
<v b="LEV" c="19" v="6">Uklesad-ibagi we-ibmar-uklesad be gunnoed, deginbali, sunna banedgine be gunbalid. Ar amba ibapaagi we-ibmar gwabgusale, adi, soogi be ogumakoed. </v>
<v b="LEV" c="19" v="7">Ar we-ibmar ibapaagi gullegele, we-ibmar isganaga guoed. Bab-Jehová we-ibmar abingaosulid. </v>
<v b="LEV" c="19" v="8">Ar dule-we-ibmar-guchad, na e-isgued dukin-sedii guoed, ar ade, Bab-Jehováʼga-ibmar-swilidikid-uklesad, ibmar-isgana imaknonikid. We-dule, e-dulemar-abargi onolegoed.’ ” </v>
<v b="LEV" c="19" v="9">Bab-Jehová Moisésʼga sogdebalid: “Israel-dulemarga be sogo: ‘Be-nainugi ibmar-gwag be wealile, melle be-nainugi bela ibmar-gwag be weo, deginbali, ibmar-gwag-napagi batisad, melle bar be subalo. Ar we-ibmar-gwag-argwachamalad dule-wileganaga, degi, Israel-dulesulidmarga be obegoed. </v>
<v b="LEV" c="19" v="10">” ’Melle be-uva bela ise-wear be imako, deginbali, uva-napagi-argwachamalad, melle bar be subalo. Ar we-uva-argwachamalad dule-wileganaga, degi, Israel-dulesulidmarga be obegoed. Ani an be-Bab-Dummad-Jehová gued. </v>
<v b="LEV" c="19" v="11">Melle ibmar be atursao. Melle be gakansao. Melle na be muchub-muchub yardakmalo. </v>
<v b="LEV" c="19" v="12">Melle an-nuggi be ise-sogar-sogo: An ibmar imakoye. Ar degiile, be-Bab-Dummad-nug be oichogoed. Ani an Bab-Jehová gued. </v>
<v b="LEV" c="19" v="13">Melle be-dulemar be aporsao, deginbali, melle e-ibe be ibmar atursabalo. Dule-bega-arbaed yog be bennukar imako, melle banedse e-ibe be mani gao. </v>
<v b="LEV" c="19" v="14">Melle dule-uaya-yalliled be ukabsao. Deginbali, melle dule-ibyasulid ibmargi-yolegega be imako. Bur be be-Bab-Dummad-dobee nanadii guo. Ani an Bab-Jehová gued. </v>
<v b="LEV" c="19" v="15">Igar-nabolenaile, igar-innikigwadba be imako. Melle dule-wilegedba be nai guo. Deginbali, melle dule-mani-nikadba be nai gubalo. Dulemarga igar-innikigwadba be igar-nabogo. </v>
<v b="LEV" c="19" v="16">Melle be dulemargi yogasaar sunmako. Melle dule-baid-oburgwedgi be binsao. Ani an Bab-Jehová gued. </v>
<v b="LEV" c="19" v="17">Melle be-gwenad be isdar dako. Dule-baid isgusale, ega be bakar ibmar soge, adi, melle e-isgusadba be nagumogagar. </v>
<v b="LEV" c="19" v="18">Melle be-dulemar be buged-mai imako, deginbali, melle isdar-dakdii be gubalo. Ar igi na be san-sabgue, deyobi dule-baid be sabgumogoed. Ani an Bab-Jehová gued.’ ” </v>
<v b="LEV" c="19" v="19">Bab-Jehová Moisésʼga sogdebalid: “Israel-dulemarga be sogo: ‘Bab-Jehová-Igar-Mamaidba be nanadii gumalo. Melle be-moli-bebe-nikadmar ibdurgan-baidbo be onakdii guo. Melle be-nainu-gwensakgine, ibmar-gwag be akar-akar digo. Melle dub-baid-baidgi-oburar-mor-makaled be yoo. </v>
<v b="LEV" c="19" v="20">” ’Ar dule-gwensak, ome-maiga-gudiid-sui-nikusokalidbo negsichigi galagwensuli nanasale, ar amba we-ome yoo manigi onolegele, deginbali, amba yoo maiga-gudiidgi ollorgubalile, ebobela sabsur-odurdaklemaloed. Degi-inigwele, oburgwilegosurmalad, ar ade, ome, amba yoo maiga-gudiidgi ollorgued. </v>
<v b="LEV" c="19" v="21">We-machered, na e-isgusad-ular, sibad-wawaad-machered Bab-Jehováʼga ukoed. We-sibad-wawaad-machered Bab-Dummad-dulemarbo-ambikued-neg-yawagakse sedoed. </v>
<v b="LEV" c="19" v="22">Geb dule-irwa-Bab-Dummadse-goled, we-sibad-wawaad-machered isgusad-ular-uklenaidgi, Bab-Jehováʼga sogoed, we-dulega isgued eliye. Weyobi, dulega, e-isgued elilenonikoed. </v>
<v b="LEV" c="19" v="23">” ’An-bemarga-yar-uknaidse bemar dogsale, agi bemar sapi-nabir-gullemalad-digsale, gebe we-sapimar-sanmakoed birgapaa be gunnosurmalad, ar ade, we-sapi-e-san bemarga isganaga guoed. </v>
<v b="LEV" c="19" v="24">Birgabakegwadgine, bela we-sapi-e-san Bab-Jehová-nug-odummogega Bab-Jehováʼga nugsalegoed. </v>
<v b="LEV" c="19" v="25">Geb birgataledgine, sunna bemar we-sapi-e-san gunmaloed. Deyobi, we-sapi bela-bela bemarga sanmakdoed. Ani an bemar-Bab-Dummad-Jehová gued. </v>
<v b="LEV" c="19" v="26">Melle san abebi be gunmalo. Melle ibmar-wilubgan-dakedgi yoedse-ibmar-guoed-sogdii be gumalo. Melle nia-igar-dule-oichogedgi arbao. </v>
<v b="LEV" c="19" v="27">Melle sailagia orokwaa be sikmalo. Deginbali, melle be-siga-e-duku be sikbalo. </v>
<v b="LEV" c="19" v="28">Dule-burgwisad-ular, melle be-san na be daas-daas imako, deginbali, melle be-sangi ibmar yogasaar narmakar be sobo. Ani an Bab-Jehová gued. </v>
<v b="LEV" c="19" v="29">Melle be-sisgwa gambanuchuga be imako, adi, melle be-sisgangi we-igar-isgana dogega. Ar degiile, be-yala bela-bela isgudoed.’ ” </v>
<v b="LEV" c="19" v="30">Bab-Jehová Moisésʼga sogdebalid: “Israel-dulemarga be sogo: ‘An-obunnoged-ibagi be obunnomalo, degi, anse-goled-neg melle neg-isganayob be dakmalo, egi be binsaed-nikaa damalo. Ani an Bab-Jehová gued. </v>
<v b="LEV" c="19" v="31">” ’Melle dule-burwarmaladbo-sunmakmarye-sogmaladse be idakmalo. Deginbali, melle burba-isganase-gormaladse be idakmarbalo. Ar deyob be imakmalale, eba be isgumarmogoed. Ani an be-Bab-Dummad-Jehová gued. </v>
<v b="LEV" c="19" v="32">Dador begi danikile, iduale be gwichibin imako. Dadormargi be binsaed-nikaa dao. Be-Bab-Dummad-dobee be nanao. Ani an Bab-Jehová gued. </v>
<v b="LEV" c="19" v="33">” ’Dule-yar-baidsikid bemar-yargi-megnonikile, melle be sabsur-imakmalo. </v>
<v b="LEV" c="19" v="34">We-dule-bemar-abargi-maidi, be-negginedyob be dakmalo. Ar bemaryobgusoggu, be nue sabgumalo. Be insamalo, Egipto-yargi, be-yarsulidgi, be deyob gudii gusmarmogad. Ani an bemar Bab-Dummad-Jehová gued. </v>
<v b="LEV" c="19" v="35">Igar-nabolenaidgi, igar-maidba inniki be imako: Melle napaneg-wilubsalenaidgi, be galakuar wilubsao. Melle ibmar-oaidikunaidgi, be galakuar oaidikuo. Melle ibmar-mergu-urbilegedgi, be galakuar urbo. </v>
<v b="LEV" c="19" v="36">Ibmar-wilubdaked-nued, nibir-nued, degi, ibmar-wilubsaed-nued be ebumalo. Ani an be-Bab-Dummad-Jehová gued. An Egipto-yargi be-onosadid. </v>
<v b="LEV" c="19" v="37">” ’Degisoggu, bela an-igar-mamaidba be ibsamalo. Bela an bemarga igar-uksadba be ibmar imakmalo. A-sogedba be nanadii gumalo. Ani an Bab-Jehová gued.’ ” </v>
<v b="LEV" c="20" v="1">Bab-Jehová Moisésʼga sunmakded, ega sogded: </v>
<v b="LEV" c="20" v="2">“Israel-dulemarga weyob be sogo: ” ‘Ar Israel-dule-gwensakdibe, Israel-dulesulid-bemar-abargi-maiddibe, e-mimmi bab-dummad-Molocʼga ogumakar uksale, we-dule oburgwilegoed. Dulemar, we-dule akwagi-makar oburgoed. </v>
<v b="LEV" c="20" v="3">An-sunnad we-dulegi an yolemogoed. An we-dule e-dulemar-abargi obelogoed. Ar bab-dummad-Molocʼga e-mimmi-ogumakar-uksad-ulale, an-nug-islidikid oichosad, degi, anse-goled-neg oichosbalid. </v>
<v b="LEV" c="20" v="4">Ar dulemar, we-dule na-e-mimmi bab-dummad-Molocʼga ogumakar-uksad baisur-dakele, degi, we-dule-oburgwesurmalale, </v>
<v b="LEV" c="20" v="5">ani an we-dule, degi, e-gwenadgan sabsur-odurdakoed. We-dule, degi, bela dulemar-bab-dummad-Moloc-nug-odummosmaladmala, an e-dulemar-abargi obelogoed. </v>
<v b="LEV" c="20" v="6">” ’Dule-wargwen dule-burgwarmaladbo-sunmakmarye-sogmaladse idakele, degi, burba-isganase-gormaladse idakele, deginbali, amarba-nai guarbalile, we-dulegi an gwisguoed. We-dule, e-dulemar-abargi an obelogoed. </v>
<v b="LEV" c="20" v="7">” ’Degisoggu, angarbi be gudii gumalo, gwage-swilidik be imakmarsun, ar ade, ani an be-Bab-Dummad-Jehová gued. </v>
<v b="LEV" c="20" v="8">An-igarmar-mamaidba be ibsamala, degi, eba be ibmar imakmala. Ani an Bab-Jehová, bemar-gwage-swilidik-imakedid. </v>
<v b="LEV" c="20" v="9">” ’Ar dule-gwensak e-bab-ukabsasale, e-nan-ukabsasale, we-dule oburgwilegoed, ar ade, e-bab, degi, e-nan-ukabsasad. We-dule, na dukin burgwed amisad. </v>
<v b="LEV" c="20" v="10">” ’Ar dule-gwensak dule-baid-omebo negsichigi galagwensuli nanasale, wemar, ebobela oburgwilemaloed. </v>
<v b="LEV" c="20" v="11">” ’Ar dule-gwensak e-bab-omebo negsichigi galagwensuli nanasale, e-babgi nue dodosad. A-dule, e-bab-omebo oburgwilegoed. Wemar, na dukin burgwed amismalad. </v>
<v b="LEV" c="20" v="12">” ’Ar dule-gwensak e-bala-ebo negsichigi galagwensuli nanasale, wemar, ebobela oburgwilegoed. Nue-dummad isgusmalad. Wemar, na dukin burgwed amismalad. </v>
<v b="LEV" c="20" v="13">” ’Ar machered-wargwen machered-baidbo galagwensuli gusale, ebobela oburgwilegoed, ar ade, nue-dummad isgusmalad. Wemar, na dukin burgwed amismalad. </v>
<v b="LEV" c="20" v="14">” ’Ar dule-wargwen ome-nikusadgi, e-ome-e-nan-nikunonibalile, we-dule, nue-dummad isgusad. Degisoggu, we-dule, degi, we-omegan-warbogwadmala, ogumakar oburgwilemaloed, adi, bemar-abargi dulemar melle we-ibmar-isgana-imakdii gumalagar. </v>
<v b="LEV" c="20" v="15">” ’Ar machered-gwensak ibdurganbo galagwensuli-gusale, we-dule, oburgwilegoed, deginbali, ibdurgan oburgwilemogoed. </v>
<v b="LEV" c="20" v="16">” ’Ome-gwensak ibdurganbo galagwensuli-gusale, we-ome, degi, ibdurgan oburgwilegoed. Wemar, na dukin burgwed amismalad. </v>
<v b="LEV" c="20" v="17">” ’Ar dule-gwensak e-bun-e-babsikidbodibe, e-nansikidbodibe, negsichigi galagwensuli nanasale, ibmar-isgana imaksad. Degisoggu, e-dulemar-wagab ebobela oburgwilemaloed. E-bun-e-nug dummad-oichosad. We-dule, e-isgusad-ular, oburgwilegoed. </v>
<v b="LEV" c="20" v="18">” ’Ar dule-gwensak ome-e-igar-dakdiidgi ese gochale, degi, ome-igar-dakdiid eyeye sogsamogale, wemar, ebobela e-dulemar-abargi onolegoed. </v>
<v b="LEV" c="20" v="19">” ’Melle be-ammor-babsikidbodibe, be-nansikidbodibe, negsichigi be galagwensuli nanao. Ar degiile, be-sergan-nug be oichogoed. Wemar, ebobela na e-isgusad-ular, sabsur-odurdaklemaloed. </v>
<v b="LEV" c="20" v="20">” ’Ar dule-gwensak e-gilor-omebo negsichigi galagwensuli nanasale, e-gilor-nug oichosad. Wemar, ebobela e-isgued-sedii gumaloed, mimmi-nikussuli burgwemaloed. </v>
<v b="LEV" c="20" v="21">” ’Ar dule-gwensak, e-iagindibe, e-urbagindibe ome-egwanele, we-dule nue-dummad isgusad. E-ia-nug, degi, e-urba-nug oichosad. We-dule, e-ambebo mimmigan-nikuosuli gudii gumaloed. </v>
<v b="LEV" c="20" v="22">” ’Degisoggu, an bemarga bela an-igarmar-uksadba, an bemarga bela an-igarmar-sogsadba be ibsamalo. A-sogedba, be ibmar-imakdii gumalo. Adi, an-bemar-odosokalid-yargi an melle bemar-onogegar. </v>
<v b="LEV" c="20" v="23">An bemar-sabed-ular, bemar-idu we-yargi-dulemar-bukmalad an onisokalid-e-damaladba, mer be damalo. Ar we-dulemarde, bela we-ibmar-isganamar-imakdii gusmalad. A-ulale, an wemar bela-bela isdar-daknonikid. </v>
<v b="LEV" c="20" v="24">Ar bemargardi an sogdo: We-dulemar-be-idu-bukwad-e-yala bemargadga guoed, an bemarga ukoed, adi, degisadegu bemargadga guegar. A-yargi bela-bela ibmar-gulleged obinebaka nikad. ” ’Ani an be-Bab-Dummad-Jehová gued. Bemar an-dulamarga-guega, ani an dulemar-baigangi bachikii bemar-urbisad. </v>
<v b="LEV" c="20" v="25">Degisoggu, ibdurgan-swilidikid, ibdurgan-swilidiksulidbo, bemar magar-dake gumalargebed. Deginbali, nuumar-swilidikid, nuumar-swilidiksulidbo, bemar magar-dake gumarbalirgebed. Bemar we-ibdurgan-swilidiksulid-ebuged-ular, nuumar-swilidiksulid-ebuged-ular, ibmar-napagi-garmakdimalad-swilidiksulid-ebuged-ular, melle be swilidiksuli gumalo. Ar ade, we-ibmarmar an bemarga swilidik gusurye sogsa gusad. </v>
<v b="LEV" c="20" v="26">Bemar anga islidik damalargebed, ar ade, ani an Bab-Jehová islidik gued. Ani an dulemar-baigangi bachikii bemar-urbisad, adi, bemar an-dulamarga guegar. </v>
<v b="LEV" c="20" v="27">” ’Machered-gwensakdibe, ome-gwensakdibe, dule-burgwaled-e-burbase idakele, igi, ibmar-wisguega burba-isganase-gordiile, we-dule, akwagi-makar oburgwilegoed. We-dule, na dukin burgwed amisad.’ ” </v>
<v b="LEV" c="21" v="1">Bab-Jehová, Moisésʼga sogded: “Dule-irwa-Bab-Dummadse-gormalad-Aarón-e-masmalaga be soge: ‘Melle dule-burgwisad ebumalo. Ar degiile, swilidiksuli gumaloed. </v>
<v b="LEV" c="21" v="2">Aarón-masmala, unnila e-gwenad-walikagwad-burgwismaladbi ebugoed: E-nan, e-bab, e-machi, e-bunolo, e-ia, e-urba, </v>
<v b="LEV" c="21" v="3">degi, e-bun sui-satedba amba be-walik-gudiid, sunna na ebumaloed. </v>
<v b="LEV" c="21" v="4">” ’Dule-yogasaaledyob melle swilidiksuli gumalo, deginbali, mer isgumarbalo. </v>
<v b="LEV" c="21" v="5">” ’Dule-irwa-Bab-Dummadse-gormalad nono swire imakmalosulid, e-siga-duku sikmalosulid, deginbali, e-san daas-daas imakosurmarbalid. </v>
<v b="LEV" c="21" v="6">Wemar, e-Bab-Dummadga gwage-swilidik gudigumaloed, degi, e-Bab-Dummad-nug oichomalosulid. Ar we-dulemar, Bab-Jehováʼga ibmar-ogumakar ukmaladid, degi, e-Bab-Dummad-madu ukmarbalidid. A-ulale, dule-irwa-Bab-Dummadse-gormalad gwage-swilidik gudigumaloed. </v>
<v b="LEV" c="21" v="7">Dule-irwa-Bab-Dummadse-goled, ome-gambanuchu-imaked nikuosulid, ome-machered-egi-dodosad nikuosulid, deginbali, ome-sui-meted nikuosurbalid, ar ade, dule-irwa-Bab-Dummadse-goled Bab-Dummadga-arbaega nug-imaklesad. </v>
<v b="LEV" c="21" v="8">” ’Degisoggu, bemala dule-irwa-Bab-Dummadse-goled swilidik dakoed. Ar we-dulede, be-Bab-Dummadga madu ukedid. Ar we-dule, begala dule-swilidik guoed. Ar ani an-Bab-Jehová dule-swilidikid gued. Ani an dule-swilidikidga bemar-imaked. </v>
<v b="LEV" c="21" v="9">” ’Ar dule-irwa-Bab-Dummadse-goled-e-sisgwa gambanuchuga-gudiile, we-bunagwa e-bab-nug oichodiid. Degisoggu, we-bunagwa, ogumakar oburgwilegoed.’ ” </v>
<v b="LEV" c="21" v="10">Bab-Jehová Moisésʼga sogdebalid: “Dule e-gwenadgan-abargi dule-irwa-Bab-Dummadse-gormalad-e-dummadga sulenonikidi, degi, Bab-Dummadga-arbaega e-nonogi olivo-gwallu eolesadi, degi, dule-irwa-Bab-Dummadse-goled-bur-dummad-e-mor-yoega ega gangued uklesbalid, e-sailagia gwiarsuli gudii guosulid, degi, dule-burgwisad-ular, e-mor esirmakosulid. </v>
<v b="LEV" c="21" v="11">We-dule, dule-burgwisad-negse dogosulid. Amba e-babdibe, e-nandibe, burgwisar, a-negse amba dogosurbalid, adi, melle swilidiksuli guegar. </v>
<v b="LEV" c="21" v="12">”Bab-Dummad-Neg-Islidikid mer oichogega, Bab-Dummadse-Goled-Neg-Islidikidgi noosulid. Ar ade, e-nonogi ina-wawadikid eolesad, adi, soglegegar: ‘We-dule, Bab-Dummadgarbi-arbaega nug-imaklesye.’ Ani an Bab-Jehová gued. </v>
<v b="LEV" c="21" v="13">”Dule-irwa-Bab-Dummadse-gormalad-e-dummad, unnila ome-yagwabi nikuoed. </v>
<v b="LEV" c="21" v="14">Ome-ei-sui-burgwisad, degi, ome-sui-meted nikuosulid, deginbali, ome-gambanuchu-imaked nikuosurbalid. Unnila e-dule-bunagwa-yagwad nikuoed, </v>
<v b="LEV" c="21" v="15">adi, melle e-dulemar-abargi e-wagan-danikoed-e-nug isguegar. Ani an Bab-Jehová, we-dule-islidik imaked.” </v>
<v b="LEV" c="21" v="16">Bab-Jehová, Moisésʼga sunmakded, ega sogdebalid: </v>
<v b="LEV" c="21" v="17">“Aarónʼga sogo: ‘Be-wagan-bonikwagwad bipisaale Bab-Dummadga-madu-ukleged ukosulid, ese warmakosulid. Degisadegu, be-waganga weyob igar maiguoed. </v>
<v b="LEV" c="21" v="18">Bab-Dummadga-ibmar-ukedse weyob-bonigwamalad bipisaale warmakosulid: Dule-ibya-sated, dule-muya-muya-nanaed, dule-nag-sikaled, dule-sakwa-sikaled, dule-asu-bonikwagwad, dule-uaya-bonikwagwad, </v>
<v b="LEV" c="21" v="19">dule-nag-bisgaled, dule-argan-bisgaled, </v>
<v b="LEV" c="21" v="20">dule-yargan-mureged, dule-geg-dungumalad, dule-ibya-sibudikid, dule-ukagi-yaa-siid, dule-ukagi-boni-nikad, dule-alugwaggi-boni-nikad. </v>
<v b="LEV" c="21" v="21">” ’Aarón-e-wagan-bonikwagwad, bipisaale Bab-Jehováʼga-ibmar-ogumakar-ukleged-ukega, Bab-Jehováʼse warmakosulid. Ar bonikwaa-gued-ulale, bipisaale Bab-Dummadga-madu-ukleged-ukega, Bab-Jehováʼse warmakosulid. </v>
<v b="LEV" c="21" v="22">Ar Bab-Dummadga-madu-uklegeddi sunna gunmaloed, deginbali, mas-nued-islidikid, degi, mas-nued-bur-islidikid sunna gunmarbaloed. </v>
<v b="LEV" c="21" v="23">Degi-inigwele, bonikwaa-gued-ulale, mor-dummad-naid-daksik dogosulid, deginbali, Bab-Dummadga-ibmar-ogumakar-ukleged-ailase warmakosurbalid, adi, anse-goled-neg mer oichogegar. Ani an Bab-Jehová, dule-irwa-anse-gormalad islidik an imaked.’ ” </v>
<v b="LEV" c="21" v="24">Weyobi, Moisés, Aarónʼga, Aarón-e-masmalaga, degi, bela Israel-dulemarga sunmaksa gusad. </v>
<v b="LEV" c="22" v="1">Bab-Jehová Moisésʼga sunmakded, ega sogded: </v>
<v b="LEV" c="22" v="2">“Aarónʼga, degi, e-masmalaga be sogo: ‘Israel-dulemar anga ibmar-islidik-uksamaladgi melle dodomalo, adi, bemar mer an-nug-islidikid oichomalagar. Ani an Bab-Jehová gued.’ </v>
<v b="LEV" c="22" v="3">”Amarga be sogbalo: ‘Bela be-wagan, degi, be-wagan-sorba-danimarbaloed, nue-swilidiksuli-gudiidgi Israel-dulemar anga ibmar-islidikmalad-uksadse warmakdele, we-dule, an-asabin yog-onolegar guoed. Ani an Bab-Jehová gued. </v>
<v b="LEV" c="22" v="4">” ’Aarón, ar be-wagan-gwensak naibe-buna-yaa nikale, igi, e-abgangi boni-nikale, na san-swilidik-guedse geb sunna Bab-Dummadga-ibmar-islidikmalad-ukleged gunnoed. Aarón, ar be-wagan-gwensak, ibu-ibmar-burgwaled ebusale, dule-na-e-burba-misad ebusale, </v>
<v b="LEV" c="22" v="5">ibmar-napagi-garmakdimalad ebusale, dule-swilidiksulid ebusale, ibmar-baigan-swilidiksulid ebusale, </v>
<v b="LEV" c="22" v="6">a-dule, neg-mutikguedse swilidiksuli gudii guoed. ” ’Ar e-abgan enuksulile, a-dule, Bab-Dummadga-ibmar-islidikmalad-ukleged gunnosulid. </v>
<v b="LEV" c="22" v="7">Dad-argwatele, a-dule, swilidik gunonikoed. Geb a-sorba, Bab-Dummadga-ibmar-islidik-ukleged nabir gunnoed, ar ade, we-ibmar e-masgunned gued. </v>
<v b="LEV" c="22" v="8">Dule-irwa-Bab-Dummadse-gormalad ibdurgan-burgwaled, degi, achu-sapurse ibdurgan-san-ichimaklesad gunnosulid. Ar degiile, dule swilidiksuli gunonikoed. Ani an Bab-Jehová gued.’ ” </v>
<v b="LEV" c="22" v="9">Bab-Jehová, Moisésʼga sogdebalid: “Degisoggu, dule-irwa-Babse-gormalad an-igar-uknaidba ibsamalo. An-igar-uknaidba ibsasulid-ulale, melle isgumalo, adi, wemar melle burgwemalagar. Ani an Bab-Jehová, wemar angarbi-arbaega an nug-imaksad. </v>
<v b="LEV" c="22" v="10">”Dule-irwa-Babse-goled-e-gargwenadsulid we-ibmar-islidikmalad gunnosulid. Deginbali, dule-e-neggi-maid, degi, dule-ega-arbaed, we-ibmar-islidikid gunnosurmarmogad. </v>
<v b="LEV" c="22" v="11">”Ar dule-irwa-Babse-goled manigi mai-wargwen-baksale, a-duledi, sunna we-ibmar-islidikmalad gunnoed. Deginbali, dule-irwa-Bab-Dummadse-goled-neggi mai-gwalulesmalad amba sunna we-ibmar-islidikid gunmarmogoed. </v>
<v b="LEV" c="22" v="12">”Dule-irwa-Babse-goled-e-sisgwa, dule-irwa-Babse-goledsulidbo-nikusale, we-ome, Bab-Dummadga-we-ibmar-islidikid-ukleged gunnosulid. </v>
<v b="LEV" c="22" v="13">Ar dule-irwa-Babse-goled-e-sisgwa ei-sui burgwenonidibe, mimmi-nikussuli e-sui-metedibe, na e-bab-negse gannar nonikile, ar igi yoo-sui-nikugu, e-bab-masgunned gundii gusa, deyobi, gannar e-bab-masgunned gundii gubaloed. Ar dule-baigandi, bipisaale we-mas gunnosulid. </v>
<v b="LEV" c="22" v="14">”Ar dule-gwensak wissulidgi ibmar-islidikid guchale, we-dule, we-ibmar-guchad-wilub gannar dule-irwa-Bab-Dummadse-goledga ibmar ukoed. A-ukinbali, ibmar-atargi-gwensak napi ukbaloed. </v>
<v b="LEV" c="22" v="15">”Degisoggu, dule-irwa-Babse-gormalad Israel-dulemar Bab-Jehováʼga-ibmar-islidikidmalad-ukleged-oichogega imakosulid. </v>
<v b="LEV" c="22" v="16">Ar dule-wargwen, we-ibmar-islidikid-ukleged-guchale, na dukin e-isgued sedii guoed. Ani an Bab-Jehová, wemar angarbi-arbaega an nug-imaksad.” </v>
<v b="LEV" c="22" v="17">Bab-Jehová, Moisésʼga sogdebalid: </v>
<v b="LEV" c="22" v="18">“Aarónʼga, degi, e-masmalaga, deginbali, bela Israel-dulemarga be sogo: ‘Ar Israel-dule-wargwendibe, Israel-dulesulid-bemar-abargi-maiddibe, ibmar-imakoye-sogsad-ular, igi, na e-itoleged ibmar-ukbied-ular, Bab-Jehováʼga ibmar ogumakar ukele, </v>
<v b="LEV" c="22" v="19">we-ibmar, Bab-Jehová-nabir-abingaegala, ibmar-durgan-machered-swilidikid, boni-nikasulid ukoed. Sunna moli-bebe-nikad-machered, sibad-wawaad-machereddibe, sibad-machereddibe, ukoed. </v>
<v b="LEV" c="22" v="20">” ’Ibdurgan-wis-boni-nikad bipisaale Bab-Jehováʼga be ukosulid, ar ade, Bab-Jehová we-ibmar bei abingaosulid. </v>
<v b="LEV" c="22" v="21">” ’Amba deyobbardo, ar dule-gwensak ibmar-imakoye-sogsad-ular, igi, na e-itoleged-ibmar-ukbied-ular, gwenatigwar-guega, Bab-Jehováʼga moli-bebe-nikad, sibad-wawaaddibe, sibaddibe, ukele, we-ibdurgan-swilidikid, boni-nikasulid ukoed, adi, nabir Bab-Jehová we-ibmar-uknaid abingaegar. </v>
<v b="LEV" c="22" v="22">Bab-Jehováʼga ibdurgan-aku-atakmalad, muya-muya-nanamalad, nag-sikarmalad, yaa-nikamalad, uka-sensenmalad, uka-muru-murumalad, be ukosulid. ” ’Deginbali, we-ibmarmar ibmar-ogumakar-ukleged-ailagi, Bab-Jehováʼga be ogumakar ukbalosulid. </v>
<v b="LEV" c="22" v="23">Sunna be-itoleged ibmar-ukbiedba anga be moli-bebe-nikad, igi, sibad-wawaad-wis-bonigwaled uked. Ar ibmar-imakoye-sogsad-ular, ibdurgan-degiid be ukerdi, Bab-Jehová bei abingaosulid. </v>
<v b="LEV" c="22" v="24">Bab-Jehováʼga ibdurgan alugwag-bonigwaled, alugwag-madareged, alugwag-gwasualed, degi, alugwag-sikaled be ukosulid. Be-yalagi ibdurgan-degimalad Bab-Jehováʼga be ukosurmalad. </v>
<v b="LEV" c="22" v="25">” ’Deginbali, ibdurgan-degimalad be-Bab-Jehováʼga-ukega, Israel-dulesulid-abin be abingabalosulid, ar ade, we-ibdurganmar bonigwaledid. Degisoggu, be-ibe abingalegosulid.’ ” </v>
<v b="LEV" c="22" v="26">Bab-Jehová, Moisésʼga sogdebalid: </v>
<v b="LEV" c="22" v="27">“Moli-bebe-nikad-e-mimmi gwalulesdibe, sibad-wawaad-e-mimmi-gwalulesdibe, igi sibad-e-mimmi-gwalulesdibe, na e-nan-walik ibagugle (7) gudii guoed. Geb ibabaabakgine (8) sunna bemar anga we-ibdurgan ogumakar ukoed. </v>
<v b="LEV" c="22" v="28">”Melle iba-galagwena moli-bebe-nikad-ome, e-mimmi-ebo, igi, sibad-wawaad-ome, e-mimmi-ebo e-ibe be e-dukar egwanno. </v>
<v b="LEV" c="22" v="29">”Be anga dog-nuedye-sogega, ibmar uknaile, nue igar-maidba-imakar be ukoed. Adi, an nabir abingaegar. </v>
<v b="LEV" c="22" v="30">We-ibmar-be-anga-uknaid, a-ibagi be gunnoed. Banedga, we-ibmar be sabogosulid. Ani an Bab-Jehová gued. </v>
<v b="LEV" c="22" v="31">”An-igarmar-mamaidba be ibsamala, eba be ibmar-imakdii gumala. Ani an Bab-Jehová gued. </v>
<v b="LEV" c="22" v="32">”An-nug-islidikidgi melle be dodomalo, adi, Israel-dulemar-abargi an-nug islidik guegar. Ani an Bab-Jehová bemar islidik imaked. </v>
<v b="LEV" c="22" v="33">Ani an Egipto-yargi bemar-onosad, adi, an bemar-Bab-Dummadga gumalagar. Ani an Bab-Jehová gued.” </v>
<v b="LEV" c="23" v="1">Bab-Jehová, Moisésʼga sogdebalid: </v>
<v b="LEV" c="23" v="2">“Israel-dulemarga be weyob sogo: ‘Bab-Jehová we-itoakwaa-ibamar-onoleged mesisad. Bemar Bab-Jehová-nug-odummogega, a-ibamar islidikid-onmakedye bimaloed. Bab-Jehová we-ibamar omesisad.’ ” </v>
<v b="LEV" c="23" v="3">Bab-Jehová, Moisésʼga sogdebalid: “Israel-dulemarga be weyob sogo: ‘Bemar ibanergwa (6) arbamaloed. Ar ibagugledgindi (7), bemar obunnomaloed. A-iba, an-nug-odummogega itoakwaa-iba-onoleged-iba gued. A-ibagi, bemar bipisaale arbaosurmalad. A-ibagi, bemar na bia maimalodibe, Bab-Jehová-nug-odummogega bemar obunnogoed.’ ” </v>
<v b="LEV" c="23" v="4">Bab-Jehová, Moisésʼga sogdebalid: “Israel-dulemarga be weyob sogo: ‘Bab-Jehová we-itoakwaa-ibamar-onoleged mesisad. Bemar Bab-Jehová-nug-odummogega we-itoakwaa-ibamar-onolegedgi islidikidgi onmaknonimaloed. An bemarga iba-mesnaid-sekalaagi, bemar na onmaknonimaloed: </v>
<v b="LEV" c="23" v="5">” ’Gebe-nii-onodoed-ibambe-gakabakegi (14), a-sedogidba, bemar Bab-Jehová-nug-odummogega Egipto-yargi bemar Oburgwilegoenad-Iba onomaloed.’ ” </v>
<v b="LEV" c="23" v="6">Bab-Jehová, Moisésʼga sogdebalid: “Israel-dulemarga be weyob sogo: ‘A-nii-ibambe-gakatargi (15), Bab-Jehová-nug-odummogega Madu-E-Inasulid-Iba onodoed. Madu-e-inasulid ibagugle (7) be gunmaloed. </v>
<v b="LEV" c="23" v="7">Gebe-iba-onodoedgine, bemar islidikidgi danar ambikumaloed. A-ibagi, bipisaale bemar arbaosurmalad. </v>
<v b="LEV" c="23" v="8">Ibagugle (7) bane-bane, bemar Bab-Jehováʼga ibmar ogumakar ukmaloed. Geb ibagugledgi (7), bemar Bab-Jehová-e-nug-odummogega islidikidgi danar ambikunonimaloed. A-ibagi, bemar bipisaale arbaosurmalad.’ ” </v>
<v b="LEV" c="23" v="9">Bab-Jehová, Moisésʼga sogdebalid: </v>
<v b="LEV" c="23" v="10">“Israel-dulemarga be sogo: ‘Yar-an-bemarga-uknaidse bemar dogsamalale, agi bemar ibmar-gwag-digaled wearmalale, bemar gebe-ibmar-gwag-wesad-dukgwen, dule-irwa-Bab-Dummadse-goledse sedoed. </v>
<v b="LEV" c="23" v="11">Dule-irwa-Bab-Dummadse-goled Bab-Jehová-asabin we-ibmar-gwag bana-bana imakoed, adi, Bab-Jehová we-ibmar-gwag abingaegar. Obunnoged-iba-banedgine, we-ibmar-gwag Bab-Jehováʼga bana-bana imakoed. </v>
<v b="LEV" c="23" v="12">We-ibmar-gwag-dukgwenad Bab-Jehováʼga be uknaid-ibagi, sibad-wawaad-sapingwagwad-birgagwen-nikad, swilidikid, boni-gwen-nikasulid, Bab-Jehováʼga be ogumakar ukoed. </v>
<v b="LEV" c="23" v="13">Deginbali, madubur-bur-nued nibirbake olivo-gwalluba-omukuar, be ukbaloed. We-ibmar-ogumakar-ukleged Bab-Jehová yeer-yapanne itodaed. Degine, vino bute-gwagwen eba eolegoed. </v>
<v b="LEV" c="23" v="14">Be-Bab-Dummadga-inse be we-ibmar-gwag uksasulile, bemar madu gunnosulid. Bemar ibmar-gwag-dibyaled, igi, ibmar-gwag-biniddibe, gunnosurmarbalid. Bia be mai-guoe, bega, degi, be-waganga, we-igar degisadegu mai guoed.’ ” </v>
<v b="LEV" c="23" v="15">Bab-Jehová, Moisésʼga sogdebalid: “Israel-dulemarga be sogo: ‘Obunnoged-banedgine, orosgi-dakleged-trigoʼye-nugad-dukgwen Bab-Jehováʼga be bana-bana-uksad-sorbali, itoged-ilagugle (7) be ebisoed. </v>
<v b="LEV" c="23" v="16">Obunnoged-ilagugled (7), geb a-banedgine, bela iba-dulabo-gakambe (50) guoed. Geb degine, Bab-Jehováʼga ibmar-gwag-binidi bemar ukoed. </v>
<v b="LEV" c="23" v="17">Be-neggine, madu-gwabo madubur-nuedgi-e-inaba-sobaled, Bab-Jehováʼga bana-bana-ukega be sedoed. We-madu-gwagwen madubur-nibirbake-imakaled, baid amba deyob imakarbalid. We-madumar Bab-Jehováʼga gebe-ibmar-sanmaked-uklegedid. </v>
<v b="LEV" c="23" v="18">Maduba-mesa sibad-wawaad-sapingwagwad-birgagwen-nikad, swilidik, boni-nikasulid, walagugle (7) be ukoed. Deginbali, moli-bebe-nikad-sapingwagwad-wargwen, degi, sibad-wawaad-machered walabo be ukbaloed. Wemala, Bab-Jehováʼga ogumakar be ukoed. Degine, ibmar-gwag eba be ukbaloed, degine, vino-egi-eolemalad be ukbaloed. Wemarde, Bab-Jehováʼga soogi ogumakar-uklegedid, Bab-Jehová yeer-yapanne itodaed. </v>
<v b="LEV" c="23" v="19">” ’A-ukinbali, isgued-ular sibad-machered-wargwen be ukbaloed, degi, gwenatigwar-guega sibad-wawaad-sapingwagwad-birgagwen-nikad, warbo be ukbaloed. </v>
<v b="LEV" c="23" v="20">Dule-irwa-Bab-Dummadse-goled, sibad-wawaad-sapingwagwad-warbogwad madu-gebe-uklegedba-mesa Bab-Jehová-asabin bana-bana imakoed. We-ibmarmala, Bab-Jehová-asabin ibmar-ukleged-bana-bana guedid. Wemar, Bab-Jehováʼga ibmar-islidik-uklegedid, dule-irwa-Bab-Dummadse-goledga uklegoedid. </v>
<v b="LEV" c="23" v="21">” ’A-ibagi, bela bemar Bab-Jehová-nug-odummogega islidiki danar ambikunonimaloed. A-ibagi, bemar bipisaale arbaosurmalad. Be-wagan bia maimardibe, we-igar degisadegu ega maigu guoed. </v>
<v b="LEV" c="23" v="22">” ’Ibmar-gwag-weed-ibagan mosale, melle bela be-nainu-dikar-nagase be weo. Deginbali, ibmar-gwag napase batisale, melle a-ibmar-gwag be bar suo. Ar ade, wemala dulemar-wileganaga, degi, Israel-dulesurmaladga be obegoed. Ani an be-Bab-Dummad-Jehová gued.’ ” </v>
<v b="LEV" c="23" v="23">Bab-Jehová, Moisésʼga sogdebalid: </v>
<v b="LEV" c="23" v="24">“Israel-dulemarga be sunmake, ega be soge: ‘Nii-walagugled-gebe-iba-onodedgi, bemar obunnogoed. A-ibagi, gar-trompeta-ogolale, bemar iba onogoed. Deginbali, bemar Bab-Jehová-nug-odummogega danar ambikunonimarbaloed. </v>
<v b="LEV" c="23" v="25">A-ibagi, bemar bipisaale arbaosurmalad. Agine, bemar, Bab-Jehováʼga ibmar ogumakar ukoed.’ ” </v>
<v b="LEV" c="23" v="26">Bab-Jehová, Moisésʼga sogdebalid: </v>
<v b="LEV" c="23" v="27">“Israel-dulemarga be sunmake, ega be soge: ‘Nii-walagugled-ibambegi Isgued-Elied-Iba guoed. A-ibagi, bemar Bab-Jehová-nug-odummogega, islidik danar ambikunonikoed. A-ibagi, bemar mas-gunsuli gudigumaloed, deginbali, bemar Bab-Jehováʼga ibmar ogumakar ukmarbaloed. </v>
<v b="LEV" c="23" v="28">A-ibaginbali, bemar bipisaale arbaosurmalad, ar ade, a-iba, Isgued-Elileged-Ibad, agine, be-Bab-Dummad-Jehová bemarga isgued elioed. </v>
<v b="LEV" c="23" v="29">Ar dule-wargwen a-ibagi mas-guchale, we-dule, e-dulemar-abargi onolegoed. </v>
<v b="LEV" c="23" v="30">Ar dule-wargwen a-ibagi arbasale, we-dule, e-dulemar-abargi an obelogoed. </v>
<v b="LEV" c="23" v="31">” ’Degisoggu, a-ibagi, bemar bipisaale arbaosurmalad. Be-wagan bia maimardibe, we-igar degisadegu ega maigu guoed. </v>
<v b="LEV" c="23" v="32">A-iba, bemarga obunnogoed-iba guoed. A-ibagine, bemar mas-gunsuli gudiguoed. We-obunnoged-iba, bemar nii-walagugled-ibabakebak-sedodedgi onodoed. Geb banedgi, sedogidse bergudapoed.’ ” </v>
<v b="LEV" c="23" v="33">Bab-Jehová, Moisésʼga sogdebalid: </v>
<v b="LEV" c="23" v="34">“Israel-dulemarga be sogo: ‘Nii-walagugled-ibambe-gakaatargine, Neg-Matargana-Sobaled-E-Iba Bab-Jehová-e-nug-odummogega be onodoed. We-iba, ibagugle (7) onolenai guoed. </v>
<v b="LEV" c="23" v="35">Gebe-iba-onodedgine, bemar Bab-Jehová-e-nug-odummogega islidiki danar ambikunonimaloed. A-ibagi, bemar bipisaale arbaosurmalad. </v>
<v b="LEV" c="23" v="36">Bemar ibagugle (7) Bab-Jehováʼga ibmar-ogumakar-uknai guoed. Ibabaabakadgine (8), bemar Bab-Jehová-e-nug-odummogega islidiki danar ambikunonimaloed. Agine, amba bemar Bab-Jehováʼga ibmar ogumakar ukbaloed. A-iba, iba-dummadid. Degisoggu, bemar a-ibagi, bipisaale arbaosurmalad. </v>
<v b="LEV" c="23" v="37">” ’We-ibamala Bab-Jehováʼga iba-itoakwaa-onolemaladid. A-ibagi, Bab-Jehová-e-nug-odummogega bemar islidiki danar ambikunonimaloed, adi, Bab-Jehováʼga we-ibmarmar-ogumakar ukegar: Ibdurgan-ogumakar-ukleged, ibmar-gwagmar-ukleged, ibmarmar-ukleged, degi, vino-ukleged. We-ibmarmar e-ibagan-uklegoed-maidba be ukmaloed. </v>
<v b="LEV" c="23" v="38">We-ibamala, Bab-Jehová-obunnoged-iba-ukine, Bab-Jehováʼga ibmar-uklegoye-ise-sogar-sogsad-ukine, degi, ibmar-ukbiedba-ukleged-ukine, be onobaloed. </v>
<v b="LEV" c="23" v="39">” ’Nii-walagugled-ibambe-gakatargi, bemar ibmar-gwag-wesmalad-sorbali, Bab-Jehováʼga ibagugle (7) bemar iba onomaloed. Gebe-iba-onodoedgi, degi, ibabaabakgi (8) bemar arbaosurmalad. </v>
<v b="LEV" c="23" v="40">Gebe-iba-onodoedgine, bur sapimar-nuegangi e-sanmar-nuegan-nanaid, ogobgi-dakleged-e-gagan, sapimar-dummagan-e-anagan, degi, sosgamar bemar amimaloed. Ibagugle (7) bemar be-Bab-Dummad-Jehová-asabin wergumaloed. </v>
<v b="LEV" c="23" v="41">Birga-iliba, nii-walagugledgi (7), ibagugle (7) bemar Bab-Jehová-nug-odummogega iba-onodii gumaloed. We-igar bemar-waganga degisadegu maigu guoed. </v>
<v b="LEV" c="23" v="42">Ibagugle (7) bemar neg-matargan-sobaledgi-mai gumaloed. Bela bemar Israel-dulemar Israel-yargi-gwalulesmalad we-neg-matargan-sobaledgi-mai gumaloed, </v>
<v b="LEV" c="23" v="43">adi, be-wagan wisgumalaga, an Egipto-yargi Israel-dulemar-onosgu, ani an neg-matargan-sobaledgi-megega bemar-imaksaye. Ani an bemar-Bab-Dummad-Jehová gued.’ ” </v>
<v b="LEV" c="23" v="44">Weyobi, Moisés, Israel-dulemarga Bab-Jehováʼga-ibamar-itoakwaa-onolegedgi sunmaksad. </v>
<v b="LEV" c="24" v="1">Bab-Jehová, Moisésʼga sogdebalid: </v>
<v b="LEV" c="24" v="2">“Israel-dulemarga be soge: ‘Olivo-gwallu-bur-swilidikid ibmarba-oburarsulid, be sedamalo. Adi, Bab-Dummadse-goled-neggi gwallu ogaegar. Deyobi, a-gwallumar degisadegu gasii guoed. </v>
<v b="LEV" c="24" v="3">Aarón Bab-Dummad-dulemarbo-ambikued-neggi gwallumar ogaoed, bia Bab-Dummad-Israel-dulemarbo-Igar-Mesisad-Ulu-siid-iduar, mor-dummad-naid magaba ogaoed. Adi, we-gwallumar Bab-Jehová-asabin gasii oibodagegar. We-igar, be-waganga degisadegu maigu guoed. </v>
<v b="LEV" c="24" v="4">Gwallu-sied-olobiid-birgi gwallumar-bukwad degisadegu Bab-Jehová-asabin gasii guoed.’ ” </v>
<v b="LEV" c="24" v="5">Bab-Jehová, Moisésʼga sogdebalid: “Israel-dulemarga be sogo: ‘Madubur-nuedgi madu-ologana gwaambe-gakabo (12) be soboed. Madu-gwagwengi madubur nibirbo be ebugoed. </v>
<v b="LEV" c="24" v="6">Bab-Jehová-asabin mese-olobiid-birgi, ilebo be madu-ologana urboed. Ilegwengi gwanergwa (6) be urboed, baid ilegwengi deyob mergu be urbebaloed. </v>
<v b="LEV" c="24" v="7">Deginbali, ina-wawadikid-ibmar-baidba-oburarsulid madu-ilegwen-ilegwen-bukwad-dikarba be urbebaloed. We-ina-wawadikid madu-anar ebinsalegega-ibmar-uklegedyob gued. We-ina-wawadikid Bab-Jehováʼga ogumakar uklegoed. </v>
<v b="LEV" c="24" v="8">Obunnoged-iba-iliba, Israel-dulemar-nukine, we-madu Bab-Jehová-asabin be urbedii guoed. Israel-dulemar weyob degisadegu we-igar imakdioed. </v>
<v b="LEV" c="24" v="9">We-madu Aarónʼgadga, degi, e-masmalagadga degisadegu guoed, neg-islidikidgi gunmaloed. Ar ade, we-ibmar bur bule Bab-Jehováʼga ibmar-ogumakar-ukleged-baiganba, islidikid gued. Weyob we-igar degisadegu maigu guoed.’ ” </v>
<v b="LEV" c="24" v="10">A-ibagangine, Israel-dulemar-abargi dule-gwensak maigusad. E-nande Israel-duled, e-babdi Egipto-duled. Ibagwengine, we-dulede Israel-dule-wargwen-ebo danar-danar-bukwadgi uluar gusad. </v>
<v b="LEV" c="24" v="11">Agine, ome-Israelʼgined-e-machi galagwensuli sunmakdegu Bab-Dummad-nug obarisad. Degisoggu, we-dule, Moisésʼse sesagusmalad. </v>
<v b="LEV" c="24" v="12">Geb Bab-Jehová Israel-dulemarga we-dule-imaklegoed-sogedse, esgaryagi we-dule-metemargweled. We-dule-e-nande Selomitʼye nugad, Dibri-sisgwad. Dibriʼdi Dan-wagwad. </v>
<v b="LEV" c="24" v="13">Geb degine, Bab-Jehová Moisésʼga sogded: </v>
<v b="LEV" c="24" v="14">“We-dule-galagwensuli-sunmaksad bemar-danar-danar-bukwad-magaba be onomalo. Bela dule-itosmalad we-dule-nono-birgi e-argan mesoed. Geb bela Israel-dulemar akwagi we-dule-makoed. </v>
<v b="LEV" c="24" v="15">Israel-dulemarga weyob be sogoed: ‘Ar doa-dule e-Bab-Dummadgi galagwensuli-sunmaksale, e-isgusad egi aibinoed. </v>
<v b="LEV" c="24" v="16">Ar doa-dule e-gwenad-ukabsanaidgi Bab-Jehová-nug bisale, we-dule oburgwilegoed. Bela Israel-dulemar akwagi we-dule-makoed. Ar Israel-duledibe, Israel-dulesurdibe, Bab-Jehováʼgi-galagwensuli-sunmaksale, we-dule oburgwilegoed.’ ” </v>
<v b="LEV" c="24" v="17">Bab-Jehová, Moisésʼga sogdebalid: “Ar doa-dule, dule-baid-oburgwisale, we-dule oburgwilemogoed. </v>
<v b="LEV" c="24" v="18">Ar doa-dule, dule-baid-ibe ibdurgan-oburgwisale, we-dule ibdurgan-oburgwisad-anar ibdurgan-baid ega ukoed. </v>
<v b="LEV" c="24" v="19">Ar doa-dule, dule-baid-naibi-imaksale, we-dule, deyob naibi-imaklemogoed. </v>
<v b="LEV" c="24" v="20">Ar doa-dule, dule-baid-ibe gar-bichisale, we-dule-ibe gar bisgelemogoed. Ar doa-dule, dule-baid-ibe ibya-naibisasale, we-dule-ibe ibya naibisalemogoed. Ar doa-dule, dule-ibe nugar-bichisale, we-dule-ibe nugar bisgelemogoed. Ar doa-dule, igi-dule-baid-naibisaoe, we-dule deyob naibisalemogoed. </v>
<v b="LEV" c="24" v="21">Ar doa-dule, dule-baid-ibe ibdurgan-oburgwisale, we-dule-ibe ibdurgan-oburgwisad-anar ibdurgan-baid ega ukoed. Ar doa-dule, dule-baid-oburgwisardi, we-dule deyob oburgwilemogoed. </v>
<v b="LEV" c="24" v="22">Israel-dulega, degi, Israel-dulesulidga unnila igar-soggwenna maigu guoed. Ani an bemar-Bab-Dummad-Jehová gued.” </v>
<v b="LEV" c="24" v="23">Moisés Israel-dulemarga bela we-ibmar sogsa gusad. Geb Israel-dulemar, dule-galagwensuli-Bab-Jehováʼgi-sunmaksad danar-danar-bukwamalad-magaba onosmalad. Geb agi, akwagi-makar oburgwismalad. Ar igi Bab-Jehová, Moisésʼga sogsa gusa, deyobi, Israel-dulemar ibmar imaksamalad. </v>
<v b="LEV" c="25" v="1">Bab-Jehová, Moisésʼga Sinaí-yargi sunmakded, ega sogded: </v>
<v b="LEV" c="25" v="2">“Israel-dulemarga be sogo: ‘Bab-Jehová bemarga-yar-uknaidse be ambikudapmalale, Bab-Jehová-nug-odummogega a-yargi birgagwen nainu obunnonai guoed. </v>
<v b="LEV" c="25" v="3">” ’Birganergwa (6) bemar be-nainumargi ibmar digmaloed. Birganergwa (6) be-uva-dub be nue sike-sike imakmaloed, degi, e-san be weemarbaloed. </v>
<v b="LEV" c="25" v="4">Birgagugledgindina (7), Bab-Jehová-nug-odummogega, bar be nainugi arbaosurmalad. A-birgagine, be-nainugi be ibmar-digosulid, deginbali, be-uva-dub be sike-sike imakosurbalid. </v>
<v b="LEV" c="25" v="5">Be-nainugi wargwengi ibmar-gwag-ainidagoedi be bela weosulid, deginbali, uva be digsasulid wargwengi-sanmakdagoedi be bela weosurbalid. Birgagwen nainugi be arbaosulid. </v>
<v b="LEV" c="25" v="6">Degi-inigwele, a-birgagi nainugi bela ibmar-sanmakoedi bemarga unniguar gunnega guoed. Be-mai-machered, be-mai-ome, dule-bega-arbaed, degi, Israel-dulesulid-be-yargi-gudiid sunna gunmarmogoed. </v>
<v b="LEV" c="25" v="7">Deginbali, be-molimar-bebe-nikad, degi, ibdurganmar be-yargi-nikamalad we-ibmarmar-sanmakoedi, sunna gunmarmogoed.’ ” </v>
<v b="LEV" c="25" v="8">Bab-Jehová, Moisésʼga sogdebalid: “Israel-dulemarga be sogo: ‘Birgagugled, ilagugle (7) be ebisoed. A sogleged, birga-durbo-gakabakebakye (49). </v>
<v b="LEV" c="25" v="9">Geb a-birga-nasadgine, nii-walagugled-ibambegi, isgued-osuloged-ibagi binnasuli gar-trompeta bela be-yalagi be ogoloed. </v>
<v b="LEV" c="25" v="10">Weyobi, birga-durbo-gakambegidi (50), Bab-Jehováʼga birga-islidikidga be imakoed. A-birgagi, bela Israel-yargi Israel-dulemar maiga-gudiile, ollorgunonikoed. A-birga, bemarga Gannar-Ibmar-Ukleged-Birgaga guoed. Degine, bemar na gannar e-nainu-e-nainu sumaloed, gannar na e-gwenadganse namaloed. </v>
<v b="LEV" c="25" v="11">Birga-dulabo-gakambegid (50) bemarga Gannar-Ibmar-Ukleged-Birgaga guoed. A-birgagi, bemar nainugi ibmar-digosurmalad, nainugi ibmar-ainioed be weosurmarbalid, degine, uva be weosurmarbalid. </v>
<v b="LEV" c="25" v="12">Ar ade, a-birga, Gannar-Ibmar-Ukleged-Birgad. A-birgade bemarga birga-islidikidid. A-birgagi unnila ibmar-e-itolegedba-ainied-sanmakoedi be gunmaloed. </v>
<v b="LEV" c="25" v="13">” ’Gannar-Ibmar-Ukleged-Birgagi bela bemar na gannar e-nainu-e-nainuse namaloed. </v>
<v b="LEV" c="25" v="14">” ’Dule-baidga be nainu manigi-uksadibe, dule-baidse be nainu-baksadibe, melle bemar be-gwenadgan mesagwar imako. </v>
<v b="LEV" c="25" v="15">Igi birga Gannar-Ibmar-Ukleged-Birga-napi, a-birga-napiwilub be dule-baidse nainu bakoed. Dule-nainu-ukoeddi, Gannar-Ibmar-Ukleged-Birga-napiwilub nainu gargegu ukoed. </v>
<v b="LEV" c="25" v="16">” ’Gannar-Ibmar-Ukleged-Birga amba undar napile, mani-dummad nainu be ukoed. Gannar-Ibmar-Ukleged-Birga ichee napile, adi, nainu mani-bipii be ukoed, ar ade, ibmar-welegoedba, we-nainu gargegu be ukoed. </v>
<v b="LEV" c="25" v="17">” ’Melle be dule-baid mesagwar imako. Bur be-Bab-Dummad be dobee nanadii gumalo, ar ade, ani an bemar-Bab-Dummad-Jehová gued.’ ” </v>
<v b="LEV" c="25" v="18">Bab-Jehová, Moisésʼga sogdebalid: “Israel-dulemarga be sogo: ‘Bab-Jehová-e-igar-bemarga-uksadba be nanamarsun, Bab-Jehová-Igar-Mamaidba be damarsun. A-sogedba bemar gudii gumarsun. Geb degine, bemar bogidik gudii gumaloed. </v>
<v b="LEV" c="25" v="19">Nainu bemarga ibmar-osanmakoed. A-ibmarmar nue-immedik bemar gunmaloed, degine, a-yalagi, nue-bogidik bemar bukwa gumaloed. </v>
<v b="LEV" c="25" v="20">” ’Ar bemar egisdamalodibe: ¿Ar wede birgagugledgi (7), ibi anmar gunmalosunna? Ar ade, ibmarde anmar digosurmalad, degine, anmar weosurmarbalid. </v>
<v b="LEV" c="25" v="21">” ’Birganergwadgine (6) Bab-Jehová bemargi ise-nued binsamaloed. Bab-Jehová birgapaa-wilub nainugi ibmar-osanmakoed. </v>
<v b="LEV" c="25" v="22">Birgabaabakgine (8), be ibmar-digmaloed. A-birgagine, ibmar-gwagmar-sabosmalad bemar gunmaloed. Birgabakebakse (9), ibmar-sabosad be gunmaloed. Geb a-birgagine, ibmar-sanmakded be gutemaloed.’ ” </v>
<v b="LEV" c="25" v="23">Bab-Jehová, Moisésʼga sogdebalid: “Israel-dulemarga be sogo: ‘Dule-nainu-baksadi degisadegu egadga guosulid, ar ade, nainu Bab-Jehováʼgadid. Ar bemar unnila sikwas we-yargi gudimalad. Bemar we-yargi degisadegu gudiguosurmalad. </v>
<v b="LEV" c="25" v="24">Degisoggu, bemar-nainu-baksamaladi, be wisgumalargebed, gannar-nainu-obirileged-igar bemarga maigu guoed. </v>
<v b="LEV" c="25" v="25">” ’Be-gwenad mani-sate-gudele, na e-nainu uksale, e-gwenad-bur-walikagwad nainu-uklesad ega onononikoed. </v>
<v b="LEV" c="25" v="26">” ’Dule ega e-anar nainu-onoged-satele, ar na dukin e-nainu-onogega, unniguar mani amisale, </v>
<v b="LEV" c="25" v="27">nainu-uklesad-akar birga ebisoed. Geb Gannar-Ibmar-Ukleged-Birga igi-napi, a-wilub mani bennukoed. Geb degine, we-nainu gannar na egadga gunonikoed. </v>
<v b="LEV" c="25" v="28">Ar unniguar mani amissulile, dule ese nainu-baksadi we-nainu Gannar-Ibmar-Ukleged-Birgase gani guoed. Geb agine, we-nainu Gannar-Ibmar-Ukleged-Birgagi gannar e-ibedgadga guoed. </v>
<v b="LEV" c="25" v="29">” ’Dule-gwensak neggwebur-sakdigar-siidyaba na e-neg manigi uksale, we-dule, sunna a-neg birgagwengi gannar obiroed. Ega birgagwen naguoed gannar neg-obiregar. </v>
<v b="LEV" c="25" v="30">Birgagwengi we-neg obiridsulile, neggwebur-sakdigar-siidyaba we-neg-siidi, dule-neg-baksadgadga, degi, e-wagangadga degisadegu guoed. Gannar-Ibmar-Ukleged-Birgagi we-neg e-ibedga bar uklegosulid. </v>
<v b="LEV" c="25" v="31">” ’Neggwebur-sakdigarsulidgi negmar-siidi nainuyob guoed. A-negmardi sunna gannar obirilegoed, Gannar-Ibmar-Ukleged-Birgagi a-nega e-ibedga uklegoed. </v>
<v b="LEV" c="25" v="32">” ’Levita-dulemardi e-neggweburmargi e-neg-siidi manigi uksale, sunna gannar obire guoed. </v>
<v b="LEV" c="25" v="33">Dule-gwensak Levita-dulemar-neggweburgi Levita-dulese neg baksale, we-dule, Gannar-Ibmar-Ukleged-Birgagi gannar ega neg maniginsuli ukoed. Ega gannar obiroed, ar ade, e-neggweburmargi-neg-bukwadi Israel-dulemar-abargi Levitaʼmarga uklesadid. </v>
<v b="LEV" c="25" v="34">Levita-dulemar-e-gagan-nainumardi bipisaale manigi uklegosulid. Ar ade, we-gagan-nainu Levita-dulemargadga degisadegu guoed. </v>
<v b="LEV" c="25" v="35">” ’Be-dule wilegedga gudele, bese danikile, be bendakoed. Be-neggi dule-neggwebur-baidginedyob gudii guoed. </v>
<v b="LEV" c="25" v="36">We-dulegi, melle ega be mani-nug meso, degi, melle ei ibmar be sumarbalo. Suli, degisuli. Be-Bab-Dummad-dobee be nanamaloed. We-be-dule be-walik gudii guoed. </v>
<v b="LEV" c="25" v="37">Deginbali, bese mani egichisale, egi mani onogegala, melle egi mani-obine be gao, degi, melle masgunned ega mani-obine be ukbalo. </v>
<v b="LEV" c="25" v="38">Ani an be-Bab-Dummad-Jehová gued. Ani an Canaán-yala bemarga ukega, Egipto-yargi bemar-onosad, adi, an be-Bab-Dummadga guegar. </v>
<v b="LEV" c="25" v="39">” ’Be-dule be-walik-gudii wilegedga gudele, manigi bese na dukin ukdele, melle dule-mai-imaklegedyob be imako. </v>
<v b="LEV" c="25" v="40">Nabir binsa bega dule-arbaedyob, Israel-dulesulid-be-walik-gudiidyob be imakoed. We-dule, Gannar-Ibmar-Ukleged-Birgase bega arbaoed. </v>
<v b="LEV" c="25" v="41">Geb a-birgagine, e-mimmiganmala nabir be-neggi nodoed. Geb e-gwenadganse gannar naoed, na e-dadgan-nainu gannar egadga gunonikoed. </v>
<v b="LEV" c="25" v="42">Deyob guoed, ar ade, Israel-dulemar anga-arbamalad-gumalad, ani an wemar Egipto-yargi onosad. A-ular, Israel-dulemala maiga-guega manigi uklegosurmalad. </v>
<v b="LEV" c="25" v="43">Melle Israel-dulemar sabsuli-imakdii be gumalo. Suli, degisuli. Be-Bab-Dummad-dobee-nanadii be gumaloed. </v>
<v b="LEV" c="25" v="44">” ’Dulemar-be-yar-dikarba-mamaid, machereddibe, omedibe, amala sunna be-maiga gumaloed. Amala, machereddibe, omedibe be-maiga-gumalagala, manigi be bakmaloed. </v>
<v b="LEV" c="25" v="45">Deginbali, Israel-dulesurmalad-bemar-abargi-mamaid, e-mimmigan-be-yargi-gwalulesmaladi, be-maiga-guegala, sunna manigi be bakmaloed, adi, bemargadga guegar. </v>
<v b="LEV" c="25" v="46">Be burgwisale, we-be-maimala sunna be-mimmiganga be obemalad, adi, degisadegu be wagangadga guegar. Amala, degisadegu be-maiga gumaloed. Bemar, be-gwenadgandi, Israel-dulemardi, sabsuli gwen imakosurmalad. </v>
<v b="LEV" c="25" v="47">” ’Israel-dulesulid bemar-abargi-maid mani-ibedga gudele, Israel-dule a-dikarba-maid wilegedga gudele, we-dule, dule-mani-ibed-e-maiga-guega na san-ukdele, igidibe, Israel-dulesulid-e-gwenadga na san-ukdele, </v>
<v b="LEV" c="25" v="48">dule-na-san-uksad sunna gannar onoleged. E-gwenad-wargwen sunna manigi onogoed. </v>
<v b="LEV" c="25" v="49">E-gilordibe, e-gilor-machidibe, a sunna manigi a-dule-onogoed. E-gwenad-walikagwad sunna onomogad. Ar e-sunnad sunna nabir na onogele, ar na dukin manigi onogodo. </v>
<v b="LEV" c="25" v="50">Dule, degi, dule-mani-ibed na ebogwa itomaloed, birgabigwa-gusa dule-manigi-uklesa, degi, igi-birga, Gannar-Ibmar-Ukleged-Birga napi. Agine, itogoed, dule-wargwen-arbaed igi-mani bennuklesale, abali, mani-nasiklegoed, igi-manigi dule-onolegoe. </v>
<v b="LEV" c="25" v="51">Gannar-Ibmar-Ukleged-Birga amba ichesur-napile, a-wilub, uklesadgi-ollorguega mani-dummad bennukoed. </v>
<v b="LEV" c="25" v="52">Gannar-Ibmar-Ukleged-Birga ichenapile, itomaloed, a-birgamarde igi-mani-wilub gue. Geb ollorguega, a-wilub bennukoed. </v>
<v b="LEV" c="25" v="53">We-dule, unnila dule-birgagwen-manigin-arbaedyob imaklegoed. We-dule nue be dakmaloed, melle dule-baksad sabsuli we-dule-imaked be imakmalo. </v>
<v b="LEV" c="25" v="54">” ’We-dule Gannar-Ibmar-Ukleged-Birga-idu ollorgussulile, Gannar-Ibmar-Ukleged-Birgagi e-mimmiganmala ollorguoed. </v>
<v b="LEV" c="25" v="55">” ’Israel-dulemar anga-arbamalad gumalad. We-Israel-dulemar, ani an Egipto-yargi onosad. Ani an be-Bab-Dummad-Jehová gued.’ ” </v>
<v b="LEV" c="26" v="1">Bab-Jehová, Moisésʼga sogdebalid: “Melle ibmar-sobarmalad bab-dummadyob-imakegala, be sobmalo. Ibmaryob-daklemalad-wilubgan, degi, akwa-islidikmalad, melle be sobmarbalo. Deginbali, akwa-sobaled bemar-yargi be siosurmarbalid, adi, melle bemar a-asabin dulluu imakegar. Ar ani an be-Bab-Dummad-Jehová gued. </v>
<v b="LEV" c="26" v="2">”An-obunnoged-ibagi, bemar obunnomarmogoed. Degine, anse-goled-neggi nue-binsaed-nikaa be damaloed. Ani an Bab-Jehová gued. </v>
<v b="LEV" c="26" v="3">”An bemarga igarmar-uksadba, igarmar-mesisadba, be nanamalale, a-igarmar-sogedba be inniki damalale, </v>
<v b="LEV" c="26" v="4">ani an bemarga e-ibagan-sekalaa dii-owioed. Nainumargi-ibmar-digaled na e-ibagan-sekalaa sanmake an imakoed, degine, sapimar deyob an imakbaloed. </v>
<v b="LEV" c="26" v="5">Uva-san-weledagoed-ibaganse, ibmar-gwag-welegoed bemar nikagu gumaloed. Degi, ibmar-gwag-diged-ibagan-nagunonikoedse, bemar uva-san amba wenanai guoed. Immediki be gudii gumaloed. Degine, bogidik be-yalagi bemar bukwa gumaloed. </v>
<v b="LEV" c="26" v="6">”Ani an bemar-yargi neg-bogidikid nasikoed. Degine, dobsulidba nue-gabbukwa, an bemar-imakoed. Ibdurgan-sapurbarmalad-ursirmar an bemarga osulogoed. Degine, bar be-yalagi bila-onolegega an imakosulid. </v>
<v b="LEV" c="26" v="7">Bemar be-isdarmalad-bareginmaloed, amar es-suidgi bemarse burgwemaloed. </v>
<v b="LEV" c="26" v="8">Bemar-walatale, dulemar-dulatar-mergued (100) bareginmaloed. Bemar-dulatale (100) dulemar-miliambe-mergued (10,000) bareginmaloed. Be-isdarmalad bemarse es-suidgi burgwemaloed. </v>
<v b="LEV" c="26" v="9">”An ise-nued bemargi binsaoed. An bemar-omelogoed, dulemar-ichesuli-guega an bemar-imakoed. Degine, an-bemarbo-igar-mesisadi maiguguega an imakoed. </v>
<v b="LEV" c="26" v="10">Ibmar-gwagmar-sabolesmalad bemar gunmaloed, degine, ibmar-gwag-binid-wesmalad-sabogega, birga-nasadgi ibmar-gwag-gwabgusad be midmaloed. </v>
<v b="LEV" c="26" v="11">”An bemar-abargi maigu guoed. An isdar bemar-dakosulid. </v>
<v b="LEV" c="26" v="12">An bemar-abargi gudii guoed. Ani an bemar-Bab-Dummadga guoed. Bemarmoga, be an-dulamarga gumarmogoed. </v>
<v b="LEV" c="26" v="13">Ani an bemar-Bab-Dummad-Jehová gued. Ani an Egipto-yargi bemar-onosad, adi, bemar Egipto-dulemar-e-maiga mer bar-guegar. Bemar mer bingegudii gumalaga, maiga-gudiidgi an bemar-onosad.” </v>
<v b="LEV" c="26" v="14">Bab-Jehová, Moisésʼga sogdebalid: “Ar bemar an-itosurmalale, degi, an-negseleged-igarmar-mamaidba be dasurmalale, an sabsur bemar-odurdakoed. </v>
<v b="LEV" c="26" v="15">An-igarmar-mamaid be baisur dakmalale, an-igarmar-bemarga-uksadba be nanasurmalale, bela an-sogedba be dasurmalale, degine, an bemarbo-igar-mesisadgi be annadmalale, </v>
<v b="LEV" c="26" v="16">an weyob bemar-sabsur-imakoed: Ukiar dobed-dummad bemargi nagunonikoed, bonigan-dummagan, degi, uellemalad-dummagan begi an barmidagoed. Wemala, be-ibyamar oichogoed, degi, be-sanmar nolloo imakoed. Be-ibmar-gwag bemar binsa digmaloed, ar ade, dule-baigan bemar ibmar-gwag-digmaloedi gunmaloed. </v>
<v b="LEV" c="26" v="17">Bemargi nue-dummad an yolegoed, degine, bemar be-isdarmaladse galakuega an bemar-imakoed. Be-isdarmaladse bemar ebipiledii gumaloed, degine, dulemar bemar-bareginnosurmar-inigwele, degite, bemar wakinmamai gumaloed. </v>
<v b="LEV" c="26" v="18">”Deyob an sabsur-bemar-odurdaked-sorbali, amba bemar an-sogedba dasurmalale, be-isgumalad-ular, ilagugle (7) bur bule sabsur an bemar-odurdaknonisunnoed. </v>
<v b="LEV" c="26" v="19">Bemar be-san-dummarba-imakmaladi, an san-bipii bemar-imakoed. Nibneg esgoroyob, an bega imakoed, degi, napadi esgoro-gordikidyob an bega imakbaloed, ar ade, dii wiosulid, degi, napagi ibmar-sanmakosulid. </v>
<v b="LEV" c="26" v="20">Binsa dummad-arbanai be guoed, ar ade, napa isguosoggu, ibmar-gwag-be-digsale, bega sanmakosulid. Degine, be-sapimar bega sanmakosurbalid. </v>
<v b="LEV" c="26" v="21">”Ar amba a-sorba, bemar angi yolenanaimalale, an-sogedba bemar dasurmalale, be-isgumalad-ular, ilagugle (7) bur bule boni-dummagan bemargi an barmidagoed. </v>
<v b="LEV" c="26" v="22">Degine, bemargi ibdurgan-sapurbarmalad-ursilimalad an barmidabaloed, adi, be-mimmigan ese bergumalaga, degi, be-moli-bebe-nikamalad bei oburgwemalagar. Degisoggu, bemar ichee-gudmalosoggu, dule-be-igarba-nanamalad sate gudmaloed. </v>
<v b="LEV" c="26" v="23">”Weyob an bemar-sabsur-odurdaknanaidgine, amba bemar nugusurmalale, amba bemar angi-yolenanaile, </v>
<v b="LEV" c="26" v="24">ani an bemargi yolemarmogoed, be-isgumalad-ular, ilagugle (7) bur bule boni-dummagan bemargi an barmidabaloed. </v>
<v b="LEV" c="26" v="25">An bemar-ebo-igar-mesisadba bemar dasurmalale, bemar urwenanaidgi, es-suidgi-burgwega an bemar-imakoed. Ar bemar bemar-neggweburgi be dukunadmalale, uelleged-dummad begi an barmidoed, degine, bemar, be-isdarmaladse be galakumaloed. </v>
<v b="LEV" c="26" v="26">”Mas-sate an bemar-imakoedgi, soo-gwagwengi omegan-warambe (10) bemarga mas-dunai guoed. Mas ise-wilubsaar-mimidmalogu, mas ichee-gusoggu, immelegosurmalad. </v>
<v b="LEV" c="26" v="27">”Ar deyob sabsur an bemar-odurdaknaid, amba be an-itosurmalale, amba angi bemar yolenanaile, </v>
<v b="LEV" c="26" v="28">agine, bemargi ise-yolegar nue an sae-itogedgi, an-sunnad bemargi yoledsunnoed, be-isgumalad-ular, ilagugle (7) bur bule boni-dummagan bemargi an barmidabarsunnoed. </v>
<v b="LEV" c="26" v="29">Be-masmala be gutemaloed, be-bunamala be gutemaloed. </v>
<v b="LEV" c="26" v="30">Be-bab-dummad-baiganse-gormalad-e-aila-matusurmalad bei an osulogoed, be-bab-dummad-baiganse-gormaladga ina-wawadikid-e-aila-sobarmalad bei an bibisgoed. Be-bab-dummadyob-imakmalad-burgwarmaladgi, be-muimar an mesoed. Isdar an bemar-dakoed. </v>
<v b="LEV" c="26" v="31">Be-neggweburmar an bibisgoed, be-bab-dummad-baiganse-gormalad-negmar an bibisgebaloed, degine, be anga ibmar-ogumakar-ukmalad bei an abingaosulid, ar ade, isdar-yapanne anga guoed. </v>
<v b="LEV" c="26" v="32">”Be-yala bei an bibisgoed. Be-isdarmalad be-yarse nonimalogua, amarbela geger be-yar dakmaloed. </v>
<v b="LEV" c="26" v="33">Bemar dule-baid-baid-bukwamaladse-aisakiega an be-imakmaloed, degine, be-isdarmalad es-suid-gani bemar-bareginnega an imakoed. Be-yala, dulemar-sate guoed, degi, be-neggweburmar bela bibisgar guoed. </v>
<v b="LEV" c="26" v="34">Geb degine, be-isdarmalad-yargi be bukwamaloedgine, be-yardi olloo mellesii guoed. Geb agine, be-yala wis obunnogoed. </v>
<v b="LEV" c="26" v="35">Ar igi be maidgi, be-yala obunnoged-birgagi obunnosawilubbina, deyobi, bemar maiosurmaladgine, be-yala obunnogoed. </v>
<v b="LEV" c="26" v="36">”Bemar-dula-bemaloedi, be-isdarmalad-yargi bela-belad dobed an begi nasikmaloed. A-ular, binsa sapi-gagan-argwanedgi bemar gwakiar wakinmamai gumaloed. Ar igi dule es-suid-idu wakitedamala, deyob bemar wakitemaloed. Ar dule bemar-bareginnosurmar-inigwele, degite, bemar aimukudmaloed. </v>
<v b="LEV" c="26" v="37">Es-suid-idu wakinmamaiyob, dule bemar-bareginnanai-guosurmar-inigwele, na be muchub-muchub yolenanai gumaloed. Be-isdarmalad-abin bemar gwisguosurmarbalid. </v>
<v b="LEV" c="26" v="38">”Dulemar-baigan-yargi be burgwemaloed, be-isdarmalad-yala be-obelomaloed, agi, be diglemaloed. </v>
<v b="LEV" c="26" v="39">Bemar-burgosurmaladdi, be-isdarmalad-yargi aka bur bule wiledmaloed. Bemar isgusmalad-ular, degi, be-babgan-isgusmalad-ular, be deyob gumaloed. </v>
<v b="LEV" c="26" v="40">”Ar bemar-isgusadba, degi, be-babgan-isgusadba, be angi bangudigumalad, be angi yoledigumalad. </v>
<v b="LEV" c="26" v="41">Ar a-ular, be-isdarmalad-yarse an bemar-barmidoed. A-yargi-gudiidgi bemar-isgusmalad na be magar-itononimalale, be anga sokarmalale, anmar bukib-itomarye, </v>
<v b="LEV" c="26" v="42">geb agi an, Jacob-ebo, Isaac-ebo, degi, Abraham-ebo-igar-mesisad an ebinsaoed. Deunni, amarga an sogsad, yar an bemarga ukoye. A-yargi ise-nued an egi binsaoed. </v>
<v b="LEV" c="26" v="43">A-yargi bemar bangudogua, bar egi be megmalosulidgi, a-yala obunnonai guoed. Bemardi, be-isgusmalad-ular be sabsur-odurdaklemaloed. Ar ade, an-igar an bemarga uksamaladi, bemar abingassurmalad, an-igar an-bemarga-mesismaladi, isdar be daksamalad. </v>
<v b="LEV" c="26" v="44">”Ar be-isdarmalad-yargi be gudigumalo-inigwele, amba an be-iegosurmalad. Degine, bela be-obelogedse an be-imakosurmalad. Ar an deyob imakdele, degiile, bemar-dadgan-ebo-an-igar-mesisadgi an annao-itole. Ar ade, ani an be-Bab-Dummad-Jehová gued. </v>
<v b="LEV" c="26" v="45">Be-dadgan-ebo-an-igar-mesisad, an iegosulid. Deun, an bemar-Bab-Dummadga-guega, Egipto-yargi dulemar-baigan-wagab an bemar-onosad. Ani an Bab-Jehová gued.” </v>
<v b="LEV" c="26" v="46">We-igar-uklesmalad, degine, dulemar-odurdakega-igar-uklesmalad, deun, Bab-Jehová Sinaí-yargi Moisésʼba Israel-dulemar-ebo igar mesis gusad. </v>
<v b="LEV" c="27" v="1">Bab-Jehová, Moisésʼga sunmakdebalid, ega sogdebalid: </v>
<v b="LEV" c="27" v="2">“Israel-dulemarga be sunmake, amarga be sogo: ‘Dule Bab-Jehováʼga sogsadibe, dule-gwensak-anar an mani bennukoye, we-dule-onogega, weyob imakoed: </v>
<v b="LEV" c="27" v="3">Machergan birga-durgwen-nikad (20), birga-dulapaa-nikadse (60) onogega, mani-dulabo-gakambe-aidiku (50) be bennukoed, Bab-Dummadse-goled-neggi mani-wilub-saed-siidba bennukoed. </v>
<v b="LEV" c="27" v="4">Omegan-onogegardina, mani-dulagwen-gakambe-aidiku (30) be bennukoed. </v>
<v b="LEV" c="27" v="5">Masmala birgatar, birga-dulagwenadse-nikale (20), onogega, mani-dulagwen-aidiku (20) be bennukoed. Bunamala-onogegardi, mani-ambe-aidiku (10) be bennukoed. </v>
<v b="LEV" c="27" v="6">Susmala nii-wargwen-nikale, birgatar-nikadse, onogega, mani-atar-aidiku be bennukoed. Bunormala-onogegardi, manipaa-aidiku be bennukoed. </v>
<v b="LEV" c="27" v="7">Machergan-birga-dulapaa (60), degi, birga-dulapaa-obine-nikale, onogega, mani-ambe-gakatar-aidiku (15) be bennukoed. Mukwamar-onogegardi, mani-ambegi-aidiku (10) be bennukoed. </v>
<v b="LEV" c="27" v="8">” ’Ar dule nue-wilegediile, we-igar-maidba geg bennukele, dule-irwa-Bab-Dummadse-goledse seledoed, adi, ega mani-nug nasikegar. Dule-irwa-Bab-Dummadse-goled, we-dule e-ganguedba na bennuko-itogedba, ega mani-nug nasikoed.’ ” </v>
<v b="LEV" c="27" v="9">Bab-Jehová, Moisésʼga sogdebalid: “Israel-dulemarga be sogo: ‘Bab-Jehováʼga ibdurgan sunna uklegedile, a-ibdurganmar Bab-Jehováʼga uklesale, bela we-ibdurganmala ise-nue-islidikidga guoed. </v>
<v b="LEV" c="27" v="10">Degisoggu, we-ibdurgan bipisaale ibdurgan-baidbo ogwalegosulid, ibdurgan-baid-bur-nueddibe, ibdurgan-baid-bur-ichakwagwaddibe, bipisaale muchub ogwalegosulid. Ar we-ibdurgan-muchub baid-ibdurgan be ukye sogele, we-ibdurgan-warbobela ise-nue-islidikidga guoed. </v>
<v b="LEV" c="27" v="11">” ’Ibdurgan-Bab-Dummadga-ukleged, swilidiksulidile, dule-irwa-Bab-Dummadse-goled-asabin seledoed. </v>
<v b="LEV" c="27" v="12">Geb dule-irwa-Bab-Dummadse-goled we-ibdurgan nue dakoed, adi, sogega, igi-mani-gargegu naguoe. We-mani-naguoedi, dule-baid bipisaale ogwaosulid. </v>
<v b="LEV" c="27" v="13">Ibdurgan-e-ibed we-ibdurgan-onobiele, mani-soglesadba bennukoed, degine, a-ukine, a-mani-atargi-gwensak napi bennukbaloed.’ ” </v>
<v b="LEV" c="27" v="14">Bab-Jehová, Moisésʼga sogdebalid: “Israel-dulemarga be sogo: ‘Ar dule-wargwen Bab-Jehováʼga na e-neg-uksale, dule-irwa-Bab-Dummadse-goled we-neg nue dakoed. Nue dakogu, geb dulega mani-nug-nasikoed. We-mani-nug-naguoedi, dule-baid bipisaale ogwaosulid. </v>
<v b="LEV" c="27" v="15">Ar dule Bab-Jehováʼga na neg-uksad gannar neg abegele, mani-nug-nagusadba bennukoed. A-ukinbali, a-mani-atargi-gwensak napi bennukbaloed. Geb agine, we-neg gannar egadga gunonikoed.’ ” </v>
<v b="LEV" c="27" v="16">Bab-Jehová, Moisésʼga sogdebalid: “Israel-dulemarga be sogo: ‘Dule-wargwen na e-nainu-e-dad-ega-uksad, Bab-Jehováʼga ukele, we-nainu ibmar-gwag-diglegedba e-mani-nug ega naguoed. Orosgisaar-dakleged-cebadaʼye-nugad galón-gwadulabo-gakambe-gakatar (55) sunna diglegele, mani dulabo-gakambe (50) aidikued-wilub ega naguoed. </v>
<v b="LEV" c="27" v="17">Dule na e-nainu Gannar-Ibmar-Ukleged-Birgagi Bab-Jehováʼga uksale, nainu-gargegued-soglesadba e-mani-nug naguoed. </v>
<v b="LEV" c="27" v="18">Gannar-Ibmar-Ukleged-Birga-sorba Bab-Jehováʼga e-nainu ukerdina, dule-irwa-Bab-Dummadse-goled ebisoed, birgabigwa Gannar-Ibmar-Ukleged-Birga-baidse-warmaked napi. Geb a-wilub ega mani-nug bur-bipi nasikoed. </v>
<v b="LEV" c="27" v="19">” ’Ar dule na e-nainu-uksadi gannar obirbiele, nainuga mani-nug-nagusadba bennukoed, degine, a-ukinbali, a-mani-atargi-gwensak napi bennukbaloed. Geb agine, we-nainu gannar egadga gunonikoed. </v>
<v b="LEV" c="27" v="20">Ar dule we-nainu gannar obirsulile, we-nainu dule-baidga manigi uklesale, we-nainu dule bar obirosulid. </v>
<v b="LEV" c="27" v="21">We-nainu Gannar-Ibmar-Ukleged-Birgagi ollorgunonikogu, we-nainu Bab-Jehováʼgadga gunonikoed. Degine, nainu-islidikidga gunonisunnoed. Geb degine, we-nainu dule-irwa-Bab-Dummadse-gormaladgadga gunonikoed. </v>
<v b="LEV" c="27" v="22">” ’Ar dule-wargwen, nainu-e-dad-ega-uksasulid-baksadi, Bab-Jehováʼga ukbiele, </v>
<v b="LEV" c="27" v="23">dule-irwa-Bab-Dummadse-goled Gannar-Ibmar-Ukleged-Birga-napiwilub ega mani-nug nasikoed. Geb a-ibagine, a-mani-nug-nagusadba dule mani bennukoed. Ar wede Bab-Jehováʼga ibmar-swilidik uklegaledid. </v>
<v b="LEV" c="27" v="24">Gannar-Ibmar-Ukleged-Birga-nagunonikir e-ibed-sunnadga we-nainu gannar uklegoed. </v>
<v b="LEV" c="27" v="25">” ’Bela ibmarga be mani nasikalile, Bab-Dummadse-goled-neggi mani-wilub-saed-siidba ega be nasikoed. We-mani-e-wilubde gramo-ambe (10) aidikued.’ ” </v>
<v b="LEV" c="27" v="26">Bab-Jehová, Moisésʼga sogdebalid: “Israel-dulemarga be sogo: ‘Ar ibdurgan-gebe-gwalulemaladdi, gusgu bato Bab-Jehováʼga uklegaledsoggu, gege be Bab-Jehováʼga uked, ar bato egadid. Ar moli-bebe-nikaddibe, sibad-wawaaddibe, wemarde bato Bab-Jehováʼgadid. </v>
<v b="LEV" c="27" v="27">Ar ibdurgan swilidiksulile, e-ibed we-ibdurgan-onobiele, mani-nug-nagusadba bennukoed, degine, a-ukinbali, a-mani-atargi-gwensak napi bennukbaloed. We-ibdurgan-onosulirdi, e-mani-nug-nagusadba dule-baidga manigi uklegoed.’ ” </v>
<v b="LEV" c="27" v="28">Bab-Jehová, Moisésʼga sogdebalid: “Israel-dulemarga be sogo: ‘Dule-gwensak Bab-Jehováʼga ibmar-ilagwen-ukar-imaksale, gege bar manigi uked, gwen onogosurbalid: Duledibe, ibdurgandibe, nainu-e-dad-ega-uksaddibe, manigi ukosulid, gwen onogosurbalid. Bela Bab-Jehováʼga-ibmar-uklesadi, nue-islidikidga gunonikoed. </v>
<v b="LEV" c="27" v="29">Dule-wargwen-oburgwilegega ukabsalesgudiidi, manigi onolegosulid. We-dule, oburgwilegergebed.’ ” </v>
<v b="LEV" c="27" v="30">Bab-Jehová, Moisésʼga sogdebalid: “Israel-dulemarga be sogo: ‘Nainugi-ibmar-sanmakmalad, ibmar-gwag sanmakoeddibe, sapimar-sanmakoed-e-sanmardibe, bela wemala ambegi-gwensakad (10%) Bab-Jehováʼgadid. Wemala bela Bab-Jehováʼga nugsalegaledid. </v>
<v b="LEV" c="27" v="31">Dule-wargwen we-ibmar-ambegi-gwensakad (10%) wis ebubiele, ega mani-nug-nagusadba bennukoed, degine, a-ukinbali, a-mani-atargi-gwensak napi bennukbaloed. </v>
<v b="LEV" c="27" v="32">” ’Moli-bebe-nikamalad, igi sibad-wawaadmardibe, bela wemar-merguedba warambegi-gwensak (10%) Bab-Jehováʼgadid, ar ade, Bab-Jehováʼga uklegergebed. </v>
<v b="LEV" c="27" v="33">We-ibdurganmala be dakosulid, wede nueddibe, ichakwadibe, unnila Bab-Jehováʼga bemar uksa-imakmaloed. Deginbali, we-ibdurganmala ibmar-baidbo be muchub ogwaosurbalid. Be ogwaye sogele, we-ibdurgan, degi, ebo be ogwanaid, warbobela Bab-Jehováʼga islidikidga guoed. We-ibdurgan-warbogwadi be gwen manigi onogosulid, Bab-Jehováʼgadga guoed.’ ” </v>
<v b="LEV" c="27" v="34">Bab-Jehová we-igarmala Sinaí-yalagi Moisésʼga uksad, adi, Moisés Israel-dulemarga we-igarmar ukmogagar.</v>
<v b="NUM" c="1" v="1">Israel-dulemar birgabogus gaka nii-warbo-ibagwengusa Egipto-yargi-bukwa ainisgusmaladgine, Bab-Jehová Sinaí-nega-dulesulidganba, dulemarbo-ambikued-neggi, Moisésʼga sunmaksad. Weyob ega sogded: </v>
<v b="NUM" c="1" v="2">“Bela Israel-dulemar be ebiso, na e-dadgan-e-dadganba, na e-gwenadgan-e-gwenadganba be ebiso. Bela machergan-irba e-nug be meso. </v>
<v b="NUM" c="1" v="3">Bee be, be-ia-Aarónʼbo, dulemar-ilekwaa na e-sordamar-bukwadba machergan birga-durgwen (20) nikamalad, degi, birga-durgwen-obine (20+) nikamalad, sunna dule-bila-onogedse-namalad be ebiso. </v>
<v b="NUM" c="1" v="4">Bemar-bendakega bemar-dadgan-warambe-gakabogwad-war-wargwengi, neguyagi-dummadga-gudiid be suoed.” </v>
<v b="NUM" c="1" v="5">Bab-Jehová Moisésʼga sogdebalid: “We-dulemala, bemar-bendakmaloedid: Rubén-e-wagansik, Sedeur-machi-Elisur. </v>
<v b="NUM" c="1" v="6">Simeón-e-wagansik, Zurisadai-machi-Selumiel. </v>
<v b="NUM" c="1" v="7">Judá-e-wagansik, Aminadab-machi-Naasón. </v>
<v b="NUM" c="1" v="8">Isacar-e-wagansik, Zuar-machi-Natanael. </v>
<v b="NUM" c="1" v="9">Zabulón, e-wagansik, Helón-machi-Eliab. </v>
<v b="NUM" c="1" v="10">José-e-masmalasikdi: Efraín-e-wagansik, Amiud-machi-Elisama. Manasés-e-wagansik, Pedasur-machi-Gamaliel. </v>
<v b="NUM" c="1" v="11">Benjamín-e-wagansik, Gedeoni-machi-Abidán. </v>
<v b="NUM" c="1" v="12">Dan-e-wagansik, Amisadai-machi-Ahiezer. </v>
<v b="NUM" c="1" v="13">Aser-e-wagansik, Ocrán-machi-Pagiel. </v>
<v b="NUM" c="1" v="14">Gad-e-wagansik, Deuel-machi-Eliasaf. </v>
<v b="NUM" c="1" v="15">Neftalí-e-wagansik, Enán-machi-Ahira.” </v>
<v b="NUM" c="1" v="16">Wemala, dule-dummagan-nuga-nikamalad Israel-dulemar-dadgan-warambe-gakabogwad-abargi (12) onugsalesmalad-dake. Wemala, Israel-dulemar-idumaladga nugsalesmaladid. </v>
<v b="NUM" c="1" v="17">Degisoggu, Moisés, degi, Aarón, we-dulemar-nugsalesmaladse e-nugba ese gochasunnad. </v>
<v b="NUM" c="1" v="18">Nii-warbogwad gebe-iba-onodedgi, Moisés bela dulemar-danar urbisad. Geb degine, machergan na e-dadgan-e-dadganba, na e-gwenadgan-e-gwenadganba bela e-nugmar mesisad. Bela machergan birga-dulagwen-nikad (20), degine, birga-dulagwen-obine-nikamaladi (20+), e-nugmar narmaklesad. </v>
<v b="NUM" c="1" v="19">Ar Bab-Jehová igi Moisésʼga-sogsagusa, deyob, Moisés Sinaí-nega-dulesulidganba dulemar-ebichisad. </v>
<v b="NUM" c="1" v="20">Rubén, Israel-e-machi-sailagined, a-e-wagan, na e-dadgan-e-dadganba, degine, na e-gwenadgan-e-gwenadganba, na wala-walagwen, bela machergan birga-durgwen-nikad (20), degine, birga-durgwen-obine-nikamaladi (20+), sunna dule-bila-onogedse-namalad-e-nugmar mesilesad. </v>
<v b="NUM" c="1" v="21">Rubén-wagan, mili-dulabo-gakanergwa gaka dulataled-ilatar-mergu (46,500) dakleardo. </v>
<v b="NUM" c="1" v="22">Simeón-wagan, na-e-dadgan-e-dadganba, na e-gwenadgan-e-gwenadganba, na wala-walagwen, bela machergan birga-durgwen-nikad (20), degine, birga-durgwen-obine-nikamaladi (20+), sunna dule-bila-onogedse-namalad-e-nugmar mesilesad. </v>
<v b="NUM" c="1" v="23">Simeón-wagan, mili-dulabo-gakambe-gakabakebak gaka dulataled-ilapaa-mergu (59,300) dakleardo. </v>
<v b="NUM" c="1" v="24">Gad-wagan, na e-dadgan-e-dadganba, na e-gwenadgan-e-gwenadganba, na wala-walagwen, bela machergan birga-durgwen-nikad (20), degine, birga-durgwen-obine-nikamaladi (20+), sunna dule-bila-onogedse-namalad-e-nugmar mesilesad. </v>
<v b="NUM" c="1" v="25">Gad-wagan, mili-dulabo-gakatar gaka dulataled-ilanergwa gaka dulabo-gakambe-mergu (45,650) dakleardo. </v>
<v b="NUM" c="1" v="26">Judá-wagan, na e-dadgan-e-dadganba, na e-gwenadgan-e-gwenadganba, na wala-walagwen, bela machergan birga-durgwen-nikad (20), degine, birga-durgwen-obine-nikamaladi (20+), sunna dule-bila-onogedse-namalad-e-nugmar mesilesad. </v>
<v b="NUM" c="1" v="27">Judá-wagan, mili-dulapaa-gakambe-gakabake gaka dulataled-ilanergwa-mergu (74,600) dakleardo. </v>
<v b="NUM" c="1" v="28">Isacar-wagan, na e-dadgan-e-dadganba, na e-gwenadgan-e-gwenadganba, na wala-walagwen, bela machergan birga-durgwen-nikad (20), degine, birga-durgwen-obine-nikamaladi (20+), sunna dule-bila-onogedse-namalad-e-nugmar mesilesad. </v>
<v b="NUM" c="1" v="29">Isacar-wagan, mili-dulabo-gakambe-gakabake gaka dulataled-ilabake-mergu (54,400) dakleardo. </v>
<v b="NUM" c="1" v="30">Zabulón-wagan, na e-dadgan-e-dadganba, na e-gwenadgan-e-gwenadganba, na wala-walagwen, bela machergan birga-durgwen-nikad (20), degine, birga-durgwen-obine-nikamaladi (20+), sunna dule-bila-onogedse-namalad-e-nugmar mesilesad. </v>
<v b="NUM" c="1" v="31">Zabulón-wagan, mili-dulabo-gakambe-gakagugle gaka dulataled-ilabake-mergu (57,400) dakleardo. </v>
<v b="NUM" c="1" v="32">José-masmaladi, Efraín-wagansik, na e-dadgan-e-dadganba, na e-gwenadgan-e-gwenadganba, na wala-walagwen, bela machergan birga-durgwen-nikad (20), degine, birga-durgwen-obine-nikamaladi (20+), sunna dule-bila-onogedse-namalad-e-nugmar mesilesad. </v>
<v b="NUM" c="1" v="33">Efraín-wagan, mili-dulabo gaka dulataled-ilatar-mergu (40,500) dakleardo. </v>
<v b="NUM" c="1" v="34">Manasés-wagansikdi, na e-dadgan-e-dadganba, na e-gwenadgan-e-gwenadganba, na wala-walagwen, bela machergan birga-durgwen-nikad (20), degine, birga-durgwen-obine-nikamaladi (20+), sunna dule-bila-onogedse-namalad-e-nugmar mesilesad. </v>
<v b="NUM" c="1" v="35">Manasés-wagan, mili-dulagwen-gakambe-gakabo gaka dulataled-ilabo-mergu (32,200), dakleardo. </v>
<v b="NUM" c="1" v="36">Benjamín-wagan, na e-dadgan-e-dadganba, na e-gwenadgan-e-gwenadganba, na wala-walagwen, bela machergan birga-durgwen-nikad (20), degine, birga-durgwen-obine-nikamaladi (20+), sunna dule-bila-onogedse-namalad-e-nugmar mesilesad. </v>
<v b="NUM" c="1" v="37">Benjamín-wagan, mili-dulagwen-gakambe-gakatar gaka dulataled-ilabake-mergu (35,400), dakleardo. </v>
<v b="NUM" c="1" v="38">Dan-wagan, na e-dadgan-e-dadganba, na e-gwenadgan-e-gwenadganba, na wala-walagwen, bela machergan birga-durgwen-nikad (20), degine, birga-durgwen-obine-nikamaladi (20+), sunna dule-bila-onogedse-namalad-e-nugmar mesilesad. </v>
<v b="NUM" c="1" v="39">Dan-wagan, mili-dulapaa-gakabo gaka dulataled-ilagugle-mergu (62,700) dakleardo. </v>
<v b="NUM" c="1" v="40">Aser-e-wagan, na e-dadgan-e-dadganba, na e-gwenadgan-e-gwenadganba, na wala-walagwen, bela machergan birga-durgwen-nikad (20), degine, birga-durgwen-obine-nikamaladi (20+), sunna dule-bila-onogedse-namalad-e-nugmar mesilesad. </v>
<v b="NUM" c="1" v="41">Aser-wagan, mili-dulabo-gakagwensak gaka dulataled-ilatar-mergu (41,500) dakleardo. </v>
<v b="NUM" c="1" v="42">Neftalí-wagan, na e-dadgan-e-dadganba, na e-gwenadgan-e-gwenadganba, na wala-walagwen, bela machergan birga-durgwen-nikad (20), degine, birga-durgwen-obine-nikamaladi (20+), sunna dule-bila-onogedse-namalad-e-nugmar mesilesad. </v>
<v b="NUM" c="1" v="43">Neftalí-wagan, mili-dulabo-gakambe-gakapaa gaka dulataled-ilabake-mergu (53,400) dakleardo. </v>
<v b="NUM" c="1" v="44">Moisés, Aarón, degi, Israel-dummagan-na-e-dadgangi-war-wargwen-sulearmalad, we-dulemar-ebichismalad. </v>
<v b="NUM" c="1" v="45">Bela Israel-dulemar birga-durgwen-nikad (20), degine, birga-durgwen-obine-nikamalad (20+), sunna dule-bila-onogedse-namalad-e-nugmar, na e-gwenadgan-e-gwenadganba bela mesilesad. </v>
<v b="NUM" c="1" v="46">Bela Israel-dulemar-e-nug, mili-dulataled-ilanergwa-gakapaa gaka dulataled-ilatar gaka dulabo-gakambe-mergu (603,550) mesilesad. </v>
<v b="NUM" c="1" v="47">Leví-wagandi, na e-gwenadgan-e-gwenadganba, amardi Israel-dulemar-baiganba ebislessurmalad. </v>
<v b="NUM" c="1" v="48">Ar ade, Bab-Jehová Moisésʼga sogsagusad: </v>
<v b="NUM" c="1" v="49">“Unnila Leví-waganbi Israel-dulemar-abargi be ebisosulid. </v>
<v b="NUM" c="1" v="50">Be, Levita-dulemar Dulemar-Anbo-Igar-Mesisad-E-Neg-dakega be imakoed. Degine, a-neggi-ibmar-ebulemalad, degi, bela a-negga-ibmar-ebulemalad-dakega, be imakbaloed. Levita-dulemala, anse-goled-neg-sunna-seleged, degine, bela e-ibmarmar-agi-ebulemalad semaloed. Degine, Levita-dulemarbi agi arbamaloed. Degine, a-neg-dikar-ebilis megmaloed. A-ular, Leví-e-wagan be ebisosulid.” </v>
<v b="NUM" c="1" v="51">Bab-Dummad Moisésʼga sogdebalid: “Anse-goled-neg-sunna-seleged seledsokalile, Levita-dulemar a-neg earoed. A-neg gannar osisokarmalale, Levita-dulemar osimarbaloed. Dule-baid, Levita-dulesulid a-negse warmaksale, oburgwilegoed. </v>
<v b="NUM" c="1" v="52">Israel-dulemar na danar-danar, degine, na e-bander-e-bander-urba ambikumaloed. E-sordamar-bila-onomalad-ilemakar ega soglesadba ambikumaloed. </v>
<v b="NUM" c="1" v="53">Levita-dulemardi, Dulemar-Anbo-Igar-Mesisad-E-Neg-dikar-ebilis ambikumaloed, adi, melle an-urwed Israel-dulemargi yolegegar. Levitaʼmar, Dulemar-Anbo-Igar-Mesisad-E-Neg edarboed.” </v>
<v b="NUM" c="1" v="54">Israel-dulemala bela Bab-Jehová-Moisésʼga-ibmar-sogsadba imaksamalad. Ar deyob bela imaksamardo. </v>
<v b="NUM" c="2" v="1">Bab-Jehová Moisésʼga, degi, Aarónʼga sunmakded, amarga sogded: </v>
<v b="NUM" c="2" v="2">“Israel-dulemala dulemar-anbo-ambikued-neg-ebilis ambikumaloed, na egad-egad, e-dadgan-e-dadgan-e-bander-urba bukwa gumaloed. </v>
<v b="NUM" c="2" v="3">”Wemala, dulemar-anbo-ambikued-neg-siid-dad-nakwedsik ambikumaloed: Gebedgi, Judá-wagan, na e-bander-urba e-sordamarba ambikumaloed. Judá-wagan-e-dummad Naasónʼye nugad. Naasónʼde Aminadab-e-machid. </v>
<v b="NUM" c="2" v="4">E-sordamar ebislesmaladba, mili-dulapaa-gakambe-gakabake gaka dulataled-ilanergwa (74,600) mergued. </v>
<v b="NUM" c="2" v="5">”Judá-wagan-dikarba, Isacar-wagan ambikuoed. Isacar-wagan-e-dummad Natanaelʼye nugad. Natanaelʼde Zuar-e-machid. </v>
<v b="NUM" c="2" v="6">E-sordamar ebislesmaladba, mili-dulabo-gakambe-gakabake gaka dulataled-ilabake (54,400) mergued. </v>
<v b="NUM" c="2" v="7">”Baid-dikarsik Zabulón-wagan ambikumarmogoed. Zabulón-wagan-e-dummad Eliabʼye nugad. Eliabʼde Helón-e-machid. </v>
<v b="NUM" c="2" v="8">E-sordamar ebislesmaladba, mili-dulabo-gakambe-gakagugle gaka dulataled-ilabake (57,400) mergued. </v>
<v b="NUM" c="2" v="9">”Bela Judá-wagan-bukwamaladgi, sordamar-sogapaa-ebislesmaladba, bular mili-dulabakebak-gakanergwa gaka dulataled-ilabake (186,400) mergued. Judá-wagan, na e-sordamar-nanadapmalad idunadapi gumaloed. </v>
<v b="NUM" c="2" v="10">”Rubén-wagan, na-e-bander-urba, e-sordamarba dulemar-anbo-ambikued-neg-siid-dad-nakwed-argan-nuedsik ambikumaloed. Rubén-wagan-e-dummad Elisurʼye nugad. Elisurʼde Sedeur-e-machid. </v>
<v b="NUM" c="2" v="11">E-sordamar ebislesmaladba, mili-dulabo-gakanergwa gaka dulataled-ilatar (46,500) mergued. </v>
<v b="NUM" c="2" v="12">”Rubén-wagan-dikarba, Simeón-wagan ambikuoed. Simeón-wagan-e-dummad Selumielʼye nugad. Selumielʼde Zurisadai-e-machid. </v>
<v b="NUM" c="2" v="13">E-sordamar ebislesmaladba, mili-dulabo-gakambe-gakabakebak gaka dulataled-ilapaa (59,300) mergued. </v>
<v b="NUM" c="2" v="14">”Baid-dikarsik Gad-wagan ambikumarmogoed. Gad-wagan-e-dummad Eliasafʼye nugad. Eliasafʼde Reuel-e-machid. </v>
<v b="NUM" c="2" v="15">E-sordamar ebislesmaladba, mili-dulabo-gakatar gaka dulataled-ilanergwa gaka dulabo-gakambe (45,650) mergued. </v>
<v b="NUM" c="2" v="16">”Bela Rubén-wagan-bukwamaladgi, sordamar-sogapaa-ebislesmaladba, bular mili-dulagugle-gakambe-gakagwensak gaka dulataled-ilabake gaka dulabo-gakambe (151,450) mergued. Rubén-wagan, Judá-sordamar-sorba, na e-sordamar-nanaimaladba nadapi gumaloed. </v>
<v b="NUM" c="2" v="17">”Geb degine, a-sorbali, Levita-dulemar, dulemar-anbo-ambikued-neg semai gumaloed. We-negde, Israel-dulemar-negabargi siidaed. Ar igi Levita-dulemar na bukwa-daniki, deyob na e-bander-e-bander senadapi gumaloed. </v>
<v b="NUM" c="2" v="18">Efraín-wagan e-bander-urba, dulemar-anbo-ambikued-neg-siid-dad-argwanedsik ambikumaloed. Efraín-wagan-e-dummad Elisamaʼye nugad. Elisamaʼde Amiud-e-machid. </v>
<v b="NUM" c="2" v="19">E-sordamar ebislesmaladba, mili-dulabo gaka dulataled-ilatar (40,500) mergued. </v>
<v b="NUM" c="2" v="20">”Efraín-wagan-dikarba, Manasés-wagan ambikuoed. Manasés-wagan-e-dummad Gamalielʼye nugad. Gamalielʼde Pedasur-e-machid. </v>
<v b="NUM" c="2" v="21">E-sordamar ebislesmaladba, mili-dulagwen-gakambe-gakabo gaka dulataled-ilabo (32,200) mergued. </v>
<v b="NUM" c="2" v="22">”Baid-dikarsik Benjamín-wagan ambikumarmogoed. Benjamín-wagan-e-dummad Abidánʼye nugad. Abidánʼde Gedeoni-e-machid. </v>
<v b="NUM" c="2" v="23">E-sordamar ebislesmaladba, mili-dulagwen-gakambe-gakatar gaka dulataled-ilabake (35,400) mergued. </v>
<v b="NUM" c="2" v="24">”Bela Efraín-wagan-bukwamaladgi, sordamar-sogapaa-ebislesmaladba, bular mili-dulatar-gakabaabak gaka dulataled (108,100) mergued. Efraín-wagan, na e-sordamar-nanaimaladba danakwaa-nadapmalad-sogapaagi nadapi gumaloed. </v>
<v b="NUM" c="2" v="25">”Dan-wagan e-bander-urba, dulemar-anbo-ambikued-neg-siid-dad-nakwed-argan-sapiledsik ambikuoed. Dan-wagan-e-dummad Ahiezerʼye nugad. Ahiezerʼde Amisadai-e-machid. </v>
<v b="NUM" c="2" v="26">E-sordamar ebislesmaladba, mili-dulapaa-gakabo gaka dulataled-ilagugle (62,700) mergued. </v>
<v b="NUM" c="2" v="27">”Dan-wagan-dikarba, Aser-wagan ambikuoed. Aser-wagan-e-dummad Pagielʼye nugad. Pagielʼde Ocrán-e-machid. </v>
<v b="NUM" c="2" v="28">E-sordamar ebislesmaladba, mili-dulabo-gakagwensak gaka dulataled-ilatar (41,500) mergued. </v>
<v b="NUM" c="2" v="29">”Degine, baid-dikarsik Neftalí-wagan ambikumarmogoed. Neftalí-wagan-e-dummad Ahiraʼye nugad. Ahiraʼde Enán-e-machid. </v>
<v b="NUM" c="2" v="30">E-sordamar ebislesmaladba, mili-dulabo-gakambe-gakapaa gaka dulataled-ilabake (53,400) mergued. </v>
<v b="NUM" c="2" v="31">”Bela Dan-wagan-bukwamaladgi, sordamar-sogapaa-ebislesmaladba, bular mili-dulagugle-gakambe-gakagugle gaka dulataled-ilanergwa (157,600) mergued. Dan-wagan, napi-solaba na e-bander senadapi gumaloed.” </v>
<v b="NUM" c="2" v="32">Wemala, Israel-dulemar na e-gwenad-e-gwenadganba ebislesmaladid. Bela danar-danar-bukwamaladgi, na e-sorda-e-sordamar-ebislesmaladba, mili-dulataled-ilanergwa-gakapaa gaka dulataled-ilatar gaka dulabo-gakambe (603,550), bela mergued. </v>
<v b="NUM" c="2" v="33">Ar igi Bab-Jehová Moisésʼga igar-uksadba, Leví-wagandi we-Israel-dulemarba ebislessurmalad. </v>
<v b="NUM" c="2" v="34">Israel-dulemala bela Bab-Jehová-Moisésʼga-igar-uksadba imaksamalad. Bela na e-bander-e-bander-urba ambikusmalad, degine, na e-dadgan-e-dadganba, na e-gwenad-e-gwenadganba nadapi gusmalad. </v>
<v b="NUM" c="3" v="1">Deun, Bab-Jehová Sinaí-yargi Moisésʼga sunmaksagusgu, weyobi, Aarón-wagan, degi, Moisés-wagan gardagi-narmaklegar mesilesad. </v>
<v b="NUM" c="3" v="2">Weyobi, Aarón-masmala nugmalad: Nadab, Abiú, Eleazar, Itamar. Nadabʼde, e-machi-sailaginedid. </v>
<v b="NUM" c="3" v="3">We-Aarón-masmala, dule-irwa-Bab-Dummadse-gormaladga sulesmalad. Wemarde, Bab-Dummadse-dule-irwa-goledga-gumalaga nug-imaklesmalad. </v>
<v b="NUM" c="3" v="4">Sinaí-nega-dulesulidganba Nadab, degi, Abiúʼbo, igar-maisulidba Bab-Jehováʼga ibmar-ogumakar uksamalad. A-ular, amar Bab-Jehová-asabin burgwismarsunnad. Wemar-warbogwad mimmi-nikussurmalad. Unnila, Eleazar, degi, Itamar, wemarbi e-bab-Aarón-asabin dule-irwa-Bab-Dummadse-goledga arbananai gusmalad. </v>
<v b="NUM" c="3" v="5">Bab-Jehová Moisésʼga sunmakded, ega sogded: </v>
<v b="NUM" c="3" v="6">“Leví-wagan, dule-irwa-anse-goled-Aarón-asabin be sedage. We-Leví-waganmar, Aarón-ibmar-imakedgi Aarón-bendakmaloed. </v>
<v b="NUM" c="3" v="7">Amala, dulemar-anbo-ambikued-neggi Aarónʼga, degi, bela Israel-dulemarga arbananai gumaloed. </v>
<v b="NUM" c="3" v="8">We-Leví-wagan dulemar-anbo-ambikued-neggi bela ibmarmar-ebulemalad akwemaloed. Degine, anse-goled-neg-sunna-selegedgi Israel-dulemar-ular ibmar imakoed. </v>
<v b="NUM" c="3" v="9">We-Leví-wagan, Aarón, degi, e-masmala-bendakega be imakoed. Wemala, Israel-dulemar-abargine bachikii sulesmalad, anga arbaegar. </v>
<v b="NUM" c="3" v="10">Aarón, degi, e-masmaladi, dule-irwa-anse-goledga be imakoed. Ar dule-baid, dule-irwa-anse-goledsulid anse-goled-negse warmakele, oburgwilegoed.” </v>
<v b="NUM" c="3" v="11">Bab-Jehová Moisésʼga sunmakded, ega sogded: </v>
<v b="NUM" c="3" v="12">“Ani an Israel-dulemar-abargi Leví-wagan-baigan bela Israel-machi-sailaginmalad-anar an susad. Ar bela machimala-sailaginmalad angadsoggu, Leví-wagan-baigan angadga gusunnodo. </v>
<v b="NUM" c="3" v="13">Egipto-yalagi bela machi-sailaginmalad an oburgwisgua, ani an Israel-machi-sailaginmalad angadga-guega an susad. Deyob dulemar, degi, ibdurganse-bakale, an imaksad. Ar we-ibdurgan, bela angadid. Ani an Bab-Jehová gued.” </v>
<v b="NUM" c="3" v="14">Bab-Jehová Sinaí-nega-dulesulidganba, Moisésʼga sunmaksad, ega sogded: </v>
<v b="NUM" c="3" v="15">“Leví-wagan-baigan na e-dadgan-e-dadganba, degi, na e-gwenad-e-gwenadganba be ebiso. Bela-machergan be ebisoed, susmar-nii-wargwen-nikamaladse-bakar, be ebisoed.” </v>
<v b="NUM" c="3" v="16">Moisés, Bab-Jehová-ega-igar-uksadba, bela Leví-wagan-baigan ebichisad. </v>
<v b="NUM" c="3" v="17">Leví-masmala, wemalad: Gersón, Coat, degi, Merari. </v>
<v b="NUM" c="3" v="18">Gersón-masmaladi, wemarmogad: Libni, Simei. </v>
<v b="NUM" c="3" v="19">Coat-masmaladi, wemarmogad: Amram, Izhar, Hebrón, degi, Uziel. </v>
<v b="NUM" c="3" v="20">Merari-masmaladi, wemarmogad: Mahli, Musi. Leví-wagan-baigan na e-dadgan-e-dadganba weyob gumalad, na e-gwenad-e-gwenadganba ebislesad. </v>
<v b="NUM" c="3" v="21">Libni-wagan-danaled, degi, Simei-wagan-danaled Gersónʼgi danimalad. Wemala, Gersón-wagan gumardo. </v>
<v b="NUM" c="3" v="22">We-e-sordamar bela machergan-ebislesmalad, susmala-nii-wargwen-nikamaladse-bakar-ebislesmaladi, miligugle gaka dulataled-ilatar (7,500) mergued. </v>
<v b="NUM" c="3" v="23">Gersón-wagan dad-argwanedsik Bab-Dummadse-goled-neg-sunna-seleged-yarganba, bukusmalad. </v>
<v b="NUM" c="3" v="24">Gersón-wagan-e-dummad Eliasafʼye nugad. Eliasafʼde Lael-e-machid. </v>
<v b="NUM" c="3" v="25">Gersón-wagan we-ibmar-imakmalaga gumalad: Bab-Dummad-dulemarbo-ambikued-neg-dakedga. Ibmar-ukamar Bab-Dummadse-goled-neg e-uasga-gunaid-dakedga. A-yawagak-dogedgi-mor-dummad-naid-dakedga. </v>
<v b="NUM" c="3" v="26">Mor-dummad bela Bab-Dummadse-goled-neg, degi, ibmar-ogumakar-ukleged-aila-ebirnaid-dakedga. Degine, e-yawagakgi mor-dummad-naid, bela urdubmar-agi-ebulemaladse-bakar-dakedga gumalad. </v>
<v b="NUM" c="3" v="27">Amram-wagan-danaled, Izhar-wagan-danaled, Hebrón-wagan-danaled, degi, Uziel-wagan-danaled Coatʼgi danimalad. Wemar, Coat-wagan gumalad. </v>
<v b="NUM" c="3" v="28">We-e-sordamar bela machergan-ebislesmaladi, degi, susmala-nii-wargwen-nikamaladse-bakar-ebislemaladi, milibaabak gaka dulataled-ilanergwa (8,600) mergued. Wemala, Bab-Dummadse-goled-neg-dakmaladga gumalad. </v>
<v b="NUM" c="3" v="29">Coat-wagan, dad-nakwed-argan-nuedsik Bab-Dummadse-goled-neg-sunna-seleged-dikarba, bukusmalad. </v>
<v b="NUM" c="3" v="30">Coat-wagan-e-dummad Elizafánʼye nugad. Elizafánʼde Uziel-e-machid. </v>
<v b="NUM" c="3" v="31">Coat-wagan we-ibmar-imakmalaga gumalad: Bab-Dummad-Israel-Dulemarbo-Igar-Mesisad-Ulu-dakedga. Mese-dakedga. Gwallumar-sied-dakedga. Ibmar-ogumakar-uklemalad-ailamar-dakedga. Bab-Dummadse-goled-neggi-ibmar-ebulemalad-dakedga. Mor-dummagan-dakedga. Degi, bela agi ibmarmar-ebulesiid dakedga gumalad. </v>
<v b="NUM" c="3" v="32">Leví-wagan-baigan-e-dummad Eleazarʼye nugad Aarón-e-machid. Aarónʼde dule-irwa-Bab-Dummadse-goledid. Eleazarʼde Bab-Dummadse-goled-neg-sunna-seleged-dakmalad-e-dummadid. </v>
<v b="NUM" c="3" v="33">Mahli-wagan-danaled, degi, Musi-wagan-danaled, Merariʼgi danimalad. Wemar, Merari-wagan gumalad. </v>
<v b="NUM" c="3" v="34">We-e-sordamar, bela machergan-ebislesmalad, susmar-nii-wargwen-nikamaladse-bakar-ebislesmaladi, milinergwa gaka dulataled-ilabo (6,200) mergued. </v>
<v b="NUM" c="3" v="35">Merari-wagan, dad-nakwed-argan-sapiledsik Bab-Dummadse-goled-neg-sunna-seleged-dikarba bukusmalad. Merari-wagan-e-dummad Zurielʼye nugad. Zurielʼde, Abihail-e-machid. </v>
<v b="NUM" c="3" v="36">Merari-wagan we-ibmar-dakmalaga gumalad: Bab-Dummadse-goled-neg-sunna-seleged-e-urgomar-dakmaladga, e-suarmar-dakmaladga, e-buarmar-dakmaladga, e-sigmalad-dakmaladga, bela e-ibmarmar-dakmaladga, degine, bela ibmar-egi-ebulemalad-dakmaladga. </v>
<v b="NUM" c="3" v="37">Bab-Dummadse-goled-neg-e-galu-bubamar-dakmaladga, e-sigmalad-dakmaladga, e-bargamalad-dakmaladga, e-dubmar-dakmaladga gumalad. </v>
<v b="NUM" c="3" v="38">Moisés, Aarón, degi, a-e-masmala, Bab-Dummadse-goled-neg-sunna-seleged-asabin mamaigusmalad. A-sogleged, Bab-Dummad-dulemarbo-ambikued-neg-dad-nakwedsik mamaigusmarye. Aarón, degi, e-masmala, Israel-dulemar-nuggine, Bab-Dummadse-goled-neg-sunna-seleged dakega gumalad. Dule-baigan dule-irwa-Babse-goledsulile, Bab-Dummadse-goled-negse warmaksale, oburgwilegoed. </v>
<v b="NUM" c="3" v="39">Moisés, degi, Aarón, Bab-Jehová-ega-sogsadba, bela Leví-wagan, machergan, degi, bela susmar-nii-wargwen-nikamaladse-bakar, na e-dadgan-e-dadganba ebichismargua, daklealid, mili-dulagwen-gakabo (22,000) mergue. </v>
<v b="NUM" c="3" v="40">Bab-Jehová Moisésʼga sogded: “Israel-dulemar-e-masmala-sailaginmalad, nii-wargwen-nikamaladse-bakale, bela ebiso, degine, e-nugmar be narmakbalo. </v>
<v b="NUM" c="3" v="41">”Geb degine, Israel-masmala-gebesailaginmalad-anar bela Leví-wagan be suo. Geb deginbali, bela Israel-dulemar-e-ibdurgan-gebemalad-anar, Leví-wagan-e-ibdurgan be subalo. Ani an Bab-Jehová gued.” </v>
<v b="NUM" c="3" v="42">Moisés Bab-Jehová-ega-sogsadba imaksad, bela Israel-masmala-gebesailaginmalad ebichisad. </v>
<v b="NUM" c="3" v="43">Bela masmala-sailaginmalad-nii-walagwen-nikamaladse-bakar-ebislesadi, a-e-nugmar-mesilesadi, mili-dulagwen-gakabo gaka dulataled-ilabo gaka dulapaa-gakambe-gakapaa (22,273) mergu daklealid. </v>
<v b="NUM" c="3" v="44">Geb degine, Bab-Jehová Moisésʼga sunmakded, ega sogded: </v>
<v b="NUM" c="3" v="45">“Bela Israel-masmala-gebesailagined-anar, Leví-wagan be suo. Degine, Israel-dulemar-e-molimar-anar, Leví-wagan-e-molimar be subalo. Leví-wagan angadga guoed. Ani an Bab-Jehová gued. </v>
<v b="NUM" c="3" v="46">”Ar Israel-dulemar-e-masmala-gebesailaginmalad, Leví-wagangi dulataled-ilabo gaka dulapaa-gakambe-gakapaa (273) egi-obinedba, Israel-masmala burgoenad. Amar-onogega, </v>
<v b="NUM" c="3" v="47">dule-war-wargwengi mani-sibu-gwaatar be suo. A-mani Bab-Dummadse-goled-neggi-aidikuedba be suo. We-manide, gera-dulagwen (20) aidikued. </v>
<v b="NUM" c="3" v="48">We-manimala, bela Aarónʼga, degi, e-masmalaga be uko. We-manide Israel-masmala-gebesailaginmalad-onolesad-e-manid.” </v>
<v b="NUM" c="3" v="49">Moisésʼde Israel-masmala-gebesailaginmalad, Leví-wagan-obinedba manigi-onolesadi susad. </v>
<v b="NUM" c="3" v="50">Moisés we-mani abingasad, mani-sibu-miligwen gaka dulataled-ilapaa gaka-dulapaa-gakatar (1,365) aidikued. Bab-Dummadse-goled-neggi-mani-oaidikuedba we-mani oaidikusmalad. </v>
<v b="NUM" c="3" v="51">A-sorbali, Moisés, we-dule-onolesmalad-mani Aarónʼga, degi, a-e-masmalaga uksad. Moisés, ar Bab-Jehová-ega-sogsadba imaksad. </v>
<v b="NUM" c="4" v="1">Bab-Jehová Moisésʼga, degi, Aarónʼga sunmakded, ega sogded: </v>
<v b="NUM" c="4" v="2">“Leví-wagan-abargi, Coat-wagan na e-dadgan-e-dadganba, na e-gwenad-e-gwenadganba, be ebiso. </v>
<v b="NUM" c="4" v="3">Bela machergan birga-durgwen-gakambe-nikamalad (30), degi, birga-durbo-gakambe-nikamaladse (50), dulemar-anbo-ambikued-neggi sunna-arbamaloed, be ebiso. </v>
<v b="NUM" c="4" v="4">”Coat-wagan dulemar-anbo-ambikued-neggi, ibmarmar-ise-islidikid akwega be imakoed: </v>
<v b="NUM" c="4" v="5">Bemar danar-danar-bukwamaladgi baid-negse-naesokarmalale, Aarón, degi, e-masmala nonimaloed, anse-goled-negse dogmaloed, mor-dummagan Nega-Ise-Islidikid-idu-nanaid weemaloed. A-morgi, Dulemar-Anbo-Igar-Mesisad-Ulu anwoed. </v>
<v b="NUM" c="4" v="6">A-birgine, ibdurgan-uka-nuegan oginmaloed. Geb agi, Aarón, degi, e-masmala, a-uka-birgi mor-aradbiid oginmarbaloed. Geb degine, Ulu-sedmalaga egi e-suarmar yomaloed. </v>
<v b="NUM" c="4" v="7">”Madu-anga-ukleged-mese-birgi mor-arad oginmaloed. Geb agi, batemar, wesarmar, nogmar, degi, bormo-dukwa-ibmar-eogega-ebuleged urbemaloed. Madude a-mesegi bukwagu guoed. </v>
<v b="NUM" c="4" v="8">A-ibmarmar-birgine, mor-ginnid oginmaloed. Geb birgine, ibdurgan-uka-nuegan oginmarbaloed. Geb a-sorbali, mese-sedmalaga egi e-suarmar yomaloed. </v>
<v b="NUM" c="4" v="9">”Geb degine, Aarón, degi, e-masmala mor-arad sumaloed. A-mor-aradgi gwallumar-sied anwemaloed, degi, e-gwallumar, gwallu-gwillodub-sikmalad-e-disla, e-bate-burwigana, degine, bela olivo-gwallu-simalad-e-nogmar agi anwemarbaloed. </v>
<v b="NUM" c="4" v="10">Geb degine, gwallumar-sied, degi, bela egi-ibmar-ebulemaladi, ibdurgan-uka-nuegangi anwemaloed. Geb degi, nabir-sedmalaga suar-wargwengi be nasikoed. </v>
<v b="NUM" c="4" v="11">”Ibmar-ogumakar-ukleged-aila-olobiidi mor-aradgi anwemaloed, geb, ibdurgan-uka-nuegan e-birgi anwebaloed. Geb degine, nabir-sedmalaga e-suarmar egi yomarbaloed. </v>
<v b="NUM" c="4" v="12">”Aarón, degi, e-masmala, bela ibmar-anse-goled-neggi-ebulemalad weemaloed. Geb mor-aradgi anwemaloed, degi, ibdurgan-uka-nuegangi anwemarbaloed. Geb degine, nabir-sedmalaga suar-wargwengi be nasikoed. </v>
<v b="NUM" c="4" v="13">”Ibmar-ogumakar-ukleged-ailagi buru-bukwad weemaloed. Geb a-aila mor-suir-akwagiidgi anwemarbaloed. </v>
<v b="NUM" c="4" v="14">A-aila-birgi, bela e-ibmar-ebulemalad urbemarbaloed: Buru-weemalad, iko-san-obin-obin-imakmalad, sianarmar, degi, nog-dummagan. A-ibmarmar-birgine, ibdurgan-uka-nuegan oginmaloed, degine, nabir-sedmalaga suarmargi nasikmaloed. </v>
<v b="NUM" c="4" v="15">”Aarón, degi, e-masmala, bela anse-goled-neggi, degi, anse-goled-neggi-ibmar-ebulemalad-bukwad bela morgi anwisale, geb agi Israel-dulemar naega guakwagusale, Coat-wagan nonimaloed, a-ibmarmar sedmalagar. Degi-inigwele, ibmar-angadga-gusadi na e-argangi ebugosurmalad. Ar ebusmalale, burgwemaloed. Bela we-ibmarmar dulemarbo-an-ambikued-neggi-bukwadi, Coat-wagan sedmaloed. </v>
<v b="NUM" c="4" v="16">”Eleazarʼdi, dule-irwa-anse-goled Aarónʼye-nugad-e-machid. We-Eleazarʼde gwalluga gwalludii-baloedid, degi, ina-wawadikmalad, ibmar-gwag-gusgu-ukleged, degine, olivo-gwallu-ibmarmargi-eolegega-ebuleged dakoedid. Deginbali, Eleazar bela anse-goled-neg, degine, agi bela-ibmarmar-bukwad dakbaloed. Deginbali, bela agi-ibmarmar-ebulesimalad dakbaloed.” </v>
<v b="NUM" c="4" v="17">Bab-Jehová Moisésʼga, degi, Aarónʼga sunmakdebalid, ega sogdebalid: </v>
<v b="NUM" c="4" v="18">“Leví-wagan-abargi, melle Coat-wagan-obelogega be imako. </v>
<v b="NUM" c="4" v="19">Coat-wagan ibmar-anga-nugsalesmaladse nonisogele, dula-gudigumalagala, melle burgwemalaga, weyob be imako. ”Aarón, degi, e-masmala Coat-waganga sogoed, ibu-ibmar imakmaloe, degi, ega sogbaloed, ibu-ibmarmar sedmarbaloe. </v>
<v b="NUM" c="4" v="20">”Aarón, degi, e-masmala ibmar-anga-nugsalesmalad anwelenaile, Coat-wagan dogosurmalad, degine, bipisaale dakosurmarbalid. Ar dogmalale, burgwemaloed.” </v>
<v b="NUM" c="4" v="21">Bab-Jehová Moisésʼga sunmakdebalid, ega sogdebalid: </v>
<v b="NUM" c="4" v="22">“Gersón-wagan, e-dadgan-e-dadganba, na e-gwenad-e-gwenadganba be ebiso. </v>
<v b="NUM" c="4" v="23">Bela machergan birga-dulagwen-gakambe-nikamalad (30), degi, birga-dulabo-gakambe-nikamaladse (50), dulemar-anbo-ambikued-neggi sunna-arbamaloed be ebiso. </v>
<v b="NUM" c="4" v="24">Gersón-wagana we-ibmarmar-seedgi arbamaloed: </v>
<v b="NUM" c="4" v="25">Anse-goled-neg-sunna-seleged, a-e-mor-dummagan, Dulemar-anbo-ambikued-neg-e-mormar-anwemalad, ibdurgan-uka-nuegan-a-neggi-akinnarmamaid, dulemar-anbo-ambikued-neg-yawagakgi mor-dummad-naid, </v>
<v b="NUM" c="4" v="26">mor-dummagan-bela-neg-imba-ebirnanaid sedmarbaloed. Degi, ibmar-ogumakar-ukleged-ailase mor-dummagan warmaknaid, degine, anse-goled-neg-yawagakgi mor-dummagan-warmaknanaibalid sedmarbaloed. Geb a-e-dubmar, degi, bela agi-ibmarmar-ebulemalad sedmarbaloed. </v>
<v b="NUM" c="4" v="27">”Gersón-wagan bela na e-arbamaladgi, na ibmar semamaidgindibe, anse-goled-neggi arbananaidgindibe, bela Aarón, degi, e-masmala-sogedba ibmar imakmaloed. Gersón-waganga be sogoed, we-ibmarmar sedsokarmalale, nue salakarmaloye. </v>
<v b="NUM" c="4" v="28">Gersón-wagan dulemar-anbo-ambikued-neggi weyob ibmar imakmaloed. Amarde, Itamar-ibmar-sogedba arbanai gumaloed. We-Itamarʼde, Aarón-e-machid. Aarónʼdi, dule-irwa-anse-goledid.” </v>
<v b="NUM" c="4" v="29">Bab-Jehová Moisésʼga sogdebalid: “Merari-wagan, e-dadgan-e-dadganba, na e-gwenad-e-gwenadganba, be ebiso. </v>
<v b="NUM" c="4" v="30">Bela machergan birga-dulagwen-gakambe-nikamalad (30), degi, birga-dulabo-gakambe-nikamaladse (50), sunna dulemar-anbo-ambikued-neggi arbamaloed be ebisoed. </v>
<v b="NUM" c="4" v="31">We-dulemar dulemar-anbo-ambikued-neggi urgomar-ebulesad sedmaloed. A-urgomardina, wemalad: E-suarmar, e-buarmar, e-sigmalad, </v>
<v b="NUM" c="4" v="32">galu-ebirar buarwar-gwigwichid, e-sigmalad, e-bargamalad, e-dubmar, degi, bela e-ibmar-abelemalad sedmarbaloed. ”Dule-war-wargwenga be sogoed, ibu-ibmarmar sedmaloe. </v>
<v b="NUM" c="4" v="33">We-arbaedi Merari-wagan, na e-dadgan-e-dadganba, degisadegu na e-arbaedgi dulemar-anbo-ambikued-neggi arbamaloed. Itamar-ega-igar-ukedba arbamaloed. We-Itamarʼde Aarón-e-machid. Aarónʼdi, dule-irwa-anse-goledid.” </v>
<v b="NUM" c="4" v="34">Moisés, Aarón, degi, Israel-dulemar-danar-danar-bukwamalad-e-dummaganmala, Coat-wagan, na e-dadgan-e-dadganba, na e-gwenad-e-gwenadganba ebichismarsunnad. </v>
<v b="NUM" c="4" v="35">Bela machergan birga-durgwen-gakambe-nikamalad (30), degi, birga-durbo-gakambe-nikamaladse (50) bela sunna Bab-Dummad-dulemarbo-ambikued-neggi-arbamaloed ebichilesad. </v>
<v b="NUM" c="4" v="36">Weyob Coat-wagan na e-dadgan-e-dadganba ebislesmargu, milibo gaka dulataled-ilagugle gaka dulabo-gakambe (2,750) mergu daklealid. </v>
<v b="NUM" c="4" v="37">Weyob bela Coat-wagan e-dadgan-e-dadganba ebislesmalad. A-dulemarde bela sunna Bab-Dummad-dulemarbo-ambikued-neggi arbamaloed. Weyob Moisés, degi, Aarón, Coat-wagan ebichismalad. Bab-Jehová-Moisésʼga-igar-uksadba imaksamalad. </v>
<v b="NUM" c="4" v="38">Moisés, Aarón, degi, Israel-dulemar-danar-danar-bukmalad-e-dummaganmala, Gersón-wagan e-dadgan-e-dadganba, na e-gwenad-e-gwenadganba ebichismarmogad. </v>
<v b="NUM" c="4" v="39">Bela machergan birga-durgwen-gakambe-nikamalad (30), degi, birga-dulabo-gakambe-nikamaladse (50), sunna Bab-Dummad-dulemarbo-ambikued-neggi arbanonimaloed ebichilesad. </v>
<v b="NUM" c="4" v="40">Weyob Gersón-wagan e-dadgan-e-dadganba, degine, na e-gwenad-e-gwenadganba ebislesmargu, milibo gaka dulataled-ilanergwa gaka dulagwen-gakambe (2,630) mergu daklealid. </v>
<v b="NUM" c="4" v="41">Weyob bela Gersón-wagan, e-dadgan-e-dadganba, ebislesmalad. A-dulemarde bela sunna Bab-Dummad-dulemarbo-ambikued-neggi arbamaloed. Weyob Moisés, degi, Aarón, Gersón-wagan-ebichismalad. Bab-Jehová-Moisésʼga-igar-uksadba imaksamalad. </v>
<v b="NUM" c="4" v="42">Moisés, Aarón, degi, Israel-dulemar-danar-danar-bukwamalad-e-dummaganmala, Merari-wagan, na e-dadgan-e-dadganba, na e-gwenad-e-gwenadganba ebichismarmogad. </v>
<v b="NUM" c="4" v="43">Bela machergan birga-durgwen-gakambe-nikamalad (30), degi, birga-dulabo-gakambe-nikamaladse (50) sunna Bab-Dummad-dulemarbo-ambikued-neggi arbanonimaloed ebichilesad. </v>
<v b="NUM" c="4" v="44">Weyob Merari-wagan na e-dadgan-e-dadganba ebislesmargu, milipaa gaka dulataled-ilabo (3,200) mergu daklealid. </v>
<v b="NUM" c="4" v="45">Weyobi Moisés, degi, Aarón, bela Merari-wagan, na e-dadgan-e-dadganba-mergue ebichismalad. Amar Bab-Jehová-Moisésʼga-igar-uksadba imaksamalad. </v>
<v b="NUM" c="4" v="46">Moisés, Aarón, degi, Israel-girmar-dummagan bela Leví-wagan na e-dadgan-e-dadganba, na e-gwenad-e-gwenadganba ebichismaladi, </v>
<v b="NUM" c="4" v="47">machergan birga-durgwen-gakambe-nikamalad (30), degi, birga-durbo-gakambe-nikamaladse (50) sunna Bab-Dummad-dulemarbo-ambikued-neggi arbanonimaloedi, degine, sunna we-negsemaloedi, </v>
<v b="NUM" c="4" v="48">bela we-dulemar milibaabak gaka dulataled-ilatar gaka dulabake (8,580) mergu daklealid. </v>
<v b="NUM" c="4" v="49">Moisés, Bab-Jehová-igi-ega-igar-uksadba, dulemarga ibmar-imaked-igar uksad, degine, ibmar-sedmaloed-igar uksabalid. Moisés, Bab-Jehová-ega-igar-uklesadba, weyob dulemar-ebichisad. </v>
<v b="NUM" c="5" v="1">Bab-Jehová Moisésʼga sunmakded, ega sogded: </v>
<v b="NUM" c="5" v="2">“Israel-dulemarga be soge: ‘Bemar-danar-danar-bukwadgi bela Israel-dulemar ukagi-boni-yaa-akar-akar-nikamalad be onomalo. Dule-na-e-burba-daksamalad, degi, dule-burgwisad-ebusmalad, be onomarbalo. Ar ade, dule-burgwisad-ebussoggu, swilidiksuli gunonikid. </v>
<v b="NUM" c="5" v="3">Bemar-bukwadgi dule-boni-nikamalad, omedibe, igi, machereddibe, be onomaloed. Adi, wemar melle bemar-bukwadgi an-bemar-abargi-maid-neg oichogegar.’ ” </v>
<v b="NUM" c="5" v="4">Israel-dulemala Bab-Jehová-Moisésʼga-sogsadyobi imaksamalad: Dulemar-boni-nikamalad emar-bukwadgi onosmalad. </v>
<v b="NUM" c="5" v="5">Bab-Jehová Moisésʼga sunmakdebalid, ega sogded: </v>
<v b="NUM" c="5" v="6">“Israel-dulemarga be soge: ‘Dule-machereddibe, igi, omedibe, dule-baid-ibe-ibmar-oakalosale, we-dule angi nue dummad-nosdo. Degisoggu, nue-odurdakleged ega igar mego. </v>
<v b="NUM" c="5" v="7">We-dulede e-isgusad na dukin barsogo. Degine, dule-baidgi-nosad-ular, ibmar-oakalosawilub ega ibmar-uko. A-ukine, ibmar-atargi gwensak napi ega ukbalo. </v>
<v b="NUM" c="5" v="8">Ar dule-naibi-gusad bato burgwisale e-gwenad-walikagwad-satele, ega-ibmar-uklegoenad anga uklego, degi, dule-irwa-anse-goledga uklemogo. Deginbali, dule-aimar-naibisasadi, e-isgusad-ular, sibad-wawaad-machered-ukbalo, adi, dule-irwa-anse-goled we-ibmar anga ogumakar ukegar. </v>
<v b="NUM" c="5" v="9">” ’Israel-dulemar bela-ibmarmar-dule-irwa-anse-goledse-sedmaloedi, dule-irwa-anse-goledgadga guo. </v>
<v b="NUM" c="5" v="10">Ar dule anga ibmar-uksardi, we-ibmar na egadga guo. Ar dule-irwa-anse-goledga uksardi, adi, we-ibmar we-dule-irwa-anse-goledgadga guo.’ ” </v>
<v b="NUM" c="5" v="11">Bab-Jehová Moisésʼga sogdebalid: </v>
<v b="NUM" c="5" v="12">“Israel-dulemarga be sunmak, ega be soge: ‘Binsa sogmalo, ome-gwensak abirgunagwar-gudiid-igargi yoledsunnad, </v>
<v b="NUM" c="5" v="13">we-ome e-sui-dikarba dukuar machered-baidbo negsichigi yoledsunnad, degi, bipisaale a-ome negsichigi-yolenai daklessulid. </v>
<v b="NUM" c="5" v="14">” ’Degi-inigwele, e-sui e-omegi nue-nobe-itogele, degi, egi dodosye binsaele, igi amba e-ome egi nossurdibe, </v>
<v b="NUM" c="5" v="15">e-sui dule-irwa-anse-goledse e-ome-sedoed. Agi, madubur-cebadaʼye-nugad, nibiratar e-omegi nobed-ular anga we-ibmar ukoed. Ar we-ibmar, omegi-nobe-itoged-ular uklenaisoggu, we-ibmar-birgine olivo-gwallu eogosulid, degine, ibmar-wawadikmalad eogosurbalid. Deginbali, we-ibmar-uklesadi, isgusad wisguegalad. </v>
<v b="NUM" c="5" v="16">” ’Dule-irwa-anse-goled, an-asabin we-ome ogwisoed. </v>
<v b="NUM" c="5" v="17">Geb degidgine, dule-irwa-anse-goled dii-nued-ditirmakaled napsa-noggi eogoed. Geb anse-goled-neg-sunna-seleged-e-napa-buru weoed, agine, we-olli dii-ebo oburoed. </v>
<v b="NUM" c="5" v="18">Geb degi, dule-irwa-anse-goled, we-ome an-asabin ogwisguoed, geb ome-e-sailagia ei esikoed, agine, ome-argangi ome-wisguega-nobedba-ibmar-uklegaledi, sioed. Dule-irwa-anse-goleddi, e-argangine dii-gagbid gani-gwisguoed. We-dii-gagbidye dule-ukabsaed-diid. </v>
<v b="NUM" c="5" v="19">Geb degidgine, dule-irwa-anse-goled ome ega ise-sogar-imaked saoed. A-omega sogoed: Dule bebo gabissulile, degine, be-suigi be nossulile, degine, egi be dodossulile, we-dii-gagbireged-iwir-dule-imakedgi be ollorguoed. </v>
<v b="NUM" c="5" v="20">Ar be-suigi be nosardi, egi be dodosardi, machered-baidbo be akar-akar-gusardi, be ukabsalegoed. </v>
<v b="NUM" c="5" v="21">” ’Degidgine, dule-irwa-anse-goled we-ome-ukabsaoed, weyob ega sogoed: Bab-Jehová iwiguega be-imaksun, degine, be-dulamar-abargi dulemar sunnasuli-be-dakega be-imaksun. Degine, we-dii-gagbid anagan-nikusuli be-imaksun, deginbali, saban-muega be-imakbarsun. </v>
<v b="NUM" c="5" v="22">We-dii-dule-iwisaed begi ubodele, be-saban odunguega-imaksun, geg-anagan-nikuega be-imaksun. ” ’Ome, dule-irwa-anse-goled-abin sogdoed: ¡Ar deyob gudo! ¡Ar deyob gudo! </v>
<v b="NUM" c="5" v="23">” ’Dule-irwa-anse-goled iwisalesad-soglesad, gardagi narmakoed. Geb degine, a-gardagi-narmakaledi, dii-gagbiregedgi elioed. </v>
<v b="NUM" c="5" v="24">Geb a-dii-gagbiregedgi ome-ogoboed. Adi, ome nue-dummad-wiledii guegar. </v>
<v b="NUM" c="5" v="25">” ’Geb a-sorbali, ome dule-irwa-anse-goledga ibmar-nobedba-uklenaid ukoed. Geb degine, dule-irwa-anse-goled, an-asabin ibmar-orosgi-dakleged-cebadaʼye-nugad bana-bana imakoed. Agine, ibmar-ogumakar-ukleged-ailase sedoed. </v>
<v b="NUM" c="5" v="26">Degine, dule-irwa-anse-goled argan-nukgwen orosgi-dakleged-cebada suoed. We sogleged, ebinsalegegaye. Geb degi, we-ibmar, ibmar-ogumakar-ukleged-aila-birgi ogumakoed. ” ’Dule-irwa-anse-goledi, we-diigi ome-ogoboed. </v>
<v b="NUM" c="5" v="27">Ar we-ome, e-suigi nosale, we-dii-dule-iwisaed gobogu, ome-e-saban mudoed, geg-bar-mimmi-bake gudoed. Deyobi, we-ome na e-dulemar-abargi iwilesgudii gusunnoed. </v>
<v b="NUM" c="5" v="28">Ar we-ome e-suigi nossulile, galagwensuli-gussulile, adi, iwiguosulid, degisoggu, akar-guosulid sunna mimmi-bake guoed. </v>
<v b="NUM" c="5" v="29">” ’Ome e-sui-dikarba nosa-sogele, e-suigi dodosale, weyobi nobgued-igar ega mai guoed. </v>
<v b="NUM" c="5" v="30">Machered nue e-omegi nobe-itoalile, an-asabin e-ome-sedoed. Geb degine, dule-irwa-anse-goled we-igar-maidba ega imakoed. </v>
<v b="NUM" c="5" v="31">Ome na e-isgusadba sabsur-odurdaklegodo, machereddi nosdeeye egi soglegosulid.’ ” </v>
<v b="NUM" c="6" v="1">Bab-Jehová Moisésʼga sunmakded, ega sogded: </v>
<v b="NUM" c="6" v="2">“Israel-dulemarga be sunmak, ega be soge: ‘Machered-gwensak-sokardibe, igi, ome-gwensak-sokardibe, Bab-Jehováʼgarbi an ibmar-imakdii guega Bab-Jehováʼga bela an-san an na ukoye, we-dule Nazareoʼye soglegoed. </v>
<v b="NUM" c="6" v="3">Deyob na imakele, vino gobosulid, degi, sisamar gobosurbalid. Deginbali, vinagre-vinoʼgi-danikid, degi, vinagre-sisamargi-danikid, gobosurbalid. Deginbali, uva-nis gobosurbalid, degine, uvaʼmar, degi uva-odinnolegarmalad gunnosurbalid. </v>
<v b="NUM" c="6" v="4">Dule Nazareoʼga-gudiid-ibagangine, e-ibagan-sogsad-berguedse bipisaale, uva-san, e-gwag, degi, e-ukase-bakale, gunnosulid. </v>
<v b="NUM" c="6" v="5">” ’Ar dule na Nazareoʼga-gudiidgine, e-ibagan-sogsad-berguedse sailagia sikosulid. Unnila Bab-Jehováʼgarbi-ibmar-imakdii guoed, degine, e-sailagia suitii imakoed, ar ade, e-sailagia sikosulid. Geb ibagan-bergunonikile, a-sorba, sunna na e-sailagia sikoed. </v>
<v b="NUM" c="6" v="6">” ’A-ukinbali, a-dule Bab-Jehováʼga na-san-uksad-ibagangine, dule-burgwaledse warmakosurbalid. </v>
<v b="NUM" c="6" v="7">Amba e-babdibe, igi, e-nan burgwisdibe, igi, e-urbadibe, igi, e-ia-burgwisdibe, igi, e-bundibe, ase-bakale, ese warmakosulid, ar ade, Bab-Jehováʼgarbi-ibmar-imakdiguega Bab-Jehováʼga na san-uksa gudiid. </v>
<v b="NUM" c="6" v="8">Dule Bab-Jehováʼga na san-uksad-ibagangine, unnila Bab-Jehováʼgarbi ibmar-imakdii guoed. </v>
<v b="NUM" c="6" v="9">” ’Dule-Bab-Jehováʼga-na-san-uksad-walik, dule-wargwen ukiar burgwenonikile, we-dule-Nazareoʼga-gudiid-e-igar-maid oichogoed. Degisoggu, ibagugledgi (7), na san-uruked-e-ibagan-mosale, non-swirii imakoed. </v>
<v b="NUM" c="6" v="10">Degine, ibabaabakadgi (8) sapur-nuu-gwabo, igi, wagnuu-e-mimmi-gwabodibe, sedagoed. Bab-Dummad-dulemarbo-ambikued-neg-yawagakse, dule-irwa-Bab-Dummadse-goledse sedagoed. </v>
<v b="NUM" c="6" v="11">” ’Ar dule-Bab-Jehováʼga-na-san-uksad, dule-burgwisad-ular isgunonisoggu, we-nuu-gwabo-ukoedi, dule-irwa-Bab-Dummadse-goled, we-nuu-gwagwen dule-isgued-osulogega Bab-Dummadga ukoed. Nuu-baiddi, ogumakar Bab-Dummadga ukbaloed. A-ibagangine, gannar na e-sailagia osuguoed, Bab-Dummadga sogegar, gannar an bega an-san ukbarye. </v>
<v b="NUM" c="6" v="12">Geb degi, we-dule Bab-Jehováʼga-na-san-uksad-ibagangi, Bab-Jehováʼgarbi nanadii guoed. E-isgusad-ular, sibad-wawaad-sapingwagwad-birgagwen-nikad Bab-Dummadga sedagoed, adi, e-isgusad ega osulogegar. Idu Bab-Jehováʼgarbi-arbadigusad-ibagan bar ebislegosulid. Ar dule-burgwisadi, ei ibagan oichossoggu, e-ibagan gannar onodoed. </v>
<v b="NUM" c="6" v="13">” ’Weyobi, dule-Nazareoʼga-gudiid e-ibagan-sogsad bergunonikile, ega-igar-maidba imakoed. Bab-Dummad-dulemarbo-ambikued-neg-yawagakse na dagoed. </v>
<v b="NUM" c="6" v="14">Agi, Bab-Jehováʼga ibmar-ukleged sedagoed: Sibad-wawaad-sapingwagwad-birgagwen-nikad uknonikoed. We-sibad-wawaad swilidik, gwen boni-nikasuli ogumakar-uklegega senonikoed. Degine, sibad-wawaad-ome-birgagwen-nikad-swilidikid, gwen boni-nikasulid, e-isgued-anar ukega senonibaloed. Deginbali, dule gwenatigwar-guega, sibad-wawaad-machered-swilidikid gwen boni-nikasulid ukbaloed. </v>
<v b="NUM" c="6" v="15">Deginbali, Nazareo-dule ibmar-gwag-Bab-Jehováʼga-ukleged, degine, e-gobed-ega-uklebalid, sedabaloed. Deginbali, garba-bipigi madu-inasulid, sedabaloed. We-madude, madu-ologana madubur-nuedgi olivo-gwalluba-omukualedid, degine, madu-matargana olivo-gwallugi-magaledid. We-ibmarmar, we-Nazareo-dule sedagoed. </v>
<v b="NUM" c="6" v="16">” ’Geb degine, dule-irwa-Bab-Dummadse-goled, we-Nazareo-dulega-isgued-osulogega, we-ibmar Bab-Jehováʼga ukoed. A-ukinbali, we-ibmar ogumakar Bab-Jehováʼga ukbaloed. </v>
<v b="NUM" c="6" v="17">Deginbali, gwenatigwar-guega, sibad-wawaad-machered oburgwebaloed. We-sibad-wawaadba-mesa garba-bipigi-madu-inasuli-bukwad dule-irwa-Bab-Dummadse-goled Bab-Jehováʼga ukbaloed. Deginbali, ibmar-gwagmar, degi, ibmar-eolemalad Bab-Jehováʼga ukbaloed. </v>
<v b="NUM" c="6" v="18">” ’Geb degidgine, dule-na-Bab-Jehováʼga-san-uksad, Bab-Dummad-dulemarbo ambikued-neg-e-yawagak-walik na-e-sailagia ioed. Geb agine, e-sailagia soogi-ogumakega Bab-Dummadga-ibmar-uklenaid-urba soo-gasiidgi urboed. We-ibmarde gwenatigwar-guega uklenaid. </v>
<v b="NUM" c="6" v="19">” ’Dule-Bab-Jehováʼga-san-uksad-sailagia-siksad-sorbali, dule-irwa-Bab-Dummadse-goled sibad-wawaad-machered-e-gukin-matar-dualed suoed, degine, garbagi madu-olo-inasulid-siid, madu-matar-e-inasulid-siid subaloed. Agi, geb Nazareo-dulega ukoed. </v>
<v b="NUM" c="6" v="20">Geb we-ibmar-ukoedi, gannar suoed. Geb dule-irwa-Bab-Dummadse-goled, bana-bana-imakar Bab-Jehováʼga ukoed. We-ibmar dule geg yogasaar sued, unnila dule-irwa-Bab-Dummadse-goledga uklegoed. Deginbali, sibad-wawaad-e-binasgar, degi, e-dua Bab-Jehováʼga-uklearbalid dule-irwa-Bab-Dummadse-goledga uklebaloed. Geb deyobi, a-sorbali, dule-Bab-Jehováʼga-na-san-uksad, sunna vino-gobe gunonisunnoed. </v>
<v b="NUM" c="6" v="21">” ’Dule Bab-Jehováʼga-san-uksad-Nazareoʼye-bileged Bab-Jehováʼgarbi-ibmar-imakdigubiele, weyob ega igar-mai guoed. Weyobi, Bab-Jehováʼga ibmar-ukoed, degi, na ibmar-nikadba ukbaloed. Dule-Bab-Jehováʼga-na-san-urmaksadi igar-maidba na imakergebed, imaksuli guosulid, imakedsegad.’ ” </v>
<v b="NUM" c="6" v="22">Bab-Jehová Moisésʼga sunmakdebalid, ega sogdebalid: </v>
<v b="NUM" c="6" v="23">“Aarónʼga, degi, e-masmalaga be sunmak. Ega be soge: ‘Israel-dulemargi ise-nued be sunmakalile, weyobi, be sogoed: </v>
<v b="NUM" c="6" v="24">Bab-Jehová ise-nued begi binsadii gusun, nue be-akwedii gusun. </v>
<v b="NUM" c="6" v="25">Bab-Jehová bela-bela nued be-dakdii gusun. Bela-bela nue-be-sabgudii gusun. </v>
<v b="NUM" c="6" v="26">Bab-Jehová nued-begi-binsaed bega-oyodii gusun. Degi, ulubgi bogidikid bega ukdii gusun.’ </v>
<v b="NUM" c="6" v="27">”Weyobi Aarón, degi, e-masmala, Israel-dulemarga an-nuggi sogoed. Geb degine, Israel-dulemargi nued an binsaoed.” </v>
<v b="NUM" c="7" v="1">Moisés Bab-Dummadse-goled-neg-seleged-sobsad-obelosgu, ina-wawadikid a-neggi bomi-bomi imaksad. Degine, bela agi ibmarmar-bukwad Bab-Dummadga nug-imaksad. Agi, we-neg Bab-Dummadgarbi-ebulegega nug-imaksasunnad. Geb ibmar-ogumakar-ukleged-ailagi ina-wawadikid egi bomi-bomi imaksabalid, degine, bela ailagi-ibmarmar-ebulemalad Bab-Dummadga nug-imaksabalid. Agi, we-ibmar bela Bab-Dummadgarbi-ebulegega nug-imaksad. </v>
<v b="NUM" c="7" v="2">Geb degine, Israel-dulemar-e-dummagan, a sogleged, na e-gwenad-e-gwenadgan-e-dummaganye, amala, e-dadgan-dummaganba-dulemar-ebislesmalad-e-dummagan gumalad. Amala, Bab-Jehováʼga ibmar uknonimalad. </v>
<v b="NUM" c="7" v="3">We-ibmarmar senonimalad: Dummagan ebo-ebo ur-napagined-ibmar-seed-wargwen senonimalad, degine, dummagan-iliba moli-bebe-nikad-alugwasualed-war-wargwen senonimalad. Degisoggu, bela ur-napagined-ibmar-seed walanergwasundo (6), degine, moli-bebe-nikad-alugwasualed warambe-gakabosundo (12). We-ibmarmala, Bab-Jehováʼga-ukega Bab-Dummadse-goled-neg-sunna-selegedse senonimalad. </v>
<v b="NUM" c="7" v="4">Bab-Jehová Moisésʼga sunmakded, ega sogded: </v>
<v b="NUM" c="7" v="5">“We-ibmarmar-bega-uknanaid e-abin be sue, adi, dulemar-anbo-ambikued-neggi ebulegegar. We-ibmarde Leví-wagan-baiganga, na e-ibmar-ebulegedba ega be ukoed.” </v>
<v b="NUM" c="7" v="6">Geb Moisés, we-urmar, degi, moli-alugwasuarmalad sussunnad. Geb degine, Leví-wagan-baiganga uksasunnad. </v>
<v b="NUM" c="7" v="7">Gersón-e-waganga urmar-napagined-ibmar-seed walabo ega uksad, degine, moli-bebe-nikad-alugwasualed walabake ega uksabalid, arbagedgi-ibmar-abemaladba ebugegar. </v>
<v b="NUM" c="7" v="8">Merari-e-waganga urmar-napagined-ibmar-seed walabake ega uksad, degine, moli-bebe-nikad-alugwasualed walabaabak (8) uksabalid, arbagedgi ibmar-abemaladba ebugegar. We-Leví-wagan-baigande dule-irwa-Bab-Dummadse-goled-Aarón-machi-Itamar-sogedba arbananai gusmalad. </v>
<v b="NUM" c="7" v="9">Moisés, Coat-wagangardi we-ibmarmar uksasulid, ar ade, wemala e-gukingi ibmarmar-Bab-Dummadgadga-gusadi, semamai gumaloed. </v>
<v b="NUM" c="7" v="10">Ibmar-ogumakar-ukleged-aila Bab-Dummadga nugsalesgu, we-dummagan ibmar-ogumakar-ukleged-aila-asabin, Bab-Dummadga ibmarmar uksamalad. </v>
<v b="NUM" c="7" v="11">Ar ade, Bab-Jehová, Moisésʼga sogsagusad: “Ibmar-ogumakleged-aila-anga-nugsalesadga-ibmar-ukegale, iba-ibagwengi dummagan-war-wargwen anga ibmar ukoed.” </v>
<v b="NUM" c="7" v="12">Iba-gebe-onodedgine, Aminadab-machi-Naasón-inse Bab-Jehováʼga ibmar senonikid. We-Naasónʼde, e-dad-dummad-Judáʼgi danikid. </v>
<v b="NUM" c="7" v="13">Naasón Bab-Jehováʼga-ibmar-uksadi, wemalad: Mani-bate-gwagwen, dulanergwa-gakambe-aidikued (130) senonikid. E-aidikuedi, Bab-Dummadse-goled-neggi mani-aidikued-ebislegedyobid. Degine, mani-nog-dummad, dulapaa-gakambe-aidikued (70) senonibalid. E-aidikuedi, Bab-Dummadse-goled-neggi mani-aidikued-ebislegedyobid. A-ibmargi, madubur-olivo-gwalluba-omukuar Bab-Dummadga-uklegedi, Bab-Dummadga-ukega senonikid. </v>
<v b="NUM" c="7" v="14">Degine, or-wesar-dummad gagwen, mani-sibugan-gwaambe-aidikue-wilub (10) senonibalid. A-or-wesargi, ina-wawadikid ena senonibalid. </v>
<v b="NUM" c="7" v="15">Deginbali, Bab-Dummadga ibmar-ogumakar-ukega we-ibmarmar senonibalid: Moli-bebe-nikad-sapingwagwad, wargwen. Sibad-wawaad-machered, wargwen. Sibad-wawaad-sapingwagwad-birgagwen-nikad, wargwen. </v>
<v b="NUM" c="7" v="16">Deginbali, e-isgued-osulogega, sibad-machered wargwen, Bab-Dummadga-ukega senonibalid. </v>
<v b="NUM" c="7" v="17">Deginbali, gwenatigwar-guega, we-ibdurgan senonibalid: Moli-bebe-nikad-alugwasualed, warbo. Sibad-wawaad-machered, walatar. Sibad-machered, walatar. Degi, sibad-wawaad-sapingwagwad-birgagwen-nikad, walatar senonikid. We-ibmarmala, Aminadab-machi-Naasón, Bab-Jehováʼga senonikid. </v>
<v b="NUM" c="7" v="18">Ibabogi, Zuar-machi-Natanael, Bab-Jehováʼga ibmar-senonimogad. We-Natanaelʼde dad-dummad-Isacarʼgi-danimalad-e-dummadid. </v>
<v b="NUM" c="7" v="19">Natanael Bab-Jehováʼga-ibmar-uksadi, wemalad: Mani-bate-gwagwen, dulanergwa-gakambe-aidikued (130) senonikid. E-aidikuedi, Bab-Dummadse-goled-neggi mani-aidikued-ebislegedyobid. Degine, mani-nog-dummad, dulapaa-gakambe-aidikued (70) senonibalid. E-aidikuedi, Bab-Dummadse-goled-neggi mani-aidikued-ebislegedyobid. A-ibmargi, madubur-olivo-gwalluba-omukuar Bab-Dummadga-uklegedi, Bab-Dummadga-ukega senonikid. </v>
<v b="NUM" c="7" v="20">Degine, or-wesar-dummad gagwen, mani-sibugan-gwaambe-aidikue-wilub (10) senonibalid. A-or-wesargi, ina-wawadikid ena senonibalid. </v>
<v b="NUM" c="7" v="21">Deginbali, Bab-Dummadga ibmar-ogumakar-ukega we-ibmarmar senonibalid: Moli-bebe-nikad-sapingwagwad, wargwen. Sibad-wawaad-machered, wargwen. Sibad-wawaad-sapingwagwad-birgagwen-nikad, wargwen. </v>
<v b="NUM" c="7" v="22">Deginbali, e-isgued-osulogega, sibad-machered wargwen, Bab-Dummadga-ukega senonibalid. </v>
<v b="NUM" c="7" v="23">Deginbali, gwenatigwar-guega, we-ibdurgan senonibalid: Moli-bebe-nikad-alugwasualed, warbo. Sibad-wawaad-machered, walatar. Sibad-machered, walatar. Degi, sibad-wawaad-sapingwagwad-birgagwen-nikad, walatar senonikid. We-ibmarmala, Zuar-machi-Natanael, Bab-Jehováʼga senonikid. </v>
<v b="NUM" c="7" v="24">Ibapaagine, Helón-machi-Eliab, Bab-Jehováʼga ibmar senonimogad. We-Eliabʼde dad-dummad-Zabulónʼgi-danimalad-e-dummadid. </v>
<v b="NUM" c="7" v="25">We-Eliab Bab-Jehováʼga-ibmar-uksadi wemalad: Mani-bate-gwagwen dulanergwa-gakambe-aidikued (130) senonikid. E-aidikuedi, Bab-Dummadse-goled-neggi mani-aidikued-ebislegedyobid. Degine, mani-nog-dummad, dulapaa-gakambe-aidikued (70) senonibalid. E-aidikuedi, Bab-Dummadse-goled-neggi mani-aidikued-ebislegedyobid. A-ibmargi, madubur-olivo-gwalluba-omukuar Bab-Dummadga-uklegedi, Bab-Dummadga-ukega senonikid. </v>
<v b="NUM" c="7" v="26">Degine, or-wesar-dummad gagwen, mani-sibugan-gwaambe-aidikue-wilub (10) senonibalid. A-or-wesargi, ina-wawadikid ena senonibalid. </v>
<v b="NUM" c="7" v="27">Deginbali, Bab-Dummadga ibmar-ogumakar-ukega we-ibmarmar senonibalid: Moli-bebe-nikad-sapingwagwad, wargwen. Sibad-wawaad-machered, wargwen. Sibad-wawaad-sapingwagwad-birgagwen-nikad, wargwen. </v>
<v b="NUM" c="7" v="28">Deginbali, e-isgued-osulogega, sibad-machered wargwen, Bab-Dummadga-ukega senonibalid. </v>
<v b="NUM" c="7" v="29">Deginbali, gwenatigwar-guega, we-ibdurgan senonibalid: Moli-bebe-nikad-alugwasualed, warbo. Sibad-wawaad-machered, walatar. Sibad-machered, walatar. Degi, sibad-wawaad-sapingwagwad-birgagwen-nikad, walatar senonikid. We-ibmarmala, Helón-machi-Eliab, Bab-Jehováʼga senonikid. </v>
<v b="NUM" c="7" v="30">Ibabakegine, Sedeur-machi-Elisur, Bab-Jehováʼga ibmar senonimogad. We-Elisurʼde dad-dummad-Rubénʼgi-danimalad-e-dummadid. </v>
<v b="NUM" c="7" v="31">We-Elisur Bab-Jehováʼga-ibmar-uksadi wemalad: Mani-bate-gwagwen, dulanergwa-gakambe-aidikued (130) senonikid. E-aidikuedi, Bab-Dummadse-goled-neggi mani-aidikued-ebislegedyobid. Degine, mani-nog-dummad, dulapaa-gakambe-aidikued (70) senonibalid. E-aidikuedi, Bab-Dummadse-goled-neggi mani-aidikued-ebislegedyobid. A-ibmargi, madubur-olivo-gwalluba-omukuar Bab-Dummadga-uklegedi, Bab-Dummadga-ukega senonikid. </v>
<v b="NUM" c="7" v="32">Degine, or-wesar-dummad gagwen, mani-sibugan-gwaambe-aidikue-wilub (10) senonibalid. A-or-wesargi, ina-wawadikid ena senonibalid. </v>
<v b="NUM" c="7" v="33">Deginbali, Bab-Dummadga ibmar-ogumakar-ukega we-ibmarmar senonibalid: Moli-bebe-nikad-sapingwagwad, wargwen. Sibad-wawaad-machered, wargwen. Sibad-wawaad-sapingwagwad-birgagwen-nikad, wargwen. </v>
<v b="NUM" c="7" v="34">Deginbali, e-isgued-osulogega, sibad-machered wargwen, Bab-Dummadga-ukega senonibalid. </v>
<v b="NUM" c="7" v="35">Deginbali, gwenatigwar-guega, we-ibdurgan senonibalid: Moli-bebe-nikad-alugwasualed, warbo. Sibad-wawaad-machered, walatar. Sibad-machered, walatar. Degi, sibad-wawaad-sapingwagwad-birgagwen-nikad, walatar senonikid. We-ibmarmala, Sedeur-machi-Elisur, Bab-Jehováʼga senonikid. </v>
<v b="NUM" c="7" v="36">Ibatargine, Zurisadai-machi-Selumiel, Bab-Jehováʼga ibmar senonimogad. We-Selumielʼde dad-dummad-Simeónʼgi-danimalad-e-dummadid. </v>
<v b="NUM" c="7" v="37">We-Selumiel Bab-Jehováʼga-ibmar-uksadi wemalad: Mani-bate-gwagwen, dulanergwa-gakambe-aidikued (130) senonikid. E-aidikuedi, Bab-Dummadse-goled-neggi mani-aidikued-ebislegedyobid. Degine, mani-nog-dummad, dulapaa-gakambe-aidikued (70) senonibalid. E-aidikuedi, Bab-Dummadse-goled-neggi mani-aidikued-ebislegedyobid. A-ibmargi, madubur-olivo-gwalluba-omukuar Bab-Dummadga-uklegedi, Bab-Dummadga-ukega senonikid. </v>
<v b="NUM" c="7" v="38">Degine, or-wesar-dummad gagwen, mani-sibugan-gwaambe-aidikue-wilub (10) senonibalid. A-or-wesargi, ina-wawadikid ena senonibalid. </v>
<v b="NUM" c="7" v="39">Deginbali, Bab-Dummadga ibmar-ogumakar-ukega we-ibmarmar senonibalid: Moli-bebe-nikad-sapingwagwad, wargwen. Sibad-wawaad-machered, wargwen. Sibad-wawaad-sapingwagwad-birgagwen-nikad, wargwen. </v>
<v b="NUM" c="7" v="40">Deginbali, e-isgued-osulogega, sibad-machered wargwen, Bab-Dummadga-ukega senonibalid. </v>
<v b="NUM" c="7" v="41">Deginbali, gwenatigwar-guega, we-ibdurgan senonibalid: Moli-bebe-nikad-alugwasualed, warbo. Sibad-wawaad-machered, walatar. Sibad-machered, walatar. Degi, sibad-wawaad-sapingwagwad-birgagwen-nikad, walatar senonikid. We-ibmarmala, Zurisadai-machi-Selumiel, Bab-Jehováʼga senonikid. </v>
<v b="NUM" c="7" v="42">Ibanergwadgi (6), Deuel-e-machi-Eliasaf, Bab-Jehováʼga ibmar senonimogad. We-Eliasafʼde dad-dummad-Gadʼgi-danimalad-e-dummadid. </v>
<v b="NUM" c="7" v="43">We-Eliasaf Bab-Jehováʼga-ibmar-uksadi wemalad: Mani-bate-gwagwen dulanergwa-gakambe-aidikued (130) senonikid. E-aidikuedi, Bab-Dummadse-goled-neggi mani-aidikued-ebislegedyobid. Mani-bate-gwagwen, dulanergwa-gakambe-aidikued (130) senonikid. E-aidikuedi, Bab-Dummadse-goled-neggi mani-aidikued-ebislegedyobid. Degine, mani-nog-dummad, dulapaa-gakambe-aidikued (70) senonibalid. E-aidikuedi, Bab-Dummadse-goled-neggi mani-aidikued-ebislegedyobid. A-ibmargi, madubur-olivo-gwalluba-omukuar Bab-Dummadga-uklegedi, Bab-Dummadga-ukega senonikid. </v>
<v b="NUM" c="7" v="44">Degine, or-wesar-dummad gagwen, mani-sibugan-gwaambe-aidikue-wilub (10) senonibalid. A-or-wesargi, ina-wawadikid ena senonibalid. </v>
<v b="NUM" c="7" v="45">Deginbali, Bab-Dummadga ibmar-ogumakar-ukega we-ibmarmar senonibalid: Moli-bebe-nikad-sapingwagwad, wargwen. Sibad-wawaad-machered, wargwen. Sibad-wawaad-sapingwagwad-birgagwen-nikad, wargwen. </v>
<v b="NUM" c="7" v="46">Deginbali, e-isgued-osulogega, sibad-machered wargwen, Bab-Dummadga-ukega senonibalid. </v>
<v b="NUM" c="7" v="47">Deginbali, gwenatigwar-guega, we-ibdurgan senonibalid: Moli-bebe-nikad-alugwasualed, warbo. Sibad-wawaad-machered, walatar. Sibad-machered, walatar. Degi, sibad-wawaad-sapingwagwad-birgagwen-nikad, walatar senonikid. We-ibmarmala, Deuel-machi-Eliasaf, Bab-Jehováʼga senonikid. </v>
<v b="NUM" c="7" v="48">Ibagugledgi (7), Amiud-machi-Elisama, Bab-Jehováʼga ibmar senonimogad. We-Elisamaʼde dad-dummad-Efraínʼgi-danimalad-e-dummadid. </v>
<v b="NUM" c="7" v="49">We-Elisama Bab-Jehováʼga-ibmar-uksadi wemalad: Mani-bate-gwagwen, dulanergwa-gakambe-aidikued (130) senonikid. E-aidikuedi, Bab-Dummadse-goled-neggi mani-aidikued-ebislegedyobid. Degine, mani-nog-dummad, dulapaa-gakambe-aidikued (70) senonibalid. E-aidikuedi, Bab-Dummadse-goled-neggi mani-aidikued-ebislegedyobid. A-ibmargi, madubur-olivo-gwalluba-omukuar Bab-Dummadga-uklegedi, Bab-Dummadga-ukega senonikid. </v>
<v b="NUM" c="7" v="50">Degine, or-wesar-dummad gagwen, mani-sibugan-gwaambe-aidikue-wilub (10) senonibalid. A-or-wesargi, ina-wawadikid ena senonibalid. </v>
<v b="NUM" c="7" v="51">Deginbali, Bab-Dummadga ibmar-ogumakar-ukega we-ibmarmar senonibalid: Moli-bebe-nikad-sapingwagwad, wargwen. Sibad-wawaad-machered, wargwen. Sibad-wawaad-sapingwagwad-birgagwen-nikad, wargwen. </v>
<v b="NUM" c="7" v="52">Deginbali, e-isgued-osulogega, sibad-machered wargwen, Bab-Dummadga-ukega senonibalid. </v>
<v b="NUM" c="7" v="53">Deginbali, gwenatigwar-guega, we-ibdurgan senonibalid: Moli-bebe-nikad-alugwasualed, warbo. Sibad-wawaad-machered, walatar. Sibad-machered, walatar. Degi, sibad-wawaad-sapingwagwad-birgagwen-nikad, walatar senonikid. We-ibmarmala, Amiud-machi-Elisama, Bab-Jehováʼga senonikid. </v>
<v b="NUM" c="7" v="54">Ibabaabakadgi (8), Pedasur-machi-Gamaliel, Jehováʼga ibmar senonimogad. We-Gamalielʼde dad-dummad-Manasésʼgi-danimalad-e-dummadid. </v>
<v b="NUM" c="7" v="55">We-Gamaliel Bab-Jehováʼga-ibmar-uksadi wemalad: Mani-bate-gwagwen, dulanergwa-gakambe-aidikued (130) senonikid. E-aidikuedi, Bab-Dummadse-goled-neggi mani-aidikued-ebislegedyobid. Degine, mani-nog-dummad, dulapaa-gakambe-aidikued (70) senonibalid. E-aidikuedi, Bab-Dummadse-goled-neggi mani-aidikued-ebislegedyobid. A-ibmargi, madubur-olivo-gwalluba-omukuar Bab-Dummadga-uklegedi, Bab-Dummadga-ukega senonikid. </v>
<v b="NUM" c="7" v="56">Degine, or-wesar-dummad gagwen, mani-sibugan-gwaambe-aidikue-wilub (10) senonibalid. A-or-wesargi, ina-wawadikid ena senonibalid. </v>
<v b="NUM" c="7" v="57">Deginbali, Bab-Dummadga ibmar-ogumakar-ukega we-ibmarmar senonibalid: Moli-bebe-nikad-sapingwagwad, wargwen. Sibad-wawaad-machered, wargwen. Sibad-wawaad-sapingwagwad-birgagwen-nikad, wargwen. </v>
<v b="NUM" c="7" v="58">Deginbali, e-isgued-osulogega, sibad-machered wargwen, Bab-Dummadga-ukega senonibalid. </v>
<v b="NUM" c="7" v="59">Deginbali, gwenatigwar-guega, we-ibdurgan senonibalid: Moli-bebe-nikad-alugwasualed, warbo. Sibad-wawaad-machered, walatar. Sibad-machered, walatar. Degi, sibad-wawaad-sapingwagwad-birgagwen-nikad, walatar senonikid. We-ibmarmala, Pedasur-machi-Gamaliel, Bab-Jehováʼga senonikid. </v>
<v b="NUM" c="7" v="60">Ibabakebakadgi (9), Gedeoni-machi-Abidán, Bab-Jehováʼga ibmar-senonimogad. We-Abidánʼde dad-dummad-Benjamín-e-dummadid. </v>
<v b="NUM" c="7" v="61">We-Abidán Bab-Jehováʼga-ibmar-uksadi wemalad: Mani-bate-gwagwen, dulanergwa-gakambe-aidikued (130) senonikid. E-aidikuedi, Bab-Dummadse-goled-neggi mani-aidikued-ebislegedyobid. Degine, mani-nog-dummad, dulapaa-gakambe-aidikued (70) senonibalid. E-aidikuedi, Bab-Dummadse-goled-neggi mani-aidikued-ebislegedyobid. A-ibmargi, madubur-olivo-gwalluba-omukuar Bab-Dummadga-uklegedi, Bab-Dummadga-ukega senonikid. </v>
<v b="NUM" c="7" v="62">Degine, or-wesar-dummad gagwen, mani-sibugan-gwaambe-aidikue-wilub (10) senonibalid. A-or-wesargi, ina-wawadikid ena senonibalid. </v>
<v b="NUM" c="7" v="63">Deginbali, Bab-Dummadga ibmar-ogumakar-ukega we-ibmarmar senonibalid: Moli-bebe-nikad-sapingwagwad, wargwen. Sibad-wawaad-machered, wargwen. Sibad-wawaad-sapingwagwad-birgagwen-nikad, wargwen. </v>
<v b="NUM" c="7" v="64">Deginbali, e-isgued-osulogega, sibad-machered wargwen, Bab-Dummadga-ukega senonibalid. </v>
<v b="NUM" c="7" v="65">Deginbali, gwenatigwar-guega, we-ibdurgan senonibalid: Moli-bebe-nikad-alugwasualed, warbo. Sibad-wawaad-machered, walatar. Sibad-machered, walatar. Degi, sibad-wawaad-sapingwagwad-birgagwen-nikad, walatar senonikid. We-ibmarmala, Gedeoni-machi-Abidán, Bab-Jehováʼga senonikid. </v>
<v b="NUM" c="7" v="66">Ibambegi (10), Amisadai-machi-Ahiezer, Bab-Jehováʼga ibmar senonimogad. We-Ahiezerʼde dad-dummad-Danʼgi-danimalad-e-dummadid. </v>
<v b="NUM" c="7" v="67">We-Ahiezer Bab-Jehováʼga-ibmar-uksadi wemalad: Mani-bate-gwagwen, dulanergwa-gakambe-aidikued (130) senonikid. E-aidikuedi, Bab-Dummadse-goled-neggi mani-aidikued-ebislegedyobid. Degine, mani-nog-dummad, dulapaa-gakambe-aidikued (70) senonibalid. E-aidikuedi, Bab-Dummadse-goled-neggi mani-aidikued-ebislegedyobid. A-ibmargi, madubur-olivo-gwalluba-omukuar Bab-Dummadga-uklegedi, Bab-Dummadga-ukega senonikid. </v>
<v b="NUM" c="7" v="68">Degine, or-wesar-dummad gagwen, mani-sibugan-gwaambe-aidikue-wilub (10) senonibalid. A-or-wesargi, ina-wawadikid ena senonibalid. </v>
<v b="NUM" c="7" v="69">Deginbali, Bab-Dummadga ibmar-ogumakar-ukega we-ibmarmar senonibalid: Moli-bebe-nikad-sapingwagwad, wargwen. Sibad-wawaad-machered, wargwen. Sibad-wawaad-sapingwagwad-birgagwen-nikad, wargwen. </v>
<v b="NUM" c="7" v="70">Deginbali, e-isgued-osulogega, sibad-machered wargwen, Bab-Dummadga-ukega senonibalid. </v>
<v b="NUM" c="7" v="71">Deginbali, gwenatigwar-guega, we-ibdurgan senonibalid: Moli-bebe-nikad-alugwasualed, warbo. Sibad-wawaad-machered, walatar. Sibad-machered, walatar. Degi, sibad-wawaad-sapingwagwad-birgagwen-nikad, walatar senonikid. We-ibmarmala, Amisadai-machi-Ahiezer, Bab-Jehováʼga senonikid. </v>
<v b="NUM" c="7" v="72">Ibambe-gakagwensakgi (11), Ocrán-machi-Pagiel, Bab-Jehováʼga ibmar senonimogad. We-Pagielʼde dad-dummad-Aserʼgi-danimalad-e-dummadid. </v>
<v b="NUM" c="7" v="73">We-Pagiel Bab-Jehováʼga-ibmar-uksadi wemalad: Mani-bate-gwagwen, dulanergwa-gakambe-aidikued (130) senonikid. E-aidikuedi, Bab-Dummadse-goled-neggi mani-aidikued-ebislegedyobid. Degine, mani-nog-dummad, dulapaa-gakambe-aidikued (70) senonibalid. E-aidikuedi, Bab-Dummadse-goled-neggi mani-aidikued-ebislegedyobid. A-ibmargi, madubur-olivo-gwalluba-omukuar Bab-Dummadga-uklegedi, Bab-Dummadga-ukega senonikid. </v>
<v b="NUM" c="7" v="74">Degine, or-wesar-dummad gagwen, mani-sibugan-gwaambe-aidikue-wilub (10) senonibalid. A-or-wesargi, ina-wawadikid ena senonibalid. </v>
<v b="NUM" c="7" v="75">Deginbali, Bab-Dummadga ibmar-ogumakar-ukega we-ibmarmar senonibalid: Moli-bebe-nikad-sapingwagwad, wargwen. Sibad-wawaad-machered, wargwen. Sibad-wawaad-sapingwagwad-birgagwen-nikad, wargwen. </v>
<v b="NUM" c="7" v="76">Deginbali, e-isgued-osulogega, sibad-machered wargwen, Bab-Dummadga-ukega senonibalid. </v>
<v b="NUM" c="7" v="77">Deginbali, gwenatigwar-guega, we-ibdurgan senonibalid: Moli-bebe-nikad-alugwasualed, warbo. Sibad-wawaad-machered, walatar. Sibad-machered, walatar. Degi, sibad-wawaad-sapingwagwad-birgagwen-nikad, walatar senonikid. We-ibmarmala, Ocrán-machi-Pagiel, Bab-Jehováʼga senonikid. </v>
<v b="NUM" c="7" v="78">Ibambe-gakabogi (12), Enán-machi-Ahira, Bab-Jehováʼga ibmar senonimogad. We-Ahiraʼde dad-dummad-Neftalíʼgi-danimalad-e-dummadid. </v>
<v b="NUM" c="7" v="79">We-Ahira Bab-Jehováʼga-ibmar-uksadi wemalad: Mani-bate-gwagwen, dulanergwa-gakambe-aidikued (130) senonikid. E-aidikuedi, Bab-Dummadse-goled-neggi mani-aidikued-ebislegedyobid. Degine, mani-nog-dummad, dulapaa-gakambe-aidikued (70) senonibalid. E-aidikuedi, Bab-Dummadse-goled-neggi mani-aidikued-ebislegedyobid. A-ibmargi, madubur-olivo-gwalluba-omukuar Bab-Dummadga-uklegedi, Bab-Dummadga-ukega senonikid. </v>
<v b="NUM" c="7" v="80">Degine, or-wesar-dummad gagwen, mani-sibugan-gwaambe-aidikue-wilub (10) senonibalid. A-or-wesargi, ina-wawadikid ena senonibalid. </v>
<v b="NUM" c="7" v="81">Deginbali, Bab-Dummadga ibmar-ogumakar-ukega we-ibmarmar senonibalid: Moli-bebe-nikad-sapingwagwad, wargwen. Sibad-wawaad-machered, wargwen. Sibad-wawaad-sapingwagwad-birgagwen-nikad, wargwen. </v>
<v b="NUM" c="7" v="82">Deginbali, e-isgued-osulogega, sibad-machered wargwen, Bab-Dummadga-ukega senonibalid. </v>
<v b="NUM" c="7" v="83">Deginbali, gwenatigwar-guega, we-ibdurgan senonibalid: Moli-bebe-nikad-alugwasualed, warbo. Sibad-wawaad-machered, walatar. Sibad-machered, walatar. Degi, sibad-wawaad-sapingwagwad-birgagwen-nikad, walatar senonikid. We-ibmarmala, Enán-machi-Ahira, Bab-Jehováʼga senonikid. </v>
<v b="NUM" c="7" v="84">Weyobi, Israel-dulemar-e-dummagan Bab-Jehováʼga ibmar-ogumakar-ukleged-aila nug-imaknanaigusgu ibmarmar senonigusmalad: Mani-bate, gwaambe-gakabo (12), mani-nog-dummad, gwaambe-gakabo (12), or-wesar, warambe-gakabo (12) senonigusmalad. </v>
<v b="NUM" c="7" v="85">Mani-bate gwa-gwagwengi, mani-dulanergwa-gakambe-aidiku (130) nanaed. Degine, nog-dummad gwa-gwagwengi, mani-dulapaa-gakambe-aidiku (70) nanaed. Bela batemar, degine, nogmar, Bab-Dummadse-goled-neggi mani-aidikued-ebislegedyobi, mani-nibir-milibo gaka dulataled-ilabake-aidiku (2,400) daklealid. </v>
<v b="NUM" c="7" v="86">Or-wesar-warambe-gakabo (12) egi ina-wawadikid-ena-senonimaladi, a-or-wesar-ga-gagwengi mani-ambe-aidiku (10) nanaed. Bela or-wesar Bab-Dummadse-goled-neggi mani-aidikued-ebislegedyobi, mani-nibir-dulanergwa-aidikue (120) gussundo. </v>
<v b="NUM" c="7" v="87">Bab-Jehováʼga ibdurgan-ogumakar-ukega senonimaladdina, weyob mergued: Molimar-bebe-nikmalad-sapingwagwad, warambe-gakabo (12), sibad-wawaad-machered, warambe-gakabo (12), sibad-wawaad-sapingwagwad-birgagwen-nikad, warambe-gakabo (12). We-sibad-wawaad-birgagwenadba ibmar-gwag-ukleged senonimarbalid. Degine, isgued-eliega sibad-machered, warambe-gakabo (12) senonimarbalid. </v>
<v b="NUM" c="7" v="88">Gwenatigwar-guega, ibdurgan-senonimalad, weyob mergued: Molimar-bebe-nikad-alugwasuarmalad, waladulagwen-gakabake (24), sibad-wawaad-machered, waladulapaa (60), sibad-machered, waladulapaa (60), degine, sibad-wawaad-sapingwagwad-birgagwen-nikad, waladulapaa (60) mergued. We-ibmarmala ibmar-ogumakar-ukleged-aila-nug-imaklenaigusgu Bab-Jehováʼga uklesad. </v>
<v b="NUM" c="7" v="89">Moisés Bab-Jehová-ebo-sunmakega, Bab-Jehová-dulemarbo-ambikued-negse dogdegu, Moisés, Bab-Jehová-ega-sunmake itosad. Bab-Jehová-Dulemarbo-Igar-Mesisad-Ulu-e-atued-birgi, baliwitur-warbo-querubinʼye-nugad-gwichimalad-imbagi ega sunmake itosad. Weyobi, Bab-Jehová Moisés-ebo sunmakdaed. </v>
<v b="NUM" c="8" v="1">Bab-Jehová Moisésʼga sunmakded, ega sogded: </v>
<v b="NUM" c="8" v="2">“Aarónʼga be soge: ‘Gwallu-gwagugled (7) be ogaalile, e-siedgi be sialile, e-gwallu-gaedi asabin be obiroed, adi, e-mee-gaedi asabinbi gaegar.’ ” </v>
<v b="NUM" c="8" v="3">Aarón, Bab-Jehová-Moisésʼga-sogsadyobi imaksad: Gwallu-sied-birgi gwallumar asabin-nasiksad, adi, e-mee-gaedi asabinbi gaegar. </v>
<v b="NUM" c="8" v="4">Gwallu-sied bela olobiid, e-mali, degine, e-dutumar mardogi-binna-sarsolegar sobaled. Ar igi Bab-Jehová Moisésʼga oyosa, deyobi, inniki gwallu-sied sobaled. </v>
<v b="NUM" c="8" v="5">Bab-Jehová Moisésʼga sunmakdebalid, ega sogdebalid: </v>
<v b="NUM" c="8" v="6">“Israel-dulemar-abargi Leví-wagan-baigan bachikii be anga urbo, degine, a-dulemar be anga abaluko. </v>
<v b="NUM" c="8" v="7">Be Leví-wagan-baigan-abalukega weyob be imako: Isgued-eliega-dii-ebuleged be egi bomi-bomi imakoed, degi, bela e-abagangi-siga-nikad enioed. Degine, na e-mormar enukmaloed. Weyob imaksale, geb na san-swilidik gumaloed. </v>
<v b="NUM" c="8" v="8">Geb a-sorbali, moli-bebe-nikad-machered-sapingwagwad sumaloed, degine, ibmar-gwag-uklegedi madubur-nued olivo-gwalluba-bato-omukualed, sumarbaloed. Deginbali, bedina, dule-isgued-eliega moli-bebe-nikad-sapingwagwad-baid anga ukega be suoed. </v>
<v b="NUM" c="8" v="9">Geb degidgine, Leví-wagan-baigan dulemar-anbo-ambikued-neg-asabin be sedoed. Agine, bela Israel-dulemar a-asabin-ambikued be imakoed. </v>
<v b="NUM" c="8" v="10">Be, Leví-wagan-baigan Bab-Jehová-asabin senonikoed, geb Israel-dulemar we-Leví-wagan-baigangi na e-argan mesmaloed. </v>
<v b="NUM" c="8" v="11">Geb degidgine, Aarón Israel-dulemar-nuggi a-Leví-wagan-baigan anga ibmar-bana-bana-ukledaedyobi, imakoed. Weyobi, Leví-wagan-baigan Bab-Jehováʼga-arbaega gudii gumaloed. </v>
<v b="NUM" c="8" v="12">”Geb a-sorbali, Leví-wagan-baigan moli-bebe-nikad-sapingwagwadmar-e-nonogi e-arganmar mesoed. Geb agine, an amarga isgued-eliega, bedi moli-bebe-nikad-wargwen anga be ukoed. Moli-bebe-nikad-baiddina, ogumakar anga be ukoed. </v>
<v b="NUM" c="8" v="13">Geb degidgine, be, Leví-wagan-baigan Aarón-asabin, degi, e-masmala-asabin, be urboed. Geb degine, anga ibmar-bana-bana-imakledaedyobi, Leví-wagan-baigan anga be nugsaoed. </v>
<v b="NUM" c="8" v="14">Weyobi, Leví-wagan-baigan Israel-dulemar-abargi bachikii anga be imakoed, adi, we-Leví-wagan-baigan angadga guegar. </v>
<v b="NUM" c="8" v="15">”Geb degine, be, bela Leví-wagan-baigan-uruksad-sorbali, degine, anga-ibmar-bana-bana-imakledaedyobi, be anga imaksad-sorbali, geb wemar dulemar-anbo-ambikued-neggi arbanonimaloed. </v>
<v b="NUM" c="8" v="16">Ar ade, Israel-dulemar-abargi, bela Leví-wagan-baigan anga nugsalearmaladid. We-Leví-wagan-baigan Israel-masmala-gebesailagined-anar an susad. </v>
<v b="NUM" c="8" v="17">Ar ade, bela Israel-dulemar-abargi masmala-gebe-gwalulemalad angadid. Duledibe, ibdurgandibe, bela wemala angadid. Egipto-dulemar-e-masmala-sailaginmalad an ogilosgua, we-ibmarmala bachikii angadga-guega an na imaksad. </v>
<v b="NUM" c="8" v="18">”Degi-inigwele, Israel-masmala-gebegwalulesmalad-ular, Leví-wagan-baigan an susad. </v>
<v b="NUM" c="8" v="19">We-Leví-wagan-baigan, Aarónʼga, degi, e-masmalaga, ibmar-binsa-ukledaedyobi an ega uksad, adi, dulemar-anbo-ambikued-neggi arbamalagar. Leví-wagan-baigan Israel-dulemar-anar Bab-Dummad-dulemarbo-ambikued-neggi arbamaloed, degi, emarga isgued-elileged-igar imakoed, adi, melle Israel-dulemar anse-goled-neg-asabin-nonikoedgi boni-dummad-nika guegar.” </v>
<v b="NUM" c="8" v="20">Deyobi, Moisés, Aarón, degine, bela Israel-dulemar-danar-bukwamaladi, Bab-Jehová-Moisésʼga-ibmar-sogsadba, Leví-wagan-baigan-imaksamalad. </v>
<v b="NUM" c="8" v="21">Leví-wagan-baigan na abaluksamalad, degine, bela na e-mormar enuksamarbalid. Geb agine, Aarón Bab-Jehováʼga we-Leví-wagan-baigan ibmar-bana-bana-imakledaeyobi uksad, degine, we-dulemar-isgued-eliega ibmar-uksad, adi, we-dulemar swilidik guegar. </v>
<v b="NUM" c="8" v="22">Geb a-sorbali, we-Leví-wagan-baigan Bab-Dummad-dulemarbo-ambikued-neggi, Aarón-wagab, degi, e-masmala-wagab arbananai gusmalad. Ar igi Bab-Jehová Moisésʼga igar-uksa, deyobi, Aarón, degi, e-masmala, Leví-wagan-baigan-imaksamalad. </v>
<v b="NUM" c="8" v="23">Geb deginbali, Bab-Jehová Moisésʼga sunmakdebalid, ega sogdebalid: </v>
<v b="NUM" c="8" v="24">“Weyob Leví-wagan-baiganga igar maiguoed: ‘Leví-wagan birga-durgwen-gakatar-nikad (25), degine, birga-durgwen-gakatar-obine-nikamaladi (25+), sunna dulemar-anbo-ambikued-neggi arbamaloye. </v>
<v b="NUM" c="8" v="25">We-Leví-wagan-baigan birga-dulabo-gakambe-nikunonikile (50), e-arbaedgi noergebed. A-sorbali, e-arbaed bar imakosurmalad. </v>
<v b="NUM" c="8" v="26">We-Leví-wagan-baigan anbo-ambikued-neggi sunna e-gwenadgan-bendakega gumaloed, e-sunnaddi bar we-arbaed imakosurmalad. Weyobi, Leví-wagan-baigan e-arbaed-imake be imakoed.’ ” </v>
<v b="NUM" c="9" v="1">Israel-dulemar Egipto-yargi birgabogusa, gebe-nii-onoded-ibagwengus-noaligusadgi, Bab-Jehová Moisésʼga Sinaí-nega-dulesulidganba sunmaksagusad. Weyob Moisésʼga sogded: </v>
<v b="NUM" c="9" v="2">“Israel-dulemala Oburgwilegoenad-Iba iba-sekalaa onomaloed. </v>
<v b="NUM" c="9" v="3">E-iba-maidba ibambe-gakabakegi (14), osedodedgi, we-iba be onomaloed. We-iba-be-onogoedi bela igar-maidba-imaked be imako, degine, bela e-igarmar-sogmaidba be iba onogo.” </v>
<v b="NUM" c="9" v="4">Geb degine, Moisés Israel-dulemarga sogded: “Oburgwilegoenad-e-Iba bemar onomar.” </v>
<v b="NUM" c="9" v="5">Geb agine, Israel-dulemar gebe-nii-onoded-ibambe-gakabakegi nega-dulesulidgan-Sinaíʼye-nugadgi, sedogidba Oburgwilegoenad-e-Iba onosmarsunnad. Ar igi Bab-Jehová Moisésʼga igar-uksa, aba bela Israel-dulemar imaksamalad. </v>
<v b="NUM" c="9" v="6">Dakleargua, dule-gwenna-gwenna, dule-e-mui-ebusad-ular, san-swilidiksuli gunonigusmalad. A-ulale, a-ibagi Oburgwilegoenad-e-Iba onossurmalad. A-ibagi, dule-swilidiksurmalad Moisésʼse, degi, Aarónʼse nonigusmalad, amala ega sogdemalad: </v>
<v b="NUM" c="9" v="7">—Anmar dule-mui ebusad, agala anmar swilidiksurmalad. ¿Ibiga geg anmar Israel-dule-baiganyobi Bab-Jehováʼga Iba-sekalaa ibmar-uke guosunna? </v>
<v b="NUM" c="9" v="8">Moisés we-dulemar-abin sogded: —Bemar an-edarbemargwelo. An itogweloed, igi Bab-Jehová bemargi anga igar-ukoe. </v>
<v b="NUM" c="9" v="9">Geb degine, Bab-Jehová Moisésʼga sogded: </v>
<v b="NUM" c="9" v="10">“Israel-dulemarga be sunmak, amarga be soge: ‘Ar doa-dule, igi, e-wagandibe, dule-burgwisad-ebusad-ular, na san-swilidiksur-gunonimalale, igi, dikasuli e-yarginsuli gudimalale, bemar nabir Oburgwilegoenad-e-Iba Bab-Jehováʼga onomaloed. </v>
<v b="NUM" c="9" v="11">Degi-inigwele, we-dule, a-Iba, geb sorba nii-warbo-ibambe-gakabakegi, sedogidbali onomaloed. A-Ibagi madumar-e-inasulid, degi, gaganmar-gagbiremaladba sibad-wawaad-sapingwagwad gunmaloed. </v>
<v b="NUM" c="9" v="12">We-sibad-wawaad-Bab-Dummadga-ukaled-e-san-obichad, melle banedga be sabogo, degine, a-sibad-wawaad-e-garmar be bisgosurbalid. Oburgwilegoenad-e-Iba be onoarmalale, bela igar-maidba be imako. </v>
<v b="NUM" c="9" v="13">” ’Ar dule san-swilidikindibe, igi, neg-baidsik gudisulindibe, Oburgwelegoenad-Iba onossulile, we-dule, e-dulemar-abargi onolegoed. Ar anga ibmar-ukleged Iba-sekalaa-uksasursoggu, we-dule na e-isgusadba oburgwilegodo. </v>
<v b="NUM" c="9" v="14">” ’Dule-be-yarginsulid bemar-abargi maile, we-dule anga Oburgwilegoenad-Iba onobiele, igar-maidba imakoed. Ar iba-e-igar-mamaidba inniki imakoed. Israel-duledibe, igi, Israel-yarginsuliddibe, amba igar-maidba imakmogoed.’ ” </v>
<v b="NUM" c="9" v="15">Bab-Dummadse-goled-neg-sunna-seleged gannar osilesgu, mogir we-Bab-Dummad-dulemarbo-ambikued-neg-birgi nagunonikid. Sedogidbali, neg-oibogedsega, we-neg-birgi mogir-naidi sooyobi-dakle nagusad. </v>
<v b="NUM" c="9" v="16">Gusgu mogir weyobi nai gusad: Neg-ibgine, mogir neg-birgi-naidaed. Mutikdi, mogir sooyobi we-neg-birgi-naidaed. </v>
<v b="NUM" c="9" v="17">Mogir Bab-Dummadse-goled-neg-birgi-naid-nakwided-iliba, Israel-dulemar na-e-danar-danar-bukwadgi banguddamalad. Bia mogir nagudapoe, agi Israel-dulemala gannar danar ambikudapdamalad. </v>
<v b="NUM" c="9" v="18">Bab-Jehová-igar-ukedba Israel-dulemar banguddaed, degi, Bab-Jehová-sogedba Israel-dulemar danar ambikudapdabalid. Ar mogir bane-bane Bab-Dummadse-goled-neg-birgi naile, Israel-dulemar bangudasurmalad. </v>
<v b="NUM" c="9" v="19">Ar mogir Bab-Dummadse-goled-neg-birgi iba-bukidar-naile, Israel-dulemar Bab-Jehová-sogedba imakdamalad, gwen bangudasurmalad. </v>
<v b="NUM" c="9" v="20">Mogir Bab-Dummadse-goled-neg-sunna-seleged-birgi iba-ichesaar-naile, Bab-Jehová-sogedba Israel-dulemar danar-danar-ambikusdamalad, degine, Bab-Jehová-sogedba banguddamarbalid. </v>
<v b="NUM" c="9" v="21">Ar mogir, sedogidbali, degi, oibogedse nagusale, a-wakdar mogir nakwidele, Israel-dulemar banguddamarmogad. Ar mogir ibagwen-nagusale, mutikidba mogir nakwidele, Israel-dulemar naddamarmogad. </v>
<v b="NUM" c="9" v="22">Ar mogir bangusulile, Bab-Dummadse-goled-neg-sunna-seleged-birgi ibabo-naidibe, nii-wargwendibe, birgagwen-naidibe, Israel-dulemar geg bangudamarmogad, danar-danar bukwagu damalad. Ar mogir nakwiderdi, Israel-dulemar naddamarmogad. </v>
<v b="NUM" c="9" v="23">Israel-dulemar Bab-Jehová-sogedba danar-danar-ambikudapdamalad, Bab-Jehová-sogedba naddamarbalid. Weyobi, Bab-Jehová-sogedba Bab-Jehová-Moisésʼba-Igar-Uksadba ibmar-imakdii gusmalad. </v>
<v b="NUM" c="10" v="1">Bab-Jehová Moisésʼga sunmakded, ega sogded: </v>
<v b="NUM" c="10" v="2">“Gar-trompeta, walabo manigi be sobo. We-garmarde mardogi binnaa sarsoar be soboed. We-gar-trompetaʼde dulemarse golega be ebugoed. Degine, dulemar-danar-danar-bukwad baid-negsik-sedesokalile be ebubaloed. </v>
<v b="NUM" c="10" v="3">We-gar-trompeta warbobela be ogotele, bela dulemar be-asabin dulemar-anbo-ambikued-neg-yawagak-abin ambikunonimaloed. </v>
<v b="NUM" c="10" v="4">Ar unnila gar-trompeta-wargwen be ogochardi, Israel-dulemar-e-dummaganbi bese nonimaloed. </v>
<v b="NUM" c="10" v="5">Gebegi gar-trompeta binnasur be ogotele, degi, dulemar-oimaknadapmalale, dulemar-e-dad-sailaganba dad-nakwedsik-danar-danar-bukmalad-inse namaloed. </v>
<v b="NUM" c="10" v="6">”Irbogi gar-trompeta binnasur be ogotele, dulemar-e-dad-sailaganba dad-nakwed-argan-nuedsik-danar-danar-bukwamaladi bangudmaloed. Gar-trompeta binnasuli ogormaloed, degi, dulemar-oimaknadapmaloed, adi, namalaga guoed. </v>
<v b="NUM" c="10" v="7">Dulemar danar-oambikuegardi unnila gar-trompetaʼbi be ogoloed. </v>
<v b="NUM" c="10" v="8">”Aarón-masmala-dule-irwa-Bab-Dummadse-gormalad, amar gar-trompetaʼmar ogormaloed. Weyob degisadegu, bemarga, degi, be-waganga be igar mesoed. </v>
<v b="NUM" c="10" v="9">”Dule-be-isdarmalad bemar-yargi begi-yoledanimalad-abin bemar bila-ononamalagala, gar-trompeta binnasuli be ogormaloed. Weyobi adi ani, Bab-Jehová, bemar-Bab-Dummad bemar-insamaloed, degine, be-isdarmaladgi an be-abonomaloed. </v>
<v b="NUM" c="10" v="10">”Bemar weligwar-itoged-ibagangi, iba-itoakwaa-onolemalad-ibagindibe, igi, nii-gwapid-gwisgued-ibagindibe, gar-trompeta bemar ogormarbaloed. Bemar ibmar-ogumakar-anga-ukarmalar, gwenatigwar-guega ibmar-ukarmalar, agi, bemar gar-trompeta ogormarbaloed, adi, an bemar-insamalagar. Ani an be-Bab-Dummad-Jehová gued.” </v>
<v b="NUM" c="10" v="11">Birgabogwadgi, a-nii-walabogwad-iba-dulagwengi, mogir Bab-Dummad-Israel-Dulemarbo-Igar-Mesisad-neg-birgi-naid nakwided. Geb mogir Israel-dulemar-idu nadegusad. </v>
<v b="NUM" c="10" v="12">Agi, Israel-dulemar, nega-dulesulidgan-Sinaíʼye-nugadgi bangudmalad. Mogir-e-idu-nadapid, ega nega-dulesulidgan-Paránʼye-nugadgi nagudapid. </v>
<v b="NUM" c="10" v="13">We-Israel-dulemar, Bab-Jehová-Moisésʼba-ega-Igar-uksadba, gebe nadegusmalad. </v>
<v b="NUM" c="10" v="14">Judá-wagan-inse, igar-uklesadba e-sorda-e-sordamarba, danar-danar-bukwamaladba e-bander-senadapi gusmalad. E-dummadgala, Aminadab-machi-Naasón nadapi gusad. </v>
<v b="NUM" c="10" v="15">Zuar-machi-Natanael, Isacar-wagan-danar-danaled-e-dummadga nadapi gusad. </v>
<v b="NUM" c="10" v="16">Helón-machi-Eliab, Zabulón-wagan-danar-danaled-e-dummadga nadapi gusad. </v>
<v b="NUM" c="10" v="17">Bab-Dummadse-goled-neg-sunna-seleged bela earilesgua, Gersón-wagan, degi, Merari-wagan a-neg semamai gusmalad. </v>
<v b="NUM" c="10" v="18">Geb a-sorba, Rubén-wagan igar-uklesadba e-sorda-e-sordamarba danar-danar-bukwamaladba e-bander-senadapi gusmalad. E-dummadgala, Sedeur-machi-Elisur nadapi gusad. </v>
<v b="NUM" c="10" v="19">Zurisadai-machi-Selumiel, Simeón-wagan-danar-danaled-e-dummadga nadapi gusad. </v>
<v b="NUM" c="10" v="20">Deuel-machi-Eliasaf, Gad-wagan-danar-danaled-e-dummadga nadapi gusad. </v>
<v b="NUM" c="10" v="21">Geb a-sorbali, Coat-wagan ibmar-Bab-Jehováʼga-nugsalesmalad semamai gusad. We-dulemar omoged-iduale, Leví-wagan-baigan bato guakwa Bab-Dummadse-goled-neg madar-madar onakwismalad. </v>
<v b="NUM" c="10" v="22">Geb degidgine, Efraín-wagan igar-uklesadba e-sorda-e-sordamarba danar-danar-bukwamaladba e-bander-senadapi gusmalad. E-dummadgala, Amiud-machi-Elisama nadapi gusad. </v>
<v b="NUM" c="10" v="23">Pedasur-machi-Gamaliel, Manasés-wagan-danar-danaled-e-dummadga nadapi gusad. </v>
<v b="NUM" c="10" v="24">Gedeoni-machi-Abidán, Benjamín-wagan-danar-danaled-e-dummadga nadapi gusad. </v>
<v b="NUM" c="10" v="25">Geb degine, bela dulemar-baigan-solaba Dan-wagan ega igar-uklesadba e-sorda-e-sordamarba danar-danar-bukwamaladba e-bander-senadapi gusmalad. E-dummadgala, Amisadai-machi-Ahiezer nadapi gusad. </v>
<v b="NUM" c="10" v="26">Ocrán-machi-Pagiel, Aser-wagan-danar-danaled-e-dummadga nadapi gusad. </v>
<v b="NUM" c="10" v="27">Enán-machi-Ahira, Neftalí-wagan-danar-danaled-e-dummadga nadapi gusad. </v>
<v b="NUM" c="10" v="28">Weyobi, Israel-dulemar e-bukwadgi bangudmalale, danar-danar e-sorda-e-sordamarba igar-uklesadba nadapi gusmalad. </v>
<v b="NUM" c="10" v="29">Geb degine, Moisés, Reuel-machi-Hobabʼga sunmakded. Reuelʼde Madián-duled, Moisés-e-sakad. Moisés Hobabʼga sogded: —Bab-Jehová anmarga sogsad, yar an bemarga ukoye. Emide, a-yalase anmar naesokalid. Anmarba be dage, anmar nued be-akwemaloed. Ar ade, Bab-Jehová Israel-dulemarga sogsad, ise-nued an bemargi binsamaloye. </v>
<v b="NUM" c="10" v="30">Hobab, Moisés-abin sogded: —An bemarba naosuli, an-negse bur an naoe, an-babganse bur an naoe. </v>
<v b="NUM" c="10" v="31">Ar Moisésʼdi egi alamaknaigusad: —Melle be anmargi nae, ar be, be wisid bia sunna anmar nega-dulesulidgangi nabir ambikudapoe. Be anmar-idugega be guoed. </v>
<v b="NUM" c="10" v="32">Ar be anmarba alile, Bab-Jehová anmarga-ibmar-nuegan-ukoye-sogsad anmarga-uknonikile, a-ibmarmar anmar bega ukmarmogoed. </v>
<v b="NUM" c="10" v="33">Weyobi, Israel-dulemar ibapaa-nanae-wilub Bab-Jehová-yalagi-bukwadi bangud gusmalad. Leví-wagan-baigan Bab-Jehová-Dulemarbo-Igar-Mesisad-Ulu-senadapmaladi, ibapaa Israel-dulemar-idu-nadapi gusad. Adi, ega danar-danar-ambikued-neg amiegar. </v>
<v b="NUM" c="10" v="34">Israel-dulemar bukwamaladgi bangudmargua, ibginedba Bab-Jehová-e-mogir Israel-dulemar-birgi nadapigusad. </v>
<v b="NUM" c="10" v="35">Bab-Dummad-Israel-dulemarbo-Igar-Mesisad-Ulu seledele, Moisés sogdedaed: “¡Bab-Jehováʼye, be anmar-bendake! Be-isdarmalad bela aisakisun. Dule-isdar-be-dakmalad bela be-idu duurmakmarsun.” </v>
<v b="NUM" c="10" v="36">Bab-Jehová-Ulu siledapile, agindi Moisés sogdedaed: “Bab-Jehová, gannar be-Israel-dulemar-mili-milibalidse be dage.” </v>
<v b="NUM" c="11" v="1">Ibagwengine, Israel-dulemar igar-bulegan-itonaidgi sae-itoarmalad. Bab-Jehová deyob daksagua, nue-uluded. Agine, Bab-Jehová e-soo barmialid, dulemar-bukwad-dikarba odesad. </v>
<v b="NUM" c="11" v="2">Geb degine, Israel-dulemar Moisésʼse bela-bela wilenai gusmalad. Geb agine, Moisés Bab-Jehováʼse gotesunnad. Geb degidgine, soo akitesunnad. </v>
<v b="NUM" c="11" v="3">Agala, Taberaʼye a-neg onugsasmarsunnad, ar ade, agi Bab-Jehová e-soo odesgusad. </v>
<v b="NUM" c="11" v="4">Israel-dulesurmalad Israel-dulemarba-apurusmaladi, unnila mas-gunnedginbi binsadimalad. We-dulemarba Israel-dulemar akadmarmogad. Geb binnasuli-bodmalad, sogdemalad: “¿Wede doa anmarga san-gunnega ukoe? </v>
<v b="NUM" c="11" v="5">Anmar ebinsaed, Egipto-yargi anmarga binsa ua-ukleardaed. Agindi anmar akar-akar ibmar-gunnardaed: Pepinoʼmar, melónʼmar, puerroʼmar, ajoʼmar, degi, agumar anmar nue-gundaed. </v>
<v b="NUM" c="11" v="6">Ar emigindi, unnila we-manáʼbi anmar dakdiid, ibmar-baigan sated. Degisoggu, anmar ukudbargudmaloed.” </v>
<v b="NUM" c="11" v="7">Manáʼde gagan-ina-wawadikid-culantroʼye-nugad-e-gwagyobid. E-dakleged, gorosdikii sapi-gichiyob dakleged. </v>
<v b="NUM" c="11" v="8">Israel-dulemar maná-weega ainiddaed. Geb akwamuugi nagdamalad, igi, orsargi ollimakodibe. Geb esmedgi dudamalad. Sulile, madu-maná-ologanaga imakodibe. E-gullegedi madu-olivo-gwalluba-imakaleyob gulleged. </v>
<v b="NUM" c="11" v="9">E-bukwamaladgi mutikidba boo babatialile, maná batiardamogad. </v>
<v b="NUM" c="11" v="10">Moisés, Israel-dulemar na e-neg-e-neg-yawagak-naba sabsur-bobukwa itosad. Agidbali, Bab-Jehová nue uluded, degine, Moisésʼmoga nue-sae itosmogad. </v>
<v b="NUM" c="11" v="11">Agi, Moisés, Bab-Jehováʼga sogded: —Ande be-maid, degite, ¿ibiga be angi ichakwaa binsae? ¿Ibiga be bar an-bendaksuli? Emide, bela we-dulemar-niega be an-imaksad. Ar ade, we-dulemar-seleged dutusulid. </v>
<v b="NUM" c="11" v="12">¿Ar we-dulemarde angi danisi? ¿Ani an we-dulemar-baksasi? Emide be anga soggu: ‘We-dulemar be sede, igi dule na e-goe-mam-nunaid argangi semaidae, deyobi, e-dadganga an yala-ukoye-sogsadse, be sede.’ </v>
<v b="NUM" c="11" v="13">An we-dulemarga-san-ukega, ¿bia an ega san amioe? Bela we-dulemar anse-ise-boale anga sognonimalad: ‘San be anmarga amie, adi, anmar a-san gunnegar.’ </v>
<v b="NUM" c="11" v="14">Bela we-dulemar an sedye-sogele, anbi wargwen geg an gued. Anbi wargwenale, angi dutusur noed. </v>
<v b="NUM" c="11" v="15">Ar weyob arbaed be anga ukele, bur be an-oburgwesunna. Be an-oburgwisar, bur nabirid, adi, nunmaked-dummad-itodii bar an guosulid. </v>
<v b="NUM" c="11" v="16">Geb degine, Bab-Jehová Moisésʼga sogded: “Israel-girmar-dummagan dulapaa-gakambe (70) be anga onmako. Be girmar-dummaganga-gudidiid-wisidi, degi, dule-dummaganga-mamaid-wisbalidi be sedago. A-girmar-dummagan dulemar-anbo-ambikued-negse be sedago. Agi, be an-edarbemaloed. </v>
<v b="NUM" c="11" v="17">Agi, an bebo-sunmakega an aidegoed. Be An-Burba-nikadyobi, a-dulemar An-Burba-nikuega an imakmogoed. Deyob an imakoed, adi, a-dulemar be-bendakegar, melle wargwen alamaknai be guegar.” </v>
<v b="NUM" c="11" v="18">Bab-Jehová Moisésʼga sogdebalid: “Israel-dulemar-baigangardi be soge: ‘Oibosale, na be abalukmalo, ar ade, san be gunmaloed. Bemar Bab-Jehováʼse boapmargua, ega be sogsamalad: Dule anmarga san gunnega ukmalana gadinye. Ar anmar Egipto-yargi bur-nued gudimalanad. ” ’Degisoggu, Bab-Jehová be-boed itosad, bemarga san ukoed, adi, bemar a-san gunmaloed. </v>
<v b="NUM" c="11" v="19">Bemar unnila ibagwen, ibabo, ibatar, ibambe (10), iba-durgwen (20) san-gundii guosurmalad. Bemar nii-walagwen san gunmaloed. </v>
<v b="NUM" c="11" v="20">” ’Bemar san-gunnoedi budar-gungusadse be gunmaloed, ar ade, bemar be-Bab-Jehová-bemar-abargi-gudiid nabir gwen daksasurmalad. Deunni, ese bemar boapmalad, ega be sogsamalad: ¿Ar ibiga wese-dagega be Egipto-yargi be anmar-onosmala?’ ” </v>
<v b="NUM" c="11" v="21">Geb degine, Moisés, Bab-Jehováʼga sogded: “Sordamar-mili-dulataled-ilanergwad-abalagi (600,000) an gwichid. Emide be soged: ‘We-dulemarga san an ukoye. We-dulemar nii-walagwen san gunmaloye.’ </v>
<v b="NUM" c="11" v="22">We-dulemarga sibad-wawaad, degi, moli-bebe-nikamalad ega ichesuli-oburgweye-sogele, amba unnigussuliled. Ar wemarga bela-uamar-gudidiid ega somalale, amba unnigussuliled.” </v>
<v b="NUM" c="11" v="23">Geb degine, Bab-Jehová Moisés-abin sogded: “¿An geg imak be-ebinsae? Emigindi be dakodo, an-bega-ibmar-soged an imakodibe, igi, an imakosurdibe.” </v>
<v b="NUM" c="11" v="24">Geb degine, Moisés Israel-dulemarse naded, Bab-Jehová-ega-ibmar-sogsad sognaded. Agine, Moisés Israel-girmar-dummagan dulapaa-gakambegwadse (70) gochad. Moisés Bab-Dummadse-goled-negse amar-sesad, agi oambikudapid. </v>
<v b="NUM" c="11" v="25">Degidgine, Bab-Jehová mogir-abalagi aidenonikid, Moisésʼga sunmaksad. Geb degine, Bab-Jehová Israel-girmar-dummaganga Moisés-Bab-Burba-nikad ukdemogad. Bab-Dummad-Burba amargi aidenonimogu, amala Bab-Burbaba sunmakdemalad. Deyob-gusadi, a-sorba we-dummagangi bar deyob gussulid. </v>
<v b="NUM" c="11" v="26">Israel-girmar-dummagan-warbo dulemar-danar-danar-bukwamaladgi besmalad. Amardi girmar-dummaganba-sulesmarmo-inigwele, Bab-Dummadse-goled-negse arbisurmalad. Amar-warbogwadi gwensak Eldadʼye nugad, baiddi Medadʼye nugad. Amargine, Bab-Dummad-Burba aidenonimogad. Amala Bab-Burbaba dulemar-danar-bukwamaladgi sunmakdemarmogad. </v>
<v b="NUM" c="11" v="27">Machi-sapin-gwensak Moisés-owisogega abarmakded, ega sogdapid: —Eldad, degi, Medad, dulemar-danar-danar-bukwadgi Bab-Dummad-Burbaba sunmakdimarye. </v>
<v b="NUM" c="11" v="28">Agine, Nun-machi-Josué, sapingwagwad-akar Moisés-bendakdiid, Moisésʼga sogded: —Dummad-Moisés, melle we-dulemar Bab-Dummad-Burbaba-sunmaked be imake. </v>
<v b="NUM" c="11" v="29">Moisés Josué-abin sogded: —Mer be nobgue. Bab-Jehová bela e-dulemargi E-Burba odegena yeerban. Bitigi bela Bab-Jehová-dulamar Bab-Dummadga-gayaburba-barsogmaladga gumalana gadin. </v>
<v b="NUM" c="11" v="30">Geb a-sorbali, Moisés Israel-girmar-dummaganmala, dulemar-danar-danar-bukwamaladse nonimalad. </v>
<v b="NUM" c="11" v="31">Geb degidgine, Bab-Jehová burwa ogornonikid. Abali, nuu-demargi-nikad-codornizʼye-nugad burwaba nonikid. We-codornizʼmarde Israel-dulemar-bukwadgi batenonikid. Codornizʼmar bela-bela mergued. Bela Israel-dulemar-bukwad-ebiris, argan-nuedsik ibagwen-dummad-nanae-wilubbi nuumar babatisad, degi, argan-sapiledsik ibagwen-dummad-nanae-wilubbi babatisbalid. Deginbali, dali-abala napagi-nibgu odunnumakbukwa gusbalid. </v>
<v b="NUM" c="11" v="32">A-ibagine, Israel-dulemar nuu-codorniz-wenanai osedosad, degi, oibosbalid. Degine, banedgine deyob nuu-codorniz-wenanai gusmarbalid. Dulemar bur nuu-ichee-wesmaladi garba-dummagan-gwadulatar (100) wesmalad. Emar-bukwamalad-dikarba dad-abin narismalad. </v>
<v b="NUM" c="11" v="33">Israel-dulemar geb san e-gayayaba ododmaladgine, amba yoo sakumake, Bab-Jehová we-dulemargi isdar-binsaded, amargi boni-dummad ogwisnonikid. </v>
<v b="NUM" c="11" v="34">A-yargi dulemar-yaisur-ibmarbina-sogmalad-digsamaladba a-neg Kibrot-Hataavaʼye onugsasmalad. </v>
<v b="NUM" c="11" v="35">Israel-dulemar Kibrot-Hataava-akar Hazerotʼse nadegusmalad. Agi danar ambikudapmalad. </v>
<v b="NUM" c="12" v="1">Moisés ome-Cus-yargined-nikusad-ular, e-bun-María, degi, e-ia-Aarón, egi isdar sunmakarmalad. </v>
<v b="NUM" c="12" v="2">María, Aarón-ebogwa sokarmalad: “¿Unnila Bab-Jehová Moisésʼgarbi sunmaksasi? ¿Anmarga Bab-Jehová sunmaksasurmosi? Anmarga sunmaksamoga.” María, Aarónʼbo-deyob-sogmaladi, Bab-Jehová itosad. </v>
<v b="NUM" c="12" v="3">Ar Moisésʼdi, dule-na-san-dummarba-imaksulidid. We-napneggi-dulemar-baiganba bur na san-maikwaa imakdiid. </v>
<v b="NUM" c="12" v="4">Geb degine, Bab-Jehová Moisésʼga, Aarónʼga, degi, Maríaʼga sogded: “Bemar-warbaagwad dulemar-anbo-ambikued-negse namar.” Degine, wemar-warbaagwad Bab-Dummad-dulemarbo-ambikued-negse nadmarsunnad. </v>
<v b="NUM" c="12" v="5">Agine, Bab-Jehová mogir-bubawaryob-gwichidba, ese-goled-neg-seleged-yawagakse aidenonikid. Geb Aarónʼse, degi, Maríaʼse gochad. Amar-ebogwad nonimargua, </v>
<v b="NUM" c="12" v="6">Bab-Jehová ega sogded: “An bemarga-ibmar-sogoed, nue be itomalo: Bemar-abargi an-gayaburba-barsoged gudiile, negburgan-dakedba an ese magaroged, gabdakedba an ega ibmar soged. </v>
<v b="NUM" c="12" v="7">An-mai-Moisésʼsedi, deyob an ese magarosulid. Ar Moisésʼdi anga-arbamalad-baiganba bur inniki gudiid-duled. </v>
<v b="NUM" c="12" v="8">Moisés-anbo asabin-asabin an sunmaked, odukuar an ega ibmar sogdasulid. Moisés, an-dakleged-e-wilub dakdaed. Emide, ¿ibiga an-mai-Moisésʼgi be isdar sunmakmala?” </v>
<v b="NUM" c="12" v="9">Geb degine, Bab-Jehová Maríaʼgi, degi, Aarónʼgi sae-itogedba uluded. Geb a-sorbali, Bab-Jehová nadsunnad. </v>
<v b="NUM" c="12" v="10">Bab-Dummadse-goled-neggi mogir-naid-bangudeyalaba, María naibe-buna-yaa-maleged nikuded, bela e-uka sibudik-dakle naded. Aarón Maríaʼsik atakdegu, dakded María naibe-buna-yaa-maleged nika. </v>
<v b="NUM" c="12" v="11">Aarón, Moisésʼga sogded: “Dummad, anmar yogasaar-binsaedsuli-begi-sunmaksadba anmar begi isgusad. A-ulale, melle be sabsur-anmar-odurdake. </v>
<v b="NUM" c="12" v="12">Melle María, mimmi muu-neggi-burgwar-aidenonidaed-daklegedyobi be obego.” </v>
<v b="NUM" c="12" v="13">Geb degine, Moisés wilesagwa Bab-Jehováʼse gochad: “Bab-Dummadye, wilesakwaa an bese egised, María be emisbinne be nudake.” </v>
<v b="NUM" c="12" v="14">Bab-Jehová Moisés-abin sogded: “E-bab, María wagargi-wiaksana, ¿María ibagugle (7) bingegudiguosulin be insae? Bingegudii guoenad. Degisoggu, ibagugle-wilub (7) María dulemar-danar-danar-bukwad-abargi be onogo. A-ibagan-sorbali, sunna gannar dulemar-danar-danar-bukwadse nonibaloed.” </v>
<v b="NUM" c="12" v="15">Weyobi, María dulemar-danar-danar-bukwad-abargi ibagugle-wilub (7) onolesad. A-ibagangine, María-gannar-nonikidse Israel-dulemar e-danar-danar-bukwamaladgi gwen baid-yarse bangussurmalad. </v>
<v b="NUM" c="12" v="16">Geb a-sorbali, Israel-dulemar Hazerotʼgi-bukwamaladgi nadmalad, nega-dulesulidgan-Paránʼye-nugadse modapmalad. Agi, Israel-dulemar danar-danar ambikudapmarsunnad. </v>
<v b="NUM" c="13" v="1">Bab-Jehová Moisésʼga sunmakded, ega sogded: </v>
<v b="NUM" c="13" v="2">“Canaán-yar Israel-dulemarga an ukesokarsoggu, dulemar a-yar arganaega be barmide. Israel-dadgan-warambe-gakabogwad-irba (12), sapin-dummagan-war-wargwen be barmidoed.” </v>
<v b="NUM" c="13" v="3">Geb degine, Moisés Bab-Jehová-ega-sogsadba nega-dulesulidgan-Paránʼye-nugad-akar dulemar-barmisad. We-dulemarde, bela Israel-dulemar-abargi dule-dummagan gumalad. </v>
<v b="NUM" c="13" v="4">We-dulemarde, wemalad: Dad-dummad-Rubénʼgi-danikidi: Samúa Zacur-e-machi. </v>
<v b="NUM" c="13" v="5">Dad-dummad-Simeónʼgi-danikidi: Safat Horí-e-machi. </v>
<v b="NUM" c="13" v="6">Dad-dummad-Judáʼgi-danikidi: Caleb Jefone-e-machi. </v>
<v b="NUM" c="13" v="7">Dad-dummad-Isacarʼgi-danikidi: Igal José-e-machi. </v>
<v b="NUM" c="13" v="8">Dad-dummad-Efraínʼgi-danikidi: Oseas Nun-e-machi. </v>
<v b="NUM" c="13" v="9">Dad-dummad-Benjamínʼgi-danikidi: Palti Rafú-e-machi. </v>
<v b="NUM" c="13" v="10">Dad-dummad-Zabulónʼgi-danikidi: Gadiel Sodi-e-machi. </v>
<v b="NUM" c="13" v="11">Dad-dummad-Joséʼgi-danikidi, Dad-dummad-Manasésʼsik-danikid: Gadi Susi-e-machi. </v>
<v b="NUM" c="13" v="12">Dad-dummad-Danʼgi-danikidi: Amiel Gemali-e-machi. </v>
<v b="NUM" c="13" v="13">Dad-dummad-Aserʼgi-danikidi: Setur Micael-e-machi. </v>
<v b="NUM" c="13" v="14">Dad-dummad-Neftalíʼgi-danikidi: Nahbi Vapsi-e-machi. </v>
<v b="NUM" c="13" v="15">Dad-dummad-Gadʼgi-danikidi: Geuel Maqui-e-machi. </v>
<v b="NUM" c="13" v="16">Moisés dulemar-yar-arganaega-barmisgusadi, weyob nugmalad. Moisés, Nun-machi-Oseasʼgala nug ogwasad, Josuéʼye onugsasad. </v>
<v b="NUM" c="13" v="17">Moisés, dulemar-Canaán-yar-arganaega-barmidsokalidga sogded: “Neguevʼgi bemar nasmaloed, geb yalaganse bemar modapoed. </v>
<v b="NUM" c="13" v="18">Nue be yar argamalo, negde igidibe, dulemar-agi-bukmalad, bule nollosurmardibe, igi, nollomardibe, bule mergumardibe, igi, ichemardibe. </v>
<v b="NUM" c="13" v="19">Dule-bukmaladgi, neg nueddibe, igi neg ichakwadibe. E-neggweburmar-bukwadgi, galu-matusulid-dummagan mamaidibe, igi, galu-matusurmalad mamaisurdibe. </v>
<v b="NUM" c="13" v="20">Napade, igidibe, gadi ibmar-sanmakdibe, igi, ibmar-geg-sanmakdibe. A-napaginde, sapimar-nikadibe, sapimar satedibe. Melle be dobgumalo. A-yargine sapi-sanmar-nikadi, bemar sedamalo.” A-ibagangi, uva gebe-goroleged-ibad. </v>
<v b="NUM" c="13" v="21">Dule-barmilesmaladi, nega-dulesulidgan-Zinʼye-nugad-akar Hamat-neggwebur-dogedse neg-argaapmalad, Rehob-neggweburse warmakapmalad. </v>
<v b="NUM" c="13" v="22">Neguevʼgi nasmargu, Hebrón-neggweburse warmaksamalad. Hebrónʼgine, Anac-e-wagan Ahimán, Sesai, degi, Talmai mamaimalad. Hebrón-neggwebur bato birga-guglegus-siid (7), geb Zoán-neggwebur Egipto-yargi bukunonikid. </v>
<v b="NUM" c="13" v="23">Dule-barmilesmalad Escol-dianse-modapmargu, uva-dubgi uva-dukgwen-naid siksamalad. Geb dulemar ebo suar-abargi uva-nai searmalad, degi, gusebyob-dakleged-granadoʼmar, degine, higo-sanmar searmarbalid. </v>
<v b="NUM" c="13" v="24">Israel-dulemar uva-dukgwen-gwachadgine, neg-naid Escol-nebaye onugsasmalad. </v>
<v b="NUM" c="13" v="25">Dule-neg-argadimaladi iba-dulabogusgu (40), gannar nonimalad. </v>
<v b="NUM" c="13" v="26">Dule-neg-argaapmalad nega-dulesulidgan-Paránʼse nonimalad, Cadesʼye-neg-nugadse. Agine, Moisésʼga, Aarónʼga, degi, bela Israel-dulemarga, bela neg-argasmaladba sunmaksamalad. Geb degine, sapi-san-senonimalad oyosmarbalid. </v>
<v b="NUM" c="13" v="27">Deginbali, Moisésʼga weyob sogsamarbalid: —Neg-argaega be anmar-barmisadse anmar modapmalad. Ar nue-napiragwad, inso agi gadi-ibmar-sanmaked, napa-nuedid. Bemar dakegala, sapi-san an bega senonimalad. </v>
<v b="NUM" c="13" v="28">Degi-inigwele, dulemar-a-yargi-bukwamaladi dutusur nanaed. E-neggweburmar dummagan nanaed, degine, e-neggweburmar nue-sakdigar bukwananabalid. Deginbali, Anac-e-wagan anmar daksamarbalid. </v>
<v b="NUM" c="13" v="29">Neguevʼgi Amalec-dulemar bukwananaed. Yalaganbali, Het-dulemar, Jebuseo-dulemar, degi, Amorreo-dulemar bukwananaed. Canaán-dulemardi demar-gakaba, degi, Jordán-diwar-gakaba bukwananamalad. </v>
<v b="NUM" c="13" v="30">Geb degine, Caleb Moisés-asabin dulemar-bar-sunmakega imaksasulid, geb sogded: —Anmar we-yarse ubonae. Anmargadga anmar we-yar-imaknae. Ar an wisid, anmar we-dulemar-bukwadgi nakwemaloed. </v>
<v b="NUM" c="13" v="31">Ar dulemar-Calebʼba-arbimaladdi sogdemalad: —We-dulemar-bukwamaladi anmarba bur dutusursoggu, anmar geg we-dulemarse bila-onogega namalad. </v>
<v b="NUM" c="13" v="32">We-dulemarde Israel-dulemarga yar-daksamaladgi neg-sunnasurye sogdemalad. Geb sogdemarbalid: —Anmar-negmar-dakapidgi, yarmar-argaapidgi bela dule-bukmaladi bemar-obelogoed. A-yarmargine, anmar dulemar-bukwa-daksamaladi, bela dule-masdummagan-nanaed, dule-bipisurmaladid. </v>
<v b="NUM" c="13" v="33">Aginbali, anmar Anac-e-wagan-dule-masdummagan daksamarbalid. Anmar, a-dulemarba sesyob-dakle-nanaed, emar burwii emarba anmar-dakmaloed. </v>
<v b="NUM" c="14" v="1">Geb degine, Israel-dulemar-bela-bukwamaladi oimakdemalad. A-mutiki, bela boedibi gusmalad. </v>
<v b="NUM" c="14" v="2">Bela Israel-dulemala Moisésʼgi, degi, Aarónʼgi uludmalad. Amar sogdemalad: “¿Ar ibiga Bab-Jehová we-yarse anmar-senoniki? ¿We-yargi es-suidgi anmar-oburgwega anmar-senoniki? Wede, ¿bila-onogedgi anmar-omegan, degi, anmar-mimmigan anmar-isdarmaladse-seledega guode? Sulirgebed. </v>
<v b="NUM" c="14" v="3">Egipto-yalagi anmar burgwismalana, bur gadinad. We-nega-dulesulidgangi anmar burgwebalina, bur gadindo. ¿Anmar gannar Egipto-yarse bur naer nuedirsursi? A bur nuediled.” </v>
<v b="NUM" c="14" v="4">Na muchub-muchub sokarmalad: “Anmar dule-wargwen anmar-iduega amido. Adi, gannar anmar Egipto-yarse naegar.” </v>
<v b="NUM" c="14" v="5">Moisés, Aarón-ebogwa Israel-dulemar-bukidar-bukwad-asabin dulluu napase e-nono imakdemalad. </v>
<v b="NUM" c="14" v="6">Nun-machi-Josué, degi, Jefone-machi-Caleb, amala neg-argaapmaladba arbigusmarmogad. Amar mor siir-siir imakdemalad, oyogega, emarde nue-nunmak itomarye. </v>
<v b="NUM" c="14" v="7">Josué, Caleb-ebo, bela Israel-dulemar-bukwamaladga sogdemalad: “Anmar-yar-argaapidi, anmar egi-nanasadi, yar-nuedid. </v>
<v b="NUM" c="14" v="8">Ar Bab-Jehová yeer anmar-dakele, e, anmar-nidoed, a-yala anmarga ukoed. A-yalagi napade gadi-ibmar sanmaked, napa-nuedid. </v>
<v b="NUM" c="14" v="9">Degisoggu, melle bemar Bab-Jehováʼba uayasuli gumalo. Melle Bab-Jehováʼgi yolemalo. Bemar dule-a-yargi-bukmalad melle dobgumarbalo, ar ade, we-dulemargi bemar baisursunna nakwemaloed. We-dulemardina dule-e-bendaked sated. Anmarbardina Bab-Jehová gudiid. Degisoggu, melle we-dulemar be dobgumar.” </v>
<v b="NUM" c="14" v="10">Ar bela dulemar-danar-bukwadi, Josué, Caleb-ebo akwagi-makedgi-binsabuksoggua, Bab-Jehová-e-gangued-yeerdakleged Bab-Dummad-dulemarbo-ambikued-neggi Israel-dulemar-bukwadse magarononikid. </v>
<v b="NUM" c="14" v="11">Geb degine, Bab-Jehová Moisésʼga sogded: “Israel-dulemar-abargi bela ibmar-dummagan-dakledisurmalad an imakdii-inigwele, degite, ¿sanagwadse we-dulemar isdar-an-dakdii guoe? ¿Ar wede sana angi bensuli gumaloe? An wesesun. Bar an bendakosur. </v>
<v b="NUM" c="14" v="12">Aka bur boni-dummagan ega an barmidoed, bela wemar an ogilogoed. Moisés, ar begine anagan-baigan ainidagega an imakoed. Amar, dule-burgwemaloedba bur bukidar gumaloed, degi, dutusuli gumarbaloed. A-iduega an be-imakoed.” </v>
<v b="NUM" c="14" v="13">Ar Moisésʼdi Bab-Jehováʼga sogded: “Bab-Jehová mer deyob be imake. Ar Israel-dulemar be obelogele, Egipto-dulemar be-wisgumaloed. Geb Egipto-dulemar Canaán-yargi-bukmaladga sogoed. Ar Canaán-dulemar bato wismalad bede Egipto-dulemar-abargine, we-Israel-dulemar be-gangued-nikadba be onosad. </v>
<v b="NUM" c="14" v="14">Deginbali, wismarbalid bede Israel-dulemar-abargi gudiiye, be-dulamarse be magarodiiye, degine, be-mogir dulemar-birgi naidaye. Ibginedgine, Israel-dulemar be-mogir-bubawaryob-gwichidba nadapdamarye. Mutikdina, be-soo-bubawaryob-gwichid-gwabunyemaidba nadapdamarye. </v>
<v b="NUM" c="14" v="15">Ar bela Israel-dulemar be oburgweye-sogele, dulemar-be-nug-dummarba-itosmaladi sogdamaloed: </v>
<v b="NUM" c="14" v="16">‘Jehováʼde epenne we-Israel-dulemarga sogsagusad, Canaán-yar an bega ukedseye. Emide, Bab-Jehová a-yarse we-dulemar geg odogussoggu, agala, we-Israel-dulemar nega-dulesulidganba ogilosye.’ ” </v>
<v b="NUM" c="14" v="17">Moisés Bab-Jehováʼga sogdebalid: “Ar emigindi, bese wilesakwaa an egised, be-gangued-dummarbad be oyoge. Ar be-sunnad bato be sogsad: </v>
<v b="NUM" c="14" v="18">‘An wissur gwae-gwae urweye. Bela-bela dulemar-sabye. Degine, dule-begi-isgusad, ega be elidaye. Deginbali, dule-begi-gwisgued ega be elidabarye. Degi-inigwele, be sogdasulid, dule-isgusad an sabsur-odurdakosurdeeye. Ar babgan-isgusad-ular, be, e-mimmigan, e-wagan, degi, e-wagan-yokorgined, degine, e-wagan-yarganbalid be sabsur odurdakdaed.’ </v>
<v b="NUM" c="14" v="19">Ar be-sabgued dummarbasoggu, wilesakwaa an bese egised, we-dulemar-begi-nosad-e-isgued ega be elie. Ar igi Egipto-akar we-Israel-dulemar-begi-nosale, be, ies-imakdanidae, deyob be imake.” </v>
<v b="NUM" c="14" v="20">Geb degine, Bab-Jehová Moisésʼga sogded: “Ar be anse egichisadba, we-dulemar-e-isgued bato an elisad. </v>
<v b="NUM" c="14" v="21">Emi, napira an bega soged: An nue-dula-gudiid-ular, degi, bela napneg-naidgi an-gangued-yeerdakleged mag-dakleged-ular, </v>
<v b="NUM" c="14" v="22">an bega soged: ‘We-dulemar Egiptoʼgi, degi, nega-dulesulidgangi an-ibmar-imaksad-daksamaladi, degine, an-gangued-yeerdakleged daksamarbalidi, bipisaale wargwensaale yar-an-ega-ukoye-sogsad dakosurmalad. Amar bali-bali nega-dulesulidganba an-wilubdakdani gusmalad, an-sogedba ibmar imaksasurmalad. </v>
<v b="NUM" c="14" v="23">Amar wargwensaale, Canaán-yar-e-babganga-an-ukoye-sogsad dakosurmalad. A-dulemar baisur-an-daksamalad. Degisoggu, wargwensaale a-yar gwen dakosurmalad. </v>
<v b="NUM" c="14" v="24">” ’Ar an-mai-Calebʼdi, a-dulemaryob gwen binsadisursoggu, anba nanadii guoeye sogsasoggu, yar-argaapidse-doged an imakoed, degi, e-wagan a-yala-egadga-guega, an imakbaloed. </v>
<v b="NUM" c="14" v="25">Ar emide, Amalec-dulemar, degi, Canaán-dulemar, nebagi bukwamalad. Oibosale, bemar Demar-Ginnidye-nugad-igarba nega-dulesulidganse namalo.’ ” </v>
<v b="NUM" c="14" v="26">Bab-Jehová Moisésʼga, degi, Aarónʼga sogdebalid: </v>
<v b="NUM" c="14" v="27">“¿Ar wede sanagwadse dule-isganamar-angi-urwedimalad an baisur-itodii guoe? Israel-dulemar-angi-gwisgudimalad, angi-sunmakdimalad bato an itosad. </v>
<v b="NUM" c="14" v="28">”Israel-dulemarga be soge: ‘Bab-Jehová sogye, nue-napira an dula-gudisoggu, ar igi angi sunmaksamala, deyob an bemar-imakoye. </v>
<v b="NUM" c="14" v="29">Be-muimar we-nega-dulesulidganba omilede gumaloed. Bela bemar birga-dulagwen (20), degi, obine-nika-ebislesmalad (20+) burgwemaloed. </v>
<v b="NUM" c="14" v="30">Jefone-machi-Calebʼdi, degi, Nun-machi-Josuéʼdi, Canaán-yar-an-bemarga-ukedseye-sogsadse dogmaloed. Bela dule-baigandi bipisaale a-yarse dogosurmalad. </v>
<v b="NUM" c="14" v="31">” ’Be, mimmigangi sunmaksamalad: Bila-onogedgi anmar-mimmigan gandikidgi anmargi sulegoye. A-mimmigandi, Canaán-yarse dogmaloed, a-yala dakmaloed. Ar bemardi a-yar baisur-daksamalad. </v>
<v b="NUM" c="14" v="32">” ’Ar be-muimardi we-nega-dulesulidganba omilede gumaloed. </v>
<v b="NUM" c="14" v="33">Bemar-isgusmalad-ular, bemar we-nega-dulesulidgangi bela-burgwemaladse, be-mimmigana birga-dulabo (40) nega-dulesulidganba bipirmakdii gumaloed. </v>
<v b="NUM" c="14" v="34">” ’Bemar yar-argaega iba-dulabo (40) bipirmakdii gusmalad. A-iba-ibagwenad, birgagwen-wilub be-mimmiganga guoed. Degisoggu, be-isgusmalad-ular, birga-dulabo (40) nega-dulesulidganba bipirmakdii gumaloed. We-sogleged, ibagwenad, birgagwen-wilubye. Agi bemar wisgumaloed, ani an sabsur-bemar-odurdaknaid. </v>
<v b="NUM" c="14" v="35">” ’Ani, an Bab-Jehová gued. Ani an sogsad. Weyob bela dule-isganamar-angi-gwisgudimaladi, an imakoye. We-nega-dulesulidgangine we-dulemala bela bergumaloye, agi bela burgwemaloye.’ ” </v>
<v b="NUM" c="14" v="36">Canaán-yar-argaega dulemar-Moisésʼse-barmilesgusmaladi, gannar aibilismargua, Moisésʼgi uludgusmalad, degine, Moisésʼgi-urwega bela dulemar-imaksamarbalid. Yar-argaapmaladgi neg-sunnasurye sognonigusmalad. </v>
<v b="NUM" c="14" v="37">Amardi, Bab-Jehová-asabinni boni-dummagangi burgwismalad. </v>
<v b="NUM" c="14" v="38">Ar Nun-machi-Josuéʼdi, degi, Jefone-machi-Calebʼdi, dulemar-Canaán-yar-argaapmaladba burgwissurmalad. </v>
<v b="NUM" c="14" v="39">Moisés, Israel-dulemarga we-ibmar-gusad-sogsagua, bela Israel-dulemar nue-bukib itosmalad. </v>
<v b="NUM" c="14" v="40">Israel-dulemar wakudaryalaba gwichigusmalad, yalaganba nakwidmalad. A-dulemala sokarmalad: —Anmar, inso nue Bab-Jehováʼgi nosmalad. Degisoggu, Bab-Jehová-yar-anmarga-ukoye-sogsadse anmar nae. A-yar anmar sunamala. </v>
<v b="NUM" c="14" v="41">Moisés Israel-dulemar-abin sogded: —¿Ibiga bemar Bab-Jehová-igar-uksadba ibsassurmala? Weyob bemar ibmar-imaksokarmaladi, bemarga igarga guosurmalad. </v>
<v b="NUM" c="14" v="42">Melle be namar. Ar Bab-Jehová bemarba bar gudisursoggu, bemar be-isdarmaladse galakumaloed. </v>
<v b="NUM" c="14" v="43">Ar Amalec-dulemar, degi, Canaán-dulemar bemar-idu bukwamalad. Amarse bemar galakumaloed. Bemar Bab-Jehováʼba yapa ibmar-imakgussoggu, Bab-Jehová bemarba gudiosulid. </v>
<v b="NUM" c="14" v="44">Ar Bab-Jehová-Dulemarbo-Igar-Mesisad-Ulu, degi, Moisés, Israel-dulemar-danar-danar-neg-ambikuedgi gwen bangussurmar-inigwele, Israel-dulemardi aka yala-birse nakwidmalad. </v>
<v b="NUM" c="14" v="45">Geb degidgine, Amalec-dulemar, degine, Canaán-dulemar-a-yargi-bukwamaladi, bila-onogega Israel-dulemar-abin ainiarmalad. Amala Israel-dulemargi nakwismalad. Geb Horma-neggweburse Israel-sordamar-baregichamalad. </v>
<v b="NUM" c="15" v="1">Bab-Jehová Moisésʼga sunmakded, ega sogded: </v>
<v b="NUM" c="15" v="2">“Israel-dulemarga be sunmak, ega be soge: ‘Canaán-yar-Bab-Jehová-bega-uksokalidse bemar dogdemalale, egi, bemar megidmalale, </v>
<v b="NUM" c="15" v="3">agi, bemar Bab-Jehováʼga moli-bebe-nikaddibe, igi, sibad-wawaaddibe, ogumakar-ukye binsaarmalale, na be ukoed. Igi-barsundibe, ar na be Bab-Jehováʼga-sogsadba, we-ibmar-an-ukedseye, a-ular, na be ukbidibe, na be ukoed. Igi-barsundibe, be-itolegedba Bab-Jehováʼga-ibmar-ukbiedba-ukbidibe, na be ukoed. Igi-barsundibe, iba-itoakwaa-onolegedgi na be ibmar-ukbiedba-ukbidibe, na be ukoed. We-ibmar-ogumaklegar-uklegedde Bab-Jehová, yeer-yapanne itodaed. </v>
<v b="NUM" c="15" v="4">” ’Ar dule Bab-Jehováʼga ibmar-ukbiele, napi-ibmar-baid ega ukega sedabaloed, nibiratar-mergu madubur-bur-nued sedagoed. A-madubur be omukuoed. Geb olivo-e-gwallu bute-warbo eba be oburoed. </v>
<v b="NUM" c="15" v="5">Sibad-wawaad-wargwen ogumakar-ukleged-iliba, igi ibmar-negabar-ogumaklegodibe, igi bela ogumaklegodibe, a-iliba, vino-bute-warbo egi be eogoed. </v>
<v b="NUM" c="15" v="6">” ’Sibad-wawaad-machered-iliba, Bab-Dummadga be ukoed, madubur-bur-nued nibirbaa olivo-e-gwalluba oburar be omukoed. </v>
<v b="NUM" c="15" v="7">Vino bute-walatar egi eolegoed. We-ibmarmar Bab-Jehováʼga ogumakar be ukoed. Ar Bab-Jehová yeer-yapanne itodaed. </v>
<v b="NUM" c="15" v="8">” ’Dule Bab-Jehováʼga ibmar-ukbiele, sunna uked: Moli-bebe-nikad sapingwagwa bela-ogumakardibe, igi abala-ogumakar Bab-Jehováʼga be ukodibe, igi na be ibmar-ukbiedba be ukodibe, igi gwenatigwar-guega ukodibe. </v>
<v b="NUM" c="15" v="9">We-moli-bebe-nikadbali madubur-bur-nued, nibiratar Bab-Jehováʼga be ukoed. We-be-ukoedi olivo-e-gwalluba galón-negabar eba oburar be omukuoed. </v>
<v b="NUM" c="15" v="10">Degine, vino galón-negabala egi eolegoed. We-ibmarmar ogumakar-uklegoed, ar Bab-Jehová yeer-yapanne itodaed. </v>
<v b="NUM" c="15" v="11">Weyobi ibmar-anga-uklegarmalad: Moli-bebe-nikad-sapingwagwaddibe, sibad-wawaad-machereddibe, sibad-wawaad-birgagwen-nikaddibe, sibad-sapingwagwaddibe, bega igar-uklesadba be imakoed. </v>
<v b="NUM" c="15" v="12">” ’Ar ibdurgan igi mergudibe, akarsulid. Bega-igar-uklesadba bela be imakoed. </v>
<v b="NUM" c="15" v="13">Israel-dule-wargwen Bab-Jehováʼga ibmar-ogumakar-ukleged-nue-yeer-yapanned uked-ilibali, Bab-Dummad ega-igar-uksadba bela imakergebed. </v>
<v b="NUM" c="15" v="14">” ’Dule-ainebalid bemar-abargi maile, Bab-Jehováʼga ibmar-ogumakar-nue-yeer-yapanned ukbiele, amba bemaryob Bab-Dummadga ibmar-ukmarmogoed. Be-wagan degisadegu deyob imakmogoed. </v>
<v b="NUM" c="15" v="15">” ’Bemarga, degi, dule-yar-baidginmalad-bemar-abargi-mamaimaladga, unnila igar-wargwenna maiguoed, ar ade, bemar-neggweburgine unnila igar-wargwenna mai guoed. Bemar-waganga we-igar degisadegu mai guoed. Bemar, degi, dule-yar-baidginmalad Bab-Jehová-asabinni, bela emarbiid. </v>
<v b="NUM" c="15" v="16">Degisoggu, Israel-dulemarga, degi, dule-yar-baidginmalad-bemar-abargi gudiidmarga, bela unnila igar-gwennagwa an bemarga uksad, a-igarbi bemar nika gumaloed.’ ” </v>
<v b="NUM" c="15" v="17">Bab-Jehová Moisésʼga sogdebalid: </v>
<v b="NUM" c="15" v="18">“Israel-dulemarga be sunmake, ega be soge: ‘Bab-Jehová yala-bemarga-uknaidse be dogsamalale, </v>
<v b="NUM" c="15" v="19">agi ibmar-sanmakmalad bemar gutemalale, Bab-Jehováʼga be ibmar ukmarmogo. </v>
<v b="NUM" c="15" v="20">Gebe-madu-olo-bur-nued be imakoedi, a-madu-olo Bab-Jehováʼga be ukoed. </v>
<v b="NUM" c="15" v="21">Wegibi degisadegu be-wagana gebe-madu-olo-imaklegedi Bab-Jehováʼga ukdii gumaloed.’ ” </v>
<v b="NUM" c="15" v="22">Bab-Jehová Moisésʼga sogdebalid: “Israel-dulemarga be soge: ‘Bab-Jehová-Moisésʼga-Igarmar-Uksad, be, degi, bemar-wagan degisadegu imakdii guoed. </v>
<v b="NUM" c="15" v="23">Ar bemar, igi be-wagan a-igarmar-wissuli yolediile, a sogleged, we-isguedgi be igar-wissulidba be isgusye. </v>
<v b="NUM" c="15" v="24">Bela dule-mamaimalad wissulidba isgunonimogale, bela amar moli-bebe-nikad-sapingwagwad ogumakar, nue-yeer-yapanned Bab-Jehováʼga ukoed. Degine, madubur-bur-nued Bab-Jehováʼga ukbaloed, degine, vino egi eobaloed. Geb degine, igar-soglesad-maidba dulemar-mamaid e-isgued-eliega sibad-machered ukbaloed. </v>
<v b="NUM" c="15" v="25">Geb a-sorbali, dule-irwa-Bab-Dummadse-goled bela Israel-dulemar-isgued-eliega ibmar-ogumakar ukoed. ” ’Geb degidgine, Bab-Jehová we-Israel-dulemar-e-isgusad bergusa dakoed, ar ade, igar-wissulidba isgusadga ibmar-ogumakar anga uksamalad, degi, e-isgued-eliegala ibmar uksamalad. </v>
<v b="NUM" c="15" v="26">Bela dule-igar-wissulidba-isgusmaladba Bab-Jehová bela Israel-dulemar, degi, dule-ainebarmalad isgussuliyobi dakoed. </v>
<v b="NUM" c="15" v="27">” ’Dule-wargwen igar-wissulidba-isgusale, e-isgusad-osulogega Bab-Jehováʼga sibad-ome-birgagwen-nikad ukoed. </v>
<v b="NUM" c="15" v="28">Dule-irwa-Bab-Dummadse-goled, dule-igar-wissulidba-isgusadga-isgued-osulogega Bab-Jehová-asabin ibmar oburgoed. We-dule Bab-Jehová-ebo igar-nabogoed, geb degine, Bab-Jehová we-dulega isgued obergunonikoed. </v>
<v b="NUM" c="15" v="29">Israel-duledibe, igi dule-ainebaliddibe, igar-wissulidba isgusmalale, wemarga unnila igar-wargwenna maiguoed. </v>
<v b="NUM" c="15" v="30">” ’Ar Israel-duledibe, igi-dule-ainebaliddibe, igar-maid-wisidba-isgusale, Bab-Jehováʼgi nue-isgusdo. We-duledi bemar-abargi oburgwilegoed. </v>
<v b="NUM" c="15" v="31">Ar we-dule na dukin imakodo, ar ade, Bab-Jehová-ega-ibmar-sogsad baisur-itosad, Bab-Jehová-Igar-Maidgi annasad.’ ” </v>
<v b="NUM" c="15" v="32">Israel-dulemar nega-dulesulidgangi-gudidimargua, dule-wargwen obunnoged-ibagi sapan-aminai daksamalad. </v>
<v b="NUM" c="15" v="33">We-dulemar dule-sapan-aminaidi, Moisés-asabin, degi, Aarón-asabin, degine, bela dulemar-neggweburginmalad-asabin senonimalad. </v>
<v b="NUM" c="15" v="34">Ar wissurmarsoggu, igi a-dule-imakmaloe, esgaryagi metemalad. </v>
<v b="NUM" c="15" v="35">Geb degine, Bab-Jehová Moisésʼga sogded: “We-dule oburgwilegergebed. Bela dulemar e-danar-danar-ambikued-neg-magaba we-dule akwagi maknamalo.” </v>
<v b="NUM" c="15" v="36">Degisoggu, ar igi Bab-Jehová Moisésʼga-igar-uksa, deyobi, dulemala, we-dule e-danar-danar-ambikued-neg-magaba sesmalad. Geb we-dule-oburgwedse, akwagi maksamalad. </v>
<v b="NUM" c="15" v="37">Bab-Jehová Moisésʼga sunmakded, ega sogded: </v>
<v b="NUM" c="15" v="38">“Israel-dulemarga be sunmako, ega be soge: ‘Bemar dub-suir-akwagiidgi be-morduku durbamakar be imakmalo. Degibi be-wagan degisadegu imakmaloed. </v>
<v b="NUM" c="15" v="39">We-morduku-durbamakaled be dakarmalale, Bab-Jehová bemarga-Igargan-uksad-insamalaga be-imakoed. Adi, a-Igarganba bemar nanamalagar, melle ibmar-dakedba wargwengi ibmar-imakbiedba nanamalagar, degi, melle Bab-Jehováʼgi be bangumalagar. </v>
<v b="NUM" c="15" v="40">Adi weyobi, igargan bemar insaoed, degine, a-igargan-sogedba bemar nanaoed. Weyob be imakele, bemar be-Bab-Dummadga dule-swilidikmaladga gumaloed. </v>
<v b="NUM" c="15" v="41">Ani an Bab-Jehová, be-Bab-Dummad gued. Ani an Egipto-yalagi an bemar-onosad, adi, be-Bab-Dummadga guegar. Ani an bemar-Bab-Dummad-Jehová gued.’ ” </v>
<v b="NUM" c="16" v="1">We-dulemar Moisésʼgi gwisgusmalad: Leví-wagwa-yarganbalid Coat-wagwa-Izhar-machi-Coréʼye-nugad, Degi, Dad-dummad-Rubénʼgi-danimalad: Eliab-masmala Datán, degi, Abiram. Deginbali, Pelet-machi-Onʼye-nugad. </v>
<v b="NUM" c="16" v="2">Israel-dule-dummagan-dulataled-ilabo gaka dulabo-gakambe (250) Coréʼba akadmalad, Moisésʼgi gwisgudmarmogad. We-dummagande dulemar-binsaed-dakmalad-yagi bukwamaladid, dule-nue-nug-nikamaladid. </v>
<v b="NUM" c="16" v="3">We-dulemar bulakwa-ambikunonimargua, Moisésʼgi, degi, Aarónʼgi isdar-sunmakdemalad. Geb Moisésʼga, degi, Aarónʼga sogdemalad: —¡Bemar, wese be ugakmalo! Ar bela Israel-dulemar bato Bab-Jehováʼgadid, degite, ¿ibiga be binsamala, bemarde Bab-Jehová-sordamar-e-dummadye? Bemar a-sordamar-e-dummagansulid. </v>
<v b="NUM" c="16" v="4">Moisés we-dulemar-degii-ega-sognanaid itosgua, amar-asabin dulluu imakded. </v>
<v b="NUM" c="16" v="5">Geb degidgine, Moisés Coréʼga, degi, Coréʼba-nanaimaladga sunmakded, amarga sogded: —Oibosale, Bab-Jehová sogoed, ede doa-susa, doa-egadi, doa sunna ese warmakoe. Ar Bab-Jehová na dule-suoedi, a-dulebi, Bab-Jehováʼga nabir-ibmar-uke guoed. </v>
<v b="NUM" c="16" v="6">Coré, be oibosale, degi, be-sordamar-beba-nanaimalad weyob bemar imakmalo: Bemar sianar sedmalo. </v>
<v b="NUM" c="16" v="7">A-sianargi bemar soo urbemalo, geb degine, a-sianargi ina-wawadikmalad bemar Bab-Jehová-asabin urbemarbalo. Ar Bab-Jehová doa-dule-suoe, a-dule, dule-irwa-Bab-Dummadse-goledga guoed. ¡Bemar Leví-wagan, emigindi bemar igar-maidgi-obitemalad! </v>
<v b="NUM" c="16" v="8">Geb degine, Moisés Coréʼga sogdebalid: —¡Leví-wagan, an-ibmar-bemarga-sogoed, nue be an-itomalo! </v>
<v b="NUM" c="16" v="9">Israel-e-Bab-Dummad Israel-dulemar-abargi bemar-susad, adi, ese-goled-neggi ega be arbamalaga, degine, Israel-dulemarga arbamalagarba, degite, ¿unniguar be itosurmarde? </v>
<v b="NUM" c="16" v="10">”Bab-Dummad bemar-abesad, bemar e-walikaa gudigued, degine, bela bemar-Leví-wagan e-walikaa gudigued abesad. ¿Emide, bemar dule-irwa-Bab-Dummadse-goledga gubimarbarde? </v>
<v b="NUM" c="16" v="11">Degisoggu, be, degi, beba-nanaimalad, bemar Bab-Jehováʼgi-beedse-yolegegala na atosmalad. Ar ¿Aarónʼde doasunna, emide bemar egi gwisgunanaimargu? Degisulirgebed.” </v>
<v b="NUM" c="16" v="12">Geb degine, Moisés, Datánʼse, degi, Abiramʼse gochad, ese dagmaloye. We-warbogwadde, Eliab-e-masmala-gumalad. Ar wemardi Moisés-abin sogdemalad: —¡Anmar bese naed-sate! </v>
<v b="NUM" c="16" v="13">¿Ar unnisur be itode, napa-gadi-ibmar-sanmakedgi, napa-nuedgi be anmar-onosad? Emigindi, we-nega-dulesulidgangi be anmar-oburgwebied. Anmar-dummadga be gubibalid. Adi sulirgebed. </v>
<v b="NUM" c="16" v="14">Emide yala gadi-ibmar-sanmakedse, amba napa-nuedse yoo be anmar-odoged. Degine, amba yoo be anmarga nainumar, degi, nainu-uva-digarmalad be ukbalid. ¿Bela dulemar aku-atakeyobi beba bipirmakdii be abede? ¡Anmar bese naed, satemala! </v>
<v b="NUM" c="16" v="15">Geb degine, Moisés nue-uluded, Bab-Jehováʼga sogded: —¡We-dulemar bega ibmar-ukalile, melle annik be suo! Ar wemar-ibe moli-uayasuid wargwensaale an sussulid, degine, an we-dulemar bipisaale gwen oakalossulid. </v>
<v b="NUM" c="16" v="16">Geb a-sorbali, Moisés Coréʼga sogded: —Oibosale, bedi, degi, be-sordamar Bab-Jehová-asabin nonimaloed. Aarón ase nonimogoed. </v>
<v b="NUM" c="16" v="17">Bemar wala-walagwengi Bab-Jehová-asabin, be esgoro-gordikid-sianargi ina-wawadikmalad ena sedamaloed. A sogleged, esgoro-gordikid-sianar dulataled-ilabo gaka dulabo-gakambe (250), ina-wawadikmalad-egi-bukwa senonimaloye. Be, degi, Aarón, bemar esgoro-gordikid-sianar sedamarmogoed. </v>
<v b="NUM" c="16" v="18">Degine, dulemar egad-egad esgoro-gordikid-sianar-ganikidgi, soo urbismalad, degine, ina-wawadikmalad egi eosmarbalid. Geb agine, we-dulemar, Moisésʼmala, degi, Aarónʼmala, Bab-Dummadse-goled-neg-sunna-seleged-e-yawagakgi ambikunonimalad. </v>
<v b="NUM" c="16" v="19">Coré Bab-Dummadse-goled-neg-sunna-seleged-yawagakgi bela dulemar-Moisésʼgi-yolenanaid oambikusgua, Bab-Jehová-e-gangued-yeerdakleged bela dulemar-bukwadgi magarononikid. </v>
<v b="NUM" c="16" v="20">Agine, Bab-Jehová Moisésʼga, degi, Aarónʼga sunmakded, amarga sogded: </v>
<v b="NUM" c="16" v="21">—¡Bemar, we-dulemar-abargi be bangumar! Emiskwaa bela we-dulemar an obelogoed. </v>
<v b="NUM" c="16" v="22">Moisés Aarón-ebogwa na e-wagar napase dulluu imakdemalad, geb sogdemalad: —Bab-Dummad, ar bee be, bela dulemarga san-burba-dulad-ukmaid. ¿Unnila dule-wargwenbi begi isgusad-ular, bela dulemar sabsur be odurdakode? Sulirgebed. </v>
<v b="NUM" c="16" v="23">Bab-Jehová Moisésʼga sunmakded, ega sogded: </v>
<v b="NUM" c="16" v="24">—Bela Israel-dulemarga be sunmake, ega be soge: ‘Bemar Coré-neggi, Datán-neggi, degi, Abiram-neggi bangumar. Melle a-dikarba bemar gudii gumalo.’ </v>
<v b="NUM" c="16" v="25">Moisés, degi, Israel-girmar-dummaganmala, Datán-maidse, degi, Abiram-maidse nadegusmalad. </v>
<v b="NUM" c="16" v="26">Geb degine, Moisés Israel-dulemarga sogded: —We-dulemar-isgana-neggi bemar bangumar, degine, melle e-ibmar be ebumalo, ar degiile, wemar-isgusmaladba be burgwemarmogoed. </v>
<v b="NUM" c="16" v="27">Geb degine, Israel-dulemar, Coré-e-neggi, Datán-e-neggi, degi, Abiram-e-neggi bangudmalad. Datanʼdi, degi, Abiramʼdi e-neggi noalid, e-yawagak-asabin, e-omemala, e-mimmiganmala ambikunonimalad. </v>
<v b="NUM" c="16" v="28">Agine, Moisés dulemarga sogded: —Wegine geb bemar wisguoed, bela-we-ibmarmar-imakega Bab-Jehová an-barmialid. Wargwen an-na-ibmar-imakbiedba an imaksasulid. </v>
<v b="NUM" c="16" v="29">We-machergan, ar igi-dulemar-baigan-burgwemala deyob burgwemarmogale, we-soglegodo, Bab-Jehová an-barmiarsurye. </v>
<v b="NUM" c="16" v="30">Ar Bab-Jehová ibmar-dakledisulid-imakele, napa egaele, agi bela we-dulemar, degi, e-ibmarmala obatele, geb bemar wisgumaloed, we-dulemar Bab-Jehováʼgi nue-dummad-nosmarye. </v>
<v b="NUM" c="16" v="31">Moisés bela-weyob-ibmar-soggwichid-bergusgua, we-dulemar-bukwadgi napa yog-argaar naded. </v>
<v b="NUM" c="16" v="32">Napa argadegusad, bela Coréʼba-nanaimalad, degi, e-mimmigan, e-negmar, e-ibmarmar, a-napa-yaba babatided. </v>
<v b="NUM" c="16" v="33">We-dulemar, dula napa-yaba babatidmalad, degi, bela e-ibmar-nikamalad napa-yaba babatidmarmogad. A-napa gannar atidegusad. Weyob we-dulemar Israel-dulemar-abargi bar-daklessurmalad, yoggudegusmalad. </v>
<v b="NUM" c="16" v="34">Bela Israel-dulemar-dikarba-bukwamalad a-dulemar-binnasur-boe-itoarmargu, duurmakdemalad, sogdemalad: —¡Anmar wakinmala! ¡Abakalegi napa anmar-doarmogale! </v>
<v b="NUM" c="16" v="35">Dulemar dulataled-ilabo gaka dulabo-gakambe (250) Bab-Jehováʼga ina-wawadikid-obupurmaknanaid, soogi-gummakar burgwismalad, ar ade, Bab-Jehová we-dulemargi soo barmialid. </v>
<v b="NUM" c="16" v="36">Bab-Jehová Moisésʼga sunmakdebalid, ega sogdebalid: </v>
<v b="NUM" c="16" v="37">“Eleazarʼga be soge: ‘Ar esgoro-gordikid-sianar bato ibmar-nue-islidikidga an imaksasoggu, esgoro-gordikid-sianar be sue. A-sianargi soo-gabukwad dikasur be mio. We-Eleazarʼde Aarón-e-machid. We-Aarónʼde dule-irwa-Bab-Dummadse-goledid. </v>
<v b="NUM" c="16" v="38">We-dulemar-isgusmaladba-burgwismalad-e-sianar be sue. A-sianarmala matargwa-matargwa be imakoed, adi, amar Bab-Jehováʼga-ibmar-ogumakar-ukleged-ailagi matak-matak nasikegar. Ar ade, we-sianarmarde bato Bab-Jehováʼga uklesad. We-ibmarmala Israel-dulemar-oinsaega guoed.’ ” </v>
<v b="NUM" c="16" v="39">Geb degine, dule-irwa-Bab-Dummadse-goled-Eleazar Bab-Jehová-ega-sogsadba we-sianar-esgoro-gordikidgi-sobaledi matargwa-matargwa imaksad. Agine, Bab-Dummadga-ibmar-ogumakar-ukleged-ailagi matak-matak nasiksad. </v>
<v b="NUM" c="16" v="40">Esgoro-gordikid-sianar-matargwa-matargwa-imaklesadi, Bab-Dummadga-ibmar-ogumakar-ukleged-aila-birgi matak-matak-nasiklesadi, adi, Israel-dulemarga oyogegalad, degi, Aarón-e-wagansurmaladga oyogegalad, degine, dule-ega-igar-uklearsurmaladga oyogegalad melle Bab-Jehováʼga ina-wawadikid ukoye. Ar degisulile, Coré, degi, eba-nanaigusmarmogadyob gumarmogoed, ar igi Bab-Jehová bato iduakwaa Israel-dulemarga Moisésʼba sogsagusa, deyobi gumarmogoed. </v>
<v b="NUM" c="16" v="41">Deginbali, a-oibosadgine, bela Israel-dulemar gannar Moisésʼgi, degi, Aarónʼgi isdar-sunmakarmarbalid, sogdemalad: “Bemar Bab-Jehová-e-dulemar oburgwismalad.” </v>
<v b="NUM" c="16" v="42">Ar Israel-dulemar Moisésʼgi, degi, Aarónʼgi sunmakarmarsoggu, a-ular, Moisés, degi, Aarón Bab-Dummad-dulemarbo-ambikued-negse nadmalad. Agine, dakdemalad, Bab-Dummadse-goled-neggi Bab-Jehová-e-gangued-yeerdakleged aidenoniki. </v>
<v b="NUM" c="16" v="43">Geb Moisés, degi, Aarón dulemar-Bab-Jehováʼbo-ambikued-neg-walik gwisgudapmalad. </v>
<v b="NUM" c="16" v="44">Agine, Bab-Jehová Moisésʼga sogded: </v>
<v b="NUM" c="16" v="45">“¡We-dulemar-abargi bemar bangumar, adi, we-dulemar yoga-obeloar an imakegar!” Degidgine, Moisés Aarón-ebo napase dulluu na e-nono imakdemalad. </v>
<v b="NUM" c="16" v="46">Degine, Moisésʼdi Aarónʼga sogded: “Sianar be sue, Bab-Dummadga-ibmar-ogumakar-ukleged-aila-soo-gasiid egi be urbe. Geb degine, ina-wawadikid agi be eogoed. Geb degidgine, Israel-dulemar-bukwadse gwae be nao, adi, we-dulemar-isgusad-anar we-ina-wawadikid Bab-Dummadga be ukegar. Deyob be imakoed, ar ade, Bab-Jehová bato uluded, dulemar bato nue-nailikguar nanaed.” </v>
<v b="NUM" c="16" v="47">Aarón, ar igi Moisés-ega-sogsadba sianar sussunnad. Degine, dulemar-bukwad-abarse abarmakded. Israel-dulemar bato yaisuli burgwiarmalad. Agi, Aarón Israel-dulemar-isgusad-anar Bab-Jehováʼga ina-wawadikid ukdesunnad. </v>
<v b="NUM" c="16" v="48">Geb degine, dule-burgwismalad-mamaid-asabin Aarón gwisgusad. E-yarganbardi, dule-dulamalad bukwad. Geb agine, Bab-Dummad-boni-dummad-barmialid galenonikid. </v>
<v b="NUM" c="16" v="49">We-boni-dummadgi dulemar miliambe-gakabake gaka dulataled-ilagugle-mergu (14,700) burgwismalad. Coré-e-sordamar Moisésʼgi-yolesmaladba-burgwismaladi, adi, obarlesulid. </v>
<v b="NUM" c="16" v="50">Geb a-sorbali, boni-dummad galenonigua, Aarón gannar Moisésʼse Bab-Dummad-dulemarbo-ambikued-neg-yawagakse aligusad. </v>
<v b="NUM" c="17" v="1">Bab-Jehová Moisésʼga sunmakded, ega sogded: </v>
<v b="NUM" c="17" v="2">“Israel-dulemarga be sunmakna, ega be sogna: ‘Na e-dadgan-dummagan-warambe-gakabogwad-irba (12) gaapoled wargwen-wargwen sedamaloye. Degisoggu, gaapoled warambe-gakabo (12) sedamaloed. Wemar-gaapoledgi dummagan-e-nugmar bela be narmakoed. </v>
<v b="NUM" c="17" v="3">Dad-dummad-Leví-gaapoledgine, Aarón-nug be narmakoed, ar ade, dadgan-dummagan-iliba gaapoled nikadbi gumaloed. </v>
<v b="NUM" c="17" v="4">” ’We-gaapoledmar dulemar-anbo-ambikued-neggi Dulemar-Anbo-Igar-Mesisad-Ulu-asabin, bia an bebo-sunmakdae, agi be mesoed. </v>
<v b="NUM" c="17" v="5">Gaapoled-aramakoedi, an a-e-ibed an suoed. Adi, Israel-dulemar-begi-gwisguardamaladi, melle bar begi sunmakmalagar.’ ” </v>
<v b="NUM" c="17" v="6">Degidgine, Moisés Israel-dulemarga sunmaksagu, dadgan-dummagan-warambe-gakabogwad-e-dummagan-iliba gaapoled senonimalad. Degisoggu, gaapoled warambe-gakabo (12) senonimarsundo. We-gaapoledmar-wargwenad, Aarón-gaapoled gued. </v>
<v b="NUM" c="17" v="7">Agine, Moisés Bab-Jehová-asabin gaapoledmar Bab-Dummad-Israel-Dulemarbo-Igar-Mesisad-Ulu-siid-asabin urbisad. </v>
<v b="NUM" c="17" v="8">Degidgine, Moisés banedgine Bab-Dummad-Israel-Dulemarbo-Igar-Mesisad-Ulu-siidse-dogdegu, dakalid, Leví-wagwa-Aarón-gaapoled aradik-mai, e-dutumar-nanai, e-madumar nagusnanai, degine, almendroʼmar sanmaksananai daksad. </v>
<v b="NUM" c="17" v="9">Geb degine, Moisés, bela-Israel-dulemar we-gaapoledmar-dakmalaga, Bab-Jehová-asabin-gaapoled-bukwadi onosad. Amar bela we-gaapoledmar daksamalad, degine, dummagan na egad-egad susmarsunnad. </v>
<v b="NUM" c="17" v="10">Agine, Bab-Jehová Moisésʼga sogdebalid: “Gannar Aarón-gaapoled an-bemarbo-Igar-Mesisad-Uluse be mesna, adi, dulemar-anba-dasurmaladga wilubga guegar. Adi, a-dulemar melle begi bar urwemalagar. Ar urwemalale, we-dulemar burgwemaloed.” </v>
<v b="NUM" c="17" v="11">Moisés bela Bab-Jehová-ega-ibmar-sogsadba imaksad. </v>
<v b="NUM" c="17" v="12">Geb degine, Israel-dulemar Moisésʼga sogdemalad: “¡Anmar bela oitolemaloed! ¡Bela anmar burgwemaloed! </v>
<v b="NUM" c="17" v="13">Ar dule Bab-Jehová-goled-negse-nadele, burgwemaloed. Degisoggu, bela anmar burgwemarsunnoed.” </v>
<v b="NUM" c="18" v="1">Bab-Jehová Aarónʼga sogded: “Israel-dulemar anse-goled-neggi isgusale, begi, be-masmalagi, degi, be-dad-dummad-Leví-e-wagangi ataklegoed. Ar bemar dule-irwa-anse-gormalad na be-arbanaidgi isgusardi, begi, degi, be-mimmigangi ataklegoed. </v>
<v b="NUM" c="18" v="2">”Aarón, igi, be-masmaladibe, anse-goled-neggi bemar arbananaile, be-gwenadgan-Leví-wagan-baigan bemar-bendakega be imakmalo. </v>
<v b="NUM" c="18" v="3">Wemala bemar-ibmar-imakedgi be-bendakmaloed, dulemar-anbo-ambikued-neg-akwega gumarbaloed. Degi-inigwele, ibmar-anga-uklesmaladse warmakosurmalad, degine, melle burgwemalaga anga-ibmar-ogumakar-ukleged-ailase warmakosurmarbalid. </v>
<v b="NUM" c="18" v="4">We-Leví-dulemala bemar-bendakedga gumaloed. Degine, we-Leví-dulemar dulemar-anbo-ambikued-neg dakmaloed, degine, bela agi-ibmar-imaklemalad imakmarbaloed. Degisoggu, agi bemar ibmar-imaknaigusale, Leví-dulemarbi bemarse warmakmaloed, dule-baigandi bemarse warmakosurmalad. </v>
<v b="NUM" c="18" v="5">”Unnila bemarbi An-Neg-Islidikid, degine, anga-ibmar-ogumakar-ukleged-aila dakmaloed, adi, melle bar Israel-dulemar sabsur an odurdakegar. </v>
<v b="NUM" c="18" v="6">Ar Israel-dulemar-abargi, ani an be-gwenadgan-Leví-dulemar an-sunnad an bemarga ukega susad, adi, dulemar-anbo-ambikued-neggi arbamalagar. </v>
<v b="NUM" c="18" v="7">Unnila be, degine, be-masmalabi dule-irwa-anse-gormaladga gumaloed. A sogleged, anga-ibmar-ogumakar-ukleged-aila, degine, mor-dummad-naid-yarganba-ibmar-bukwad unnila bemarbi dakoye. Ani an bemarga dule-irwa-anse-goled-e-arbaed an uknaid. Ar dule-baid a-ibmar imakye-sogele, adi, oburgwelegoed.” </v>
<v b="NUM" c="18" v="8">Bab-Jehová Aarónʼga sogdebalid: “Deginbali, dulemar anga-ibmar-ukmaloed-akwega an be-imakbalid. Ar bemar anga ibmar-akwemaladsoggu, bela Israel-dulemar anga ibmar-ukmalad, an bega, degi, be-masmalaga an ukoed. We-igarde degii-maigua sadeguoed. </v>
<v b="NUM" c="18" v="9">Ibmar-anga-uklegaled-ogumaklessurmalad, begadga gumaloed. Israel-dulemar ibmar-bela-anga-ukmalad, ibmar-gwagmar, isgued-ular ibmar-ukmalad, degi, e-nosad-ular ibmar-ukmalad, bela we-ibmarmala bega, degi, be-masmalaga ibmar-islidikidga guoed. </v>
<v b="NUM" c="18" v="10">We-ibmarmala bemarga ibmar-islidikid gumalad. Anse-goled-neggi we-ibmarmar be gunmaloed. Bela machergan we-ibmarmar nabir gunmaloed.” </v>
<v b="NUM" c="18" v="11">Bab-Jehová Aarónʼga sogdebalid: “Deginbali, bela Israel-dulemar anga-ibmar-bana-bana-ukmaloedi, begala, degi, be-masmalagala, be-bunamalagala, we-ibmarmar an ukbaloed. Ar be-neguyagi bela islidik-gudimaladi sunna we-mas gunmarmogoed. We-igala degisadegu maiguoed. </v>
<v b="NUM" c="18" v="12">”Deginbali, ibmar-gebe-sanmakmalad, ibmar-bur-nuegan Israel-dulemar anga-senonimaloedi, olivo-gwallu, vino-binid, degi, ibmar-gwagmala, wemar bemarga an ukbaloed. </v>
<v b="NUM" c="18" v="13">Israel-dulemar na e-nainugi gebe-ibmar-sanmakmalad-anga-sedamaloedi, an bemarga ukbaloed. Ar dule be-neguyagi bela islidik-gudimaladi we-ibmarmala nabir gunmaloed. </v>
<v b="NUM" c="18" v="14">”Israel-dulemar bela anga ibmar-ukmaladi, bela an bemarga ukbaloed.” </v>
<v b="NUM" c="18" v="15">Bab-Jehová Aarónʼga sogdebalid: “Machigwa-gebegwaluleged, ibdurgan-gebe-gwalulemalad-anga-ukleged amba begadga gubaloed. Degi-inigwele, machigwa-gebegwaluleged sunna manigi onolegoed. A-sogleged, a-machigwa-anar mani uklegoye. Ibdurgan-sailagined-swilidiksulid anga-uklegosulid, degisoggu, a-anar mani uklebaloed. </v>
<v b="NUM" c="18" v="16">Duledibe, igi, ibdurgandibe, nii-wargwen-nikadgi onolegegala, mani-sibu-gwaatar-anse-goled-neggi-mani-aidikued-ebislegedyob a-anar uklegoed. We-manimala, gera-dulagwen (20) nanaed. </v>
<v b="NUM" c="18" v="17">”Moli-bebe-nikaddi, sibad-wawaaddi, degi, sibaddi manigi onolegosulid. Ar ade, we-ibmarmardi anga uklegaledid. We-ibmarmar-e-abedi ibmar-ogumakar-ukleged-aila-dikarba be eogoed, degine, we-ibmarmar-gwallumardi ogumakar anga be ukoed. We-gwallumar-gummakaled yeer-yapan an itodaed. </v>
<v b="NUM" c="18" v="18">Degi-inigwele, we-ibmarmar-e-sandi, e-binasgardi, e-dua-nued-sikiddi be suo, begadga be imako. </v>
<v b="NUM" c="18" v="19">Israel-dulemar anga bela-ibmar-ukmalad, bela bega, be-masmalaga, be-bunamalaga an uked. Weyob we-igar degimaigu sadeguoed.” </v>
<v b="NUM" c="18" v="20">Bab-Jehová Aarónʼga sogdebalid: “Israel-dulemar-abargi bega nainumar an ukosulid, ar ade, ani we-Israel-dulemar-abargi an begadga gued. </v>
<v b="NUM" c="18" v="21">”Bela Israel-dulemar-ibmar-ambegi-gwensak-anga-ukedi (10%), Leví-dulemarga we-ibmarmala an bela ega ukoed. Ar wemar dulemar-anbo-ambikued-neggi-arbamarsoggu, a-bennukega an ega bela ukoed. </v>
<v b="NUM" c="18" v="22">Israel-dulemar dulemar-anbo-ambikued-negse warmakosurmalad. Ar warmaksale, angi-isgusadba burgwemaloed. </v>
<v b="NUM" c="18" v="23">A-ulale, Leví-dulemar dulemar-anbo-ambikued-neggi arbamaloed. Ar Israel-dulemar anse-goled-neggi isgunonimalale, Leví-dulemargi a-isgusad nagunonikoed. We-igar degisadegu dulemar-danimaloedga maigu guoed. Leví-dulemar e-gwenadgan-Israel-dulemar-baiganba yar nikuosurmalad. </v>
<v b="NUM" c="18" v="24">Ar ade, ani an Leví-dulemarga Israel-dulemar-ambegi-gwensak (10%) anga-ibmar-uklegedi, an uksad. A-ulale, Israel-dulemar-abargine, we-Leví-dulemarga yar an uksasulid.” </v>
<v b="NUM" c="18" v="25">Bab-Jehová Moisésʼga sogded: </v>
<v b="NUM" c="18" v="26">“Leví-dulemarga be sunmako, ega be sogo: ‘Israel-dulemar ibmar-ambegi gwensak (10%) anga-ukega senonikile, we-ibmar Bab-Jehová-bega-sogsadba begadga guoed. Bela ibmar-begadga-guoedi ambegi gwensak (10%) Bab-Jehováʼga be ukmogoed. </v>
<v b="NUM" c="18" v="27">” ’Igi Israel-dulemar-baigan anga ibmar-gwag-bur-nued-ukmoga, degi, vino-ukmoga, deyobi, bemar anga uksamarmoye soglemogoed. </v>
<v b="NUM" c="18" v="28">Weyobi, Israel-dulemar be-Bab-Jehováʼga ambegi-gwensak-ibmar-ukedi (10%), a-ibmar be-Bab-Jehováʼga be ukmogoed. Dule-irwa-Bab-Dummadse-goled-Aarónʼye-nugadga be ukoed. We soglegoed, be-Bab-Jehováʼga we-ibmar be uksaye. </v>
<v b="NUM" c="18" v="29">Bela bega-ibmar-uklegoedi, abala be ibmar-bur-nuegan Bab-Jehováʼga ukoed.’ ” </v>
<v b="NUM" c="18" v="30">Bab-Jehová Moisésʼga sogdebalid: “Leví-dulemarga be sogbalo: ‘Ibmar-bur-nuegan Bab-Jehováʼga be uksale, soglegoed, na be Bab-Dummadga ibmar-gwag, degi, vino uksaye. </v>
<v b="NUM" c="18" v="31">We-ibmar-gwabguoedi bia na bemar gunbimala, na be gunmalodo, degine, be-gwenadgan gunmarmogoed. Ar ade, we-ibmargi Bab-Dummad-dulemarbo-ambikued-neggi-be-arbaedgi be bennuklesiid. </v>
<v b="NUM" c="18" v="32">We-ibmar Bab-Jehováʼga be uksale, a-sorba, a-ibmar-gwabguoedi sunna be gunnoed. Be guchale, be isguosulid. ” ’We-ibmar Bab-Jehová-bega-sogedba be imakoed. Melle be Bab-Jehováʼgi yolemalo. Ar degiile, be burgwemaloed.’ ” </v>
<v b="NUM" c="19" v="1">Bab-Jehová Moisésʼga, degi, Aarónʼga sunmakded, ega sogded: </v>
<v b="NUM" c="19" v="2">“We-igala, ani, Bab-Jehová an igar uked. Israel-dulemarga be soge: ‘Moli-bebe-nikad-ome-ginnid, swilidikid, bonigan-nikasulid, degi, bipisaale gwen amba yoo oarbaleged be sedamaloye. </v>
<v b="NUM" c="19" v="3">We-moli-bebe-nikad dule-irwa-anse-goled Eleazarʼye-nugadga ukmaloed. Eleazar bemar-danar-danar-bukwadgi we-moli-bebe-nikad-ome onogega imakoed. Geb degine, agi a-moli-bebe-nikad-e-nono egwannega imakoed. </v>
<v b="NUM" c="19" v="4">” ’Geb degidgine, dule-irwa-anse-goled-Eleazar, e-goo moli-bebe-nikad-abegi owardikuogu, geb agi ilagugle (7) dulemar-anbo-ambikued-neg-e-yawagaksik bomi-bomi imakoed. </v>
<v b="NUM" c="19" v="5">Deginbali, moli-bebe-nikad e-asabin-ogumakega imakbaloed. We-ibmarmar ogumaklegoed: Moli-bebe-nikad-e-uka, e-san, e-abe, degi, e-saa. </v>
<v b="NUM" c="19" v="6">Geb degine, dule-irwa-anse-goled, urwar-e-anagan, hisopo-e-ana, degi, mor-ginnid suoed. Geb degine, soo-yagi moli-ogumaknaidba-mesa a-ibmar ogumakoed. </v>
<v b="NUM" c="19" v="7">” ’A-sorbali, dule-irwa-anse-goled na e-mor enukoed, degi, obbaloed. Geb a-sorbali, mutikguedse nabir Israel-dulemar-danar-danar-bukwadse naoed. Mutikguedse swilidiksuli-gudii guoed. </v>
<v b="NUM" c="19" v="8">Amba deyobmogoed, dule-moli-bebe-nikad-ogumaksad, na e-mor enukmogoed, degi, obmogoed. We-dulegi neg-mutikguedse swilidiksulidye soglegoed. </v>
<v b="NUM" c="19" v="9">” ’Geb agine, dule-gwensak-igar-maidba-swilidik-gudiid moli-bebe-nikad-ogumaklesad-e-buru weoed. Geb dulemar-danar-danar-bukwad-magaba, neg-swilidikidgi urboed. Agi, Israel-dulemarga sabolegoed. Israel-dulemar we-buru dii-ibmar-urukedgi-ebulegega imakoed. Wede anga isgued-anar uklenaid. </v>
<v b="NUM" c="19" v="10">Dule-moli-buru-wesad na e-mor enukmogoed. We-dule neg-mutikguedse swilidiksurye soglegoed. Israel-dulemar, degi, Israel-dulesurmaladga weyob ega igar maigu guoed. A-igar degisadegu maigu guoed.’ ” Bab-Jehová Moisésʼga, degi, Aarónʼga sogdebalid: “Israel-dulemarga be soge: </v>
<v b="NUM" c="19" v="11">‘Dule-gwensak dule-burgwisad-ebusale, ibagugle (7) Bab-Dummad-asabin swilidiksuli guoed. </v>
<v b="NUM" c="19" v="12">Dule-burgwisad-ebusad-ibapaagine dii-nued-islidikidgi na san urukoed, degi, ibagugledgine (7), we-dii-nued-islidikidgi na san urukbaloed. Geb agine, san swilidik gunonikoed. We-dule, a-ibapaagine, igi, a-ibagugledgine (7) san uruksulile, swilidiksuli-gudii guoed. </v>
<v b="NUM" c="19" v="13">” ’Dule-gwensak dule-burgwisad-ebusad-ular, san uruksulile, we-dule anse-goled-neg oichogoed. A-dule, Israel-dulemar-abargi onolegoed, ar ade, dule-uruked-diigi san uruksasulidba, egi isgued naigu guoed. </v>
<v b="NUM" c="19" v="14">” ’Dule-wargwen negyagi burgwisale, weyob ega igar-mai guoed. A-negyase dule dogsale, degine, ar doamala a-negyagi bukwamala, we-dulemala ibagugle (7) Moisés-Igar-Maidba burbar-swilidiksuli gumaloed. </v>
<v b="NUM" c="19" v="15">Deginbali, bormo argasiidibe, igi, nue-atuarsurdibe, we-bormo swilidiksurye soglegoed. </v>
<v b="NUM" c="19" v="16">” ’Dule-gwensak sapurba dule-yamo-oburgwilesad-ebusale, dule-nuedgi-burgwisad ebusale, igidibe, neg-uangindibe, igi dule-burgwaled-e-gar-ebusdibe, we-dule ibagugle (7) swilidiksuli-gudii guoed. </v>
<v b="NUM" c="19" v="17">” ’Dule-swilidiksuli-gusad swilidik-guegala, moli-bebe-nikad-dule-ular-ogumaklesad-e-buru bormogi eogoed. Geb, agi dii eogoed. </v>
<v b="NUM" c="19" v="18">A-sorbali, dule-Moisés-Igar-Maidba-swilidik-gudiid, sapi-bipi-hisopoʼye-nugad suoed. Geb agine, diigi owardikuoed. Geb a-dii neggi bomi-bomi imakoed, bela mesemargi bomi-bomi imakbaloed. Dulemar-negyagi-bukmaladgi, dule-garburba-ebusmaladgi, dule-yamo-oburgwilesad-ebusadgi, dule-neg-uan-ebusadgi bomi-bomi imakbaloed. </v>
<v b="NUM" c="19" v="19">” ’Dule-swilidikid dule-isgusadgi ibapaagi, degi, ibagugledgi (7) dii bomi-bomi imakoed. Ibagugledgi (7) Moisés-Igar-Maidba-imaksadgi, dule swilidik-guogua, e-mor enukoed, degi, obbaloed. Geb degine, we-dule neg-mutikguedse burbar swilidiksuli-gudii guoed. </v>
<v b="NUM" c="19" v="20">Dule-wargwen Moisés-Igar-Maidba san-swilidik-imaked-igar imaksulile, we-dule Israel-dulemar-abargi onolegoed, ar ade, anse-goled-neg oichosad. We-dule dii-dule-swilidik-imaked egi bomi-bomi-imaklessulidba burbar-dule-swilidiksuli gudiid. </v>
<v b="NUM" c="19" v="21">We-igar degimaigu Israel-dulemarga sadeguoed. ” ’Dule-wargwen, dule-baidgi dii-islidikid bomi-bomi-imakele, na e-mor enukoed. Dule-wargwen a-dii-islidikid-ebusale, isgusye soglegoed. Neg-mutikguedse geb we-dule burbar-swilidik gunonikoed. </v>
<v b="NUM" c="19" v="22">Dule-isgusad, ar ibi ebugoe, bela a-ibmar swilidiksurye soglemogoed. Degine, dule-gwensak we-dule-swilidiksulid-ebusale, swilidiksurye egi soglemogoed. Geb neg-mutikguedse we-dule burbar-swilidik gunonikoed.’ ” </v>
<v b="NUM" c="20" v="1">Gebe-nii-onodedgi, bela Israel-dulemar Zin-nega-dulesulidganse warmakdapmalad. Agi, bela dulemar danar-danar Cadesʼye-neg-nugadse ambikudapmalad. Agine, María burgwisad. Agi, diglesbalid. </v>
<v b="NUM" c="20" v="2">A-yargi, dii satesoggu, dulemar bela Moisésʼgi, degi, Aarónʼgi gwisguarmalad. </v>
<v b="NUM" c="20" v="3">Bela dulemar Moisésʼgi oimakdemalad, sogdemalad: “Anmar-gwenadgan Bab-Jehová-asabin-burgwismargu, anmar burgwismarmogana gadindo. </v>
<v b="NUM" c="20" v="4">¿Ar ibiga Bab-Jehová-e-dulemar we-nega-dulesulidganse be senoniki? ¿Wegi anmar-oburgwega, an-ibdurgan-oburgwega be anmar-senoniki? </v>
<v b="NUM" c="20" v="5">¿Ar ibiga Egipto-yargi be anmar-onosa? ¿We-neg-sunnasulidse be anmar-sedagega be anmar-onosa? Wegine, ibmar-gwagmala, higuera-sanmar, uva-sanmar, granado-sanmar sated. Degine, diise-bakale satebalid.” </v>
<v b="NUM" c="20" v="6">Moisés, Aarón-ebogwa, dule-bukidar-bukwad-abargi nodmalad, Bab-Dummad-dulemarbo-ambikued-neg-e-yawagakse nadmalad. Agine e-wagar napase dulluu imaksamalad. Geb Bab-Jehová-e-gangued-yeerdakleged ese magarononikid. </v>
<v b="NUM" c="20" v="7">Agi, Bab-Jehová Moisésʼga sogded: </v>
<v b="NUM" c="20" v="8">“Gaapoled be sue. Be, degi, be-ia-Aarón-bebogwa dulemar-danar be urbemalo. A-dulemar-asabin akwa-dummadga be sunmakmaloed. We-akwa-dummad bega dii ukoed. A-akwa-dummadgi dii ega be onogoed, adi, dulemar, degi, ibdurgan, a-dii gobmalagar.” </v>
<v b="NUM" c="20" v="9">Geb degine, Moisés Bab-Jehová-ega-sogsadba, gaapoled susad. </v>
<v b="NUM" c="20" v="10">Moisés Aarón-ebogwa akwa-dummad-asabin Israel-dulemar-danar oambikusad. Geb degine, sogded: “¡Bemar dule-uayasulidamalad, nue itomar! ¿We-akwa-dummadgi anmar bemarga dii-onobi be abemala?” </v>
<v b="NUM" c="20" v="11">Moisés e-sakwa-onakwidgu, ilabo akwa-dummad e-gaapoledgi bibyosad. Agi, dii binnasuli aryoalid, dule-bukidar-bukmalad, degi, ibdurgan a-dii gobsamalad. </v>
<v b="NUM" c="20" v="12">Bab-Jehová, Moisésʼga, degi, Aarónʼga, sogded: “Ar ibmar-an-bega-sogsad be bengusmarsoggu, Israel-dulemar-asabin be an-nug-odummossurmarsoggu, we-dulemarga-yar-an-uknaidse we-dulemarba be dogosurmalad.” </v>
<v b="NUM" c="20" v="13">A-dii, Meriba-dii-aryogwichidye bilenonikid. Ar ade, agine Israel-dulemar Bab-Jehováʼgi oimaksagusmalad. Degine, Bab-Jehová oyosad, ede dule-isligwaledye. </v>
<v b="NUM" c="20" v="14">Israel-dulemar Cades-neggweburgi bukwamargua, Moisés Edom-dulemar-e-reyse dulemar-gaya-berbemalad-barmisad, weyob ega sogsiid: “Be-gwenadgan-Israel-dulemar, weyob sogmalad: ‘Be nue-wisid igi anmar wiledanimala. </v>
<v b="NUM" c="20" v="15">Anmar-dadgan Egipto-yarse nadegusmalad, agi yolabirgaba bukwagusmalad. Deunni, Egipto-dulemar anmar-dadgan nue-wiobukwa gusmalad, degi, nue anmar-wiosgusmarmogad. </v>
<v b="NUM" c="20" v="16">Agine, Bab-Jehováʼse anmar gotegusmalad. Bab-Jehová anmar-itosad. Anmarga na e-baliwitur-barmiargusad. A-baliwitur Egipto-yargi anmar-onosgusad. ” ’Emigindi, anmar Cades-neggweburgi be-yar-abingunaid-dikarba bukwamalad. </v>
<v b="NUM" c="20" v="17">Anmar bese egised, be-yargi anmar nabimarye. Bemar-ibmarmar-digaledgi, uvaʼmar-digaledgi anmar naosurmalad. Degine, anmar be-diamar-bukwad-e-dii gobosurmarbalid. Anmar unnila igar-dummadbarbi namaloed, bipisaale a-igargi anmar banguosurmalad. Unnila anmar be-yargi nasmaloed.’ ” </v>
<v b="NUM" c="20" v="18">Edom-e-reydi Israel-dulemar-abin imaksad: “Melle an-yargi naedgi be binsamalo. An-yargi dogeye be sogmalale, an-sordamar begi bila-ononaega an bese barmidoed.” </v>
<v b="NUM" c="20" v="19">Israel-dulemar abin-sogdemalad: “Unnila anmar igar-dummadbarbi namaloed. Anmar, degi, anmar-ibdurgan be-dii gobele, anmar be-bennukmaloed. Unnila anmar be-yargi nabimalad.” </v>
<v b="NUM" c="20" v="20">Edom-e-rey Israel-dulemar-abin sogded: “An-yargi be naosurmala.” Edom-e-rey, e-sordaganmala ichesuli Israel-dulemargi bila-onogegala ainiarmalad. </v>
<v b="NUM" c="20" v="21">Degisoggu, Edom Israel-dulemar-e-yargi-naega imaksasulid. A-ulale, Israel-dulemar a-yar-ebirar nadegusmalad. </v>
<v b="NUM" c="20" v="22">Bela Israel-dulemala Cades-neggweburgi-bukwa ainiarmalad, Hor-yar-nugadse warmakdapmalad. </v>
<v b="NUM" c="20" v="23">Bab-Jehová Moisésʼga, degi, Aarónʼga, Horʼye-yar-nugadgi Edom-yar-abingunaidgi sogded: </v>
<v b="NUM" c="20" v="24">“Aarón burgwesokalid. Israel-dulemarga-yar-an-uksadse dogosulid, ar ade, Meriba-akwasaila-nugadgi diibina-oimakbukwagusmargu, an-ega-igar-uksadba ibmar-imaksasurgusad. </v>
<v b="NUM" c="20" v="25">Moisés, Aarón be sede, degi, e-machi-Eleazar be sedbali. Hor-yar-birse be nide. </v>
<v b="NUM" c="20" v="26">Agi Aarón burgoed. Aarón-burgwisale, dule-irwa-anse-goledga-mor-yoidaed ega be ungoed, geb e-machi-Eleazarʼga a-mor be yooed.” </v>
<v b="NUM" c="20" v="27">Igi Bab-Jehová ega sogsa, deyob Moisés imaksad. Bela Israel-dulemar-wagab, Moisés, Aarón, degi, Eleazar, Hor-yarse nakwidmalad. </v>
<v b="NUM" c="20" v="28">Geb degine, agi Aarón yar-birgi burgwisad. Moisés, Aarón-Bab-Dummadse-goled-mor-yoleged-yoidi ega esusad. A-mormala, e-machi-Eleazarʼgala yosad. Geb degine, Moisés, Eleazar-ebogwa yar-birgi-gwichi aidearmarsunnad. </v>
<v b="NUM" c="20" v="29">Israel-dulemar wisguarmargu, Aarón burgwisye, iba-dulagwen-gakambe (30) ega bosmalad. </v>
<v b="NUM" c="21" v="1">Canaán-dule Neguev-yalagi Arad-neggweburgi-reyga-maigua, wisgusad, Israel-dulemar Atarim-igarba danimarye. Agine abin bila-onogega nadegusad. Geb Arad-e-rey Israel-dulemar-gwenna-gwenna gasa sesagusad. </v>
<v b="NUM" c="21" v="2">Degidgine, Israel-dulemar Bab-Jehováʼse gotemalad, ise-sogar sogdemalad: “Bab-Jehováʼye, we-dulemargi-nakwega be anmar-imaksale, anmar we-dulemar-e-neggweburmar bela obelogoed.” </v>
<v b="NUM" c="21" v="3">Bab-Jehová Israel-dulemar-ese-gochadi itosad. Degine, Israel-dulemar Canaán-dulemargi-nakwega imaksad. Israel-dulemar bela Canaán-dulemar-ogilogega imaksad, degine, e-neggweburmar bela osulogega imaksabalid. A-ulale, a-yar Hormaʼye onugsasmalad. Ar ade, Horma sogleged: “Bela obelolealedye.” </v>
<v b="NUM" c="21" v="4">Geb degine, Israel-dulemar Hor-yargi bangudmalad, Edom-dulemar-bukwad-ebirar-namalaga, Demar-Ginnidye-nugad-igarba nadmalad. Dulemar igarba-nadapmargua, surbinsa-itoarmalad. </v>
<v b="NUM" c="21" v="5">Agi, Bab-Dummadgi, degi, Moisésʼgi sunnasur sunmakarmalad: “¿We-nega-dulesulidganba be anmar-oburgwega, Egipto-yargi-bukwa be an-niarmala? Ar weginde, mas sated, degi, dii satebalid, deginbali, anmar budar mas-isgana gungusmalad.” </v>
<v b="NUM" c="21" v="6">Geb degidgine, Bab-Jehová dulemargi naibe-nuegan barmialid. A-ulale, Israel-dulemar-bukidar naibegi-warmaksadba burgwismalad. </v>
<v b="NUM" c="21" v="7">Geb degine, Israel-dulemar Moisésʼse nadegusmalad, ega sogdapmalad: “Anmar begi, degi, Bab-Jehováʼgi sunmaksad-ular, anmar nue-isgusmalad. Bab-Jehováʼse wilesakwaa be egise, we-naibemar anmarga osuloye.” Moisés Bab-Jehováʼse dulemar-ular goted, </v>
<v b="NUM" c="21" v="8">Degine, Bab-Jehová Moisés-abin sogded: “Naibe be sobe. A-naibe suar-dukugi be nasiko. Ar doa-dule naibegi warmaksale, we-naibe-suargi-naidse-atakdele, durguoed, gwen burgosulid.” </v>
<v b="NUM" c="21" v="9">Agi, Moisés esgoro-gordikidgi naibe-sobsad, degine, suar-dukugi nasiksad. Dulemar naibe-nuedgi warmasdibe, suar-dukugi-naibe-sobar-naidgi atakdedaed, degidbali, burgwedasulid. </v>
<v b="NUM" c="21" v="10">Israel-dulemar nadegusmarbalid, Obotʼye-neg-nugadse modapmalad. </v>
<v b="NUM" c="21" v="11">Geb degine, Obotʼgi nadmarbalid, Moab-dad-nakwedsik nega-dulesulidgan-naidgi, Ije-Abarimʼye-neg-nugadgi danar-danar ambikudapmalad. </v>
<v b="NUM" c="21" v="12">Agi-bukwa, Israel-dulemar nadegusmarbalid, Zered-nebagi danar-danar ambikudapmarbalid. </v>
<v b="NUM" c="21" v="13">Agi-bukwa nadmarbalid, Arnón-diwar-obakar danar-danar ambikudapmalad. We-diwar nega-dulesulidganba maid. Arnón-diwar Amorreo-dulemar-e-yar, Moab-dulemar-ebo-yar-abingunaidga maid. </v>
<v b="NUM" c="21" v="14">A-ulale, Bab-Jehová-bila-onoged-e-gardagi sogmaid: “Anmar Demar-Ginnidgi nasad, degine, Arnón-diangangi nasbalid. </v>
<v b="NUM" c="21" v="15">Diangi diimar-aryomamaidba nasbalid. A-diimar, Arʼye-neg-nugadse bergumaid, Moab-yar-abingunaidse warmakmaid.” </v>
<v b="NUM" c="21" v="16">Agine, nadegusmarbalid, Beerʼse warmakdapmalad. Agi dia-siidgi Bab-Jehová Moisésʼga sogsagusad, Israel-dulemar danar be oambikuye. Agi, Bab-Jehová Israel-dulemarga dii-gobed uksagusad. </v>
<v b="NUM" c="21" v="17">Agine, Israel-dulemar weyob namaksagusmalad: “¡Dii be aryoge! ¡Diaga namakmala! </v>
<v b="NUM" c="21" v="18">Dule-dummagan, na e-gaapoledgi, degi, na e-negsemamaid-gaapoledgi, we-dia akwismalad.” Nega-dulesulidgangine bangudmalad, Matanaʼye-neg-nugadse warmakdapmalad. </v>
<v b="NUM" c="21" v="19">Matanaʼgi nadmalad, Nahalielʼye-neg-nugadse modapmalad. Nahalielʼgi nadmalad, Bamotʼye-neg-nugadse warmakdapmalad. </v>
<v b="NUM" c="21" v="20">Bamotʼgi nadmalad, Moab-neba-naidse, degi, Pisga-yala-dukuse warmakdapmalad. Agine, nega-dulesulidgan-naid magar dakleged. </v>
<v b="NUM" c="21" v="21">Israel-dulemar gaya-berbenaega dule-gayaburba-berbemalad Sehónʼse barmisad. Sehónʼde Amorreo-dulemar-e-reyd. Weyob ega garda barmisad: </v>
<v b="NUM" c="21" v="22">“Anmar be-yargi nasmaloed. Be-ibmarmar-digaledgi, be-uvaʼmar-digaledgi anmar naosurmalad. Degine, dii-gobega bemar-dia anmar ebugosurbalid. Unnila anmar be-yargi-noedse igar-dummadbarbi namaloed.” </v>
<v b="NUM" c="21" v="23">Degi-inigwele, Sehón, Israel-dulemar e-yargi-naega imaksasulid, aka bur e-sordamar nega-dulesulidganse sealid, Israel-dulemarbo urwegar. Sehón-sordamar, Jahazaʼye-neg-nugadse modapmalad. Agi, Israel-dulemar-ebo uludmalad. </v>
<v b="NUM" c="21" v="24">Israel-sordamar, Sehón-sordamargi nakwismalad, ei-yar Arnón-diwar-akar, Jaboc-diwarse susmalad. A-sogledo, Amón-dulemar-e-yar-abingunaidse susmarye. Amón-sordamar e-yargi nue-nakulebukmarsoggu, Israel-dulemar agindi dogsasurmalad. </v>
<v b="NUM" c="21" v="25">Israel-dulemar bela Amorreo-neggweburmar susad. Agi, na ambikudmalad, Hesbón-neggweburgi, degi, bela a-neggweburmar-burwiganagi ambikusmalad. </v>
<v b="NUM" c="21" v="26">Amorreo-dulemar-e-rey-Sehón Hesbón-neggweburgi maigusad. We-Sehónʼde epenne Moab-e-reyga-gusanad-ebo ulusad. Deunni, Rey-Sehón egi nakwisgua, bela e-yarmar Arnón-diwarse susagusad. </v>
<v b="NUM" c="21" v="27">A-ulale, dule-sunmakmalad soged: “¡Hesbónʼse dagmar! ¡Gannar Hesbón-neggwebur sobdamar! Gannar Sehón-e-neggwebur nudakdamar. </v>
<v b="NUM" c="21" v="28">Hesbón-akar soo-gwabunyealid, Sehón-e-neggwebur-akar soo gwichigualid. Ar-neggwebur-Moab-yargi-siid bela ese gummaksad. Arnón-yarse-bakar, bela ese gummaksa gusad. </v>
<v b="NUM" c="21" v="29">¡Moab-dulemar, be duledar-wilesmar! Bab-dummad-Quemosʼye-nugad-e-dulemar, ¡Ibiyobi be nue-wilesmala! Be-bab-dummad-Quemos be-masmala-wakinnega imaksad, degi, Amorreo-dulemar-e-rey-Sehónʼse be-bunamala-galegega imaksabalid. </v>
<v b="NUM" c="21" v="30">”Anmar bela be-neggweburmar oitosad, Hesbón-akar Dibónʼse bela bergusad. Nofaʼse, degine, Medebaʼse, anmar bela obelosad.” </v>
<v b="NUM" c="21" v="31">Weyob-gusadba Israel-dulemar Amorreo-yargi ambikusmalad. </v>
<v b="NUM" c="21" v="32">A-ukinbali, Moisés dulemar-barmisbalid, Jazer-neggwebur arganaegar. Israel-dulemarde we-neggwebur-burwiganagi nakwismalad, degine, agi Amorreo-dulemar-bukmalad onosmarbalid, adi, emar agi ambikumalagar. </v>
<v b="NUM" c="21" v="33">Israel-dulemar gannar armargua, Basán-yala-igarba nadegusmalad. Rey-Og, degi, e-sordamar belagwapa Edrei-neggweburse Israel-dulemar-abin noarmalad, adi, ebo urwemalagar. </v>
<v b="NUM" c="21" v="34">Geb degine, Bab-Jehová Moisésʼga sogded: “Melle we-dulemar be dobguo, ar ade, we-sordamargi-nakwega an be-imakoed. Degi, e-ibe be yar subaloed. Igi Amorreo-dulemar-e-rey-Sehón be imaksa, deyobi, Og be imakbaloed. Rey-Sehónʼde Hesbón-neggweburgi negsemaid.” </v>
<v b="NUM" c="21" v="35">Israel-dulemar deyobi, Og, e-machimala, degi, bela e-dulemar-imaksad, bela amar-oburgwisad. Degine, Israel-dulemar Og-yala na egadga imaksagusmalad. </v>
<v b="NUM" c="22" v="1">Israel-dulemar e-bukwadgi nade gusmalad. Jordán-diwar-naba Moab-nebagan-naidgi Jericó-neggwebur-asabin danar-danar ambikudapmalad. </v>
<v b="NUM" c="22" v="2">Zipor-machi-Balac, wisgusad, igi Israel-dulemar Amorreo-dulemar-imaksa. </v>
<v b="NUM" c="22" v="3">A-ulale, Moab-dulemar bela-bela Israel-dulemar-dobee itoalid. Ar ade, Israel-dulemar sordamar-yeer-mergu nikamalad. Degidbali, Moab-dulemar bela-belad nue dobe itodmalad. </v>
<v b="NUM" c="22" v="4">A-ulale, Moab-dulemar Madián-girmar-dummaganga sogded: “We-dulemar bela anmar-ibmar-nikadi anmar-ibe obelogoed. Ar igi moli-bebe-nikad-alugwasualed nainu-gagan obelodae, deyobi we-dulemar anmar-ibe ibmar obelogoed.” Deunni, a-ibagangine, Zipor-machi-Balac, Moab-dulemar-e-reyga maid. </v>
<v b="NUM" c="22" v="5">Geb Balac, Balaamʼbina gochad, ese dagoye. Balaamʼde Beor-e-machid, Petorʼye-neggwebur-nugadgi maid. We-neggweburde Petor-yalagi, Éufrates-diwar-gakaba siid. Rey-Balac weyob Balaamʼga gayaburba barmisad: “Dulemar-Egipto-yalagi-noalidi, yeer mergued. Emide, we-dulemar anmar-yargi ambikunonimalad. </v>
<v b="NUM" c="22" v="6">Degisoggu, Balaam, anse be dage, we-dulemar be anga ukabsadage. Ar ade, we-dulemar bur anmarba dutusulid. Abakalegi be anmarga-ukabsaoedba anmar we-dulemargi obinnalile. Degiir, geb anmar we-dulemar-anmar-yargi-bukwad onioed. Ar an wisid, ar doagi nued be sunmaksale, we-dulega ibmar nuedbi naddaed. Ar doa-dule be ukabsasale, a-dule iwigusdaed.” </v>
<v b="NUM" c="22" v="7">Moab-girmar-dummagan, degi, Madián-girmar-dummagan, Balac-Balaamʼga-gayaburba-barminaid Balaamʼse berbenad gusmalad. Degine, Balaamʼga mani sesmarbalid, adi, Israel-dulemar-ukabsaoed bennukegar. </v>
<v b="NUM" c="22" v="8">Mosmargu, Balaam girmar-dummagan-abin sogded: —Bemar wegi emi-mutik gabmalo. Bab-Jehová-anga-ibmar-sogedba an bega sogmaloed. Degisoggu, Moab-girmar-dummagan Balaam-walik gabismalad. </v>
<v b="NUM" c="22" v="9">Degidgine, a-mutiki Bab-Dummad Balaamʼse magarononikid, ega sogded: —¿Doa-dulemar be-walik mamai? </v>
<v b="NUM" c="22" v="10">Balaam, Bab-Dummad-abin sogded: —Moab-e-rey-Zipor-machi-Balacʼga gayaburba-berbemalad an-walik mamaid. Balac anse weyob gayaburba barmialid: </v>
<v b="NUM" c="22" v="11">‘Dulemar-Egipto-yalagi-noalidi, yeer merguye. Anse be dagye, we-dulemar be anga ukabsadaye. Abakalegi be anmarga-ukabsaoedba anmar we-dulemargi obinnalirye. Degiir, geb anmar we-dulemar-anmar-yargi-bukwad onioye.’ </v>
<v b="NUM" c="22" v="12">Degi, Bab-Dummad Balaamʼga sogded: —Melle we-dulemarba be nao. Melle Israel-dulemar-ukabsanao. Ar ani an Israel-dulemargi ise-nued binsamaid. </v>
<v b="NUM" c="22" v="13">Balaam oibosgu, wakudaryala gwisgusad. Geb Balacʼga-gayaburba-berbemaladga sogded: —Be-yarse be namar, Bab-Jehová bemarba nabisur an-abeged. </v>
<v b="NUM" c="22" v="14">Geb Balacʼga-gayaburba-berbemaladi gannar Balacʼse aligusmalad, ega sognonimalad: —Balaam yapa anmarba dagye. </v>
<v b="NUM" c="22" v="15">Geb Balac e-dummagan-baigan ichesur barmisad. Idualedba bur nue-nug-nikamaladid. </v>
<v b="NUM" c="22" v="16">A-dulemar Balaamʼse nade gusmalad, ega sogdapmalad: —Weyob Zipor-machi-Balac soged: ‘An bega wilesakwaa soged, melle dagsuli be guo, anse-daged be sao. </v>
<v b="NUM" c="22" v="17">An bega ibmar-buged ukoed, degine, ibi be anse egisoe, be-sogedba an bega imakoed. Degisoggu, be anse dage, anga we-dulemar be ukabsadage.’ </v>
<v b="NUM" c="22" v="18">Balaam we-dulemar-abin sogded: —Ar amba anga Balac e-neg-ena olo, degi, mani ukye sogele, gege an, an-Bab-Dummad-Jehová anga-sogsulidba an ibmar saed. </v>
<v b="NUM" c="22" v="19">Degi-inigwele, emi-mutik bemar an-walik gabmalo. Bab-Jehováʼse an egisgweloed, igi anga sogdabalodibe. </v>
<v b="NUM" c="22" v="20">A-mutiki Bab-Dummad Balaamʼse magarononikid, ega sogded: “We-dulemar bebina danimarsoggu, eba be nao. Degi-inigwele, ibmar-an-bega-sogedba be imakoed.” </v>
<v b="NUM" c="22" v="21">Balaam wakudaryalaba gwichigusad, e-moli-uayasuid-ome guakwaa nasiksagu, Balaam Moab-dulemar-girmar-dummaganba nade gusad. </v>
<v b="NUM" c="22" v="22">Balaam e-moli-uayasuid-ome-birgi-sii nadapgusad, geb ega-arbamalad-warbo eba nadapi gusmogad. Degi-nadapidgine, Bab-Dummad Balaamʼse ulualid. Dulemarba-nadapidba ese uluded. Degisoggu, Bab-Jehová-e-baliwitur Balaam-idu igargi gwisgus imaksad, adi, melle egi naegar. </v>
<v b="NUM" c="22" v="23">Moli-uayasuid Bab-Jehová-e-baliwitur-daksagu e-idu-igargi-gwichi, degi, guagwar es-suid gani-gwichi, igargi banguded, sapurba doge-doge naded. Geb Balaam moli-bibyoded, adi, gannar ega igarse naegar. </v>
<v b="NUM" c="22" v="24">Ar Bab-Jehová-e-baliwitur uva-nainumar-abinbela-akwagi-emakaled-imbagi, igar-garagwadba, Balaam-idu gwisgusad. </v>
<v b="NUM" c="22" v="25">Moli-uayasuid-ome Bab-Jehová-e-baliwitur-daksagua, galugi matak nagusad. Degidba Balaam-e-mali sarwilesad. Agine, Balaam gannar moli-bibyosbalid. </v>
<v b="NUM" c="22" v="26">Geb Bab-Jehová-e-baliwitur gwae moli-idusa imaksad, igar-bur-garagwadgi idu gwisgudapid. Ar a-igargi geg dule sapiledsik, degi, nuedsik geg naed, ar ade, igar bur garagwad. </v>
<v b="NUM" c="22" v="27">Moli-uayasuid Bab-Jehová-e-baliwitur-daksagua, napagi megisa imaksad. Agine, Balaam sae-itoded, suargi moli-bibyosad. </v>
<v b="NUM" c="22" v="28">Degine, Bab-Jehová moli-uayasuid-sunmakega imaksad. Moli Balaamʼga sogded: —¿Igi an be-imaksa be an-dake? Emide, ilapaagus be an-bibyodanikid. </v>
<v b="NUM" c="22" v="29">Balaam moli-uayasuid-abin sogded: —¡Angi be nue-dodosad! Es-suid an ganikina, emisbinne be anse oburgwilegoendo. </v>
<v b="NUM" c="22" v="30">Moli-uayasuid Balaam-abin sogdebalid: —¿An be-molisursi? Be an-ibed-gued-akar, emi-ibadse be angi sigdiguad. ¿Emisgwa an be-imaknaidyob an be-imakdii? Balaam moli-abin sogded: —Nabir be soge. Weyob be an-imakdisuli. </v>
<v b="NUM" c="22" v="31">Geb degine, Bab-Jehová, e-baliwitur-mag-dakega Balaam-imaksad. Balaam, Bab-Jehová-e-baliwitur e-idu igargi es-suidyalaba-gwichi dakalid. Agine, Balaam napase e-wagar-dulluu imaksad. </v>
<v b="NUM" c="22" v="32">Geb Bab-Jehová-e-baliwitur Balaamʼga sogded: —¿Ibiga be be-moli-uayasuid ilapaa bibyosa? Ar ani an be-abin noalid. Balacʼse-naed an be-abesulid. An be-dakedi, be nadapidi, igar-nuedsulid. </v>
<v b="NUM" c="22" v="33">Moli-uayasuidi an-daksad. A-ulale, ilapaa angi bangusad. We-moli an-idu bangusulina, bato be anse oburgwilesanad. Molidi, an oburgosulinad. </v>
<v b="NUM" c="22" v="34">Geb degine, Balaam, Bab-Jehová-e-baliwiturga sogded: —An begi dummad-nosa. Andi be an-idu igargi gwisgudasurye an bied. Degiir nabirdo, gannar an-negse an nasunnodo. </v>
<v b="NUM" c="22" v="35">Bab-Jehová-e-baliwitur Balaam-abin sogded: —Baisuli, we-dulemarba be nae. Unnila an-bega-ibmar-sogoedbi be sogoed. Weyobi Balaam, Balac-e-dummaganba nadsunnad. </v>
<v b="NUM" c="22" v="36">Balac itoargu, Balaam ese daniye, Balac, Balaam-abin Moab-neggwebur-gwensakse abindaknad gusad. We-neggweburde Arnón-diwar-gakaba yar-abingunaidgi siid. </v>
<v b="NUM" c="22" v="37">Mosgua, Balac, Balaamʼga sogded: —An bebina gochagu be anse dagoye, ¿ibiga be anse arsuli? ¿Ibmar-buged an bega ukosurye be binsa? </v>
<v b="NUM" c="22" v="38">Balaam, Balac-abin sogded: —Emidi bato an bese nonikid. Degi-inigwele, an-ibmar-sogoedi, unnila Bab-Dummad-anga-ibmar-sogoedbi an bega sogoed. </v>
<v b="NUM" c="22" v="39">Geb agine, Balaam, Balacʼbo Quiriat-Huzotʼye-neg-nugadse nade gusad. </v>
<v b="NUM" c="22" v="40">Geb degine, Balac, moli-bebe-nikamalad, degi, sibad-wawaadmar oburgwisad. Agine, Balaamʼga, degi, dummagan-Balaam-suapmaladga iba-dummad onosad. </v>
<v b="NUM" c="22" v="41">A-bangine, Balac, Bamot-Baal-yarse Balaam-sesad. A-yargi-gwichi, Balaam Israel-dulemar-danar-danar-bukwad abar-daksad. </v>
<v b="NUM" c="23" v="1">Geb degine, Balaam, Balacʼga sogded: “Wegi be anga ibmar-ogumakar-ukleged-aila gwagugle (7) be sobo. Degi, moli-bebe-nikad-machered walagugle (7) be anga guakwaa amio, degine, sibad-wawaad-machered walagugle (7) be anga guakwaa amibalo.” </v>
<v b="NUM" c="23" v="2">Geb Balac, Balaam-ega-igi-sogsa, deyob imaksad. Balac, Balaam-ebogwa ibmar-ogumakar-ukleged-aila-irba moli-bebe-nikad-wargwen, degine, sibad-wawaad-machered-wargwen ogumakar uksamalad. </v>
<v b="NUM" c="23" v="3">Degi, Balaam, Balacʼga sogded: “Na be-ibmar-ogumakar-uknaid-nagaba be gwisguo, andi nagwelo, abakalegi an Bab-Jehová abingualile. Anga-ibmar-sogoedi geb an bega sogmogoed.” Geb Balaam dulemarsulidse yar-mullu-siidse nadsunnad. </v>
<v b="NUM" c="23" v="4">Agine, Bab-Dummad Balaamʼse magarononikid. Geb Balaam, Bab-Dummadga sogded: —Ibmar-ogumakar-ukleged-aila gwagugle (7) an sobsad. Amar-aila-iliba an bega moli-bebe-nikad-machered-wargwen, degi, sibad-wawaad-machered-wargwen ogumakar uksad. </v>
<v b="NUM" c="23" v="5">Bab-Jehová Balaamʼga gayaburba ukded, ega weyob sogded: —Balac-gwichidse be nae, an bega-ibmar-sogsad ega be sogna. </v>
<v b="NUM" c="23" v="6">Balaam, Balac-gwichidse nonikid, daknonikid, Balac, Moab-dulemar-dummaganmala e-moli-bebe-nikad-ogumakar-uknaid-nagaba gwichi. </v>
<v b="NUM" c="23" v="7">Geb Balaam, Bab-Jehová-ega-ibmar-sogsadba sunmakded: “Dad-Ibeler-nakwiardaed-yalagansiki, Aram-yar-akar, Moab-dulemar-e-rey-Balac an-sealid. Ese dagye anga sogsad. Ega Jacob-wagan ukabsadaye, degi, Israel-dulemar ega iwisadaye, anga sogsad. </v>
<v b="NUM" c="23" v="8">¿Ande ibiga, dulemar Bab-Dummadse-ukabsalessulid, ukabsadagoe? ¿Ande ibiga, dulemar Bab-Jehová-egi-ichakwa-binsassulidgi ichakwa-binsadagoe? </v>
<v b="NUM" c="23" v="9">Ar ade, akwasailagan-birgi-gwichid-akar an we-dulemar-dakgwichid, yar-mullugan-birgi-gwichid-akar an we-dulemar-argagwichid. We-dulemarde, bachiki bukwamalad, we-dulemarde, baigan-dulemarba akarsailad. </v>
<v b="NUM" c="23" v="10">¿Wede doa Jacob-wagan ebisoe? ¿Israel-dulemar danabake urbilesar, a-gwensakde sunna dule ebichisar, be insae? Suli, ebichissulile. Bitigi we-dule-ibmar-innikii-imakmalad-burgwedyobi, an burgwemogana gadin. Bitigi wemar-gumaloedyobi, an gumogana yeerban.” </v>
<v b="NUM" c="23" v="11">Balac, deyob-soge Balaam-itosgu, ega sogded: —¿Ibiga weyob be sunmaknai? ¿An-isdarmalad-ukabsaega an be-searsursi? Emide, we-dulemargi ise-nued be sunmaknaid. ¿Ar wede be igidi? </v>
<v b="NUM" c="23" v="12">Balaam, Balac-abin sogded: —Unnila Bab-Jehová-anga-ibmar-sogedbarbi an sunmakergebed. </v>
<v b="NUM" c="23" v="13">Geb degine, Balac, Balaamʼga sogded: —An bese wilesakwaa egis, baidsik be anba dage, adi, agi Israel-dulemar-bukwad be dakbaloed. Ar amar bela be dakosulid. Unnila abala be dakoed. Agi-gwichi be anga a-dulemar ukabsaoed. </v>
<v b="NUM" c="23" v="14">Balac, Pisga-yala-dukuse, Zofim-nainuse Balaam-sesad. Agine, ibmar-ogumakar-ukleged-aila gwagugle (7) sobsad. Geb ibmar-ogumakar-ukleged-aila-irba moli-bebe-nikad-wargwen, degine, sibad-wawaad-machered-wargwen ogumakar uksad. </v>
<v b="NUM" c="23" v="15">Degi, Balaam, Balacʼga sogded: —Na be-ibmar-ogumakar-uknaid-nagaba be gwisguo, andi Bab-Dummad-ebo abingunagwelo. </v>
<v b="NUM" c="23" v="16">Agine, Bab-Jehová Balaamʼse magarononikid. Ega gayaburba ukded. Ega weyob sogded: “Balac-gwichidse be nae, an bega-ibmar-sogsad ega be sogna.” </v>
<v b="NUM" c="23" v="17">Balaam, Balac-gwichidse nonigua, daknonikid, Balac, Moab-dulemar-dummaganmala e-moli-bebe-nikad-ogumakar-uknaid-nagaba gwichi. Agi, Balac, Balaamʼga sogded: —¿Bab-Jehováʼde, igi bega sogsa? </v>
<v b="NUM" c="23" v="18">Geb Balaam, Bab-Jehová-ega-ibmar-sogsadba sunmakded: “Zipor-machi-Balac, nue be an-itogo. </v>
<v b="NUM" c="23" v="19">Bab-Dummad dulemaryobsulid, gege dulemaryob gakansaed, Bab-Jehová, e-binsaedi gege ogwaed. Bab-Dummad na-ibmar-sogsadba bela imaked, Na ibmar-imakoye sogsale, imakedsegad. Geg-imaksuli gued. </v>
<v b="NUM" c="23" v="20">Bab-Jehová anga soged: ‘Israel-dulemargi ise-nued be sunmakoye.’ Degisoggu, ise-nued an egi sunmakergebed, geg an sogsuli gued, sogergebed. </v>
<v b="NUM" c="23" v="21">”Bab-Dummad Jacob-wagan-isgusye sogsulid. Bab-Jehová Israel-dulemar nosa gwen daksulid. Ar Israel-dulemarba Bab-Dummad-Jehová gudiid. Israel-dulemar na sogmalad, Bab-Dummad e-reyye. </v>
<v b="NUM" c="23" v="22">Ar Bab-Dummad Egipto-yargi onosad. Israel-dulemar-e-ganguedi, moli-bebe-nikad-sapurbalidyobid. </v>
<v b="NUM" c="23" v="23">Ar ade, Jacob-wagan-ukabsaye be sogele, geg be bayoged, Israel-dulemargi sunnasuli-sunmakye be sogele, geg be oakaloged. Ar Jacobʼgi, Israelʼgi soglegoed: ‘¡Bab-Dummad-ega-ibmar-imaksad be dake!’ </v>
<v b="NUM" c="23" v="24">Israel-dulemar, achumiguryob gwichiguardaed, achumiguryob yargan-baasmakardaed. We-achumigurde e-ibmar-oburgwisad-e-san-obelogedse, geb megdaed. E-ibmar-oburgwisad-e-abe gobedse, geb obunnomegdaed.” </v>
<v b="NUM" c="23" v="25">Geb degine, Balac, Balaamʼga sogded: —Ar be Israel-dulemar-ukabsasursoggu, melle egi be ise-nued sunmakbardo. </v>
<v b="NUM" c="23" v="26">Geb Balaam, Balac-abin sogded: —Ar ande an bega sogsad, Bab-Jehová-anga-ibmar-sogoedba, an ibmar sogoye. </v>
<v b="NUM" c="23" v="27">Geb degine, Balac, Balaamʼga sogded: —An bese wilesakwaa egis, anba be dage, neg-baidse an be-sedo. Adi, abakalegi agindi Bab-Dummad sokalile, we-dulemar be ukabsaye. </v>
<v b="NUM" c="23" v="28">Agi, Balac, Peor-yala-dukuse Balaam-sesad. Agine, nega-dulesulidgan-naid bela mag dakleged. </v>
<v b="NUM" c="23" v="29">Geb agine, Balaam, Balacʼga sogded: —Wegi be anga ibmar-ogumakar-ukleged-aila gwagugle (7) be sobo. Degi, moli-bebe-nikad-machered walagugle (7) be anga guakwaa amio, degine, sibad-wawaad-machered walagugle (7) be anga guakwaa amibalo. </v>
<v b="NUM" c="23" v="30">Geb Balac, Balaam-ega-igi-sogsa, deyob imaksad. Balac, Balaam-ebogwa ibmar-ogumakar-ukleged-aila-irba moli-bebe-nikad-wargwen, degine, sibad-wawaad-machered-wargwen ogumakar uksamalad. </v>
<v b="NUM" c="24" v="1">Balaam dakargu, Bab-Jehová bur Israel-dulemargi-ise-nued-binsaed bur yeer-itodae, Balaam bar idualedyob Bab-Dummadbo abingunadsulid. Ilagwen-nega-dulesulidgansik atakdeguad. </v>
<v b="NUM" c="24" v="2">Balaam Israel-dulemar-bukwad-dakdegu, dakded, Israel-dulemar na e-dadgan-e-dadganba danar-danar bukwamala. Agine, Bab-Dummad-Burba Balaamʼgi aidenonikid. </v>
<v b="NUM" c="24" v="3">Geb Balaam, Bab-Jehová-ega-ibmar-sogsadba sunmakded: “Ani, Beor-machi-Balaam-guedi weyob soged, ani, dikasur-ataked-dule-guedi weyob soged. </v>
<v b="NUM" c="24" v="4">Ani, Bab-Dummad-ibmar-soge-itosad-guedi soged, Bab-Dummad-Bela-Gangued-Nikad ibmar-guoed-oyoged dakedid, dule negoesayob an megisdaedid, negburgan-dakdegudaedid, weyob an soged: </v>
<v b="NUM" c="24" v="5">”¡Jacob-dulemar, ibibayobi be-negmar yeerdaklege, Israel-dulemar, ibibayobi be-danar-danar-bukmalad yeerdaklege! </v>
<v b="NUM" c="24" v="6">Yala-imbaba neba-nuegan-yeerdaklegeyobi, Israel-dulemar-danar-danar-bukwad dakleged. Nainu-nuegan diwar-gakaba-naiyobi, Israel-dulemar-bukwad dakleged. Degi, Bab-Jehová bii-áloeʼye-nugad-digsadyobi Israel-dulemar yeerdakleged. Degine, sapi-urwarmar diwar-gakaba-bubukwayobi yeerdakleged. </v>
<v b="NUM" c="24" v="7">Israel-dulemar-e-gwidumala dii ena-ena bubukwad, e-ibmar-digarmaladi dii unniguar nikad. Israel-dulemar-e-rey, Rey-Agagʼba bur-dutusulid. Na e-yar-ganikid bur-dummad. </v>
<v b="NUM" c="24" v="8">”Ar Bab-Dummad Egipto-yargi onosad. Israel-dulemar-e-ganguedi, moli-bebe-nikad-sapurbalidyobid. Israel-dulemar e-isdarmaladgi nakoed, e-isdarmalad-e-garmar bela bibisgoed. Degine, e-sigumargi e-isdarmalad-naibi-saoed. </v>
<v b="NUM" c="24" v="9">Israel-dulemar, achumigur-macheredyobi obunnomeged. Achumigur-omeyobi megisdaed. ¿Wede doa ese achaoe? Gege dule ese achae. ¡Dulemar-begi-ise-nued-sunmakmaladi egi nued sunmaklemogoed. Dulemar-be-ukabsamaladdi, ukabsalemogoed!” </v>
<v b="NUM" c="24" v="10">Geb degidgine, Balac, Balaamʼse uluded. Sae-itogedba e-argan-sarsodgu, Balaamʼga sogded: —An-isdarmalad-ukabsaega an bese gochad. Emide, wese ilapaagus egi be ise-nued sunmakdanikid. </v>
<v b="NUM" c="24" v="11">Emis-emis be-negse gannar be nae. An bega ibmar-nuegan ukoye sogsanad, ar Bab-Jehová ibmar-nikubisuli be-abesad. </v>
<v b="NUM" c="24" v="12">Balaam, Balac-abin sogded: —Ar be-dulemar-be-anse-barmismaladga iduakwaa weyob an sogsad: </v>
<v b="NUM" c="24" v="13">‘Ar amba anga Balac e-neg-ena olo, degi, mani ukye sogele, gege an, an-Bab-Dummad-Jehová anga-sogsulidba an ibmar saye. Ar Bab-Jehová anga ibmar-sogedbarbi an ibmar saergebye.’ </v>
<v b="NUM" c="24" v="14">Degir nabir. Gannar an-negse an naed-iduale, an bega soggwelo, igi we-dulemar ibagan-danikoedgi be-imakmaloe. </v>
<v b="NUM" c="24" v="15">Geb Balaam, Bab-Jehová-ega-ibmar-sogsadba sunmakded: “Ani, Beor-machi-Balaam-guedi weyob soged, ani, dikasur-ataked-dule-guedi weyob soged. </v>
<v b="NUM" c="24" v="16">Ani, Bab-Dummad-ibmar-soge-itosad-guedi soged, Bab-Dummad-Bur-Birigined e-ibmar-wisguega an-imaksadid. Bab-Dummad-Bela-Gangued-Nikad ibmar-guoed-oyoged dakedid, dule negoesayob an megisdaedid, negburgan-dakdegudaedid, weyob an soged. </v>
<v b="NUM" c="24" v="17">Yoedse-ibmar-guoed an daked, ibmar-guoedi amba dikasulid. An nue-daked, degi-inigwele, itakasulid. Israelʼgi rey-wargwen gwisgudagoed, Jacob-wagan-abargi niisgwayobi nodagoed, We-rey, Moab-uaya-matar-sagamakoed, bela we-reyse Set-wagan-nono-sagamakoed. </v>
<v b="NUM" c="24" v="18">We-rey, Edom-yala-suoed, e-isdarmalad-Seir-yala ese sulebaloed. Israel-dulemar bur-dule-buleganga gumaloed. </v>
<v b="NUM" c="24" v="19">Jacob-wagangi rey-wargwen nodagoed. We-rey, dulemar-neggweburgi-oburgwilessurmalad-obelogoed.” </v>
<v b="NUM" c="24" v="20">Degine, Balaam Amalec-dulemarsik atakded, geb Bab-Jehová-ega-sogsadba weyob sunmakded: “Amalec-dulemarde dulemar-baiganba bur dutusulid, degi-inigwele, obelolegoed.” </v>
<v b="NUM" c="24" v="21">Geb degi, Balaam Ceneo-dulemar-bukwadsik atakdegua, Bab-Jehová-ega-sogsadba weyob sunmakdebalid: “Be-neggweburde dutusulid. Be-uumar akwasaila-imbaba bukwayobid. </v>
<v b="NUM" c="24" v="22">Asiria-dulemar e-maiga-guega be-sedmaloed, bemar, Ceneo-dulemar, bela girgumaloed.” </v>
<v b="NUM" c="24" v="23">Berguegala, Balaam, Bab-Jehová-ega-sogsadba weyob napi sogded: “¡Wilesdakle! Bab-Dummad weyob neg-imakdele, ¿doa san-onogoe? Dule geg san-onoge. </v>
<v b="NUM" c="24" v="24">Quitim-yar-demar-gakaba ur-dummagande danikoed, Asiria-yala-obelogoed, degi, Heber-yala-obelogoed. Degi-inigwele, Quitim-dulemarde bela bergumarmogoed.” </v>
<v b="NUM" c="24" v="25">Geb we-ibmar-sogsad-sorbali, Balaam e-negse gannar nade gusad. Balacʼdi e-yarse nade gusmogad. </v>
<v b="NUM" c="25" v="1">Israel-dulemar Sitimʼye-neg-nugadgi danar-danar bukwamargua, Israel-machergan Moab-dulemar-omeganba galagwensuli nanaarmalad. </v>
<v b="NUM" c="25" v="2">A-omegande, Israel-dulemarse gollardaed. Adi, e-bab-dummaganga-ibmar-uknaidse emarba dagegar. Israel-dulemarde, a-omegan-e-bab-dummagan-asabin mas-gundamalad, degine, a-nug-odummogega asabin dulluu imakdedamalad. </v>
<v b="NUM" c="25" v="3">Weyobi Israel-dulemar bab-dummad-Baal-Peor na e-bab-dummadyob dakdemalad. A-ulale, Bab-Jehová Israel-dulemargi bela-belad sae-itoalid. </v>
<v b="NUM" c="25" v="4">Agi, Bab-Jehová Moisésʼga sogded: “Israel-dulemar-e-girmar-dummagan be gao, neg-ibgi an-asabin gammu-gaar be oburgo, adi, an-sabsur-Israel-dulemargi-urwemaid osulogegar.” </v>
<v b="NUM" c="25" v="5">Moisés, Israel-dulemarga-igar-nabomaladga sogded: “Be-sapin-dummagan, bab-dummad-Baal-Peorʼba-ibmar-imaksamalad be oburgwemalo.” </v>
<v b="NUM" c="25" v="6">Deunni Israel-dulemar, Bab-Dummad-dulemarbo-ambikued-neg-yawagak-dogedgi bobukmaladgine, Israel-dule-wargwen e-gwenadganse bingedsulid ome-Madián-dule sedani gusad. Moisés-wagab, degi, bela-dulemar-bukwad-wagab ome-sedani gusad. </v>
<v b="NUM" c="25" v="7">Eleazar-machi-Finees, deyob daksagua, dulemar-bukwad-abargi gwichibin imaksad, degi, eswar gadebin imaksabalid. Fineesʼde dule-irwa-Bab-Dummadse-goled-Aarón-e-wagwad. </v>
<v b="NUM" c="25" v="8">Geb Finees a-dule-e-neg-siidse sorba nade gusad. Agine, Finees, machered-omebo-mesa sabangi eswar ogwisdapid. Finees degii imaksagua, Bab-Jehová-e-bela-belad-urwed galesad. </v>
<v b="NUM" c="25" v="9">Degi-inigwele, a-iduale, mili-dulagwen-gakabakegus (24,000) bonigi bato burgwedanimalad. </v>
<v b="NUM" c="25" v="10">Geb degine, Bab-Jehová, Moisésʼga sunmakded, ega sogded: </v>
<v b="NUM" c="25" v="11">“Finees-Eleazar-e-machi, Aarón-e-wagwad. Finees an-bela-belad-Israel-dulemargi-urwed onollomaksad. Ar ade, an-ibmar-bela-bela-imakbiedyobi, we-Fineesʼde bemarga imaksad. A-ulale, bar an Israel-dulemar obelossulid. </v>
<v b="NUM" c="25" v="12">Degisoggu, Fineesʼga be sogo: ‘Bogidik-anbo-nanaed-igar, an ebo mesoye.’ </v>
<v b="NUM" c="25" v="13">Fineesʼga, degi, e-waganga, dule-irwa-anse-goled-e-igar degisadegu maiguoye. Ar Finees an-ibmar-abegedyob abesmogad, Israel-dulemarga igar-nabossoggu, deyob guoed.” </v>
<v b="NUM" c="25" v="14">Machered-Israel-dule, ome-Madián-dulebo-oburgwilesadi, Zimriʼye nugad. Zimriʼde Salu-e-machid. We-Zimriʼde Simeón-e-wagan-dummadga gudinad. </v>
<v b="NUM" c="25" v="15">Ome-Madián-dule-oburgwilesadi Cozbiʼye nugad, Zur-e-sisgwad. Zurʼde Madián-dulemar-e-dummadmogad. </v>
<v b="NUM" c="25" v="16">Bab-Jehová Moisésʼga sunmakded, ega sogdebalid: </v>
<v b="NUM" c="25" v="17">“Madián-dulemargi be bila-onona, a-dulemar bela be ogilogo. </v>
<v b="NUM" c="25" v="18">Ar Madián-dulemarde, gakansaar-be-yardaksamalad. Ar amarde, Baal-Peor be-bab-dummadga-imakega bemar-imaksamalad. Deun, Sitimʼye-neg-nugadgi bemar bukwamargu, boni-dummad Israel-dulemargi an barmiar gusad. Deun, ome-Madián-dule Cozbiʼye-nugad, an oburgwis gusad. Cozbiʼde Madián-dulemar-e-dummad-e-sisgwad.” </v>
<v b="NUM" c="26" v="1">Bukidar-Israel-dulemar-burgwismalad-sorbali, Bab-Jehová Moisésʼga, degi, Eleazarʼga sunmakded. Eleazarʼde dule-irwa-Bab-Dummadse-goled-Aarón-e-machid. Amarga weyob sogded: </v>
<v b="NUM" c="26" v="2">“Israel-dulemar birga-dulagwen-nikamalad (20), degi, birga-dulagwen-obine-nikamalad (20+) sunna nabir bila-onomalad be ebismalo. Amar be na e-gwenad-e-gwenadganba ebismaloed.” </v>
<v b="NUM" c="26" v="3">Moisés, dule-irwa-Bab-Dummadse-goled-Eleazarʼbogwa Jordán-diwar-naba Moab-nebagan-naidgi Jericó-neggwebur-asabin, Israel-dulemarga igar-uksamalad. Ega weyob sogsamalad: </v>
<v b="NUM" c="26" v="4">“Machergan birga-dulagwen-nikamalad (20), degi, birga-dulagwen-obine-nikamalad (20+) be ebismaloye, igi-Bab-Jehová, Moisésʼga igar-uksagusa, deyob imakmaloye.” Ebichismargu, Israel-machergan Egipto-yalagi-noarmalad wemalad: </v>
<v b="NUM" c="26" v="5">Israel-machi-sailagined-Rubén, a-wagan e-dadganba-ebislesmalad, wemalad: Enoc-wagan, Falú-wagan, </v>
<v b="NUM" c="26" v="6">Hezrón-wagan, degi, Carmi-wagan. </v>
<v b="NUM" c="26" v="7">Wemala dad-dummad-Rubénʼgi danimalad. Mili-dulabo-gakapaa gaka dulataled-ilagugle gaka dulagwen-gakambe (43,730) mergued. </v>
<v b="NUM" c="26" v="8">Falú unnila machigwa wargwenna nikusad, Eliabʼye nugad. </v>
<v b="NUM" c="26" v="9">Eliab-masmala, wemalad: Nemuel, Datán, Abiram. We-Datán, Abiram-ebogwa Israel-dulemarga binsaed-dakega gusmaladid. Wemala, Coré, Moisésʼgi, Aarónʼgi, degi, Bab-Jehováʼgi gwisgusgu, Coréʼba akas-gusmalad. Wemarde Bab-Jehováʼgi gwisgusmogad. </v>
<v b="NUM" c="26" v="10">Degidbali napa-argadgu, Coréʼmala napa-yaba ammurud gusmarmogad. Dulemar-dulataled-ilabo gaka dulabo-gakambe (250) Coréʼba-nanaimalad soogi-gummakar burgwis gusad. Bela Coréʼba-nanaimalad burgwisgusmalad. We-ibmar-gusadi, Israel-dulemar-odurdakega deyob gusad, adi, Bab-Dummad-dobee nanamalagar. </v>
<v b="NUM" c="26" v="11">Coré-wagandi burgwissurmalad. </v>
<v b="NUM" c="26" v="12">Dad-dummad-Simeónʼgi-danimalad-ebislesmalad wemalad: Nemuel-wagan, Jamín-wagan, Jaquín-wagan, </v>
<v b="NUM" c="26" v="13">Zera-wagan, degi, Saúl-wagan. </v>
<v b="NUM" c="26" v="14">Wemala, dad-dummad-Simeónʼgi danimalad. Mili-dulagwen-gakabo gaka dulataled-ilabo (22,200) mergued. </v>
<v b="NUM" c="26" v="15">Dad-dummad-Gadʼgi-danimalad-ebislesmalad wemalad: Zefón-wagan, Hagui-wagan, Suni-wagan, </v>
<v b="NUM" c="26" v="16">Ozni-wagan, Eri-wagan, </v>
<v b="NUM" c="26" v="17">Arod-wagan, degi, Areli-wagan. </v>
<v b="NUM" c="26" v="18">Wemala, dad-Gadʼgi danimalad. Mili-dulabo gaka dulataled-ilatar (40,500) mergued. </v>
<v b="NUM" c="26" v="19">Judá-masmala Canaán-yalagi mimmi-nikussuli-burgwismalad, wemalad: Er, degi, Onán. </v>
<v b="NUM" c="26" v="20">Dad-dummad-Judáʼgi-danimalad-ebislesmaladi, wemalad: Sela-wagan, Fares-wagan, degi, Zera-wagan. </v>
<v b="NUM" c="26" v="21">Faresʼgi-danimaladdi, wemalad: Hezrón-wagan, degi, Hamul-wagan. </v>
<v b="NUM" c="26" v="22">Bela wemala, dad-dummad-Judáʼgi danimalad. Mili-dulapaa-gakambe-gakanergwa gaka dulataled-ilatar (76,500) mergued. </v>
<v b="NUM" c="26" v="23">Dad-dummad-Isacarʼgi-danimalad-ebislesmalad, wemalad: Tola-wagan, Fúa-wagan, </v>
<v b="NUM" c="26" v="24">Jasub-wagan, degi, Simrón-wagan. </v>
<v b="NUM" c="26" v="25">Bela wemala, dad-dummad-Isacarʼgi danimalad. Mili-dulapaa-gakabake gaka dulataled-ilapaa (64,300) mergued. </v>
<v b="NUM" c="26" v="26">Dad-dummad-Zabulónʼgi-danimalad-ebislemalad, wemalad: Sered-wagan, Elón-wagan, degi, Jahleel-wagan. </v>
<v b="NUM" c="26" v="27">Bela wemala, dad-dummad-Zabulónʼgi danimalad. Mili-dulapaa gaka dulataled-ilatar (60,500) mergued. </v>
<v b="NUM" c="26" v="28">Dad-dummad-Joséʼgi-danimalad-ebislesmalad, wemalad: Manasés-wagan, degi, Efraín-wagan. </v>
<v b="NUM" c="26" v="29">Manasés, wargwenna machi nikusad. A-machigwade, Maquirʼye nugad. Agine, Maquir-wagan danikid. Maquir, wargwenna machi nikusmogad. A-machigwade, Galaadʼye nugad. Agine, Galaad-wagan danikid. </v>
<v b="NUM" c="26" v="30">Dad-Galaadʼgi-danimalad-ebislesmalad, wemalad: Jezer, degi, e-wagan, Helec-wagan, </v>
<v b="NUM" c="26" v="31">Asriel-wagan, Siquem-wagan, </v>
<v b="NUM" c="26" v="32">Semida-wagan, degi, Hefer-wagan. </v>
<v b="NUM" c="26" v="33">Hefer-machi-Zelofehad masmala-nikussulid, unnila bunamalabi nikusad. A-bunamala-ebislesmalad, wemalad: Maala, Noa, Hogla, Milca, degi, Tirsa. </v>
<v b="NUM" c="26" v="34">Bela wemala, dad-dummad-Manasésʼgi danimalad. Mili-dulabo-gakambe-gakabo gaka dulataled-ilagugle (52,700) mergued. </v>
<v b="NUM" c="26" v="35">Dad-dummad-Efraínʼgi-danimalad-ebislesmalad, wemalad: Sutela-wagan, Bequer-wagan, degi, Tahán-wagan. </v>
<v b="NUM" c="26" v="36">Sutelaʼgi-danimalad, wemalad: Erán-wagan. </v>
<v b="NUM" c="26" v="37">Bela wemala, dad-dummad-Efraínʼgi danimalad. Mili-dulagwen-gakambe-gakabo gaka dulataled-ilatar (32,500) mergued. Bela wemala sogabobela, dad-dummad-Joséʼgi danimalad. </v>
<v b="NUM" c="26" v="38">Dad-dummad-Benjamínʼgi-danimalad-ebislesmalad, wemalad: Bela-wagan, Asbel-wagan, Ahiram-wagan, </v>
<v b="NUM" c="26" v="39">Sufam-wagan, Degi, Hufam-wagan. </v>
<v b="NUM" c="26" v="40">Belaʼgi-danimalad, wemalad: Ard-wagan, degi, Naamán-wagan. </v>
<v b="NUM" c="26" v="41">Bela wemala, dad-dummad-Benjamínʼgi danimalad. Mili-dulabo-gakatar gaka dulataled-ilanergwa (45,600) mergued. </v>
<v b="NUM" c="26" v="42">Dad-dummad-Danʼgi-danimalad-ebislesmalad, wemalad: Súham-wagan. </v>
<v b="NUM" c="26" v="43">Wemala, dad-dummad-Danʼgi danimalad. Mili-dulapaa-gakabake gaka dulataled-ilabake (64,400) mergued. </v>
<v b="NUM" c="26" v="44">Dad-dummad-Aserʼgi-danimalad-ebislesmalad, wemalad: Imna-wagan, Isúi-wagan, degi, Bería-wagan. </v>
<v b="NUM" c="26" v="45">Beríaʼgi-danimalad wemalad: Heber-wagan, degi, Malquiel-wagan. </v>
<v b="NUM" c="26" v="46">Dad-dummad-Aser, bunagwa wargwen nikusbalid, a-bunagwa Seraʼye nugad. </v>
<v b="NUM" c="26" v="47">Bela wemala dad-dummad-Aserʼgi danimalad. Mili-dulabo-gakambe-gakapaa gaka dulataled-ilabake (53,400) mergued. </v>
<v b="NUM" c="26" v="48">Dad-dummad-Neftalíʼgi-danimalad-ebislesmalad, wemalad: Jahzeel-wagan, Guni-wagan, </v>
<v b="NUM" c="26" v="49">Jezer-wagan, degi, Silem-wagan. </v>
<v b="NUM" c="26" v="50">Wemala, Dad-dummad-Neftalíʼgi danimalad. Mili-dulabo-gakatar gaka dulataled-ilabake (45,400) mergued. </v>
<v b="NUM" c="26" v="51">Belamakar-machergan-ebislesmaladi weyob mergued: Mili-dulataled-ilanergwa gaka gwensak gaka dulataled-ilagugle gaka dulagwen-gakambe (601,730) mergued. </v>
<v b="NUM" c="26" v="52">Bab-Jehová Moisésʼga sunmakded, ega sogded: </v>
<v b="NUM" c="26" v="53">“Be dulemar-ebichismaladga, na e-dula-mergumaladba we-yarmar be mimioed. </v>
<v b="NUM" c="26" v="54">Na dadgan-wargwengi dulemar-bur-melu-nikale, amarga yala bur dumma be ukoed. Na dulemar-bur-ichee-nikardi, amarga yala senii be ukoed. Na emar-mergu-ebislesmaladba ega yala be ukoed. </v>
<v b="NUM" c="26" v="55">Degi-inigwele, wilubdakar ega yarmala be mimioed. Na e-dad-dummaganba-ebislesmaladba yarmar nikumaloed. </v>
<v b="NUM" c="26" v="56">Dulemar-mergumaladba ega yarmar wilub-daklear uklegoed.” </v>
<v b="NUM" c="26" v="57">Dad-dummad-Levíʼgi-danimalad-ebislesmalad, wemalad: Gersón-wagan, Coat-wagan, degi, Merari-wagan. </v>
<v b="NUM" c="26" v="58">Dad-dummad-Leví-wagangi-danimarmogad, wemarmogad: Libni-dulemar, Hebrón-dulemar, Mahli-dulemar, Musi-dulemar, degi, Coré-dulemar. Coat, machi-wargwen-Amramʼye-nugad nikusad. </v>
<v b="NUM" c="26" v="59">Amramʼde Leví-wagwa-Jocabedʼye-nugad nikusad. Jocabedʼde, Egipto-yalagi gwalulesad. Amram, Jocabedʼbo mimmigan warbaa nikusmalad. Amala, wemalad: Aarón, Moisés, degi, e-bun-María. </v>
<v b="NUM" c="26" v="60">Aarón masmala-nikunonimogad. Amar, wemalad: Nadab, Abiú, Eleazar, degi, Itamar. </v>
<v b="NUM" c="26" v="61">Degi-inigwele, Nadab, Abiú-ebogwa Bab-Jehová-ega-igar-uksasulidba soo-isgana Bab-Jehováʼga-ogasmargu, burgwismalad. </v>
<v b="NUM" c="26" v="62">Wemala Dad-dummad-Levíʼgi danimalad, mili-dulagwen-gakapaa (23,000) mergued. Nii-wargwen-nikamaladse-bakar ebislesad. Wemardi, Israel-dulemar-baiganba bular ebislessulid. Ar we-dulemargardi yar uklessulid. </v>
<v b="NUM" c="26" v="63">We-nugmala Moisés, dule-irwa-Bab-Dummadse-goled-Eleazarʼbogwa ebichismaladid. Deunni, Jordán-diwar-naba Moab-nebagan-naidgi Jericó-neggwebur-asabin-bukwamargu ebislesad. </v>
<v b="NUM" c="26" v="64">Degine, Moisés, dule-irwa-Bab-Dummadse-goled-Aarónʼbogwa, Sinaí-nega-dulesulidgangi, gebe-dulemar-ebichisgusad-nugmardi wemar-ebislesmalad-imbagi naisulid. </v>
<v b="NUM" c="26" v="65">Ar ade, Bab-Jehová sogsagusad: We-dulemala, nega-dulesulidganba burgwemaloye. Unnila Jefone-machi-Calebʼbi, degi, Nun-machi-Josuéʼbi dula-gudii gusad. Baigandi bela burgwisad. </v>
<v b="NUM" c="27" v="1">Israel-yalagine dule-wargwen maigusad. We-dulede, Zelofehadʼye nugad. We-dule, sisgan walatar nikad. E-sisgana weyob nugmalad: Maala, Noa, Hogla, Milca, degi, Tirsa. We-bunamala, Moisésʼse nonigusad. E-bab-Zelofehadʼde Hefer-machid. Galaad-wagwad. Maquirʼdi e-dad-dummadid. Bela wemala, dad-dummad-Manasésʼgi danikid. Dad-dummad-Manasésʼdi, José-machid. </v>
<v b="NUM" c="27" v="2">We-bunamala-walataledi Bab-Dummad-dulemarbo-ambikued-neg-yawagakse nonimalad, adi, Moisésʼbo, dule-irwa-Babse-goled-Eleazarʼbo, degi, Israel-girmar-dummaganbo, degine, bela Israel-dulemarbo sunmakegar. Weyob sognonimalad: </v>
<v b="NUM" c="27" v="3">“Anmar-bab nega-dulesulidganba burgwisad. Anmar-baba Coré-sordamar-Bab-Jehováʼgi-gwisgusmaladba akassulid. Ar anmar-baba na dukin e-isgusadba burgwisad. Degidbali, anmar-baba gwen machimala-nikussulid. </v>
<v b="NUM" c="27" v="4">¿Anmar-bab machimala-nikusulidba e-gwenadgan-abargi e-nugde elilegode? Adi sulirgebed. Ar anmar e-sisgan gued. Degisoggu, wis anmar-gilormarba be anmarga nainumar udabi an abemodo.” </v>
<v b="NUM" c="27" v="5">Moisés, we-bunamala-ega-sogsadi, Bab-Jehováʼse idaknad gusad. </v>
<v b="NUM" c="27" v="6">Bab-Jehová, Moisés-abin sogded: </v>
<v b="NUM" c="27" v="7">“Nabir Zelofehad-sisgan bega soged. E-gilormarba ega nainu be uko. Nainu-e-babga-uklegoenad ega be uko. </v>
<v b="NUM" c="27" v="8">”Degine, Israel-dulemarga be sogo: ‘Dule-wargwen masmala-sate burgwisale, e-nainu e-sisgwaga uklegoye. </v>
<v b="NUM" c="27" v="9">Sisgwa-sate burgwisardi, adi, na e-iamargardibe, igi, e-urbamargardibe, e-nainu uklegoye. </v>
<v b="NUM" c="27" v="10">Ar iamar, igi, urbamar saterdi, adi, e-gilormarga uklegoye. </v>
<v b="NUM" c="27" v="11">Gilormar satebalirdi, adi, e-gwenadgan bur-walikagwadga nainu uklegoye.’ Weyob Israel-dulemarga igar-mai guoed, ar igi an Moisésʼga igar-uksa, aba deyob imaklegoed.” </v>
<v b="NUM" c="27" v="12">Bab-Jehová Moisésʼga sogdebalid: “We-Abarim-yalase be nakwena. Agi, Israel-dulemarga an yar-ukesokalid be dakoed. </v>
<v b="NUM" c="27" v="13">A-yar-daksad-sorbali, be burgoed. Be-sergan-abargi na be megnaoed, igi be-ia-Aarón na e-sergan-abargi mai, deyob be megnamogoed. </v>
<v b="NUM" c="27" v="14">Ar ade, bemar-bebogwadi Zin-nega-dulesulidganba an-igar-uksadba ibmar imaksasurmalad. Deunni, dulemar dii-abearmargu, binnasuli angi uurmakarmargu, bemar Israel-dulemar-asabin an-nug odummosurmalad.” We-dii-onolesadi, Zin-nega-dulesulidganba Cadesʼgi Meriba-akwasailagi-onolesadid. </v>
<v b="NUM" c="27" v="15">Geb degine, Moisés Bab-Jehováʼga sogded: </v>
<v b="NUM" c="27" v="16">“Bab-Jehová, bela be ibmar-dulamalad-e-Bab-Dummadid. Dule-wargwen Israel-dulemarga be onugsae, </v>
<v b="NUM" c="27" v="17">adi, we-dule, be-dulamar-idugegar. Deyob be imakele, bila-onolear-sogele, be-sordamar-idudii guoed, degine, gannar negse danimar-sogele, sordamar-idudani guoed. Adi, be-dulamar melle sibad-wawaad-e-iduedsulidyob gudii gumalagar.” </v>
<v b="NUM" c="27" v="18">Bab-Jehová, Moisésʼga sogded: “Nun-machi-Josué be suo. Ar Josué dule-gandikidid, an-sogedba daedid. Israel-dulemar-iduedga-onugsaega egi be-argan be mese. </v>
<v b="NUM" c="27" v="19">Geb a-sorbali, dule-irwa-Bab-Dummadse-goled-Eleazar-asabin, degi, dulemar-danar-bukwad-asabin be sedoed. Geb amar-asabin dummadga be Josué-onugsaoed. </v>
<v b="NUM" c="27" v="20">Moisés, be dummad-guedgine gargangued-nika-gudiid-abala, Josuéʼga be ukoed. Adi, bela Israel-dulemar Josué-ibmar-sogedba ibsamalagar. </v>
<v b="NUM" c="27" v="21">Josué, dule-irwa-Bab-Dummadse-goled-Eleazar-asabin nonikoed, adi, ega Urimʼye-nugadba Bab-Jehováʼse idakegar. Josué-sogedba bela Israel-dulemar ibmar imakmaloed.” </v>
<v b="NUM" c="27" v="22">Moisés, Bab-Jehová-ega-sogsadba imaksad. Dule-irwa-Bab-Dummadse-goled-Eleazar-asabin, degi, bela dulemar-danar-bukmalad-asabin, Josué-sesad. </v>
<v b="NUM" c="27" v="23">Moisés, Josué-nonogi e-argan-mesisad. Geb dummadga Josué-onugsasad. Moisés, Bab-Jehová-ega-sogsadba imaksad. </v>
<v b="NUM" c="28" v="1">Bab-Jehová, Moisésʼga sunmakded, ega sogded: </v>
<v b="NUM" c="28" v="2">“Israel-dulemarga igar be uko, ega be sogo: ‘Ibagan-maid-sekalaa anga-ibmar-ukleged anga ukoye. We-ibmar-ogumakar-uklegoed-yeer-yapandaedi anga an-masga gued.’ ” </v>
<v b="NUM" c="28" v="3">Bab-Jehová, Moisésʼga sogdebalid: “Israel-dulemarga be sogbalo: ‘Weyob soogi anga ibmar ogumakar be ukmaloye: Bane-bane degisadegu sibad-wawaad-sapingwagwad-warbo birgagwen-nikamalad bonisulidi be anga ukoye. </v>
<v b="NUM" c="28" v="4">Wakdar, we-sibad-wawaad-wargwen be oburgoed. Sedodi, baid be oburgwebaloed. </v>
<v b="NUM" c="28" v="5">Madubur-bur-nued nibiratar, olivo-gwalluba-mesa-omukuar be anga ukoed. We-olivo-gwallu bute-wargwen be ebugoed. </v>
<v b="NUM" c="28" v="6">Degisadegu, Bab-Jehová Sinaí-yargi na igar-uksadba ega ibmar-ogumakar uklemai guoed. We-ibmarde yeer-yapanne Bab-Jehová itodaed. </v>
<v b="NUM" c="28" v="7">Sibad-wawaad-irba bute-wargwen vino be ukoed. We-vinoʼde ibmar-ogumakar-ukleged-ailagi be eogoed. </v>
<v b="NUM" c="28" v="8">Sedogusale, sibad-wawaad-baid ogumakar be anga ukbaloed. Ibmar-gwagba-mesa be anga ukoed. Degine, igi wakdar vino-bute-wargwen aila-birgi-eogega be uksabali, deyob, be sedo ukbaloed. We-ibmarde, Bab-Jehováʼga-ibmar-ogumakar-uklegedid, yeer-yapanne Bab-Jehová itodaed.’ ” </v>
<v b="NUM" c="28" v="9">Bab-Jehová Moisésʼga sogdebalid: “Israel-dulemarga be soge: ‘Obunnoged-ibagindi, sibad-wawaad-sapingwagwad-warbo, birgagwen-nikamalad, bonisulidi, be anga ogumakar ukoye. Degine, vino egi-eolegega be ukbaloye. Madubur-nued nibirambe (10) olivo-gwalluba-mesa-omukuar anga be ukbaloye. </v>
<v b="NUM" c="28" v="10">We-ibmar-ogumakar-uklegedi, obunnoged-ibagi uklegedid. Ukinbali, bane-bane ibmar-ogumakar-ukleged be ukbaloed, degine, vino egi-eolegega-ebuleged be ukmarbaloed.’ ” </v>
<v b="NUM" c="28" v="11">Bab-Jehová Moisésʼga sogdebalid: “Israel-dulemarga be sogo: ‘Gebe-nii-onodedgi, anga moli-bebe-nikad-sapingwagwad-walabo bonisulidi, sibad-wawaad-machered-wargwen bonisulidi, degi, sibad-wawaad-sapingwagwad-birgagwen-nikad bonisulidi, walagugle (7), ogumakar be anga ukoye. </v>
<v b="NUM" c="28" v="12">Degine, moli-bebe-nikad-iliba, madubur-nued nibirambe-gakatar (15) olivo-gwalluba-omukuar be anga ukoed. Sibad-wawaad-macheredgindi madubur-nued nibirambe (10) olivo-gwalluba-omukuar be anga ukoed. </v>
<v b="NUM" c="28" v="13">Degine, sibad-wawaad-birgagwen-nikad-ilibardi madubur-nued nibiratar, olivo-gwalluba-omukuar be anga ukoed. We-ibmar-ogumakar-uklegedi, yeer-yapanne Bab-Jehováʼga gued. </v>
<v b="NUM" c="28" v="14">E-vino-egi-eolegoed be ukbaloed: Moli-bebe-nikamalad-iliba, bute-warbo. Sibad-wawaad-machered-iliba, bute-wargwen-abala. Degi, sibad-wawaad-birgagwen-nikad-iliba, bute-wargwen. Weyobi birgagi nii-iliba ibmar-ogumakar be anga ukoed. </v>
<v b="NUM" c="28" v="15">” ’Nii-iliba-ibmar-ukleged-ukinbali, bane-bane-ibmar-ogumakar-ukleged be ukbaloed, degi, e-nis-egi-eoleged be ukbaloed. A-ukinbali, be-Bab-Dummad, bemarga isgued-osulogega sibad-wargwen Bab-Jehováʼga ogumakar be ukbaloed.’ ” </v>
<v b="NUM" c="28" v="16">Bab-Jehová Moisésʼga sogdebalid: “Israel-dulemarga be sogo: ‘Gebe-nii-onoded-ibambe-gakabakegi Bab-Jehováʼga Oburgwilegoenad-Iba nagudoye. </v>
<v b="NUM" c="28" v="17">A-bangine, iba-itoakwaa-onoleged be onodoye: Ibagugle (7) madu e-inasuli be gunnoed. </v>
<v b="NUM" c="28" v="18">Gebe-iba-onodoedgi bela an-nug-odummogega anse nonimaloed. Bipisaale, a-ibagi dule gwen arbaosulid. </v>
<v b="NUM" c="28" v="19">Bab-Jehováʼga ibmar ogumakar be ukoed. Wemar be ukoed: Moli-bebe-nikad-sapingwagwad, warbo. Sibad-wawaad-machered, wargwen. Degi, sibad-wawaad-birgagwen-nikad, walagugle (7). We-ibdurgan, bela bonisulid be ukoed. </v>
<v b="NUM" c="28" v="20">Moli-bebe-nikad-irba, madubur-nued nibirambe-gakatar (15), olivo-gwalluba-omukuar be anga ukoed. Sibad-wawaad-machered-irba, madubur-nued nibirambe (10), olivo-gwalluba-omukuar be anga ukoed. </v>
<v b="NUM" c="28" v="21">Degine, sibad-wawaad-sapingwagwad-birgagwen-nikad-irbardi, madubur-nued nibiratar, olivo-gwalluba-omukuar be anga ukoed. </v>
<v b="NUM" c="28" v="22">Degine, isgued-ulale, sibad-machered-wargwen ogumakar be ukbaloed, adi, bega isgued-nabogegar. </v>
<v b="NUM" c="28" v="23">We-ibmarmala, bela be anga, wakdar-ibmar-ogumakar-ukleged-ukine ukoed. </v>
<v b="NUM" c="28" v="24">” ’A-ukine, bane-bane ibagugle (7) weyobi masi, degi, ibmar soogi-ogumakar be anga ukoed. Wede, anga ibmar-yeer-yapannedga guedid. Gusgu ibmar-bane-bane-anga-uklegedi, degi, egi-eoleged-uklegedi uklebaloed. </v>
<v b="NUM" c="28" v="25">Ibagugledgine (7), an-nug-odummogega anse bela bulakwaa nonimaloed. A-ibagine, bipisaale dule gwen arbaosulid.’ ” </v>
<v b="NUM" c="28" v="26">Bab-Jehová, Moisésʼga sogdebalid: “Israel-dulemarga be sogo: ‘Gebe be ibmar-gwag-weedmalale, a-ibagine, ibmar-gwag-weleged-iba onodoed. A-ibagine, bipisaale dule gwen arbaosulid. </v>
<v b="NUM" c="28" v="27">A-ibagi, ibmar-ogumakar yeer-yapanne-itogega be anga ukoed. Wemar be anga ukoed: Moli-bebe-nikad-sapingana, walabo. Sibad-wawaad-machered, wargwen. Degi, sibad-wawaad-sapingwagwad-birgagwen-nikamalad, walagugle (7) </v>
<v b="NUM" c="28" v="28">Ibmar-ogumakar-uklegoed-irba, madubur-nued olivo-gwalluba-omukuar be anga ukoed. Moli-bebe-nikad-sapingwagwad-irba, madubur-nued nibirambe-gakatar (15), be anga ukoed. Degi, sibad-wawaad-machered-irba, madubur-nued nibirambe (10), be anga ukoed. </v>
<v b="NUM" c="28" v="29">Degine, sibad-wawaad-sapingwagwad-birgagwen-nikamalad-irba, madubur-nued nibiratar, be anga ukoed. </v>
<v b="NUM" c="28" v="30">Degine, be-isgued-ular bega isgued-nabogega sibad-machered-wargwen ogumakar be ukbaloed. </v>
<v b="NUM" c="28" v="31">” ’Bane-bane weyob be anga ukoed, vino-egi-eolemaloedse-bakar, be anga ukoed. Gusgu ibmar-bane-bane-anga-uklegedi, degi, egi-eoleged-uklegedi uklebaloed. Ibdurgan-be-anga-ukoedi, bonisulid be anga ukoed.’ ” </v>
<v b="NUM" c="29" v="1">Bab-Jehová, Moisésʼga sogdebalid: “Israel-dulemarga be sogo: ‘Nii-walagugled-gebe-iba-onodedgi, bemar Bab-Jehová-nug odummogegala, bulakwaa nonimaloed. A-ibagi, bipisaale dule gwen arbaosulid. A-ibagi Gar-Trompeta-Ogoled-Iba naguoed. </v>
<v b="NUM" c="29" v="2">” ’Bab-Jehováʼga ibdurgan yeer-yapanne ogumakar be ukoed. Wemar be ukoed: Moli-bebe-nikad-sapingwagwad, wargwen. Sibad-wawaad-machered, wargwen. Sibad-wawaad-sapingwagwad-birgagwen-nikamalad, walagugle (7). A-ibdurgan bonisulid Bab-Jehováʼga be ukoed. </v>
<v b="NUM" c="29" v="3">We-ibdurgan-irba, madubur-bur-nued olivo-gwalluba-omukuar be ukoed: Moli-bebe-nikad-sapingwagwad-irba, madubur-nued nibirambe-gakatar (15) olivo-gwalluba-omukuar be ukoed. Sibad-wawaad-machered-irba, madubur-nued nibirambe (10) olivo-gwalluba-omukuar be ukoed. </v>
<v b="NUM" c="29" v="4">Sibad-wawaad-machered-birgagwen-nikamalad-irba, madubur-nued nibiratar olivo-gwalluba-omukuar be ukoed. </v>
<v b="NUM" c="29" v="5">Degine, isgued-nabogegala, sibad-machered-wargwen ogumakar be ukbaloed. </v>
<v b="NUM" c="29" v="6">Nii-irba gusgu ibmar-ogumakar-ukleged-ukine, eba-ibmar-gwag-gusgu-ukleged-ukine, degi, vino-egi-eolegega-ukleged-ukine, wemar Bab-Jehováʼga be ukoed. Gusgu-igar-uklesadba be imakoed. Bela we-ibmar-uklemalad soogi-ogumakar Bab-Jehováʼga be ukoed. Wede Bab-Jehová yeer-yapanne itodaed.’ ” </v>
<v b="NUM" c="29" v="7">Bab-Jehová, Moisésʼga sogdebalid: “Israel-dulemarga be sogo: ‘Nii-walagugled-ibambegi bela bemar an-nug-odummogegala, anse bulakwaa nonimaloye. A-ibagi, bipisaale dule gwen arbaosulid, degine, bemar mas-gunsuli gudigumaloed. </v>
<v b="NUM" c="29" v="8">Bab-Jehováʼga ibmar-yeer-yapanned-ukegale, we-ibdurgan be ukoed: Moli-bebe-nikad-sapingwagwad, wargwen, sibad-wawaad-machered, wargwen. Degi, sibad-wawaad-sapingwagwad-birgagwen-nikamalad, walagugle (7). We-ibdurgan bonisulid Bab-Jehováʼga be ukoed. </v>
<v b="NUM" c="29" v="9">We-ibdurgan-irba, madubur-bur-nued olivo-gwalluba-omukuar be ukoed: Moli-bebe-nikad-sapingwagwad-irba, madubur-nued nibirambe-gakatar (15) olivo-gwalluba-omukuar be ukoed. Sibad-wawaad-machered-irba, madubur-nued nibirambe (10) olivo-gwalluba-omukuar be ukoed. </v>
<v b="NUM" c="29" v="10">Sibad-wawaad-machered-birgagwen-nikamalad-irba, madubur-nued nibiratar olivo-gwalluba-omukuar be ukoed. </v>
<v b="NUM" c="29" v="11">Deginbali, gusgu ibmar-ogumakar-ukleged-ukine, gusgu ibmar-gwag-ukleged-ukine, gusgu vino-egi-eoleged-ukleged-ukine, isgued-nabogegala, sibad-machered-wargwen ogumakar be ukbaloed.’ ” </v>
<v b="NUM" c="29" v="12">Bab-Jehová Moisésʼga sogdebalid: “Israel-dulemarga be sogo: ‘Nii-walagugled-ibambe-gakaatargine bela bemar an-nug-odummogegala, anse bulakwaa nonimaloye. A-ibagi, bipisaale dule gwen arbaosulid. Degine, Bab-Jehováʼga ibagugle (7) iba-itoakwaa-onoleged be onogoed. </v>
<v b="NUM" c="29" v="13">Bab-Jehováʼga ibmar-yeer-yapanned-ukegala, we-ibdurgan be ukoed: Moli-bebe-nikad-sapingana, warambe-gakapaa (13), sibad-wawaad-machered, warbo. Degi, sibad-wawaad-sapingwagwad-birgagwen-nikamalad, warambe-gakabake (14). We-ibdurgan bonisulid Bab-Jehováʼga be ukoed. </v>
<v b="NUM" c="29" v="14">We-ibdurgan-irba, madubur-bur-nued olivo-gwalluba-omukuar be ukoed: Moli-bebe-nikad-sapingwagwad-irba, madubur-nued nibirambe-gakatar (15) olivo-gwalluba-omukuar be ukoed. Sibad-wawaad-machered-irba, madubur-nued nibirambe (10) olivo-gwalluba-omukuar be ukoed. </v>
<v b="NUM" c="29" v="15">Sibad-wawaad-machered-birgagwen-nikamalad-irba, madubur-nued nibiratar olivo-gwalluba-omukuar be ukoed. </v>
<v b="NUM" c="29" v="16">Deginbali, gusgu ibmar-ogumakar-ukleged-ukine, gusgu ibmar-gwag-ukleged-ukine, gusgu vino-egi-eoleged-ukleged-ukine, isgued-nabogegala, sibad-machered-wargwen ogumakar be ukbaloed. </v>
<v b="NUM" c="29" v="17">” ’Ibabogwadgine, we-ibdurgan be ukoed: Moli-bebe-nikad-sapingana, warambe-gakabo (12). Sibad-wawaad-machered, warbo. Degi, sibad-wawaad-sapingwagwad-birgagwen-nikamalad, warambe-gakabake (14). We-ibdurgan bonisulid Bab-Jehováʼga be ukoed. </v>
<v b="NUM" c="29" v="18">Moli-bebe-nikamalad-sapinganaba, sibad-wawaad-macherganba, sibad-wawaad-birgagwen-nikamaladba, gusgu eba-ibmar-gwag-uklemalad, gusgu vino-egi-eoleged-ukleged be ukoed. Gusgu-igar-uklesadba be imakoed. </v>
<v b="NUM" c="29" v="19">Deginbali, gusgu ibmar-ogumakar-ukleged-ukine, gusgu ibmar-gwag-ukleged-ukine, gusgu vino-egi-eoleged-ukleged-ukine, isgued-nabogegala, sibad-machered-wargwen ogumakar be ukbaloed. </v>
<v b="NUM" c="29" v="20">” ’Ibapaagwadgine, we-ibdurgan be ukoed: Moli-bebe-nikad-sapingana, warambe gakagwensak (11). Sibad-wawaad-machered, warbo. Degi, sibad-wawaad-sapingwagwad-birgagwen-nikamalad, warambe-gakabake (14). We-ibdurgan bonisulid Bab-Jehováʼga be ukoed. </v>
<v b="NUM" c="29" v="21">Moli-bebe-nikamalad-sapinganaba, sibad-wawaad-macherganba, sibad-wawaad-birgagwen-nikamaladba, gusgu eba-ibmar-gwag-uklemalad, gusgu vino-egi-eoleged-ukleged be ukoed. Gusgu-igar-uklesadba be imakoed. </v>
<v b="NUM" c="29" v="22">Deginbali, gusgu ibmar-ogumakar-ukleged-ukine, gusgu ibmar-gwag-ukleged-ukine, gusgu vino-egi-eoleged-ukleged-ukine, isgued-nabogegala, sibad-machered-wargwen ogumakar be ukbaloed. </v>
<v b="NUM" c="29" v="23">” ’Ibabakegwadgine, we-ibdurgan be ukoed: Moli-bebe-nikad-sapingana, warambe (10). Sibad-wawaad-machered, warbo. Degi, sibad-wawaad-sapingwagwad-birgagwen-nikamalad, warambe-gakabake (14). We-ibdurgan bonisulid Bab-Jehováʼga be ukoed. </v>
<v b="NUM" c="29" v="24">Moli-bebe-nikamalad-sapinganaba, sibad-wawaad-macherganba, sibad-wawaad-birgagwen-nikamaladba, gusgu eba-ibmar-gwag-uklemalad, gusgu vino-egi-eoleged-ukleged be ukoed. Gusgu-igar-uklesadba be imakoed. </v>
<v b="NUM" c="29" v="25">Deginbali, gusgu ibmar-ogumakar-ukleged-ukine, gusgu ibmar-gwag-ukleged-ukine, gusgu vino-egi-eoleged-ukleged-ukine, isgued-nabogegala, sibad-machered-wargwen ogumakar be ukbaloed. </v>
<v b="NUM" c="29" v="26">” ’Ibataledgine, we-ibdurgan be ukoed: Moli-bebe-nikad-sapingana, walabakebak (9). Sibad-wawaad-machered, warbo. Degi, sibad-wawaad-sapingwagwad-birgagwen-nikamalad, warambe-gakabake (14). We-ibdurgan bonisulid Bab-Jehováʼga be ukoed. </v>
<v b="NUM" c="29" v="27">Moli-bebe-nikamalad-sapinganaba, sibad-wawaad-macherganba, sibad-wawaad-birgagwen-nikamaladba, gusgu eba-ibmar-gwag-uklemalad, gusgu vino-egi-eoleged-ukleged be ukoed. Gusgu-igar-uklesadba be imakoed. </v>
<v b="NUM" c="29" v="28">Deginbali, gusgu ibmar-ogumakar-ukleged-ukine, gusgu ibmar-gwag-ukleged-ukine, gusgu vino-egi-eoleged-ukleged-ukine, isgued-nabogegala, sibad-machered-wargwen ogumakar be ukbaloed. </v>
<v b="NUM" c="29" v="29">” ’Ibanergwadgine (6), we-ibdurgan be ukoed: Moli-bebe-nikad-sapingana, walabaabak (8). Sibad-wawaad-machered, warbo. Degi, sibad-wawaad-sapingwagwad-birgagwen-nikamalad, warambe-gakabake (14). We-ibdurgan bonisulid Bab-Jehováʼga be ukoed. </v>
<v b="NUM" c="29" v="30">Moli-bebe-nikamalad-sapinganaba, sibad-wawaad-macherganba, sibad-wawaad-birgagwen-nikamaladba, gusgu eba-ibmar-gwag-uklemalad, gusgu vino-egi-eoleged-ukleged be ukoed. Gusgu-igar-uklesadba be imakoed. </v>
<v b="NUM" c="29" v="31">Deginbali, gusgu ibmar-ogumakar-ukleged-ukine, gusgu ibmar-gwag-ukleged-ukine, gusgu vino-egi-eoleged-ukleged-ukine, isgued-nabogegala, sibad-machered-wargwen ogumakar be ukbaloed. </v>
<v b="NUM" c="29" v="32">” ’Ibagugledgine (7), we-ibdurgan be ukoed: Moli-bebe-nikad-sapingana, walagugle (7). Sibad-wawaad-machered, warbo. Degi, sibad-wawaad-sapingwagwad-birgagwen-nikamalad, warambe-gakabake (14). We-ibdurgan bonisulid Bab-Jehováʼga be ukoed. </v>
<v b="NUM" c="29" v="33">Moli-bebe-nikamalad-sapinganaba, sibad-wawaad-macherganba, sibad-wawaad-birgagwen-nikamaladba, gusgu eba-ibmar-gwag-uklemalad, gusgu vino-egi-eoleged-ukleged be ukoed. Gusgu-igar-uklesadba be imakoed. </v>
<v b="NUM" c="29" v="34">Deginbali, gusgu ibmar-ogumakar-ukleged-ukine, gusgu ibmar-gwag-ukleged-ukine, gusgu vino-egi-eoleged-ukleged-ukine, isgued-nabogegala, sibad-machered-wargwen ogumakar be ukbaloed. </v>
<v b="NUM" c="29" v="35">” ’Ibabaabakgine (8), bela bemar Bab-Jehová-nug-odummogegala, ese bulakwaa nonimaloed. A-ibagi, bipisaale dule gwen arbaosulid. </v>
<v b="NUM" c="29" v="36">Bab-Jehováʼga ibmar-yeer-yapanned-ukegale, we-ibdurgan be soogi-ogumakar ukoed: Moli-bebe-nikad-sapingwagwad, wargwen. Sibad-wawaad-machered, wargwen. Degi, sibad-wawaad-sapingwagwad-birgagwen-nikamalad, walagugle (7). We-ibdurgan bonisulid Bab-Jehováʼga be ukoed. </v>
<v b="NUM" c="29" v="37">Moli-bebe-nikad-sapingwagwadba, sibad-wawaad-macheredba, sibad-wawaad-birgagwen-nikamaladba gusgu eba-ibmar-gwag-uklemalad, gusgu vino-egi-eoleged-ukleged be ukoed. Gusgu-igar-uklesadba be imakoed. </v>
<v b="NUM" c="29" v="38">Deginbali, gusgu ibmar-ogumakar-ukleged-ukine, gusgu ibmar-gwag-ukleged-ukine, gusgu vino-egi-eoleged-ukleged-ukine, isgued-nabogegala, sibad-machered-wargwen ogumakar be ukbaloed. </v>
<v b="NUM" c="29" v="39">” ’Bela we-ibmarmala, e-ibagan-maidba Bab-Jehováʼga be ukmaloed. De-ukinbali, bemar Bab-Dummadga-ibmar-ukdii-nanaoye-sogsamalad-ibmar sunna ega be ukmaloed. Degine, na be-itogedba-ibmar-ukbimalad sunna be ukmarbaloed: Ibdurgan-ogumakar-uklegeddibe, ibmar-gwagmardibe, vino-ibmargi-eolemaladdibe, degine, igar-nabogega-ibmar-ukmaladdibe, amar sunna be ukmarbaloed.’ ” </v>
<v b="NUM" c="29" v="40">Moisés, bela Israel-dulemarga Bab-Jehová-ega-igar-uksad sogsad. </v>
<v b="NUM" c="30" v="1">Moisés, Israel-dadgan-ambe-gakabogwad-e-dummaganga sogded: “Bab-Jehová weyob bemarga igar ukmalad: </v>
<v b="NUM" c="30" v="2">‘Dule-gwensak Bab-Dummadga sogsadibe, sogedba an imakedseye, igi ise-sogar ebo igar-omesisdibe, bipisaale e-ibmar-sogsadi gwen gakansaosulid, sogsadba imakedsegad. </v>
<v b="NUM" c="30" v="3">” ’Degi, yagwa-gwensak amba e-bab-neggi-gudiidgi, e-bab-wissuli Bab-Jehováʼga ise-sogar-sogsale, an bega ibmar-imakedseye, igi, ibmarsik ebo-igar-mesisdibe, </v>
<v b="NUM" c="30" v="4">geb e-bab wisgualile, e-sisgwa deyob sogsaye, degi, Bab-Dummad-ebo igar-mesisye. Ar e-bab akar-sogsulile, bunagwa Bab-Dummadga-ibmar-imakedse-saoye-sogsad bela imakedsegad. </v>
<v b="NUM" c="30" v="5">” ’Ar bunagwa-e-bab, e-sisgwa-ibmar-sogsadba naisulile, bunagwa na e-ibmar-sogsad bar-imakosulid. Yog-berguar guoed. Degidbali, Bab-Jehová bunagwaga bar akar sogosulid. Ar ade, bunagwa-e-bab, e-sisgwa-ibmar-sogsadba naisulid. </v>
<v b="NUM" c="30" v="6">” ’Ar bunagwa, nue-binsassuli ukurmakar Bab-Dummadga sogsale, deyob an saedseye, igi ibmar an bega imakedseye, Degid-sorba, sui-nikunonikile, </v>
<v b="NUM" c="30" v="7">e-sui wisgunonikile, e-ome, deyob Bab-Dummadga-ibmar-imakoye sogsaye, e-sui akar itossulile, omegwa Bab-Dummadga-ibmar-imakoye-sogsad imakedse saoed. </v>
<v b="NUM" c="30" v="8">Ar e-sui, e-ome-ibmar-sogsadba naisulile, e-ome na nue-binsassuli ukurmakar e-ibmar-sogsad, ede imakedseye, bar imakosulid. Yog-berguar guoed. Degidbali, Bab-Jehová omegwaga bar akar sogosulid. </v>
<v b="NUM" c="30" v="9">” ’Ome-ei-sui-burgwisaddibe, sui-meteddibe, Bab-Dummadga sogsale, deyob an imakedseye, degi, Bab-Dummad-ebo igar-mesisale, imakedse saoed. </v>
<v b="NUM" c="30" v="10">” ’Ome-sui-nikad, Bab-Dummadga sogsale, deyob an imakedseye, igi Bab-Dummadbo ibmarsik ise-sogar igar mesisale, </v>
<v b="NUM" c="30" v="11">e-sui wisgunonikile, e-ome, deyob Bab-Dummadga-ibmar-imakoye sogsaye, e-sui akar itossulile, omegwa Bab-Dummadga-ibmar-imakoye-sogsad imakedse saoed. </v>
<v b="NUM" c="30" v="12">Ar e-sui, e-ome-ibmar-sogsadba naisulile, ome Bab-Dummadga-ise-sogar-sogsadi, degi, ebo-ibmarsik-igar-mesisadi, bar imakosulid. Yog-berguar guoed. Degidbali, Bab-Jehová omegwaga bar akar sogosulid. Ar ade, e-sui, e-ome-ibmar-sogsadba naisulid. </v>
<v b="NUM" c="30" v="13">” ’Ar machered-sogedba, e-ome-ibmar-imakoye-sogsadi, igi mas-gunsuli-gudii-guoye-sogsadi, sunna imakleged. Degi, machered-sogedba, e-ome-we-ibmar-sogsadi, sunna bergubalid. </v>
<v b="NUM" c="30" v="14">Ar e-sui, e-ome-ibmar-sogsad-wisile, e-omega akar sogsulile, soglegoed, e-sui, e-ome-ibmar-sogsadba naiye. </v>
<v b="NUM" c="30" v="15">Ar wisgusad-sorba, e-sui, e-omega sokalile, be-ibmar-sogsad bar be imakosurye. Degidbali, e-macheredgi ataklegoed. Bab-Dummadi, omegi bar atakosulid.’ ” </v>
<v b="NUM" c="30" v="16">Weyobi, Bab-Jehová, Moisésʼga igar-uksad: Ome e-sui-ebogwa, degi, baba na e-sisgwa-yoo-sui-nikuedbogwa, weyob ega igar mai guoye. </v>
<v b="NUM" c="31" v="1">Bab-Jehová, Moisésʼga sunmakded, ega sogded: </v>
<v b="NUM" c="31" v="2">“We-napneggi be naed-iduale, be-sergan-abargi be megnaed-iduale, be-dulemar-nuggine be Madián-dulemargi buged-mai be imakergebed. Geb a-sorbali, be burgoed.” </v>
<v b="NUM" c="31" v="3">Geb degine, Moisés Israel-dulemarga sogded: “Bemar Madián-dulemargi bila-ononamalaga be-sordamar be guakwa urbemalo. Anmar Bab-Jehová-nuggine, egi buged-mai imakmaloed. </v>
<v b="NUM" c="31" v="4">Bela Israel-dulemala, na dadgan-ambe-gakabogwad-iliba (12), miligwen-miligwen (1,000-1,000) bila-ononaega sordamar-barmidoed.” </v>
<v b="NUM" c="31" v="5">Weyobi, Israel-dulemar, na dadgan-ambe-gakabogwad-iliba (12), miligwen-miligwen welesad. Degisoggu, bela miliambe-gakabo-mergu (12,000) bila-ononaega sordamar-amilesad. </v>
<v b="NUM" c="31" v="6">Moisés, we-sordamarbali dule-irwa-Babse-goled-Eleazar-machi-Finees barmisad. A-Fineesʼde Bab-Dummadse-goled-neggi nog-ebulemalad-semai gusad, degi, gar-trompeta semai gusbalid, adi, bila-onolealir ogolegar. </v>
<v b="NUM" c="31" v="7">Bab-Jehová-Moisésʼga-sogsadba Israel-sordamar Madián-sordamargi bila-onodmargu, egi nakwismalad, bela ogilosmalad. </v>
<v b="NUM" c="31" v="8">Israel-sordamar wemar-ogilosad-ukine, es-suidgi Madián-e-reymar-walataled oburgwismarbalid. A-reymarde, wemalad: Evi, Requem, Zur, Hur, degi, Reba. Deginbali, es-suidgi Beor-machi-Balaam oburgwismarbalid. </v>
<v b="NUM" c="31" v="9">Deginbali, Israel-sordamar Madián-omegan, degi, Madián-mimmigan gasmalad. De-ukinbali, bela e-moli-bebe-nikamalad, e-sibad-wawaadmar, e-sibadmar, e-ibmar-nuegan e-ibe susmarbalid, bela ei searmalad. </v>
<v b="NUM" c="31" v="10">Degi, Israel-sordamar bela Madián-dulemar-neggweburmar, e-neggwebur-burwiganse-bakar, ogumaksamalad. </v>
<v b="NUM" c="31" v="11">Bela Madián-dulemar-galesadi, degi, e-ibmar-durgan-e-ibe-sulesadi, </v>
<v b="NUM" c="31" v="12">bela Moisésʼse, dule-irwa-Bab-Dummadse-goled-Eleazarʼse, degine, bela Israel-dulemarse searmalad. Deunni, Israel-dulemar Jordán-diwar-naba Moab-nebagan-naidgi Jericó-neggwebur-asabin danar-danar bukwamalad. </v>
<v b="NUM" c="31" v="13">Moisés, dule-irwa-Bab-Dummadse-goled-Eleazar, degi, Israel-dulemar-sapin-dummagan, danar-danar-bukwadgi ainiar gusmalad. Adi, danar-danar-bukwad-magaba sordamar-abindakegar. </v>
<v b="NUM" c="31" v="14">Moisés, omegan-seledani dakargu, sordamar-idumaladse uluded, sordamar-miligwenad-e-dummaganse (1,000), sordamar-dulataled-e-dummaganse (100) uluded. </v>
<v b="NUM" c="31" v="15">Ega sogded: “¿Ar ibiga bemar omegan-oburgwissuli? </v>
<v b="NUM" c="31" v="16">We-omegan, Baal-Peorʼgi Balaam-ega-binsaed-uksadba, Israel-machergan-Bab-Jehováʼgi-isguega imaksamalad. A-ulale, Israel-machergan bukidar burgwisad.” </v>
<v b="NUM" c="31" v="17">Moisés sogdebalid: “Degisoggu, bela masmala-oburgwemalo, degine, bela omegan-machergan-nikusmalad be oburgwemarbalo. </v>
<v b="NUM" c="31" v="18">Unnila, omegan-yoo-macherganbo-gabmaladbi be odulomalo, adi, melle oburgwemalo.” </v>
<v b="NUM" c="31" v="19">Moisés, Israel-sordamarga sogded: “Bemardina, be dule-wargwen-oburgwisale, igi, mui-ebusale, ibagugle (7) dulemar-danar-danar-bukwad-magaba gudii guoed. Ibapaagwadgi, degi, ibagugledgi (7) bemar san-urukmaloed, degi, dulemar-galesmalad san-urukmarmogoed. </v>
<v b="NUM" c="31" v="20">Deginbali, bela be-mormala, be-ibmar-ukamar, be-sibad-e-absarmar, degi, be-ibmarmar-urgogi-sobarmalad be enukbaloed.” </v>
<v b="NUM" c="31" v="21">Dule-irwa-Bab-Dummadse-goled-Eleazar, sordamar-bila-onodidanimaladga sogded: “Bab-Jehová Moisésʼga weyob igar-uksad: </v>
<v b="NUM" c="31" v="22">‘Olo, mani, esgoro-gordikid, esgoro, esgoro-estañoʼye-nugad, gingwa, </v>
<v b="NUM" c="31" v="23">degine, bela ibmarmar soo-abin geg-akargumalad, soogi be ogoed. Adi, a-ibmarmar swilidik guoed. Geb degi, ibmar-uruked-diigi be urukbaloed. Ibmarmar soo-abin-gummakdedamaladdi unnila ibmar-uruked-diigi be urukoed. </v>
<v b="NUM" c="31" v="24">Ibagugledgine (7), bemar, be-mormar enukoed. Geb agi, be swilidik gumaloed. Geb dulemar-danar-danar-bukwadse gannar be dogmaloed.’ ” </v>
<v b="NUM" c="31" v="25">Bab-Jehová, Moisésʼga sogdebalid: </v>
<v b="NUM" c="31" v="26">“Dule-irwa-anse-goled-Eleazarʼga, degi, Israel-dule-danar-danar-bukmalad-e-dummaganga ibmar-ebisega be-bendakmarye be sogo. Dulemar-gales-selenonimalad be ebismalo, degi, bela ibdurganmar-gales-selenonimalad ebismarbalo. </v>
<v b="NUM" c="31" v="27">Geb degine, sordamar-bila-onoapmaladga negabar ibmar be ukoed, Israel-dulemar-baiganga negabar be ukmogoed. </v>
<v b="NUM" c="31" v="28">Sorda-bila-onoapmaladga-ibmar-uklegoedi, anga be sumogoed. Ibmarmar-dulataled-ilataled-iliba (500) war-wargwen be suoed: Dulemar-gales-selenonikid, moli-bebe-nikad, moli-uayasuid, sibad-wawaad, degi, sibad. </v>
<v b="NUM" c="31" v="29">We-ibmarmala dule-irwa-anse-goled-Eleazarʼga be ukoed, adi, anga ukegar. </v>
<v b="NUM" c="31" v="30">”Baid-negabalad Israel-dulemarga-uklegoedi, anga be subaloed. Ibmarmar-dulabo-gakambegwad-iliba (50) war-wargwen be suoed: Dulemar-gales-selenonikid, moli-bebe-nikad, moli-uayasuid, sibad-wawaad, degi, sibad. Geb we-ibmarmala, Leví-wagan-anse-goled-neggi-arbamaladga be ukoed.” </v>
<v b="NUM" c="31" v="31">Moisés, dule-irwa-Bab-Dummadse-goled-Eleazarʼbo Bab-Jehová-ega-igar-uksadba imaksamalad. </v>
<v b="NUM" c="31" v="32">Ibmar-weyob-mergu senonimalad, sordamar-dukin-ibmar-amismaladdi obarilesulid: Sibad-wawaad, mili-dulataled-ilanergwa gaka dulapaa-gakambe-gakatar (675,000). </v>
<v b="NUM" c="31" v="33">Moli-bebe-nikad, mili-dulapaa-gakambe-gakabo (72,000). </v>
<v b="NUM" c="31" v="34">Moli-uayasuid, mili-dulapaa gakagwensak (61,000). </v>
<v b="NUM" c="31" v="35">Degi, yagana-amba-macherganse-gordisulid, mili-dulagwen-gakambe-gakabo (32,000). </v>
<v b="NUM" c="31" v="36">Sorda-bila-onoapmaladga weyob-mergu we-ibmarmar uklesad: Sibad-wawaad, mili-dulataled-ilapaa gaka dulagwen-gakambe gakagugle gaka dulataled-ilatar (337,500). </v>
<v b="NUM" c="31" v="37">Geb Bab-Jehováʼga dulataled-ilanergwa-gakadulapaa-gakambe-gakatar (675) we-sibad-wawaad uklesmogad. </v>
<v b="NUM" c="31" v="38">Moli-bebe-nikad, mili-dulagwen-gakambe-gakanergwa (36,000). Geb Bab-Jehováʼga dulapaa-gakambe-gakabo (72) we-moli-bebe-nikad uklesmogad. </v>
<v b="NUM" c="31" v="39">Moli-uayasuid, mili-dulagwen-gakambe gaka dulataled-ilatar (30,500). Geb Bab-Jehováʼga dulapaa-gakagwensak (61) we-moli-uayasuidmar uklesmogad. </v>
<v b="NUM" c="31" v="40">Degi, yagana, miliambe-gakanergwa (16,000). Geb Bab-Jehováʼga dulagwen-gakambe-gakabo (32) we-yagana uklesmogad. </v>
<v b="NUM" c="31" v="41">Moisés, Bab-Jehová-ega-igar-uksadba dule-irwa-Bab-Dummadse-goled-Eleazarʼga ibmarmar-Bab-Jehováʼga-uklegoed uksad. </v>
<v b="NUM" c="31" v="42">Degi, sordamar-bila-onoapmalad-ibmar-senonimaladi, Moisés negabala Israel-dulemarga uksamogad. </v>
<v b="NUM" c="31" v="43">Degisoggu, Israel-dulemarga weyob-mergu we-ibmarmar uklesmogad: Sibad-wawaad, mili-dulataled-ilapaa gaka dulagwen-gakambe gakagugle gaka dulataled-ilatar (337,500). </v>
<v b="NUM" c="31" v="44">Moli-bebe-nikad, mili-dulagwen-gakambe-gakanergwa (36,000). </v>
<v b="NUM" c="31" v="45">Moli-uayasuid, mili-dulagwen-gakambe gaka dulataled-ilatar (30,500). </v>
<v b="NUM" c="31" v="46">Degi, yagana, miliambe-gakanergwa (16,000). </v>
<v b="NUM" c="31" v="47">We-ibmar-Israel-dulemarga-uklesadi, Moisés dulemar-dulabo-gakambegwad-iliba (50) war-wargwen susad. Degi, ibdurgan-dulabo-gakambegwad-iliba (50) war-wargwen susbalid. Bab-Jehová-ega-igar-uksadba imaksad. Geb bela Moisés we-ibmarmala Leví-wagan-Bab-Dummadse-goled-neggi-arbamaladga uksad. </v>
<v b="NUM" c="31" v="48">Degidgine, sordamar-idumaladi, sordamar-miligwenad-e-dummagana (1,000), sordamar-dulataled-e-dummagana (100), Moisésʼse nonimalad. </v>
<v b="NUM" c="31" v="49">Ega weyob sognonimalad: “Anmala bega-arbamaladi, anmar na egad-egad sordamar-sediid ebichismalad. Dakleargu, wargwensaale anmar-sordamar bilagi burgwissulid. </v>
<v b="NUM" c="31" v="50">A-ulale, anmar na ibmar-orbiid-amismaladi Bab-Jehováʼga sedanimalad, adi, anmar-isgued-ular ukegar. A-ibmarmala wemalad: Ormar-sakwagi-nagumalad, ordudmar, olarganmar, oluamar, degi, ormar-baigan.” </v>
<v b="NUM" c="31" v="51">Degine, Moisés, dule-irwa-Bab-Dummadse-goled-Eleazarʼbo sorda-bila-onomalad-e-dummagan ega-ibmar-orgi-sobarmalad-senonimalad abin susmalad. </v>
<v b="NUM" c="31" v="52">Sordamar-idumaladi, sordamar-miligwenad-e-dummagana (1,000), sordamar-dulataled-e-dummagana (100) belagwapa Bab-Jehováʼga or-uksamaladi, nibir-dulataled-ilabake gaka dulagwen-aidiku (420) uksamalad. </v>
<v b="NUM" c="31" v="53">Sorda-bila-onomaladi, na egad-egad wala-walagwen ibmarmar susgusmalad. </v>
<v b="NUM" c="31" v="54">Moisés, dule-irwa-Bab-Dummadse-goled-Eleazarʼbo sorda-bila-onomalad-e-dummagan ega-or-uksamaladi, Bab-Dummad-dulemarbo-ambikued-negse sesad, adi, Bab-Jehová Israel-dulemar-ibmar-imaksad ebinsaegar. </v>
<v b="NUM" c="32" v="1">Rubén-wagan, degi, Gad-wagan, moli-bebe-nikmalad ichesuli nikamalad. Amar dakarmalad, Jazer-yala, degi, Galaad-yala, moli-bebe-nikamalad-akwemalaga nega-nuedi. </v>
<v b="NUM" c="32" v="2">Degisoggu, Gad-wagan, degi, Rubén-wagan, Moisésʼse, dule-irwa-Bab-Dummadse-goled-Eleazarʼse, degi, Israel-dulemar-e-dummaganse nadmalad. Amarga sogdapmalad: —We-neggweburmar napa-nuegan nikananaed: </v>
<v b="NUM" c="32" v="3">Atarot-neggwebur, Dibón-neggwebur, Jazer-neggwebur, Nimra-neggwebur, Hesbón-neggwebur, Eleale-neggwebur, Sebam-neggwebur, Nebo-neggwebur, degi, Beón-neggwebur. </v>
<v b="NUM" c="32" v="4">”Bab-Jehová Israel-dulemarga we-neggwebur-yarmala susad. Emide, we-yarmala moli-bebe-nikamalad-akwed-nueganad. Anmarde bukidar molimar nikad. </v>
<v b="NUM" c="32" v="5">Degisoggu, be nued itogele, anmarga we-yarmar be udado, adi, anmargadga guegar. Mer Jordán-diwar-obakar-megega be anmar-imake.” </v>
<v b="NUM" c="32" v="6">Geb Moisés, Gad-wagan-abin, degi, Rubén-wagan-abin sogded: —¿Ar be-gwenadgan bila-ononadmalale, bemardi wegi bemalode? Degisulirgebed. </v>
<v b="NUM" c="32" v="7">Bemar bilase nasulile, bemar-ular Israel-dulemar-baigan Bab-Jehová-yar-uknaid yapa sunae gudamaloed. </v>
<v b="NUM" c="32" v="8">Be-babgan deyob imaksamarmogad, deun an Cades-Barnea-akar we-yar-argadagega barmiargu. </v>
<v b="NUM" c="32" v="9">Escol-nebase warmaksamalad. Gannar aibirismargua, Israel-dulemar-niga egwachagusmalad. Adi, melle Israel-dulemar, Bab-Jehová-ega-yar-uknaidse dognamalagar. </v>
<v b="NUM" c="32" v="10">A-ibagine, Bab-Jehová ulud gusad, degine, ise-sogar sogsagusad: </v>
<v b="NUM" c="32" v="11">‘Abrahamʼga, Isaacʼga, Jacobʼga, yar an ukedsegoye sogsagusad. A-yarse machergan-Egiptoʼgi-noarmalad birga-durgwen-nikamalad (20), degi, birga-dulagwen-obine-nikamaladi (20+), a-yarse dogosurmarye, ar ade, angi bengusmaladdeeye. </v>
<v b="NUM" c="32" v="12">Unnila Cenezeo-dule-Jefone-machi-Calebʼbi, degi, Nun-machi-Josuéʼbi, we-yarse dogmaloye. Ar wemardi angi bengussurmaladdeeye.’ </v>
<v b="NUM" c="32" v="13">A-ulale, Bab-Jehová Israel-dulemargi ulusgusad, birga-dulabo (40) nega-dulesulidganba gaamakdii imaksad. Degidbali, Israel-dulemar Bab-Jehováʼgi-bengusmaladi nega-dulesulidganba gaamakdimaladgi burgwismalad. </v>
<v b="NUM" c="32" v="14">”Emide, bemardemoga, be-serganyob dulemar-isganamalad, amar-sunnaa be damarmogad. ¿Emide bemar, Bab-Jehová-ourwebimarmode? </v>
<v b="NUM" c="32" v="15">Bemar Bab-Jehováʼgi bangudmalale, nega-dulesulidganba gaamakdii bemar-imakmarmogoed. Bemar-ular Israel-dulemar burgwemaloed.” </v>
<v b="NUM" c="32" v="16">Geb agine, Gad-wagan, degi, Rubén-wagan gannar Moisésʼse nonimalad, ega weyob sognonimalad: —Anmar wegi anmar-mimmiganga neggweburmar urboed, degi, anmar-moli-bebe-nikamaladmarga anmar moli-galumar sobbaloed. </v>
<v b="NUM" c="32" v="17">Degine, anmar bila-onogedse namarmogoed. Anmar-gwenadgan na e-yarse dogmaladse idunadapi anmar gumarmogoed. Anmar-mimmigandi anmar-neggwebur-sakdigar-soboedgi bukwa gumaloed. Adi, melle dulemar-anmar-dikarba-bukwamaladi, anmar-mimmigan-oakalogegar. </v>
<v b="NUM" c="32" v="18">Anmar-gwenadgan bela-yar-nikusmaladse anmar aibiroed. Degisulirdi, anmar amba aibirosulid. </v>
<v b="NUM" c="32" v="19">Anmar, anmar-gwenadganbo Jordán-diwar-dad-argwanedsik ambikuosulid. Ar anmar-yala Jordán-diwar-dad-nakwedsik nai guoed. </v>
<v b="NUM" c="32" v="20">Geb Moisés amar-abin sogded: —Ar bemar deyob sogele, nabirdo. Bila-ononaega guakwamalo, Bab-Jehová-sogedba be nadapi gumalo, </v>
<v b="NUM" c="32" v="21">bela bemar-bila-onomalad Bab-Jehová-sogedba be-gwenadgan-idunadapi Jordán-diwar-obakmalo. Bela Bab-Dummad be-isdarmalad-obelogedse be imakmalo. </v>
<v b="NUM" c="32" v="22">Bela be-Bab-Jehová bemarga-yar-suedse geb be-negse be dagmaloed. Deyob be-ibmar-sogsamaladba be imaksamalale, Bab-Jehová-asabin, degi, be-gwenadgan-Israel-dulemar-asabin napiragwadba be ibmar-imakmalodo. Geb degine, Bab-Jehová-bemarga-yar-uksadi nue bemargadga gumarmogoed. </v>
<v b="NUM" c="32" v="23">”Ar bemar ibmar-sognaidba imaksasurmalale, adi, bemar Bab-Jehováʼgi nue-nomalodo. Agindi nue insamalo, na be isgusmaladgi san-onogosurmalad. </v>
<v b="NUM" c="32" v="24">Degirdi, bemar be-mimmiganga neggwebur-urbemar, degine, be-molimarga moli-galu be sobmar. Degine, na be ibmar-sogsamaladba ibmar imakmarbalo.” </v>
<v b="NUM" c="32" v="25">Geb degi, Gad-wagan, Rubén-wagan Moisés-abin sogdemalad: —Anmar bega arbamaladid. Bab-Jehová-sogedba anmar ibmar imakoed. </v>
<v b="NUM" c="32" v="26">Wegine, Galaad-neggweburmargi anmar-mimmigan, anmar-omegan, anmar-moli-bebe-nikamalad, degi, bela anmar-ibdurgan bemaloed. </v>
<v b="NUM" c="32" v="27">Anmar-bega-arbamaladdi, bila-ononamaloed, Bab-Jehová-sogedba anmar nadapi gumaloed, be-anmarga-ibmar-sogedba anmar imakmaloed. </v>
<v b="NUM" c="32" v="28">Geb degine, Moisés, dule-irwa-Bab-Dummadse-goled-Eleazarʼga, degi, Nun-machi-Josuéʼga, degine, Israel-dadgan-warambe-gakabogwad-e-dummaganga (12) igar-uksad. </v>
<v b="NUM" c="32" v="29">Weyob amarga sogded: —Gad-wagana, Rubén-wagana, Bab-Jehová-sogedba bemarba bila-ononaegala, Jordán-diwar-obaksamalale, degi, Bab-Jehová bemarga-yar-uknonimalale, geb bemar ega Galaad-yala ukmarmogoed, adi, a-yala emargadga guegar. </v>
<v b="NUM" c="32" v="30">Ar bila-ononaega bemarba Jordán-diwar obaksasurmalardi, bemarba Canaán-yala nikumarmogoed. </v>
<v b="NUM" c="32" v="31">Gad-wagan, Rubén-wagan, Moisés-abin sogdemalad. —Anmar bega arbamaladid. Bab-Jehová-sogedba anmar ibmar imakoed. </v>
<v b="NUM" c="32" v="32">Anmar Bab-Jehová-sogedba Canaán-yalase bila-ononamaloed. Ar anmar-yaladi, Jordán-diwar-dad-nakwedsik naiguoed. </v>
<v b="NUM" c="32" v="33">Moisés, Gad-waganga, Rubén-waganga, degi, José-machi-Manasés-wagan-negabaladga, we-reymar-yar uksad: Amorreo-dulemar-e-rey-Sehón-yar degi, Basán-dulemar-e-rey-Og-yar Degine, bela ega neggweburmar-bukwad uksad, degi, amar-dikarba nainumar-nanaid bela uksabalid. </v>
<v b="NUM" c="32" v="34">Gad-wagan gannar we-neggweburmar sobsamalad: Dibón-neggwebur, Atarot-neggwebur, Aroer-neggwebur, </v>
<v b="NUM" c="32" v="35">Atarot-Sofán-neggwebur, Jazer-neggwebur, Jogbeha-neggwebur, </v>
<v b="NUM" c="32" v="36">Bet-Nimra-neggwebur, degi, Bet-Arán-neggwebur. We-neggweburmar ise-sakdigar sobsamalad. Degine, sibad-wawaad-galumar sobsamarbalid. </v>
<v b="NUM" c="32" v="37">Rubén-wagandi gannar we-neggweburmar sobsamarmogad: Hesbón-neggwebur, Eleale-neggwebur, Quiriataim-neggwebur, </v>
<v b="NUM" c="32" v="38">Nebo-neggwebur, Baal-Meón-neggwebur, degi, Sibma-neggwebur. Rubén-wagan abala we-neggwebur-nugmar ogwasmalad. </v>
<v b="NUM" c="32" v="39">Manasés-machi-Maquir-wagan, Galaadʼse bila-ononadgusmalad. Agine Galaad-yala susmalad. Geb Maquir-wagan Galaad-yalagi Amorreo-dulemar-bukwad onismalad. </v>
<v b="NUM" c="32" v="40">Agine, Moisés, Manasés-machi-Maquir-waganga Galaad-yala uksad. A-yalagi Maquir-wagan bukusad. </v>
<v b="NUM" c="32" v="41">Deginmoga, Manasés-wagwa-Jair, Galaad-neggwebur-burwiganase bila-ononadgusmogad. Agine, neggwebur-burwigana susmalad. Havot-Jairʼye a-neggwebur-onugsasad. </v>
<v b="NUM" c="32" v="42">Amba deyob Noba imaksamogad. Kenat-neggwebur susmogad, degi, e-neg-burwigana susbalid. A-neggwebur na e-nugba Nobaʼye onugsasad. </v>
<v b="NUM" c="33" v="1">Israel-dulemar Egipto-yargi noarmargu, Moisés-sogedba, degi, Aarón-sogedba nue-ilekwaa sorda-bila-onomalad-nanamaladyob aligusmalad. </v>
<v b="NUM" c="33" v="2">Moisés, Bab-Jehová-sogedba Israel-dulemar-ambikusmalad ilemakar narmaksad. Bia-bukwa noarmala, degi, biase ambikunonidamarbali, bela Moisés narmakmai imaksad. Israel-dulemar we-igarba aligusmalad: </v>
<v b="NUM" c="33" v="3">Gebe-nii-onoded-ibambe-gakatargi, Oburgwilegoenad-Iba-nasad-sorbali, Israel-dulemar Egipto-dulemar-wagab Ramesésʼye-neggwebur-nugadgi, gandikidgi ainiali gusmalad. </v>
<v b="NUM" c="33" v="4">Agine, Egipto-dulemardi Bab-Jehová ei e-masmala-gebesailagined-oburgwisad-dignanai gusmalad. Degi, Bab-Jehová Egipto-dulemar-e-bab-dummagan-sabsur-odurdaksa gusad. </v>
<v b="NUM" c="33" v="5">Israel-dulemar, Ramesés-neggweburgi ainialigusmalad, geb Sucotʼye-neg-nugadse danar-danar ambikunonimalad. </v>
<v b="NUM" c="33" v="6">Sucotʼgi-bukwa ainidmargu, Etamʼye-neg-nugadgi danar-danar ambikudapmarbalid. Etamʼde nega-dulesulidgan-abingunaidgi naid. </v>
<v b="NUM" c="33" v="7">Geb Etamʼgi-bukwa ainidmargu, Pi-Hahirotʼye-neg-nugadsik nade gusmalad. Pi-Hahirotʼde Baal-Zefón-asabin naid. Migdolʼye-neg-nugad-asabin danar-danar ambikudapmarbalid. </v>
<v b="NUM" c="33" v="8">Pi-Hahirotʼgi-bukwa ainidmargu, demar-obaksamalad, nega-dulesulidganse warmaksamalad. Nega-dulesulidgan-Etamʼye-nugadgi ibapaa nanasmargu, Maraʼye-neg-nugadgi danar-danar ambikudapmarbalid. </v>
<v b="NUM" c="33" v="9">Maraʼgi-bukwa ainidmargu, Elimʼye-neg-nugadse warmakdapmalad. Agi, dianmar-gwaambe-gakabo (12) bukwad, degine, ogobgi-daklemalad-sapimar dulapaa-gakambe (70) bukwad. Agi, Israel-dulemar danar-danar ambikudapmarbalid. </v>
<v b="NUM" c="33" v="10">Elimʼgi-bukwa ainidmargu, Demar-Ginnidye-nugad-walik danar-danar ambikudapmarbalid. </v>
<v b="NUM" c="33" v="11">Demar-Ginnidgi-bukwa ainidmargu, nega-dulesulidgan-Sinʼye-nugadgi danar-danar ambikudapmarbalid. </v>
<v b="NUM" c="33" v="12">Nega-dulesulidgan-Sinʼgi ainidmargu, Dofcaʼye-neg-nugadgi danar-danar ambikudapmarbalid. </v>
<v b="NUM" c="33" v="13">Dofcaʼgi-bukwa ainidmargu, Alúsʼye-neg-nugadgi danar-danar ambikudapmarbalid. </v>
<v b="NUM" c="33" v="14">Alúsʼgi-bukwa ainidmargu, Refidimʼye-neg-nugadgi danar-danar ambikudapmarbalid. Agine, Israel-dulemar gobegala dii sate-guarmalad. </v>
<v b="NUM" c="33" v="15">Refidimʼgi-bukwa ainidmargu, nega-dulesulidgan-Sinaíʼye-nugadgi danar-danar ambikudapmarbalid. </v>
<v b="NUM" c="33" v="16">Nega-dulesulidgan-Sinaíʼgi-bukwa ainidmargu, Kibrot-Hataavaʼye-neg-nugadgi danar-danar ambikudapmarbalid. </v>
<v b="NUM" c="33" v="17">Kibrot-Hataavaʼgi-bukwa ainidmargu, Hazerotʼye-neg-nugadgi danar-danar ambikudapmarbalid. </v>
<v b="NUM" c="33" v="18">Hazerotʼgi-bukwa ainidmargu, Ritmaʼye-neg-nugadgi danar-danar ambikudapmarbalid. </v>
<v b="NUM" c="33" v="19">Ritmaʼgi-bukwa ainidmargu, Rimón-Peresʼye-neg-nugadgi danar-danar ambikudapmarbalid. </v>
<v b="NUM" c="33" v="20">Rimón-Peresʼgi-bukwa ainidmargu, Libnaʼye-neg-nugadgi danar-danar ambikudapmarbalid. </v>
<v b="NUM" c="33" v="21">Libnaʼgi-bukwa ainidmargu, Rissaʼye-neg-nugadgi danar-danar ambikudapmarbalid. </v>
<v b="NUM" c="33" v="22">Rissaʼgi-bukwa ainidmargu, Ceelataʼye-neg-nugadgi danar-danar ambikudapmarbalid. </v>
<v b="NUM" c="33" v="23">Ceelataʼgi-bukwa ainidmargu, Sefer-yalagi danar-danar ambikudapmarbalid. </v>
<v b="NUM" c="33" v="24">Sefer-yargi-bukwa ainidmargu, Haradaʼye-neg-nugadgi danar-danar ambikudapmarbalid. </v>
<v b="NUM" c="33" v="25">Haradaʼgi-bukwa ainidmargu, Macelotʼye-neg-nugadgi danar-danar ambikudapmarbalid. </v>
<v b="NUM" c="33" v="26">Macelotʼgi-bukwa ainidmargu, Tahatʼye-neg-nugadgi danar-danar ambikudapmarbalid. </v>
<v b="NUM" c="33" v="27">Tahatʼgi-bukwa ainidmargu, Taraʼye-neg-nugadgi danar-danar ambikudapmarbalid. </v>
<v b="NUM" c="33" v="28">Taraʼgi-bukwa ainidmargu, Mitcaʼye-neg-nugadgi danar-danar ambikudapmarbalid. </v>
<v b="NUM" c="33" v="29">Mitcaʼgi-bukwa ainidmargu, Hasmonaʼye-neg-nugadgi danar-danar ambikudapmarbalid. </v>
<v b="NUM" c="33" v="30">Hasmonaʼgi-bukwa ainidmargu, Moserotʼye-neg-nugadgi danar-danar ambikudapmarbalid. </v>
<v b="NUM" c="33" v="31">Moserotʼgi-bukwa ainidmargu, Bene-Jaacánʼye-neg-nugadgi danar-danar ambikudapmarbalid. </v>
<v b="NUM" c="33" v="32">Bene-Jaacánʼgi-bukwa ainidmargu, Gidgad-yargi danar-danar ambikudapmarbalid. </v>
<v b="NUM" c="33" v="33">Gidgad-yargi-bukwa ainidmargu, Jotbataʼye-neg-nugadgi danar-danar ambikudapmarbalid. </v>
<v b="NUM" c="33" v="34">Jotbataʼgi-bukwa ainidmargu, Abronaʼye-neg-nugadgi danar-danar ambikudapmarbalid. </v>
<v b="NUM" c="33" v="35">Abronaʼgi-bukwa ainidmargu, Ezión-Geberʼye-neg-nugadgi danar-danar ambikudapmarbalid. </v>
<v b="NUM" c="33" v="36">Ezión-Geberʼgi-bukwa ainidmargu, nega-dulesulidgan-Zinʼye-nugadgi danar-danar ambikudapmarbalid. Zinʼde Cadesʼye nugbalid. </v>
<v b="NUM" c="33" v="37">Cadesʼgi-bukwa ainidmargu, Hor-yalagi danar-danar ambikudapmarbalid. Hor-yala, Edom-yala-abingunaidgi siid. </v>
<v b="NUM" c="33" v="38">Dule-irwa-Bab-Dummadse-goled-Aarón, Bab-Jehová-sogedba Hor-yalase nakwisgusad. Agine, Aarón burgwisad. Nii-walatar-gebe-iba-onodedgi burgwisad. Deunni, birga-dulabogus (40) Israel-dulemar Egipto-yargi noalid-akaled. </v>
<v b="NUM" c="33" v="39">Aarón, birga-dulanergwa-gakapaa-nikadgi (123), Hor-yalagi burgwisad. </v>
<v b="NUM" c="33" v="40">Deun, agine, Arad-dulemar-e-rey-Canaán-dule, Canaán-yalagi-Neguevʼye-neg-nugadgi maigusad. A-dulede, wisguargusad, Israel-dulemar danimarye. </v>
<v b="NUM" c="33" v="41">Israel-dulemar Hor-yargi-bukwa ainidmargu, Zalmonaʼye-neg-nugadgi danar-danar ambikudapmarbalid. </v>
<v b="NUM" c="33" v="42">Zalmonaʼgi-bukwa ainidmargu, Punónʼye-neg-nugadgi danar-danar ambikudapmarbalid. </v>
<v b="NUM" c="33" v="43">Punónʼgi-bukwa ainidmargu, Obotʼye-neg-nugadgi danar-danar ambikudapmarbalid. </v>
<v b="NUM" c="33" v="44">Obotʼgi-bukwa ainidmargu, Moab-yar-abingunaidgi Ije-Abarimʼye-neg-nugadgi danar-danar ambikudapmarbalid. </v>
<v b="NUM" c="33" v="45">Ije-Abarimʼgi-bukwa ainidmargu, Dibón-Gadʼye-neg-nugadgi danar-danar ambikudapmarbalid. </v>
<v b="NUM" c="33" v="46">Dibón-Gadʼgi-bukwa ainidmargu, Almón-Diblataimʼye-neg-nugadgi danar-danar ambikudapmarbalid. </v>
<v b="NUM" c="33" v="47">Almón-Diblataimʼgi-bukwa ainidmargu, Abarim-yalaganba, Nebo-asabin danar-danar ambikudapmarbalid. </v>
<v b="NUM" c="33" v="48">Abarim-yalagangi-bukwa ainidmargu, Jordán-diwar-naba Moab-nebagan-naidgi Jericó-neggwebur-asabin danar-danar ambikudapmarbalid. </v>
<v b="NUM" c="33" v="49">Napidgine, Bet-Jesimotʼye-neg-nugad-akar, Abel-Sitim-naidse, Jordán-diwar-naba Moab-nebagan-naidgi, danar-danar ambikusmalad. </v>
<v b="NUM" c="33" v="50">Bab-Jehová Jordán-diwar-naba Moab-nebagangi Jericó-neggwebur-asabin Moisésʼga sunmakded, ega sogded: </v>
<v b="NUM" c="33" v="51">“Israel-dulemarbo be sunmako, ega be sogo: ‘Bemar Jordán-diwar obaksamalale, Canaán-yalase dogdemalale, </v>
<v b="NUM" c="33" v="52">bela dulemar-be-idu-bukwamalad be onimaloye. Degine, bela akwamar-e-bab-dummadga imakbukmalad, be mamarmaloye, degine, bela ibmar-wilubgan-soogi-duar-sobarmalad mamarmarbaloye, deginbali, bela e-bab-dummadga ibmar-ukleged-ailamar-bukwad, be obelomarbaloye. </v>
<v b="NUM" c="33" v="53">A-yala bemargadga-guega an bemarga uksamalad. Degisoggu, dulemar-be-idu-bukmalad be onomalo, ar ade, a-yalagi bemar ambikumaloed. </v>
<v b="NUM" c="33" v="54">Na be-dad-be-dadganba, yarmar wilubdakar be nikumaloed. Dad-gwensakgi bur dulemar-ichesulile, yar bur dumma ega uklegoed. Dad-baidgi bur dulemar-ichegwale, yar bur senii ega uklegoed. Yar-ega-wilubdakar-uklegoedba na yar nikumaloed. Na be-dadgan-warambe-gakabogwadba (12) na be yar nikumaloed. </v>
<v b="NUM" c="33" v="55">” ’Ar bemar yarse-dogesokalidgi dulemar-bukwad onissurmalale, we-dulemar bemarga boniga gunonikoed. Bemar-ibyagi suar-dargamakles-gwichiyob bemarga gunonikoed, degi, bemar-dikargi iko-yoiyobi bemarga we-dulemar gunonikoed. Degine, bemar-ambikuedgi we-dulemar bemarga naibid-dummad-ukdii gumaloed. </v>
<v b="NUM" c="33" v="56">Ar bemar we-dulemar-onissulile, we-dulemar an igi-imakoye-binsadii, deyob an bemar-imaknonisunnoed.’ ” </v>
<v b="NUM" c="34" v="1">Bab-Jehová Moisésʼga sunmakded, ega sogded: </v>
<v b="NUM" c="34" v="2">“Israel-dulemarga be sogo, ‘Canaán-yalase bemar dogsamalale, we-yala-bemarga-uklegoedi, wese-wese bemarga abingunai guoye: </v>
<v b="NUM" c="34" v="3">” ’Dad-nakwed-argan-nuedsik-yar-abinguoedi, nega-dulesulidgan-Zinʼye-nugadbo, degi, Edom-yalabo abingunai guoed. ” ’Dad-nakwed-argan-nuedsik-yar-abinguoed-onodagoedi, dad-nakwedsik Demar-Gagbid-bergunaid-dukugi onodagoed. </v>
<v b="NUM" c="34" v="4">Geb we-Demar-Gagbidye-nugad-duku-akar-onodagoedi, dad-nakwed-argan-nuedsik aidedagoed, Acrabimʼye-neg-nugad-nakwemaidsik naoed. Nega-dulesulidgan-Zinʼye-nugadba nasoed. Geb agine, Cades-Barneaʼse warmakoed. Geb Cades-Barneaʼgi nakwidogua, Hasar-Adarʼgi nasoed, geb Asmónʼse warmakdapoed. </v>
<v b="NUM" c="34" v="5">Geb Asmónʼgi dukingudabalogu, Egipto-dian-maidse warmakdapoed, geb Demar-Dummad-naidse itirdapoed. </v>
<v b="NUM" c="34" v="6">” ’Dad-argwanedsik-yar-abinguoedi, Demar-Dummad-naidbo abingunai guoed. </v>
<v b="NUM" c="34" v="7">” ’Dad-nakwed-argan-sapiledsik-yar-abinguoedi, weyob abinguoed: Demar-Dummad-naid-akar baksa be gaoed, Hor-yalase. </v>
<v b="NUM" c="34" v="8">Hor-yala-akar baksa be imakbaloed, Hamat dogedse. A-abingunaid nadeguoed, Zedadʼse. </v>
<v b="NUM" c="34" v="9">Geb degine, Zifrónʼgi nasoed, Hazar-Enánʼse bergudapoed. Wese dad-nakwed-argan-sapiledsik-yar-abinguoedi naiguoed. </v>
<v b="NUM" c="34" v="10">” ’Dad-nakwedsik-yar-abinguoedi, Hazar-Enán-akar-baksa onodmogoed Sefamʼse warmakoed. </v>
<v b="NUM" c="34" v="11">Geb Sefamʼgi aidedmogoed Aín-dad-nakwedsik-Riblaʼye-neg-nugad-naidse warmakdapoed. Geb agine, yar-abingunaidi aidedbaloed, Cineret-demar-gaka-dad-nakwedse. Ase warmakoed. </v>
<v b="NUM" c="34" v="12">Geb agine, Jordán-diwarba aidedbaloed, Demar-Gagbid-bergunaid-dukuse. Ase yar-abingunaid bergudapoed. ” ’We, bemar-yalaga guoed. Degine, weyobi, bemarga yar abingunanai guoed.’ ” </v>
<v b="NUM" c="34" v="13">Moisés weyob Israel-dulemarga igar-uksad: “We-yala na bemar wilubdakar mimimaloye. Bab-Jehová weyob soged, dadgan-dummagan-e-bakebakadga (9) uklegoye, degi, dad-dummad-Manasés-e-wagan-negabaladga uklemogoye. </v>
<v b="NUM" c="34" v="14">Ar ade, bato dad-dummad-Rubén-waganga, na e-gwenad-e-gwenadganba yar uklesad. Degi, dad-dummad-Gad-waganga, degine, dad-dummad-Manasés-wagan-negabaladga bato na e-gwenad-e-gwenadganba ega yar uklesmogad. </v>
<v b="NUM" c="34" v="15">A-sogleged, dad-dummagan-warbogwad-wagan, degine, dad-dummad-baid-e-wagan-negabalad Jericó-neggwebur-asabin Jordán-diwar-dad-nakwiardaedsik yar-gasmarye.” </v>
<v b="NUM" c="34" v="16">Bab-Jehová Moisésʼga sunmakded, ega sogded: </v>
<v b="NUM" c="34" v="17">“Wemala bemarga yar mimimaloed: Dule-irwa-Bab-Dummadse-goled-Eleazar, degi, Nun-machi-Josué. </v>
<v b="NUM" c="34" v="18">Deginbali, dadgan-warambe-gakabogwad-iliba (12) e-dummaganga-gudimalad war-wargwen be subaloed. Amala bemarga yar mimimarmogoed. </v>
<v b="NUM" c="34" v="19">We-dulemala, wemalad: Dad-Judá-wagan-e-dummad, Jefone-machi-Caleb. </v>
<v b="NUM" c="34" v="20">Dad-Simeón-wagan-e-dummad, Amiud-machi-Semuel. </v>
<v b="NUM" c="34" v="21">Dad-Benjamín-wagan-e-dummad, Quislón-machi-Elidad. </v>
<v b="NUM" c="34" v="22">Dad-Dan-wagan-e-dummad, Jogli-machi-Buqui. </v>
<v b="NUM" c="34" v="23">Dad-José-machi-Manasés-wagan-e-dummad, Efod-machi-Haniel. </v>
<v b="NUM" c="34" v="24">Dad-José-machi-Efraín-wagan-e-dummad, Siftán-machi-Kemuel. </v>
<v b="NUM" c="34" v="25">Dad-Zabulón-wagan-e-dummad, Parnac-machi-Elizafán. </v>
<v b="NUM" c="34" v="26">Dad-Isacar-wagan-e-dummad, Azán-machi-Paltiel. </v>
<v b="NUM" c="34" v="27">Dad-Aser-wagan-e-dummad, Selomi-machi-Ahiud. </v>
<v b="NUM" c="34" v="28">Dad-Neftalí-wagan-e-dummad, Amiud-machi-Pedael.” </v>
<v b="NUM" c="34" v="29">We-dulemargala Bab-Jehová igar uksad, adi, we-dulemala Israel-dulemarga Canaán-yar-mimiegar. </v>
<v b="NUM" c="35" v="1">Bab-Jehová Jordán-diwar-naba Moab-nebagan-naidgi Jericó-neggwebur-asabin Moisésʼga sunmakded, ega sogded: </v>
<v b="NUM" c="35" v="2">“Israel-dulemarga be soge: ‘Yar-gamaloedgine, Leví-waganga neggweburmar be ukmogoye, adi, agi na maigumarmogagar. A-neggweburmar-dikarba gagan-nainumar-nanaid ega be ukbalo. </v>
<v b="NUM" c="35" v="3">We-Leví-wagana na neggweburmar-nikumaloedgi maigumaloed, degine, gagan-nainumar-ega-uklegoedgi na e-moli-bebe-nikamalad, e-sibadmar, e-sibad-wawaadmar, degi, bela e-ibdurgan ambikumaloed. </v>
<v b="NUM" c="35" v="4">” ’We-Leví-waganga gagan-nainumar-uklegoedi, neggwebur-galu-matusulid-dakasik bela neggwebur-ebiris ega uklegoed. Galu-matusulidgine, dali-dulataled-ilabo gaka dulabo-gakambe-banguedgi (250) ega be ukmaloed. </v>
<v b="NUM" c="35" v="5">Weyob-dungu-dungu ega be gagan-nainumar ukoed: Dad-nakwedsik, dali-dulataled-ilatar-dungu (500). Dad-argwanedsik, dali-dulataled-ilatar-dungu (500). Dad-nakwed-argan-nuedsik, dali-dulataled-ilatar-dungu (500). Degi, dad-nakwed-argan-sapiledsik, dali-dulataled-ilatar-dungu (500). Degisoggu, neggwebur, we-nainumar-uklegoed-negabargi sii guoed. We-nainumar-uklegoedi, Leví-wagan-e-nainumarga guoed. </v>
<v b="NUM" c="35" v="6">” ’Leví-waganga-neggweburmar-uklegoedi, gwanergwa (6) dukumalad-neggweburga guoed. Adi, dule-gwensak emar-gindaksale, a-neggweburmarse dukunaoed. De-ukinbali, we-neggwebur-gwanergwad-uklegoed-ukine gwadulabo-gakabo (42) neggweburmar-baigan ega be ukbaloed. </v>
<v b="NUM" c="35" v="7">Belamakale, ega gwadulabo gakabaabak (48) neggweburmar be ukoed. Degi, e-gagan-nainumar-nika-nika ega be ukoed. </v>
<v b="NUM" c="35" v="8">Israel-dulemar Leví-waganga neggweburmar-ukarmalale, neggwebur-susmaladbali ega ukoed. Dule neggwebur-bukidar-susale, ega neggwebur ichesur ukmogoed. Ar dule ichee neggwebur-susardi, ichee ega ukmogoed. Bela Israel-dulemala na e-neggwebur-merguedba Leví-waganga neggweburmar-ukoed.’ ” </v>
<v b="NUM" c="35" v="9">Bab-Jehová Moisésʼga sunmakded, ega sogded: </v>
<v b="NUM" c="35" v="10">“Israel-dulemarga be sunmak, ega be soge: ‘Bemar Jordán-diwar-obaksamalale, Canaán-yalase-dogdapmalale, </v>
<v b="NUM" c="35" v="11">dukued-neggweburmar be suo. Adi, dule, dule-baid-oburgwebiedba-oburgwidsulid, ase dukunaegar. </v>
<v b="NUM" c="35" v="12">Degisoggu, we-dule, a-neggweburmargi dule-buged-e-imakbied-idu dukuoed. Adi, dule-gindakedi melle Israel-dulemar-abin ega igar-itolessuli oburgwilegegar. </v>
<v b="NUM" c="35" v="13">” ’Neggweburmar-uklegoedi, gwanergwa (6) dukued-neggweburga be imakoed. </v>
<v b="NUM" c="35" v="14">Neggwebur-gwapaa Jordán-diwar-dad-nakwedsik bukwa guoed, neggwebur-baigan-gwapaa Canaán-yalagi bukwa gumogoed. </v>
<v b="NUM" c="35" v="15">We-neggweburmar-gwanergwadi (6) Israel-dulemarga, dukued-negga guoed. Degi, dule-ainebarmaladga dukued-negga guoed. Ar we-dule-ainebalidi bemar-abargi mamaidibe, igi sikwas-bemar-walik gudimardibe, amarga dukued-negga guoed. Ar dule, dule-baid-oburgwebisulidba-oburgwisad, ase dukunaoed. </v>
<v b="NUM" c="35" v="16">” ’Dule-gwensak esgorogi dule-baid-sarsosale, dule-sarsolesad burgwisale, soglegoed, we-dule-gwensak dule-gindakedye. We-dule, oburgwilemogoed. </v>
<v b="NUM" c="35" v="17">” ’Dule-gwensak akwagi dule-baid-sarsosale, dule-sarsolesad burgwisale, soglegoed, we-dule-gwensak dule-gindakedye. We-dule, oburgwilemogoed. </v>
<v b="NUM" c="35" v="18">” ’Dule-gwensak suargi dule-baid-sarsosale, dule-sarsolesad burgwisale, soglegoed, we-dule-gwensak dule-gindakedye. We-dule, oburgwilemogoed. </v>
<v b="NUM" c="35" v="19">” ’Dule-gindaklesad-e-gwenadi, e-gwenad-gindaksad-abingualile, gindakoed, buged-mai imakoed. </v>
<v b="NUM" c="35" v="20">” ’Dule-gwensak yamo isdar-dakedba dule-baid-barmetele, igi, yamo egi ibmar-metele, dule burgwenonikile, </v>
<v b="NUM" c="35" v="21">degi, yamo isdar-dakedba sabsur-sarsosale, we-dule burgwenonikile, soglegoed, we-dule-gwensak dule-gindakedye. We-dule, oburgwilemogoed. Ar dule-buged-mai-imakbied we-dule-gindaksad-abingualirdi, dule-gindaksad ese oburgwilegoed. </v>
<v b="NUM" c="35" v="22">” ’Dule-gwensak isdar-daksulidba dule-baid-barmetele, igi, baisur-binsaedgi egi ibmar-metele, </v>
<v b="NUM" c="35" v="23">degi, baisur-binsaedgi egi akwa metele, we-dule burgwenonikile, degi-inigwele, we-dule-gwensak e-isdaradsulid, deginbali, gwen oburgwebisulidba-oburgwisad. </v>
<v b="NUM" c="35" v="24">A-ulale, dulemala, we-dule-gwensakga, degi, dule-buged-mai-imakbiedga igar-maidba igar-itomaloed. </v>
<v b="NUM" c="35" v="25">Israel-dulemar dule-gindaksad dule-buged-mai-imakbiedgi bendakoed. Dule-gindaksad na bia dukued-neggweburse-dukuapidse gannar naoed. We-dule-gwensak-dule-gindaksad, dule-irwa-Bab-Dummadse-goled-bur-dummadga-maid-burgwedse, na e-neggweburse dagoed. We-dule-irwa-Bab-Dummadse-goledi Bab-Dummadga-arbaega olivo-gwallu egi eolesad. </v>
<v b="NUM" c="35" v="26">” ’Ar dule-gindaksadi e-dukumaid-neggwebur-abingunaidgi nodele, </v>
<v b="NUM" c="35" v="27">dule-buged-mai-imakbied dukued-neggwebur-abingunaidgi dule-gindaksad-abingualile, sunna dule-gindaksad-oburgwed. Ar dule-buged-imakedgi ataklegosulid. </v>
<v b="NUM" c="35" v="28">Ar ade, dule-gwensak-dule-gindaksadi, dule-irwa-Bab-Dummadse-goled-bur-dummad-burgwedse, dukued-neggweburgi maigu-guewilubbid. Dule-irwa-Bab-Dummadse-goled-bur-dummad-burgwisale, geb dule-gindaksad na e-negse gannar nonikoed.’ ” </v>
<v b="NUM" c="35" v="29">Bab-Jehová sogdebalid: “Bia be bukwamalale, bemarga, degi, be-waganga weyobi degisadegu we-igar mai guoed. </v>
<v b="NUM" c="35" v="30">”Dule-wargwen, dule-baid-oburgwisale, igi-e-daksamalad-sogoe, aba oburgwilegoed. Degi-inigwele, dule-wargwen-sogedbarbi dule-oburgwilegosulid. </v>
<v b="NUM" c="35" v="31">”Dule-gindaked manigi onolegosulid, ar ade, oburgwilegoye ega igar maid. Ar we-dulede, oburgwilegergebed. </v>
<v b="NUM" c="35" v="32">”Deginbali, dule dukued-neggweburse-dukunadedi gannar e-neggweburse-dagega mani-ukosulid. Dule-irwa-Bab-Dummadse-goled-bur-dummad-burgwisar, geb we-dule gannar na e-negse dagoed. </v>
<v b="NUM" c="35" v="33">”Bemar-ambikumaloed-yala, melle dule-gindaklegedgi oichogo. Ar dule-gindaklegedi yar-oichoged. Bur dule-emar-gindaked-obeloerdi nabirdo. Adi, degidbali, nueganbi yar nai guoed. </v>
<v b="NUM" c="35" v="34">”Ar an bemar-abargi gudisoggu, bemar-megmaloedgi melle napa oichomalo. Ar ade, ani, Bab-Jehová, Israel-dulemar-abargi an gudiid.” </v>
<v b="NUM" c="36" v="1">Ibagwengine, Galaad-wagan-dummagan Moisésʼbo, degi, Israel-dulemar-e-dummaganbo sunmaknadmalad. Galaadʼde, Maquir-e-machid, Manasés-e-wagwad, degi, José-e-wagwa-yokorginedbalid. </v>
<v b="NUM" c="36" v="2">Galaad-wagan, sogdemalad: —Bab-Jehová bega igar-uksad, Israel-dulemarga wilubdakar yarmar mimioye. Deginbali, Bab-Jehová bega igar-uksabalid, anmar-mesad-Zelofehad-e-nainumar e-sisganga ukoye. </v>
<v b="NUM" c="36" v="3">Ar emide, bunamala anmar-dad-dummadsikidsulid-e-wagan nikudele, bunamala-e-nainumar anmar-yargi-naid e-ibe sulegoed, e-sui-nainumarse bunamala-nainu gwagoed. Deyob gudogua, nainu-anmarga-wilubdakar-uklesadi anmar-ibe bipiledoed. </v>
<v b="NUM" c="36" v="4">Israel-dulemarga gannar-ibmar-obirileged-birga nonikile, Zelofehad-sisgan-nainumar e-suimar-dad-dummad-nainuga gudoed. Degisoggu, dad-dummaganba-nainu-anmarga-uklesadi anmar-ibe bipiledoed. </v>
<v b="NUM" c="36" v="5">Geb Moisés, Bab-Jehová-ega-igar-uksadba, Israel-dulemarga igar uksamogad. Weyob sogded: —Nabir José-wagan soged. </v>
<v b="NUM" c="36" v="6">Bab-Jehová, Zelofehad-sisgan-annik weyob soged: ‘Ar bunamala biti-machered-nikubimala, na nikumalado. Degi-inigwele, e-dad-dummad-Joséʼsik-danikid-wagan nikuergebed. </v>
<v b="NUM" c="36" v="7">Ar bemarga egad-egad-nainumar-uklesadi dad-dummagan-baid-baidse gwage-gwage gudii guosulid. Ar Israel-dulemar na egad-egad nainumar akwergebed. </v>
<v b="NUM" c="36" v="8">Israel-dulemar-abargi ome-wargwenga nainu uklesale, we-omegwa na e-dad-dummad-wagansikid machered-nikuoed. Adi, degidbali, Israel-dulemar na egad-egad nainumar-gaoed. </v>
<v b="NUM" c="36" v="9">Ar bemarga egad-egad-nainumar-uklesadi dad-dummagan-baid-baidse gwage-gwage gudii guosulid. Ar Israel-dulemar na egad-egad nainumar akwergebed.’ </v>
<v b="NUM" c="36" v="10">Ar igi Bab-Jehová, Moisésʼga-igar-uksa, deyob Zelofehad-sisgan imaksamalad. </v>
<v b="NUM" c="36" v="11">Zelofehad-sisgan, wemalad: Maala, Tirsa, Hogla, Milca, degi, Noa. We-bunamalade e-gilormar-e-babsikid-e-masmala nikusmalad. </v>
<v b="NUM" c="36" v="12">We-bunamala, dad-dummad-Manasés-wagansik-danikid nikusmalad. Manasésʼde dad-dummad-José-machimogad. Degisoggu, bunamala na e-nainu-abingasmaladi, e-bab-dad-dummad-nainugi nagusad, bar aibachasulid. </v>
<v b="NUM" c="36" v="13">We-igarmala, Bab-Jehová, Moisésʼba Israel-dulemarga uksa gusad. Deunni, Israel-dulemar Jordán-diwar-naba Moab-nebagan-naidgi Jericó-neggwebur-asabin danar-danar bukwamargu. Agine, ega we-igarmar uklesad.</v>
<v b="DEU" c="1" v="1">Moisés weyobi Israel-dulemarga sunmaksa gusad. Deunni, Israel-dulemar Jordán-diwar-dad-nakwedsik nega-dulesulidganba bukwamargu. Israel-dulemar, Arabá-yargi, Suf-asabin, Parán-neggwebur, degi, we-neggweburmar: Tofel, Labán, Hazerot, Dizahab-abargi bukwagusmargu, Moisés ega sunmaksa gusad. </v>
<v b="DEU" c="1" v="2">Horeb-yar-akale, Cades-Barneaʼse-moega, ibambe-gakagwensak (11) Seir-yala-imbaganba nanaleged. </v>
<v b="DEU" c="1" v="3">Emide, dakleargu, birga-dulabogusgu (40), nii-warambe-gakagwensakgi (11), e-iba-gebe-onodedgi, Moisés, Bab-Jehová-bela-ega-igar-uksadba, Israel-dulemarga sunmakded. </v>
<v b="DEU" c="1" v="4">A-iduale, Moisés, Amorreo-dulemar-e-rey-Sehónʼgi nakwis gusad. Rey-Sehónʼde Hesbón-neggweburgi mainad. Deginbali, Moisés, Basán-yar-e-rey-Ogʼye-nugadgi nakwisbalid. Rey-Ogʼde Edrei-yar Astarot-neg-nugadgi maimoganad. </v>
<v b="DEU" c="1" v="5">Deunni, Israel-dulemar, amba Jordán-diwar-dad-nakwedsik Moab-yargi-bukwamargu, Moisés weyob igar ukded, Israel-dulemarga sogded: </v>
<v b="DEU" c="1" v="6">“Anmar Horeb-yargi-bukwamargua, anmar-Bab-Dummad-Jehová weyob anmarga sunmaksad: ‘Bemar we-yargi dikasurgus bukwad. </v>
<v b="DEU" c="1" v="7">Degisoggu, be namar, be-ibmar be weemar. Amorreo-dulemar-yalaganba be namar, degine, bela Amorreo-dulemar-yalagan-dikarba-nanaidba be namar: Arabá-yar-naidba, yalaganba, nebagan-dad-argwanedsik-nanaidba, Neguev-yalaba, demar-gakaba, Canaán-dulemar-bukwadba, Líbano-yar-naidba, degine, diwar-dummad-Éufrates-maidse be namar. </v>
<v b="DEU" c="1" v="8">” ’Ani an bemarga we-yarmar uksad. Egi be megmalo, mer sikirmakmalo. Ar ani, Bab-Jehová, ise-sogar bemar-dadganga-ukoye an sogsad: Abrahamʼga, Isaacʼga, degi, Jacobʼga. An we-yar bemarga ukedseye, degi, bemar-sorba bemar-waganga-ukedsebarye an sogsad.’ ” </v>
<v b="DEU" c="1" v="9">Moisés Israel-dulemarga sogdebalid: “Deunni, epenne an bemarga sunmaksad, an sogsa gusad: ‘Geg anbi wargwen an bemar-nidii guye. </v>
<v b="DEU" c="1" v="10">Be-Bab-Dummad-Jehová bela-bela bemar-omergusad. Emide, niisgwamar-nibneggi-nanaidyob bela-bela bemar mergued. </v>
<v b="DEU" c="1" v="11">Be-dadgan-e-Bab-Dummad-Jehová, bitigi bemar-emi-merguedba bur bule miliba (1,000) gatik-mergu bemar-imakmalana gadin. Bitigi bemarga-ibmar-imakoye-sogsagusadba, ise-nued bemargi binsabalina gadin. </v>
<v b="DEU" c="1" v="12">¿Ar wede, sunna an bemar-bonigan walagwen an seosi? ¿Ar wede, sunna an bemar-ibmar-nunmak-itodimalad, na be muchub-muchub-urwedimalad, walagwen an bemarga igar nabogosi? Geg an wargwen gued. </v>
<v b="DEU" c="1" v="13">Degisoggu, bemar-abargi dule-war-wargwen be-dadgan-iliba be amimala: Dule-binsaed-ibegan, dule-mag-neg-itomalad, dule-ibmar-nue-wismalad, adi, a-dulemar an be-dummaganga nug-imakegar.’ </v>
<v b="DEU" c="1" v="14">”Deunni, bemar, weyob an-abin-imaksamalad: ‘Be anmarga ibmar-sogedi, nued an itomarye.’ </v>
<v b="DEU" c="1" v="15">”Degisoggu, bemar-dadgan-warambe-gakabogwad-abargi (12), an dule-nue-binsaed-nikamalad, degi, dule-ibmar-nue-wismalad sunonikid. Wemar, bemar-dummaganga an onugsasad: Dule-miliba-mergued-e-dummadga (1,000), dule-dulatar-mergued-e-dummadga (100), dule-dulabo-gakambe-mergued-e-dummadga (50), degine, dulemar-e-ambe-mergued-e-dummadga (10). Deginbali, dadgan-danar-danar-bukwad-e-dummaganga an onug-imaksabalid.” </v>
<v b="DEU" c="1" v="16">Moisés Israel-dulemarga sogdebalid: “Deginbali, a-ibagangi bemarga-igar-nabomaladga an weyob ega igar uksabalid: ‘Bemar, be-gwenadgan na e-gwenadgan-ebo igar-gwatirnanaid, ega be nue nabomaloye. Deyob be imakmaloye, Israel-dulemargardibe, dule-be-yarginedsulidgardibe, emarbi be dakoye. </v>
<v b="DEU" c="1" v="17">Dulemarga be igar-nabonaile, melle be binsao, wedi dule-dummadiddeeye, wedi dule-wilegediddeeye. Suli. Dule-dummaddibe, dule-wilegeddibe, ega be innikigwadba igar-itogo. Ar igar-nabolegedi, Bab-Dummadgadid, degisoggu, melle dulemar be dobguo. Igar-naboleged-dutusurmalad geg be nabogele anse be sedamalo. Adi, ani an ega igar-nabogoed. Deyob an wemarga igar-uksa gusad.’ </v>
<v b="DEU" c="1" v="18">”Deunni, a-ibagangine, an bemarga bela igar uksad, igi bemar imakmaloe.” </v>
<v b="DEU" c="1" v="19">Moisés Israel-dulemarga sogdebalid: “Anmar Horebʼgi noarmargu, nega-dulesulidgan-sunnasulid-dummad be daksamaladba anmar gaamakdii gusad. Igi-anmar-Bab-Dummad-Jehová anmarga igar-uksagusa, deyobi, anmar Amorreo-dulemar-yalagan-igarba nadgusad. Geb degi, anmar Cades-Barneaʼye-neg-nugadse modap gusad. </v>
<v b="DEU" c="1" v="20">Agi an bemarga sogsa gusad: Anmar Amorreo-yalaganse mosmaye. Anmar-Bab-Dummad-Jehová, we-yala anmarga uknaidye. </v>
<v b="DEU" c="1" v="21">Be dake, bemar-Bab-Dummad-Jehová bemarga we-yala uksamalad. Ar bemar-dadgan-e-Bab-Dummad-Jehová, bemarga sogsa gusad: ‘Bemar we-yalase be dognamar, be sunamar. Melle dobgumar, melle galakumar.’ </v>
<v b="DEU" c="1" v="22">”Ar degite, bemardi bela be anse armalad, be anga sognonimalad: ‘Anmar-iduar neg-arganaega anmar dulemar-barmide, adi, anmarga sognonimalagar, igid-igarba anmar namaloe, deginbali, ibi-neggweburse anmar dogdapmarbaloe.’ </v>
<v b="DEU" c="1" v="23">”Bemar-ibmar-anga-sogsamaladi, an nabir itosad. A-ular, bemar-abargi bemar-dad-dummagangi wargwen-wargwengi an dulemar-warambe-gakabo (12) susad. </v>
<v b="DEU" c="1" v="24">We-dulemar-warambe-gakabogwadi (12) nadegusmalad, yar-birse nakwid gusmalad. Escol-neba-naidse warmaksamargu, agi neg-argas gusmalad. </v>
<v b="DEU" c="1" v="25">Na sapi-sanmar-gwachamaladi anmarga senoni gusmalad. Anmarga weyob sognoni gusmalad: ‘Anmar-Bab-Dummad-Jehová anmarga-yar-uknaidi, yala-nuedye.’ ” </v>
<v b="DEU" c="1" v="26">Moisés Israel-dulemarga sogdebalid: “Degite, bemar, yapa a-yarse naegusmalad. Deyobi, bemar, bemar-Bab-Dummad-Jehová-sogedba gwen ibmar imaksasurmalad. </v>
<v b="DEU" c="1" v="27">Aka bemar, be-neggi uurmakbukwa gusmalad, be sogbukwa gusmalad: ‘Ar Bab-Jehová isdar-anmar-daked-ular, Egipto-yargi anmar-onosad. Adi, Amorreo-dulemarga anmar-ukegar, degi, amar anmar-ogilogegar. </v>
<v b="DEU" c="1" v="28">¿Ar anmar bia naosunna? Emide, anmar-gwenadgan-neg-argaapmalad anmar-ogwayisad, anmarga weyob sogdemargu: We-dulemar bur anmarba dutusulid, anmarba bur dule-dummagan naed. E-neggweburmar burwisur namarbalid. E-galu-matusulid, nibnegse warmaknanaid. Agi anmar, Anac-e-wagan daksabalid.’ </v>
<v b="DEU" c="1" v="29">”Geb agine, an bemarga sogsamalad: ‘Mer be gwayemar, we-dulemar mer be dobgumalo. </v>
<v b="DEU" c="1" v="30">Ar anmar-Bab-Dummad-Jehová, anmar-idunadapid, anmar-ular urwoed. Ar igi Bab-Jehová Egipto-yargi, degi, nega-dulesulidganba, bela-ibmar-imaksad be daksamala, deyob bemarga imakbaloed. </v>
<v b="DEU" c="1" v="31">Bela bemar igarba-nanasmaladba, degi, wese bemar nonikidsega be daksamalad, igi bemar-Bab-Dummad-Jehová be-searmala. Dule na e-machi-seeyob, Bab-Jehová igarba be-searmalad.’ </v>
<v b="DEU" c="1" v="32">”Degite, bemar be-Bab-Dummad-Jehováʼba bengusmalad. </v>
<v b="DEU" c="1" v="33">Ar Bab-Jehová, bemarga-neg-ambikued-amiega, bemar-idunadap gusad. Mutiki, bemarga-igar-oyogega bemar-idu soo-bubawar-oganadap gusad. Ibgindi, mogir-bubawarba bemar-idunadap gusad. Degi-inigwele, bemar Bab-Jehová-bengus gusmalad.” </v>
<v b="DEU" c="1" v="34">Moisés Israel-dulemarga sogdebalid: “Bab-Jehová bemar-ibmar-soged-itosgua, uluded. Geb agi, weyob imakedseye sogsagusad: </v>
<v b="DEU" c="1" v="35">‘We-dule-isganamar, wargwensaale an be-dadganga-napneg-nued-ukoye-sogsadi, gwen dakosurmalad. </v>
<v b="DEU" c="1" v="36">Unnila Jefone-machi-Calebʼbi Canaán-yar dakoed. Ar Calebʼgala, degi, e-masmalagala, bia-Caleb-egi-nanadii gusa, a, an ega ukoed. Ar Calebʼdi Bab-Jehováʼgi gwen bengussuli gusad.’ </v>
<v b="DEU" c="1" v="37">”Degine, ar bemar-ular, Bab-Jehová anse ulusgusmogad. Anga sogsagusad: ‘Bemoga, we-yarse be dogosurmogad. </v>
<v b="DEU" c="1" v="38">Be-anar, be-bendaked-Nun-machi-Josué dogoed. Degisoggu, gatik be Josué-ogannogo, ar a-dule, Israel-dulemarga napamar mimioed. </v>
<v b="DEU" c="1" v="39">Ar be-mimmigana, amba aku-neg-itodimaladi, egi be sogsamaladi, anmar-isdarmalad anmar-ibe sumaloye, amala, we-yarse dogmaloedid, egi megmaloedid. Ar ani an we-yar ega uksad. </v>
<v b="DEU" c="1" v="40">Ar bemardi, gannar nega-dulesulidganba Demar-Ginnidye-nugad-igarba be namar.’ ” </v>
<v b="DEU" c="1" v="41">Moisés Israel-dulemarga sogdebalid: “Deunni, bemar an-abin-sogdemalad: ‘Anmar Bab-Jehováʼgi nue-dummad-nosmarye. Emisgindi, igi anmar-Bab-Dummad-Jehová anmarga igar-uksa, abali anmar namarsunnoye, anmar urwenamarsunnoye.’ Agi geb bemar guakwaa bila-onogedgi-ibmar-ebulemalad-amis gusmalad, ar ade, bemar binsasmalad, yalaganba baisursunna nalego-dakleye. </v>
<v b="DEU" c="1" v="42">”Ar Bab-Jehováʼdi anga sogsad: ‘Israel-dulemarga be sogo: Mer be urwenamarye. Ar Bab-Jehová bemar-abargi gudii guosulid. Ar bemar naye sogele, be-isdarmaladse bemar galakuoed.’ </v>
<v b="DEU" c="1" v="43">”Bab-Jehová-soged an bemarga sogsamalad. Degite, bemar an-itossurmalad. Ar bemar bur bule uayasuli gusmalad. Bab-Jehová-sogedba be ibmar imaksasurmalad. Na bemar san-dummarba-imakedba yalaganba be urwenad gusmalad. </v>
<v b="DEU" c="1" v="44">Agi, Amorreo-dulemar-a-yargi-bukwadi, bemar-abin noar gusmalad. Igi burmar dulemar-baleginne, deyob Amorreo-dulemar be-balegichamalad. Seir-yar-akale, Horma-neggwebur-warmaksadse be-balegichamalad, bemargi nakwenonimalad. </v>
<v b="DEU" c="1" v="45">Geb degine, bemar Bab-Jehováʼse gannar nonigusmalad, bemar Bab-Jehová-asabin bobukwa gusmalad. Degi-inigwele, Bab-Jehová bar bemar-itossulid. </v>
<v b="DEU" c="1" v="46">Agala, bemar, Cadesʼgi undar gudii gusmarsunnad.” </v>
<v b="DEU" c="2" v="1">Moisés Israel-dulemarga sogdebalid: “Geb degine, gannar anmar arbalid. Anmar Bab-Jehová-sogsadba Demar-Ginnidye-nugad-igar-maidba nega-dulesulidganse nononikid. Dikasuli anmar Seir-yar-ebirdii gusmalad. </v>
<v b="DEU" c="2" v="2">”Geb agine, Bab-Jehová anga sokalid: </v>
<v b="DEU" c="2" v="3">‘Undargus bemar we-yargi bipirmakdanigusmalad. Bemar gannar dad-nakwed-argan-sapiledsik namar. </v>
<v b="DEU" c="2" v="4">Israel-dulemarga be sogo: Esaú-e-wagan-bukwad-yargi be nasmalo. Esaú-e-wagan Seir-yargi-bukwamalad be-gwenadgan gued. We-dulemala bemar-dobe gudimalad. Degi-inigwele, nue salakarmar. </v>
<v b="DEU" c="2" v="5">Mer amarbo be urwemalo. Ar an bemarga we-yar ukosulid, amba bia egi be annamaloe, soggwensaale an bemarga ukosulid. We-Seir-yala bato Esaú-waganga an uksad. </v>
<v b="DEU" c="2" v="6">Mas-bemar-gunnoedi, manigi ese bemar bakmaloed. Deginbali, dii-bemar-goboedi, manigi ese bemar bakbaloed.’ </v>
<v b="DEU" c="2" v="7">”Ar bemar-Bab-Dummad-Jehová bela bemar-ibmar-imakedgi ise-nued bemargi binsasad. Degine, we-neg-dulesulidgan-dummadba nued bemar-akwedii gusbalid. We-birga-dulabogwadgi (40), bemar-Bab-Dummad-Jehová, bemarba gudii gusad, degine, gwen ibmar-galakudii bemar-imaksasulid. </v>
<v b="DEU" c="2" v="8">”Geb anmar, anmar-gwenadgan-Esaú-wagan-Seir-yargi-bukwamalad ebirismalad. Degine, geb anmar Arabá-igarba, Elatʼsik igar-maidba, degi, Ezión-Geberʼsik igar-maidba nadgusmalad. Geb sorba, anmar aibirisad. Agi, Moab-e-neg-dulesulidgansik anmar naded. </v>
<v b="DEU" c="2" v="9">”Geb degine, Bab-Jehová anga sogsabalid: ‘Melle be Moab-dulemarse achamalo, melle ebo be bila-onomarbalo. Ar e-yar-naid soggwensaale an bemarga ukosulid. Ar bato an Lot-waganga Arʼye-neg-nugadi an uksad.’ </v>
<v b="DEU" c="2" v="10">”Dakargua, iduale, a-yargi Emita-dulemar bukwagusmalanad. A-dulemar bukidarmalanad, dutusur nanaenad, degine, Anac-waganyobi, bela-bela masdummagananad. </v>
<v b="DEU" c="2" v="11">Emita-dulemar, Anac-waganmala dule-masdummaganye e-annik-sogledaenad. Moab-dulemardi, Emita-dulemarye bimalad. </v>
<v b="DEU" c="2" v="12">Degine, Seir-yargine, iduar Horí-dulemar bukwagusmalad. Esaú-wagan, we-Horí-dulemar-onos gusad, bela obelos gusmalad. Geb a-yargine, Esaú-wagan ambikusmalad. Igi Israel-dulemar Bab-Jehová-ega-yar-ukoye-sogsadgi, deyob Esaú-wagan imakmarmogoed, bela dulemar-obelomarmogoed.” </v>
<v b="DEU" c="2" v="13">Moisés sogdebalid: “Bab-Jehová weyob igar uksabalid: ‘Ar emigindi, be namarsun. Bemar Zered-dian obakmarsun.’ Deyob geb anmar Zered-dian obaksamarsunnad. </v>
<v b="DEU" c="2" v="14">”Anmar Cades-Barneaʼgi-noalid-akale, Zered-diangi obaksamaladse birga-dulagwen-gakambe-gakabaabakgusad (38). We-birgamar-nasadbali, machergan-bila-onomalad bela burgwisad. Igi Bab-Jehová ise-sogar sogsagusa: ‘An-bemarga-sognaid-yar-ukoedgi we-machergan dogosurmarye,’ deyobi gusad. </v>
<v b="DEU" c="2" v="15">Bab-Jehová we-machergangi yolenonigusad, geb, degidbali, bela we-dulemar-obelononi gusad. </v>
<v b="DEU" c="2" v="16">”Dulemar-nabir-bila-onomalad bela burgwismargua, </v>
<v b="DEU" c="2" v="17">Bab-Jehová anga sunmaknonikid, anga sognonikid: </v>
<v b="DEU" c="2" v="18">‘Emi, be Moab-yargi Ar-neggwebur-walik nasaoye. </v>
<v b="DEU" c="2" v="19">Amón-dulemar-bukwadse bemar modapile, melle be ese achamaloye, melle ebo be bila-onomarbaloye. Ar Amón-yar-naid, soggwensaale an bemarga ukosulid. Ar bato an Lot-waganga uksad.’ </v>
<v b="DEU" c="2" v="20">”Dakargua, we-yarde dule-masdummagan-yarye bilesbalid. Ar epenne, dule-masdummagan agi bukwa gusmalad. Amón-dulemar, a-dulemar Zomzom-dulemarye bismalad. </v>
<v b="DEU" c="2" v="21">We-dulemar ichesur-mergu gumalanad, dule-gala-ibegan nanaenad, Anac-waganmaryob dule-masdummagan nanaenad. Bab-Jehová a-dulemar, Amón-dulemarse-galakuega imaksad, geb deyob Amón-dulemar we-dulemar-obelos gusad. Geb agine, Amón-dulemar, Zomzomeo-dulemar-obelosgusmargu, e-yargi ambikude gusmalad. </v>
<v b="DEU" c="2" v="22">Bab-Jehová, deyob Esaú-wagan Horí-dulemar-obelogega imaksagusmogad. Deunni, Horí-dulemar, Seir-yalagi bukwamalanad. We-garda-narmaklenaidse, Esaú-wagan, Horí-dulemar-obelosmargua, Seir-yargi ambikunonimalad. </v>
<v b="DEU" c="2" v="23">Amba deyobi, Aveo-dulemar Gaza-neggwebur-burwiganagi-bukwamargu, gusmarmogad. Caftor-dulemar-Creta-dup-yargi-danigusmaladi, bela Aveo-dulemar obelolesmalad. Geb degidbali, Caftor-dulemar Aveo-dulemar-yargi muchub ambikunoni gusmalad.” </v>
<v b="DEU" c="2" v="24">Moisés Israel-dulemarga sogdebalid: “Bab-Jehová anga sogsabalid: ‘Be namarbar, be Arnón-dian obakmalo. An Amorreo-dule-Sehón Hesbón-e-rey an bemarga urmaknaid. Egi-nakwega an bemar-imakoed. Be e-yar sunamar, egi be bila-ononamar. </v>
<v b="DEU" c="2" v="25">Deginbali, emi-iba-akale, bemar-asabinni bela dulemar-yar-baid-baidgi-bukwadgi an dobed nasikoed. Ar a-dulemar be-gangued-nikad-itoarmalale, dobed egi nagunonikoed, degidba wawanmakdemaloed.’ ” </v>
<v b="DEU" c="2" v="26">Moisés sogdebalid: “Nega-dulesulidgan-Cademotʼye-nugad-akar, Hesbón-e-rey-Sehónʼse an weyob gaya-nued barmisgusad: ‘Melle anbo urwemaloye. </v>
<v b="DEU" c="2" v="27">Be-yalagangi igar-dummad-maidba an nasaoye. Bipisaale igar-maidgi an aibanosurye, unnila igarbarbi an nasaoye. </v>
<v b="DEU" c="2" v="28">Anmar mas-gunnegala, bese manigi anmar bakoye, degine, anmar dii-gobegala, bese manigi anmar bakbaloye. Unnila bese an egisye, be-yargi-naed be anmar-imakye. </v>
<v b="DEU" c="2" v="29">Igi Esaú-wagan-Seirʼgi-bukwamalad, degine, Moab-dulemar-Ar-neggweburgi-bukwamalad, e-yargi-naega anmar-imaksamala, deyob be anmar-imakmoye. Ar anmar Jordán-diwar-obaked abegeddeeye, anmar-Bab-Dummad-Jehová anmarga-yar-uknaidse dogegarye.’ </v>
<v b="DEU" c="2" v="30">”Ar Hesbón-e-rey-Sehónʼdi, e-yargi-naega gwen anmar-imaksasulid. Ar ade, be-Bab-Dummad-Jehová, a-rey-burguega, mer anmarba-ibsaega imaksad, adi, anmarga urmakegar. Ar igi emi-ibadse, anmar-maiga-gudimala, deyob, gudii gumalagar. </v>
<v b="DEU" c="2" v="31">”Geb degine, Bab-Jehová anga sogded: ‘Emi, Rey-Sehónʼgi-nakwega an bemar-imak, e-yala an bega ukbar. Degisoggu, e-yala begadga-guega be sue.’ </v>
<v b="DEU" c="2" v="32">”Degine, Rey-Sehón bela e-sordaganmala anmar-abin noalid, Jahazaʼye-neg-nugadgi anmarbo urwemalagar. </v>
<v b="DEU" c="2" v="33">Ar anmar-Bab-Dummad-Jehováʼdi egi-nakwega anmar-imaksad. Rey-Sehón, e-masmala, e-sordamar, bela anmarse galakusad. </v>
<v b="DEU" c="2" v="34">Degine, bela Sehón-e-neggweburmar anmar susad, deginbali, bela e-dulemar anmar obelosbalid: Bela e-machergan, e-omegan, degi, e-mimmigan anmar ogilosad. Bipisaagwale wargwensaar dula obessulid. </v>
<v b="DEU" c="2" v="35">Unnilagwa anmar e-neggweburmarbi susmalad, e-ibmar-durganbi susmalad, e-ibmar-nueganbi susmarbalid. </v>
<v b="DEU" c="2" v="36">Arnón-dian-dikarba Aroer-neggwebur-siid-akar, degi, neggwebur-nebagi-siid-akar, Galaad-yar-naidse, neggwebur-gwagwensaale sigissulid, bela anmar-Bab-Dummad-Jehová anmarga urmaksad. </v>
<v b="DEU" c="2" v="37">Unnilagwa, igi anmar-Bab-Dummad-Jehová anmarga-sogsa, Amón-dulemar-bukwad-e-yala, Jaboc-diwar-naba-neggweburmar-bukwad, yalaganba-neggweburmar-bukwad, we-neggweburmar mer ebugoye. A-neggweburmarbi anmar ese achassulid.” </v>
<v b="DEU" c="3" v="1">Moisés Israel-dulemarga sogdebalid: “Degine, anmar gannar arbalid, geb Basán-yarsik anmar nade gusad. Agine, Basán-e-rey-Og, bela e-sordamarmala anmarbo-urwegala, Edrei-neggweburgi anmar-abin noalid. </v>
<v b="DEU" c="3" v="2">”Degine, geb Bab-Jehová anga sogsad: ‘Melle be we-dule dobguo, ar ade, we-rey, e-dulemar, degi, e-yarse-bakale, bato an bega uksad. Ar igi Amorreo-dulemar-e-rey-Sehón, Hesbónʼgi-bukwagusmalad be imaksa, deyob be Og-imakbalo.’ </v>
<v b="DEU" c="3" v="3">”Geb deyob gunonikid. Anmar-Bab-Dummad-Jehová anmarse Basán-e-rey-Og-galegega imaksad. Bela e-sordamarse-bakale, anmarga urmaksabalid. A-dulemargi anmar nakwisad, bela a-dulemar anmar ogilosad. </v>
<v b="DEU" c="3" v="4">Agine, anmar e-neggweburmar bela sunonikid. E-neggwebur-gwagwensaale bessurgusad: Neggwebur-gwadulapaa (60) anmar susad. Anmar bela Argob-yar susad. Basánʼgi Rey-Og-negdakmaid-yalamar anmar bela e-ibe susad. </v>
<v b="DEU" c="3" v="5">Bela a-neggweburmar, galu-matusulid-gandikmalad nue-ebiris nika-nika nanaed. Degine, e-yawagak esgoro nika-nika nanabalid. Deginbali, neggwebur-burwigana bukidar galu-matusulid-sate nanabalid, amar bela anmar susbalid. </v>
<v b="DEU" c="3" v="6">Ar igi anmar Hesbón-e-rey-Sehón-imaksagusa, deyob, anmar Og-imaknonimogad. Anmar, Og-e-neggweburmar obelosad, e-machergan, e-omegan, degi, e-mimmiganse-bakale, anmar ogilosad. </v>
<v b="DEU" c="3" v="7">Unnila e-ibmar-durgan, degi, e-ibmar-nuegan, e-neggweburgi-amislesmaladi anmar susad. </v>
<v b="DEU" c="3" v="8">”A-ibagangine, anmar Arnón-dian-akale, Hermón-yar-siidse yar sunonibalid. We-yarmar Amorreo-dulemar-e-reymar-warbogwad Jordán-obakar-dad-nakwedsik yar-semamainad. </v>
<v b="DEU" c="3" v="9">We-Hermón-yala Sidón-dulemar Siriónʼye bimalad. Amorreo-dulemardi Senirʼye bimalad. </v>
<v b="DEU" c="3" v="10">”Deginbali, anmar bela neggweburmar-nebagi-bukwamalad susbalid. Bela Galaad-yar-naid, degine, bela Basán-yar-naid-akale, Salca-neggweburse, degine, Edrei-neggweburse susbalid. We-neggweburmar, Basán-yargi Rey-Og-negdakmaid-neggweburmalad. </v>
<v b="DEU" c="3" v="11">Basán-e-rey-Og, abi napi dule-masdummad gudii gusad. E-gabedi, bela esgorobiid. E-gabed-suguedi, dalibo-bisgise sugued. E-matardungueddi, daligwen matardungued. Rey-Og-e-gabedi, Amón-dulemar-e-neggwebur-Rabáʼgi amba oyolemaid.” </v>
<v b="DEU" c="3" v="12">Moisés Israel-dulemarga sogdebalid: “A-ibagangi, we-yarmar anmar susgua, dad-nakwed-argan-sapiledsik Aroer-neggwebur-Arnón-dian-walik-siid-akale, degi, Galaad-yarmar-negabala, e-neggweburmarse-bakale, Rubén-waganga, degi, Gad-waganga, an uksad. </v>
<v b="DEU" c="3" v="13">”Galaad-yarmar-abalad-baidi, bela Basán-yala, Rey-Og-negdakmai-gusadi, an Manasés-wagan-negabaladga uksad. ”Basán-yargi Argob-yar-naidi, dule-masdummagan-yarye bimalad. </v>
<v b="DEU" c="3" v="14">Manasés-wagwa-Jair, bela Argob-yar, Gesur-abingunaidse, degi, Maaca-abingunaidse susad. A-yar, Basán-Havot-Jairʼye onugsasad. We-yala, we-garda-narmaklenaidse amba deyob nugad. </v>
<v b="DEU" c="3" v="15">Maquir-wagangardi Galaad-yar an ega uksad. </v>
<v b="DEU" c="3" v="16">”Rubén-wagangardina, degi, Gad-wagangardina, Galaad-akar, Arnón-dianse an yar uksad. Arnón-dian-neba-negabaladse e-yar-abingunaidga gunaid. Degi, Jaboc-diwar, Amón-dulemar-e-yar-abingunaidga maid. </v>
<v b="DEU" c="3" v="17">”Deginbali, Rubén-waganga, degi, Gad-waganga dad-argwanedsik-e-yar-abingunaidi Jordán-diwar-maid, Cineret-demar-akar, Arabá-demar-Gagbidye-nugadse, Pisga-yar-nakwemaidse an ega yar uksad. </v>
<v b="DEU" c="3" v="18">”A-ibagangine, Rubén-waganga, Gad-waganga, degine, Manasés-waganga an weyob sogsa gusad: ‘Bemar-Bab-Dummad-Jehová we-yala degisadegu bemarga uknaiye. Degi-inigwele, bemar sordamar-dutusurmaladid, bila-onomaladid, Jordán-diwar obakmaloye, be-gwenadgan-Israel-dulemar-idumai be gumaloye. </v>
<v b="DEU" c="3" v="19">Unnilagwa, bemarga an neggweburmar-uksadgi be-omeganbi, be-mimmiganbi, degi, be-ibdurgan-bukidar-nikad, amarbi bemaloed. </v>
<v b="DEU" c="3" v="20">Bab-Dummad-Jehová igi bemarga neg-bogidik nasiksa, deyob be-gwenadganga neg-bogidikid-nasikedse geb bemar an-bega-yar-mimisadse aibiroed. Deginbali, be-gwenadgan Jordán-diwar-obakar ega-yar-uklegoed bela sunonimaladse geb be gannar aibirmaloed.’ </v>
<v b="DEU" c="3" v="21">”Deunni, a-ibagangine, Josuéʼga weyob an igar-uksagusad: ‘Josué, be-sunnagwad bela be daksad, igi be-Bab-Dummad-Jehová reymar-warbogwad imaksa. Bela reymar-baigangi-be-nasaoedi, Bab-Jehová deyob imakbaloed. </v>
<v b="DEU" c="3" v="22">Melle a-reymar be dobguo, ar ade, be-Bab-Dummad-Jehová, bemar-ular urwenaid.’ ” </v>
<v b="DEU" c="3" v="23">Moisés Israel-dulemarga sogdebalid: “A-ibagangine, Bab-Jehováʼse an goted. An ega sogded: </v>
<v b="DEU" c="3" v="24">‘Bab-Dummad-Jehováʼye, emide, be-gangued be-maiga be oyoalid. Nibneggine, degine, napneggine, bab-dummad-baid beyobid sulid. Beyob ibmar-dummagan-imaked, degi, ibmar-dakledisurmalad-imaked sulid. </v>
<v b="DEU" c="3" v="25">Bab-Dummadye, an bese wilesakwaa egised: Yala-nuegan-nanaid-daknaega, degine, Líbano-yar-naid daknabaliga, wis be Jordán-diwar-obakega be an-imake.’ </v>
<v b="DEU" c="3" v="26">”Ar Bab-Jehováʼdi bemar-ular anse ulusad. Degisoggu, an-itossulid, ar anga bur sogded: ‘¡Gusa! We-igargi mer be bar anga sunmako. </v>
<v b="DEU" c="3" v="27">Pisga-yar-dukuse be nakna. Dad-nakwedsik, degi, dad-argwanedsik be atako. Degine, dad-nakwed-argan-sapiledsik, degi, dad-nakwed-argan-nuedsik, be atakbalo. A-yar, be-ibyagwar be dakoed, Jordán-diwardi be obakosulid. </v>
<v b="DEU" c="3" v="28">Degisoggu, Josuéʼga igar be uko, be ogannogo. Ar ade, Josué, we-dulemar-idumai guoed. Deginbali, we-yar-be-dakoedi, Josué, Israel-dulemarga mimibaloed.’ </v>
<v b="DEU" c="3" v="29">”Geb degine, anmar Bet-Peor-asabin nebagi ambikusad.” </v>
<v b="DEU" c="4" v="1">Moisés sogdebalid: “Israel-dulemar, Igar-Mamaidgi-an-bemar-odurdaksa-gusadi, be nue-itomalo, egi be nue nanadii gumalo. Ar deyobi, bemar nued-gudii gumaloed, degine, geb be-dadgan-e-Bab-Dummad-Jehová bemarga yar-ukoedgi nabir be dogmaloed. </v>
<v b="DEU" c="4" v="2">Mer ibmar-an-bemarga-sognaid obulomalo, degi, mer abar-abar sogmarbalo. Bela be-Bab-Dummad-Jehová-Igar-uksadba, an-bemarga a-igar-sognaidba be nanamalo. </v>
<v b="DEU" c="4" v="3">”Bemar-sunnagwad na be-ibyagwar, Bab-Jehová Baal-Peorʼgi neg-imaksad be daksamalad. Deunni, be-Bab-Dummad-Jehová, bemar-abargi bela-dule-bab-dummad-Baal-Peorʼba-nadmalad ogilos gusad. </v>
<v b="DEU" c="4" v="4">Ar bela bemar, be-Bab-Dummad-Jehováʼba-nagusmaladdi, emi-ibase amba dula-gudidimalad. </v>
<v b="DEU" c="4" v="5">”Nue be itomalo. Anga an-Bab-Dummad-Jehová igar-uksagusadgi an bemar-odurdaksamalad. Adi, bemar, yar-susokalidgi a-igarmarba be nue nanamalagar. </v>
<v b="DEU" c="4" v="6">Degisoggu, we-Igarmarba nue be nanamalo, nue aba ibmar-imakdii gumalo. Ar deyobi, bemar, dulemar-yar-baid-baidginmalad-asabin nue-binsaed-nikadi be oyodii gumaloed, magar-nue-ibmar-itogedi be oyodii gumarbaloed. Ar wemar bela we-Igar-Mamaid itodamaloed. Geb degine, sogdamaloed: ‘Ar wede, nue-napiragwad, we-dulemar nue-binsaed-ibegan-nanaed, nue magar neg-itomaladid, degine, we-dulemar nue-nug-nikamalad nanamarbalid.’ </v>
<v b="DEU" c="4" v="7">¿Ar biti-dulamar-baigan, anmar-dulamarba bur nug-nika gusunna? Igi anmar, anmar-Bab-Dummad-Jehováʼse-gotele, anmar-walikaa gunonidae, ¿biti-dulamar-baigan e-bab-dummaganse-gotele, ese walikaa gunonidamoga? Suli, sate. Ar anmar-Bab-Dummaddi anmar ese goted-ilibali, anmar-walikaa gunonidaed. </v>
<v b="DEU" c="4" v="8">Degine, igi an bemarga igarmar-mesnai, deyobi, ¿biti-dulamar-baigan igarmar-innikigwad-nika gudimar be ebinsae? Ar dulamar-degiid nikasulid. </v>
<v b="DEU" c="4" v="9">”Degisoggu, nue salakarmar. Nue be itomar. Melle be ibmar-daksamaladi iemalo. Degine, bemar-gudiidgi ebinsadii be gumalo. Be-mimmigan be odurdakmalo, be-wagan be odurdakmarbalo.” </v>
<v b="DEU" c="4" v="10">Moisés Israel-dulemarga sogdebalid: “Deunni, bemar, Horeb-yargi be-Bab-Dummad-Jehová-asabin-bukwagusmargu, Bab-Jehová anga sogsa gusad: ‘Dulemar an-gayaburba-itomalaga danar be urbe. Adi, we-napneggi-gudiidgi an-dobee-nanamalagar, an-nug-odummomalagar, degi, na e-mimmigan-odurdakmalagar.’ </v>
<v b="DEU" c="4" v="11">Deunni, bemar, Horeb-yar-nakwedse nonigusmalad. Geb agi bemar ambikunonimalad. A-yargine, soo bupurmakmai gusad, yala gummakmai gusad. Soo ginnitibi, matusur-ainakmai gusad, waa gudure-gudure nakwemai gusad, negasichid nagud gusad. </v>
<v b="DEU" c="4" v="12">Geb degidgine, Bab-Jehová bemarga soo-abargi sunmaksad. Bemar e-gayaburba-sunmaked itosmalad. Unnila gayaburbabi bemar itosmalad, e-duledi gwen be daksasurmalad. </v>
<v b="DEU" c="4" v="13">Deyobi, Bab-Jehová bemarbo-Igar-Mesnai gusad, we-Igarmar-Sogambegwad-bemarga-sogsagusadba be nanamaloye. We-Igarmar-Sogambegwad (10) akwa-matabogwadgi narmaksa gusad. </v>
<v b="DEU" c="4" v="14">A-ibagangine, Bab-Jehová anga sogsa gusad, ande Igarmar-bemarga-soglesadgi bemar-odurdakoye, adi, Jordán-diwar-obaksamalar, bemar-yar-sunonikoedgi eba be nanamalagar.” </v>
<v b="DEU" c="4" v="15">Moisés Israel-dulemarga sogdebalid: “Bab-Jehová bemarga soo-abalagi-sunmaksagua, bemar e-dakleged daksasurmalad. Degisoggu, nue salakarmar, </v>
<v b="DEU" c="4" v="16">abakale, bemar yogasaar ibmar-e-wilubgan sobbarmalale: Machergan-e-wilubgandibe, omegan-e-wilubgandibe, </v>
<v b="DEU" c="4" v="17">ibdurgan-napneggi-nikad-e-wilubgandibe, nuumar-niba-gukudimalad-e-wilubgandibe, </v>
<v b="DEU" c="4" v="18">ibmar-napneggi-garmakdimalad-e-wilubgandibe, uamar-gudidimalad-e-wilubgandibe, amar-e-wilubgan melle be sobmalo. Degiile, bemar isgudmaloed. </v>
<v b="DEU" c="4" v="19">”Nue salakarmar. Ar be niba atakdemalale, we-ibmar be dakdele: Dad-ibeler, nii, niisgwamar, bela niisgwamar-akar-akar-nanaid be dakdele, abakale, ese be binsaed-galedamalar, e-nug-odummonai gudamalar, e-asabin dulluu sigdamalar. Ar ade, bemar-Bab-Dummad-Jehová, bela dulemar-we-napneggi-bukwamaladga we-niisgwamar obinnisad. </v>
<v b="DEU" c="4" v="20">”Ar Bab-Jehová bemar-sunonikid, Egipto-yala-esgoro-duleged-negyob-guedgi bemar-onononikid. E-dulamarga-guega bemar-sunonikid, igi emi-iba bemar e-dulaga gumala. </v>
<v b="DEU" c="4" v="21">”Degi-inigwele, bemar-nukad Bab-Jehováʼdi anse ulusad, anga ise-sogar sogsad: ‘Jordán-diwar be obakosurye, be-Bab-Dummad-Jehová yar-nued bemargadga-guega-uksokalidse be dogosurye.’ </v>
<v b="DEU" c="4" v="22">Degisoggu, Jordán-diwar-obakosuli an we-yargi burgoed. Ar bemardina, Jordán-diwar obakmaloed, degine, bemarga yar-nued-uklegoye-soglesadi, bemar sunonikoed. </v>
<v b="DEU" c="4" v="23">”Degisoggu, nue salakarmar, abakale, bemar-Bab-Dummad-Jehová bemarbo-Igar-Mesisad iedamalar. Be-Bab-Dummad-Jehová bemarga sogsad: ‘Melle ibmar-wilubgan be sobmaloye.’ </v>
<v b="DEU" c="4" v="24">Ar be-Bab-Dummad-Jehová, Bab-Dummad-noberbadid, soo-bela-ibmar-ogumakedyobidid. ”A-ulale, weobdo: </v>
<v b="DEU" c="4" v="25">Ar bemar we-yargi-ambikunonimaladgi mimmigan-nikunonikile, wagan-nikunonikile, degine, sereddii be megnonimalale, melle bab-dummadyob-imaklemalad be sobmalo, deginbali, melle be e-nug odummomarbalo. Ar degiile, bemar be-Bab-Dummad-Jehová-asabin isgued-dummad imakoed. Degidbali, Bab-Jehová-ourwega be imakoed. </v>
<v b="DEU" c="4" v="26">”Degisoggu, inniki an emi bemarga soged, ar bemar Bab-Dummadba-ibsasurmalale, nibneg bemar-barsogega guoed, degi, napneg bemar-barsogega guoed. Ar bemar Jordán-diwar-obaksokalidgi, we-yar-susokalidgi bemar bergudmaloed. We-yargine, bemar undar-gudii guosurmalad, ar bemar Bab-Jehováʼse bela girgumaloed. </v>
<v b="DEU" c="4" v="27">Ar Bab-Jehová yar-baid-baidse bemar-oaisakioed. Ar bia Bab-Jehová bemar-sedoe, agi bemar, wis ichesaar ambikumaloed. </v>
<v b="DEU" c="4" v="28">”Bemar dulemar-yamo-ibmar-e-wilubgan-sobsamalad-e-maiga be gunonimaloed. We-bab-dummagan: Suargi sobarmalad, Akwagi sobarmalad. Wemarde: Aku atakmalad, emar-itosurmarbalid, geg mas gunmarbalid, degine, geg ibmar umarbalid.” Wemarde, bab-dummadyob-imaklemaladid. Bab-Dummadsurmalad. </v>
<v b="DEU" c="4" v="29">Moisés Israel-dulemarga sogdebalid: “Ar bemar, bia-bukwadgindibe, be-Bab-Dummad-Jehová be ulubgi napiragwadgi amiarmalale, bela-belagwadgi be amimalale, nabir be Bab-Jehová-aminonimaloed. </v>
<v b="DEU" c="4" v="30">Ar igi an bemarga bela-ibmar-sogsa, deyob be wilearmalale, sulibinsa be itoarmalale, geb agi, napidgi be-Bab-Dummad-Jehováʼse be gannar dagmaloed, degi, Bab-Jehová-bega-ibmar-sogedba be ibsanonimaloed. </v>
<v b="DEU" c="4" v="31">Ar be-Bab-Dummad-Jehová, dule-wiledaksoggu, bemar-dadgan-ebo-igar-mesisad iegosulid, ar ade, sogsad, ede a-igar imakedseye. A-ular, Bab-Jehová bemar-metosulid, bemar-obelogosurbalid.” </v>
<v b="DEU" c="4" v="32">Moisés Israel-dulemarga sogdebalid: “Be-Bab-Dummad-Jehová ibmar-gegerdakleged-dummagan bemarga imaksad. Degisoggu, emigindi, be egismardo, Bab-Dummad we-napneggi dule-obinnisad-akale, bemar-idu ibagan-nasmaladgine, degine, bela we-napneg-dirbir-naidgine, ar Bab-Jehová bemarga ibmar-imaksadyob, ¿ibmar-gegerdakleged imaklesgusa? Ar Bab-Jehová bemarga ibmar-imaksadyob, ¿Bab-Dummad-ibmar-imaked itolesgusa? Ar weyobid bemar itodisurmalad. </v>
<v b="DEU" c="4" v="33">Ar igi Bab-Dummad bemarga soo-abalagi-sunmaksa, degine, bemar ese gwen burgwissurmarbalid, ¿ar biti-dulemar deyob gusmarmo be ebinsae? Gwen deyobid itoledisulid. </v>
<v b="DEU" c="4" v="34">Ar Bab-Dummad dulamar-bamalad-abargi dulamar-bukwad-gwensak-suegala, igar-bulegan-oyonai gualid, ibmar-wilubgan-oyonai gualid, ibmar-dakledisurmalad-oyonai gualid, bila-onoleged-ononai gualid. Degi, ibmar-gegerdaklemalad gandikidba-oyonai gualid, bela gargangued-oyonai gualid. ¿Biti-bab-dummad deyob ibmar-imaknai be daksamala? Suli. Deyob bab-dummad-baid ibmar-imaknai be daksasurmalad. Unnila be-Bab-Jehováʼbi bela-Egipto-yargi bemarga ibmar-imaksad be daksamalad. </v>
<v b="DEU" c="4" v="35">”Bela we-ibmar-bemarga-oyolesadi bemar wisguegalad, Bab-Jehová, Bab-Dummad gued, degine, ayobid, Bab-Dummad-baid sated. </v>
<v b="DEU" c="4" v="36">Bab-Dummad-Jehová bemar-odurdakegala, nibneg-akale, e-gayaburba-itogega be-imaksad. Degine, napneggi, e-soo-gangued bemarga oyosbalid. Soo-abalagine e-gayaburba-itogega bemar-imaksabalid. </v>
<v b="DEU" c="4" v="37">Ar Bab-Jehová bemar-dadgan-sabgussoggu, a-ulale, amar-burgwisad-sorba, e-wagan-sunonikid. Bab-Dummad bemarba-gudiidbali, deunni bemar Egipto-yargi-bukwamargu, na e-ganguedba bemar-onosad. </v>
<v b="DEU" c="4" v="38">Bab-Jehová, bemar-idu dulamar-dummagan-bukwadi, bemarba bur-dutusurmaladi, bemar-wagab onosad. Adi, a-yarse bemar-odogega, a-yar bemarga-ukegar. Emide, bemar a-yar susokalid. </v>
<v b="DEU" c="4" v="39">”Degisoggu, emi be durdakmar, nue ebinsamalo: Bab-Jehová, Bab-Dummad gued. Nibneggi Bab-Dummad gued. Napneggi Bab-Dummad gubalid. Bab-Jehováʼyobid Bab-Dummad-baid sated. </v>
<v b="DEU" c="4" v="40">Degisoggu, Bab-Jehová-Igar-sogedba, Bab-Jehová-Igar-Mamaidba be nanamar. A-Igarmar an bemarga uknaid, adi, bemarga bela nueganbi ibmar-gumalaga, degi, bemar-sorba bemar-waganga ibmar-nueganbi naegar. Degine, be-Bab-Dummad-Jehová, bemarga yar-degisadegu-uknaidgi, bemar, undar-suiti-gudii gumalagar.” </v>
<v b="DEU" c="4" v="41">Geb degine, Moisés Jordán-diwar-dad-nakwedsik, neggwebur-gwapaa nug-imaksad, </v>
<v b="DEU" c="4" v="42">adi, dule-oburgwisad a-neggweburmarse wakinnegar. We-dule, oburgwebisulidgi dule-oburgwisale, isdar-dakdisulidgi emar-oburgwisale, ebo-urwedisulidgi emar-oburgwisale, sunna we-neggwebur-gwapaagwad-nug-imaklesadse na bendaklegega wakinned. </v>
<v b="DEU" c="4" v="43">We-neggweburmargi-dukulegega, Moisés, Rubén-wagangala, Beser-neggwebur nug-imaksad. We-neggwebur nega-dulesulidganba, neba-naidgi siid. Gad-wagangala, Ramot-neggwebur nug-imaksad. We-neggwebur, Galaad-yargi siid. Degine, Manasés-wagangala, Golán-neggwebur nug-imaksad. We-neggwebur, Basán-yalagangi siid. </v>
<v b="DEU" c="4" v="44">Moisés, Bab-Jehová-Igala, Israel-dulemarga uksad. </v>
<v b="DEU" c="4" v="45">Israel-dulemar Egipto-yargi aligusmargua, Jordán-diwar-dad-nakwedsik, Bet-Peor-neba-naid-asabin ambikunonimargu, Moisés, we-Igarmar-Islidikid, Bab-Dummad-Sogedba-Igar-Maid, degi, Igarmar-Mamaid, Israel-dulemarga uksad. </v>
<v b="DEU" c="4" v="46">Deunni, Bet-Peor-neba-naidi, Amorreo-dulemargadinad. Sehón, Hesbón-yargi reyga mai gusanad. A-yargine, Moisés, Israel-dulemarmala, Rey-Sehónʼgi nakwisgusmalad. </v>
<v b="DEU" c="4" v="47">Israel-dulemar, Rey-Sehón-e-yar susgusmalad, degi, Basán-e-rey-Ogʼye-nugad-e-yar susgusmarbalid. Deyob, Amorreo-dulemar-e-rey-warbogwad-e-yarmar, Jordán-diwar-dad-nakwedsik-nanaid sulesgusad. </v>
<v b="DEU" c="4" v="48">Aroer-neggwebur-Arnón-diwar-gakaba-siid-akale, Sión-yar-siidse, we-yarmar sulesad. We-Sión-yar, Hermónʼye nugbalid. </v>
<v b="DEU" c="4" v="49">Deginbali, Jordán-diwar-dad-nakwedsik, bela Arabáʼse-bakar, Arabá-demarsega, degine, Pisga-yar-nakwemaidsega, Israel-dulemargadga gunonikid. </v>
<v b="DEU" c="5" v="1">Moisés bela Israel-dulemarse gochad, ega sogded: “Israel-dulemar, emi-ibagi an bemarga Igar-sognaid, degine, an Igar-uknaid nue be itomar. Be durdakmalo, nue be ebinsadii gumalo, adi, a-sogedba be nanamalagar. </v>
<v b="DEU" c="5" v="2">”Anmar-Bab-Dummad-Jehová, anmarbogwa Horeb-yargi Igar mesisad. </v>
<v b="DEU" c="5" v="3">Bab-Jehová anmar-babganbo we-Igar mesissulid, anmarbo Igar-Mesisad. Emi anmar bela dula-bukwamaladbogwa igar mesisad. </v>
<v b="DEU" c="5" v="4">Bab-Jehová bemar-asabin yar-birgi soo-abalagi bemarga sunmaksad. </v>
<v b="DEU" c="5" v="5">A-ibagangine, ani an Bab-Jehová-ibmar-sognaid bemarga-sogegala, bemar-irwa an gwichigusad. Ar bemar, soo-dobgusmarsoggu, a-ular, bemar yarse nakwissurmalad. ”Deunni, Bab-Jehová weyob sogsad: </v>
<v b="DEU" c="5" v="6">‘Ani an be-Bab-Dummad-Jehová gued. Bemar Egipto-yargi maiga-wilebukmargu, ani an bemar-onosadid. </v>
<v b="DEU" c="5" v="7">” ’Melle bab-dummad-baid an-asabin be nikumalo. </v>
<v b="DEU" c="5" v="8">Melle be ibmar-wilubgan sobmalo, nibneggi ibmar-nikad-wilubgandibe, napneggi ibmar-nikad-wilubgandibe, demargi ibmar-nikad-wilubgandibe. </v>
<v b="DEU" c="5" v="9">A-ibmar-wilubgan-asabin dulluu be imakosurmalad, degine, Bab-Dummadyob ese be golosurmalad, ar ade, ani an be-Bab-Dummad-Jehová gued. An, be-Bab-Dummad gadi-nobguedid. Ar an dule-isganamar-isdarsunna-dakmalad sabsur-odurdakedid. Degi, e-mimmigan, e-wagan, e-wagan-yokorbarmaladsega an sabsur-odurdakbalidid. </v>
<v b="DEU" c="5" v="10">Ar dulemar-an-sabmaladdi, dulemar-an-Igarmar-Mamaidba-nanamaladdi, an bela-e-waganmar-danimaloed e-ibe nue-sabguedid. </v>
<v b="DEU" c="5" v="11">Melle be-Bab-Dummad-Jehová-nug yogasaar be obaro. Ar dule yogasaar Bab-Dummad-nug obarisale, a-dule, Bab-Dummad-Jehováʼse sabsur-odurdaklegedsegad. </v>
<v b="DEU" c="5" v="12">Obunnoged-ibagi be obunnogo, adi, a-ibagi, be Bab-Dummad-e-nug odummogegar. Igi be-Bab-Dummad-Jehová bega Igar-uksa, aba be imako. </v>
<v b="DEU" c="5" v="13">Ibanergwa (6) be arbaoed. A-ibagangi bela ibmar-imakbied be imakoed. </v>
<v b="DEU" c="5" v="14">Ibagugledgindi (7) obunnoleged-ibad, be-Bab-Dummad-Jehová-e-nug-odummolegedid. A-ibagi bipisaale be arbaosulid. Be-machi, be-bunagwa, bega-arbaed-machered, bega-arbaed-ome, be-moli-bebe-nikad-alugwasualed, be-moli-uayasuid, be-ibdurgan, a-ibagi, arbaosurmarmogad. Deginbali, dule-be-yarginedsulid be-negyagi-gudiid, a-ibagi arbaosurmarmogad. Ar obunnoged-ibagi igi be obunnomoga, beyobi bega-arbaed-machered, degine, bega-arbaed-ome, obunnomarmogoed. </v>
<v b="DEU" c="5" v="15">Egipto-yargi be maiga-gusmogad be ebinsao. Ar a-yargi be-Bab-Dummad-Jehová e-gangued-nikadba-be-onosadi, be ebinsao. A-ulale, be-Bab-Dummad-Jehová, bega igar-uksad: Obunnoged-ibagi be obunnogoye. </v>
<v b="DEU" c="5" v="16">Be-daedbali be-bab-nug-odummodii, degi, be-nan-nug-odummodii be nanamalo. Adi, be-Bab-Dummad-Jehová we-napneg-bega-uknaidgi sereddii be megegar, degi, bela bega ibmar-nueganbi gubaligar. </v>
<v b="DEU" c="5" v="17">Melle be dule-oburgo. </v>
<v b="DEU" c="5" v="18">Melle be be-abirginsulid-ebo galagwensuli nanao. </v>
<v b="DEU" c="5" v="19">Melle be ibmar-atursao. </v>
<v b="DEU" c="5" v="20">Melle be gakansaar aimargi sunmako. </v>
<v b="DEU" c="5" v="21">Melle be dule-baid-ibmarbina sogo: Dule-baid-omebina, dule-baid-negbina, dule-baid-nainubina, dule-baid-mai-macheredbina, dule-baid-mai-omebina, dule-baid-moli-bebe-nikad-alugwasualedbina, dule-baid-moli-uayasuidbina. Bipisaale dule-baid-ibmarbina be sogosulid.’ ” </v>
<v b="DEU" c="5" v="22">Moisés Israel-dulemarga sogdebalid: “Bemar yar-dikarba bukwamargu, we-gayaburba Bab-Jehová bemarga binnasuli soo-abalagi sunmaksagusad, mogir-gudureged-abalagi, negasichid-abalagi sunmaksagusad. Ibmar-baid bemarga bar obarissulid. Geb Bab-Jehová akwa-matabogwadgi narmaksagusad. Agi anga uksad. </v>
<v b="DEU" c="5" v="23">”Ar bemar, negasichid-naigusgu, yargi soo-gwabunye-maigua, gayaburba itosmalad. Agine, bemar-danar-danar-bukwad-e-dummagan, degi, bemar-girmar-dummagan, bela anse noni gusmalad. </v>
<v b="DEU" c="5" v="24">”Geb agi anga sognoni gusmalad: ‘Anmar-Bab-Dummad-Jehová anmarga e-gangued-yeerdakleged, degine, e-dummarba-gued anmarga oyosye. Bab-Jehová soo-abalagi anmarga-sunmaksadi anmar itosbarye. Emi, anmar daksaye, Bab-Dummad sunna dulebo sunmakye, degine, dule amba sunna dula-gudii guye. Ar dule burgwewilubbinye.’ </v>
<v b="DEU" c="5" v="25">”Ar anga sogsamarbalid: ‘Emide, ¿ibiga anmar binsarsunna we-soo-gwabunye-gwichidse burgwebimarsunye? Ar anmar Bab-Dummad-Jehová-anmarga-sunmaknaid gannar itononibalile, anmar ese oburgwilegoye. </v>
<v b="DEU" c="5" v="26">Ar ade, ¿doa-dule anmaryob Bab-Dummad-e-gayaburba soo-abalagi-sunmaksad itosye, degi, gwen burgwissur be ebinsaye?’ </v>
<v b="DEU" c="5" v="27">”Anga sogsamarbalid: ‘Moisés, be, anmar-Bab-Dummad-Jehováʼse be naye. Bela anmar-Bab-Dummad-Jehová-ibmar-sogoed be itogoye. Be, anmar-Bab-Dummad-Jehová bega-ibmar-sogoed bela be anmarga sogmogoye. Anmar geb itononimogoye. Geb Bab-Jehová-ibmar-sogedba anmar ibsaoye.’ </v>
<v b="DEU" c="5" v="28">”Bemar anga ibmar-sognaigusgu, Bab-Jehová bemar-itosad. Agi, anga Bab-Jehová sogsad: ‘We-dulemar-bega-sunmaksamalad, an bela itosye. Bela-bega-sogsamalad an nueganbi itoye. </v>
<v b="DEU" c="5" v="29">Bitigi ulubgi degibi an-dobee-nanamalana gadinye, degine, bela an-Igarmar-Mamaidba nanadigumalana yeerbanye, adi, we-dulemala, degine, e-mimmigana bela ega degisadegu ibmar-nueganbi gumalagarye.’ </v>
<v b="DEU" c="5" v="30">”Anga Bab-Jehová sogdebalid: ‘Moisés, be naye, dulemarga be sognaye: Be-dordonegse be gannar namarye. </v>
<v b="DEU" c="5" v="31">Bedina, wegi an-walik be beoye. An bega bela Igarmar-Mamaid an bega ukoye, adi, a-Igarmargi be Israel-dulemar-odurdakoye. Adi, bemarga-yar-uklesokalidgi, a-Igarmar-Mamaid-sogedba be nanadii gumalagarye.’ </v>
<v b="DEU" c="5" v="32">”Degisoggu, Israel-dulemar, nue salakarmar. Ar igi bemar-Bab-Dummad-Jehová bemarga-sogsa, aba be nanadii gumarsun. A-Igargan mer be soggwensaale obemalo, bela eba be nanamalo. </v>
<v b="DEU" c="5" v="33">Bemar, Igarmar-be-Bab-Dummad-Jehová-bemarga-uksadba degisadegu nanadii gumalo, adi, bemar dula-gudii gumalagar. Deyobile, bemarga ibmar-nueganbi gumaloed, adi, yar-bemargadga-gusokalidgi suitibaksaar be gudii gumalagar.” </v>
<v b="DEU" c="6" v="1">Moisés Israel-dulemarga sogdebalid: “An bemar-odurdakmalaga, we-Igarmar-Mamaid, we-Igarmar-uklesad, be-Bab-Dummad-Jehová bemarga uksad. Bemar we-yar-bemarga-uklenaidse dogdele, a-Igarba be nanadii gumalo. </v>
<v b="DEU" c="6" v="2">Be-mimmigan, be-wagan, bela-bemar we-napneggi-dula-gudiidgi be-Bab-Dummad-Jehová-dobee nanamalo. Bela Igarmar-Mamaid, Igarmar-an-bemarga-uked, aba be nanamalo, adi, we-napneggi suitibaksaar dula be gudii gumalagar. </v>
<v b="DEU" c="6" v="3">Israel-dulemar, degisoggu be nue-itomar, gatik Bab-Dummad-sogedba be nanadii gumar. Adi, yar-gadi-ibmar-sanmakedgine, yar-napa-nuedgine, be nued gudii gudmaloed, egi be dula-bukidar-nikumai gudmaloed. Igi be-dadgan-e-Bab-Dummad-Jehová bemarga-yar-ukedseye sogsagusa, deyob guegar. </v>
<v b="DEU" c="6" v="4">”Israel-dulemar, nue be itomar: Anmar-Bab-Dummad-Jehová, unnila wargwenna gued. </v>
<v b="DEU" c="6" v="5">”Be-Bab-Dummad-Jehová bela-belad be-gwagegi, be-san-burbagi, degine, bela be-ganguedgi be sabguoed. </v>
<v b="DEU" c="6" v="6">”Emi-ibagi, we-gayaburba an bemarga-sognaid, nue be-gwage-ulubgi be sedii imakmalo. </v>
<v b="DEU" c="6" v="7">We-gayaburbamar, be-mimmigangala, be gannar-gannar-sogdii nanamalo. Be-neggi be gudiile, igarba be gudiile, be megesokalile, degine, be gwisgualile, ega be sogdii nanao. </v>
<v b="DEU" c="6" v="8">We-Igarmala be-argangi wilubganyob be atinnar-nasiko. Degine, be-bebegi wilubganyob be nasikbalo. </v>
<v b="DEU" c="6" v="9">Degine, be-neg-buarmargi be narmakbalo, degi, be-yawagakmargi be narmakbalo.” </v>
<v b="DEU" c="6" v="10">Moisés Israel-dulemarga sogdebalid: “Be-Bab-Dummad-Jehová, be-dadgan-Abrahamʼga, Isaacʼga, degi, Jacobʼga, yar-ukedseye sogsagusad. Bab-Jehová a-yargine be-odononimaloed. A-yalagi, neggwebur-dummagan bubukwad, neggweburmar-nue-nasgumamai nanaed. A-neggweburmar, gwen bemar sobsasurmaladid. </v>
<v b="DEU" c="6" v="11">Degine, a-yargi negmar-bubukwad ibmarmar-nuegan-nika nanaed. A-ibmarmar, gwen bemar onmaksasurmaladid. Degine, dia-dummagan-bukwa nanabalid, gwen bemar akwissurmaladid. Uva-dubmar, degi, olivoʼmar digar nanaibalid, gwen bemar digsasurmaladid. ”Amar bela bemar gutemalale, nue immeledmalale, </v>
<v b="DEU" c="6" v="12">nue salakarmar, melle Bab-Jehová-iedmalo. Ar bemar Egipto-yargi maiga-wilebukwamargua, Bab-Jehová bemar-onosgusad. </v>
<v b="DEU" c="6" v="13">”Be-Bab-Dummad-Jehová-e-nug be odummodii nanamalo, eba be ibsadii nanamalo. Be ibmar ise-sogar-imakbiele, Bab-Dummad-nugginbi be imako. </v>
<v b="DEU" c="6" v="14">Melle be dule-be-dikarba-bubukwamalad-e-bab-dummaganba be namalo. </v>
<v b="DEU" c="6" v="15">Ar be-Bab-Dummad-Jehová bemar-abargi-gudiidi, nue-noberbadid. Ar bab-dummad-baid be-Bab-Dummadga be imakalile, Bab-Jehová-sabsur-ourwega be imakoed. Ar degigudele, we-napneggi bela bemar-ogilogoed. </v>
<v b="DEU" c="6" v="16">”Bemar Masahʼye-neg-nugadgi Bab-Dummad-Jehová-wilubdaksayobi, melle be Bab-Jehová-wilubdakmalo. </v>
<v b="DEU" c="6" v="17">Nue salakarmar, be-Bab-Dummad-Jehová-Igarmar-Mamaidba be nanadii gumalo. Igarmar-Islidikidba, Bab-Dummad-Sogedba-Igar-Maidba be nanadii gumalo. </v>
<v b="DEU" c="6" v="18">Be-Bab-Jehová-asabin ibmar-innikimaladbi be imakdii gumar, ibmar-nueganbi be imakdii gumar, adi, bemar, nued gudii gumalagar. Degine, Bab-Jehová be-dadganga ise-sogar yar-nued-ukoye-sogsadi be sumalagar, adi, bemargadga guegar. </v>
<v b="DEU" c="6" v="19">Deginbali, Bab-Jehová, bega-sogsadba, be-asabin be-isdarmalad-ononnogoed.” </v>
<v b="DEU" c="6" v="20">Moisés Israel-dulemarga sogdebalid: “Yoedsega, be-mimmi bese egichialile: ‘Ar we-Igargan-Mamaid, Bab-Dummad-Jehová-Sogedba-Igargan-Mamaid, degi, Igargan-soglesad-uksad, ¿ibi obare?’ </v>
<v b="DEU" c="6" v="21">Weyob be-machiga be sogoed: ‘Anmar Egipto-yargi Faraón-e-maiga-gudigu, Bab-Jehová gandikidba Egipto-yargi anmar-onosad. </v>
<v b="DEU" c="6" v="22">Bab-Jehová anmar-wagabsunna, ibmar-gegerdaklemalad, ibmar-dummagan-dakledisurmalad, degine, ibmar-dummagan-gegerdaklemalad Egipto-yargi imaksad. Bab-Jehová-Faraónʼgi-gwisgusad anmar daksad, degi, Faraón-e-neguyaginmaladgi-gwisgusad anmar daksabalid. </v>
<v b="DEU" c="6" v="23">Bab-Jehová Egipto-yargi anmar-onosad. Ede, anmar-dadganga yar-ukedseye-sogsadse anmar-senonikid. </v>
<v b="DEU" c="6" v="24">Bab-Dummad-Jehová anmarga sogsad, bela-e-Igar-uksadba anmarde nanamaloye. E-dobekwaa nanamaloye, adi, anmarga bela ibmar-nueganbi naegarye, degine, suiti-gudii guegarye, igi emi-ibadse anmar gudii. </v>
<v b="DEU" c="6" v="25">Degine, anmar, anmar-Bab-Dummad-Jehová-anmarga-sogsadba-imakele, bela e-Igarmar-anmarga-uksadba-imakmalale, e-asabinni gwen galakussuli-nanamalale, anmar, dulemar-igar-innikii-imakmaladga guoed.’ ” </v>
<v b="DEU" c="7" v="1">Moisés Israel-dulemarga sogdebalid: “Be-Bab-Dummad-Jehová be-yar-susokarmaladgi bemargadga-guega bemar-odogoed. Bab-Jehová, bemar-idu dule-bukidar-bukwamalad onogoed: Het-dulemar, Gergeseo-dulemar, Amorreo-dulemar, Canaán-dulemar, Ferezeo-dulemar, Heveo-dulemar, degi, Jebuseo-dulemar-bukwad, onogoed. ”We-dulemar-sogagugle-gumaladi (7), bemarba bur-melu sordamar nikamalad. Degine, bemarba bur dutusurmarbalid. </v>
<v b="DEU" c="7" v="2">Degi-inigwele, be-Bab-Dummad-Jehová, bega we-dulemar-urmaksale, bemar egi nakwisale, be bela we-dulemar-ogilomaloed. Melle be we-dulemarbo igar-mesdii nanamalo. Melle be wiledakdii nanamarbalo. </v>
<v b="DEU" c="7" v="3">Melle be we-dulemarbo nikumalo. Melle be be-sisgan a-dule-masmala-nikuega imako. Melle be e-sisgan be-masmala-nikuega be imakbalo. </v>
<v b="DEU" c="7" v="4">”Ar we-omegana, be-masmala-angi-banguega imakmaloed, bab-dummad-baiganba-nanamalaga be-imakmaloed. Ar deyob-gusale, Bab-Jehová bemargi sae-itononikoed. Degidbali, geb yog-bemar-ogilogar imakoed. </v>
<v b="DEU" c="7" v="5">”Weyob we-dulemar-e-ibmar be imako: E-bab-dummadse-ibmar-ogumakar-ukleged-aila ei be earo. E-akwamar-islidikmalad ei be mamaro. E-bab-dummad-bundor-Asera-e-wilub-sobaled be omukuo. Degine, e-suar-nuchumar-e-bab-dummadga-imakbukwad bela soogi be ogumako. </v>
<v b="DEU" c="7" v="6">”Ar ade, bemar, be-Bab-Dummad-Jehováʼba dule-islidikmalad gumalad. Ar be-Bab-Dummad-Jehová bemar-susad, adi, dulemar-baigan-we-napneggi-bukmaladba bur bule na egadga bemar-imakegar.” </v>
<v b="DEU" c="7" v="7">Moisés Israel-dulemarga sogdebalid: “Ar Bab-Jehová bemarbina-sogsadi, bemar-sunonikidi, bemar-ichesulidba bemar-sunonisulid. Ar bemar, dulemar-baiganba bur-ichee gumalad. </v>
<v b="DEU" c="7" v="8">Ar Bab-Jehová bemar-sabedba bemar-sunonikid. Deginbali, be-dadganga ise-sogar-ibmar-imakoye-sogsadba bemar-sunonikid. Agala, Bab-Jehová, Egipto-e-rey-Faraón-negsemaidgi bemar-onosad. Sabsur-odurdakle-bukwamargu, gandikidba bemar-onosad. </v>
<v b="DEU" c="7" v="9">”Degisoggu, be wisgumar, be-Bab-Dummad-Jehová, Bab-Dummad gued. Bab-Dummad-innikigwad-degisadeguadid. Bab-Dummad dule-e-sabgudimaladgala, e-Igar-Mamaidba-nanadimaladgala, e-wagan-danimaloed-ugakaasega, e-Igar-Mesisadi bela ega sogedba imaked. Degine, e-sabgued-degisadeguad ega oyoged. </v>
<v b="DEU" c="7" v="10">”Bab-Jehová dule-isdar-e-dakeddi, obelodaed. Bab-Dummad we-dule-isdar-e-daked-odurdakosurdeeye sogsulid, yog sabsur-odurdakar imakdaed. </v>
<v b="DEU" c="7" v="11">Degisoggu, emi-ibagi, an bemarga Bab-Dummad-Igar-Mamaid-uknaidba be nanadii gumarsun.” </v>
<v b="DEU" c="7" v="12">Moisés Israel-dulemarga sogdebalid: “Ar bemar we-Igarmar-uklesadba daele, degine, a-sogedba be nanamalale, be-Bab-Dummad-Jehová bemar-ebo-Igar-Mesisadba bemarga ibmar-imakoed. Degine, Bab-Jehová ise-sogar be-dadganga-sogsad, an bemarga-ibmar-sogsad-imakedseye, ar deyob imakoed. Degisadegu bemar-sabgubaloed. </v>
<v b="DEU" c="7" v="13">”Be-Bab-Dummad, bemar-sabguoed, bemargi ise-nued binsaoed. Degine, dula-bukib-omelomai, mimmigan-bukidar-nikumai, bemar-imakoed. Deginbali, Bab-Dummad be-dadganga-yar-ukoye-sogsadgi, be-ibmar-diged gadi-sanmak bega imakoed. Be-ibmar-gwag, be-vino, be-olivo-gwallumar gadi-niku bega imakoed. Be-moli-bebe-nikamalad, be-sibad-wawaadmar, be-sibadmar, gatik-mergumai bega imakoed. </v>
<v b="DEU" c="7" v="14">”Dulemar-baiganba bemargi bur bule ise-nued binsalegoed. Bemar-abargi-gudimalad, machereddibe, omedibe, anagan-nikusuli guosurmalad, bela anagan-nikadbi gumaloed, degine, amba be-ibdurganmoga, bela dula-nikuedbi gumarmogoed. </v>
<v b="DEU" c="7" v="15">Be-Bab-Jehová uellegega bemar-imakosulid, degine, Bab-Dummad Egiptoʼgi boni-dummagan-onosad-be-daksamalad, bemargi a-bonigan-gwisguega imakosulid. Bab-Jehová, we-boni-dummagan dule-isdar-bemar-dakmaladginbi yolegega imakoed. </v>
<v b="DEU" c="7" v="16">Bela Be-Bab-Dummad-Jehová bega-dulemar-uknaid be ogilogo. Melle be a-dulemar wile dako. Melle be e-bab-dummadga-na-imakbukwad, be-bab-dummadga be imako, ar ade, amar, be-Bab-Dummad-Jehováʼgi-aibanega bemar-imakoed. </v>
<v b="DEU" c="7" v="17">”Ar na be be-ulubgi sogdibe: ‘We-dulemar anmarba bur-ichesur mergued. Degisoggu, ar wede, ¿igi-saele anmar we-dulemar-onogosunna?’ </v>
<v b="DEU" c="7" v="18">”Melle be we-dulemar dobguo. Nue be ebinsamalo, igi be-Bab-Dummad-Jehová, Faraón-imaksa, degine, igi bela Egipto-dulemar-imaksabali. </v>
<v b="DEU" c="7" v="19">Be-ibyagwar be daksamalad, igi be-Bab-Dummad-Jehová Egipto-yargi-bemar-onogegala, ibmar-dummagan imaksa, ibmar-wilubgan-gegerdaklemalad imaksa. Ar na e-ganguedgi bemar-onos gusad. Ar amba, be-Bab-Dummad-Jehová, bela dulemar-be-asabin-bukwamalad-be-dobe-itomaladi, deyobi imakbaloed. </v>
<v b="DEU" c="7" v="20">”Deginbali, be-Bab-Dummad-Jehová a-dulemargi burmar barmidagoed, a-dulemar-gudimalad bela obelogoed. Ar amba, a-dulemar bemar-idu-dukuye-sogmalale, amba bela amar-obelogoed. </v>
<v b="DEU" c="7" v="21">A-dulemar-abin, melle be gwayo, ar ade, be-Bab-Dummad-Jehová bemar-abargi gudiid. Be-Bab-Dummad, dule-dummadid, dulemar bela a-Bab-Dummad-dobdamalad. </v>
<v b="DEU" c="7" v="22">Ar be-Bab-Dummad-Jehová bemarga we-dulemar-bemargi-gwisgudamaloed bela bega yog-obelogar imakosulid, binna-binna-obelomai imakoed. Adi, melle ibdurgan-sapurbarmalad-ursirmaladi bemargi obinmalagar. </v>
<v b="DEU" c="7" v="23">”Ar be-Bab-Dummad-Jehová we-dulemar bemarga-ukoed, bela wemar-berguedse sabsur-wiogoed. </v>
<v b="DEU" c="7" v="24">Be-Bab-Dummad-Jehová we-dulemar-e-reymargi-nakwega be-imakoed. Degine, bela a-reymar be we-yargi ogilogo, adi, melle dulemar bar egi binsamalagar. Dulemar bipisaagwale bemar-asabin gwisguosurmalad, bela be a-dulemar obelogoed. </v>
<v b="DEU" c="7" v="25">”E-bab-dummagan-ibmargi-sobarmalad bela be soogi ogumako. Melle be e-birgi-mani-nasiklealedbina, degi, e-birgi-olo-nasiklealedbina be sogmalo, degine, melle be sumalo. Ar abakalegi, isguega be-imakarmalale, ar ade, be-Bab-Dummad-Jehováʼba we-ibmarmar ibmar-isgana gumalad. </v>
<v b="DEU" c="7" v="26">Deginbali, we-ibmar-isganamar, melle bipisaagwale, be-negse be sedmalo. Ar degiile, be ukabsalegoed. Bela-bela we-ibmarmar be isdar-dako, degi, be sae-dakbalo. Ar ade, we-ibmarmala wede ukabsalegaledid.” </v>
<v b="DEU" c="8" v="1">Moisés Israel-dulemarga sogdebalid: “An emi-ibagi bemarga bela-Igarmar-ukedi, bela be a-sogedba nanadii gumalo. Adi, bemar, nabir gudii gumalagar, gatik bemar ichesur-mergumai gumalagar. Degine, Bab-Jehová ise-sogar be-dadganga sogsagusad, we-yala an bemarga ukedseye, a-yarse bemar dogmalagar, bemargadga guegar. </v>
<v b="DEU" c="8" v="2">”Bemar-Bab-Dummad-Jehová nega-dulesulidganba birga-dulabo (40) bemar-semaigusadi be ebinsamalo. Agi sabsur-bemar-wiosgusad, sabsur-bemar-wilubdaksa gusad. Adi, wisguegar, bemar igi-ulubgi binsamardibeye. Degine, bemar-dakbaligar, bule-nabir e-igarmar-bemarga-uknaidba be damalodibeye. </v>
<v b="DEU" c="8" v="3">”Bab-Jehová sabsur bemar-wiosad, bemar-oukumechad. Geb degine, ibmar-manáʼye-nugad-gunnega bemar-imaksad. Bab-Jehová, we-mas-dakdisulidgi, be-babgan-oguchad, bemar-oguchabalid. ”Bab-Jehová bemarga we-mas uksad, adi, bemar wisguegar, ar dule unnila mas-gunnedginbi dula-gudii guosulid, bela Bab-Jehová-Gayaburba-itogedgi dule nabir dula-gudii gubalid. </v>
<v b="DEU" c="8" v="4">”Bemar birga-dulabo-nanasmaladgine (40), mormar-bemar-yoyoid be-ibe nungussurgusad, degine, be-nagmar bei engussurmarbalid. </v>
<v b="DEU" c="8" v="5">Deginbali, be-ulubgi nue be magar neg-itomalo, ar igi baba e-mimmi-odurdake, deyobi, be-Bab-Dummad-Jehová bemar-odurdakmogad. </v>
<v b="DEU" c="8" v="6">”Degisoggu, be-Bab-Dummad-Jehová bemarga-Igar-uksadba be nanadii gumalo, Bab-Dummad-dobee be nanamarbalo. </v>
<v b="DEU" c="8" v="7">Ar be-Bab-Dummad-Jehová yar-nuedse bemar-semaid: Yar-dianmar-nikadse, yar-dii-sailamar-nikadse, e-diimar nebagangi-ariomaidse, degi, yar-mullugangi diimar aryomamaidse bemar-semaid. </v>
<v b="DEU" c="8" v="8">A-yargi orosgi-dakleged-trigo gadi sanmaked, orosgisaar-dakleged-cebada gadi sanmakbalid, gadi uva sanmakbalid, gadi sapi-higuera sanmakbalid, degi, gadi sapi-granadoʼmar sanmakbalid. A-yargi, olivo yaisulid, olivo-gwallu yaisurbalid, degi, achanis yaisurbalid. </v>
<v b="DEU" c="8" v="9">”Yarse-bemar-dogsokalidse, bemar mas-sate guosulid, bemar mas ise-obinagwar-nika guoed. Bemar bela ibmar-unniguar-nika guoed. A-yarginde, bemar e-akwamargi esgoro-onomai guoed, degine, e-yar-mullugangine, bemar esnon-onomai gubaloed.” </v>
<v b="DEU" c="8" v="10">Moisés Israel-dulemarga sogdebalid: “A-yargi, bemar nue-mas-gundii gumaloed, be yeer-neg-itodii gumaloed. Geb bega napa-gadi-ibmar-sanmaked-uksad-nukad, be-Bab-Dummad-Jehová-nug be odummodoed. </v>
<v b="DEU" c="8" v="11">”Nue salakarmar, melle be-Bab-Dummad-Jehová be iemalo. Emi an bemarga bela Bab-Dummad-E-Igarmar-Mamaid-uknaidba be nanadii gumalo. </v>
<v b="DEU" c="8" v="12">Nue salakarmar. Ar abakalegi, bemar nue-mas-gundimaladgi, neg-nuegan-sobsadgi be mamaidgi, Bab-Jehová-iedamalar. </v>
<v b="DEU" c="8" v="13">Be-moli-bebe-nikamalad mergudele, be-sibad-wawaadmar mergudele, be-sibadmar mergudele, degi, be sabsur mani nikudele, be ormar nikudele, degine, bela be-ibmar-nikamalad mergudele, mer na be san-dummarbaa imakmalo. </v>
<v b="DEU" c="8" v="14">”Deginbali, mer be-Bab-Dummad-Jehová be iedmarbalo. Ar we-be-Bab-Dummad, deunni bemar, Egipto-yargi maiga-wilebukwamargu, bemar-onosad. </v>
<v b="DEU" c="8" v="15">Be-Bab-Dummad-Jehová nega-dulesulidgan-sunnasulid-dummadba bemar-semai gusad. Naibe-nuegan-abalagi, diormar-abalagi, bemar-semai gusad. Bemar yala-dii-satedgi uku-uku-itodimargua, Bab-Jehová bemarga akwa-dummadgi dii onosad. </v>
<v b="DEU" c="8" v="16">”Nega-dulesulidganba, ibmar-manáʼye-nugadgi, be-dadgan-we-mas-gwen-daksasurmaladgi bemar-oguchad. Deyob, Bab-Jehová sabsur bemar-wiosad, bemar-wilubdaksad, adi, a-sorbali, bemarga ibmar-nuedga guegar. </v>
<v b="DEU" c="8" v="17">”Mer na be ulubgi weyob sogmalo: ‘We-ibmar-an-nikadi, an-ganguedgi an nikunonikid, an-arbasadgi an nikunonikid.’ </v>
<v b="DEU" c="8" v="18">Ar degisulid. Be-Bab-Dummad-Jehová be ebinsao, ar ade, e bega gargangued uked, adi, nabir be ibmar-nuegan nikuegar. ”Emide, Bab-Jehová be-dadgangabo-Igar-Mesisad ise-sogar-imaksad, bemarga imakedseye, emi-ibagi bemarga deyob ibmar-nued imaknaid. </v>
<v b="DEU" c="8" v="19">”Ar be-Bab-Dummad-Jehová be iedmalale, bab-dummagan-baiganba be nadmalale, ega be arbadmalale, amar-asabin be dulluu imakdemalale, emi-ibagi, inniki an bemarga soged, bemar Bab-Jehováʼse oburgwilemaloed. </v>
<v b="DEU" c="8" v="20">Ar bemar, be-Bab-Dummad-Jehováʼba be ibsasurmalale, igi Bab-Jehová dula-akar-akar bemar-asabin-bukwamalad-ogilogoe, deyob bemar ese ogilolemogoed.” </v>
<v b="DEU" c="9" v="1">Moisés Israel-dulemarga sogdebalid: “Israel-dulemar, nue itomar: Emi-ibagi, bemar-idu-neggweburmar-bukwad-sumalagala, bemar, Jordán-diwar obakesokalid. A-yargi, dulemar bur-bemarba ichesur-bukwad, bemarba bur dutusurmalad. E-neggweburmar dummagan nanaed, e-galu-matusulid-mamaid nibnegse-warmaknanaid. </v>
<v b="DEU" c="9" v="2">”A-dulemar dule-buleganad, dule-masdummaganad. Wemar, Anac-wagan gumalad. Ar we-dulemargi-sunmaklediid, bato be itodimalad: ‘Dule geg Anac-wagan-asabin gwisguye.’ </v>
<v b="DEU" c="9" v="3">Degisoggu, emi-ibagi be wisgumar, be-Bab-Dummad-Jehová bemar-idu nadapi guoed. Bab-Jehová, soo-ibmar-bela-ogumakedyob, bela dulemar-obelogoed. Bab-Jehová, we-dulemar be-urbaligwa-gudigumalaga imakoed. Ar bemar we-dulemar-onioed, bela be we-dulemar-obelogoed. Igi Bab-Jehová bemarga ise-sogar sogsa-gusa, deyob-imakedse guoed. </v>
<v b="DEU" c="9" v="4">”Ar be-Bab-Dummad-Jehová bemar-asabin we-dulemar-onosale, melle be sogmalo: ‘Ar Bab-Jehová, anmar-nued-ibmar-imaked-ular, we-yarse anmar-senoniye, adi, we-yar anmargadga guegarye.’ Suli, degisulid. Ar Bab-Jehová we-dulemar ibmar-isgana-imakmalad-ular, bemar-asabin onosokalid. </v>
<v b="DEU" c="9" v="5">Degisoggu, bemar we-yar-susokalidi, be-ibmar-innikigwad-imaked-ularsulid, be-gwage-nued-nikad-ularsurbalid. Degisulid. ”Ar we-dulemar, ibmar-isgana-imaked-ulale, be-Bab-Dummad-Jehová bemar-asabin wemar-ononaid. Ar Bab-Jehová, bemar-dadganga ise-sogar sogsa gusad, Abrahamʼga, Isaacʼga, degi, Jacobʼga, an bemarga imakedseye. Degisoggu, Bab-Jehová deyob imakedsegad. </v>
<v b="DEU" c="9" v="6">Degisoggu, be magar neg-itomar. Ar Bab-Dummad-Jehová bemarga we-yar-nued-uknaidi, bemar-ibmar-innikii-imaked-ular, uknaisulid, bemar-nueddamalad-ular, uknaisulid. Ar bemar, nono-dutusurmaladid.” </v>
<v b="DEU" c="9" v="7">Moisés Israel-dulemarga sogdebalid: “Bemar ebinsamalo, melle iemalo, igi bemar nega-dulesulidganba be-Bab-Dummad-Jehová be oulusgusmala. Bemar Egipto-yargi-noalid-akale, emi-ibadse bemar-senonikidse, bemar, Bab-Jehováʼgi gwisgudanigumalad. </v>
<v b="DEU" c="9" v="8">Bemar Horeb-yargi Bab-Jehová-oulusmalad. Agi, Bab-Jehová bemar-obelogegala, bela-bela bemargi ulud gusad. </v>
<v b="DEU" c="9" v="9">”Bab-Jehová-bemar-ebo-Igar-Mesisadi, akwa-matabogwadgi-narmakar-naid-abingaega, an Horeb-yar-birse nakwisgusad. Deunni, iba-dulabo-wilub (40), bane-bane, degi, mutik-mutik, mas-gunsuli an yar-birgi gudii gusad, dii-gobsuli an gudii gusbalid. </v>
<v b="DEU" c="9" v="10">Agi, Bab-Jehová na e-googi akwa-matabogwad-narmaksad anga uksad. Bemar-bela-bukwadgi Bab-Jehová yar-birgi soo-abalagi, bemarga-sunmaksadi, agi bela narmakar naid. </v>
<v b="DEU" c="9" v="11">”Iba-dulabogwad-bergusgua (40), Bab-Jehová bemar-ebo-Igar-Mesnaid, akwa-matabogwadgi-narmaklesad anga uksad. </v>
<v b="DEU" c="9" v="12">Deunni, Bab-Jehová anga sogsad: ‘We-yargi-gudiid gwae be aidege. Ar be-dulemar, be Egipto-yargi-onosadi, nue isgudmalad. Igargan-an-ega-uksadgi bato bangudmalad. Ibmar-sobmalaga, aka or-dudemalad, adi, e-bab-dummadga imakmalagar.’ </v>
<v b="DEU" c="9" v="13">”Degine, Bab-Jehová anga sogdebalid: ‘We-Israel-dulemar an dakdaniguad, we-dulemar nono-dutusurmalad naed. </v>
<v b="DEU" c="9" v="14">We-dulemar an bega obelogo. We-napneggi e-nugmar bar wisgulegosulid. Degisoggu, mer be anse golo. Ar bedi, wemarba bur dule-dutusurmalad-e-dummadga an be-imakoed, degine, wemarba bur dule-ichesurmalad-e-dummadga an be-imakbaloed.’ </v>
<v b="DEU" c="9" v="15">”Geb degine, an gannar alid, yar-gwabunyemaidgi-an-gudiidgi an aidealid. Bab-Dummad-Israel-dulemarbo-Igar-Mesnaid, akwa-matabogwadgi-narmakaled, an-argangi-gani an aidenonikid. </v>
<v b="DEU" c="9" v="16">Geb bemar Bab-Dummad-Jehováʼgi dummad-nonanai an bemar-dakded. Bemar or-dusa an daknonikid. Geb a-orgi be-bab-dummadga-imakega moli-bebe-nikad-sapingwagwad be sobsamalad. Bab-Jehová-bega-igar-uksadgi, baisursunna bemar bangudmalad. </v>
<v b="DEU" c="9" v="17">Geb degine, akwa-matabogwad-an-argangi-an-sedanikid an sabsur-mete gusad. Geb bemar-asabinni bela goa-goa gusad. </v>
<v b="DEU" c="9" v="18">”Geb degidbali, bela bemar Bab-Jehováʼgi-sabsur-isgusadbali, Bab-Jehová-nue-oulusmaladbali, an Bab-Jehová-asabin iba-dulabo-wilub (40), an mas guchasuli, an dii gobsasuli, ese-golega an yokorgi sindigar sigisad. </v>
<v b="DEU" c="9" v="19">Ar Bab-Jehová bela-bela bemargi-urwesoggu, an Bab-Jehová-bela-bela-e-urwed an dobgusad, e-sae-itoged an nue-dobgusad. Ar Bab-Jehová unnila bemar-obelogedgi binsanainad. Agala, an Bab-Jehováʼse gornai guarbalid, geb Bab-Dummad gannar an-itononibalid. </v>
<v b="DEU" c="9" v="20">Bab-Jehová amba Aarónʼgi nue sae-itosbalid, Aarón-obeloged sokalinad. Amba an deyob, Aarónʼga an Bab-Jehováʼse gochabalid. </v>
<v b="DEU" c="9" v="21">Geb degine, moli-bebe-nikad-sapingwagwad-bemar-sobsadi, a isguega-bemar-imaksadi, an sunonikid. Geb, a-moli-sobaled an soogi ogumaksad, degine, bela an ise-nagar imaksad, buruse guedse an ubi-ubi imaksad. Geb degine, a-buru dian-yar-birgi-ariomaidgi an mie-mie imaksad. </v>
<v b="DEU" c="9" v="22">”Deginbali, bemar, Taberaʼye-neg-nugadgi, Masahʼye-neg-nugadgi, Kibrot-Hataavaʼye-neg-nugadgi, Bab-Jehová-oulusmarbalid. </v>
<v b="DEU" c="9" v="23">”Geb Bab-Jehová Cades-Barnea-akale bemar-barmisgua, bemarga sogsa gusad: ‘Be namar, yar-an-bemarga-uknaid be sunamar.’ Degite, bemar, be-Bab-Dummad-Jehová bemarga-ibmar-sognaidba be ibmar-imaksasurmalad, be bengusmalad, gwen be itossurmalad. </v>
<v b="DEU" c="9" v="24">An bemar-dakdanikid-akale, bemar, Bab-Jehováʼgi yoledigumalad. </v>
<v b="DEU" c="9" v="25">”Ar Bab-Jehová sogsasoggua, ede bemar-ogilogoye, a-ulale, an iba-dulabo-wilub (40), bemar-ular, Bab-Dummad-asabinni yokorgi sindigar an sigisad. </v>
<v b="DEU" c="9" v="26">Agi, an Bab-Jehováʼse gornai gualid, weyob an ega sogded: ‘Bab-Dummad-Jehováʼye, be-dulamar melle be ogiloye. Be-dulamar Egipto-yargi-bukwa na be-ganguedgi be onosadi, melle be ogilogoye. </v>
<v b="DEU" c="9" v="27">Bab-Jehová, be-mai-Abrahamʼga, Isaacʼga, degi, Jacobʼga ibmar-sogsadi be ebinsae. Melle be Israel-dulemar-e-gwage-dutusulid, e-ibmar-isgana-imaked, e-isgued, be dake. </v>
<v b="DEU" c="9" v="28">Adi, melle anmar-onolesgusad-yargi, dulemar weyob sogmalagar: Ar Bab-Jehová ega yar-ukoye-sogsadse, a-dulemar-odossur gusye. Ar Bab-Jehová a-dulemar-sae-daksoggu, a-ular, Egipto-yargi onosye, adi, nega-dulesulidganba amar-oburgwegarye. </v>
<v b="DEU" c="9" v="29">Bab-Jehová, ar we-dulemar be-dulamar-gumalad, be-ganguedgi be onosgusadid, gandikidba na be onos gusad.’ ” </v>
<v b="DEU" c="10" v="1">Moisés Israel-dulemarga sogdebalid: “Deun a-ibagangine, Bab-Jehová anga sokalid: ‘Igi iduar be akwa matabo sobsagusa, deyobi, be gannar sobbalo. Deginbali, urgo-ulu be sobbalo. Geb a-sorbali, anse yar-birse be nakwedago. </v>
<v b="DEU" c="10" v="2">Igi akwa-matabogwad-idualed-be-marisgusadgi narmaklesgusa, deyobi, akwa-matabogwadgi an gannar narmakoed. Geb degine, we-akwa-matabogwad ulu-yagi be mesoed.’ </v>
<v b="DEU" c="10" v="3">”Geb degine, an acacia-urgogi ulu-sobsad. Deginbali, akwa-iduar-soblesadyob akwa matabo an imaksabalid. Geb degine, we-akwa-matabogwad an-argangi-gani an yar-birse nakwide gusad. </v>
<v b="DEU" c="10" v="4">Epenne, bemar danar-bukwagusmargu, Bab-Jehová yar-birgi soo-gwabunyemaid-abalagi sunmaksagusadgi, Igar-sogambegwad-narmaklesad (10) anga uksa-gusad. Ar Bab-Jehová igi iduar we-Igar-Sogambegwad (10) akwa-matabogwadgi narmaksagusa, deyob, we-Igar-bemarga-ukega gannar narmaksabalid. Geb anga uksa gusad. </v>
<v b="DEU" c="10" v="5">”Geb agi, an gannar aligusad, an yar-birgi-gudii aidealid. Geb, we-akwa-matargwagwad an Ulu-sobsad-yagi mesisad. Emide, amba a-akwa-matabogwad, a-Uluyagi maid. Bab-Jehová-anga-Igar-uksagusadba imaklesad.” </v>
<v b="DEU" c="10" v="6">Moisés, Israel-dulemarga sogdebalid: “A-sorbali, bemar Beerot-Bene-Jaacánʼgi ainiar gusmalad. Geb Moseraʼye-neg-nugadse modapmalad. Agi Aarón burgwisad, agi diglesbalid. Geb e-machi-Eleazar, e-bab-Aarón-sorba, dule-irwa-Bab-Dummadse-goled-e-gan sunonikid. </v>
<v b="DEU" c="10" v="7">Geb agine, bemar Gudgodaʼye-neg-nugadse nadegusmarbalid. Geb Gudgoda-akar Jotbataʼye-neg-nugadse nadmarbalid. Agi dianmar-bukidar-nikad-negad. </v>
<v b="DEU" c="10" v="8">A-ibagangine, Bab-Jehová Leví-wagan-susa gusad, adi, Bab-Jehová-Israel-Dulemarbo-Igar-Mesisad-Ulu seega, Bab-Jehová-asabin-gudii guega, ega-arbadii guega, Bab-Dummad-nuggi dulemar-baigangi ise-nued binsaegar. Emi-ibagi imakdimaladyob. </v>
<v b="DEU" c="10" v="9">A-ulale, Leví-waganga e-gwenadgan-abargine, nainu ega uklegosulid, ar ade, Bab-Jehová e-sunnad Leví-wagangadga gunonikid. </v>
<v b="DEU" c="10" v="10">”An igi-gebe-yar-birgi gudigusa, deyobi, an bane-bane iba-dulabo (40) an Bab-Jehováʼse gordii gusbalid. Bab-Jehová amba an-itononibalid, agi, bar bemar-ogilobi gussulid. </v>
<v b="DEU" c="10" v="11">Geb degine, Bab-Jehová anga sokalid: ‘Be nae. Dulemar-idu be guakwaa nadap-imako, adi, be-dadganga-an-yar-ukoye-sogsadse be dogmalagar, a-yala bemargadga guegar.’ ” </v>
<v b="DEU" c="10" v="12">Moisés Israel-dulemarga sogdebalid: “Israel-dulemar, emigindi, be-Bab-Dummad-Jehová, ¿ar ibu-ibmar-imakbi bemar-abe be insae? We-ibmar-imakbi bemar-abeged: Be-Bab-Dummad-Jehová-dobee nanaed. Bela e-Igarmar-Mamaidba nanaed. Bela-belagwad Bab-Dummad-Jehová sabgued. Bela-belagwad e-nug odummoged. </v>
<v b="DEU" c="10" v="13">E-Igarmar-bela-bemarga-uksadba nanaed. Emi-bega-sognaidba-imaked, be-abeged. Adi, bemarga bela igar-nueganbi-nadapi guegar. </v>
<v b="DEU" c="10" v="14">”Ar nibneg-naid, nibneg-bur-birigined-naid, napneg-naid, degi, bela agi-ibmar-bukwadi, Bab-Dummad-Jehováʼgadbiid. </v>
<v b="DEU" c="10" v="15">Ar Bab-Jehová dule-bamalad-suewilubbinad, degi-inigwele, bemar-dadgangi unnila ataksad, amarbi-sabgusad. Ar bemarde, e-wagan-gumarsoggu, igi emi anmar bukwa, deyobi, dulemar-bamalad-akar-akar-bukmalad-abargi be-sunonimarmogad. </v>
<v b="DEU" c="10" v="16">”Degisoggu, be-gwagegi na be sogmarsun, Bab-Dummadgarbi an gudii guoye. Melle be uyasuli damar. </v>
<v b="DEU" c="10" v="17">Ar ade, be-Bab-Dummad-Jehová, bab-dummaganba bur Bab-Dummadid, degine, dule-dummaganba bur-Dummadid. Bab-Jehová bur dule-dummadid, bur dule-dutusulidid, bela dulemar dobdamalad. Bab-Jehová bela dulemar-emarbi-daked, degine, dule-baiganse geg manigi binsaed-galeged. </v>
<v b="DEU" c="10" v="18">Mimmigan-sergan-satedga, degi, ome-ei-sui-burgwismaladga, igar-innikigwad imaked. Degine, dule-ainebarmaladga e-sabed oyoged, ega mas ukdaed, degi, mor ukdabalid. </v>
<v b="DEU" c="10" v="19">Degisoggu, bemar-abargi dule-ainebalid-gudiid be sabguo, ar Egipto-yargi be gudigusmargu, deyob be gusmarmogad. </v>
<v b="DEU" c="10" v="20">”Be-Bab-Dummad-Jehováʼba be ibsadii nanao, e-nug-odummodii be guo, asebi be gordii guo, aba be nanadii guo. Ar be, ibmar-ise-sogar-sogbidibe, Bab-Dummad-nuggi innikigwadba an ise-sogar-sogye, an deyob imakedseye be sogoed. </v>
<v b="DEU" c="10" v="21">Ar bemar ise-dakarmalad, igi Bab-Dummad ibmar-dummagan, ibmar-gegerdaklemalad bemarga imaksa. Degisoggu, be gatik e-nug-odummomar. Ar Bab-Dummad, be-Bab-Dummadid. </v>
<v b="DEU" c="10" v="22">Be-babgan dulapaa-gakambe-mergu (70) Egipto-yarse nonigusmalad. Ar emigindi, Bab-Jehová, nibneggi-niisgwamar-naidyob bemar-omelosad.” </v>
<v b="DEU" c="11" v="1">Moisés Israel-dulemarga sogdebalid: “Degisoggua, bemar, be-Bab-Dummad-Jehová-sabguo, degi, bela Igarmar-bemarga-uklesad imakmalo. A-igarmarba be bane-bane ibsadii gumalo. </v>
<v b="DEU" c="11" v="2">Emi, be nue ebinsamalo, be-Bab-Dummad-Jehová-be-sabsur-odurdaksad bemar-sunnad nue-itosmalad. Be-mimmigandi, be-sabsur-odurdaklesadi gwen daksasurmalad. Bab-Jehová-e-gangued-oyosad, e-ibmar-dummad-imaksad, be daksamalad. </v>
<v b="DEU" c="11" v="3">Bab-Jehová, Egipto-yargi Faraónʼgi, degi, bela Egipto-neggweburmargi, ibmar-gegerdaklemalad-imaksad be daksamalad. </v>
<v b="DEU" c="11" v="4">Egipto-dulemar bemar-baregindani-gusmargua, Bab-Jehová, wemargi, Demar-Ginnidye-nugad-arwega imaksagusad. Degidbali, e-molimar, e-ur-napaginmalad bela obelosgusad. A-ibmar-gusadi, bela be daksagusmalad. Bab-Jehová we-dulemar bela oburgwisad. </v>
<v b="DEU" c="11" v="5">”Bemar ebinsamarbalo, bemar nega-dulesulidganba-gudigua, bemar-wese-nonikidse igi-Bab-Jehová bemar-akwisa. </v>
<v b="DEU" c="11" v="6">Deginbali, bemar daksamarbalid, igi Bab-Jehová Rubén-wagan-Eliab-masmala-Datán, degi, Abiram-imaksa. Agi, Bab-Dummad Israel-dulemar-asabin napa-egasad. Geb abali, we-dulemar, degi, e-gwenadganse-bakar, e-negmarse-bakar, degi, bela-e-ibdurganse-bakar, babatidmalad. </v>
<v b="DEU" c="11" v="7">Bela Bab-Jehová-ibmar-dummagan-imaksad be-ibyagwar be daksamalad.” </v>
<v b="DEU" c="11" v="8">Moisés Israel-dulemarga sogdebalid: “Degisoggu, bemar gangumalaga bela Bab-Dummad-Igargan an-emi-bemarga-uknaidba be nanamarsun. Adi, emi be yarse-dogesokarmalad bemargadga guegar. </v>
<v b="DEU" c="11" v="9">Adi, Bab-Jehová we-yar be-dadganga-ukoye-sogsagusadgi, e-wagan-danimaloedga-ukoye ise-sogar-sogsagusadgi, bemar suitibaksaar-mai gumalagar. We-yar, napa-nuedid, gadi ibmar-sanmaked-yalad. </v>
<v b="DEU" c="11" v="10">Ar we-yar-be-susokalidi, Egipto-yaryobsulid. Egipto-yargi-be-noargusmaladgindina, be ibmar-gwag-digegala, be dii eogar imakergebed. We-yargindina, deyob sulid. Egipto-yargindina be-neg-imbagi be ibmar-gwag-digega, be dii eogar imakergebed. </v>
<v b="DEU" c="11" v="11">Yar-be-susokarmaladgindina, yalagan-bubukwadgi, nebagan-nanaidgi, dii winaigi daed. </v>
<v b="DEU" c="11" v="12">A-yaladi, be-Bab-Dummad-Jehová, nue-akwediid. Ar a-yalagi, Bab-Jehová, egi bur nue-atakdiid, deyob birga-mesmaid. </v>
<v b="DEU" c="11" v="13">”Ar emi an-bemarga Bab-Dummad-Igarmar-Mamaid-uknaidba be ibsamalale, be-Bab-Dummad-Jehová ise-nue be sabgumalale, bela-bela be-gwagegi ega be arbamalale, degine, be-san-burbagi ega be arbamalale, Bab-Jehová soged: </v>
<v b="DEU" c="11" v="14">‘Ani an bemar-yargi dii owioed. E-ibagangi an gebe-dii-wied-owiega imakoed, degine, an napi-dii-wied-owiega imakbaloed. Adi, be ibmar-digsamalad nabir weegar, ibmar-gwag-gullemalad, vino, degi, olivo-gwallu nikumalagar. </v>
<v b="DEU" c="11" v="15">Deginbali, be-ibdurganga be-nainugi gagan-ainiega an imakoed, adi, be-ibdurgan a-gaganmar maegar. Deyob geb bemar mas-bukidar gutemaloed, immee gudii gumaloed.’ </v>
<v b="DEU" c="11" v="16">”Degisoggu, nue salakarmar, be yardakledamalar. Melle be-Bab-Dummadgi bangumalo. Melle bab-dummagan-baiganse-gordii gumalo. Melle be a-ibmarmar-asabin dulluu imakmalo. </v>
<v b="DEU" c="11" v="17">Ar degisulile, Bab-Jehová bemarse urwoed, bemarga nibneg-akale bar dii owiosulid. Degisoggu, be-yargi ibmar-geg-sanmake gudoed, degine, bemar we-yala-nued-bemarga-uklenaidgi emiskwaa burgwidmaloed. </v>
<v b="DEU" c="11" v="18">”Degisoggu, we-gayaburba-an-bemarga-sognaidi, be-gwagegi, bela be-nonogi ise-gaar imakmalo. Degine, be-argangi wilubyob be edinmalo, degine, be-bebegi be wilubyob nasikmarbalo. </v>
<v b="DEU" c="11" v="19">We-Igarmargi be-mimmigan be odurdakmaloed. Ega be gannar-gannar be-neggi-gudiidgine, igarba be nadapidgine, be gabsokalir, be gwisgualir, ega be sogdii gumaloed. </v>
<v b="DEU" c="11" v="20">We-Igarmar be-neg-yawagakgi be narmakmalo, degi, be-neg-buarmargi be narmakmalo. </v>
<v b="DEU" c="11" v="21">Deyob be imakele, Bab-Jehová bemar-dadganga we-yar-bemarga-ukedseye-sogsadgi, bemar, degi, bemar-wagan, nibneg-naid-berguedse suitii bukwa gumaloed. </v>
<v b="DEU" c="11" v="22">”Ar emi, an bemarga we-Igarmar-uknaidba be ibsamalale, ar be nue be-Bab-Dummad-Jehová be sabgumalale, bela e-Igarmar-Mamaidba be nanamalale, degi, be-Bab-Dummadbarbi be nanadii gumalale, </v>
<v b="DEU" c="11" v="23">Bab-Jehová bemar-asabin-dulemar-bukidar-bukwadi, bega onogoed. Dulemar-baigan bemarba bur-ichesur-inigwele, degi, bur dutusurmar-inigwele, degite, bemar egi nakwemaloed. </v>
<v b="DEU" c="11" v="24">Ar bia be yargi-dogoe, bela a-yarmala bemargadga guoed. Yala-begadga-guoedi: Nega-dulesulidgan-akar, Líbano-yarse, degine, Éufrates-diwar-akar, demar-Mediterráneoʼye-nugadse, bemargadga guoed. </v>
<v b="DEU" c="11" v="25">”Dulemar bese galakumaloed. Ar igi be-Bab-Dummad-Jehová bemarga sogsa gusa, deyobi, bia be nadele, Bab-Jehová, bela-bela dulemar-bemar-dobguega imakoed, dulemar-bukwad-gwayega imakoed.” </v>
<v b="DEU" c="11" v="26">Moisés Israel-dulemarga sogdebalid: “Emi-ibagi an bemarga soged, biti be suoe: Ibmar-nued-abingalegedi, ibmar-isgana-abingalegedi. </v>
<v b="DEU" c="11" v="27">”An bemarga be-Bab-Dummad-Jehová-e-Igar-Mamaid-uknaidba be nanamalale, ibmar-nued-abingaleged bemarga uklegoed. </v>
<v b="DEU" c="11" v="28">An bemarga be-Bab-Dummad-Jehová-e-Igarmar-Mamaid-uknaidba be nanasurmalardi, emi an bemarga igar uknaidgi be aibatemalardi, degine, bab-dummagan-baigan-akudakedse be gotemalardi, ibmar-isgana-abingaleged bemarga uklegoed. </v>
<v b="DEU" c="11" v="29">”Be-Bab-Dummad-Jehová bemarga-yar-ukoye-sogsadse bemar-odosale, bemar Gerizim-yarse namalo. A-yargi ibmar-nued-abingaleged-igar be soge-soge imakmalo. Degine, Ebal-yarse be namarbalo. A-yargi ibmar-isgana-abingaleged-igar be soge-soge imakmalo. </v>
<v b="DEU" c="11" v="30">We-yarmar Jordán-diwar-obakar-dad-argwanedsik-igar-maidba bukwad. A-yarmar, Arabá-yalaganba bukwad, Canaán-dulemar-bukwadsik, sapur-Moreʼye-nugad-dikarba, Gilgal-neg-nugad-asabin bukwad. </v>
<v b="DEU" c="11" v="31">”Ar emide, bemar Jordán-diwar-obakesokarmalad. Bemar be-Bab-Dummad-Jehová-yar-bemarga-ukoye-sogsadi, bemargadga-guega susokalid. Ar bemar yar-sunonikile, egi bemar megnonikile, </v>
<v b="DEU" c="11" v="32">nue salakarmar, bela an bemarga-emi-Igarmar-uknaidba be nanadii gumalo.” </v>
<v b="DEU" c="12" v="1">Moisés Israel-dulemarga sogdebalid: “Bab-Dummad-Jehová be-dadganga we-yar-bemarga-ukoye-sogsadgi, be gudii gudmarsunnar, bemar, we-Igarmar-Mamaid be nue-dakdii gumalargebed, eba be ibsadii gumalargebed. A-yargi bemar dula-gudiidgi, wemar-Igargan-soglesadba bemar nue-nanadigued be imakmalo. </v>
<v b="DEU" c="12" v="2">”Bela neggweburmar be suesokalidgi e-bab-dummaganse-gormalad-e-aila-matusurmalad bela be osulogoed. We-aila-matusurmalad yar-dummagangi-bukwad, yar-mullugangi-bukwad, degi, sapimar-bulamakwichid-urba-bukwad, bela be osulogoed. </v>
<v b="DEU" c="12" v="3">”E-ibe e-bab-dummadga-ibmar-ogumakar-ukleged-ailamar be earo, e-ibe e-akwamar-islidikmalad be mamarbalo. E-bab-dummad-bundor-Aseraʼye-nugad-e-wilubgan-sobarmalad be ogumako. E-bab-dummagan-e-wilubgan-sobarmalad be mamaro, degi, e-bab-dummagan-e-nug bela be elio. </v>
<v b="DEU" c="12" v="4">”Bemardi, be-Bab-Dummad-Jehováʼse-golegala, melle we-dulemar-e-bab-dummaganse-goleyob be gormalo. </v>
<v b="DEU" c="12" v="5">Ar be-Bab-Dummad-Jehová, bemar-danar-danar-bukwamalad-abargi neg sunonikoed, adi, agi e-nug naguega, egi gudii guegar. Bemar Bab-Jehováʼse-golegala, a-negse naoed. </v>
<v b="DEU" c="12" v="6">Bemar a-negse be-Bab-Jehováʼga ibmar-ogumakar-ukleged be uknaoed, be-Bab-Dummadga-ibmar-ukleged be uknaoed, ibmar ambegi-gwensak-ukleged (10%) be uknaoed, Bab-Dummadga-ibmar-ukoye be ise-sogar-sogsad be sedoed. Na be-itolegedba be ibmar-ukbiedba-ukoed be sedoed. Be-moli-bebe-nikamalad-gebegwalulesad, degine, be-sibad-wawaadmar-gebegwalulesad be-Bab-Dummadga be uknaoed. </v>
<v b="DEU" c="12" v="7">”Agi, be-Bab-Dummad-Jehová-asabin, be-gwenadganmala be mas gunmaloed. Na be arbasmaladgi be-Bab-Dummad-Jehová bemargi ise-nued-binsasadba be wergudmaloed. </v>
<v b="DEU" c="12" v="8">Emi, anmar, war-wargwengi na e-dakedba igi ibmar-imakbukwa, deyobi, melle be a-yargi ibmar-imakbukwa gumalo. </v>
<v b="DEU" c="12" v="9">”Ar amba yoo bemar obunnoged-negse dogmalad, amba yoo bemarga bemar-Bab-Dummad-Jehová ibmar-ukoye-soged uked. </v>
<v b="DEU" c="12" v="10">Ar bemar Jordán-diwar obakoed. Degine, bemar-Bab-Dummad-Jehová-bemarga-yar-uknaidgi bemar bukwa gumaloed. Be-Bab-Dummad-Jehová be-isdarmalad-bemar-dikarba-bukwadgi obined bemar-imakoed. Agine, bemar dobsuli-bukwa gumaloed. </v>
<v b="DEU" c="12" v="11">An bemarga bela-ibmar-sogsad, be-Bab-Dummad-Jehová e-nug-nasikega-neg-sunonikoedgi be uknonimaloed: Bab-Dummadga-ibmar-ogumakar-ukleged be ukoed, ibmar-ambegine gwensak be ukoed (10%), be-Bab-Dummadga be-itolegedgi ibmar-ukoye-sogsad be ukoed, Bab-Jehováʼga ibmar-bur-nued-ukedseye be ise-sogar-sogsadi, a-neggi be uknonikoed. </v>
<v b="DEU" c="12" v="12">Be-Bab-Dummad-asabinni bela bemar wergumaloed: Be, be-masmala, be-bunamala, be-maigan-machergan, be-maigan-omegan, degi, Levita-dule-be-abargi-gudidimalad. Amala, be-Bab-Dummad-Jehová-asabin bela bemarba wergumaloed. Ar ade, Levita-dulemargardi bemarba nainu ega uklegosulid. </v>
<v b="DEU" c="12" v="13">”Nue salakarmar. Melle be Bab-Dummadga-ibmar-ogumakar-ukleged, neg-yogsaaledgi be ukmalo. </v>
<v b="DEU" c="12" v="14">Unnila bia Bab-Jehová bemar-dadgan-ambe-gakabogwad-gwensakgi neg suoe, agi be ibmar-ogumakar-ukleged ukmaloed. Agi bela an bemarga Igar-uknaid be imakmaloed. </v>
<v b="DEU" c="12" v="15">”Degi-inigwele, ar na be san-gunbiedba be-ibdurgan oburgoed. Degine, ar ibu-neggweburgi be gudiile, agi na be san-gunbiedba be gunnoed, Bab-Dummad-Jehová bega ibmar-uksadba be deyob imakoed. Be, Bab-Jehová-asabin swilidik gudiidibe, swilidik gudisurdibe, we-san sunna be gunnoed. We-sande, goe-san-gunneyob be gunnoed. </v>
<v b="DEU" c="12" v="16">Degi-inigwele, be san-gunnalile, abebi be gunnosulid. Ar e-abedi, diiyob be napagi eogoed. </v>
<v b="DEU" c="12" v="17">”Deginbali, be-neggweburmargi Bab-Dummadga be-ibmar-ambegi gwensak-uked (10%), be gunnosulid: Ibmar-gwag, olivo-gwallu, be-moli-bebe-nikamalad-gebegwalulesmalad, sibad-wawaadmar-gebegwalulesmalad, sibadmar-gebegwalulesmalad, degi, olivo be gobosulid. We-ibmarmar be-neggweburmargi be gunnosulid. Degine, be ise-sogar-ibmar-ukoye-sogsad, degi, be-itolegedba Bab-Jehováʼga-ibmar-ukoye-sogsad, be gunnosurbalid. </v>
<v b="DEU" c="12" v="18">”A-ibmarmala, be-Bab-Dummad-Jehová-neg-susadgi be-Bab-Dummad-Jehová-asabin be gunnoed. Agi gunmarmogoed: Be-masmala, be-bunamala, be-maigan-machergan, be-maigan-omegan, degi, Levitaʼmar-be-neggwebur-abargi-gudidimalad. Bela wemala, be-Bab-Dummad-asabin mas gunmaloed. Be-Bab-Dummad-Jehová-asabin bela be-ibmar-imaksadgi be werguoed. </v>
<v b="DEU" c="12" v="19">”Nue salakarmar. Ar we-napneggi be gudiidgine, melle be Levita-dule nue-akwesuli gumalo. </v>
<v b="DEU" c="12" v="20">”Ar be-Bab-Dummad-Jehová-bemarga-sogsadyob, bemarga be-yar-odummosale, geb agi be sokardibe: ‘An san gunbiendo.’ Ar be-abegedba be san gunnodo. </v>
<v b="DEU" c="12" v="21">Ar be-Bab-Dummad-Jehová megega-na-neg-susadi, begi dikasur-sii be dakele, an bega Igar-uksadba sunna Bab-Jehová-bega-moli-bebe-nikad-uksad, bega-sibad-wawaadmar-uksad, degi, sibadmar-uksad, be oburgoed. Deginbali, ar be-neggweburgi san-gunbiedba be gunnoed. </v>
<v b="DEU" c="12" v="22">We-sanmar be gunnalile, goe-sapurmar-e-san-gullegeyob be gunmaloed. Dule Bab-Jehová-asabin swilidik gudiidibe, swilidik gudisurdibe, we-san sunna gunnoed. </v>
<v b="DEU" c="12" v="23">”Unnila an bega soged, san-abebiiddi be gunnosulid. Ar ade, abegi dula-gued danikid. Dula-gued-abegi-danikid, san-ebogwa melle be gunno. </v>
<v b="DEU" c="12" v="24">Degisoggua, ibdurgan-e-abedi diiyob be napagi eogoed. </v>
<v b="DEU" c="12" v="25">Melle be san-amba-abebiid gunno, adi, be yeer-itodii guega, degine, be-sorbali, be-mimmigan yeer-itodii gumogagar. Ar deyob, be Bab-Jehová-asabin ibmar-nued be imakoed, eba be ibsaoed. </v>
<v b="DEU" c="12" v="26">”Ar be ibmar-Bab-Dummadga-nug-imaksaddi, degine, be Bab-Dummadga-ibmar-ukoye-sogsaddi, Bab-Jehová-na-neg-suoedse be sedoed. </v>
<v b="DEU" c="12" v="27">Bab-Dummad-Jehováʼga-ibmar-ogumakar-ukleged-ailagi be be-Bab-Dummadga san, degi, e-abe, be ogumakar ukoed. Bab-Dummadga-ibmar-ukleged-e-abedi, be Bab-Dummad-Jehováʼga-ibmar-ogumakar-ukleged-ailagi eogoed. E-sandi, be gunmaloed. </v>
<v b="DEU" c="12" v="28">”We-Igargan-an-bega-uknaid nue be itomalo, degine, eba nue be nanamalo. Ar bemar, be-Bab-Dummad-Jehová-asabinni ibmar-nued imakdimalale, ibmar-innikii-imakdimalale, bemarga ibmar-nueganbi naoed. Deginbali, be-sorba be-mimmiganga, degibi degisadegu, ibmar-nueganbi-gumai gumogoed.” </v>
<v b="DEU" c="12" v="29">Moisés Israel-dulemarga sogdebalid: “Be-Bab-Dummad-Jehová, bemar-yar-susokalidgi, bemar-wagab e-dulemar-bukwad obelononikile, degine, bela e-ibe be ibmar-susale, </v>
<v b="DEU" c="12" v="30">nue salakarmar, melle be e-daedba damalo. Melle be weyob egisdii nanamalo: ‘We-dulemar, ¿igi e-bab-dummaganse gordamala? Adi, anmar deyob a-bab-dummaganse gormarmogagar.’ </v>
<v b="DEU" c="12" v="31">Mer be deyob-imakedgi binsamalo. Ar Bab-Jehová, we-dulemar e-bab-dummaganga ibmar-isgana-imaksamalad sae-daked. Ar we-dulemar, e-masmalase-bakar, degi, e-bunamalase-bakar e-bab-dummadga e-ibmar-ogumakleged-ailagi ogumakar imakdamalad. </v>
<v b="DEU" c="12" v="32">”Bela an bega-Igargan-uknaidba be ibmar-imakdii nanamalo. Melle an-bega-Igar-uknaid be obulomalo. Melle be igarmar-nanaid abar-abar sogmarbalo.” </v>
<v b="DEU" c="13" v="1">Moisés Israel-dulemarga sogdebalid: “Be-abargi Bab-Dummad-gayaburba-barsoged-gwensakdibe, dule-negburgan-dakeddibe, bega sognonikile, ibmar-dakledisulid, ibmar-gegerdakleged deyob guoye. </v>
<v b="DEU" c="13" v="2">”Geb ibmar-bega-sogsad deyob gunonikile, geb agine, bega weyob sokarbalile: ‘Anmar bab-dummagan-baiganba namarye, bab-dummagan-akudakedse anmar gormarye.’ </v>
<v b="DEU" c="13" v="3">We-dule-Bab-Dummad-gayaburba-barsogeddibe, dule-negburgan-dakeddibe, mer be itogo. Ar be-Bab-Dummad-Jehová be-wilubdaknaid, bule be-Bab-Dummad-Jehová bela-bela ulubgi sabdibeye, bela-bela be-gwagegi be sabdibeye. </v>
<v b="DEU" c="13" v="4">Unnila be-Bab-Dummad-Jehováʼbarbi be nanaoed. A-dobekwaa be nanaoed, A-bega-e-Igarmar-uksadba be nanaoed. Degine, bega-sunmaked be nue-itogoed, Bab-Dummad-Jehováʼsebi be goloed, agarbi be galakusuli nanaoed. </v>
<v b="DEU" c="13" v="5">”We-Bab-Dummad-gayaburba-barsogeddibe, we-negburgan-dakeddibe, be-Bab-Dummad-Jehováʼgi-banguega be-imakbied-ulale, be-Bab-Dummad-Jehová Egipto-yalagi be-onosgusadgi-banguega be-imakbied-ulale, be oburgwemalargebed. We-Bab-Dummad Egiptoʼgi maiga-wilebukwamargu be-onosadid. Ar we-dulede, Bab-Dummad-Jehová-bemarga-igar-uksagusadgi bemar-obanbi gusad. Ar deyobi, we-dule-oburgwilesadba, bemar-abargi ibmar-isgana be obelomaloed. </v>
<v b="DEU" c="13" v="6">Deginbali, ar be-iadibe, be-urbadibe, be-machidibe, be-bunolodibe, be-ome-na-be-sabesailaddibe, be-ai-nueddibe, be-yardakbi-gualidgine, dukuakwaa begarbi sokalile: ‘Anmar namarye, bab-dummad-baiganse anmar gornamarye.’ Melle be itogo. We-bab-dummagan be aku dakmaladid. Be-dadganmoga aku dakmarmogadid, </v>
<v b="DEU" c="13" v="7">A-bab-dummagan, begi neggweburmar-walik-walik-bukmalad-e-bab-dummaganga gudidiid, degi, neggweburmar-dikasur-bukmalad-e-bab-dummaganga gumarmogadid. </v>
<v b="DEU" c="13" v="8">A-dule-deyob-bega-sogele, melle be itogo, melle eba be ibsao. Melle be a-dule sabguo, melle be wiledako. Melle be bina-sogo, melle be odukuo, be barsogo. </v>
<v b="DEU" c="13" v="9">A-dule, be oburgwergebed. A-dule-oburgwelegegala, be-inse be nailiksaoed. Geb sorba, deyob bela dulemar nailiksamogoed. </v>
<v b="DEU" c="13" v="10">Burgwedse be akwagi makoed. ”Be-Bab-Dummad-Jehová, Egipto-yargi be wilebukwamargu, bemar-onos gusad. A-dule, a-Bab-Dummadgi bemar-obanbi gusad. </v>
<v b="DEU" c="13" v="11">A-dule be oburgo, adi, bela Israel-dulemar wisgumalaga, degine, dobgumalaga, adi, melle bemar-abargi bar deyob ibmar-isgana imakmalagar. </v>
<v b="DEU" c="13" v="12">”Ar bemar itononidibe, be-Bab-Dummad-Jehová-neggweburmar-bemarga-uksadgi, </v>
<v b="DEU" c="13" v="13">dule-isganamar ainisye, emar-binsaed-gadidimarye, ega sogdidimarye: ‘Anmar namarye, bab-dummagan-baiganse anmar gornamarye,’ Ar we-bab-dummagan be aku dakmaladid. </v>
<v b="DEU" c="13" v="14">”Degisoggua, nue be igar-amioed, nue egisdii be guoed, wede bule nabirdibeye. Ar bemar-abargi we-ibmar-isgana nue-deyob-gusa be daknonikile, </v>
<v b="DEU" c="13" v="15">mer be ilabo-binsao, yogabinne bela-dule-we-neggweburginmalad es-suidgi be oburgo. Bela a-neggweburginmalad-e-ibmarmar be obelogo, degine, e-ibdurganse-bakale, bela be oburgo. </v>
<v b="DEU" c="13" v="16">Dulemar-ambikued-abargi bela e-ibmar-nuegan be urboed. Geb degine, bela neggwebur, degi, bela e-ibmar-nueganse-bakale, be soogi ogumakoed. We-ibmarmar be-Bab-Dummad-Jehováʼba bela ogumakar-ibmar-uknaidyob guoed. We-neggwebur degisadegu bergus sigoed, we-neggwebur bar gannar soblegosulid. </v>
<v b="DEU" c="13" v="17">”We-ibmar-obelolegega-ukabsalesad bipisaale be suosulid. Deyobi, be-Bab-Dummad-Jehová bar urwosulid. Geb degine, Bab-Jehová bemar-dadganga ise-sogar-sogsayobi, nue bemar-sabguoed, nue-wile bemar-dakoed, degine, gatik bemar-omelomai imakoed. </v>
<v b="DEU" c="13" v="18">”Ar bemar be-Bab-Dummad-Jehová-sogedba damalar, bela igarmar-an-emi-bemarga-uknaidba be nanamalar, be-Bab-Dummad-Jehová-asabin ibmar-innikigwadbi be imakmalar, deyob neg-guoed.” </v>
<v b="DEU" c="14" v="1">Moisés Israel-dulemarga sogdebalid: “Bemar, be-Bab-Dummad-Jehová-mimmigan gumalad. Mer dule-burgwisad-ular, be-san-uka daas-daas imako, mer nono-swiri be ibalo. </v>
<v b="DEU" c="14" v="2">Ar bemar be-Bab-Dummad-Jehováʼba uklegarmaladid. Ar Bab-Jehová unnila egadgarbi-guega, we-napneggi dulamar-bukidar-bukwad-abargi bemar-sunonikid.” </v>
<v b="DEU" c="14" v="3">Moisés Israel-dulemarga sogdebalid: “Melle ibmar-ised gunmalo. </v>
<v b="DEU" c="14" v="4">We-ibmar-durgandi sunna be gunmaloed: Moli-bebe-nikad, sibad-wawaad, sibad, </v>
<v b="DEU" c="14" v="5">goe-ciervoʼye-nugad, goe-gacelaʼye-nugad, goe-corzoʼye-nugad, sibad-ome-sapurbalid, sibad-íbiceʼye-nugad, goe-antílopeʼye-nugad, degine, sibad-wawaad-sapurbalid. </v>
<v b="DEU" c="14" v="6">”Degine, sunna be ibdurgan e-goonasi-darbo-marar-nikamalad, geb, gagan-masar, gannar-mabaliga-sabanyagi-mas-saboged, be gunmaloed. </v>
<v b="DEU" c="14" v="7">”We-ibdurgandi be gunnosulid: Moli-yargan-mureged, nubi, ugdun. Ar wemar amba gagan-masar, gannar-mabaliga-sabanyagi-mas-saboged-inigwele, e-gonasidi negabar mararsulid. ”We-ibdurgandi be gunnosulid, ise-gullegedga gumaloed: </v>
<v b="DEU" c="14" v="8">Sina, amba be gunnosurbalid, ar goonasi-darbo-marar-nika-inigwele, mas-masar, gannar-mabaliga sabanyagi mas sabosulid. ”Degisoggu, we-ibdurgan ise gullegoed. Sin-e-san bemar gunnosurmalad, sin-burgwaledbela gwen be ebuosurmalad. </v>
<v b="DEU" c="14" v="9">Bela ibdurgan-diakinmalad e-see-nikamalad, degi, uayob-uka-nikamalad, nabir be gunmaloed. </v>
<v b="DEU" c="14" v="10">Ar ibmar-durgan-diakinmalad e-see-nikasulile, degi, uayob-e-uka-nikasulile, be gunnosurmalad, ise gullegedga gumaloed. </v>
<v b="DEU" c="14" v="11">Nuu-nuegan bela sunna be gunmaloed. </v>
<v b="DEU" c="14" v="12">Degi-inigwele, ar wemardi be gunnosurmalad: Sulubagi, sulubagi-garmar-bisge-bisge-imaked, uabu, </v>
<v b="DEU" c="14" v="13">mula, degi, bela sulubagi-senigan akar-akar-daklemalad, bela e-sordamar be gunnosulid. </v>
<v b="DEU" c="14" v="14">Degine, abgokor, degi, abgokormar-akar-akar-daklemalad be gunnosurbalid. </v>
<v b="DEU" c="14" v="15">Nuu-dummad-dukar-suid avestruzʼye-nugad, irmon-senigan, bela dilli-dilli akar-akar-daklemalad, noo-akar-akar-daklemalad be gunnosulid. </v>
<v b="DEU" c="14" v="16">Irmon, dabgala-ibisʼye-nugad, badugiid-calamónʼye-nugad, </v>
<v b="DEU" c="14" v="17">gorgi, mula-buitreʼye-nugad, diidod, </v>
<v b="DEU" c="14" v="18">dabgala-dummad, garzaʼye-nugad, degi, garza-akar-akar-daklemalad, salligiid-abubillaʼye-nugad, degine, uksir, wemar be gunnosurbalid. </v>
<v b="DEU" c="14" v="19">Gukur-akar-akar-nabir-gukumalad, ise gullegoed. We-ibmarmar-isemalad, melle be gunmalo. </v>
<v b="DEU" c="14" v="20">Ar nuumar-nuegandi nabir be gunmaloed. </v>
<v b="DEU" c="14" v="21">”Ibdurgan be burgwar-mai amisale, melle be gunmalo. We-ibmar, dule-ainebarmalad-be-abargi-mamaidga be ukoed. Amardi, sunna we-ibmar-burgwaled gunmaloed. Sulile, dule-ainebarmalad-bese-atakdanimaladga manigi ega be ukoed. Ar bemardi, be-Bab-Dummad-Jehováʼba uklegarmaladid, unnila egadga nug-imaklesmaladid. ”Sibad-e-mimmi, melle e-nan-nunisgi be duo.” </v>
<v b="DEU" c="14" v="22">Moisés Israel-dulemarga sogdebalid: “Birga-ilibali bela ibmar-gwagmar be-nainugi be wesmaladi, ambegi gwensak (10%) Bab-Dummadga be ukergebmalad. </v>
<v b="DEU" c="14" v="23">Be-Bab-Dummad-Jehová-asabin, e-neg-susadgi, e-nug-nasiko-sogsadgi ibmar-ambegi-gwensak-ukleged (10%) be gunnoed. Amar wemalad: Be-ibmar-gwag-ukleged, be-vino-binid-ukleged, be-olivo-gwallu-binid-ukleged. Degine, be-moli-gebegwalulesmalad, be-sibad-wawaad-gebe-gwalulesmalad, be-sibad-gebe-gwalulesmalad, wemar, Bab-Jehová-neg-susadgi be gunnoed, adi, bemar bane-bane be-Bab-Dummad-Jehová-dobee nanamalagar. </v>
<v b="DEU" c="14" v="24">”Ar be-Bab-Dummad-Jehová megega-neg-susad begi dikasuli siile, ase geg be ibmar-sede-itogele, degidbali, geg be ibmar ambegi-gwensak-ukleged (10%) sede-itogele, </v>
<v b="DEU" c="14" v="25">be we-ibmar maniga-obinyoed. Geb be be-Bab-Dummad-Jehová-neg-susadse we-mani be sedoed. </v>
<v b="DEU" c="14" v="26">Agi, geb a-manigi be ibmar-bakbiedba we-ibmar be bakoed: Moli-bebe-nikad, sibad-wawaad, vino, degine, gobed-bamalad-sole-solemalad. ”Agi be-Bab-Dummad-Jehová-asabin, be, degine, be-gwenadganse-bakale, mas gunnoed, degi, weligwar itomaloed. </v>
<v b="DEU" c="14" v="27">”Levita-dulemar-bemar-neggweburgi-maid, nue be akwemalo, melle be obanmalo, ar ade, bemarga nainumar-uklesadyob, wemargardi uklessulid. </v>
<v b="DEU" c="14" v="28">”Birgapaagwad-iliba, bela be-ibmar-wesadi, ambegi-gwensak-ukleged (10%) be suoed, be-neggweburmargi be sabogoed. </v>
<v b="DEU" c="14" v="29">A-neggweburmarse we-dulemar nonimaloed: Levita-dule-bemarba-nainu-nikudsulid, dule-be-yarginsurmalad, dule-sergan-sated, omegan-e-sui-burgwismalad be-neggweburgi-gudidimalad. ”Deyob, a-dulemar mas gunmaloed, nue-immee gudii gumaloed, adi, be-Bab-Dummad-Jehová bela-be-ibmar-nued-imakmaladgi ise-nued bemargi binsamalagar.” </v>
<v b="DEU" c="15" v="1">Moisés Israel-dulemarga sogdebalid: “Birgagugled-ilibali (7), dule-begi-mani-ganikid, begi mani-ganisulidga be imakoed. </v>
<v b="DEU" c="15" v="2">”Birgagugled-ilibali (7), weyob be imako: Dule-begi-mani-ganonikile, mer bar be-bennukega be imako, igibarsaye be sogo. Ar be, dule-baidga be ibu uksadibe, be-gwenadga be ibu uksadibe, bar gannar ese be egisosulid. Ar ade, Bab-Jehová-nuggi Mani-Galesulid-Birgaye sogleged. </v>
<v b="DEU" c="15" v="3">Dule-be-yarginsuliddi, gannar ibmar-bega-ukega be imakoed. Be-gwenadsedi gannar bar ese be ibmar egisosulid. Ega be sogoed: ‘Be angi-ibmar-gasad, bergusye.’ </v>
<v b="DEU" c="15" v="4">Ar deyob be imakele, bemar-abargi dule-wilegana nikuosulid. Ar Bab-Dummad-Jehová yala-bemarga-uknaidgi, ise-nued bemargi binsaoed, ise-obinagwar bemarga ibmar ukoed. </v>
<v b="DEU" c="15" v="5">Ar bemar be-Bab-Dummad-Jehováʼba be nue ibsamalar, degine, bela igarmar-emi-an-bega-uknaidba innikigwadba be imaker, deyob gunonikoed. </v>
<v b="DEU" c="15" v="6">Ar be-Bab-Dummad-Jehová, igi-bega-sogsagusadba ise-nued bemargi binsaoed. Ar dulemar-yar-baid-baidgi-bukwamalad begi-mani-gamalaga, bese egisdii gumaloed. Bemardi, mani-gaega, gwen dule-baiganse mani-egisdii guosulid. Aka bur bemardi dulemar-yar-baid-baidginmaladgi obinoed, dulemar gwen begi obinosulid.” </v>
<v b="DEU" c="15" v="7">Moisés Israel-dulemarga sogdebalid: “Be-neggweburmargi, be-gwenadganmar-abargi, be-Bab-Dummad-Jehová-yar-bega-uknaidgi, dule-wileged-gudii be dakardibe, melle be wiledaksuli guo, melle egi be ibmar nalleguo. </v>
<v b="DEU" c="15" v="8">Aka ega bur bule be ibmar ukoed, ibmar-nue-abegedba ise-obinagwar ega be ukoed. </v>
<v b="DEU" c="15" v="9">Melle be-gwagegi sunnasuli be weyob binsao: ‘Mani-ganikid-elileged-birga iche-napsoggua, mer an dule-wilegedga ibmar ukoye.’ Abakalegi be-gwenad-wileged be isdar-dakedbali, yapa ega be ibmar uke gualile. Ar ade, we-dule, sunna begi Bab-Jehováʼga sunmaked. Deyob be daele, soglenonikoed, be isgusye. </v>
<v b="DEU" c="15" v="10">Be-gwenad-wilegedga ibmar-uksuli melle be guo. Ega ibmar be ukalile, ise-obinagwar ega be ukoed. Mer be nalled-dulega guo. Ar obinagwar be ibmar-ukedbali, be-Bab-Dummad-Jehová, be-ibmar-imakedgi, degi, be-ibmar-imakbiedgi ise-nued binsaoed. </v>
<v b="DEU" c="15" v="11">Ar ade, dule-wilemaladdi, we-napneggi gwen surguosulid. A-ulale, an bega igar uked: Be-yalagi be-gwenadga ise-obinagwar ibmar be ukergebed. Degine, dule-wilegedga be ibmar-ukergebbalid.” </v>
<v b="DEU" c="15" v="12">Moisés Israel-dulemarga sogdebalid: “Ar be-gwenad-Hebreo-dule, machereddibe, omedibe, be-maiga-guega, manigi na san-uknonikile, birganergwa (6) bega arbaoed. A-dule, birgagugledgi (7) be onogoed, e-itolegedba naoed. </v>
<v b="DEU" c="15" v="13">We-dule be onosale, arganagwabi be barmidosulid. </v>
<v b="DEU" c="15" v="14">Ega be sibad-wawaadmar ise-obinagwar ukoed, deyob, be-ibmar-gwag-omukued-neggi ibmar-gwag-bukwad ega be ukbaloed, deyob, be-vino ise-obinagwar ega be ukbaloed. Ar igi Bab-Jehová ise-nued begi binsasa, abali ega be ibmar ukoed. </v>
<v b="DEU" c="15" v="15">Be Egipto-yargi maiga-gudigusmogad be ebinsamalo. Degine, be-Bab-Dummad-Jehová Egipto-yargi-be-onosad be ebinsao. A-ulale, emi an deyob bega igar uked. </v>
<v b="DEU" c="15" v="16">”Ar be-mai bega sokalirdi: ‘Yapa an begi naye.’ Ar be-sabedba deyob bega soged. Ar be-neguyagi-gudimalad-sabbalidba bega soged. Deginbali, ar be-neggi nue-gudii itobalid. </v>
<v b="DEU" c="15" v="17">Degisoggu, be, esgoro-swiswidikidgi e-uaya-duku yawagakba-mesa be udgoed. Deyob, we-dule be-maiga degisadegu gusunnoed. Amba deyob be, be-mai-omegwa imakbaloed. </v>
<v b="DEU" c="15" v="18">”Be-mai be onosokalile, melle nunmak be itogo, ar ade, we bega birganergwa-arbasadi (6), mani-negabala bega arbasad. Ar dule-baid bega arbasana, bur ilabo-wilub be mani-oesanad. Deyob be imakmalo. Ar adi, degidbali, be-Bab-Dummad-Jehová bela be ibmar-imakalir, ise-nued begi binsaoed.” </v>
<v b="DEU" c="15" v="19">Moisés Israel-dulemarga sogdebalid: “Be-Bab-Dummad-Jehováʼba ibdurgan-machered-sailagi-gwalulesad be ukoed, moli-bebe-nikaddibe, sibad-wawaaddibe, sibaddibe. ”Be-moli-bebe-nikad-machered-sailagi-gwalulesad oarbaega be imakosulid, degine, be-sibad-wawaad-machered-sailagi-gwalulesad-ibe, be e-absar emiosulid. </v>
<v b="DEU" c="15" v="20">Birga-irba, be, degi, be-gwenadganmala, Bab-Jehová-neg-suoye-sogsagusadgi, be-Bab-Dummad-Jehová-asabin we-ibmar-durgan be gunnoed. </v>
<v b="DEU" c="15" v="21">”Ar we-ibdurgan wis boni-nikale, ibya satedibe, muya-muya-nanadibe, ar boni-baid nikadibe, melle be-Bab-Dummad-Jehováʼba be ogumakar uko. </v>
<v b="DEU" c="15" v="22">Ar we-ibdurgan deyobile, be-neggweburmargi be sunna gunnoed, goe-sapurmar-gullegeyob be gunnoed. Ar amba Bab-Jehová-asabin be swilidik-gudidibe, be swilidik-gudisurdibe, we-ibdurgan be nabir gunmaloed. </v>
<v b="DEU" c="15" v="23">Ar we-ibdurgan-bonikwaamalad, e-san-abebi be gunnosulid. E-abedi, be napagi diiyob eogoed.” </v>
<v b="DEU" c="16" v="1">Moisés Israel-dulemarga sogdebalid: “Abib-niigi bemar be-Bab-Dummad-Jehováʼba Oburgwilegoenad-Iba onogoed. Ar Abib-niigi, be-Bab-Dummad-Jehová Egipto-yargi-be-bukwamargua, mutikidba bemar-onosgusad. </v>
<v b="DEU" c="16" v="2">”Oburgwilegoenad-Ibagi be be-Bab-Dummad-Jehováʼba be-sibad-wawaad, be-moli-bebe-nikad oburgoed, bia Bab-Jehová-na-megoye-sogsadgi be oburgoed. </v>
<v b="DEU" c="16" v="3">”Oburgwilegoenad-Ibagi-san-gulleged madu-e-ina-nikadba be gunnosulid. Ibagugle (7) madu-e-inasulidba be gunnoed. We-madu, be-nunmak-itosad-madud. Ar Egipto-yargi be noargu, gwae-gwae be noar gusad. Ar be bane-bane, degisadegu, Egipto-yargi-nosagusad-e-iba be ebinsadii guega, weyob be iba onogoed. </v>
<v b="DEU" c="16" v="4">Bela be-yargine ibagugle-naguoedgi (7) bipisaale gwen madu-ina daklegosulid. Gebe iba-onoded-sedogidgi, Bab-Dummadga-be-ibmar-oburgwisad-e-san melle be banedga sabogo. </v>
<v b="DEU" c="16" v="5">”Bemar Oburgwilegoenad-Ibagi sibad-wawaad-oburgwilegedi, be-Bab-Dummad-Jehová-neggwebur-bamalad-bemarga-ukoedgi be oburgosurmalad. </v>
<v b="DEU" c="16" v="6">Unnila bia Bab-Dummad-Jehová na megega-neg-suoedgi, bemar sibad-wawaad oburgwemaloed. Agi sedogidba, dad-argwatele Oburgwilegoenad-Ibaga be sibad-wawaad oburgwemaloed. Ar we-wachigi, bemar Egipto-yargi be noar gusmalad. </v>
<v b="DEU" c="16" v="7">”Bia be-Bab-Dummad-Jehová na neg-suoedgi be san narmaloed, geb be a-san gunmaloed. Geb oibosale, wakdaradba gannar na be-negse be dagmaloed. </v>
<v b="DEU" c="16" v="8">Ibanergwa (6) madu-inasulid be gunmaloed. Ibagugledgi (7) be-Bab-Dummad-Jehováʼba onmaked-dummad-islidikid be onomaloed. A-ibagi, bemar gwen arbaosurmalad.” </v>
<v b="DEU" c="16" v="9">Moisés Israel-dulemarga sogdebalid: “Bemar ibmar-gwag-gulleged-gebe-welealid-akale, itoged-iba, ilagugle (7) be ebisdemaloed. </v>
<v b="DEU" c="16" v="10">Geb degine, be-Bab-Dummad-Jehová-nuki we-itoged-ibaganga iba-dummad-islidikid be onomaloed. Bab-Jehováʼga be ibmar-ukbiedba ukoed, ar be-Bab-Dummad-Jehová ise-nued begi binsasadba, ega be ukoed. </v>
<v b="DEU" c="16" v="11">Be-Bab-Dummad-Jehová megega-neg-susadgi be werguo. Degine, bebali, wemar wergumarmogo: Be-machi, be-bunolo, be-mai-machered, be-mai-ome, Levita-dule-be-neggweburgi-mamaid, dule-be-yarginsulid-be-abargi-maid, sergan-sated, omegan-ei-sui-burgwismalad, amala beba wergumaloed. </v>
<v b="DEU" c="16" v="12">”Na be ebinsamalo, igi-Egipto-yargi maiga be gudii gusmala. Degisoggu, we-igargan an bemarga uknaidba, nue a-sogedba be nanadii gumalo.” </v>
<v b="DEU" c="16" v="13">Moisés Israel-dulemarga sogdebalid: “Neg-Matargana-E-Iba-Islidikid be ibagugle (7) onogoed. Be ibmar-gwag-gulleged-wesad-sorba, degi, be uva-nis-wesad-sorba, be we-iba onogoed. </v>
<v b="DEU" c="16" v="14">Be we-iba-dummad-islidikidgi werguoed. Degine, bebali, wemar wergumarmogo: Be-machi, be-bunolo, be-mai-machered, be-mai-ome, Levita-dule-be-neggweburgi-mamaid, dule-be-yarginsulid-be-abargi-maid, sergan-sated, omegan-ei-sui-burgwismalad, amala beba wergumaloed. </v>
<v b="DEU" c="16" v="15">”Be-Bab-Dummad-Jehová-nuggi, ibagugle (7) iba-dummad-islidikid be onogoed. A-iba, Bab-Jehová-neg-suoedgi be onogoed. Ar be-Bab-Dummad-Jehová bemargi ise-nued-binsaedba, bela be-ibmar-gwag-weedgi be-bendakoed, degi, bela be ibmar-imakoedgi be-bendakoed. Agine, bela-belagwad be nue-weligwar itomaloed. </v>
<v b="DEU" c="16" v="16">”Birgagi ilapaa bela bemar-machergan be-Bab-Dummad-Jehová-asabin nonimaloed, ar bia Bab-Jehová na neg suoe, ase be nonimaloed. We-ibamar-onolegedgi be nonimaloed: Madu-Inasuli-Gulleged-Ibagi, Itoged-Ibagan-Islidikid-Ibagi, degine, Neg-Matargana-Ibagi, be nonimaloed. ”Dule-wargwensaale, Bab-Jehová-asabin arganagwabi nonikosulid. </v>
<v b="DEU" c="16" v="17">Ar igi be-Bab-Dummad-Jehová ise-nued bemargi binsasa, aba be ibmar sedamaloed.” </v>
<v b="DEU" c="16" v="18">Moisés Israel-dulemarga sogdebalid: “Be-Bab-Dummad-Jehová-neggweburmar-bega-ukoedgi-arbamalaga be dule-igar-nabomalad, degi, dule-dummagan, be onugsao. Be-dadgan-ambe-gakabogwad-iliba (12) be onugsao. We-dulemar igar-innikigwadba dulemarga igar nabomaloed. </v>
<v b="DEU" c="16" v="19">Igarmar-Mamaidgi melle be annadii gumalo. ”Degine, melle dule-wargwenba be nagumarbalo, bela emarbi be dako. Dulemarga igar-nabogegala, melle dulemarse bakledii be gumalo, ar ade, dulemarse-baklemaladi, dulemar-binsaed-ibegan-e-binsaed-gaega imaked, degine, dulemar-nuegan-ichogega imaked. </v>
<v b="DEU" c="16" v="20">Unnila igar-innikigwadginbi, a-igarbarbi be nanadii guo, adi, nabir be dula-gudii guegar, degine, be-Bab-Dummad-Jehová-bega-yar-uknaid, begadga guegar.” </v>
<v b="DEU" c="16" v="21">Moisés Israel-dulemarga sogdebalid: “Be-Bab-Dummad-Jehováʼga-ibmar-ogumakar-ukleged-aila be sobsad-naba, melle bab-dummad-bundor-Aseraʼye-nugadga sapi be digo. </v>
<v b="DEU" c="16" v="22">Degine, melle be e-nuggi akwa-dummad be sobo, ar ade, be-Bab-Dummad-Jehová we-ibmar nue bela-bela isdar daked.” </v>
<v b="DEU" c="17" v="1">Moisés Israel-dulemarga sogdebalid: “Mer be be-Bab-Dummad-Jehováʼba moli-bebe-nikad-bonikwagwad uko. Deginbali, sibad-wawaad-sapingwagwad-bonikwagwad, degi, ibmar-ichakwagwad mer be ukbalo. Ar ade, be-Bab-Dummad-Jehováʼba we-ibmar, ibmar-nuedsulid, ibmar-isganad.” </v>
<v b="DEU" c="17" v="2">“Be-dulemar-abargi machereddibe, omedibe, be-Bab-Dummad-Jehová bemarga-neggweburmar-uksadgi, Bab-Jehová-asabin ibmar-isgana-imaksale, a-dule, Bab-Dummad-Jehová-bemarga-Igar-uksadgi annasad. </v>
<v b="DEU" c="17" v="3">Dule, bab-dummagan-baigan-e-nug-odummogega, dad-ibeler-e-nug-odummogega, sindigar-sigisale, nue isgusad. Deginbali, nii-e-nug-odummogega, niisgwamar-e-nug-odummogega, sindigar-sigisale, nue isgusad. ”Ar ade, Bab-Jehová gandik sogsagusad: ‘Mer bab-dummad-baiganse be goloye.’ Abali, ibsassulid. </v>
<v b="DEU" c="17" v="4">Ar dule deyob gusye be wisgunonimalale, nue-ise-egisar be imakmalo. Ar Israel-dulemar-abargi we-ibmar-isgana nue-napira gusye be wisgunonimalale, </v>
<v b="DEU" c="17" v="5">ome-wargwendibe, machered-wargwendibe, deyob ibmar-isgana-imaksaye, a-dule, neggweburyagi be onogoed, geb akwagi-makar we-dule be oburgoed. </v>
<v b="DEU" c="17" v="6">”Dule-e-daksamalad, walabodibe, walapaadibe, a-sogedba, sunna we-dule oburgweleged. Dule-wargwen-sogedbardi, geg oburgwileged. </v>
<v b="DEU" c="17" v="7">Dulemar-daksamalad-inse akwagi we-dule-makoed. Geb a-sorba, bela dulemar-baigan egi akwa-mimaloed. Weyob isgued be-abargi be osulogoed.” </v>
<v b="DEU" c="17" v="8">Moisés Israel-dulemarga sogdebalid: “Ar bega igar-nabolenaidgi we-igarmar dutusur-nudakle be dakele: Dule-oburgwismalad-igargindibe, ebo-urwemalad-igargindibe, sabsur-naibisamalad-igargindibe, be-neggweburgi galagwensuli-imakmalad-igargindibe, bemar be-Bab-Dummad-Jehová-neg-suoedse be namaloed. </v>
<v b="DEU" c="17" v="9">”Degine be, Levita-dule-irwa-Bab-Dummadse-gormalad-maidse be naoed, degine, dule-igar-nabogedga-maidse be naoed, ase be idaknaoed. A-dulemar bega sogoed, igi we-igar imaklegoe. </v>
<v b="DEU" c="17" v="10">Ar igi-we-dulemar Bab-Jehová-neg-suoedgi bega igar-ukmaloe, bela aba be ibmar-imakoed. Degisoggu, nue salakarmar. </v>
<v b="DEU" c="17" v="11">Ar igi bemarga igarmar-uklegoe, degi, igi bemarga soglegoe, aba bemar ibmar-imakmaloed. Ar igarmar-bemarga-uklesad bipisaale be ogwaosulid, bela a-sogedba bemar imakoed. </v>
<v b="DEU" c="17" v="12">Ar dule-san-bule-bule-imakdiid dule-irwa-Bab-Dummadse-goled-sogsadba ibsasulile, dule-igar-nabogedga-maidba ibsasulile, we-dule oburgwilegoed. Ar we-dummagan Bab-Dummad-Jehováʼga arbamamaid. Weyobi, Israel-dulemar-abargi isgued be osulogoed. </v>
<v b="DEU" c="17" v="13">Ar dule-oburgwilesye wisgunonimalale, bela dulemar dobee itonamaloed, magar na itononimaloed, san-bule-bule-imaked igar-nuedsurye.” </v>
<v b="DEU" c="17" v="14">Moisés Israel-dulemarga sogdebalid: “Bemar, be-Bab-Dummad-Jehová bemarga yar-uknaidse dognonikile, a-yala bemargadga gunonikile, degine, agi bemar bukwadgi sokarmalale: ‘Anmar-sedii gumalaga anmar rey-onugsamarmogoye. Ar igi-neggweburmar-anmar-dikarba-bubukwad na rey-nikamala, deyob anmar gumogoye.’ </v>
<v b="DEU" c="17" v="15">Be-Bab-Dummad-Jehová na doa susa, a-dule be-reyga be mesmaloed. Be-dule-wargwen be-reyga be onugsamaloed. Dule-be-yarginsuliddi, be-reyga be imakosurmalad. </v>
<v b="DEU" c="17" v="16">”Dule-reyga-onug-imaklegoed gwen moli-ichesuli-nika guosulid. Deginbali, we-dule, gwen gannar Israel-dulemar Egipto-yarse-molimar-aminaega imakosulid, ar ade, Bab-Jehová sogsa gusad: ‘Melle bipisaale gannar we-igarba namaloye.’ </v>
<v b="DEU" c="17" v="17">Degine, dule-reyga-onug-imaklegoed ome-ichesuli nikuosurbalid, adi, melle amarse binsaed-galedii guegar. Adi, melle bab-dummagan-baiganse nanaegar. Deginbali, bukidar mani-onmakdii guosurbalid, bukidar ormar-onmakdii guosurbalid. </v>
<v b="DEU" c="17" v="18">”Rey-bemar-onug-imakoed, e-rey-ganagi signonikile, Igarmar-Maid-Garda garda-baidgi yopira-narmakega imakoed, adi, na ebi ebugegar. Igi Levita-dule-irwa-Bab-Dummadse-gormalad we-Igarmar-Maid-Garda-sedimala, a-yopira narmaklegoed. </v>
<v b="DEU" c="17" v="19">”Rey, Bab-Dummad-Jehová-dobee-nanaega, we-garda sedii guoed, degine, bane-bane absodii guoed. Adi, Bab-Jehová-igarmar-bemarga-uksadba nanaega, degine, a-sogedba gudii guegar. </v>
<v b="DEU" c="17" v="20">Ar weyob rey e-dulemargi obichaa daosulid, degine, we-Igarmar-maidgi bipisaale gwen aibanosulid, unnila a-Igarba innikii nanadii guoed. Deyobi, rey, degi, e-waganmala, suitibaksaar Israel-dulemar-abargi gudii gumaloed.” </v>
<v b="DEU" c="18" v="1">Moisés Israel-dulemarga sogdebalid: “Levita-dule-irwa-Bab-Dummadse-gormalad, Leví-waganye soglebalid, e-gwenadgan-Israel-dulemarba nainu nikuosurmalad. We-Leví-wagan unnila Bab-Jehováʼga ibmar-ogumakar-uklesmaladgi gudii gumaloed. Deginbali, ibmar-Bab-Dummadgadye-soglegedgi gudii gumarbaloed. </v>
<v b="DEU" c="18" v="2">Degisoggu, Levitaʼmar na e-gwenadgan-abargi nainu nikuosurmalad. Ar Bab-Jehová ega sogsadba, Bab-Jehová e-nainuyob ega gunonikid. </v>
<v b="DEU" c="18" v="3">”Dulemar Bab-Dummadga moli-bebe-nikad ogumakar-ukarmalale, sibad-wawaad-ogumakar-ukarmalale, dule-irwa-Bab-Dummadse-gormaladga we-ibmar uklegoed: E-dua, e-aku, degine, e-samurmar. </v>
<v b="DEU" c="18" v="4">Deginbali, ibmar-gwag-gebe-sanmaked, be-vino-binid, be-olivo-gwallu-binid, degine, be-sibad-wawaad-e-absar-gebe-siklesmalad, amala, dule-irwa-Bab-Dummadse-gormaladga be ukmaloed. </v>
<v b="DEU" c="18" v="5">Ar ade, be-Bab-Dummad-Jehová baigan-dadganmar-abargi Leví-dulemar-sunonikid, degine, bela e-waganmarse-bakar sunonikid, adi, Leví, degi, e-wagan, Bab-Jehová-nuggi degisadegu arbadii gumalagar. </v>
<v b="DEU" c="18" v="6">”Ar Levita-dule-gwensak Israel-neggwebur-gwensakgi-mai noardibe, na e-itogedba Bab-Jehová-neg-susadse naddibe, </v>
<v b="DEU" c="18" v="7">ar a-neg-mosale, igi e-gwenadgan-Levitaʼmar Bab-Dummad-Jehováʼga agi ibmar-imaknanaimala, deyob, Bab-Jehováʼga arbanai gunonimarmogoed. </v>
<v b="DEU" c="18" v="8">Wemar, Levitaʼmar-baiganyobi ega ibmar-uklemogoed, deyob, ibmar nikunonimarmogoed. Deginbali, na e-ibmar-e-babgangi-danikidi, maniga-imaksadgi na wergudii gumarbaloed.” </v>
<v b="DEU" c="18" v="9">Moisés Israel-dulemarga sogdebalid: “Bemar, be-Bab-Dummad-Jehová-yar-bemarga-uknaidse be dogsamalale, melle dulemar-a-yargi-bukmalad-sunnasurdamaladba be damalo. </v>
<v b="DEU" c="18" v="10">Melle bemar-abargi dule-wargwensaale, e-machidibe, e-bunagwadibe, soogi-ogumakar uko. Degine, melle, dule, nermar-igarba, dule-ina-isganagi-arbamalad-igarba, ibmar-yoo-guoed-sogmalad-igarba, niamar-igargi-nanamaladba, ibmar-imakdii guo. </v>
<v b="DEU" c="18" v="11">Deginbali, melle sunmakedgi dule-binsaed-gao, melle ibmar-burbaled-oyoged-dulega guo, melle dule-irwa-burba-isganase-goledga guo, melle burgwarmaladse-idaked-dulega guo. </v>
<v b="DEU" c="18" v="12">”Ar doa we-igar-isgana-imakdii gualile, Bab-Jehová we-dule bela-bela-isgus dakoed. Agala, we-ibmar-isgana-imakmalad-ular, be-Bab-Dummad-Jehová be-asabin we-dulemar-bukwamalad onioed. </v>
<v b="DEU" c="18" v="13">Bab-Dummad-Jehová mer-begi-yolegega, e-asabinni be inniki-gudii gumalo. </v>
<v b="DEU" c="18" v="14">Ar we-dulemar e-ibe-be-yar-suesokalid, wemar dule-ina-isganagi-arbamaladse idakdamalad, degine, dule-yoedse-ibmar-guoedgi-sunmakmaladse idakdamarbalid. Ar bemargardi, be-Bab-Dummad-Jehová bemarga soged, melle bipisaagwale deyob be damaloye.” </v>
<v b="DEU" c="18" v="15">Moisés Israel-dulemarga sogdebalid: “Be-Bab-Dummad-Jehová e-gayaburba-barsoged-anyobid be-gwenadgan-abargi gwensak bemarga barmidagoed. A-dule, nue be itomalo. </v>
<v b="DEU" c="18" v="16">We be egichis gusmalad, deunni, ar Horeb-yargi, dulemar-bukidar-bukwagusad-abargi, bemar be-Bab-Dummad-Jehováʼba be sogsa gusmargu: ‘Anmar yapa bar anmar-Bab-Dummad-Jehová-e-gaya itoye, anmar yapa bar we-soo-gwabunye-gwichid dakbarye. Ar anmar burgwebisuliddeeye.’ </v>
<v b="DEU" c="18" v="17">”Agi, Bab-Jehová anga sogsagusad: ‘We-dulemar-ibmar-soged, an nabir itoye. </v>
<v b="DEU" c="18" v="18">Agala, an, an-gayaburba-barsoged-beyobidi be-gwenadgan-abargi gwensak an ega barmidagoye. A-dulegala an-gayaburba an ega ukoye. A-dule, ar igi an ega sogoe, bela bemarga sogmogoye. </v>
<v b="DEU" c="18" v="19">Ar doa-dule, we-dule-ibmar-sogedba ibmar-imaksulile, an-sunnad we-dulese ibmar egisoye.’ </v>
<v b="DEU" c="18" v="20">”Bab-Dummad anga sogdebalid: ‘Ar Bab-Dummad-gayaburba-barsoged an-nuggi sunmakye-sogele, gwen an ega ibmar-sogsasulid-sogdele, we-dule oburgwilegoed. Ar dule bab-dummagan-nuggi sunmakdebalir, deyopira oburgwilemogoed.’ </v>
<v b="DEU" c="18" v="21">”Ar be sogmardibe: ‘¿Igi an wisgumalosunna, wede Bab-Jehová-gayaburbasurye?’ </v>
<v b="DEU" c="18" v="22">Bab-Dummad-gayaburba-barsoged Bab-Jehová-nuggi sunmakele, e-ibmar-sogsad ega gusulile, we soglegoed: ‘Bab-Jehová-gayaburbasurye,’ ar we-Bab-Dummad-gayaburba-barsoged na e-itolegedba sunmaksad. A-dule, be melle dobgumalo.” </v>
<v b="DEU" c="19" v="1">Moisés Israel-dulemarga sogdebalid: “Be-Bab-Dummad-Jehová bela dulemar-yar-bega-uksokalidgi-bukwad ogilosale, degine, bela be e-dulemar-ononnosale, geb e-neggweburmargi, degi, e-negmargi be megnonikile, </v>
<v b="DEU" c="19" v="2">bemar neggwebur-negabarginmalad gwapaa be sunonikoed. </v>
<v b="DEU" c="19" v="3">A-neggweburmarse nabir molegegala, igarmar be omesmaloed. Be sogapaa be-Bab-Dummad-Jehová-yar-bemarga-uknaid be mamaroed, adi, dule-emar-oburgwisad nabir ase wakinnegalad. </v>
<v b="DEU" c="19" v="4">”Dule-emar-oburgwisad na san-bendakega, we-neggweburse sunna wakinnoed. We-dule, dule-oburgwebisulidgi, ebo-urwedisulidgi, emar-oburgwisale, bendaklenonikoed. </v>
<v b="DEU" c="19" v="5">Ar weyobsundo. Sogmalo, dule, dule-baidbogwa sapurba soo-siknaded. Agine, soo-siknaidgi, akan-e-nono egi-noded, dule-baidgi yoledapid, geb dule-oburgwenonisunnad. We-dule-emar-oburgwisad na san-abonogega, sunna we-neggweburse wakinned. </v>
<v b="DEU" c="19" v="6">”Dukued-neggweburse-nalegegala, dikasur-nanaleged abelesulid. Ar abakalegi dule-burgwisad-e-gwenad, sae-itogedba dule-emar-oburgwisad-baregitele, neg-dikasulidba bargadapile, agi sabsur-naibi-imaksadba abakale oburgwenonikile. Ar we-dulede oburgwilegewilubsulinad, ar ade, yamo gwenad-oburgwissulid, sae-dakedba oburgwissurbalid. </v>
<v b="DEU" c="19" v="7">Degisoggu, an bega igar uked, agala, be neggwebur-gwapaa bachikii sabogoye. </v>
<v b="DEU" c="19" v="8">”Ar we-igarmar emi an-bega-sognaidba be ibsaele, degine, be-Bab-Dummad-Jehová be nue sabele, e-igarmarba bane-bane be nanamalale, </v>
<v b="DEU" c="19" v="9">be-Bab-Dummad-Jehová igi-be-dadganga sogsagusadba bega-yar-uknaid bur bule bega onasgumai imakoed, bela bega yar-uknonikoed. Geb agine, dukued-neggweburga-guega neggwebur-baigan-gwapaa be sunonibaloed. </v>
<v b="DEU" c="19" v="10">”Deyobi be-Bab-Dummad-Jehová-bemarga-yar-uknaidgi dule-ibmar-oakalossulid-ibe ablis eolegosulid. Adi, dule-ibmar-oakalossulid-ibe-ablis-eolesadi, mer begi ataklegegar. </v>
<v b="DEU" c="19" v="11">”Ar dule-gwensak dule-baid-isdar-dakedba, naibisaega baleginnadibe, degi, geb gadapile, oburgwenonikile, geb dule-emar-oburgwisad neggweburmar-bamaladse wakitesunnale, </v>
<v b="DEU" c="19" v="12">Israel-girmar-dummagan we-neggweburse ganamalaga dulemar-barmidoed. Geb degidgine, oburgwega, dule-bugeb-mai-imakbiedga ukoed. </v>
<v b="DEU" c="19" v="13">Melle be dule-gindaked wiledako. Ar weyob Israel-neggweburgi dule-gindakmalad be osulogoed. Geb agine, bela ibmar-nueganbi bega guoed. </v>
<v b="DEU" c="19" v="14">”Be-Bab-Dummad-Jehová-yar-bega-uknaid begadga gusale, melle be be-gwenadga-nainu-uklesadgi dogdii nanao, ar ade, e-abingunaid bato dikasurgus ega uklesad.” </v>
<v b="DEU" c="19" v="15">Moisés Israel-dulemarga sogdebalid: “Ar dule-wargwengi sogleardibe, dule ibmar-oakalosye, dule ibmar-isgana-imaksaye, dule nosye. Melle dule-wargwen-sogedba be ibmar-imako. Ar dule-walabo sogsundibe, walapaa sogsundibe, we-dule ibmar-oakalosye, adi, be itogoed. </v>
<v b="DEU" c="19" v="16">”Ar dule-wargwen binsa-gakansaar dule-baidgi-sunmaknonikile, ibmar-oakalosye. </v>
<v b="DEU" c="19" v="17">Dule-ebogwad-na-gaenanaidi, Bab-Jehová-asabin nonimaloed. Dule-irwa-Bab-Dummadse-gormalad-asabin, degine, dulemarga-igar-nabomaladga-arbamamaid-asabin nonimaloed. </v>
<v b="DEU" c="19" v="18">Dulemarga-igar-nabomalad nue-baramioed, wede, bule nabiri. Ar nabirsulile, we-dule, binsa-gakansaale e-gwenadgi sunmaksale, </v>
<v b="DEU" c="19" v="19">we-dule, igi na e-gwenad-imakbigusa, deyob imaklegoed. Ar weyob isgued bemar-abargi be osulogoed. </v>
<v b="DEU" c="19" v="20">Adi, dule-baigan-gakansaar-sunmakmalad itoarmalale, dobgudmaloed. Deyobi, we-ibmar-isgana bemar-abargi bar imaklegosulid. </v>
<v b="DEU" c="19" v="21">Melle we-dulemar wile be dakmalo: Ar dule-gwensak dule-baid-oburgwisale, oburgwilemogodo. Dule-baid-ibe ibya-gwagwennaibi-imaksale, e-ibe ibya-gwagwen naibisalemogodo. Nugar-wargwen-bichisale, e-ibe e-nugar bisgilemogodo. Argan-naibi-imaksale, ei e-argan naibisalemogodo. Mali-naibi-imaksale, ei mali naibi-imaklemogodo.” </v>
<v b="DEU" c="20" v="1">Moisés Israel-dulemarga sogdebalid: “Be-isdarmaladgi be bila-ononad-sogele, agi be molimar-dakalile, urmar-napaginmalad-dakalile, degine, dulemar-bur-bule-beba-mergu be dakalile, melle be dobgumalo. Ar ade, be-Bab-Dummad-Jehová, Egipto-yargi-bemar-onosadi, bemarba gudii guoed. </v>
<v b="DEU" c="20" v="2">Ar nue bemar urwesokarmalale, dule-irwa-Bab-Dummadse-goled bemar-asabin gwisguoed, bemarga sunmakoed. </v>
<v b="DEU" c="20" v="3">Weyob bemarga sogoed: ‘Israel-dulemar, nue itomar. Emi-ibagi, bemar be-isdarmaladbo-urwega bemar danar ambikunonimalad. Melle dobgumalo. Melle niga-galakumalo. Melle be be-isdarmalad-asabin suli-suli-itomalo. </v>
<v b="DEU" c="20" v="4">Ar ade, be-Bab-Dummad-Jehová bemarba gudiid, bemar-ular-urwoed, degine, be-isdarmaladgi-be-onakwega bemar-imakoed.’ </v>
<v b="DEU" c="20" v="5">”Geb degine, dummagan, sordamarga sunmakdoed, ega sogdoed: ‘Dule na neg-bini-sobsadgi-yoo-amba-mege-itogele, gannar na e-negse nabier, naodo. Ar abakalegi urwenaidgi, neg-binidgi-megissuli burgwialile. Ar burgwenonikile, dule-baid e-neg-binidgi megnonikoed. </v>
<v b="DEU" c="20" v="6">Ar dule-gwensak na uva-digsad amba yoo gunne-itogele, gannar na e-negse nabier, naodo. Ar abakalegi urwenaidgi, uva-guchasuli burgwialile. Degiile, dule-baid e-uva-gunnai dakledagoed. </v>
<v b="DEU" c="20" v="7">Ar dule-gwensak abirgin-nikuega igar-mesisale, gannar na negse nabier, naodo. Ar abakalegi, urwenaidgi burgwialile. Degiile, dule-baid, e-sorba, a-ome nikualile.’ </v>
<v b="DEU" c="20" v="8">”Deginbali, dummagan gannar sunmakdebaloed, sordamarga sogdoed: ‘Dule dobee-itodibe, gannar na e-negse-nabier, naodo. Ar abakalegi, na e-dobee-itogedba, e-gwenadgan-e-niga egwannalile.’ </v>
<v b="DEU" c="20" v="9">Geb, dummagan-sunmaksad-sorba, bila-ononamalaga sordamar-idued e-sordagan-idu gwisgumaloed. </v>
<v b="DEU" c="20" v="10">”Bemar egi bila-onogega neggwebur-gwensakse-modapile, e-dulemarga be soggweloed: ‘Nuedgi an-maiga be gumarye.’ </v>
<v b="DEU" c="20" v="11">Ar a-neggweburginmalad be-abin-imakalile: ‘Nuedgi an be-maiga guoye.’ Degine, bemarga e-neggwebur-yawagak-egaele, bela e-dulemar-bukwad bemar-maiga guoed, degine, bega-arbamaladga gumarbaloed. </v>
<v b="DEU" c="20" v="12">Ar bebo igar-nabosulirdi, bebogwa bila-onomarye-sogele, agindi, bemar a-neggwebur-ebilis ambikumaloed. </v>
<v b="DEU" c="20" v="13">Geb degine, be-Bab-Dummad-Jehová we-dulemargi-nakwega bemar-imaknonikile, agindi, bela be e-dule-machergan es-suidgi oburgoed. </v>
<v b="DEU" c="20" v="14">E-omegandi, e-mimmigandi, e-ibdurgandi, degine, bela ibmar-neggweburgi-nikamaladdi, bela e-ibmar-nuegandi, begadga be sumaloed. Degine, e-mas-nuegandi be gunmaloed, ar ade, be-Bab-Dummad-Jehová bemarga uksad. </v>
<v b="DEU" c="20" v="15">Deyob neggweburmar-bemargi-dikasur-bukmalad be imakmaloed. A-neggweburmar, be-yar-walikaa-bukmalad e-neggwebursurmalad. </v>
<v b="DEU" c="20" v="16">”Ar be-Bab-Dummad-Jehová-bemarga-yar-uknaidgi dulemar-bukwamaladdi bela be oburgwemaloed, wargwensaagwale be dula obegosurmalad. </v>
<v b="DEU" c="20" v="17">Ar be-Bab-Dummad-Jehová bemarga igar-uksadyob, we-dulemar bela be obelogoed: Het-dulemar, Amorreo-dulemar, Canaán-dulemar, Ferezeo-dulemar, Heveo-dulemar, degi, Jebuseo-dulemar. </v>
<v b="DEU" c="20" v="18">”Ar deyob bemar imaksulile, we-dulemar e-ibmar-isgana-imakmaladgi, e-bab-dummad-nug-odummomaladgi be-odurdakdemaloed. Geb degidbali, bemar be-Bab-Dummad-Jehováʼgi-isguega gunonimarsunnoed. </v>
<v b="DEU" c="20" v="19">”Bemar neggwebur-gwensakse-urwenadele, ebilis egi bemar ambikudapmalo. Dikasurgus agi bemar urwenanaigusale, melle akangi e-sapimar be oimalo. Ar ade, agi sunna bemar we-sapi-san gunmaloed. Melle a-sapimala mamarmalo. Ar ade, a-sapimala dulesurmarsoggu, bemar-abin-imakosurmalad. </v>
<v b="DEU" c="20" v="20">Degi-inigwele, sunna be sapi-geg-sanmakeddi, degi, sapi-wissur-e-san-gullegeddi, be sikmaloed, adi, neggwebur-bebo-urwenaidgi be nakwedse, bila-onogedgi-ibmar-ebulemalad a-sapimargi be soboed.” </v>
<v b="DEU" c="21" v="1">Moisés Israel-dulemarga sogdebalid: “Be-Bab-Dummad-Jehová-yar-begadga-guega-uknaidgi, dule-wargwen sapurba burgwar-meremai-daklealile, degine, dulemar wissurmalale, wede doa oburgwisa, </v>
<v b="DEU" c="21" v="2">be-girmar-dummagan, degi, dule-bega-igar-nabomalad daknamaloed. Geb wilubsamaloed, biti-neggwebur bur dule-oburgwilesadgi walikaa sii. </v>
<v b="DEU" c="21" v="3">Geb degine, girmar-dummagan neggwebur-bur-dule-burgwar-amilesad-walikaa-siidginmalad, moli-bebe-nikad-ome-wargwen amioed. We-moli amba yoo-oarbaleged, amba yoo-baid-ebo-suargi-atilleged, amioed. </v>
<v b="DEU" c="21" v="4">Girmar-dummagan-a-neggweburginmalad, we-moli-bebe-nikad-ome nebase sedoed. Neba-gullugan-amba yoo-imulegedse, amba yoo egi ibmar diglegedse sedoed. Agi moli-e-dukar bisgoed. </v>
<v b="DEU" c="21" v="5">”Geb degine, Leví-wagan dule-irwa-Bab-Dummadse-gormalad, amar na e-arbaed-imakmaloed. Ar ade, we-Leví-wagangi Bab-Jehová-ise-nued-binsamaid-sogega, be-Bab-Dummad-Jehová amar-susad. Dulemar na ebo-urwenanaidgi, dule-naibi-imaksadgi, we-Leví-wagan-sogedba igar-nabolemai guoed. </v>
<v b="DEU" c="21" v="6">Geb degine, girmar-dummagan neggwebur-bur-dule-burgwar-amilesadgi-itaka-siidginmalad, moli-bebe-nikad-ome-dukar-bichilesad-birgi na e-argan enukmaloed. </v>
<v b="DEU" c="21" v="7">A-girmar-dummagan weyob sogmaloed: ‘Anmar, we-dule-oburgwissulid, anmar daksasurbalid, wede doa oburgwisa. </v>
<v b="DEU" c="21" v="8">Bab-Jehováʼye, be-Israel-dulemar, begi isgussuliyob be-dako. Ar we-dulemar na be bendaksadid. Melle be be-Israel-dulemargi we-dule-burgwisad, binsa egi be nasiko. Bab-Jehováʼye, ar weyob be imaksale, we-dule-oburgwilesadgi ollor be anmar-imaknonikoed.’ </v>
<v b="DEU" c="21" v="9">Weyob, Bab-Jehová-asabin ibmar-nued be imaknonikoed. We-dule-burgwisad bemargi ataklegosulid.” </v>
<v b="DEU" c="21" v="10">Moisés Israel-dulemarga sogdebalid: “Be-isdarmaladgi be bila-ononader, be-Bab-Dummad-Jehová be-isdarmaladgi-nakwega be-imaksale, degine, amar abala be gasale, </v>
<v b="DEU" c="21" v="11">amar-abargi ome-wargwen yeerdakle be dakalile, be abealile, na bebo-nikuega be subiele, </v>
<v b="DEU" c="21" v="12">a-ome be-negse be sedagoed. A-ome e-sailagia na swiri ioed, degine, e-goonasi na sikbaloed. </v>
<v b="DEU" c="21" v="13">Galesadgi e-mor-yoi-gusadi ogwaoed. Degine, be-negyagi e-babgi-obanlesadba, degi, e-nangi-obanlesadba, nii-walagwen bodii guoed. Geb a-sorbali, sunna be we-ome-nikuoed. </v>
<v b="DEU" c="21" v="14">Geb nikusad-sorbali, we-ome be baisur-dakalile, agi, na e-itoleged-naega be imakoed. We-ome manigi dule-baidga be ukosulid. Be-maiga be imakosurbalid. Ar ade, egi bato be dodosad.” </v>
<v b="DEU" c="21" v="15">Moisés Israel-dulemarga sogdebalid: “Dule-wargwen, ome-warbo-nikad, gwensak bur sabed, baiddi baisur-daked. Degine, warbobela mimmigan-nikunonikid. Ome-baisur-dakedbo machigwa gebe nikunonikid. </v>
<v b="DEU" c="21" v="16">We-dule, ibagwengi, na e-ibmar-nikad-mimialile, mer machi-sailagined-sunsogedgi-yolegega, ome-sabed-e-machiga machi-sailaginedga-ibmar-ukleged ukosulid. Ome-baisur-daked-e-machiga machi-sailaginedga-ibmar-ukleged ukoed. </v>
<v b="DEU" c="21" v="17">”We-dule, ome-baisur-daked-e-machi, na e-machi-sailaginedye sogoed. Ar ade, a-inse sapingwagwadgi nikusad. A-ular, e-urbamarba, igar-maidba, a-machigwa ilabo-mergu ibmar-nikuoed.” </v>
<v b="DEU" c="21" v="18">Moisés Israel-dulemarga sogdebalid: “Dule-gwensak machi-uayasulid-nika gudiid. E-bab-ega-ibmar-soged, degi, e-nan-ega-ibmar-soged gwen itosulid. Amba e-babgan sabsur-odurdaked-inigwele, gwen e-babganba ibsasulid. </v>
<v b="DEU" c="21" v="19">Degisoggu, e-bab, degi, e-nan, neggwebur-noed-yawagakse girmar-dummagan-asabin e-machi-sedoed. </v>
<v b="DEU" c="21" v="20">Geb degine, girmar-dummaganga sogoed: ‘We-an-machi, uaya satedaye. Anmar-ega-ibmar-sogedba gwen dasurdaye. Unnila omeganbi wisgudiiye, mumguedbi wisgudibarye.’ </v>
<v b="DEU" c="21" v="21">”Geb degidbali, bela-dulemar-neggweburginmalad we-machi akwagi-makmaloed, deyob oburgwilegoed. Ar deyob geb isgued bemar-abargi be osulogoed. Ar adi, Israel-dulemar bela weyob-ibmar-gusad-itoarmalale, bela dobgumaloed.” </v>
<v b="DEU" c="21" v="22">Moisés Israel-dulemarga sogdebalid: “Dule-wargwen dummad-neg-oakalosadba, gammu-gaar be we-dule-oburgwisale, </v>
<v b="DEU" c="21" v="23">e-mui, bannu-bannu-oibonai be nasikosulid. A-ibagi, yog-digar be imakoed. Ar ade, dule deyob sapigi bannu-bannu-gammu-galegar-burgwedi, Bab-Dummadgala, we-dule nue-ukabsalegaledid. Degisoggudina, we-yar-be-Bab-Dummad-Jehová-bega-uknaid, be mer oichogo.” </v>
<v b="DEU" c="22" v="1">Moisés Israel-dulemarga sogdebalid: “Be-gwenad-e-moli-bebe-nikad-alugwasualeddibe, e-sibad-wawaaddibe, yoggus-gudii be dakalile, be bendakoed. Bendaksuli be guosulid. Be-gwenadga a-ibdurgan ega be berbenaoed. </v>
<v b="DEU" c="22" v="2">E-ibed, be-neg-dikarba-maisulile, igidibe, ar be wissulile, doa ibdurgan-e-ibedi, e-ibed amidagedse we-ibdurgan be-neggi ega be akoed. Geb agi, ega be ukoed. </v>
<v b="DEU" c="22" v="3">Ar e-moli-uayasuid yoggusdibe, e-mor-dummad-suitigwad yoggusdibe, ibu-ibmar be-gwenad-ibe yoggusdibe, ar amba be deyob imakbaloed. Melle bendaksuli be guo. </v>
<v b="DEU" c="22" v="4">”Igarba dule-baid-e-moli-uayasuid mellemai be dakardibe, moli-bebe-nikaddibe, egi bakar be naosulid. Moli-ogwisguega be imakoed. </v>
<v b="DEU" c="22" v="5">”Omegan, machergan-mor yosulid. Machergan, omegan-mor yosurmogad. Ar doa-dule deyob imakele, ibmar nuedsulid, ar be-Bab-Dummad-Jehová we-ibmar-imaked gwen nabir daksulid. </v>
<v b="DEU" c="22" v="6">”Igarba be nadapidgi, nuu-e-uu sapigi-sii be dakalile, igi, napagi-siidibe, melle yogasaar be ebuo, Ar a-uugi, nuu e-akwa-birgi-sii be dakalile, igi e-mimmigan-ebodibe, melle be e-nandi suo, unnila e-mimmiganbi be suoed. </v>
<v b="DEU" c="22" v="7">Sikwi-e-nandi be ogukuoed, e-mimmigandi be suoed. Adi, bela bega ibmar nueganbi-guegar, degine, we-yalagi suitii be gudii guegar. </v>
<v b="DEU" c="22" v="8">”Neg-bini be sobsale, neg-uwas madaresoggu, melle-dule-argwanega uwas-gakaba, galu be nasikoed. Ar deyob be galu-nasiksulile, dule-wargwen uwasgi-argwatele, degi, burgwenonikile, begi ataklegoed. </v>
<v b="DEU" c="22" v="9">”Melle be-uva-nainugi ibmar-baid-baid be digo. Ar deyob be imaksale, bela be ibmar-gwag-weoedi, degi, uvaʼmar-weoedi, bela Bab-Dummadgadga guoed. Degidba be sate guoed. </v>
<v b="DEU" c="22" v="10">”Napa-imuega, melle be moli-bebe-nikad-alugwasualed, moli-uayasuidbo edinno. </v>
<v b="DEU" c="22" v="11">”Melle be mor, sibad-wawaad-e-absar, lino-dub-sobaledbo-oburar be yoo. </v>
<v b="DEU" c="22" v="12">”Mor-be-atuged-dummad-suitigwad e-dukumar-bakegwadgine, dubmar durba-durba be nasikoed.” </v>
<v b="DEU" c="22" v="13">Moisés Israel-dulemarga sogdebalid: “Dule-wargwen ome-nikusale, bato ese-gochad-sorba isdar-dakalile, </v>
<v b="DEU" c="22" v="14">gakansaar-sokalile: ‘An we-ome-nikusadi, an ese gotegua, an dakarye, we-ome yagwasurye.’ </v>
<v b="DEU" c="22" v="15">Geb, e-sergan, neggwebur-yawagak-dogedse, girmar-dummaganse, yagwagued-e-wilubgan oyonaoed. </v>
<v b="DEU" c="22" v="16">Geb degine, ome-bab girmar-dummaganga sogoed: ‘We-dulega an-sisgwa-nikuega an ega uksanye. Emide, we-dule, an-sisgwa-isdar-dakarye. </v>
<v b="DEU" c="22" v="17">Emide, we-dule, egi gakansaar weyob sunmakdiiye: We-bunagwa, yagwasurye. Ar emide, e-wilubgan be dakmardo, an-sisgwa bule-yagwasurdibeye.’ Geb degine, yagwa-e-babgan neggwebur-girmar-dummagan-asabin atued egaoed. </v>
<v b="DEU" c="22" v="18">Agine, geb neggwebur-girmar-dummagan machered-gamaloed. Geb, sabsur-odurdakmaloed. </v>
<v b="DEU" c="22" v="19">Deginbali, a-macheredgi mani-sibu-gwadulatar (100) egi galegoed. We-mani, ome-babga uklegoed, ar ade, Israel-yagwa-wargwen-ibe nug-oichosad. We-machered, we-yagwa-metosurbalid, degisadegu e-omega guoed. </v>
<v b="DEU" c="22" v="20">”Ar daklealirdi, inso-nabiri, ome yagwasuli. </v>
<v b="DEU" c="22" v="21">Ar deyobirdi, ome e-bab-e-neg-yawagakse seledoed. Agi machergan-a-neggweburginmalad, akwagi-makar we-ome-oburgwemaloed. Ar ade, e-bab-neggi-gudigua, negsichidgi-yolesad, Israel-yargi nue-dummad-isgusad. Weyobi, bemar-abargi isgued be osulomaloed. </v>
<v b="DEU" c="22" v="22">”Ar dule-wargwen, ome-sui-nikadbo-mai daklesale, ebobela-burgwemaloed. We-machered oburgwilego, we-ome oburgwilemogo. Deyobi, geb bemar Israel-yargi isgued osulogoed. </v>
<v b="DEU" c="22" v="23">”Dule-wargwen, yagwa-bato-sui-nikuoye-ega-igar-maid neggweburgi dakalile, geb, a-yagwase-gochale, </v>
<v b="DEU" c="22" v="24">ebobela neggwebur-yawagakse be sedoed. Ebobela akwagi-makar oburgwilemaloed. Ar ade, we-yagwa, e-bendakmalagala dulemar-neggweburginmaladse binnasuli-gochasulidba oburgwilegoed. Degine, machered dule-baid-e-omega-guoedgi-dodosadba oburgwilemogoed. Weyobi, bemar-abargi isgued be osulogoed. </v>
<v b="DEU" c="22" v="25">”Ar dule-wargwen, yagwa-bato-sui-nikuoye-ega-igar-maid sapurba-abinguardibe, geb a-yagwa gadebin imaksar, egi dodosar, unnila we-dulebi, yagwagi-dodosad-ular, oburgwilegoed. </v>
<v b="DEU" c="22" v="26">A-yagwadi, melle oakalomalo. Ar ade, ibmar-isgana imaksasulid. Degisoggu, oburgwilegosulid. We-igar, dule, dule-baid-sabsur-imaksadba dule-oburgwisadyob gued. </v>
<v b="DEU" c="22" v="27">Ar we-dule, sapurba yagwa-bato-sui-nikuoye-ega-igar-maid abingunoni gusad. We-yagwadina aisaar binnasuli dule-e-bendakega gochanad, ar ade, dule-e-bendaked sate-gusad. A-ulale, bemar we-yagwa-oakalogosurmalad. </v>
<v b="DEU" c="22" v="28">”Dule-wargwen yagwa-amba yoo-sui-nikuoye-ega-igar-meged abingualir, ese golega gadebin-imaksadibe, degidgine, deyob daklenonimarsunnad, </v>
<v b="DEU" c="22" v="29">dule-we-yagwase-gochad, a-yagwa-e-babga mani-sibu-gwadulabo-gakambe (50) ega ukoed. We-dule, we-yagwagi-dodosadba nikuoed. Bipisaale we-ome-metosulid, degisadegu burgwedse nika guoed. </v>
<v b="DEU" c="22" v="30">”Dule bipisaale, e-bab-ome-ebo negsichigi nanaosulid. Ar degiile, e-babgi dummad-dodonai-itole. E-babgi dodogosurguoed.” </v>
<v b="DEU" c="23" v="1">Moisés Israel-dulemarga sogdebalid: “Dule e-alugwag-matarkwaa nikale, igi, abgan sikardibe, Bab-Dummad-Jehováʼse-goled-negse gwen dogosulid. </v>
<v b="DEU" c="23" v="2">”Mimmi-dikarba-amilesad Bab-Jehováʼse-goled-negse gwen dogosulid. Ar amba e-waganmar-yokor-ambegidse (10) gwen Bab-Jehováʼse-goled-negse dogosulid. </v>
<v b="DEU" c="23" v="3">”Amón-dule, degi, Moab-dule Bab-Jehováʼse-goled-negse gwen dogosulid. Ar amba e-wagan-yokor-ambegid-sorbarmaladse-bakale (10), Bab-Jehováʼse-goled-negse gwen dogosulid. Ar bipisaagwale, we-dulemar Bab-Jehováʼse-goled-negse gwen dogosurmalad. </v>
<v b="DEU" c="23" v="4">Ar ade, Israel-dulemar, deunni, Egipto-yargi-noarmargu, Amón-dulemar, degi, Moab-dulemar Israel-dulemar-abindaksasurmalad, gwen ega dii uksasurmalad, gwen ega mas uksasurmarbalid. Deginbali, aka bur Israel-dulemar-ukabsaega Beor-machi-Balaamʼga mani-uksamalad. Balaamʼde Petor-neggweburginedid, Petorʼde Mesopotamia-yalagi siid. </v>
<v b="DEU" c="23" v="5">Ar be-Bab-Dummad-Jehová nue be-sabmarsoggua, Balaam-bemar-ukabsanaid itossulid. Be-Bab-Dummad-Jehová, Balaam-bemar-ukabsanaid bemarga bemargi-nued-binsalegega obinnisad. </v>
<v b="DEU" c="23" v="6">Degisoggu, degisadegu, Amón-dulemarbo, Moab-dulemarbo, bipisaale melle igar-nabomalo, degine, melle egi be nued binsamarbalo. </v>
<v b="DEU" c="23" v="7">”Edom-dulemardi, melle be isdar dakmalo, ar ade, be-ia gued. Melle be Egipto-dulemar isdar dakmalo, ar ade, e-yargi bemar gudii gusad. </v>
<v b="DEU" c="23" v="8">Wemar-e-mimmigan-e-wagan sunna Bab-Dummad-Jehováʼse-goled-negse dogmaloed.” </v>
<v b="DEU" c="23" v="9">Moisés Israel-dulemarga sogdebalid: “Be-isdarmaladgi be bila-onodele, bela ibmar-isganagi be banguoed. </v>
<v b="DEU" c="23" v="10">Ar be-sorda-wargwen, mutikidba ichakwa-gabdakmaidgine, na e-san-burba-misale, bemar-sordamar-danar-danar-bukwad-neggi nooed, ase bar dogosurgweled. </v>
<v b="DEU" c="23" v="11">Geb sedogusale, oboed. Dad-argwater, geb sunna sordamar-danar-danar-bukwadse gannar dogoed. </v>
<v b="DEU" c="23" v="12">”Bemar-sordamar-danar-danar-bukwad-magaba bemar akued-neg simaloed. </v>
<v b="DEU" c="23" v="13">Deginbali, agala, bemar suar-na-nika-gumaloed. Magaba bemar nodele, a-suargi bemar yaa akwimaloed. Akusad-sorbali, a-yaa bemar emurmaloed. </v>
<v b="DEU" c="23" v="14">Ar ade, be-Bab-Dummad-Jehová be-isdarmaladgi-be-bendakega, amargi-bemar-onakwega, bemar-sordamar-danar-danar-bukwad-abargi gudiid. Degisoggu, bemar, be-sordamar-bukwad, neg-islidik imakmalargebed. Bab-Dummad-Jehová ibmar-isgana-nika bemar-dakalile, abakalegi bemargi banguarmalale.” </v>
<v b="DEU" c="23" v="15">Moisés Israel-dulemarga sogdebalid: “Mai-gwensak e-ibedgi wakinmaile, bese dukuega-nonikile, e-ibedga be ukosulid. </v>
<v b="DEU" c="23" v="16">Ar we-mai be-neggweburgi be-abargi-gudisabier, mer ese be golo. Ar bia na neggwebur-megbiedba, na e-yeer-itogedba-megbie, agi na megoed. Melle be a-dule-sabsur-imako. </v>
<v b="DEU" c="23" v="17">”Be-Israel-omegan, be-Israel-machergandibe, bab-dummaganse-goled-neggi gamba-imakedgi gwen arbadii guosulid. </v>
<v b="DEU" c="23" v="18">”Be-Bab-Dummadse-goled-negse omegan-gamba-imakedgi-mani-onolegedi, degi, machergan-gamba-imakedgi-mani-onolegedi, bipisaagwale mer be ukmalo. Ar be sogsadibe, Bab-Jehováʼga-ibmar-ukleged an deyob ukoye, a-manigi be we-ibmar-ukega bennukosulid. Ar ade, Bab-Dummad-Jehová a-manimar-deyob-amileged nue-isdar daked. </v>
<v b="DEU" c="23" v="19">”Be-gwenad bese ibmar egisdanidibe, manidibe, masgullegeddibe, ibu-ibmardibe, be-gwenadga be uksale, gannar bega sekalaa ibmar-ukoed, obichaa egi be ibmar suosulid. </v>
<v b="DEU" c="23" v="20">Israel-dulesulid bese-ibmar-egichisadga be uksale, gannar bega ukdanikile, agindi, egi-wis-mani-onogega, sunna egi obichaa ibmar be suoed. Be-Israel-dulegindi, suli. Unnila gannar bega sekalaa ibmar-ukoed, mer egi be mani onogo. Ar deyobi, be-Bab-Dummad-Jehová, bela be yar-be-susokalidgi ibmar-imakoedgi nue-nabir begi binsaegalad. </v>
<v b="DEU" c="23" v="21">”Ar be-Bab-Dummad-Jehováʼba be ise-sogar sogsadibe, an bega ibmar imakedseye, deyob be sogsadi, gwae-gwae-imaked be sao. Ar be deyob imaksulile, be-Bab-Dummad-Jehová bega sognonikoed, be anga ise-sogar-sogsad imakoye. Ar be-sogsadba be imaksulile, Bab-Dummadgi be nue-dummad-isgussunye soglegoed. </v>
<v b="DEU" c="23" v="22">Ar Bab-Dummadga be ise-sogar sogsulir, an bega imakedseye, adi, akarsulid, be isguosulid. </v>
<v b="DEU" c="23" v="23">Ar na be wargwen be-itolegedba be-Bab-Dummad-Jehováʼba ise-sogar ibmar-sogele, ega be sogsadba be ibmar-imakergebed. </v>
<v b="DEU" c="23" v="24">”Be-gwenad-uva-digaled-nainugi be dogder, sunna immelegedse be uvaʼmar-gunnoed. Degi-inigwele, uva, bipisaagwale be-garbagi-sedega be imakosulid. </v>
<v b="DEU" c="23" v="25">”Be-gwenad-nainuse be dogder, ibmar-gwag-gulleged be-argangi be gwanoed. Degi-inigwele, be es-dopekwagwadgindi be sikosulid.” </v>
<v b="DEU" c="24" v="1">Moisés Israel-dulemarga sogdebalid: “Dule-wargwen, ome-nikunonidibe, degine, ome-nikusad gwen nabir-egi-nosur-dakalile, abali, bar abesurgualile, ome-meted-garda narmakoed. Geb we-garda omega ukoed, deginbali, e-neggi-gudiid onobaloed. </v>
<v b="DEU" c="24" v="2">We-ome, e-machered-neggi-nosad-sorba, sunna machered-baid nikuoed. </v>
<v b="DEU" c="24" v="3">”Dule, a-machered-sorba-nikusmogar, we-ome-isdar-dakarmogale, degine, ome-meted-garda ega narmakar-uksamogale, deginbali, e-neggi-onosbalile, igidibe, we-sui-sorbalid burgwenonisundibe, </v>
<v b="DEU" c="24" v="4">machered-gebe-e-suiga-gusad, bar we-ome gannar nikuosulid. Ar ade, bato we-ome baid-sui-nikusad-ular, ome-e-nug-isgusad. Ar deyob gunonikile, Bab-Jehová-asabin we-ibmar igar-isgana gued. Mer be-Bab-Dummad-Jehová-yar-begadga-guega-bega-uknaid, be oichodii nanao. </v>
<v b="DEU" c="24" v="5">”Dule emis ome-nikusale, bila-ononaega naosulid. Degine, bipisaale ibmar-baid-imakega be imakosulid. Birgagwen na e-itolegedba e-neggi gudii guoed, adi, na e-omebo, wergudii guegar. </v>
<v b="DEU" c="24" v="6">”Dule begi mani-gasale, melle be a-muchub e-obnaged be suo, melle be a-muchub e-akwamuu be subalo. Ar e-ibe be susale, dummad be wiogo-itole, ar ade, agi na wis gudimogad. </v>
<v b="DEU" c="24" v="7">”Dule-daklenonikile, e-mesad-Israel-dule-gwensak manigi-ukega gasa, maiga-imakega gasdibe, dule-e-gwenad-gasad oburgwilegoed. Ar weyob isgued bemar-abargi be osulomaloed. </v>
<v b="DEU" c="24" v="8">”Emide, naibe-buna-yaa-malegedgindi nue salakarmar. Igar an bemarga uksadba be imakmalo. Degine, dule-irwa-Bab-Dummadse-gormalad-Leví-wagan-sogedba be imakmaloed. Ar igi an bemarga Igar-uksa, bela deyob be imakmaloed. </v>
<v b="DEU" c="24" v="9">Nue insamalo, be-Bab-Dummad-Jehová igi-María-imaksa-gusa, deunni, Egiptoʼgi-bemar-noalid-sorba, igarba-be-bipirmakdimargu. </v>
<v b="DEU" c="24" v="10">”Be-ai begi-wis-ibmar-gaegala, gannar bega sorba ukbaliga ega be wis ibmar uksagwelele, a-muchub-ibmar-sied-suega, melle be e-negse dogo. </v>
<v b="DEU" c="24" v="11">Be e-neg-magaba be edarbo, ar e-sunnagwad na e-ibmar-nikad bega ukoed. </v>
<v b="DEU" c="24" v="12">Ar we-dule, dule-wilegeddibe, degidbali, ibmar-ega-be-uksad-muchub bega e-atued uksadibe, mutikgusale, e-atued-bega-uksad gannar ega be ukoed. Uksuli be gabosulid. </v>
<v b="DEU" c="24" v="13">Dad-argwaned-iduar, we-atued-dummad be ukedsegad. Uksuli be guosulid. Adi, we-dule mutik na atuegar, degine, a-dule, begi nabir binsaegar. We-ibmar deyob be imaksadba, be-Bab-Dummad-Jehová dule-igar-innikigwad-imakedga be-dakoed. </v>
<v b="DEU" c="24" v="14">”Dule-wileged-arbaed, ibmar-sate-gudiid, a-dulegi mer be ichakwa-binsao. Igar-maidba sekalaa be-bennukoed, akuar be bennukosulid. We-dule-wileged, Israel-duledibe, Israel-dulesulid-be-neggweburgi-maiddibe, deyob be imakoed. </v>
<v b="DEU" c="24" v="15">Arbasadgi yog bennukar be imakoed, dad-argwaned-idu be bennukergebed. Ar dule wilegedsoggu, na a-e-arbaedgi wis mas-gundiid. Ar degisulile, abakalegi a-dule Bab-Jehováʼse binnasuli begi sunmakalile. Degiile, Bab-Jehováʼgi be dummad-noo-itole. </v>
<v b="DEU" c="24" v="16">”Babgan e-mimmigan-isgusad-ular, oburgwilegosulid. E-mimmiganmoga, e-babgan-isgusad-ular, oburgwilegosurmogad. Ar na dukin e-isgusadba oburgwilemaloed. </v>
<v b="DEU" c="24" v="17">”Israel-dulesuliddibe, sergan-sateddibe, nue ega igar-nabogo. Melle amarga-igar-maidgi be annadii guo. Degine, melle be ome-ei-sui-burgwisad-ibe, ibmar-begi-susad-ular, e-atued-dummad sudii guo. </v>
<v b="DEU" c="24" v="18">Be Egipto-yargi maiga-be-gudigusad ebinsadii guo. Be maiga-gudigu, be-Bab-Dummad-Jehová be-onos gusad. Degisoggu, a-ular, an bega soged: ‘Igar-innikigwadba be ibmar-imakdii guoye.’ </v>
<v b="DEU" c="24" v="19">”Be-nainugi be ibmar-gwaggulleged-weenaile, be dukgwen iesale, melle gannar be sunaedgi binsao. We-dukgwenadde dulemar-Israel-dulesulidga guoed, dulemar-sergan-satedga, degi, ome-ei-sui-burgwismaladga guoed. Adi, bela be ibmar-imakedgi be-Bab-Dummad-Jehová begi nabir binsaegar. </v>
<v b="DEU" c="24" v="20">”Be-olivo be gwannaile, melle be e-anagangi-besmalad gannar gwano. Ar we-ibmar Israel-dulesurmaladga be obegoed, dulemar-sergan-satedga, degi, ome-ei-sui-burgwismaladga be obegoed. </v>
<v b="DEU" c="24" v="21">”Be-uva-nainugi be uva na weenaile, melle bela be ise-wear imako. Ar abar-beoedi, Israel-dulesurmaladga be obegoed, dule-sergan-satedga, degi, ome-ei-sui-burgwismaladga be obegoed. </v>
<v b="DEU" c="24" v="22">”Nue be ebinsao, Egipto-yargi be maiga wiledii gusmogad. Degisoggu, aga an bega soged, weyob be ibmar-innikii imakoye.” </v>
<v b="DEU" c="25" v="1">Moisés Israel-dulemarga sogdebalid: “Dule na ebo gachimaknaidibe, dule-igar-nabomaladse namaloed, wemala ega igar-nabomaloed. Dule-nosa-daklenonikid sabsur-odurdaklegoed, baiddi odurdaklegosulid. </v>
<v b="DEU" c="25" v="2">Dule-nosadga, bibyoleged-igar ega maile, dule-igar-naboged-asabin napagi meslegoed. Geb a-asabin bibyolegoed. E-isgusad-ganguedba deyob-mergu bibyolegoed. </v>
<v b="DEU" c="25" v="3">Sunna ila-dulabogwadse (40) bibyolegoed, a-obichaa be bibyogosulid. Ar be wilub-obicha be-gwenad-be-bibyosale, nue mesagwar be imako-itole. </v>
<v b="DEU" c="25" v="4">”Moli-bebe-nikad ibmar-gwag-egwirmaknair, melle e-gaya edinno, adi, sunna ibmar-gwag maoed. </v>
<v b="DEU" c="25" v="5">”Na gwenadgan neg-yagi ebo-gudiile, gwensak e-omega mimmi-baksasuli-burgwisale, ome-ei-sui-burgwisad dule-baid nikuosulid, e-aisubogwa nikuoed, adi, e-aisu, ega igar-maidba imakegar. </v>
<v b="DEU" c="25" v="6">A-ome, e-aisubo gebe-susugwa-nikunonikile, e-gwenad-burgwisad-e-nugba onug-imakoed. Adi, melle Israel-yargi we-dule-burgwisad-e-nug surguegar. </v>
<v b="DEU" c="25" v="7">”Ar e-aisu, yapa we-ome-nikuele, ome neggwebur-noed-yawagakse girmar-dummagan-bukwadse naoed, sognaoed: ‘An-aisu yapa Israel-yargi e-mesad-nug degisadegu-nika imakye. Emide, yapa an-nikuye.’ </v>
<v b="DEU" c="25" v="8">Geb degine, girmar-dummagan-a-neggweburginmalad we-machered-ese-dagega imakoed, adi, emarbo-sunmakdagegar. Ar we-dule sogdibe: ‘We-ome, an yapa nikuye.’ </v>
<v b="DEU" c="25" v="9">Geb deyob sogele, e-ambe girmar-dummagan-wagab e-aisu-asabin gwisgunonikoed. Geb ome, e-aisu-sapat-yoid ei ungoed, degine, e-aisu-wagargi wiakoed, geb weyob sogdoed: ‘Dule-e-gwenad-e-nug-degisadegu-meged-abesulid, weyob imakleye.’ </v>
<v b="DEU" c="25" v="10">Geb degine, Israel-yargi, we-dule, degi, e-gwenadganmala, ‘dule-sapatsurmaladye’ biledii gumarsunnoed. </v>
<v b="DEU" c="25" v="11">”Machergan-warbo urwenanaidgi, ome-gwensak na e-sui-bendakega dule-baid-machered-e-alugwaggi ganonikile, geb naibi-imaknonikile, </v>
<v b="DEU" c="25" v="12">we-ome-e-argan be siko, melle be wiledako. </v>
<v b="DEU" c="25" v="13">”Melle be ibmar-bakedgi, degi, ibmar-ukedgi, nibir-sogbo-akar-akar nikuo. Nibir-ukugwaddibe, nibir-ukusuliddibe, mer be deyob nikuo. </v>
<v b="DEU" c="25" v="14">Degine, melle be-neggi be ibmar-wilubsaed-akar-akar nikubalo. Ibmar-wilubsaed-senigwaddibe, ibmar-wilubsaed-dummaddibe, mer deyob nikubalo. </v>
<v b="DEU" c="25" v="15">Unnila, nibir-innikigwad, nibir-napiragwad be nikuo. Ibmar-wilubsaed-innikigwad, ibmar-wilubsaed-napiragwad be nikubalo. Adi, be-Bab-Dummad-Jehová-bega-yar-uknaidgi suitii-mai be guegar. </v>
<v b="DEU" c="25" v="16">Ar ade, be-Bab-Dummad-Jehová dule-ibmar-inniki-imaksurmalad gwen nabir daksulid.” </v>
<v b="DEU" c="25" v="17">Moisés Israel-dulemarga sogdebalid: “Nue be ebinsamalo, Egipto-yargi-be-noarmargu, bemar igarba-danigua, igi Amalec-dulemar bemar-imaksa. </v>
<v b="DEU" c="25" v="18">Ar deunni, bemar, igarba-danimargua, Amalec-dulemar be-yarganba noargusmalad, be-dulemar-geggus-danigusmalad-oburgwismalad, geg-bar-nanagusmalad-oburgwismalad. Bab-Dummad-gwen-dobgussurmalad. </v>
<v b="DEU" c="25" v="19">Degisoggu, be-Bab-Dummad-Jehová yar-bemargadga-guega-uknaidgi, be-isdarmalad-bela-bemar-ebilis-bukwadgi-nakwega bemar-imaksale, bela Amalec-dulemar be obelomaloed. We-ibmar melle be iemalo, bela be Amalec-dulemar-ogilogedse be imakmalo.” </v>
<v b="DEU" c="26" v="1">Moisés Israel-dulemarga sogdebalid: “Be-Bab-Dummad-Jehová-bega-yar-uksokalidse be dogsale, a-yar-begadga-sadeguoedgi be megnonikile, </v>
<v b="DEU" c="26" v="2">bela be-Bab-Dummad-Jehová-bega-nainu-uksadgi ibmar-sanmakmalad be weoed. We-ibmar be wesadi, garbagi be urboed. Geb degine, ar bia be-Bab-Dummad-Jehová na megega-neg-suoe, a-negse be naoed. </v>
<v b="DEU" c="26" v="3">Dule-irwa-Bab-Dummadse-goled-a-ibagi-negdakmaidse be naoed, ega be sogdapoed: ‘Emi, be-Bab-Dummad-Jehová-asabin an bega soged, an we-yarse dognonisunye, Bab-Jehová-anmar-dadganga-sogsa-gusadse, we-yar an bega ukedseye, a-yarse an megnonisunye.’ </v>
<v b="DEU" c="26" v="4">”Dule-irwa-Bab-Dummadse-goled be-garba-ganikid be-annik suoed, degine, be-Bab-Dummad-Jehováʼga-ibmar-ogumakar-ukleged-aila-asabin sioed. </v>
<v b="DEU" c="26" v="5">Geb degine, weyob be-Bab-Dummad-Jehová-asabin be sogoed: ” ‘An-dad, Arameo-dule, nega-sate-gudigusad. An-dadde, Egipto-yalase nadegusad. Agi, na e-gwenadgan-bokwagwad-abargi mai-gusad. Agi gudigusad, dulemar ega ichesuli mergudgusad, degine, dutusuli gunonibalid. </v>
<v b="DEU" c="26" v="6">Egipto-dulemala sabsur-anmar-imaksamalad, anmar-wiosmalad, degi, sabsur-arbaega anmar-imaksamalad. </v>
<v b="DEU" c="26" v="7">Geb anmar-dadgan e-Bab-Dummad-Jehováʼse, anmar binnasuli gotemalad. Geb Bab-Jehová anmar-ese-goled itosad. Degine, anmar-wilebukwad, anmar-arbaed-bipisuli-imaknaid, Egipto-dulemar-sabsur-anmar-imaknaid, Bab-Jehová anmar-daksad. </v>
<v b="DEU" c="26" v="8">Bab-Jehová Egipto-yargi na e-gangued-dutusulidba, e-ibmar-dakledisulidgi, ibmar-gegerdaklemaladgi dulemar-dobee-imaksadgi anmar-onosad. </v>
<v b="DEU" c="26" v="9">Bab-Jehová we-yalase anmar-senonikid. We-yala anmarga uksad. We-yalagi gadi ibmar-sanmaked, napa-nuedid. </v>
<v b="DEU" c="26" v="10">Emigindi, Bab-Jehováʼye, ibmar-gebe-sanmaksad-an-wesad, bega an sedanikid.’ ”Ibmarmar-gebe-sanmaksad be-Bab-Dummad-Jehová-asabin be urboed. Degine, be-Bab-Dummad-Jehová-asabin e-nug-odummogega, be dulluu napase imakoed. </v>
<v b="DEU" c="26" v="11">Geb degidgine, Levita-dulemar, degi, Israel-dulesurmalad-be-abargi-mamaid, be-Bab-Dummad-Jehová, bega-ibmar-nued-uksadba, degi, be-gwenadganga-ibmar-nued-uksadba, beba wergumarmogoed. </v>
<v b="DEU" c="26" v="12">”Birgapaagine, ambegi gwensak (10%) Bab-Dummadga-ibmar-ukleged-birgad. A-birgagi, bela gebe-ibmar-sanmaksamalad be bachikii urbisale, Levita-dulemarga, Israel-dulesurmaladga, dule-sergan-satedga, degi, ome-ei-sui-burgwismaladga be we-ibmarmala ukmogoed, adi, na e-neggwebur-e-neggweburgi mas ise-immelegar gunmalagar. </v>
<v b="DEU" c="26" v="13">Geb be-Bab-Dummad-Jehová-asabin weyob be sogoed: ” ‘Bab-Dummad-Jehováʼye, bega-ibmar-nug-imaklesad an-negyagi an onosad. We-ibmarde Levita-dulega, Israel-dulesulidga, dule-sergan-satedga, degine, ome-ei-sui-burgwismaladga an uksamogad, ar igi be anga sogsa, bela aba an imaksad. Be-Igarmar-Mamaidgi an yolessulid, degi, we-dulemar an iessurbalid. </v>
<v b="DEU" c="26" v="14">An bukib-itodigua, we-ibmarmala an guchasulid. Bab-Dummadye, an ise-bagagwar-gudisurgua, bega-ibmarmar-nug-imaklesad an ebussurbalid. Degine, dule-burgwarmaladga we-ibmarmala an uksasurbalid. An-Bab-Dummad-Jehováʼye, beba an ibmar-imaksad, degine, bela be-anga-ibmar-sogsadba an imaksad. </v>
<v b="DEU" c="26" v="15">Bab-Dummad-Jehováʼye, be-nibneg-islidikidgi-maid-akar, be anmar-dake. Be-Israel-dulamargi, degi, yala-be-anmarga-uksadgi, be nued binsae. We-yala be anmar-dadganga be ise-sogar sogsad, an bemarga ukedseye. We-yalagine, gadi ibmar-sanmaked, napa-nuedid.’ ” </v>
<v b="DEU" c="26" v="16">Moisés Israel-dulemarga sogdebalid: “Be-Bab-Dummad-Jehová emi-bega-soged: ‘Igarmar-Mamaidba, Igarmar-soglesadba be nanamarye. Degisoggu, nue salakarmar, bela be-gwagegi, bela be-san-burbagi, we-igarmarba be nanamar.’ </v>
<v b="DEU" c="26" v="17">”Emide, emi-ibagi ise-sogar be imaksamalad, Bab-Jehová be-Bab-Dummadye. E-Igarmarba, e-Igarmar-Sogsadba, e-Igarmar-Mamaidba, be nanaoye. Degine, Bab-Dummad-bega-sunmaked be itogoye. </v>
<v b="DEU" c="26" v="18">Bab-Jehová emi-ibagi bega soged: ‘Be an-dulamar-guye, unnila bemarbi angadye, ar igi bega ise-sogar sogsadyob.’ Degisoggu, bela e-Igarmar-Mamaidba be nanamalo. </v>
<v b="DEU" c="26" v="19">Deyob, Bab-Jehová be-imaksad, adi, dulemar-baigan-imaksadba be-nug bur odummolegegar, be-nuggi bur sunmaklegegar, be-nug bur-bipisur guegar. Degine, adi, bemar unnila be-Bab-Dummad-Jehováʼgarbi-uklegaledga gumalagar, ar igi Bab-Jehová bato idu bemarga sogsadyob.” </v>
<v b="DEU" c="27" v="1">Moisés, degine, Israel-girmar-dummagan, Israel-dulemarga sogdemalad: “Emi an bemarga bela-Igarmar-uknaidba be nanamalo. </v>
<v b="DEU" c="27" v="2">Bemar be-Bab-Dummad-Jehová-yar-bemarga-uksokalidse-dogega Jordán-diwar-obaksamalale, a-ibagi, be akwa-dummagan onakmaloed. A-akwamar akwa-sipugwad-calʼye-nugadgi be magmaloed. </v>
<v b="DEU" c="27" v="3">A-akwagi, bela Igarmar-Mamaid be narmakoed. Be Jordán-diwar-obaksamalar, be-Bab-Dummad-Jehová-yar-bemarga-uksokalidse-dogsamalar, deyob be imakoed. Igi be-dadgan-e-Bab-Dummad-Jehová bemarga sogsagusadyob, we-yar, napa-nuedid, gadi-egi-ibmar-sanmakedid. </v>
<v b="DEU" c="27" v="4">”Degisoggu, bemar Jordán-diwar-obaksale, emi an bemarga-igar-uknaidba be imakmaloed: Ebal-yarse be akwamar onakmaloed. A-akwamar akwa-sipugwad-calʼye-nugadgi be magmaloed. </v>
<v b="DEU" c="27" v="5">Agi be-Bab-Dummad-Jehováʼba ibmar-ogumakar-ukleged-aila be soboed. We-aila-sobbalir, melle be akwamar esgorogi sobo. Unnila be akwamar-gwagwarmalad be ebugoed. </v>
<v b="DEU" c="27" v="6">Unnila be be-Bab-Dummad-Jehováʼba ibmar-ogumakar-ukleged-aila-soboedi, akwamar-gwagwarmalad be ebugoed, akwamar-soblegarsurmalad. A-birgine, ibmar-ogumakar-ukleged ega be ukoed. </v>
<v b="DEU" c="27" v="7">Degine, gwenatigwar-guega ibmar-ogumakar-ukleged ega be ukbaloed. Agi, be mas-gunmaloed. Be-Bab-Dummad-Jehová-asabin be wergumaloed. </v>
<v b="DEU" c="27" v="8">A-akwamar-matargwagwad-birgi we-Igarmar-Mamaid bela ise-nue-narmakar be imakoed.” </v>
<v b="DEU" c="27" v="9">Geb we-sorbali, Moisés, Leví-wagan-dule-irwa-Bab-Dummadse-gormaladmala, Israel-dulemarga sunmakdemalad, sogdemalad: “Israel-dulemar, boo ambikumar, nue itomar. Emi-ibagi be-Bab-Dummad-Jehová-e-dulamarga be gunonimalad. </v>
<v b="DEU" c="27" v="10">Degisoggu, be-Bab-Dummad-Jehová-bega-sunmaked nue be itogo. Emi an bega e-Igarmar-Mamaid-uknaidba be nanamalo.” </v>
<v b="DEU" c="27" v="11">A-ibagine, Moisés Israel-dulemarga weyob igar-uksad: </v>
<v b="DEU" c="27" v="12">“Bemar Jordán-diwar-obaksa-sogele, dulemargi-ise-nued-binsaed-sogmalagala, wemar Gerizim-yargi ambikumaloed: Simeón-wagan, Leví-wagan, Judá-wagan, Isacar-wagan, José-wagan, degi, Benjamín-wagan ambikumaloed. </v>
<v b="DEU" c="27" v="13">”Geb degine, dulemar-ukabsaleged-sogmalagala, wemar Ebal-yargi ambikumarmogoed: Rubén-wagan, Gad-wagan, Aser-wagan, Zabulón-wagan, Dan-wagan, degi, Neftalí-wagan ambikumaloed. </v>
<v b="DEU" c="27" v="14">”Levita-dulemar bela Israel-dulemarga weyob binnasuli sogmaloed: </v>
<v b="DEU" c="27" v="15">‘Dule-gwensak ibmar-wilub e-bab-dummadga-imakega-sobsale, suargindibe, akwagindibe, esgoro-diregwadgindibe, geb agi, odukusbalile, we-dule, sabsur-odurdaklesun. Ar we-ibmar dule-imakedsoggua, Bab-Jehová we-ibmar isdar daked.’ Bela dulemar abin-sogoed: ‘Eye, sabsur-odurdaklesun.’ </v>
<v b="DEU" c="27" v="16">‘Dule-gwensak e-bab-nugdibe, e-nan-nugdibe, oichosale, we-dule, sabsur-odurdaklesun.’ Bela dulemar abin-sogoed: ‘Eye, sabsur-odurdaklesun.’ </v>
<v b="DEU" c="27" v="17">‘Dule-gwensak e-ai-gwensakgi nainu-odonaile, we-dule, sabsur-odurdaklesun.’ Bela dulemar abin-sogoed: ‘Eye, sabsur-odurdaklesun.’ </v>
<v b="DEU" c="27" v="18">‘Dule-gwensak dule-ibyasulid igarba-yogguega imaksale, we-dule, sabsur-odurdaklesun.’ Bela dulemar abin-sogoed: ‘Eye, sabsur-odurdaklesun.’ </v>
<v b="DEU" c="27" v="19">‘Dule-gwensak Israel-dulesulidga, dule-sergan-satedga, degi, ome-ei-sui-burgwisadga, igar-mamaidba ibmar-egadmogad ega nabosulile, we-dule, sabsur-odurdaklesun.’ Bela dulemar abin-sogoed: ‘Eye, sabsur-odurdaklesun.’ </v>
<v b="DEU" c="27" v="20">‘Dule-gwensak e-bab-ome-ebo negsichigi-nanaele, e-bab-abirgunagwar-guedi galagwensuli oichonaid, we-dule, sabsur-odurdaklesun.’ Bela dulemar abin-sogoed: ‘Eye, sabsur-odurdaklesun.’ </v>
<v b="DEU" c="27" v="21">‘Dule-gwensak ibdurganbogwa galagwensuli-gusale, we-dule, sabsur-odurdaklesun.’ Bela dulemar abin-sogoed: ‘Eye, sabsur-odurdaklesun.’ </v>
<v b="DEU" c="27" v="22">‘Dule-gwensak na e-bun-ebo, e-bab-sisgwa-ebodibe, e-nan-sisgwa-ebodibe, galagwensuli negsichidgi-nanaele, we-dule, sabsur-odurdaklesun.’ Bela dulemar abin-sogoed: ‘Eye, sabsur-odurdaklesun.’ </v>
<v b="DEU" c="27" v="23">‘Dule-gwensak na e-saka-ome-ebo galagwensuli negsichigi-nanaele, we-dule, sabsur-odurdaklesun.’ Bela dulemar abin-sogoed: ‘Eye, sabsur-odurdaklesun.’ </v>
<v b="DEU" c="27" v="24">‘Dule-gwensak, yardakar dule-baid-oburgwisale, we-dule, sabsur-odurdaklesun.’ Bela dulemar abin-sogoed: ‘Eye, sabsur-odurdaklesun.’ </v>
<v b="DEU" c="27" v="25">‘Dule-gwensak, dule-ibmar-oakalossulid-oburgwega, dule-baidse manigi-binsaed-galedibe, we-dule, sabsur-odurdaklesun.’ Bela dulemar abin-sogoed: ‘Eye, sabsur-odurdaklesun.’ </v>
<v b="DEU" c="27" v="26">‘Dule-gwensak, we-Igarmar-Mamaid baisur-dakele, eba nanasulile, we-dule, sabsur-odurdaklesun.’ Bela dulemar abin-sogoed: ‘Eye, sabsur-odurdaklesun.’ ” </v>
<v b="DEU" c="28" v="1">Moisés Israel-dulemarga sogdebalid: “Emi-daklegudina, be-Bab-Dummad-Jehová-bemarga-sunmaked nue be itomalale, emi-ibagi e-igarmar-an-bemarga-uknaid-sogedba be nanamalale, degine, eba be damalale, be-Bab-Dummad-Jehová dulemar-baigan-we-napneggi-bukmaladba bur bule be-nug odummogoed. </v>
<v b="DEU" c="28" v="2">Be-Bab-Dummad-Jehová-bega-sunmaked be itogele, begine belagwapa we-ibmarmar-nuegana be-Bab-Dummad bega ukoed: </v>
<v b="DEU" c="28" v="3">Be neggweburgi-gudidibe, bega bela ibmar-nueganbi naoed, be sapurba-gudidibe, bela bega ibmar-nueganbi nabaloed. </v>
<v b="DEU" c="28" v="4">Be mimmigan-bukidar nikuoed. Be-napagi gadi-ibmar-sanmake guoed. Be-ibdurgan mimmigan-ichesuli nikuoed. Be-moli-bebe-nikamalad, degi, be-sibad-wawaadmar mimmigan-bukidar nikubaloed. </v>
<v b="DEU" c="28" v="5">Be-garbagi ibmar-ichesuli be weoed, degine, be-madu-omukuedgi madu-ichesuli be soboed. </v>
<v b="DEU" c="28" v="6">Be-neguya nueganbi guoed. Degine, bia be nadesogele, be-negse be nueganbi dognonikoed. </v>
<v b="DEU" c="28" v="7">”Bab-Jehová be-isdarmaladgi-nakwega be-imakoed. Be-isdarmalad begi gwisguar-sogele, begi ilekwaa danimalale, be-abin-gwakidedba yogasaar duurmakdemaloed. </v>
<v b="DEU" c="28" v="8">”Bab-Jehová be-ibmar-gwag-neg-saboged nasguega imakoed. Degine, bela be-ibmar-imakedgi, ise-nued binsaoed. Degine, be-Bab-Dummad-Jehová bega-yar-uknaidgi ise-nued begi binsabaloed. </v>
<v b="DEU" c="28" v="9">”Ar bemar Bab-Jehová-Igarmar-Mamaidba be nanamalale, Bab-Jehová e-dulamarga be-nug-imaknonikoed. Igi idu bega ise-sogar-imaksa, deyob gunonikoed. </v>
<v b="DEU" c="28" v="10">Geb degine, bela dulemar we-napneggi-bukwamalad magar dakdemaloed, bemar Bab-Jehová-e-dulamar-gumarye. Geb degine, a-dulemar bemar-dobee nadmaloed. </v>
<v b="DEU" c="28" v="11">Bab-Jehová ibmar-bukidar bega ukoed: Mimmigan-bukidar-nikuega bemar-imakoed. Be-molimar-akar-akaled mimmigan-bukidar-nikuega, imakoed. Degi, be-nainugi ibmar-diglemalad-bukidar-sanmakega, imakoed. Ar igi be-dadganga sogsa-gusa, we-yala an bemarga-ukedseye, deyob guoed. </v>
<v b="DEU" c="28" v="12">”Bab-Jehová, nibneg-akale, bega dii-owiega imakoed. Be-yargi, e-iba-sekalaa dii-owioega imakoed. Bab-Jehová bela be-ibmar-imakedgi, begi-ise-nued-binsaed bega oyononikoed. Dulamar-baigan bese mani-egisdii guoed. Bedi, dulamar-baiganse mani egisosurmalad. Ar ade, bemar mani-unniguar-nika guoed. </v>
<v b="DEU" c="28" v="13">Be-Bab-Dummad-Jehová-Igarmar-Mamaid emi an-bega-uknaidba be nanaele, a-sogedba be daele, Bab-Jehová dulemar-iduega be-imakoed, dulemar-sorbalidga be-imakosulid. Dulemar-baigangi-obindii be guoed, dule-solabalidga be gudii guosulid. </v>
<v b="DEU" c="28" v="14">Emi-iba an-bega-Igarmar-uknaidgi melle be aibanmalo. Abakalegi be dulamar-baigan-e-bab-dummagan-e-nug-odummoged-ular, we-igarmargi be banguarmalale.” </v>
<v b="DEU" c="28" v="15">Moisés Israel-dulemarga sogdebalid: “Be wisgubalirgebed, be-Bab-Dummad-Jehová-bega-sunmakedba, bela-e-Igarmar-Mamaid-emi-an-bega-uknaidba, be dasurmalale, bela we-sabsur-odurdakleged-igarmar begi nonikoed: </v>
<v b="DEU" c="28" v="16">Be neggweburgi-gudidibe, be ukabsalegoed. Be sapurba-gudidibe, be ukabsalegoed. </v>
<v b="DEU" c="28" v="17">Be garbagi ibmar-weoedi, bela bega isgusunnoed. Degine, be-madu-omukuedgi ibmar-imakoedi, bela bega isgusunnoed. </v>
<v b="DEU" c="28" v="18">Be-mimmigan, ukabsalegoed. Be-yargi ibmar-sanmaked, bela bega isgusunnoed. Be-moli-bebe-nikamalad-e-mimmigan, ukabsalegoed. Degine, be-sibad-wawaadmar-e-mimmigan, ukabsalegoed. </v>
<v b="DEU" c="28" v="19">Be-neguya bela ukabsalesunnoed. Degine, bia be nadesogele, geb be-negse be dognonikoedsega, bela bega boniga gusunnoed. </v>
<v b="DEU" c="28" v="20">Bab-Jehová bela bega we-ibmar barmidagoed: Ukabsaleged, suli-suli-itoged, degi, ibmar-geg-gued, bega barmidagoed. ”Bela be-obelogedse be-imakoed. Ar ade, be ibmar-isgana-imaked-ular, be Bab-Jehováʼgi-bangusadba, ukiar ibmar-sate be gunonisunnoed. </v>
<v b="DEU" c="28" v="21">”Bab-Jehová we-yar-begadga-gusokalidgi bela bemar-obelogedse boni-dummagan barmidagoed. </v>
<v b="DEU" c="28" v="22">Bab-Jehová amba begi boni-dummagan-baigan barmidabaloed: Boni-dummagan-dule-ogilomalad, uellemalad-dummagan, degi, uka-engumalad, neg-diopisurmalad. Deginbali, bela-bela bega geg dii-wie guoed, Aginbali, be-ibmar-digarmaladgi, Bab-Jehová, bonigan-nue-nika imakoed. Bab-Jehová wemar-bonigangi bemar-obelogedse be-imakoed. </v>
<v b="DEU" c="28" v="23">”Degine, nibneggine dad esgoro-gordikidyob-bela-bela-ganai guoed. We-napadi esgoroyob dutusuli guoed. A-ular, bega ibmar sanmakosulid. </v>
<v b="DEU" c="28" v="24">Bab-Jehová, dii-wied-anar be-napaga nibneg-akar ukub, degi, buru barmidagoed. Bemar-oburgwedse be-imakoed. </v>
<v b="DEU" c="28" v="25">”Bab-Jehová be-isdarmaladse galakuega be-imakoed. Be-isdarmaladgi ilekwaa be nadap gumaloed. Degi-inigwele, bemar e-idu duurmakdemaloed, bela akar-akar be aisakidmaloed. Dulemar-baigan-neggweburginmalad bela we-ibmar-isgana begi-gusad-ular, geger bemar-dakmaloed. </v>
<v b="DEU" c="28" v="26">Be-muimala mulamar-masga, degi, ibdurgan-ursirmar-masga gumaloed. We-ibdurgan be-muimar-gunnanair, dule ogwayed satemaloed. </v>
<v b="DEU" c="28" v="27">”Igi Bab-Jehová Egipto-dulemargi we-bonigan barmiali: Uka-biin-gued, dusimar-yaisulid, dusimar-tumorʼye-nugad, uka-yaa-dummagan, uka-aimaked. Deyob, begi, bonigan-geg-nugumalad barmidagoed. </v>
<v b="DEU" c="28" v="28">Bab-Jehová goellegedga, ibya-sate, degine, aku-na-san-ito be-imakoed. </v>
<v b="DEU" c="28" v="29">”Neg-daaledgi, igi dule-ibyasulid negsichigi acha-acha-gudidae, deyob be gumaloed. Ibmar be imakedi, bega nasguosulid. Bane-bane dulemar be-wiomaloed, bemar-ibe ibmar-atursamaloed, dule-be-bendaked-sate be guoed. </v>
<v b="DEU" c="28" v="30">”Ome-bebo-nikuoye-igar-maidi, machered-baid a-omegi sabsur-dodogoed. Be neg-soboedgi, be megosurguoed. Uvaʼmar be digoedi, be gunnosurguoed. </v>
<v b="DEU" c="28" v="31">Be-wagab be-moli-bebe-nikad oburgwemaloed, a-e-san be gunnosurguoed. Be-moli-uayasuid be-wagab sabsur-ebipidmaloed, bega gannar bar ukosurmalad. Be-sibad-wawaad be-isdarmaladse sulegoed, gannar be be-sibad-wawaad-suegala, dule-be-bendaked sate guoed. </v>
<v b="DEU" c="28" v="32">”Be-masmala, degi, be-sisgan, dulemar-baiganga-uklegoed be-sunnad be dakoed. Aisaar be-mimmigan be gannar dakbi guoenad, gwen be bar gannar dakosurguoed. </v>
<v b="DEU" c="28" v="33">Dule-baigan-aku-be-dakedi, bela be-arbasadgi be ibmar-nikuoed, be-ibe sumaloed. Degi, be-nainugi-ibmar-sanmakoed, be-ibe gunmaloed. Unnila bemardi, dulemarse bane-bane sabsur-imakledii, degi, wioledii gumaloed. </v>
<v b="DEU" c="28" v="34">Ar be deyob neg-dakedbali, be goellegedga gudmaloed. </v>
<v b="DEU" c="28" v="35">”Bab-Jehová be-yokormargi, be-malimargi, degine, bela be-ukagi, be-nono-akar mali-nagase yaa-malemaladbi be-imakoed, degine, a-bonimarga ina-sate guoed. </v>
<v b="DEU" c="28" v="36">”Bab-Jehová, bemar-seledega, degi, na-be-reyga-dule-onugsasmalad-seledega imakoed. Be-babgan, degi, bemarmoga, dulemar-be-akudakmalad-e-yarse seledoed. Agine, we-dulemar-e-bab-dummaganse bemar gordii gudmaloed. E-bab-dummagan suarmargi, degi, akwamargi sobarmaladid. </v>
<v b="DEU" c="28" v="37">Bab-Jehová bia dulemar-baigan-bukwadse bemar-sedoe, a-dulemar ibmar-isganayob be-dakmaloed. Begi-sunmakdemaloed, degi, begi-dododmarbaloed. </v>
<v b="DEU" c="28" v="38">”Be-nainugi ibmar-gwag-bukidar be digmaloed. Degi-inigwele, sesmar bela be-ibmar-gwag gunmaloed-ular, wis-ichee be ibmar-gwag weemaloed. </v>
<v b="DEU" c="28" v="39">Bukidar be uva digmaloed, degine, uva-dub be nue-akwemarbaloed. Degi-inigwele, e-vinoʼdi be gobosurmalad, degine, e-uvaʼmar be gunnosurmarbalid, ar ade, nusmar bela be-ibe gunmaloed. </v>
<v b="DEU" c="28" v="40">Bela be-yalagi olivo-sapimar be nikagumaloed. Degi-inigwele, e-gwallugindi na be san magosurmalad, ar ade, olivo-e-sanmar napase durbas babatidoed. </v>
<v b="DEU" c="28" v="41">Masmala, degi, bunamala be nikumaloed. Degi-inigwele, begadga guosurmalad, ar ade, gales yar-baidse seledmaloed. </v>
<v b="DEU" c="28" v="42">Bela be-sapimar, degi, bela e-sanmar, sesmar bela be-ibe gunmaloed. </v>
<v b="DEU" c="28" v="43">”Be-abargi dule-be-yarginedsurmalad-mamaimaladi, beba bur nasgumai gumaloed. Bemardi bur ege-gumai gumaloed. </v>
<v b="DEU" c="28" v="44">Israel-dulesulidse be mani-egisdii gumaloed. Besedi emar mani-egisdii guosurmalad. Degine, a-dulemar, be-iduedga gumaloed, bedi, e-sorbalidga gumaloed. </v>
<v b="DEU" c="28" v="45">”Bela we-ibmarmar-ukabsalegar-bega-soglenaidi, be burgwedse begi bela deyob guoed, begi bela aibinoed. Ar be-Bab-Dummad-Jehová-bega-sunmaked, e-Igar-bega-uksad, e-Igar-bega-sogsad, aba be nanassulidba, a-sogedba be ibmar-imaksasulidba, deyob be guoed. </v>
<v b="DEU" c="28" v="46">Begala, degi, be-wagangala, we-ibmarmar-gegerdaklemalad e-wilubganga degisadegu guoed. </v>
<v b="DEU" c="28" v="47">”Ar ade, ibmar-bukidar-obinagwar-be-nikagu, be-Bab-Dummad-Jehováʼse, be weligwaledgine, ise-yeer-itogedgine, e-nug-odummogega, gwen ese be gochasulid. </v>
<v b="DEU" c="28" v="48">A-ulale, Bab-Jehová be-isdarmalad begi-barmidagoed. Bemar nue-uku-uku-itoged-abargi, ukudmaad-itoged-abargi, uka-swanad-abargi, degine, bela be ibmar-sated-abargi, be-isdarmaladga mailedii be-gumaloed. Be-isdarmaladi gammuba esgoro-dubgi be-edinmaloed, be-obelogedse sabsur be-imakmaloed. </v>
<v b="DEU" c="28" v="49">”Bab-Jehová dule-yar-dikasurmaladgined begi sedagoed. Igi sulubagi gwae-gwae-gukue, deyob be-isdarmalad ukiar begi nonikoed. Dulemar-e-gwabinduku-be-aku-itomaladi, begi nonikoed. </v>
<v b="DEU" c="28" v="50">We-dulemarde, wagar-ursirmaladid. Girmar-sergan ese sabsur-imaklemaloed, degi, burwigana-wile-dakosurmarbalid. </v>
<v b="DEU" c="28" v="51">We-dulemar, bemar-obelogedse be-ibdurgan-e-mimmigan gunmaloed, be-nainugi ibmar-sanmakmalad gunmaloed. We-dulemala, ibmar-gwag, vino, olivo-gwallu, degi, moli-bebe-nikad-e-mimmigan, degi, sibad-wawaadmar-e-mimmigan bemarga obegosurmalad. We-ibdurgan-bela-be-ibe-obelogedse imakmaloed. </v>
<v b="DEU" c="28" v="52">”Be-isdarmalad be-yalagi bela be-neggweburmar-ebilis ambikumaloed. Bela be-neggweburmar-galu-matusurmalad, galu-dutusurmalad, bela babatedsegad. We-neggwebur-galu-dutusurmaladgi bemar sogdimalad: ‘We-galumar anmar-bendakoye,’ agi bemar bensuli gudimalad. Be-Bab-Dummad-Jehová-bela-yar-bega-uksadgi, be-isdarmalad, be-neggweburmar bela ebilis ambikumaloed. </v>
<v b="DEU" c="28" v="53">”Ar dulemar-bela-be-neggweburmar-ebilis-ambikumaloedse bemar nue bela-bela-wilemalosoggu, na be dukin be-mimmigan-be-Bab-Dummad-Jehová-bega-uksad, be gutemaloed. </v>
<v b="DEU" c="28" v="54">Dule-bela-bela-nueddaed, gadi-dule-wiledakedbela na e-gwenad, na e-ome-nue-sabed, degine, e-mimmimar-amba-dula-gudiid sae-dakdoed. </v>
<v b="DEU" c="28" v="55">We-dule, amargala, yapa e-mimmi-san uke gudagoed, unnila na ebi-gunbi gudagoed, ar ade, unnila abi wis san-nika guoed. Be-isdarmalad bela be-neggweburmar ebilis bemargi ambikumalogu, deyob guoed. </v>
<v b="DEU" c="28" v="56">”Be-omegan bur nueddaed, degine, bur-gadi-dule-wiledaked, bipisaale e-nag gwen ollibi imakbisurdamaladi, na e-sui-nue-sabedse-bakale, e-masmalase-bakale, degi, e-bunamalase-bakale wiledakosurbalid. </v>
<v b="DEU" c="28" v="57">We-ome, e-gwenadganmargi-nalledbali, na emiskwaa-goe-nikusad, degine, e-simu-dubse-bakale, dukuar gunnoed. Ar be-isdarmalad bela-be-neggwebur-ebilis ambikumalosoggu, bemar-wiomaloed, neggweburgi masgunned-sate gunonikoed. </v>
<v b="DEU" c="28" v="58">”Bela we-Igar-gardagi-narmakar-bega-uklenaid-sogedba be dasulile, boni-dummad begi nonikoed. Degine, be-Bab-Dummad-Jehová-e-nug-dummarbagued be dobee nanasurbalile, boni-dummad begi nonikoed. </v>
<v b="DEU" c="28" v="59">Bab-Jehová, begi, degi, be-wagangi boni-dummagan barmidagoed. We-bonigande, boni-dutusurmaladid, degi, bonigan-muis-bergusurmaladid. Uellemalad-gandikmaladid, degi, geg nugumaladid. </v>
<v b="DEU" c="28" v="60">”Bab-Jehová, Egipto-yalagi Egipto-dulemarga boni-galagwensuli onosad. A-bonigan, dobee bemar itosmalad. A-bonigangi bemarde onogosurmalad. A-bonigan, Bab-Jehová bemarga ukmogoed. </v>
<v b="DEU" c="28" v="61">”Amba debayobi, we-garda-igarmargi-narmakar-naisurmalad-e-bonigan, e-uellemalad Bab-Jehová bemargi barmidabaloed, bela bemar-oburgwemaladse. </v>
<v b="DEU" c="28" v="62">Degine, bemar niisgwamaryob ichesuli-mergu gumalanad. Degi-inigwele, bemar be-Bab-Dummad-Jehová-bemarga-sunmakedba ibsassurmalad-ulale, wis napi ichee be bedapmaloed. </v>
<v b="DEU" c="28" v="63">Ar igi Bab-Jehová bemarga-ibmar-nuegan-imaksadba, bemar-ichesuli-omergusadba, weligwar-itosa, debayobi, Bab-Jehová bemar-sabsur-odurdakalir, bemar-ogiloalir, ede yeer itobaloed. Yarse-bemar-dogesokalidgi-bemargadga-guegar, a-yalagi, Bab-Jehová, sabsur bemar-onomaloed. </v>
<v b="DEU" c="28" v="64">”Bab-Jehová yar-baiganse dikasuli bemar-oaisakioed. Agine, dulemar-baigan-e-bab-dummaganse bemar gordii gumaloed. Bemarde, degi, be-dadgande, we-bab-dummagan-akudakmaladid. We-bab-dummagande, suargi, degi, akwagi sobarmaladid. </v>
<v b="DEU" c="28" v="65">Ar we-dulemar-abargi bemar obunnogosurmalad, degine, be-malimarse-bakale, obunnoged-sate gumaloed. Agi, Bab-Jehová dobe-itoge bemar-imakoed, be ibmarbina-nue-sogedba be-ibya mommoledoed, degine, bendakleged-satedba ulubgi bela-bela bukib-binsae be itogoed. </v>
<v b="DEU" c="28" v="66">Mutikidbali, degine, ibginedbali bemar suli-suli-itodii gudoed, bela dobedbi be itodii gudoed. Be wissurmaloed, bemarde dula gudiguodibeye, surdibeye. </v>
<v b="DEU" c="28" v="67">”Ar na be neg-dakoedbali, bela-bela dobe be itodagoed. A-ular, wakdaradba be sogdagoed: ‘¡Bato mutikina yeerban!’ Sedogidbardi, be sogdagoed: ‘¡Bato wakdarana yeerban!’ </v>
<v b="DEU" c="28" v="68">Be-Bab-Dummad-Jehová bemarga sogsamar-inigwele, bemar Egipto-yarse gannar bar aibirosurmarye, Bab-Jehová gannar Egipto-yalase urgi bemar-barmidoed. Agi, bemar be-isdarmaladga manigi na be ukdemaloed. Bemar manigi na be ukdamalogu, dulemar bemar-bakbi guosurmalad.” </v>
<v b="DEU" c="29" v="1">Israel-dulemar Horeb-yargi-bukwamargu, Moisés, Bab-Jehová-Israel-Dulemarbo-Igar-Mesisgusadi, bela Israel-dulemarga sogsad. Degine, Moab-yargi-bukwamargu, Moisés gannar Bab-Jehová-Israel-Dulemarbo-Igar-Mesisad amarga sogsabalid. </v>
<v b="DEU" c="29" v="2">Degidbali, Moisés, bela Israel-dulemarse gochad, ega sogded: “Bemala belagwable na be-ibyagwar be daksamalad, Bab-Jehová bela Egipto-yargi igi-Faraón-imaksagusa, igi Faraónʼga-arbamalad-imaksagusbali, degine, igi bela e-yar-naid-imaksagusbali, be daksamalad. </v>
<v b="DEU" c="29" v="3">We-boni-dummagan-gusadi, ibmar-dakledisurmaladi, ibmar-gegerdaklemaladi be-sunnagwad na be daksamalad. </v>
<v b="DEU" c="29" v="4">Degite, emi-ibadse, be-ibyagwar neggusad-daksadi, be-uayagwar-itosadi, Bab-Jehová magar-itogega bemar-imaksasulid.” </v>
<v b="DEU" c="29" v="5">Moisés sogdebalid: “Bab-Jehová bemarga soged: ‘Birga-dulabogwa (40) an nega-dulesulidganba be-sedii gusad, degite, be-mormar nungussulid, bemar-nag-uka nungussurbalid. </v>
<v b="DEU" c="29" v="6">Deginbali, unnila bemar manáʼbi guchamalad, degi, diibi gobsamalad. Madudi guchasurgusmalad. Vinoʼdi gobsasurgusmalad, degi, sisadi gobsasurgusmarbalid. Weyob an imaksad, adi, be wisgumalaga, ani an bemar-Bab-Dummad-Jehová guye.’ </v>
<v b="DEU" c="29" v="7">”We-yarse be nonimargua, Hesbón-e-rey-Sehón bemar-abin noar gusad, degine, Basán-e-rey-Og bemar-abin noar gusmogad, adi, bemargi bila-onomalagar. Degi-inigwele, anmar egi nakwis gusmalad. </v>
<v b="DEU" c="29" v="8">Anmar ei e-yar susgusad. A-yar, anmar Rubén-waganga, Gad-waganga, degi, Manasés-wagan-negabaladga uksa gusad. </v>
<v b="DEU" c="29" v="9">”Degisoggu, wegi bemarbo-Bab-Jehová-Igar-Mesnaidba be nanamalo, adi, bela bega be-ibmar-saedi nasgumai guegar. </v>
<v b="DEU" c="29" v="10">”Emide, emi-ibagi, bela bemar be-Bab-Dummad-Jehová-asabin bukwamalad: Bemar-ambe-gakabogwad-e-dummagan (12), bemar-idudimalad, bemar-girmar-dummagan, bemar-dummaganga-gudidimalad, degine, bela bemar-Israel-machergan-bukwad, </v>
<v b="DEU" c="29" v="11">bela be-mimmigan, be-omegan, Israel-dulesurmalad-bemar-abargi bega sapan-amimaladga-gudidimalad, bega dii-weemaladga-gudidimalad bukwamarmogad. </v>
<v b="DEU" c="29" v="12">”Ar bemar be-Bab-Dummad-Jehováʼbo-Igar-Mesmalaga, bela wegi bukwamalad. Ar Bab-Dummad-Jehová bemarga ise-sogar Igar Mesnaid. Ar soged: ‘Ede deyob imakedseye.’ </v>
<v b="DEU" c="29" v="13">Bab-Jehová, emi-ibagine, weyob bemarga ise-sogar-imaknaid: ‘Bemar, e-dule-gumarye. Edi, be-Bab-Dummad-guye. Ar igi be-dadgan-Abrahamʼga, Isaacʼga, degi, Jacobʼga sogsagusa, deyob imaknaid.’ </v>
<v b="DEU" c="29" v="14">Anmar-Bab-Dummad-Jehová unnila anmar-e-asabin-bukwadbobi ise-sogar Igar-Mesnaisulid. </v>
<v b="DEU" c="29" v="15">Dulemar-amba-anmar-abargi-bukwasurmaladbo Igar-Mesnaibalid.” </v>
<v b="DEU" c="29" v="16">Moisés sogdebalid: “Ar bemar nue-wismalad, igi anmar Egipto-yargi gudigusmala, degi, igi anmar yar-baiganba-daniki gusmala, wese nonikidse. </v>
<v b="DEU" c="29" v="17">Ar be we-dulemar-abargi, we-ibmar-isganamar nue-daksamalad: E-nuchu-mimmigan-suargi-sobarmalad, e-bab-dummagan-akwagi-sobarmalad, e-bab-dummagan-manigi-sobarmalad, degi, e-bab-dummagan-ologi-sobarmalad, be daksamalad. </v>
<v b="DEU" c="29" v="18">”Be nue dakmalo, abakalegi bemar-abargi, machered-gwensakdibe, ome-gwensakdibe, gwenad-gwensakdibe, bemar-dadgan-ambe-gakabogwad-gwensakgi-danimaladdibe (12), we-dulemar-baigan-e-bab-dummagan-nug odummonamalaga, anmar-Bab-Dummad-Jehováʼgi aibatemalale. ”Degisoggu, nue-salakarmar. Abakale, bemar ina-nusuyob gudamalar, ina-gagbidyob gudamalar. </v>
<v b="DEU" c="29" v="19">”Ar bemar-wargwen, we-ibmar-an-bemarga-ise-sogar-sognaid-itosad-sorba, binsaddibe: ‘An akar-guosurye.’ Degisoggu, na sogdedibe: ‘Ar an-itolegedba an ibmar-imakoe-inigwele, bela anga ibmar-nueganbi naoye.’ Ar we-dule-nukine, dulemar-baigan bela oitolemaloed. </v>
<v b="DEU" c="29" v="20">Bab-Jehová dule-isgusadga e-isgued eliosulid. Bab-Jehová-bela-bela-e-urwed, we-dulegi gwichiguoed. We-gardagi bela sabsur-odurdakleged-narmakar-naidi, bela we-dulegi gwichigunonikoed. Deginbali, Bab-Jehová, bela we-dule-e-waganse-bakale, obelogoed. </v>
<v b="DEU" c="29" v="21">Ar Bab-Jehová, Israel-dadgan-ambe-gakabogwad-abargi (12), we-dule-obanoed, adi, bela we-Igarmar-gardagi-narmakar-maidba imaklegegar, bela sabsur-odurdakleged-narmakar-maidba guegar. </v>
<v b="DEU" c="29" v="22">”Be-mimmigan, degi, be-wagan-yoedse-danimaloedi, degine, Israel-dulesurmalad dikasuli-neggwebur-baidgi-danimaloedi, be-Bab-Jehová we-boni-dummagan, degi, uellemalad, we-yargi-barmidagoed dakarmalale, sogdemaloed: </v>
<v b="DEU" c="29" v="23">” ‘Bela we-yarmala, balubi, degi, azufreʼbi gued. A-ulale, napagi ibmar-geg-digleged, gaganmarse-bakale, bar ainisulid. Ar igi Bab-Jehová uludgu, sae itodgu, Sodoma-neggwebur, Gomorra-neggwebur, Adma-neggwebur, degi, Zeboim-neggwebur, bela osulosgusa, ar deyob be-yar gumogoed.’ </v>
<v b="DEU" c="29" v="24">”Geb, bela dulemar-yar-baid-baidginmalad egisdamaloed: ‘¿Ar wede, ibiga Bab-Jehová we-yar deyob imaksa? ¿Ar wede, ibiga Bab-Jehová na sae-itogedba bela we-dulemar nue-sabsur-odurdaksa?’ </v>
<v b="DEU" c="29" v="25">”Geb degine, dulemar abin-sogdemaloed: ‘Ar Bab-Jehová-e-dadgan-e-Bab-Dummad, Egipto-yargi wemar-onosgusanad, emide, ebo-Igar-Mesisadgi bangudmalad. </v>
<v b="DEU" c="29" v="26">Bab-dummagan-baiganse gotemalad, degi, bab-dummagan-akudakmalad-asabin dulluu imakdemalad, na e-bab-dummadyob dakdemalad. A-ulale, deyob gusmalad. </v>
<v b="DEU" c="29" v="27">Degisoggu, a-ular, Bab-Jehová we-yargi sabsur-uluded, we-gardagi sabsur-odurdakleged-narmakar-nanaid bela egi yolegega imaksad. </v>
<v b="DEU" c="29" v="28">Ar igi anmar emi dake, Bab-Jehová, nue-uludedgi, nue-sabsur-odurdakdedgi, bela-we-dulemar e-yargi-bukwad onossunnad, dikasuli baid-yarse sessunnad.’ </v>
<v b="DEU" c="29" v="29">”Ibmarmar-dukuar-mamaiddi anmar-Bab-Dummad-Jehováʼgadid. Ar ibmarmar-anmarga-oyolesaddi, degisadegu anmargadid, anmar-mimmigangadid, adi, bela we-Igarmar-narmakar-mamaidba anmar nanadii guegar.” </v>
<v b="DEU" c="30" v="1">Moisés Israel-dulemarga sogdebalid: “Emisgindi be wismalad, be an-sognaidba be damalale, an-sognaidyob Bab-Jehová begi ise-nued binsanonikoed. Ar be an-sognaidba ibsasurmalardi, bela sabsur-odurdakleged begi nonikoed. Ar Bab-Dummad-Jehová sabsur-be-odurdakarmalale, yar-baiganse seledega bemar-imaksale, agi bukwa, an-ibmar-sognaidgi be bela binsadii gumaloed. </v>
<v b="DEU" c="30" v="2">”Ar bemar, degi, be-mimmiganmala, gannar Bab-Dummadse-dagye sogmalale, degine, bela-belad be-ulubgi eba be nanamaloye sogmalale, degine, Igarmar-Mamaid-an-bemarga-uksadba be nanamalale, </v>
<v b="DEU" c="30" v="3">be-Bab-Dummad-Jehová bega be-gudiid ogwaoed, wile be-dakoed, bemar-dikasur-yar-baid-baidse-selesmaladgi gannar we-yarse-dagega bemar-imakoed. </v>
<v b="DEU" c="30" v="4">”Amba be-dulemar yar-bur-dikasulidse oaisakiles-inigwele, be-Bab-Dummad-Jehová agi-bukwa gannar be-yarse bemar-sedagoed. Deyob gannar bemar-onmaknonikoed. </v>
<v b="DEU" c="30" v="5">Be-Bab-Dummad-Jehová be-dadganga-yar-uksadse gannar bemar-senonikile, a-yala, gannar bemargadga gunonikoed. Bab-Jehová ibmar-nue-nika bemar-imakoed, degine, be-dadganba bur bule bemar-omerguoed. </v>
<v b="DEU" c="30" v="6">”Be-Bab-Dummad-Jehová be-gwagegi ibmar-isgana-imaked-iegega be-imakoed. Geb agi, bemar, be-wagan, bela-bela-e-sabguega, degine, deyob nued-gudiguega bemar-imakoed. </v>
<v b="DEU" c="30" v="7">”Deginbali, be-Bab-Dummad-Jehová, be-isdarmaladgi we-ibmar-sabsur-odurdaklemalad-yolegega imakoed, ar wemar nue-sae-itogedgi be-baregindii gusmalad. </v>
<v b="DEU" c="30" v="8">”Degidgine, be gannar Bab-Jehováʼse nonimaloed, degi, e-ibmar-soged be itomaloed. Emi, an bemarga Igarmar-Mamaid-bela-uknaidba be nanadmaloed. </v>
<v b="DEU" c="30" v="9">”Geb degine, be-Bab-Dummad-Jehová bela bemar-ibmar-imakmaladgi nasguega bemar-imakoed: Mimmigan-bukidar-nikuega, ibdurgan-bukidar-nikuega, degi, be-nainugi ibmar-yaisur-nikuega, bemar-imakoed. Ar igi be-dadgangi wergusa, deyobi, Bab-Jehová, yeer-be-dakedbali, begi wergumogoed. </v>
<v b="DEU" c="30" v="10">Deyob bega ibmar guegala, unnila, e-Igarmar-Mamaidba be daergebed, we-gardagi-Igarmar-narmakar-nanaidba be nanaergebed, be-Bab-Dummad-Jehová-bega-ibmar-sogedba be daergebed, bela-belad be-binsaedgi, be-ulubgi, be-Bab-Dummad-Jehováʼse be aibirergebed, adi, deyob bega ibmar gunonikoed.” </v>
<v b="DEU" c="30" v="11">Moisés Israel-dulemarga sogdebalid: “Ar ade, we-Igarmar-Mamaid emi-an-bega-uknaid, wede dogdar-dutusursulid, degine, begi dikasuli maisurbalid. </v>
<v b="DEU" c="30" v="12">”We-Igarmar-Mamaid nibneggi maisulid, adi, mer be sogegar: ‘Anmar we-Igarmar-itogega, a-sogedba anmar daega, ¿doa we-Igarmar-anmarga-sedagega, anmar-ular, nibnegse nakoe?’ </v>
<v b="DEU" c="30" v="13">Degine, demar-baid-obakar maisurbalid, adi, mer be sogegar: ‘We-Igarmar anmarga-sedagega, ¿doa anmar-ular demar-obakoe? Adi, anmar we-Igarmar-itogega, a-sogedba anmar daegar.’ </v>
<v b="DEU" c="30" v="14">¡Suli, degisuli! Ar Gayaburba begi itakaa gudiid. Ar be-gwabindukugi naid, degi, be-gwagegi maibalid, adi, nabir be a-sogedba-nanamalagar. </v>
<v b="DEU" c="30" v="15">”Degisoggu, nue-salakarmar. Emi-ibagi an bemarga soged, biti-igar be sumaloe, dula-gudigued-igardibe, burgwed-igardibe. Ibmar-nued-igardibe, ibmar-isgana-igardibe. </v>
<v b="DEU" c="30" v="16">Ar emi-iba an bega gandikidgi soged: Be-Bab-Dummad-Jehová be nue-sabgumar, e-Igarmar-Mamaidba be nanamar, degine, e-Igarmar-Sogmaidba be damar, adi, bemar dula-gudii guega, dula-mergumai be gumarbaligar. Adi, be-Bab-Dummad-Jehová yala-bega-uknaidse-be-dogesokalidgi ise-nued begi binsamalagar. </v>
<v b="DEU" c="30" v="17">”Ar be-gwagegi be-Bab-Jehováʼgi be banguder, a-sogedba be nanasulir, Igar-maidgi be noder, degine, dulemar-baigan-e-bab-dummaganse-golega asabin dulluu be imakdele, </v>
<v b="DEU" c="30" v="18">ani, an napira emi an bega soged, bemar burgwemaloye. Bemar, Jordán-diwar-obaksar, yar-Bab-Jehová-bemarga-uknaidse-dogesokalidgi, be suiti-gudii guosurmarye. </v>
<v b="DEU" c="30" v="19">”Emi-ibagi, nibneg, degi, napneg bemar-daknaid. Amar, bemar-barsogoed. An bemarga igar uked, igid-igar be suoe, dula-gudigued-igardibe, burgwed-igardibe, begi ibmar-nued-gued-igardibe, begi ukabsaleged-igardibe. Degisoggu, dula-gudii-gued-igar be sumardo, adi, be dula-gudii gumalagar, degi, be-wagan dula-gudii gumarmogagar. </v>
<v b="DEU" c="30" v="20">Bemar, be-Bab-Dummad-Jehová be sabgumar, e-sunmaked be itomar. A-sogedba, bane-bane be nanadii gumar. Ar ade, Bab-Jehováʼgi bemar dula-gudii guoed. Ar Bab-Jehováʼgi be suiti-gudii gumaloed. Adi, yar-be-Bab-Dummad-Jehová be-dadgan-Abrahamʼga, Isaacʼga, degi, Jacobʼga ise-sogar-sogsagusad, ede bemarga ukoye, a-yargi be nanadii gumalagar.” </v>
<v b="DEU" c="31" v="1">Moisés bela Israel-dulemarga gannar sunmakdebalid. Sogded: </v>
<v b="DEU" c="31" v="2">“Emide, ande birga-dulanergwa-nikad (120). Geg bar bemar-iduedga an gued. Deginbali, Bab-Jehová anga sogsad: ‘Jordán-diwar gwen be obakosurye.’ </v>
<v b="DEU" c="31" v="3">Be-Bab-Dummad-Jehová, bemar-idunadapi guoed. Be-Bab-Dummad-Jehová bega we-dulemar-bemar-idu-bukwamalad osulogoed. A-yalamar bemargadga gunonikoed. Josué, Bab-Jehová sogsagusadyob bemar-iduedga guoed. </v>
<v b="DEU" c="31" v="4">Bab-Jehová igi Amorreo-dulemar-e-reymar, Sehón, degi, Og imaksagusa, igi e-yala ei osulosa, amba deyobi, Bab-Jehová, we-dulemar-bemar-idu-bukwad bega osulobaloed. </v>
<v b="DEU" c="31" v="5">Bab-Jehová we-dulemargi-nakwega bemar-imaknonikoed. An-bemarga-igar-uksadba be a-dulemar osulogoed. </v>
<v b="DEU" c="31" v="6">Degisoggu, ¡be gangumar! ¡Mer galakumar! Ar ade, be-Bab-Dummad-Jehová bemar-idunadapsoggu, melle be we-dulemar dobgumalo, melle ese be gwayemalo. Bab-Jehová walagwen bemar-metosulid, bemargi banguosulid.” </v>
<v b="DEU" c="31" v="7">Degidgine, Moisés Josuéʼse gochad. Bela Israel-dulemar-bukwad-abargi, Josuéʼga sogded: “Josué, nue salakar. ¡Gatik gandik be imako! ¡Mer galakuo! Bab-Jehová be-dadganga sogsa gusad: ‘We-yar an bega ukedseye.’ Josué, a-yarse be we-dulemarbo dogoed. We-yar, egadga-gumalaga we-dulemarga be ukoed. </v>
<v b="DEU" c="31" v="8">Bab-Jehová-sunnad be-idunadapi guoed, beba gudigu guoed, walagwen be-metosulid, begi banguosulid. Degisoggu, melle be dobguo, melle be galakuo.” </v>
<v b="DEU" c="31" v="9">Moisés we-Igar narmaksad. Geb Moisés, dule-irwa-Bab-Dummadse-gormalad-Leví-waganga, degi, bela-Israel-girmar-dummaganga igar-narmakaled uksad. Leví-wagan, Bab-Jehová-Israel-Dulemarbo-Igar-Mesisad-Ulu semaladid. </v>
<v b="DEU" c="31" v="10">Degine, Moisés Israel-dulemarga weyob igar-uksad: “Birgagugled-ilibali (7), mani-galesulid-birgagi, Neg-Matargana-Sobaled-E-Ibagi, </v>
<v b="DEU" c="31" v="11">bemar, bela be-Bab-Dummad-Jehová-asabin, bia be-Bab-Dummad-neg-suoedse-bemarga-sogsadse nadele, we-Igarmar-Mamaid bela Israel-dulemarga binnasuli be absogo. </v>
<v b="DEU" c="31" v="12">Bela be dulemar danar-oambikuo: Machergan, omegan, mimmigan, degine, Israel-dulesurmalad-be-abargi-mamaid oambikubalo. Adi, we-dulemar we-Igarmar itomalaga, be-Bab-Dummad-Jehová dobee nanamalaga, degine, bela we-Igarmar-Mamaidba nanadii gumalagar. </v>
<v b="DEU" c="31" v="13">Deginbali, we-Israel-dulesurmalad-mimmigan, amba we-Igarmar-Mamaid wissurmalad, ega be absomaloed, adi, a-Igarmar-Mamaid itomalaga, bemar-Bab-Dummad-Jehová-dobee-nanaed durdakmalagar. Ar bemar Jordán-diwar-obakar-neg-susokalidgi gudii gumaloedgi, deyob be imakmaloed.” </v>
<v b="DEU" c="31" v="14">Geb degidgine, Bab-Jehová Moisésʼga sogded: “Be-burgwed-ibagan bato omosad. Josuéʼse be gole, an bega igarmar-ukega dulemar-anbo-ambikued-neggi be an-edarbemalo.” Degisoggu, Moisés, Josuéʼbogwa Bab-Dummad-dulemarbo-ambikued-negse modapmarsunnad. </v>
<v b="DEU" c="31" v="15">Degidgine, Bab-Jehová e-dulamarbo-ambikued-neg-yawagakgi mogir-bubawaryob-gwichid-abargi Moisésʼse, degine, Josuéʼse magarononikid. </v>
<v b="DEU" c="31" v="16">Geb degine, Bab-Jehová Moisésʼga sogded: “Emide be burgwesokalid. Be-burgwisad-sorbali, sikwas-nadedgine, Israel-dulemar yar-susokalidgi, dule-baigan-e-bab-dummaganba nade gumaloed. Israel-dulemar angi bangudmaloed. An-ebo-Igar-Mesisadgi annadmaloed. </v>
<v b="DEU" c="31" v="17">A-ibagangine, we-dulemargi an uludoed. An egi bangudoed, bar we-dulemar an-dakosulid. Baisursunna dulemarse-galakuega gudmaloed, nue-naibid-dummad itononimaloed, suli-suli-itoge gumaloed. A-ibagangine, sogdemaloed: ‘Ar anmar-Bab-Dummad bar-anmarba-gudisulid-ular, bela we-ibmar-isgana anmargi nonikid.’ ” </v>
<v b="DEU" c="31" v="18">Bab-Jehová Moisésʼga sogdebalid: “Ar a-ibagangine, Israel-dulemar ibmar-isgana-imaksamalad-ular, degi, dulemar-baigan-e-bab-dummaganba-nadmalar-ular, bar an-dakosurmalad. </v>
<v b="DEU" c="31" v="19">”Degisoggu, we-namaked be narmake. Israel-dulemar we-namakedgi be odurdako. Adi, namakarmalale, an-ega-igarmar-uksad-ebinsadii gumalagar. </v>
<v b="DEU" c="31" v="20">”Ar ade, we-dulemar-e-dadganga an ise-sogar sogsad, we-yala-napa-nued-gadi-ibmar-sanmaked an bega ukedseye. A-yalase an we-dulemar-odosale, immelegedse ibmar gunmaloed, wardungudmaloed. Geb degine, we-Israel-dulemar dule-baigan-e-bab-dummaganba nadmaloed, we-ibmarse gotemaloed, e-nug odummodmaloed. Agi, we-Israel-dulemar, an-emarbo-Igar-Mesnaidgi annadmaloed, gwen bai bar an-dakosurmalad. </v>
<v b="DEU" c="31" v="21">”We-Israel-dulemargi ibmar-isgana-noni-sogele, sulibinsa-itoleged-noni-sogele, we-namaked ega ibmar-sogega guoed. E-wagan we-namaked-namakdemalale, ebinsadmaloed, nue nabir anmarga sogsa-itoleye. Ar Israel-dulemarga, we-yar-ukoye-an-ise-sogar-sogsadgi doged-iduale, bato an wisid, igi we-Israel-dulemar ibmar-imakmaloe.” </v>
<v b="DEU" c="31" v="22">A-ibagi, Moisés, we-namaked narmaksagusad, degine, a-namakedgi Israel-dulemar-odurdaksa gusad. </v>
<v b="DEU" c="31" v="23">Geb degine, Bab-Jehová Nun-machi-Josuéʼga, weyob igar-ukded: “¡Nue salakar, gatik gandik-sao! ¡Mer galakuo! Be, Israel-dulemar an yar-ega-ukoye-sogsadse be odogoed. An-sunnad, an beba-gudii guoed.” </v>
<v b="DEU" c="31" v="24">Moisés bela we-Igar gardagi-narmaksad nue obelosgu, </v>
<v b="DEU" c="31" v="25">Levita-dulemar-Bab-Jehová-Dulemarbo-Igar-Mesisad-Ulu-semaladga weyob igar ukded: </v>
<v b="DEU" c="31" v="26">“We-Igar-Mamaid-garda be sue. Bemar-Bab-Dummad-Jehová-Ulu-naba be mese. We-Igar-Mamaid-garda bemar-barsogega guoed. </v>
<v b="DEU" c="31" v="27">Ar an bemar-wisid, bemar non-dutusurmaladid, bemar uayasurmaladid. Ar amba an emi bemar-abargi-gudiid-inigwele, degite, bemar Bab-Jehováʼgi yoledimalad. An-burgwisar-bule-sunna, bur bule bemar gudmaloed. </v>
<v b="DEU" c="31" v="28">Be-girmar-dummagan, be-idumalad, bela an-asabin ambikuega ese be gormar. Ibmar-an-sogoedi, wemar an-itomaloed. An-ibmar-sogedba be nanasurmalale, nibnega, degi, napnega bemar-barsogega guoed. </v>
<v b="DEU" c="31" v="29">Ar an wisid, bemar an-burgwisad-sorbali, bela-bela be isgudmaloed. An-bemarga-Igar-uknaidgi be bangudmaloed. Degine, ar bemar Bab-Jehová-asabin ibmar-isgana-imakdemaloed-ular, bela bega ibmar isgudmaloed. Ar ade, bela-bela be isgudoed-ular, bemar Bab-Jehová-nue-ourwemaloed.” </v>
<v b="DEU" c="31" v="30">Geb degine, Moisés we-namakedgi bela Israel-dulemar-bukwad-abargi, namaked-gebe-onoded-akale, degi, bergunaidse egi sunmakded: </v>
<v b="DEU" c="32" v="1">“Nibneg-naid, nue an-sunmaked itomalo. Napneg-naid, nue an-ibmar-soged itomalo. </v>
<v b="DEU" c="32" v="2">An-ibmar-odurdakoedi, dii-wiedyobi babatoed. An-sunmakoedi, booyobi babatoed. Gagan-gebe-aramakalidgi-dii-wiedyobi, an-ibmar-odurdakoedi, guoed. Gagan-dutuganagi-boomiedyobi, an-sunmakoed guoed. </v>
<v b="DEU" c="32" v="3">”An Bab-Jehová-nug soge-soge imakdii guoed. ¡Anmar-Bab-Dummad-nug be odummomar! </v>
<v b="DEU" c="32" v="4">Bab-Dummad akwasailayob anmar-odukued, bela ibmar-nueganbi imaked, ar ade, bela e-igarmala igar-innikimaladbiid. Bab-Dummad napiragwadid, egi ibmar-isgana naisulid. Bab-Dummad ibmar-napiragwadbi imaked, ibmar-innikigwadbi imaked. </v>
<v b="DEU" c="32" v="5">”Israel-dulemar, be dule-isganamalad, Bab-Dummadgi be nue-dummad-yolesmalad, bemar bar e-mimmiganga gusurmalad, ar ade, bemar na dukin nug-oichosmalad. </v>
<v b="DEU" c="32" v="6">Bemar, dulemar-gegeganad, bemar, dule-binsaedsurmaladid. ¿Ar weyob bemar be-Bab-Jehová-abin-imakmarde? ¿Ar Bab-Jehováʼde be-Bab-Dummadsursi? ¿Ar bemar-obinnisadsursi? ¡Ar Bab-Dummad we-napnegse bemar-senonikidid! ¡A wegi bemar-urbisadid! </v>
<v b="DEU" c="32" v="7">”Neg-epennemalad be ebinsao, birgamar-dikasurgus-nasmalad be ebinsao. Neg-epenne-gusmalad be-babse be egiso, be-bab bega sogoed. Be-girmar-seleganse be egiso, amar bega igar-onakoed. </v>
<v b="DEU" c="32" v="8">Bab-Dummad-Bur-Birigined, yar-baid-baidgi, degi, neggwebur-baid-baidgi, dulemar-urbenaigua, amarga sogedba e-yar-abingumalad nasiksad. Israel-dulemargindina, nued binsanai gusad. </v>
<v b="DEU" c="32" v="9">Ar ade, Israel-dulemar, Bab-Jehováʼgadid, ar ade, Jacob, Bab-Jehováʼgadga gunonikid. </v>
<v b="DEU" c="32" v="10">”Bab-Dummad, Israel-dulemar nega-dulesulidgangi-gudii daknonikid, neg-isganaganba, gwen ibmarga-guedsulidgi-gudii daknonikid. Bab-Dummad amar-angaagwar imaknonikid, amar-akwenonikid. Bela-bela, Bab-Jehová na e-ibya-akweyobi, Israel-dulemar-akwedii gusad. </v>
<v b="DEU" c="32" v="11">Ar igi sulubagi na e-mimmi-ogukuega e-uu-siidgi onodae, ei-argwate-dakele, na e-sakangi-gasa gannar e-uuse-sesdae, deyobi, Bab-Dummad, Israel-dulemar-semai gusmogad. </v>
<v b="DEU" c="32" v="12">Bab-Jehová na ebi Israel-dulemar-semaigusad, bab-dummad-baid eba gwen nadapi gussulid. </v>
<v b="DEU" c="32" v="13">”Bab-Dummad yalaganba Israel-dulemar onakwemaigusad. Nainugi-ibmar-welesadgi e-dulamar-oguchagusad. Achanisgi, degine, olivo-gwallugi na e-dulemar-oguchad. We-ibmarmar akwa-dutusulidgi ega onosgusad. </v>
<v b="DEU" c="32" v="14">Moli-nunis-gwamakaledgi oguchagusad, degine, sibad-e-nunisgi ogobsagusad. Sibad-wawaad-senigana-gwallu-ibegangi, degi, sibad-senigana-gwallu-ibegangi, oguchagusad. Basán-yalagi sibad-wawaad-machergangi, degine, sibad-machergangi oguchagusbalid. Orosgi-dakleged-trigo-bur-nuegangi oguchagusad, degine, uva-nis-ginnidgi ogobsagusad. </v>
<v b="DEU" c="32" v="15">”Deyobi, Jesurún nue wardunguded, agidbali, Jesurún-dulemar Bab-Dummadgi banguded. Nue-mas-gundiidbali, nue-wardungussunnad. Geb degine, e-Bab-Dummad-e-obinnisadgi banguded, E-bendakdiid ieded. </v>
<v b="DEU" c="32" v="16">Baigan-bab-dummaganse-gotemaladgi, Bab-Dummad-nobguega imakdemalad. E-bab-dummagan-e-ibmar-wilubgan-sunnasurmaladgi, Bab-Jehová-ouludmalad. </v>
<v b="DEU" c="32" v="17">Niamarga ibmar-ogumakar ukdemalad, amardi, bab-dummadgansurmalad. Bab-dummadgan-dakdisurmaladga ibmar-ukdemalad. Bab-dummagan-binidganga, emis-nomaladgala, be-babgan we-bab-dummagan-e-nug-odummossurmaladgala, bemar ibmar-ogumakar ukdemalad. </v>
<v b="DEU" c="32" v="18">Israel-dulemar, be-Bab-Dummad-be-ogwalulesad, be iedmalad. Bemar, be-Bab-Dummad-bega-san-burba-dulad-uksad, be iedmalad. </v>
<v b="DEU" c="32" v="19">”Bab-Jehová, e-mimmigan e-isdar-dake daksagua, sabsur-uluded. Degidbali, e-mimmigan-obachasunnad. </v>
<v b="DEU" c="32" v="20">Agine, Bab-Dummad sogdesunnad: ‘We-dulemargi an banguoed, gi-na-gudmarsunnodibe. Ar wemar an-sogedba dasurmalad, dule-isganamalad, we-masmala geg-innikii nanamaladid. </v>
<v b="DEU" c="32" v="21">Israel-dulemar, Bab-Dummadsulid e-bab-dummadga-imaksamalad. Degidbali, Israel-dulemar, nobguega an-imaksad. Nuchu-mimmi na e-bab-dummadga-imakdemaladgi an-oulusmalad. An-dulasurmalad an sabguoed, bemar, a-dulemargi nobgumaloed. An dule-binsaed-satemaladgi nabir binsaoed, bemar, a-dulemargi uludoed. </v>
<v b="DEU" c="32" v="22">Ar bela-belagwad sae-sae-ito an-imaksamalad, an-urwedi soo-ginnitibi-siiyobid. An-urwedi, nega-uluse warmaked. Bela napaneggi-ibmar-sanmakmalad ese gummakoed. Bela-bela yar-e-sailamar ese gummakoed. </v>
<v b="DEU" c="32" v="23">” ’Ani an Israel-dulemargi boni-dummagan obulogoed. Bela an-sigumar Israel-dulemargi an mioed. </v>
<v b="DEU" c="32" v="24">An Israel-dulemargi ukud-dummad barmidagoed. Uelleged-dummad, degine, bonigan-dummad, we-dulemar-obelogega an imakoed. Degine, Israel-dulemargi achu-sapur-ursilimar an barmidagoed, naibe-nuegan napagi-unimakdimalad egi an onioed. </v>
<v b="DEU" c="32" v="25">E-mimmigan magaba-nodogu, es-suidgi burgwemaloed. Negyabardi, bela-bela dobe-itomaloed. Sapingana, bunamala, goemar, degi, dadormar, bela-burgwemaloed. </v>
<v b="DEU" c="32" v="26">An binsasanad, Israel-dulemar an dikasuli oaisakioye, dulemar mer bar egi-binsaega an imakoye. </v>
<v b="DEU" c="32" v="27">Degi-inigwele, mer deyob bar imakoye an binsasad, adi, an-isdarmalad mer angi dodomalagar. An-isdarmalad angi-burgued an abessulid, abakalegi sokarmalale: Ar we-ibmar Bab-Jehová imaksasulid. Ar anmar bela imaksad. We-dulemargi anmar nakwisad.’ </v>
<v b="DEU" c="32" v="28">”Ar Israel-dulemar aku neg-itomalad, ibmar-magar-itoged satemalad. </v>
<v b="DEU" c="32" v="29">Ar Israel-dulemar, wis binsaed-nikamalana, wis mag-neg-itomalana, na-bergumaloed nue magar itononimaloenad. </v>
<v b="DEU" c="32" v="30">Ar wede, ¿igi-nabir dule-wargwenad sorda-miligwenad baregichasunna (1,000)? Ar wede, ¿igi-nabir dule-warbogwad sorda-miliambegwad oduurmaksasunna (10,000)? Ar Bab-Jehová eba-gudiidba deyob nabir gued. Ar Bab-Jehová eba-gudisulina, e-isdarmaladgi-nakwega imaksasulinad. Deyob e-isdarmaladgi obinosulinad. </v>
<v b="DEU" c="32" v="31">Ar anmar-isdarmalad nue-wismalad, e-bab-dummagan-e-gargangued anmar-Bab-Dummadyobsulid. </v>
<v b="DEU" c="32" v="32">E-uva-nainumala, Sodoma-neggweburyobi isgana-nanaed. E-uva-nainumala, Gomorra-neggweburyobi isgana-nanaed. E-uvaʼmala, ina-nusuyob-nanaed, ber gagbire-nanaed. </v>
<v b="DEU" c="32" v="33">E-vino, naibe-e-gichiyobid, naibe-e-boniganyobi dule-oburgwed. </v>
<v b="DEU" c="32" v="34">” ‘Ar bela an-sae-itoged an sabodiid. An-ibmar-nuedyob an sediid. </v>
<v b="DEU" c="32" v="35">Ar buged-mai-imakleged angadid, anse berguoed. E-ibagan-mosale, anse ibitomaloed, ar ade, na dummad-wilegoed bato warmakdanikid. E-sabsur-odurdaklegoed-ibagan warmaksad.’ </v>
<v b="DEU" c="32" v="36">”Ar Bab-Jehová e-dulemar-gargangued-sate-dakalir, bendaknonikoed. Bab-Jehová maimar-bergus-dakalir, degine, dule-maiga-gudisurmalad-bergus-dakalir, Bab-Jehová e-dulemar-wile dakdoed. </v>
<v b="DEU" c="32" v="37">Agi, Bab-Dummad Israel-dulemarga sogdagoed: ‘¿Bia be-bab-dummagan bemar-egi-bengussurmaladde nadmarsunna? </v>
<v b="DEU" c="32" v="38">Be-bab-dummagan, ega be ibmar-ogumakar-uksad-e-gwallu-guchamalad, ¿bia nadmarsunna? Be-bab-dummagan, ega be gobed-uksad-gobsamalad, ¿bia nadmarsunna?’ Ar emigindi, a-bab-dummagan be-bendakmalaga, gwisgumardo. Ar emigindi, a-bab-dummagan be-bendakega, dagmardo. </v>
<v b="DEU" c="32" v="39">”Ar emigindi, Israel-dulemar, be dakmardo. ‘Anbi unnila Bab-Dummad gued. Bab-Dummad-baid sated. Ani, an dulemar-odulogedid, ani, an dulemar-oburgwedid. Ani, an dulemar-naibisaedid, ani, an dulemar-nudakedid. Dule angi wakinnosur guoed. </v>
<v b="DEU" c="32" v="40">An surgan-onaksun. An-dula-degisadegu-maid-nukad. Ise-sogar an sogsun: </v>
<v b="DEU" c="32" v="41">An-es-suid bela-bela-dakarmakaled an bela-bela e-nugar-ebitele, dulemarga-igar-nabogedgi an es-gadele, an-isdarmalad-buged-mai an imakoed, dulemar-isdar-an-dakmalad an sabsur-odurdakoed. </v>
<v b="DEU" c="32" v="42">An-sigumar ablisbi gunonikoed, an-es-suid san-immi-immi imakoed. Dule-naibigusmalad-e-ablis ariogoed, dule-galesmalad-e-ablis milegoed, dule-isdarmalad-e-dummagan-e-nono anse egwallegoed.’ </v>
<v b="DEU" c="32" v="43">”Dulemar-yar-baid-baidginmalad, Bab-Dummad-dulamarba be wergumar. Bab-Dummad, ega-arbamalad-e-ablis-eosmalad buged-mai imakoed. Ar deyob gunonikoed. E-isdarmalad-buged-mai imakoed. Bab-Dummad e-dulamarga isgued osulogoed, degi, e-yala-e-isgued ega osulobaloed.” </v>
<v b="DEU" c="32" v="44">Moisés dulemar-bukwadse nadegusad, Nun-machi-Josué, eba nadgusmogad. We-namaked bela dulemarga sogsagusad. </v>
<v b="DEU" c="32" v="45">Moisés bela Israel-dulemarga we-namaked sogsagua, </v>
<v b="DEU" c="32" v="46">a-dulemarga sogded: “Emi we-ibmarmar-an-bemarga-sognaidba bela be nanamalo, degine, be-mimmiganga bela we-Igar-an-bemarga-sognaidba nanamaloye, be sogmalo. </v>
<v b="DEU" c="32" v="47">Ar we-igarmar-an-bega-sognaid binsa bemarga soglesulid. Ar we-Igar-Maidba be damalale, be nabir dula-gudii gumaloed. Ar we-Igarmar-Maidba be damalale, Jordán-diwar-obakar-yar-be-susokarmaladgi nabir be suiti-gudii gumaloed.” </v>
<v b="DEU" c="32" v="48">Amba a-ibagine, Bab-Jehová Moisésʼga sunmakdebalid, ega sogded: </v>
<v b="DEU" c="32" v="49">“Abarim-yalaganse be naknae, agi Jericó-neggwebur-asabin Moab-yargi-Nebo-yala-siid be dakoed. Agi, be Canaán-yar Israel-dulemarga-an-uksokalid be dakoed. </v>
<v b="DEU" c="32" v="50">Ar be yar-nakoedgi be burgwedapoed, Igi be-ia-Aarón Hor-yargi burgwismoga, degi, e-serganba megnonigusa, deyob, be-serganba be megmogoed. </v>
<v b="DEU" c="32" v="51">Deyob be guoed, ar bemar bebogwa Israel-dulemar-wagab be angi yolesmalad, nega-dulesulidgan-Zinʼye-nugadgi, Cadesʼgi, Meriba-dii-naba be angi yolesmalad. Agi Israel-dulemar-abargi be an-nug odummossurmalad, be aku an-daksamalad. </v>
<v b="DEU" c="32" v="52">Degisoggu, Israel-dulemarga-yar-an-ukesokalid be unnila dakoed. A-yarsedi be dogosulid.” </v>
<v b="DEU" c="33" v="1">Bab-Dummad-e-dule-Moisés, burgwed-iduale, Israel-dulemargi ise-nued-binsanaidba weyob sogded: </v>
<v b="DEU" c="33" v="2">“Bab-Jehová Sinaí-yalagi danikid, Seir-akar anmarga gwallu-oganonikid, Parán-Yalagi anmarga gwallu-mee imaknonikid. E-dule-islidikmalad-miliambed-abalagi (10,000) nonikid, Igar-narmakaled sooyobi gwabunyemai e-argan-nuedsik sedanikid. </v>
<v b="DEU" c="33" v="3">Bab-Dummad, e-dulamar nue-sabed, e-argan-yaurgi bela dulemar-egadga-gued ganikid. Degisoggu, e-dulamar e-sogedba nadapi gumalad. Bab-Dummad, e-dulemarga Igar ukmaiguad. </v>
<v b="DEU" c="33" v="4">Anmar Jacob-wagan-guedba, we-Igar, ani Moisés, an bemarga uksagusad. </v>
<v b="DEU" c="33" v="5">Neggwebur-e-dummagan, Israel-dulemar-sogambe-gakabogwadmala (12) danar-ambikunonimargu, Bab-Jehová, Jesurúnʼgi reyga maigusad.” </v>
<v b="DEU" c="33" v="6">Moisés, Rubén-waganga sogded: “Rubén-wagan, be ichegumar-inigwele, be degisadegu dula-gudii gumaloed. Be-dulamar mergumai gumarsun.” </v>
<v b="DEU" c="33" v="7">Moisés, Judá-wagangi ise-nued sunmakdegu, weyob sogded: “Bab-Jehováʼye, Judá-wagan-bese-binnasuli-goled be itoge, e-dulemarse gannar be sede. Be-garganguedgi be Judá-wagan-bendakdage.” </v>
<v b="DEU" c="33" v="8">Moisés, Leví-wagangindi sogded: “Bab-Jehováʼye, Tumim, degine, Urim begadid, Leví-wagangi-nued-binsasadga be uksad. Israel-dulemardi, Masahʼye-neg-nugadgi, Meriba-diigi bebo ulusgu, be-wilubdaksad. </v>
<v b="DEU" c="33" v="9">Leví-wagan, e-babgi, e-nangi, sogsagusad: ‘Bipisaar an-babgandeeye an binsassurye.’ Leví-wagan, e-gwenadgan-akudake gusad, degine, e-mimmiganbela akudake gusbalid. Ar Leví-wagan be-gayaburbabardi nanasmalad, Be-Igar-Mesisad-sogedba gudigusmalad. </v>
<v b="DEU" c="33" v="10">Leví-wagan, be-Igarmar-sogedba Jacob-wagan-odurdakoed, Be-Igar-Maidgi Israel-dulemar-odurdakoed. Leví-wagan, be-asabin ina-wawadikmalad obupurmakmaloed, degine, ibmar-ogumakar-ukleged-ailagi bega ibmar ogumakar ukmaloed. </v>
<v b="DEU" c="33" v="11">Bab-Jehováʼye, Leví-wagan-ibmar-imakmaladgi ise-nued be binsae, e-ibmar-imakmalad nue-weligwaledgi be abingae. E-isdarmalad-e-gangued be obeloge, sae-e-dakmalad, mer bar egi-gwisguega be imake.” </v>
<v b="DEU" c="33" v="12">Moisés, Benjamín-wagangindi sogded: “Bab-Jehová we-dule-na-nue-sabed, bensulidgi e-walikaa gudii imakoed. Bab-Dummad we-dule-edarbedii guoed, angaagwale sedii imakoed.” </v>
<v b="DEU" c="33" v="13">Moisés, José-wagangindi sogded: “E-napagi Bab-Jehová ise-nued binsasun. Nibneggi dii-bomied bur-nued uksun, degine, napa-urba bur dii-nued-nika imaksun. </v>
<v b="DEU" c="33" v="14">Birgagi, bur-ibmar-nued-sanmake gusun, degine, niigi, bur-ibmar-nued-sanmake gusun. </v>
<v b="DEU" c="33" v="15">Yala-sergangi bur-ibmar-nued-sanmake gusun, yala-matusurmalad-degisadeguadgi bur-ibmar-nued-sanmake gusun. </v>
<v b="DEU" c="33" v="16">Napagi ibmar-sanmakmalad bur-nuegan nikusun, degi, sapi-bipi-zarzaʼye-nugadgi-gusadid egi nued binsasun. Bela we-ibmar-nuegan José-waganga uklesun. We-José-wagande, na e-gwenadgan-abargi bur sulealidid. </v>
<v b="DEU" c="33" v="17">Moli-bebe-nikad-machered-gebegwaluleged-yeerdaklegedyobi, we-José-wagande yeerdaklemogad. José-wagande, moli-búfaloʼye-nugad-e-bebeyob nikamogad. A-bebegine, bela neggweburmar-baigan ese ibitomaloed, amba dulemar nega-dikasur-bukmaladse-bakale, ese ibitomogoed. Wegiid-dulemar, Efraín-wagangi miliambeba (10,000) nodamaloed, degine, Manasés-wagangi miliba (1,000) nodamarmogoed.” </v>
<v b="DEU" c="33" v="18">Moisés, Zabulón-wagangindi, degi, Isacar-wagangindi sogded: “Zabulón-wagan, be demarba node-sogele, be wergusunno. Isacar-wagan, bedi be-neggi be besa-sogele, be wergumosunno. </v>
<v b="DEU" c="33" v="19">Bemarde dulemar-baiganse goloed, an-yarse nakwedamarye, adi, agi Bab-Dummadga ibmar-innikigwad-ukleged ukmalagar. Demargi-ibmar-nuegan-nikmaladgi nue-wergumaloed, Ukubyaba ibmar-nuegan-sabolebukmaladgi nue-wergumarbaloed.” </v>
<v b="DEU" c="33" v="20">Moisés, Gad-wagangindi, sogded: “Gad-wagan-yala-ganikid-odummosad-dulegi ise-nued binsalesad. Gad-wagan achumiguryobi garmakdiid, dulemar-ibe arganmar, degine, nono ichimaked. </v>
<v b="DEU" c="33" v="21">Gad-wagan bur yar-nued susad, yar-dule-idumaladgad-gued susad. E-dulemar-idumai gusad. Israel-dulemarmala igar-sogmaidba imaksad, ar igi Bab-Jehová igar-uksa, bela a-sogedba ibmar-imaksad.” </v>
<v b="DEU" c="33" v="22">Moisés, Dan-wagangindi, sogded: “Dan-wagan achumigur-sapingwagwadyobid, Basán-yalagan-akar ichomakdanikid.” </v>
<v b="DEU" c="33" v="23">Moisés, Neftalí-wagangindi, weyob sogded: “Neftalí-waganga ise-nueganbi ibmar-uklesad, ibiyobi, Bab-Jehová ise-nued ega ibmar imaksa. Neftalíʼde dad-argwanedsik, degine, dad-argwaned-nuedsik yar ganikid.” </v>
<v b="DEU" c="33" v="24">Moisés, Aser-wagangindi, sogded: “¡Jacob-wagan-baiganba, Aser-wagangi bur ise-nued binsalesad! Bela e-gwenadgan Aser-wagan sabgumarsun. Olivo-gwallugi e-nag enuksun. </v>
<v b="DEU" c="33" v="25">Esgoro, degine, esgoro-gordikidgi be-yawagakmar sobale guoed. Be-burgwedse be-gangued be nika guoed. </v>
<v b="DEU" c="33" v="26">“Jesurún-dulemar-e-Bab-Dummadyobid, Bab-Dummad-baid sulid. A-Bab-Dummad be-bendakegala nibneg-akar gukudanikid, mogir-imbaba bela e-ganguedba danikid. </v>
<v b="DEU" c="33" v="27">Bab-Dummad-degisadeguad, be-odukuedid. E-gangued-degisadeguad, be-ganikidid. Bab-Dummad be-isdarmalad be-asabin obelogoed. Bab-Dummad sogdegusad: ‘¡Be-isdarmalad bela be obelomar!’ </v>
<v b="DEU" c="33" v="28">Israel-dulemar dobsuli bukwagumaloed. Israel-dulemar bogidikidgi ambikumaloed. Ibmar-gwag-gulleged, degine, uvaʼmar, yaisuli be-nainumargi sanmakoed. Nibnega, yaisuli bega dii-bomimai saoed. </v>
<v b="DEU" c="33" v="29">¡Israel-dulemar, begi ise-nued binsalesad! ¿Ar doa bemaryobi gue? Bab-Jehová bemar-bendaksayobi dule-baid-bendaksasulid. Sigu-abgamaladyob, be-irwa gwisgudiid. Bab-Jehová be-es-suid-be-onakwedga gued. Degisoggu, be-isdarmalad bela bese galakumaloed, bese wilemaloed. Bela-bela bese bingegudii gumaloed.” </v>
<v b="DEU" c="34" v="1">Moisés Moab-nebagangi-gudii Nebo-yarmaidgi, Pisga-yar-birise nakwided. We-Pisga-yar Jericó-neggwebur-asabin siid. Bab-Jehová Moisésʼga Galaad-yalagan-akar, Dan-yalaganse bela yalagan oyosad. </v>
<v b="DEU" c="34" v="2">Degine, bela Neftalí-yalagan, Efraín-yalagan, Manasés-yalagan, bela Judá-yalagan, Demar-Dummadye-nugadse, oyosbalid. </v>
<v b="DEU" c="34" v="3">Deginbali, Neguev-yalagan, degine, neba, Jericó-neba-akar Zoar-neggweburse oyosbalid. A-Jericó-neggweburde sapimar-ogobgi-dakleged yaisur nikad. </v>
<v b="DEU" c="34" v="4">Bab-Jehová, Moisésʼga sogded: “An Abrahamʼga, Isaacʼga, degi, Jacobʼga ise-sogar an sogsad: ‘We-yala an be-waganga ukedseye.’ Moisés, be-sunnad we-yar be-ibyagwar be daksad. Ar ese be dogoeddi be dogosulid.” </v>
<v b="DEU" c="34" v="5">Agi, Bab-Jehová-e-mai-Moisés, Bab-Jehová-ega-sogsadba, Moab-yalagangi burgwisad. </v>
<v b="DEU" c="34" v="6">Bab-Jehová, Moab-yalagangi, Bet-Peor-neg-nugad-asabin neba-naidgi, Moisés-digsad. Ar emigidse amba dule wissurmalad, wede, bia Moisés nue-digar mai. </v>
<v b="DEU" c="34" v="7">Moisés birga-dulanergwa-nika (120) burgwisad. E-dala mommolessulid, degine, e-gangued gwen galakussurbalid. </v>
<v b="DEU" c="34" v="8">Israel-dulemala, Moisés-burgwisadba, Moab-yalagangi iba-dulagwen-gakambe (30) bosmalad. Weyobi, Moisés-burgwisadba e-igar-maidba, bukib-itodii gusmalad. </v>
<v b="DEU" c="34" v="9">Dakargu, Moisés Josué-e-nonogi e-argan mesisgussoggu, Nun-machi-Josué, nue binsaed-nikaa gusad. Degidbali, Bab-Jehová-Moisésʼga-igar-uksadba, Israel-dulemala, Josué-sogedba nanadii gusmalad. </v>
<v b="DEU" c="34" v="10">A-sorbali, bipisaale Israel-dulemar-abargi, Bab-Dummad-gayaburba-barsoged, Moisésʼyobid Bab-Jehová-ebo asabin-asabin-sunmaked megissulid. </v>
<v b="DEU" c="34" v="11">Dule ayobidi gwen bar daklessulid. Unnila Bab-Jehová Moisésʼbi Egipto-yarse barmis gusad, Faraón-asabin, degine, bela e-maimar-asabin, bela Egipto-yargi-bukmalad-asabin ibmar-dummagan-imakega, ibmar-dakledisurmalad-imakega barmis gusad. </v>
<v b="DEU" c="34" v="12">Moisésʼyobi, dule-baid bipisaale Israel-dulemar-abargi gargangued-yaisur-nika gussulid, degine, Israel-dulemar-asabin ibmar-dummagan-imaked bar-daklessurbalid.</v>
<v b="JOS" c="1" v="1">Bab-Jehová na e-mai-Moisés-burgwisad-sorbali, Moisés-e-bendaked-Nun-machi-Josuéʼga sogded: </v>
<v b="JOS" c="1" v="2">“An-mai-Moisés burgwisad. Degisoggu, be, degi, bela wegi dulemar-bukwadi Jordán-diwar obakmalargebed, adi, an Israel-dulemarga-yar-uknaidse be namalagar. </v>
<v b="JOS" c="1" v="3">Ar igi Moisésʼga an sogsa-gusa, deyob an imakoed. Ar bia be gwisgudapmaloe, a-negmar bela an bemarga ukmaloed. </v>
<v b="JOS" c="1" v="4">Bemar-yala dad-nakwed-argan-nuedsiki nega-dulesulidgan-naid-akale onodagoed, geb dad-nakwed-argan-sapiledsik-Líbano-yar-siidse berguoed. Dad-nakwedsikdi, Éufratesʼye-diwar-nugad-akale onodamogoed, degi, bela Het-dulemar-yarse-bakale yaba dogoed, geb dad-argwanedsik-demar-Mediterráneoʼye-nugadse bergunamogoed. </v>
<v b="JOS" c="1" v="5">Be-dula-gudiidgi, dule bipisaale begi nakosulid. Ar an igi-Moisésʼba gudigusa, deyobi, an beba gudii gumogoed. An be-metosulid, walagwen an be-obegosurbalid.” </v>
<v b="JOS" c="1" v="6">Bab-Jehová sogdebalid: “Gandik be sao, melle be dobguo. Ar bee be, an be-dadganga yar-ukoye-sogsagusadi, Israel-dulemargadga-guega be mimioed. </v>
<v b="JOS" c="1" v="7">An-mai-Moisés bela bega Igar-Maid-sogsadba be nanadii-guegala, unnila an bega soged, gandik be sao, melle be galakuo. Melle be bipisaar we-Igargi banguo. Ar be we-Igar-Maidba be nanadiile, bela be-ibmar-imakedi bega nueganbi guoed. </v>
<v b="JOS" c="1" v="8">Gardagi Igar-narmakar-maidi be gannar-gannar absodii guo. Mutikidba, degi, ibginedba egi be binsadii guo. Igi-gardagi Igar-narmakar-mai, abali be ibsadii guo. Deyob be imakele, be nasgumai guoed, degi, bela be-ibmar-imakedi bega nueganbi gudoed. </v>
<v b="JOS" c="1" v="9">Bato an bega sogsad: ¡Gandik be sao, melle be galakuo. Melle be dobguo, melle be nig-argwanbalo! Ar bia be naoedba, ani an be-Bab-Dummad-Jehová, beba gudii guoed.” </v>
<v b="JOS" c="1" v="10">Geb degine, Josué e-dule-dummagangala igar-uksad: </v>
<v b="JOS" c="1" v="11">“Bela Israel-dulemar-danar-danar-bukwadse be namar, amarga be weyob sogmalo: ‘Mas guakwaa be urbemalo, ar ade, ibapaase bemar Jordán-diwar obaknamaloed, adi, Bab-Dummad-Jehová bemargadga-guega yar-bemarga-uknaidse be ubonamalagar.’ ” </v>
<v b="JOS" c="1" v="12">Rubén-waganga, Gad-waganga, degi, Manasés-wagan-negabaladga, Josué weyob ega igar-uksad: </v>
<v b="JOS" c="1" v="13">—Bab-Jehová-e-mai-Moisés bemarga weyob sogsagusadi, be ebinsamalo: ‘Bab-Dummad-Jehová bemar-obunnogega we-yala bemarga uksaye.’ </v>
<v b="JOS" c="1" v="14">Degisoggu, be-omegan, be-mimmigan, degi, be-ibmar-durgan, bemarga Moisés Jordán-diwar-dad-nakwedsik-yar-uksa-gusadgi be obemalo. Bemardi bila-onomalad-gumaladi, bemar-inse be-gwenadgan-idu gingi-gani-gani obakmaloed. </v>
<v b="JOS" c="1" v="15">Bab-Jehová igi-bemarga obunnoged uksa, deyobi, Bab-Jehová be-gwenadganga obunnoged-ukedse, bemar be-gwenadgan bendakmaloed. Bab-Jehová ega yar-ukoye-sogsad-suedse, bemar be-gwenadgan bendakmaloed. Geb bela weyob ibmar-gusad-sorbali, sunna bemar napa-bega-uklesadse be gannar namalad, adi, degisadegu na be begadga imakmalagar. We-napamar Bab-Jehová-e-mai-Moisés bemarga Jordán-diwar-dad-nakwedsik uksagusadid. </v>
<v b="JOS" c="1" v="16">Geb Josué-abin weyob sogsamalad: —Bela be anmarga igar-uksadba anmar ibsaoed. Bia be anmar-barmidoe, abali anmar naoed. </v>
<v b="JOS" c="1" v="17">Ar igi-anmar Moisés-sogedba ibsasa, deyobi, anmar bela be-sogedba ibsamogoed. Unnila anmar egised, igi-Bab-Jehová Moisés-bendakdigusa, deyobi, bitigi Bab-Jehová be-bendakdii gusmogana gadinye. </v>
<v b="JOS" c="1" v="18">Dule be-ibmar-sogsadba uayasulidaele, degi, be-igar-uksadba ibsasulile, oburgwilegoed. Josué, bedina, ¡gandik be sao! ¡Melle be galakuo! </v>
<v b="JOS" c="2" v="1">Nun-e-machi-Josué, Sitim-akale dule-warbo arbakee barmisad. Amarga sogsad: “Yar-naid, degi, Jericó-neggwebur be arganamar.” A-dule-ebogwad Jericó-neggweburse mosmargua, ome-gambanuchu-saed-Rahabʼye-nugad-negse dogdapmalad. </v>
<v b="JOS" c="2" v="2">Jericó-e-rey wisgusad, emi-mutiki Israel-dulemar arbak neg-argaegala neggweburse dogsamarye. </v>
<v b="JOS" c="2" v="3">Degisoggu, Jericó-e-rey Rahabʼga weyob gayaburba barmisad: “Machergan be-negse-dogsamaladi be onoye, ar we-dulemar bela anmar-yar-naid-argaegala nonimarye.” </v>
<v b="JOS" c="2" v="4">Degi-inigwele, omedi, we-dule-warbogwad e-negyaba odukusad. Geb rey-dulemar-barmiarmaladga sogded: “Ar napiragwa, machergan an-negse arbimala, degi-inigwele, an wissulid, wemar doamala, deginbali, bia danimarbali. </v>
<v b="JOS" c="2" v="5">Neggwebur-yawagak-edilesokargu, bato neg-nue-sichiledgu nodmalad. An wissurbalid ar bia nadmala. Eba be sorba gwae-gwae namala, adi, be nabir bargamalaga.” </v>
<v b="JOS" c="2" v="6">Ar omedi, e-neg-aila-niba dule-neg-argadimalad onakwisad. Agi, dubmar-linoʼye-nugad-bukwad-imbaba amar odukusad. </v>
<v b="JOS" c="2" v="7">Jericó-e-rey-e-sordamar Israel-dulemar-warbogwad-sorba Jordán-diwar-obaklemaid-igarba nadmalad. Sordamar-bareginnedmalad neggweburgi nosmargua, e-sorbali, Jericó-e-yawagak edilesad. </v>
<v b="JOS" c="2" v="8">Israel-dulemar-warbogwad-gabed-iduale, Rahab, ailase nakwisad. </v>
<v b="JOS" c="2" v="9">Geb Rahab amarga sogsad: —Ar an wisid, Bab-Jehová we-yala bemarga uksad. A-ulale, anmar nue-dobe itobukwad. Bela dulemar-we-yalaginmalad nue-be-dobgubukmalad. </v>
<v b="JOS" c="2" v="10">Ar anmar itosad, bemar Egipto-yargi nosmargua, igi Bab-Jehová bemar-asabin Demar-Ginnidye-nugad odingusgusa, adi, nabir bemar demargi obakmalagar. Deginbali, anmar itosbalid, Jordán-diwar-dad-nakwedsik, igi bemar Amorreo-reymar-warbogwad, Sehón, degi, Ogʼye-nugad, ogilos gusmarbali. </v>
<v b="JOS" c="2" v="11">A-ulale, anmar bela niga-argwacha bukmalad, degi, dule-wargwensaale binsasulid bemar-abin gwisgumalodeeye. Ar an wisid, bemar-Bab-Dummad-Jehová, nibneg-e-Bab-Dummadid, degi, napneg-e-Bab-Dummadbalid. </v>
<v b="JOS" c="2" v="12">Degisoggu, emigi an bemarse egissundo, Bab-Dummad-Jehová-nuggi be anga ise-sogar sogmala, igi an nue-wile bemar-daksa, deyobi, an-neguyaginmalad be nue-wile daksamarmogana gadin. Ar bemar anga wilub-oyobi an abedo, we, nue deyob guoye. </v>
<v b="JOS" c="2" v="13">Ar bemar an-babgan, an-gwenadgan, degi, bela e-walik-gudimalad oburgosurmarye. Ise-sogar be anga sogmala, burgwedgi bemar anmar-bendakmaloye. </v>
<v b="JOS" c="2" v="14">Israel-dule-warbogwad ome-abin sogdemalad: —¡Anmar bega ise-sogar-soged, bemar akar-guosurye! Ar dule-baiganga be anmar-barsogsulile, anmar wile-be-dakoed. Bab-Jehová we-yala anmarga uksale, anmar nued-bemar-akwemaloed, degi, anmar bega ise-sogar-sognaidba ibmar imakoed. </v>
<v b="JOS" c="2" v="15">Geb degine, Rahab we-dulemar-warbogwad gasdubgi yawagak-bipigwadba odesad, ar ade, ome-neg neggwebur-galu-matusulid-maid-birgi siid. </v>
<v b="JOS" c="2" v="16">Geb ome machergan-warbogwadga sogded: —Bemar yar-imbaba wakinmala, adi, dulemar-be-amidimalad mer bemar-amiega. Dulemar-be-amididimalad gannar negse nonikidse, bemar agi ibapaa dukumaloed. A-sorbali, na be gannar namaloed. </v>
<v b="JOS" c="2" v="17">Geb Israel-dulemar-warbogwad Rahabʼga sogdemalad: —Ar anmar we-yarse ubononikile, </v>
<v b="JOS" c="2" v="18">ar bia yawagak-bipigwadba be anmar-odenai, agi gasdub-ginnid naisuli anmar dakele, ar anmar bega ise-sogar-ibmar-sogsadgi ollorguoed. Deginbali, be-babgan, be-susmar, degi, bela be-gwenadgan, be-neggi bela bukumaloed. </v>
<v b="JOS" c="2" v="19">Ar doa-dule a-ibagi be-negyagi nodele, ar burgwisdibe, na dukin imaksado, wedi anmarginsurdo. Ar dule-wargwen be-neg-yagi-bukmalad-oburgwenonikirdi, wedi anmargi ataklegodo. </v>
<v b="JOS" c="2" v="20">Ar dule-baidga be anmar-barsogsale, ise-sogar-bega-sogega be anmar-imaksadgi anmar ollor guoed. </v>
<v b="JOS" c="2" v="21">Rahab abin-sogded: —Nabirdo. Bemar-ibmar-sogsadyob guodo. A-sorbali, ome, machergan-warbogwad-naega imaksad. Machergan-warbogwad nadmargua, ome yawagak-bipigwadgi dub-ginnid edicha nasiksad. </v>
<v b="JOS" c="2" v="22">Machergan-warbogwad yar-siidse nadmalad. Geb we-dule-warbogwadi dulemar-e-baregindimalad gannar na negse nonimaladse, yar-niba ibapaa dukudii gusmalad. Dule-baregindimalad dule-warbogwadbina bela igarba miamakdii gusmalanad, degi-inigwele, amissurgusmalad. </v>
<v b="JOS" c="2" v="23">Geb degine, we-dule-warbogwad yar-niba-gudiidgi gannar aidearmarsunnad. Jordán-diwar obaksamalad, geb bia Nun-machi-Josué-gudiidse nonimalad. Agine, Josuéʼga bela sogsamalad, emarde igi gusmala. </v>
<v b="JOS" c="2" v="24">Weyob Josuéʼga sogsamarbalid: “Bab-Jehová bela we-yala anmarga uksad. Bela e-dulemar dobedba wawanmakbukwad.” </v>
<v b="JOS" c="3" v="1">Wakudaryalaba, Josué, degi, bela Israel-dulemar Sitimʼgi-bukwa Jordán-diwarse nade gusmalad. Ar Jordán-diwar-obaked-iduar, diwar-gakagi obunnodapmalad. </v>
<v b="JOS" c="3" v="2">Geb ibapaagine, dummagan bela Israel-dulemar-danar-danar-bukwadgi, neg-dakapmalad. </v>
<v b="JOS" c="3" v="3">Dummagan neg-dakdidigua, weyob Israel-dulemarga igar-uksad: “Ar bemar dakalile, Levita-dulemar-dule-irwa-Bab-Dummadse-gormalad be-Bab-Dummad-Jehová-Dadganbo-Igar-Mesisad-Ulu-semamai, bia na be bukwamaladgine be nodamaloed, geb, a-Ulu-sorba be namaloed. </v>
<v b="JOS" c="3" v="4">Deyobi bemar wisguoed, bia be namaloe. Ar ade, iduar bemar we-igarba nanadisurmalad. Degi-inigwele, bemar Ulu-selemaidgi dali-dulataled-ilatale (500) bangue-wilub, egi nadapi-gumaloed. Uluse melle warmakmalo.” </v>
<v b="JOS" c="3" v="5">Josué Israel-dulemarga sogded: “Bela bemar ise-bagagwar san-imakmalo, ar ade oibosale, Bab-Jehová ibmar-gegerdakleged bemar-abargi imakoed.” </v>
<v b="JOS" c="3" v="6">Josué, dule-irwa-Bab-Dummadse-gormaladga sogdemogad: “Bab-Jehová-Dadganbo-Igar-Mesisad-Ulu na be gukingi mesmar, geb dulemar-idumai be namarsun.” Dule-irwa-Bab-Dummadse-gormalad Josuéʼba ibsasmalad, degi Israel-dulemar-idu nadapi gusmalad. </v>
<v b="JOS" c="3" v="7">Geb sorbali, Bab-Jehová Josuéʼga sogsad: “Emi-iba-onodedgi Israel-dulemar-asabin an be-nug odummodoed. Deyobi, Israel-dulemar magar dakmaloed, igi an Moisésʼba gudigusa, deyobi an beba gudimogoed. </v>
<v b="JOS" c="3" v="8">Josué, dule-irwa-anse-gormalad-An-Ulu-semamaidga weyob be igar-uke: ‘Jordán-diwar-gakase-warmaksamalale, Jordán-diwargi gwisgumaloye.’ ” </v>
<v b="JOS" c="3" v="9">Geb degine, Josué Israel-dulemarga sogded: “Anse be dagmar, be-Bab-Dummad-Jehová bemarga-ibmar-soged be itodamar.” </v>
<v b="JOS" c="3" v="10">Josué sogdebalid: “Emisgwa bemar wisguoed, Bab-Dummad-Dula-Maid bemar-abargi gudiid. We-Bab-Dummadi bemar-idu we-yargi we-dule-bukwamalad onioed: Canaán-dulemar, Het-dulemar, Heveo-dulemar, Ferezeo-dulemar, Gergeseo-dulemar, Amorreo-dulemar, degi, Jebuseo-dulemar onioed. </v>
<v b="JOS" c="3" v="11">”Bela-we-napneg-naid-e-ibed-e-Ulu, bemar-idu Jordán-diwar-obakoed. </v>
<v b="JOS" c="3" v="12">Degisoggu, emigindi, dadgan-warambe-gakabogwad (12) war-wargwengi, bemar machergan warambe-gakabo (12) amimar. </v>
<v b="JOS" c="3" v="13">Dule-irwa-Bab-Dummadse-gormalad Bab-Jehová-bela-we-napneg-naid-e-ibed-e-Ulu-semamaid, Jordán-diwargi annadapiyala diwar negabar argadoed, ar ade, nakwar-dii-aryodanikid galegoed, gasdibiryob megnonikoed.” </v>
<v b="JOS" c="3" v="14">Dulemar Jordán-diwar-obakega na e-danar-danar-ambikusadgi ainidmargua, dule-irwa-Bab-Dummadse-gormalad-Bab-Jehová-Ulu-semamaidi dulemar-idumai gusmalad. </v>
<v b="JOS" c="3" v="15">Jordán-diwar, ibmar-gwag-weleged-ibagangine ena-maigudaed. Degi-inigwele, dule-irwa-Bab-Dummadse-gormalad-Bab-Jehová-Ulu-semamaid-e-nagmar Jordán-diwargi warmakdapiyala, </v>
<v b="JOS" c="3" v="16">nakwar-diimar-aryodanikidi galesad, geb gasdibiryob megisad. We-dii-gasdibiryob-megisad dikasuli megisad, Adam-neggwebur-walik megisad. Adam-neggweburde Saretán-neggwebur-gandiksiid-dikarba siid. Deginbali, diimar Demar-Arabáʼye-nugadse-aryomaidi bar-aryomai gussulid. We-demar, Demar-Gagbidye nugbalid. Deyob-gusadbali, bela Israel-dulemar Jordán-diwar obaksamalad. Jericó-neggwebur-asabin bukudapmalad. </v>
<v b="JOS" c="3" v="17">Dule-irwa-Bab-Dummadse-gormalad-Bab-Dummad-Ulu-semamaiddi, bela Israel-dulemar Jordán-diwar-dinna-megisadba-obaksamaladse, Jordán-diwar-negabargi neg-dinnagwadgi-gwichi gusmalad. </v>
<v b="JOS" c="4" v="1">Israel-dulemar bela Jordán-diwar-obaksamargua, Bab-Jehová Josuéʼga sogded: </v>
<v b="JOS" c="4" v="2">“Israel-dadgan-warambe-gakabogwad-war-wargwengi, be machergan warambe-gakabo (12) sue. </v>
<v b="JOS" c="4" v="3">Amarga weyob be igar-uko: ‘Bia dule-irwa-Babse-gormalad Jordán-diwar-negabargi, akwa-birgi annagwichi-gusmala, a-akwamar bemar gwaambe-gakabo (12) sumalo. A-akwamar bemar sedoed, geb bia bemar mutik gabdapmaloe, agi bemar we-akwamar urbemaloed.’ ” </v>
<v b="JOS" c="4" v="4">Geb degine, Josué Israel-dadgan-warambe-gakabogwad-war-wargwengi, dulemar-warambe-gakabogwad-sulesmaladse gochad. </v>
<v b="JOS" c="4" v="5">Geb Josué amarga sogded: “Bemar, Jordán-diwar-negabarse bia dule-irwa-Babse-gormalad be-Bab-Jehová-Ulu-ganigwichimaladse, be namar. Geb agi, bemar na wala-walagwena akwa-gwa-gwagwen diwargi sumaloed, geb be-gukingi-sii be sedmaloed. Israel-dulemar-e-dadgan-mergued-iliba be sedmaloed, a-akwamar bela gwaambe-gakabo (12) guoed. </v>
<v b="JOS" c="4" v="6">We-akwamar bemar-wilubga guoed. Yoedsega be-mimmigan bemarse egichiarmalale: ‘We-akwamar bukwadi, ¿ibi-obare?’ </v>
<v b="JOS" c="4" v="7">Bemar abin-sogmaloed: ‘Bab-Jehová-Dadganbo-Igar-Mesisad-Ulu Jordán-diwargi-obakdegusgu, Jordán-diwar e-asabin negabar maridgusad, nakwar-dii-danikidi galesgusad. Anmar-Israel-dulemargala, we-akwamala Jordán-diwar-dingusad-ebinsadiguega gued.’ ” </v>
<v b="JOS" c="4" v="8">Ar igi Bab-Jehová Josuéʼga ibmar sogsa-gusa, deyobi Josuéʼba Israel-dulemar ibmar imaksamalad. Na e-dadgan-warambe-gakabo-merguedba (12), Jordán-diwar-negabargi akwamar susmalad, geb na danar-danar-bukmaladse sesmalad, agi akwamar-urbedapmalad. </v>
<v b="JOS" c="4" v="9">Deginbali, Josué Jordán-diwar-negabargi, bia dule-irwa-Babse-gormalad Bab-Jehová-Ulu-gani-gwichigusmala, agi akwamar-gwaambe-gakabo (12) urbisad. We-akwamar we-garda-narmaklenaidse, Israel-dulemar-bukwa-gusadgine amba bukwad. </v>
<v b="JOS" c="4" v="10">Dule-irwa-Bab-Dummadse-gormalad Bab-Jehová-Ulu-semamaidi, Bab-Jehová Josuéʼga ibmar-sogsadba, Israel-dulemar bela ibmar-imaksamaladse Jordán-diwar-negabargi gwisgusmalad. Ar igi Moisés Josuéʼga sogsagusa, deyobi bela ibmar imaklesad. Israel-dulemar gwae-gwae Jordán-diwar-obaknanai gusmalad. </v>
<v b="JOS" c="4" v="11">Ar bela Israel-dulemar obaksamargua, dule-irwa-Bab-Dummadse-gormalad-Bab-Jehová-Ulu-semamaidi, Israel-dulemar-wagab obaksamarmogad. Dule-irwa-Bab-Dummadse-gormalad dulemar-idu nadapi gusmalad. </v>
<v b="JOS" c="4" v="12">Deginbali, Moisés ega igar-uksadba Rubén-wagan, Gad-wagan, degi, Manasés-wagan-negabalad, Israel-dulemar-idu gingimar-gani-gani nadapi gusmalad. </v>
<v b="JOS" c="4" v="13">Bila-onomalad mili-dulabo (40,000) wilub, gingi-gani-gani Bab-Jehová-asabin nadapi gusmalad. Geb amar guagwar bila-onogega Jericó-nebaganse nade gusmalad. </v>
<v b="JOS" c="4" v="14">A-ibagine, Bab-Jehová Israel-dulemar-asabin Josué-e-nug odummosad. Israel-dulemar, ar igi-Moisés-dulagudigu, Moisésʼgi binsaed-nikaa gusmala, deyobi Josué-dula-gudiidgine, egi binsaed-nikaa gunonimarmogad. </v>
<v b="JOS" c="4" v="15">A-sorbali, Bab-Jehová Josuéʼga sogded: </v>
<v b="JOS" c="4" v="16">“Dule-irwa-anse-gormalad-An-Ulu-semamaidga be igar-uke, bemar Jordán-diwargi nodamarye.” </v>
<v b="JOS" c="4" v="17">Josué dule-irwa-Bab-Dummadse-gormaladga igar-uksad: “Jordán-diwargi be nodamala.” </v>
<v b="JOS" c="4" v="18">Dule-irwa-Bab-Dummadse-gormalad-Bab-Jehová-Ulu-semamaid Josuéʼba ibsasmalad. Dule-irwa-Bab-Dummadse-gormalad Jordán-diwar-negabargi-gwichidgi napase nakwidapiyala diwar gannar suurmakded, gusgu engudaeyobi enguded. </v>
<v b="JOS" c="4" v="19">Deyobi, Israel-dulemala gebe-nii-onoded-ibambegi Jordán-diwar-obaksamalad, geb Jericó-neggwebur-dad-nakwedsik Gilgalʼye-neg-nugadgi danar-danar ambikudapmalad. </v>
<v b="JOS" c="4" v="20">Geb Gilgalʼgi Josué Jordán-diwargi akwamar-gwaambe-gakabo (12) sulesgusad urbisad. </v>
<v b="JOS" c="4" v="21">Geb Josué Israel-dulemarga sogded: “Yoedse be-wagan bemarse egichiarmalar: ‘¿Wegi-akwamar-bukwad, ibi obare?’ </v>
<v b="JOS" c="4" v="22">Bemar ega sogoed: ‘Ar we oyoged, Israel-dulemala Jordán-diwar-obaksamargu, diwar ega dinnaa nadegusye.’ </v>
<v b="JOS" c="4" v="23">Bab-Dummad-Jehová, bemar-Bab-Dummad, igi Demar-Ginnidye-nugad, bela anmar-obaksadse dinnaa mesisgusa, deyobi Jordán-diwar dinnaa imaksamogad. </v>
<v b="JOS" c="4" v="24">Weyobi ibmar-gusad, adi, bela dule-yar-baid-baidgi-bukmalad wisgumalaga, Bab-Jehová bela-bela gangued-nikadid. Adi, bemar degisadegu Bab-Jehová-dobee nanadii gumalagar.” </v>
<v b="JOS" c="5" v="1">Bela Amorreo-reymar-Jordán-diwar-dad-argwanedsik-mamaid, degi, Canaán-yargi-reymar-demar-Mediterráneo-gakaba-mamaid itoarmargu, igi Bab-Jehová Israel-dulemar-bela-obakega, Jordán-diwar-odingusa, dobe-itonadmalad. Israel-dulemarbo bar bila-onobisuli guarmalad. </v>
<v b="JOS" c="5" v="2">Geb agine, Bab-Jehová Josuéʼga sogded: “Akwa-swiswidikmalad esga be imake. Be Israel-machergan-e-abgan-uka-duku-yoo-sikmalad sikega be imako.” </v>
<v b="JOS" c="5" v="3">Degisoggu, Josué esmar sobsasunnad, geb Aralot-yar-mullugi Israel-machergan-e-abgan-uka-duku siksad. </v>
<v b="JOS" c="5" v="4">Ar Josué deyob imaksad, ade, bela Israel-machergan-nabir-bila-onomalad-e-abgan-uka-duku-sikarmalad Egipto-yargi-noargusmaladi, nega-dulesulidganba burgwismalad. </v>
<v b="JOS" c="5" v="5">Bela machergan-Egipto-yargi-noargusmaladi e-abgan-uka-duku-sikar noargusmalad. Ar Egipto-yargi-nosmalad-sorba, Israel-dulemar nega-dulesulidganba-gaamakdanigusgu, agi masmala-gwalulesmaladdi, e-abgan-uka-duku sikarsurmalad. </v>
<v b="JOS" c="5" v="6">Bab-Jehová Israel-dulemar-e-dadganga ise-sogar sogsagusad, an bega napa-mas-obinebaka-nikad, degi, gobed-obinebaka-nikad ukoye. Ar Israel-dulemar-Egipto-yargi-noargusmaladdi, Bab-Jehová-sogedba ibsassurmalad. A-ulale, Bab-Jehová ise-sogar sogsasunnad, we-dulemar a-yala dakosurmarye. Agala, Israel-dulemar yola-birga-dulabo (40), machergan-nabir-bila-onomalad-burgwismaladse, nega-dulesulidganba gaamakdii gusmalad. </v>
<v b="JOS" c="5" v="7">We-machergan-e-masmala-ibe, Josué abgan-uka-duku-siked imaksad. Bab-Dummad we-masmala e-babgan-anar ogwalulesad. Ar igarba-danimargu, we-masmala-ibe, e-abgan-uka-duku siklessulid. </v>
<v b="JOS" c="5" v="8">Bela we-masmala na e-abgan-uka-duku-siksamargua, na e-neg-danar-bukwamaladgi nuguedse obunnosmalad. </v>
<v b="JOS" c="5" v="9">A-sorbali, Bab-Jehová Josuéʼga sogded: “Emi-ibagine, an bemarga Egipto-dulemargi be binge-itodamaladi an osulosad.” A-ulale, we-garda-narmaklenaidse, a-nega Gilgalʼye nugad. </v>
<v b="JOS" c="5" v="10">Israel-dulemar Gilgalʼgi danar-danar-ambikusmalad. Gebe-nii-onoded e-ibambe-gakabakegi, sedogi, Jericó-nebagangi Oburgwilegoenad-Iba onosmalad. </v>
<v b="JOS" c="5" v="11">Oburgwilegoenad-Iba-onosad-banedgine, Israel-dulemar a-napagi-ibmar-sanmakgwismalad gutemalad, madu-e-inasulid, degi, orosgi-dakleged-soogi-yoaled guchamarbalid. </v>
<v b="JOS" c="5" v="12">A-iba-akale, manáʼye-bimalad bar batissulid. Israel-dulemar bar maná guchasurmalad. A-birgagine, unnila Canaán-yargi-ibmar-sanmakgwismalad guchamalad. </v>
<v b="JOS" c="5" v="13">Ibagwengine, Josué Jericó-neggwebur-walik-gudigua, niba atakdegu, dule-wargwen e-asabin es-suid-gani-gwichi dakalid. Josué a-dulese naded, ese egisdapid: —¿Be anmar-sorda, be anmar-sordasuli? </v>
<v b="JOS" c="5" v="14">Machered, Josué-abin sogded: —¡Suli, an dulemar-sordasuli! Andi an Bab-Jehová-e-sordamar-e-Dummadid. Geb Josué dule-asabin napase dulluu e-wagar imaksad, a-dulese egichided: —An-Dummad, be-maiga, ¿ibi igar be ukdanisunna? </v>
<v b="JOS" c="5" v="15">Bab-Jehová-e-sordamar-e-Dummad, Josué-abin sogded: —Ar napa-be-annagwichidi, nega-islidikidsoggu, be-nag-uka-yoid be unge. Geb Josué eba ibsassunnad. </v>
<v b="JOS" c="6" v="1">Jericóʼginmalad, Israel-dulemar-dobe-itomalad-ulale, Jericó-neggwebur-e-yawagakmar nue-atiar bukwad. Dule-wargwensaale a-neggweburse geg doged, geg nobalid. </v>
<v b="JOS" c="6" v="2">Ar Bab-Jehováʼdi Josuéʼga sogded: “Jericó-neggwebur, e-rey, degi, e-sordamar-bila-onomalad an bega urmaksad egi be nakwegar. </v>
<v b="JOS" c="6" v="3">Be, degi, be-sordamar-bila-onomalad irgwen Jericó-neggwebur-ebirmaloed. Deyobi bemar bane-bane ibanergwa (6) imakmaloed. </v>
<v b="JOS" c="6" v="4">Dule-irwa-anse-gormalad walagugle (7) gar-trompeta-sibad-wawaad-machered-e-bebegi-sobaledi semamai guoed. Wemar an-be-dadganbo-Igar-Mesisad-Ulu-semamaid-idu nadapmaloed. Ibagugledgine (7), bemar ilagugle (7) Jericó-neggwebur-ebirmaloed. Agine, dule-irwa-anse-gormalad gar-trompeta-ogornadapi gumaloed. </v>
<v b="JOS" c="6" v="5">”Bela bemar gar-trompeta-sibad-wawaad-machered-e-bebegi-sobaled suitii gole itoarmalale, bemar binnasuli ise-gormakar gotemaloed. Geb degine, Jericó-neggwebur-e-galu-matusulid babatidoed, geb bemar war-wargwengi dule-gwen-be-abin-gannarba-gwisguosuli neggweburse be ubomaloed.” </v>
<v b="JOS" c="6" v="6">Nun-machi-Josué, dule-irwa-Bab-Dummadse-gormaladse gochad, amarga igar-uksad: “Bab-Jehová-Dadganbo-Igar-Mesisad-Ulu bemar sedmar. Bemar walagugle (7) gar-trompeta-sibad-wawaad-machered-e-bebegi-sobaled sedmalo, bemar ulu-idu nadapi gumalo.” </v>
<v b="JOS" c="6" v="7">Josué Israel-dulemargardi sogded: “¡Bemar namar! ¡Jericó-neggwebur-ebirnamar! Ar sordamar-bila-onomaladdi Bab-Jehová-Igar-Mesisad-Ulu-idu nadapi gumalo.” </v>
<v b="JOS" c="6" v="8">Josué Israel-dulemarga igar-uknaid-bergusgua, dule-irwa-Bab-Dummadse-gormalad-walagugledi (7) gar-trompeta-ogornadapi Ulu-idu nade gusmalad. Bab-Jehová-Igar-Mesisad-Ulu we-dule-irwa-Bab-Dummadse-gormalad-sorbali selemai gusad. </v>
<v b="JOS" c="6" v="9">Sordamar-bila-onomaladi, dule-irwa-Bab-Dummadse-gormalad-gar-trompeta-ogornadapmalad-idu nadapi gusmalad. Sordamar-bila-onomalad-baigandi, Bab-Jehová-Igar-Mesisad-Ulu-sorba nadapi gusmarmogad. Weyob-nadapi-gusmargu, gar-trompeta-goledi gwen bogiledisulid. </v>
<v b="JOS" c="6" v="10">Ar Josué dulemargardi igar uksad, bemardi bogidik nadapmalo, melle sunmakmalo, degi, mer bipisaale oimakmarbalo. Geb an bemarga igar-ukedse, geb bemar ise-gormakar imakmaloed. </v>
<v b="JOS" c="6" v="11">Josué Bab-Jehová-Igar-Mesisad-Ulu Jericó-neggwebur irgwen-ebired imaksad. Geb sorbali, dulemar na gabega gannar danar-danar-bukmaladse nonimalad. </v>
<v b="JOS" c="6" v="12">Oibosgu, Josué wakudaryalaba gwichigusad. Dule-irwa-Bab-Dummadse-gormalad, Bab-Jehová-Igar-Mesisad-Ulu gukingi mesismalad. </v>
<v b="JOS" c="6" v="13">Dule-irwa-Bab-Dummadse-gormalad-walagugled (7) gar-trompeta sibad-wawaad-machered-e-bebegi-sobaled-semamaidi emar-idu nadmalad. Geb Bab-Jehová-Igar-Mesisad-Ulu-idu gar-ogornadapi gusmalad. Sordamar-bila-onomaladi dule-irwa-Bab-Dummadse-gormalad-walagugled-idu (7) nadapi gusmalad. Sordamar-bila-onomalad-baigandi Bab-Jehová-Igar-Mesisad-Ulu-sorba nadap gusmarmogad. Gar-trompeta-goled gwen bogilessuli gusad. </v>
<v b="JOS" c="6" v="14">Amba deyobi, ibabogwadgi, Israel-sordamar irgwen Jericó-neggwebur ebilismarbalid. Geb sorbali, gannar na danar-danar-bukmaladse nonimalad. Weyobi, bane-bane ibanergwa (6) Jericó-neggwebur ebirismalad. </v>
<v b="JOS" c="6" v="15">Ibagugledgine (7) dad-ibeler-nakwialidgi Israel-dulemar gwisgusmalad. Ar igi iduar Jericó-neggwebur-ebilisdamala, deyobi imaksamarbalid. Ar we-ibagindi, ilagugle (7) Jericó-neggwebur ebilismalad. </v>
<v b="JOS" c="6" v="16">Ilaguglegi (7) Jericó-neggwebur-ebipirismaladgine, dule-irwa-Bab-Dummadse-gormalad gar-trompeta-ogotemargua, Josué dulemarga sogded: “¡Emisgi, binnasuli be gormakmar! ¡Ar Bab-Jehová Jericó-neggwebur bemarga urmaksad! </v>
<v b="JOS" c="6" v="17">Jericó-neggwebur, degi, bela agi ibmar-bukwadi, bela obelolegoed, a-ibmarmar Bab-Jehováʼga-ibmar-uklegedyob guoed. Unnilagwa ome-gambanuchu-imaked-Rahabʼbi, degi, bela a-neggi-dulemar-bukwadbi bendaklegoed, ar ade, we-ome, anmarga-neg-argagega anmar-dule-warbo-barmisgusadi odukus gusad. </v>
<v b="JOS" c="6" v="18">Melle bemar we-ibmar-bela-obelolegoye-soglesad sumalo, adi, mer bemar, degi, Israel-dulemar-danar-danar-bukmalad ukabsalemalaga, degi, mer bela bergumalagarba. </v>
<v b="JOS" c="6" v="19">Ar manidi, ormardi, ibmarmar-esgoro-gordikidgi-sobarmaladdi, degi, esgorogi-ibmarmar-sobarmaladdi bergwapa Bab-Dummad-Jehováʼga uklegoed. Bemar we-ibmar Bab-Jehováʼga mani-akwilesiidse sedoed.” </v>
<v b="JOS" c="6" v="20">Geb degine, dule-irwa-Bab-Dummadse-gormalad gar-trompeta-ogotemalad, geb dulemar binnasuli gormakdemalad. Abali, Jericó-neggwebur-galu-matusulid babatided. Geb Israel-sordamar gwen sorsik sikirmaksuli neggweburgi ubodmalad. Geb neggwebur-susmalad. </v>
<v b="JOS" c="6" v="21">Bela neggweburgi machergan, omegan, sapingana, degi, sergan es-suidgi ogilosmalad. Amba deyobi bela molimar-bebe-nikamalad, sibad-wawaadmar, degi, moli-uayasuidmar oburgwismarbalid. Bela ibmar-dulamalad ogilosmalad. Bela neggwebur yaar sigisad. </v>
<v b="JOS" c="6" v="22">Josué machergan-warbo-neg-argaapmaladga sogsagusad: “Bemar, ome-gambanuchu-imaked-Rahab-negse be namar, ar igi bemar ega ise-sogar sogsagusa, deyobi, we-ome, degi, bela e-gwenadganmala be bendaknamala.” </v>
<v b="JOS" c="6" v="23">Degisoggu, machergan-warbo-neg-argaapmalad negyaba dogsamalad, geb Rahab, e-bab, e-nan, e-susmar, bela e-gwenadgan negyaba-bukmalad, degi, bela e-ibmarmar onosmalad. Geb sordamar bela Rahab-e-gwenadgan Israel-dulemar-danar-danar-bukwad-walik, neg-bogidikidse sesmalad. </v>
<v b="JOS" c="6" v="24">Geb a-sorbali, Israel-dulemar Jericó-neggwebur, degi, agi bela ibmar-bukwamalad ogumaksamalad. Unnilagwa mani, olo, esgoro-gordikidgi-ibmar-sobarmalad, degi, esgorogi-ibmar-sobarmalad, Bab-Jehová-neggi mani-sabolebukwadse senonimalad. </v>
<v b="JOS" c="6" v="25">Deyobi, Josué, ome-gambanuchu-imaked-Rahab, e-babgan, e-gwenadgan-baigan, degi, e-ibmar bendaksad. Ar Rahab, Israel-dulemar-warbogwad-Jericó-neggwebur-argaapmalad-odukusad-ulale, bendaklesad. A-akale, Rahab, degi, e-gwenadganmala, we-garda-narmaklenaidse Israel-dulemar-abargi gudimalad. </v>
<v b="JOS" c="6" v="26">A-ibagine, Josué weyob ise-nue-sogar imaksad: “Dule we-Jericó-neggwebur gannar sobe-sogele, Bab-Dummad-Jehová-asabin, we-dule nue-ukabsalegoed. We-dule Jericó-neggwebur-e-negsaila gannar mesidele, e-machi-sailagined burgoed. We-neggwebur-yawagak gannar nasikdele, e-machi-bipigwad burgoed.” </v>
<v b="JOS" c="6" v="27">Bab-Jehová Josuéʼba gudii gusad. Bela Canaán-yargi Josué-e-nug nue-dummarbaa gusad. </v>
<v b="JOS" c="7" v="1">Degi-inigwele, Israel-dulemala Bab-Jehová-ibmar-sogsadba ibsassurmalad. Ar ade, ibmar-obelogoye Bab-Dummad-sogsa-gusadi, Israel-dorgan na susa gusad. Ar Zera-e-wagwa-yokorgined, Zabdi-e-wagwa, Carmi-machi-Acánʼye-nugadi, ibmar-obelogoye Bab-Dummad-sogsa-gusadi, na sabosad. We-dule-Judáʼgined-Acán, Bab-Jehová Israel-dulemargi-urwega imaksad. </v>
<v b="JOS" c="7" v="2">Josué, Jericó-akale, Hai-neggwebur-arganamalaga dulemar-barmisad. Hai-neggweburde Betel-neggwebur-dad-nakwedsik, Bet-Avén-walik siid. Josué a-dulemarga weyob sogsad: “Bemar Hai-neggwebur arganamar.” Degisoggu, dulemar Hai-neggwebur-arganadmarsunnad. </v>
<v b="JOS" c="7" v="3">Geb sordamar gannar nonimargua, Josuéʼga sognonimalad: “Bila-ononamalagala melle be bela sordamar barmido. Anmar Hai-neggwebur-suega, unnila Milibodibe (2,000), milipaadibe (3,000), sordamar abeleged. We-neggwebur machergan-ichee nikad, degisoggu, melle bela dulemar binsa gegguega be imako.” </v>
<v b="JOS" c="7" v="4">Degidbali, Israel-dulemala unnila sorda-milipaa (3,000) nadmalad. Degi-inigwele, we-Israel-sordamar, Hai-dulemarse galakusmalad. </v>
<v b="JOS" c="7" v="5">Israel-sordamar dulagwen-gakambe-gakanergwa (36) burgwismalad. Israel-sordamar Hai-dulemarse neggwebur-yawagak-akale, Sebarimʼye-neg-nugadse balegillesmalad. Agi, yar-aidegedgine Israel-sordamar Hai-dulemarse galakusmalad. Deyob-gusadbali, Israel-dulemar nig-argwatemalad, bela nue-dobgudmalad. </v>
<v b="JOS" c="7" v="6">Weyob-gusad-ulale, Josué, degi, Israel-girmar-dummagan na e-mor-yoid esirmaksamalad. Na bela-bela-nunmaked-oyomalaga e-nonomargi buru eosmarbalid. Geb sorbali, Bab-Jehová-Igar-Mesisad-Ulu-asabin, neg-osedogedse, asgunar napagi mellemamai gusmalad. </v>
<v b="JOS" c="7" v="7">Josué, Bab-Dummadga sognai gualid: —¡Bab-Dummad-Jehováʼye! ¿Ibiga Israel-dulemar Jordán-diwar-obakega be imaksa? ¿Amorreo-dulemarga be anmar-urmakega, Jordán-diwar-obaked be anmar-imaksa? ¿Amorreo-dulemar anmar-obelogega Jordán-diwar-obaked be anmar-imaksa? ¡Ar anmar bur Jordán-diwar-obakar-besmalana nabirinad! </v>
<v b="JOS" c="7" v="8">Bab-Jehováʼye, emide, ¿igi an sogosunna? Israel-sordamarde e-isdarmalad-abin wakitegusmalad. </v>
<v b="JOS" c="7" v="9">Canaán-dulemar wisgudamaloed, degidbali, anmargi bila-onodamalagala dulemar-a-yargi-bukmaladse gormaloed. Geb bela anmar-ebiris bukunonimaloed, bela anmar-ogilomaloed. Be-nug-dummarba-gued-ulale, ¿ibu be imakosunna? </v>
<v b="JOS" c="7" v="10">Bab-Jehová, Josué-abin sogded: —¡Be gwichigue! ¿Ar ibiga be asgunar napagi mellemai? </v>
<v b="JOS" c="7" v="11">Israel-dulemar nue angi nosmalad. Anbo-igar-mesismaladgi nue-annasmalad. Aginbali, ibmar-obelolegoye-soglesadi susmarbalid, e-ibmarmar-abargine odukusmalad. </v>
<v b="JOS" c="7" v="12">A-ulale, Israel-dulemar e-isdarmaladgi nakosurmalad. E-isdarmalad-idu wakitemaloed. Israel-dulemar na dukin obelogega imaksamalad. Ar bemar-abargi ibmar-obelolegoye-soglesad-bukwad be obelosurmalale, an bemarba gudii guosulid. </v>
<v b="JOS" c="7" v="13">¡Josué, be gwisgue! ¡Israel-dulemar-swilidik be imake! Ega be sognae: ‘Banedse an-asabin-bukunonimaloed-iduale, na be gwage-swilidik imakmarye. Ani an Israel-e-Bab-Dummad-Jehová soged: Israel-dulemar, bemar-abargine ibmar-obelolegoye-soglesad selediid. Ar we-ibmar-obelolegoye-soglesad bemar-abargi be osulosurmalale, bemar be-isdarmaladgi be nakosurmalad.’ </v>
<v b="JOS" c="7" v="14">Banedse, wakudaryalaba Israel-dulemar na e-dadgan-warambe-gakabogwad-guedba (12), danar-danar nonimaloed. Ar wilubdakar an doa-dadgan-warambe-gakabogwad-e-wagan-suoe, amala na e-dadgan-e-dadgan nonimaloed. Ar doa-e-dad Bab-Jehová suoe, amala, na e-gwenad-e-gwenadgan nonimaloed. Ar doa-e-gwenad Bab-Jehová suoe, amala na e-machergan war-wargwengi senonimaloed. </v>
<v b="JOS" c="7" v="15">Ar doa-dule ibmar-obelolegoye-soglesad susa-dakledagoe, a-dule na e-gwenadganmala, degi, e-ibmarmarmala ogumaklegoed. Ar ade, Bab-Jehová-Igar-Mesisadgi annasad, degi, Israel-dulemar-obingegsaega imaksad. </v>
<v b="JOS" c="7" v="16">Banedgine, wakudaryalaba, Josué Israel-dulemar-e-dadgan-warambe-gakabogwad-e-wagan na e-dadgan-e-dadganba ese dagega imaksad. Geb wilubdaklegar Judá-wagan sulenonikid. </v>
<v b="JOS" c="7" v="17">Bela Judá-wagan na e-dadgan-e-dadganba Josuéʼse nonimalad, geb wilubdaklegar Zera-e-wagan sulenonikid. Geb Zera-e-gwenadgan-abargi wilubdaklegar Zabdi-e-gwenadgan sulenonikid. </v>
<v b="JOS" c="7" v="18">Geb degine, Josué, Zabdi-e-gwenadgan-e-machergan war-wargwengi ese-dagega imaksad. Geb agine, wilubdaklegar Carmi-machi-Acán sulenonikid. Acánʼde, Zera-wagwa-yokorginedid, Zabdi-wagwabalid. </v>
<v b="JOS" c="7" v="19">Geb degine, Josué, Acánʼga sogded: —Machi, Israel-dulemar-e-Bab-Dummad-Jehová-nug be odummoge, ar ede nued ibmar imakdiiye. Emigindi, be ibmar-imaksad anga soge. ¡Melle be angi odukue! </v>
<v b="JOS" c="7" v="20">Acán, Josué-abin sogded: —Ar napiragwa, an Israel-e-Bab-Dummad-Jehováʼgi nue-dummad nosad. Weyob an ibmar-imaksad: </v>
<v b="JOS" c="7" v="21">Ibmarmar-abargi Babilonia-yargi-mor-dummad-yeerdakleged-soblesad bukwa, an daksad. Deginbali, mani-sibu-dulatar-ilabo-aidikue (200), degi, or-suitigwad nibirgwen-negabar-aidikue an daksabalid. A-ibmarmarbina an bela-bela soge itoalid, degi, an susad. Geb an, a-ibmarmar an-dordoneg-negabargi an yaa-gwichadgi odukusad. Mani amar-urba bukwamogad. </v>
<v b="JOS" c="7" v="22">Geb Josué dulemar-yog-barmiar imaksad. Amardi Acán-dordonegse abarmakdemalad. Agine, Acán bela ibmar-odukusad amismalad. </v>
<v b="JOS" c="7" v="23">A-ibmarmar susmalad, geb Josuéʼse, degi, Israel-dulemarse sesmalad. Geb wemar Bab-Jehová-asabin bela urbedapmalad. </v>
<v b="JOS" c="7" v="24">Geb degine, Josué, degi, bela Israel-dulemar Zera-wagwa-yokorgined-Acán gasmalad, geb Acor-nebase mani-susadmala, mor-dummad-susadmala, or-susadmala sesmalad. Deginbali, e-masmala, e-bunamala, e-moli-bebe-nikamalad, e-moli-uayasuigan, e-sibad-wawaadmar, e-dordoneg, degi, Acán bela-ibmar-nikad ei sesmarbalid. Acor-neba-mosmargua, </v>
<v b="JOS" c="7" v="25">Josué, Acánʼga sogded: —¿Ibiga boni-dummad, be anmarga onosa? Emi-ibagi, Bab-Jehová boni-dummad bega ukmosun. Geb degine, bela Israel-dulemar akwagi Acán, degi, e-gwenadgan maksamalad, geb sorbali, soogi ogumaksamalad. </v>
<v b="JOS" c="7" v="26">Geb Acán-birgine akwamar-ichesuli urbismalad. Emi we-garda narmaklenaidse, amba deyobi akwamar ichesuli bukwad. A-ulale, a-negde Acor-nebaye nugad. Weyobi Bab-Jehová na e-urwed bogi imaksad. </v>
<v b="JOS" c="8" v="1">Bab-Jehová, Josuéʼga sogded: “¡Melle be dobguo, melle be sikirmakbalo! Beba be bela dulemar-bila-onomalad sede, Hai-neggweburse be bila-ononamala. Hai-neggwebur-e-reygi, degi, e-dulemar-bila-onomaladgi nakwega an be-imakoed. Bemar e-neggwebur, degi, bela e-yala be sumaloed. </v>
<v b="JOS" c="8" v="2">Ar igi be Jericó-neggwebur, degi, e-rey imaksa-gusa, deyobi be Hai-neggwebur, degi, e-rey imakbaloed. Degi-inigwele, e-ibmar, degi, e-ibdurgan sunna be sumaloed. Israel-sordamar neggwebur-yarganba odukuar be urboed, adi, ukiagwar dulemargi gwisguega.” </v>
<v b="JOS" c="8" v="3">Josué na e-sordaganmala guagwar bukusmalad, geb agi Hai-neggweburse bila-ononadmalad. Josué dulemar-bila-onomalad mili-dulagwen-gakambe (30,000) amisad. Geb a-sordamarga weyob igar-uksa, </v>
<v b="JOS" c="8" v="4">mutiki barmisad: “Bemar Hai-neggwebur-yarganba dukumaloed, adi, bemar ukiagwar dulemargi gwisgumalaga. Bemar melle neggweburgi dikasuli bangumalo. Bela bemar guakwaa bukumalo. </v>
<v b="JOS" c="8" v="5">Ani, degi, bela sordamar-anba-gudimalad, anmar neggweburse warmaknamaloed. Ar Haiʼginmalad anmargi bila-onogega ainiarmalale, ar igi-iduar anmar imaksa-gusa, deyobi anmar wemar-idu wakitemarbaloed. </v>
<v b="JOS" c="8" v="6">Hai-sordamar anmar-baregitemaloed, ar ade, binsamaloed, idualeyobi anmar gannar wakinmamabarye, deyobi anmar a-dulemar e-neggweburgi banguega imakoed. </v>
<v b="JOS" c="8" v="7">Geb bemar na be dukubukmaladgi ainidamaloed, geb Hai-neggwebur be sumaloed. Bab-Jehová we-dulemargi-nakwega be-imakmaloed. </v>
<v b="JOS" c="8" v="8">Ar bemar Hai-neggwebur susmalale, ar igi Bab-Jehová anmarga igar-uksagusa, abali, bemar neggwebur-ogumakmaloed. Weyob an bemarga igar-uknaid.” </v>
<v b="JOS" c="8" v="9">Josué weyob sogsagua, dulemar-bila-onomalad-dukuega barmisad. We-sordamardi Betel-neggwebur-siid, degi, Hai-neggwebur-siid, amar-negabargi Hai-dad-argwanedsik dukudapmalad. Josuéʼdi a-mutiki Israel-sordamar-abargi besa gusad. </v>
<v b="JOS" c="8" v="10">Josué wakudaryalaba gwichigualid, degi, na e-sordamar urbisad. Geb Israel-girmar-dummaganmala na e-sordamar-idunadapi Hai-neggweburse bila-ononadmalad. </v>
<v b="JOS" c="8" v="11">Josuéʼba bela dulemar-bila-onomalad-nadapmalad Hai-neggwebur-walikgusmargua, Hai dad-nakwed-argan-sapiledsik ambikudapmalad. Josué-e-sordamar-bukmalad, degi, Hai-neggwebur-siid, amar-negabargine neba-naid. </v>
<v b="JOS" c="8" v="12">Josué sordamar miliatar (5,000) dukunaega barmisanad. Wemar Betel-neggwebur-siid, Hai-neggwebur-siid, amar negabargine, Hai-dad-argwanedsik dukudapmalad. </v>
<v b="JOS" c="8" v="13">Deyobi abar-sordamar-bila-onomalad Hai-neggwebur-dad-nakwed-argan-sapiledsik bukusmalad, bamalad-sordamardi, Hai-neggwebur-dad-argwanedsik bukusmarmogad. A-mutiki, Josué na e-sordaganmala neba-naid-negabarse bukunonikid. </v>
<v b="JOS" c="8" v="14">Hai-e-rey deyob neg-gunai dakargua, na e-sordaganmala Arabá-nega-dulesulidgan-asabin neba-naidgi Israel-dulemargi-bila-onogegala gwae-gwae e-neggweburgi ainidmalad. Hai-e-reydi, e-neggwebur-yarganba Israel-sorda-bamalad-dukubukwad na wissulid. </v>
<v b="JOS" c="8" v="15">Josué na e-sordaganmala yamo galakudeyob imaksamargua, nega-dulesulidganse-igar-maidba wakitemalad. </v>
<v b="JOS" c="8" v="16">Geb degine, Israel-sordamar-balegitemalaga bela Hai-neggweburgi-machergan-gudimaladse gorlesad. Deyobi, machergan Hai-neggweburgi bangudmalad. </v>
<v b="JOS" c="8" v="17">Bela machergan-Hai-neggweburgi-gudimalad, degi, Betelʼgi-gudimalad Israel-sordamar-balegitemalad, wargwensaale bessulid. Deyob-ainidmaladbali, Hai-neggwebur-e-yawagak egaar-sii mete-nadmalad. </v>
<v b="JOS" c="8" v="18">Geb degine, Bab-Jehová, Josuéʼga sogded: “Be eswar-ganikid, Hai-neggwebursik be oyoge, ar ade, Hai-neggwebur an bega urmakoed.” Geb Josué eswar-ganikid Hai-neggwebursik oyosad. </v>
<v b="JOS" c="8" v="19">Ar Israel-sordamar-dukubukmalad, Josué deyobi imaksa daksamargua, na e-dukubukmaladgi yog-ainiar imaksamalad, geb neggweburgi ubodapmalad, ibmar-susmalad, geb yog-ogumakar neggwebur-imaksamalad. </v>
<v b="JOS" c="8" v="20">Hai-sordamar sorsik neggwebursik atakdemargua, dakarmalad, e-neggweburgi waa bupurmakbukwa. Geb degine, Hai-sordamar na wakinned-sate dakarmalad. Ar ade, Josué-sordagan nega-dulesulidgansik-wakinnadapmaladi, emidi Hai-sordamar-e-balegindanimaladgi duurmakarmalad. </v>
<v b="JOS" c="8" v="21">Ar Josué, degi, Israel-sordamar dakarmargua, na e-sordagan-dukubukmalad Hai-neggweburgi ubosmala, degi, ogumaksamarbali, Hai-sordamar-e-balegindanimaladgi duurmakdemalad. </v>
<v b="JOS" c="8" v="22">Israel-sordamar-Hai-neggwebur-ogumaksamaladi, neggweburgi ainiarmalad, geb Hai-sordamar-balegitemalad. Degisoggu, Hai-sordamar negabargi bar-wakinned-sate gales-bukusmalad. Agi, Israel-sordamar bela Hai-dulemar-ogilosmalad, wargwensaale egi wakichasulid. </v>
<v b="JOS" c="8" v="23">Hai-neggwebur-e-reydi gasmalad, geb Josuéʼse senonimalad. </v>
<v b="JOS" c="8" v="24">Israel-sordamar, nebagi, degi, nega-dulesulidgangi, Hai-sordamar-balegitegusmalad bela es-suidgi oburgwisad-sorbali, Hai-neggweburse gannar nonimalad. Ar igi Hai-sordamar-oburgwismala, deyobi bela dulemar-Hai-neggweburgi-besmalad oburgwismarbalid. </v>
<v b="JOS" c="8" v="25">A-ibagine, bela machergan, degi, omegan-Haiʼginmalad miliambe-gakabo (12,000) burgwisad. </v>
<v b="JOS" c="8" v="26">Israel-sordamar bela Hai-dulemar-ogilosadse, Josué Hai-neggwebursik eswar-oyogwichi gusad. </v>
<v b="JOS" c="8" v="27">Ar igi Bab-Jehová, Josuéʼga igar-uksagusa, deyobi Israel-sordamar bila-onosadgi-ibmar-sulesad, degi, bela moli-bebe-nikamalad na susmalad. </v>
<v b="JOS" c="8" v="28">Geb sorbali, Josué Hai-neggwebur-ogumaksad, bela burubi-sii imaksad. We-garda-narmaklenaidse amba deyob siid. </v>
<v b="JOS" c="8" v="29">Deginbali, Josué, Hai-neggwebur-e-rey sapigi dubgi dukar-gaar oburgwisad. Geb Josué igar-uksabalid, Hai-e-rey-e-mui neg-sedogidse sapigi nasikoye. Dad-ibeler-argwategua, Josué Hai-e-rey-e-mui sapigi-naid odegega imaksad, geb neggwebur-dogedgi metemalaga imaksad. Geb degine, Josué akwa-bukidar Hai-e-rey-e-mui-birgi urbega imaksad. We-garda-narmaklenaidse amba deyobi akwa-bukidar dunnumakbukwad. </v>
<v b="JOS" c="8" v="30">Geb degine, Josué Israel-e-Bab-Dummad-Jehováʼga, Ebal-yargine, ibmar-ogumakar-ukleged-aila sobsad. </v>
<v b="JOS" c="8" v="31">Ar igi Bab-Jehová-e-mai-Moisés Israel-dulemarga sogsa-gusa, abali imaksad. Ar igi Moisés-Igar-Mamaid-gardagi narmakar-nai, abali we-aila sobsad: “Ibmar-ogumakar-ukleged-aila-akwabiid yamo-soblegarsulid, we-aila-sobega ibmarmar gwen ebulessulid.” We-aila-birgine, Israel-dulemar ibmar-ogumakar-ukleged, degi, gwenatigwar-guega-ibmar-ukleged uksamalad. </v>
<v b="JOS" c="8" v="32">Deginbali, Josué Israel-dulemar-wagab, Moisés-Igar-uksa-gusadi, ibmar-ogumakar-ukleged-aila-e-akwagine narmaksabalid. </v>
<v b="JOS" c="8" v="33">Bela Israel-dulemar na e-girmar-dummaganmala, na e-sordamar-dummaganmala, degi, dulemar-igar-nabomaladmala, Bab-Jehová-e-Ulu-dikar-sogbogwad-walik, Levitaʼmar-dule-irwa-Bab-Dummadse-gormalad Bab-Jehová-e-Ulu-semamaid-asabin gwichi gusmalad. Ar igi Bab-Jehová-e-mai-Moisés gebe Israel-dulemargi nued-binsasgu igar-uksagusa, deyobi, Israel-dulemar, degi, dule-yar-baidginmalad mimiles bukusmalad, negabala Gerizim-yarsik bukusmalad, baid-negabaladdi Ebal-yarsik bukusmarmogad. </v>
<v b="JOS" c="8" v="34">A-sorbali, Josué dulemargala bela Igarmar gardagi-narmakar-maidi absosad. Ar Moisés-Igar-Mamaid-gardagi narmakar-naidba, Josué Igarmar dulemargi-ise-nued-binsaleged-igar, degi, dulemar-ukabsaleged-igar absosad. </v>
<v b="JOS" c="8" v="35">Josué bela Israel-dulemar-asabin, omegan-asabin, burwigana-asabin, degi, dule-yar-baidginmalad-asabin, we-Moisés-Igar-uksa-gusadi bela absosad, bipisaale soggwen obessulid. </v>
<v b="JOS" c="9" v="1">Bela Het-reymar, Amorreo-reymar, Canaán-reymar, Ferezeo-reymar, Heveo-reymar, degi, Jebuseo-reymar, we-ibmarmar-gusadi itosmalad. We-reymar, Jordán-diwar-dad-argwanedsiki yalaganba, nebagangi, degi, bela Demar-Dummadye-nugad-gakaba, Líbano-yalaganse mamaid. </v>
<v b="JOS" c="9" v="2">Geb degine, bela we-reymar Josuéʼgi, degi, Israel-dulemargi bila-onodamalaga na atosmalad. </v>
<v b="JOS" c="9" v="3">Gabaón-dulemardi wisguarmargu, igi Josué, Jericó-neggwebur, degi, Hai-neggwebur imaksa-gusa, a-ulale, na igar amismalad. </v>
<v b="JOS" c="9" v="4">Geb degine, Gabaón-dulemar Josuéʼse gayaburba-berbemalad barmiarmalad. Gayaburba-berbemalad-e-moli-uayasuid-birgi sagu-selegan nasiksamalad, degi, buglu-selegan-matumakarmaladgi vino balismarbalid. </v>
<v b="JOS" c="9" v="5">A-ukinbali, mor-selegan, sapat-sergan, sapat-matu-matumalad yosmarbalid. Madu-gunnega-sedanimaladi bato dinna-dinna naed, degi, bato udubiin nanabalid. </v>
<v b="JOS" c="9" v="6">Gabaón-dulemar, bia Josué-gudiidse, Gilgalʼgi Israel-dulemar-danar-bukwadse nadmalad. Geb Josuéʼga, degi, Israel-dulemarga sogdemalad: —Anmar dikasuli danimalad. Anmar bemarbo igar-mesbimalad. </v>
<v b="JOS" c="9" v="7">Israel-dulemala ega sogdemalad: —Bemar wegi-itakagwad gumarsua. Deyobile, anmar bemarbo geg igar-mesmalad. </v>
<v b="JOS" c="9" v="8">Gabaón-dulemar Josué-abin sogdemalad: —Anmar be-maiga-guega guakwamalad. Josué we-dulemarse egichided: —¿Ar bemarde doamarsunna, bia bemar danimala? </v>
<v b="JOS" c="9" v="9">Gabaón-dulemala Josué-abin sogdemalad: —Anmar be-mai gumalad. Anmar yar-dikasuli danimalad, ar Be-Bab-Dummad-Jehová ibmar-dakledisurmalad-imaksadi anmar itosmalad. Be-Bab-Jehová bela Egipto-yargi igi ibmarmar imaksa, anmar wisgusmalad. </v>
<v b="JOS" c="9" v="10">Deginbali, be-Bab-Jehová Jordán-diwar-dad-nakwedsik Amorreo-e-reymar-warbogwad-maigusad igi imaksagusa anmar wisgusbalid. We-reymar nugmalanad: Hesbón-e-rey-Sehón, degi, Basán-e-rey-Og. Ogʼde Astarot-neggweburgi mai gusad. </v>
<v b="JOS" c="9" v="11">A-ulale, bela anmar-girmar-dummagan, degi, anmar-dulemar, anmarga sogsamalad: ‘Bemar dikasuli namalosoggu, na be igarba mas-gunnega mas sedmar. Bemar Israel-dulemar-abin namar. Amarga be sogmalo: Anmar be-mai mamargumarye. Emigindi, bemar anmarbo igar-mesmarye.’ </v>
<v b="JOS" c="9" v="12">Anmar bemarse argua, anmar-madumar bini-bini, degi, ue-ue nanaenad. ¡Ar emigindi be dakena! Anmar-madu bato dutusur-nanaed, udubiinbalid. </v>
<v b="JOS" c="9" v="13">Anmar we-buglugi vino enosgu, we-buglumar bini-bini nanaenad. Emigindi be dake, buglude bato achirmakar nanaed. Anmar dikasurgus danikid-ulale, anmar-mor, degi, anmar-sapatmar nungud nanaed. </v>
<v b="JOS" c="9" v="14">Israel-dulemar Bab-Jehováʼse gwen idaksasurmala, Gabaón-dulemar-ibmar-senonikid guchamalad. </v>
<v b="JOS" c="9" v="15">Geb degine, Josué we-dulemar-ebogwa na muchub-muchub-bendakmalaga igar-mesisad. Geb ega sogsabalid, nue-napiraa an bemarga sogye, anmar bemar-oburgosurmarye. Israel-girmar-dummagan ise-nue-sogar sogdemarmogad: “Anmar deyob sogmarmoye.” </v>
<v b="JOS" c="9" v="16">Israel-dulemar Gabaón-dulemarbo ibapaagus igar-mesisad-sorba, wisguarmalad, we-dulemarde e-dikarba-bukwamaladye, emar-walikaa bukmarye. </v>
<v b="JOS" c="9" v="17">A-ulale, Israel-dulemar Gabaón-dulemar-aminadmalad, geb ibapaagwadgine, Gabaón-e-neggweburmarse modapmalad. We-neggweburmarde nugmalad: Gabaón, Cafira, Beerot, Quiriat-Jearim. </v>
<v b="JOS" c="9" v="18">Ar Israel-dulemardi Gabaón-dulemar-oburgwissurmalad, ar ade, Israel-girmar-dummagan Israel-Bab-Dummad-Jehová-nuggi ise-sogar sogsagusmalad, anmar Gabaón-dulemar oburgosurmarye. Ar bela Israel-dulemar e-girmar-dummagangi oimaksamar-inigwele, </v>
<v b="JOS" c="9" v="19">we-Israel-girmar-dummagan abin-sogdemalad: —Anmar Bab-Jehová-nuggi ise-nue-sogar sogsamalad: ‘Anmar we-dulemar-oburgosurmarye.’ Degisoggu, geg anmar we-dulemar oakaloged. </v>
<v b="JOS" c="9" v="20">Weyob anmar Gabaón-dulemar-imakodo: Anmar we-dulemar-oburgosulid. Ar anmar wemar-oburgwisale, Bab-Dummad sabsur-anmar-odurdakoed, ar ade, anmar ise-nue-sogar sogsad: ‘Anmar bemar-oburgosurmarye.’ </v>
<v b="JOS" c="9" v="21">Geb dummagan sogdemarbalid: —Anmar Gabaón-dulemar dula gudii imakoed. Degi-inigwele, Israel-dulemarga sapan-mamarmalaga, degi, dii-weedga gumaloed. Weyobi, Israel-sapin-dummagana ise-sogar-ibmar-sogsa-gusadba Gabaón-dulemar-oburgwissurmalad. </v>
<v b="JOS" c="9" v="22">Geb degine, Josué, Gabaón-dulemarse gochad, amarga weyob binnasuli sogded: —¿Ar ibiga wede be anmar-yardaksa, be anmarga sogsagu: ‘Anmar bemargi dikasur bukwamarye?’ Ar emide dakleargu, bemar anmargi itakaa bukwamalad. </v>
<v b="JOS" c="9" v="23">A-ulale, emi-onoded-akale, bemar weyob ukabsalesun: Degisadegu bemar an-Bab-Dummadse-goled-neggi maiga-gudii gumaloed. Bemar sapan-amidii, degi, dii-wedii gumaloed. </v>
<v b="JOS" c="9" v="24">Gabaón-dulemar, Josué-abin sogdemalad: —Anmar be-maimarga-guedi, bela-bela nue wismalad, igi be-Bab-Dummad-Jehová e-mai-Moisésʼga igar uksagusa, adi, bemarga we-yala ukega, degi, bela we-yargi-e-dulemar-bukwamalad ogilogegarba. Anmar burgwebisulidbali, wede deyob anmar bega gakansasad. </v>
<v b="JOS" c="9" v="25">Emigindi, ar bemargi-siido, igi be anmar-imakbimala. Ar igid be nued dake, igid ibmar-innikigwad be dake, ar deyob be anmar-imakdo. </v>
<v b="JOS" c="9" v="26">Deyobi, Josué, Gabaón-dulemar-bendaksad, Israel-dulemar mer-oburgwega imaksad. </v>
<v b="JOS" c="9" v="27">A-ibagine, Josué, Gabaón-dulemar Israel-dulemarga, degi, Bab-Jehováʼga-ibmar-ogumakar-ukleged-ailaga sapan-amiega, degi, ega dii-weega imaksad. Ar bia Bab-Jehová maiguega na neg-susagusa, agine, amba we-garda-narmaklenaidse, Gabaón-dulemar deyob arbadimalad. </v>
<v b="JOS" c="10" v="1">Jerusalén-e-rey-Adonisedec, Josué, Hai-neggwebur-susad, degi, bela-obelosad wisgusad. Ar Josué igi Jericó-neggwebur, degi, e-rey-imaksagusa, deyobi, Josué, Hai-neggwebur, degi, e-rey imaksabalid. Deginbali, Adonisedec wisgusbalid Gabaón-dulemar Israel-dulemar-ebo na muchub-muchub-bendakmalaga igar-mesismarye. Degine, Gabaón-dulemar Israel-dulemar-abargi emide gudidimarye, wisgusbalid. </v>
<v b="JOS" c="10" v="2">Weyob itosgua, Adonisedec, degi, e-sordamarmala bela-bela nue dobe-itonaded, ar ade, Gabaón-neggwebur, Hai-neggweburba bur birigined gued, degi, bur dummarba gubalid. Rey-bamalad-neggweburmaryob Gabaón-neggwebur nue-nug nikabalid. Deginbali, e-sordamar-bila-onomalad dule-buleganbalid. </v>
<v b="JOS" c="10" v="3">A-ulale, Adonisedec we-reymarse gayaburba barmisad: Hebrón-e-rey-Hohamʼse, Jarmut-e-rey-Pireamʼse, Laquis-e-rey-Jafíaʼse, degi, Eglón-e-rey-Debirʼse. </v>
<v b="JOS" c="10" v="4">A-gayaburba weyob sognaid: “Anse be dagmala, Gabaón-dulemarbo-bila-onogegala be an-bendakdamala. Ar Gabaón-dulemardi Josuéʼbo, degi, Israel-dulemar-ebo na muchub-muchub-bendakmalad-igar mesisad.” </v>
<v b="JOS" c="10" v="5">Geb degine, Amorreo-e-reymar-walataled na atosmalad: Jerusalén-e-rey, Hebrón-e-rey, Jarmut-e-rey, Laquis-e-rey, degi, Eglón-e-rey na atosmalad. Wemardi e-sordamar-bila-onomaladmala Gabaón-neggwebur-asabin-bukumalaga, degi, Gabaón-dulemarbo bila-onogega nadmalad. </v>
<v b="JOS" c="10" v="6">Geb degidgine, Gabaón-dulemardi Gilgalʼse Josué-maidse weyob gayaburba barmismalad: “Be-maimar mer-bendakosurye be sogo. Gwae be dage, be anmar-bendakdage. Anmar-bendaked anmar be-abeged, ar ade, bela Amorreo-e-reymar-yalaganba-mamaid anmargi bila-onogegala na atosmalad.” </v>
<v b="JOS" c="10" v="7">Josué na bela e-sordamar-bila-onomaladmala, degi, e-sordamar-bur buleganmala Gilgalʼgi noalid. </v>
<v b="JOS" c="10" v="8">Bab-Jehová Josuéʼga sogsad: “We-dulemar mer be dobguo, ar ade, egi nakwega an be-imakoed. We-dulemar-wargwensaale be-asabin gwisguosurmalad.” </v>
<v b="JOS" c="10" v="9">Josué na e-sordaganmala Gilgal-akale-daniki oibosmalad. Agine, ukiagwar Amorreo-dulemargi ubononimalad. </v>
<v b="JOS" c="10" v="10">Bab-Jehová, Israel-sordamar-asabin, Amorreo-sordamar bela-bela dobguega imaksad. Degisoggu, Gabaónʼgi Israel-sordamar Amorreo-sordamar-bukidar oburgwismalad. Israel-sordamar Bet-Horón-igarba Amorreo-sordamar-wakichamalad balegichamalad. Degine, Azeca-neggweburse-naed-igarba, Maceda-neggweburse-naed-igarba Israel-dulemar bela Amorreo-dulemar-oburgwismalad. </v>
<v b="JOS" c="10" v="11">Amorreo-sordamar Israel-dulemar-idu wakinmamaigua, Bet-Horón-aidegedgi aidedmargu, Bab-Jehová nibneg-akale Azeca-neggweburse dii-akwamarga-binnisad Amorreo-dulemargi obatisad. Israel-dulemar Amorreo-sordamar-es-suidgi-oburgwisadba, bur bule dii-akwamarga-binnisad-batisad dule-oburgwisad. </v>
<v b="JOS" c="10" v="12">Bab-Jehová, Israel-dulemar Amorreo-dulemargi-nakwega imaksad-ibagine, Josué Bab-Jehováʼse gochad, degi, Josué Israel-dulemar-wagab binnasur sogded: “Dad-ibeler, Gabaón-neggweburgi be boo nagu, bedi nii, Ajalón-nebagi be boo nagumo.” </v>
<v b="JOS" c="10" v="13">Degidgine, dad-ibeler bar nanassulid, nii bar nanassurmogad, Israel-dulemar e-isdarmalad-bela-oburgwisadse geb dad nanaded, degi, nii nanadmogad. We-ibmar-gusadi Jaser-gardagi narmakar naid. Nibneg-negabargi dad-ibeler bogidik naigusad. Ibagwen-wilub dad-ibeler bar nanassulid. </v>
<v b="JOS" c="10" v="14">We-ibayobi iduale, degi, sorbali, baid-iba deyobi nagudisulid. A-ibaginbi, Bab-Jehová dule-wargwen-ibmar-sogedba ibmar-imaksad. Ar ade, Bab-Jehová Israel-dulemar-anar urwenaid. </v>
<v b="JOS" c="10" v="15">Bila-onosad-sorbali, Josué, degi, bela Israel-sordamarmala Gilgalʼgi danar-danar-bukwamaladse nonimalad. </v>
<v b="JOS" c="10" v="16">Amorreo-e-reymar-walataled wakichamalad, Macedaʼgi akwasaila-olloledyaba dukusmalad. </v>
<v b="JOS" c="10" v="17">Josué, reymar-walataled-akwasaila-olloledyaba-dukubukmalad, amilesye wisguargua, </v>
<v b="JOS" c="10" v="18">weyob igar-uksad: “Akwasaila-olloled-yaa-iduar akwa-dummagan urbemar, deginbali, a-yawagak-naba nakulegega sordamar urbemarba. </v>
<v b="JOS" c="10" v="19">Bemardi agi mer bemalo. Be-isdarmalad be baleginnamalo, degine, wakinmamaid-idu be bukumalo, adi, mer e-neggweburse dogmalagar. Ar be-Bab-Dummad-Jehová we-dulemargi-nakwega bemar-imaksad.” </v>
<v b="JOS" c="10" v="20">Josué, degi, Israel-sordaganmala bela e-isdarmalad-ogilosad. We-dulemar ichesaar neggwebur-galu-matusulid-nikadgi dukusmalad. </v>
<v b="JOS" c="10" v="21">Geb bela Israel-sordamar nueganbi, gwen akar-gussuli, Maceda-neggweburse gannar nonimalad. Neggwebur-baigan-dikarba-bukwamalad bipisaale, Israel-dulemargi ibmar-soged sate-gusmalad. </v>
<v b="JOS" c="10" v="22">Geb degine, Josué akwasaila-ollo-siid-e-yaa-egaega imaksad, geb Amorreo-e-reymar-walataled ese-sedagega igar-uksad. </v>
<v b="JOS" c="10" v="23">Geb akwasaila-ollo-siidyaba reymar-walataled-dukubukmalad onosmalad: Jerusalén-e-rey, Hebrón-e-rey, Jarmut-e-rey, Laquis-e-rey, degi, Eglón-e-rey. </v>
<v b="JOS" c="10" v="24">Josuéʼse we-reymar-senonimargua, Josué bela Israel-sordamarse gochad. Geb sordamar-e-dummagan-eba-arbimaladga igar uksad: “Be dagmar, we-reymar-gammugi be annadamar.” Israel-sordamar-e-dummagan Josué-ega-ibmar-sogsadba imaksamalad. </v>
<v b="JOS" c="10" v="25">Geb degine, Josué na e-sordamar-dummaganga sogded: “Mer dobgumalo, mer sorsik sikirmakmalo. Aka bur bemar na be dutusur imakmar, na be gandik imakmar. Bela be-isdarmaladgi be bila-onomaloedi, Bab-Jehová weyob imakoed.” </v>
<v b="JOS" c="10" v="26">Josué weyob sogsad-sorbali, reymar-walataled-oburgwisad. Geb sapimar-walataledgi bannu-bannu nasiksad. Agine, sapigi bannu-bannu-nanai neg-osedodmalad. </v>
<v b="JOS" c="10" v="27">Bato dad-argwanmaigua, Josué reymar-sapigi-bannu-bannu-nanaid-odemalaga igar-uksad. Geb we-reymar na bia iduar akwasaila-olloledyaba dukubuk gusmala, a-yaba-metemalaga Josué imaksad. Geb degine, akwasaila-olloled-yaa-dogedgi akwa-dummagan urbismalad. Amba we-garda-narmaklenaidse, a-akwamar deyob bukwad. </v>
<v b="JOS" c="10" v="28">A-ibagi, Josué Maceda-neggwebur sunonikid. Geb Maceda-rey, degi, bela e-dulemar es-suidgi oburgwisad, dule-wargwensaale dula bessulid. Ar Josué igi Jericó-e-rey-oburgwisa, deyopira Maceda-e-rey-oburgwisbalid. </v>
<v b="JOS" c="10" v="29">A-sorbali, Josué, degi, Israel-dulemarmala Maceda-neggwebur-bukwa Libna-neggweburse nadmalad. Geb Libna-dulemargi bila-onodapmalad. </v>
<v b="JOS" c="10" v="30">Bab-Jehová Israel-dulemarga Libna-e-rey, degi, e-dulemarse-bakale urmaksad. Josué bela Libna-dulemar es-suidgi ogilosad, dule-wargwensaale dula bessulid. Ar Josué igi Jericó-e-rey-oburgwisa, deyopira Libna-e-rey-oburgwisbalid. </v>
<v b="JOS" c="10" v="31">A-sorbali, Josué, degi, Israel-dulemarmala Libna-neggweburgi-bukwa Laquis-neggweburse nadegusmarbalid. Israel-sordamar bela Laquis-neggwebur-ebilis ambikudapmalad, geb Laquis-dulemargi bila-onosmalad. </v>
<v b="JOS" c="10" v="32">Bab-Jehová Israel-dulemarga Laquis-neggwebur urmaksad, geb ibabogus bila-ononanaidgine Laquis-dulemargi nakwismalad. Ar igi Libna-dulemar es-suidgi burgwisgusmala, deyopira, bela Laquis-dulemar es-suidgi burgwismarmogad. </v>
<v b="JOS" c="10" v="33">Deginbali, Gezer-e-rey-Horam, Laquis-dulemar-bendakega nonigusadi, bela na e-sordaganmala Josuéʼse galakusmogad. Josué bela wemar es-suidgi oburgwisad. </v>
<v b="JOS" c="10" v="34">Josué, degi, bela Israel-dulemarmala Laquis-neggweburgi-bukwa Eglón-neggweburse nadegusmarbalid. Eglón-neggwebur-ebiris-bukudapmalad, geb Eglón-dulemargi bila-onosmalad. </v>
<v b="JOS" c="10" v="35">Ibagwen-akale Israel-sordamar Eglón-neggwebur susmalad. Ar igi Laquis-dulemar es-suidgi oburgwisgusmala, deyopira bela Eglón-dulemar es-suidgi oburgwismarbalid. </v>
<v b="JOS" c="10" v="36">Josué, degi, bela Israel-dulemarmala Eglón-neggweburgi-bukwa Hebrón-neggweburse nadmarbalid. Geb Hebrón-dulemargi bila-onosmalad. </v>
<v b="JOS" c="10" v="37">Israel-sordamar Hebrón-neggwebur susmalad. Geb Israel-sordamar Hebrón-dulemar es-suidgi ogilosmalad. Degisoggu, Hebrón-dule-wargwensaale, degi, e-reyse-bakale, deginbali, e-neggwebur-burwigangi-dule-bukmaladse-bakale, dula bessulid. Ar igi Eglón-neggweburgi ibmar gusa, deyopira Hebrón-neggwebur bela obelolesmogad. </v>
<v b="JOS" c="10" v="38">A-sorbali, Josué, degi, bela Israel-dulemarmala Debir-neggweburse nadmarbalid. Geb Debir-dulemargi bila-onosmalad. </v>
<v b="JOS" c="10" v="39">Israel-sordamar Debir-e-reygi nakwismalad. Geb Debir-neggwebur, degi, bela e-neggwebur-burwiganase-bakale, susmarbalid. Josué bela Debir-dulemar es-suidgi oburgwisad. Dule-wargwensaale dula bessulid, bela oitolesmalad. Ar igi Hebrón-neggwebur, Libna-neggwebur, degi, e-reymar-imaklesgusa, deyopira Debir-neggwebur gusmogad. </v>
<v b="JOS" c="10" v="40">Deyobi Josué bela we-yalagan susad: Yar-dummagan-mamaid, Neguev-yar, nebamar, yarmar-nakwemaidgi-napaneg-nanaid susad. Josué, bela amar-reymargi nakwisad, wargwensaale dula obessulid. Bela ibmar-dula-gudimaladi giir imaklesad. Josué Israel-e-Bab-Dummad-Jehová ega igar-uksadba, weyobi imaksad. </v>
<v b="JOS" c="10" v="41">Josué, bela we-yarmar susad: Cades-Barnea-akale, Gazaʼse. Deginbali, Gosén-yalagan-akale, Gabaónʼse. </v>
<v b="JOS" c="10" v="42">Josué, irgwen-bila-onoar we-reymargi nakwisad, degi, irgwen-suar bela e-yalagan susbalid, ar ade, Israel-e-Bab-Dummad-Jehová Israel-dulemar-anar urwenai gusad. </v>
<v b="JOS" c="10" v="43">Geb a-sorbali, Josué, degi, bela Israel-sordamarmala, Gilgalʼgi danar-danar-bukwadse gannar nonimalad. </v>
<v b="JOS" c="11" v="1">Hazor-e-rey-Jabín, Israel-dulemar bela weyob reymar-imaksaye wisguargua, we-reymarse gayaburba barmisad: Madón-e-rey-Jobabʼse, Simrón-e-reyse, Acsaf-e-reyse, </v>
<v b="JOS" c="11" v="2">reymar dad-nakwed-argan-sapiledsik yalagangi-mamaidse, reymar Arabáʼgi, Cineret-dad-nakwed-argan-nuedsik-mamaidse, reymar nebagangi-mamaidse, reymar Dor-yalagangi dad-argwanedsik-mamaidse gayaburba barmisad. </v>
<v b="JOS" c="11" v="3">Amba deyobi, Rey-Jabín, Canaán-dulemar dad-nakwedsik-bukwamaladse, degi, dad-argwanedsik-bukwamaladse gayaburba barmisbalid: Amorreo-dulemarse, Het-dulemarse, Ferezeo-dulemarse, Jebuseo-dulemar yalagangi bukwamaladse, Heveo-dulemar Hermón-yar-nakwedsik Mizpa-yargi-bukwamaladse gayaburba barmisbalid. </v>
<v b="JOS" c="11" v="4">Bela we-reymar na e-sordamar-bila-onomalad-abargi, e-molimar-bukidar-abargi, degi, urmar-napagined-bila-onomalad-abargi armalad. Wemar bela-bela mergumarsoggu ukub-demar-gakaba-naidyobi, gege ebislemalad. </v>
<v b="JOS" c="11" v="5">Bela e-sordamar-bila-onomalad na soggwenna atosmalad. Israel-dulemargi bila-onomalaga Merom-dian-dikarba danar-danar ambikunonimalad. </v>
<v b="JOS" c="11" v="6">Geb degine, Bab-Jehová Josuéʼga sogded: “Mer be we-dulemar dobgue, ar ade, oibosale, we-wachigi we-dulemar bemar-asabin bela-burgwega an imakoed. Bemardi e-moli-mali-gasimar be sikoed, degi, e-urmar-napagined-bila-onomalad bela be ogumakmaloed.” </v>
<v b="JOS" c="11" v="7">Degisoggu, Josué bela e-sordamar-bila-onomaladbo nadmalad, geb Merom-dian-dikarba ukiagwar we-reymargine ubodapmalad. </v>
<v b="JOS" c="11" v="8">Bab-Jehová Israel-dulemarga we-dulemar urmaksad. Israel-dulemar bela we-dulemar nue-naibi-imaksad. Geb Sidón-neggwebur-dummadse, Misrefotmaimʼse, degi, dad-nakwedsik, Mizpa-neba-naidse baregichamalad. We-dulemar wargwensaale dula bessulid. </v>
<v b="JOS" c="11" v="9">Ar igi Bab-Jehová Josuéʼga igar-uksagusa, deyobi Josué bela imaksad: E-isdarmalad-e-moli-mali-gasimar siksad, degi, e-ur-napaginmalad-bila-onomalad bela ogumaksad. </v>
<v b="JOS" c="11" v="10">Josué gannar danigua, Hazor-neggwebur-sunonikid. Geb Hazor-e-rey es-suidgi oburgwisad. Ar Hazor-neggweburde, we-neggweburmar-e-sailaga gusiinad. </v>
<v b="JOS" c="11" v="11">Israel-sordamar bela Hazor-dulemar-es-suidgi-oburgwisad, bipisaale dule-wargwen dula obessurmalad. Hazor-neggwebur bela obelosmalad, soogi ogumaksamalad. </v>
<v b="JOS" c="11" v="12">Josué deyopira bela we-reymar-e-neggweburmar susbalid. Bela we-neggweburmar-e-rey es-suidgi ogilosad, degi, bela e-dulemar obelosbalid. Ar igi Bab-Jehová-e-mai-Moisés Josuéʼga igar-uksagusa, deyobi Josué eba bela ibmar-imaksad. </v>
<v b="JOS" c="11" v="13">Israel-dulemardi bela neggweburmar-yar-mullugangi-bukmalad ogumaksasurmalad. Unnila Hazor-neggweburbi ogumaksamalad. </v>
<v b="JOS" c="11" v="14">Israel-dulemar bela amar-neggweburmar-ibe ibmar-nuegan, degi, e-ibdurgan susmalad. E-dulemardi, bela-obelogedse es-suidgi ogilosmalad. Degisoggu, dule-wargwensaale dula bessulid. </v>
<v b="JOS" c="11" v="15">Ar igi Bab-Jehová na e-mai-Moisésʼga igar-uksagusa, deyobi Moisés Josuéʼga igar-uksamogad. Josuéʼdi Bab-Jehová Moisésʼga-igar-uksadba bela ibmar-imaksad. </v>
<v b="JOS" c="11" v="16">Josué bela we-yarmar susad: Yalagan-mamaid, bela Neguev-neg-naid, bela Gosén-yala, nebamar, Arabá-yala, Israel-e-yalagan, degi, e-nebaganse-bakale, susad. </v>
<v b="JOS" c="11" v="17">Deginbali, Josué, we-yarmar susbalid: Halac-yar-siid-akale, we-yala Seirʼye-neg-nugadsik nakwemaid, Baal-Gad-neggwebur-siidse. We-neggwebur Líbano-nebagangi, Hermón-yar-nakwedgi siid. </v>
<v b="JOS" c="11" v="18">Josué we-yarmar-e-reymargi undar bila-ononai-gusad-sorbali, a-reymar-gasad, geb oburgwisad. </v>
<v b="JOS" c="11" v="19">Neggwebur-gwagwensaale, Israel-dulemarbo na muchub-muchub-bendakmalad-igar mesissulid. Unnila Heveo-dulemar-Gabaónʼginmaladbi Israel-dulemarbo igar mesisad. Josué bila-onosadgine bela we-neggweburmargi nakwisad. </v>
<v b="JOS" c="11" v="20">Ar ade, Bab-Jehová we-reymar-e-gwagegi Israel-sordamargi-bila-onoged nasiksad. Adi, deyobi Israel-sordamar we-dulemar-wiledaksulidgi ogilogega, ar igi Bab-Jehová Moisésʼga igar-uksagusadyob. </v>
<v b="JOS" c="11" v="21">A-ibagangine, Josué Anac-dulemar-obelosadi, wemalad: Hebrón-yalagangi bukmalad, Debir-yalagangi bukmalad, Anab-yalagangi bukmalad, bela Judá-yalagangi bukmalad, degi, bela Israel-yalagangi bukmalad, obelosad. Josué bela Anac-dulemar oburgwisad, deginbali, e-neggweburmar bela obelosbalid. </v>
<v b="JOS" c="11" v="22">Israel-dulemar-bukusad-yargine, Anac-dulemar gwen bipisaale dula bessulid. Unnila Gaza-neggweburgi, Gat-neggweburgi, degi, Asdod-neggweburgi Anac-dulemar napi-bedapmalad. </v>
<v b="JOS" c="11" v="23">Ar igi Bab-Jehová Moisésʼga igar-uksa, deyobi Josué bela we-yarmar susa gusad. Geb Josué, a-yarmar Israel-dulemargadga-guega e-dadgan-dummagan-warambe-gakabogwad-irba (12) mimisad. A-sorbali, a-yarmargi bar bila onolessulid. </v>
<v b="JOS" c="12" v="1">Moisés-dula-gudiunni, Israel-dulemar Jordán-diwar-dad-nakwedsik rey-warbo-maidgi nakwis gusmalad. Israel-dulemar we-reymar-ibe dad-nakwed-argan-nuedsik Arnón-dian-akar dad-nakwed-argan-sapiledsik Hermón-yarse yar susmalad. Deginbali, bela Arabá-dad-nakwedsik-yar-naidi susa gusmarbalid. </v>
<v b="JOS" c="12" v="2">We-rey-warbogwad, wargwena Sehónʼye-nugad, wedi Amorreo-dulemar-e-reyd, Hesbónʼgi mai gusad. We-reyde dad-nakwed-argan-nuedsik Arnón-diwar-gakaba Aroer-neggwebur-siid-akar, dad-nakwed-argan-sapiledsik Jaboc-diwar-maidse yar-gani gusad. We-diwar-Jaboc Amón-dulemarbo-yar-abingunaidga maid. Deginbali, Arnón-diwar-neba-naid-negabar, degi, Galaad-negabar Rey-Sehón gani gusbalid. </v>
<v b="JOS" c="12" v="3">Amba deyobi, Arabá-dad-nakwedsik-yar-naidi, Cineret-demar-akar Demar-Gagbidye-nugadse yar gani gusbalid. Deginbali, Demar-Gagbidye-nugad-dad-nakwedsik-yar-naidi, Bet-Jesimot-neggweburse, degi, Pisga-yar-nakwemaidse Rey-Sehón gani gusbalid. </v>
<v b="JOS" c="12" v="4">Baid-reydi Ogʼye-nugad, wedi Basán-e-reyd. We-reyde Refa-e-wagwa-napi-dula-besadid. Astarotʼgi, degi, Edreiʼgi mai gusad. </v>
<v b="JOS" c="12" v="5">We-Rey-Og-e-yala dad-nakwed-argan-sapiledsik Hermón-yargi onoalid. Dad-nakwedsikdi Salca-neggweburgi onoalid, bela Basán-yar-naidse-bakale, yaba dogarbalid, dad-argwanedsik Gesur-yar-abingunaidse, degi, Maaca-yar-abingunaidse bergunaid. Deginbali, Rey-Og Galaad-negabar-akar, Hesbón-rey-Sehón e-yar-abingunaidse yar gani gusbalid. </v>
<v b="JOS" c="12" v="6">Moisés, degi, Israel-dulemar we-rey-warbogwadgine nakwis gusmalad. Moisés we-reymar-yarmar Rubén-waganga, Gad-waganga, degi, Manasés-wagan-negabaladga uksa gusad. </v>
<v b="JOS" c="12" v="7">Josué, degi, Israel-dulemar bela reymar-Jordán-diwar-dad-argwanedsik-mamaidgi nakwis gusmalad. We-reymar-yarmar Líbano-nebagangi, Baal-Gadʼgi onoalid, Seirʼsik nakwilemaidsik, Halac-yar-siidse bergunaid. Josué we-reymar-e-yala Israel-dulemarga na e-dadgan-warambe-gakabogwadba (12) uksa gusad, adi, na egadga imakmalagar. </v>
<v b="JOS" c="12" v="8">We-yarmar-uklesadi, wemalad: Napaneg-yalaganba-nanaid, dad-argwanedsik nebagan-nanaid, Arabá-yar, neg-mullugan, nega-dulesulidgan, degi, Neguev-yar. We-yalamar, we-dulemargadinad: Het-dulemar, Amorreo-dulemar, Canaán-dulemar, Ferezeo-dulemar, Heveo-dulemar, degi, Jebuseo-dulemar. </v>
<v b="JOS" c="12" v="9">Israel-dulemar we-neggweburmar-e-reymargi nakwisad: Jericó-e-reygi, Hai-e-reygi. Hai-neggweburde, Betel-naba siid. </v>
<v b="JOS" c="12" v="10">Jerusalén-e-reygi, Hebrón-e-reygi, </v>
<v b="JOS" c="12" v="11">Jarmut-e-reygi, Laquis-e-reygi, </v>
<v b="JOS" c="12" v="12">Eglón-e-reygi, Gezer-e-reygi, </v>
<v b="JOS" c="12" v="13">Debir-e-reygi, Geder-e-reygi, </v>
<v b="JOS" c="12" v="14">Horma-e-reygi, Arad-e-reygi, </v>
<v b="JOS" c="12" v="15">Libna-e-reygi, Adulam-e-reygi, </v>
<v b="JOS" c="12" v="16">Maceda-e-reygi, Betel-e-reygi, </v>
<v b="JOS" c="12" v="17">Tapúa-e-reygi, Hefer-e-reygi, </v>
<v b="JOS" c="12" v="18">Afec-e-reygi, Sarón-e-reygi, </v>
<v b="JOS" c="12" v="19">Madón-e-reygi, Hazor-e-reygi, </v>
<v b="JOS" c="12" v="20">Simron-Merón-e-reygi, Acsaf-e-reygi, </v>
<v b="JOS" c="12" v="21">Taanac-e-reygi, Meguido-e-reygi, </v>
<v b="JOS" c="12" v="22">Cedes-e-reygi, Carmelo-yargi-Jocneam-neggwebur-siid-e-reygi. </v>
<v b="JOS" c="12" v="23">Dor-yargi, Dor-neggwebur-siid-e-reygi. Gilgalʼgi-Goim-neggwebur-siid-e-reygi, </v>
<v b="JOS" c="12" v="24">degine, Tirsa-e-reygi. Josué bela we-neggwebur-e-reymar-dulagwen-gakambe-gakagwensak-merguedgi (31) nakwisad. </v>
<v b="JOS" c="13" v="1">Josué bato nue-seredgusadgine, Bab-Jehová ega sogded: “Josué, bato be nue-seredgusad, amba bukidar yarmar yoo suleged. </v>
<v b="JOS" c="13" v="2">Bela Filistea-dulemar-yala, degi, Gesur-dulemar-yala an bega obared. </v>
<v b="JOS" c="13" v="3">A-yardi, Egipto-yar-dad-nakwedsik, Sihor-diwar-akar, dad-nakwed-argan-sapiledsik Ecrón-yar-abingunaidse dungu naid. Ecrón-yala, Canaán-dulemargadid. A-yargine, Filistea-dulemar walatale dummaganga we-neggweburgi mamaid: Gaza-neggweburgi, Asdod-neggweburgi, Ascalón-neggweburgi, Gat-neggweburgi, degi, Ecrón-neggweburgi. ”Deginbali, dad-nakwed-argan-nuedsik Aveo-dulemar-e-yala amba yoo sulebalid. </v>
<v b="JOS" c="13" v="4">Amba bela Canaán-dulemar-e-yala yoo sulebalid. A-yala, Sidón-dulemar-Meharaʼgi-bukwad-akar onoalid, Afecʼye-neg-nugadse, Amorreo-dulemar-e-yar-abingunaidse bergunaid. </v>
<v b="JOS" c="13" v="5">Deginbali, Giblita-dulemar-e-yar, degi, bela dad-nakwedsik-Líbano-yar-naidi amba yoo sulebalid. A-yala, Hermón-yar-nakwedsik Baal-Gad-akar onoalid, Hamat-dogedse bergunaid.” </v>
<v b="JOS" c="13" v="6">Bab-Jehová Josuéʼga sogdebalid: “An-sunnad Israel-dulemar-wagab bela dulemar-yalaganba-bukwad, Líbano-akar, Misrefotmaimʼse, an onioed. Deginbali, an bela Sidón-dulemar onibaloed. ”Ar bedi, ar igi an bega igar-uksagusa, deyobi Israel-dulemarga be we-yar mimioed, adi, na egadga imakmalagar. </v>
<v b="JOS" c="13" v="7">Degisoggu, we-yarmar Israel-dulemar-dadgan-dummagan-bakebakad-e-wagan (9) yoo-yar-sumaladga, degi, Manasés-wagan-negabaladga be mimioed.” </v>
<v b="JOS" c="13" v="8">Manasés-wagan-baid-negabalad, Rubén-wagan, degi, Gad-wagan, Jordán-diwar-dad-nakwedsik yar-egadga guega, bato Bab-Jehová-e-mai-Moisés iduar ega yar uksa gusad. </v>
<v b="JOS" c="13" v="9">A-yala, Arnón-diwar-gakaba Aroer-neggwebur-siid-akar, Dibónʼse dungued. Deginbali, yarmar-imbagi-neba-naidgi neggwebur-siid, degi, bela Medeba-neba-naid, a-yaryaba dogarbalid. </v>
<v b="JOS" c="13" v="10">Deginbali, Amorreo-dulemar-e-rey, Sehónʼye-nugad, Hesbónʼgi dummadga-maigusad bela e-neggweburmar, wemarga uklesbalid. Rey-Sehón-e-yala, Amón-dulemar-yar-abingunaidse dungued. </v>
<v b="JOS" c="13" v="11">Deginbali, wemarga Galaad-yar uklesbalid. We-yala Gesur-dulemargadid, degi, Maaca-dulemargadid. Bela Hermón-yala, degi, bela Basán-yala Salcaʼse, wemarga uklesbalid. </v>
<v b="JOS" c="13" v="12">We-yala, Basán-e-rey-Og Astarotʼgi, degi, Edreiʼgi dummadga-maigusad e-yalanad. We-Ogʼde, Refa-dule napi besa gusadid. Moisés we-dulemargi nakwis gusad. Deginbali, Refa-dulemar na e-yargi-bukwadgi Moisésʼse onolesbalid. </v>
<v b="JOS" c="13" v="13">Ar Gesur-dulemardi, Maaca-dulemardi na e-yargi-bukwadgi Israel-dulemarse gwen onolessurmalad. We-garda narmaklenaidse, we-dulemar Israel-yargine amba gudimalad. </v>
<v b="JOS" c="13" v="14">Moisés, Leví-wagangardi yar-egadga-guega yar-uksasulid. Ar ade, Israel-e-Bab-Dummad-Jehová-e-dulamar-ibmar-ogumakar-ukedi, Leví-wagangadid. Ar weyobi Bab-Jehová Leví-waganga sogsagusad. </v>
<v b="JOS" c="13" v="15">Moisés, Rubén-waganga na e-dadgan-e-dadgan-merguedba yar uksa gusad. </v>
<v b="JOS" c="13" v="16">A-yala, Arnón-diwar-gakaba Aroer-neggwebur-siid-akar Hesbónʼse dungued. Deginbali, yarmar-imbagi-neba-naidgi neggwebur-siid, degi, bela Medeba-neba-naid, a-yaryaba dogarbalid. </v>
<v b="JOS" c="13" v="17">Hesbón, degi, bela neggweburmar-nebagi-bukmaladi, a-yaryaba dogarbalid: Dibón-neggwebur, Bamot-Baal-neggwebur, Bet-Baal-Meón-neggwebur, </v>
<v b="JOS" c="13" v="18">Jahaza-neggwebur, Cademot-neggwebur, Mefaat-neggwebur, </v>
<v b="JOS" c="13" v="19">Quiriataim-neggwebur, Sibma-neggwebur, Zaret-Sahar-neggwebur. Zaret-Saharʼde neba-yar-mullugwadgi siid. </v>
<v b="JOS" c="13" v="20">Bet-Peor-neggwebur, degi, Bet-Jesimot-neggwebur. Deginbali, Pisga-yar-billimar-nakwemamaidi, a-yaryaba dogarbalid. </v>
<v b="JOS" c="13" v="21">Bela neggweburmar-nebagi-bukmalad, degi, bela Amorreo-e-rey-Sehón Hesbónʼgi dummadga-maigusad-e-yala, a-yaryaba dogarbalid. Moisés we-Rey-Sehónʼgi, degi, Madiánʼgi dummaganga-negdakmamaigusadgi nakwisad. A-dummagan, wemalad: Evi, Requem, Zur, Hur, degi, Reba. Bela we-dummagan, Sehónʼba-nanai gusmalad. Madián-yalagi mai gusmalad. </v>
<v b="JOS" c="13" v="22">Israel-dulemar bila-onolesadgi dulemar-bukidar es-suidgi oburgwismalad. Beor-machi-ner-Balaamʼye-nugadse-bakale oburgwismalad. </v>
<v b="JOS" c="13" v="23">Jordán-diwar Rubén-wagangala e-yar-abinguedga gunonikid. Iduar-neggweburmar-bilesad, degi, e-neggwebur-burwiganase-bakale, na egadga-guega Rubén-waganga na e-dad-e-dadganba ega uklesad. </v>
<v b="JOS" c="13" v="24">Moisés, Gad-waganga na e-dadgan-e-dadgan-merguedba yarmar uksagusmogad. </v>
<v b="JOS" c="13" v="25">Gad-wagan-yaryabali, wemar dogaled: Jazer-yalagan, bela Galaad-yargi neggweburmar-bukmalad, Amón-dulemar-e-yar-negabar, Rabá-asabin neggwebur-Aroer-siidse. </v>
<v b="JOS" c="13" v="26">A-yala, Hesbón-neggwebur-akar, Ramat-Mizpaʼse, degi, Betonimʼse naid. Nadbalid, Mahanaim-neg-naid-akar, Debir-yar-abingunaidse. </v>
<v b="JOS" c="13" v="27">Nebagine, Bet-Aram, Bet-Nimra, Sucot, Zafón, degi, Hesbón-e-rey-Sehón-e-yar-napi-besad, Gad-waganga uklesbalid. Degisoggu, Gad-wagan-e-yala, Jordán-diwar-dad-nakwedsik-akar onoalid, Cineret-demar-dad-nakwed-argan-nuedsikidse bergunaid. </v>
<v b="JOS" c="13" v="28">Iduar-neggweburmar-bilesad, degi, e-neggwebur-burwiganase-bakale, na egadga-guega Gad-waganga na e-dadgan-e-dadganba ega uklesad. </v>
<v b="JOS" c="13" v="29">Moisés Manasés-wagan-negabaladga na e-dadgan-e-dadgan-merguedba we-yarmar uksagusad: </v>
<v b="JOS" c="13" v="30">Mahanaim-akar, bela Basán-neg-naid. We-neg-naidi, bela Rey-Og-negdakmaigusad yalad. Deginbali, bela Jair-neggwebur-burwigana gwadulapaa-bukwadse-bakar (60), ega uklesbalid. </v>
<v b="JOS" c="13" v="31">Manasés-machi-Maquir-wagan-negabaladga na e-dadgan-e-dadgan merguedba, Galaad-yar-negabar uklesad. Deginbali, Basán-e-Rey-Og negdakmai-gusad-e-neggweburmar Astarot, degi, Edrei, ega uklesbalid. </v>
<v b="JOS" c="13" v="32">Moisés Moab-nebagi-gudigu, Jordán-diwar-obakar, Jericó-neggwebur-dad-nakwedsik, we-yarmala mimisad. </v>
<v b="JOS" c="13" v="33">Degi-inigwele, Moisés, Leví-wagangardi, yar-egadga-guega yar uksasulid, ar ade, Israel-e-Bab-Dummad-Jehová-sunnad Leví-waganga unniguar ibmar-ukdii guoed. Ar weyobi, Bab-Jehová Leví-waganga sogsagusad. </v>
<v b="JOS" c="14" v="1">Dule-irwa-Bab-Dummadse-goled-Eleazar, Nun-machi-Josué, degi, Israel-dulemar-e-dadgan-e-dadgan-e-dummaganga-gudimalad, Israel-dulemarga Canaán-yar-egadga-guega ega mimismalad. </v>
<v b="JOS" c="14" v="2">Ar igi Bab-Jehová Moisésʼga igar-uksagusa, deyobi, ibmargi-wilubdaklealedba, yar-egadga-guega Israel-dulemar-dadgan-dummagan-bakebakad-e-waganga (9), degi, dad-dummad-wargwenad-e-wagan-negabaladga yar mimismalad. </v>
<v b="JOS" c="14" v="3">Ar Moisésʼdi Jordán-diwar-dad-nakwedsik, Rubén-e-waganga, Gad-e-waganga, degi, Manasés-e-wagan-negabaladga, yar-egadga-guega bato yar uksa gusad. Ar Leví-wagangardi, yar uklessulid. </v>
<v b="JOS" c="14" v="4">Ar José-e-wagandi, sogabo mimiles gusad: Manasés-wagan, degi, Efraín-wagan. Ar Leví-wagangardi yar uklessulid. Unnila neggweburmar egi gagan-nanaid ega uklesad, adi, e-molimar-bebe-nikad, degi, e-sibadmar, e-sibad-wawaadmar, a-gagan mamalagar. </v>
<v b="JOS" c="14" v="5">Ar igi Bab-Jehová Moisésʼga sogsagusa, deyobi Israel-dulemar na yar mimismalad. </v>
<v b="JOS" c="14" v="6">Judá-wagan Gilgalʼgi, Josuéʼse nade gusmalad. Cenezeo-dule Jefone-machi-Caleb, Josuéʼga sogded: “Be ebinsao, igi Bab-Jehová na e-dule-Moisésʼga Cades-Barneaʼgi anmar-warbogwadgi sogsa gusa. </v>
<v b="JOS" c="14" v="7">Bab-Jehová-e-mai-Moisés, Cades-Barnea-akar yar-arganaega an-barmisgusgu, deunni an birga-dulabo (40) nikad. An bela ibmar-daksagusadi napiragwadgi an Moisésʼga sognoni gusad. </v>
<v b="JOS" c="14" v="8">An-gwenadgan-anba-arbimaladdi, sordagan-ogwayismalad, e-ibe niga-egwachamalad. Ar andi, an-Bab-Dummad-Jehováʼgi gwen bengussulid. </v>
<v b="JOS" c="14" v="9">A-ibagine, Moisés weyob ise-sogar anga sogsa gusad: ‘Ar bia be annadapoe, a-napa begadga, degi, be-wagangadga degisadegu guoed, ar bede an-Bab-Dummad-Jehováʼgi gwen bensuli gusad.’ </v>
<v b="JOS" c="14" v="10">”Bab-Jehová Moisésʼba weyob ise-sogar ibmar-sogsagusadi, bato birga-dulabo-gakatargus (45) nasad. Deunni, Israel-dulemar nega-dulesulidganba gaamakdimalad. Emi-ibagindi, an birga-dulabake-gakatar (85) nika gwichid. Bab-Jehová amba dula an-sediid. </v>
<v b="JOS" c="14" v="11">Moisés a-ibagi an-barmisgusadyobi, amba an dutusur gued. Amba epennegwayobi bila-onogegala, a-ibayobi amba an gangued nikabalid. </v>
<v b="JOS" c="14" v="12">Degisoggu, a-ibagi, Bab-Jehová anga yar-ukoye-sogsagusadi, be anga uksunna. Josué, be nue-wisid, a-iba-akale, dule-masdummagan-Anac-wagan a-yargi bukwamalad. E-neggweburmala dummaganad, nue-ise-sakdigar bukwa nanabalid. Degi-inigwele, ar igi Bab-Jehová na ise-sogar sogsagusa, deyobi Bab-Jehová-an-bendakoedbali, an we-dulemar a-yargine onioed.” </v>
<v b="JOS" c="14" v="13">Geb degine, Josué, Calebʼgi ise-nued-binsasad. Geb Hebrón-yala Calebʼga, degi, e-waganga degisadegu egadga-guega ega uksad. </v>
<v b="JOS" c="14" v="14">A-iba-akale, we-garda-narmaklenaidse Hebrón-yala, Cenezeo-dule Jefone-machi-Calebʼgadga gunonikid. Ar ade, Caleb Israel-e-Bab-Dummad-Jehováʼgi gwen bensuli gusad. </v>
<v b="JOS" c="14" v="15">Hebrón-yala, iduale Quiriat-Arbaʼye nuganad. Ar Arbaʼde, Anac-e-wagan-e-dad-nug-nikad megisad. Bela we-sorbali, Israel-dulemar gwen bar bila-onossulid, yar bogidik-nagunonikid. </v>
<v b="JOS" c="15" v="1">Judá-waganga na e-dadgan-e-dadganba yar-uklesadi, Edom-yar-abingunaidse naid. Dad-nakwed-argan-nuedsik Zin-nega-dulesulidganse bergunaid. </v>
<v b="JOS" c="15" v="2">Dad-nakwed-argan-nuedsik-yar-abingunaidi, Demar-Gagbidye-nugad-dad-nakwed-argan-nuedsik-sukun-siidgi onoded. </v>
<v b="JOS" c="15" v="3">Sorbali, dad-nakwed-argan-nuedsik Acrabim-igar-nakwemaidba namaid, Zin-nega-dulesulidgangi obakmaid, geb Cades-Barnea-dad-nakwed-argan-nuedsik nakwidbalid. A-sorbali, Hezrón-neggweburse warmakmaid, geb Adarʼse nakwidbalid, degi, Carcaʼsik aibirided </v>
<v b="JOS" c="15" v="4">Asmón-neggweburse. Agi onodbargua, Egipto-diwarse warmakmaid, geb Demar-Dummadye-nugadse bergunaid. We, Judá-yar-abingunaid dad-nakwed-argan-nuedsikidid. </v>
<v b="JOS" c="15" v="5">Dad-nakwedsiki yar-abingunaidi, bela Demar-Gagbidye-nugad gued, Jordán-diwar-nakase. Dad-nakwed-argan-sapiledsik-yar-abingunaidi, Jordán-diwar-nakagi-sukun-siidgi onoded. </v>
<v b="JOS" c="15" v="6">Geb Bet-Hoglaʼba nakwided, degi Bet-Arabá-dad-nakwed-argan-sapiledsik namaid, Rubén-machi-Bohánʼye-nugad-e-akwase warmakmaid. </v>
<v b="JOS" c="15" v="7">A-sorbali, Acor-nebagan-akar, Debirʼse nakwided, geb dad-nakwed-argan-sapiledsiki Gilgalʼsik aibirided. Gilgalʼde Adumín-nakwemaid-asabin, dian-dad-nakwed-argan-nuedsik siid. Geb sorbali, En-Semes-dii-saila-siidgi namaid, geb Rogel-dii-saila-siidse warmakmaid. </v>
<v b="JOS" c="15" v="8">We-yar-abingunaidi, Jebuseo-neggwebur-dad-nakwed-argan-nuedsik Ben-Hinom-nebaba namaid. Jebuseo-neggwebur, Jerusalénʼye nugbalid. Geb sorbali, Hinom-neba-dad-argwanedsik, Refaim-neba-dad-nakwed-argan-sapiledsik yar-mullu-siid-birgi nakwided. </v>
<v b="JOS" c="15" v="9">A-yar-mullu-birgi-akar, yar-abingunaidi, Neftoa-diisaila-siidsik namaid, degi Efrón-yar-birgi-neggwebur-bukwadse warmakmaid, geb Baalaʼse aidemaid. Baalaʼde, Quiriat-Jearimʼye nugbalid. </v>
<v b="JOS" c="15" v="10">Geb Baala-akar, we-yar-abingunaidi, dad-argwanedsiki Seir-yar-siidsik aibirided. Dad-nakwed-argan-sapiledsiki, Jearim-yar-e-dikargi namaid. Jearim-yardi, Quesalónʼye nugbalid. Geb A-yar-akar, yar-abingunaidi, Bet-Semesʼsik aidemaid, degi Timnaʼgi namaid. </v>
<v b="JOS" c="15" v="11">Geb sorbali, dad-nakwed-argan-sapiledsiki Ecrón-yar-mulluganba namaid. Geb Sicrónʼsik aibirided, Baala-yar ebirided, degi Jabneelʼse warmakmaid. Yar-abingunaid-e-igar Demar-Dummadye-nugadse bergunaid. </v>
<v b="JOS" c="15" v="12">Napidgi, dad-argwanedsik-yar-abingunaidi, Demar-Dummadye-nugad-e-gaka gued. Wemala, Judá-waganga na e-dadgan-e-dadganba yar-uklesad-e-abingunanaid gumalad. </v>
<v b="JOS" c="15" v="13">Bab-Jehová ega igar-uksadba, Josué Jefone-machi-Calebʼga, Judá-waganga-yar-uklesad-abargi, Quiriat-Arba-neggwebur ega uksad. We-Quiriat-Arbaʼde, Hebrónʼye nugbalid. Arbaʼde, Anac-e-bab-gusad, dulemar-masdummagan e-dad. </v>
<v b="JOS" c="15" v="14">Caleb, Hebrón-neggweburgi Anac-e-wagan-walapaa onosad: Sesai, Ahimán, degi, Talmai. </v>
<v b="JOS" c="15" v="15">A-sorbali, Caleb, Debir-dulemarse bila-ononad gusbalid. Iduale, Debir-neggwebur Quiriat-Seferʼye nuganad. </v>
<v b="JOS" c="15" v="16">Geb Caleb sogded: “Dule, Quiriat-Sefer-dulemargi-nakwisale, degi, e-neggwebur-susale, an-sisgwa-Acsa na ebo nikuega an ega ukoed.” </v>
<v b="JOS" c="15" v="17">Geb degine, Cenaz-machi-Otoniel, Caleb-e-niga neggwebur-susa gusad. Geb Otoniel Acsa-nikusad. </v>
<v b="JOS" c="15" v="18">Otoniel-negse nasokarmargua, Otoniel e-ome-Acsaʼgi alamaknai gualid: “Ibmar-digega, be-babse be nainu egisye.” Geb degine, Acsa moli-uayasuid-birgi-siidgi aidesad. Geb Caleb e-sisgwase egichided: —¿Ibu be abege? </v>
<v b="JOS" c="15" v="19">E-sisgwa abin-sogded: —Wis be anga ibmar-soggwen udage. Ar be anga Neguev-yargi nainumar uksasoggu, anga be dii-sailagan-bukwad udabali. Deyobi, Caleb na e-sisgwaga dii-sailagan yar-mullugi-bukwad, degi, nebagi-bukwadi ega uksad. </v>
<v b="JOS" c="15" v="20">Judá-waganga na e-dadgan-e-dadganba-yar-uklesad-abargi we-neggweburmar ega uklesad. </v>
<v b="JOS" c="15" v="21">Dad-nakwed-argan-nuedsik, Neguevʼgi, Edom-yar-abingunaid-walik, we-neggweburmar ega uklesad: Cabseel, Edar, Jagur, </v>
<v b="JOS" c="15" v="22">Cina, Dimona, Adada, </v>
<v b="JOS" c="15" v="23">Cedes, Hazor, Itnán, </v>
<v b="JOS" c="15" v="24">Zif, Telem, Bealot, </v>
<v b="JOS" c="15" v="25">Hazor-Hadata, Queriot, Hezrón (Hazorʼye nugbalid), </v>
<v b="JOS" c="15" v="26">Amam, Sema, Molada, </v>
<v b="JOS" c="15" v="27">Hazar-Gada, Hesmón, Bet-Pelet, </v>
<v b="JOS" c="15" v="28">Hazar-Sual, Beerseba, Bizotia, </v>
<v b="JOS" c="15" v="29">Baala, Iim, Esem, </v>
<v b="JOS" c="15" v="30">Eltolad, Quesil, Horma, </v>
<v b="JOS" c="15" v="31">Siclag, Madmana, Sansana, </v>
<v b="JOS" c="15" v="32">Lebaot, Silhim, Aín, degi, Rimón. Bela we-neggweburmar dulagwen-gakabakebak (29) mergued, degi, e-neggwebur-burwiganase-bakale, ega uklesbalid. </v>
<v b="JOS" c="15" v="33">Nebagangi, we-neggweburmar Judá-waganga uklesad: Estaol, Zora, Asena, </v>
<v b="JOS" c="15" v="34">Zanoa, En-Ganim, Tapúa, Enam, </v>
<v b="JOS" c="15" v="35">Jarmut, Adulam, Soco, Azeca, </v>
<v b="JOS" c="15" v="36">Saaraim, Aditaim, Gedera, degi, Gederotaim. Bela we-neggweburmar gwaambe-gakabake (14) mergued, degi, e-neggwebur-burwiganase-bakale, ega uklesbalid. </v>
<v b="JOS" c="15" v="37">We-neggwebur-bamalad ega uklesbalid: Zenán, Hadasa, Migdal-Gad, </v>
<v b="JOS" c="15" v="38">Dileán, Mizpa, Jocteel, </v>
<v b="JOS" c="15" v="39">Laquis, Boscat, Eglón, </v>
<v b="JOS" c="15" v="40">Cabón, Lahmam, Quitlis, </v>
<v b="JOS" c="15" v="41">Gederot, Bet-Dagón, Naama, degi, Maceda. Bela we-neggweburmar gwaambe-gakanergwa (16) mergued, degi, e-neggwebur-burwiganase-bakale, ega uklesbalid. </v>
<v b="JOS" c="15" v="42">Amba we-neggwebur-bamalad ega uklesbalid: Libna, Eter, Asán, </v>
<v b="JOS" c="15" v="43">Jifta, Asena, Nezib, </v>
<v b="JOS" c="15" v="44">Keila, Aczib, degi, Maresa. Bela we-neggweburmar gwabakebak (9) mergued, degi, e-neggwebur-burwiganase-bakale, ega uklesbalid. </v>
<v b="JOS" c="15" v="45">Deginbali, Ecrón-neggwebur, degi, e-neggwebur-burwiganase-bakale, ega uklesbalid. </v>
<v b="JOS" c="15" v="46">Ecrón-akar, Demar-Dummadye-nugadse bela Asdod-walik-yar-naid, degi, bela e-neggwebur-bukmalad, ega uklesbalid. </v>
<v b="JOS" c="15" v="47">Asdod, degi, e-neggwebur-burwiganase-bakale, deginbali, Gaza-neggwebur, degi, e-neggwebur-burwiganase-bakale, Egipto-diwarse, degi, Demar-Dummadye-nugad-gakagi neggwebur-bukmalad ega uklesbalid. </v>
<v b="JOS" c="15" v="48">Yalaganbali, Judá-waganga we-neggweburmar uklesbalid: Samir, Jatir, Soco, </v>
<v b="JOS" c="15" v="49">Dana, Quiriat-Sana (Debirʼye-nugbalid), </v>
<v b="JOS" c="15" v="50">Anab, Estemoa, Anim, </v>
<v b="JOS" c="15" v="51">Gosén, Holón, degi, Gilo. Bela we-neggweburmar gwaambe-gakagwensak (11) mergued, degi, e-neggwebur-burwiganase-bakale, ega uklesbalid. </v>
<v b="JOS" c="15" v="52">We-neggwebur-bamalad ega uklesbalid: Arab, Duma, Esán, </v>
<v b="JOS" c="15" v="53">Janum, Bet-Tapúa, Afeca, </v>
<v b="JOS" c="15" v="54">Humta, Quiriat-Arba (Hebrónʼye-nugbalid), degi, Sior. Bela we-neggweburmar gwabakebak (9) mergued, degi, e-neggwebur-burwiganase-bakale, ega uklesbalid. </v>
<v b="JOS" c="15" v="55">Amba we-neggwebur-bamalad ega uklesbalid: Maón, Carmel, Zif, Juta, </v>
<v b="JOS" c="15" v="56">Jezreel, Jocdeam, Zanoa, </v>
<v b="JOS" c="15" v="57">Caín, Gabaa, degi, Timna. Bela we-neggweburmar gwaambe (10) mergued, degi, e-neggwebur-burwiganase-bakale, ega uklesbalid. </v>
<v b="JOS" c="15" v="58">Deyobi, amba we-neggwebur-bamalad Judá-waganga uklesbalid: Halhul, Bet-Sur, Gedor, </v>
<v b="JOS" c="15" v="59">Maarat, Bet-Anot, degi, Eltecón. Bela we-neggweburmar gwanergwa (6) mergued, degi, e-neggwebur-burwiganase-bakale, ega uklesbalid. </v>
<v b="JOS" c="15" v="60">Deginbali, we-neggweburmar ega uklesbalid: Quiriat-Baal (Quiriat-Jearimʼye-nugbalid), degi, Rabá. We-neggweburmar-e-neggwebur-burwiganase-bakale, ega uklesbalid. </v>
<v b="JOS" c="15" v="61">Nega-dulesulidganba we-neggweburmar ega uklesbalid: Bet-Arabá, Midín, Secaca, </v>
<v b="JOS" c="15" v="62">Nibsán, Balu-neggwebur, degi, Engadi. Bela we-neggweburmar gwanergwa (6) mergued, degi, e-neggwebur-burwiganase-bakale, ega uklesbalid. </v>
<v b="JOS" c="15" v="63">Judá-wagan, Jerusalénʼgi Jebuseo-dulemar gwen onossurmalad. A-ulale, we-garda-narmaklenaidse, Jerusalénʼgi Judá-wagan-abargi Jebuseo-dulemar gudimalad. </v>
<v b="JOS" c="16" v="1">José-waganga-yar-uklesadi, Jericó-dii-sailamar-bukwad-dad-nakwedsik Jordán-diwargi onoded. Agine, nega-dulesulidganba Betel-yalaganba nakwided. </v>
<v b="JOS" c="16" v="2">Betel, Luzʼye-nugbalid a-akale, onodbalid, geb bela Atarot-yargi namaid. Atarot-yargi, Arquita-dulemar-bukwad. </v>
<v b="JOS" c="16" v="3">A-sorbali, dad-argwanedsik Jafleti-yargi aideded, urbalid-Bet-Horón-yar-abingunaidse. Agine, Gezerʼse warmakmaid, geb Demar-Dummadye nugadse bergunaid. </v>
<v b="JOS" c="16" v="4">Weyobi, Manasés-wagan, degi, Efraín-wagan egadga-guega we-yarmar abingasad. Manasés, degi, Efraín, José-e-masmalad. </v>
<v b="JOS" c="16" v="5">Efraín-wagan, na e-dadgan-e-dadganba we-yar abingasad: Dad-nakwedsiki e-yar-abingunaidi Atarot-Adar-akar onoded, nibalid-Bet-Horónʼse. </v>
<v b="JOS" c="16" v="6">Agine yar-abingunaid onodbalid, Demar-Dummadye-nugadse. Dad-nakwed-argan-sapiledsik Micmetat-neggwebur-siidgi dad-nakwedsik Taanat-Siloʼse aibirided, geb agine Janoaʼse warmakmaid. </v>
<v b="JOS" c="16" v="7">Janoa-akar Atarotʼse, degi, Naaratʼse aidemaid, degi Jericó-neggweburgi namaid, geb Jordán-diwarse nomaid. </v>
<v b="JOS" c="16" v="8">Tapúa-akar, yar-abingunaidi dad-argwanedsik bilided Caná-dian-maidse, geb Demar-Dummadye nugadse bergunaid. We-yarmala, Efraín-wagan na e-dadgan-e-dadganba abingasmalad. </v>
<v b="JOS" c="16" v="9">Deginbali, Efraín-waganga, Manasés-waganga-yar-uklesad-abargi neggweburmar, degi, e-neggwebur-burwigana-bukwamaladi, ega uklesbalid. </v>
<v b="JOS" c="16" v="10">Efraín-wagan Canaán-dulemar-Gezer-yargi-bukmalad onossur gusad. A-ulale, Canaán-dulemar, Efraín-wagan-abargi, we-garda-narmaklenaidse amba gudimalad. Degi-inigwele, Israel-dulemar we-dulemar e-maiga imaksamalad, ega arbaega imaksamalad. </v>
<v b="JOS" c="17" v="1">Manasés-wagangala amba yar uklesmogad, ar ade, Manasés José-e-machi-sailaginedid. Manasés-e-machi-dummadi Maquirʼye nugad. Maquirʼde Galaad-e-babad. Maquir dule-bila-onoged-buled gusad. Maquirʼga Galaad-yar, degi, Basán-yar uklesad. </v>
<v b="JOS" c="17" v="2">Manasés-masmala-baiganga na e-mimmigan-merguedba ega yar uklesmogad. Masmalade, wemalad: Abiezer, Helec, Asriel, Siquem, Hefer, degi, Semida. Wemala, Manasés-e-masmalad, José-e-wagan. </v>
<v b="JOS" c="17" v="3">Dakargua, Manasés-wagwa-yarganbalid, Galaad-wagwa-Hefer-machi-Zelofehad, unnila bunamalabi nikusad, machimaladi nikussulid. A-bunamalade weyob nugmalad: Maala, Noa, Hogla, Milca, degi, Tirsa. </v>
<v b="JOS" c="17" v="4">We-bunamala dule-irwa-Bab-Dummadse-goled-Eleazarʼse, Nun-machi-Josuéʼse, degi, Israel-sapin-dummaganse nonimalad, ega sognonimalad: “Bab-Jehová Moisésʼga igar-uksagusad, anmar-gwenadganga-yar-uklegoed-abargi anmarga nainu ukmarmogoye.” Geb degine, Josué, Bab-Jehová ega igar-uksadba, we-bunamalaga e-gilormar-nainumar-abargi nainu ega uksad. </v>
<v b="JOS" c="17" v="5">Degidbali, Manasés-wagan Jordán-diwar-dad-argwanedsik napaneg sogambe (10) abingasmalad. Deginbali, Jordán-diwar-dad-nakwedsik Galaad-yar-naid, degi, Basán-yar-naid abingasmarbalid. </v>
<v b="JOS" c="17" v="6">Weyobi-dungu Manasés-wagan yar gasad, ar ade, Manasés-e-wagan-bunamalaga na e-gwenadgan-macherganga-nainumar-uklesayobi nainumar ega uklesmarmogad. Galaad-yala Manasés-e-wagan-baigangadga gusad. </v>
<v b="JOS" c="17" v="7">Manasés-wagan-e-yala, Aser-wagan-e-yar-abingunaidgi onoalid, Micmetat-neggweburse. Micmetatʼde, Siquem-dad-nakwedsik siid. Agi yar-abingunaidi, dad-nakwed-argan-nuedsik nadbalid, Tapúa-dii aryogwichidse. </v>
<v b="JOS" c="17" v="8">Tapúa-napanegmar, Manasés-wagangadbalid. Ar Manasés-wagan-e-yar-abingunaidgi Tapúa-neggwebur-siiddi, Efraín-wagangadid. </v>
<v b="JOS" c="17" v="9">Yar-abingunaidi, dad-nakwed-argan-nuedsiki Caná-dian-dad-nakwed-argan-sapiledsik nadbalid, Demar-Dummadye nugadse. We-napaneg-naidgine, Efraín-wagan-e-neggweburmar-bukidar, Manasés-wagan-e-neggweburmarbo oburar bukwamalad. </v>
<v b="JOS" c="17" v="10">Yarmar-dad-nakwed-argan-nuedsik-naidi, Efraín-wagangadid. Dad-nakwed-argan-sapiledsik-naiddi, Manasés-wagangadid. Manasés-wagan-e-yala, Demar-Dummadye-nugadse monaid. Geb dad-nakwed-argan-sapiledsiki, Aser-wagan-e-yarbo abingunaid. Dad-nakwedsikdi Isacar-wagan-e-yarbo abingunabalid. </v>
<v b="JOS" c="17" v="11">Manasés-waganga, Isacar-wagan-e-yargi, degi, Aser-wagan-e-yargi, we-neggweburmar na e-neggweburmar-burwiganase-bakale, ega uklesad: Bet-Seán, Ibleam, Dor, Endor, Taanac, degi, Meguido. Sogbaagi-neggwebur-narmakar-naidi demar-gakagi siid. </v>
<v b="JOS" c="17" v="12">Degi-inigwele, Manasés-wagan we-neggweburmar sussulid, ar ade, Canaán-dulemar mer ainiega ganna-bukusmalad. A-ulale, Canaán-dulemar amba agi bukwa gusmalad. </v>
<v b="JOS" c="17" v="13">Israel-dulemar gangued nikudmargua, e-maiga Canaán-dulemar-imaksamalad. Degi-inigwele, a-yargine bela Canaán-dulemar-onossurgusmalad. </v>
<v b="JOS" c="17" v="14">José-wagan, Josuéʼga sogdemalad: —¿Ibiga unnila be anmarga yar-saguar uksa? Emide, anmarde, dule-bukidar gued, deginbali, Bab-Jehová bela-belad anmargi ise-nued binsasbalid. </v>
<v b="JOS" c="17" v="15">Geb degine, Josué abin-sogded: —Ar bemarde dule-bukidargusoggu, degi, bemarga Efraín-yar-mullugan-bukwad-uklesad unnisurgusoggu, bemar Ferezeo-dulemar-yargi sapurgan-nanaidse, degi, Refa-dulemar-yargi sapurgan-nanaidse be namar. Agi bemar na bukuega sapimar be oimalo. </v>
<v b="JOS" c="17" v="16">José-wagan, Josué-abin sogdemalad: —Efraín-yar-mullugana anmarga unnisulid. Ar bela Canaán-dulemar-nebagi-bukwamaladi ur-bila-onomalad-esgorobiid nikamalad. Deyopira, Bet-Seán-dulemar, degi, e-neggwebur-burwiganagi-bukmaladi ur-bila-onomalad-esgorobiid nikamarmogad. Amba deyobi, Jezreel-nebagi dulemar-bukwamaladi ur-bila-onomalad-esgorobiid nikamarmogad. </v>
<v b="JOS" c="17" v="17">Josuéʼdi, José-wagan Efraín-dulemarga, degi, Manasés-dulemarga sogded: —Bemar dule-bukidar gumalad, degi, bela-bela gangued nikamarbalid. Bemar unnila yar-saguar nikumalosulid. </v>
<v b="JOS" c="17" v="18">Bemar napa-sapurbi-naid sumarbaloed. Agi bemar sapi oimaloed, geb bela we-sapur-naidi bemargadga guoed. Ar Canaán-dulemar ur-bila-onomalad-esgorobiid-nikamala-inigwele, degi, dutusur-gumarbar-inigwele, bemar we-dulemar onioed. </v>
<v b="JOS" c="18" v="1">Israel-dulemar yar-sunonimargua, bela Israel-dulemar Silo-neggweburgi bia Bab-Dummad-dulemarbo-ambikued-neg-osismaladgi onmaknonimalad. </v>
<v b="JOS" c="18" v="2">Deunni, Israel-dadgan-warambe-gakabogwad-gued-abargine (12), dadgan-walagugled-e-waganga (7) amba yoo yarmar ukleged. </v>
<v b="JOS" c="18" v="3">Degisoggu, Josué Israel-dulemarga sogded: “Be-babgan-e-Bab-Dummad-Jehová bemarga yar-uksadi, ¿sanagwadse bemar abitogoe, a-yar-suega? </v>
<v b="JOS" c="18" v="4">Bemar, dadgan-warambe-gakabogwad-war-wargwengi, dulemar-walapaa-walapaa nugsamala, adi, an napanegmar-arganamalaga barmidegar. Geb amala, igi-yarmar-daklege, na gardagi sobmaloed. </v>
<v b="JOS" c="18" v="5">”Geb gannar nonimalale, sogagugle (7) napanegmar mimimaloed. Judá-e-wagan dad-nakwed-argan-nuedsiki yar gamaloed. José-e-wagandi, dad-nakwed-argan-sapiledsiki yar gamarmogoed. </v>
<v b="JOS" c="18" v="6">Sogagugle (7) yarmar-mimilegoed-sobsad-sorbali, anga be sedamaloed, geb an anmar-Bab-Dummad-Jehová-asabin ibmargi-wilubdaklegar an bemarga a-yarmar ukoed. </v>
<v b="JOS" c="18" v="7">Bato bemar wissoggu, Leví-wagandi bemar-abargi napanegmar nikuosulid, ar amardi Bab-Jehová-asabin dule-irwa-goledgi arbadii gumaloed. Deginbali, Gad-wagan, Rubén-wagan, degi, Manasés-wagan-negabalad bato Jordán-diwar-dad-nakwedsiki yar abingasmalad. Bab-Jehová-e-mai-Moisés, amargala we-yarmar egadga-guega uksad.” </v>
<v b="JOS" c="18" v="8">Dule-neg-arganaega-sulesmaladi, yar-arganaega nasokarmargua, Josué ega igar-uksad: “Bela yar-naid be arganamar, geb bela e-napanegmar-nanaid gardagi-sobale be anga senonimaloed. Bemar gannar Siloʼse nonimalale, an Bab-Jehová-asabin ibmargi-wilubdaklegar a-yar mimioed.” </v>
<v b="JOS" c="18" v="9">We-dulemar ar igi Josué ega ibmar sogsa, deyobi imaksamalad. Bela yar-naidgi neggweburmar-bukwad sogagugle (7) danar-danar mimismalad, geb gardagi narmakar Silo-neggweburse Josuéʼse senonimalad. </v>
<v b="JOS" c="18" v="10">Josué Silo-neggweburgi Bab-Jehová-asabin ibmargi-wilubdaklegar Israel-dulemarga na e-dad-dummad-e-dad-dummadba yar mimisad. </v>
<v b="JOS" c="18" v="11">Benjamín-waganga na e-dadgan-e-dadganba yar-uklesad. We-yala, Judá-wagan-e-yar-naid, degi, José-wagan-e-yar-naid, amar-abargi nagusad. </v>
<v b="JOS" c="18" v="12">Dad-nakwed-sapiledsik yar-abingunaidi, Jordán-diwargi onoded, geb Jericó-dad-nakwed-argan-sapiledsiki yar-mullu-siidba nakwemaid. Agine, dad-argwanedsiki, yarmar-bukwadsik namaid, geb Bet-Avén-nega-dulesulidganse momaid. </v>
<v b="JOS" c="18" v="13">Yar-abingunaidi, Luz-neggwebur dad-nakwed-argan-nuedsik nadbalid. (Luz, Betelʼye-nugbalid). Geb Atarot-Adar-akale aidemaid, Urbalid-Bet-Horón dad-nakwed-argan-nuedsik yar-mullu-siidse. </v>
<v b="JOS" c="18" v="14">Agi yar-abingunaid dad-nakwed-argan-nuedsik bilided, yar-mullu-Bet-Horón-abin siid dad-argwanedsik, geb Quiriat-Baalʼse momaid. (Quiriat-Baal, Quiriat-Jearimʼye nugbalid). We-Quiriat-Jearim-neggwebur, Judá-wagangadid. We dad-argwanedsik Benjamín-wagan-e-yar-abingunaidid. </v>
<v b="JOS" c="18" v="15">Dad-nakwed-argan-nuedsik Benjamín-wagan-e-yar-abingunaidi Quiriat-Jearim-duku-akar onoded, geb dad-argwanedsik Neftoa-diisaila-aryogwichidse nomaid. </v>
<v b="JOS" c="18" v="16">Geb sorbali, Ben-Hinom-neba-asabin yar-siid-dikargi aideded, Refaim-neba-dad-nakwed-argan-sapiledsik. Geb Hinom-nebaba aidedbalid, Jebuseo-neggwebur-dad-nakwed-argan-nuedsik. Agi Rogel-dii-sailase aideded. </v>
<v b="JOS" c="18" v="17">Agi dad-nakwed-argan-sapiledsik bilided, geb En-Semesʼse nomaid. Agi Adumín-nakwemaid-asabin, Gelilot-siidba namaid. Geb Rubén-machi-Bohánʼye-nugad-e-akwase aidemaid. </v>
<v b="JOS" c="18" v="18">Benjamín-wagan-e-yar-abingunaidi, Arabá-asabin yarmar-mullugan-siid-dad-nakwed-argan-sapiledsik nadbalid, geb Arabá-nebase aidemaid. </v>
<v b="JOS" c="18" v="19">Agi nadbalid, Bet-Hogla-dad-nakwed-argan-sapiledsik, geb bergunaid demar-sukun-siidgi, bia Jordán-diwar-gaka-nomai, Demar-Gagbidye-nugad-dad-nakwed-argan-sapiledsik. We dad-nakwed-argan-nuedsik Benjamín-wagan-e-yar-abingunaidid. </v>
<v b="JOS" c="18" v="20">Dad-nakwedsiki, Jordán-diwar Benjamín-wagan-e-yar abingunaidid. Wemala, Benjamín-waganga na e-dadgan-e-dadganba-yar-uklesad abingunanaidid. </v>
<v b="JOS" c="18" v="21">Benjamín-waganga na e-dadgan-e-dadganba we-neggweburmar susmalad: Jericó, Bet-Hogla, Casis-neba, </v>
<v b="JOS" c="18" v="22">Bet-Arabá, Zemaraim, Betel. </v>
<v b="JOS" c="18" v="23">Avim, Pará, Ofra, </v>
<v b="JOS" c="18" v="24">Quefar-Haamoni, Ofni, Geba. We-neggwebur-gwaambe-gakabogwad (12) e-neggwebur-burwiganase-bakale, ega uklesad. </v>
<v b="JOS" c="18" v="25">Deginbali, we-neggweburmar susmarbalid: Gabaón, Ramá, Beerot, </v>
<v b="JOS" c="18" v="26">Mizpa, Cafira, Mozah, </v>
<v b="JOS" c="18" v="27">Requem, Irpeel, Tarala, </v>
<v b="JOS" c="18" v="28">Zela, Elef, Jebús (Jerusalénʼye-nugbalid), Gabaa, degi, Quiriat. We-neggwebur-gwaambe-gakabakegwad (14) na e-neggwebur-burwiganase-bakale, ega uklesad. We-yarmar Benjamín-e-waganga na e-dadgan-e-dadganba ega uklesad. </v>
<v b="JOS" c="19" v="1">Benjamín-wagan-sorbali, Simeón-waganga na e-dadgan-e-dadganba yar uklesad. Simeón-wagan-e-napanegmar Judá-wagan-yar-naid-yagi nagusad. </v>
<v b="JOS" c="19" v="2">Simeón-waganga we-neggweburmar uklesad: Beerseba (Seba), Molada, </v>
<v b="JOS" c="19" v="3">Hazar-Sual, Bala, Ezem, </v>
<v b="JOS" c="19" v="4">Eltolad, Betul, Horma, </v>
<v b="JOS" c="19" v="5">Siclag, Bet-Marcabot, Hazar-Susa, </v>
<v b="JOS" c="19" v="6">Bet-Lebaot, degi, Saruhén. We-neggwebur-gwaambe-gakapaagwad (13) e-neggwebur-burwiganase-bakale, ega uklesad. </v>
<v b="JOS" c="19" v="7">We-neggweburmar ega uklesbalid: Aín, Rimón, Eter, degi, Asán. We-neggwebur-gwabakegwad e-neggwebur-burwiganase-bakale, ega uklesad. </v>
<v b="JOS" c="19" v="8">Deginbali, we-neggweburmar-dikarba bela neggwebur-burwigana-bukwadse-bakale, Baalat-Beerʼse ega uklesbalid. Baalat-Beerʼde Ramat-neggweburad, Neguev-yargi siid. We-napanegmar, Simeón-waganga na e-dadgan-e-dadganba ega uklesad. </v>
<v b="JOS" c="19" v="9">Judá-wagan yar doggus-dummarba-nikusad. Degisoggu, e-dulemargi napaneg obine gusad. A-ulale, Simeón-waganga Judá-wagan-e-yargi napanegmar uklesad. </v>
<v b="JOS" c="19" v="10">Simeón-wagan-sorbali, Zabulón-waganga na e-dadgan-e-dadganba yar-uklesad. E-yar-abingunaidi, Saridʼse dungue naid. </v>
<v b="JOS" c="19" v="11">Dad-argwanedsik yar-abingunaidi, Maralaʼsik namaid, geb Dabesetʼse warmakmaid, Jocneam-asabin dian-maidse bergunaid. </v>
<v b="JOS" c="19" v="12">Yar-abingunaidi, Sarid-akale dad-nakwedsik aibirided, bia dad-nakwiardaedsik, geb Quislot-Tabor-yar-abingunaidse momaid. A-sorbali, Daberatʼse warmakmaid, geb Jafíaʼse nakwemaid. </v>
<v b="JOS" c="19" v="13">Agi yar-abingunaidi, dad-nakwedsik Gat-Heferʼsik nadbalid. Ita-Cazínʼgi namaid, degi Rimónʼse momaid. Geb Neaʼsik aibirided. </v>
<v b="JOS" c="19" v="14">Geb agi yar-abingunaidi, dad-nakwed-argan-sapiledsik-aibirided, Hanatónʼse warmakmaid, geb Jefte-El-nebase bergunaid. </v>
<v b="JOS" c="19" v="15">We-yar-yagi neggweburmar-gwaambe-gakabo (12), degi, e-neggweburmar-burwiganase-bakale, dogar bukwad. A-neggweburmar wemalad: Catat, Naalal, Simrón, Idala, degi, Belén. </v>
<v b="JOS" c="19" v="16">We-yala Zabulón-waganga na e-dadgan-e-dadganba, ega uklesad. Deginbali, we-yar-yagi neggweburmar-bukwad, degi, e-neggwebur-burwiganase-bakale, ega uklesbalid. </v>
<v b="JOS" c="19" v="17">Zabulón-wagan-sorbali, Isacar-waganga na e-dadgan-e-dadganba yar uklesad. </v>
<v b="JOS" c="19" v="18">Isacar-waganga-yar-uklesad-yagi, we-neggweburmar bukwad: Jezreel, Quesulot, Sunem, </v>
<v b="JOS" c="19" v="19">Hafaraim, Sihón, Anaharat, </v>
<v b="JOS" c="19" v="20">Rabit, Quisión, Abez, </v>
<v b="JOS" c="19" v="21">Remet, En-Ganim, En-Hada, degi, Bet-Pases. </v>
<v b="JOS" c="19" v="22">We-yar-abingunaidi, Tabor-yarse, Sahazima-neggweburse, degi, Bet-Semes-neggweburse momaid, geb Jordán-diwarse bergunaid. Bela neggwebur-gwaambe-gakanergwa-mergue (16), degi, e-neggwebur-burwiganase-bakale, </v>
<v b="JOS" c="19" v="23">Isacar-waganga na e-dadgan-e-dadganba, ega uklesad. </v>
<v b="JOS" c="19" v="24">Isacar-wagan-sorbali, Aser-waganga na e-dadgan-e-dadganba yar uklesad. </v>
<v b="JOS" c="19" v="25">Aser-waganga-yar-uklesadyagi, we-neggweburmar bukwad: Helcat, Halí, Betén, Acsaf, </v>
<v b="JOS" c="19" v="26">Alamelec, Amad, degi, Miseal. E-yar-abingunaidi dad-argwanedsiki Carmelo-yarse, degi, Sihor-Libnatʼse warmakmaid. </v>
<v b="JOS" c="19" v="27">Geb agi dad-nakwedsik aibirided, Bet-Dagónʼye-neg-nugadsik, geb Jefte-El-nebagi Zabulón-wagan-yarse warmakmaid. A-sorbali, dad-nakwed-argan-sapiledsiki Bet-Emecʼsik, degi, Neielʼsik namaid. Geb dad-nakwed-argan-sapiledsiki Cabulʼse nomaid. </v>
<v b="JOS" c="19" v="28">Yar-abingunaidi, Hebrónʼsik, Rehobʼsik, Hamónʼsik, Canáʼsik nadbalid, Sidón-neggwebur-dummadse warmakmaid. </v>
<v b="JOS" c="19" v="29">A-sorbali, Ramáʼsik bilided. Agi Tiro-neggwebur-sakdigar-siidse warmakmaid. A-sorbali, Hosaʼsik bilided, degi, Aczib-yar-akale, Demar-Dummadye-nugadse nomaid. </v>
<v b="JOS" c="19" v="30">We-yar-yagi Uma, Afec, degi, Rehob, bukwamarbalid. Bela neggwebur-gwadulagwen-gakabo-mergue (22), degi, e-neggwebur-burwiganase-bakale, ega uklesbalid. </v>
<v b="JOS" c="19" v="31">We-yala Aser-waganga na e-dadgan-e-dadganba ega uklesad. Deginbali, we-yar-yagi neggweburmar-bukwad, degi, e-neggwebur-burwiganase-bakale, ega uklesbalid. </v>
<v b="JOS" c="19" v="32">Aser-wagan-sorbali, Neftalí-waganga na e-dadgan-e-dadganba yar uklesad. </v>
<v b="JOS" c="19" v="33">Neftalí-wagan-e-yar-abingunaidi, Helef-neggwebur-akar, degi, Alón-Saananim-sapi-dummad-gwichidgi onoalid. Adami-Neceb-neggweburba, degi, Jabneel-neggweburba namaid, Lacumʼse. Geb Jordán-diwarse bergunaid. </v>
<v b="JOS" c="19" v="34">Dad-argwanedsik, Neftalí-wagan-e-yar-abingunaidi, Aznot-Tabor-neggwebursik bilided. Agi, Hucoc-neggweburse warmakmaid. Geb dad-nakwed-argan-nuedsik, Zabulón-wagan-e-yar-abingunaidba namaid. Dad-argwanedsiki, Neftalí-wagan-e-yar, Aser-wagan-e-yarbo abingunaid. Dad-nakwedsiki, Neftalí-wagan-e-yar Jordán-diwarba Judá-wagan-e-yarbo abingunaid. </v>
<v b="JOS" c="19" v="35">E-neggwebur-ise-sakdigar-bukwamaladi, wemalad: Sidim, Zer, Hamat, Racat, Cineret, </v>
<v b="JOS" c="19" v="36">Adama, Ramá, Hazor, </v>
<v b="JOS" c="19" v="37">Cedes, Edrei, En-Hazor, </v>
<v b="JOS" c="19" v="38">Irón, Migdal-El, Horem, Bet-Anat, degi, Bet-Semes. Bela neggwebur-gwaambe-gakabakebak (19), degi, e-neggwebur-burwiganase-bakale, ega uklesad. </v>
<v b="JOS" c="19" v="39">We-yala, Neftalí-waganga na e-dadgan-e-dadganba ega uklesad. Deginbali, we-yar-yagi neggweburmar-bukwad, degi, e-neggweburmar-burwiganase-bakale, ega uklesbalid. </v>
<v b="JOS" c="19" v="40">Neftalí-wagan-sorbali, Dan-waganga na e-dadgan-e-dadganba yar uklesad. </v>
<v b="JOS" c="19" v="41">Dan-waganga yar-uklesadgine, we-neggweburmar bukwad: Zora, Estaol, Ir-Semes, </v>
<v b="JOS" c="19" v="42">Saalabín, Ajalón, Jetla, </v>
<v b="JOS" c="19" v="43">Elón, Timnat, Ecrón, </v>
<v b="JOS" c="19" v="44">Elteque, Gibetón, Baalat, </v>
<v b="JOS" c="19" v="45">Jehúd, Bene-Berac, Gat-Rimón, </v>
<v b="JOS" c="19" v="46">Mejarcón, Racón. Degi, Jope-asabin yar-naid ega uklesbalid. </v>
<v b="JOS" c="19" v="47">Ar we-yar-ega-uklesad amba Dan-waganga galakussoggu, Lesem-neggwebur-suega ase bila-onoapgusmalad. Geb Lesem-neggweburgi-ubosmargua, bela e-dulemar es-suidgi ogilosmalad. A-sorbali, Dan-dulemar egi ambikusmalad. Geb e-dad-dummadba we-neggwebur Danʼye onugsasmalad. </v>
<v b="JOS" c="19" v="48">Weyobi Dan-waganga na e-dadgan-e-dadganba ega yar uklesad. Deginbali, we-yar-yagi neggweburmar-bukwad, degi, e-neggweburmar-burwiganase-bakale, ega uklesbalid. </v>
<v b="JOS" c="19" v="49">Israel-dulemar na e-dadgan-e-dadganba yar-mimismalad-sorbali, na emar-yar-abargi Nun-machi-Josuéʼga napaneg uksamarmogad. </v>
<v b="JOS" c="19" v="50">Deyobi, Bab-Jehová igar-uksadba imaksamalad. Josué, Efraín-yalaganba Timnat-Sera-neggwebur-siid abingasad. Ar Josué we-neggwebur na egichagusad. Degisoggu, gannar a-neggwebur sobsa gusad. Geb agi megisad. </v>
<v b="JOS" c="19" v="51">Weyobi, dule-irwa-Bab-Dummadse-goled-Eleazar, Nun-machi-Josué, degi, Israel-dadgan-warambe-gakabogwad-e-dummagan (12), Israel-dulemarga yar-mimied bergusmalad. Silo-neggweburgi, Bab-Dummad-dulemarbo-ambikued-neg-dogedgi, Bab-Jehová-asabin ibmargi-wilubdaklegar yar mimismalad. </v>
<v b="JOS" c="20" v="1">Bab-Jehová Josuéʼga sogded: </v>
<v b="JOS" c="20" v="2">“Ar igi ani, Bab-Jehová, Moisésʼba bega sogsa gusa, deyobi be Israel-dulemarga soge: ‘Bemala abar-neggweburmar dukuega nugsamarye. </v>
<v b="JOS" c="20" v="3">Adi, dule-wargwen, dule-baid-yamo-oburgwebisuli oburgwisale, sunna dule-burgwisad-bugedmai-imaked-iduar, a-neggweburmarse dukunaed. </v>
<v b="JOS" c="20" v="4">” ’Dule-emar-oburgwisadi, a-neggwebur-gwagwense wakitele, a-neggwebur-dogedgi girmar-dummagan-igar-nabomaladga e-ibmar-imaksad sogoed. Geb deyobi girmar-dummagan a-neggweburgi we-dule-abingamaloed, geb emar-abargi-megega ega neg ukmaloed. </v>
<v b="JOS" c="20" v="5">Ar dule-burgwisad-bugedmai-imaked a-neggweburse, dule-emar-oburgwisad-baleginnadele, girmar-dummagan dule-emar-oburgwisad ega ukosulid. Ar ade, dule-emar-oburgwisadi dule-baid-yamo-oburgwissulid, deginbali, isdar daksurbalid. </v>
<v b="JOS" c="20" v="6">Dule-emar-oburgwisadi, bela dulemar-asabin ega-igar-itolegedse, degi, dule-irwa-Bab-Dummadse-goled-e-dummadga-maid-burgwedse, a-neggweburgi gudii guoed. Unnila a-sorbali, dule-emar-oburgwisadi na gannar e-negse, degi, biti-neggweburgi-wakinnar-gusadse sunna nonikoed.’ ” </v>
<v b="JOS" c="20" v="7">Geb degine, Josué-igar-uksadba, Israel-dulemar, we-neggweburmar dukuega nug-imaksamalad: Neftalí-wagan-yarmar-bukwadgi, Galilea-yargi, Cedes-neggwebur. Efraín-wagan-yarmar-bukwadgi, Siquem-neggwebur. Judá-wagan-yarmar-bukwadgi, Quiriat-Arba-neggwebur. (Quiriat-Arba, Hebrónʼye nugbalid). </v>
<v b="JOS" c="20" v="8">Jordán-diwar-dad-nakwedsik, we-neggweburmar-gwapaagwad nug-imaksamarbalid: Rubén-wagan-yargi, Jericó-dad-nakwedsik nega-dulesulidgan-naid-nebagi, Beser-neggwebur. Gad-wagan-yargi, Galaadʼgi Ramot-neggwebur. Manasés-wagan-yargi, Basánʼgi Golán-neggwebur. </v>
<v b="JOS" c="20" v="9">Bela Israel-dulemar, degi, Israel-dulesurmalad, dule-baid-yamo-oburgwebisuli oburgwisale, sunna we-neggweburmar-gwagwense wakinned. Adi, amba yoo dulemar-asabin ega-igar-itoleged-iduar, mer dule-burgwisad-bugedmai-imakedse burgwegar. </v>
<v b="JOS" c="21" v="1">Leví-wagan-e-dummagan, dule-irwa-Bab-Dummadse-goled-Eleazarʼse, Nun-machi-Josuéʼse, degi, Israel-dadgan-e-ambe-gakabogwad-e-wagan-dummaganse (12) nonimalad. </v>
<v b="JOS" c="21" v="2">Wemarde, Canaán-yargi Silo-neggwebur-siidgi bukmalad. Geb ega sogdemalad: “Bab-Jehová Moisésʼba igar-uksagusad, anmar-megmalaga bemar anmarga neggweburmar ukoye, deginbali, anmar-ibdurgan-ambikumalaga napaneg anmarga ukbaloye.” </v>
<v b="JOS" c="21" v="3">Degisoggu, Bab-Jehová-igar-uksadba, Israel-dulemar na e-yar-e-yargi, Leví-waganga neggweburmar, degi, ibmar-durgan-maega gagan-nanaid uksamalad. </v>
<v b="JOS" c="21" v="4">Leví-waganga ibmargi-wilubdaklegar neggweburmar-ukleargua, gebedgi Coat-wagangar-inse uklesad. Coat-wagan, dule-irwa-Bab-Dummadse-goled-Aarón-wagan-gumalad. Amarga, Judá-wagan-yargi, Simeón-wagan-yargi, degi, Benjamín-wagan-yargi, neggwebur-gwaambe-gakapaa (13) ega uklesad. </v>
<v b="JOS" c="21" v="5">Coat-wagan-baigangardi, Efraín-wagan-yargi, Dan-wagan-yargi, degi, Manasés-wagan-negabalad-yargi, neggwebur-gwaambe (10) ega uklesmogad. </v>
<v b="JOS" c="21" v="6">A-sorbali, Gersón-wagangala, ibmargi-wilubdaklegar, Isacar-wagan-yargi, Aser-wagan-yargi, Neftalí-wagan-yargi, degi, Basánʼgi Manasés-wagan-negabalad-bukwad-yargi, neggwebur-gwaambe-gakapaa (13) ega uklesad. </v>
<v b="JOS" c="21" v="7">Merari-wagangala, Rubén-wagan-yargi, Gad-wagan-yargi, degi, Zabulón-wagan-yargi, neggwebur-gwaambe-gakabo (12) ega uklesad. </v>
<v b="JOS" c="21" v="8">Weyobi, Israel-dulemar, Bab-Jehová Moisésʼba igar-uksagusadba, Leví-waganga bela we-neggweburmar, degi, ibmar-durgan-maega e-gagan-nanaidse-bakale, uksamalad. </v>
<v b="JOS" c="21" v="9">Neggweburmar-bilesokalid, Judá-wagan-e-yargi, degi, Simeón-wagan-e-yargi, Leví-waganga uklesad. </v>
<v b="JOS" c="21" v="10">Leví-dulemar, Aarón-e-machi-Coatʼye-nugad-e-wagan we-neggweburmar abingasmalad. Ar ade, neggweburmar-ukega, ibmargi-wilubdakleargu, Coat-wagan-nug-inse sulenonikid. </v>
<v b="JOS" c="21" v="11">Coat-wagangala, Judá-yar-mulluganba Quiriat-Arba-neggwebur (Hebrónʼye-nugbalid), degi, ibmar-durgan-maega e-gagan-nanaidse-bakale, ega uklesad. Arbaʼde, Anac-e-dad-dummad gusad. </v>
<v b="JOS" c="21" v="12">Hebrón-yar-dikarba neggwebur-burwigana-bukwaddi, degi, sapurmar-nanaiddi, Leví-waganga uklessulid, ar ade, bato Jefone-machi-Calebʼga uklesad. </v>
<v b="JOS" c="21" v="13">Dule-irwa-Bab-Dummadse-goled-Aarón-waganga Hebrón-neggwebur-ega-uklesad, (we-neggwebur dule-gindasmalad-dukuega nugsalesad). A-ukinbali, we-neggweburmar, degi, ibmar-durgan-maega e-gagan-nanaidse-bakale, ega uklesbalid: Libna, </v>
<v b="JOS" c="21" v="14">Jatir, Estemoa, </v>
<v b="JOS" c="21" v="15">Holón, Debir, </v>
<v b="JOS" c="21" v="16">Aín, Juta, degi, Bet-Semes. We-neggwebur-gwabakebakad (9) Judá-wagan-e-yargi, degi, Simeón-wagan-e-yargi bukmalad. </v>
<v b="JOS" c="21" v="17">Benjamín-wagan-e-yargi, we-neggweburmar, degi, ibmar-durgan-maega e-gagan-nanaidse-bakale, ega uklesbalid: Gabaón, Geba, </v>
<v b="JOS" c="21" v="18">Anatot, degi, Almón. Bela neggwebur-gwabake ega uklesad. </v>
<v b="JOS" c="21" v="19">Dule-irwa-Bab-Dummadse-goled-Aarón-e-waganga, bela neggwebur gwaambe-gakapaa (13), degi, ibmar-durgan-maega e-gagan-nanaidse-bakale, ega uklesad. </v>
<v b="JOS" c="21" v="20">Leví-machi-Coatʼye-nugad-e-wagan-bamaladgardi, Efraín-wagan-e-yargi neggweburmar ega uklesad. </v>
<v b="JOS" c="21" v="21">Efraín-yar-mulluganba Siquem-neggwebur uklesad. We-neggwebur, dule-gindasmalad-dukuega nugsalesad. Deginbali, we-neggweburmar ega uklesbalid: Gezer, </v>
<v b="JOS" c="21" v="22">Kibsaim, degi, Bet-Horón. Bela neggwebur-gwabake, degi, ibmar-durgan-maega e-gagan-nanaidse-bakale, ega uklesad. </v>
<v b="JOS" c="21" v="23">Dan-wagan-e-yargi we-neggweburmar ega uklesad: Elteque, Gibetón, </v>
<v b="JOS" c="21" v="24">Ajalón, degi, Gat-Rimón. Bela neggwebur-gwabake, degi, ibmar-durgan-maega e-gagan-nanaidse-bakale, ega uklesad. </v>
<v b="JOS" c="21" v="25">Manasés-wagan-negabalad-e-yargi, we-neggweburmar Leví-waganga uklesad: Taanac, degi, Gat-Rimón. Neggwebur-gwabo, degi, ibmar-durgan-maega e-gagan-nanaidse-bakale, ega uklesad. </v>
<v b="JOS" c="21" v="26">Coat-wagan-baigangardi, bela neggwebur-gwaambe (10), degi, ibmar-durgan-maega e-gagan-nanaidse-bakale, ega uklesmogad. </v>
<v b="JOS" c="21" v="27">Leví-machi-Gersónʼye-nugad-e-wagangardi, Manasés-wagan-negabalad-e-yargi, we-neggwebur-gwabo, degi, ibmar-durgan-maega e-gagan-nanaidse-bakale, ega uklesad: Basán-yalagagi, Golán-neggwebur. (We-neggwebur dule-gindasmalad-dukuega nugsalesad). Baiddi, Beestera. </v>
<v b="JOS" c="21" v="28">Isacar-wagan-e-yargi, we-neggweburmar ega uklesad: Cisón, Daberat, </v>
<v b="JOS" c="21" v="29">Jarmut, degi, En-Ganim. Bela neggwebur-gwabake, degi, ibmar-durgan-maega e-gagan-nanaidse-bakale, ega uklesad. </v>
<v b="JOS" c="21" v="30">Aser-wagan-e-yargi, we-neggweburmar ega uklesad: Miseal, Abdón, </v>
<v b="JOS" c="21" v="31">Helcat, degi, Rehob. Bela neggwebur-gwabake, degi, ibmar-durgan-maega e-gagan-nanaidse-bakale, ega uklesad. </v>
<v b="JOS" c="21" v="32">Neftalí-wagan-e-yargi, we-neggwebur-gwapaa, degi, ibmar-durgan-maega e-gagan-nanaidse-bakale, ega uklesad: Galilea-yalagangi Cedes-neggwebur. (We-neggwebur dule-gindasmalad-dukuega nugsalesad). Hamot-Dor, degi, Cartán. </v>
<v b="JOS" c="21" v="33">Gersón-waganga na e-dadgan-e-dadganba bela neggwebur-gwaambe-gakapaa (13), degi, ibmar-durgan-maega e-gagan-nanaidse-bakale, ega uklesad. </v>
<v b="JOS" c="21" v="34">Leví-wagan-napi-besmalad, Merari-masmala-e-waganga, Zabulón-wagan-e-yargi, we-neggweburmar-gwabake, degi, ibmar-durgan-maega e-gagan-nanaidse-bakale, ega uklesad: Jocneam, Carta, </v>
<v b="JOS" c="21" v="35">Dimna, degi, Naalal. </v>
<v b="JOS" c="21" v="36">Rubén-wagan-e-yargi, we-neggweburmar-gwabake, degi, ibmar-durgan-maega e-gagan-nanaidse-bakale, ega uklesad: Beser, Jahaza, </v>
<v b="JOS" c="21" v="37">Cademot, degi, Mefaat. </v>
<v b="JOS" c="21" v="38">Gad-wagan-e-yargi, we-neggweburmar-gwabake, degi, ibmar-durgan-maega e-gagan-nanaidse-bakale, ega uklesad: Galaad-yalagi Ramot-neggwebur. (We-neggwebur dule-gindasmalad-dukuega nugsalesad). </v>
<v b="JOS" c="21" v="39">Mahanaim, Hesbón, degi, Jazer. </v>
<v b="JOS" c="21" v="40">Weyobi Leví-wagan-napi-besmalad Merari-masmala-e-wagan, bela neggwebur-gwaambe-gakabo (12) abingasmalad. </v>
<v b="JOS" c="21" v="41">Leví-wagan, bela Israel-yargine neggwebur gwadulabo-gakabaabak (48), degi, ibmar-durgan-maega e-gagan-nanaidse-bakale, abingasmalad. </v>
<v b="JOS" c="21" v="42">Bela we-neggweburmar-ebiris ibmar-durgan-maega gagan-nanaid. </v>
<v b="JOS" c="21" v="43">Weyobi, Bab-Jehová Israel-dulemar-e-dadganga yar-ukoye sogsagusadi, Israel-dulemarga uksad. A-yargine, Israel-dulemar ambikusmalad. </v>
<v b="JOS" c="21" v="44">Ar igi Bab-Jehová Israel-dulemar-e-dadganga neg-bogidikid-nasikoye-sogsagusa, deyobi, Bab-Jehová bela Israel-yargi neg-bogidikid nasiksad. Israel-dulemar-e-isdarmaladi, Israel-dulemargi gwen obichasurmalad, ar ade, Bab-Jehová, Israel-dulemar na e-isdarmaladgi-nakwega imaksad. </v>
<v b="JOS" c="21" v="45">Bab-Jehová Israel-dulemarga-ibmar-sogsagusadi, bela ega imaksad. Wargwensaale, na ibmar-sogsagusad imaksasuli gussulid. </v>
<v b="JOS" c="22" v="1">Geb Josué Rubén-waganse, Gad-waganse, degi, Manasés-wagan-negabaladse gochad. </v>
<v b="JOS" c="22" v="2">Josué amarga sogded: “Bab-Jehová-e-mai-Moisés, bela bemarga-igar-uksadba bemar imaksamalad. Deginbali, bela an-bemarga-igar-ukedba bemar ibmar imakdibalid. </v>
<v b="JOS" c="22" v="3">Bela ibagan-nasad-akale, emi-ibase bemar be-gwenadgan-bendakegala gwen egi be bangudisurmalad. Aka bur bemar bela Bab-Jehová-Igar-Mesisadba nanadimalad. </v>
<v b="JOS" c="22" v="4">Ar igi be-Bab-Dummad-Jehová be-gwenadganga neg-bogidikid-nasikoye-sogsagusa, emidi, deyobi, Bab-Jehová be-gwenadganga neg-bogidikid nasiksad. Degisoggu, Jordán-diwar-dad-nakwedsik Bab-Jehová-e-mai-Moisés bemarga yar-uksa-gusadse, be-negse, be namarsun. </v>
<v b="JOS" c="22" v="5">Unnila an bemarga sogdo, Bab-Jehová-e-mai-Moisés bemarga Igar-Mesisadba, Igar-Uksadba be innikigwadba nanadii imakmalo. A-igar weyob sogmaid: ‘Be-Bab-Dummad-Jehová be sabgumalo, a-sogedba be nanadii gumalo, Bab-Jehová-Igar-Maidba be ibsadii gumalo, egi be mer bipisaale bangumalo, degi, bela-bela be-gwage-ulubgi, be-sangi be Bab-Jehová-nug odummodii imakmalo.’ ” </v>
<v b="JOS" c="22" v="6">Josué weyob ibmar-soged bergusgua, dulemarga sogdebalid: Bitigi Bab-Dummad bemargi nued binsasana gadinye. Geb a-sorbali, e-neg-e-negse dulemar-barmisad. </v>
<v b="JOS" c="22" v="7">Moisés, Manasés-e-wagan-negabaladga bato Basán-yargi napamar uksagusad. Manasés-wagan-negabalad-baidgardi, Josué, Jordán-diwar-dad-argwanedsik, bia bur bule Israel-dulemar mergu-bukusa, agi ega yar uksamogad. Josué, Manasés-wagan-negabalad Basán-yargi napaneg-nikusmaladgi ise-nued-binsasad-sorbali, e-neg-e-negse barmisad. </v>
<v b="JOS" c="22" v="8">Josué, weyob ega sogsagusad: “Bemar, we-ibmarmar-nuegan-nika be gannar be-negse namar: Or-nika, mani-nika, esgoro-gordikid-nika, esgoro-nika, mor-bukidar-nika, degi, moli-bebe-nikad-bukidar-nika be namar. Be be-isdarmalad-ibe we-ibmar-susmaladi, bemar be-gwenadganbo mimimalo.” </v>
<v b="JOS" c="22" v="9">Deyobi Rubén-wagan, Gad-wagan, degi, Manasés-wagan-negabalad bela e-gwenadgan-Israel-dulemar-Canaán-yargi, Silo-neggweburgi-bukwamaladgi bangudmalad. Geb Galaad-yargi e-napaneg-nanaidse gannar nadmalad. We-yar, Bab-Jehová Moisésʼga-igar-uksagusadba wemarga uklesad. </v>
<v b="JOS" c="22" v="10">Rubén-wagan, Gad-wagan, degi, Manasés-wagan-negabalad, amba Canaán-yargi, Jordán-diwar-gaka-mosmargua, ibmar-ogumakar-ukleged-aila-dummad sobsamalad. </v>
<v b="JOS" c="22" v="11">E-gwenadgan-Israel-dulemar wisguarmalad, na emar-yargine Jordán-diwar-gakaba, Rubén-wagan, Gad-wagan, degi, Manasés-wagan-negabalad, ibmar-ogumakar-ukleged-aila sobsamarye. </v>
<v b="JOS" c="22" v="12">Israel-dulemar deyob itoarmargua, bela Silo-neggweburgi ambikunonimalad, adi, Rubén-wagangi, Gad-wagangi, degi, Manasés-wagan-negabaladgi bila-ononamalagar. </v>
<v b="JOS" c="22" v="13">Israel-dulemar Rubén-wagangi, Gad-wagangi, degi, Manasés-wagan-negabaladgi bila-ononaed-iduale, dule-irwa-Bab-Dummadse-goled-Eleazar-machi-Fineesʼye-nugad, Galaad-yarse barmismalad, adi, wemarbo sunmaknaegar. </v>
<v b="JOS" c="22" v="14">Fineesʼba Israel-dulemar-e-dummagan-ambegi (10) nadmalad. We-dulemar, Israel-dadgan-dummagan-ambe-gued-war-wargwengi sulesmalad. </v>
<v b="JOS" c="22" v="15">Finees, degi, dule-dummagan-eba-nadmalad, Galaad-yarse-mosmargua, Rubén-waganga, Gad-waganga, degi, Manasés-wagan-negabaladga sogdapmalad: </v>
<v b="JOS" c="22" v="16">—Bela Bab-Jehová-dulamar wisgubimalad: ‘¿Ibiga bemar Israel-e-Bab-Dummadgi gwisgusmala? ¿Ibiga Bab-Jehováʼgi bemar bangude? Emide, bemar Bab-Jehováʼba-ibsabisurmalad-ulale, ibmar-ogumakar-ukleged-aila be sobsamalad. </v>
<v b="JOS" c="22" v="17">Anmar Peor-yar-mullugi isgusgusadi, ¿be ebinsasurmarsi? A-isguedi amba anmargi-naid. Anmar-gwenadgan-bukidar-burgwisgusadgi, ¿anmar egi binsaed amissursi? </v>
<v b="JOS" c="22" v="18">¿Ibiga bemar Bab-Jehováʼgi nue-bangubimala? Emi, bemar, Bab-Jehováʼba ibsasurmalale, banedse bela Israel-dulemar Bab-Jehováʼse sabsur-odurdaklemaloed. </v>
<v b="JOS" c="22" v="19">Ar bemarga-yar-uklesadi, nue-isgus-nai be dakmalale, bemar Bab-Jehová-yar-naidse dagmardo. Ar agi Bab-Jehováʼse-goled-neg siid. Be dagmala, anmar-abargi be megdamala. Ar degi-inigwele, unnila anmar bega soged, anmar-Bab-Jehováʼga ibmar-ogumakar-ukleged-aila, unnila wargwen-sobar-gwichi abeleged. Degisoggu, anmar bemarse egised ibmar-ogumakar-ukleged-aila-baid mer be sobmalo. Ar bemar sobsale, bemar Bab-Jehováʼgi, degi, anmargi yolemaloed. </v>
<v b="JOS" c="22" v="20">Zera-machi-Acán-ibmar-imaksad melle iemala, ar a-dule ibmar-berguega-ukabsalesad atursasgusad. A-ulale, Bab-Dummad bela Israel-dulemar sabsur-odurdaksa gusad. Ebinsamalo, Acánʼbi e-isgued-ular burgwissulid, bukidar eba burgwis gusmarmogad.’ </v>
<v b="JOS" c="22" v="21">Geb degine, Rubén-wagan, Gad-wagan, degi, Manasés-wagan-negabalad Israel-dulemar-e-dummaganga sogdemalad: </v>
<v b="JOS" c="22" v="22">—Anmar-Bab-Dummad-Jehová bab-dummadyob-ibmar-imaklemalad-e-Bab-Dummad, na nue-wisid, anmar egi-yolegega, degi, egi-aibanega, we-ibmar-ukleged-aila sobsasulid. Ar bemar we-wisgubi anmar abemogad. Ar deyobsulile, Bab-Jehová mer bar dula-gudii anmar-imakdo. </v>
<v b="JOS" c="22" v="23">Ar anmar we-ibmar-ogumakar-ukleged-aila Bab-Jehováʼgi-banguega sobsale, igidibe, a-ailagi Moisés-sogsadba Bab-Jehováʼga ibmar-ukleged-ukegarbardibe, adi, na Bab-Jehová-sunnad anmar-sabsur-odurdaksundo. </v>
<v b="JOS" c="22" v="24">”Anmar yoedse ibmar-guoedgi-binsae we-aila sobsad. Anmar dobe-itoged, abakalegi yoedsega be-wagan, anmar-waganga sokalile: ‘Bemar Rubén-wagan, Gad-wagan, </v>
<v b="JOS" c="22" v="25">Israel-e-Bab-Dummad-Jehová, ar bemar-Bab-Dummadsulid. Bemar anmargi-bachiki-bukumalaga Bab-Jehová Jordán-diwar mesisad.’ Degisoggu, Bab-Jehová, bemar-Bab-Dummadsulid. Ar deyobi bemar-wagan, mer bar Bab-Jehová-dobekwaa-nanaega anmar-wagan-imakoed. </v>
<v b="JOS" c="22" v="26">”Anmar weyob binsaed-ulale, anmar we-ibmar-ogumakar-ukleged-aila sobsamalad. We-aila anmar sobsasulid, agi ibmar-ogumakar ukega, degi, Bab-Jehováʼga ibmar-ukleged ukegarbar. </v>
<v b="JOS" c="22" v="27">Anmar we-aila-sobsad, adi, anmarga, bemarga, degi, anmar-wagan-danimaloedga oyogega, sunna anmar Bab-Jehováʼse-goled-neggi Bab-Jehová-nug-odummomoye, degi, sunna anmar ibmar-ogumakar-ukleged-akar-akarad ega ukbarye. Deyobi, yoedse be-wagan, anmar-waganga sogosulid: ‘Bab-Jehová, bemar-Bab-Dummadsurye.’ </v>
<v b="JOS" c="22" v="28">”Degisoggu, anmar binsamalad, ibagwengi be-wagan, anmarga, degi, anmar-waganga deyob sokarmalale, anmar weyob abinsaoed: ‘Be dakmala, anmar-babgan Bab-Jehováʼga-ibmar-ogumakar-ukleged-aila-sobsadi, ar bemar-yargi-gwichidbo daklemogad. We-aila soblessulid, e-birgi ibmar-ogumakar-ukleged-ukega, suli, unnila we-aila-soblesad, adi, anmarga, degi, bemarga oyogegar, anmarde Bab-Jehová-nug odummomarmoye.’ </v>
<v b="JOS" c="22" v="29">Napiragwadgi anmar bemarga soged, anmar Bab-Jehováʼgi gwen nossulid. Anmar Bab-Jehováʼga ibmar-ogumakar-ukega aila-gwagwen sobsasurbalid. Deginbali, Siloʼgi Bab-Jehováʼse-goled-neg-asabin-aila-gwichid-muchub, aila-baid anmar ogwisbisurbalid.” </v>
<v b="JOS" c="22" v="30">Rubén-wagan, Gad-wagan, degi, Manasés-wagan-negabalad-weyob-ibmar-sogsamaladi, dule-irwa-Bab-Dummadse-goled-Finees, Israel-sapin-dummagan, degi, miliba (1,000) sordamar-e-dummaganga-gudidiid, nabir-itosmalad. </v>
<v b="JOS" c="22" v="31">Geb degine, dule-irwa-Bab-Dummadse-goled-Eleazar-machi-Finees we-dulemarga sogded: —Emidi, anmar magar-itoged, Bab-Jehová anmar-abargi gudiid. Ar ade, bemar Bab-Jehováʼgi nobigussulid. Degisoggu, Bab-Jehová-anmar-sabsur-odurdakoenadgi bemar anmar-bendaksad. </v>
<v b="JOS" c="22" v="32">A-sorbali, dule-irwa-Bab-Dummadse-goled-Eleazar-machi-Finees, degi, Israel-sapin-dummagan, Rubén-waganga, degi, Gad-waganga degimaloye sogsamalad. Geb gannar Canaán-yarse dagmalagala Galaad-yargi armalad, adi, Israel-dulemarga bela-ibmar-gusadi sogmalagar. </v>
<v b="JOS" c="22" v="33">Bela Israel-dulemar, ega ibmar-sognonimaladi, nabir-itosmalad, degi, Bab-Dummad-nug odummosmalad. Degidbali, Israel-dulemar Rubén-wagangi, Gad-wagangi-bila-ononaedgi bar sunmaksasurmalad. Deginbali, Rubén-wagan-e-yar, degi, Gad-wagan-e-yar-oberguedgi bar sunmaksasurmarbalid. </v>
<v b="JOS" c="22" v="34">Rubén-wagan, degi, Gad-wagan ibmar-ogumakar-ukleged-aila-sobsad onugsasmalad, Edʼye. Ar ade, sogmalad: “We-aila, anmarga, degi, emarga oyogoye, Bab-Jehová, Bab-Dummad guye.” </v>
<v b="JOS" c="23" v="1">Dikasurgus, Bab-Jehová Israel-dulemarga e-isdarmalad-Canaán-dulemarbo neg-bogidikid-nasiksad-sorbali, Josué bato nue selebagusadgi, </v>
<v b="JOS" c="23" v="2">bela Israel-dulemarse, Israel-girmar-dummaganse, Israel-sapin-dummaganse, Israel-igar-nabomaladse, degi, Israel-sordamar-idudimaladse gochad. Geb amarga Josué sogsad: “Bato an nue selebagusad. Bato birgamar angi obingusad. </v>
<v b="JOS" c="23" v="3">Ar bemar-sunnad na be daksamalad, igi Bab-Jehová, bemargi nued-binsaed-ular, we-dulemar-yar-baidgi-bukwamalad imaksagusa. Ar Bab-Jehová bemar-anar bila-onosgusad. </v>
<v b="JOS" c="23" v="4">We-yarmar an bemarga be-dadgan-dummagan-war-wargwengi ibmargi-wilubdaklegar mimisgusad. Unnila an bemarga bato yar-sulesmaladbi mimissulid. An bemarga Jordán-diwar-akar, dad-argwanedsik Demar-Dummadye-nugadse amba yoo-yarmar-sulenaid mimisbalid. </v>
<v b="JOS" c="23" v="5">Anmar-Bab-Dummad-Jehová, dulemar-a-yargi-bukwamaladi bemar-idu onioed. Ar igi bemarga Bab-Dummad-Jehová-sogsagusa, deyobi bemar a-yarmar sumaloed. </v>
<v b="JOS" c="23" v="6">”Degisoggu, an bemarga sogsunnad, bela Moisés-Igar-Narmakar-Mamaidba, be sogedba ibsamalo. Melle bipisaale a-Igar-Maidgi be aibanmalo. </v>
<v b="JOS" c="23" v="7">Melle dule-baigan-amba-bemar-abargi-besmaladba be apurmalo. Melle e-bab-dummagan-nug be odummomalo, melle e-bab-dummagan-nuggi be ise-sogar ibmar sogmarbalo, deginbali, melle bipisaale e-bab-dummagan-nug be obarmarbalo. </v>
<v b="JOS" c="23" v="8">Ar igi bemar, emidse, Bab-Jehová-sogedba nanadii, deyobi bemar Bab-Dummad-Jehová-sogedba nanadii imakmalo. </v>
<v b="JOS" c="23" v="9">Bab-Dummad-Jehová we-neggwebur-dummagan-bebo-ulusmaladi, bega onisad. Emi-ibasega, we-neggweburmar bemargi obindisurmalad. </v>
<v b="JOS" c="23" v="10">Ar igi Bab-Jehová bemarga sogsagusa, deyobi be-dule-wargwen, sunna miligwen (1,000) be-isdarmalad-oduurmakega imaked. Ar Bab-Jehová bemar-ular urwed. </v>
<v b="JOS" c="23" v="11">Degisoggu, na be san-bargaagwale nanadii gumalo, adi, be-Bab-Dummad-Jehová be nue sabgumalagar. </v>
<v b="JOS" c="23" v="12">”Ar bemar Bab-Dummad-Jehováʼgi bangudele, degi, dule-baigan-bemar-abargi-gudimaladba be akadmalale, deginbali, be a-dulemarbo na be muchub-muchub-nikudmaladbali apurudele, </v>
<v b="JOS" c="23" v="13">bemar wisigarmar, Bab-Dummad-Jehová dule-baigan-amba-bemar-abargi-besmaladi, bemar-abargi bar oniosulid. Aka bur a-dulemala bemar-gaega sakiyob guoed, deginbali, bemar-yardakega gumarbaloed. Bab-Jehová bemar-yargan-bibyogega ebugoed, deginbali, be-ibyagi ikogan-maiyob ebubaloed. Anmar-Bab-Dummad-Jehová bemarga-yar-nued-uksadgi be-bela-bergumaladse, deyobi be gumaloed. </v>
<v b="JOS" c="23" v="14">”Andi bato burgwedmosad, bela dulemar we-igargi gwen onogosulid. Bemar na be gwagegi nue-wisid, anmar-Bab-Dummad-Jehová bela anmarga ibmar-nuegan-imakoye-sogsagusadi, bela anmarga imakmaid. Soggwensaale, ibmar-sogsagusadi na iemaisulid, bela anmarga imaksad. </v>
<v b="JOS" c="23" v="15">Ar igi Bab-Dummad-Jehová bemarga ibmar-nuegan-ukoye-sogsagusadi, bela na sogedba imaksa, deyobi, ar bemar eba ibsasulile, bemargi boni-dummagan barmidabaloed. Anmar-Bab-Dummad-Jehová bemarga-yar-uksadgi bemar-war-wargwengi-bergumai-guedse, deyobi neg-guoed. </v>
<v b="JOS" c="23" v="16">Ar bemar Bab-Dummad-Jehová-bemarbo-Igar-Mesisadba be dasurmalale, aka bur be bab-dummagan-baiganba nadmalale, e-nug odummodmalale, degi, e-asabin dulluu imakdemalale, be wisigarmar, Bab-Jehová-e-urwed bemargi gwisgunonikoed. Degidbali, bemar Anmar-Bab-Dummad-Jehová bemarga-yar-uksadgi bela bergumaloed, wargwensaale bemar beosulid.” </v>
<v b="JOS" c="24" v="1">Josué Siquemʼgi bela Israel-dulemar-onmaksad. Agi, bela Israel-girmar-dummaganse, Israel-sapin-dummaganse, Israel-igar-nabomaladse, degi, sordamar-idumaladse gochad. Bela Israel-dulemar Bab-Dummadse-goled-neg-asabin ambikunonimalad. </v>
<v b="JOS" c="24" v="2">Agine, Josué bela-dulemarga sogded: “Israel-e-Bab-Dummad-Jehová weyob soged: ‘Epenneunni, bemar-dad-dummad-Taré na e-machi-Abrahamʼmala, degi, Nacorʼmala, Éufrates-diwar-obakar mai gusmalad. Agi, be-dadgan bab-dummagan-baigan-e-nugmar odummodii gusmalad. </v>
<v b="JOS" c="24" v="3">Ani an be-dad-Abraham Éufrates-diwar-obakar-gudiidgi susa gusad. An be-dad-Abraham Canaán-yalaganba sedani gusad. An ega e-dula omelosad. An ega e-machi-Isaac uksagusad. </v>
<v b="JOS" c="24" v="4">Geb an Isaacʼgala machimala warbo uksagusad, Jacob, degi, Esaú. An Esaúʼgala Seir-yalagan uksad. Jacobʼdi na e-mimmiganmala Egipto-yarse nadegusmalad. </v>
<v b="JOS" c="24" v="5">” ’Birgamar-nasad-sorbali, ani an Egipto-yarse, Moisés, degi, Aarón barmisgusad. An boni-dummagangi Egipto-dulemar-sabsur-odurdaksa gusad. Geb agi, an bemar-onosgusad. </v>
<v b="JOS" c="24" v="6">An Egipto-yargi be-dadgan-onosgua, bemar Demar-Ginnidye-nugadse nonigusad. Geb Egipto-dulemar ur-napagined-bila-onogedgi, degi, molimargi-sii be-dadgan-baregindani gusmalad. </v>
<v b="JOS" c="24" v="7">Geb be-dadgan deyob-negdakarmargua, sabsur anse gotegusmalad. Geb an Egipto-dulemar-idu negasichid nasiksad, adi, mer bar be-dadgan-bareginmalaga. Geb an Egipto-dulemargi demar arwega imaksad, agi gundilesmalad. An igi-Egipto-dulemar-imaksagudi, bemar-sunnad na be daksamalad. Weyob-ibmar-gusad-sorbali, be-dadgan nega-dulesulidganba dikasuli-birgaba gaamakdii gusmalad. </v>
<v b="JOS" c="24" v="8">” ’Jordán-diwar-dad-nakwedsik, Amorreo-dulemar-e-yar-naidse an bemar-senoni gusad. A-dulemar bemargi bila-onosmargua, ani an bemarga urmaksa gusad. Bemar e-yar-sumalaga, an igi a-dulemar-obelosgusadi, bemar-sunnad na be daksamalad. </v>
<v b="JOS" c="24" v="9">Moab-e-rey-Zipor-machi-Balac, bemargi bila-onodasokargua, bemar-ukabsaega an-gayaburba-barsoged-Beor-machi-Balaamʼse gocha gusad. </v>
<v b="JOS" c="24" v="10">Ar andi, Balaam mer bemar-ukabsaega imaksad. A-ulale, Balaam bur bemargi ise-nued gannar-gannar sunmaknai gusad. Deyobi, Balaam-e-ganguedgi an bemar-bendaksad. </v>
<v b="JOS" c="24" v="11">” ’Napidgine, be-dadgan Jordán-diwar-obaksamalad. Geb Jericó-neggweburse nonigusmalad. Agine, bela Jericó-neggweburgi dulemar-gudidimalad bemargi bila-onosgusmalad: Amorreo-dulemar, Ferezeo-dulemar, Canaán-dulemar, Het-dulemar, Gergeseo-dulemar, Heveo-dulemar, degi, Jebuseo-dulemar, bela-wemar bemargi bila-onosgusmalad. Andi we-dulemar bemarga urmaksa gusad. </v>
<v b="JOS" c="24" v="12">” ’Bemar, be-es-suidgi, be-warsigi, Amorreo-rey-warbogwad ogalakussulid. Ar ani, an bemar-iduale, a-reymargi burmar barmiargusad. Degisoggu, a-reymar na e-yargi-bukwamaladgi bemar-iduar wakitemalad. </v>
<v b="JOS" c="24" v="13">An bemarga nainumar-gwen-be-egi-arbassulid uksad. Deginbali, an bemarga neggweburmar-gwen-be-sobsasulid uksabalid. Emidi, agi bemar mamaid. Bemar uva-dubmar-gwen-digsasulid-e-san, degi, olivo-sapimar-gwen-digsasulid-e-san be gundimalad.’ ” </v>
<v b="JOS" c="24" v="14">Josué, Israel-dulemarga sogdebalid: —Degisoggu, bemar Bab-Jehováʼgi binsaed-nikaa nanamarsun. Eba ibsadii gumarsun, deginbali, innikigwadgi e-nug-odummodii, ese-gordii gumarsun. Be-dadgan Éufrates-diwar-obakar, degi, Egipto-yargi bab-dummadyob-ibmar-imakleged-e-nug odummodii gusmalad. A-bab-dummagan be mimarsunna, unnila Bab-Jehová-nugbi be odummodii gumala. </v>
<v b="JOS" c="24" v="15">Ar bemar Bab-Jehová-nug-odummobisurmalale, emi, na be sogmardo, ar doa-nug be odungumaloe: Éufrates-diwar-obakar be-dadgan bab-dummadyob-ibmar-imakleged-e-nug-odummodigusmaladdibe, emi bemar Amorreo-dulemar-yargi-bukwad-e-bab-dummagan-nugdibe, be sogmardo. Ar andina, an-neguyaginmaladmala, Bab-Jehová-nug odummomaloed. </v>
<v b="JOS" c="24" v="16">Israel-dulemar, Josué-abin sogdemalad: —Anmar, bipisaale Bab-Jehová obanmalosulid. Anmar bab-dummadyob-ibmar-imakleged-baigan-e-nug-odummogega, Bab-Jehováʼgi banguosulid. </v>
<v b="JOS" c="24" v="17">Anmar-Bab-Dummad-Jehová, Egipto-yargi anmar-dadgan, degi, anmar-onosadid. Anmar a-yargine, emar-maiga gudigusmalad. Bab-Jehová anmar-wagab ibmar-dummagan-gegerdaklemalad imaksagusad. Anmar nega-dulesulidganba-gaamakdanigu, degi, dulemar-yar-bamaladgi-bukwad-imbagi-nasmargua, Bab-Jehová anmar-edarbisad. </v>
<v b="JOS" c="24" v="18">Bab-Jehová bela we-yargi-dulemar-bukwad onosad, amba Amorreo-dulemarse-bakale onosbalid. A-ulale, anmar Bab-Jehová-nug-odummomogoed, ar e anmar-Bab-Dummad gued. </v>
<v b="JOS" c="24" v="19">Geb degine, Josué, Israel-dulemarga sogded: —Bemar Bab-Jehováʼga ibmar-imaked geg-be-gumalad, ar baisursunna imaklesulid. Ar Bab-Dummad dule-isligwaledid, deginbali, ibmar-bamalad-nug-odummoged abesulid, e-nugbi odummoged abeged. Be-uayasulidaed baisur-itogosulid, deginbali, bemar-isguedi baisursunna dakosurbalid. </v>
<v b="JOS" c="24" v="20">Ar bemar Bab-Jehováʼgi bangudmalale, degidbali, baigan-bab-dummadyob-ibmar-imakleged-e-nug odummodmalale, Bab-Jehová amba bemargi nueganbi-binsas-inigwele, edi bemargi-bonigan-dummagan barmidagoed, bela bemar-giir imakoed. </v>
<v b="JOS" c="24" v="21">Ar Israel-dulemardi, Josuéʼga gannar sogdemalad: —¡Anmar bipisaale deyob guosulid! Unnila anmar Bab-Jehová-nugbi odummodii guoed. </v>
<v b="JOS" c="24" v="22">Josué, Israel-dulemarga gannar sogdebalid: —Bemar na sogmalad, anmar Bab-Jehová-nugbi odummodii guoye. Weyobi be sogmaladi, bemar na dukin barsogega gumalad. Bela Israel-dulemar abin-sogdemalad: —Eye, anmar na dukin barsogega gumaloed. </v>
<v b="JOS" c="24" v="23">Josué sogdebalid: —Bemar amba bab-dummadyob-ibmar-imakleged-sedidimalad, be mimarsunna. Bemar, Israel-e-Bab-Dummad-Jehová bur bela-bela gwage-ulubgi amimala. </v>
<v b="JOS" c="24" v="24">Israel-dulemar, Josué-abin sogdemalad: —Unnila anmar, anmar-Bab-Dummad-Jehová-nugbi odummomaloed. Unnila a-barbi, anmar ibsaoed. </v>
<v b="JOS" c="24" v="25">A-ibagine, Siquem-neggweburgine, Josué, degi, Israel-dulemar na Bab-Jehováʼbo-Igar-Mesisgusadi gannar obinosmalad. Siquemʼgi, Josué Israel-dulemarga igarmar uksad. </v>
<v b="JOS" c="24" v="26">Geb Josué we-igarmala, Bab-Dummad-Igar-Mamaid-e-gardagi narmaksad. Geb sorbali, Josué akwa-dummad susad. Geb we-akwa Bab-Jehováʼse-goled-neg-naba sapi-encina-gwichid-urba osisad. </v>
<v b="JOS" c="24" v="27">Geb degine, Josué bela Israel-dulemarga sogded: “We-akwa, bemar-barsogega guoed. We-akwa, bela Bab-Jehová anmarga emi ibmar-sogsadi itosad. Bemar be-Bab-Dummadgi gakansaar sunmakarmalale, we-akwa bemar-barsogega guoed.” </v>
<v b="JOS" c="24" v="28">Weyob-sogsad-sorbali, Josué Israel-dulemarga degimaloye sogsad. Geb Israel-dulemar na e-yar-e-yarse gannar nadmalad. </v>
<v b="JOS" c="24" v="29">Weyob ibmar-gusad-sorbali, Bab-Jehová-e-mai-Nun-machi-Josué, birga-dulatar-gakambe-nikadgi (110) burgwenonikid. </v>
<v b="JOS" c="24" v="30">Efraín-yar-mullugangi, Gaas-yar-dad-nakwed-argan-sapiledsik, Timnat-Seraʼye-neg-nugadgi, Josué-nainu-naidgi, Josué-digsamalad. </v>
<v b="JOS" c="24" v="31">Josué-dula-gudigusadgine, Israel-dulemar Bab-Jehová-nugbi odummodii gusmalad. Josué-burgwisad-sorba, girmar-dummagan-Josuéʼba-gudigusmalad Israel-yar-semamaiunni, Israel-dulemar Bab-Jehová-nugbi odummodii gusmarbalid. Ar we-girmar-dummagan bela Bab-Jehová Israel-dulemarga-ibmar-imaksad wismalad. </v>
<v b="JOS" c="24" v="32">Israel-dulemar Egipto-yargi-noargua, José-garmar-seargusmaladi Siquem-neggweburgi nainu-soggwengi digsamalad. We-nainu, Jacob, Hamor-machimalase, Siquem-e-babse, mani-sibu-dulatargi (100) baksad. A-ulale, we-nainu José-wagangadga gunonikid. </v>
<v b="JOS" c="24" v="33">Aarón-machi-Eleazar burgwenonimogad. Geb Efraín-yar-mullugangi, e-machi-Finees-e-yar-mullu-siidgi, Guibeá-neggweburgi Eleazar-digsamalad.</v>
<v b="JDG" c="1" v="1">Josué-burgwisad-sorba, Israel-dulemar Bab-Jehováʼga sogdemalad: —Canaán-dulemarbo bila-ononaega, ¿doa inse naoe? </v>
<v b="JDG" c="1" v="2">Bab-Jehová abin-sogded: —Judá-wagan-inse naoe, ar ade bato a-yala amarga, an uksad. </v>
<v b="JDG" c="1" v="3">Judá-wagan, e-gwenad-Simeón-waganga sogded: “Anmarga-yar-uklenaidse be anmarba namala, Canaán-dulemarbo anmar bila-onomaloed. Geb a-sorba anmar bemarba namarmogoed, Canaán-dulemarbo bila-onogegar.” Degi, Simeón-wagan Judá-waganba nadmarsunnad. </v>
<v b="JDG" c="1" v="4">Judá-wagan bila-ononadmargu, Bab-Jehová Canaán-dulemargi, degi, Ferezeo-dulemargi Judá-wagan nakwega imaksad. Deun, Bezecʼye-neg-nugadgi miliambe (10,000) sordamar-ogilosmalad. </v>
<v b="JDG" c="1" v="5">Agine, Judá-wagan, Adoni-Bezec-abingunonimargu, ebo-bila-onodmalad. Geb Canaán-dulemar, degi, Ferezeo-dulemar Judá-wagan-idu duurmakdemalad. </v>
<v b="JDG" c="1" v="6">Adoni-Bezec wakite gusad. Geb Judá-wagan balegitemargu, bargadapmalad. Gasmargu, e-goo-dummagan, degi, e-nag-goo-dummagan e-ibe siksamalad. </v>
<v b="JDG" c="1" v="7">Geb degi, Adoni-Bezec weyob sogded: “An reymar-dulapaa-gakambed (70) e-goo-dummagan, degi, e-nag-goo-dummagan an ei siksagusad. Degine, an-mese-urba mas-milemalad gundii damalad. Degisoggu, a-ulale, Bab-Dummad deyob an-imaksamogad.” Geb a-sorbali, Jerusalén-neggweburse Adoni-Bezec-sesmalad. Agine Adoni-Bezec burgwedapid. </v>
<v b="JDG" c="1" v="8">Judá-wagan, Jerusalén-neggweburgi gwichigudapmalad, geb Jerusalén-neggwebur susmalad. Es-suidgi Jerusalén-dulemar ogilolesad. Geb a-sorbali, Jerusalén-neggwebur-ogumaksamalad. </v>
<v b="JDG" c="1" v="9">Geb degi, Judá-wagan, Canaán-dulemar-yalaganba-bukwamaladgi bila-ononadmarbalid. Degi, Canaán-dulemar-Neguevʼgi-bukwamaladgi, degine, Canaán-dulemar dad-argwanedsik-nebaganba-bukwamaladgi bila-ononadmarbalid. </v>
<v b="JDG" c="1" v="10">Deginbali, Judá-wagan, Canaán-dulemar-Hebrónʼgi-bukmaladgi duurmakdemarbalid, ebo-bila-onomalagar. Hebrón-neggweburde, Quiriat-Arbaʼye iduar nuganad. Agi, Judá-wagan, Anac-wagangi nakwismalad: Sesaiʼgi, Ahimánʼgi, degi, Talmaiʼgi. </v>
<v b="JDG" c="1" v="11">Judá-wagan, Hebrón-akale, Debir-dulemargi duurmakdemarbalid, egi bila-onomalagar. Debir-neggweburde, Quiriat-Seferʼye iduar nuganad. </v>
<v b="JDG" c="1" v="12">Degine, Caleb sogded: “Ar doa-dule Quiriat-Sefer-neggwebur-ogalakusale, degi, a-neggwebur-susale, egi nakwisale, a-dulega an-sisgwa-Acsa an ukoed, na nikuegar.” </v>
<v b="JDG" c="1" v="13">Geb Otoniel, Quiriat-Sefer-neggwebur susad. Degisoggu, Caleb, Otonielʼga na e-sisgwa-Acsa-uksasunnad, na nikuegar. Otonielʼde Cenaz-e-machid. Cenazʼdi Caleb-e-urbad. </v>
<v b="JDG" c="1" v="14">Acsa Otonielʼba nasokargu, Otoniel ega sogded: “Be-babse be nainu egise.” Agi, Acsa moli-uayasuid-birgi-siid aidesad. Geb e-bab-Caleb deyob daksagu, ega sogded: —¿Igi be itoge? </v>
<v b="JDG" c="1" v="15">Acsa, e-bab-abin sogded: —Be anga ibmar-baid-udabi an abedo. Bato be anga napanegdi Neguevʼgi uksad, dii-gammumar-aryomamaid an abebalid. Degidgi, Caleb, dii-gammumar-nakwar-mamaid ega uksad, degi, dii-gammumar-dear-mamaid ega uksabalid. </v>
<v b="JDG" c="1" v="16">Moisés-e-saka-e-wagan-Ceneo-dulemar, Judá-waganmarba Sapimar-Ogobgi-Dakleged-Neggwebur-akar, Judá-nega-dulesulidganse nade gusmalad. A-nega-dulesulidgande, Neba-Neguevʼye-nugadba naid, Arad-neg-nugadmobin. Agi megidapmalad. </v>
<v b="JDG" c="1" v="17">Geb degine, Judá-wagan, Simeón-waganmala bila-ononadmarbalid. Degi, Canaán-dulemar-Sefatʼgi-bukmaladgi nakwismalad, bela swanga neggwebur imaksamalad. A-ulale, Sefat-neggwebur, Hormaʼye onugsasmalad. </v>
<v b="JDG" c="1" v="18">Judá-wagan, Gaza-neggwebur susmalad, degi, Ascalón-neggwebur, Ecrón-neggwebur susmarbalid. Degine, bela e-nainumarse-bakale, ei-susmalad. </v>
<v b="JDG" c="1" v="19">Bab-Jehová Judá-sordamarba nue-gudiid. Amarde, yalaganba dulemar-bukwad-onosmar-inigwele, ar nebagi-dulemar-bukwaddi ur-napagined-esgoromar-nikad nikasoggu, onossurmalad. </v>
<v b="JDG" c="1" v="20">Igi-Moisés-sogsa-gusa, deyob Hebrón-neggwebur Calebʼga uklesad. Geb Caleb, a-neggweburgi Anac-e-masmala-walapaagwad onosad. </v>
<v b="JDG" c="1" v="21">Degi-inigwele, Benjamín-e-wagandi, Jebuseo-dulemar-Jerusalénʼgi-bukwad onossurgusad. A-ulale, we-garda-narmaklenaidse, Jebuseo-dulemar, Benjamín-dulemar-ebo, bular Jerusalén-neggweburgi bukwagusmalad. </v>
<v b="JDG" c="1" v="22">José-wagan Betel-neggweburgi bila-ononade gusmalad. Bab-Jehováʼdi, José-waganba nue-gudiid. </v>
<v b="JDG" c="1" v="23">José-wagan dule-ega-neg-argamalad Betel-neggweburse barmisad. We-neggweburde Luzʼye iduar nuganad. </v>
<v b="JDG" c="1" v="24">Degi, dule-neg-argamalad, dule-wargwen neggweburgi-nodani-daksamargu, ega sogdemalad: “Neggweburse-igar-doglemaid be anmarga oyogele, wile an be-dakmaloed.” </v>
<v b="JDG" c="1" v="25">Geb a-dule, neggweburse-igar-doglemaid ega oyosad. Degi, na dogsamargu, bela dulemar-neggweburgi-bukwamalad es-suidgi ese-ogilolesmalad. Geb dule-ega-igar-oyosaddi, degi, e-gwenadgandi wiledaksamalad, ogilossurmalad. </v>
<v b="JDG" c="1" v="26">Degine, a-dule, Het-dulemar-yarse nade gusad. Agi, neggwebur sidapid. Luzʼye e-neggwebur-onugsasad. We-garda narmaklenaidse deyob nuggusad. </v>
<v b="JDG" c="1" v="27">Manasés-wagan, amba Canaán-dulemar-onissurmogad. Amarde, wemalad: Bet-Seánʼgi-bukmalad, degi, e-neggwebur-burwiganase-bakar, Taanacʼgi-bukmalad, degi, e-neggwebur-burwiganase-bakar, Dorʼgi-bukmalad, degi, e-neggwebur-burwiganase-bakar, Ibleamʼgi-bukmalad, degi, e-neggwebur-burwiganase-bakar, Meguidoʼgi-bukmalad, degi, e-neggwebur-burwiganase-bakar. Degisoggu, Canaán-dulemar, e-yargine, yapa-ainie na bukwa gusmalad. </v>
<v b="JDG" c="1" v="28">Geb Israel-dulemar gangudmargu, Canaán-dulemarga arbaed-gandikid uksamalad. Degi-inigwele, Canaán-dulemar amba bela onilessurgusad. </v>
<v b="JDG" c="1" v="29">Efraín-wagan, Gezerʼgi-Canaán-dulemar-bukwad-onissurmogad. Degisoggu, Canaán-dulemar amba Efraín-wagan-abargi bukwagusmalad. </v>
<v b="JDG" c="1" v="30">Zabulón-wagan, Quitrón-neggweburgi-dulemar-bukwad onissurmarmogad, degi, Naalal-neggweburgi-bukwad onissurmarbalid. Degisoggu, Canaán-dulemar amba Zabulón-wagan-abargi bukwagusmalad. Degi-inigwele, Canaán-dulemarga arbaed-gandikid-uksamalad. </v>
<v b="JDG" c="1" v="31">Aser-wagan, amba Canaán-dulemar-onissurmogad. Amarde, wemalad: Acoʼgi-bukmalad, Sidónʼgi-bukmalad, Ahlabʼgi-bukmalad, degi, Aczibʼgi-bukmalad, Helbaʼgi-bukmalad, Afecʼgi-bukmalad, degine, Rehobʼgi-bukmalad. </v>
<v b="JDG" c="1" v="32">A-ulale, Aser-wagan, Canaán-dulemar-abargi bukwagusmalad. </v>
<v b="JDG" c="1" v="33">Neftalí-wagan, amba Canaán-dulemar Bet-Semesʼgi-bukwad, degi, Bet-Anatʼgi-bukwad onissurmogad. Degisoggu, Neftalí-wagan, Canaán-dulemar-abargi bukwagusmalad. Degi-inigwele, Bet-Semes-dulemarga, degi, Bet-Anat-dulemarga arbaed-gandikid uksamalad. </v>
<v b="JDG" c="1" v="34">Amorreo-dulemar, yalaganba Dan-wagan ise-barmiar-imaksad, degine, nebaganba-aidegega gwen imaksasulid. </v>
<v b="JDG" c="1" v="35">Degisoggu, Amorreo-dulemar na Heres-yargi yapa-ainie gusmalad, degi, Ajalón-yargi, degine, Saalbim-yargi yapa-ainie gusmalad. Degi-inigwele, José-wagan gangudmargua, Amorreo-dulemarga arbaed-gandikid uksamalad. </v>
<v b="JDG" c="1" v="36">Dakargu, Amorreo-dulemar-e-yar-abingunaid, Acrabim-yar-nakwialidgi onoded, Selaʼse, degi, niba nakwidbalid. </v>
<v b="JDG" c="2" v="1">Bab-Jehová-e-baliwitur Gilgal-neggwebur-akar nadegusad Boquim-neg-nugadse, adi, Israel-dulemarga gayaburba sogegar: “Ani an Egipto-yargi bemar-onisad, be-dadganga-yar-ukoye an ise-sogar-sogsadse, an bemar-senonikid. Deun, be-dadganga ise-sogar an sogsa gusad, bipisaale, an bemar-ebo-Igar-Mesisad bar an osulogosurye. </v>
<v b="JDG" c="2" v="2">Bemardi mer dule-we-yarginmaladbogwa igar-omesmaloye. Degi, an bemarga sogsad: A-e-bab-dummaganga-ibmar-ogumakar-ukleged-ailamar be osulomaloye. Degi-inigwele, bemar an-sogedba ibsassurmalad. ¿Ibiga be an-itossurmala? Deyobsulindo. </v>
<v b="JDG" c="2" v="3">Degisoggu, an sogmosundo: We-dulemar-bemar-abargi-bukwadi, bar an obelogosurmogad. We-dulemar bemarga bonigan-ukdii gudmarsunnoed, degi, e-bab-dummagangi bemar binsaed-galedii gubarsunnoed.” </v>
<v b="JDG" c="2" v="4">Bab-Jehová-e-baliwitur sunmaked-bergusgua, bela Israel-dulemar binnasuli-bodmalad. </v>
<v b="JDG" c="2" v="5">A-ulale, Boquimʼye a-neg-onugsasmalad. Geb agine, Bab-Jehováʼga ibmar-ogumakar-ukleged uksamarbalid. </v>
<v b="JDG" c="2" v="6">Josué onmaked-bergusadgi Israel-dulemar-barmisgua, Israel-dulemar ega-napaneg-uklesmaladse nadmalad. </v>
<v b="JDG" c="2" v="7">Josué-ibagangi, degine, girmar-dummagan-ibagangine, Israel-dulemar, Bab-Jehová-sogedba nanadii gusmalad. A-girmar-dummagande, bela Israel-dulemarga Bab-Jehová-ibmar-gegerdaklemalad-imaksad daksamalad. </v>
<v b="JDG" c="2" v="8">Nun-machi-Josué Bab-Jehová-e-mai, birga-dulatar-gakambe nika (110) burgwisad. </v>
<v b="JDG" c="2" v="9">Geb Josué-e-nainu-Timnat-Sera-nugadgi Josué-digsamalad. Timnat-Seraʼde Efraín-yalagangi, Gaas-yar-dummad-dad-nakwed-argan-sapiledsik naid. </v>
<v b="JDG" c="2" v="10">Degi, Israel-dulemar Josué-ibagangi-gudigusmalad bela burgwismarmogad. Geb sorba, wagan-baigan-ambikunonikiddi aku Bab-Jehová-daksamalad, degi, Bab-Jehová-Israel-dulemarga-ibmar-nuegan-imaksad wissurmarbalid. </v>
<v b="JDG" c="2" v="11">Geb Israel-dulemar Bab-Jehová-asabin ibmar-isganabi imakdemalad. Ar ade, bab-dummadyob-imakleged-Baal-nugadse gordii gudmalad. </v>
<v b="JDG" c="2" v="12">Israel-dulemar, Bab-Jehová-obachamalad. We-Bab-Jehováʼde Israel-dulemar-e-dadgan-e-Bab-Dummadid, Egipto-yalagi e-dadgan-onisgusadid. Degine, Israel-dulemar, bab-dummadyob-imaklemaladba nanadmalad, dulemar-baigan-e-bab-dummaganse gotemalad. Degidbali, Israel-dulemar, Bab-Jehová-ourwega imaksamalad. </v>
<v b="JDG" c="2" v="13">Degi, Israel-dulemar Bab-Jehová-obachamargu, bab-dummadyob-imakleged-Baal-nugadse gordii gudmalad, degi, bab-dummadyob-imakleged-Astarot-e-nuchumarse gordii gudmarbalid. </v>
<v b="JDG" c="2" v="14">A-ulale, Bab-Jehová Israel-dulemargi nue sae itoded. Degisoggu, dule-gandikidgi-ibmar-atursamaladga urmaksasunnad, adi, Israel-dulemar-ibe ibmar-atursamalagar. Degi, e-isdarmalad-dikarba-bukwadga urmaksabalid. Degisoggu, Israel-dulemar, e-isdarmalad-abin bila-onogedgi geg abingwisgue gusmalad. </v>
<v b="JDG" c="2" v="15">Igi-Bab-Jehová Israel-dulemarga na ise-sogar-ibmar-sogsadba-guegala, weyob imaksad: Israel-dulemar bila-ononadmalale, Bab-Jehová egi gwichidaed, adi, ogalakuegar. Degisoggu, nue-suli-suli itodmarsunnad. </v>
<v b="JDG" c="2" v="16">Degisoggu, Bab-Jehová Israel-dulemarga dummagan-igar-nabomalad urbissunnad. Amarde, dule-gandikidgi-ibmar-atursamaladgi Israel-dulemar-onosad. </v>
<v b="JDG" c="2" v="17">Degi-inigwele, Israel-dulemar, dummagan-igar-nabomalad-sogedba dassurmarbalid, aka dule-baigan-e-bab-dummaganba nanadmalad, ase gotemalad. Degisoggu, e-dadgan-nanasad-igarba yog-banguar gusmalad. Ar e-dadgandi, Bab-Jehová-Igar-Maidba nanasmalad, emardi, Bab-Jehová-Igar-Maidba gwen nanassurmalad. </v>
<v b="JDG" c="2" v="18">Ar Bab-Jehová, Israel-dulemarga dummad-igar-naboged-susale, eba-nai-daed. Degisoggu, dummad-igar-naboged amba dula-gudiile, Bab-Jehová, Israel-dulemar e-isdarmaladgi-onodaed. Ar ade, Bab-Jehová, Israel-dulemar-sabsur-wilebukmaladba ese-gorbukwad-itosale, na bendakdedaed. </v>
<v b="JDG" c="2" v="19">Ar dummagan-igar-naboged-burgwisale, Israel-dulemar e-babganba bur bule isguddamalad, aka dule-baigan-e-bab-dummaganse gotedamalad, degi, ega ibmar-imakdedamarbalid, degine, e-nug odummoddamarbalid. Degidbali, e-isgumaladgi gwen bangudasurmalad, gannar igar-isgana-imakdedamalad. </v>
<v b="JDG" c="2" v="20">A-ulale, Bab-Jehová, Israel-dulemargi sae-itoded, weyob sogded: “An e-dadganbo-Igar-Mesisadba we-Israel-dulemar gwen nanassurmalad, degi, an-sogedba ibsassurmarbalid. </v>
<v b="JDG" c="2" v="21">Degisoggu, Josué, e-burgwed-iduar dulemar-baigan-onissulidi, bar an oniosurmogad. </v>
<v b="JDG" c="2" v="22">We-dulemar Israel-dulemar-wilubdakega an imakoed, adi, an dakega, bule an-Igar-Maidba e-dadgan-nanasadyob Israel-dulemar nanamogodibe.” </v>
<v b="JDG" c="2" v="23">A-ulale, Bab-Jehová dulamar-baigan yog-oniar imaksasulid, degine, Josué we-dulemar-obelogega, Bab-Dummad imaksasurbalid. Amba we-dulemar-bukuega Bab-Jehová imaksad. </v>
<v b="JDG" c="3" v="1">Bab-Jehová dulemar-baigan Canaán-yargi onissurgusad. Adi, bela Israel-dulemar-bila-onolegedgi-gwen-urwedisurmalad wilubdakegar. </v>
<v b="JDG" c="3" v="2">Weyob Bab-Dummad imaksadi, adi, Israel-wagan bila-onolegedgi-durdakarsurmalad, durdakmalaga, igi bila onolege. </v>
<v b="JDG" c="3" v="3">Dulemar-baigan-bukusmaladi, wemalad: Filistea-e-dummagan walatar bukusad. Canaán-dulemardi amba bela bukusad. Sidón-dulemar-Líbano-yargi-bukwamaladi, bukusad. Degi, Heveo-dulemar-Líbano-yalaganba-bukwamarmogadi, Baal-Hermón-yar-akale, degine, Hamat-neg-nugadse-bukmaladi, amba bela bukusmarmogad. </v>
<v b="JDG" c="3" v="4">Bab-Jehová Israel-dulemar-wilubdakega we-dulemar-obukusad. Adi, dakega, bule Israel-dulemar e-dadganga Moisésʼba-Igar-uklesadbali damalodibeye. </v>
<v b="JDG" c="3" v="5">Israel-dulemar we-dulemar-abargi bukunonisunnad: Canaán-dulemar-abargi, Het-dulemar-abargi, Amorreo-dulemar-abargi, Ferezeo-dulemar-abargi, Heveo-dulemar-abargi, degine, Jebuseo-dulemar-abargi bukusmalad. </v>
<v b="JDG" c="3" v="6">Degi, Israel-dulemar-e-masmala a-dulemar-e-bunamalabo nikudmalad, degine, e-sisgana a-dulemar-e-masmalabo nikudmarmogad. Deginbali, Israel-dulemar a-dulemar-e-bab-dummaganse gotemalad. </v>
<v b="JDG" c="3" v="7">Israel-dulemar, Bab-Dummad-Jehová-asabin ibmar-isgana imakdemalad, e-Bab-Dummad-Jehová-iedmalad, bab-dummadyob-imakleged-Baalʼse gotemalad, degi, bab-dummad-bundoryob-imakleged-Aseraʼse gotemalad. </v>
<v b="JDG" c="3" v="8">A-ulale, Bab-Jehová Israel-dulemargi bela-bela sae itoded. Degisoggu, Mesopotamia-e-rey-Cusan-Risataimʼye-nugadga urmaksad, adi, Israel-dulemargi nakwegar. Geb Israel-dulemar birgabaabak (8) Mesopotamia-dulemarga mailedii gusad. </v>
<v b="JDG" c="3" v="9">Geb degidgine, Israel-dulemar ise-wilegar Bab-Jehováʼse gochamalad. Agine, Bab-Jehová, Israel-dulemarga dule-e-bendaked nug-imaksad. Geb a-dule Israel-dulemar-bendaksad. We-dulede, Otonielʼye-nugad, Cenaz-machid. Cenazʼdi, Caleb-e-urbad. </v>
<v b="JDG" c="3" v="10">Bab-Jehová-Burba Otonielʼgi ubononikid. We-dule Israel-dulemar-e-idued-dummadga gusad, adi, Israel-dulemar Mesopotamia-e-rey-Cusan-Risataimʼgi bila-onogedgi nakwegar. Degidbali, Otoniel e-isdarmalad-ogalakusad. </v>
<v b="JDG" c="3" v="11">Bela we-ibmarmar-gusad-sorbali, Cenaz-machi-Otoniel-burgwenonikidse birga-dulabo (40) Israel-yargi neg-bogidikid nagusad. </v>
<v b="JDG" c="3" v="12">Israel-dulemar gannar Bab-Dummad-Jehová-asabin ibmar-isgana imakdemalad. Degidbali, Bab-Jehová, Moab-dulemar-e-rey-Eglón-ogannosad, adi, Israel-dulemargi bila-onogedgi nakwegar. </v>
<v b="JDG" c="3" v="13">Moab-dulemar-e-rey, Israel-dulemargi gwisguegala, Amón-dulemarbo atosad, degi, Amalec-dulemarbo atosbalid. Degisoggu, Israel-dulemargi-gwichigudgu, Ogobgi-Dakleged-Neggwebur susmalad. </v>
<v b="JDG" c="3" v="14">Geb Israel-dulemar birgambe-gakabaabak (18) Moab-dulemar-rey-Eglónʼga mailedii gusad. </v>
<v b="JDG" c="3" v="15">Geb degidgine, Israel-dulemar ise-wilegar Bab-Jehováʼse gochamarbalid. Agine, Bab-Jehová, Israel-dulemarga dule-e-bendaked nug-imaksad. Geb a-dule Israel-dulemar-bendaksad. We-dulede Aodʼye nugad, Gera-machid. Aodʼde, Benjamín-wagansikidid, dule-sapiledid. Degi, Israel-dulemar, Moab-e-reyga-mani-uklegergebedi, Aodʼba barmisad. </v>
<v b="JDG" c="3" v="16">Degine, Aod esbunyar abinbela ebichad. Esbunyar-suguedi, sakwa-bisgise-wilub sugued. Geb degi, e-mor-urba sasirba e-dua-nuedsiki esbunyar-nasiksa naded. </v>
<v b="JDG" c="3" v="17">Geb Aod, Moab-dulemar-e-rey-Eglónʼse-modapgua, manimar-semaid ega ukdapid. Ar Rey-Eglónʼde dule-wardummadid. </v>
<v b="JDG" c="3" v="18">Degi, Aod, Rey-Eglónʼga manimar-uksagua, dulemar-eba-nonimarmogadmala noded, degimaloye ega sogegar. </v>
<v b="JDG" c="3" v="19">Degine, Aod, Gilgalʼgi ibmar-sobarmalad-bab-dummadyob-imaklemalad-bukwadse dulemar-obesgua bilisad, gannar Rey-Eglónʼse naded. Geb degi, Rey-Eglónʼga bannabaa ibmar-sogded: —Rey, an begarbi ibmar-arbakee soged nikando. Degi, rey sogded: —¡Abitogwelo! Geb rey, dule-ega-ibmar-imakmalad-e-nagaba-bukwad bela onisad, adi, mer e-itomalagar. </v>
<v b="JDG" c="3" v="20">Degi, Eglón walagwen obunnoged-neg-nibalidgi siid. Aod ese nadgu, ega sogded: —Bab-Dummad-gayaburba-soggwen an bega sogdani. Eglón degi-itosgu, gangi-siid gwichibin imaksad. </v>
<v b="JDG" c="3" v="21">Degidgi, Aod e-dua-nuedsik-esbunyar-naid e-argan-sapiledsik susad, geb Eglón-e-sadergi yaalu imaksad. </v>
<v b="JDG" c="3" v="22">Bela e-saderyabali esbunyar-nonose-bakar dogsad, bela e-samurmar ainisad. Ar ade Eglón-war-bipisursoggu, e-gwallu-nikadba esbunyar bela e-saderyaba-dogsa megisad. Degisoggu, Aod, Eglón-e-saderyaba-esbunyar-yoid bar onossulid. </v>
<v b="JDG" c="3" v="23">Geb a-sorbali, Aod, obunnoged-neg-nibalid-e-yawagak ise-eduar imaksad. Geb edi, yawagak-bipigwadba nosad. </v>
<v b="JDG" c="3" v="24">Aod-nosad-sorba, reyga-arbamalad-nonimalad, yawagak ise-atuar-sii dakarmargu, sogdemalad: “Rey akusiirgebed.” </v>
<v b="JDG" c="3" v="25">Geb undar magaba abitosmalad, rey yawagak-egasuli-dakarmargu, surbinsa-itoarmalad. Geb yabegi yawagak egasmalad. Yaa-egasmargu, e-dummad-Eglón burgwar-meremai dakarmalad. </v>
<v b="JDG" c="3" v="26">Aodʼdi, reyga-arbamalad rey-abitobukwadgine, wakichad. Gilgalʼgi ibmar-sobarmalad-bab-dummadyob-imaklemalad-bukwadgi nasgua, Seiratʼye-neg-nugadse na obunnodapid. </v>
<v b="JDG" c="3" v="27">Aod, Efraín-yalagan-mosgua, Israel-dulemarse-golega gar-trompeta ogordapid. Geb Israel-dulemar-yalaganba-bukmalad eba aidearmarmogad. Aod, Israel-dulemar-idu-nadapi gusad. </v>
<v b="JDG" c="3" v="28">Degi, Aod Israel-dulemarga sogded: “¡Anba dagmalo! Bab-Jehová, anmarga Moab-dulemar-urmaksad.” Geb Israel-dulemar Aodʼba duurmakdemalad. Degi, Moab-dulemar-ibe Jordán-diwar-obakleged-igarmar susad, Moab-dulemar asik bar obakega imaksasulid. </v>
<v b="JDG" c="3" v="29">Deun, Israel-dulemar miliambe-wilub (10,000) Moab-sordamar-ogilosmalad, wargwensaale durgussulid. Dule-burgwismaladde, bela dule-gandikmaladid, degine, bilagi-yeer-urwemaladid. </v>
<v b="JDG" c="3" v="30">A-ibagine, Moab-dulemar, ise-wilegar Israel-dulemar-sogedba nanad gusmalad. Degine, birga-dulabake (80) Israel-yargi neg-bogidikid nagusad. </v>
<v b="JDG" c="3" v="31">Aod-sorba, Samgar megnonikid. Samgarʼde Anat-machid. Samgar esgoro-swiswidikid-molimar-barmiedgi, dulataled-ilanergwa (600) Filistea-sordamar-ogilosad. Degidbali, Samgar, Filistea-dulemargi Israel-dulemar-bendaksad. </v>
<v b="JDG" c="4" v="1">Aod-burgwisad-sorba, Israel-dulemar gannar Bab-Jehová-asabin ibmar-isgana imakdemarbalid. </v>
<v b="JDG" c="4" v="2">Degisoggu, Bab-Jehová, Rey-Jabínʼga Israel-dulemar-urmaksad. Rey-Jabínʼde Canaán-dulemar-e-reyd, Hazor-neggweburgi yar-semaidid. E-sorda-bila-onomalad-e-dummaddi Sísaraʼye-nugad. A-dulede, Haroset-Goim-neg-nugadgi maid. </v>
<v b="JDG" c="4" v="3">Rey-Jabínʼde ur-bila-onoged-napagined-esgorobiid, dulataled-ilabakebak (900) nikad, degine, birga-dulagwen (20) Israel-dulemar-wiosad, ise-mesagwar-imaksad. Degidbali, Israel-dulemar ise-wilegar Bab-Jehováʼse gochamalad. </v>
<v b="JDG" c="4" v="4">Deunni, Israel-yargi, ome igar-nabogega maid. We-omede Déboraʼye nugad, Lapidot-e-omed, degi, Bab-Dummad-gayaburba-barsoged-bundor-balid. </v>
<v b="JDG" c="4" v="5">Déboraʼde gusgu ogob-urba signaddaed, Ramá-neggwebur, Betel-neggwebur-ebo-abingunaid-imbagi, Efraín-yalaganba. A-ulale, Débora-sapiye bileged. Degi, Israel-dulemar na igar-nabiroga Déboraʼse naddamalad, ega igar-nudakegar. </v>
<v b="JDG" c="4" v="6">Ibagwengi, Débora, Baracʼbina gochad, adi, ebo sunmakegar. Baracʼde Abinoam-machid. Ade, Neftalí-yargi Cedesʼye-neg-nugadgi maid. Barac nonigua, Débora ega weyob sogded: —Israel-e-Bab-Dummad-Jehová bega soged: ‘Tabor-yar-dummad-siidse be nae. Agine, Neftalí-sorda-bila-onomalad, degi, Zabulón-sorda-bila-onomalad, miliambe (10,000) be urbo. </v>
<v b="JDG" c="4" v="7">Geb ani an Rey-Jabín-e-sorda-bila-onomalad-e-dummad-Sísara Cisón-dianba an sedagoed. Degi, e-ur-bila-onomalad-napaginmalad, degine, e-sorda-bila-onomalad an sedabaloed. Geb agine, we-dulemargi-obinega an be-imakoed.’ </v>
<v b="JDG" c="4" v="8">Barac abin-sogded: —Be anba naele, an naodo. Be anba nasulile, an naosurmodo. </v>
<v b="JDG" c="4" v="9">Débora ega sogded: —Degiirdi, an beba naodo. Degi-inigwele, be-ibmar-imakoedgi be nug dunguo-sulid. Ar Bab-Jehová, omega Sísara-urmakoed. A-omegwa Sísara-oburgoed. Degidgi, Débora, Barac-ebo Cedesʼye-neg-nugadse nadsunnad. </v>
<v b="JDG" c="4" v="10">Geb Barac, Cedesʼye-neg-nugadgine, Zabulón-sorda-bila-onomalad-urbisad, degi, Neftalí-sorda-bila-onomalad-urbisbalid. Bela miliambe (10,000) e-sogedba oambikusad. Débora, Baracʼba nadmogad. </v>
<v b="JDG" c="4" v="11">Cedes-neggweburmobin Zaanaim-nebagi wag-ulu-war-gwichid-nagaba Heber-e-dordonegmar bukwad. Hobab-wagwa-Heberʼde, Ceneo-duled, e-dulemargi bangusgusad. Ceneo-dulemarde, Moisés-e-sak-e-waganad. </v>
<v b="JDG" c="4" v="12">Sísara-owisosmargua, emi, Abinoam-machi-Barac, Tabor-yar-dummad-siidse noniye. </v>
<v b="JDG" c="4" v="13">Sísara, ur-napagined-esgorobiid dulataled-ilabakebak (900) nikadi, bela guakwaa nasiksad, degi, bela e-sorda-bila-onomaladse-bakar, guakwaa urbisbalid. Geb Haroset-Goim-neggweburgi noarmalad, Cisón-dian-maidse. </v>
<v b="JDG" c="4" v="14">Geb Débora, Baracʼga sogded: “¡Ogus! Ar Bab-Jehová be-sordamar-idu-nadapsoggu, emi-ibagi, Bab-Jehová bega Sísara-ukoed.” Degi, Barac, Tabor-yar-dummad-siidgine, e-sordamar-miliambedmala (10,000) noarmalad. </v>
<v b="JDG" c="4" v="15">Barac-e-sordamar bila-onodmargu, Bab-Jehová, Sísara-e-sordamar, Barac-e-sordamarse-galakuega imaksad. Degidbali, Sísara-e-sordamar na duurmakdemalad. Ur-napaginmalad-onanamalad, degi, e-sorda-bila-onomalad bela es-suidgi ogilolesad. Sísaraʼbela ur-napaginedgi-siidgi ichomaksad, geb nagab wakite-gusad. </v>
<v b="JDG" c="4" v="16">Barac, Haroset-Goimʼse Sísara-ur-napaginmalad-balegichad, degi, Sísara-e-sordamar-balegichabalid. We-ibagine, Sísara-e-sorda-bila-onomalad bela es-suidgi ogilolesad, wis wargwenad gwen bessulid. </v>
<v b="JDG" c="4" v="17">Sísara nagab-wakitegu, Jael-e-dordoneg-siidse modapid. Ar Hazor-rey-Jabín, Jael-e-sui-e-ai-nuedsoggu, a-ulale, Sísara, Jael-negse dogdapid. Jaelʼde Heber-e-omed. Heberʼde, Ceneo-duled. </v>
<v b="JDG" c="4" v="18">Jael, Sísara-abin-noargu, ega sogded: —Dage dummad, dogdage, mer dobgue. Sísara negyaba dognonigu, Jael, mor-dummadgi odukusad. </v>
<v b="JDG" c="4" v="19">Sísara ega sokalid: —An uku-uku itoged, wis be anga dii udage. Jael, buglugi-moli-nunis-siid egasad, geb agi ogobsad. Degi, gannar Jael mor-dummadgi Sísara-odukusbalid. </v>
<v b="JDG" c="4" v="20">Degidgi, Sísara Jaelʼga sogdebalid: —Yawagakgi be gwisguo. Dule bese danikile, bega sokalile: ‘¿Dule wegi mai?’ Ega be sogo: ‘Dule, sateye.’ </v>
<v b="JDG" c="4" v="21">Geb degine, Heber-e-ome-Jael, Sísaraʼbina dordoneg-abingaed-suar amisad, degi, mardo-dummad amisbalid. Geb binnalee ese naded, ar ade, Sísara yegusadbali gabided. Degidbali, ise-gabar-maidgine, Jael, dordoneg-abingaed-suar Sísara-uaya-matargi napaba-mesa bioksad, daksik-noedse imaksad. Deyob Sísara burgwisad. </v>
<v b="JDG" c="4" v="22">Barac, Sísara-amidanigu, Jael abindakega abin noalid, ega sogded: “Dage, be we-dule-amidiid an bega oyogo.” Geb Barac, Jaelʼba nadgua, dakdapid, Sísara nue-imas-meremai, suargi napaba-mesa e-nono biokles-mai dakdapid. </v>
<v b="JDG" c="4" v="23">Deyopira, Bab-Dummad Israel-dulemar-wagab, Canaán-dulemar-e-rey-Jabín-galakuega imaksad. </v>
<v b="JDG" c="4" v="24">Degi, Israel-dulemar-e-gangued Canaán-e-rey-Jabínʼgi gannalemai-gannalemai gusad, bela Rey-Jabín-obelogedse imaksad. </v>
<v b="JDG" c="5" v="1">A-ibagine, Débora, Abinoam-machi-Barac-ebo namaksad. Weyob namaksamalad: </v>
<v b="JDG" c="5" v="2">“Israel-dummagan sordagan-idu-nadapile, dulemar e-binsaedba bila-onogedgi-urwenadele, Bab-Jehová-nug-odummodii guo. </v>
<v b="JDG" c="5" v="3">”¡Reymar, nue be an-itomar! ¡Dummagan, nue be an-itomar! An namaksokalid, Bab-Jehováʼga an namaksokalid. Israel-dulemar-e-Bab-Dummad-Jehováʼga an gar-ogorsokalid. </v>
<v b="JDG" c="5" v="4">”Bab-Jehová, be Seir-yalagangi nodgua, be Edom-nainugangi nadgua, napneg wawanmakde gusad, nibneg giglimakde gusad, mogirmar dii owide gusad. </v>
<v b="JDG" c="5" v="5">Bab-Jehová Israel-dulemar-e-Bab-Dummad, be-abin Sinaí-yala wawanmaksagusadyobi, Be-abin yalamar wawanmaksad. </v>
<v b="JDG" c="5" v="6">”Dulemar Anat-e-machi-Samgar-ibagangi, degi, Jael-ibagangi, igarmar-dummaganba bar nanassurmalad, igar-burwiganba nanadii gusmalad, adi, melle boni-amimalagar. </v>
<v b="JDG" c="5" v="7">Israel-yalagi neggwebur-burwigana ollo-ollo ambikusad, dule-sate ambikusad, an dummadga megnonikidse. Ani an Débora, dulemar-anar an gwichigusad, Israel-dulemar-e-nanayobi an gunonikid. </v>
<v b="JDG" c="5" v="8">Bab-Dummadye, anmar-Israel-dulemar, bab-dummad-baigan-e-nug-odummosad-ulale, be anmar-neggweburmargi bila-onoleged barmiar gusad. Israel-sordamar mili-dulabo-bukwad-abargi (40,000), dule gwen sigu-abgaed-yoi bila-ononai daklessulid, dule gwen ilawar-swiswidik-annika bila-ononai daklesulid. </v>
<v b="JDG" c="5" v="9">”Israel-dummaganba an naid, dulemar na e-binsaedba bila-onogedgi-urwemaladba an naibalid. ¡Bab-Jehová-nug be odummomar! </v>
<v b="JDG" c="5" v="10">”Bemar moli-uayasuid-ome-sipugwadgi nanamaladi, e-birgi mor-nuegangi be sigmaladi, be nue dulemar-namaked itomar. Degine, bemar nagab-nanamalad, be nue dulemar-namaked itomarmo. </v>
<v b="JDG" c="5" v="11">Dulemar molimar-dii-gobnonidaed-nagaba namakbukwadi, Bab-Dummad-e-igar-innikigwadba-ibmar-imakedgi namakmalad. Degi, Israel-sorda-bila-onomalad-igar-innikigwadba-ibmar-imakedgi namakmalad. ”Geb Bab-Jehová-e-dulamar, neggwebur-yawagakse nadmalad, sogdemalad: </v>
<v b="JDG" c="5" v="12">‘Débora, namake, namake, namaklegedgi be namake. Abinoam-machi-Barac, ogusa, dule-gasmalad be sede.’ </v>
<v b="JDG" c="5" v="13">”Dule-besmaladi, dule-nuga-nikamaladba nonimalad. Bab-Jehová-e-sorda-bila-onomaladi, dule-gandikmaladba anse nonimalad. </v>
<v b="JDG" c="5" v="14">Efraín-sordamar-Amalec-dulemargi-danikid nonimalad, a-sorbali, Benjamín-sordamar danigusmogad. Maquir-wagan-sorda-dummagan nonimalad, Zabulón-neg-akar dule-idumalad-gangued-nikamalad nonimarmogad. </v>
<v b="JDG" c="5" v="15">Isacar-e-dummagan, Déboraʼba nadmarmogad. Baracʼba, Isacar-e-sordagan nadmarmogad, bila-onogedgi Baracʼba nebase duurmakdemalad. Rubén-e-sordamardi, mer-naega yamo arbaed-dummad onosmalad. </v>
<v b="JDG" c="5" v="16">¿Ibiga bemar sibad-wawaad-edarbemalad-e-goled-itogega, sibad-wawaad-e-galugi be besmala? Ar Rubén-e-sordamar nue-dobe itosmalad. </v>
<v b="JDG" c="5" v="17">”Galaad-e-sordagandi, Jordán-diwar-obakar besmalad. Dan-e-sordagandi, ur-dummagan-walik besmalad, Aser-e-sordagandi, demar-gaka-naba besmalad, sukunyaba e-urmar-edarbemamai gusmalad. </v>
<v b="JDG" c="5" v="18">Zabulón-e-sordamala, bila-onogedgi burgwed-naga gusmalad. Neftalí-e-sordamala, bila-onogedgi burgwed-naga gusmarmogad. </v>
<v b="JDG" c="5" v="19">”Canaán-dulemar-e-reymar Taanac-neggweburse nonimalad, Meguido-dian-asabin bila-onosmalad. Degi-inigwele, manimala, degi, ibmar-nuegana gwen sessurmalad. </v>
<v b="JDG" c="5" v="20">Nibaneg-akale, niisgwamar ulusad. Niisgwamar e-nanaid-akale, Sísaraʼgi gwichigusad. </v>
<v b="JDG" c="5" v="21">Canaán-sordamar, Cisón-diwar obelolesmalad. Cisón-diwarde, gusgu dikasurgus-maid. Ani an Débora-gued, ¡Gandikidgi an naoed! </v>
<v b="JDG" c="5" v="22">”Sísara-e-molimar binnasuli abarmakmamaidba e-nagmar binnasuli-gornadapi gusad. </v>
<v b="JDG" c="5" v="23">Bab-Jehová-e-baliwitur weyob sogded: ‘Meroz-dulemar be sabsur-ukabsasun. We-dulemar gwen Bab-Jehová-sordamar-bendakapsurmalad, degi, dule-gandikmaladgi gwen bendakapsurmarbalid.’ </v>
<v b="JDG" c="5" v="24">”Israel-dulemar-omegan-abargi, Heber-e-ome-Jaelʼgi nued binsalesun, omegan-dordonegyaba-bukwamaladba bur bule egi nued binsalesun. Heberʼde Ceneo-duled. </v>
<v b="JDG" c="5" v="25">Sísara, Jaelʼse dii-egichis gusad, Jaelʼdi moli-nunisgi ogobsad, dule-nuga-nikamaladbi-gobed-noggi moli-nunis-ollikwagwadgi ogobsad. </v>
<v b="JDG" c="5" v="26">Jael e-argan-sapiledsik dordoneg-abingaed-suar susgusad, e-argan-nuedsik mardo-dummad susgusad. Geb a-ibmargi Sísara-sarsosad, e-nono daasa imaksad. Dordoneg-suargi uaya-matarba Sísara-bioksad, daksik-noedse imaksad. </v>
<v b="JDG" c="5" v="27">Jael-asabin Sísara sinnii napagi-melleded, napagi meremai gusad, napagi-meremai burgwisad. </v>
<v b="JDG" c="5" v="28">”Sísara-e-nan, yawagak-bipigwad-dale-daledba atakalid, e-machi-yoggud-dakedbali sabsur sogded: ‘¿Ibiga an-machi-e-ur-napagined yoggumai? ¿Ibiga e-ur-napaginmalad-goled itolesuli?’ </v>
<v b="JDG" c="5" v="29">Omegan-binsaed-ibegan-e-walik-gudimalad ega sunmaksamalad. Geb e-nan omegan-sunmaksadba sogdemogad: </v>
<v b="JDG" c="5" v="30">‘Ibmarmar-nued amismarsua, a-miminanairgebed: Sordamar-iliba, yagan-war-wargwen mimilenairgebed, igi, war-warbodibe. Sísaraʼgardi, mor-nuegan-akar-akar-dakleged uklenairgebed. An-dukargi-nasikega mor-akar-akar-dubgi-sobarmalad, mor-yeerdakleged-bela-dubgi-sobarmalad uklenairgebed.’ </v>
<v b="JDG" c="5" v="31">”Bab-Jehová, bela wegibi be-isdarmalad bergusun. Be-sabmaladdi dad-ibeler-gaardaedyob be imako, yorukudba dad-ibeler-gaedyob be sao.” Degi, bela we-ibmarmar-gusad-sorbali, birga-dulabo (40) Israel-yargi neg-bogidikid nagusad. </v>
<v b="JDG" c="6" v="1">Israel-dulemar, gannar Bab-Dummad-Jehová-asabin ibmar-isgana imakdemalad. Degidbali, Bab-Jehová, Madián-dulemarga birgagugle (7) Israel-dulemar-urmaksad. </v>
<v b="JDG" c="6" v="2">Israel-dulemar, Madián-dulemarse ise-mesagwar-wilebukwadgine, e-idu yalaganba akwasaila-mararmaladba dukunaddamalad, degine, akwasailagan-olloganba e-idu dukunaddamarbalid, deginbali, neg-gandikmaladba e-idu dukunaddamarbalid. </v>
<v b="JDG" c="6" v="3">Israel-dulemar ibmar-gwag-digsamalale, Madián-dulemar, Amalec-dulemar, degi, dulemar-dad-nakwedsikmalad Israel-dulemarse gandikidgi ubononidamalad. </v>
<v b="JDG" c="6" v="4">Wemar Israel-dulemar-yargi ambikunonidamalad, Israel-dulemar-ibe ibmar-digarmalad obelodamalad, Gaza-neggweburse-bakale, deyob imakdamalad. Bela Israel-dulemar-ibe, sibad-wawaadmar seddamalad, moli-uayasuidmar, degi, moli-bebe-nikmalad e-ibe seddamarbalid. Masgullemaladse-bakale, ega obedasurmalad, bela-e-ibe seddamalad. </v>
<v b="JDG" c="6" v="5">Dule-ubononidamaladi, e-dordonegmarse-bakar, senonidamalad, degi, moli-bebe-nikad bukidar senonidamarbalid, sesmar-batedyob a-dulemar, degi, na e-moli-yargan-muremalad-abargi Israel-dulemargi ubononidamalad. Bukidar-mergumaladbali gege ebisledaed. </v>
<v b="JDG" c="6" v="6">Wegiidbali, Israel-dulemar Madián-dulemarse sabsur-wilebukwa-gusmalad. Degidbali, Israel-dulemar Bab-Jehováʼse ise-wilegar gochamalad. </v>
<v b="JDG" c="6" v="7">Israel-dulemar Madián-dulemarse-wilebukwadba Bab-Jehováʼse gochamargua, </v>
<v b="JDG" c="6" v="8">Bab-Jehová e-gayaburba-barsoged barmialid. Weyob sogsad: “Israel-e-Bab-Dummad-Jehová weyob-soged: ‘Bemar Egipto-yargi-wilebukwa an bemar-onosad, degi, maiga-gubukwa an bemar-onosad. </v>
<v b="JDG" c="6" v="9">Egipto-dulemar-e-ganguedgi an bemar-bendaksad. Degi, bela dulemar-bamalad-be-wiosmaladgi an bemar-bendaksabalid. Degine, bemar-nadapidbali, dulemar-bukmalad an bega onimai imaksad, adi, e-yarmar an bemarga ukegar. </v>
<v b="JDG" c="6" v="10">An bemarga sogsabalid: Ani an bemar-Bab-Dummad-Jehová guye. Melle bemar Amorreo-dulemar-yargi-bukwadgi, e-bab-dummaganse-gormaloye an sogsad. Degi-inigwele, bemar an-itossurmalad.’ ” </v>
<v b="JDG" c="6" v="11">Degidgi, Bab-Jehová-e-baliwitur Ofra-neggweburgi sapi-urba signonikid. We-sapide Joásʼgadid. Joásʼde Abiezer-wagwad. Deun, Joás-e-machi-Gedeón uva-egureleged-neggi, orosgi-dakleged-trigo egwanaid, adi, Madián-dulemar-idu odukuegar. </v>
<v b="JDG" c="6" v="12">Gedeónʼse Bab-Jehová-e-baliwitur ukiar magar-gunonigu, ega sogded: —Be-dule, bila-onogedgi-niga-nollosulidid, Bab-Jehová beba naid. </v>
<v b="JDG" c="6" v="13">Gedeón abin-sogded: —Dummad, ar Bab-Jehová anmarba naile, degite, ¿ibiga anmar sabsur-odurdakleddae? Degite, ¿Ibiga ibmar-gegerdaklemalad anmar-dadgan-anmarga-sogsagusad geg bar oyolesunna? Ar anmarga sogsagusad: ‘Bab-Jehováʼde Egipto-yargi anmar-onosye.’ Emisgindi, Bab-Jehová anmar-obachad, Madián-dulemarga anmar-urmaksad. </v>
<v b="JDG" c="6" v="14">Bab-Jehová Gedeónʼgi-atakdegu, ega sogded: —Be-gangued-nikadgi be bila-onona. Bee, be Madián-dulemargi Israel-dulemar-bendakoed. Ani an be-barminaid. </v>
<v b="JDG" c="6" v="15">Gedeón gannar ega sogdebalid: —Dummad, ¿igi an Israel-dulemar-bendakoe? Ar an dule-binsaledid. Ar an-gwenadgande Manasés-dulemar-abargi dule-wilemaladid, degi, ande an-neg-yaginmaladba bur-bipigwadid. </v>
<v b="JDG" c="6" v="16">Bab-Jehová ega sogded: —Napira an bega soged: Bee, be Madián-dulemar dule-wargwennagwadyob ogalakuoed, ar ani, an beba gudii guoed. </v>
<v b="JDG" c="6" v="17">Geb Gedeón abin-sogded: —Be dule-nued an-dakele, be anga ibmar-wilub-oyodo, adi, an magar-dakegar be-dule anbo-sunmaksadi. </v>
<v b="JDG" c="6" v="18">Melle be an-idu nagwelo. Wegi be an-abitogo. An bega ibmar-ukleged senonikoed, adi, an be-asabin ukegar. Bab-Jehová abin-sogded: —Degiirdi, an be-abitogo. </v>
<v b="JDG" c="6" v="19">Gedeón nadgu, sibad-senigwad ega dusad, degi, madubur-nibirambe-gakatargi (15) madu-inasulid sobsabalid. Geb bela akwigusgu, garbagi san mesisad, degi, e-nisdi bormogi sesad. Geb Gedeón, Bab-Jehová-e-baliwiturse-mosgua, sapi-urba ega ukdapid. </v>
<v b="JDG" c="6" v="20">Degidgi, Bab-Dummad-e-baliwitur ega sogded: —We-akwa-dummad-birgi san be mesna, madu-inasulid be omesbalo. Geb a-birgi be e-nis-eogo. Gedeón Bab-Dummad-e-baliwitur-sogedba imaksad. </v>
<v b="JDG" c="6" v="21">Geb Bab-Jehová-e-baliwitur e-gaapoledgi san ebusad, degi, madu-inasulid ebusbargu, yog akwa-birgi soo gaaled. Bela san-ogumaksad, degi, bela madu-inasulid-ogumaksabalid. Geb agine, Bab-Jehová-e-baliwitur Gedeón-wagab ukiar yogguded. </v>
<v b="JDG" c="6" v="22">Agine, Gedeón magar-daksad, wede Bab-Jehová-e-baliwitur gue. Degidgine na sogded: —¡An duledar-wiles! ¡Bab-Jehová, an bela! Bab-Jehová-Bur-Birigined, be-baliwitur-e-wagar an nue-daksa. </v>
<v b="JDG" c="6" v="23">Bab-Jehová ega sogded: —Melle be dobgu, be burgosuli. Be akar-guosuli. </v>
<v b="JDG" c="6" v="24">Geb agine, Gedeón, Bab-Jehováʼga ibmar-ogumakleged-aila sobsad. Ar Gedeón sogded: “Bab-Jehová bogidikid-ukedid.” A-ulale, Gedeón a-aila Jehová-Salómʼye onugsasad. We-garda-narmaklenaidse amba Abiezer-wagan-bukwadgi Ofra-neggweburgi ibmar-ogumakleged-aila-soblesad siid. </v>
<v b="JDG" c="6" v="25">Gines a-mutik, Bab-Jehová Gedeónʼga weyob sogsad: “Be-bab-molimar-bukwadgi moli-bebe-nikad-machered-baid be suo, birgagugle (7) nikad be suo. Geb be-bab bab-dummadyob-imakleged-Baalʼga ibmar-ogumakleged-aila-sobsad be omukuo. Degine, Baal-asabin bab-dummad-bundoryob-imakleged-Asera-e-wilub-gwichid be omukubalo. </v>
<v b="JDG" c="6" v="26">Geb a-sorbali, be anga yar-mullu-birgi anga-ibmar-durgan-ogumakleged-aila be sobo. Geb be anga a-moli-bebe-nikad oburgo. Be Asera-e-wilub-omukusadi e-sapanga be imakoed.” </v>
<v b="JDG" c="6" v="27">Gedeón Bab-Jehová-ega-ibmar-sogsadba imaksad. Gines, a-mutiki, Gedeón, dulemar-ega-arbamalad warambe (10) sesad. Ar Gedeónʼde e-gwenadgan-dobedba, degi, dulemar-neggweburginmalad-dobedba mutik-imaksad, ibgi-imaksasulid. </v>
<v b="JDG" c="6" v="28">Dulemar-neggweburginmalad wakudar gwisguarmargu, dakarmalad, Baalʼga-ibmar-ogumakleged-aila eariles sii, degine, Asera-wilub omukules maibali. Geb degi, galu-binidgi moli-bebe-nikad-machered ogumakles dakarmarbalid. </v>
<v b="JDG" c="6" v="29">Na muchub-muchub egichiarmalad: “¿Doa we imaksa?” Nuekwa-igar-amiarmargu, sogdemalad: “Joás-machi-Gedeón imaksa.” </v>
<v b="JDG" c="6" v="30">Degidgi, neggweburginmalad Joásʼga sogdemalad: —Be-machi be onoge. Be-machi oburgwilegergebed. Ar Baalʼgad ibmar-ogumakleged-aila earisad, a-asabin, Asera-e-wilub omukusbalid. </v>
<v b="JDG" c="6" v="31">Degi-inigwele, Joás dulemar-e-asabin-urwebukmaladga weyob sogded: —¿Bemar Baal-nuki urwemalode? ¿Ar bemarde bendako be itomala? Doa-dule Baalʼbina urwebiele, we-wakdaradba oburgwilegodo. Ar Baal na bab-dummad-itogele, na walagwengi dule-ei-galu-earisadbo urwodo. </v>
<v b="JDG" c="6" v="32">A-ibagine, Gedeón, Jerobaalʼye nuggusad. We-sogleged: “Baal walagwengi dukin san-bendakoye.” Ar Gedeón Baalʼga-ibmar-ogumakleged-aila-earisad-ular, deyob nuggusad. </v>
<v b="JDG" c="6" v="33">Geb degi, bela Madián-dulemar, Amalec-dulemarbo atosmalad, degi, dad-nakwedsikmaladbo atosmarbalid, neggwebur-soggwennadyob bela atosmalad. Geb Jordán-diwar-obaksamargu, Jezreel-nebagi ambikusmalad. </v>
<v b="JDG" c="6" v="34">Geb degidgi, Bab-Jehová-Burba Gedeónʼgi ubononigua, Gedeón, Abiezer-wagan-ese-dagmalagala, gar-trompeta ogochad. </v>
<v b="JDG" c="6" v="35">Gedeón, Manasés-dulemarse gayaburba-berbemalad barmisad, adi, bila-onogega, a-dulemar eba atomalagar. Degine, Aser-dulemarse, Zabulón-dulemarse, Neftalí-dulemarse, gayaburba-berbemalad barmisbalid. We-dulemar eba atosmarmogad. </v>
<v b="JDG" c="6" v="36">Gedeón Bab-Dummadga sogded: “Be anga ibmar-sogsadyobi, Israel-dulemar-bendakega be an-imakoye sogele, </v>
<v b="JDG" c="6" v="37">ibmar-gwag-egwalegedgi sibad-wawaad-uka an oginnoed. Unnila sibad-wawaad-ukaginbi boo batisale, napagindi boo batissulile, agi an wisguoed, be an-ganguedgi Israel-dulemar-bendakoye-anga-sogsad, nue-napiragwa.” </v>
<v b="JDG" c="6" v="38">Ar bela-weyob-sogsadi, ega gusad. Banedgine, wakudaradba Gedeón sibad-wawaad-uka-ogichadi egurusad, adi, egi boo-batisad miegar. Degi, egurusadi ega nog-dummad-gwagwen nosad. </v>
<v b="JDG" c="6" v="39">Geb degi, Gedeón Bab-Dummadga sogded: “Bab-Dummad, melle be isdar an-itogo, an bese napi-ibmar-wilub egisoed: Gannar sibad-wawaad-ukagi an bese ibmar-wilub egisoed. Emisgwadi, sibad-wawaad-uka be dinnaa meso, melle owardikuo. Bela napagindi, boo batega be imako.” </v>
<v b="JDG" c="6" v="40">A-mutikidgine, Bab-Dummad deyob Gedeónʼga imaksad. Sibad-wawaad-uka dinnaa mesisad, degi, bela napagindi, boo batisad. </v>
<v b="JDG" c="7" v="1">Gedeón, Jerobaalʼye-nugbalid. Bela-dule-eba-nanaidi bolegwa gwisguarmalad, degi, nadmargu, Harod-dian-siid-naba ambikudapmalad. Madián-dulemar-danar-danar-bukwaddi, egi dad-nakwed-argan-sapiledsik bukmalad, More-yar-nagaba, neba-naidgi bukmalad. </v>
<v b="JDG" c="7" v="2">Bab-Jehová Gedeónʼga sogded: “Be dogdar-mergu sordamar-sediid. Madián-sordamar an bega urmak-sogele, ar Israel-sordamar san-dummarbaa sadamaloed, na sogdamaloed: ‘Anmar na dukin anmar-ganguedgi na bendaksamala.’ </v>
<v b="JDG" c="7" v="3">Emisgi, sordamarse be golo, ega be weyob sogo: ‘Doa-dule na dobe-itogele, Galaad-yar-akar, gannar e-negse naodo.’ ” Geb mili-dulagwen-gakabo (22,000) gannar armalad. Degi, napi miliambe (10,000) besmalad. </v>
<v b="JDG" c="7" v="4">Bab-Jehová Gedeónʼga sogdebalid: “Amba dogdar be-sordamar mergue. Dii-maidse be sede, agi an dakoed, bitimala sulegoe. An bega sogele: ‘We-dule beba naoye,’ a-dule beba naodo. Ar an bega sogele: ‘We-dule beba naosurye,’ a-dule beba naosurdo.” </v>
<v b="JDG" c="7" v="5">Gedeón dii-maidse sordamar-sessunnad. Agine Bab-Jehová Gedeónʼga sogded: “Dulemar-achumaryob-gwabingi-eloar-dii-gobmaloedi, dulemar-sindigar-dii-gobmaloedgi bachiki be urbo.” </v>
<v b="JDG" c="7" v="6">Sordamar argangi-dii-gani gwabingi-eloar-gobsamaladi, dulataled-ilapaa (300) mergued. Sordamar-baigandi, bela yokorgi-sindigar dii-gobsamalad. </v>
<v b="JDG" c="7" v="7">Geb degidgi, Bab-Jehová Gedeónʼga sogded: “We-dulemar-dulataled-ilapaa (300) dii-gwabingi-eloar-gobsamaladba an be-bendako, degi, Madián-sordamargi nakwega an be-imako. Sorda-baigandi e-neg-e-negse namalo.” </v>
<v b="JDG" c="7" v="8">Degisoggu, Gedeón na sordamar-dulataled-ilapaagwadmala (300) bessunnad. Baigandi e-neg-e-negse barmisad. Unnila sordamar-nadmalad-e-mas-gullemaladbi, degi, e-gar-trompetaʼmarbi e-ibe wesad. Ar Gedeón-sordamar, Madián-sordamar-nebagi-bukwamalad-biriba bukwamalad. </v>
<v b="JDG" c="7" v="9">A-mutikidba, Bab-Jehová Gedeónʼga sogded: “¡Gwichigue! Madián-sordamar-bukwadse be nae. Ani an bega we-dulemar-urmaked, egi be nakwemaloed. </v>
<v b="JDG" c="7" v="10">Be dobe Madián-sordamargi gwichigu-naele, be-mai-Furaʼmala be nao. </v>
<v b="JDG" c="7" v="11">Agi, dulemar-sunmaked nue be itogo. A-sorbali, na be Madián-dulemargi-gwichiguega niga-gannaledoed.” Degisoggu, Gedeón, e-mai-Fura-ebo Madián-dule-nakulemalad-bukwadse gwisgudapmalad. </v>
<v b="JDG" c="7" v="12">Ar Madián-sordamar, Amalec-sordamar, degi, dule-dad-nakwedsikmalad, bela-ber-sesmar-batedaeyobi, nebagi aisakis bukmalad. Degi, e-moli-yargan-mureged bukidar demar-gakagi ukub-naidyob bukwad, geg-ebisleged. </v>
<v b="JDG" c="7" v="13">Gedeón Madián-dule-nakulemalad-bukwadse-mosgua, sorda-wargwen e-aiga gabdaked-soggwichi itodapid. A-dule weyob soggwichid: —Emi an gabdaksado: Anmar-bukwadse, cebada-madu baparmakdani an daksad, binnasuli dordoneg-siidse yolenonigu, neg-ayaride an daksad. </v>
<v b="JDG" c="7" v="14">Geb e-ai abin-sogded: —Sanar-ibmar-guoedi we anmarga obared. Israel-dule Joás-machi-Gedeón es-suidgi Madián-sordamar-obelogoed. Bab-Dummad Gedeón-argan-yaurgi Madián-sordamar-ukoed, degi, bela-sorda-baigan-bukmalad, Gedeónʼga urmakbaloed. </v>
<v b="JDG" c="7" v="15">Gedeón gabdaked-itosgu, e-odulolesad-itosbargua, Bab-Dummad-nug-odummosad. Geb gannar Gedeón Israel-sordamar-danar-danar-bukwadse nonikid, gornonikid: “Gwisgumar, Bab-Jehová anmarga Madián-sordamar-urmaksad.” </v>
<v b="JDG" c="7" v="16">Degi, Gedeón sordamar-dulataled-ilapaagwad (300), sogapaa mimisad, gar-trompeta bela sordamarga uksad, degi, buglu-olloganagi acha-gwallu-ogaar-yoyoi ega uksabalid. </v>
<v b="JDG" c="7" v="17">Degidgi, Gedeón sordamarga sogded: “Nue be an-dakmalo. An-ibmar-imakedba be imakmalo. Madián-sordamar-danar-danar-bukwadse anmar mosale, be anyopira imakmalo. </v>
<v b="JDG" c="7" v="18">An an-sordamarbo gar-trompeta-ogotele, bemar bela anmarba Madián-sordamar-bukwad-dikarba bemar gar-trompeta ogotemarmogo. Geb weyob ise-gormakar be gotemaloed: ‘¡Bab-Jehová-nuggi anmar urwemar! ¡Gedeón-nuggi anmar urwemar!’ ” </v>
<v b="JDG" c="7" v="19">Degi, Gedeón, e-sordamar-dulataled-eba-nadapid (100), Madián-dulemar-danar-danar-bukwadse modapmalad. Mosmargua, deun nakulemalad-baigan neg-gabigwengi gwagsokalidgined. Degidgi, Gedeón-sordamar gar-trompeta ogotemalad, degi, buglumar mamaridmalad. </v>
<v b="JDG" c="7" v="20">Sordamar dana-danad-sogapaagwad-baid gar-trompeta-ogotemargu, buglumar-mamarismarmogad. Degi, argan-sapiledsik acha-gwallu semamaid, argan-nuedsik gar-trompeta ogornadapmalad, degi, ise-gormakar gotemalad: “¡Dakebinne! ¡Bab-Jehová-nuggi anmar es-suidgi urwemar! ¡Gedeón-nuggi anmar es-suidgi urwemar!” </v>
<v b="JDG" c="7" v="21">Degi, Israel-dulemar Madián-dulemar-bukwad-dikarba na e-bukwamaladgi amba bukusmalad. Madián-sordamar, dulemar-binnasuli-gormake-itoarmargu, bela binnasuli-oimaknadapi duurmakdemalad. </v>
<v b="JDG" c="7" v="22">Gedeón-sordamar-dulataled-ilapaagwad (300) amba gar-trompeta-ogorbukwadgi, Bab-Jehová Madián-sordamar na muchub-muchub es-suidgi-earwarmalaga imaksad. Degi, Madián-sordamar Abel-Mehola-yar-abingunaidgi, Tabatʼye-neg-nugad-walik, Zereraʼsik, Bet-Sita-neggweburse wakitemalad. </v>
<v b="JDG" c="7" v="23">Degidgine, Gedeón Israel-sordamarse gochad: Neftalí-sordamarse, Aser-sordamarse, degi, bela Manasés-sordamarse gochad. Geb Israel-sordamar Madián-sordamar-balegichamalad. </v>
<v b="JDG" c="7" v="24">Gedeón, Efraín-yalaganba gayaburba-berbemalad-barmisbalid. Weyob gayaburba barmisad: “Madián-sordamar-abin be namalo. Jordán-diwar-obakleged-mamaidba e-idu be neg-gamalo, Bet-Baraʼye-neg-nugadse e-idu be neg-gamalo, adi, Madián-sordamar melle obakegar.” Efraín-sordamar ega-sogedba imaksamalad, bela Jordán-diwar-dinnalee-mamaidba e-idu neg-gasmalad, Bet-Baraʼye neg-nugadse. </v>
<v b="JDG" c="7" v="25">Geb Efraín-sordamar, Madián-e-dummagan-walabo-gasmalad: Oreb, degi, Zeeb. Akwa-dummadgi Oreb-oburgwismalad. Emi, a-ulale, a-akwa Orebʼye bileged. Zeebʼdi uva-nis-eguruleged-neggi oburgwismalad. Emi, a-ulale, a-nega Zeebʼye nugad. Efraín-sordamar, Madián-sordamar-balegichad-sorba, Gedeónʼse Oreb-e-nono, degi, Zeeb-e-nono searmalad. Ar agine, Gedeónʼdi na e-sordaganmala Jordán-diwar-obakar bukwad. </v>
<v b="JDG" c="8" v="1">Efraín-sordamar weyob Gedeónʼga urwedgi sogdemalad: —¿Ibiga be anmarga sogsasuli, anmar Madián-sordamargi bila-ononasokarye? ¿Ibiga be anmar-owisossuli? Be anmarse gochawilubbinad. </v>
<v b="JDG" c="8" v="2">Geb Gedeón Efraín-sordamar-abin sogded: —Ar ibu wis-imaksa be an-dake. Bemar-Efraín-dulemar, bemar-uva-e-solagan-welegedi, anmar-Abiezer-dulemar-uva-welegedba, bur bule nuedid. Ar deyobi, bemar an-ibmar-imaksadba bur bule ibmar-nued-imaksamalad. </v>
<v b="JDG" c="8" v="3">Ar Bab-Dummad bemarga Madián-sordamar-e-dummagan Oreb, degi, Zeeb urmaksad. Degitega, ¿ibu-imaksa be an-daksunna? Andi gwen-dogdar ibmar-nued imaksasulid. Efraín-sordamar deyob Gedeón ega-soge-itosmargu, bar-akar-sogsasurmalad. </v>
<v b="JDG" c="8" v="4">Gedeón, degi, e-sordamar-dulataled-ilapaagwadmala (300) Jordán-diwarse mosgua, obaksamalad. Ar nue yegusmar-inigwele, deggines e-isdarmalad-balegichamalad. </v>
<v b="JDG" c="8" v="5">Gedeón Sucot-neggweburse mosgua, Sucotʼginmaladga sogded: —Wis be an-sordamarga mas-uke, ar an-sordamar na nue-yegusmalad. Amba anmar Madián-reymar Zebaʼye-nugad, degi, Zalmunaʼye-nugad baleginadapmalad. </v>
<v b="JDG" c="8" v="6">Sucot-e-dummagan abin-sogdemalad: —¿Ibiga anmar be-sordamar masgi-ogunnoe? Ar bemarde amba yoo Zeba-gamalad, amba yoo Zalmuna-gamarbalid. Bato be gasmalardi, nabirdo. </v>
<v b="JDG" c="8" v="7">Geb Gedeón Sucot-e-dummagan-abin sogded: —Degir nabir. Ar Bab-Jehová an-argan-yaurgi anga Zeba-uksale, Zalmuna-uksabalile, bemar anse suar-ikobiidgi, degi, nega-dulesulidganba gagan-ikobiid-gannareged-nikadgi san dubamaklegoed. </v>
<v b="JDG" c="8" v="8">Gedeón Sucotʼgi-nadgu, Peniel-neggweburse naded. Agi, Gedeón amba-deyob e-sordamarga mas egichidapbalid. Penielʼginmalad amba Sucot-e-dummagan-sogsadyob Gedeónʼga sogsamarmogad. </v>
<v b="JDG" c="8" v="9">Degi, Gedeón, Penielʼginmaladga sogsamogad: “Nuedgi an gannar aibilisale, we-neg-matusulid an earnonikoye.” </v>
<v b="JDG" c="8" v="10">Rey-Zeba, Rey-Zalmunaʼbogwa Carcorʼye-neg-nugadgi sordamar-miliambe-gakatar-gudimaladba (15,000) gudimalanad. Unnila napi-wemar sordamar-dad-nakwedsikmalad besmalad. Ar e-sordagan-baigandi es-suidgi-bila-onomaladi mili-dulanergwa (120,000) bila-onogedgi girgusmalad. </v>
<v b="JDG" c="8" v="11">Gedeón, Nobaʼye-neg-nugad-dad-nakwedsik dulemar-bukmaladsik, degi, Jogbeha-neg-nugadsik naded. Geb Gedeón, ukiar Madián-sordamar baisur-binsabukwadgi egi gwichigudapid. </v>
<v b="JDG" c="8" v="12">Madián-reymar Zeba, Zalmunaʼbogwa aisaar-wakitemalanad. Degi-inigwele, Gedeón balegitegusgu, warbobela-gadapid. Degidbali, Madián-sordamar na nue-dobe itodmalad. </v>
<v b="JDG" c="8" v="13">Joás-machi-Gedeón, bila-onodiidgi-gannar-aibilisadgi, Jeresʼsik-aibinlemaid-igarba-danigua, </v>
<v b="JDG" c="8" v="14">machi-sapingwa-Sucotʼgined-gasad. Ese dulemar-nugmar egichisad. Machi-sapingwa Sucot-e-dummagan-e-nugmar, degi, girmar-dummagan-e-nugmar dulapaa-gakambe-gakagugle-mergued (77) Gedeónʼga narmakar uksad. </v>
<v b="JDG" c="8" v="15">Degidgi, Gedeón Sucotʼse naded. Gedeón modapgu, Sucotʼginmaladga sogded: “¿Be ebinsamala, bemar-angi-dodosmalad, bemar an-bendaksasurmalad? Bemar anga sogsamalad: ‘An be-sordamarga masgunned-ukosurye, ar bemarde amba yoo Zeba, degi, Zalmuna-gamaladdeeye, ar be bato-gasmalardi, nabirye. ¿Bemar anga deyob sogsad be ebinsamala? Emide, an we-dulemar-gasad be dakmardo.’ ” </v>
<v b="JDG" c="8" v="16">Degidgi, Gedeón, suar-ikobiid, degi, nega-dulesulidganba-gagan-ikobiid-gannareged amisad. Geb a-ikogine, Sucot-girmar-dummagan-bibyosad. </v>
<v b="JDG" c="8" v="17">Deginbali, Gedeón, Peniel-neggwebur-ibe neg-matusulid earisbalid. Degi, Gedeón, machergan-Penielʼginmalad-oburgwisbalid. </v>
<v b="JDG" c="8" v="18">Geb Gedeón Zebaʼse, Zalmunaʼse egichided: —Bemar Taborʼgi dulemar-oburgwisadi, ¿igi daklemala? Geb Gedeónʼga sogdemalad: —Beyob-daklemala. Rey-machiyob daklemalad. </v>
<v b="JDG" c="8" v="19">Degidgi, Gedeón binnasur sogded: —Bemar, an-gwenadgan-oburgwismalad. ¡Bab-Jehová nue-dula-mai dakledo! Ar bemar an-gwenadgan-oburgwissulina, emi-ibagi, an bemar-oburgwedgi-binsasulindo. </v>
<v b="JDG" c="8" v="20">Geb Gedeón e-machi-dummad-Jeterʼga sogded: —Dakebinne, oburgwe. Ar machigwade sapingwasoggu, dobedba es-suid onossulid. </v>
<v b="JDG" c="8" v="21">Zeba, degi, Zalmunaʼbo Gedeónʼga sogdemalad: —Ar dule-machered na be itogele, be anmar-oburgwedo. Gedeón gwichigudgu, Zeba-oburgwisad, degi, Zalmuna-oburgwisad, degine, e-moli-yargan-muremalad-dukargi-ibmar-nanaid ei susbalid. </v>
<v b="JDG" c="8" v="22">Israel-dulemar Gedeónʼga sogdemalad: —Gedeón, Madián-sordamargi be anmar-bendaksasoggu, be anmarga negseedo. Geb be-sorba be-machi, degi, be-wagan anmarga negseemogoed. </v>
<v b="JDG" c="8" v="23">Gedeón, Israel-dulemar-abin sogded: —Suli, an bemarga negseosuli, an-machi seosurmoga. Unnila Bab-Jehová bemarga negseoed. </v>
<v b="JDG" c="8" v="24">Sogdebalid: —An bemarse ibmar-soggwen egisdo: Bemar Ismael-dulemar-ibe-oluamar-susad gwa-gwagwen be anga udamalo. </v>
<v b="JDG" c="8" v="25">Israel-dulemar abin-sogdemalad: —Degiirdi, nuedgi an bega ukmalo. Degidgine, napagi mor-dummad-ogichamalad. Geb oluamar-amismalad na mor-dummadgi urbismalad. </v>
<v b="JDG" c="8" v="26">Oluamarbi nibir-dulabo-gakapaa (43) aidikue-wilub welesad. Ibmar-baigan soglesulid: Ibmar-nuegan, ibmar-orgimalad, mor-suir-akwagiid-Madián-reymar-ebusmalad, amardi soglesulid. Degine, moli-yargan-muremalad-dukarmargi-ibmar-nagusmalad, soglesurbalid. </v>
<v b="JDG" c="8" v="27">Gedeón we-ormargi efod-sobsad. We-efod-orbiid e-neggwebur-Ofraʼgi ogwichisad. Geb bela Israel-dulemar we-efod-orbiid Bab-Dummadyob dakdemaladba isgudmalad. Amba deyob Gedeónʼga, degine, e-gwenadganga ibmar-isganaga gunonimogad. </v>
<v b="JDG" c="8" v="28">Weyob Madián-dulemar, Israel-dulemar-sogedba-nanadii gusmalad. Madián-dulemar bar Israel-dulemargi obindii gussurmalad. Gedeón-gudigusadgi, birga-dulabo (40) Israel-yalagi neg-bogidikid nagusad. </v>
<v b="JDG" c="8" v="29">Geb degine, Joás-machi-Gedeón Jerobaalʼye-nugbalid e-neggweburse megnad gusad. </v>
<v b="JDG" c="8" v="30">Agine, Gedeón omegan-ichesur-nikussoggu, dulapaa-gakambe (70) machimala-nikusad. </v>
<v b="JDG" c="8" v="31">Geb Siquemʼgi ome-dikarbalid nikusbalid. A-omebali, machi-wargwen-nikusad. Abimelecʼye onugsasad. </v>
<v b="JDG" c="8" v="32">Joás-machi-Gedeón, nue-sereddii burgwisad. Geb Abiezer-wagan-bukwadgi, Ofra-neggweburgi e-bab-Joás-neg-uangi diglesad. </v>
<v b="JDG" c="8" v="33">Gedeón-burgwisad-sorba, gannar Israel-dulemar Bab-Dummad-Jehováʼgi isgudmalad. Geb Baal-Berit e-bab-dummadga imakde gusmalad. </v>
<v b="JDG" c="8" v="34">Israel-dulemar e-Bab-Dummad-Jehová-iedmalad, e-isdarmaladgi e-bendaksasuliyob dakdemalad. </v>
<v b="JDG" c="8" v="35">Deginbali, Israel-dulemar, Gedeón ega-ibmar-nuegan-imaksa-inigwele, e-gwenadgangi wis nued-binsassurmarbalid. </v>
<v b="JDG" c="9" v="1">Jerobaal-machi-Abimelec Siquem-neggweburse nadegusad, adi, e-gilormar-ebo, degi, e-nan-e-gwenadgan-ebo sunmakegar. Modapgu, amarga weyob sogdapid: </v>
<v b="JDG" c="9" v="2">“Siquemʼginmaladga be sogmar, bela Jerobaal-masmala-dulapaa-gakambegwad (70) bemarga negseebi be abege, igi, be unnila dule-wargwen bemarga negseebi be abege. Be ebinsamalo, anmar na ablis galagwenmaladid.” </v>
<v b="JDG" c="9" v="3">E-gilormar, bela Siquem-dulemarga sunmaksamargu, Siquem-dulemar Abimelecʼba nagusmalad, ade, sogdemalad: “Ar anmar-gwenadid.” </v>
<v b="JDG" c="9" v="4">Geb bab-dummad-Baal-Beritʼse-goled-neggi mani-sibu-dulapaa-gakambe aidiku-bukwad (70) Abimelecʼga uksamarbalid. A-manigi Abimelec dulemar-isgana-bennuksad, eba naegar. </v>
<v b="JDG" c="9" v="5">Abimelec, Ofra-neggweburse e-bab-megisadse nadgua, e-gwenadgan Jerobaal-masmala-dulapaa-gakambegwad (70) akwa-dummad-gwagwenad-birgi ogilosad. Degi-inigwele, e-urba-bur-bipigwad-Jotamʼdi nabir dukusad. </v>
<v b="JDG" c="9" v="6">Bela Siquemʼginmalad, Miloʼginmaladbo Siquemʼgi wag-ulu-war-asabin, degine, akwa-matusulid-siid-asabin na bukusmalad. Geb reyga Abimelec-onugsasmalad. </v>
<v b="JDG" c="9" v="7">Jotam wisguargua, Abimelec reyga-megisye, Gerizim-yar-birise nakwided. Geb agine, binnasuli weyob goted: “Siquem-dulemar, an bemarga ibmar-soged be itomar, adi, Bab-Dummad bemar-itomogoed. </v>
<v b="JDG" c="9" v="8">”Ibagwengine, sapimar, e-dummad-nug-imakega nadmalad. Geb olivo-sapiga sogdapmalad: ‘Be anmar-reyga gue.’ </v>
<v b="JDG" c="9" v="9">Olivo-sapi abin-sogded: ‘An sapimar-e-dummadga-guega, ¿olivo-gwallu-an-ukdiid bergusunnode, adi, sapimar-baiganba dummarbaa guegar? Adi sulirgebed. Ar ade, an-olivo-gwallugi bab-dummagan-nug-odummolediid, degi, an-olivo-gwallugi dulemar-nug-odummoledibalid.’ </v>
<v b="JDG" c="9" v="10">”Geb sapimar, higuera-sapiga sogdemalad: ‘Be anmar-reyga gue.’ </v>
<v b="JDG" c="9" v="11">Higuera-sapi abin-sogded: ‘An sapimar-e-dummadga-guega, ¿an-san-ochigwad-yeer-gullegedde bergusunnode? An sapimar-baiganba dummarbaa guega, ¿an-sanmar-nuegande bergubarsunnode? Adi sulirgebed.’ </v>
<v b="JDG" c="9" v="12">”Geb sapimar, uva-dubga sogdemalad: ‘Be anmar-reyga gue.’ </v>
<v b="JDG" c="9" v="13">Uva-dub abin-sogded: ‘Sapimar-e-dummadga an guega, ¿an vino-ukdiid bergusunnode? Adi sulirgebed. Ar ade, an-vinoʼgi bab-dummagan-weligwar-imaklediid, degi, an-vinoʼgi dulemar-weligwar-imakledibalid.’ </v>
<v b="JDG" c="9" v="14">”Napidgine, sapimar, bela sapi-bula-ikobiidga sogdemalad: ‘Be anmar-reyga gue.’ </v>
<v b="JDG" c="9" v="15">Sapi-bula-ikobiidi abin-sogded: ‘Ar bemar reyga an-onugsabiele, dagmardo, an-urba be dukudamardo. Ar be anse dagsurmalardi, sapi-bula-ikobiidgi soo gwabunye-dagoed, ese bela Líbano-urwar-sapimar ogumaklegoed.’ ” </v>
<v b="JDG" c="9" v="16">Jotam sogdebalid: “Emide nued: ¿Bemarde nabiridba, degi, igar-maidba Abimelec reyga onug-imaksa be itomala? ¿Bemarde Jerobaalʼgi, degi, e-negginmaladgi igar-nued-imaksa be itomala? Degine, ¿Jerobaal-ibmar-imaksadba bemar ega ibmar-imaksamoga? Suli. </v>
<v b="JDG" c="9" v="17">An-bab-Jerobaal, Madián-dulemar-ganguedgi bemar-bendakega bemar-nuki bila-onosad, degi, bemar-nuki na san-uksad. </v>
<v b="JDG" c="9" v="18">Degite, emi-ibagi, an-bab-gwenadgangi be gwichigusmalad. E-masmala dulapaa-gakambegid (70) akwa-dummad-birgi be ogilosmalad. Jerobaal-ome-dikarbalid-e-machi-Abimelec bemar-gwenad-gued-ulale, bemar Siquem-reyga Abimelec-onug-imaksamalad. </v>
<v b="JDG" c="9" v="19">Ar bemar Jerobaalʼgi, degi, e-gwenadgangi innikigwadba be igar-imaksamalale, degi, egi nued-binsaedgi be ibmar-imaksamarbalile, Abimelecʼba be weligwar-itomaloed. Degi, Abimelec bemarba weligwar itomogoed. </v>
<v b="JDG" c="9" v="20">Ar degisulile, Siquem-dulemar-obelogega, degi, Milo-dulemar-obelogegarba, Abimelecʼgi soo-gwabunyeyobi boni-dummagan-nodasun. Degi, Abimelec-obelogega, Siquem-dulemargi, degi, Milo-dulemargi soo-gwabunyeyobi boni-dummagan-nodamosun.” </v>
<v b="JDG" c="9" v="21">Geb Jotam deyob-sogsad-bergusad-sorbali, wakite gusad. Beerʼye-neg-nugadse nade gusad. A-neg-nugadgine na e-ia-Abimelec-dobedbali megidapid. </v>
<v b="JDG" c="9" v="22">Abimelec birgapaagus Israel-dulemar-e-dummadga-maidgi, </v>
<v b="JDG" c="9" v="23">Bab-Dummad, Siquem-dulemar Abimelecʼgi aibinnega imaksad. </v>
<v b="JDG" c="9" v="24">Adi degidbali, Jerobaal-e-masmala-dulapaa-gakambegwad (70) oburgwilesmalad-ulale, Abimelec-oburgwilemogagar, degi, Siquem-dulemar oburgwilemogagar. Ar wemar, Jerobaal-e-masmala-ogilosadgi, Abimelec-bendaksamalad. </v>
<v b="JDG" c="9" v="25">Degi, Siquem-dulemar Abimelecʼgi-gwisguega yar-birgi dukuar bukusdamalad. We-dule-isganamar dulemar-iirmakmaid-ibe ibmar-atursadamalad. We-ibmar-gunaid bela Abimelecʼga sogsamalad. </v>
<v b="JDG" c="9" v="26">Ibagwengine, Ebed-machi-Gaal, e-gwenadganmala, Siquem-neggweburse modapgusmalad. Degi, Siquem-dulemar Gaal baisur-daksamalad, egi bensurgusmalad. </v>
<v b="JDG" c="9" v="27">Gaal, e-gwenadganmala sapurba nadmargua, uva-san wesmala, egurusmala. Geb degine, e-bab-dummadse-goled-neggi iba-onosmalad. Gobbukmaladgine, degi, mas-gunbukmaladgine, Abimelec-ukabsasmalad. </v>
<v b="JDG" c="9" v="28">Agine, Ebed-machi-Gaal weyob sogded: “¿Abimelecʼde doaye na wissoge? ¿Ar ibiga anmar e-maiga gumaloe? We-Abimelecʼde, ¿Jerobaal-machisursi? ¿E-bendakedde, Zebulʼsursi? ¿Ar ibiga anmar Abimelec-e-maiga bar gumarsunna? Bur be Siquem-e-bab-Hamorʼye-nugad a-e-dulemar-maiganga be gumala. </v>
<v b="JDG" c="9" v="29">Ar ani an Siquem-neggwebur-e-dummadga-maina, an Abimelec-dummadga-maid onosaled. Weyob an ega sogsabaliled: ‘Abimelec, bela be-sordamar be oambikue, anmar anbo-bila-onomardo.’ ” </v>
<v b="JDG" c="9" v="30">Neggwebur-saila-Zebul, deyob Ebed-machi-Gaal ibmar-sogsaye wisguargua, Zebul bela-bela sae-itoded. </v>
<v b="JDG" c="9" v="31">Geb Zebul, Abimelecʼga gayaburba-berbemalad arbakee barmisad, ega weyob sogsad: “Ebed-machi-Gaal, e-gwenadganmala Siquem-neggweburse noni, neggwebur-ourwega begi nonimar. </v>
<v b="JDG" c="9" v="32">Degisoggu, we-mutiki be-sordamar-abargi be nodamalo, sapurba-dukuar be nakulemalo. </v>
<v b="JDG" c="9" v="33">Neg-oibosar, dad-nakwialile, neggweburgi be gwichigudmalo. Geb Gaal, e-sordaganmala begi gwichiguarmalale, be-dakedba na be imako, igi be imakbie.” </v>
<v b="JDG" c="9" v="34">Degisoggu, a-mutiki belagwable Abimelec, e-sorda-bila-onomaladbo nadmalad. Na Siquem-neggweburmobin, sogabake danar-danar dukuar-nakulegega ambikudapmalad. </v>
<v b="JDG" c="9" v="35">Dakargu, Ebed-machi-Gaal neggwebur-yawagak-dogedgi magaba gudiid. Degidgine, Abimelec bela e-sorda-bila-onomaladbo na dukubukmaladgi ainiarmalad. </v>
<v b="JDG" c="9" v="36">Gaal, dulemar-ainialid-dakargua, Zebulʼga sogded: —¡Be dake, dulemar yarbirgi aidedani-nanaed! Zebul abin-sogded: —Suli. Yar-mullugan-e-burba dulemaryob be daked. Ar wede dulemarsulid. </v>
<v b="JDG" c="9" v="37">Gaal gannar Zebulʼga sogdebalid: —Be nue dake, dulemar yar-abalallagi-aidedanimalad. Dule-bamaladdi, nermar gusgu ambikudaedsik, wag-ulusapi-gwichidsik-igarba, aidedanimalad. </v>
<v b="JDG" c="9" v="38">Zebul abin-sogded: —¿Igi be iduar we-dulegi ulusgussunna? Bede weyob egi sogsagusad: ¿Abimelecʼde doaye wissoge? Ar deyob be we-dulegi dodosgussursi. ¡Emisgi be nae! ¡Egi be bila-ononae! </v>
<v b="JDG" c="9" v="39">Degidgi, Gaal Siquem-sordamar-idumai gusad. Geb Abimelecʼgi bila-onosad. </v>
<v b="JDG" c="9" v="40">Degi-inigwele, Abimelec, Gaal-wakitegu, balegite gusad. Bukidar Gaal-e-sordamar Abimelec-e-sordamarse igarba nailikgusad, Siquem-neggwebur-yawagak-dogedse deyob gusad. </v>
<v b="JDG" c="9" v="41">Abimelec Aruma-neggweburgi megisad. Degine, Zebul, Siquem-neggweburgi Gaal-ononnosad, degi, a-e-gwenadgan-ononnosbalid, adi, mer we-dulemar Siquemʼgi ambikumalagar. </v>
<v b="JDG" c="9" v="42">Banedgine, Abimelec-owisosmalad, Siquem-dulemar sapurba nasokarmarye. </v>
<v b="JDG" c="9" v="43">Degidgi, Abimelec e-sordamar-urbisgua, sorda-danapaa urbisad. Geb degi, sapurba dukuar-ambikusmalad. Abimelec dakdegua, dakded, Siquem-dulemar neggweburgi-ainiarmala. Geb, Abimelec, e-sordaganmala-dukubukwadgi egi-bila-onogega ainiarmarmogad. </v>
<v b="JDG" c="9" v="44">Abimelec, degi, e-sordaganmala Siquem-neggwebur-yawagak-dogedse gwae ambikudapmalad. Sordamar-danabogwaddi Siquem-sordamar-sapurba-gudimaladgi gwichigudmalad, bela-ogilosmalad. </v>
<v b="JDG" c="9" v="45">A-ibagi, Abimelec ibagwen-dummad Siquem-neggweburgi bila-onosad. Degi, Abimelec Siquem-neggwebur-susgua, dulemar-gudidimalad bela-ogilosad. Geb a-sorbali, Siquem-neggwebur-earisbalid, degi, e-napa-oichogega egi balu mie-mie imaksabalid. </v>
<v b="JDG" c="9" v="46">Dulemar Siquem-neg-matusulidgi-bukwamalad deyob wisgusmargua, bela bab-dummad-Baal-Beritʼse-goled-neg-gandikidse ubodmalad. </v>
<v b="JDG" c="9" v="47">Abimelec wisguargua, Siquem-dulemar neg-gandikidyaba bukwamarye. </v>
<v b="JDG" c="9" v="48">Abimelec e-sordamarbo bela Salmón-yar-siidse nadmalad. Degi, Abimelec akan-amisgua, sapi-e-anamar immisad. Geb e-gukingi sesgua, e-sordamar-eba-gudimaladga sogdemogad: “Igi-an-imaksa-be-an-dake, deyob be gwae-gwae imakmalo.” </v>
<v b="JDG" c="9" v="49">Bela dulemar Abimelecʼba-gudimalad, sapi-ana siksamarmogad. Geb Abimelecʼba Baal-Beritʼse-goled-neg-gandikid-siidse nadmalad. A-dikarbali, sapi-anamar urbidapmalad. Geb egi soo-ogasmalad. Degidbali, dulemar-neg-matusulid-Siquemʼyaba-bukwamaladi burgwismalad. Deun, miligwen-wilub (1,000) dulemar-bukwadi bela gummaksamalad. Machergana, omeganse-bakar burgwismalad. </v>
<v b="JDG" c="9" v="50">Geb a-sorbali, Abimelec, e-sordaganmala Tebes-neggweburbina nade gusad. Agine, bela neggwebur-ebilis egi-gwichiguega ambikudapid. Degidbali, a-neggwebur ese sulesbalid. </v>
<v b="JDG" c="9" v="51">Tebes-neggwebur-abargine, neg-matusulid-gandikid-gwichidse, bela dulemar-neggweburginmalad duurmakdemalad. Machergan, omeganse-bakar, ase nadmalad. Yawagak-edusmaladgi, neg-uas-niba bukusmalad. </v>
<v b="JDG" c="9" v="52">Degidgi, Abimelec neg-matusulidse modapgua, egi gwichiguded. Nue neg-ogumaksokali, </v>
<v b="JDG" c="9" v="53">ome-wargwen Abimelec-nonogi obnaged-akwa-dummad egwannalid. E-nonogi argwannonigu, ei-nono marisad. </v>
<v b="JDG" c="9" v="54">Geb a-gines Abimelec dule-ega-sigu-abgaedse gochad, ega weyob sogded: “Be-es-suid be onoge, be an-oburgwe, adi, mer an-annik soglegega: ‘Ome-wargwense burgwisye.’ ” Degidgi, dule-ega-sigu-abgaed, esbunyargi ewarisad. Agidbali, Abimelec burgwisad. </v>
<v b="JDG" c="9" v="55">Israel-dulemar, Abimelec-burgwisad-daksamargua, e-neg-e-negse nadmarsunnad. </v>
<v b="JDG" c="9" v="56">Abimelec, e-babgi-gwichigusad-ular, degi, e-gwenadgan dulapaa-gakambe (70) ogilosad-ular, Bab-Dummad weyob Abimelec-imaksamogad. </v>
<v b="JDG" c="9" v="57">Deginbali, Bab-Dummad Siquem-dulemar, e-isgued-ular, egi buged-imaksad, adi degidbali, e-isgumalad-bennukegar. Degisoggu, Jerobaal-machi-Jotam dulemar-ukabsasadba, Siquem-dulemar sabsur-wilesad. </v>
<v b="JDG" c="10" v="1">Abimelec-burgwisad-sorba, Isacar-dule Tolaʼye-nugad, Israel-dulemar-bendakega megnonikid. Tolaʼde, Fúa-e-machid, Dodo-e-wagwabalid. Tola, Efraín-yalaganba, Samir-neggweburgi maid. </v>
<v b="JDG" c="10" v="2">Tola birga-dulagwen-gakapaa (23) Israel-yar-semai gusad. Burgwisgu, Samir-neggweburgi diglesad. </v>
<v b="JDG" c="10" v="3">Tola-burgwisad-sorba, Jair-Galaadʼgined megnonikid. Birga-dulagwen-gakabo (22) Israel-yar-semai gusad. </v>
<v b="JDG" c="10" v="4">Jair, masmala waladulagwen-gakambe (30) nikusad. Bela moli-uayasuidi nikadbimalad. Degi, Jair-masmala neggwebur gwadulagwen-gakambe (30) semaibalid. A-neggweburmar Galaad-yargi bukwad. We-garda-narmaklenaidse we-neggweburmar Jair-neggweburmarye nugad. </v>
<v b="JDG" c="10" v="5">Jair burgwenonigua, Camón-neggweburgi diglesad. </v>
<v b="JDG" c="10" v="6">Geb Israel-dulemar, gannar Bab-Jehováʼgi isgudmalad. Ar ade, bab-dummadyob-imaklemalad-Baalʼse gordii gudmalad, bab-dummad-bundoryob-imaklemalad-Astarotʼse gordii gudmalad. Degi, Siria-dulemar-e-bab-dummaganse, Sidón-dulemar-e-bab-dummaganse, Moab-dulemar-e-bab-dummaganse, Amón-dulemar-e-bab-dummaganse, degine, Filistea-dulemar-e-bab-dummaganse gordii gudmalad. Bab-Jehováʼdi obatemalad, bar a-sogedba nanadii gussurmalad. </v>
<v b="JDG" c="10" v="7">Degidbali, Bab-Jehová Israel-dulemargi sae-itoded. Degisoggu, Filistea-sordamarga, degi, Amón-dulemarga urmaknonikid. </v>
<v b="JDG" c="10" v="8">A-ibagangine, Israel-dulemar bar-gangued-nika gussurmalad, birgambe-gakabaabak (18) sabsur-wilebukwa gusmalad. Bela Israel-dulemar-Jordán-diwar-dad-nakwedsik Amorreo-dulemar-yargi, Galaadʼgi-bukwamaladi, Filistea-dulemarse, degi, Amón-dulemarse sabsur wilesmalad. </v>
<v b="JDG" c="10" v="9">Amón-sordamar Jordán-diwar-obaksamarbalid. Judá-sordamargi, Benjamín-sordamargi, degi, Efraín-sordamargi bila-onosmalad. Deginbali, Israel-dulemar dummad-wilesmalad. </v>
<v b="JDG" c="10" v="10">A-ulale, Israel-dulemar Bab-Jehováʼse e-bendakega ise-wilegar gotemalad: —Bab-Jehováʼye, anmar begi isgusmalad. Anmar be-obachamalad. Anmar bab-dummagan-Baalʼmar-e-nug-odummodii gudmalad. </v>
<v b="JDG" c="10" v="11">Bab-Jehová, weyob Israel-dulemar-abin imaksad: —Bemar epenne, anse gocha-gusmalad. Deunni, we-dulemar be-wiosmargu: Egipto-dulemar, Amorreo-dulemar, Amón-dulemar, Filistea-dulemar, </v>
<v b="JDG" c="10" v="12">Sidón-dulemar, Amalec-dulemar, degi, Maón-dulemar. Bemar we-dulemarse ise-mesagwar-wilebukwagua, be anse binnasuli gochamalad. ”Agine, ¿an bemar-bendaksasursi? An bemar-bendaksamala. </v>
<v b="JDG" c="10" v="13">Degi-inigwele, bemar an-obachamalad, degi, bemar bab-dummagan-baiganba be ibsasmalad. Degisoggu, geg an bar bemar-bendake. </v>
<v b="JDG" c="10" v="14">Bemar bab-dummad-baiganse be gornamardo, ar aa be, be-bab-dummadganga be susmalad. A-bab-dummagan bemar-wile-itogedgi bule bemar-bendakmalodibe.” </v>
<v b="JDG" c="10" v="15">Israel-dulemar Bab-Jehová-abin sogdemalad: —Bab-Jehováʼye, suli. Anmar begi dummad-isgusad. Igi be anmar-imakbie, be-itolegedba be anmar-imakdo. Unnila anmar bese wilesagwa egisdo, we-ibagindi wis be anmar-bendakye. </v>
<v b="JDG" c="10" v="16">Geb Israel-dulemar bab-dummadyob-imaklemalad-sedimaladi bela osulosmalad. Geb gannar Bab-Jehová-sogedba nanadmalad. Bab-Jehová, Israel-dulemar-wilebukwad nue-geger-dakgusadba na nue-wiledaksad. </v>
<v b="JDG" c="10" v="17">Amón-dulemar guagwar bila-onogega Galaadʼgi ambikudapmalad. Israel-sordamardi na atosmarmogad, degi, Mizpa-neggweburgi ambikudapmarmogad. </v>
<v b="JDG" c="10" v="18">Israel-dulemar Galaad-neggweburgi-gudimaladi, degi, sapin-dummagan na sokarmalad: “Dule Amón-dulemargi bila-onogega anmar-idugele, a-dule, bela-Galaadʼgi-dulemar-bukwamalad-e-dummadga guoed.” </v>
<v b="JDG" c="11" v="1">Jefté, Galaad-neggweburginedid, bila-onogedgi dule-gandikidid. Galaadʼye e-bab-nugad, e-nandi gambasaedid. </v>
<v b="JDG" c="11" v="2">Galaad, e-ome-sunnadbo masmala-nikusbalid. A-masmala dungusmargua, negyagi Jefté-ononnosmalad, ega sogsamalad: “Bipisaale be anmar-imbagi bab-burgwisad-sorba-ibmar-beoed-nikuosuli, ar bedi nan-baidid.” </v>
<v b="JDG" c="11" v="3">Degidbali, Jefté e-gwenadgangi wakite gusad. Geb Tob-yarse megnad gusad. Agi, dulemar-gandikidgi-ibmar-atursamalad amisad, adi, e-sordaga-guegar. Amarbo ibmar-atursanaddaed. </v>
<v b="JDG" c="11" v="4">Degi, ibagan-nasad-sorba, Amón-dulemar Israel-dulemargi bila-onononigua, </v>
<v b="JDG" c="11" v="5">Galaad-sapin-dummagan Tob-yarse Jefté-sunad gusmalad. </v>
<v b="JDG" c="11" v="6">Degi, ega sogdapmalad: —Anmarba be dage, Amón-dulemargi-bila-onogedgi be anmar-iduedga-guega, anmar be-abeged. </v>
<v b="JDG" c="11" v="7">Jefté, Galaad-sapin-dummagan-abin sogded: —¿Bemarde isdar-an-daksamarsursi? An-bab-walik-gudii be an-ononnosmalad. ¿Ibiga emidi bemar suli-suli-itoalidgi be an-sudanimarsunna? </v>
<v b="JDG" c="11" v="8">Galaad-sapin-dummagan, Jefté-abin sogdemalad: —Ar a-ulale, anmar bebina danimalad, be anmarba-naega, Amón-dulemargi bila-onogegar. Deyobi, bela anmar-Galaadʼgi-bukmalad-e-dummadga be guoed. </v>
<v b="JDG" c="11" v="9">Jefté, Galaad-sapin-dummagan-abin sogded: —Amón-dulemargi bila-onogega be an-sedmalale, degi, Bab-Jehová Amón-dulemargi nakwega an-imaksale, ¿an bemar-dummadga gusunnode? </v>
<v b="JDG" c="11" v="10">Geb Galaad-sapin-dummagan Jeftéʼga nue-sogdemalad: —Ar be-sogedba anmar ibmar-imakoed, ar Bab-Jehová anmar-barsogedga gued. </v>
<v b="JDG" c="11" v="11">Geb Jefté, Galaad-sapin-dummaganba nadsunnad. Galaad-dulemar, e-dummadga Jefté-nug-imaksamalad, degi, sordamar-e-iduedga nug-imaksamarbalid. Degi, Jefté, Mizpaʼgi na e-ibmar-sogsadi gannar Bab-Jehová-asabin sogsabalid. </v>
<v b="JDG" c="11" v="12">A-sorbali, Jefté, Amón-e-reyse gayaburba-berbemalad-barmisad, adi, ega sogega: —¿Ibu-boni be anmarbo-nika? Emide, be an-yargi gwichigunaigu. </v>
<v b="JDG" c="11" v="13">Amón-dulemar-e-rey, Jefté-gayaburba-berbemalad-abin sogsad: —Bemar Egiptoʼgi ainiarmargua, bemar an-ibe Arnón-diwar-akale, Jaboc-diwarse yar-susmalad, degi, Jordán-diwarse-bakar, be susmarbalid. Emisgi, nuedgi bemar anga we-yar gannar ukmalargebed. </v>
<v b="JDG" c="11" v="14">Jefté, Amón-dulemar-e-reyse gayaburba-berbemalad-barmisbalid. </v>
<v b="JDG" c="11" v="15">Weyob Amón-dulemar-e-reyga sogsad: —Weyob Jefté soged: ‘Anmar, Moab-dulemar-ibe, Amón-dulemar-ibe yar sussuli, </v>
<v b="JDG" c="11" v="16">Israel-dulemar Egiptoʼgi ainiarmargua, nega-dulesulidganba aligusmalad, Demar-Ginnidye-nugad-naidse. Geb Cadesʼye-neg-nugadse noni gusmalad. </v>
<v b="JDG" c="11" v="17">Degidgi, Israel-dulemar, Edom-dulemar-e-reyse gayaburba-berbemalad barmis gusad, ega sogega: ” ’Wilesagwa an bese egisye, be-yargi wis naega be an-imakena gadinye. Degi-inigwele, Edom-e-rey e-yargi-naega Israel-dulemar-imaksasulid. Deyob gayaburba-berbemalad, Moab-e-reyse barmilesbalid. Amba Moab-e-rey e-yargi-naega Israel-dulemar-imaksasurmogad. Degisoggu, Israel-dulemar Cadesʼgi ambikus gusmarsunnad. </v>
<v b="JDG" c="11" v="18">” ’Geb degine, Israel-dulemar nega-dulesulidganba aligusmalad, Edom-yar-dikarba nasa gusmalad, degi, Moab-yar-dikarba nasa gusmarbalid. Geb, Moab-yar-dad-nakwedsik modapmargu, Arnón-diwar-obakar danar-danar ambikunoni gusmalad. Ar Arnón-diwar, Moab-yar-abingunaidga-gunaisoggu, Israel-dulemar Moab-yargi dogsasurmalad. </v>
<v b="JDG" c="11" v="19">” ’Amba deyob, Israel-dulemar Amorreo-dulemar-e-rey-Sehónʼse gayaburba-berbemalad barmis gusbalid. Sehón, Hesbónʼgi-negdakmaidgi, Israel-dulemar weyob ega gayaburba barmisad: Wis an bese egis, be-yargi-naega be an-imakena gadin, adi, an-yarse an moegar. </v>
<v b="JDG" c="11" v="20">Degi-inigwele, Sehón, Israel-dulemar-akudaksad, e-yargi-naega imaksasulid. Aka e-sorda-bila-onomalad bela Jahazaʼye-neg-nugadgi urbisad. Geb Israel-dulemargi bila-onosad. </v>
<v b="JDG" c="11" v="21">” ’Degi-inigwele, Israel-e-Bab-Dummad-Jehová, Israel-dulemar bela Sehón-sordamargi-obinega imaksad. Weyob, Israel-sordamar Sehón-sordamar-ogalakusmalad. Degidbali, Israel-dulemar, Amorreo-dulemar-ambikusad-e-yar na susmalad, </v>
<v b="JDG" c="11" v="22">Arnón-diwar-akar alid, Jaboc-diwarse. Degine, nega-dulesulidgan-akar arbalid, Jordán-diwar-maidse. </v>
<v b="JDG" c="11" v="23">” ’Emide, Bab-Jehová Amorreo-dulemargi yar susad, Israel-dulemarga-ukegar. ¿A-yarde, bede gannar anmar-ibe subisunde? Adi sulirgebed. </v>
<v b="JDG" c="11" v="24">Ar be-bab-dummad-Quemos bemarga-yar-ukedi, bemargadid. Ar anmar-Bab-Dummad-Jehová anmarga-yar-ukmogadi, anmargadmogad. </v>
<v b="JDG" c="11" v="25">” ’Emi, Zipor-machi-Balac Moab-e-rey, abali ¿bede bur buledye sogsunde? Deyobsulirgebed. Ar we-reyde Israel-dulemargi gwen bila-ononai gussulid. </v>
<v b="JDG" c="11" v="26">Ar bato Israel-dulemarde birga-dulataled-ilapaa-gusad-akale (300) Hesbónʼgi, degi, e-neggwebur-burwiganagi bukwamalad. Aroerʼgi, degi, e-neggwebur-burwiganagi, degine, bela Arnón-diwar-gakaba-neggweburmar-bukwadgi bukwamalad. Degite, ¿ibiga be a-ibagangi we-yar sussurmarsunna? </v>
<v b="JDG" c="11" v="27">An gwen bemar-oakalossulid. Degite, bemardi angi gwichigu-nanaid. Degi-inigwele, Bab-Jehová, igar-naboged-dummad-gued. Emi-ibagi, Israel-dulemarga, Amón-dulemarga igar-nabogoed.’ ” </v>
<v b="JDG" c="11" v="28">Degi-inigwele, Amón-dulemar-e-rey, Jefté-ega-gayaburba-barmisad gwen-itossulid. </v>
<v b="JDG" c="11" v="29">Degine, Bab-Jehová-Burba Jeftéʼgi ubononigu, Jefté bela Galaad-yargi, degi, Manasés-yargi nasad. Galaad-yargi Mizpa-neggwebur-siidgi nasbalid. Geb Mizpa-akar, Amón-dulemar-bukwadse naded, egi gwisguegar. </v>
<v b="JDG" c="11" v="30">Degidgi, Jefté Bab-Jehováʼga weyob ise-sogar sogsad: “Be anga Amón-dulemar-urmaksale, </v>
<v b="JDG" c="11" v="31">degi, Amón-dulemargi an nakwis-danikile, doa-inse an-abindakega an-neg-yawagakgi-nodagoedi, begadga guoed, degine, ogumakar an bega ukoed.” </v>
<v b="JDG" c="11" v="32">Geb Jefté, Amón-sordamargi bila-onogega gwichiguded. Degi, Bab-Jehová Jeftéʼga Amón-dulemar-urmaksad. </v>
<v b="JDG" c="11" v="33">Jefté neggwebur gwadulagwen (20) susad. Aroer-akale, Minit-neggwebur-naidse Abel-Queramimʼmobin neggweburmar-susad. Degidbali, Amón-dulemar, Israel-dulemar-sogedba nanabukwa gusmalad. </v>
<v b="JDG" c="11" v="34">Geb, Jefté bila-onodii gannar e-neggwebur-Mizpaʼse-danigua, e-abin, e-sisgwa dodoagwar pandereta-ogordanikid. Ar Jefté unnila wargwenna webi-nikad, ar mimmigan-baigan-sated. </v>
<v b="JDG" c="11" v="35">Jefté deyob na e-sisgwa-daksagua, wile-itodedbali mor-yoid siir-siir imaksad. Geb weyob binnasur goted: —¡Bunor, be an-wiosdakle! Be anga nunmaked-dummad uksado. Ar Bab-Jehováʼga an ibmar-ise-sogar-imaksadi, an ega imakergebed. </v>
<v b="JDG" c="11" v="36">Degi, e-bunagwa abin-sogded: —Baba, ar Bab-Jehováʼga be ibmar-ise-sogar-imaksadba be angi ibmar-imakodo, ar Bab-Jehová be-isdarmalad-Amón-dulemargi nakwega be-imaksad. </v>
<v b="JDG" c="11" v="37">Degi, e-bunagwa ega sogdebalid: —Baba, unnila an bese ibmar-soggwen an egisbido: An sui-nikuosursoggu, wis nii-warbo be anga iba-udado, adi, an-aimarmala yalaganba an bodii sanaegar. </v>
<v b="JDG" c="11" v="38">E-bab abin-sogded: —Degiir, nabirdo. Geb bunagwa e-aimarmala yalaganba nade gusad, ar agine sui-nikuosulidba bodii gusad. </v>
<v b="JDG" c="11" v="39">Nii-warbo-gunonikidgine, bunagwa gannar e-babse nonikid. Degi, Jefté, Bab-Jehováʼga ibmar-ise-sogar-imaksadba ibmar-imaknonikid. Jefté-bunagwa bipisaale sui-nikussuli burgwisad. </v>
<v b="JDG" c="11" v="40">Agala, Israel-yagana durdaksamalad, birga-irba Galaad-dule-Jefté-e-bunagwa-ebinsaega ibabake bonaddamalad. </v>
<v b="JDG" c="12" v="1">Efraín-dulemar e-sordamar-guagwar-urbisad, Jeftéʼgi gwisguegar. Efraín-sordamar Jordán-diwargi obaksamargu, Zafón-neggweburse nonimalad. Agine, Jeftéʼga weyob sogdemalad: —¿Ibiga yogasaar be anmar-owisossuli Amón-dulemargi be bila-onosa? Ar anmar bemarba namarmogoenad ¡Anmarse be-neg ogumaklesunnoe, bese-bakar be-ogumaklegoed! </v>
<v b="JDG" c="12" v="2">Jefté amar-abin sogded: —Ar anmar Amón-dulemarbo yeer-boni-nikunai-gusad. An bemarse gochamalanad. Degi-inigwele, bemar gwen anmar-bendaksasurmalad. </v>
<v b="JDG" c="12" v="3">Gwen-anmar-bendakdasuli, anmar be-dakargua, anmarbi Amón-sordamargi gwisgussunnad. Ar Bab-Jehová we-dulemargi-nakwega an-imaksad. ¿Ibiga emide bemar anbo-urwebi gudanimarsunna? </v>
<v b="JDG" c="12" v="4">Degidgi, Jefté Galaad-sordamar bela oambikusgu, degi, Efraín-sordamargi gwichigusmalad. Galaad-sordamar, Efraín-sordamar-ogalakusmalad, ar ade, Efraín-dulemar ega weyob sogsamalad: “Bemar Galaad-dulemar Efraín-neggweburmargi-gudii-wakichamaladid, degi, Manasés-neggweburmargi-gudii-wakichamaladid.” Weyob ega sogsad-ulale, Galaad-e-sordamar, Efraín-e-sordamar-ogalakusmalad. </v>
<v b="JDG" c="12" v="5">Efraín-sordamar-mer-wakinmalaga, Galaad-sordamar Efraín-yarse-Jordán-diwarba-obaklemaid-dinnaganaba ambikusmalad. Efraín-sordamar wakinmamaile, gasdamalad, Galaad-sordamar ega sokardaed: “¿Be Efraín-neggweburginedi?” Ega a-neggweburginedsurye sogsale, </v>
<v b="JDG" c="12" v="6">geb Galaad-sordamar ega sogdedamalad: “Degiirdi nabir. Emisgi be soge: ‘Shibolet.’ ” Siboletʼye-sogsale, soglegedyob bichulile, gasdamalad. Degi, Jordán-diwargi e-dukar-egwachadamalad. Deyob mili-dulabo-gakabo (42,000) Efraín-sordamar girgusmalad. </v>
<v b="JDG" c="12" v="7">Jefté birganergwa (6) Israel-dulemarga negsemai gusad. Galaad-dule-Jefté burgwenonigu, Galaad-neggwebur-gwensakgi digsamalad. </v>
<v b="JDG" c="12" v="8">Jefté-burgwisad-sorbali, dule-Belénʼgined-Ibzán-nugad, Israel-dulemarga negsemai gusad. </v>
<v b="JDG" c="12" v="9">A-dulede, masmala waladulagwen-gakambe (30) nikusad, bunamala waladulagwen-gakambe (30) nikusbalid. E-bunamalaga machergan-e-dadgansikidsulid-uksad, degine, e-masmalaga omegan-e-dadgansikidsulid-uksabalid. Ibzán birgagugle (7) Israel-dulemarga yar-sesad. </v>
<v b="JDG" c="12" v="10">Ibzán burgwisgua, Belén-neggweburgi diglesad. </v>
<v b="JDG" c="12" v="11">Ibzán-burgwisad-sorbali, Zabulón-dule-Elón-nugad, Israel-dulemarga birgambe (10) negsemai gusad. </v>
<v b="JDG" c="12" v="12">Zabulón-dule-Elónʼye-nugad burgwisgua, Zabulón-yargi diglesad, Ajalón-neggweburgi. </v>
<v b="JDG" c="12" v="13">Elón-burgwisad-sorba, Hilel-machi-Abdón, Israel-dulemarga negsemai gusad. Abdónʼde Piratónʼginedid. </v>
<v b="JDG" c="12" v="14">We-dulede waladulabo (40) masmala-nikusad, degi, dulagwen-gakambe (30) wagan-nikusbalid. Bela e-masmala, degi, e-waganmala moli-uayasuid-nikadbimalad. Abdón, Israel-yargi birgabaabak (8) yar-semai gusad. </v>
<v b="JDG" c="12" v="15">Hilel-machi-Abdón-burgwisgu, Efraín-yargi, Piratón-neggweburgi diglesad. Piratón-neggweburde Amalec-yalaganba siid. </v>
<v b="JDG" c="13" v="1">Israel-dulemar gannar Bab-Jehováʼgi isgudmarbalid. Degi, Bab-Jehová, Filistea-dulemarga birga-dulabo (40) urmaksasunnad. </v>
<v b="JDG" c="13" v="2">A-ibagangine, Dan-wagan-abargi Zora-neggweburgi dule-gwensak-Manoaʼye-nugad maigusad. E-ome geg mimmigan-nikued, ade, dule-sailaledid. </v>
<v b="JDG" c="13" v="3">Ibagwengine, a-omesega, Bab-Jehová-e-baliwitur magar-gunonikid, weyob ega sogded: “Be dule-sailaled, bipisaale mimmigan be nikudisulid. Degi-inigwele, be gurgin-nika gunoniko, bega goe susugwa uklenoniko. </v>
<v b="JDG" c="13" v="4">Emisgindi, mer vino gobo, mer inna-gagbid gobbalo, ibmar-ised melle gunbalo. </v>
<v b="JDG" c="13" v="5">Ar ade, be gurgin-nika guoed, degi, bega goe-susugwa uklegoed. Bipisaale, e-ibe sailagia siklegosulid. Ar machigwade, e-gwalulegoed-iduar bato unnila Bab-Dummadgarbi-arbaega nugsalegoed. A-ulale, Nazareoʼye bilegoed. Degi, be-machi Filistea-dulemar-e-ganguedgi Israel-dulemar-ollorsaoed.” </v>
<v b="JDG" c="13" v="6">Omegwa nadgua, e-suiga weyob sogdapid: “Bab-Dummad-e-dule-gwensak an-gunaidse arbi. Geger an daked, ar nab Bab-Dummad-baliwitur an daked. An ese egichissulid, bia be daniye. E-dule anga e-nug sogsasurmogad. </v>
<v b="JDG" c="13" v="7">Unnila anga weyob sogsad: ‘Be gurgin-nika gunonikoye, bega goe-susugwa uklegoye. Machigwa Nazareoʼye bilegoye, ar machigwa e-gwalulegoed-iduar, degi, e-burgwedse Bab-Dummadgarbi-arbaega nugsalegoye. Degisoggu, emisgindi, mer be vino goboye, mer be inna-gagbid gobbaloye, melle be ibmar-ised gunbaloye.’ ” </v>
<v b="JDG" c="13" v="8">Agine, Manoa Bab-Jehováʼse goted. Weyob ega sogded: “Dummadye, an bese wilesagwa egised, be-dule-be-anmarse-barmiapid gannar be barmidabali, adi, anmar-odurdakega, goe-gwalulegogu, igi odummolegoe.” </v>
<v b="JDG" c="13" v="9">Bab-Dummad Manoa-ese-gochad itosad. Gannar Manoa-e-ome sapurba-gudiidgi, Bab-Dummad-e-baliwitur ese magar-gunonikid. Deunni, e-sui-Manoa e-walik gunaisulid. </v>
<v b="JDG" c="13" v="10">Geb omegwa gwae-gwae e-suise-gornaega abarmakded: “¡An-ai! ¡An-ai! Iduar-anse-machered-arbigusad be dakdage.” </v>
<v b="JDG" c="13" v="11">Geb Manoa e-omeba naded. Dule-gwichidse modapgua, Manoa ega weyob sogded: —¿Deun be, be an-omebo sunmaksagusa? Geb dule abin-sogded: —Eye, ani an be-ome-ebo sunmaksagusa. </v>
<v b="JDG" c="13" v="12">Degi, Manoa ega sogded: —Be-ibmar-sogsad sogedba-gunonikile, degite, ¿igi anmar goe-akoe? Degi, ¿igi machigwa daergebe? </v>
<v b="JDG" c="13" v="13">Bab-Jehová-e-baliwitur, Manoa-abin sogded: —An be-omega-ibmar-sogsad, na be-ome sogedba-imakergebed. </v>
<v b="JDG" c="13" v="14">Be-ome, uva-nisgi-ibmar-soblearmalad gunnosulid, degi, vino gobosurbalid, degi, inna-gagbid gobosurbalid, degine, ibmar-ised gunnosurbalid. Bela an-ega-ibmar-sogsadba imakergebed. </v>
<v b="JDG" c="13" v="15">Manoa, Bab-Jehová-e-baliwiturga sogded: —Wis be anmar-walik-siggwele, anmar-abargi-mas-itogegar. Anmar bin bega sibad-bipi-imakgweloed. </v>
<v b="JDG" c="13" v="16">Bab-Jehová-e-baliwitur ega sogded: —Amba an bemar-walik-siggwerye-sogele, amba an bemar-mas gunnosulid. Ar be ibmar-ogumakar-ukye-sogerdi, Bab-Jehováʼga be ukodo. Ar ade, Manoaʼde wissulid, we-dule, Bab-Jehová-e-baliwitur-gue. </v>
<v b="JDG" c="13" v="17">Degisoggu, Manoa Bab-Jehová-e-baliwiturse nug-egichided: —¿Igi be nuga? Adi, be-ibmar-sogsad sogedba-gusale, anmar doggus-nuedye be-annik sogmaloed. </v>
<v b="JDG" c="13" v="18">Bab-Jehová-e-baliwitur abin-sogded: —¿Ibiga be an-nug anse egise? An-nug ibidar-nuedid, geger-itolegedid. </v>
<v b="JDG" c="13" v="19">Degidgi, Manoa sibad-bipigwa sesad, degi, ibmar-gwag-Bab-Dummadga-binsa-ukleged sesbalid. Geb akwa-dummad-birgi Bab-Jehováʼga ogumakar uksad. Manoa e-omemala, na e-ibmar-ogumakar-uknaid-dakgwisgua, Bab-Jehová ibmar-gegerdakleged ega oyosad. </v>
<v b="JDG" c="13" v="20">Ibmar-ogumakar-ukleged-ailagi soo-duurmakgwichid-abargi, Bab-Jehová-e-baliwitur niba-nakwide daksamalad. Manoa e-omemala deyob daksagua, napa-nagase wagar dulluu imaksamalad. </v>
<v b="JDG" c="13" v="21">Geb Manoaʼse, degi, Manoa-e-omese Bab-Jehová-e-baliwitur bar magarossulid. Agi, Manoa magar-daknonikid, we-dule, Bab-Jehová-e-baliwitur-gue. </v>
<v b="JDG" c="13" v="22">Degi, Manoa e-omega sogded: —¡Anmar, bela! ¡Anmar Bab-Dummad-daksad! ¡Anmar burgoed! </v>
<v b="JDG" c="13" v="23">E-ome ega sogded: —Ar Bab-Jehová anmar-oburgwebiena, anmar ega ibmar-ogumakar-uksadi, degi, ibmar-gwag-uksabalidi, anmar-abin sussulinad. Deginbali, anmarse-ibmar-oyosad, anmarga oyossurbalinad. A-ukine, anmarga ibmar-sogsasurbalinad. </v>
<v b="JDG" c="13" v="24">Manoa-e-ome, e-ibagan-mosgu, susugwa ega uklenonikid. Sansónʼye onug-imaksad. Susugwa dungudgu, Bab-Jehová ise-nued egi binsasad. </v>
<v b="JDG" c="13" v="25">Ibagwengine, Sansón Dan-sordamar-danar-danar-bukwadgi-gudiidgi, Bab-Jehová-Burba egi gebe oyoleded. Dan-sordamar-danar-danar-bukwadi Zora-neggwebur-imbagi, degi, Estaol-neggwebur-imbagi siid. </v>
<v b="JDG" c="14" v="1">Sansón Timnat-neggweburse nadegusad. Agine, Sansón yagwa-Filistea-dule dakargusad. </v>
<v b="JDG" c="14" v="2">Sansón gannar negse nonigu, e-serganga weyob sognonikid: —Timnatʼgi yagwa-Filistea-dule an daksad. Be anga we-yagwa-egisnamala, adi, an we-yagwa-nikuegar. </v>
<v b="JDG" c="14" v="3">E-sergan ega sogded: —¿Ar weginde, anmar-gwenadgan-abargi omegan satesi? ¿Israel-dulemar-bukwad-abargi omegan satebarsi? Emide-be yagwa-Filistea-dule be nikubied, ar we-dulemarde, Bab-Dummad-akudakmaladid. Sansón, e-sergan-abin sogded: —Ar we-yagwa bur an abeged. Be we-yagwa be anga egisnamala. </v>
<v b="JDG" c="14" v="4">Ar e-sergande we-ibmar-gunaidi, wissulid, Bab-Jehová-sogedba-gunaid. Degi, Bab-Dummadi Filistea-dulemargi-gwichiguega igar-aminaid wissurbalid. Ar ade, we-ibagangi, Israel-dulemar, Filistea-dulemar-sogedba nanabukwad. </v>
<v b="JDG" c="14" v="5">Degi, Sansón, e-serganbo Timnat-neggweburse naded. Degi, Timnat-dulemar-e-uva-nainugan-mosgua, achumigur-senigwad egi urmakdani dakalid. </v>
<v b="JDG" c="14" v="6">Geb degi, Bab-Jehová-Burba gandikidba Sansónʼgi ubononikid. Agine, Sansón achumigur-ogoamaksad, igi dule argangi-ibmar-ganisuli sibad-bipi-ogoamakdae, deyobi imaksad. Degi-inigwele, e-serganga achumigur-oburgwisad sogsasulid. </v>
<v b="JDG" c="14" v="7">Geb Timnat-neggweburse modapmargua, Sansónʼdi yagwa-abesiidbo sunmaknaded. </v>
<v b="JDG" c="14" v="8">Ibagan-nasad-sorba, Sansón yagwa-nikuega gannar Timnat-neggweburse nadbalid. Nadapidgi, achumigur-burgwar-maid-dakega baid-igarsik dogded. Agi, achumigur-e-sangi yada-duurmaknai dakalid. Agine, achanis-nai dakarbalid. </v>
<v b="JDG" c="14" v="9">Sansón achanis e-argangi wesgua, igarba gunnadap gusad. Degi, Sansón igarba e-babgan-bargadapgu, ega achanis uksamogad. Geb e-sergan guchamogad. Degi-inigwele, Sansón e-serganga sogsasulid, achanis achumigur-burgwar-maidgi amisye. </v>
<v b="JDG" c="14" v="10">Geb degine, Sansón-e-bab bunagwa-negse naded. Agine, Sansón iba-onosad. Ar ade, gusgu weyob sapingana ome-nikunaidgi iba-onodamalad. </v>
<v b="JDG" c="14" v="11">Filistea-dulemar deyob Sansón-dakarmargu, dulagwen-gakambe (30) sapingan-amisad, adi, Sansónʼba gudii-gumalagar. </v>
<v b="JDG" c="14" v="12">Sansón we-sapinganga sogded: —Emisgwa, an bemarga oeged-soggwen sogo. Bemar anga we-oeged, ibagugle (7) iba-naguoedgi be anga odalosmalale, mor-lino goadulagwen-gakambe (30) an bemarga ukoed, degi, mormar-ibagi-yoleged dulagwen-gakambe (30) an bemarga ukbaloed. </v>
<v b="JDG" c="14" v="13">Degi-inigwele, be anga odalossurmalardi, bemar anga mor-lino dulagwen-gakambe (30) ukmaloed, degi, mor-ibagi-yoleged dulagwen-gakambe (30) bemar anga ukmarbaloed. Sapingan abin-sogdemalad: —Sogdeen. Ibmar-oeged be sogdo, anmar be-itobukwa. </v>
<v b="JDG" c="14" v="14">Degi, Sansón amarga sogded: “Emar-gunnedgi masgulleged noalid, degi, gargandik-nikadgi osidikid noalid.” Ibapaagusgu, sapingana oeged geg odaloge gusmalad. </v>
<v b="JDG" c="14" v="15">Ibabakegusgu, sapingana Sansón-omega sogdemalad: “Be-sui-binsaed be gae, anmarga oeged odalogega. Yapa be be-sui-binsaed-gaele, anmar soogi be-ogumakoed, degi, bela be-gwenadgan anmar ogumakbaloed. ¿Anmar-ibe ibmar-atursaega, be anmarse gochasi?” </v>
<v b="JDG" c="14" v="16">Degidgi, e-omegwa ise-boale Sansónʼgi matak-nagusad, ega sogded: —¡Be anbina sogsulid! Isdar be an-daked. Be an-dulemarga-oeged-sogsadi, be anga odaloge. Sansón abin-sogded: —An-sergangarbela an sogsasulid. ¿Begardi nabir an sogode? Adi sula. </v>
<v b="JDG" c="14" v="17">Ibagugle (7) omegwa Sansón-asabin bosii gusad. Degi, e-ome egi alamaknai gusad. Geb ibagugledgi (7) Sansón e-omega oeged odalossunnad. Geb degi, e-ome sapinganga sogsamogad. </v>
<v b="JDG" c="14" v="18">Ibagugledgi (7), dad-argwaned-iduar, Filistea-neggweburginmalad Sansónʼga sogdemalad: “Ar achanisba-bur bule-ibmar-ochigwad sulid, unnila achanisbi-nikad. Ar achumigurba-bur bule-ibmar-gandikid sulid, unnila achumigurbi dutusulid.” Sansón abin-sogded: “An-moli-bebe-nikad-ome-bipigwadgi be alamaknaigussurmalana, An-oeged, bemar wisguosurmalanad.” </v>
<v b="JDG" c="14" v="19">Geb agine, Bab-Jehová-Burba gandikidba Sansónʼgi ubononikid. Geb Ascalón-neggweburse naded. Agine, dulagwen-gakambe (30) dulemar-ogilosad. Degi, a-dulemar-ibe mormar-susad. Geb dulemar-ega-oeged-odalosmaladga a-mormar-uksad. A-sorbali, nue-sae-itogedgi e-sergan-negse naded. </v>
<v b="JDG" c="14" v="20">Sansón-e-ome machered-baidga uksamalad. A-macheredde, Sansón na e-aiyobi dakdii gusad. </v>
<v b="JDG" c="15" v="1">Deunni, ibagan-nasadgine, orosgi-dakleged-welenaidgi, Sansón sibad-bipi suar, e-omese nadegusad. Mosgua, weyob sogdapid: —An-ome-dakega e-gabedse an dognagwelo. Degi-inigwele, ome-e-bab Sansón-dogega gwen imaksasulid. </v>
<v b="JDG" c="15" v="2">Degi, ome-e-bab ega sogded: —Andi sae-ome-dakye an be-bied. Aga an be-aiga uksad. ¿Degi-inigwele, ar e-urba-bipigwad bur-yeer daklesursi? A be nikusunna, e-ior-anar. </v>
<v b="JDG" c="15" v="3">Degidgi, Sansón dulemarga sogded: —An Filistea-dulemar naibi-imaksar, bar angin-surdo. </v>
<v b="JDG" c="15" v="4">Degidgi, Sansón nadgua, waladulataled-ilapaa (300) achu-bunnu-wawaad-asdubingiid-gasad, degi, abin-abin e-bunnumargi edichabalid. Geb degine, e-bunnumar-abin-abin-atinnar-nanaid-irbali egi war-wargwen acha-gwallumar nasiksad. </v>
<v b="JDG" c="15" v="5">Geb agi, Sansón, asdubingiid-achu-bunnumargi-acha-gwallumar-nanaid ogasad. Geb degidgi Sansón, Filistea-dulemar-ibmar-digar-nanaidba achu-asdubingiid indaksad. Geb na duurmakdemargu, bela ibmar-gwag-welear-bubukwad ogumaksad, degi, amba ibmar-gwag-yoo-welemalad bela ogumaksabalid, degine, uva-nainumarse-bakar, olivo-nainumarse-bakar, ogumaksabalid. </v>
<v b="JDG" c="15" v="6">Geb degine, Filistea-dulemar egichiarmalad: “¿Doa-we ogumaksa?” Ega sogdemalad: “Timnat-dule-e-sapin-Sansón, ogumaksa. Ar e-sakde, Sansón-ibe dule-baidga ome-uksad.” Geb degidbali, Filistea-dulemar nadegusmalad. Agine, Sansón-ome-ogumakar oburgwismalad, degi, ome-e-bab-ogumakar oburgwismarbalid. </v>
<v b="JDG" c="15" v="7">Ar Sansón Filistea-dulemarga weyob sogsa gusad: “Weyob bemar an-imaksamarsoggu, inniki an bemarga soged: An bemar-buged-mai-imakedse geb an bogilegoed.” </v>
<v b="JDG" c="15" v="8">Agala, Sansón urwedigi amargi gwichigusad. Bukidar a-Filistea-dulemar-ogilosad. Geb a-sorba, Sansón, Etam-akwasailagi yaa-ollor-siidse megnaded. </v>
<v b="JDG" c="15" v="9">Filistea-sordamar Judá-yargi danar-danar ambikudapmalad, bela Lehiʼye-neg-nugadgi aisakis ambikusmalad </v>
<v b="JDG" c="15" v="10">Judáʼginmalad Filistea-sordamarse egichiarmalad: —¿Ibiga be anmargi bila-onodanimala? Filistea-sordamar abin-sogdemalad: —Anmar Sansón-gaega danimala. Igi-anmar-imaksamoga, deyob anmar imakmogoed. </v>
<v b="JDG" c="15" v="11">Judá-sordamar degi-itosmargua, milipaa (3,000) Etam-akwasaila-yaa-ollor-siidse nadmalad. Geb Sansónʼga sogdapmalad: —¿Filistea-dulemar anmargi-obined be wissursi? ¿Ibiga weyob be anmarga boni-onosa? Sansón amar-abin sogded: —Ar igi-Filistea-dulemar-an-imaksa, unnila deyob an imaksamogad. </v>
<v b="JDG" c="15" v="12">Degidgi, Judá-sordamar ega sogdemalad: —Anmar be-gadanimar, Filistea-sordamarga be-ukegar. Sansón, Judá-dulemar-abin sogded: —Be anga ise-sogar-sogmalo, bemar an-iblogosurye. </v>
<v b="JDG" c="15" v="13">Judá-dulemar abin-sogdemalad: —Suli, anmar be-iblogosuli. Unnila anmar be-gaogu, geb Filistea-sordamarga anmar be-ukoed. Degine, urdub-binid-gibogi edichamalad. Geb agi, Sansón akwasaila-yaba-siidgi onosmalad. </v>
<v b="JDG" c="15" v="14">Lehiʼye-neg-nugadse mosmargu, Filistea-dulemar binnasur-oimakar abin ainiarmalad. Degidgine, Bab-Jehová-Burba gandiki Sansón-imaknonikid. E-argangi urdub-atinnaled e-abin dub-nunudyob itirided. </v>
<v b="JDG" c="15" v="15">Sansón moli-uayasuid-e-aku-gar-bini-binid susgua, agi, miligwen (1,000) Filistea-sordamar-ogilosad. </v>
<v b="JDG" c="15" v="16">Degidgi, Sansón sogded: “Moli-uayasuid-e-aku-gargine, an dulemar-oburgwisadi, dunnumaksii an imaksad, danabo an urbisad. Moli-uayasuid-e-aku-gargine, an miligwen (1,000) dulemar-iblosad.” </v>
<v b="JDG" c="15" v="17">Sansón deyob-sognaid bergusgua, moli-uayasuid-e-aku-gar meted. Geb Ramat-Lehiʼye a-neg onug-imaksad. </v>
<v b="JDG" c="15" v="18">Sansón bela-belad uku-uku itosoggua, Bab-Jehováʼse gandikidba goted: “Bab-Dummad, an-isdarmaladgi-nakwega be an-imaksad. Degite, ¿igi emisgindi, uku-uku-itogedba be an-oburgosunna? ¿Igi be dulemar-abgan-uka-duku-sikarsurmaladga an-ukbalosunna? Adi sulirgebed.” </v>
<v b="JDG" c="15" v="19">Degidgine, Bab-Dummad Lehiʼye-neg-nugadgi yaa-dummad-maidgi yaa egasad. Agi, dii aryoalid. Geb Sansón dii-gobsagu, na gannaleded. Aga, we-dian En-Hacoreʼye nuggusad. Emi, we-garda-narmaklenaidse Lehiʼye-neg-nugadgi a-dian amba maid. </v>
<v b="JDG" c="15" v="20">Filistea-dulemar-gandik-bukmalad-ibagangi, Sansón birga-dulagwen (20) Israel-dulemarga negsesad. </v>
<v b="JDG" c="16" v="1">Ibagwengi, Sansón Gaza-neggweburse nadgua, ome-gambanuchusaed dakalid. Na dakargu, a-ome-negse dogded, adi, e-walik mutik gabegar. </v>
<v b="JDG" c="16" v="2">Degidgi, Gaza-dulemarga sogsamalad: “Sansón wese noniye.” Degi, dulemar bela-neg-ebilis ambikusmalad, mutikidba neggwebur-yawagak-ebilis nakulesmalad. Bela mutikidba bogidik ambikusmalad, sogdemalad: “Neg-ibguder, anmar Sansón-oburgwemalo.” </v>
<v b="JDG" c="16" v="3">Degi-inigwele, Sansón, neg-gabigwengi gwisgusad. Geb neggwebur-doglegedse naded. Agine, neggwebur-doged-yawagak unnusad, e-bargamaladse-bakar, degi, esgoro-e-yaa-edimaladse-bakar, unnusad. Geb Hebrón-neggwebur-asabin yar-mullu-siidse e-gukingi-mai sesad. </v>
<v b="JDG" c="16" v="4">Ibagan-nasad-sorba, Sansón ome-Dalilaʼye-nugad abealid. Omede Sorec-nebaginedid. </v>
<v b="JDG" c="16" v="5">Degi, Filistea-dulemar-e-dummagan omegwa-daknadmargu, ega weyob sogdapmalad: “Be anmarga Sansón-yardako. Be anmarga bar-amibaloe, ibugi e-gargangued nika. Degi, igi anmar egine obinergebe, adi, anmar nabir Sansón-gugmakoed, degine, adi, egi anmar obinmaloed. Be anmarga bela baramisale, anmar bega war-wargwengi mani-sibu miligwen gaka dulatar mergu (1,100) ukmaloed.” </v>
<v b="JDG" c="16" v="6">Sansón Dalila-daknadgua, ese weyob Dalila egichided: —Be anga wis ibmar-sogbi an be-abedo. ¿Ibugi be gar-gangued sii? ¿Igi-dule nabir be-edichale? Adi mer be achikegar. </v>
<v b="JDG" c="16" v="7">Sansón abin-sogded: —Dub-dutusulid-binid yoo-amba-dingued goagugledgi (7) dule an-gugmakele, an-gangued nollomakdoed, dulemar-yogasaaledyob an nolloo nadoed. </v>
<v b="JDG" c="16" v="8">Geb degine, Filistea-dulemar-e-dummagan dub-dutusulid-binid-amba yoo-dingued, goagugle (7) Dalilaʼse searmalad. A-dubgi Dalila Sansón-gugmaksad. </v>
<v b="JDG" c="16" v="9">Dalila-e-gabedneggi bato guakwaa Filistea-dulemar nakulegega bukwasoggu, Dalila Sansónʼse binnasur goted: —¡Sansón, Filistea-sordamar begi gwichigudani! Sansón gwichiguargu, e-gugmakaled dub-nunudyob itirisad. Degisoggu, Filistea-dulemar Sansón-e-gargangued-siid wisgussurmalad. </v>
<v b="JDG" c="16" v="10">Degi, Dalila Sansónʼga sogded: —Be an-yardaksa. Be anga yamo gakansasad. Be anga inniki-soge, ¿igi-dule nabir be-gugmakergebe, adi, nabir be-gamalagar? </v>
<v b="JDG" c="16" v="11">Sansón abin-sogded: —Urdub-bini-binidgi sabsur ise-gugmakar be an-edinnele, an-gangued nollomakdoed, dulemar-yogasaaledyob an nolloo nadoed. </v>
<v b="JDG" c="16" v="12">Dalila-e-gabedneggi bato guakwaa Filistea-dulemar nakulebukwadgi, Dalila Sansón-gugmaksad. Agine, Dalila binnasur goted: —¡Sansón, Filistea-sordamar begi gwichigudani! Sansón gwichigudgu, e-gugmakaled dub-garagwadyob itirisad. </v>
<v b="JDG" c="16" v="13">Geb Dalila Sansónʼga sogdebalid: —Gannar be an-yardaksa. Emi, be anga yamo gakansasbalid. Be anga nue-inniki soge, ¿igi-dule nabir be-gugmakergebe, adi, nabir be-gamalagar? Sansón ega sogded: —An-sailagia-sobarmalad giagugle (7) gwinni-dubba be sobele, degi, gwinni ise-digar e-bargamaladgi be imakele, an-gangued nollomakdoed, dulemar-yogasaaledyob an nolloo nadoed. </v>
<v b="JDG" c="16" v="14">Geb Sansón gabidgua, Dalila Sansón-e-sailagia-sobarmalad giagugle (7) gwinni-dubba sobsad, degine, gwinni ise-digar e-bargamaladgi imaksabalid. Geb agine, Dalila binnasur goted: —¡Sansón, Filistea-sordamar begi gwichigudani! Sansón gabmai-gwichigudgu, ise-digar-gwinni-gwichid bibichisad, degi, bela e-bargamalad bibichisbalid. </v>
<v b="JDG" c="16" v="15">Dalila Sansónʼga sogdebalid: —Degite, be an-abeye sogde, binsa be gordii. Unnila be anga gakansadiid. Wese ilapaagus be an-yardakdaged. Yoo be anga soged, be-gargangued ibugi sii. </v>
<v b="JDG" c="16" v="16">Dalila, bane-bane Sansónʼgi alamakdidaed, adi, ega e-gangued-sogegar. Na Sansón budar-itogusadbali, na burgwebi-guarsunnad. </v>
<v b="JDG" c="16" v="17">Degidbali, Sansón napise bela Dalilaʼga ibugi-e-gangued-siid sogdesunnad: —Bipisaale an-sailagia sikledisulid. An gwaluleged-iduar bato an Bab-Dummadga nugsales-danikid. Ar dule an-sailagia sikele, an-gargangued an bergusaled, nolloo an nadeled, dulemar-yogasaaledyob an gudeled. Ar ade, an Nazareo-igarba-nanadiid. </v>
<v b="JDG" c="16" v="18">Dalila, Sansón-ega-bela-ibmar-sogsa daksagu, Filistea-dulemar-e-dummaganse weyob gayaburba barmisad: “Gannar be anse dagmar. Emisgindi, Sansón bela anga ibmar-sogsad, anga bar ibmar-odukussulid.” Geb, Filistea-dulemar-e-dummagan Dalilaʼga mani-ukoye-sogsad, guar senonimalad. </v>
<v b="JDG" c="16" v="19">Degine, Dalila e-nuku-birgi Sansón-gabega-imaksad. Agine, Dalila dulese-gochad, adi, Sansón-e-sailagia-giagugle-sobarmalad (7) immiegar. Degidba, Sansónʼgi e-gangued bangudgu, Dalila sabsur-Sansón-imakded. </v>
<v b="JDG" c="16" v="20">Geb degidgi, Dalila binnasur goted: “¡Sansón, Filistea-sordamar begi gwichigudani!” Sansón gabmai-gwichigudgu, iduar-wakindaedyob na wakinbaloye na binsaalinad. Bab-Jehová egi aibachadeeye na Sansón binsassulid. </v>
<v b="JDG" c="16" v="21">Degidgi, Filistea-sordamar Sansón-gasmalad. Geb e-ibe gwabobela e-ibya onosmalad. Gaza-neggweburse sesmalad. Agine, esgoro-gordikid-dubgi edichamalad, esgaryagi ibmar-nagedgi-oarbaega imaksamalad. </v>
<v b="JDG" c="16" v="22">Degi-inigwele, Sansón e-ibe sailagia-siklesad gannar ega sugumai gusad. </v>
<v b="JDG" c="16" v="23">Filistea-dulemar-e-dummagan na e-bab-dummad-Dagónʼga ibmar-bukidar-ogumakar-ukmalaga, degi, wergumalaga na ambikusmalad. Weyob namakbukmalad: “Anmar-bab-dummad-Dagón anmarga anmar-argan-yaurgi anmar-isdarad-Sansón uksad.” </v>
<v b="JDG" c="16" v="24">Filistea-dulemar Sansón-dakarmargu, bela na e-bab-dummad-Dagón-nug-odummodmalad, weyob namakdemalad: “Anmar-bab-dummad-Dagón anmarga anmar-argan-yaurgi anmar-isdarad-Sansón uksad. We-Sansónʼde anmar-ibe nainu-osulodii daed, degi, anmar-dulemar-bukidar osulosbalid.” </v>
<v b="JDG" c="16" v="25">Filistea-dulemar na yeer-itobukmaladgi, sogdemalad: “Anmarga be Sansón-sedage, anmar egi dodogegar.” Geb Sansón-esgaryagi-siid onosmalad. Ibmar-dodolegedyob egi dodosmalad. Geb degi, neg-buarmar-gwichid-imbagi ogwichismalad. </v>
<v b="JDG" c="16" v="26">Degidgi, Sansón, machigwa-argangi-e-semaidga sogded: “Buarmar-neg-abga-bukmalad-walik be an-ogwiche, adi, an nabir agi akaegar.” </v>
<v b="JDG" c="16" v="27">A-ibagi, itogedneg ena-siid. Machergan omeganbo oburar bukwad, degi, bela Filistea-dulemar-e-dummagan, agi bukwamalad. Aila-nibalidgindi machergan, omeganbo oburar milipaa (3,000) bukmarbalid, Sansónʼgi-dodolenaid dakbukmalad. </v>
<v b="JDG" c="16" v="28">Degidgi, Sansón Bab-Jehováʼse gandikidba-goted: “Bab-Jehováʼye, bebi Bela-Gangued-Nikad maid. Emi, napi be an-ogannoge. An bese goled, Filistea-sordamar an-ibya-gwabobela ani onosmalad. An buged-imakedse be an-imako.” </v>
<v b="JDG" c="16" v="29">Sansón bur-buar-e-sailagan-warbogwad abinbela-gwichid-ebusgu, egi akasad. E-argan-sapiled buar-wargwengi akasad, e-argan-nueddi buar-baidsik akasbalid. Bela abinbela-akas gwisgusad. </v>
<v b="JDG" c="16" v="30">Geb agine, Sansón binnasur goted: “¡Filistea-dulemarba an burgwesun!” Geb bela Sansón gandikidbali buarmar-balimeted. Filistea-dulemar-e-dummagangi bela neg marwenonikid, degi, bela dulemar-bukwadgi batenonikid. Sansón-burgwidgu, Filistea-dulemar eba bukidar burgwismogad. Dula-gudiidgi ese-oburgwilesadba bur-melu ese girgusad. </v>
<v b="JDG" c="16" v="31">A-sorbali, Sansón-e-urbamar, degi, bela e-gwenadganbo e-mui suapmalad. E-mui-sesmargu, Zora-neggwebur, Estaol-neggweburbo-siid-imbagi, e-bab-Manoa-e-neg-uangi digsamalad. Sansón birga-dulagwen (20) Israel-dulemarga igar nabosad. </v>
<v b="JDG" c="17" v="1">Dule-gwensak-Micaíaʼye-nugad Efraín-yalaganba maigusad. </v>
<v b="JDG" c="17" v="2">Ibagwengi, e-nanga weyob sogded: —Nana, dule bei-mani nibir-durgwen-gakabaabak (28) atursasad-ukabsanai an be-itosad. Ani an be-ibe we-mani susad. Ani an ganikid. E-nan ega sogded: —¡Machi, Bab-Jehová begi nued binsasun! </v>
<v b="JDG" c="17" v="3">Micaía e-nan-ibe mani-nibir-durgwen-gakabaabak-atursasad (28) gannar e-nanga uksad. Geb agi, e-nan weyob sogded: —We-mani Bab-Jehováʼga an nug-imaksad, adi, we-manigi dule-mani-sobed an-machiga bab-dummadyob-imakleged-ise-wagar-onoar sobega, degi, bab-dummadyob-imakleged-manibiid sobbaligar. Emisgindi, gannar an bega ukbalid. </v>
<v b="JDG" c="17" v="4">Degisoggu, Micaía gannar e-nanga mani-uksagua, e-nan, mani-nibiratar-aidiku-wilub dule-mani-sobedga uksad. A-dule, bab-dummadyob-imakleged ise-wagar-onoar sobsad, degi, bab-dummadyob-imakleged-manibiid sobsabalid. Geb a-sorbali, Micaía-negse berbeapid. </v>
<v b="JDG" c="17" v="5">Micaía e-neggi bab-dummadyob-imaklemalad-neg sii gusad. Degine, mor-suid-efodʼye-nugad maksabalid, degi, bab-dummadyob-imaklemalad-burwigana sobsabalid. Deginbali, e-machi-gwensak dule-irwa-bab-dummadyob-imaklemaladse-golega nug-imaksabalid. </v>
<v b="JDG" c="17" v="6">Ar ade, a-ibagangine, Israel-yalagi rey sulid. Degisoggu, dulemar na e-itolegedba nanabukwad, degine, na e-dakedba ibmar-imakbukwad. </v>
<v b="JDG" c="17" v="7">Deunni, Belén-neggweburgi machi-sapin-gwensak Levita-dule Judá-yalagined gudiid. </v>
<v b="JDG" c="17" v="8">We-machigwade, Belén-neggweburgi-gudiid neg-baid-amiega aligusad. Degi, Efraín-yalaganba-nadapi, Micaía-negse modapid. </v>
<v b="JDG" c="17" v="9">Micaía ega sogded: —¿Bia be daniki? Levita-dule abin-sogded: —Belén-neggweburgi an daniki. An Levita-dule. Emi, an megega neg-amidii. </v>
<v b="JDG" c="17" v="10">Degi, Micaía ega sogded: —An-walik be mego, adi, be anga dule-irwa-bab-dummadse-goledga guegar, degi, anga-binsaed-ukedga be gubaloed. Birgagi, mani-sibu-miligwen gaka dulatar (1,100) aidiku-wilub, an be-bennukoed. Mor an bega ukbaloed, degine, an bega masgulleged ukbaloed. Degi, Levita-dule bessundo. </v>
<v b="JDG" c="17" v="11">Levita-dule, Micaía-walik-megnonigu, nued itosad. E-machiyob Micaíaʼga gunonikid. </v>
<v b="JDG" c="17" v="12">Geb Micaía dule-irwa-bab-dummadyob-imaklemaladse-goledga Levita-dule-nug-imaksad. Degisoggu, Levita-dule Micaía-neggi gudii gunonisunnad. </v>
<v b="JDG" c="17" v="13">Micaía na weyob binsaalid: “Dule-irwa-bab-dummadse-goledga an Levita-dule-imaksasoggu, an wisi, emisgi Bab-Jehová an-bendakoe.” </v>
<v b="JDG" c="18" v="1">A-ibagangi, Israel-yargi rey amba sulid. Aginmoga, Dan-wagan na ambikuega yar-amidimalad. Bela Israel-dulemar-danar-danar-bukmalad-abargi amba yoo Dan-waganga yar-ukleged. </v>
<v b="JDG" c="18" v="2">Degidbali, Dan-wagan Zora-neggweburgi, degi, Estaol-neggweburgi e-sordamar-bur-gandikmalad walatar barmisad, adi, dulemar-arganaegar, degine, napa-nanaid-arganabaligar. Sordamar-e-ataledga sogdemalad: “Be namar, yar-arganamar.” E-ataled nadmargu, Efraín-yalaganba nadmalad. Micaía-e-negse modapmalad. Agi gabismalad. </v>
<v b="JDG" c="18" v="3">Micaía-neg-mosmargu, sapingwa-Levita-e-sunmaked magar-itosmalad. Degi, ese ibmar egisnadmalad: —¿Doa wese be-senoniki? ¿Ibu be wegi sae? ¿Ibu be wegi amie? </v>
<v b="JDG" c="18" v="4">Machi-sapingwa, Micaía-ega-ibmar-imaksad sogded, degi, ega sogded: —Micaía anbo igar-mesisad, degi, an ega dule-irwa-a-bab-dummadse-goledga an gued. </v>
<v b="JDG" c="18" v="5">Degidgi, ega sogdemalad: —Wis be anmar-nuki Bab-Dummadbo sunmake, adi, anmar wisguega, anmar nadele, bule nueganbi anmar naoe. </v>
<v b="JDG" c="18" v="6">Geb dule-irwa-bab-dummadse-goled amarga sogded: —Be nueganbi namaloe, ar Bab-Jehová bemarba namaloed. </v>
<v b="JDG" c="18" v="7">Agine, sordamar-e-ataled nadmalad. Geb, Lais-neggweburse modapmalad. Dakdapmalad, Laisʼginmalad Sidón-dulemar-gudimaladyob gudimarmoga. Sidón-dulemarde nueganbi bonisuli bukwamalad, degi, gwayedsuli bukwamarbalid. We-yargi bela ibmar-nikadbi bukwamalad, ibmarsuli bukwasurmalad. Laisʼginmalad Sidón-dulemargi dikasur-bangu-bukwamalad, degi, dulemar-baiganbo igar-nikasur-bukwamarbalid. </v>
<v b="JDG" c="18" v="8">Sordamar-e-ataled gannar Zora-neggweburse, degi, Estaol-neggweburse nonimargu, e-dulemar-neggweburginmalad ese egichiarmalad: —¿Degite, igi be gudmala? </v>
<v b="JDG" c="18" v="9">Sordamar-e-ataled abin-sogdemalad: —Anmar ginebinne, egi anmar gwichigu-nae. Ar an neg-daksamaladi, napa-nuedid. ¿Degite, bemar naosuli? Mer geger be itomala. Anmar yar-suega nae. </v>
<v b="JDG" c="18" v="10">Anmar nader, dulemar-baisur-binsa-bukwamaladse anmar modapmaloed. Degi, a-yar-bipisur-naid Bab-Dummad anmarga ukoed. A-yargi ibmar-bela-nikad, ibmar-soggwenad suli soglesulid. </v>
<v b="JDG" c="18" v="11">Degidgi, Zora-neggweburgi, degi, Estaol-neggweburgi Dan-sordamar dulataled-ilanergwa (600) nadmalad. A-sordamar bila-onogedgi-ibmar-ebulemalad guar-guar sesmalad. </v>
<v b="JDG" c="18" v="12">Nadmargu, Judá-yargi, Quiriat-Jearimʼye-neg-nugadgi danar-danar ambikudapmalad. A-ulale, we-garda-narmaklenaidse Quiriat-Jearim-dad-argwanedsik Dan-dulemar-ambikuedye bileged. </v>
<v b="JDG" c="18" v="13">Agi bukwa, Efraín-yalagansik nadmalad, degi, Micaía-negse modapmalad. </v>
<v b="JDG" c="18" v="14">Sordamar-e-atar-Lais-yar-argaapmaladi, e-sordaganga sogdemalad: —Be wismala, we-negyabali mor-efodʼye-nugad bukwad, degi, bab-dummad-negginmalad bukwabalid. Degine, bab-dummadyob-imakleged-ise-wagar-onoar-sobaled, degi, bab-dummadyob-imakleged-manigi-sobaled gwichibalid. Be-itolegedba be samalo, be-imakbimaladba be imakbalo. </v>
<v b="JDG" c="18" v="15">Micaía-negse modapmargu, Levita-sapingwa-maidse dogdapmalad. Nued-sogeye ega sogsamalad. </v>
<v b="JDG" c="18" v="16">Dan-sordamar-dulataled-ilanergwad (600), bila-onogedgi-ibmar-ebulemalad-guar-guar yawagak-dogedgi nakulebukmalad. </v>
<v b="JDG" c="18" v="17">Sordamar-e-atar-yar-argaapmaladi ibmarmar-bukwadyaba dogsamalad. Geb bab-dummadyob-imakleged-ise-wagar-onoar-sobaled searmalad. Geb mor-efodʼye-nugad-bukwad searmarbalid, degi, bab-dummadyob-imaklemalad-negginmalad-bukwabalid searmarbalid. Degi, bab-dummadyob-imakleged-manigi-sobaled searmarbalid. Dule-irwa-bab-dummadyob-imaklegedse-goleddi yawagakgi sordamar-dulataled-ilanergwa-walik (600) gwichid. </v>
<v b="JDG" c="18" v="18">Dule-irwa-bab-dummadyob-imaklemaladse-goledi neg-akala dakargu, egichided: —¿Ibu be imaknanai? </v>
<v b="JDG" c="18" v="19">Abin-sogdemalad: —Boogwa-be. Mer-be-sunmake. Anmarba be dage, anmarga be dule-irwa-bab-dummadse-goledga guoed, degi, anmarga-binsaed-ukega be gubaloed. Bur-nabirsursi, dule-wargwenga-arbaedba be bela Israel-dulemarga Bab-Dummadse-goledga gued. A-bur-nuedi. </v>
<v b="JDG" c="18" v="20">Dule-irwa-bab-dummadyob-imaklemaladse-goled na yeer-itosad. Geb na mor-efodʼye-nugad-bukwad sesad, degi, bab-dummadyob-imaklemalad-negginmalad sesbalid, degi, bab-dummadyob-imakleged-ise-wagar-onoar-sobaled sesbalid. Geb Dan-sordamarba nadsunnad. </v>
<v b="JDG" c="18" v="21">Dan-sordamar nadmargu, burwigana e-idu-naega-imaksamalad, degi, ibmar-durgan, degine, e-ibmar-ebumalad e-idu sedega imaksamalad. </v>
<v b="JDG" c="18" v="22">Dan-sordamar undargus nanamaladgine, Micaía, dulemar-e-neg-dikarba-mamaidbo atosad. Geb na Dan-sordamar-balegitemalad. </v>
<v b="JDG" c="18" v="23">Micaía-sordamar binnasur gornadapmarsoggu, Dan-sordamar daksik-aibilidmalad. Geb agine, Micaíaʼga sogdemalad: —¿Ar ibu be itoge, be oimakdanimalad? </v>
<v b="JDG" c="18" v="24">Micaía abin-sogded: —Igi be anga sogmala, ¡ibu-itoye be anga sogmala! Ar bemar an-bab-dummagan ani semaid, dule-irwa-bab-dummadse-goled ani be semaimarbalid. Bela be ani ibmar-obelosmalad, gwen be anga wis ibmar obessurmalad. </v>
<v b="JDG" c="18" v="25">Dan-sordamar abin-sogdemalad: —Mer be anmar-abin ee-gwisgue. Degiile, an-sordamar-abala sae-itoalile, begi gwichigudmaloed, binsarsunna be burgwedagoed, be-gwenadgan binsa-burgwedamarmogoed. </v>
<v b="JDG" c="18" v="26">Micaía egi-obin-dakargu, gannar e-negse nadsunnad. Dan-sordamardi na e-nadapmaladba na nadmalad. </v>
<v b="JDG" c="18" v="27">Deyobi, Dan-sordamar, Micaía-ibmarmar-sobsad sesmalad, degi, e-dule-irwa-bab-dummadyob-imaklemaladse-goled sesmarbalid. Geb degi, Lais-neggweburse modapmalad, dulemar-bogi-bukwamaladse, degi, dulemar-akar-gwen-binsa-buksurmaladse. A-dulemargi gwichigusmalad, es-suidgi ogilosmalad, degi, e-ibe neggwebur ogumaksamarbalid. </v>
<v b="JDG" c="18" v="28">Ar Lais-neggwebur Sidón-neggweburgi dikasur bukwasoggu, dulemar-baiganbo igar-nikasurbarsoggu, dule-e-bendaked sate-gusad. Lais-neggweburde nebagi siinad, Bet-Rehob-neg-nugad-walik. Geb a-sorba, Dan-dulemar a-nega gannar neggweburga urbisad, degi, na agi ambikusmalad. </v>
<v b="JDG" c="18" v="29">Neggwebur, Laisʼye nugan-inigwele, Dan-wagan e-dad-dummad-Danʼba Danʼye onugsasmalad. Danʼde, Israel-e-machid. </v>
<v b="JDG" c="18" v="30">Agi, Dan-wagan bab-dummadyob-imaklemalad ese-golega urbismalad. Degine, dule-irwa-bab-dummadyob-imaklemaladse-golega Jonatán-nug-imaksamalad. Jonatánʼde, Gersón-machid, Moisés-wagwabalid. Geb a-sorbali, Dan-dulemar-gales-selesmalad-ibaganse, Jonatán-wagan Dan-dulemar-irwa-bab-dummadyob-imaklemaladse-golega gusmalad. </v>
<v b="JDG" c="18" v="31">Silo-neggweburgi Bab-Dummadse-goled-neg-siid-gusad-ibagangi, Micaía-ibmarmar bab-dummadyob-imakleged-sobsamalad Dan-neggweburgi amba ebudii gusmalad. </v>
<v b="JDG" c="19" v="1">A-ibagangi, Israel-yargi rey amba-sulidgi, Levita-dule-wargwen Efraín-yalaganba dikasur e-negsulidgi maigusad. A-dule ome-dikarbalid nikusad. A-omede Judá-yargi Belén-neggweburginedid. </v>
<v b="JDG" c="19" v="2">Ibagwengine, e-ome e-dikarba-yolesad-ular, gannar ome-neggwebur-Belénʼse, e-serganse nadegusad. Nii-walabakegus, omegwa e-sergan-walik-maidgine, </v>
<v b="JDG" c="19" v="3">na e-machered e-ome-balimakde gusad, adi, nidagegar. Dule-ega-arbaedbo naded, degi, moli-uayasuigan walabo sesbalid. E-ome, nabir e-bab-neggi abingasad. Ome-e-bab machered-noniki dakargua, yeer-itosad. </v>
<v b="JDG" c="19" v="4">Agine, e-saka e-walik-beega imaksad. Degine, e-sapin e-walik ibapaa bessunnad. Na nue-gobdii, nue-mas-gundii, degi, nue-gabdii gusad. </v>
<v b="JDG" c="19" v="5">Ibabakegine, wakudaryala na gwisguarmalad, degi, Levita-dule naega guakwaa ibmar-amisad. Degi-inigwele, e-sak ega sogded: “Be naed-iduar, mas-gucha be nae, adi, wis mas-itos be naoed.” </v>
<v b="JDG" c="19" v="6">Degi, na gobsamalad, degi, na ebo mas-guchamarbalid. Geb a-sorbali, e-sak ega sokalid: “Napi-ibagwen be an-walik gabe. Nueganbi be oibodagoed.” </v>
<v b="JDG" c="19" v="7">Degi, na Levita-dule naega gwichigualinad. Degi-inigwele, e-saka gannar e-walik gabega egi alamaksad. Degidbali, na gannar gabissunnad. </v>
<v b="JDG" c="19" v="8">A-bangine, ibatar-gusgu, wakudaryala-naega gwisgusad. Degi-inigwele, e-sak ega sogded: “Be naed-iduar, niga-gannogega, mas-gucha be nae. Sedo be naoed.” Degi, na ebo mas-guchamalad. </v>
<v b="JDG" c="19" v="9">Degi, na mas-guchad-sorbali, Levita-dule, e-ome-dikarbalidmala-naega, degi, ega-arbaedmala-naega gwichigualid. Degi-inigwele, e-saka ega sogded: “Mer bar be nae, bato neg-sedosad, emiskwaa mutikgudoed. Napi-ibagwen be an-walik gabe. Nueganbi be oibodagoed. Geb oibosar wakudaryalaba, be-negse be naoed.” </v>
<v b="JDG" c="19" v="10">Degi-inigwele, Levita-dule yapa bar-gabe-gusad. Degisoggu, Jebús-neggweburse, Jerusalénʼye bilebalid, asega ali gusad. Ebali, e-moli-uayasuigan-warbogwad sealid, degi, e-ome-dikarbalid, degine, dule-ega-arbaed eba ali gusmogad. </v>
<v b="JDG" c="19" v="11">Jebús-neggwebur-modanimaladgi ega nue-neg-mutikguded. Degi, e-mai e-dummadga sogded: —Dage, Jebuseo-dulemar-bukwadse anmar nae. Agi anmar gaboed. </v>
<v b="JDG" c="19" v="12">E-dummad abin-sogded: —Suli. Anmar neggwebur-dulemar-baigangadse naosuli. Ar Jebús-neggwebur Israel-neggwebursursoggu, Gabaa-neggweburse anmar naoe. Degi, Levita-dule ega sogdebalid: </v>
<v b="JDG" c="19" v="13">—Dage, anmar neggwebur-baidse naoe, Gabaaʼsedibe, Ramáʼsedibe. Agi anmar gaboed. </v>
<v b="JDG" c="19" v="14">Degisoggu, nadmarsunnad. Dad-buge Benjamín-yargi-Gabaaʼse modapmalad. Gabaaʼde Benjamín-wagan-neggweburad. </v>
<v b="JDG" c="19" v="15">Degidgi, igargi aibatemargu, Gabaa-neggweburse gabega nadmalad. Degi-inigwele, ar dulemar-e-ogabed-satesoggu, dulemar-bukidar-ambikuedgi ambikusmalad. </v>
<v b="JDG" c="19" v="16">Degidgi, dador-gwensak nue-osedos sapurba-arbadii danikid. We-dulede Efraín-yalaganginedid, Gabaa-neggweburgi maid. Dulemar-a-neggweburginmaladdi Benjamín-waganad. </v>
<v b="JDG" c="19" v="17">Dador dulemar-ambikuedgi dule-neggwebur-baidse-nadapid-sii daksagu, ega sogded: —¿Bia be daniki? ¿Bia be nadapi? </v>
<v b="JDG" c="19" v="18">Levita-dule abin-sogded: —Anmar Judá-yargi daniki, Belén-neggweburgi. Bur-dikasur anmar Efraín-yalaganba nadapmarsoggu, aga wegi anmar bukunonimalad. Ani an abalidi. Emisgindi, Bab-Jehováʼse-goled-negse an nadapi. Degi-inigwele, dule-an-ogabed sated. </v>
<v b="JDG" c="19" v="19">Anmar bela ibmar-nikamalad: Moli-uayasuigan gagan-maega anmar gagan-nika, degi, gagan-dinnagana anmar nikabalid. Degine, anmar vino, degi, masgunned nikamarbalid. Unniguar anmar ibmar-nikad, anmar ibmar-galakusulid. </v>
<v b="JDG" c="19" v="20">Dador ega sogded: —An-ai, bonisuli, an-negse an be-sedoe. Amba be ibmar-galakuele, ani an bega ukoed. Degisulile, mer wegi, dulemar-ambikuedgi be gabmalo. </v>
<v b="JDG" c="19" v="21">Degisoggu, dador e-negse dule-sealid. Geb moli-uayasuigan ega masgi-omasbalid. Geb degi, na akwemaladdi nag-enuksamalad-sorba gobsamalad, degi, mas-guchamarbalid. </v>
<v b="JDG" c="19" v="22">Na wergu-bukwamaladgi, dule-isganamar-a-neggweburginmalad, neg-ebilis ambikunonimalad. Yawagak sarsononimargu, dule-isganamar dador-neg-ibedga sogdemalad: —Dule be-negyaba-siid be onoge. Anmar e-sangi dodogoe. </v>
<v b="JDG" c="19" v="23">Neg-ibed, dulemar-abin nodgu, ega sogded: —An-aimar, mer deyob be damar. Ar we-dule an akwedisoggu, mer yogasaar be deyob neg-oakalomalo. </v>
<v b="JDG" c="19" v="24">Bur an bemarga an-sisgwa-onogo, amba yoo ani sui-nikued, degi, we-dule-ome-dikarbalid an onobaloed. Emiskwaa an bemarga onomalo. Adi, be-itolegedba be imakmaloed. Degi-inigwele, we-duledi mer be oakalomalo. </v>
<v b="JDG" c="19" v="25">Degi-inigwele, dule-isganamar itossurmalad. Degisoggu, Levita-dule e-ome-dikarbalid a-dulemarga magaba onosad. Degi, machergan-isgana ome-e-sangi bela-bela mutikidba dodonanai-oiboarmalad, neg-ibguedse sabsur ome-imaksamalad. Degi, neg-ibgudgu, geb indaksamalad. </v>
<v b="JDG" c="19" v="26">Degi, neg-oibodanikidgi, omegwa nonikid, yawagak-nagase aimukunonikid, deyob meremai oibosad. </v>
<v b="JDG" c="19" v="27">Degi, e-sui gwisgusgu, yawagak egasad, naegar. Degidgi, neg-yawagak-dogedgi-nodgua, e-ome neg-dogedgi nue-imas aasaa meremai dakalid. </v>
<v b="JDG" c="19" v="28">Degidgi, e-sui ega sogded: “Gwisgue, anmar nae.” Degi-inigwele, omedi abin-imaksasulid. Degine, a-machered ome-aidosgu, e-moli-uayasuid-birgi mesisad, degi, e-negse nadmarsunnad. </v>
<v b="JDG" c="19" v="29">Levita-dule negse-mosgua, es amisad. Geb e-ome-dikarbalid-e-san olomaksad, degi, e-san sogambe-gakabo (12) olomaksad. Geb bela Israel-dulemar-mamaidba ome-e-sanmar-mimisad. </v>
<v b="JDG" c="19" v="30">Degi, bela we-sanmar-mimilesad-dakarmalale, sogdedamalad: “Weyob ibmar-gudisulid, degi, weyob ibmar-dakledisurbalid. Israel-dulemar Egiptoʼgi aligusad-akar, emi-ibase, weyob neg oyoledisulid. Anmar igar-amiergebed. Anmar igar-amied-iduar, anmar nue-binsaergebed.” </v>
<v b="JDG" c="20" v="1">Degidgi, Israel-dulemar belagwable nadegusmalad, Dan-yargi-alid, Beerseba-yarse, degi, Galaad-yar-akar, soggwenagwadyob Bab-Jehová-asabin Mizpaʼye-neg-nugadgi ambikunonimalad. </v>
<v b="JDG" c="20" v="2">Bela Israel-dulemar-e-dummagan e-neggweburmar-ilibali sordamar-es-suidgi-bila-onomaladbo ambikusmalad. Sordamarde, mili-dulataled-ilabake mergu (400,000) bukwamalad. </v>
<v b="JDG" c="20" v="3">Benjamín-e-sordamar wisgusmalad, Israel-sordamar Mizpaʼse nonimarye. Geb Israel-sordamar Levita-dulese egichidmalad: —Be anmarga soge: ¿Ibiga we deyopira ibmar-isgana gusa? </v>
<v b="JDG" c="20" v="4">Levita-dule-ei-ome-burgwisad, sogded: —An-ome-dikarbalid-anbo Benjamín-wagan-bukwadse, Gabaa-neggweburse an modapmalad, adi, agi gabegar. </v>
<v b="JDG" c="20" v="5">Degi-inigwele, mutikidba Gabaa-dulemar angi gwichigunonimalad, an-maid-neg-ebilis ambikunonimalad, an-oburgwegar. Degi, an-ome-dikarbalid-e-sangi dodosmalad. Degidbali, oburgwismalad. </v>
<v b="JDG" c="20" v="6">Geb-sorba, an-ome-e-san an olo-olo imaksad, degi, an gwa-gwagwen Israel-dulemar-bukwadba mimisad, adi, bela wisgumalaga, we-dulemar bela-belad weyob Israel-yargi ibmar-isgana-imakledisulid omegwagi imaksamarye. </v>
<v b="JDG" c="20" v="7">Ar bemarbela-Israel-dule-gumaladi, bemar-dakedba be imakmalodo, igi na be binsamaloe. </v>
<v b="JDG" c="20" v="8">Israel-dulemar soggwenagwayob sogdemalad: —Anmar wargwensaar e-dordonegse naosuli, degi, anmar wargwensaar gannar e-negse naosurbali. </v>
<v b="JDG" c="20" v="9">Emisgi, ¿igi anmar Gabaa-neggwebur imakoe? Anmar wilubdakar-imakoed, doa inse Gabaaʼgi gwichigudoe. </v>
<v b="JDG" c="20" v="10">Bela Israel-wagan-iliba sordamar-dulatargi (100), ambe-ambe (10-10) sulegoed, miligwengi (1,000) dulatar-dulatar (100-100) sulegoed, degi, miliambegi (10,000) mili-miligwen (1,000-1,000) sulegoed. Wemar, masgullemalad amimaloed, geb sordamar-bila-onomaladga sedmaloed. Ar sordamar Benjamín-yarse, Gabaa-neggweburse mosmalale, Israel-yargi-ibmar-isgana-imakledisulid imaksamaladgi gwichiguoed. </v>
<v b="JDG" c="20" v="11">Bela Israel-sordamar dule-gwennagwayob atosmalad, Gabaa-neggweburgi gwisguegar. </v>
<v b="JDG" c="20" v="12">Degi, Israel-wagan, bela e-gwenadgan-Benjamín-waganse sordamar-barmisad, ega sogega: “¿Ibu-ibmar-isgana wede be imaksamala? </v>
<v b="JDG" c="20" v="13">Dule-isganamar Gabaaʼgi-gudimalad be anmarga uda, adi, anmar-oburgwegar. Adi, Israel-yargi ibmar-isgana osulolegoed.” Degi-inigwele, Benjamín-sordamar, e-gwenadgan-Israel-sordamar-itossurmalad. </v>
<v b="JDG" c="20" v="14">Aka Benjamín-sordamar, neggweburmar-baigangi-bukwamaladi, bela Gabaa-neggweburgi atosmalad, Israel-sordamargi gwichiguega. </v>
<v b="JDG" c="20" v="15">A-ibagangine, Benjamín-wagan neggweburmar-baigangi-bukwamaladi ebislesgua, mili-dulagwen-gakanergwa mergu (26,000) daklealid, bela es-suidgi-bila-onomaladbi gumalad. Eba ebislessurmaladdi, dulataled-ilagugle (700) Gabaa-neggweburgi bukwamarmogad. </v>
<v b="JDG" c="20" v="16">Bela sordamar-bukwad-abargi, dulataled-ilagugle (700) sordamar-sapirmalad bukwabalid, belagwable akwamied-dubgi bila-onomaladid. Sailagia-gagwengi akwa-metele, noar maksurmaladid. </v>
<v b="JDG" c="20" v="17">De-ukinbali, Israel-dulemar-baigan sordamar-es-suidgi-bila-onomalad-bulegan mili-dulataled-ilabake (400,000) urbisad. </v>
<v b="JDG" c="20" v="18">Geb Israel-sordamar Bab-Dummadse-goled-negse nadmalad, Bab-Dummadse egisega, ega sogega: —Anmar-sordamar, ¿doa-inse Benjamín-sordamargi bila-ononaoe? Bab-Jehová abin-sogded: —Judá-e-sordamar-inse onodoe. </v>
<v b="JDG" c="20" v="19">Israel-sordamar wakudaryala gwichigusmalad, Gabaa-asabin ambikudapmalad. </v>
<v b="JDG" c="20" v="20">Israel-sordamar Benjamín-sordamargi bila-onogega noarmalad. Geb Israel-dulemar Gabaa-asabin guakwa e-idu ambikusmalad. </v>
<v b="JDG" c="20" v="21">Benjamín-sordamar Gabaa-neggweburgi ainiarmogu, a-ibagi bila-onolenaidgi Israel-sordamar-mili-dulagwen-gakabo (22,000) ogilosmalad. </v>
<v b="JDG" c="20" v="22">Israel-sordamar muchub-muchub gannar na niga-ogannonanai-guarmalad. Degisoggu, a-bangine, gannar bila-onomarbaligala, iduar-gebe-bila-onosmaladse guakwa ambikudapmarbalid. </v>
<v b="JDG" c="20" v="23">Ar ade, Israel-sordamar saegidbali, mutikguedse Bab-Jehová-asabin bosii gusmalad, degi, Bab-Jehováʼse idaksamalad, ega weyob sogsamalad: —¿Anmar gannar anmar-gwenadgan-Benjamín-dulemargi bila-onomaloe? Bab-Jehová amar-abin sogsad: —Egi be bila-ononamar. </v>
<v b="JDG" c="20" v="24">Degisoggu, Israel-sordamar irbogi gannar Benjamín-sordamargi gwichiguapmalad. </v>
<v b="JDG" c="20" v="25">Ibbogi Benjamín-sordamar Gabaaʼgi ainidmalad, Israel-sordamargi gwichiguega. Degi, Israel-sordamar-miliambe-gakabaabak (18,000) ogilolesmalad. </v>
<v b="JDG" c="20" v="26">Israel-sordamar belagwable Betelʼse nonimalad. Agi ambikusmargu, Bab-Jehová-asabin bobukwa-gusmalad. A-ibagi, mutikguedse mas-guchasurmalad, degi, Bab-Jehováʼga ibmar-durgan-ogumakar-uksamalad, degi, Bab-Jehováʼga na ebo-igar-nabogega ibmar-uksamarbalid. </v>
<v b="JDG" c="20" v="27">A-ibagangi, agi, Bab-Dummad-Israel-Dulemarbo-Igar-Mesisad-Ulu siisoggu, Bab-Jehováʼse idaksamalad. </v>
<v b="JDG" c="20" v="28">Deunni, Aarón-wagwa-Fineesʼye-nugad, agi arbadiid. Fineesʼde Eleazar-e-machid. Geb Israel-dulemar egisdemalad: —¿Anmar gannar, anmar-gwenadgan-Benjamín-sordamargi bila-onogega namaloe, igi, bur negse an namala? Bab-Jehová abin-sogded: —Be bila ononamala. Neg-oibosar, Benjamín-sordamargi-nakwega an bemar-imakoed. </v>
<v b="JDG" c="20" v="29">Degidgi, Israel-sordamar Gabaa-neggwebur-ebilis, sordamar-odukuar urbisad. </v>
<v b="JDG" c="20" v="30">Ibapaagwadgi Israel-sordamar, Benjamín-sordamargi-gwichiguega nadmalad. Degine, Gabaaʼgi gwichiguega guakwa bila-onogega ambikusmalad, iduar imaksamaladyob. </v>
<v b="JDG" c="20" v="31">Benjamín-sordamar, Israel-sordamar-abinguega nadmalad. Degi, neggweburgi bangumai-gudmalad. Israel-sordamar gwenna-gwenna-abingulemaidba, Benjamín-sordamar abin oburgwemai-oburgwemai imaksamalad, iduar imaksadyob. Bela dulagwen-gakambe (30) Betel-igarba, degi, Gabaa-igarba Israel-sordamar oburgwilesmalad. </v>
<v b="JDG" c="20" v="32">Benjamín-e-sordamar sogdemalad: “Idualedyob anmar ogalakumaibali.” Degi-inigwele, Israel-sordamar sogdemalad: “Anmar duurmakdemalo, adi, neggweburgi bangudmaloed, igarmar-baigan-mamaidse anmar sedmaloed.” </v>
<v b="JDG" c="20" v="33">Ukiar, Israel-sordamar bila-onoleged-igar-ogwasmalad, degi, sorda-bila-onomalad guakwaa Baal-Tamarʼgi ambikudapmalad. Geb Israel-sordamar-dukuar-bukwamalad Gabaa-dad-argwanedsik ainismarmogad, Gabaaʼgi gwichiguega. </v>
<v b="JDG" c="20" v="34">Geb Israel-sordamar miliambe (10,000) sordamar-bur-gandikmalad Gabaa-asabin Gabaaʼgi gwichigudmalad. Degi, bela-bela bila-ononaisoggu, Benjamín-sordamar galakumamaid na itossurmalad. </v>
<v b="JDG" c="20" v="35">Bab-Jehová Benjamín-sordamar, Israel-sordamar-asabin-galakuega imaksad. A-ibagi, Israel-sordamar, Benjamín-sordamar-mili-dulagwen-gakatar gaka dulatar (25,100) ogilosad, bela a-dulemar es-suidgi-bila-onomaladbiid. </v>
<v b="JDG" c="20" v="36">Degidgi, Benjamín-sordamar dakarmalad, emar galakusmala. Geb degi, Israel-dulemar, Benjamín-sordamargi bangumai-bangumai gusmalad, ade, Israel-sordamar wisid, e-sordamar-dukuar-Gabaa-neggwebur-dikarba-bukwamaladi, Benjamín-sordamargi gwichiguoe. </v>
<v b="JDG" c="20" v="37">Israel-sordamar-dukuar-bukwamaladi, ukiar Gabaa-neggweburgi gwichigudmalad. Egi duurmakdemargu, es-suidgi belagwable Gabaa-dulemar-neggweburgi-bukmalad ogilosad. </v>
<v b="JDG" c="20" v="38">Israel-sordamar, e-sordamar-dukuar-neggwebur-dikarba-bukwamaladbogwa na igar mesismalad: Bemar neggweburgi waa bela-bela onakwiarmalale, agi anmar gannar uludmaloed. </v>
<v b="JDG" c="20" v="39">Geb Israel-sordamar bila-onolenaidgi yamo wakitemargu, Benjamín-sordamar dulagwen-gakambe (30) Israel-sordamar-ogilosmalad. Geb Benjamín-sordamar sogsamalad: “Napira-we-dulemar anmarse galakumaid, gebe-anmarse-gusbalidyob.” </v>
<v b="JDG" c="20" v="40">Degi-inigwele, neggweburgi waa gebe niba ainakwiargu, Benjamín-sordamar sorsik atakdemargu, dakdemalad, bela-neggweburgi waa niba-ainakmai. </v>
<v b="JDG" c="20" v="41">Degidgi, Israel-sordamar gannar aibilismalad. Benjamín-sordamardi magar daksamalad emargi-boni-dummad-yolenonikoe. Degisoggu, nue-dobe-itodmalad. </v>
<v b="JDG" c="20" v="42">Geb Benjamín-sordamar, Israel-sordamar-idu nega-dulesulidgan-igarba duurmakdemalad. Degi-inigwele, bila-onogedgi wakichasurmalad, sordamar-neggweburmargi-abin-danimalad ogilomai-ogilomai imaksamalad. </v>
<v b="JDG" c="20" v="43">Weyob Israel-sordamar bela Benjamín-sordamar ebilis-ambikusmalad. Bela Menúha-akar, Gabaa-neggwebur-asabinse balegichamalad, degi, bela dad-nakwedsik bursursunna obelosmalad. </v>
<v b="JDG" c="20" v="44">A-ibagi, Benjamín-sordamar miliambe-gakabaabak (18,000) girgusmalad. Bela we-dulemarde bila-onomaladbiid. </v>
<v b="JDG" c="20" v="45">Degi-inigwele, abala nega-dulesulidganba akwasaila-dummad-Rimónʼye-nugadse wakichamalad. Igarba Israel-sordamar amar-miliatar (5,000) ogilosmalad. Geb Gidom-neg-nugadse balegitemarbalid. Agi, milibo (2,000) ogilosmarbalid. </v>
<v b="JDG" c="20" v="46">Bela a-ibagi mili-dulagwen-gakatar (25,000) Benjamín-sordamar-es-suidgi-bila-onomalad girgusad. Amar belagwable bila-onomaladgi buleganad. </v>
<v b="JDG" c="20" v="47">Degine, dulataled-ilanergwa (600), nega-dulesulidganba akwasaila-dummad-Rimónʼye-nugadse wakichamalad. Nii-walabake agi megismalad. </v>
<v b="JDG" c="20" v="48">Israel-e-sordamar gannar Benjamín-dulemargi gwichigusmarbalid. Degi, neggweburmar-iliba es-suidgi bela dulemar-ogilosmalad. Degi, ibmar abingulemaidba, ibmar-dulase-bakar, ogilomai-gusmarbalid. Degi, neggweburmar bela soogi ogumaksamarbalid. </v>
<v b="JDG" c="21" v="1">Israel-dulemar Mizpaʼgi, bato weyob ise-sogar igar mesismalad: “Anmar-wargwensaar melle Benjamín-dulemarga anmar-sisgan-ukmalo, adi, nikuegar.” </v>
<v b="JDG" c="21" v="2">Dulemar bela Bab-Dummadse-goled-negse nadmalad. Agi ambikusmargu, mutikidse Bab-Dummad-asabin bukwa gusmalad. Degi, Bab-Dummad-asabin sabsur-gorbukwa, bela-bela asabin bobukwa gusmalad. Weyob sogdemalad: </v>
<v b="JDG" c="21" v="3">“Bab-Jehováʼye, bede, Israel-e-Bab-Dummad gued. ¿Ibiga Israelʼgi weyob neg-gusa? ¿Ibiga emi-ibagi Israel-wagan-soggwen bergusa?” </v>
<v b="JDG" c="21" v="4">Neg-oibosgu, wakudaradba dulemar gwisgusmalad. Degi, ibmar-ogumakar-ukleged-aila sobsamalad. Agi, Bab-Dummadga ibmar-durgan ogumakar uksamalad, degine, gwenatigwarguedga ibmar-ukleged Bab-Dummadga uksamarbalid. </v>
<v b="JDG" c="21" v="5">Degi, Israel-dulemar na muchub-muchub egichiarmalad: “Israel-wagan-belagwable-bukwamaladi, ¿doa-wagan Bab-Jehováʼse-goled-negse arbisuli?” Ar dule Mizpaʼgi Bab-Jehováʼse arbisulile, ega igar ise-sogar megisad: “Oburgwilegoye.” </v>
<v b="JDG" c="21" v="6">Israel-dulemar, Benjamín-wagan-e-gwenadgan-gusoggu, nue-nunmak-itodmalad, degi, sogdemalad: “Emi-ibagi, Israel-wagan-soggwen osulolesdo. </v>
<v b="JDG" c="21" v="7">¿Anmar igi e-masmalaga ome-ukosunna? Ar anmarde, Bab-Jehová-asabin ise-sogar imaksamalad, anmar-sisgan an ukosurmarye, e-omega imakega.” </v>
<v b="JDG" c="21" v="8">Degidgi, egichiarmalad: “¿Biti Israel-wagan Mizpaʼgi Bab-Jehováʼse arbisuli?” Geb dakarmalad, bela Jabes-Galaadʼginmalad Bab-Dummadse-goled-neg-siidse igar-itogega nonisurmala. </v>
<v b="JDG" c="21" v="9">Ar dulemar bela nug-bilesgu, Jabes-Galaadʼginmalad gwen-gochasurmalad. </v>
<v b="JDG" c="21" v="10">Degisoggu, igar-itolebukwadgi-bukwamaladi, sordamar-gandikmalad miliambe-gakabo (12,000) barmismalad. Degi, ega sogdemalad: “Namalo, degi, Jabes-Galaadʼginmalad es-suidgi ogilonamalo, omeganse-bakar, degi, burwiganase-bakar be ogilomalo. </v>
<v b="JDG" c="21" v="11">Weyopira be imakmalo: Bela machergan-oburgwemalo, omegan-sui-nikmalad belagwable ogilobalo.” </v>
<v b="JDG" c="21" v="12">Jabes-Galaad-dulemar-abargi, yagana dulataled-ilabake bukwa (400) daklealid. A-bunamalade, amba yoo-machergan-ese-gormaladid. Degi, Canaán-yarse, Silo-neggweburse searmalad. </v>
<v b="JDG" c="21" v="13">Degidgi, bela Israel-dulemar, akwasaila-dummad-Rimónʼye-nugadse gayaburba barmisad, Benjamín-wagan-bukwadse, ebo igar nuedgi nabogega. </v>
<v b="JDG" c="21" v="14">Benjamín-sordamar gannar armalad. Agine, Israel-dulemar Jabes-Galaadʼgi-searmalad ega uksamalad, adi, yagan e-omega guegar. Degi-inigwele, amba yagana galakusad. </v>
<v b="JDG" c="21" v="15">Ar Bab-Jehová Benjamín-wagan, Israel-wagan-abargi bar-oambikussursoggu, Israel-dulemar, Benjamín-wagan wile dakarmalad. </v>
<v b="JDG" c="21" v="16">Ar Benjamín-wagan-e-omegandi bela ogilolessoggu, sordamar-bukwad-abargi girmar-dummagan egichialid: “¿Igi an imakmaloe, omesuli-bukwamaladga omegan-ukega?” </v>
<v b="JDG" c="21" v="17">Degi, sogdemalad: “Benjamín-wagan-burgwissurmalad wagan-nikuewilubmogad, adi, Benjamín-wagan, Israel-wagan-abargi mer berguegar. </v>
<v b="JDG" c="21" v="18">Degi-inigwele, anmar-sisgan anmar ega ukosulid. Ar anmar-Israel-dulemar ise-sogar an imaksamalad: ‘Anmar-sisgan an ukosurmarye.’ Ar anmar ukabsaleged-igar mesisad: ‘Dule e-sisgwa Benjamín-dulega uksale, iwigulego, dule-isganaga guo.’ A-ular, anmar geg an-sisgan Benjamín-waganga uke.” </v>
<v b="JDG" c="21" v="19">Degi, sogdemarbalid: “Emisgi nued: Birga-irba Siloʼgi Bab-Jehová-e-iba onoleged. We-Siloʼde, Betel-dad-nakwed-argan-sapiledsik siid, degi, Lebonaʼgi dad-nakwed-argan-nuedsik siid. Degine, Betel-akar, Siquemʼse igar maid. A-igar-maid-dad-nakwedsik Silo siid.” </v>
<v b="JDG" c="21" v="20">Degidgi, Israel-dulemar Benjamín-dulemarga sogdemalad: “Be namalo, uva-nainumar-imbaba dukuar be ambikumalo. </v>
<v b="JDG" c="21" v="21">Itoakwaa be ambikumalo. Be dakmardibe, Silo-yagan dodogega danagwen ainiarmala, uva-nainu-imbaba be dukubukmalad nodamalo. Yagan-war-wargwen gadebin-gadebin be samalo, be-omega guegar. Degi, geb Benjamín-yarse be namaloed. </v>
<v b="JDG" c="21" v="22">Ar e-babgan egisdanimalale, igi e-gwenadgandibe, anmar ega sogmaloed: ‘Anmar bega nuedgi soged, Benjamín-wagan wile be dakmala, ar bila-ononaidgi wemarga anmar omegan bela amissurmaladdeeye anmar ega sogmaloed. Ar bemar-sunnad be-sisgan we-dulemarga be uksasurmalad. A-ulale, bemargi ataklegosulid, degisoggu, bemar iwiguosulid.’ ” </v>
<v b="JDG" c="21" v="23">Benjamín-dulemar ega soglesadyob imaksamarmogad, emar-merguedba na yagana-susmalad, dodolenaid-abargi atur-imaksamalad. Geb degine, bela Benjamín-dulemar gannar ega-yar-uklesadse nonimargu, gannar neggweburmar urbisad. Agi ambikusmalad. </v>
<v b="JDG" c="21" v="24">Degidgi, Israel-dulemar-agi-bukwa nadmarmogad, degi, e-dulemarse gannar modapmalad. E-gwenadganse gannar modapmarbalid, na war-wargwengi e-nainuse na modapmalad. </v>
<v b="JDG" c="21" v="25">A-ibagangi, amba Israel-yargi rey sulid. Dulemar war-wargwengi na e-dakedba ibmar-imakbukmalad.</v>
<v b="RUT" c="1" v="1">Deunni, igar-nabomalad-dummagan Israel-yar-semamaid-ibagangi, ukud-dummad Judá-yargi nagunonikid. Agala, dule-gwensak Judá-yargined Belén-neggweburgined, na e-ome, degi, e-masmala-warbogwadmala Moab-yarse nadegusmalad. </v>
<v b="RUT" c="1" v="2">A-dule, Elimelec nugad. E-omedi, Noemí. E-machi-wargwen Mahlón-nugad, baiddi Quelión-nugmogad. A-dulemar, Efrata-dulemalad, Belén-neggweburginmaladid. A-neggwebur Judá-yargi-siid. Wemar, Moab-yarse modapmargua, agi megidapmalad. </v>
<v b="RUT" c="1" v="3">Agi, Noemí-e-sui-Elimelec burgwenonikid. Geb Noemí e-sui-sorba na e-masmala-warbogwadmala wargwen besmalad. </v>
<v b="RUT" c="1" v="4">We-masmala-ebogwad Moabʼgined ome-nikunonimalad. Gwensak, Orfaʼye-nugad, baiddi Rut-nugmogad. Geb Mahlón, degi, Quelión birgambe (10) ome-nika-gudii gusmalad. Agi, burgwenonimarmogad. </v>
<v b="RUT" c="1" v="5">Degisoggu, Noemí na e-bendaked-sate gunonisunnad, ei-sui burgwis, degi, ei-masmala burgwisbar. </v>
<v b="RUT" c="1" v="6">Degine, Noemí wisgunonikid, Bab-Jehová e-dulemargi nued binsanoniye, ukud-dummad-naid bergusye, Bab-Jehová mas-bukib ukdeeye. Geb degidbali, Noemí e-balamarmala, Moab-yargi-mai armarsunnad. </v>
<v b="RUT" c="1" v="7">Degisoggu, Noemí, degi, e-balamarmala Moab-yargi-e-neggi noargusmalad. Na e-warbaa Judá-yarse nagab nadegusmalad. </v>
<v b="RUT" c="1" v="8">Geb degine, Noemí igarba-nadapgua, e-balamarga sogded: —¡Na bemar gannar be-nangan-negse namalo! Ar igi bemar dule-burgwismalad na be wiledaksamala, degine, igi be wile an-daksamarmoga, bitigi deyob Bab-Dummad wile-bemar-dakmogana gadin. </v>
<v b="RUT" c="1" v="9">Bitigi Bab-Jehová gannar-sui-nikuega bemar-imaksana gadin, adi, bemar neguya-nuedgi wergudii-gumalagar. Geb degine, Noemí, na-e-balamar-wagar usad, adi, sogegar, degimaloye. Geb agi, e-balamar bela-bela bodmalad. </v>
<v b="RUT" c="1" v="10">Degine, geb Noemíʼga sogdemalad: —Anmar beba be-dulemarse namarmogoed. </v>
<v b="RUT" c="1" v="11">Noemí gannar amarga sogded: —Na be-negse be namala. ¿Ar ibiga be anba namalosunna? ¿Ar ande gannar mimmigan-nikubalosi, be-suimarga gumalagar? Ar geg deyob gued. </v>
<v b="RUT" c="1" v="12">Bunamala, gannar be namala. An seredgus, an sui-bar-nikuosulid. Ar amba an bemarga sogdibe: ‘An emi-mutikidba sui-nikuoye, an mimmigan-nikubaloye,’ </v>
<v b="RUT" c="1" v="13">¿ar bemarde, we-masmala-dunguedse abitomalosi? ¿Ar amar-ular, bemarde suisuli gudii gumalosi? Suli, geg bemar deyob gudii gumalad. Ar an bur bule bemarba nunmaked itonaid, ar Bab-Jehová bela-bela angi yolenaid. </v>
<v b="RUT" c="1" v="14">Degine, e-balagan gannar bela-bela bodmarbalid. Geb Orfa e-saka-wagar napi-usad, adi, ega sogegar, degimaloye. Rutʼdi e-sakagi-bangubisulidba besad. </v>
<v b="RUT" c="1" v="15">Agi, Noemí Rutʼga sogded: —Be-aisu-omega-gusadba be namoga, ar edi e-dulemarse naded, e-bab-dummaganmarse naded. Eba be namoga. </v>
<v b="RUT" c="1" v="16">Rut ega sogded: —¡Mer be anga soge, an be-mete naye, be angi banguye! Ar bia be nadesogele, an beba naoed, ar bia be megidapoe, agi an megidapmogoed. Ar be-dulemar, an-dulemarga gumogoed. Ar be-Bab-Dummad, an-Bab-Dummadga gumogoed. </v>
<v b="RUT" c="1" v="17">Ar bia be burgoe, agi an burgwemogoed, agi an diglemogoed. Ar unnila burgwedsega anmar na bangudmaloed. Ar degisulile, bitigi Bab-Jehová sabsur an-odurdaksunnana gadin. </v>
<v b="RUT" c="1" v="18">Noemí deyob dakdegua, Rut eba nue-naye soge, agi, bar ega akar-sogsasulid. </v>
<v b="RUT" c="1" v="19">Degine, geb Noemí, Rutʼbogwa nadmarsunnad, geb deyob Belén-neggweburse nonimalad. Belén-neggweburse nonimargua, bela dulemar-aginmalad geger dakdemalad, geb sogdemalad: —¿Wede, Noemíʼsursi? </v>
<v b="RUT" c="1" v="20">Geb Noemí amar-abin sogded: —Mer bar Noemíʼye be an-bimalo, ar Bab-Dummad-Bela-Gangued-Nikad nunmaked-dummad anga uksasoggu, a-ular, be an-bimarsunno, Maraʼye. </v>
<v b="RUT" c="1" v="21">An bela-ibmar-nika nadegusanad. Emisgindi, aka Bab-Jehová, ibmar-sate gannar an-obirisad. Ar Bab-Jehová-sogedba-gusad, degisoggu, ¿ibiga Noemíʼye anse bar gormalosunna? Ar emisgindi, Bab-Jehová sabsur an-odurdaksad. Ar Bab-Dummad-Bela-Gangued-Nikad boni-dummad angi barminonikid. </v>
<v b="RUT" c="1" v="22">Deyob Noemí, e-bala-Rutʼmala Moab-akale, Belén-neggweburse nonimalad. Deunni, orosgisaar-dakleged-cebada gebe-weleded, a-ibagangi nonimalad. </v>
<v b="RUT" c="2" v="1">Noemí-e-sui-Elimelec-e-gwenad Boozʼye nugad. Boozʼde dule-nug-nikadid, degi, dule-ibmar-ibedid. </v>
<v b="RUT" c="2" v="2">Ibagwengi, Rut-Moabʼgined, Noemíʼga sogded: —An bese wilesagwa egisdo, sapurba naega wis be an-imaksana gadindo. Abakar nabir wile an-dakarmalale, dulemar-orosgisaar-dakleged-cebada-wenanaid-sorba sar-sargwen-bapatemamaid an weenaega. Geb Noemí ega sogded: —Eye. Bunagwa, be nae. </v>
<v b="RUT" c="2" v="3">Rut nadsundo. Geb nainuse modapgua, dulemar-cebada-wenanaid-sorba weenai gussundo. A-nainu dakleardo, Boozʼgadi. Boozʼde Elimelec-e-gwenadid. </v>
<v b="RUT" c="2" v="4">Agi, geb Booz, Belén-neggwebur-akar dule-ega-arbamaladse nonikid. Geb Booz dule-ega-arbamaladga sogded: —Bab-Jehová beba gudimalana gadin. Geb dule-ega-arbamalad sogdemarmogad: —Bab-Jehová be-bendakmogana gadin. </v>
<v b="RUT" c="2" v="5">Booz, ega-arbamalad-dummadse, Rut-egichided: —¿We, doa-bunagwa? </v>
<v b="RUT" c="2" v="6">Arbamalad-dummad abin-sogded: —We-bunagwa, Moabʼginedid, Noemíʼba Moab-akar danikid. </v>
<v b="RUT" c="2" v="7">We-bunagwa wilesagwa wegii anga sogsagusad: ‘An bese wilesagwa egisye, wis be cebada-sar-sargwen-babatismamaid-weega an-imakena gadinye, be-sordamar-sorba an weenai guegarye.’ Geb agi arbadsundo. Emide, bunagwa wakdar-akar gunaid, neg-bipise unnila iche obunno danikid. </v>
<v b="RUT" c="2" v="8">Geb Booz Rutʼga sogded: —Bunagwa, nue an-itogo: An bega sogo, mer dule-baid-nainuse cebada-sar-sargwen-babatismamaid weenao. Mer bangubalo. Wegi anga-omegan-arbamalad-walik be gunai guo. Melle eba be beo. </v>
<v b="RUT" c="2" v="9">Anga-machergan-arbamalad cebada-wenanaidba, nue be atako. Omeganba be namogo. Emisgindi, anga-arbamaladga an sogsad: ‘Mer we-bunagwase gole-gole damaloye.’ Uku-uku be itoalile, dii bormomargi-siidse be gobnao, anga-arbamalad-siisadse. </v>
<v b="RUT" c="2" v="10">Geb Rut Booz-abin napase wagar dulluu imaksagua, ega sogded: —¿Ibiga angi be nued-gusa? An weginedsulin-inigwele, nued be an-daksad. </v>
<v b="RUT" c="2" v="11">Booz Rut-abin sogded: —An wisgusad, be-sui-burgwisad-sorba, igi be-saka-Noemíʼgi be nued gusa. Deginbali, be-babganse bar be nadsurbalid, be-yar-gwalulesadse. Aka be dulemar-gwapidse nonikid, gwen be dulemar-dakdisulidse. </v>
<v b="RUT" c="2" v="12">Bab-Jehová bega ibmar-buged ukena gadin. We-ibmar Israel-e-Bab-Dummad-Jehová-nuggine be abingaoed. A-Bab-Dummadgi be bendakleged amis gusad. </v>
<v b="RUT" c="2" v="13">Geb Rut, Boozʼga sogded: —Dummad, amba be nued an-dakdii-guena gadin. An be-maisur-inigwele, be-sabgued nue be anse oyosad. Be weligwar an-imaked, nue-ulubse be an-ebusdo. </v>
<v b="RUT" c="2" v="14">Masgulleged-wachi-mosgu, Booz Rutʼse gochad, ega sogded: —Wegi be sige. Madu be sue. Vino-gagbidgi be madu owardikue. Degi, Rut arbamalad-walik sigwisgua, Booz ega cebada-yoaled uksad. Degi, nue-immelesgu, mas amba obichad. </v>
<v b="RUT" c="2" v="15">Degi Rut, orosgisaar-dakleged-cebada gannar weenadbalid. Geb agi, Booz dule-ega-arbamaladga sogded: —Rut, cebada-duk-dukgwenad-abargi cebada-weenaimogale, mer obingegsamalo. </v>
<v b="RUT" c="2" v="16">Bemar bular-bular-wenanaid wis egwanmai-egwanmai samalo, adi, Rut bemar-sorba bur bule weegarmo. Mer ega akar-sogmalo. </v>
<v b="RUT" c="2" v="17">Rut, neg-nue-sedosadse orosgisaar-dakleged-cebada weenai gusad. Geb e-uka misbalid. Nibir-durbo-gakabake (44) ega gusad. </v>
<v b="RUT" c="2" v="18">Geb Rut neggweburse nadgu, cebada sesad. Geb Noemí, e-bala cebada-senonikid bela daksad. Geb Rut cebada-mas-guchagu, e-sakaga gwabgusad uksad. </v>
<v b="RUT" c="2" v="19">Geb e-saka ega sogded: —¿Be bia arbaapi? ¿Bia cebada ichesur be wesa? Bab-Dummad a-dule-bendakena gadin, dule-begi-nued-binsasad. Rut e-sakaga bela sogsad, doa-nainugi arbasa. Ega sogded: —Emi-ibagi, dule-e-nainugi-an-arbasad, Boozʼye nugad. </v>
<v b="RUT" c="2" v="20">Geb Noemí e-balaga sogded: —Bab-Jehová a-dule-bendakena gadin. Bab-Jehová wile emi-ibagi anmar-dulamalad-daksad. Bab anmar-idu-dule-burgwismalad amba deyob daksabalid. Emisgindi, we-dule anmar-gwenad-bur-walikagwadid. Aga anmar-bendakoye igar-maid. </v>
<v b="RUT" c="2" v="21">Degi, Rut-Moabʼgined, Noemíʼga sogded: —Anga sogsabardo: ‘Anga-arbamaladba be arbadii guoye, orosgisaar-dakleged-cebada-weleged berguedseye.’ </v>
<v b="RUT" c="2" v="22">Noemí, e-bala-abin sogded: —Bunagwa, bur-nued an dakdo, be bunamala-Boozʼga-arbamaladba beed, mer dule-baid-e-nainuse be naega, adi, melle be naibi-itogega. </v>
<v b="RUT" c="2" v="23">Rut, Boozʼga-arbamaladba alamaknai gussundo, cebada-weleged, degi, orosgi-dakleged-trigo-weleged bergusadse. Degii e-saka-ebo na gudii-gudsunnad. </v>
<v b="RUT" c="3" v="1">Ibagwengi, Noemí, Rutʼga sogded: —Bunagwa, an bega sui-amiergeboed, adi, neguyagi be nued gudii-guegar. </v>
<v b="RUT" c="3" v="2">We-Boozʼye-nugadga omegan-arbamalad-abargi be arbanai-gusadi, a-dule, anmar-gwenadid. Emide Booz, we-mutikidba cebada-omukuleged-negse naoed, cebada-egwanaegar. </v>
<v b="RUT" c="3" v="3">Degisoggu, an bega soged: Be nue obo, be-san-wawadik be sao, be-mor-bur-nued be yoo. Geb cebada-omukuleged-neg-siidse be nao. Degi-inigwele, mer Booz-be-daked be imako. Yoo gobed-obeloged-iduar, degi, masgunned-obeloged-iduar, be-dakega be imakosulid. </v>
<v b="RUT" c="3" v="4">Booz-gabsokalir, nue be dako, bia megoe. Degine, geb be asik nao, e-nag-atualed be egao, e-dukuba be megoed. Degine, geb e-sunnad bega sogoed, ibu be imakergeboe. </v>
<v b="RUT" c="3" v="5">Rut, Noemí-abin sogded: —Be-anga-ibmar-sogsad, bela an imakoed. </v>
<v b="RUT" c="3" v="6">Geb agi Rut, sapurba cebada-omukuleged-neg-siidse nadegusad. E-saka-ega-bela-ibmar-sogsad imaksad. </v>
<v b="RUT" c="3" v="7">Booz gobsagua, degi, mas-guchabargua, yeer-itonaded. Degine, geb cebada-bukwad-daksik gabnaded. A-sorba, Rut Booz-maidsik binnasdikii danigusad. Degi, Rut Booz-e-nag-atualed egasad, geb e-nag-dukuba megisad. </v>
<v b="RUT" c="3" v="8">Neg-gabigwengusgua, Booz ataas-naded. Aibitegua, ome e-nag-dukusik-mai dakalid. </v>
<v b="RUT" c="3" v="9">Geb Booz ese egisded: —¿Be doa? Rut abin-sogded: —Ani, an Rut, be-maiga-gudiidi. Be an-gwenad-walikagwad-gusoggu, be an-bendakergebed. A-ulale, be an-nikued an be-abedo. </v>
<v b="RUT" c="3" v="10">Booz, Rutʼga sogded: —Bunagwa, Bab-Jehová be-bendakena gadin. Be we-ibmar-imaksadi, be ibmar-iduar-imaksadba bur bule nued be imaksad. Ar be-suiga guega dule-sapingwagwad be amiapi-wilubbinad, dule-mani-ibeddibe, igi mani-suliddibe. Emide, be deyob imaksasulid. </v>
<v b="RUT" c="3" v="11">Degisoggu, bunagwa, mer be dobguo. Be-sogedba an imakoed. Ar dulemar-an-neggweburginmalad bela be-wismalad, be ome-innikigwadid. </v>
<v b="RUT" c="3" v="12">Ar an be-gwenad-walikagwad-guendo nabir-be-bendakegar, degi-inigwele, dule-baid anba-bur bule-walikagwad gudibalid. </v>
<v b="RUT" c="3" v="13">Emi-mutik be wegi gabgwelo. Neg-oibosar, gwenad-anba-bur-walikagwad be-bendakye-sogele, ar deyob guodo. Ar degisulile, Bab-Jehová-asabin ise-sogar an bega soged, ani, an igar-maidba be-bendakoed. Emisgindi, wegi be gabgwersunno, neg-oibogedse. </v>
<v b="RUT" c="3" v="14">Rut a-mutiki Booz-nag-duksik gabidsunnad. Geb bolegoedbali, amba negsichi-sichigwadgi, dulemar-ataked-idu, Rut gwisgusad. Ar ade, Booz sogsa gusad: “Dulemar wisguosulid, cebada-omukuleged-negse ome-gwensak-arbid.” </v>
<v b="RUT" c="3" v="15">Degi, Booz Rutʼga sogded: —Mor-dummad be unge. Rut mor-dummad nue-nallaa gasgua, Booz ega cebada nibir-dulabo-gakambe (50) urbisad. Geb Booz Rut-yargangi cebada-nasiksad. Agi Rut, neggweburse mor-dummadgi dukwaa cebada-sealid. </v>
<v b="RUT" c="3" v="16">Rut e-saka-negse nonigua, e-saka ese egichialid: —Bunagwa, degite, ¿igi be gude? Rut e-sakaga bela sogsad, igi e-gwenad-walikagwad-Booz ega ibmar imaksa. </v>
<v b="RUT" c="3" v="17">Geb a-ukinbali, Rut sogdebalid: —Anga cebada nibir-dulabo-gakambe (50) uksabalid. Ar anga sogsad: ‘Be-saka-negse mer ibmar-sedsuli gannar aibiroye.’ </v>
<v b="RUT" c="3" v="18">Geb Noemí, Rutʼga sogded: —Bunagwa, be abitogwelo, igi neg-gudodibe. Ar ade, Booz belagwa gudiosulid, igar-nudakedse indakoed. </v>
<v b="RUT" c="4" v="1">Degidgine, geb Booz neggwebur-yawagakse signonikid. Booz agi-sii, e-gwenad-bur-walikagwad-obarisad-nadapi dakalid. Geb ese gochad, ega sogded: —Mesad, dage. Wegi be siggwer. Geb e-mesad ese nonikid, agi signonikid. </v>
<v b="RUT" c="4" v="2">Degine, Booz, dador-neggweburginmalad-warambese (10) yog-gollar imaksad, ega sogded: —Wegi be sigmargwer. Geb wemar sigismarmogad. </v>
<v b="RUT" c="4" v="3">Agi Booz e-gwenad-walikagwadga sogded: —Noemí Moab-yargi-mai-nonikidi, anmar-gwenad-Elimelec-nainuga-gusad uksokalid. </v>
<v b="RUT" c="4" v="4">An binsasdo, an bega sogoye, abakale be nainu bakbiele. Ar degiile, we-dulemar-be-dakbukwad-wagab, degine, girmar-dummagan-bukwad-wagab be bakodo. Ar be bakbisulile, anga be sogo, an wisguegar. Ar be gwenad-Elimelec-bur-walikagwadsoggu, igar-maidba nainu be bakergebed. Geb be-sorbali, ani, an danimogad, nabir-nainu-baked. Geb e-gwenad-walikagwad sogded: —An bakoe. </v>
<v b="RUT" c="4" v="5">Degi, Booz ega sogdebalid: —Ar Noemíʼse be nainu-bakyesogele, Rut Moabʼgined, e-ibe-sui-burgwisad be nikubalirgebed, adi, e-sui-burgwisad-e-nug mer berguegar, degine, e-nainumar amba a-nuggi naigubaligar. </v>
<v b="RUT" c="4" v="6">Gwenad-walikagwad degi-itosgua, Boozʼga sogded: —Degiirdi, an nainu bar bakosuli. Ar an baksale, an ibmar-nikad ani oichogo-itole. Be, bur be bake, an bega urmaksundo. Andi geg gued. </v>
<v b="RUT" c="4" v="7">A-ibagangine, Israel-yargi gusgu igar-maid, dule-wargwen e-mesad-nainu-bakegala, igi dule-baidbo igar mesbiele, dule-wargwenad, na e-nag-uka dule-baidga ukoye, igar-maidba. Deyobi na igar-mesismalad magar-daklenonikoed. </v>
<v b="RUT" c="4" v="8">Degisoggu, Booz-e-gwenad Boozʼga sogdesundo: —Be, be nainu-baksunna. Geb e-gwenad Boozʼga nag-uka uksasunnad. </v>
<v b="RUT" c="4" v="9">Degi, Booz dadormar-e-ambe (10) bukwadga, degi, dulemar-baigan-bukwadga sogded: —Bemar-bergwable-bukwad an-barsogega-gumarsunno. An Noemíʼse bela Elimelec-e-nainuga-gusad, Quelión-e-nainuga gusad, deginbali, Mahlón-e-nainuga gusad baksunnoed. </v>
<v b="RUT" c="4" v="10">Deginbali, bemar an-barsogega-gumalad, Rut Moabʼgined, Mahlón-e-omega gusad an nikubaloed, adi, e-sui-burgwisad-e-nug, mer elilegegar, degine, e-nainumar mer e-gwenadgan-abargi, degi, neggweburgi yogguegar. Bemar we-igar-sogega gumarsunnad. </v>
<v b="RUT" c="4" v="11">Bela dadormar-e-ambegid (10), degi, dulemar-bukwamalad gotemalad: —Eye, anmar be-dakbukwamalad. ”Bitigi Bab-Jehová, we-ome-Rut be-neggi-gwisguoedi, Raquelʼyob, degi, Leaʼyob imaksamogana gadin. Ar we-omegangi Israel-dulemar danimalad. ”Be Efrata-dulemar-abargi dule-dummadga guena gadin, degi, Belén-neggweburgi dule-nug-nikadga gubalina gadin. </v>
<v b="RUT" c="4" v="12">”Bitigi be we-ome-nikusadbali, Bab-Jehová, bega mimmigan-bukidar-ukena gadin, igi Fares Judá-machi na e-nan-Tamarʼga wagan-nikusa.” Judá Tamarʼga Fares-baksad. </v>
<v b="RUT" c="4" v="13">Deyobi, geb Booz, Rut-nikunonisunnad. Geb Booz na e-ome-Rutʼse gochagua, Bab-Jehová-sogedba Rut gurgin-nikunonikid. Geb Rut machigwa nikunonikid. </v>
<v b="RUT" c="4" v="14">Mimmi-gwalulesad-nukad Noemíʼga omegan sognanai-guarmalad: “Bab-Jehová-e-nug-dummarba-gusun, ar emi-ibagi wagwa bega uksad, adi, be-bendakdii guegar. Be-wagwa Israel-yargi nug-dummarba-nika megnonikoed. </v>
<v b="RUT" c="4" v="15">We-mimmi weligwar-gudii be-imakoed, deginbali, be-sered-ugakgi be-bendakdii gubaloed, ar be-bala bela-bela-be-sabgued machi-nikusad. We-balade masmala-gugle (7) nikuedba bur bule bega ibnuedga gued.” </v>
<v b="RUT" c="4" v="16">Degine, Noemí, goe-machi-susad, geb, na e-nukugi mesnonisunnad. Deyobi, muu-Noemí na e-wagwa-akwedii gualid. </v>
<v b="RUT" c="4" v="17">Neg-dikarba-mamaid mimmi-dakarmargua, sogdemalad: “¡Noemíʼga goe-machi gwalulesye!” Geb a-dulemar mimmi-onuggusmalad, Obedʼye. We-Obed, Isaí-e-babad, degi, Isaí David-e-babad. </v>
<v b="RUT" c="4" v="18">Wemar, Fares-e-waganad: Fares, Hezrón-e-babad. </v>
<v b="RUT" c="4" v="19">Hezrón, Ram-e-babad. Ram, Aminadab-e-babad. </v>
<v b="RUT" c="4" v="20">Aminadab, Naasón-e-babad. Naasón, Salmón-e-babad. </v>
<v b="RUT" c="4" v="21">Salmón, Booz-e-babad. Booz, Obed-e-babad. </v>
<v b="RUT" c="4" v="22">Obed, Isaí-e-babad. Isaí, David-e-babad.</v>
<v b="1SA" c="1" v="1">Efraín-yalaganba, Ramataimʼgi Suf-dule-wargwen maigusad. A-dule, Elcanaʼye nugad, Jeroham-e-machid. Jerohamʼdi, Eliú-e-machid. Eliúʼdi, Tohu-e-machid. Tohuʼdi, Zuf-e-machid. Zufʼdi, Efrateo-duled. </v>
<v b="1SA" c="1" v="2">Elcana ome-warbo nikad: Wargwendi, Anaʼye nugad, baiddi, Peninaʼye nugad. Peninaʼdi mimmigan nikad, ar Anaʼdi mimmigan sated. </v>
<v b="1SA" c="1" v="3">Birga-irba, Elcana, Bab-Jehová-Bela-Gangued-Nikad-e-nug-odummogega, e-neggwebur-akar Silo-neggweburse ardaed. Agine, Bab-Jehováʼga ibdurgan-ogumakar-ukleged ukdaed. Deunni, Elí-e-machimala-warbogwad, Ofniʼye-nugad, degi, Fineesʼye-nugad, Siloʼgi dule-irwa-Bab-Dummadse-gormaladga mamaid. </v>
<v b="1SA" c="1" v="4">Ar ibdurgan-ogumakar-ukleged-ibagan-mosale, Elcana, e-ome-Peninaʼga, degi, bela e-mimmiganga igar-soglesmaidba Bab-Jehováʼga-ibdurgan-ogumakar-ukleged-e-goamar ukdaed. </v>
<v b="1SA" c="1" v="5">Bab-Dummad Ana-mer-mimmi-nikuega-imaksa-inigwele, Elcana amba Ana-nue-sabdaed. A-ulale, ega ibdurgan-ogumakar-ukleged-e-goa-bur-nued ukdaed </v>
<v b="1SA" c="1" v="6">Ar Bab-Jehová Ana-mer-mimmi-nikuega-imaksadbali, e-isdarad-Penina, Ana-ourwega yamo egi dodoardaed. </v>
<v b="1SA" c="1" v="7">Ar birga-irba, Bab-Dummadse-goled-negse nadmalale, Penina degibi Ana-imakardaed. Penina Anaʼgi dodoardasoggu, Anaʼdi boardasunnad, bar mas-gunbidasulid. </v>
<v b="1SA" c="1" v="8">Geb degine, e-sui-Elcana ega sokardaed: “Ana, ¿ibiga be boardae? ¿Ibiga be mas-gunbisurdae? ¿Ibiga be nue-wile-itodae? ¿Ar ande, machimala-warambe-nikulegedba (10), bur bega nuedsursi?” </v>
<v b="1SA" c="1" v="9-10">Ibagwengi, Ana, Silo-neggweburgi Bab-Dummadse-goled-neggi mas-guchad-sorbali, Bab-Dummadse-golega gwisguded. Agine, Anaʼdi bela-bela ulubgi-nunmak-itogedba, Bab-Jehováʼse isedar-boar gorsii gusad. Deunni, dule-irwa-Bab-Dummadse-goled Elíʼye-nugad, Bab-Dummadse-goled-neg-e-yawagak-dikarba siid. </v>
<v b="1SA" c="1" v="11">Geb degine, Ana Bab-Jehováʼga ise-sogar sogded: “Bab-Jehová-Bela-Gangued-Nikadye, Andi be-mai-wilegedid. Be an-dake, an nue wile-itodiid, mer be an-iege. Bab-Jehováʼye, be anga machi-wargwen-ukele, na degisadegu bega-arbaega an imakoed. E-sailagia, bipisaale ei siklegosulid.” </v>
<v b="1SA" c="1" v="12">Ar Ana, Bab-Jehováʼse suitii gorsigusad. Degisoggu, Elí, Ana-e-gaya nuu daksii gusad. </v>
<v b="1SA" c="1" v="13">Ar ade, Ana binnasuli Bab-Dummadse-gorsisulid. Unnila e-gaya arbo-arbo imaksiid. Degidbali, Elí, Anaʼgi binsaded, mummu-an-dakye. </v>
<v b="1SA" c="1" v="14">Geb Elí, Anaʼga sogded: —¿Ar sana be dadakguoe? ¡Vino-gobed ies be imake! </v>
<v b="1SA" c="1" v="15">Ana abin-sogded: —Dummad, degisuli. Vino an gobsasulid, inna-gagbid an gobsasurbalid. Unnila gwage-naibi an itoged. A-ulale, an Bab-Jehová-asabin, ulubgi-naibi-itogedgi an gorsiid. </v>
<v b="1SA" c="1" v="16">Mer ome-isganayob be an-dake. An-wile-itoged-ular, undar-suitisaar Bab-Jehováʼse an gorsii gusad. </v>
<v b="1SA" c="1" v="17">Elí abin-sogded: —Mer bar be bukib-binsao, nuedgi be nae. Israel-e-Bab-Dummadse be ibmar-egichisadi, na e bega ukena gadin. </v>
<v b="1SA" c="1" v="18">Ana abin-sogded: —Doggus-nuedi. Bitigi be nued angi-binsadigusana gadin. Weyob Ana sogsagu, nadegusad. Geb agi na mas-gundapid. Agine, Ana bar wile-itossulid. </v>
<v b="1SA" c="1" v="19">A-bangine, Elcana na e-omeganmala wakudaryalaba gwisgusad. Geb Bab-Jehová-e-nug-odummosad-sorbali, na gannar e-negse Ramá-neggweburse nonimalad. Geb a-sorbali, Elcana, Anaʼse gochad. Agine, Bab-Jehová, Anaʼgi nued-binsasad. </v>
<v b="1SA" c="1" v="20">Geb Ana gurgin-nika gunonikid. Na ugakgued-e-iba nagunonigua, ega machigwa uklenonikid. “Ar Ana Bab-Jehováʼse egichadbali, Samuelʼye onugsasad.” </v>
<v b="1SA" c="1" v="21">Ar Elcana, e-ome-Penina, degi, e-mimmiganmala aligusmalad, Bab-Jehováʼga ise-sogar-sogsadba ibmar-ukega, degine, ibdurgan-ogumakar-birga-irba-ukleged ukbaligar. </v>
<v b="1SA" c="1" v="22">Anaʼdi wemarba aligussulid, ar e-sui-Elcanaʼga sogsad: —Machi-bipi mam-iarguedse, Bab-Dummadse-goled-negse, Bab-Jehováʼga-oyogega an nidoed. Geb agine, machi-bipi Bab-Dummadga-arbaega degisadegu gudii guoed. </v>
<v b="1SA" c="1" v="23">E-sui-Elcana abin-sogded: —Degirdi nabirdo. Be-sogedba be imakdo. Machi-bipi-mam-iarguedse be nasunnodo. Bab-Jehová bega-ibmar-imakoye-sogsad bega imaksun. Degisoggu, Ana e-neggi besad. Geb mam-iargusadse e-machi-bipi-odummosad. </v>
<v b="1SA" c="1" v="24">Ana, Samuel-mam-oiar-imaksagua, Elcanaʼbo Silo-neggweburse Bab-Jehováʼse-goled-negse Samuel-sesmalad. Ana, moli-bebe-nikad-machered-birgapaa-nikad sesad. Deginbali, madubur nibir-dulagwen-gakabo (22) sesbalid, buglugi vino-sesbalid. Deunni, Samuel amba bipigwad. </v>
<v b="1SA" c="1" v="25">Modapmargua, moli-bebe-nikad-selealid oburgwismalad. A-sorbali, Ana, Elíʼga machi-bipi sesmalad ega-oyogegar. </v>
<v b="1SA" c="1" v="26">Geb Ana, Elíʼga sogded: “Dummad, inniki an bega soged, ar ani an be-walik Bab-Jehováʼse gorsigusadid. </v>
<v b="1SA" c="1" v="27">We-machi-bipi Bab-Jehováʼse-an-egichisgusadi, emide, anga uksad. </v>
<v b="1SA" c="1" v="28">Emisgindi, machi-bipi an Bab-Jehováʼga uked. Burgwedsega, Bab-Jehováʼga degisadegu ibmar-imakdii guoed.” Geb agine, Elí Bab-Jehová-nug-odummogega, napase wagar-dulluu imaksad. </v>
<v b="1SA" c="2" v="1">Ana weyob Bab-Jehováʼga namaksad: “Bab-Jehováʼgi weligwar an itoged, Bab-Jehováʼgi an-gangued an nikad. E-an-abonosadgi an yeer-itoged, an-isdarmaladgi an burgusunnad. </v>
<v b="1SA" c="2" v="2">”Bab-Jehováʼyobid, dule-isligwaled sated, Bab-Jehováʼyob-anmar-odukued dule sulid. ¡Bab-Jehováʼyobid, dule sated! </v>
<v b="1SA" c="2" v="3">”¡Dulemar, mer bar san-dummarba-itogedgi sunmakmalo, mer bar san-bule-bule-imakedba ibmar-sogmalo! Bab-Jehováʼdi, Bab-Dummad-bela-ibmar-wisidid. A-ulale, Bab-Jehová, dulemar-ibmar-imaked nue wisid, ibmar-nued-imakdibe, ibmar-isgana-imakdibe. </v>
<v b="1SA" c="2" v="4">”Bab-Jehová dulemar-dutusulid-e-warsi bibisged, ar dulemar-nollomaladgardi gangued uked. </v>
<v b="1SA" c="2" v="5">Dulemar mas-obine-nika-gudigusmaladi, emidi, mas-gunnega, manigi na e-san ukdemalad. Dulemar ukudmaad-itodigusmaladdi, emidi, immerbaa gudidimalad. Ome geg-mimmi-bake-gudigusadi, emidi, walagugle (7) na mimmi nikad. Ome-nabir-mimmi-bakeddi, geg na bar-mimmi-bake naded. </v>
<v b="1SA" c="2" v="6">”Bab-Jehováʼgi dulagudigued, degi, burgwed-igar danikid, Bab-Jehová dule-burgwega imaked, degi, mer dule-burgwega imakbalid. </v>
<v b="1SA" c="2" v="7">Bab-Jehová, mani-ibedga, degi, mani-satedga dule-imaked, Bab-Jehová dule-binsaledga dule-imaked, degi, dule-dummadga dule-imakbalid. </v>
<v b="1SA" c="2" v="8">Bab-Jehová, dule-wileged ibmar-satedba napayala-meremaidaed, dule-dummagan-abargi osiega imaked. Bab-Jehová, dule-wileged ibmar-durwa-milegedgi ibmar-amididaedi, dule-nug-nikamalad-e-gangi osiega imaked. Ar napneg-e-sailamar-neg-ganikidi, Bab-Jehováʼgadid, amar-birgi napneg-nasiksad. </v>
<v b="1SA" c="2" v="9">Bab-Jehová eba-nue-nanaimalad na bendaked, adi, mer akar-guegar. Ar dule-isganamardi negsichidganba yoggudmaloed. ¡Dule wargwensaale, na e-ganguedba ibmargi obinsulid! </v>
<v b="1SA" c="2" v="10">”Bab-Jehová e-isdarmalad-obeloged, nibneg-akale egi mar-ogoled. Bab-Jehová we-napneg-ugakaase dule-bukmaladga igar-nabogoed. Bab-Jehová na rey-mesisadga gangued-uked, na e-rey-nug-imaksadga e-gangued ogannoged.” </v>
<v b="1SA" c="2" v="11">Elcana, Anaʼbo Ramá-neggweburse gannar e-negse nadsunnad. Ar Samuelʼdi, Bab-Jehováʼga-ibmar-imakega Silo-neggweburgi dule-irwa-Bab-Dummadse-goled-Elíʼye-nugad-walik bessunnad. </v>
<v b="1SA" c="2" v="12">Elí-masmala, dule-isganad, gwen Bab-Jehová-dobsuli gudii damalad. </v>
<v b="1SA" c="2" v="13">Gusgu igar-maidba, dule-irwa-Bab-Dummadse-gormalad weyob ibmar-imakdamalad: Dule-wargwen Bab-Dummadga ibdurgan-uksale, geb san-dunagusale, dule-irwa-Bab-Dummadse-goled-e-mai iko-sangaed-nugar-warbaa-nikad sedanidaed. </v>
<v b="1SA" c="2" v="14">Amba bormoyagi san dulenaidibe, bormo-eduged-nikadgindibe, esmedgindibe, egi iko-sangaed odosdaed, adi, san-suegar. Iko-sangaedgi igid-san-galegoe, a-san dule-irwa-Bab-Dummadse-goledi na susdaed. Dule-irwa-Bab-Dummadse-gormaladi, Israel-dulemar-Silo-neggweburse ibmar-senonikile, degibi imakdamalad. </v>
<v b="1SA" c="2" v="15">Elí-masmaladi igar-maisulidba imakdamalad. Amardi, e-mai-barmiardaed dule ibmar-dula-ukleged dusokalidga sogega: “Dule-irwa-Bab-Dummadse-goledga san-narega san-makidbi be anga udage. Ar dule-irwa-Bab-Dummadse-goled san-dualed be-abin suosulid.” </v>
<v b="1SA" c="2" v="16">Ar dule weyob abin-sogdele: “Be abitogwele, igar-maidba bin ibdula-e-gwallu ogumaklegweloed. A-sorbali, geb be na san-subiedba be suoed.” Dule-irwa-Bab-Dummadse-goled-e-mai abin-imakdedaed: “Suli, emisgwa be anga udage. Ar degisulile, gandikidgi an be-annik suoed.” </v>
<v b="1SA" c="2" v="17">Ar Elí-masmala ibmar-uklegedi, Bab-Jehováʼgadsulidyob baisur-dakdamalad. Degisoggu, a-ular, Bab-Jehová-asabin bela-bela isgusgudimalad. </v>
<v b="1SA" c="2" v="18">Machi-bipi-Samuelʼdi lino-mor-sakwasulid-yoi, Bab-Jehováʼga nuedgi ibmar-imakdii gualid. </v>
<v b="1SA" c="2" v="19">E-nandi, birga-irba ega mor-suid-bipigwad makdaed. Geb na e-sui-Elcanaʼbo birga-irba gusgu ibdurgan-ogumakar-ukleged-ukega-danimalale, ega mor-maksad seardaed. </v>
<v b="1SA" c="2" v="20">Geb degine, Elí, Elcanaʼga, Anaʼga sogded: “Bemar Bab-Jehováʼga machi-bipi-uksad-ulale, Bab-Jehová ise-nued bemargi binsasun, machi-bipi-anar bitigi mimmigan-bamalad bemarga ukbarsun.” </v>
<v b="1SA" c="2" v="21">Ana, Bab-Jehová-egi-nued-binsasadbali, mimmigan nikunonikid. Samuel-sorba, machimala-walapaa nikusad, degi, bunamala-walabo nikusbalid. A-ibagangine, Samuelʼdi Bab-Jehováʼse-goled-neggi dungumai gusad. </v>
<v b="1SA" c="2" v="22">Elí bato nue-seredgusad, degine, wisgusad, igi e-masmala bela Israel-dulemargi dododimala, degine, Bab-Dummad-dulemarbo-ambikued-neg-yawagak-dogedgi omegan-ibmar-imakdimaladbo gabdimarbali. </v>
<v b="1SA" c="2" v="23">Geb Elí e-masmalaga sogded: “¿Ibiga be weyob damala? Bela dulemar bemar-galagwensuli-gudimaladgi anga sunmakmalad. </v>
<v b="1SA" c="2" v="24">Masmala, we-ibmar ibnuedsulid. Bela Israel-dulemar gwen nabir bemargi sunmaksurmalad. </v>
<v b="1SA" c="2" v="25">Ar dule-wargwen dule-baidgi nosale, Bab-Jehová ega igar nabir naboged. Ar dule-wargwen Bab-Jehováʼgi nosardi, e-bendakegala, ¿doa e-ular gwisguoe? Dule e-ular-gwisgued sate.” Ar Bab-Jehová, Elí-masmalaga burgwed-igar-mesissoggu, a-ular, e-bab-ega-ibmar-sogsadba gwen-ibsassurmalad. </v>
<v b="1SA" c="2" v="26">Bab-Jehová yeer Samuel-dakdaed, dulemar yeerdakdamarmogad. Deyob Samuel nue-dungumai gusad. </v>
<v b="1SA" c="2" v="27">Bab-Dummad-e-dule-gwensak Elí-daknaded, geb ega sogdapid: “Bab-Jehová weyob soged: ‘Be-dadgan Egipto-yargi Faraón-e-maiga-gudimargu, an-ese-magarosgusadi, be nue wisid. </v>
<v b="1SA" c="2" v="28">Bela Israel-dulemar-dadgan-baid-baid-bukwamalad-abargi, Aarón, dule-irwa-anse-goledga-guega an susad, adi, anga ibmar-ogumakar-ukleged-ailagi ibmar-ukega, ina-wawadik-yapanmalad ogumakega, degi, mor-sakwasulid yoegar. Deginbali, Israel-dulemar-anga-ibmar-ukmalad-gundii-gumalaga an Aarón-e-gwenadganga igar-uksabalid. </v>
<v b="1SA" c="2" v="29">Anga ibdurgan-oburgwileged, degi, anga ibmar-ukleged sedamaloye an sogsagusadi, ¿ibiga bemar we-ibmar ibmar-nuedsulidyob be dakdamala? ¿Ibiga be an-nugba be-machimala-nug bur be odummodisunna? Emide, Israel-dulemar-anga-ibmar-ukmalad-bur-nuegangi be ogundiidba be-masmala wardungumaid.’ </v>
<v b="1SA" c="2" v="30">” ’Ani, Israel-e-Bab-Dummad-Jehová soged: Ar an sogsa gusad: Bela be-dadgan, degi, be-waganse-bakar degisadegu anga ibmar-imakdii gumaloye. Degi-inigwele, ar emidi anga-ibmar-ukleged ibnuedsulidyob be daksasoggu, be-wagan anga ibmar-imakega bipisaar an bar imakosulid. Dule-an-nug-odummoged, an e-nug odummomogad. Dule-baisur-an-dakeddi, an e-nug bipii imaked. </v>
<v b="1SA" c="2" v="31">Degisoggu, emiskwaa an be-gangued obelogoed, degi, an be-wagan-e-gangued obelobaloed. Bela be-wagandi gwen selegan megosulid. </v>
<v b="1SA" c="2" v="32">Anse-goled-negga boni-saila-nagunonikoed be dakoed. Israel-yargi ibagan-nuegan-nagualile, bela be-wagandi gwen selegan megosulid. </v>
<v b="1SA" c="2" v="33">Ar be-gwenad-gwensak an-ibmar-ogumakar-ukleged-ailagi ibmar-imakega an obesale, be-obodiguega gudoed, degi, gwage-nunmak be-imakdii gudbaloed. Degine, bela be-wagan sapingwagwadgi burgwemaloed. </v>
<v b="1SA" c="2" v="34">” ’Be wisguega bela bega ibmar-soglesad napira guoed. Weyob bega ibmar-oyolegoed: Ofni, Finees-ebo iba-galagwengi burgwemaloed. </v>
<v b="1SA" c="2" v="35">” ’A-ulale, dule-irwa-anse-goled-innikidaed an suoed, adi, an-ibmar-abegedba ibmar-saega, degi, an-sogedba ibmar-imakegar. Anga-arbaega, bipisaar e-wagan berguosulid. An dule-nug-imaksad-asabin, we-dule-irwa-anse-goled undar-gudiguega an imakoed. </v>
<v b="1SA" c="2" v="36">Be-gwenadgan dula-bemaloedi, we-dule-irwa-anse-goled-asabin yokorgi-sindigar signonimaloed, adi, ese wis mani-egisega, degi, wis mas-egisbaligar. Dule-irwa-anse-goled-innikidaedse weyob wilenai gumaloed: Wis mas-gunnega dule-irwa-Bab-Dummadse-goled-arbaedgi-arbaega be an-imakye.’ ” </v>
<v b="1SA" c="3" v="1">Machi-bipi-Samuel, Elí-sogedba Bab-Jehováʼga ibmar-imakdiid. A-ibagangi, Bab-Jehová dogdar bar dulemarbogwa sunmakdisulid, deginbali, negburgan-dakleged dogdar bar dakledisurbalid. </v>
<v b="1SA" c="3" v="2">Ibagwengi, Elí bato dala galakgumaidba geg bar nue atakgusadgi e-gabedneggi obunnomaid. </v>
<v b="1SA" c="3" v="3">Bab-Dummadse-goled-neggi gwallumar amba yoo ginneunni, Samuelʼdi Bab-Dummadse-goled-neggi gabmaid. A-neggi Bab-Dummad-Israel-Dulemarbo-Igar-Mesisad-Ulu siid. </v>
<v b="1SA" c="3" v="4">Degidgine, Bab-Jehová, Samuelʼse gollalid: —¡Samuel! Geb Samuel abin-sogded: —¡Degite! </v>
<v b="1SA" c="3" v="5">Agine, Samuel, Elí-maidse yog-abarmakded. Geb Elíʼga sogded: —Naa, ¿ibiga be anse gole? Elí abin-sogded: —An bese gochasuli. Gannar be megnae. Geb Samuel gannar megnaded. </v>
<v b="1SA" c="3" v="6">Degine, Bab-Jehová gannar Samuelʼse gornonikid: —¡Samuel! Geb Samuel gwichibinne-imaksad, Elí-maidse abarmakded. Ega sogdapid: —Naa, ¿ibiga be anse gole? Elí abin-sogded: —Machi, an bese gochasuli. Gannar be megnae. </v>
<v b="1SA" c="3" v="7">Ar ade, Samuel amba Bab-Jehová akudaked, deginbali, amba yoo Bab-Jehová-e-gayaburba ega magarolebalid. </v>
<v b="1SA" c="3" v="8">Bab-Jehová gannar Samuelʼse gollarbalid: —¡Samuel! Geb Samuel gannar gwichibin-imaksad, Elí-maidse abarmakded. Elíʼga sogdapbalid: —Naa, ¿ibiga be anse gole? Geb Elí magar-itononikid, Bab-Jehová, Samuelʼse gornaid. </v>
<v b="1SA" c="3" v="9">Elí ega sogded: —Gannar be megnae. Dule gannar bese gollalile, ega be sogo: ‘Dummad, soge, an be-itomai.’ Geb degine, Samuel gannar megnadsunnad. </v>
<v b="1SA" c="3" v="10">Geb Bab-Jehová, Samuelʼse gannar gornonikid: —¡Samuel! ¡Samuel! Samuel abin-imakded: —Dummad, soge, an be-itomai. </v>
<v b="1SA" c="3" v="11">Geb Bab-Jehová ega sogded: —Nue itogo. An Israel-yargi ibmar-imaksokalid dulemar wisgualile, bela-bela gwakidmaloed. </v>
<v b="1SA" c="3" v="12">A-ibagine, an Elíʼgi sabsur-ibmar-sogsagusadi bela an imakoed. An Elí-e-gwenadgan sabsur-odurdakoye-sogsabalid bela an imakbaloed. </v>
<v b="1SA" c="3" v="13">Deunni, an Elíʼga sogsa gusad, be-machimala-e-isgusad-ulale, degisadegu an be-gwenadgan sabsur-odurdakdii guedseye. Ar Elí, e-machimala-angi-dododimalad nue-wisinad, degite, ese gwen-ulussulid. </v>
<v b="1SA" c="3" v="14">”Degisoggu, Elí-gwenadgangi an ise-sogar-sogsunnad: ‘Bipisaar anga-ibdurgan-oburgwileged, degi, anga-ibmar-ukleged, Elí-e-gwenadgan-e-isgued osulogosulid.’ ” </v>
<v b="1SA" c="3" v="15">Geb a-sorbali, Samuel gabided. Oibosadgine, Samuel, Bab-Dummadse-goled-neg-yawagak egasad. Degi, Elíʼga negburgan-daksad dobe-soge gualid. </v>
<v b="1SA" c="3" v="16">Geb Elíʼdi, Samuelʼse gochasunnad: —¡Machi, Samuel! Samuel abin-sogded: —Soge. </v>
<v b="1SA" c="3" v="17">Geb Elí ese egichialid: —¿Ibu Bab-Jehová bega sogsa? Bab-Jehová-bega-ibmar-sogsad bela be anga sogo, mer be angi ibmar-odukuo. Ar ibmar-soggwen be angi odukusale, Bab-Dummadse be sabsur-odurdaklegoed. </v>
<v b="1SA" c="3" v="18">Samuel, Elíʼga bela ibmar-sogsad, gwen bipisaale egi ibmar odukussulid. Geb Elí sogded: —Edi Bab-Jehováʼsoggu, na e-dakedba bur ibmar-nued imakodo. </v>
<v b="1SA" c="3" v="19">Samuel dungumaidba, Bab-Jehová eba gudii gusad. Bab-Jehová, Samuelʼga-ibmar-sogsa-gusad, bela sogedba ega imaksad. </v>
<v b="1SA" c="3" v="20">Bela Israel-dulemar Dan-yar-akale, Beersebaʼse wisgusmalad, Bab-Jehová e-gayaburba-barsogega Samuel-susye. </v>
<v b="1SA" c="3" v="21">Deginbali, Bab-Jehová Silo-neggweburgi Samuelʼse gornonidaed, adi, e-gayaburba ega sogegar. Samuel, Bab-Jehová-ega-ibmar-soged, bela Israel-dulemarga sogdaed. </v>
<v b="1SA" c="4" v="1">A-ibagangine, Israel-sordamar Filistea-sordamargi-bila-onogega nadmalad. Geb Israel-sordamar Eben-Ezerʼye-neg-nugad-dikarba ambikudapmalad. Filistea-sordamardi Afecʼye-neg-nugadgi ambikunonimarmogad. </v>
<v b="1SA" c="4" v="2">Filistea-sordamar, Israel-sordamargi bila-onogega duurmakarmargua, Israel-sordamar e-abin duurmakdemarmogad. Agine, Filistea-sordamar, Israel-sordamargi nakwismalad. Bila-onogedgi, Israel-sordamar milibake (4,000) Filistea-sordamarse burgwismalad. </v>
<v b="1SA" c="4" v="3">Israel-sordamar na danar-danar bukwadse gannar nonimargu, Israel-girmar-dummagan sogdemalad: “Emi-ibagi, ¿ibiga Bab-Jehová, Filistea-sordamarse-galakuega anmar-imaksa? Degisoggu, Silo-neggweburgi Bab-Jehová-Dadganbo-Igar-Mesisad-Ulu-siid anmar sunae, adi, anmarba gudii guoed, anmar-isdaradmaladgi anmar-bendakegar.” </v>
<v b="1SA" c="4" v="4">Degisoggu, girmar-dummagan Silo-neggweburse na e-sordamar-barmisad, adi, Bab-Jehová-Bela-Gangued-Nikad querubinʼmar-abargi-negdakmaid-e-Ulu sunamalagar. Agine, Elí-masmala-warbogwad Ofni, degi, Finees, Bab-Jehová-Igar-Mesisad-Ulu-edarbedimaladi eba armarmogad. </v>
<v b="1SA" c="4" v="5">Bab-Jehová-Dadganbo-Igar-Mesisad-Ulu Israel-sordamar-danar-bukwamaladse selenonigua, Israel-sordamar sabsur-oimakdemalad, neg-dulagwar naded. Abali, napaneg giglimakded. </v>
<v b="1SA" c="4" v="6">Filistea-sordamar, Israel-sordamar-oimake itoarmargu, sogdemalad: “¿Ibiga Hebreo-dulemar oimakdemala?” Geb Filistea-dulemar, Bab-Jehová-Dadganbo-Igar-Mesisad-Ulu Israel-sordamar-danar-bukwamaladse selenoniye wisguarmargu, dobgudmalad. </v>
<v b="1SA" c="4" v="7">Geb sogdemalad: “Israel-sordamar-danar-bukwadse bab-dummad-gwensak nonikid. ¡Anmar duledar-wilesmar, ar anmar weyob neg-dakdisulid! </v>
<v b="1SA" c="4" v="8">¡Anmar duledar-wilesmar! ¿Doa we-bab-dummadgan-bulegangi anmar-bendakoe? Ar we-bab-dummagan nega-dulesulidganba boni-bulegangi Egipto-dulemar-onaglik-gusmaladid. </v>
<v b="1SA" c="4" v="9">Degisoggu, ¡Filistea-sordamar! Ar igi Hebreo-dulemar anmar-maiga-gusmala, deyob bemar yapa-gumalale, ¡na be gandik-samar, machered na be san-imakmar, melle-dobgumalo!” </v>
<v b="1SA" c="4" v="10">Geb degine, Filistea-sordamar gannar Israel-sordamargi bila-onodmarbalid. Geb bila-onosadgi Israel-sordamargi nakwismarbalid. Agine, Israel-sordamar bukidar-burgwismalad, mili-dulagwen-gakambe (30,000) girgusmalad. Israel-sordamar-durgusmaladdi na e-neg-e-negse wakitemalad. </v>
<v b="1SA" c="4" v="11">Degidbali, Filistea-sordamar Elí-masmala-warbogwad Ofni, degi, Finees-nugad, oburgwismalad. Degine, Bab-Jehová-Israel-Dadganbo-Igar-Mesisad-Ulu gasmarbalid. </v>
<v b="1SA" c="4" v="12">Sorda-wargwen, Benjamín-yargined, bila-onolenaidgi wakinnargu, Silo-neggweburse mor siir-siir, degi, nono ukub-biini nonikid. </v>
<v b="1SA" c="4" v="13">Agine, Elí, Bab-Jehová-Igar-Mesisad-Ulu-selesadba bukib-binsasiid. Degisoggu, gayaburba-wisguegala igar-nagaba gangi siid. A-sorda neggweburse nonigua, bela ibmar-gusad sognonikid. Bela dulemar wisguarmargua, oimakdemalad. </v>
<v b="1SA" c="4" v="14">Ar Elí, dulemar-oimakde itoargu, egichialid: —¿Ibiga dulemar oimakdemala? Geb dule-nonikidi, Elíʼga gayaburba-sogega ese abarmakded. </v>
<v b="1SA" c="4" v="15">Deunni, Elí birga-dulabake-gakambe-gakabaabak (98) nikad. E-daladi galakudsoggu, geg bar-atakgusad. </v>
<v b="1SA" c="4" v="16">Dule-nonikidi, Elíʼga sogded: —Bila-onolenaidgi an emi wakicha-danikid. Elí, ega sogded: —Degite sogdeen, ¿igi ibmar-gusa? </v>
<v b="1SA" c="4" v="17">Dule-gayaburba-senonikid abin-sogded: —Israel-sordamar Filistea-sordamar-abin duurmakde gusmalanad, degi-inigwele, bukidar girgusmalad. Be-machimala-warbogwad Ofni, degi, Finees burgwismarmogad. Deginbali, Bab-Dummad-Israel-dulemarbo-Igar-Mesisad-Ulu galesbalid. </v>
<v b="1SA" c="4" v="18">Elí, Bab-Dummad-Igar-Mesisad-Ulu galesye itosgua, gangi-sii yargansik aimukuded, yawagak-nagaba melledapid. Elí, wardummadsoggu, degi, seredgusbarsoggu, aimukudgua, dukar bichisad, yog-burgwar gusad. Elí, birga-dulabo (40) Israel-yargine dulemarga-igar-nabogega megisad. </v>
<v b="1SA" c="4" v="19">A-ibagine, Elí-e-bala Finees-ome, bonigwar-gudiid, ugakgued-e-ibagan bato ega warmakdanikid. Finees-ome wisguargua, Bab-Dummad-Igar-Mesisad-Ulu galesye, degi, e-sui burgwisye, e-sak burgwismoye, na e-bonigan itoalid. Na ugakgunaigua, undar-odurdaklenai-gusad. </v>
<v b="1SA" c="4" v="20">Muugan-sikwigamalad nue egi-obin-dakarmargua, ega sogdemalad: “Gandik be sae, susugwa bega uklesad.” Finees-ome, muugan-ega-ibmar-sogedi, gwen ega ibmar-soge itosulid, abin-imaksasulid. </v>
<v b="1SA" c="4" v="21">Finees-ome, Bab-Dummad-Ulu-galesad-ular, e-sak-burgwisad-ular, degi, e-sui-burgwisad-ular, Icabodʼye e-goe onugsasad. Adi soglegega, Bab-Jehová-e-gangued-yeerdakleged nadsunye. </v>
<v b="1SA" c="4" v="22">Finees-ome goted: “¡Bab-Dummad-Israel-dulemarbo-Igar-Mesisad-Ulu galesad! Degisoggu, ¡Bab-Jehová-e-gangued-yeerdakleged nadsunnad!” </v>
<v b="1SA" c="5" v="1">Filistea-dulemar, Bab-Dummad-Igar-Mesisad-Ulu gasmargua, Eben-Ezer-akale, Asdod-neggweburse searmalad. </v>
<v b="1SA" c="5" v="2">Geb bab-dummad-Dagónʼse-goled-neggi, Dagón-akwagi-sobaled-gwichid-walik sismalad. </v>
<v b="1SA" c="5" v="3">Neg-oibosgu, Asdod-dulemar dakarmalad, Dagón-akwagi-sobaled, Bab-Dummad-Igar-Mesisad-Ulu-asabin, asgunar napagi mellemai. Geb agi, gannar iduar-gwichidse Dagón-ogwichiapmalad. </v>
<v b="1SA" c="5" v="4">Neg-oibosbargua, Asdod-dulemar dakarmarbalid, Dagón-akwagi-sobaled, Bab-Dummad-Igar-Mesisad-Ulu-asabin, e-sanbi napagi mellemai. E-nonodi, degi, e-arganmardi yawagak-dogedgi bisgar mellemamai. </v>
<v b="1SA" c="5" v="5">A-ulale, emi we-garda-narmaklenaidse, Asdod-neggweburgi Dagónʼse-goled-neggi dulemar-dogmaladi, dule-irwa-Dagónʼse-gormaladse-bakale, a-yawagak-dogedgi bar annadisurmalad. </v>
<v b="1SA" c="5" v="6">Bab-Jehová, Asdod-dulemar-sabsur-odurdaksad, degi, Asdod-neggwebur-dikarba-bukwamalad-sabsur-odurdaksabalid. Amargi boni-dusiyob-dakleged egi onisad. </v>
<v b="1SA" c="5" v="7">Asdod-dulemar ibmar-gunaid magar daksamargu, sogdemalad: “Ar Israel-Bab-Dummad sabsur-anmar-odurdaknaid, degi, anmar-bab-dummad-Dagón sabsur-odurdaklenaibalid. Degisoggu, we-Bab-Dummad-Igar-Mesisad-Ulu geg anmar-abargi siged.” </v>
<v b="1SA" c="5" v="8">A-ulale, Asdod-dulemar bela Filistea-e-dummaganse gochamalad, geb ese egichamalad: —Israel-Bab-Dummad-Igar-Mesisad-Ulu, ¿anmar igi imakoe? Filistea-e-dummagan abin-sogdemalad: —Gat-neggweburse be sedmala. Geb deyob Gat-neggweburse sesmalad. </v>
<v b="1SA" c="5" v="9">Ar Bab-Dummad-Ulu Gat-neggweburse berbeleapid-sorbali, Bab-Jehová bela-Gat-dulemar, burwiganase-bakale, boni-dusiyob-daklegedgi sabsur-odurdaksad. A-ulale, Gat-neggweburgi dobed-dummad nagunonikid. </v>
<v b="1SA" c="5" v="10">Geb degine, Gat-dulemar, Ecrón-neggweburse Bab-Dummad-Igar-Mesisad-Ulu barmismarmogad. Ecrón-neggweburse a-Ulu modapiyala, e-dulemar sabsur-gotemalad: “¡Bela anmar-oburgwemalaga Israel-Bab-Dummad-Ulu anmarse senonimalad!” </v>
<v b="1SA" c="5" v="11">A-ulale, Filistea-dulemar bela e-dummaganse gochamalad, geb gandikidgi ega sogdemalad: “¡Israel-Bab-Dummad-Ulu be sedmar! ¡Israel-dulemarse be gannar berbenamar! Degisulile, anmar, degi, anmar-mimmiganse-bakar, burgwemaloed.” Ar Filistea-dulemar Bab-Dummadse sabsur-odurdaklenaisoggu, na dobe burgwemalad. </v>
<v b="1SA" c="5" v="12">Filistea-dulemar boni-dusiyob-daklegedgi-burgwissurmaladdi amba a-boniba galitosmarmogad. Degisoggu, bendaklemalaga e-gormaknanaid nibnegse warmaksad. </v>
<v b="1SA" c="6" v="1">Bab-Jehová-Igar-Mesisad-Ulu nii-walagugle (7) Filistea-yargi sigisad. </v>
<v b="1SA" c="6" v="2">Geb Filistea-dulemar dule-irwa-bab-Dagónʼse-gormaladse, degi, nerganse gochamalad, adi, ese egismalagar: —Bab-Jehová-Igar-Mesisad-Ulu, ¿igi anmar imakoe? ¿Igi anmar gannar e-neg-siidse barmidoe? Be anmarga sogmala. </v>
<v b="1SA" c="6" v="3">Bab-dummad-Dagónʼse-gormalad abin-sogdemalad: —Be gannar Bab-Jehová-Ulu barmidbimalale, mer be ibmar-sate barmidmalo. We-Ulu-Selealid-ular, igar-nudakega ibmar-ukleged Israel-e-Bab-Dummadga be ukmalargebed. Geb agine, bemar-boni-nikad bega surgudoed, degine, bemar wisgudmaloed, ibiga Bab-Jehová bemar-sabsur-odurdaked bemarga gwen osulosuli. </v>
<v b="1SA" c="6" v="4">Filistea-dulemar sogdemalad: —Degite, ¿ibu an ega ukmaloe? Bab-dummad-Dagónʼse-gormalad abin-sogdemalad: —Ar bemala, degi, be-dummagana na bela emarbi boni-bulegan itonanaisoggu, Filistea-dummagan-merguedba, or gwaatar boni-dusiyob-daklegedyobi be sobmaloed, deginbali, or walatar nusayob-daklege be sobmarbaloed. </v>
<v b="1SA" c="6" v="5">Degisoggu, boni-dusiyob-dakleged be sobmalo. Baiddi, nusayob-daklege be sobmalo. We-bonigande bemar-yar-wionaid. Geb Israel-e-Bab-Dummad-e-nug be odummomarbalo. Adi, abakale, Israel-e-Bab-Dummad, we-bonigi bemar-yar-wionaid bemarga osuloalile, be-bab-dummaganga osuloarmogale. </v>
<v b="1SA" c="6" v="6">Ar ¿ibiga bemar Egipto-dulemaryobi, degi, Faraónʼyobi na be burgudmaloe? Bab-Dummad sabsur we-dulemar-odurdaksa gusad. Geb a-sorbali, ¿Egipto-dulemar Israel-dulemar-onossurmar be ebinsae? Eye, onosmala. A-ulale, melle na be burgumalo. </v>
<v b="1SA" c="6" v="7">”Emisgindi, be ur-napagined-ibmar-seed-binid be sobmalo. Deginbali, moli-bebe-nikad-ome mimmigan-burwi-nikad warbo be amimarbalo. Degi, a-moli-omegan bipisaale arbadisulid, e-dukargi suar-atinnar-nai arbadisulid be amimalo. Ur-napagined-ibmar-seedgi moli-bebe-nikad-omegan-warbogwad be edinmalo. Ar e-mimmigandi, moli-negyaba be odomaloed. </v>
<v b="1SA" c="6" v="8">A-sorbali, Bab-Jehová-Ulu ur-napagined-birgi be onakmaloed. Geb Bab-Jehová-Ulu-sigoed-dikarba orgi-ibmar-sobarmalad be ulugwagi urbemaloed. We-ibmar Bab-Jehová-Ulu-galesad-ular, Bab-Jehováʼga-uklegoed. A-sorbali, molimar walagwengi ur-napagined-sedega be imakmaloed. </v>
<v b="1SA" c="6" v="9">Geb be dakmaloed, molimar Israel-yargi-Bet-Semes-neggwebur-siidsik naodibe. Ar asik nadele, anmarga oyonado, Bab-Jehová na e-sunnad anmar-sabsur-odurdaknaiye. Ar baidsik naderdi, anmar wisguodo, Bab-Jehová sabsur-anmar-odurdaknasurye, binsa deyob neg-gunaiye.” </v>
<v b="1SA" c="6" v="10">Weyob imaksamalad: Moli-bebe-nikad-ome mimmigan-burwi-nikad warbo amismalad. Geb ur-napagined-ibmar-seedgi edichamalad. Moli-e-mimmigandi moli-negyaba odosmalad. </v>
<v b="1SA" c="6" v="11">A-sorbali, Bab-Jehová-Ulu, ur-napaginedgi onakwismalad. Degi, ulugwagi ibmar-nusayob-dakleged-orgi-sobaled-bukwad ur-napaginedgi onakwismarbalid. </v>
<v b="1SA" c="6" v="12">Moli-bebe-nikad-omegandi igarba Bet-Semes-neggwebur-siidsik gornadapi gusmalad, gwen igar-baidsik aibachasulid. Filistea-e-dummagan ur-napagined-sorbali, Bet-Semes-e-nainumar-abingunaidse nadegusmalad. </v>
<v b="1SA" c="6" v="13">Bet-Semes-dulemar, orosgi-dakleged-trigoʼye-nugad nebagi wenanaigu, Bab-Jehová-Igar-Mesisad-Ulu ese-dani dakarmargua, yeer-itodmalad. </v>
<v b="1SA" c="6" v="14">Ur-napagined Bet-Semesʼgined-Josuéʼye-nugad-e-nainuse nonikid, akwa-dummad-siid-dikarba megnonikid. Geb agine, Bet-Semes-dulemar, ur-napagined sapanga imaksamalad. Deginbali, Bab-Jehováʼga-ukega molimar-bebe-nikad ogumaksamarbalid. </v>
<v b="1SA" c="6" v="15">Levita-dulemar, Bab-Jehová-Igar-Mesisad-Ulu-odesmargua, degine, ibmar-orgi-sobaled-bukwad-e-ulugwa odesmarbargua, akwa-dummad-birgi sismalad. A-ibagine, Bet-Semes-dulemar, Bab-Jehováʼga ibdurgan-ogumakar-ukleged uksamalad, degine, ibmar-bamalad-ukleged ega uksamarbalid. </v>
<v b="1SA" c="6" v="16">Filistea-e-dummagan-walataled bela we-ibmar-daksamalad. Geb a-ibagine, Ecrón-neggweburse gannar nonimalad. </v>
<v b="1SA" c="6" v="17">Filistea-dulemar, Bab-Jehová ega igar-nudakegala, boni-dusiyob-dakleged-orgi-sobaled we-neggweburmar-iliba uksamalad: Asdod-neggwebur-nuggi, Gaza-neggwebur-nuggi, Ascalón-neggwebur-nuggi, Gat-neggwebur-nuggi, degi, Ecrón-neggwebur-nuggi. </v>
<v b="1SA" c="6" v="18">Amba deyopira, Filistea-e-dummagan-walataled na e-neggweburmar-galu-matusulid-akwabiid-nikad-iliba, degi, e-neggwebur-burwigana-iliba, nusa-orgi-sobaled uksamarbalid. Ar Bab-Jehová-Ulu akwa-dummad-birgi sigissoggu, a-ulale, a-akwadi bela we-ibmargusad-ebinsaega siid. Emi, we-garda-narmaklenaidse, we-akwa-dummad Josué-Bet-Semesʼgined-nainugi siid. </v>
<v b="1SA" c="6" v="19">Bet-Semesʼginmalad, abala Bab-Jehová-Igar-Mesisad-Ulu-dakbigualidba, Ulu-yagi ataksamalad. A-ulale, Bab-Dummad a-dulemar-oburgwisad. E-dulapaa-gakambe (70) dulemar burgwisad. Bab-Jehová-dulemar-oburgwisad-ulale, dulemar nue bosmalad. </v>
<v b="1SA" c="6" v="20">Geb Bet-Semesʼginmalad sogdemalad: “Bab-Jehová, Bab-Dummad-Isligwaledid. Degisoggu, ¿doa e-asabin gwisguoe? Bab-Jehová-Igar-Mesisad-Ulu anmar-abargi mer sigega, ¿bia anmar barmidoe?” </v>
<v b="1SA" c="6" v="21">Degisoggu, Quiriat-Jearimʼginmaladse we-gayaburba barmismalad: “Filistea-dulemar Bab-Jehová-Dadganbo-Igar-Mesisad-Ulu gannar barmiarye. Degisoggu, be sudamala.” </v>
<v b="1SA" c="7" v="1">Quiriat-Jearimʼginmalad Bet-Semes-neggweburse nonimalad. Geb Bab-Jehová-Dadganbo-Igar-Mesisad-Ulu e-neggweburse searmalad, Abinadab-e-neg yar-mullugi-siidse sinonimalad. A-sorbali, Abinadab-machi-Eleazar, Bab-Jehová-Igar-Mesisad-Ulu-edarbedga onugsasmalad. </v>
<v b="1SA" c="7" v="2">Quiriat-Jearim-neggweburgi Bab-Jehová-Israel-dadganbo-Igar-Mesisad-Ulu birga-dulagwen (20) sigisad. Geb agine, bela Israel-dulemar bela-bela ulubgi-bukib-itogedba Bab-Jehová-amidii guarmalad. </v>
<v b="1SA" c="7" v="3">Aga, Samuel, Israel-dulemarga sogded: “Ar bemar bela-bela ulubgi gannar Bab-Jehová-sogedba nanabiele, dulemar-yar-baidsikid-e-bab-dummadyob-ibmar-imakleged be obelomalo, degi, bab-bundor-Astarot-e-wilub-sobarmalad be obelomarbalo. Unnila Bab-Jehová-e-nug-odummodii be gumala. Geb agine, Bab-Jehová, Filistea-dulemar-sabsur-negsemaidgi be-ollorsamaloed.” </v>
<v b="1SA" c="7" v="4">Degisoggu, Israel-dulemar bab-dummad-Baal-e-wilubmar, degi, bab-bundor-Astarot-e-wilubmar obelosmalad, unnila Bab-Jehová-e-nugbi odummosmalad. </v>
<v b="1SA" c="7" v="5">A-sorba, Samuel sogded: “An bemarga Bab-Jehováʼse golega Mizpa-neggweburgi bela Israel-dulemar be oambikumalo.” </v>
<v b="1SA" c="7" v="6">Israel-dulemar Mizpa-neggweburgi ambikunonimargua, diagi dii wesmalad, geb Bab-Jehová-asabin eosmalad. A-ibagine, mas-guchasurmalad, na dukin-dukin barsogdemalad: “Anmar, Bab-Jehováʼgi isgusye.” Deunni, Samuel, Mizpa-neggweburgi Israel-dulemar-e-dummadga megided. </v>
<v b="1SA" c="7" v="7">Filistea-sordamar wisguarmargua, Israel-dulemar-Mizpaʼgi-bukwaye, Filistea-e-dummagan Israel-sordamargi bila-onogega nadmalad. Ar Israel-dulemar deyob wisguarmargua, dobgudmalad, </v>
<v b="1SA" c="7" v="8">geb Samuelʼga sogdemalad: “Anmarga Bab-Jehováʼse gatik be gole, mer be boggue, Filistea-dulemargi anmar-bendakega gatik be gole.” </v>
<v b="1SA" c="7" v="9">Geb degine, Samuel sibad-wawaad-mimmi-amisgu, Bab-Jehováʼga gwagwar ogumakar uksad. Geb a-sorbali, Israel-dulemarga Bab-Jehováʼse gochad. Geb Bab-Jehová, Samuel-abin-imaksad. </v>
<v b="1SA" c="7" v="10">Samuel sibad-wawaad-mimmi ogumakar uknaigua, Filistea-sordamar Israel-sordamargi bila-onogega armalad. A-ibagine, Bab-Jehová, Filistea-sordamargi binnasuli mar-gollomakmai imaksad. Filistea-sordamar binnasuli mar-gollomakmai itosmargua, gwakidmalad. Geb Israel-dulemarse galakusmalad. </v>
<v b="1SA" c="7" v="11">Geb degine, Israel-sordamar Mizpa-akale, igarba Filistea-sordamar-oburgwenadapi gusmalad. Deyob Bet-Carʼse Filistea-sordamar-balegichagusmalad. </v>
<v b="1SA" c="7" v="12">A-sorbali, Samuel akwa-dummad amisad. Geb Mizpa-neggwebur Sen-neggweburbo-abingunaidgi sisad. Ar Samuel sogded: “Bab-Jehová wesegus anmar-bendakdanikid.” A-ulale, Samuel Eben-Ezerʼye we-akwa-dummad onugsasad. </v>
<v b="1SA" c="7" v="13">Filistea-dulemar Israel-dulemarse galakusmarsoggu, bar Israel-yarse ubossurmalad. Bab-Jehová, Samuel-burgwedse, Filistea-dulemargi gwisgudii gusad. </v>
<v b="1SA" c="7" v="14">Weyobi, Israel-dulemar Ecrón-neggwebur-akale, Gat-neggweburse, e-neggweburmar-Filistea-dulemarse-sulesgusadi, gannar na sunonimalad. Degine, we-neggweburmar-dikarba nainumar-nanaid, gannar susmarbalid. Deginbali, Israel-dulemar Amorreo-dulemarbo bogidik-gudii gusmarbalid. </v>
<v b="1SA" c="7" v="15">Deyob-neggusad-sorbali, Samuel, Israel-dulemarga amba igar-nabodii gusad. </v>
<v b="1SA" c="7" v="16">Samuel, Israel-dulemarga-igar-nabogega birga-irba we-neggweburmarba bipirmaknaddaed: Betel-neggweburse, geb Gilgal-neggweburse, geb Mizpa-neggweburse. </v>
<v b="1SA" c="7" v="17">Geb a-sorbali, gannar e-neggwebur-Ramáʼse nonidaed. Samuel, Ramá-neggweburgine, Israel-dulemarga igar-nabogega maidaed. Deginbali, a-neggweburgine Bab-Jehováʼga ibmar-ogumakar-ukleged-aila sobsabalid. Deyobi, Samuel e-burgwedse Israel-dulemarga igar-nabogedga maigusad. </v>
<v b="1SA" c="8" v="1">Samuel seredgusgua, Israel-dulemarga-igar-nabogega, na e-machimala-onug-imaksad. We-machimala, Beerseba-neggweburgi igar-nabogedga maigusmalad. </v>
<v b="1SA" c="8" v="2">E-machi-dummadi, Joelʼye-nugad, a-yarbaliddi, Abíasʼye-nugad. </v>
<v b="1SA" c="8" v="3">Ar Samuel-e-machimaladi e-bab-daedba gwen nanassurmalad, igar-innikigwadba ibmar-imaksurdamalad. Unnila maniginbi bur bule binsadidamalad. Degisoggu, dule-ega-mani-ukoed bur bendakdedamalad. </v>
<v b="1SA" c="8" v="4">A-ulale, Israel-girmar-dummagan na igar-itosmalad. Geb Samuelʼbo-sunmakega Ramá-neggweburse nadmalad. </v>
<v b="1SA" c="8" v="5">Ega sogdapmalad: “Bedi bato seredgusad. Be-machimala be-daedba gwen-nanasurmalad. Degisoggu, igi dule-bamalad-yar-baid-baidgi-bukwamalad na rey-nikamala, deyob bur be anmarga rey-amisundo, anmar-dummadga megegar.” </v>
<v b="1SA" c="8" v="6">Israel-girmar-dummagan rey-abeye Samuelʼga sogsamargu, Samuel abin isdar itosad. Degidbali, Samuel Bab-Jehováʼse gorsii gusad. </v>
<v b="1SA" c="8" v="7">Agi, Bab-Jehová ega sogded: “Israel-dulemar isdar-be-daksurmalad, anbi-unnila isdar-an-dakmalad. Ar e-dummadga-gued an-abesurmalad. Degisoggu, bega-ibmar-sogedba ega be imako. </v>
<v b="1SA" c="8" v="8">An Israel-dulemar Egipto-yargi-onosad-akale, emi-ibase, bab-dummagan-baiganse-goled-ulale, an-obacha gudimalad. Degisoggu, deyob be-imaknanaimarmogad. </v>
<v b="1SA" c="8" v="9">Degisoggu, bega-ibmar-sogedba ega be imake. Ar degi-inigwele, iduakwaa ega nue be sogo, igi rey-megoed be-imakmaloe.” </v>
<v b="1SA" c="8" v="10">Geb degine Samuel, igi-Bab-Jehová ega ibmar-sogsa, deyobi, dulemar-ese-rey-egisnanaidga sogsamogad. </v>
<v b="1SA" c="8" v="11">Samuel ega weyob sogsad: —Rey-bemar-dummadga-megoedi, weyob bemar-imakoed: Rey be-machimala be-annik suoed, e-ur-napagined-bila-onogedgi-arbamalaga, e-moli-bila-onogedgi-arbamalaga, degi, e-ur-napaginedga-igar-egamalaga be-annik suoed. </v>
<v b="1SA" c="8" v="12">Deginbali, we-rey, be-machimala-baigan sorda-miligwenad (1,000) e-dummadga-guega subaloed, sorda-dulabo-gakambe (50) e-dummadga-guega subaloed. Be-machimala-baigandi, rey-nainumargi napa-imuega, degi, e-ibmar-gwag-weega subaloed. Degi, rey, be-machimala-baigandi, bila-onoedgi-ibmar-ebumalad-sobega, degi, ur-bila-onoged-e-gingimar-sobega be-annik subaloed. </v>
<v b="1SA" c="8" v="13">”Deginbali, we-rey, be-bunamala be-annik subaloed, ega-gwallu-wawa-imakedga, ega-mas-duedga, degi, ega-madu-yoedga be-annik suoed. </v>
<v b="1SA" c="8" v="14">”Deginbali, we-rey, be-nainugan-bur-nuegan be-annik suoed, be-uva-nainumar-bur-nuegan, be-olivo-nainumar-bur-nuegan e-dule-dummaganga-ukega be-annik suoed. </v>
<v b="1SA" c="8" v="15">Deginbali, be-ibmar-gwag-weemaloed, be-uvaʼmar-weemaloed, nibirambegi nibir-gwensak (10%) be-ibe suoed e-arbamaladga ukega, degi, e-dummaganga ukega be-ibe suoed. </v>
<v b="1SA" c="8" v="16">”Deginbali, be-mai-machergan, be-mai-omegan, be-moli-alugwasualed-sapingwad-bur-nuegan, be-moli-uayasuid-bur-nuegan ega arbamalaga be-ibe subaloed. </v>
<v b="1SA" c="8" v="17">Degine, rey, be-sibad-wawaadmar-warambegi gwensak (10%) be-annik suoed, geb bemar-sunnad e-maiga gunonimarmogoed. </v>
<v b="1SA" c="8" v="18">”A-ibagan nagunonikile, na be rey-amismalad-ulale, be nunmak-itononimaloed. Geb degine, bemar Bab-Jehováʼgi wilearmalale, Bab-Jehová bemar-bendakosulid.” </v>
<v b="1SA" c="8" v="19">Ar Samuel deyob ega sogsad-inigwele, Israel-dulemardi, Samuel-sogedba gwen-ibmar-imaksasurmalad, aka bur sogdemalad: —¡Baisuli! Anmar rey-abege, anmar-dummadga megegar. </v>
<v b="1SA" c="8" v="20">Adi, anmar, dule-bamalad-yar-baid-baidgi-bukwamaladyob gumogoed. Anmar bila-ononadele, rey anmar-idugoed. A, anmarga negsemai guoed. </v>
<v b="1SA" c="8" v="21">Samuel, dulemar-ibmar-abeged-itosgua, Bab-Jehováʼga bela sogsad. </v>
<v b="1SA" c="8" v="22">Bab-Jehová, Samuel-abin sogded: —Israel-dulemar-sogedba be ibmar-imako. Ega be rey-onugsao. Geb degine, Samuel Israel-dulemarga sogdesunnad: —¡Degiirdi nabirdo! ¡Be-neggwebur-be-neggweburse gannar be namala! </v>
<v b="1SA" c="9" v="1">Benjamín-dule-gwensak Quisʼye-nugad nue-nuga-nika maigusad. Quisʼde Abiel-machid, Zeror-e-wagwad. E-dad-dummad Afía-machi-Becoratʼye nugad. Bela wemala, Benjamín-e-waganad. </v>
<v b="1SA" c="9" v="2">Quisʼde machi-nikad, Saúlʼye nugad. Saúl Israel-dule-bamaladba sapingwa-nued dakleged. De-ukinbali, mas-dummarbabalid, dule-bamalad ese gukinba warmaked. </v>
<v b="1SA" c="9" v="3">Ibagwengine, Quis-ibe molimar-uayasuid yoggusad. Geb e-machi-Saúlʼga sogded: “Molimar-uayasuid be aminae. Bebo-naega, mai-wargwen be sede.” </v>
<v b="1SA" c="9" v="4">Ar Saúl na e-maibo molimar-uayasuid-aminadmarsunnad. Efraín-yalaganba amiapmalanad. Gwen molimar-amisurmarsoggu, Salisa-yarse aibitemalad, agi amissurmarbalid. Geb, Saalim-yargi, Benjamín-yargi molimar-amiapmarbalinad, gwen amissurgusmalad. </v>
<v b="1SA" c="9" v="5">Zuf-yarse mosmargua, Saúl na e-mai-ebo-gudiidga sogded: —Anmar gannar negse nae. Abakale, an-bab, moli-uayasuidmarba anmargi bur bukib-binsaalile. </v>
<v b="1SA" c="9" v="6">E-mai abin-sogded: —Dummad, we-neggweburgi Bab-Dummad-e-dule-wargwen nuga-nikad maid. Bela ibmar-soged nue-napira sogdaed, gakansadasulid. Degisoggu, anmar daknae, abakale a anmarga sokalile, bia anmar molimar-uayasuid aminaoe. </v>
<v b="1SA" c="9" v="7">Saúl ega sogded: —Nabir be sogendo. Ar anmar ese naele, ¿ibu anmar ega sedosunna? Madu saguyaba bar maisulid. Ibmar-ega-uked anmar satebalid. </v>
<v b="1SA" c="9" v="8">E-mai abin-sogdebalid: —Wis mani an sediid. We-mani sunna an Bab-Dummad-e-dulega uked, adi, anmarga sogega, bia anmar moli aminaoe. </v>
<v b="1SA" c="9" v="9">(Ar epennegwa, Israel-yargi dule-wargwen Bab-Dummadse ibmar-wisgunabiele, sogdedaed: “Anmar dule-negburgan-dakedse namala.” Ar epennegwa, Bab-Dummad-gayaburba-barsoged, dule-negburgan-dakedye bileged). </v>
<v b="1SA" c="9" v="10">Saúl sogdesunnad: —Nabirdo, anmar daknae. Weyob Saúl sogsagua, Bab-Dummad-e-dule-maid-neggweburse nadmalad. </v>
<v b="1SA" c="9" v="11">Saúl, e-maibo neggwebur-igar-maidba nakmamaigua, yagan-dii-weenadapi abinguarmalad. Amarse egichidmalad: —¿Wegi, dule-negburgan-daked mai? </v>
<v b="1SA" c="9" v="12">Yagan abin-sogdemalad: —Eye, be-iduar mai. Gwae be daknamala. Emiskwaa neggweburse nonikid. Dule-negburgan-daked, yar-mullugi-aila-matusulid-siidgi Bab-Dummadga-ibdurgan-ukleged dulemarga ogumaksokalid. </v>
<v b="1SA" c="9" v="13">Ar bemar neggweburgi dogsamalale, dule-negburgan-daked aila-matusulidse mas-gunnaed-iduar be nabir abingumaloed. A-dule, mas-gunned-iduar, dulemarga Bab-Dummadga doggus-nuedye sogergebed. Ar dulemar, dule-negburgan-daked-sate mas-gunnosurmalad. Geb a-sorbali, mas-gunnega-ese-gollesmalad nabir mas-gutemaloed. Degisoggu, be emiskwaa namar, adi, be nabir dakdapmaloed. </v>
<v b="1SA" c="9" v="14">Geb degine, Saúl e-maibo neggweburse dognadmalad. Neggweburgi dognadapmaladgi, Samuel aila-matusulid-siidse-nadapi abinguarmalad. </v>
<v b="1SA" c="9" v="15">Saúl-nonikoed-iduar, Bab-Jehová, Samuelʼga ibmar-guoed sogsad: </v>
<v b="1SA" c="9" v="16">“Oibosale, we-wachigi, dule-Benjamín-yargined an bese barmidagoed. A-dule, Israel-dulemar-e-dummadga be nugsaoed, adi, Filistea-dulemar-sabsur-negsemaidgi Israel-dulemar-ollor-imakegar. Ar Israel-dulemar na wiles-gorbukwad anse warmaksasoggu, an wiledaked.” </v>
<v b="1SA" c="9" v="17">Samuel, Saúl-dani-daksagua, Bab-Jehová, Samuelʼga sogded: “We-dulegi an bega sunmaksad. We-dule, Israel-dulemar-e-dummadga megoed.” </v>
<v b="1SA" c="9" v="18">Saúl neggwebur-yawagak-mosgua, Samuel-abingunonikid, geb ese egichided: —Sunna be anga sogsale, ¿bia dule-negburgan-daked mai? </v>
<v b="1SA" c="9" v="19">Samuel abin-sogded: —Ani an a-duled. Be anba yar-mullugi aila-matusulidse be dage. Emi bemar anba mas-gunmaloed. Oibosale, an be-barmidsokalile, be-anse-ibmar-egisbied an bega sogoed. </v>
<v b="1SA" c="9" v="20">Ar molimar-uayasuid ibapaagus bei-yoggusadgindina, mer be bukib-binsae, bato amismalad. Samuel ega sogdebalid: —Israel-dulemar bur-ibmar-abedimalad, begadga guoed, degi, be-gwenadganga gumogoed. </v>
<v b="1SA" c="9" v="21">Saúl abin-sogded: —¿Ibiga deyob be anga soge? ¿Ar ande, Benjamín-wagwasursi? ¿Ar Benjamín-dulemarde, Israel-dulemar-sogambe-gakabogwad-abargi (12) bur-bipigwadsursi? Ar an-gwenadgande, Benjamín-e-wagan-abargi, ¿dule-nug-satemaladsursi? </v>
<v b="1SA" c="9" v="22">Geb Samuel eba Saúl-sesad, degi, eba Saúl-e-mai-sesbalid. Negyaba-odosgua, dulemar-abargi, dule-dummagan-sigmaladgi osilesmalad. A-negyabali, dulemar durgwen-gakambe-wilub (30) bukwamalad. </v>
<v b="1SA" c="9" v="23">A-sorbali, Samuel dule-masduedga sogded: —An bega san-sabogega-uksa-gusad be sedage. </v>
<v b="1SA" c="9" v="24">Dule-masdued sibad-wawaad-e-dua-gogwen senonikid. Geb Saúl-asabin mesisad. Degine, Samuel, Saúlʼga sogded: —Bega-san-sabolesad be-asabin-maid be gunne. Ar dule-bamalad mas-gunmaloed-iduar be gunne. We-ibaga bato bega san sabolesmaid. Weyobi, a-ibagi, Samuel, Saúlʼbo mas-guchad. </v>
<v b="1SA" c="9" v="25">A-sorbali, yar-mullugi-bukwa neggweburse-aidearmalad. Geb Samuel, Saúlʼbo e-neg-birgi gabedneg-siidgi sunmaksad. </v>
<v b="1SA" c="9" v="26">Neg-oibosgu, bolegoedba, Samuel neg-birgi gabedneg-siidgi goted. Agine, Samuel, Saúlʼga sogded: —Gwisgue. Bato naed be ogusad. Degine, Saúl gwisgusad, geb Samuelʼbogwa neggi noarmalad. </v>
<v b="1SA" c="9" v="27">Neggwebur-noedse modapmargua, Samuel, Saúlʼga sogded: —Be-maiga be soge, be-idugwerye. Bedi sikwas abitogwelo. An bega Bab-Dummad-ibmar-sogsad soggwelo. Geb degi, Saúl-e-maidi, Saúl-idu nadsunnad. </v>
<v b="1SA" c="10" v="1">Geb degine, Samuel, olivo-gwallu bute-bipigi onoalid, geb Saúl-e-nonogi eosad. A-sorbali, Saúl-ibe wagar usad. Geb ega sogded: —¡Bab-Jehová, e-dulemar-e-dummadga-megega be-susad! </v>
<v b="1SA" c="10" v="2">Emi, be angi aibatele, Benjamín-yar-abingunaidgi Selsa-neggwebur-siidse be mosale, Raquel-neg-uan-dikarba dule-warbo be abinguoed. A-dulemar bega sogdagoed: ‘Be molimar-uayasuid-amidiidi bato amismalad. Ar be-babdi, a-molimarba bar bukib-binsasulid. Emigindi, bemarba bukib-binsadiid. Na weyob soged: An-machi-amiegala, ¿igi an imakergebe?’ </v>
<v b="1SA" c="10" v="3">”Raquel-neg-uangi be bangudele, Taborʼye-neg-nugadgi sapi-dummad-gwichidse be modapile, agine, dule-walapaa be abingudagoed. A-dulemar, Betel-neggweburse Bab-Dummad-nug-odummogega nadapmaloed. Wargwenad, sibad-mimmi-senigwad-walapaa senadapoed. Baiddi, madu-gwapaa senadapmogoed. Geb baiddi moli-uka-buglugi vino senadapmogoed. </v>
<v b="1SA" c="10" v="4">A-dulemar bega nuedye-sogsamalad-sorba, madu gwabo bega-ukmaloedi, abin be suo. </v>
<v b="1SA" c="10" v="5">”Taborʼye-neg-nugadgi be bangudele, Gabaa-yar-mulluse be modapoed. Agine, Filistea-sordamar-e-neg siid. Geb a-neggweburgi be dogdapile, Bab-Dummad-gayaburba-barsogmalad yar-mullugi-aidedani be dakdagoed, Bab-Dummad-gayaburbagi sunmakdanimaloed. Amar-iduale, dule-gar-ogormalad gar-salterio, gar-pandero, gar-flauta, degi, gar-arpa ogordanimaloed. </v>
<v b="1SA" c="10" v="6">Agine, Bab-Jehová-Burba gandikidba begi aidenonikoed. Geb Bab-Dummad-gayaburba-barsogmaladba Bab-Dummad-gayaburbagi be sunmakdemogoed. Agi, be-san-burba gwagdoed. </v>
<v b="1SA" c="10" v="7">We-ibmarmar-an-bega-sognaid bela bega gusale, be ibmar-imakbied sunna bela be imakoed, ar Bab-Dummad beba gudii guoed. </v>
<v b="1SA" c="10" v="8">”Degine, Gilgal-neggweburse be an-idu nao. Ibagugle (7) be an-edarbo. Agi an be-dakoed. An a-neggweburse modapile, Bab-Dummadga an ibmar-durgan-ogumakdapoed, degi, igar-nabogega-ibmar-ukleged an ega ukdapbaloed. Geb a-sorba an bega sogoed, ibu be imakoe.” </v>
<v b="1SA" c="10" v="9">Saúl, Samuelʼgi-bangudgua, Bab-Dummad Saúl-e-binsaed-ogwasad. A-ibagi, bela Samuel-ibmar-sogsad gunonikid. </v>
<v b="1SA" c="10" v="10">Geb a-sorbali, Saúl, e-maibo, Gabaa-neggweburse mosgua, Bab-Dummad-gayaburba-barsogmalad danagwen abin-danimalad. Agine, Bab-Dummad-Burba Saúlʼgi gandikidba aidenonikid. Geb Saúl, Bab-Dummad-gayaburba-barsogmaladba Bab-Dummad-gayaburbagi sunmakdemogad. </v>
<v b="1SA" c="10" v="11">Dulemar-Saúl-mag-dakmalad, deyob dakarmargua, na muchub-muchub egichiarmalad: —Quis-machi-Saúl weyob-gunaid, ¿igi itoge? ¿Ar wede Bab-Dummad-gayaburba-barsogmogadsi? </v>
<v b="1SA" c="10" v="12">Dule-gwensak Gabaa-neggweburgined sogded: —¿Ar we, bia-danimala? A-ulale, weyob-sogleged noarsunnad: “¡Ar Saúlʼbela Bab-Dummad-gayaburba-barsogedmogad!” </v>
<v b="1SA" c="10" v="13">Saúl Bab-Dummad-gayaburba-barsognaid-bergusgua, yar-mullugi Bab-Dummadse-goled-aila-matusulid-siidse naded. </v>
<v b="1SA" c="10" v="14">Agine, e-gilor Saúlʼse, degi, Saúl-e-maise egichided: —Ar bemar, ¿bia gudimala? Saúl abin-sogded: —Anmar molimar-uayasuid amidii. Ar anmar amisursoggu, anmar Samuel-daknadsunnad. </v>
<v b="1SA" c="10" v="15">E-gilor, Saúlʼga sogdebalid: —Bega Samuel-ibmar-sogsad be anga soge. </v>
<v b="1SA" c="10" v="16">Saúl abin-sogdebalid: —Unnila anmarga sogsad, bato molimar-uayasuid amilesye. Degi-inigwele, Saúl, e-gilorga sogsasulid, igi Samuel negseoedgi ega-sunmaksa. </v>
<v b="1SA" c="10" v="17">We-ibmar-gusad-sorbali, Samuel, Mizpa-neggweburgi Israel-dulemar-onmaksad, Bab-Dummad-nug-odummomalagar. </v>
<v b="1SA" c="10" v="18">Agine, Samuel Israel-dulemarga sogded: “Israel-e-Bab-Dummad-Jehová weyob soged: ‘Ani an be-dadgan Egipto-yargi-sabsur-wilebukwa onosad. Degi, ani an be-dadgan dulemar-baiganse sabsur-odurdakledigusmaladgi an onosbalid.’ </v>
<v b="1SA" c="10" v="19">Emi-ibagine, be-Bab-Dummad be obachamalad, bonigangi-be-ollor-imakdiid, degi, nue-wile-itogedgi be-bendakdiid be obachamalad. Emide be sogmalad: ‘¡Be anmarga rey-onugsae, anmar-dummadga megegar!’ Degisoggu, na be-dadgan-be-dadgan be ambikumar, be-gwenad-be-gwenadgan be ambikumar. Bela be an-asabin ambikudamar.” </v>
<v b="1SA" c="10" v="20">Samuel weyob sogsagua, bela Israel-dulemar-sogambe-gakabogwad (12) ese dagmalaga imaksad. Geb, Benjamín-e-wagan sulenonikid. </v>
<v b="1SA" c="10" v="21">A-sorbali, Samuel, Benjamín-e-wagan e-gwenadgan-e-gwenadganba ese-dagega imaksad. Amar-abargi, Matri-e-gwenadgan sulenonikid. Geb Matri-e-gwenadgan-abargine, Quis-e-machi Saúl nugsalenonikid. Geb degi, Saúl-aminadmalad. Amissurgusmalad. </v>
<v b="1SA" c="10" v="22">Degidbali, Bab-Jehováʼse egichiarmalad: —¿Ar we-dulede wese nonimoga? Bab-Jehová abin-sogded: —Eye. Ar mor-ulumar-imbaba dukusiid. </v>
<v b="1SA" c="10" v="23">Agine, mor-ulumar-bukwadse abarmakdemalad, geb a-imbaba-dukusii Saúl-searmalad. Saúl dulemar-abargi-gwisnonigua, mas-bipisuli dakarmalad. Unnila e-gukinse dule-bamalad ese-warmaked. </v>
<v b="1SA" c="10" v="24">Geb degine, Samuel bela dulemarga sogded: —¡Bab-Jehová dule-nug-imaksad, be dakmala! ¡Ar we-duleyobid dule-baid sated! Yeer-itogedba bela oimakdemalad: —¡Nuedi rey nugsalesad! </v>
<v b="1SA" c="10" v="25">Geb agine, Samuel, dulemarga rey-negseoedgi sunmaksad. Geb, we-igarmargi-sunmaksadi garda-dummadgi narmaksad. Agi, Bab-Jehová-asabin mesisad. A-sorbali, Samuel, e-neg-e-negse dulemar-barmisad. </v>
<v b="1SA" c="10" v="26">Saúl e-negse nadmogad, Gabaa-neggweburse. Degine, dule-bulegan eba nadmarmogad. Ar Bab-Jehová wemar-e-gwage-ebusad, Saúl-bardaknamalagar. </v>
<v b="1SA" c="10" v="27">Ar abar-dule-isganamardi binnasur-sogdemalad: “¿Ar we, anmar-bendakode? Anmar-bendakosuli.” Ar we-dulemar bela-bela isdar-Saúl-dakmarsoggu, ega gwen ibmar uksasurmalad. Saúlʼdi gwen bai-itossulid. </v>
<v b="1SA" c="11" v="1">Amón-dule-Nahasʼye-nugad, e-sordaganmala, Galaad-yargi-Jabes-neggwebur-siidse naded. Geb ebiris e-sordaganmala bukunonimalad. Dulemar-a-neggweburginmalad ega sogdemalad: —Anmar igar amie. Anmar be-maiga gumaloed. </v>
<v b="1SA" c="11" v="2">Amón-dule-Nahasʼye-nugad abin-sogded: —Degirdi, nabirdo, be an-maiga gumalo. Degi-inigwele, an bemar-ibe ibya-nuedsikid onogodo. Deyobi, bela Israel-dulemargi an dodogoed. </v>
<v b="1SA" c="11" v="3">Jabes-girmar-dummagan abin-sogdemalad: —Be anmarga ibagugle (7) iba nasike, Israel-yargi bela gayaburba-berbegegar. Ar dule-anmar-bendaked satele, anmar be-maiga gusunnoed. </v>
<v b="1SA" c="11" v="4">Dule-gayaburba-berbemalad Gabaaʼse mosmargua, Saúl-neggweburse, dulemarga gayaburba-sogdapmalad. Geb dulemar deyob itosmargua, bela bodmalad. </v>
<v b="1SA" c="11" v="5">A-wachigine, Saúl moli-bebe-nikad-alugwasualedgi nainu-imudidanigua, egichided: “¿Igi itomala? ¿Ar ibiga bomala?” Geb degine, Saúlʼga Jabes-dulemar-ibmar-sognonimalad sogsamalad. </v>
<v b="1SA" c="11" v="6">Saúl gayaburba itosgua, Bab-Dummad-Burba, gandikidba egi aidenonikid. </v>
<v b="1SA" c="11" v="7">Saúl sae-itodgua, moli-bebe-nikad-alugwasualed warbo amisad, geb goamaksad. Geb san-goamaksad dulemar-gayaburba-berbemaladba bela Israel-yargi mimisad. Weyob Saúl sognai gualid: “Ar dule anba, degi, Samuelʼba bila-ononasurmalale, e-molimar-bebe-nikad weyob gumogoed.” Degidbali, Israel-dulemar bela-bela dobgudmalad. Degisoggu, bela dulemar bila-ononadmarsunnad. </v>
<v b="1SA" c="11" v="8">Saúl, Bezecʼye-neg-nugadgi sordamar-ebisega urbisad. Agine, Israel-sordamar mili-dulataled-ilapaa (300,000) bukwa daklealid, degi, Judá-sordamardi, mili-dulagwen-gakambe (30,000) bukwa daklearmogad. </v>
<v b="1SA" c="11" v="9">A-sorbali, dulemar-gayaburba-berbedimaladga sogdemalad: “Jabes-De-Galaad-neggweburginmaladga be sognamar: ‘Banedse yorukudba Amón-sordamargi bemar bendaklemaloye.’ ” Degi, gayaburba-berbemalad nadmalad, Jabes-neggweburginmaladga gayaburba sogdapmalad. Jabes-dulemar, deyob-gayaburba-itosgu, weligwar-itodmalad. </v>
<v b="1SA" c="11" v="10">Geb Jabesʼginmalad Amón-dulemarga sogdemalad: “Ar igi be anmar-imakoye be sogsa, oibosale, deyob be anmar-imakodo.” </v>
<v b="1SA" c="11" v="11">Geb Saúl, sordamar-sogapaa danar-danar-urbisad-barmisgua, bolegoedba, Amón-sordamargi ubodapmalad. Yorukudse bila-onolenai gusad. Amón-sordamar, Israel-sordamarse bukidar ogilolesad. Amón-sordamar-burgwissurmaladdi war-wargwen wakitemalad. </v>
<v b="1SA" c="11" v="12">Geb degine, dulemar Samuelʼga sogdemalad: —¿Doamar Saúl anmar-reyga-megega abesulina? A-dulemar be anmarga urmake, adi, anmar oburgoed. </v>
<v b="1SA" c="11" v="13">Saúl gollalid: —¡Emi dule bar oburgwilegosuli! Ar Bab-Jehová, emi-ibagi Israel-dulemar-ollor-imaksad. </v>
<v b="1SA" c="11" v="14">Samuel dulemarga sogded: —¡Dagmala! Saúl reyga-megisadga anmar Gilgal-neggweburse iba-ononamala. </v>
<v b="1SA" c="11" v="15">Belagwable Gilgalʼse nadmalad. Agine, Bab-Jehová-asabin Saúl-Reyga-nuggusadga iba-onosmalad. Aginbali, gwenatigwar-guega-ibmar-ukleged, Bab-Jehováʼga uksamarbalid. Saúl, degine, bela Israel-dulemar, we-ibagi nue-wergusmalad. </v>
<v b="1SA" c="12" v="1">Samuel bela Israel-dulemarga sogded: —¡Nue an-itomalo! Bemar anse ibmar-egichismalad an bela bemarga imaksad. Be-dummadga-gumalaga, an bemarga rey onugsasad. </v>
<v b="1SA" c="12" v="2">Emidi, we-rey be-idumaloed. Andina, sapingwagwad-akale an bemar-idudii gusad. Emigindi, bato an seredgusad, nono-dagudikgusad. An-machimaladi bemaryob bemar-abargi gudimarmogoed. </v>
<v b="1SA" c="12" v="3">Wegi an bemar-abargi gwichidgi, bemar Bab-Jehová-asabin, degi, e-rey-onugsasad-asabin be an-barsogmar. ¿An doa-ibe moli-bebe-nikad-alugwasualed an atursadii gusa? ¿An doa-ibe moli-uayasuid an atursadii gusa? ¿An doa-yardakdii gusa? ¿An doa ibgwensur-imakdii gusa? ¿An doase manigi binsaed-galedii gusa? An deyob ibmar-imakdii gusale, be an-barsogmardo, adi, an gannar sogedba bennukoed. </v>
<v b="1SA" c="12" v="4">Geb Israel-dulemar Samuel-abin sogdemalad: —Be anmar-yardakdii gussuli, be anmar-sabsur-imakdii gussuli, be anmar-ibe ibmar-atur-imakdii gussurbalid. </v>
<v b="1SA" c="12" v="5">Samuel sogdebalid: —Gwen-bipisaale weyob-ibmar-imakdii an-daksasurmarye be sogmaladi, emi-ibagi Bab-Jehová, degi, e-rey-onugsasadi, bemar-barsogega gumaloed. Israel-dulemar abin-sogdemalad: —¡Ar deyob-guodo! Bab-Jehová, degi, e-rey-onugsasad-ebo anmar-barsogega gumalodo. </v>
<v b="1SA" c="12" v="6">Deginbali, Samuel Israel-dulemarga sogdebalid: —Bab-Jehová, bemar-barsogega gued. A, Moisés, degi, Aarón-susgusad, adi, Egipto-yargi be-dadgan-onogegar. </v>
<v b="1SA" c="12" v="7">Emigindi, nue be an-itomalo. Bab-Jehová bemar-bendakdiidgi, degi, be-dadgan-bendakdigusadgi an bemarga sunmakgwelo. </v>
<v b="1SA" c="12" v="8">”Jacob, e-waganmala Egipto-yargi ambikudapmalad. Geb a-sorbali, be-dadgan, Egipto-dulemarse sabsur-wilearmargua, Bab-Jehováʼse ise-wilegar gochamalad. Degidbali, Bab-Jehová, Moisés, Aarón-ebo barmisgusad, be-dadgan-Egipto-yargi-wilebukwad onogegar. Geb amar, be-dadgan-onosmargua, we-yarse senonimalad. </v>
<v b="1SA" c="12" v="9">Ar be-dadgan, e-Bab-Dummad-Jehová-iedmarsoggu, Bab-Jehová, we-dulemarga urmaksad: Rey-Hazor-sorda-dummad-Sísaraʼga, Filistea-sordamarga, degine, Moab-dulemar-e-reyga. Geb a-dulemar, be-dadgangi bila-onosgusmalad. </v>
<v b="1SA" c="12" v="10">A-ulale, be-dadgan Bab-Jehováʼse ise-wilegar weyob gochamalad: ‘Anmar begi nue-nosmalad, anmar begi nue-aibachamalad. Ar anmar Baal-e-nuchumar Bab-Dummadyob imakdii gusad, degi, bab-bundor-Astarot-e-wilub-sobarmalad Bab-Dummadyob imakdii gusbalid. A-ulale, anmar begi isgusmalad. ¡Bab-Jehová, anmar-isdarmaladgi be anmar-ollor-imake, adi, anmar be-nugbi odummodii gumaloed!’ </v>
<v b="1SA" c="12" v="11">Geb degine, Bab-Jehová we-dulemar-barmialid: Jerobaal, Barac, degi, Jefté. Amala bela be-isdarmalad-bukwamaladgi be-ollor-imaksamalad. Deyobi, ani Samuel, be-isdarmaladgi be-ollor-imaksamogad. A-ular, bemar dobsuli-gudii gusmalad. </v>
<v b="1SA" c="12" v="12">”Ar degi-inigwele, Amón-dulemar-e-rey-Nahas, e-sordaganmala, bila-onogega begi-duurmakdani be dakarmargua, be anga sogsa gusmalad: ‘¡Anmar rey-abege, anmarga negseegar!’ Ar deunni, Bab-Dummad-Jehová bemar-e-reynad, degite bemar deyob sogsa gusmalad. </v>
<v b="1SA" c="12" v="13">Degisoggu, bemar rey-susmalad wegi gwichid. Ar Bab-Jehová, ese be egichisadba, bemarga we-rey uksad. </v>
<v b="1SA" c="12" v="14">Bemar, degi, rey bemar-dummadga-maid, Bab-Dummad-Jehová-dobekwaa nanamalale: E-nug be odummodimalale, eba be ibmar-imakdimalale, e-igar-mamaidba be nanadimalale, egi be gwisgusulile, ¡adi, nueddo! </v>
<v b="1SA" c="12" v="15">”Ar be eba ibsasulirdi, e-igar-mamaidgi be gwisguerdi, Bab-Jehová igi be-dadgan sabsur-odurdaksagusa, na deyobi bemar-imakmogoed. </v>
<v b="1SA" c="12" v="16">”Emigindi, nue be an-itomala: Bab-Jehová na ibmar-dummad-imaksokalid be-sunnad be dakmala. </v>
<v b="1SA" c="12" v="17">Emigindi, ibmar-gwag-weed-ibagan-naid, dii-wied-ibagan-naisulid. Degi-inigwele, Bab-Jehováʼse an goloed, mar-ogollomakega, dii-owibaligar. Weyobi bemar wisgumaloed, ar bemar rey ese egichamargu, bemar Bab-Jehová-asabin nue-isgusad.” </v>
<v b="1SA" c="12" v="18">Geb Samuel Bab-Jehováʼse gochad. A-ibagine, Bab-Jehová mar-ogollomaksad, dii-owisbalid. Bela dulemar Bab-Jehová-abin, degi, Samuel-abin nue-dobe itodmalad. </v>
<v b="1SA" c="12" v="19">Geb Samuelʼga sogdemalad: —Anmarga be-Bab-Dummad-Jehováʼse be gole, adi, mer anmar-oburgwegar. Ar ade, anmar Bab-Jehováʼse rey-egichadbali, bur bule anmar isgusad. </v>
<v b="1SA" c="12" v="20">Samuel abin-sogded: —Mer be dobgumala. Ar bemar isgued-dummad-imaksa-inigwele, bela-bela be Bab-Jehová-nug-odummomala, mer egi be bangumala. </v>
<v b="1SA" c="12" v="21">Mer bab-dummadyob-ibmar-imaklemalad-e-nug odummomalo. Ar amardi, gwen bemar-bendakosulid, gwen bemarga ibmar-nued-imakosurbalid, ar ade, ibmar-binsarmaladid. </v>
<v b="1SA" c="12" v="22">Bab-Jehová na e-nug-dummad-gued mer isguegala, isdar e-dulemar-dakosulid. Ar Bab-Jehová na yeer-itogedba e-dulemarga bemar-susad. </v>
<v b="1SA" c="12" v="23">Ar andina, bemarga Bab-Jehováʼse-goled gwen-iegosulid. Ar an deyob imaksulile, Bab-Dummadgi an dummad-nosaled. Amba igar-nuedgi, igar-innikigwadgi an bemar-odurdakdii guoed. </v>
<v b="1SA" c="12" v="24">”Ar Bab-Jehová-dobekwaa be nanamarsunna, napiragwadgi bela-belad e-nug-odummodii be imakmala. Bab-Jehová bemarga ibmar-dummagan-imaksad be ebinsadii gumala. </v>
<v b="1SA" c="12" v="25">Ar bemar isguedginbi nanadimalardi, be-reyse-bakar, bemar bergumaloed.” </v>
<v b="1SA" c="13" v="1">Saúl sapinseredgine, Israel-yargi reyga megnonikid. Birga-dulabo-gakabo (42) reyga-maigusad. </v>
<v b="1SA" c="13" v="2">Saúl, Israel-dulemar-abargi milipaa (3,000) sordamar-susad. We-sordamar-sulesadi, Saúlʼba Micmasʼgi, degi, Betel-yargine milibo (2,000) ambikusad. E-machi-Jonatánʼbardi Benjamín-neggwebur Gabaaʼye-nugadgi miligwen (1,000) ambikusmogad. Saúl Israel-dulemar-bamaladdi e-neg-e-negse barmisad. </v>
<v b="1SA" c="13" v="3">Jonatán, Filistea-sordamar-Guebaʼgi-bukwad obelosad. We-ibmar-gusad Filistea-dulemar-bamalad wisgusmalad. Geb degine, Saúl bela Israel-yargi gar-trompeta-ogolega imaksad, ar sogded: “¡Bela Hebreo-dulemar we-ibmar-gusad wisguergebed!” </v>
<v b="1SA" c="13" v="4">Bela Israel-dulemar we-gayaburba wisgusmalad: “Saúl, Filistea-sordamar-Guibeaʼgi-bukwad-obelosye. A-ulale, Filistea-dulemar isdar Israel-dulemar-dake gunonimarsunnad.” Degisoggu, Israel-dulemar bila-onogega Gilgalʼgi Saúlʼba atosmalad. </v>
<v b="1SA" c="13" v="5">Filistea-sordamar, Israel-sordamargi-bila-onogega na atosmarmogad. Filistea-dulemar ur-napagined-bila-onoged mili-dulagwen-gakambe (30,000) nikamalad, dulemar-moli-birgi-sii-urwemalad milinergwa (6,000) nikamarbalid, geb e-sordamar-nagab-urwemaladdi demar-gakaba-ukub-naidyob bela-bela mergued. Bet-Avén-dad-nakwedsik, Micmasʼgi Filistea-sordamar bukunonimalad. </v>
<v b="1SA" c="13" v="6">Israel-sordamar, Filistea-sordamar-doggus-merguedba, na boni-dummad-amis dakarmalad. Degisoggu, bela Israel-sordamar bergue-itoarmaladba, ibe-dummagan-yaba, bulagan-imbaba, akwa-dummagan-imbaba, napa-gwisarmalad-yaba, degi, dia-dinnagana-yagi, dukusmalad. </v>
<v b="1SA" c="13" v="7">Hebreo-dulemar gwenna-gwenna Gad-yarse, degi, Galaad-yarse wakinmalaga Jordán-diwar obaksamalad. Saúlʼdi, Gilgalʼgi besad. Geb bela sordamar-eba-besmalad na dobedba wawanmakbukwad. </v>
<v b="1SA" c="13" v="8">Ar Saúl, Samuel ega iba-mesisadbali, ibagugle (7) abitosad. Ar Gilgalʼgi Samuelʼdi yogguded. Geb Saúl e-sordamar-wakinmamai dakargua, </v>
<v b="1SA" c="13" v="9">igar-ukded: “Ibdurgan-ogumakar-ukleged, degi, gwenatigwar-guega-ibmar-ukleged be anga sedamala.” Geb Saúlʼsunnad ibdurgan-ogumakar Bab-Jehováʼga uksad. </v>
<v b="1SA" c="13" v="10">Saúl ibdurgan-ogumakar-ukleged-uknaid bergusayala, Samuel nonikid. Saúl, Samuel-abin naded, geb doggus-nued-sogeye ega sogded. </v>
<v b="1SA" c="13" v="11">Ar Samuelʼdi, sabsur ega ibmar-sogded: —¿Ibiga be yogasaar ibmar-imaksa? Bab-Jehováʼgi be dummad-nosad. Saúl abin-sogded: —Ar an-sordamar wakinmamai an dakalid, be iba-mesisadba gwen be nonisuli an be-dakarbalid, degine, Micmasʼgi, Filistea-sordamar bato guagwar-bukwa an dakarbalid. A-ulale, weyob an binsaded: </v>
<v b="1SA" c="13" v="12">‘Filistea-dulemar Gilgalʼse bato angi bila-onodasokarmalad, degi-inigwele, andi amba yoo Bab-Jehováʼse bendakleged egised. A-ulale, ibdurgan-ogumakar-ukleged an uke daklearsunnad.’ </v>
<v b="1SA" c="13" v="13">Samuel, Saúlʼga sogded: —¡Be binsaed-satedsi weyob be ibmar-imaksagu! Ar be-Bab-Dummad-Jehová bega igar-uksadba be ibmar-imaksana, be-wagan Israel-yargi degisadegu reymarga-megmai gumaloenad. </v>
<v b="1SA" c="13" v="14">Emigindi, an bega sogsundo, ar bedi Bab-Jehová-igar-maidba ibmar-imaksasursoggu, reyga-be-maid gadeguosulid. Bab-Jehováʼdi dule-eba-daoed bato amisad. </v>
<v b="1SA" c="13" v="15">Samuel weyob ibmar-sogsagua, Gilgalʼgi-gudiidgi naded. Dule-bamaladdi, Gilgal-akale Saúlʼba, Benjamín-neggwebur-Gabaaʼye-nugadse, e-sordamar-bukwadse nadmarmogad. Agi, Saúl, sordamar-eba-gudimalad ebichisad, amardi dulataled-ilanergwa (600) mergued. </v>
<v b="1SA" c="13" v="16">Saúl na e-machi-Jonatán, degi, e-sordaganmala, Benjamín-neggwebur-Gabaaʼye-nugadgi ambikusmalad. Deunni, Filistea-sordamardi, amba Micmasʼgi bukwamalad. </v>
<v b="1SA" c="13" v="17">Filistea-sordamar bukwamaladgi, sogapaa danar-danar e-sordamar ainiarmalad: Soggwendi, Ofra-igarba Sual-yarsik nadmalad. </v>
<v b="1SA" c="13" v="18">Baiddi, Bet-Horónʼsik nadmalad. Sogapaagwaddi, yar-abingunaidsik nadmarmogad. A-yar-abingunaidgi, Zeboim-neba nega-dulesulidgansik magar-dakleged. </v>
<v b="1SA" c="13" v="19">Ar Filistea-dulemar mer Hebreo-dulemar es-suid-sobega, degi, mer eswar-sobbaliga imaksamalad. Degisoggu, bela Israel-yargine dule-esgoro-sobed wargwensaar sated. </v>
<v b="1SA" c="13" v="20">Degisoggu, bela Israel-dulemar, akan, napa-imued, napa-akwied, degi, es-dopegwad nugar-onikuega Filistea-dulemarse naddamalad. </v>
<v b="1SA" c="13" v="21">Ar akan, degi, es-dopegwad, nugar-onikuega mani-gargerba bennukdamalad. Napa-imueddi, napa-akwieddi, nugar-onikuega bur mani-gargerba bennukdamalad. </v>
<v b="1SA" c="13" v="22">Degisoggu, unnila Saúl, Jonatán-ebo es-suid, degi, eswar nikamalad. Israel-sordamardi wargwensaale, es-suid, degi, eswar satemalad. </v>
<v b="1SA" c="13" v="23">Filistea-sordamar-danar-soggwenad Micmas-igarse bukunonimalad. </v>
<v b="1SA" c="14" v="1">Ibagwengine, Saúl-machi-Jonatán, ega-sigu-abgaed-seedga sogded: “Dage, yar-baidsik Filistea-sordamar-bukwamaladse anmar obaknae.” Jonatán deyob ibmar-sogsadi e-bab-owisossulid. </v>
<v b="1SA" c="14" v="2">Saúlʼdi Gabaa-neggwebur-magaba, Migrónʼgi granado-sapi-urba siid. E-sordamar dulataled-ilanergwa (600) eba-gudiid. </v>
<v b="1SA" c="14" v="3">Deunni, Ahías, mor-sakwasulid-yoi gudiid. Ahías, Ahitob-machid. Ahitobʼde Icabod-e-iad, Finees-e-masmalad, Elí-e-waganad. Elíʼdi, Siloʼgi dule-irwa-Bab-Dummadse-goledga megisgusad. Deginbali, dule-wargwensaale Jonatán-naded wissulid. </v>
<v b="1SA" c="14" v="4">Jonatán, Filistea-sordamar-bukwadse warmakegala, ibe-dummagan-imbagi naergebed. We-ibemar Bosesʼye bileged, baiddi, Seneʼye bileged. </v>
<v b="1SA" c="14" v="5">Ibe-dummad-gwensak dad-nakwed-argan-sapiledsik Micmasʼsik gwichid. Ibe-dummad-baiddi, dad-nakwed-argan-nuedsik Gabaaʼsik gwichid. </v>
<v b="1SA" c="14" v="6">Geb degine, Jonatán ega-sigu-abgaed-seedga sogded: —Dulemar-Bab-Jehová-wissurmalad-bukwadse anmar obaknamala. Bitigi Bab-Jehová anmar-bendakena gadin. Ar Bab-Jehová dulemar-bukidar-merguedgi, igi, dulemar-iche-merguedgi, baisursunna emar-bendaked. </v>
<v b="1SA" c="14" v="7">Ega-sigu-abgaed-seed abin-sogded: —¡Anmar nado! Ar bela be ibmar-imakbied imakdo, an be-bendakoed. </v>
<v b="1SA" c="14" v="8">Jonatán sogded: —Nabirdo. Anmar we-dulemar-bukwadse nao, adi, anmar-dakmalagar. </v>
<v b="1SA" c="14" v="9">Anmar-daksamaladgi anmarga weyob sokarmalale: ‘¡Abitomala! Anmar bemarse aidenaoed.’ Agi anmar abitogoed, anmar emar-bukwadse nakosulid. </v>
<v b="1SA" c="14" v="10">Ar anmarga sokarmalardina, be nakwedamarye, agi anmar ese naodo. Adi, anmarga oyolenaid, Bab-Jehová we-dulemargi-nakwega anmar-imakoye. </v>
<v b="1SA" c="14" v="11">Degisoggu, ebogwad Filistea-sordamarse na magarosmalad. Filistea-dulemar e-sordamarga sogdemalad: —Hebreo-dulemar be dake. Ibemar-yaba-duku-bukwad ainiarmalad. </v>
<v b="1SA" c="14" v="12">Geb degine, Filistea-sordamar Jonatánʼga, degi, ega-sigu-abgaed-seedga sogdemalad: —¡Wesik be dagmala! Anmar bemarga wis ibmar-soggwelo. Jonatán, ega-sigu-abgaed-seedga sogded: —Anba be dage. Bab-Jehová we-dulemargi-nakwega anmar-imaksad. </v>
<v b="1SA" c="14" v="13">Jonatán aka-aka nakwemai gusad. Geb ega-sigu-abgaed-seed e-sorba deyob nakwemai gusmogad. Jonatán Filistea-sordamar-onailikusale, geb ega-sigu-abgaed-seed sorba oburgwedaed. </v>
<v b="1SA" c="14" v="14">Ar gebe ululesadgine, Jonatán, ega-sigu-abgaed-seedbo, neg-bipi-ollornaidgi, Filistea-sordamar-dulagwen-wilub oburgwismalad (20). </v>
<v b="1SA" c="14" v="15">Agine, Filisteaʼmar-danar-bukwamaladgi-bukwad, neg-ollor-dummad-naidgi-bukwamarmogad, degi, danar-danar nadegusmaladse-bakale, gwayidmalad. A-wachigine, negabandur nagusbalid. Degisoggu, dobed-dummad nagusad. </v>
<v b="1SA" c="14" v="16">Saúlʼga-nakulemalad, Benjamín-neggwebur-Gabaaʼye-nugad-akale daksamalad, ar igi Filistea-sordamar gwayidedba akar-akar duurmakmai. </v>
<v b="1SA" c="14" v="17">Geb Saúl deyob-wisgusadbali, na e-sordamarga sogded: “Bela sordamar be ebismar, adi, anmar dakega, doa anmar-abargi sate.” Deyob imaksamargua, Jonatán e-bendakedbogwa sate daklearmalad. </v>
<v b="1SA" c="14" v="18">Geb degine, Saúl, Ahíasʼga sogded: —Mor-efodʼye-nugad be sedage. Deunni, a-mor Israel-sordamar eba sediid. </v>
<v b="1SA" c="14" v="19">Saúl amba sunmakgwichidgine, Filistea-sordamar danar-bukwamaladgi bur bule neg-gagaleded. Degisoggu, Saúl deyob neg-daksagua, dule-irwa-Bab-Dummadse-goledga sogded: “¡Mer bar be sedage!” </v>
<v b="1SA" c="14" v="20">Geb degine, Saúl e-sordamar-onmaksad, geb bela agi bila-ononadmalad. Ar Filistea-sordamar bela-bela oes-gunanaidbali, na e-sorda-e-sorda oburgwidmalad. </v>
<v b="1SA" c="14" v="21">Deginbali, Hebreo-dulemar Filistea-sordamarba dikasurgus akas-gudimaladi, Filistea-sordamarba gudimarmogad. Amala, Saúl-sordamarba, Jonatán-sordamarba akadmalad. </v>
<v b="1SA" c="14" v="22">Israel-dulemar Efraín-yalaganba-dukusmaladi, wisguarmargua, Filistea-sordamar-wakinmamaiye, baleginnega bila-onolenaidse nonimarmogad. </v>
<v b="1SA" c="14" v="23">Bila-onolenaid Bet-Avén-neggweburse warmaksad. A-ibagine, weyobi Bab-Jehová Israel-dulemar-bendaksad. </v>
<v b="1SA" c="14" v="24">Israel-sordamar ukudba negoebiguarmalad, ar ade, Saúl e-sordamarga weyob igar mesisad: “Neg-mutikgued-iduar, amba yoo an-isdarmalad buged-mai-imakleged-iduar, dule mas-itosale, oburgwilegoed.” Degisoggu, a-ibagine, sorda-wargwensaale gwen mas-itossulid. </v>
<v b="1SA" c="14" v="25">Saúl-sordamar sapur-mosgua, achanis-napagi-nikadse modapmalad. </v>
<v b="1SA" c="14" v="26">Geb sapuryaba-dogdemargua, achanis diiyob-aryomai dakarmalad. Degi-inigwele, dule-wargwensaale ebussulid, ar ade, ise-sogar-sogsamalad, “dule mas-itosale, oburgwilegoye.” A-dobedbali, ebussurmalad. </v>
<v b="1SA" c="14" v="27">Degi-inigwele, Jonatánʼdi, e-bab sordamarga-igar-mesisad-itossurgusad. Degisoggu, suar-dukugi achanis-ebusad, geb masad. Degidbali, ganguded. </v>
<v b="1SA" c="14" v="28">Geb sorda-wargwen Jonatánʼga sogded: —Be-bab weyob igar-mesisad: ‘¡Emi dule-wargwen mas-guchale, oburgwilegoye!’ A-ulale, sordamar mas-gunsulidba, negoebimalad. </v>
<v b="1SA" c="14" v="29">Jonatán abin-sogded: —¡An-bab sordamar dummad-wios! Be an-dakmalana, an we-achanis-guchagua, igi an gangude. </v>
<v b="1SA" c="14" v="30">Be sogena, sordamar, e-isdarmalad-ibe-mas-sulesad guchamalana, bur bule Filistea-sordamar ese girgumaloenad. </v>
<v b="1SA" c="14" v="31">A-ibagine, Micmas-akale, Ajalón-neggweburse bila-onolesad. Agi, Israel-sordamar, Filistea-sordamar-ogalakusad. </v>
<v b="1SA" c="14" v="32">Ar Israel-sordamardi bela-bela geggusmarsoggu, ibdurgan na gae-gae-imaksamalad: Sibad-wawaadmar, moli-bebe-nikad-omegan, moli-bebe-nikad-sapingan. Geb napagi-mai we-ibdurgan-e-dukar egwachamalad. Degine, ukudbali ibdurgan-guchamalad, amba abe-nika guchamalad. </v>
<v b="1SA" c="14" v="33">Geb degine, Saúlʼga sogsamalad: —Sordamar Bab-Jehováʼgi dummad-nonanaye, san abe-nika gunnanaye. Saúl abin sogded: —¡Bemar Bab-Dummad-Igar-Maidgi yolemaladid! Emisgwa, ansik be akwa-dummad obaparmakmala. </v>
<v b="1SA" c="14" v="34">Saúl ega sogdebalid: —Be namalo, sordamarga be weyob sognamalo: ‘Mer bar san-abe-nika gunmala, Bab-Jehováʼgi mer bar yolemalagar. Degisoggu, war-wargwen na e-moli-bebe-nikaddibe, e-sibad-wawaaddibe, wese sedamalo, wegi e-ibe be dukar egwanmaloed, nuedgi wegi be gunmaloed.’ A-mutikidbali, na war-wargwen e-moli-bebe-nikad searmalad, agine oburgwismalad. </v>
<v b="1SA" c="14" v="35">A-sorbali, Saúl Bab-Jehováʼga ibmar-ogumakar-uklegegala aila sobsad. Saúl, we-aila, agi gebe sobsagusad. </v>
<v b="1SA" c="14" v="36">Geb Saúl e-sordamarga sogdebalid: —Anmar emi-mutik Filistea-sordamar baleginnamalo. Oiboged-iduar, anmar e-ibe bela ibmar-sunamalo. Deginbali, anmar e-sorda-wargwensaale dula-obegosulid. E-sordamar abin-imakdemalad: —Degirdi nabirdo, be-sogedba anmar imakodo. Geb dule-irwa-Bab-Dummadse-goleddi sogded: —Anmar Bab-Dummadse idakgwelergebed. </v>
<v b="1SA" c="14" v="37">Geb agine, Saúl Bab-Dummadse idakdesunnad: “¿An Filistea-sordamar baleginnaoe? ¿Anmarse galakuega be imakoe?” A-ibagine, Bab-Jehová gwen abin-imaksasulid. </v>
<v b="1SA" c="14" v="38">Degisoggu, Saúl sordagan-e-dummaganga sogdesunnad: —Bemar bela wese be dagmar. Be anga baramimalo, ibi-isgued-ulale Bab-Jehová anga ibmar-sogsasuli. </v>
<v b="1SA" c="14" v="39">Israel-e-Bab-Dummad-Jehová-asabin inniki an bemarga soged, ar an-machi-Jonatánʼgi ataklenonikile, oburgwilegodo. Dule-wargwensaale, ega akar ibmar-sogsasulid. </v>
<v b="1SA" c="14" v="40">Geb degine, Saúl bela Israel-dulemarga sogdesunnad: —Bemar wesik gwisgumalo. Andi, an-machi-Jonatánʼbo wegi gwisguoed. Sordamar abin-sogdemalad: —Ar be-dakedba be imako. </v>
<v b="1SA" c="14" v="41">A-sorbali, Saúl, Israel-e-Bab-Dummad-Jehováʼse egichided, ega ibmar-napiragwad sogegar. Geb wilubdaklenonigua, Jonatánʼgi, degi, Saúlʼgi ataklenonikid. Degisoggu, sordagan-bamaladdi, ollor-gusmalad. </v>
<v b="1SA" c="14" v="42">Geb degine, Saúl sogded: —An-machi-Jonatánʼbo be an-wilubdakmar. Geb wilubdaksamargu, Jonatánʼgi ataklenonikid. </v>
<v b="1SA" c="14" v="43">Degisoggu, Saúl, Jonatánʼga sogded: —Ibmar-imaksad be anga soge. Jonatán abin-sogded: —Unni achanisbi an masad. ¿A-ulale, be an-oburgwemalode? </v>
<v b="1SA" c="14" v="44">Saúl sogded: —Jonatán, be oburgwilesulile, Bab-Dummad sabsur-an-odurdaksunno. </v>
<v b="1SA" c="14" v="45">Sordamar, Saúl-abin sogdemalad: —¿Ar Jonatán, Israel-dulemar e-isdarmaladgi-nakwega imaksasursi? ¿Degite, sunna oburgwilegosi? Bab-Dummad-nuggi inniki anmar bega soged, dule bipisaale Jonatán-ebugosulid. Bab-Dummad-e-bendaksadba, anmar-isdarmaladgi-nakwega anmar-imaksad. Deyobi, dulemar Jonatán-bendaksamalad. </v>
<v b="1SA" c="14" v="46">Degidbali, Saúlʼdi, Filistea-sordamar bar balegichasulid, geb Filistea-sordamardi e-yarse gannar nadmalad. </v>
<v b="1SA" c="14" v="47">Saúl, Israel-yargi na nue reyga-megisadgi, bela e-isdarmalad-e-dikarba-bukwadgi bila-onosad: Moab-dulemargi, Amón-dulemargi, Edom-dulemargi, Soba-e-reymargi, degi, Filistea-dulemargi. Na gangued-nikadba we-dulemargi nakwisdaed. </v>
<v b="1SA" c="14" v="48">Amalec-dulemargi nakwisbalid, deginbali, ibmar-atursamaladgi Israel-dulemar-bendaksabalid. </v>
<v b="1SA" c="14" v="49">Saúl machimala walapaa nikusad: Jonatán, Isúi, degi, Malquisúa. Deginbali, bunamala warbo nikusbalid: Dummad, Merabʼye nugad, bipigwaddi, Micalʼye nugad. </v>
<v b="1SA" c="14" v="50">Saúl-e-omedi, Ahinoamʼye nugad, Ahimaas-e-sisgwa. E-sordamar-bila-onomalad-e-dummaddi, Abnerʼye nugad, Ner-e-machi. Nerʼdi, Saúl-e-gilolod. </v>
<v b="1SA" c="14" v="51">Saúl-e-bab-Quis, Abner-e-bab-Ner na galagwenmaladid. Amala, Abiel-e-machimalad. </v>
<v b="1SA" c="14" v="52">Saúl-reyga-mai-gusadgine, Filistea-dulemargi-bila-onoged gwen bogilessulid. A-ulale, Saúl, dule-wargwen dutusur-itoged, degi, dobe-itosulid-dakalile, na e-sorda-bila-onogedga imakdaed. </v>
<v b="1SA" c="15" v="1">Ibagwengine, Samuel Saúlʼga sogded: “Bab-Jehová Israel-dulemar-reyga be-onugsaega an-barmiargusad. Emisgindi, Bab-Jehová, we-gayaburba bega-sogega an-barmialid. Degisoggu, nue be an-itogo. </v>
<v b="1SA" c="15" v="2">Bab-Jehová-Bela-Gangued-Nikadi, weyob soged: ‘Israel-dulemar Egipto-yargi noarmargua, Amalec-dulemar e-yargi-naega imaksasulidba, an Amalec-dulemar sabsur-odurdakoye. </v>
<v b="1SA" c="15" v="3">Degisoggu, Bab-Jehová soged: Emisbinne be Amalec-dulemar-ogilona. Belagwable e-ibmar-nikad e-ibe be obelogo. Bela e-machergan, e-omegan, e-burwigana, e-goe-gwarugana be ogilogo, degi, e-moli-bebe-nikadmar, e-sibad-wawaadmar, e-moli-yargan-muregedmar, degi, e-moli-uayasuidmar be oburgo. Melle be wiledako.’ ” </v>
<v b="1SA" c="15" v="4">Saúl, Telaimʼgi e-sordamar onmaksad, geb agi ebichisad: Mili-dulataled-ilabo (200,000) sordamar-nagab-urwemalad mergued, degine, miliambe (10,000) sordamar Judá-yarginmalad mergubalid. </v>
<v b="1SA" c="15" v="5">A-sorbali, Saúl e-sordaganmala Amalec-neggweburse nadmalad. Geb neg-weregedgi, Amalec-dulemar-idu dukuar-bukudapmalad. </v>
<v b="1SA" c="15" v="6">Degine, Saúl, Ceneo-dulemar-owisosad: “Bemar, Amalec-neggweburgi ainimalo. Ar bemar, Israel-dulemar Egipto-yargi-noargu, nue-wiledaksad. A-ulale, amarba-mesa an bemar-ogilobisulid.” </v>
<v b="1SA" c="15" v="7">Saúl, Havilaʼye-neg-nugad-akale, Shurʼsega, Amalec-dulemar-bukwad ogilosad. A-negmar, Egipto-yar-abingunaidgi naid. </v>
<v b="1SA" c="15" v="8">Saúl, bela es-suidgi Amalec-dulemar oburgwisad. Unnila, e-rey-Agagʼbi oburgwissulid, gasa-sesad. </v>
<v b="1SA" c="15" v="9">Saúl, Rey-Agag-gasadginbali, na e-sordaganmala sibad-wawaadmar-bur-nuegan, degi, moli-bebe-nikad-omegan-bur-nuegan, moli-bebe-nikad-sapingan-bur-wardummagan sabosmalad. Deginbali, ibmar-baigan-nuegan sabosmarbalid. Bela we-ibmarmar yapa obelogusmalad. Unnila gwen ibmar-abelesurmaladbi obelosmalad. </v>
<v b="1SA" c="15" v="10">Bab-Jehová, Samuelʼga sogded: </v>
<v b="1SA" c="15" v="11">“An Saúl reyga-mesissulina bur nabirinad, ar ade, angi aibachad. An ega ibmar-sogsadba gwen ibsassulid.” Samuel, Saúlʼba bela-bela bukib-binsadedba Bab-Jehováʼse-gorsii oibosad. </v>
<v b="1SA" c="15" v="12">Geb neg-mileargua, Samuel, Saúl-daknaded. Geb degine, dulemar Samuelʼga sogded: “Saúl, Carmelʼse e-wagar-akwagi-sobaled-ogwichega naded. Geb agi-gudii Gilgalʼse nabaloed.” </v>
<v b="1SA" c="15" v="13">Geb Samuel, Saúl-aminaded. Abingunonigu, Saúl ega sogded: —¡Bab-Jehová begi nued-binsasun! An Bab-Jehová-ibmar-sogsadba an ibmar-imaksad. </v>
<v b="1SA" c="15" v="14">Samuel, Saúlʼga sogded: —Degite, ¿ibu sibad-wawaadyob gole an itosunna? ¿Ibu moli-bebe-nikad-omeyob gole an itobarsunna? </v>
<v b="1SA" c="15" v="15">Saúl abin-sogded: —Sordamar Amalec-yargi we-ibdurgan searmalad. Be-Bab-Dummad-Jehováʼga-ukega sibad-wawaadmar-bur-nuegan, moli-bebe-nikad-omegan-bur-nuegan dula obesmalad. Ar bela ibmar-bamaladdi anmar obelosad. </v>
<v b="1SA" c="15" v="16">Samuel urwedgi Saúlʼga sogded: —¡Mer bar sunmake! Bab-Jehová-mutikidba-anga-ibmar-sogsad an bega soggwelo. Saúl abin-sogded: —Degite, soge. </v>
<v b="1SA" c="15" v="17">Geb degine, Samuel ega sogded: —Wede-nabirsursi, amba be gwen ibmarga-gued-itossulid-inigwele, degite, Israel-dulemar-sogambe-gakabogwad-e-dummadga (12) be megnonikid. ¿Ar Bab-Jehová Israel-e-reyga-megega be-nug-imaksasursi? </v>
<v b="1SA" c="15" v="18">Bab-Jehová be-barmisgusad, degi, bega sogsagusad: ‘We-Amalec-dule-isganamar be ogilonaye. Bela be obelogoye bega sogsad.’ </v>
<v b="1SA" c="15" v="19">Ar degite, ¿ibiga Bab-Jehová-ibmar-sogsadba be gwen ibmar-imaksasuli? ¿Ar ibiga be ibmar susmala? ¿Ar ibiga be Bab-Jehová-ibmar-isdardaked be imaksabali? </v>
<v b="1SA" c="15" v="20">Saúl abin-sogded: —¡Andi Bab-Jehová ibmar-sogsadba ibmar-imaksad! ¡Bab-Jehová ibmar-imakega-an-barmisad an imaksad! An Amalec-dulemar-Rey-Agag gasa an senonikid. E-dulemardi an obelosad. </v>
<v b="1SA" c="15" v="21">Ar sordamardi Amalec-dulemar-e-sibad-wawaad-nuegan, degi, e-moli-bebe-nikad-omegan-nuegan senonimalad, adi, Bab-Jehováʼga Gilgalʼgi ogumakar ukegar. </v>
<v b="1SA" c="15" v="22">Samuel abin-sogded: “¿Ar Bab-Jehová ibu bur bule abesunna? ¿Ega ibmar-durgan-oburgwileged bur abege? ¿Ega ibmar-durgan-ogumakar-ukleged bur abege? Ar Bab-Dummad, e-sogedba ibmar-imaked bur abeged. E-sogedba-ibmar-imaked ibmar-oburgwilegedba bur nuedid. Degi, e-ibmar-soged-nue-itogedi, sibad-wawaad-machered-e-gwallu-ogumakedba bur-nuedid. </v>
<v b="1SA" c="15" v="23">Bab-Dummadba-ibsalesulidi, amba burba-isganaba-yoedse-ibmar-guoed-soglegedyob isguedmogad, San-bule-bule-imakedi, amba bab-dummaganyob-e-nug-odummolegedyob isguedmogad. Ar bedi, Bab-Jehová-bega-ibmar-sogsadba gwen be ibmar-imaksasulid. A-ulale, Bab-Jehová, reyga-mai bar be-abesulid.” </v>
<v b="1SA" c="15" v="24">Saúl magar na itosadba sogded: —Samuel, napira be soged. Bab-Jehováʼgi nue an nosad. Anga igar-uksadba an ibmar-imaksasulid. Be anga ibmar-sogsadba an ibmar-imaksasurbalid. Ar an-sordamar angi aibinbiguarmaladba an ibmar-imaksad. </v>
<v b="1SA" c="15" v="25">Degisoggu, an bese wilesagwa egised, wis be nossulidyob be an-dake. Gannar Bab-Jehová-nug-odummogega be an-bardakdage. </v>
<v b="1SA" c="15" v="26">Samuel abin-sogded: —An beba gannar naosuli. Bab-Jehová bega igar-uksadba be ibmar-imaksasulid. A-ulale, Israel-reyga-mai bar be-abesulid. </v>
<v b="1SA" c="15" v="27">Geb Samuel naega aibiridgua, Saúl, Samuel-e-morduku gasad, geb agi e-ibe achirmakded. </v>
<v b="1SA" c="15" v="28">Agine, Samuel ega sogded: —Emi, Bab-Jehová, Israel-e-reyga-maid be-obelosad. Be-anar dule-bur-nueddaed onug-imaksad. </v>
<v b="1SA" c="15" v="29">Napira an bega soged, Israel-e-gangued-Bab-Jehová, bipisaar gakansasulid, ibmar-sogsad imakedsegad. Ar ade, Bab-Jehová duleyobsulid, ibmar-sogsad geg-ogwaed. </v>
<v b="1SA" c="15" v="30">Saúl abin-sogded: —¡Bab-Jehováʼgi nue an nosad! An bese wilesunnad. Be girmar-dummagan-asabin, Israel-sordamar-asabin, amba dummadyob be an-dake. Gannar be-Bab-Dummad-Jehová-nug-odummogega be an-bardakdage. </v>
<v b="1SA" c="15" v="31">Samuel nabir-itosad, degi, Saúlʼba naded. Geb agi, Saúl, Bab-Jehová-e-nug odummosad. </v>
<v b="1SA" c="15" v="32">A-sorbali, Samuel sogded: —Amalec-dulemar-rey-Agag anga be sedage. Agag, Samuel-asabin dobsuli gwisgunonikid, ar ade, binsaed: “Bato burgwed-igar nasad.” </v>
<v b="1SA" c="15" v="33">Ar Samuel, Agagʼga sogded: —Ar be omegan-ibe bukidar machimala-ogilossoggu, deyobi, be-nan machi-sate gumogoed. Geb Samuel, Gilgalʼgi Bab-Jehová-asabin, Agag-goa-goa imaksad. </v>
<v b="1SA" c="15" v="34">A-sorbali, Samuel, Ramá-neggweburse naded. Geb Saúlʼdi, e-neggwebur-Gabaaʼye-nugadse, e-negse nadmogad. </v>
<v b="1SA" c="15" v="35">Samuel bipisaale bar Saúl-daksasulid, unnila eba wile-itodii gusad. Deginbali, Bab-Jehováʼdi, Israel-reyga Saúl-mesissulina bur nabirinye binsasad. </v>
<v b="1SA" c="16" v="1">Bab-Jehová, Samuelʼga sogded: —¿Ar sanagwadse be Saúlʼba wile-itoged be iegoe? Ar andi bato Saúl-Israel-reyga-maid obelosad. Ar olivo-gwallu be-moli-bebegargi be enoge. Belén-neggweburse be nae, Isaí-negse. An a-e-machi-wargwen reyga-megega an susad. </v>
<v b="1SA" c="16" v="2">Samuel abin-sogded: —¿An naega, igi an saoe? Saúl an-wisgualile, an-oburgo-itole. Geb Bab-Jehová ega sogded: —Moli-bebe-nikad-ome-bipigwad beba be sedo. Be sogdapo: An Bab-Jehováʼga ibdurgan-ogumakar-ukleged ukega an daniye. </v>
<v b="1SA" c="16" v="3">Isaíʼse be golo ibmar-ogumakar-uklegoedse dagegar. Geb agine, an bega sogoed ibu be imakoe. An bega dule-oyogoed. A-dule, be anga reyga nug-imakoed. </v>
<v b="1SA" c="16" v="4">Samuel Bab-Jehová-ega-ibmar-sogsadba ibmar-imaksad. Samuel, Belén-neggweburse-nonigua, girmar-dummagan Samuel-abin dobed-abargi noarmalad. Geb ega sogdemalad: —¿Nuedgi be daniki? </v>
<v b="1SA" c="16" v="5">Samuel abin-sogded: —Eye, nuedgi an daniki. Bab-Jehováʼga ibdurgan-ogumakar-ukleged an ukdanikid. Bemar ise-bagagwar san imakmalo. Geb be ibdurgan-ogumakar-uklegedse be anba dagmalo. Geb degine, Samuel, Isaí, e-machimalabo san-bagagwar-imakega imaksad. Geb a-sorbali, ibdurgan-ogumakar-ukleged-ukedse anba dakmaloye ega sogsad. </v>
<v b="1SA" c="16" v="6">Geb Isaí-e-masmala nonimargua, Samuel, Eliabʼgi atakdegu binsaded: “Napiragwa, we, Bab-Jehová na nug-imaksadid.” </v>
<v b="1SA" c="16" v="7">Bab-Jehováʼdi, Samuelʼga sogded: —Ar we-dule an nug-imaksasulid. Mer e-daklegedgi be atake, mer e-mas-dunguedgi be atake. Ar andi we-ibmar daksulid. Duledi, ibmar-daklegedgi ataked, andi, gwage-ulub daked. </v>
<v b="1SA" c="16" v="8">Geb degine, Isaí Abinadabʼse gochad Samuelʼga oyogega. Samuel, Isaíʼga sogded: —Bab-Jehová, we nug-imaksasulid. </v>
<v b="1SA" c="16" v="9">A-sorbali, Isaí, Sama-oyosad. Samuel gannar sogdebalid: —Bab-Jehová amba we-sussurbalid. </v>
<v b="1SA" c="16" v="10">Isaí, e-machimala walagugle-mergu (7) Samuelʼga oyosad. Samuelʼdi Isaíʼga sogdebalid: —Bab-Jehová wemar-wargwensaar sussulid. </v>
<v b="1SA" c="16" v="11">Geb Isaíʼse egichided: —¿Machimala-baigan, be suli? Isaí abin-sogded: —Bipigwadbi napi. Adi, sibad-wawaadmar edarbediid. Samuel ega sogded: —Ese gornaega be dule-barmide. Ar a-dule-wese-nonikidse geb anmar mas-gutoed. </v>
<v b="1SA" c="16" v="12">Isaí, e-machise-gornaega dule-barmisad, geb ega senonimalad. We-machi uka-sichisaar-itoged, sapingwa-nued-daklebalid. Geb degine, Bab-Jehová, Samuelʼga sogded: —Be gwisgue. Ar we-dule an susad. E-nonogi olivo-gwallu be eoge. </v>
<v b="1SA" c="16" v="13">Samuel olivo-gwallu moli-bebe-gargi-sedanikid susad. Geb David-e-gwenadgan-asabin, David-nonogi olivo-gwallu eosad. Geb degine, Davidʼgi Bab-Jehová-Burba gandikidba aidenonikid. A-iba-akale, Bab-Jehová eba gudigusad. A-sorbali, Samuel, Ramá-neggweburse gannar naded. </v>
<v b="1SA" c="16" v="14">Bab-Jehová-Burba, Saúlʼgi-aibachad. A-ulale, Bab-Jehová, burba-isgana egi barmialid, adi, sabsur imakegar. </v>
<v b="1SA" c="16" v="15">Saúl-e-maimar, Saúlʼga sogdemalad: —Bab-Jehová burba-isgana-begi-barmialidi, sabsur-be-imaked. </v>
<v b="1SA" c="16" v="16">Dummad, be-maimar be barmide, dule-gar-arpa-ogoled-aminaegar. Adi, Bab-Jehová burba-isgana-begi-barmialile, dule-gar-ogoled gar-ogotogua, be baisur-ito naoed. </v>
<v b="1SA" c="16" v="17">Saúl abin-sogded: —Nabirdo. Dule-gar-ogoled-nued be aminamala, geb anga be sedamalo. </v>
<v b="1SA" c="16" v="18">E-mai-wargwen sogded: —Dule-Belénʼgined Isaíʼye-nugad-e-machi-gwensak nabir-gar-ogoled mag an daked. We-machigwa dule-gandikidid, bila-onogedgi dule-buledid, binsaed-nikaa-sunmaked-duled, e-dakleged nued-daklebalid. Degine, Bab-Jehová eba gudiid. </v>
<v b="1SA" c="16" v="19">Geb degine, Saúl, Isaíʼse gayaburba-berbemalad barmisad, ega sogegar: “Be-machi-David sibad-wawaad-edarbed, be anga barmidage.” </v>
<v b="1SA" c="16" v="20">Geb agine, Isaí, moli-uayasuid amisad. A-moligi, masgullemalad nasiksad, vino buglugwen nasiksabalid, degi, sibad-bipigwad ega wargwen barmisbalid. Geb Isaí, Saúlʼga e-machi-Davidʼba a-ibmarmar barmisad. </v>
<v b="1SA" c="16" v="21">David, Saúl-sogedba-ibmar-imakega Saúlʼse nonikid. Agi, Saúl, Davidʼbina gadi-ito gunonikid, geb ega-sigu-abgaed-seedga imaknonikid. </v>
<v b="1SA" c="16" v="22">A-sorbali, Saúl, Isaíʼga we-gayaburba barmisad: “An bei be-machi-David obebido, anga arbadii guegar. Ar ade, wegi-gudiid an yeerdaked.” </v>
<v b="1SA" c="16" v="23">Bab-Jehová, Saúlʼgi burba-isgana barminonikile, David gar-arpa ogotedaed. Gar-arpa-goledba, Saúl, gadi-gadi-ito-naddaed, degi, burba-isgana egi banguddaed. </v>
<v b="1SA" c="17" v="1">Filistea-dulemar bila-onogega Soco-neggwebur-Judá-yargi-siidgi e-sordamar-bila-onomalad-oambikusad. Soco-neggwebur, Azeca-neggweburbo-abingunaid-abargi Efes-Damimʼye-neg-nugad-naidgi Filistea-sordamar ambikunonimalad. </v>
<v b="1SA" c="17" v="2">Saúlʼdi Filistea-sordamargi-bila-onogega, Israel-sordaganmala na onmaksamarmogad. Geb Ela-nebagi ambikusmalad. Agi Saúl, e-sordamar-ilemakar bila-onogega urbisad. </v>
<v b="1SA" c="17" v="3">Filistea-sordamar yarbirgi bukwamalad, Israel-sordamardi asabin yar-baidsik bukwamarmogad. A-abargi, neg-gullu maid. </v>
<v b="1SA" c="17" v="4">Filistea-sordamar-bukwad-abargine, dule-buled Gat-neggweburgined, Goliatʼye-nugad noalid. We-dule, daligwen-negabar-gubin dungued. </v>
<v b="1SA" c="17" v="5">Goliat-nonogi gurgin-esgoro-gordikidbiid siid, degi, mor-esgoro-gordikidbiid yoibalid. We-mor-esgoro-gordikidbiid nibir-dulanergwa (120) aidikued. </v>
<v b="1SA" c="17" v="6">E-malimargi esgoro-gordikid-madareged naid, e-yarganbali eswar-senigwad esgoro-gordikidgi-sobaled naibalid. </v>
<v b="1SA" c="17" v="7">Eswar warbipisulid. Eswar-e-duku-esgorobiiddi nibirambe-gakatar (15) aidikued. Goliat-e-sigu-abgaed-seed Goliat-idunaid. </v>
<v b="1SA" c="17" v="8">Goliat Israel-sordamar-asabin gwisgunonikid, geb binnasur Israel-sordamarga sogded: “¿Ar ibiga be-sordamar ilemakar be urbenanai? ¿Ar doa be an-dakmarsunna? ¿Ar ande Filistea-dulesursi? Ar bemardi, unnila Saúl-e-maiga-gumalad. Ar bemar bela-urwed abelesulid. Unnila dule-wargwen anbo-urwega be amimala. Ar a-dulebi bemarga unnioed. </v>
<v b="1SA" c="17" v="9">Ar anbo-urweye-sogele, degi, an-ese-burgwenonikile, an-sordamar bemar-maiga gumaloed. Ar an a-dule-oburgwisardi, bemar anmar-maiga-gumaloed.” </v>
<v b="1SA" c="17" v="10">Filistea-dule-Goliat sogdebalid: “¡Israel-sordamar, anbo be urwemarsundo! ¡Anbo-urwegala dule-wargwen be amimardo!” </v>
<v b="1SA" c="17" v="11">Saúl, degi, bela Israel-sordamar, weyob Goliat-soge-itosgua, dobgudedba nig-argwatemalad. </v>
<v b="1SA" c="17" v="12">A-ibagangine, Efrata-dule-Isaíʼye-nugad Judá-yargi, Belén-neggweburgi maid. E-machi-wargwen Davidʼye nugad. Deunni, Saúl-negsemaidgine, bato Isaí nue-seredgusad, degi, machimala walabaabak (8) nikad. </v>
<v b="1SA" c="17" v="13">E-machimala-bur-dummagan-walapaagwad Saúlʼba bila-onogega, nadegusmalad. Sailagined, Eliabʼye nugad. A-yarbalid, Abinadabʼye nugad. Baiddi, Samaʼye nugad. </v>
<v b="1SA" c="17" v="14">Ar we-walapaagwad bur-dummagan-gumarsoggu, agala, bila-onogega, Saúlʼba nadgusmalad. </v>
<v b="1SA" c="17" v="15">Davidʼdi, Saúl-gudiidse naddaed. Degi-inigwele, David, e-babga sibad-wawaad-edarbega gannar Belénʼse nonidaed. </v>
<v b="1SA" c="17" v="16">Filistea-dule-Goliat Israel-sordamar-ourwega, wakdaradba, sedogidba noardaed. Deyobi, bane-bane iba-dulabo (40) imakdii gusad. </v>
<v b="1SA" c="17" v="17">Ibagwengine, Isaí, e-machi-Davidʼga sogded: “Be-iamarga ibmar-gwag-dibyaled sagugi be sede, we-madu-gwaambegwad (10) be sedbali. Gwae be sorda-danar-bukwadse be-iamarga be berbenae. </v>
<v b="1SA" c="17" v="18">Sordamar-miligwenad-e-dummadga (1,000) we-moli-nunis-gwamakaled be sedbali. Be-iamar igi gudidibe be dako. Ar nueganbi gudimalale, anga be e-ibmar-soggwen sedago. </v>
<v b="1SA" c="17" v="19">Be-iamar, Saúlʼmala, degi, bela Israel-sordaganmala, Ela-neg-gullugi, Filistea-sordamargi bila-ononanai be dakdapoed.” </v>
<v b="1SA" c="17" v="20">David, Isaí-ega-sogsadba ibmar-imaksad. Wakudaryalaba gwisgualid, dule-sibad-edarbedga sibad-wawaadmar obesad. A-sorba, ibmarmar-susgua naded. David sordamar-danar-bukwadse modapid, deunni, sordamar bila-onogega oimakbukwad, degi, bila-onogega guagwar-ambikunanaid. </v>
<v b="1SA" c="17" v="21">Israel-sordamar, Filistea-sordamargi bila-onogega na abin-abin bukusmalad. </v>
<v b="1SA" c="17" v="22">Davidʼdi, e-ibmar-semaid, dule-ibmar-edarbedga obesad. Geb agi, sordamar-bukwadse abarmakded. A-mosgua, e-iamarga sogdapid, nueganbi-sogeye. </v>
<v b="1SA" c="17" v="23">David, e-iamarbo-sunmaknaigua, Gat-neggweburgined, Goliat, Filistea-sordamar-abargi, gannar Israel-sordamar-ourwega noalid. Geb agi, David, Goliat-ibmar-soggwichid itosad. </v>
<v b="1SA" c="17" v="24">Israel-sordamar Goliat-dakdemargua, abin-gwayidmalad, degidba duurmakdemalad. </v>
<v b="1SA" c="17" v="25">Gwenna-gwenna sogdemalad: “¿Dule-Israel-sordamar-ourwenonidaed be dake? Dule-gwensak we-dule-oburgwisale, rey ega ibmar-nuegan ukoed, ega e-sisgwa ukbaloed. Deginbali, e-gwenadgan Israel-yargi-mani-galeged bar ukosurbalid.” </v>
<v b="1SA" c="17" v="26">David e-walik-bukwamaladse egichided: —Dule, we-Filistea-dule-oburgwisale, Israel-dulemargi-dodolenaid-bergunonikoedba, ¿ibu ega uklegoye sogmala? We-Filistea-Bab-Jehová-wissulid, ¿doa na itoge? Emide, Bab-Dummad-Dula-Maid-e-sordamarga weyob ibmar-sognaigu. </v>
<v b="1SA" c="17" v="27">Dulemar Davidʼga idu-ibmar-sogsamalad gannar sogdemalad: —Dule, we-dule-oburgwisale, ega ibmar-uklegoye-soglesad uklegoed. </v>
<v b="1SA" c="17" v="28">David-e-ia-dummad-Eliab, David-dulemarbo-sunmake-itosgua, Davidʼse uluded. Geb ega gandikidba ibmar-sogded: —¿Ibu wese be sadaniki? ¿Doaga be sibad-wawaad wis-iche-nikad nega-dulesulidganba obesa? An be-wisi, be dule-yaisurdaedid, be dule-isganabalid. ¡Napira an bega soged, unnila bila-onolenaid-dakega be nonikid! </v>
<v b="1SA" c="17" v="29">David abin-imakded: —¿Ibu an oakalosa? ¿Geg an wis sunmaksunde? </v>
<v b="1SA" c="17" v="30">David e-iagi-bangudgu, dule-bamaladse egichidbalid, dule, Goliat-oburgwisar ibu ega uklegoye. Amardi amba deyopira ega sogsamarmogad. </v>
<v b="1SA" c="17" v="31">Abar-dulemar David-ibmar-sogdiid itosmalad, geb Saúlʼga sogsamalad. Agi, Saúl, Davidʼbina gochad. </v>
<v b="1SA" c="17" v="32">Geb, David Saúlʼga sogded: —¡Ar we-Filistea-dule mer be dobgumala! An-sunnad an ebo urwenaoed. </v>
<v b="1SA" c="17" v="33">Saúl, Davidʼga sogded: —¿Sunna be we-Filistea-dulebo urwosi? Ar amba be bipigwad. Edi na sapingwagwad-akale bila-onodiguad. Degisoggu, ¿sunna be egi obinosi? </v>
<v b="1SA" c="17" v="34">David abin-imakded: —Ani an-bab-sibad-wawaad an-edarbedid. Ar achumigur-nono-wawaaddibe, wiobdibe, sibad-wawaad-wargwen-sesale, andi balegitedaed, </v>
<v b="1SA" c="17" v="35">geb an sarsodaed sibad-wawaad-indakedse. Ar angi aibinnardibe, bur bule an sarsoddaed oburgwedse an imakdaed. </v>
<v b="1SA" c="17" v="36">Ar be-maide, achumigur-nono-wawaad oburgwed, wiob oburgwed. Deyob, an we-Filistea-dule-Bab-Jehová-wissulid an imakbaloed, ar ade, Bab-Dummad-Dula-Maid-e-sordamar-ourwenaid. </v>
<v b="1SA" c="17" v="37">David sogdebalid: —Bab-Jehová achumigur-nono-wawaadgi, degi, wiobgi an-ollor-imaksad, deyob, we-Filistea-dule-e-ganguedgi an-ollor-imakbaloed. Saúl ega sogded: —Be nado. Bitigi Bab-Jehová beba-namosun. </v>
<v b="1SA" c="17" v="38">Agine, Saúl e-bila-onoged-mor Davidʼga yosad, degi, gurgin-esgoro-gordikidbiid ega yosbalid, deginbali, binasgar-arsoged-esgoro-gordikidbiid ega binasgargi nasiksabalid. </v>
<v b="1SA" c="17" v="39">David urwed-mor-birgi es-suid e-dikargi nasiksad. Geb nanadgua, geg nue-nane itoged. Ar ade, urwed-mor-yoi-nanaed durdakarsulid. David, Saúlʼga sogded: —An we-ibmar-yoi geg an nanaed, weyob an durdakarsulid. Degisoggu, David, bela we-ibmar-yoid esusad. </v>
<v b="1SA" c="17" v="40">Agine, na e-gaapoled-suid susad, degi, dii-akwa-swirigwad gwaatar diwarse aminaded. Geb amisgua, e-dikargi-sagu-naidgi oubosad. A-sorbali, David, akwamied-dub e-argangi-semai Filistea-dulese naded. </v>
<v b="1SA" c="17" v="41">Goliat, dule-ega-sigu-abgaed-seed-sorba-nai, Davidʼsik armogad. </v>
<v b="1SA" c="17" v="42">Geb Goliat David-dakdegua dakalid, machi-bipi uka-sichisaar-itoge, degi, sapingwa-nued daklebali. </v>
<v b="1SA" c="17" v="43">Mesagwar-dakedba Davidʼga sogded: —¿Ar ande achusi, suargi be an-sarsodanigu? Geb Goliat na e-bab-dummagan-nuggi David-ukabsaded. </v>
<v b="1SA" c="17" v="44">Weyob sogded: —¡Be anse dage. Ar mulamar-masga, achu-sapurmar-masga an be-imakoed! </v>
<v b="1SA" c="17" v="45">David abin sogded: —Bedi es-suidyalaba, eswaryalaba, degi, siguyalaba be angi danikid. Ar andi, Bab-Jehová-Bela-Gangued-Nikad-nuggi an danikid. Bab-Dummad-e-sordamargi-be-ulusad-nuggi an danikid. </v>
<v b="1SA" c="17" v="46">Emi Bab-Jehová anga be-urmakoed, an be-oburgoed, an be-nono-egwannoed. Emi, mulamar-masga, achu-sapurmar-masga an Filistea-sordamar-imakoed. Deyobi, bela dulemar wisgumaloed, Israel-dulemar-e-Bab-Dummad doa gue. </v>
<v b="1SA" c="17" v="47">Bela wegi-bukwamalad wisgumaloed, Bab-Jehová dule-bendakega es-suid, degi, sigu abesurye. Bab-Jehová bila-onolegedgi sordamar-onakwega imaked. Degisoggu, Bab-Jehová, bemargi anmar-onakwega imakoed. </v>
<v b="1SA" c="17" v="48">Goliat, Davidʼbo-urwega ese mellealid, geb David, Goliat-abin abarmakarmogad. </v>
<v b="1SA" c="17" v="49">David e-sagu-yaba akwa-gwagwen onosad. Geb Filistea-dulegi akwa-mileged-dubgi akwa meted, geb e-bebegi maksad. E-bebe-abalallagi akwa dogsa-sigisad. Agine, Goliat asgunar aimukuded. </v>
<v b="1SA" c="17" v="50">Weyobi, David es-suidsuli, akwa-gwagwengi, degi, akwamied-dubgi Goliat-oburgwisad. </v>
<v b="1SA" c="17" v="51">A-sorbali, David, Goliat-aimukus-maidse abarmakded, geb Goliat-ibe es-suid susad. Agi David, a-es-suid-e-ukayaba-mai-onosgua, Goliat-e-nono egwachad. Degidbali, Filistea-sordamar na e-dule-bila-onoged-buled burgwis dakarmargua, duurmakdemalad. </v>
<v b="1SA" c="17" v="52">Geb degine, Israel-sordamar, Judá-sordamar, bila-onogega gormakdemalad, agi, Filistea-sordamargi duurmakdemalad. Geb, Gat-neggwebur-dogedse, degi, Ecrón-neggwebur-yawagakse balegichamalad. Saaraim-igarbali Gat-neggweburse, degi, Ecrón-neggweburse, Filistea-sordamar-e-muimar omilede gusad. </v>
<v b="1SA" c="17" v="53">Israel-sordamar, Filistea-sordamar-baleginnaid bergusmargua, e-ibe ibmar-weega gannar Filisteaʼmar-bukwagusmaladse nonimalad. </v>
<v b="1SA" c="17" v="54">A-sorbali, David, Goliat-e-nono susad, geb Jerusalén-neggweburse sealid. David, Goliat-e-bila-onogedgi-ibmar-ebulemaladdi, e-gabedneggi urbisad. </v>
<v b="1SA" c="17" v="55">Ar David, Filistea-dulebo-urwenaigu, Saúl, e-sordamar-e-dummad-Abner-nugadse egichad. —We-machigwa, ¿we doa e-baba? Abner abin-sogded: —Dummad, napira an bega soged, an wissuli, ar doa e-baba. </v>
<v b="1SA" c="17" v="56">Rey ega sogded: —Anga be egisnae, ar doa e-baba. </v>
<v b="1SA" c="17" v="57">David, Goliat-oburgwisad-sorba nonigua, Abner, Saúlʼse David-sesad. Deun, amba David, e-argangi Goliat-e-nono sediid. </v>
<v b="1SA" c="17" v="58">Saúl, Davidʼse egichided: —Machi, ¿doa be-baba? David abin-sogded: —An be-mai-Isaí-Belénʼgined-e-machid. </v>
<v b="1SA" c="18" v="1">David, Saúlʼbo-sunmaksad-bergusgua, Saúl, David-susad ega-arbaega. A-iba-akale, Saúl, David-e-bab-negse-naega bar imaksasulid. </v>
<v b="1SA" c="18" v="2">Jonatánʼdi, Davidʼbo ai-nuedga gunonimalad. Degisoggu, Jonatán, bela-bela David-sabgusad. </v>
<v b="1SA" c="18" v="3">Ar Jonatán bela-bela David-sabsoggu, Davidʼbo igar-mesisad. </v>
<v b="1SA" c="18" v="4">A-ulale, Jonatán, e-mor-dummad-suid-yoid unnusad, geb Davidʼga uksad. Deginbali, we-ibmarmar ega uksabalid: E-mor-baigan, e-es-suid, e-warsi, degi, e-molidub. </v>
<v b="1SA" c="18" v="5">Ibu Saúl, Davidʼga sokardibe, David, bela Saúl-sogedba ibmar-imakdaed. A-ulale, Saúl, David-e-sorda-bila-onomalad-e-iduedga onugsasad. Weyob Saúl, David-onugsasadi, bela Saúl-sordamar, degi, sorda-e-dummaganse-bakale, nued-itosmalad. </v>
<v b="1SA" c="18" v="6">David-Goliat-oburgwisad-sorba sordamar-aibiris-danimargua, bela Israel-yargi neggweburmar-bukwadgi omegan Rey-Saúl-abindakega ainiarmalad. </v>
<v b="1SA" c="18" v="7">Weligwaledba gar-pandero-abargi gwirnanaid, gar-lira-abargi weyob namaknanaid: “¡Saúl, miligwen (1,000) e-isdarmalad-oburgwisad, Davidʼdi, miliambe (10,000) e-isdarmalad-oburgwisad!” </v>
<v b="1SA" c="18" v="8">Weyob namaknanaid-ulale, Saúl isdar-itode gandikidba ibmar-sogded: “¡Davidʼnik sogmala, miliambe dulemar-oburgwisye (10,000), andi unnila miligwen oburgwisye (1,000). Unnila reyga mesedpi-napmalad!” </v>
<v b="1SA" c="18" v="9">A-iba-akale, Saúl, Davidʼgi nobguded. </v>
<v b="1SA" c="18" v="10">A-bangine, David gar-arpa-ogorsigua, Bab-Dummad burba-isganaga Saúl-urmaksad. Degidbali, Saúl e-neggi yogasaar gole-gole gualid, degine, eswar-annik gudii gualid. </v>
<v b="1SA" c="18" v="11">Degidgine, Saúl, Davidʼgi ukiagwar eswar-meted, ar binsasad, “¡Galuba-mesa an David-makoye!” Deyobi Davidʼgi eswar-misad. Davidʼdi ilabogus nabir idu aibacha-imaksadaed. </v>
<v b="1SA" c="18" v="12">Saúl wisid Bab-Jehová bar eba gudisuli, emidi, Davidʼba gudii. A-ulale, Saúl, David-dobee-itoged. </v>
<v b="1SA" c="18" v="13">Agala, mer bar David-e-walik-gudiguega, bila-onolegedgi emar-idugega, sordamar-miliba-mergued-e-dummadga (1,000) nug-imaksad. </v>
<v b="1SA" c="18" v="14">David bela ibmar-imakalile, ega nueganbi gusdaed, ar ade, Bab-Jehová eba gudiid. </v>
<v b="1SA" c="18" v="15">Saúl, Davidʼga bela ibmar-nueganbi-gue dakargua, dobe-itoded. </v>
<v b="1SA" c="18" v="16">Bela Israel-yargindi, degi, Judá-yargindi, David-sabmalad. Ar David, bela bila-onolegedgi sordamar-idudidaed. </v>
<v b="1SA" c="18" v="17">Ibagwengine, Saúl, Davidʼga sokalid: —An-sisgwa-dummad Merabʼye-nugad an bega ukoed. Unnila an bega sogo, dule-buled na be imako, Bab-Jehová-nuggi bila-onodii be guo. Ar Saúl binsaed: “An-sunnad mer an David-oburgo. Bur Filistea-sordamar oburgoed.” </v>
<v b="1SA" c="18" v="18">David, Saúl-abin sogded: —¿Ande doasunna rey-e-sapinga-guega? ¿An-gwenadgande doamarsunna rey-e-gwenadganga gumalagar? </v>
<v b="1SA" c="18" v="19">Degi-inigwele, Saúl, Davidʼga e-sisgwa-Merab-uked-ibagan-mosgua, Saúl, dule-Meholatʼgined-Adrielʼye-nugadga e-sisgwa uksad. </v>
<v b="1SA" c="18" v="20">Saúl-e-sisgwa-baid-Micalʼye-nugad David-abealid. Geb Saúlʼga sogsamargua, Saúl yeer-itoalid, </v>
<v b="1SA" c="18" v="21">geb binsasad: “An Davidʼga yamo Mical-ukoed, adi, degidba, an David, Filistea-dulemarse-burgwega imakoed.” Degisoggu, Saúl, Davidʼga gannar sogdebalid: —Emi an-sapinga be guoed. </v>
<v b="1SA" c="18" v="22">Geb degine, Saúl e-maimarga sogded: —Davidʼbo arbakee be sunmakmala, ega be sogmalo: ‘Rey be-sabed, bela e-maimar be-sabmarmogad. E-sapinga be gue.’ </v>
<v b="1SA" c="18" v="23">Davidʼga weyob ibmar-sogsamalad, Davidʼdi abin-imaksad: —Ar rey-sapinga-gued, ¿ibmar ibgwensur-guedye be bimala? Unnila andi dule-wilegedid, dule-nug-nikasulidid. </v>
<v b="1SA" c="18" v="24">Saúl-e-maimar nadmalad, geb igi David e-abin-imaksa Saúlʼga sogsamalad. </v>
<v b="1SA" c="18" v="25">Saúl gannar ega sogdebalid: —Davidʼga be sogmalo: ‘Rey na e-sisgwa-ukoedgi ega ome-nikuedgi-gusgu-ibmar-ukleged-anale, Filistea-dulemar-e-abgan-uka-duku dulatar (100) abeged. Ar unnila, e-isdarmalad-buged-mai imakbied.’ Ar Saúl abeged Filistea-dulemar David-oburgwed. </v>
<v b="1SA" c="18" v="26">Saúl-e-maimar, Davidʼga ibmar-sogsamargua, David rey-sapinga-guoed na yeer-itosad. Amba yoo ome-nikued-iba-mogua, </v>
<v b="1SA" c="18" v="27">David na e-sordaganmala Filistea-dulemar-oburgwega naded, geb dulataled-ilabo (200) oburgwisad. Degine, David reyga Filistea-dulemar-e-abgan-uka-duku senonikid, adi, e-sapinga guegar. Weyobi, Saúl Davidʼga na e-sisgwa-Mical uksad. </v>
<v b="1SA" c="18" v="28">Saúl, Bab-Jehová-Davidʼba-gudiid magar daksad, degi, e-sisgwa-Mical-nue-Davidʼbina-soged magar daksabalid. </v>
<v b="1SA" c="18" v="29">A-ulale, Saúl bur bule David-dobguded, geb e-isdaradga degisadegu gunonikid. </v>
<v b="1SA" c="18" v="30">Deginbali, Filistea-sordamar-e-dummagan Israel-sordamargi bila-onoged-irbali, David, Saúl-sordamar-e-dummagan-bamaladba bur Filistea-sordamar-e-dummagangi nakwisdaed. Degidbali, David dule-nuga-nikadga gunonikid. </v>
<v b="1SA" c="19" v="1">Saúl, e-machi-Jonatánʼga, degi, bela e-maimarga David-oburgwega igar uksad. Ar Jonatánʼdi David bela-bela sabsoggu, </v>
<v b="1SA" c="19" v="2">David-owisosad: “An-bab-Saúl be-oburgwebiye. Degisoggu, bane nue-salakoye, sapuryaba be dukuoye, agi be sigoye Jonatán Davidʼga sogsad. </v>
<v b="1SA" c="19" v="3">Ar bia sapuryaba be siidse an-babbo an naoeye, an begi ega sunmakoye ega sogsad. Ar igi na sogdagoe, an be-owisogoye ega sogsabalid.” </v>
<v b="1SA" c="19" v="4">Jonatán e-babga Davidʼgi nueganbi sunmaksad: Jonatán e-babga weyob sogded: —¡Dummad, mer be-mai-David be oakaloge! Edi gwen bipisaale akar be-imaksasulid. Ar bur bule e-ibmar-imaksad bega nueganbi gusad. </v>
<v b="1SA" c="19" v="5">David Filistea-dule-oburgwega na e-san gwen wiledaksasulid. A-ibagine, Bab-Jehová bela Israel-sordamar-nakwega imaksa gusad. Dummad, be-sunnad be daksad, be yeer-itosad. ¿Ar ibiga dule gwen ibmar-oakalossulid-ibe be ablis eogoe? ¿Ar ibiga be binsa David oburgoe? </v>
<v b="1SA" c="19" v="6">Saúl, Jonatán ega-ibmar-sogsadba ibmar-imaksad, geb weyob goted: —¡Bab-Jehová nue-mai dakledo! Ise-sogar an soged, David burgosuli. </v>
<v b="1SA" c="19" v="7">Geb degine, Jonatán, Davidʼse gochad, geb bela e-babbo-sunmaksad-ega-sogsagua, Jonatán e-bab-Saúlʼse David-sesad, adi, idualeyob ega ibmar-imakdii gubaligar. </v>
<v b="1SA" c="19" v="8">Gannar bila-onolearbalid. David, Filisteaʼmargi bila-ononade gusbalid, degi, David, Filisteaʼmargi nakwis gusbalid. Degidbali, Filistea-sordamar galakunonigu, dobgudedba wakite gusmalad. </v>
<v b="1SA" c="19" v="9">Ibagwengine, Saúl e-neggi sigua, David-gar-arpa-ogorsiid itosigua, ukiagwale, Bab-Jehová, Saúlʼgi burba-isgana odenonikid. Ar Saúl eswar gani sisoggua, </v>
<v b="1SA" c="19" v="10">Davidʼgi eswar mechalid, adi, galuba-mesa biokegar. Davidʼdi nabir e-idu aibacha imaksamogad. Degisoggu, eswar galugi gwichigudapsunnad. A-mutikidbali David wakite gusad. </v>
<v b="1SA" c="19" v="11">Geb degine, Saúl, David-negse bukidar dulemar-barmisad, adi, mutiki egi nakulemalaga, geb bangine oburgwemalagar. Ar Micalʼdi e-sui-David-owisosad: “Emi-mutiki be dukusulile, banedse be burgoye” ega sogsad. </v>
<v b="1SA" c="19" v="12">Geb Mical, yawagak-senigwadba David-odesad. Degidbali, David nabir wakichagusad. </v>
<v b="1SA" c="19" v="13">A-sorbali, Mical akwa-duleyob-sobaledi David-e-gabedgi mesisad. Geb nono-birgi sibad-absar urbisad, degi, atuedgi edusbalid. </v>
<v b="1SA" c="19" v="14">Saúl, David-gaega dulemar-barmisgua, Micalʼdi amar-abin sogded: “David uellemai.” </v>
<v b="1SA" c="19" v="15">Geb gannar dulemar Saúlʼse nonigusmalad. Geb Rey-Saúl David-gaega gannar dulemar-barmisbalid, Saúl amarga sogded: “¡David amba uellemaile, anga be sedagedse imakmalo, oburgwegar!” </v>
<v b="1SA" c="19" v="16">Dulemar negyaba dogdapmargua, akwa-duleyob-sobaledbi gabedgi mai dakdapmalad, degine, e-nonogi sibad-e-absarbi-bukwa dakdapmarbalid. </v>
<v b="1SA" c="19" v="17">Geb degine, Saúl, Micalʼga binnasur ibmar-sogded: —¿Ibiga weyob be an-yardakye soge? ¿Ibiga an-isdarad wakinnega be imaksa? Mical e-bab-abin sogded: —Ar David anga soged, be an-owakinsurdibele, anse be oburgwilegoye, degisoggu, an owakichasundo. </v>
<v b="1SA" c="19" v="18">David deyob na san-bendakega wakitegua, Ramá-neggweburse Samuel-dakega nadegusad. Samuelʼse modapgua, igi Saúl e-imaksa bela Samuelʼga sogdapid. Geb a-sorbali, David Samuelʼbo Naiot-neggweburse megnadmalad. </v>
<v b="1SA" c="19" v="19">Degi, Saúl wisguargua David Ramáʼgi Naiot-neggweburgi gudiiye, </v>
<v b="1SA" c="19" v="20">David-gaega e-sordagan-barmisad. Ar sordamar neggweburse modapmargua, Samuel, Bab-Dummad-gayaburba-barsogmaladmala Bab-Dummad-gayaburbagi sunmaknanai dakdapmalad. Geb degine, Saúl-e-sordamargi Bab-Dummad-Burba-Nued gandikidba aidenonikid, geb Bab-Dummad-gayaburbagi sunmakdemarmogad. </v>
<v b="1SA" c="19" v="21">Saúl deyob gayamar-wisguargua, sordamar-bamalad barmisbalid. Ar a-sordamarde Bab-Dummad-gayaburbagi sunmakde gusmarmogad. A-sorbali, Saúl bamalad-barmisbalid, amba deyobi gusmarmogad. </v>
<v b="1SA" c="19" v="22">Geb Saúlʼsunnad Ramáʼse nadsunnad. Secúʼgi dia-dummad-siidse modapgua, Saúl emarse egichidapid: —¿Bia Samuel, Davidʼbo gudii? Geb dule-wargwen Saúlʼga sogded: —Samuel, Davidʼbo Ramáʼgi Naiot-neggweburgi gudimarye. </v>
<v b="1SA" c="19" v="23">Degisoggu, Saúl a-neggweburse nadsunnad, ar Bab-Dummad-Burba-Isligwaleddi egi gandikidba aidenonimogad. Geb Saúl igarba Bab-Dummad-Gayaburbagi-sunmaknadapi Naiot-neggweburse modapid. </v>
<v b="1SA" c="19" v="24">Saúl Samuelʼse modapgua, na mor esusa imaksad, uka-swiri napagi-meremai Samuel-asabin Bab-Dummad-gayaburba-barsognai osedosad, degi-oiboarbalid. A-ulale, weyob-soglenonikid: “¿Saúlʼde Bab-Dummad-gayaburba-barsogmogadsi?” </v>
<v b="1SA" c="20" v="1">David Ramá-yargi-Naiot-neggweburgi wakitegusad, geb Jonatán-maidse nade gusad. David weyob Jonatánʼse egichialid: —¿Ar ibu an imaksa? ¿Ar ibu ibmar-isgana an imaksa? Emide, be-bab an-oburgwebied. </v>
<v b="1SA" c="20" v="2">Jonatán, Davidʼga sogded: —¡Be bipisaar burgosuli! Ar an-bab bipisaale gwen angi ibmar-soggwenad odukudisulid, bela ibmar anga sogdaed. ¿Ibiga angi ibmar odukudagosunna? Geg angi odukued. </v>
<v b="1SA" c="20" v="3">David ise-sogar sogdebalid: —Ar be-bab nue-wisid, bede nue-an-sabe. Degisoggu, be-bab na binsasargebed: ‘Jonatánʼga an we-ibmar mer-sogoye, adi, mer isdar-itogegarye.’ Ar Bab-Jehová-Dula-Maid-nuggi, degi, be-nuggi, an ise-sogar-soged, ar andi burgwednaga gudiid. </v>
<v b="1SA" c="20" v="4">Jonatán, David-abin weyob sogded: —Degite, ibu bega sabi be an-abesunna, be anga sogdo, an bega saodo. </v>
<v b="1SA" c="20" v="5">David ega sogded: —Be wisi, banedse nii-binid-yoleged-ibad. Degisoggu, reyba an mas gunned nikanad. Ar ibabo sapurba-dukuega be an-imake. </v>
<v b="1SA" c="20" v="6">Ar be-bab an-amialile, ega be sogoed, David Belénʼse e-barmidega angi alamaknaigusye. Bela e-gwenadgande agi bukwamaladdeeye, degine, bela agine na birga-irba ibmar-ogumakar-ukleged ukdamarye anga sogye, ega be sogoed. </v>
<v b="1SA" c="20" v="7">Ar bega sokardibe, nueganbiye, adi, an dobguosulid. Ar ulualirdi, be wisdo, an-oburgwedgi binsae. </v>
<v b="1SA" c="20" v="8">Ar Bab-Jehová-asabin be anbo-igar-mesissoggu, an bega sogsundo, mer be an-yardako. Ar begi nosa be an-dakele, be-babga mer be an-urmako. ¡Be-sunnad bur be an-oburgo! A bur nabirid. </v>
<v b="1SA" c="20" v="9">Jonatán, Davidʼga sogded: —¡Mer deyob be binsae! Ar an-bab be-oakalobiye an wisgualile, ¿an sunna bega sogsasulir be insae? An bega sogsale. </v>
<v b="1SA" c="20" v="10">David, Jonatánʼga sogded: —Be-babde be-abin sokalile, ede an-oburgoye, degite, ¿doa an-owisogoe? </v>
<v b="1SA" c="20" v="11">David bela ega ibmar-sogsagu, Jonatán sapurba Davidʼbo nadsunnad. Agine, </v>
<v b="1SA" c="20" v="12">Jonatán, Davidʼga sogded: —Israel-e-Bab-Dummad-Jehová-nuggi ise-sogar an bega soged, wegi-wachi achuledse an-bab-e-binsaed an wisguoed. Ar begi nueganbi sunmakele, an be-owisogoed. </v>
<v b="1SA" c="20" v="13">Ar an-bab be-oakalobiye sogele, an be-owisogoed, adi, be wakinnegar. An be-owisosulile, Bab-Jehová sabsur-an-odurdakodo. ¡Ar Bab-Jehová igi an-babba gudigusa, deyobi beba gudigumogoed! </v>
<v b="1SA" c="20" v="14">An bese wis ibmar egised, ar amba an dula-gudiidgi Bab-Jehová begi nued-binsadele, be angi nued-binsamogo, mer an-oburgwemalaga be imako. </v>
<v b="1SA" c="20" v="15">Bab-Jehová we-napneggi bela bega be-isdarmalad-obelosale, melle an-gwenadgandi be obelogo, be anga wile dako. </v>
<v b="1SA" c="20" v="16">¡Bab-Jehová bela be-isdarmalad-sabsur-odurdakega imaksun! Weyobi, Jonatán, Davidʼbo na igar mesisad. </v>
<v b="1SA" c="20" v="17">Ar ade, Jonatán na eyobi David-sabed. Jonatán nue-David-sabsoggu, a-ulale, Jonatán Davidʼbo weyobi ise-sogar igar-mesisbalid. </v>
<v b="1SA" c="20" v="18">Davidʼga sogded: —Banedse nii-binid-yolegoed-ibad. Ar be-gan ollosii dakarmalale, be-obardamaloed. </v>
<v b="1SA" c="20" v="19">Iduar na be bia dukusgusa, asega be achur naoed, Ezel-akwa-dikarba be sigoed. </v>
<v b="1SA" c="20" v="20">Akwasik sigu-minaiyob yamo an saoed. Geb asiki, sigu warbaa an mioed. </v>
<v b="1SA" c="20" v="21">Geb sigu-sunaega, an-mai-wargwen an barmidoed. An ega sogdibe: ‘Be dake, sigumar wesik meremamaid be sunae’, dobsuli sunna be nodaged. ¡Bab-Jehová-Dula-Maid-nuggi an bega soged! </v>
<v b="1SA" c="20" v="22">Ar ega an sogerdi: ‘Be dake, sigumar bur egesik mamaid’, adi, Bab-Jehová naed be-abeged. ¡Degisoggu, be wakinsunnoed! </v>
<v b="1SA" c="20" v="23">¡Anmar na ise-sogar-ibmar-sogsamaladi, Bab-Jehová degisadegu dulemar-baiganga-sogega guoed! </v>
<v b="1SA" c="20" v="24">Degisoggu, David sapurba dukussunnad. Nii-binid-yoleged-iba-onodedgi, rey igi na gusgu galu-naga mas-gunnega sigdae, </v>
<v b="1SA" c="20" v="25">deyobi mesegi galu-naga sigisad. Jonatán rey-asabin sigisad, Abnerʼdi Saúl-dikarba sigismogad. David-e-gandi ollobi-sigisad. </v>
<v b="1SA" c="20" v="26">A-ibagi, Saúl akar-sogsasulid, ar ade, binsaed: “David igi-gusdibeye na binsaed, san-swilidik-gudisulirgeberye binsaed.” </v>
<v b="1SA" c="20" v="27">Banedgine, Saúl, David-e-gan amba ollobi-sii dakarbalid. Geb Saúl e-machi-Jonatánʼga sokalid: —¿Ibiga Isaí-machi, masgunnega sae nonisuli? Emi amba nonisurbalid. ¿Ibigala? </v>
<v b="1SA" c="20" v="28">Jonatán e-babga sogded: —David Belénʼse e-barmidega angi alamaknai gusad. </v>
<v b="1SA" c="20" v="29">Anga sogsad: ‘Wis be an-barmidye. An-gwenadgande na birga-irba ibmar-ogumakar-ukleged ukdamarye. Ede a-daknabiye, anga sogsad. Degine, an-gwenad anbina gochaye, anmarse dagoye. Degisoggu, wis be an-barmidye, an-gwenadgan-daknaegarye,’ anga sogsad. A-ulale, David be-abargi mas-gunnega daklesulid. </v>
<v b="1SA" c="20" v="30">Saúl deyob Jonatán ega-soge itoargua, Jonatánʼse uluded. Ega sogded: —¡Bedi ome-gambanuchu-imaked-e-mimmid! ¿David-be-ai-nuedid an wissurye be angi binsae? ¡Be-nanga, degi, bega binged-dummad gued! </v>
<v b="1SA" c="20" v="31">We-napneggi Isaí-machi dula-gudiidgi, be, degi, be-yar-seoedi bonisuli-guosulid, boni-nika guedsegad. ¡David-aminamalagala, sordamar be barmide! Geb wese be anga sedamalo, ar oburgwilegergebed. </v>
<v b="1SA" c="20" v="32">Jonatán e-bab-abin sogded: —¿Ar ibiga David-oburgwilegoe? ¿Ibu ibmar-isgana imaksasunna? </v>
<v b="1SA" c="20" v="33">Agine, Saúl, Jonatán-onailiksaega eswar-suid egi mechalid. Degidbali, Jonatán magar-daknonikid, ar e-babde David-oburgwedgi binsae. </v>
<v b="1SA" c="20" v="34">Jonatán uludedba mese-naba-siidgi gwichibin-imaksad, geb iba-onolenaid-ibbogwadgi bar mas-guchasulid. Ar e-bab Davidʼgi sabsur-ulussoggu, Jonatánʼdi nue bukib-itossunnad. </v>
<v b="1SA" c="20" v="35">Banedgi wakudaryalaba, Jonatán, David-abinguega sapurba naded. E-mai-sapingwagwad eba nade gusmogad. </v>
<v b="1SA" c="20" v="36">Jonatán e-maiga sogded: “Sigumar-an-mioed be sunao.” E-mai abarmakded, geb Jonatánʼdi egi dikasur sigu metedaed. </v>
<v b="1SA" c="20" v="37">Ar mai na bia sigu argwachadse mosgua, Jonatán binnasur ese goted: “¡Be-biriba! ¡Be-biriba sigu mellemai! </v>
<v b="1SA" c="20" v="38">¡Gwae be abarmakde! ¡Mer be gwisgue!” Jonatán deyobi ese gorgwichi gusad. Ar mai sigu-susgua, e-dummadga senonikid. </v>
<v b="1SA" c="20" v="39">Maidi gwen akar binsasulid, ar ade, Jonatán Davidʼbo unnila wismalad, ar sigu-miedde ibi-obare. </v>
<v b="1SA" c="20" v="40">Geb degine, Jonatán na e-maiga bila-onogedgi-ibmar-ebumalad uksad. Ega sogded: —Be nae. Be gannar negse we-ibmar sede. </v>
<v b="1SA" c="20" v="41">Ar mai na nadgua, David, e-duku-siidgi noalid. Geb David, Jonatán-asabin ilapaa dulluu e-bebe napase-ebulegedse imaksad. A-sorbali, angaagwar na gasmalad, degine, ebobela na bosmarbalid. Ar Davidʼdi bur bule bosad. </v>
<v b="1SA" c="20" v="42">Jonatán, Davidʼga sogded: “Gwage-bogidikidgi be nae, ar ade, Bab-Jehová-nuggi anmar weyob ise-sogar imaksad, Bab-Jehová anmarba, degi, anmar-waganba degisadegu gudii guoye.” Degisoggu, David nadsunnad. Geb Jonatánʼdi neggweburse gannar nonikid. </v>
<v b="1SA" c="21" v="1">David, Nob-neggweburse mosgua, dule-irwa-Bab-Dummadse-goled-Ahimelecʼse naded. Ahimelecʼdi, David-dakargua, na dobe-itoded. Ahimelec, Davidʼga sokalid: —¿Ar ibiga walagwengi be daniki? ¿Ibiga dulemar beba danisuli? </v>
<v b="1SA" c="21" v="2">David abin-sogded: —Rey-sogedba an daniki. Degi-inigwele, dule wisguegarsulid, ibiga rey bese an-barmiali, degine, igi rey anga igar-uksabali. A-ulale, an-sordamarbo an danisulid. An-sordagan-anbodi igar-baidsik an abinguoed. </v>
<v b="1SA" c="21" v="3">David, Ahimelecʼga sogdebalid, wis masgunned be nikasua. Wis gwaatarsaar madu be anga udage. Ar sulirdi, ibmar-baid be nikale, a be anga wis udado. </v>
<v b="1SA" c="21" v="4">Ahimelec, Davidʼga sogded: —Madu-binsaled an sate, unnila madu Bab-Dummadga-nug-imaklesadbi an nikad. Ar be-sordamar omegangi bagagwar-gudimalale, sunna an bega uksardo. </v>
<v b="1SA" c="21" v="5">David abin-sogded: —Ar anmar urwega-alile, gusgu, anmar, omeganse wissur-bar gordaed. Deginbali, binsa nabir neg-argaega anmar arbalile, abala, an-sordagan omegangi bagagwar san-imakdamarbalid. Emidi, bur bule san-swilidik gudimalad. </v>
<v b="1SA" c="21" v="6">Degisoggu, ar madu-baid satesoggu, dule-irwa-Bab-Dummadse-goled, Bab-Dummadga-madu-nug-imaklegaled Davidʼga uksad. We-madu, Bab-Dummad-asabin itoged-neggi-bukwagusadi emissale, odelesad A-muchubbi, Bab-Dummadga-madu-nug-imaklegaled-gwapid uwe-uwegwad bato urbilesad. </v>
<v b="1SA" c="21" v="7">Deunni, a-ibagine, Saúlʼga-sibad-edarbed-wargwen Bab-Dummadse-goled-neggi besad. A-dulede, Doegʼye nugad, Edomʼginedid, Saúl-e-sibad-wawaad-edarbemalad-e-dummadid. </v>
<v b="1SA" c="21" v="8">A-sorbali, David, Ahimelecʼga sogded: —¿Abakar be eswar-swiswidikid nikasua, es-suiddibe? Ar rey gwae-gwae an-barmialid, a-ulale, es-suid an searsulid, degi, bila-onogedgi-ibmar-ebulemalad an searsurbalid. </v>
<v b="1SA" c="21" v="9">Dule-irwa-Bab-Dummadse-goledi Davidʼga sogded: —Eye, Filistea-dule-Goliat-es-suidbi maid. Bia be deun Ela-nebagi oburgwisgusa, a-dule-es-suidbi maid, mor-suid-naid-dakasiki morgi bipirmakar-maid. Ar be abegele, sunna be seded. Ar bila-onogedgi-ibmar-ebulemalad-bamaladdi an sated. David ega sogded: —¡We bur-nuedid! ¡Anga be udage! Geb ega uksasunnad. </v>
<v b="1SA" c="21" v="10">A-ibagine, David amba Saúl-iduar-wakindiidgi, Gat-rey-Aquisʼye-nugadse nade gusad. </v>
<v b="1SA" c="21" v="11">Aquis-sorda-dummagana, Aquisʼga sokalid: —¿Wede Davidʼsursi? ¿We-yar-naid-e-reysursi? We-dulega gwirnanai, degi, weyob namaknanai damalad: ‘Saúl, miliba (1,000) e-isdarmalad-oburgwisad. Davidʼdi, miliambe (10,000) e-isdarmalad-oburgwisad.’ </v>
<v b="1SA" c="21" v="12">David deyob dulemar-soge itosgua, David suli-suli-itoalid, Gat-rey-Aquis-dobe itodbalid. </v>
<v b="1SA" c="21" v="13">David-gaesokarmargua, David yamo na dule-iwiledyob-imaksad. Dulemar-wagab yawagak godi-godi-imaknai gusad, geb e-sigaba gaglis-aryomai imaksad. </v>
<v b="1SA" c="21" v="14">Geb degine, Aquis e-sordamar-e-dummaganga sogded: —¿Ibiga be anga we-dule-sedanimala? Ar we-dule, ¿dule-iwiledid be daksurmarsi? </v>
<v b="1SA" c="21" v="15">Ar dule-iwirmalad amba an-neggi galaku be dakmarsi, emide, be anga we-dule an-asabin sedanimalad. ¡Be ononamala! </v>
<v b="1SA" c="22" v="1">David Gat-neggweburgi nadgua, Adulam-gubya-dummad-siidse dukunaded. Na e-iamar, degi, e-gwenadgan wisguarmargua David agi gudiiye, dakega ese nadmalad. </v>
<v b="1SA" c="22" v="2">Degine, bela dulemar-wile-itodimalad, dulemargi mani-ganimalad, gwagegi-nabir-itodisurmalad ese nadmarmogad. Degidbali, David dulemar-dulataled-ilabake-mergued-e-dummadga (400) gunonikid. </v>
<v b="1SA" c="22" v="3">Agine, David, Moab-yargi Mizpa-neggwebur-siidse naded. Geb Moab-reyga weyob sogdapid: “An bese wileged, wis an-sergan be-yargi-gudigumalaga wis imakbi an be-abegendo. Geb Bab-Dummad igi anga sogdagoe ase anmar na namarbaloed.” </v>
<v b="1SA" c="22" v="4">Deyobi David, Moab-e-rey-walik e-babgan na obesad. David dukumaigusad-ibagansega na e-sergan Moab-yargi gudii gusmalad. </v>
<v b="1SA" c="22" v="5">Bab-Dummad-gayaburba-barsoged-Gadʼye-nugadi, Davidʼga sogded: “Mer be bar dukued-neggi dukuo. Judá-yarse bur be gannar-naed nabirid.” Geb agine, David Judá-yarse nadsunnad, geb Haret-sapuryaba dukudapid. </v>
<v b="1SA" c="22" v="6">Ar Saúl Gabaa-yar-mullugi, ingwa-soled-gwichid-urba-obunnosigu wisgualid, David e-sordaganmala daklesye. Agine deunni, Saúl eswar-gani siid, e-sordamar-e-dummagandi ebiris-bukwad. </v>
<v b="1SA" c="22" v="7">Amarga Saúl sogded: —¡Benjamín-wagan, nue an-itomar! Ar Isaí-machi bemarga nainumar-naidi, degine, uva-digar-nanaidi, ¿bemarga ukmogo be ebinsae? Degi, sordamar-miliba-mergued-e-dummadga (1,000), degi, sordamar-dulataled-mergued-e-dummadga (100), ¿bemar-nugsao be ebinsabali? </v>
<v b="1SA" c="22" v="8">Emigindi, ar bela bemar angi aibichamalad. Ar ade, dule-wargwensaale an-machi Isaí-machibo-igar-mesisad anga sogsasulid. Bemar wargwensaar anba bukib binsasulid. Bemar anga sogsasurbalid, ar igi an-machi an-mai-wargwenad angi aibinega imaknai, emi ibmar-gunaiyob. </v>
<v b="1SA" c="22" v="9">Agine, Edom-dule, Doegʼye nugadi, Saúl-e-sordamar-e-dummagan-abargi gwismogad, ega sogded: —Isaí-machi, Nobʼgi, Ahitob-machi-Ahimelecʼbo sunmaknai an daksad. </v>
<v b="1SA" c="22" v="10">Davidʼga, Ahimelec Bab-Jehováʼse ibmar wisgusad, geb ega mas uksad, deginbali, Filistea-dule-Goliat-es-suid ega uksabalid. </v>
<v b="1SA" c="22" v="11">Geb degine, rey dule-irwa-Bab-Dummadse-goled-Ahitob-machi-Ahimelecʼse gochad. Deginbali, rey, Ahimelec-e-gwenadgan bela Nobʼgi dule-irwa-Bab-Dummadse-goledga-mamaidse gochabalid. Amar nonigua, </v>
<v b="1SA" c="22" v="12">Saúl, Ahimelecʼga sogded: —Ahitob-machi, be an-itoge. Ahimelec ega sogded: —Dummad, sogdena. </v>
<v b="1SA" c="22" v="13">Saúl sabsur Ahimelecʼga sogded: —¿Ibiga be, Isaí-machi-ebo, angi aibinnai? Angi-aibinega ega be mas uksad. Degi, an-oburgwega es-suid ega be uksabalid. Deginbali, Bab-Dummadse ega be ibmar-wisgusbalid, igi emi ibmar gunai. </v>
<v b="1SA" c="22" v="14">Ahimelec rey-abin weyob sogded: —Ar bela be-sordamar-e-dummagan-abargine, ¿doa be-sapin-Davidʼyob innikigwad gudii? Deginbali, be-edarbemalad-e-dummadbalid, be-neggi belagwable e-nug odummomarbalid. </v>
<v b="1SA" c="22" v="15">¿Ar emi gebe Bab-Dummadse an Davidʼga igar-wisgunai be an-dake? ¡Suli, deyob suli! Angine, an-gwenadgangine bipisaar rey atake-wilubsulinad, ar andi bemar-boni-nika-gunanaidi, bipisaale wissulid. </v>
<v b="1SA" c="22" v="16">Rey-Saúl, weyob Ahimelecʼga sogded: —Amba be deyob anga sog-inigwele, ¡Ahimelec, amba be anse burgoe! ¡Bebi burgosulid, bela be-gwenadgan burgwemogoed! </v>
<v b="1SA" c="22" v="17">Rey e-suar-ibmala-eba-gudimaladga igar uksad: —¡Bab-Jehová-e-dule-irwa-gormalad be oburgwemala! Wemar, Davidʼba nanaimarmogad. David-wakindiid wismalanad, degite, gwen anga sogsasurmalad. Ar rey-e-sordamar-dummagandi, yapa dule-irwa-Bab-Jehováʼse-gormalad-oburgwe gusmalad. </v>
<v b="1SA" c="22" v="18">Degisoggu, Doegʼga Rey-Saúl igar ukdesunnad: —¡Be dule-irwa-Bab-Jehováʼse-gormalad-oburgwe! Geb degine, Edom-dule-Doeg amargi gwichiguded, geb bela oburgwisad. A-ibagine, Doeg dule-irwa-Bab-Dummadse-gormalad lino-mor-sakwasulid-yoimaladi, dulabake-gakatar (85) oburgwisad. </v>
<v b="1SA" c="22" v="19">A-sorbali, Doeg, Nobʼse naded, dule-irwa-Bab-Dummadse-gormalad-e-neggweburse. Geb es-suidgi machergan, omegan, burwigan, goemar, moli-bebe-nikamalad, moli-uayasuidmar, degine, sibad-wawaadmarse-bakale, oburgwidapbalid. </v>
<v b="1SA" c="22" v="20">Degi-inigwele, Ahimelec-machi-wargwen, Abiatarʼye-nugad wakichad. Geb Davidʼse naded. We-Ahimelecʼde Ahitob-e-machid. </v>
<v b="1SA" c="22" v="21">Geb bela Davidʼga ibmar sogdapid, igi-Saúl dule-irwa-Bab-Jehováʼse-gormalad ogilosa. </v>
<v b="1SA" c="22" v="22">Agine, David, Abiatarʼga sogded: —An Nob-neggweburgi Edom-dule-Doeg-daksagu, bato an dika egi binsasa, we-dule, Saúlʼga ibmar-sogoye. Emide, belagwable be-gwenadgan-burgwisadi, an-nukinsundo. </v>
<v b="1SA" c="22" v="23">Degi-inigwele, mer be dobguo. An-walik be gudiguo. Wegine, dule gwen be-oakalogosulid. Ar doa-dule be-oburgwebiele, an-oburgwemogargebed. </v>
<v b="1SA" c="23" v="1">David wisguargua, Filistea-sordamar Keila-neggweburgi gwichigusmarye, degine, e-ibmar-gwag-sabolebukwad ei atur-imaksamarbarye. </v>
<v b="1SA" c="23" v="2">Degidbali, David Bab-Jehováʼse idakded, ega sogded: —Bab-Jehováʼye, ¿Filistea-sordamargi an bila-ononaoe? Bab-Jehová abin-sogded: —Be nae. Filistea-sordamargi be bila-ononae. Keila-neggwebur be bendaknae. </v>
<v b="1SA" c="23" v="3">Ar sordamar Davidʼga sogdemalad: —Ar anmar amba wegi Judá-yalagi gudimar-inigwele, degite, amba anmar dobe-itodimalad. Anmar Keila-neggwebur-bendakega Filistea-sordamargi bila-ononader, bur bule anmar gwakidoed. </v>
<v b="1SA" c="23" v="4">David gannar Bab-Jehováʼse idakdebalid. Geb Bab-Jehová weyob abin-imaksad: —Keila-neggweburse be nae, ar Filistea-sordamar an bega urmakoed. </v>
<v b="1SA" c="23" v="5">Degisoggu, David e-sordaganmala Keila-neggweburse nadmalad. Geb Filistea-sordamargi bila-onosmalad. Geb agine, Filistea-sordamar ese galakusmalad. David Keila-neggweburginmalad-bendaksad, deginbali, Filisteaʼmar-ibe ibmar-durgan susbalid. </v>
<v b="1SA" c="23" v="6">Ar Ahimelec-machi-Abiatar, David-walik-dukuega Keila-neggweburse-wakitegua, mor-efodʼye-nugad sesad. </v>
<v b="1SA" c="23" v="7">Saúlʼga sogsamargua David Keila-neggweburse nadye, Saúl sogded: “¡Bab-Dummad anga David-urmaksa! Emide, David neggwebur-yawagak-nikad-yaba, degi, yawagak-esgorogi-atied-yaba dogsad, degisoggu, gege wakinned.” </v>
<v b="1SA" c="23" v="8">Geb degine, Saúl bela e-sordamarse gochad, adi, David-sordamargi bila-ononamalaga, deginbali, Keila-neggwebur-ebiris bukumarbaligar. </v>
<v b="1SA" c="23" v="9">David Saúl-e-oburgwebied wisgusad. Degisoggu, Abiatarʼga igar-uksad, ega mor-efodʼye-nugad sedegar. </v>
<v b="1SA" c="23" v="10">A-sorbali, David, Bab-Dummadse gochad: —Israel-e-Bab-Dummad-Jehováʼye, an nue-wisid, an-ular Saúl Keila-neggwebur-obelogega dagsokalid. </v>
<v b="1SA" c="23" v="11">Israel-e-Bab-Dummad-Jehováʼye, an bese wilege, anga be soge, ¿Keila-dulemar Saúlʼga an-urmakoe? ¿Anga-sogsamaladyobi, Saúl nue-danikoe? Bab-Jehová, Davidʼga sogded: —Eye, Saúl danikoe. </v>
<v b="1SA" c="23" v="12">David gannar Bab-Jehováʼse egichialid: —¿Keila-dulemar Saúlʼga an-urmakoe? ¿An-sordagan urmaklemarmogoe? Bab-Jehová abin-sogded: —Eye, be-urmakmaloed. </v>
<v b="1SA" c="23" v="13">Geb degine, David e-sordagan-dulataled-ilanergwa-merguedmala (600) Keila-neggweburgi-gudiidgi nadmalad, geb neg-baid-baid-onodii gusmalad. Saúlʼga sogsamargua, David Keila-neggweburgi-gudiid nadye, degisoggu, Saúl bar Keilaʼse nadsulid. </v>
<v b="1SA" c="23" v="14">David yar-gwagwengi Zif-nega-dulesulidgangi negmar-dukued-bukwadgi dukudii gusad. Bane-bane Saúlʼdi amidii gusad, ar Bab-Dummaddi Saúlʼga David-urmaksasulid. </v>
<v b="1SA" c="23" v="15">David Zif-nega-dulesulidgangi, Horesʼgi-gudiidgi wisgusad, Saúlʼdi e-oburgwega e-aminadye. </v>
<v b="1SA" c="23" v="16">Saúl-machi-Jonatán, Horesʼse David-daknaded. Geb Jonatán, David mer-Bab-Dummadgi-bensuli-gudiguega, David-ogannosad. </v>
<v b="1SA" c="23" v="17">Jonatán, Davidʼga weyob sogsad: “Melle be dobee-itoge, ar an-bab be-amiosulid. Israel-e-reyga be megoed, an be-sorbalidga guoed. We-ibmar an-babse-bakale, na wisid.” </v>
<v b="1SA" c="23" v="18">Geb degine, ebogwa Bab-Jehová-asabin igar-mesismalad. A-sorbali, Jonatán na e-negse gannar nonikid. Davidʼdi, Horesʼgi gudii gusad. </v>
<v b="1SA" c="23" v="19">Zifʼginmalad Gabaa-neggweburse nadmargu, Saúlʼga sogdapmalad: —Dummad, David anmar-yargi-dukudiidi, ¿be wissursi? Haquila-yargi gudiid, nega-dulesulidgan-dad-nakwed-argan-nuedsik, Hores-neg-dukuedgi dukudiid. </v>
<v b="1SA" c="23" v="20">Dummad, anmarse be naele, anmar bega David-urmakoed. </v>
<v b="1SA" c="23" v="21">Saúl abin-sogded: —¡Bemar wile an-daked-ulale, Bab-Jehová begi nued binsamalana gadin! </v>
<v b="1SA" c="23" v="22">Be namala, nue be wisgunamala, David bia gudii, doa daksabali. Ar anga sogsamalad, Davidʼde bato ibmar-wisdaye. </v>
<v b="1SA" c="23" v="23">Biarmala David-dukue bemar nue wisgumalo, geb nuekwaa be anga sognonimalo. Geb agine, an bemarba naoed. Ar a-yargi nue-gudidibe, bela Judá-e-wagan-abargi an aminaoed. </v>
<v b="1SA" c="23" v="24">Zifʼginmalad Saúlʼgi banguarmalad, geb e-yarse gannar nonimalad. Deunni, Davidʼdi e-sordaganmala Maón-nega-dulesulidgan-dad-nakwed-argan-nuedsik, Arabáʼye-neg-nugadgi gudimalad. </v>
<v b="1SA" c="23" v="25">David-owisosmargua, Saúl, e-sordaganmala be-amidanimarye, David, Maón-nega-dulesulidgangi akwasaila-siidse aidenonikid. Ar Saúl deyob wisguargua, Maón-nega-dulesulidgansik David-balegited. </v>
<v b="1SA" c="23" v="26">Saúl yar-siid-dikarba nadapid, Davidʼdi e-sordaganmala, wakinmalaga gwae-gwae a-yar-dikar-baidsik nadapmogad. Degi-inigwele, Saúl, e-sordaganmala, David-ebiris bukusmalad. Nue-David-gasokarmargua, </v>
<v b="1SA" c="23" v="27">dule-wargwen-gayaburba-berbeged nonikid, geb Saúlʼga sognonikid: “¡Dummad, gwae be gannar dage, ar Filisteaʼmar anmar-yargi ubosmalad!” </v>
<v b="1SA" c="23" v="28">Geb degine, Saúl David-baleginnaid indaksasunnad. Geb Filisteaʼmarbo-urgwega gannar naded. A-ulale, we-neg Sela-Hama-Lecotʼye nug-imaksamalad. </v>
<v b="1SA" c="23" v="29">A-sorbali, David, na dukuega Engadi-neg-dukumalad-bukwadse naded. </v>
<v b="1SA" c="24" v="1">Saúl Filisteaʼmar-balegindiidgi gannar nonigua, ega sogsamalad, David Engadi-nega-dulesulidganba gudiiye. </v>
<v b="1SA" c="24" v="2">Geb degine, Saúl Israel-dulemar-abargi milipaa (3,000) sordamar amisad, geb Sibad-Sapurbalid-Yarse David-aminaded. </v>
<v b="1SA" c="24" v="3">Saúl nadapidgi, sibad-wawaad-galu-siidse mosad, a-dikarba ibe-dummad-ollor siid. Saúl na akunaega ibe-dummad-ollor-siid-yaba dogsad. David, e-sordaganmala, a-ibe-dummadyaba dukubukmalad. </v>
<v b="1SA" c="24" v="4">Geb e-sordagan Davidʼga sogdemalad: —Bab-Jehová bega ibmar-sogsadi, emi nue-napira gunaid, ar bega sogsagu: ‘Be-isdarad an bega urmakoye, adi, na be igi-imakbie, be-dakedba be imakoye bega sogsad.’ David gwisgusad, geb bogidikmakar itolessuli Saúl-e-mor-suid-duku siksad. </v>
<v b="1SA" c="24" v="5">Weyob imaksad-ulale, David gwage-naibi itononikid. </v>
<v b="1SA" c="24" v="6">Geb e-sordaganga sogded: —Bemar anga-ibmar-sogedba an rey-oakalogosulid. ¡Bab-Jehová mer an-dummad-Saúlʼga deyob an-imakena gadin! Ar Bab-Jehová Saúl-nug-imaksasoggu, geg an Saúl-oburgwed. </v>
<v b="1SA" c="24" v="7">Weyobi, David na e-sordagan-bargasad, adi, mer Saúl-oburgwemalagar. Ar Saúl ibe-dummad-ollor-siid-yaba nosgua, </v>
<v b="1SA" c="24" v="8">David e-sorba noarmogad, geb Saúlʼse goted: —¡An-dummad-rey! Saúl, yarganba atakdegua, David dulluu napa-nagase imaksad, </v>
<v b="1SA" c="24" v="9">geb Saúlʼga sogded: —Dummad, dulemar bega sogsamalad ande be-akar-imakbiye, ¿ibiga be a-dulemar itoge? Mer be amar itoge, ar an be-oakalobisulid. </v>
<v b="1SA" c="24" v="10">Emi, be-sunnad be daksad, ar igi Bab-Jehová ibe-dummad-yaba anga be-urmaksana. An-sordagan be-oburgwega, angi alamaknai gusmalanad. Ar andi wile be-daksad. Geb an sogsad: ‘Gege an, an-rey-oburgweye, ar Bab-Jehová be-nug-imaksaddeeye an sogsad.’ </v>
<v b="1SA" c="24" v="11">”Dummad, an be-mor-suid-e-duku-ganikid be dake. Be-morduku an siksad, degite, gwen an be-oburgwissulid. Be dakena, an akar be-imakbisulid, an begine aibinbisurbalid. Ar an akar be-imaksasur-inigwele, degite, bedi an-oburgwega an-balegindiid. </v>
<v b="1SA" c="24" v="12">Bab-Jehová anmarga ibmar sogoed, ar doa bur ibmar-isgana imakdii. Be sabsur-an-imakdiid-ulale, Bab-Jehová buged-mai be-imakoed. Andi an be-oburgosulid. </v>
<v b="1SA" c="24" v="13">Ar epenne weyob sogledaed: ‘Dulemar-isganamargi isgued nodagoye.’ A-ulale, andi be-oburgosulid. </v>
<v b="1SA" c="24" v="14">”¿Ar Israel-e-rey, doagi gwichiguega noali? ¿Ar doabina daniki? Ar dule-nuedsulidbina danikid. Ar ande achu-nungumaiyob gued. Andi genyob gued, ibmar-nuedsulid. </v>
<v b="1SA" c="24" v="15">Ar Bab-Jehová igar-nabogedga guoed. Anmargine na e sogoed, ar doagi bur ataklegoe. Bab-Jehová an-ibmar-imaksad daksad. Geb begi an-bendakoed, begi an-ollor-imakoed.” </v>
<v b="1SA" c="24" v="16">David sunmakgwichid-bergusgua, Saúl ega sogded: —¡David, dule-baid anga sunmakgwisye an be-biendo, ar bee be anga sunmakgwichina! Geb Saúl binnasur-gotegu, boded. </v>
<v b="1SA" c="24" v="17">Saúl ega sogdebalid: —Bedi anbali bur dule-nued gued. Andi begi nabir-binsasur-inigwele, bedi angi bur nued binsasad. </v>
<v b="1SA" c="24" v="18">Emigindi, be angi-nued-binsasad, an magar itosunnad. Ar Bab-Jehová bega an-urmaksanad, degite, be gwen an-oburgwissulid. </v>
<v b="1SA" c="24" v="19">¿Doa na e-isdarad-abingualile, gwen oburgwissulir be insae? ¡Ar emi be angi dogdar-nued binsasad-ulale, Bab-Jehová bega ibmar-nuegan ukoed! </v>
<v b="1SA" c="24" v="20">Emigindi, ar reyga-be-megoed, an magar itosunnad. Dummadga be maidgine Israel-yar nasgumai guoed. </v>
<v b="1SA" c="24" v="21">Saúl, Davidʼga sogdebalid: —Emigindi, Bab-Jehová-nuggi anga be ise-sogar-sogsunna, bela an-wagan be ogilogosurye, deginbali, an-gwenadgan-nug be eliosurbarye. </v>
<v b="1SA" c="24" v="22">David, Saúl-ese-ibmar-egichisad, ega ibmar-imakoye ise-sogar sogsad. A-sorbali, Saúl e-negse naded. Geb Davidʼdi, e-sordaganmala, dukued-negse nadmalad. </v>
<v b="1SA" c="25" v="1">Samuel burgwisad. Geb e-neggwebur-Ramáʼgi diglesad. Bela Israel-dulemar ega bomalaga nonimalad. A-sorbali, David, Parán-nega-dulesulidganse naded. </v>
<v b="1SA" c="25" v="2">Maónʼgine dule-wargwen-mani-ibed maid. We-duledi, sibad-wawaad milipaa (3,000) nikad, degi, sibad miligwen (1,000) nikabalid. We-dule, Carmel-neggweburgi neg-dummad-nikadgi sibad-wawaadmar-e-absar enidaed. </v>
<v b="1SA" c="25" v="3">We-dule, Nabalʼye nugad, Caleb-wagwad. E-ome, Abigailʼye nugad. We-omedi, yeerdakleged, deginbali, nue ibmar wisbalid. Nabalʼdi, dule-binged-satedid, degi, dule-isganabalid. </v>
<v b="1SA" c="25" v="4">David nega-dulesulidgangi-gudiidgi wisgusad, Nabalʼde e-sibad-wawaadmar-e-absar eninaye. </v>
<v b="1SA" c="25" v="5">Geb degine, David na e-sordagan ambe (10) barmisad, geb wemarga sogsad: “Carmel-neggweburse be namala, an-nuggine Nabalʼga be sogmalo, David be-obarye, bede nueganbi-gudii-sogeye sogye. </v>
<v b="1SA" c="25" v="6">Nabalʼga be sogbalo: ‘¡Bitigi bede, be-gwenadgan, degi, bela be-neguyagi-gudimalad nueganbimarmogana gadinye! </v>
<v b="1SA" c="25" v="7">An be-wisgusad, bede be-sibad-wawaadmar-e-absar eninaye. Na be wisguergebed, be-sibad-edarbemalad anmarba gudigusmargu, anmar ega akar-sogsasulid. Wegi Carmelʼgi na gudigusmargu, e-ibe anmar bipisaar ibmar sussulid. </v>
<v b="1SA" c="25" v="8">Be-maimarse be egise, na emar bega sogoed. Degisoggu, an-sordagan bitigi be nued abindaksana gadin, ar anmar emi-ibagi iba onogergebed. An bese wileged, na be-maimarga, degi, anga, ar ibu be nika, a be uksunna.’ ” </v>
<v b="1SA" c="25" v="9">David-e-sordagan mosmargua, ar igi David ega ibmar-sogsa, deyobi Nabalʼga ibmar sogdapmalad, geb abitobukwa gusmalad. </v>
<v b="1SA" c="25" v="10">Ar Nabalʼdi, weyob abin-imaksad: —¿Ar Davidʼde, doa-dule? ¿Ar Isaí-machide, doasunna? Ar emi-iba, bukidar maimar na e-dummadgi wakindidamalad. </v>
<v b="1SA" c="25" v="11">An-madu, an-dii, degi, ibmar-durgan-san, an-sibad-wawaad-e-absar-enimaladga an sabosad, ar an dulemar-akudakmaladga, ¿an ukode? Suli, an uked sate. </v>
<v b="1SA" c="25" v="12">David-e-sordagan biir-imaksamalad, geb nadmalad. Davidʼse-mosmargua, ar igi Nabal ega ibmar-sogsa, deyobi bela Davidʼga sogsamalad. </v>
<v b="1SA" c="25" v="13">Geb degine, David e-sordaganga igar ukded: “¡Es-suid be nasikmar!” Belagwable, Davidʼse-bakale, na es-suid dikargi nasiksamalad. Davidʼba dulataled-ilabake-mergue (400) sordagan nadmalad. Bamalad-sordagan-dulataled-ilabogwaddi (200) na ibmar-edarbega besmalad. </v>
<v b="1SA" c="25" v="14">Mai-wargwendi, Nabal-ome-Abigail owisosad, weyob ega sogsad: —David, anmar-dummad-Nabalʼga nued-sogeye-sogega, nega-dulesulidgan-akale gayaburba-berbemalad barmialid. Ar degite, anmar-dummaddi nuedgi abin-daksasulid. </v>
<v b="1SA" c="25" v="15">Mai sogdebalid: —We-dulemar nueganbi anmarbo gudigusmalad. Sapurba anmar eba gudigusmargu, bipisaale gwen anmarga akar-sogsasurmalad. Deginbali, anmar-ibe gwen ibmar sussurmarbalid. </v>
<v b="1SA" c="25" v="16">Anmar wemar-walik sibad-wawaad-edarbedigusgu, ibginedba, mutikidba, wemar anmar-edarbismalad. </v>
<v b="1SA" c="25" v="17">Degisoggu, Abigail, nue be binsao, ibu be imakoe. Ar anmar-dummad na e-berguedi, degi, e-neguyagi-bukmalad-berguedi na dukin bato igar mesisad. Ar Nabal dule-isganasoggu, dule geg ese goled. </v>
<v b="1SA" c="25" v="18">Abigail gwae-gwae we-ibmarmar amisad: Madu, dulataled-ilabo (200), vino, buglu-gwabo, sibad-wawaad-naraled, walatar, ibmar-gwag-dibyaled, nibir-dulapaa-gakambe-gakagugle (77), uva-sategwad-madu, dulatar (100), degi, higo-sategwad-madu, dulataled-ilabo (200). Moli-uayasuigan-birgi belagwapa we-ibmar nasiksad. </v>
<v b="1SA" c="25" v="19">A-sorbali, Abigail, e-maimarga sogded: “Be an-idu namala, an be-sorba naoed.” Ar e-sui-Nabalʼgardi gwen we-ibmar sogsasulid. </v>
<v b="1SA" c="25" v="20">Abigail moli-uayasuid-birgi-sii yar-birgi-aidedanigu, David e-sordaganmala e-asabin-daniki dakalid. Degisoggu, na abingunonimarsunnad. </v>
<v b="1SA" c="25" v="21">David sogsa gusanad: “An Nabalʼga nega-dulesulidgangi e-ibe mer ibmar-yogguega, an binsa ega ibmar edarbedii gusye. Emigindi, an ega ibmar-nued-imaksad-anale, edi aka isdar angi binsaed. </v>
<v b="1SA" c="25" v="22">An neg-oiboged-iduar bela Nabal-e-neguyagi-bukmalad an ogilossulile, Bab-Dummad sabsur-an-odurdaksunno.” </v>
<v b="1SA" c="25" v="23">Abigail, David-daksagua, moli-uayasuid-birgi-siidgi gwae aidesad. Geb David-abin wagar napase dulluu imaksad. </v>
<v b="1SA" c="25" v="24">David-asabin sindigar-sii ega sogded: —Dummad, ani an nosad. An bega ibmar-sogbienad. Wis be an-itoge. </v>
<v b="1SA" c="25" v="25">Dule-isgana-Nabalʼba mer be ibsae, ar e-nug-nugadba na deyob daed. E-nugdi sogleged, ‘dule-binsaedsulidye.’ Na binsaedsuli ibmar imakdaed. Dummad, ar andi be-gayaburba-berbemalad be barmiargusadi, an daksasulid. </v>
<v b="1SA" c="25" v="26">”Ar Bab-Jehová, ablis-eogega be-imaksasulid. Degi, dukin-bugeb-mai-imakega, be-imaksasurbalid. ¡Napiragwa! Bab-Jehová-Dula-Maid-ular, degi, be dula-gudiid-ular, be-isdarmalad, degi, bela akar-be-imakbimalad, igi-Nabal-sabsur-odurdaklegoe, deyobi gumarmosunno. </v>
<v b="1SA" c="25" v="27">Dummad, an we-ibmar binsa-bega-ukega-sedanikid be abingae, be-sordagan-beba-gudimaladbo be mimie. </v>
<v b="1SA" c="25" v="28">An begi-nosadi, nossuliyob be an-dake. Napiragwa, Bab-Jehová bela be-wagan Israel-yargi reyga-megmalaga imakoed. Degine, dule-wargwensaale akar be-imakosulid, ar Bab-Jehová-e-bila-onogedgi be urwediid. </v>
<v b="1SA" c="25" v="29">Ar amba dule be-oburgwega be-balegindiile, be-Bab-Dummad-Jehová be-bendakoed. Ar Bab-Jehová be-isdarmalad-oberguega dule dubgi-akwa-dikasur-metedaedyobi be-isdarmalad-metoed. </v>
<v b="1SA" c="25" v="30">Degisoggu, Bab-Jehová bega bela ibmar-nuegan-imakoye-sogsad-imaksale, degine, Israel-dulemar-e-dummadga be-mesisbalile, be yeer itogoed. </v>
<v b="1SA" c="25" v="31">Degisoggu, be yogasaar buged-mai-imaksasulile, degi, be yogasaar ablis-eossurbalile, bar be binge-itogosulid. Aka bur be yeer itogoed. Deginbali, gwage-nunmaked be itogosurbalid. Bab-Jehová bela bega ibmar-nasgumai-imaksale, be an-ebinsao.” </v>
<v b="1SA" c="25" v="32">Geb degine, David Abigailʼga sogded: —¡Israel-e-Bab-Dummad-Jehová-e-nug odummolesun! Ar an-abindakega be-barmialid. </v>
<v b="1SA" c="25" v="33">Bedina, binsaed-nued-nikusadba Bab-Dummad begi nued binsasun. Ar ade, ablis-eogega be an-imaksasulid, degi, buged-mai-imakega be an-imaksasurbalid. </v>
<v b="1SA" c="25" v="34">Ar Israel-e-Bab-Dummad-Jehová-dula-maidi, akar-be-imakega an-imaksasulid. Ar napira an bega soged, gwae be an-abin arsulina, banedse Nabal-e-sordagan wargwensaale dula-beosulinad. </v>
<v b="1SA" c="25" v="35">David weyob sogsagu, ome-ega-ibmarmar-senonikidi, ome-abin susad. David omega sogdebalid: —Ar be anga ibmar-sogsad an be-itosad. Anse be ibmar-egichisadba an ibmar imakoed. Degisoggu, nuedgi be-negse be nae. </v>
<v b="1SA" c="25" v="36">Abigail negse nonigua, daknonikid, Nabal reyyobi iba-dummad-ononai. Nabal weligwar itoged, degi, na bela-bela mummubalid. A-ulale, Abigail, banegidse geb ega ibmar sogsad. </v>
<v b="1SA" c="25" v="37">Banegine, Nabal dadakusgua, geb e-ome ibmar-gusad ega sogsad. Ar Nabal weyob itosgua, e-gwage ega boo-nadednegoeded, geg bar nanae megisad. </v>
<v b="1SA" c="25" v="38">Ibambe-gusad-sorbali (10), Bab-Jehová, Nabalʼga gannar boni daknonibalid. Geb deyobi, burgwissunnad. </v>
<v b="1SA" c="25" v="39">David wisguargu Nabal burgwisye, sogded: “¡Bab-Jehová-e-nug odummolesun! Ar Nabal an-binge-imaksad-ulale, Bab-Jehová buged-mai anga Nabal-imaksad. Bab-Jehová mer-ibmar-isgana-imakega an-imaksad. Ar Nabalʼgi, na e-isgued, dukin-egi-aibinega imaksad.” Geb degine, David, Abigail-nikuega ese gayaburba barmisad. </v>
<v b="1SA" c="25" v="40">David-maimar Carmelʼse mosmargua, Abigailʼbo sunmakdapmalad, ega sogdemalad: —David anmar-barmialid, bega sogega, ede be-nikubiye. </v>
<v b="1SA" c="25" v="41">Abigail na wagar-napase-dulluu imaksad, geb sogded: —Ani an David e-maid. Andi ega ibmar-imakega guagwar gudiid. Deginbali, an e-maimarga e-nag-enuked guakwabalid. </v>
<v b="1SA" c="25" v="42">Abigail weyob-sogsad-sorbali, naye sokarsunnad. Agine, moli-uayasuid-birgi nakwisad. Geb yagan-ega-arbamalad-walataledmala David-gayaburba-berbemaladba nadmalad. Geb Abigail, David-nikusad. </v>
<v b="1SA" c="25" v="43">David, ome-Jezreelʼgined-Ahinoam nikusbalid. Degisoggu, we-omegan-ebogwad e-omega gunonikid. </v>
<v b="1SA" c="25" v="44">Ar Saúlʼdi, na e-sisgwa-Mical-David-ome, Paltiʼye-nugadga uksad. Paltiʼdi, Galimʼginedid, Lais-e-machid. </v>
<v b="1SA" c="26" v="1">Zifʼginmalad Gabaa-neggweburse nadmalad, geb Saúlʼga sogdapmalad: —Ar David nega-dulesulidgan-asabin, Haquila-yar-siidgi dukudiiye. </v>
<v b="1SA" c="26" v="2">Geb degine, Saúl, Israel-dulemar-abargi, milipaa-sordamar-amisadmala (3,000), Zif-nega-dulesulidganba David-aminaded. </v>
<v b="1SA" c="26" v="3">Saúl na e-sordaganmala nega-dulesulidgan-asabin, Haquila-yar-siidgi ambikunonimalad. We-yarde igar-dikarba siid. David nega-dulesulidganba-gudiidgi, Saúl e-balegindaniye wisguargu, </v>
<v b="1SA" c="26" v="4">e-sordagan-barmisad, adi, daknamalaga, bia Saúl e-sordaganmala bukwa. </v>
<v b="1SA" c="26" v="5">Geb degine, David, bia Saúl na e-sordaganmala-danar-bukwa, ase naded. Geb David daksad, bia Saúl gabe, bia Ner-machi-Abner gabe, degine, bia sordamar-e-dummad gabmoga, bela daksad. Saúlʼdi negabargi maid. E-sordamardi ebiris-bukwad. </v>
<v b="1SA" c="26" v="6">Geb degine, David, Het-dule-Ahimelecʼse, degi, Sarvia-machi-Abisaiʼse egichisad. Abisaiʼde, Joab-e-gwenadid. David amarse egichided: —¿Doa anba Saúl-gabmaidse nabie? Abisai abin-sogded: —Ani an beba naoe. </v>
<v b="1SA" c="26" v="7">David, Abisaiʼbo a-mutik mosmalad. Geb Saúl negabargi gabmai, degi, e-nono-dukuba eswar-gwichi dakdapmalad. Abner, degi, sordamar-bila-onomaladbo Saúl-ebiris gabmamai dakdapid. </v>
<v b="1SA" c="26" v="8">Abisai, Davidʼga sogded: —Emi, Bab-Dummad be-isdarad bega urmaksad. Degisoggua, oburgwega be an-imake. Napagi-mai eswargi irgwen-oburgwar an imakoed, ilagwensaar an saoed. </v>
<v b="1SA" c="26" v="9">David abin-sogded: —¡Mer be oburgwe! ¿Ar doa Bab-Jehová-dule-nug-imaksad-oburgwisale, gwen sabsur-odurdaklegosuli? Sabsur-odurdaklegedsegad. </v>
<v b="1SA" c="26" v="10">David sogdebalid: —Bab-Jehová dula-maisoggu, na e Saúl-onaglik-saoed. Sulile, e-burgwed-ibagi burgoed. Degisurbalile, bila-ononaidgi burgoed. </v>
<v b="1SA" c="26" v="11">¡Bab-Jehová e-dule-nug-imaksad mer oburgwega an-imakena gadin! E-nono-dukuba-eswar-gwichidi, degi, dii-buglugi-siidi be sue. Anmar nae. </v>
<v b="1SA" c="26" v="12">Saúl-e-nono-dukuba-eswar-gwichidi, degi, dii-buglugi-siidi David sussunnad, geb agine nadmalad. Dule-wargwensaale David-arbid daksasulid, degi, itossurmarbalid, ar bela negoes-gabmamaid. Ar Bab-Jehová, wemar-mer-atakmalaga, ise-gabar wemar-imaksad. </v>
<v b="1SA" c="26" v="13">David yar-baidse obaksad, geb a-yar-birgi gwisgudapid. Degisoggu, Saúl-e-sordamar-bukwadgi nued-bangu gwisgusad. </v>
<v b="1SA" c="26" v="14">Geb agine, David, Saúl-sordamarse, degi, Ner-machi-Abnerʼse goted: —¡Abner! ¿Be an-itoge? Abner abin-sogded: —¿Ar doa reyse gorgwichi? </v>
<v b="1SA" c="26" v="15">David Abner-abin sogded: —¿Ar bebi Israel-yargi dule-buled gudisursi? ¿Ar ibiga be-dummad-rey be nue-edarbissuli? An bega sogdo, ar dule-wargwen rey-oburgwega bemar-gabmaidse dogapid. </v>
<v b="1SA" c="26" v="16">Ar weyob be ibmar-imaksadi, adi, gwen nabiridsulid. ¡Bab-Jehová-Dula-Maid-nuggi, napira an bega soged! Bab-Jehová be-rey-nug-imaksadi, be nue edarbissurmalad-ulale, bemar oburgwilegewilubbinad. Be dakena, rey-e-nono-dikarba-eswar-gwichid, degi, dii-buglugi-siid, ¿bia nade? </v>
<v b="1SA" c="26" v="17">Saúl, David-gaya-magar-itosgua, sogded: —Machi-David, ¿ar bee be sunmakgwichi? David abin-imaksad: —Dummad-rey, ani an sunmakgwichi. </v>
<v b="1SA" c="26" v="18">Dummad, ¿ar ibiga be an-balegindii? ¿Ar igi an be-imaksa? ¿Ar ibu-ibmar-isgana an imaksa? </v>
<v b="1SA" c="26" v="19">Dummadye, an bese wilege, an-sunmaked nue be itogo. Ar Bab-Jehová angi isdar-binsaega be-imaknaile, bitigi an ega ibmar-ukleged-ukoed abingaena gadin. Ar dulemar weyob imakega be-imaknairdi, ¡Bab-Jehová amar-ukabsae! Emi, we-yargi, Bab-Jehová-yargi an-ononanaid. Geb anga sogmalad: ‘¡Bamalad-bab-dummadyob-ibmar-imaklemalad-e-nug be odummonae!’ </v>
<v b="1SA" c="26" v="20">Bab-Jehováʼgi-dikasur-burgwega mer be an-imake. Israel-e-rey, ¿ar ibiga be an-balegindii? Ar andi genyob gued, ibmar-nuedsulid. ¡Ar dule sapurba butu-amidiidyob be an-balegindiid! </v>
<v b="1SA" c="26" v="21">Saúl abin-sogded: —¡An begi nosad! Machi-David, gannar be anse dage. Akar bar an be-imakosulid. Emi, bedi wile an-daksad, ar andi dule-binsaed-satedyob gusad. </v>
<v b="1SA" c="26" v="22">David abin-sogded: —Dummad, wegi be-eswar an ganiki. Suega be-mai-gwensak be barmidage. </v>
<v b="1SA" c="26" v="23">Bab-Jehová dule-e-igar-innikigwad-imakedba, degi, e-innikidaedba, war-wargwengi ega ibmar-ukoed. Ar emi Bab-Jehová anga be-urmaksanad, ar andi Bab-Jehová na dule-nug-imaksad gwen-akar-imakbi gussulid. </v>
<v b="1SA" c="26" v="24">Ar igi an be-oburgwebigussuli, deyobi, Bab-Jehová mer an-oburgwemogana gadin, degi, bela bukib-binsaedgi an-ollor-imakbalina gadin. </v>
<v b="1SA" c="26" v="25">Saúl ega sogded: —¡Machi-David, bedi dule-nuedid! Bedi ibmar-dummagan imakoed. Bela bega ibmar-nueganbi guoed. A-sorbali, David naded. Geb Saúlʼdi gannar e-negse nonikid. </v>
<v b="1SA" c="27" v="1">A-sorbali, David binsaded: “Ibagwengine, Saúl an-oburgoed. Degisoggu, bur an Filistea-yarse wakinnergebed. Deyobi, Saúl Israel-yargi-an-amidiid budar-itodagoed, an egi wakinnoed.” </v>
<v b="1SA" c="27" v="2">David e-sordagan dulataled-ilanergwadmala (600) Gat-yarse, Maoc-machi-Aquis-reyga-maidse naded. </v>
<v b="1SA" c="27" v="3">David e-sordaganmala Gat-neggweburgi, Aquis-walik gudii gusmalad. Bela sordamar na e-omegan, degi, e-mimmigan sesgusmalad. David e-ome-warbogwad eba sesad. Gwensak, ome-Jezreelʼgined-Ahinoamʼye-nugad, baiddi, ome-Carmelʼgined-Abigailʼye-nugad. Abigailʼde Nabal-omega gusadid. </v>
<v b="1SA" c="27" v="4">Saúl wisguargua, David Gat-yarse-wakiteye, bar balegichasulid. </v>
<v b="1SA" c="27" v="5">David, Rey-Aquisʼga sogded: “Dummad, ar napira wile be an-dakele, anga neggwebur-gwagwen be udage, agi an gudii guegar. Ar be-neggwebur-dummadgi an maile, gwen nabirsulid, ichakwa angi noed.” </v>
<v b="1SA" c="27" v="6">A-ibagine, Aquis, Davidʼga Siclag-neggwebur uksad. A-ulale, we-garda-narmaklenaidse, Siclag-neggwebur Judá-e-reymargadid. </v>
<v b="1SA" c="27" v="7">David, Filisteaʼmar-yargi birgagwen gaka-nii-warbake gudii gusad. </v>
<v b="1SA" c="27" v="8">David e-sordaganmala, Gesur-dulemar-ibe, Gezer-dulemar-ibe, degi, Amalec-dulemar-ibe ibmar-atursamalaga ardamalad. Ar we-dulemardi, Shurʼye-neg-nugadsik, Egipto-yar-abingunaidse na dikasurgus bukwamalad. </v>
<v b="1SA" c="27" v="9">David wemarse bila-onoalile, bipisaale machergan, omegan dula-obesdasulid. Rey-Aquisʼse gannar daged-iduale, sibad-wawaadmar, moli-bebe-nikadmalad, moli-uayasuidmar, moli-yargan-muremalad, degi, mormarse-bakale, susdaed. </v>
<v b="1SA" c="27" v="10">Ar Rey-Aquis Davidʼse egichialile: “¿Emi ibi-neggwebur-ibe be ibmar-susmala?” David abin-imakdedaed: “Judá dad-nakwed-argan-nuedsik neggwebur-bukwad-ibe an susmala.” Imbagwenale, ega sogdedabalid: “Jerameel dad-nakwed-argan-nuedsik neggwebur bukwad-ibe an susmala.” Imbagwenale, sogdedabalid: “Ceneoʼmar dad-nakwed-argan-nuedsik neggwebur-bukwad-ibe an susmala.” </v>
<v b="1SA" c="27" v="11">David bipisaale machered-wargwenad, degi, ome-wargwenad, dula obedasulid. Ar ade, binsadaed, Gat-neggweburse an dula-nidele, an ibmar-imakdiid an-barsogoye. David Filistea-yargi-maigusgu, weyobi ibmar-imakdii gusad. </v>
<v b="1SA" c="27" v="12">Rey-Aquisʼdi, Davidʼgi bensuli gusad. Ar reydi binsadaed: “David e-dulemar-Israel-dorgan-e-isdar-dakega na imaksaye. Degisoggu, anga arbadii sadeguoye na binsaed.” </v>
<v b="1SA" c="28" v="1">A-ibagangine, Filisteaʼmar Israel-dulemargi bila-ononamalaga na e-sordamar-oatosmalad. Degidgine, Rey-Aquis Davidʼga sogded: —David, be wisguega an bega sogdo, be, degi, be-sordaganmala anba bila-ononamaloed. </v>
<v b="1SA" c="28" v="2">David abin-sogded: —Dummad, degirdi nabirdo. An ibi sunna imake be an-dakodibe. Rey-Aquis sogdebalid: —Ar deyobile, emi-onodedgi mer dule-an-oakalogegala, angi-nakulegega an be-nug-imakdo. </v>
<v b="1SA" c="28" v="3">Deunni, Samuel bato burgwisad. Bela Israel-dulemar ega bosgusmalad, geb e-neggwebur-Ramáʼgi digsa gusmalad. Saúlʼdi Israel-yargi nergan-onis gusad, degi, dule-burgwarmaladse-idakmalad-onis gusbalid. </v>
<v b="1SA" c="28" v="4">Filisteaʼmar na e-sordamar-oatosmargu, Sunemʼgi ambikunonimalad. Geb degine, Saúl, Israel-sordamar-oatosmogad. Geb Gilboaʼgi ambikudapmarmogad. </v>
<v b="1SA" c="28" v="5">Ar Saúl, Filistea-sordamar-dakdegua, dobguded, geb bela-bela nig-argwated. </v>
<v b="1SA" c="28" v="6">A-ulale, Saúl, Bab-Jehováʼse idaksad. Degi-inigwele, Bab-Jehováʼdi gabdakedba Saúl-abin-imaksasulid. Degi, Urimʼba gwen-abin-imaksasurbalid. Deginbali, Bab-Dummad-gayaburba-barsogmaladba, gwen abin-imaksasurbalid. </v>
<v b="1SA" c="28" v="7">A-ulale, Saúl na e-sordamar-idudimaladga igar-ukded: —Ner-bundor-dule-burgwarmaladse-idaked be anga aminamala, adi, an ese idaknaegar. Abin-sogdemalad: —Endorʼgi ner-bundor-wargwen maid. </v>
<v b="1SA" c="28" v="8">Saúl, na dule-baidyob-imakega mor-yogasaled-yosa, mutikidba ner-bundor-daknaded. Geb sorda-warbo eba naded. Geb Saúl ner-bundorse-modapgu, ega sogded: —Dule-burgwisad-e-burbase be anga gorbi an be-abedo. An bega dule-nug-bioed-e-burba be anga oyoged imake. </v>
<v b="1SA" c="28" v="9">Ner-bundor abin-sogded: —¿Saúl-ibmar-imaksad be wissursi? Ar we-yargine, Saúl, nergan-onis gusad, degi, dule-burgwarmaladse-idakmalad-onis gusbalid. ¿Ar ibiga be an-oburgwega be an-yardakdaniki? </v>
<v b="1SA" c="28" v="10">Saúl abin-sogded: —¡Bab-Jehová-nuggi ise-sogar an bega soged, ar we-ibmar-ulale, dule bipisaar gwen akar be-imakosulid! </v>
<v b="1SA" c="28" v="11">Ner-bundor Saúlʼga sogded: —¿Ar doa bega oyobi be an-abesunna? Saúl abin-sogded: —Anga be Samuelʼse gole. </v>
<v b="1SA" c="28" v="12">Ner-bundor, Samuel-dakargua, binnasur-gote, sogded: —¡Ar be Saúl! ¿Ibiga be an-yardaksa? </v>
<v b="1SA" c="28" v="13">Rey-Saúl ega-sogded: —Mer be dobgue. Ibmar be daksad be anga soge. Ner-bundor abin-sogded: —Sergan napa-urba-ainidaniki an daked. </v>
<v b="1SA" c="28" v="14">Saúl abin-sogded: —¿Igi daklege? Ner-bundor ega sogded: —Dule-sered mor-dummadgi-bipirmakar nodanikid. Ar Saúl magar-itosgu, we, Samuel-gued, na dulluu napase imaksad. </v>
<v b="1SA" c="28" v="15">Samuel, Saúlʼga sogded: —¿Ar ibiga wese-dagega be anse gole? Saúl abin-sogded: —An bela-bela bukib-itoged. Ar Filisteaʼmar angi bila-ononaid. Bab-Dummaddi angi aibachad. E-gayaburba-barsogmaladba, gabdakedba bar an-abin-imaksulid. A-ulale, an bese gochad, anga be sogega ibu an imakoe. </v>
<v b="1SA" c="28" v="16">Samuel abin-sogded: —Ar Bab-Jehová begi aibachale, degi, be-isdaradga gunonibalile, degite, ¿ibiga be anse idaksunna? </v>
<v b="1SA" c="28" v="17">Ar igi an ibmar-sogsagusa, deyobi Bab-Jehová na ibmar-imaksad. Bab-Jehová reyga-maid be-obelosad, be-sorda-David, be-anale, reyga nug-imaksad. </v>
<v b="1SA" c="28" v="18">Bab-Jehováʼba be ibmar-imaksasulid, ar Amalec-dulemar bela be ogilogoye bega-soglesadba gwen be imaksasulid. A-ulale, Bab-Jehová emi weyob be-imaksad. </v>
<v b="1SA" c="28" v="19">Bab-Jehová Filisteaʼmarga be-urmakoed, degi, Israel-dulemar-urmakbaloed. Banedse, be, degi, be-mimmigan, burgwemaloed. Geb an-walik be megnonimaloed. Deginbali, Bab-Jehová Filisteaʼmarga Israel-dulemar-danar-bukwad-urmakbaloed. </v>
<v b="1SA" c="28" v="20">Ar Saúl, Samuel-ega-ibmar-sogsadba, bela-bela dobe-itosad. Degisoggu, Saúl ukiagwar aimukusunnad. Ar a-ibagine, Saúl, mas-guchasuli mutikguded, degisoggu, ukudbali burgwebibalid. </v>
<v b="1SA" c="28" v="21">Ner-bundor Saúl-bela-bela-dobe-ito-dakgu, ese naded, geb ega sogded: —Dummad, an beba ibsasad. Ar be-sogedba an ibmar-imaksad-ulale, burgwed-naga an gusad. </v>
<v b="1SA" c="28" v="22">Emigindi, an bega sogdo, anba be ibsae. An mas bega imakoed be gunno, adi, be gangudoed. Agi geb be naoed. </v>
<v b="1SA" c="28" v="23">Ar Saúlʼdi mas abesulid. Degi-inigwele, e-sordamar-idudimaladdi ner-bundor ibmar-sogsadyob egi alamaknai guarmalad. Degisoggu, Saúl eba ibsassunnad. Saúl napagi-meremaidgi gwisgusad, geb gangi sigisad. </v>
<v b="1SA" c="28" v="24">Ner-bundor moli-bebe-nikad-wardadagwad-senigwad e-neggi-maid gwae oburgwisad. Deginbali, madubur omukusbalid, geb madu ina-sate yosad. </v>
<v b="1SA" c="28" v="25">Mas akwigusgua, ner-bundor, Saúlʼga, degi, e-sordamar-idudimaladga mas uksad. Saúl, e-sordaganmala, mas-guchad-sorba, a-mutikidbali, bela duurmakdemalad. </v>
<v b="1SA" c="29" v="1">Filisteaʼmar belagwapa na e-sordamar-bila-onomalad Afecʼgi oatosad. Israel-sordamardi, Jezreelʼgi dian-maid-dikarba na danar-ambikusmalad. </v>
<v b="1SA" c="29" v="2">Filisteaʼmar-e-dummagan, na e-sordamar-dulatar-mergued-abargi (100), degi, miligwen-mergued-abargi (1,000) nadapmalad. Amar-sorbali, Rey-Aquis, David, degi, e-sordaganmala nadapmalad. </v>
<v b="1SA" c="29" v="3">Filistea-sordamar-e-dummagan egicharmalad: —We-Hebreo-dulemar, ¿ibu wegi samala? Rey-Aquis abin-sogded: —¿Davidʼde be akudakmarsi? Ar iduardi, Israel-e-rey-Saúlʼga arbadii gusadid. David birgagwen-gakagus an-walik gudiid. Anse nonikid-akale, gwen akar ibmar-imakdii an dakdisulid. Degisoggu, an egi bensulid. </v>
<v b="1SA" c="29" v="4">Ar Filistea-sordamar-e-dummagan, Rey-Aquisʼse uludmala, ega sogdemalad: —Ar bia ega be-neg-uksagusa ase gannar be barmide. Bila-onolegoedse mer anmarba-naega be imake. Abakale, anmar urwenaidgi anmargi aibinnalile. Ar anmargi-aibinnonikile, anmar-sordamar-e-nono e-dummadga sedoed. We-igar ega bur-nued noed, adi, e-dummadbo nuguegar. </v>
<v b="1SA" c="29" v="5">Filistea-dummagan sogdebalid: —¿We-Davidʼga omegan gwirnanai, degi, weyob namaknanai dasursi? ‘Saúl, miliba (1,000) e-isdarmalad-oburgwisad, Davidʼdi, miliambe (10,000) e-isdarmalad-oburgwisad.’ </v>
<v b="1SA" c="29" v="6">A-ulale, Rey-Aquis, Davidʼse gochad, ega sogded: —Bab-Jehová napira dula-maisoggu, an bega soged. Ar bedi dule-innikigwadid. Bila-onolegoedse anba nabi an be-abegenad. Be anse nonikid-akale, gwen be akar ibmar-imakdii an be-dakdisulid. Degisoggu, an begi bensulid. Ar Filistea-sordamar-e-dummagandi begi benmalad. </v>
<v b="1SA" c="29" v="7">Degisoggu, gannar nuedgi be-negse be nae, adi, Filistea-sordamar-e-dummagan mer isdar-itomalagar. </v>
<v b="1SA" c="29" v="8">David, Aquisʼga sogded: —Dummad, ¿ibu an oakalosa? An bega arbaded-akale, emi-ibase, ¿an ibigi begi nosa be an-dake? ¿Ar ibiga be-isdarmaladgi urwebisuli an-abemala? </v>
<v b="1SA" c="29" v="9">Rey-Aquis abin-sogded: —Bato an wisi. Be angardi Bab-Dummad-baliwituryob be gued. Degi-inigwele, Filistea-sordamar-e-dummagandi sogsamalad, anmarba be bila-onolegoedse naosurye. </v>
<v b="1SA" c="29" v="10">Degisoggu, be, degi, be-maimar-beba-nonimalad, banedse wakudaryalaba bemar gwisgumalo. Geb dad-nakwialile, bemar naoed. </v>
<v b="1SA" c="29" v="11">Degisoggu, banedgine, David na e-sordaganmala, gannar Filistea-yarse-namalaga wakudaryalaba gwisgusmarsunnad. Ar Filisteaʼmardi Jezreel-nebase nadmalad. </v>
<v b="1SA" c="30" v="1">David, e-sordaganmala, ibapaagi Siclagʼse modapmalad. Geb dakdapmalad, Amalec-dulemar Neguev-yarse uboapmala, degi, Siclag-neggwebur ogumaksamala. </v>
<v b="1SA" c="30" v="2">Amalec-dulemar Siclag-dulemar-oburgwissurmalad. Degi-inigwele, omegan, burwigan, degi, serganse-bakale, gasa sesmalad. </v>
<v b="1SA" c="30" v="3">David, e-sordaganmala, Siclagʼse mosmargua, neggwebur gummakar-sii dakdapid. Degine, e-omegan, e-machimala, e-bunamala, gales-seles dakdapmalad. </v>
<v b="1SA" c="30" v="4">David, degi, eba-gudimalad, gammu-dinguedse ise-gormakar bodmalad. </v>
<v b="1SA" c="30" v="5">David-e-ome-warbogwad, Jezreelʼgined-Ahinoam, degi, Carmelʼgined-Abigail, gales-selesmarmogad. Abigailʼde, Nabal-e-omega-gusadid. </v>
<v b="1SA" c="30" v="6">David dobe-itoded, ar e-sordamar akwagi David-maked sokarmalad. Ar ade, e-sordamar, e-machimala gales-selesad-ular, e-bunamala gales-selesad-ular, bela sae-itodmalad. Degi-inigwele, David e-Bab-Dummad-Jehováʼgi bensulidba nig-ganguded. </v>
<v b="1SA" c="30" v="7">Geb David, dule-irwa-Bab-Dummadse-goled-Ahimelec-machi-Abiatarʼga sogded: —Anga mor-efodʼye-nugad be sedage. Abiatar ega mor-efodʼye-nugad senonigua, </v>
<v b="1SA" c="30" v="8">David, Bab-Jehováʼse idakded: —¿An we-dulemar-atursamalad baleginnae? ¿An bargadapoe? Bab-Jehová abin-sogded: —Be baleginnae. Be bargaoed. Be-dule-galesmalad be ollor imakoed. </v>
<v b="1SA" c="30" v="9">David, e-sordagan-dulataled-ilanergwa-merguedmala (600) naded. Geb Besor-dian-maidse mosmalad. A-mosgua, sordagan e-dulataled-ilabo (200) </v>
<v b="1SA" c="30" v="10">bela-bela geggusmalad, geg dian-obak gusmalad, melledmarsunnad. Degisoggu, David na e-sordagan-dulataled-ilabake (400) dian-obaksamaladmala Amalec-dulemar-balegitesunnad. </v>
<v b="1SA" c="30" v="11">David-e-sordagan Egipto-dule-wargwen sapurba amismalad. Geb Davidʼse sesmalad. Masgi oguchamalad, degi, ogobsamarbalid. </v>
<v b="1SA" c="30" v="12">Ega higo-sategwad-madu gwagwen, degi, uva-sategwad-madu gwabo uksamarbalid. Ar ade, we-dule ibapaagus na yoo mas-gunne gudiid. Geb Egipto-dule mas-guchagu, ganguded. </v>
<v b="1SA" c="30" v="13">David ese egichided: —¿Doa be-dummadi? ¿Bia be daniki? Egipto-dule abin-sogded: —An, Egipto-duled, Amalec-e-maid. Ar an ibapaagus uellediid. Degisoggu, an-dummad an-mete nadsunnad. </v>
<v b="1SA" c="30" v="14">Anmar Cereteo-dulemar-yar-dad-nakwed-argan-nuedsik ubos gusmalad. Judá-dulemar-yar-dad-nakwed-argan-nuedsik ubos gusmarbalid. Caleb-yar-dad-nakwed-argan-nuedsik ubos gusmarbalid. Deginbali, anmar Siclag-neggwebur ogumaksamarbalid. </v>
<v b="1SA" c="30" v="15">David ega sogded. —We-dule-atursamalad-bukwadse be anmar-nide. Egipto-dule sogded: —Bab-Dummad-nuggi ise-sogar be anga soge, be an-oburgosurye, degi, an-dummadga be an-ukosurbarye. Ar be weyob anga sogerdi, wemar-bukwadse an be-nidodo. </v>
<v b="1SA" c="30" v="16">Egipto-dule Amalec-dulemar-bukwadse David-sessunnad. Amalec-dulemardi Filistea-yargi, degi, Judá-yargi ibmar-bukidar-susmalad-ulale, bela danar-bukwadgi iba-ononanaid, gobnanaid, degi, mas-gunnanaid. </v>
<v b="1SA" c="30" v="17">David, e-sordaganmala, bolegoedbali egi ubodapid. Geb amarbo banegidse bila-ononai osedosad. Unnila Amalec-sordamar-sapingwamalad dulataled-ilabake (400) durgusmalad. Amala moli-yargan-mureged-birgi-sii wakichamalad. </v>
<v b="1SA" c="30" v="18">Amalec-dulemar bela-ibmar-atursasmaladi, David na gannar susad. Deginbali, David, e-ome-warbogwad gannar senonibalid. </v>
<v b="1SA" c="30" v="19">E-ibe ibmar-atur-imaklesgusad yoggussulid. Deginbali, David, e-burwigana, e-sergan, e-machimala, e-bunamala, bela gannar senonibalid. </v>
<v b="1SA" c="30" v="20">Deginbali, David bela sibad-wawaadmar, degi, ibmar-durgan susbalid. Bela sordamar-ibmar-durgan-iduar-semamaidi gornadapmalad: “¡We-ibmar, Davidʼgadid!” </v>
<v b="1SA" c="30" v="21">A-sorbali, David, gannar Besor-dianse nonikid. Ar bia e-sordagan-dulataled-ilabogwad-geggusmalad (200) besgusmala, ase gannar nonikid. Amardi, David-abin, degi, sordagan-eba-gudimalad-abin noarmalad. David amarse nonikid, adi, ega sogega nueganbi sogeye. </v>
<v b="1SA" c="30" v="22">Davidʼba-sordagan-gudimalad-abargi sorda-isganamar, sorda-nobegalamar gudimarmogad. Amardi sogdemalad: —Wemardi, anmarba arbisulid. Degisoggu, anmar-gannar-ibmar-susadi, anmar wemarga uked sate. Na e-omegandi, degi, e-mimmigandi na sumala. Na namarsunna. </v>
<v b="1SA" c="30" v="23">David sogded: —Gwenadgan, mer weyob be damala. Bela Bab-Jehová anmarga ibmar-uksad, anmar-bendaksad, deginbali, anmar-ibe ibmar-atursalesadi, Bab-Jehová anmarga uksabalid. </v>
<v b="1SA" c="30" v="24">Degisoggu, ar doa bemarba ibsaoe. Ar dule-urweapid, degi, dule-ega-ibmar-edarbismalad, yopira ibmar nikumaloed. </v>
<v b="1SA" c="30" v="25">A-ibagine, David, Israel-yargi we-igar mesisad. We-igardi, we-garda-narmaklenaidse maid. </v>
<v b="1SA" c="30" v="26">David, Siclag-neggweburse-nonikid-sorbali, e-aimar-girmar-dummagan-Judáʼginmaladga, ibmar-susadi abar ega barmisad. Weyob ega sogsii barmisad: “Bab-Jehová-e-isdarmalad-annik anmar gannar ibmar susad. Wegi an bemarga binsa barmisiid.” </v>
<v b="1SA" c="30" v="27">David we-girmar-dummaganga ibmarmar barmisad: Girmar-dummagan-Betelʼginmaladga, Neguev-Ramotʼginmaladga, Jatirʼginmaladga, </v>
<v b="1SA" c="30" v="28">Aroerʼginmaladga, Sifmotʼginmaladga, Estemoaʼginmaladga, </v>
<v b="1SA" c="30" v="29">Racalʼginmaladga, Jerameel-neggweburginmaladga, Ceneo-neggweburginmaladga, </v>
<v b="1SA" c="30" v="30">Hormaʼginmaladga, Corasánʼginmaladga, Atacʼginmaladga, </v>
<v b="1SA" c="30" v="31">degi, Hebrónʼginmaladga ibmarmar barmisad. Deginbali, ar David bia e-sordaganmala gudigusmala, a-neggwebur-girmar-dummaganga ibmar barmisbalid. </v>
<v b="1SA" c="31" v="1">Filisteaʼmar Israel-dulemargi bila-ononadmalad, geb Israel-dulemar amar-abin wakitemalad. Israel-dorgan bukidar Gilboa-yargi burgwismalad. </v>
<v b="1SA" c="31" v="2">Geb degine, Filisteaʼmar Saúl, degi, e-machimala-balegitemalad. Geb Saúl-e-machimala Jonatán, Abinadab, degi, Malquisúa oburgwismalad. </v>
<v b="1SA" c="31" v="3">Geb Saúlʼgi bela akadmalad, geb sigu-mimalad Saúl-onailikgusad. Saúl na bela-bela nailikgus itogua, </v>
<v b="1SA" c="31" v="4">ega-sigu-abgaed-seedga sogded: “Be-es-suid be onoge. Agi be an-oburgwe. Adi, wemar Bab-Jehová-akudakmalad mer an-oburgwega, degi, mer angi dodomarbaligar.” Ar Saúlʼga-sigu-abgaed-seed na bela-bela dobe-itoged, yapa Saúl-oburgwe gusad. Degisoggu, Saúl na e-es-suid onosad, geb na dukin oburgwisad. </v>
<v b="1SA" c="31" v="5">Ar sigu-abgaed-seed Saúl-burgwis-dakargua, e-es-suidgi na dukin oburgwismogad. Deyob Saúlʼbo burgwismosunnad. </v>
<v b="1SA" c="31" v="6">Weyobi, Saúl, e-machimala-warbaagwadmala, ega-sigu-abgaed-seedmala, degi, bela e-sordaganmala, iba-galagwena burgwismalad. </v>
<v b="1SA" c="31" v="7">Israel-dulemar-neba-obakar-bukwamalad, degi, Jordán-diwar-obakar-bukwamalad, ar Israel-sordamar-wakite daksamargua, degi, Saúl, e-machimarmala-burgwis daksamarbargua, e-neggweburmargi ainidmarmogad, geb wakitemarmogad. Weyobi, Filisteaʼmar we-neggweburmar sunonimalad. </v>
<v b="1SA" c="31" v="8">Banedgine, Filisteaʼmar dule-burgwismalad-ibe ibmar-suega-nonimargu, Saúl, e-machimarmala Gilboa-yargi burgwar-mamai dakarmalad. </v>
<v b="1SA" c="31" v="9">Geb degine, Saúl-ibe nono-egwachamalad, e-ibe bila-onogedgi-ibmar-ebulemalad susmalad. Geb gayaburba-berbemalad e-bab-dummad-neggi-sogega, degi, e-dulemarga gayaburba-sogega, bela Filistea-yargi gayaburba-berbemalad barmismalad. </v>
<v b="1SA" c="31" v="10">Saúl-e-ibmar-bila-onogedgi-ebulemalad bab-bundor-Astarotʼse-goled-neggi urbenonimalad. Saúl-muidi, ingwa-Betsán-galu-matusulid-akwabiidgi nasiksamalad. </v>
<v b="1SA" c="31" v="11">Jabes-De-Galaadʼginmalad igi Filisteaʼmar Saúl-imaksamala, wisguarmargu, </v>
<v b="1SA" c="31" v="12">mutikidba, e-dulemar-bur-bulegan Betsánʼse nadmalad. Saúl-e-mui, degi, e-machimala-e-mui Betsán-galu-matusulid-akwabiidgi-naid-odesmargua, Jabes-De-Galaadʼse muimar senonimalad. Agine muimar-ogumaksamalad. </v>
<v b="1SA" c="31" v="13">Geb sorbali, e-garmar susmalad, degi, Jabes-neggweburgi ingwa-soled-sapi-urba e-garmar digsamalad. A-sorbali, ibagugle (7) mas guchasurmalad.</v>
<v b="2SA" c="1" v="1">Rey-Saúl-burgwisad-sorbali, David, Amalec-dulemargi-nakwisbargua, Siclag-neggweburse nonikid. Agi, ibabo gudii gusad. </v>
<v b="2SA" c="1" v="2">Ibapaagusgua, dule-gwensak Davidʼse nonikid. We-dule Rey-Saúl-sordagan-bukmaladgi danikid. E-mor-yoid siir-siir-nonikid, e-nono olli-sichi nonibalid. We-dule Davidʼse nonigua, David-asabin dulluu napase imakded. </v>
<v b="2SA" c="1" v="3">Geb David ese egisded: —¿Bia be daniki? We-dule David-abin sogded: —Israel-sordamar-danar-danar-bukwadgi an wakicha-danikid. </v>
<v b="2SA" c="1" v="4">David ese egisdebalid: —¿Igi neg-gusa? Bela anga sogo, mer angi odukuo. We-sorda abin-sogdebalid: —Israel-sordamar bila-ononagu, bela sikirmakdemalad, bukidar oburgwilesmalad. Degine, Saúl, e-machi-Jonatánʼbogwa oburgwilesmogad. </v>
<v b="2SA" c="1" v="5">David sorda-ega-gayaburba-senonikidga sogded: —¿Igi be nabir wisi, Saúl, e-machi-Jonatánʼbogwa oburgwilesa? </v>
<v b="2SA" c="1" v="6">We-sapingwa-ega-gayaburba-senonikid abin-sogdebalid: —Gilboa-yar-nugadse binsa an atakdinad. Agi an Rey-Saúl, eswargi-akani-gwichi an dakalid. Aginbali, e-isdarmalad egi ebirdani an daksabalid. E-isdarmalad ur-napaginmaladgi egi daniki, degi, moli-birgi-sii egi danimarbali an daksad. </v>
<v b="2SA" c="1" v="7">Saúl ansik-aibiriargua, an-daksad, geb anse gollalid. Agine, an abin-imakdemogad: ‘Degite, sogdeen.’ </v>
<v b="2SA" c="1" v="8">”Geb anse egichialid: ‘¿Be doawa?’ Geb an abin-imakded: ‘An Amalec-duled.’ </v>
<v b="2SA" c="1" v="9">”Geb Rey-Saúl anga sogdebalid: ‘Be an-oburgwe, an geggusa, an-bar-guosuli.’ </v>
<v b="2SA" c="1" v="10">”Agi, an ese nadsunnad. An dakdegua, Saúl bar-san-onogosuli, an oburgwissundo. Dummad, Rey-Saúl-ibe an e-ologurgin susad, or-swidagi-nagumaladse-bakar e-ibe an susbalid, bega-sedagega.” </v>
<v b="2SA" c="1" v="11">David bela itosgua, naibid-dummad itononikid. A-ular, e-mor-yoid na siir-imaksad. David-e-sordagan itosmarmogua, deyob imaksamarmogad. </v>
<v b="2SA" c="1" v="12">Rey-Saúl, e-machi-Jonatán-ebo es-suidse ibitosmalad-ulale, dummad-bonanai-guarmalad, bar-mas-itossurmalad, neg-mutikidse. Deginbali, Bab-Jehová-sordamar-ibitosmaladga, degine, Israel-dulemarga, bonanai-guarmarbalid, ar es-suidse ibitosmalad. </v>
<v b="2SA" c="1" v="13">Geb degine, David, sapingwa-ega-gayaburba-senonikidse egisdebalid: —¿Be bialidi? Sapingwa abin-sogded: —An Amalec-dule, an Israel-dulesuli. </v>
<v b="2SA" c="1" v="14">David sabsur ega sogded: —¿Ibiga yogasaar be Rey-Saúl-oburgwisa? Ar wede, Bab-Jehová na nug-imaksa gudinad. </v>
<v b="2SA" c="1" v="15">Degisoggu, David e-sorda-gwensakse goted, ega sogded: —¡We-dule anga oburgwe! Sorda David-sogedba imaksad, Amalec-dule-oburgwissunnad. </v>
<v b="2SA" c="1" v="16">Degi-gunai, David sogdebalid: —Na be dukin ablis-eosad, ar dukin na be-barsogsad, ar be sogsad: ‘An Bab-Jehová-dule-nug-imaksa-gudiid oburgwisye.’ </v>
<v b="2SA" c="1" v="17">David, Saúl-ulale, degi, Saúl-machi-Jonatán-ulale bukib-binsadiidba, we-namaked namaknai gualid. </v>
<v b="2SA" c="1" v="18">A-namaked weyob nug-imaksad, “warsigi-namakleged-igar.” Degine, we-igargi bela Judá-dulemar-odurdakmarbaloye sogsad. We-namaked Jaser-gardagi weyob narmakar maid: </v>
<v b="2SA" c="1" v="19">“¡Israel-dulemar, nue-wilesmar! Sordamar-nug-nikamalad, Israel-yalaganba nue-ibitos. Israel-sordamar-niga-gandikmalad, ibsas oburgwilesmar. </v>
<v b="2SA" c="1" v="20">”Gat-neggweburgi mer egi sunmaknai gumalo, Ascalón-galimbaba mer be a-obardii gumarbalo, adi, Filistea-omegan, Bab-Dummad-wissur-gudimalad-e-sisgan, egi mer wergumalagar, ega mer gwirnanai gumarbaligar. </v>
<v b="2SA" c="1" v="21">”Gilboa-yalagan, melle bar begi dii wio, begi bar boo batosulid, napa-nabir-sanmakedga be bar guosulid. Ar Gilboa-yalagi Saúl-e-sigu-abgaedgi dodolesad. Agi Israel-sorda-niga-gandikmalad-e-sigu-abgaed, gutu-nagusadba, e-dakarmaked bergusad. </v>
<v b="2SA" c="1" v="22">”Jonatán-warsi, dulemar-abe-eossuli geg aibired, dulemar-oburgwissuli, geg aibirbalid. Saúl-es-suid ablis-eogedse damogad. </v>
<v b="2SA" c="1" v="23">”Saúl, e-machi-Jonatánʼbogwa an-ai-nueganmalad. Dula-gudiunni, na bangudsurmalad. Burgwedgine, na bangussurmarbalid. Ebogwadi, sulubbali bur gwae-gwae nanamalad, achumigur-nono-wawaadbali, bur bule gangumarbalid. </v>
<v b="2SA" c="1" v="24">”Israel-omegan, Saúl-burgwisadga be bomala. Saúl, mor-ginnid-nuegan-yoega, degi, lino-mor-nued-yoega, bemar-imaksad, olo-bired-yoega bemar-imaksabalid, a-ulale, ega be bomala. </v>
<v b="2SA" c="1" v="25">”Israel-dule-niga-gandikmaladi, bila-onogedgi ibiyob wilesmar. ¡Bila-onolegedgi burgwismalad! ¡Jonatán, Gilboa-yalagi oburgwilesad! </v>
<v b="2SA" c="1" v="26">Jonatán, naibid-dummad be anga uksad. An-gwenadyob an be-sabgusad, wilub-obicha be an-akwisad. Be-sabgued omegan-sabgulegedba bur bule be an-sabgusad. </v>
<v b="2SA" c="1" v="27">”¡Israel-dule-niga-gandikmalad, bila-onolegedgi nue ibitosmar! Gingimar-bila-onogedgi-ebulemalad, bela bibichisad.” </v>
<v b="2SA" c="2" v="1">Deyob-neggusad-sorbali, David, Bab-Jehováʼse idakdegusad. Geb David, Bab-Jehováʼga sogded: —¿Judá-yargi neggweburmar-bukwad-gwensakse an naoye? Bab-Jehová abin-sogded: —Eye, be nae. David gannar Bab-Jehováʼse egisdebalid: —¿Biti-neggweburse an nabi be an-abege? Bab-Jehová abin-sogdebalid: —Hebrón-neggweburse be megnao. </v>
<v b="2SA" c="2" v="2">Degisoggu, David Hebrón-neggweburse nadegusad. David na e-omegan-warbogwad sesbalid, gwen Ahinoamʼye-nugad, Jezreel-neggweburginedid. E-ome-baidi, Abigailʼye-nugmogad, Nabal-e-omega-gusadid, Carmel-neggweburginedid. </v>
<v b="2SA" c="2" v="3">Aginbali, David na eba e-sordamar sesbalid. David-e-sordamar na e-omegan, degi, e-mimmiganse-bakar sesmarmogad. Amar Hebrón-neggweburse megidapmalad, degi, neggwebur-dikarba-bukmaladse-bakale, megidapmarbalid. </v>
<v b="2SA" c="2" v="4">Judá-dulemar deyob daksamargua, Hebrón-neggweburse nonimalad. Geb agine, Judá-dulemar, e-reyga-David-imakega David-nonogi gwallu-wawad eosmalad. Deginbali, Judá-dulemar David-owisosmalad, Jabes-dulemar-Galaad-yarginmalad, neg-uanse Saúl-digapmarye. </v>
<v b="2SA" c="2" v="5">Agi, David, Jabes-De-Galaad-dulemarse e-sordagan barmisad, Rey-Saúl-digsamaladga weyob sogega: “Bemar be-dummad-Saúl-wile-daksamalad-ulale, neg-uanse dikapmalad-ulale, Bab-Jehová nued begi binsamalana gadin. </v>
<v b="2SA" c="2" v="6">Bab-Jehová wile bemar-dakoed, e-ibmar-sogsadba bega ibmar-oyogoed. Bemar weyob Saúl-imaksadba, an bemarga sogmoga ibmar-nued an bemarga-oyomogoed. </v>
<v b="2SA" c="2" v="7">Mer galakumalo, niga-ogannomalo. Be-dummad-Saúl-burgwissoggu, Judá-dulemar e-reyga an-nug-imaksamalad.” </v>
<v b="2SA" c="2" v="8">Saúl-sordamar-e-dummad Ner-machi-Abner, Mahanaim-neggweburse Saúl-machi-Isboset-sesad. </v>
<v b="2SA" c="2" v="9">Agi, Galaad-yargi reyga Isboset-nug-imaknonikid. Deyob Gesuri-yargi, Jezreel-yargi, Efraín-yargi, Benjamín-yargi, bela Israel-yargi reyga Isboset-nug-imaksabalid. </v>
<v b="2SA" c="2" v="10">Saúl-machi-Isboset birga-durbo-nikadgi (40) Israel-yargi reyga megnonikid. Isboset birgabo Israel-yar-semai gusad. Unnila Judá-dulemarbi Davidʼba nagusmalad. </v>
<v b="2SA" c="2" v="11">David Hebrón-neggwebur-akar Judá-dulemargi birgagugle (7) gaka nii-walanergwa (6) negsemai gusad. </v>
<v b="2SA" c="2" v="12">Ner-machi-Abner, Saúl-machi-Isboset-sordaganmala Mahanaim-neggweburgi noded, geb, Gabaón-neggweburse modapid. </v>
<v b="2SA" c="2" v="13">Sarvia-machi-Joab, David-sordaganmala nodmarmogad. Geb agine, Gabaón-dii-siid-dikarba na abingunonimalad. Bila-onomalaga na abin-abin gwisgunonimalad. </v>
<v b="2SA" c="2" v="14">Degidgine, Abner, Joabʼga sogded: —Be-sapingan an-sapinganbogwa na war-wargwen ourwemalo, anmar dakega doamar bur buledi. Joab abin-imakdemogad: —Nued. Be-sogedba imakmalo. </v>
<v b="2SA" c="2" v="15">Sapingan emarbi-mergu na-abin-abin gwisgunonimalad. Saúl-machi-Isboset-sordagan-Benjamín-wagan e-ambe-gakabo urwega bukusmalad (12), degine, David-sordagan e-ambe-gakabo bukusmarmogad (12). </v>
<v b="2SA" c="2" v="16">War-wargwen, muchub-muchub nonogi na gananai-guarmalad, degine, es-suidgi muchub-muchub dikargi na earwenanai guarmarbalid. Deyob darekwaa burgwismalad. Deyob-ululesadba, Gabaón-walik-neg-naid, Helcat-Hazurimʼye nuggunonikid. </v>
<v b="2SA" c="2" v="17">A-ibagine, nue-undar bila onolesad. Abner, degi, Israel-sordaganmala, David-sordaganse galakunai gusmalad. </v>
<v b="2SA" c="2" v="18">Agine Sarvia-masmala-warbaagwad urwenai gusmalad: Joab, Abisai, degi, Asael. Asaelʼdi gadi-abarmaked, goe-sapur-abarmakeyob abarmaked. </v>
<v b="2SA" c="2" v="19">Asael, Abner-balegite gusad, gwen indaksasulid, geb agi barganonikid. </v>
<v b="2SA" c="2" v="20">Abner sorsik-atakdegua, ega sogded: —¿Ar be Asael? Asael ega sogded: —Eye, ani. </v>
<v b="2SA" c="2" v="21">Abner ega sogdebalid: —Mer-bar an-bareginne, dule-baidse be achae, a-e-ibmar be sunae. Asael eba ibsasulid. </v>
<v b="2SA" c="2" v="22">Abner gannar Asaelʼga sogdebalid: —Mer bar be an-bareginne. ¿Anse be burgwebie? Ar an be-oburgwisale, ¿igi be-ia-Joabʼga an sogosunna? Binsa be-ia anbo urwedago-itole. </v>
<v b="2SA" c="2" v="23">Asael indaknaisursoggua, Abner eswar-e-sorsikidgi Asael-dikargi sikaa imaksad. Eswar Asael-e-saderba butuu yarganba nosad. Geb aimukudgu, yog-burgwar gusad. Dule-igarba-nasdamalad bela gwisgusdamalad, Asael-burgwar-maid-dakegar. </v>
<v b="2SA" c="2" v="24">Joab, Abisaiʼbogwa Abner-baregitemarmogad. Dad-dogmaidgi, yar-mullu-Ammaʼye-nugadse nonimalad. A-yar-mullu Gabaón-negsulidgan-igar-maidba Gía-neg-nugad-asabin siid. </v>
<v b="2SA" c="2" v="25">Benjamín-wagan Abner-bendakega, Abner-dikarba gwisgunonimalad. Yar-mullugwagi gwisgunonimalad. </v>
<v b="2SA" c="2" v="26">Agine Abner iseedi Joabʼse gotegusad, ega sogded: —¿Anmar weyob na dukin-dukin-oburgwedii sadeguode? ¿Be wissursi, unnila anmar na gwage-nunmaked amimaloe? ¿Sana be-sordaganga be sogoe, mer gwenadgan-bargamarye? </v>
<v b="2SA" c="2" v="27">Joab abin-sogded: —¡Bab-Dummad-Dula-Maid-nukad napira an bega soge! Be sunmaksasulina, an-sordamar be-indakosurmalanad, unnila neg-oibogedse be-indakmaloenad. </v>
<v b="2SA" c="2" v="28">Degi-sogsagua, Joab gar-trompeta-ogote gusad. Geb bela e-sordamar boo ambikusmalad. Israel-dulemar-sorba bar abarmaksasurmalad. Degisoggu, bar ulussurmalad. </v>
<v b="2SA" c="2" v="29">Abner, e-sordaganmala neg-mutikidba Arabá-igarba nade gusmalad. Geb Jordán-diwar obaksamarbalid. Agine, Bitrónʼye-neg-nugad obaksamarbalid. Degi, geb Mahanaim-neggweburse modapmalad. </v>
<v b="2SA" c="2" v="30">Joab, Abner-barganaid-indaksad-sorbali, gannar-nonikid. Geb agine, Joab, e-sordagan-ebisega sordagan-onmaknai gualid, dakega, doamar napidibe. Daklenonikid, Asael sate, degine, David-sordamar e-ambe-gakabakebak (19) satebali. </v>
<v b="2SA" c="2" v="31">David-sordamardina, Abner-sordamar-Benjamín-wagan e-dulataled-ilapaa gaka dulapaa (360) oburgwisad. </v>
<v b="2SA" c="2" v="32">Geb degine, David-sordamar Belén-neggweburse Asael-burgwisad sesmalad. E-babgan-neg-uan-maidgi digsamalad. A-mutiki, Joab, geb e-sordaganmala nade gusmalad. Bolegoedba, Hebrón-neggweburse modapmalad. </v>
<v b="2SA" c="3" v="1">Saúl-sordagan, David-sordaganbogwa undar bila-ononanai gusmalad. David e-negsemaid gangumai-gangumai gualid. Saúl-sordagan-e-negsemaiddina nollomakmai-nollomakmai guded. </v>
<v b="2SA" c="3" v="2">David Hebrón-neggweburgi-maiun, ega we-masmala gwalulenonikid: Amnón, machi-sailanagined. Amnón-e-nana Ahinoamʼye nugad, Jezreel-neggweburginedid. </v>
<v b="2SA" c="3" v="3">Sailagined-sorbalid, Quileab nuggunonikid. Quileab-e-nana, Abigailʼye nugad. Abigail, Nabal-omega-gusadid, Carmel-neggweburginedid. Baagine, Absalón gwalulesad. Absalón-e-nana, Maacaʼye nugad, Talmai-e-sisgwad. Talmaiʼde, Gesur-neggwebur-e-reyd. </v>
<v b="2SA" c="3" v="4">Bakegi, Adonías gwalulenonikid. E-nana, Haguitʼye nugad. Ataledgi, Sefatías aidenonikid. E-nana, Abitalʼye nugad. </v>
<v b="2SA" c="3" v="5">Nergwadgi (6) Itream gwalulenonibalid. E-nana, Eglaʼye nugad, David-e-ome-baidbalid. We-masmala, Davidʼga Hebrón-neggweburgi gwalulenonimalad. </v>
<v b="2SA" c="3" v="6">David-sordagan, Saúl-sordaganbogwa bila-ononanaigusmalad. Degidbali, Abner, Saúl-sordagan-abargi gangumai gualid. </v>
<v b="2SA" c="3" v="7">Epenne, Saúl ome-dikarbalid-nikus-gusad, Rizpaʼye nugad, Aja-e-sisgwad. Ibagwengine, Isboset, Abnerʼga sogded: —¿Ibiga be an-bab-Saúl-e-ome-dikarbalidse be gollali? </v>
<v b="2SA" c="3" v="8">Abner Isboset-deyob-ega-sokargu, bela-bela isdar itosad. Geb Abner Isbosetʼga sogded: —¿Achu be an-daksi? ¿Judá-dulemarga mailedii be an-dake? Suli. An be-bab-Saúlʼga bule-an-arbadii gusa, be-gwenadganga, degi, be-aimargarbela an arbadii gusbalid. Aginbali, an nue-be-akwisbalid. Davidʼga an be-urmaksasurbalid. Emisgindi, be anga sognaid, we-omebo an akar-gusye. </v>
<v b="2SA" c="3" v="9">Ar Bab-Jehová, Davidʼga ibmar-imakoye ise-sogar-sogsagusad an imaksasulile, Bab-Dummad sabsur an-odurdaknai gussunno. </v>
<v b="2SA" c="3" v="10">Ade, Bab-Jehová sogsa gusad: ‘Saúl-yar-bela-semaid Davidʼga an bela ukoye. David bela Israel-yar-naid seoed, Judá-yar-naidse-bakar, Dan-neggwebur-siid-akale, Beerseba-neggwebur-siid-ugakaase yar-seoye.’ </v>
<v b="2SA" c="3" v="11">Ar Isboset nue Abner-dobsoggua, bipisaale Abner-abin gochasulid. </v>
<v b="2SA" c="3" v="12">Deginbali, Abner, Davidʼse garda-berbemalad barmisad, ega sogegar: “¿Doa-yar nai be dake? ¿Ar we-yar begadsursi?” Agi, Davidʼga sogdebalid: “Anmar anbo igar-mesmala. Bela-Israel-dulemar-e-dummadga-guega an be-bendakoed.” </v>
<v b="2SA" c="3" v="13">David abin-imaksamogad: “Nabir. An bebo-igar-meso. An bega sogbargwelo: Be anse danikile, anga Saúl-e-sisgwa-Mical sedago. Degisulile, mer anse-dagedgi be binsao.” </v>
<v b="2SA" c="3" v="14">A-sorbali, David, Saúl-machi-Isbosetʼse e-garda-berbemalad barmisad. Weyob ega sogdapid: “An-ome-Mical gannar be anga uko. Ar Filistea-e-abgan-uka-duku dulatar-merguedgi (100) an bennusgusad.” </v>
<v b="2SA" c="3" v="15">Isboset dulemar-barmisad, Lais-machi-Paltiel-annik Mical-sunamalaga. Paltiel, Mical-e-suid. </v>
<v b="2SA" c="3" v="16">Paltiel, Mical-sorba ogormaknadapi nadegusad, deyobi Bahurim-neggweburse modapid. Agine, Abner ega sogded: —¡Be-negse be nae! Degi, Paltiel e-negse nadegusad. </v>
<v b="2SA" c="3" v="17">Geb agi, Abner Israel-dummaganga sunmakded. Weyob ega sogded: “Dikasurgus David-be-reyga-gued bemar abediid. </v>
<v b="2SA" c="3" v="18">Emisgindi, bemar deyob imakmalo. Ar Bab-Jehová, Davidʼga sogsa gusad: ‘David-an-nug-odummodiidba, an Filistea-dulemargi an-dulamar na bendakoye, an e-isdarmaladgi bela bendakbaloye.’ ” </v>
<v b="2SA" c="3" v="19">Deginbali, Abner, Benjamín-dulemarga deyob sunmaksabalid. Degine, geb Hebrón-neggweburse nade gusad, Davidʼga sogega, deyob Israel-dulemar, Benjamín-dulemarse-bakale, nabir itomarye. </v>
<v b="2SA" c="3" v="20">Abner Hebrón-neggweburse nonigua, David, Abnerʼgala, degine, e-bardakdimalad-e-dulagwenadgala (20) iba-ononai gusad. </v>
<v b="2SA" c="3" v="21">Agine, Abner, Davidʼga sogded: “Dummad, an bega bela-Israel-dulemar-onmakega be an-imake, bebo igar-mesega. Adi, na be-sogedba be-negseoed nasgumai gudoed.” Bergusgua, David nuedgi Abnerʼga sogsad, degimaloye. </v>
<v b="2SA" c="3" v="22">David-e-sordagan Joabʼmala bila-onogedgi urwedinonimargu, e-isdarmalad-ibe bukidar-ibmar-susa nonimalad. Deunni, Abnerʼdi bato Hebrón-neggweburgi nade gusad. Ar David nuedgi Abnerʼga degimaloye sogsagusad. </v>
<v b="2SA" c="3" v="23">Joab e-sordaganmala nonigua, ega sognanai guarmalad, Ner-machi-Abner wegi gudigusye, Rey-Davidʼse atakapye. Rey-David nuedgi Abnerʼga sognai gusye, degimaloye. </v>
<v b="2SA" c="3" v="24">Agine, Joab, Rey-Davidʼse naded, geb ega sogded: “¿Ibiga be nuedgi Ner-machi-Abner-abindaksa? ¿Ibiga be nuedgi barmisbali? </v>
<v b="2SA" c="3" v="25">Be nue-wisimakaled, Abner doa-dule. Binsa wegi bese atakega arbisulid, be-yardakega bese atakapid. Bela be-ibmar-imaknaid-wisguega bese arbid.” </v>
<v b="2SA" c="3" v="26">Joab, Davidʼbo-sunmaked-bergusgua, nade gusad. Geb Joab, Abnerʼse-gannar-gornaega e-sordagan-barmisad. Degidbali, a-dulemarde Sira-dia-siid-modapidgi, Abner-gannar-obirega imaksamalad. Joab, David-owisossuli weyob ibmar-imaknaid. </v>
<v b="2SA" c="3" v="27">Abner Hebrón-neggweburse gannar-nonigua, Joab, Abnerʼbo-sunmakega yawagaksik bachikii Abner-sesad. Agi, Joab, Abner-e-sadergi esbunyar yalluu-imaksad, geb burgwenonikid. Deyob Joab, e-urba-Asael-oburgwilesad-ular, buged-mai Abner-imaksad. </v>
<v b="2SA" c="3" v="28">Deyob-neggusad-sorbali, David wisgunonikid, geb sogded: “Ani, degi, an-sordagan dummaganga-mamaid, Bab-Jehová-asabin akar neg-imaksasulid. Anmar we Ner-machi-Abner-e-ablis eossulid. </v>
<v b="2SA" c="3" v="29">Unnila Joab, degine, e-gwenadganmar, Abner-oburgwismalad. Bitigi Joab-gwenadgan we-bonigan degisadegu nikusmalana gadin: Boni-nalur nika guo, naibe-buna-yaa-maleged-nika gubalo, dule-muya-muya-nanamalad-nika gubalo, es-suidgi oburgwiledii gumarbalo, ukud-dummad-itodii gumarbalo. Bitigi we-bonigan degisadegu nikusmalana gadin.” </v>
<v b="2SA" c="3" v="30">Weyob neg-gussunnad, Joab, e-gwenad-Abisaiʼbogwa Abner-oburgwismalad. Ar Abner Gabaón-yargi-urwelenaigu, Asael-oburgwisad. Agala, Joab, e-ia-Abisaiʼbogwa e-gwenad-Asael-burgwisad-ular, Abner-oburgwismalad. </v>
<v b="2SA" c="3" v="31">David, Joabʼga, degi, bela dulemarga sogdebalid: “Abner-burgwisad-ular, nunmak-itogedba bela dulemar mor-siir-siir-imakmalo, gwage-nunmaked-mor yomalo, bukib-binsadii gumalo.” Degine, Rey-David Abner-mui-sorba nadapi gualid. </v>
<v b="2SA" c="3" v="32">Abner Hebrón-neggweburgi digles gusad. Rey-David neg-uan-dikarbali nue-boale-ogormagwichi gusad, bela dulemar eba nue-bonanai gusmarmogad. </v>
<v b="2SA" c="3" v="33">Degidbali, Rey-David, Abner-burgwisadga wile-itogedgi weyob namakded: “¿Ibiga Abner dule-isganayob burgwisa? </v>
<v b="2SA" c="3" v="34">Abner, be-argan atinnar-nai gussulid, be-nagbela esgorogi atinnar-nai gussurbali. Igi dule, dule-isganase-oburgwile-damala, deyob be oburgwilenai gusad.” Abner-ular, bela dulemar-bomalad bur baligannosmalad. </v>
<v b="2SA" c="3" v="35">Degidgine, bela dulemar ise-wilegar Davidʼga sogdemalad, neg-mutikgudoed-iduar wis mas-itoye. Davidʼdi na ise-sogar sogsad: “Neg-mutikguedse geb an mas-itogoye, an deyob imaksulile, Bab-Dummad sabsur-an-odurdakoye.” </v>
<v b="2SA" c="3" v="36">Bela-dulemar David-deyob-sogsad nabir-itosmalad. Ar bela-dulemar Rey-David-ibmar-imakalile, nued dakdamalad. </v>
<v b="2SA" c="3" v="37">A-ibagine, dulemar bela magar-daksamalad, Rey-David, Ner-machi-Abner-oburgwissulid. </v>
<v b="2SA" c="3" v="38">Rey-David ega-arbamaladga sogsabalid: “¿Ar bemar nue-daksa, dule-nuga-nikad burgwisad? </v>
<v b="2SA" c="3" v="39">An reyga-nugsales-inigwele, amba an gargangued nika-itosulid. Ar Sarvia-masmala bur sabsur dule-imakmaladid, a-ulale, an gargangued nika itosulid. ¡Bitigi Bab-Jehová a-dulemar e-ibmar-isgana-imaksadba nabossunnana gadin!” </v>
<v b="2SA" c="4" v="1">Saúl-machi-Isboset Hebrón-neggweburgi Abner-oburgwilesye wisgusgua, dobee itoded. Geb bela-Israel-dulemar dobgudmarmogad. </v>
<v b="2SA" c="4" v="2">Isbosetʼbali dule warbo gudimalad, dule-ibmar-atursamalad-e-dummagan. Gwensak, Baanaʼye nugad, baiddi, Recabʼye nugad. Amarde Rimón-masmala gued, Beerot-neggweburginmaladid, Benjamín-wagan-imbagi gudimarmogad. (Ar Beerot-neggweburde, Benjamín-yargadga gunonigusad. </v>
<v b="2SA" c="4" v="3">Deunni, Beerot-dulemar Gitaim-neggweburse wakicha gusmalad. Degisoggu, emi we-garda narmaklenaidse, agi dule-ainebalidyob dakledimalad). </v>
<v b="2SA" c="4" v="4">Deginbali, Saúl-machi-Jonatán machi-wargwen-geg-nanaed nikad. A-machi, Mefibosetʼye nugad. Mefiboset birgatar nikaunni, Jezreel-neggweburse gardamar-nonigua, soglenonikid, Saúl, Jonatán-ebogwa, oburgwilesye. Mefiboset-e-akwed deyob-itosgua, Mefiboset-gadebin imaksad. Ega gwae-gwae-abarmakdedbali, egi Mefiboset argwategusad. A-ulale, Mefiboset muya-muya nanagusad. </v>
<v b="2SA" c="4" v="5">Beerot-dule-Rimón-e-masmala Recab, degi, Baana, Isboset-negse bela-bela-dad-ganaidgi nade gusmalad. Isboset-negse-dognonimargua, e-megedgi Isboset-gabmai daknonimalad. </v>
<v b="2SA" c="4" v="6">Ome-Isbosetʼga-neg-akwediid orosgi-dakleged-trigoʼye-nugad-nudaksagua, gabid gusad. Agine, nabir Recab, e-gwenad-Baanaʼbogwa, Isboset-neggi basursunna dogsa gusmalad. </v>
<v b="2SA" c="4" v="7">Negyaba dogsamargua, Isboset-gabmai-dakdapmalad, geb esbunyar Isboset-sadergi yaalluu-imaksamalad. Isboset-oburgwismargua, agi e-dukar egwachamalad, geb e-nono sesmalad. Mutikidbali Arabá-neg-nugad-igarba nadapi gusmalad. </v>
<v b="2SA" c="4" v="8">Recab, Baanaʼbogwa Isboset-e-nono Davidʼga Hebrón-neggweburse sesmalad. Rey-Davidʼga sogdemalad: —Dummad, wegi anmar bega Isboset-e-nono sedani, Saúl-be-oburgwebidaed-e-machi-nono. Bab-Jehová we-ibagi bega-igar-nabos, Saúl-isdar-be-dakdigusad, e-masmalase-bakar, bega buged-imaksad. </v>
<v b="2SA" c="4" v="9">Geb Davidʼdi, Beerot-dule-Rimón-e-masmalad-Recabʼga, degi, Baanaʼga sunmakded. Weyob ega sogded: —Bab-Dummad mag dulasaila-mai dakledo. Ar a an-sulibinsa-itodiid osulosad. </v>
<v b="2SA" c="4" v="10">Dule anga Saúl-burgwisye sognonigusadi, anga gayaburba-nued sognoniye na binsasanad. A-dule, Siclag-neggweburgi anse galesgusad, geb anse oburgwiles gusadid. Ar a-dule anga-gaya-senonikidba deyob imakles gusad. </v>
<v b="2SA" c="4" v="11">Ar bemar dule-isganamala, dule-nued e-neggi nue-gabmai-oburgwismalad, degite, ¿bemar bursunna? Emide, bemar Isboset-e-ablis-eosadi, ¿baisur-bemar-dako be angi binsamala? Suli, degisuli. Degisoggu, Bab-Jehová-Dula-Maid, bonigangi nue-an-bendaksad-nuki an soged: ‘Bemar oburgwilemarmogoye.’ </v>
<v b="2SA" c="4" v="12">Agine, David, Recab-oburgwega, degi, Baana-oburgwega e-sordaganga igar-uksad. Ebogwad oburgwiles gusmalad, e-arganmar bela-siksamalad, e-nagmarse-bakale, siksamarbalid. Ebogwad, Hebrónʼgi-dia-siid-naba bannu-bannu nasiklesmalad. A-sorbali, Isboset-e-nonodina, Hebrón-neggweburgi, Abner-neg-uangi digsamalad. </v>
<v b="2SA" c="5" v="1">David Hebrón-neggweburgi maigu, bela-Israel-dulemar danar-danar-bukwamalad, Davidʼse nonimalad, geb ega sogdemalad: “Anmar bebogwa na ablis-galagwenmaladid. </v>
<v b="2SA" c="5" v="2">Saúl anmar-reyga-maiunni, be, bila-onogega Israel-sordamar-sesdaed, degi, be gannar sordamar-senonidabalid. Agine, Bab-Jehová bega sogsad: ‘Be an-Israel-dulemar-iduega guo, Israel-dulemar-akwedii guo.’ ” </v>
<v b="2SA" c="5" v="3">Degisoggu, Rey-David Hebrón-neggweburgi-gudii, bela-Israel-sapin-dummagan ese nonimalad. Rey-David, Israel-dulemarbo Bab-Jehová-asabin igar-mesnai gualid. Geb agine, David Israel-reyga-guega, David-nonogi gwallu-wawad eosmalad. </v>
<v b="2SA" c="5" v="4">David negseargua, deun birga-durgwen-gakambe (30) nikad. Geb bela birga-dulabo (40) negsemai gusad. </v>
<v b="2SA" c="5" v="5">Rey-David Hebrón-neggweburgi-maigua, Judá-yar-naidgi birgagugle (7) gaka nii-walanergwa (6) negsemai gusad. Rey-David Jerusalén-neggweburgi-maigudii, bela-Israel-yargine, degi, Judá-yarginbali birga-dulagwen-gakambe-gakapaa (33) negsemai gusad. </v>
<v b="2SA" c="5" v="6">Rey-David, e-sordaganmala, Jebuseo-dulemar-Jerusalén-neggweburgi-gudimaladgi-bila-onogega, ese nade gusmalad. Jebuseo-dulemar binsasmalad, David neggweburgi gege dogye. Agi, Jebuseo-dulemar Davidʼga sogdemalad: “We-neggweburgi be dogosurye. Bemar-ononnogega, ar dule-aku-atakmaladbi, dule-muya-muya-nanamaladbi unniguarye.” </v>
<v b="2SA" c="5" v="7">Degi-inigwele, David, Sión-neg-gandikid susad. Geb a-neg-gandikid, David-Neggweburye nuggunonikid. </v>
<v b="2SA" c="5" v="8">A-ibagine, David sogsa gusad: “Bela dule Jebuseo-dulemargi-bila-ononasokarmalad dian-neg-urba-maidba nakwenamalo, adi, aku-atakmalad-oburgwega, degi, muya-muya-nanamalad-oburgwebaliga. An we-dulemar isdar daked.” Aga weyob soglenonikid: “Ibya-satemalad, muya-muya-nanamalad, reynegse dogosurmarye.” </v>
<v b="2SA" c="5" v="9">David Jerusalén-neggweburgi Sión-neg-gandikid-sunonigua, David-Neggweburye onugsanonikid. Geb David, Miloʼye-neg-nugad-akar, e-neggwebur-ebiris akwamar sobar-sobar urbisbalid. </v>
<v b="2SA" c="5" v="10">David gangumai gualid, nasgumai gualid, ade, Bab-Jehová-Bela-Gangued-Nikadi Davidʼba gudiguad. </v>
<v b="2SA" c="5" v="11">Tiro-neggwebur-e-rey-Hiram, Davidʼse e-gayaburba-berbemalad barmisad. Degine, Hiram, Davidʼga barmisbalid: Dule-neg-sobmalad, dule-akwa-sobmalad, degi, urwar-urgomar barmisbalid. Bela-we-dulemar Davidʼga reyneg-sobnanai guarmalad. </v>
<v b="2SA" c="5" v="12">Degidbali, David nue-magar itononikid, Bab-Jehová Israel-reyga nue-e-nug-imaksa. Degine, magar-itononibalid, Bab-Jehová, Israel-dulemar-sabedba e-negsemaid odummomaibali. </v>
<v b="2SA" c="5" v="13">David Hebrón-neggweburgi-nadegusgua, Jerusalén-neggweburse megnonikid. Agine, David omegan-baigan nikunonikid, degine, omegan-dikarbarmalad nikunonibalid. Geb agine, David bukidar masmala nikusad, degi, bunamala nikusbalid. </v>
<v b="2SA" c="5" v="14">We-masmala Davidʼga Jerusalén-neggweburgi gwalulenonimalad: Samúa, Sobab, Natán, Salomón, </v>
<v b="2SA" c="5" v="15">Ibhar, Elisúa, Nefeg, Jafía, </v>
<v b="2SA" c="5" v="16">Elisama, Eliada, degi, Elifelet. </v>
<v b="2SA" c="5" v="17">Filistea-sordamar wisgusgua, David Israel-e-reyga-megnoniye, agi, bela Filistea-sordamar, Davidʼgi-bila-onogega nadmalad. David egi-danimalad wisgunonikid, degisoggu, e-dukuedneg-siidse nade gusad. </v>
<v b="2SA" c="5" v="18">Filistea-dulemar nonimargua, Refaim-Neba-naidse ambikunonimalad. </v>
<v b="2SA" c="5" v="19">Agine, David, Bab-Jehováʼse idakded, ega sogded: —¿An Filistea-sordamargi bila-ononaoye? ¿Egi-nakwega be an-imakoye? Bab-Jehová, David-abin sogded: —Eye, be bila-ononae. Inniki an bega soged, Filistea-sordamargi-nakwega an be-imakoed. </v>
<v b="2SA" c="5" v="20">Degisoggu, David Baal-Perazim-neg-nugadse nade gusad. A-neg-nugadgine, David, Filistea-sordamargi nakwenonikid. Geb David sogde gusad: “Bab-Jehová diwar-dummad-nomaiyobi gangued, ayobi gandikidgi an-isdarmaladgi-nakwega an-imaksad.” Agala, David, neg Baal-Perazimʼye nugsanonikid. </v>
<v b="2SA" c="5" v="21">Filistea-sordamar wakitemargua, e-ibmar-bab-dummadga-imakdimalad bela obenanai guarmalad. David, degi, e-sordamarmala a-ibmar ogumaksamalad. </v>
<v b="2SA" c="5" v="22">Filistea-sordamar Refaim-Neba-naidse gannar ambikunonimalad. </v>
<v b="2SA" c="5" v="23">David Bab-Jehováʼse gannar idakdebalid. Geb Bab-Jehová ega sogdebalid: —Mer abin nao, be ebirar nao, bia balsamera-sapimar-bukwa, a-innik be oitogo. </v>
<v b="2SA" c="5" v="24">Be itoardibe, sapi-niba dule-nag-goleyob neg-itolege, agi, geb be bila-onodoed, ade, Bab-Jehová Filistea-sordamar-bukwadgi-bila-onogega be-idunadapoed. </v>
<v b="2SA" c="5" v="25">David Bab-Jehová-ega-sogsadba igar-imaksad. Davidʼse Filistea-sordamar Geba-neg-akale, degi, Gezer-neggwebur-nugadse ibitosmalad. </v>
<v b="2SA" c="6" v="1">David gannar Israel-sordamar-nug-imaklesmalad mili-durgwen-gakambe (30,000) onmaksad. </v>
<v b="2SA" c="6" v="2">David, degi, e-sordaganmala, Judá-yargi Baala-neg-nugadse nadegusmalad, adi, a-akale, Bab-Jehová-Dulemarbo-Igar-Mesisad-Ulu sedmalagar. A-Ulu-asabinni, Bab-Dummad-Bela-Gangued-Nikad-e-nug odummoleged. E-gan-buled baliwiturmar-querubinʼye-nugad-abalagi siid. </v>
<v b="2SA" c="6" v="3">Bab-Jehová-Igar-Mesisad-Ulu moli-ur-ibmarmar-seed-binidgi onakwismalad. Abinadab-e-neg-yar-mullugi-siid-akale, Bab-Jehová-Ulu sesa gusmalad. Abinadab-masmala Uza, degi, Ahío, moli-ur semamai gusmalad. </v>
<v b="2SA" c="6" v="4">Bab-Jehová-Ulu-semamaigua, Ahío ulu-idu nadapi gusad. </v>
<v b="2SA" c="6" v="5">Davidʼdina, Israel-dulemarmala weligwaledba Bab-Jehová-asabin gwirnanai guarmalad. We-garmar-ogornanai guarmalad: Gar-arpa, gar-salterio, gar-pandero, gar-gammu, gar-címbalo, degine, gar-bamalad-urgogi-sobarmalad. </v>
<v b="2SA" c="6" v="6">Nacón-e-nainu-naidse nonimargua, molimar-bebe-nikad-yolenonikidba Bab-Jehová-Igar-Mesisad-Ulu aibinednaga guenad. Agi, Uza, Bab-Jehová-Ulu-mer-argwanega ese achaded, e-argangi Bab-Jehová-Ulu ganonikid. </v>
<v b="2SA" c="6" v="7">Agine, Bab-Jehová, Uza igar-maisulidba yogasaar-achasadba egi sabsur-uluded. Degisoggu, Uza ilagwen-burgwar gusad, Bab-Jehová-Ulu-naba mellenonikid. </v>
<v b="2SA" c="6" v="8">David Bab-Jehová-Uza-oburgwisadba, bela-bela sae-itononikid. Agala, Bab-Jehová Uza-negabar-daasa-imaksadbali Pérez-Uzaʼye neg-onugsanonikid. We-garda-narmaklenaidse deyob amba neg bileged. </v>
<v b="2SA" c="6" v="9">Geb degine, David, Bab-Jehová-dobe-itonaded, geb sogded: “¿Ar igi Bab-Jehová-Dulemarbo-Igar-Mesisad-Ulu an-neggi an odogosunna?” </v>
<v b="2SA" c="6" v="10">Degidbali, David, Bab-Jehová-Ulu Jerusalén-neggweburse bar sedbi guarsulid. Degisoggu, Obed-Edomʼye-neg-nugadse sedega imaksad. Obed-Edomʼde, Gat-duled. </v>
<v b="2SA" c="6" v="11">Deyob, Bab-Jehová-Dulemarbo-Igar-Mesisad-Ulu Gat-dule-Obed-Edom-neggi nii-walapaa sii gusad. Agi, Bab-Jehová, Obed-Edomʼgi nued-binsanai gualid, geb e-neguya onasgumai guarbalid. </v>
<v b="2SA" c="6" v="12">Rey-David owisolesgua: “Bab-Jehová-Igar-Mesisad-Ulu Obed-Edom-e-neguyagi-siid-ular, Bab-Jehová Obed-Edomʼgi nued binsasye. Aginbali, bela-e-ibmar-nikad ega onasgumaibarye.” Degisoggu, David, Obed-Edom-negse nade gusad. Agi, David, Bab-Jehová-Dulemarbo-Igar-Mesisad-Ulu, weligwaledgi Jerusalén-neggweburse sesad. </v>
<v b="2SA" c="6" v="13">Dulemar-Bab-Jehová-Ulu-semamaid ilanergwagus (6) nag-obidanimargusgu, David Bab-Dummadga moli-bebe-nikad-machered-oburgwisad, degi, moli-bebe-nikad-sapingwagwad-wardadad oburgwisbalid. Geb Bab-Jehováʼga uksad. </v>
<v b="2SA" c="6" v="14">David, weligwaledba Bab-Jehová-asabin lino-mor-yoi gwirnai gualid. </v>
<v b="2SA" c="6" v="15">David, Israel-dulemarmala weligwaledba oimakdemalad, degi, gar-trompeta-abalagi Bab-Jehová-Ulu-semamai guarmalad. </v>
<v b="2SA" c="6" v="16">Bab-Jehová-Dulemarbo-Igar-Mesisad-Ulu David-Neggwebur-nugadse seledanigua, Saúl-e-sisgwa-Mical, yawagak-senigwadba atakded. Agine, dakalid, David Bab-Jehová-asabin dodoagwale-ichomakdaniki, degi, dodoagwale gwirdaniki. Mical deyob-David-daksagua, e-ulubgi sae-David-dakalid. </v>
<v b="2SA" c="6" v="17">Bab-Jehová-Dulemarbo-Igar-Mesisad-Uludi, David-ega-dordoneg-sobsa-gusadse odononimalad, negabargi sinonimalad. Degine, David, Bab-Jehováʼga ibmar-durgan-ogumakar uknai gualid. Gwenatigwar-guedga-ibmar-ukleged Bab-Dummadga uknai guarbalid. </v>
<v b="2SA" c="6" v="18">David ibmar-durgan-ogumakar-uked-bergusgua, ibmar-bamalad-uked-bergusbargua, dulemarga sognai gualid, Bab-Jehová-Bela-Gangued-Nikadi bemargi-nabir binsaoye. </v>
<v b="2SA" c="6" v="19">A-sorbali, David bela Israel-machergan-bukwadga, degi, omegan-bukwadga madu-miminai, uva-dinnagwad-miminai, degi, dátil-dinnagana-miminai gualid. Agi, dulemar bergwapa na e-neg-e-negse nade gusmalad. </v>
<v b="2SA" c="6" v="20">David e-negse-nonikid, adi, Bab-Dummadga sogega, bitigi e-neguyagi nued-binsasana gadinye. Degidgine, Saúl-sisgwa-Mical, David-abin noalid. Geb Davidʼga sogded: —Binged-dummad be neg-imaksad. Reysuliyobi be gusad. Morsuli gwilar-gwilar be gunai gusad. Omegan-bega-arbamalad-abin be sor-oyonai gusad. Dule-yogasaaledyob be gusad. </v>
<v b="2SA" c="6" v="21">David, Mical-abin sogded: —Bab-Jehová-asabin weyob an gusad. Ar ade, an-ulale, Bab-Jehová be-bab-Saúl-obachad, degi, Saúl-e-neguya obachabalid. A-ulale, Bab-Jehová, Israel-dulemar-e-reyga-guega an-nug-imaksad, e-dulamarga negseega an-nug-imaksabalid. Degisoggu, an Bab-Jehová-asabin an dodagwale, gwirdii guoed. </v>
<v b="2SA" c="6" v="22">Binsaedsulidyob be an-dakele, emisgindi, bur bule be binsaedsulidyob be an-dakodo. Degi-inigwele, we-omegan-anga-arbamalad-be-sogedi, amardi, magar an-dakmaloed, an-nug-odummonai gumaloed. </v>
<v b="2SA" c="6" v="23">Degisoggu, Saúl-sisgwa-Mical, deyob-neggusadbali mimmi-nikussuli burgwisad. </v>
<v b="2SA" c="7" v="1">Rey-David e-neggi-megnonigua, Bab-Jehová, Davidʼga neg-bogidikid nasiknonikid, e-isdarmalad Davidʼbo bar urwenai gussurmalad. </v>
<v b="2SA" c="7" v="2">Rey-David Bab-Dummad-gayaburba-barsoged-Natánʼga sogded: —Nue be an-dake. Andi urwar-neggi an maid. Bab-Jehová-Dadganbo-Igar-Mesisad-Uludi dordonegyaba siid. </v>
<v b="2SA" c="7" v="3">Natán, Rey-David-abin sogded: —Nabirdo. Be itogedba be ibmar-imako, ar Bab-Jehová beba-naid. </v>
<v b="2SA" c="7" v="4">A-mutiki, Bab-Jehová, Natánʼga sunmaknonikid, ega sogded: </v>
<v b="2SA" c="7" v="5">“An-mai-Davidʼse be nao, ega be sogdapo: ‘Weyob Bab-Jehová soged: ¿Anga be neg-sobosi, egi an megega? Suli. </v>
<v b="2SA" c="7" v="6">An Israel-dulemar Egipto-yargi-onosad-akale, neg-sobaledgi an megdisulid. Unnila neg-sunna-selegedgi an gudii daed. A-neggi anse-gormalaga an imakdidaed. </v>
<v b="2SA" c="7" v="7">An Israel-dulemarba gudiid-akale, an Israel-dulemar-idudimaladga igar-uksagu, bemar Israel-dulemar-iduega-guoye, an Israel-dulemar-idudimaladga gwen sogsasulid be anga urwar-neg sobmaloye.’ </v>
<v b="2SA" c="7" v="8">”Emisgindi, an-mai-Davidʼga be sognao: ‘Weyob Bab-Jehová-Bur-Gangued-Nikad sogye: Be sibad-wawaad-edarbedga gudigu, Israel-dulemar-iduega an be-sunonikid. </v>
<v b="2SA" c="7" v="9">Bia be naddibele, ani an beba naidaed, degi, an be-isdarmaladgi be-onakwisdaed. Dule-nuga-nikamalad-abalagi an be-nug-odummosad. </v>
<v b="2SA" c="7" v="10">Aginbali, Israel-dulemargala nega-nued-uknai an guoed, nabir egi gudii samalagar. A-yargi onolenai gwen guosurmalad. </v>
<v b="2SA" c="7" v="11">Epenne, an Israel-idumalaga igar-nabiromalad-nugsasad-ibagine, neg-gusdaeyobi, bar be-isdarmalad be-naibisanai guosurmalad. An begardi neg-obunnoged nasiko, be-isdarmalad bar-akar be-imakosulid.’ ” Aginbali, Natán, Davidʼga sogdebalid: “Bab-Jehová bega sogbalid: ‘E bega neg-soboye. </v>
<v b="2SA" c="7" v="12">Be burgwenonikile, be-serganse be nadele, be-machi-gwensak-begi-danikid an ogwisgunoniko, be-sorba rey-gan-seega, e-negsemaid-igar bar-berguosulid. </v>
<v b="2SA" c="7" v="13">We-be-machi anga anse-goled-neg sobnonikoed, degi, e-negsemaid-igar degisadegu an ogannobaloed. </v>
<v b="2SA" c="7" v="14">An e-babga gunonikoed, degi, ede an-machiga gunonimogoed. Ichakwa daele, anse molidubgi, degi, suargi bibyolenai guoed, igi baba na e-machi-odurdakardaedyob anse guoed. </v>
<v b="2SA" c="7" v="15">Degisoggu, an-sabed an na ega oyodii guoed. An Saúlʼgi an-sabed-obachayob, an egi obanosulid. </v>
<v b="2SA" c="7" v="16">Be-wagan-negsemaloed, degi, be-negsemaidi, an-asabin surguega an imakosulid. Degine, be-negsemaid degisadegu-selemai an imakbaloed.’ ” </v>
<v b="2SA" c="7" v="17">Weyob, Natán Bab-Dummad-ega-bela-sunmaksad, degi, bela ega-ibmar-oyosadi, Davidʼga ogwanai gusad. </v>
<v b="2SA" c="7" v="18">Geb Rey-David Bab-Jehová-asabin sigdapid. Bab-Dummadse gotegusad: “Bab-Dummad-Jehováʼye, ¿ande doasunna? ¿An-neguyade ibusunna? Emide be, we-ibmar bela be anga uknagu. </v>
<v b="2SA" c="7" v="19">Bab-Jehováʼye, ¿amba be ibmar-akuar anga be uksa be itoge? Ar emide, an-wagangi be sunmaknabalid, yoedse an deyob egi ibmar-sabaloye. Bab-Jehová, ¿ar be weyob dulemarga ibmar-imakdae? </v>
<v b="2SA" c="7" v="20">”Bab-Dummad-Jehová, ¿ibu an bega bar sogbalirgebe? Suli. Ar nue-magasar be an-daked. </v>
<v b="2SA" c="7" v="21">Be-sogedba bela ibmar-dummagan be imaksad. Aginbali, be angi we-ibmarmar odukussulid. </v>
<v b="2SA" c="7" v="22">”Degisoggu, Bab-Jehová, bedi Bur-Biriginedid. Bab-dummad-baid beyobid sulid, bebi unnila Bab-Dummadga maid. Bela we-ibmar anmar-sunnagwad anmar-uayagwar itosad. </v>
<v b="2SA" c="7" v="23">¡Ar be-Israel-dulamaryobidi dulamar-baigan sated! Bab-Dummad, be-dulamar-sabedbali, begadga-imakega be be-dulamar-bendaksa gusad. Israel-nug-odummogega ega be ibmar-dummagan imaksad, degi, ega be ibmar-bulegan oyosbalid. Egipto-yargi-wilebukmargu, be bendaknonikid, neggwebur-bamaladgine be obachad, degi, e-bab-dummagangi be obachabalid. </v>
<v b="2SA" c="7" v="24">Bab-Jehová, Israel-dulemar degisadegu be-dulamarga be imaknonisunnad. Degisoggu, Bab-Jehová, e-Bab-Dummadga be gunonikid. </v>
<v b="2SA" c="7" v="25">”Emide, Bab-Dummad-Jehová, be-angi-nued-sunmaksadi, degi, an-wagangi-nued-sunmaksadi, bela be bar-oganno. Be-sogsadba be imako. </v>
<v b="2SA" c="7" v="26">Adi, degisadegu be-nug-odummolenai guoed, soglegoed: ‘Israel-dulemar-e-Bab-Dummad, Bab-Jehová-Bela-Gangued-Nikadye.’ Degidbali, an-wagan-negsemaloedi degisadegu bega negsemamai guoed. </v>
<v b="2SA" c="7" v="27">”Be Israel-dulemar-e-Bab-Jehová-Bela-Gangued-Nikadi, we-ibmar-dukuar-mainad anga be magar-imaknonigua, anga be sognai gualid: ‘Ani an bega be-wagan-negsemai imakoye.’ Agala, ani-David be-mai guedi, an dobsuli bega soged, wilesagwadgi an bese egised. </v>
<v b="2SA" c="7" v="28">Bab-Dummad-Jehová, bee be Bab-Dummadid, be-gayaburba sunsogedid. Agine, anga be sognaid, ibmar-nuegan anga be ukoye. </v>
<v b="2SA" c="7" v="29">Degisoggu, an-wagan-onasguega be imake, adi, be-asabin degisadegu gudii gumalagar. Bab-Jehováʼye, be-nued-binsaedgi degisadegu an-wagan-nasgumai be-imake. Ar be-sunnad be sogsagusad an deyob imakoye.” </v>
<v b="2SA" c="8" v="1">A-sorbali, David Filistea-sordamargi bila-onogedgi-nakwenonikid, geb Filistea-dulemar maiga imaklesmalad. Geb David, Meteg-Ama-neggwebur Filistea-dulemar-annik sunonibalid. </v>
<v b="2SA" c="8" v="2">David, Moab-dulemargi bila-onosgu, egi-nakwis gusbalid. David Moab-sordamar bela napayala ilekwaa megmalaga imaksad, geb dubgi wilub-imaksad. Dub-giabo-suguedgi dulemar mamaile, oburgwilesdaed. Geb dub-giapaagwadgi dulemar mamaile, adi, bendaklesdaed, oburgwiledasulid. Degidbali, Moab-dulemar David-e-maiga gunonimalad. Davidʼga mani-uklegergebed ukdii gusmarsunnad. </v>
<v b="2SA" c="8" v="3">David, Hadad-Ezerʼgi urwenagu, egi obichabalid. Ar ade, deun, Hadad-Ezer, Éufrates-diwar-neg-naid gannar David-annik subigualid. Deun, Hadad-Ezer-e-bab-Rehobʼdi Sobaʼye-neg-nugad e-reyga maid. </v>
<v b="2SA" c="8" v="4">David e-isdarmalad-ibe moli-ur-napagined miligwen (1,000) gasad, degi, miligugle (7,000) sordamar-moligi-sii-urwemalad gasbalid. Aginbali, sordamar-nagab-urwemalad mili-dulagwen (20,000) gasbalid. Geb ur-napaginedgi-moli-atinnarmalad-e-mali-gasi siksa gusbalid. Unnila e-ur-napaginedga napi-dulatar (100) moli-sabosad. </v>
<v b="2SA" c="8" v="5">Siria-dulemar Damasco-neggweburginmalad, Soba-e-rey-Hadad-Ezer-bendakega nonimalanad. David amba egi obichabalid. David Siria-sordamar-mili-dulagwen-gakabo (22,000) oburgwisad. </v>
<v b="2SA" c="8" v="6">Agine, David Siria-yargine e-sordamar nakulegega urbisad. Siria-yargine, Damasco-neggwebur-siid. Degisoggu, Siria-dulemar David-maiga gunonimalad, degi, Davidʼga mani-uklegergebed ukdii nanasmalad. David bia-urwenaddibe Bab-Jehová e-isdarmaladgi nakwega David-imakdaed. </v>
<v b="2SA" c="8" v="7">A-sorbali, David, Hadad-Ezer-e-maiga-gudimalad-annik sigu-abgaed-olobiid susad. Geb Jerusalén-neggweburse sesa gusad. </v>
<v b="2SA" c="8" v="8">Deginbali, Rey-David esnon-bormo Beta-neggweburgi-bukwad, degi, Berotai-neggweburgi-bukwabalid ichesur-susa gusbalid. Beta, degi, Berotai, Hadad-Ezer-e-neggweburmalanad. </v>
<v b="2SA" c="8" v="9">Deun, Hamat-neggwebur-e-rey-Toi, bela Hadad-Ezer-e-sordamargi David-nakwisad wisgusad. </v>
<v b="2SA" c="8" v="10">Ar Rey-Toi, Hadad-Ezer-e-isdaradmosoggu, na e-machi-Joram Davidʼse barmisad, ese nuedgi ataknaega, egi nued binsabaliga. David Hadad-Ezerʼgi nakwenonikid-ular, Joramʼdi, Davidʼga ibmar-manigi-sobaled, ibmar-orgi-sobaled, degi, ibmar-esgoro-gordikidgi-sobaled sesad. </v>
<v b="2SA" c="8" v="11">A-ibmarmar Rey-David Bab-Jehováʼga uknai gusad. Degine, manimar, ormar Bab-Dummadga-nugsalesadi uknai gusbalid. We-manimar, degi, ormar Bab-Jehováʼga-nugsalesadi dulemar-David-maiga-gunonimalad-ibe weles gusad. We-dulemar-ibe welesad: </v>
<v b="2SA" c="8" v="12">Siria-dulemar-ibe, Moab-dulemar-ibe, Amón-dulemar-ibe, Filistea-dulemar-ibe, Amalec-dulemar-ibe, degi, Hadad-Ezer-ibe ibmarmar welesmogad. Hadad-Ezerʼde Rehob-machid, Rehobʼdi Soba-yar-e-reyd. </v>
<v b="2SA" c="8" v="13">Deyob David-nug dungumai gusad. David Siria-dulemargi nakwis-danigua, neba Baluye-nugadgi Edom-dulemar miliambe-gakabaabak (18,000) ese ibitosmalad. </v>
<v b="2SA" c="8" v="14">Aginbali, David e-sordagan neg-nakulegega Edom-yar-naidgi urbenai gusad. David Edom-dulemar e-maiga imaksad. Bab-Jehová David-bia-urwenadele, e-isdarmaladgi-onakwega imakdaed. </v>
<v b="2SA" c="8" v="15">David igar-innikigwadba Israel-yar-sealid, sogedba dulemar-semai gusad. David-sordamar-idumaladi, wemalad: </v>
<v b="2SA" c="8" v="16">Sarvia-machi-Joab, sorda-bila-onomalad e-dummadid. Ahilud-machi-Josafat, garda-narmaked-e-dummadid. </v>
<v b="2SA" c="8" v="17">Ahitob-machi-Sadoc, degi, Abiatar-machi-Ahimelecʼbogwa, dule-irwa-Bab-Dummadse-gormaladid. Seraías, Davidʼga garda-narmakedid. </v>
<v b="2SA" c="8" v="18">Joiada-machi-Benaía, Cereteo-dulemar, degi, Pelet-dulemar-e-dummadid. Geb David-masmaladina, dummagan-negsedimaladid. </v>
<v b="2SA" c="9" v="1">David egisde gusad: “¿Saúl-gwenadgan wis-gudii be dakmala? Ade, Jonatán an-ai-nuedga gussoggu, a-nukad an egi nabir binsabied.” </v>
<v b="2SA" c="9" v="2">Dule-gwensak Saúl-neguyagi arbadigusad gudii daklealid. A-dulede, Sibaʼye-nugad. Davidʼse dagega geb Sibaʼse gorlenaded. Siba nonigua, Rey-David ese egisded: —¿Be, Siba? Abin-sogded: —Eye, Dummad. Sogdena, ibu bega imakbi be an-abege. </v>
<v b="2SA" c="9" v="3">Rey-David ega sogdebalid: —¿Saúl-e-gwenad-gwensak-gudii be dake? Ar Bab-Dummad-emar-wiledakmaid-nuggi an ega ibmar-nued oyobienad. Siba, Rey-David-abin sogded: —Unnila Jonatán-e-machibi gudiid, e-mali abinbela bonigwaled. </v>
<v b="2SA" c="9" v="4">Rey-David ese egisdebalid: —¿A-dule bia gudii? Siba abin-sogdebalid: —Jonatán-e-machi, Lodebar-neggweburgi gudiid. Amiel-machi-Maquir-e-neggi maid. </v>
<v b="2SA" c="9" v="5">Rey-David, Mefiboset-sedamalaga Lodebar-neggweburse, Amiel-machi-Maquir-negse dulemar-barmisad. </v>
<v b="2SA" c="9" v="6">Mefiboset, David-asabin nonigua, napa-nagase dulluu imaksad. Mefibosetʼde Jonatán-machid. Jonatánʼdi, Saúl-machi-gumogad. David, Mefibosetʼga sogded: —¡Mefiboset! Mefiboset abin-imakded: —Degite, sogdeen dummad. </v>
<v b="2SA" c="9" v="7">David ega sogdebalid: —Mer be an-dobguo. Be-bab-Jonatán-nuggi innikigwadba ibmar-nued an wile be-dakedgi bega imako. Nainumar-nanaid, be-dad-Saúlʼgad, gannar an bega uko. Bedi, be anba mas-gundii guo. </v>
<v b="2SA" c="9" v="8">Mefiboset, David-abin gannar-dulluu-naded, geb ega sogdemogad: —Dummad, ¿ibiga be nabir angi nued binsae? Ar ande, ibmar-isgana-milemaiyob gued. </v>
<v b="2SA" c="9" v="9">Agine, Rey-David, Saúlʼga-ibmar-akwedid-Sibaʼse goted. Geb ega sogded: —Be-dummad-e-machi-Mefibosetʼga ibmar-bela-Saúlʼgadga-gusadi, negmarse-bakar, bela ega be uke. </v>
<v b="2SA" c="9" v="10">Degisoggu, Mefibosetʼga be e-nainumargi arbadii guo, be-masmala ega arbamogo, degi, be-maiga-gudimaladse-bakar, ega-arbamogo. Ibmar-gwag-gulleged-sanmakmalad welealile, ega nue sabomalo, be-dummad-e-machi nabir mas-gundii guegar. Be-dummad-e-machi-Mefibosetʼdi, bane-bane anba mas-gundii guoed. Sibaʼde, masmala-warambe-gakatar (15) nikad, degi, e-maiga-gudimalad e-dulagwen (20) nikabalid. </v>
<v b="2SA" c="9" v="11">Siba, Rey-David-abin sogded: —An-dummad-rey, an be-maiga-gusoggu, be anga-igar-mesnaidba, an ibmar-imako. Mefiboset, igi rey-masmala mas-gundidamala, deyobi Rey-Davidʼba mas-gundii gussunnad. </v>
<v b="2SA" c="9" v="12">Mefiboset machi-bipigwad-wargwen nikad, Micaíaʼye nugad. Bela Siba-neggi-gudimalad, Mefiboset-e-maiga gudimalad. </v>
<v b="2SA" c="9" v="13">Degine, Mefiboset, muya-muya-nanasoggu, Jerusalén-neggweburgi gudii dasunnad, ade, Rey-Davidʼba bane-bane mas gundii daed. </v>
<v b="2SA" c="10" v="1">Degi-neggusad-sorba, Amón-dulemar-e-rey burgwenonikid. A-sorba, e-machi-Hanún neg-ganonikid. </v>
<v b="2SA" c="10" v="2">Geb David sogded: “Igi Nahas angi nued gudigusa, e-machi-Hanúnʼga an deyob ibmar oyobimogad.” David, Hanún-e-bab-burgwisad-ular, mer-dogdar-wile-itogega, e-garda-berbemalad Hanúnʼga barmisad. David-e-garda-berbemalad Amón-dulemar-e-yarse nonimargua, </v>
<v b="2SA" c="10" v="3">Amón-dulemar-idudimalad Rey-Hanúnʼga sogded: “David e-sordagan-barmialidi, ¿binsa nabir be-bab-burgwisad-ular, wile-be-dakedba danimar be ebinsae? Suli. ¿Ar amarde anmar-neggwebur argadanisurmar be ebinsae? ¿Ar anmar-neggwebur-obelogega danimarsursi? Ar deyobdo.” </v>
<v b="2SA" c="10" v="4">Degisoggu, Hanún, David-sordagan-gassunnad. Geb Hanún, David-sordamar-ibe, aku-negabala siga-emiega igar-uksad. Degi geb, e-morsuid-yomalad e-sor-magar-daklegedse e-ibe sikega igar uksabalid. Hanún, David-sordagan gannar e-negse barmisad. </v>
<v b="2SA" c="10" v="5">David deyob wisgunonigua, a-dulemar-abinguega e-sordagan-bamalad barmisad, ade, binged-dummad nikunonimalad. Rey-David e-sordagan-abingunadedga sogsad: “Weyob be sogdapoye: ‘Jericó-neggweburgi bemar obunnogo, siga-suguedse geb bemar anse nonimalo.’ ” </v>
<v b="2SA" c="10" v="6">Amón-dulemar neggusadba dakarmalad, emarde David-e-isdarmaladga-gunoniki. Degisoggu, manigi-bennukar sorda-bamalad amismalad. Amar wemalad: Siria-sordamar, Bet-Rehob-neggweburginmalad, degi, Soba-neggweburginmalad e-mili-dulagwen (20,000). Amón-dulemar, Rey-Maaca-e-sordagan e-miligwen (1,000). Degi, Is-Tob-sordagan e-miliambe-gakabo (12,000) amisbalid. </v>
<v b="2SA" c="10" v="7">Deyob David itosgua, Joab, degi, bela e-sordagan-niga-gandikmalad barmisad. </v>
<v b="2SA" c="10" v="8">Amón-sordamar e-neggwebur-noedse Israel-sordamargi-urwega nadegusmalad. Geb ilekwaa ambikusmalad. Soba, degi, Rehob-e-sordagandina, Istob-e-sordaganmala, degi, Maaca-e-sordaganmala neba-ollornaidgi bachikii ambikusmarmogad. </v>
<v b="2SA" c="10" v="9">Joab deyob-daksagua, Joab-e-sordagan e-isdarmalad-asabin ambikusmalad, degi, yarganba ambikusmarbalid. Degisoggu, Joab, Siria-sordamargi urwega, e-sordagan-niga-bur-gandikmalad urbisad. </v>
<v b="2SA" c="10" v="10">Joab, e-sordagan-bamaladdi, e-gwenad-Abisaiʼga uksad, adi, Amón-sordamargi urwegar. </v>
<v b="2SA" c="10" v="11">Geb Joab, Abisaiʼga sogded: “Siria-sordagan angi-obite be dakele, be an-bendaknoniko. Amón-sordamar begi-obite an dakdemogale, an be-bendaknamogoed. </v>
<v b="2SA" c="10" v="12">Mer sikirmakmalo. Anmar-dulemar-ular, anmar-Bab-Dummad-neggweburmar-ular, niga-gandik-samalo. Degisoggu, Bab-Jehová na e-sogedba ibmar imaksun.” </v>
<v b="2SA" c="10" v="13">Joab e-sordaganmala Siria-sordagangi urwega nadegusad. Siria-sordagan Joab-abin gwakidmalad. </v>
<v b="2SA" c="10" v="14">Agine, Amón-sordamar dakdegua, Siria-sordamar Joab-abin-gwakide, Abisai-abin gwakidmarmogad. Agi, Amón-sordamar e-neggweburse dukunadmalad. Joab, e-sordaganmala Amón-sordamargi-ulusad-sorba Jerusalén-neggweburse gannar nonimalad. </v>
<v b="2SA" c="10" v="15">Siria-sordamar Israel-dulemarse galakus-itosmargua, gannar urwega ambikusmalad. </v>
<v b="2SA" c="10" v="16">Hadad-Ezer Siria-dulemar-Éufrates-diwar-obakar-bukmaladse gochad. Geb amar Helam-neg-nugadse nonimalad. Hadad-Ezer-sordagan-e-dummad-Sobac a-dulemar-idudani gusad. </v>
<v b="2SA" c="10" v="17">David owisolesgu deyob e-isdarmalad ambikunonimarye, David urwenaega, belagwable Israel-sordamar-oambikunai gusmogad. Jordán-diwar obaksamalad, geb Helam-neg-nugadse nonimalad. Siria-sordamar Davidʼbogwa-urwega ilekwaa ambikusmalad. Geb urwenai guarmalad. </v>
<v b="2SA" c="10" v="18">Siria-sordamar, Israel-sordamar-abin gwakidmalad. Geb Davidʼsega dulataled-ilagugle (700) sordamar-ur-napaginmaladgi-urwemalad, degi, mili-dulabo (40,000) sordamar-nagab-urwemalad oburgwilesad. Siria-sordamar-e-dummad-Sobac oburgwilesmogad. </v>
<v b="2SA" c="10" v="19">Reymar Hadad-Ezer-bendaknanaigusmalad dakdegua, Siria-sordamar Israel-sordamarse galakusmala, we-reymar Israel-sordaganbo igar-nabonanai guarmalad, geb e-maiga gunonimalad. Degisoggu, Siria-sordamar dobedba bipisaale bar Amón-sordamar-bendakdii gussurmalad. </v>
<v b="2SA" c="11" v="1">Birga-obaksagua, reymar-urwenaddamalad-ibagi, David, Joab-barmisad, degi, bela Israel-sordagan urwenamalaga barmisbalid. Amarde, Amón-sordamar-obelosmalad, geb Rabá-neggwebur-ebirismalad. Davidʼdina Jerusalén-neggweburgi besgusad. </v>
<v b="2SA" c="11" v="2">Ibagwengi, neg-sedosgua, David na obunnomai gwisguargu, niba-neg-ubeb-naidgi garmakdii gualid. Agi urba-atakdegua, ome-gwensak-obnai dakalid. A-omede yeerdakleged. </v>
<v b="2SA" c="11" v="3">David we-ome-wisguega emar-barmisad, we-omede doawa. Geb ega sognonimalad: “We-ome Eliam-sisgwaye Betsabéʼye nugye, Het-dule-Urías-e-omeye.” </v>
<v b="2SA" c="11" v="4">Ar Betsabéʼde, na igar-maidba san-urukega obnai gusad, ar emissaar e-burba-dakdiid bergusad. Geb David ega Betsabé-sedamalaga e-sordagan-barmisbalid. Degidgine, David, Betsabéʼse gornonikid. David-ese-gochagu, geb ome gannar e-negse nade gusad. </v>
<v b="2SA" c="11" v="5">Geb Betsabé gurgin-nika gunonikid. Geb agine, David-owisosad: “An bonigwarye.” </v>
<v b="2SA" c="11" v="6">Agine, David dule-barmisad, Joabʼga sogega: “Anga Het-dule-Urías barmidagoye.” Geb Joab, Davidʼse Urías-barmialid. </v>
<v b="2SA" c="11" v="7">Urías, David-asabin-nonigua, David ese egichialid, Joab nueganbi-sogeye, sordamar-nueganbibar-sogeye, bila-onolenaid igi nadapbarye. </v>
<v b="2SA" c="11" v="8">Geb David, Uríasʼga sogdebalid: “Be-negse be nae, wis be-ome be daknae.” Urías, Rey-Davidʼgi bangudgua, David ega ibmar-nued barmisad. </v>
<v b="2SA" c="11" v="9">Uríasʼdi, e-negse nadsurgusad, David-e-maimar-e-neg-gabedgi gabisad. </v>
<v b="2SA" c="11" v="10">Geb Davidʼga sognonimalad: “Urías e-negse-gabiapsurye.” Agine, David, Uríasʼga sogded: —¿Ibiga be-negse be obunnoapsuli? Ar be undar-bangu danisursi. </v>
<v b="2SA" c="11" v="11">Urías, Davidʼga sogded: —Dummad, Bab-Jehová-Dadganbo-Igar-Mesisad-Ulu wis neg-matargwagwad-urba mellesiid. Degine, Israel-sordamar, degi, Judá-sordamar wis neg-matargana-urba mellebukmarmogad. Deginbali, Joab, e-sordaganmala neg-sate gaamakbukmarmogad. Ar degite, ¿sunna ande an-negse gabnao be an-itoge? ¿Sunna ande mas-nued-gunsii gubalo be an-itoge? ¿Sunna ande an-ome-yarba nue-gabmai gubalo be an-itoge? Adi sulirgebed. Dummad, be dummad-guedgine napira an bega soged, deyob an ibmar imakosulid. </v>
<v b="2SA" c="11" v="12">David, Uríasʼga sogdebalid: —Emi be wegi obunnobalo. Banegidse an be-barmido. Urías a-ibagi Jerusalén-neggweburgi besad. </v>
<v b="2SA" c="11" v="13">Neg-oibosgu, David mas-gunnega Uríasʼse gochad, geb omumgusad. Sedogusgu, Urías gannar David-e-maimar-e-neg-gabedse nade gusad, e-negse gwen arbisulid. </v>
<v b="2SA" c="11" v="14">A-banedgine, David, Joabʼga garda narmaksad. A-garda Uríasʼba barmisad. </v>
<v b="2SA" c="11" v="15">David a-gardagi Joabʼga weyob sunmaknaid: “Bia bur sabesur-urwelenai, agi be anga Urías-ogwisguo. Geb Urías-oburgwemalaga walagwen be obego.” </v>
<v b="2SA" c="11" v="16">Degisoggu, Joab Rabá-neggweburgi urwesokargu, bia sordamar-niga-gandikmalad-ogwisgusa, agi Urías-ogwichisad. </v>
<v b="2SA" c="11" v="17">Rabá-sordamar Joab-abin noarmargu, David-sordamar oburgwilesad. Geb Het-dule-Urías oburgwilesmogad. </v>
<v b="2SA" c="11" v="18">Deyob neg-gusgua, Joab, David-owisosad, igi bila onolesa. </v>
<v b="2SA" c="11" v="19">Joab dule-garda-berbegedga igar uksad: “Bela be Rey-Davidʼga bila-onolesad-ogwasale, </v>
<v b="2SA" c="11" v="20">agi be-abin ulud-be-dakele, degi, bega sokardibe: ‘¿Ibiga neggwebur-galu-akwabiid-walikaa be ulusmala? ¿Ar bemar wissursi, galu-matusulid-akwabiid-birgi ibumar mileardae? </v>
<v b="2SA" c="11" v="21">¿Doa Tebes-neggweburgi Jerobaal-machi-Abimelec oburgwisgusa? ¿Ome-gwensak a-dulegi galu-matusulid-akwabiid-birgi obnaged-akwa egwachagussursi? ¿Ibiga bemar e-galu-walikaa nadegusmala?’ Geb Davidʼga be sogdebalo: ‘Be-mai-Het-dule-Urías burgwismogad.’ ” </v>
<v b="2SA" c="11" v="22">Agine, Joab-e-garda-berbeged nade gusad. Geb Davidʼse nonigua, bela-ega-Joab-sunmaksad Davidʼse ogwanai gualid. </v>
<v b="2SA" c="11" v="23">Dule-garda-berbeged Davidʼga sogded: —Anmar-isdarmalad nue-anmargi obitenad. Neg-olloledgi anmargi gwichigudgu, anmarse sikirmakmai gusad. E-neggwebur-yawagakse anmarse sikirmaksamalad. </v>
<v b="2SA" c="11" v="24">Geb degidgine, sigu-mimalad galu-matusulid-akwabiid-birgi buksoggu, anmargi sigu miarmalad. Geb agine, be-sordagan abar oburgwilesmalad. Het-dule-Urías oburgwilesmogad. </v>
<v b="2SA" c="11" v="25">David, dule-ega-garda-senonikidga sogded: —Weyob be Joabʼga sogdapo: ‘Mer bai-itogo. Ar sigu mileddibe, yogasaar emargi yoleged. Degisoggu, Rabá-neggweburgi be bila-ononaid gatik ogannogo, be neggwebur suedse imako.’ Bedina be Joab-ogannonai samogo. </v>
<v b="2SA" c="11" v="26">Urías-e-ome-Betsabé e-sui-burgwisye wisgunonigua, bukib-eba-binsanai gualid. </v>
<v b="2SA" c="11" v="27">Bukib-binsaed-ibagan-bergusgu, David Urías-omega-gusadbina gochad, geb ega e-negse senonimalad. Agine na nikunonikid. Geb Betsabé Davidʼga goe-susugwa nikunonikid. Bab-Jehová David-deyob-neg-imaksad nued daksasulid. </v>
<v b="2SA" c="12" v="1">Bab-Jehová, Davidʼse, Natán-barmisad. Geb Natán, Davidʼse-modapgu, ega sogded: —Neggwebur-gwensakgi dule ebo gudiid. Gwensak mani-ibed gued, baiddina, dule-wilegedid. </v>
<v b="2SA" c="12" v="2">Dule-mani-ibed sibad-wawaad-bukidar nikad, moli-bebe-nikad-ome deyob nikabalid. </v>
<v b="2SA" c="12" v="3">Dule-wilegeddina, sibad-wawaad-ome-senigwad unnila wargwenna nikad. A-sibad-wawaad na baksa gusad, geb odummosbalid. Dule-wileged e-mimmigan-abargi na e-sibad-wawaad odummomai gusad. E-masgunnedgi na sibad-wawaad omadii gusad, e-nog-gobedgi na ogobdii gusbalid, degi, e-yarba na ogabdii gusbalid. We-dule-wileged e-sibad-wawaad-sabedba, e-bunoloyob na dakdaed. </v>
<v b="2SA" c="12" v="4">”Ibagwengi, dule-mani-ibedse dule-gwensak ataknonikid. We-dule-mani-ibed dule-ese-ataknonikid-masgi-ogunnega, e-sibad-wawaad-nikadi, degi, e-moli-bebe-ome-nikadi yapa oburgwe gualid. Degisoggu, dule-wileged-ibe sibad-wawaad-ome-senigwad susad. A-sibad-wawaad oburgwisad, adi, dule-ese-ataknonikid-ogunnegar.” </v>
<v b="2SA" c="12" v="5">David deyob itosgua, dule-mani-ibedgi sabsur-uluded, geb Natánʼga sogded: —¡Bab-Jehová-Dula-Maid-nuki an soged, we-dule-deyob-neg-imaksad oburgwileged ega igar mai! </v>
<v b="2SA" c="12" v="6">Igi sibad-wawaad-ome-senigwad-gargegue, deyob neg-imaksadba, wile-emar-daksasulidba ilabake-wilub bennukoed. </v>
<v b="2SA" c="12" v="7">Agi, Natán, Davidʼga sogded: —Dule-deyob-ibmar-imaksadi, ar bee, a-dule gued. Weyob Israel-dulemar-e-Bab-Dummad-Jehová soged: ‘Ani an Israel-e-reyga be-nug-imaksad. Saúl be-oburgwebiguargu, an ega be-urmaksasurbalid. </v>
<v b="2SA" c="12" v="8">Saúl-reyneg an bega uksad, e-omeganse-bakar an bega uksabalid. Aginbali, Israel-yar-naid, degi, Judá-yar-naibalidi an bega uksabalid. Amba be galakus-itogena, an bega ibmar-uknai gubaloenad.’ </v>
<v b="2SA" c="12" v="9">”Bab-Jehová sogbalid: ‘¿Ibiga be an-gayaburba be isdar itossunna? ¿Ibiga be an-asabin ibmar-isgana imaksa? Bee be, Het-dule-Uríasʼgi ome-egwannega be Urías-oburgwisad. Bee be, Amón-sordamar-es-suidgi Urías-oburgwega imaksad. Geb degidba be Urías-ome nikunonisunnad. </v>
<v b="2SA" c="12" v="10">Ar be Urías-omese-gochadgi, degi, be-omega be imaknonikidgi, be angi dummad-nosad, baisur be an-daksad. A-ulale, be-neguyagi es-suidgi-dule-burgwed ollorguosulid.’ </v>
<v b="2SA" c="12" v="11">”Weyob Bab-Jehová sogsabalid: ‘Be-neguya begi-aibinega an imakoed. Be-omegan-gudimalad dule-beba-gudiidga an urmakoed, e-yarba gabdii guoed, be-ibyagwar be dakoed. We-ibmar dukuar guosulid. </v>
<v b="2SA" c="12" v="12">Bedi ibmar dukuar imaksad. Andi bela Israel-dulemar be-omeganse-gollegoed-dakmalaga an imakoed.’ ” </v>
<v b="2SA" c="12" v="13">David, Natánʼga sogdemogad: —Bab-Jehováʼgi an nue-nosa. Natán, Davidʼga sogdebalid: —Bab-Jehová be-isgusad bato bega elisad, be burgosulid. </v>
<v b="2SA" c="12" v="14">Degi-inigwele, be Bab-Jehová-nuggi-dodosad-ular, be-mimmi-gwalulegoedi burgwenonikoed. </v>
<v b="2SA" c="12" v="15">Geb Natán e-negse nade gusad. Bab-Jehová, David-e-mimmi-naibi-sanonikid, undar-uellegega imaknonikid. We-mimmide, David, Urías-omega-gusadba baksagusadid. </v>
<v b="2SA" c="12" v="16">Degisoggu, David mimmi-bendakega Bab-Dummadse ise-wilegar goted. David bar-mas-itossuli gusad, napayala-meremai oiboardaed. </v>
<v b="2SA" c="12" v="17">E-sapin-dummagan ese naddamalad, ega sogega, gwisguye. David yapa gwisgudaed, mas gunbidasurbalid. </v>
<v b="2SA" c="12" v="18">Ibagugle-gusgua (7), mimmi burgwenonikid. David-e-sapin-dummagan dobedba binsananai gusmalad, igi Davidʼga sogoe. Geb dukin-dukin sunmakarmalad: “Mimmi dula-maigua, anmar ega sunmaknai gusanad, anmar-itobisur gusad. Anmar ega sogder, mimmi burgwisye, ¿bule gudago be ebinsae? Naibid-dummadi.” </v>
<v b="2SA" c="12" v="19">David daksagua, e-sapin-dummagan muchub-muchub binna sunmaknanai, agi, David binsanonikid, mimmi burgwisargebye. Geb David e-sapin-dummaganse egisded: —¿An-ibe bergussunna? Abinsadmalad: —Eye. Be-ibe bergussunna. </v>
<v b="2SA" c="12" v="20">David mimmi-burgwisye-itosgua, gwichibin imaksad, yog-obar imaksad, gwallu-wawad maksabalid, degi, mor ogwasbalid. Geb Bab-Jehováʼse-goled-negse nadgu, Bab-Dummad-nug odummosad. A-sorba, e-negse nonikid, masgunned egichisad, geb mas-guchad. </v>
<v b="2SA" c="12" v="21">E-sapin-dummagan ega sogded: —¿Ibiga be deyob dae? Mimmi-nailikgumaiun be bonai gusad, be mas-gunbisur gusbalid. Emisgindi, mimmi-burgwisgua, be yog-gwisguar imaksad, be yog-mas-gunnar imaksabalid. </v>
<v b="2SA" c="12" v="22">David e-sapin-dummagan-abin sogded: —Mimmi-nailikgumaiun, an mas-gunbisur-gusad, ise-boar an-gudii gusbalid, an binsasad: ‘Abakar Bab-Jehová wile an-dakalirye, anga mimmi-bendakalirye.’ </v>
<v b="2SA" c="12" v="23">Emisgindi, mimmi burgwissoggu, ¿ibiga bar an mas-gunnosuli? ¿Anga bar durguosi? Suli. Bar anse-danikosulid. Ani, an ese naoed. </v>
<v b="2SA" c="12" v="24">David e-ome-Betsabé-e-niga-ogannonai gualid, mer wile-itogegar. Geb degine, ese gornonikid. Agine, Betsabé mimmi-nikunonikid, Salomónʼye onug-imaksad. Bab-Jehová a-mimmi nue-sabgunonikid. </v>
<v b="2SA" c="12" v="25">Geb Bab-Jehová, e-gayaburba-barsoged-Natán barmisad, adi, e-sogedba mimmiga nug-nasikega, Jedidíasʼye onugsaegar. Jedidías sogleged: Bab-Jehováʼse sabgulegaledye. </v>
<v b="2SA" c="12" v="26">Joab Rabá-sordamargi bila-ononai gusad. Geb Amón-reyneg-gandik-siid sunonikid. </v>
<v b="2SA" c="12" v="27">Geb Joab, Davidʼse dule garda-berbemalad-barmisad, ega sogegar: “Ani Joab, an Rabá-neggweburgi nue-dogsokalid. E-dia-simaladdi, bato bela anmarse sulesad. </v>
<v b="2SA" c="12" v="28">Degisoggu, Rabá-neggwebur-suega bela sordamar-besmalad be sedago. Degisulile, ani an Rabá-neggwebur suoed, an-nug-obarledii guoed, be-nugdi obarlegosulid.” </v>
<v b="2SA" c="12" v="29">David e-sordagan-urbenai gualid, Rabá-neggweburse urwenaega. Rabá-sordamargi bila-ononai gusad, geb egi naknonikid. </v>
<v b="2SA" c="12" v="30">David, Rabá-neggwebur-e-rey-annik ologurgin susad. Geb agine, David-nonogi sismalad. We-ologurgin nibir-dulapaa-gakambe-wilub (70) aidikued, a-gurgingi akwa-nuegan-dakleged nanaibalid. Aginbali, David Rabá-neggweburgi ibmar-nuegan-bukidar amisbalid. </v>
<v b="2SA" c="12" v="31">David Rabá-dulemar Rabá-neggweburgi onosad. Amar oarbaega imaklesad. Amarga we-ibmar uklenai gualid: Esnali-dummad, napa-omued, degi, akanmar. Aginbali, napsa-ginnid soogi akwayob-sobnai guarmarbalid. Amón-dule-bamalad deyob imaklesmarmogad. Geb David e-sordaganmala Jerusalén-neggweburse gannar nonigusmalad. </v>
<v b="2SA" c="13" v="1">Ibagan-nasgua, weyob neg-gunonikid. David-machi-Absalón bun-gwensak-nikad, Tamarʼye-nugad. Tamarʼde yeerdakleged. Aginbali, David ome-baidsik machi-baid nikabalid, Amnónʼye-nugad. Geb Amnónʼde, Tamarʼbina sokalid. </v>
<v b="2SA" c="13" v="2">Amnón e-bun-Tamar-abegedba surbinsa itoalid. Tamar amba yagwasoggua, Amnón binsadidaed, an-bunse-golega igi-an-imakergebye. </v>
<v b="2SA" c="13" v="3">Amnón e-ai-wargwen nikad, Simea-machi-Jonadabʼye nugad. Jonadabʼde yeer-emar-binsaed-gaedid. Simeaʼdi, David-e-iad. </v>
<v b="2SA" c="13" v="4">Jonadab, Amnónʼga sogded: —Rey-machi, ¿ibiga be garagus daklege? Deyob be ibagan-obelomai an be-daked. ¿Igi be itoge? ¿Anga be sogosurde? Amnón abin-sogded: —An-urba-Absalón-e-bun-Tamarʼbina nue an soged. </v>
<v b="2SA" c="13" v="5">Jonadab, Amnónʼga sogdebalid: —Yamo uellemaiyob be imako. Degisoggu, be-gabedgi be mego. Be-bab bese-atakdanidibe, ega be sogo: ‘An-bun-Tamar masgi an-ogunnega be anga barmidaye. Anga mas-dunai an dakega, degi, e-sunnad masgi an-ogunnega be barmidaye.’ </v>
<v b="2SA" c="13" v="6">Amnón e-obunnogedgi yamo uellemaiyob megisad. Rey-David ese ataknonigu, Amnón ega sogded: —Anga be an-bun-Tamar barmidage. Anga madu-matabo imakega, degi, e-sunnad masgi an-ogunbaligar. </v>
<v b="2SA" c="13" v="7">David, Tamar-negse dule-barmisad, Tamarʼga sognaega: “Be-sus-Amnón-negse be dagye, ega be mas-imakdaye.” </v>
<v b="2SA" c="13" v="8">Agi, Tamar e-sus-Amnón-negse-naded, e-obunnogedgi-mai dakdapid. Tamar maduburgi arbaded, omukunai gualid. Madu-madar-madar-imaksad, geb soogi yosad. </v>
<v b="2SA" c="13" v="9">Tamar madu-yosgu, bategi Amnón-asabin sinonikid. Amnón yapa gunne gualid, geb sogded: —Bela neg-magaba ainimalo. Bela node gusmalad. </v>
<v b="2SA" c="13" v="10">Agine, Amnón, Tamarʼga sogded: —An-gabedse be anga mas-sedago. Geb be-sunnad be anga mas-ukbalo. Tamar madu-yosad gannar susad, geb e-sus-Amnónʼga e-gabmaidse sesad. </v>
<v b="2SA" c="13" v="11">Tamar, Amnón-asabin madu-sidgu, Amnón, Tamarʼgadebin imaksad, geb ega sogded: —Dage buna, anmar anbo-mege. </v>
<v b="2SA" c="13" v="12">Tamar, Amnón-abin sogded: —Susu, mer weyob be an-imake. Ar Israel-yargi weyob-dule-imakleged maisulid. Mer we-ibmar-isgana be imake. </v>
<v b="2SA" c="13" v="13">Angi be dodosar, ¿an bia-naosunna? Ar bedi Israel-dulemarga be dule-isganaga gumogoed. An bega ise-wilegar soged, reybogwa be sunmaknae. Rey bega an-ukoed, yapa bega an-ukosulid. </v>
<v b="2SA" c="13" v="14">Amnón eba ibsassulid. Tamarʼgi obinsoggu, sabesur-imaksad, geb egi dodosad. </v>
<v b="2SA" c="13" v="15">Egi-dodosad-sorba, Amnón, Tamar-nue-isdar-dakded. Iduar-sabgusadba bur bule isdar-dakded. Geb Amnón, Tamarʼga sogded: —Gwisgue. Be noe. </v>
<v b="2SA" c="13" v="16">Tamar ega sogdemogad: —Mer weyob be an-imake. Be angi-dodosadba, bur-naibid-dummad be anga uknaid. Amnón, Tamar-ega-sunmaked itossulid. </v>
<v b="2SA" c="13" v="17">Amnón e-maise goted, ega sogded: —We-ome be anga neg-magaba onoge, mer bar odogo, yog-yawagak-ediar imako. </v>
<v b="2SA" c="13" v="18">Geb Amnón-e-mai, neg-magaba Tamar-onosad. Geb yawagak edis imaksad. Tamar mor-yeerdakle-yoi-gudiid, rey-sisgan-yagan gusgu mor-yodamaladyob. </v>
<v b="2SA" c="13" v="19">Agine, Tamar sooburu amisad, e-nonogi eosad. E-mor-yeerdakleged-yoid siir-imaksabalid, e-arganmar e-nono-birgi mesisa, igarba binnasur-ogormaknadapi gusad. </v>
<v b="2SA" c="13" v="20">Absalón e-bun-Tamar-deyob-daksagu, ega sogded: —¿Be-sus-Amnón begi dodosa? Buna, we-ibmar mer bar obaro, ar be-gwenadbalid. Mer be surbinsa itogo. Tamar, Absalón-negse megnonikid. Naibid-dummad itodii gusad. </v>
<v b="2SA" c="13" v="21">Rey-David deyob wisgusgu, bela-bela sae itosad. Degi-inigwele, e-machi-Amnónʼse uludsurgusad. Ar ade, e-machi-sailaginedsoggu, na sabesailad. </v>
<v b="2SA" c="13" v="22">Absalónʼdi, Amnón-Tamarʼgi-dodosad-ular, Amnónʼga bar sunmaksasulid. Bela-bela Amnón-sae-dake gusad. </v>
<v b="2SA" c="13" v="23">Birgabo-nasad-sorba, Absalón, Rey-David-masmalase gochad, adi, Baal-Hazor-neggweburse ibase-dagmalagar. Baal-Hazorʼde, Efraín-yar-naid-dikarba siid. Baal-Hazorʼgine, Absalón-sibad-wawaad-e-absar-esikmalad bukwamarmogad. </v>
<v b="2SA" c="13" v="24">Absalón, Rey-Davidʼse naded, geb ega sogdapid: —Anga-arbamalad sibad-wawaad-e-absar-esinanaisoggu, anse be atakdabi an be-abeged, degi, bega-arbamalad be sedabaloed. </v>
<v b="2SA" c="13" v="25">Rey-David, Absalón-abin sogded: —Suli machi. Anmar bela bese naosulid. Degiile, be-ibe mani meso-itole. Absalón amba egi alamaknai-inigwele, Rey-David yapa nae gusad. David, Absalónʼga sognai gualid, bitigi bega ibmar-nueganbi gusana gadinye. </v>
<v b="2SA" c="13" v="26">Absalón ega sogdebalid: —Be anba naosursoggu, degiirdi, an-ia-Amnón be anba barmide. David abin-sogded: —¿Ibiga Amnón beba naoe? </v>
<v b="2SA" c="13" v="27">Absalón, Davidʼgi alamaknaisoggu, David, Amnón-barmisad, degi, bela e-masmala-bamalad barmisbalid. </v>
<v b="2SA" c="13" v="28">Absalón e-maimarga sogsa gusad: “Bemar nue Amnón-dako, nue-mumgudele, an bese gotemaloed: ‘Emisgi Amnón-oburgwemarye.’ Geb bemar Amnón-oburgwemaloed. Mer dobgumalo, ani an be-barminanaid. Gandik-samalo, niga-ogannomalo.” </v>
<v b="2SA" c="13" v="29">Absalón-e-maimar igi Absalón ega sogsagusa, sogedba Amnón-oburgwismalad. David-masmala deyob neg-daksagu, gwichibin imaksamalad, geb e-molimar-uaya-senigwadgi wakitemalad. </v>
<v b="2SA" c="13" v="30">Amba rey-masmala igarba nadapmargu, Davidʼse gaya-mosad: “Absalón, bela be-masmala-oburgwisye, wargwensaar durgussurye.” </v>
<v b="2SA" c="13" v="31">David itosgua, gwichibin imaksad, e-mor-yoid siir-imaksad, geb napayala megisad. Bela ega-arbamalad-walik-bukmalad, deyob e-mor siir-imaksamarmogad. </v>
<v b="2SA" c="13" v="32">Simea-machi-Jonadab Davidʼga sunmakded, ega sogded: —Dummad, be-masmala-burgwisye-soglegedi mer be itoge, ar Amnónʼbi oburgwilesad. Ar ade, Amnón, Tamarʼgi dodosgu, Absalónʼdi sogsagusad, amba anse Amnón-oitolegedseye. </v>
<v b="2SA" c="13" v="33">”Dummad, degisoggu, mer emar-sognanaid be itogo: ‘Bela be-masmala-burgwisye,’ ade, Amnónʼbi burgwisad.” </v>
<v b="2SA" c="13" v="34">Agine, Absalón wakited. Degidgine, sapingwa-nakulegwichid e-yargansik-igar-maidsik-atakdegua, dakalid, bukidar dulemar yar-aidemaid-gakaba danimala. </v>
<v b="2SA" c="13" v="35">Degi, Jonadab, Rey-Davidʼga sogded: —Rey, igi an bega sogsagusa, bela be-masmala burgwissurye, be dake, danimalad. </v>
<v b="2SA" c="13" v="36">Jonadab-sunmaked-bergusgu, rey-masmala nonimalad, geb binnasur-bodmalad. Rey-David, degi, bela-ega-arbamalad naibid-dummad-nagunonikidba bodmarmogad. </v>
<v b="2SA" c="13" v="37">Absalónʼdi, Amiud-machi-Talmaiʼse wakited. Talmaiʼde, Gesur-neggwebur-e-reyd. David na e-machi-Amnón-burgwisadga bane-bane bodii gusad. </v>
<v b="2SA" c="13" v="38">Deyob Absalón, Gesur-neggweburse wakite gusad. Agi birgapaa gudii gusad. </v>
<v b="2SA" c="13" v="39">Rey-David, Amnón-burgwisadba, bato baisur-ito-gusgu, Absalón-dakbi gualid. </v>
<v b="2SA" c="14" v="1">Sarvia-machi-Joab, Rey-David bela-bela Absalónʼgi-nue-binsaed magar daksad. </v>
<v b="2SA" c="14" v="2">Degisoggu, Joab ome-emar-binsaed-gaed ese sedamalaga imaksad. We-ome, Tecoa-neggweburginedid. Joab a-omega sogded: —An bega sogo, dule-burgwisadgi-mor-yoleged be yoo. Melle gwallu-wawa be mago, igi dule, dule-burgwisadba-bukib-itodidae, deyob be yamo san-imako. Dikasursur dule, dule-burgwisadba-wile-itodiiyob be san-sao. </v>
<v b="2SA" c="14" v="3">Agi, geb Joab, Rey-Davidʼse ome-barmisad. A-iduale, omega sunmaknai gusad, igi Rey-Davidʼga sunmakdapoe. </v>
<v b="2SA" c="14" v="4">Ome-Tecoa-neggweburgined Rey-David-asabin gwisgunonigua, e-dummad-dakedba, dulluu-napase imaksad. Davidʼga sogded: —¡Rey, be an-bendake! </v>
<v b="2SA" c="14" v="5">Rey ega sogded: —¿Igi be itoge? Ome abin-imakded: —An suisuli gudiid, an-sui an-ibe burgwisad. </v>
<v b="2SA" c="14" v="6">An-be-mai-guedi walabo masmala-nikanad. An-masmala sapurba-gudimargua, na uluarmalad. Dule-e-bendaked satesoggu, gwensak e-gwenad-sabsur-sarsosad, geb, oburgwisad. </v>
<v b="2SA" c="14" v="7">Emisgindi dakleargua, aka angi bela an-gwenadgan atakdemalad. Geb an-gwenadgan sokarmalad: ‘Dule-e-gwenad-oburgwisad be anmarga udaye, e-gwenad-oburgwisad-nukad anmar oburgwemogoye.’ ¡Ar we-dulemardi gwen bai an-daksurmalad! Anga napi-gudiid oburgwebimalad, itoba e-nug-berguega imakbimalad, abali an-sui-e-nug bergudsunnoed. </v>
<v b="2SA" c="14" v="8">Agine, Rey-David omega sogded: —Bega an igar-imako. Degisoggu, be-negse be nae. </v>
<v b="2SA" c="14" v="9">Ome-Tecoa-neggweburgined reyga sogdebalid: —Dummad, be anga igar-imaksulile, akarsuli. Ar boni noalile, angi siid, degi, an-gwenadgangi siid. Rey, begindina, degi, be-negsemaidgindina we-boni sigosulid. </v>
<v b="2SA" c="14" v="10">Rey-David ome-abin sogdebalid: —Nabir. Ar dule be-oakalobidibe, be anga sogo, adi, mer bese achaega. </v>
<v b="2SA" c="14" v="11">Ome ega sogdebalid: —Rey, bese an wilegedgi egise, be-Bab-Dummad-Jehováʼse be gole, adi, an-gwenadgan-an-machi-buged-mai-imakbied, mer an-ibe an-machi-baid-oburgwegar. An-machi-oburgwilesale, aka bur bule anga nunmaked-ukbalo-itole. Rey omega sogdebalid: —Bab-Jehová-Dula-Maid-nuggi an bega soged, dule bipisaar be-machise gwen achaosulid. </v>
<v b="2SA" c="14" v="12">Ome ega sogdebalid: —Dummad-Rey, napi an bega ibmar sogbied. Rey-David ega sogded: —Sunmakdena. </v>
<v b="2SA" c="14" v="13">Ome reyga sogdebalid: —Ar we-ibmar be anga sogsadba be anga oyoged, dulemar-isgusale, igi-barsaye be sogdaed. Ar degite, ¿ibiga be-machi-ononnolesaddina gannar-dagega geg be imaksunna? Be imake-wilubbinad. Emide, na be dukin be-nug-oichonaid, degi, be-neggwebur-nug be oichonaibalid. </v>
<v b="2SA" c="14" v="14">Igi dii napagi ariodele, gege bar gannar welege, debayobi anmar bela berguedsegad. Ar Bab-Dummaddina dule-oburgwesulid. Dule-ononnolesgudiid gannar-ese-daged bur abeged, adi, ega igar amiegar. </v>
<v b="2SA" c="14" v="15">”Dummad-Rey, dulemar an-ogwayealidba an bebo-sunmakega nonikid. Weyob sogoye an binsasad: ‘Reybogwa an sunmakoye, an ese ibmar egisoye, abakalegi anga nabir ibmar imakalirye an binsasad. </v>
<v b="2SA" c="14" v="16">Degi, Reydina dule-an-oburgwebi-gudiidgi an-bendakoeddeeye, an-machi-bendakbaloeddeeye, an binsasbalid, adi, mer Bab-Dummad-anmarga-ibmar-uksad anmar-ibe sulegegarye.’ </v>
<v b="2SA" c="14" v="17">”An weyob soged: ‘Be anga-ibmar-sogoedi, gwage-gadi-gadi an-imakoed. Dummad, ar be Bab-Dummad-e-baliwituryob-gusoggu, magar be neg-daked, biti ibmar-nuedi, degi, biti ibmar-isganabali. ¡Bitigi be-Bab-Dummad-Jehová be-bendakena gadin!’ ” </v>
<v b="2SA" c="14" v="18">Agine, David ome-abin sogded: —An bese ibmar-egisgwelo. Mer be angi ibmar-odukuo, be anga sogo. Ome abin-sogded: —Dummad, be anga sogdo. </v>
<v b="2SA" c="14" v="19">Rey ese egisded: —¿Joab, wese be-barmiali? Ome abinsaded: —Dummad-Rey, be-nuggi napira an soged. Ar nabir be soge. Ar be-sorda-Joab bebo-sunmakega bese an-barmialid. Degine, bela an bega ibmar-sogsadi, Joab anga sogsad, deyob be reyga sogoye. </v>
<v b="2SA" c="14" v="20">Be-machi-Absalónʼga be igar-nudakega yamo Joab deyob imaksad. Dummad, ar bedi, Bab-Dummad-e-baliwituryob nue binsaed nikasoggu, we-napaneggi-ibmar-gued magasar be daked. </v>
<v b="2SA" c="14" v="21">Geb Rey-David ome-ega-ibmar-sogsadba, Joabʼse gochad, ega sogded: —Nabir be soge, an beba nai. Absalón be sunae. </v>
<v b="2SA" c="14" v="22">Joab, Rey-David e-dummad-dakedba e-asabin dulluu-napase imaksad. Geb degine, reyga-sognai gualid, be nueganbi-sadeguana gadinye. Joab, Davidʼga sogdebalid: —Rey, be an-dummadid, an wisi, be nued angi binsaed. An ibmar-bese-egichad be anga imaksad. </v>
<v b="2SA" c="14" v="23">Joab deyob sogsagua, gwisguded, agi Gesur-neggweburse naded. Degi, Joab Jerusalén-neggweburse Absalón-senonikid. </v>
<v b="2SA" c="14" v="24">Agine, Rey-David sogded: “Mer Absalón anse dagoye. E-negse na nadeguoye.” Degisoggu, Absalón e-negse nadegu imaksad, reyse arbisurgusad. </v>
<v b="2SA" c="14" v="25">Israel-dulemar-abargine Absalón-daklegedyobi dule sulid. Ar e-daklegedi, machered-nued dakleged. </v>
<v b="2SA" c="14" v="26">Absalón sailagia-modogusale, e-sailagia sikardaed. E-sailagia-siklesale, rey-e-nibiratar-wilub aidiku gusdaed. </v>
<v b="2SA" c="14" v="27">Absalón walapaa masmala nikusad, degine, bunolo gwensak nikusbalid. E-bunolo Tamarʼye-nugad, bunolo-nued dakleged. </v>
<v b="2SA" c="14" v="28">Absalón birgabo-wilub rey-e-wagar-daksuli Jerusalén-neggweburgi gudigusad. </v>
<v b="2SA" c="14" v="29">Ibagwengine, Absalón, Joabʼse gochad, adi, e-ular reyse naegar. Joab yapa Absalónʼse dage gusad. Degine, Absalón gannar Joabʼse gochabalid. Amba Joab itossurbalid, yapa Absalónʼse dage gusad. </v>
<v b="2SA" c="14" v="30">Agine, Absalón dule-ega-arbamaladga sogded: “Nabir, Joab-e-nainu-cebada-digar-naidse be namalo. A-nainu, an-nainu-dikarba naid, e-ibe be ogumakmalo.” Absalónʼga-arbamalad nadegusmalad, geb Joab-e-nainu ogumaksamalad. </v>
<v b="2SA" c="14" v="31">Agine, Joab, Absalónʼse nade gusad. Ega sogdapid: —¿Ibiga bega-arbamalad an-nainu ogumaksa? </v>
<v b="2SA" c="14" v="32">Absalón abin-sogded: —An bese gochanad, anse be dagye, adi, an-ular reyse be naegar. Adi, ese egisega: ‘¿Ibiga Gesur-neggweburgi-gudii an suleapi? An weba bur gudiina, nuedinad. Emide, reyse an naoed, ar ibmar-oakalos an-dakele, an-oburgodo.’ </v>
<v b="2SA" c="14" v="33">Agi, geb Joab reyse nade gusad, Absalón ega ibmar-sogsadba reyga ibmar sogdapid. Agine, rey, Absalónʼbina gochad, ese dagegar. Degi, geb Absalón reyse nonikid, rey-abin dulluu napa-naga imaksad. Geb Rey-David Absalón-wagar usad, adi, oyogega na ebo nugusmarye. </v>
<v b="2SA" c="15" v="1">We-ibmar-gusad-sorba, Absalón bila-onoged-ur-napaginmalad amisad, molimar amisbalid, degine, sordamar-egi-nakulemalad e-dulabo-gakambe (50) amisbalid. </v>
<v b="2SA" c="15" v="2">Absalón wakudaryala gwisguardaed, degine, neggwebur-yawagak-dogedgi signaddaed. Agine, dule-gwensak Rey-Davidʼse igar-nudakega nadapile, Absalón ese gotedaed, ega weyob sogdedaed: “¿Be biti-neggweburginedi?” Dule-nadapid abin-sogdedaed: “Dummad, an Israel-dule, an igar-nudaknadapi.” </v>
<v b="2SA" c="15" v="3">Agine, Absalón ega sogdedabalid: “Nabir be igar-sedanikinad, deyob imaklegewilubbindo. Degi-inigwele, rey-asabin bega dule-ibmar-imaked satesunnad.” </v>
<v b="2SA" c="15" v="4">Absalón ega sogdedabalid: “¡Ani an we-neggweburgi igar-nabogega-maina, bela-dule-anse-atakdanimaladga sogedba an ega igar-nudakoenad!” </v>
<v b="2SA" c="15" v="5">Agine, dule-gwensak Absalón-asabin dulluu napase imakardibe, Absalón a-dule ogwisgusdaed, angaagwar gasdaed, geb e-ibe wagar-usdabalid. </v>
<v b="2SA" c="15" v="6">Weyob Absalón bela Israel-dulemar reyse-igar-itogega-atakdanidamalad imakardaed. Deyob, Absalón dulemar-e-binsaed ganaidaed. Degisoggu, e-bina yaisur-itoge guarmalad. </v>
<v b="2SA" c="15" v="7">Birgabakegusgua, Absalón, Rey-Davidʼga sokalid: —Dummad, wis an bese egise, Hebrón-neggweburse an nabienad, Bab-Jehováʼga an ibmar-imakoye-sogsad imaknaegar. </v>
<v b="2SA" c="15" v="8">An Siria-yargi gudigua, Gesur-neggweburgi weyob an sogsa gusad: ‘Bab-Jehová Jerusalén-neggweburse gannar an-senonidibe, an Bab-Jehová-nug-odummodii guoye.’ </v>
<v b="2SA" c="15" v="9">Rey ega sogded: —Boni-sate, be nae. Agi Absalón Hebrón-neggweburse nade gusad. </v>
<v b="2SA" c="15" v="10">Degidgine, Absalón, Israel-wagan-ambe-gakabo-bukwad-irba (12) dule-garda-berbemalad barmisad. Weyob sogsad: ‘Bemar gar-trompeta-gote-itodele, binnasur gotemalo: ¡Absalón Hebrón-neggweburgi negsemaiye!’ </v>
<v b="2SA" c="15" v="11">Absalón Jerusalén-neggweburgi dulemar dulataled-ilabo (200) sesad. Amar baisur-binsae eba-nade gusmalad, ibmar-wissuli eba-nade gusmalad. </v>
<v b="2SA" c="15" v="12">Deginbali, Absalón Bab-Jehováʼga ibmar-ogumakar-uknaigua, Gilo-neggweburse Ahitofel-sunamalaga emar-barmisbalid. Ahitofelʼde, Davidʼga binsaed-daked-duled, Gilo-neggweburginedid. Deyob, rey-egwallegedgi-sunmakleged gangumai gualid, degine, dulemar Absalónʼba-nanaimalad mergumai guarbalid. </v>
<v b="2SA" c="15" v="13">Garda-berbeged-gwensak Davidʼga sogdapid: “Belagwable Israel-dulemar Absalónʼba nagudmalad.” </v>
<v b="2SA" c="15" v="14">Geb David e-sordamar-Jerusalén-neggweburgi-gudimaladga sogded: —Anmar gwae nae, anmar wakinnergebed. Ar degisulile, anmar Absalónʼgi wakinnosulid. Ar anmar bargalesale, Absalónʼse anmar ibitogoed, es-suidgi bela dulemar-ese-ibitomaloed. </v>
<v b="2SA" c="15" v="15">Rey-David-sordamar rey-abin sogdemalad: —Rey-David, be anmar-dummadid. Anmar guakwagwad, be-sogedba anmar imako. </v>
<v b="2SA" c="15" v="16">Degi, geb rey node gusad, bela e-sordamar eba nadmarmogad. Rey-e-omegan-dikarbalid-warambegwaddina (10) sorba neg-akwega obelesad. </v>
<v b="2SA" c="15" v="17">Deyob Rey-David, bela e-sordaganmala nade gusad. Bannaba ambikudapmalad. </v>
<v b="2SA" c="15" v="18">Bela rey-e-sordamar rey-dikarba ambikusmaladi wemalad: Cereteo-dulemar, Pelet-dulemar, degi, Geteo-dulemardi dulataled-ilanergwa (600) mergued. We-Geteo-dulemar, Gat-neggwebur-akar Davidʼba nagab aligusmalad. Bela we-dulemar, rey-idu nadapgusmalad. </v>
<v b="2SA" c="15" v="19">Agine, Rey-David, Gat-dule-Itaiʼga sogded: —¿Ibiga be anmarba danimoga? Gannar Rey-Absalónʼse be nae, ar be dule-ainebalidid. Ar be-neggweburgi be onoles gudimogad. </v>
<v b="2SA" c="15" v="20">¿Ar be emiskwaa nonigudisursi? ¿Sunna anba dagega an be-imakosi? Suli. Anbela an wissulid, an bia naoe. Bur be gannar nae, be-dulemar be sede. ¡Bab-Jehová-e-sabgued-sadeguad, degine, innikigwad-sogmaid bega oyogoed! </v>
<v b="2SA" c="15" v="21">Itai, rey-abin sogded: —Ar Bab-Jehová-Dula-Maid-nuggi, degi, be an-dummad-gumogad-nuggine, an ise-sogar soged: Ar bia be naoe, an beba nai. An burgodibe, an burgosurdibe, akarsuli, an beba nai. </v>
<v b="2SA" c="15" v="22">Geb David, Itaiʼga sogded: —Nabirdo. Anmarba be dagsunna. Gat-dule-Itai, degi, e-sordaganmala Rey-Davidʼba nade gusmalad, bela e-gwenadganmarse-bakar, nade gusmalad. </v>
<v b="2SA" c="15" v="23">David e-sordaganmala-nadapmargua, bela dulemar ega ogormakdemalad. Rey-David e-sordaganmala Cedrón-diwar-maidgi obaksamalad. Geb degine, neg-dulesulidganba nade gusmalad. </v>
<v b="2SA" c="15" v="24">We-dulemarba Sadoc nade gusmogad, degi, Levita-dulemar nade gusmarmogad. Amardina, Bab-Jehová-Dadganbo-Igar-Mesisad-Ulu semai gusmalad. We-dulemar, Bab-Jehová-Ulu napagi sisad. Degine geb, Abiatar, bela dulemar-neggweburgi-noed-obelosadse Bab-Dummadga ibmar-ogumakar uknai gualid. </v>
<v b="2SA" c="15" v="25">Geb Rey-David, Sadocʼga sogded: —Bab-Jehová-Dadganbo-Igar-Mesisad-Ulu gannar Jerusalén-neggweburse be berbenao. Bab-Jehová nabir angi binsabidibe, gannar Jerusalén-neggweburse-dagega an-imakoed. Degi, gannar Bab-Jehová-Ulu-dakega an-imakbaloed. Deginbali, Bab-Dummadse-goled-neg-sunna-seleged-dakbaliga an-imakbaloed. </v>
<v b="2SA" c="15" v="26">Ar Bab-Jehová sogdibe: ‘Bar an bebina sogsurye, ¿igi an bar saosunna? Bab-Jehová e-sogedba an-imakodo.’ </v>
<v b="2SA" c="15" v="27">Aginbali, Rey-David, dule-irwa-Bab-Dummadse-goled-Sadocʼga sogdebalid: —Ar be dule-irwa-Bab-Dummadse-goledsoggu, nuedgi gannar be Abiatarʼbogwa Jerusalén-neggweburse nao. Degine, be-machi-Ahimaas, degi, Abiatar-machi-Jonatán, beba namarmogo. </v>
<v b="2SA" c="15" v="28">Neba-naidgi dule-buksulidgi anmar ambikudapoed. Gardamar be anmarga-senonikidse anmar ambikuoed. </v>
<v b="2SA" c="15" v="29">Degisoggu, Sadoc, Abiatarʼbogwa Bab-Jehová-Dadganbo-Igar-Mesisad-Ulu Jerusalén-neggweburse sesgusmalad, geb agine gudigusmalad. </v>
<v b="2SA" c="15" v="30">Davidʼdina Olivo-yar-enaknai gualid, emurkwaa-bonadapi gusad, degi, sapat-sate nadapi gusbalid. Bela Davidʼba-nadapmalad, emurkwaa-bonadapi gusmarmogad. </v>
<v b="2SA" c="15" v="31">Agine, Davidʼga sognonimalad: “Ahitofel, emargi-aibinega Absalónʼba gunaimoye.” Geb David weyob sogded: “¡Bab-Jehováʼye, Ahitofel-binsaed-ukedi be obure!” </v>
<v b="2SA" c="15" v="32">David yar-birse, Bab-Dummadse-gorledaedse mosgua, Arquita-dule-Husai abingualid. We-dule, mor siir-siir David-abin danikid, geb e-nono olli-sichi danibalid. </v>
<v b="2SA" c="15" v="33">David, Husaiʼga sogded: —Anba be dagye-sogele, binsa be anga arbaed onogoed. </v>
<v b="2SA" c="15" v="34">Gannar be Jerusalénʼse-naed bur nabirid, adi, be Absalónʼga sogdapiga: ‘Rey, an be-maiga guoye. Igi an be-bab-Davidʼga arbadii gusa, deyob an bega arbadii gumogoye.’ Deyob be imaksale, sunna be Ahitofel-binsaed-ukedi obured. </v>
<v b="2SA" c="15" v="35">Agi dule-irwa-Bab-Dummadse-goled-Sadoc, degi, Abiatar, be-yarba gwichi gumaloed. Degisoggu, bela be rey-neguyagi-ibmar-itodagoedi, Sadocʼga, degi, Abiatarʼga be ogwaoed. </v>
<v b="2SA" c="15" v="36">Degine, bela be-ibmar-itogoedi, Sadoc, e-machi-Ahimaasʼga ogwamogoed, degi, Abiatar, e-machi-Jonatánʼga ogwamogoed. A-sapingana, anga ibmar-ogwanai gumarmogoed. </v>
<v b="2SA" c="15" v="37">Degidgine, David-e-ai-Husai, Jerusalén-neggweburse naded. Absalón neggweburse-dognadapidgine, Husai dognadapi gusmogad. </v>
<v b="2SA" c="16" v="1">David yarbirgi sikwas-nasgua, Mefiboset-e-mai-Siba David-abin noalid, geb Davidʼga moli-uayasuid-walabo e-siged-nika-nika senonikid, degine, geb molimar-birgi we-ibmarmar senonibalid: Madu, dulataled-ilabo (200), uva-dinnagana-madu, gwadulatar (100), higo-dinnagana-madu, gwadulatar (100), degi, vino, moli-uka-buglu-gwagwen senonibalid. </v>
<v b="2SA" c="16" v="2">Rey-David, Sibaʼse egisded: —¿Ibiga be we-ibmar sedaniki? Siba abin-sogded: —Moli-uayasuid-walabogwadi, rey-e-gwenadgan-egi-sigmalaga an sedanikid. Madumar, degi, uva-dinnagana be-sordamar-ogunnega an sedanibalid. Vinoʼdina, bemar nega-dulesulidganba-gudiidgi-yeguarmalale, gobmalaga an sedanibalid. </v>
<v b="2SA" c="16" v="3">Rey-David, Sibaʼse egisded: —¿Be-dummad-Saúl-e-wagwadina? Siba abin-sogded: —Jerusalén-neggweburgi besa. Ar ade, binsaed: ‘Emi-iba, e-dad-negsemaigusad gannar ega uklegoye.’ </v>
<v b="2SA" c="16" v="4">Rey-David, Sibaʼga sogded: —Mefiboset-ibmar-nikad bela begadga gusunno. Ani an bega uked. Siba, David-abin dulluu imakded, geb ega sogdemogad: —Rey, be an-dummad-gued. Nuedye an bega sogdo, we-ibmar be anga uknagu. </v>
<v b="2SA" c="16" v="5">Rey-David Bahurim-neggweburse nonigua, Saúl-e-gwenad-Gera-machi-Simei, David-abin noalid. Agine, Simei, Davidʼgi uluded, gaya-isgana egi sogded. </v>
<v b="2SA" c="16" v="6">Degine, sordamar David-ebiris nadap-inigwele, Simei, Davidʼgi akwa-misad, degine, dummagangi akwa misbalid. </v>
<v b="2SA" c="16" v="7">Simei, Davidʼgi urwenagu, weyob sogded: —¡Be nae! ¡Be dule-isganad, be dule-gindakedid! </v>
<v b="2SA" c="16" v="8">Rey-gan-suega be Saúl-gwenadgan oburgwisad. A-nukad Bab-Jehováʼse be sabsur-odurdaklenaid. Agala, Bab-Jehová, be-machi-Absalón negseega imaknaid. ¡Na be dukin sadii, dule-gindakedbi gaamakdiid! </v>
<v b="2SA" c="16" v="9">Geb Sarvia-machi-Abisai, reyga sogded: —¿Ibiga we-dule-isgana an-dummad-reygi isdar sunmaknai? Dummad, an bega e-dukar egwanno. </v>
<v b="2SA" c="16" v="10">Rey-David, Sarvia-masmala-abin sogded: —Mer be achamalo. We-igar bemargadsulid, degi, angadsurmogad. Ar dule-we-ibmar-sognaidi, Bab-Jehová-sogedba-sognair sognaid, be Davidʼga deyob sognaoye. Degite, ¿doa ese golosunna, ibiga be deyob sognaye? </v>
<v b="2SA" c="16" v="11">David, Abisaiʼga, degi, e-sordaganga sogdebalid: —Be dakena, ar an-machi-sunnadbela, an-oburgwebigudiid, degite, ¿we-dule-Benjamín-wagwa-bursunna? Mer ese be gormalo. Igi na sunmakbie, e-itolegeddo, ar Bab-Jehová we-dule barmialid. </v>
<v b="2SA" c="16" v="12">Abakar Bab-Jehová, an-nunmak-itodiidba wile an-dakalile, we-gaya-isgana emi-angi-milenaidi, ibmar-nuedga anga gualile. </v>
<v b="2SA" c="16" v="13">David, e-sordaganmala igarba gannar nadmarbargu, amba Simei yar-dikarbali iisedi gaya-isgana-sognadapi gusad. Amba Davidʼgi akwamar-minai gusbalid, ukubse-bakar minai gusbalid. </v>
<v b="2SA" c="16" v="14">Rey-David, degi, bela e-sordaganmar nadapidba nue-geggusmalad. Degisoggu, Jordán-diwarse nonimargua, agi obunnosmalad. </v>
<v b="2SA" c="16" v="15">Degidgine, Absalón geb bela-Israel-dulemar-eba-danigusmalad, Jerusalén-neggweburse dognonimalad. Ahitofel eba nonimogad. </v>
<v b="2SA" c="16" v="16">David-e-ai-Arquita-dule-Husai, Absalónʼse-nonigua, ega sogded: —¡Rey be undar-suiti-megena gadin! </v>
<v b="2SA" c="16" v="17">Absalón, Husaiʼse egisded: —¿Ibiga be-aiba be nadsuli? ¿Ar be-aigi dodoye be soge? </v>
<v b="2SA" c="16" v="18">Husai, Absalón-abin sogded: —Degisuli. Ar unnila Bab-Jehová-dule-nug-imaksadba an gudiguoed, degi, dulemar, dule-nug-imaksadba an gudiguoed, bela Israel-dulemarba an gudigubaloed. Degisoggu, an be-walik gudiguoed. </v>
<v b="2SA" c="16" v="19">¿An doa-e-maiga bar guo be an insasunna? Unnila an be-maiga guergebed. ¿Ar rey-machiga an arbadii guosur be insae? Eye, an arbadii guoe. Ar igi an be-babga-arbadii gusa, deyob an bega arbadii gumogoed. </v>
<v b="2SA" c="16" v="20">Geb agine, Absalón, Ahitofelʼga sogded: —Be anga binsaed dake, ibu anmar imakoe. </v>
<v b="2SA" c="16" v="21">Ahitofel, Absalónʼga sogdemogad: —Be-bab e-omegan-dikarbalid e-neg-edarbega-obesadbo be gabnae. Adi, bela Israel-dulemar be-dakmalagar, be-babbogwa be nue-isdaradga gusye. Deyobile, dulemar-beba-nanaimalad bela gangudmaloed. </v>
<v b="2SA" c="16" v="22">Degisoggu, Absalónʼga neg-uas-birgi dordoneg-sobsamalad. Adi, agi e-bab-e-ome-dikarbarmaladse golegar. Geb deyobi Israel-dulemar bela daksamalad. </v>
<v b="2SA" c="16" v="23">We-ibagangine, dulemar Ahitofel-binsaed-ukedgi binsadamalad, wede Bab-Dummad-gayaburbaye. David, degi, Absalónʼmoga deyob egi binsadamarmogad. </v>
<v b="2SA" c="17" v="1">Aginbali, Ahitofel, Absalónʼga sogded: —An bedile, miliambe-gakabo (12,000) sordamar-amisaled. Emisbinne emi-mutikidba an David-baleginnadeled. </v>
<v b="2SA" c="17" v="2">David-geggus-gudiidgi, nollo-gudibalidgi, egi baisursunna gwisguledapiled. Ega dobed-dummad-naguega an imaksaled. Degidba, e-sordagan-eba-gudidimalad, dobedba wakitemalaled. Unnila Rey-Davidʼbi an oburgwisaled. </v>
<v b="2SA" c="17" v="3">E-sordamardina an senonikiled. Degii-David-burgwisadbali, bela e-sordamar beba nagudmalaled. Deyob, geb neg-bogidik nagunonikiled. </v>
<v b="2SA" c="17" v="4">Absalón, degi, Israel-dulemar-nug-nikamalad, Ahitofel-ega-binsaed-uksad nabir-itosmalad. </v>
<v b="2SA" c="17" v="5">Absalón sogded: —Arquita-dule-Husaiʼse be anga gornamalo. Anmar itomarmogo, igi sogdamogodibe. </v>
<v b="2SA" c="17" v="6">Husai, Absalónʼse-nonigua, Absalón ega sogded: —Weyob Ahitofel sogsadi, ¿anmar eba ibsao be itomoga? Sulile, be sogmodo. </v>
<v b="2SA" c="17" v="7">Husai, Absalónʼga sogded: —Emisgindi, Ahitofel-e-binsaed-uknaidi innikisulid. </v>
<v b="2SA" c="17" v="8">Geb Husai sogdebalid: —Be wisid, be-bab-David, dule-buledid. Aginbali, e-sordamar-eba-gudimalad deyobmarmogad. Igi sapurbali wiob-ome ei mimmigan-sulesale, urwedii dae, deyob e-sordamar sae itodimalad. Aginbali, be-bab bila-onoged-dulebalid, degisoggu, e-sordaganbali mutik gudii guosulid. </v>
<v b="2SA" c="17" v="9">Inniki an bega soged, akwasailagan-yaba dukus-mairgebed. Bia gudisundibe. Ar e-inse bemargi yolenoniye, dulemar itoarmalale, sogdemaloed: ‘Absalón-sordamar ibitosmarye.’ </v>
<v b="2SA" c="17" v="10">Degidbali, sordamar achumigur-nono-wawaadyob niga-gandikmalad, bela sikirmakdemaloed. Ar bela Israel-sordamar wismalad, be-bab dule-buledi, degine, wismarbalid, e-sordagan-eba-gudidimaladi, dule-buleganmarmoga. </v>
<v b="2SA" c="17" v="11">”Degisoggu, an sogmodo, Absalón, bela Israel-sordamar Dan-yar-naidgi-bukwad, degi, Beerseba-neg-naid-ugakaase-bukwad be onmako. Ar sordamar demar-gakaba-ukub-naidyob merguosoggu, be-sunnagwad urwenaega be amar-iduergebed. </v>
<v b="2SA" c="17" v="12">Ar David bia gudioe, agi anmar egi yoledapoed. Igi boo napagi batiardae, deyobi, anmar egi batidapoed. David, degi, bela e-sordagan-eba-gudimalad, wargwensaale dula anmar obegosulid. </v>
<v b="2SA" c="17" v="13">Ar David neggwebur-gandikidse dukunaddibe, bela Israel-sordamar a-neggweburse urdub-nika namaloed. A-urdubgi bulakwaa anmar e-ibe e-galu-matusulid-akwabiid earoed, e-akwamar-seniganse-bakar, diwar-maidse mioed.” </v>
<v b="2SA" c="17" v="14">Absalón, degi, bela Israel-dulemarmala sogdemalad: —Arquita-dule-Husai-e-binsaed, Ahitofel-e-binsaedba bur-nuedid. Ar we-ibmar-gusadi, amba Ahitofel-e-binsaed innikigwad-inigwele, Bab-Jehová, Absalónʼga-boni-onogega Ahitofel-e-binsaed-oburega imaksad. </v>
<v b="2SA" c="17" v="15">A-sorbali, Husai, dule-irwa-Bab-Dummadse-gormalad-Sadocʼga, degi, Abiatarʼga sogded: —Ahitofel weyob Absalónʼga, degi, Israel-girmar-dummaganga binsaed uksad. Andina weyob Absalónʼga an binsaed uksamogad. </v>
<v b="2SA" c="17" v="16">Degisoggu, gwae bemar Davidʼga weyob-sognamalo: ‘Mer-bemar emi-mutik neba-naidgi ambikumaloye, gwae Jordán-diwar obakmaloye. Rey-Davidʼye, deyob be imaksulile, be, degi, be-sordagan-beba-gudimalad oburgwilemaloye.’ </v>
<v b="2SA" c="17" v="17">Jonatán, Ahimaasʼbogwa Rogel-dia-siid-naba besmalad, adi, mer Jerusalén-neggweburgi-dogmai dulemarse daklegegar. Degisoggu, amar-owisogega ome-gwensak-maiga-gudiidi, ega gayaburba berbenonidaed, adi, amar-ebogwad Rey-Davidʼse gayaburba sedegar. </v>
<v b="2SA" c="17" v="18">Degi-inigwele, sapingwa-gwensak a-dulemar-daksad, geb Absalónʼga barsokapid. Degisoggu, Jonatán, Ahimaasʼbogwa agi-gunaid gwae nadmalad. Bahurim-neggweburse nonimargua, dule-gwensak-neggi dognonimalad. A-neg-imba-naidgi, dia-siid-yaba dogsamalad. </v>
<v b="2SA" c="17" v="19">Neg-ibed-ome atued amisad, geb, dia-siid-birgi ogichad. A-birgi, ibmar-gwag eosad. Degisoggu, dia sisuliyob daklesad, wisgulessurgusad. </v>
<v b="2SA" c="17" v="20">Absalón-sordamar ome-negse-nonimargua, omese egisdemalad: —¿Bia Ahimaas, Jonatán-ebo nadmala? Ome abin-sogded: —Bato dian obaksamalargebed. Sordamardi amar-ebogwad-aminade gusmalanad, amissurgusmalad. Degisoggu, Jerusalén-neggweburse gannar nonigusmalad. </v>
<v b="2SA" c="17" v="21">Sordamar bela duurmakdemargua, geb Jonatán, Ahimaasʼbogwa dia-yaba-siidgi nosmalad. David-owisogega Davidʼse nade gusmalad, geb ega sogdapmalad: —David gwae be nae. Gwae be Jordán-diwar-obakmalo. Ar Ahitofel, Absalónʼga binsaed-uksad, igi-bemargi gwichiguoe. </v>
<v b="2SA" c="17" v="22">Degisoggu, David, bela sordamar-eba-gudimalad neg-oiboged-idu bela Jordán-diwar obaksamalad. </v>
<v b="2SA" c="17" v="23">Ahitofel, e-binsaedba-Absalón-aibirissuli daksagua, e-moli-uayasuidgi e-neggweburse naded. E-negse mosgua, bela-e-gwenadganga igarmar-uksad-sorbali, na-dukin dukar-gasad. Deyob Ahitofel burgwisad, geb degi, e-bab-neg-uan-maidgi digsamalad. </v>
<v b="2SA" c="17" v="24">David Mahanaim-neggweburse nonigua, Absalónʼdina Israel-sordaganmala sorba Jordán-diwar-obaksamalad. </v>
<v b="2SA" c="17" v="25">Absalón, Joab-anar, sorda-dummadga Amasa-onug-imaksad. Amasaʼde, Israel-dule-Itraʼye-nugad-e-machid. Itraʼde, Abigail nikusadid. Abigailʼde, Nahas-e-sisgwad, Sarvia-e-urbad. Sarviaʼdi, Joab-e-nanad. </v>
<v b="2SA" c="17" v="26">Israel-sordamar, geb Absalónʼmala Galaad-yargi ambikunonimalad. </v>
<v b="2SA" c="17" v="27">David Mahanaim-neggweburse nonigua, agine wemar abingualid: Nahas-machi-Sobi. Sobiʼde, Rabá-neggweburginedid, Rabáʼde, Amón-wagan-e-neggweburad. Amiel-machi-Maquir. Maquirʼde, Lodebar-neggweburginedid, degine, Barzilai, Barzilaiʼde, Rogelim-neggweburginedid, Rogelimʼde, Galaad-yargi siid. Wemar Davidʼse nonimalad. </v>
<v b="2SA" c="17" v="28">A-dulemar Davidʼga we-ibmar senonimalad: Atuedmar, gobednogmar, mete-burwigan, orosgi-dakleged-trigo, orosgisaar-dakleged-cebada, madubur, ob-dibyaled, ingwagii-dakleged-habasʼye-nugad, ingwagii-dakleged-lentejas, ingwagii-dakleged-garbanzos-dibyaled, </v>
<v b="2SA" c="17" v="29">achanis, moli-bebe-nikad-nunis-ollikwagwad, sibad-wawaad-nunis-gwamakaled, degine, moli-bebe-nikad-nunis-gwamakaled. David, e-sordaganmala, we-ibmarmar-gunmalaga ega senonimalad. Ade, binsasmalad: “Sordamar neg-dulesulidganba geggus danimar an insaye, ukudmaada danimar an insaye, mas-gunbi gudanimar an insaye,” ade, deyob binsamalad. </v>
<v b="2SA" c="18" v="1">David e-sordagan-eba-gudimalad danar-danar-urbenai gualid. Agine, sorda-mili-miligwengi (1,000-1,000) gusad, degi, sorda-dulatar-dulatargi (100-100) e-idumalad onug-imaksad. </v>
<v b="2SA" c="18" v="2">Agine, David sordagan-bukwad sogapaa-mimisad. Geb degine, sordagan-soggwen-idugega, Joab-onug-imaksad. Sordagan-sogbogi, Abisai-onug-imaksabalid. Abisaiʼde, Joab-e-gwenadid. Ebogwadi, Sarvia-masmalad. Geb David, napi-sordagan-sogapaagwad-idugega, Itai-onug-imaksad. Itaiʼde, Gat-duled. Agine geb, Rey-David, bela sordamar-bukwadga sogded: —An bemarba urwenamogoed. </v>
<v b="2SA" c="18" v="3">Bela sordamar-bukwad ega sogdemalad: —Anmarba be naosulid. Ar anmar urwenai-wakitedibe, baisur anmar-dakmaloed. Anmar-sordamar negabar-oburgwilesmalar, baisur dakmarbaloed. Ar bedi nuga-nikadsoggu, anmar-miliambe-mergueyobi be gangumaid (10,000). Degisoggu, neggwebur-akar be anmar-bendakmai guoed. </v>
<v b="2SA" c="18" v="4">Rey-David abin-sogded: —Bemar-sogedba an imako. Degisoggu, Rey-David e-sordagan-dulatar-dulatar (100-100), degi, mili-miligwen-ainidmargu (1,000-1,000), neggwebur-yawagak-noedgi dakegwichi gusad. </v>
<v b="2SA" c="18" v="5">Rey-David, Joabʼga, Abisaiʼga, geb Itaiʼga igar-uksad: “Mer sabsur an-machi-Absalón imakmalo.” Rey-David, Absalónʼgi deyob sognagu, bela sordamar itosmalad. </v>
<v b="2SA" c="18" v="6">David-sordamar, Israel-sordamargi-urwenaega nodegusmalad. Efraín-sapur-naidgi urwenai guarmalad. </v>
<v b="2SA" c="18" v="7">A-ibagine, sordamar yeer oitolesmalad, mili-dulagwen (20,000) burgwismalad. Degi-inigwele, David-sordamar Israel-sordamargi obichad. </v>
<v b="2SA" c="18" v="8">Bila-onoleged bela yar-gasa nagunonikid. A-ibagine, bila-onolegedba sordamar bur bule sapurba burgwismalad. </v>
<v b="2SA" c="18" v="9">Absalón moli-uayasuid-birgi-nadapgua, David-sordamar-abingunonikid. Moli-uayasuid sapi-encinaʼye-nugad-urba dogded, geb Absalón-sailagia sapi-e-anagangi galenonikid. Agi bannu-bannu nagusad. E-molidi iduar naded. </v>
<v b="2SA" c="18" v="10">Sorda-gwensak deyob-Absalón-daksagua, Joabʼga sognonikid: —Emiskwaa, an Absalón-daksad, sapi-encinaʼgi bannu-bannu-nai an daksad. </v>
<v b="2SA" c="18" v="11">Joab a-dulega sogded: —Degite, be deyob Absalón-daksagua, ¿ibiga be yog-oburgwar imaksasuli? Nued be imakoenad. An bega mani-nibirambe-aidikued-wilub (10) ukoenad, an bega molidub-bur-sunsoged ukbaloenad. </v>
<v b="2SA" c="18" v="12">A-dule Joab-abin sogdemogad: —Amba be anga mani-miligwen-aidikued-wilub (1,000) ukena, amba Absalón an oburgosulinad. Rey-machigi gege an aibined. Ar anmar rey-bega-ibmar-sogsad ise-itogaled, Abisaiʼga deyob sogsabalid, Itaiʼga deyob sogsabalid: ‘Mer an-machi-Absalón akar-imakmaloye.’ </v>
<v b="2SA" c="18" v="13">Aginbali, an na dukin san-urmakbalo-itole. Ar Rey-David wisgunonidibe, be-sunnad angi be gwisgudbaloed. </v>
<v b="2SA" c="18" v="14">Joab ega sogded: —An bebo bar sunmakosuli. Joab eswar-warbaa yog amiar-imaksad. Degine, Absalón-bannumaknaidse nadegusad. Agi Absalón-e-binasgargi eswar-warbaagwad yosad </v>
<v b="2SA" c="18" v="15">Degidgine, sapingan-Joab-bendakmalad, e-ambe (10) Absalón-ebirismalad, geb oburgwismarsunnad. </v>
<v b="2SA" c="18" v="16">Agine, Joab, sordamar-mer-bar-urwega gar-trompeta-ogormalaga imaksad. Degidgine, geb Joab-sordamar bar Israel-e-sordamar-balegichasulid. </v>
<v b="2SA" c="18" v="17">A-sorbali, Absalón-e-mui-bannumaknaid odesmalad, sapurba yaa-ollo-siidgi egwachamalad. A-birgi, akwamar-mulluu sie-sie imaksamalad. Israel-sordamardina bela gwakidmalad, e-neg-e-negse duurmakdemalad. </v>
<v b="2SA" c="18" v="18">Absalón dula-gudiun, Rey-Nebagi na akwa-sobar ogwichisanad. Ade, Absalón weyob binsasgusad: “An machi-satesoggu, bar an-nug obarledii gulegosulid.” Agala, akwa-ogwichisadgine, Absalón, e-nug-nasiksad. Degisoggu, a-akwa, “Absalón-akwa-bubawarye” nuggunonikid. Agala, we-garda-narmaklenaidse, amba deyob bileged. </v>
<v b="2SA" c="18" v="19">Agine, Sadoc-machi-Ahimaas, Joabʼga sogded: —Gwae an Rey-Davidʼse naoe, ega sognaegar, ‘Bab-Jehová be-isdarmaladgi-nakwega be-imaksaye.’ </v>
<v b="2SA" c="18" v="20">Joab, Ahimaas-abin sogded: —Ar Rey-David-machi burgwissoggu, e-babga emi we-gayaburba bee be berbenaosulid. Baid-ibagi ega be sogoed. </v>
<v b="2SA" c="18" v="21">Degidgine, Joab, Etiopía-dulega sogded: —Bee be nao. Bela be ibmar-daksadi, Davidʼga be sognao. Etiopía-dule, Joab-abin napase dulluu-imaksad, geb agi abarmakded. </v>
<v b="2SA" c="18" v="22">Sadoc-machi-Ahimaas gannar Joabʼga sogdebalid: —Degi-inigwele, amba an Etiopía-dule-sorba abarmakdoe. Joab abin-sogded: —Machi, ¿ibiga be abarmakdoe? We-gayaburba-berbenaoedgi ibnued gwen be amiosulid. </v>
<v b="2SA" c="18" v="23">Ahimaas abin-sogded: —Baisuli. Igi neg-gubie, deyob guodo. Amba an abarmakdoe. Joab ega sogdesunnad: —Degite, be nado. Degidba Ahimaas neba-neg-naidba abarmakde gusad. Agine, Etiopía-dule-bargadapid, geb na e idusunnad. </v>
<v b="2SA" c="18" v="24">Davidʼdi neggwebur-yawagak-gebe-gwichid, degi, yawagak-baid-sorba-gwisbalid, a-negabargi siid. Dule-nakuleged yawagak-niba neg-swirinaidgi atakgwisgu, dule-gwensak-abarmakdaniki dakalid. </v>
<v b="2SA" c="18" v="25">Geb agi, Rey-David-owisogegala, binnasuli goted: —Dule dani. Agine, Rey-David sogded: —Ar dule wargwen-danikile, degirdi, gaya-nued sedanido. Degidgine, dule-abarmakdanikid walikgudanigua, </v>
<v b="2SA" c="18" v="26">dule-nakulegwichid dakarbalid, dule-baid sorba abarmakdanibali. Geb yawagak-dakgwichidse iseedi goted. Ega sogded: —Sorba, dule-baid abarmakdanibali. Rey-David sogdebalid: —We-dule amba gaya-nued sedanibalirgebed. </v>
<v b="2SA" c="18" v="27">Dule-nakulegwichid sogded: —An dakedi, dule-idunaid Sadoc-machi-Ahimaasʼyob abarmaked. Rey-David abin-sogdebalid: —We-dule, dule-nuedi, gaya-nued sedaniki. </v>
<v b="2SA" c="18" v="28">Ahimaas, Rey-David-asabin-nonigua, Davidʼga sogded: —Nued-sogeye. Agi Ahimaas dulluu napase imaksad. Geb Davidʼga sogded: —Rey-David, be-Bab-Dummad-Jehová-e-nug odummolesun. Ar aa, be-isdarmalad-begi-aibichamalad, bela bega urmaksad. </v>
<v b="2SA" c="18" v="29">Rey-David ese egisded: —¿Absalónʼdi, nuedi? Ahimaas abin-sogded: —Joab-an-barmiargu, dulemar oimaknanai unnila an itosad. Degisoggu, an wissurmosundo, ibiga deyob oimaknanai gusmarsundibe. </v>
<v b="2SA" c="18" v="30">Rey-David ega sogdebalid: —Dage wesik. Wegi gwisguda. Geb Ahimaas, Rey-David-naba gwisgunonikid. </v>
<v b="2SA" c="18" v="31">Agine, Etiopía-dule nonimogad. Rey-Davidʼga weyob sogded: —Rey, gaya-nued bega an sedanikid: Emi, Bab-Jehová be-isdarmalad-begi-gwisgusmaladgi be-ollor-imaksad. </v>
<v b="2SA" c="18" v="32">Rey-David Etiopía-dulese egisded: —¿Absalónʼdi, nuedi? Etiopía-dule abin-sogded: —Igi-we-sapingwa-naibigusa, deyob bela rey-e-isdarmalad, degi, reygi-gwisgubi-gudimalad imaklemarmogana gadin. </v>
<v b="2SA" c="18" v="33">Rey-David deyob e-machi-Absalón-burgwisye itosgua, gwage-naibid-dummad ega nagunonikid. Geb yawagak-birgi-neg-siidse-nakwemaigua, ise-boar-sunmaknadapi gusad: “¡Machiye, machiye! ¡Ani an bur be-ular burgwissunnana gadin! ¡Machiye, machiye!” </v>
<v b="2SA" c="19" v="1">Agine, Joabʼga sognonimalad: “Rey-David Absalón-burgwisad-ular nue-bodiiye, nue-wile-itodiiye.” </v>
<v b="2SA" c="19" v="2">Sordamar wisgunonigua, Rey-David e-machi-burgwisad-ular nue-wile-itodiiye. Agidba bila-onolesadgi-nakwismaladgi, bar weligwar itossurmalad, eba wile-itodmarmogad. </v>
<v b="2SA" c="19" v="3">A-ibagine, David-e-sordagan bila-onogedgi-galakus-danimalayob, arbakee neggweburse ubononimalad. </v>
<v b="2SA" c="19" v="4">Reydina, ise-boar emurakwaa-gornaid: “¡Machi-Absalónʼye, machi-Absalónʼye!” </v>
<v b="2SA" c="19" v="5">Degidgine, Joab negyaba dogded, bia Rey-David gunai. Geb Davidʼga sogded: “Be-sordamar bega-uluapmaladgi be-bendaksamalad. Deginbali, bega be-masmala, be-bunamala, be-omegan, degine, be-omegan-dikarbalid, bendaksamarbalid. Emide, aka be be-sordaganga binged-dummad be uknaid. </v>
<v b="2SA" c="19" v="6">Ar be bur bule isdar-be-dakdimaladdi be sabed. Aka be-sabgudimaladdi be isdar-daked. Emide be anga nue-oyonasunnad, sorda-nug-nikamaladdi an baisur-dakye, sordamar an baisur-dakbarye. Nue an dakedi, anmar bur oburgwilesana baisulinye be anga sogeyobid: ‘Be-machi-Absalón-durgusana bur gadinye.’ </v>
<v b="2SA" c="19" v="7">Degisoggu, gwisgue, sordagan-abin be nonae, ega nuedgi be sunmaknae. Bab-Jehová-nuggi inniki an bega soged: Be nonasulile, we-mutikidba dulemar bar beba gudii guosulid. Be sapingwa-akale bonigan-itosadba bur bule bega neg boniga gunonikoed.” </v>
<v b="2SA" c="19" v="8">Agine, Rey-David gwisgus-imaksad, yawagak-naba dummagan-bukwad-naba signonikid. Bela sordamar owisolesgua, Rey-David yawagak-naba-sigisye, bela sordamar rey-asabin gwisgunonimalad. Israel-sordamardina bela e-neg-e-negse wakitemalad. </v>
<v b="2SA" c="19" v="9">Degine, dadgan-ambe-gakabogwad-e-wagan-bukwad-ilibali (12) neggusadgi sunmaklenai gualid. Weyob sunmaklenai gualid: “Rey-David anmar-isdarmaladgi anmar-bendaksad, Filistea-dulemargi anmar-bendaksabalid. Degi-inigwele, Absalón-dobedbali, Rey-David, we-yargi wakite gusad. </v>
<v b="2SA" c="19" v="10">Ar anmar, reyga Absalón-nug-imaksanad. Emide, bila-onolesadgi burgwissunnad. Degisoggu, Rey-David gannar anmarse-dagega, ¿ibi-boni niksunna? An dakedi, boni sate an dakdo. Anmar ese gorsundo.” </v>
<v b="2SA" c="19" v="11">Rey-David deyob egi sunmaklenai wisgusgua, dule-irwa-Bab-Dummadse-gormalad-Sadocʼga, degi, Abiatarʼga gayaburba barmisad, weyob ega sogmalagar: “Judá-girmar-dummaganse be gornamaloye, ega sogmaloye: ‘Rey, Israel-dulemar gannar-e-negse-dagega-ese-gornaid bela wisgusye. Ar bemar, rey-gannar-dagega ¿emar-sorba ese be gormalo-sogeye? Deyobwilubsulinye ega be sogo.’ ” </v>
<v b="2SA" c="19" v="12">David sogbalid: “Weyob be Judá-girmar-dummaganga sogbaloye: ‘Bemar anmar-gwenadgan gumaladdeeye, anmar ablis-soggwenna gumarbaliddeeye. Ar degite, an-negse-gannar-an-dagegala, ¿ibiga bemar geb emar-sorba anse gormalosunye?’ </v>
<v b="2SA" c="19" v="13">Amasaʼga weyob bemar sogmogoye: ‘¿Ar anmarde ablis-emar-sursogeye? Ar anmar ablis-emaladdeeye. Joab-anar sorda-iduedga an be-nug-imakoye. Deyob an imaksulile, Bab-Dummad sabsur-an-odurdakoye.’ ” </v>
<v b="2SA" c="19" v="14">Rey-David Judá-dulemar-eba-nagumalagar deyob imaksad. Degisoggu, bela danakwaa ese gotemalad: “Rey-David, gannar be-negse be dage, be-sordagan be sedabalo.” </v>
<v b="2SA" c="19" v="15">Degi, Rey-David aligusad, Jordán-diwar-maidse nonikid. Judá-dulemardina, Rey-David-abinguegala, Gilgal-neggweburse nonimarmogad, adi, Jordán-diwargi bulakwaa-obakmalagar. </v>
<v b="2SA" c="19" v="16">Aginbali, Gera-machi-Simei, Rey-David-abindakdagegala gwae aidedanigusad, degi, Judá-dulemar eba danigusmarmogad. Simeiʼde, Benjamín-e-wagwad, Bahurim-neggweburginedid. </v>
<v b="2SA" c="19" v="17">Simeiʼbali, Benjamín-e-wagan miligwen (1,000) danigusmarmogad. Siba, Saúl-e-maiga-gudigusad, danigusmogad, degi, e-masmala warambe-gakatar (15), degi, e-maiga-gudimalad e-dulagwen (20) danigusmarmogad. Wemar, Rey-Davidʼse, Jordán-diwargi obaksamalad. </v>
<v b="2SA" c="19" v="18">Diwar-dinnagwadsik obaksamalad, adi, Rey-e-gwenadgan obaksokalile, bendakmalagar. Gera-machi-Simei, Jordán-diwar-obaksagua, Rey-David-abin napayala megisad. </v>
<v b="2SA" c="19" v="19">Geb reyga sogded: —¡Dummadye, wile be an-dake! ¡An begi ichakwa-sunmaksadi, begi-ichakwa-sunmaksasuliyob be an-dake! Bitigi be angi isdar-binsasulina gadin. Be Jerusalén-neggweburgi nodgua, an begi ichakwa-sunmaksadi, mer bar be ebinsaena gadin. </v>
<v b="2SA" c="19" v="20">An, an-isgusad magar na itoged. Dummad-rey, agala an be-abindakegala, José-waganmar-abargi an-inse an nonikid. </v>
<v b="2SA" c="19" v="21">Agine, Sarvia-machi-Abisai sunmaknonikid, sogded: —Simei, Bab-Jehová-dule-nugsasad ukabsas gusad. Degisoggu, oburgwilegergebed. </v>
<v b="2SA" c="19" v="22">David abin-sogded: —Sarvia-masmala, mer be achamalo, we-igar bemargadsulid. Emide, aka be an-isdarmaladyob angi be yolenanaid. Israel-e-reyga gannar an gunonikid-ibagi, ¿sunna dule-oburgwilego be ebinsae? Suli. </v>
<v b="2SA" c="19" v="23">Agine, Rey-David, Simeiʼga ise-sogar sogded: —Be burgosulid. </v>
<v b="2SA" c="19" v="24">Saúl-wagwa-Mefiboset, Rey-David-abindaknonimogad. Mefiboset, Rey-David Jerusalén-neggweburgi nodegusgua, degi, emi-ibase David gannar Jerusalénʼse nuedgi-dognonibalidse, gwen nag-enukdisuli, e-mor-yoid-enukdisuli, degi, e-siga-moodo gudii gusad. Deyobi Mefiboset gudii gusad. </v>
<v b="2SA" c="19" v="25">Rey-David, Jerusalén-neggweburgi dogdanigua, Mefibosetʼga sogded: —Mefiboset, ¿ibiga be anba nadegussuli? </v>
<v b="2SA" c="19" v="26">Mefiboset abin-sogded: —Rey, be an-dummadid. An-mai an-yardaksad. Be wisid geg an nue nanaed. An Sibaʼga aisaar sogsanad: ‘Moli-uayasuid be anga guagwar nasiko. Egi sii an reyba naoed.’ </v>
<v b="2SA" c="19" v="27">Degisoggu, Siba bega ibmar-sognagua, an-ogakansanai gusad. Rey, be an-dummadid. Bab-Dummad-baliwituryob be gued, be-sogedba be an-imako. Be-dakedba be an-imako. </v>
<v b="2SA" c="19" v="28">Be-an-dummadsoggua, an-gwenadgan, an-bab-neguyaginmalad, bela bese oburgwilegedinad. Degi-inigwele, beba mas-gunnega be an-imaksad. Degisoggu, gwen bar bese ibmar-egised an itosulid, ar unnila an be-maiga gudiid. </v>
<v b="2SA" c="19" v="29">Rey-David, Mefibosetʼga sogded: —¡Wese! ¡Mer bar be sunmak! Emi bato an igar-mesisad, be Sibaʼbogwa napa mimimaloye. </v>
<v b="2SA" c="19" v="30">Mefiboset, reyga sogdebalid: —Bela Sibaʼga napa-ukleged bur nabirid. Dummad, wese be gannar nuedgi-nonikidi anga unnigualed, ibmar-baid an abesulid. </v>
<v b="2SA" c="19" v="31">Aginbali, Galaad-dule-Barzilai, rey-bardakega Rogelim-neggwebur-akar nonikid, Jordán-diwargi obaknai gusad. </v>
<v b="2SA" c="19" v="32">Barzilai undar-selebagusad, birga-dulabake (80) nikad, degi, mani-ibedbalid. Rey-David Mahanaim-neggweburgi-gudigua, Barzilai, rey-ibmar-abeged bela binsa ega uksagusad. </v>
<v b="2SA" c="19" v="33">Rey-David ega sogded: —Anba be dage, anba be Jerusalén-neggweburgi gudii guoed. </v>
<v b="2SA" c="19" v="34">Barzilai rey-abin sogded: —Jerusalén-neggweburse an beba naesogele, ¿igi-birga an napi-gudii guosunna? </v>
<v b="2SA" c="19" v="35">¡An birga-dulabake (80) nika gudiid! Bar an nue neg-itodisurgusad. Mas-e-gullegedbela an aku-itogusbalid. Machergan-namakmalad, degi, omegan-namakmalad bar nue an itosurgusbalid. Degisoggu, dummad, binsa bega arbaed-onogega an beba nao-itole. </v>
<v b="2SA" c="19" v="36">Rey, unnila Jordán-diwar-obakar an be-bardaknaoed. Degisoggu, baisuli, mer be anga ibmar-uko. </v>
<v b="2SA" c="19" v="37">Dummad, an-neggweburse gannar-naega be an-imake. Agi-gudii an burgwebied, adi, an-babgan-neg-uangi an-digmalagar. Dummad, bega-arbaegala an-machi-Quimamʼye-nugad an bega obege, we beba-naoed. Igi be an-imakoena, deyob na be-dakedba be an-machi-Quimam imakoed. </v>
<v b="2SA" c="19" v="38">Rey-David ega sogdemogad: —Nabir. Quimam anba dago. Igi an begi binsasa, deyob an-dakedba an imakoed. Quimamʼga ibu-ibmar-imakbi be an-abege, bega an imakoed. Ibu-ibmar be abege, bega an ukoed. </v>
<v b="2SA" c="19" v="39">Belagwable Jordán-diwargi obaksamalad. Obaksamargua, Rey-David, Barzilaiʼga degimaloye-sogega e-wagar-usad, degi, ega Bab-Dummadse-gornai gualid. Geb agine, Barzilai gannar e-negse nadegusad. </v>
<v b="2SA" c="19" v="40">Degidgine, Rey-David, Gilgal-neggweburse naded. Quimam eba nadegusad. Judá-sordamar bela bar-daknadmarmogad, geb Israel-sordamar abar-eba nadegusmarmogad. </v>
<v b="2SA" c="19" v="41">Agine, Israel-sordamar Rey-Davidʼse nonimalad, ega sogdemalad: —¿Ibiga anmar-gwenadgan-Judáʼginmalad Jordán-diwar-obakega be-semamai guarmala? ¿Ibiga wemar be-gwenadgan-semamai guarmarbali, degi, be-sordagan-semamai guarmarbali? </v>
<v b="2SA" c="19" v="42">Degidgine, bela-Judá-dulemar Israel-dulemar-abin sogdemalad: —¿Ibiga be sae-itomarsunna? Ar Rey-David anmar-gwenadid. ¿Ar anmar rey-e-masbina-gunasi? ¿Ar anmar Rey-e-ibmarbina-gunasi? Suli. </v>
<v b="2SA" c="19" v="43">Israel-sordamar, Judá-sordamarga sogded: —¿Ibiga be isdarsunna anmar-dakmala? Ar anmar bur bule ilambe-wilub (10) bemargi obinsiid. Degisoggu, David bur bule anmargad gued. ¿Ar anmar-inse Davidʼse gochasursi, gannar be dagoye? Degi-inigwele, Judá-sordamar, Israel-sordamarse aka bur bule uludmalad. </v>
<v b="2SA" c="20" v="1">Degi-neg-gunaidgi dule-isgana, Benjamín-dule Bicri-machi-Seba gudimogad. A-dule gar-trompeta ogote gusad, degi, iseedi sunmakded: “¡Israel-dulemar, bela e-neg-e-negse namalo, anmar Davidʼba naguosuli, Isaí-machiba ibmar-nued anmar amiosulid!” </v>
<v b="2SA" c="20" v="2">Degisoggu, bela Israel-sordamar Davidʼgi bangudmarsunnad, geb Bicri-machi-Sebaʼba nadmarsunna. Judá-dulemardina, Rey-Davidʼba nadegusmalad, Jordán-diwar-akar Jerusalén-neggweburse nadmalad. </v>
<v b="2SA" c="20" v="3">Rey-David Jerusalén-neggweburgi e-neg-siidse-dognonigua, e-omegan-dikarbalid-warambegwad (10) na e-neg-akwega-obesadi, ononai gualid. Neg-bachik-siidse a-omegan-barmisad. Agi Rey-David we-e-omegan-dikarbalid-bendakdii gusad. Degi-inigwele, David, a-omeganse bar gordii gussulid. A-omegan e-burgwedse negyaba geg-noe gudii gusmalad, sui-e-ibe-burgwismaladyob gudii gusmalad. </v>
<v b="2SA" c="20" v="4">Degine, geb Rey-David, Amasaʼga sogded: “Judá-sordamar be anga onmako, ibapaase be an-asabin gwisgunoniko, sordamar nonimarmogo.” </v>
<v b="2SA" c="20" v="5">Amasa, Judá-sordamar-onmakega nade gusad. Sordamar-onmakega undar gaganai gualid, degisoggu, e-ibagan ega obite gusad. </v>
<v b="2SA" c="20" v="6">David deyob daksadbali, Abisaiʼga sogded: “Bicri-machi-Seba bur bule Absalónʼba anmar-wiogoed. Degisoggu, be an-sordamar sedo, be Seba-baleginnamalo, abakale, Seba neggwebur-galu-matusulidgi dogalile. Ar degiile, aka bur bule anmarga neg-gaganonikoed.” </v>
<v b="2SA" c="20" v="7">Agi Jerusalén-neggwebur-akar, Bicri-machi-Seba-barganaega wemar Abisaiʼba nade gusmalad: Joab, degi, e-sordamar, Cereteo-sordamar, Pelet-sordamar, degi, niga-gandikmalad nadegusmarmogad. </v>
<v b="2SA" c="20" v="8">Gabaón-neg-nugadgi akwasaila-siid-dikarba-nadapmargua, Amasa abin noalid. Deunni, Joab urwed-mor-yoi-gudiid, e-dikargi-molidub-naidgi es-suid-nai gudibalid. Degi-gudiidgi egi esbunyar argwated. </v>
<v b="2SA" c="20" v="9">Agine, Joab Amasaʼga sogded: “Degite gwenad, ¿be nueganbi?” Degine, geb Joab sakwa-nuedgi Amasa-e-siga gasad, e-wagar-uegar. </v>
<v b="2SA" c="20" v="10">Amasaʼdina, Joab argan-baidgi esbunyar-baid-sedanikid daksasulid. Degisoggu, ese-danigua, Joab, Amasa-e-dikargi esbunyar-yononikid. Geb e-samurmar ainide gusad. Agi Amasa ilagwen-burgwar naded, bar Joab ese achassulid. Degine geb, Joab e-ia-Abisaiʼbogwa Bicri-machi-Seba barganadmalad. </v>
<v b="2SA" c="20" v="11">Joab-e-sorda-gwensak Amasa-mui-dikarba gwisgunonikid, geb iseedi goted: “¡Dule Joabʼba nanaimalad, David-bendakbimalad, Joab-sorba namalo!” </v>
<v b="2SA" c="20" v="12">Amasa abebi igargi meremaisoggua, sordamar-a-igarba-nadapmalad, Amasa-dakega, bela gwisguddamalad. Agi, sorda-iseedi-gochadi dulemar-gwisguddamalad-daksagua, Amasa-igargi-maid obacha imaksad. Geb mor-dummad egi ogicha imaksabalid. </v>
<v b="2SA" c="20" v="13">Deyob Amasa-onirilesgua, Bicri-machi-Seba-baleginnegar sordamar bela Joabʼba nadegusmalad. </v>
<v b="2SA" c="20" v="14">Seba, bela Israel-dadgan-walambe-gakabogwad-bukwadse (12) idakdii gusad, degi, Abel-Bet-Maaca-neggwebur-siidse idakdii gusad. Degi, Barim-neggweburginmalad bela Sebaʼba nagusmarmogad. </v>
<v b="2SA" c="20" v="15">Joab e-sordaganbo Abel-Bet-Maaca-neggweburse nonimargua, bela neggwebur-ebirismalad. Neggweburgi dogega, e-galu-matusulid-akwabiid-dikarba napa-nakwemaid-imaksamalad. Geb Joab-sordamar galu-eyaridmalad. </v>
<v b="2SA" c="20" v="16">Agine, geb ome-nue-binsaed-nikadi iseedi Joab-sordamarse goted: —¡An-itomala! ¡An-itomala! Joabʼse wis be anga gormala. An ebo sunmakbie. </v>
<v b="2SA" c="20" v="17">Agine, Joab omese-nonikid. Geb ome ega sogded: —¿Be, Joab? Joab abin-sogded: —Eye, ani an Joab. Ome ega sogdebalid: —Dummad, nue be an-itogo, an bega ibmar-sogoed. Joab abin-sogded: —Anga be sogdo, an be-itogoed. </v>
<v b="2SA" c="20" v="18">Geb ome weyob Joabʼga sogded: —Epennegwa, dule igar-nudakbiele, gusgu soglear daed: ‘Abelʼginmaladse be egismala.’ Ar dulemar deyob igar nudakdamalad. </v>
<v b="2SA" c="20" v="19">Anmar Israel-yargine dule-belagwamaladid, anmar bila-onoged-dule-surmalad. Anmar-neggwebur Israel-yargine nuga-nikadid. ¡Aka be emisgindi neggwebur-nuga-nikad be oitobied! ¿Ibiga be Bab-Jehová-e-dulamar osulobie? </v>
<v b="2SA" c="20" v="20">Joab ome-abin sogded: —Suli, deyob an neg-imakosuli, negmar-earnai an guosuli. </v>
<v b="2SA" c="20" v="21">Neg-oichogega an danisulid. Anmar unnila dule-gwensakbina gudanikid. Efraín-yalaganbalid Bicri-machi-Sebaʼbina anmar danikid. A-dule, Rey-Davidʼgi gwisgunonikid. A-dule, be anmarga uke. Ar be, a-dule be anmarga uksale, anmar yog-naar saoed. Ome, Joabʼga sogded: —Degir-nabirdo. Neggwebur-galu-birgi Seba-e-nono bega egwallenonikodo. </v>
<v b="2SA" c="20" v="22">We-ome binsaed-yeer-nikasoggua, bela dulemarbogwa sunmaksad. Degisoggu, Bicri-machi-Seba-e-nono egwachamalad. Geb Joabʼga galu-matusulid-birgi Siba-e-nono mecharmalad. Agi, Joab gar-trompeta ogochad, geb deyob neggweburgi bangudmalad, e-neg-e-negse nadegusmalad. Joabʼdina, Rey-Davidʼse nonikid, Jerusalén-neggweburse. </v>
<v b="2SA" c="20" v="23">Weyob Joab bela Israel-sordamar-e-dummadga gunonikid: Joiada-machi-Benaíaʼdina, Cereteo-dulemar-iduedga, degi, Pelet-dulemar-iduedga gunonimogad. </v>
<v b="2SA" c="20" v="24">Adoramʼdina, mani-galeged-e-dummadga gunonimogad. Ahilud-machi-Josafatʼdina, neg-gusmalad-garda-narmaked-e-dummadid. </v>
<v b="2SA" c="20" v="25">Sevaʼdina, garda-narmakedga nug-imaklenonikid. Sadoc, degi, Abiatarʼbogwa, dule-irwa-Bab-Dummadse-gormaladga nuggunonimalad. </v>
<v b="2SA" c="20" v="26">Jair-dule-Iraʼdina, Davidʼga dule-irwa-Bab-Dummadse-goledga gunonimogad. </v>
<v b="2SA" c="21" v="1">David negsemaigua, ukud-dummad birgapaa nagunonikid. Agi, David Bab-Jehováʼse idakded. Geb Bab-Jehová ega sogded: “Saúl, degi, e-gwenadgan-dule-gindakmalad Gabaón-dulemar-oburgwismalad-nukad neg-gunaid.” </v>
<v b="2SA" c="21" v="2">Gabaón-dulemar Amorreo-dulemalad, Israel-dulemarsulid. Israel-dulemar Gabaón-dulemarbo igar-mesismalanad. Saúl Israel-dulemar-nue-bendakbiedba, degi, Judá-dulemar-bendakbiedba, igar-maid bisgenonikid. A-ulale, Saúl, Gabaón-dulemar-oburgwisad. Agine, geb Rey-David Gabaón-dulemar-onmaksad. </v>
<v b="2SA" c="21" v="3">David, Gabaón-dulemarse egisded: —Bemar-naibi-gusad an nudakegala, degi, bemar Bab-Dummad-e-dulamargi-nabir-binsabaligala, ¿ibu an bemarga imaksale? </v>
<v b="2SA" c="21" v="4">Gabaón-dulemar David-abin sogdemalad: —Anmar Saúl-manibina sognasulid, Saúl-e-orbina sognasurbalid, Saúl-e-negbina anmar gunasurbalid. Israel-sorda-gwensak-burgwed anmar abesurbalid. David abin-sogdemogad: —Bemar-sogedba an imakodo. </v>
<v b="2SA" c="21" v="5">Gabaón-dulemar Rey-David-abin sogdemarbalid: —We-Saúl, Bab-Dummad-reyga-nug-imaksad anmar-wiosad. Anmar-gindaknai gusad, Israel-yargi anmar-ogilonai gusad. </v>
<v b="2SA" c="21" v="6">Agala, anmar Saúl-e-gwenadgan-e-gugle (7) egisnaid. A-dulemar anmar Saúl-neggwebur-Gabaaʼye-nugadgi Bab-Jehováʼse-goled-asabin e-ibe e-dukar-gaoed. Rey abin-sogded: —A-dulemar an bemarga ukoe. </v>
<v b="2SA" c="21" v="7">Degi-inigwele, Rey-David, Bab-Jehová-asabin ise-sogar Saúl-machi-Jonatánʼbo igar-mesisgussoggu, agidbali, Jonatán-machi-Mefibosetʼbi bendaksad, Gabaón-dulemarga uksasulid. </v>
<v b="2SA" c="21" v="8">Aja-sisgwa-Rizpa, Saúlʼbo masmala-warbo nikusad. Gwensak Armoniʼye nugad, baiddi Mefibosetʼye nugmogad. A-masmala-warbogwad, Rey-David Gabaón-dulemarga uksad. Deginbali, Saúl-sisgwa-Merab, Barzilai-machi-Adrielʼbo masmala walatar nikusad. A-masmala-walataled, David Gabaón-dulemarga uksabalid. Barzilai-machi-Adrielʼde, Meholat-neggweburginedid. </v>
<v b="2SA" c="21" v="9">David Gabaón-dulemarga we-dulemar-uknai gualid. Geb Gabaón-dulemar, yar-birgi Bab-Jehová-asabin, a-dulemar-e-gammu gasmalad. We-dulemar-e-gugled (7), cebada-weleged-e-ibagan-onodedgi darekwaa oburgwelenai gusmalad. </v>
<v b="2SA" c="21" v="10">Degine, geb Aja-sisgwa-Rizpa wile-itoged-atuedmor amisad. Geb megega akwa-dummad-birgi ogichad. Deyob cebada-weleged-e-iba-onodedgi, degi, dii-wied-ibase megis gusad. Rizpa, mulamar e-masmala-muimar-ebugega imaksasulid. Mutiki, ibdurgan-sapurbarmalad e-masmala-muimar-ebugega imaksasurbalid. </v>
<v b="2SA" c="21" v="11">Davidʼga sogsamalad, Saúl-ome-dikarbalidga-gusad-Rizpa deyob gudiiye. We-Rizpaʼde, Aja-e-sisgwad. </v>
<v b="2SA" c="21" v="12">Agi, David, Saúl-e-garmar, degi, Jonatán-e-garmar, Jabes-De-Galaadʼgi-digar-bukwad suapid. Deunni, Filistea-dulemar Gilboa-yargi Saúl-oburgwismargua, Betsán-neg-imbagi bannu-bannu nasiksamalad. Agi, Jabes-De-Galaad-neggweburginmalad, Saúl-mui, Jonatán-muibo-bannu-bannu-naidi, atur-imakap gusmalad. </v>
<v b="2SA" c="21" v="13">Degisoggu, David, Saúl-e-garmar, degi, Jonatán-e-garmar-sedmalaga imaksad. Dulemar-e-gugled (7) gammu-galesmalad-e-garmar sesmarbalid. </v>
<v b="2SA" c="21" v="14">Deyobi, Saúl-e-garmar, degi, Jonatán-e-garmar, Benjamín-yar-naidgi digsamalad, Zela-neggweburgi. Saúl-e-bab-Quisʼye-nugad-e-neg uangi digsamalad. Ar igi Rey-David imakoye sogsa, deyob sogedba imaksamalad. A-sorbali, Bab-Dummad neg-nued nasiknonikid. </v>
<v b="2SA" c="21" v="15">Filistea-dulemar Israel-dulemargi gannar bila-onodmalad. Degine, David, e-sordaganmala, Filistea-dulemargi-urwega nade gusmalad. Urwenaidba, David gegguded. </v>
<v b="2SA" c="21" v="16">Degisoggu, David, Isbi-Benobʼse oburgweleged-naga gusad. Isbi-Benobʼde, dule-masdummagan-e-wagwad. Isbi-Benob-eswar-esgoro-gordikidbiid nibirbaabak-wilub (8) aidikued, degine, e-dikargi es-suid-binid naibalid. </v>
<v b="2SA" c="21" v="17">Agine, Sarvia-machi-Abisai, David-bendaknonikid. Abisai, a-Filistea-sorda-naibi-imaksad, geb oburgwisad. David-sordagan deyob David-daksamargua, ega ise-sogar sognai guarmalad: “Dummad, bila-onolegedgi bar be anmarba nanaosulid, abakale, dule be-oburgwenonikile. Ar degiile, anmar anmar-iduged surguo-itole, Israel-yar-seed sate gunoniko-itole.” </v>
<v b="2SA" c="21" v="18">We-ululesad-sorbali, Filistea-sordamargi gannar Gob-neggweburgi urwelenonibalid. Agine, Husa-dule-Sibecai, dule-masdummad-Safʼye-nugad-oburgwisad. </v>
<v b="2SA" c="21" v="19">A-sorbali, ilapaagus-urwelegedgine, amba Gob-neggweburgi Filistea-sordamargi gannar urwelenonibalid. Agi, Belén-neggweburgined Jaare-Oregim-machi-Elhanán, Gat-neggweburgined-Goliatʼye-nugad-oburgwisad. Goliat-eswar-e-wardunguedi, achagwen-wilub wardungued. </v>
<v b="2SA" c="21" v="20">A-sorbali, Gat-neggweburgi gannar urwelenonibalid. Agine, sorda-gwensak-mas-bipisulid gudiid. A-dule, argan-irba nergwa (6) goomar nikad, geb nag-matar-irbali nergwa (6) goomar nikabalid. A-dule, bela goomar dulagwen-gakabake (24) nikad. We-dule, dule-masdummagan-e-wagwamogad. </v>
<v b="2SA" c="21" v="21">We-dule-masdummad, Israel-sordamar-ourweardaed. Agine, Simea-machi-Jonatán a-dule-masdummad-oburgwisad. Simeaʼde, David-e-iad. </v>
<v b="2SA" c="21" v="22">We-dule-masdummagan-e-bakegwadi, Gat-neggweburginmaladi, Davidʼse, degi, David-e-sordaganse ibitosmalad. </v>
<v b="2SA" c="22" v="1">Bab-Jehová, Saúlʼgi David-bendaksa-gusgu, degi, e-isdarmaladgi-bendaksa-gusbargu, weyob David Bab-Jehováʼga namaked narmaksad. </v>
<v b="2SA" c="22" v="2">David weyob narmaksad: “Bab-Jehová anga akwasailayob an-bendaked gued, Bab-Jehová an-garganguedid, an-ollor-imakedid. </v>
<v b="2SA" c="22" v="3">An-Bab-Dummad an-niga-ogannogedid, egi an benguosulid. Anga sigu-abgaedyob gued, an-abonoged-gandikidid. Bab-Jehová an-odukuedga gued, an-bendakedid. Neg-bulegangi be an-bendaksadid. </v>
<v b="2SA" c="22" v="4">Bab-Jehováʼye, innikigwadba be-nug odummoleged. An bese gotele, an-isdarmaladgi be an-bendaked. </v>
<v b="2SA" c="22" v="5">”Burgwedse an nue sulegednaga gusad, demar-dummagan-arwemaiyobi angi yolenonikid. </v>
<v b="2SA" c="22" v="6">Burgwednaga an gunonikid, burgwed, sakiyob an-idu nagusad. </v>
<v b="2SA" c="22" v="7">An nunmak-itodiidgine, Bab-Jehováʼse an gochad. An-Bab-Dummad, e-neg-akale an-itosad. An-gormaked nue-itononikid. </v>
<v b="2SA" c="22" v="8">”Bab-Dummad-nue-uludgua, bela ese neg giglimakded. Napneg-naid giglimakdegu, bela nibneg-naid-billigan giglimakdemogad. </v>
<v b="2SA" c="22" v="9">Bab-Jehová-e-bunnogedba, waa ainialid, e-gaya-yaba, soo-ginnitibi gwabunyealid, ginnitibi soomar milealid. </v>
<v b="2SA" c="22" v="10">”Bab-Jehová-aideargua, nibneg argaded, mogir-gudureged-birgi aidealid. </v>
<v b="2SA" c="22" v="11">Bab-Jehová baliwitur-querubin-birgi-sii, gukunadapid, burwaba-gukumaiyob nadapid. </v>
<v b="2SA" c="22" v="12">Negasichid egi ebiris nasiksad, mogir-gudureged egi ebiris nasiksad, bela egi ebiris naid. </v>
<v b="2SA" c="22" v="13">Bab-Jehová-e-daklegedi, ibemakar dakleged, e-dakarmakedba soo ginnitibi milealid. </v>
<v b="2SA" c="22" v="14">”Bab-Jehová nibneggi-mai sabsur-gollalid, Bab-Dummad-Bur-Birigined malayob goted. </v>
<v b="2SA" c="22" v="15">An-isdarmaladgi siguyob egi mar-odenai gualid, surbinsa-itogedba wakinmalaga imaksad. </v>
<v b="2SA" c="22" v="16">Bab-Dummad-Uludedbali, dii-suke-dummagan noalid. Bab-Jehová-bunnodedbali, napa-dii-urba-naid magar-dakle gunonikid. </v>
<v b="2SA" c="22" v="17">”Bab-Jehová e-argan, anse niba-oyononikid, an-argan ganonikid, neg-wilasailadgi an-onononikid. </v>
<v b="2SA" c="22" v="18">An-isdarad-gannarbaadgi, an-ollor-imaksad. Dule-isdar-an-dakdiidgi, anba bur bule ganguedgi, Bab-Dummad an-bendaksad. </v>
<v b="2SA" c="22" v="19">An nue-wile-itodiidgi, an-isdarmalad angi gwisgunonikid. Agine, Bab-Jehová an-bendaknonikid. </v>
<v b="2SA" c="22" v="20">Bab-Jehová an nued-nanadiidba an-ollor-imaknonikid. Neg-nuedgi an-ogwisgunonikid. </v>
<v b="2SA" c="22" v="21">”Bab-Jehová an-inniki-gudiidba, anga ibmar-uksad. An-ibmar-akar-imakdisulidba, nabir angi binsanonikid. </v>
<v b="2SA" c="22" v="22">Ar Bab-Jehová-Igar-Mesisadba an nanadii gusad. Ibmar-isgana an imaksasulid, an-Bab-Dummadgi an bangussulid. </v>
<v b="2SA" c="22" v="23">Bela e-Igar-Mamaid an-idumaid, e-Igar-Mamaidgi an bangussulid. </v>
<v b="2SA" c="22" v="24">Bab-Dummad-asabin islikwaa an gudii gusad, ibmar-isgana-imaked an na bargasad. </v>
<v b="2SA" c="22" v="25">”An ibmar-inniki-imakdiidba, Bab-Jehová nabir anga ibmar-uksad. An ibmar-akar-imakdisulidba, nabir angi binsanonikid. </v>
<v b="2SA" c="22" v="26">”Bab-Jehová, dule-bebaligwaa-gudiidgi, be inniki damogad. Dule-wile-emar-dakedi, be wile dakmogad. </v>
<v b="2SA" c="22" v="27">Dule-be-sogedba-gudiidga, sogedba ega be ibmar oyomogad. Dule-galagwensur-emar-yardakdiiddina, egi be gwisgumogad. </v>
<v b="2SA" c="22" v="28">Dule-na-san-bipi-imakdimaladi be bendaked. Dule-na-san-dummarba-imakmaladdina, san-bipii be imakoed. </v>
<v b="2SA" c="22" v="29">Bab-Jehová, gwalluyob be anga gued. Bab-Dummad, an negsichidgi-gudiidgi anga be neg-mee imaked. </v>
<v b="2SA" c="22" v="30">Be an-bendakdiidgi sorda-bamalad anse ibitomalad. An-Bab-Dummad, an bebogwa neggwebur-galu-matusulid-birgi nabir an obakoed. </v>
<v b="2SA" c="22" v="31">”Bab-Dummad-e-igar, innikii maid. Bab-Jehová-gayaburba, sunsogedid. Dule-begi-dukued-amimaladga, sigu-abgaedyob be gued. </v>
<v b="2SA" c="22" v="32">¿Doa-baid Bab-Dummadga maisunna? Unnila Bab-Jehováʼbi, Bab-Dummadga maid. Unnila Bab-Jehováʼbi, akwasailayob gued, abi anmar-bendakmaid. </v>
<v b="2SA" c="22" v="33">”Bab-Dummad, an-niga-ogannogedid, igar-nuedbali an-nied. </v>
<v b="2SA" c="22" v="34">Igi goe-sapur abarmake, deyob-abarmake, Bab-Jehová an-imaked. Yarmar-birgi-baparmaksuli an-imaked. </v>
<v b="2SA" c="22" v="35">Bab-Jehová bila-onoged-idu an-odurdaked. Warsi-esgoro-gordikid nabir-dopee-imakega, an-surgan-ogannobalid. </v>
<v b="2SA" c="22" v="36">Sigu-abgaedyob be an-irwa gwisgued. Be-garganguedgi be an-bendaked, be-sabgued nasguega an-imaked. </v>
<v b="2SA" c="22" v="37">Igar-nanaed be anga nudaksad, adi, an nanadele, mer an yolegegar. </v>
<v b="2SA" c="22" v="38">”An-isdarmalad anse bargalesmalad, anse ibitolesmalad. An-isdarmalad-oitossuli an aibirissulid. </v>
<v b="2SA" c="22" v="39">Bela anse naibigusmalad, anse galakunonimalad. Geg bar gwisgumalad, anse burgwismalad. </v>
<v b="2SA" c="22" v="40">Bila-onolenaidgi be an-ogannosad. An-isdarmalad anse-galakuega be imaksad. </v>
<v b="2SA" c="22" v="41">An-isdarmalad an-abin-sikirmakega be imaksad. Deyob isdar-an-dakdimalad an obelosad. </v>
<v b="2SA" c="22" v="42">An-isdarmalad bendaklegega binnasuli-gornai gusmalanad. Dule-e-bendakmalad sate gusad. Bab-Jehováʼse gochamarbalinad, Bab-Jehová bendaksasurmogad. </v>
<v b="2SA" c="22" v="43">An-isdarmalad anse sanyob ichi-ichi gusad. Igi ollimargi annalege, deyob an egi annasad, anse ibitosmalad. </v>
<v b="2SA" c="22" v="44">”Dulemar-angi-aibinnanaidgi be an-bendaksad, dulemar-iduedga be an-imaksad. Dulemar-aku-an-dakmalad, an-maiga gunonimalad. </v>
<v b="2SA" c="22" v="45">Dule-ainebarmalad, an-nug-odummodmalad. Wis an-gaya-itosmalale, yog anba ibsaardamalad. </v>
<v b="2SA" c="22" v="46">We-dule-ainebarmalad geggusmalale, e-dukuedgi-bukwa wawanmakdani noardamalad. </v>
<v b="2SA" c="22" v="47">”¡Bab-Jehová dula mai! ¡An be-nug-ogannoged. Akwa-gandikidyob be anga gued! An-Bab-Dummad-an-abonoged, an be-odummoged. </v>
<v b="2SA" c="22" v="48">Bab-Dummad, an-isdarmalad-an-naibi-imaksadi, be anga buged-mai imaked. Dulemar-yar-baid-baidgi-bukmaladgi-obinega be an-imaked. </v>
<v b="2SA" c="22" v="49">An-isdarmaladgi be an-onoged, angi-yoledimaladgi-obinega be an-imaksad, dule-ursirmaladgi be an-bendaked. </v>
<v b="2SA" c="22" v="50">Bab-Jehováʼye, agala, dule-yar-baid-baidginmalad-abargi an be-nug odummoged. Bab-Jehová, be-nuggi an namaked. </v>
<v b="2SA" c="22" v="51">”Bab-Jehová, e-rey-onakwega imaked. Bab-Dummad David-na-nug-imaksadga, degi, David-e-wagangala, e-wiledakedbali, e-sabguedi degisadegu oyomai gudoed.” </v>
<v b="2SA" c="23" v="1">Isaí-machi-David napi-sunmaksad: “We-David reyga-megega, Jacob-e-Bab-Dummad-Jehová, na nug-imaksadid, degine, we-sapin-e-nug odummosbalid. David Israel-dulemar-abargi yeer-namaked-duled. David, weyob napi-sunmaknai gualid: </v>
<v b="2SA" c="23" v="2">”Bab-Jehová-Burba an-ular sunmaked, an-gwabindukugi e-gayaburba nasiksad. </v>
<v b="2SA" c="23" v="3">Israel-dulemar-e-Bab-Dummad sunmaksad, Israel-e-Akwasailayob-gued anga sogsad: ‘Dule igar-innikigwadba dulemar-nidiile, dule Bab-Dummad-dobekwaa negsemaile, </v>
<v b="2SA" c="23" v="4">we-dule, bolegoedba neg-mee-ainakwiardaedyob gued, wakudaryalaba dad-dummad-ganaiyob gued. Igi dii-wisad-sorbali, neg daarmaksidae, degi, gagan oaramakdedae, deyobi we-dule gued.’ </v>
<v b="2SA" c="23" v="5">”Igar-innikigwadba an dulemar-nidii gussoggu, degi, Bab-Dummad-dobekwaa an negsesoggu, a-ulale, an-neguya ise-diglegar gusad, degi, Bab-Dummad an-ibmar-abeged anga uked. Bab-Dummad anbogwa igar ise-sogar mesisad, a-igar-mesisad akar guosulid, ise-imaklegar megisad, degisadegu megisad. </v>
<v b="2SA" c="23" v="6">Bela dule-isganamardina, gagan-ikobiidyob obelolegoed. We-gagan geg argangi ebuleged. </v>
<v b="2SA" c="23" v="7">Dule a-gagan-weebiele, esgorogi weed, sulile, suargi weebalid. Geb a-gaganmar soogi yog-ogumakar imakleged.” </v>
<v b="2SA" c="23" v="8">David-sordagan-bulegan, wemalad: Tacmon-dule-Joseb-Basebetʼye nugad. E-warbaagwad-bulegan-e-dummadid. Ibagwengi urwenagu, sorda-bamalad-dulataled-ilabaabak (800) oburgwisad. </v>
<v b="2SA" c="23" v="9">A-yarbalidi, Dodo-machi-Eleazar danikid. Eleazarʼde Ahoh-duled. We-dule, e-warbaagwad-buledmogad. Israel-sordamar Pasdamim-neggweburgi Filistea-sordamargi urwesokarmargua, deunni Eleazar, Davidʼbogwa gunai gusmogad. Agi, Israel-sordamar Filistea-sordamar-abin sikirmakde gusmalad. </v>
<v b="2SA" c="23" v="10">Eleazarʼdi, sikirmaksasulid, Filistea-dulemarbo urwenai gusad. Geb e-argan-geggudedba ega gannare naded, geg es-suid-indak gusad. A-ibagine, Bab-Jehová Israel-dulemar bela-bela onakwega imaksad. Israel-sordamardina deyob wisgusmargua, gannar Eleazar-gunaidse nonimalad. Unnila Filistea-sorda-burgwismamaid-e-ibmar-suegarbi nonimalad. </v>
<v b="2SA" c="23" v="11">Eleazar-yarbarmoga, Age-machi-Sama danikid. Samaʼde, Arar-duled. Ibagwengine, Filistea-sordamar Israel-sordamargi-bila-onogega Lehi-neggweburgi ambikusmalad, bia ingwagiid-lenteja-digar-nai, agi ambikusmalad. Agi-urwelenaigua, Israel-sordamar Filistea-sordamarse-galakudmargua, dobedba duurmakdemalad. </v>
<v b="2SA" c="23" v="12">Samaʼdina, sikirmaksasulid, a-nainu-naidgi urwenai gusad. Agi Filistea-sordamar ese galakusmalad. A-ibagine, Bab-Jehová, Sama-onakwega imaksad. </v>
<v b="2SA" c="23" v="13">Ibagwengi, ibmar-weleged-iba nagunonigua, Adulamʼye-neg-nugad-e-akwa-ollorsiidgi, sorda-e-durgwen-gakambegwad-e-dummagan-warbaagwadi (30) Davidʼse nonimalad. Deunni, Filisteaʼmardina yar-imbaba Refaim-nebagi bukwamalad. </v>
<v b="2SA" c="23" v="14">Davidʼdi, e-neg-gandikidgi gudiid. A-ibagine, Filistea-sordamar Belén-neggweburgi bukwad. </v>
<v b="2SA" c="23" v="15">Ar Davidʼdi, ukud-yaidsur-itoarsoggua, sogded: “Belén-neggwebur-yawagak-naba dia siid. A-dii an gobsa binsaed.” </v>
<v b="2SA" c="23" v="16">Geb degine, sordamar-warbaagwad, Filistea-sordamar-bukwadse nadegusmalad. Belén-neggwebur-e-yawagak-naba dia-siidgi dii wesmalad. Geb Davidʼga uknonimalad. Davidʼdi yapa-gobe gualid. Bur Bab-Jehová-e-nug-odummogega napagi eosad. </v>
<v b="2SA" c="23" v="17">Agi weyob sogded: “Bab-Jehováʼye, an we-dii gobosulid. Sordamar anga dii-amiedbina, burgwednaga gudigusmalad-e-ablis-gobeyob an itoged.” Agala, David, gwen gobsasulid. We-sordamar-warbaagwad-bulegan deyob ibmar-imaksamalad. </v>
<v b="2SA" c="23" v="18">Sarvia-machi-Abisai, Joab-e-ia, sorda-dulagwen-gakambegwad-e-iduedga (30) gudiid. Ibagwengi, Abisai eswarbi-gani sorda-e-dulataled-ilapaa (300) oburgwisad. Agala, Abisai sordamar-warbaagwad-abargi e-nug dummarba gunonimogad. </v>
<v b="2SA" c="23" v="19">Abisai sorda-dulagwen-gakambegwadmarba (30) e-nug bur dumma gunonikid, e-dummadga nugsalenonikid. Degi-inigwele, Abisai-nug-dunguedi sorda-dummagan-warbaagwad-e-nugmargi obichasulid. </v>
<v b="2SA" c="23" v="20">Abisai-yarba, Joiada-machi-Benaía danikid. Benaíaʼde, sapin-buledid, Cabseel-neggweburginedid. Benaía bukidar ibmar-bulegan imaksamogad: Benaía Moab-e-sorda-ebogwad-bulegan oitosgusadid. Benaía, deunni boo batenaigu, yaa-dummad-siidgi aides gusad. Agi Benaía, achumigur-nono-wawaad oburgwisgusad. </v>
<v b="2SA" c="23" v="21">Benaía, Egipto-sorda-masdummad oburgwisbalid. Deunni, we-Egipto-dule, Benaíaʼbogwa-urwega, eswar sedanigusad. Benaíaʼdina unnila suarbi sedanigusad. Degite, Benaía, Egipto-dulegi eswar-sedanikid gandikidgi susad. Geb a-eswargi Egipto-dule-oburgwisad. </v>
<v b="2SA" c="23" v="22">Joiada-machi-Benaía weyob-ibmar imaksad. Deyob Benaía, sorda-e-warbaagwad-abargi e-nug dummarba gunonimogad. </v>
<v b="2SA" c="23" v="23">Benaía sorda-dulagwen-gakambegwadmarba (30) e-nug bur dumma gunonikid. Degi-inigwele, Benaía-nug-dunguedi sorda-dummagan-warbaagwad-e-nugmargi obichasulid. David sordamar-egi-nakulemalad-e-dummadga-guega Benaía-nug-imaksad. </v>
<v b="2SA" c="23" v="24">David-e-sordamar e-dulagwen-gakambegwad (30), wemar gumalad: Asael, Joab-e-urba. Dodo-machi-Elhanán, Belén-neggweburgined. </v>
<v b="2SA" c="23" v="25">Samaʼye-nugad, Harod-neggweburgined. Elicaʼye-nugad, Harod-neggweburgined. </v>
<v b="2SA" c="23" v="26">Helesʼye-nugad, Palti-duled. Iques-e-machi-Ira, Tecoa-neggweburgined. </v>
<v b="2SA" c="23" v="27">Abiezerʼye-nugad, Anatot-neggweburgined. Mebunai, Husa-duled. </v>
<v b="2SA" c="23" v="28">Salmón, Ahoh-duled. Maharai, Netofa-neggweburgined. </v>
<v b="2SA" c="23" v="29">Baana-e-machi-Heleb, Netofa-neggweburgined. Ribai-e-machi-Itai, Gabaa-neggweburgined. Gabaa-neggwebur, Benjamín-e-wagan-yargi siid. </v>
<v b="2SA" c="23" v="30">Benaía, Piratón-neggweburgined. Hidai, Gaas-diwargined. </v>
<v b="2SA" c="23" v="31">Abi-Albón, Arba-neggweburgined. Azmavet, Bahurim-neggweburgined. </v>
<v b="2SA" c="23" v="32">Eliaba, Saalbón-neggweburgined. Jonatán, Jasén-De-Guisón-neggweburgined. </v>
<v b="2SA" c="23" v="33">Sama, Arar-duled. Sarar-e-machi-Ahíam, Arar-duled. </v>
<v b="2SA" c="23" v="34">Ahasbai-e-machi-Elifelet, Maaca-neggweburgined. Ahitofel-e-machi-Eliam, Gilo-neggweburgined. </v>
<v b="2SA" c="23" v="35">Hezrai, Carmel-neggweburgined. Paarai, Arba-neggweburgined. </v>
<v b="2SA" c="23" v="36">Natán-e-machi-Igal, Soba-neggweburgined. Bani, Gad-yargined. </v>
<v b="2SA" c="23" v="37">Selec, Amón-duled. Naharai, Beerot-neggweburgined, adi, Sarvia-machi-Joab-bendakedid. </v>
<v b="2SA" c="23" v="38">Ira, Itri-neggweburgined. Gareb, Itri-neggweburgined. </v>
<v b="2SA" c="23" v="39">Urías, Het-duled. Belagwable sordamar e-dulagwen-gakambe-gakagugle (37) gued. </v>
<v b="2SA" c="24" v="1">Bab-Jehová gannar Israel-dulemargi gwisgualid. Degisoggu, Bab-Jehová, David Israel-dulemargi-yolegega imaksad. Ega sogsad: “Israel-sordamar be ebiso, Judá-sordamar be ebisbalo.” </v>
<v b="2SA" c="24" v="2">Agine, Rey-David, Joabʼga, degi, sordamar-dummaganga sogded: —Belagwable yar-naidgi bipirmakmalo, Dan-neggwebur-akale, Beerseba-neggweburse bila-onoged-birga-nikamalad be nue ebismalo. Adi, an wisguega, igi mergu sordamar nikadibe. </v>
<v b="2SA" c="24" v="3">Joab, Rey-David-abin sogded: —Dummad-rey, be-Bab-Dummad-Jehová, emi be sordamar-nikadba, sunna bega bela-bela be-sordamar-omerguega imaked. Be-sunnad be daksaled. Degisoggu, ¿ibiga be sordamar ebisbisunna? </v>
<v b="2SA" c="24" v="4">Degi-inigwele, Rey-David Joab-ibmar-sogsad itossulid, egi obichad, degi, sordamar-e-dummagangi obichabalid. Degisoggu, Israel-sordamar-ebisega sordagan belagwable nade gusmalad. </v>
<v b="2SA" c="24" v="5">Dulemar-ebisnadmalad Jordán-diwar obaksamalad, geb Aroer-neggweburgi dulemar-ebisega ambikudapmalad. Degi, neggwebur-neba-imbaba-siidgi onodmarbalid. Geb Gad-yarsik, Jazer-neggweburse nadmarbalid. </v>
<v b="2SA" c="24" v="6">Agi, Galaad-neggweburse nadmarbalid, geb Hodsi-yar-duturgan-naidse nadmarbalid. Agine, Danjaán-neggweburse nadmarbalid, degi, Sidón-neggwebur-naidse nadmarbalid. </v>
<v b="2SA" c="24" v="7">A-sorba, Tiro-neggwebur-gandik-siidse nadmarbalid, degine, Heveo-neggweburmarba bipirmakapmalad, Canaán-neggweburmarba bipirmakapmarbalid. A-sorbali, Beerseba-neggweburse nadegusmarbalid. A-neggwebur Neguev-yargi siid, Judá-yar-naidgi. </v>
<v b="2SA" c="24" v="8">Bela dulemar-ebisegala, nii-walabakebak gaka iba-dulagwen yar-ebilismalad. Agi, Jerusalén-neggweburse gannar nonimalad. </v>
<v b="2SA" c="24" v="9">Agine, Joab, Rey-Davidʼga bela dulemar-ebislesad-igar ogwanonikid: “Israel-yargine, mili-dulataled-ilabaabak (800,000) sordamar-bila-onomalad bukwad. Geb Judá-yargindina mili-dulataled-ilatar (500,000) sordamar-bila-onomalad bukmogad.” </v>
<v b="2SA" c="24" v="10">David sordagan-ebichisgu, gwage-ulubgi magar-itononikid, ede noar-ibmar-imaksaye. Agine, geb Bab-Jehováʼga sogded: “Bab-Jehováʼye, we-ibmar-imaksadgi an begi nue nosad. Bab-Jehováʼye, gwage-naibidgi an bese egise, an begi-isgusadi be anga elie, nossuliyob be an-dake, binsaed-sateyobi an ibmar-imaksad.” </v>
<v b="2SA" c="24" v="11">David negburgan-daked-Gadʼse gusgu idakdidaed. Gadʼde Bab-Dummad-gayaburba-barsogedid. David wakdaradba gwisguargua, Bab-Jehová-e-gayaburba Gadʼse nonikid. Agi, Bab-Jehová ega sogded: </v>
<v b="2SA" c="24" v="12">“Davidʼse be nao, ega be sognao: ‘Weyob Bab-Jehová sogye: An sabsur-be-odurdakega ibmar-sogapaa an bega oyogoye. A-ibmar an bega oyogoedi, unnila soggwen be suoye.’ ” </v>
<v b="2SA" c="24" v="13">Gad, geb Davidʼse nonikid, ega sognonikid: —Bab-Jehová soged: ‘¿Biti be suoye? ¿We-yargi birgagugle (7) ukud-dummad-neg-naguedi? ¿Be-isdarmaladse be nii-warbaa bargalenai, degi, amargi be dukudii-guoedi? ¿Be-yargi ibapaa bonigan-buled naguoedi? Nue be binsao, be anga sogo, igi an an-barmialidga an sogdapoe.’ </v>
<v b="2SA" c="24" v="14">David, Gadʼga sogded: —Gwage-naibid-dummad anga uksad, suli-suli an itoged, biti an suodibe. Degi-inigwele, an sogdo, ar dulemar-sabsur-odurdakedba Bab-Jehová-e-boni-itoged bur-nuedid, ar ade, Bab-Jehová-e-wile-emar-daked bonigan-birgi obined. </v>
<v b="2SA" c="24" v="15">Agine, a-wakdaradba, Bab-Jehová Israel-dulemargi iba-sogedse boni-dummad barminonikid. Agi mili-dulapaa-gakambe (70,000) dulemar burgwenonikid. Dan-yar-naidgi geb Beersebaʼye-neg-nugadse we-boni nagunonikid. </v>
<v b="2SA" c="24" v="16">Geb degine, Bab-baliwitur dulemar-ogilogega Jerusalén-neggwebursik e-argan-oyodgu, Bab-Jehová e-baliwitur-boni-uknaidga sogded: “Mer bar dulemar akar-imako. Be-argan mer bar oyogo.” Jehová-e-baliwitur Araunaʼye-dule-nugad-e-ibmar-gwag-omukuleged-neg-dikarba gwichid. Araunaʼde, Jebuseo-duled. </v>
<v b="2SA" c="24" v="17">David, baliwitur dulemar-ogilonai daksagua, Bab-Jehováʼga sogded: “Bab-Dummad, ani an nosad, ani an ibmar-ichakwa imaksad. An-sordagandi ibmar oakalossulid. Wilegedgi an bese egised, we-boni bur be anga uke, degi, an-neguyaginmaladga be ukbali.” </v>
<v b="2SA" c="24" v="18">Agine, Gad a-ibagi David-gunaidse nonikid, geb ega sogded: “David, be nae, Jebuseo-dule-Arauna e-ibmar-gwag-omukuleged-neg-naidse be nae. Agi Bab-Jehováʼga ibmar-ogumakar-ukleged-aila be sobo.” </v>
<v b="2SA" c="24" v="19">Deyob David, Bab-Jehová, Gadʼba ega ibmar sogsagusadba nadegusad. </v>
<v b="2SA" c="24" v="20">Arauna, Rey-David-ese-daniki dakded, degi, Davidʼga-arbamalad eba daniki, dakdebalid. Agi, Arauna, Rey-David-abin napagi megisad, </v>
<v b="2SA" c="24" v="21">geb ega sogded: —Dummad-rey, ¿ibiga weyob be anse daniki? Rey-David abin-sogded: —Ibmar-gwag-omukuleged-neg-bakega an danikid. Degi, Bab-Jehováʼga ibmar-ogumakar-ukleged-aila agi sobega an danibalid. Adi, boni-sordagan-ogilonaid berguegar. </v>
<v b="2SA" c="24" v="22">Arauna, Davidʼga sogdebalid: —Dummad-rey, be-dakedba be napa sue. Be-dakedba Bab-Dummadga be ibmar uksunna. Aginbali, ibmar-ogumakar-uklegedga wegi moli-bebe-nikad bukwad. Suarmar-moligi-edilleged sunna be sapanga imaked, urgomar-ibmar-gwagmar-omukued be sapanga imakbaloed. </v>
<v b="2SA" c="24" v="23">Rey-Davidʼye, we-ibmar bela an bega uke. Geb Arauna, Rey-Davidʼga sogdebalid: —Be-Bab-Dummad-Jehová, bitigi ega be ibmar-ukoedi, nued abingaena gadin. </v>
<v b="2SA" c="24" v="24">Rey-David, Arauna-abinsaded: —¡An ibmar binsa be-ibe suosulid! An ibmar bakar imakoed. E-mani-nug-sogedba an bakoed. Ar ade, Bab-Jehováʼga an ibmar-manigi-baklegarsuli yogasaar an ukosulid. Deyob David ibmar-gwag-omukuleged-neg, degi, moli-bebe-nikad baksa gusad. Agine, mani-sibu-dulatar (100) aidikued-wilub baksa gusad. </v>
<v b="2SA" c="24" v="25">David, Bab-Jehováʼga ibmar-ogumakar-ukleged-aila sobsagusad, ibmar-ogumakar uksabalid. Geb gwenatigwar-guedga-ibmar-uklegedi, Bab-Jehováʼga uknai gusbalid. David, bonigan-bargaega Bab-Jehováʼse wilesakwaa gornaid. Agi, Bab-Jehová, David-ese-goled itosad. Degisoggu, Bab-Jehová Israel-sordagangi bonigan ganonikid.</v>
<v b="1KI" c="1" v="1">Rey-David seredgussoggu, e-birga yeer selebagusad. Aisaar Davidʼga mormar yosdamalanad, amba degite, dambe itodaed. </v>
<v b="1KI" c="1" v="2">Aga Davidʼga-ibmar-imakmalad sogdemalad: “Dummadga yagwa-yoo-sui-nikued anmar amiergebodo. Adi, ega ibmar-saega, akwebaliga, deginbali, e-yarba-megbaliga, adi, nabir reyga uka-uee-saegar.” </v>
<v b="1KI" c="1" v="3">Bela Israel-yargi Davidʼga yagwa-yeerdakleged amidii gusmalad. Yagwa-amismalad, Abisagʼye nugad, Sunam-neggweburginedid. A-bunagwa reyse senonimalad. </v>
<v b="1KI" c="1" v="4">Abisag, Rey-David-akwega nonikid, ega-ibmar-imakega nonikid. We-Abisagʼde yeerdakleged, degi-inigwele, David a-yagwase gochasurgusad. </v>
<v b="1KI" c="1" v="5">David-machi-Adonías negsebigualidba na wargwen sogded: “Ani an negseoed.” Adonías-e-nan Haguitʼye nugad. Adonías urmar-napagined aminai gualid, geb sordamar-ur-napagined-onanaed amisbalid. Geb Adonías sordamar e-dikarba-nakulemalad dulabo-gakambe (50) amisbalid. </v>
<v b="1KI" c="1" v="6">Adonías-e-dakleged nued daklebalid. Adoníasʼde, Absalón-sorba gwalulegedid, David, e-machi-Adoníasʼga sogdii dasulid: “¿Ibiga be weyob ibmar imakye?” Ar Adoníasʼde na e-sogedba ibmar imakdidaed. </v>
<v b="1KI" c="1" v="7">Adonías, reyga-megegala, Sarvia-machi-Joabʼbogwa igar-mesnai gusad. Aginbali, dule-irwa-Babse-goled-Abiatarʼbogwa igar-mesnai gusbalid. Wemar, Adonías-bendaksamalad. </v>
<v b="1KI" c="1" v="8">Adoníasʼba nagussurmaladdina, wemalad: Dule-irwa-Bab-Dummadse-goled-Sadoc, Joiada-machi-Benaía, Bab-Dummad-gayaburba-barsoged-Natán, Simei, Rei, degi, David-e-sordamar-bur bulegan. Wemala, Adoníasʼba nagussurmalad. </v>
<v b="1KI" c="1" v="9">Ibagwengi, Adonías, Rogel-dian-ariomaidsik akwasaila-Zoheletʼye-nugad-dikarba sibad-wawaadmar ogumakar Bab-Jehováʼga-uksad, moli-bebe-nikad-omegan uksabalid, geb moli-bebe-nikad-senigana-bur-nued uksabalid. Adonías, e-ibase-dagmalagala, bela e-urbamarse gochad. Amar rey-e-masmalad. Geb bela Judá-dulemar-reyga-dummadga-gudimaladse gochabalid. </v>
<v b="1KI" c="1" v="10">Adonías, Bab-Dummad-gayaburba-barsoged-Natánʼsedi, e-ibase-dagegala gwen gochasulid. Degine, Benaíaʼse gochasurbalid, rey-sordagan-bur buleganse gochasurbalid. Deginbali, e-urba-Salomónʼse gochasurbalid. </v>
<v b="1KI" c="1" v="11">Agine, Natán, Salomón-e-nan-Betsabéʼga sogded: “Omegwa-Haguit-machi-Adonías, anmar-dummad-David-wissuli reyga na dukin nug-imaksad, ¿be wisgusa? </v>
<v b="1KI" c="1" v="12">Degisoggu, an be-unagwelo, adi, na be be-san bendakega, degi, be-machi-Salomón-san bendakmogagar. </v>
<v b="1KI" c="1" v="13">Rey-Davidʼse be nao, ega be sogdapo: ‘Rey, be an-dummadid. Anga be ise-sogar sogsasursi: Be-machi-Salomón be-sorba yar-ganonikoye, be-sorba rey-gangi signonikoye. Degite, ¿ibiga Adonías reyga-megisye itolenaisunna?’ ” </v>
<v b="1KI" c="1" v="14">Natán sogdebalid: “Be reybogwa sunmaknaddibe, an begi dognonikoed. Geb an be-sunmaknaid bargindioed.” </v>
<v b="1KI" c="1" v="15">Agi, Betsabé, Rey-David-obunnogedse dogdapid. Ar Rey-David selebagussoggu, a-ulale, yagwa-Sunamʼgined-Abisagʼye-nugad ega ibmar-imaknaid. </v>
<v b="1KI" c="1" v="16">Betsabé dogdapgua, David-abin dulluu napase imaksad. Geb Rey-David ega sogded: —¿Ibu be abege? </v>
<v b="1KI" c="1" v="17">Betsabé abin-sogded: —Dummad, be anga ise-sogar sogsa gusad: ‘Be-machi-Salomón an-sorba yar seoye, an-sorba rey-gangi sigoye.’ </v>
<v b="1KI" c="1" v="18">Dummad-rey, emisgindi, Adonías yar-seega-megnaid be wissulid. </v>
<v b="1KI" c="1" v="19">Adonías Bab-Dummadga-ogumakar-ukega, bukidar molimar-bebe-nikad oburgwisad, degine, moli-bebe-nikad-senigana-bur-nued bukidar oburgwisbalid, geb, sibad-wawaad bukidar oburgwisbalid. Ibase dagmalaga, Adonías, bela rey-machimalase gochad. Bab-Dummadse-goled-Abiatarʼse gochabalid. Geb sordamar-e-dummad-Joabʼse gochabalid. Degite, Salomónʼsedi gwen gochasulid, ar adi, inniki bega ibmar-imakdimogad. </v>
<v b="1KI" c="1" v="20">”Dummad-rey, Israel-dulemar neg-gunaidba bela-bela be-edarbebukwad, ega be sogega, doa be-sorba reyga megoye. </v>
<v b="1KI" c="1" v="21">Degisulile, ar be burgwisale, be-machi-Salomón, geb anbogwa, anmargi ataklenonikoed, anmar neg-oichosmarye.” </v>
<v b="1KI" c="1" v="22">Betsabé, Rey-Davidʼbogwa amba sunmaknaigua, Natán nonikid. </v>
<v b="1KI" c="1" v="23">Geb Rey-Davidʼga sognonimalad: “Natán wegi gwichi.” Natán rey-siidse dognonigua, Betsabé noded. Geb Natán rey-asabin dulluu napase imaksagu, Davidʼga sogded: </v>
<v b="1KI" c="1" v="24">—Dummad-rey, ¿ar be sogsasi, an-sorba Adonías yar seoye? ¿An-sorba Adonías rey-gangi-sigoye? Sulirgebed. </v>
<v b="1KI" c="1" v="25">Emi Adonías, Akwasaila-Zehelot-neg-nugadse naded. Geb Bab-Dummadga-ibmar-ogumakar-uklegedgi bukidar molimar-bebe-nikad oburgwisad, moli-bebe-nikad-senigana-bur-nued bukidar oburgwisbalid, geb sibad-wawaad bukidar oburgwisbalid. Adonías bela be-masmalase gochabalid, degi, sorda-bila-onomalad-e-idudimaladse gochabalid. Geb Bab-Dummadse-goled-Abiatarʼse gochabalid. Wemar, Adonías-walik gobbukwad, mas-gunbukmarbalid. Geb weyob oimakdemarbalid: ‘¡Rey-Adonías reyga undar-megena yeerbana!’ </v>
<v b="1KI" c="1" v="26">Natán, Davidʼga sogdebalid: —Andi an be-mainad, degite, Adonías, iba-daknaega anse gwen-gochasulid, Bab-Dummadse-goled-Sadocʼse gwen-gochasurbalid. Joiada-machi-Benaíaʼse gochasurbalid. Geb be-machi-Salomónʼse gochasurbalid. </v>
<v b="1KI" c="1" v="27">Dummad-rey, ¿ar be-sogedba neg gunai? Degite, gwen be anmar-owisossulid: We-dule an-sorba reyga megoye. </v>
<v b="1KI" c="1" v="28">Geb Rey-David, Natánʼga sogded: “Betsabéʼse anga gornae.” Agi, Betsabé rey-abin gwisgunonikid. </v>
<v b="1KI" c="1" v="29">Geb Rey-David ise-sogar sunmaknai gualid: —Bab-Jehová belagwable bonigangi an-bendaksad. We-Bab-Jehová sunsoged dula-maisoggu, </v>
<v b="1KI" c="1" v="30">innikigwad an bega soged: Israel-e-Bab-Dummad-Jehová-nuggi an bega ibmar-imakoed. An ise-sogar bega sogsad: ‘Be-machi-Salomón, an-sorba neg-ganonikoye, an-sorba reyga megnonikoye.’ Emi-iba deyob an imakodo. </v>
<v b="1KI" c="1" v="31">Betsabé, e-dummad-dakedba, Rey-David-abin dulluu napase imaksad. Geb sindigar-sii reyga sogdemogad: —Dummad-rey, be-anga-ibmar-soged, nueganbi, boni sulid. ¡Be undar degisadegu dula-megena gadina! </v>
<v b="1KI" c="1" v="32">Geb Rey-David sogdebalid: —Sadocʼse gornamala. Natánʼse gornamarbalo. Geb Joiada-machi-Benaíaʼse gornamarbalo. E-warbaagwad Rey-David-asabin gwisgunonimalad. </v>
<v b="1KI" c="1" v="33">Geb David sogded: —Bemar dule-anga-arbadimaladbogwa an-moli-uaya-senigwad-birgi an-machi-Salomón-onakmalo. Geb Gihón-neggweburse Salomón be sedmalo. </v>
<v b="1KI" c="1" v="34">Agi, dule-irwa-Bab-Dummadse-goled-Sadoc, degi, Bab-Dummad-gayaburba-barsoged-Natán, we-ebogwad Salomón-Israel-reyga-nugsalegega e-nonogi olivo-gwallu eomalo, degine, bemar gar-trompeta ogormalo. Geb binnasuli bemar weyob gotemarbalo: ‘¡Rey-Salomón undar-dula-megena gadina!’ </v>
<v b="1KI" c="1" v="35">Geb bemar Salomón-sorba nadapmaloed. Agi, be gannar Salomón-senonimarbaloed, geb Salomón rey-gangi signonikoed, an-sorba yar semai guoed. Ani an Israel-dulemar-iduega, degi, Judá-dulemar-idubaliga Salomón-sunaid. </v>
<v b="1KI" c="1" v="36">Agine, Joiada-machi-Benaía, Rey-David-abin sogded: —Nabirdo. Be, Bab-Dummad-Jehová-sogedba imakoed. </v>
<v b="1KI" c="1" v="37">Igi Bab-Jehová beba gudigusa, deyob Salomónʼba gudii gumogoed. Bab-Jehová be-yar-semaidba bur dumma Salomón-yar-seega imakoed. </v>
<v b="1KI" c="1" v="38">Dule-irwa-Bab-Dummadse-goled-Sadoc, Bab-Dummad-gayaburba-barsoged-Natán, Joiada-machi-Benaía, Cereteo-dulemar, degi, Pelet-dulemar, Rey-David-e-moli-uaya-senigwad-birgi Salomón-onakwismalad. Geb Gihón-neggweburse sesmalad. </v>
<v b="1KI" c="1" v="39">Sadoc reyga Salomón-onugsaega, Bab-Dummadse-goled-neggi olivo-gwallu moli-bebe-gargi-siid susad. Geb Salomón-e-nonogi olivo-gwallu eosad. Agi, geb gar-trompeta ogotemalad, degi, dulemar binnasuli gotemarbalid: “¡Rey-Salomón undar dula-megena gadina!” </v>
<v b="1KI" c="1" v="40">A-sorba, bela dulemar Salomónʼba nadap gusmalad: Dulemar namaknanai gusmarbalid, gar-gammu ogotemarbalid, bela dulemar weligwaledbimalad. Weligwaledba neg oimakar-itolesoggua, neg nue-giglimakargwar itoleged. </v>
<v b="1KI" c="1" v="41">Adonías, degi, eba-wergubukmalad, masgunned-bergusmargua, neg oimake itoarmalad. Joab gar-trompeta-gornaidi itosad, geb sogded: —¿Ibiga neggweburgi neg oimake itolege? </v>
<v b="1KI" c="1" v="42">Joab amba sunmaknaigu, dule-irwa-Babse-goled-Abiatar-machi-Jonatán nonikid. Adonías, Jonatánʼga sogded: —Doge, be dule-niga-gandikidid. An wisi be anga gaya-nued sedaniki. </v>
<v b="1KI" c="1" v="43">Jonatán, Adonías-abin sogded: —Suli, degisuli. Ar ade, anmar-dummad-Rey-David, reyga Salomón-nug-imaksad. </v>
<v b="1KI" c="1" v="44">Rey-David, Salomónʼba we-dummagan-barmisad: Sadoc, Natán, Benaía, Cereteo-dulemar, degi, Pelet-dulemar. Geb wemar, Rey-David-e-moli-uaya-senigwad-birgi Salomón-onakwismalad. </v>
<v b="1KI" c="1" v="45">Jonatán sogdebalid: —Dule-irwa-Bab-Dummadse-goled-Sadoc, degi, Bab-Dummad-gayaburba-barsoged-Natán, wemar Gihón-neggweburgi Salomón-reyga-nug-imakega Salomón-e-nonogi olivo-gwallu eosmalad. Geb weligwaledgi oimaknanai neggweburse armalad. Aga, bemar neggweburgi neg-oimake itoged. </v>
<v b="1KI" c="1" v="46">Aginbali, Salomón rey-gangi signonikid. </v>
<v b="1KI" c="1" v="47">Deginbali, Davidʼga-dummaganga-gudimalad, anmar-rey-Davidʼse ataknonimarmogad, ega sognonimarmogad: ‘Bab-Dummad, Salomón-e-nug, Rey-David-e-nugba bur nug-dummarba imakena gadin. Aginbali, e-yar-seoed Davidʼgadba bur-dummarba-imakbalina gadin.’ Geb Rey-David e-obunnogedgi-mai Bab-Dummad-e-nug odummomai gusad. Weyob David sogded: </v>
<v b="1KI" c="1" v="48">‘Israel-dulemar-e-Bab-Dummad-Jehová-nug odummolesun. Ar ade, emi, an-sorba an-rey-gangi-sigega Salomón-nug-imaknaid, degi, an-ibyagwar-dakega imaknaibalid.’ </v>
<v b="1KI" c="1" v="49">Geb dulemar-Adoníasʼba-gunanaid bela gwakidmalad, gwichibin imaksamalad, wala-walagwen duurmakdemalad. </v>
<v b="1KI" c="1" v="50">Adoníasʼdina, Salomón-dobguded. Geb ibmar-ogumakar-ukleged-ailagi moli-bebeyob-gwichidgi akas nagusad. </v>
<v b="1KI" c="1" v="51">Salomónʼga sognonimalad: —Rey-Salomón, Adonías be-dobedba, ibmar-ogumakar-ukleged-ailagi moli-bebeyob-gwichidgi akas nagusye. Agi, Adonías sognaye: ‘Rey-Salomónʼye, anga ise-sogar-sogbi an abeye, Adonías anse es-suidgi oburgwilegosurye.’ </v>
<v b="1KI" c="1" v="52">Geb Salomón sogded: —Ar Adonías ibmar-isgana imaksurdibe, adi, bipisaale akar-guosurdo. Ar ibmar-isgana imakdibe, adi, oburgwilegodo. </v>
<v b="1KI" c="1" v="53">Rey-Salomón, Adonías-ega-sedamalaga sorda-barmisad. Geb Adonías, Salomón-asabin-nonigua, dulluu napase imaksad. Geb Salomón, Adoníasʼga sogded: “Be-negse be nae.” </v>
<v b="1KI" c="2" v="1">David e-burgwed-ibagan modanigusadgi, e-machi-Salomónʼga igar-uknai gusad. Weyob ega sogsad: </v>
<v b="1KI" c="2" v="2">“Anmar we-burgwed-igar itogedsesoggu, we-napneggi-naega an-ibagan modanikid, gandik be imako, machered be san-sao. </v>
<v b="1KI" c="2" v="3">Bab-Dummad-Jehová-Igar-Uksadba be ibsao, e-Igar-Maidba be nanao: Bab-Jehová-Igar-Mesisadba be ibsao. Bab-Jehová-negseleged-igar-mesisad sogedba be nanao, degi, ibmar-imaklegergebed-igar-maidba be ibsabalo. We-Igala, Moisés-gardagi narmakar mamaid. We-Igarmar-Mamaidba be daele, be nueganbi nasgumai guoed. </v>
<v b="1KI" c="2" v="4">Adi, Bab-Jehová anga-ibmar-imakoye-sogsad, sogedba imakegar. ”Deun, Bab-Jehová anga sogsa gusad: ‘Be-sorba be-wagan-danimaloedi, an-asabin neg-itoakwaa-nanamalale, e-ulubgine innikigwadba an-Igar-Mesisadba ibmar-imakmalale, Israel-yargi, be-sorba be-wagan-negsemaloed surguosurye.’ </v>
<v b="1KI" c="2" v="5">”Emisgindi be nue-wisid, Sarvia-machi-Joabʼye-nugadi, bila-onolenaiyob yogasaar Israel-sorda-bur-dummagan-ebogwad-oburgwis gusad. Joab, Ner-machi-Abnerʼye-nugad-ibe ablis-eos gusad, degi, Jeter-machi-Amasaʼye-nugad-ibe ablis-eos gusbalid. Deyob, Joab e-molidub-e-dikargi-naid, degi, e-sapat-yoid abebi imaksa gusad. </v>
<v b="1KI" c="2" v="6">Degisoggu, be-binsaed-nikadba be imako: Melle Joab-sereddii-megega be imako. </v>
<v b="1KI" c="2" v="7">”Barzilai-masmala Galaad-neggweburginmalad, bela be wiledakdii nanao. Beba-mas-gunmalaga be imako, ar ade, be-ia-Absalónʼgi an dukudigu, wemar nue-an-bendaksad. </v>
<v b="1KI" c="2" v="8">”Aginbali, an Mahanaim-neggweburse nadapgu, Simei sabesur-an-ukabsanai gusad. Simeiʼde Gera-e-machid, Benjamín-wagwad, Bahurim-neggweburginedid. Simei, Jordán-diwargi an-abindakapgu, Bab-Jehová-nuggine Simei-oburgosurye an sogsa gusanad. </v>
<v b="1KI" c="2" v="9">Degi-inigwele, mer be Simei-dula-gudii imako. Be-binsaed-nikadba be imako, na be wisid, igi be Simei-imakoe, melle be a-dule baisur-dako. Ar Simei seredgusad-inigwele, sabsur-imakar be oburgo.” </v>
<v b="1KI" c="2" v="10">David burgwenonikid. Geb e-neggwebur-eba-nugadgi e-sergan-neg-uan-maid-dikarba digsamalad. </v>
<v b="1KI" c="2" v="11">David Israel-yar-naidgi birga-dulabo (40) negsesad: Hebrón-neggweburgi birgagugle (7) negsemai gusad, degi, Jerusalén-neggweburgi birga-dulagwen-gakambe-gakapaa (33) negsesbalid. </v>
<v b="1KI" c="2" v="12">Geb Salomón, e-bab-David-sorba rey-gangi signonikid, nabir bonisuli negsemai gusad. </v>
<v b="1KI" c="2" v="13">Geb Haguit-machi-Adonías, Salomón-e-nan-Betsabé daknaded. Betsabé, Adoníasʼga sogded: —¿Nuedgi be daniki? Adonías ega sogdemogad: —Eye, nuedgi an danikid. </v>
<v b="1KI" c="2" v="14">Geb Adonías sogdebalid: —Ibmar-soggwen an bega sogbi. Betsabé ega sogded: —Degite, soge. </v>
<v b="1KI" c="2" v="15">Adonías ega sogded: —Be wisid, we-yar-naid, angadinad, Israel-dulemar e-reyga-megega an-edarbismalanad. Emisgindina, Bab-Jehová-sogedba, an-urba-Salomónʼga uklenonikid, egadga gunonikid. </v>
<v b="1KI" c="2" v="16">Nabir. An bese ibmar-soggwen egis. Mer be anga suli sogena gadin. Betsabé ega sogded: —Soge. </v>
<v b="1KI" c="2" v="17">Adonías ega sogdebalid: —Wilesagwadgi an bega soge: Rey-Salomónʼbogwa be sunmaknae, anga Sunam-neggweburgined Abisagʼye-nugad ukega, an nikuegar. Ar Salomón begardi surye sogosulid. </v>
<v b="1KI" c="2" v="18">Betsabé abin-sogded: —Nabir. An be-ular reyse sunmaknao. </v>
<v b="1KI" c="2" v="19">Betsabé, Adonías-ese-ibmar-egichadba, Rey-Salomón-daknaded, ebo sunmakegar. Rey-Salomón, e-nan-abin gwichibin-imaksad. Geb abin dulluu imaksabalid. Geb Salomón e-nan-osiega, gan-dummad sedagega imaksad. Reydi gannar e-gangi sigisad. Geb Salomón-e-argan-nuedsik e-nan sigisad. </v>
<v b="1KI" c="2" v="20">Agi, Betsabé sogded: —Ibmar-soggwen an bese egisbie. Mer suli be anga sogena gadin. Rey abin-ega-sogded: —Be egise, ar be an-nanad, ibu be anse egisbie, an bega ukodo. </v>
<v b="1KI" c="2" v="21">Betsabé ega sogdesun: —Be-ia-Adoníasʼga Abisag-Sunam-neggweburgined be uke, adi, nikuegar. </v>
<v b="1KI" c="2" v="22">Salomón, e-nan-abin sogded: —¿Ibiga be Adoníasʼga Abisag-egise? Unnila we-yar-naid ega be egisedbi napi an be-dakdo, emide an-ia-Adoníasʼga be Abisag-egisnaigu. Deginbali, dule-irwa-Bab-Dummadse-goled-Abiatarʼye-nugad, Salomónʼba-naid, degi, Sarvia-machi-Joabʼye-nugad eba-naimogad. </v>
<v b="1KI" c="2" v="23">Rey-Salomón Bab-Jehová-nuggi ise-sogar-imaksad: “Adonías we-ibmar-egichadba burgwesulile, Bab-Dummad sabsuli an-odurdaksunno. </v>
<v b="1KI" c="2" v="24">Degisoggu, Bab-Jehová an-ogannononikid, an-bab-David-gangi reyga an-osisad. Aginbali, an-sorba negsemaloed surguosurye anga sogsabalid. Degisoggu, Bab-Jehová-Dula-Maid-nuggine an soged, emi Adonías burgoye.” </v>
<v b="1KI" c="2" v="25">Agi, Rey-Salomón, Adonías-oburgwega Joiada-machi-Benaíaʼga igar-uksad. Adonías-amidapgua, oburgwissunnad. </v>
<v b="1KI" c="2" v="26">Rey-Salomón dule-irwa-Bab-Dummadse-goled-Abiatarʼgardi, sogded: “Anatot-neggweburse be nae, be-nainumar-naidse. Ar be oburgwelemogadinad, degi-inigwele, emidi, an be-oburgosulid. Ade, an-bab-Davidʼga be Bab-Jehová-Bur-Dummad-Maid-Ulu sedigusad-nukad an be-oakalogosulid. Aginbali, an-bab-David-bonigan-itosad, deun eba be itodii gusmogad.” </v>
<v b="1KI" c="2" v="27">Salomón deyob dule-irwa-Bab-Dummadse-golleged-igargi Abiatar-onosad. Ade, Bab-Jehová, epenne Silo-neggweburgi, Elí-e-neguyanik sunmaksa gusad: “Elí-e-neguyagi dule-irwa-Bab-Dummadse-goled an osulogoye.” </v>
<v b="1KI" c="2" v="28">Joab, Absalónʼba nai gussulid, degi-inigwele, Adoníasʼbardi nai gusad. Degisoggu, Joab wisgunonigu, Adonías burgwisye, agi, Joab Bab-Jehováʼse-goled-dordonegse wakite gusad. Geb ibmar-ogumakar-ukleged-ailagi moli-bebeyob-gwichidgi akas nagusad. </v>
<v b="1KI" c="2" v="29">Salomón-owisosmalad, Joab Bab-Jehováʼse-goled-negse wakiteye, ibmar-ogumakar-ukleged-aila-naba gunaye. Agi, Salomón Joiada-machi-Benaía-barmisad. Weyob ega igar-uknai gusad: “Joab-gunaidse be nao, geb be Joab-oburgo.” </v>
<v b="1KI" c="2" v="30">Benaía Bab-Jehováʼse-goled-negse dogdapgua, Joabʼga sogded: —Rey soged: ‘Be magaba-nondaye.’ Joab abin-sogded: —Suli. An wegi burgoe. Benaía, Rey-Salomónʼga sognonikid, igi Joab e-abin-imaksa. </v>
<v b="1KI" c="2" v="31">Rey-Salomón, Benaíaʼga sogded: —Igi Joab bega sogsa, deyob be imako. Be Joab-oburgo, geb be digbalo. We-Joab binsarsunna emar-ablis-eosadgi an-nug-gasad, an-gwenadgan-nug-gasbalid. Geb weyob magar-daklenonikoed, Amasa-oburgwilesadi, degi, Abner-oburgwilesadi, anmarginsurye. </v>
<v b="1KI" c="2" v="32">Joab igar-maisulidba yogasaar dule-warbogwad-eba-bur-inniki-gudimalad oburgwisad. An-bab-David-wissuli, Joab es-suidgi emar-oburgwenaigusad. Joab, Ner-machi-Abner-oburgwisad, degi, Jeter-machi-Amasa-oburgwisbalid. We-Abnerʼde, Israel-sordamar-e-dummadinad. Amasaʼdi, Judá-sordamar-e-dummadmoganad. We-ebogwad ibmar gwen oakalossurmarsoggu, a-ulale, Bab-Jehová buged-mai Joab-imakoed. </v>
<v b="1KI" c="2" v="33">”Degisoggu, Joabʼgi wemar-ebogwad-ablis-eolesad ataklegoed, degi, e-wagan-e-sorba-danimaladgi degisadegu ataklemogoed. Davidʼgardina, Bab-Jehová neg-bogidikid ukoed. Bab-Jehová, David-waganga neg-bogidikid ukmogoed, e-wagan-reyga-megmaloedga neg-bogidikid ukbaloed, geb e-negseoedgi amba neg-bogidik imakbaloed.” </v>
<v b="1KI" c="2" v="34">Joiada-machi-Benaía Joab-gunaidse naded. Geb egi gwisgudapid, agi Joab-oburgwisad. Geb nega-dulesulidganba e-neg-siidse Joab-dikapmalad. </v>
<v b="1KI" c="2" v="35">Rey-Salomón sordamar-e-dummadga Joiada-machi-Benaía-nug-imaknonikid. Degi, Abiatar-anar dule-irwa-Bab-Dummadse-goledga Sadoc-nug-imaknonibalid. </v>
<v b="1KI" c="2" v="36">A-sorba, Rey-Salomón Simeiʼse-gornamalaga emar-barmisad. Geb Simei nonigu, ega sogded: —Be Jerusalén-neggweburgi na be neg sobo, mer be yogasaar aineba nao. </v>
<v b="1KI" c="2" v="37">Ar be Cedrón-diwar-maidgi obakdedibe, be wisigar, be oburgwilegoed. Na be dukin imako. </v>
<v b="1KI" c="2" v="38">Simei reyga sogded: —Nabir. Dummad-rey, be-sogedba an imako. Degisoggu, Simei Jerusalén-neggweburgi undar gudii gusad. </v>
<v b="1KI" c="2" v="39">Birgapaa-nasgu, Simei-mai-warbogwad Gat-neggweburse Maaca-machi-Rey-Aquisʼse wakicha gusmalad. Dule-gwensak Simei-owisosad, ega sognonikid: “Be-maiga-gudimalad Gat-neggweburgi-gudimarye.” </v>
<v b="1KI" c="2" v="40">Agi, Simei e-maiga-gudimalad-amiega naded, geb e-moli-uayasuid-birgi nakwisad. Geb Gat-neggweburse nade gusad, Aquis-maidse. Degidgine, Simei e-maiga-gudimalad Gat-neggweburgi-gudii amisgu, gannar sealid. </v>
<v b="1KI" c="2" v="41">A-sorba, Salomónʼga sognonimalad, Simei Jerusalén-neggweburgi nade gusye. Gat-neggweburse atakapye, geb gannar Jerusalén-neggweburse noniye. </v>
<v b="1KI" c="2" v="42">Agine, Salomón, Simei-sedamalaga imaksad, geb ega sogded: —Bab-Jehová-nuggi, be anga ise-sogar-sogega an be-imaksasursi, mer be Jerusalén-neggweburgi nooye. Nue-ise-sogar an bega sogsabarsursi: ‘A-ibagi be nosdibe, ase be arbidibe, be-oburgwilegoye.’ Be nue anga sogsamogad: ‘Nabiri, an beba ibsaoye.’ </v>
<v b="1KI" c="2" v="43">Degite, ¿ibiga be deyob Bab-Jehová-asabin ise-sogar-sogsad be imaksasuli? An bega igar-mesismogadba be imaksasurbalid. </v>
<v b="1KI" c="2" v="44">Aginbali, Rey-Salomón Simeiʼga sogdebalid: —Be ebinsao, an-bab-Davidʼgi be nue-isgus-gusad. Degisoggu, emisgindi, Bab-Jehová bega nunmaked-ukmogoed, na be dukin boni-amisad. </v>
<v b="1KI" c="2" v="45">Angardi, Bab-Jehová ibmar-nued ukoed, Bab-Jehová David-e-negselemaid innikigwadba selegega imakoed, degi-selemai sadeguoed. </v>
<v b="1KI" c="2" v="46">Agi, Rey-Salomón, Joiada-machi-Benaíaʼga sogsad, Simei-oburgweye. Geb Benaía Salomón-sogedba imaksad, Simei-oburgwisad. Salomón deyobi bela yar-ganonikid. </v>
<v b="1KI" c="3" v="1">Salomón, Egipto-e-rey-Faraónʼbogwa igar-mesisad. Geb agine, Salomón, Faraón-e-sisgwa nikunonikid. Salomón e-ome-Faraón-sisgwa Neggwebur-Davidʼye-nugadse sesad. Agi gudii gusad. Faraón-sisgwa, Salomón e-reyneg-dummad-sobnaid obelosadse, degi, Bab-Jehováʼse-goled-neg-sobnaid obelosbalidse, degine, Jerusalén-neggwebur-ebirega galu-matusulid-sobnaid-obelosbalidse, gudii gusad. </v>
<v b="1KI" c="3" v="2">A-ibagangi, Bab-Jehováʼse-goled-neg amba yoo sobleged. Degisoggu, dulemar Bab-Jehováʼga ibmar-ogumakar-ukega, aila-matusulid-birgi ukardamalad. </v>
<v b="1KI" c="3" v="3">Salomón nue Bab-Jehováʼbina sogegusad, e-bab-David-igar-sogedba nanadii gusad. Degi-inigwele, Salomón Bab-Jehováʼga ailamar-matusulid-birgi ibmar-ogumakar ukardaed, ina-wawadikmalad ogumakardabalid. </v>
<v b="1KI" c="3" v="4">Rey-Salomón Gabaón-neggweburse naddaed. Ade, agi ibmar-ogumakar-ukleged-aila bur-nug-dummad-nikad siid. Agi, Salomón ibmar-ogumakar-ukleged-aila-birgi, miliba (1,000) ibdurgan-ogumakar ukdaed. </v>
<v b="1KI" c="3" v="5">Salomón Gabaón-neggweburgi-gudiun, mutik gabmaigu, Bab-Jehová ese magar-gunonikid. Geb Bab-Dummad Salomónʼga sogded: —Ibu be anse egisbie, an bega imakoed. </v>
<v b="1KI" c="3" v="6">Salomón Bab-Jehováʼga sogded: —An-bab-David be-nug-odummodigusad, bela-bela egi be nued binsadii gusad. Ar an-bab-Davidʼde be-asabin be-sogedba nanadii gusad, ibmar-inniki-imakdii gusad, degi, beba ibsadii gusad. Emi-ibagi be David-sabed magar-daklesad. Be an-bab-Davidʼga sogsagusad: ‘Be-sorba rey-gangi be-machi-sigega an imakoye.’ Bab-Jehováʼye, emide deyob be imaksad. </v>
<v b="1KI" c="3" v="7">”An-Bab-Dummad-Jehováʼye, degisoggu, an-bab-David-sorba, reyga be an-imaksad. Amba an sapingwasoggua, yar-seed an aku-itoged, igi an yar seoe. </v>
<v b="1KI" c="3" v="8">Degi-inigwele, na be Israel-dulemar-nug-imaksad-abargi reyga an maid. Be-dulamarde yeer-mergued, ichesulidba geg ebisleged. </v>
<v b="1KI" c="3" v="9">Dummad, degisoggu, magar-ibmar-dakega be an-imake, biti ibmar-nuedi, biti ibmar-ichakwabali. Degisulile, ¿igi an nabir negseosunna? Ar be-dulamarde ichesulid, an unniguosulid.” </v>
<v b="1KI" c="3" v="10">Bab-Jehová, Salomón-ibmar-egichisad nued itosad. </v>
<v b="1KI" c="3" v="11">A-ular, Bab-Dummad Salomónʼga sogded: —Be reyga-undar-meged egichasulid. Be ibmar-bukidar-nikued egichasurbalid. Be-isdarmalad-ogiloged, be anse egichasurbalid. Unnila be anse egichisad, neg nued-seega nabir binsaed-nika gued. We-ibmar be anse egichasoggu, </v>
<v b="1KI" c="3" v="12">be-ibmar-egichisadba an bega imako. Binsaed-nikarba an be-imako, ibmar magar-itoakwaa-imakega an be-imakbalo. Dule-beyobid be-iduar gudii gussulid, be-sorba dule-beyobid gudii guosurbalid. </v>
<v b="1KI" c="3" v="13">Aginbali, ibmar-be-egichasulid an bega ukbaloed: Ibmar-bukidar-nikuega an be-imakoed, nug-dummad-nikuega an be-imakbaloed. Be-dula-gudiidgine, bipisaale beyobi rey-gwensak ibmar-bukidar-nika, degi, nug-dummarba-nika megosulid. </v>
<v b="1KI" c="3" v="14">Igi be-bab-David an-sogedba nanadii gusa, deyob be nanadiile, an-igar-maidba be gudiile, degi, an-igar-sogmaidba be imakdiile, reyga-suiti-megega an be-imakoed. </v>
<v b="1KI" c="3" v="15">Salomón gabmai-ataksagu, gabdakmai itoalid. Geb Jerusalén-neggweburse nadegusad, Bab-Jehová-Dadganbo-Igar-Mesisad-Ulugwa-asabin gwisgunonikid. Bab-Jehováʼga ibmar-ogumakar uknai gusbalid, gwenatigwar-guedga-ibmar-ukleged Bab-Jehováʼga uknai gusad. Aginbali, Salomón bela dummagan-ega-arbadimaladga iba-dummad ononai gusbalid. </v>
<v b="1KI" c="3" v="16">A-ibagangine, omegan-gambasamalad-warbogwad Rey-Salomónʼse nadmalad, geb asabin gwisgunonimalad. </v>
<v b="1KI" c="3" v="17">Ome-gambasaed-gwensak Salomónʼga sogded: —¡Dummad! We-ome-anbo an neg-gwagwengi gudinad. Geb we-ome anbo-neg-yagi-gudigu, an goe nikunonikid. </v>
<v b="1KI" c="3" v="18">Geb ibapaagus an goe-nikusadgi, we-ome, goe nikunonimogad. A-negyagi unnila anmarbi gudimalad, dule-baid gudisulid. </v>
<v b="1KI" c="3" v="19">”Mutikidbali, we-ome-ibe goe burgwenonikid, ar ade, e-nan, uki megis gusad. </v>
<v b="1KI" c="3" v="20">Neggabgwengusgu, we-ome gwisgusad. Geb an gabmaigu, an-dikarba-an-mimmi-maid an-ibe sunonikid, geb e-dikarba an-mimmi mesisad. E-goe-burgwaleddina an-dikarba mesnonikid. </v>
<v b="1KI" c="3" v="21">Bolegoedba, an-mimmi an mamgi-onuega gwisgualinad, geb burgwar-mai an dakalid. Neg-nue-oibosgu, nue an dakdegua, gwen an-mimmi-suli an dakalid.” </v>
<v b="1KI" c="3" v="22">Agine, ome-baid goted: —¡Suli! An-mimmi duladid. Be-mimmidi, burgwaledid. Ome-gebe-sunmaksad reyga sogdemogad: —¡Suli! An-mimmi duladid. We-e-mimmidi, burgwaledid. Deyob na abin-abin rey-asabin gusmalad. </v>
<v b="1KI" c="3" v="23">Geb Rey-Salomón sogded: —Gwen soge: ‘An mimmi duladye, be-mimmidi burgwaledye.’ Baiddi sogmogad: ‘¡Suli! Be-mimmi, burgwaledye, an-mimmidi, duladye.’ </v>
<v b="1KI" c="3" v="24">Geb Rey-Salomón sogdebalid: —Anga es-suid sedamalo. Rey-Salomónʼga es-suid senonimalad. </v>
<v b="1KI" c="3" v="25">Geb Rey-Salomón sogdebalid: —Mimmi-duladi abar-siko. Geb ome-gwensakga mimmi-abar-sikaled uko, ome-baidga baid-abar-sikaled ukmogo. </v>
<v b="1KI" c="3" v="26">Agine, ome bur e-nan-sunnadi degii itosgua, gwage-naibid itononikidba reyga sogded: —¡An-dummad! Mimmi-duladi bur we-omega be uke. Mer be mimmi-oburgwe. Ome-baiddina sogded: —An goe suosurmo, be suosurmo. Bur abar-sike. </v>
<v b="1KI" c="3" v="27">Geb Rey-Salomón abin-sogded: —Mer mimmi-oburgo. We-ome-gebe-sunmaksadga mimmi-dulad ega be uke. We-ome, e-nan-sunnadid. </v>
<v b="1KI" c="3" v="28">Israel-dulemar deyob rey-igar-nudaksad bela itononimargu, geger-rey-dake gusmalad. Agine, Israel-dulemar magar daksamarbalid, Bab-Jehová, Salomónʼga binsaed-nikagued uksa, adi, nabir igarmar-nudakegar. </v>
<v b="1KI" c="4" v="1">Degisoggu, Salomón bela-Israel-dulemar-e-reyga megnonikid. </v>
<v b="1KI" c="4" v="2">Salomónʼga sordamar-idumalaga gunonimalad, wemalad: Sadoc-machi-Azarías, dule-irwa-Bab-Dummadse-goledga megisad. </v>
<v b="1KI" c="4" v="3">Sisa-e-masmala, gwen Elihorefʼye-nugad, baiddi Ahíasʼye nugmogad. Amala, reyga garda-narmakmaladga megismalad, Ahilud-machi-Josafat, negselemaidga-garda-narmakedga megisad. </v>
<v b="1KI" c="4" v="4">Joiada-machi-Benaía, sordamar-bila-onomalad-e-dummadga megisad. Sadoc, degi, Abiatar, wemar, dule-irwa-Bab-Dummadse-gormaladga megismalad. </v>
<v b="1KI" c="4" v="5">Natán-machi-Azarías, dule-negsedimalad-e-dummadga megisad. Natán-machi-Zabud, dule-irwa-Bab-Dummadse-goledga megisad, degi, reyga-binsaed-ukedga megisbalid. </v>
<v b="1KI" c="4" v="6">Ahisar, reyneg-akwedga megisad. Abda-machi-Adoniram, reyga-sabsur-oarbaledimalad-e-dummadga megisad. </v>
<v b="1KI" c="4" v="7">Deginbali, Salomón Israel-dulemargi e-ambe-gakabo (12) ega-negsemalad nugsanonikid. Amar reyga, degi, rey-neguyagi-gudimaladga mas-amidimalad. Wemar-ambe-gakabogwad (12), birgagine war-wargwen niigwen-niigwen, mas-amidimalad. </v>
<v b="1KI" c="4" v="8">Wemar-ambe-gakabogwad (12), wemalad: Hur-e-machi, Efraín-yalaganba negdakmaid. </v>
<v b="1KI" c="4" v="9">Decar-e-machi, we-neggweburmar-e-dummadid: Macaz, Saalbim, Bet-Semes, Elón, degi, Bet-Hanán. </v>
<v b="1KI" c="4" v="10">Hesed-e-machi, we-neggweburmar e-dummadmogad: Arubot, Soco, degi, bela Hefer-yar-naid dakmaibalid. </v>
<v b="1KI" c="4" v="11">Abinadab-e-machi, Dor-yar-naid-dakmaid. Deginbali, we-dule Salomón-sisgwa-Tafatʼye-nugad nikusad. </v>
<v b="1KI" c="4" v="12">Ahilud-machi-Baana we-neggweburmar dakmaid: Taanac, Meguido, Bet-Seán. We-Bet-Seánʼde, Saretán-neggwebur-dikarba siid, Jezreel-neggwebur-deale bukwad. Baana bela Bet-Seán-neggwebur-siid-akale, degi, Abel-Mehola-neggweburse negdakmaid. Amba Jocmeam-neggwebur-obakar negdakmaibalid. </v>
<v b="1KI" c="4" v="13">Geber-e-machi, Ramot-De-Galaad-neggwebur-e-dummadga-maid, degi, Galaad-yar-naidgi neggwebur-bukmaladse-bakar, dakmaibalid. We-neggweburmarde, Manasés-machi-Jairʼgadinad. Aginbali, Geber-e-machi Basán-yar-naidgi Argob-neg-nugad-e-dummadga gusbalid. Agine, neggwebur gwadulapaa (60) bukwad. A-neggweburmar akwa-galu-matusulid-ebiris-bukwa nanaed. Deginbali, e-yawagak-eduedi esgoro-gordikidgi sobaled. </v>
<v b="1KI" c="4" v="14">Iddo-machi-Ahinadab, Mahanaim-neggwebur-e-dummadid. </v>
<v b="1KI" c="4" v="15">Ahimaas, Neftalí-yar-naid-e-dummadid. Deginbali, Ahimaas, Salomón-sisgwa-Basematʼye-nugad nikusad. </v>
<v b="1KI" c="4" v="16">Husai-machi-Baana, Aser-yar-naid, degi, Alot-yar-naid-e-dummadid. </v>
<v b="1KI" c="4" v="17">Parúa-machi-Josafat, Isacar-yar-naid dakmaid. </v>
<v b="1KI" c="4" v="18">Ela-machi-Simei, Benjamín-yar-naid dakmaid. </v>
<v b="1KI" c="4" v="19">Uri-machi-Geber, Galaad-yar-naid dakmaid. Galaad-yarde, Rey-Sehónʼgadinad. Sehónʼde Amorreo-dulemar-e-reyga maigusanad. Geberʼde Rey-Og-e-yar ganikinad. Ogʼde Basán-yar-naid-e-reyga maigusanad. Galaad-yargindina, Geber wargwenna yar-semaid. </v>
<v b="1KI" c="4" v="20">Israel-dulemar, degi, Judá-dulemar ichesur gumarsoggu, demar-gakagi-ukub-naidyob gumalad. Aga, geg ebisleged. Ibmar-gobleged, degi, ibmar-gulleged, obinebaka nikasoggu, weligwar itobukwad. </v>
<v b="1KI" c="4" v="21">Salomón, Éufrates-diwar-maid-akale, Filistea-yar-naidse bela yar-ganonikid. Aginbali, Egipto-yar-abingunaidse-bakar, Salomón bela-we-yar-nanaid-semaigu, bela dulemar-bukmalad ega ibmar-bukidar senonidamalad, degi, Salomón-e-maiga gusmarbalid. </v>
<v b="1KI" c="4" v="22">Salomónʼga bane-bane weyob ibmar-mergu ebuleged: Madubur-nued, nibir-miliambe-gakabake gaka dulataled-ilatar-aidiku (14,500) ebuleged. Madubur, nibir-milidulagwen-gakambe-aidiku (30,000) ebulebalid. </v>
<v b="1KI" c="4" v="23">Moli-bebe-nikad-wardadagan mas-nuedbi-madimalad, warambe (10) ebulebalid. Moli-bebe-nikad gaganbi-madimalad, waladulagwen (20) ebulebalid. Sibad-wawaadmar, degi, sibadmar, waladulatar (100) ebulebalid. Goe-sapurmar, goe-sapingan, degi, wasamar ebulebalid. Degi, nuumar-nabir-gullemalad ebulebalid. We-nuumar gege ebisleged. </v>
<v b="1KI" c="4" v="24">Salomón Éufrates-diwar-dad-argwanedsiki, Tifsaʼye-neg-nugad-akale Gaza-neg-nugadse, bela reymar-mamaid-birgi yar-ganonikid. Degisoggu, bela yar-abingunanaidgi neg-bogidikid nagunonikid. </v>
<v b="1KI" c="4" v="25">Salomón yar-semaigu, bela Judá-dulemar, degi, Israel-dulemar, nabir-gudii gusmalad. Dan-yar-naid-akale, Beersebaʼye-neg-nugadse, bela neg-bogidik nagunonikid. Degisoggu, Israel-dulemar e-nainugi uvaʼdub-urba, degi, higuera-sapi-urba bonisuli ambikudii gusmalad. </v>
<v b="1KI" c="4" v="26">Salomón molimar miliambe-gakabo (12,000) nikad. Deginbali, moli-ur-bilagi-ebuleged-e-galumar milibake (4,000) nikabalid. </v>
<v b="1KI" c="4" v="27">Dummagan-ambe-gakabogwad (12) Salomónʼga-yar-sedimaladi, niigwen-niigwengi Salomónʼga mas ukdimalad. Degi, bela e-sordamar-arbadimaladga mas-ukdimarbalid. Degisoggu, mas-sate gudii gussurmalad. </v>
<v b="1KI" c="4" v="28">We-ambe-gakabogwad-yar-sedimaladi (12) e-mas-uked-nii-mosale, cebada-e-gwag, degi, gagan-molimar-maed, sogedba molimarga senonidamarbalid. </v>
<v b="1KI" c="4" v="29">Bab-Dummad, Salomón nue-binsaed-ibedga imaksad, degi, nue-itoakwaa-nanaega imaksabalid. Agine, gurgin-bukidar-nika gunonibalid. </v>
<v b="1KI" c="4" v="30">Salomón-e-ibmar-wisidi, bela dulemar-ibmar-wismaladgi obined, dulemar-ibmar-wismalad yar-dad-nakwedsik-bukwamaladgi obinbalid. Degi, Egipto-dulemar-ibmar-wismaladgi obinbalid. </v>
<v b="1KI" c="4" v="31">Salomón we-dulemarba bur bule ibmar-wisid: Ezraí-neggined-Etánʼye-nugadgi. Aginbali, Mahol-e-masmalagi, Hemánʼye-nugadgi, Calcolʼye-nugadgi, degi, Dardaʼye-nugadgi obinbalid. A-ulale, Salomón-nug-dummarba-guedi, bela dulemar-yar-baid-baidgi-bukwamaladi wisgusmalad. </v>
<v b="1KI" c="4" v="32">Salomón binsaed-nuegan, milipaa (3,000) narmaksad, degi, namaked miligwen gakatar (1,005) narmaksabalid. </v>
<v b="1KI" c="4" v="33">Salomón sapi-durbamargi Líbano-urwala-akale, degi, galugi-hisopo-gagan-dungumaladse-bakale, egi sunmaksabalid. Deginbali, Salomón ibdurgangi dulemar-odurdaksad: Ibdurgan-ursirmaladgi, nuumargi, ibdurgan-unimakdimaladgi, degi, uamargi dulemar-odurdaksabalid. </v>
<v b="1KI" c="4" v="34">Bela yar-nanaid-e-reymar, Salomón-bela-bela-ibmar-wisid wisgunonimalad. Degisoggu, we-reymar Salomón-e-binsaed-nikarba-gued-wisgunonimaladi, Salomón-itogegala, e-sordagan Salomónʼse barmiardamalad. </v>
<v b="1KI" c="5" v="1">Tiro-neggwebur-e-rey-Hiram, Davidʼbogwa ai-nued gudii gusmalad. A-ulale, Rey-Hiram wisgunonigu, Salomón e-bab-David-sorba reyga megnoniye, geb Salomónʼse dule-nug-nikamalad barmis gusad. </v>
<v b="1KI" c="5" v="2">Geb Salomón, e-sordagan Hiramʼse barmismogad. Geb Hiramʼga sogdapmalad: </v>
<v b="1KI" c="5" v="3">“Be wisid, an-bab-David, bila-onogedbi gudigussoggua, Bab-Jehová-nug-odummolegega geg Bab-Dummad-Jehováʼga neg-sobe gusad. Geb neg-soblegedi, Bab-Jehová bela an-bab-David-e-isdarmaladgi-naknonikidse edarbilesad. </v>
<v b="1KI" c="5" v="4">Emisgindi, Bab-Jehová bela yar-nanaid-ugakaase anga neg-bogidikid nasiknonikid. An-isdarmalad bergusad, bonigan-bulegan bergusbalid. </v>
<v b="1KI" c="5" v="5">Degisoggu, an sogdo, an-Bab-Dummad-Jehová-nug-odummolediguega neg-soblegoye, igi Bab-Jehová an-bab-Davidʼga sognaigusa: ‘An be-sorba be-rey-gangi be-machi an sioye. An-nug-odummolediguega, we, anga neg soboye.’ </v>
<v b="1KI" c="5" v="6">”Aga, an bega soged, be wis anga urwala Líbano-yar-naidgi-bukwad siknamalo. An-sordagan, be-sordaganbogwa arbamaloed. Be-anga-sogedba, be-sordagan-anga-arbamaloed an bennukbaloed. Be nue-wisid, Sidón-dulemar sapi-siked-wisimaladid. Amaryobid, dulemar, anmar-abargi nabir-sapi-siked-wisid sulid.” </v>
<v b="1KI" c="5" v="7">Rey-Hiram, Salomón-ibmar-egichisad itosgua, bela-bela weligwar-itonaded, geb sogded: “Emi, Bab-Jehová-nug dummarba gusun. Ar Davidʼga machi nue-binsaed-nikaguedi uksad, adi, Israel-dulemar-bukidarad nabir iduegar.” </v>
<v b="1KI" c="5" v="8">Hiram weyob Salomónʼga garda barmismogad: “Salomón, be-anga-ibmar-sogsad an be-itosad. An bega ibmar imakoed. Be-abegedba urwala be egise, an bega ukoed, degi, ciprés-suarmar deyob be egisbali, an bega ukbaloed. </v>
<v b="1KI" c="5" v="9">An-sordagan suarmar-Líbano-yargi-bukwad demar-naidse sedmaloed. Geb edin-edin imakmaloed, mua-mua-sedmalagar. Be anga sogoe, bia an bega ukoe. Agi, suarmar esiklegoed, geb na be sedoed. Muchub be masgullemalad anga ukmogoed, adi, an masgi an-neguyaginmalad ogunnegar.” </v>
<v b="1KI" c="5" v="10">Deyob Hiram, Salomónʼga urwarmar uksad, degi, ciprés-suarmar ega uksabalid. </v>
<v b="1KI" c="5" v="11">Salomónʼdina, Hiramʼga birga-irba masgullemalad uksamogad: Orosgi-dakleged-trigoʼye-nugad nibir-miyon-ilabakebak gaka mili-dulataled-ilanergwa-gaka-dulabake-aidiku (9,680,000) ega uksad. Degi, olivo-gwallu galón-mili-dulatar-gakambe-gakatar (115,000) ega uksabalid. </v>
<v b="1KI" c="5" v="12">Bab-Jehová, igi-Salomónʼga-sogsagusa, deyobi binsaed-ibed-guega imaksad. Deunni, Bab-Jehová ega sogsagusad: “An bega binsaed-nikagued ukoye.” Hiram, Salomónʼbogwa nued-gudii gusmalad. Degisoggu, ebogwa na igar mesisad, mer na bila-onomalagar. </v>
<v b="1KI" c="5" v="13">Rey-Salomón Israel-yargi dulemarga undar-arbaed uksad: Machergan-arbamalad, mili-dulagwen-gakambe (30,000) nikunonikid. </v>
<v b="1KI" c="5" v="14">Geb nii-irba Salomón, we-dule-arbamalad e-miliambe-miliambe (10,000-10,000) nii-wargwen-arbaega, Líbano-yarse barmiddaed. Geb a-sordamar, nii-walagwen arbasale, nii-warbo e-neggi-obunnogega imakdabalid. Adoniramʼye-nugadi, we-dulemar-undar-arbamalad-e-dummadga nugsalenonikid. </v>
<v b="1KI" c="5" v="15">Salomón, sordamar-ega-ibmar-semalad, mili-dulapaa-gakambe (70,000) nikabalid. Geb sordamar-ega-akwa-sikmalad, mili-dulabake (80,000) nikabalid. </v>
<v b="1KI" c="5" v="16">Geb we-neg-imaklenaid-e-dummagan-idudimalad, milipaa gaka dulataled-ilapaa (3,300) nikabalid. </v>
<v b="1KI" c="5" v="17">Rey-Salomón sogsabalid, ega neg-akwabinaidse akwa-dummagan-nuegan mamarnamaloye. Geb a-akwamar-sobaledi, Bab-Jehováʼse-goled-neggi akwasailamarga ambikuoye. </v>
<v b="1KI" c="5" v="18">Bab-Jehováʼse-goled-neg-sobega, Salomón-sorda-neg-sobmalad, Hiram-sorda-neg-sobmalad, degi, Gebal-neggweburginmalad-neg-sobmalad, urgomar mamarismalad, degi, akwamargi arbasmarbalid. </v>
<v b="1KI" c="6" v="1">Salomón birgabakegus Israel-yargi negsemaidgi, nii-warbogi, nii-Zifʼye-nugadgi, Bab-Jehováʼse-goled-neg sobde gusad. Deunni, Israel-dulemar Egipto-yargi birga-dulataled-ilabake gaka dulabakegus (480) nosad-akaled. </v>
<v b="1KI" c="6" v="2">Salomón, Bab-Jehováʼga weyob neg-sobsad: E-sugued, daliambe-gakatar (15) sugued. E-yaadunguedi, daliatar (5) dungued. E-nibguedi, daligugle-gaka-abar (7½) nibgued. </v>
<v b="1KI" c="6" v="3">Neg-doged-asabin neg-ollor-naid-e-suguedi, daliatar (5) sugued. Bab-Jehováʼse-goled-negdummad-yaadunguedyopira, daliatar (5) sugu naid. We-neg-ollor-naid, dalibo-gaka-abar (2½) e-yaa dungued. </v>
<v b="1KI" c="6" v="4">Aginbali, Salomón Bab-Dummadse-goled-neg yawagak-senigana-esgoro-nika imaksabalid. </v>
<v b="1KI" c="6" v="5">Bab-Dummadse-goled-neg-dikarmarba neg-senigana sobsabalid, Bab-Dummad-Neg-Ise-Islidikid-dikarse-bakale, neg-senigana sobsad. </v>
<v b="1KI" c="6" v="6">Neg-senigana ailapaa-nika sobles nanaed. Neg-senigwad-aila-urbalid, daligwen gaka bisgigwen e-yaa dungued. Neg-senigwad-aila-abargineddi, daligwen-gaka-abar e-yaa dungumogad. Neg-senigwad-aila-sogbaagwaddi, daligwen gaka bisgipaa e-yaa dungumogad. Salomón Bab-Dummadse-goled-neg-e-galu-magabalidgi nagubir-abgamalad sobsabalid, adi, neg-senigana-e-nagubirmar mer Bab-Dummadse-goled-neg-e-galu-imbaba dogegar. </v>
<v b="1KI" c="6" v="7">Bab-Dummadse-goled-neg soblenaigu, akwamar bato-sobar-sobaledgi soblesad. Degisoggu, neg-soblenaigu, mardomar-goled itolessulid, akwa-mamared-goled itolessurbalid, esgoromar-goled itolessurbalid. </v>
<v b="1KI" c="6" v="8">Neg-senigwad-aila-urbalid-e-yawagakdi, Bab-Dummadse-goled-neg-dad-nakwed-argan-nuedsik siid. Neg-aila-abarginedse-nakwegala, arsan-bipirmakar-sobaledgi nakweleged. Geb agi, neg-aila-sogbaagwadse nakwelemabalid. </v>
<v b="1KI" c="6" v="9">Degisoggu, Salomón Bab-Dummadse-goled-neg bela sobsagusad, bela e-uasga urwar-urgo mesisad, degi, urwar-suarmar e-nagubirga mesisbalid. </v>
<v b="1KI" c="6" v="10">Bab-Dummadse-goled-neg-dikarba neg-senigana-soblesmaladi, e-nibgued daligwen-gaka-bisgigwen nika nanaed. Neg-senigana-e-nagubirmar Bab-Dummadse-goled-neg-e-galugi nagubir-abgamalad-nanaid-birgi mamaid. We-nagubirmarde urwar-suarmalad. </v>
<v b="1KI" c="6" v="11">Agine, Bab-Jehová, Salomónʼga sunmaknonikid, ega sogded: </v>
<v b="1KI" c="6" v="12">“Nabir. Be an-sogedba nanadidibe, an-igar-ukmaidba be ibmar imakdidibe, an-Islidik-Igar-Mesisadba be gudidibe, we-neg be sobnaidi, an be-bab-Davidʼga ibmar-sogsadba, an bega imakoed. </v>
<v b="1KI" c="6" v="13">Degisoggu, Israel-dulemar-abargi an gudii guoed. Ani, an-Israel-dulamar obanosulid.” </v>
<v b="1KI" c="6" v="14">Degisoggu, Salomón Bab-Jehováʼse-goled-neg sobnai gusad. Agi, geb a-neg ogunonikid. </v>
<v b="1KI" c="6" v="15">Bab-Jehováʼse-goled-negyaba bela-e-galugi urwar-urgo ebiris-nasiksad. Naga-nagase edusad, napa-nagagi-nasikded, uas-nagase nasiksad. E-napagi baryawar-urgomar mesisbalid. </v>
<v b="1KI" c="6" v="16">Geb Bab-Dummadse-goled-negyabali, napi-solabali neg-emakar sigisad. We-negde, Neg-Ise-Islidikidye nugsalesad. E-suguedi, daliatar (5) sugued. Bela e-galumargi urwar-urgo nasiksad, napa-nagagi-nasikded, uas-nagase nasiksad. </v>
<v b="1KI" c="6" v="17">Deginbali, Neg-Bur-Islidikid-idu, Bab-Dummadse-goled-Neg-Islidik siid. A-nega, daliambe (10) sugued. </v>
<v b="1KI" c="6" v="18">Salomón Bab-Dummadse-goled-Neg-Islidikidyaba, urwar-urgo bela ebiris nasiksabalid. A-urgomar-birgi nabamaryob-dakle sobsabalid, degi, dutumar-argas-nanaidyob-dakle sobsabalid. Bela urwar-urgo galu-ebiris nasiksad, bar e-galu-akwamar daklessulid. </v>
<v b="1KI" c="6" v="19">Salomón, Bab-Dummadse-goled-negyaba Neg-Ise-Islidikid sobsagusad, adi agi, Bab-Jehová-Dadganbo-Igar-Mesisad-Ulu osigegar. </v>
<v b="1KI" c="6" v="20">Neg-Ise-Islidikidde e-sugued, daliatar (5) nikad, e-yaadunguedi, daliatarbalid (5), degi, e-nibgubalidi, daliatarmogad (5). Bela e-galumar-birgi or-nued egi maad-maad nasiksabalid. Aginbali, ina-wawadikid-ogumakar-ukleged-aila, urwar-urgogi-sobaledi, bela or-nued egi nasiksabalid. </v>
<v b="1KI" c="6" v="21">Degisoggu, Salomón bela Bab-Dummadse-goled-neg-islidikidyaba or-nued nasiksad. Geb Neg-Ise-Islidikid-doglegedgi ordub nasiksad. Neg-Ise-Islidikidgi or-nued nasiksabalid. </v>
<v b="1KI" c="6" v="22">Degisoggu, bela Bab-Dummadse-goled-neggi ormar nasiksad, degi, ibmar-ogumakar-ukleged-aila Neg-Ise-Islidikid-asabin-siid, deyob bela egi ormar nasiksabalid. </v>
<v b="1KI" c="6" v="23">Salomón, Neg-Ise-Islidikidga baliwiturmar-dummagan warbo, olivo-wargi sobega imaksad. We-baliwitur-dummagande, querubinʼye-nugmalad. Amarde, dalibo-abar (2½) nibgu soblesmalad. </v>
<v b="1KI" c="6" v="24">Querubin-e-sakan-nailik daligwen gaka bisgigwen sugued, e-sakan-baiddi, daligwen-bisgigwen sugubalid. Degisoggu, e-sakan-duku-nailik, e-sakan-duku-baidse dalibo-abar (2½) sugued. </v>
<v b="1KI" c="6" v="25">Querubin-baiddi, deyob e-sakan-duku-nailik, e-sakan-duku-baidse dalibo-abar (2½) sugumogad. Querubin-warbogwad na dare-dungumalad, na emar-daklebalid. </v>
<v b="1KI" c="6" v="26">Querubin-gwensak dalibo-abar (2½) nibgued, baid deyob nibgumogad. </v>
<v b="1KI" c="6" v="27">Salomón, querubin-warbogwad Neg-Ise-Islidikidyaba odosad, neg-abargi e-sakanmar argaar-bukwad. Querubin-e-sakan-nailik galu-gwensak ebunaid, geb querubin-baid-e-sakan-nailik galu-baid ebunaimogad. Agi, na e-sakan-e-sakan neg-abargi ebunanaid. </v>
<v b="1KI" c="6" v="28">Deginbali, Salomón querubin-warbogwadgi belagwable egi or nasiksabalid. </v>
<v b="1KI" c="6" v="29">Aginbali, Bab-Dummad-Goled-Negyaba, Neg-Ise-Islidikidgi, degine, Neg-Islidikid-e-galumargi querubinʼyob-daklemalad sobsad, degi, ogobwaryob-daklemalad sobsabalid, degi, dutumar-argaaryob-daklemalad sobsabalid. </v>
<v b="1KI" c="6" v="30">Aginbali, Neg-Islidikidyaba, degi, Neg-Ise-Islidikidyaba e-napaga-gunaidgi bela or nasiksabalid. </v>
<v b="1KI" c="6" v="31">Salomón Neg-Ise-Islidikidga, e-yawagak-doged olivo-urgogi sobsad. E-yawagak-doged-birgi, yawagak-bargaed nasiksad. Geb e-yawagak-doged-dikarba, suarmar yawagak-bargaega ogwichisbalid. We-suarmar-yawagak-bargamalad-dikarbalidi, e-dikar-atar-nika imaksad. </v>
<v b="1KI" c="6" v="32">A-yawagak-warbogwad-birgi, baliwitur-querubinʼyob sobsad, ogobwarmaryobi sobsabalid, geb dutumar-argas-nanaedyob sobsabalid. Aginbali, e-yawagak olivo-urgogi-soblesad, a-birgi bela or nasiksabalid. Querubinʼyob-sobaledgi, degi, ogobwarmaryob-sobaledgi or nasiksabalid. </v>
<v b="1KI" c="6" v="33">Amba deyob Neg-Islidikidga, e-yawagak-suar-bargamalad, olivo-urgo e-dikar-warbake-nika sobsabalid. </v>
<v b="1KI" c="6" v="34">A-yawagak-warbogwaddi, baryawar-urgogi sobsad, geb a-yawagak-gwensakgi urgo-matabo-nikad. Argader, we-urgo-matabogwad sinnii naddaed. </v>
<v b="1KI" c="6" v="35">A-yawagakgine, baliwitur-querubinʼyob sobsabalid, ogobwaryob sobsabalid, dutumar-argas-nanaiyob sobsabalid. Geb bela we-ibmar-sobaledgi or nasiksabalid. </v>
<v b="1KI" c="6" v="36">Bab-Dummadse-goled-neg-dikarba neg-ollor-ebirnaid-e-galuga, akwamar-sobaled ile-sogapaa onakwisad, geb a-birgi, urwar-urgo-sommegan mesisad. </v>
<v b="1KI" c="6" v="37">Salomón birgabakegus Israel-yar-semaigu, nii-Zifʼye-nugad-naidgi, Salomón Bab-Jehováʼse-goled-neg sobde gusad. </v>
<v b="1KI" c="6" v="38">Geb Salomón birgambe-gakagwensakgus yar-semaidgine a-nii-walabaabakgine, nii-Bulʼye-nugadgi, Bab-Jehováʼse-goled-neg-sobleded ogulenonikid. Bela igi soblegoye igar mai, deyobi, Salomón Bab-Dummadse-goled-neg sobsad. Salomón birgagugle (7) Bab-Jehováʼse-goled-neg sobnai gusad. </v>
<v b="1KI" c="7" v="1">Rey-Salomón e-reyneg sobnai gusbalid. A-nega, birgambe-gakapaa (13) gagasad. </v>
<v b="1KI" c="7" v="2">Salomón e-reyneg-baid sobnai gusbalid. A-negde Líbano-Sapurye nugad. A-negde, dali-dulagwen-gakatar (25) sugued, daliambe-gakabo-abar (12½) e-yaadungued, degi, daligugle-abar (7½) nibgued. E-buarmarga, urwar-suarmar ile-sogabake ogwichisbalid. Geb a-buarmar-birgi, nagubirmar meslenonibalid. </v>
<v b="1KI" c="7" v="3">Waladulabo-gakatar (45) nagubirmar mesilesad: A-aila-gebedga, nagubir warambe-gakatar (15) meslenonikid, aila-birginedga, nagubir warambe-gakatar (15) meslenonibalid. Napi-aila-birginedga, nagubir warambe-gakatar (15) meslenonibalid. A-ailamar-e-nagubirmar-birgi, urwar-urgomar meslenonikid </v>
<v b="1KI" c="7" v="4">Geb ailamar-irba yawagak-senigan sisbalid. We-ailamar-irba, yawagak-senigana gwapaa ilemakar obukusad. Yawagak-senigwad-gwagwengi yawagak-senigan gwapaa sisad. Deyob bela abin-abin obukusad. </v>
<v b="1KI" c="7" v="5">Bela yawagakmar-dunguedi, emarbi dungued. Yawagak gwapaa ilekwaa asabin-asabin nasiksad. </v>
<v b="1KI" c="7" v="6">Aginbali, Salomón neg-ubeb sobsad. A-neg-ubeb buarmar-negye nugad. We-neg-ubeb, daliambe-gakabo-abar (12½) sugued, daligugle-abar (7½) e-yaadungued. We-neg-ubeb-sobsad-asabin, neg-ubeb-baid uas-nika, degi, buarmar-nika sobsabalid. </v>
<v b="1KI" c="7" v="7">Salomón dulemarga igar-nudakega Igar-Nabiroged-Neg sobsabalid. Agi e-rey-gan siid. We-neg, belagwable napa-nagagi, uas-nagase, urwar-urgo e-galu-birgi nasiksad. </v>
<v b="1KI" c="7" v="8">Salomón-e-reyneg Igar-Nabiroged-Neg-asabin, neg-ollor-naid-obakar siid. Salomón-e-reyneg Igar-Nabiroged-Negyob daklemogad. Salomón Faraón-e-sisgwaga, e-reyneg-dummadyob-dakle neg sobsabalid. Faraón-e-sisgwade, Salomón-e-omed. </v>
<v b="1KI" c="7" v="9">Bela negmar-soblesmaladi, akwa-bur-nuegangi sobles nanaed. Bela negyabali, neg-magabali, degi, neg-ollor-naidse-bakale, a-akwamargi sobles nanaed. A-akwa-bur-nuegan negsailaga gusnanabalid, e-uas-nagase deyob akwa-bur-nuegan ebulesbalid. A-akwa-bur-nuegande, egwaar imaklesad, wilub-nika-nika siklesad. Esnaligi abinbela siklegar imaklesad. </v>
<v b="1KI" c="7" v="10">Akwa-bur-nuegan-egwaarmaladi, negsailaga gusnanaed. E-dungumalad, gwen-gwen dalibo-abar (2½) nika nanaed. Bamaladdi, dalibo (2) nika nanabalid. </v>
<v b="1KI" c="7" v="11">Akwasailamar-birgi, akwa-bur-nuegan ambikusad. We-akwa-bur-nuegande, e-wilub-nika sobar-sobar nanaed. Geb urwar-urgomar e-wilub-nika sobles nanabalid. </v>
<v b="1KI" c="7" v="12">Neg-ollor-ebirnaid-e-galuga, akwamar-sobaled ile-sogapaa onakwisad, geb a-birgi, urwar-urgo-sommegan mesisad. Bab-Jehováʼse-goled-neg-ollor-naidgi deyob imaklesbalid, degi, e-ubebgi deyob imaklesbalid. </v>
<v b="1KI" c="7" v="13">Rey-Salomón, Tiro-neggweburse Hiram-sunamalaga emar-barmisad. </v>
<v b="1KI" c="7" v="14">Hiramʼde, ome-ei-sui-burgwisad-e-machid. We-omede, dad-dummad-Neftalí-e-wagwad. Hiram-e-babdi, Tiro-neggweburginedinad. Hiram-e-babdi, esgoro-gordikid-sobed-dule gusad. Degisoggu, Hiram nue-ibmar-wisidid, ibmar-sobed-buledid. Hiram gurgin-nued nikad, esgoro-gordikid-sobedgi nergualed. Agi, Hiram Rey-Salomón-asabin nonigusad. Geb Salomón-ega-sogsadba bela ibmar-imaksad. </v>
<v b="1KI" c="7" v="15">Hiram soogi esgoro-gordikid diree imaksad, geb egi buar warbo-sobsad. Buar-warbogwad dalibake-abar-nibgu (4½) imaksad. Aginbali, e-wardungued-ebirileged, dalipaa (3) nikad. </v>
<v b="1KI" c="7" v="16">A-buar-warbogwad-soblesad-birgi, e-nono-nika esgoro-gordikidgi sobsabalid. Buar-wargwenad-birgi, nono-sobaled daligwen gaka bisgigwen nibgued. Baid-buar-soblesad e-nono-sobaled, daligwen gaka bisgigwen nibgubalid. </v>
<v b="1KI" c="7" v="17">Esgoro-gordikid-buar-warbogwad-e-nonomargi, dubmar-sakiyob-dakle sobsabalid. E-nono-soggwengine, dub-gugle (7) sobaled. </v>
<v b="1KI" c="7" v="18">Deginbali, a-buar-nonogi ilabo-ilekwaa guseb-dummadyob-dakle sobsabalid, dubmar-sakiyob ebo-apurnaiyob imaksad. Baid-buar-nonogi deyob imaksabalid. </v>
<v b="1KI" c="7" v="19">Salomón-neg-ubeb-sobsadgi, a-buarmar e-nonomarga-gunanaid e-dungued daligwen nibgued. Geb a-birgi, lirio-dutumar-achunnai sobsabalid. </v>
<v b="1KI" c="7" v="20">Buar-e-nonomar-warbogwad, e-sader-mureged-birgi, guseb-dummadyob-daklemalad, dulataled-ilabo (200) ebirnai sobsad. Geb a-birgi, saki-saki-dakleged ebirnabalid. </v>
<v b="1KI" c="7" v="21">Hiram we-buarmar-warbogwad, Bab-Dummadse-goled-neggi, e-ubeb-naidgi ogwichisad. Buar-wargwenad, dad-nakwed-argan-nuedsik ogwisgunagu, a-buar Jaquínʼye onug-imaksad. Baiddi, dad-nakwed-argan-sapiledsik ogwisgunagu, a-buar Boazʼye onug-imaksad. </v>
<v b="1KI" c="7" v="22">A-buarmar e-nonoga-gunanaid-birgi lirio-dutumaryob-dakleged sobsad. Deyob buarmar-sobsa obelosad. </v>
<v b="1KI" c="7" v="23">Hiram, dii-siged-dummad-esgoro-gordikidbiid sobsad. We-dii-siged olor-dakleged, e-yaadungued dalibo-negabar (2½) nikad. E-nibgued, daligwen-gaka-bisgigwen (1¼) nikad. E-yaa-gakuli, daligugle-negabar (7½) dubgi ebirileged. </v>
<v b="1KI" c="7" v="24">Dii-siged-dummad-e-gakuli-urba, nabamaryob ilabo-ebiris sobsabalid. We-nabamar bisgigwensakgine, gwaambe (10) sobsad. Deyob bisgi-iliba sobsad. We-nabamar dii-siged-dummad esgoro-gordikid-diregwadgi-soblenaigu, yog-eba-soblegar gusmogad. </v>
<v b="1KI" c="7" v="25">Dii-siged-dummad-esgoro-gordikidbiid, moli-bebe-nikad-warambe-gakabo-sobarmalad-birgi (12) silesad. Moli-warbaa, dad-nakwed-argan-sapiledsik atakbukwad, warbaa, dad-argwanedsik atakbukwabalid, warbaa, dad-nakwed-argan-nuedsik atakbukwabalid, degi, warbaa, dad-nakwedsik atakbukwabalid. We-molimar-bebe-nikad-birgi, dii-siged-dummad-esgoro-gordikidbiid silesad. Dii-siged-dummad-urba, molimar-bebe-nikad-e-sormar yaba-dogar ambikusad. </v>
<v b="1KI" c="7" v="26">Dii-siged-dummad goo-warbake-wilub songued. Geb e-gakulidi aibinar-sobaled, lirio-dutu-sunna dakleged. A-yagine, tambor-gwadulataled-ilabo-wilub (200) egi dii siged. </v>
<v b="1KI" c="7" v="27">Degine, Hiram dii-siged-senigan-e-gan, gwaambe (10) esgoro-gordikidbiidgi sobsabalid. Gan-suguedi, daligwen sugued, daligwen matardungubalid, bisgipaa nibgubalid. </v>
<v b="1KI" c="7" v="28">Weyob we-dii-siged-e-ganmar esgoro-gordikidbi soblesad. We-ganmar e-dikarmar madare-madare ebiris imaksad. </v>
<v b="1KI" c="7" v="29">Geb madare-naid-birgi achumigur-e-wilub sobsad. Moli-bebe-nikad-e-wilub sobsabalid. Baliwitur-dummagan-querubinʼye-nugad-e-wilub sobsabalid. Dii-siged-e-gan-e-dikarmargi, achumigur-sobaled, moli-bebe-nikad, amar-birgi, geb amar-urba, ibmar-dirbir-dakle sobsabalid. </v>
<v b="1KI" c="7" v="30">Dii-siged-e-gan-gwa-gwagwengi yandagii-dakleged, esgoro-gordikid-ololed-nabir-baparmaked, gwabake-nika sobsabalid. Yandagii-dakleged-gwabogwadgi, esgoro-gordikid-e-suar imbaba yoid. Deyob dii-siged-e-ganmargi yoi-yoi nanaed. Dii-siged-e-gan-abgamalad sogabake nanaid. Amargi, ibmar-dirbir-daklege sobar nanaid. </v>
<v b="1KI" c="7" v="31">Dii-siged-e-gakuli, bisgigwen nosa siid. E-gakuli, dirbikwaa siid. Dii-siged-e-gangi, achagwen dogar siid. Bela e-matugued bisgigwen-gaka-achagwen nikad. E-gakuli-nosasidgi, ibmar egi sobar nanaid. Dii-siged-gan-e-sugued, degi, e-matardungued emalad, olorsulid. </v>
<v b="1KI" c="7" v="32">Dii-siged-gangi madare-madare-sobaled-urba e-yandamar gwabake nanaid. A-yandamar-imbaba esgoro-gordikid-suar yoid. A-esgoro-suar bela dii-siged-e-ganbogwa soggwenna sobar nanaed. Yandamar bisgigwen-gaka-achagwen dungued. </v>
<v b="1KI" c="7" v="33">E-yandamar, moli-ur-yandagii sobaled. Yandamar-e-warmar-yoyoid, degi, e-dirbir-ebirnanaimalad, degi, e-abgamalad, degine, esgoro-gordikid-e-suar-gamalad, bela esgoro-diregwadgi sobles nanaed. </v>
<v b="1KI" c="7" v="34">Dii-siged-e-gan-barmayega e-suar-gamalad, sogabake e-dikarmargi sobar nanaid. </v>
<v b="1KI" c="7" v="35">Dii-siged-e-gan-birgi dirbir achagwen ebirnaid. Geb dii-siged-e-gan-abgamalad-e-dikarmargi, degi, e-gangi madare-madare ebiris nanaid. Dii-siged e-ganbogwa soggwenna soblesad. </v>
<v b="1KI" c="7" v="36">Aginbali, madare-madare-nanaid-birgi, degi, e-dikarmar-birgi baliwiturmar-dummad-querubinʼye-nugad sobsad, achumigurmar sobsabalid, ogobwaryob-daklemalad sobsabalid, ibmar-dirbir-dakle sobsabalid, bela ollor-nanaidba sobsa gusad. </v>
<v b="1KI" c="7" v="37">Weyob, Hiram, gwaambe (10) dii-siged-e-gan sobsa gusad. Esgoro-gordikid-diregwadgi emarbi sobles nanaed. Emarbi-dungu sobsad, degi, emarbi-dakle sobsabalid. Na e-wilubmar emarbiidgi sobles nanaed. </v>
<v b="1KI" c="7" v="38">Hiram gwaambe (10) dii-siged-esgoro-gordikidbiid sobsabalid. Dii-siged-gwensakgine, dii galón-dulataled-ilabo gaka dulabo (240) egi siged. Dii-siged-e-dunguedi, daligwen nikad. Dii-siged-gwaambe-soblesad (10), na egad-egad dii-siged-e-gan-birgi sigis nanaed. </v>
<v b="1KI" c="7" v="39">Dii-siged-e-gan, Bab-Dummadse-goled-neggi argan-nuedsik gwaatar urbisad, gwaatar argan-sapiledsik urbisbalid. Dii-siged-dummad-esgoro-gordikidbiid Bab-Dummadse-goled-neg-dad-nakwed-argan-nuedsiki, dad-nakwedsiksaar ogwichisbalid. </v>
<v b="1KI" c="7" v="40">Hiram deyob bormomar sobsabalid, buru-weed sobsabalid, nog-dummagan abe-miega sobsabalid. Weyob, Hiram, Salomónʼga Bab-Jehováʼse-goled-negga ibmar-obelosadi, wemar-gued: </v>
<v b="1KI" c="7" v="41">Esgoro-gordikid-buarmar, warbo. E-nonoga-gumalad-olor-daklemalad, gwaboba. A-buarmar-e-nono-birgi saki-saki-daklemalad, sogbo nasiksad. </v>
<v b="1KI" c="7" v="42">Guseb-dummadgi-dakleged, gwadulataled-ilabake (400) saki-saki-dakleged-gobogwadga sobsabalid. Saki-saki-dakleged-gwensaki, guseb-dummadgi-dakleged ilabo ebirnaid. Wemar, buarmar-e-nono-ololedgi-oginnega sobsad. </v>
<v b="1KI" c="7" v="43">Deginbali, dii-siged, gwaambe (10) sobsabalid. Dii-siged-e-gan, gwaambe (10) sobsabalid. </v>
<v b="1KI" c="7" v="44">Dii-siged-dummad sobsabalid. Moli-bebe-nikad, warambe-gakabo (12) dii-siged-dummad-urba ambikusad. </v>
<v b="1KI" c="7" v="45">Bormomar, buru-wemalad, degi, nog-dummagan abe-mimalaga sobsabalid. We-ibmar, bela Hiram, Rey-Salomónʼga Bab-Jehováʼse-goled-neggi-ebulegega sobsad. We-ibmarmar esgoro-gordikid-ise-swilidikidgi bela sobsad. </v>
<v b="1KI" c="7" v="46">Rey-Salomón, Jordán-neba-naidgi, Sucot-neg, Saretán-negbo-abingunaidgi, soogi esgoro-gordikid diree imaksad. Geb ibmar-wilub-napsagi-sobaledgi eosad. </v>
<v b="1KI" c="7" v="47">Ibmar-ebulemalad-esgoro-gordikidgi-soblesad doggus mergusoggu, Salomón, esgoro-gordikid nibirgi bar oaidikussulid. </v>
<v b="1KI" c="7" v="48">Salomón, Bab-Jehováʼse-goled-neggi ibmar-bamalad-ebulemalad-sobega imaksabalid: Bab-Dummadga ina-wawad-ogumaked-aila-orbiid sobsad, degi, mese-madu-mesed-orbiid sobsabalid. </v>
<v b="1KI" c="7" v="49">Bab-Dummadse-Goled-Neg-Ise-Islidikid-asabin: Argan-nuedsiki, gwallu-siged-orbiid gwaatar bukwad. Argan-sapiledsikdi, gwallu-sied-orbiid gwaatar bukwamogad. Dutumar, orbi sobar nanaed. Gwallumar, orbi sobar nanabalid. A-ukinbali, maskemar, orbi sobar nanabalid. </v>
<v b="1KI" c="7" v="50">Dii-simalad, orbi sobsabalid. Dislagii-daklemalad, orbi sobsabalid. Nog-abe-mimalad, orbi sobsabalid. Bormomar, orbi sobsabalid. Sianarmar, orbi sobsabalid. Bab-Dummadse-Goled-Neg-Ise-Islidikidyaba yawagak-abgamalad, orbi sobsabalid. Bab-Dummadse-Goled-Neg-Dummad e-yawagak-abgamalad, orbi sobsabalid. </v>
<v b="1KI" c="7" v="51">Salomón, Bab-Jehováʼse-goled-negga ibmar-ebulemalad soboye-sogsagusad, bela sobsa gusad. Agi, geb Salomón, e-bab-David Bab-Jehováʼga ibmar-nug-imaksadi, Bab-Jehováʼse-goled-negse bela senonikid. Degisoggu, Salomón bela we-ibmar senonikid: Manimar, ormar, degi, ibmar-bamalad-ebulemalad. We-ibmar, Bab-Jehováʼse-goled-neggi, ibmar-saboleged-neg-siidse urbenonikid. </v>
<v b="1KI" c="8" v="1">Agine, Rey-Salomón Jerusalén-neggweburgi, e-asabin dagmalaga wemarse gochad: Israel-dulemar-nug-nikamaladse, dulemar-sogambe-gakabogwad-e-idumaladse (12), Israel-dulemar-e-neguya-e-dummaganse gochad. Rey-Salomón we-dummaganse gochad, adi, Bab-Jehová-Dadganbo-Igar-Mesisad-Ulu, David-neggwebur-Sión-nugadgi-siidi, Bab-Jehováʼse-goled-negse sedamalagar. </v>
<v b="1KI" c="8" v="2">A-ulale, nii-walagugled-Etanimʼye-nugad-nagunonigu (7), itoakwaa-onoleged-ibagi, bela-Israel-dulemar, Rey-Salomón-asabin gwisgunonimalad. </v>
<v b="1KI" c="8" v="3">Israel-dulemar-nuga-nikamalad nonimargu, dule-irwa-Bab-Dummadse-gormalad Bab-Jehová-Ulu onakwismalad. </v>
<v b="1KI" c="8" v="4">Geb agi, Bab-Jehová-Ulu sesmalad. David-ega-dordoneg-sobsad sesmarbalid. Aginbali, a-dordonegyaba e-ibmar-ebulemalad-islidikid-bukwad sesmarbalid. We-ibmarmar dule-irwa-Bab-Dummadse-gormalad semamai gusad. Levita-dulemar bendaksamarmogad. </v>
<v b="1KI" c="8" v="5">Rey-Salomón, degi, bela Israel-dulemar-ese-nonimalad, Bab-Jehová-Dadganbo-Igar-Mesisad-Ulu-asabin ambikunonimalad. Agine, amar Bab-Jehováʼga sibad-wawaad ogumakar-uknanai gualid, moli-bebe-nikamalad ogumakar-uknanai guarbalid. Doggus-merguedba geg ebislegusad. </v>
<v b="1KI" c="8" v="6">A-sorba, dule-irwa-Bab-Dummadse-gormalad Bab-Jehová-Ulu Bab-Dummadse-Goled-Neg-Ise-Islidikid-siidse sesmalad. Geb baliwitur-dummagan-querubin-e-sakan-urba sismalad. </v>
<v b="1KI" c="8" v="7">Baliwitur-dummagan-querubin, Bab-Dummadse-Goled-Neg-Ise-Islidikid-siidgi sakan-aasaa bukwamalad. Deyob Bab-Jehová-Dadganbo-Igar-Mesisad-Ulu, degi, e-suarmar egi yoyoi sigisad. </v>
<v b="1KI" c="8" v="8">Bab-Jehová-Ulu-e-suarmar-yoyoid mullusursoggu, Neg-Islidikidgi-gwichir, e-dukumar magasar-dakleged. Magaba-gwichirdi akudakleged. Neg-Islidikidde, Neg-Ise-Islidikid-idu siid. We-garda emi-narmaklenaise deyob amba siid. </v>
<v b="1KI" c="8" v="9">Bab-Jehová-Dadganbo-Igar-Mesisad-Ulu-yagi, unnila akwa-matargwagwadgi-Bab-Jehová-e-Igar-narmaksad maid. We-akwa-matar, Moisés, Horeb-yar-siidgi-gudigu, mesis gusad. Israel-dulemar-Egipto-yargi-nosmalad-sorba, Bab-Jehová, Horeb-yargine, Israel-dulemarbo igar-mesnai gusad. </v>
<v b="1KI" c="8" v="10">Dule-irwa-Bab-Dummadse-gormalad Bab-Dummadse-Goled-Neg-Islidikidgi-nodmargua, neg waa-ena sigisad. </v>
<v b="1KI" c="8" v="11">Ar Bab-Dummadse-goled-neg waa-ena-sigissoggu, dule-irwa-Bab-Dummadse-gormalad, Bab-Dummadse-goled-neggi Bab-Dummadga geg bar ibmar-imake gusmalad. Ar ade, Bab-Jehová-e-gangued-yeerdakleged bela neg-gasa nagusad. </v>
<v b="1KI" c="8" v="12">Agine, Salomón sogded: “Bab-Jehová, be sogsa gusad: ‘An mogir-sichid-imbaba gudii guoye.’ </v>
<v b="1KI" c="8" v="13">Bab-Jehová, degi-inigwele, an bega neg-bur-birigined sobsad. A-neggi degisadegu be gudii guegar.” </v>
<v b="1KI" c="8" v="14">Rey-Salomón, Israel-dulemar-bela-gwigwismaladse aibirided. Geb Israel-dulemargi nued-binsasad. </v>
<v b="1KI" c="8" v="15">Geb sogded: “Bab-Jehová-e-nug odummolesun. Bab-Jehová, Israel-dulemar-e-Bab-Dummadid. An-bab-Davidʼga ibmar-imakoye-sogsagusad, sogedba imaksad. Deun, an-bab-Davidʼga weyob sogsa gusad: </v>
<v b="1KI" c="8" v="16">‘An Egipto-yargi Israel-dulemar-ononaigusad-akale, dulemar-dadgan-warambe-gakabogwad-danar-bukwad-abargi (12), e-neggwebur-gwensak anga-neg-sobega, an sussulid. Unnila an-Israel-dulemar-iduega, an Davidʼbi sunonikid.’ </v>
<v b="1KI" c="8" v="17">”An-bab-David, Israel-e-Bab-Dummad-Jehováʼga neg-nue-sobbi gusanad. </v>
<v b="1KI" c="8" v="18">Degi-inigwele, Bab-Jehová an-bab-Davidʼga sogsad: ‘Anga be anse-goled-neg-sobbiedi, nued be binsaenad. </v>
<v b="1KI" c="8" v="19">Degi-inigwele, be anga anse-goled-neg sobosulid. Be-machi-nikuoedi, a-dule, anga anse-goled-neg sobnonikoed.’ </v>
<v b="1KI" c="8" v="20">”Degisoggu, Bab-Jehová ibmar-imakoye-sogsagusad, sogedba imaksad. Ani, Salomón, an-bab-David-sorba an yar-ganonikid. Bab-Jehová-sogsagusadba an Israel-dulemar-e-rey-gangi signonikid. An Israel-e-Bab-Dummad-Jehováʼga an neg-sobnonikid. </v>
<v b="1KI" c="8" v="21">A-negyagine, Bab-Jehová-Dadganbo-Igar-Mesisad-Uluga an neg-sobsabalid. A-uluyagi Bab-Jehová anmar-dadgan-ebogwa Igar-Mesisad sabolemaid. Bab-Jehová we-igar-mesis gusad, deunni, anmar-dadgan Egipto-yargi-ononai gusgu.” </v>
<v b="1KI" c="8" v="22">Agi, Salomón, Israel-dulemar-onmakbukwad-wagab, Bab-Jehová-ibmar-ogumakar-ukleged-e-aila-asabin gwisgusad. Geb Salomón, e-argan-niba-onakdegu, </v>
<v b="1KI" c="8" v="23">sogded: “Bab-Jehováʼye, be Israel-dulemar-e-Bab-Dummad gued. Nibneggi, napneggi Bab-Dummad-baid beyobid sulid. ”Dule-be-nug-odummodimaladga be-igar-mesisad be imaked. Be-nug-odummodimalad, be-sogedba-gudimalad, be nue-sabed. </v>
<v b="1KI" c="8" v="24">”An-bab-David-be-nug-odummodigusadga, be ibmar-imakoye-sogsad, be imaksad. ”Emi-iba, ega be ibmar-sogsagusad be-ganguedba be imaksad. </v>
<v b="1KI" c="8" v="25">”Emisgi, Israel-e-Bab-Dummad-Jehováʼye, an-bab-Davidʼga be ibmar-sogsabalid be imakbali. ”Deun, ega be sognaigusgu: ‘Be-wagan, an-asabin, be-gudigusadyob nued damalale, anba ibsamalale, an-asabin, be-wagan rey-gangi-siged Israel-dulemar-e-idumalaga surguosulid.’ </v>
<v b="1KI" c="8" v="26">Israel-e-Bab-Dummad-Jehováʼye, degisoggu, an-bab-David-be-maiga be ibmar-imakoye-sogsa-gusad, emisgi be imake. </v>
<v b="1KI" c="8" v="27">”Degi-inigwele, we-napneggi be megegala, ¿sunna we-napnegde bega unniguosi? Ar nibneg-naidbela, billimar-nibneg-nanaidbela, unnisulid. Degite, be-nug-odummoleged-neg an-bega-sobsad-bursunna, ¿sunna unniguosi? </v>
<v b="1KI" c="8" v="28">Degi-inigwele, an-ibmar-sognaid be itoge, an bese ibmar-egisnaid be itobali. An-Bab-Dummad-Jehováʼye an bese-gornaid be itoge. </v>
<v b="1KI" c="8" v="29">”Bese-goled-neg-soblesadgi be nakuledii guoed. Aginbali, be sogsagusbalid: ‘An we-neggi gudii guoye.’ Degisoggu, we-neggi an bega sunmakder, be an-itogoed. </v>
<v b="1KI" c="8" v="30">We-neggi an bese gollalile, be an-itogoed. Israel-dulemar bese gollarmogale, nibneggi-mai be itogoed. Be anmarga anmar-isgued obeloge. </v>
<v b="1KI" c="8" v="31">”Dule-gwensak e-gwenadgi yolesdibe, we-dulega soglesdibe, bese-goled-neg-dummadse nonikoye, agi Bab-Dummad-e-aila-asabin ise-sogar-sogdibe, an egi yolessurye, </v>
<v b="1KI" c="8" v="32">nibneg-akale be itogoed, be-sogedba be igar nudakoed. Be-dulamarga be igar nudako. Dule-yoledimalad na e-ibmar-imaksadba be sabsur-odurdakoed, e-ibmar-imaksadba ega be igar nabogoed. Dulemar-akar-ibmar-imaksasurmaladgardina, ega be igar nudakoed, e-ibmar-nued-imaksadba egi be sogoed, gwen be ibmar oakalossurye. </v>
<v b="1KI" c="8" v="33">Bab-Jehováʼye, be-Israel-dulemar begi-yolesad-ular, e-isdarmalad-abin galakunonikile, agine, magar neg-itononimalale, degi, bese gannar-wilenonimalale, gannar be-nug-odummononimalale, bese-goled-neg-soblesadgi ise-wilesagwar bese gollarmalale, degi, bega na e-isgusad barsognanai guarmalale, </v>
<v b="1KI" c="8" v="34">nibneggi-mai be itogoed. Israel-dulemar-e-isgued be osulogoed. Geb gannar Israel-dulemar yar-e-dadganga-uklesadse be senonikoed. </v>
<v b="1KI" c="8" v="35">”Be-dulamar begi yolesad-ular, bar dii-wisuli be imakalile, deyob, be be-dulamar-sabsur-odurdaknai gualile, bese-goled-neggi bese ise-gollar imakarmalale, agine, e-isgusmaladgi bangudmalale, gannar be-nug odummonai guarmalale, </v>
<v b="1KI" c="8" v="36">nibneggi-mai be itogoed. Be-Israel-dulemar-e-isgued be osulogoed. Be-igarba nabir nanamalaga, igar-nuedgi be odurdakoed. Geb be-dulamarga, yar-ega-be-uksadgi, be dii gannar owibaloed. </v>
<v b="1KI" c="8" v="37">”Israel-dulemar-yar-naidgine, ukud-dummad nagunonidibe, bonimar noardibe, uka-aimaked noardibe, sesemar ainiardibe, sese-burwigan ainiarbardibe, aginbali, e-neggwebur-bukwadgine, e-isdarmalad ebiris ambikunonidibe, bela bonigan egi noardibe, uelleged egi nononibardibe, agine, Israel-dulemar magar e-nosad itononikile, bese ise gollar-imakdemalale, nibneggi-mai be itogoed. </v>
<v b="1KI" c="8" v="38">”Deginbali, Israel-dule-gwensakgi boni yolenonikile, agine, na magar e-nosad itononikile, bese ise-gollar-imakdele, e-arganmar bese-goled-neg-siidse oyodbalile, degi, bela Israel-dulemar deyob imakdemarmogale, </v>
<v b="1KI" c="8" v="39">nibneggi-mai be itogoed, degi, Israel-dulemar-e-isgued be osulogoed. War-wargwengi e-daedba ega be ibmar-imakoed, ade, bebi unnila dule-e-binsaed magar be daked. </v>
<v b="1KI" c="8" v="40">We-yar-anmar-dadganga-be-uksadgi, deyobi, bela dulemar be-dobekwaa-nanadii gumaloed. </v>
<v b="1KI" c="8" v="41">”Israel-dulemarsulid, be-dulamarsulid, be-nug-dummarba-maid-itosadba dikasur-danimaladi, deyob be imakmogoed. </v>
<v b="1KI" c="8" v="42">Degisoggu, dule-bamalad be-nug-dummarba-maid wisgunonimaloed, be-gargandik-maid wisgunonimarbaloed, be-gandik-maid wisgumarbaloed. We-Israel-dulemarsulid bese-goled-neggi bese gollalile, </v>
<v b="1KI" c="8" v="43">nibneggi-mai be itogoed. Israel-dulemarsulid bese ibmar-egichialile, ega be sogedba ibmar-imakoed. Bela-dulemar-we-napneggi-bukwamalad, Israel-dulemaryob be-nug wisgunonimarmogoed, degi, be-dobee itononimaloed. Agi, an-bese-goled-neg-sobsadgi be-nug-odummolenaidi, magasar dakmaloed. </v>
<v b="1KI" c="8" v="44">”Bab-Jehováʼye, be-Israel-dulemar e-isdarmaladgi bila-ononamalaga be barmisale, amar Jerusalén-neggwebur-na-be-susadsik-atakbukwa bese gotemalale, aginbali, an bega bese-goled-neg-sobsadsik-atakbukwa bese gotemalale, </v>
<v b="1KI" c="8" v="45">nibneggi-mai be itogoed. Bab-Jehováʼye, amar ise-wilegar bese gornanaile, be bendaknonikoed. </v>
<v b="1KI" c="8" v="46">”Ar dule we-napneggi begi noedbisoggu, Israel-dulemar begi yolenonimalale, geb egi be gwisgunonikoed, degidba be e-isdarmaladga urmakoed, yar-baid-dikasulidse seledmaloed, sulile, yar-baid-walikagwadse seledmaloed. </v>
<v b="1KI" c="8" v="47">”Geb a-yargi Israel-dulemar gales-bukwadgi na e-isgusad magar itononimalale, agine, bese ise-gormakar gotemalale, degi, weyob sogdemalale: ‘Anmar nue-nosye, anmar ibmar-isgana imaksaye, anmar nue-isgusye.’ Bab-Jehováʼye, nibneggi-mai be itogoed, Israel-dulemar-e-isgued be osulogoed. </v>
<v b="1KI" c="8" v="48">”Aginbali, e-isdarmalad-e-neggi galesbukwa, e-gwage-ulubgi napiragwadgi gwagnonimalale, we-yar-anmar-dadganga-be-uksadsik-atakbukwa, be-Jerusalén-neggwebursik-atakbukwa gornanaile, an bega bese-goled-neg-sobsadsik-atakbukwa, </v>
<v b="1KI" c="8" v="49">bese ise-gollar gornanaile, nibneggi-mai be itogoed. Agi, be bendaknonikoed. </v>
<v b="1KI" c="8" v="50">Be-dulamar-e-isgued ega be osuloge, begi-yolesmalad-e-isgusad ega be elie. E-isdarmalad be-dulamar-wiledakega be imake. </v>
<v b="1KI" c="8" v="51">Ade, Israel-dulemar be-dulamar-gued, na begadid. Ar ade, be, Israel-dulemar-soo-dummad-abargi-bukwayob, Egipto-yargi-bukwa be onosad. </v>
<v b="1KI" c="8" v="52">”Degisoggu, an-bese-gornaid nue be itoge, be-dulamar bese-gornamogad nue be itobali. Bese gorleged-iliba bela be itogoed. </v>
<v b="1KI" c="8" v="53">Be-dulamar begadga-imakega be bachikii dulemar-bamaladgi obacha gusad. ”Bab-Dummad-Jehová-Bur-Dummadye, anmar-dadgan Egipto-yargi be ononaigusgua, deyob be be-mai-Moisésʼga sogsa gusad.” </v>
<v b="1KI" c="8" v="54">Salomón, Bab-Jehováʼga-ibmar-ogumakar-ukleged-aila-asabin Bab-Jehováʼse ise-gollar-siigu, yokorgi sindigar gorsii gusad. Degi, e-arganmar niba-onakwale sii gusbalid. Geb Babse-goled-bergusgua, gwisgusad. </v>
<v b="1KI" c="8" v="55">Salomón gwisgusgua, Israel-dulemarga Bab-Jehováʼse goted. Weyob binnasuli sogded: </v>
<v b="1KI" c="8" v="56">“Bab-Jehováʼye, be sogsa gusad: ‘Israel-dulemarga an neg-bogidikid nasikoye.’ Emisgindi, ega be nasiknonikid. Belagwable be-mai-Moisésʼga be anmarga ibmar-imakoye sogsagusad, bela be imaknonikid. </v>
<v b="1KI" c="8" v="57">”Anmar-Bab-Dummad-Jehováʼye, anmar-dadganba be gudii gusayobi, be anmarba gudii gusana gadin, mer be anmar-obanena gadin. </v>
<v b="1KI" c="8" v="58">Bab-Jehováʼye, bebina-nue-itogega be anmar-imake, adi, anmar be-sogedba nanamalagar. Be-Igar-Islidik-Maidba, Be-Negseleged-Igar-Maidba, Be-Igar-Mesisadba, anmar nanamalagar. We-igarmar be anmar-dadganga uksa gusad. </v>
<v b="1KI" c="8" v="59">”Bab-Jehováʼye, an bega we-ibmar-binai-gusadi, bitigi egi be bane-bane binsadii gusana gadin. Bane-bane ibmar-abelegedba, be an-bendakdii gusana yeerban, degine, deyob be be-Israel-dulamar-bendakbaligar. </v>
<v b="1KI" c="8" v="60">Adi, deyobi dule-ainebarmalad magar be-dakmaloed, bede Bab-Jehová guye, beyobid, bab-dummad-baid surye. </v>
<v b="1KI" c="8" v="61">Degisoggu, bela Bab-Jehováʼga na be san-ukmala, gwage-swilidikidgi be nanadii gumala, e-Igar-Sogmaidba be gudii gumala, e-Igar-Islidik-Maidba be gudii gumala. Igi emi-ibagi bemar igar-maidba nanadimala, deyob be nanamala.” </v>
<v b="1KI" c="8" v="62">Agi, Rey-Salomón, bela Israel-dulemarmala, Bab-Jehová-asabin ibmar-ogumakar uknai gusad. </v>
<v b="1KI" c="8" v="63">Salomón Bab-Jehováʼga dogdar-nuedye-sogleged-ibmar-ukleged uknai gualid. We-ibmarmar uksad: Moli-bebe-nikad, mili-dulagwen-gakabo (22,000) uksad. Sibad-wawaad, degi, sibadmar, mili-dulanergwa (120,000) uksabalid. Deyob, Salomón bela Israel-dulemarmala, Bab-Jehováʼga neg-soblesad nug-imaknai gusad. </v>
<v b="1KI" c="8" v="64">A-ibagine, Rey-Salomón, Bab-Jehováʼse-goled-neg-imba-naid, Bab-Jehováʼga nug-imaknai gusad. We-neg-imba, Bab-Jehová-e-neg-asabin naid. A-neg-imba-naidgi, ibdurgan ogumakar uknai gusad, ibmar-gwag-gulleged uknai gusbalid, degi, gwenatigwar-guega ibdurgan-e-gwallu ogumakar uknai gusbalid. Ar ibmar-ogumakar-ukleged-aila-esgoro-gordikidgi-sobaled, Bab-Jehová-e-neg-asabin-siid senisoggu, unnisulid. Ar ade, ibmar-ogumakar-ukleged ichesulid. Deginbali, dogdar-nuedye-sogleged-ibmar-ukleged ichesurbalid. </v>
<v b="1KI" c="8" v="65">Deyob, Salomón, bela Israel-dulemarmala Bab-Dummad-Jehová-asabin, ibagugle (7) iba-ononai gusad. Degine, Salomón napi-ibagugle (7) iba-obangusbalid. Belagwable ibambe-gakabake (14) iba-ononai gusad. A-ibase, bukidar-dule-ainebarmalad nonigusmalad. Hamatʼye-neg-nugadginmalad, degi, Egipto-diwarginmaladse-bakale, noni gusmalad. Dulemar bukidar ibase noni gusmalad. </v>
<v b="1KI" c="8" v="66">Iba-gwinmaknaid-oibosgua, Salomón dulemar-naesognanaidga napi-sognai gualid, degimaloye. Geb a-dulemar, Rey-Salomónʼgi nued binsananai gusmalad. Bela e-neg-e-negse nade gusmalad. Nadmargu, Bab-Jehová Davidʼga-ibmar-nuegan-imaksadba, degine, Israel-dulemarga-ibmar-nuegan-imaksabalidba, weligwar na itonadapi gusmalad. </v>
<v b="1KI" c="9" v="1">Salomón, Bab-Jehováʼse-goled-neg sobsagua, na e-neg obelosbargua, degine, bela ibmar-abeged sobsabargua, </v>
<v b="1KI" c="9" v="2">geb Bab-Jehová gannar Salomónʼse magarononikid. Ar igi gebe Gabaón-neggweburgi ese magarononigusa, deyobi ese magarononi gusbalid </v>
<v b="1KI" c="9" v="3">Agi, Bab-Jehová, Salomónʼga sogded: “Ise-wilegar be anse gornaigusadi an be-itosad. We-anse-goled-neg be-anga-sobsadi, angadga an imaknonikid. An egi degisadegu gudii guoed. We-neg an nue-sabgudii guoed, an egi nakuledii guoed, deyob degisadeguoed. </v>
<v b="1KI" c="9" v="4">”Igi be-bab-David gudii gusa, deyob be gudimogale, gwage-swilidikidgi be gudiile, bela anba be ibsadiile, an-Igar-Maidba be nadiile, an-sogedba be gudiile, </v>
<v b="1KI" c="9" v="5">an be-bab-Davidʼga ibmar-imakoye sogsayobi an imakoed. ”Deun an ega sogsagu: ‘Israel-dulemar-iduega be-wagan be-sorba rey-gangi-siged surguosurye.’ Degisoggu, Israel-dulemar-e-dummadga-be-gudiid an be-ogannogoed. </v>
<v b="1KI" c="9" v="6">Ar bemar, degi, bemar-wagan, an-Igar-Mamaidgi, degi, an-igar-sogsadgi bangudmalale, degi, bemar na bab-dummagan-baiganba nanaega, degine, e-nug-odummogega be angi bangudmarbalile, </v>
<v b="1KI" c="9" v="7">bemar Israel-dulemar, we-yar-an-bemarga-uksadgi, an gandikidgi sabsur bemar-onogoed. ”We-anse-goled-neg an nug-imaksadi, an obanoed. Israel-dulemar dodolegedga gudoed, degi, bela dule-bamalad egi alledii gudmaloed. </v>
<v b="1KI" c="9" v="8">Emi anse-gorleged-neg be dakedi, gwen akar-guosuliyob dakleged. Degite, e-ibagan-nonikir, bela ayarnonikoed. Dulemar we-neg-anga-soblesad deyob dakarmardibe, geger dakdemaloed, egi dododmaloed. Egisnai-gudmaloed: ‘¿Ibiga Bab-Jehová weyob we-neg imaksa? ¿Ibiga Bab-Jehová weyob Israel-dulemar-imaksabali?’ </v>
<v b="1KI" c="9" v="9">”E-abin sogdemaloed: ‘Ade, Israel-dulemar e-Bab-Dummad-Jehováʼgi bangusmalad. We-Bab-Dummad Egipto-yargi e-dadgan-onos gusanad. Degite, Israel-dulemar bab-dummagan-baigan na e-bab-dummadga imakdemalad, a-nug-odummodii gudmalad. Agala, Bab-Jehová ega bonigan uknonikid.’ ” </v>
<v b="1KI" c="9" v="10">Salomón Bab-Jehováʼse-goled-neg sobsad, geb e-meged-neg sobsabalid. Bela birga-dulagwen (20) gagasad. </v>
<v b="1KI" c="9" v="11">Agine, Salomón, Tiro-neggwebur-e-rey-Hiram bela Salomón-abegedba ega urwar-suarmar-uksad-ular, ega baryawarmar-uksabalid-ular, degine, ega ormar-uksabalid-ular, Hiramʼga Galilea-yargi-neggweburmar-bukwad gwadulagwen (20) uksad. </v>
<v b="1KI" c="9" v="12">Hiram, Salomón-neggweburmar-ega-uksad-daknaega Tiro-neggweburgi node gusad. Hiram, neggweburmar-daksagua, abessulid. </v>
<v b="1KI" c="9" v="13">Agi, Salomónʼga sogded: “Andi, an-aiye an be-bienad. We-neggweburmar-be-anga-uksad gwen nabirsulid.” Geb a-neggweburmar Cabul-Yalaye onug-imaksad. Deyob amba we-garda-narmaklenaidse, bileged. </v>
<v b="1KI" c="9" v="14">Ar Hiramʼdina, Rey-Salomónʼga or nibir-milibaabak gaka dulataled-ilagugle-aidiku (8,700) uksa gusanad. </v>
<v b="1KI" c="9" v="15">Rey-Salomón dule-bulegan-arbamalad-amisad, ega we-negmar sobega: Bab-Jehováʼse-goled-neg sobega, e-reyneg sobega, neg-ollor-nabir-nanaleged sobega, galu-matusulid-akwabiid Jerusalén-neggweburga sobega, Hazor-neggwebur gannar urbega, Meguido-neggwebur gannar urbega, degine, Gezer-neggwebur gannar urbegar. </v>
<v b="1KI" c="9" v="16">Egipto-rey-Faraón, Gezer-neggwebur-oitos gusad. Gezer-dulemar-ibe ablis eos gusad, e-negmar-ogumaksa gusad, bela Canaán-dulemar Gezer-neggweburgi-gudimalad ogilos gusad. Geb sorbali, Faraón, e-sisgwa-Salomón-nikunaigu, a-neggwebur e-sisgwaga uksad. </v>
<v b="1KI" c="9" v="17">Agala, Salomón, Gezer-neggwebur gannar urbisad. Bet-Horón-Neggwebur-Urbalid gannar urbisbalid. </v>
<v b="1KI" c="9" v="18">Baalat-neggwebur gannar urbisbalid, degi, neg-dulesulidganba Tadmor-neggwebur gannar urbisbalid. </v>
<v b="1KI" c="9" v="19">Deginbali, Salomón na neg-bamalad-soboye sogsagusadi, bela sobsad: Ibmar-saboleged-neg, ur-napagined-ambikued-neg, dulemar-moli-birgi-sii-bila-onomalad-neg. Salomón Jerusalén-neggweburgi ibmar-soboye-sogsadi, bela sobsad. Líbano-yar-naidgi amba deyobi sobsabalid. Bela yar-semaidgi ibmarmar sobsabalid. </v>
<v b="1KI" c="9" v="20">Israel-dulemarsulid-e-wagan-napi-besmalad, wemalad: Amorreo-dulemar, Het-dulemar, Ferezeo-dulemar, Heveo-dulemar, Jebuseo-dulemar. </v>
<v b="1KI" c="9" v="21">We-dulemar Israel-dulemarse oburgwilessurgusmaladid. Degisoggu, Salomón, a-dulemar, undar-arbalegedgi oarbaega imaksad. Amba deyobi, we-garda-narmaklenaigu, arbadimalad. </v>
<v b="1KI" c="9" v="22">Salomón, Israel-dulemardi deyob oarbaega imaksasulid. Israel-dulemar we-ibmarga gusmalad: Bila-onomalad-dulega, dule-negsemaladga, sordamar-idumaladga, moli-ur-semalad-e-dummaganga, degi, sorda-moli-birgi-sii-bila-onomaladga gusmalad. </v>
<v b="1KI" c="9" v="23">Aginbali, Salomón, dulemar dulataled-ilatar gaka dulabo-gakambe (550) ega nakulemalaga nug-imaksabalid. We-dulemar, dule-arbamalad-dakmalaga, degine, idumarbaliga nugsalesmalad. </v>
<v b="1KI" c="9" v="24">Faraón-e-sisgwa, David-e-neggweburgi-gudiidgi, Salomón-ega-neg-sobsadse nonigua, Salomón, neg-ollor-Miloʼye-nugad sobsad. </v>
<v b="1KI" c="9" v="25">Salomón, Bab-Jehováʼga ibmar-ogumakar-ukleged-aila-sobsa-gusadgi, birgagine, ilapaa ibmar-ogumakar-ukleged ukdaed. Degi, gwenatigwar-guedga-ibmar-ukleged ukdabalid. Agine, ina-wawadikid Bab-Jehová-asabin-bukwad ogumakdabalid. Deyobi, Bab-Jehováʼse-goled-neggi ibmar-imakleged imakdii gusad. </v>
<v b="1KI" c="9" v="26">Rey-Salomón, Ezión-Geber-neggweburgi ur-diakinmalad sobsabalid. Ezión-Geber, Edom-yar-naidgi siid. A-neggwebur, Elot-neggweburye-nugad-naba, Demar-Ginnidye-nugad-gakaba siid. </v>
<v b="1KI" c="9" v="27">Hiram, e-selamar-demargi-durdakarmalad a-urmargi-arbaega barmisad. Amala, Salomón-e-sordaganmala, nade gusmalad. </v>
<v b="1KI" c="9" v="28">We-dulemar, Ofirʼye-neg-nugadse nade gusmalad. Agi, or nibir-milidulagwen-gakambe gaka dulataled-ilabaabak-aidiku-amis (30,800), Rey-Salomónʼga senonimalad. </v>
<v b="1KI" c="10" v="1">Sabá-yar-e-rey-bundor Salomón-e-nug-dummarbad-guedi, wisgunonikid. Salomón-e-binsaed-nikadi Bab-Jehová-e-ganguedba binsaed-nikaye wisgunonikid. Degidbali, a-rey-bundorde, Salomón-wilubdakega, yamo ibmar-undar-abinsaleged-egisega, ese nade gusad. </v>
<v b="1KI" c="10" v="2">Sabá-e-rey-bundor Jerusalén-neggweburse-nonigu, dule-ebardakmalad bukidar eba nonimarmogad. Moli-yargan-muremaladgi ina-wawad-bukidar senonimalad, ormar-bukidar senonibalid, degi, akwa-nuegan-bukidar senonibalid. </v>
<v b="1KI" c="10" v="3">Salomón, rey-bundor ese-ibmar-undar-abinsaleged-egichisadi, bela abin-imaksad. </v>
<v b="1KI" c="10" v="4">Sabá-e-rey-bundor, Salomón-nue-binsaed-nikaa daksagua, geger daksa gusad. Aginbali, Salomón-reyneg-sobsad daksabalid. </v>
<v b="1KI" c="10" v="5">E-masgullemalad-mesegi-bukwad daksabalid. Sorda-dummagan-e-gangi-bubukwad daksabalid. E-mai-e-daklemalad, degi, e-mor-yomalad daksabalid. Dule-ega-nog-dakmalad daksabalid. Aginbali, Bab-Jehováʼse-goled-neggi Bab-Jehováʼga-ibmar-ogumakar-ukleged daksabalid. Sabá-e-rey-bundor bela we-ibmar daksagua, geger daksa gusad. </v>
<v b="1KI" c="10" v="6">Agine, Sabá-e-rey-bundor, Rey-Salomónʼga sogded: “An-neggweburgi an gudigu, be ibmar-imaksad, degi, be-nue-binsaed-nikad an itosad. ¡Bela ibmar napiragwad, ar gakansulid! </v>
<v b="1KI" c="10" v="7">Iduar, an be-bengusanad. Emisgindi, an-sunnagwad, an-ibyagwar an daksamosunnad. An dakedi, amba bela anga ibmar-sogsasurmalad. Anga sogsamaladba bur bule wilub-obicha be nue-binsaed nikad, wilub-obicha be ibmar-nuegan nikabalid. </v>
<v b="1KI" c="10" v="8">¡Be-dulemar weligwar gudimar an insado! Bega-arbamaladi, be-yalaba-gudimalad, yeer-itodimar an insado, be-nue-binsaed-nikad, nue-itodimar an insado. </v>
<v b="1KI" c="10" v="9">”Bab-Jehová-e-nug an odummoged. Be-Bab-Dummad-Jehová, yeer be-daksadba Israel-dulemar-e-rey-gangi be-sisad. Ibmar-innikigwad-imakega, degine, ibmar-sogedba-imakega, e-reyga be-nug-imaksad. Ar ade, Bab-Jehová Israel-dulemar-sabgudiguad.” </v>
<v b="1KI" c="10" v="10">Agine, Sabá-e-rey-bundor, Rey-Salomónʼga or-nibir-milibaabak gaka dulataled-ilagugle-aidiku (8,700) uksad, ina-wawagana bukidar uksabalid, akwamar-yeerdakle-nanaed bukidar uksabalid. Igi Sabá-e-rey-bundor, Rey-Salomónʼga ina-wawagan uksagusa, deyob-mergu Israel-yarse ina-wawagan seledisulid. </v>
<v b="1KI" c="10" v="11">Hiram-ur-diakinmalad Ofir-neggweburgi ormar-seargua, bukidar sapi-sándalo-urgomar selenoni gusbalid, akwa-yeerdaklemalad selenoni gusbalid. </v>
<v b="1KI" c="10" v="12">Rey-Salomón Bab-Jehováʼse-goled-neg-arsanmar a-sapi-sándalo-urgomargi sobsad, e-reyneg-arsanmar agi sobsabalid. Deginbali, dule-namakmaladga gar-arpaʼmar a-sándalo-urgogi sobsabalid, degi, gar-salterioʼmar a-urgogi sobsabalid. Emide, a-akale, sapi-sándalo-urgomar deyob-mergu, bar seledisulid. </v>
<v b="1KI" c="10" v="13">Rey-Salomón, Sabá-e-rey-bundor bela ese-ibmar-egisnai-gusad, bela ega uksad. A-ukine, Rey-Salomón, na rey-guedgine, e-ibmar-ukbiedba rey-bundorga ibmar uksabalid. A-sorbali, geb Sabá-e-rey-bundor, e-maimar-abargi gannar e-yarse nade gusad. </v>
<v b="1KI" c="10" v="14">Birga-irba, Salomón or nibir-mili-dulabo-gakambe-aidiku-wilub (50,000) abingadaed. </v>
<v b="1KI" c="10" v="15">Ibmar-ukedgi-arbamaladgi-mani-galeged, adi, obarlesulid. Aineba, ina-wawad-selenonidamaladgi-mani-galeged, obarlesurbalid. Aginbali, reymar-Arabia-yar-ganimaladgi-mani-galeged, obarlesurbalid. Bela dummaganga-negdakmamaidgi-mani-galeged, obarlesurbalid. </v>
<v b="1KI" c="10" v="16">Rey-Salomón or-sarsogaledgi sigu-abgaed-dummagan mata-dulataled-ilabo (200) sobsabalid. A-sigu-abgamalad-sobega, matagwengi or nibirambe-gakatar-aidiku (15) ebusad. </v>
<v b="1KI" c="10" v="17">Deyob or-sarsogaledgine dulataled-ilapaa (300) sigu-abgamalad-senigana sobsabalid. A-sobega, sigu-abgamalad-matagwengi nibirbaa-aidiku or ebusad. Rey-Salomón reyneg Líbano-Sapurye-nugadgi, a-sigu-abgamalad urbisad. </v>
<v b="1KI" c="10" v="18">Rey-Salomón isbied-nugar-dummagan-marfilʼye-nugadgi rey-gan sobsabalid. A-gan-birgi, or-nued nasiksabalid. </v>
<v b="1KI" c="10" v="19">We-rey-gan, e-arsan-welle-wellegwad nergwa (6) nika imaksad. Rey-gan-e-yargan-meged, dirbir-dakle imaksabalid. Agine, e-argan-mesed abinbela imaksabalid. A-rey-gan-e-argan-gwensak-dikarba, achumigur-nono-wawaad-sobale osisad. Deyob e-argan-baidsik osisbalid. </v>
<v b="1KI" c="10" v="20">Aginbali, arsan-welle-wellegedgi, achumigur-nono-wawaad war-wargwen osisad. Walanergwa (6) arsan-argan-nuedsik oambikusad, degi, walanergwa (6) arsan-argan-sapiledsik oambikusbalid. Deyob arsan-welle-wellegwad-nergwamaid-birgi (6) achumigur-nono-wawaad warambe-gakabo (12) bukusad. Weyobi, reymar-baigan-e-ganmar gwen sobledisulid. </v>
<v b="1KI" c="10" v="21">Belagwable Rey-Salomón-e-gobmalad-nog or-sunnabiid, degine, reyneg Líbano-Sapurye-nugadgi batemar-bukwad bela orbibalid. Salomón-negsemaigu, ibmarmar-manigi-sobaled sated, ar ade, manimar baisur-dakledaed. </v>
<v b="1KI" c="10" v="22">Rey-Salomón bukidar urmar-diakined nikabalid. A-urmar-diakinedde, degi, Hiram-e-urmar-diakinedmala, Tarsis-neggweburse birgapaagi nanagwismalad. A-neggweburgi ibmar bukidar sedanidamalad: Ormar, manimar, akwa-marfil. Surmar, degine, rey-siglimar. </v>
<v b="1KI" c="10" v="23">Rey-Salomón ibmar-nikadgi rey-bamalad-birgi nue-obichad, degine, nue-binsaed-nikadi emargi obichabalid. </v>
<v b="1KI" c="10" v="24">Bela dulemar-yar-baid-baidgi-bukwamalad, Rey-Salomón-dakegala, degi, Bab-Dummad-ega-nue-binsaed-uksad-itogega nonidamalad. </v>
<v b="1KI" c="10" v="25">Bela dulemar birga-irba ese ataknonidamalad. Ega we-ibmarmar senonidamalad: Ibmar-orgi-sobarmalad, ibmar-manigi-sobarmalad, mormar-yolemalad, bila-onolegedgi-ibmar-ebulemalad, ina-wawadikmalad, moli-sunnadmar, degi, moli-uaya-senigana, senonidamalad. </v>
<v b="1KI" c="10" v="26">Salomón ur-napaginmalad-omelonai, degi, molimar-omelonai gusad: Urmar, miligwen gaka dulataled-ilabake (1,400) nikunonikid, degi, molimar, miliambe-gakabo (12,000) nikunonibalid. Wemar bela e-neg-ambikuedse selesad. Degi, Rey-Salomón-e-reyneg Jerusalén-neggweburgi-siidse selesbalid. </v>
<v b="1KI" c="10" v="27">Rey-Salomón akwamar-omileddaeyobi Jerusalén-neggweburgi mani bukidar-nika imaksad. Aginbali, higuera-sapi-Sefela-neba-dummadgi-naiyobi, urwarmar-bukidar nasiksabalid. </v>
<v b="1KI" c="10" v="28">Dule-ega-arbamalad, Salomónʼga moli-sunnadmar, Egipto-yargi, degi, Coa-yargi baksa senonidamalad. </v>
<v b="1KI" c="10" v="29">Ur-napagined-wargwen Egipto-yargi-selenonidaedi, Mani-sibu-dulataled-ilanergwa-aidikue-wilub (600) gargegued. Moli-sunnad-wargwen, mani-sibu-dulagugle-gakambe-aidikue-wilub (150) gargegued. Agi, bela Het-e-reymar, bela Siria-e-reymar, Salomónʼse a-ur-napaginmalad, degi, a-moli-sunnadmar baknonidamarmogad. </v>
<v b="1KI" c="11" v="1">Salomón, Faraón-e-sisgwabi-nikussulid, Israel-dule-omegansurmalad-abesadba bukidar a-omegan nikusbalid. Amar, wemalad: Moab-dule-omegan, Amón-dule-omegan, Edom-dule-omegan, Sidón-dule-omegan, degi, Het-dule-omegan, nikusbalid. </v>
<v b="1KI" c="11" v="2">Bab-Jehová Israel-dulemarga we-dulemargi sogsa gusad: “Bemar melle we-omegan nikuo, we-omegan be-nikuosurmarmogad. Bemar we-omegan-nikudele, we-omegan e-bab-dummadga-imakdimaladba-nanaega be-imakdemaloed.” Degi-inigwele, Salomón na a-omegan-abegedba nikusad. </v>
<v b="1KI" c="11" v="3">Salomón dulataled-ilagugle (700) reymar-sisgan nikusad. Aginbali, dulataled-ilapaa (300) omegan-dikarbalid nikusbalid. A-omegan, Salomón Bab-Jehováʼgi-banguega e-binsaed gasmalad. </v>
<v b="1KI" c="11" v="4">Salomón nue-selebagusgua, e-omegan e-bab-dummadba-nanaega Salomón-imaksad. Degisoggu, Salomón, e-bab-David Bab-Jehováʼba-nanadigusayobi, Salomón Bab-Jehováʼba bar inniki-nanadii gussulid. </v>
<v b="1KI" c="11" v="5">Salomón bab-dummadyob-bundoryob-imakleged-Astoret e-bab-dummadga imakded. Astoretʼde Sidón-dulemar-e-bab-bundoryob-dummadid. Degi, Salomón, Amón-dulemar-e-bab-dummad-isgana-Moloc e-bab-dummadga-imakdebalid. </v>
<v b="1KI" c="11" v="6">Salomón, Bab-Jehová-asabin nue-isgusad, Bab-Jehová-e-igarba bar nanassulid. E-bab-David Bab-Jehováʼba inniki-nanadigusayobi, bar nanadsulid. </v>
<v b="1KI" c="11" v="7">Degidbali, Salomón, Jerusalén-neggwebur-asabin-yar-siidgi Moab-dulemar-e-bab-dummad-isgana-Quemosʼga, ibmar-ogumakar-ukleged-aila sobsad. Aginbali, Amón-dulemar-e-bab-dummad-isgana-Molocʼga ibmar-ogumakar-ukleged-aila sobsabalid. </v>
<v b="1KI" c="11" v="8">Salomón, Israel-dule-omegansurmalad-bamaladga deyob ibmar-ogumakar-ukleged-aila sobsabalid. A-ailagine, e-omegan e-bab-dummaganga ina-wawadikid ogumakdamalad. Deginbali, a-ailagine, ibmar-ogumakar ega ukdamarbalid. </v>
<v b="1KI" c="11" v="9">Degidgine, Israel-e-Bab-Dummad-Jehová, Salomón-egi-bangudedba, ese ulude gusad. Ar Bab-Dummad-Jehová, Salomónʼse ilabo magaros-gusad-inigwele, </v>
<v b="1KI" c="11" v="10">degite, amba Salomón, Bab-Dummad-Jehová-ega-ibmar-sogsadba imaksasulid. Deunni, ese magarosgu, ega sogsa gusad: “Mer bab-dummagan-baigan be-Bab-Dummadga be imakoye.” </v>
<v b="1KI" c="11" v="11">Agine, Bab-Jehová, Salomónʼga sogded: “Weyob be ibmar-imaksasoggu, an-Igar-Mesisadba be nanassulid, an bega Negseleged-Igar-Uksadba be ibmar-imaksasulid. Degisoggu, be yar-semaidi, an be-annik gannar suoed, be-mai-wargwenga an ukoed. </v>
<v b="1KI" c="11" v="12">Degi-inigwele, an be-annik suosurgweled. Ar an be-bab-David-sabed-ulale, be amba dula-gudiidgi, be negsemai guoed. Be-machi yar-senonikoedgine, e-negsemaid an ei sunonikoed. </v>
<v b="1KI" c="11" v="13">”Ani, an-mai-David-sabed-ular, degi, an Jerusalén-neggwebur-sunonikid-sabed-ular, bela be-machi-yar-ganikid an e-annik suosulid. Unnila dadgan-sogambe-gakabogwad-soggwen an be-machiga ukoed.” </v>
<v b="1KI" c="11" v="14">Aga Bab-Jehová, Salomónʼga e-isdarad-gwensak ogwisgunonikid. A-dule, Hadadʼye-nugad, Edom-neggweburginedid. Hadadʼde, Edom-e-rey-e-gwenad gued. </v>
<v b="1KI" c="11" v="15">Deunni, David, Edom-neggweburgi-bila-ononaigusgu, David-sordamar-e-dummad-Joab, Israel-dulemar-burgwismalad-dignad gusad. Agine, Joab, bela Edom-dulemar-oburgwenai gusad. </v>
<v b="1KI" c="11" v="16">(Joab, degi, Israel-dulemar-eba-gudimalad, Edomʼgi nii-walanergwa (6) gudii gusmalad. Edom-dule-machergan bela oburgwilesmalad). </v>
<v b="1KI" c="11" v="17">Hadadʼdina, amba deun senigwad, Edom-dulemar-e-bab-maiga-gudimaladba Egipto-yarse wakite gusad. </v>
<v b="1KI" c="11" v="18">Madiánʼye-neg-nugadgi-gudii nade gusmalad, geb Paránʼye-neg-nugadse mosmalad. Agi, Parán-dulemar abar eba nagusmarmogad. Geb Egipto-yarse nade gusmalad. Agine, Egipto-e-rey-Faraónʼse nadegusmalad. Geb Egipto-e-rey-Faraón, Hadadʼga neg-uksad, masgullemalad ega uksabalid, nainu ega uksabalid. </v>
<v b="1KI" c="11" v="19">Faraón, Hadadʼbina itogerba gunonikid. Degisoggu, Faraón, Hadadʼga e-ambe uksad, adi, nikuegar. A-omede, Faraón-e-ome-Tahpenesʼye-nugad e-urbad. </v>
<v b="1KI" c="11" v="20">Geb Rey-ome-Tahpenes-e-urba mimmi nikunonikid, Genubatʼye onug-imaksad. Rey-ome-Tahpenes a-mimmi Faraón-neggi akwisad. Deyob Genubat, Faraón-neggi, Faraón-mimmiganba dungumai gusmogad. </v>
<v b="1KI" c="11" v="21">Hadad, Egipto-yargi-maiun, David burgwenoniye, degi, sorda-dummad-Joab burgwenonimoye wisgunonigu, Faraónʼga sogded: —An-yarse an nabie. </v>
<v b="1KI" c="11" v="22">Faraón abin-imakded: —¿Ibiga be nabie? ¿Ibu napi be abesunna, emide be-negse be nabied? Hadad abin-sogded: —Suli. An binsa nabie. </v>
<v b="1KI" c="11" v="23">Aginbali, Bab-Dummad Salomón-e-isdarad-baid ogwisgunonibalid. A-dule, Rezónʼye-nugad. Rezónʼde, Eliada-e-machid. Rezónʼde, Hadad-Ezer-e-maiga-gudii wakite gusadid. Hadad-Ezerʼde, Sobaʼye-neg-nugad-e-reyd. </v>
<v b="1KI" c="11" v="24">Agi, Rezón dule-ibmar-atursamalad urbisad, geb a-dulemar-e-dummadga gunonikid. David, Siria-dulemar-oburgwenaigusgu, we-dule-ibmar-atursamaladdi Damasco-neggweburse nade gusmalad. A-neggweburgi, a-dulemar, reyga Rezón-imaksamalad. </v>
<v b="1KI" c="11" v="25">Rezón, Salomón-yar-semaigu, Israel-dulemar-e-isdaradga gudii gusad. Rezón, Hadad Israel-dulemar-isdar-daksadba bur bule Israelʼgi gwisgusad. Deyob, Rezón, Siria-yar-e-reyga gunonikid. </v>
<v b="1KI" c="11" v="26">Nabat-machid-Jeroboam, Rey-Salomónʼgi gwisgunonimogad. Jeroboamʼde, Efraín-duled, Sereda-neggweburginedid, Salomón-e-maiga-gudiidid. E-nandi Zerúaʼye nugad, sui-sate gudiid, e-ibe sui burgwisad. </v>
<v b="1KI" c="11" v="27">Jeroboam, Rey-Salomónʼgi we-ibmar-ular yolenonikid: Deun Salomón, Miloʼye-neg-nugadgi, e-bab-David-neggwebur-e-galu-matusulid onakwialid. </v>
<v b="1KI" c="11" v="28">Jeroboam dule-niga-gandikidid, dule-buledid. Salomón, Jeroboam-bene-bene-itosuli-daksagua, dulemar-undar-arbaleged-iduega nug-imaksad. We-dule-undar-arbamaladi, José-wagan-e-yargi danimaladid. </v>
<v b="1KI" c="11" v="29">Ibagwengine, Jeroboam, Jerusalén-neggweburgi nodegusgua, Bab-Dummad-gayaburba-barsoged-Ahíasʼye-nugad abingualid. Ahíasʼde, Silo-neggweburginedid. Deunni, Ahías, atued-binidgi atuar-danikid. Unnila sapurba emarbi na gunanai gusmalad. </v>
<v b="1KI" c="11" v="30">Ahías atued-binid-egi-atuar-danikid siir-siir goambe-gakabo (12) imaksad. </v>
<v b="1KI" c="11" v="31">Agine, Jeroboamʼga sogded: “Goambe (10) na be suo. Israel-e-Bab-Dummad-Jehová weyob sogsad: ‘Salomón-yar-semaid an e-annik suoye. Agine, dadgan-warambe-gakabogwad (12), e-ambe (10) bega ukoye sogsad. </v>
<v b="1KI" c="11" v="32">An-mai-David-nukad, an Jerusalén-neggwebur-sabed-ular, Salomónʼga unnila dadgan-warambe-gakabogwad-soggwen ega bedapoye. Bela Israel-dadgan-warambe-gakabogwadba (12), we-Jerusalén-neggwebur an na susad.’ </v>
<v b="1KI" c="11" v="33">”Bab-Jehová sogdebalid: ‘Salomón angi banguded: Bab-dummad-bundoryob-imakleged-Astoret e-bab-dummadga imakded-ular, angi banguded. Astoretʼde, Sidón-dulemar-e-bab-dummad-bundorad. Bab-dummadyob-imakleged-Quemos e-bab-dummadga imakded-ular, angi banguded. Quemosʼde, Moab-dulemar-e-bab-dummadid. Bab-dummadyob-imakleged-Moloc e-bab-dummadga imakded-ular, angi banguded. Molocʼde, Amón-dulemar-e-bab-dummadid. ” ’Ar Salomón, an-ibmar-abegedba ibmar imaksasulid: An-Igar-Mesisadba nanassulid. An-ibmar-odurdakedba nanassulid. An-igar-uksadba nanassulid. Salomón, e-bab-David-nanadii-gusadyob nanassulid. </v>
<v b="1KI" c="11" v="34">” ’Degi-inigwele, Salomón-annik bela yar-semaid an suosulid, amba-dula-gudiidgi reyga-mai guoed. An-mai-David an na nug-imaknaigusad-nukad, an-Igar-Maidba gudigusad-nukad, an-Igar-sogedba gudigusad-nukad, Salomón-annik yar-semaid an suosurgweled.’ </v>
<v b="1KI" c="11" v="35">”Bab-Jehová sogdebalid: ‘Salomón-e-machi-yar-semaioedgine, an e-ibe suoed. Jeroboam, an bega Israel-dadgan-sogambe-gakabogwad-e-ambe (10) ukoed. </v>
<v b="1KI" c="11" v="36">Salomón-e-machigardina, unnila dadgan-sogambe-gakabogwad-soggwen an ukoed. Adi, Jerusalén-neggweburgi, an-egi-mego-sogsadgi, an-asabin, an-mai-David-e-wagan-negseed berguosulid. </v>
<v b="1KI" c="11" v="37">Bedina, Israel-dulemar-e-reyga an be-imakoed, ibu-ibmar be imakbiele, na be-itolegedba be imakoed. </v>
<v b="1KI" c="11" v="38">An-ibmar-sogedba be daele, an-Igar-Maidba be nanaele, an-asabin be innikigwadba be gudiile, an-igar-sogsadba be ibmar imakele, an-Igar-Mesisadba be nanaele, igi an-mai-David nanadii gusa, deyob be nanaele, an beba gudii gumogoed. ” ’Be-sorba yar-semaloed surguosulid, gandik-megmaloed, an igi David-e-wagan-imaksayobi, an bega imakmogoed. Israel-dulemar-seega an be-imakoed. </v>
<v b="1KI" c="11" v="39">Weyob-neg-guoed-ular, David-wagan nunmak itononimaloed. Degi-inigwele, we-nunmaked David-waganga degisadeguosulid.’ ” </v>
<v b="1KI" c="11" v="40">Agala, Salomón, Jeroboam-oburgwebi gusad. Jeroboamʼdina, Egipto-yarse wakite gusad. Jeroboam, Salomón-burgwedse Egiptoʼgi gudii gusad. Egipto-rey-Sisac-walik gudii gusad. </v>
<v b="1KI" c="11" v="41">Salomón-negsemai-gusad, e-ibmar-imaksad, e-binsaed-nue-nika-gusad, bela we-ibmar, Salomón-ibmar-gusmalad-e-gardagi narmaklegar maid. </v>
<v b="1KI" c="11" v="42">Salomón, Israel-dulemarga birga-dulabo (40) yar-semai gusad. </v>
<v b="1KI" c="11" v="43">Agine, Salomón burgwenonikid. E-bab-David-e-neggweburgi diglesad. Salomón-sorba, e-machi-Roboam yar-ganonikid. </v>
<v b="1KI" c="12" v="1">Roboam, Siquem-neggweburse nadegusad. Ade, Siquemʼgine Israel-dulemar Roboam-e-reyga-imakega nadegusmalad. </v>
<v b="1KI" c="12" v="2">Nabat-machi-Jeroboam, Salomónʼgi-wakicha-gusadi, Egipto-yargi-gudiidgi, Roboam-reyga-imaksokarmarye wisgunonikid. </v>
<v b="1KI" c="12" v="3">Agine, Israel-dulemar Jeroboamʼbina gochamarmogad. Geb Jeroboam, Israel-dulemarmala Roboamʼse nonimalad, ega sogdemalad: </v>
<v b="1KI" c="12" v="4">—Be-bab-Salomón undar-arbaleged-dummad anmarga uksad. We-undar-arbaleged-dummad, wilubba be anmarga imake. Deyob be anmarga imakele, anmar be-maiga gudii gumaloed. </v>
<v b="1KI" c="12" v="5">Roboam abin-sogded: —Be namala. Ibapaase gannar be anse dagmalo. Agine, Israel-dulemar nade gusmalad. </v>
<v b="1KI" c="12" v="6">Geb Roboam girmar-dummaganse binsaed-egisnai gualid. We-girmar-dummagande, e-bab-Salomónʼga binsaed-ukdii nanasmalad. Amarga Roboam sogded: —¿Igi an we-dulemarga sogoe? </v>
<v b="1KI" c="12" v="7">Girmar-dummagan weyob ega sogded: —We-dulemarba be ibsadibe, nued egi be binsadibe, nued ega be sunmakdibe, we-dulemar, degisadegu, be-maiga gudii gumaloed. </v>
<v b="1KI" c="12" v="8">Roboam girmar-dummaganba ibsassulid. Sapingan-eun-sergumalad, ega-arbadimalad, amarse binsaed-egichisad. </v>
<v b="1KI" c="12" v="9">Roboam a-sapinganse egisded: —¿Igi an we-dulemar-anga-weyob-sogsamaladga an sogoe? Ar anga sogsamalad: ‘Be-bab, undar-arbaleged-dummad anmarga uksaye. We-undar-arbaleged-dummad, wilubba be anmarga imakye.’ </v>
<v b="1KI" c="12" v="10">We-sapingan Roboamʼga sogdemalad: —We-dulemar-deyob-bega-sunmaksamaladga weyob be sogo: ‘An-babdi bemar-sabsur-oarbasad. Andi aba bur bule sabsur be-oarbamaloed. </v>
<v b="1KI" c="12" v="11">An-babdi molidubgi bemar-bibyosad. Andina, molidub-e-duku-esgorobiidgi an bemar-bibyogoed.’ </v>
<v b="1KI" c="12" v="12">Igi Roboam ega sogsa gusa: “Ibapaase gannar be anse dagmaloye,” deyobi, a-ibapaagine, Jeroboam, Israel-dulemarmala, Rey-Roboamʼse gannar noni gusmalad. </v>
<v b="1KI" c="12" v="13">Rey-Roboam Israel-dulemar-abin sabsur-sunmaksad. Girmar-dummagan-e-binsaed-ega-uksadba ibsassulid. </v>
<v b="1KI" c="12" v="14">Sapingan-ega-binsaed-uksadba, Roboam, Israel-dulemarga sogded: “An-bab undar-arbaleged-dummad bemarga uksad. Andina, bemarga bur bule undar-arbaleged ukoed. An-babdi molidubgi bemar-bibyosad. Andina molidub-e-duku-esgorobiidgi an bemar-bibyogoed.” </v>
<v b="1KI" c="12" v="15">Degisoggu, Rey-Roboam, Israel-dulemar ese ibmar-egisnaid itossulid. Ar Bab-Jehová weyob igar-mesisad, adi, Nabat-machi-Jeroboamʼga, Ahías-Silo-neggweburginedba-ibmar-sogsagusad guegar. </v>
<v b="1KI" c="12" v="16">Israel-dulemar, Rey-Roboam e-itossuli daksamargua, weyob sogdemalad: “¿Ibiga anmar bar David-e-gwenadganba naguosunna? ¡Ar anmar Isaí-wagwaba bar ibmar nikuosulid! Degisoggu, ¡Israel-dulemar! ¡E-neg-e-negse namalo! ¡David-wagwa, be-gwenadganbi na be sedii gusunno!” Agi, Israel-dulemar e-neg-e-negse nadegusmalad. </v>
<v b="1KI" c="12" v="17">Roboamʼdi Israel-dulemar-Judá-yargi-bukwamalad-e-reyga maigusad. </v>
<v b="1KI" c="12" v="18">Rey-Roboam, arbaed-dummad-imaklenaid-daknaega Israel-dulemarse Adoram-barmisad. Geb Israel-dulemar Adoram-daksagua, egi akwa-mialid, geb oburgwismalad. Roboam, deyob daksagua, gwae-gwae e-ur-napaginedgi nakwisa imaksad. Geb Jerusalén-neggweburse wakited. </v>
<v b="1KI" c="12" v="19">Weyobi, emi-we-garda-narmaklenaidse, Israel-dulemar, David-wagwa-negsemaidgi bangude gusmalad. </v>
<v b="1KI" c="12" v="20">Israel-dulemar, Jeroboam gannar-noniye itosmargu, dulemar-onmakbukwadse-dagega ese gochamalad. Agi, Israel-e-reyga Jeroboam-imaknonimalad. Unnila Judá-waganbi Jeroboam-abessulid. Ar Judá-wagandi, reyga-megega, David-wagwa-Roboam-abesmalad. </v>
<v b="1KI" c="12" v="21">Roboam Jerusalén-neggweburse nonigu, Judá-dulemar, degi, Benjamín-dulemar-oambikunonikid. Bela mili-dulabakebak (180,000) sordamar-oambikusad. Amala, bila-onomalad-dulemalad. Salomón-machi-Roboam, Israel-dulemar-bamaladgi bila-onogega gualid, adi, bela-yar-naid gannar-suegar. </v>
<v b="1KI" c="12" v="22">Bab-Jehová, Bab-Dummad-e-dule-Semaíasʼga sogded: </v>
<v b="1KI" c="12" v="23">“Salomón-machi-Roboam-Judá-e-reyga be sognao, degi, Judá-dulemarga be sognabalo, deginbali, Benjamín-dulemarga be sognabalo, degi, bela-dulemar-gudidiidga be sognabalo. </v>
<v b="1KI" c="12" v="24">” ‘Weyob Bab-Jehová sogye: Mer Israel-dulemargi be bila-ononamaloye, ar be-gwenadgan gumaladdeeye. We-yar-mamarlenaidi, ani an imaknaiye. Degisoggu, gannar na e-neg-e-negse namaloye.’ ” Deyob Bab-Jehová-sunmaksad-itosmargua, Bab-Jehová-sogsadba e-neg-e-negse nade gusmalad. </v>
<v b="1KI" c="12" v="25">Jeroboam, Siquem-neggwebur gandik sobnai gualid. Siquem-neggweburde, Efraín-yalaganba siid. Geb agi megnonikid. Jeroboam Siquem-neggweburgi-gudii, Penuel-neggweburse nade gusad. Geb gannar Penuel-neggwebur gandik sobnai guarbalid. </v>
<v b="1KI" c="12" v="26">Jeroboam binsaalid: “David-e-gwenadgan gannar yar-naid sunonidibe, </v>
<v b="1KI" c="12" v="27">Israel-dulemar Jerusalén-neggweburse Bab-Jehováʼse-goled-neggi ibmar-ogumakar-ukega gannar naarmardibe, ar degigudele, Israel-dulemar, Judá-dulemar-e-rey-Roboamʼbina gudamaloed. Geb an-oburgwemaloed.” </v>
<v b="1KI" c="12" v="28">Jeroboam ega-binsaed-ukmaladse idaksagua, moli-bebe-nikad-orbiid walabo sobsad. Agine, Israel-dulemarga sogded: “Israel-dulemar, Jerusalén-neggweburse bar bemar nanasulir, akarsulid. Ar bemar-bab-dummagan wegi gwichid. We-bab-dummadgan, Egipto-yargi-bemar-gudigu, bemar-onosmaladid.” </v>
<v b="1KI" c="12" v="29">Degidgine, Jeroboam, Betel-neggweburgi moli-orbiid-wargwen ogwichisad. Dan-neggweburgi baid-moli-bebe-nikad ogwichisbalid. </v>
<v b="1KI" c="12" v="30">We-ibmar-imaklesadi, Israel-dulemar-isguega imaksad. Ar ade, Israel-dulemar Dan-neggweburse, moli-bebe-nikad-orbiid-asabin, e-nug-odummogega naddamalad. </v>
<v b="1KI" c="12" v="31">Aginbali, Jeroboam, e-bab-dummadse-gormalaga, aila-matusulid-birgi neg-bipimalad sobsabalid. Agine, Leví-wagansurmalad dule-irwa-bab-dummadse-gormaladga onug-imaksabalid. </v>
<v b="1KI" c="12" v="32">Geb Jeroboam nii-walabaabakgine, ibambe-gakatargi, iba-itoakwaa-onoleged onosad. Igi Judá-dulemar iba-itoakwaa-onoleged onoardamala, deyob onosad. Jeroboam, ibmar-ogumakar-ukleged-ailagi ibmar-ogumakar uknai gualid. Betel-neggweburgi, deyob imaksabalid. Moli-bebe-nikad-orbiidgala ibmar-ogumakar-uknai gualid. Dule-irwa-e-bab-dummadse-gormalad aila-matusurmaladgi neg-bipimalad-sobsadgi-arbaega-onugsanai gusbalid. </v>
<v b="1KI" c="12" v="33">Jeroboam Betel-neggweburgi nii-walabaabakgine, ibambe-gakatargi, ibmar-ogumakar-ukleged-ailagi ibmar-ogumakar uksad. We-ibadi, Jeroboam na e-binsaedba onosad. Weyob, Israel-dulemarga iba-ononai gualid, ibmar-ogumakar-ukleged-ailagi ina-wawad ogumaknai guarbalid. </v>
<v b="1KI" c="13" v="1">Jeroboam ibmar-ogumakleged-ailagi ina-wawad-ogumaknaigu, Bab-Dummad-e-dule-wargwen Judá-yargi-daniki, Betel-neggweburse dognonikid. Bab-Jehová a-dule-barmialid. </v>
<v b="1KI" c="13" v="2">A-dule, Bab-Jehová-ega-ibmar-sogsadba ibmar-ogumakleged-ailagi sunmakded, geb sogded: “Ibmar-ogumakleged-aila, weyob, Bab-Jehová begi soged: ‘David-e-wagan-abargi machi-gwensak Josíasʼye-nugad gwalulenonikoed. Be-birgi, Josías dule-irwa-bab-dummadse-gormalad-ogumakar oburgoed. We-dule-irwa-bab-dummadse-gormalad, be-birgi ina-wawad-ogumakar ukdidamalad. Be-birgine, dule-e-garmar ogumaklebaloed.’ ” </v>
<v b="1KI" c="13" v="3">A-ibagine, Bab-Dummad-e-dule neg-gunonikoed-e-wilub sogsad: “Bab-Jehová weyob soged: ‘We-ibmar-ogumakleged-aila aimukuoye, bela galu-birgi-buru-bukwad miledoye.’ ” </v>
<v b="1KI" c="13" v="4">Rey-Jeroboam, Bab-Dummad-e-dule ibmar-ogumakleged-aila-Betelʼgi-siidgi sogsagusad itosad. A-aila-nagaba-gwichi, Jeroboam e-argan a-dulegi oyoded. Geb sogded: “¡Ganamar!” Rey-Jeroboam-e-argan, Bab-Dummad-e-dulegi-oyosgua, rey-argan gannare naded. Degisoggu, gege bar ega nollogue gusad. </v>
<v b="1KI" c="13" v="5">Deyob gunaidgi, ibmar-ogumakleged-aila aimukuded. E-birgi buru-bukwad bela mileded. Igi Bab-Jehová e-duleba sogsagusa, deyob gusad. </v>
<v b="1KI" c="13" v="6">Degisoggu, Rey-Jeroboam Bab-Dummad-e-dulese wileded, ega sogded: —Be-Bab-Dummad-Jehováʼse be anga wis gole. Adi, an-argan anga onudakegar. Agi Bab-Dummad-e-dule Bab-Jehováʼse goted. Geb agine, Rey-Jeroboam-e-argan yog nuguar naded, idualedyob gannar ega nollo naded. </v>
<v b="1KI" c="13" v="7">Rey-Jeroboam, Bab-Dummad-e-dulega sogdebalid: —Anmar, an-negse namala. Agi anmar mas-gunnoed, ibmar an bega ukbaloed. </v>
<v b="1KI" c="13" v="8">Bab-Dummad-e-dule, Rey-Jeroboam-abin sogded: —Be-ibmarmar-nikad amba be anga negabar ukdibe, amba an beba naosulid. Beba an mas gunnaosulid, amba an beba gobed gobnaosurbalid. </v>
<v b="1KI" c="13" v="9">Ar Bab-Jehová deyob anga igar-uksad, anga sogsad: ‘Mer mas-gunno, mer gobbalo, mer be danigusadba be gannar be-negse nao.’ </v>
<v b="1KI" c="13" v="10">Degisoggu, baid-igarba nadegusad, Betel-igarba-danigusadba bar nadsulid. </v>
<v b="1KI" c="13" v="11">Betel-neggweburgi Bab-Dummad-gayaburba-barsoged-selebagwad gudiid. E-masmala ese nonigu, Bab-Dummad-e-dule Betel-neggweburgi-ibmar-imaksad ega sognonikid. Degi, Bab-Dummad-e-dule reyga-sunmaksad e-babga bela sogsabalid. </v>
<v b="1KI" c="13" v="12">E-bab e-masmalaga sogded: —¿Bab-Dummad-e-dule nadegusgua, biti-igarba nade? E-masmala ega oyosad, biti-igarba Bab-Dummad-e-dule-Judá-yargi-danikid, nade gusa. </v>
<v b="1KI" c="13" v="13">E-bab e-masmalaga sogdebalid: —Moli-uayasuid anga guakwaa nasikna. E-masmala e-babga moli-uayasuid guakwaa nasikapmalad. Agine, Bab-Dummad-gayaburba-barsoged-selebagwad moli-uayasuid-birgi nakwisad. </v>
<v b="1KI" c="13" v="14">Geb Bab-Dummad-e-dule-sorba naded. Sapi-encinaʼye-nugad-urba-sii dakdapid. Geb ese egisded: —¿Be Bab-Dummad-e-dule-Judá-yargi-danikidi? Dule abin-imakded: —Eye, an a-dule. </v>
<v b="1KI" c="13" v="15">Bab-Dummad-gayaburba-barsoged-selebagwad ega sogdebalid: —An-negse anba be dage, wis-mas itodagega. </v>
<v b="1KI" c="13" v="16">Bab-Dummad-e-dule abin-sogdebalid: —Beba an naosulid. Beba an mas gunnaosulid. Be-neggi an beba gobnaosurbalid. </v>
<v b="1KI" c="13" v="17">Weyob Bab-Jehová anga igar-mesisad: ‘Mer mas-gunno, mer wegi gobbalo, mer igar-danigusadba be gannar be-negse nao.’ </v>
<v b="1KI" c="13" v="18">Bab-Dummad-gayaburba-barsoged-selebagwad ega gakansaar sunmakded: —An beyob Bab-Dummad-gayaburba-barsogedmogad. Baliwitur-gwensak Bab-Jehová ega igar-uksadba anga sogsamogad: ‘Be-negse Bab-Dummad-e-dule beba mas-gunnega, beba gobbaliga be sedagoye.’ </v>
<v b="1KI" c="13" v="19">Agine, Bab-Dummad-e-dule ese binsaed-galesgu, Bab-Dummad-gayaburba-barsoged-selebagwadba e-negse nade gusad. Geb eba mas-guchad, eba gobed gobsabalid. </v>
<v b="1KI" c="13" v="20">Mas-gunsigismargua, Bab-Jehová e-gayaburba-barsoged-selebagwadga sunmaknonikid. We-dule Bab-Dummad-e-dule-obiris gusadid. </v>
<v b="1KI" c="13" v="21">Agine, Bab-Dummad-gayaburba-barsoged sabsur goted, Bab-Dummad-e-dule-Judá-yargi-danikidga sogded: —Weyob Bab-Jehová soged: ‘Bab-Jehová-Igar-Mesisadgi be yolesad, Bab-Jehová bega igar-uksadba be imaksasulid. </v>
<v b="1KI" c="13" v="22">Bab-Jehová-bega-sogsad: Mer be mas-gunnoye. Mer be gobbaloye.’ Emide, be mas gunsiid, be gobsibalid. Degisoggu, be-babgan-e-neg-uan-maidgi bar be diglegosulid. </v>
<v b="1KI" c="13" v="23">Mas-guchad-sorbali, gobsad-sorbali, Bab-Dummad-gayaburba-barsoged-selebagwad, Bab-Dummad-e-dulega moli-uayasuid guakwa-nasiksad. </v>
<v b="1KI" c="13" v="24">Bab-Dummad-e-dule nadegusgu, igarba egi achumigur-nono-wawaad noalid, geb achumigurse oburgwilesad. Igarba burgwis meremai gusad. Degi, moli-uayasuid, achumigurbo burgwaledgi bangudsurmalad. </v>
<v b="1KI" c="13" v="25">Dulemar a-igarba nadapmargua, dule burgwar-meremai daksamalad, geb mui-nagaba achumigur sii daksamarbalid. Agine, neggweburse Bab-Dummad-gayaburba-barsoged-selebagwad-gudiidse sognadmalad. </v>
<v b="1KI" c="13" v="26">Bab-Dummad-gayaburba-barsoged wisgusgua, ede dule-gannar-obirisad deyob gusye. Weyob sogded: “¡We-Bab-Dummad-e-dule Bab-Jehová-e-igar-uksadgi yolesadid! Degisoggu, Bab-Jehová achumigurga urmaksad, ase burgwisad, igi Bab-Jehová ega sogsa gusa, deyob gusad.” </v>
<v b="1KI" c="13" v="27">Geb dule-Bab-Dummad-gayaburba-barsoged-selebagwad e-masmalaga sogded: “Anga moli-uayasuid guakwa nasiknamalo.” E-masmala ega moli-uayasuid guakwa nasiksamalad. </v>
<v b="1KI" c="13" v="28">Geb nadegusad. Agi, dakdapid, igargi dule burgwar meremai, moli-uayasuid dule-burgwaled-dikarba nai, degi, achumigur dule-burgwar-maid-dikarba simoga. Achumigur dule-burgwar-maid-guchasulid, degi, moli-uayasuidse achassurbalid. </v>
<v b="1KI" c="13" v="29">Bab-Dummad-gayaburba-barsoged-selebagwad moli-uayasuid-birgi Bab-Dummad-e-dule-mui onakwisad, geb sealid. Bab-Dummad-gayaburba-barsogedi, Bab-Dummad-e-dule-muiga bomalaga, degine, neg-uanse dignabaliga neggweburse sealid. </v>
<v b="1KI" c="13" v="30">Bab-Dummad-gayaburba-barsoged-selebagwad e-neg-uangi digsad. Geb bukib-binsaed-iba ega nasiksad. Ega weyob bonai gusad: “¡Gwenadye, nunmaked-dummad be anga uksa!” </v>
<v b="1KI" c="13" v="31">Bab-Dummad-e-dule-mui digleapgu, Bab-Dummad-gayaburba-barsoged-selebagwad e-masmalaga sogded: “An burgwisale, bia Bab-Dummad-e-dule-Judá-yargined-diglegar-mai, a-neg-uangine be an-digmarmogo. An-garmar a-dule-garmar-nagaba be urbemalo. </v>
<v b="1KI" c="13" v="32">Ar Bab-Dummad-e-dule-Judá-yargined, Betel-neggweburgi ibmar-ogumakleged-ailagi Bab-Jehová-ega-ibmar-sogsadba sunmaksadi, gunonikoed. Deginbali, Samaria-neggweburgi aila-matusurmalad-bukwadgi sunmaksabalidgi, deyob gunonibaloed.” </v>
<v b="1KI" c="13" v="33">Degi-inigwele, amba Jeroboam e-isgudiidgi gwen bangussulid. Aka yogasaar dule-irwa-bab-dummadse-gormalad aila-matusulid-soblesmaladgi arbaega onug-imaksad. Jeroboam, dule-irwa-bab-dummadse-goledga-arbabidibe, na e-sunnad yog-onugguar imakdaed. </v>
<v b="1KI" c="13" v="34">Weyob-Jeroboam-ibmar-imaksadi, na e-gwenadgan-oichogega imaksad. Degidbali, bela Jeroboam-e-gwenadgan-berguega imaksad. Wargwensaale we-napneggi dula bessulid. </v>
<v b="1KI" c="14" v="1">A-ibagangine, Jeroboam-machi-Abíasʼye-nugad uellemai gusad. </v>
<v b="1KI" c="14" v="2">Jeroboam e-omega sogded: “Be gwisgue. Dukuagwar mor-baid-yoi be nae, adi, mer be wisgumalaga be an-ome gued. Silo-neggweburse be nao, agine, Bab-Dummad-gayaburba-barsoged-Ahías gudiid. A-dulede, anga sogsa gusad: ‘Be, Israel-dulemar-e-reyga be megoye.’ </v>
<v b="1KI" c="14" v="3">Ome, madu-ologana gwaambe (10) ega be sedo. Madu-ochi ega be sedbalo, achanis bute-gwen ega be sedbalo. Geb ese be egiso, anmar-mimmi-uellemaid, igi gudodibeye.” </v>
<v b="1KI" c="14" v="4">Degisoggu, Jeroboam-ome Silo-neggweburse nadsunnad. Agine, Ahías-negse mosad. Ahíasʼde bato selebagussoggu, bar ataksulid. </v>
<v b="1KI" c="14" v="5">Degidgine, Bab-Jehová, Ahíasʼga sogsa gusad: “Jeroboam-ome dule-baidyob bese ataknonikoye, bese egisnonikoye, e-machide igi gudoye. Geb weyob-weyob ega be sogo.” </v>
<v b="1KI" c="14" v="6">Ahías, ome-dogdanikid-e-nag-goled itosgua, ega sogded: “Jeroboam-ome, doge. ¿Ibiga dule-baidyob na be imake? Emide, be dukuagwar mor-baid-yoi danigu. Doge, bega an garda-isgana soggwelo. </v>
<v b="1KI" c="14" v="7">Rey-Jeroboamʼse gannar be nao, ega be sogdapo: ‘Weyob Israel-dulemar-e-Bab-Dummad-Jehová sogye: Ani an Israel-dulemar-abargi be-susad, degi, e-dummadga-guega an be-nug-imaksabalid. </v>
<v b="1KI" c="14" v="8">David-e-wagan-yar-semaid an e-annik susad. Bega an uknonikid. Degite, an-mai-Davidʼyob be gussulid. Davidʼdi, an-Igar-Maidba-nanadii gusad. David bela-bela e-ulubgi an-sogedbarbi, degi, an-ibmar-abegedbarbi ibmar-imakdii gusad. </v>
<v b="1KI" c="14" v="9">Bedina, noarsaila ibmar-imakded, be-iduar-gudigusmaladba be ege naded, ibmar-yogsaarmalad be-bab-dummadga be imakded. An-ourwega be ibdurgan-e-wilub esgoro-diregwadgi sobnai gusbalid. Nue-isdar be an-daksad. </v>
<v b="1KI" c="14" v="10">” ’Degisoggu, Jeroboam-neguyagi an bonimar obatoed. Israel-dulemar-abargi bela Jeroboam-e-gwenadgan-machergan an obelogoed, maiga-gudimalad, degi, maiga-gudisurmalad an obelobaloed. Jeroboam-e-wagan an obelogoed, igi ibdurgan-saa miledae, debayobi an imakoed, swiri e-neguya an nasikoed, wargwensaale an obegosulid. </v>
<v b="1KI" c="14" v="11">Jeroboam-e-gwenadgan neggweburgi-burgwemalale, achu-masga gumaloed. Sapurba-burgwemalardi, mulamar-masga gumaloed.’ Deyob Bab-Jehová soged. </v>
<v b="1KI" c="14" v="12">”Be gwisgue, be-negse be nae. Be-neggweburse be modapile, be-machi burgwenonikoed. </v>
<v b="1KI" c="14" v="13">Israel-dulemar naibi-itononimaloed. Unnila we-machibi diglegoed, ar ade, we-machibi Israel-dulemar-e-Bab-Dummad-Jehová nabir daknonikid. </v>
<v b="1KI" c="14" v="14">”Bab-Jehová rey-gwensak Israel-yargi ogwisgunonikoed. A-dule, bela Jeroboam-e-gwenadgan obelononikoed. Emisgwa, Bab-Jehová deyob imakoed. </v>
<v b="1KI" c="14" v="15">Bab-Jehová, Israel-dulemar apor-imakoed, igi masarmar diwar-abin banamagwisdae, deyobi imakoed. Aginbali, we-yar-nued-be-dadganga-uklesadgi onolenanai gumaloed, Éufrates-diwar-daksik barmiledmaloed. Ar e-bab-dummad-bundor-Aseraʼga imaksamalad, e-wilub-sobsamalad. A-ular, weyob Israel-dulemar Bab-Jehová-ourwenai gusmalad. </v>
<v b="1KI" c="14" v="16">Bab-Jehová Jeroboam-isgusadba Israel-dulemar-obanoed. Ar Jeroboam, Israel-dulemar-isguega imaksad.” </v>
<v b="1KI" c="14" v="17">Agine, Jeroboam-e-ome gwisguded, geb naded. Geb Tirsa-neggweburse dogdapid. Yawagakgi dogdapgua, e-mimmi burgwenonikid. </v>
<v b="1KI" c="14" v="18">Machi-burgwisad dikapmalad. Degine, bela Israel-dulemar eba bonai gusmalad. Bab-Jehová, igi e-gayaburba-barsoged-Ahíasʼga sogsa gusa, deyob gunonikid. </v>
<v b="1KI" c="14" v="19">Jeroboam-ibmar-bamalad-imaksadi, degi, bila-onosadi, bela Israel-e-reymar-garda-narmakar-maidgi naid. </v>
<v b="1KI" c="14" v="20">Jeroboam birga-dulagwen-gakabo (22) yar-semai gusad. Burgwisgua, e-sorba, e-machi-Nadabʼye-nugad e-rey-gangi signonikid. </v>
<v b="1KI" c="14" v="21">Salomón-machi-Roboam, Judá-yargi negsemai gusad. Roboam birga-dulabo-gakagwensak-nika (41) yar-sealid. Jerusalén-neggweburgine, birgambe-gakagugle (17) yar-sesad. Bab-Jehová Jerusalén-neggwebur sunonikid. Israel-yargi dadgan-sogambe-gakabo-bukwad-abargi (12) gudiguega sunonikid. Roboam-e-nande, Naamaʼye-nugad, Amón-duled. </v>
<v b="1KI" c="14" v="22">Judá-dulemar, Bab-Jehová-asabin ibmar-isgana imaksamalad. E-babganba bur bule e-isgumaladgi Bab-Jehová-ourwenai gusmalad. </v>
<v b="1KI" c="14" v="23">Aginbali, bela yar-senigana-birgi, degi, bela-sapi-dummagan-gwismalad-urba bab-dummaganse gordidamalad. Aginbali, aila-matusulidgi ibmar-ogumakleged-ailamar sobsamalad, akwamar-bab-dummadyob-imakleged urbenai gusmarbalid, e-bab-dummad-bundor-Asera-e-wilub sobsamarbalid. </v>
<v b="1KI" c="14" v="24">Aginbali, machergan omeganyobi na san-ukdii gusmarbalid. Israel-dulemar galagwensuli ibmar-isgana-imakdii gusmalad. Deyob Israel-dulesurmalad-bukwagusmalad nanadii gusmalad. A-ular, Bab-Jehová Israel-dulemar-iduar, a-yargi a-dulemar-ononai gusad. A-ibmar-isgana-imakdigusmalad, Israel-dulemar imakdii gusmarmogad. </v>
<v b="1KI" c="14" v="25">Roboam birgatargus-yar-semaidgi, Egipto-e-rey-Sisac, Jerusalén-neggwebur oitononikid. </v>
<v b="1KI" c="14" v="26">Geb Bab-Jehováʼse-goled-neggi ibmar-manisaila-bukwad bela sunonikid, neg-ollobi sinonikid. Salomón-e-reyneg-sobsadgi sigu-abingamalad-olobiid-bukwad bela sesbalid. </v>
<v b="1KI" c="14" v="27">A-sigu-abgamalad-olobiid-muchub, Rey-Roboam sigu-abgamalad-esgoro-gordikidbiid sobsad. Agi, reyneg-e-yawagak-nakulemalad-e-dummaganga uksad, adi, sabogegar. </v>
<v b="1KI" c="14" v="28">Rey-Roboam Bab-Jehováʼse-goled-negse nadele, sordamar-neg-nakulebukwad sigu-abgamalad-esgoro-gordikidbiid sesdamalad. Geb a-sorba, nakuleged-negse gannar senonidamalad. </v>
<v b="1KI" c="14" v="29">Rey-Roboam-ibmar-imaksad, degi, e-yar-semaidgi-ibmar-gusmalad, Judá-e-reymar-gardamargi narmakar mamaid. </v>
<v b="1KI" c="14" v="30">Rey-Roboam, Rey-Jeroboamʼbogwa bali-bali bila-ononai gusmalad. </v>
<v b="1KI" c="14" v="31">Roboam-e-nande, Naamaʼye-nugad, Amón-duled. Degi, Roboam burgwenonikid. Geb e-bab-David-e-neggweburgi diglesad. Roboam-sorba, e-machi-Abiamʼye-nugad yar senonikid. </v>
<v b="1KI" c="15" v="1">Nabat-machi-Jeroboam birgambe-gakabaabakgus (18) Israel-yar-semaidgine, Abiam, Judá-dulemar-e-reyga megnonikid. </v>
<v b="1KI" c="15" v="2">Abiam birgapaa Jerusalén-neggweburgi yar-semai gusad. Abiam-e-nande, Abisalom-e-sisgwad, Maacaʼye-nugad. </v>
<v b="1KI" c="15" v="3">Abiam, e-bab-Roboam ibmar-isgana-imakdii gusayobi, bela ibmar-isgana-imakdii gusmogad. Bab-Jehová-asabin islidik-gudii gussulid, e-dad-David Bab-Jehová-sabedba inniki-nanadigusayobi nanassulid. </v>
<v b="1KI" c="15" v="4">Degi-inigwele, Bab-Dummad-Jehová, David-sabedbali, David-e-wagan-negseed Jerusalén-neggweburgi mer berguega imaksad. Agala, Davidʼga wagwa uknonikid, adi, e-sorba rey-gangi sigegar. Degi, Jerusalén-neggwebur-ogannobaligar. </v>
<v b="1KI" c="15" v="5">Ade, David Bab-Jehová-asabin inniki-ibmar-imakdii gusad. Degisoggu, David dulagudigu, Bab-Dummad-ega-igar-mesisad-sogedba ibmar-inniki-imakdii gusad. Unnila, David, Urías-Het-dule-oburgwenonikidginbi isgunonikid. </v>
<v b="1KI" c="15" v="6">Roboam yar-semaigu Jeroboamʼbogwa bila-onodii nanasad. </v>
<v b="1KI" c="15" v="7">Rey-Abiam-ibmar-imaksad, degi, e-yar-semaidgi-ibmar-gusmalad, Judá-e-reymar-gardamargi narmakar mamaid. Abiam, Jeroboamʼbogwa bila-onodii gusmogad. </v>
<v b="1KI" c="15" v="8">Abiam burgwenonikid. Agine, David-e-neggweburgi Abiam-digsamalad. Geb e-machi-Asa e-sorba yar-ganonikid. </v>
<v b="1KI" c="15" v="9">Jeroboam-Israel-dulemar-e-rey birga-dulagwengus (20) yar-semaigu, Asa, Judá-dulemar-e-reyga megnonikid. </v>
<v b="1KI" c="15" v="10">Asa birga-dulabo-gakagwensak (41) Jerusalén-neggweburgi yar-semai gusad. Asa-e-muu Maacaʼye-nugad, Abisalom-e-sisgwa. </v>
<v b="1KI" c="15" v="11">Asa, Bab-Jehová-asabin innikii nanadii gusad, e-dad-David-gudigusayob gudii gusad. </v>
<v b="1KI" c="15" v="12">Asa, e-yargi bab-dummagan-nug-odummogega gambanuchu-imakmalad-ononnonai gusad. Aginbali, e-dadgan-e-bab-dummagan-e-wilub-sobsamaladi, bela obelosbalid. </v>
<v b="1KI" c="15" v="13">Asa, e-muu-Maaca rey-muuga-maid obelosad, ade, e-bab-dummad-bundor-Asera-e-wilub sobsa gusad. A-ular, deyob imaksad. Asa, a-Asera-sobargwichid omukusad, geb Cedrón-diwar-dikarba ogumakapid. </v>
<v b="1KI" c="15" v="14">Degi-inigwele, e-bab-dummaganse-gormalaga aila-matusulid-soblesaddi ebulessulid. Amba degite, Asa, Bab-Jehová-sogedba innikii nanadii gusad. </v>
<v b="1KI" c="15" v="15">Aginbali, Asa, Bab-Jehováʼse-goled-negse ormar sesad, manimar sesbalid, degi, ibmar-ebulemalad sesbalid. We-ibmarmar, Asa, e-babbogwa, Bab-Dummadga nug-imaksa gusad. </v>
<v b="1KI" c="15" v="16">Judá-e-rey-Asa, Israel-dulemar-e-rey-Baasaʼbogwa, negsemamaidgine, bila-ononai gusmalad. </v>
<v b="1KI" c="15" v="17">Israel-dulemar-e-rey-Baasa, Judá-dulemargi bila-ononadgu, Ramá-neggwebur bur-gandik imaksad. Adi, Judá-e-rey-Asa mer bar Judá-yargi noegar. </v>
<v b="1KI" c="15" v="18">Agine, Asa, Bab-Jehováʼse-goled-neggi manimar-bukwadi, ormar-bukwadi, bela wesad. E-reyneg-maidgi, mani, degi, or-bukwad, bela wesbalid. Rey-Asa ega-arbamaladga we-ibmarmar uksad, adi, Siria-dulemar-e-rey-Ben-Adadʼga sedmalagar. Ben-Adadʼde Tabrimón-e-machid, degi, e-daddi, Heziónʼye-nugad. Rey-Ben-Adadʼde Damasco-neggweburgi negsemaid. Deginbali, Asa, Ben-Adadʼga weyob gayaburba barmisbalid: </v>
<v b="1KI" c="15" v="19">“Anmar anbogwa igar-mesmalo, igi an-bab, be-babbogwa igar-mesisgusa, deyobi anmar igar-mesmarmogo. Agala an bega ormar, degi, manimar barminaid. Degisoggu, Israel-e-rey-Baasaʼbogwa be-igar-mesisadi, gannar be bisge, adi, Baana mer bar anse achaegar.” </v>
<v b="1KI" c="15" v="20">Ben-Adad, Rey-Asa-ega-ibmar-sognaid nabir itosad. Agine, Ben-Adad, Israel-neggweburmar bukwadse-bila-ononaega e-sorda-dummagan barmisad. Weyobi: Ben-Adad, Ijón-neggweburgi naknonikid, Dan-neggweburgi naknonibalid, Abel-Bet-Maaca-neggweburgi naknonibalid, bela Cineret-yar-naidgi naknonibalid, Neftalí-yar-naidgi bela naknonibalid. </v>
<v b="1KI" c="15" v="21">Rey-Baasa deyob wisgunonigu, Ramá-neggwebur-gandik-imaknaid indaksad. Geb Tirsa-neggweburse nade gusad. </v>
<v b="1KI" c="15" v="22">Agine, Rey-Asa bela Judá-dulemar-onmaksad, wargwensaar obelessulid. Judá-dulemar Ramá-neggwebur-gandik-imaklenaid-e-akwamar, degi, e-urgomar bela searmalad. Rey-Asa, a-ibmarmargine, Geba-neggwebur, degi, Mizpa-neggwebur sobnai gusad. We-neggweburmar, Benjamín-neggweburmalad. </v>
<v b="1KI" c="15" v="23">Asa bela-ibmar-imaksad, bela e-gangued-nika-megisad, neggweburmar-sobsagusad, Judá-e-reymar-gardamargi narmakar mamaid. Rey-Asa seredgine, naggi boni nikunonikid. </v>
<v b="1KI" c="15" v="24">A-bonigi burgwenonikid. David-neggweburgi e-dadgan-neg-uangi diglesad. Rey-Asa-sorba, e-machi-Josafat e-rey-gangi signonikid. </v>
<v b="1KI" c="15" v="25">Judá-dulemar-e-rey-Asa birgabogus yar-semaigu, Jeroboam-machi-Nadab, Israel-dulemar-e-reyga nugsalenonikid. Rey-Nadab birgabo yar-sesad. </v>
<v b="1KI" c="15" v="26">Nadab Bab-Jehová-asabin ibmar-isgana-imakdii gusad. E-bab-Jeroboam-ibmar-isgana-imaksayobi, ibmar-imakdii gusmogad. We-ibmar-isgana, Israel-dulemar-isguega imaksad. </v>
<v b="1KI" c="15" v="27">Ahías-machi-Baasa, Rey-Nadabʼgi aibinnonigusad. Baasaʼde, dad-dummad-Isacar-e-wagwad. Baasa, Gibetón-neggweburgi Nadab-oburgwisad. Gibetónʼde, Filistea-dulemar-neggweburad. Deunni, Rey-Nadab, bela Israel-dulemarmala, Gibetón-neggwebur ebiris gusmalad. </v>
<v b="1KI" c="15" v="28">Rey-Asa birgapaagus Judá-e-reyga maigu, Baasa, Nadab-oburgwenonikid. Agine, Baasa, Nadab-sorba yar-ganonikid. </v>
<v b="1KI" c="15" v="29">Baasa, rey-gangi signonigu, bela Jeroboam-e-gwenadgan oburgwisad. Wargwensaar dula-obessulid. Ar Igi Bab-Jehová Silo-neggweburgined-Ahíasʼga ibmar-sogsagusa, deyob neg gunonikid. </v>
<v b="1KI" c="15" v="30">Jeroboam e-isgusad-ular, degi, Israel-dulemar-oichosbalid-ular, deyob neg gunonikid. Weyob ibmar-imaksadi, Israel-e-Bab-Dummad-Jehová-ourwega imaksad. </v>
<v b="1KI" c="15" v="31">Nadab Israel-yar-semaidgine bela e-ibmar-imaksad, Israel-e-reymar-gardamargi narmakar mamaid. </v>
<v b="1KI" c="15" v="32">Rey-Asa yar-semaigu, Israel-e-rey-Baasaʼbo bila-onodii nanasad. </v>
<v b="1KI" c="15" v="33">Judá-dulemar-e-rey-Asa birgapaagus yar-semaigu, Ahías-machi-Baasa, Tirsa-neggweburgi-mai Israel-dulemar-e-reyga megnonikid. Baasa, birga-dulagwen-gakabake (24) yar senonikid. </v>
<v b="1KI" c="15" v="34">Baasa, Bab-Jehová-asabin ibmar-isgana-imakdii nanasad. Baasa, Jeroboam-ibmar-isgana-imaksayobi, ibmar-imakdii gusmogad. We-ibmar-isgana, Israel-dulemar-isguega imaksad. </v>
<v b="1KI" c="16" v="1">A-ibagi, Bab-Jehová, Hanani-machi-Jehúʼga Rey-Baasaʼgi sunmaknonikid. Geb Jehú weyob Baasaʼga sogded: </v>
<v b="1KI" c="16" v="2">“Bab-Jehová soged: ‘Be dule-binsaledga-gudiidgi, an-Israel-dulamar-iduega an be-imaknonikid. Jeroboam-ibmar-isgana-imakdii-gusadba be nanasmogad. Aginbali, an-Israel-dulamar-isguega be imaksabalid. Be-isguedgi an-ourwega be an-imaksabalid. </v>
<v b="1KI" c="16" v="3">Degisoggu, an be-obelosokalid, be-neguya an obelosokarbalid, igi Nabat-machi-Jeroboam-e-neguya an obelosa, deyob an be-neguya obelomogoed. </v>
<v b="1KI" c="16" v="4">Baasa-e-gwenadgan neggweburgi-gudii burgwisale, achumarse gullegoed. Ar sapurba-burgwismalardina, mulamarse gullegoed.’ ” </v>
<v b="1KI" c="16" v="5">Baasa Israel-yar-semaidgine bela e-ibmar-imaksad, e-gangued-oyosadi Israel-e-reymar-gardamargi narmakar mamaid. </v>
<v b="1KI" c="16" v="6">Baasa burgwenonikid. Agine, Tirsa-neggweburgi diglesad. Rey-Baasa-sorba, e-machi-Ela yar senonikid. </v>
<v b="1KI" c="16" v="7">Bab-Jehová e-gayaburba-barsoged-Jehúʼga, Baasaʼgi sunmaksad, degi, Baasa-neguyagi sunmaksabalid. Jehúʼde, Hanani-e-machid. Rey-Baasa Bab-Jehová-asabin galagwensuli ibmar-imakdigusadba, Bab-Jehová-oulusad. Rey-Baasa, Jeroboam-e-gwenadgan-oburgwisad. Degi-inigwele, Baasa, Jeroboam-e-ibmar-imaksadyobi ibmar-imaknonimogad. </v>
<v b="1KI" c="16" v="8">Judá-dulemar-e-rey-Asa birga-dulagwen-gakanergwagus (26) yar-semaigu, Baasa-machi-Ela Tirsa-neggweburgi Israel-dulemar-e-reyga megnonikid. Ela birgabo reyga megisad. </v>
<v b="1KI" c="16" v="9">E-mai-Zimri egi aibinnonikid. Zimriʼde, sorda-dummadga-gudiid, bila-onoged-urmar negabar-sedidid. Rey-Ela Tirsa-neggweburgi-gudigu, Arsaʼye-nugad-neggi mumgusii gusad. Arsaʼde, Ela-reyneg-akwedid. </v>
<v b="1KI" c="16" v="10">Ela mummu-sigua, Zimri dognonikid. Agine, Baasa-oburgwisad. Geb Baasa-anar reyga megnonikid. We-ibmar-gusadi, deunni, Asa birga-durgwen-gakaguglegus (27), Judá-e-reyga maidgined. </v>
<v b="1KI" c="16" v="11">Zimri reyga megideyala bela Baasa-e-gwenadgan-oburgwisad. Baasa-e-gwenadgan-machergan bela-naitinaga oburgwisad, degi, bela Baasa-e-aimarse-bakar, oburgwisbalid. </v>
<v b="1KI" c="16" v="12">Weyob Zimri, Baasa-e-gwenadgan-obelononikid, igi Bab-Jehová e-gayaburba-barsoged-Jehúʼba sognai gusa, deyob gunonikid. </v>
<v b="1KI" c="16" v="13">We-ibmar-gunonikidi, Baasa ibmar-isgana-imaksad-ular, degi, e-machi-Ela ibmar-imaksad-ular, deyob gunonikid. Deginbali, Ela, Israel-dulemar-ibmar-isgana-imakega imaksabalid-ular, deyob gunonikid. Deyob ibmar-galagwensuli-imakdigusmaladba, Israel-dulemar-e-Bab-Dummad-Jehová oulusmalad. </v>
<v b="1KI" c="16" v="14">Ela Israel-yar-semaidgine bela e-ibmar-imaksad, e-gangued-oyosadi Israel-e-reymar-gardamargi narmakar mamaid. </v>
<v b="1KI" c="16" v="15">Judá-dulemar-e-rey-Asa, birga-dulagwen-gakaguglegus (27) yar-semaigu, Zimri, Israel-yar-senonikid. Zimri, Tirsa-neggweburgi ibagugle (7) yar-sesad. Deunni, Israel-sordamar Gibetón-neggwebur-dikarba bila-onogega bukwa gusmalad. Gibetón-neggweburde, Filistea-yargi siid. </v>
<v b="1KI" c="16" v="16">Sordamar-Gibetón-dikarba-bukwad itoarmalad: “Zimri reygi aibichaye, oburgwisye.” Degi-itosmargua, a-ibagi, Israel-sordamar-bukwad bela sogsamalad: “Anmar, anmar-dummad-Omri reyga mesoye.” </v>
<v b="1KI" c="16" v="17">Agine, Omri, degi, bela Israel-sordamar Gibetón-dikarba-bukwad-eba-gudidiid, Tirsa-neggweburse armalad. Agine, Tirsa-neggwebur ebiris ambikunonimalad. </v>
<v b="1KI" c="16" v="18">Zimri, Tirsa-neggwebur-oitolesokar-dakdegu, reyneggi neg-matusulid-yaba dogded. Agine, soo ogasad, geb bela neg gummakded. Deyob Zimri soogi gummakar burgwisad. </v>
<v b="1KI" c="16" v="19">E-isgusad-ular, Bab-Jehová-asabin ibmar-isgana imakdigusadba burgwisad. Zimri, Jeroboam-ichakwa-nanadigusadba nanadii gusmogad. Aginbali, Jeroboam Israel-isguega-imaksabalidgi, Zimri nanadii gusbalid. </v>
<v b="1KI" c="16" v="20">Zimri Israel-yar-semaidgine bela e-ibmar-imaksad, reygi aibichagusad, Israel-e-reymar-gardamargi narmakar mamaid. </v>
<v b="1KI" c="16" v="21">Agi, Israel-dulemar sogabo mimilesad: Soggwen, Ginat-machi-Tibniʼba naded, baiddi, Omriʼba nadmarmogad. </v>
<v b="1KI" c="16" v="22">Sordamar-Omriʼba-nanaimalad Tibni-sordagangi nakwenonikid. Agidba Tibni burgwenonikid. Geb deyob Omri, Israel-dulemar-e-reyga megnonikid. </v>
<v b="1KI" c="16" v="23">Judá-e-rey-Asa birga-dulagwen-gakambe-gakagwensakgus (31) yar-semaidgi, Omri Israel-dulemar-e-reyga megnonikid. Omri, birgambe-gakabo (12) yar-sesad. Omri, Tirsa-neggweburgi birganergwa (6) yar-sesad. </v>
<v b="1KI" c="16" v="24">Geb Omri, Semerʼse Samaria-e-yar-siid mani-nibir-dulagugle-gakambe-aidiku (150) baksad. A-yar-birgi negmar urbisad. Samariaʼye a-neggwebur onug-imaksad. Yar-ibed-Semerʼye-nugadba deyob neggwebur nuggusad. </v>
<v b="1KI" c="16" v="25">Omri, Bab-Jehováʼba nanadii gussulid, ibmar-isganabi imakdii gusad. E-iduar-yar-sesmaladba bur bule isgudii gusad. </v>
<v b="1KI" c="16" v="26">Omri, Nabat-machi-Jeroboam-isgudigusadba isgudii gusmogad. Aginbali, Jeroboam Israel-dulemar-ibmar-sobarmalad-e-bab-dummadga-imakega-imaksadbali, Bab-Jehová-oulus gusad. Deyobi, Omri nanadii gusmogad. </v>
<v b="1KI" c="16" v="27">Omri Israel-yar-semaidgine bela e-ibmar-imaksad, ibmar-bulegan imakdii gusadi, Israel-e-reymar-gardamargi narmakar mamaid. </v>
<v b="1KI" c="16" v="28">Omri burgwenonikid. Geb Samaria-neggweburgi diglesad. Omri-sorba, e-machi-Acab yar-senonikid. </v>
<v b="1KI" c="16" v="29">Judá-dulemar-e-rey-Asa, birga-dulagwen-gakambe-gakabaabakgusa (38) yar-semaigu, Omri-machi-Acab Israel-dulemar-e-reyga yar-senonikid. </v>
<v b="1KI" c="16" v="30">Acab, Israel-dulemarga Samaria-neggweburgi birga-dulagwen-gakabo (22) yar-sesad. Omri-machi-Acab, Bab-Jehová-asabin, bur bule e-iduar-yar-sesmaladba isgudii gusad. </v>
<v b="1KI" c="16" v="31">Degine, Acab, bur bule Nabat-machi-Jeroboam-ibmar-isgana-imaksadba nanadii gusad. Ar Acab, Et-Baal-sisgwa-Jezabel nikunonibalid. Et-Baalʼde, Sidón-e-reyd. Degisoggu, Acab, bab-dummad-Baalʼse gordii gusad, degi, Baal-e-nug odummodii gusbalid. </v>
<v b="1KI" c="16" v="32">Acab Samaria-neggweburgi Baalʼse-goled-neg-sobsadgi, ibmar-ogumakar-ukleged-aila Baalʼga sobsabalid. </v>
<v b="1KI" c="16" v="33">Degine, Acab bab-dummad-bundor-Asera-e-wilub sobsabalid. Degidbali, bur bule Israel-e-reymar-idu-megismaladba Israel-e-Bab-Dummad-Jehová-oulusad. </v>
<v b="1KI" c="16" v="34">Acab-yar-semaigu, Betel-neggweburgined-Hiel, Jericó-neggwebur gannar urbisad. Gebe-negsaila-sobledgu, e-machi-sailagined-Abiram burgwenonikid. Neggwebur-yawagak sobledbargua, e-machi-bipigwad-Segub burgwenonimogad. Bab-Jehová, Nun-machi-Josuéʼga-sunmaksadba, deyob gusad. </v>
<v b="1KI" c="17" v="1">Elías, Tisbe-neggweburginedid. Tisbe-neggwebur, Galaad-yargi siid. Elías Rey-Acabʼga weyob sognaded: “Israel-e-Bab-Dummad-Jehová dula-maid. Andi e-maiga gudiidgine, innikigwadgi an bega soged: Birgamar-danikidgi bar dii wiosulid, degine, bar boo batosurbalid. An-sogoedse, geb dii widapoed.” </v>
<v b="1KI" c="17" v="2">Agine, Bab-Jehová-gayaburba Elíasʼse nonikid, ega sognonikid: </v>
<v b="1KI" c="17" v="3">“Wegi be nao. Dad-nakwedsik be nao, Jordán-diwar-obakar, Querit-dianse be dukunao. </v>
<v b="1KI" c="17" v="4">Dian-maid be gobdii guo. Sikwisichimar bega mas-ukega an imakoed.” </v>
<v b="1KI" c="17" v="5">Degisoggu, Elías Bab-Jehová-ega-sogsadba Jordán-diwar-maidse naded, Querit-dianse megidapid. </v>
<v b="1KI" c="17" v="6">Bane-bane, wakudarbali, degi, sedogidbali, sikwisichidmar Elíasʼga madu, degi, san senonidaed. Elías dian-maid gobdabalid. </v>
<v b="1KI" c="17" v="7">Ibagan-nasgu, dian-maid dinguded, ade, bar dii wissulid. </v>
<v b="1KI" c="17" v="8">Agine, Elíasʼse Bab-Jehová-gayaburba nonikid, ega weyob sognonikid: </v>
<v b="1KI" c="17" v="9">“Sidón-yar-naidse Sarepta-neggweburse be nao. Agi, be gudii guo. Be-gudiidgine, ome-e-ibe-sui-burgwisad masgi be-ogundii guoed. Ar ade, an deyob ega igar uksad.” </v>
<v b="1KI" c="17" v="10">Degisoggu, Elías Sarepta-neggweburse nade gusad. A-neggwebur-e-yawagak-noedse modapgua, Elías ome-e-ibe-sui-burgwisad sapan-aminai dakdapid. A-omese goted, ega sogded: —Wis be anga gobega dii sedage. </v>
<v b="1KI" c="17" v="11">A-ome dii-aminadgu, Elías ega sogdebalid: —Wis be anga madu sedabalo. </v>
<v b="1KI" c="17" v="12">Ome, Elíasʼga sogdemogad: —Bab-Jehová-Dula-Maid-nuggi an bega soged, an-madu bergusad. Unnila madubur napi-iche bormogi siid. Aginbali, olivo-gwallu napi-iche butegi siibalid. Degisoggu, an mas-imakega sapan-aminaid, adi, an-machi-anbo napi mas-gunnega. An-machi-anbogwa burgwed-idu napi mas-gunsii gumaloed. </v>
<v b="1KI" c="17" v="13">Elías, omega sogdemogad: —Mer be bukib-binsae, be-negse be nae. Ibu be imaksokali, a be imakdapo. Angad-inse napi-madubur-siidgi be madu imako. Geb anga be sedago. A-sorba, na bemargad madu be imakmogo. </v>
<v b="1KI" c="17" v="14">Ar ade, weyob Israel-e-Bab-Dummad-Jehová soged: ‘Bormogi-madubur-siid berguosulid, olivo-gwallu-siibalid berguosurbalid, ani an, Bab-Jehová, dii-owiedse geb we-ibmarmar obelogoed.’ </v>
<v b="1KI" c="17" v="15">Geb ome nade gusad, Elías-sogsadba imaksad. Degisoggu, Elías, degi, ome e-machi-ebo bane-bane mas-gundii gusmalad. </v>
<v b="1KI" c="17" v="16">Degisoggu, Bab-Jehová, Elíasʼga-sogsagusadba gunonikid. Madubur-bormogi-siid surgussulid, olivo-e-gwallu-butegi-siid bergussurbalid. </v>
<v b="1KI" c="17" v="17">A-sorba, a-ome-sui-e-ibe-burgwisad-e-machi uellenonikid. Egi-bonigan-obinedba burgwenonikid. </v>
<v b="1KI" c="17" v="18">Agine, ome-sui-e-ibe-burgwisad Elíasʼga sogded: —¿Bab-Dummad-dule, ibiga angi be yolenai? Gannar isguedgi an-obinsaega be nonikid, an-machi-oburgwega be nonibalid. </v>
<v b="1KI" c="17" v="19">Elías omega sogded: —Be-machi be anga uda. Elías, ome-nukugi-mimmi-burgwarmaid susad. Geb niba e-maidse sesad. Agine, e-gabedgi Elías mimmi-mesisad. </v>
<v b="1KI" c="17" v="20">Geb Elías Bab-Jehováʼse goted, weyob sogded: “Bab-Dummad-Jehováʼye, ibiga we-ome-an-akwedga be nunmaked-uknai. Emide, be ei e-mimmi-oburgwisad.” </v>
<v b="1KI" c="17" v="21">Geb Elías ilapaa mimmi-birgi megisadgi, sogdebalid: “An-Bab-Dummad-Jehováʼye, wilesagwadgi an bese egise, gannar be we-mimmi-odulogega be imake.” </v>
<v b="1KI" c="17" v="22">Bab-Jehová, Elías-ese-gochad itosad. Agine, ega gannar mimmi-odulosad. </v>
<v b="1KI" c="17" v="23">Geb Elías gannar mimmi-sesad, Elías, mimmi gabedgi-maid odesad. E-nanga uknonikid, ega sogded: —¡An bega mimmi sedani, bei durgusa! </v>
<v b="1KI" c="17" v="24">Geb ome Elías-abin sogdebalid: —Emisgindi, an wisi, be Bab-Dummad-duled. Be-ibmar-sogedi, Bab-Jehová-gayaburba be soged. </v>
<v b="1KI" c="18" v="1">Undar birgapaagus dii-wisulid-ibagan-nasadgine, Bab-Jehová-gayaburba Elíasʼse nonikid, weyob sognonikid: “Acabʼse be nao, ega be sogo, we-yargi an dii owisokarye.” </v>
<v b="1KI" c="18" v="2">Degisoggu, Elías, Acabʼse nade gusad. Deunni, Samaria-neggweburgine ukud-dummad naid. </v>
<v b="1KI" c="18" v="3">Agine, Acab ega-ibmar-akwed-Abdíasʼse gochad. Abdíasʼde, Bab-Jehová dobekwaa-nanadiid-duled. </v>
<v b="1KI" c="18" v="4">Jezabel, Bab-Jehová-gayaburba-barsogmalad-oburgwenaigu, Abdías, Bab-Jehová-gayaburba-barsogmalad-e-dulatar (100) akwasaila-olloledyaba odukusad. Dulabo-gakambe (50) akwasaila-olloled-gwensakgi odukusad. Akwasaila-olloled-baidgine, dulabo-gakambe (50) odukusbalid. Ega mas-ukdii gusad, gobed-ukdii gusbalid. </v>
<v b="1KI" c="18" v="5">Acab, Abdíasʼga igar uksad: “Bela yar-naid be ebirnao, diwarmar-mamaidba, dianmar-mamaidba, be bipirmaknao. Abakar molimar-omaega, degi, moli-uaya-senigan-omaega gagan-nuegan daklealile, adi, melle anmar-ibe ibdurgan burgwega.” </v>
<v b="1KI" c="18" v="6">Geb Acab, Abdíasʼbogwa bachik-bachik nadmalad. Acab igar-soggwensik-naded, Abdíasʼdina baidsik-nadmogad. </v>
<v b="1KI" c="18" v="7">Abdías igarba-nadapgu, na Elíasʼbo abingunonikid. Abdías, Elías-dakargu, abin dulluu napase imaksad. Geb ega sogded: —Dummad-Elías, ¿Be Elíasʼye? </v>
<v b="1KI" c="18" v="8">Elías abin-sogded: —Eye, an Elías. Be-dummadga be sognae, wegi an gudiiye. </v>
<v b="1KI" c="18" v="9">Abdías abin sogdebalid: —¿Ibiga Acab an-oburgwebi be abege? ¿Ibugi isgus be an-daksunna? </v>
<v b="1KI" c="18" v="10">Nue napira be-Bab-Jehová dula-maid. Bela-yarmar-naid-ugakaase an-dummad-Acab be-amiega bipirmakdii gusad. Dulemar abin sokar damalad, wegi be gudisurye, Acab a-dulemar ega ise-sogar-imakega imakdaed. </v>
<v b="1KI" c="18" v="11">Emisgindi, be anga soged: ‘Be-dummad-Acabʼse be naye, ega be sognaye, wegi Elías gudiiye’ </v>
<v b="1KI" c="18" v="12">Anmar na bangudele, wissurmosundo, bia Bab-Dummad-Burba be-sedodibe. An Acabʼse naddibe, geb an ega sogdapsundibe, be wegi gudiiye. Acab wese be-aminonikile, geb sate be-daknonikile, an ese oburgwilegoed. Ar be an-wisid sapingwad-akale Bab-Jehová-dobekwaa an nanadiid. </v>
<v b="1KI" c="18" v="13">¿Ar bega sogsasurmarsi, deun Jezabel Bab-Jehová-gayaburba-barsogmalad-oburgwenaigu, Bab-Jehová-gayaburba-barsogmalad-e-dulatar (100) akwasaila-olloledyaba an odukusye? Dulabo-gakambe (50) akwasaila-olloled-gwensakgi an odukusad. Akwasaila-olloled-baidgine, dulabo-gakambe (50) an odukusbalid. An ega mas-ukdii gusad, an ega gobed-ukdii gusbalid. </v>
<v b="1KI" c="18" v="14">Emisgindi, an-dummadse be an-barminaid, ega sogega, be wegi gunaye. ¿An-oburgwebi be abege? </v>
<v b="1KI" c="18" v="15">Elías ega sogded: —Bab-Jehová, Bela-Gangued-Nika maid. An e-maiga-gudiidgine an bega soged, emi an Acabʼbo sunmakoed. </v>
<v b="1KI" c="18" v="16">Agine, Abdías, Acab-aminaded, degi, bela-ibmar-gusad ega sogdapid. Degisoggu, Acab, Elíasʼse alid. </v>
<v b="1KI" c="18" v="17">Acab, Elías-dakdegu, ega sogded: —¿Be-dule Israel-dulemarga boni-ukdiidi? </v>
<v b="1KI" c="18" v="18">Elías, Acab-abin sogded: —Ani an Israel-dulemarga boni-ukdisulid. Be-dule, degi, be-gwenadgan Bab-Jehová-igar-islidik-mesisadgi-bangusmaladba na be boni-amidmalad. Aka bemar bab-dummadgan-Baal be-bab-dummadga na be imakdemalad. </v>
<v b="1KI" c="18" v="19">Emigi, be bela Israel-dulemar-bukwamaladse be gornamalo. Adi, anmar Carmelo-yargi ambikumalagar. Aginbali, bela Baal-gayaburba-barsogmalad e-dulataled-ilabake gaka dulabo-gakambe (450) ambikumarmogo, degi, Asera-gayaburba-barsogmalad e-dulataled-ilabakegwad (400) Jezabelʼba-masgundimalad, bela ambikumarmogo. </v>
<v b="1KI" c="18" v="20">Acab bela Israel-dulemarse gochad, degi, bab-dummad-Baalʼga-gayaburba-barsogmaladse gochabalid. Adi, Carmelo-yargi ambikumalagar. </v>
<v b="1KI" c="18" v="21">Elías, Israel-dulemar-asabin gwisgunonigu, ega sogded: —¿Sanadse bemar darbo-binsadiid iemaloe? Ar Bab-Jehová, bemar-Bab-Dummad be dakmardibe, aba be ibsamardo. Ar bab-dummad-Baal bemar-Bab-Dummad be dakmardibe, aba be ibsamalodo. Israel-dulemar Elías-abin-imaksasurmalad. </v>
<v b="1KI" c="18" v="22">Agine, Elías sogdebalid: —Napi anbi Bab-Jehová-gayaburba-barsogega bedapid. Degi-inigwele, bab-dummad-Baal-gayaburba-barsogmaladdina, e-dulataled-ilabake gaka dulabo-gakambe (450) nikad. </v>
<v b="1KI" c="18" v="23">Anmarga moli-bebe-nikad-machergan warbo sedamalo. Baal-gayaburba-barsogmalad na e-dakedba moli wargwen sumaloed. Geb goa-goa imakmalo. Geb ailagi sapan-birgi mesmalo. Deginbali, mer soo ogamalo. Andi moli-baid deyob imakmogoed, ailagi sapan-birgi an mesmogoed, an soo ogaosurmogad. </v>
<v b="1KI" c="18" v="24">Agine, be-bab-dummad-Baal-gayaburba-barsogmalad na e-bab-dummadse gormaloed, ega soo barmidagega. An deyob Bab-Jehováʼse gormogoed. Doa soo ogaoe, a-Bab-Dummad, Bab-Dummad-napiragwadid. Bela Israel-dulemar nabir itosmalad. </v>
<v b="1KI" c="18" v="25">Agine, Elías, bab-dummad-Baal-gayaburba-barsogmaladga sogded: —Bemardi ichesursoggu, be-dakedba moli-bebe-nikad-machered na be sumalo. Agine, be moli goamakmalo. Mer be soo ogamalo. Geb be-bab-dummadse be gormalo, bemarga soo ogaegar. </v>
<v b="1KI" c="18" v="26">Bab-dummad-Baal-gayaburba-barsogmalad moli-ega-uklesadi, oburgwismalad, geb goa-goa imaksamalad. E-bab-dummad-Baalʼse wakdaradba, yorukudse gornanai guarmalad. Amarde binnasuli weyob gornanaid: —¡Baalʼye, be anmarga soo ogaye! Aginbali, ibmar-ogumakleged-aila-dikarba gwirnanai guarmarbalid. Degite, e-bab-dummad-Baal-gaya itolessulid, gwen ega soo ogassurbalid. </v>
<v b="1KI" c="18" v="27">Yorukudbali, Elías, Baal-gayaburba-barsogmalad-gwirnanaidgi dododed. Ega sogded: —Gatik be iseedi gormakmala. ¿Ar Baal, Bab-Dummadsursi? Degiir, be-bab-dummad neg-itomairgebed, arbanaidibe. Sulile, aineba naddibe. Abakar gabmaile, degisoggu, bemar odakergebed. </v>
<v b="1KI" c="18" v="28">Degite, amba Baal-gayaburba-barsogmalad amba issedi gornanai gualid, degi, e-damaladba na dukin es-suidgi siknanai guarmalad, eswar-seniganagi na nailiksananai guarmalad, abe-ginnitibi aryonanai guarmalad. </v>
<v b="1KI" c="18" v="29">Yorukud-obitegua, amba deyob gunanai gusmalad. Deyob-gunanai ega neg-sedoded. Ibmar-ogumakar-ukleged-wachi-mosgua, e-bab-dummad-Baal-gaya itolessulid, gwen ega soo ogassurbalid. </v>
<v b="1KI" c="18" v="30">Agine, Elías bela Israel-dulemarga sogded: —Anse dagma. Bela Israel-dulemar ese armalad. Geb Elías, Bab-Jehováʼga-ibmar-ogumakar-ukleged-aila-ayarisad nudaknai gusad. </v>
<v b="1KI" c="18" v="31">Elías, akwamar gwaambe-gakabo (12) amisad. We-akwamar, dadgan-warambe-gakabo-bukwadba (12) nug-imaksad, igi Bab-Jehová sogsa-gusa: “Israelʼye be nugguoye.” </v>
<v b="1KI" c="18" v="32">Elías, Bab-Jehová-nuggi, a-akwamargi ibmar-ogumakleged-aila sobsad. Geb aila-ebiris, napa akwisad. We-napa-akwialedgi sunna galón-gwabake-wilub dii sigewilubbid. </v>
<v b="1KI" c="18" v="33">Sapan urbisbalid, degi, moli-bebe-nikad-machered goamaksabalid. Geb sapan-birgi sanmar urbisad. </v>
<v b="1KI" c="18" v="34">Geb degine, Elías sogded: —Bormo-gwabake anga dii enomalo. Geb ibmar-ogumakleged-aila-birgi, degi, sapan-birgi bela eomalo. Deyob ega imaksamalad. Geb sogdebalid: —Gannar anga deyob imakmarbalo. Deyob ega imaksamarbalid. Elías sogdebalid: —Napi be anga imakmarbalo. Deyobi, ilapaa dii eonanai gusmalad. </v>
<v b="1KI" c="18" v="35">Degisoggu, dii suurmakmai gusad, Elías napa-akwisadgi dii ena sigisad. </v>
<v b="1KI" c="18" v="36">Ibmar-ogumakar-ukleged-wachi-mosgua, Bab-Jehová-gayaburba-barsoged-Elías, aila-asabin gwisgunonikid. Geb Bab-Jehováʼse weyob goted: “Bab-Jehováʼye, be Abraham-e-Bab-Dummadid. Isaac-e-Bab-Dummadbalid, degi, Jacob-e-Bab-Dummadbalid. Bab-Jehováʼye, emi-iba bela Israel-dulemar be-wisgumaloed, bede, Bab-Dummad-napiragwadid. Degine, wisgumarbaloed, ani an be-maiga gudimogad. An beba-ibsadiidba, be-sogsadba an we-ibmar bela imaksad. </v>
<v b="1KI" c="18" v="37">Bab-Dummad-Jehováʼye, be anga soo ogae, adi, magar be-dakmalaga, be Bab-Dummad-napiragwadi, degi, dulemar napiragwagi beba-aibirega be imaked.” </v>
<v b="1KI" c="18" v="38">Elías deyob-sunmaksagu, Bab-Jehová-e-soo ibmar-ogumakar-ukleged-ailagi aidenonikid, moli-bebe-nikad bela gummaksad, sapanmar bela gummaksabalid, akwamarse-bakar gummaksad, napa-akwialedgi dii-naid bela ese dinna gusad. </v>
<v b="1KI" c="18" v="39">Israel-dulemar deyob daksagu, napase dulluu imaksamalad, sogdemalad: “¡Bab-Jehová, Bab-Dummad-napiragwadid! ¡Bab-Jehová, Bab-Dummad-napiragwadid!” </v>
<v b="1KI" c="18" v="40">Agine, Elías Israel-dulemarga sogded: —Bab-dummad-Baal-gayaburba-barsogmalad bela be gamar. Mer wargwensaar be owakinmalo. Israel-dulemar bela a-dulemar-gasmalad. Agine, Elías, Cisón-dian-maidse a-dulemar-sesad. Agi, Elías bela a-dulemar-e-gammu egwachad. </v>
<v b="1KI" c="18" v="41">Geb Elías, Acabʼga sogded: —Be-negse be nae, be mas-gunno, be gobbalo. Bato dii-dummad urmakdanikid. </v>
<v b="1KI" c="18" v="42">Acab deyob e-negse mas-gunnade, degi, gobnade gusad. Elíasʼdina Carmelo-yarse nakwided, napase dulluu imaksad, degi, yokor-imbaba e-wagar odosad. </v>
<v b="1KI" c="18" v="43">Elías, e-maiga sogded: —Be naknae. Demarsik be ataknae. E-mai nade gusad. Geb atakdegu, sogded: —Ibmar daklesuli. Agine, Elías deyob e-mai ilagugle (7) barminai gusad. </v>
<v b="1KI" c="18" v="44">Napidgine, e-mai Elíasʼga sogded: —Magadba mogir nakwedanikid. Mogir arganun-dungu dakleged. Agine, Elías e-maiga sogdebalid: —Acabʼse be nae, ega be sogdapo: ‘Be-ur-napagined guakwa be nasikoye, gwae be naoye. Degisulile, diise be galegoye.’ </v>
<v b="1KI" c="18" v="45">Agine, neg-gudure burwaba-mesa nagunonikid. Geb dii-dummad burwaba-mesa wialid. Acabʼdina, Jezreel-neggweburse e-ur-napaginedgi naded. </v>
<v b="1KI" c="18" v="46">Elíasʼgindina, Bab-Jehová-e-gangued aidenonikid. Elías e-morsuid e-sasirba edicha imaksad, geb abarmakded. Elíasʼdi, Acab-idu Jezreel-neggweburse modapid. </v>
<v b="1KI" c="19" v="1">Acab, Jezabelʼga bela Elías-ibmar-imaksad ogwasad. Degi, igi Elías, bab-dummad-Baal-gayaburba-barsogmalad bela es-suidgi oburgwisa, bela ega sogsabalid. </v>
<v b="1KI" c="19" v="2">Degine, Jezabel e-gayaburba-berbeged Elíasʼse barmisad, ega sogega: “Banedse, we-wachigi, bab-dummad-Baal-gayaburba-barsogmalad-oburgwisayob an be-imaksasulile, bab-dummagan ise-sabsur an-odurdaksunno.” </v>
<v b="1KI" c="19" v="3">Elías deyob itononigu, gwakided. Geb na san-bendakega wakited. Judá-yargi Beerseba-neggwebur-siidse nonigu, e-mai-obenonikid. </v>
<v b="1KI" c="19" v="4">Geb Elías nega-dulesulidganba ibagwen-dummad nanasad. Agine, sapi-senigwad-urba signonikid. Elías burgwebiedba weyob sogded: “Bab-Jehováʼye, an budar-itogusad, an-dadganba bur an ege gudiid. Degisoggu, be an-oburgwe.” </v>
<v b="1KI" c="19" v="5">Degine, Elías sapi-senigwad-urba megis-imaksad, geb gabided. Degidgine, baliwitur Elías-ebunonikid, ega sogded: “Gwisgue, mas-gunne.” </v>
<v b="1KI" c="19" v="6">Elías atakdegu, e-nono-maidsik soo-aramaksiid-birgi madu yoar-mai dakalid. Degine, noggi dii sii dakarbalid. Geb agine, mas-guchad, degi, gobsabalid. Geb gannar gabidbalid. </v>
<v b="1KI" c="19" v="7">Bab-Jehová-e-baliwitur gannar Elíasʼse nonibalid, ebunonibalid, ega sogded: “Gwisgue, mas-gunne, ade, igar-suid be nanadagoed.” </v>
<v b="1KI" c="19" v="8">Elías gwisgusad, mas-guchabalid, gobsabalid. Mas-guchad-sorba nue-gangus itogu, Horeb-yarse nade gusad. Bab-Dummad-yar-siidse-moega iba-dulabo (40) mutik-mutik nanasad. </v>
<v b="1KI" c="19" v="9">A-yargine, Elías, obunnogega akwasaila-olloledyaba dogdapid. Agine gabisad. Agine, Bab-Jehová-gayaburba Elíasʼse nonikid, ega sognonikid: —¿Elías, ibu be wegi samai? </v>
<v b="1KI" c="19" v="10">Elías abin-imakded: —Bab-Jehová-Bela-Gangued-Nikad, an bela-bela beba naid. Ar Israel-dulemardi bebo Igar-Mesisad bisgenonimalad, bei ibmar-ogumakleged-ailamar omukusmarbalid. Degine, be-gayaburba-barsogmalad es-suidgi oburgwismarbalid. Napi anbi bedapid. Emide, an-oburgwega, an-amidimalad. </v>
<v b="1KI" c="19" v="11">Bab-Jehová, Elíasʼga sogded: —Neg-magaba be nonae. An-asabin, yar-birse be gwisgunao, ar ade, an emisgwa dagesokalid. Agine, Bab-Jehová magarononigu, binnasuli burwa gornonikid. Yar-siid giglimakded, akwamar ese mamarided. Degi-inigwele, Bab-Jehová a-burwaba nonisulid. Burwa-dummad-sorbali, negabandur nagunonibalid. Amba Bab-Jehová negabandurba nonisurbalid. </v>
<v b="1KI" c="19" v="12">Negabandur-nagunonikid-sorba, soo-dummad ganonibalid. Amba, Bab-Jehová sooba nonisurbalid. Geb soo-sorba, neg-bogidik nagunonikid, geb ibmar-goled bar itolessulid. </v>
<v b="1KI" c="19" v="13">Geb Elías deyob neg-bogidikid-nagunoni-itosgu, e-mor-dummadgi e-wagar edusad, geb akwasaila-ollor-siidgi noalid, e-noedgi gwisgunonikid. Agine, gayaburba ese gornonikid, ega sognonikid: —¿Elías, ibu be wegi samai? </v>
<v b="1KI" c="19" v="14">Elías abin-imakded: —Bab-Jehová-Bela-Gangued-Nikad, an bela-bela beba naid. Ar Israel-dulemardi bebo Igar-Mesisad bisgenonimalad, bei ibmar-ogumakleged-ailamar omukusmarbalid. Degine, be-gayaburba-barsogmalad es-suidgi oburgwismarbalid. Napi anbi bedapid. Emide, an-oburgwega, an-amidimalad. </v>
<v b="1KI" c="19" v="15">Bab-Jehová ega sogded: —Be nae. Gannar be-danikidba be nae. Damasco-neg-dulesulidganba be nao. Ase, be mosale, Hazael-nonogi olivo-gwallu be eogo, Siria-dulemar-e-reyga nugsalegegar. </v>
<v b="1KI" c="19" v="16">Aginbali, Nimsi-machi-Jehú, deyob be imakmogo, Israel-dulemar-e-reyga nugsalemogagar. Deginbali, Safat-machi-Eliseo-e-nonogi be olivo-gwallu eomogo, adi, be-sorba an-gayaburba-barsogedga nug-imaklemogagar. Ar Eliseoʼde, Abel-Mehola-neggweburginedid. </v>
<v b="1KI" c="19" v="17">Hazael-e-es-suidgi dule wakichadibe, amba Jehúʼse oburgwilegoed. Amba Jehú-e-es-suidgi wakichabardibe, Eliseoʼse oburgwilemogoed. </v>
<v b="1KI" c="19" v="18">Degi-inigwele, Israel-dulemar miligugle (7,000) bab-dummad-Baal-asabin yokorgi sindigar sigissurmaladi, degi, e-ibe e-wagar-ussurmarbalidi, an bendakoed. </v>
<v b="1KI" c="19" v="19">Geb degine, Elías nade gusad. Geb Safat-machi-Eliseo abingunonikid. Dakdapid, Eliseo moli-bebe-nikad waladulagwen-gakabake (24) ebo-ebo-nanaidgi napa-imunai. Eliseo, napi-moli-warbo-sorba-naid semai. Geb Elías, Eliseo-nagaba-nasgu, e-mordummad Eliseo-birgi ogichad. </v>
<v b="1KI" c="19" v="20">Eliseo, moli-bebe-nikamalad indaksa-imaksad. Elías-sorba abarmakded, geb Elíasʼga sogded: —Bina an-bab an napi daknagwelo. Napi an-nan an daknabargwelo. An ega sogega degimaloye. A-sorbali, an beba naoed. Elías, Eliseoʼga sogded: —Degiir nabir, be nae. An be-igar-gaosulid. </v>
<v b="1KI" c="19" v="21">Eliseo, Elías-idu-argua, moli-bebe-nikad-warbo sesad, geb oburgwisad. Molimar-edichad-e-urgomar sapanga imaknonibalid. Geb a-sapangi, moli-e-san-narisad. Agine, bela dulemar masgi-ogunnai gusad. A-sorbali, Eliseo, Elías-sorba nade gusad. Geb Elías-bendakedga Eliseo-nugsalenonikid. </v>
<v b="1KI" c="20" v="1">Agine, Siria-e-rey-Ben-Adad, e-sorda-bila-onomalad bela onmaksad. Reymar-waladulagwen-gakambe-gakabo (32) Samaria-neggweburgi-bila-onogega molimar, e-ur-nika-nika semai gusad. Deyob Samaria-neggwebur-ebirnonimalad, agine oitononikid. </v>
<v b="1KI" c="20" v="2">Geb, Ben-Adad Samaria-neggweburse e-gayaburba-berbemalad Israel-dulemar-e-rey-Acabʼse barmisad, ega sogega: </v>
<v b="1KI" c="20" v="3">“Weyob Ben-Adad sogye: ‘Be-manimar, be-ormar, be-omegan, degine, be-mimmigan bela angadye.’ ” </v>
<v b="1KI" c="20" v="4">Israel-e-rey, Ben-Adad-abin sogded: “Dummad-Rey, belagwable an ibmar-nikad begadid, anse-bakale, an begadga gued.” </v>
<v b="1KI" c="20" v="5">Gannar Ben-Adad-gayaburba-berbemalad Acabʼse nonimalad, ega sognonimarbalid: “Ben-Adad weyob sogye: ‘Bega an sogsa gusye: Be-manimar, be-ormar, be-omegan, degine, be-mimmigan bela angadye. </v>
<v b="1KI" c="20" v="6">Aginbali, oibosale, we-wachigi an-sordamar an barmidagoed. Be-neguyagi bela be-ibmar-nuegan-bukwad sedmalaga, dule-bega-arbadimalad-e-neguya deyob an imakbaloed.’ ” </v>
<v b="1KI" c="20" v="7">Degidgine, Israel-e-rey bela girmar-dummaganse gochad, ega sogded: —Be dakmalana, bule we-dule anmarga boni-onobi be daksunna. Anse an-omegan-egichad, an-mimmigan-egichabalid, manimarse-bakar, ormarse-bakale anse egichisbalid. An ega surye sogsasulid. </v>
<v b="1KI" c="20" v="8">Girmar-dummagan, degi, bela Israel-dulemar ega sogded: —Mer eba be ibsao, mer ibmar-bese-egisnaid ega be ukbalo. </v>
<v b="1KI" c="20" v="9">Agine, Acab, Ben-Adad-gayaburba-berbemaladga sogded: —Weyob an-dummad-reyga be sogo: ‘Ani, be-maiga an gudiid. Gebesailagi be anse ibmar-egichisad an bega ukoed. Sorba be ibmar-egichisaddi, an bega imakosulid.’ Ben-Adad-e-gayaburba-berbemalad nadmalad. Geb Ben-Adadʼga deyob sogdapmalad. </v>
<v b="1KI" c="20" v="10">Deginbali, Ben-Adad, Acabʼga gaya barminai gusbalid: “An Samaria-neggwebur an bela osulossulile, bab-dummagan sabsur-an-odurdaksundo. A-ulale, Samaria-neggweburgi an-sordagan-irba argan-nukgwen-nukgwen ega ukub ukega naguosulid.” </v>
<v b="1KI" c="20" v="11">Israel-e-rey-Acab abin-sogdemogad: “Mer idu-idu amba yoo-bila-onoleged-idu be sunmako.” </v>
<v b="1KI" c="20" v="12">Ben-Adad we-gaya itosgua, deun reymarmala sisa-gobsiid. Agine, Ben-Adad e-sordaganga sogded: “Guakwamalo.” Degisoggu, e-sordagan, Samaria-neggweburse bila-ononamalaga guakwa ambikusad. </v>
<v b="1KI" c="20" v="13">Degidgine, Bab-Jehová-gayaburba-barsoged, Israel-e-rey-Acabʼse nonigusad, ega sogded: —Weyob Bab-Jehová soged: ‘¿Ichesuli sordamar be dake? Emi, we-sordamar an bega urmakoed, adi, be an-dakmalaga, ani an Bab-Dummad-Jehová gue.’ </v>
<v b="1KI" c="20" v="14">Acab abin-sogded: —¿Degite, Bab-Jehová doaba deyob imakoe? Bab-Jehová-gaya-barsoged sogdebalid: —Weyob, Bab-Jehová soged: ‘Sapingan-dummagan-bendakdimaladba an imakoed.’ Acab egisdebalid: —¿Degite, doa-inse bila-onodoe? Bab-Jehová-gayaburba-barsoged sogded: —Be-inse be onodoe. </v>
<v b="1KI" c="20" v="15">Agine, Acab dummagan-yar-sedimalad-e-bendakdimalad onmaksad. A-sordamar bela e-dulataled-ilabo gaka dulagwen-gakambe-gakabo (232) gumalad. Aginbali, Acab bela Israel-sordamar-onmaksabalid, bela miligugle (7,000) gumalad. </v>
<v b="1KI" c="20" v="16">Agine, yorukudba nade gusmalad. Deun, Ben-Adadʼdina Reymar-dulagwen-gakambe-gakabogwadmala (32) sisa-gobsiid. We reymar e-bendakega nonimalanad. </v>
<v b="1KI" c="20" v="17">Dummagan-yar-sedimalad-e-bendakmalad-inse nade gusmalad. Ben-Adad nakulemalad-barmis gusad. Amarde ega sognonimalad, Samaria-neggweburgi sordamar noarmarye. </v>
<v b="1KI" c="20" v="18">Ben-Adad sogded: “Anga ganamalo, mer oburgwemalo. Nuedgi-danimardibe, amba be anga gamalo, bila-onogega danimardibe, amba be anga gamarbalo.” </v>
<v b="1KI" c="20" v="19">Dummagan-yar-sedimalad-e-bendakmalad Israel-sordamar-idu nadapi gusmalad. </v>
<v b="1KI" c="20" v="20">Sordamar war-wargwen e-isdarmalad-oburgwemai gusad. Geb degidbali Siria-sordamar wakite gusmalad. Siria-e-rey-Ben-Adadʼdina, moli-birgi-sii e-sorda-moligi-sii-bila-onomaladba wakite gusad. </v>
<v b="1KI" c="20" v="21">Israel-e-rey, Siria-sordamar-balimaksad. Agine, molimar-bukidar, degi, e-urmarse-bakar bukidar gasad. Siria-dulemar nue ese ibitosmalad, ese galakusmalad. </v>
<v b="1KI" c="20" v="22">A-sorbali, Bab-Jehová-gayaburba-barsoged Israel-e-reyse nonikid, ega weyob sognonikid: “Mer be baisur-binsao. Siria-sordamar-idu igar be amie, ade, Siria-e-rey, birga-danikir gannar begi bila-onogega gwichigunonikoed.” </v>
<v b="1KI" c="20" v="23">Degine, Siria-sorda-idudimalad e-reyga sogdemalad: “Ar Israel-sordamar-e-bab-dummagan yalagan-e-bab-dummadid. Agala, Israel-sordamar anmarba dutusurmalad. Anmar, amarbogwa nebagi bila-onodibe, inniki an bega soged, anmar egi nakwisaled. </v>
<v b="1KI" c="20" v="24">Degisoggu, weyob be imako: Reymar bela be ogwao, amar-muchub, sordamar-idudimalad dummadga be nug-imako. </v>
<v b="1KI" c="20" v="25">Sordamar-bila-onomalad be urbebalo, igi iduar be nikusa, deyob mergu be urbebalo. Igi molimar, degi, ur-molimar be nikusbalid, deyob be imakbalo. Agine, neba-naidgi be Israel-sordamargi bila-onogoed. Be dakodo, bule bemar nakosurdibe.” Rey-Ben-Adad nabir itosad, geb deyob imaksad. </v>
<v b="1KI" c="20" v="26">Birga-obaksagua, Ben-Adad Siria-sordamar onmaknai gusad. Geb Israel-sordamargi bila-ononamalaga, Afecʼye-neg-nugadse nade gusmalad. </v>
<v b="1KI" c="20" v="27">Acabʼdina, e-sordagan-onmaknai gusmogad. Sordamar ibmar-ebulemalad, degi, e-mas-gunmaloed, bela ega daknai gusad. Geb, Siria-sordamargi bila-ononamalaga node gusmalad. Israel-sordamar, Siria-sordamar-abin ambikunonimalad. Israel-sordamar Siria-sordamar-abin sibad-wawaad-warbo-gunaiyob wis dakleged. Siria-sordamardina yeer-mergu e-abin bukwad. </v>
<v b="1KI" c="20" v="28">Degidgine, Bab-Dummad-e-dule, Israel-rey-asabin gwisgunonikid, ega sogded: “Weyob Bab-Jehová soged: ‘Siria-sordamar an-annik soged, ande, Bab-Jehová-guedi, unnila yalagan-e-bab-dummadye, nebagan-e-Bab-Dummadsurye. Degisoggu, an bega we-dulemar urmakoed, adi, be wisgumalaga, anbi unnila Bab-Jehová gue.’ ” </v>
<v b="1KI" c="20" v="29">Israel-sordamar, Siria-sordamarbogwa ibagugle (7) abin-abin ambikusad. Ibagugle-gusgua (7) bila onoleded. A-ibagine, Israel-sordamar Siria-sorda-nagab-bila-ononadapmalad mili-dulatar (100,000) oburgwenonikid. </v>
<v b="1KI" c="20" v="30">Agine, Siria-sorda-bamalad, Afec-neggweburse wakitemalad. Geb, we-sordamar mili-dulagwen-gakagugle-wakinnonimaladgi (27,000) neggwebur-galu-matusulid-akwabiid egi malusad. Aginbali, Ben-Adad deyob a-neggweburse wakinnonimogad, nega-nega dukudii gusad. </v>
<v b="1KI" c="20" v="31">Degidbali, Ben-Adadʼga e-sordamar sogded: “Anmar itodaed, Israel-dulemar-e-reymar emar-wiledakdaye. Degisoggu, anmar wile-itoged-mor yomarsunno. Israel-dulemar-e-reyse anmar namarsunno. Anmar ese wilenamalo, mer anmar-oburgwega. Abakar wile anmar-dakalile.” </v>
<v b="1KI" c="20" v="32">Degidbali, Ben-Adad-sordamar Israel-dulemar-e-reyse nade gusmalad. Ega wilesagwadgi sogdapmalad: —Ben-Adad-be-maiga-gudiid weyob sogye: ‘Wile wis be an-dake, mer be an-oburgoye.’ Rey-Acab abin-sogded: —Ben-Adadʼde, ¿amba dula-gudii? We-dule an-gwenadyob gued. </v>
<v b="1KI" c="20" v="33">Ben-Adad-sordamar deyob Acab-itosgua, nabir neg-gudagoye bismalanad. Degisoggu, Acabʼga sogdemalad: —Inniki-be-soge, ar be-gwenad-Ben-Adad amba dula-gudiid. Agine, Rey-Acab sogdebalid: —Be namar. Ben-Adad be anga nidamalo. Ben-Adad, Rey-Acabʼse nonigua, Rey-Acab, e-ur-moli-bila-onogedgi onakwisad. </v>
<v b="1KI" c="20" v="34">Ben-Adad, Acabʼga sogded: —An-bab, be-bab-ibe neggweburmar-susad, gannar an bega uko. Aginbali, Damasco-neggweburgi sunna ibmar-ukleged-neg be sied, igi an-bab Samaria-neggweburgi imaksamoga, deyob be imakmogad. Acab abin-sogdemogad: —Deyob be anga sogele, degirdi, bar an be-gaosulid. Agine, Acab, Ben-Adadʼbogwa igar-mesnai gusad. Geb deyob Acab, Ben-Adad-indaksa gussunnad. </v>
<v b="1KI" c="20" v="35">Bab-Jehová-sogedba, Bab-Jehová-gayaburba-barsogmalad-danar-bukwad e-sorda-wargwen, e-sorda-baidga sogded: —Be an-sarsoge. E-sorda-baid yapa-sarso gusad. </v>
<v b="1KI" c="20" v="36">Bab-Jehová-gayaburba-barsogmalad-wargwen, e-sorda-baidga sogdebalid: —Be Bab-Jehová-gayaburbaba be ibsasursoggu, angi be banguder, achumigur-nono-wawaadse be oburgwilegoed. Degisoggu, we-dule-baid, Bab-Jehová-gayaburbaba-ibsassulidi, Bab-Jehová-e-gayaburba-barsogedgi bangudgua, achumigur-nono-wawaad e-abin noalid. Geb a-dule ese-oburgwilesad. </v>
<v b="1KI" c="20" v="37">Degine, Bab-Jehová-gayaburba-barsoged, dule-baid abinguarbalid. Ega sogded: —¡Be an-sarsoge! A-dule, Bab-Jehová-e-gayaburba-barsoged sarsononikid, nue onakbi-imaksad. </v>
<v b="1KI" c="20" v="38">Agine, Bab-Jehová-gayaburba-barsoged nade gusad. Geb Rey-Acab-edarbega igarba nadapidgine, morgi e-wagar-odukuar gwisgudapid. </v>
<v b="1KI" c="20" v="39">Rey-Acab igarba nadapgu, Bab-Jehová-gayaburba-barsoged ese binnasuli goted: —Ani an be-maiga gued. Be an-dummadid. Bila-onolenaigu, an beba gunai gusmogad. Agine, sorda-gwensak anga dule-wargwen gasa-senonikid, anga weyob sognoni gusad: ‘We-dulegi nue be nakulegoye. We-dule wakinnonidibe, be be anar oburgwilegoye. Sulile, mani-nibir-dulapaa-gakambe-gakatar (75) be bennukoye.’ </v>
<v b="1KI" c="20" v="40">An obir-obir gunai-gussoggu, we-dule angi wakinnoni gusad. Degisoggu, Israel-e-rey-Acab Bab-Jehová-gayaburba-barsogedga sogded: —Be deyob sogsoggua, be-sogsadba be sabsur-odurdaklegodo. </v>
<v b="1KI" c="20" v="41">Deyob itosgua, Bab-Jehová-gayaburba-barsoged ibya-atinnaled, yog esikar imaksad. Israel-e-rey magar daknonikid, we-dulede, Bab-Jehová-gayaburba-barsoged-sorda gue. </v>
<v b="1KI" c="20" v="42">Geb Bab-Jehová-gayaburba-barsoged, Rey-Acabʼga sogded: —Weyob Bab-Jehová soged: ‘We-dule-oburgwilegoye an sogsagusad, be owakichasoggu, be be, e-anar oburgwilegoed. Degine, Israel-dulemar, Siria-dulemar-anar burgwemarmogoed.’ </v>
<v b="1KI" c="20" v="43">Degisoggu, Rey-Acab bukib-binsae, degi, isdar itoe naded. Deyob, Samaria-neggweburse e-neg-siidse naded. </v>
<v b="1KI" c="21" v="1">We-ibmar-gusad-sorba, weyob neg-gunonikid: Nabot-e-uva-nainu Jezreel-neggweburgi naid. A-nainu, Acab-e-reyneg-Jezreel-neggweburgi-siid-dikarba naid. Nabotʼde, Jezreel-neggweburginedid. Acabʼdina, Samaria-neggwebur-e-reyd. </v>
<v b="1KI" c="21" v="2">Rey-Acab, Nabotʼga sogded: —Be-uva-nainu an-neg-dikarba-naisoggu, anga be ukbi an abedo. Egi ibmar-digega an abeged. A-nainu-muchub, an bega nainu-baid-bur-nued ukoed. Degisulile, manigi an bese baksunnodo. </v>
<v b="1KI" c="21" v="3">Nabot, Acab-abin sogded: —We-uva-nainu-an-sergan-anga-uksadi, gege an bega uked, ade, Bab-Jehová deyob igar-mesissulid. </v>
<v b="1KI" c="21" v="4">Acab bukib-itosad, degine, nabir itossulid, Jezreel-dule-Nabot ega weyob sogsagu: “An-nainu-an-sergan-anga-uksadi, an bega ukosurye.” Degidba, Acab bukib-itogedba e-gabedgi wagar-biria megisad, uludedba bar mas-guchasulid. </v>
<v b="1KI" c="21" v="5">Geb e-ome-Jezabel ese-nadgu, ega sogded: —¿Ibiga be wile-itomai? Emide, be geg mas-gunne-maid. </v>
<v b="1KI" c="21" v="6">Acab, e-ome-abin sogded: —Jezreelʼgined-Nabotʼbo an sunmaksad. Ega an sogsad, be-uva-nainu-naid anga be ukye. A-muchub, nainu-baid an bega ukoeddeeye. Sulile, manigi an bese bakoye. Nabot an-abin imaksad: ‘An-uva-nainu an bega ukosurye.’ </v>
<v b="1KI" c="21" v="7">E-ome-Jezabel abin-sogdemogad: —¿Ar be Israel-e-reysursi? ¿Doa-sogedba negselemaisunna? Ar be-sogedba negselemaid. Gwisgue, mas-gunne, mer-bukib-itoge. Nabot-e-nainu begadga guega, an igar amioed. </v>
<v b="1KI" c="21" v="8">Degidgine, Jezabel, Rey-Acab-nuggi gardamar narmaksad. A-gardamargi rey-olargan-wilub nasiksabalid. Geb, bia Nabot-gudii, a-neggweburse girmar-dummaganse, degi, sapin-dummaganse gardamar barmisad. </v>
<v b="1KI" c="21" v="9">We-gardamargi weyob sognaid: “Mas-gunsulid-iba nasikmalo, degi, dulemar-asabin, gan-bipigi Nabot-simarbalo. </v>
<v b="1KI" c="21" v="10">Agine, dule-gadi-gakansamalad warbo amimalo, adi, sogmalaga: ‘Nabot Bab-Dummad-nuggi ichakwa sunmaksaye, degine, rey-nuggi ichakwa-sunmaksabarye.’ Geb, a-sorba neg-magaba be Nabot-onomalo. Akwagi-makar oburgwemalo.” </v>
<v b="1KI" c="21" v="11">Girmar-dummagan, degi, sapin-dummagan Nabot-e-neggweburgi-gudimalad Jezabel garda-barmialidba, deyob ibmar-imaksamalad. </v>
<v b="1KI" c="21" v="12">Mas-gunsulid-iba nasiksamalad. Geb dulemar-asabin gan-bipigi Nabot-osismarbalid. </v>
<v b="1KI" c="21" v="13">Agine, dule-gakansamalad-warbogwad Nabot-asabin signonimalad. We-dulemar-ebogwad Nabotʼgi weyob sunmaksamalad: “Nabot Bab-Dummadgi ichakwa-sunmaksaye, reygi ichakwa sunmaksabarye.” Geb deyob sunmaksamalad-sorba, dulemar neggweburgi Nabot-onosmalad, degine, akwagi-makar oburgwismalad. </v>
<v b="1KI" c="21" v="14">A-sorba, Jezabelʼga sognonimalad: “Nabot akwagi-maklegar oburgwilesye.” </v>
<v b="1KI" c="21" v="15">Jezabel deyob itosgua, Jezreel-dule-Nabot akwagi-maklegar oburgwilesye, Acabʼga sogded: “Emisgi be nae, Nabot-burgwissoggu, e-nainu-yapa-bega-uke-gusad, be sunae. Nabot bar gudisulid.” </v>
<v b="1KI" c="21" v="16">Acab, Nabot-burgwisye itossoggu, Nabot-nainuse nade gusad, e-ibe suegar. </v>
<v b="1KI" c="21" v="17">Degidgine, Bab-Jehová-gayaburba Tisbeʼgined-Elíasʼse nonikid. Weyob ega sognonikid: </v>
<v b="1KI" c="21" v="18">“Israel-e-rey-Acabʼse be nae. Acab, Nabot-nainugi gunaid. Nabot-ibe nainu-suega gunaid. </v>
<v b="1KI" c="21" v="19">Acabʼga weyob be sogo: ‘Bab-Jehová weyob sogye: Be dule-oburgwisad. Degite, be e-ibe-nainu susbalid.’ Aginbali, weyob Acabʼga be sogbalo: ‘Bab-Jehová weyob sogbarye: Bia achumar Nabot-ablis-mananai gusmala, agine achumar be-ablis-mananai gumogoye.’ ” </v>
<v b="1KI" c="21" v="20">Acab, Elíasʼga sogded: —Elías, be an-isdaradid. Emide, be an-amisad. Elías abin-sogdemogad: —Eye, an be-aminoniki. Ade, Bab-Jehová-asabin be ibmar-isgana imakdiid. </v>
<v b="1KI" c="21" v="21">Degisoggu, Bab-Jehová weyob soged: ‘An be-neguya bela be-ibe-osulogoed. Be-waganse-bakale, an obelogoed, dule-bega-arbadimaladse-bakale, an osulogoed. Bela Israel-yargi be-gwenadgan-gudimalad an obelogoed. </v>
<v b="1KI" c="21" v="22">Ade, be angi yolessoggu, degine, Israel-dulemar angi yolegega be imaksabarsoggu, igi Nabat-machi-Jeroboam-e-neguya imaklesa, degine, igi Ahías-machi-Baasa-e-neguya imaklesmoga, deyobi, an be-neguya imakmogoed.’ </v>
<v b="1KI" c="21" v="23">”Bab-Jehová, Jezabelʼgine sunmaksabalid, weyob sogsad: ” ‘Jezreel-galu-matusulid-dikarba Jezabel burgoed. E-mui achumarse obelolegoed.’ </v>
<v b="1KI" c="21" v="24">Acab-e-gwenadgan neggweburgi burgwismardibe, e-muimar achumarse obelolegoed, amba sapurba burgwismarbardibe, e-muimar mulamarse obelolebaloed.” </v>
<v b="1KI" c="21" v="25">Dakargu, Acabʼyobi dule-baid ibmar-isgana-imaked gussulid. Acab, Bab-Jehová-asabinni, ibmar-isgana-imakega, e-ome-Jezabel, Acab-ogannodaed. </v>
<v b="1KI" c="21" v="26">Degisoggu, Acab nue-isgudii gusad, Amorreo-dulemar-e-nuchumar-isganaba nanadii gusad. Bab-Jehová, Israel-dulemargi we-Amorreo-dulemar ononnos gusad. </v>
<v b="1KI" c="21" v="27">Acab we-gaya-itosgua, e-mor-yoid siir-siir imaksad, geb wile-itoged-mor-sommed yosad. Agine, bar mas-guchasulid. Deyob wile-itoged-mor-yoi. </v>
<v b="1KI" c="21" v="28">Tisbeʼgined-Elíasʼse, Bab-Jehová-gayaburba nonibalid, ega weyob sognonibalid: </v>
<v b="1KI" c="21" v="29">“Acab an-asabinni e-isgusad-ular bukib-binsadii gusadi, ¿nue be daksa? Deyob an-asabin e-isgusad-ular bukib-binsadii gussoggu, Acab-dula-gudiidgine, an e-neguya odurdaknai guosulid. E-machi rey-gangi signonikile, geb e-neguya an sabsur-odurdakoed.” </v>
<v b="1KI" c="22" v="1">Siria-dulemar, Israel-dulemargi birgapaa bila-onossur gusmalad. </v>
<v b="1KI" c="22" v="2">Geb birgapaa-nasgu, Judá-e-rey-Josafat, Israel-e-rey-Acabʼse ataknad gusad. </v>
<v b="1KI" c="22" v="3">Agine, Israel-e-rey e-sordaganga sogded: “¿Ar be wissurmarsi, Ramot-De-Galaad-neggwebur-naid anmargadi? Degite, Siria-e-rey-annik anmar gannar we-neggwebur-suega ibmar imaksulid.” </v>
<v b="1KI" c="22" v="4">Degisoggu, Rey-Acab, Josafatʼga sogded: —¿An Ramot-De-Galaadʼgi bila-ononaye sogele, be anba nadele? Josafat abin-sogded: —Eye. An-sordamar, be-sordamarmogad, an-molimarse-bakar, guakwa-nanaid. </v>
<v b="1KI" c="22" v="5">Agine, Josafat, Israel-reyga sogdebalid: —Degi-inigwele, a-iduale, Bab-Jehováʼse be idakgwelergebed. </v>
<v b="1KI" c="22" v="6">Degisoggu, Israel-e-rey, Bab-Dummad-gayaburba-barsogmalad e-dulataled-ilabake (400) onmaksad, amarse egisded: —¿Ramot-De-Galaad-neggweburse an bila-ononaed be an-itomoga? Rey-abin sogdemalad: —Be bila-ononae, ade, Bab-Jehová bega urmakoed. </v>
<v b="1KI" c="22" v="7">Josafat, Acabʼga sogdebalid: —¿Bab-Jehová-gayaburba-barsoged-baid wegi gudisuli? Adi, anmar ase idakbaligar. </v>
<v b="1KI" c="22" v="8">Israel-e-rey-Acab, Josafat-abin sogded: —Wegine, Bab-Jehová-gayaburba-barsoged-wargwen gudiid. A-dule, Imla-machid, Micaíasʼye nugad. Sunna anmar ase idaksabaliled. Degi-inigwele, we-dule, an-isdaradid. Ade, ibmar-nued anga sogdasulid, unnila boniganse anga gotedaed. Josafat Israel-e-reyga sogdebalid: —Mer deyob sunmake. </v>
<v b="1KI" c="22" v="9">Agine, Israel-e-rey e-sorda-gwensakse goted, ega sogded: “Emisgwa anga Imla-machi-Micaías sedago.” </v>
<v b="1KI" c="22" v="10">Israel-e-rey, degi, Judá-e-rey-Josafatʼbogwa, Samaria-neggwebur-noedgi ibmar-gwag-omukuleged-neg-siid-asabin simalad. E-rey-ganmargi na simalad. Aginbali, e-reymor-yoi-yoi simarbalid. A-reymar-ebogwad-asabinni, Bab-Dummad-gayaburba-barsogmalad, Bab-Dummad-gayaburba-barsognai guarmalad. </v>
<v b="1KI" c="22" v="11">Quenaana-machi-Sedequías, moli-bebeyob esgoro sobsad. Iseedi gornai gusad: “Weyob Bab-Jehová sogye: ‘We-moli-bebegine, be Siria-dulemargi gwichiguoed, bela obelogedse be imakoed.’ ” </v>
<v b="1KI" c="22" v="12">Bela Bab-Dummad-gayaburba-barsogmalad weyob sunmaknanai gusmalad: “Ramot-De-Galaad-neggweburse be bila-ononae. Egi be obinoed, Bab-Jehová bemarga urmakoed.” </v>
<v b="1KI" c="22" v="13">Sorda-Micaíasʼse-gorapidi, Micaíasʼga weyob sogded: —Nue be itoge, igi Bab-Dummad-gayaburba-barsogmalad reyga sunmaknanai. Degisoggu, wemar-sogeyob be sogmogo, rey-nakoye be sogmogo. </v>
<v b="1KI" c="22" v="14">Micaías abin-sogded: —Bab-Jehová-Dula-Maid igi anga sunmakoe, ayobi an sogoed. </v>
<v b="1KI" c="22" v="15">Degidgine, Micaías reyse nonikid. Geb rey ega sogded: —Micaías, ¿Ramot-De-Galaad-neggweburse an bila-ononaed be an-itomoga? Micaías rey-abin sogded: —Be bila-ononae, be egi obinoed. Bab-Jehová bega we-neggwebur urmakoed. </v>
<v b="1KI" c="22" v="16">Rey abin-sogdebalid: —¿Ilabigwa an bese egisoe, anga Bab-Jehová-nuggi, nue-innikigwadgi be ibmar sogye? </v>
<v b="1KI" c="22" v="17">Agine, Micaías ega sogded: —Bela-Israel-dulemar igi sibad-wawaad e-idued-suliyobi, sapurganba aisakide an daksad. Bab-Jehová weyob soged: ‘We-dulemar e-dummadsuli gudimalad. Nuedgi na e-neg-e-negse namarsunno.’ </v>
<v b="1KI" c="22" v="18">Israel-e-rey-Acab, Rey-Josafatʼga sogded: —¿Be daksa, igi an bega sogsa? We-Micaías ibmar-nued-anga-soged satedaed, unnila boniganse anga gotedaed. </v>
<v b="1KI" c="22" v="19">Micaías sogdebalid: —Bab-Jehová-gayaburba nue be itogo: Bab-Jehová e-ologangi-sii an daksad. E-baliwitur-bila-onomalad e-dikarba e-argan-nuedsik, degi, e-argan-sapiledsik bukwa nanaed. </v>
<v b="1KI" c="22" v="20">Bab-Jehová weyob sogded: ‘¿Doa Acab-e-binsaed gaoe, Ramot-De-Galaadʼse bila-ononaega, adi, agi oburgwilegegar?’ ”Baliwitur-gwensak ibmar-sognai gusad, degi, baliwitur-baid ibmar-baid sognai gusmogad. </v>
<v b="1KI" c="22" v="21">Agine, burba-gwensak Bab-Jehová-asabin gwisgunonikid, ega sognonikid: ‘Ani an Acab-binsaed ganaoe.’ ”Bab-Jehová ega sogded: ‘¿Degite, igi be e-binsaed gaoe?’ </v>
<v b="1KI" c="22" v="22">”We-burba ega sogded: ‘An naoed, Bab-Dummad-gayaburba-barsogmaladse an naoed. A-dulemar gakansaega an imakoed.’ ”Bab-Jehová ega sogdebalid: ‘Degirdi, deyob be imaknado. Adi, deyob be e-binsaed gaoed.’ </v>
<v b="1KI" c="22" v="23">Agala, Bab-Jehová, e-gayaburba-barsogmalad-gakansaega burba-barmialid. Degisoggu, begi boni-dummagan bela yolenonisundo.” </v>
<v b="1KI" c="22" v="24">Agine, Quenaana-machi-Sedequías, Micaías-e-wagar-ogochad, ega sogded: —¿Igi be soge, Bab-Jehová-E-Burba angi bar maisurye be sogde? Emisgindi, ¿Bab-Jehová-Burba bega sunmaksasunde? </v>
<v b="1KI" c="22" v="25">Micaías abin-sogdemogad: —A-ibagine, be-sunnad be wisgunonikoed, geb be dukudii guoed. </v>
<v b="1KI" c="22" v="26">Degidgine, Israel-e-rey-Acab sogded: —Negsemaid-Amónʼse be Micaías-nidmalo, degi, an-machi-Joásʼse nidmarbalo. </v>
<v b="1KI" c="22" v="27">Ega be sogdapmalo: ‘Weyob rey sogye: Esgaryagi Micaías-simaloye. Unnila madu, diibogwa ega be ukmaloye. Bila-onogedgi an bonisuli aibirisar, geb be Micaías-onomaloye.’ </v>
<v b="1KI" c="22" v="28">Micaías abin-sogded: —Be nuedgi gannar aibirisale, soglegodo, ‘Bab-Jehová anga sunmaksasurye.’ Geb dulemar-bukwadga sogded: —Dulemar-bukwad, an-ibmar-sogsad be nue ebinsamalo. </v>
<v b="1KI" c="22" v="29">Israel-e-rey-Acab, Judá-e-rey-Josafatʼbo Ramot-De-Galaadʼse bila-onogega nadmalad. </v>
<v b="1KI" c="22" v="30">Geb Israel-e-rey-Acab Josafatʼga sogded: “An mer daklegega, mor-baid-yoi an bila-ononaoed. Bedina, reymor be yoed.” Agine, Israel-e-rey, mor-baid-yosa, bila-ononaded. </v>
<v b="1KI" c="22" v="31">Siria-e-reydina, e-dulagwen-gakambe-gakabo (32) ur-napaginedgi-bila-onomalad-e-dummaganga weyob sogsa gusad: “Mer dule-bamaladbo be bila-onomaloye, unnila Israel-e-reysebi be achamaloye.” </v>
<v b="1KI" c="22" v="32">Degisoggu, Siria-sordamar-idudimalad Josafat-dakdemargu, sogdemalad: “We-dule, Israel-e-rey-sunnadid.” Agine, oburgwega balegitemalad. Geb Josafat e-bendakmalaga binnasuli goted. </v>
<v b="1KI" c="22" v="33">Siria-sordamar ur-napaginedgi-bila-onomalad-e-dummagan magar daksamalad, we-dulede Israel-e-reysuli. Degidbali, bar Josafat-balegichasurmalad. </v>
<v b="1KI" c="22" v="34">Degine, sorda-gwensak yogasaar e-sigu-midgu, nabir Israel-e-rey-Acabʼgi yolenonikid. E-bilamor-saki-sakid-imbaba egi yolenonikid. Geb Acab dule-ega-bila-onoged-ur-semaidga sogded: “Be aibire, neg-olloledsik be anga nae. Nue an ibitosad.” </v>
<v b="1KI" c="22" v="35">A-ibagine, bila-onoleged baligannos nagusad. Degisoggu, Israel-e-rey e-bila-onoged-urgi Siria-dulemar-asabin-gwichi osedosad. E-ablis e-bila-onoged-urgi bela-bela ginnitibi milemaid. Geb a sedogidbali, Acab burgwenonisunnad. </v>
<v b="1KI" c="22" v="36">Dad-argwategu, sordamar weyob sogdemalad: “¡Rey burgwisad! Degisoggu, e-neg-e-negse namalo, e-neggwebur-e-neggweburse namalo.” </v>
<v b="1KI" c="22" v="37">Agine, Samaria-neggweburse Israel-e-rey-Acab selenonikid. Agi digsamalad. </v>
<v b="1KI" c="22" v="38">Acab-bila-onoged-ur-abebiiddi, Samaria-neggweburgi dia-siidgi, enuksamalad. Geb achumar a-ablis emananai gusmalad. A-diagine, omegan-gambasamalad obdamalad. Bab-Jehová-gayaburba-soglesadba, deyob neg-gunonikid. </v>
<v b="1KI" c="22" v="39">Acab Israel-yar-semaidgine, akwa-marfilʼgi reyneg-sobsadi, degine, neggweburmar urbisbalidi, degi, bela e-ibmar-imaksadi, Israel-e-reymar-gardamargi narmakar mamaid. </v>
<v b="1KI" c="22" v="40">Deyob Acab burgwenonikid. A-sorba, e-machi-Ocozías yar senonikid. </v>
<v b="1KI" c="22" v="41">Israel-e-rey-Acab, birgabakegus negsedanikidgi Asa-machi-Josafat, Judá-yar-e-reyga megnonikid. </v>
<v b="1KI" c="22" v="42">Deunni, Josafat birga-dulagwen-gakambe-gakatar-nikadgi (35) yar sealid. Josafat, Jerusalén-neggweburgi birga-dulagwen-gakatar (25) negsemai gusad. Josafat-e-nande, Azubaʼye-nugad, Silhi-e-sisgwad. </v>
<v b="1KI" c="22" v="43">Josafat, e-bab-Asa-nanadigusayobi nanadii gusmogad. Bipisaale, e-bab-ibmar-imaksadba gwen bangussulid. Josafat, Bab-Jehová-asabin ibmar-nueganbi imakdii gusad. Degi-inigwele, bab-dummaganse-goled-neg-aila-matusurmalad-soblesbubukwad earissulid. Ade, amba dulemar egi ibmar-ogumakar-damalad, degine, ina-wawad ogumakardamarbalid. </v>
<v b="1KI" c="22" v="44">Josafat, Israel-e-reygi bila-onodii nanassulid. </v>
<v b="1KI" c="22" v="45">Josafat ibmar-bulegan-imaksadi, degi, bila-onosadi, degine, bela e-ibmar-imaksadi, Judá-e-reymar-gardamargi narmakar mamaid. </v>
<v b="1KI" c="22" v="46">Aginbali, Josafat e-yar-semaidgi, bab-dummaganse-gormalad-negmargi machered-gambasamalad ononnonai gusbalid. We-dulemar, e-bab-Asa-yar-semaid-sorba besmaladid. </v>
<v b="1KI" c="22" v="47">A-ibagangi, Edom-yargi, rey-maisulid. Unnila dule-gwensak reyyobi negdakmaid. </v>
<v b="1KI" c="22" v="48">Josafat ur-diakinmalad Tarsis-neggweburgadyob sobsad. Ofir-neggweburse or-aminaega sobsa gusanad. Urmar Ezión-Geber-neggweburgi-naigu, demar-abin bela mamarisad. Degidbali, bar nadsurmalad. </v>
<v b="1KI" c="22" v="49">Geb agine, Acab-machi-Ocozías Josafatʼga sogded: “An-sordamar, be-sordamarbo be-urmargi be barmide.” Josafatʼdina yapa deyob imake gusad. </v>
<v b="1KI" c="22" v="50">Geb Josafat burgwenonikid. David-neggweburgi e-sergan-neg-uan-maidgi diglesad. Josafat-sorba, e-machi-Joram reyga megnonikid. </v>
<v b="1KI" c="22" v="51">Judá-e-rey-Josafat birgambe-gakaguglegus (17) negsedanikidgi, Acab-machi-Ocozías Samaria-neggweburgi Israel-reyga megnonikid. Unnila birgabo Israel-yargi negsesad. </v>
<v b="1KI" c="22" v="52">Ocozías Bab-Jehová-asabin ibmar-isgana-imakdii gusad, e-bab-Acab-nanasadba nanadii gusad, e-nan-nanasadba nanadii gusbalid, deginbali, e-dad-dummad-Nabat-machi-Jeroboam nanasadba nanadii gusbalid. We-Jeroboam, Israel-dulemar, Bab-Dummadgi-yolegega imaksa gusad. </v>
<v b="1KI" c="22" v="53">Ar Ocozíasʼde, bab-dummad-Baal-nug-odummodii gusad, degi, ega ibmar-imakdii gusbalid. E-bab-Acab ibmar-isgana imakdii gusadba ibmar-imakdii gusmogad. Degidbali, Ocozías, Israel-e-Bab-Dummad-Jehová-oulusad.</v>
<v b="2KI" c="1" v="1">Rey-Acab-burgwisad-sorba, Moab-dulemar, Israel-dulemargi gwisgunoni gusad. </v>
<v b="2KI" c="1" v="2">Rey-Ocozías Samaria-neggweburgi, e-neg-aila-niba yawagak-bipigwadgi argwachagusad, degi, nue-nailikgusad. Geb degine, Ocozías dule-ega-gayaburba-berbemalad barmisad, weyob ega sogsad: “Baal-Zebubʼse be namar, Ecrón-neggwebur e-bab-dummadga-imakedse be egismalo, ande bule gannar nuguodibeye.” </v>
<v b="2KI" c="1" v="3">Degi-inigwele, Bab-Jehová-e-baliwitur Tisbe-dule-Elíasʼga sogsad: “Samaria-e-rey-Ocozíasʼga gayaburba-berbemalad-abinguega be nae. Ega be sogo: ‘¿Ar Israel-yargi Bab-Dummad satesi? ¿Ibiga bemar ibmar wisguega Ecrón-neggwebur-e-bab-dummad-Baal-Zebubʼse be egisnadapmala?’ </v>
<v b="2KI" c="1" v="4">Nabir, Bab-Jehová weyob soged: ‘Napira an bega soged, Rey-nailikgumaidi, bar nuguosulid, burgoed.’ ” Deyobi Elías, Bab-Jehová-e-baliwitur-ega-ibmar-sogsadba imaksad. </v>
<v b="2KI" c="1" v="5">Reyga-gayaburba-berbemalad gannar nonimargua, rey amarga sogded: —¿Bato be danibinmarde? </v>
<v b="2KI" c="1" v="6">Geb abin-sogdemalad: —Igarba anmar dule-wargwen-abingusad. A-dule weyob anmarga soged: ‘Rey-bemar-barmialidse gannar be namar, ega be sogmalo: Weyob Bab-Jehová sogye: ¿Ibiga ibmar wisguega Ecrón-neggwebur-e-bab-dummad-Baal-Zebubʼse be egise? ¿Israel-yargi Bab-Dummad satesi? Degisoggu, be-nailikgumaidi, bar be nuguosulid, be burgoed.’ </v>
<v b="2KI" c="1" v="7">Geb degine, rey amarse egisded: —¿Dule, igarba-bemar-abingusad, degi, ibmar-bemarga-sogsad, igi-daklege? </v>
<v b="2KI" c="1" v="8">Geb ega sogdemalad: —A-dule, ibmar-durgan-absar-wawaad yoid, degi, moli-uka musirba naid. Rey amar-abin sogded: —¡Degirdi, we, Elías Tisbe-dule! </v>
<v b="2KI" c="1" v="9">Geb degine, Rey-Ocozías, Elías-sunaega, sordamar-idued-wargwen, e-sordamar-dulabo-gakambegwad-abargi (50) yog-barmiar imaksad. Geb sordamar-idued nadsunnad, degi, dakdapid, Elías yar-birgi sii. Geb sordamar-idudiid Elíasʼga sogded: —¡Bab-Dummad-e-dule, rey soged, be dagye! </v>
<v b="2KI" c="1" v="10">Elías, sordamar-iduedga sogded: —An Bab-Dummad-e-dule-sunnadiile, soo nibneg-akar aidedasun, adi, be, degi, be-sorda-dulabo-gakambegwad (50) bela ogumakega. Deyob Elías sogsagu, soo aidenonikid, geb sorda-idudiid, degi, e-sordamar bela gummaksad. Abali, sordamar bela burgwisad. </v>
<v b="2KI" c="1" v="11">Degisoggu, Rey-Ocozías, Elías-sunaega, sorda-idued-baid, sordamar-dulabo-gakambegwad-abargi (50) yog-barmiar imaksabalid. Modapgu, sordamar-idued Elíasʼga sogdapid: —¡Bab-Dummad-e-dule, rey soged, gwae dagoye! </v>
<v b="2KI" c="1" v="12">Elías, sordamar-iduedga sogded: —An Bab-Dummad-e-dule-sunnadiile, soo nibneg-akar-aidedasun, adi, be, degi, be-sordamar-dulabo-gakambegwad (50) bela ogumakega. Deyob Elías sogsagu, soo aidenonikid, geb sorda-idudiid, degi, e-sordamar bela gummaksad. Abali, sordamar bela burgwisad. </v>
<v b="2KI" c="1" v="13">A-ilapaagwadgi, Rey-Ocozías, Elías-sunaega, sorda-idued-baid, sordamar-dulabo-gakambegwad-abargi (50) yog-barmiar imaksad. Geb sordamar-idued, Elíasʼse modapgu, Elías-asabin yokorgi-sindigar sigdapid, geb egi wilenaigusad. Weyob ega sogded: —Bab-Dummad-e-dule, an bese wilesagwa egised, mer be an-oburgo, degi, be-maigan-dulabo-gakambegwad (50) mer be oburgwebalo. </v>
<v b="2KI" c="1" v="14">Ar an nue-wisid soo nibneg-akar aidesad, sordamar-idued-e-bogwad, degi, e-sordamar bela obelosad. Agala, an bese wilesagwa-egised mer be an-oburgwemaloye. </v>
<v b="2KI" c="1" v="15">Geb degi, Bab-Jehová-e-baliwitur, Elíasʼga sogded: “Melle be dobgu, eba be nae.” Degisoggu, Elías gwichibin-imaksad, geb sordamar-idudiidba Rey-Ocozíasʼse nadsunnad. </v>
<v b="2KI" c="1" v="16">Elías, reyse modapgu, reyga sogded: —Bab-Jehová weyob soged: ‘Gayaburba-berbemalad, Ecrón-neggwebur-e-bab-dummad-Baal-Zebubʼse ibmar-wisguega be barmis gusanad. ¿Ar ibmar-wisguega Israel-yargi Bab-Dummad satesi? Degisoggu, napira an bega soged, be nailikgumaidi bar be gwisguosulid, be burgoed.’ </v>
<v b="2KI" c="1" v="17">Degidgine, Rey-Ocozías burgwisad. Ar igi Bab-Jehová Elíasʼga e-gayaburba-sogsa, deyob gusad. Ocozías, masmala-nikussursoggu, e-sorba, e-gwenad-Joram negdaknonikid. Birgabogus Josafat-machi-Joram, Judá-yalagi negsemaidgi we-ibmar gusad. </v>
<v b="2KI" c="1" v="18">Rey-Ocozías ibmar-baigan-imaksad, abala, Israel-e-reymar-ibmar-imaksad-gardagi narmakar-maid. </v>
<v b="2KI" c="2" v="1">Bab-Jehová, nibnegse Elías burwa-ololedba sedsokalidgine, Elías, Eliseo-ebo Gilgal-neggweburgi noar gusad. </v>
<v b="2KI" c="2" v="2">Geb degi, Elías, Eliseoʼga sokalid: —Wegi be an-abitogo. Bab-Jehová Betel-neggweburse an-barminaid. Geb Eliseo abin-sogded: —Bab-Jehová-nuggi napira an bega sogo: Bab-Jehová beba gudisoggu, walagwen-naega an be-imakosuli. Degisoggu, Elías, Eliseo-ebo, Betel-neggweburse nadsunnad. </v>
<v b="2KI" c="2" v="3">E-abin Bab-Dummad-gayaburba-barsogmalad-Betelʼgi-mamaid noarmalad. Geb Eliseoʼga sogdemalad: —¿Be wisi, emi Bab-Jehová be-dummadga-gudiid, be-ibe susokali? Eliseo amar-abin sogded: —Eye, an wisi. Mer be agi anga sunmakmala. </v>
<v b="2KI" c="2" v="4">A-sorbali, Elías, Eliseoʼga gannar sokarbalid: —Wegi be an-edarbo. Bab-Jehová, Jericó-neggweburse an-barminaid. Geb Eliseo gannar abin-sogded: —Bab-Jehová-nuggi napira an bega sogo, Bab-Jehová beba gudisoggu, walagwen-naega an be-imakosuli. Degisoggu, Elías, Eliseo-ebo, Jericó-neggweburse nadsunnad. </v>
<v b="2KI" c="2" v="5">Bab-Dummad-gayaburba-barsogmalad-Jericóʼgi-mamaid abin noarmalad. Geb Eliseoʼga sogdemalad: —¿Be wisi, emi Bab-Jehová be-dummadga-gudiid, be-ibe susokali? Eliseo amar-abin sogded: —Eye, an wisi. Mer be agi anga sunmakmala. </v>
<v b="2KI" c="2" v="6">A-sorbali, Elías, Eliseoʼga sokarbalid: —Wegi be an-edarbo. Bab-Jehová Jordán-diwarse an-barminaid. Geb Eliseo abin-sogded: —Bab-Jehová-nuggi napira an bega sogo: Bab-Jehová beba gudisoggu, walagwen-naega an be-imakosuli. Degisoggu, Elías, Eliseo-ebo, Jordán-diwarse nadsunnad. </v>
<v b="2KI" c="2" v="7">Geb degi, Elías, Eliseo-ebo, Jordán-diwarse-mosgu, Jordán-diwar-gakagi gwisgudapid. Bab-Dummad-gayaburba-barsogmalad sorba e-dulabo-gakambe-mergu (50) danigusmarmogad. Amar bannabasaar egi gwisgudapmalad. </v>
<v b="2KI" c="2" v="8">Elías, e-suba susad. Geb obipirmaksagu, diwar-bibyosad. Geb agi, diwar-maid negabala argaded. Agine, Elías, Eliseo-ebo diwar-dingusadgi obaksamalad. </v>
<v b="2KI" c="2" v="9">Obaksamargu, Elías, Eliseoʼga sokalid: —An begi bangusokalid-idu, ¿ibu-bega-imakbi be an-abege? Eliseo ega sogded: —An be-sorbali, Bab-Dummad-Burba-Gandikid-be-nikadi ilabo-wilub an nikubie. </v>
<v b="2KI" c="2" v="10">Geb Elías, Eliseo-abin sogded: —Wedi ibmar-yeer-gangued be anse egichisdo. Degi-inigwele, ar nibnegse-nakwemai be an-daksale, we-burba be nikudoed. Ar deyob be an-daksasulirdi, we-burba be nikuosulid. </v>
<v b="2KI" c="2" v="11">Geb agi, sunmaknadapmaladgine, ukiagwale, ur-napagined-sooyob-dakleged, degi, molimar-sooyob-dakleged, Eliseoʼgi Elías-obachad. Geb degine, Elíasʼdi, burwa-ololedba nibnegse nakwided. </v>
<v b="2KI" c="2" v="12">Eliseo deyob dakdegu, binnasur goted: “¡An-Dummad! ¡An-Dummad! Bedi Israel-dulemarga sorda-gandikidga gusad.” A-sorba, Eliseo bar Elías-daksasulid. Geb degine, Eliseo, nue-bukib-binsaedba e-mor-yoid gadebin-imaksad, negabala siir imaksad. </v>
<v b="2KI" c="2" v="13">Agine, Eliseo, Elías-suba-mor-batisad susad. Geb, gannar Jordán-diwar-gakase gwisgunonikid. </v>
<v b="2KI" c="2" v="14">Geb agine, Eliseo, Elías-morgi diwar-bibyosad. Geb sogded: “¿Bia Elías-e-Bab-Dummad-Jehová nade?” Diwar-bibyosgua, yog diwar negabala-argaded. Geb Eliseo neg-dingusadgi obaksad. </v>
<v b="2KI" c="2" v="15">Bab-Dummad-gayaburba-barsogmalad-Jericóʼgi-mamaid Jordán-diwar-obakar-bukmalad, deyob Eliseo-daksamargu, sogdemalad: “Emisgindi, Elías-e-burba Eliseoʼgi aidenonikid.” Geb degi, Eliseoʼse nadmalad. Ese-mosmargu, yokorgi-sindigar e-asabin sigismalad. </v>
<v b="2KI" c="2" v="16">Geb ega sogdemalad: —Eliseo, anmar bega-arbaega gumalad. Anmar dulabo-gakambe-mergu (50) sorda-gandikmalad nikad. Anmar guakwagwad bega be-dummad-aminaed, abakalegi Bab-Jehová-Burba-susadi, sapurba egwachale, igi, yalaganba egwachadibe. Geb Eliseo abin-sogded: —Suli, melle dulemar be barmido. </v>
<v b="2KI" c="2" v="17">Degi-inigwele, Elías-aminaega Eliseoʼgi alamaknanai gusmalad. Eliseo budar-itogusgu, sogdesunnad: —Degir nabir, dulemar be barmidmarsun. Degisoggu, Bab-Dummad-gayaburba-barsogmalad Elías-aminaega machergan waladulabo-gakambe-mergu (50) barmisad. Ibapaa Elías-amidii gusmalad, degi-inigwele amissurgusmalad. </v>
<v b="2KI" c="2" v="18">Degidgine, dulemar gannar Jericó-neggweburse, Eliseo-maidse nonimalad. Geb degi, Eliseo dulemarga sogded: —¿An bega sogsamarsursi, melle be namarye? Be an-itossurmalad. </v>
<v b="2KI" c="2" v="19">Geb degine, neggweburginmalad Eliseoʼga sokarmalad: —Dummad, be dake, anmar-neggwebur nega-nuedid. Degi-inigwele, e-diidi sunnasulid. A-ulale, geg ibmar sanmaked. </v>
<v b="2KI" c="2" v="20">Eliseo a-dulemarga sogded: —Anga bormo-bini sedamalo. Agine, balu be eomalo. Degi, geb Eliseoʼse senonimargu, </v>
<v b="2KI" c="2" v="21">Eliseo dii-e-saila-aryomaidse naded. Geb a-dii-sailagi, balu obatisad. Geb binnasur Eliseo goted: —Bab-Jehová weyob soged: ‘We-dii an nudaksad, bar dule egi-burgosulid, degi, nabir ibmar sanmake guoed.’ </v>
<v b="2KI" c="2" v="22">Deyob sogsagu, yog-dii nuguar naded. Emi, we-garda-narmaklenaidse amba a-dii nued maid. Igi Eliseo sogsagusa, deyob gusad. </v>
<v b="2KI" c="2" v="23">Eliseo Jericó-neggweburgi-gudii, Betel-neggweburse naded. Igarba-nadapidgi sapingan-danagwen Eliseo-abin neggweburgi-danimalad. Geb Eliseoʼgi dodoakwaa sunmakarmalad, ega oimakdemalad: “¡Dad-non-swili be nae! ¡Dad-non-swili be nae!” </v>
<v b="2KI" c="2" v="24">Geb, Eliseo yarganba aibilided amar-nuu dakdegu, Bab-Jehová-nuggi a-sapingan ukabsasad. Geb degine, wiob-walabo sapingangi noalid. Bela sapingana e-dulabo-gakabo (42) ese ibitosmalad. </v>
<v b="2KI" c="2" v="25">Agi, geb Eliseo Carmelo-yarse nadsunnad. Geb a-sorba, gannar Samaria-neggweburse nonikid. </v>
<v b="2KI" c="3" v="1">Rey-Josafat, Judá-yargi birgambe-gakabaabakgus (18) negsemaidgi, Acab-machi-Joram, Israel-yar sealid. Samariaʼgi birgambe-gakabo (12) yar-sesad. </v>
<v b="2KI" c="3" v="2">Joram ibmar-imaksadi, Bab-Jehová-ibmar-abemaisulid imaksad. Degi-inigwele, dogdar e-babyob, degi, e-nanyob ibmar-isgana imaksasulid. Joram-e-bab Baal-e-nug-odummogega, akwa-sunsoged-yogasaar-geg-ebuleged sobsagusad. Joram bela a-akwamar osulosad. </v>
<v b="2KI" c="3" v="3">Degi-inigwele, Nabat-machi-Jeroboam isgusgusayobi, Joram isgunonimogad. Ar ade, Jeroboam, Israel-dulemar-isguega imaksad. Ar a-isguedi gwen iessulid. </v>
<v b="2KI" c="3" v="4">Moab-e-rey Mesaʼye-nugadi, sibad-wawaadmar-e-ibedid. Degine, birga-irba Israel-e-rey bennuklesoggu, Mesa, Israel-dulemar-e-reyga sibad-wawaad-senigana mili-dulatar (100,000) ukdaed, deginbali, sibad-wawaad-machergan-e-absar mili-dulatar (100,000) ukdabalid. </v>
<v b="2KI" c="3" v="5">Degi-inigwele, Rey-Acab-burgwisgu, Moab-e-rey, Israel-e-reygi gwisgunonikid. </v>
<v b="2KI" c="3" v="6">Degidgine, Rey-Joram, Samaria-neggweburgi noalid, bela Israel-sorda-bila-onomalad nialid. </v>
<v b="2KI" c="3" v="7">Rey-Joram, Judá-e-rey-Josafatʼse weyob gayaburba barmisad: —Moab-e-rey angi gwisgunonikid. ¿Moab-sordamargi bila-onogega, be anba naoe? Rey-Josafat abin-sogded: —Guakwagwa. Be-sogedbali. An-sordamar be-sordamarmogad, an-molimarse-bakar, guakwa nanaid. </v>
<v b="2KI" c="3" v="8">Josafat ega sogded: —¿Degite, biti-igarba anmar naosunna? Rey-Joram abin-sogded: —Edom-nega-dulesulidgan-igarba anmar naoe. </v>
<v b="2KI" c="3" v="9">Degisoggu, Israel-e-rey, Judá-e-rey, degi, Edom-e-rey bulale nadmalad. Ibaguglegus (7) nega-dulesulidganba nadapmaladgi, sordaganga dii-gobed galakuded, degine, e-molimarga dii galakudmogad. </v>
<v b="2KI" c="3" v="10">Geb degi, Israel-e-rey sogded: —¡Anmar dule-wiles! Bab-Jehová, Moab-e-reyga anmar-urmakega reymar-warbaagwadse gochad. </v>
<v b="2KI" c="3" v="11">Geb degi, Josafat egichided: —¿Ar wegi Bab-Jehová-gayaburba-barsoged satesi? Adi, a-dulese anmar egisega: ‘Bab-Jehová, igi-ibmar-imakbi anmar-abege.’ Israel-e-rey-sorda-dummad-gwensak sokalid: —Wegi Safat-machi-Eliseo gudiid, Elíasʼba gudii gusad. </v>
<v b="2KI" c="3" v="12">Agine, Rey-Josafat sogded: —Degirdi, a-dule anmarga Bab-Jehová-gayaburba barsogoed. Degisoggu, Israel-dulemar-e-rey, Rey-Josafatʼbo, degi, Edom-dulemar-e-reybo, Eliseo-maidse nadmalad. </v>
<v b="2KI" c="3" v="13">Mosmargu, Eliseo, Israel-e-reyga sogded: —¿Ar ibu bega sogo be an-dake? Suli. Be-bab e-bab-dummad-gayaburba-barsogmaladse, degi, be-nan-e-bab-dummad-gayaburba-barsogmaladse be ibmar egisnae. Geb Israel-e-rey, Eliseo-abin-sogded: —Suli, ar Bab-Jehová Moab-e-reyga anmar-urmakega, reymar-warbaagwadse gochad. </v>
<v b="2KI" c="3" v="14">Eliseo, Israel-e-rey-abin sogded: —Bab-Jehová-Bela-Gangued-Nika-Maid, e-asabinni an gwichid. Napiragwadgi ise-sogar an bega soged: An Judá-e-rey-Josafatʼgi binsaedsulidaena, bipisaale an bemarse aibirosulinad, degi, an bemarse golosurbalinad. </v>
<v b="2KI" c="3" v="15">Emisgwa an sogdo: Anga be gar-arpa-ogoled-dule sedamar. Gar-ogoled-dule, gar-arpa-ogorsiidgi, Bab-Jehová-Burba Eliseoʼgi ubononikid. </v>
<v b="2KI" c="3" v="16">Agi, Eliseo sogded: —Bab-Jehová weyob soged: ‘We-neba-naidgi dii-megega napamar ichesur be akwimalo.’ </v>
<v b="2KI" c="3" v="17">Ar Bab-Jehová weyob soged: ‘Burwa bar-golosur-inigwele, degi, dii bar-wiosurbar-inigwele, we-neba-naidgi dii engudoed. Geb bemar we-dii goboed, degine, be-molimar, degi, be-ibmar-durgan-baigan we-dii gobmarmogoed.’ </v>
<v b="2KI" c="3" v="18">Ar Bab-Jehováʼgardi we-ibmar basursunna gued. De-ukinbali, Bab-Jehová, Moab-dulemargi-nakwega bemar-imakbaloed. </v>
<v b="2KI" c="3" v="19">Bela bemar, Moab-yar-e-neggwebur-sakdigar-bukmalad obelomaloed. Degine, neggwebur-baigan bur-sunsogmalad bela be obelomarbaloed, e-sapi-nuegan-san-nikamalad bela be oimarbaloed. A-ukinbali, e-diangan-mamaid bela be emurmarbaloed, degine, e-nainu-nuegan bela akwabi be imakmarbaloed. </v>
<v b="2KI" c="3" v="20">Neg-oibosgua, Bab-Dummadga-ibmar-ukleged-wachigine, dii bela enguded. Ar ade, Edomʼsik dii danikid. </v>
<v b="2KI" c="3" v="21">Geb degine, Moab-dulemar wisguargu, reymar-warbaagwad emargi bila-onogega daniye. Geb agine, yar-abingunaidgi Moab-dulemar sordamar-nabir-urwemalad nisad. </v>
<v b="2KI" c="3" v="22">Moab-dulemar wakudaryalaba gwisguarmargu, dakdemalad, dad-ibeler diigi mee-ganai. Geb degi, bannabaa, dii ginnitibi-abeyob-nai dakarmalad. </v>
<v b="2KI" c="3" v="23">Geb binnasuli gotemalad: “¡We, bila-onosmalad-e-abed! ¡Reymar ulusargebed! Muchub-muchub na e-sordagan-oburgwismalargebed. ¡Moab-sordamar! ¡Anmar nae, e-ibmar-besmalad anmar sunae!” </v>
<v b="2KI" c="3" v="24">Moab-sordamar, Israel-sordamar-bukwadse nonimargu, Israel-sordamar egi ainialid, Moab-sordamargi gwichigudmalad. Abala egi wakitemalad. Degi-inigwele, Israel-sordamar na balegitemalad, geb bela Moab-dulemar-oburgwismalad. </v>
<v b="2KI" c="3" v="25">A-sorbali, Israel-sordamar bela Moab-neggweburmar-obelosmalad. Geb e-nainu-nuegan bela akwabi imaksamalad. Degi, e-diangan-mamaidgi bela napa-omulusmalad. Degine, bela sapi-nuegan-san-nikamalad oismarbalid. Unnila Kir-Hareset-neggweburbi napi-sigisad. Degi, sordamar-dubgi-akwa-miar-urwemalad a-neggweburse ubosmalad. Degisoggu, bela a-neggwebur obelosmarbalid. </v>
<v b="2KI" c="3" v="26">Moab-e-rey, Israel-sordamarse e-sordamar-galakuar dakargu, dulataled-ilagugle (700) e-sordamar-es-suidgi-urwemalad, Edom-e-rey-sordamar-bukwadse sesad, adi, Edom-e-rey ega nabir igar-ukega, e-yargi namalaga. Degi-inigwele, Moab-e-rey Edom-e-reygi nakwissulid. </v>
<v b="2KI" c="3" v="27">Degidgine, Moab-e-rey-Mesa, e-machi-sailagined e-sorba-negdakmogoenad nisad. Geb Rey-Mesa e-machi-oburgwisad, neggwebur-galu-matusulidgi e-bab-dummadga ogumakar e-machi-uksad. Geb degidbali, Israel-sordamargi bela-belad uluarmalad. Israel-sordamar deyob itoarmargu, na ainidmarsunnad, e-yarse gannar nadmarsunnad. </v>
<v b="2KI" c="4" v="1">Ome-gwensak Bab-Dummad-gayaburba-barsoged-e-omega-gusadi, nunmak-itogedgi, Eliseoʼga sogded: —An-sui-beba-gudidaed burgwisad. Be wisid, a-dule Bab-Jehováʼba nue ibsadii daed. Epenne, anmar dulegi mani-gasgusad. Emide, a-dule nonikid. An-ibe an-masmala-warbogwad e-maiga-guega sedbied. </v>
<v b="2KI" c="4" v="2">Geb Eliseo ega sogded: —¿Degite, ibu bega imakbi be an-abesunna? ¿Ibi wis neggi be nikasunna? Ome sogded: —Dummad, bipisaale neggi an ibmar nikasulid, unnila olivo-gwallubi bormogi wis-ichee siid. </v>
<v b="2KI" c="4" v="3">Eliseo ega sogded: —Degirdi, dule-be-neg-dikarba-mamaidse, bormo-ollogana ichesur be egiso, bela be amioedi be sedago. </v>
<v b="2KI" c="4" v="4">A-sorba, be-masmala-ebo negyaba be dogo. Geb, yawagak be edio. Agine, olivo-gwallu bormomargi be enogo. Degi, bormomar-engumaidba, bachik-bachik be urbo. </v>
<v b="2KI" c="4" v="5">Geb degine, omegwa Eliseo-idu e-negse naded. Agine, e-masmala-ebo, negyaba yawagak-ediar sigisad. E-masmaladi ega bormomar senonidaed. Geb e-nan e-abin olivo-gwallu bormogi bar-daed. </v>
<v b="2KI" c="4" v="6">Bela bormomargi olivo-gwallu engusgu, omegwa e-machi-wargwenga sogded: —Bormo-baid anga seda. E-Machi, abin-sogded: —Bormomar, bela. Agine, olivo-gwallu yog-galegar naded. </v>
<v b="2KI" c="4" v="7">Geb degine, omegwa, Bab-Dummad-e-dulese naded, geb ega ibmar-gusad sogsad. Agi, Eliseo ega sogded: —Emisgindi be nae, olivo-gwallu manigi be uknae. Geb dulegi-mani-ganikid be bennuko. Mani-gwabguoedgi bemar nabir gudii gumaloed. </v>
<v b="2KI" c="4" v="8">Ibagwengine, Eliseo Sunem-neggweburgi nadapgu, ome-nue-nuga-nika-maid egi alamaknai gusad, ese mas-gunnee dagoye. Degisoggu, Eliseo a-neggweburgi nadapile, agi mas-gundapdaed. </v>
<v b="2KI" c="4" v="9">Degidgi, omegwa e-suiga sokalid: “An wisid, we-dule anmarse nanaed-iliba-nonidaedi, we, Bab-Dummad-e-dule-swilidikidid. </v>
<v b="2KI" c="4" v="10">Anmar ega neg-aila-birgi gabedneg sobmalo. Agine, anmar ega e-meged omesmalo. Anmar ega mese-sioed, gana, degine, gwallu ega sibaloed. Adi, anmarse nanaed-iliba, agi megega.” </v>
<v b="2KI" c="4" v="11">Ibagwengi, Eliseo nadapgu, a-ome-negse dogdapid. Bia ega obunnoged-neg-sobsamala, agi Eliseo gabisad. </v>
<v b="2KI" c="4" v="12">Eliseo, e-mai-Gieziʼga sogded: —Ome-Sunam-neggweburginedse be gorna. Geb e-mai, omegwase gorapid. Geb omegwa Eliseoʼse nonikid. </v>
<v b="2KI" c="4" v="13">Agine, Eliseo, Gieziʼga sogded: —Omega be soge: ‘Be anmarga bela-bela be alamakdiid. ¿Ibu bega wis imakbi be an-abemoga? ¿An bega rey-ebo sunmaknabi be abege, igi, sordamar-bila-onomalad-e-dummad-ebodibe?’ Omegwa abin-sogded: —An-dulemar-abargi an nueganbi gudiid, bonisulid. </v>
<v b="2KI" c="4" v="14">Eliseo, Gieziʼse egichialid: —¿Degite, an ibu ega imaksunnoe? Giezi abin-sogded: —Ome mimmigan sulid, ar e-sui bato seredgusad. </v>
<v b="2KI" c="4" v="15">Eliseo sogded: —Ese be gorna. Geb Giezi omegwase gorapid. Degi, omegwa, yawagak-naba gwisgunonikid. </v>
<v b="2KI" c="4" v="16">Eliseo omega sogded: —We-birga-danikidgi, degi, we-ibaginbali be-nukugi be-mimmi be gani guoed. Ome, Eliseo-abin sogded: —Dogdar-itole. Bedi Bab-Dummad-e-duled. Mer angi be dodoge. </v>
<v b="2KI" c="4" v="17">Degidgine, ome gurgin-nika gunonikid. Geb birga-nasadgine, ega-iba-soglesadgi ome mimmi baknonikid. Ar igi Eliseo ega sogsagusa, deyob gusad. </v>
<v b="2KI" c="4" v="18">Degi, machi-bipi dungualid. Geb ibagwengine, machi-bipi e-bab daknaded. E-babde, dulemar-ibmar-gwag-wemalad-abargi-gunaimogad. </v>
<v b="2KI" c="4" v="19">Agine, ukiagwale susugwa binnasuli goralid: —¡Aaa! ¡An nono-nunmake! Geb e-bab dule-ega-arbaedga sogded: —¡E-nanse be sede! </v>
<v b="2KI" c="4" v="20">Dule, machi-bipi-gadebin imaksad. Geb, e-nanse sesad. E-nana e-nukugi e-machi-bipi-ganigusad. Deyob-gani, yorukudse machi-bipi burgwisad. </v>
<v b="2KI" c="4" v="21">Geb degi, e-nan, Bab-Dummad-e-dule-gabednegse sesad. Agi, e-gabed-maidgi omesisad. Geb yawagak-edis alid. </v>
<v b="2KI" c="4" v="22">Geb agine, e-suise goted: —Mai-wargwen be anga barmidage. Degi, moli-uayasuid-ome be anga barmidabalo. Bin gwae Bab-Dummad-e-dule an daknagwelo. Emisgwa an nonibaloed. </v>
<v b="2KI" c="4" v="23">E-sui ega sogded: —¿Ibiga be daknae? Yoo nii-binid gwisgued, obunnoged-ibasurbalid. E-ome e-suiga sogded: —Akarsuli. </v>
<v b="2KI" c="4" v="24">Degi, moli-uayasuid-ome-birgi omega gan sismalad. Geb ome e-maiga sogded: —Ogus. Nae. Mer igarba be anga obunnogo. An bega sogedse, be obunnogo. </v>
<v b="2KI" c="4" v="25">Geb omegwa Bab-Dummad-e-dule-maidse nadsunnad. Carmelo-yarse mosgu, Eliseo bannabaa omegwa-dani daksad. Geb e-mai-Gieziʼga sogded: —Ome-Sunam-neggweburgined dani. </v>
<v b="2KI" c="4" v="26">Gwae be abin-nae, be abarmakde. Ega be sogo, be nued-sogeye, degi, be-sui, be-mimmi nueganbimarmo sogeye. Degi, geb e-mai naded. Giezi omega ibmar-sogsagu, omegwa ega sogded: —Anmar bela nueganbi. </v>
<v b="2KI" c="4" v="27">Degine, omegwa, yar-birse Bab-Dummad-e-dule-siidse modapgu, e-naggi angaagwar nagusad. Geb Giezi, Eliseoʼgi omegwa-obangubi-gualinad. Degi-inigwele, Eliseo ega sogded: —Mer ese achao, ar bela-belad nue-bukib-binsaed. Bab-Jehová amba anga yoo soged, we-omede igi-nue-itoge. </v>
<v b="2KI" c="4" v="28">Geb, omegwa Eliseoʼga sogded: —Dummad, ¿an mimmi-abeye an bega sogsasi? ¿An bega sogsasursi, mer be angi dodoye? </v>
<v b="2KI" c="4" v="29">Degidgi, Eliseo, Gieziʼga sogded: —Mor-nudak nue-yoo, nae. An-gaapoled be sedo. Igarba be dule abinguardibe, mer ese be golo. E bese gollalile, mer bedi ese golo. Be neg-mosale, machi-bipi-e-wagargi be, an-gaapoled omeso. </v>
<v b="2KI" c="4" v="30">Geb machi-bipi-e-nan, Eliseoʼga sogded: —Napira Bab-Jehová-nuggi, an bega sogo: Bab-Jehová beba gudisoggu, walagwen an be-obegosuli. Degisoggu, Eliseo omegwaba nadsunnad. </v>
<v b="2KI" c="4" v="31">Gieziʼdi, bato amar-idu negse mosad. Geb Giezi machi-bipi-e-wagargi, gaapoled omesisad. Degi-inigwele, machi-bipi gwen gigli-gigli gussulid. Degidgine, Giezi gannar Eliseoʼse alid. Geb Giezi, Eliseoʼga sogded: —Amba machi-bipi ataksulid. </v>
<v b="2KI" c="4" v="32">Eliseo, negse mosgua, e-megedgi machi-bipi burgwar-mai dakdapid. </v>
<v b="2KI" c="4" v="33">Geb Eliseo, machi-bipi-maidse dogsad. Yawagak edus-imaksad, degi, Bab-Jehováʼse-goted. </v>
<v b="2KI" c="4" v="34">Bab-Jehováʼse-gochad-sorba, Eliseo, machi-bipi-birgi megisad. Eliseo machi-bipi-e-gayagi, e-gaya nasiksad, degi, e-ibya-innik egi ataksabalid, degine, machi-bipi-e-argangi e-argan-mesisbalid. Degidgine, machi-bipi durgualid. </v>
<v b="2KI" c="4" v="35">Geb degine, Eliseo, gwisgusad. Negyaba, bire-bire gudii gusad. A-sorba, gannar Eliseo machi-bipi-birgi megisad. Agine, machi-bipi asmialid, ilagugle (7) asmisad. Geb agi, atakalid. </v>
<v b="2KI" c="4" v="36">Geb, Eliseo, Gieziʼse goted, ega sogded: —Ome-Sunam-neggweburginedse be gornae. Degi, Giezi omegwase gorapid. Omegwa Eliseoʼse nonigu, Eliseo ega sogded: —Be-mimmi be sue. </v>
<v b="2KI" c="4" v="37">Omegwa dogdeyalaba, Eliseo-mali-naba, yokorgi-sindigar e-wagar-napase-ebulegedse, signonikid. A-sorba, omegwa e-mimmi-susa nodsunnad. </v>
<v b="2KI" c="4" v="38">Eliseo Gilgal-neggweburse gannar nonikid. A-ibagangine, a-yargi ukud-dummad naid. Bab-Dummad-gayaburba-barsogmalad-baigan Eliseo-walik bukmalad. Agine, Eliseo e-maiga sogded: “Soo-yagi bormo-dummad be onakwe. Bab-Dummad-gayaburba-barsogmaladga mas-nuesaar be imako.” </v>
<v b="2KI" c="4" v="39">Bab-Dummad-gayaburba-barsoged-gwensak, gagan-nabir-gullemalad aminaded. Degi, nadapidgi sapi-senigwa gwichi dakalid, geb e-san nabayob-dakleged gwane-gwane imaksad, e-suba enguedse. Nonigu, olo-olo imaksad, geb mas-nuesaar-imaklenaid-yagi obatisad. Degi-inigwele, ar wissulid, wede ibua. </v>
<v b="2KI" c="4" v="40">Mas-akwigusgu, Bab-Dummad-gayaburba-barsogmaladga mas welesad. Mas-gutemargu, binnasuli gollarmalad: —¡Bab-Dummad-e-duleye, we-mas ina-nusubi! Agi, bar-guchasurmalad. </v>
<v b="2KI" c="4" v="41">Geb degi, Eliseo sokalid: —Madubur anga sedamar. Geb mas-yagine, Eliseo madubur obatisad. A-sorba, Eliseo sogded: —Emisgi, gwenadganga mas-wee. Geb, mas-yagine ina-nusu-nikad surgusad, bar mas ina-nusubi guchasurmalad. </v>
<v b="2KI" c="4" v="42">Dule-wargwen, Baal-Salisaʼgined nonikid. A-dule Bab-Dummad-e-dulega ibmar-gwag-gebe-welesad senonikid. Cebada-madu gwadurgwen (20) senonikid, degine, orosgi-dakleged-trigoʼye-nugad gebe-welesad, senonibalid. Geb Eliseo e-maiga sogded: —Gwenadganga mas mimie. </v>
<v b="2KI" c="4" v="43">E-mai abin-sogded: —¿Wede unniosi, dulemar-dulataledga (100) an mimier? Degi, Eliseo, e-mai-abin sogded: —Gwenadganga mas mimie. Ar weyob Bab-Jehová soged: ‘Mas gunmaloed, degi, amba gwabguoed.’ </v>
<v b="2KI" c="4" v="44">Degisoggu, Eliseo-e-mai na mas mimissunnad. Igi Bab-Jehová, Eliseoʼga sogsa gusa deyobi gunonikid. Bela dulemar mas-guchagu, amba mas gwabgusad. </v>
<v b="2KI" c="5" v="1">Naamán, Siria-rey-e-sorda-bila-onomalad e-dummadid. Naamánʼde, dule-nue-nug-nikadid, degine, rey, Naamánʼbina-itogerbad, ar ade, Naamánʼbali Bab-Jehová Siria-yala-bendaksagusad. Naamánʼde, dule-gandikidid. Degi-inigwele, Naamánʼde, naibe-buna-yaa-maleged nika gusad. </v>
<v b="2KI" c="5" v="2">Siria-neggwebur-e-sorda-bila-onomalad, Israel-yarsik bipirmakdimaladgi bunolo-gwensak Israel-neggweburgined gasmalad. Geb a-bunolo Naamán-e-omega ibmar-imakega gusad. </v>
<v b="2KI" c="5" v="3">Ibagwengi, bunolo e-dummad-omega sokalid: “An-dummad Samaria-neggweburse Bab-Dummad-gayaburba-barsoged daknaddibe, ega naibe-buna-yaa-maleged nudaksaled.” </v>
<v b="2KI" c="5" v="4">Naamán bunolo-Israelʼgined-ibmar-sogsadi, bela reyga sognaded. </v>
<v b="2KI" c="5" v="5">Geb, Siria-dulemar-e-rey, Naamán-abin sogded: —Degirdi nabir, be nao. An Israel-dulemar-e-reyga garda an barmidoed. Geb degi, Naamán nadsunnad. Mani-sibu mili-gwadurgwen-gakambe (30,000) sesad, or-mani mili-gwanergwa (6,000) sesbalid, degi, mor-binigan goambe (10) sesbalid. </v>
<v b="2KI" c="5" v="6">Israel-e-reyga garda-semaidi weyob sognaid: “We-garda be abindaksar, mag be dakoed, we-dule sorda-bila-onomalad-e-dummadid, Naamánʼye nugad. An-nuggine, we-dule an barmisiid, naibe-buna-yaa-maleged-nikad ega be nudakegar.” </v>
<v b="2KI" c="5" v="7">Israel-dulemar-e-rey garda absosgu, e-mor-yoid siir-siir-imaksad, degi, sogded: “¿Ar an, Bab-Dummadsi? ¿An dulemarga burba-dulad-ukedsi, degi, dulemar-obelobalidsi? Emide, we-dule anga sogsiid, dule-naibe-buna-yaa-maleged-nikad, ega nudakoye. An dakegua, angi-urwega anga boni-onobieyob an dakdo.” </v>
<v b="2KI" c="5" v="8">Bab-Jehová-e-dule-Eliseo wisguargu, Israel-e-rey garda-absosadbali e-mor siir-siir imaksaye. Agine Eliseo, reyse gayaburba barmisad: “¿Dummad, ibigala be mor esirmaksa? We-dule be anse barmidage, adi, wisguega Israel-dulemargi Bab-Dummad-gayaburba-barsoged maid.” </v>
<v b="2KI" c="5" v="9">Naamán, e-molimar-abargi moli-urgi, Eliseoʼse nadsunnad. Mosgu, Eliseo-e-neg-yawagak-asabin nagudapid. </v>
<v b="2KI" c="5" v="10">Geb degi, Eliseo ese dule barmisad, ega sogega: “Jordán-diwarse be nao. Agine ilagugle (7) dii-ulak be-dogo. Geb agi, we-boni-nikad bega nugudoed, degi, be-san daarmakar naoed.” </v>
<v b="2KI" c="5" v="11">Naamán sae-itoded, weyob sogde naded: “Andi, an-abin yog-noar imakoye, an biendo, e-Bab-Dummad-Jehováʼse yog-gollar imakegar. Degi, e-argan, an-boni-nikad-ebudogu, yog-nuguar an naoergeberye an biendo. </v>
<v b="2KI" c="5" v="12">¿Ar Abana-diwar, degi, Farfar-diwar, Damasco-diwarmalad. A-diwarmarde Israel-diwarmarba bur-nuegansursi? Ar an a-diwarmarse an-san enuknader, ¿an nugudsulile? Nugusale.” Naamán, nue-ulus nadsunnad. </v>
<v b="2KI" c="5" v="13">Geb e-maimar ese nadmalad, ega sogdemalad: —Dummad, ar Bab-Dummad-e-dule ibmar-yeer-gangued imakoye bega sogsana, ¿bur be imakoen be-insae? A-bursunna be imaksasuliled. Ar emidi bega sognaid: ‘Dii-ulak be-dogoye, yog be nuguar-naoye.’ </v>
<v b="2KI" c="5" v="14">Geb degi, Naamán Jordán-diwarse nadsunnad, ilagugle (7) dii-ulak-dogsad, igi, ega Bab-Dummad-gayaburba-barsoged sogsa, deyob imaksad. Geb, Naamán-e-san yog-nuguar naded, burwigan-e-sanyob swilimakar naded. </v>
<v b="2KI" c="5" v="15">A-sorbali, Naamán, dule-e-bardakdimalad-ebo Bab-Dummad-e-dulese gannar nadmalad. Ese modapgu, ega sogdapid: —Emisgindi, an nue-wisdo, we-napneggine Bab-Dummad-baid maisulid, unnila Israel-Bab-Dummadbi maid. Emide, an bega wilesagwa soged, be-mai bega ibmar-wis-ukbiedi, be sue. </v>
<v b="2KI" c="5" v="16">Degi-inigwele, Eliseo ega sogded: —Napira Bab-Dummad-nuggi an bega sogo, Bab-Dummad an-dakmaidgi be ibmar anga ukbiedi an suosuli. Naamán egi alamaknaigusad, e-ibmar-uknaid e-abin suegar. Degi-inigwele, Eliseo itossur-gusad. </v>
<v b="2KI" c="5" v="17">Geb agine, Naamán sogded: —Degirdi, an bega sogo, an moli-uaya-senigana-walabo we-ukub sedbido. Emisgwagwadgine, an be-mai-guedi bar bab-dummad-baidga ibmar-ogumakar, degi, ibmar-oburgwar ukosulid. Unnila Bab-Jehováʼgarbi ukoed. </v>
<v b="2KI" c="5" v="18">Unnila Bab-Jehováʼga an sogdo, an-dummadba e-bab-dummadse-goled-neg Rimónʼye-nugadse an nadele, Bab-Jehová egi nossuliyob an-daksana gadin. Rimónʼse-goled-negyaba reybo sakwagi-annikaa an dogmaile, an yokorgi-sindigar sige-dakledagoed. Degisoggu, Bab-Jehová an e-maiga-gued egi nossuliyob an-daksana gadin. </v>
<v b="2KI" c="5" v="19">Geb, Eliseo ega sogded: —Nuedgi be nae. Naamán degi-nadsunnad. Yeer-nanaedgine, </v>
<v b="2KI" c="5" v="20">Bab-Jehová-e-dule-Eliseo-e-mai-Gieziʼye-nugad, binsaalid: “An-dummad bela-belad Siria-dule-Naamánʼgi nued-binsasad ega ibmar-uknaid e-abin sussulid. Degisoggu, Bab-Jehová-nuggi an napira-soged, e-sorba abarmakded-nika, abakar anga ibmar wis-ukalile.” </v>
<v b="2KI" c="5" v="21">Geb agi, Giezi, Naamán-bargaega e-sorba abarmakded. Degi, Naamán Giezi e-sorba-abarmakdani-daksagu, moli-urgi yog-aidegar imaksad, abindakega. Geb, ega sogded: —¿Ibu be itoe? </v>
<v b="2KI" c="5" v="22">Giezi abin-sogded: —Suli, akar-an-itosuli. An-dummad an-barmiali bega sogega: ‘Anse sapingan-warbo Bab-Dummad-gayaburba-barsogmalad Efraín-yalagan-akar nonimalad. Degisoggu, a-dulemarga an bese ibmar-egisdo, mani nibir-dulapaa-gakambe-gakatar (75) an abege, degi, mor-binigan goabo an abebar.’ </v>
<v b="2KI" c="5" v="23">Naamán ega sogded: —Mani nibir-dulagugle-gakambe (150) be sede. Geb, Naamán ise-ukar imakega, sagu-goabo ega mani-balisad, degine, a-yabali goabo mor-binigan ega odosbalid. Geb, e-mai-warbogwadga uksad, Gieziʼga sedega. </v>
<v b="2KI" c="5" v="24">Yar-mullu-siid-mosmargu, Giezi, dulemar-ega-sagu-sedanimalad-annik sagu susad, geb, negyaba odosad, a-sorba gannar dulemar-barmisad. </v>
<v b="2KI" c="5" v="25">Geb, Giezi e-dummadse dognonikid. Eliseo ega sogded: —Giezi, ¿bia be gudii? Giezi abin-sogded: —An banna gudisuli. </v>
<v b="2KI" c="5" v="26">Ar, Eliseoʼdi, binnasur abin gualid, ega sogded: —Dule be-abindakega e-moli-urgi aideargu, an e-asabin, burbar-gwichi gusad. ¿Ar mani-abingaed-ibasi? Degi, ¿mormar, olivo-nainumar, uva-nainumar, sibad-wawaadmar-abingaed-ibasi? ¿Moli-bebe-nikamalad, degine, mai-machergan, degi, mai-omegan, abingamalad-ibasi? Suli, a-iba-suli. </v>
<v b="2KI" c="5" v="27">Degisoggu, Naamán-e-boni naibe-buna-yaa-maleged-nika-gusad, bela bese gwagoed, degi, bela be waganse-bakar, degisadegu guoed. Degidgine, Giezi, Eliseo-walik-gwichi noargu, naibe-buna-yaa-maleged-sunnabi noalid, igi mogir sibudik-daklege, deyob-dakle noalid. </v>
<v b="2KI" c="6" v="1">Ibagwengi, Bab-Dummad-gayaburba-barsogmalad Eliseoʼga sokarmalad: —Anmar be-walik-gudiidgine, dogdar neg-bipii anmar dakdo. </v>
<v b="2KI" c="6" v="2">Degisoggu, anmar Jordán-diwarse suarmar siknamarsi, adi, agine anmar neg-baid soboed. Geb Eliseo sogded: —Degirdi nabir. Be namar. </v>
<v b="2KI" c="6" v="3">Bab-Dummad-gayaburba-barsoged-wargwen, Eliseoʼga sokalid: —Wis be anmar-bardaknae. Eliseo abin-sogded: —Degirdi nabir, an bemarba nao. </v>
<v b="2KI" c="6" v="4">Eliseo amarba nadsunnad. Geb Jordán-diwar mosmargu, suar sikdemalad. </v>
<v b="2KI" c="6" v="5">Degi, Bab-Dummad-gayaburba-barsoged-wargwen suar-siknaidgi, egi akan unnuded, diwargi argwandapid. Geb agi, binnasur gollalid sogded: —¡Dummad, naibid-dummaddo! ¡Ar we-akan dule-baidgad wis an sediid! </v>
<v b="2KI" c="6" v="6">Bab-Dummad-e-dule-Eliseo ese egichided: —¿Bia argwacha? Geb, a-dule ega oyosad, biasik akan argwacha. Geb Eliseo suar-siksad, bia akan argwacha, a-inniki suar egwachad. Geb akan mua-mua-naguega imaksad. </v>
<v b="2KI" c="6" v="7">Geb degi, Eliseo sogded: —Akan be sue. Geb dule, akan ikiir susad. </v>
<v b="2KI" c="6" v="8">Siria-e-rey, Israel-dulemar-ebo bila-ononaidgi, sorda-idumaladse gochad, ega sogega, ede bia neg-amisa na ambikumalaga. </v>
<v b="2KI" c="6" v="9">Bab-Dummad-e-duledi, Israel-e-reyga weyob gayaburba barmisad: “Siria-sordamar-ambikuoedse melle sordamar-barmido, ar ade, agi Siria-sordamar ambikudanimalad.” </v>
<v b="2KI" c="6" v="10">Degisoggu, Israel-e-rey, na e-sordamar neg-arganaega barmisad, bia Bab-Dummad-e-dule ega sogsa, ase barmisad. Deyob, na bali-bali neg-argadii gusmalad. Degisoggu, nabir bendaklesmalad. </v>
<v b="2KI" c="6" v="11">Degidbali, Siria-e-rey sae itoalid, geb e-sorda-idumaladse gochad, ega sogded: —Be anga sogmalo, melle angi be odukumalo, ¿Doa Israel-e-rey we owisodae? </v>
<v b="2KI" c="6" v="12">Sorda-idumalad-wargwen abin-sogded: —Dummad-rey, anmarginsuli. Bab-Dummad-gayaburba-barsoged-Eliseo Israelʼgi-maid, a, Israel-e-rey-owisodaed. Ar be-neg-gabed-yaba be ibmar-sog-inigwele, bela wisid. </v>
<v b="2KI" c="6" v="13">Geb degine, Siria-rey igar-ukded: —Be aminamar, bia Eliseo gudiidibe. Adi an-sordamar Eliseo-ganaega an barmidoed. Geb reyga dule sogded: —Dotán-neggweburgi Eliseo mai. </v>
<v b="2KI" c="6" v="14">Rey ega degiisoge-itosgu, Eliseo-ganaega, sorda-moligi-sii-urwemalad barmisad, degi, sorda-moli-urgi-sii-urwemalad, degine, sorda-bila-onomalad barmisbalid. Geb, mutik Dotán-neggweburse modapmalad. Agi bela a-neggwebur-ebilis ambikusmalad. </v>
<v b="2KI" c="6" v="15">Oibosgu, Bab-Dummad-e-dule-e-mai magaba nodgu, dakalid, sorda-bila-onomaladi, degi, sorda-moligi-sii-urwemaladi, sorda-moli-urgi-sii-urwemaladi, bela neggwebur-ebilis-bukwa. Geb, Eliseoʼga sokalid: —Dummad, anmar, bela. </v>
<v b="2KI" c="6" v="16">Eliseo, e-maiga sogded: —Mer be dobgu. Dule-anmarba-nanaidi, bur bule we-dulemarba mergued. </v>
<v b="2KI" c="6" v="17">Agine, Eliseo Bab-Dummadse-goted sogded: “Bab-Jehová, wilesagwa na bega soged, an-mai, sorda-anmarba-nanaid-bukwad magar-dakega be imake.” Geb degidgine, Bab-Jehová, Eliseo-mai sordamar-bukwad-mag-dakega imaksad. Geb Eliseo-mai nue-dakdegu, dakalid, sorda-moligi-sii-urwemalad, degi, ur-dummagan, bela Eliseoʼbina yar-ebilis bukwa. </v>
<v b="2KI" c="6" v="18">Eliseo, egi Siria-sordamar dani-dakargu, yog Bab-Jehováʼse-golaled, sogded: “Bab-Jehová, wilesagwa na bega soged, we-dulemar aku-atakega be imake.” Geb degidgine, Bab-Jehová dulemar aku-atakega imaksad. Igi Eliseo ese egichagusa, deyob Bab-Jehová imaksad. </v>
<v b="2KI" c="6" v="19">Eliseo, sorda-bila-onomalad e-walikgusgu, ega sogded: “Bemar noar nadapid, bemar we-neggweburse nadapsulid. Degisoggu, anba be dagmala, dule-amidiidse an bemar-sedo.” Geb Eliseo Samaria-neggweburse Siria-sordamar sesad. </v>
<v b="2KI" c="6" v="20">Samaria-mosmargu, Eliseo, Bab-Jehováʼse goted, sogded: “Bab-Jehová, we-dulemar ibmar-mag-dakega be imake.” Geb, Bab-Jehová dulemar ibmar-mag-dakega imaksad. Sordamar nue-atakdemargu, Samaria-neggweburgi-gudii itoarmalad. </v>
<v b="2KI" c="6" v="21">Israel-e-rey deyob daksagu, Eliseoʼse egichialid: —Dummad, we-sordamar, ¿an ogiloge? ¿An oburgwe? </v>
<v b="2KI" c="6" v="22">Eliseo abin-sogded: —Mer ogilogo. ¿Ar be-es-suidgi, degi, be-warsigi, be we-dulemar-gassi? Suli. Bur be ega mas-uke, dii-uke, adi, mas-gunmalaga, degi, gobmalagar. Geb a-sorba, gannar na e-reyse namaloed. </v>
<v b="2KI" c="6" v="23">Degisoggu, Israel-e-rey Siria-sordamarga iba-dummad onosad. Geb degi, bela Siria-sordamar mas-guchamargu, degi, gobsamargu, na gannar e-reyse nadmarsunnad. Degisoggu, Siria-sordamar bar Israel-yar-ebirdii gussulid. </v>
<v b="2KI" c="6" v="24">Ibagan-nasad-sorba, Siria-rey-Ben-Adad bela e-sordamar-bila-onoged nialid, Samaria-neggweburgi ambikunaega, geb agi ebiris ambikunonimalad. </v>
<v b="2KI" c="6" v="25">Siria-sordamar ebiris ambikunonisoggu, Samaria-neggweburgi ukud-dummad naguded. Degidgine, moli-uayasuid-nono mani-sibu-nibirbo ukleded, degine, nuu-sibu-saa ibmar-digega-uklegedi, nog-mur-gwagwen, mani-sibu-onza-gwabo ukledbalid. </v>
<v b="2KI" c="6" v="26">Ibagwengi, rey galu-matusulid-birgi nadapgua, ome-wargwen binnasuli ese gollalid: —¡Dummad-rey, be anmar-bendake! </v>
<v b="2KI" c="6" v="27">Rey, ome-abin sogded: —Ar Bab-Jehová be-bendaksulile, ¿igi an be-imakmogosunna? ¿Orosgi-dakleged an bega ukosi? ¿An bega vino ukbalosi? </v>
<v b="2KI" c="6" v="28">¿Ar ibi be itoge? Ome abin-sogded: —We-omegwa anga soged: ‘Wese, be-mimmi be seda. Anmar emi gunmalo, degi, banedsedi angad anmar gunmarmogo.’ </v>
<v b="2KI" c="6" v="29">Degisoggu, an-mimmi anmar oburgwisad, geb anmar guchamalad. A-bangi omegwaga an sokarmogad: ‘Wese, be-mimmi be seda, anmar emi a-gunmarmogo.’ Ar omegwadina e-mimmi-odukusad. </v>
<v b="2KI" c="6" v="30">Rey, deyob ome soge-itosgu, sae-itoded, e-mor-yoid siir-siir imaksad. Rey galu-matusulid-birgi garmakdiisoggu, dulemar na dakarmalad, rey e-mor-dummad-urba wile-itoged-mor-yoi nadapi. </v>
<v b="2KI" c="6" v="31">Geb degi, rey binnasuli goted: “Bab-Jehová emi-ibagi Safat-machi-Eliseo-ibe an dukar egwachasulir, be sabsur-an-odurdaksunno.” </v>
<v b="2KI" c="6" v="32">Eliseoʼdi, sapin-dummagan-abargi e-neggi siid. Geb rey Eliseoʼse, dule-wargwen gayaburba-berbeged barmisad. Dule-gayaburba-berbeged Eliseoʼse moed-iduale, Eliseo girmar-dummaganga sogded: —Emi, dule-gindakedi an dukar-egwannega, dule-barmialidi, be dakmaloed. Ar reyga gayaburba-berbeged-dule wese nonikile, e-idu yawagak-edumalo, melle ega egamalo. Ar ade, e-sorba, e-dummad-e-nag-goled bato magar itoleged. </v>
<v b="2KI" c="6" v="33">Eliseo amba girmar-dummaganga sunmaksiidgi, gayaburba-berbeged-dule dognonikid. A-dule Eliseoʼga sogded: —Bab-Jehováʼgi we-sabsur-wileged danikid. Degisoggu, an-bendakega geg an egi bar wileged. </v>
<v b="2KI" c="7" v="1">Geb Eliseo abin-sogded: —Bab-Jehová-sogedi nue be itomala. Bab-Jehová weyob soged: ‘Banedse we-wachigine, Samaria-neggwebur-dogedgi madubur-bur-sunsogedi, nibirguglegi (7) mani-sibugan-gwagwengi uklego, degi, orosgisaar-dakleged-cebadaʼye-nugad nibirambe-gakatargi (15), mani-sibugan-gwagwengi uklebalo.’ </v>
<v b="2KI" c="7" v="2">Dule-rey-bendaked, Eliseo-abin sogded: —¡Suli! Ar Bab-Jehová deyob na ibmar-imakoye sogele, ar amba guosulid. Geb Eliseo ega sogded: —Be-sunnagwad na be dakoed, degi-inigwele, we-ibmar be gwen gunnosulid. </v>
<v b="2KI" c="7" v="3">A-ibagi, dulemar-warbake naibe-buna-yaa-maleged-nikamalad neggwebur-dogedgi bukwadi sokarmalad: —¿Ibu anmar wegi sasi? ¿Burgwed an abitobukmala? </v>
<v b="2KI" c="7" v="4">Ar anmar neggweburse dogye sogele, ar amba anmar ukudba dulemar-abargi burgwemaloed. Degine, amba anmar wegi bukwamarbalile, amba anmar burgwebaloed. Degisoggu, anmar bur Siria-sordamar-bukwadse namarsunna, ar anmar-oburgwesurye sogele, anmar burgosurmalad, ar anmar-oburgweye sogerdi, akarsurdo. Anmar-oburgwemalodo. </v>
<v b="2KI" c="7" v="5">Degi, na nue neg-gutuleali, Siria-sordamar-bukwadse nadmalad. Amar-bukwadmobinne dakarmalad, Siria-sordamar, sate. </v>
<v b="2KI" c="7" v="6">Ar ade, Bab-Jehová, Siria-sordamar ibmar-oimakeyob-itogega imaksad. Moli-ur-bila-onomalad-oimakedyob imaksad, sorda-moligi-sii-urwemalad-oimakedyob imaksad, degi, sorda-bila-onomalad-duurmakdanikiyob imaksabalid. Degisoggu, sokarmalad: “Israel-e-rey, Het-dulemar-e-reyse, degi, Egipto-dulemar-e-reyse gochargebed, adi, anmargi gwisguegar.” </v>
<v b="2KI" c="7" v="7">Degisoggu, Siria-sordamar mutikidba na duurmakdemalad, e-dordoneg-sobarmalad, e-molimar, e-moli-uayasuigan mete nadmalad, degine, igi e-neg-bukwagusa, deyob mete-nadmarsunnad, adi, wakinmalaga, na san-bendakmalagar. </v>
<v b="2KI" c="7" v="8">Dule-naibe-buna-yaa-maleged-nikamalad, Siria-sordamar-bukwadse-mosmargu, dordoneg-sobaled-yaba ubodmalad, degi, agi mas-guchamalad, gobsamalad. Aginbali, mani, olo, degi, mormar susmalad, geb bela odukuapmalad. A-sorba, gannar nonimalad, geb dordoneg-sobaled-baid-yaba ubodmalad. Agine, bukidar ibmarmar-bukwad susmarbalid, geb odukuapmarbalid. </v>
<v b="2KI" c="7" v="9">Degine, sokarmalad: —Anmar ibmar-nued gwen imaknaisulid. Emi-iba, gayaburba-nued-sogleged-ibad. Emisgindi, anmardi unnila boo-bukwamalad. Anmar neg-oibogedse abitoye-sogele, anmargi ataklegoed. Anmar emisgwa reynegse naergebed, adi, rey-owisogegar. </v>
<v b="2KI" c="7" v="10">Degisoggu, neggweburse nadmarsunnad. Neggwebur-mosmargu, neggwebur-yawagak-edarbemaladse gochamalad, ega sogdemalad: “Anmar Siria-sordamar-bukwadse arbimalad. Agi dulemar bar bukwasulid, bipisaale dule-gaya-gole gwen itolesulid, unnila molimarbi, moli-uayasuidmarbi atinnar bubukwad. E-dordoneg-sobarmaladdi igi bukwa, deyob amba gannar bukwad.” </v>
<v b="2KI" c="7" v="11">Geb degi, dule-yawagak-edarbemalad, reyneg-dummadgi-bukmaladse gayaburba-berbeapmalad. </v>
<v b="2KI" c="7" v="12">Degi, mutikid-inigwele, rey gwisgusad, geb dummagan-ega-arbamaladga sogded: —An bega sogmalo, igi Siria-sordamar we anmar-imakbie. Ar wemarde wismalad, anmarde ukudba-odurdaklebukwa. Degisoggu, e-neg-bukwadgi ainismalargebed, sapurba dukusmalargebed. Ar ade, binsasmalargebed: ‘Dulemar neggweburgi ainiarmalale, anmar gamaloye, geb e-neggweburgi anmar ubodmaloye.’ </v>
<v b="2KI" c="7" v="13">Geb degi, dule-ega-arbaed-gwensak ega sogded: —Degiirdi, anmar molimar-walatar-napi-gudiidgi dulemar barmido. Ar burgwismalale, igi Israel-dulemar burgwedanigus-bukwa, aba bur bule wilegosulid. Degisoggu, anmar barmiddo, adi, dakega igi na gumaloe. </v>
<v b="2KI" c="7" v="14">Degisoggu, rey, moli-ur-walabo amisad, geb Siria-sorda-bila-onomalad-bukwadse, dulemar-barmisad, ega sogsad: “Be namar, nue neg-argamalo.” </v>
<v b="2KI" c="7" v="15">Geb, dulemar Siria-sorda-amiega nadmarsunnad. Jordán-diwarse balimaksamalad, degi, Siria-sordamar gwae-gwae duurmakmai-gusmaladba mormar-obatisnanaed, degi, bela ibmarmar obatisnanaed igarba-omilede, daksamalad. Geb degi, dulemar-barmilesadi gannar-nonimargu, reyga bela ibmar-daksamalad sognonimalad. </v>
<v b="2KI" c="7" v="16">Degisoggu, Israel-dulemar duurmakded, Siria-sordamar-ambikusadse ibmarmar-weapmalad. Geb agine, madubur-bur-sunsoged, nibirguglegi (7) mani-sibugana-gwagwengi uklesad, degi, orosgisaar-dakleged-cebadaʼye-nugad nibirambe-gakatargi (15), mani-sibugana-gwagwengi uklesbalid. Ar igi Bab-Jehová-sogsagusa, deyob-gusad. </v>
<v b="2KI" c="7" v="17">Rey, dule-e-bendakedga neggwebur-yawagak-dakega igar-uksanad. Degi-inigwele, dulemar-duurmakdanikidba egi yolesmalad. Degidbali, rey-e-bendaked burgwisad. Ar igi, Bab-Dummad-e-dule ega sogsagusa, deyob-gusad. </v>
<v b="2KI" c="7" v="18">Degisoggu, Bab-Dummad-e-dule reyga ibmar-sogsadyobi gusad: “Banedse we-wachigine, Samaria-neggwebur-dogedgi madubur-bur-sunsoged, nibirguglegi (7) mani-sibu-gwagwengi uklegoye, degi, orosgisaar-dakleged-cebadaʼye-nugad nibirambe-gakatargi (15), mani-sibu-gwagwengi uklebaloye.” </v>
<v b="2KI" c="7" v="19">Dule-rey-bendaked Eliseo-abin, weyob sogsagusad: “Ar Bab-Jehová deyob na ibmar imakoye sogele, ar amba guosurye.” Geb Eliseo ega sogsa gusad: “Be-sunnagwad na be dakoed, degi-inigwele, we-ibmar be gwen gunnosur-guoed.” </v>
<v b="2KI" c="7" v="20">Degisoggu, deyob a-dule na gusad, dulemala neggwebur-yawagakgi egi yolesmalad, agi burgwisad. </v>
<v b="2KI" c="8" v="1">Eliseo, omegwaga-mimmi-odulos-gusadga, sogsagusad: “Be-negyaginmaladbo, be baid-neggweburse megnamar, ar ade, Bab-Jehová sogsad: ‘Ukud-dummad we-yargi naguoye, deyobi, birgagugle (7) naguoye.’ ” </v>
<v b="2KI" c="8" v="2">Geb omegwa, Bab-Dummad-e-dule ega sogsadba imaksad: E-neg-yaginmaladbo, Filistea-dulemar-yarse nadmalad. Agine, birgagugle (7) megismalad. </v>
<v b="2KI" c="8" v="3">A-birgamar-nasad-sorbali, omegwa Filistea-dulemar-yargi gannar bangualid, Israel-neggweburse gannar nonikid. Geb reyse na e-neg-megisad, degi, e-napanegmar gannar egisnonikid. </v>
<v b="2KI" c="8" v="4">Deunni, rey, Eliseo-e-mai-Giezi-ebo sunmaksiid, ega sogsiid: “Anga bela Eliseo ibmar-dakledisurmalad-imaksad be soge.” </v>
<v b="2KI" c="8" v="5">Giezi, Eliseo machi-bipi burgwar-mai gannar-odulosgusadgi, reyga sunmaksiidgi, machi-bipi-e-nan reyse dognonikid, e-neg-megisad, degi, e-napanegmar gannar egisega nonikid. Geb Giezi, reyga sogded: —Dummad-rey, we, a-omegwa-dake, we, a-machi-bipibalid, Eliseo we-machi-bipi burgwar-mai gannar-odulos gusad. </v>
<v b="2KI" c="8" v="6">Geb rey, omegwase nue ibmar-egisded, omegwadi bela ega ibmar-gusad sogsad. Geb degi, rey, dule-ega-arbaedga igar-uksad, ega sogsad: —Bela ega e-ibmarmar ukoye, degi, e-naded-akale, emi-ibase, e-sorba e-nainugi ibmar-sanmaksamalad bela ega ukbaloye. </v>
<v b="2KI" c="8" v="7">Ibagan-nasad-sorbali, Eliseo Damasco-neggweburse naded. Deunni, Siria-dulemar-e-rey-Ben-Adad nailikgumaid, geb ega sogsamalad: “Bab-Dummad-e-dule, wese noniye.” </v>
<v b="2KI" c="8" v="8">Geb rey, Hazaelʼga sogsad: “Bab-Dummad-e-dulega ibmar-binsa-ukega ibmar be sedo, degine, ega be sogo: ‘Bab-Jehováʼse anga egisye, rey gannar nuguo sogeye,’ adi, an wisguegar.” </v>
<v b="2KI" c="8" v="9">Degisoggu, Hazael, Eliseo daknadsunnad. Geb moli-yargan-mureged-waladulabo (40) sesad. Degi, Damasco-neggweburgi-ibmar-nuegan-nikadi ega sesbalid. Degi, Hazael, Eliseoʼse modapgu, asabin gwisgudapid, ega sogded: —Be-mai Siria-e-rey-Ben-Adad, bese an-barmialid, ega egisega ede gannar nuguo sogeye. </v>
<v b="2KI" c="8" v="10">Geb Eliseo ega sogsad: —Be ega sogna, ‘We bonigine bede burgosurye, be nuguoye.’ Degi-inigwele, Bab-Jehová anga sogsad: ‘Amba we burgwedseye.’ </v>
<v b="2KI" c="8" v="11">Geb degine, Bab-Dummad-e-dule, Hazaelʼbina nuu-gwisgusad. Agine, Hazaelʼdi, Eliseo-abin bingegualid. Geb agine, Bab-Dummad-e-dule Hazael-abin ise-boale-naded. </v>
<v b="2KI" c="8" v="12">Geb, Hazael ese egichided: —Dummad, ¿Ibiga be boe? Geb, Eliseo ega sogded: —An nue be-wisid, igi be Israel-dulemar imakoe: E-ibe, neggwebur-gandik-bukwamalad, be ogumakoed, e-sapingan es-suidgi be ogilogoed, degi, e-mimmigan be oburgwidbaloed, degine, omegan-gurgin-nikmalad-ibe, be saban-daas-daas imakoed. </v>
<v b="2KI" c="8" v="13">Hazael abin-sogded: —Ar be-maide ibu be dake ¿Ar ande dule-isganasi, deyob ibmar-imaked? Eliseo ega sogded: —Ar Bab-Jehová anga sogsad: ‘Be-dule Siria-dulemar-e-reyga guoye.’ </v>
<v b="2KI" c="8" v="14">Geb degi, Hazael, Eliseo-mete nadsunnad, gannar e-reyse nonikid. Geb, Rey-Ben-Adad ese egichialid: —¿Degite, igi Eliseo bega sogsa? Hazael ega sogded: —Eliseo anga sogsad: ‘We-bonigine bede burgosurye, be nuguoye.’ </v>
<v b="2KI" c="8" v="15">A-banedgine, Hazael atued-mua-muad, diigi owardikusad. Geb agine, rey-e-wagar atuegi ise-gaar imaknonikid, adi, melle bar bunnogega. Geb agi, rey burgwisad. A-sorbali, Hazael, Siria-e-reyga megnonikid. </v>
<v b="2KI" c="8" v="16">Acab-machi-Joram, birgatargus (5) Israel-yargi-negsemaidgine, Josafat-machi-Joram, Judá-yar sealid. </v>
<v b="2KI" c="8" v="17">Josafat-machi-Joram birga-durgwen-gakambe-gakabo nikadgi (32) yar sealid. Degi, Jerusalénʼgi birgabaabak (8) yar sesad. </v>
<v b="2KI" c="8" v="18">Joram, Israel-e-reymar-isgusadba isgudmogad. Degine, igi Acab-e-wagan-isgusa, debayobi, Joram, Bab-Jehováʼgi isgusad. Deginbali, Joram, Acab-e-sisgwa-gwensak nikusgusad. Degisoggu, Joram, Bab-Jehová-asabin ibmar-isganabi imaksad. </v>
<v b="2KI" c="8" v="19">Degi-inigwele, Bab-Jehová, e-mai-David-sabedba Judá-yala obelodsulid, ar ade, Davidʼbo igar-mesisgusad, ega sogsagusad, gwallu-meegwad an bega ukoye, degi, be-waganga degisadegu an ukdii guoye. A-ulale, Bab-Jehová Judá-yala obelossurgusad. (We-sogledo, David-nug surguosurye, degi, e-wagan, e-sorba e-dad-David-gangi-sigdii, degisadeguoye). </v>
<v b="2KI" c="8" v="20">Deunni, Joram-ibagangi, Edom-dulemar, Judá-yar-selemaidgi gwisgunoni gusad. Agi Edom-dulemar na e-rey-nug-imaksamarmogad. </v>
<v b="2KI" c="8" v="21">Degi, Joram e-moli-ur-bila-onomalad-abargi, Zair-neg-nugadse nade gusad. Joram, degi, moli-ur-bila-onomalad-e-dummagan-abargi mutik Edom-sordamargi gwichiguded. Degidgine, Israel-sordamar dobguar e-neg-e-negse duurmakde gusmalad. </v>
<v b="2KI" c="8" v="22">Degisoggu, emi we-garda-narmaklenaidse Edom-dulemar Judá-dulemargi ollorgunonikid. Amba a-ibagangi, Libna-neggwebur Judá-dulemargi bachik-gusmarmogad. </v>
<v b="2KI" c="8" v="23">Joram-ibmar-imaksadi, degi, ibmar-baigan-imaksadi, abala, Judá-e-reymar-ibmar-imaksad-gardagi narmakar-maid. </v>
<v b="2KI" c="8" v="24">Degi, Joram burgwisad. Degine, David-neggweburgi, e-dadgan-abargi diglesad. A-sorbali, e-machi-Ocozías yar-sesad. </v>
<v b="2KI" c="8" v="25">Acab-machi-Joram, birgambe-gakabogus (12) Israelʼgi-negsemaidgi, Joram-machi-Ocozías, Judá-yar sealid. </v>
<v b="2KI" c="8" v="26">Ocozías birga-dulagwen-gakabo-nikadgi (22) yar sealid. Degi, Jerusalénʼgi birgagwen yar sesad. Atalíaʼye e-nan nugad, Omri-e-wagwad. Omriʼde, Israel-e-reyga megisadid. </v>
<v b="2KI" c="8" v="27">Ocozías, Acab-e-negyaginmalad-daedba nanasad. Ar ade Ocozías, Acab-e-sapinga-gusoggu, a-daedba-nanasad. Degisoggu, Ocozías, Bab-Jehová-asabin ibmar-isganabi imaksad. </v>
<v b="2KI" c="8" v="28">Ocozías, Acab-machi-Joramʼbo, Siria-dulemar-rey-Hazaelʼgi gwisguega, Galaad-yargi Ramot-neggwebur-siidse nade gusad. Agi, Joram, bila-onogedgi Siria-sordamarse naibigusad. </v>
<v b="2KI" c="8" v="29">Degisoggu, Rey-Joram, Jezreel-neggweburse gannar nonigusad, Siria-rey-Hazael-ebo, degi, a-e-sordamar-ebo Ramotʼgi bila-ononaidgi naibigusad nudakegar. Degisoggu, Joram-machi-Judá-e-rey-Ocozías, Jezreel-neggweburse aligusad, e-sorda-Acab-machi-Joram-nailikgumaid dakegar. </v>
<v b="2KI" c="9" v="1">Ibagwengi, Bab-Dummad-gayaburba-barsoged-Eliseo, Bab-Dummad-gayaburba-barsoged-wargwense gochad, ega sogded: “Ramot-De-Galaad-neggweburse-naega guakwao. We-olivo-gwallu be sedo. </v>
<v b="2KI" c="9" v="2">Be ase modapile, Nimsi-e-wagwa Josafat-machi-Jehú, be dakdagoed. Degi, ese be nao, e-sordamar-idu be sedo, gabedneg-baidse be nido. </v>
<v b="2KI" c="9" v="3">Geb, olivo-gwallu be suo, e-nonogi be eogo, degi, ega be sogo: ‘Bab-Jehová weyob sogye: An Israel-e-reyga be-nug-imakye. A-sorbali, yawagak be egao, geb gwae be abarmakdo.’ ” </v>
<v b="2KI" c="9" v="4">Degisoggu, Bab-Dummad-gayaburba-barsoged Ramot-De-Galaad-neggweburse nadsunnad. </v>
<v b="2KI" c="9" v="5">Degi, ase mosgu, dakdapid, bila-onomalad-e-dummagan danar-bukwa, geb amarga sogded: —Dummadga an bega gayaburba an sedani. Geb Jehú ega sogded: —¿Degite, biti-dummadga be sedaniki? Geb, Bab-Dummad-gayaburba-barsoged ega sogded: —Dummad, begala. </v>
<v b="2KI" c="9" v="6">Geb Jehú gwichibin imaksad, ebo negyaba dogded. Degi, Bab-Dummad-gayaburba-barsoged Jehú-nonogi olivo-gwallu eosad. Agine, geb ega sogded: “Bab-Jehová, Israel-dulemar-e-Bab-Dummad, weyob soged: ‘Emi, an Israel-dulemar-e-reyga an be-nug-imaked. </v>
<v b="2KI" c="9" v="7">Be-dummad-Acab-e-wagan, bela be obelogoed. An deyobi, an-maigan an-gayaburba-barsogmalad, Jezabelʼse, ablis-ariosad buged an imako. Degi, bela an-maigan-abe-milesad, buged an imakoed. </v>
<v b="2KI" c="9" v="8">Bela Acab-masmala obelolegoed, degi, Israel-yargi e-wagan-gudidimalad obelolebaloed, Acab-maiganga-gudiid, igi, maiga-gudisurdibe bela obelolebaloed. </v>
<v b="2KI" c="9" v="9">Igi Nabat-machi-Jeroboam-e-wagan, degi, Ahías-machi-Baasa-e-wagan an imaksa, deyobi Acab-wagan an imakmogoed. </v>
<v b="2KI" c="9" v="10">Degi, Jezabel-muidi achumar Jezreel-nainugi gunnoed, dule gwen e-mui digosulid.’ ” Geb a-sorbali, Bab-Dummad-gayaburba-barsoged yawagak egasad, geb gwae abarmakded. </v>
<v b="2KI" c="9" v="11">Jehú gannar e-sorda-bila-onomalad-dummaganse nonigu, ega e-sordamar sokalid: —¿Ibi be itoge? ¿Ibiga we-dule be-dakdii? Jehú ega sogded: —Ar bemar mag-daked, be wismalad igi we-dule sunmakdae. </v>
<v b="2KI" c="9" v="12">Geb e-sordamar ega sogded: —Binsa be gordii. Nue be anmarga soge. Jehú sogded: —Anga weyob soged: ‘Bab-Jehová weyob sogye: Emi, an Israel-dulemar-e-reyga an be nug-imaksaye.’ </v>
<v b="2KI" c="9" v="13">Geb deyob soge-itosmargu, bela Jehú-nag-urba mor ogitemalad. Agine, gar-trompeta ogotemalad, degi, oimakdemalad, sogdemalad: “Rey-Jehú-nug odummomar.” </v>
<v b="2KI" c="9" v="14">Degidgine, Nimsi-wagwa Josafat-machi-Jehú, Joram-oburgwedgi binsaalid. Joramʼdi, Israel-sordamarmala, Ramot-De-Galaad-neggwebur-bendaknai gusad, deunni, Siria-rey-Hazael Ramot-De-Galaad-neggweburgi gwisgunai gusgu. </v>
<v b="2KI" c="9" v="15">Degi-inigwele, Rey-Joram Siria-sordamargi bila-ononaigu, naibigusad-nudakega, Jezreel-neggweburse gannar noni gusad. Degisoggu, Jehú e-sordamarga sogded: “Bemar reyga an-omesbimalale, melle dulemar Jezreel-neggweburse gayaburba-berbenaega be onomalo.” </v>
<v b="2KI" c="9" v="16">Geb degine, Jehú bila-onoged-urgi Jezreel-neggweburse Joram-nailikgumaidse naded. Deunni, Judá-dulemar-e-rey-Ocozías Jezreel-neggweburse Joram-dakdimogad. </v>
<v b="2KI" c="9" v="17">Dule-nakuleged, Jezreel-neggweburgi nakuleged-neg-siid-niba nakulesigu, dakalid, Jehú-sorda-bila-onomalad daniki, geb binnasuli goted: —¡Sorda-bila-onomalad anmargi dani! Geb Joram sogded: —Sorda-moligi-sii-urwed-wargwen barmido, sorda-bila-onomalad-danikid-abin naega, ese egisega: ‘Bemar nuedgi-danimar sogeye.’ </v>
<v b="2KI" c="9" v="18">Degi, sorda-moligi-sii-urwed, Jehú-abin naded. Mosgu, ese egichided: —Rey wisgubied: ‘Bemar nuedgi-danimar sogeye.’ Geb Jehú abin-sogded: —¿Ibiga be wisgubisunna? Wedi be-igarsulid. Anba be dage. Dule-neg-niba-nakulesiid sogded: —Gayaburba-berbeged bato mosad. Degi-inigwele, gwen gannar bar-dani an daksulid. </v>
<v b="2KI" c="9" v="19">Geb degine, rey sorda-moligi-sii-urwed-baid barmisbalid. Geb amar-bukwadse omosgu, Jehúʼse egichided: —Rey wisgubied: ‘Bemarde nuedgi-danimar sogeye.’ Jehú abin-sogded: —¿Ibiga be wisgubisunna? Wedi be-igarsulid. Anba be dage. </v>
<v b="2KI" c="9" v="20">Dule-neg-niba-nakulesiid gannar sogdebalid: —Gayaburba-berbeged bato mosad. Degi-inigwele, gwen gannar bar-dani an daksurbalid. An dakedi, Nimsi-wagwa-Jehú, moli-ur-sedani an dakdo, ar ade, gwae-gwae danikid. </v>
<v b="2KI" c="9" v="21">Geb Joram sogded: —An-moli-ur-bila-onoged guakwaa anga nasikmalo. Bela e-moli-ur ega guakwaa nasismargu, Israel-e-rey-Joram, Judá-e-rey-Ocozíasʼbo, e-moli-ur-e-moli-urgi, Jehú-abin nadmalad. Geb dule-Jezreel-neggweburgined Nabotʼye-nugad-e-nainugi Jehú-abingunonimalad. </v>
<v b="2KI" c="9" v="22">Joram, Jehú-dakargu ese egichided: —Jehú, ¿be nuedgi-daniki? Jehú abin-sogded: —¿Igi an nuedgi-danikosunna? Emide, be-nan-Jezabel ibmar-sobarmalad-bab-dummadyob-imakleged e-bab-dummadga imakdiid, ina-isganamar imakdibalid. </v>
<v b="2KI" c="9" v="23">Joram deyob ega-soge-itosgu, Jehúʼgi-wakinnega gannar yog-birar-imaksad, binnasuli Ocozíasʼse goted: —¡Ocozías, anmar ese yamolesa! </v>
<v b="2KI" c="9" v="24">Degi-inigwele, Jehúʼdi, idu warsi-gachii-ganisoggu, Joramʼgi sigu yog-miar-imaksad, geb yarganba egi gwisgudapid, e-gwagegi yoledapid. Geb, Joram e-moli-ur-yagi aimukuded. </v>
<v b="2KI" c="9" v="25">Geb Jehú, e-bendaked-Bidcarʼga sogded: —Odege. Jezreel-neggweburgined-Nabot-e-nainugi be meto. Be ebinsae, deun be anbo anmar e-bab-Acabʼba moli-ur-semaigusgu, Bab-Jehová we-dulegi weyob ibmar-guoye sogsa gusad: </v>
<v b="2KI" c="9" v="26">‘Ani an Bab-Jehová-guedgi sogye: Saegidbali, wegi Nabot-e-ablis, degi, e-masmala-e-ablis an daksad. Degisoggu, napira an soged, be emar-oburgwisad-ulale, we-nainugi buged-mai an be-imakoed. Degisoggu, Joram-e-mui be odege, Nabot-e-nainugi be mete, igi Bab-Dummad-sogsagusa, deyob guegar.’ </v>
<v b="2KI" c="9" v="27">Judá-e-rey-Ocozías, deyob daksagu, Bet-Hagán-igarba wakited. Degi-inigwele, Jehú balegitegu, e-sordamarga sogded: —Bemar, we-dule moli-urgi-nadapid oburgwemarbalo. Degi, Ibleam-neggweburmobin, Gur-yar-mullu-nakwemaidgi Ocozías-naibi-imaksamalad. Degi-inigwele, Ocozías nabir Meguido-neggweburse wakichad. Geb agi burgwedapid. </v>
<v b="2KI" c="9" v="28">Agine, ega-arbamalad moli-urgi e-mui Jerusalén-neggweburse sesmalad. Geb agi David-neggweburgi e-dadgan-neg-uan-maidgi digsamalad. </v>
<v b="2KI" c="9" v="29">Dakargu, Acab-machi-Joram, birgambe-gakagwensakgus (11) Israel-yargi-negsemaidgi, Ocozías Judá-yargi negsear gusad. </v>
<v b="2KI" c="9" v="30">Geb a-sorbali, Jehú Jezreel-neggweburse naded. Jezabel degii-wisguargu, Jehú-iduar ibya-sigamar magsad, nue-gwiar imaksad, geb yawagak-senigwadba atakded. </v>
<v b="2KI" c="9" v="31">Jehú neggwebur-yawagak-dogedgi dogdanigu, Jezabel ese goted: —Anna, ¿bede nueganbi? Bedi Zimriʼyobidid. Be-dummad-gindakedid. </v>
<v b="2KI" c="9" v="32">Geb Jehú yawagak-bipi-siidsik atakdegu, sogded: —¿Doa anba nai? Geb agi, reyneggi dule-maiga-gudimalad warbo, warbaadibe, Jehúʼsik yawagak-bipigwadba atakarmalad. </v>
<v b="2KI" c="9" v="33">Geb Jehú amarga sogded: —Bemar, Jezabel-egwanmar. Geb, napase egwachamalad. Argwachagu, bela e-ablis galugi, degi, molimargi milesad. Geb molimar Jezabel-birgi dii-dii-annasmalad. </v>
<v b="2KI" c="9" v="34">Agine, Jehú mas-gunnega, degi, gobega sigisad. Geb bergusgu, igar-uksad: —Emisgi, we-ome-isgana-e-mui be sedmar, degi, be digmalo, ar ade, we-ome, rey-e-sisgwad. </v>
<v b="2KI" c="9" v="35">Degi, Jezabel-e-mui-digega nadmargu, e-mui amissurmalad, unnila e-nono-gar, e-mali-gar, degi, e-sakwa-garbi amismalad. </v>
<v b="2KI" c="9" v="36">Degisoggu, gannar Jehúʼse nonimalad, bela ega sognonimalad, geb Jehú amarga sogded: —Bab-Dummad we-gayaburba bato e-mai-Elías-Tisbeʼginedba weyob sogsa gusad: ‘Jezreel-nainugi achumar Jezabel-e-mui gunnoye.’ </v>
<v b="2KI" c="9" v="37">Jezabel-e-mui, ibmar-durgan-saa-miledeyob, Jezreel-nainugi miledoye, gwen dule binsaosurye, wede, Jezabel-an-dakye. </v>
<v b="2KI" c="10" v="1">Acab dulapaa-gakambe (70) masmala nikad. Amala Samaria-yargi bukwad. Degidgine, Jehú garda narmaksad, geb Samaria-yargi Jezreel-neggweburgi dummagan-bukwadse, degi, sapin-dummagan-bukwadse barmisad. Degine, Acab-masmala-gardagi-odurdakmaladse barmisad. A-gardagi weyob sognaid: </v>
<v b="2KI" c="10" v="2">“Bemar-abargi Rey-Acab-masmala gudidiid, degi, e-moli-ur-bila-onomaladi be nikamalad, degine, e-sorda-moligi-sii-urwemalad be nikamarbalid, deginbali, e-neggwebur-sakdigar-bukmalad, degi, bila-onogedgi e-ibmar-ebulemalad be nikamarbalid. Degisoggu, bemar we-garda abindaksamalale, </v>
<v b="2KI" c="10" v="3">Acab-machi-wargwen bur dule-buled, bur nue-nug-nikad be sumalo, e-bab-sorba yar-seega. Deginbali, rey-masmala-ular be urwemalo.” </v>
<v b="2KI" c="10" v="4">Deyob garda absosmargu, bela-bela dobguarmalad, sogdemalad: “Ar reymar warbogwadbela, gwen egi obichasulid, Degite anmar-bursunna, sunna anmar egi obinmarmogosi.” </v>
<v b="2KI" c="10" v="5">Degisoggu, dule-reyneg-akwed, degi, Jezreel-neggwebur-dummadga-maid, degine, sapin-dummagan, deginbali, Acab-masmala-gardagi-odurdakmalad, Jehúʼse gayaburba barmisad: “Anmar be-maiga guoed, be-sogedba an ibmar-imakmaloed. Degisoggu, anmar dule-baid reyga omesosulid. Be-dakedba be ibmar imako.” </v>
<v b="2KI" c="10" v="6">Geb degine, Jehú, garda-baid barmialid, weyob sogsiid: “Bemar anba naimalale, degi, nue be an-sogedba ibmar-imakbimalale, degirdi, Acab-masmala-dukar be egwanmalo, banedse we-wachigi Jezreel-neggweburse be anse dagmalo, degi, anga be Acab-e-masmala-e-nono sedago.” Neggweburgi-dummaganga-gudidiid Acab-e-masmala dulapaa-gakambe-merguedi (70) akwedimalad. </v>
<v b="2KI" c="10" v="7">Degisoggu, a-dulemala garda abindaksamargua, Acab-masmala-e-dukar yog-egwannar-egwannar imaksamalad, geb e-nonomar garbagi urbismalad, geb degine, Jezreel-neggweburse Jehúʼse barmismalad. </v>
<v b="2KI" c="10" v="8">Geb dule-gayaburba-berbeged Jehúʼse nonikid, ega sognonikid: —Acab-masmala-nono senonimar. Geb Jehú ega sogded: —Neg-oibogedse, neggwebur-yawagak-dogedgi be danabo urbemalo. </v>
<v b="2KI" c="10" v="9">Neg-oibosgu, Jehú noalid, geb bela dulemar-bukwadga sogded: “Bemar ibmar oakalossulid. Ani an-dummad-oburgwedgi an binsasad, ani an oburgwisad. Degite, ¿doa bela wemar-oburgwissunna? </v>
<v b="2KI" c="10" v="10">Be wisgumarsun, igi Bab-Jehová bela Acab-gwenadgangi sunmaksagusadi, ar bela deyob guedsegad. Degisoggu, Bab-Jehová bela e-mai-Elíasʼba ibmar-sogsagusad imaksad.” </v>
<v b="2KI" c="10" v="11">Jehú deyob sogsagu, Jezreel-neggweburgi Acab-masmala-napi-bukwad, degi, dule-nug-nikamalad, degine, e-gwenadgan, degi, e-irwa-Bab-Dummadse-gormaladse-bakale, Jehú ogilosad, bipisaale wargwenad bar odulossulid, bela oburgwisad. </v>
<v b="2KI" c="10" v="12">Geb a-sorbali, Jehú Samaria-neggweburse naded, igarba-nadapidgi sibad-wawaad-absar-esileged-neg-siidse modapid. </v>
<v b="2KI" c="10" v="13">Agine, Jehú, Judá-e-reyga-gusad-Ocozías-e-gwenadgan abingualid. Degi, Jehú amarse egichided: —¿Bemarde doamala? Geb abin-sogdemalad: —Anmar Ocozías-e-gwenadgana. Anmar rey-masmala, degi, Jezabel-masmala dakdanikid. </v>
<v b="2KI" c="10" v="14">Geb degine, Jehú e-sordamarga sogded: —¡Be gamala! Geb e-sordamar gasmalad. A-sorbali, sibad-wawaad-absar-esileged-neg-dikarba, dia-siid-nagaba, a-dulemar-ibe dukar-egwachamalad. A-dulemarde e-dulabo-gakabo (42) mergued. Bipisaale dula obessurmalad, bela oburgwismalad. </v>
<v b="2KI" c="10" v="15">Degi, Jehú nadbargu, Recab-machi-Jonadab abingunonikid, ase nadapinad. Geb Jehú ega sogded, be nued-sogeye. Deyob sogsagu, ese egichided: —¿Ibmar-nueganbi an bega imakdiid, deyob be angi imakdimoga? Jonadab abin-sogded: —Ar deyobdo. Geb, Jehú ega sogded: —Degirdi, be-argan be anga udage. Geb Jonadab ega argan-oyoded, geb Jehú e-moli-urgi Jonadab-onakwisad. </v>
<v b="2KI" c="10" v="16">Geb, Jehú ega sogded: —Anmar nae, adi, be an-dakoed, igi an Bab-Jehováʼbina an nue-soge. Degi, Jehú, na e-moli-urgi, Jonadab-sesad. </v>
<v b="2KI" c="10" v="17">Geb, Jehú Samaria-neggweburse modapgu, Acab-masmala-napi-bukmalad bela-ogilosad, igi Bab-Jehová, Elíasʼba sogsagusa, deyob gusad. </v>
<v b="2KI" c="10" v="18">Degine, Jehú, bela dulemarse gochad, ega sogded: “Acabʼdi, Baalʼba nue-nai gussulid. Andi bur bule Baalʼga ibmar imakoed. </v>
<v b="2KI" c="10" v="19">Degisoggu, bela Baal-gayaburba-barsogmaladse be gormalo, degine, bela dulemar-Baal-nug-odummomaladse, degi, dule-irwa-Baalʼse-gormaladse be gormalo. Wemar-wargwensaale beosulid, ar ande Baalʼga ibmar-ogumakar-ukleged-sunsoged uksokalid. Ar dule nonisulile, oburgwilegoed.” Jehúʼdi napiragwadba deyob sogsulid, ar ade, Baalʼse-gormalad-ogilogedgi binsanaid. </v>
<v b="2KI" c="10" v="20">Agi, Jehú sogded: “Baal-nug-odummogega dulemarse be gormar.” Degisoggu, deyob imaksamalad. </v>
<v b="2KI" c="10" v="21">Geb agine, Jehú Israel-dulemar-owisogega gayaburba-berbemalad barmisad. Geb dulemar Baalʼse-gormalad bela nonimalad, bipisaale dule-wargwenad nonisuli gussulid. Degisoggu, Baalʼse-goled-neg bela-belad engus sigisad. </v>
<v b="2KI" c="10" v="22">Geb degine, Jehú, dule-irwa-Baalʼse-gormalad-e-mor-dakedga sogded: “Bela dule-Baal-nug-odummomaladga, ibagi-mor-yoleged onio.” Dule-mor-dakedi deyob imaksad. </v>
<v b="2KI" c="10" v="23">Degine, Jehú, Recab-machi-Jonadab-ebo, Baalʼse-goled-negyaba dogded, degi, Jehú Baal-nug-odummomaladga sogded: “Nue be dakmalo, abakale bemar-imbagi dule-Bab-Jehováʼse-gormalad siile, ar ade, unnila Baal-nug-odummomaladbi ambikubi abeleged.” </v>
<v b="2KI" c="10" v="24">Degine, Baal-nug-odummomalad e-bab-dummadga-ibmar-ukega, degi, e-bab-dummadga-ibmar-ogumakar-ukleged-ukega ubosmargu, Jehú machergan-e-dulabake (80) magaba oambikusad, geb ega sogsad: “Dulemar an bega-urmaksad be dula-obesmalale, be-sunnad be anse oburgwilemaloed.” </v>
<v b="2KI" c="10" v="25">Geb, bela ibmar-ogumakar-ukleged-uknaid-obelosmargu, Jehú dule-nakulemaladga, degi, bila-onomalad-e-dummaganga sogded: “Emisgi dogmar, bela ogilomalo, melle-wakinnega imako.” Dule-nakulemalad, degi, bila-onomalad-e-dummagan es-suidgi bela Baal-nug-odummomalad ogilosad, degine, bela e-muimar omilede imaksamalad. A-sorba, geb Baalʼse-goled-neg-islidikidyaba ubodmalad. </v>
<v b="2KI" c="10" v="26">Degi, Baalʼse-goled-negyaba akwa-islidikid-sobarmalad-bukwad onismalad, geb ogumaksamalad. </v>
<v b="2KI" c="10" v="27">Deginbali, Baal-akwagi-sobaled-gwichid omukusmarbalid. Geb Baalʼse-goled-neg bela earismalad, ibmar-isgana-milegedga emi-we-garda-narmaklenaidse imaklesad. </v>
<v b="2KI" c="10" v="28">Deyobi, Jehú, Israel-yargi Baalʼse-golleged-neg osulosad. </v>
<v b="2KI" c="10" v="29">Degi-inigwele, Jehúʼdi, gwen isguedgi bangussulid, ar igi Nabat-machi-Jeroboam, Israel-dulemar-isguega-imaksagusa, deyob, Jehú isgudii gusmogad. Ar ade, Jehú, amba Betelʼgi, degi, Danʼgi moli-bebe-nikad-orbimalad-nug-odummodii gusad. </v>
<v b="2KI" c="10" v="30">Degi, Bab-Jehová, Jehúʼga sogsad: “Anga ibmar-nueganbi be imaksad. Igi Acab-e-wagan-imakedgi an binsasa, a-sunnagwad be ibmar-imaksad. Degisoggu, be-masmala, degi, be-wagan, be-wagan-yokorginmalad, be-wagan-yarganbarmaladse-bakar, Israel-yalagi negsemai guoed.” </v>
<v b="2KI" c="10" v="31">Degi-inigwele, Jehú, Israel-e-Bab-Dummad-Jehová-Igar-Maidba imaksasulid, ar ade, amba isguedgi nanadigusad, igi Jeroboam Israel-dulemar-isguega-imaksagusa, deyob isgudii gusad. </v>
<v b="2KI" c="10" v="32">A-ibagangi, Bab-Jehová Israel-yala binna-binna obipilemai imakalid. Rey-Hazael, bela Israel-yar neggweburmar-baiganbo-abingunanaidgi Israel-sordamargi gwisgusad. </v>
<v b="2KI" c="10" v="33">Jordán-diwar-dad-nakwedsik yalamar-susad: Bela Galaad-yalaganba alid, degi, Gad-yalaganba, degine, Rubén-neggwebur-yalaganba, degi, Manasés-neggwebur-yalaganba, Aroer-neggweburse, Arnón-dian-maidse yalamar susad. Galaad-neggwebur-akar, degi, bela Basán-neggweburse yalamar susad. </v>
<v b="2KI" c="10" v="34">Jehú e-ibmar-imaksad-baigan, degine, e-gangued-oyosad-baigan, Israel-e-reymar-ibmar-imaksad-gardagi narmakar maid. </v>
<v b="2KI" c="10" v="35">Degine, Jehú burgwenonikid, geb Samaria-neggweburgi e-dadgan-abargi digsamalad. A-sorbali, e-machi-Joacaz yar sesad. </v>
<v b="2KI" c="10" v="36">Jehú, Samariaʼgi Israel-dulemargi birga-dulagwen-gakabaabak (28) yar sesad. </v>
<v b="2KI" c="11" v="1">Ocozías-e-nan-Atalía, e-machi-burgwisye wisguargu, bela rey-gwenadgan-ogiloapid. </v>
<v b="2KI" c="11" v="2">Degi-inigwele, rey-masmala-ogilolenaidgi, Rey-Joram-sisgwa-Josaba, Ocozías-e-bun, Rey-Ocozías-mimmi-Joásʼye-nugadi susad. Geb Atalía-idu odukusad. Gabednegyaba ome-mimmi-akwedbo Joás-odukusad. A-ulale, Joás-oburgwissurmalad. </v>
<v b="2KI" c="11" v="3">Degi, Joás omegwa-e-akwedbo birganergwa (6) Bab-Jehováʼse-goled-neggi dukudii gusad. A-ibagangi, Atalía dummadga yar-semai gusad. </v>
<v b="2KI" c="11" v="4">Birgagugledgi (7) dule-irwa-Bab-Dummadse-goled-Joiada, rey-sorda-dulataled-e-dummaganbina (100) gochad, degi, Cereteo-sordamar-e-dummaganse, degine, reyneggi-sorda-nakulemalad-e-dummaganse gochad, Bab-Jehováʼse-goled-negse an-dakdamaloye. Geb agine, Bab-Jehováʼse-goled-neggi Joiada a-dulemar-ebo na ise-sogar igar-mesisad, adi, melle e-barsogmalaga. A-sorbali, Joiada amargala rey-machi-Joás oyosad. </v>
<v b="2KI" c="11" v="5">Degine, amarga weyob igar uksad: “Weyob be imakmalo: Bemar obunnoged-ibagi danapaa-bukwadi, danagwen reyneggi nakulemalo. </v>
<v b="2KI" c="11" v="6">Geb baid-danagwenadi, Yawagak-Shurʼye-nugadsik nakulemarmogo. Geb napi-danagwenadi, nakulemalad-neg-yawagaksik nakulemarmogo, adi, muchub-muchub bemar Bab-Jehováʼse-goled-neggi nakulemalagar. </v>
<v b="2KI" c="11" v="7">Degi, sorda-danabogwad obunnoged-ibagi-arbaosurmaladi, Bab-Jehováʼse-goled-neggi reyga nakulegoed. </v>
<v b="2KI" c="11" v="8">Bemar rey-dikarba danale gingimar annik-annik be ambikumalo. Dule-gwensak a-bukwadgi dogele, oburgwilegoed. Degisoggu, bia rey naddibele, melle wargwen-naega imakmalo.” </v>
<v b="2KI" c="11" v="9">Rey-sorda-dulataled-e-dummagan (100), igi-dule-irwa-Bab-Dummadse-goled-Joiada ega igar-uksa, deyob imaksamalad. E-sordamar egad-egad urbismalad. Bela sorda obunnoged-ibagi-arbamaladi, degi, obunnoged-ibagi-arbasurmaladse-bakar, e-sordamar egad-egad urbismalad. Geb, dule-irwa-Bab-Dummadse-goled-Joiadaʼse nonimalad. </v>
<v b="2KI" c="11" v="10">Geb agine, Joiada, rey-sorda-dulataled-e-dummaganga (100) eswar-swiswidikmalad, degi, sigu-abgamalad Bab-Jehováʼse-goled-neggi-sabolebukwad ega uksad. A-ibmarmarde, Rey-Davidʼgadga gusadid. </v>
<v b="2KI" c="11" v="11">Geb degi, neggi-nakulemalad, Bab-Jehováʼse-goled-neg-siid-argan-nued-akale, sapiledsikidse, Babga-ibmar-ogumakar-ukleged-ailamobin rey-bendakega ambikusmalad. Degine, gingi annik-annik bukusmalad. </v>
<v b="2KI" c="11" v="12">Degidgine, Joiada, rey-machi-onosad. Geb ega rey-gurgin sisad. Degine, Bab-Jehová-Dadganbo-Igar-Mesisad-Garda ega uksabalid. A-sorbali, gwallu-wawad e-nonogi eosad, degine, bela ega argan-ogotemalad, sabsur-oimakdemalad, sogdemalad: “¡Rey-nug odummomar!” </v>
<v b="2KI" c="11" v="13">Atalía, sorda-nakulemalad-oimake, degi, dulemar-oimake itoargu, Bab-Jehováʼse-goled-neggi dulemar-oimakbukwadse naded. </v>
<v b="2KI" c="11" v="14">Mosgua, dakdapid, igi gusgu dule reyga-nugsananaimalale imakdamala, deyobi, rey buar-nagaba-gwichi dakdapid. Degine, dule-dummagan, degi, dule-gar-ogormalad rey-nagaba-bukwa dakdapid. Deginbali, bela dulemar weligwale gar-trompeta-ogorbukwa dakdapid. Degidgine, Atalía, na e-mor-yoid siir-siir-imaksad, geb binnasur-goted sogded: “¡Angi be aibichamar! ¡Angi be aibichamar!” </v>
<v b="2KI" c="11" v="15">Geb agine, dule-irwa-Bab-Jehováʼse-goled-Joiada, rey-sorda-dulataled-e-dummaganga (100) igar uksad: “Sordamar-bukwad-abargi Atalía be onomala. Dule Atalía-bendakalile, es-suidgi oburgwemalo.” Ar dule-irwa-Bab-Dummadse-goledi melle Bab-Jehováʼse-goled-neggi Atalía-oburgwemaloye sogsasoggu, </v>
<v b="2KI" c="11" v="16">gasa sesmalad. Agine, reynegsik, bia sorda-moligi-sii-urwemalad ubodae, asiki onosmalad. Geb agine Atalía-oburgwismalad. </v>
<v b="2KI" c="11" v="17">Geb agine, Joiada, reyga, degine, dulemarga Bab-Jehová-ebo igar-mesisad: Unnila emarde, Bab-Jehová-dulamarga gumaloye. Degine, Joiada, reyga, degi, e-dulamarga igar-mesisbalid, adi, na muchub-muchub bendakmalagar. </v>
<v b="2KI" c="11" v="18">Geb a-sorbali, bela dulemar Baalʼse-goled-negse nadmalad. Agi, Baalʼse-goled-neg-siid earismalad. Deginbali, Baalʼga-ibmar-ogumakar-ukleged-ailamar bela bibichismalad, degi, e-bab-dummadyob-imaklemalad bela bibichismarbalid. Degine, dule-irwa-Baalʼse-goled-Matán, Baalʼga-ibmar-ogumakar-ukleged-aila-walik oburgwismarbalid. Dule-irwa-Bab-Dummadse-goled-Joiada, dule-nakuleged, Bab-Jehováʼse-goled-neggi nakulegega ogwichisad. </v>
<v b="2KI" c="11" v="19">Geb rey-sorda-dulataled-e-dummagan (100), degi, Cereteo-sordamar-e-dummagan, degine, reyneggi-dule-nakulemalad, deginbali, bela dule-neggweburginmalad, Bab-Jehováʼse-goled-neg-akar, reyneg-gandikidse reyba nadmalad. Degi, nakuleged-neg-yawagakba dogsamalad. Geb agine, Rey-Joás rey-gangi sigidapid. </v>
<v b="2KI" c="11" v="20">Bela dulemar weligwar itosmalad. Ar reyneggi Atalía es-suidgi oburgwismarsoggu, neggwebur bonisuli sigisad. </v>
<v b="2KI" c="11" v="21">Joás birgagugle-nikadgi (7) Judá-yargi reyga megnonikid. </v>
<v b="2KI" c="12" v="1">Jehú birgaguglegus (7) Samariaʼgi-negsemaidgi, Joás yar sealid. Jerusalénʼgi birga-dulabo (40) yar sesad. E-nandi Sibiaʼye nugad, Beersebaʼginedid. </v>
<v b="2KI" c="12" v="2">Joás, bela ibmar-nueganbi Bab-Jehováʼga imaksad. Ar ade, dule-irwa-Bab-Dummadse-goled-Joiada deyob odurdaksad. </v>
<v b="2KI" c="12" v="3">Degi-inigwele, bab-dummadyob-ibmar-imakleged-aila-matusurmalad osulossulid. Degisoggu, dulemar a-aila-matusurmaladgi, amba e-bab-dummaganga ibmar-ogumakaled ukdii gusmalad. Degi, ina-wawadikid amba obupurmakdii gusmalad. </v>
<v b="2KI" c="12" v="4">Ibagwengi Joás, dule-irwa-Bab-Dummadse-gormaladga sogded: “Bab-Jehováʼga-mani-weleged, dulemar-Bab-Jehováʼse-goled-negse-senonidaed, be weemalo. Degi, neggweburga-mani-galeged, degine, igar-maidba Bab-Jehováʼga-mani-ukleged sedamarbalo. Deginbali, dule e-binsaedba-Bab-Jehováʼga-mani-ukleged sedamarbalo.” </v>
<v b="2KI" c="12" v="5">Dule mani-sedanikile, dule-irwa-Bab-Dummadse-gormalad e-abin suo. A-manigi bemar, bela Bab-Jehováʼse-goled-neg be nudakmalo. </v>
<v b="2KI" c="12" v="6">Joás birga-durgwen-gakapaagus (23) negsemaidgine, dule-irwa-Bab-Dummadse-gormalad amba Bab-Jehováʼse-goled-neg nudaksurmarsoggu, </v>
<v b="2KI" c="12" v="7">Rey-Joás, dule-irwa-Bab-Dummadse-goled-bur-dummad-Joiadaʼse, degi, dule-irwa-Bab-Dummadse-gormalad-baiganse gochad. Amarga sogded: “¿Ibiga bemar Bab-Dummadse-goled-neg gwen-nudaksurmala? Emi-onodoedgi melle bar dulemargi mani weemalo. Be mani-wesmaladi, Bab-Jehováʼse-goled-neg-nudaklegega be ukmalo.” </v>
<v b="2KI" c="12" v="8">Dule-irwa-Bab-Dummadse-gormaladi, bar dulemargi mani-weosulid nabir itosmalad. Degi, Bab-Jehováʼse-goled-neg-nudaklegoed-e-idumaladga bar guosurmarbalid nabir itosmarbalid. </v>
<v b="2KI" c="12" v="9">Degi-inigwele, dule-irwa-Bab-Dummadse-goled-bur-dummad-Joiada, mani-urbed-ulugwa susad, geb, eduged-birgi yaa ollomaksad. A-sorba, a-ulu dulemar-Bab-Jehováʼse-goled-negyaba-ubolegedsiki sesad. Geb Bab-Dummadga-ibmar-ogumakar-ukleged-aila-argan-nuedsik sisad. Dulemar Bab-Dummadse-goled-negse-mani-sedani-damaladi, dule-irwa-Bab-Dummadse-gormalad, yawagak-dogedgi-nakulebukwad, a-mani a-ulugwa-yagi urbebukwad. </v>
<v b="2KI" c="12" v="10">Ulugwagi mani engus-dakarmalale, reyga-garda-narmaked, degi, dule-irwa-Bab-Dummadse-goled-bur-dummad Bab-Dummadse-goled-neggi mani-weles-bukwad ebisnoni damalad. Geb a-sorbali, sagugi bardamalad. </v>
<v b="2KI" c="12" v="11">Bela mani ebichilesale, Bab-Jehováʼse-goled-neg-nudaknanaid-dakmaladga mani ilagwen-ukar imakmalad. Adi, Bab-Jehováʼse-goled-neg-nudaknanaid-bennukegar: Dule-urgogi-arbamalad, neg-sobedgi-arbamalad, </v>
<v b="2KI" c="12" v="12">dule-neg-sobedgi-akwagi-arbamalad, degine, dule-akwa-sikedgi-arbamalad-bennukegar. A-ukine, a-manigi urgomar bakmarbalid, degi, neg-sobega-akwa-ebuleged bakmarbalid, adi, Bab-Jehováʼse-goled-neg-nudakegar. De-ukinbali, Bab-Jehováʼse-goled-negga ibmar-baigan-baklemalad-bennukbaliga mani ebulebalid. </v>
<v b="2KI" c="12" v="13">We-mani, Bab-Jehováʼse-goled-negse-selenonidaedi, mani-nog-sobega ebulesulid, degi, gwillo-dub-sikmalad-sobega, bormo-matargana-sobega, gar-trompeta-sobega ebulesulid. Degine, bipisaale, ibmar-baigan-orbimalad-sobega, degi, manibimalad-sobega ebulesisulid. </v>
<v b="2KI" c="12" v="14">Unnila we-mani, dule Bab-Jehováʼse-goled-neg-nudaknanaid-dakmaladga ukledaed, adi, a-manigine, Bab-Jehováʼse-goled-neg nudakegar. </v>
<v b="2KI" c="12" v="15">Degine, dule-arbananaid-bennukmaladse, bar mani-nug egislesulid, ar ade, inniki-sogedba arbamalad. </v>
<v b="2KI" c="12" v="16">Bab-Jehováʼgi-isgusad-ular-mani-uklegedi, degi, dulegi-gwatirisad-ular-mani-uklegedi, Bab-Jehováʼse-goled-negse selemaisulid. Ar ade, we-mani unnila dule-irwa-Bab-Dummadse-gormaladgadid. </v>
<v b="2KI" c="12" v="17">A-ibagangi, Siria-dulemar-e-rey-Hazael Gat-neggweburgi gwisgunonikid, degi, a-neggwebur susad. Geb agine, Jerusalén-neggwebursik naded, egi gwisguegar. </v>
<v b="2KI" c="12" v="18">A-ulale, Judá-e-rey-Joás, e-dadgan-Judá-e-reyga-gusmalad-Josafat, Joram, degine, Ocozías, Bab-Jehováʼse-goled-negga ibmar-nuegan-nug-imaksadi, bela wesad. Degi, Joás, na Bab-Jehováʼga ibmar-nuegan-nug-imaksamogadi, bela-wesbalid. Degine, bela Bab-Jehováʼse-goled-neggi-mani-sabolegedgi ormar-amisadi, degi, bela reyneggi ormar-amisbalidi, bela wesbalid. Geb, bela we-ibmarmar Siria-rey-Hazaelʼse barmisad. Degisoggu, Hazael, Jerusalén-neggweburgi bar-gwisgussulid. </v>
<v b="2KI" c="12" v="19">Joás bela e-ibmar-imaksad-baigan Judá-e-reymar-ibmar-imaksad-gardagi narmakar mamaid. </v>
<v b="2KI" c="12" v="20">Joásʼga-arbamalad, Joás-oburgwedgi binsaarmalad. Agine, Sila-neggweburse nadapidgi, Miloʼye-neg-nugadgi Joás-oburgwismalad. </v>
<v b="2KI" c="12" v="21">Simeat-machi-Josacar, Somer-machi-Jozabadʼbo, Joás-oburgwisad. Joás burgwisgu, e-dadgan-abargi David-neggweburgi diglesad. A-sorbali, e-machi-Amasías yar sesad. </v>
<v b="2KI" c="13" v="1">Ocozías-machi-Joás, birga-dulagwen-gakapaagus (23) Judá-yargi-negsemaidgi, Jehú-machi-Joacaz, Israel-yar sealid. Samaria-neggweburgi yar-semai gusad. Agine, Joacaz birgambe-gakagugle (17) yar sesad. </v>
<v b="2KI" c="13" v="2">Joacaz, Bab-Jehová-ibmar-abemaisulidi, Bab-Jehová-asabin imaksad, ar ade, igi Nabat-machi-Jeroboam Bab-Jehováʼgi isgusgusa, deyob Joacaz Bab-Jehováʼgi isgunonimogad. Ar ade, Jeroboam Israel-dulemar Bab-Jehováʼgi isguega imaksagusad. Degine, Joacaz, isguedgi gwen-bangudsur gusad. </v>
<v b="2KI" c="13" v="3">Degisoggu, Bab-Jehová Israel-dulemargi uluarsunnad. Degidbali, Siria-dulemar-e-rey-Hazaelʼga, degi, Hazael-machi-Ben-Adadʼga urmaksad, adi, Israel-dulemargi obindii guegar. </v>
<v b="2KI" c="13" v="4">Degi-inigwele, Joacaz, Israel-dulemar bendakega bela-belad Bab-Jehováʼse gochad. Degidbali, Bab-Jehová, Joacaz-ese-goled itosad, ar ade daksad, igi Israel-dulemar Siria-dulemar-e-reyse wilebukwa. </v>
<v b="2KI" c="13" v="5">Degi, Bab-Jehová, Israel-dulemar-bendakega dule-barmialid. Geb agine, nabir Israel-dulemar Siria-dulemarse-wilebukwadgi bendaklesad. Geb gannar Israel-dulemar iduar-bukwagusadyobi bonisuli bukusmarbalid. </v>
<v b="2KI" c="13" v="6">Degi-inigwele, amba Israel-dulemar, Jeroboam-wagan-isgusadba nanadii gusad. Amar emar-isguega imaksa gusad, degi, Samaria-neggweburgi bab-dummad-bundor-imakleged-Asera, gwen osulossurmarbalid. </v>
<v b="2KI" c="13" v="7">Joacazʼga idualeyob sorda-bila-onomalad bar ambikussulid, unnila, sorda-moligi-sii-urwemalad waladulabo-gakambe (50) napi besad. Degi, moli-ur-bila-onomaladi warambe (10), napi besbalid. Deginbali, sorda-nagab-urwemaladi miliambe (10,000), napi ambikudapid. Ar ade, Siria-e-rey bela nagase Joacaz-sordamar-obelosad. </v>
<v b="2KI" c="13" v="8">Joacaz e-ibmar-imaksad-baigan, degi, e-gangued oyosad-baigan, Israel-e-reymar-ibmar-imaksad-gardagi narmakar maid. </v>
<v b="2KI" c="13" v="9">Joacaz burgwisgu, Samaria-neggweburgi diglesad. A-sorbali, e-machi-Joás yar sesad. </v>
<v b="2KI" c="13" v="10">Judá-e-rey-Joás birga-dulagwen-gakambe-gakaguglegus (37) Judá-yargi-negsemaidgi, Joacaz-machi-Joás, Israel-yar sealid. Samaria-neggweburgi yar-semai gusad. Agine, Joacaz-machi-Joás birgambe-gakanergwa (16) yar sesad. </v>
<v b="2KI" c="13" v="11">Joacaz-machi-Joás, Bab-Jehová-ibmar-abemaisulidi imaksad, ar ade, Nabat-machi-Jeroboam Israel-dulemar-isguega-imaksadgi, Joás isgunonimogad. Degine, Joás, isguedgi gwen bangussurgusad. </v>
<v b="2KI" c="13" v="12">Joás e-ibmarmar-imaksad-baigan, degi, e-gangued-baigan oyosadi, degine, igi Judá-e-rey-Amasías-ebo bila-onosadi, Israel-e-reymar-ibmar-imaksad-gardagi narmakar maid. </v>
<v b="2KI" c="13" v="13">Joás burgwisgu, Samaria-neggweburgi reymar-abargi diglesad. A-sorbali, Jeroboam yar sesad. </v>
<v b="2KI" c="13" v="14">Eliseo nue-gegus-maidgine, Israel-e-rey-Joás ese nadegusad. Degi, ese mosgu, ise-boale angaagwar Eliseoʼgi nagusad, geb ega sogded: —¡Dummad! ¡Dummad! Bedi Israel-dulemarga sorda-gandikidga be gued. </v>
<v b="2KI" c="13" v="15">Eliseo ega sogded: —Warsi be ami, degi, sigumar be amiba. Geb Joás deyob imaksad. </v>
<v b="2KI" c="13" v="16">A-sorba, Eliseo Israel-e-reyga sogded: —Warsi be gae. Geb rey warsi gasgua, Eliseo, reygi e-argan omesisad. </v>
<v b="2KI" c="13" v="17">Geb ega sogded: —Yawagak-bipi-dad-nakwedsik-siid be egae. Geb Joás yawagak-bipi egasad. Eliseo ega sogdebalid: —¡Emisgi, be sigu mie! Agi, Joás sigu mided. Eliseo ega sogdebalid: —¡We-sigu Bab-Jehová-e-wilub gued! Bab-Jehováʼdi, Siria-dulemargi nakwega be-imakoed. Be, Siria-dulemar Afec-neggweburgi ogalakuoed, bela obelogedse be imakoed. </v>
<v b="2KI" c="13" v="18">A-sorba, Eliseo reyga sogdebalid: —Sigumar be sue. Degi, rey sigumar susad. Geb Eliseo ega sogded: —Emisgi, sigugi napa be bibyoge. Geb, Rey-Joás ilapaa sigugi napa bibyosad. A-sorba bar bibyodsulid. </v>
<v b="2KI" c="13" v="19">Degidgine, Bab-Dummad-e-dule ese ulualid, ega sogded: —Be napa sigugi ilatar (5), igi, ilanergwa (6) be bibyoged wilubbinad. Deyob be bibyosana, Siria-dulemargi nue be nakoendo, bela obelogedse be imakoendo. Ar emisgindi, wis be unnila ilapaa ogalakuoed. </v>
<v b="2KI" c="13" v="20">A-sorba, Eliseo burgwenonikid, geb digsamalad. Gusgu birga-irba atursamalad-dule-Moabʼginmalad danale Israel-yarse ubononidaed. </v>
<v b="2KI" c="13" v="21">Geb ibagwengi, Israel-dulemar dule-mui-dignanaidgi, danale atursamalad-dule egi dani dakarmalad. Degidgine, dule-mui Eliseo-digar-maid-yaba metemarsunnad. Dule-mui Eliseo-garmargi megidapgu, gannar dule durgualid, degi, gwichibinne imaksad. </v>
<v b="2KI" c="13" v="22">Joacaz Israel-yar-semaiunni, Siria-dulemar-e-rey-Hazael, Israel-dulemar-wiodii gusad. </v>
<v b="2KI" c="13" v="23">Degi-inigwele, Bab-Jehová Israel-dulemar wiledakarbargu, bendaksagusad. Ar ade, Abraham-ebo, degi, Isaac-ebo, degine, Jacob-ebo igar-mesis gusad. A-ulale, emi we-garda-narmaklenaidse amba Bab-Jehová Israel-dulemar-obelossurgusad, degi, na egi obachasur gusad. </v>
<v b="2KI" c="13" v="24">Siria-e-rey-Hazael burgwisgu, e-machi-Ben-Adad sorba yar sesad. </v>
<v b="2KI" c="13" v="25">Degine, Joacaz-machi-Joás gannar Hazael-machi-Ben-Adad-annik neggweburmar susad. Deun, e-bab-Joacaz, Hazaelʼgi bila-ononaidgi Hazael-annik Israel-neggweburmar susgusad. Degi, Joás ilapaa Ben-Adadʼgi bila-onosad, bela egi nakwisadbiid. Degidbali, Joás neggweburmar gannar susad. </v>
<v b="2KI" c="14" v="1">Joacaz-machi-Joás, birgabogus Israelʼgi-negsemaidgi, Joás-machi-Amasías, Judá-yar sealid. </v>
<v b="2KI" c="14" v="2">Amasías birga-dulagwen-gakatar-nikadgi (25) yar sealid. Jerusalénʼgi birga-dulagwen-gakabakebak (29) yar sesad. E-nandi Joadánʼye-nugad, Jerusalénʼginedid. </v>
<v b="2KI" c="14" v="3">Amasías, Bab-Dummad-asabin bela ibmar-nueganbi imaksad. Degi-inigwele, e-dad-dummad-David ibmar-imaksadyob imaksasulid. Ar ade, e-bab-Joás-ibmar-imaksayobi, ibmar-imaksamogad. </v>
<v b="2KI" c="14" v="4">Amasías, bab-dummad-baidse-goled-aila-matusurmalad osulossulid, aga dulemar ibmar-ogumakleged, degi, ina-wawadikmalad, e-bab-dummadga-ibmar-ogumakleged-ailagi amba ukdii damalad. </v>
<v b="2KI" c="14" v="5">Amasías nue-yar-sealidgi, dule-nuga-nikamalad e-bab-oburgwisgusmalad bela ogilosad. </v>
<v b="2KI" c="14" v="6">Degi-inigwele, e-bab-oburgwismalad-e-mimmigandi ogilossulid. Ar ade, Bab-Jehová Moisés-Igar-Maidgi weyob igar-uksad: “Babgan e-mimmigan-ular burgosulid. E-mimmiganmoga e-babgan-ular burgosurmogad. Ar na e-isgusadba na dukin-dukin burgwemaloed.” </v>
<v b="2KI" c="14" v="7">Amasías, Balu-Nebagi miliambe (10,000) Edom-dulemar-ogilosad, degi, Sela-neggwebur susad. Geb a-neggwebur Jocteelʼye nug-imaksad. Emi, we-garda-narmaklenaidse amba deyob nugad. </v>
<v b="2KI" c="14" v="8">Ibagwengi, Amasías, Israel-e-rey-Joásʼse gayaburba-berbemalad barmisad. Joásʼde, Joacaz-e-machid, Jehú-wagwad. Weyob Amasías ega gayaburba-barmisad: “Anmar anbo-urwemalaga be dago.” </v>
<v b="2KI" c="14" v="9">Geb Israel-e-rey-Joásʼdi, weyob Judá-rey-Amasías-abin-imaksad: “Ibagwengi, Líbano-yargi gagan-ikobiid-gwichid urwar-gwichidse gayaburba barmisad. Weyob ega sogsiid: ‘An-machiga be-sisgwa, be uke, na nikuega.’ Geb agi, Líbano-yalagi ibmar-durgan-ursilimalad-bukwad ainiargu, gagan-ikobiidgi bela annasmalad. </v>
<v b="2KI" c="14" v="10">Ar be Edom-dulemargi be nakwisad, degi, abali be yeer-itoged. Degisoggu, be san-dummarba imake, degi, bur neggi-meremai be sae. ¿Ibiga, na be dukin, Judá-yarga naibid amibisunna?” </v>
<v b="2KI" c="14" v="11">Degi-inigwele, Amasías, Joásʼba ibsassulid. Degisoggu, Joás, Bet-Semes-neggwebursik nadsunnad, Bet-Semesʼde Judá-yar-abargi-siid. Adi, agi Judá-e-reygi bila-onogega. </v>
<v b="2KI" c="14" v="12">Judá-sordamar, Israel-sordamarse galakusad, bela e-neg-e-negse wakite duurmakdemalad. </v>
<v b="2KI" c="14" v="13">Israel-rey-Joás, Bet-Semesʼgi Rey-Amasías-gasad. Amasíasʼde, Joás-e-machid, Ocozías-wagwad. Agine, Joás Jerusalénʼse naded, geb dali-dulatar-wilub (100) yawagak-Efraínʼye-nugad-akale, degi, Yawagak-Dikarye-nugadse galu-matusulid earisad. </v>
<v b="2KI" c="14" v="14">Deginbali, Joás we-ibmar susbalid: Bab-Jehováʼse-goled-neggi ormar-bukwadi bela susad. Degi, manimar-bukwadi, Bab-Jehováʼse-goled-neggi-ibmar-ebulemalad-bukwadi bela susbalid. De-ukinbali, reyneggi mani-sabolegedgi-ibmarmar-bukwad bela susad. Degine, dulemar-gasa searbalid. Geb Samaria-neggweburse gannar nonigusad. </v>
<v b="2KI" c="14" v="15">Joás ibmar-baigan-imaksadi, degi, e-gangued-oyosadi, degine, Judá-rey-Amasíasʼgi bila-onosadi, Israel-e-reymar-ibmar-imaksad-gardagi narmakar maid. </v>
<v b="2KI" c="14" v="16">Israel-e-rey-Joás burgwisgu, Samaria-neggweburgi reymar-abargi diglesad. A-sorbali, e-machi-Jeroboam yar sesad. </v>
<v b="2KI" c="14" v="17">Joacaz-e-machi-Joás-burgwisad-sorbali, Judá-e-rey-Amasías birgambe-gakatar (15) amba reyga-maigusad. </v>
<v b="2KI" c="14" v="18">Amasías ibmar-baigan-imaksadi, Judá-e-reymar-ibmar-imaksad-gardagi narmakar maid. </v>
<v b="2KI" c="14" v="19">Dulemar Jerusalén-neggweburgi Amasíasʼgi gwisguega igar amismalad. Geb degi, Amasíasʼdi, Laquis-neggweburse wakite gusad. Degi-inigwele, dulemar Laquis-neggweburse balimaksagusad, agine oburgwismalad. </v>
<v b="2KI" c="14" v="20">Geb David-neggweburse Jerusalénʼse moligi searmalad. Geb e-babgan-abargi digsamalad. </v>
<v b="2KI" c="14" v="21">Geb a-sorbali, Judá-dulemar, Azarías reyga omesismalad, adi, e-bab-Amasías-sorba yar-seegar. Deunni Azarías birgambe-gakanergwa (16) nikad. </v>
<v b="2KI" c="14" v="22">Azarías, e-bab-burgwisad-sorba, Elat-neggwebur gannar-nudaksad, geb, Judá-dulemarga gannar uknonikid. </v>
<v b="2KI" c="14" v="23">Joás-machi-Amasías, birgambe-gakatargus (15) Judá-yargi negsemaidgi, Joás-machi-Jeroboam, Israel-yar sealid. Samariaʼgi birga-dulabo-gakagwensak (41) yar sesad. </v>
<v b="2KI" c="14" v="24">Jeroboam, Bab-Jehová-ibmar-abemaisulidi imaksad. Ar ade, Nabat-machi-Jeroboam Israel-dulemar-oichogega-imaksagusadgi gwen bangussulid. </v>
<v b="2KI" c="14" v="25">Jeroboam Israel-yar-abingunaid gannar Hamat-neggwebur-doglemaid-akale, Arabá-demar-nomaidse omesnonikid. Ar igi Israel-e-Bab-Dummad-Jehová e-gayaburba-barsoged-Jonásʼba ibmar sogsagusa, deyob gusad. Jonásʼde, Amitai-e-machid, Gat-Hefer-neggweburginedid. </v>
<v b="2KI" c="14" v="26">Ar Bab-Jehová, bela Israel-neggweburgi dulemar-gudidimalad, maiga-gudimalad, maiga-gudisurmalad, nue-wilebukwa daksad, dule gwen Israel-neggwebur-bendaked-nikasuli daksad. </v>
<v b="2KI" c="14" v="27">Degi-inigwele, Bab-Jehová, Joás-machi-Jeroboamʼba Israel-dulemar-bendaksad. Ar ade, Bab-Jehová sogsagusad: “Napneggi Israel-nuga an osulogosurye.” </v>
<v b="2KI" c="14" v="28">Bela Jeroboam e-ibmar-imaksadi, degi, ibmar-baigan-imaksadi, degine, e-gangued-oyosadi, deginbali, bila-onosadgi Damasco-neggwebur, degi, Hamat-neggwebur gannar Judá-neggweburga susgusadi, Israel-e-reymar-ibmar-imaksad-gardagi narmakar maid. </v>
<v b="2KI" c="14" v="29">Degi, Jeroboam burgwisad. E-dadgan-Israel-e-reyga-megismalad-abargi diglesad. A-sorbali, e-machi-Zacarías yar sesad. </v>
<v b="2KI" c="15" v="1">Jeroboam birga-dulagwen-gakaguglegus (27) Israelʼgi negsemaidgi, Amasías-machi-Azarías, Judá-yar sealid. </v>
<v b="2KI" c="15" v="2">Azarías yar-seargu, birgambe-gakanergwa (16) nikad. Degi, Jerusalénʼgi birga-dulabo-gakambe-gakabo (52) yar sesad. E-nandi Jecolíasʼye-nugad, Jerusalénʼginedid. </v>
<v b="2KI" c="15" v="3">Azarías, Bab-Jehová-asabin bela ibmar-nueganbi imaksad. Ar ade, Azarías e-bab-Amasías yar-sesadgii, yar sesmogad. </v>
<v b="2KI" c="15" v="4">Degi-inigwele, bab-dummad-baidse-goled-e-aila-matusurmalad osulossulid. Degisoggu, amba agi dulemar e-bab-dummadga ibmar-ogumakaled ukdii damalad, degi, ina-wawadikmalad obupurmakdii damarbalid. </v>
<v b="2KI" c="15" v="5">Degisoggu, Bab-Jehová, Azaríasʼga naibe-buna-yaa-maleged-boni uksad. A-ular, rey neg-bachikii megisgusad. Degisoggu, e-machi-Jotam reyneg-daknonisunnad, dummadga megnonikid. Degi, Rey-Azarías a-boni-nika burgwisad. </v>
<v b="2KI" c="15" v="6">Azarías e-ibmar-imaksad-baigan, Judá-e-reymar-gardagi narmakar maid. </v>
<v b="2KI" c="15" v="7">Degi, Azarías burgwisad. Geb e-dadgan-abargi David-neggweburgi diglesad. E-sorba, e-machi-Jotam yar sesad. </v>
<v b="2KI" c="15" v="8">Azarías birga-dulagwen-gakambe-gakabaabakgus (38) Judáʼgi negsemaidgi, Jeroboam-machi-Zacarías Israel-yar sealid. Samariaʼgine, nii-walanergwa (6) yar sesad. </v>
<v b="2KI" c="15" v="9">Zacarías, Bab-Jehová-asabin e-dadgan ibmar-isgana imaksayobi, imaksamogad. Igi Nabat-machi-Jeroboam, Israel-dulemar-oichogega imaksagusa, deyob, Zacarías ibmar imaksamogad. A-igargi gwen bangussurgusad. </v>
<v b="2KI" c="15" v="10">Jabes-machi-Salum, Zacaríasʼgi gwisguedgi binsaalid. Degisoggu, dulemar-bukwad-wagab Zacarías-sabsur-imaksad, geb oburgwisad. Agine, Salum, rey-gan sunonikid, dummadga megnonikid. </v>
<v b="2KI" c="15" v="11">Zacarías ibmar-imaksad-baigan, Israel-e-reymar-ibmar-imaksad-gardagi narmakar maid. </v>
<v b="2KI" c="15" v="12">Igi Bab-Jehová, Jehúʼga ibmar sogsagusa, bela deyob gusad. Deunni, ega sogsa gusad: “Be-wagan, be-wagan-yokorginedse Israel-yalagi negseoye.” </v>
<v b="2KI" c="15" v="13">Uzías birga-dulagwen-gakambe-gakabakebakgus (39) Judáʼgi negsemaidgi, Jabes-machi-Salum Israel-yar sealid. Salum unnila Samariaʼgi nii-wargwen yar sesad. </v>
<v b="2KI" c="15" v="14">Ar ade, Gadi-machi-Manahem, Tirsa-neggweburgi-gudii Samaria-neggweburse nonikid. Agine, Manahem, Jabes-machi-Salumʼgi gwichigunonikid. Agi, Salum-oburgwisad. A-sorba, Manahem rey-gan sunonikid, dummadga megnonikid. </v>
<v b="2KI" c="15" v="15">Salum e-ibmar-imaksad-baigan, degi, Zacarías-oburgwisgusad, bela Israel-e-reymar-ibmar-imaksad-gardagi narmakar maid. </v>
<v b="2KI" c="15" v="16">A-ibagangine, Manahem, Tirsa-neggwebur-akale Tifsa-neggweburgi gwisgunonigusad. Ar ega yawagak-neggwebur egassurmarsoggu, bela e-ibmar-nikad e-ibe susad, bela dulemar-neggweburgi-gudidimalad, degine, neggwebur-dikarba-bukmalad oburgwissunnad. Deginbali, bela omegan gurgin-nikmalad-ibe, saban mare-mare imaksad. </v>
<v b="2KI" c="15" v="17">Azarías birga-dulagwen-gakambe-gakabakebakgus (39) Judá-yargi negsemaidgi, Gadi-machi-Manahem, Israel-yar sealid. Samariaʼgi birgambe (10) yar sesad. </v>
<v b="2KI" c="15" v="18">Manahem, Bab-Jehová-ibmar-abemaisulidi, Bab-Jehová-asabin imaksad. Ar ade, Manahem, Nabat-machi-Jeroboam Israel-dulemar-oichosgusadgi gwen bangussulid. </v>
<v b="2KI" c="15" v="19">Manahem-ibagangi, Asiria-e-rey-Pul Israel-yargi gwisgunonikid. Degidgine, Manahem, Rey-Pulʼga mani nibir-milidulapaa-gakambe-gakabake (74,000) uksad. Adi, melle egi gwisguega, nabir amba Manahem na Israel-yar-semai guegar. </v>
<v b="2KI" c="15" v="20">Manahem nabir we-mani-amiegala, igar-uksa gusad: Bela dule-mani-ibgana, mani-sibu-dulabo-gakambe-aidikued-wilub (50) neggweburga-mani-weleged ukmaloye, adi, Asiria-e-reyga ukegar. Degisoggu, Asiria-rey gannar nadsunnad, gwen neggweburgi-gwisgussuli naded. </v>
<v b="2KI" c="15" v="21">Manahem reyga-maigu, e-ibmar-imaksad-baigan, Israel-e-reymar-gardagi narmakar maid. </v>
<v b="2KI" c="15" v="22">Degine, Manahem burgwisad. E-dadgan-abargi diglesad. A-sorbali, e-machi-Pekaía yar sesad. </v>
<v b="2KI" c="15" v="23">Azarías birga-dulabo-gakambegus (50) Judá-yargi negsemaidgi, Manahem-machi-Pekaía, Israel-yar sealid. Samariaʼgi birgabo yar sesad. </v>
<v b="2KI" c="15" v="24">Pekaía, Bab-Jehová-ibmar-abemaisulidi Bab-Jehová-asabin imaksad. Pekaía, Nabat-machi-Jeroboam Israel-dulemar-oichosgusadgi nanasmogad, gwen agi bangussulid. </v>
<v b="2KI" c="15" v="25">Degine, ega-sorda-daked-dummad-gwensak, Remalías-machi-Pekaʼye-nugad, Rey-Pekaíaʼgi-gwisguedgi binsaalid. Geb Galaadʼginmalad dulabo-gakambe-mergu (50) Pekaʼba nagusmalad. Agi Samaria-neggweburgi, reyneggine, Pekaía-oburgwismarsunnad. Deginbali, Argob, degi, Arié-oburgwismarbalid. Geb a-sorba, Peka rey-gan susad, dummadga megisad. </v>
<v b="2KI" c="15" v="26">Pekaía, e-ibmar-imaksad-baigan Israel-e-reymar-ibmar-imaksad-gardagi narmakar maid. </v>
<v b="2KI" c="15" v="27">Azarías birga-dulabo-gakambe-gakabogus (52) Judáʼgi negsemaidgi, Remalías-machi-Peka Israel-yar sealid. Samariaʼgi birga-dulagwen (20) yar sesad. </v>
<v b="2KI" c="15" v="28">Peka, Bab-Jehová-ibmar-abemaisulidi, Bab-Jehová-asabin imaksad. Ar ade, Peka, Nabat-machi-Jeroboam Israel-dulemar-oichogega imaksagusadgi gwen bangussulid. </v>
<v b="2KI" c="15" v="29">Peka, Israel-reyga-maiunni, Asiria-e-rey-Tiglat-Pileserʼye-nugadi we-neggweburmar sunoni gusad: Ijón-neggwebur, Abel-Bet-Maaca-neggwebur, Janoa-neggwebur, Cedes-neggwebur, Hazor-neggwebur, Galaad-neggwebur, Galilea-neggweburmar, degi, Neftalí-neggweburmarse-bakale, bela susad. Geb degi, Asiria-yarse dulemar-yogasaar-gales sesagusad. </v>
<v b="2KI" c="15" v="30">Geb degine, Ela-machi-Oseas, Remalías-machi-Pekaʼgi gwisguedgi binsaalid. Degisoggu, a-dule, Peka-oburgwissunnad. A-sorbali, rey-gan susad, dummadga megisad. Deunni, Uzías-machi-Jotam, birga-durgwengus (20) Judáʼgi yar semaid. </v>
<v b="2KI" c="15" v="31">Peka e-ibmar-imaksad-baigan, Israel-e-reymar-ibmar-imaksad-gardagi narmakar maid. </v>
<v b="2KI" c="15" v="32">Remalías-machi-Peka, birgabogus Israelʼgi negsemaidgi, Uzías-machi-Jotam, Judá-yar sealid. </v>
<v b="2KI" c="15" v="33">Jotam yar-seargu, deun, birga-durgwen-gakatar (25) nikad. Jerusalénʼgi birgambe-gakanergwa (16) yar sesad. E-nandi Jerusaʼye-nugad, Sadoc-e-sisgwad. </v>
<v b="2KI" c="15" v="34">Jotam, Bab-Jehová-asabin bela ibmar-nueganbi imaksad. Igi e-bab-Uzías yar-sesa, deyobi Jotam yar sesmogad. </v>
<v b="2KI" c="15" v="35">Jotam, Bab-Dummadse-goled-negga Yawagak-Matusulid ogwichisad. Degi-inigwele, bab-dummad-baidse-goled-aila-matusurmalad osulossulid. Agala, dulemar amba agi ibmar-ogumakar, degi, ina-wawadikmalad, e-bab-dummadga ibmar-ogumakleged-ailagi ukdii damalad. </v>
<v b="2KI" c="15" v="36">Jotam e-ibmar-imaksad-baigan, Judá-e-reymar-ibmar-imaksad-gardagi narmakar maid. </v>
<v b="2KI" c="15" v="37">A-ibagangine, Bab-Jehová, Siria-e-rey-Rezín, degi, Remalías-machi-Peka barmialid, adi, Judá-yargi gwisgumalagar. </v>
<v b="2KI" c="15" v="38">Jotam burgwenonigua, e-dadgan-abargi e-dad-David-neggweburgi digsamalad. A-sorbali, e-machi-Acaz yar sesad. </v>
<v b="2KI" c="16" v="1">Remalías-machi-Peka birgambe-gakaguglegus (17) Israelʼgi negsemaidgi, Jotam-machi-Acaz Judá-yar sealid. </v>
<v b="2KI" c="16" v="2">Acaz birga-dulagwen (20) nikadgi yar sealid. Jerusalénʼgi birgambe-gakanergwa (16) yar sesad. Degi-inigwele, Bab-Jehová-asabin e-dad-David ibmar-nuegan-imaksadyob gwen ibmar-nuegan imaksasulid. </v>
<v b="2KI" c="16" v="3">Acaz, aka bur Israel-e-reymar-isgusadba nanasad. Acaz, dulemar-yar-bamaladgined-e-isguedba ibmar-imakdii gusad, e-mimmise-bakar ogumakale e-bab-dummadga uksagusad. A-unni, Bab-Jehová Israel-dulemar-wagab, yar-bamalad-e-neggweburmar obachagusad. </v>
<v b="2KI" c="16" v="4">Deginbali, Rey-Acaz yar-mullugangi, degi, bela sapi-dummagan-urba, e-bab-dummadga-ibmar-ogumakar-ukleged-ailamargi, ibmar-ogumakleged ukdii gusad, degi, ina-wawadikmalad obupurmakdii gusad. </v>
<v b="2KI" c="16" v="5">Geb degi, Siria-e-rey-Rezín, degi, Israel-e-rey Remalías-machi-Peka, Rey-Acazʼgi-gwisguega Jerusalén-neggweburse aligusmalad. Bela neggwebur-ebilis bukusmar-inigwele, gwen akar imaksasurmalad. </v>
<v b="2KI" c="16" v="6">A-ibagangi, Siria-e-rey-Rezín, Elat-neggwebur susad. Agine, Judá-dorgan-mamaidi, bela onilesad. Geb a-sorbali, Edom-dulemar Elat-neggweburgi ambikusmalad. Emi, we-garda-narmaklenaidse amba Edom-dulemar agi bukwad. </v>
<v b="2KI" c="16" v="7">Rey-Acaz, Asiria-rey-Tiglat-Pileserʼse e-nuggi dulemar-barmisad, ega weyob sogsiid: “Andi be-maiga gued, unnila be-sogedba gudiid. Degisoggu, Siria-e-rey, degi, Israel-e-rey, angi gwisgunanaidgi be an-bendakdage.” </v>
<v b="2KI" c="16" v="8">Degi, Rey-Acaz, Bab-Jehováʼse-goled-neggi-mani-bukwad, degi, olo-bukwad, susad. Deginbali, reyneggi ibmar-nuegan-bukwad, susbalid. Geb Asiria-e-reyga binsa barmisad. </v>
<v b="2KI" c="16" v="9">Asiria-e-rey, Rey-Acaz ese-bendakleged-egisnaid itosad. Degisoggu, Damasco-neggweburgi gwichigudsunnad, degi, geb a-neggwebur sunonisunnad. Geb Rey-Rezín-oburgwismalad. A-sorba, Kir-neggweburse Damasco-dulemar-gasa sesmalad. </v>
<v b="2KI" c="16" v="10">Degidgine, Rey-Acaz, Asiria-e-rey-Tiglat-Pileser-abinguega Damascoʼse naded. Rey-Acaz, Damasco-neggweburgi bab-dummadga-ibmar-ogumakleged-aila-sii-dakargu, dule-irwa-Bab-Jehováʼse-goled-Uríasʼse, bab-dummadga-ibmar-ogumakleged-aila-e-sobaled, degi, e-dakleged, sobar barmisad. </v>
<v b="2KI" c="16" v="11">Geb degi, dule-irwa-Bab-Jehováʼse-goled-Urías, Bab-Jehováʼga-ibmar-ogumakar-ukleged-aila sobsad. Igi Rey-Acaz, ega aila-e-dakleged-sobar Damascoʼgi barmiargusa, deyob sobsad. Urías, Rey-Acaz-danikoed-idu, bela aila ogusad. </v>
<v b="2KI" c="16" v="12">Rey-Acaz, Damasco-neggweburse-gudiid nonigu, Bab-Jehováʼga-ibmar-ogumakleged-aila-sii daknonikid. Degi, a-ailagine, Bab-Jehováʼga ibmar uknonikid. </v>
<v b="2KI" c="16" v="13">Geb degi, Bab-Jehováʼga-ibmar-ogumakar-uklegedi, degi, Bab-Jehováʼga-ibmar-uklegedi uknonikid. Degine, vino, Bab-Jehováʼga-ibmar-ogumakleged-ailagi eosad, degi, gwenatigwar-guega ibmar-oburgwisad-e-ablis bomisbalid. </v>
<v b="2KI" c="16" v="14">A-sorbali, Acaz ibmar-ogumakleged-aila esgoro-gordikidgi-sobaled Bab-Jehováʼse-goled-neg-asabin-siiddi, onirisad, geb Bab-Jehováʼga-ibmar-ogumakleged-aila-bini-sobarsiid, a-argan-nuedsik osisad. Degisoggu, Bab-Jehováʼse-goled-neg-asabin, Bab-Jehováʼga-ibmar-ogumakleged-aila bini sigisad. </v>
<v b="2KI" c="16" v="15">A-sorba, Rey-Acaz, dule-irwa-Bab-Jehováʼse-goled-Uríasʼga, weyob igar-uksad: “Bab-Jehováʼga-ibmar-ogumakleged-aila-dummadgi, wakudar Bab-Jehováʼga-ibmar-ogumakleged be uko, degi, sedo be Bab-Jehováʼga-ibmar-ukleged be ukbalo. Degine, rey Bab-Jehováʼga-ibmar-ogumakar-ukmogoedi, degine, Bab-Jehováʼga-ibmar-ukleged-ukbaloedi be ukbaloed. Degisoggu, bela dule-neggweburginmalad Bab-Jehováʼga-ibmar-ogumakaled, degi, Bab-Jehováʼga-ibmar-ukleged ukbalo, degine, vinoʼmar, we-ailagine-ukmaloed, be ukoed. Geb degine, Bab-Jehováʼga-ibmar-ogumakleged-ailagi, ibmar-ogumakar-ukleged-e-ablis be eobalo, degi, bela Bab-Jehováʼga-ibmar-dula-ukleged-e-ablis be eobalo. Bab-Jehováʼga-ibmar-ogumakar-ukleged-aila-esgoro-gordikidbi sobaleddina, Bab-Jehováʼse idakega anbi an ebugoed.” </v>
<v b="2KI" c="16" v="16">Dule-irwa-Bab-Jehováʼse-goled-Urías, Rey-Acaz ega-igar-uksadba imaksad. </v>
<v b="2KI" c="16" v="17">Geb a-sorbali, Rey-Acaz, argan-enuked-bormo-gordikid-e-gan-madare-madare-nanaid bela sike-sike imaksad. Geb, amar-birgi argan-enuked-dii-simalad odesad. Deginbali, moli-bebe-nikad-esgoro-gordikidgi-sobarmalad-birgi dii-sied-dummad-siid odesbalid, geb akwa-sobaled-birgi sisad. </v>
<v b="2KI" c="16" v="18">Rey-Acaz, Asiria-e-rey nabir-obinsaegala, Bab-Jehováʼse-goled-neggi neg-ubeb-naid osulosad. Ar ade, obunnoged-ibagi ambikuega sobsagusmalanad. Deginbali, magaba rey-doged-e-yawagak-siid, osulosbalid. </v>
<v b="2KI" c="16" v="19">Acaz, ibmar-imaksad-baigan, Judá-e-reymar-ibmar-imaksad-gardagi narmakar maid. </v>
<v b="2KI" c="16" v="20">Degi, Rey-Acaz burgwisad. E-dadgan-abargi David-neggweburgi diglesad. A-sorbali, e-machi-Ezequías yar sesad. </v>
<v b="2KI" c="17" v="1">Acaz birgambe-gakabogus (12) Judáʼgi negsemaidgi, Ela-machi-Oseas, Israel-yar sealid. Samariaʼgi birgabakebak (9) yar sesad. </v>
<v b="2KI" c="17" v="2">Oseas, Bab-Jehová-ibmar-abemaisulidi, Bab-Jehová-asabin imaksad. Degi-inigwele, Oseasʼdi, Israel-e-reymar-megisnanaedyob nue-isgussulid. </v>
<v b="2KI" c="17" v="3">Asiria-dulemar-e-rey-Salmanasar, Rey-Oseasʼgi bila-onosgusad. Salmanasar, Oseasʼgi nakwisgua, e-sogedba-ibmar-imakega Oseas-imaksad. Degi, neggwebur-bennukega-mani-weledaedi, Rey-Oseas bennukega imaksabalid. </v>
<v b="2KI" c="17" v="4">Ibagwengi, Asiria-e-rey, Oseas-egi-aibinbied magar-daknonikid, ar ade, eba bar-ibmar imaksulid. Degine, Oseas, Egipto-dulemar-e-rey-Soʼye-nugadse e-nuggi e-sorda-dummagan barmisad. Deginbali, birga-irba neggwebur-bennukle-daedi bar bennuksurbalid. Deyob Asiria-e-rey daksagua, Oseas-ganaega dulemar-barmisad. Geb, Oseas-gasgu esgaryagi meted. </v>
<v b="2KI" c="17" v="5">Agine, Asiria-e-rey bela yar-nanaidgi urwedgi-dognonigusad. Geb Samaria-neggweburse nadegusbalid, agi birgapaa neggwebur-ebilis bukusmalad. </v>
<v b="2KI" c="17" v="6">Rey-Oseas birgabakebakgus (9) yar semaidgi, Asiria-e-rey, Samaria-yar sunonikid. Degi, Asiria-rey Israel-dulemar-gasa e-yarse sesagusad. Geb Asiria-rey, Israel-dulemar Gozán-neggweburgi urbisad. Agine Habor-diwar-maid Halahʼye-neg-nugadgi oambikusad. Degi, Medo-dulemar-yargi oambikusbalid. </v>
<v b="2KI" c="17" v="7">Ar Israel-dulemar e-Bab-Dummad-Jehová Egipto-yargi Rey-Faraónʼse-wilebukwa-e-onosgusad-akar Bab-Jehováʼgi isgunonimalad. Ar Israel-dulemardi bab-dummagan-baiganse gordii gusmalad. </v>
<v b="2KI" c="17" v="8">Degi, Israel-dulemar, dule-bab-wissurmalad-e-daedba nanadii gusmarbalid. A-ular, Bab-Jehová, we-dule-bab-wissurmaladi isdar-nanaedba ononnos gusad. Deginbali, Israel-dulemar, e-reymar baid-igar-isgana-odosadba nanadii gusmarbalid. </v>
<v b="2KI" c="17" v="9">Israel-dulemar, e-Bab-Dummad-Jehováʼgi dukuar ibmar-isgana imaksamalad. Israel-dulemar na ambikudapdamaladgine nakuleged-negmar-akale, neggweburmar-gandik-bukwadse, bab-dummad-baidse-goled-aila-matusulid sobdamalad. </v>
<v b="2KI" c="17" v="10">Degi, yar-mullugangi, bela sapi-dummagan-urba, Asera-wagar-wilubmar sobar-sobar ogwichismalad. </v>
<v b="2KI" c="17" v="11">Degine, bela bab-dummaganga ibmar-ogumakar-ukleged-ailamargi, ina-wawadikmalad obupurmakdii gusmalad. Ar ade, dulemar-bamalad-nanadiidba deyob imaksamalad. Deunni, Bab-Jehová Israel-dulemar-wagab a-dulemar e-neggweburgi onisgusad. Ar ade, dulemar bela-belad ibmar-isgana imaksamalad. Abali, Bab-Jehová-oulusgusmalad. </v>
<v b="2KI" c="17" v="12">Ar ade, ibmar-bab-dummaganyob-imaklegedse gordii gusmalad. Bab-Jehová ega sogsa gusad: “Melle bab-dummaganyob-imakleged-nug-odummodii be gumaloye.” </v>
<v b="2KI" c="17" v="13">Agala, Bab-Jehová, Bab-Dummad-gayaburba-barsogmaladba, degi, dule-yoedse-ibmar-guoed-sogmaladba, Israel-dulemarga, degi, Judá-dulemarga ibmar sogsa gusad: “Melle igar-isganaba bar be nanamar. An-Igar-Islidik-Mesisadba, degi, An-Sogsadba be ibsamar, degine, an be-dadganga Negseleged-Igar-uksadba be nanamar. Deyobi, an bemarga an-maigan-anga-gayaburba-barsogmaladba ibmar sogsad.” </v>
<v b="2KI" c="17" v="14">Degi-inigwele, ar emar Bab-Dummad-sogedba ibsassurmalad, aka e-dadgan e-Bab-Dummad-Jehováʼba uayasuli-nanadii-gusmaladyob nanadii gusmarmogad. </v>
<v b="2KI" c="17" v="15">Bab-Dummad-Igar-uksad, degi, Bab-Dummad-ega-Ibmar-Sogsad obachamalad. Deginbali, Bab-Dummad-Dadganbo-Igar-Mesisad obachamarbalid. Nuchumar-ib-nuedsulid-nug Bab-Dummad-nugyobi odummosmalad, degidbali, amaryobi ibmar-nuedga be gunonisurmalad. Ar Bab-Jehová ega sogsa gusad, dule-bamalad-damaladyob, melle be damaloye. Degi-inigwele, dule-bamalad-daedba nanadii gusmalad. </v>
<v b="2KI" c="17" v="16">Bela e-Bab-Dummad-Jehová-Igar-Mesisadba ibsassurmalad. Degi, moli-bebe-nikad-walabo esgoro-gordikidgi sobsamalad, degine, bab-dummad-bundorga-imakleged-Asera-wagar-wilub sobsamarbalid. Geb bela bab-dummadyob ibmar-nibneggi-nanaid-nug odummosmalad, degi, bab-dummadyob-imakleged-Baal-nug odummosmalad. </v>
<v b="2KI" c="17" v="17">Israel-dulemar na e-masmala, degi, e-bunamala e-bab-dummadga, soogi-ogumakar uksa gusmalad. Degine, nerganse-ibmar-wisguega ese egisdii gusmarbalid. Deginbali, dule-ibmar-guoed-iduakwaa-sogedse ibmar-egisdii gusmalad. Bela-belad ibmar-isgana Bab-Jehová-asabin imaksamalad. Agidbali, Bab-Jehová-nue-oulusmalad. </v>
<v b="2KI" c="17" v="18">Degisoggu, Bab-Jehová, bela-belad Israel-dulemargi uludsunnad, degi, e-asabin na ononnossunnad, unnila Judá-waganbi napi ambikudapid. </v>
<v b="2KI" c="17" v="19">Degi-inigwele, Judá-dulemarmoga, e-Bab-Dummad-Jehová-Igar-Mesisadba ibsassurmarmogad, aka Israel-dulemar-ibmar-imaksadba nanasmarmogad. </v>
<v b="2KI" c="17" v="20">A-ulale, Bab-Jehová bela Israel-wagan obachasunnad, nue-naibi-itogega imaksad, e-isdarmaladga urmaksad, Bab-Dummad na e-asabinni dulemar-ononnosad. </v>
<v b="2KI" c="17" v="21">Bab-Dummad, David-wagangi Israel-dulemar obachagu, Israel-dulemar, Nabat-machi-Jeroboam e-reyga omesisgusad. Ar Jeroboam Israel-dulemar Bab-Dummad-Igargi-banguega imaksa gusad, degi, nue-dummad-isguega imaksa gusbalid. </v>
<v b="2KI" c="17" v="22">Israel-dulemar Jeroboam-isgusgusayobi nanasmalad, bipisaale gwen a-igargi bangussurmalad. </v>
<v b="2KI" c="17" v="23">Degisoggu, Bab-Jehová na Israel-dulemargi bangusad. Ar igi e-maigan-e-gayaburba-barsogmaladba sogsagusa, deyobi imaksad. Deyobi, Israel-dulemar e-yargi Asiria-yarse gales selesgusad. De-akale, emi we-garda-narmaklenaidse amba agi bukmalad. </v>
<v b="2KI" c="17" v="24">Asiria-e-rey, Israel-dulemar-muchub Samaria-neggweburmargi dulemar-urbegala, wemar-seali gusad: Babiloniaʼginmalad, Cutaʼginmalad. Avaʼginmalad, Hamatʼginmalad, degi, Sefarvaimʼginmalad. Asiria-e-rey wemala Samariaʼgi, degi, e-neggwebur-baigangi oambikusad. </v>
<v b="2KI" c="17" v="25">Dulemar gebe-ambikudgua, gwen Bab-Jehová-nug odummossurmalad. Degidbali, Bab-Jehová achumigur-nono-wawaadmar egi barmiar gusad. A-achumigurmar dulemar-oburgwemai gusad. </v>
<v b="2KI" c="17" v="26">Geb degi, Asiria-e-reyga weyob sokarmalad: “Be, dulemar Samaria-neggweburgi-ambikuega-be-sealidi, neggwebur-e-Bab-Dummad-Igar-Maidi wissurmalad. A-ulale, a-Bab-Dummad achumigur-nono-wawaadmar dulemar-oburgwega barmialid.” </v>
<v b="2KI" c="17" v="27">Geb Asiria-e-rey deyob itosgua, igar-uksad: “Bemar dule-irwa-Bab-Dummadse-goled-gwensak Samaria-yargi be gasa-seargusadi, gannar be ase barmido, adi, neggwebur-e-Bab-Dummad-Igar-Maidgi dulemar-odurdakegar.” </v>
<v b="2KI" c="17" v="28">Degisoggu, dule-irwa-Bab-Dummadse-goled-gwensak, Samaria-neggweburgi gales-seleargusadi, Betel-neggweburgi megnonikid. Agine, Bab-Jehová-nug odummolegedgi, dulemar-odurdakded. </v>
<v b="2KI" c="17" v="29">Degi-inigwele, bela we-dulemala, e-neggwebur-mamaidgi bab-dummadyob-imaklemalad egad-egad na sobsamalad. Geb Samaria-dulemar, bab-dummad-baidse-goled-neg-matusurmalad-sobsamaladgi, a-bab-dummadyob-imaklemalad urbismalad. </v>
<v b="2KI" c="17" v="30">Babiloniaʼginmalad e-bab-dummad-Sucot-Benot-wagar-wilub sobsamalad. Cutaʼginmaladdi, e-bab-dummad-Nergal sobsamarmogad. Hamatʼginmaladdi, e-bab-dummad-Asima sobsamarmogad. </v>
<v b="2KI" c="17" v="31">Avaʼginmaladdi, e-bab-dummad-Nibhaz, degi, e-bab-dummad-Tartac sobsamarmogad. Sefarvaimʼginmaladdi, e-bab-dummad-Adramelec-nug-odummogega, degi, e-bab-dummad-Anamelec-nug-odummogega e-mimmigan soogi-ogumakar uksamalad. </v>
<v b="2KI" c="17" v="32">A-ukinbali, ar we-dulemar-Samaria-yargi-ambikunonimaladi Bab-Jehová-nug odummodimalan-inigwele, e-bab-dummad-nug odummodimarbalid. Agala, na emala dule-irwa-bab-dummadse-gormaladga e-dulemar-onugsasmalad, adi, bab-dummad-baidse-goled-neg-matusurmaladgi ibmar-ogumakleged-ailagi ibmar-ogumakar ukegar. </v>
<v b="2KI" c="17" v="33">Ar Bab-Jehová-nug odummodidamar-inigwele, e-bab-dummad-nug odummodii damarbalid, ar igi na gusgu e-daedba e-yar-danikidgi na imakdamaladyob, imakdamalad. </v>
<v b="2KI" c="17" v="34">Emi-iba garda-narmaklenaidse amba idu-damaladyob nanabukmalad. Bab-Jehová-nug odummosurmalad, degi, Bab-Dummad-Igar-Sogsadba nanabuksulid. Degine, Bab-Dummad-Igar-Uksadba, degi, Bab-Dummad-Igar-Maidba nanabuksulid. A-ukinbali, Bab-Jehová-Igar-Islidik-Mesisadba nanabuksurmarbalid. Ar Bab-Jehová, Jacob, Israelʼye onug-imaksagusad, a-e-wagangala igar uksagusanad, adi, eba nanaegar. </v>
<v b="2KI" c="17" v="35">Bab-Jehová, Israel-dulemar-ebo igar-mesisgu, ega igar uksagusad: “Melle bab-dummagan-baigan-e-nug be odummogo, degi, melle e-asabin dulluu be imakmalo, degine, melle ega be ibmar imakmarbalo, deginbali, melle ega ibmar-ogumakar-ukleged be ukmarbalo. </v>
<v b="2KI" c="17" v="36">Unnila Bab-Jehová-Egiptoʼgi-e-gangued-gandikidba-bemar-onosadbarbi be dobee nanamalo. A-nugbi be odummomalo, degine, agarbi ibmar-ogumakar-ukleged be ukmalo. </v>
<v b="2KI" c="17" v="37">A-ukinbali an bemarga Igar-Sogsamaladba, Igar-Uksamaladba be nue nanamalo. Degine, Negseleged-Igarmar-an-Uksad, degi, an-Igar-Islidik-Mamaid, nue be akwemalo, degisadegu eba be nue nanamalo. Degi, melle bab-dummagan-baiganse-gormalo. </v>
<v b="2KI" c="17" v="38">Melle an bemarbo igar-mesisad be iemalo, melle bab-dummagan-baigan-nug odummomalo. </v>
<v b="2KI" c="17" v="39">Unnila bemar-Bab-Dummad-Jehová-nugbi be odummomaloed. Ar ani, be-isdarmaladgi an bemar-bendakoed.” </v>
<v b="2KI" c="17" v="40">Degi-inigwele, we-dulemar-Samaria-yargi-ambikunonimaladi, itossurmalad. Aka bur gusgu e-damaladba nanabukwa gusmalad. </v>
<v b="2KI" c="17" v="41">Deyobi, we-dulemar, Bab-Jehová-nug odummodii gusmalad, bab-dummagan-baigan-nug odummodii gusmarbalid. Emi we-garda-narmaklenaidse amba e-masmala, degi, e-wagan, e-dadgan-nanasmaladyob, nanabukwa gusmarmogad. </v>
<v b="2KI" c="18" v="1">Ela-machi-Oseas birgapaagus (3) Israelʼgi negsemaidgi, Acaz-machi-Ezequías Judá-yar sealid. </v>
<v b="2KI" c="18" v="2">Ezequías birga-durgwen-gakatar-nikadgi (25) yar sealid. Jerusalénʼgi birga-durgwen-gakabakebak (29) yar sesad. Ezequías-e-nandi Abiʼye nugad, Zacarías-e-sisgwad. </v>
<v b="2KI" c="18" v="3">Ezequías, bela Bab-Jehováʼga ibmar-nueganbi imaksad. Ar igi e-dad-dummad-David ibmar imaksa, deyobi Ezequías ibmar imaksamogad. </v>
<v b="2KI" c="18" v="4">Ezequías, bab-dummad-baidse-goled-aila-matusurmalad, bela osulosad. Degine, akwa-islidikmalad mamarisad, degi, bab-dummad-bundor-Asera-wagar-wilub-sobaled omukusbalid. A-ukinbali, Ezequías, Moisés-esgoro-gordikidgi naibe-wilub-sobsagusadi omukusbalid, ar ade, Israel-dulemar bab-dummadyobi imakdimalad. Ar ega ina-wawadikid obupurmakdidamalad, a-naibe-sobaled Nehustánʼye bismalad. A sogleged, esgoro-gordikid-e-goaye. </v>
<v b="2KI" c="18" v="5">Rey-Ezequías, Israel-e-Bab-Dummad-Jehováʼgi bengussulid. Judá-yargi reymar-baigan-megisnanaedi, Rey-Ezequíasʼyobi megissurnanaed. Degine, Ezequías-sorba amba reymar-baigan-megisnanaedi ayobi megissulid. </v>
<v b="2KI" c="18" v="6">Ezequías Bab-Jehováʼga inniki nanasad, degi, gwen egi aibachasulid. Bab-Jehová-Moisésʼga-Igar-Islidikid-uksadba nanasad. </v>
<v b="2KI" c="18" v="7">Bab-Jehová, Ezequíasʼba gudiguad. Degisoggu, Ezequías bia nadesogele, bela ega ibmar-onasgumai imaksad. Ibagwengi, Rey-Ezequías, Asiria-e-reygi gwisgualid, Asiria-e-rey-sogedba bar ibmar imaksasulid. </v>
<v b="2KI" c="18" v="8">Degine, Rey-Ezequías, bila-onogedgi Filistea-dulemargi nakwisad, nakuleged-negmar-bukwadgi, neggwebur-sakdigar-siidse, Gaza-yarse obichad. </v>
<v b="2KI" c="18" v="9">Rey-Ezequías birgabakegus Judáʼgi negsemaidgi, Asiria-e-rey-Salmanasar, Samariaʼgi-gwichiguega neggwebur-ebiris ambikunonigusad. Deunni, Ela-machi-Oseas, Israelʼgi birgaguglegus (7) negsemamogad. </v>
<v b="2KI" c="18" v="10">Geb Asiria-e-rey, birgapaagi Samaria-neggwebur susa gusad. Deunni, Ezequías birganergwagus (6) negsemaidgined. Degine, Israel-e-rey-Oseasʼdi, birgabakebakgus (9) deun negsemaimogadgined. </v>
<v b="2KI" c="18" v="11">Geb agine, Asiria-e-rey, Israel-dulemar-gasa Asiria-yarse sesagusad. Geb Gozán-neggweburgi, Habor-diwar-maidgi Halahʼye neg-nugadgi oambikusad. Deginbali, Medo-neggweburmargi Israel-dulemar-oambikusbalid. </v>
<v b="2KI" c="18" v="12">Weyob neggusadi, ar ade, Israel-dulemar Bab-Jehová-itossurgusmalad, e-Bab-Jehová-Igar-Islidik-Mesisadgi annasmalad. Ar Bab-Jehová-mai-Moisés ega Igar-sogsagusad itossurmalad, a-sogedba gwen nanassurmalad. </v>
<v b="2KI" c="18" v="13">Rey-Ezequías birgambe-gakabakegus (14) Judáʼgi negsemaidgi, Asiria-rey-binid-Senaquerib, Judá-yargi bela neggweburmar-sakdigar-bukwadgi gwisgunonikid, bela a-neggweburmar susad. </v>
<v b="2KI" c="18" v="14">Geb degidgine, Judá-e-rey-Ezequías Laquis-neggweburse Asiria-e-rey-gudiidse weyob gayaburba barmisad: “An be-bennuksasulidba, an begi dummad-nosad. Be an-yargi noe. Ar igi-mani be angi gabie, an be-bennukoed.” Geb Asiria-e-rey, Judá-Rey-Ezequíasʼse mani nibir-milidulagwen-gakabo gaka dulataled-ilatar (22,500) egichisad, degi, or nibir-milibo gaka dulataled-ilabo gaka dulabo-gakambe (2,250) egichisbalid. </v>
<v b="2KI" c="18" v="15">Geb degine, Rey-Ezequías Bab-Jehováʼse-goled-neggi manimar-bukwad, degi, reyneggi mani-sabolegedgi mani-bukwad, bela Rey-Senaqueribʼga uksad. </v>
<v b="2KI" c="18" v="16">Aginbali, Rey-Ezequías Bab-Dummadse-goled-neg-yawagakgi-ormar-nasiksadi, degi, yawagak-abgamalad-orbiid-nasiksabalidi bela wawannisad. Geb Asiria-e-reyga a-ibmarmar uksabalid. </v>
<v b="2KI" c="18" v="17">A-sorbali, Asiria-e-rey, e-sorda-bila-onomalad-e-dummad, degi, dule-dummagan-e-dummad, degine, dule-nog-dakmalad-e-dummad, sorda-bila-onomalad-abargi barmialid. Adi, Jerusalénʼgi Rey-Ezequíasʼbo sunmakegar. Geb Laquis-neggweburgi armalad, Jerusalén-neggweburse. Jerusalén-neggwebur-mosmargu, niba dii-sied-e-gammu-yoid-dikarba ambikudapmalad. Bia morsan-odoleged-neg-sii, a-igarba ambikudapmalad. </v>
<v b="2KI" c="18" v="18">Geb Rey-Ezequíasʼbina gochamalad. Degi-inigwele, rey ese nadsurgusad. E-neg-dakdiid-Hilcías-machi-Eliaquim Asiria-sordamarse nonikid. Degi, Garda-narmaked-Sebna, degi, rey-nuggi-barmilealed-Asaf-machi-Joa, Asiria-sordamarse nonimalad. </v>
<v b="2KI" c="18" v="19">Degi, Asiria-sorda-dummad amarga sogded: —Rey-Ezequíasʼga sogmalo, weyob Asiria-dulemar-e-rey-gandik-maid sogye: ‘¿Ar doagi be nue bensurye be soge? </v>
<v b="2KI" c="18" v="20">” ’Bede soged, bila-onoleged an nue-wisye, degi, sorda-bila-onomalad an nue nikbarye.’ ”Ar unnila binsa gayaginbi be ee-gordiid. ¿Ar be doagi bensurye be soge, emide be angi gwisgubied? </v>
<v b="2KI" c="18" v="21">”An be-dakedi, be Egiptoʼgi bensur an be-dakdo. We-Egipto-yar, degi, e-rey, masar-darga-dargadyob gued. Ar agi dule akaele, e-swiswidikidgi ese makleged. Deyobi, dulemar Egiptoʼgi-bensurmaladi, degi, e-rey-Faraónʼgi-bensurmaladi, gwen bendaklegosulid, aka egi aibinoed.” </v>
<v b="2KI" c="18" v="22">Asiria-sorda-dummad sogdebalid: “Be anga sogmalale: ‘An-Bab-Dummad-Jehováʼgi anmar bensurye.’ ”¿Ar degitega, Ezequías we-Bab-Dummad-e-aila-matusurmaladde, degi, e-ibmar-ogumakar-ukleged-ailamarde, e-ibe obelossursi? ”¿Judáʼginmaladga, degi, Jerusalénʼginmaladga sogsasursi: ‘Unnila we neg-matusulidgi Jerusalén-neggweburginbi Bab-Dummad-nug-odummomaloye?’ </v>
<v b="2KI" c="18" v="23">”Emisgindi, an bega sogsun, an-dummad-Asiria-e-rey-ebo be igar-omessun: Be anga dule-moligi-nanamalad amiele, an bega milibo (2,000) molimar ukoed. </v>
<v b="2KI" c="18" v="24">”Amba be Egipto-e-moli-urmargi, degi, e-sorda-moligi-sii-urwemaladgi be bensulile, amba an-dummad-e-sorda-bur-nug-bipigwad be osikirmakosulid. </v>
<v b="2KI" c="18" v="25">”¿Ar andega wese, Bab-Jehová-sogedba bemar-obelogega danisur be an-dake? Eye, ar Bab-Jehová anga sogsad: ‘We-yarse be naoye, be we-yar obelogoye.’ ” </v>
<v b="2KI" c="18" v="26">Geb degi, Hilcías-machi-Eliaquim, degi, Sebna, degine, Joa, weyob Asiria-e-sorda-e-dummad-abin sogdemalad: —Mer anmarga be Hebreo-gayaba sunmake. Anmarga wis Arameoʼgayaba be sunmake. A-gaya anmar mag-itomalad. Ar ade, dulemar-galu-matusulidgi-bukmalad anmar-itobukwad. </v>
<v b="2KI" c="18" v="27">Asiria-e-sordamar-e-dummad ega sogded: —¿Ar an-dummadde, unnila bemargarbi, degi, be-dummadgarbi ibmar-sogega an-barmiarsi? ¿Dulemar-galu-matusulidgi bukmaladgardi an-barmiarsuli? Ar bemaryobi, we-dulemar na dukin e-ibmar-isgana gunmaloed, degi, e-winsus na gobbaloed. </v>
<v b="2KI" c="18" v="28">Geb degine, Asiria-e-sordamar-e-dummad gwichibin imaksad. Geb binnasuli Hebreo-gayaba goted: —Asiria-e-rey-gandik-maid-e-gayaburba nue itomalo. </v>
<v b="2KI" c="18" v="29">Weyob Asiria-e-rey soged: ‘Melle Ezequíasʼse be yamolemaloye. Ezequías gwen bemar-bendakosurye. </v>
<v b="2KI" c="18" v="30">Ezequías bemarga sokardibele: Bab-Jehováʼgi mer be bengumaloye. Ar Bab-Jehová Asiria-e-reygi anmar-bendakoye. Asiria-e-rey we-neggwebur obelogosurye. Melle be Ezequías-itomalo.’ </v>
<v b="2KI" c="18" v="31">”Weyobi, Asiria-e-rey soged: ‘Anbo bogidik-igar-omesmar, anse be dagmar. Geb degi, bemar gannar be-nainumargi uva-naid be gundii gumaloed, degi, higuera-sapi-e-san be gundii gumarbaloed, degine, bemar be-dii-yaa-akwisadgi, na be dii-gobdigumaloed. </v>
<v b="2KI" c="18" v="32">Geb sorba yar-soggwense an bemar nidoed, a-yala bemar-yaryobid, ase an bemar nidoed. A-yargi orosgi-dakleged yaisulid, degi, vino yaisurbalid. Madu-yaisulid, uva-nainumar-bukidarad, olivo-gwallu-yaisulid, degine, achanis-yaisur nikabalid. Agine bemar nued-gudii gumaloed, be gwen burgosurmalad. ” ’Melle be Ezequías-itomalo. Ar yamo be-yardakmaloed, Bab-Jehová anmar-bendakoye bemarga sogdagoed.’ </v>
<v b="2KI" c="18" v="33">¿Ar dulemar-bamalad-e-bab-dummadde, Asiria-e-reygi e-dulemar-bendaksasi? </v>
<v b="2KI" c="18" v="34">Degite, Hamat-neggwebur-e-bab-dummad, Arfad-neggwebur-e-bab-dummad, Sefarvaim-neggwebur-e-bab-dummad, Hena-neggwebur-e-bab-dummad, degi, Iva-neggwebur-e-bab-dummad, ¿we-bab-dummagan Samaria-neggwebur angi obinega imaksasi? </v>
<v b="2KI" c="18" v="35">Degite, ¿bitid-dulemar-bamalad-e-bab-dummad, e-yar bendaksa be dake? ¿Ar we-bab-dummagan Jerusalén-neggwebur angi obinega imaksasi? Imaksasurgusad.” </v>
<v b="2KI" c="18" v="36">Degine, dulemardi abin boo-bukusad, bipisaale gwen-abin-imaksasurmalad. Ar ade, Rey-Ezequías weyob ega igar uksad: “Melle be abin-imakmalo.” </v>
<v b="2KI" c="18" v="37">Geb degine, reyneg-dakdiid-Hilcías-machi-Eliaquim, degi, garda-narmaked-Sebna, degi, rey-nuggi-barmilealed-Asaf-machi-Joa, mor-dubamakagwale Rey-Ezequíasʼse nadmalad, adi, oyogega, emarde bukib-binsamarye. Geb bela Rey-Ezequíasʼga Asiria-e-sorda-dummad-ega-ibmar-sogsadi sogdapmalad. </v>
<v b="2KI" c="19" v="1">Rey-Ezequías deyob ega ibmar-soge itosgua, e-mor-yoid na siir-siir imaksad. Geb wile-itoged-mor yosad, degi, Bab-Dummadse-goled-negse geb naded. </v>
<v b="2KI" c="19" v="2">Degine, Rey-Ezequías, e-neg-dakdiid-Eliaquim, degi, ibmar-gusmalad-narmaked-Sebna, degine, dule-irwa-Bab-Dummadse-gormalad-sergan, wile-itoged-mor yoyoi, Amoz-machi-Bab-Dummad-gayaburba-barsoged-Isaíasʼse barmisad, adi, daknamalagar. </v>
<v b="2KI" c="19" v="3">Amar ega sogdapmalad: “Weyob Rey-Ezequías soged: ‘Emi-iba-naidi, suli-suli-itoleged-iba naid, sabsur-odurdakleged-iba naid, degine, bingeguleged-iba naid. Ar igi sikwi we-napnegse-aidesokalile, na ome e-abagan-nolloo naddae, deyob emi-iba naid. </v>
<v b="2KI" c="19" v="4">Bitigine, be-Bab-Dummad-Jehová, Asiria-sorda-daked-dummad-e-ibmar-sogsadi bela itosana gadin. Ar ade, e-dummad-Asiria-e-rey, Bab-Dummad-Dula-Maidgi dodoar-sunmakega barmiar gusad. Bitigine, be-Bab-Dummad-Jehová, we-dule-gayaburba-itosadba sabsur-odurdaksunnana gadin. Emide, Israel-dulemar-napi-gudimaladga be Bab-Dummadse gorsun.’ ” </v>
<v b="2KI" c="19" v="5">Rey-Ezequíasʼga-arbamalad Isaías-dakapmargu, </v>
<v b="2KI" c="19" v="6">Isaías ega sogsa gusad: “Weyob be-dummad-Ezequíasʼga be sogmalo: ‘Bab-Jehová weyob sogye: Be, Asiria-rey-e-maigan e-ibmar-soge-itosadgine, nue angi ise-yolegar sunmaksadgine, mer-be gwayo. </v>
<v b="2KI" c="19" v="7">Ani, an Senaqueribʼse gayaburba-isgana-warmakega an imakoed, adi, gannar e-yarse naegar. Geb agine es-suidgi oburgwemalaga an imakoed.’ ” </v>
<v b="2KI" c="19" v="8">Asiria-sorda-idued-e-dummad, Asiria-e-rey Laquis-neggweburgi-mai nadye wisguargu, balimakde gusad. Agine, Asiria-e-rey, Libna-neggweburgi bila-ononai dakdapid. </v>
<v b="2KI" c="19" v="9">Geb agine, Rey-Senaquerib wisgualid, Etiopía-dulemar-e-rey-Tirhaca, ebo bila-onogega egi daniye. Geb gannar Rey-Ezequíasʼse dule-gayaburba-berbemalad barmisad. </v>
<v b="2KI" c="19" v="10">Adi, ega sogega: “Judá-e-rey-Ezequías: ‘Be, mer be be-Bab-Dummadgi-bensulidse be yamolego, ar bega sokalir: Asiria-e-rey Jerusalén-neggwebur-suosurye. </v>
<v b="2KI" c="19" v="11">Ar be Asiria-e-reymar yarmar nue obelodii-gusadi nue-itodiid. Degite, ¿Ar bedi unni-san-onogo na be itosi? </v>
<v b="2KI" c="19" v="12">Ar an-babgan, Gozán-neggwebur, Harán-neggwebur, Resef-neggwebur, Edén-wagan Telasar-neggweburgi-bukwad obelosgusad. Degite, ¿e-bab-dummagan bendaksa be daksi? </v>
<v b="2KI" c="19" v="13">Deginbali, Hamat-dulemar-e-rey, Arfad-dulemar-e-rey, Sefarvaim-dulemar-e-rey, Hena-dulemar-e-rey, degine, Iva-dulemar-e-rey, gwen e-dulemar-bendaksurmogad.’ ” </v>
<v b="2KI" c="19" v="14">Degine, Ezequías, dule-gayaburba-berbemalad-abin garda susad, geb absosad. Geb a-sorbali, Bab-Jehováʼse-goled-negse-naded. Agine Bab-Jehová-asabin garda nallaa imaksad. </v>
<v b="2KI" c="19" v="15">Geb degi, Ezequías, Bab-Jehováʼse goted: “Bab-Jehováʼye Israel-dulemar-e-Bab-Dummadye, baliwiturmar-wagar-darbakegwad-abargi be negsemaid. Bebi unnila we napaneg-naid e-Bab-Dummadga gued. Be nibneg, degine, napneg, be nasiksad. </v>
<v b="2KI" c="19" v="16">Bab-Jehová nue wis be an-itoge. An-ibmar-soged be wis-itoge. Be anmargi ibmar-gunaid nue be dake. Senaquerib begi ise-gwisguar anga gayaburba-barmialidi, nue be itoge. </v>
<v b="2KI" c="19" v="17">”Bab-Jehováʼye, ar nabirid, Asiria-e-reymar we-yarmar, degi, e-napamar bela obelos gusad. </v>
<v b="2KI" c="19" v="18">E-bab-dummadyob-imaklemalad bela soogi ogumaksa gusmalad. Ar ade, bab-dummagansurmalad, unnila suar-sobarmaladid, degi, akwa-sobarmaladid. Ar we-ibmar dulemar sobsamaladid. A-ulale, bela obelosgusmalad. </v>
<v b="2KI" c="19" v="19">Emigindi, Bab-Jehová-anmar-Bab-Dummad, we-dulegi wis be anmar-bendake, adi, dulemar bela we-napneggi be-wisgumalaga, unnila bebi Bab-Jehová wargwenna Bab-Dummadga maiye.” </v>
<v b="2KI" c="19" v="20">Geb degi, Amoz-machi-Isaías, Ezequíasʼse weyob gayaburba barmisad: “Bab-Jehová Israel-dulemar-e-Bab-Dummad weyob soged: ‘Be anga Asiria-e-rey-Senaqueribʼgi, ibmar sogsadi, bela an be-itosye.’ </v>
<v b="2KI" c="19" v="21">Bab-Jehová weyob Rey-Senaqueribʼnik sogsad: ‘Senaquerib, Siónʼginmaladi bai be-daksurmalad, begi dodomalad. Jerusalénʼginmalad wakite be-dakmargu, bega nono-ege-ege imakmalad. </v>
<v b="2KI" c="19" v="22">Senaquerib, ¿Doagi be isdar sunmaksa? ¿Doagi be ise-dodoar sunmaksa? ¿Doagi urwedgi be ibmar-sogsa? ¿Doa-abin san-dummarba be itosa? Ar be Israel-e-Bab-Dummad-Isligwalednik, isdar be sunmaksad. </v>
<v b="2KI" c="19" v="23">Bega gayaburba-berbemaladba angi ise-yolegar be sunmaksad. Senaquerib, weyob be sogsad: An-moli-ur-bila-onomaladgi Líbano-yar-dummagan-birgi an nakwisye. E-urwarmar-dummagan-bubukwadi, ani, an ei-siksa-nanaye. Degi, e-baryawarmar yeerdaklegwismaladi an bela immisye. Dukumalad-neg-dikasur-bukwadi, ei an bela wisgusye. Degine, e-sapi-dummagan-bukwadi, ei an bela wisgusbarye. </v>
<v b="2KI" c="19" v="24">Dule-baigan-yargi, ani an dii-yaamar osisye. A-dii, an gobsaye. An-nanasadgine, bela Egipto-diwarmar an odinnosye.’ </v>
<v b="2KI" c="19" v="25">”Bab-Jehová weyob Rey-Senaqueribʼnik sogbalid: ‘Senaquerib, ¿ar be wissursi? Bato dikasurgus an we-ibmarmar imaksabinned. Bato yola-birgabargus ilemakagwar an mesisad. Emisgwa, geb an we-ibmarmar oyoalid. A-ulale, neggwebur-sakdigar-bukmaladi, be obelosad. </v>
<v b="2KI" c="19" v="26">E-dulemar geg gue-itogedba, sikirmakdemalad, sulibinsa itodmalad. E-dulemar, gaganmar-ganguedsuliyobi, be-abin naded. Gagan-dutuganayobi be-abin nadmalad. Igi gagan neg-birgi ainiardibele, dinguddae, deyob be-abin dingusayob bukusad. </v>
<v b="2KI" c="19" v="27">” ’An nue bela-belad be-ibmar-imakedi an wisid. Sanagwadse be aineba naddae. Sanagwadse be dognonidabali, an nue wisid. Degine, be angi isdar-sunmaksadi, bela an nue wisid. </v>
<v b="2KI" c="19" v="28">” ’Ar be, angi ulusad, be angi apor-sunmaksadi an bela itosad. Degisoggu, igi moli-bebe-nikamaladga, e-asugi esgoro-wardummad yolege, deyobi, an be-asugi esgoro-wardummad yooed. Igi-molimar-e-gaya edilledae, deyobi, be-gaya an bei edinnoed, adi, mer bar be sunmakegar. Bia be danigusadba, gannar an be-barmidoed.’ ” </v>
<v b="2KI" c="19" v="29">Isaías, Ezequíasʼga sogdebalid: “We-ibmarmar bega e-wilubga guoed: We-birgagine, ibmar-gwag walagwen-ainiardaedi be gunmaloed. Geb baid-birgasedi, ibmar-gwag-babatoed-sanmakoedi be gunmaloed. Geb birgapaasedina, be ibmar-gwag digmaloed, degi, weemarbaloed. Uva be digmaloed, degi, e-sanmakoedi be gunmaloed. </v>
<v b="2KI" c="19" v="30">Judá-wagan amba dula-bukusmaladi, sapi-malimar-ainiardaedyobi gannar ainidagoed, degi, e-anagan gannar ambikudoed. </v>
<v b="2KI" c="19" v="31">Ar Jerusalénʼgi, amba dulemar ambikuoed, bela ukudba burgosurmalad. Sión-yargi amar bukumaloed. Bab-Jehová-Bela-Gangued-Nikadi, we-ibmar imakoed. </v>
<v b="2KI" c="19" v="32">”Deginbali, Bab-Jehová, Asiria-e-reynik weyob soged: ‘We-neggweburse, Senaquerib gwen dogosurguoed, gwen we-neggweburgi, sigu-gagwensaar miosulid. We-dule, we-neggweburse sigu-abgaedyalaba gwen dogosulid, deginbali, neggwebur-galu-matusulid-dikarba, gwen napa-nakwemaid sobosulid, adi, agi atursamalad ubogegar. </v>
<v b="2KI" c="19" v="33">Gebe-danigusadba gannar Senaquerib naoed, we-neggweburgi gwen dogosurguoed. Ani, an Bab-Jehová-guedgi an soged. </v>
<v b="2KI" c="19" v="34">An we-neggweburgi nue-binsasoggu, degi, an-mai-Davidʼgi na binsabalidgine, we-neggwebur-irwa an gwisguoed, degi, we-neggwebur an bendakoed.’ ” </v>
<v b="2KI" c="19" v="35">A-mutikidgine, Bab-Jehová-e-baliwitur, Asiria-sorda-bukwadgine, mili-dulabaabakebak-gakatar (185,000) dulemar-ogilosad. Degine, neg-oiboargu, Asiria-sordamar burgwar-burgwar-mamai daklealid. </v>
<v b="2KI" c="19" v="36">Degidgine, Asiria-sordamar-e-rey-Senaquerib nadegusad. Geb agi, gannar Nínive-neggweburse nonigusad, agine megidapid. </v>
<v b="2KI" c="19" v="37">Ibagwengi, Rey-Senaquerib, bab-dummad-Nisrocʼse-goled-neggi e-bab-dummadse gorsiidgi, e-machimala-Adramelec, degi, Sarezer, es-suidgi e-bab-oburgwismalad. Geb Ararat-yalaganse wakite gusmalad. A-sorbali, e-machi-Esar-Hadón yar sesad. </v>
<v b="2KI" c="20" v="1">A-ibagangine, Ezequías bela-bela nailikgumaigusad, burgwed-naga maigusad. Geb, Bab-Dummad-gayaburba-barsoged-Isaías Amoz-e-machi, Ezequías-daknade gusad. Degi, ega sogdapid: “Bab-Jehová weyob soged: ‘Be bar-gwisguosulid, be burgoed. Degisoggu, be-negyaginmaladga napi nue be igar uko.’ ” </v>
<v b="2KI" c="20" v="2">Agine, Ezequías, galusik aibilisa imaksad. Geb weyob Bab-Jehováʼse ise-wilegar goted: </v>
<v b="2KI" c="20" v="3">“Bab-Jehováʼye, mer be an-iege, ar andi be-sogedba innikigwadba bega nue nanadiid, beba napiragwadba an alamakdiid. Degine, be-ibmar-abegedba andi bega ibmar-imaksad.” Deyobi, Ezequías bela-belad isedar-boale meremai gusad. </v>
<v b="2KI" c="20" v="4">Isaías, amba yoo reyneg-imbase noedgi, Bab-Jehová, Isaíasʼga sunmaknonikid, ega sognonikid: </v>
<v b="2KI" c="20" v="5">“Ezequías an-neggwebur-e-dummadga-negsemaidse, gannar be nae, ega be sogo: Bab-Jehová be-dad-dummad-David-e-Bab-Dummad weyob sogye: Anse be gochadi, bela an be-itosad, degi, be-ibyanis-ariosad an daksad. Degisoggu, an be-ogwisguoed. Ibapaasega Bab-Jehováʼse-goled-negse be nao. </v>
<v b="2KI" c="20" v="6">Degirdi, birgambe-gakatar (15) napi-gudii an be-imakoed. Degi, Asiria-e-reygi an be-ollorsaoed, we-neggwebur an bendakoed. An we-neggweburgi nue-binsasoggu, degi, an-mai-Davidʼgi na binsabalidgine, an we-neggwebur-irwa gwisguoed.” </v>
<v b="2KI" c="20" v="7">Geb degi, Isaías sogdebalid: “Higo-san be ollimakmar.” Geb deyob imaksamalad, agine, rey-abagangi-yaa-siidgi higo-ollimakaled ega magsamalad. Geb agi, rey nugusad. </v>
<v b="2KI" c="20" v="8">Ezequías, Isaíasʼse weyob egichisad: —Bab-Jehová an-nudakoye sogedi, degi, a-ibapaagi ande ese-goled-negse naoye sogedi, ¿ibigi magar an dakoe? </v>
<v b="2KI" c="20" v="9">Geb Isaías ega sogded: —Bab-Jehová-bega-ibmar-sogsad magar be dakegala, we-ibmar-wilub Bab-Jehová bega oyogoed. ¿Bab-Jehová bega dad sikwas-osikirmakbi be abege? Igi, ¿sikwas oabarmakbi be abege? </v>
<v b="2KI" c="20" v="10">Ezequías ega sogded: —Ar dad-sikwas-osikirmakedba, dad-sikwas-oabarmakeddi bursur-sunnagwad. </v>
<v b="2KI" c="20" v="11">Geb degine, Bab-Dummad-gayaburba-barsoged-Isaías, Bab-Jehováʼse ise-wilegar goted. Geb agine, Bab-Jehová gannar dad-osikirmaksad. Deyobi, Acaz-wachi-naidi, sikirmaksad. </v>
<v b="2KI" c="20" v="12">A-ibagangine, deunni, Babilonia-e-rey-Merodac-Baladán wisgusad, Ezequíasʼde gegumaiye. Merodac-Baladánʼde, Baladán-e-machid. Geb Merodac-Baladán e-garda-berbemaladba Ezequíasʼga garda-narmakar, degi, binsa-ibmar-ukleged barmisad. </v>
<v b="2KI" c="20" v="13">Degi, Ezequías nueganbi dulemar-abindaksad, geb garda-berbemaladga, bela e-ibmar-nuegan-bukwad oyosad: Manimar, ormar, ina-wawadikmalad, olivo-gwallu-wawadikmalad. Bila-onolegedgi ibmar-ebulemalad-sabolebukwad, degi, bela ibmar-nuegan-sabolebukwad-neggi ega ibmarmar oyosad. Bela-naitinagase, Ezequías, e-reyneggi-ibmarmar-bukwad, degi, bela e-negsemaidgi-ibmar-nikad oyosad. </v>
<v b="2KI" c="20" v="14">Geb degine, Bab-Dummad-gayaburba-barsoged-Isaías, Rey-Ezequías-daknaded, geb ese egisdapid: —¿Bia we-dulemar daniki? ¿Igi we-dulemar bega sogmala? Geb Ezequías ega sogded: —We-dulemar dikasur-danimalad. Babilonia-neggwebur-akar an-dakega danimalad. </v>
<v b="2KI" c="20" v="15">Geb gannar Isaías, Ezequíasʼga sogded: —¿Ibumar be-negyagi daksamala? Ezequías abin-sogded: —Bela an-neg-yagi-ibmar-bukwad daksamalad. An-ibmar-saboleged-neggi ibmar-soggwensaar-daksasuli gussulid. Bela daksamalad. </v>
<v b="2KI" c="20" v="16">Geb degi, Isaías, Ezequíasʼga sogdesunnad: —Nue Bab-Jehová-gayaburba be itogo: </v>
<v b="2KI" c="20" v="17">Bab-Jehová weyob soged: ‘Begi ibagan danikoed. Bela be-negyaurgi ibmarmar-bukwad be-ibe seledoed. Bela be-dadgan, emi-iba-naidse, ibmar-nuegan-onmaksadi, bela Babilonia-yarse seledoed. Bipisaale gwen ibmar beosulid.’ </v>
<v b="2KI" c="20" v="18">Bab-Jehová weyob sogbalid: ‘Be-mimmigan, degi, be-wagan-seledoedi, abala Babilonia-reyneggi maiga gumaloed.’ </v>
<v b="2KI" c="20" v="19">Geb Ezequías, Isaíasʼga sogded: —Bab-Jehová-e-gayaburba be anga-sogsadi, nueddo. Igi an bar saoe. Ar ade, Ezequías binsaenad: “Amba an-maidgine, nueganbi bogidik-gudii gumaloye.” </v>
<v b="2KI" c="20" v="20">Ezequías ibmar-imaksad-baigan, degi, e-gangued-oyosad, degine, dii-wilad-nasiksad, Judá-e-reymar-ibmar-imaksad-gardagi narmakar maid. Deginbali, neggweburse nabir dii-iirmakega, dii-gammu-yosad-e-igar, Judá-e-reymar-ibmar-imaksad-gardagi narmakar maid. </v>
<v b="2KI" c="20" v="21">Ezequías burgwenonikid. Geb a-sorba, e-machi-Manasés yar sesad. </v>
<v b="2KI" c="21" v="1">Manasés birgambe-gakabo-nikadgi (12) yar sealid. Degi, Jerusalénʼgi birga-dulabo-gakambe-gakatar (55) yar-sesad. E-nandi Hepsibaʼye nugad. </v>
<v b="2KI" c="21" v="2">Manasés, Bab-Jehová-ibmar-abemaisulidi, Bab-Jehová-asabin imaksad. Dulamar-bamalad-daedba nanadii gusad. Deunni, Bab-Jehová, Israel-dulemar-wagab Israel-yargi a-dule-bamalad-ononnos gusad. </v>
<v b="2KI" c="21" v="3">Degi, Manasés, e-bab-Ezequías bab-dummadganse-goled-aila-matusurmalad bela osulosgusadi, gannar sobsa gusad. Degine, bab-dummad-Baalʼga aila-matusurmalad gannar sobnonikid, degi, bab-dummad-bundor-Asera-wagar-wilub gannar sobsabalid. Ar igi Israel-rey-Acab ibmar-imaksagusa, deyob ibmar imaksamogad. Degi, bela nibneggi-ibmar-nanaid, bab-dummadyob abin dulluu sigdii gusad, a-ibmarmarse gordii gusad. </v>
<v b="2KI" c="21" v="4">Deyobbardo, Bab-Jehováʼse-goled-neggi, Manasés, bab-dummad-baidga-ibmar-ogumakleged-ailamar sobsabalid. Bab-Jehováʼde, ese-goled-negnik sogsa gusad: “We-anse-goled-neg, Jerusalén-neggweburgi-siidgi, an-nug obariledii an imakoye.” </v>
<v b="2KI" c="21" v="5">Manasés, Bab-Jehováʼse-goled-neg-imba-sogbobeladgi, niisgwamar-nibneggi-nanaidga ibmar-ogumakleged-ailamar sobsad. </v>
<v b="2KI" c="21" v="6">A-ukinbali, Manasés, e-bab-dummadga, soogi-ogumakar e-masmala-uksagusad, ibmar-burbar-oyoleged-igar durdakdii gusbalid. Ina-isgana-dulegi-imaked-igar durdakdii gusbalid. Gabgi-dule-burgwismaladse-ibmar-egismaladse ibmar-egisdii gusbalid, degi, burba-isganase-ibmar-egismaladse ibmar-egisdii gusbalid. Manasés Bab-Jehová-ibmar-abemaisulidi, bela-belad imakdii gusad. Degisoggu, Bab-Jehová-ourwega imaksasunnad. </v>
<v b="2KI" c="21" v="7">Manasés, Bab-Jehováʼse-goled-neggi, bab-dummad-bundor-Asera-wagar-wilub ogwichisbalid. Bab-Jehováʼde, Davidʼga, degi, e-machi-Salomónʼga sogsa gusad: “We-anse-goled-neg Jerusalénʼgi-siidgi, degisadegu an-nug obariledii an imakoye. Ar ade, Israel-neggwebur-baiganba Jerusalén-neggwebur an susad, agi maigu an guegar. </v>
<v b="2KI" c="21" v="8">Degine, Israel-dulemar, an-igar-uksad-sogedba nanadiile, degi, an-mai-Moisés-ega-igar-uksad-sogedba gudimalale, an e-dadganga yar-uksadgi, bar-an oniosurye.” </v>
<v b="2KI" c="21" v="9">Degi-inigwele, Judá-dulemar Bab-Jehová-sogedba ibsassurmalad. Degi, Manasés, neggwebur-bamaladba bur bule Judá-dulemar-oichosad. Ar ade, Bab-Jehová Israel-dulemar-wagab a-dulemar-obelos gusad. </v>
<v b="2KI" c="21" v="10">Geb degi, Bab-Jehová, e-maigan-e-gayaburba-barsogmaladba, weyob sogsa gusad: </v>
<v b="2KI" c="21" v="11">“Judá-e-rey-Manasés, Amorreo-dulemar-ibmar-isgana-imaksadba bur bule ibmar-isdar-daklemalad imaksad. Degi, Manasés e-bab-dummadga-imaklemaladgi, Judá-dulemar-oichosbalid. </v>
<v b="2KI" c="21" v="12">Emide, Israel-dulemar-e-Bab-Dummad-Jehová weyob soged: ‘Jerusalén-dulemarga, Judá-dulemarga bela-belad naibid-dummad an barmidagoed. Geg-itoged-nagase an imakoed. </v>
<v b="2KI" c="21" v="13">Igi an Samaria-neggwebur, degi, Acab-e-wagan-odurdaksagusa, deyobi, Jerusalén-dulemar an sabsur-odurdakoed. Ar igi bate enuklesale, odinnogega obinar siledae, deyob, Jerusalén-neggwebur an sioed. </v>
<v b="2KI" c="21" v="14">Abala-dulemar-amba-ambikumaloedgi bar an binsaosulid. E-isdarmaladga an urmakoed, bela e-ibe ibmar atursadmaloed, degi, e-isdarmaladse bela ibmar-swanga gumaloed. </v>
<v b="2KI" c="21" v="15">Ar ade, Egipto-yargi an e-dadgan-onosad-akale, emi-ibase, amba we-neggwebur an ibmar-abemaisulid, an-asabin imakdimalad. Degi, an-ourwedigusmarsunnad.’ ” </v>
<v b="2KI" c="21" v="16">A-ukinbali, Manasés, bela-belad, bukidar dule-neg-oakalossurmalad-ibe, Jerusalén-neggweburgi ablis-eosbalid. Aginbali, Judá-dulemar-Bab-Jehováʼgi-isguega imaksabalid. </v>
<v b="2KI" c="21" v="17">Manasés ibmar-imaksad-baigan, degi, Bab-Jehováʼgi-isgusadi, Judá-e-reymar-ibmar-imaksad-gardagi narmakar maid. </v>
<v b="2KI" c="21" v="18">Geb Manasés burgwisgu, e-neg-dikarba Uza-e-nainu-naidgi digsamalad. A-sorbali, e-machi-Amón yar sesad. </v>
<v b="2KI" c="21" v="19">Amón birga-durgwen-gakabo-nikadgi (22) yar sealid. Degi, Jerusalénʼgi birgabo yar sesad. E-nandi Mesulemetʼye nugad, Haruz-e-sisgwad. Haruzʼde, Jotba-neggweburginedid. </v>
<v b="2KI" c="21" v="20">Amón, Bab-Jehová-ibmar-abemaisulidi, Bab-Jehová-asabin imaksad. Ar ade, e-bab-Manasés ibmar-imaksayobi, ibmar imaksamogad. </v>
<v b="2KI" c="21" v="21">Amón, igi e-bab nanadii gusa, deyobi, nanasmogad. Amón, e-babyobi bab-dummadyob-imaklemaladse, gordii gusmogad, e-abin dulluu sigdii gusmogad. </v>
<v b="2KI" c="21" v="22">E-dadgan-e-Bab-Dummad-Jehováʼgi bur bangusad. Bab-Jehová-igarba gwen nanassulid. </v>
<v b="2KI" c="21" v="23">Rey-Amónʼga-arbamalad, Amón-oburgwedgi binsaar gusmalad. Geb reyneggi rey-oburgwismalad. </v>
<v b="2KI" c="21" v="24">Geb agine, dulemar-neggweburginmalad, bela Rey-Amón-oburgwismalad bela oburgwismarmogad. Geb a-sorbali, e-machi-Josías reyga nug-imaksamalad. </v>
<v b="2KI" c="21" v="25">Amón ibmar-imaksad-baigan, Judá-e-reymar-ibmar-imaksad-gardagi narmakar maid. </v>
<v b="2KI" c="21" v="26">Amón, e-neg-uangi Uza-e-nainugi diglesad. A-sorbali, e-machi-Josías yar sesad. </v>
<v b="2KI" c="22" v="1">Josías birgabaabak-nikadgi (8) yar sealid. Jerusalénʼgi birga-durgwen-gakambe-gakagwensak (31) yar sesad. E-nandi Jedidaʼye nugad, Adaía-e-sisgwad. Adaíaʼde, Boscatʼginedid. </v>
<v b="2KI" c="22" v="2">Josías, bela Bab-Jehová-asabin ibmar-nueganbi imaksad. E-dad-dummad-David-nanasad-igarmarba, nanadii gusad. A-igarba gwen bangudii gussulid. </v>
<v b="2KI" c="22" v="3">Josías, birgambe-gakabaabakgus (18) Judáʼgi negsemaidgine, Rey-Josías, Bab-Jehováʼse-goled-negse, ega-neggusmalad-narmaked-Safán barmisad. Safánʼde, Azalía-machid, Mesulam-e-wagwad. Josías weyob Safánʼga sogsad: </v>
<v b="2KI" c="22" v="4">“Dule-irwa-Bab-Jehováʼse-goled-bur-dummad-Hilcías be daknao, ega be sogo, Bab-Jehováʼse-goled-neggi dule-yawagakgi-nakulemaladse mani-berbelesmaladi, be suoye. </v>
<v b="2KI" c="22" v="5">Geb be we-mani Bab-Jehováʼse-goled-neg-nudaknanaid-dakmaladga ukoye. Adi, amar Bab-Jehováʼse-goled-neg-nudaknanaid bennukegar. </v>
<v b="2KI" c="22" v="6">A-manigi dule-urgogi-arbamalad, neg-sobedgi-dule-arbamalad, degine, dule-akwa-neg-sobedgi-arbamalad be bennukoye. Degi, a-manigi urgomar bakmarbaloye ega be sogo. Deginbali, a-manigi neg-sobega-akwa-ebuleged bakmarbaloye, adi, Bab-Jehováʼse-goled-neg nudakegar. </v>
<v b="2KI" c="22" v="7">Degi, ega be sogbalo, dule-arbananaid-bennukmaladse mer mani-nug egisoye, ar ade, na sogedba arbananaidamaladdeeye.” </v>
<v b="2KI" c="22" v="8">Geb dule-irwa-Bab-Jehováʼse-gormalad-bur-dummad-Hilcías, neg-gusmalad-narmaked-Safánʼga sogded: “Bab-Jehováʼse-goled-neggi, Bab-Jehová-Igar-Mesisad-Garda an amisa.” Geb degi, Hilcías, a-garda Safánʼga uksad. Geb Safán abin absosad. </v>
<v b="2KI" c="22" v="9">A-sorbali, dule-garda-narmaked-Safán, rey-owisonaded, geb ega sogdapid: —Bega-arbamalad, Bab-Jehováʼse-goled-neggi manimar-bukwad wesmala, geb dule-arbananaimaladga uklesad, degine, Bab-Jehováʼse-goled-neg-nudaknanaid-dakmaladga uklesbalid. </v>
<v b="2KI" c="22" v="10">Geb deginbali, dule-garda-narmaked-Safán, reyga sogbalid: “Dule-irwa-Bab-Jehováʼse-goled-Hilcías, anga garda-matagwen uksa.” Degi geb, Safán, Rey-Josías-wagab garda absosad. </v>
<v b="2KI" c="22" v="11">Degi, rey, Bab-Jehová-Igar-Mesisad-Garda-itosgua, nunmak-itogedba e-mor-yoid na siir-siir imaksad. </v>
<v b="2KI" c="22" v="12">Degi, geb Rey-Josías wemarga ilagwen-igar-ukar imaksad: Dule-irwa-Bab-Jehováʼse-goled-Hilcíasʼga, Safán-machi-Ahicamʼga, Micaías-machi-Acborʼga, neg-gusmalad-narmaked-Safánʼga, degine, reyga-dummadga-arbadiid-Asaíasʼga igar uksad. Geb amarga sogsad: </v>
<v b="2KI" c="22" v="13">—Be namalo. Anga Bab-Jehováʼse be igar-aminamalo. Israel-dulemar-besmaladga, Judá-dulemar-besmaladga, we-garda-amilesadgi ibmar-sognaidi ibi obarye, ega be sogmalo. Bab-Jehová bela-bela anmargi urwemairgebed, ar ade, anmar-dadgan we-gardagi-ibmar-sognaidba ibsassurmalad. We-garda-narmakarnaidba nanassurmalad. </v>
<v b="2KI" c="22" v="14">Degisoggu, dule-irwa-Bab-Jehováʼse-goled-Hilcías, degi, Ahicam, Acbor, Safán, degine, Asaías, Bab-Jehová-gayaburba-barsoged-bundor-Huldaʼye nugadse nadmarsunnad. Huldaʼde, Jerusalén-neggweburgi neggwebur-binidgi maid. Huldaʼde, Salum-omed. Salumʼde, Bab-Jehováʼse-goled-neggi-mor-sabolemalad-dakedid. Salumʼde, Ticva-e-machid, degi, Harhas-e-wagwad. Geb agine, dule-nonimaladi Huldaʼbo sunmaksamalad. </v>
<v b="2KI" c="22" v="15">Geb Hulda ega sogded: “Weyob Bab-Jehová Israel-dulemar-e-Bab-Dummad soged: ‘Dule be-barmialidga weyob be sogoye: </v>
<v b="2KI" c="22" v="16">Ani an Bab-Jehová-guedgi an soged: Igi Judá-dulemar-e-rey, we-garda-sognaid-absosa, deyob an neg-saoed. We-neggweburgine, degi, e-dulemargi naibid-dummad an barmidoed. </v>
<v b="2KI" c="22" v="17">We-dulemar, an-obachamalad-ular, degi, bab-dummad-baiganga ina-wawadikmalad oburmakdii gusmalad-ular, an-ourwega imaksamalad. A-ulale, an bela-belad we-neggweburgi sae-itoalid, an-sae-itogedi gwen an iegosulid. </v>
<v b="2KI" c="22" v="18">” ’Deginbali, Judá-e-rey-Josías anse-igar-amiega-be-barmialidga be sogbalo: Weyob Bab-Jehová Israel-e-Bab-Dummad sogye: We-gardagi ibmar-guoed-sognaid be itosgua, </v>
<v b="2KI" c="22" v="19">gwagegi naibid-dummad na be itosad. An-asabin san-bipii be imaksad. We-neggweburnik, degi, e-dulamarnik ibmar-guoed be itosad, ade, we-neggwebur bela-napabi-daarmakar an nasikoye sogsad. Ise-ukabsalegar an imakoye sogsabalid. Ar na be mor-yoid esirmaksadi, an be-daksad, degi, an-asabin ogormaksii be gusadi, bela an be-itosad. Ani an-Bab-Jehová-guedgi deyob an soged. </v>
<v b="2KI" c="22" v="20">Degisoggu, a-ulale, nuedgi burgwega an be-imakoed, degi, be-dadgan-abargi an be-omesoed. Nue-bogidikidgi neg-uanse selemai an be-imakoed. Degisoggu, we-neggweburgi naibid-dummad an barmidagoedi be dakosulid.’ ” Geb degi, dulemar igar-amidimaladi gannar nonimargu, bela Rey-Josíasʼga gayaburba-soglesadi, sognonimalad. </v>
<v b="2KI" c="23" v="1">Degidgine, Rey-Josías, bela Judá-girmar-dummaganse, Jerusalén-girmar-dummaganse gochad, adi, ese dagmalagar. </v>
<v b="2KI" c="23" v="2">Agine, Rey-Josías, bela Judá-dulemar-abargi, Jerusalén-dulemar-abargi, dule-irwa-Bab-Dummadse-gormalad-abargi, Bab-Dummad-gayaburba-barsogmalad-abargi, Bab-Dummadse-goled-negse naded. Degine, bela-dulemar, serganse-bakale, degi, burwiganase-bakale, Bab-Jehováʼse-goled-negse, reyba nadmalad. Geb Rey-Josías, bela a-dulemar-asabin, binnasuli Bab-Dummad-Israel-dulemarbo-Igar-Mesisad-Garda-narmakar-maid absosad. A-gardade, Bab-Jehováʼse-goled-neggi amilesgusad. </v>
<v b="2KI" c="23" v="3">Geb a-sorba, Rey-Josías buar-naba-gwisgusgu, Bab-Jehová-asabin weyob igar mesisad: Ede, Bab-Jehováʼba ibsaoye. Bela-bela gwage-ulubgi, bela-e-san-burbagi, Bab-Jehová-sogedba nanaoye. Bab-Jehová-Igar-Mesisadba, Bab-Jehová-daedba ede nanaoye. Deginbali, Bab-Dummad-Igar-Sogsadba nanabaloye. Igi-Bab-Dummad-Israel-dulemarbo-Igar-Mesisad-Gardagi narmakar-mai, aba ede nanaoye. Geb bela-dulemar, Bab-Dummadbo-Igar-Mesisad-sogedba na nanamarmogoye sogsamarmogad. </v>
<v b="2KI" c="23" v="4">Rey-Josías wemarga igar uksad: Dule-irwa-Bab-Dummadse-gormalad-bur-dummad-Hilcíasʼga, dule-irwa-Bab-Dummadse-gormalad-e-yarbarmaladga, degine, Bab-Dummadse-goled-neggi yawagak-edarbemaladga, igar uksad. Bab-Jehováʼse-goled-neggine bela we-ibmar-bukwad onioye igar uksabalid: Baalʼse-golega ibmar-ebulemalad-bukwad, Bab-dummad-bundor-Aseraʼse-golega ibmar-ebulemalad-bukwad, degine, niisgwamar-nanaidse-golega ibmar-ebulemalad-bukwad, bela onioye. Geb Jerusalén-neggwebur-magaba, Cedrón-nebagi ogumaksamalad. Geb e-burumar Betel-neggweburse-sedmalaga imaksad. </v>
<v b="2KI" c="23" v="5">Epenne, Judá-e-reymar dule-irwa-bab-dummaganse-gormalad-nugsasadi, Josíasʼdi a-dule-irwa-bab-dummaganse-gormalad onisad. Judá-e-reymar amar-nugsasanad, adi, amar Judá-neggweburmargi, degi, Jerusalén-neggweburgi, bab-dummad-baiganse-gormalad-neggi, e-bab-dummadga-ibmar-ogumakleged-ailagi, ibmar-wawadikmalad-ogumakega nug-imaksa gusad. Geb amar we-bab-dummaganga ibmar-wawadikmalad-oburmakdii gusmalad: Bab-dummad-Baalʼga, dadga, niiga, nibneggi ibmar-nanaidga, degi, bela niisgwamar-nanaidga, ibmar-wawadikmalad oburmakdii gusmalad. </v>
<v b="2KI" c="23" v="6">Deginbali, Rey-Josías, Bab-Jehováʼse-goled-neggi bab-dummad-bundor-Asera-sobar-gwichid onosbalid. Geb Jerusalén-neggwebur-magaba, Cedrón-dian-maid-nagaba ogumaksamalad, bela burubi imaksamalad. Geb neg-uan-bulaledgi e-burumar mie-mie imaksamarbalid. </v>
<v b="2KI" c="23" v="7">A-ukinbali, Bab-Jehováʼse-goled-neggi, negmar dulemar-e-bab-dummad-nug-odummogega-galagwensuli-nanamalad-bukwad earisbalid. Degine, Rey-Josías bia omegan bab-dummad-bundor-Aseraʼga mor-sobsidamala, a-neg-bukwad earisbalid. </v>
<v b="2KI" c="23" v="8">Rey-Josías, dule-irwa-Bab-Dummadse-gormalad-Judáʼginmalad bela Jerusalén-neggweburse-dagega imaksad. Degine, Geba-neggwebur-akar, Beersebaʼsega bab-dummaganse-goled-negmar-aila-matusulid bela osulosad. A-negmargine, dule-irwa-bab-dummaganse-gormalad ibmar-wawadikmalad-ogumakdii damalanad. Degi, bab-dummaganga-ibmar-ogumakleged-ailamar, dummad-negdakmaid-Josué-e-yawagak-nagaba, argan-sapiledsik, a-ailamar-bukwadi, bela Rey-Josías earisbalid. We-Josué-e-neg neggwebur-dogleged-argan-sapiledsik siid. </v>
<v b="2KI" c="23" v="9">Ar dule-irwa-bab-dummaganse-gormalad, ibmar-ogumakleged-ailamargi ibmar-ogumakar-ukdii gusmaladi, Jerusalén-neggweburgi, Bab-Jehováʼga-ibmar-ogumakleged-ailase warmakega imaklessulid. Unnila dule-irwa-Bab-Dummadse-gormalad-abargi, wis madu-inasulid-gullegedbi guchamalad. </v>
<v b="2KI" c="23" v="10">Deginbali, Rey-Josías, Hinom-nebagi bab-dummaganse-goled-neg-Tofetʼye-nugad-siid osulosbalid. Adi, melle bar dulemar e-masmala, degi, e-bunamala, a-neggine bab-dummad-Molocʼga ogumakar ukegar. </v>
<v b="2KI" c="23" v="11">A-ukinbali, Bab-Jehováʼse-goled-neg-yawagak-dogedgi, Natán-Melec-e-gabedneg-nagaba, molimar-dadga-nugsalegar-nanaid osulosbalid. Natán-Melecʼde, neggwebur-dikarba-nainumar-naid dakedid. We-molimar, Judá-e-reymar nasiksagusad, adi, dadse-golegarbii ebulegegar. Deginbali, Josías, dadga-moli-urmar-nugsalegar-nanaid bela ogumaksabalid. </v>
<v b="2KI" c="23" v="12">Deginbali, Rey-Josías, epenne Judá-e-reymar Acaz-obunnoged-neg-birgi ibmar-ogumakleged-ailamar sobsagusbalidi, bela osulosbalid. Degine, Rey-Josías, Manasés Bab-Jehováʼse-goled-neg-imba-sogabobela, ibmar-ogumakleged-ailamar sobsamogadi, bela bibichisbalid. Amar bela burubi imaksagu, Cedrón-dian-maidgi, e-burumar miapid. </v>
<v b="2KI" c="23" v="13">A-ukinbali, Rey-Josías, bela Jerusalén-neggwebur-dad-nakwedsik, Olivo-Yar-siid-argan-nuedsik bab-dummaganga-ibmar-ogumakleged-ailamar-bukwad bibichisbalid. Rey-Salomón we-bab-dummagan-imadaklemaladga aila sobsa gusad: Sidón-dulemar-e-bab-dummad-bundor-Astoretʼga, Moab-dulemar-e-bab-dummad-Quemosʼga, degine, Amón-dulemar-e-bab-dummad-Milcomʼga, sobsagusad. A-ailamar, Rey-Josías bela bibichisad. </v>
<v b="2KI" c="23" v="14">Geb Josías, bela Akwa-islidikmalad mamarisbalid, degi, bab-dummad-bundor-Asera-e-wilub-sobarmalad bela omukusbalid. Geb bia ibmarmar-sobarmalad bukusa, agine, dule-burgwismalad-e-garmar ena digsad. </v>
<v b="2KI" c="23" v="15">Deginbali, Betel-neggweburgi, ibmar-ogumakleged-aila-siid earisad, degi, Nabat-machi-Jeroboam bab-dummad-baidse-goled-negmar-sobsagusad, bela earisbalid. Jeroboam, Israel-dulemar-oichogega a-neg-sobsagusadi, Rey-Josías ogumaksad, burubi-nasikedse imaksad. Deginbali, bab-dummad-bundor-Asera-e-wilub ogumaksabalid. </v>
<v b="2KI" c="23" v="16">Rey-Josías gannar-aibirisgu, yarbirgi neg-uanmar-bukwa dakalid. Agine garmar-oniega imaksad. Geb agine, ibmar-ogumakleged-ailagi ogumaksad, adi, a-aila-oichogegar. Melle bar egi ibmar-ogumakar-ukmalaga ogumaksad. Ar igi Bab-Dummad-e-dule Bab-Jehová-sogsadba ibmar-sogsagusa, deyob gusad. </v>
<v b="2KI" c="23" v="17">Geb agine, Rey-Josías sogded: —We neg-uan-dummad-siidi, ¿we doagadi? Dulemar ega sogdemalad: —We-neg-uangine, Bab-Dummad-e-dule digar-maid. Deun we-dule, Judá-neggweburgi danigusgu, be Betel-neggweburgi-aila-siid-osulonaidnik sunmaksagusad. </v>
<v b="2KI" c="23" v="18">Geb rey sogded: —Degirdi, melle ese achamalo. Dule-wargwensaar e-garse achaosulid. Degisoggu, Bab-Dummad-e-dule-garmar bar onossurmalad, degi, Bab-Dummad-gayaburba-barsoged-Samariaʼgined-e-garmar onossurmarbalid. </v>
<v b="2KI" c="23" v="19">Igi Betel-neggweburgi Josías neg-imaksa, deyob Samaria-neggweburgi neg-imaksabalid. Israel-dulemar-e-reymar Samariaʼgi e-bab-dummaganse-goled-neg-sobsananaed bela osulosad. A-negmar-sobsananaedgi Bab-Jehová-oulusmalad. </v>
<v b="2KI" c="23" v="20">Geb a-sorbali, bab-dummaganse-goled-neggi dule-irwa-e-bab-dummadse-goledgi-arbamalad bab-dummadga-ibmar-ogumakleged-ailagi oburgwismalad, e-garmar bela ogumaksamalad. Degi, geb Rey-Josías gannar Jerusalén-neggweburse alid. </v>
<v b="2KI" c="23" v="21">Rey-Josías bela dulemarga weyob igar uksad: —Bab-Jehováʼga Oburgwilegoenad-Iba onomalo, igi Bab-Dummad-Israel-dulemarbo-Igar-Mesisad-Gardagi narmakar-mai, deyob imakmalo. </v>
<v b="2KI" c="23" v="22">Deun, dummagan Israel-yargi-negsemamaigu, degi, Israel-e-reymar-ibagangi, degine, Judá-e-reymar-ibagangi, gwen weyobi we-iba onodisurmalad. </v>
<v b="2KI" c="23" v="23">Rey-Josías birgambe-gakabaabakgus (18) Judáʼgi yar-semaidgi, Jerusalén-neggweburgi Bab-Jehováʼga we-iba onosad. </v>
<v b="2KI" c="23" v="24">Degine, Rey-Josías weyob ibmar imaksabalid: Nergan-obelosad, ina-isgana-imaked-dulemar obelosbalid. Bela suar-nuchumar-bukwad osulosbalid. Judá-yargi, degi, Jerusalén-neggweburgi, bela ibmar-nuedsurmalad bab-dummadyob-dakdimalad osulosbalid. Adi, Bab-Jehová-Igar-Mesisad-sogmaidba-guega deyob imaksad. A-garda-narmakar-maidi, dule-irwa-Bab-Jehováʼse-goled-Hilcías Bab-Dummadse-goled-neggi amisgusad. </v>
<v b="2KI" c="23" v="25">Rey-Josíasʼyob reymar-Josías-iduar-megismaladi, degi, sorba-megismaladi, wargwensaar gwen Bab-walikaa nanadii gussulid. Amar gwen Josíasʼyobi Bab-Jehováʼga bela-belad e-gwagegi ibmar-imakdii gussurmalad, degi, bela-belad na-ulubgi ibmar-imakdii gussurmarbalid. Degine, bela-belad na-e-ganguedgi ibmar-imakdii gussurmarbalid. Ar Moisés-Igar-Maid-sogedba ibmar-imakdii gussurmalad. </v>
<v b="2KI" c="23" v="26">Rey-Josías ibmar-nuegan-imaksa-inigwele, Bab-Jehová, Manasés bela-belad egi isgudii gusad-ulale, Judá-dulemargi amba sae-itodii gusad. </v>
<v b="2KI" c="23" v="27">A-ulale, Bab-Jehová weyob sogsa gusad: “Igi an Israel-dulemar-obacha gusa, deyopira, an Judá-dulemar obanmogoed. Degine, Jerusalén-neggwebur anse-goled-negga an nug-imaksadi, an obanoed. Degi, anse-goled-neg-annik an sogsanad: ‘Wegi an-nug obariledii guoye.’ ” </v>
<v b="2KI" c="23" v="28">Josías e-ibmar-imaksad, degi, ibmar-imaksad-baigan, Judá-e-reymar-ibmar-imaksad-gardagi narmakar maid. </v>
<v b="2KI" c="23" v="29">Josías-dulaunni, Egipto-dulemar-e-rey-Faraón-Necaoʼye-nugad, bila-onogedgi Asiria-e-rey-bendakega Éufrates-diwar-igarsik nade gusad. Geb Rey-Josías, Necaoʼgi-bila-onogega abin nade gusad. Agine, Meguido-neggweburgi Necao-abingunonikid. Geb Necao, Josías-ilagwen-oburgwar imaksad. </v>
<v b="2KI" c="23" v="30">Geb degine, Josías-sordamar Meguido-neggwebur-akar Jerusalén-neggweburse moli-urgi Josías-mui searmalad. Geb e-neg-uangi digsamalad. A-sorba, dulemar, Josías-machi-Joacaz nugsanonimalad. Geb gwallu-wawa egi eosmalad, agi reyga e-bab-muchub megisad. </v>
<v b="2KI" c="23" v="31">Joacaz birga-dulagwen-gakapaa-nikadgi (23) yar sealid. Jerusalénʼgi nii-warbaa yar sesad. E-nandi, Hamutalʼye nugad, Jeremías-e-sisgwad. Hamutalʼde, Libnaʼginedid. </v>
<v b="2KI" c="23" v="32">Joacaz Bab-Jehová-ibmar-abemaisulidi, Bab-Jehová-asabin imaksad. Ar igi e-dadgan ibmar-isgana-imaksa, ayobi ibmar imaksamogad. </v>
<v b="2KI" c="23" v="33">Geb Faraón-Necao, Ribla-yalagi Hamat-neggweburgi esgaryagi Rey-Joacaz-metegusad, adi, melle bar Joacaz Jerusalén-neggweburgi Judá-yar-seegar. Geb degi, Faraón-Necao, Egipto-yar-bennukega, mani nibir-miligugle gaka dulataled-ilatar-aidiku-ukega (7,500) Judá-dulemar-imaksad, degi, or nibir-dulapaa-gakambe-gakatar-aidiku-ukega (75) imaksabalid. </v>
<v b="2KI" c="23" v="34">Geb agine, Faraón-Necao, Josías-machi-Eliaquim e-bab-Josías-muchub reyga omesisad. Geb Eliaquimʼga nug-ogwanonikid, Joacimʼye onug-imaksad. Faraón-Necao Egipto-yarse Joacaz-sesad. Agi Joacaz burgwisad. </v>
<v b="2KI" c="23" v="35">Geb Rey-Joacim, Faraón-Necao-mani-egisnaidi ega uksasunnad, mani-sibu, degi, or-mani ega uksad. Joacim nabir mani-bennukegala, bela dulemarse neggweburga-mani-weledaed egichisad. Geb degi, Faraón-Necao-bennukega dulemar mani-sibugi, degi, or-manigi neggweburga-mani-welegedi bennuksa nanaed. </v>
<v b="2KI" c="23" v="36">Joacim birga-dulagwen-gakatar-nikadgi (25) yar sealid. Jerusalénʼgi birgambe-gakagwensak (11) yar sesad. E-nandi Zebudaʼye nugad, Pedaías-e-sisgwad. Zebudaʼde, Rumaʼginedid. </v>
<v b="2KI" c="23" v="37">Joacim, amba Bab-Jehová-ibmar-abemaisulidi, Bab-Jehová-asabin imaksamogad. Ar igi e-dadgan ibmar-isgana-imaksa, deyobi ibmar imaksamogad. </v>
<v b="2KI" c="24" v="1">Joacim Judá-yar-semaidgine, Babilonia-dulemar-rey-Nabucodonosor egi bila onononikid. A-bila-onosadgi, Nabucodonosor Joacimʼgi nakwisad. Geb agi, Judá-dulemar Nabucodonosor-sogedba birgapaa ibmar-imakdii gusad. Geb a-sorbali, Rey-Joacim, Nabucodonosor-sogedba bar ibmar-imakbisur gualid. </v>
<v b="2KI" c="24" v="2">Agine, Bab-Jehová, Joacimʼgi, degi, Judá-dulemargi-gwisguegala, wemar-barmiar gusad: Babilonia-sordamar, Siria-sordamar, Moab-sordamar, degi, Amón-sordamar egi barmiar gusad. Igi Bab-Jehová, ega-gayaburba-barsogmaladba ibmar-guoye sogsagusa, deyob gusad. </v>
<v b="2KI" c="24" v="3">Bab-Jehová-sogedba Judá-dulemar sabsur-odurdaklesad. Ar Judá-dulemar Manasés-isgusadba-nanasad-ulale, Bab-Jehová egi Judá-dulemar-banguega imaksad. </v>
<v b="2KI" c="24" v="4">Manasés, Jerusalénʼgi dulemar-ibmar-oakalossulid-oburgwisad-ulale, Bab-Jehová egi Judá-dulemar-banguega imaksad. Degisoggu, Bab-Jehová Judá-dulemarga, igi-barsaye gwen sogsasulid. </v>
<v b="2KI" c="24" v="5">Joacim e-ibmar-imaksad, degi, ibmar-imaksad-baigan, Judá-e-reymar-ibmar-imaksad-gardagi narmakar maid. </v>
<v b="2KI" c="24" v="6">Rey-Joacim burgwisgu, e-machi-Joaquín e-sorba yar sesad. </v>
<v b="2KI" c="24" v="7">Babilonia-e-rey bela Egipto-yar-gasasoggu, Egipto-dulemar-e-rey bar Egipto-yargi nossulid. Ar ade, Babilonia-e-rey Egipto-diwar-maid-akale, Éufrates-diwar-maidse, Egipto-e-rey-yarmar-ganikidi, bela gasad. </v>
<v b="2KI" c="24" v="8">Joaquín birgambe-gakabaabak-nikadgi (18) yar sealid. Jerusalénʼgi nii-warbaa yar sesad. E-nan Nehustaʼye nugad, Elnatán-e-sisgwad. Nehustaʼde, Jerusalénʼginedid. </v>
<v b="2KI" c="24" v="9">Joaquín Bab-Jehová-ibmar-abemaisulidi, Bab-Jehová-asabin imaksad. Ar e-bab-ibmar-imaksadba ibmar imaksamogad. </v>
<v b="2KI" c="24" v="10">A-ibagangi, Babilonia-e-rey-Nabucodonosor-e-sorda-bila-onomalad, Jerusalén-neggwebur-ebilis ambikunonigusad. </v>
<v b="2KI" c="24" v="11">Degi, Babilonia-Rey-Nabucodonosor, e-sordamar-Jerusalén-neggwebur-ebilis-bukwadgi, Jerusalénʼse nonikid. </v>
<v b="2KI" c="24" v="12">Geb Judá-rey-Joaquín, e-nanmala, degi, ega-arbamaladmala, e-dule-dummaganmala, degine, e-sorda-bila-onomalad-e-dummaganmala, Babilonia-e-reyse galakunonimalad. Geb galesmalad. Deunni, Nabucodonosor birgabaabakgus (8) Babilonia-yargi negsemaid. </v>
<v b="2KI" c="24" v="13">Ar igi Bab-Jehová sogsagusa, deyob ibmar gusad. Nabucodonosor, Bab-Jehováʼse-goled-neggi ibmar-nuegan-bukwad bela sesad, degi, reyneggi ibmar-nuegan-bukwadse-bakale, bela sesad. Nabucodonosor, Bab-Jehováʼse-goled-neggi-ibmar-ebulemalad bela goamaksabalid. We-ibmar Rey-Salomón orbi-sobsagusadid. </v>
<v b="2KI" c="24" v="14">Deginbali, Nabucodonosor, bela dule Jerusalénʼginmalad-gasa sesa gusad: Dule-dummagan, dule-bila-onomalad-bulegan, dule-ibmar-sobedgi-arbamalad, degi, dule-esgoro-sobedgi-arbamalad, gasa sesad. Belagwable miliambe (10,000) dulemar-gasa sesad. Unnila, dule-wileganabi napi obesad. </v>
<v b="2KI" c="24" v="15">Degi, Rey-Nabucodonosor, wemar-gasa Babilonia-yarse sesa gusad: Rey-Joaquín, e-nan, rey-e-omegan, dule-dummagan, degi, dule-bulegan-gasa sesa gusad. </v>
<v b="2KI" c="24" v="16">A-ukinbali, bela sorda-bila-onomalad-bulegan, miligugle-mergu (7,000) sesa gusbalid. Dule-ibmar-sobedgi-arbamalad, degi, dule-esgoro-sobedgi-arbamalad, miligwen-mergu (1,000) sesa gusad. Degine, Nabucodonosor, bela dulemar-bila-onolegedgi-urwemalad-gasa Babilonia-yarse sesa gusbalid. </v>
<v b="2KI" c="24" v="17">Geb a-sorbali, Nabucodonosor, Joaquín-e-gilor Mataníasʼye nugad, Judá-e-reyga nug-imaksad. Geb ega nug ogwasad, Sedequíasʼye onugsasad. </v>
<v b="2KI" c="24" v="18">Sedequías birga-durgwen-gakagwensak-nikadgi (21) yar sealid. Jerusalénʼgi birgambe-gakagwensak (11) yar sesad. E-nandi, Hamutalʼye nugad, Jeremías-e-sisgwad. Hamutalʼde, Libnaʼginedid. </v>
<v b="2KI" c="24" v="19">Sedequías Bab-Jehová-ibmar-abemaisulidi, Bab-Jehová-asabin imaksad. Ar ade, Sedequías, Joacim-ibmar-isgana-imaksadba ibmar imaksamogad. </v>
<v b="2KI" c="24" v="20">Degidbali, Bab-Jehová Jerusalén-dulemargi, degi, Judá-dulemargi uluar gusad. Degisoggu, Bab-Dummad amar-obachasunnad. A-sorbali, Sedequías, Babilonia-e-reygi gwichigusad. </v>
<v b="2KI" c="25" v="1">Sedequías birgabakebakgus (9) Judá-yargi negsemaidgine, Tebet-nii-gwichid-ibambegwadgi, Babilonia-Rey-Nabucodonosor Jerusalénʼgi-gwichiguega, Jerusalén-neggweburse sorda-bila-onomalad-abargi aligusad. Geb bela neggwebur-ebilis ambikusmalad, a-dikarba napa arsanyob sobsamalad, adi, aba ubomalagar. </v>
<v b="2KI" c="25" v="2">Jerusalén-neggwebur birgabo Babilonia-sordamarse ebiriles-sii gusad. Deunni, Sedequías birgambe-gakagwensakgusa (11) reyga maidgined. </v>
<v b="2KI" c="25" v="3">Amba a-birga-naidgine, nii-walabakegwad-ibabakebakgi ukud-dummad Jerusalénʼgi nagunonikid. Dulemar ibmar-sate gunonimalad. </v>
<v b="2KI" c="25" v="4">Degisoggu, Jerusalén-dulemar neggwebur-galu-matusulidgi yaa-ollomaksamalad. Ar Babilonia-sorda-bila-onomalad neggwebur-ebilis-bukwa-inigwele, Rey-Sedequías, Jerusalén-sordamar-bila-onomalad a-mutikidgine, galu-darbogwadba rey-nainu-naidsik ainidmalad. Arabá-igarba wakitemalad. </v>
<v b="2KI" c="25" v="5">Degi-inigwele, Babilonia-sordamar, Rey-Sedequías-balegite gusmalad. Geb Jericó-nebagi bargadapmalad. Bela Sedequías-sorda-bila-onomalad, Sedequías-idu duurmakdemalad. </v>
<v b="2KI" c="25" v="6">Geb, Babilonia-sordamar, Rey-Sedequías gasmalad. Geb Ribla-neggweburse, Babilonia-e-reyse sesmalad. Agi ega Rey-Nabucodonosor, sabsur-odurdakleged-igar itosad. </v>
<v b="2KI" c="25" v="7">Geb degi, Sedequías-wagab, e-masmala-e-dukar egwachamalad. Geb sorba, Sedequías-ibe ibya onosmalad. Agine, esgoro-gordikid-dubgi-edinnar Babilonia-neggweburse sesmalad. </v>
<v b="2KI" c="25" v="8">Nabucodonosor Babilonia-yargi birgambe-gakabakebakgus-negsemaidgine (19), Ab-nii-gwichid-ibatargi, reygi-nakulemalad-e-dummad Nabuzaradánʼye-nugad Jerusalén-neggweburse nonigusad. Nabuzaradánʼde, Rey-Nabucodonosor-e-sordamar-e-dummadga-gudiid, reyga e-bendaked-dummadid. </v>
<v b="2KI" c="25" v="9">Nabuzaradán, Bab-Jehováʼse-goled-neg-siid ogumaksad, degi, reyneg-siid ogumaksabalid. Aginbali, bela Jerusalénʼgi-negmar-bukwad ogumaksabalid. Deginbali, Nabuzaradán, sapin-dummaganga-gudidimalad-negmar, bela ogumaksabalid. </v>
<v b="2KI" c="25" v="10">Degi, Babilonia-sorda-bila-onomalad Nabuzaradánʼba-gudimarmogadi, akwa-galu-matusulid-Jerusalén-neggwebur-ebirnaidi, bela earismalad. </v>
<v b="2KI" c="25" v="11">Degisoggu, Nabuzaradán, bela Jerusalén-neggweburgi dulemar-besmalad-gasa Babilonia-yarse sesad. Degi, Judá-dulemar-Rey-Nabucodonosorʼba-nagusmarmogadi, bela gasa sesbalid. </v>
<v b="2KI" c="25" v="12">Unnila, sorda-idued-Nabuzaradán, dule-wileganabi napi obesad. Adi, amar uva-nainumargi arbaega, degi, nainumar-nanaidgi ibmar digegar. </v>
<v b="2KI" c="25" v="13">Babilonia-sordamala Bab-Dummadse-goled-neggi: Buarmar-esgoro-gordikidgi-sobaled, bela bibichismalad. Bormo-argan-enuked-e-malimar esgoro-gordikidgi-sobarmalad, bela ogoamaksamarbalid. Degine, bormo-dii-sied-dummad esgoro-gordikidgi-sobaled, bela ogoamaksamarbalid. Geb bela Babilonia-yarse esgoro-gordikid sesmalad. </v>
<v b="2KI" c="25" v="14">Deginbali, Nabuzaradán bela bormomar, bormo-buru-wemalad, gwillo-dub-siked-dislamar, degine, buru-wemalad, sesad. Bela-Bab-Jehováʼse-goled-neggi ibmar-ebulemalad esgoro-gordikidgi-sobarmalad, Babilonia-yarse sesad. </v>
<v b="2KI" c="25" v="15">A-ukinbali, sorda-bila-onomalad-e-dummad-Nabuzaradán, sianarmar sesbalid, degi, nog-dummagan-abe-bomimalad sesbalid. A-ibmarmala bela orbi nanaed, degi, manibi nanabalid. </v>
<v b="2KI" c="25" v="16">We-buarmar-warbogwad-selesadi, Salomón Bab-Jehováʼse-goled-negga esgoro-gordikidgi sobsagusadi, bela-bela-aidikusoggu, e-aidikued wisguledsulid. Degi, bormo-dii-sied-dummad, degi, a-e-malimar-sobsagusadi, bela-bela-aidikusoggu, e-aidikued wisguledsurbalid. </v>
<v b="2KI" c="25" v="17">Buarmar, dalibake-gaka-binasgarse sugu-sugu nanaed. Geb buar-e-nonomar, bisgipaa dungu nanaed. Buar-nono-e-dikargi guseb-dummadyob-sobar-nanaid, degi, a-sobaled-birgi sakiyob nanaibalid. Bela esgoro-gordikidbi sobaled. Buarmar-warbogwadgi ibmar-sobar-nanaidi, bela emarbi dakleged. </v>
<v b="2KI" c="25" v="18">Degine, sorda-bila-onoged-e-dummad-Nabuzaradán wemar-gasa sesad: Dule-irwa-Bab-Jehováʼse-goled-e-dummad-Seraías. Seraías-e-sorbalid-Sofonías. Dule-Bab-Jehováʼse-goled-neg-yawagak-dakmalad, warbaa sesad. </v>
<v b="2KI" c="25" v="19">Jerusalén-neggweburgi-besmalad-gasa sesbalid: Sorda-bila-onomalad-daked. Dule-walatar reyga-ibmar-imakdimalad. Sorda-bila-onomaladga-garda-narmaked-e-idued A-dulede, dulemar-nug-semaidid. A-ukinbali, dulemar-amba-neggweburgi-gudimalad, dulapaa (60) gasmarbalid. </v>
<v b="2KI" c="25" v="20">Sorda-bila-onomalad-e-dummad-Nabuzaradán dulemar-gasgu, Ribla-neggweburse Babilonia-e-rey-maidse dulemar-sesad. </v>
<v b="2KI" c="25" v="21">Geb Rey-Nabucodonosor, Hamat-yargi Ribla-neggweburgi dulemar-oburgwisad. Deyobi, Judá-dulemar galesa e-neggweburgi selear gusad. </v>
<v b="2KI" c="25" v="22">Babilonia-Rey-Nabucodonosor, dummadga Gedalías-nug-imaksad, adi, a-dule, Judá-dulemar-napi-besmalad dakegar. Gedalíasʼde Ahicam-e-machid, Safán-wagwad. </v>
<v b="2KI" c="25" v="23">Judá-sorda-bila-onomalad-e-dummagan, degi, e-sordamar, Babilonia-e-rey Judá-dulemar-besmalad-dakega Gedalías-nug-imaksaye wisguarmargu, Mizpa-neggweburse Gedalías-dakega nadegusmalad. Sordamar-nadmaladi, wemalad: Netanías-machi-Ismael, Carea-machi-Johanán, Tanhumet-machi-Seraías, Tanhumetʼde Netofaʼginedid, degi, dule-Maacaʼgined-machi-Jaazanías. </v>
<v b="2KI" c="25" v="24">Geb Gedalías a-dulemarga, degi, e-sordamarga weyob ise-sogar sogded: “Melle be Babilonia-sordamar dobgumar. Be we-yargine gudii be imakmala. Babilonia-e-reyga sogedba be ibmar-imakmala. Ar deyobile, nueganbi-gudii be gudmaloed.” </v>
<v b="2KI" c="25" v="25">Gedalías nii-walaguglegus (7) dummadga-maidgi, Ismael, Gedalíasʼse nonigusad. Eba dulemar-warambe (10) nonigusmarmogad. Ismaelʼde, Netanías-machid, degi, Elisama-e-wagwad. Ismael, Judá-e-reymar-wagansikidid. Geb agine, Ismael e-sordamarmala Mizpaʼse nonimargu, Gedalías-oburgwismalad. Deginbali, Judá-dulemar, degi, Babilonia-dulemar Gedalíasʼba-nanaimalad oburgwismarbalid. </v>
<v b="2KI" c="25" v="26">Geb degidgine, bela dulemar Babilonia-sorda-dobguar, Egipto-yarse wakite-duurmakde gusmalad. Bela sergan, degi, burwiganase-bakale, degi, sorda-bila-onomalad-e-dummaganse-bakale, wakitemalad. </v>
<v b="2KI" c="25" v="27">Babilonia-e-rey-Evil-Merodac birgagwengus megidagedgi, Judá-e-rey-Joaquín-esgaryagi-siid onosad. Deun, Joaquín, birga-durgwen-gakambe-gakaguglegus (37) Babilonia-neggweburse gales selenonigusad. Geb Joaquín, Adar-nii-yoidgi, a-iba-durgwen-gakagugledgi, esgaryagi-sii nosad. </v>
<v b="2KI" c="25" v="28">Geb Evil-Merodac nueganbi Joaquín-akwisad. Geb agine, Evil-Merodac, e-sorda-reymar-imbagi, dummadga Babilonia-neggweburgi Joaquín-sisad. </v>
<v b="2KI" c="25" v="29">Deginbali, Joaquín, esgaryagi-siged-mor bar-yossulid, degi, rey-imbagi mas-gundii gusad. </v>
<v b="2KI" c="25" v="30">De-ukinbali, Evil-Merodac, Joaquínʼga bane-bane ibmar-abelemalad-bakega mani-ukdii gusad.</v>
<v b="1CH" c="1" v="1">Adán-e-wagan, wemalad: Adán-e-machi, Set. Set-e-machi, Enós. </v>
<v b="1CH" c="1" v="2">Enós-e-machi, Cainán. Cainán-e-machi, Mahalaleel. Mahalaleel-e-machi, Jared. </v>
<v b="1CH" c="1" v="3">Jared-e-machi, Enoc. Enoc-e-machi, Matusalén. Matusalén-e-machi, Lamec. </v>
<v b="1CH" c="1" v="4">Lamec-e-machi, Noé. Noé-e-masmala, wemalad: Sem, Cam, Jafet. </v>
<v b="1CH" c="1" v="5">Jafet-e-masmala, wemalad: Gomer, Magog, Madai, Javán, Tubal, Mesec, degi, Tiras. </v>
<v b="1CH" c="1" v="6">Gomer-e-masmaladi, wemarmogad: Askenaz, Rifat, Togarma. </v>
<v b="1CH" c="1" v="7">Javán-e-masmaladi, wemarmogad: Elisa, Tarsis, Quitim, degi, Dodanim. </v>
<v b="1CH" c="1" v="8">Cam-e-masmala, wemalad: Cus, Mizraim, Fut, degi, Canaán. </v>
<v b="1CH" c="1" v="9">Cus-e-masmaladi, wemarmogad: Seba, Havila, Sabta, Raama, degi, Sabteca. Raama-e-masmaladi, wemarmogad: Seba, Dedán. </v>
<v b="1CH" c="1" v="10">Cus, machi-Nimrod-nikusad. Nimrodʼde, gebe-we-napneggi, dule-bila-onoged-gandikid megisad. </v>
<v b="1CH" c="1" v="11">Mizraimʼdi, we-dulemar-e-dad-dummadga gunonikid: Ludim-dulemar, Anamim-dulemar, Lehabim-dulemar, Naftuhim-dulemar, </v>
<v b="1CH" c="1" v="12">Patrusim-dulemar, degi, Casluhim-dulemar. Casluhim-dulemargi, Filistea-dulemar-danikid, degi, Caftorʼmar agi danimarmogad. </v>
<v b="1CH" c="1" v="13">Canaán, machi-Sidón-nikusad. Sidón, Canaán-e-machi-gebesailadid, degi, Het, Canaán-e-machimogad. </v>
<v b="1CH" c="1" v="14">We-dulemar, Canaán-e-waganmarmogad: Jebuseoʼmar, Amorreoʼmar, Gergeseoʼmar, </v>
<v b="1CH" c="1" v="15">Heveoʼmar, Araceoʼmar, Sineoʼmar, </v>
<v b="1CH" c="1" v="16">Arvadeoʼmar, Zemareoʼmar, degi, Hamateoʼmar. </v>
<v b="1CH" c="1" v="17">Sem-e-masmala, wemalad: Elam, Asur, Arfaxad, Lud, Aram, Uz, Hul, Geter, degi, Mesec. </v>
<v b="1CH" c="1" v="18">Arfaxad, Sela-e-babga gunonikid. Geb Sela, Heber-e-babga gunonimogad. </v>
<v b="1CH" c="1" v="19">Heber, masmala-warbo ega gwalulesad: Gwensak, Pelegʼye nugad. Ar a-ibagangi, dulemar napneggi mimiles-gussoggu, aba, Peleg-nuggusad. Peleg-e-urbadi, Joctánʼye nugmogad. </v>
<v b="1CH" c="1" v="20">Joctán-e-masmaladi, wemarmogad: Almodad, Selef, Hazarmavet, Jera, </v>
<v b="1CH" c="1" v="21">Adoram, Uzal, Dicla, </v>
<v b="1CH" c="1" v="22">Ebal, Abimael, Seba, </v>
<v b="1CH" c="1" v="23">Ofir, Havila, degi, Jobab. Bela-wemar, Joctán-e-masmalad. </v>
<v b="1CH" c="1" v="24">Sem, machi-Arfaxad-nikusad, Arfaxadʼdi, machi-Sela-nikusmogad. Selaʼdi, machi-Heber-nikusmogad. </v>
<v b="1CH" c="1" v="25">Heberʼdi, machi-Peleg-nikusmogad, Pelegʼdi, machi-Reu-nikusmogad. </v>
<v b="1CH" c="1" v="26">Reuʼdi, machi-Serug-nikusmogad, Serugʼdi, machi-Nacor-nikusmogad, Nacorʼdi, machi-Taré-nikusmogad. </v>
<v b="1CH" c="1" v="27">Taréʼdi, machi-Abram-nikusmogad. We-Abram, Abrahamʼye nugbalid. </v>
<v b="1CH" c="1" v="28">Abraham-e-masmala, wemalad: Isaac, Ismael. </v>
<v b="1CH" c="1" v="29">Ismael-e-masmala, wemalad: Ismael-e-machi-gebesailadi, Nebaiotʼye nugad. Ismael-machi-sorbarmaladdi, wemalad: Cedar, Adbeel, Mibsam, </v>
<v b="1CH" c="1" v="30">Misma, Duma, Massa, Hadad, Tema, </v>
<v b="1CH" c="1" v="31">Jetur, Nafis, degi, Cedema. Wemar, Ismael-e-masmalad. </v>
<v b="1CH" c="1" v="32">Cetura, Abraham-ome-dikarbalidid. Abraham abogwa masmala-baksad, wemalad: Zimram, Jocsán, Medán, Madián, Isbac, degi, Súa. Jocsán-e-masmaladi, wemarmogad: Seba, Dedán. </v>
<v b="1CH" c="1" v="33">Madián-e-masmaladi, wemarmogad: Efa, Efer, Hanoc, Abida, degi, Elda. Bela-wemar, Cetura-e-waganad. </v>
<v b="1CH" c="1" v="34">Abraham machi-Isaac-nikusad. Isaac-e-masmaladi, wemarmogad: Esaú, Israel. </v>
<v b="1CH" c="1" v="35">Esaú-e-masmala, wemalad: Elifaz, Reuel, Jeús, Jaalam, degi, Coré. </v>
<v b="1CH" c="1" v="36">Elifaz-e-masmaladi, wemarmogad: Temán, Omar, Zefo, Gatam, Cenaz, Timna, degi, Amalec. </v>
<v b="1CH" c="1" v="37">Reuel-e-masmaladi, wemarmogad: Nahat, Zera, Sama, degi, Miza. </v>
<v b="1CH" c="1" v="38">Seir-e-masmala, wemalad: Lotán, Sobal, Zibeón, Aná, Disón, Ezer, degi, Disán. </v>
<v b="1CH" c="1" v="39">Lotán-e-masmaladi, wemarmogad: Hori, Homam. Lotán-e-bundi Timnaʼye nugad. </v>
<v b="1CH" c="1" v="40">Sobal-e-masmaladi, wemarmogad: Alván, Manahat, Ebal, Sefo, degi, Onam. Zibeón-e-masmaladi, wemarmogad: Aja, Aná. </v>
<v b="1CH" c="1" v="41">Aná-e-machidi, wemogad: Disón. Disón-e-masmaladi, wemarmogad: Amram, Esbán, Itrán, degi, Querán. </v>
<v b="1CH" c="1" v="42">Ezer-e-masmaladi, wemarmogad: Bilhán, Zaaván, degi, Jaacán. Disán-e-masmaladi, wemarmogad: Uz, Arán. </v>
<v b="1CH" c="1" v="43">Israel-dulemar-rey-nikued-iduar, Edom-yargi wemar reyga megismalad: Beor-machi-Bela. E-neggwebur Dinabaʼye nugad. </v>
<v b="1CH" c="1" v="44">Rey-Bela-burgwenonigua, Zera-machi-Jobab reyga megnonikid. Zeraʼde, Bosra-neggweburginedid. </v>
<v b="1CH" c="1" v="45">Jobab-burgwenonigua, Husam reyga megnonikid. Husamʼde, Temán-yargined. </v>
<v b="1CH" c="1" v="46">Husam-burgwenonigua, Bedad-machi-Hadad reyga megnonikid, Hadadʼde, Moab-yargi Madián-ogalakus-gusadid. E-neggwebur Avitʼye nugad. </v>
<v b="1CH" c="1" v="47">Hadad-burgwenonigua, Samla reyga megnonikid. Samlaʼde, Masreca-neggweburginedid. </v>
<v b="1CH" c="1" v="48">Samla-burgwenonigua, Rehobotʼgined-Saúl reyga megnonikid, Rehobot-neggweburde, Éufrates-diwar-dikarba siid. </v>
<v b="1CH" c="1" v="49">Saúl-burgwenonigua, Acbor-machi-Baal-Hanán reyga megnonikid. </v>
<v b="1CH" c="1" v="50">Baal-Hanán-burgwenonigua, Hadad reyga megnonikid. E-neggwebur, Paiʼye nugad. Hadad-e-ome, Mehetabelʼye nugad. Mehetabelʼde, Matred-e-sisgwad, Mezaab-e-wagwad. </v>
<v b="1CH" c="1" v="51">Hadad-burgwenonikid-sorba, Edom-yargi wemar sailaganga megismalad: Timna, Alva, Jetet, </v>
<v b="1CH" c="1" v="52">Aholibama, Ela, Pinón, </v>
<v b="1CH" c="1" v="53">Cenaz, Temán, Mibzar, </v>
<v b="1CH" c="1" v="54">Magdiel, degi, Iram. Wemar, Edom-yargi sailaganga megismalad. </v>
<v b="1CH" c="2" v="1">Israel-e-masmala, wemalad: Rubén, Simeón, Leví, Judá, Isacar, Zabulón, </v>
<v b="1CH" c="2" v="2">Dan, José, Benjamín, Neftalí, Gad, degi, Aser. </v>
<v b="1CH" c="2" v="3">Judá-e-masmala, wemalad: Er, Onán, degi, Sela. We-masmala-warbaagwadi, Súa-e-sisgwagi gwalulesmalad. We-omede, Canaán-duled. Judá-machi-gebesailadi, Erʼye nugad. Bab-Jehová-asabin dule-isganaga gusad. Agala, Bab-Jehová, Er-iblosad. </v>
<v b="1CH" c="2" v="4">Judá-bala-Tamar, Judáʼga masmala-warbo baksad: Fares, Zera. Judá, masmala bela walatar nikusad. </v>
<v b="1CH" c="2" v="5">Fares-e-masmaladi, wemarmogad: Hezrón, Hamul. </v>
<v b="1CH" c="2" v="6">Zera-e-masmaladi, wemarmogad: Zimri, Etán, Hemán, Calcol, degi, Dara. Bergwable, e-atar gumalad. </v>
<v b="1CH" c="2" v="7">Carmi-e-machidi, wedid: Acán. We-Acán, Bab-Dummadga-ibmar-nugsalesad atur-imaksa-gusadba, Israel-dulemarga boni-dummad onos gusad. Agi, dummad-neg-gagasad. </v>
<v b="1CH" c="2" v="8">Etán-e-machidi, wedid: Azarías. </v>
<v b="1CH" c="2" v="9">Hezrón-e-masmaladi, wemarmogad: Jerameel, Ram, degi, Quelubai. </v>
<v b="1CH" c="2" v="10">Ram, machi-Aminadab-nikusad. Aminadabʼdi, machi-Naasón-nikusmogad. We-Naasónʼde, Judá-dulemar-e-dummadid. </v>
<v b="1CH" c="2" v="11">Naasón, machi-Salmón-nikusmogad. Salmónʼdi, machi-Booz-nikusmogad. </v>
<v b="1CH" c="2" v="12">Boozʼdi, machi-Obed-nikusmogad. Obedʼdi, machi-Isaí-nikusmogad. </v>
<v b="1CH" c="2" v="13">Isaí, machi-Eliab-nikunonikid. A-machide, gebesailaginedid. Eliab-yarbali, Abinadab gwalulesad. Abinadab-yarbali, Simea gwalulenonimogad. </v>
<v b="1CH" c="2" v="14">Simea-yarbali, Natanael gwalulesmogad. Natanael-yarbali, Radai gwalulesmogad. </v>
<v b="1CH" c="2" v="15">Radai-yarbali, Ozem gwalulesmogad. Napidgine, David gwalulenonikid. </v>
<v b="1CH" c="2" v="16">E-bunmardi, wemarmogad: Sarvia, Abigail. Sarvia-e-masmala, warbaa gumalad: Abisai, Joab, Asael. </v>
<v b="1CH" c="2" v="17">Abigailʼga, Amasa gwalulenonikid, Amasa-e-baba, Jeterʼye nugad, Ismael-duled. </v>
<v b="1CH" c="2" v="18">Hezrón-machi-Caleb, e-ome-Azubaʼga masmala-baksad, degi, e-ome-baid-Jeriotʼga masmala-baksabalid. E-masmala, wemalad: Jeser, Sobab, Ardón. </v>
<v b="1CH" c="2" v="19">Azuba-burgwisgua, Caleb, ome-baid Efrataʼye-nugad nikusad. Geb Efrataʼga, machi-Hur-baknonikid. </v>
<v b="1CH" c="2" v="20">Hurʼdi, machi-nikusad, Uriʼye nugad. Uriʼdi, machi-Bezaleel-nikunonimogad. </v>
<v b="1CH" c="2" v="21">Hezrón, birga-dulapaa (60) nikunonigua, Maquir-e-sisgwa nikusad. Maquirʼde, Galaad-e-babad. Agi, Maquir-e-sisgwa Segub-baknonikid. </v>
<v b="1CH" c="2" v="22">Segubʼdi, machi-Jair-nikunonimogad. Jairʼde, Galaad-yargi, neggwebur-gwadulagwen-gakapaa (23) nikunonikid. </v>
<v b="1CH" c="2" v="23">Gesur-dulemar, degi, Aram-dulemarbogwa, Jair-ibe Kenat-neggwebur, degi, bela e-neggwebur-burwiganase-bakar, sunonimalad. Belagwable, neggwebur-gwadulapaa (60) Jair-ibe susmalad. Bela wemar, Maquir-e-wagan gumalad. Maquirʼdi, Galaad-e-babad. </v>
<v b="1CH" c="2" v="24">Hezrón, Caleb-De-Efrata-neggweburgi-burgwisgua, e-ome-Abías, machi-Asur-baksad. Asurʼde, Tecoa-e-babad. </v>
<v b="1CH" c="2" v="25">Hezrón-machi-gebesailagined-Jerameel-e-masmala, wemalad: E-machi-gebesailagined, Ramʼye nugad. Baigana, wemalad: Buna, Orén, Ozem, degi, Ahías. </v>
<v b="1CH" c="2" v="26">Jerameel ome-baid nikunonikid. A-ome, Ataraʼye nugad. Atara, machi-Onam-baknonikid. </v>
<v b="1CH" c="2" v="27">Jerameel-machi-gebesailagined-Ram-e-masmala, wemalad: Maaz, Jamín, Equer. </v>
<v b="1CH" c="2" v="28">Onam-e-masmaladi, wemarmogad: Samai, Jada. Samai-e-masmaladi, wemarmogad: Nadab, Abisur. </v>
<v b="1CH" c="2" v="29">Abisur-e-ome, Abihailʼye nugad. Ega masmala-gwalulesadi, wemalad: Ahbán, Molid. </v>
<v b="1CH" c="2" v="30">Nadab-e-masmaladi, wemarmogad: Seled, Apaim. Seledʼdina mimmigan-nikussuli burgwisad. </v>
<v b="1CH" c="2" v="31">Apaim-e-machidi, Isiʼye nugad. Isi-e-machidi, Sesánʼye nuggunonikid. Sesán-e-machidi, Ahlaiʼye nuggunonikid. </v>
<v b="1CH" c="2" v="32">Samai-urba-Jada-e-masmaladi, wemarmogad: Jeter, Jonatán. Jeterʼdina mimmigan-nikussuli burgwisad. </v>
<v b="1CH" c="2" v="33">Jonatán-e-masmaladi, wemarmogad: Pelet, Zaza. Bela wemar, Jerameel-e-wagan gumalad. </v>
<v b="1CH" c="2" v="34">Sesán, masmala-nikussulid, unnila bunamalabi nikusad. Unnila, Sesán, Egipto-dulebi e-maiga sedii gusad. We-maide, Jarhaʼye nugad. </v>
<v b="1CH" c="2" v="35">Sesán Jarhaʼga e-sisgwa-uksad, adi, nikuegar. Degidba, Jarha, Sesán-e-sisgwaga machi-Atai-baknonikid. </v>
<v b="1CH" c="2" v="36">Atai, machi-Natán-nikunonikid. Natánʼdi, machi-Zabad-nikunonikid. </v>
<v b="1CH" c="2" v="37">Zabadʼdi, machi-Eflal-nikunonikid. Eflalʼdi, machi-Obed-nikunonikid. </v>
<v b="1CH" c="2" v="38">Obedʼdi, machi-Jehú-nikunonikid. Jehúʼdi, machi-Azarías-nikunonikid. </v>
<v b="1CH" c="2" v="39">Azaríasʼdi, machi-Heles-nikunonikid. Helesʼdi, machi-Elasa-nikunonikid. </v>
<v b="1CH" c="2" v="40">Elasaʼdi, machi-Quismai-nikunonikid, Quismaiʼdi, machi-Salum-nikunonikid. </v>
<v b="1CH" c="2" v="41">Salumʼdi, machi-Jecamías-nikunonikid. Degi, Jecamíasʼdi, machi-Elisama-nikunonikid. </v>
<v b="1CH" c="2" v="42">Jerameel-e-urba-Caleb-e-masmaladi, wemalad: E-machi-gebesailagined, Mesaʼye nugad. Mesaʼdi, Zif-e-babad, degi, Maresa-e-babbalid. Maresaʼdi, Hebrón-e-babmogad. </v>
<v b="1CH" c="2" v="43">Hebrón-e-masmaladi, wemarmogad: Coré, Tapúa, Requem, Sema. </v>
<v b="1CH" c="2" v="44">Semaʼdi, machi-Raham-nikunonikid. Rahamʼdi, machi-Jorcoam-nikunonikid. Requemʼdi, machi-Samai-nikunonikid. </v>
<v b="1CH" c="2" v="45">Samaiʼdi, machi-Maón-nikunonikid. Degi, Maónʼdi, machi-Bet-Sur-nikunonikid. </v>
<v b="1CH" c="2" v="46">Caleb-ome-dikarbalid-Efa, we-masmala nikusad: Harán, Mosa, Gazez. Haránʼdi, machi-nikusad. Gazezʼye onugsasad. </v>
<v b="1CH" c="2" v="47">Jahdai-e-masmaladi, wemalad: Regem, Jotam, Gesam, Pelet, Efa, degi, Saaf. </v>
<v b="1CH" c="2" v="48">Caleb-ome-dikarbalid-Maaca, we-masmala nikusad: Seber, Tirhana. </v>
<v b="1CH" c="2" v="49">Deginbali, Maaca masmala nikusbalid: Saaf, Seva. Saafʼdi, Madmana-e-babad. Sevaʼdi, Macbena-e-babad, degi, Gibea-e-babbalid. Caleb-e-sisgwadi, Acsaʼye nugad. </v>
<v b="1CH" c="2" v="50">Bela-wemar, Caleb-e-wagan gumalad. Efrata-machi-gebesailagined-Hur-e-masmala, wemalad: Sobal, Salma, Haref. </v>
<v b="1CH" c="2" v="51">Sobalʼdi, Quiriat-Jearim-e-babad, Salmaʼdi, Belén-e-babad, Harefʼdi, Bet-Gader-e-babad. </v>
<v b="1CH" c="2" v="52">Sobal-e-wagan, wemalad: Haroe, degi, Manahet-dulemar-negabalad. </v>
<v b="1CH" c="2" v="53">Degi, Quiriat-Jearim-e-anagan, wemalad: Itri-dulemar, Fut-dulemar, Sumat-dulemar, degi, Misraim-dulemar. Misraim-dulemargi, Zora-dulemar danimalad, degi, Estaolita-dulemar danimarmogad. </v>
<v b="1CH" c="2" v="54">Salma-e-wagan, wemalad: Belén, Netofa-dulemar, Atrot-Bet-Joab, Manahat-dule-negabar, degi, Zora-dulemar. </v>
<v b="1CH" c="2" v="55">Degine, garda-narmakmalad-e-gwenadgan-Jabesʼgi-mamaid, wemalad: Tirat-dulemar, Simea-dulemar, Sucat-dulemar. We-Ceneo-dulemar, Hamatʼgi-danimaladid. Hamatʼde, Recab-dulemar-e-dad-dummadid. </v>
<v b="1CH" c="3" v="1">David-e-masmala Hebrónʼgi-gwalulesmaladi wemar gued: E-machi-sailagined, Amnón. E-nandi, Ahinoamʼye nugad, Jezreel-duled. E-machi-Amnón-yarbali, Daniel gwalulesad. E-nandi, Abigailʼye nugad, Carmel-neggweburginedid. </v>
<v b="1CH" c="3" v="2">Daniel-yarbali, Absalón gwalulesad. E-nandi, Maacaʼye nugad, Gesur-e-rey-Talmai-e-sisgwad. Absalón-yarbali, Adonías gwalulesad. E-nandi, Haguitʼye nugad. </v>
<v b="1CH" c="3" v="3">Adonías-yarbali, Sefatías gwalulesad. E-nandi, Abitalʼye nugad. Sefatías-yarbali, Itream gwalulesad. E-nandi, Eglaʼye nugad. </v>
<v b="1CH" c="3" v="4">Deunni, David birgagugle (7) gaka-nii-walanergwa (6) Hebrónʼgi negsemaidgi we-masmala-walanergwadi (6), ega gwalulesad. David, Jerusalénʼgi birga-dulagwen-gakambe-gakapaa (33) yar-semai gusad. </v>
<v b="1CH" c="3" v="5">Jerusalénʼgi, masmala-walabake ega gwalulesbalid. Amar, wemalad: Simea, Sobab, Natán, degi, Salomón. Wemar, Amiel-sisgwa-Betsabé-e-masmalad. </v>
<v b="1CH" c="3" v="6">David masmala-baigan walabakebak (9) nikusbalid: Ibhar, Elisama, Elifelet, </v>
<v b="1CH" c="3" v="7">Noga, Nefeg, Jafía, </v>
<v b="1CH" c="3" v="8">Elisama, Eliada, degi, Elifelet. </v>
<v b="1CH" c="3" v="9">Bela-wemar, David-e-masmala gued. We-masmala-e-bundina, Tamarʼye nugad. E-omegan-dikarbarmaladbo-machimala-baklesaddi, soglesulid. </v>
<v b="1CH" c="3" v="10">Weyob Salomón-e-waganmar danikid: E-machi-Roboam. Roboam-e-machidi, Abías. Abías-e-machidi, Asa. Asa-e-machidi, Josafat. </v>
<v b="1CH" c="3" v="11">Josafat-e-machidi, Joram. Joram-e-machidi, Ocozías. Ocozías-e-machidi, Joás. </v>
<v b="1CH" c="3" v="12">Joás-e-machidi, Amasías. Amasías-e-machidi, Azarías. Azarías-e-machidi, Jotam. </v>
<v b="1CH" c="3" v="13">Jotam-e-machidi, Acaz. Acaz-e-machidi, Ezequías. Ezequías-e-machidi, Manasés. </v>
<v b="1CH" c="3" v="14">Manasés-e-machidi, Amón. Amón-e-machidi, Josías. </v>
<v b="1CH" c="3" v="15">Josías-e-masmala, wemalad: E-machi-sailagined, Johanán. Johanán-yarbalidi, Joacim. Joacim-yarbalidi, Sedequías. Sedequías-yarbalidi, Salum. </v>
<v b="1CH" c="3" v="16">Joacim-e-masmaladi, wemalad: Jeconías, degi, Sedequías. </v>
<v b="1CH" c="3" v="17">Jeconías-gales-selesgusad-e-masmala, wemalad: Asir, Salatiel, </v>
<v b="1CH" c="3" v="18">Malquiram, Pedaías, Senazar, Jecamías, Hosama, degi, Nedabías. </v>
<v b="1CH" c="3" v="19">Pedaías-e-masmaladi, wemarmogad: Zorobabel, degi, Simei. Zorobabel-e-masmaladi, wemarmogad: Mesulam, degi, Hananías. We-masmala-e-bundina, Selomitʼye nugad. </v>
<v b="1CH" c="3" v="20">Zorobabel, masmala-baigan walatar nikusbalid: Hasuba, Ohel, Berequías, Hasadías, degi, Jusab-Hesed. </v>
<v b="1CH" c="3" v="21">Hananías-e-wagan, wemalad: E-machi, Pelatías. Pelatías-e-machidi, Jesaías. Jesaías-e-machidi, Jefaías. Jefaías-e-machidi, Refaías. Refaías-e-machidi, Arnán. Arnán-e-machidi, Abdías. Degi, Abdías-e-machidi, Secanías. </v>
<v b="1CH" c="3" v="22">Secanías-e-wagan, wemalad: E-machi-Semaías, Semaías-e-machimala-walataled: Hatús, Igal, Barías. Nearías, degi, Safat. Wemar, bergwable walanergwa (6) gumalad. </v>
<v b="1CH" c="3" v="23">Nearías-e-masmala, warbaa-gumalad: Elioenai, Ezequías, Azricam. </v>
<v b="1CH" c="3" v="24">Elioenai-e-masmaladi, walagugle (7) gumalad: Hodavías, Eliasib, Pelaías, Acub, Johanán, Dalaías, degi, Anani. </v>
<v b="1CH" c="4" v="1">Judá-e-wagan-baigan, wemalad: Fares, Hezrón, Carmi, Hur, degi, Sobal. </v>
<v b="1CH" c="4" v="2">Sobal-machi-Reaía, machi-Jahat-nikusad. Jahatʼdi, machi-Ahumai-nikusad, degi, machi-Lahad-nikusbalid. Jahatʼgi, Zora-dulemar danikid. </v>
<v b="1CH" c="4" v="3">Etam-e-masmala Hur-e-wagan, wemalad: Jezreel, Isma, degi, Ibdas. Wemar-e-bundi, Haze-Lelponiʼye nugad. </v>
<v b="1CH" c="4" v="4">Penuelʼdi, Gedor-e-babad. Ezerʼdi, Husa-e-babad. Wemar, Hur-e-waganad. Hurʼde, Efrata-e-machi-sailaginedid. Efrataʼde, Belén-neggwebur-dulemar-e-dadsailad. </v>
<v b="1CH" c="4" v="5">Tecoa-neggwebur-dulemar-e-dadsaila-Asur, ome-walabo nikusad: Hela, Naara. </v>
<v b="1CH" c="4" v="6">Naara, we-masmala baksad: Ahuzam, Hefer, Temeni, degi, Ahastari. Wemar, Naara-e-masmalad. </v>
<v b="1CH" c="4" v="7">Hela-e-masmaladi, wemarmogad: Zeret, Jezoar, Etnán, degi, Cos. </v>
<v b="1CH" c="4" v="8">Cosʼdi, warbo masmala nikusad: Anub, Zobeba. Cosʼde, Aharhel-e-wagan-e-dadsailad. Aharhelʼde, Harum-machid. </v>
<v b="1CH" c="4" v="9">Jabesʼdi, bur bule e-gwenadganba nug-nika megisad. E-nan Jabesʼye-onug-imaksad, ade soged: “Bonigan-abalagi an na mimmi-nikusye.” </v>
<v b="1CH" c="4" v="10">Jabes, Israel-e-Bab-Dummadse gochad, ega sogded: “An bese wilesagwa egise, be ise-nued-angi-binsae, napa-dummad be wis anga uke. Be wis an-bendake, mer bar boni-dummadba wilegegar.” Jabes, Bab-Dummadse-ibmar-egichisadi, Bab-Dummad ega imaksad. </v>
<v b="1CH" c="4" v="11">Súa-urba-Quelub, machi-Mehir-nikunonikid. Mehirʼdi, Estón-e-babad. </v>
<v b="1CH" c="4" v="12">Estón masmala-nikusadi, wemalad: Bet-Rafa, Paseah, Tehina. Tehinaʼde, Nahas-neggwebur-e-dadsailad. Wemar, Reca-dulemarga gunonikid. </v>
<v b="1CH" c="4" v="13">Cenaz-e-masmala, wemalad: Otoniel, Seraías. Otoniel-e-masmaladi, wemarmogad: Hatat, degi, Meonotai. </v>
<v b="1CH" c="4" v="14">Meonotaiʼdi, machi-Ofra-nikusad. Seraíasʼdi, machi-Joab-nikusmogad. Joabʼde, dulemar-Carisim-nebagi-bukwamalad-e-dadsailad. We-dulemarde, ibmar-sobedgi-arbamaladid. </v>
<v b="1CH" c="4" v="15">Jefone-machi-Caleb-e-masmala, wemalad: Iru, Ela, Naam. Ela-e-machidi, wedid: Cenaz. </v>
<v b="1CH" c="4" v="16">Jehalelel-e-masmala, wemalad: Zif, Zifa, Tirías, degi, Asareel. </v>
<v b="1CH" c="4" v="17">Esdras-e-masmala, wemalad: Jeter, Mered, Efer, degi, Jalón. Mered, e-ome-Bitiaʼye-nugadga we-mimmigan-baksad: María, Samai, Isba. Isbaʼde, Estemoa-e-babad. </v>
<v b="1CH" c="4" v="18">Wemar, Faraón-e-sisgwa-Bitia-e-mimmiganad. Mered-e-ome-baid-Jehudaíaʼye-nugad, Judá-duled. A-omede, machimala-baksamogad: Jered, Heber, Jecutiel. Jeredʼdi, Gedor-e-babad. Heberʼdi, Soco-e-babad. Jecutielʼdi, Zanoa-e-babad. </v>
<v b="1CH" c="4" v="19">Hodías, Naham-e-bun nikusad. A-ebogwa, wemar-baksad: Keila, Estemoa. Keilaʼde, Garmita-duled, degi, Estemoaʼdi, Maaca-duled </v>
<v b="1CH" c="4" v="20">Simón-e-masmala, wemalad: Amnón, Rina, Ben-Hanán, degi, Tilón. Isi-e-wagandi, wemalad: Zohet, Benzohet. </v>
<v b="1CH" c="4" v="21">Judá-machi-Sela-e-masmala, wemalad: Er, Laada Erʼde, Leca-neggwebur-dulemar-e-dadsailad. Laadaʼde, Maresa-e-babad, degi, Laadaʼde, Bet-Asbea-neg-nugadgi lino-morgi-arbamalad-e-dadsailabalid. </v>
<v b="1CH" c="4" v="22">Sela-e-wagandi, wemalad: Joacim, degi, Cozebaʼginmalad. Deginbali, Joás, Saraf. Wemar-warbogwad Belén-neggweburse gannar-daged-iduale, Moab-yargi negsemai gusmalad. We-ibmar-gusad garda-sergangi narmakar maid. </v>
<v b="1CH" c="4" v="23">We-dulemar napsagi-arbamaladid. Netaín-neggweburgi, degi, Guederá-neggweburgi gudii gusmalad. Agine, we-dulemar reyga arbadii gusmalad. </v>
<v b="1CH" c="4" v="24">Simeón-e-waganmar, wemalad: Nemuel, Jamín, Jarib, Zera, degi, Saúl. </v>
<v b="1CH" c="4" v="25">Saúlʼdi, Salum-e-babad. Salumʼdi, Mibsam-e-babad. Mibsamʼdi, Misma-e-babad. </v>
<v b="1CH" c="4" v="26">Misma-e-wagan weyob danikid: Misma, Hamuel-e-babad. Hamuelʼdi, Zacur-e-babad. Zacurʼdi, Simei-e-babad. </v>
<v b="1CH" c="4" v="27">Simei, masmala warambe-gakanergwa (16) nikusad, degi, bunamala walanergwa (6) nikusbalid. Simei-e-gwenadgandina, mimmigan-ichesur nikussurmalad. Agala, Simeón-e-wagan, Judá-e-wagan-mergueyob gussurmalad. </v>
<v b="1CH" c="4" v="28">Simeón-e-wagan, David reyga-megnonikidse, we-neggweburmargi ambikusmalad: Beerseba, Molada, Hazar-Sual, </v>
<v b="1CH" c="4" v="29">Bilha, Ezem, Tolad, </v>
<v b="1CH" c="4" v="30">Betuel, Horma, Siclag, </v>
<v b="1CH" c="4" v="31">Bet-Marcabot, Hazar-Susim, Bet-Birai, degi, Saaraim. Simeón-e-wagan Rey-David reyga-megnonikidse, we-neggweburmar na e-neggweburga imaksamalad. </v>
<v b="1CH" c="4" v="32">Simeón-e-wagan-e-neggwebur-burwigana, wemarbalid: Etam, Aín, Rimón, Toquén, degi, Asán. Bela we-neggwebur-burwigana gwaatar gued. </v>
<v b="1CH" c="4" v="33">Deginbali, Baal-neg-nugadse bela neggwebur-burwigana neggwebur-dummagan-dikarba-bubukwadi, amargadbalid. Simeón-wagan we-neggweburmargine ambikusmalad. </v>
<v b="1CH" c="4" v="34">Simeón-wagan-e-dadgan-e-dadgan-e-dummagan-e-nugmar, wemalad: Mesobab, Jamlec, Amasías-machi-Josías. </v>
<v b="1CH" c="4" v="35">Joel, Josibías-machi-Jehú. Josibíasʼdi, Seraías-e-machi. Seraíasʼdi, Asiel-e-machi. </v>
<v b="1CH" c="4" v="36">Degine, e-dummagan-baigan, wemalad: Elioenai, Jaacoba, Jesohaía, Asaías, Adiel, Jesimiel, Benaía. </v>
<v b="1CH" c="4" v="37">Degi, Sifi-machi-Ziza. Sifiʼdi, Alón-e-machi. Alónʼdi, Jedaías-e-machi. Jedaíasʼdi, Simri-e-machi, degi, Simriʼdi, Semaías-e-machi. </v>
<v b="1CH" c="4" v="38">Wemar-nug-bilesmaladi, e-gwenadgan-e-dummaganga gudimalad. Degine, e-gwenadgan bela-bela mergusmalad. </v>
<v b="1CH" c="4" v="39">We-dulemar sibad-wawaadmarga gagan-nuegan-amiegala, Gedor-neg-nugad-dogedse, neba-neg-dad-nakwedsik-naidse mosmalad. </v>
<v b="1CH" c="4" v="40">Agi, napa-bipisur-unnitiba amismalad, egi gagan-nuegan-bukidar-nai amismalad. A-yargi nabir-bogidik-gudii guleged amismalad. A-yargine, Cam-e-wagan gudimalanad. </v>
<v b="1CH" c="4" v="41">We-dulemar-nug-bilesmaladi, Ezequías-Judá-e-reyga-maidgine, nonigusmalad. Bela Cam-e-wagan-danar-bukwad oitononimalad, egi naknoni gusmalad. E-ibe bela neg-burwigana-bukwad obelosmalad. Agi moli-omaed-gagan nue-nikasoggu, Cam-dulemar-muchub ambikusmalad. We-garda-narmaklenaigu, bela nug-iduar-bilesmalad, amba agi bukwamalad. </v>
<v b="1CH" c="4" v="42">Deginbali, we-Simeón-sordamar, e-dulataled-ilatar (500), Seir-yalaganba nade gusmalad. Wemar-e-dummagan-idumalad, Isi-e-masmalad. Amarde, wemalad: Pelatías, Nearías, Refaías, degi, Uziel. </v>
<v b="1CH" c="4" v="43">Degi, Isi-e-masmala bela Amalec-sordamar-napi-wakicha-gudimalad obelosmalad. Isi-e-wagan we-garda-narmaklenaidse agi amba bukwamalad. </v>
<v b="1CH" c="5" v="1">Rubén, Israel-machi-sailaginedid. Rubén e-bab-omegi-dodosad-ular, bar machi-sailaginedyob gunonisulid. Ibmar-egadga-guoenadi, Israel-machi-José-e-masmalaga uklessunnad. </v>
<v b="1CH" c="5" v="2">Ar Judá bur bule e-gwenadganba gandik-megis-inigwele, degine, e-gwenadgan-dummadga-gusbar-inigwele, degite, ibmar-Rubénʼgadga-guoenadi ega uklessulid. Aka Joséʼga, degi, José-e-waganga uklesad. </v>
<v b="1CH" c="5" v="3">Israel-machi-sailagined-Rubén-e-masmala, wemalad: Hanoc, Falú, Hezrón, Carmi. </v>
<v b="1CH" c="5" v="4">Joel-e-wagan, wemalad: Joel-e-machi, Semaías, Semaías-e-machidi, Gog. Gog-e-machidi, Simei. </v>
<v b="1CH" c="5" v="5">Simei-e-machidi, Micaía. Micaía-e-machidi, Reaía. Reaía-e-machidi, Baal. </v>
<v b="1CH" c="5" v="6">Baal-e-machidi, Beera. Beeraʼde, Rubén-e-sordamar-e-dummadid. Asiria-e-rey-Tiglat-Pileser Beera-gasa sesa gusad. </v>
<v b="1CH" c="5" v="7">Beera-e-gwenad-e-gwenadganba, nug-ilemakar-maid, wemalad: Jeiel, e-gwenadgan-e-dummad, Zacarías. </v>
<v b="1CH" c="5" v="8">Bela, Azaz-e-machi, Azazʼdi, Sema-e-machi, Semaʼdi, Joel-e-machi. Zacarías, degi, Belaʼmala, Aroer-neg-nugadgi gudii gusad. Aroer-akar Neboʼye-neg-nugadse, degi, Baal-Meón-neg-nugadse napa ganonikid. </v>
<v b="1CH" c="5" v="9">Deginbali, e-moli-bebe-nikamalad Galaad-yargi ichesur mergusbarsoggu, agala, dad-nakwedsik Éufrates-diwar-maid-akale, nega-dulesulidgan-onodedse, neg-ganonibalid. </v>
<v b="1CH" c="5" v="10">Rey-Saúl-negsemaigua, Rubén-e-wagan, Agareno-dulemargi bila-onos gusmalad, geb egi naknoni gusmalad. Degidba, Rubén-e-wagan, bela Galaad-yar-naidgi dad-nakwedsik megismalad. A-e-negmar-bukwadgi gudii gusmalad. </v>
<v b="1CH" c="5" v="11">Gad-e-wagan, Rubén-e-wagan-bukwad-asabin Basán-yargi ambikusmalad, degi, Salca-yar-naidse ambikusmalad: </v>
<v b="1CH" c="5" v="12">Joel, Basán-neggweburgi dummadga-megnonikid. Joel-sorbalid, Safánʼye nugad. Amar-sorba, Jaanai, Safatʼbogwa megnonikid. </v>
<v b="1CH" c="5" v="13">E-gwenadgan e-babgangi-danimalad, wemalad: Micael, Mesulam, Seba, Jorai, Jacán, Zía, degi, Heber. Bergwable walagugle (7) gumalad. </v>
<v b="1CH" c="5" v="14">Wemar-e-babgan weyob danikid: Abihail, Huri-e-machi, Huriʼdi, Jaroa-e-machi, Jaroaʼdi, Galaad-e-machi, Galaadʼdi, Micael-e-machi, Micaelʼdi, Jesisai-e-machi, Jesisaiʼdi, Jahdo-e-machi, degi, Jahdoʼdi, Buz-e-machi. </v>
<v b="1CH" c="5" v="15">Degine, Abdiel-machi-Ahí, Guni-e-wagwad. Ahíʼye-nugadi, e-gwenadgan-e-dummadga gudii gusad. </v>
<v b="1CH" c="5" v="16">Wemar, Galaad-yargi, degine, Basán-yar-naidgi ambikusmalad. Deginbali, Basán-e-neggwebur-burwiganagi, degi, Sarón-nainumargi gagan-moli-mas-nanaidgi, bela e-nainumar-ugakaase, ambikusmalad. </v>
<v b="1CH" c="5" v="17">Bela e-dadgan-igar-danikidi, Judá-e-rey-Jotam-e-ibagangi, degi, Israel-e-rey-Jeroboam-e-ibagangi narmaklesad. </v>
<v b="1CH" c="5" v="18">Rubén-e-wagan, Gad-e-wagan, degi, Manasés-e-wagan-negabalad, wemar bela sorda-mili-dulabo-gakabake gaka dulataled-ilagugle gaka dulapaa (44,760) sordamar-gandikmalad nikad. We-sordamarde sigu-abingaed-nikamaladid, es-suid-nikamaladid, degi, sigu-nikamarbalidid. Deginbali, bila-onoged nue-wismarbalidid. </v>
<v b="1CH" c="5" v="19">Wemar, we-dulemargi bila-onosmalad: Agareno-dulemargi, Jetur-dulemargi, Nafis-dulemargi, degi, Nodab-dulemargi bila-onosmalad. </v>
<v b="1CH" c="5" v="20">Degi-inigwele, bila-onolenaid-abargi, Bab-Dummad-bengussurmaladba Bab-Dummadse ise-gollar imaksamalad. Degi, Bab-Dummad itosgua, bendaksad. Degisoggu, Agareno-dulemar, degi, bela-Agareno-dulemarba-bila-ononanaid ese galakusmalad. </v>
<v b="1CH" c="5" v="21">Degi, Rubén-e-wagan, Gad-e-wagan, Manasés-e-wagan-negabalad Agareno-dulemar-ibe we-ibmar-durgan susmalad: Moli-yargan-mureged, mili-dulabo-gakambe (50,000). Sibad-wawaad, mili-dulataled-ilabo-gaka-dulabo-gakambe (250,000). Moli-uayasuid, milibo (2,000). Deginbali, mili-dulatar (100,000) dulemar-gasbalid. </v>
<v b="1CH" c="5" v="22">Ar bila-onogedgi Bab-Dummad eba gunaisoggu, agala, Agareno-dulemar bukidar girgusmalad. Deyob, Rubén-wagan, Gad-wagan, Manasés-wagan-negabalad, Israel-dulemar-gales-seledmaloed-e-ibaganse, Agareno-dulemar-e-yargi ambikunonimalad. </v>
<v b="1CH" c="5" v="23">Manasés-e-wagan-negabalad bela-bela mergusmalad. Basán-yargi ambikusmalad, bela Baal-Hermón-yarse-bakar, ambikusmalad. Senirʼye-neg-nugadgi ambikusmarbalid, degi, Hermón-yar-siidse-bakar, ambikusmalad. </v>
<v b="1CH" c="5" v="24">E-neguya-idudii gusmalad, wemalad: Efer, Isi, Eliel, Azriel, Jeremías, Hodavías, degi, Jahdiel. We-dulemar, bila-onogedgi dule-gandikmaladid, nug-nikamaladid, e-babgan-neggi sordamar-idudimaladid. </v>
<v b="1CH" c="5" v="25">Aka bur Rubén-wagan, Gad-wagan, Manasés-wagan-negabalad Israel-e-Bab-Dummadgi gwisgudmalad. A-yargi-dulemar-baigan-bukusmalanad-e-bab-dummagan-e-nug odummodmalad. Bab-Dummad a-dulemar-obelos gusad. </v>
<v b="1CH" c="5" v="26">Agala, Israel-e-Bab-Dummad we-Israel-dulemargi Asiria-e-Rey-Pul-egi-gwisguega imaksad. Pulʼde, Tiglat-Pileser-warbaagwadye (III) nugbalid. We-Pulʼde, we-negmar-nugadse Israel-dulemar-gasa sesad: Halah-neg-nugadse, Habor-neg-nugadse, Hara-neg-nugadse, degi, Gozán-diwarse. We-garda-narmaklenaidgine, amba agi bukwamalad. </v>
<v b="1CH" c="6" v="1">Leví-e-masmala, wemalad: Gersón, Coat, Merari. </v>
<v b="1CH" c="6" v="2">Coat-e-masmaladi, wemarmogad: Amram, Izhar, Hebrón, degi, Uziel. </v>
<v b="1CH" c="6" v="3">Amram-e-mimmigandi, wemarmogad: Aarón, Moisés, María. Aarón-e-masmaladi, wemarmogad: Nadab, Abiú, Eleazar, degi, Itamar. </v>
<v b="1CH" c="6" v="4">Eleazarʼdi, machi-Finees-nikusad. Fineesʼdi, machi-Abisúa-nikusad. </v>
<v b="1CH" c="6" v="5">Abisúaʼdi, machi-Buqui-nikusad. Buquiʼdi, machi-Uzi-nikusad. </v>
<v b="1CH" c="6" v="6">Uziʼdi, machi-Zeraías-nikusad. Zeraíasʼdi, machi-Meraiot-nikusad. </v>
<v b="1CH" c="6" v="7">Meraiotʼdi, machi-Amarías-nikusad. Amaríasʼdi, machi-Ahitob-nikusad. </v>
<v b="1CH" c="6" v="8">Ahitobʼdi, machi-Sadoc-nikusad. Sadocʼdi, machi-Ahimaas-nikusad. </v>
<v b="1CH" c="6" v="9">Ahimaasʼdi, machi-Azarías-nikusad. Azaríasʼdi, machi-Johanán-nikusad. </v>
<v b="1CH" c="6" v="10">Degi, Johanánʼdi, machi-Azarías-nikusad. Azaríasʼde, Jerusalénʼgi Salomón-Bab-Dummadse-goled-neg-sobsadgi dule-irwa-Bab-Dummadse-goledga maigusad. </v>
<v b="1CH" c="6" v="11">Azarías, machi-Amarías-nikusad. Amaríasʼdi, machi-Ahitob-nikusad. </v>
<v b="1CH" c="6" v="12">Ahitobʼdi, machi-Sadoc-nikusad. Sadocʼdi, machi-Salum-nikusad. </v>
<v b="1CH" c="6" v="13">Salumʼdi, machi-Hilcías-nikusad. Hilcíasʼdi, machi-Azarías-nikusad. </v>
<v b="1CH" c="6" v="14">Azaríasʼdi, machi-Seraías-nikusad. Degi, Seraíasʼdi, machi-Josadac-nikusad. </v>
<v b="1CH" c="6" v="15">Degi, Josadac gales-selesad. Deunni, Bab-Jehová Judá-dulemar, degi, Jerusalén-dulemar, Nabucodonosorʼse-galegega imaksad. </v>
<v b="1CH" c="6" v="16">Leví-e-masmala, wemalad: Gersón, Coat, Merari. </v>
<v b="1CH" c="6" v="17">Gersón-e-masmaladi, wemarmogad: Libni, degi, Simei. </v>
<v b="1CH" c="6" v="18">Coat-e-masmaladi, wemarmogad: Amram, Izhar, Hebrón, degi, Uziel. </v>
<v b="1CH" c="6" v="19">Merari-e-masmaladi, wemarmogad: Mahli, degi, Musi. Leví-wagan-e-dadgangi-danimaladi, wemalad. </v>
<v b="1CH" c="6" v="20">Gersón-e-wagandi, wemarmogad: Gersón-e-machi, Libni. Libni-e-machi, Jahat. Jahat-e-machi, Zima. </v>
<v b="1CH" c="6" v="21">Zima-e-machi, Joa. Joa-e-machi, Iddo. Iddo-e-machi, Zera. Degi, Zera-e-machi, Jeatrai. </v>
<v b="1CH" c="6" v="22">Coat-e-wagandi, wemarmogad: Coat-e-machi, Aminadab. Aminadab-e-machi, Coré. Coré-e-machi, Asir. </v>
<v b="1CH" c="6" v="23">Asir-e-machi, Elcana. Elcana-e-machi, Ebiasaf. Ebiasaf-e-machi, Asir. </v>
<v b="1CH" c="6" v="24">Asir-e-machi, Tahat. Tahat-e-machi, Uriel. Uriel-e-machi, Uzías. Degi, Uzías-e-machi, Saúl. </v>
<v b="1CH" c="6" v="25">Elcana-e-masmaladi, wemarmogad: Amasai, Ahimot. </v>
<v b="1CH" c="6" v="26">Ahimot-e-wagandi, wemarmogad: Ahimot-e-machi, Elcana. Elcana-e-machi, Zofai. Zofai-e-machi, Nahat. </v>
<v b="1CH" c="6" v="27">Nahat-e-machi, Eliab. Eliab-e-machi, Jeroham. Degi, Jeroham-e-machi, Elcana. </v>
<v b="1CH" c="6" v="28">Samuel-e-masmaladi, wemarmogad: Vasni, e-machi-sailaginedid, degi, Abías. </v>
<v b="1CH" c="6" v="29">Merari-e-wagandi, wemarmogad: Merari-e-machi, Mahli. Mahli-e-machi, Libni. Libni-e-machi, Simei. Simei-e-machi, Uza. </v>
<v b="1CH" c="6" v="30">Uza-e-machi, Simea. Simea-e-machi, Haguía. Degi, Haguía-e-machi, Asaías. </v>
<v b="1CH" c="6" v="31">Bab-Dummad-Israel-Dadganbo-Igar-Mesisad-Ulu Bab-Jehováʼse-goled-neggi-sigisadgine, David dulemar-namakmalad nug-imaksad. </v>
<v b="1CH" c="6" v="32">Amar, amba yoo Salomón Jerusalénʼgi Bab-Jehováʼse-goled-neg-sobeunni, Bab-Dummadse-goled-neg-asabin Bab-Dummad-dulemarbo-ambikued-neggi, namakbukwadamalad. Geb a-sorba, a-dulemar amba deyob David-ega-igar-mesisadba, namakdii gusmalad. </v>
<v b="1CH" c="6" v="33">We-dulemar, degi, e-masmalamala, namakdii gusmalad. Amar, wemalad: Coat-e-wagangi-danimalad, wemalad: Namaked-dule-Hemán, Joel-e-machi. Joelʼdi, Samuel-e-machi. </v>
<v b="1CH" c="6" v="34">Samuelʼdi, Elcana-e-machi. Elcanaʼdi, Jeroham-e-machi. Jerohamʼdi, Eliel-e-machi. Elielʼdi, Toa-e-machi. </v>
<v b="1CH" c="6" v="35">Toaʼdi, Zuf-e-machi. Zufʼdi, Elcana-e-machi. Elcanaʼdi, Mahat-e-machi. Mahatʼdi, Amasai-e-machi. </v>
<v b="1CH" c="6" v="36">Amasaiʼdi, Elcana-e-machi. Elcanaʼdi, Joel-e-machi. Joelʼdi, Azarías-e-machi. Azaríasʼdi, Sofonías-e-machi. </v>
<v b="1CH" c="6" v="37">Sofoníasʼdi, Tahat-e-machi. Tahatʼdi, Asir-e-machi. Asirʼdi, Ebiasaf-e-machi. Ebiasafʼdi, Coré-e-machi. </v>
<v b="1CH" c="6" v="38">Coréʼdi, Izhar-e-machi. Izharʼdi, Coat-e-machi. Coatʼdi, Leví-e-machi. Degi, Levíʼdi, Israel-e-machi. </v>
<v b="1CH" c="6" v="39">Namaklealile, Hemán-e-argan-nuedsik e-gwenad-Asaf gwisgus daed. Asafʼde, Berequías-e-machi, Simea-e-wagwad. </v>
<v b="1CH" c="6" v="40">Simeaʼdi, Micael-e-machi. Micaelʼdi, Baasías-e-machi. Baasíasʼdi, Malquías-e-machi. </v>
<v b="1CH" c="6" v="41">Malquíasʼdi, Etni-e-machi. Etniʼdi, Zera-e-machi. Zeraʼdi, Adaía-e-machi. </v>
<v b="1CH" c="6" v="42">Adaíaʼdi, Etán-e-machi. Etánʼdi, Zima-e-machi. Zimaʼdi, Simei-e-machi. </v>
<v b="1CH" c="6" v="43">Simeiʼdi, Jahat-e-machi. Jahatʼdi, Gersón-e-machi. Degi, Gersónʼdi, Leví-e-machi. </v>
<v b="1CH" c="6" v="44">Hemán-e-argan-sapiledsikdina, Merari-e-wagwa-Etán gwisgus daed. Etánʼdi, Quisi-e-machi. Quisiʼdi, Abdi-e-machi. Abdiʼdi, Maluc-e-machi. </v>
<v b="1CH" c="6" v="45">Malucʼdi, Hasabías-e-machi. Hasabíasʼdi, Amasías-e-machi. Amasíasʼdi, Hilcías-e-machi. </v>
<v b="1CH" c="6" v="46">Hilcíasʼdi, Amsi-e-machi. Amsiʼdi, Bani-e-machi. Baniʼdi, Semer-e-machi. </v>
<v b="1CH" c="6" v="47">Semerʼdi, Mahli-e-machi. Mahliʼdi, Musi-e-machi. Musiʼdi, Merari-e-machi. Degi, Merariʼdi, Leví-e-machi. </v>
<v b="1CH" c="6" v="48">Leví-wagandina, bela Bab-Dummadse-goled-neg-nabir-selegedyagi arbamalaga ogwichilesmalad. </v>
<v b="1CH" c="6" v="49">Aarón, degi, e-waganmala, Bab-dummadga-ibmar-ogumakleged-ailagi ibmar-durgan-ogumakar ukdamalad. Degi, ina-wawadikid ogumakar ukdamarbalid. Deginbali, Neg-Ise-Islidikidyaba, Israel-dulemar-e-isgued-eliega, Bab-Dummadga ibmar-durgan-e-abe-ukedgi arbadamarbalid. Igi Moisés-Bab-Dummad-e-mai sogsagusa, deyob imakdamalad. </v>
<v b="1CH" c="6" v="50">Aarón-e-wagandi, wemarmogad: Aarón-e-machi, Eleazar, Eleazar-e-machi, Finees. Finees-e-machi, Abisúa. </v>
<v b="1CH" c="6" v="51">Abisúa-e-machi, Buqui. Buqui-e-machi, Uzi. Uzi-e-machi, Zeraías. </v>
<v b="1CH" c="6" v="52">Zeraías-e-machi, Meraiot. Meraiot-e-machi, Amarías. Amarías-e-machi, Ahitob. </v>
<v b="1CH" c="6" v="53">Ahitob-e-machi, Sadoc. Degi, Sadoc-e-machi, Ahimaas. </v>
<v b="1CH" c="6" v="54">Aarón-e-waganga neggweburmar, degi, e-moli-ambikued-nainu-abingunanaidi, weyobi mimilesad: Coat-e-waganmargar-inse neggweburmar yamo-sulegarsuli ibmargi-wilubdakar ega uklesad. </v>
<v b="1CH" c="6" v="55">Amarga, Judá-yargi Hebrón-neggwebur uklesad, degi, we-neggwebur-dikarba moli-ambikumalad-nainuse-bakar, ega uklesad. </v>
<v b="1CH" c="6" v="56">Jefone-machi-Calebʼga, Hebrón-neggwebur-e-nainugan, degi, e-neggwebur-burwiganase-bakar, uklesad. </v>
<v b="1CH" c="6" v="57">Aarón-e-waganmarga Judá-yargi we-neggweburmar, degi, e-moli-ambikued-nainuse-bakar, ega uklesad: Dukued-neggwebur Hebrónʼye-nugad. Libna-neggwebur, Jatir-neggwebur, Estemoa-neggwebur, </v>
<v b="1CH" c="6" v="58">Hilén-neggwebur, Debir-neggwebur, </v>
<v b="1CH" c="6" v="59">Asán-neggwebur, Juta-neggwebur, degi, Bet-Semes-neggwebur. </v>
<v b="1CH" c="6" v="60">Benjamín-yargi Aarón-e-waganga we-neggweburmar, degi, e-moli-ambikued-nainuse-bakar, ega uklesad: Gabaón-neggwebur, Geba-neggwebur, Alemet-neggwebur, degi, Anatot-neggwebur. Bela-neggwebur sogambe-gakapaa (13) Coat-e-waganga uklesad, e-dula-merguedba ega uklesad. </v>
<v b="1CH" c="6" v="61">Coat-e-dadgan-e-dadganba, Manasés-wagan-negabalad-e-neggwebur-gwaambe (10) ega uklesad, yamo-sulegarsuli, ega ibmargi-wilubdaklegar uklesad. </v>
<v b="1CH" c="6" v="62">Gersón-e-waganga, e-dadgan-e-dadganba ega we-neggweburmar abar-abar uklesad: Isacar-e-wagan-e-neggweburmar, Aser-e-wagan-e-neggweburmar, Neftalí-e-wagan-e-neggweburmar, degi, Basán-yargi Manasés-wagan-negabalad-e-neggweburmar ega uklesad. Belagwable, neggwebur gwaambe-gakapaa (13) ega uklesad. </v>
<v b="1CH" c="6" v="63">Merari-e-waganga, e-dadgan-e-dadganba neggweburmar yamo-sulegarsuli, ega ibmargi-wilubdaklegar uklesad. We-neggweburmar abar-abar ega uklesad: Rubén-e-wagan-e-neggweburmar, Gad-e-wagan-e-neggweburmar, degi, Zabulón-e-wagan-e-neggweburmar ega uklesad. Belagwable, neggwebur gwaambe-gakabo (12) ega uklesad. </v>
<v b="1CH" c="6" v="64">Israel-dulemar, Levita-dulemarga neggweburmar, degi, e-moli-ambikued-nainuse-bakar, uksamalad. </v>
<v b="1CH" c="6" v="65">Levita-dulemarga neggweburmar-yamo-sulegarsuli, ega ibmargi-wilubdaklegar uklesad. We-neggweburmar abar-abar ega uklesad: Judá-e-wagan-e-neggweburmar, Simeón-e-wagan-e-neggweburmar, Benjamín-e-wagan-e-neggweburmar, bato we-neggwebur-iduar-bilesmalad ega uklesad. </v>
<v b="1CH" c="6" v="66">Coat-e-waganga, Efraín-e-wagan-neggweburmar, degi, e-moli-ambikued-nainuse-bakar, ega uklesad: </v>
<v b="1CH" c="6" v="67">Efraín-yalaganba, Siquem-neggwebur-siid ega uklesad. Siquem-neggweburde, dukued-neggweburad. Deginbali, we-neggweburmar, degi, e-moli-ambikued-nainuse-bakar, ega uklesbalid: </v>
<v b="1CH" c="6" v="68">Geser-neggwebur, Jocmeam-neggwebur, Bet-Horón-neggwebur, </v>
<v b="1CH" c="6" v="69">Ajalón-neggwebur, degi, Gat-Rimón-neggwebur. </v>
<v b="1CH" c="6" v="70">Coat-e-wagan-baiganga Manasés-e-wagan-negabalad-e-neggweburmar, degi, e-moli-ambikued-nainuse-bakar, ega uklesad: Aner-neggwebur, degi, Bileam-neggwebur. </v>
<v b="1CH" c="6" v="71">Gersón-e-waganga, Manasés-e-wagan-negabalad-e-neggweburmar, degi, e-moli-ambikued-nainuse-bakar, ega uklesad: Golán-neggwebur-Basán-yargi-siid, degi, Astarot-neggwebur, ega uklesad. </v>
<v b="1CH" c="6" v="72">Gersón-e-waganga, Isacar-e-wagan-e-neggweburmar, degi, e-moli-ambikued-nainuse-bakar, ega uklesbalid: Cedes-neggwebur, Daberat-neggwebur, </v>
<v b="1CH" c="6" v="73">Ramot-neggwebur, degi, Anem-neggwebur, ega uklesbalid. </v>
<v b="1CH" c="6" v="74">Gersón-e-waganga, Aser-e-wagan-e-neggweburmar, degi, e-moli-ambikued-nainuse-bakar, ega uklesbalid: Masal-neggwebur, Abdón-neggwebur, </v>
<v b="1CH" c="6" v="75">Hucoc-neggwebur, degi, Rehob-neggwebur, ega uklesbalid. </v>
<v b="1CH" c="6" v="76">Gersón-e-waganga, Neftalí-e-wagan-e-neggweburmar, degi, e-moli-ambikued-nainuse-bakar, ega uklesbalid: Cedes-neggwebur Galilea-yargi-siid. Hamón-neggwebur, degi, Quiriataim-neggwebur, ega uklesbalid. </v>
<v b="1CH" c="6" v="77">Merari-e-wagan-napi-ambikusmaladga, Zabulón-e-wagan-e-neggweburmar, degi, e-moli-ambikued-nainuse-bakar, ega uklesad: Rimón-neggwebur, degi, Tabor-neggwebur, ega uklesad. </v>
<v b="1CH" c="6" v="78">Merari-e-waganga, dad-nakwedsik, Jordán-diwar-obakar, Jericó-asabin, Rubén-e-wagan-e-neggweburmar, degi, e-moli-ambikued-nainuse-bakar, ega uklesbalid: Beser-neggwebur nega-dulesulidganba-siid. Jaza-neggwebur, </v>
<v b="1CH" c="6" v="79">Cademot-neggwebur, degi, Mefaat-neggwebur, ega uklesbalid. </v>
<v b="1CH" c="6" v="80">Merari-e-waganga, Gad-e-wagan-e-neggweburmar, degi, e-moli-ambikued-nainuse-bakar, ega uklesbalid: Ramot-De-Galaad-neggwebur, Mahanaim-neggwebur, </v>
<v b="1CH" c="6" v="81">Hesbón-neggwebur, degi, Jazer-neggwebur, ega uklesbalid. </v>
<v b="1CH" c="7" v="1">Isacar-e-masmala-walabakegwad, wemalad: Tola, Fúa, Jasub, degi, Simrón. </v>
<v b="1CH" c="7" v="2">Tola-e-masmala, wemalad: Uzi, Refaías, Jeriel, Jahmai, Jibsam, degi, Semuel. Wemar, e-gwenadgan-e-gwenadgan-e-dummaganad. Degine, David-negsemaiunni, Tola-e-wagan dule-bila-onomalad-bulegan, mili-dulagwen-gakabo gaka dulataled-ilanergwa (22,600) mergu-nika daklealid. </v>
<v b="1CH" c="7" v="3">Uzi machi-wargwen-nikusad, Israhíasʼye-nugad. Israhías-e-masmala, wemalad: Micael, Obadías, Joel, degi, Isías. Bela wemar e-dummagan-walataled gumalad. </v>
<v b="1CH" c="7" v="4">We-dulemarde omegan-bukidar-nikamarsoggua, degi, mimmigan-bukidar-nikusmarbarsoggua, e-gwenadgan-e-gwenadganba-nug-ilemakar-maidgi, sorda-bila-onomalad-e-nugmar, mili-dulagwen-gakambe-gakanergwa (36,000) mergu-nika daklealid. </v>
<v b="1CH" c="7" v="5">Isacar-wagan-e-gwenadgan-e-gwenadgangi-bela-danimalad, e-dadgansik-e-nug-ilemakar-mamaidgi dule-gandikmalad-bila-onomalad, mili-dulabake-gakagugle (87,000) mergu-nika daklealid. </v>
<v b="1CH" c="7" v="6">Benjamín-e-masmala-warbaagwad, wemalad: Bela, Bequer, degi, Jediael. </v>
<v b="1CH" c="7" v="7">Bela-e-masmaladi, wemarmogad: Ezbón, Uzi, Uziel, Jerimot, degi, Iri. Wemar-e-ataledi, e-gwenadganga dummaganga gudii gusmalad. A-uki, gala-ibegan nanabalid. E-dadgansik-e-nug-ilemakar-maidgi, sorda-gandikmalad-bila-onomalad, mili-dulagwen-gakabo gaka dulagwen-gakambe-gakabake (22,034) mergu-nika daklealid. </v>
<v b="1CH" c="7" v="8">Bequer-e-masmaladi, wemarmogad: Zemira, Joás, Eliezer, Elioenai, Omri, Jerimot, Abías, Anatot, degi, Alamet. Bela-wemar, Bequer-e-masmala gumalad. </v>
<v b="1CH" c="7" v="9">Amarde, e-gwenadgan-e-dummaganga gudii gusmalad. E-dadgansik nug-ilemakar-maidgi, sorda-gandikmalad-bila-onomalad, mili-dulagwen gaka dulataled-ilabo (20,200) mergu-nika daklealid. </v>
<v b="1CH" c="7" v="10">Jediael-machi weyob nugad: Bilhán. Bilhán-e-masmaladi, wemarmogad: Jeús, Benjamín, Aod, Quenaana, Zetán, Tarsis, degi, Ahisahar. </v>
<v b="1CH" c="7" v="11">Bela-wemar, Jediael-e-wagan gumalad. A-uki, bela we-masmalade, e-gwenadgan-e-dummaganbalid. Bergwable bila-ononaddamalad, miliambe-gakagugle gaka dulataled-ilabo (17,200) mergued. </v>
<v b="1CH" c="7" v="12">Hir-e-wagan, wemalad: Supim-dulemar, Hupim-dulemar. Aher-e-wagan, degi, Husim-dulemar. Bela-wemar Hir-e-wagan gumalad. </v>
<v b="1CH" c="7" v="13">Neftalí-e-masmala, wemalad: Jahzeel, Guni, Jezer, degi, Salum. Wemar, Bilha-e-wagan gumalad. </v>
<v b="1CH" c="7" v="14">Manasés-e-wagan, wemalad: Manasés, Siriaʼgined-e-ome-dikarbalidga masmala walabo baksad, Asriel, degi, Maquir. Maquirʼdi, Galaad-e-babad. </v>
<v b="1CH" c="7" v="15">Maquirʼdi, Hupim, degi, Supim-e-bun Maacaʼye-nugad nikusad. Maquir baid-machi nikusad, Zelofehadʼye nugad. Zelofehadʼdi, bunamalabi-nikusad, masmala-nikussulid. </v>
<v b="1CH" c="7" v="16">Maquir-e-ome-Maaca machigwa-baknonikid, Peresʼye onug-imaksad. Geb baid-machigwa-baksabalid. We-e-urbadina, Seresʼye onug-imaksad. Seres-e-masmala, wemalad: Ulam, Requem. </v>
<v b="1CH" c="7" v="17">Ulam-e-machidi, wedid: Bedán. Wemala, Galaad-e-masmala gumalad. Galaadʼde, Maquir-e-machid, Manasés-e-wagwabalid. </v>
<v b="1CH" c="7" v="18">Galaad-e-bun-Hamolequet, we-masmala baknonikid: Isod, Abiezer, degi, Mahala. </v>
<v b="1CH" c="7" v="19">Semida-e-masmala, wemalad: Ahián, Siquem, Likhi, degi, Aniam. </v>
<v b="1CH" c="7" v="20">Efraín-e-wagan, wemalad: Sutela. Sutela-e-machidi, Bered. Bered-e-machidi, Tahat. Tahat-e-machidi, Elada. Elada-e-machidi, Tahat. </v>
<v b="1CH" c="7" v="21">Tahat-e-machidi, Zabad. Degi, Zabad-e-machidi, Sutela. Degine, Efraín e-machi-baigandi, wemalad: Ezer, degi, Elad. Wemar-ebogwad Gat-neggweburse moli-bebe-nikamalad-atursaega nadegusmalad. Agine, Gat-dulemar, wemar-ebogwad-oburgwismalad. </v>
<v b="1CH" c="7" v="22">Efraínʼdi, e-masmala-Ezer, degi, Elad, burgwismalad-ular, beedse-bukib-binsadii gusad. Degi, Efraín-e-gwenadgan, Efraín-baisur-ito-imakega ese nonigusmalad. </v>
<v b="1CH" c="7" v="23">Deyob-neggusad-sorbali, Efraín e-omese gornonikid. Degidba, e-ome, ega machigwa-baksad. Agala, Efraín, e-neguyagi nunmaked-dummad-nagusadba, Beríaʼye e-machi-onug-imaknonikid. </v>
<v b="1CH" c="7" v="24">Bería-e-sisgwade, Seeraʼye nugad. Seeraʼde, Bet-Horón-neggwebur-urbalid urbisad, degi, Bet-Horón-neggwebur-birgined urbisbalid. Deginbali, Uzen-Seera-neggwebur urbisbalid. </v>
<v b="1CH" c="7" v="25">Bería-e-wagan, wemalad: Bería-e-machi, Refa. Refa-e-machidi, Resef. Resef-e-machidi, Telah. Telah-e-machidi, Tahán. </v>
<v b="1CH" c="7" v="26">Tahán-e-machidi, Laadán. Laadán-e-machidi, Amiud. Amiud-e-machidi, Elisama. </v>
<v b="1CH" c="7" v="27">Elisama-e-machidi, Nun. Degi, Nun-e-machidi, Josué. </v>
<v b="1CH" c="7" v="28">We-Efraín-e-waganga yar-uklesad. We-yargi neggweburmar, degi, e-neggwebur-burwiganase-bakar, Efraín-waganga uklesad. We-neggweburmargi, ega Betel-neggwebur uklesad. Dad-nakwedsiki, Naarán-neggwebur ega uklesbalid. Dad-argwanedsiki, Gezer-neggwebur ega uklesbalid. Degi, Siquem-neggwebur-akale, Gaza-neggweburse ega uklesbalid. </v>
<v b="1CH" c="7" v="29">Efraín-yar Manasés-wagan-e-yarbo-abingunaidgi, Efraín-waganga we-neggweburmar, degi, e-neggwebur-burwiganase-bakale, ega uklesbalid: Bet-Seán-neggwebur, Taanac-neggwebur, Meguido-neggwebur, degi, Dor-neggwebur. We-neggwebur-gwabakegwadgi Israel-machi-José-masmala-e-wagan ambikusad. </v>
<v b="1CH" c="7" v="30">Aser-e-masmala, wemalad: Imna, Isúa, Isúi, Bería. Degi, a-masmala-e-bundi, Seraʼye nugad. </v>
<v b="1CH" c="7" v="31">Bería-e-masmaladi, wemarmogad: Heber, Malquiel. Malquielʼdi, Birzavit-e-babad. </v>
<v b="1CH" c="7" v="32">Heber mimmigan-nikusadi, wemalad: Jaflet, Somer, Hotam. Degi, a-masmala-e-bundi, Súaʼye nugad. </v>
<v b="1CH" c="7" v="33">Jaflet-e-masmaladi, wemarmogad: Pasac, Bimhal, degi, Asvat. </v>
<v b="1CH" c="7" v="34">Semer-e-masmaladi, wemarmogad: Ahí, Rohga, Jehúba, degi, Aram. </v>
<v b="1CH" c="7" v="35">E-urba-Helem-e-masmaladi, wemarmogad: Zofa, Imna, Seles, degi, Amal. </v>
<v b="1CH" c="7" v="36">Zofa-e-masmaladi, wemarmogad: Súa, Harnefer, Súal, Beri, Imra, </v>
<v b="1CH" c="7" v="37">Beser, Hod, Sama, Silsa, Itrán, degi, Beera. </v>
<v b="1CH" c="7" v="38">Jeter-e-masmala, wemalad: Jefone, Pispa, degi, Ara. </v>
<v b="1CH" c="7" v="39">Ula-e-masmala, wemalad: Ara, Haniel, degi, Rezia. </v>
<v b="1CH" c="7" v="40">Bela-wemar, Aser-e-wagan nanaed. Degi, bela e-gwenadgan-iduedga gusmaladid. De-ukinbali, dule-nug-nikamalad gusmarbalid, dule-gandikmalad gusmarbalid. E-dadgansik-nug-ilemakar-maidgi, wemar-e-nug narmakar-maidi, dule-bila-ononaddamaladi, mili-dulagwen-gakanergwa (26,000) mergu-nika daklealid. </v>
<v b="1CH" c="8" v="1">Benjamín-e-masmala, wemalad: E-machi-sailagined Belaʼye nugad. Bela-yarbali, Asbel nikusad, Asbel-yarbali, Ahara nikusad. </v>
<v b="1CH" c="8" v="2">Ahara-yarbali, Noha nikusad. Noha-yarbali, Rafa nikusad. </v>
<v b="1CH" c="8" v="3">Belaʼye-nugad-e-masmaladi, wemarmogad: Adar, Gera, Abiud, </v>
<v b="1CH" c="8" v="4">Abisúa, Naamán, Ahoa, </v>
<v b="1CH" c="8" v="5">Gera, Sefufán, degi, Hiram. </v>
<v b="1CH" c="8" v="6">Aod-e-wagan, Geba-neggweburgi e-gwenadgan-e-dummaganga-gudii gusmalanad. Geb Aod-e-wagan, Manahatʼye-neg-nugadse gales-seles-gusmalad, wemalad: </v>
<v b="1CH" c="8" v="7">Naamán, Ahías, degi, Gera. Geraʼdi, Uza-e-babad, degi, Ahiud-e-babbalid. Geraʼde, Manahatʼse e-gwenadgan-idumai gusad. </v>
<v b="1CH" c="8" v="8">Saharaim, e-ome-Husim metegusad, degi, e-ome-baid-Baara metegusbalid. A-sorbali, Saharaim, Moab-yargi baid-omebo masmala-baksabalid. </v>
<v b="1CH" c="8" v="9">Saharaim, e-ome-Hodesʼbo masmala-baksad, wemalad: Jobab, Sibia, Mesa, Malcam, </v>
<v b="1CH" c="8" v="10">Jeúz, Saquías, degi, Mirma. Wemar, e-gwenadgan-e-dummagan gudii gusmalad. </v>
<v b="1CH" c="8" v="11">Saharaim, e-ome-Husimʼbo masmala-baksad, wemalad: Abitob, Elpaal. </v>
<v b="1CH" c="8" v="12">Elpaal-e-masmaladi, wemarmogad: Heber, Misam, degi, Semed. Semedʼde, Ono-neggwebur, degi, e-neggwebur-burwiganase-bakar, urbisad, degi, Lod-neggwebur, degi, e-neggwebur-burwiganase-bakar, urbisbalid. </v>
<v b="1CH" c="8" v="13">Elpaal-e-masmala-baigan, wemarbalid: Bería, degi, Sema. Wemar-walataled, e-gwenadgan-Ajalónʼgi-bukwamalad-e-dummaganad. Degi, we-walataled, Gatʼgi-dulemar-bukwad ononnosmarbalid. </v>
<v b="1CH" c="8" v="14">Bería-e-masmaladi, wemarmogad: Ahío, Sasac, Jeremot, </v>
<v b="1CH" c="8" v="15">Zebadías, Arad, Ader, </v>
<v b="1CH" c="8" v="16">Micael, Ispa, degi, Joha. </v>
<v b="1CH" c="8" v="17">Elpaal-e-masmala-baigan, wemarbalid: Zebadías, Mesulam, Hizqui, Heber, </v>
<v b="1CH" c="8" v="18">Ismerai, Jezlías, degi, Jobab. </v>
<v b="1CH" c="8" v="19">Simei-e-masmala, wemalad: Jaquim, Zicri, Zabdi, </v>
<v b="1CH" c="8" v="20">Elienai, Ziletai, Eliel, </v>
<v b="1CH" c="8" v="21">Adaías, Beraías, degi, Simrat. </v>
<v b="1CH" c="8" v="22">Sasac-e-masmaladi, wemarmogad: Ispán, Heber, Eliel, </v>
<v b="1CH" c="8" v="23">Abdón, Zicri, Hanán, </v>
<v b="1CH" c="8" v="24">Hananías, Elam, Anatotías, </v>
<v b="1CH" c="8" v="25">Ifdaiás, degi, Peniel. </v>
<v b="1CH" c="8" v="26">Jeroham-e-masmala, wemalad: Samserai, Seharías, Atalías, </v>
<v b="1CH" c="8" v="27">Jaresías, Elías, degi, Zicri. </v>
<v b="1CH" c="8" v="28">We-dulemar, e-gwenadgan-dummaganga gudii gusmalad, degi, Jerusalén-neggweburgi maigusmalad. Amarde, Benjamín-e-wagan-e-nug-ilemakar-maidgi maid. </v>
<v b="1CH" c="8" v="29">Gabaón-e-bab-Jeiel, Gabaón-neg-nugadgi gudii gusad. Jeiel-e-omedi, Maacaʼye nugad. </v>
<v b="1CH" c="8" v="30">Jeiel-e-masmaladi, wemalad: Abdón, e-machi-sailaginedid. Zur, Quis, Baal, Ner, Nadab, </v>
<v b="1CH" c="8" v="31">Gedor, Ahío, Zequer, degi, Miclot. </v>
<v b="1CH" c="8" v="32">Miclotʼdi, machi-Simea nikusad. Wemar, e-gwenadganba Jerusalén-neggweburgi gudii gusmarmogad. </v>
<v b="1CH" c="8" v="33">Nerʼdi, machi-Quis nikusad. Quisʼdi, machi-Saúl nikusad. Saúlʼdi, we-masmala nikusad: Jonatán, Malquisúa, Abinadab, degi, Es-Baal. </v>
<v b="1CH" c="8" v="34">Jonatán-e-machidi, Merib-Baalʼye nugad. Merib-Baalʼdi, machi-Micaía nikusad. </v>
<v b="1CH" c="8" v="35">Micaía-e-masmaladi, wemarmogad: Pitón, Melec, Tarea, degi, Acaz. </v>
<v b="1CH" c="8" v="36">Acazʼdi, machi-Joada nikusad. Joadaʼdi, we-masmala nikusad: Alemet, Azmavet, degi, Zimri. Zimriʼdi, machi-Mosa nikusad. </v>
<v b="1CH" c="8" v="37">Mosaʼdi, machi-Bina nikusad. Binaʼdi, Rafa-e-babad. Rafaʼdi, Elasa-e-babad. Elasaʼdi, Azel-e-babad. </v>
<v b="1CH" c="8" v="38">Azel-e-masmaladi, walanergwa (6) gumalad: Azricam, Bocru, Ismael, Searías, Obadías, degi, Hanán. Bela-wemar, Azel-e-masmalad. </v>
<v b="1CH" c="8" v="39">Azel-e-urba Esecʼye nugad. Esec-e-masmaladi, wemarmogad: Ulam, e-machi-sailaginedid. Jehús, machi-dummad-yarbalidid, Elifelet, Jehús-yarbalidid. </v>
<v b="1CH" c="8" v="40">Ulam-e-masmala dule-gala-ibeganad, sigu-mied-buleganad. Amarde, mimmigan-bukidar-nikusmalad, degi, wagan-bukidar-nikusmarbalid. Belagwable, dulagugle-gakambe (150) nikusmalad. Bela-wemala, Benjamín-e-wagan gumalad. </v>
<v b="1CH" c="9" v="1">Israel-dulemar-e-nugmar bela e-dadgan-e-dadganba Israel-e-reymar-gardagi ilemakar megisad. Judá-dulemar, Bab-Dummad-sogedba-dasurmaladba, Babilonia-neggweburse gales-selesgusmalad. </v>
<v b="1CH" c="9" v="2">Wemar-inse gannar e-neggweburmarse nonimalad: Israel-dulemar-abala, dule-irwa-Bab-Dummadse-gormalad, Levita-dulemar, degi, Bab-Dummadse-goled-neggi-arbamalad. Wemar-inse e-neggweburse, degi, e-nainumar-nanaidse gannar nonimalad. </v>
<v b="1CH" c="9" v="3">Amar-abargi, wemar nonimarmogad: Judá-dulemar, Benjamín-dulemar, Efraín-dulemar, degi, Manasés-dulemar. Wemar, Jerusalén-neggweburgi ambikusmalad. </v>
<v b="1CH" c="9" v="4">Judá-wagan-nonimaladi, wemalad: Utai, Amiud-e-machi, Amiud, Omri-e-machi, Omri, Imri-e-machi, Imri, Bani-e-machi, Bani, Fares-e-machi, degi, Fares, Judá-e-machi. </v>
<v b="1CH" c="9" v="5">Silo-dulemar-nonimarmogad, wemalad: Asaías, machi-sailagined, degi, e-masmala. </v>
<v b="1CH" c="9" v="6">Zera-dulemar-nonimarmogad, wemalad: Jeuel, degi, e-gwenadgan. Judá-e-wagan bela dulataled-ilanergwa gaka dulabake-gakambe (690) mergu nonimalad. </v>
<v b="1CH" c="9" v="7">Benjamín-wagan-nonimalad, wemalad: Salú, Mesulam-e-machi, Mesulam, Hodavías-e-machi, Hodavías, Asenúa-e-machi. </v>
<v b="1CH" c="9" v="8">Ibneías, Jeroham-e-machi. Ela, Uzi-e-machi, Micri-e-wagwa. Mesulam, Sefatías-e-machi, Reuel-e-wagwa. Degi, Reuel, Ibnías-e-machi. </v>
<v b="1CH" c="9" v="9">Degi, Benjamín-e-wagan, e-dadgan-gardagi-e-nug-ilemakar-mamaid, bela e-gwenadgan-neguyagi dummaganga gudidimalad. Bela we-dulemar, dulataled-ilabakebak gaka dulabo-gakambe-gakanergwa (956) mergued. </v>
<v b="1CH" c="9" v="10">Dule-irwa-Bab-Dummadse-gormalad-nonimalad, wemalad: Jedaías, Joiarib, Jaquín, </v>
<v b="1CH" c="9" v="11">Azarías, Hilcías-e-machi, Mesulam-e-wagwa. Mesulam, Sadoc-e-machi, Meraiot-e-wagwa. Meraiot, Ahitob-e-machi. Ahitobʼde, Bab-Dummadse-goled-neg-iduedid. </v>
<v b="1CH" c="9" v="12">Adaía, Jeroham-e-machi, Pasur-e-wagwa. Pasur, Malquías-e-machi. Masai, Adiel-e-machi, Jazera-e-wagwa. Jazera, Mesulam-e-machi, Mesulam, Mesilemit-e-machi, degi, Mesilemit, Imer-e-machi. </v>
<v b="1CH" c="9" v="13">Wemar, Bab-Dummadse-goled-neggi-arbadimalad, Jerusalén-neggweburse nonimarmogad. We-dulemar, nue-ibmar-wisi ibmar-imakdamalad. Degine, e-gwenadgan-e-dummaganga-gudidimarbalid. Bela e-gwenadgan-gumaladi, miligwen gaka dulataled-ilagugle gaka dulapaa (1,760) mergumalad. </v>
<v b="1CH" c="9" v="14">Levita-dulemar-nonimalad, wemalad: Semaías, Hasub-e-machi. Hasub, Azricam-e-machi. Azricam, Hasabías-e-machi. Hasabíasʼde, Merari-wagansikidid. </v>
<v b="1CH" c="9" v="15">Bacbacar, Heres, Galal, Matanías, Micaía-e-machi. Micaía, Zicri-e-machi. Zicri, Asaf-e-machi. </v>
<v b="1CH" c="9" v="16">Obadías, Semaías-e-machi. Semaías, Galal-e-machi. Galal, Jedutún-e-machi. Berequías, Asa-e-machi. Degine, Asa, Elcana-e-machi. We-Elcana, Netofa-dulemar-e-neggwebur-burwigangi maigusad. </v>
<v b="1CH" c="9" v="17">Dule-yawagak-dakmalad, Jerusalén-neggweburse-nonimarmogad, wemalad: Salum, Acub, Talmón, Ahimán, degi, e-gwenadgan. Salumʼde, wemar-e-dummadga gusad. </v>
<v b="1CH" c="9" v="18">We-Leví-e-wagan, we-garda-narmaklenaidse, Rey-Yawagakye-nugad dad-nakwedsik-siidgi nakulemalaga gudimalad. </v>
<v b="1CH" c="9" v="19">Deginbali, yawagak-dakmalad-baigan-nonimarmogad, wemalad: Salum, Coré-e-machi. Coré, Ebiasaf-e-machi. Ebiasaf, Coré-e-machi. Degine, Coré-e-gwenadgan. Wemar, Bab-Dummad-dulemarbo-ambikued-neg-yawagak-dakmaladid. Igi-epenne, e-babgan, Bab-Jehováʼse-goled-neg-e-yawagak-dakega gudii damarmoga, deyob yawagak-dakmarmogadid. </v>
<v b="1CH" c="9" v="20">Wemar-iduale, Eleazar-machi-Finees, yawagak-dakmalad-e-iduedga gudii gusad. Degine, Bab-Jehová eba-gudii gusad. </v>
<v b="1CH" c="9" v="21">Meselemías-machi-Zacarías, Bab-Dummad-dulemarbo-ambikued-neg-yawagak-dakedid. </v>
<v b="1CH" c="9" v="22">Belagwable we-dulemar, yawagakgi-nakulegega-sulesmaladi, dulataled-ilabo gakambe-gakabo (212) mergu daklealid. E-neggwebur-burwiganagi, e-nugmar gardagi-ilemakar-mamaid. David, degi, dule-negburgan-daked-Samuelʼbogwa, nakulegega we-dulemar-nug-imaksa gusad. </v>
<v b="1CH" c="9" v="23">We-dulemar-yawagakgi-nakulemaladi, degi, e-waganmar, Bab-Jehováʼse-goled-dordoneg-e-yawagakgi nakulemalaga, muchub-muchub ambikudamalad. </v>
<v b="1CH" c="9" v="24">Dule-yawagakgi-nakulemaladi, Bab-Dummadse-goled-dordoneggi nakulebuk nanaed: Bab-Dummadse-goled-dordoneg-e-dikar-dad-nakwedsik, Bab-Dummadse-goled-dordoneg-e-dikar-dad-argwanedsik, Bab-Dummadse-goled-dordoneg-e-dikar-dad-nakwed-argan-sapiledsik, degi, Bab-Dummadse-goled-dordoneg-e-dikar-dad-nakwed-argan-nuedsik, nakulebuk nanaed. </v>
<v b="1CH" c="9" v="25">Degine, e-gwenadgan-neggwebur-burwigangi-mamaid, yawagak-nakulegedgi-bendakegala, ibagugle-ibaguglegi (7-7) muchub-muchub gwagbukwad. </v>
<v b="1CH" c="9" v="26">Dule-yawagak-nakulemalad-e-dummagandina, Levita-dulemar-nanaed. A-dulemardina gusgu nakulebukumalad, ambikumalad-neg dakedid, degi, Bab-Dummadse-goled-neggi-ibmar-gargemalad-bukwadgi nakulemarbalidid. </v>
<v b="1CH" c="9" v="27">We-dulemar, neg-mutik Bab-Dummadse-goled-neg-naba nakulemalad. Neg-oibosale, bane-bane wakudaradba yawagak-egaar damarbalid. </v>
<v b="1CH" c="9" v="28">We-Levita-dulemar-gwen-gwen, Bab-Dummadse-goled-neggi-ibmar-ebulemalad-dakmarbalidid. We-dulemar, a-ibmar-ebulemalad-onilealir, abin ebisdamalad, degi, gannar-oubolealir, abin ebisdamarbalid. </v>
<v b="1CH" c="9" v="29">Levita-dulemar-baigan, Bab-Dummadse-goled-neggi-ibmarmar-bukwad-dakega nug-imaklesmalad. We-ibmarmar-dakegar: Madubur, vino, olivo-gwallu, ina-wawadikid, gwallu-wawadmar, degi, bela-ibmar-ebulemalad. </v>
<v b="1CH" c="9" v="30">Dule-irwa-Bab-Dummadse-gormalad-gwenna-gwenna we-gwallu-wawadmar-oburedgi arbamalad. </v>
<v b="1CH" c="9" v="31">Levita-dule-Matatíasʼye-nugad, Coré-wagwa-Salum-machi-sailagined, madu-ologana bane-bane-Bab-Dummadga-ukleged-sobedgi arbaed. </v>
<v b="1CH" c="9" v="32">Degi, gwen-gwen-e-gwenadganmar-Coat-dulemar, obunnoged-iba-irba Bab-Dummadga-madu-ukleged, guakwaa urbisdamalad. </v>
<v b="1CH" c="9" v="33">Deginbali, dule-namakmalad, Levita-dulemar-e-dummagan-naed. A-dulemar, Bab-Dummadse-goled-neggi gabedneg-bubukwadgi mamaid. We-dulemar mutikidba, degi, ibginedba, e-arbaedginbi arbananai damalad. Degisoggu, arbaed-baigan imaksurmalad. </v>
<v b="1CH" c="9" v="34">We-dulemar Levita-dulemar-e-dadgan-e-dadganba gardagi-ilemakar-maidgi maid. Wemar Levita-e-gwenadgan-e-dummaganga gusmaladid. Jerusalén-neggweburgi maigusmalad. </v>
<v b="1CH" c="9" v="35">Gabaón-neg-nugadgi, Jehiel maigusad. Jehiel, Gabaón-e-babad. E-ome, Maacaʼye-nugad. </v>
<v b="1CH" c="9" v="36">Jehiel-e-masmala, wemalad: Abdón, e-machi-sailagined. E-urbamar-sorba-gwalulesmalad, wemalad: Zur, Quis, Baal, Ner, Nadab, </v>
<v b="1CH" c="9" v="37">Gedor, Ahío, Zacarías, degi, Miclot. </v>
<v b="1CH" c="9" v="38">Miclotʼde, machi-Simeam-nikusad. Wemar, e-gwenadganmar-abargi, Jerusalén-neggweburgi gudii gusmarmogad. </v>
<v b="1CH" c="9" v="39">Ner, machi-Quis-nikusad. Quisʼdi, machi-Saúl-nikusad. Saúl, masmala-nikusmogad, wemalad: Jonatán, Malquisúa, Abinadab, degi, Es-Baal. </v>
<v b="1CH" c="9" v="40">Jonatán-e-machidi, Merib-Baalʼye nugad. Merib-Baalʼdi, machi-Micaía-nikusad. </v>
<v b="1CH" c="9" v="41">Micaía-e-masmaladi, wemarmogad: Pitón, Melec, Tarea, degi, Acaz. </v>
<v b="1CH" c="9" v="42">Acazʼdi, machi-Jara-nikusad. Jaraʼdi, masmala-baksamogad. E-masmaladi, wemalad: Alemet, Azmavet, degi, Zimri. Zimri machigwa-Mosaʼye-nugad nikusad. </v>
<v b="1CH" c="9" v="43">Mosa-e-wagan, wemalad: Bina, Refaías-e-babad. Refaíasʼdi, Elasa-e-babad. Degi, Elasaʼdi, Azel-e-babad. </v>
<v b="1CH" c="9" v="44">Azel masmala walanergwa (6) nikusad. E-nugmar, wemalad: Azricam, Bocru, Ismael, Searías, Obadías, degi, Hanán. Wemar, Azel-e-masmala nanaed. </v>
<v b="1CH" c="10" v="1">Filistea-dulemar, Israel-dulemargi bila-ononad gusmalad. Agine, Israel-dulemar Filistea-sordamar-abin wakitemalad. Israel-dulemar bukidar Gilboa-yargi oburgwilesmalad. </v>
<v b="1CH" c="10" v="2">Degidgine, Filistea-sordamar Saúl-balegite gusmalad, deginbali, Saúl-e-masmala-balegite gusmarbalid. Oburgwedse indaksamalad. Deyob, Saúl-e-masmala Jonatán, Abinadab, degi, Malquisúa oburgwilesmalad. </v>
<v b="1CH" c="10" v="3">Deyob-gusgua, bela Saúlʼginbi gwichigudmalad. Dule-sigu-mimalad Saúl-bargasmalad, geb sigugi Saúl-maksamalad. Saúl sabsur-naibi-gunonikid. </v>
<v b="1CH" c="10" v="4">Degidgi, Saúl, sorda-ega-sigu-abgaed-seedga sogded: “Be-es-suid be onoge. Agi, be an-oburgwe. Abakale, dule-Bab-Jehová-wissurmalad angi dodonai guarmalale.” Degi-inigwele, sorda-ega-sigu-abgaed-seed, ar nue-dobe-itogedba, es-suidgi Saúl-earwissurgusad. Agine, Saúl, na es-suid susad, geb egi na ogwichis imaksad. Saúl, deyob na dukin earwisad. </v>
<v b="1CH" c="10" v="5">Geb sorda-Saúlʼga-sigu-abgaed-seed, deyob daksagua, e-es-suidgi dukin na earwismogad. Deyob na gindaksamogad. </v>
<v b="1CH" c="10" v="6">Weyob Saúl, degi, e-masmala-warbaagwad burgwismalad. A-ibagine, bela Saúl-e-gwenadgan burgwismarmogad. </v>
<v b="1CH" c="10" v="7">Israel-dulemar-nebagi-bukwamalad daksamargua, Israel-sordamar Filistea-sordamar-abin wakitemala, degine, Saúl-oburgwilesa, deginbali, bela-Saúl-e-masmala-oburgwilesbali, agi wakitemarmogad. Israel-dulemar e-neggwebur-mete duurmakdemalad. Agine, geb sorba Filistea-sordamar, Israel-dulemar-e-neggwebur-metemaladgi ambikunonimarsunnad. </v>
<v b="1CH" c="10" v="8">Neg-oibosgua, Filistea-dulemar, dule-burgwarmalad-e-ibmar-sudanimargua, dakarmalad, Saúl, degi, e-masmala Gilboa-yargi burgwar-mamai. </v>
<v b="1CH" c="10" v="9">Agine, geb Saúl-e-nono siksamalad, e-ibe e-mor-bila-onoged susmarbalid, degi, e-gingimar bela e-ibe susmarbalid. Degidba, geb Filistea-sordamar, Filistea-yar-nanaidba gayaburba-berbemalad barmismalad, adi, e-bab-dummagan deyob-neggusad wisgumalagar, deginbali, Filistea-dulemar bela wisgumarmogagar. </v>
<v b="1CH" c="10" v="10">A-sorbali, Filistea-sordamar, e-bab-dummagan-neggi Saúl-e-gingimar urbismalad. Degi, Saúl-e-nonodi e-bab-dummad-Dagón-neggi nasiksamalad. </v>
<v b="1CH" c="10" v="11">Jabes-De-Galaadʼginmalad wisguarmargua, Filistea-dulemar igi Saúl-imaksamala, </v>
<v b="1CH" c="10" v="12">bela e-sorda-gandikmalad nadegusmalad. Geb Saúl-e-mui, degi, e-masmala-e-mui suapmalad. Geb Jabes-neggweburse senonimalad. Agine, sapi-encinaʼye-nugad-urba, Saúl-e-mui digsamalad, degi, Saúl-e-masmala-e-mui digsamarbalid. Degidbali, Israel-dulemar nue-nunmaked-itomaladba, ibagugle (7) mas-guchasurmalad. </v>
<v b="1CH" c="10" v="13">Weyob Saúl e-isgusadba burgwisad. Bab-Jehová-e-gayaburba-sogedba ibmar-imaksasulidba, deginbali, ner-bundorse idakapidba isgusad. </v>
<v b="1CH" c="10" v="14">Ar Bab-Jehováʼse idaksasursoggua, agala, Bab-Jehová, Saúl-oburgwisad. Degisoggu, Bab-Jehová, reyga Isaí-e-machi-David-onug-imaksasunnad. </v>
<v b="1CH" c="11" v="1">Degidgi, bela Israel-dulemar onmaknonimalad, geb Davidʼbo-sunmakegala Hebrón-neggweburse nadmalad. Agi, ega sogdemalad: “Dummad, anmar na ablis-emar-gued, anmar na gwenadmalad. </v>
<v b="1CH" c="11" v="2">Ar Saúl reyga-maiunni, bila-onogedgi bato be Israel-sordamar-idudii daed. Deginbali, David, Bab-Jehová bega ise-sogar sogsabalid: ‘Bee, be an-Israel-dulemar-akwedii be guoye, degi, bee be, an-Israel-dulemar-e-dummadga be gubaloye.’ ” </v>
<v b="1CH" c="11" v="3">Deyobi, bela Israel-e-dummagan, Hebrón-neggweburse nade gusmalad, geb Davidʼbogwa sunmaksa gusmalad. Degine, geb David, Bab-Jehová-wagab we-dulemarbo igar-mesisad. A-sorbali, Israel-dulemar, David-nonogi olivo-gwallu eosmalad. Deyob, reyga David-onug-imaksamalad. Ar igi Bab-Dummad Samuelʼga sogsagusa, deyob sogsadba neg-gunonikid. </v>
<v b="1CH" c="11" v="4">A-sorbali, Rey-David, bela Israel-dulemarbogwa Jerusalén-neggweburse nadmalad. A-neggweburde, Jebúsʼye nugbalid. Jebús-dulemar a-neggweburgi bukwamalad. </v>
<v b="1CH" c="11" v="5">Jebús-dulemar Davidʼga sogdemalad: “Wegi be gwen dogosulid.” Degi-inigwele, David, Sión-neg-gandikid sunonikid. Sión, David-Neggweburye soglebalid. </v>
<v b="1CH" c="11" v="6">David, Siónʼse doged-iduale, weyob sogsa gusad: “Doa-inse Jebús-dule-gwensak-oburgoe, an a-dule sordamar-bila-onomalad-e-idued-bur-dummadga an onug-imakoed.” Degidgi, Sarvia-machi-Joab-inse Jebús-dule-gwensak-oburgwisad. Geb agi, Joab, sordamar-bila-onomalad-e-idued-bur-dummadga gunonisunnad. </v>
<v b="1CH" c="11" v="7">Geb David, Sión-neg-gandikidgi-megnonisunnad. Agala, David-Neggweburye onug-imaksamalad. </v>
<v b="1CH" c="11" v="8">David, neg-gandikid odummosad. Miloʼye-neg-nugad-akar neg-dummad-nagaba neg-arsanyob-maidse, galu-matusulid sobsad. Joabʼdina, amba neggwebur-yoo-nudaklemalad bela nudaksad. </v>
<v b="1CH" c="11" v="9">Ar Bab-Jehová-Bela-Gangued-Nikad Davidʼba nue-naisoggu, David nasgumai gusad, degi, gangumai gusbalid. </v>
<v b="1CH" c="11" v="10">We-David-sorda-dummagan, sorda-bulegan-e-dummaganad. We-sordamar, David-negsemaidgi nue-David-bendaksa-gusmaladid. Degine, Bab-Jehová-sogsagusadba, we-sordamar, Israel-dulemarbogwa, reyga David-imaksamarbalidid. </v>
<v b="1CH" c="11" v="11">David-sorda-bulegana, wemalad: Hacmoni-machi-Jasobeam, sorda-dulagwen-gakambegwad (30), e-dummadid. Jasobeam ibagwengi-bila-ononaidgi, eswar-suidgi dulataled-ilapaa (300) sordamar-ogilosad. </v>
<v b="1CH" c="11" v="12">Jasobeam-yarba, Dodo-machi-Eleazar danikid. Dodoʼde, Ahoh-duled. Eleazar sorda-buledmogad. Eleazar sorda-bulegan-warbaagwad-gwensakmogadid. </v>
<v b="1CH" c="11" v="13">Eleazar, Pasdamimʼgi bila-onolenagua, Davidʼbogwa gunai gusad. Deunni, Filistea-sordamar Israel-sordamargi bila-onogega Pasdamimʼgi ambikusmargua, orosgi-dakleged-cebada-nainugi Israel-sordamar, Filistea-sordamar-idu duurmakde gusmalad. </v>
<v b="1CH" c="11" v="14">A-ibagine, Eleazar, cebada-digar-naid-abargi Filistea-sordamar-abin ganna gwisgus gusad, sikirmaksasulid. Degidba, Eleazar, Davidʼbogwa, Filistea-sordamargi bela-bela nakwismalad, ar Bab-Jehová nakwega imaksad. </v>
<v b="1CH" c="11" v="15">Ibagwenginbali, David-aminaegala sorda-dulagwen-gakambegwad (30) e-dummagan-warbaagwad-bulegan akwasaila-dummad-siidse nadegusmalad. A-akwasaila-yaa-dummad, Adulamʼye-nugad. Deunni, Filistea-sordamar-ambikued-neg Refaim-nebagi siid. </v>
<v b="1CH" c="11" v="16">A-ibagine, David, e-neg-gandikidgi-maid. Filistea-dulemardina, Belénʼgi nakulebukmalad. </v>
<v b="1CH" c="11" v="17">David nue-ukud-itosoggua, weyob sogded: “¡Bitigi dule-gwensak Belén-neggwebur-e-yawagak-dogedgi dia-siid-e-dii anga amisana yeerbana!” </v>
<v b="1CH" c="11" v="18">Degine, geb sordamar-bulegan-warbaagwad, dii-amiegala, Filistea-sordamar-bukwadgi dogsamalad. Geb, Belén-neggwebur-yawagak-dogedgi-dii-siid susmalad, geb Davidʼga sesmalad. Davidʼdina budar gobe gualid, bur Bab-Jehováʼga eosad. Weyob sogded: </v>
<v b="1CH" c="11" v="19">“¡Bab-Dummad! Bipisaale we-dii gwen an gobosulid. Ar we-dulemar, boni-dummad-abargi anga dii-amidii gusmalad. Degisoggu, an we-dii gobosulid. We-dulemar-e-ablis-gobsayob negguo-itole.” Agala, David, dii gobsasulid. Weyob sorda-gandikmalad-warbaagwad ibmar-dummagan-imaksamalad: </v>
<v b="1CH" c="11" v="20">Joab-e-ia-Abisai, sorda-bulegan-warbaagwad-e-dummadid. Ibagwengi, Abisai, bila-ononaidgi e-eswargi bela-sordamar dulataled-ilapaa-bukwad (300) ogilosad. A-ular, sordamar-warbaagwad-abargi e-nug dummarba-gunonimogad. </v>
<v b="1CH" c="11" v="21">Abisai, sordamar-warbaagwadba bur bule-nug-dumma megisad, e-sordamar-warbaagwad-e-iduedga gunonikid. Degi-inigwele, Abisai, we-sordamar-warbaagwad e-sordasulid. </v>
<v b="1CH" c="11" v="22">Joiada-machi-Benaía dule-buledid. Bemaíaʼde Cabseelʼgined. We-dulede, bukidar ibmar-dummagan imaksad. Benaía, Moab-sorda-bur-gandikmalad-warbogwad oburgwisgusad. Ibagwengi, Benaía, boo-dummad-batenaigua, yaa-dummad-yaba aidesgusad, geb agi achumigur-nono-wawaad oburgwisgusad. </v>
<v b="1CH" c="11" v="23">Benaía, Egipto-dule-masdummad-daligwen-bisgise-sugued oburgwis gusbalid. Deunni, we-Egipto-dule, eswar-dummad-sedanigua, Benaíaʼdi, unnir suar-bipigwadbi abin sedanigusad. Degite, Benaía, Egipto-dule-annik eswar-dummad gandikidgi susad. Geb a-eswargi Egipto-dule-masdummad-oburgwisad. </v>
<v b="1CH" c="11" v="24">Joiada-machi-Benaía, weyob ibmarmar-dummagan imaksad. A-ular, sordamar-warbaagwad-abargi e-nug dummarba-gunonimogad. </v>
<v b="1CH" c="11" v="25">Benaía, sordamar-dulagwen-gakambegwadba (30) bur e-nug-dummarbagusad. Degi-inigwele, we-sordamar-warbaagwad-e-ibmar-imaksadgi obichasulid. Degidba, David, e-dikarba-sorda-nakulemalad-e-dummadga-guega Benaía-onug-imaksad. </v>
<v b="1CH" c="11" v="26">David-e-sordamar-bulegan, wemalad: Asael, Joab-e-urbad. Elhanán, Dodo-e-machi, Belénʼgined. </v>
<v b="1CH" c="11" v="27">Samot, Harodita-duled. Heles, Peloni-duled. </v>
<v b="1CH" c="11" v="28">Ira, Iques-e-machi, Tecoa-duled. Abiezer, Anatot-duled. </v>
<v b="1CH" c="11" v="29">Sibecai, Husa-duled. Ilai, Ahoh-duled. </v>
<v b="1CH" c="11" v="30">Maharai, Netofa-duled. Heled, Baana-e-machi, Netofa-duled. </v>
<v b="1CH" c="11" v="31">Itai, Ribai-e-machi, Gabaaʼgined, Benjamín-wagwad. Benaía, Piratón-duled. </v>
<v b="1CH" c="11" v="32">Hurai, Gaas-diwargined. Abiel, Arba-duled. </v>
<v b="1CH" c="11" v="33">Azmavet, Barhum-duled. Eliaba, Saalbón-dule. </v>
<v b="1CH" c="11" v="34">Gizón-dule-Hasem-e-masmala, Jonatán, Arar-dule-Sage-e-machi. </v>
<v b="1CH" c="11" v="35">Ahíam, Sacar-e-machi, Arar-dule. Elifal, Ur-e-machi. </v>
<v b="1CH" c="11" v="36">Hefer, Mequerat-dule. Ahías, Peloni-dule. </v>
<v b="1CH" c="11" v="37">Hezro, Carmel-dule. Naarai, Ezbai-e-machi. </v>
<v b="1CH" c="11" v="38">Joel, Natán-e-urba. Mibhar, Hagrai-e-machi. </v>
<v b="1CH" c="11" v="39">Selec, Amón-dule. Naharai, Beerot-dule. Naharaiʼde, Joabʼga sigu-abgaed-seedga gudiid. Joab, Sarvia-e-machi. </v>
<v b="1CH" c="11" v="40">Ira, Itri-dule. Gareb, Itri-dule. </v>
<v b="1CH" c="11" v="41">Urías, Het-dule. Zabad, Ahlai-e-machi. </v>
<v b="1CH" c="11" v="42">Adina, Siza-e-machi, Rubén-wagwa, Adina, Rubén-dulemar-e-dummad, degi, sordamar dulagwen-gakambe (30) eba naid. </v>
<v b="1CH" c="11" v="43">Hanán, Maaca-e-machi. Josafat, Mitni-dule. </v>
<v b="1CH" c="11" v="44">Uzías, Astarot-dule. Sama, degi, Jehiel, Hotam-e-masmala, Aroer-dulemar. </v>
<v b="1CH" c="11" v="45">Jediael, Simri-e-machi, degi, e-urba-Joha, Tizi-dule. </v>
<v b="1CH" c="11" v="46">Eliel, Mahavim-dule. Jerebai, degi, Josavía, Elnaam-e-masmala. Itma, Moab-dule. </v>
<v b="1CH" c="11" v="47">Eliel, Obed, degi, Jaasiel Mesoba-dule. </v>
<v b="1CH" c="12" v="1">We-sordamar David-bendakegala, Siclag-neggweburse nonimalad. Deunni, David, Quis-machi-Saúl-idu wakindigu, we-sordamar, bila-onogedgi David-bendaksa gusmalad. </v>
<v b="1CH" c="12" v="2">We-sordamar sigu-mimalad-buleganad, degine, dubgi akwa-mimalad-buleganbalid. We-ibmar-ebugegala, argan-abinbela ebumalad. Benjamín-wagan-Saúl-e-gwenadgan David-bendaksa-gusmalad, wemalad: </v>
<v b="1CH" c="12" v="3">Saúl-e-gwenadgan-e-dummad-Ahiezer, degi, Joás Ahiezer-sorbalid. Amala, Semaa-e-masmalad, Gabaad-dule gumalad. Jeziel, Peletʼbogwa, Azmavet-e-masmala. Beraca, Anatot-dule-Jehú. </v>
<v b="1CH" c="12" v="4">Degi, Gabaónʼgined-Ismaías, Ismaíasʼde, sordamar dulagwen-gakambegwadmogad (30), deginbali, a-sordamar-e-dummadbalid. Jeremías, Jahaziel, Johanán, Gedera-dule-Jozabad. </v>
<v b="1CH" c="12" v="5">Eluzai, Jerimot, Bealías, Semarías, degi, Haruf-dule-Sefatías. Coré-e-gwenadgan, wemalad: </v>
<v b="1CH" c="12" v="6">Elcana, Isías, Azareel, Joezer, degi, Jasobeam. </v>
<v b="1CH" c="12" v="7">Deginbali, Jeroham-e-masmala, wemalad: Joela, degi, Zebadías. Wemar-ebogwad Gedorʼginmaladid. </v>
<v b="1CH" c="12" v="8">Gad-wagan-bila-onomalad nega-dulesulidganba-neg-gandik-siidse, David-maidse wakite-gusmarmogad. We-dulemar, dule-niga-gandikmaladid, dule-bila-onomalad-buleganad. Deginbali, we-dulemar, sigu-abgaed-ebuged nue-wisimaladid, degi, eswargi-nue-wisi bila-onomaladid. Achumiguryob urwemaladid, degi, goe-sapur-abarmakeyob gwae-gwae abarmakmaladid. </v>
<v b="1CH" c="12" v="9">A-dulemar, wemalad: Ezer, bur-dummadid, Ezer-yarbalid, Obadías, Obadías-yarbalid, Eliab, </v>
<v b="1CH" c="12" v="10">Eliab-yarbalid, Mismana, Mismana-yarbalid, Jeremías, </v>
<v b="1CH" c="12" v="11">Jeremías-yarbalid, Atai, Atai-yarbalid, Eliel, </v>
<v b="1CH" c="12" v="12">Eliel-yarbalid, Johanán, Johanán-yarbalid, Elzabad, </v>
<v b="1CH" c="12" v="13">Elzabad-yarbalid, Jeremías, degi, Jeremías-yarbalid, Macbanai. </v>
<v b="1CH" c="12" v="14">Wemar, Gad-sorda-bila-onomalad-e-dummaganad. Dummad-napi-sorbalid, sorda-dulatar-mergued (100) idudiid. Sorda-bur-dummaddi, sorda-miligwen-mergued (1,000) idudimogad. </v>
<v b="1CH" c="12" v="15">We-dummaganmar, gebe-nii-gwisgusadgi, Jordán-diwar-nomaigu, Jordán-diwar-obaksa-gusmaladid. We-dulemala, dulemar-nebagi-bukwamalad dad-nakwedsik, degi, dad-argwanedsik-oduurmakega imaksamaladid. </v>
<v b="1CH" c="12" v="16">Amba David neg-gandikidgi gudigua, Benjamín-wagan, degi, Judá-wagan-gwenna-gwenna David-maidse nade gusmarmogad. </v>
<v b="1CH" c="12" v="17">Degi, David amar-abin-nodgu, ega sogded: —Be anse nuedgi danimalale, be an-bendakega danimalale, an bemar-abingaodo. Ar bemar, an-isdarmaladga an-ukega be danimalale, anmar-dadgan-e-Bab-Dummad bemar-sabsur-odurdako. Ar an emar akar-imaksasulid, an dule-isganasulid. </v>
<v b="1CH" c="12" v="18">Degidgi, Bab-Dummad-Burba Amasaiʼgi aidenonikid. Geb Amasai, sorda-durgwen-gakambe-e-dummad (30) weyob sogded: “¡David, anmar be-sordamalad! ¡Isaí-machi, anmar beba-naimalad! Neg-bogidik bega nagusana gadin. Be-bendakmaladgala, neg-bogidik nagusmogana gadin. Ar be-Bab-Dummad be-bendakdiid.” David, Benjamín-wagan, degi, Judá-wagan-ese-nonimalad abingasad, geb sorda-idumaladba a-dulemar-urbisbalid. </v>
<v b="1CH" c="12" v="19">Manasés-wagan-gwenna-gwenna, David Filistea-sordamarba Saúlʼgi bila-ononadgusgu, Davidʼba nagusmarmogad. (Deunni, David, Filistea-sordamar-bendaksasurgusad, ar Filistea-e-dummagan igar-itosmargua, sogde gusmalad: “Ar David anmar-oburgwega gunaid, wede anmar-nono-egwannega gunaid. E-dummad-Saúlʼba gannar nagudoed, anmargi aibitoed.”) </v>
<v b="1CH" c="12" v="20">Degisoggu, David Siclagʼse nonigua, Manasés-dulemar ese-nonimaladi, wemalad: Adnas, Jozabad, Jediael, Micael, Jozabad, Eliú, degi, Ziletai. Wemar, Manasés-sordamar milibarmalad (1,000) e-dummaganad. </v>
<v b="1CH" c="12" v="21">We-sorda-dummagan, dule-gandikmaladid, degi, sorda-bila-onomalad-idumaladga gusmarbalidid. We-dulemar, dule-ibmar-atursaega-yogasaar-ubononidamaladgi David-bendaksa gusmalad. </v>
<v b="1CH" c="12" v="22">Degi, Davidʼga bane-bane sordamar mergumai gusad. Degisoggu, David, bela-bela sorda-ibedga gunonikid. </v>
<v b="1CH" c="12" v="23">Sordamar-bila-onomalad-bulegan, Bab-Jehová sogsa gusadba Davidʼga Saúl-yar-semaid-ukegala Hebrón-neggweburse nonigusmalad. </v>
<v b="1CH" c="12" v="24">Bila-onomalad-bulegan, eswar-gani-bila-onomalad, degi, sigu-abgaed-gani-bila-onomalad. A-sordagan weyob-mergu nonigusmalad: Judá-dulemar-merguedi: Milinergwa gaka dulataled-ilabaabak (6,800) mergued. </v>
<v b="1CH" c="12" v="25">Simeón-sordamar gandik-bila-onomalad merguedi: Dule-miligugle gaka dulatar (7,100) mergued. </v>
<v b="1CH" c="12" v="26">Levita-dulemar-merguedi: Milibake gaka dulataled-ilanergwa (4,600) mergued. </v>
<v b="1CH" c="12" v="27">Aarón-e-wagan-merguedi: Milipaa gaka dulataled-ilagugle (3,700) mergued. Joiadaʼdi, Aarón-e-wagan-dummadga maid. </v>
<v b="1CH" c="12" v="28">Sadoc, sapingwa-gandikid-buledid, e-gwenadgan-dummagan, e-dulagwen-gakabo (22) eba nanaid. </v>
<v b="1CH" c="12" v="29">Benjamín-wagan-Saúl-e-gwenadgan-merguedi: Milipaa (3,000) mergued. A-ibaganse we-dulemar bukidar Saúlʼba nanaimalanad. </v>
<v b="1CH" c="12" v="30">Efraín-dulemar-merguedi: Mili-dulagwen gaka dulataled-ilabaabak (20,800) mergued. Amar, dule-gandikmalad-nanaed, degine, e-babganba nug-nika danimalad. </v>
<v b="1CH" c="12" v="31">Manasés-wagan-negabalad-merguedi: Miliambe-gakabaabak (18,000) mergued. Wemar-nuggusmaladi, reyga David-nug-imakega nugsalesmalad. </v>
<v b="1CH" c="12" v="32">Isacar-dulemar-merguedi: E-dummagan dulataled-ilabo-mergu (200) bukwad. We-dulemar, ibagangi nerguarmaladid. We-dulemar wisdamalad, igi Israel-dulemar bila-onogedgi urwemalargebe. Degisoggu, wemar-sogedba e-gwenadgan ibmar-imakdamalad. </v>
<v b="1CH" c="12" v="33">Zabulón-dulemar, sordamar-bila-onogedgi-durdakarmaladid, e-gingimar-akar-akar-ebumarbalidid, degi, Davidʼba nue-nanaimarbalidid. Zabulón-dulemar, David-bendakega guakwaa bila-onogega-gudimaladi: Mili-dulabo-gakambe (50,000) mergued. </v>
<v b="1CH" c="12" v="34">Neftalí-dulemar-merguedi: E-dummagan miligwen (1,000) mergued. Deginbali, sordamar-sigu-abgaed-semalad, degi, eswar-semalad: Mili-dulagwen-gakambe-gakagugle (37,000) mergubalid. </v>
<v b="1CH" c="12" v="35">Dan-dulemar guakwaa bila-onogega-gudimaladi: Mili-dulagwen-gakabaabak gaka dulataled-ilanergwa (28,600) mergued. </v>
<v b="1CH" c="12" v="36">Aser-dulemar guakwa-bila-onogega-durdakar-bukwamaladi: Mili-dulabo (40,000) mergued. </v>
<v b="1CH" c="12" v="37">Degi, Jordán-diwar-obakar sordamar-bukwadi, wemalad: Rubén-dulemar, Gad-dulemar, Manasés-dulemar-negabalad. Amar weyob mergued: Mili-dulanergwa (120,000) mergumalad. Degi, wemar, ibmar-bila-onolegedgi-ebulemalad bela-nika bukwamalad. </v>
<v b="1CH" c="12" v="38">Bela we-sordamar, bila-onogega gudimaladid. Wemar, Hebrón-neggweburse, Israel-yargi reyga David-onugsaega nadgusmaladid. </v>
<v b="1CH" c="12" v="39">Degi, ar na e-gwenadgan-ega-ibmar-uksadba David-walik ibapaa gobbukwagusmalad, degi, mas-gunbukwagusmalad. </v>
<v b="1CH" c="12" v="40">Degine, e-neg-dikarba-neggweburmar-bukwamalad, ibmar-bukidar Davidʼga senonimalad. Deginbali, Isacar-dulemar, Zabulón-dulemar, Neftalí-dulemar, amarse-bakar, ega ibmar-bukidar senonimarmogad. Davidʼga ibmar-gullemalad we-ibdurgangi ena-ena senonimalad: Moli-uayasuidmargi, moli-yargan-muregedmargi, moli-uaya-senigwadmargi, moli-bebe-nikad-alugwasualedmargi ibmarmar senonimalad. We-ibmar Davidʼga senonimalad: Madubur, higuera-e-san, uva-dinnagana, vino, olivo-gwallu. Deginbali, Davidʼga moli-bebe-nikamalad, degi, sibad-wawaadmar-bukidar senonimarbalid. Ar Israel-yargi neg-weligwar-naidbali, Davidʼga deyob ibmar-gullemalad senonimalad. </v>
<v b="1CH" c="13" v="1">Degidgi, David, sorda-milibalid-e-idumaladse (1,000) gochad, degi, sorda-dulatar-e-idudimaladse (100) gochabalid. Belagwable dummaganga-gudimaladse gochad. </v>
<v b="1CH" c="13" v="2">Degi, David, Israel-dulemar-bela-ambikunonimaladgala sogded: “Bemar nabir-itomalale, degi, anmar-Bab-Dummad-Jehová weyob-ibmar-gued-abegele, anmar-gwenadgan bela Israel-yargi-bukwamaladse anmar gormalodo. Deginbali, anmar gormarbalodo, dule-irwa-Bab-Dummadse-gormaladse, degi, Levita-dulemar e-neggweburgi-mamaidse, degi, Levita-dulemar sapurba-mamaibalidse gormalodo. Wemar anmarba-nagumalaga, anmar ese gormalodo. </v>
<v b="1CH" c="13" v="3">Adi deyob, Bab-Dummad-Dadganbo-Igar-Mesisad-Ulu, buladik anmar sedamaloed. Ar Saúl-reyga-megisad-akale, anmar Bab-Dummad-Ulu ies-gudimalad, anmar gwen bar ese idakdisulid.” </v>
<v b="1CH" c="13" v="4">Bela Israel-dulemar David-sunmaksad nabir-itosmalad. Geb sogdemalad: “Degiir, anmar deyob imakodo.” </v>
<v b="1CH" c="13" v="5">Degidgi, David, Quiriat-Jearimʼgi Bab-Dummad-Ulu-siid sedamalagala, Egiptoʼgi Sihorʼye-diwar-nugad-akale, Hamat-neggwebur-dogedse bela dulemar-oambikusad. </v>
<v b="1CH" c="13" v="6">Geb agi, David, degi, bela Israel-dulemarmala, Bab-Dummad-Ulu Jerusalén-neggweburse-sedagegala, Quiriat-Jearimʼse nadmalad, Judá-yargi Baalaʼye-neg-nugadse. We-Ulu-asabin, Bab-Dummad-baliwiturmar-querubinʼye-nugad-abargi-negdakmaidse gorleged. </v>
<v b="1CH" c="13" v="7">Degine, Bab-Dummad-Dadganbo-Igar-Mesisad-Ulu Abinadab-neggi-onosmalad, geb ur-napagined-binidgi onaksamalad. Degi, Uza, Ahío-ebogwa, ur-napagined-semamai gusmalad. </v>
<v b="1CH" c="13" v="8">David, degi, Israel-dulemarmala, Bab-Dummad-asabin bela-bela-wergu-nadapi guarmalad, degine, weligwaledba namaknadapi guarmarbalid. We-garmar ogornadapi guarmalad: Gar-arpa, gar-salterio, gar-tambor-burwigan, gar-címbalo, degi, gar-trompeta. </v>
<v b="1CH" c="13" v="9">Ibmar-gwag-omukuleged-neg-Quidónʼgi-naidse mosmargua, moli-bebe-nikad-alugwasualed-yolenonikidba Bab-Jehová-Igar-Mesisad-Ulu aibinednaga guenad. Geb agi, Uza, Bab-Dummad-Ulu-mer-argwanega, ese achaded. </v>
<v b="1CH" c="13" v="10">E-argangi Bab-Jehová-Ulu ganonikid. Agine, geb Bab-Jehová, Uza igar-maisulidba yogasaar-achasadba egi sabsur-uluded. Geb degidba, Uza, Bab-Dummad-asabin ilagwen-burgwar gusad. Deyob Bab-Dummad Uza-oburgwisad, E-Ulu-ebusad-nukad. </v>
<v b="1CH" c="13" v="11">David Bab-Jehová-Uza-oburgwisadba, bela-bela sae-itononikid. Agala, Bab-Jehová-Uza-negabar-daasa-imaksadbali, David, Pérez-Uzaʼye neg-onugsanonikid. We-garda-narmaklenaidse, deyob amba neg bileged. </v>
<v b="1CH" c="13" v="12">A-ibaginbali, David Bab-Dummad-dobee-itonaded, geb sogded: “¿Ar igi an Bab-Dummad-Dadganbo-Igar-Mesisad-Ulu an-negse an sedosunna?” </v>
<v b="1CH" c="13" v="13">Degisoggu, David, Bab-Dummad-Ulu e-neggwebur-David-nugadse sessulid, Gat-neggweburgined-Obed-Edomʼye-nugad-negse sesad. </v>
<v b="1CH" c="13" v="14">Deyobi, Bab-Dummad-Ulu Obed-Edom-neggi nii-walapaa sigisad. Degidbali, Bab-Jehová, Obed-Edom-e-neguyagi nued binsasad, deginbali, e-ibmar-nikad bela onasguega imaksabalid. </v>
<v b="1CH" c="14" v="1">Tiro-neggwebur-e-rey-Hiram, Davidʼse e-gayaburba-berbemalad barmisad. Degine, Hiram, Davidʼga urwar-urgomar barmisad. Deginbali, dule-akwa-neg-sobmalad, dule-urgoneg-sobmalad, wemar reyneg-sobmalaga Davidʼse barmisbalid. </v>
<v b="1CH" c="14" v="2">Degidgi, David magar neg-itononikid, Bab-Jehová Israel-e-reyga nue-e-nug-imaknoniye, degine, Bab-Dummad na Israel-dulemar-sabedba, e-negsemaid odummosbarye. </v>
<v b="1CH" c="14" v="3">David, Jerusalén-neggweburgi omegan-baid nikusbalid. Agi, masmala-nikusbalid, degi, bunamala-nikusbalid. </v>
<v b="1CH" c="14" v="4">E-masmala-Jerusalén-neggweburgi-gwalulesmalad, wemalad: Samúa, Sobab, Natán, Salomón, </v>
<v b="1CH" c="14" v="5">Ibhar, Elisúa, Elpelet, </v>
<v b="1CH" c="14" v="6">Noga, Nefeg, Jafía, </v>
<v b="1CH" c="14" v="7">Elisama, Beeliada, degi, Elifelet. </v>
<v b="1CH" c="14" v="8">Filistea-dulemar David bela-Israel-yargi reyga-nug-imaklenoniye wisguarmargua, bela-Filistea-sordamar, Davidʼgi-bila-onogegala David-aminadmalad. David deyob wisgusgua, Filistea-sordamar-abin nadegusmogad. </v>
<v b="1CH" c="14" v="9">Filistea-sordamar Refaim-nebase nonimalad, agi bela neg-ganonimalad. </v>
<v b="1CH" c="14" v="10">Degisoggu, David, Bab-Dummadse idakded, ega sogded: —Bab-Dummadye, ¿Filistea-sordamargi an bila-ononaoe? ¿Be Filistea-dulemargi-obinega be an-imakoe? Bab-Jehová abin-sogded: —Be bila-ononae. Filistea-sordamar bese galakuega an imakoed. </v>
<v b="1CH" c="14" v="11">Degi, geb Baal-Perazim-neg-nugadse nadmargua, agi David Filistea-dulemargi naknonikid. Geb David sogded: “Bab-Dummad diwar-dutusur-nomaidyob an-imaksad. An-isdarmalad-ogalakuega anga igar-eganonikid.” Agala, we-neg, Baal-Perazimʼye nug-imaklesad. </v>
<v b="1CH" c="14" v="12">A-neg-nugadgi, Filistea-sordamar, galakudedbali, na e-bab-dummagan-sobaled obesmalad. Degisoggu, David sogde gusad: “Bela we-ibmarmar ogumakmalo.” </v>
<v b="1CH" c="14" v="13">Filistea-sordamar ibmarmar-atursaega gannar neba-naidgi ambikunonimalad. </v>
<v b="1CH" c="14" v="14">Geb, David, gannar Bab-Dummadse idakdebalid. Bab-Dummad ega sogdebalid: “Be daksiki ebirar nao, mer asabin be nao. Sapimar-wawadik-yapan-gwismaladse be mosale, egi be gwichigudo. </v>
<v b="1CH" c="14" v="15">We-sapi-e-anagan-wawadik-yapanmalad-birgi, sordamar-nanaeyob binnasur neg-oimake be itoalile, bila-onogegala yog-noar be imako. Ar ani, Bab-Dummad, Filistea-sordamar-ogalakuega be-idugoed.” </v>
<v b="1CH" c="14" v="16">David, Bab-Dummad-ega-sogsadyob imaksad. Degisoggu, David Gabaón-neggwebur-akar, Gezer-neggweburse, Filistea-sordamar-ogilosad. </v>
<v b="1CH" c="14" v="17">Degidbali, David-e-nug bela a-yalaganba nasgumai gualid. Degi, Bab-Jehová, David-dobgumalaga bela dulemar-yar-baid-baidgi-bukwamalad imaksad. </v>
<v b="1CH" c="15" v="1">David, e-neggweburgi na e-negmar sobsad. Deginbali, Bab-dummad-dadganbo-Igar-Mesisad-Ulu-sigega dordoneg sobsabalid. </v>
<v b="1CH" c="15" v="2">Degidgi, David sogded: “Bab-Dummad-Dadganbo-Igar-Mesisad-Ulu yogasaar seledosulid. Levita-dulemar, Bab-Dummad-Ulu semaloed. Ar Bab-Jehová, e-Ulu-semalaga, degi, ega degisadegu arbadii gumarbaliga, a-dulemar-nug-imaksa gusad.” </v>
<v b="1CH" c="15" v="3">Geb David, Bab-Jehová-Ulu na neg-sobsadse sedmalaga, bela Jerusalénʼgi Israel-dulemar-oambikusad. </v>
<v b="1CH" c="15" v="4">Deginbali, David, Aarón-wagan-oambikusbalid, degi, Levita-dulemar-oambikusbalid. </v>
<v b="1CH" c="15" v="5">Levita-dulemar Coat-wagansik-sulesmalad, wemalad: Uriel e-gwenadgan-e-dummad, degi, e-gwenadgan, dulanergwa (120) mergued. </v>
<v b="1CH" c="15" v="6">Merari-wagansiki: Asaías e-gwenadgan-e-dummad, degi, e-gwenadgan, dulataled-ilabo gaka dulagwen (220) mergued. </v>
<v b="1CH" c="15" v="7">Gersón-wagansiki: Joel e-gwenadgan-e-dummad, degi, e-gwenadgan, dulanergwa-gakambe (130) mergued. </v>
<v b="1CH" c="15" v="8">Elizafán-e-wagansiki: Semaías e-gwenadgan-e-dummad, degi, e-gwenadgan, dulataled-ilabo (200) mergued. </v>
<v b="1CH" c="15" v="9">Hebrón-e-wagansiki: Eliel e-gwenadgan-e-dummad, degi, e-gwenadgan, dulabake (80) mergued. </v>
<v b="1CH" c="15" v="10">Uziel-e-wagansiki: Aminadab e-gwenadgan-e-dummad, degi, e-gwenadgan, dulatar-gakambe-gakabo (112) mergued. </v>
<v b="1CH" c="15" v="11">Geb degine, David, dule-irwa-Bab-Dummadse-gormaladse gochabalid: Sadocʼse, Abiatarʼse. Degi, Levita-dulemarse gochabalid: Urielʼse, Asaíasʼse, Joelʼse, Semaíasʼse, Elielʼse, degi, Aminadabʼse. </v>
<v b="1CH" c="15" v="12">Geb, David, amarga sogded: “Ar bemar Levita-dulemar-e-gwenadgan-e-gwenadgan-e-dummagansoggu, bemar na be san swilidik imakmar, degi, be-gwenadgan deyob imakmarmogo. Adi, bemar, Israel-e-Bab-Dummad-Jehová-Ulu, an ega dordoneg-guakwa-imaksadse nabir sedmalagar. </v>
<v b="1CH" c="15" v="13">Gebe-iduale, ar bemar, we-Ulu searsur gusad. Ar ade, anmar igar-maidba anmar-Bab-Dummad-Jehováʼse idaksasulid. Agala, Bab-Dummad, sabsur-anmargi yolesad.” </v>
<v b="1CH" c="15" v="14">Degisoggu, dule-irwa-Bab-Dummadse-gormalad, degi, Levita-dulemarmala, na san swilidik imaksamarsunnad, adi, Israel-e-Bab-Dummad-Jehová-Ulu nabir sedamalagar. </v>
<v b="1CH" c="15" v="15">Degine, Bab-Jehová-Moisésʼga-Igar-Uksagusadba guegala, Levita-dulemar, Bab-Dummad-Igar-Mesisad-Ulu e-gukingi e-suargi-nai searmarsunnad. </v>
<v b="1CH" c="15" v="16">David, Levita-dummaganga sogsabalid: “Be-gwenadgan-abargi dule-namakmalad-amimaloye. Wemar weligwaledba we-garmar-ogorbukwa namakmalagar: Gar-salterioʼmar, gar-arpaʼmar, degi, gar-címbaloʼmar.” </v>
<v b="1CH" c="15" v="17">Degisoggu, Levita-dulemar we-dulemar-onug-imaksamalad: Joel-machi-Hemán. Degi, Berequías-machi-Asaf e-gwenadgan-abargi onugsasmarbalid. Degi, Merari-wagansikdi, Cusaías-machi-Etán onugsasmarbalid. </v>
<v b="1CH" c="15" v="18">We-warbaagwadmarba, e-gwenadgan-sorbarmalad onugsasmarbalid: Zacarías, Jaaziel, Semiramot, Jehiel, Uni, Eliab, Benaía, Maasías, Matatías, Elifelehu, degi, Micnías. Deginbali, yawagak-dakmalad onugsasmarbalid: Obed-Edom, Jeiel. </v>
<v b="1CH" c="15" v="19">Dulemar-gar-esgoro-gordikid-címbaloʼye-nugad-ogormalad onugsasmarbalid: Hemán, Asaf, degi, Etán. </v>
<v b="1CH" c="15" v="20">Dulemar-gar-salterio-Alamotʼye-nugad-ogormalad, wemalad: Zacarías, Aziel, Semiramot, Jehiel, Uni, Eliab, Maasías, degi, Benaía. </v>
<v b="1CH" c="15" v="21">Deginbali, gar-arpaʼmar-e-dub-gabaabak-nikad (8) binnalee-ogormalad, degi, namakedgi-emar-idumalad, wemalad: Matatías, Elifelehu, Micnías, Obed-Edom, Jeiel, degi, Azazías. </v>
<v b="1CH" c="15" v="22">Degi, Levita-dulemar-e-dummad-Quenanías, dule-namakedgi-nergualedsoggu, dule-namakmalad-e-dummadga nugsalesad. </v>
<v b="1CH" c="15" v="23">Dordoneggi Bab-Dummad-Dadganbo-Igar-Mesisad-Ulu-siidgi-nakulemaladi, wemalad: Berequías, degi, Elcana. </v>
<v b="1CH" c="15" v="24">Dule-irwa-Bab-Dummadse-gormalad, Bab-Jehová-Ulu-walik gar-trompeta-ogormaladi, wemalad: Sebanías, Josafat, Natanael, Amasai, Zacarías, Benaía, degi, Eliezer. Dordoneggi Bab-Jehová-Ulu-siidgi nakulemarmogadi, wemarmogad: Obed-Edom, degi, Jehías. </v>
<v b="1CH" c="15" v="25">Degisoggu, David, Israel-girmar-dummaganmala, degi, sorda-miliba (1,000) e-dummaganga-gudimaladmala, Bab-Jehová-Dadganbo-Igar-Mesisad-Ulu-sunaega, weligwaledbali Obed-Edom-negse nadegusmalad. </v>
<v b="1CH" c="15" v="26">Ar Bab-Dummad Levita-dulemar-bendaksasoggu, Bab-Jehová-Igar-Mesisad-Ulu-semamaigu, Bab-Jehováʼga moli-bebe-nikad-machergan-walagugle (7) ogumakar uksamalad, degi, sibad-wawaad-machergan-walagugle (7) ogumakar uksamarbalid. </v>
<v b="1CH" c="15" v="27">Abali, David lino-mor-nued-yoi naded. Deyobi, Levita-dulemar lino-mor-yoyoimoga Bab-Dummad-Ulu-semamai guarmalad. Degi, dule-namakmalad, deyob lino-mor-yoyoimarmogad. Quenanías namakmalad-e-dummad, lino-mor-nued-yoi nadmogad. Davidʼdina, lino-mor-efodʼye-nugad yoibalid. </v>
<v b="1CH" c="15" v="28">Weyob bela Israel-dulemar, Bab-Jehová-Ulu-senadapi guarmalad. Doggus-weligwaledba we-garmar-ogornadapi gusmalad: Gar-bocinaʼmar, gar-trompetaʼmar, gar-címbaloʼmar, gar-salterioʼmar, degi, gar-arpaʼmar ogornadapi gusmalad. </v>
<v b="1CH" c="15" v="29">Geb Bab-Jehová-Dadganbo-Igar-Mesisad-Ulu David-neggweburse-mosgua, Saúl-e-sisgwa-Mical, yawagak-bipigwadba atakded. Agine, Mical, Rey-David weligwaledgi gwirdaniki dakdegua, e-gwagegi David-saedakalid. </v>
<v b="1CH" c="16" v="1">Deyob, Bab-Dummad-Dadganbo-Igar-Mesisad-Ulu selear gusad. Geb David-dordoneg-ega-sobsadgi sinonimalad. Agine, Bab-Dummadga ibmar-durgan ogumakar uksamalad, degi, gwenatigwar-guega Bab-Dummadga ibmar uksamarbalid. </v>
<v b="1CH" c="16" v="2">David, Bab-Dummadga ibmar-durgan-ogumakar uksad-sorba, degi, gwenatigwar-guega Bab-Dummadga ibmar uksad-sorba, David, dulemarga, Bab-Jehová-nuggi nued-ibmar-gusana yeerbanye sognai gualid. </v>
<v b="1CH" c="16" v="3">Degi, David, bela Israel-machergan-iliba, degi, omegan-iliba madu-ologana ega uksad, degi, dátil-dinnagana annugwen ega uksabalid, degi, uva-dinnagana annugwen ega uksabalid. </v>
<v b="1CH" c="16" v="4">David, Bab-Jehová-Ulu-walik-arbamalagar Levita-dulemar-abar onug-imaksad. Adi, Israel-e-Bab-Dummad-Jehováʼse-gormalaga, degi, ega dog-nuedye-sogega, degi, Bab-Jehová-e-nug-odummomalaga. Wemar-onug-imaksad: </v>
<v b="1CH" c="16" v="5">Asaf, e-dummadid. Zacarías, e-yarbalidid, Jeiel, Semiramot, Jehiel, Matatías, Eliab, Benaía, Obed-Edom, degi, Jeiel. Wemar, gar-salterio, degi, gar-arpa ogordamalad. Asafʼdi, gar-címbalo ogoledid. </v>
<v b="1CH" c="16" v="6">Deginbali, dule-irwa-Bab-Dummadse-gormalad, Benaía, degi, Jahaziel, Bab-Dummad-Dadganbo-Igar-Mesisad-Ulu-asabin gusgu gar-trompeta-ogornai damalad. </v>
<v b="1CH" c="16" v="7">A-ibagi, David Asafʼga, degi, Asaf-e-gwenadganga gebe igar-uknonikid, adi, Bab-Jehováʼga we-namakedgi namakmalagar: </v>
<v b="1CH" c="16" v="8">“¡Bab-Jehováʼga dog-nuedye be sogmala! ¡E-nuggi Bab-Dummadse be gormala! Bab-Dummad-ibmar-imaksadgi, dule-yar-baid-baidgi-bukwamaladga be sunmakmala. </v>
<v b="1CH" c="16" v="9">¡Bab-Jehováʼga namakmala! Namaklegedgi e-nug-odummomala. ¡Ega namakmala! ”¡Bab-Jehová-ibmar-dummagan-imakmaidgi be sunmakmala! </v>
<v b="1CH" c="16" v="10">”¡E-nug-isligwaledgi wergumala! Dule-Bab-Jehová-e-nug-odummodimalad, ulubgi wergumala. </v>
<v b="1CH" c="16" v="11">Bab-Jehová-Gandik-Maidse be dagmala. Bane-bane ese be gordii gumalo. </v>
<v b="1CH" c="16" v="12">Bab-Jehová-ibmar-dummagan-imaksadgi be binsamalo. E-ibmar-gegerdakleged-imaksadgi, degi, igarmar-inniki-mesisadgi be binsamarbalo. </v>
<v b="1CH" c="16" v="13">”Bemar, Bab-Jehová-e-mai-Israel-e-wagan gumalad. Jacob-wagan, Bab-Dummad na bemar-susadid. </v>
<v b="1CH" c="16" v="14">Bab-Jehová, anmar-Bab-Dummad gued. Bela e-sogedba napneggi igar-inniki semaid. </v>
<v b="1CH" c="16" v="15">E-igar-degisadegu-na-mesisadi, iemaisulid. Degi, amba wagan mili-miligwen-nasale (1,000-1,000), na ibmar-imakoye-sogsadi, gwen iegosulid. </v>
<v b="1CH" c="16" v="16">Deginbali, Bab-Jehová Abrahamʼbo-igar-mesisadi, Isaacʼga ise-sogar-igar-mesisadi, iemaisulid. </v>
<v b="1CH" c="16" v="17">Deginbali, Jacobʼga-igarmar-mesisadi, bargindinai gusad. Israelʼga deyob degisadegua ega igar-mesisad. </v>
<v b="1CH" c="16" v="18">Israelʼga Bab-Jehová weyob sogsa gusad: ‘Canaán-yar an bega ukoed, ar we-yar bega nugsalesad.’ </v>
<v b="1CH" c="16" v="19">”Deunni, bemar-dadgan ichee merguenad, amar negsuli gaamakdidimalanad. </v>
<v b="1CH" c="16" v="20">Deginbali, be-dadgan yar-baid-baid obakdidimalanad, reymar-baid-baid-negsemamaidgi obak-obak nanadimarbalinad. </v>
<v b="1CH" c="16" v="21">Degi-inigwele, Bab-Dummad, dule-bamalad be-dadgan-sabsur-imakega imaksasulid. Degine, Bab-Jehová anmar-dadgan-sabedba, reymarga weyob gandikidgi sogsa gusad: </v>
<v b="1CH" c="16" v="22">‘Dulemar-an-maiga-sulesmalad, mer oakalomalo. An-gayaburba-barsogmalad, mer ani sabsur-imakmalo.’ </v>
<v b="1CH" c="16" v="23">”Bela dulemar-napneggi-gudidimalad, Bab-Jehováʼga namakmalo, bane-bane e-abonolegedgi sunmakmalo. </v>
<v b="1CH" c="16" v="24">Dulemar-abargi, Bab-Jehová-e-gangued-yeerdaklegedgi be namakmalo, degi, e-ibmar-dakledisulid-imaksadgi, dulemar-baid-baidmarga namakmarbalo. </v>
<v b="1CH" c="16" v="25">Ar Bab-Jehová, dule-dummadid, e-nug bela-bela odummoleged maid. Degi, bab-dummagan-baiganba bur bule gangu maid. Degisoggu, dulemar bur bule Bab-Jehová-dobgue-wilubmalad. </v>
<v b="1CH" c="16" v="26">Ar bela bab-dummad-baigan-yar-baid-baidginmaladi, bab-dummagansurmalad, binsarmaladid. Bab-Jehováʼdi, nibneg-obinnisadid. </v>
<v b="1CH" c="16" v="27">Bab-Jehová bela-bela yeerdakleged, degi, bur-gangued-nika maid. Bab-Jehová-maidgi, gangued, degi, weligwaled nue-nikad. </v>
<v b="1CH" c="16" v="28">”Dulemar-yar-baid-baidgi-bukwamalad, bemar, Bab-Jehová-nug-dummarba-gued odummomarsun. Bemar, Bab-Jehová bela-bela yeerdakleged-nikaye sogmarsun. Bemar, Bab-Jehová bela-bela gangued-nikaye sogmarsun. </v>
<v b="1CH" c="16" v="29">Bab-Jehová-asabin dagmar, Bab-Dummad-asabin ega ibmar-ukleged sedamar. E-nug-odummomar, ar deyob imaklegergebed. Bab-Jehová-asabin dulluu ambikumalo, Bab-Jehová-neg-islidikid-yeerdaklegedgi, Bab-Jehová-nug odummomalo. </v>
<v b="1CH" c="16" v="30">Bela-neg-ugakaase, Bab-Jehová-asabin dobee itomalo. Ar Bab-Jehová neg-dirbir-naid nasiksad. Degisoggu, e-sogedba naigu guoed. </v>
<v b="1CH" c="16" v="31">¡Nibnegmar, wergumar! ¡Napneg, yeer-itogedba wergumar! Dulemar-yar-baid-baidgi-bukwamalad, be sogmar: ‘Bab-Jehová, rey-dummadye, be sogmar.’ </v>
<v b="1CH" c="16" v="32">”¡Demar, uurmake! ¡Bela egi-ibmar-bukwad, uurmake! ¡Sapur, wergue! ¡Bela-egi-ibmar-bukwad, wergue! </v>
<v b="1CH" c="16" v="33">Bela sapimar sapurba-bukwad, Bab-Jehová-asabin, weligwaledba namakmar. Ar Bab-Jehová, napneg-seega danikid. </v>
<v b="1CH" c="16" v="34">”Bab-Jehováʼga doggus-nuedye be sogmar, ar Bab-Jehová, dule-nuedid. Ar e-sabguedi, degisadeguad. </v>
<v b="1CH" c="16" v="35">Ega be sogmar: ‘Bab-Dummadye, be anmar-bendake. Ar be anmar-abonogedid. Bab-Jehováʼye, bulakwa-ambikuega be anmar-imake, dulemar-yar-baid-baidgi-bukwamaladgi be anmar-bendake. Adi, be-nug-swilidikid odummogegar, adi, weligwaledgi be-nug odummogegar.’ </v>
<v b="1CH" c="16" v="36">Israel-e-Bab-Dummad-Jehová, be-nug dummarba gusun. Degisadegu, be-nug odummoledii gusun.” Degi, dulemar bela abin sogdemogad: “¡Deyob guo!” Degi, geb Bab-Jehová-e-nug odummosmalad. </v>
<v b="1CH" c="16" v="37">Degisoggu, David, Asaf-onug-imaksad, degi, Asaf-e-gwenadgan-onug-imaksabalid. Adi, Bab-Jehová-Dadganbo-Igar-Mesisad-Ulu-asabin, bane-bane igar-maidba Bab-Dummad-nug-odummogedgi arbadii gumalagar. </v>
<v b="1CH" c="16" v="38">Deginbali, David, yawagak-dakmalaga, wemar onug-imaksabalid: Obed-Edom, degi, e-gwenadgan dulapaa-gakabaabak (68). Obed-Edomʼde, Jedutún-e-machid. Deginbali, Hosa, yawagakgi-nakulegega onugsasbalid. </v>
<v b="1CH" c="16" v="39">Degi, David, dule-irwa-Bab-Dummadse-goled-Sadocʼye-nugad, degi, e-gwenadganmala, Bab-Jehováʼse-gorleged-neg-Gabaónʼgi-siidgi arbamalaga onug-imaksabalid. </v>
<v b="1CH" c="16" v="40">Adi, wemar, Bab-Jehováʼse-gorleged-neggi, bane-bane wakdaradbali, degi, sedogidbali, ibmar-durgan-ogumakar Bab-Jehováʼga ukmalagar. Igi Bab-Jehová Israel-dulemarga gardagi-narmakar Igar-uksa, abali imakmalagar. </v>
<v b="1CH" c="16" v="41">Wemarba, David, wemar-onug-imaksabalid: Hemán, Jedutún, degine, dule-baigan onug-imaksabalid. Adi, wemar Bab-Jehováʼga doggus-nuedye sogega, degi, we-namaked-swilidikidgi namakmalagar: “Bab-Jehová-e-sabguedi, degisadeguad.” </v>
<v b="1CH" c="16" v="42">Degi, Hemán, Jedutúnʼbogwa, we-namakedgi gar-trompeta, gar-címbalo, degi, gar-baigan Bab-Jehováʼga ogormaladid. Jedutún-e-masmaladi yawagak-dakmaladid. </v>
<v b="1CH" c="16" v="43">Degine, geb bela dulemar na e-neg-e-negse nadmalad. David e-negse nadmogad. Adi, e-neguyaginmaladgi nued-binsaegar. </v>
<v b="1CH" c="17" v="1">David bato e-reyneggi-gudiidgine, Bab-Dummad-gayaburba-barsoged-Natánʼye-nugadga sogded: —Be an-dakena, andi urwar-neggi maid. Bab-Jehová-Dadganbo-Igar-Mesisad-Uludi, dordonegyaba siid. </v>
<v b="1CH" c="17" v="2">Degi, Natán, Davidʼga sogded: —Be-binsaedba na be ibmar-imako, ar Bab-Dummad beba gudiid. </v>
<v b="1CH" c="17" v="3">A-mutikidba, Bab-Dummad, Natánʼga sunmaknonikid. Ega sogded: </v>
<v b="1CH" c="17" v="4">“Be nao. An-mai-Davidʼga be sognao, ‘Bab-Dummad weyob sogye: David, an-megega be anga neg sobosulid. </v>
<v b="1CH" c="17" v="5">An Israel-dulemar Egiptoʼgi-onosad-akale, emi-ibadsega, neg-sobaledgi an megdisulid. Unnila dordoneg-sobaledginbi an gudii daed, degi, anse-goled-neg-nabir-selegedginbi an gudii daed. </v>
<v b="1CH" c="17" v="6">Bela Israel-dulemarba an gudigusgua, deunni an Israel-e-dummaganga sogsagua, anga an-dulemar-idugoye. ¿A-dulemarga an sogsa, anga urwar-neg sobmaloye? A-dulemarse an neg-egichissulid.’ </v>
<v b="1CH" c="17" v="7">”Degisoggu, an-mai-Davidʼga be sogo, Bab-Jehová-Bela-Gangued-Nikad weyob sogye: ‘Sapurba be sibad-wawaad-akwedga be gudigua, an be-sunonikid. An-Israel-dulemar-iduegala an be-susad. </v>
<v b="1CH" c="17" v="8">Ar bia be naddibe, an beba gudii daed. Degine, an be-isdarmalad bega obelosbalid. Ani, an be-nug we-napneggi odummobaloed. Dulemar-nug-bur-dummarba-megismaladyobi, an be-nug odummogoed. </v>
<v b="1CH" c="17" v="9">Deginbali, an-Israel-dulemarga deyopira amba an yar ukbaloed. Agi ambikuogu, bar ainirosurmalad. Be-isdarmalad, idualedyob ibigwensuli bar be imakosurmalad. </v>
<v b="1CH" c="17" v="10">An an-Israel-dulemargi dule-igar-nabomalad-dummagan-onugimaksad-akale, e-isdarmalad bela anse galakunoni gusmalad. ” ’A-ukinbali, an bega sogbalid, ani, Bab-Jehová, an bega be-wagan-urbebaloed. </v>
<v b="1CH" c="17" v="11">Be-ibagan bergudanikile, be burgwidele, be-sorbali, be-machi-gwensak rey-gangi-sigega an imakoed. E-negselegoed, an ogannogoed. </v>
<v b="1CH" c="17" v="12">A-dule anga neg-soboed, degi, e-yar-seoed an bargindioed. Deyob, e-yar-seodi, degisadegu guoed. </v>
<v b="1CH" c="17" v="13">An e-babga guoed, degi, e, an-machiga gumogoed. An-sabgued an egi obanosulid. Igi an-sabgued dule-be-iduar-negsesadgi an obachagusa, an deyob imakosulid. </v>
<v b="1CH" c="17" v="14">A-dule-rey-gangi-sigoedi anse-goled-neggi, degi, an-yar-dakmaidgine, degisadegu e-yar-semaid an-bargindimai guoed. E-negseleged gandikidba-selemai degisadegu guoed.’ ” </v>
<v b="1CH" c="17" v="15">Natán, negburgan-daksadba, we-gayaburba bela Davidʼga sogsad. </v>
<v b="1CH" c="17" v="16">Degidgi, David, Bab-Jehováʼbo-sunmakegala, Bab-Dummad-asabin signonikid. Ega sogded: “Bab-Jehováʼye, ¿ande doasunna? ¿An-neguyade ibusunna? Emide, we-ibmar bela be anga uknagu. </v>
<v b="1CH" c="17" v="17">A-ukinbali, Bab-Dummad, emide be anga sogbalid, be an-wagan-yoedse-danikoedgi be nued-binsabaloye. Bab-Jehová, bur bule dule-nug-nikadiyob be an-imaked. </v>
<v b="1CH" c="17" v="18">”Bab-Dummad, ¿ibu an bega bar sogbalirgebe? Emide be, weyob angi-nued-binsanaigu. Ani, an-be-maiga-gudiid, magasar be an-daked. </v>
<v b="1CH" c="17" v="19">Bab-Jehováʼye, be bela we-ibmar-gegerdaklemalad an-sabedba be imaksad. Degi, na be-abegedba be imaksabalid. Deginbali, be we-ibmar-magar-itogega be an-imaksabalid. </v>
<v b="1CH" c="17" v="20">”Bab-Jehováʼye, anmar nue be-wisid, dule-baid beyobidsulid. Degi, Bab-Dummad-baid be-imbagi maisurbalid. </v>
<v b="1CH" c="17" v="21">We-napneggi, ¿biti-dulemar-baid Israel-dulemaryobi bukwabali? Ar Israel-dulemarbi, be-dulamarga-imakegala, degi, be-nug-ogannogegala, na be sabsur-wilebukwadgi onosad. Degine, ibmar-gegerdaklemalad be imaksabalid. Deunni, be-dulamar Egipto-yargi be onosgua, be dule-bamalad barmete gusad, degi, dule-bamalad-e-bab-dummagan be barmete gusbalid. </v>
<v b="1CH" c="17" v="22">Israel-dulemar be-dulamarga-guega na be susad. Bab-Jehová, bee be e-Bab-Dummadga gunonikid. </v>
<v b="1CH" c="17" v="23">”Bab-Jehová, angi be sunmaksadi, degi, an-wagangi be sunmaksabalidi, mer be iegena gadin. Be-sogsadba degisadegu be imakena gadin. </v>
<v b="1CH" c="17" v="24">Adi, be-nug mer ielegegar, degi, be-nug-degisadegu odummoledii gubaligar. Bela dulemar sogmalagar: ‘Bab-Jehová-Bela-Gangued-Nikadi, Israel-e-Bab-Dummadid.’ Deginbali, an-wagan degisadegu bese bendakledii guegar. </v>
<v b="1CH" c="17" v="25">”Bab-Dummad, an-wagan reymarga degisadegu maiguoed-wisguega be an-imaksad. A-ulale, ani, an be-maiga-guedi, bese an ibmar egisnaid. </v>
<v b="1CH" c="17" v="26">Emisgi, Bab-Jehová, bee, be Bab-Dummadid. Anga be ibmar-nued-ukoye be sogsad. </v>
<v b="1CH" c="17" v="27">A-ulale, an bese wilesakwaa egisnaid, an-wagangi ise-nued be binsaoye. Adi, an-wagan degisadegu bega arbadii guegar. Bab-Jehová, an-wagangi be nued-binsassoggu, ega igar-nueganbi degisadegu naoed.” </v>
<v b="1CH" c="18" v="1">We-ibmar-gusad-sorbali, David, Filistea-sordamar-ogalakusad, degi, e-maiga imaknonibalid. David, Filistea-dulemar-ibe Gat-neggwebur sunonibalid, e-neggwebur-burwiganase-bakar, sunonikid. </v>
<v b="1CH" c="18" v="2">David, Moab-dulemar-ogalakunonibalid, geb e-maiganga imaksad. Deginbali, David, Moab-dulemar-mani-bennukdii-gumalaga imaksabalid. </v>
<v b="1CH" c="18" v="3">A-ukinbali, David, Hamat-neg-nugadgi, Soba-e-rey-Hadad-Ezer Éufrates-diwarba-yar-suega-gunaigu, Hadad-Ezer-ogalakusbalid. </v>
<v b="1CH" c="18" v="4">Agi, David, Hadad-Ezer-ibe: Ur-napagined miligwen (1,000) susad, sordamar-moligi-sii-urwemalad miligugle (7,000) gasad, dulemar-napagi-urwemalad mili-dulagwen (20,000) gasbalid. Ur-napaginedgi-moli-atinnarmalad-e-mali-gasi siksa gusbalid. Unnila molimar-dulatar (100) oakalossulid, ur-napaginmaladga urbisad. </v>
<v b="1CH" c="18" v="5">Geb degi, Siria-sordamar-Damascoʼginmalad, Soba-e-rey-Hadad-Ezer-bendakega nonimarmoganad. Degi-inigwele, David egi-obichabalid. David, Siria-sordamar mili-dulagwen-gakabo (22,000) ogilononikid. </v>
<v b="1CH" c="18" v="6">Degine, geb David, e-sordamar Siria-yargi, Damasco-neggweburgi-nakulemalaga urbisad. Siria-dulemar David-maiga gunonimalad. Deginbali, David, Siria-neggweburga mani-bennukleged-igar mesisad. Bab-Jehová, David-bia-bila-ononadele, emargi-obinega David-imakdaed. </v>
<v b="1CH" c="18" v="7">Deginbali, David, Hadad-Ezer-sordamar-sigu-abgamalad-orbiid-ebusadi, e-ibe susbalid, geb Jerusalénʼse sesa gusad. </v>
<v b="1CH" c="18" v="8">Deyobbali, David, Hadad-Ezer-e-neggweburmar Tibhatʼye-nugadgi, degi, Cunʼye-nugadgi, esgoro-gordikid-bukidar susbalid. A-esgoro-gordikidmar, Salomón, dii-sied-dummad-sobega ebusad, degi, buarmar-esgoro-gordikidbiid-sobega ebusbalid, deginbali, ibmar-Bab-Dummadse-goled-neggi-ebulemalad-sobega ebusbalid. </v>
<v b="1CH" c="18" v="9">Hamat-e-rey-Toi wisgusad, David, Soba-e-rey-Hadad-Ezer-e-sordamar bela obelosye. </v>
<v b="1CH" c="18" v="10">Ar Hamat-e-rey-Toi, Hadad-Ezer-e-isdaradmosoggu, Rey-Davidʼga nuedye-sogegala, degi, Hadad-Ezerʼgi-nakwisad nued-be-imaksaye ega sogbaligala, ese e-machi-Adoram barmialid. Degidbali, Toi, ibmar-akar-akar-orgi-sobarmalad, manimar, degi, ibmar-esgoro-gordikidgi-sobarmalad Davidʼga barmialid. </v>
<v b="1CH" c="18" v="11">David, bela Toi-ega-ibmar-uksadi, Bab-Jehováʼga uksad. Deginbali, dulemar-ibe manimar-susbalidi, degi, ormar-susbalidi, Bab-Dummadga uksabalid. We-dulemar-ibe susgusad: Edom-dule, Moab-dule, Amón-dule, Filistea-dule, degi, Amalec-dule. </v>
<v b="1CH" c="18" v="12">Deginbali, Sarvia-machi-Abisai, Balu-Nebagi miliambe-gakabaabak (18,000) Edom-dulemar-ogilosad. </v>
<v b="1CH" c="18" v="13">Degine, Abisai, Edom-yargi dule-nakulemalad-urbenonikid. Agine, geb bela Edom-dulemar David-e-maiganga gunonimalad. Bab-Jehová, David-bila-ononadele, e-isdarmaladgi-nakwega imakdaed. </v>
<v b="1CH" c="18" v="14">David bela Israel-yargi negsemaidgine, nue-itoakwaa dulemarga negsemai gusad, innikii e-dulamar-semai gusad. </v>
<v b="1CH" c="18" v="15">David-e-dulemar-idumaladi, wemalad: Sarvia-machi-Joab, sorda-bila-onomalad e-dummadid. Ahilud-machi-Josafat, garda-narmaked-e-dummadid. </v>
<v b="1CH" c="18" v="16">Ahitob-machi-Sadoc, degi, Abiatar-machi-Abimelecʼbogwa, dule-irwa-Bab-Dummadse-gormaladid. Savsa, Davidʼga garda-narmakedid. </v>
<v b="1CH" c="18" v="17">Joiada-machi-Benaía, Cereteo-dulemar, degi, Pelet-dulemar-e-dummadid. Geb David-masmaladina, dummagan-negsedimaladid. </v>
<v b="1CH" c="19" v="1">We-ibmarmar-nasad-sorba, Amón-dulemar-e-rey-Nahas burgwenonikid. Geb sorbali, Nahas-e-machi reyga megnonikid. </v>
<v b="1CH" c="19" v="2">Geb degine, David sogded: “Nahas angi nued-binsassoggua, deyob an Nahas-machi-Hanúnʼgi an nued binsamogargebed.” Agala, David, Hanúnʼse ega-gayaburba-berbemalad barmisad, e-bab-burgwisad-nukad mer dogdar bukib-binsaegar. </v>
<v b="1CH" c="19" v="3">David-e-gayaburba-berbemalad Hanúnʼga mer-bukib-binsaye sogega mosmargua, Amón-dulemar-e-dummagan Rey-Hanúnʼga sogdemalad: “¿Ar David mer-bukib-binsaye bega-sogega, e-sordamar-barmiar be ebinsasi? ¿Ar be-babgi-nued-binsaye, aga barmiar be ebinsasi? Degisuli. Ar David, neg-argaega e-sordamar-barmialid, ar anmar-obelogega barmialid.” </v>
<v b="1CH" c="19" v="4">Degidgine, Hanún, David-e-sordamar-gayaburba-berbemalad gasad. Amar-ibe e-siga-emiega imaksad, degi, e-mormar-yoid e-sor-nagase e-ibe-sikega imaksabalid. Deyob gannar Davidʼse barmisad. </v>
<v b="1CH" c="19" v="5">David-e-sordamar deyob gusmalad, nue-binge gusmalad. Geb David, deyob e-sordagan-gusye wisgusgua, amarse sorda-bamalad-barmisad, weyob ega sognamalagar: “Jericó-neggweburgi be gudii imakmargwelo. Bemarga siga-sugusar, geb be dagmalo.” </v>
<v b="1CH" c="19" v="6">Degidbali, Hanún, degi, Amón-dulemar David-e-isdaradga gunonimarsunye itononimalad. Degisoggu, wemar, ur-napaginmalad manigi-bennukar-sedegala, degi, dulemar-moligi-bila-onomalad manigi-bennukar-sedegala, mani nibir-milidulapaa-gakambe-gakabake (74,000) Mesopotamia-yarse, Siria-yarse, Maaca-yarse, degi, Soba-yarse barmismalad. </v>
<v b="1CH" c="19" v="7">Degine, geb ur-napagined mili-dulagwen-gakambe-gakabo-mergu (32,000) manigi bennuksamalad. Deginbali, manigi-bennukale Maaca-yar-e-rey, Maaca-sordamarse-bakale sesbalid. Wemar Medebaʼye-neg-nugad-asabin ambikunonimalad. Amón-e-sordamardina, bila-ononamalagala, e-neggweburmargi noarmalad. </v>
<v b="1CH" c="19" v="8">David deyob-wisgusgua, Joab-barmisad, bela e-sordamar-gandikmaladmala barmisad. </v>
<v b="1CH" c="19" v="9">Amón-dulemar bila-onogega-ainiarmargua, e-neggwebur-dogedgi ambikunonimalad. Reymar Amón-dulemar-bendakega-nonimarmogad, amardina bachikii neba-neg-naidgi ambikusmalad. </v>
<v b="1CH" c="19" v="10">Joab, e-asabin e-isdarmalad-bukwa dakded, degi, e-yargansik-bukwa dakdebalid. Geb agine, Siria-sordamargi-bila-onogegala, Israel-sordamar-bur-niga-gandikmalad egwasad. </v>
<v b="1CH" c="19" v="11">Geb Joab, Amón-sordamargi-urwemalaga e-ia-Abisai Israel-sordamar-bamalad-e-iduega onug-imaksad. </v>
<v b="1CH" c="19" v="12">Agine, Joab, Abisaiʼga sogded: “Ar Siria-dulemar angi obite be dakdele, be an-bendaknao. Ar Amón-dulemar begi obite an dakdemogale, an be-bendaknamogo. </v>
<v b="1CH" c="19" v="13">Na be gandik imakmalo, mer sikirmakmalo. Anmar-dulemar-nukad, degi, anmar-Bab-Dummad-e-neggweburmar-nukad bila-onomalo. Ar Bab-Jehová na igi-abege, deyob na neg-imakoed.” </v>
<v b="1CH" c="19" v="14">Agine, Joab, e-sordamarmala, Siria-sordamargi ilagwen-dogar bila-ononadmalad. Siria-sordamardi aka Joab-idu duurmakdemalad. </v>
<v b="1CH" c="19" v="15">Amón-dulemardi, Siria-dulemar-duurmakde-dakdemargua, Joab-e-ia-Abisai-idu duurmakdemarmogad, geb e-neggweburse ubononimalad. Degi, geb Joab, Jerusalénʼse gannar nonikid. </v>
<v b="1CH" c="19" v="16">Siria-dulemar, Israel-dulemarse galakus na itosmargua, e-bendakdamalaga Siria-dulemar-Éufrates-diwar-obakar-bukwamaladse gayaburba-berbemalad barmisad. A-sordamar-e-dummad Sofacʼye-nugad. Sofacʼde, Rey-Hadad-Ezer-e-sorda-dummadid. </v>
<v b="1CH" c="19" v="17">David deyob wisgunonibargua, bila-ononaegala, bela Israel-sordamarse gornai guarbalid. Geb, Jordán-diwar-obaksamargua, Siria-sordamargi-bila-onogegala, guakwaa ambikudapmalad. Degidgine, Siria-sordamar David-e-sordamargi gwichiguarmalad. Agi bila-onodmarsunnad. </v>
<v b="1CH" c="19" v="18">Siria-sordamar, Israel-sordamar-abin-galakudedba duurmakdemalad. Agi, David, Siria-sordamar-ur-moli-onanamalad, miligugle (7,000) oburgwisad. Deginbali, sordamar-napagi-bila-onomaladdi mili-dulabo (40,000) ogilosbalid. Deyob, David, Siria-sordamar-e-dummad-Sofac oburgwisbalid. </v>
<v b="1CH" c="19" v="19">Hadad-Ezerʼba-bila-ononanai-gusmaladi Israel-dulemarse-galakus na itosmargua, mer bar bila-onogega Davidʼbogwa igar-mesnai guarmalad. Deyobi, geb David-e-maiga gunonimarsunnad. Degi-neggusad-akale, Siria-dulemar, bar Amón-dulemar-bendakbi gussurmalad. </v>
<v b="1CH" c="20" v="1">Birga-binid-nagunonigua, reymar-bila-ononaddamalad-ibagangi, Joab bila-ononad gusad. Davidʼdina, Jerusalénʼgi besa gusad. Geb agi, Joab, Amón-dulemar-sabsur-wionai gusad. Geb Rabá-neggwebur-ebirnai gualid, geb a-neggwebur-obelosad. </v>
<v b="1CH" c="20" v="2">Geb agi, David, Amón-dulemar-e-rey-ibe ologurgin-susad. We-ologurginde, nibir-dulapaa-gakambe-gakatar (75) aidikued, degi, akwa-nuegan-dakar-dakar-gamalad egi sobarbalid. We-ologurgin, David-e-nono-birgi sismalad. A-ukinbali, David, Rabá-neggweburgi ibmar-bukidar sesa gusbalid. </v>
<v b="1CH" c="20" v="3">Degine, David, dulemar-Rabá-neggweburgi-besmalad onisbalid. Geb, David, a-dulemar we-ibmargi-oarbaega imaksad: Esnaligi, esgorogi, degi, akangi-oarbaegar. Deginbali, David, bela dulemar-Amón-neggweburmargi-bukwamalad, deyob-oarbaega imaksabalid. Degi, David, belagwable e-sordamar-bila-onomalad Jerusalénʼse senonikid. </v>
<v b="1CH" c="20" v="4">Degi-neggusad-sorbali, Israel-sordamar Gezer-neg-nugadgi Filistea-sordamargi bila-onosmarbalid. Sibecai Husaʼgined, dule-masdummagan-e-wagwa-Sipaiʼye-nugad oburgwisad. Deyob Israel-dulemar, bila-onogedgi, Filistea-dulemargi obichad. Filistea-dulemar Israel-dulemarse bar achassulid. </v>
<v b="1CH" c="20" v="5">Ibagan-nasbargua, Filistea-sordamargi bila-onolesbalid. A-bila-onolesadgine, Jair-machi-Elhanán Lahmi-oburgwisad. Lahmiʼde, Goliat-e-gwenadid, Gat-duled. Lahmi bila-onogedgi e-eswar-ebuged warbipisulid. </v>
<v b="1CH" c="20" v="6">Gat-neggweburgi gannar bila-onolesbalid. A-neggweburgi dule-masdummad maid. E-argan-goomar abinbela walanergwa-walanergwa (6-6) nikad. E-nag-goomar, deyob abinbela walanergwa-walanergwa (6-6) nikabalid. Belagwable e-goomar dulagwen-gakabake (24) nikad. We-dule, dule-masdummagan-e-wagwad. </v>
<v b="1CH" c="20" v="7">We-dule-dummad, Israel-dulemarbo-urwegala, egi yee-sogdii gualid. Agi, Simea-machi-Jonatán, we-dule-masdummad-oburgwisad. Simeaʼde, David-e-iad. </v>
<v b="1CH" c="20" v="8">We-dule-masdummagan, Gatʼginmalad-masdummagan-e-waganad. Wemar, Davidʼse, degi, David-sordaganse oburgwiles gusmalad. </v>
<v b="1CH" c="21" v="1">Nia-Satanás Israel-dulemargi gwichigunonikid, geb David-e-binsaed ganonikid. Geb Israel-sordamar-ebisega David-imaksad. </v>
<v b="1CH" c="21" v="2">Agine, David, Joabʼga, degi, sordamar-e-idumaladga sogded: —Be namala, Israel-sorda-ebisnamalo. Bemar Beerseba-neggwebur-akale dulemar-ebisdoed, geb Dan-neggweburse obelodapoed. Sordamar-ebislesad bela be anga sogmalo, adi, an wisguegar, ebigwa dulemar bila-onomalaga gusmalale. </v>
<v b="1CH" c="21" v="3">Joab abin-sogded: —Bitigi Bab-Jehová na e-dulamar emi-nikadbali, ila-dulataledse (100) bur bule omelogena gadin. ¿Ar we-dulemarde belagwable bega arbadimarsursi? Dummad-rey, ar degite, ¿ibiga be sordamar-ebisbie? Ar aka be Israel-dulemarga boni-amiega be gunaid. </v>
<v b="1CH" c="21" v="4">Degi-inigwele, rey-igar-uksadi Joabʼgi obichad. Degisoggu, Joab, sordamar-ebisega bela Israel-sordamar-bukwadba bipirmaknadsunnad. Joab Jerusalénʼse gannar aibirisgua, Davidʼga bela dule-nabir-bilagi-urwemalad-e-mergued sognonikid. </v>
<v b="1CH" c="21" v="5">Bela Israel-yargine, dulemar-nabir-sunna-bilagi-urwemalad miyon-gwensak-gaka-mili-dulatar (1,100,000) mergued. Degi, Judá-dulemar nabir-bilagi-urwemarmogad mili-dulataled-ilabake-gaka-dulapaa-gakambe (470,000) mergubalid. </v>
<v b="1CH" c="21" v="6">Joab Levita-dulemardi-ebichasulid, degi, Benjamín-dulemar-ebichasurbalid. Ar Joab, rey-ega-igar-uksad gwen abessulidba deyob imaksad. </v>
<v b="1CH" c="21" v="7">Bab-Dummad, David-sordamar-ebichisgu, gwen nabir daksasulid. Degisoggu, a-nukad, Israel-dulemargi sabsur-odurdaked barmialid. </v>
<v b="1CH" c="21" v="8">Degidgi, David, Bab-Dummadga sogded: “Bab-Dummadye, ar an yogasaar binsaedsulidyob sordamar-ebisnai gusad. An begi dummad-nosad. Degisoggu, Bab-Dummadye, an wilesagwar bese egisdo, an-begi-nosad be anga eliye.” </v>
<v b="1CH" c="21" v="9">Degine, Bab-Jehová David-e-negburgan-daked-Gadʼga sogded: </v>
<v b="1CH" c="21" v="10">“Davidʼse be nae, ega be sognao: Weyob Bab-Jehová sogye: ‘An bega ibmar-sogapaa sogoed, soggwen be suo. Be anga sogo, biti an bega imakoye.’ ” </v>
<v b="1CH" c="21" v="11">Gad Davidʼse nadgua, ega sogdapid: “Bab-Jehová weyob soged: </v>
<v b="1CH" c="21" v="12">‘We-ibmar-sogapaagwad, soggwen be suo: Birgapaa ukud-nagueddibe. Be-isdarmalad nii-walapaa es-suidgi be-ogalakudii-gueddibe. Sulile, Bab-Dummad bela Israel-yar-naid-ugakaase ibapaa bemar-sabsur-odurdaked, e-baliwitur bela dulemar neg-uelleged-dummadba-galitoged imakeddibe. ” ’David, nue be binsao. Dule-an-barmialidgala, ¿igi an sogosunna?’ ” </v>
<v b="1CH" c="21" v="13">David, Gad-abin sogded: “An nue-wile itoged. Bab-Jehová-e-ganguedgi an berguer bur gadid. Ar Bab-Jehováʼdi, emar-saberba maisoggu, a, an-sabsur-odurdaker bur nuedid. Dule-an-isdarmalad-an-wioged an abesulid.” </v>
<v b="1CH" c="21" v="14">Degisoggu, Bab-Jehová, Israel-dulemargi boni-dummad barmialid. Agine, Israel-dulemar mili-dulapaa-gakambe (70,000) burgwisad. </v>
<v b="1CH" c="21" v="15">Deginbali, Bab-Jehová, dulemar-ogilogega e-baliwitur Jerusalén-neggweburse barmialid. Bab-Jehová, deyob baliwitur-emar-oburgwenai daksagua, dulemar-wiledakded. Degi-dakdedbali, baliwiturga sogded: “¡Wesego! ¡Mer bar ogilogo!” Deunni, Bab-Jehová-e-baliwitur, Jebuseo-dule-Ornán-e-ibmar-gwag-omukulegedgi gunaid. </v>
<v b="1CH" c="21" v="16">David atakdegua, Bab-Jehová-e-baliwitur niba nai dakalid, degi, es-gani Jerusalén-neggwebursik-oyonai dakalid. Geb David, degi, girmar-dummaganmala bukib-itoged-mor-yoi napase dulluu imaksamalad. </v>
<v b="1CH" c="21" v="17">Degine, David, Bab-Dummadga sogded: “¿Ani an dulemar-ebisnai gussursi? Ani an begi-yolesadid, ani an noar ibmar-imaksad. We-dulemardi, ¿ibugi nosmarsunna? Wemar sibad-wawaadmaryob gued, an-sogsadba imaksamalad, ibmar gwen akar imaksasurmalad. Bur be angi yolege, bur be an-gwenadgangi yolebali. Be-dulamardi, mer be akar imake, mer be-dulamargi boni-dummad be barmidage.” </v>
<v b="1CH" c="21" v="18">Bab-Jehová-e-baliwitur Gadʼga sogded: “Be nae. Davidʼga be sogo: ‘Bab-Jehováʼga ibmar-ogumakar-ukleged-aila be soboye. Jebuseo-dule-Ornán-e-ibmar-gwag-omukuleged-naidgi be aila-soboye.’ ” </v>
<v b="1CH" c="21" v="19">Degine, geb David nadsunnad, igi Gad Bab-Jehová-nuggi-ega-ibmar-sogsa, deyob imaksasunnad. </v>
<v b="1CH" c="21" v="20">Ornán trigo-gwag-omukunaidgi sorsik-aibiridgua, baliwitur-dakalid, degi, e-masmala-warbakegwad-eba-gunanaid, baliwitur-dakdemarmogad. Geb agi, baliwitur-iduar dukusmalad. </v>
<v b="1CH" c="21" v="21">Degidgi, David, Ornán-gunaidse naded. Ornán ibmar-gwag-omukulegedgi-gunaidgi David-dani-dakdegua abin noalid, geb, David-abin napase dulluu imaksad. </v>
<v b="1CH" c="21" v="22">Geb David, Ornánʼga sogded: —We-ibmar-gwag-omukuleged-nega be anga manigi uke. Adi, an agi Bab-Jehováʼga ibmar-ogumakar-ukleged-aila sobega. Geb degidbali, boni-dummad-nonaid dulemargi nabir bangudoed. E-mani-gargegued-sogedba be anga uko. </v>
<v b="1CH" c="21" v="23">Degi, Ornán, Davidʼga sogded: —Dummad-rey, be-dakedba na be neg sue, an binsa bega uked. Bab-Dummadga-ogumakar-ukega an moli-bebe-nikad-machered-alugwasualed bega uko. Degi, trigo-naged-urgo sapanga-imakega an bega ukbalo. Deginbali, trigo-gwag an bega ukbalo. Bela we-ibmar maniginsuli an binsa bega uko. </v>
<v b="1CH" c="21" v="24">Degi, Rey-David, Ornánʼga sogded: —¡Adi, deyobsulirgebed! Be-ibmar Bab-Jehováʼga-ukega an be-ibe suosulid, ar we-ibmar begadid. Bela we-ibmar e-gargeguedba an bakar imakergebed. Ar Bab-Jehováʼga-ibmar-ogumakar-ukega an mani-missuli gwen ukosulid. </v>
<v b="1CH" c="21" v="25">Degisoggu, David, ibmar-gwag-omukuleged-neg-bakega, Ornánʼga or nibirambe-gakatar (15) uksad. </v>
<v b="1CH" c="21" v="26">A-nainugi, David, Bab-Jehováʼga ibmar-ogumakar-ukleged-aila sobsad. Agi, Bab-Dummadga ibdula-ogumakar uksad, degi, gwenatigwarguedga ibmar-ukleged ega uksabalid. Degine geb, Bab-Jehováʼse gochad. Agi, Bab-Jehová, nibneg-akale, ibmar-ogumakar-ukleged-ailagi soo odenonikid. </v>
<v b="1CH" c="21" v="27">Degidgi, Bab-Jehová, baliwiturga sogsad, es-ganikid e-saboged-yaba odoye. </v>
<v b="1CH" c="21" v="28">David, Bab-Jehová-e-itos-daksagua, Jebuseo-dule-Ornán-e-ibmar-gwag-omukulegedgi-gunaidgi, Bab-Dummadga bur bule ibmar-uknai gusad. </v>
<v b="1CH" c="21" v="29">A-ibagangine, Moisés Bab-Jehováʼse-goled-neg-sunna-seleged negsulidganba-sobsagusad, degi, ibmar-ogumakar-ukleged-aila sobsagusbalid, Gabaón-yargi neg-matusulidgi bukwad. </v>
<v b="1CH" c="21" v="30">Degi-inigwele, David, Bab-Dummadbo-sunmakega, Gabaónʼse nadsurgusad, ar ade, Bab-Jehová-e-baliwitur-es-ganikid-dobedbali geg nae gusad. </v>
<v b="1CH" c="22" v="1">Degi, David sogded: “Wegi Bab-Dummad-Jehováʼse-goled-neg soblego. Deginbali, wegi ibmar-ogumakleged-aila soblebalo, adi, Israel-dulemar, nabir Bab-Jehováʼga ibmar-ogumakar ukmalagar.” </v>
<v b="1CH" c="22" v="2">David, Israel-yargi dulemar-ainebarmalad-gudimaladse bela gochad. A-dulemar-abar, akwagi-arbaegala nug-imaksad, adi, a-akwagi Bab-Dummadse-goled-neg-soblegegar. </v>
<v b="1CH" c="22" v="3">Deginbali, David, yawagak-abgaed-sobega, degi, yawagak-biokega, esgoro-bukidar amisbalid. Degi, esgoro-gordikid bukidar amisbalid, e-aidikuedi, wisgulessulid. </v>
<v b="1CH" c="22" v="4">Deyob, David, urwar-urgomar geg ebislegedse onmaksabalid. Sidón-dulemar, degi, Tiro-dulemar, Davidʼga urwar-urgo bukidar senonibalid. </v>
<v b="1CH" c="22" v="5">David sokargusad: “An-machi-Salomón amba-sapingwagwad, amba binsaed dogdar nikasulid. Ar Bab-Jehováʼse-goled-neg soblegergebed, nuekwa soblegoed, degi, bela-bela yeerdakle soblebaloed. We-napneggi we-neg-e-yeerdaklegedgi dummad-sunmaklegoed. Degisoggu, a-neg-soblegegala, an guakwaa ibmar-onmakergebed.” Deyobi, David, Bab-Dummadse-goled-neg-sobegala, e-burgwed-iduale, bela ibmarmar guakwaa urbisad. </v>
<v b="1CH" c="22" v="6">Degine, geb David, e-machi-Salomónʼse gochad, ega sogegar, Israel-e-Bab-Dummad-Jehováʼga be neg-soboye. </v>
<v b="1CH" c="22" v="7">Degidbali, David e-machi-Salomónʼga sogded: “Machi, an-Bab-Jehová-e-nug-odummogegala an binsasando, an Bab-Dummadse-goled-neg soboye. </v>
<v b="1CH" c="22" v="8">Degi-inigwele, Bab-Jehová weyob anga sunmaknonikid: ‘Be ablis dummad-eosad, be dummad-bila-onosbalid. Degisoggu, be anga neg sobosulid. </v>
<v b="1CH" c="22" v="9">Degi-inigwele, be machi-wargwen-nikuoedi, dule-bogidikid guoed. An ega e-isdarmalad-e-yar-dikarba-bukwamaladbo neg-bogidik nasikoed. Agala, we-machi Salomónʼye nugguoed. Ar e-negsemaidgi, Israel-dulemargala neg-bogidikid nasikoed, degi, bonisuli gudii gumaloed. </v>
<v b="1CH" c="22" v="10">We-machigwa anga anse-goled-neg soboedid. Degine, an-machiga guoed, an e-babga gumogoed. E-yar-seoedgi an bur bule bendakoed, Israel-yargi degisadegu yar-semai-guega an imakbaloed.’ </v>
<v b="1CH" c="22" v="11">”Machi, be-Bab-Dummad-Jehováʼga be neg soboed. Degisoggu, Bab-Jehová beba gudii guoed. Igi na sogsa-gusa, bede ega neg-soboye, ar deyob imakoed. </v>
<v b="1CH" c="22" v="12">Bab-Jehováʼdi binsaed-nued, bega ukoed, degi, magar-neg-itoged bega ukbaloed, adi, be Israel-dulemarga negsear-soger, be-Bab-Dummad-Jehová-Igar-Maidba be nanadii guegar. </v>
<v b="1CH" c="22" v="13">Ar be nue-ise-itogar Bab-Jehová-sogsadba be nanadiile, degi, Israel-dulemarga-Moisésʼba-Igarmar-uklesadba be nue-nanadibalile, nueganbi bega ibmar nadoed. Degine, be gandik imako, mer be dobguo. Mer be na san gegegwa imako, mer be galakubalo. </v>
<v b="1CH" c="22" v="14">Be dake, Bab-Jehováʼse-goled-neg-sobega, yeer-ganguedgi an bega we-ibmarmar onmaksad: Or, nibir-miyon-gugle gaka mili-dulataled-ilatar (7,500,000), degi, mani, nibir-miyon-dulapaa-gakambe-gakatar (75,000,000) an onmaksad. Esgoro-gordikiddi, degi, esgoro-sunnaddi, ichesulidba ebislessulid, ar dogdar-mergued. Urgomar, degi, akwamar, deyob an urbisbalid. Geb sorba be, bur bule be ibmarmar omelobaloed. </v>
<v b="1CH" c="22" v="15">Deginbali, dule-bega-arbamalad an bukidar bega amisbalid: Dule-akwa-mamarmalad, akwagi-neg-sobmalad, urgogi-arbamalad. Degi, bela-we-ibmargi-nerguarmalad an amisbalid: </v>
<v b="1CH" c="22" v="16">Orgi-nerguarmalad, manigi-nerguarmalad, esgoro-gordikidgi-nerguarmalad, esgoro-sunnadgi-nerguarmalad. Degisoggu, be arbasundo, ar Bab-Jehová beba gudii guoed.” </v>
<v b="1CH" c="22" v="17">Geb degine, David, e-machi-Salomón-bendakmalaga bela Israel-e-dummaganga igar uksad. </v>
<v b="1CH" c="22" v="18">Weyob ega sogsad: “Bemar-Bab-Dummad-Jehová bemarba gudiid. Ar a bemarga bela-yar-naidgi neg-bogidikid nasiksad. Ar Bab-Dummad dulemar-we-yargi-bukwadgi-nakwega an-imaksad. Wemar, Bab-Jehová-urbaligwa nanabukwad, degi, Bab-Jehová-e-dulemar-sogedba nanabukmarbalid. </v>
<v b="1CH" c="22" v="19">Emisgi, bemar bela-bela ulubgi, bemar-Bab-Dummad-Jehováʼba nanabukwa be gumarsunno. Degisoggu, Bab-Dummad-Jehováʼse-goled-neg-sobega ogudmarsun. Ar deyobi, anmar Bab-Jehová-Dadganbo-Igar-Mesisad-Ulu a-negse sedamaloed, degi, Bab-Dummadga-ibmar-ebulemalad sedamarbaloed. Ar Bab-Jehová-nug-odummolegegala, we-neg soblegoed.” </v>
<v b="1CH" c="23" v="1">David, e-birga-nue-seleba-gusadgine, Israel-e-reyga-megega e-machi-Salomón-onug-imaksad. </v>
<v b="1CH" c="23" v="2">Degine, David, Israel-girmar-dummagan onmaksad, dule-irwa-Bab-Dummadse-gormalad onmaksabalid, degi, Levita-dulemar onmaksabalid. </v>
<v b="1CH" c="23" v="3">Levita-dulemar birga-dulagwen-gakambe-obine-nikamalad (30+) ebislesad. War-wargwengi-ebichilesgu, machergan mili-dulagwen-gakambe-gakabaabak-mergu (38,000) daklealid. </v>
<v b="1CH" c="23" v="4">David sogded: “We-dulemar-deyob-merguedgi, Bab-Jehováʼse-goled-neggi mili-dulagwen-gakabake (24,000) arbamaladid. Sapin-dummagan, degi, igar-nabomalad-dummagan milinergwa (6,000) mergubalid. </v>
<v b="1CH" c="23" v="5">A-uki, yawagak-dakmalad milibake (4,000) mergubalid. Deginbali, garmar-ogoledgi Bab-Dummad-nug-odummomalagala milibake (4,000) bukwabalid. Ani, Bab-Dummad-nug-odummomalaga a-garmar-sobmalaga imaksad.” </v>
<v b="1CH" c="23" v="6">David, Leví-e-masmala-warbaagwadba, Leví-wagan danar-danar oambikusad. Leví-e-masmala, wemalad: Gersón, Coat, Merari. </v>
<v b="1CH" c="23" v="7">Gersón-masmala, wemalad: Laadán, Simei. </v>
<v b="1CH" c="23" v="8">Laadán-e-masmaladi, wemarmogad: E-machi-gebesailagined Jehiel. Jehiel-yarbalid, Zetam, degi, Joel. Bela walapaa gued. </v>
<v b="1CH" c="23" v="9">Simei-e-masmala-warbaagwad, wemalad: Selomit, Haziel, Harán. Wemar, Laadán-e-gwenadgan-e-dummaganad. </v>
<v b="1CH" c="23" v="10">Simei masmala-walabake-nikusbalid, wemalad: Jahat, Zina, Jeús, Bería. </v>
<v b="1CH" c="23" v="11">Jahatʼde, machi-gebesailaginedid, Zinaʼdi, e-yarbalidid. Jeús, degi, Beríaʼbo masmala-ichesur nikussurgusmalad. Degisoggu, neg-gwagwenayob gunonimalad. </v>
<v b="1CH" c="23" v="12">Coat-e-masmala bela walabake gumalad: Amram, Izhar, Hebrón, degi, Uziel. </v>
<v b="1CH" c="23" v="13">Amram-e-masmala, wemalad: Aarón, Moisés. Aarón, degi, e-waganmala, amarbi Bab-Jehováʼga ibmar-bur bule-swilidikmalad-ukega, degi, ina-wawadikid-ogumakbaliga nuggusmalad. Deginbali, Bab-Dummad-nuggi-arbaega, degi, e-nug-odummodi-gubaliga nuggusmarbalid. </v>
<v b="1CH" c="23" v="14">Bab-Dummad-e-dule-Moisés-e-masmala, Leví-e-waganmarba dognonimarmogad. </v>
<v b="1CH" c="23" v="15">Moisés-e-masmala, wemalad: Gersón, Eliezer. </v>
<v b="1CH" c="23" v="16">Gersón-e-machidi, wedid: Sebuel, machi-sailagined. </v>
<v b="1CH" c="23" v="17">Eliezer-e-machidi, wemogad: Rehabías, machi-sailagined. Eliezer masmala-baid nikussulid. Rehabíasʼdina masmalad-ichesur nikusad. </v>
<v b="1CH" c="23" v="18">Coat-machi-Izhar-e-machidi, wedid: Selomit, machi-sailagined. </v>
<v b="1CH" c="23" v="19">Coat-machi-Hebrón-e-masmaladi, wemalad: Jerías, machi-sailagined. Jerías-yarbalid, Amarías. Amarías-yarbalid, Jahaziel. Jahaziel-yarbalid, Jecamán. </v>
<v b="1CH" c="23" v="20">Coat-machi-Uziel-e-masmaladi, wemalad: Micaía, machi-sailagined. Micaía-yarbalid, Isías. </v>
<v b="1CH" c="23" v="21">Merari-e-masmala, wemalad: Mahli, Musi. Mahli-e-masmaladi, wemalad: Eleazar, Quis. </v>
<v b="1CH" c="23" v="22">Eleazar masmala-suli burgwisad. Degi-inigwele, bunamalabi nikusad. Degine, we-bunamala, e-gwenadgan-Quis-masmala nikusmalad. </v>
<v b="1CH" c="23" v="23">Musi-e-masmala-warbaagwaddi, wemalad: Mahli, Edar, Jeremot. </v>
<v b="1CH" c="23" v="24">Wemar, Leví-e-waganmalad, e-babgangi-danimalad. Nug-welesadi, e-dummaganba war-wargwengi e-nugmar nagusad. Degi, birga-durgwen (20) nikamalad, birga-durgwen-obine (20+) nikamarbalid. Amar, Bab-Jehováʼse-goled-neggi arbadii damalad. </v>
<v b="1CH" c="23" v="25">Ar David weyob sogsa gusad: “Israel-e-Bab-Dummad-Jehová, Israel-dulemarga neg-bogidik nasiksad, degi, Jerusalénʼgi-mai sadeguoed. </v>
<v b="1CH" c="23" v="26">Aga, Levita-dulemar, Bab-Dummadse-goled-neg-sunna-seleged bar-sedii guosurmalad, degi, ibmar-ebulemalad-ebipidii bar guosurmarbalid.” </v>
<v b="1CH" c="23" v="27">Degisoggu, David-napi-ibmar-sogsadbali, Levita-dulemar birga-durgwen-nikamalad (20), degi, birga-dulagwen-obine-nikamalad (20+), ebislesad. </v>
<v b="1CH" c="23" v="28">We-Levitaʼmar Aarón-e-masmala-sogedba Bab-Jehováʼse-goled-neggi we-ibmargi-arbamalaga ebislesmalad: Babse-goled-neg-imbaba arbaegar, Babse-goled-negyaba neg-burwigana-dakmalagar, ibmar-islidikmalad-bukwad urukegar, degi, Bab-Dummadse-goled-neggi bela ibmar-imakedgi bendakbaligar. </v>
<v b="1CH" c="23" v="29">Amba wemala, Bab-Jehováʼga-ukegala, we-ibmar guakwaa imakmarbalid: Madu-islidikid, madubur Bab-Dummadga ukegar, madu-ologana-inasulid, ibmar-dibyar-ukleged, ibmar-duar-uklegeddibe. Deginbali, nibir-ibmar-oaidikumalad, ibmar-wilubsamalad, a-dakedmarbalid. </v>
<v b="1CH" c="23" v="30">A-ukine, Bab-Jehováʼga-dog-nued-sogegar, degi, Bab-Jehová-e-nug-odummobaligar, bane-bane wakudaradba, degine, sedogidba Bab-Dummadse-goled-negse naddamalad. </v>
<v b="1CH" c="23" v="31">Degi, Bab-Jehováʼga we-ibmar-ukleged-dakedmarbalid: Ibmar-durgan-ogumakar itoged-ibagi-ukleged, nii-gebe-gwisgusadgi-ukleged, degi, iba-dummad-itoakwaa-onolegedgi-ukleged dakedmarbalid. Emar-merguedba bane-bane, degi, muchub-muchub, e-igar-maidba Bab-Dummadga arbabukwadamalad. </v>
<v b="1CH" c="23" v="32">Deginbali, Levita-dulemar, Bab-Dummad-dulemarbo-ambikued-neg dakedmarbalid, degi, Neg-Swilidikid-dakedmarbalid. Aarón-masmala-sogedba Bab-Jehováʼse-goled-neggi arbabukwadamalad. </v>
<v b="1CH" c="24" v="1">Weyobi, Aarón-e-masmala danar-danar mimilesmarmogad. Aarón-e-masmala, wemalad: Nadab, Abiú, Eleazar, Itamar. </v>
<v b="1CH" c="24" v="2">Nadab, Abiúʼbogwa, mimmigan-nikussurgusmalad. Deginbali, e-bab-idu burgwismarbalid. Degisoggu, Eleazar, Itamar-ebo, Bab-Dummadse-dule-irwa-goledga arbadmalad. </v>
<v b="1CH" c="24" v="3">Degine, David, Eleazar-e-wagwa-Sadoc-nugadmala, degine, Itamar-e-wagwa-Ahimelec-nugadmala, dule-irwa-Bab-Dummadse-gormalad nuekwaa arbamalagala, ega e-arbaed-ibagan ilemakar mesisad. </v>
<v b="1CH" c="24" v="4">Dule-idumalad Eleazar-e-wagan-abargi, Itamar-e-waganba bur merbaasoggu, weyob mimilesad: Eleazar-wagan-dule-idumalad, warambe-gakanergwa ambikusad (16). Itamar-wagan-dule-idumaladdi, walabaabak (8) ambikusmarmogad. </v>
<v b="1CH" c="24" v="5">Sordamar, wachi-wachiba-arbamalaga danar-danar mimilesad. Weyob-mimilesadi ibmargi-wilubdaklegar imaklesad. Degisoggu, Bab-Dummadse-goled-neg-yagi, Bab-Dummadga-arbamalad-e-dummagan, Eleazar-waganmar-abargi, degi, Itamar-waganmar-abargi deyob gudidii nanamalad. </v>
<v b="1CH" c="24" v="6">Degine, Levita-dule-Natanael-machi-Semaías, we-dulemar-wagab, nugmar gardagi-narmakar mesisad: Rey-wagab, dummagan-wagab, dule-irwa-Bab-Dummadse-goled-Sadoc-wagab, Abiatar-machi-Ahimelec-wagab, dule-irwa-Bab-Dummadse-gormalad-e-dummagan-wagab, Levita-dulemar-wagab. Eleazar-e-gwenadganga wachi-wachiba-arbamalaga ilabo-wilub uklesad, degi, Itamar-e-gwenadgangardina, ilagwen-wilub uklesad. Weyob sulenonimalad: </v>
<v b="1CH" c="24" v="7">Gebe-suleargua, Joiarib sulenonikid. Ilabogi, Jedaías sulenonikid. </v>
<v b="1CH" c="24" v="8">Irbaagi, Harim sulenonikid. Irbakegi, Seorim sulenonikid. </v>
<v b="1CH" c="24" v="9">Ilatargi, Malquías sulenonikid. Ilanergwagi (6), Mijamín sulenonikid. </v>
<v b="1CH" c="24" v="10">Ilaguglegi (7), Cos sulenonikid. Ilabaabakgi (8), Abías sulenonikid. </v>
<v b="1CH" c="24" v="11">Ilabakebakgi (9), Jesúa sulenonikid. Irambegi (10), Secanías sulenonikid. </v>
<v b="1CH" c="24" v="12">Irambe-gakagwensakgi (11), Eliasib sulenonikid. Irambe-gakabogi (12), Jaquim sulenonikid. </v>
<v b="1CH" c="24" v="13">Irambe-gakapaagi (13), Hupa sulenonikid. Irambe-gakabakegi (14), Jesebeab sulenonikid. </v>
<v b="1CH" c="24" v="14">Irambe-gakatargi (15), Bilga sulenonikid. Irambe-gakanergwagi (16), Imer sulenonikid. </v>
<v b="1CH" c="24" v="15">Irambe-gakaguglegi (17), Hezir sulenonikid. Irambe-gakabaabakgi (18), Afses sulenonikid. </v>
<v b="1CH" c="24" v="16">Irambe-gakabakebakgi (19), Petaías sulenonikid. Ila-dulagwengi (20), Hezequiel sulenonikid. </v>
<v b="1CH" c="24" v="17">Ila-dulagwen-gakagwensakgi (21), Jaquín sulenonikid. Ila-dulagwen-gakabogi (22), Gamul sulenonikid. </v>
<v b="1CH" c="24" v="18">Ila-dulagwen-gakapaagi (23), Delaía sulenonikid. Ila-dulagwen-gakabakegi (24), Maazías sulenonikid. </v>
<v b="1CH" c="24" v="19">Wachi-wachiba Bab-Jehováʼse-goled-negyaba arbamalaga, weyob ilemakar-ambikulesmalad. Igi Israel-e-Bab-Dummad e-dad-Aarónʼba igar-uksagusa, deyob imaksamalad. </v>
<v b="1CH" c="24" v="20">Leví-wagan-baigan-gudidimalad, wachi-wachiba-arbaega-sulesmarmogad, wemalad: Amram-e-wagansik, Subael. Subael-e-wagansik, Jehedías. </v>
<v b="1CH" c="24" v="21">Rehabías-e-wagansik, e-machi-sailagined-Isías. </v>
<v b="1CH" c="24" v="22">Izhar-e-wagansik, Selomot. Selomot e-wagansik, Jahat. </v>
<v b="1CH" c="24" v="23">Hebrón-e-masmaladi, wemalad: Jerías, machi-sailagined. Jerías-yarbalid, Amarías. Amarías-yarbalid, Jahaziel. Jahaziel-yarbalid, Jecamán. </v>
<v b="1CH" c="24" v="24">Uziel-e-machi, wedid: Micaía. Micaía-e-machidi, Samir. </v>
<v b="1CH" c="24" v="25">Micaía-e-urba, Isías. Isías-e-wagansik, Zacarías. </v>
<v b="1CH" c="24" v="26">Merari-wagansik, wemalad: Mahli, Musi. Jaazías-machi-Beno. </v>
<v b="1CH" c="24" v="27">Merari-wagansik, e-machi-Jaazíasʼgi danimalad, wemalad: Beno, Soham, Zacur, Ibri. </v>
<v b="1CH" c="24" v="28">Mahli-machi-Eleazar. Eleazarʼdi, machimala-nikussur gusad. </v>
<v b="1CH" c="24" v="29">Quis-e-machi, Jerameel. </v>
<v b="1CH" c="24" v="30">Musi-e-masmala, wemalad: Mahli, Edar, Jerimot. Wemar, Levita-dulemar e-wagan-e-waganba ambikusmalad. </v>
<v b="1CH" c="24" v="31">Wemar, e-gwenadgan-Aarón-waganyob ibmargi-wilubdaklegar, we-dulemar-asabin mimilesmarmogad: Rey-David-asabin, Sadoc-asabin, Ahimelec-asabin, dule-irwa-Bab-Dummadse-gormalad-e-dummagan-asabin, degi, Levita-dulemar-asabin mimilesmalad. Ia-dummagan-e-gwenadgana, e-urbamar-e-gwenadganyob na yopira imaklesmalad. </v>
<v b="1CH" c="25" v="1">David, degi, e-sorda-dummaganmala, Bab-Dummadga-namaklegedgi-arbamalaga wemar-onug-imaksamalad: Asaf, degi, e-masmala, Hemán, degi, e-masmala, Jedutún, degi, e-masmala. Wemala gar-arpaʼba, gar-salterioʼba, gar-címbaloʼba Bab-Dummad-gayaburba-barsogmaladid. Gar-ogormaloed, wemalad: </v>
<v b="1CH" c="25" v="2">Asaf-e-masmala: Zacur, José, Netanías, Asarela. E-bab-Asaf e-masmala-iduedga gudiid. Deginbali, Asaf, rey-sogedba Bab-Jehová-gayaburba barsogdiid. </v>
<v b="1CH" c="25" v="3">Jedutún-e-masmala, wemalad: Gedalías, Zeri, Jesaías, Hasabías, Matatías, Simei. E-bab-Jedutún e-masmala-e-nergwadga (6) iduedga gudiid. Jedutún, Bab-Jehová-gayaburba-barsokalir, Bab-Jehováʼga dog-nuedye sogega, degi, e-nug-odummobaliga, gar-arpa ogollardaed. </v>
<v b="1CH" c="25" v="4">Hemán-e-masmala, wemalad: Buquías, Matanías, Uziel, Sebuel, Jeremot, Hananías, Hanani, Eliata, Gidalti, Romanti-Ezer, Josbecasa, Maloti, Hotir, Mahaziot. </v>
<v b="1CH" c="25" v="5">Bela wemar, Hemán-e-masmala gued. Hemanʼde, reyga-Bab-Dummad-igarsik negburgan-dakedid. Bab-Dummad Hemánʼga masmala warambe-gakabake (14) uksad. Bunamaladi ega warbaa uksabalid. Agala, Hemán nug-dummarba-megnonikid, ar Bab-Dummad ega sogsagusad, an deyob be-imakoye. </v>
<v b="1CH" c="25" v="6">E-bab Bab-Jehováʼse-goled-neggi namakedgi e-masmala-idudiid, we-garmarba namakarmalar: Gar-címbaloʼba, gar-salterioʼba, gar-arpaʼba namakmalar. Asaf, Jedutún, degi, Hemán, rey-sogedba arbadii damalad. </v>
<v b="1CH" c="25" v="7">We-dulemar, e-gwenadganse-bakale, Bab-Jehováʼga-namakbukwa-gumalaga odurdaklesmalad. Bela wemar e-dulataled-ilabo gaka dulabake-gakabaabak (288) mergumalad. </v>
<v b="1CH" c="25" v="8">Bela dule-dummaganse-bakar, dule-burwiganase-bakar, odurdaked-sailaganse-bakar, amba ibmar-durdaknaidse-bakar, wachi-wachiba-arbaega ibmargi-wilubdaklegar yopira mimilesmalad. </v>
<v b="1CH" c="25" v="9">Asaf-gwenad-Joséʼye-nugad, a-inse sulenonikid. We-dule e-masmalamala, degi, e-gwenadganmala sulenonikid. Wemar, bela warambe-gakabo (12) gumalad. A-sorbali, Gedalías sulenonikid. We-dule e-masmalamala, degi, e-gwenadganmala sulenonikid. Wemar, bela warambe-gakabo (12) gumalad. </v>
<v b="1CH" c="25" v="10">Irbaagi, Zacur sulenonikid. We-dule e-masmalamala, degi, e-gwenadganmala sulenonikid. Wemar, bela warambe-gakabo (12) gumalad. </v>
<v b="1CH" c="25" v="11">Irbakegi, Izri sulenonikid. We-dule e-masmalamala, degi, e-gwenadganmala sulenonikid. Wemar, bela warambe-gakabo (12) gumalad. </v>
<v b="1CH" c="25" v="12">Ilatargi, Netanías sulenonikid. We-dule e-masmalamala, degi, e-gwenadganmala sulenonikid. Wemar, bela warambe-gakabo (12) gumalad. </v>
<v b="1CH" c="25" v="13">Ilanergwagi (6), Buquías sulenonikid. We-dule e-masmalamala, degi, e-gwenadganmala sulenonikid. Wemar, bela warambe-gakabo (12) gumalad. </v>
<v b="1CH" c="25" v="14">Ilaguglegi (7), Jesarela sulenonikid. We-dule e-masmalamala, degi, e-gwenadganmala sulenonikid. Wemar, bela warambe-gakabo (12) gumalad. </v>
<v b="1CH" c="25" v="15">Ilabaabakgi (8), Jesahías sulenonikid. We-dule e-masmalamala, degi, e-gwenadganmala sulenonikid. Wemar, bela warambe-gakabo (12) gumalad. </v>
<v b="1CH" c="25" v="16">Ilabakebakgi (9), Matanías sulenonikid. We-dule e-masmalamala, degi, e-gwenadganmala sulenonikid. Wemar, bela warambe-gakabo (12) gumalad. </v>
<v b="1CH" c="25" v="17">Irambegi (10), Simei sulenonikid. We-dule e-masmalamala, degi, e-gwenadganmala sulenonikid. Wemar, bela warambe-gakabo (12) gumalad. </v>
<v b="1CH" c="25" v="18">Irambe-gakagwensakgi (11), Azareel sulenonikid. We-dule e-masmalamala, degi, e-gwenadganmala sulenonikid. Wemar, bela warambe-gakabo (12) gumalad. </v>
<v b="1CH" c="25" v="19">Irambe-gakabogi (12), Hasabías sulenonikid. We-dule e-masmalamala, degi, e-gwenadganmala sulenonikid. Wemar, bela warambe-gakabo (12) gumalad. </v>
<v b="1CH" c="25" v="20">Irambe-gakapaagi (13), Subael sulenonikid. We-dule e-masmalamala, degi, e-gwenadganmala sulenonikid. Wemar, bela warambe-gakabo (12) gumalad. </v>
<v b="1CH" c="25" v="21">Irambe-gakabakegi (14), Matatías sulenonikid. We-dule e-masmalamala, degi, e-gwenadganmala sulenonikid. Wemar, bela warambe-gakabo (12) gumalad. </v>
<v b="1CH" c="25" v="22">Irambe-gakatargi (15), Jeremot sulenonikid. We-dule e-masmalamala, degi, e-gwenadganmala sulenonikid. Wemar, bela warambe-gakabo (12) gumalad. </v>
<v b="1CH" c="25" v="23">Irambe-gakanergwagi (16), Hananías sulenonikid. We-dule, e-masmalamala, degi, e-gwenadganmala sulenonikid. Wemar, bela warambe-gakabo (12) gumalad. </v>
<v b="1CH" c="25" v="24">Irambe-gakaguglegi (17), Josbecasa sulenonikid. We-dule e-masmalamala, degi, e-gwenadganmala sulenonikid. Wemar, bela warambe-gakabo (12) gumalad. </v>
<v b="1CH" c="25" v="25">Irambe-gakabaabakgi (18), Hanani sulenonikid. We-dule e-masmalamala, degi, e-gwenadganmala sulenonikid. Wemar bela warambe-gakabo (12) gumalad. </v>
<v b="1CH" c="25" v="26">Irambe-gakabakebakgi (19), Maloti sulenonikid. We-dule e-masmalamala, degi, e-gwenadganmala sulenonikid. Wemar bela warambe-gakabo (12) gumalad. </v>
<v b="1CH" c="25" v="27">Ila-durgwengi (20), Eliata sulenonikid. We-dule e-masmalamala, degi, e-gwenadganmala sulenonikid. Wemar, bela warambe-gakabo (12) gumalad. </v>
<v b="1CH" c="25" v="28">Ila-durgwen-gakagwensakgi (21), Hotir sulenonikid. We-dule e-masmalamala, degi, e-gwenadganmala sulenonikid. Wemar, bela warambe-gakabo (12) gumalad. </v>
<v b="1CH" c="25" v="29">Ila-durgwen-gakabogi (22), Gidalti sulenonikid. We-dule e-masmalamala, degi, e-gwenadganmala sulenonikid. Wemar, bela warambe-gakabo (12) gumalad. </v>
<v b="1CH" c="25" v="30">Ila-durgwen-gakapaagi (23), Mahaziot sulenonikid. We-dule e-masmalamala, degi, e-gwenadganmala sulenonikid. Wemar, bela warambe-gakabo (12) gumalad. </v>
<v b="1CH" c="25" v="31">Ila-durgwen-gakabakegi (24), Romanti-Ezer sulenonikid. We-dule e-masmalamala, degi, e-gwenadganmala sulenonikid. Wemar, bela warambe-gakabo (12) gumalad. </v>
<v b="1CH" c="26" v="1">Dule-yawagak-dakmalad weyob mimilesmarmogad. Coréʼgi dulemar-danimalad: Coré-machi-Meselemías, Asaf-wagwa. </v>
<v b="1CH" c="26" v="2">Meselemías-e-masmaladi, wemalad: Zacarías, machi-sailagined. Zacarías-yarbalid, Jediael. Jediael-yarbalid, Zebadías. Zebadías-yarbalid, Jatniel. </v>
<v b="1CH" c="26" v="3">Jatniel-yarbalid, Elam. Elam-yarbalid, Johanán. Johanán-yarbalid, Elioenai. </v>
<v b="1CH" c="26" v="4">Obed-Edom-e-masmaladi, wemalad: Semaías, machi-sailagined, Semaías-yarbalid, Jozabad. Jozabad-yarbalid, Joa. Joa-yarbalid, Sacar. Sacar-yarbalid, Natanael. </v>
<v b="1CH" c="26" v="5">Natanael-yarbalid, Amiel. Amiel-yarbalid, Isacar. Isacar-yarbalid, Peultai. Ar Bab-Dummad Obed-Edomʼgi nabir binsassoggu, ega masmala-bukidar uksad. </v>
<v b="1CH" c="26" v="6">Obed-Edom-machi-Semaías masmala-baigan nikusbalid. Wemar, e-babgan-e-gwenadgan-iduedga gudii gusmalad. Ade, we-dulemar, dule-gandikmalad naed. </v>
<v b="1CH" c="26" v="7">Semaías-e-masmaladi, wemalad: Otni, Rafael, Obed, Elzabad. Wemar, dule-gala-ibegan nanaed. Semaías-e-gwenadgan: Eliú, degi, Samaquías. Wemar, dule-gala-ibegan nanamogad. </v>
<v b="1CH" c="26" v="8">Bela wemar, Obed-Edom-waganmalad. Wemala, e-wagan-e-masmala, degi, e-gwenadganse-bakar, dule-gala-ibegan-naed, arbaedgi gandikmaladid. Obed-Edom-wagan, waladulapaa-gakabo (62) mergued. </v>
<v b="1CH" c="26" v="9">Meselemías-e-masmala, degi, e-gwenadganse-bakar, warambe-gakabaabak (18) mergued, bela dule-gandikmaladid. </v>
<v b="1CH" c="26" v="10">Merari-wagwa-Hosaʼye-nugad-e-masmaladi, wemalad: Simri, (machi-sailaginedsulinad, degi-inigwele, e-bab, bur-dummadga nug-imaksad). </v>
<v b="1CH" c="26" v="11">Simri-yarbalid, Hilcías. Hilcías-yarbalid, Tebalías. Tebalías-yarbalid, Zacarías. Belagwable Hosa-e-masmala, degi, e-gwenadganse-bakar, warambe-gakapaa (13) mergued. </v>
<v b="1CH" c="26" v="12">Weyob dule-yawagak-dakmalad, wachi-wachiba-arbamalaga mimilesmalad. Wemala, degi, e-dummagan, e-gwenadganse-bakale, Bab-Jehováʼse-goled-neggi-arbamalaga mimilesmalad. </v>
<v b="1CH" c="26" v="13">Yawagak-iliba egi nakulemalagala, burwiganase-bakale, dummaganse-bakale, e-babgan-e-gwenadgan-merguedba, ibmargi-wilubdaklegar yopira mimilesmalad. </v>
<v b="1CH" c="26" v="14">Mimilenaigua, Yawagak-Dad-Nakwedsikid-dakega, Selemías sulenonikid. Yawagak-Dad-Nakwed-Sapiledsik-dakegardi, Selemías-machi-Zacarías sulenonikid. Zacaríasʼde, dule-binsaed-daked-nuedid. </v>
<v b="1CH" c="26" v="15">Yawagak-Dad-Nakwed-Argan-Nuedsikid-dakega, Obed-Edom sulenonikid. Bab-Dummadse-goled-neggi ibmar-sabolemalad-neg-dakedgi-arbaegardi, Obed-Edom-e-masmala sulesmalad. </v>
<v b="1CH" c="26" v="16">Dad-argwanedsik Yawagak-Salequetʼye-nugad-dakegardi, Supim, Hosaʼbogwa sulesad. A-yawagaksik igar-nakwileged maid. Wachi-wachiba-arbaleged weyob mimilesad: </v>
<v b="1CH" c="26" v="17">Iba-ilibali yawagak-dad-nakwedsikidgi, Levita-dulemar-nakulemalad, walanergwa (6) bukwamalad. Yawagak-dad-nakwed-argan-sapiledsikidgi, walabake bukwamarbalid. Yawagak-dad-nakwed-argan-nuedsikidgi, walabake bukwamarbalid. Degi, ibmar-saboleged-neg-iliba, agi, ebo-ebo bukwamarbalid. </v>
<v b="1CH" c="26" v="18">Dule dad-argwanedsik neg-imba-naidgi nakulemalaga, Levita-dulemar walabake bukwamalad. Degi, dule neg-ollor-naid-dakedga, walabo gwichibalid. </v>
<v b="1CH" c="26" v="19">Weyob Coré-wagan, degi, Merari-wagan yawagak-dakmaladgi-arbaega mimiles nanaed. </v>
<v b="1CH" c="26" v="20">Levita-dulemar-baigan, Bab-Dummadse-goled-neggi ibmar-nuegan-gargermalad-bukwad-daked-Ahíasʼga sulesmalad, degi, ibmar-Bab-Dummadga-nugsalegaled-dakedga sulesmarbalid. </v>
<v b="1CH" c="26" v="21">Gersón-wagwa-Laadán-e-wagan e-neguya-sedimaladi Jehiel-masmala ega gudimalad. Jehiel-e-masmala, wemalad: </v>
<v b="1CH" c="26" v="22">Zetam, degi, Joel. Wemar-warbogwad Bab-Jehováʼse-goled-neggi ibmar-nuegan-gargermalad-dakedga sulesmalad. </v>
<v b="1CH" c="26" v="23">Deginbali, Amram-dulemar-abargi, Izhar-dulemar-abargi, Hebrón-dulemar-abargi, Uziel-dulemar-abargi, dule-sulesmalad, wemalad: </v>
<v b="1CH" c="26" v="24">Sebuel, ibmar-Bab-Dummadga-nugsalegaled-daked-e-dummadga nugsalesad. Sebuelʼde, Moisés-machi-Gersón-e-wagwad. </v>
<v b="1CH" c="26" v="25">Sebuel-e-gwenadgan, e-gwenad-Eliezerʼgi-danikidi, wemar sulesmalad: Eliezer-machi-Rehabías. Rehabías-machi-Jesaías. Jesaías-machi-Joram. Joram-machi-Zicri. Zicri-machi-Selomit. </v>
<v b="1CH" c="26" v="26">Selomit, degi, e-gwenadganmala, Bab-Jehováʼga ibmar-nuegan-nug-imaklegar-bukwad dakedmaladid. We-ibmar-nuegan-nug-imaklegar-bukwad, wemar uksad: Rey-David, Israel-e-gwenadgan-e-gwenadgan-e-dummagan, sorda-mili-milibalid-e-dummagan (1,000-1,000), sorda-dulataled-dulataled-e-dummagan (100-100), sorda-dummagan-baigan. Selomit, degi, e-gwenadganmala bela a-ibmar dakmaladid. </v>
<v b="1CH" c="26" v="27">We-ibmarmar bila-onolesadgi sulesmaladid. Degi, we-ibmarmar, Bab-Jehováʼse-goled-neg-nudakega nug-imaksamalad. </v>
<v b="1CH" c="26" v="28">Deyopira, Selomit, degi, e-gwenadganmala Bab-Dummadga ibmar-belagwable-nug-imaklesad akwismarbalid. We-ibmarmar we-dulemar uksamalad: Negburgan-daked-Samuel, Quis-machi-Saúl, Ner-machi-Abner, Sarvia-machi-Joab, degine, dule-baigan. We-dulemar, Bab-Jehováʼga-we-ibmarmar-belagwable-nug-imaksamalad akwismalad. </v>
<v b="1CH" c="26" v="29">Izhar-e-wagansik: Quenanías, degi, e-masmala, Israelʼgi sailaganga mamaid, degi, Israel-dulemarga igar-itoged-dummaganbalid, degine, neggwebur-baiganbo igar-itomaladid. </v>
<v b="1CH" c="26" v="30">Hebrón-dulemarsik: Hasabías, degi, e-gwenadganse-bakar, dule-gandikmalad-naed, bela miligwen gaka dulataled-ilagugle (1,700) mergued. Wemar Jordán-diwar-dad-argwanedsik bela Bab-Jehováʼga, degi, reyga arbabukwamalad. </v>
<v b="1CH" c="26" v="31">Hebrón-dulemar-e-gwenadgan-e-gwenadganga, Jerías e-dummadga maid. Birga-dulabogus (40) Rey-David-yar-semaidgi, nugmar-narmakar-mamaid-gardagi Hebrón-wagan-danimalad amismalad. Agi daklenonikid, Jazer-De-Galaad-neggweburgi Hebrón-waganmar-abargi dule-gandikidmalad gudimala. </v>
<v b="1CH" c="26" v="32">Jerías-e-gwenadgan dule-gandikmalad-naed. Amarde, bela milibo gaka dulataled-ilagugle (2,700) mergued. Degi, e-gwenadgan-e-gwenadgan-dummadganga maimarbalid. Rey-David wemar-dakega Jerías-e-gwenadgan-onug-imaksad: Rubén-wagan-dakega, Gad-wagan-dakega, Manasés-wagan-neg-abalad-dakbaligar. Deginbali, bela Bab-Dummadga negdakega, degi, reyga negdakbaliga onug-imaksabalid. </v>
<v b="1CH" c="27" v="1">Israel-sordamar reyga-arbamalaga, sogambe-gakabo (12) danar-danar bukwamalad. Birgagi nii-irbali, na muchub-muchub arbamalad. Dana-danad-sog-soggwengi mili-dulagwen-gakabake (24,000) sordamar bukwa naed. We-dummaganmar, Israel-masmala-nuga-nikamaladid, e-babgan-e-gwenadgan-e-dummaganmalad, sorda-mili-miliba-bukwad-e-dummaganmalad (1,000-1,000), sorda-dulataled-dulataledba-bukwad-e-dummaganmalad (100-100), deyob, reyga sordamar-danar-danar-bukwadgi-arbamaladid. </v>
<v b="1CH" c="27" v="2">Sorda-mili-dulagwen-gakabakegwad-gebed (24,000), gebe-nii-nagudedgi arbamalad. Amar-idugega Fares-e-wagwa-Zabdiel-machi-Jasobeam gudiid. </v>
<v b="1CH" c="27" v="3">We-Jasobeamʼde, bela e-sordamar-idumalad-e-dummadid. Wemar gebe-nii-nagudedgi arbamaladid. </v>
<v b="1CH" c="27" v="4">Sorda-mili-dulagwen-gakabake-sogbogwad (24,000), nii-warbo-nagudedgi arbamalad. Amar-idugega Ahoh-dule-Dodai gudiid. Dodai-e-bendaked Miclotʼye-nugad. </v>
<v b="1CH" c="27" v="5">Sorda-mili-dulagwen-gakabake-sogbaagwad (24,000), nii-warbaa-nagudedgi arbamalad. Amar-idugega Joiada-machi-Benaía gudiid. Joiadaʼde, dule-irwa-Bab-Dummadse-goled-bur-dummadid. </v>
<v b="1CH" c="27" v="6">Benaíaʼdi, sorda-gandikmalad-dulagwen-gakambegid-e-sordad (30), degi, e-dummadbalid. Benaía-e-machidi, Amisabadʼye nugad. We, sorda-mili-dulagwen-gakabake-sogbaagwad-e-dummadga (24,000) gudiid. </v>
<v b="1CH" c="27" v="7">Sorda-mili-dulagwen-gakabake-sogabakegwad (24,000), nii-warbake-nagudedgi arbamalad. Joab-e-urba-Asael, amar-e-dummadid. Geb Asael-sorba, e-machi-Zebadías-nuggusad. </v>
<v b="1CH" c="27" v="8">Sorda-mili-dulagwen-gakabake-sogataled (24,000), nii-walatar-nagudedgi arbamalad. Izra-dule-Samhut, amar-e-dummadid. </v>
<v b="1CH" c="27" v="9">Sorda-mili-dulagwen-gakabake-soganergwad (24,000), nii-walanergwa-nagudedgi (6) arbamalad. Tecoaʼgined-Iques-e-machi-Ira, amar-e-dummadid. </v>
<v b="1CH" c="27" v="10">Sorda-mili-dulagwen-gakabake-sogagugled (24,000), nii-walagugle-nagudedgi (7) arbamalad. Peloni-dule-Efraín-wagwa-Helesʼye-nugad, amar-e-dummadid. </v>
<v b="1CH" c="27" v="11">Sorda-mili-dulagwen-gakabake-sogabaabakad (24,000), nii-walabaabak-nagudedgi (8) arbamalad. Husaʼgined, Zera-e-wagwa-Sibecaiʼye-nugad, amar-e-dummadid. </v>
<v b="1CH" c="27" v="12">Sorda-mili-dulagwen-gakabake-sogabakebakad (24,000), nii-walabakebak-nagudedgi (9) arbamalad. Anatotʼgined, Benjamín-wagwad-Abiezerʼye-nugad, amar-e-dummadid. </v>
<v b="1CH" c="27" v="13">Sorda-mili-dulagwen-gakabake-sogambegwad (24,000), nii-warambe-nagudedgi (10) arbamalad. Netofaʼgined, Zera-wagwa-Maharaiʼye-nugad, amar-e-dummadid. </v>
<v b="1CH" c="27" v="14">Sorda-mili-dulagwen-gakabake-sogambe-gakagwensakad (24,000), nii-warambe-gakagwensakad-nagudedgi (11) arbamalad. Piratónʼgined, Efraín-wagwa-Benaíaʼye-nugad, amar-e-dummadid. </v>
<v b="1CH" c="27" v="15">Sorda-mili-dulagwen-gakabake-sogambe-gakabogwad (24,000), nii-warambe-gakabo-nagudedgi (12) arbamalad. Netofaʼgined, Otoniel-wagwa-Heldaiʼye-nugad, amar-e-dummadid. </v>
<v b="1CH" c="27" v="16">Israel-dulemar-danar-danar-bukwamalad-e-saila-dummagan, wemalad: Rubén-wagan-e-dummad: Zicri-e-machi-Eliezer. Simeón-wagan-e-dummaddi: Maaca-e-machi-Sefatías. </v>
<v b="1CH" c="27" v="17">Levita-dulemar-e-dummaddi: Kemuel-e-machi-Hasabías. Aarón-wagan-e-dummaddi: Sadoc. </v>
<v b="1CH" c="27" v="18">Judá-wagan-e-dummaddi: David-e-ia-gwensak-Eliú. Isacar-wagan-e-dummaddi: Micael-e-machi-Omri. </v>
<v b="1CH" c="27" v="19">Zabulón-wagan-e-dummaddi: Abdías-e-machi-Ismaías. Neftalí-wagan-e-dummaddi: Azriel-e-machi-Jerimot. </v>
<v b="1CH" c="27" v="20">Efraín-wagan-e-dummaddi: Azazías-e-machi-Oseas. Manasés-wagan-negabalad-e-dummaddi: Pedaías-e-machi-Joel. </v>
<v b="1CH" c="27" v="21">Manasés-wagan-baid-negabar Galaadʼgi-bukwabalid-e-dummaddi: Zacarías-e-machi-Iddo. Benjamín-wagan-e-dummaddi: Abner-e-machi-Jaasiel. </v>
<v b="1CH" c="27" v="22">Dan-wagan-e-dummaddi: Jeroham-e-machi-Azareel. Wemar, Israel-e-sailagan-dummaganad. </v>
<v b="1CH" c="27" v="23">David dulemar-birga-dulagwen-akuar-nikamaladdi (20) ebichissulid. Ar ade, Bab-Jehová sogsagusad: “Israel-dulemar niisgwamar-merguedyob an omelogoye.” </v>
<v b="1CH" c="27" v="24">Sarvia-machi-Joab, dule-ebisdegua, obelossurgusad, ar durbas boni-dummad Israel-dulemargi yolenonikid. A-ulale, Rey-David-negsemaid-ibagangi, sordamar-mergued, ibmar-imaklesmalad-narmakar-maid-gardagi narmaklessulid. </v>
<v b="1CH" c="27" v="25">Reyga-arbamalad-e-dummagan, wemalad: Adiel-machi-Azmavet, reyga-manimar-dakedid. Uzías-machi-Jonatánʼdi, we-ibmarmar-dakedid: Sapurmar-e-ibmar-nuegan, neggwebur-senigana-e-ibmar-nuegan, neggwebur-dummagan-e-ibmar-nuegan, degi, neg-matusulid-e-ibmar-nuegan-dakedid. </v>
<v b="1CH" c="27" v="26">Quelub-machi-Ezri, dulemar-sapurba-ibmar-digmaladgi-arbamalad-dakedid. </v>
<v b="1CH" c="27" v="27">Ramat-neggweburgined-Simei, uva-nainumar-dakedid. Sifmit-neggweburgined-Zabdi, uva-nis-saboleged-neg-dakedid. </v>
<v b="1CH" c="27" v="28">Gederita-dule-Baal-Hanán, Sefela-yargi olivo-sapimar-bukwad, degi, higuera-sapimar-bukwad-dakedid. Joásʼdi, saboleged-neggi olivo-gwallu-bukwad-dakedid. </v>
<v b="1CH" c="27" v="29">Sarónʼgined-Sitraiʼdi, Sarón-e-gagan-nainumargi moli-bebe-nikmalad-bukwad-dakedid. Adlai-machi-Safatʼdi, yar-imbaba-neba-naidgi moli-bebe-nikmalad-bukwad-dakedid. </v>
<v b="1CH" c="27" v="30">Ismael-dule-Obilʼdi, moli-yargan-muregemalad-dakedid. Meronot-dule-Jehedíasʼdi, moli-uayasuid-omemar-dakedid. </v>
<v b="1CH" c="27" v="31">Agareno-dule-Jazizʼdi, sibad-wawaad-dakedid. We-dulemar, belagwable David-nainugangi arbamaladid. </v>
<v b="1CH" c="27" v="32">David-e-gilor-Jonatán, reyga binsaed-ukedid, degi, dule-binsaed-nikaa-ibmar-imakedid, deginbali, reyga gardamar-seedbalidid. Hacmoni-machi-Jehielʼdi, rey-e-masmala-akwediid. </v>
<v b="1CH" c="27" v="33">Ahitofelʼdi, reyga binsaed-dakedid. Arquita-dule-Husaiʼdi, rey-e-ai-walikagwadid. </v>
<v b="1CH" c="27" v="34">Ahitofel-sorbali, Benaía-machi-Joiada, Abiatar-ebo, reyga binsaed-dakmarmogadid. Joabʼdi, reyga-sorda-bila-onomalad-e-dummadid. </v>
<v b="1CH" c="28" v="1">David Jerusalén-neggweburgi bela we-Israel-dummagan-onmaksad: Israel-dulemar-e-dummagan-negsedimalad, Israel-wagan-sogambe-gakabogwad-e-dummagan (12), sorda-bila-onomalad-danar-danar-bukwad-e-dummagan, reyga-muchub-muchub-arbamalad, sordamar-bila-onomalad-milibalid-e-dummagan (1,000), sorda-bila-onomalad-e-dulataled-e-dummagan (100), bela-nainu-dakmalad-e-dummagan, reyga-ibmar-durgan-dakmalad-e-dummagan, rey-machimala-e-ibmar-dakmalad-e-dummagan, reyneggi dule-arbamalad-e-dummagan, dule-gandikmalad, degi, e-sordamar-bur bulegan, David bela we-dulemar-onmaksad. </v>
<v b="1CH" c="28" v="2">Degidgi, Rey-David gwisguded, agi geb sogded: “Gwenadgan, nue an-itomalo. Sordamar, nue an-itomalo. An Bab-Dummadse-goled-neg-soboye an sogsanad, agi Bab-Jehová-Dadganbo-Igar-Maid-Ulu sigegar. Degi, Bab-Jehová egi nue-mai mag-itolebaligar. Bela an ibmar guakwaa urbisgusanad. </v>
<v b="1CH" c="28" v="3">Degi-inigwele, Bab-Dummad anga sogsad: ‘Be bila-onosad-dulesoggu, be ablis-bukidar eosadsoggu, bee, be anga anse-goled-neg sobosurye.’ </v>
<v b="1CH" c="28" v="4">”Degi-inigwele, Israel-e-Bab-Dummad-Jehová an-gwenadgan-abargi Israel-reyga degisadegu-megega an-sunonikid. Agala, Bab-Jehová, e-Israel-dulemar-seegala, Judá-sunonikid. Degi, Judá-wagan-abargi, an-gwenadgan-sunonikid. Deginbali, an-iamar-abargi Israel-yargi reyga-megega an-sunonikid. </v>
<v b="1CH" c="28" v="5">Deginbali, Bab-Jehová, masmala-bukidar-anga-uksad-abargine, rey-gangi-sigegala, degi, Israel-yar-seegala, an-machi-Salomón-sunonikid. </v>
<v b="1CH" c="28" v="6">”Degine, Bab-Jehová anga sogsabalid: ‘Be-machi-Salomón anse-goled-neg, degi, neg-ubebmar anga soboedye. Ar we-machi, an-machiga an na imakoye, degi, e-babyob an gunonikoye. </v>
<v b="1CH" c="28" v="7">Ar Salomón, igi emi-iba an-Igar-Maidba nanadii, igi an-gayaburba-maidba nanadibali, ar deyob-nanadiile, e-yar-seoed an ega bar-ogannogoye, degisadegu reyga megoye.’ </v>
<v b="1CH" c="28" v="8">”Emide, bela Israel-dulemar, Bab-Jehová-dulemar-gued-bukwadi, anmar-sunmaknaid anmar-itobukwad. Degisoggu, we-ibagine, wemar-asabin, bemar bela Bab-Dummad-Jehová-Igar-sogmaidba be ibsamalo, eba be dobekwaa nanamalo. Ar unnila deyobi, geb be we-yar-nuedgi nabir gudii gumaloed, degi, deyob geb bee, be-mimmiganga we-yar degisadegu be obemarbaloed. </v>
<v b="1CH" c="28" v="9">”Emisgi, Salomón, be an-machi-guedgi, be an-Bab-Dummad be mag-dake nanaergebed. Innikigwadba ega be arbaergebed, gandikidgi, degi, weligwaledgi eba be ibsaergebed. Ar Bab-Jehová dule-binsaed bela wissoggu, dule ibmar-imakbiele, bela magasar-daked. Ar be Bab-Jehová-nue-ami-sogele, e-amiega be-imakoed. Ar be Bab-Jehováʼba ibsasurdibe, Bab-Jehová degisadegu be-obanoed. </v>
<v b="1CH" c="28" v="10">Mer be iego, Bab-Jehová ega ese-goled-neg-sobega be-onug-imaksad. Degisoggu, gandik na be imako, ega be ese-goled-neg sobsun.” </v>
<v b="1CH" c="28" v="11">Degidgi, David e-machi-Salomónʼga neg-soblegoed-garda uksad: Bab-Dummadse-goled-negyaba e-ubeb-soblegoed-garda. E-negmar-soblegoed-garda. Ibmar-nuegan-saboleged-neg-soblegoed-garda. Neg-aila-nika-soblegoed-garda. Negyaba-dulemar-ambikued-soblegoed-garda, degi, Bab-Dummad-dulemarbo-igar-naboged-neg soblegoed-garda. David, a-gardamar e-machi-Salomónʼga uksad. </v>
<v b="1CH" c="28" v="12">Deginbali, David, deyopira we-negmar-sobega, e-gardamar-sobaled uksabalid: Bab-Jehováʼse-goled-neg-imba-sobaled-garda, e-ambikuleged-negmar-dikarbalid-sobaled-garda, Bab-Dummadse-goled-negga manimar-saboleged-neg-sobaled-garda, degi, ibmar-nuegan-swilidikid-ambikuleged-neg-sobaled-garda uksad. </v>
<v b="1CH" c="28" v="13">Rey-David, deyopira dule-irwa-Bab-Dummadse-gormaladga, degi, Levita-dulemarga, bela Bab-Jehová-neggi danar-danar-arbaega igar mesisad, degi, Bab-Jehováʼse-goled-neggi-ibmar-ebulemaladga igar mesisbalid. </v>
<v b="1CH" c="28" v="14">Deginbali, e-machi-Salomónʼga ormar-ichesur, manimar-ichesur uksabalid, adi, Bab-Dummadse-goled-neggi-ibmar-ebulemalad orbi-sobega, degi, manibii-sobegar. </v>
<v b="1CH" c="28" v="15">Deginbali, gwallu-sigmalad ebulegega, soblegega or, degi, mani uksad: Gwallu-sigmalad-orbi-soblegegala, e-gwallumar-orbi-soblebaligala, unnitiba or-uksad. Degi, gwallu-sigmalad-manibi-soblegegala, e-gwallumar-manibi-soblebaligala, unnitiba mani-uksabalid. </v>
<v b="1CH" c="28" v="16">Amba deyobi, David, ormar uksabalid, mesemar-madu-ambikued ilibali orbi-soblegegar. Deyob manimar uksabalid, mesemar-madu-ambikued ilibali manibii-soblebaligar. </v>
<v b="1CH" c="28" v="17">David, we-ibmar-soblegega ormar uksabalid: Wesar-iko, nog-dummagan, dii-sied. Or-nog-iliba na-e-aidikuedba-soblegega or uksad, mani-nog-iliba na-e-aidikuedba-soblegega mani-uksabalid. </v>
<v b="1CH" c="28" v="18">A-ukinbali, we-ibmar-soblegega unnitiba or-uksabalid: Ina-wawadik-ogumakar-ukleged-ailaga, degi, baliwitur-querubin-seed-ur-sobega uksad. We-querubinʼde, Bab-Jehová-Dadganbo-Igar-Mesisad-Ulu-birgi e-sakan nallaa gwisguoed. </v>
<v b="1CH" c="28" v="19">David sogded: “Bela we-ibmar-soblegoed, Bab-Jehová-e-ibmar-sogedba narmaklesad. Adi, ibmar-soblegoed magar-ito an-imakegar.” </v>
<v b="1CH" c="28" v="20">David a-uki, e-machi-Salomónʼga sogdebalid: “Gandik na be imako, mer galakuo. Be-arbaed na be imako, Bab-Dummadse-goled-neg be sobo. Mer dobguo, mer be niga-galakuo. Ar an-Bab-Dummad-Jehová beba gudii guoed, begi banguosulid. Ese-goled-neg-oguedse beba gudii guoed. </v>
<v b="1CH" c="28" v="21">”Degine, dule-irwa-Bab-Dummadse-gormalad, Levita-dulemar, wegi guakwa bukwamalad. Wemar, Bab-Dummadse-goled-neg-sobedgi arbamaloed. Wemar, be-bendakegala, bela ibmar-soblegedgi be-walik gudimaloed. Deginbali, dule-bela-ibmar-soblegedgi-nergumalad be-bendakmarbaloed. Girmar-dummagan, degi, bela dulemar, be-sogedba ibmar-imakdii gumaloed.” </v>
<v b="1CH" c="29" v="1">Rey-David, bela dulemar-igar-itobukwamaladga sogded: “Bab-Dummad an-machi-Salomón ega arbaed-dummad-imakega nug-imaksad. Degi-inigwele, an-machi amba sapingwasoggua, we-ibmar-dummad-imakegala, amba nue ibmar wissulid. Ar neg-soblegoedi, dulega soblegosulid, ar Bab-Dummadga soblegoed. </v>
<v b="1CH" c="29" v="2">An Bab-Dummadse-goled-neg-sobega ibmarmar-bukidar-onmakega, an dummad-gar-itonai gusad. An we-ibmarmar onmaksad: Ormar, ibmar-orbi-soblegoedga, manimar, ibmar-manibi-soblegoedga, esgoro-gordikidmar, ibmar-esgoro-gordikidbi-soblegoedga, esgoromar, ibmar-esgorobi-soblegoedga, degi, urgomar, ibmar-urgobi-soblegoedga. Deginbali, akwa-óniceʼye-nugadmar, akwamar-yeerdaklegedmar, akwa-sichigan, akwamar-akar-akar-daklegedmar, bela akwamar uniryeerdaklemalad, a yeerdaklemalad degi, akwa-mármol-bukidar ibmar-soblegoedgi ebulegega an urbisbalid. </v>
<v b="1CH" c="29" v="3">”An Bab-Dummadse-goled-neg nuekwaa sobedgi an binsasoggua, we-ibmarmar-onmaksad-ukine, an ibmarmar-nuegan-nikadgi, an bela ormar-nikadi, manimar-nikadi, Bab-Dummadse-goled-neggala an ukbalid. An wemar uked: </v>
<v b="1CH" c="29" v="4">Ofir-yargi-or-danikid, nibir-milidulataled-ilabo-gaka-dulagwen-aidikue-wilub (220,000) an uked. Manidi, nibir-milidulataled-ilatar-gaka-dulagwen-aidikue-wilub (520,000) an ukbalid. We-ormar, degi, we-manimar, negmar-galu-birgi nasikegalad. </v>
<v b="1CH" c="29" v="5">Deginbali, ormar, orbi-ibmar-soblegoedgarbalid. Manimar, manibii-ibmar-soblegoedgarbalid. Bela we-ormar, manimar, dule e-argangi ibmar-akar-akar sobegalad. Bemarmoga, emi-ibagine, ¿doa-dule Bab-Jehováʼga na binsa e-ibmar-ukmogoe?” </v>
<v b="1CH" c="29" v="6">Degine, geb gwenadgan-e-dummagan, Israel-e-wagan-sogambe-gakabogwad-e-dummagan (12), sorda-milibalid-e-dummagan (1000), sordamar-dulataled-e-dummagan (100), degi, reyga-nainu-dakmalad-e-dummagan, na war-wargwengi e-ibmar uksamarmogad. </v>
<v b="1CH" c="29" v="7">Bab-Dummadse-goled-neggala, weyob-aidiku we-ibmar uksamalad: Or, nibir-milidulataled-ilapaa-gaka-dulabake gaka dulataled-ilabo (380,200), mani, nibir-milidulataled-ilagugle-gaka-dulabo-gakambe (750,000), esgoro-gordikid, nibir-miyon-gwensak gaka milipaa-gaka-dulabo-gakambe (1,350,000), degi, esgoro, nibir miyon-gwensak gaka mili-dulataled-ilagugle-gaka-dulabo-gakambe (1,750,000) uksamalad. </v>
<v b="1CH" c="29" v="8">Dulemar bela akwa-nuegan-gargermalad-nikamalad Gersón-wagwa-Jehielʼga uksamalad. Jehiel, Bab-Jehováʼse-goled-neggi ibmar-gargermalad-akwediid. </v>
<v b="1CH" c="29" v="9">Deyobi, dulemar na war-wargwengi ibmar-uksamaladba yeer-itosmalad, ar ade, Bab-Jehováʼga bela-bela na weligwaledba uksamalad. </v>
<v b="1CH" c="29" v="10">Degidbali, Rey-David nue-yeer-itosmogad. Geb, David, bela dulemar-danar-bukwad-asabin Bab-Jehová-e-nug-odummonai gualid. Weyob sogded: “Bab-Jehová, be-nug odummolesun, be anmar-dad-Israel-e-Bab-Dummadid. Degisadegu, be-nug odummolesun. </v>
<v b="1CH" c="29" v="11">Bab-Jehová, bebi gargangued nikad, begi dule obinmaisulid. Bebi be emargi obinmaid. Be-nugbi dummarba-maid, Bela be neg-gani maid. Bela-bela be yeerdakle maid. Ar bela nibneggi-ibmar-nikadi, bela begadbiid. Ar bela we-napaneggi-ibmar-nikadi, bela begadbiid. Bab-Jehová, napneg-dirbir-naidgi bela be negdakmaid. Bee, be bur dummadga maid. </v>
<v b="1CH" c="29" v="12">Begi bela ibmar-nuegan-gargermalad danikid. Begi bela nug-dummarba-gued danikid. Bela be negsemaid. Beginbi unnila gargangued maid. Ar be emar-ogannomaid, ar be dule-odummomaid. </v>
<v b="1CH" c="29" v="13">Anmar-Bab-Dummadye, agala, anmar bega dog-nuedye sogbalid, degine, be-nug-dummarbamaidgi anmar be-nug-odummogega namakbalid. </v>
<v b="1CH" c="29" v="14">”Degi-inigwele, ¿ande doasunna? ¿An-dulamarde, doamarsunna? Emide, nabir ibmar-bukidar bega ukye soged. Ar anmardi be-anmarga-ibmar-uksad, gannar anmar bega uknaid. Ar bela be ibmar-e-ibedid. </v>
<v b="1CH" c="29" v="15">Ar anmar be-asabinni, we-napneggi negsuli an gudimalad, anmar-dadgan-nanadii gusmaladyob, yar-obak-obak an gudimalad. We-napneggine, anmar-ibagan burwa-nasayob unnila sikwas-nasdaed, gwen bendakleged nikasulid. </v>
<v b="1CH" c="29" v="16">Anmar-Bab-Dummad-Jehováʼye, be-nug-islidikidga neg-sobegala, bela ibmar-bukidar-an-onmaksamaladi, begi danikid, ar be e-ibedid. </v>
<v b="1CH" c="29" v="17">Anmar-Bab-Dummadye, an wisi be anmar-wilubdaked, degi, dule-innikidaed be nue-abeged. Agala, an gwage-islidikidgi bela an bega ibmarmar uksad. Emide an daked, dulemar ibiyobi ulubgi weligwaledba bega ibmar uksamala. </v>
<v b="1CH" c="29" v="18">”Bab-Jehová, anmar-dadgan-Abraham-e-Bab-Dummad, Isaac-e-Bab-Dummad, Israel-e-Bab-Dummad: Bitigi be, be-dulamar-weyob-binsaed, degi, weyob-ibmar-imakedi, mer osulogena gadin. Deginbali, be-dulamar bela-bela bebina-soged, mer bergubalina gadin. </v>
<v b="1CH" c="29" v="19">Deyopira, be an-machi-Salomónʼgala, gwage-nued be uksamogana gadin, adi, Be-Igar-Mamaidba nanaega, degi, Be-Igar-Mesismaladba nanabaligar. Deginbali, an bese egisbalid, bitigi an-machi-Salomón, an-ibmarmar-onmaksadgi, bese-goled-neg-sobed-obelogega be imaksabalina gadin.” </v>
<v b="1CH" c="29" v="20">Degine, geb David bela-dulemar-bukwadga sogded: “Be-dadgan-e-Bab-Dummad-Jehová-e-nug be odummomarsun.” Degidgi, bela-dulemar-bukwad, e-dadgan-e-Bab-Dummad-Jehová-e-nug odummosmalad. Agine, Bab-Jehová-asabin, degi, rey-asabin napase dulluu imaksamalad. </v>
<v b="1CH" c="29" v="21">Neg-oibosadgine, Israel-dulemar-nuggine, Bab-Jehováʼga we-ibmar-durgan oburgwismalad, degi, ega ogumakar uksamarbalid: Moli-bebe-nikad-machergan, miligwen (1,000), sibad-wawaad-machergan, miligwen (1,000), sibad-wawaad-sapingana, miligwen (1,000), degi, vinoʼse-bakar, Bab-Jehováʼga uksamalad. Deyob, Israel-dulemar-ular ibmar-bukidar Bab-Jehováʼga uksamalad. </v>
<v b="1CH" c="29" v="22">A-ibagine, Israel-dulemar, Salomón-e-nonogine olivo-gwallu eosmalad, adi, Salomón David-sorba reyga megegar. Deyob Sadocʼgi olivo-gwallu eosmarbalid, dule-irwa-Bab-Dummadse-goledga onug-imakmalagar. Israel-dulemala, wese-ilabogus deyob Salomón-imakdanimalad, adi, oyogega reyga gunoniye. Degidbali, bela weligwaledba Bab-Jehová-asabin gobsamalad, degi, mas-guchamarbalid. </v>
<v b="1CH" c="29" v="23">Degine, Salomón, e-bab-David-sorba Bab-Jehová-gangi reyga signonisunnad. Degidgine, Salomón bela-bela nasgusad. Israel-dulemar belagwable Salomón-sogedba bela ibmar-imakbukwa gusmalad. </v>
<v b="1CH" c="29" v="24">Bela dule-dummagan, dule-gandikmalad, degi, Rey-David-e-masmala, Salomón-reyga-megisad yeerdaksamalad, eba nanadii gusmalad. </v>
<v b="1CH" c="29" v="25">Degi, Bab-Jehová, Israel-dulemar-asabin bela-bela Salomón-e-nug odummosad, e-yar-semaid bela-bela ogannosbalid. Salomón-iduale, rey-baid Salomónʼyobid gandikidba-yeerdaklege Israel-yargi yar-semai gussulid. </v>
<v b="1CH" c="29" v="26">Isaí-machi-David, bela-Israel-dulemarga yar-semai-gusad. </v>
<v b="1CH" c="29" v="27">Israel-yargi bela birga-dulabo (40) yar-sesad. Hebrón-neggweburgi birgagugle (7) yar-sesad, degi, Jerusalén-neggweburgi birga-dulagwen-gakambe-gakapaa (33) yar-sesad. </v>
<v b="1CH" c="29" v="28">David nue-selebagusadgi burgwisad. Ibmar-nuegan-bukidar-nika, degi, nug-dummarba-nika burgwisad. Geb a-sorbali, e-machi-Salomón yar-seega megnonikid. </v>
<v b="1CH" c="29" v="29">Bela-Rey-David-gebe-ibmar-imakded, degi, napi-ibmar-imaksadse, Bab-Dummad-negburgan-daked-Samuel neggusad-gardagi narmakar maid, degi, Bab-Dummad-gayaburba-barsoged-Natán neggusad-gardagi narmakar maibalid, degi, Bab-Dummadgi-negburgan-daked-Gad neggusad-gardagi narmakar maibalid. </v>
<v b="1CH" c="29" v="30">Bela Rey-David-e-negsesad, e-gangu-megisad, e-gudigusad, degi, Israel-dulemargi-ibmar-gusmalad, bela yar-baigangi neg-gusmarbalidi, we-gardamargi narmakar nanaid.</v>
<v b="2CH" c="1" v="1">David-machi-Rey-Salomón na e-yar-semaidi bela-bela ogangusad. Ar ade, Bab-Dummad-Jehová, Salomónʼba gudiguad. A-ulale, Bab-Jehová bela-bela Salomón-ganguega imaksad. </v>
<v b="2CH" c="1" v="2">Salomón, bela Israel-dulemarse gochad: Sorda-milibalid-e-dummaganse (1,000), sorda-dulataled-e-dummaganse (100), igar-nabomalad-e-dummaganse, belagwable Israel-e-dummaganse, degi, neguya-idudimaladse, bela gochabalid. </v>
<v b="2CH" c="1" v="3">Geb Salomón, degi, bela-dulemar-bukwad, Gabaón-neggweburse, Bab-Dummad-dulemarbo-ambikued-neg-siidse nadmalad. Ar ade, agi, Bab-Jehová-e-mai-Moisés, nega-dulesulidganba a-ambikued-neg-sobsad-gusadi siid. </v>
<v b="2CH" c="1" v="4">Bab-Dummad-Igar-Mesisad-Uludina, epenne Quiriat-Jearimʼye-neg-nugadgi-sii gusad. Ar David, Uluga dordoneg-sobsasoggu, David, Jerusalénʼse we-Ulu, sear gusad. </v>
<v b="2CH" c="1" v="5">Bab-Dummadga-ibmar-ogumakar-ukleged-ailadi Gabaónʼgi Bab-Jehováʼse-goled-neg-sunna-seleged-asabin siid. A-aila, Uri-machi-Bezaleel esgoro-gordikidgi sobsa gusad. Uriʼdi, Hur-e-machid. A-aila-siidse, Salomón, degi, dulemar-eba-gudimarmogad, Bab-Dummadse gollap gusmalad. </v>
<v b="2CH" c="1" v="6">Salomón, Bab-Jehováʼse Bab-Dummad-dulemarbo-ambikued-negse naded. Geb ibmar-ogumakar-ukleged-aila esgoro-gordikidbi-sobaledgi, ibmar-durgan miligwen (1,000) ogumakar Bab-Jehováʼga uksad. </v>
<v b="2CH" c="1" v="7">A-mutikidba, Bab-Dummad Salomónʼse magarononigu, ega sogded: —Salomón, ibu be anse egisbie, be-itolegedba be anse egise. An bega ukoed. </v>
<v b="2CH" c="1" v="8">Salomón Bab-Dummad-abin sogded: —Be an-bab-David, be nue-wile daksad. A-ular, an-bab-anar yar-seega be an-imaknonikid. </v>
<v b="2CH" c="1" v="9">Degisoggu, Bab-Dummad-Jehováʼye, emisgi, dula-bukidar-geg-ebisleged-e-reyga be an-nug-imaksasoggu, an-bab-Davidʼga be-ibmar-sogsadyob be imaksundo. </v>
<v b="2CH" c="1" v="10">Bab-Jehováʼye, ¿ar doa, dulemar-bukidar-nabir-seega guosunna? Dule sated. Degisoggu, nue-binsaed-nikaa be an-imakdo, ibmar-wisgued be anga ukbardo, adi, an nabir be-dulamar-bukidarad seegar. </v>
<v b="2CH" c="1" v="11">Geb Bab-Dummad Salomón-abin sogded: —Be we-ibmar-abegedi, ibnuedid. Ibmar-nuegan-nikued be anse egichasulid, mani-ibedga-gued be anse egichasulid, degi, nug-dummad-gued be anse egichasurbalid, be-isdarmalad-ogiloged be anse egichasurbalid, degi, iba-suitibaa-maiguedi be anse egichasurbalid. ”Emisgindi, anga yar-seega an be-onug-imaksadgine, nue-binsaed-nikagued be anse egichisad, degi, nue ibmar-wisgued be anse egichisbalid, adi, nabir an-dulamar-idumai be guegar. </v>
<v b="2CH" c="1" v="12">Degisoggu, a-ular, nue-binsaed-ibedga-guega an be-imakodo, degi, nue-ibmar-wisiguega an be-imakbalodo. Deginbali, mani-ibedga-guega an be-imakbaloed, or-ibedga-guega an be-imakbaloed, ibmar-bukidar an bega ukbaloed, degi, nug-dummarba-guega an be-imakbaloed. Be-idu reymar-megismalad, weyobi ibmar nikussurmalad. Be-sorba reymar-megmarbaloed, weyobi ibmar nikuosurmarbalid.” </v>
<v b="2CH" c="1" v="13">Degi, Salomón, Gabaónʼgi Bab-Dummadse-goled-neg-aila-matusulid-siidgi-gudii, gannar Jerusalén-neggweburse alid. Degi, geb Israel-yar-semai guarsunnad. </v>
<v b="2CH" c="1" v="14">Salomón, bila-onoged-urmar-napagined, degi, molimar nikunonikid. Bila-onoged-ur-napagined miligwen gaka dulataled-ilabake (1,400) nikusad, degi, moli miliambe-gakabo (12,000) nikusbalid. Geb neggweburmargi we-urmar, degi, we-molimar urbisad, degi, Jerusalénʼgi reyneg-walik urbisbalid. </v>
<v b="2CH" c="1" v="15">Rey-Salomón, Jerusalén-neggwebur akwa-bukidar-nikadyobi or-bukidar-nikuega imaksad, degi, mani-bukidar-nikuega Jerusalén-imaksabalid. Deginbali, Rey-Salomón, higuera-sapimar-bukidar yar-mulluganba-nikadyobi, Jerusalén-neggwebur urwar-bukidar-nikuega imaksabalid. </v>
<v b="2CH" c="1" v="16">Rey-Salomónʼga-ibmar-bakmalad, Egipto-yarse, degi, Cilicia-yarse Salomónʼga e-mani-gargeguedba molimar-baknaddamalad. </v>
<v b="2CH" c="1" v="17">Dulemar Egiptoʼgi, ur-napagi-bila-onoged mani-sibugan-gwadulataled-ilanergwa (600) bakdamalad, degi, molidi mani-sibugan-gwadulagugle-gakambe (150) bakdamarbalid. Degi, geb belagwable Het-dule-e-reymar, degi, belagwable Siria-e-reymar, Salomónʼga-arbamaladse molimar bakdamalad. </v>
<v b="2CH" c="2" v="1">Rey-Salomón, Bab-Jehováʼga Babse-goled-neg-sobye binsaalid, degi, e-reyneg-sobedgi binsaarbalid. </v>
<v b="2CH" c="2" v="2">Degi, Rey-Salomón ibmar-imakmalad nugsasad: Dule-ibmar-semalad, mili-dulapaa-gakambe (70,000) nug-imaksad. Yalaganba dule-akwa-sikmalad, mili-dulabake (80,000) nug-imaksad, Arbamalad-e-dakmalad, milipaa gaka dulataled-ilanergwa (3,600) nug-imaksabalid. </v>
<v b="2CH" c="2" v="3">Geb degi, Salomón Tiro-neggwebur-e-rey-Hiramʼga gayaburba barmisad: “An-bab-David e-reyneg-sobnaigua, igi ega be urwar-urgomar barmimai-gusa, deyobi, be anga imakmogana gadin. </v>
<v b="2CH" c="2" v="4">Emide, an-Bab-Dummad-Jehováʼga, e-nug-odummogega, ese-goled-neg an ega sobesokalid. We-negde an Bab-Jehováʼga nug-imakoed. Adi, an Bab-Jehováʼgarbi e-asabin inamar-wawadikid ogumakdii guega, degi, bane-bane madu-swilidikid-urbedii guega an imakoed. Deginbali, agi an wakudaradbali, degi, sedogidbali ibmar-durgan ogumakar Bab-Dummadga-ukega an imakbaloed. Amba deyobbardo: Itoged-iba-irba, degi, nii-gebe-gwisgusar imaklebaloed. Deginbali, anmar-Bab-Dummad-Jehová-nug-odummoleged-e-ibagangi deyobi imaklebaloed. Degiibi igar-mai Israel-dulemar degisadegu imakdii guoed. </v>
<v b="2CH" c="2" v="5">”Ar anmar-Bab-Dummad, bab-dummad-baiganba bur bule dule-dummad-maisoggu, an ega neg bela-bela bur-yeerdakle an sobergebmogad. </v>
<v b="2CH" c="2" v="6">Degi-inigwele, nibnegbela amba Bab-Dummadga unniguarsulid. Degite, we-neg-bursunna ¿sunna unniguosi? Geg unnigued. ¿Ar ande doasunna, ega we-neg-nued sobega? Andi an ega we-neg sobewilubsulinad. Degi-inigwele, Bab-Jehová-nug-odummogega, an neg soboed, adi, agi ega ina-wawagan-ogumakegar. </v>
<v b="2CH" c="2" v="7">Degisoggu, dule-wargwen-ibmar-wisid an abeged: Dule-nabir-orgi-arbaed, nabir-manigi-arbaed, nabir-esgoro-gordikidgi-arbaed, nabir-esgorogi-arbaed, a-dule be anga barmidago. ”Degine, we-dule-ibmar-wisid nirba-suir-akwagiid, nirba-ginnid, nirba-arad-nabir-imaked, an abeged. Deginbali, dule-ibmar-sobar-sobar-nasiked-wisid an abeged. Ar a-dule-amilegoedi, an-bab-Davidʼga-epenne-arbasmaladbogwa-arbanai an abeged. Amar Judá-yargi, degi, Jerusalénʼgi arbamaloed. </v>
<v b="2CH" c="2" v="8">”Deginbali, Líbano-e-urgomar anga barmidabalo: Urwar-urgomar, baryawar-urgomar, sapi-gupu-wargii-dakleged-urgomar-sándaloʼye-nugad barmidago. Ar an wisid, be-sordamar Líbano-urgomar-mamaredgi durdakaled. Degine, dule-anga-arbamalad be-sordamar-bendakmaloed. </v>
<v b="2CH" c="2" v="9">Adi, amar anga urgo-bukidar mamarmalagar. Ar ade, an Bab-Dummadse-goled-neg-dummad, bela-bela yeerdakle an sobesokalid. </v>
<v b="2CH" c="2" v="10">Be-sordagan-urgo-mamarmaloedga orosgi-dakleged-omukualed-trigoʼye-nugad, sagu-dummagan mili-durgwen (20,000) an ukoed. Degi, orosgisaar-daklemogad-cebadaʼye-nugad, sagu-dummagan mili-durgwen (20,000) an ukbaloed. Degine, vino, galón-mili-dulatar-gakambe-gakatar (115,000) an ukbaloed. Degine, ibmar-dibyed-gwallu, amba galón-mili-dulatar-gakambe-gakatar (115,000), an ukbaloed.” </v>
<v b="2CH" c="2" v="11">Geb degine, Tiro-e-rey-Hiram, Rey-Salomónʼga gardagi e-gayaburba narmakar barmialid: “Bab-Jehová na e-dulemar-sabedbali Israel-yar-seega be-imaksad.” </v>
<v b="2CH" c="2" v="12">Hiram wegii sogsibalid: “Israel-e-Bab-Dummad-Jehová-nug odummolesun. A-Bab-Dummad nibneg, degi, napneg obinnisad. Degine, Rey-Davidʼga machi-binsaed-ibed uksad. We-machide mag neg-itoged, mag ibmar-daked, nue-binsaed-nikad. We-machi Bab-Jehováʼse-goled-neg soboed, degine, ega reyneg sobbaloed. </v>
<v b="2CH" c="2" v="13">”Degisoggu, dule-wargwen-odurdakedsaila-bela-ibmar-wisid an bega barmido. We-dulede, Hiram-Abiʼye-nugad. </v>
<v b="2CH" c="2" v="14">We-dule-e-nandi, Danʼginedid. E-babdi, Tiroʼginedid. Ar Hiram-Abiʼdi, bela ibmar-wisid: Or-sobed, mani-sobed, esgoro-gordikid-sobed, esgoromar-sobed wisbalid. Degi, akwagi nabir arbabalid, urgogi arbabalid. Deginbali, Hiram-Abi nirba-suir-akwagiid-imaked, nirba-arad-imaked, nirba-ginnid-imaked wisbalid, degi, nirba-linoʼye-nugad imakbalid. Deginbali, Hiram-Abi ibmar-e-itoleged galagwensuli-sobar-sobar-imaked wisbalid. ”We-dule, be-dulemar-ibmar-wismalad-abargi, degi, be-bab-an-dummad-Davidʼga-arbasmalad-abargi arbaoed. </v>
<v b="2CH" c="2" v="15">”Dummad, emisgi, anmar-bega-arbamaloedga we-ibmarmar be barmidage: Orosgi-dakleged-trigo, orosgisaar-dakleged-cebada, olivo-gwallu, degine, vino, be anga-sogsadyob be anmarga barmidado. </v>
<v b="2CH" c="2" v="16">”Anmar Líbano-yargi urgomar-abeleged mamarmaloed. Geb we-urgomar edinnar-edinnar-nanai, demargi-oselegar Jope-neggweburse an sedmaloed. Geb agi, Jerusalénʼse be urgomar sedmosunnoed.” </v>
<v b="2CH" c="2" v="17">Salomón-e-bab-David dule-ainebarmalad-ebichisgusad-sorba, Salomónʼdi, dulemar-ainebarmalad-Israel-yargi-gudimalad bela ebichismogad. Belagwable, mili-dulagugle-gakambe-gakapaa gaka dulataled-ilanergwa-mergu (153,600) daklealid. </v>
<v b="2CH" c="2" v="18">Rey-Salomón, a-dulemar mili-dulapaa-gakambe (70,000) ibmar-berbemalaga onug-imaksad. Degi, mili-dulabake (80,000) yar-mulluganba akwa-sikmaloed onug-imaksabalid. Deginbali, arbamalad-e-dakmalad sordamar-oarbaega, milipaa gaka dulataled-ilanergwa (3,600), onugsasbalid. </v>
<v b="2CH" c="3" v="1">Salomón, Jerusalénʼgi, Moriahʼye-yar-nugadgi, Bab-Jehováʼse-goled-neg sobded. A-yargi Bab-Jehová e-bab-Davidʼse magaros gusad. We-negde David Bab-Jehováʼga-neg-sobega napaneg guakwa amis gusad. Jebuseo-dule-Ornánʼye-nugad a-ibmar-gwag-omukued-neggi Bab-Jehováʼse-goled-neg sobarmalad. </v>
<v b="2CH" c="3" v="2">Rey-Salomón birgabake gaka nii-warbo gaka ibabogus yar-semaidgi, Bab-Dummadse-goled-neg-sobed onoded. </v>
<v b="2CH" c="3" v="3">Salomón Bab-Jehováʼse-goled-neg-sobega, weyob neg-wilub-imaksad. Neg-uluba-neg-gaega, daliambe-gakatar-sugue (15) wilub-imaksad. E-matardungueddi, daliatar-sugue (5) wilub-imaksad. </v>
<v b="2CH" c="3" v="4">Degi, Babse-goled-neg-e-ubeb, Babse-goled-neg-matardunguedbo emar dungued. Neg-ubeb daliatar (5) matardungued, degi, e-nibgueddi, daliatar (5) nikad. Geb Salomónʼdi, bela negyaba or-sunnadbi nasiksa gusad. </v>
<v b="2CH" c="3" v="5">Degi, Babse-goled-negyaba baryawar-urgo-sunnabi ebo-matak-matak imaksa gusad. Geb a-baryawar-uki or-sunsogedbi nasiksabalid. A-birgi, ogobwargii dakleged, degi, esgoro-dubgi-dakleged or-sunsogedgi sobsabalid. </v>
<v b="2CH" c="3" v="6">Bab-Jehováʼse-goled-neg, yeerdakle-imakega, olo-naidgi akwa-nuegan-dakar-dakar-gamalad, nasiksa nabalid. We-or-sunsogeddi neg-ogannogega Parvaimʼye-neg-nugadgi-or-nikad selenonikid. </v>
<v b="2CH" c="3" v="7">Deginbali, bela or-sunnabi irdimar, neg-yawagak-doged, e-galu-dikar, e-yawagakmar, degi, bela negyaba, olobi nasiksa gusad. Degine, baliwitur-querubinʼye-nugad neg-dikar-birgi sobar-sobar imaksabalid. </v>
<v b="2CH" c="3" v="8">Amba deyobi Salomón, Neg-Ise-Islidikid sobsabalid: E-suguedi, Babse-goled-neg-yaadunguedyobi, daliatar (5) sugued. E-matardunguedi, e-suguedbo emala, daliatar (5) nikamogad. Wemargi bela or-nuegan egi nasikles nanaed. Agi, or nibir-milidulabo-gakanergwa (46,000) bela ebulesad. </v>
<v b="2CH" c="3" v="9">Esgoro-orbimalad-gagwen nibirgwen-gaka aidiku naed. Babse-goled-neggi neg-niba-siidgi or-sunnabi nasiksabalid. </v>
<v b="2CH" c="3" v="10">Neg-Ise-Islidikidyaba, baliwitur-querubinʼye-nugad-walabo sakan-nika-nika urgogi sobsabalid. Geb baliwitur-birgi or nasiksabalid. </v>
<v b="2CH" c="3" v="11">Baliwitur-querubin-e-sakanmar bela daliatar (5) sugued. Ar ade, baliwitur-sakan-gwensakgi daligwen gaka bisgigwen sugued, bela neg-dikarse warmaknaid. Geb sakan-baid daligwen gaka bisgigwen sugubalid, adi, baid-baliwitur-querubin-e-sakanse warmaknaimogad. </v>
<v b="2CH" c="3" v="12">Baid-baliwitur-querubin-e-sakan amba daligwen gaka bisgigwen sugumogad. A-sakan-gwensak neg-dikarse warmaknaimogad. Geb e-sakan-baid, baliwitur-baid-e-sakanse warmaknaimogad. </v>
<v b="2CH" c="3" v="13">We-baliwitur-querubinʼmar gwigwichi nanaed. E-sakan-nallabukwad belagwable daliatar (5) sugued, degi, yawagaksik bela atakbukwa nanaed. </v>
<v b="2CH" c="3" v="14">Geb mor-dummad imaksabalid, nirba-aradgi, nirba-suir-akwagiidgi sobsabalid. Nirba-ginnidgi, nirba-linoʼye-nugadgi sobsabalid. Geb we-nirba-dub-akar-akar-daklegedba mor-dummadgi baliwitur-querubinʼmar oniar sobsad. </v>
<v b="2CH" c="3" v="15">Rey-Salomón, buar dalibaabak (8) sugunanaed-walabo neg-asabin ogwichisad. Geb buarmar-birgi, e-nono daligwen-gaka-dungu sobsad. </v>
<v b="2CH" c="3" v="16">Deginbali, esgoro-dubyob dubmar sobsabalid. Geb buar-e-nono-birgi nasiksa nabalid. Geb esgoro-dub-naidgi sapi-e-san-granadaʼye-nugad-dulatar (100) sobar-sobar nasiksabalid. </v>
<v b="2CH" c="3" v="17">Babse-goled-neg-asabin buar-warbo ogwichisad. Gwensak argan-nuedsik, baiddi argan-sapiledsik ogwichisad. Salomón, buar-argan-nuedsikidi Jaquínʼye nug-imaksad. Buar-baid sapiledsik-gwichidi Boazʼye nug-imaksabalid. </v>
<v b="2CH" c="4" v="1">Salomón ibmar-ogumakar-ukleged-aila esgoro-gordikidbi sobsabalid. E-suguedi, daliatar (5) sugued. E-matardungueddi, daliatar (5) madardungubalid. E-nibgueddi, dalibo-gaka-negabar nibgued. </v>
<v b="2CH" c="4" v="2">Dii-siged-dummad, esgoro-gordikid-sunnabi orokwaa sobsabalid. E-yaadungued, dalibo-gaka-negabar (2½) yaadungued. E-nibguedi, daligwen-gaka-bisgise (1¼) nibgued. E-gakuli-ebiraledi, daligugle-gaka-negabar (7½) ebiraled. </v>
<v b="2CH" c="4" v="3">Dii-siged-dummad-e-gakuli-urba, moli-bebe-nikad-machergan ilabo-ebiris sobar-sobar-nasiklesad, bisgigwen-bisgigwensakgi-bangue warambe-warambe (10-10) nasikles naed. Dii-siged-dummad esgoro-gordikid-diregwadgi-soblenaigu, yog-eba-soblegar gusad. </v>
<v b="2CH" c="4" v="4">Dii-siged-dummad, moli-bebe-nika-machergan-warambe-gakabogwad-birgi (12) sobar-siid. Moli-warbaa, dad-nakwed-argan-sapiledsik atakgwichid, warbaa, dad-argwanedsik atakgwisbalid, warbaa, dad-nakwed-argan-nuedsik atakgwisbalid, warbaa, dad-nakwedsik atakgwisbalid. We-molimar-warambe-gakabogwad-birgi (12) dii-siged-dummad siid. Moli e-nagmar-sorsikid dii-siged-urba dogar nanaid. </v>
<v b="2CH" c="4" v="5">Dii-siged-dummad argan-goo-walabake-wilub songued. E-gakuligi dutu-lirio sobaled, nog-dummadyobi sobaled. Dii-siged-dummadgi, galón-miliambe-gakagugle gaka dulataled-ilatar (17,500) dii siged. </v>
<v b="2CH" c="4" v="6">Rey-Salomón dii-simalad-senigana gwaambe (10) sobsabalid. Dad-nakwed-nuedsik gwaatar urbisad, geb sapiledsik gwaatar urbisbalid. Adi, ibmar-dula-oburgwilesale, we-diimargi ibmar-ebulemalad enuklegegar. Dii-siged-dummaddina, dule-irwa-Bab-Dummadse-gormalad e-argan-enukega siid. </v>
<v b="2CH" c="4" v="7">Salomón gwallu-simalad-orbiid warambe (10) ega-igar-maidba sobsabalid. Geb Bab-Dummadse-goled-negyaba e-galu-naba urbisad. Argan-nuedsik walatar urbisad, argan-sapiledsik walatar urbisbalid. </v>
<v b="2CH" c="4" v="8">Degidgi, mese gwaambe (10) sobsabalid. Geb Bab-Dummadse-goled-negyaba e-galu-naba gwaatar argan-nuedsik urbisad, geb gwaatar argan-sapiledsik urbisbalid. Deginbali, or-nog-abe-mimalad dulatale (100) sobsabalid. </v>
<v b="2CH" c="4" v="9">Salomón dule-irwa-Bab-Dummadse-gormaladga neg-imba sobsabalid, degi, neg-imba-dummad sobsabalid, degi, e-yawagak guar-guar sobsabalid. Geb neg-yawagak-uki esgoro-gordikid nasiksabalid. </v>
<v b="2CH" c="4" v="10">Degine, dii-siged-dummadi Babse-goled-neg-dad-nakwed-argan-nuedsik, Bab-neg-dikargi argan-nuedsik sisad. </v>
<v b="2CH" c="4" v="11">Salomón bormomar sobsabalid, degi, buru-wemalad sobsabalid, degi, abe-mied-nog sobsabalid. Rey-Salomón igi Hiramʼga Bab-Dummadse-goled-neg soboye sogsa, deyopira, Hiram bela Bab-Dummadga-neg-sobnaid, ogusad. </v>
<v b="2CH" c="4" v="12">We-neg-soblesad, weyob soblesad: Buarmar-walabo soblesad. We-buarmar-e-nonomar dirbir soblesbalid. Degi, esgoro-gordikid-mor-saki-sakid matabo imaksabalid, buar-warbogwad-e-nonogi nasikegar. </v>
<v b="2CH" c="4" v="13">Esgoro-gordikid-mor-saki-sakid-matabogwadgi, guseb-dummadgi-dakleged ile-sogabo dulataled-ilabake (400) egi nanaid. A-matabogwad buar-nonomar-dirbiled-ebilis nanaid. </v>
<v b="2CH" c="4" v="14">Geb ibmar-ebulemalad-enuked, degi, ibmar-ebulemalad-enuked-e-siged soblesbalid. </v>
<v b="2CH" c="4" v="15">Dii-sied-dummad soblesbalid, molimar-bebe-nikad-machergan warambe-gakabo (12) dii-sied-dummad-bargaega sobar urbisbalid. </v>
<v b="2CH" c="4" v="16">A-uki, bormomar soblesbalid, degi, buru-wemalad soblesbalid, degi, wesar-ikomar-dummagan soblesbalid. We-ibmar-ebulemalad bela Hiram-Abi Bab-Jehováʼse-goled-negga Rey-Salomónʼga esgoro-gordikid-dakar-gaedgi sobsad. </v>
<v b="2CH" c="4" v="17">Hiram-Abi, Rey-Salomónʼga-bela-ibmar-sobsadi, Jordán-neba-ukub-naidgi soogi dusad. A-neg-ukub-naidi, neggwebur-Sucot, degi, Seredata-ebo abingunaidgi naid. </v>
<v b="2CH" c="4" v="18">Salomón belagwable we-ibmar-ebulemalad ichesur-imaksasoggu, esgoro-gordikid-aidikuedi wisgussulid. </v>
<v b="2CH" c="4" v="19">Deginbali, Salomón ibmar-ebulemalad-baigan Bab-Dummadse-goled-negga-soblesbalid, weyob sobsabalid: Ina-wawadik-ogumakar-ukleged-aila, bela orbi sobsad. Degi, mesemar, madu-Bab-Dummadga-mesmalad bela orbi sobsabalid. </v>
<v b="2CH" c="4" v="20">Degi, gwallu-gaed-simalad, degi, gwallumar bela or-sunnabi sobsabalid. Adi, igar-soglesadba, Neg-Ise-Islidikid-asabin ogaegar. </v>
<v b="2CH" c="4" v="21">Dutumar-soblesadi, gwallumar-soblesbalidi, degi, maskemar-soblesadi, bela amba or-sunnabi sobles nanabalid. </v>
<v b="2CH" c="4" v="22">Amba dislamar-gwallu-gwillodub-siked soblesbalid, abe-mied-nogmar soblesbalid, wesarmar, degi, sianarmar soblesbalid. We-ibmarmar, bela amba or-sunnabi soblesad. Deginbali, Bab-Dummadse-goled-neg-doged, ber or-sunnabi soblesbalid: Neg-Ise-Islidikidgi-doged-e-yawagakmar, bela or-sunnabi sobles nanabalid. Degi, Bab-Dummadse-goled-negga-gusiid-e-yawagakmar, bela or-sunnabi sobarbalid. </v>
<v b="2CH" c="5" v="1">Salomón, Bab-Jehováʼse-goled-neg-sobsad-bergusgua, e-bab-David Bab-Dummadga-ibmar-ebulemalad-nug-imaksa-gusad, bela Bab-Dummadse-goled-neggi ibmar-gargermalad-urbilegedse urbiapid. A-ibmar-ebumaladde, orbi sobar nanaed, degi, manibi sobar nanabalid. </v>
<v b="2CH" c="5" v="2">Degidgine, Salomón Jerusalénʼgi-onmakmalaga, bela Israel-girmar-dummaganse, Israel-wagan-e-dummaganse, degi, Israel-neguya-idudimaladse gochad. Adi, Bab-Jehová-Dadganbo-Igar-Mesisad-Ulu David-neggwebur-Siónʼgi-siid-akar, Babse-goled-negse sedegar. </v>
<v b="2CH" c="5" v="3">Geb degi, nii-walagugledgi (7) iba-dummad-islidikid-onogedgi Israel-dulemar belagwable Rey-Salomónʼse ambikunonimalad. </v>
<v b="2CH" c="5" v="4">Israel-girmar-dummagan belagwable nonimargu, dule-irwa-Bab-Dummadse-gormalad, degi, Levitaʼmar Bab-Dummad-Dadganbo-Igar-Mesisad-Ulu sesmalad. </v>
<v b="2CH" c="5" v="5">Degine, Bab-Dummadse-goled-neg-sunna-seleged, degi, ibmar-ebulemalad-islidikmalad, bela Bab-Dummadga-nuggusad sesmarbalid. </v>
<v b="2CH" c="5" v="6">Rey-Salomón, degi, bela Israel-dulemarmala, Bab-Dummad-Ulu-asabin bukwa gusmalad. Agine, sibad-wawaad, degi, moli-bebe-nikamalad ogumakar Bab-Dummadga uksamalad. Ar a-ibdulamar ichesursoggu, geg ebisle gusad. </v>
<v b="2CH" c="5" v="7">Dule-irwa-Bab-Dummadse-gormalad, Bab-Jehová-Igar-Mesisad-Ulu, Bab-Dummadse-goled-negyaba sesmargu, Neg-Ise-Islidikidyaba odosmalad. Geb baliwitur-querubinʼye-nugad-e-sakan-urba sismalad. </v>
<v b="2CH" c="5" v="8">Baliwitur-querubinʼye-nugad-e-sakanmar Bab-Jehová-Ulu-birgi nalla-nalla bukwad. Degisoggu, Bab-Jehová-Igar-Mesisad-Ulu, degi, e-suarmar-dikarba-mamaidse-bakar, bela baliwitur-e-sakanmar-nalla-bukwad oatonaid. </v>
<v b="2CH" c="5" v="9">Degi, Bab-Jehová-Ulu-e-suarmar suigansoggu, e-dukumar Neg-Islidikidgi daled-nomamai, degi-inigwele, neg-magabardi akudakleged. Deyobi, we-garda-narmaklenaidse siid. </v>
<v b="2CH" c="5" v="10">Bab-Jehová-Uluyaba, unnila akwa-matabo maid. We-akwa-matabogwadgi Bab-Jehová Israel-dulemar Egiptoʼgi-onosgu, Israel-Dulemarbo-Igar-Mesisad. A-igala, a-akwagi narmakar maid. Moisés a-akwa Horeb-yargi Bab-Jehová-Uluyaba mesisad. </v>
<v b="2CH" c="5" v="11">Dule-irwa-Bab-Dummadse-gormalad Neg-Islidikidgi-bukwadgi bela ainismalad. Wemar na e-arbaedginsur-inigwele, belagwable gwage-swilidik na imaksamalad. </v>
<v b="2CH" c="5" v="12">Levita-dule-namakmalad: Asaf, Hemán, Jedutún. We-e-masmala, degi, e-gwenadganmala, ibmar-ogumakar-ukleged-aila-dad-nakwedsik bukwamalad. Amarde: Mor-sibu-nued-linoʼye-nugad yoyoid. Geb gar-esnon-madareged-címbaloʼye-nugad, degi, gar-salterioʼye-nugad, degi, gar-arpaʼye-nugad ogorbukwamalad. A-dulemarbo, dule-irwa-Bab-Dummadse-gormalad dulanergwa (120) gar-trompeta ogorbukmarmogad. </v>
<v b="2CH" c="5" v="13">Wemar gar-trompeta-suid darekwaa ogotedamalad, darekwaa namakdedamarbalid. Geb Bab-Jehová-nug odummoddamalad, Bab-Jehováʼga dog-nuedye sogdedamarbalid. Degi, emar gar-trompeta-suidba namakbukdamalad. Esnon-madareged-gar-címbaloʼba namakbukwadamarbalid. Deginbali, gar-baiganba Bab-Jehová-nug-odummobukmaladgi, sogdedamalad: “Bab-Jehová, dule-nuedid, e-sabguedi degisadeguad.” Degi, geb Bab-Jehováʼse-goled-neg bela mogir dasasigisad. </v>
<v b="2CH" c="5" v="14">Degi, dule-irwa-Bab-Dummadse-gormalad, mogirdasa Bab-Jehováʼse-goled-neggi-sigisadbali, geg Bab-Dummadse bar-gole guarmalad. Ar ade, Bab-Jehová-e-gangued-yeerdakleged bela neg-gasa sigisad. </v>
<v b="2CH" c="6" v="1">Degidgi Salomón sogded: “Bab-Jehová na be sogsad, mogir-guduregedgi be maiguoye. </v>
<v b="2CH" c="6" v="2">Emigindi, an bega neg sobsad, adi, be agi maigu sadeguegar.” </v>
<v b="2CH" c="6" v="3">Geb degi, Rey-Salomón sorsik aibilided, adi, bela Israel-dulemar-gwigwichimaladgi nued-binsaegar. </v>
<v b="2CH" c="6" v="4">Geb Salomón sogded: “Israel-e-Bab-Dummad-Jehová an-bab-Davidʼga ibmar-imakoye-sogsadi, emidi imaknonikid. Degisoggu, Bab-Jehová-e-nug odummolesun. Deunni, Bab-Jehová an-babga sogsa gusad: </v>
<v b="2CH" c="6" v="5">‘An Egiptoʼgi an-dulamar-onosad-akale, Israel-wagan-e-neggwebur-gwagwensaale, an-nug-odummogega, anse-goled-neg-sobega, an sussulid. Deginbali, dule-wargwensaale Israel-dulemar-e-dummadga-guega an sussurbalid. </v>
<v b="2CH" c="6" v="6">Degi-inigwele, emi, an Jerusalén-neggwebur susad, adi, agi an megegar. Deginbali, an-Israel-dulamar-seega, an David nug-imaknonibalid.’ </v>
<v b="2CH" c="6" v="7">”An-bab-David, Israel-e-Bab-Dummad-Jehová-nug-ogannogega, Bab-Dummadse-goled-neg soboye binsasando. </v>
<v b="2CH" c="6" v="8">Degi-inigwele, Bab-Jehová an-bab-Davidʼga sogsagusad: ‘Be gwagegi nued be binsasando, anga anse-goled-neg soboye.’ </v>
<v b="2CH" c="6" v="9">Degi-inigwele, bee be-anse-goled-neg gwen sobosulid. Be-machi-gwensak-bega-uklegoedi, a-dule, an-nug-odummogega anga neg-soboed. </v>
<v b="2CH" c="6" v="10">”Emidi, Bab-Jehová e-igar-mesisadba imaknonikid: Ani an Israel-e-reyga megnonikid, an-bab-David-anar an rey-gangi signonikid. Deginbali, Israel-e-Bab-Dummad-Jehová-e-nug odummogega ese-goled-neg an sobsabalid. Igi Bab-Jehová sogsa, deyob bela gunonikid. </v>
<v b="2CH" c="6" v="11">Deginbali, Bab-Jehová-Ulu, Babse-goled-neggi an osisbalid. A-Ulugine, Bab-Jehová-Israel-Dulemarbo-Igar-Mesisadi maid.” </v>
<v b="2CH" c="6" v="12">Geb Salomón, Bab-Jehováʼga ibmar-ogumakar-ukleged-aila-asabin gwisgudapid. Degi, geb bela Israel-dulemar-bukwad-abargi Bab-Jehováʼse golega e-argan onakwided. </v>
<v b="2CH" c="6" v="13">Salomón neg-imba-ollor-dummad-naidgi nibakwaa-gwisguega aila-esgoro-gordikidbi sobsad. Aila-suguedi, degi, e-matardunguedi emarbi daligwen-bisgise sobsad, degi, e-nibgueddi bisgipaa nibgue sobsad. Salomón a-aila-birgi-gwichi, Israel-dulemar-bukwad-asabin yokorgi-sindigar sigisad. Geb niba argan onakwided. Weyob Bab-Jehováʼse gote, sogded: </v>
<v b="2CH" c="6" v="14">“Israel-e-Bab-Dummad-Jehováʼye, bab-dummad beyobid nibneggi, degi, napneggi sated. Dulemarbo be Igar mesisale, geg be iedaed, degi, dule-beba-gwagegi-binsadimalad be nue-sabesaila maid. </v>
<v b="2CH" c="6" v="15">Bab-Dummadye, an-bab-Davidʼga be ibmar-imakoye ise-sogar be sogsagusadi, emisgi, be imaknonikid. Be-ganguedba be imaksad.” </v>
<v b="2CH" c="6" v="16">Rey-Salomón, Bab-Jehováʼse gotebalid: “Israel-e-Bab-Dummad-Jehováʼye, emisgi, be-mai-an-bab-Davidʼga, be ibmar-imakoye sogsagusadi, be imake. Deunni, ega be sogsagusad: ‘Ar be an-asabin nued-nanadii-gusmogadyob be-wagan nuegan damalale, degi, an-igar-maidba nanamarbalile, be-wagan Israelʼgine e-reyga maigu guoed, gwen surguosulid.’ </v>
<v b="2CH" c="6" v="17">”Israel-e-Bab-Dummad-Jehováʼye, emisgi, be-mai-Davidʼga be igar-mesisadi, deyopira be imake. </v>
<v b="2CH" c="6" v="18">”Bab-Dummadye, ¿be we-napneggi, be-dulamar-abargi nue-napira be megode? Sulirgebed. Ar be-nibnegbela dummad-inigwele, amba bega unnigusulid. Degite, we-bese-goled-neg-an-bega-sobsad-bursunna, sunna unniguosi. </v>
<v b="2CH" c="6" v="19">Degi-inigwele, Bab-Jehová, an-bese-goled be itoge, an bese-wilenaid be itoge. Bab-Jehováʼye, bee be, an-Bab-Dummadid. Andina be-maiga gued. Be-asabin an sabsuli wilesakwaa-bese-goled, be nue an-itoge. </v>
<v b="2CH" c="6" v="20">Bese-goled-neg-siidgi, nue nakulemai mutikidba, degi, ibginedba be imake, ar ade, we-neggi be megoye sogsad. Bese-goled-negsik-ataksii an bese-gollalile, be wis an-itogo. </v>
<v b="2CH" c="6" v="21">Deyobi, we-bese-goled-negsiki an wilesagwa-bese-gollalile, degi, Israel-dulemar-bese-gollalile, Bab-Dummad-Jehováʼye be wis an-itogo. Be nibneggi-mai, be anmar-itogo, degi, anmarga isgued be elio. </v>
<v b="2CH" c="6" v="22">”Dule-gwensak dule-baidgi gwatirisale, we-bese-goled-neggi ibmar-ogumakar-ukleged-aila-asabin ise-sogar imaksale, </v>
<v b="2CH" c="6" v="23">nibneg-akale be itogoed. Geb dakedba na be imakoed, degi, igar-innikigwadba be-maimarga be imakoed. Dule-nodiid be sabsur-odurdakoed, e-isguedgi na dukin odurdaklegoed. Dule-isgudisuliddi na-ibmar-imakdiidba egi be-sogo, we-dulede gwen isgussurye. </v>
<v b="2CH" c="6" v="24">”Be-Israel-dulamar, begi-nodiidba e-isdarmaladse galakusale, degi, be-nug-ogannogega, gannar bese aibilisbalile, bese-goled-neggi bese wilesagwa gollalile, </v>
<v b="2CH" c="6" v="25">nibneg-akar be itogoed. Agi, be-Israel-dulemarga e-isgued be elioed. Geb e-yar-ega-uklesadse, degi, e-dadganga-uklesmogadse gannar be sedagoed. </v>
<v b="2CH" c="6" v="26">”Bab-Jehováʼye, Israel-dulemar-begi-nosadba be neg-yola-dummad-nasikoed, dii bar owiosulid. Geb odurdaklesad-sorba Israel-dulemar we-bese-goled-negsik gannar bese gornonikile, degi, be-nug gannar obarnonikile, degi, e-isgusadgi bukib itononikile, </v>
<v b="2CH" c="6" v="27">nibneggi-mai be itogoed. Be-maimar-Israel-dorganga isgued be elioed. Geb be igar-nuedba-nanaedgi Israel-dulemar be odurdakoed. Geb be Israel-dulemarga yar-ega-uklesadgi be dii owisunnoed. </v>
<v b="2CH" c="6" v="28">”Bab-Jehováʼye, Israel-yargi ukud-dummad nagunonikile, igi, bonigan nagunonibalile, igi, neg-uedba gagan dingudele, igi, ses-dummagan, igi, ses-burwigan ibmar-digaled ogilodbalile, agi, anmar bese gotele, be anmar-itogo. ”Deginbali, anmar-isdarmalad anmar-neggwebur-ebilis ambikunonikile, anmargi gwichigu-nonikile, degi, ibu-boni-dummagan-baid danibalile, uellegeddibe, Bab-Jehováʼye, anmar-bese-gotele, be anmar-itogoed </v>
<v b="2CH" c="6" v="29">”Bab-Jehováʼye, Israel-dule-gwensak bese gollardibe, igi, bela-Israel-dulemar bese gollardibe, doa-dule e-isgued magar itogele, ulubgi e-nunmaked magar itobalile, degi, na wile-itogedgi bese we-neggi golele, Bab-Jehováʼye be itogoed. </v>
<v b="2CH" c="6" v="30">”Nibneg-akale be itogoed, degi, geb e-isgued ega be elioed. Ar bebi-unnila dulemar-binsaed be wissoggu, be ibmar-wisidba, dule-e-damaladba be dule-odurdakoed. </v>
<v b="2CH" c="6" v="31">Adi, anmar be-dobgumalagar, degi, be-igar-maidba anmar-dadganga-be-yar-uksadgi an gudii gumalagar. </v>
<v b="2CH" c="6" v="32">”A-ukinbali, dule-ainebarmalad, Israel-dulesurmalad, be-nug-dummarba-maid wisgusadba, degi, be-gangued-dummarba-maid-wisgusadba dikasur danimalale, degi, be e-bendakoedba we-negsik bese gordanikile, </v>
<v b="2CH" c="6" v="33">Bab-Dummadye, nibneg-akale bese-goled be itogoed. Dule-ainebalid bela bese ibmar-egisele, ega be imakoed, adi, we-napneggi-dulemar-bukwad bela be-wisguega, degi, igi be-Israel-dulamar be-dobee nanabukwa, dule-baigan deyob be-dobee nanamarmogoed. Degi, bese-goled-neg an bega sobsadgi, besebi-gorlegoye igar-maidi magar-itomarbaloed. </v>
<v b="2CH" c="6" v="34">”Be-dulamar, be-sogedba e-isdarmaladgi bila-onogega nadele, agine we-neggwebur-be-susadsik-atakbukwa, degi, bese-goled-neg-an-bega-sobsadsik-atakbukwa bese gollarmalale, </v>
<v b="2CH" c="6" v="35">nibneg-akale be itogoed. Degi, amar-bendakegar be wemar-ular gwisgubaloed. </v>
<v b="2CH" c="6" v="36">”Ar be-dulamar begi-nosmalale, ar ade dule geg begi nosurye-soglesulid bela begi noedbimalad. Begi-isgusadba be sae anmar-dakdele, anmar-isdarmaladga be anmar-urmakdele, adi, anmar-isdarmalad neggwebur-baidsik dikasuli, igi, itakagwadsedibe anmar-sedmaloed. </v>
<v b="2CH" c="6" v="37">Bab-Dummadye, be-dulamar e-isdarmaladse galesad-yargi, e-isgusadga bukib-itogedba, bese wilesagwa gotemalale, sogdemalale: ‘Anmar magar-itoye, anmarde begi nosad, anmar ibmar-isgana-imaksad magar-itoye.’ </v>
<v b="2CH" c="6" v="38">”Be-dulamar gales-siid-yargi, bela-belad gwage-ulubgine beba nagusmalale, degi, e-babganga-be-yar-uksadsik, bese golele, degi, be neggwebur-susadsik bese golele, degine, an bega bese-goled-neg-sobsadsik atakbukwa bese gormalale, </v>
<v b="2CH" c="6" v="39">amar-bese-goledi, degi, bese-wilesagwa-goledi, nibneg-akale be itogoed, degi, be bendakoed. Be-dulamar-begi-nosad, e-isgued ega be elioed. </v>
<v b="2CH" c="6" v="40">”Emisgi, Bab-Dummadye, bese wilesakwaa an egised, we-bese-golleged-neg-akar anmar bese gotele, nue be anmar-itogo. </v>
<v b="2CH" c="6" v="41">Bab-Dummad-Jehováʼye, bee, be-Ulu-gandikidbo, be-obunnoged-negse, be obunnodage. Bab-Dummad-Jehováʼye, dule-irwa-bese-gormalad be-abonoleged-igargi sunmakdii gumalana gadin, degi, be-sorda-swilidikmalad be-sabguedgi wergumalana gadin. </v>
<v b="2CH" c="6" v="42">Bab-Dummad-Jehováʼye, dule-reyga-nug-imaklegaled melle be obano. Bab-Jehováʼye, be-mai-David be sabesaila imakdii gusad, be ebinsao.” </v>
<v b="2CH" c="7" v="1">Salomón Bab-Dummadse-gorsiid bergusgua, soo nibneg-akar aidenonikid, geb a-soo Bab-Jehováʼga ibmar-ogumakar-ukleged, degi, ibmar-baigan-ukleged bela obelosad. Degi, geb Bab-Jehová-e-gangued-yeerdakleged, Babse-goled-neggi daasa sigisad. </v>
<v b="2CH" c="7" v="2">Ar Bab-Jehová-e-gangued-yeerdakleged bela e-neggi daasa-sigissoggu, dule-irwa-Bab-Dummadse-gormalad, geg Bab-Jehováʼse-goled-negse doge gusmalad. </v>
<v b="2CH" c="7" v="3">Degidgi, bela Israel-dulemar, soo neggi-aidenoni daksamargua, degi, Bab-Jehová-e-gangued-yeerdakleged neg-birgi-aidenoni daksamarbargua, bela asabin wagar napa-ebulegedse dulluu imaksamalad. Geb Bab-Jehová-nug odummodmalad, dog-nuedgi sogdemalad: “Bab-Jehová, dule-nuedid, e-sabguedi degisadeguad.” </v>
<v b="2CH" c="7" v="4">Geb degine, rey, degi, bela dulemar, ibmar ogumakar Bab-Jehováʼga uksamalad. </v>
<v b="2CH" c="7" v="5">Rey-Salomón Bab-Dummadga moli-bebe-nikad, mili-dulagwen-gakabo (22,000) uksad, degi, sibad-wawaad, mili-dulanergwa (120,000) uksabalid. Deyob rey, degi, bela dulemar Bab-Dummadse-goled-neg ega nug-imaksad. </v>
<v b="2CH" c="7" v="6">Dule-irwa-Bab-Dummadse-gormalad gusgu e-ambikudamaladgi bukmalad. Levita-dulemardina, Rey-David Bab-Jehová-nug-odummogega garmar-ogorleged-sobsagusadi ogotemalad. Degine, we-namakedgi namakbukmalad: “Bab-Jehová-e-sabguedi, degisadeguad.” Degi, geb Levita-dulemar-asabin, dule-irwa-Bab-Dummadse-gormaladdi, gar-trompeta ogotedamalad. Degine, bela Israel-dulemardi gwigwichimalad. </v>
<v b="2CH" c="7" v="7">Dakargu, ar ibmar-dula-ogumakar-ukleged, dule Bab-Dummadga e-binsaedba-ibmar-ukleged, degi, ibmar-gwallumar-Bab-Jehováʼga-ukleged ichesursoggu, ibmar-ogumakar-ukleged-aila esgoro-gordikidgi-Salomón-sobsadi unnisulid. A-ular, Salomón, Bab-Jehováʼse-goled-neg-asabin, neg-imba-naidi Bab-Dummadga nug-imaksabalid agi ibmar-ogumakar, degi, ibmar-gwallu Bab-Jehováʼga gwenatigwar-guega-ibmar-ukleged ukegar. </v>
<v b="2CH" c="7" v="8">Degidgi, Salomón, degi, bela Israel-dulemar, ibagugle (7) iba-onosmalad. Agine, dule-bukidar nonimalad: Hamat-igar-maid-akale, Egipto-diwar-maidse, bela ambikusad. </v>
<v b="2CH" c="7" v="9">Ar ibagugle (7) ibmar-ogumakar-ukleged-ailaga iba-onosmalad, degi, ibagugle (7) iba-dummad onosmarbarsoggu, ibabaabakgi (8) igar-dummad itosmalad. </v>
<v b="2CH" c="7" v="10">Geb degine, nii-walagugle gaka ibdurgwen-gakapaagi Rey-Salomón e-negse-e-negse dulemar-barmisad. Degine, dulemardina weligwaledba, yeer-itogedba, e-negse nadmalad. Ar adega, Bab-Jehová David-bendaksad, degi, Salomón-bendaksabalid, degi, Israel-dulemar-bendaksabalid. </v>
<v b="2CH" c="7" v="11">Salomón, bela Babse-goled-neg-obelosgua, degine, we-negga ibmar-ebulemaloed-imakoye-binsasad-obelosgua, degi, reyneg-sobnaid-obelosbargua, </v>
<v b="2CH" c="7" v="12">mutikidba, Bab-Jehová Salomónʼse magarononikid, ega sogded: “Anse-be-gochad an be-itosad. Degi, we-neg anga ibmar-ogumakar-ukleged-ukega an susad.” </v>
<v b="2CH" c="7" v="13">Bab-Jehová ega sogdebalid: “Ar bemar an-sogedba dasurmalale, an bemarga dii owiosulid, be-nainumargi ibmar-naid-obelogega, an sesmar barmidagoed. Sulile, an bemarga uelleged-dummad barmidagoed. </v>
<v b="2CH" c="7" v="14">Ar an-dulamar an-asabin na san bipii imakdemalale, anse-gollarmalale, degi, anba gannar nanadmalale, e-isgudiidgi bar nanadsurmalale, Andi an nibneg-akar itogoed, an ega e-isgued elioed, degi, an ega gannar yar onudakoed. </v>
<v b="2CH" c="7" v="15">”We-neggi anse-gorlegedi an nue-dakmaioed, degi, ise-itogar an maibaloed. </v>
<v b="2CH" c="7" v="16">Emisgindi, we-anse-goled-neg an susad, angadga an nug-imaksad. Adi, an degisadegu agi maiguegar. Degi, aginbi an atakdii, aginbi an binsadii sadeguoed. </v>
<v b="2CH" c="7" v="17">Salomón, bedi be-bab-David-nanasayob be an-asabin gudii guele, degi, an-bega-ibmar-sogedba be ibsabalile, an-Igar-Mesisadba be gudibalile, degi, an-Igar-Maidba be nanadibalile, </v>
<v b="2CH" c="7" v="18">be-rey-gangi-siid, degi, be-yar-semaid, bega an sogsadyob an imakoed. ”Emide, an be-bab-Davidʼbogwa igar-mesisa, an ega sogsagusa: ‘Israel-yargi be-wagan-wargwensaale negdakmaisuli guosurye.’ </v>
<v b="2CH" c="7" v="19">”Degi-inigwele, bemar angi aibatemalardi, an-igarmar-mamaidgi, degi, an-igarmar uksadgi be gwisgudmalardi, aka bab-dummad-baiganba be nanadmalardi, a-e-nug be odummodmalardi, </v>
<v b="2CH" c="7" v="20">an bemarga yar-uksa-gusadgi an be-osulomaloed, degi, anse-goled-negga an neg-susadi, an balimetoed. Degine, bela dulemar-yar-baid-baidgi-bukmalad, bela-bela bemargi dodogega an imakoed. </v>
<v b="2CH" c="7" v="21">”We-anse-goled-neg bela-bela nued-sobarsii-inigwele, bela dulemar e-dikarba nasdamalar geger dakdamaloed, geb sogdamaloed: ‘¿Ar ibiga Bab-Jehová we-yar, degi, ese-goled-neg weyob imaksa?’ </v>
<v b="2CH" c="7" v="22">”Geb a-dulemarga sogdamaloed: ‘Ar Israel-dulemar, e-Bab-Dummad-Jehová Egiptoʼgi e-babgan-seargusadi, obachamalad. Degi, bab-dummad-baiganba nanadmalad, a-bab-dummagan-e-nug odummodmalad, amar-sogedba ibmar-imakdemarbalid. Aga, Bab-Jehová bela we-bonigan-dummagan Israel-dulemargi barmialid.’ ” </v>
<v b="2CH" c="8" v="1">Rey-Salomón, Bab-Dummad-Jehováʼse-goled-neg-oguega, degi, reyneg-oguega, birga-dulagwen (20) gagasad. </v>
<v b="2CH" c="8" v="2">A-sorbali, Salomón, Hiram-ega-neggweburmar-uksadi nudaksad. Geb agi Israel-dulemar-oambikusad. </v>
<v b="2CH" c="8" v="3">Geb degine, Salomón, Hamat-neggwebur, Soba-yargi-siid, a-ebo bila-onosgua, Hamat-neggwebur-susa gusad. </v>
<v b="2CH" c="8" v="4">Salomón, Tadmor-neggwebur nega-dulesulidganba-siid sobsad. Degi, bela Hamat-neggweburmargi mas-sabolemalad-neg sobsabalid. </v>
<v b="2CH" c="8" v="5">Deyopira, neggweburmar-gandikmalad Bet-Horón-Nakwaled, degi, Bet-Horón-Dealed gannar sobsabalid, degi, e-galu-matusulid, e-yawagakmar obinosbalid, degi, yawagakmar-idu-suar-biir-megmalad obinosbalid. </v>
<v b="2CH" c="8" v="6">Deginbali, Salomón, Baalat-neggwebur, degine, e-gingi-sabolemalad-negmar sobsabalid. E-ur-napagined-osabomalad-negmar sobsabalid, e-moli-ambikued-negmar sobsabalid. Degi, Salomón baigan-negmar e-itolegedba sobsabalid: Jerusalénʼgi, Líbano-yargi, degine, bela e-negdakmaid-ugakagi negmar-sobsa-naed. </v>
<v b="2CH" c="8" v="7">Bela-neggweburmargi Israel-dulesurmalad-besmaladi, wemalad: Het-dulemar, Amorreo-dulemar, Ferezeo-dulemar, Heveo-dulemar, degi, Jebuseo-dulemar. </v>
<v b="2CH" c="8" v="8">Ar Israel-dulemar bela amar-obelossurmarsoggu, wemardi, we-yargi e-sergan-sorba besmalad. Salomón a-dulemarga we-garda-narmaklenaidse gandik-arbaleged-igar mesisad. </v>
<v b="2CH" c="8" v="9">Degi-inigwele, Salomón, Israel-dulemar-wargwensaar maimaryob-arbaega imaksasulid. Ar ade, Salomón, Israel-dulemar: Sorda-bila-onomaladga-onug-imaksad, sordamar-e-dummaganga onug-imaksabalid. Sordamar-ur-napaginedgi-urwemalad-e-dummaganga onug-imaksabalid, degi, sordamar-moligi-sii-urwemalad-e-dummaganga onug-imaksabalid. </v>
<v b="2CH" c="8" v="10">Deginbali, Salomón, ega-arbamalad-dakega e-dummagan dulataled-ilabo gaka dulabo-gakambe (250) nikabalid. </v>
<v b="2CH" c="8" v="11">Salomón, Faraón-sisgwa David-neggweburgi-maidgi sesad, bia ega reyneg-sobsadse. Ar ade, Salomón binsaed: “Bab-Jehová-e-Ulu Rey-David-neggi-signonisoggu, reyneg neg-swilidikidga gunonisunnad. Degisoggu, an-ome we-neggi geg gudii gued.” </v>
<v b="2CH" c="8" v="12">Degidgi, Salomón neg-ubeb-naid-asabin, ibmar-ogumakar-ukleged-ailagi, Bab-Jehováʼga ibmar-ogumakar uksasunnad. We-ailade, Salomón, Bab-Jehováʼga sobsa gusad. </v>
<v b="2CH" c="8" v="13">Salomón, Moisés-Igar-Maidba, ibmar ogumakar ukdaed: Itoged-ibamargi, nii-bini-gwisgued-ibamargi, birgagi irbaa iba-dummagan-onolegedgi ibmar ogumakar ukdaed. A-ibamar-dummagandi, wemalad: Madubur-Inasulid-Iba, Itoged-Irgwenad-E-Ibamar, degi, Neg-Matargana-Iba. </v>
<v b="2CH" c="8" v="14">Deginbali, Salomón e-bab-David-igar-mesisadbali, dule-irwa-Bab-Dummadse-gormaladga igar mesisad, adi, e-iba-arbamaladgi na muchub-muchub arbamalagar. Degi, Levita-dulemardi Bab-Dummad-nug-odummogega urbilesmogad, adi, dule-irwa-Bab-Dummadse-gormaladbogwa bane-bane igar-megisadba arbamalagar. Ar David Bab-Dummadga-arbaedi, deyob igar mesisad. Degi, yawagak-dakmaladga yawagak-iliba e-igar-maidba ega mesisbalid. </v>
<v b="2CH" c="8" v="15">Degisoggu, dule-irwa-Bab-Dummadse-gormalad, Levita-dulemar, mani-dakmalad, degi, ibmar-baigangi-arbabukwamalad, rey-igar-mesisadba nanabukwa gusmalad. </v>
<v b="2CH" c="8" v="16">Weyobi, Salomón Bab-Jehováʼse-goled-neg-e-sailagan-mesialid-akale, bela-ogusadsega, bela ibmar-imaksad. Bab-Jehováʼse-goled-neg bela weyob ogulenonisunnad. </v>
<v b="2CH" c="8" v="17">Degidgine, Salomón, Edom-yargi, demar-gaka naidsik, Ezión-Geber-neg-nugadse, degi, Elot-neg-nugadse naded. </v>
<v b="2CH" c="8" v="18">Hiram, Salomónʼga e-gapdanmarba ur-dummagan barmisad. Degi, Hiram-e-gapdanmar, degi, e-selamar demargi nerguarmaladid. Amar, Ofirʼye-neg-nugadse Salomón-sordamarbo nadmalad. Agi, or nibir-milidulagwen-gakambe-gakapaa (33,000) Rey-Salomónʼse senonimalad. </v>
<v b="2CH" c="9" v="1">Rey-bundor-Sabáʼgined, Salomón nug-nue-nika-maiye wisgusad. Degisoggu, Rey-bundor Salomón-dakega Jerusalénʼse naded, adi, ibmar-aku-itolemalad-egisedgi Salomón-wilubdakegar. Geb Jerusalénʼse e-sordamar-bukidarad-abargi modapid. Agi, Rey-bundor, Salomónʼga ibmar-bukidar moli-yargan-muremaladgi sesad: Ibmar-wawadikmalad bukidar, ormar bukidar, degi, akwa-nuegan-dakar-dakar-gamalad bukidar, Salomónʼga sesad. Degisoggu, Rey-bundor, Salomónʼse modapgu, ibmar-aku-itolemalad bela ese egichisad. </v>
<v b="2CH" c="9" v="2">Salomón, Rey-bundor-ese-ibmar-egichisad bela abin-sogsad. Ibmar-soggwensaar abin-sogsasuli gussulid. </v>
<v b="2CH" c="9" v="3">Rey-bundor-Sabáʼgined, daksagua, Salomón nue binsaed-nikarba, degi, reyneg-sobaled daksabargua, geger dakded. </v>
<v b="2CH" c="9" v="4">Degine, e-mesegi mas-nuegan-gullemalad daksabargua, reyga-dummaganga-gumalad-e-ganmar daksabargua, degi, reyga-arbamalad-e-mor-yomalad daksabargua, geger dakdebalid. Deginbali, nog-dakmalad-e-mor-yomalad daksabargua, degi, Bab-Dummadse-goled-negse-arsan-nakwilemaid daksabargua, geger dakdebalid. </v>
<v b="2CH" c="9" v="5">Geb degi, Rey-bundor-Sabáʼgined Rey-Salomónʼga sogded: “An-neggweburgi-mai an be-itoalid, be ibmar-nuegan bukidar imaksaye, degi, binsaed-ibed be maibarye. Emide, an we-ibmar-itosadi, nue-napira an dakdo. </v>
<v b="2CH" c="9" v="6">Dulemar-we-ibmar-sogedi an benenad. Emisgindi, an wese-nonikidgi, an-ibyagwar an be-daknonisunnad. Be binsaed-ibed-maidi, belallaa anga sogsasurmalad. Anga-sogsamaladba bur bule ibmar-wisi an be-daked. </v>
<v b="2CH" c="9" v="7">Be-sordamar, degi, bega-dummaganga-gumaladi bane-bane be-binsaed-ibed-itodiidba weligwar gudimalad. </v>
<v b="2CH" c="9" v="8">¡Be-Bab-Dummad-Jehová-nug-odummolesun! Bab-Jehová begi nued-binsasadba, ega-negseega rey-gangi be-sisad. Ar be-Bab-Dummad, Israel-dule-nue-sabsoggu, be-ogannodii sadeguoed. Bab-Jehová Israel-yar-seega be imaksad. Ega be igar-nuegan imakmaiguega, degi, ega be igar-nudakmai-guega be-imaksad.” </v>
<v b="2CH" c="9" v="9">Degi, Rey-bundor, Salomónʼga we-ibmarmar uksad: Or nibir-milibaabak gaka dulataled-ilagugle aidikue (8,700) uksad, degi, ina-wawadik-yapanmalad ichesur uksabalid, akwa-nuegan-dakar-dakar-gamalad deyob uksabalid. We-ina-wawadikmalad, Rey-bundor-Sabáʼgined Salomónʼga-ichesur-uksadyob, Judá-yargi dakledisulid. </v>
<v b="2CH" c="9" v="10">Degine, Hiramʼga-arbamalad, degi, Salomónʼga-arbamarmogad, Ofir-or senoni gusmalad. Deginbali, sapi-sándalo-urgo, degi, akwa-nuegan-dakar-dakar-gamalad senoni gusmarbalid. </v>
<v b="2CH" c="9" v="11">Rey-Salomón, Bab-Dummad-Jehováʼse-goled-neggi, degi, reyneggi, sapi-sándalo-urgogi arsanmar sobsad. Deginbali, a-urgogi gar-arpa, degi, gar-salterio gar-ogormaladga sobsabalid. Wegiid-sapi-sándalo-urgo, Judá-yargi dakledisulid. </v>
<v b="2CH" c="9" v="12">Rey-Salomón, Rey-bundor-Sabáʼgined-ibmar-abegedi, degi, ese-ibmar-egichisbalidi, bela Rey-bundorga uksad. Salomón, Rey-bundor-ega-ibmar-senonikidba, bur bule-mergu ega uksad. Geb degi, Rey-bundor dule-ega-ibmar-imakmalad-abargi, gannar e-yar-Sabáʼse nonikid. </v>
<v b="2CH" c="9" v="13">Salomón birga-irba, or nibir-mili-dulabo-gakambe-aidiku-wilub (50,000) abingadaed. </v>
<v b="2CH" c="9" v="14">Dulemar-ibmar-ukmalad, degi, ibmar-bakmaladgi-mani-galemaiddi, obarlesulid. Deginbali, reymar-Arabiaʼginmaladi, degi, sailagan-negdakmamaidi, ormar, manimar Salomónʼga senonidamarmogaddi, amba obarlesurbalid. </v>
<v b="2CH" c="9" v="15">Deginbali, Rey-Salomón, sigu-abingaed-dummagan dulataled-ilabo (200) or-sarsogaledgi sobsad. War-wargwengi e-aidikued nibirambe-gakatar (15) aidikued. </v>
<v b="2CH" c="9" v="16">Deyobi, Rey-Salomón sigu-abingaed-bipigana dulataled-ilapaa (300) or-sarsogaledgi sobsabalid. War-wargwengi nibirnergwa (6) aidikued. Rey, we-ibmar, e-neg-Sapur-Líbanoʼye-nugadgi urbisad. </v>
<v b="2CH" c="9" v="17">A-ukinbali, isbied-nugar-dummagan-marfilʼye-nugadgi rey-gan sobsabalid. A-gan-birgi or-nued nasiksabalid. </v>
<v b="2CH" c="9" v="18">Rey-gan-e-nag-onakwed or-sunnabi sobaled. We-rey-gan e-arsan-welle-wellegwad nergwa (6) nika imaksad. Degine, e-argan-mesed abinbela imaksabalid. A-rey-gan-e-argan-gwensak-dikarba achumigur-nono-wawaad-sobale osisad. Walanergwa (6) arsan-argan-nuedsik ambikusad, degi, walanergwa (6) arsan-argan-sapiledsik ambikusbalid. </v>
<v b="2CH" c="9" v="19">Deyobi arsan-welle-wellegwadgi, achumigur-nono-wawaad war-wargwen osisad. Weyobi, reymar-baigan-e-ganmar gwen sobledisulid. </v>
<v b="2CH" c="9" v="20">Rey-Salomón, e-nog-vino-gobmalad ber or-sunnabi soblesad, degi, reyneg-Sapur-Líbanoʼye-nugadgi batemar, nogmar-bukwad, ber or-sunnabiid. Ibmar-soggwensaar manigi soblessulid, bela orbi sobaled. Rey-Salomón negdakmaigua, mani baisur-dakleged, aga ega ibmar manibi soblessulid. </v>
<v b="2CH" c="9" v="21">Rey-Salomón urmar-dummad nikadi, Hiram-e-selamar ega onanadii gusmalad. Birgapaa-birgapaagi Rey-Salomón-e-urmar, Tarsis-yarse Rey-Hiram-e-sordamarmala naddaed. Tarsis-yargine, seardamalad: Ormar, manimar, isbied-nugar-marfilʼye-nugad, sulumar, degi, rey-siglimar seardamalad. </v>
<v b="2CH" c="9" v="22">Rey-Salomón, ibmar-nuegan bela-bela nikusadba, degi, binsaed-ibed-megisbalidba, bela rey-baigangi obicha megisad. </v>
<v b="2CH" c="9" v="23">Degisoggu, rey-baigan yar-baid-baidgi-mamaid, Bab-Dummad Salomónʼga-binsaed-nikaa-imaksad-itogega, Salomón-dakbiguardamalad. </v>
<v b="2CH" c="9" v="24">Bela we-dulemar birga-irba, Rey-Salomónʼse-nanamamaidi, war-wargwengi Salomónʼga ibmar-binsa-ukleged senonidamalad. We-ibmar senonidamalad: Manimar, ormar, mor-nuegan, gingimar, ina-wawadikmalad, molimar, degi, moli-uaya-senigan, Salomónʼga-ukega senonidamalad. </v>
<v b="2CH" c="9" v="25">Salomón, e-molimar-ambikuega, degi, ur-napaginmalad-sabogega, moli-ambikued-negmala milibake (4,000) nikusbalid. Degi, Salomón sorda-moligi-nanamalad miliambe-gakabo (12,000) nikusbalid. Amar neggwebur-baigangi ur-napaginmalad-negmar-ega-uklesadgi bela ambikusmalad, degi, Jerusalén-neggweburgi rey-walik ambikusmarbalid. </v>
<v b="2CH" c="9" v="26">Rey-Salomón, reymar-baigan-yar-semaid-ibe bela yarmar-susad. Éufrates-diwar-akar, bela Filistea-dulemar-yarse, degi, bela Egipto-yar-abingunaidse yar-semai gusad. </v>
<v b="2CH" c="9" v="27">Salomón akwamar-omileddaeyobi Jerusalén-neggweburgi mani bukidar-nika imaksad, degi, yar-mulluganba higuera-sapimar-bukidar-digaleyobi urwar-urgomar bukidar digsabalid. </v>
<v b="2CH" c="9" v="28">Salomónʼga, Egiptoʼgi, degi, bela neggweburmar-baigangi molimar selenoni daed. </v>
<v b="2CH" c="9" v="29">Salomón ibmar-baigan imaksabalid, a-ibmar-gebe-imakdedi, degi, e-berguedse ibmar-imaksadi, belagwable Bab-Dummad-gayaburba-barsoged-Natán-e-garda-narmakar-maidgi narmakar-maid. Degi, Siloʼgined-Ahías-e-garda-narmakar-maidgi narmakar maibalid. Degine, dule-negburgandaked-Iddo-e-garda-narmakar-maidgi narmakar maibalid. Nabat-machi-Jeroboamʼgi-sunmaklenaid-gardagi narmakar maibalid. </v>
<v b="2CH" c="9" v="30">Salomón bela Israel-yargi birga-dulabo (40) Jerusalén-neggweburgi yar-semai gusad. </v>
<v b="2CH" c="9" v="31">Salomón burgwisgua, e-bab-David-e-neggweburgi diglesad. Salomón-sorba, e-machi-Roboam yar-ganonikid. </v>
<v b="2CH" c="10" v="1">Roboam, Siquem-neggweburse naded. Ar ade, bela Israel-dulemar reyga-Roboam-onugsaega, Siquem-neggweburse nadmalad. </v>
<v b="2CH" c="10" v="2">Nabat-machi-Jeroboam Egipto-yarse Salomón-idu-wakite-gusadi, deyob gaya-wisgusgua, Egiptoʼgi-mai gannar alid. </v>
<v b="2CH" c="10" v="3">Israel-dulemar Jeroboamʼbina-gochamargu, bela Jeroboamʼba Roboamʼse nonimalad. Geb degine, Roboamʼbo sunmakdemargu, Roboamʼga sogdemalad: </v>
<v b="2CH" c="10" v="4">—Be-bab-Salomón undar-arbaleged-dummad anmarga uksad. We-undar-arbaleged-dummad, wilubba be anmarga imake. Deyob be anmarga imakele, anmar be-maiga gudii gumaloed. </v>
<v b="2CH" c="10" v="5">Roboam abin-sogded: —Be namala. Ibapaase gannar be anse dagmalo. Agine, Israel-dulemar nade gusmalad. </v>
<v b="2CH" c="10" v="6">Geb Roboam girmar-dummaganse binsaed-egisnai gualid. We-girmar-dummagande e-bab-Salomónʼga binsaed-ukdii nanasmalad. Amarga Roboam sogded: —¿Igi an we-dulemarga sogoe? </v>
<v b="2CH" c="10" v="7">Geb girmar-dummagan abin-sogdemalad: —We-dulemarba be ibsadibe, nued egi be binsadibe, degine, nuedgi ega be sunmakdibe, wemar degisadegu be-maiga gudii gumaloed. </v>
<v b="2CH" c="10" v="8">Degi-inigwele, Roboam girmar-dummagan-ega-binsaed-uksadi gwen itossulid. Aka sapingan-ega-arbamaladse, ebo-dare-dungusmaladse binsaed egichided. </v>
<v b="2CH" c="10" v="9">—Be anga binsaed-dakmala, ¿igi an we-dulemarga sogoe? Ar ade, wemar anse egichisad: ‘Be-bab, undar-arbaleged-dummad anmarga uksaye. We-undar-arbaleged-dummad, wilubba be anmarga imakye.’ </v>
<v b="2CH" c="10" v="10">We-sapingan-ebo-dare-dungusmalad ega sogdemalad: —We-dulemar weyob-bega-sunmaksamaladi: ‘Be-bab, undar-arbaleged-dummad anmarga uksaye. We-undar-arbaleged-dummad, wilubba be anmarga imakye.’ We-dulemarga weyob be sogoed: ‘An-bab bemar-sabsur-wiosale, andi bur bule be-wiomogoed. </v>
<v b="2CH" c="10" v="11">An-bab, arbaed-dutusulid bemarga ukdii gusale, andi bur bule bemarga arbaed-dutusulid ukoed. An-bab molidubgi bemar-bibyosale, andina, molidub-e-duku-esgorobiidgi an bemar-bibyogoed.’ </v>
<v b="2CH" c="10" v="12">Igi Roboam ega sogsa gusa: “Ibapaase gannar be anse dagmaloye.” Deyobi, a-ibapaagine, Jeroboam, Israel-dulemarmala, Roboamʼse gannar noni gusmalad. </v>
<v b="2CH" c="10" v="13">Rey-Roboam, Israel-dulemar-abin sabsur-sunmaksad. Girmar-dummagan-e-binsaed-ega-uksadba ibsassulid. </v>
<v b="2CH" c="10" v="14">Roboam, sapingan-ega-binsaed-uksadba, Israel-dulemarga sogded: “An-bab undar-arbaleged-dummad bemarga uksad, andina, bemarga bur bule undar-arbaleged ukoed. An-babdi molidubgi bemar-bibyosad. Andina molidub-e-duku-esgorobiidgi an bemar-bibyogoed.” </v>
<v b="2CH" c="10" v="15">Degisoggu, Rey-Roboam, dulemar-ese-ibmar-egichisad ega imaksasulid. Ar Bab-Jehová weyob igar-mesisad, adi, Nabat-machi-Jeroboamʼga, Ahías-Silo-neggweburginedba ibmar-sogsagusad guegar. </v>
<v b="2CH" c="10" v="16">Israel-dulemar, Rey-Roboam e-itossuli daksamargua, weyob sogdemalad: “¿Ibiga anmar bar David-e-gwenadganba naguosunna? ¡Ar anmar Isaí-wagwaba ibmar nikasulid! Degisoggu, ¡Israel-dulemar! E-neg-e-negse namalo. ¡David-wagwa, be-gwenadganbi na be sedii gusunno!” Weyob, bela Israel-dulemar e-neg-e-negse nadmarsunnad. </v>
<v b="2CH" c="10" v="17">Degi-inigwele, Roboam Israel-dulemar-Judá-neggweburmargi-bukwamaladgi negdakmai gusad. </v>
<v b="2CH" c="10" v="18">Degi geb sorba, Rey-Roboam Adoram-barmisad. Adoramʼde, dulemar-ise-oarbaar-imakleged-dakedid. Israel-dulemar a-dule-daksamargua, akwagi-makar oburgwismalad. Roboam, deyob daksagua, gwae-gwae e-ur-napaginedgi nakwisa imaksad. Geb Jerusalén-neggweburse wakited. </v>
<v b="2CH" c="10" v="19">De-akale, Israel-dulemar we-garda-narmaklenaidse David-wagangi bangusmalad. </v>
<v b="2CH" c="11" v="1">Roboam, Jerusalén-neggweburse modapgu, Judá-sordamala, degi, Benjamín-sordamala mili-dulabakebak (180,000) bila-onomaladga-sulesadi oambikusad. Adi, Israel-sordamargi bila-onogega, Jeroboamʼgi gannar yar-suegar. </v>
<v b="2CH" c="11" v="2">Degi-inigwele, Bab-Jehová, e-dule-Semaíasʼga sognonikid: </v>
<v b="2CH" c="11" v="3">“Judá-dulemar-e-rey Salomón-machi-Roboamʼga, degi, Israel-dulemar-Judáʼginmaladga, degine, Benjamín-wagan be sogo: </v>
<v b="2CH" c="11" v="4">Bab-Jehová weyob soged: ‘Mer be-gwenadgangi be bila-ononamalo. Degisoggu, gannar e-neg-e-negse namar, ar ade, an-sogedba an imaksad.’ ” Deyob-Bab-Jehová-soge-itosmargua, Roboam-sordamar gannar bilismalad, bar Jeroboamʼgi bila-onoapsurmalad. </v>
<v b="2CH" c="11" v="5">Roboam Jerusalén-neggweburgi megisad, degi, Judá-yar-bendakegala, neggweburmar-gandikid sobsa gusad. </v>
<v b="2CH" c="11" v="6">Neggweburmar-ogannolesmalad-sobsadi, wemardo: Belén, Etam, Tecoa, </v>
<v b="2CH" c="11" v="7">Bet-Sur, Soco, Adulam, </v>
<v b="2CH" c="11" v="8">Gat, Maresa, Zif, </v>
<v b="2CH" c="11" v="9">Adoraim, Laquis, Azeca, </v>
<v b="2CH" c="11" v="10">Zora, Ajalón, degi, Hebrón. We-neggweburmar-gandik-sobsagusadi, Judá-yargi, degi, Benjamín-yargi bukwamalad. </v>
<v b="2CH" c="11" v="11">Roboam neggweburmar-gandik-bukwad napi ogannosbalid. A-neggweburmargi, sordamar-e-dummagan urbisad. Deginbali, masgullemalad, olivo-gwallu, degi, vino, sabolemalaga, agi urbisbalid. </v>
<v b="2CH" c="11" v="12">Degi, sigu-abingamalad, degi, ilawar-swiswidikmalad, neggwebur-iliba oambikusbalid. A-ibmar, bela-bela omelosad. Degisoggu, Judá-dulamar, Benjamín-dulamar Roboam-sogedba ibmar-imakbukwagusmalad. </v>
<v b="2CH" c="11" v="13">Dule-irwa-Bab-Dummadse-gormalad, degi, Levita-dulemar, bela Israel-yargi-bukwamaladi, Roboamʼba-naguega nonimalad. </v>
<v b="2CH" c="11" v="14">Ar Jeroboam, degi, e-masmala, Levita-dulemar-ibe Bab-Jehová-igargi-arbaed osulosad. Agala, Levita-dulemar moli-gagan-omaed-nainugan-mete armarsunnad. Degine, Judá-yarse-naega, degi, Jerusalén-neggweburse-naega, e-ibmarse-bakale, metemarbalid. </v>
<v b="2CH" c="11" v="15">A-ulale, Jeroboam aila-matusulidgi niamarse golega, degi, moli-bebe-nikad-burwigana-sobaledse gollebaliga, na egad dule-bab-dummadse-gormalad nug-imaksad. </v>
<v b="2CH" c="11" v="16">Geb Israel-dadgan-warambe-gakabogwad-abargi (12), Israel-dulemar e-Bab-Dummad-Jehováʼba napiragwadba-nanaidi, e-babgan-e-Bab-Dummad-Jehováʼga ibmar-ogumakar-ukega, bela Levita-dulemarba Jerusalén-neggweburse, Bab-Dummadse-goled-negse nadmarmogad. </v>
<v b="2CH" c="11" v="17">Deyobi, we-dulemar birgapaa Salomón-machi-Rey-Roboam-ogannodii gusmalad, degii Judá-yar-dakmaid ogannosmalad. Ar ade, birgapaa, David-igarba, degi, Salomón-igarba nanadii gusmalad. </v>
<v b="2CH" c="11" v="18">Roboam, Jerimot-sisgwa-Mahalat nikusad. Jerimotʼde, David-e-machid. Mahalat-e-nandi Abihailʼye-nugad. Abihailʼde, Eliab-sisgwad, Isaí-e-wagwad. </v>
<v b="2CH" c="11" v="19">Mahalat-e-machimala, wemalad: Jeús, Semarías, Zaham. </v>
<v b="2CH" c="11" v="20">Geb degi, Roboam, Absalón-e-sisgwa Maacaʼye-nugad nikusbalid. Maaca-machimala-gwalulesadi, wemalad: Abías, Atai, Ziza, degi, Selomit. </v>
<v b="2CH" c="11" v="21">Roboam e-omegan-baiganba, degi, e-ome-dikarmarbalidba e-ome-Maaca-bur bule-sabgusad. Degine, Roboam omegan warambe-gakabaabak (18) nikusad, degi, omegan-dikarbalid waladulapaa (60) nikusbalid. Roboam mimmigan-nikusad: Masmala, waladulagwen-gakabaabak (28), degi, bunamala, waladulapaa (60) nikusad. </v>
<v b="2CH" c="11" v="22">Geb degi, Roboam, e-ome-Maacaʼsikid-e-machi-Abías e-gwenadgan-e-dummadga nug-imaksad. Ar ade, Roboam, Abías reyga-mesoye egi binsasad. </v>
<v b="2CH" c="11" v="23">Roboam binsaed-nue-nikaa ibmar-imaksad. Roboam neggwebur-iliba e-masmala mesisnaed, Judá-neggweburmargi, degi, Benjamín-neggweburmargi, degi, negmar-gandik-bukwa-nanaedgi bela e-masmala-mesis-nabalid. Geb mas-bukidar onimai gusbalid, degi, e-masmalaga omegan-bukidar uksabalid. </v>
<v b="2CH" c="12" v="1">Rey-Roboam, e-negsemaid nue-gangus-sigisa daksagua, Bab-Jehová-Igar-Maidba bar nanadii gussulid. Degine, bela Israel-dulemar eba Bab-Jehová-Igar-Maidba bar nanassurmarmogad. </v>
<v b="2CH" c="12" v="2">A-ulale, Bab-Jehováʼba ibsassurmaladbali, Rey-Roboam birgatargus-negsemaidgi, Egipto-e-rey-Sisac, Jerusalén-dulemargi bila-onoapid. </v>
<v b="2CH" c="12" v="3">Rey-Sisac ur-napaginmalad, miligwen gaka dulataled-ilabo (1,200) sealid, degi, sordamar-moligi-sii-bila-onomalad, mili-dulapaa (60,000) searbalid. Deginbali, sordamar-bukidar, Sisacʼba Egipto-yar-akar dani gusmalad. A-dulemarde, Libia-dulemalad, Suquim-dulemalad, (dule-yarsuli-gudimaladid) degi, Etiopía-dulemalad. </v>
<v b="2CH" c="12" v="4">Rey-Sisac, Judá-neggweburmar-gandik-simalad susad. Geb degi, Jerusalén-neggweburse nonikid. </v>
<v b="2CH" c="12" v="5">Geb degine, Bab-Dummad-gayaburba-barsoged-Semaías, Rey-Roboamʼse, degi, Judá-e-dummagan Jerusalénʼgi Sisac-dobmaladba igar-itobukmaladse nonikid. Geb Semaías, dummaganga sogded: —Bab-Jehová weyob soged: ‘Bemar an-obachamarsoggu, aga, an Sisacʼga an be-urmakmarsundo.’ </v>
<v b="2CH" c="12" v="6">Degidgi, Israel-dummagan, degi, Rey-Roboam, san-bipii imaksamalad. Geb sogdemalad: —¡Bab-Jehová, ibmar-inniki-imakedid! </v>
<v b="2CH" c="12" v="7">Bab-Jehová daksagua, Judá-e-dummagan san-bipi-imaksamala, gannar e-gayaburba-barsoged-Semaíasʼga sognonikid: “Judá-e-dummagan san-bipii imaksamarsoggu, bar an osulogosulid. Aka emisgwasaar, an Judá-dulemar-bendakoed. An Jerusalénʼgi isdar bar binsaosulid. Bar Sisac Jerusalén-neggwebur-osulogega an imako-sulid. </v>
<v b="2CH" c="12" v="8">Degi-inigwele, bemar Sisac-e-maiga gumaloed, adi, itomalagar, igi anga ibmar-imaklege, degi, reymar yar-baigangi-mamaidga igi ibmar-imaklemoga.” </v>
<v b="2CH" c="12" v="9">Degidgine, Egipto-e-rey-Sisac, Jerusalén-dulemargi bila-onosad. Sisac, Jehováʼse-goled-neggi ibmar-nuegan-bukwad, degi, reyneggi-ibmar-nuegan-bukwad, Salomón-sigu-abgamalad-orbi-sobsagusadse-bakale, susad. Bela a-ibmarmar Egipto-yarse sesad. </v>
<v b="2CH" c="12" v="10">Degi, geb Rey-Roboam sigu-abingaed-orbiid-anar, sigu-abingaed esgoro-gordikid-madaregedbi sobsad. Degi, suar-ibed-dummagan-rey-yawagakgi-nakulemaladga uksad. </v>
<v b="2CH" c="12" v="11">Suar-ibmala, Rey-Roboam Bab-Jehováʼse-goled-negse-nanaed-irba, sigu-abingaed guar-guar sedii damalad. Degi, geb sorba, suar-ibmala, suar-ibed-ambikumaladgi gannar sigu-abingaed osabosdamalad. </v>
<v b="2CH" c="12" v="12">Roboam san-bipii imaksadbali, Bab-Jehová bar-isdar itossulid. Degisoggu, Bab-Dummad bela Jerusalén-neggwebur-osulogega bar imaksasulid. Ar ade, Judá-yargi dulemar-nuegan amba gudidii nanaed. </v>
<v b="2CH" c="12" v="13">Degisoggu, Rey-Roboam nue-gangusa, Jerusalénʼgi negsemai gusad. Roboam gebe-yar-seargu, birga-dulabo-gakagwensak (41) nikad. Jerusalénʼgi birgambe-gakagugle (17) negsemai gusad. A-Jerusalén-neggweburde Israel-dadgan-warambe-gakabogwad-abargi (12) Bab-Jehová na susgusad, adi, agi e-nug-odummolegegar. Roboam-e-nande, Naamaʼye-nugad, Amón-duled. </v>
<v b="2CH" c="12" v="14">Roboam, e-gwagegi Bab-Jehová-nue-amissursoggu, ibmar-isgana imakde gusad. </v>
<v b="2CH" c="12" v="15">Rey-Roboam gebe-ibmar-imakdedi, degi, e-berguedse-ibmar-imaksadi, Bab-Dummad-gayaburba-barsoged-Semaías, degi, negburgan-daked-Iddo, a-e-gardamar-nug-mamaid-gardagi narmakar maid. Roboam, Jeroboamʼbogwa bila-onogedbi-dakedii gusmalad. </v>
<v b="2CH" c="12" v="16">Roboam burgwenonigu, David-neggweburgi diglesad. Geb degi, e-machi-Abías Judá-yargi yar-senonikid. </v>
<v b="2CH" c="13" v="1">Rey-Jeroboam birgambe-gakabaabakgus (18) reyga-maidgi, Abías, Judá-yargi gebe yar-sear gusad. </v>
<v b="2CH" c="13" v="2">Abías, Jerusalénʼgi birgapaa yar-sesad. E-nande, Micaíasʼye-nugad, Uriel-e-sisgwad. Urielʼde, Gabaaʼginedid. Deginbali, Abías, Jeroboamʼgi bila-onos gusad. </v>
<v b="2CH" c="13" v="3">Rey-Abíasʼdi, bila-onogega, sordamar-gandikmalad, mili-dulataled-ilabake (400,000) susad. Degi, Rey-Jeroboamʼdi, Rey-Abíasʼbo bila-onogega mili-dulataled-ilabaabak (800,000) e-sordamar-gandikmalad susmogad. </v>
<v b="2CH" c="13" v="4">Rey-Abías, Efraín-yalaganba, Zemaraimʼye-yar-nugadgi-gwichi sabsur goted: “Jeroboam, bela Israel-dulemar-bukwad, nue itomalo. </v>
<v b="2CH" c="13" v="5">Be wissurmarsi, Israel-e-Bab-Dummad-Jehová, Rey-Davidʼga, degi, e-waganga Israel-dulemar-degisadegu-yarsemai guoye, gwen ogwaosurye sogsad. </v>
<v b="2CH" c="13" v="6">Nabat-machi-Jeroboam, David-machi-Salomónʼga arbadii gusanad. Degi-inigwele, e-dummad-Salomónʼgi aibicha gusad. </v>
<v b="2CH" c="13" v="7">Salomón-machi-Roboamʼba dule-wiegana, degi, dule-isganamar akadmalad. Ar Roboamʼdi, sapingwagusoggu, dule-naa-daedsoggu, we-dulemar-ibmar-sogedba ibmar-imakdii gusad. Geg abinsae gudii gusad.” </v>
<v b="2CH" c="13" v="8">Rey-Abías sogdebalid: “Emidi, bemar binsaed: ‘Anmar ichesurgussoggu, degi, moli-bebe-nikad-orbiid nikabarsoggu, we-ibmar-bab-dummadga-imakleged Jeroboam-anmarga-sobsadi, sunna Bab-Jehová-yar-Davidʼga-uksadgi anmar-obinega imakoye.’ </v>
<v b="2CH" c="13" v="9">Deginbali, bemar, Bab-Jehová Aarón-wagan dule-irwa-Bab-Dummadse-gormaladga-onugsasadi, degi, Levita-dulemala, be onosmalad. Igi dule-Bab-Jehová-wissurmalad yar-baigangi e-dule-irwa-babse-gormalad nug-imake, deyob, a-dulemar-anar, be-dule-irwa-bab-dummadse-gormalad be nugsasad. Dule-wargwen moli-bebe-nikad-sapingwagwad, degi, sibad-wawaad-machered-walagugle (7) bab-dummadga-ukega-sedanikile, we-dulede, dule-irwa-bab-dummagansulidga-goledga yog onugsalegar daed. </v>
<v b="2CH" c="13" v="10">”Ar anmar-Judá-dulemardi, Bab-Jehová-obachasurmalad, ar ade, Bab-Jehová, anmar-Bab-Dummadid. Anmar-irwa-Bab-Dummadse-gormaladdi Aarón-masmala-gued. Amar amba Bab-Jehováʼga ibmar-imaked. Degine, Levita-dulemardi e-bendakmalad-gued. </v>
<v b="2CH" c="13" v="11">Amardi bane-bane, wakdaradba, degi, sedogidba Bab-Jehováʼga ibmar ogumakar ukdamalad. Degine, ina-wawadikid obupurmak damarbalid. Deginbali, bane-bane madu-Babga-nugsaleged mese-orbiidgi urbedamalad, degi, sedogidba gwallu-sied-orbiidgi gwallu-bukwad ogadamalad. Ar ade, anmardi Bab-Dummad-Jehová-Igar-Maidba nanadimalad. Ar bemardi, Bab-Jehováʼgi be bangudmalad. </v>
<v b="2CH" c="13" v="12">Degisoggu, Bab-Jehová, anmar-idunadapid. Degine, dule-irwa-Bab-Dummadse-gormaladi, gar-trompeta-ogolega, bato guakwa-bukwad, adi, anmar bemargi-gwichiguegar. Degisoggu, Israel-dulemar, mer be-dadgan-e-Bab-Dummad-Jehováʼgi bila-onogedgi be binsamar. Ar ade, Bab-Jehováʼgi, be gwen nakosurmalad.” </v>
<v b="2CH" c="13" v="13">Geb degi, Jeroboam, abala e-sordamar-dukuar oambikusad, adi, ukiagwar Abías-sordagan-yarganba egi gwisguegar. Geb e-sordagan-baigandi, Judá-dulemar-asabin, barmisad. </v>
<v b="2CH" c="13" v="14">Geb degi, Judá-dulemar yargansik atakdemargu, Jeroboam-sordamar egi gwichigudani dakarmalad, degi, Jeroboam-sordamar-baigan, e-asabin egi gwichigudani dakarmarbalid. Geb Bab-Jehováʼse sabsur-apor gotemalad, geb dule-irwa-Bab-Dummadse-gormaladdi gar-trompeta ogotemalad. </v>
<v b="2CH" c="13" v="15">Geb degi, Judá-dulemar, Jeroboamʼgi-gwichiguega binnasuli-gotegua, Bab-Jehová, Jeroboam-ogalakuega, degine, bela Israel-dulemar-ogalakuega imaksad. Degine, Bab-Jehová, Abías-onakwega, degi, bela Judá-dulemar-onakwega imaksad. </v>
<v b="2CH" c="13" v="16">Israel-dulemar, Judá-sordamar-idu wakinbi-gualinad, degi-inigwele, Bab-Jehováʼdi, ega urmaksad. </v>
<v b="2CH" c="13" v="17">Abías, degi, e-sordaganmala, dula-bukidar-ogilosmalad. Bela Israel-sordamar mili-dulataled-ilatar (500,000) girgusmalad. </v>
<v b="2CH" c="13" v="18">Deunni, a-ibagangine, weyobi Israel-dulemar mesagwar gunonimarsunnad. Degi, Judá-sordamardi emargi nakwismalad, ar ade, e-dadgan-e-Bab-Dummad-Jehováʼgi bengussurmalad. </v>
<v b="2CH" c="13" v="19">Abías deyob Jeroboam-bareginnai gusad. Degine, Jeroboam-ibe we-neggweburmar susad: Betel-neggwebur, degi, e-neggwebur-burwiganase-bakar, susad. Jesana-neggwebur, degi, e-neggwebur-burwiganase-bakar, susad. Efraín-neggwebur, degi, e-neggwebur-burwiganase-bakar, susad. </v>
<v b="2CH" c="13" v="20">Degisoggu, Abías reyga-maigu, Jeroboam bar gangued-nika-gudii gussulid. Degi, geb Bab-Jehová, Jeroboam-onailiksasgu, Jeroboam burgwisad. </v>
<v b="2CH" c="13" v="21">Degine, Abíasʼdi, reyga bur bule gandik maigusad. Abías ome-warambe-gakabake (14) nikusad, degi, masmala-waladulagwen-gakabo (22) nikusbalid. Bunamaladi warambe-gakanergwa (16) nikusbalid. </v>
<v b="2CH" c="13" v="22">Abías e-ibmar-baigan-imaksabalid, degi, e-nanasad, degi, e-ibmar-sogsabalid, Bab-Dummad-gayaburba-barsoged-Iddo-e-gardagi narmakar maid. </v>
<v b="2CH" c="14" v="1">Rey-Abías burgwenonimogu, David-neggweburgi diglesad. A-sorba, e-machi-Asa yar-seega megnonikid. Asa-negsemaigu, birgambe (10) neg bogidikid nai gusad. </v>
<v b="2CH" c="14" v="2">Rey-Asa, e-Bab-Dummad-Jehová-asabin ibmar-nueganbi-imakdii, degi, igar-innikigwadbi-imakdii gusad. </v>
<v b="2CH" c="14" v="3">Ar ade, Rey-Asa, aila-matusurmalad, degi, bab-dummaganga-ibmar-ukleged-ailamar-bukwad osulosad. Degi, akwamar-islidikid obelosbalid, degi, Asera-e-wilubgan-suargi-sobar-bukwad osulosbalid. </v>
<v b="2CH" c="14" v="4">Deginbali, Rey-Asa, Judá-dulemar, e-dadgan-Bab-Dummad-Jehováʼba naguega imaksabalid, adi, Judá-dulemar, Moisés-Igar-Maidba, degi, Bab-Dummad-Igar-Sogsadba nanabukwa guegar. </v>
<v b="2CH" c="14" v="5">Deyobi, Rey-Asa bela Judá-neggweburmargi, bab-dummaganga-aila-matusulidmar-bukwad osulosad. Degi, ina-wawadikid-ogumakleged-ailamar osulosbalid. Degisoggu, Rey-Asa e-yar-semaidgi boni-sate yar-semai gusad. </v>
<v b="2CH" c="14" v="6">Deunni, yar bogidik naid. Degisoggu, Rey-Asa Judá-yargi neggwebur-gandikmalad sobsad. Ar a-ibagangi, Rey-Asaʼbo dule-bila-onobimalad sated, ar ade, Bab-Jehová bogidik neg nasiksad. </v>
<v b="2CH" c="14" v="7">Agi, Rey-Asa, Judá-dulemarga sogded: “Anmar neggweburmar-obinomargwelo, bela neggwebur-dikar-ebiris galu-matusulid neg-suid-nika anmar sobmalo. Degi, e-yawagakmar anmar sobmarbalo, degi, esgoromar yawagakgi biir-biir nasikmarbalo. Ar we-yar-naid anmargad-naid. Ar ade, anmar, anmar-Bab-Dummad-Jehováʼba-nanadisoggu, Bab-Jehová anmarga neg-bogidik nasiksad.” Judá-dulemar neggwebur-obinonanaigua, ega igar-nueganbi nadapi gusad. </v>
<v b="2CH" c="14" v="8">Rey-Asa, Judá-dule-bila-onomalad mili-dulataled-ilapaa (300,000) nikusad. Amar eswar, degi, e-sigu-abgaed-dummagan guar-guar ganidamalad. Degine, Benjamín-dule-bila-onomalad mili-dulataled-ilabo-gaka-dulabake (280,000) nikusbalid. Ar a-sordamarde bela sigu-mied wismarsoggu, sigu-abgaed-senigana, degi, sigumar guar-guar ganidamarmogad. </v>
<v b="2CH" c="14" v="9">Etiopía-dule-Zera, e-sordamar-miyongwen-mergu (1,000,000), Rey-Asa-sordamargi-bila-onogega e-abin noargusmalad. Zera ur-napagined, dulataled-ilapaa (300) sedanigusad, agi, Maresaʼye-neg-nugadse nonikid. </v>
<v b="2CH" c="14" v="10">Geb agi, Rey-Asa, Zera-abin noded. Geb Asa e-sordamar-bila-onogega Maresaʼye-neg-nugad-naba Sefata-nebagi urbisad. </v>
<v b="2CH" c="14" v="11">Agi, Asa e-Bab-Dummad-Jehováʼse sabsur-goted, sogded: “Bab-Jehováʼye, dulemar emarbi be dakmaid. Dule-gandikiddibe, igi dule-nollogwaddibe amba be bendakmaid. Degisoggu, anmar-Bab-Dummad-Jehováʼye, be anmar-bendake. Ar ade, anmar begi bensurmalad, degi, be-nuggi an we-dulemar-ichesur-bukwadbogwa bila-onodanimalad. Bab-Jehováʼye, bee be anmar-Bab-Dummadid. Dule begindi obinosulid.” </v>
<v b="2CH" c="14" v="12">Bab-Jehová, Asa-wagab, degi, Judá-sordamar-wagab Etiopía-dulemar-ogalakusad. Degi, Etiopía-dulemar wakitemalad. </v>
<v b="2CH" c="14" v="13">Degi-inigwele, Rey-Asa e-sordaganmala, Etíope-dulemar-wakitemaladi Gerar-neg-nugadse baregitemalad. Agine, bela Etiopía-dulemar girgusmalad, wargwensaar gwen durgussulid, ar ade, Bab-Jehová, Zera-sordamar-osulosad. Judá-sordamar, Etíope-ibe ibmar-bukidar susmalad. </v>
<v b="2CH" c="14" v="14">Geb sorbali, Judá-sordamar Gerar-dikarba-neggweburmar-burwigana-bukwad osulosmarbalid. Geb agine, a-dulemar Bab-Jehová-dobgudmalad. A-ulale, Judá-dulemar bela e-ibe ibmar-bukidar-bukwad susmalad. </v>
<v b="2CH" c="14" v="15">Deginbali, Judá-sordamar ibmar-durgan-bukwadgi ubodapmarbalid. Sibadmar, degi, sibad-wawaadmar bukidar susmalad, degi, moli-yargan-mureged bukidar sesmarbalid. Geb agine, Jerusalén-neggweburse gannar nonimalad. </v>
<v b="2CH" c="15" v="1">Bab-Dummad-Burba, Obed-machi-Azaríasʼga gayaburba sognonigusad. </v>
<v b="2CH" c="15" v="2">Azarías, Rey-Asa-abinguega e-abin noded. Geb degi, Azarías, Asaʼga sogded: “Rey-Asa, be nue an-itogo. Bela Judá-dulemar, degi, Benjamín-dulemar, nue an-itomarmogo: Bemar, Bab-Jehováʼba be nue nanamalale, Bab-Jehová bemarba-gudii guoed. Ar bemar, Bab-Jehová-amiele, Bab-Jehová be-amimarmogoed. Ar be Bab-Jehováʼgi bangumalardi, Bab-Jehová bemargi bangumarmogoed. </v>
<v b="2CH" c="15" v="3">Israel-dulemar, dikasurgus-Bab-Dummad-napiragwad-wissuli bukwa gusmalad, degi, Bab-Dummad-Igargi emar-odurdakega, dule-irwa-Bab-Dummadse-goled-sate bukwa gusmarbalid. Degi, Bab-Jehová-Igar-Maid-suli gudii gusmarbalid. </v>
<v b="2CH" c="15" v="4">Degi, Israel-dulemarga boni noargua, e-Bab-Dummad-Jehováʼba gannar nanadmalad. Geb Israel-dulemar Bab-Jehová-amidmargua, Bab-Jehová-amismalad. </v>
<v b="2CH" c="15" v="5">A-ibagangi, dule-wargwensaarga neg-bogidikid naigussulid, yarmar-nanaidgi wile-itoleged-dummad negdaknai gusad. </v>
<v b="2CH" c="15" v="6">Ar Bab-Dummad bela-bonigan-galagwensulidgi dulemar-surbinsa-itoge-imaksasoggu, dulemar yar-baid-baidgi-bukwamalad, na muchub-muchub oburgwidgusmalad. Degi, neggwebur na muchub-muchub obelobukwa gusmalad. </v>
<v b="2CH" c="15" v="7">Degisoggu, gandik be samar, melle nollo be itomar. Ar ade, bemar ibmar-imakoed-anar, bega muchub ibmar uklegoed.” </v>
<v b="2CH" c="15" v="8">Asa, Bab-Dummad-gayaburba-barsoged-Azarías Obed-e-machi, degi-soge itosgua, e-niga-ogannosad. Geb bela Judá-yarmargi, degi, Benjamín-yarmargi nuchu-mimmimar obelosad. Degi, Efraín-yalaganba neggweburmar-susbalidgi bela nuchu-mimmimar obelosbalid. Deginbali, Asa, Bab-Jehováʼga ibmar-ogumakar-ukleged-aila Bab-Jehová-e-neg-ubeb-asabin-siidi obinosbalid. </v>
<v b="2CH" c="15" v="9">Geb degi, Asa, bela Judá-dulemar, degi, Benjamín-dulemar bular-oambikusad. Degi, dulemar-Efraín-yargi, Manasés-yargi, degi, Simeón-yargi danimaladi, Judá-dulemarba ambikusmarmogad. Ar amar daksamalad, e-Bab-Dummad-Jehová Asaʼba nue-nai. Degisoggu, Israel-dulemar bukidar Asaʼba nagudmalad. </v>
<v b="2CH" c="15" v="10">Amala, Asa birgambe-gakatar (15) gaka nii-warbaagus yar-semaidgi, Jerusalénʼgi ambikusmalad. </v>
<v b="2CH" c="15" v="11">A-ibagine, dulemar Bab-Jehováʼga moli-bebe-nikad dulataled-ilagugle (700), degi, sibad-wawaad miligugle (7,000) ogumakar uksamalad. A-ibmar-durgan e-isdarmaladgi susmaladid. </v>
<v b="2CH" c="15" v="12">Degidgi, Jerusalénʼgi-ambikusmalad bela-bela na e-gwage-ulubgi sogsamalad, emarde, e-dadgan-e-Bab-Dummad-Jehováʼba nanadii gumaloye. </v>
<v b="2CH" c="15" v="13">Deginbali, amar na sogsamarbalid: “Doa-dule Israel-e-Bab-Dummad-Jehová-amisulile, oburgwilegoye: Dule-dummaddibe, dule-bipigwaddibe, dule-machereddibe, omedibe, oburgwilegoye.” </v>
<v b="2CH" c="15" v="14">Deyobi, bela sabsur-gotemalad, Bab-Jehováʼga sabsur-ise-sogar-sogsamalad, degi, gar-trompeta ogochamarbalid, degi, sibad-wawaad-e-bebe ogochamarbalid. </v>
<v b="2CH" c="15" v="15">Ar ade, bela Judá-dulemar gwagegi-itogedba Bab-Jehováʼga-ise-sogar-imaksamaladba weligwar-itosmalad. Degi, amar, ulubgi nue-napiragwadba Bab-Jehová-amismalad. Geb degine, Bab-Dummad dulemar nabir e-amiega imaksad. Degisoggu, Bab-Jehová bela Judá-dulemarga neg-bogidikid nasiksad. </v>
<v b="2CH" c="15" v="16">Deginbali, Rey-Asa, e-muu-Maaca suargi-bab-dummad-bundor-Asera-sobsadbali, e-muu nug-dummarba-nikadi osulosad. Degi, Rey-Asa, Asera-suargi-soblesad mamarisad, degi, Cedrón-dian-naba ogumaksad. </v>
<v b="2CH" c="15" v="17">Ar Rey-Asa Bab-Dummadba inniki nanadigus-inigwele, Israel-yargi aila-matusurmalad-bukwad obelossur gusad. </v>
<v b="2CH" c="15" v="18">Degi, Rey-Asa, Bab-Dummadse-goled-negse e-bab-ibmar-Bab-Dummadga-uksa-gusadi, degi, e uksagusmogadi senonikid: Mani, olo, degi, ibmar-nuegan-Bab-Dummadse-goled-neggi-ebulemalad. </v>
<v b="2CH" c="15" v="19">Degi, Rey-Asa yar-semai-gusgua, birga-dulagwen-gakambe-gakatarse (35) bar bila-onoledii gussulid. </v>
<v b="2CH" c="16" v="1">Rey-Asa birga-dulagwen-gakambe-gakanergwagus (36) yar-semaidgine, Israel-rey-Baasa, Judá-yargi bila-onos gusad. Degine, Ramá-neggwebur gandik sisad. Adi, bela dulemar Judá-yargi Asa-negsemaidgi mer dogega, degi, mer noegarba. </v>
<v b="2CH" c="16" v="2">Geb degine, Rey-Asa, Bab-Jehováʼse-goled-neggi, degi, reyneggi mani-bukwad, or-bukwad onisad. Geb a-ibmar Siria-rey-Ben-Adadʼga barmisad. Ben-Adadʼde, deun Damasco-neggweburgi Siria-reyga maid. </v>
<v b="2CH" c="16" v="3">Deginbali, Rey-Asa, Ben-Adadʼga gayaburba barmiargusad, ega sogsiid: “Ar igi be-bab, an-babbo igar-mesisgusa, deyobi, anmar igar-mesmarmoga. An bega mani, olo barmisiid, adi, be anse dagegar. Israel-rey-Baasaʼbo be-igar-maid be osuloge, adi, a-dule an-yargi banguegar.” </v>
<v b="2CH" c="16" v="4">Ben-Adad, Rey-Asa-ega-sogsad nabir-itosad. Degisoggu, Ben-Adad bila-onomalad-e-dummagan barmisad, Israel-neggweburmargi bila-onogegar. Degidbali, Ben-Adad we-neggweburmar susad: Ijón, Dan, Abel-Maim, degi, Neftalí-yargi bela neggweburmar-bukwadgi ibmar-saboged-negmar-siid susad. </v>
<v b="2CH" c="16" v="5">Rey-Baasa deyob-wisgusgua, Ramá-neggwebur-gandik-sinaid metebini imaksad, bar sobsasulid. E-ibmar-imaknaid bar imaksasulid. </v>
<v b="2CH" c="16" v="6">Geb degidgine, Rey-Asa bela Judá-dulemarse gochad. Baasa, Ramá-neggwebur gandik-sinaigua, akwamar-ebusadi, urgomar-ebusadi searmalad. A-ibmargi, Rey-Asa Geba-neggwebur sobsad, degi, Mizpa-neggwebur sobsabalid. </v>
<v b="2CH" c="16" v="7">A-ibagangi, negburgan-daked-Hanani, Judá-Rey-Asaʼse noni gusad, degi, ega sognonikid: “Be-Bab-Dummad-Jehováʼgi be bensuli guoenad. Ar emidi, Siria-e-reygi be bensuli-gusad-ulale, Siria-e-sorda-bila-onomalad begi wakichad. </v>
<v b="2CH" c="16" v="8">Ar Etiopía-dulemar, degi, Libia-dulemar, sorda-bila-onomalad-bukidar nikanad, ur-napaginmalad, degi, dulemar-moligi-bila-onomalad-bukidar nikamarbalinad, degi-inigwele, ar Bab-Jehová be egi bensuli-gunonikid-ular, we-dulemar bega urmaksad. </v>
<v b="2CH" c="16" v="9">Ar Bab-Jehová, bela napneg-naid dakmaid, degi, dulemar-egi-bensurmalad-bendakegala guagwar maid. Ar be gegegwaga gussoggu, emi iba-onodoed-akale, bila-onogedbi be gudii sadeguoed.” </v>
<v b="2CH" c="16" v="10">Geb degine, Rey-Asa dule-negburgan-daked-Hanani ega-ibmar-sogsad-itosgua, e-abin nue-sae-itosad, esgaryagi meted. A-ibagine, Asa dule-gwenna-gwenna sabsur-apor imaksabalid. </v>
<v b="2CH" c="16" v="11">Degi-inigwele, Asa-e-nanasad, gebe e-ibmar-imakalid, berguedsega ibmar-imaksad, bela Judá-reymar-e-gardagi, degi, Israel-reymar-e-gardagi narmakar maid. </v>
<v b="2CH" c="16" v="12">Asa birga-dulagwen-gakambe-gakabakebakgus (39) yar-semaidgi, e-naggi boni nikualid. Ar boni-dummad e-naggi nika-inigwele, Bab-Jehováʼgi binsassulid, aka bur ina-duledmarse gochad. </v>
<v b="2CH" c="16" v="13">Degi, Asa birga-dulabo-gakagwensakgus (41) yar-semaidgi burgwenonikid. Degi, e-dadgan-mamaid-abargi diglesmogad. </v>
<v b="2CH" c="16" v="14">Asa David-neggweburgi na e-neg-uan-sobsa-gusadgi digsamalad. Ulugwagi Asa-mesismargu, ina-wawadikid, degi, dii-ina-wawadikmalad-akar-akarad-dutusur-yapanmalad egi oubosmalad. A-ina-dii dulemar-egi-nergusmalad imaksad. Asa-e-nug-odummogega soo-dummad ogasmalad. </v>
<v b="2CH" c="17" v="1">Rey-Asa burgwisgu, e-machi-Josafat Judá-yar-seega megnonikid. A-reyde, Israel-dulemar-abin gandik megnonikid. </v>
<v b="2CH" c="17" v="2">Josafat, bela Judá-yargi neggwebur-gandikmaladgi sorda-bila-onomalad urbisad. Geb degi, Judá-yargi sordagan-bila-onomalad nakulegega urbisbalid. Degi, Josafat, e-bab-Asa-Efraín-neggweburmar-susgusbalidgi, sordamar-nakulemalad urbisbalid. </v>
<v b="2CH" c="17" v="3">Bab-Jehová, Josafatʼba gudii gusad, ar ade, Josafat, e-dad-David-nanasayobi nanasmogad, bab-dummad-Baalʼmarba nanassulid. </v>
<v b="2CH" c="17" v="4">Ar Josafat, e-dad-e-Bab-Dummad-Jehová amisad, a-Igar-Maidba nanadii gusad. Degisoggu, Israel-dulemaryobi gudii gussulid. </v>
<v b="2CH" c="17" v="5">A-ulale, Bab-Jehová, Josafat-yar-semaid bur bule ogannosad. Bela Judá-dulemar Josafatʼga binsa-ibmar-ukega senonidamalad. Degisoggu, Josafat, ibmar-nuegan-bukidar nikusad, degi, e-nug ogannolesbalid. </v>
<v b="2CH" c="17" v="6">Josafat, Bab-Jehová-Igarba-nanaedgi nue-gannaleded. Degi, Josafat Judá-yargi bab-dummad-baiganse-gormalad-e-aila-matusulid osulosad, degi, bab-dummad-bundor-Asera-sobaled osulosbalid. </v>
<v b="2CH" c="17" v="7">Degi, Josafat birgapaagus-yar-semaidgi e-dummagan-barmisad, adi, Judáʼgi neggweburmar-bukwadgi dulemar-odurdakegar. E-dummagan-barmilesmalad, wemalad: Ben-Hail, Abdías, Zacarías, Natanael, degi, Micaías. </v>
<v b="2CH" c="17" v="8">Josafat amarba Levita-dulemar-barmisbalid. A-Levita-dulemar, wemalad: Semaías, Netanías, Zebadías, Asael, Semiramot, Jonatán, Adonías, Tobías, degi, Tobadonías. Degine, dule-irwa-Bab-Dummadse-gormalad barmilesmarmogadi, wemalad: Elisama, degi, Joram. </v>
<v b="2CH" c="17" v="9">Wemar Bab-Jehová-Moisésʼga-Igar-Mesisad-Garda sesmalad, adi, Judá-yargi Bab-Jehová-Igar-Maidgi dulemar-odurdakegar. Degisoggu, bela Judá-yargi neggweburmar-bukwadgi bipirmaksamalad, dulemar-bukwad odurdakegar. </v>
<v b="2CH" c="17" v="10">Bela reymar Judá-yar-dikarba yarmar-nanaidgi-mamaid Bab-Jehová-dobee-ito nadmalad. Degisoggu, amar Josafatʼgi bar bila-onobi nadsurmalad. </v>
<v b="2CH" c="17" v="11">Filistea-dulemar neggwebur-bennukega mani Rey-Josafatʼga senonidamalad. Deginbali, Filistea-dule-gwenna-gwenna ega ibmar binsa senonidamarbalid. Deginbali, Árabe-dulemar neggwebur-bennukega Josafatʼga sibadmar miligugle gaka dulataled-ilagugle (7,700) senonimalad, degi, sibad-wawaad-machergan miligugle gaka dulataled-ilagugle (7,700) senonimarbalid. </v>
<v b="2CH" c="17" v="12">Josafat nue nug-dungumai guded. Geb Judá-yargi neggweburmar-gandik urbisad, degi, negmar-ibmar-sabomalad sobsabalid. </v>
<v b="2CH" c="17" v="13">A-uki, Judá-yargi neggweburmar-bukwadgi ibmar-gulleged-bukidar sabosbalid, degi, Jerusalénʼgi sordamar-bila-onoged-gandikmalad nikusbalid. </v>
<v b="2CH" c="17" v="14">We-sorda-dummagan-e-nugmar e-babgan-gardagi-mamaidi, wemalad: Judá-yargi sordamar-miliba-mergued-e-dummagan (1,000), wemalad: Adnas sordamar-e-dummadid. A-dummadbali, sordamar-gandikmalad, mili-dulataled-ilapaa-mergue (300,000) gudimalad. </v>
<v b="2CH" c="17" v="15">Adnas-yarbali, Johanán sordamar-e-dummadmogad. A-dummadbali, sordamar-gandikmalad, mili-dulataled-ilabo gaka dulabake-mergue (280,000) gudimalad. </v>
<v b="2CH" c="17" v="16">Johanán-yarbali, Zicri-machi-Amasías sordamar-e-dummadmogad. We-dule na e-itogedba Bab-Jehováʼga-an-arbaoye sogsa gusad. Amasíasʼba sorda-gandikmalad, mili-dulataled-ilabo-mergue (200,000) gudimalad. </v>
<v b="2CH" c="17" v="17">Benjamín-e-dummagan, wemarmogad: Eliada, sordamar-e-dummadid. A-dummadbali, sorda-gandikmalad sigu-nika, sigu-abgaed-nika guar-guar-gudimaladi, mili-dulataled-ilabo-mergue (200,000) gudimalad. </v>
<v b="2CH" c="17" v="18">Geb baid-dummad nugbalid, Jozabad. A-dummadba sorda-bila-onomalad, mili-dulabakebak-mergue (180,000) gudimalad. We-sordamala bila-onogega guagwar gudidimalad. </v>
<v b="2CH" c="17" v="19">Bela we-dulemar reyga-arbamaladid. Degine, Rey-Josafat, Judá-yargi neggweburmar-gandik-bukwadgi sordamar-urbisaddi obarlesulid. </v>
<v b="2CH" c="18" v="1">Josafat ibmar-nuegan-bukidar nikusad, degi, nug-dummarba megisad. Josafat, Rey-Acab-e-sisgwa-nikunonikidba Acabʼba nagunonikid. </v>
<v b="2CH" c="18" v="2">Geb degine, birgamar-nasad-sorba, Josafat, Samaria-neggweburse Acab-daknad gusad. Agi, Acab, Josafatʼga, degi, e-bardakmaladga sibad-wawaad-bukidar, degi, moli-bebe-nikad-bukidar oburgwisad. Agine, Acab, Josafat-binsaed gasad, eba Ramot-De-Galaad-neggweburse bila-ononaegar. </v>
<v b="2CH" c="18" v="3">Degi, Israel-rey-Acab, Judá-rey-Josafatʼse egichided: —¿An Ramot-De-Galaadʼse bila-ononaye-sogele, be anba nadmogale? Josafat, Acab-abin sogded: —An guakwagwa, degi, an-sordamar guakwamogad. Anmar beba bila-ononamarmogoed. </v>
<v b="2CH" c="18" v="4">Degi-inigwele, anmar naoed-iduale, bin be Bab-Jehováʼse-idakgwerdo. </v>
<v b="2CH" c="18" v="5">Degisoggu, Israel-rey-Acab, Bab-Dummad-gayaburba-barsogmalad-dulataled-ilabake-merguedse (400) gochad, geb ese egichided: —¿Anmar Ramot-De-Galaadʼse bila-ononaoe, ononaosuli? Bab-Dummad-gayaburba-barsogmalad Acab-abin sogdemalad: —Be bila-ononae. Ar ade, Bab-Dummad bega amar-urmakoed. </v>
<v b="2CH" c="18" v="6">Degi-inigwele, Josafatʼdi, sogded: —¿Bab-Jehová-gayaburba-barsoged-baid wegi gudisuli? Adi, anmar ase idakbaligar. </v>
<v b="2CH" c="18" v="7">Israel-e-rey, Josafat-abin sogded: —Wegi, dule-wargwen amba gudiid. A-dule, Bab-Jehováʼse sunna anmarga idaked. Degi-inigwele, we-dule an-isdaradid, ar anga igar-nued gwen sogdasulid. Ibmar-isganabi anga sogdaed. We-dule, Micaíasʼdo, Imla-e-machi. Rey-Josafat, Rey-Acab-abin sogded: —Melle deyob be soge. </v>
<v b="2CH" c="18" v="8">Degidgine, Israel-e-rey e-sorda-dummad-wargwense-gocha ega sogded: —Imla-machi-Micaías anga nidago. </v>
<v b="2CH" c="18" v="9">Israel-e-rey, degi, Judá-rey-Josafat, Samaria-neggwebur-dogedgi e-rey-ganmargi na simalad, deginbali, e-reymor-yoi-yoi simarbalid. A-reymar-ebogwad-asabinni, Bab-Dummad-gayaburba-barsogmaladi, Bab-igar-barsognanai guarmalad. </v>
<v b="2CH" c="18" v="10">Degi, Quenaana-machi-Sedequías, moli-bebeyob esgoro sobsad. Sedequías sogded: —Weyob Bab-Jehová soged: ‘We-moli-bebeyobidgine, bemar Siria-sordamar-obelogedse imakoye.’ </v>
<v b="2CH" c="18" v="11">Bela Bab-Dummad-gayaburba-barsogmalad weyob sogbukmarmogad: —Ramot-De-Galaadʼse be bila-ononae, ar ade Bab-Jehová a-dulemargi nakwega bemar-imakoed. </v>
<v b="2CH" c="18" v="12">Geb degine, dule Micaíasʼse-gorapid, Micaíasʼga sogded: —Micaías, be dakena. Bela Bab-Dummad-gayaburba-barsogmalad balibi reyga ibmar-nueganbi sognonimalad. Degisoggu, amar-sogeyob be ibmar-nueganbi an sogbi be-abemogo. </v>
<v b="2CH" c="18" v="13">Geb degine, Micaías sogded: —Bab-Jehová-Dula-Maid-nuggi inniki an bega sogdo, a-anga-ibmar-sogoedba, an reyga ibmar sogmogoed. Geb degi, Micaías reyse nadsunnad. </v>
<v b="2CH" c="18" v="14">Rey geb ega sogded: —Micaías, ¿Anmar Ramot-De-Galaadʼse bila-ononaoe, ononaosuli? Micaías abin-sogded: —Ar be namardo. Ar Bab-Dummad be-bendakmalosoggu, be nakwemaloed. </v>
<v b="2CH" c="18" v="15">Rey ega sogded: —Ar ilabigwa-wilub an bega ise-sogar saergebe, be anga nue-napira ise-sogar Bab-Jehová-nuggi be imakye. </v>
<v b="2CH" c="18" v="16">Agine, Micaías abin-sogded: —Bela Israel-dulemar yar-imbaba duurmakmamai an daksad. Igi sibad-wawaad, e-akwedsuli yogasaar gudidae, deyobi Israel-dulemar gudidinanaed. Degi, Bab-Jehová sogded: ‘We-dulemar dummad-sate gudidimalad. Degisoggu, nuedgi e-neg-e-negse namarsunno.’ </v>
<v b="2CH" c="18" v="17">Israel-rey-Acab, Josafatʼga sogded: —¿Nue be daksa, igi an bega sogsa? We-dule ibmar-nued anga sogdasurye. Ibmar-isganabi anga sogdaed. </v>
<v b="2CH" c="18" v="18">Geb degine, Micaías sogdebalid: —Bab-Jehová-e-gayaburba nue be itomar: Bab-Jehová e-rey-gangi-sii an daksad. E-sordagan-nibarmalad e-argan-nuedsik-bukwa, degi, e-argan-sapiledsik-bukwa an daksabalid. </v>
<v b="2CH" c="18" v="19">Geb degi, Bab-Jehová amarse egichided: ‘¿Doa Israel-rey-Acab-e-binsaed-ganaoe, adi, Ramot-De-Galaadʼse bila-ononaega, agi Acab burgwega?’ ”Degi, burba-gwensak ibmar-sognaigualid, degi, baiddi akar sogdemogad. </v>
<v b="2CH" c="18" v="20">Degidgine, burba-gwensak Bab-Jehová-asabin gwisgunonikid, ega sogded: ‘Ani an e-binsaed-ganaoe.’ ”Degi, Bab-Jehová ega sogded: ‘¿Igi be imakoe?’ </v>
<v b="2CH" c="18" v="21">”Degi, burba abin-sogded: ‘An naogu, burba-gakansaedga an guodo. Bela-Bab-Dummad-gayaburba-barsogmalad-gakansaega an imakoed.’ ”Geb Bab-Jehová abin-sogded: ‘Deyob be imaknado. Be e-binsaed-gaoed.’ </v>
<v b="2CH" c="18" v="22">”A-ulale, emidi, Bab-Jehová, burba-gakansaed bela Bab-Dummad-gayaburba-barsogmalad-gakansaega imaksad. Ar ade, Bab-Jehová sogsad, be-obelogoye.” </v>
<v b="2CH" c="18" v="23">Quenaana-machi-Sedequías, deyob-itosgua, Micaíasʼse nonikid, geb wagargi bibyosad, degi, ega sogded: —¿Igi be soge? ¿Bab-Dummad-Burba bar angi maisursunde? ¿Begarbi bega sunmaksaye be sogsunde? </v>
<v b="2CH" c="18" v="24">Micaías abin-sogded: —We-ibmar an bega sogsad gunonikile, magar be itononikoed nue-nabir-dakleye. A-ibagi be dukudii gudoed. </v>
<v b="2CH" c="18" v="25">Agi geb Israel-e-rey igar-ukded, weyob sogded: —Micaías be gamalo, saila-Amón-neggwebur-dakmaidse be sedmalo, degi, an-machi-Joásʼse be sedmarbalo. </v>
<v b="2CH" c="18" v="26">Ega be sogmalo, rey wegii sogye: ‘Esgaryagi be Micaías-metoye. An nuedgi gannar aibiroedsega, unnila maduginbi be ogunmaloye, degi, diiginbi-ogobmarbaloye.’ </v>
<v b="2CH" c="18" v="27">Micaías sogded: —Ar gannar nued be aibilisale, degirdi, Bab-Jehová anga sunmaksasurdo. Degi, sogdebalid: —Bela an-ibmar-sogsad nue be ebinsamalo. </v>
<v b="2CH" c="18" v="28">Geb degine, Israel-e-rey, Judá-rey-Josafatʼbo, Ramot-De-Galaadʼse nadmarsunnad. </v>
<v b="2CH" c="18" v="29">Degi, Israel-rey-Acab Josafatʼga sogded: —An-wagar-mer-daklegega mor-baid-yoi bila-onolenaidse an dogoed. Bedi reymor-yoi be dogoed. Degisoggu, Israel-e-rey baid-mor-yoi, bila-onolenaidse dogdesunnad. </v>
<v b="2CH" c="18" v="30">Siria-e-reydi e-sorda-ur-napagined-dakmalad-dummaganga igar-uksad: “Unnila Israel-e-reybobi be urwemalo. Dule-bamaladsedi, mer be achamalo. Dule-dummaddibe, dule-yogasaleddibe, mer ese be achamalo.” </v>
<v b="2CH" c="18" v="31">Ur-napagined-dakmalad-dummagan Josafat-daksamargu, binsadmalad: “We, Israel-e-rey.” Degisoggu, Josafat-ebilis ambikusmalad, egi gwichigunonikid. Geb degi, Josafat Bab-Jehováʼse sabsur-gotegu, Bab-Jehová, Josafat-bendaknonikid. Bab-Dummad Siria-sordamar Josafatʼgi-banguega imaksad. </v>
<v b="2CH" c="18" v="32">Ur-napagined-dakmalad-e-dummagan, Israel-e-reysuli Josafat-daksamargua, bar ese achassurmalad. </v>
<v b="2CH" c="18" v="33">Degi-inigwele, sorda-gwensak yogasaar sigu-mechargu, Israel-e-reygi yolenonikid, e-urwed-mor-yoid-imbaba gwisgunonikid. Degi, Israel-rey-Acab dule-e-ur-napagined-seedga sogded: “Be aibire, neg-olloledsik be anga nae, bela-bela an nue-nailikgusad.” </v>
<v b="2CH" c="18" v="34">A-ibagine, ululeged baligannos-naisoggu, Israel-e-rey e-ur-yagi gwisgussunnad. Deyob, Siria-sordamar-dakgwichi neg-osedosad. Dad-argwategu, Israel-e-rey-Acab burgwisad. </v>
<v b="2CH" c="19" v="1">Judá-e-rey-Josafat, bonisuli Jerusalénʼgi e-negse nonigu, </v>
<v b="2CH" c="19" v="2">dule-negburgan-daked-Hanani-machi-Jehú ese ataknonikid, degi, ega sognonikid: “¿Ibiga dule-isgana-bendakye be soge? ¿Dule-Bab-Jehová-isdar-dakmalad be sabde? Weyob be ibmar-imaksad-ulale, Bab-Jehová-sae-itogedba begi gwisgusad. </v>
<v b="2CH" c="19" v="3">Degi-inigwele, be we-ibmar-nuegan imaksabalid: Bab-dummad-bundor-Asera-wagar-wilub-sobaledi we-yargi be osulosad. Degine, be-gwage-ulubgi be bela-bela Bab-Dummadgi bensuli gunonibalid.” </v>
<v b="2CH" c="19" v="4">Josafat Jerusalénʼgi megnoni-inigwele, gannar e-dulemarse ataknade gusad. Beerseba-neggwebur-akale, Efraín-yalagan-nanaidsega atakdii gusad. Adi, dulemar-bukwad, e-dadgan-e-Bab-Dummad-Jehováʼba nanamalagar. </v>
<v b="2CH" c="19" v="5">Degi, Josafat Judá-yargi bela-neggweburmar-gandik-bukwadgi igar-nabomalad-dummagan-nug-imaksabalid. </v>
<v b="2CH" c="19" v="6">Degi, Josafat igar-nabomalad-dummaganga sogded: “Bemar ibmar-imakedgi nue be salakarmar, ar ade, duleyobi be igar-nabirogosulid, Bab-Jehová-nuggi be igar-nabomaloed, dulemar-nugginsulid. Bemar igar-naboalile, Bab-Jehová bemar-abargi sii gumogoed. </v>
<v b="2CH" c="19" v="7">Degisoggu, Bab-Jehová-dobee be gudii gumalo. Degine, ibmar be imakarmalale, nue-itoakwaa imakmalo. Ar ade, anmar-Bab-Dummad-Jehová igar-isgana-imaked abesulid. Deginbali, Bab-Jehová dule-wargwensaar obansulid, emarbi dule-daked. Degine, manigi dulemarse geg binsaed-galeged. Degisoggu, nue salakarmalo.” </v>
<v b="2CH" c="19" v="8">Deginbali, Josafat, Bab-Dummadse-dule-irwa-gormalad Jerusalén-neggweburgi urbisad, degi, e-bendakmalad-Levita-dulemar urbisbalid. Degine, Israel-e-neguya-e-dummagan, Bab-Jehová-Igar-Sogmaidba igar-nabogega urbisbalid. Amarde, Jerusalénʼgi mamaimalad. </v>
<v b="2CH" c="19" v="9">Geb degine, Josafat amarga sogdebalid: “Amba deyobi Bab-Jehová-dobekwaa, napiragwadgi, degi, innikigwadgi be gudii gumalo. </v>
<v b="2CH" c="19" v="10">”Be-gwenadgan neggweburmar-baiganginmalad, boni-nika bese danimalale: Na ablis-eosmaladgindibe, Moisés-Igar-Maidgindibe, Bab-Dummad-Igar-odurdaklemaidgindibe, ega be we-Igarmargi sunmakoed, ega weyob be sogoed: ‘Mer Bab-Jehováʼgi be isgumarye.’ Adi, mer Bab-Jehová-sae-itogedgi bemar odurdaklegegarye, degi, be-gwenadgangi mer yolebaligarye. Ar deyob be imakmalale, begi ataklegosulid. </v>
<v b="2CH" c="19" v="11">”Dule-irwa-Bab-Jehováʼse-goled-Amarías bela Bab-Jehová-Igar-Maidsik, be-odurdakmaloed. Degi, Ismael-machi-Zebadías, Judá-wagan-e-iduedga gudiid. A-dule bela rey-igarmar-mamaidgi bemar-odurdakoed. Deginbali, Levita-dulemardi, bemar-abargi dummaganga gumarmogoed. Degisoggu, gandik be imakmar, arbamarsun. Bab-Jehová, dule-ibmar-nued-imakedba gudii guoed.” </v>
<v b="2CH" c="20" v="1">We-ibmar-gusad-sorba, Moab-sordamar, Amón-sordamar, degi, abar Meunita-sordamar, bular-danimalad, Rey-Josafatʼgi bila-onogegar. </v>
<v b="2CH" c="20" v="2">Degine, gwenna-gwenna Josafat-owisoapmalad, ega sogdapmalad: “Sordamar-bukidar Siria-yar-akale, Demar-Gagbid-obakar bebina itos danimarye. A-dulemar bato Hazezon-Tamarʼye-neg-nugadgi bukwamarye. We-negde Engadiʼye nugbalid.” </v>
<v b="2CH" c="20" v="3">Josafat nue-dobe-ito-nadedba, na Bab-Jehováʼse idakded. Degine, Josafat, bela Judá-yargi gayaburba mimisad, Bab-Dummadse-golega mer mas-gunmaloye. </v>
<v b="2CH" c="20" v="4">Geb degine, Judá-yargi bela neggwebur-baigangi-dulemar-bukwad nonimalad, adi, bulale, Bab-Jehováʼse bendakleged egisegar. </v>
<v b="2CH" c="20" v="5">Geb degidgine, Josafat, Bab-Jehováʼse-goled-neggi, neg-imba-bini-naid-asabin gwisgusad, Judá-dulemar-asabin, degi, Jerusalénʼginmalad-asabin. </v>
<v b="2CH" c="20" v="6">Sogded: “Anmar-dadgan-e-Bab-Dummad-Jehováʼye, bee be nibneggi Bab-Dummadga maid. Bee be yarmar-baid-baid-nanaid semaid. Bee be gargandik maid. ¿Doa be-gangued-abin gwisguoe? Dule-gwisgued sate. </v>
<v b="2CH" c="20" v="7">Anmar-Bab-Dummad, bee be Israel-dulemar-wagab, we-yargi dulemar-bukwad onisad. Bee, be-ai-Abraham-e-waganga, a-yar degisadegu ega be uksad. </v>
<v b="2CH" c="20" v="8">Abraham-e-waganmar we-yargi-ambikunonimalad, degi, be-nuggi bese-goled-neg sobsamalad. ”Geb degine, sogdemalad: </v>
<v b="2CH" c="20" v="9">‘Ar anmargi boni-dummad danikile, es-suidba-galitogeddibe, uelleged-dummaddibe, igi, ukud-dummaddibe, agi, anmar be-nuggi bese-goled-negse be-asabin bular ambikunonimalale, degi, wile-itogedba anmar binnasur bese gotemalale, be anmar-itogoed, be anmar-bendakoed.’ </v>
<v b="2CH" c="20" v="10">”Anmar-Israel-dadgan Egipto-yargi noarmargua, Amón-dulemar-yargi, Moab-dulemar-yargi, degi, Seir-yargi dogmalad be abessurgusad. Aka be anmar-dadgan baid-igarba be barmis gusad, adi, mer anmar-dadgan, we-dulemar-bukwad osulogegar. </v>
<v b="2CH" c="20" v="11">Emidi, aka we-dulemardi be-anmarga-yar-uksadgi gandikidgi anmar-ononno-danimalad. </v>
<v b="2CH" c="20" v="12">Anmar-Bab-Dummadye, ¿a-dulemar be apor-odurdakosurde? Ar anmardi we-sordamar-bukidaradgi bila-onogega gargangued sated. An wissurmalad, igi an imakmaloe. Degisoggu, bese an idakmarsundo.” </v>
<v b="2CH" c="20" v="13">Bela Judá-dulemar, Bab-Jehová-asabin gwigwichimalad, e-omeganse-bakar, e-machimalase-bakar, degi, e-mimmi-bipiganase-bakar, gwigwis nanaed. </v>
<v b="2CH" c="20" v="14">Geb degine, dulemar-igar-itobukwadgi Bab-Jehová-Burba, Zacarías-machi-Jahazielʼgi ubononikid. Jahaziel e-dad-dummad-Asafʼgi wemargi danikid: Levita-dule-Matanías. Matanías-machi, Jeiel. Jeiel-machi, Benaía. Benaía-machi, Zacarías. Degisoggu, Zacarías, Jahaziel-e-babad. </v>
<v b="2CH" c="20" v="15">Degi, Jahaziel sogded: “Rey-Josafat, nue itogo. Degine, Judá-dulemar, Jerusalén-dulemar, nue itomarmogo. Bab-Jehová weyob bemarga soged: ‘Mer sorda-bukidar-danikid-abin gwayemalo, mer dobgumalo. Ar bemar bila-onogosurmalad, ani an bila onogoed. </v>
<v b="2CH" c="20" v="16">Banedse abin be aidedmalo. Sorda-bila-onomaladdi, Quis-yar-nakwilemaidgi nakwedanimaloed. Geb degine, Jeruel-neg-dulesulidganse-moed-iduar, dian-maidgi be a-sordamar-abingunonimaloed. </v>
<v b="2CH" c="20" v="17">Bemardi, melle ese be achamalo. Bogi be ambikumalo. Be dakmaloed, ani, Bab-Jehová, igi an bemar-bendakoe. Judá-dulemar, degi, Jerusalén-dulemar, mer be dobgumalo, mer galakumalo. Banedse amar-abin be namalo, ar ade, ani, Bab-Jehová, an bemarba gudioed.’ ” </v>
<v b="2CH" c="20" v="18">Degidgi, Josafat, degi, bela Judá-dulemar, degine, Jerusalén-dulemar Bab-Jehová-nug-odummogega napase dulluu Bab-Jehová-asabin imaksamalad. </v>
<v b="2CH" c="20" v="19">Geb Levita-dulemar-Coat-e-wagan, degi, Levita-dulemar-Coré-e-wagan, gandikidgi Israel-Bab-Dummad-Jehová-nug-odummogega gwisgusmalad. </v>
<v b="2CH" c="20" v="20">A-banedgine, Judá-sordamar wakudaryala gwisgusmargua, Tecoa-nega-dulesulidganba nadmarsunnad. Degi, sordamar-irmakmaidgine, Josafat gwisgusad, sogded: “Judá-dulemar, Jerusalénʼginmalad, nue itomalo: Bonisuli be gudii gumalagala, mer be be-Bab-Dummad-Jehováʼgi bengumalo. Bab-Jehová-e-gayaburba-barsogmaladgi mer be bengumarbalo, adi, bega igar-nueganbi guegar.” </v>
<v b="2CH" c="20" v="21">Geb degi, Josafat dulemarga ibmar-sogsad-sorba, dulemar susad, adi, amar Bab-Jehová-nug-odummogega, degi, sordamar-idumaidgi namakegar. We-namaklegedgi namakegar: “Bab-Jehová-nug odummomala, e-sabguedi degisadeguad.” </v>
<v b="2CH" c="20" v="22">Judá-dulemar Bab-Jehová-nug-odummogega namakdemalad. Geb agine, Bab-Jehová, Amón-sordamar, Moab-sordamar, degi, Seir-Yar-sordamar Judá-dulemargi-bila-onogega-danimalad na muchub-muchub aibinmalaga e-igar oburusad. Deyobi, Bab-Jehová amar-ogalakusad. </v>
<v b="2CH" c="20" v="23">Ar Amón-sordamar, Moab-sordamarbo, Seir-yarginmaladgi gwisgudmalad. Geb bela Seir-sordagan-ogilosmalad. A-sorbali, Amón-sordamar, degi, Moab-sordamar na muchub-muchub bela-osulogedse e-sordamar-ogilosmalad. </v>
<v b="2CH" c="20" v="24">Geb degi, Judá-dulemar e-isdarmalad-bukidarad-dakega, nega-dulesulidganba nebasik ataknonimalad. Unnila dulemar-burgwar-burgwar napagi omilede dakarmalad. Wargwensaale gwen wakichasulid, bela burgwismalad. </v>
<v b="2CH" c="20" v="25">Geb degine, Josafat, e-dulemarbo ibmar-nuegan-mileded-sunaega nadmarsunnad. Geb degi, burgwarmalad-abargi ibmar-nuegan-bukidar amismalad: Mormar-nuegan, ibmar-nuegan-yeerdaklemalad susmalad. Ar ibmar bukidarsoggu, geg bela seda gusmalad. Ibapaa ibmar-wenanai gusmalad, ar ade, ibmar yaisulid. </v>
<v b="2CH" c="20" v="26">Ibabakegusgu, Beraca-nebagi bular ambikunonimalad. Agi, Bab-Jehová-nug-odummosmalad. Agala, a-neba Beraca-Nebaye onug-imaksamalad. We-garda-narmaklenaidse amba deyob nugad. </v>
<v b="2CH" c="20" v="27">A-sorbali, bela Judá-dulemar, degi, Jerusalénʼginmalad, Josafat emar-idumai, weligwaledba Jerusalén-neggweburse gannar nonimalad. Ar ade, Bab-Jehová e-isdarmaladgi emar-bendaksad. </v>
<v b="2CH" c="20" v="28">Degi, Jerusalénʼse nonimargu, Bab-Jehováʼse-goled-negse nadmalad. We-garmar-ogornadapi ubodapmalad: Gar-salterio, gar-arpa, degi, gar-trompeta. We-garmar-abargi ubodapmalad. </v>
<v b="2CH" c="20" v="29">Dulemar wisgusgua, Bab-Jehová Israel-isdarmaladgi gwichigusye, bela we-napneggi dulemar-bukwad Bab-Jehová-dobgudmalad. </v>
<v b="2CH" c="20" v="30">Geb degi, Josafat-negsemaidgi neg bogidik-nagunonikid, ar ade, Israel-Bab-Dummad bela neggwebur-iliba bogidikid neg-nasiksad. </v>
<v b="2CH" c="20" v="31">Josafat birga-dulagwen-gakambe-gakatar-nikadgi (35), Judá-yar-sealid. Jerusalénʼgine birga-dulagwen-gakatar (25) negsesad. E-nandi Azubaʼye nugad Silhi-e-sisgwad. </v>
<v b="2CH" c="20" v="32">Josafat, e-bab-Asa-nanasayob nanadii gusad. A-igargi gwen bangussulid. Degisoggu, ibmar-nueganbi Bab-Jehová-asabin imakdii gusad. </v>
<v b="2CH" c="20" v="33">Degi-inigwele, bab-dummaganse-goled-aila-matusulid-bukwad osulossulid. Deunni, Judá-dulemardi e-gwagegi amba e-dadgan-e-Bab-Dummad yoo nue-napira amimalad. </v>
<v b="2CH" c="20" v="34">Rey-Josafat ibmar-baigan imaksabalid. A-ibmar gebesaila-imakded-akale, e-berguedsega, Hanani-machi-Jehú-gardagi narmakar maid. Degine, Israel-reymar-garda-maidgi narmakar maibalid. </v>
<v b="2CH" c="20" v="35">We-ibmar-nasad-sorba, Judá-rey-Josafat, Israel-rey-Ocozíasʼbo ai-nued gunonikid. Ocozíasʼde, dule-isganad. </v>
<v b="2CH" c="20" v="36">Urmar-sobega na ebo atosmalad, adi, a-urmar Tarsis-yarse nanaegar. Ezión-Geber-neg-nugadgi urmar sobsamalad. </v>
<v b="2CH" c="20" v="37">Degidgine, Maresaʼgined-Dodava-machi-Eliezer Josafatʼga sunmaknonikid, ega sogded: “Rey-Ocozíasʼbo be atossoggu, be ibmar-imaknaidi Bab-Jehová bei obelogoye.” A-ulale, e-urmar dogsad bela mamarnonikid. Tarsisʼse geg bar nae gussunnad. </v>
<v b="2CH" c="21" v="1">Josafat burgwisgua, David-neggweburgi e-babgan-diglesadgi digsamalad. A-sorbali, e-machi-Joram yar-seega megnonikid. </v>
<v b="2CH" c="21" v="2">Joram-e-urbamala, wemalad: Azarías, Jehiel, Zacarías, Azarías, Micael, Sefatías. Bela wemar, Judá-rey-Josafat-e-masmala gumalad. </v>
<v b="2CH" c="21" v="3">E-bab-Josafat e-masmalaga we-ibmar-bukidar uksad: Ormar, manimar, ibmar-gargerbamalad. Deginbali, Judá-yargi neggwebur-gandikmalad ega uksabalid. Ar Joram machi-sailaginedsoggu, yar-seega megnonisunnad. </v>
<v b="2CH" c="21" v="4">Joram e-bab-gangi-signonigua, bela es-suidgi e-urbamar-oburgwisad, degi, Israel-dummagan-gwenna-gwenna-oburgwisbalid. </v>
<v b="2CH" c="21" v="5">Joram birga-dulagwen-gakambe-gakabo-nikadgi (32) yar-sealid. Degi, birgabaabak (8) Jerusalén-neggweburgi yar sesad. </v>
<v b="2CH" c="21" v="6">Degi-inigwele, Joram, Bab-Jehová-asabin ibmar-isganabi imaksad. Israel-reymar-nanasadyob nanasmogad. Ar Joram, Acab-e-wagwa nikussoggu, Acab-e-waganyob ibmar-isganaba nanadii gusmogad. </v>
<v b="2CH" c="21" v="7">Degi-inigwele, Bab-Jehová, David-e-wagwa-Joram yapa obelo gusad, ar ade, Bab-Jehová, Davidʼbo igar-mesisad. Davidʼga sogsagusad, be-nug degisadeguoye, surguosurye. Degi, be-wagan degisadegu rey-gangi sigdii guoye. </v>
<v b="2CH" c="21" v="8">Deunni, Joram-negsemaid-ibagangi, Edom-dulemar Judá-yarse-selesiidgine Edom-dulemar egi gwisgudmalad. Geb agine, Edom-dulemar e-rey amismarmogad. </v>
<v b="2CH" c="21" v="9">Degidgine, Joram, e-dummaganmala Edom-yarse nadmalad. Degi, bela e-moli-ur-bila-onomalad sesad. Geb degi, Edom-dulemar Joram-ebiris, degi, moli-ur-napagined-e-dummagan-ebiris bela ambikunonimalad. Agine, Joram, e-sordamar-abargi mutikidba Edom-sordamargi wakite gusad. </v>
<v b="2CH" c="21" v="10">Joram, e-sordaganmala galakussoggu, a-akale, Edom-dulemar Judá-dulemarbo isdaradga gunonikid. Deyobi a-ibagangine, Libna-neggwebur Judá-dulemargi aibachamogad. Ar ade, Joram, e-dadgan-e-Bab-Dummad-Jehováʼgi aibachasoggu, deyob gusad. </v>
<v b="2CH" c="21" v="11">A-ukinbali, Joram, Judá-yargi, yarmar-bukwadgi e-bab-dummaganse-goled-aila-matusurmalad sobsad, degi, Jerusalén-dulemar bab-dummagan-baiganse-golega imaksad. Degi, bela Judá-dulemar Bab-Jehová-iegega imaksabalid. </v>
<v b="2CH" c="21" v="12">Degidgine, Bab-Dummad-gayaburba-barsoged-Elías Joramʼse garda barmialid. Weyob ega sogsiid: “Be-dad-David-e-Bab-Dummad-Jehová, weyob soged: ‘Be-bab-Josafatʼyobi be nanassurye, degi, Judá-rey-Asaʼyobi be nanassurbarye. </v>
<v b="2CH" c="21" v="13">Aka bur be Israel-e-reymar-nanasayobi be yogasaar nanasye. Deginbali, Judá-dulemar, degi, Jerusalénʼginmalad, Acab-neg-oichosayobi bab-dummagan-baiganse-golega be imaksabarye. A-ukinbali, be-urbamar be-bab-mesamalad be ogilosbarye. Amar beba bur dule-nuegan nanaenaddeeye.’ </v>
<v b="2CH" c="21" v="14">A-ulale, Bab-Jehová boni-bulegangi be-dulemar sabsur-odurdakoed, degi, be-masmala, be-omegan, degi, bela be ibmar-nikad bei osulogoed. </v>
<v b="2CH" c="21" v="15">Bab-Dummad-Jehová uelleged-dummad begi barmidagoed, bela-bela saban-nunmake be itogoed. A-boni iba-irbali baligannomai guoed, bei samur-oniedse be-imakoed.” </v>
<v b="2CH" c="21" v="16">Geb degine, Bab-Jehová, Filistea-dulemar, degi, Árabe-dulemar Etiopía-dulemar-walik-bukwad, Joramʼgi-gwisguega imaksad. </v>
<v b="2CH" c="21" v="17">Degisoggu, Filisteaʼmar, degi, Árabe-dulemar Judá-dulemargi gwichiguded, degi, Judá-yargi dogsamalad. Geb degi, reyneggi ibmar-nuegan-gargerbamalad-bukwad bela ibe susmalad. Joram-e-machimarse-bakar, e-omeganse-bakar, sesmalad. Unnila e-machi-bipigwad-Joacazʼbi napi-obesmalad. </v>
<v b="2CH" c="21" v="18">Bela deyob-gusad-sorbali, Bab-Jehová Joram-sabsur-odurdaksad, saban-yaba boni-dummad-nikuega imaksad. </v>
<v b="2CH" c="21" v="19">Degi, ibagan-suibasaar-nasad-sorbali, birgabogi Joram, samurgi-boni-nikadba ega samur ainided. Joram nue-naibid-abargi a-bonigi burgwisad. E-sordamar, e-dadgan-burgwisar ega soo-ogadamalayobi, Joram-nuggi, soo-dummad ogassurmalad. </v>
<v b="2CH" c="21" v="20">Joram, birga-dulagwen-gakambe-gakabo-nikadgi (32) yar-sealid. Degi, birgabaabak (8) Jerusalén-neggweburgi yar-sesad. Joram burgwisgu, gwen eba bossurmalad. Degi, David-neggweburgi digsamalad, reymar-digar-mamaidgi diglessulid. </v>
<v b="2CH" c="22" v="1">Jerusalén-dulemar, Joram-burgwisadbali, e-machi-bur-bipigwad-Ocozías, e-bab-Joram-sorba, reyga onugsasmalad. Ar ade, dule-isgana-danagwenad, Árabe-sordamarba Judá-dulemar-bukwadse-nonigusmaladi, Joram-machi-baigan ogilosmalad. Deyobi, Joram-machi-Ocozías Judá-yar-searsunnad. </v>
<v b="2CH" c="22" v="2">Ocozías, birga-dulagwen-gakabo-nikadgi (22) yar-sealid. Degi, Jerusalén-neggweburgi birgagwen yar-sesad. E-nandi Atalíaʼye-nugad, Omri-e-wagwad. </v>
<v b="2CH" c="22" v="3">Ocozías, Acab-neg-ichodii-gusadyob nanadmogad. Ar ade, e-nan, galagwensur-isguedgi-nanalegedgi unasad. </v>
<v b="2CH" c="22" v="4">Degisoggu, Acab-neg-ichosadyob Ocozías ibmar-isganabi Bab-Jehová-asabin imaksad. Ar ade, Ocozías-e-bab-burgwisad-sorba, Acab-e-wagan ega binsaed-dakega gusad, adi, Ocozías isgudii guegar. </v>
<v b="2CH" c="22" v="5">Degisoggu, Ocozías amar-ega-binsaed-ukedbali nanadii gusad. Degi, Acab-machi-Israel-rey-Joramʼba akaded. Ocozías, Joramʼbo Siria-rey-Hazaelʼgi bila-onogegala, Ramot-De-Galaadʼse nade gusad. Agine, Siria-sordamar Israel-rey-Joram-naibi-imaksamalad. </v>
<v b="2CH" c="22" v="6">Degisoggu, Joram, Siria-rey-Hazaelʼse Ramotʼgi-e-nailikgusadi-nuguega gannar Jezreelʼse nonikid. Geb degi, Judá-rey-Joram-machi-Ocozías, Jezreelʼse Acab-machi-Joram daknaded. Deunni, Joram e-nailikgusad-onuguega Jezreelʼgi maid. </v>
<v b="2CH" c="22" v="7">Bab-Dummad sogsagusad, Ocozías Joramʼse-ataknadele, burgoye. Geb degi, Ocozías modapiyala, Joramʼbo alid, adi, Nimsi-machi-Jehúʼgi gwichiguegar. Bab-Jehová a-dule-Jehú, Acab-e-wagan-osulogega nug-imaksad. </v>
<v b="2CH" c="22" v="8">Jehú, Acab-e-wagan-ogilonaigua, dakalid, Judá-dummagan-gudii, degi, Ocozías-e-gwenadgan Ocozíasʼga-arbamalad-gudii dakalid. Geb agi, Jehú bela amar-ogilosad. </v>
<v b="2CH" c="22" v="9">Geb degine, Jehú, Ocozías-Samariaʼgi-dukusmaid-aminaega e-sordagan-barmisad. Geb sordamar Ocozías-amismargu, Jehúʼse senonimalad, agine, Ocozías-oburgwisad. Geb degine, Ocozías-digsamalad, ar ade, sogdemalad: “Wede, Josafat-e-machiddeeye. Josafatʼde, bela-bela Bab-Jehováʼgi nue-bensuli gudii gusaddeeye.” Degidbali, Ocozías-e-gwenadgandi gannar yar-seega gargangued sategusad. </v>
<v b="2CH" c="22" v="10">Rey-Ocozías-e-nan-Atalía, e-machi-burgwisa daksagua, Rey-Ocozías-e-mimmigan, degi, e-wagan bela obeloapid. </v>
<v b="2CH" c="22" v="11">Deunni, dule-irwa-Bab-Dummadse-goled-Joiada-ome-Josabet, Atalía-iduar Ocozías-machi-Joás odukus gusad. Josabetʼde, Rey-Joram-e-sisgwad. Josabet, gabednegyaba Joás, degi, ome-mimmi-akwedbo odukusad. Josabet, Atalíaʼgi Joás-odukusadba Joás-oburgwilessulid. Josabet, Ocozías-e-bungued-ulale, weyob ibmar-imaksad. </v>
<v b="2CH" c="22" v="12">Joás, Joiada-walik Bab-Dummadse-goled-neggi birganergwa (6) dukudii gusad. A-ibagangi, Atalía rey-bundorga negsemai gusad. </v>
<v b="2CH" c="23" v="1">Dule-irwa-Babse-goled-Joiada, birgagugledgi (7), sorda-dulataled-dummaganse (100) gochad. Amala, wemalad: Jeroham-machi-Azarías, Johanán-machi-Ismael, Obed-machi-Azarías, Adaía-machi-Maasías, degi, Zicri-machi-Elisafat. </v>
<v b="2CH" c="23" v="2">Wemar bela Judá-yar-nanaidbali bipirmakdii gusmalad. We-dummagan Levita-dulemar-Judá-yargi-bela-neggweburmargi-gudidimalad Jerusalén-neggweburse-dagmalaga oambikusad. Degi, bela Israel-dulemar-neguya-dummagan Jerusalén-neggweburse-dagmalaga oambikusbalid. </v>
<v b="2CH" c="23" v="3">Agine, bela-dulemar Bab-Dummadse-goled-neggi-bukwad, reybo igar mesismalad. Degi, Joiada amarga sogded: “Wegi rey-machi dukusiid. Ar we, reyga megergebed. Ar igi Bab-Jehová David-wagangi sogsagusa, deyobi guergebed. </v>
<v b="2CH" c="23" v="4">Degisoggu, weyob be imakmalo: Bemar-danapaagwad-soggwenad, dule-irwa-Bab-Dummadse-gormalad, degi, Levita-dulemar, obunnoged-ibagi-arbamaloedi, Babse-goled-neg-yawagakgi nakulemaloed. </v>
<v b="2CH" c="23" v="5">Geb baid-danagwenaddina, reyneggi ambikumalo. Degi, baiddina, Yawagak-Sailagi ambikumarmogo. Degi, dulemardina bela Bab-Jehováʼse-goled-neg-imbagi ambikumarmogoed. </v>
<v b="2CH" c="23" v="6">”Unnila, dule-irwa-Bab-Dummadse-gormaladbi, degi, Levita-dulemar-arbamaladbi, Bab-Jehováʼse-goled-negyaba dogmaloed. Ar wemardi nugsalearmaladid. Dule-baid wargwensaar dogosulid. Dulemardina, Bab-Jehová-Igar-Uksadbali ibsamalagargebed. </v>
<v b="2CH" c="23" v="7">Degi, Levita-dulemar, gingimar gani-gani rey-ebilis bela ambikumaloed. Ar dule Bab-Dummadse-goled-negyaba-dogsale, oburgwemalo. Melle reybi wargwengi be obemalo. Bia rey-nadele, eba be namarmogoed.” </v>
<v b="2CH" c="23" v="8">Geb degine, Levita-dulemar, degi, bela Judá-dulemar dule-irwa-Bab-Dummadse-goled-Joiada-sogsadba bela ibmar-imaksamalad. Amar egad-egad e-sordagan-urbisad. Sordamar obunnoged-ibagi-arbamaloed, degi, dule-arbaosulidse-bakar, urbisad. Ar adega, dule-irwa-Babse-goled-Joiada sordamarga obunnoged-igar mesissulid. </v>
<v b="2CH" c="23" v="9">Dule-irwa-Babse-goled-Joiada, sorda-e-dummaganga sigumar, degi, sigu-abgaed-dummagan uksad. Degine, sigu-abgaed-senigana-Rey-Davidʼgad, Bab-Dummadse-goled-neggi-bukwadi, a dummaganga uksabalid. </v>
<v b="2CH" c="23" v="10">Geb degi, Joiada dulemar-bukumaloedgi bela dulemar-nue-urbisad. Dulemar es-suid-gani-gani, Bab-Dummadse-goled-neg-argan-nuedsik, degi, argan-sapiledsik ambikusad. Bela rey-dikarba, ibmar-ogumakar-ukleged-aila-asabin, degi, neg-siid-asabin ambikusmarbalid. </v>
<v b="2CH" c="23" v="11">Degidgine, Joiada, degi, e-machimarmala, rey-machi-Joás neg-abarse onosmalad, ega rey-gurgin sisad, degi, Bab-Dummad-Israel-dulemarbo-Igar-Maidba-eba-narmakaled ega uksamarbalid. Geb degine, reyga-guega ega rey-gan uklesad. Agine, Joiada e-machimalabo Joás-nonogi gwallu-wawa eosmargu, sogdemalad: “¡Rey, bitigi, be undarsaar megisana gadin!” </v>
<v b="2CH" c="23" v="12">Atalía, dulemar-ber-oimake itoargu, degi, dulemar binnasuli-rey-onugsananai-itoargu, Bab-Jehováʼse-goled-negse, dulemar-bukwadse nonikid. </v>
<v b="2CH" c="23" v="13">Agine, Atalía, rey dogedgi buar-naba-gwichi daksad. Dummagan, degine, dule-gar-suid-trompeta-ogormalad rey-naba-bukwa daksabalid. Deginbali, Atalía bela-dulemar ber weligwale gar-suid-trompeta ogorbukwa, degi, dule-namakmalad garmar-abargi namakbukwa daksabalid. Atalía deyob daksagua, e-mor siir-siir imaksad, binnasur sogded: “¡Angi be aibichamala! ¡Angi be aibichamala!” </v>
<v b="2CH" c="23" v="14">Degi, dule-irwa-Bab-Dummadse-goled-Joiada, Bab-Jehováʼse-goled-neggi dule-oburgwileged abesursoggu, sorda-e-dummaganga igar-ukded: “Be ainimar. Atalía Bab-Dummadse-goled-neggi dulemar-abargi-gwichid be onomar. Ar dule Atalía-bendakalile, es-suidgi oburgwilegoed.” </v>
<v b="2CH" c="23" v="15">Degisoggu, buladik Atalía-gasmarsundo. Geb reyneggi, sordamar-moligi-sii-urwemalad-ubogedsik sesmalad. Agi, Atalía-oburgwismalad. </v>
<v b="2CH" c="23" v="16">Degidgine, Joiada bela dulemarbo, degi, reybo igar-mesisad, emarde Bab-Jehová-e-dulemarga gumaloye. </v>
<v b="2CH" c="23" v="17">Geb a-sorbali, bela-dulemar bab-Baalʼse-goled-negse nadmalad. Agine, Baal-neg-siid earismalad. Degine, Baalʼga ibmar-ogumakar-ukleged-aila osulosmarbalid, ibmar-e-bab-dummadga-imaklemalad, bela bibichismarbalid. Deginbali, Baalʼga-ibmar-ogumakar-ukleged-aila-siid-walik, dule-irwa-Baalʼse-goled-Matán oburgwismarbalid. </v>
<v b="2CH" c="23" v="18">Geb sorba, Joiada, suar-ibgan Bab-Jehováʼse-goled-neggi-nakulegega urbisad. Geb degi, Joiada dule-irwa-Bab-Dummadse-gormaladga, degi, Levita-dulemarga-sogsad, be wemar-dakoye. Ar ade, David epenne, we-dule-irwa-Bab-Dummadse-gormaladga, degi, Levita-dulemarga igar uksad. Adi, Moisés-Igar-Maidba ibmar-durgan ogumakar Bab-Jehováʼga ukega, degi, na muchub-muchub Bab-Jehováʼga ibmar-imakmalaga, degi, David-igar-mesisadyobi weligwaledbali namakmarbaligar. </v>
<v b="2CH" c="23" v="19">Deginbali, Joiada dule-Bab-Jehováʼse-goled-neg-yawagak-dakmalad urbisbalid, adi, dule-swilidiksurmalad mer dogegar. </v>
<v b="2CH" c="23" v="20">Geb Joiada wemarse gochad: Sordamar-e-idumaladse. Sorda-dummagan-nug-nikamaladse. Neggweburmar-semamaidse, degi, bela dulamarse gochabalid. Adi, Bab-Jehováʼse-goled-neggi reynegse rey-sedamalagar. Dummagan reyneg-e-yawagak-dummad-gwichid-innik-gusgua, rey-gangi Rey-Joás-osismalad. </v>
<v b="2CH" c="23" v="21">Degine, Atalía es-suidgi-oburgwilesad-sorba, bela dulemar weligwar-itosmalad. Degi, neggweburgi neg bogimakar nagusad. </v>
<v b="2CH" c="24" v="1">Joás birgagugle-nikadgi (7) yar-sealid. Jerusalénʼgi birga-dulabo (40) yar sesad. E-nandi Sibiaʼye nugad, Beersebaʼginedid. </v>
<v b="2CH" c="24" v="2">Joás, dule-irwa-Bab-Dummadse-goled-Joiada-duladgine, Bab-Jehová-asabin ibmar-nueganbi imakdii gusad. </v>
<v b="2CH" c="24" v="3">Joiada, Joásʼga ome-walabo uksad. Degisoggu, Joás a-omeganga masmala, degi, bunamala baksad. </v>
<v b="2CH" c="24" v="4">Geb a-sorba, Joás Bab-Jehováʼse-goled-neg-nudakedgi binsaded. </v>
<v b="2CH" c="24" v="5">Agine, Joás dule-irwa-Bab-Dummadse-gormaladse, degi, e-bendakmalad-Levita-dulemarse gochad. Geb ega sogded: “Emisgwa, Judá-yargi neggweburmar-bukwadse be namala. Bela Israel-dulemargi be mani-weenamala, adi, birga-irba anmar-Bab-Dummadse-goled-neg nudakledii guegar.” Degi-inigwele, Levita-dulemardi itossurmalad. </v>
<v b="2CH" c="24" v="6">Degisoggu, rey, dule-irwa-Bab-Dummadse-goled-Joiadaʼse gotesundo, ega sogded: “¿Ibiga be Levita-dulemargi alamaknaigussuli, Judá-yarse, degi, Jerusalén-neggweburse naega? Adi, Bab-Jehová-e-mai-Moisés, epenne Israel-dummaganbo mani-ukoye igar-mesisad sunaegar. Adi, Bab-Jehováʼbo-Igar-Mesisad-neg bendakledii guegar.” </v>
<v b="2CH" c="24" v="7">Ar ome-isgana-Atalía, e-masmalamala, Bab-Jehováʼse-goled-neg ichosmalad. Degine, a-neggi ibmar-nuegan-nugsaar-bukwad, Baal-nuchumar-nug-odummogega ebusmalad. </v>
<v b="2CH" c="24" v="8">Degisoggu, Rey, dulemar ulugwa-sobega imaksad. Geb Bab-Jehováʼse-goled-neg-yawagak-innik magadba sisad. </v>
<v b="2CH" c="24" v="9">Geb degi, rey, Judá-yargi, Jerusalénʼgi gayaburba mimisad: “Bab-Jehová-e-mai-Moisés nega-dulesulidganba Israel-dulemarga igar mesisad, Bab-Jehováʼga-mani-ukleged be sedamaloye.” A-mani, Bab-Jehováʼga be sedamala. </v>
<v b="2CH" c="24" v="10">Geb bela dule-dummagan, degi, dulemar-baigan weligwaledba Bab-Dummadga-mani-ukleged seargusmalad. Degi, ulugwa-enguedse imaksamalad. </v>
<v b="2CH" c="24" v="11">Geb degi, Levita-dulemar, mani-argaega mani-urbed-ulugwa reyga-dummaganga-gudimaladse sesdaed. Levita-dulemar mani-bukidargus-dakele, reyga-garda-narmakedse, degi, dule-irwa-Bab-Dummadse-goled sorda-dummadga-nug-imaksadse ulugwa sesdamalad. Geb degi, Levita-dulemar ulugwa ollor-imaksale, gannar e-sigedse senonidamalad. Degiibi bane-bane imakdamalad. Deyobi mani-bukidar wesmalad. </v>
<v b="2CH" c="24" v="12">Geb degine, rey, Joiadaʼbogwa, Bab-Jehováʼse-goled-neg-nudaknanaimalad-e-dummaganga mani ukdamalad. A-dummagan dule-arbamalad amidaed: Akwagi-arbamalad, urgogi arbamalad, esgoro-gordikidgi-arbamalad, degi, esgorogi-arbamalad amidaed, adi, Bab-Jehováʼse-goled-neg-nudakedgi arbaegar. </v>
<v b="2CH" c="24" v="13">Neg-sobmalad-e-dummagan bela neg-ogusadse nue-arbasmalad. Bab-Dummadse-goled-neg gannarse idualedyob obinolesad. A-neg nue-obinoles sigisad. </v>
<v b="2CH" c="24" v="14">Bela neg-ogulesad-sorba, mani-gwabgusad reyse, degi, Joiadaʼse senonimalad. A-manigi Bab-Jehováʼse-goled-neggi we-ibmar-ebulemalad soblesad: Bab-Dummadga-namakedgi, ese goledgi ibmar-ebulemalad, Bab-Dummadga-ibmar-ogumakar-uklegedgi ibmar-ebulemalad. Wesar-dummagan, nogmar orbi soblesad, degi, nogmar manibi soblesbalid. Deunni, Joiada-duladgine, bane-bane dulemar Bab-Jehováʼse-goled-neggi ibmar-durgan ogumakar-ukdii gusmalad. </v>
<v b="2CH" c="24" v="15">Degi-inigwele, Joiada sered-guded. Degisoggu, nue-selebaadgi burgwisad. Birga-dulanergwa-gakambe-nika (130) burgwisad. </v>
<v b="2CH" c="24" v="16">Geb David-neggweburgi reymar-mamaidgi Joiada-digsamalad. Ar ade, Israel-yalagi Joiada nued nanasad, degi, Bab-Dummadba nued nanasbalid, degi, Bab-Dummadse-goled-neggi nued binsasbalid. </v>
<v b="2CH" c="24" v="17">Joiada-burgwisad-sorba, Judá-dummagan reyba-ibsaega Rey-Joásʼse nonimalad. Geb degine, Rey-Joás, dummagan-ega-binsaed-uksad itosad. </v>
<v b="2CH" c="24" v="18">We-dummagande, e-dadgan-Bab-Dummad-Jehováʼse-goled-neg metemalad. Bab-dummad-bundor-Asera-e-wilubgan, degi, bab-dummadyobi-ibmar-imaklemalad-nug odummodmalad. A-isgued-ulale, Bab-Jehová Judá-yargi, degi, Jerusalén-neggweburgi uluded. </v>
<v b="2CH" c="24" v="19">Bab-Jehová eba gannar aibirmalaga amarga e-gayaburba-barsogmalad barmialinad. Degi-inigwele, dulemar gwen eba aibirissurmalad. </v>
<v b="2CH" c="24" v="20">Degidgine, Bab-Jehová-Burba, dule-irwa-Babse-goled-Joiada-machi-Zacaríasʼgi aidenonikid. Geb degi, Zacarías dulemar-asabin gwisgusgu, dulemarga sogded: “Bab-Dummad-Jehová weyob soged: ‘¿Ibiga bemar an-Igar-Mamaidba be nanasurmala? Emidi, bemar an-Igarba nanasurmarsoggu, bemarga iba-nuegan bar-naguosulid. Ar ade, bemar an-obachamarsoggu, an be-obanmarmogoed.’ ” </v>
<v b="2CH" c="24" v="21">Dulemardi, Joiada-machi-Zacaríasʼgi gwisgumalaga igar amismalad. Degisoggu, rey-sogedba dulemar Bab-Jehováʼse-goled-neg-imbagi Zacarías-oburgwedse akwagi maksamalad. </v>
<v b="2CH" c="24" v="22">Ar Rey-Joás, Zacarías-bab-Joiada wile-e-daksa-gusad gwen ebinsassulid. Deyobi, Joás, Joiada-machi-Zacarías-oburgwisad. Zacarías burgwedanimaigua, sogsad: “Be-angi-ibmar-imaknaid Bab-Jehováʼdi, be-daksad. Degisoggu, Bab-Jehová na e-sogedba bemar-odurdakoed.” </v>
<v b="2CH" c="24" v="23">Birga-baid gwagnonigua, Siria-e-sordamar Rey-Joásʼgi gwichigusad. Judá-yargi, degi, Jerusalén-neggweburgi, ukiar ubodapmalad. Geb degi, dulemar-abargi bela dummagan-ogilosmalad. Degine, Siria-sordamar bela ibmar-wesmaladi, e-reyse Damasco-neggweburse barmismalad. </v>
<v b="2CH" c="24" v="24">Siria-sorda-bila-onomalad iche nonimalan-inigwele, sordamar-bukidaradgi nakwismalad. Ar ade, Judá-dulemar e-dadgan-Bab-Dummad-Jehová-obachamalad. A-ulale, Bab-Jehová Siria-e-sordamar Judá-sordamargi-nakwega imaksad. Deyobi, Bab-Jehová Joás-sabsur-odurdaksad. </v>
<v b="2CH" c="24" v="25">Siria-sordamar, Joás nue-naibi-itomai obesnadmalad. Geb degine, ega-arbamalad-e-dummagan Joásʼgi aibitemalad, e-gabedgi-mai iblosmalad. Deyobi Joás, dule-irwa-Bab-Dummadse-goled-Joiada-machi-Zacarías-oburgwisadba buged-mai gusad. Geb amar David-neggweburgi Joás-digsamalad. Degi-inigwele, reymar-neg-uangi-diglegar-mamaidgi digsasurmalad. </v>
<v b="2CH" c="24" v="26">Joásʼgi-dulemar-gwichigusmalad, wemalad: Zabad, Amón-dule-omegwa-Simeat-machi. Degi, Jozabad, Moab-dule-Simrit-machi. </v>
<v b="2CH" c="24" v="27">Rey-Joás-e-masmalagi-sunmaklenaidi, degi, egi iduakwaa ibmar-bukidar-guoed-soglesad, degi, Bab-Jehováʼse-goled-neg-nudaklesadi narmakar maid. A-narmakaledi reymar-igar-gusmalad-gardagi narmakar-maid. Degi, Rey-Joás-sorba, e-machi-Amasías yar-seega megnonikid. </v>
<v b="2CH" c="25" v="1">Amasías birga-dulagwen-gakatar-nikadgi (25) yar sealid. Jerusalén-neggweburgi birga-dulagwen-gakabakebak (29) yar sesad. E-nan. Joadánʼye nugad, Jerusalénʼginedid. </v>
<v b="2CH" c="25" v="2">Amasías, Bab-Jehová-asabin ibmar-nueganbi imaksad. Degi-inigwele, gwage-ulubgi innikigwadba Bab-Jehováʼga ibmar-imaksasulid. </v>
<v b="2CH" c="25" v="3">Amasías nue-yar-semai-guargua, dummagan-e-bab-gindaksamalad bela oburgwisad. </v>
<v b="2CH" c="25" v="4">Degi-inigwele, Amasías. Bab-Jehová-sogsa-gusadbali dummagan-e-masmaladi oburgwissulid. Ar ade, Moisés-gardagi Bab-Jehová-sogsad narmakar maid: “Babgan mimmigan-ulale burgosurye, degi, mimmigan babgan-ular burgosurmoye. Dule war-wargwen na e-isgued-ular burgwemaloye.” </v>
<v b="2CH" c="25" v="5">Geb degine, Amasías, bela Judá-dulemar, degi, Benjamín-sordamar oambikusad. Degine, amar-e-gwenad-e-gwenadganba sorda-miligwenad-e-dummagan (1,000), degi, sorda-dulataled-e-dummagan (100) urbisad. Geb degine, Amasías, dule-birga-durgwen-nikmalad-nug (20), degi, obine-nikamalad-nug wesad. Daklealid, mili-dulataled-ilapaa (300,000) sordamar guagwar bila-ononaega gudii. Wemar bato eswar-mied wismalad, degi, sigu-abgaed-ebuleged wismarbalid. </v>
<v b="2CH" c="25" v="6">Deginbali, Amasías, Israel-sorda-mili-dulatar-mergue (100,000) amisad. Amasías a-sordamar, mani nibir-miligugle gaka dulataled-ilabo gaka dulapaa-aidikue-wilub (7,260) baksad. </v>
<v b="2CH" c="25" v="7">Geb Bab-Dummad-e-dule Rey-Amasíasʼse nonigusad, ega sognonikid: —Rey-Amasías, mer Israel-sordamar beba be nido. Ar ade, Bab-Jehová, Israel-sordamarba, degi, Efraín-dulemarba naisulid. </v>
<v b="2CH" c="25" v="8">Degi, gines amar-abargi gandikidba be bila-ononaye sogele, Bab-Dummad be-isdarmalad-asabin be-ogalakuoed. Ar ade, Bab-Dummad dule-bendakega gargangued-nikad, degine, dule-ogalakuega gargangued nikabalid. </v>
<v b="2CH" c="25" v="9">Amasías, Bab-Jehová-e-dulese egichided: —Degite, ¿igi we guosunna Israel-sordamar mani nibir-miligugle gaka dulataled-ilabo gaka dulapaa (7,260) an bennuksad? Bab-Jehová-e-dule abin-sogded: —Be we-mani-uksadba Bab-Jehová bur bule bega ukoed. </v>
<v b="2CH" c="25" v="10">Degidgi, Amasías, Israel-sorda eba-bila-onogedse-naega Efraín-yargi-danimaladi obesad, e-neg-e-negse namalagar. A-sordamar bela-bela Judá-dulemargi sae-itosmalad, degi, nabir-gwen-itossuli e-neg-e-negse gannar nadmalad. </v>
<v b="2CH" c="25" v="11">Amasías nue gangusa, e-sorda-bila-onomalad Balu-Neba-naidse sesad. Agi, Seir-sorda-miliambe (10,000) osulosad. </v>
<v b="2CH" c="25" v="12">Deginbali, Judá-sordamar, Seir-sorda-baigan-miliambe (10,000) gasmarbalid. A-sordamar ibe-matusulid-birise sesmalad. A-birigi-bukwa, Judá-sordamar Seir-sorda-obatismalad, degi, bela gar-bibisgar burgwismalad. </v>
<v b="2CH" c="25" v="13">Deyob neg-gunagua, Amasías-Israel-sordamar-bila-onogedse-nissurmaladi, Judá-yargi igarba neggweburmar-bukwadgi ubodapmalad. Agi, wemar Samaria-neggwebur-akale, Bet-Horón-neggweburse, milipaa (3,000) dulemar-ogilosad. Degine, e-ibmar-nuegan-bukidar e-ibe susmarbalid. </v>
<v b="2CH" c="25" v="14">Amasías, Edom-dulemar-ogilodiid-aibiris-nonigua, Seir-dulemar-e-nuchumar sealid, geb e-bab-dummaganga imaksad. Amasías a-bab-dummagan-e-nug odummosad, ega ina-wawadikid ogumaksabalid. </v>
<v b="2CH" c="25" v="15">A-ulale, Bab-Jehová Rey-Amasíasʼgi uluded, degi, e-gayaburba-barsoged ega barmialid, ega sogega: —Amasías, Seir-bab-dummagan be-bila-onosadgi e-dulamar gwen bendaksasulid. Degite, ¿ibiga be a-e-nugmar be odummosa? </v>
<v b="2CH" c="25" v="16">Geb Bab-Dummad-gayaburba-barsoged amba sunmakgwichidgine, Rey-Amasías egi gaya-egwannonikid, ega sogded: —Mer be sunmake. ¿Doa reyga-binsaed-dakega be-onug-imaksa? ¿Dule be-oburgwebi be abege? Geb Bab-Dummad-gayaburba-barsoged berguedgine ega sogded: —An wisid, ar weyob be ibmar-imaksad-ulale, degi, an-binsaedba be dabisulidbali, Bab-Dummad be-obelogoed. </v>
<v b="2CH" c="25" v="17">Degi-inigwele, Judá-rey-Amasías, dule-baiganse binsaed-galesad-sorba, Israel-e-reyga e-gayaburba-berbemalad barmisad. Israel-rey-Joásʼde, Joacaz-e-machid, Jehú-e-wagwad. Amasías, Rey-Joásʼga weyob sogsiid: “Be wese dagmala, anmar anbo bila-onoge.” </v>
<v b="2CH" c="25" v="18">Degidgine, Israel-rey-Joás, Judá-rey-Amasías-abin-imaksa gusad, ega weyob sogsiid: “Dutu-ikobiid-Líbano-yargi-nikad urwar-gwichidga gayaburba barmis gusad: ‘Be-sisgwa an-machiga be uke.’ Geb degi, Líbano-yargi ibmar-durgan-sapurbalid a-dutu-iko-nikadse nonigu, egi annasad, degi, obelosad. </v>
<v b="2CH" c="25" v="19">Emide, be soged: ‘An Edom-dulemar-ogalakusye.’ Aga, be san-dummarba itoged, bur bule be san-dummarba imaked. Degi-inigwele, bur-nuedid be-neggi be gudii saed. ¿Ibiga na-be-dukin-berguegala boni be amibie, degi, Judá-dulemarga be boni amibibali?” </v>
<v b="2CH" c="25" v="20">Degi-inigwele, Amasías, Edom-bab-dummagan-nug-odummodii gusad-ulale, Bab-Dummad Amasías-isdarmaladga Amasías-urmaksad. A-ulale, Amasías, Joás-itossurgusad. </v>
<v b="2CH" c="25" v="21">Degidgine, Israel-rey-Joás, Amasíasʼbo-bila-onogega, Judá-yargi Bet-Semes-neggwebur-siidse nadsunnad. </v>
<v b="2CH" c="25" v="22">Judá-sordamar, Israel-sordamarse galakusad. Degi, bela Judá-sordamar e-neg-e-negse duurmakdemarsunnad. </v>
<v b="2CH" c="25" v="23">Israel-rey-Joás, Bet-Semes-neggweburgi Judá-rey-Amasías-ganonikid. Amasíasʼde, Joás-machid, Joacaz-wagwad. Geb Joás, Jerusalénʼse Amasías-sesad. Agi, Rey-Joás neggwebur-galu-egaega dali-dulatar-sugue (100) omukusad. A-galu, Efraín-Yawagak-gwichid-akale, Neg-Sukun-Yawagak-gwichidsega egasad. </v>
<v b="2CH" c="25" v="24">A-ukinbali, Rey-Joás, ormar, manimar, degi, bela Bab-Dummadse-goled-neg-yagi ibmar-ebulemalad-amilesadi susbalid. A-ibmarmala Obed-Edom akwediid. Deginbali, ibmar-nuegan-gargerbamalad reyneggi-amilesadi sesbalid. Degine, dule-dummagan-e-mimmigan-gasa sesbalid. Geb Joás, gannar Samaria-neggweburse nonikid. </v>
<v b="2CH" c="25" v="25">Joás-machi-Judá-rey-Amasías, Joacaz-machi-Israel-rey-Joás-burgwisad-sorba, birgambe-gakatar (15) napi-gudii gusad. </v>
<v b="2CH" c="25" v="26">Rey-Amasías ibmar-baigan imaksabalid. Gebesaila-ibmar-imakded, bela berguedsega ibmar-imaksadi, Judá-e-reymar-gardagi, degi, Israel-e-reymar-gardagi narmakar mamaid. </v>
<v b="2CH" c="25" v="27">Amasías, Bab-Jehováʼgi bangudgua, Jerusalénʼginmalad egi isdar binsadmalad. Degidbali, Amasías Laquis-neggweburse wakite gusad. Degi-inigwele, dulemar a-neggweburse balegicha gusmalad. Geb Laquisʼgi, Amasías-oburgwismalad. </v>
<v b="2CH" c="25" v="28">Degi, Amasías-mui moligi searmalad. Geb Judá-neggweburgi e-babgan-digar-mamaidgi digsamalad. </v>
<v b="2CH" c="26" v="1">Degidgine, bela Judá-dulemar, Uzías birgambe-gakanergwa-nikadgi (16), e-bab-Amasías-burgwisad-sorba reyga onug-imaksamalad. </v>
<v b="2CH" c="26" v="2">Uzías, e-bab-Amasías-sorba, Elot-neggwebur Judá-dulemargadga gannar imaknonigu, gannar nudaksad. </v>
<v b="2CH" c="26" v="3">Uzías birgambe-gakanergwa-nikadgi (16) yar sealid. Jerusalénʼgi birga-dulabo-gakambe-gakabo (52) yar-sesad. E-nande, Jecolíasʼye nugad, Jerusalénʼginedid. </v>
<v b="2CH" c="26" v="4">Uzías, Bab-Jehováʼga ibmar-nueganbi imakdii gusad, bela e-bab-Amasías-ibmar-imaksadyob imaksamogad. </v>
<v b="2CH" c="26" v="5">Degine, Zacarías dula-gudiunni, Uzías-odurdaksad igi Bab-Dummad-sogedba nanaoe. Degisoggu, Uzías bela-belad Bab-Jehováʼba nanadii gusgu, Bab-Dummad Uzías-onasgumai imaksad. </v>
<v b="2CH" c="26" v="6">Uzías, Filistea-dulemargi gwichiguded, Gat-neggweburgi, Jabnia-neggweburgi, degi, Asdod-neggweburgi galu-matusurmalad-bubukwad omukusad. Degine, Asdod-yargine neggweburmar-urbis-nanaed, degine, Filistea-yar-baidgi deyob neggweburmar-urbis nanabalid. </v>
<v b="2CH" c="26" v="7">Uzías, Filistea-dulemargi bila-ononaigusgua, Bab-Dummad nue bendaksad, degi, Árabe-dulemar-Gur-Baalʼgi-bukwadgi bila-onosbargua, Bab-Dummad nue bendaksabalid. Degi, Amón-dulemargi bila-onosbargua, bendaksabalid. </v>
<v b="2CH" c="26" v="8">Amón-dulemar, mani-galegedi Uzíasʼga ukdamalad. Degine, Uzías-e-nug bela-bela gandik megisad. Degisoggu, e-nug Egipto-yar-abingunaidsega, ogannoledii gusad. </v>
<v b="2CH" c="26" v="9">Uzías, Jerusalénʼgi Neg-sukun-innik yawagak-siid-walik, neg-matusulid-warakwagwad sobsad. Nebasik-Yawagak-siid-walik, degine, Neg-Bilidoedgi-Yawagak-siid-walik neg-matusulid-warakwamalad sobsabalid. Degi, we-neg-matusulid-warakwagwad bela gandik sisad. </v>
<v b="2CH" c="26" v="10">Amba-deyobi, Uzías nega-dulesulidganba galu-matusulid-warakwamalad sobsabalid. Degine, dia-bukidar akwisbalid, ar ade, nebagi, degi, yar-mullugan-naidgi e-moli-bebe-nikad bukidar-bukwad. Deginbali, Uzíasʼde, sapur-dulesoggu, nainumar, degi, uva-nainumar yar-mullugangi, degi, neba-nuegangi nikabalid, degine, dule-ega-arbamalad nikabalid. </v>
<v b="2CH" c="26" v="11">A-ukinbali, Uzías, sorda-bila-onomalad nikusbalid. Amar danar-danar bila-onogedse naddamalad. Ar Jeiel, Maasíasʼbo sorda-nugmar danar-danar-narmaksagusad-sogedba sordamar barmilesdaed. Deun, rey-e-dummagan-wargwen Hananíasʼye-nugad sordamar-nug-omesega igar uksagusad. Jeielʼde, reyga-neg-gumamaid ilemakar narmakedid, degi, Maasíasʼdi, dummadga maimogad. </v>
<v b="2CH" c="26" v="12">Bela e-gwenadgan-e-gwenadganba sorda-dummagan-bulegan milibo gaka dulataled-ilanergwa (2,600) mergued. </v>
<v b="2CH" c="26" v="13">We-dummagan-sorda-bila-onomalad, mili-dulataled-ilapaa-gakagugle gaka dulataled-ilatar-mergue (307,500) nikad. Amardi bila-onogedgi nue-odurdaklegaled, adi, rey e-isdarmaladbo bila-onoalir, rey-bendakmalagar. </v>
<v b="2CH" c="26" v="14">Rey-Uzías, bela-sorda-bila-onomaladga we-ibmarmar uksad: Sigu-abgamalad, eswarmar, bormo-gurginmar, binasgargi-mor-esgorobiid-nasikleged, sigumar-mied, degi, akwa-mied-dubmar. </v>
<v b="2CH" c="26" v="15">A-ukinbali, Rey-Uzías Jerusalénʼgi sigu-mied-máquinaʼmar, degi, akwa-dummagan-mied-máquinaʼmar sobsad. A-máquina dule-egi-nergusmalad ega sobsad, geb galu-matusulid-warakwagwadgi sisad. Neggwebur-dikargi sisbalid. Adi, a-akale, sigumar, degi, akwa-dummagan miegar. Bab-Dummad bela-bela Rey-Uzías-bendaksadbali, Uzías gandikidba megisad. Degine, e-nug-dummad-nikadi dikasur wisgulesad. </v>
<v b="2CH" c="26" v="16">Degi-inigwele, Uzías, e-nug-gandiki megnonigua, san-dummarba imakded. Degidbali, Bab-Jehováʼgi aibategusad. Uzías e-babgan-e-Bab-Dummad-Jehováʼba ibsassulid, Bab-Jehováʼse-goled-negyaba, ibmar-ogumakar-ukleged-ailagi ina-wawadikid-ogumakega dogdegusad. </v>
<v b="2CH" c="26" v="17">Geb dule-irwa-Bab-Dummadse-goled-Azarías, Uzías-sorba-nai, Babse-goled-negyaba dogded. Agine, dule-irwa-Bab-Dummadse-gormalad-dulabakegwad (80) Azaríasʼba dogdemarmogad. Amarde, dule-niga-gandikmaladid. </v>
<v b="2CH" c="26" v="18">A-dulemar Rey-Uzíasʼga urwedgi weyob sogdemalad: “Rey-Uzías, Bab-Jehováʼga ina-wawadikid-ogumaked-igar bega maisuli. Wedi unnila dule-irwa-Bab-Dummadse-gormalad Aarón-wagan-e-arbaedid. Amardi ina-wawadikid ogumakega onugsalesad. Emisgwa, be Bab-Dummadse-goled-neggi be noe, ar ade, be Bab-Jehováʼgi dummad-nosad. A-ulale, Bab-Jehová be-nug-odummogosulid.” </v>
<v b="2CH" c="26" v="19">Geb, Uzías, ina-wawadikid-ogumakega e-argangi guakwa sianar ganikid. Dule-irwa-Bab-Dummadse-gormalad-itosgua, bela-bela sae-itoded. Degine, Uzías agi-gunaidgine, ukiarmakar bela dule-irwa-Bab-Dummadse-gormalad-wagab, Bab-Jehováʼse-goled-neggi, ibmar-ogumakar-ukleged-aila-walik, e-bebegi boni-naibe-buna-yaa-maleged ainialid, bela e-wagar biin gusad. </v>
<v b="2CH" c="26" v="20">Degine, dule-irwa-Bab-Dummadse-goled-bur-dummad-Azarías, degi, bela dule-irwa-Bab-Dummadse-gormalad, Uzías-dakdemargua, dakdemalad, boni-naibe-buna-yaa-maleged e-bebegi nika. Geb agi-gunaidgi, magadba yog-onogar Uzías-imaksamalad. Geb Uzías gwae-gwae noded, ar ade, Bab-Jehová e-naibi imaksad. </v>
<v b="2CH" c="26" v="21">Weyob Rey-Uzías e-burgwedse boni-naibe-buna-yaa-maleged nikusad. Degisoggu, rey, boni-naibe-buna-yaa-maleged-nikadba, neg-baidsik walagwen maigusad. Degi, Bab-Jehováʼse-goled-negse bar dogega imaklessurbalid. Degine, e-machi-Jotam reyneg-dakega gusad, degi, yar-semai gusbalid. </v>
<v b="2CH" c="26" v="22">Uzías e-ibmarmar-imaksad, gebe ibmar-imakded, degi, berguedse-ibmar-imaksadi, Amoz-machi-Bab-Dummad-gayaburba-barsoged-Isaías narmaksa gusad. </v>
<v b="2CH" c="26" v="23">Uzías burgwenonigua, reymar-neg-uansik, e-babgan-digar-mamaid-naba digsamalad. Ar ade, sogmalad, “Boni buna-yaa-maleged nikaddeeye.” Geb sorba, e-machi-Jotam e-reyga megnonikid. </v>
<v b="2CH" c="27" v="1">Jotam birga-dulagwen-gakatar-nikadgi (25) yar-sealid. Jerusalénʼgi birgambe-gakanergwa (16) yar-sesad. E-nandi Jerusaʼye-nugad Sadoc-e-sisgwad. </v>
<v b="2CH" c="27" v="2">Jotam, Bab-Jehováʼga ibmar-nueganbi imakdii gusad, bela e-bab-Uzías-ibmar-imaksayobi, imaksamogad. Degi-inigwele, Jotamʼdi, Bab-Jehováʼse-goled-negyaba dogsasur gusad. Dulemardina, bur bule igar-isganaba nanabukwa gusad. </v>
<v b="2CH" c="27" v="3">Rey-Jotam we-negmar sobsad: Bab-Jehováʼse-goled-neg-Yawagak-Nakwaled. Degi, yar-Ofelʼye-nugad-birgi galu-matusulid sobsad. </v>
<v b="2CH" c="27" v="4">A-ukinbali, Judá-yar-mullugangi neggweburmar urbisbalid, degine, sapurba neg-gandikmalad sobsabalid, degi, galu-matusurmalad-warakwagwad sobsabalid. </v>
<v b="2CH" c="27" v="5">Rey-Jotam, Amón-dulemar-e-reygi-bila-onosad. Jotam egi nakwisad. Degine, a-birgagi Amón-dulemar weyob mani-galeged bennuksad: Mani, nibir-miligugle gaka dulataled-ilabo gaka dulapaa-mergue (7,260) Rey-Jotamʼga uksad. Oros-gwagyob-dakleged-trigo, sagu-dummagan-miliambe (10,000) uksabalid. Orosgisaar-daklebalid-cebada, sagu-dummagan-miliambe (10,000) uksabalid. Amón-dulemar, birgabogwadgi amba deyob ibmarmar uksabalid, degi, birgapaagwadgi amba deyob ibmar uksabalid. </v>
<v b="2CH" c="27" v="6">Jotam gandik-megnonisunnad, ar ade, nue-inniki e-Bab-Dummad-Jehováʼba nanasad. </v>
<v b="2CH" c="27" v="7">Jotam bela e-ibmar-imaksad, degi, bila-onosad, e-nanasad, Israel-reymar-e-gardagi, degi, Judá-reymar-e-gardagi narmakar maid. </v>
<v b="2CH" c="27" v="8">Jotam birga-dulagwen-gakatar-nikadgi (25) yar-sealid, degi, Jerusalénʼgi birgambe-gakanergwa (16) yar-sesad. </v>
<v b="2CH" c="27" v="9">Jotam burgwenonigua, David-neggweburgi e-dadgan-mamaidgi digsamarmogad. A-sorba, e-machi-Acaz yar-seega megnonikid. </v>
<v b="2CH" c="28" v="1">Acaz birga-dulagwen-nikadgi (20) yar-sealid. Degi, Jerusalénʼgi birgambe-gakanergwa (16) yar-sesad. Degi-inigwele, Bab-Jehováʼga ibmar-nuegan gwen imaksasulid. Igi e-dad-David ibmar-nuegan-imaksagusa, deyobi ibmar-imaksasulid. </v>
<v b="2CH" c="28" v="2">Aka Rey-Acaz, Israel-reymar-igar-isganaba-nanasadba nanasad. Deginbali, Baal-nug-odummogega diregedgi-bab-dummadyob-imakleged Baal-e-wilubgan sobsabalid. </v>
<v b="2CH" c="28" v="3">Amba deyobi, Rey-Acaz, Ben-Hinom-nebagi ina-wawadikid ogumaksabalid. Agi, e-masmala ogumakar e-bab-dummadga uksabalid. Acaz, dule-yar-baidginmalad-isguedba nanadiid-ular, Bab-Jehová Israel-dulemar-wagab we-dulemar-bamalad-balimete gusad. </v>
<v b="2CH" c="28" v="4">Deginbali, Acaz, bab-dummad-baidse ibmar-ogumakar, degine, ina-wawadikid-ogumakar aila-matusulidgi uksad. Deginbali, yar-mullugan-birgi, degi, sapi-bulamakwichid-urba uksabalid. </v>
<v b="2CH" c="28" v="5">A-ulale, e-Bab-Dummad-Jehová, Siria-e-reyga Acaz-urmaksad. Degi, Siria-dulemar egi nakwissunnad. Degine, Siria-sordamar, Damasco-neggweburse Acaz-dulemar-bukidar-gasa sesmarbalid. Degi, Rey-Acaz, Israel-reyga amba urmaklesbalid. Agi, Israel-dulemarse dummad-galakusad. </v>
<v b="2CH" c="28" v="6">Ibagwen-dummadgi Remalías-machi-Peka, Judá-sorda-gandikmalad mili-dulanergwa-mergue (120,000) ogilosad. Ar ade, Judá-dulemar e-dadgan-e-Bab-Dummad-Jehová-obachamaladba, deyob girgusmalad. </v>
<v b="2CH" c="28" v="7">Sorda-wargwen-Efraín-yargined Zicriʼye-nugad, Rey-Acaz-machi-Maasías oburgwisad. Degi, Zicri reyneg-daked-dummad-Azricam oburgwisbalid, degine, rey-sorba-negdaked-Elcana oburgwisbalid. </v>
<v b="2CH" c="28" v="8">A-ukinbali, Israel-sordamar, Judá-dulemar-mili-dulataled-ilabo (200,000) gasmarbalid: Omegan, masmala, degi, bunamalase-bakar, gasmalad. Deginbali, amar-ibe ibmar-bukidar Samaria-neggweburse sesmarbalid. </v>
<v b="2CH" c="28" v="9">Deunni, Samariaʼgi Bab-Jehová-gayaburba-barsoged-mai daklealid. A-dulede Obedʼye-nugad. Israel-sorda-bila-onomalad Samariaʼgi ubodanimargu, Obed Israel-sordamar-abin noargusad, degi, amarga sogded: —Be-dadgan-e-Bab-Dummad-Jehová, Judá-dulemargi bela-bela sae-itosad. A-ulale, bemarga urmaksad. Degi-inigwele, bemardi nue sae-itogedbali dule-oburgwisoggua, bela nibnegse-bakale, be-sae-itogedi warmaksad. </v>
<v b="2CH" c="28" v="10">Emide, be sogsamalad, Judá-dulemar, degi, Jerusalén-dulemar, machergan, degi, omegan, be-maiga be imakmaloye. Ar bemarde, ¿be-Bab-Dummad-Jehováʼgi nossuli na be itomarmosi? Be nosmarmogad. </v>
<v b="2CH" c="28" v="11">Emisgi, nue an-itomalo. We-sordamar-galesad be onomala. Ar ade, ¿wemar be-gwenadgansursi? Be-gwenadganad. Degisoggu, Bab-Jehová sabsur-bemar-odurdaksokarsunnad. </v>
<v b="2CH" c="28" v="12">Degidgine, Efraín-sorda-dummagan gwenna-gwenna, sordamar-bila-onoged-danimalad-abin-noarmalad. Amardi, wemalad: Johanán-machi-Azarías, Mesilemot-machi-Berequías, Salum-machi-Ezequías, degi, Hadlai-machi-Amasa. </v>
<v b="2CH" c="28" v="13">Degi, we-dummagan e-sordamarga sogdemalad: —Dule-galesbukwad mer wese sedamalo. Ar degiile, Bab-Jehová-asabin anmar isgusayobi guoed. Ar ¿bemar, bur bule anmar-isguega imakbie? ¿Bur bule anmargi-ataklegega imakbimala? Adi, sulirgebed. Ar ade, anmar-isgued dogdar-obingusad, Bab-Jehová bela-bela Israelʼgi uludoed. </v>
<v b="2CH" c="28" v="14">Degisoggu, sorda-bila-onomalad, dule-galesmalad indaksamalad. Degi, amar-ibe-ibmarmar-susmarbalidi, dummagan-wagab, degi, bela dule-bukwad-wagab gannar ega uksamarbalid. </v>
<v b="2CH" c="28" v="15">Dule-gwenna-gwenna, dule-galebukwad-dakega nugsalesmalad. A-dummagan galesmalad-ibe-mor-susmaladi, degi, e-nag-uka-susmaladi ega gannar uksamalad. Adi, dule-galebukmalad mormar, degi, sapat yomalagar. Agine, dule-galebukwad ogobsamarbalid, masgi oguchamarbalid, degi, e-nailikgusadi ega nudaksamarbalid. Degi, dule-geg-nanamaladi moli-uayasuidgi-sii, Sapi-Ogobgi-Dakleged-Neggweburse Jericóʼye-nugadse sesmalad. Degi, e-gwenadgan-walik obesad. Geb degi, e-berbemalad gannar Samaria-neggweburse nonimalad. </v>
<v b="2CH" c="28" v="16">A-ibagangi, Rey-Acaz, Asiria-reymarse bendakleged egichisad. </v>
<v b="2CH" c="28" v="17">Ar ade, Edom-dulemar gannar Judá-dulemargi gwichigunoni gusmalad, degi, dule-gwenna-gwenna gasa-sesmalad. </v>
<v b="2CH" c="28" v="18">Filistea-dulemardina, Judá-yargi neggwebur-nebagi-bukwadgi, degi, Neguevʼgi neggweburmar-bukwadgi sabsuli ubosmalad. Degine, we-neggweburmar-susmarbalid: Bet-Semes, Ajalón, Gederot, Soco, Timna, degi, Gimzo-neggwebur. Degi, bela we-neggweburmar e-neggwebur-burwiganase-bakar, susad. A-neggweburmargi Filistea-dulemar ambikusmarbalid. </v>
<v b="2CH" c="28" v="19">Ar Bab-Dummad Rey-Acaz-nuki, Judá-dulemar ibgwensur imaksad. Ar Acazʼde, Judá-yalagi dulemar wilub-obicha-isguega imaksad, degi, Bab-Jehováʼgi bela-bela isgusbalid. </v>
<v b="2CH" c="28" v="20">Asiria-e-rey Tiglat-Pileserʼye-nugad, Acaz-bendaknadenad. Degi-inigwele, aka egi bila-onogega ebilis ambikusmalad. </v>
<v b="2CH" c="28" v="21">Ar Acaz, Rey-Asiriaʼga Bab-Jehováʼse-goled-neggi ibmar-nuegan-bukwad ukded. Degine, reyneggi ibmar-gargerbamalad-bukwad, degi, dummagan-neggi ibmar-bukwad uksabalid. Degi-inigwele, Tiglat-Pileser, Acaz-gwen-bendaksasulid, aka egi gwisgusad. </v>
<v b="2CH" c="28" v="22">Rey-Acazʼga neg-boni-dummad-nai-inigwele, aka bur bar-buloded, Bab-Jehováʼba amba nanassulid. </v>
<v b="2CH" c="28" v="23">Acaz, Damasco-sordamar-e-bab-dummagan-e-ogalakusadga ibmar-ogumakaled uksad. Ar ade, Acaz binsasad: “Ar Siria-bab-dummagan e-reymar-bendakdasoggua, an ega ibmar-ogumakaled ukmogale, nabir an-bendakmogoye.” Degi-inigwele, we-bab-dummagana Acaz-oberguega imaksad, degi, Israel-dulemar bela oberguega imaksabalid. </v>
<v b="2CH" c="28" v="24">A-ukinbali, Acaz, Bab-Dummadse-goled-neggi bela ibmar-ebulemalad-danar-urbisgu, geb goa-goa imaksad. Deginbali, Bab-Jehováʼse-goled-neg-yawagak ediar sisad. Degi, bab-dummagan ibmar-ogumakar-ukleged-ailamar, bela Jerusalén-neg-sukungangi sobsabalid. </v>
<v b="2CH" c="28" v="25">Degine, Acaz, Judá-yargi neggweburmar-bukwadgi bab-dummad-baidse-goled-aila-matusurmalad sobsabalid, adi, agi bab-dummad-baiganga ibmar-wawadikid ogumakegar. Deyobi, Acaz e-dadgan-e-Bab-Dummad-Jehová bela-bela ourwega imaksad. </v>
<v b="2CH" c="28" v="26">Rey-Acaz-ibmar-imakded, degi, bela e-igar-nanasadi, gebe-onoded-akale, berguedse e-ibmar-imaksadi, Judá-reymar-e-gardagi, degi, Israel-e-reymar-gardagi bela narmakar mamaid. </v>
<v b="2CH" c="28" v="27">Acaz burgwenonigua, Jerusalén-neggweburgi digsamalad, Israel-reymar-digar-mamaidgi digsasurmalad. Geb a-sorba, e-machi-Ezequías yar-seega megnonikid. </v>
<v b="2CH" c="29" v="1">Ezequías birga-durgwen-gakatar-nikadgi (25) yar-sealid. Degine, Jerusalénʼgi birga-durgwen-gakabakebak (29) yar-sesad. E-nandi Abíasʼye nugad Zacarías-e-sisgwad. </v>
<v b="2CH" c="29" v="2">Ezequías Bab-Jehováʼga ibmar-nueganbi imaksad. Igi e-dad-dummad-David ibmar-imaksa, deyobi imaksamogad. </v>
<v b="2CH" c="29" v="3">Rey-Ezequías yar-semaid-onoded-niigwengi, Bab-Jehováʼse-goled-neg-yawagak egasad, degi, neg nudaksabalid. </v>
<v b="2CH" c="29" v="4">Agine, Ezequías, dule-irwa-Bab-Dummadse-gormaladse gochad, degi, Levita-dulemarse gochabalid. Degi, dulemar-dad-nakwedsik-ambikumaladsik amar-oambikusad. </v>
<v b="2CH" c="29" v="5">Degi, Ezequías amarga sogded: “Levita-dulemar, nue an-itomalo. Na san-swilidik be imakmar. Degi, be-dadgan-e-Bab-Dummad-Jehováʼse-goled-neg swilidik be imakmarbalo. Bela Bab-Dummadse-goled-negyaba ibmar-isgana-bukwad be onimalo. </v>
<v b="2CH" c="29" v="6">Ar ade, anmar-babgan, anmar-Bab-Dummad-Jehováʼgi bangusmalad. Ibmar-isganabi Bab-Jehováʼga imaksamalad. Degi, Bab-Jehová-obachamalad, ese-gorleged-neg obachamarbalid, bar eba nanassurmalad. </v>
<v b="2CH" c="29" v="7">Deyobi, Bab-Dummadse-goled-neg-imba-e-yawagak edusmarbalid, degi, gwallumar ogichamarbalid. Degine, ina-wawadikid bar ogumaksasurmalad. Degi, Bab-Dummadse-goled-neggi Israel-e-Bab-Dummadga ibmar-durgan ogumakar bar uksasurmarbalid. </v>
<v b="2CH" c="29" v="8">”Degisoggu, Bab-Jehová Judá-yalagi, degi, Jerusalén-neggweburgi uluded. Degi, Judá-dulemargi dulemarga dobed-dummad nasiksad, surbinsa-itogega imaksad, degi, Judá-dulemargi dodolegega imaksabalid. Igi bemar be-ibyagwar Judá-dulemargi ibmar-gunaid be dakbukwamala, deyobi gusad. </v>
<v b="2CH" c="29" v="9">A-ulale, anmar-babgan bila-onolesadgi burgwis-nanaed, degi, anmar-masmala, anmar-bunamala, anmar-omegan, galesa selesnanaed. </v>
<v b="2CH" c="29" v="10">”Degisoggu, Bab-Jehová-urwed anmargi banguega, Israel-e-Bab-Dummad-Jehováʼbo igar-mesedgi an binsaed. </v>
<v b="2CH" c="29" v="11">Degisoggu, Levitaʼmar, nuekwa be Bab-Jehováʼga ibmar imakmalo. Ar Bab-Jehová bemar-susad ega guakwa gudii gumalaga, e-sogedba nanamalaga, ese golega, degi, ega ina-wawadikid ogumakegarbar. Melle we-ibmarmar be imaksuli guo.” </v>
<v b="2CH" c="29" v="12">Levita-dulemar yog-arbaar-imakdemaladi, wemalad. Coat-e-wagan: Amasai-machi-Mahat, degi, Azarías-machi-Joel. Merari-e-wagandi, wemalad: Abdi-machi-Quis, degi, Jehalelel-machi-Azarías. Gersón-e-wagandi, wemalad: Zima-machi-Joa, degi, Joa-machi-Edén. </v>
<v b="2CH" c="29" v="13">Elizafán-e-wagandi, wemalad: Simri, Jeiel. Asaf-e-wagandi, wemalad: Zacarías, Matanías. </v>
<v b="2CH" c="29" v="14">Hemán-e-wagandi, wemalad: Jehiel, Simei. Jedutún-e-wagandi, wemalad: Semaías, Uziel. </v>
<v b="2CH" c="29" v="15">Geb wemala na e-gwenadgan-e-gwenadgan oambikusmalad, degi, bela na e-san swilidik imaksamalad. Geb agine, rey-sogsadba, degi, Bab-Jehová-sogsadba, Bab-Jehováʼse-goled-neg-nudakega, Bab-Dummadse-goled-negse dogdemarsunnad. </v>
<v b="2CH" c="29" v="16">Geb dule-irwa-Bab-Dummadse-gormalad, Bab-Jehováʼse-goled-negyaba neg-nudakega dogdemalad. Agine, Babse-goled-neg-imba-naidse bela negyaba ibmar-isgana-bukwad onismalad. Geb degi, Levita-dulemar Cedrón-dianse ibmar-isgana-bukwad miapmalad. </v>
<v b="2CH" c="29" v="17">Nii-gebesaila-gwisguded-onodedgi, Babse-goled-neg islidik-imaklegega nudakdemalad, degi, ibabaabak-gusgua (8), Bab-Jehová-neg-imba-naidse, neg-nudaked mosmalad. Geb Bab-Jehová-Neg-Islidik imaknanaid bela obelogegala, ibabaabak (8) napi egi arbasmarbalid. Degisoggu, gebe-nii-gwisgusad ibambe-gakanergwagi (16) neg-nudaked obelosmalad. </v>
<v b="2CH" c="29" v="18">Geb a-sorbali, Rey-Ezequíasʼse nadmargu, ega sogdapmalad: “Anmar bato bela Bab-Jehováʼse-goled-neg nudaksamalad. Degi, ibmar-ogumakar-ukleged-aila, degi, bela ibmar-ebulemalad nudaksamalad. Deginbali, mese-madu-ambikued, degi, bela e-ibmar-ebulemalad bato an nudaksamarbalid.” </v>
<v b="2CH" c="29" v="19">A-ukinbali, Rey-Acaz yar-semaigu, isgudigusgua, bela Bab-Jehováʼse-goled-neggi-ibmar-ebulemalad oichosagusadi, anmar nudaksabalid, degi, islidiki an imaksamarbalid. A-ibmarmar bato guagwar anmar Bab-Dummadga-ibmar-ogumakar-ukleged-aila-asabin urbisad. </v>
<v b="2CH" c="29" v="20">Rey-Ezequías wakudaradba gwisguargua, neggwebur-e-dummagan-oambikusa, Bab-Jehováʼse-goled-negse nadegusad. </v>
<v b="2CH" c="29" v="21">Degi, dummagan rey-gwenadgan-isgusad-ular, Bab-Jehováʼse-goled-neg-isgusad-ular, degi, Judá-dulemar-isgusad-ular, moli-bebe-nikmalad-machergan, walagugle (7) sesmalad. Degi, sibad-wawaad-machergan, walagugle (7), sibad-wawaad-machergan-bipigana, walagugle (7), degi, sibad-machergan, walagugle (7), sesmarbalid. Adi, dulemar-isgusad-nuki Bab-Jehováʼga ogumakar ukegar. Rey-Ezequías, Aarón-wagan-dule-irwa-Bab-Dummadse-gormaladga sogded: “Bab-Jehováʼga ibmar-ogumakar-ukleged-ailagi ibmar-ogumakar-ukleged be ukmar.” </v>
<v b="2CH" c="29" v="22">Geb dule-irwa-Bab-Dummadse-gormalad: Moli-bebe-nikad-machergan oburgwismargu, e-ablis abingasmalad, degi, ibmar-ogumakar-ukleged-ailagi mie-mie imaksamalad. Geb, sibad-wawaad-machergan oburgwismalad, e-ablis ibmar-ogumakar-ukleged-ailagi mie-mie imaksamarbalid. Geb sibad-wawaad-machergan-bipigana oburgwismarbalid, geb deyob ibmar-ogumakar-ukleged-ailagi e-ablis mie-mie imaksamarbalid. </v>
<v b="2CH" c="29" v="23">A-sorbali, reyse, degi, dule-bukidar-bukwadse sibadmar-isgued-ular-uklenaid sesmalad. Geb wemar sibad-birgi e-argan mesismalad. </v>
<v b="2CH" c="29" v="24">Geb agine, dule-irwa-Bab-Dummadse-gormalad sibadmar-oburgwisad, degi, e-ablis Israel-dulemar-isgued-ular ibmar-uklegedyobi ibmar-ogumakar-ukleged-ailagi mie-mie imaksamalad. Adi, bela Israel-dulemar-isgued nabogegar. Ar ade, rey, bela Israel-dulemar-e-isgued-eliegala, ibmar-dula-oburgoye, degi, ibmar-durgan ogumakar Bab-Jehováʼga ukbaloye sogsad. </v>
<v b="2CH" c="29" v="25">Rey-Ezequías, Levita-dulemar, Bab-Jehováʼse-goled-neggi we-gar-ogormalaga urbisad: Gar-címbalo, gar-salterio, degi, gar-arpa ogormalagar. David-igar-mesisadba, Bab-Gayaburba-barsoged-Natán-igar-mesisadba, degi, reyga-negburgan-daked-Gad-igar-mesisadba imaksamalad. We-igarmarde, Bab-Jehová, e-gayaburba-barsogmaladba uksad. </v>
<v b="2CH" c="29" v="26">Levita-dulemar David-e-gar-ogorlemalad-ganiki gwigwichid, degi, dule-irwa-Bab-Dummadse-gormaladdi gar-trompeta-gani gwigwismarmogad. </v>
<v b="2CH" c="29" v="27">Degisoggu, Rey-Ezequías igar-ukded, sogded: “Ibmar-ogumakar-uklegedi ibmar-ukleged-ailagi ukoye.” Geb ibmar-ogumakar-ukleged ogumakdemargua, Bab-Jehováʼgi-namakleged, namakleded, degi, gar-trompeta ogorleded, Israel-rey-David-e-garmar ogorleded. </v>
<v b="2CH" c="29" v="28">Bela dulemar ibmar-ogumakar-uklenaid-berguedsega, sindigar Bab-Dummadse-gorbukwa gusmalad. Dule-namakmaladdi, namakbukwa gusmalad. Dule-gar-ogormaladdi, gar-trompeta-ogorbukwa gusmarmogad. </v>
<v b="2CH" c="29" v="29">Ibmar-ogumakar-uknaid bergusmargua, rey, degi, dulemar-eba-gudimarmogad Bab-Dummad-nug odummogega napase dulluu imaksamalad. </v>
<v b="2CH" c="29" v="30">A-sorbali, Rey-Ezequías, degi, dummagan, Levita-dulemarga sogdemalad: “David-namaked-narmaksadgi, degi, negburgan-daked-Asaf-namaked-narmaksadgi, Bab-Jehováʼga be namakmala.” Degi, Levita-dulemar bela-bela weligwaledba namaksamalad, degi, bela dulluu ambikusmalad, degi, Bab-Dummad-nug odummosmalad. </v>
<v b="2CH" c="29" v="31">Geb agine, Ezequías dulemarga sogded: “Emisgindi, bemar Bab-Jehováʼga be san uksamarsoggu, Bab-Jehová-nug be odummonamala, degi, Bab-Jehováʼse-goled-neggi ibmar-dula ogumakar be uknamala.” Geb dule-bukidar ibmar-ogumakar-ukleged senonimalad. Degine, bela-dulemar ulubgi weligwaledgi, yeer-itogedgi, Bab-Dummadga ibmar-ogumakar-ukega senonimalad. </v>
<v b="2CH" c="29" v="32">Dulemar ibmar-dula-ogumakar-ukega, we-ibmar-durgan senonimalad: Moli-bebe-nikad-machergan, dulapaa-gakambe-mergue (70) senonimalad. Sibad-wawaad-machergan, dulatar-mergue (100) senonimalad. Degine, sibad-wawaad-machered-bipigana, dulataled-ilabo-mergue (200) senonimalad. Adi, we-ibmarmar ogumakar Bab-Jehováʼga ukegar. </v>
<v b="2CH" c="29" v="33">A-ukinbali, moli-bebe-nikad-machergan, dulataled-ilanergwa (600), Bab-Dummadga ogumakar-uklesad. Deginbali, sibadmar, sibad-wawaadbo, milipaa-mergu (3,000) uklesbalid. </v>
<v b="2CH" c="29" v="34">Degi-inigwele, dule-irwa-Bab-Dummadse-gormalad icheesoggu, moli-ichesulidgi-arbaega unnisurmalad. Degisoggu, e-gwenadgan-Levita-dulemar amar-bendaksad, adi, a-arbaed obelogegar. Degi, dule-irwa-Bab-Dummadse-gormalad-baigan na san-swilidik-imakedse imaksamarmogad. Ar ade, Levita-dulemardi, e-idumaladba bur bule oyomalad, emarde san-swilidik-imakmalaga guakwamarye. </v>
<v b="2CH" c="29" v="35">A-ukinbali, dulemar Bab-Dummadga ibmar-ogumakar-ukleged-bukidar uksamalad. Degi, moli-gwallu Bab-Jehováʼga dog-nuedye-sogega uksamarbalid. Degi, molimar-ogumakar-ukleged-iliba, vino-ukleged uksamarbalid. Weyobi, Bab-Jehováʼse-gorleged-neg gannar-nugusa sigisad. </v>
<v b="2CH" c="29" v="36">Degine, Rey-Ezequías, degi, bela-dulemar Bab-Dummad-emarga-ibmar-imaksadba wergusmalad. Ar ade, ibmar gwae-gwae gusad. </v>
<v b="2CH" c="30" v="1">Degigusad-sorba, Rey-Ezequías e-gayaburba-berbemalad, bela Israel-dulemar-bukwadse, degi, Judá-wagan-bukwadse barmisad. Degine, Efraín-waganga, degi, Manasés-waganga garda narmaksabalid. Adi, Jerusalénʼse Bab-Jehováʼse-goled-negse dagmalagar. Adi agine, Israel-dulemar e-Oburgwilegoenad-Iba Israel-e-Bab-Dummad-Jehováʼga onogegar. </v>
<v b="2CH" c="30" v="2">Rey, degi, e-dummagan, Jerusalénʼginmalad-ebo na igar amismalad, Israel-dulemar-Oburgwilegoenad-Iba nii-warbogi onomaloye. </v>
<v b="2CH" c="30" v="3">E-iba-mesisadba geg imakegusmalad, ar ade, dule-irwa-Bab-Dummadse-gormalad-bukidar amba na yoo san-urukmakmalad, deginbali, dulemar Jerusalénʼgi amba yoo ambikubalid. Aga geg iba-onoge gudii gusmalad. </v>
<v b="2CH" c="30" v="4">Rey we-igar yeer-itosad, degi, bela dulemar yeer-itosmarmogad. </v>
<v b="2CH" c="30" v="5">Degi, bela Israelʼgi gayaburba-wisgumalaga, Beerseba-akale, Dan-neg-nugadse gayaburba barmilesad. Adi, dulemar Israel-e-Bab-Dummadga, Israel-dulemar-Oburgwilegoenad-Iba Jerusalén-neggweburgi onodagegar. Ar ade, dikasurgus igar-maidba we-iba onodisurmalad. </v>
<v b="2CH" c="30" v="6">Geb dulemar gayaburba-berbemalad, rey-nuggi, degi, dummagan-nuggi bela Israel-dulemarse, degi, bela Judá-dulemar-bukwadse garda-berbenadmarsunnad. We-garda-sognaidba sognadapmalad: “Israel-dulemar, Bab-Jehová, Abraham-e-Bab-Dummad, Isaac-e-Bab-Dummad, degi, Israel-e-Bab-Dummadse gannar be dagmala. Adi, Bab-Jehová, be-dulemar Asiria-reymarse-galessurmaladi, gannar egadga imakegar. </v>
<v b="2CH" c="30" v="7">Mer be-babgan-sunna, degi, be-gwenadgan-sunna be damalo. Amardi e-babgan-e-Bab-Dummad-Jehováʼgi dummad-nosmarsoggua, Bab-Jehová sabsur-odurdakega imaksad. Igi emi bemar be-sunnagwad dakbukwamalayob. </v>
<v b="2CH" c="30" v="8">Melle be-babganyobi uayasuli be damalo. Bab-Jehová-urbaligwa be nanamala. Degi, Bab-Dummad bato ese-goled-neg degisadegu swilidik-imaksasoggu, a-negse be dagmala. Bemar-Bab-Dummad-Jehová-nug-odummogega ega be arbamala. Adi, Bab-Dummad bemargi bela-bela-sae-itoged bergudoed. </v>
<v b="2CH" c="30" v="9">Ar bemar gannar Bab-Jehováʼba be aibirmalale, adi, be-gwenadgan, degi, be-mimmigan e-isdarmaladse-galesbukwadi, wile dakledamaloed, degi, gannar e-yalase barmidamaloed. Ar ade, bemar-Bab-Dummad-Jehová, nueddaed, wile dule-dakdaed. Bemar gannar ese aibirmalale, be-obanosurmalad.” </v>
<v b="2CH" c="30" v="10">Dule-gayaburba-berbemalad, Efraín-yalaganba, degi, Manasés-yalaganba, neggwebur-bubukwadba bipirmakdii guarmalad. Degi, Zabulón-yala-naidse warmaksamalad. Degi-inigwele, dulemardi ega allide gusmalad, egi dodode gusmalad. </v>
<v b="2CH" c="30" v="11">Degi-inigwele, dulemar-gwenna-gwenna Aser-e-wagan, Manasés-e-wagan, degi, Zabulón-e-wagan, Bab-Dummad-asabin, na san-bipii imaksamalad. Geb degi, Jerusalénʼse nonimalad. </v>
<v b="2CH" c="30" v="12">Deginbali, Bab-Dummad Judá-dulemar-gwage ebusad, adi, rey-e-igar-uksadba damalaga, dummagan-e-gayaburba-maidbali damalaga, degi, Bab-Jehová-gayaburba-sogmaidba damalagarba. </v>
<v b="2CH" c="30" v="13">Degisoggu, Jerusalénʼgi dule-bukidar ambikusmalad. Adi, nii-warbogi Madu-Inasulid-Iba onomalagar. </v>
<v b="2CH" c="30" v="14">Geb degine, Jerusalénʼgi bab-dummaganga ibmar-ogumakar-ukleged-ailamar osulosmalad. Degi, ina-wawadikid-ogumaked-ailamar osulosmarbalid. A-ibmarmala Cedrón-dianse miapmalad. </v>
<v b="2CH" c="30" v="15">Degidgine, nii-warbogi (2) e-ibagan-ibambe-gakabakegi (14) Oburgwilegoenad-Iba onobukwa gusmalad. Degine, dule-irwa-Bab-Dummadse-gormalad, degi, Levitaʼmar nue bingegusmalad. Geb degi, na san uruksamalad. Geb ibmar-durgan ogumakar Bab-Jehováʼga ukega, Bab-Jehováʼse-goled-negse sesmalad. </v>
<v b="2CH" c="30" v="16">Agine, na e-arbaedgi-arbadmaladi, Bab-Dummad-e-dule-Moisés-Igar-sogmaidbali imaksamalad. Levitaʼmardi, dule-irwa-Bab-Dummad-gormaladga abe ukdamalad, geb a-dulemar a-abe mie-mie imakdamalad. </v>
<v b="2CH" c="30" v="17">Ar dulemar-bukwadi, bukidar amba yoo Bab-Jehováʼga-arbaega na san urukmarsoggua, Levitaʼmar a-dulemar-ular sibad-wawaad-senigana, Bab-Jehováʼga ogumakar-ukegala oburgwisad. </v>
<v b="2CH" c="30" v="18">A-ukinbali, Efraín-wagan-bukidar, Manasés-wagan-bukidar, Isacar-wagan-bukidar, degi, Zabulón-wagan-bukidar Oburgwilegoenad-Ibagi sibad-wawaad-oburgwilesad yogasaar guchamalad. Bab-Dummad-Igar-narmakar-maidba imaksasurmalad. Ar ade, e-san uruksasurmalad. Degi-inigwele, Rey-Ezequías amar-ular, Bab-Dummadse gochad, weyob sogsad: “Bab-Jehováʼye, be, dule-nuedid. Dulemar bela-bela gwagegi be-amidanimaladi, be wile dakena gadin. </v>
<v b="2CH" c="30" v="19">We-dulemar-e-dadgan-e-Bab-Dummad-Jehováʼye, an bega sogdo, we-dulemar, bese-goled-neggi igar-maidba na san-urukmaksasur-inigwele, be wile dako.” </v>
<v b="2CH" c="30" v="20">Bab-Jehová, Ezequías-ese-gochad itosad, degi, dulemargi igi-barsaye binsasad. </v>
<v b="2CH" c="30" v="21">Degisoggu, Israel-dulemar Jerusalénʼgi-bukwamalad iba-dummad onosmalad, ibagugle (7) nue weligwaledba Madu-Inasulid-Iba ononai gusmalad. Degi, dule-irwa-Bab-Dummadse-gormalad, degi, Levitaʼmar, bane-bane Bab-Jehová-nug odummosmalad, degi, Bab-Jehová-e-garmar-abargi namaksamarbalid. </v>
<v b="2CH" c="30" v="22">Degi, Rey-Ezequías, bela Levitaʼmarga Bab-Jehováʼse-gorlesadgi ibmar-nueganbi-oyosmaladga sogsad, be ibmar-nueganbi imaksamarye. Iba-dummad ibagugle (7) onolesad. Agi, Levitaʼmar ibmar-dula-ogumakar Bab-Jehováʼga-uklesad guchamalad. Degi, gwenatigwar-guedga-ibmar-ukleged uksabalid, degi, e-dadgan-e-Bab-Dummad-Jehová-nug odummosbalid. </v>
<v b="2CH" c="30" v="23">Geb degi, bela-dulemar napi ibagugle (7) iba onobaloye na sogsamalad. Degisoggu, sorba ibagugle (7) weligwaledba napi-iba onosmarbalid. </v>
<v b="2CH" c="30" v="24">Ar ade, Judá-e-rey-Ezequías dulemarga uksad: Moli-bebe-nikad-machergan miligwen (1,000), degi, sibad-wawaad miligugle (7,000) uksabalid. Degine, neggwebur-dummagandi dulemarga uksamarmogad: Moli-bebe-nikad-machergan miligwen (1,000), degi, sibad-wawaad miliambe (10,000) uksabalid. Deunni, dule-irwa-Bab-Dummadse-gormalad-bukidar bato san uruksamalad. </v>
<v b="2CH" c="30" v="25">Bela Judá-dulemar, dule-irwa-Bab-Dummadse-gormalad, degi, Levitaʼmar wergusmalad, degi, bela dulemar Israel-yargi-danimalad yeer-itosmarmogad. Degine, dulemar-ainebarmalad Israel-yargi-danimalad, degi, Judá-yalagi-bukwamalad wergusmarmogad. </v>
<v b="2CH" c="30" v="26">Degisoggu, Jerusalénʼgi neg-weligwar nagusad, ade, Israel-e-rey-David-machi-Salomón yar-semai-gusad-akale, weyob bar Jerusalén-neggweburgi neg weligwar itoledisulid. </v>
<v b="2CH" c="30" v="27">A-sorba, dule-irwa-Bab-Dummadse-gormalad, degi, Levitaʼmar bela gwisgusmalad, degi, dulemargi nued-binsasmalad. A-nued-binsasadi, Bab-Jehová itosad. Ar ade, amar-gayaburba, Bab-Dummad-maidse warmaksad. </v>
<v b="2CH" c="31" v="1">Iba-bergusgua, bela Israel-dulemar a-ibagi-bukwamaladi, Judá-yargi neggweburmar-bukwadse nadmalad. Geb akwa e-bab-dummaganga-nug-salesmalad ei mamarisad, degi, bab-dummad-bundor-Asera-wagar-wilub-sobar-bukwad osulosmarbalid. Deginbali, bab-dummaganse-goled-aila-matusurmalad, degi, e-ibmar-ogumakar-ukleged-aila-bukwad omukusmarbalid. Bela Judá-yalagi, Benjamín-yalagi, Efraín-yalagi, degi, Manasés-yalagi a-ibmarmar-bukwad osulosad. Geb a-sorba, bela Israel-dulemar e-neggwebur e-neggweburse gannar e-neg-e-negse nonimalad. </v>
<v b="2CH" c="31" v="2">Degi, Rey-Ezequías, dule-irwa-Bab-Dummadse-gormaladga, degi, Levitaʼmarga na muchub-muchub arbamalaga wachi-mesisad. Adi, war-wargwengi na e-arbaed e-arbaedgi arbamalagar. Adi, deyobi Bab-Dummadga ibmar-durgan ogumakar ukmalaga, degi, gwenatigwar-guedga-ibmar-ukleged ukmalagar. Degine, nuedye Bab-Dummadga sogmarbaliga, degi, namakedgi Bab-Jehová-nug odummomarbaligar. Deginbali Bab-Dummadse-goled-neg-yawagakgi nue arbamarbaligar. </v>
<v b="2CH" c="31" v="3">Rey-Ezequías Bab-Jehová-Igar-Maidba, wakudaradba, degi, sedogidba na e-ibmar-nikad Bab-Dummadga ogumakar-ukega uksamogad. Degi, obunnoged-ibagi ibmar-ukleged uksabalid, degi, nii-gebe-gwisguoedgi ibmar-ukleged uksabalid. Degine, iba-itoakwaa-onolegedgi ibmar-ukleged uksabalid. </v>
<v b="2CH" c="31" v="4">Deginbali, Rey, Jerusalén-dorganga igar mesisad, dule-irwa-Bab-Dummadse-gormaladga, degi, Levitaʼmarga ibmar-nugsales-bukwad ega ukmalo. Adi, a-dulemar Bab-Jehová-igar-maidba nabir arbamalagar. </v>
<v b="2CH" c="31" v="5">Israel-dulemar, rey-igar-megisad wisgusmargua, na e-ibmar-gebe-sanmaksamalad-bukidar senonimalad: E-ibmar-gwagmar, vino, olivo-gwallu, achanis, degi, bela ibmar-wesadi senonimalad. Deginbali, e-ibmarmar-wesadi sogambegi-gwensakad (10%) Bab-Jehováʼga ukega senonimarbalid. </v>
<v b="2CH" c="31" v="6">Israel-dulemar, degi, dulemar Judá-yargi neggweburmar-bukwadgi-bukwamalad, moli-bebe-nikamalad, sibadmar, degi, sibad-wawaadmar, warambegi-gwensak (10%) senonimarmogad, degi, Bab-Jehováʼga ibmar-swilidikid sogambegi-gwensak (10%) senonimarbalid. Bela a-ibmarmar bular urbismalad. </v>
<v b="2CH" c="31" v="7">Nii-warbaagi ibmarmar-bukwad nue-ilemakar urbiarmalad, geb nii-walaguglegi (7) obelodapmalad. </v>
<v b="2CH" c="31" v="8">Ezequías, degi, dummaganmala ibmar-dunnumakbukwa daksamargua, Bab-Jehová-nug-odummodmalad, degi, Israel-dulemargi nued-binsasmalad. </v>
<v b="2CH" c="31" v="9">Degidgine, Ezequías, dule-irwa-Bab-Dummadse-gormaladse, degi, Levitaʼmarse egichisad, ibmar-bukwad igi gunaye. </v>
<v b="2CH" c="31" v="10">Degi, Sadoc-e-wagwa, dule-irwa-Bab-Dummadse-goled-bur-dummad-Azarías, Ezequías-abin-sogded: “Dulemar Bab-Dummadse-goled-negse Bab-Jehováʼga ibmar-ukleged berbelealid-akar, anmar nue mas-gundimalad, anmar nue immeledimalad, degine, anmargi mas bukidar gwabgusbalid. Ar ade, Bab-Jehová e-dulemar nue-bendaksad. Degisoggu, we-ibmar ichesur gwabgusad.” </v>
<v b="2CH" c="31" v="11">Aga, Rey-Ezequías sogded, Bab-Jehováʼse-goled-neggi, ibmar-sabolemalad-neg sobmaloye. Geb sobsamalad. </v>
<v b="2CH" c="31" v="12">Agi, dulemar ibmar-Babga-uklesad, ibmar sogambegi-gwensak (10%) uklesad, degi, bela ibmar-swilidik-imaklesad-senonimaladi, agi urbismalad. Geb a-ibmar-dakegala Conanías-nug-imaksamalad. Conaníasʼde, Leví-duled a-ibmar dakega sigisad. Degi, e-urba-Simei e-sorbalidga nugsalesmogad. </v>
<v b="2CH" c="31" v="13">Rey-Ezequías, degi, Bab-Dummadse-goled-neg-e-daked-dummad-Azarías, ibmar-dakmalad-dummagan-Conaníasʼga, degi, Simeiʼga dule-e-yarbarmalad ega nugsasad: Jehiel, Azazías, Nahat, Asael, Jerimot, Jozabad, Eliel, Ismaquías, Mahat, Benaía. </v>
<v b="2CH" c="31" v="14">Leví-dule-Coré, Imna-e-machi, Dad-Nakwedsik Yawagak-dakedid. A-dulede, dulemar Bab-Dummadga gwagegi-e-itolegedba-ibmar-uked e-dakedid, degi, Bab-Jehováʼga ibmar-ukleged mimiedbalid, degi, ibmar-islidikmalad dakedbalid. </v>
<v b="2CH" c="31" v="15">Coré-bendakmaladi, wemalad: Edén, Miniamín, Jesúa, Semaías, Amarías, degi, Secanías. We-dulemar, dule-irwa-Bab-Dummadse-gormalad-e-neggweburmargi, e-dulemar-merguedba, serganse-bakar, degi, burwiganase-bakar innikigwadba e-gwenadganga ibmar mimismalad. </v>
<v b="2CH" c="31" v="16">Masmala birgapaa-nikamalad, degi, birgapaa-gwena-nikamalad e-dadgan-nugmar-gardagi-narmakar-mamaidgi e-nugmar narmaklegar-mamaidga mimilesmogad. Degine, bela dulemar Bab-Jehováʼse-goled-negse-nanabukmaladga, bane-bane Bab-Jehováʼga-arbaed-imakbukmaladga, degi, danar-danar Bab-Dummadga-arbabukmaladga, ibmar-mimismarbalid. </v>
<v b="2CH" c="31" v="17">Dule-irwa-Bab-Dummadse-gormaladdi, e-babgan-nugmar-maid-gardagi e-nugmar narmaklesmarmogad. Degi, Levitaʼmar birga-durgwen-nikamalad (20), degi, obine nikamalad, e-arbaed-ega-uklesadba muchub-muchub Bab-Dummadga arbabukwamalad. </v>
<v b="2CH" c="31" v="18">Bela, burwiganase-bakar, omeganse-bakar, masmalase-bakar, degi, bunamalase-bakar, e-nugmar narmakar mamaid. Degisoggu, soglesundo, bela-dulemar ibmar-ebulemalad, napiragwadba ise-islimakale ebudamarye. </v>
<v b="2CH" c="31" v="19">A-ukinbali, Aarón-e-wagan dule-irwa-Bab-Dummadse-gormaladga, degi, bela Levitaʼmar-nug-mamaidga, bela-neggwebur-iliba dulemar-ibmar-mimimaladi nikananaed. Degine, bela a-neggweburmar-burwiganagi, neggweburmar-iliba dule-irwa-Bab-Dummadse-gormalad, degi, bela Levitaʼmar-mamaimarmogadga ibmar mimismarmogad. </v>
<v b="2CH" c="31" v="20">Rey-Ezequías bela Judá-yalagi weyob imaksad. E-ibmar-imaksad, nueganbi, degi, innikigwadbi, degi, napiragwadba e-Bab-Dummad-Jehová-asabin ibmar imaksad. </v>
<v b="2CH" c="31" v="21">Rey-Ezequías bela Bab-Dummadse-goled-negga ibmar-imaksadi, igar-maidba ibmar imaksad. A-uki, Bab-Dummad-gayaburba-maidba ibmar imaksabalid. Gwagegi Bab-Dummadba nanadii gusad. Degisoggu, Bab-Jehová nue-Ezequías bendaksad. </v>
<v b="2CH" c="32" v="1">Bela we-ibmar-nasad-sorba, degi, Rey-Ezequías Bab-Jehováʼba nue-napira-nanasad-oyosad-sorba, Asiria-rey-Senaquerib, Judá-yargi gandikidgi bukunonigusad. Degi, a-rey neggweburmar-gandik-bukwadgi ebiris bukunonikid, ei neggwebur-suedgi binsasad. </v>
<v b="2CH" c="32" v="2">Rey-Ezequías wisgusgua, Senaquerib, Jerusalénʼgi-bila-onogega, a-neggwebursik nadapye, </v>
<v b="2CH" c="32" v="3">Ezequías, e-dummaganbo, degi, e-sordagan-gandikmaladbo igar amisad. Degi, Ezequías weyob sogsad: “Neggwebur-magaba-dii-gammu-mummurmakbukwad be edimalo.” Degi, bela e-sordamar nabir itosmalad. </v>
<v b="2CH" c="32" v="4">Degidgine, dulemar bular-atosmalad, degi, bela dii-gammu-mummurmakbukwad edismalad, degi, diangan yar-imbaba-aryomaid odingusmarbalid. Ar ade, abesurmalad Asiria-e-reymar nonikile, dii-unniguar nikued. </v>
<v b="2CH" c="32" v="5">Agine, Ezequías na gandik-itodedba galu-aimukusadi gannar sobded, degi, neg-matusulid-warakwamalad sobdebalid, degi, neggwebur-magaba baid-galu-matusulid sobsabalid. Degi, David-neggweburgi napa-gureged-naidgi napa onakwisad, deginbali, es-suid-bukidar, degi, sigu-abgaed-bukidar sobsabalid. </v>
<v b="2CH" c="32" v="6">Agine, dulemar dule-urwed-idumaladga nug-imaklesmaladi, neggwebur-yawagak-dogedgi dule-bukidar-ambikumaladgi sordamar-oambikusad. Degi, sordamarga sunmakde, ega sogded: </v>
<v b="2CH" c="32" v="7">“Gandik-imakmalo, mer galakumalo. Mer Asiria-e-rey-abin, degi, e-sorda-bukidar-danikoed-abin gwayemalo, mer dobgumalo. Ar ade, anmar amarba bur gandikgumalad. </v>
<v b="2CH" c="32" v="8">A-rey, dule-we-napaneggined-ganguedba danikoed. Anmardi, anmar-Bab-Dummad-Jehová-e-gangued anmar-bendakoed.” Degi, dulemar, Judá-rey-Ezequías-itosmargua, gannaledmalad. </v>
<v b="2CH" c="32" v="9">A-sorba, Asiria-rey-Senaquerib, e-sordamarmala, Laquis-neggwebur-ebiris-bukunaidgi, Jerusalénʼse e-sorda-dummagan barmisad. Adi, Judá-rey-Ezequíasʼga sogega, degi, Judá-dulemar-bela-Jerusalénʼgi-bukwamaladga weyob sogegarba: </v>
<v b="2CH" c="32" v="10">“Asiria-rey-Senaquerib weyob sogye: ‘¿Ar doa be-bendako be dakmala, emide Jerusalénʼgi be ganna bukwamargu? </v>
<v b="2CH" c="32" v="11">¿Ar Ezequías be-yardaksur be dakmala? Bemarga sogmargu, Asiria-Rey-e-ganguedgi anmar-Bab-Dummad-Jehová anmar-bendakoye. Ar Ezequías ukudba, degi, uku-uku-itogedba be-oburgwemaloed. </v>
<v b="2CH" c="32" v="12">¿Ar Ezequías na e, bemar-ibe bab-dummadganse-goled-negmar, degi, e-ibmar-ukmalad-aila, osulossursi? Degi, Rey-Ezequías na e, Judá-dulemarga, degi, Jerusalénʼginmaladga sogsabarsursi, ¿bemar Bab-Jehováʼse-goled-negginbi be Bab-Dummadse-goloye? ¿Degi, a-negginbi ibmar-ogumakar Bab-Dummadga be ukoye, degi, ina-wawadikid a-negginbi ogumaklebaloye?’ </v>
<v b="2CH" c="32" v="13">”Rey-Senaquerib weyob sogbalid: ‘¿Be wisgussurmarsi, igi ani, degi, an-babganmala neggweburmar-we-napneggi-bukwad, imaksa gusa? ¿Ar an egi yolesgua, e-bab-dummagan a-dulemar-bendaksasi? </v>
<v b="2CH" c="32" v="14">Ar an-babgan a-neggweburmar-obelonaigua, e-bab-dummagan-wargwensaale bendaksasulid. Ar deyobi, amba bemar-Bab-Dummad an-urwedgi be bendakosurmogad. </v>
<v b="2CH" c="32" v="15">Mer Rey-Ezequíasʼse yamolemalo, degi, melle ese-binsaed galemalo. Melle be itomala, ar bab-dummagan-wargwensaar neggweburmar angi-nakwega imakmaisulid. Degi, bab-dummagan dule-bamalad an-babgangi-nakwega imakmaisurbalid. Ar be-Bab-Dummad-bule-sunna, angi-nakwega be-imakosulid.’ ” </v>
<v b="2CH" c="32" v="16">Senaquerib-e-sordamar Bab-Jehováʼgi isdar sunmakdemarbalid, degi, Rey-Ezequíasʼgi deyob sunmakdemarbalid. </v>
<v b="2CH" c="32" v="17">A-ukinbali, Rey-Senaquerib Israel-e-Bab-Dummad-Jehová-e-nug-ise-oichogar garda narmaksad. Weyob Bab-Jehováʼnik sogsad: “Ar igi dule-yar-baiganginmalad-e-bab-dummagan, dulemar angi-nakwega gwen imaksasuli, amba deyobi, Ezequías-e-Bab-Dummad, angi-nakwega e-sordamar-gwen-imakosurmogad.” </v>
<v b="2CH" c="32" v="18">Agine, Senaquerib-e-sordamar, Jerusalén-neggwebur suega Jerusalén-sorda-galu-matusulidgi-bukwamalad-ogwayegala, Hebreo-gayaba sabsur gotemalad. </v>
<v b="2CH" c="32" v="19">Senaquerib-e-sordamar, Jerusalénʼginmalad-e-Bab-Dummadgi dulemar-yar-baigan-e-bab-dummaganyobi, egi sunmaksamalad. Ar amar-bab-dummagandi yamo dulemar sobsananaed. </v>
<v b="2CH" c="32" v="20">Degi-neg-gunaidbali, Rey-Ezequías, degi, Bab-Dummad-gayaburba-barsoged-Amoz-machi-Isaíasʼbogwa, Bab-Jehováʼse gochamalad, degi, ese bendakleged egichismalad. </v>
<v b="2CH" c="32" v="21">Geb degine, Bab-Jehová e-baliwitur barmialid, adi, Senaquerib-e-sordamar, degi, sorda-idudimalad, degine, Asiria-e-rey-sordamar-e-dummagan-bukwad obelogegar. Degisoggu, Senaquerib nue-binge-itoge gannar e-neggweburse nonikid. Geb degi, e-bab-dummadse-goled-negse-dognonigua, e-masmala es-suidgi oburgwisad. </v>
<v b="2CH" c="32" v="22">Weyob Bab-Jehová, Ezequías, degi, Jerusalénʼginmalad, Asiria-rey-Senaqueribʼgi-nakwega imaksad. Degine, bela e-isdarmaladgi-nakwega imaksabalid. Bab-Jehová, Judá-dulemar, neggwebur-e-nagaba-bukwadbo boni-sate-guega imaksad. </v>
<v b="2CH" c="32" v="23">Degisoggu, dule-bukidar Bab-Jehováʼga ibmar-ukmalad Jerusalénʼse senonimalad. Degi, Judá-rey-Ezequíasʼga ibmar-gargemalad senonimarbalid. Deyobi, neggwebur-iliba Rey-Ezequías-nug dungusad. </v>
<v b="2CH" c="32" v="24">A-ibagangi, Ezequías bela-bela uellear-gusad, burgwed-naga gusad. Agine, Bab-Jehováʼse gote gusad, geb Bab-Jehová abin-imaksad, ibmar-dakledisulid ega imaksad. </v>
<v b="2CH" c="32" v="25">Degi-inigwele, Ezequías Bab-Dummad-egi-nued-binsasadba dog-nuedye ega gwen sogsasulid, aka na san-dummarba imaksad. Degidbali, Bab-Jehová sae-itogedba egi gwichigunonikid, degi, Judá-yargi, degine, Jerusalén-neggweburgi gwichi-gunonibalid. </v>
<v b="2CH" c="32" v="26">Agine, Ezequías na-san-dummarba-itosad-sorba, san bipii imaksad, degi, Jerusalénʼginmalad san bipii imaksamarmogad. Agala, Ezequías-gudigusadgi Bab-Jehová bar dulemargi gwichigussulid. </v>
<v b="2CH" c="32" v="27">Ezequías ibmar-gargemalad bukidar-nikusad, degi, nug-dummarba nikusbalid, degi, Mani-ibed megisbalid. We-ibmar nikusad: Or bukidar-nikusad, mani, akwa-nuegan-gargemalad, ibmar-wawadikmalad, sigu-abgamalad, degi, ibmar-nuegan-gargemalad-bukidar nikusbalid. </v>
<v b="2CH" c="32" v="28">Deyobi negmar sobsabalid, adi, agi we-ibmar-gwagmar urbega, vino, olivo-gwallu, ibmar-durgan-sog-akar-akar urbega, degi, sibad-wawaadmar-urbega sobsad. </v>
<v b="2CH" c="32" v="29">Deginbali, neggweburmar sobsabalid. Ar Bab-Dummad, Ezequíasʼga ibmar bukidar-uksasoggu, we-ibmar-durgan bukidar danar-danar nikusbalid: Sibad-wawaadmar, degi, moli-bebe-nikadmar. </v>
<v b="2CH" c="32" v="30">Deginbali Ezequías, Gihón-dia-siid edisad. Geb David-neggwebur-dad-argwanedsik, napa-urba a-dii-iirmakega imaksad. Ezequías bela ibmar-imaksadi, bela nueganbi ega gusad. </v>
<v b="2CH" c="32" v="31">Degi-inigwele, Babilonia-e-dummagan, na e-sordamar-barmialid, Jerusalén-neggweburgi-ibmar-dakledisurmalad-oyolesad wisguegar. Agine, Bab-Dummad Ezequías-wilubdakega egi bangusad, adi, dakega bule e-sogedba ibmar-imakoe. </v>
<v b="2CH" c="32" v="32">Ezequías-ibmar-baigan-imakdii-gusad-e-igar, degi, wile-dulemar-daksabalid-e-igar, Bab-Dummad-gayaburba-barsoged-Amoz-machi-Isaías-e-gardagi narmakar maid, degine, Judá-e-reymar-gardagi, degi, Israel-e-reymar-gardagi narmakar maibalid. </v>
<v b="2CH" c="32" v="33">Ezequías, burgwenonigu, e-dadganba, David-e-wagan-neg-uan-bur-nuedgi digsamalad, Degi, bela Judá-dulemar, degi, Jerusalén-dulemar e-nug odummosmalad. A-sorba, e-machi-Manasés yar-senonikid. </v>
<v b="2CH" c="33" v="1">Manasés birgambe-gakabo-nikadgi (12) yar sealid. Degi, Jerusalénʼgi birga-dulabo-gakambe-gakatar (55) yar sesad. </v>
<v b="2CH" c="33" v="2">Rey-Manasésʼde, Bab-Jehová-asabin ibmar-isganabi imaksa gusad. Ar ade, epenne, Bab-Jehová neggweburmar-isgusgusadi, Israel-dulemar-wagab, balimete-gusad. Amaryobi, Manasés nanasmogad. </v>
<v b="2CH" c="33" v="3">E-bab-Ezequías, bab-dummaganse-goled-negmar-osulos-gusadi gannar sobsad. A-ukinbali, bab-dummad-Baalʼga ibmar-ogumakar-ukleged-aila sobsabalid, degi, bab-dummad-bundor-Asera-wilubgan sobsabalid. Degine, bela niisgwamar-nanaidi, e-bab-dummadga imaksabalid. Geb niisgwamarse gordii gusad. </v>
<v b="2CH" c="33" v="4">Manasés Bab-Jehováʼse-goled-neggi, ibmar-ogumakar-ukleged-ailamar sobsabalid. Bab-Jehová we-negnik weyob sogsagusad: “An Jerusalénʼgi degisadegu maiguoye.” </v>
<v b="2CH" c="33" v="5">Manasés Bab-Jehová-neg-imba-sogabo-naidgi bela niisgwamar-nanaidga ibmar-ogumakar-ukleged-ailamar sobsabalid. </v>
<v b="2CH" c="33" v="6">Deginbali, Ben-Hinom-neba-naidgi soogi e-masmala-ogumaksabalid. Degi, ibmarmar-burbar-oyoleged-imakdii gusad, ina-isganagi arbadii gusad. A-ukine, ibmar-yoo-guoed barsogdii gusad, degi, dule-burgwarmaladse goled-dulese ibmar-idakdii gusad, degi, burba-isganase goled-dulese idakdii gusbalid. Manasés doggus bela-bela Bab-Jehová-asabin isgusad. Degisoggu, Bab-Dummad oulusad. </v>
<v b="2CH" c="33" v="7">A-ukinbali, Bab-Dummadse-goled-neggi, na e-nuchu-mimmi-sobsadi ogwichisad. A-negnik, Bab-Dummad Davidʼga, degi, e-machi-Salomónʼga sogsa gusad: “Bela Israel-neggweburmar-abargi, an Jerusalén-neggwebur-susad, agi anse-goled-neg siega, agi an degisadegu maiguegar.” </v>
<v b="2CH" c="33" v="8">Ar bela Israel-dulemar, Moisésʼga an-Igar-uksadba nanamalale, an-sogsadba, degi, an-Igar-Mamaidba nanamalale, Israel-dulemar an e-babganga-yar-uksadgi-bukwad bar an oniosulid. </v>
<v b="2CH" c="33" v="9">Manasés, Judá-dulemar-oichogega, degi, Jerusalén-dulemar-oichogega imaksad. Degisoggu, neggweburmar-baigan Bab-Jehová Israel-dulemar-wagab-balimete-gusadba bur bule isgudmalad. </v>
<v b="2CH" c="33" v="10">Bab-Dummaddi, Manasésʼga, degi, e-dulemarga sunmaksanad, degi-inigwele, emardi itossurmalad. </v>
<v b="2CH" c="33" v="11">A-ulale, Bab-Jehová, Asiria-e-sorda-dummagan Manasésʼgi gwichiguega barmiarsunnad. Amala Manasés-gasmalad, e-asugi esgoro nasiksamalad, degi, esnas-dub-esgoro-gordikidgi edichamarbalid. Geb Babilonia-neggweburse Manasés sesmalad. </v>
<v b="2CH" c="33" v="12">Degi-inigwele, Manasés wile na itodgua, Bab-Jehováʼse sabsur-apor goted, degi, e-dadgan-e-Bab-Dummad-asabin bela-bela na san-bipii imaksad. </v>
<v b="2CH" c="33" v="13">Degi, Manasés Bab-Jehováʼse gotegu, Bab-Jehová Manasés-ese-wilesagwa-gornaid itosad. Degi, Jerusalénʼse Manasés gannar-dagega, degi, gannar negsemai-guega imaksad. Deyobi, Manasés mag daknonikid, Bab-Jehováʼbi, Bab-Dummad-sunsoged gued. </v>
<v b="2CH" c="33" v="14">Geb a-sorbali, Manasés, David-neggwebur-magabali galu-matusulid sobsabalid. A-galu Gihón-dian-dad-argwanedsik, neba-naidgi onoalid, geb Ua-Yawagak doglegedse warmakmaid, degine, a-galu Ofel-yar-ebirsibalid. We-galu matusuli sobsad. A-ukinbali, Manasés, bela Judá-neggweburmar-gandik-bukwamaladgi sorda-urwemalad-dummagan urbisbalid. </v>
<v b="2CH" c="33" v="15">A-ukinbali, Manasés Bab-Jehováʼse-goled-neggi bab-dummagan-baigan osulosad, degi, nuchu-gwichid osulosbalid. Degi, Bab-Jehováʼse-goled-neg-yar-birgi-ailamar-sobsad, degi, Jerusalénʼgi bela bab-dummaganga-ibmar-ogumakar-ukleged-ailamar-sobsad osulosbalid. A-ibmarmala neggwebur-magaba miapid. </v>
<v b="2CH" c="33" v="16">A-sorba, Bab-Jehováʼga ibmar-ogumakar-ukleged-aila obinosad. Degi geb, gwenatigwar-guega-ibmar-ukleged uksad, degi, nuedye-soglegega ibmar-ukleged uksabalid. Geb Manasés Judá-dulemarga igar-mesisbalid, Israel-e-Bab-Dummad-Jehová-e-nugbi-odummomaloye, degi, agarbi arbamaloye. </v>
<v b="2CH" c="33" v="17">Ar e-Bab-Dummad-Jehováʼgarbi ibmar-ukoye sogsan-inigwele, dulemardi amba bab-dummaganse-goled-negmargi ibmar-ogumakar ukbukwa gusmalad. </v>
<v b="2CH" c="33" v="18">Manasés ibmarmar imaksadi, degi, Bab-Dummadse-gocha-gusadi, degi, negburgan-dakmalad ega Israel-e-Bab-Dummad-Jehová-nuggi sunmaksamaladi, bela Israel-e-reymar-gardagi narmakar mamaid. </v>
<v b="2CH" c="33" v="19">Manasés Bab-Dummadse-gocha-gusadi, degi, Bab-Dummad-e-abin-imaksa-gusadi, gardagi narmakar mamaid. Manasés na san-bipi imaked-iduar, bela-e-isgusadi, bela e-galagwensur-nanasadi, degi, bab-dummaganse-goled-negmar-sobsadi, degi, bab-dummad-bundor-Asera-wagar-wilub-sobsabalidi, degi, nuchumar-sobsabalidi, Bab-Dummad-gayaburba-barsogmalad-e-gardamargi narmakar maid. </v>
<v b="2CH" c="33" v="20">Manasés burgwenonigua, e-reyneggi digsamalad. A-sorbali, e-machi-Amón reyga megnonikid. </v>
<v b="2CH" c="33" v="21">Rey-Amón birga-dulagwen-gakabo-nikadgi (22) yar seargusad. Degi, Jerusalén-neggweburgi birgabo reyga megisad. </v>
<v b="2CH" c="33" v="22">Amón, e-bab-Manasés-isgusadyobi Bab-Jehová-asabin ibmar-isganabi imaksamogad. Degine, e-bab-Manasés-nuchu-mimmimar-sobsa-gusadga ibmar-ogumakaled uksa-gusad, degi, ese gordii gusad. </v>
<v b="2CH" c="33" v="23">Degi-inigwele, e-bab-Manasésʼyobi na san-bipii imaksasulid. Aka bur bule dummad-isgudii gusad. </v>
<v b="2CH" c="33" v="24">Rey-Amónʼga-arbamalad-dummagan, rey-oburgwedgi sunmakargusmalad. Geb reyneggi, rey-oburgwismalad. </v>
<v b="2CH" c="33" v="25">Geb degine, neggweburginmalad, dulemar-rey-oburgwismalad oburgwismarmogad. Degi, a-sorba, e-machi-Josías reyga nugsanonimalad. </v>
<v b="2CH" c="34" v="1">Josías birgabaabak-nikadgi (8) yar sealid. Josías Jerusalénʼgi birga-dulagwen-gakambe-gakagwensak (31) yar sesad. </v>
<v b="2CH" c="34" v="2">Josías, Bab-Jehová-asabin ibmar-nueganbi imaksad. Ar e-dad-David-nanasayobi nanadii gusad. A-igarbali gwen aibachasulid. </v>
<v b="2CH" c="34" v="3">Josías, birgabaabakgus (8) reyga-megedgi, amba sapingwa-guedgine, e-dad-David-e-Bab-Dummadba nanaar gusad. Degi, birgambe-gakabogus (12) reyga-maidgine, Judá-yar, degi, Jerusalén-neggwebur nudakar gusad. Bab-dummaganse-goled-negmar osulosad. Degi, bab-dummad-bundor-Asera-wagar-wilub-sobarmalad, degi, nuchumar-sobarmalad, degi, bormogi-nuchuyob-sobar-sobar-nanaed bela osulosbalid. </v>
<v b="2CH" c="34" v="4">Degi, Josías-wagab Baalʼga-ibmar-ogumakar-ukleged-ailamar-bukwad osulolesad. Degi, ina-wawadikid-ogumakleged-ailamar osulosbalid. Deginbali, bab-dummad-bundor-Asera-wagar-wilub-bukwad, degi, nuchumar, degi, bormogi-wagar-wilub-sobar-sobar-naed mamarismalad. Geb degi, e-goagandi dulemar-Baalʼga-ibmar-ukdigusmalad-digar-mamaidgi misad. </v>
<v b="2CH" c="34" v="5">A-ukinbali, Josías, bab-dummaganga-ibmar-ogumakar-ukleged-aila-birgi, dule-irwa-bab-dummaganse-gormalad-e-garmar ogumaksabalid. Deyobi, Josías, Judá-yar, degi, Jerusalén-neggwebur nudaksad. </v>
<v b="2CH" c="34" v="6">Deginbali, Manasés-neggweburmar, Efraín-neggweburmar, Simeón-neggweburmar, degi, Neftalí-neggweburmarse-bakar, bela nudaksabalid. Degi, a-dikarba neggweburmar-bukwadse-bakar, nudaksabalid. </v>
<v b="2CH" c="34" v="7">Rey-Josías bela Israel-yargi ibmar-ogumakar-ukleged-ailamar osulosad. Degi, ubigwar nuchumar imaksad, degi, bab-dummad-bundor-Asera-e-wilubmar, degine, ina-wawadid-ogumakleged-e-ailamar osulosad. Geb agine, Jerusalénʼse gannar nonikid. </v>
<v b="2CH" c="34" v="8">Josías birgambe-gakabaabakgus (18) yar-semaidgine, yar-naid-nudaksagusad-sorba, degi, Bab-Jehováʼse-goled-neg swilidik-imaksad-sorba, Azalía-machi-Safán barmisad. Deginbali, neggwebur-saila-Maasías, degi, Joacaz-machi-Joa barmisbalid. Joacazʼde, reyga-garda-narmakedid. Adi, wemar, Bab-Dummad-Jehováʼse-goled-neg nudakega barmisad. </v>
<v b="2CH" c="34" v="9">We-dulemarde, dule-irwa-Bab-Dummadse-goled-bur-dummad-Hilcíasʼse modapmalad. Degine, Bab-Jehováʼse-goled-negga-mani-welesad ega uksamalad. Deginbali, Levitaʼmar-yawagak-dakmalad wemargi mani wesmalad: Manasés-e-wagangi, Efraín-e-wagangi, bela Israel-dulemar-besmaladgi, Judá-dulemargi, Benjamín-dulemargi, degi, bela Jerusalén-neggweburginmaladgi mani wesmalad. </v>
<v b="2CH" c="34" v="10">Geb agine, Levitaʼmar, dulemar-arbamalad-e-dummaganga mani uksad. A-dulemarde, Bab-Jehováʼse-goled-neg-nudakmalad-e-dummagan gued. Geb amala, Bab-Jehováʼse-goled-neg-nudaknanaimalad bennuksad. Degine, dule neg-obinonanaimalad bennuksad. </v>
<v b="2CH" c="34" v="11">Deginbali, urgogi-arbamalad-dulega, degi, akwa-neggi-arbamaladga mani uksamarbalid, adi, wemar akwamar-bakega, degi, urgomar-nagubirmarga-guoed-bakegar. Adi, Judá-e-reymar-negmar-bibichisad ogachimakegar. </v>
<v b="2CH" c="34" v="12">We-dule-arbamaladde, gusgu sogedba arbaed-imakdamalad. Dulemar-arbaed-e-idumaladdi, Levitaʼmalad. Amar, wemalad: Jahat, Abdías. Wemala, Merari-waganad. Zacarías, Mesulam. Wemala, Coat-e-wagan gumalad. </v>
<v b="2CH" c="34" v="13">Bela Levitaʼmar gar-ogoled wismaladbiid. We-Levitaʼmarde: Ibmar-berbemalad-e-dummaganbalid. Dule-ibmar-baigangi-arbamalad-dakedbalid. Degine, baid-ibmar-imaklemalad-e-dummaganbalid. Levitaʼmar abala, dule-garda-narmakmaladid, dummaganad, degi, yawagak-dakmaladid. </v>
<v b="2CH" c="34" v="14">Geb Bab-Jehováʼse-goled-neggi, mani-oubolesad, gannar oniarmargua, dule-irwa-Bab-Jehováʼse-goled-Hilcías, Bab-Jehová-Igar-narmakar-maid-garda Moisésʼga-uklesgusad amisad. </v>
<v b="2CH" c="34" v="15">Degidgine, Hilcías dule-garda-narmaked-Safánʼga sogded: “Bab-Dummad-Igar-Maid-Garda, Bab-Jehováʼse-goled-neggi an amisad.” Geb agine, Hilcías Safánʼga garda uksad. </v>
<v b="2CH" c="34" v="16">Geb degine, Safán, Rey-Josíasʼse garda sesad. Agine, reyga sogdesunnad: —Dummad, bega-arbamalad, bela ibmar imakoye-ega-soglesad, bela imaknanaimalad. </v>
<v b="2CH" c="34" v="17">Bab-Jehováʼse-goled-neggi mani-amilesadi, bela urbismalad. Geb arbananaid-e-idumaladga a-mani uksamalad. </v>
<v b="2CH" c="34" v="18">A-ukinbali, dule-garda-narmaked-Safán reyga sogdebalid: —Dule-irwa-Bab-Dummadse-goled-Hilcías, anga garda-bipirmakaled uksad. Geb degi, Safán, rey-wagab garda absosad. </v>
<v b="2CH" c="34" v="19">Rey-Josías, gardagi Bab-Dummad-Igar-Maid-itosgua, nunmak-itogedba e-mor esirmaksad. </v>
<v b="2CH" c="34" v="20">Degi, rey wemarga igar ukded: Hilcíasʼga, Safán-machi-Ahicamʼga, Micaía-machi-Abdónʼga, garda-narmaked-Safánʼga, degi, reyga-arbaed-Asaíasʼga igar-uksad. Weyob Rey-Josías amarga igar-uksad: </v>
<v b="2CH" c="34" v="21">—¡Be namala! An-ular, Bab-Jehováʼse be igar-aminamala. Degine, Israel-dulemar-besmaladga, Judá-dulemar-besmaladga, Bab-Jehováʼse be igar-aminamala. We-gayaburba-narmakar-naid gardagi-amilesadi, ibi obarye ega be sogmalo. Ar anmar-dadgan Bab-Jehová-gayaburba we-gardagi-maid gwen itossurmalad, degi, eba nanassurmarbalid. A-ulale, Bab-Jehová-sae-itogedba bela-bela anmargi urwemairgebed. </v>
<v b="2CH" c="34" v="22">Degidgine, Hilcías, degi, rey sordamar-nug-imaksadi, Bab-Dummad-gayaburba-barsoged-bundor-Huldaʼse-idakega nadmalad. Huldaʼde, Jerusalén-neg-binigan-bukwadgi maid. Huldaʼde, Salum-e-omed. Salumʼde, Ticva-machid, degi, Harhas-e-wagwad. Ticvaʼde, Bab-Dummadse-goled-neggi mor-sabolemalad-e-dakedid. Geb dule-barmilesmalad Huldaʼbo sunmaksamalad. </v>
<v b="2CH" c="34" v="23">Degidgi, Hulda amarga sogded: —Israel-e-Bab-Dummad-Jehová, weyob soged: ‘Rey-Josías anse idakega, bemar-barmialid. A-reyga weyob be sogoye: </v>
<v b="2CH" c="34" v="24">Judá-reyga-garda-absolesadgi igi-narmakar-sognai, deyobi, an neg imakoye, degi, e-dulamargi an naibid-dummad an barmidabaloye. </v>
<v b="2CH" c="34" v="25">We-dulemar an-obachamalad, degi, bab-dummad-baiganga ibmar-wawadik-ogumakdii gusmalad. Degine, nuchu-mimmigan sobsamarbalid. A-ulale, an-ourwega imaksamalad. Degisoggu, an bela-bela sae-itodedba, we-neggwebur an sabsur-odurdakoed, degi, an-sae-itoged gwen berguosulid.’ </v>
<v b="2CH" c="34" v="26">Degi-inigwele, Judá-rey-Josías anse-igar-amiega bemar-barmialidga, be weyob sogmalo: ‘Israel-e-Bab-Dummad-Jehová sogye, an-gayaburba-gardagi-narmakar-maid be itosmaladyob neg guoye. </v>
<v b="2CH" c="34" v="27">Gardagi igi-we-neggwebur-guoed, degi, e-dulamar-guoedgi-sunmaknaid be itosgua, be-gwagegi naibid-dummad be itosad. Be san-bipii an-asabin imaksad, degi, mor na be esirmaksabalid. Degine, be an-asabin ogormaksii be gussoggu, bela an be-itosad. An, Bab-Jehová-guedgi, an be-itosad. </v>
<v b="2CH" c="34" v="28">Degisoggu, be nuedgi, bonisuli burgoed, degi, be-dadganba neg-uangi-megega an be-imakoed. Neggweburgi, naibid-dummad an barmidagoedi, be dakosulid.’ Degine, dule-igar-amidimalad gannar Rey-Josíasʼse nonimargu, gayaburba-ega-soglesad, reyga sognonimalad. </v>
<v b="2CH" c="34" v="29">Degidgine, rey igar-itogega bela Judá-girmar-dummaganse, degi, Jerusalén-girmar-dummaganse gochad. </v>
<v b="2CH" c="34" v="30">Geb agine, rey Bab-Jehováʼse-goled-negse-nadgua: Bela Judá-dulemar, Jerusalénʼginmalad, dule-irwa-Bab-Jehováʼse-gormalad, Levitaʼmar, bela serganse-bakar, degi, burwiganase-bakar, Bab-Dummadse-goled-negse nadmarmogad. Geb Rey, Bab-Jehováʼse-goled-neggi, Bab-Dummad-Israel-dulemarbo-Igar-Mesisad-garda-amilesad, bela-dulemar-itogega, a-garda absosad. </v>
<v b="2CH" c="34" v="31">Geb a-sorba, rey buar-naba-gwisgusgua, Bab-Jehová-asabin weyob gannar igar mesisad: “Bab-Jehová-Igar-Maidba nanadii an guoye, Bab-Jehová-dulemarga-Igar-narmakar-mesisadba an nanadii guoye, degi, Bab-Dummad-Igar-uksadba an nanadii guoye. An bela-bela gwage-ulubgi Bab-Jehová-Igar-Mesisadginbi an nanadii guoye.” </v>
<v b="2CH" c="34" v="32">Geb a-sorbali, rey bela Jerusalénʼgi-bukwamalad, degi, Benjamín-yargi-bukwamalad, eba-imakmogoye-sogega imaksad. Degi, bela Jerusalén-dulemar, Bab-Jehová-Dadganbo-Igar-Mesisadba imaksamalad. </v>
<v b="2CH" c="34" v="33">Rey-Josías bela Israel-yargi galagwensuli ibmar-isgana-imaklemalad-bukwad osulosad. Degi, Josías bela Israel-yargi-gudidimalad, Bab-Jehováʼse-golega imaksad. Josías we-napneggi-gudigusgua, dulemar e-dadgan-e-Bab-Dummad-Jehováʼba nue-nanadii gusmalad. Bab-Jehováʼgi bar bangussurmalad. </v>
<v b="2CH" c="35" v="1">Josías, Jerusalénʼgi Bab-Jehováʼga, Israel-Dulemar-Oburgwilegoenad-Iba onosad. Gebe-nii-yolesad ibambe-gakabakegi (14), a-ibaga sibad-wawaad-senigwad oburgwismalad. </v>
<v b="2CH" c="35" v="2">Degi, Josías dule-irwa-Bab-Dummadse-gormaladga arbaed uksad, degi, Bab-Jehováʼse-goled-neggi-arbamalaga amar-ogannosbalid. </v>
<v b="2CH" c="35" v="3">A-ukinbali, Josías, Levita-Israel-dulemar-odurdakmaladga-nugsalesmaladga, degi, Levitaʼmar Bab-Jehováʼga na san uksamarbalidga weyob sogsad: “Bab-Jehová-Dadganbo-Igar-Mesisad-Ulu, Bab-Jehováʼse-goled-neggi be simalo. Israel-rey-David, a-e-machi-Salomón-neg-sobsagusadgi be simalo. Adi, mer bar gannar-gannar gukingi semalagar. Emisgindi, be-Bab-Dummad-Jehová-sogedba be damar, degi, be-Israel-dulemarga be arbamar. </v>
<v b="2CH" c="35" v="4">Emisgine, guakwamalo, be-gwenad-be-gwenadganba be ambikumalo, degi, bega-arbaega ibagan-megisadba be ambikumalo, adi, Israel-rey-David-igar-mesisadba, degi, e-machi-Salomón-igar-mesisadba na muchub-muchub arbamalagar. </v>
<v b="2CH" c="35" v="5">”Bab-Jehováʼse-goled-neggi na e-arbaed-e-arbaedgi arbamar. Israel-dulemar e-gwenadgan-e-gwenadganba-mimilesadba ambikumar. Degine, Levitaʼmar e-gwenadgan-e-gwenadganba-mimilesmaladi, Israel-dulemar-e-gwenadgan-e-gwenadganba-mimilesadba ambikumar. </v>
<v b="2CH" c="35" v="6">Israel-Dulemar-Oburgwilegoenad-Ibaga sibad-wawaad-senigwad be oburgwemalo. Bemar swilidik na be imakmalo. Degine, bela ibmar-abelemalad guagwar be urbemalo. Adi, be-gwenadgan sogedba Bab-Jehová-gayaburba-Moisésʼga-uklesadba imakmalagar.” </v>
<v b="2CH" c="35" v="7">Geb Rey-Josías bela dulemar-bukwamaladga e-ibmar-durgan-nuegan uksad: E-sibad-wawaad-senigana, degi, e-sibad-senigana, bela mili-dulagwen-gakambe (30,000) uksad. Moli-bebe-nikad milipaa (3,000) uksabalid. Bela we-ibmar-durgan, Oburgwilegoenad-Iba-onogegala, uksad. Degi, bela we-ibmar-durgan Rey-Josías-nainugi danikid. </v>
<v b="2CH" c="35" v="8">Deginbali, rey-e-dummagan dulemarga ibmar-durgan uksamarmogad. Degine, dule-irwa-Bab-Dummadse-gormaladga, degi, Levitaʼmarga uksamarbalid. Deginbali, Bab-Jehováʼse-goled-neggi-dummaganga-gudidimalad, Hilcías, Zacarías, Jehiel ibmar-durgan uksamarmogad. Amala, dule-irwa-Bab-Dummadse-gormaladga sibad-wawaad-milibo gaka-dulataled-ilanergwa (2,600) uksamalad, degi, moli-bebe-nikad dulataled-ilapaa (300) uksamarbalid. We-ibmar-durgana, Israel-Dulemar-Oburgwilegoenad-Iba-onogegala uksamalad. </v>
<v b="2CH" c="35" v="9">Amba deyobi, Conanías, degi, e-urbamar Semaías, Natanael, ibmar-durgan-uksamarmogad. Degi, Levitaʼmar-e-dummagan, Hasabías, Jeiel, degi, Josabad, Israel-Dulemar-Oburgwilegoenad-Iba-onogega Levitaʼmarga ibmar-durgan uksamarmogad. Amala, sibad-wawaad-miliatar (5,000) uksamalad, degi, moli-bebe-nikad dulataled-ilatar (500) uksamarbalid. </v>
<v b="2CH" c="35" v="10">Ibmar bela guakwagusgua, dule-irwa-Bab-Dummadse-gormalad e-ambikumaladgi ambikusmalad. Degi, Levitaʼmar rey-e-igar-sogmaidba e-ambikumaladgi ambikusmarmogad. </v>
<v b="2CH" c="35" v="11">Degi, Israel-Dulemar-Oburgwilegoenad-Iba-onodmargu, sibad-wawaadmar oburgwismalad. Geb dule-irwa-Bab-Dummadse-gormalad sibad-wawaad-abe bomi-bomi imaksamalad, degi, Levitaʼmardi, ibmar-durgan-e-uka edarnanai guarmalad. </v>
<v b="2CH" c="35" v="12">Agine, Bab-Jehováʼga-ibmar-dula-ogumakar-ukmalaga, e-gwenadgan-e-gwenadgan-merguedba ibmar-durgan mimilesad. Adi, Moisés-Igar-narmakar-maidba Bab-Jehováʼga ukmalagar. Amba deyob moli-bebe-nikad imaksamarbalid. </v>
<v b="2CH" c="35" v="13">A-sorbali, Israel-Dulemar-Oburgwilegoenad-Iba-onogega Igar-maidbali san narismalad. A-ukinbali, san-swilidik-bukwadi, bormomargi, esmedgi, degi, ibmar-dibyedgi dusmalad. Geb degi, gwae-gwae bela dulemarga mimismalad. </v>
<v b="2CH" c="35" v="14">Geb a-sorbali, Levitaʼmar dukin na ega san imakdemarmogad, degi, dule-irwa-Bab-Dummadse-gormaladga imaksamarmogad. Ar ade, dule-irwa-Bab-Dummadse-gormalad-Aarón-e-wagan ibmar-ogumakar-ukedgi, degi, e-gwallumar-mimiedgine neg-mutikguedse arbananai gusmalad. Degisoggu, Levitaʼmar dukin na ega san imaksamarmogad, degi, dule-irwa-Babse-gormalad-Aarón-waganga imaksamarmogad. </v>
<v b="2CH" c="35" v="15">Deyobi, Asaf-e-wagan-namakmaladi: David-igar-maidba, Asaf-igar-maidba, Hemán-igar-maidba, degi, Jedutún-igar-maidba, na e-ambikuedgi ambikusmarmogad. Jedutúnʼde, reyga Bab-Dummad-nuggi negburgan-dakedid. Amba deyobi dule-yawagak-dakmalad ambikusmarmogad. Degisoggu, wemardi e-arbaedgi bangussurmalad, ar ade, e-gwenadgan-Levitaʼmar ega ibmar imaksamalad. </v>
<v b="2CH" c="35" v="16">Weyob Israel-Dulemar-Oburgwilegoenad-Iba onosmargu, Bab-Jehováʼga ise-ilemakar arbalesad. Degi, Rey-Josías-igar-uksa-gusadba, Bab-Jehováʼga ibmar ogumakar-ukleged-ailagi ibmar-durgan uklesbalid. </v>
<v b="2CH" c="35" v="17">Deunni, Israel-dulemar a-ibagi-gudidimarmogadi, Oburgwilegoenad-Iba onosmarmogad. Degi, Madu-Inasuli-Gulleged-Iba ibagugle (7) onosmalad. </v>
<v b="2CH" c="35" v="18">Bab-Dummad-gayaburba-barsoged-Samuel, Israel-yargi megisad-akale, Israel-reymar-megmamaidi, wargwensaale Israel-Dulemar-Oburgwilegoenad-Iba, deyobi, onodisurmalad. Igi Rey-Josías, degi, dule-irwa-Bab-Dummadse-gormalad, degi, Levitaʼmar, degi, bela Judá-dulemar, Israel-dulemar, Jerusalén-dulemarbogwa iba-onosmaladyobi, gwen-onodisurmalad. </v>
<v b="2CH" c="35" v="19">Rey-Josías birgambe-gakabaabakgus-maidgi (18), we-Oburgwilegoenad-Iba onolesad. </v>
<v b="2CH" c="35" v="20">Rey-Josías Bab-Jehováʼse-goled-neg-nudaksad-sorbali, Egipto-rey-Necao, urwega Carquemis-neggweburse nadegusad. A-neggwebur Éufrates-diwar-maidsik siid. Geb degi, Josías egi-gwisguega aligusad. </v>
<v b="2CH" c="35" v="21">Degidbali, Necao, Rey-Josíasʼse e-gayaburba-berbemalad barmisad. Weyob ega sogega: “Judá-e-rey, mer be anse achamoga. Ar an bebo-urwega danisulid. Neggwebur-angi-gwisgunaidbo an urwe-danikid. Bab-Dummad anga sogsad, gwae be naoye. Mer Bab-Dummad-anba-gudiidgi-gwisguedgi be binsao, adi, mer Bab-Dummad be-oburgwegar.” </v>
<v b="2CH" c="35" v="22">Degi-inigwele, Josías, Necaoʼba Bab-Dummad-ega-gayaburba-sognaidi itossur gusad. Aka na reysuliyob imaksad, geb Meguido-neba-naidse Necaoʼgi bila-onogega nadegusad. </v>
<v b="2CH" c="35" v="23">Agine, Necao-e-sigu-mimalad Rey-Josíasʼgi sigu miarmalad, geb onailikgusmalad. Degidgi, Rey-Josías e-sordamarga sogded: “Be an-nidmala, bela-bela naibigus an itoged.” </v>
<v b="2CH" c="35" v="24">Degisoggu, e-sordamar e-ur-napaginedgi-gwichidgi urwed-ur-baidse ogwasmalad. Geb Jerusalén-neggweburse sesmalad. Agi, Rey-Josías burgwedapid. Geb e-dadgan-neg-uangi diglesad. Degi, bela dulemar-Judá-yargi-bukmalad, degi, Jerusalénʼgi-bukmalad Josías-burgwisadba nue-nunmak itosmalad. </v>
<v b="2CH" c="35" v="25">Jeremías, Josías-burgwisad-ebinsalegega bukib-binsaed-namaked narmaksad. Emi-ibasega bela machergan-namakmalad, degi, omegan-namakmalad, bukib-binsaleged-namaklegedba Josías-burgwisad ebinsadamalad. We-namaklegedi, Israel-yargi gusgu namakledii gusad. We-bukib-binsaleged-namaklegedi, Lamentaciones-gardagi narmakar nanaid. </v>
<v b="2CH" c="35" v="26">Josías-ibmarmar-imaksadi, degi, Bab-Jehová-igar-narmakar-maidba, ibmar-nuegan-imaksadi, </v>
<v b="2CH" c="35" v="27">deginbali, bela Josías-e-ibmar-gebe-imakded, degi, e-burgwedse-ibmar-imaksabalidi, Israel-rey-gardamargi, degi, Judá-rey-gardamargi narmakar mamaid. </v>
<v b="2CH" c="36" v="1">Degidgine, dulemar, Josías-machi-Joacaz ega yar-seega sunonimalad, degi, e-bab-burgwisad-sorba, e-bab-anar Jerusalénʼgi rey-gangi sinonimarsunnad. </v>
<v b="2CH" c="36" v="2">Joacaz birga-dulagwen-gakapaa-nikadgi (23) yar-sear gusad. Jerusalén-neggweburgi nii-warbaa yar sesad. </v>
<v b="2CH" c="36" v="3">Degi-inigwele, Egipto-rey-Necao, Rey-Joacaz Jerusalénʼgi reyga-mai egwannonikid. Agi, Egipto-rey Judá-yarga gandikidgi mani-bennuked-igar mesnonikid: Mani nibir-miligugle gaka dulataled-ilatar (7,500), ukoye. Or nibir-dulapaa-gakambe-gakatar (75) ukbaloye igar mesnonikid, adi, ega ukegar. </v>
<v b="2CH" c="36" v="4">Agine, Egipto-rey, Joacaz-anar, Judá-reyga-megega, degi, Jerusalén-reyga-megega e-urba-Eliaquim nugsanonikid. Geb degi, Necao, Eliaquimʼga nug-ogwanonikid, Joacimʼye onugsanonikid. Rey-Necaoʼdi, Egipto-yarse Joacaz-gasa sesad. </v>
<v b="2CH" c="36" v="5">Joacim birga-durgwen-gakatar-nikadgi (25) yar-sear gusad. Jerusalénʼgi birgambe-gakagwensak (11) yar sesad. E-Bab-Dummad-Jehová-asabin ber ibmar-isganabi imaksad. </v>
<v b="2CH" c="36" v="6">Babilonia-Rey-Nabucodonosor Joacimʼgi gwisguega ese nadegusad. Geb degi, Nabucodonosor Babiloniaʼse Joacim esgoro-gordikid-dubgi edinnar-sesad. </v>
<v b="2CH" c="36" v="7">A-ukinbali, Nabucodonosor, ibmar-gargemalad Bab-Jehováʼse-goled-neggi-bukwad, Babiloniaʼse sesbalid. Geb Babiloniaʼgi e-bab-dummadse-goled-neggi urbedapid. </v>
<v b="2CH" c="36" v="8">Joacim e-ibmarmar-imaksadi, degi, ibmar-isgana imaksadi, degi, ibmar egi-gusadi, bela Israel-e-reymar-e-gardagi, degi, Judá-e-reymar-e-gardagi narmakar mamaid. Joacim-sorba, e-machi-Joaquín yar-seega megnonikid. </v>
<v b="2CH" c="36" v="9">Joaquín birgambe-gakabaabak-nikadgi (18) yar sealid. Jerusalénʼgi nii-warbaa gaka-ibambe yar sesad. Joaquín, Bab-Jehová-asabin ibmar-isganabi imaksa gusad. </v>
<v b="2CH" c="36" v="10">A-ulale, Rey-Nabucodonosor birga-gebe-onodgu sogsad, Joaquín, Babiloniaʼse sedmaloye, degi, ibmar-nuegan-gargerbamalad, Bab-Jehováʼse-goled-neggi-bukwad sedmarbaloye. Geb degi, Nabucodonosor Joaquín-e-gwenad-Sedequías Judá-yar-seega, degi, Jerusalén-neggwebur-seega mesisad. </v>
<v b="2CH" c="36" v="11">Sedequías birga-dulagwen-gakagwensak-nikadgi (21), yar-sear gusad. Jerusalén-neggweburgi birgambe-gakagwensak (11) yar sesad. </v>
<v b="2CH" c="36" v="12">Sedequías, Bab-Dummad-Jehová-asabin ibmar-isganabi imaksad. Sedequías, Bab-Dummad-gayaburba-barsoged-Jeremías, ega Bab-Jehová-nuggi sunmaksagu, Bab-Jehová-abin san-bipii imaksasulid. </v>
<v b="2CH" c="36" v="13">A-ukinbali, Sedequías, Bab-Dummad-asabin Nabucodonosorʼga ise-sogar imaksanad: “An beba ibsadii guoye.” Degi-inigwele, Sedequías aka Nabucodonosorʼgi gwisguded. Sedequías aka bur bule burguded, Israel-e-Bab-Dummad-Jehováʼba gwen ibsassulid. </v>
<v b="2CH" c="36" v="14">Aginbali, dule-irwa-Bab-Dummadse-gormalad-e-dummagan, degi, dulemar, bela-bela isgusmalad. Dulemar-epenne-bukwagusmalad ibmar-isgana-imaksadba isgudmarmogad, degi, Bab-Jehováʼse-goled-neg oichosmalad. A-nega Bab-Jehová swilidik imasgusanad. </v>
<v b="2CH" c="36" v="15">Degi-inigwele, e-dadgan-e-Bab-Dummad-Jehová, bela-bela e-dulemar-sabsoggu, degi, ese-goled-neggi binsabarsoggu, amarga bali-bali e-gayaburba-barsogmaladba e-gayaburba barmisanad. </v>
<v b="2CH" c="36" v="16">Degi-inigwele, Judá-dulemar, Bab-Dummad-gayaburba-barsogmaladgi dododgusmalad, e-gayaburba sae-itodgusmalad, degi, Bab-Dummad-gayaburba-barsogmaladnik sogdegusmalad: “Binsa gordimarye.” Geb degi, ibagwengi, Bab-Jehová-sae-itogedba e-dulemargi gwichigussunnad, degi, bar bendakdii gussulid. </v>
<v b="2CH" c="36" v="17">Degisoggu, Bab-Jehová, Babilonia-dulemar-e-rey Judá-dulemargi-gwisguega Judá-yarse barmialid. Degi, a-rey bela sapingana Bab-Dummadse-goled-negyaba es-suidgi ogilosad. Degine, Bab-Dummad, Nabucodonosorʼga bela dulemar-urmaksad: Sapingana, yagana, degi, serganse-bakar, degi, dad-seleganse-bakar, urmaklesad. </v>
<v b="2CH" c="36" v="18">Bela Bab-Dummadse-goled-neggi ibmar-ebulemalad-dummagan-bukwad. Ibmar-ebulemalad-bipigan-bukwad. Degi, Bab-Dummadse-goled-neggi ibmar-gargermalad-bukwad selesad. Reygad ibmar-nuegan-gargermalad-bukwamogad, degi, dummagan-reyga-arbamaladgad ibmar-nuegan-gargermalad-bukwabalid, bela Caldeo-dulemar-e-rey Babiloniaʼse sesad. </v>
<v b="2CH" c="36" v="19">A-ukinbali, Bab-Dummadse-goled-neg ogumaksamarbalid, Jerusalén-e-galu-matusulid earismarbalid, reynegmar bela soogi ogumaksamarbalid, degi, bela ibmar-gargemalad-bukwad bibichismarbalid. </v>
<v b="2CH" c="36" v="20">Dule-burgwissurmaladdi, Babiloniaʼse galesa selesmalad. Agi, rey-maiga gudapmalad, degi, rey-e-masmala-e-maiga gudapmarbalid. Geb Persa-dulemar-yar-sealidse deyobi gudii gusmalad. </v>
<v b="2CH" c="36" v="21">Deyobi, Bab-Jehová-gayaburba-Jeremíasʼba-soglesgusad gunonikid. Bela dulemar Israel-yargi-bar-bukwasulidgi, napaneg bogidik naigusad. Igar-maidbali, napaneg birga-dulapaa-gakambe (70) bogidik naigusad. </v>
<v b="2CH" c="36" v="22">Rey-Ciro, Persa-dulemar-e-rey, gebe-megided-birgagi, Bab-Jehová, a-rey-e-gwage ebusad e-gayaburba-oniega, degi, garda narmakar mimiegarbar. Adi, e-gayaburba-barsoged-Jeremías-sogsagusadba ibmar guegar. Degisoggu, Rey-Ciro bergwable-yar-ganikidgi, gayaburba gardagi narmakar, degi, gayagi-sogar gaya-mimisad, weyob sogsiid: </v>
<v b="2CH" c="36" v="23">“Persa-dulemar-e-rey-Ciro, weyob soged: ” ‘Bab-Jehová, Bab-Dummad-Nibneggi-Maid, bela-yarmar-nanaid anga uksad. Degi, anga sogsabalid: Judá-yargi, Jerusalén-neggweburgi ese-goled-neg soboye. Dulemar-anmar-abargi-gudiid, na Judío-dule-itogele, degi, Bab-Jehová, e-Bab-Dummad-itogele, Jerusalénʼse e-Bab-Dummad-Jehováʼba naodo.’ ”</v>
<v b="EZR" c="1" v="1">Rey-Ciro, Persia-yar-e-reyga maigusad. Ciro-gebe-reyga-megided-birgagi, Bab-Jehová, Rey-Ciro-e-gwage ebusad, adi, bela e-yar-dakmaidgi igar-mesegar. Adi, we-igar-megoedba, nabir Bab-Jehová Jeremíasʼba gayaburba-sogsadba guegar. Degine, Rey-Ciro bela yar-ganikidgi igar-mesisad sogsa gusad, degi, gardagi-narmakar imaksabalid. Weyob sogsad: </v>
<v b="EZR" c="1" v="2">“Persia-rey-Ciro weyob soged: ” ‘Bab-Dummad-Jehová-Nibneggi-Maidi, anga we-napneg-dirbir-naidgi bela yarmar-nanaid uksad. Degi, anga sogsabalid, Judá-yargi Jerusalén-neggwebur-siidgi ese-goled-neg ega soboye. </v>
<v b="EZR" c="1" v="3">Degisoggu, anmar-abargi-Judá-dulemar-gudimalad Jerusalén-neggweburse be namar. Israel-dulemar-e-Bab-Dummad-Jehováʼga ese-goled-neg be sobnamar. We-Bab-Dummadde, Jerusalénʼgi maid. Degi, a-Bab-Dummad bemarba naena gadin. </v>
<v b="EZR" c="1" v="4">A-ukinbali, an igar-ukbardo, dule-bamaladi Judío-dulemar-amba-gudidimalad-bendakega we-ibmar ukmalo: Mani, olo, ibmar-nuegan, degi, e-ibmar-durgan ukmalo. De-ukinbali, dulemar Bab-Dummadga-ibmar-ukleged e-binsaedba Bab-Dummadse-goled-negga ukbalo.’ ” </v>
<v b="EZR" c="1" v="5">Degidgine, Judá-wagan-e-dummagan-neguya-sedimalad, Benjamín-wagan-e-dummagan-neguya-sedimalad, dule-irwa-Bab-Dummadse-gormalad, degi, Levita-dulemar, degi, Bab-Dummad bela dule-gwenna-gwenna-e-gwage-ebusmaladmala, amar Jerusalén-neggweburse Bab-Dummadse-goled-neg-sobnaega guakwaa ambikusmalad. </v>
<v b="EZR" c="1" v="6">Bela dulemar e-neg-nagaba-mamaimalad bendaksamarmogad. We-ibmarmar ega uksamalad: Mani, or, ibmar-nuegan, ibmar-durgan, degi, ibmar-gargerbamalad ega uksamalad. Deginbali, dulemar, bela ibmarmar-akar-akar e-binsaedba Bab-Dummadse-goled-negga uksamarbalid. </v>
<v b="EZR" c="1" v="7">Epenne, Jerusalénʼgi Bab-Jehováʼse-goled-neggi-ibmar-ebulemalad, Nabucodonosor Babiloniaʼse sear gusad. Geb e-bab-dummadse-goled-negse urbenoni gusad. Emide, a-ibmarmar Persa-rey-Ciro onisad. </v>
<v b="EZR" c="1" v="8">Degi, Persia-rey-Ciro, e-mani-daked-Mitrídatesʼga ibmar-onilesmalad uksad, adi, ebisegar. Bela ebichisgu, Judá-dulemar-e-dummad-Sesbasarʼga we-ibmarmar uksad. </v>
<v b="EZR" c="1" v="9">Ar ibmar-ebislesmalad, wemalad: Bate-dummagan-orbiid, gwadulagwen-gakambe (30). Bate-dummagan-manibiid, miligwen (1,000). Estin, gadulagwen-gakabakebak (29). </v>
<v b="EZR" c="1" v="10">Nog-orbiid, gwadulagwen-gakambe (30). Nog-manibiid, gwadulataled-ilabake gakambe (410). Degi, ibmar-baigan-ebulemalad, miligwenba (1,000). </v>
<v b="EZR" c="1" v="11">Ibmar-ebulemalad-orbiid, degi, manibiid, bela miliatar gaka dulataled-ilabake-mergu (5,400) daklealid. Bela we-ibmarmar Sesbasar gannar Jerusalén-neggweburse sesa gusad, deun Judá-dulemarga soglesgu, bemar gannar Babilonia-neggweburgi-bukwad Jerusalén-neggweburse namaloye. </v>
<v b="EZR" c="2" v="1">Babilonia-rey-Nabucodonosor, Judá-yargi dulemar-bukidar Babilonia-yarse sesa gusad. Geb a-sorba, ise barmiar Jerusalén-neggweburse imaksad, degi, Judá-yargi neggweburmar-bukwadse barmisbalid. Degine, dulemar na e-neggwebur-e-neggweburse nonigusmalad. </v>
<v b="EZR" c="2" v="2">Dulemar-Zorobabelʼba-nonigusmaladi, wemalad: Jesúa, Nehemías, Seraías, Reelaías, Mardoqueo, Bilsán, Mispar, Bigvai, Rehum, Baana. Israel-dulemar e-yarse-nonimaladi, wemalad: </v>
<v b="EZR" c="2" v="3">Paros-wagan, milibo gaka dulabaabak-gakambe-gakabo (2,172). </v>
<v b="EZR" c="2" v="4">Sefatías-wagan, dulataled-ilapaa gaka dulapaa-gakambe-gakabo (372). </v>
<v b="EZR" c="2" v="5">Ara-wagan, dulataled-ilagugle gaka dulapaa-gakambe-gakatar (775). </v>
<v b="EZR" c="2" v="6">Pahat-Moab-wagan, a sogleged, Jesúa-e-waganye, degi, Joab-e-waganye, milibo gaka dulataled-ilabaabak gakambe-gakabo (2,812). </v>
<v b="EZR" c="2" v="7">Elam-wagan, miligwen gaka dulataled-ilabo gaka dulabo-gakambe-gakabake (1,254). </v>
<v b="EZR" c="2" v="8">Zatu-wagan, dulataled-ilabakebak gaka dulabo-gakatar (945). </v>
<v b="EZR" c="2" v="9">Zacai-wagan, dulataled-ilagugle gaka dulapaa (760). </v>
<v b="EZR" c="2" v="10">Bani-wagan, dulataled-ilanergwa gaka dulabo-gakabo (642). </v>
<v b="EZR" c="2" v="11">Bebai-wagan, dulataled-ilanergwa gaka dulagwen-gakapaa (623). </v>
<v b="EZR" c="2" v="12">Azgad-wagan, miligwen gaka dulataled-ilabo gaka dulagwen-gakabo (1,222). </v>
<v b="EZR" c="2" v="13">Adonicam-wagan, dulataled-ilanergwa gaka dulapaa-gakanergwa (666). </v>
<v b="EZR" c="2" v="14">Bigvai-wagan, milibo gaka dulabo-gakambe-gakanergwa (2,056). </v>
<v b="EZR" c="2" v="15">Adín-wagan, dulataled-ilabake gaka dulabo-gakambe-gakabake (454). </v>
<v b="EZR" c="2" v="16">Ater-wagan, a sogleged Ezequías-e-waganye, dulabake-gakambe-gakabaabak (98). </v>
<v b="EZR" c="2" v="17">Bezai-wagan, dulataled-ilapaa gaka dulagwen-gakapaa (323). </v>
<v b="EZR" c="2" v="18">Jora-wagan, dulatar-gakambe-gakabo (112). </v>
<v b="EZR" c="2" v="19">Hasum-wagan, dulataled-ilabo gaka dulagwen-gakapaa (223). </v>
<v b="EZR" c="2" v="20">Gibar-wagan, dulabake-gakambe-gakatar (95). </v>
<v b="EZR" c="2" v="21">Belén-neggweburginmalad, dulanergwa-gakapaa (123). </v>
<v b="EZR" c="2" v="22">Netofa-neggweburginmalad, dulabo-gakambe-gakanergwa (56). </v>
<v b="EZR" c="2" v="23">Anatot-neggweburginmalad, dulanergwa-gakabaabak (128). </v>
<v b="EZR" c="2" v="24">Azmavet-neggweburginmalad, dulabo-gakabo (42). </v>
<v b="EZR" c="2" v="25">Quiriat-Jearim-neggweburginmalad, Cafiraʼginmalad, degi, Beerotʼginmalad, dulataled-ilagugle gaka dulabo-gakapaa (743). </v>
<v b="EZR" c="2" v="26">Ramá-neggweburginmalad, degi, Gebaʼginmalad, dulataled-ilanergwa gaka dulagwen-gakagwensak (621). </v>
<v b="EZR" c="2" v="27">Micmas-neggweburginmalad, dulanergwa-gakabo (122). </v>
<v b="EZR" c="2" v="28">Betel-neggweburginmalad, degi, Haiʼginmalad, dulataled-ilabo gaka dulagwen-gakapaa (223). </v>
<v b="EZR" c="2" v="29">Nebo-neggweburginmalad, dulabo-gakambe-gakabo (52). </v>
<v b="EZR" c="2" v="30">Magbis-neggweburginmalad, dulagugle-gakambe-gakanergwa (156). </v>
<v b="EZR" c="2" v="31">Elam-neggweburginmalad, miligwen gaka dulataled-ilabo gaka dulabo-gakambe-gakabake (1,254). </v>
<v b="EZR" c="2" v="32">Harim-neggweburginmalad, dulataled-ilapaa gaka dulagwen (320). </v>
<v b="EZR" c="2" v="33">Lod-neggweburginmalad, Hadidʼginmalad, degi, Onoʼginmalad, dulataled-ilagugle gaka dulagwen-gakatar (725). </v>
<v b="EZR" c="2" v="34">Jericó-neggweburginmalad, dulataled-ilapaa gaka dulabo-gakatar (345). </v>
<v b="EZR" c="2" v="35">Senaa-neggweburginmalad, milipaa gaka dulataled-ilanergwa gaka dulagwen-gakambe (3,630). </v>
<v b="EZR" c="2" v="36">Dule-irwa-Bab-Dummadse-gormalad-nonimalad, wemalad: Jesúa-gwenadgansikid Jedaías-wagan, dulataled-ilabakebak gaka dulapaa-gakambe-gakapaa (973). </v>
<v b="EZR" c="2" v="37">Imer-wagan, miligwen gaka dulabo-gakambe-gakabo (1,052). </v>
<v b="EZR" c="2" v="38">Pasur-wagan, miligwen gaka dulataled-ilabo gaka dulabo-gakagugle (1,247). </v>
<v b="EZR" c="2" v="39">Harim-wagan, miligwen gakambe-gakagugle (1,017). </v>
<v b="EZR" c="2" v="40">Levita-dulemar-nonimalad, wemalad: Jesúa-wagan, degi, Cadmiel-wagan, a sogleged Hodavías-e-waganye, dulapaa-gakambe-gakabake (74). </v>
<v b="EZR" c="2" v="41">Dule-namakmalad-nonimalad, wemalad: Asaf-wagan, dulanergwa-gakabaabak (128). </v>
<v b="EZR" c="2" v="42">Bab-Dummadse-goled-neg-yawagak-dakmalad-nonimalad, wemalad: Salum-wagan, Ater-wagan, Talmón-wagan, Acub-wagan, Hatita-wagan, degi, Sobai-wagan. Amar, dulanergwa-gakambe-gakabakebak (139) mergued. </v>
<v b="EZR" c="2" v="43">Bab-Dummadse-goled-neggi-arbamalad, wemalad: Ziha-wagan, Hasufa-wagan, Tabaot-wagan, </v>
<v b="EZR" c="2" v="44">Queros-wagan, Siaha-wagan, Padón-wagan, </v>
<v b="EZR" c="2" v="45">Lebana-wagan, Hagaba-wagan, Acub-wagan, </v>
<v b="EZR" c="2" v="46">Hagab-wagan, Salmai-wagan, Hanán-wagan, </v>
<v b="EZR" c="2" v="47">Gidel-wagan, Gahar-wagan, Reaía-wagan, </v>
<v b="EZR" c="2" v="48">Rezín-wagan, Necoda-wagan, Gazam-wagan, </v>
<v b="EZR" c="2" v="49">Uza-wagan, Paseah-wagan, Besai-wagan, </v>
<v b="EZR" c="2" v="50">Asena-wagan, Meunim-wagan, Nefusim-wagan, </v>
<v b="EZR" c="2" v="51">Bacbuc-wagan, Hacufa-wagan, Harhur-wagan, </v>
<v b="EZR" c="2" v="52">Bazlut-wagan, Mehída-wagan, Harsa-wagan, </v>
<v b="EZR" c="2" v="53">Barcos-wagan, Sísara-wagan, Tema-wagan, </v>
<v b="EZR" c="2" v="54">Nezía-wagan, degi, Hatifa-wagan. </v>
<v b="EZR" c="2" v="55">Salomónʼga-arbamalad-e-wagan, wemalad: Sotai-wagan, Soferet-wagan, Peruda-wagan, </v>
<v b="EZR" c="2" v="56">Jaala-wagan, Darcón-wagan, Gidel-wagan, </v>
<v b="EZR" c="2" v="57">Sefatías-wagan, Hatil-wagan, Poqueret-Hazebaim-wagan, degi, Ami-wagan. </v>
<v b="EZR" c="2" v="58">Bab-Dummadse-goled-neggi-arbamalad-e-wagan, degi, Salomónʼga-arbamalad-e-wagan, bela dulataled-ilapaa gaka dulabake-gakambe-gakabo (392) mergued. </v>
<v b="EZR" c="2" v="59">Deginbali, dulemar-baigan geg oyo gusmalad, doamar e-dadganmala, degine, emarde bule-nabir Israel-dule-gumarbali. We-neggweburmargi noar gusmalad: Tel-Mela-neggweburgi, Tel-Harsa-neggweburgi, Querub-neggweburgi, Addán-neggweburgi, degi, Imer-neggweburgi noarmaladid. </v>
<v b="EZR" c="2" v="60">A-dulemarde, wemalad: Delaía-wagan, Tobías-wagan, Necoda-wagan, bela dulataled-ilanergwa gaka dulabo-gakambe-gakabo (652) mergued. </v>
<v b="EZR" c="2" v="61">Dule-irwa-Bab-Dummadse-gormalad abala geg oyo gusmarmogad, doamar e-dadganmala, emarde bule-nabir Israel-dule-gumarbali. Amala, wemalad: Habaía-wagan, Cos-wagan, degi, Barzilai-wagan. Ar ade, dule, Barzilai-Galaadʼgined-e-sisgwa nikus gusad. Degidbali, a-dule e-sakba Barzilaiʼye nuggunonikid, degi, e-wagan Barzilai-waganye bilenonikid. </v>
<v b="EZR" c="2" v="62">Wemala na e-dadgan-nug amidmargu, amissurgusmalad. Degisoggu, dule-swilidiksulid-soglesadba, dule-irwa-Bab-Dummadse-goledga onolesmalad. </v>
<v b="EZR" c="2" v="63">Degidgine, dule-dummadga-negdakmaid igar-uksad, we-dulemar melle Bab-Dummadga-ibmar-ukleged gunnamaloye, dule-irwa-Bab-Dummadse-goled-gwensak, Urimʼba, degi, Tumimʼba Bab-Dummadse idakedseye. </v>
<v b="EZR" c="2" v="64">Bela dulemar dule-wargwennayob danar-ambikunonimaladi mili-dulabo-gakabo gaka dulataled-ilapaa gaka dulapaa (42,360) mergued. </v>
<v b="EZR" c="2" v="65">Wemar-abargi e-mai-machergan, degi, e-mai-omegan, miligugle gaka dulataled-ilapaa gaka dulagwen-gakambe-gakagugle (7,337) mergueddi obarlesulid. Degine, e-namakmalad-machergan, e-namakmalad-omegan, dulataled-ilabo (200) mergu-nikaddi obarlesurbalid. </v>
<v b="EZR" c="2" v="66">A-ukinbali, dulemar-gannar-nonimaladi, ibmar-durgan-ibmar-semalad, weyob nikamalad: Moli, dulataled-ilagugle gaka dulagwen-gakambe-gakanergwa (736). Moli-uaya-senigwadmar, dulataled-ilabo gaka dulabo-gakatar (245). </v>
<v b="EZR" c="2" v="67">Moli-yargan-muremalad, dulataled-ilabake gaka dulagwen-gakambe-gakatar (435). Moli-uayasuid, milinergwa gaka dulataled-ilagugle gaka dulagwen (6,720) nikamalad. </v>
<v b="EZR" c="2" v="68">Gwenna-gwenna babgan-neguya-sedimaladi, Jerusalén-neggweburgi Bab-Jehováʼse-goled-neg-siidse nonimalad. Agine, na e-binsaed-e-binsaedba ibmar-nuegan Bab-Dummadse-goled-negga uksamalad, adi, Bab-Jehováʼse-goled-neg gebe-iduar-sii-gusadgi gannar sobegar. </v>
<v b="EZR" c="2" v="69">Degine, dulemar e-ganguedba, Bab-Dummadse-goled-neg-soblenaid-e-mani-dakedga ibmar uksamalad. A-ibmarmar wemalad: Or, nibir-miligwen gaka dulatar aidiku (1,100) uksamalad. Mani, nibir-milinergwa aidiku (6,000) uksamarbalid. Degine, dule-irwa-Bab-Dummadse-gormalad-e-mormar, goadulatar (100) uksamarbalid. </v>
<v b="EZR" c="2" v="70">Degine, dule-irwa-Bab-Dummadse-gormaladi, Levita-dulemar, dule-namakmaladi, degine, dulemar-bamaladi, Jerusalénʼgi megismalad. Degi, dule-yawagak-dakmaladi, dule-Bab-Dummadse-goled-neggi-arbamaladi, e-neggwebur-e-neggweburgi megismalad. Degine, bela Israel-dulemar-baigan na e-neggwebur-e-neggweburgi megis nanaed. </v>
<v b="EZR" c="3" v="1">Bela Israel-dulemar nii-walaguglegus (7) bato e-neggwebur-e-neggweburgi mamaimaladgi, Jerusalén-neggweburgi bulakwaa dule-soggwennayobi ambikunonimalad. </v>
<v b="EZR" c="3" v="2">Degidgine, dule-irwa-Bab-Dummadse-goled-Jesúa Josadac-e-machi, na e-gwenadgan-dule-irwa-Bab-Dummadse-gormaladbo, degi, Salatiel-machi-Zorobabel, na e-gwenadganmala, Israel-e-Bab-Dummadga ibmar-ogumakar-ukleged-aila sobdemalad. Adi agine, Israel-dulemar-e-Bab-Dummadga ibmar-ogumakar ukmalagar. Igi Bab-Dummad-e-mai-Moisés-e-Igar narmakar-mai, deyob gusad. </v>
<v b="EZR" c="3" v="3">Ar Israel-dulemar, dulemar-baid-baid-bukwadgi nue-dobe ito-inigwele, Bab-Dummadga-ibmar-ogumakar-ukleged-aila gebe-iduar-sii-gusadgine gannar sobsamalad. Geb bane-bane wakdaradba, sedogidba, ibmar-ogumakar-ukleged, Bab-Jehováʼga-ibmar-ogumakar-ukleged-ailagi ukdemalad. </v>
<v b="EZR" c="3" v="4">Deyobi, Igar-narmakar-sogmaidbali Neg-Matargana-Sobaled-E-Iba-islidikid onosmalad. A-iba-onolegedgi, gusgu-bane-bane-ibmar-uklegedba Bab-Dummadga ibmar-ogumakar-ukleged-bukidar uksamalad. </v>
<v b="EZR" c="3" v="5">A-ukinbali, gusgu ibmar-ogumakar-ukleged Bab-Jehováʼga ukdamalad, degi, nii-gwapid-yoleged-irba ibmar-ogumakar-ukleged uksamarbalid. Geb degine, Bab-Jehováʼga iba-dummagan-onolegedgi-ibmar-ukleged uksamarbalid. Degi, dule na-e-binsaedba, Bab-Jehováʼga ibmar-ukleged uksamarbalid. </v>
<v b="EZR" c="3" v="6">Amba-yoo Bab-Jehováʼse-goled-neg-e-saila-sobleda-inigwele, gebe-nii-walagugled (7) gwisgusadgi, dulemar Bab-Jehováʼga ibmar-ogumakar-ukleged ukdemalad. </v>
<v b="EZR" c="3" v="7">Geb agine, akwa-neg-sobedgi-arbamaladga, urgo-sobedgi-arbamaladga mani uksamalad. Sidón-dulemarga, Tiro-dulemarga, gobed, masi, olivo-gwallu uksamalad, adi, Ciro Persia-yar-e-rey, a-igar-uksadba, wemar nabir urwar-urgo Líbano-yar-akale, demarba, Jope-neggweburse sedamalagar. </v>
<v b="EZR" c="3" v="8">Israel-dulemar birgabogus Jerusalén-neggweburse-nonimaladgine, a-nii-warbogi Bab-Dummadse-goled-neg sobbarmalad. Salatiel-machi-Zorobabel, Josadac-machi-Jesúa, degi, na e-gwenadgan-dule-irwa-Bab-Dummadse-gormalad-abargi, degi, Levita-dulemarmala, degi, dule-galesgusmalad-Jerusalénʼse-nonimalad-abargi Bab-Jehováʼse-goled-neg sobdemalad. Levita-dulemar birga-dulagwen (20) nikamaladi, degi, birga-durgwen-obine (20+) nikamaladi, Bab-Jehováʼse-goled-neg-soblenaid-dakedga nugsasmalad: </v>
<v b="EZR" c="3" v="9">Degidgine, Jesúa, e-masmalamala, degi, e-gwenadganmala arbadmalad. Degine, Judá-dule-Cadmiel, e-masmalamala arbadmalad. Amardi, Hodavías-e-waganad. Degine, Henadad-e-wagan, e-masmalamala, degi, e-gwenadganmala arbadmalad. Bela-a-dulemar, Levita-dulemalad. Amala, bulale dule-wargwennayobi dulemar-Bab-Dummadse-goled-neggi-arbananaid-dakega arbadmalad. </v>
<v b="EZR" c="3" v="10">Dule-akwa-neg-sobedgi-arbamalad Bab-Jehováʼse-goled-neg-e-saila mesismargu, dule-irwa-Bab-Dummadse-gormalad na e-mor yoyoidbi, gar-trompeta gani-gani gwisguarmalad. Degine, Asaf-wagan-Levita-dulemardi, gar-címbalo-abin-abin-gormalad gani-gani gwisguarmarmogad, igi Israel-rey-David, igar-uksagusadyob, Bab-Jehová-nug odummogegar. </v>
<v b="EZR" c="3" v="11">Bela namakdemalad, Bab-Jehová-nug ogannodmalad, degine, Bab-Jehováʼga dog-nuedye sogdemalad, degi, baigandi sogdemalad: “Bab-Jehová bela-belad dule-nuedid, wile Israel-dulemar-dakmai degisadeguad.” Bela dulemar weligwaledba oimakdemalad, degine, Bab-Jehová-nug ogannodmalad. Ar ade, Bab-Jehováʼse-goled-neg-e-saila megis dakmalad. </v>
<v b="EZR" c="3" v="12">Bukidar dule-irwa-Bab-Dummadse-gormalad, Levita-dulemar, degi, babgan-neguya-sedimalad bato selebagusmalad. Amala, gebe-Bab-Jehováʼse-goled-neg-soblesad daksamalad. A-ulale, Bab-Jehováʼse-goled-neg gannar soblenai dakarmarbargu, bela-belad binnasuli ise-boale bodmalad. Baigandina, weligwaledba binnasuli oimakbukwad. </v>
<v b="EZR" c="3" v="13">Dulemar oimakbukwadbali, dulemar-bobukwad itolesulid, ar ade, dulemar ise-gandikidba oimakbukwad, degine, e-oimakedi dikasuli-bannabaa itoleged. </v>
<v b="EZR" c="4" v="1">Judá-dulemar-e-isdarmalad, degi, Benjamín-dulemar-e-isdarmalad wisguarmargu, dulemar-galesgusmalad gannar e-neggweburse-nonimaladi, Israel-e-Bab-Dummad-Jehováʼse-goled-neg sobnanaiye. </v>
<v b="EZR" c="4" v="2">Geb agine, a-isdarmalad Zorobabelʼse, degi, Israel-dulemar-neguya-sedimalad-e-dummaganse nonimalad, ega weyob sognonimalad: —Anmar Bab-Dummadse-goled-neg bemarba sobbimarmodo. Ar ade, bemar-Bab-Dummad-nug-odummodiid, a-Bab-Dummad-nug anmar odummodimarmogad. Asiria-rey-Esar-Hadón we-yarse anmar-senonikid-akale, be-Bab-Dummadga ibmar-ogumakar-ukleged anmar ukdimogad. </v>
<v b="EZR" c="4" v="3">Geb degine, Zorobabel, Jesúa, degi, Israel-dulemar-neguya-sedimalad-e-dummagan, abin-sogdemalad: —Suli. Anmarba be Bab-Dummadse-goled-neg-sobega anmar be-abesuli. Ar anmarbi, Israel-dulemar-Bab-Dummadga, Bab-Jehováʼse-goled-neg soboed. Ar igi Persa-yar-e-rey-Ciro, anmarga igar-uksadba. </v>
<v b="EZR" c="4" v="4">Degidgine, Judá-yar-dikarba-dulemar-bukwad, Judá-dulemar-niga-egwannega ese urwenonimalad, degine, ogwakismalad, adi, mer bar Bab-Dummadse-goled-neg-sobnanai gumalagar. </v>
<v b="EZR" c="4" v="5">A-ukinbali, a-dulemar, dule-binsaed-dakmalad-gwenna-gwenna manigi binsaed-gasbalid, adi, Bab-Dummadse-goled-neg-soblenaid galegegar. Ciro, Persia-yar-e-reyga maigusad-akale, Persia-yar-e-rey-Darío-megis-gusadse, deyob gusad. </v>
<v b="EZR" c="4" v="6">Deginbali, Rey-Asuero gebe reyga megnonigua, Judá-dulemar-e-isdarmalad, reyse garda narmakar barmismalad. Judá-dulemargi, degi, Jerusalén-dulemargi, yamo ise-yolegar egi sunmaksamalad. </v>
<v b="EZR" c="4" v="7">Geb sorba, Artajerjes, Persa-dulemar-e-reyga megnonikid. A-ibagangine, amba deyob Bislam, Mitrídates, Tabeel, degi, e-sordamar-baigan, Rey-Artajerjesʼse garda narmaksamarmogad. A-garda, Arameo-gayaba narmaklesad, geb Persa-gayaba odulolesad. </v>
<v b="EZR" c="4" v="8">A-ukinbali, dule-dummad-neg-dakmaid-Rehum, degi, dule-garda-narmaked-Simsai, Rey-Artajerjesʼse garda narmakar barmismalad. A-gardagi Jerusalén-dulemargi ise-yolegar sunmaksamalad. </v>
<v b="EZR" c="4" v="9">Dule-dummad-neg-dakmaid-Rehum, degi, dule-garda-narmaked-Simsai, we-garda narmaksad. Deginbali, we-e-sorda-bakamalad we-gardagi e-goo-burba mesismalad: Dule-igar-nabiromalad, saila-dummagan, dule-dummagan, Persaʼginmalad, Erecʼginmalad, Babiloniaʼginmalad, degi, Elam-dulemar Susaʼginmalad. </v>
<v b="EZR" c="4" v="10">We-gardagi, dule-baigan e-goo-burba mesismarmogad. Epenne, dule-dummad-dule-nug-nikad-Asnapar, we-dulemar-gasa-sesa-gusad, geb Samaria-yalagangi oambikudap gusad, degi, Éufrates-diwar-dad-argwanedsik neggweburmar-baigangi oambikudap gusbalid. Bela amala we-gardagi e-goo-burba mesismarmogad. We-gardagi weyob sogsiid: </v>
<v b="EZR" c="4" v="11">“Rey-Artajerjes, be-maimar Éufrates-diwar-dad-argwanedsik-bukmalad bega sogsiid: </v>
<v b="EZR" c="4" v="12">”Rey, na be wisguega, anmarse be Judío-dulemar-barmialidi, Jerusalén-neggweburse nonimalad. Emide, we-dulemar we-neggwebur-isgana, degi, beba-ibmar-imaksulid, gannar sobnanaid. Bato neggwebur-e-saila mesisbinmalad. Degine, we-neggwebur-e-galu-matusulid gannar sobnanaimalad. </v>
<v b="EZR" c="4" v="13">”A-ukinbali, Dummad, an be-owisobardo, ar bela galu-matusulid-ogusmalale, degi, gandik neggwebur-sigisale, wemar begi gwisgudamaloed, gwen mani-galeged bennukosurmalad, neggweburga-mani-weleged ukosurmarbalid, degi, ibmar-ebumaloed gwen bennukosurmarbalid. Degisoggu, reyga bar manimar ubogosulid. </v>
<v b="EZR" c="4" v="14">Ar anmar be-neggi bega-arbamaladsoggu, geg anmar be-nug-mesagwar imaked. Agala, be-owisogega, anmar bega garda barmisimalad. </v>
<v b="EZR" c="4" v="15">Dummad, be-garda-bukwadgi, be-sergan-e-gardamar-mamaidgi be e-igar amisale, a-gardagi we-dulemar-ibmar-imaksamalad be dakdagoed. Agi, be wisguoed, we-Jerusalén-dorgande bela-bela galagwensuli gudii gusad, degi, reymargi, neggwebur-bamaladgi yoledii gusad. Degi, dikasurgus we-neggweburginmaladde reymargi gwisgudii gusmalad. A-ulale, we-neggweburde bela oitoles gusad. </v>
<v b="EZR" c="4" v="16">Rey, a-ulale, an bega sogdo, we-neggwebur gannar soblesdibele, e-galu-matusulid-bela-ogulesale, neggweburmar-Éufrates-diwar-dad-argwanedsik-bukwadi bar begadga guosulid.” </v>
<v b="EZR" c="4" v="17">Geb degi, rey abin-sogsamogad: “Ani, Rey-Artajerjes, an bemarse garda barmisimogad: Dule-dummadga-negdakmaid-Rehum, dule-garda-narmaked-Simsai, geb bela e-sordamar-Samaria-neggweburgi-bukmalad, degi, dule-baigan Éufrates-diwar-dad-argwanedsik-bukmalad: ‘Bemar nued sogeye.’ </v>
<v b="EZR" c="4" v="18">”Bemar, anga garda-barmiarmaladi, bela ise-mag-itoleale anga absolesad. </v>
<v b="EZR" c="4" v="19">Degine, Jerusalénʼginmalad-e-igarmar-amiega an igar uksad. Agi, daklealid, we-neggweburginmaladde dikasurgusa bato reymar-baigangi gwisgudimala, a-sogedba igar-imakdisurmala, gusgu na urwed-onodii damala. </v>
<v b="EZR" c="4" v="20">Degine, Jerusalén-neggweburgine, reymar-gangued-nikmaladi megis nanae. We-reymar bela yarmargi Éufrates-diwar-dad-argwanedsiki, e-ganguedba negsemamai gusmala. Degine, daklearbalid, dulemar neggwebur-bennuklegedi ega ukdii gusmala, neggweburga-mani-weleged ega ukdii gusmala, degi, neg-mamaid-bennukdii nanasmala. </v>
<v b="EZR" c="4" v="21">Degisoggu, an sogdo, we-dulemarga be-sogmalo, melle bar arbamaloye, melle bar we-neggwebur-sobmaloye, ani an gannar igar-ukedse. </v>
<v b="EZR" c="4" v="22">Degisoggu, an bega-we-igar-ukedi melle be ieged-imakmalo, adi, melle anga boni-dummad onogega, melle an-mani-bukwad galakuega.” </v>
<v b="EZR" c="4" v="23">Rey-Artajerjes-garda-barmialidi Rehum-asabin, dule-garda-narmaked-Simsai-asabin, degi, e-sorda-bamalad-asabin absolesgu, bela Jerusalén-neggweburse duurmakdemalad. Geb sabsur-urwedigine, Judío-dulemar-neg-sobnanaidi ganonimalad, mer bar neg-sobmalagar. </v>
<v b="EZR" c="4" v="24">Weyob, Rey-Darío, Persa-yargi birgabogus negsemai-gusadse, Bab-Dummadse-goled-neg Jerusalén-neggweburgi-soblenaidi galesad. </v>
<v b="EZR" c="5" v="1">Bab-Dummad-gayaburba-barsogmalad Hageo, degi, Iddo-wagwa-Zacarías, amar Judíoʼmar Judá-yargi-gudimaladga, degi, Jerusalénʼginmaladga, Israel-dulemar-e-Bab-Dummad-nuggi, Bab-Dummad-gayaburba barsognai guarmalad. </v>
<v b="EZR" c="5" v="2">Degidgine, Salatiel-machi-Zorobabel, degi, Josadac-machi-Jesúa, Bab-Dummadse-goled-neg Jerusalén-neggweburgi-siid gannar sobdemalad. Agine, Bab-Dummad-gayaburba-barsogmalad, we-dummaganba gudii gusad, degine, amar-bendakdii gusad. </v>
<v b="EZR" c="5" v="3">Amba a-ibagangine, Tatnai, Éufrates-diwar-dad-argwanedsik dummadga-negdakmaidi, degi, Setar-Boznai, degi, e-sordamarmala Judío-dulemarse modapid, geb ese egichidmalad: “¿Doa bemarga igar-uksa, we-Bab-Dummadse-goled-neg sobega, e-galumar sobega?” </v>
<v b="EZR" c="5" v="4">Degine, ese egichismarbalid: “Dulemar-neg-sobnanaid-e-idumalad, ¿we igi nugmala?” </v>
<v b="EZR" c="5" v="5">Ar Bab-Dummad Judío-dulemar-e-dummagan nue-bendakmaisoggu, dummagan-negdakmamaid Rey-Daríoʼse neg-soblenaid-garda-barmidedse, geb rey-e-abin-imakedse, Judíoʼmar neg-sobnanaid gwen indaksasurmalad. </v>
<v b="EZR" c="5" v="6">Geb Tatnai Éufrates-diwar-dad-argwanedsik dummadga-negdakmaidi, degi, Setar-Boznai, degi, e-sordamar Éufrates-diwar-dad-argwanedsik-dummaganga-negdakmamaidi, Rey-Daríoʼse garda barmismalad. </v>
<v b="EZR" c="5" v="7">Garda wegii sogsiid: “Rey-Darío, bitigine be nued-gudina gadin. </v>
<v b="EZR" c="5" v="8">”Rey, anmar na be-owisosun, anmar Judea-yalase arbimalad, Bab-Dummad-Dule-Dummad-e-negse. A-nega, akwa-dummagangi soblenaid, degi, bato urgomar e-galu-dikargi nasiklenaid, e-arbalenaidi nue-nasgumaid, gwae-gwae arbalenaid. </v>
<v b="EZR" c="5" v="9">”Geb degi, anmar e-dummaganse egichismalad: ‘¿Doa bega igar-uksamala we-Bab-Dummadse-goled-neg be sobmaloye, e-galumar be sobmarbaloye?’ </v>
<v b="EZR" c="5" v="10">Deginbali, anmar ese egichisbalid, dule-arbananaid-e-dummagan igi-nugmarye, adi, bese gardagi-narmakar barmidegar. </v>
<v b="EZR" c="5" v="11">”Geb Judío-dummagan anmar-abin-imaksamalad: ” ‘Anmar Bab-Dummad-Nibneg-Dakmaid-e-mai, degi, Napneg-Dakmaid-e-mai gumalad. Anmar Bab-Dummadse-goled-neg dikasurgus birgabargus-soblesgusad, anmar gannar sobnanaid. A-neg, Israel-dulemar-e-rey-gandikidi bela ogus gusad. </v>
<v b="EZR" c="5" v="12">Ar anmar-dadgan Bab-Dummad-Nibneg-Dakmaid-oulusgussoggu, Bab-Dummad, Babilonia-rey-Nabucodonosorʼga Caldeo-dulega, anmar-dadgan-urmaksasunnad. A-rey a-Bab-Dummadse-goled-neg earis gusad. Geb agine, Babilonia-yarse, dulemar-gasa sesa gusad. </v>
<v b="EZR" c="5" v="13">” ’Geb a-sorba, Babilonia-dulemar-e-rey-Ciro, gebe reyga-megided-birgagine, Bab-Dummadse-goled-neg gannar soblegega igar uksad. </v>
<v b="EZR" c="5" v="14">A-ukinbali, epenne Nabucodonosor Jerusalén-neggweburgi Bab-Dummadse-goled-neggi ibmarmar-ebuleged-orbiid, manibiid, Babilonia-dulemar-e-bab-dummadse-goled-negse sesagusad. A-ibmarmar, Rey-Ciro onisad. Geb Rey-Ciro Sesbasarʼga, Judá-yar-e-dummadga-nug-imaksadga a-ibmarmar uksagusad. </v>
<v b="EZR" c="5" v="15">Degine, Rey-Ciro Sesbasarʼga sogsad: We-ibmar-ebulemalad be sue, be nae, Jerusalén-neggweburgi Bab-Dummadse-goled-neg-siidse gannar be sede. Gannale Bab-Dummadse-goled-neg be sobo, bia-gebe-iduar-sii-gusadgi. </v>
<v b="EZR" c="5" v="16">Geb degi, Sesbasar Jerusalén-neggweburse nonisunnad. Geb Bab-Dummadse-goled-neg-e-saila mesnonikid. Emide, emi-ibase amba-soblenaid, amba yoo ogule naid.’ </v>
<v b="EZR" c="5" v="17">”Rey, ar be nabir-itogele, Babilonia-e-reymar-ibmar-imaksad-gardagi igar-maid be-amiodo. Be adi dakegar, bule-nabiri Rey-Ciro Judío-dulemarga igar-uksagusa, Jerusalén-neggweburgi Bab-Dummadse-goled-neg gannar-sobegar. De-ukinbali, be anmar-owisogodo, igi we-igarsik be nue-binsamoga. Be itogua.” </v>
<v b="EZR" c="6" v="1">Geb degine, Rey-Darío igar-uksad, Babilonia-yargi-ibmar-nuegan-saboleged-neggi gardamar-sabolegedgi, garda-mamaid amioye. </v>
<v b="EZR" c="6" v="2">Degi, Acmeta-neggweburgi, reyneg-gandikidgi garda amilesad. Acmeta-neggweburde Media-yargi siid. A-gardagi weyob narmakar naid: </v>
<v b="EZR" c="6" v="3">“Rey-Ciro gebe reyga-megided-birgagi, e-sunnad, Bab-Dummadse-goled-neg Jerusalénʼgi-siid-sobega, Judío-dulemarga igar-uksad: Bab-Dummadse-goled-neg Jerusalén-neggweburgi-sii-gusanad be gannar sobmar, e-neg-saila be mesmar. Adi agine, Bab-Dummadga ibmar-ogumakar ukmalagar. We-nega-e-nibguedi daliambe-gakatar-sugu (15) be imako, degi, e-yaadungued amba deyob be imakbalo. </v>
<v b="EZR" c="6" v="4">Degine, akwa-dummagan ile-sogapaa be sobmalo, degi, urgodi ile-wargwen sobmarbalo. We-ibmarmar-baklegoedi, rey-manigi bela bennuklegoed. </v>
<v b="EZR" c="6" v="5">A-ukinbali, Jerusalénʼgi Bab-Dummadse-goled-neggi ibmarmar-ebuleged-orbiid, degi, manibiid, Nabucodonosor-Babiloniaʼse-sesa-gusadi be gannar Jerusalénʼse sedamalo. Degi, ibmar gannar e-ambikuedgi Bab-Dummadse-goled-neg-Jerusalénʼgi be urbemalo.” </v>
<v b="EZR" c="6" v="6">Degidgine, Rey-Darío, Tatnaiʼga igar-uksasunnad. Tatnaiʼde, Éufrates-diwar-dad-argwanedsik dummadga-negdakmaid. Degine, Setar-Boznaiʼga, degi, e-sordamar-dummadga-negdakmamaidga, weyob igar-uksad: “Jerusalén-dulemargi be bangumar. </v>
<v b="EZR" c="6" v="7">Melle Bab-Dummadse-goled-neg-soblenaidi, be igar-gamalo. Baisuli, na e-itomaladba Judío-dulemar-e-dummad-negsemaid, degi, girmar-dummagan, na e-sordagan-bulakwaa Bab-Dummadse-goled-neg, gebe-iduar-sii-gusadgi sobmaloed. </v>
<v b="EZR" c="6" v="8">”Deginbali, an igar ukbalid: Bemar, Judío-girmar-dummagan-bendakmalo, adi, nabir bemar Bab-Dummadse-goled-neg sobnai guegar. Dulemar-Éufrates-diwar-dad-argwanedsik-bukmalad neggweburgi-mani-bennuklegedgi rey-bennukdamalad. A-mani, Judío-dulemarga iba-sogedba be ukmalo, adi, ibmar-baklesmaladi bennukegar. Deyobsulile, Bab-Dummadse-goled-neg-soblenaidi galegoed. </v>
<v b="EZR" c="6" v="9">A-ukinbali, bemar bane-bane ibmar-ukoed: Moli-bebe-nikad-sapingana, sibad-wawaad-machergan, sibad-wawaad-sapingana be ukmalo. Adi, Bab-Dummad-Nibneg-Dakmaidga ogumakar ukegar. Deginbali, dule-irwa-Bab-Dummadse-gormalad-Jerusalénʼgi-bukmalad-sogedba, orosgi-dakleged-trigoʼdibe, baludibe, vinoʼdibe, igi, olivo-gwalludibe, bemar ukbaloed. Melle ukesuli be gumalo. </v>
<v b="EZR" c="6" v="10">Ar deyobi, wemar-Babse-gormalad, nabir Bab-Dummad-Nibneggi-Maidga yeer-itogedgi ibmar-ogumakar-ukleged ukmaloed, degi, Bab-Dummadse anga-gormaloed, degi, an-masmalaga gormarbaloed. </v>
<v b="EZR" c="6" v="11">”Degine, an igar ukbalid: Doa-dule, an igar-uksadba dasulile, a-dule-ibe, e-neg-nagubir ungilegoed. Geb a-dule a-nagubir-swiswidikidgi yolegar nasiklegoed. Geb, bela e-neg eyarlegoed. </v>
<v b="EZR" c="6" v="12">Bela reymar, igi, dulemar-yar-baid-baidgi-bukmaladi, we-igar-an-mesnaid oakalobimalale, Bab-Dummad-Jerusalén-neggweburgi-maidi a-dulemar-obelosun. Deginbali, Bab-Dummadse-goled-neg Jerusalén-neggweburgi-siid e-yarbimalale, a-dulemar-obelobarsun. ”Ani, Rey-Darío, an we-igar mesisad. Degisoggu, we-igar-maid-sogedba be nuekwa damalo.” </v>
<v b="EZR" c="6" v="13">Geb degi, Tatnai Éufrates-diwar-dad-argwanedsik dummadga-negdakmaidi, degi, Setar-Boznai, degi, e-sordaganmala, Rey-Darío-igar-uksadba nue-inniki imaksamarsunnad. </v>
<v b="EZR" c="6" v="14">Igi Bab-Dummad-gayaburba-barsoged-Hageo, degi, Iddo-wagwa-Zacarías-sogsagusa, deyobi Judío-dulemar-e-dummagan, Bab-Dummadse-goled-neggi-arbalenaid-nasomai gusmalad. Deyobi, Bab-Dummadse-goled-neggi-arbalenaid obelosmalad. Israel-dulemar-e-Bab-Dummad-sogsagusadba, degi, Persa-yar-e-reymar: Ciro, Darío, Artajerjes, we-reymar-igar-uksadba, Bab-Dummadse-goled-neg bela ogulesad. </v>
<v b="EZR" c="6" v="15">Rey-Darío birga-nergwagusa (6) negdakmaidgi Bab-Dummadse-goled-neg ogulesad, Adar-nii-gwichid-ibapaagi. </v>
<v b="EZR" c="6" v="16">Degidgine, Israel-dulemar: Dule-irwa-Bab-Dummadse-gormalad, Levita-dulemar, dule-baigan-gales-gannar-nonimalad, amar weligwaledgi Bab-Dummadse-goled-neg-soblesadi, Bab-Dummadga nug-imaksamalad. </v>
<v b="EZR" c="6" v="17">We-neg Bab-Dummadga nug-imaksamaladgi, Bab-Dummadga we-ibmar-durgan ogumakar uksamalad: Moli-bebe-nikad-sapingana, waladulatar (100). Sibad-wawaad-machergan, waladulataled-ilabo (200). Sibad-wawaad-sapingwagwad, waladulataled-ilabakebar (400). Degi, Israel-dulemar e-dadgan-warambe-gakabogwad-iliba (12), e-isgued-ular, na war-wargwen sibad-machergan, warambe-gakabo (12) uksamarbalid. </v>
<v b="EZR" c="6" v="18">Geb degine, dule-irwa-Bab-Dummadse-gormalad e-arbaed-imakega urbilesad, degi, Levita-dulemar amar e-ibmar-imakedgi-bendakega urbilesmogad, adi, Jerusalén-neggweburgi Bab-Dummadse-goled-neggi Bab-Dummadga arbamalagar. Igi Moisés-gardagi-narmakar-nai, deyob gusad. </v>
<v b="EZR" c="6" v="19">Dulemar-galesgusmalad Jerusalén-neggweburse-gannar-nonimaladi, gebe nii-onoded-ibambe-gakabakegi, Oburgwilegoenad-Iba onosmalad. </v>
<v b="EZR" c="6" v="20">Ar dule-irwa-Bab-Dummadse-gormalad, Levita-dulemar dule-wargwennayobi bato na san-uruksamalad, bela na swilidik-gusmalad. Degisoggu, Levita-dulemar, Israel-dulemar-gales-gannar-noni-gusmaladga, Oburgwilegoenad-Ibagi gusgu sibad-wawaad-sapingwagwad-oburgwedamalad, oburgwismalad. Degi, Levitaʼmar, dule-irwa-Bab-Dummadse-gormaladga, degine, na e-nuki oburgwismarmogad. </v>
<v b="EZR" c="6" v="21">Israel-dulemar-galesgusmalad gannar Jerusalén-neggweburse-nonimaladi, Oburgwilegoenad-Ibagi sibad-wawaad-sapingwagwad guchamalad. Amar-abargi, dule-baigan Israel-Bab-Dummad-Jehová-igarba-nanaega, dulemar-galagwensulidaedgi-bangusmaladi, a-mas guchamarmogad. </v>
<v b="EZR" c="6" v="22">Judíoʼmar, ibagugle (7), Madu-Inasuli-Gulleged-Iba weligwaledba onosmalad. Ar ade, Bab-Jehová, Asiria-dulemar-e-rey Israel-e-Bab-Dummadse-goled-neg gannar-sobega imaksadba, yeer-itosmalad. </v>
<v b="EZR" c="7" v="1">Bela we-ibmarmar-gusad-sorbali, Artajerjes Persa-dulemar-e-rey, yar-semaiunni, dule-wargwen gudii gusad. A-dulede, Esdrasʼye nugad. Esdras, Seraías-e-machi. Seraía, Azarías-e-machi. Azarías, Hilcías-e-machi. </v>
<v b="EZR" c="7" v="2">Hilcías, Salum-e-machi. Salum, Sadoc-e-machi. Sadoc, Ahitob-e-machi. </v>
<v b="EZR" c="7" v="3">Ahitob, Amarías-e-machi. Amarías, Azarías-e-machi. Azarías, Meraiot-e-machi. </v>
<v b="EZR" c="7" v="4">Meraiot, Zeraías-e-machi. Zeraías, Uzi-e-machi. Uzi, Buqui-e-machi. </v>
<v b="EZR" c="7" v="5">Buqui, Abisúa-e-machi. Abisúa, Finees-e-machi. Finees, Eleazar-e-machi. Eleazar, Aarón-e-machi. Aarónʼde, gebe dule-irwa-Bab-Dummadse-goledga gusadid. </v>
<v b="EZR" c="7" v="6">We-Esdras Babilonia-neggwebur-akar nonikid. A-dule, dule garda-narmaked-duled, degi, Israel-e-Bab-Dummad-Jehová Moisésʼba-Igar-uksa-gusad nue-wisbalid. Ar Israel-e-Bab-Dummad-Jehová Esdrasʼba nue gudigusoggu, Rey-Artajerjes, Esdras ese-ibmar-egichisadi bela ega-sogedba uksad. </v>
<v b="EZR" c="7" v="7">Rey-Artajerjes birgaguglegus-yar-dakmaidgi (7), Israel-dulemar gwenna-gwenna Esdrasʼba Jerusalén-neggweburse nonimalad Amarde, wemalad: Dule-irwa-Bab-Dummadse-gormalad, Levita-dulemar, dule-namakmalad, dule-yawagak-dakmalad, degi, dule-Bab-Dummadse-goled-neggi-arbamalad. Amala, Esdrasʼba Jerusalénʼse nonimalad. </v>
<v b="EZR" c="7" v="8">Degisoggu, Esdras, Rey-Artajerjes birgaguglegus (7), negdakmaidgi a-nii-walatargine, Jerusalén-neggweburse nonigusad. </v>
<v b="EZR" c="7" v="9">Esdras Babilonia-neggweburgi gebe-nii-gwisgusad-iba-onodedgine, noaligusad. Ar Bab-Dummad dule-wiledaked-maid eba gudigussoggu, geb Jerusalén-neggweburse gebe-nii-walatar-gwisgusad-ibagi nonigusad. </v>
<v b="EZR" c="7" v="10">Esdras, Bab-Jehová-Igar-Maid-durdakegala Bab-Igargi nue-alamaknai gusad. A-Igar-Maid-sogedba-ibmar-saega, degi, Bab-Jehová-Igar-Maidgi, degine, Bab-Dummad-Igar-sogsadgi Israel-dulemar-odurdakega Bab-Igargi nue-alamaknai gusad. </v>
<v b="EZR" c="7" v="11">Rey-Artajerjes, dule-irwa-Bab-Dummadse-goled-Esdrasʼga we-garda uksagusad. Dule-garda-narmaked-Esdrasʼde, Bab-Jehová-Igar-Maid nue-wisidid. Deginbali, Bab-Dummad Israel-dulemarga-ibmar-sogsad nue-wisbalid. Rey weyob garda narmaksad: </v>
<v b="EZR" c="7" v="12">“Ani Artajerjes, reymar-e-rey, Esdrasʼse an we-garda an-barmisiid. Bedi dule-irwa-Bab-Dummadse-goledid, degi, garda-narmaked-dule-gubalid. Deginbali, Bab-Dummad-Nibneg-Dakmaid-Igar be nue wisbalid: Bitigine be nueganbina gadin. </v>
<v b="EZR" c="7" v="13">”An igar-uksad: Bela Israel-dulemar an-yargi-bukwad, dule-irwa-Bab-Dummadse-gormaladi, degi, Levita-dulemarse-bakale, Jerusalén-neggweburse beba nabimalale, namalodo. </v>
<v b="EZR" c="7" v="14">Ani rey, degi, anga-binsaed-dakmalad-gugled-nuggine (7), Judea-yalase, Jerusalén-neggweburse, dulemar-daknaega an be-barmisiid. Igi be be-Bab-Dummad-Igar-wisi, deyobi bule-nabiri, we-Judío-dulemar Bab-Dummad-Igar-Maidba nanabukmarmodibe. </v>
<v b="EZR" c="7" v="15">”Deginbali, or be sedo, mani be sedbalo. Wede, ani rey, degi, dulemar-ega-binsaed-dakmalad e-binsaedba Israel-e-Bab-Dummadga uksamalad. We-Bab-Dummadde, Sión-yalagi, Jerusalén-neggweburgi maid. </v>
<v b="EZR" c="7" v="16">Degine, Babilonia-yalagi, mani, ormar bega uklesale, be sedbalo. Deginbali, dulemar, dule-irwa-Bab-Dummadse-gormalad, Bab-Dummadse-goled-neg Jerusalén-neggweburgi-siidga e-binsaedba-ibmar-ukmaloedba be sedmalo. </v>
<v b="EZR" c="7" v="17">A-manigi, ibmar-durgan be baksuli gudager: Moli-bebe-nikad-sapingana, sibad-wawaad-machergan, sibad-wawaad-sapingana. De-ukinbali, Bab-Dummadga-ibmar-uklebaloed be bakbalo: Ibmar-gwagmar, vinoʼmar. Geb degi, Jerusalén-neggweburgi bemar-Bab-Dummadse-goled-neggi Bab-Dummadga ibmar-ogumakar-ukleged-aila-siidgine, bemar we-ibmarmar Bab-Dummadga-ogumakar ukoed. </v>
<v b="EZR" c="7" v="18">”Mani-gwabgumaloedi, or-gwabgumaloedi, be dakedba, degi, be-gwenadgan-dakedba na be imakmaloed. Degi-inigwele, bemar-Bab-Dummad-sogedba be imakmalo. </v>
<v b="EZR" c="7" v="19">Bab-Dummadse-goled-neggi ibmar-ebulemalad bega-uklesadi, a-neggi be urboed. Adi, Jerusalén-neggweburgi be-Bab-Dummadse-goled-neggi ebulegegar. </v>
<v b="EZR" c="7" v="20">Ibmar-baigan be-Bab-Dummadse-goled-negga nue abegele, rey-mani-bukwadgi, baklegoed. </v>
<v b="EZR" c="7" v="21">”Emide ani, Rey-Artajerjes, bela dulemar Éufrates-diwar-dad-argwanedsik mani-dakmalad-bukmaladga an we-igar uked: Dule-irwa-Bab-Dummadse-goled-Esdras, Bab-Dummad-Nibneggi-Maid-e-Igar nue-wisidi, bemarse ibmar egichialile, ega be ibmar ukmalo. </v>
<v b="EZR" c="7" v="22">Sunna ega be we-ibmar ukmaloed: Mani, nibir-miligugle gaka dulataled-ilabo gaka dulapaa (7,260). Orosgi-dakleged-trigoʼye-nugad, tambor-gwadulatar (100). Vino, galón-gwa-dulataled-ilatar gaka dulabo-gakambe (550). Olivo-gwallu, galón-gwa-dulataled-ilatar gaka dulabo-gakambe (550). Degine, baludi, wilubsarsuli ega be ukmaloed. </v>
<v b="EZR" c="7" v="23">”Bela Bab-Dummad-Nibneggi-Maid igar-uksadba, a-sogedbali, ese-goled-negga inniki be ibmar-ukmaloed, ar adi melle Bab-Dummad, rey-negsemaidgi, degi, e-masmalagi urwegar. </v>
<v b="EZR" c="7" v="24">An bemar-owisobalid, melle we-dulemar neggwebur-bennukega be imakmalo: Dule-irwa-Bab-Dummadse-gormalad, Levita-dulemar, degi, dule-namakmalad. Deginbali, dule-yawagak-dakmalad, dule-Bab-Dummadse-goled-neggi-arbamalad, degi, dule-Bab-Dummadse-goled-neggi-ibmar-imakmalad, ”Melle we-dulemarse ibmar-weleged be egismarbalo, degi, ibmar-sedanikidgi-mani-galeged melle bennukega be imakmarbalo. </v>
<v b="EZR" c="7" v="25">”Esdras, bedi, Bab-Dummad-binsaed nue-nikasoggu, dule-igar-nabiromaladi, dule-dummagan-neggwebur-semaladi be nug-imako. Adi, amar bela dulemar-Éufrates-diwar-dad-argwanedsik-bukmaladga igar-nabogegar. A-dulemardi, bela dulemar Bab-Dummad-Igar-Maid wismaladid. Deginbali, dulemar amba Bab-Dummad-Igar-Maid-wissulile, be amar-odurdakbalo. </v>
<v b="EZR" c="7" v="26">Ar, dule-gwensak be-Bab-Dummad-Igar-Maidba ibmar-imaksulile, degi, rey-igar-mesisadba dasurbalile, we-dule ise-sabsur-odurdaklegoed: Oburgwilegodibe, neggweburyagi ononnolegodibe, igi egi-mani-dummad galegodibe, igi, esgaryagi odolegodibe.” </v>
<v b="EZR" c="7" v="27">Geb degidgine, Esdras Bab-Dummadse gotesunnad: “Bab-Jehová, anmar-dadgan-e-Bab-Dummadye, be nug odummolesun. Emide, Rey-Artajerjes-e-gwage be ebusad, Jerusalén-neggweburgi bese-goled-neg-siid ogannogegar. </v>
<v b="EZR" c="7" v="28">Bab-Dummad, bedi wile an-dakedbali, rey, degi, dulemar-ega-binsaed-dakmalad, dule-dummagan-gangued-nikamalad, a-dulemar-asabinni, yeer an-dakega be an-imaksad. Bab-Jehová, bedi anba gudigusoggu, an-niga gangusad.” Degisoggu, Israel-dule-dummagan, Jerusalén-neggweburse anba-naega an oambikusad. </v>
<v b="EZR" c="8" v="1">Rey-Artajerjes Babilonia-yalagi negdakmaiunni, babgan-neguya-sedimaladi, degi, dulemar e-dadgan-e-dadganba-ilemakar-nug-mamaidi Babilonia-akale, Jerusalén-neggweburse anba-noni-gusmalad. Amarde, wemalad: </v>
<v b="EZR" c="8" v="2">Finees-wagansikid, Gersón. Itamar-wagansikid, Daniel. David-wagansikid, Hatús. </v>
<v b="EZR" c="8" v="3">Hatúsʼde, Secanías-wagansikidid. Paros-wagansikid, Zacarías. Zacaríasʼbali, machergan, dulagugle-gakambe-mergu (150) nonikid. </v>
<v b="EZR" c="8" v="4">Pahat-Moab-wagansikid, Zeraías-machi-Elioenai. Elioenaiʼbali, machergan, dulataled-ilabo-mergu (200) nonikid. </v>
<v b="EZR" c="8" v="5">Secanías-wagansikid, Jahaziel-machi. Jahaziel-machibali, machergan, dulataled-ilapaa-mergu (300) nonikid. </v>
<v b="EZR" c="8" v="6">Adín-wagansikid, Jonatán-machi-Ebed. Ebedʼbali, machergan, dulabo-gakambe-mergu (50) nonikid. </v>
<v b="EZR" c="8" v="7">Elam-wagansikid, Atalías-machi-Jesaías. Jesaíasʼbali, machergan, dulapaa-gakambe-mergu (70) nonikid. </v>
<v b="EZR" c="8" v="8">Sefatías-wagansikid, Micael-machi-Zebadías. Zebadíasʼbali, machergan, dulabake-mergu (80) nonikid. </v>
<v b="EZR" c="8" v="9">Joab-wagansikid, Jehiel-machi-Obadías. Obadíasʼbali, machergan, dulataled-ilabo gakambe-gakabaabak-mergu (218) nonikid. </v>
<v b="EZR" c="8" v="10">Selomit-wagansikid, Josifías-machi. Josifías-machibali, machergan, dulabaabak-mergu (160) nonikid. </v>
<v b="EZR" c="8" v="11">Bebai-wagansikid, Bebai-machi-Zacarías. Zacaríasʼbali, machergan, dulagwen-gakabaabak-mergu (28) nonikid. </v>
<v b="EZR" c="8" v="12">Azgad-wagansikid, Hacatán-machi-Johanán. Johanánʼbali, machergan, dulatar-gakambe-mergu (110) nonikid. </v>
<v b="EZR" c="8" v="13">Napi-sorba-nonimaladi, Adonicam-wagansikmalad, wemalad: Elifelet, Jeiel, Semaías. Amarbali, machergan, dulapaa-mergu (60) nonikid. </v>
<v b="EZR" c="8" v="14">Degine, Bigvai-wagansikmalad, Utai, Zabud. Amarbali, machergan, dulapaa-gakambe-mergu (70) nonikid. </v>
<v b="EZR" c="8" v="15">Ani, Esdras, Ahavaʼse dii-iirmakmaid-gakaba dulemar an oambikusad. Agi, ibapaa anmar ambikusad. Agi bela dulemar-bukwa, degi, dule-irwa-Bab-Dummadse-gormalad-bukwa an daksad. Levita-dulemardi an gwen daksasulid. </v>
<v b="EZR" c="8" v="16">Geb degine, dule-dummaganse an gochad: Eliezerʼse, Arielʼse, Semaíasʼse, Elnatánʼse, Jaribʼse, baid-dule-Elnatánʼse, Natánʼse, Zacaríasʼse, degi, Mesulamʼse. Degi, odurdaked-sailagan-Joiaribʼse, Elnatánʼse, an gochabalid. </v>
<v b="EZR" c="8" v="17">Degi, Iddoʼse geb we-dulemar an barmisad. Iddoʼde, Casifiaʼye-neg-nugad-e-dummadid. Amar bela Iddoʼga ibmar-sogmaloedi, Iddo-e-gwenadganga ibmar-sogmaloedi, Casifiaʼginmaladga-ibmar-sogmaloedi, an ega sogsad. Adi, anmar-Bab-Dummadse-goled-negga, anmarga dule-arbamalad-barmidagegar. </v>
<v b="EZR" c="8" v="18">Dog-nuedye anmar-Bab-Dummadga an sogdo. Bab-Jehová nued-anmargi binsamaid. Anmargala, dule-ibmar-nue-wisid Serebíasʼye-nugad barmialid. Serebíasʼde Mahli-wagangi-danikid. Mahliʼdi, Leví-wagangi-danimogad. Levíʼdi, Israel-e-machid. Serebías, e-machimala, degi, e-gwenadgan nonimalad. Serebíasʼbali bela machergan, warambe-gakabaabak-mergu (18) nonikid. </v>
<v b="EZR" c="8" v="19">Deginbali, anmarga Hasabías barmilearbalid. Hasabíasʼbali, Jesaías Merari-wagangi-danikid nonimogad, degi, e-gwenadgan, degi, e-machimala nonimogad. Bela machergan, waladulagwen-mergu (20) nonikid. </v>
<v b="EZR" c="8" v="20">Deginbali, anmargala, dulemar-Bab-Dummadse-goled-neggi-arbamalad dulataled-ilabo gaka dulagwen-mergu (220) barmiarbalid. Deun a-dulemar-e-dadgande, epenne, David-maiun, degi, e-dummagan-bukwaun, Levita-dulemar-bendakega na nug-imaksa gusad. Geb e-nugmar bela megisgusad. </v>
<v b="EZR" c="8" v="21">Degine, Ahava-dii-iirmakmaid-walikaa anmar mas-gunsuli-Bab-Dummadse-golega ambikusad, adi, anmar-Bab-Dummad-asabin na san-bipi-imakegar. Degine, anmar-naoedba Bab-Dummad anmar-bendakega. De-ukinbali, anmar-mimmigan, degi, anmar-ibmar-nuegan-sedoedi bonisuli guegar. </v>
<v b="EZR" c="8" v="22">Sordamar igarba anmar-isdarmaladgi anmar-bendakega, an reyse, sordamar danar-danar-bukwad anga barmidagega, an binge egisgusad. Deginbali, dule-moligi-urwemalad anga barmidagega, an binge ese egisgusbalid. Ar ade, anmar bato reyga sogsagusbinned: Dule Bab-Dummadba-gudimaladi, Bab-Dummad nue bendakmaiye, egi nued binsamaibarye. Degi-inigwele, dule-Bab-Dummad-igarba-dasurmaladdi, Bab-Dummad ourwega na imakdamarye. </v>
<v b="EZR" c="8" v="23">Degisoggu, anmar Bab-Dummadse-golega mas-gunsuli-gudii gussunnad, degi, anmar-Bab-Dummadse anmar nue gochad, adi, anmar-bendakegar. Degine, Bab-Dummad anmar-ese-goled itosad, geb anmar-bendaknonikid. </v>
<v b="EZR" c="8" v="24">A-sorbali, dule-irwa-Bab-Dummadse-gormalad-dummagan, e-dummagan-warambe-gakabo (12) an bachikii urbisad. Amarde, wemardo: Serebías, Hasabías, degi, e-gwenadgan e-ambebar (10). </v>
<v b="EZR" c="8" v="25">Geb agine, rey, ibmar-ebulemaladi, mani, olo, anmar-Bab-Dummadga uksagusad, degine, dule-ega-binsaed-dakmalad, dule-dummagan, degi, bela Israel-dulemar-gudigusmalad uksamarmogad, Bab-Dummadse-goled-neg-sobega. A-ibmarmala a-dulemar-asabinni nibirgi an wilubdaksad. </v>
<v b="EZR" c="8" v="26">Nibirgi an wilub-daksadi, wemalad: Mani, nibir-milidulabo-gakabaabak gaka dulataled-ilagugle gaka dulabo-gakambe (48,750). Ibmar-ebulemalad-manibiid, nibir-miligugle gaka dulataled-ilatar (7,500). Ormar, nibir-miligugle gaka dulataled-ilatarba (7,500). </v>
<v b="EZR" c="8" v="27">De-ukinbali, nog-dummagan-orbiid gwadulagwenba (20). A-nogmar nibirambe-gakabakebak (19) aidikued. Nog-nuegan-esgoro-gordikidgi-sobaled ise-daarmakarmalad, oryob-gargeguedi, gwabobar. </v>
<v b="EZR" c="8" v="28">Geb a-sorbali, dule-irwa-Bab-Dummadse-gormaladga an sogded: “Bemala, degi, Bab-Dummadse-goled-neggi-ibmar-ebulemalad, Bab-Jehováʼga nug-imaklesmalad. E-binsaedba-ibmar-uksamaladi, we-ibmarmalad: Mani, degi, olo. Amardi, Bab-Jehová-anmar-dadgan-e-Bab-Dummadgadid. </v>
<v b="EZR" c="8" v="29">Nue we-ibmarmar be dakmalo, nue sabomalo, Jerusalén-neggweburgi Bab-Jehováʼse-goled-neg-imbagi ibmar-wilub-imaklegedse. Agi, dule-irwa-Bab-Dummadse-gormalad-e-dummagan-asabin, degi, Levita-dulemar, babgan-neguya-sedimalad-asabin, wilub-imaklegoed.” </v>
<v b="EZR" c="8" v="30">Degisoggu, mani, olo, Bab-Dummadse-goled-neggi-ibmar-ebulemalad, bela wilub-imaklesadi, dule-irwa-Bab-Dummadse-gormaladga, degi, Levita-dulemarga, uklesad, adi, amar Jerusalénʼse anmar-Bab-Dummadse-goled-negse sedmalagar. </v>
<v b="EZR" c="8" v="31">Gebe-Nii-gwichid-ibambe-gakabogi anmar Ahava-dii-iirmakmaidgi-bukwa, Jerusalénʼse aligusad. Igarbali, Bab-Dummad bela-belad anmar-bendaksad, anmar-isdarmaladgi, degi, dule-ibmar-atursamaladgi anmar-bendaksabalid. </v>
<v b="EZR" c="8" v="32">Geb Jerusalénʼse anmar modapidgi, wis ibapaa an obunnosmalad. </v>
<v b="EZR" c="8" v="33">Geb ibabakegi, anmar-Bab-Dummadse-goled-neggi, mani, olo, Bab-Dummadse-goled-neggi-ibmar-ebulemalad, anmar wilub-imaksamalad. Geb, dule-irwa-Bab-Dummadse-goled-Meremot Urías-machi, aga ibmar-wilub-imaklesadi anmar uksad. Degine, Finees-machi-Eleazar, Meremot-walik gwismogad. Amar-abargi Levita-dulemar gwismarmogad. Amardi, wemalad: Jesúa-machi-Jozabad, degi, Binúi-machi-Noadías. </v>
<v b="EZR" c="8" v="34">A-ibagi bela ibmarmar ebislesad, degi, wilub-imaklesad, degi, bela e-aidikuedi narmaklesad. </v>
<v b="EZR" c="8" v="35">A-sorbali, Israel-Dulemar-galesgusmalad-gannar-nonimaladi Israel-e-Bab-Dummadga ibmar-ogumakar-ukleged ukdemalad. A-dulemar we-ibmar-durgan uksamalad: Moli-bebe-nikad-sapingana, warambe-gakabo (12). Sibad-wawaad-machergan, waladulabake-gakambe-gakanergwa (96). Sibad-wawaad-sapingana, waladulapaa-gakambe-gakagugle (77). Degine, e-isgued-ular uksamarbalid: Sibad-machergan, warambe-gakabo (12). Bela Bab-Jehováʼga weligwaledgi we-ibmarmar-ogumakar uklesad. </v>
<v b="EZR" c="8" v="36">Geb degine, Éufrates-diwar-dad-argwanedsik dummagan-negdakmamaidga, degi, suar-ibed-dummaganga, rey-igar-uksadi, uklesad. Amarde, Israel-dulemar-bendaksamarmogad, Bab-Dummadse-goled-neg-soblesad bendaksamarbalid. </v>
<v b="EZR" c="9" v="1">Bela we-ibmarmar-bergusad-sorbali, dule-dummaganga-mamaid anse nonimalad, weyob anga sognonimalad: “Anmar-Israel-dulemar, dule-irwa-Bab-Dummadse-gormalad, degi, Levita-dulemarse-bakale, dulemar-baigangi bangusurmalad, degine, e-galagwensur-daedgi amba nanadimalad. A-dule-baigan, wemalad: Canaán-dulemar, Het-dulemar, Ferezeo-dulemar, Jebuseo-dulemar, Amón-dulemar, Moab-dulemar, Egipto-dulemar, degi, Amorreo-dulemar. Israel-dulemardi, a-dulemar-daedba ibmar-isgana imakdimarmogad. </v>
<v b="EZR" c="9" v="2">”Ar Israel-dulemar, we-dulemar-baigan-omegan-nikudmalad. Deginbali, Israel-dulemar, e-masmalaga, dule-baigan-e-sisgan-ukdemalad. Bab-Dummad-na-e-dulemar-susadi, emide, dulemar-baiganbo ablis-apurudmalad. Dule-dummagan, dule-negsemamaid, a-inseba na we-isguedgi isgudmalad.” </v>
<v b="EZR" c="9" v="3">Deyob an itosgua, an mor-yoidi, degi, an-suba-dummad-yoidi, nunmak-itogedbali, siir-siir an imaksad, sailagia unge-unge an imaksad, degi, aku-sigamarse-bakale, deyob an imaksad. Geb degi, nue-wile-itogedbali, napagi-maada an sigisad. </v>
<v b="EZR" c="9" v="4">Dulemar-galesgusmalad-nonimalad-e-isgusad-ular, anse Israel-e-Bab-Dummad-Igar-Maidba-gudimaladi ambikunonimalad. Ar andi, neg-sedoguedse Bab-Dummadga-ibmar-ogumakar-ukleged-wachise gwage-nunmak an itosii gusad. </v>
<v b="EZR" c="9" v="5">Sedogusgua, Bab-Dummadga-ibmar-ogumakar-ukleged-wachigine, an gwage-nunmakedi wis gadigusad. Degi, an mor-yoidi, suba-dummad-yoibalidi esiirmakagwale, napagi yokorgi-sindigar an-Bab-Dummad-Jehováʼse-golega an argan onakwisad. </v>
<v b="EZR" c="9" v="6">Degi, Bab-Dummadga an sogded: “Bab-Dummadye, bela-belad an akusunna itoged, an bingedar bese goled. Ar anmar-isguedi nue anmargi wilub-obicha naid. Anmar galagwensuli-bela-bela-isguedgi-nanadiidi bese warmaksa naid. </v>
<v b="EZR" c="9" v="7">Anmar-dadgan-ibagan-akale, emi-ibagansega, bela-belad anmar begine dummad-nodiid. Anmar-isgued-ular, bela anmar, anmar-reymar, degi, anmar-irwa-bese-gormalad, reymar-yar-baid-baidsik-negdakmamaidga anmar urmaklesad. Anmala, emarse es-suidgi naibigusad, gales gusad, anmar-ibe ibmar sulesad, ise-mesagwale anmar gusad, emi-ibagi amba imaklediidyob. </v>
<v b="EZR" c="9" v="8">”Anmar-Bab-Dummad-Jehováʼye, emide be, sikwas be-sabguedi be anmarse oyosad. Anmar-gwenna-gwenna dulemargi-ollor-guega wis be anmar-imaksad. Bese-goled-neg-islidikidgi-ambikuega be anmar-imaksabalid. Degi, ibagan-nued be anmarse oyosad, anmar maiga-bukwa-gusadgi dula-gudiguega wis be anmar-imaksabalid. </v>
<v b="EZR" c="9" v="9">Bab-Dummadye, anmar dulemar-e-maiga-gudigus-inigwele, bedina gwen anmargi bangussulid. Aka bur Persia-yar-e-reymar wile anmar-dakega be imaksad. Bese-goled-neg-bibichis-gusadi, gannar-sobega be anmargi burba-nuegan oubosad. Judá-yalagi, degi, Jerusalén-neggweburgi be anmar-bendakmaid, adi, melle bonigan anmarse warmakegar. </v>
<v b="EZR" c="9" v="10">”Emide, Bab-Dummadye, anmar we-ibmar-isgana-imaksadgine, ¿ibu an bega sogmaloe? Ar ade, anmar be-Igar-Maidbali gwen ibmar imaksasulid. </v>
<v b="EZR" c="9" v="11">Be-maigan-be-gayaburba-barsogmaladba, be iduakwaa anmar-owisosgusad. Deun, weyob be sogsagusad: ‘Bemar we-yarse dogmaloedi, degi, we-yar be gamaloedi, nue-isgus-naiye, dule-gudimalad ibmar-isgana-imakedba, bela-belad we-yar nue-gagalesye. Bela a-yala nue-isgus-naiye be anmar-owisosanad.’ </v>
<v b="EZR" c="9" v="12">Deginbali, be anmarga sogsagusbalid: ‘Bemar, melle be-sisgan, we-macherganga be ukmaloye. We-dulemar-e-bunamaladi, melle be-masmalaga be ukmarbaloye. Degine, we-dulemarbo, melle be igar mesmaloye. Melle be bendakmaloye, adi, bemar gandikidba nanadii-gumalaga, degi, we-yargi ibmar-nuegan-nikad-gundii gumarbaligar. We-yar-nued geb be-mimmiganga degisadegu be obemaloye.’ </v>
<v b="EZR" c="9" v="13">”Bab-Dummadye, anmar bela-belad isgusad an na magar itoged. Anmar sabsur-odurdaklegedwilubbinad. Degite, be anmar-Bab-Dummad-guedgi, be sabsur anmar-odurdaksasulid. Wile be anmar-dakedbali, napi-ichee be anmar-obedapid. </v>
<v b="EZR" c="9" v="14">Bab-Dummadye, ¿anmarde Be-Igar-Maidba bar nanasuli gumalode? ¿Gannar we-dulemar-baigan-omegan ibmar-galagwensuli-imakmaladbo nikumai gumarbalode? Adi surbali. Bab-Dummad, ar deyobile, ¿be anmarse ulussulirde, be anmar obelossulirde? Be anmarse ulusale, bela be anmar-obelosale, dule wargwensaar begi gwen wakichasuliled. </v>
<v b="EZR" c="9" v="15">”Bab-Jehováʼye, Israel-e-Bab-Dummad, bedi dule-napiragwadid. Bedi, emi-ibasega, nabir danakwaa wis-ambikuega be anmar-imaksad. Anmar be-asabin ambikued-wilubsulinad. Ar anmar begi isgusad, degi-inigwele, anmar be-asabinni bukwamalad.” </v>
<v b="EZR" c="10" v="1">Esdras Bab-Dummadse-goled-neg-asabin, Israel-dulemar-isgusad-ular, ise-boale, degi, yokorgi-sindigar, Bab-Dummadse gorsiidgine, bukidar Israel-dulemar: Machergan, omegan, mimmiganse-bakale, ese ambikunonikid. A-dulemar, bela ise-boedbimarmogad. </v>
<v b="EZR" c="10" v="2">Geb degine, Jehiel-machi-Secanías, Elam-wagangi-danikid, Esdrasʼse aligusad. Geb weyob ega sogded: “Anmar, omegan-Israel-dulesurmalad nikus-nanasoggu, anmar-Bab-Dummadgi nue-nosad. Degi-inigwele, amba sunna anmar bendakleged. </v>
<v b="EZR" c="10" v="3">Degisoggu, anmar, anmar-Bab-Dummadbo, igar mesmardo. Emi, bela we-omegan-Israel-dulesurmalad anmar metemaloye, mimmigangi bangumarbaloye, be anmargala binsaed-uksadba, deyob anmar imakodo. Degi, dule-Bab-Dummad-Igar-Maidba-nanadimalad-sogsamogadba, deyob anmar imakodo.” Degisoggu, Bab-Dummad-Igar-Maidba imaklesundo. </v>
<v b="EZR" c="10" v="4">Geb degi, Esdrasʼga sogdemalad: “Gwichibin be imake, ar we-igarde be imakergebed, ar anmar be-bendakmogoed, gandik be-sae, be ibmar imake.” </v>
<v b="EZR" c="10" v="5">Degidgine, Esdras gwichibin imaksad. Geb Esdras, dule-irwa-Bab-Dummadse-gormalad-e-dummagan, Levita-dulemala, bela Israel-dulemala ibmar-sogsamaladba-ise-sogar-imakega, imaksad. Degisoggu, Israel-dulemala ise-sogar eyeye na sogsamalad, deyob imakmaloye. </v>
<v b="EZR" c="10" v="6">Geb agi, Esdras, Bab-Dummadse-goled-neg-asabin-sii nadsunnad. Geb Johanán-e-gabednegse naded. Johanánʼde, Eliasib-machid. Agine, dulemar-galesgusmalad-gannar-nonimalad-e-isgusadba, Esdras, nue bukib-binsaedba, gwen gobsasuli, mas-guchasuli, gabided. </v>
<v b="EZR" c="10" v="7">Geb sorbali, dulemar-galesgusmalad-nonimaladse gorlesad. We-dulemarse gorlesad: Judá-yalagi-bukmaladse, degi, Jerusalénʼgi-bukmaladse. Ega weyob soglesad: “Jerusalén-neggweburse ambikunonimaloye.” </v>
<v b="EZR" c="10" v="8">Degi, ega soglesbalid: “Dule ibapaagwadgi nonisulile, bela ei e-nainumar-nikadi sulegoye. Ar igi-dummagan, degi, Judío-girmar-dummagan igar-mesisa, deyob guoye. Degi, dulemar-galesgusmalad-nonimalad-imbagi, bemar-ononnolegoye,” ega soglesad. </v>
<v b="EZR" c="10" v="9">Geb degine, a-ibapaagwadgi, bela machergan Judá-yarginmalad, degi, Benjamín-yarginmalad, Jerusalén-neggweburse ambikunonimalad. Deunni, nii-walabakebakgi, e-iba-durgwengi, bela dulemar Bab-Dummadse-goled-neggi ambikued-neg-naidgi ambikusmalad. Degi, weyob ibmar-soglesadba, nue dobee itodmalad. De-ukinbali, dii nue-winaibarsoggu, a-bakas bela-belad wawanmakbukwad. </v>
<v b="EZR" c="10" v="10">Geb degi, dule-irwa-Bab-Dummadse-goled-Esdras gwichibin imaksad. Geb amarga weyob sogded: —Bemar, bela-belad Bab-Dummadgi nue isgusad, omegan-Israel-dulemarsurmalad be nikusmalad. Degidbali, bela-belad Israel-dulemar-isguega be imaksamalad. </v>
<v b="EZR" c="10" v="11">Emi, anmar-dadgan-e-Bab-Dummad-Jehová-asabin, be-isgusmalad be barsogmarsun. Bab-Jehová-ibmar-abegedba be imakmalo. Degine, dule-Bab-Jehová-wissurmaladgi be bangumalo, omegan-be-dulamarsulid be metemalo. </v>
<v b="EZR" c="10" v="12">Geb, bela dulemar gandikidba, Esdras-abin sogdemalad: —Ar deyobdo. Degiirdi nabir, be-sogedba anmar imako. </v>
<v b="EZR" c="10" v="13">Degi-inigwele, anmar bukidarsoggu, degine, diide nue-winaibarsoggu, anmar geg weyob magaba bukwa gued. Ar we-igarde binsa ibagwenadye, degi, ibabogwadye soglesulid, ar ade, anmar bukidar na we-igargi isgusmaladbiid. </v>
<v b="EZR" c="10" v="14">”Degisoggu, anmar sogsundo, dule e-neggweburga-dummadga-gudimalad, e-sordagan-ular, wegi beoye, adi, amar-ular sunmakegar. Geb dulemar-omegan-Israel-dulesulid-nikusmalad iba-sogedba nonimaloed. Wemar dule-dummagan-abargi, dule-igar-nabiromalad-abargi, degi, e-neggwebur-e-neggwebur-iliba wese nonimaloed. Adi, Bab-Dummad anmar egi-isgusad-ular anmarse-urwemaidi, melle bar anmarse urwegar.” </v>
<v b="EZR" c="10" v="15">Geb degi, unnila Asael-machi-Jonatán, Ticva-machi-Jahazías, wemar-ebogwad, we-ibmar-sogsamaladgi gwisgusad, degine, Levita-dulemar-ebogwad Mesulam, Sabetai, we-dulemarba nai gusmarmogad. </v>
<v b="EZR" c="10" v="16">Dulemar-gales-selesgusmalad-nonimaladdi, na sogedba imaksad. Geb degine, dule-irwa-Bab-Dummadse-goled-Esdras, neguya-gwenna-gwennagi dummadga-gudimalad amisad, adi, dulemar-omegan-Israel-dulesulid-nikusmaladga igar-amiegar. Geb, nii-warambegi, a-ibagwenadgi, dulemar e-neggweburmar-ular dummadga-besmaladi na igar-amidmalad. </v>
<v b="EZR" c="10" v="17">Degi, gebe-nii-yolesad-ibagwenadgi, bela-dulemar omegan-Israel-dulemarsulid-nikusmaladga igar-nabiroleged bergusad. </v>
<v b="EZR" c="10" v="18">Dule-irwa-Bab-Dummadse-gormalad-e-wagan, omegan-Israel-dulesulid-nikusmalad, wemalad: Josadac-machi-Jesúa, Josadac-wagangi-danikid, degi, e-gwenadgan: Maasías, Eliezer, Jarib, Gedalías. </v>
<v b="EZR" c="10" v="19">We-dulemar na nue-ise-sogar sogsamalad, we-omegan-Israel-dulesurmalad anmar metemaloye. Degine, amarde, e-isgued-eliega, Bab-Dummadga sibad-wawaad-machered-wargwen ogumakar uksamarbalid. </v>
<v b="EZR" c="10" v="20">Imer-wagansikid: Hanani, Zebadías. </v>
<v b="EZR" c="10" v="21">Harim-wagansikid: Maasías, Elías, Semaías, Jehiel, Uzías. </v>
<v b="EZR" c="10" v="22">Pasur-wagansikid: Elioenai, Maasías, Ismael, Natanael, Jozabad, Elasa. </v>
<v b="EZR" c="10" v="23">Levita-wagansikid: Jozabad, Simei, Kelaía. Kelaíaʼde, Kelita-duled. Petaías, Judá, Eliezer. </v>
<v b="EZR" c="10" v="24">Dule-Namakmalad-e-wagansikid: Eliasib. Dule-yawagak-dakmalad-e-wagansikid: Salum, Telem, Uri. </v>
<v b="EZR" c="10" v="25">Deginbali, Israel-dulemar-baigansikmalad. Paros-wagansikid: Ramía, Jezías, Malquías, Mijamín, Eleazar, Malquías, Benaía. </v>
<v b="EZR" c="10" v="26">Elam-wagansikid: Matanías, Zacarías, Jehiel, Abdi, Jeremot, Elías. </v>
<v b="EZR" c="10" v="27">Zatu-wagansikid: Elioenai, Eliasib, Matanías, Jeremot, Zabad, Aziza. </v>
<v b="EZR" c="10" v="28">Bebai-wagansikid: Johanán, Hananías, Zabai, Atlai. </v>
<v b="EZR" c="10" v="29">Bani-wagansikid: Mesulam, Maluc, Adaía, Jasub, Seal, Ramot. </v>
<v b="EZR" c="10" v="30">Pahat-Moab-wagansikid: Adna, Quelal, Benaía, Maasías, Matanías, Bezaleel, Binúi, Manasés. </v>
<v b="EZR" c="10" v="31">Harim-wagansikid: Eliezer, Isías, Malquías, Semaías, Simeón, </v>
<v b="EZR" c="10" v="32">Benjamín, Maluc, Semarías. </v>
<v b="EZR" c="10" v="33">Hasum-wagansikid: Matenai, Matata, Zabad, Elifelet, Jeremai, Manasés, Simei. </v>
<v b="EZR" c="10" v="34">Bani-wagansikid: Madai, Amram, Uel, </v>
<v b="EZR" c="10" v="35">Benaía, Bedías, Quelúhi, </v>
<v b="EZR" c="10" v="36">Vanías, Meremot, Eliasib, </v>
<v b="EZR" c="10" v="37">Matanías, Matenai, Jaasai, </v>
<v b="EZR" c="10" v="38">Bani, Binúi, Simei, </v>
<v b="EZR" c="10" v="39">Selemías, Natán, Adaía, </v>
<v b="EZR" c="10" v="40">Macnadebai, Sasai, Sarai, </v>
<v b="EZR" c="10" v="41">Azareel, Selemías, Semarías, </v>
<v b="EZR" c="10" v="42">Salum, Amarías, José. </v>
<v b="EZR" c="10" v="43">Nebo-wagansikid: Jeiel, Matatías, Zabad, Zebina, Jadau, Joel, degi, Benaía. </v>
<v b="EZR" c="10" v="44">Bela-wemar, omegan-Israel-dulemarsurmalad-nikusmaladid. Geb degi, na e-omegangi bangudmarsunnad, e-mimmigangi aibatemarsunnad.</v>
<v b="NEH" c="1" v="1">Ani, Nehemías Hacalías-machi, angi-ibmar-gusad an narmaksiid. Rey-Artajerjes birga-durgwengus (20) negdakmaidgi Nii-Quisleuʼye-nugad gwichidgi, deunni, an Susa-neggwebur-gandikidgi gudiid. We-Susaʼgi reyneg-siid. </v>
<v b="NEH" c="1" v="2">Agi, deunni an-urba-Hanani, dule-Judá-yarginmaladba anse nonikid. Geb degi, a-dulemarse an egichided, Judío-dulemar-abonolesmaladi, igi gubukye, degine, Jerusalén-neggwebur, igi gusimoye. </v>
<v b="NEH" c="1" v="3">Degidgine, anga sokarmalad: “Judío-dulemar-abonolesa Jerusalén-neggweburse gannar-nonimaladi, bela-bela wilebukmalad, degi, binged-dummad-abargi gudidimalad. Jerusalén-neggweburdina, e-galumar bela omukulesad, e-yawagakmardi soogi ogumaklesad.” </v>
<v b="NEH" c="1" v="4">An deyob itosgua, an bosii gualid. Degine, ibagan undarsaar an bela-bela ulubgi nunmak-itodigusad. Geb degi, gwen mas-gunsuli an Bab-Dummad-Nibneggi-Maidse gornaigussunnad. </v>
<v b="NEH" c="1" v="5">Geb agi, an ega sogded: “Bab-Jehováʼye, Bab-Dummad nibneg-e-ibedye, be, be bela-bela gangued nikad. Dule-be-sabmalad, degi, be-igar-mamaidba-nanamalad be sabdaed. Degi, be amar-ebo igar-mesisadba be imakedsedaed. </v>
<v b="NEH" c="1" v="6">Bab-Dummad, bese an wilesagwa egissun, wis be an-itogena gadin, degi, an, be-maiga-gued, bitigi nued be dakena yeerban. An be-maigan-Israel-dulemarga bane-bane mutikidba, ibginedba an bese gornaid. Anmar-Israel-dulemar begi nue-nosad. A-ular, nunmak-itogedgi an na bega na barsogsunnad. Deginbali, ani, geb bela an-gwenadgan, anmar begi nue-nosmalad. </v>
<v b="NEH" c="1" v="7">Degi, anmar bela-bela begi isgusmalad, degine, be-Igar-Mesisadba, degi, be-sorda-Moisés-sogsadba anmar nanassurmarbalid. </v>
<v b="NEH" c="1" v="8">”Emisgi be ebinsao, be-sorda-Moisésʼga be-ibmar-sogsad: ‘Bemar angi nosmardibe, ani dule-yar-baid-baid-bukwadgi an be-oaisakioye. </v>
<v b="NEH" c="1" v="9">Degi-inigwele, bemar gannar anba nanamalale, geb an-Igar-Maidba bemar damalale, degi, aba bemar innikii gudimarbalile, gannar an bemar-suoed. Ar bemar dikasur mimilesdibe, an gannar bemar-suoed. Geb bia bemarga an neg nasiksa, a-negse an bemar-sedagoed, agi, angi nue binsadii gumalagar.’ </v>
<v b="NEH" c="1" v="10">”Bab-Jehová, anmar be-maiganad, degi, be-dulamarbalid, ar bela-bela be-ganguedba be anmar-abonosad. </v>
<v b="NEH" c="1" v="11">Bab-Jehováʼye, bese an wilesakwaa egissun, wis be, be-maiga-an-gued, be itogena gadin, degi, be-maimar bese-wilesagwa-gornaid be itogena gadin. Ar amardi bela be-nug-odummobimalad. An bese egisbardo, bitigi rey-asabin igar-nueganbi be anga uksana gadin.” Deunni a-ibagangine, an reyga nog-dakedid. </v>
<v b="NEH" c="2" v="1">Rey-Artajerjes birga-dulagwengus (20), negdakmaidgi, a-ibagwengi, Nisán-nii-gwichidgi, an ega vino uknaigua, rey bukib-itoge an-daksad. Ar rey gwen bukib-binsa an-dakdisursoggu, anse egisalid: </v>
<v b="NEH" c="2" v="2">—¿Ar ibiga be bukib-itoge? Ar gwen-nailikgu an be-daksurbalid, degisoggu, ibmar-baidba be bukib-binsadiirgebed. Agine, an bela-bela dobe-itonaded. </v>
<v b="NEH" c="2" v="3">Geb agi, reyga an sogded: —¡Dummad, bitigi be suibasaar dulamai-gusana yeerban! ¿Igi an bukib-itosuli an daklegosunna? Ar ade, neggwebur bia an-dadgan-napa-mamai bela bibisgar-siid, degine, e-yawagakmar sooba bela gummaksabalid. Aga, an bukib-binsadiid. </v>
<v b="NEH" c="2" v="4">Geb rey anse egichialid: —¿Ibu bega imakbi be an-abesunna? Geb agi, Bab-Dummad-nibneg-ibedse an goted. </v>
<v b="NEH" c="2" v="5">Geb agi, rey-abin an sogded: —Dummad, ar be nabir itogele, nabir angi be binsaele, Judá-yarse be an-barmiddo, neggwebur bia an-babgan-napa-mamaidse, adi, a-neggwebur gannar an sobbaligar. </v>
<v b="NEH" c="2" v="6">Deunni, rey, e-omeyalaba siid. Agi, rey anse egichialid: —Be nadele, ¿bule-melu be yogguoe? ¿Sana gannar be danibaloe? Geb an reyga sogsagu sana an gannar danikoe, agi, rey nuedgi an-barmisad. </v>
<v b="NEH" c="2" v="7">Geb degi, reyga an sogsabalid: —Dummad, be nabir itogele, an bese wilesakwaa egissundo, dummagan Éufrates-diwar-dad-argwanedsik-negdakmamaidga be anga gardamar narmake, adi, Judá-yargi an bonisuli dogegar. </v>
<v b="NEH" c="2" v="8">Geb reyga-sapur-daked-Asafʼse garda be narmakbalina yeerban. We-gardagi Asafʼga be sogodo: ‘Sapi-warmar Nehemíasʼga be ukoye, adi, urgomar-mamarega. We-urgomar, Bab-Dummadse-goled-neg-dikarba neg-gandikid-siid-e-yawagakmarga ebulegoed. Degine, neggwebur-e-galumargi yawagakmar-siid sobega we-urgomar ebulebaloed. Deginbali, Nehemías e-meged-neg sobega urgomar ega be ukbaloye.’ Ar Bab-Dummad angi nued-binsasoggu, rey we-gardamar anga uksasunnad. </v>
<v b="NEH" c="2" v="9">Geb an Éufrates-diwar-dad-argwanedsik dummagan-negdakmamaidse an nadsunnad. Geb agi, rey-garda-narmaksad, a-dummaganga an uksad. A-ukinbali, rey, suar-ibed-dummagan, degi, dule-bila-onomalad-moli-birgi-simalad anba barmisad. </v>
<v b="NEH" c="2" v="10">Degi-inigwele, Sanbalat Horón-neggweburgined, geb Tobías Amón-dulemarga-arbaed, Israel-dulemar-bendakega dule-gwensak noniye, itosmargua, bela-bela sae-itodmalad. </v>
<v b="NEH" c="2" v="11">Geb an Jerusalén-neggweburse modapid. Geb agine, ibapaagus an gudiidgine, </v>
<v b="NEH" c="2" v="12">mutikidbali an naded, anbali dulemar-ichesaar an sesad. Amargala bipisaale Bab-Dummad Jerusalén-neggweburga ibmar-imakbie-abeged an sogsasulid. Unnila anbi moli-birgi-sii nadapgusad, baigandi nagab nadapgusmalad. </v>
<v b="NEH" c="2" v="13">A-mutiki, Neba-Yawagak-Noedsik an nosad. Bia dii-e-saila-Dragónʼye-nugad-siidsik, degi, bia Ibmar-Isgana-Mied-e-Yawagak-Noed-siidsik an naded. Agine, an Jerusalén-neggwebur e-galumar-ganna-ganna-bukwad an daksad. Degine, e-yawagakmar bela soo-abin gummakar an daksabalid. </v>
<v b="NEH" c="2" v="14">Degidgine, Dii-e-saila-Yawagak-Dogedsik, degi, Rey-Dii-Wila-naidsik an naded. Degi-inigwele, geg an dogegusad, ar ade, moli-birgi-an-siidgi geg doged. </v>
<v b="NEH" c="2" v="15">Degisoggu, amba mutiksoggu, dian-maidba an nakwid gusad. Agi, neggwebur-e-galu-matusulid an nue argasad. Geb degine, gannar an bilisad, Neba-Yawagak-Noedsik an dognonikid. </v>
<v b="NEH" c="2" v="16">Ar deunni, dummagan-negdakmamaid wissurmalad, bia an arbi, degi, ibu an imakapi. Ar ade deunni, amba yoo an Judíoʼmarga ibmar-soged: Dule-irwa-Bab-Dummadse-gormaladga, dule-dummaganga, dummagan-negdakmamaidga, degi, dule-arbananaimaladga amba yoo an ibmar soged. </v>
<v b="NEH" c="2" v="17">Geb amarga an sogded: —Ar bemar nue wismalad, anmargala nue-neg-gagales-naid: Jerusalén-e-galumar-matusulid bela nue bibisgar-siid, degine, e-yawagakmar bela soose gummaksad. Degisoggu, anmar Jerusalén-e-galu-matusulid gannar sobnamarsun, adi, melle bar dulemar anmargi dodomalagar. </v>
<v b="NEH" c="2" v="18">Geb degine, amarga an sogdebalid, igi Bab-Dummad angi nued-binsasa, degine, igi anga rey sogsabali. Deyob-itosmargua, anga sokarmalad: —Anmar guakwado. Anmar neggwebur-e-galu-matusulid sobnamardo. Deyobi ibmar-nued saegala, yeer-itogedba arbadmarsunnad. </v>
<v b="NEH" c="2" v="19">Geb Sanbalat Horón-neggweburgined, Amón-dulemar-e-dummad-wargwen Tobíasʼye nugad, degi, Árabe-dule-Gesem, deyob itosgu, anmargi dodoarmalad, gegegwaye anmargi sokarmalad. Amar anmarga sokarmalad: —¿Ar bemar ibu imaknanai? ¿Ar bemarde reygi-gwisguoye sogmarde? </v>
<v b="NEH" c="2" v="20">Ar andi a-dulemar-abin sogded: —Bab-Dummad-Nibneg-Ibed, a anmar-ibmar-imaknaidgi nasguega anmar-imakoed. Anmardi e-maigan-gumalad. Anmar Jerusalén-neggwebur e-galu-matusulid obinosokalid. We-neggwebur bemargadsulid. Degisoggu, bemar ibmar-soged sate, ar be-dadgande weginmaladsurbalid. A-ulale, bemar anmarba arbaed sate. </v>
<v b="NEH" c="3" v="1">Degidgine, dule-irwa-Bab-Dummadse-goled-e-dummad Eliasibʼye nugad, na e-sordagan dule-irwa-Bab-Dummadse-gormaladmala, Sibad-Wawaad-Yawagak sobsamalad. Degine, a-yawagak Bab-Dummadga nug-imaksamalad, geb e-gwichi-gusadse ogwichiapmalad. Deginbali, neggwebur-galu-matusulid sobdemarbalid, neg-matusulid-warakwagwad-Hamea-nugadgi onoded, geb neg-matusulid-warakwagwad-Hananeel-nugadse sobsamalad. </v>
<v b="NEH" c="3" v="2">Geb a-dikarba galu-soblededi Jericó-dulemar egi arbasad. Geb amar-nagaba, Imri-machi-Zacur arbasmogad. </v>
<v b="NEH" c="3" v="3">Senaa-e-wagan Ua-Yawagak gannar sobsamalad. Geb e-yawagak-gamalad e-dikargi mesisad, degi geb, a-yawagak e-gwichi-gusadse ogwichiapmalad, geb a-yawagak-edimalad, degi, yawagak-abargi urgo-mesleged mesismarbalid. </v>
<v b="NEH" c="3" v="4">Geb a-yawagak-gwichidgi galu-soblededi, Cos-wagwa Urías-machi-Meremot, a-ailagi arbasad. Geb a-nagabali, Mesezabeel-e-wagwa Berequías-machi-Mesulam galu-sobsamogad. Geb Mesulam-arbanaid-nagaba, Baana-machi-Sadoc galu sobsamogad. </v>
<v b="NEH" c="3" v="5">Geb Tecoaʼginmalad a-galugi-arbasmarmogad. Degi-inigwele, Tecoa-dule-e-dummagandi a-arbaedgi bendaksasurmalad, yapa eba ibsagusmalad. </v>
<v b="NEH" c="3" v="6">Paseah-machi-Joiada, degi, Besodías-machi-Mesulam Yawagak-Seredye nugad gannar sobsamalad. Geb e-yawagak-gamalad e-dikargi mesisad, degi, geb a-yawagak e-gwichi-gusadse ogwichiapmalad, geb a-yawagak-edimalad, degi, yawagak-abargi urgo-mesleged mesismarbalid. </v>
<v b="NEH" c="3" v="7">Geb a-yawagak-gwichidgi galu-soblesadi, Melatías Gabaón-neggweburgined, degi, Jadón Meronot-neggweburgined egi arbasmogad. Amarbali, Gabaón-neggweburginmalad, degi, Mizpa-neggweburginmalad arbasmarmogad. A-dulemarde, Éufrates-diwar-dad-argwanedsik dule-negsemaid e-maiganga gusmalad. </v>
<v b="NEH" c="3" v="8">A-dulemar-nagaba, Harhaía-machi-Uziel, galu-sobsamogad. Harhaíaʼde, or-sobedid. Degi, Hananías, dule-ina-wawadikid-sobedid, a-dikarba galu-sobsamarmogad. Amar-ebogwa, Jerusalén-neggwebur-e-galumar gannar sobsamalad, Galu-Matar-Dummadye-nugad-nagase arbasmalad. </v>
<v b="NEH" c="3" v="9">A-nagabali, Hur-e-machi-Refaías galu-nudaksamogad. Hurʼde, Jerusalén-neggwebur-abala dummadga-maigusad. </v>
<v b="NEH" c="3" v="10">A-nagabali, Harumaf-machi-Jedaías, e-neg-asabin arbadmogad. Degine, a-nagaba, Hasabnías-machi-Hatús, arbasmogad. </v>
<v b="NEH" c="3" v="11">Geb amar-nagaba, Harim-machi-Malquías, Pahat-Moab-machi-Hasubʼmala, arbasmarmogad. Degi, amar Neg-Suid-Soo-Galuye-nugadgi arbasmalad. </v>
<v b="NEH" c="3" v="12">A-nagabali, Halohes-machi-Salum, na e-sisganmala galu sobnanai-gusmarmogad. Salumʼde, Jerusalén-neggwebur-abala dummadga mai gusad. </v>
<v b="NEH" c="3" v="13">Degine, Hanún, Zanoa-neggweburginmaladmala Neba-Yawagak sobsamarmogad. Degine, e-yawagak-gamalad e-dikarba mesismalad, a-yawagak e-gwichi-gusadse ogwichiapmalad, geb a-yawagak-edimalad, degi, yawagak-abargi urgo-mesleged mesismarbalid. Degi, neggwebur-e-galumar dali-dulataled-ilabo gaka dulabo-gakambe-sugu (250) onudaksamalad, Ibmar-Isgana-Mied-e-Yawagak-Noed siidse. </v>
<v b="NEH" c="3" v="14">Deginbali, Recab-machi-Malquías, Ibmar-Isgana-Mied-e-Yawagak sobsamogad. Recabʼde, Bet-Haquerem-yar-dakmai-gusad. Malquías yawagak-edimalad, degi, yawagak-abargi urgomar-mesleged mesisad. </v>
<v b="NEH" c="3" v="15">Colhoze-machi-Salum Dii-Saila-e-Yawagak nudaksad. Colhozeʼde, Mizpa-yargi-dummadga-maigusad. Salum, Dii-Saila-Yawagak-uas gannar sobsad, e-yawagakmargi urgo-dummagan-sommeremalad nasiksad, geb e-gwichi-gusadse ogwichiapid. Salum, yawagak-edimalad, degi, yawagak-abargi urgomar-mesleged mesisad. Deginbali, dii-wilasar-naid, Siloéʼye-nugad, a-galu-matusulid, Salum nudaksabalid. We-dii-wilasar-naidde, Rey-Nainu-naba naid. A-akale, Salum, David-neggweburse arsanmar aidemaidse, galu nudaksad. </v>
<v b="NEH" c="3" v="16">Salum-arbanaid-nagaba, Azbuc-machi-Nehemías, galu-nudaksamogad. Nehemíasʼde, Betsur-neggwebur-abala dummadga-maigusad. A-dulede, David-neg-uan-asabin neg-naidsega, degi, dii-wila-naidse, degine, sordamar-neg-bukwadse, arbasad. </v>
<v b="NEH" c="3" v="17">Nehemías-nagaba, Levita-dulemar, degi, Bani-machi-Rehum, galu-nudaksamarmogad. A-nagabali, Hasabías, e-yar-nuggi galu nudaksamogad. Hasabíasʼde, Keila-neggwebur-abala dummadga-maigusad. </v>
<v b="NEH" c="3" v="18">Hasabías-sorba e-gwenadgan arbasmarmogad, Henadad-machi-Bavai. Henadadʼde, Keila-neggweburmar-abala dummadga-maigusmogad. </v>
<v b="NEH" c="3" v="19">Jesúa-machi-Ezerʼdi, gingimar-saboleged-neg-bukwadse galu nudaksamogad. Jesúaʼde, Mizpa-neggweburgi dummadga-maigusad. </v>
<v b="NEH" c="3" v="20">Amar-nagaba, Zabai-machi-Baruc, bela-bela yeer-itogedgi galu-nudaksamogad. E-dikar-abingunaidgi onoded, dule-irwa-Bab-Dummadse-goled-bur-dummad-Eliasib-e-neg-yawagakse, Baruc nudaksamogad. </v>
<v b="NEH" c="3" v="21">Baruc-nagaba, Urías-machi-Meremot, galu-nudaksamogad. Eliasib-neg-doged-akar, a-neg-bergunaidse, Meremot galu-nudaksad. Meremotʼde, Cos-wagwad. </v>
<v b="NEH" c="3" v="22">Meremot-nagaba, dule-irwa-Bab-Dummadse-gormalad Jerusalén-dikarba-mamaimaladi galu-nudaksamarmogad. </v>
<v b="NEH" c="3" v="23">Dule-irwa-Bab-Dummadse-gormalad-nagaba, Benjamín, Hasubʼmala, na e-negmar-asabin galu-nudaksamarmogad. Geb amar-nagaba, Maasías-machi-Azarías, e-neg-asabin galu-matusulid nudaksamogad. Azaríasʼde, Ananías-e-wagwad. </v>
<v b="NEH" c="3" v="24">Azarías-nagaba, Henadad-machi-Binúi, galu-matusulid nudaksamogad. Binúi, Azarías-e-neg-akar-onoded, galu-abingunaidse nudaksad. </v>
<v b="NEH" c="3" v="25">Uzai-machi-Palal, galu-abingunaidgi galu-nudaksa-gusad. A-galu-nudaklesadi, neg-suid-gwichid-asabin nudaklesad. A-neg-suidde esgarya-neg-imbasik reyneg-nagaba siid. Faros-machi-Pedaías, Palal-nagaba, galu nudaksamogad. </v>
<v b="NEH" c="3" v="26">Bab-Dummadse-goled-neggi-arbamalad, Ofel-yar-mullugi-mamaimaladi, dad-nakwedsik Dii-Yawagak-Noed-asabin galu nudaksamalad. Neg-suid-nogwichidse nudaksamalad. </v>
<v b="NEH" c="3" v="27">Amar-nagaba, Tecoaʼginmalad, neg-suid-nogwichid-akar, Ofel-galuse nudaksamarmogad. </v>
<v b="NEH" c="3" v="28">Dule-irwa-Bab-Dummadse-gormalad na e-neg-e-neg-asabin Moli-Yawagak-Noed-akar galu nudaksamalad. </v>
<v b="NEH" c="3" v="29">Amar-nagaba, Imer-machi-Sadoc, e-neg-asabin galu-nudaksamogad. Sadoc-nagaba, Secanías-machi-Semaías, a-galu-nudaksamogad. Secaníasʼde, Dad-Nakwedsik-Yawagak-Noed-siid-dakedid. </v>
<v b="NEH" c="3" v="30">Semaías-nagaba, Selemías-machi-Hananías, degi, Salaf-machi-nergwad (6) Hanúnʼye-nugadmala galu nudaksamarmogad. Wemar-nagaba, Berequías-machi-Mesulam, e-neg-asabin galu-nudaksamogad. </v>
<v b="NEH" c="3" v="31">Degine, Mesulam-nagaba, Malquías dule-orgi-ibmar-sobedi, galu nudaksamogad. A-dule, Bab-Dummadse-goled-neggi-arbamalad-e-negse, degi, ibmarmar-manigi-ukleged-negse, nudaksad. A-galu, Igar-Itoleged-e-Yawagak-Noed-asabin, dulemar-ambikued-neg-e-galu-abingunaidse nudaksad. </v>
<v b="NEH" c="3" v="32">Degine, dule-ambikued-neg-akar Sibad-Wawaad-Yawagak-Noedse dule-orgi-ibmar-sobmalad, degine, dule manigi-ibmar-ukmalad galu-nudaksamarmogad. </v>
<v b="NEH" c="4" v="1">Sanbalat itoargu, anmar Jerusalén-neggwebur-e-galu sobnanaiye, bela-bela sae-itoded, geb nue-uluded. Agine, Judíoʼmargi dododed. </v>
<v b="NEH" c="4" v="2">Geb Sanbalat e-gwenadgan-wagab, degi, Samaria-sorda-bila-onomalad-wagab sogded: —We-Judíoʼmar, gegegana, ¿we, ibu-imaknanai? ¿Wede we-neggwebur-galu gannar sobmaloye sogmarde? ¿Ar Judíoʼmarde gannar e-Bab-Dummadga ibmar-ogumakar-uknai-guoye sogmarde? ¿Ar ibagwen-dummad we-arbaed gagamaloye sogmarde? ¿Ar akwa-gummaksamalad, bela ubigwar-gusmalad, gannar ebugoye sogmarde, we-galu gannar a-akwagi sobegar? Adi surbali. </v>
<v b="NEH" c="4" v="3">Sanbalat weyob sogsagu, deunni, Amón-dule Tobías, e-dikarba gwichid. We-dule sogdemogad: —We-galu-akwabi-sobnanaidgi, achu-bunnu-wawaad egi nakwidele, yaar-nadeled. </v>
<v b="NEH" c="4" v="4">Degi, an Bab-Dummadse goted: “Anmar-Bab-Dummadye, nue be itoge, bule nue-isdarsunna anmar-dake be daksunna. Isdar anmargi-sunmaknanaid, egi dukin-aibined be imake. E-isdarmaladga be urmake. E-isdarmaladse yogasaar-gales-yar-baid-baidse ebipileged. </v>
<v b="NEH" c="4" v="5">Bab-Dummad, ar we-dulemar galu-sobnanaidgi sunnasur sunmaksamarsoggu, melle e-ibmar-isdar-imaksamalad igi-barsaye be sogo. E-isgusmalad, melle ega be osulogo.” </v>
<v b="NEH" c="4" v="6">Degisoggu, anmar anba galu-matusulid sobnai-guarmarsunnad. Ar dulemar bela-bela nue yeer-itogedgi arbanai gusmarsoggu, bato negabargus anmar galu onakmalad. </v>
<v b="NEH" c="4" v="7">Ar Sanbalat, Tobías, Árabe-dulemar, Amón-dulemar, degi, Asdodʼginmalad itoarmargu, Jerusalén-neggwebur-e-galu-matusulid gannar soblenaiye, degine, galumar bato nue edilemaiye, amar nue bela-bela sae-itosmalad. </v>
<v b="NEH" c="4" v="8">Degisoggu, we-dulemar igar-amismalad, adi, Jerusalénʼgi gwisgunamalagar, bela Jerusalén-neggwebur oichomalagar. </v>
<v b="NEH" c="4" v="9">Geb degine, anmardi anmar-Bab-Dummadse goted. Degidgine, anmar igar-amisad, mutikidba, degi, ibginedba sordamar neggi-nakulegega ogwismaloye. </v>
<v b="NEH" c="4" v="10">Deunni, Judá-yargi-bukmaladdi sogdemalad: “Dulemar-akwa-berbemalad geggusmalad, deginbali, akwamar-mileded yaisursoggu, anmar galu-matusulid geg bar-sobdo.” </v>
<v b="NEH" c="4" v="11">Degine, anmar-isdarmalad sogdemalad: “Melle anmar-wisguega anmar imakmalo, degi, melle anmar-dakega imakmarbalo. Judíoʼmar bato yaba-gudii anmar-dakdamaloed, geb agi, anmar oburgwemaloed. Deyob anmar imakoed, adi, melle galu-matusulid bar-nudakmalagar.” </v>
<v b="NEH" c="4" v="12">Judíoʼmar-gwenna-gwenna amar-abargi-mamaimalad bali-bali anmarga sognonidamalad: “Sanbalat-sordamala ukiar bemargi galagwensuli baidsik-baidsik bemar-bukwadgi gwisgunonimaloye.” </v>
<v b="NEH" c="4" v="13">Geb agine, dulemar e-gwenadgan-e-gwenadganba danar-danar an oambikusad. Guakwa es-suidgi gani-gani an oambikusad. E-sigu, e-gingi bato guar-guar gani, galu-matusulid-dikarba, bur-baisursunna-anmargi-ubogedgi an amar-urbisad. </v>
<v b="NEH" c="4" v="14">Geb degidgine, neg nue an daksagua, an gwichiguded. Geb agi, dummaganga, sorda-idumaladga, degi, bela dulemarga an sogded: “Melle anmar-isdarmalad-abin gwayemalo. Nue insamalo, Bab-Dummad, dule-dummadid, bela-gangued-nika-maid. Be-gwenadgan-ular, be-masmala-ular, be-bunamala-ular, be-omegan-ular, degi, be-negyaur-ular be bila-onomalo.” </v>
<v b="NEH" c="4" v="15">Anmar-isdarmalad wisguarmalad, anmarde guakwaa bukwamarye, ar e-igar-mesismalad Bab-Dummad ei obelosye. Agi, anmar gannar galu-matusulid sobdemalad, na egad-egad arbaed imakdemalad. </v>
<v b="NEH" c="4" v="16">A-iba-onoded-akar, an-sordamar-negabar arbananai gusad. Abaladi, guakwaa e-ilawar-swiswidikmalad, e-sigu-abgaed, warsi, degi, e-binasgargi mor-esgorobiid-yoi gudii gusmalad. Judá-dummagan guakwa-bukwamarmogad e-sordagan-bendakega. </v>
<v b="NEH" c="4" v="17">Dulemar galu-matusulid-sobnanaidi, degi, dulemar-ibmar-berbemaladi, sakwa-nailiki arbananai gusad, sakwa-baidsikdi eswar-gani gunanai gusad. </v>
<v b="NEH" c="4" v="18">Ar dule-galu-sobnanaimaladdi, na e-sadergi es-suid-nai gunanai gusmarbalid. Deyob arbananai gusmalad. Dule gar-trompeta-ogoleddi an-dikarba gwichid. </v>
<v b="NEH" c="4" v="19">Ar ade dummaganga, dule-nue-nug-nikamaladga, degine, bela dulemar-baiganga an sogsad: “We-arbaedi, arbaed-dummadid, bipisulid. Emide, anmar galugi banna-banna dika-dikasur gunanaid. </v>
<v b="NEH" c="4" v="20">Degisoggu, ar bia gar-trompeta gole bemar itogoe, asik bemar anmarbogwa ambikunonimalo. Ar anmar-Bab-Dummad bila-onolegedgi anmar-ular gwisguoed.” </v>
<v b="NEH" c="4" v="21">Degisoggu, deyobi anmar arbananai gusmalad. Dad-nakwialid-akar, neg-mutikguedse anmar arbaed indakdedamalad. Dule-negabala arbananai gusmalad, baigan-abaladdi eswar-gani guakwaa nakulebukwa gusmalad. </v>
<v b="NEH" c="4" v="22">Geb degine, dulemarga an sogsabalid: “Bemala, be-bendakmaladmala Jerusalén-neggwebur-yaba be ambikumalo, adi, mutiki be nakulemalaga, ibgindi bemar arbamaloed.” </v>
<v b="NEH" c="4" v="23">A-ulale, an-gwenadgan, an-sapingana, degi, sordamar-an-edarbemaladi, bipisaale binsa-gannaa-bukwadasurmalad, unnila obsokalirbi geb bogiguddamalad. </v>
<v b="NEH" c="5" v="1">Degidgine, dulemar, degi, e-omegan binnasuli e-gwenadgan-Judíoʼmargi oimakarmalad. </v>
<v b="NEH" c="5" v="2">Gwenna-gwenna sogdemalad: “Anmar mimmigan bukidar nikamalad, degisoggu, anmar nabir mas-gunnega ibmar-gwag-gullemalad egisergebed, adi, mer burgwegar.” </v>
<v b="NEH" c="5" v="3">Baigan sogdemarmogad: “Anmar ukud-dummad-naidba, anmar-nainu, degine, anmar-uva-nainu manigi odogar nagusad, degi, anmar-nega dule-baidga manigi-odogar sigwisbalid, adi, anmar a-manigi mas bakegar.” </v>
<v b="NEH" c="5" v="4">Baigandi sogmarmogad: “Anmar rey-bennukegala, anmar-nainu, anmar-uva-nainu, manigi-odogar nasiksad. </v>
<v b="NEH" c="5" v="5">Ar anmar, we-dulemarbo emar-gumalad, anmar-mimmigan emar-mimmiganbo akarsulid, emalad. Degi-inigwele, anmardi anmar-masmala, degi, anmar-sisgan maiga-guegala anmar manigi-ukergebed. Bato anmar-sisgan gwenna-gwenna maiga-gudidimalad, amala geg anmar bar oakaloged. Ar ade anmar-nainu, anmar-uva-nainu bato dule-baigangadid.” </v>
<v b="NEH" c="5" v="6">Ani, Nehemías, we-dulemar isdar-itogedba oimakbukwa an itosgua, bela-bela sae-an-itoded. </v>
<v b="NEH" c="5" v="7">Nuekwaa an egi binsasgua, dule-nug-nikamaladga, degi, dule-dummaganga sabsuli ibmar an ega sogded: —Ar be-gwenadganga ibmar be uksale, egi mani-onogega, ¿mani-dummarba be gadamarde? Deginbali, bela we-igar-itogegala dulemar-onmakega an imaksad. </v>
<v b="NEH" c="5" v="8">Amarga an sogded: —Anmar, bela-bela alamaknanai gusad an-gwenadgan-Judíoʼmar, dulemar-Judíoʼsurmaladse manigi-uklesmalad-onogegar. ¿Ar emide bemar gannar be-gwenadgan-uknaibarde, adi, anmar a-gwenadgan gannar manigi onomarbaligar? Dule-nuga-nikamalad, degi, dummagan gwen anmar-abin-imaksasurmalad. Ar ade, ¿ibu anmarga sogosunna? Anmarga soged-satemala. </v>
<v b="NEH" c="5" v="9">Degidgine, an sogdebalid: —Bemar ibnued imaknanaisurmalad. Ar bemar anmar-Bab-Dummad dobee nanae-wilubmalanad, adi, anmar-isdarad-Judíoʼsurmalad melle anmargi dodomalagar. </v>
<v b="NEH" c="5" v="10">Ani, an-gwenadgan, degi, dule-anga-arbamalad, anmar dule-wileganaga mani gaar-uksad, orosgi-dakleged-trigoʼye-nugad gaale an uksamarbalid. Degisoggu, dule-anmargi-ibmar-ganikidbali anmarga gannar ibmar-ukoed, obichadi suli. </v>
<v b="NEH" c="5" v="11">Degisoggu, dummagan gandikidgi an bemarga sogdo: Emisbinne, bemar ega e-nainumar, e-uva-nainumar, e-olivo-nainumar, degi, e-negmar gannar ukmala. Deginbali, mani-e-sangi-mani-onolesad mer be e-annik-suo, degi, ibmar-gwaggi, vinoʼgi, degi, olivo-gwallugi, e-gaka-obicha-ukleged, mer be egiso. </v>
<v b="NEH" c="5" v="12">Dummagande an-abin sogdemalad: —Nueddo, bela be anmarga ibmar-sogsadba an imakmaloed. Anmar gannar ega e-ibmarmala ukoed, bipisaale anmar ese ibmar-egisosulid. Geb degidgine, dule-irwa-Bab-Dummadse-gormaladse an gochad. Amar danar an oambikusad. Amar-wagab dule-nug-nikamalad, degi, dule-dummagan na e-ibmar-sogsad anga ise-sogar-imakega an imaksad. </v>
<v b="NEH" c="5" v="13">Agine, an-mor-dummad binnasur mor-mor an imaksad, geb an sogded: —We-ibmar-sognaidba dule-wargwen imaksasulile, Bab-Dummad a-dule-neg, degi, e-ibmarmar-nikad an-mor-dummad an mor-mor imaksayobi imakoed. Deyobi mor-mor guoed, na ibmar sate-guoed. Bela dulemar-bukwadi sogdemalad: —¡Ar deyob guodo! Geb bela dulemar Bab-Jehová-e-nug odummodmalad, bela dulemar ibmar-sogsadba imaksamalad. </v>
<v b="NEH" c="5" v="14">Rey-Artajerjes birga-dulagwengus (20), reyga maidgi, an Judá-yar-daked-dummadga nuggunonikid. A-gan an sesigusad, Rey-Artajerjes birga-dulagwen-gakambe-gakabo (32) megisadse. We-birgambe-gakabogwadgi (12), an-dummadga maigusan-inigwele, ani, degi, an-bendakmaladse-bakale, ibmarmar dule-dummadga-ukleged, anmar gwen ebussurmalad. </v>
<v b="NEH" c="5" v="15">Ar an-idu-dummaganga-megismaladdi, dulemargi mani-dummad gasmalad. Na e-mas gunnega, e-vino gobega, mani-nibir-dulabo (40) aidikued-wilub gasmalad. Deginbali, ega-arbamaladmoga dulemar-wiosmarmogad. Ar andi Bab-Dummad-dobed-ular, deyob an imaksasulid. </v>
<v b="NEH" c="5" v="16">Neggwebur-galu-matusulid gannar-nudakega an arbanai gusad, degine, anga dule-arbamalad arbanai gusmarmogad. Anmar bipisaale nainu baksasur gusmalad. </v>
<v b="NEH" c="5" v="17">A-ukinbali, Judíoʼmar, degi, dule-dummagan, dulagugle-gakambe (150) mese-naba anba mas-gunnonidamalad. Degine, dule-neggwebur-baiganginmalad anse ataknoni-gusmaladdi obarlesulid. </v>
<v b="NEH" c="5" v="18">Bane-bane, moli-bebe-nikad, wargwen, sibad-wawaad-nuegan, walanergwa (6) oburgwiledaed. Deginbali, nuumar-oburgwiledabalid. Ibambe-ibambegi (10-10), vino-ichesuli anga selenonidaed. Degi-inigwele, an dummadga-guedgi anga-ibmar-uklegoenad an ese egichissulid. Ar ade, an daked, ar weyobile, we-dulemarga mani-bipisuli nosaled. </v>
<v b="NEH" c="5" v="19">¡An-Bab-Dummadye, bela we-dulemarga an ibmar-imaksad, nue be ebinsao! ¡Angi nued be binsamogo! </v>
<v b="NEH" c="6" v="1">Sanbalat, Tobías, Árabe-dule Gesemʼye-nugadi, degi, an-isdarmalad-baigan itoarmargua, Jerusalén-neggwebur-galu-matusulid an nudaksaye, degine, yaa-ollogwad sateye, bela bato atisye. (Ar a-ibagangi amba yoo yawagakmar nasikleged). </v>
<v b="NEH" c="6" v="2">Degidgine, Sanbalat, degi, Gesem anga gayaburba barmiarmalad, sogsiid: “Neba-Onoʼye-nugadgi, neggwebur-burwigana-gwensakgi anmar abingumalo.” Ar emardi, bato angi ichakwa binsasmalad. </v>
<v b="NEH" c="6" v="3">Geb agine, amarga dule gayaburba-berbemalad an barmisad, ega sogega: “Ande bela-bela arbaed nue-nikaye, arbaed-dummad an imaknaye. Degisoggu, bemar-abinguega an naele, an-arbaed galegodole.” </v>
<v b="NEH" c="6" v="4">Ilabake, gannar-gannar anga we-gayaburba barmisad. Degi, ilabake, gannar-gannar an abinsasmogad. </v>
<v b="NEH" c="6" v="5">Ilataledgine, Sanbalat na e-maiba anga garda-argaar barmialid. </v>
<v b="NEH" c="6" v="6">Gardagi weyob narmakar-naid: “Dule Gasmuʼye-nugadi soged, degi, dule-Judíoʼsurmalad sogmarmogad: ‘Bede, Judíoʼmarbo galu-sobnanaiye, adi, be-reygi be aibinmalaga. A-ulale, bemarde galu-matusulid sobnanaiye. Weyob sogmalad, bede, e-reyga guoye.’ </v>
<v b="NEH" c="6" v="7">Degine, bede Bab-Dummad-gayaburba-barsogmalad-onugsasye, adi, amar Jerusalén-neggweburgi begi sogmalagar: ‘Judá-yargi anmar rey-nikamarye.’ Ar Rey-Artajerjesʼse we-gayaburba warmakosoggu, be anmarse dage, anmar sunmakmalagar.” </v>
<v b="NEH" c="6" v="8">Geb degine, an abin-imaksad: “Bela be ibmar-sogedi bela gakanbiid. Ar na be wargwengi yogasaar gordiid.” </v>
<v b="NEH" c="6" v="9">Ar ade, wemar binsa yamo anmar-ogwayebimalad. Binsamalad ar deyobile, anmarde bar arbabi gudagosurmarye. Andi, an Bab-Dummadse gochad: “Bab-Dummadye, emigindi gangued be anga udasun, adi, melle galakuega.” </v>
<v b="NEH" c="6" v="10">Geb a-sorbali, Delaía-machi-Semaías-negse an nadsunnad. Semaíasʼde, Mehetabel-e-wagwad, a-dule na e-neggi nomaisulid. Geb anga sokalid: —Anmar Bab-Dummadse-goled-negse ambikunamar. Anmar Bab-Dummad-negse dogogu, yawagak edioed, ar ade emi-mutik be-oburgwedanimaloed. </v>
<v b="NEH" c="6" v="11">Ar andi an abin-imakded: —An dule-wakinnedsuli. Dule-anyobmalad e-san-abonogega Bab-Dummadse-goled-negse gwen dukunaosulid. An dukuosulid. </v>
<v b="NEH" c="6" v="12">Ar ade mag an daksad, Bab-Dummad Semaías-barmiarsulid. Ar we-dule deyob sogedi, Tobías, Sanbalatʼbo we-dule-binsaed-gasad, ar manigi baksad deyob sogegar. </v>
<v b="NEH" c="6" v="13">Ar ade, Semaías manigi baklesad, adi, an-ogwayegar, an-oichogegar. Ade, Tobías, Sanbalat-ebo binsasmalad, deyobi an-imaksale, angi isdar sunmakmaloed, an-nug oichomaloed. </v>
<v b="NEH" c="6" v="14">“An-Bab-Dummadye, Tobías, Sanbalatʼbo, na e-ibmar-imaksadi be ebinsao. Deginbali, Bab-Dummad-gayaburba-barsoged-bundor-Noadías, degi, Bab-Dummad-gayaburba-barsoged-baigan, an-ogwayebi-gusmaladi be ebinsabalo.” </v>
<v b="NEH" c="6" v="15">Jerusalén-neggwebur-e-galu-matusulid-soblenaidi, nii-Elulʼye-nugad iba-dulagwen-gakatargi bergusad. Galu-matusulidgi, iba-dulabo-gakambe-gakabo (52) nue egi arbalesad. </v>
<v b="NEH" c="6" v="16">Anmar-isdarmalad itoarmargu, anmarde arbaed-obelosye, bela anmar-dikarba-dulamar-bukwad, dobe-itonadmalad. Bela amala na nug-bipii itonadmalad. Amar mag itosmalad, we-arbaed anmar-Bab-Dummad-sogedba imaklesad. </v>
<v b="NEH" c="6" v="17">A-ibagangi, Judá-yargi dummaganga-mamaid, Tobíasʼga bukidar garda barmimai-gusmalad, degine, Tobíasʼmoga bukidar amarga garda barmimai-gusmogad. </v>
<v b="NEH" c="6" v="18">Adega, bukidar-dummagan-Judá-yargi-mamaid Tobíasʼba nanaimalad. Ar ade, Tobías, Ara-machi-Secanías-e-sapinid. Degine, Tobías-machi-Johanán, Berequías-machi-Mesulam-sisgwa nikusad. </v>
<v b="NEH" c="6" v="19">Deginbali, bukidar-dulemar Tobías-ibmar-nuegan-imaked an-asabin sognonidamalad. Geb degine, bela an ibmar-sogdaed, Tobíasʼga sogdapdamalad. Degine, Tobías yamo an-ogwayega, anse gardamar barmimai-gusad. </v>
<v b="NEH" c="7" v="1">Jerusalén-galu-matusulid bela nudaklesgua, e-yawagakmar ogwichilesad. Geb e-yawagak-dakmalad onugsalesad, degi, dule-namakmalad onugsalesbalid, degi, Levita-dulemar amilesbalid. </v>
<v b="NEH" c="7" v="2">Geb degine, an-urba-Hanani, Jerusalén-neggwebur-e-dummadga-megega an nugsasad. Degi, Hananíasʼdi, Jerusalénʼgi reyneg-siid-dakedga an nugsasad. Hananíasʼde, dule-napiragwadid, dule-baiganba bur bule Bab-Dummad-dobee nanadiid-duled. We-dulemar-warbogwadga an igar-uksad. </v>
<v b="NEH" c="7" v="3">Amarga an sogsad: “Dad-nakwialile, Jerusalén-neggwebur-e-yawagakmar argadoed. Geb, dad-argwaned-idu, dule-yawagak-dakmalad amba arbananai, e-yawagakmar sakdiledoed, degi, be urgo iduar-mesoed nue edilegega. ”Deginbali, Jerusalénʼginmalad neggweburgi-nakulegega an onugsasad, amala gwenna-gwenna ega-soglesad bia nakulegoe, abala na e-neg-e-neg-asabin nakulemaloed.” </v>
<v b="NEH" c="7" v="4">Jerusalén-neggweburde bipisursoggu, olloo-dakleged. Ar ade amba yoo negmar gannar soblesoggu, dulemar-ichee bukwad. </v>
<v b="NEH" c="7" v="5">Geb degidgine, Bab-Dummad an-gwage ebusad, dule-dummagan, dule-nuga-nikamalad, degi, bela dulemar na e-gwenadgan-e-gwenadganba urbega, adi, e-dadgan-e-dadganba amar-ebisega. Geb agine, an garda amisad, dulemar an-idu-nonimalad-e-dadgan-nugmar narmakar-nanai. Agi, narmakar-naid: </v>
<v b="NEH" c="7" v="6">Wemar, Babilonia-e-rey-Nabucodonosorʼse-galesa, Babiloniaʼse-selesmalad. Amar gannar Judá-yarse, degi, Jerusalén-neggweburse-nonimalad-e-nugmar narmakar-nai an dakalid. Wemar, na e-neggwebur-e-neggweburse gannar nonimalad: </v>
<v b="NEH" c="7" v="7">Zorobabelʼba, Jesúaʼba, Nehemíasʼba, Azaríasʼba, Raamíasʼba, Nahamaniʼba nonimalad. Degine, Mardoqueoʼba, Bilsánʼba, Misperetʼba, Bigvaiʼba, Nehumʼba, degi, Baanaʼba nonimalad. Israel-dulemar gannar nonimalad, wemalad: </v>
<v b="NEH" c="7" v="8">Paros-wagan, milibo gaka dulabaabak-gakambe-gakabo (2,172). </v>
<v b="NEH" c="7" v="9">Sefatías-wagan, dulataled-ilapaa gaka dulapaa-gakambe-gakabo (372). </v>
<v b="NEH" c="7" v="10">Ara-wagan, dulataled-ilanergwa gaka dulabo-gakambe-gakabo (652). </v>
<v b="NEH" c="7" v="11">Pahat-Moab-wagan, a sogleged, Jesúa-waganye, degi, Joab-waganye, milibo gaka dulataled-ilabaabak gakambe-gakabaabak (2,818). </v>
<v b="NEH" c="7" v="12">Elam-wagan, miligwen gaka dulataled-ilabo gaka dulabo-gakambe-gakabake (1,254). </v>
<v b="NEH" c="7" v="13">Zatu-wagan, dulataled-ilabaabak gaka dulabo-gakatar (845). </v>
<v b="NEH" c="7" v="14">Zacai-wagan, dulataled-ilagugle gaka dulapaa (760). </v>
<v b="NEH" c="7" v="15">Binúi-wagan, dulataled-ilanergwa gaka dulabo-gakabaabak (648). </v>
<v b="NEH" c="7" v="16">Bebai-wagan, dulataled-ilanergwa gaka durgwen-gakabaabak (628). </v>
<v b="NEH" c="7" v="17">Azgad-wagan, milibo gaka dulataled-ilapaa gaka durgwen-gakabo (2,322). </v>
<v b="NEH" c="7" v="18">Adonicam-wagan, dulataled-ilanergwa gaka dulapaa-gakagugle (667). </v>
<v b="NEH" c="7" v="19">Bigvai-wagan, milibo gaka dulapaa-gakagugle (2,067). </v>
<v b="NEH" c="7" v="20">Adín-wagan, dulataled-ilanergwa gaka dulabo-gakambe-gakatar (655). </v>
<v b="NEH" c="7" v="21">Ater-wagan, a sogleged, Ezequías-waganye, dulabake-gakambe-gakabaabak (98). </v>
<v b="NEH" c="7" v="22">Hasum-wagan, dulataled-ilapaa gaka durgwen-gakabaabak (328). </v>
<v b="NEH" c="7" v="23">Bezai-wagan, dulataled-ilapaa gaka durgwen-gakabake (324). </v>
<v b="NEH" c="7" v="24">Harif-wagan, dulatar-gakambe-gakabo (112). </v>
<v b="NEH" c="7" v="25">Gabaón-wagan, dulabake-gakambe-gakatar (95). </v>
<v b="NEH" c="7" v="26">Belénʼginmalad, degi, Netofaʼginmalad, dulabakebak-gakabaabak (188). </v>
<v b="NEH" c="7" v="27">Anatotʼginmalad, dulanergwa-gakabaabak (128). </v>
<v b="NEH" c="7" v="28">Bet-Azmavetʼginmalad, dulabo-gakabo (42). </v>
<v b="NEH" c="7" v="29">Quiriat-Jearimʼginmalad, Cafiraʼginmalad, degi, Beerotʼginmalad, dulataled-ilagugle gaka dulabo-gakapaa (743). </v>
<v b="NEH" c="7" v="30">Ramá-neggweburginmalad, degi, Geba-neggweburginmalad, dulataled-ilanergwa gaka durgwen-gakagwensak (621). </v>
<v b="NEH" c="7" v="31">Micmas-neggweburginmalad, dulanergwa-gakabo (122). </v>
<v b="NEH" c="7" v="32">Betel-neggweburginmalad, degi, Hai-neggweburginmalad, dulanergwa-gakapaa (123). </v>
<v b="NEH" c="7" v="33">Nebo-neggwebur-baidginmalad, dulabo-gakambe-gakabo (52). </v>
<v b="NEH" c="7" v="34">Elam-baid-wagan, miligwen gaka dulataled-ilabo gaka dulabo-gakambe-gakabake (1,254). </v>
<v b="NEH" c="7" v="35">Harim-wagan, dulataled-ilapaa gaka durgwen (320). </v>
<v b="NEH" c="7" v="36">Jericó-wagan, dulataled-ilapaa gaka dulabo-gakatar (345). </v>
<v b="NEH" c="7" v="37">Lod-wagan, Hadid-wagan, degi, Ono-wagan, dulataled-ilagugle gaka durgwen-gakagwensak (721). </v>
<v b="NEH" c="7" v="38">Senaa-wagan, milipaa gaka dulataled-ilabakebak gaka durgwen-gakambe (3,930). </v>
<v b="NEH" c="7" v="39">Dule-irwa-Bab-Dummadse-gormalad-nonimalad, wemalad: Jedaía-wagan, Jesúa-gwenadgansikid, dulataled-ilabakebak gaka dulapaa-gakambe-gakapaa (973). </v>
<v b="NEH" c="7" v="40">Imer-wagan, miligwen gaka dulabo-gakambe-gakabo (1,052). </v>
<v b="NEH" c="7" v="41">Pasur-wagan, miligwen gaka dulataled-ilabo gaka dulabo-gakagugle (1,247). </v>
<v b="NEH" c="7" v="42">Harim-wagan, miligwen gakambe-gakagugle (1,017). </v>
<v b="NEH" c="7" v="43">Levita-dulemar, wemalad: Jesúa-wagan, degi, Cadmiel-wagan, amala, Hodavías-e-waganad, dulapaa-gakambe-gakabake (74) mergued. </v>
<v b="NEH" c="7" v="44">Dule-namakmalad, wemalad: Asaf-wagan, dulagugle-gakabaabak (148). </v>
<v b="NEH" c="7" v="45">Dule-yawagak-dakmalad, wemalad: Salum-wagan, Ater-wagan, Talmón-wagan, Acub-wagan, Hatita-wagan, degi, Sobai-wagan, dulanergwa-gakambe-gakabaabak (138). </v>
<v b="NEH" c="7" v="46">Dule-Bab-Dummadse-goled-neggi-arbamalad, wemalad: Ziha-wagan, Hasufa-wagan, Tabaot-wagan, </v>
<v b="NEH" c="7" v="47">Queros-wagan, Siaha-wagan, Padón-wagan, </v>
<v b="NEH" c="7" v="48">Lebana-wagan, Hagaba-wagan, Salmai-wagan, </v>
<v b="NEH" c="7" v="49">Hanán-wagan, Gidel-wagan, Gahar-wagan, </v>
<v b="NEH" c="7" v="50">Reaía-wagan, Rezín-wagan, Necoda-wagan, </v>
<v b="NEH" c="7" v="51">Gazam-wagan, Uza-wagan, Paseah-wagan, </v>
<v b="NEH" c="7" v="52">Besai-wagan, Mehunim-wagan, Nefisesim-wagan, </v>
<v b="NEH" c="7" v="53">Bacbuc-wagan, Hacufa-wagan, Harhur-wagan, </v>
<v b="NEH" c="7" v="54">Bazlut-wagan, Mehída-wagan, Harsa-wagan, </v>
<v b="NEH" c="7" v="55">Barcos-wagan, Sísara-wagan, Tema-wagan, </v>
<v b="NEH" c="7" v="56">Nezía-wagan, degine, Hatifa-wagan. </v>
<v b="NEH" c="7" v="57">Salomón-maimar-wagan, wemalad: Sotai-wagan, Soferet-wagan, Perida-wagan, </v>
<v b="NEH" c="7" v="58">Jaala-wagan, Darcón-wagan, Gidel-wagan, </v>
<v b="NEH" c="7" v="59">Sefatías-wagan, Hatil-wagan, Poqueret-Hazebaim-wagan, Amón-wagan. </v>
<v b="NEH" c="7" v="60">Dule Bab-Dummadse-goled-neggi-arbamalad, degi, Salomónʼga-arbamalad-wagan, dulataled-ilapaa gaka dulabake-gakambe-gakabo (392). </v>
<v b="NEH" c="7" v="61">Baigandi: Tel-Melaʼgi, Tel-Harsaʼgi, Querubʼgi, Adónʼgi, degi, Imer-neggweburmargi noarmarmogad. Amarde, geg oyogusmalad, doamar e-dadganmala, degi, emar Israel-dulemar-gumarbardibe. </v>
<v b="NEH" c="7" v="62">Amardi, wemardo: Delaía-wagan, Tobías-wagan, degi, Necoda-wagan, dulataled-ilanergwa gaka dulabo-gakabo (642). </v>
<v b="NEH" c="7" v="63">Dule-irwa-Bab-Dummadse-gormaladmoga, geg oyogusmarmogad, emarde Israel-dulemar-gumardibe. Amardi, wemardo: Habaía-wagan, Cos-wagan, degi, Barzilai-wagan. Barzilai-wagwa-gwensakde, Barzilai-sisgwa-wargwen nikusad. We-Barzilaiʼde, Galaadʼginedid. Abali, na e-nug susad. </v>
<v b="NEH" c="7" v="64">Wemala, na e-dadgan-nug amidmargu, amissurgusmalad. Degisoggu, dule-irwa-Bab-Dummadse-goledga bar gussurmardo, ar ade, swilidikidsuryenik soglesad. </v>
<v b="NEH" c="7" v="65">Degidgine, saila-dummadga-maid igar-uksamogad, we-dulemar melle Bab-Dummadga-ibmar-uklegaled gunnamaloye. Geb dule-irwa-Bab-Dummadse-goled-wargwen Urimʼba, degi, Tumimʼba Bab-Dummadse-egisedse nabir we-dulemar mas-swilidikid gunmalodibe, surdibe. </v>
<v b="NEH" c="7" v="66">Bela dulemar-danar, mili-dulabo-gakabo gaka dulataled-ilapaa gaka dulapaa (42,360) mergu ambikunonimalad. </v>
<v b="NEH" c="7" v="67">Wemar-abargi, e-mai-machergan, degi, e-mai-omegan obarilenaisulid. Emarbi, miligugle gaka dulataled-ilapaa gaka durgwen-gakambe-gakagugle (7,337) mergued. E-namakmalad-machergan, degi, e-namakmalad-omegan, dulataled-ilabo gaka dulabo-gakatar (245) mergu nikad. </v>
<v b="NEH" c="7" v="68">Molimar weyob mergued: Dulataled-ilagugle gaka dulagwen-gakambe-gakanergwa (736) mergu nikad. Moli-uaya-senigwadmardi, dulataled-ilabo gaka dulabo-gakatar (245) mergu nikad. </v>
<v b="NEH" c="7" v="69">Moli-yargan-muremaladdi, dulataled-ilabake gaka durgwen-gakambe-gakatar (435) mergued. Moli-uayasuiddi, milinergwa gaka dulataled-ilagugle gaka durgwen (6,720) mergumogad. </v>
<v b="NEH" c="7" v="70">Bukidar babgan-na-neguya-sedimalad, Bab-Dummadga arbaed-imakega ibmar uksamalad. Jerusalén-neggweburgi dummadga-maid ibmar-uksad: Or-nibirambe-gakabakebak (19) uksad, nogmar gwadulabo-gakambe (50) uksabalid, degine, dule-irwa-Bab-Dummadse-gormalad-e-mor-yomalad, goadulataled-ilatar gaka dulagwen-gakambe (530) uksabalid. </v>
<v b="NEH" c="7" v="71">Babgan-na-neguya-sedimalad, Bab-Dummadga weyob-arbaed-imakega ibmar-uksamarmogad: Or, nibir-dulataled-ilapaa gaka dulapaa-gakambe-gakatar (375) aidiku uksad. Mani, nibir-milibo gaka dulataled-ilagugle (2,700) aidiku uksabalid. </v>
<v b="NEH" c="7" v="72">Dule-baiganmoga: Or, nibir-dulataled-ilapaa gaka dulapaa-gakambe-gakatar (375) aidiku uksamarmogad, Mani, nibir-milibo gaka dulataled-ilabo gaka dulabo-gakambe (2,250) aidiku uksamarbalid. Degine, dule-irwa-Bab-Dummadse-gormalad-e-mor-yomalad, goadulapaa-gakagugle (67) uksamarbalid. </v>
<v b="NEH" c="7" v="73">Degine, dule-irwa-Bab-Dummadse-gormalad, Levita-dulemar, dule-yawagak-dakmalad, dule-namakmalad, dule-neggweburginmalad, dule-Bab-Dummadse-goled-neggi-arbamalad, degi, bela Israel-dulemar, na e-neggwebur-e-neggweburse megnadmalad. Nii-walaguglegusgu (7), bela Israel-dulemar na e-neggwebur-e-neggweburgi bato mamaimalad. </v>
<v b="NEH" c="8" v="1">Geb degidgine, bela dulemar na bulakwaa danar-ambikunonidamaladse ambikunonimalad. We-ambikuedde, Dii-Yawagak-Noedye-nugad-asabin naid. Dule-garda-narmaked-Esdrasʼye-nugadga, sogdemalad, Moisés-Igar-Mesisad-garda sedaye. We-Igarde, Bab-Jehová, Moisésʼba Israel-dulemarga uksa-gusad. </v>
<v b="NEH" c="8" v="2">Nii-walagugled iba-onodedgine, dule-irwa-Bab-Dummadse-goled-Esdras, Bab-Dummad-Igar-narmakar-maid dulemar-bukwadse senonikid. Agi, machergan, omegan, degi, dulemar-baigan bela-nabir-mag-itomalad bukwamalad. </v>
<v b="NEH" c="8" v="3">Esdras wakudaryalaba, yorukudse dulemar-ambikuedgi, dulemar-wagab, Dii-Yawagak-Noed-asabin garda absoded. Bela dulemar Bab-Dummad-Igar-gardagi-narmakar-maid nue-itobukwa gusmalad. </v>
<v b="NEH" c="8" v="4">Dule-garda-narmaked-Esdrasʼde, urgo-aila-nibakwaa-soblealed-birgi gwichigusad, ar ade, agala urgo-sobsagusmalad. Esdras-dikarba: Matatías, Sema, Anías, Urías, Hilcías, degi, Maasías, e-argan-nuedsik gwichi-gusmalad. Esdras-e-argan-sapiledsikdi: Pedaías, Misael, Malquías, Hasum, Hasbadana, Zacarías, degi, Mesulam, gwichigusmarmogad. </v>
<v b="NEH" c="8" v="5">Esdrasʼdi, dulemarba bur-nibakwaa gwichisoggu, dulemar bela Esdras-dakbukwa gusmalad. Esdras garda egadgu, dulemar bela gwisgusmalad, nue-boo ambikusmalad, adi, nuekwaa itomalagar. </v>
<v b="NEH" c="8" v="6">Geb degidgine, Esdras, Bab-Jehová, Bab-Dummad-Bur-Dummad-nug-odummoded. Bela dulemar argan onakwidmargu, sogdemalad: “¡Ar deyobdo! ¡Ar deyobdo!” Agine, dulemar Bab-Jehová-nug-odummogega napase e-bebe-ebulegedse dulluu imakdemalad. </v>
<v b="NEH" c="8" v="7">Levita-dulemar, dulemarga Bab-Dummad-Igar-Maid odulobukwa-gusmalad. We-Levita-dulemar-Igar-odulobukwadi, wemalad: Jesúa, Bani, Serebías, Jamín, Acub, Sabetai, Hodías, Maasías, Kelita, Azarías, Jozabed, Hanán, degi, Pelaía. Bela dulemardi na nue-itobukwa-gusmalad. </v>
<v b="NEH" c="8" v="8">We-Levita-dulemar Bab-Dummad-Igar-Maid ise-nue-absoar imaknanai-gusmalad, degine, ise-nue-odulogar dulemarga imaksamalad, adi, ise-nue-magar itomalagar. </v>
<v b="NEH" c="8" v="9">Geb degidgine, saila-dummad-Nehemías, degi, dule-irwa-Bab-Dummadse-goled, dule-garda-narmaked-Esdras, geb Levita-dulemar dulemarga-odulonanaid, dulemarga bela sogdemalad: “Emi-iba, anmar-Bab-Dummad-Jehová-iba-islidikid. Degisoggu, melle be bukib-itomar, melle be bomar.” Ar ade, dule-Bab-Dummad-Igar-Maid-itobukmalad bela boedbimalad. </v>
<v b="NEH" c="8" v="10">Degine, Nehemías sogded: “Bemar namar, mas-birigined be gunnamar, gobed-birigined be gobnamar. Degine, bemar mas-nikamalad, dule mas-satemaladga be ukmalo, ar ade, emi-iba anmar-Bab-Dummad-ibad. Melle be bukib-itomar, be wergumala, ar ade, Bab-Jehováʼgi-wergued, anmar-ogannogediid.” </v>
<v b="NEH" c="8" v="11">Levita-dulemarmoga dulemar-baisur-itogega amarga sognanaimalad: “Melle be bukib-itomar, melle be bomar, ar ade, emi-iba, iba-islidikidid.” </v>
<v b="NEH" c="8" v="12">Degisoggu, bela dulemar nue mag-itosmarsoggu, bela wergunadmalad, gobnadmalad, mas-gunnadmalad, degine, dulemar-mas-satemaladga mas uknadmalad. Ar ade, Bab-Dummad-Gardagi e-odurdaklesad nue-magar-itosmalad. </v>
<v b="NEH" c="8" v="13">Banedgine, oibosgua, bela babgan na-neguya-sedimalad, degi, dule-irwa-Bab-Dummadse-gormalad, degi, Levita-dulemar, Bab-Dummad-Igar-Maid-durdakmalaga dule-garda-narmaked-Esdrasʼse ambikunonimalad. </v>
<v b="NEH" c="8" v="14">Israel-dulemar Bab-Dummad-Jehová Moisésʼba-Igar-Uksad, gardagi-narmakar-mai dakarmalad: “Israel-dulemar nii-walagugledgi, iba-onodedgi neg-matarganagi megmaloye. </v>
<v b="NEH" c="8" v="15">Degine, bela neggwebur-iliba dule-baigan-owisomaloye, degi, Jerusalénʼgi owisomarbaloye, sogoye: ‘Be sapurba namar, olivo-sapi-anagan sedamaloye, olivo-sapurbalid-anagan, sapi-arrayánʼye-nugad-e-gagan-wawadikmalad sedamaloye, ogobgi-dakleged-gagan, degi, bela sapi-dummagan-gagan sedamaloye, adi, neg-matargwa-matargwa sobmalagarye, ar igi gardagi narmakar-naidba.’ ” </v>
<v b="NEH" c="8" v="16">Degisoggu, dulemar sapi-anagan-amiega ainidsunnad, geb na senonimalad. Agi, neg-matargana sobsamalad. Gwenna-gwenna na e-neg-birgi neg-ollornaidgi sobsamalad, baiddi e-neg-imbagi, baiddi Bab-Dummadse-goled-neg-imbagi sobsamalad, baiddi Dii-Yawagak-Noedye-nugad-asabin sobsamalad, baidmoga dulemar-danar-ambikuedgi sobsamalad, degi, baiddi Efraín-Yawagak-Noedye-nugad-asabin dulemar-danar-ambikuedgi neg-matargana sobsamalad. </v>
<v b="NEH" c="8" v="17">Bela we-dulemar-gales-gusmalad-nonimaladi, neg-matargana sobsamalad. Geb a-neg-matarganagi megismalad. Ar Israel-dulemar weligwar-itosmalad, ar ade, Nun-machi-Josué-akale, we-ibasega Israel-dulemar weyob neg-matarganagi nue megdisurmalad. Degisoggu, bela-bela weligwaledgi iba-dummad onosmalad. </v>
<v b="NEH" c="8" v="18">Esdrasʼde, gebe-iba-onoded-akar, Neg-Matargana-Iba-bergunaidse bane-bane dulemarga Bab-Dummad-Igar-Maid absosad. Ibagugle (7) Iba-onosmalad. Geb a-banedgine, bela-dulemar bulakwaa igar-sogmaidba Bab-Jehová-nug odummosmalad. </v>
<v b="NEH" c="9" v="1">Nii-walagugled iba-durgwen-gakabakegi, Israel-dulemar na bular ambikunonimalad, adi, mas-gunsuli Bab-Dummadse-golega. Geb emar bela-bela bukib-itoged-oyogega, mor-sommed yosmalad, degi, e-nonogi buru eosmarbalid. </v>
<v b="NEH" c="9" v="2">Israel-dulemar dule-baigangi bachikii ambikusmargua, gwichi na e-isgued Bab-Dummadga barsogdemalad, degi, e-dadgan-isgusad Bab-Dummadga barsogdemarbalid. </v>
<v b="NEH" c="9" v="3">Deyob-gwichi, E-Bab-Dummad-Jehová-Igar-Maid-garda wachi-ilapaa absosmalad. Geb baid-wachi-ilapaa, e-isgued e-Bab-Dummad-Jehováʼga barsogsamarbalid, degi, baid-wachi-ilapaa, e-Bab-Dummad-Jehová-nug odummosmarbalid. </v>
<v b="NEH" c="9" v="4">Agine, Levita-dule: Jesúa, Bani, Cadmiel, Sebanías, Buni, Serebías, Bani, degi, Quenani, nibakwaa urgo-aila-soblealid-birgi nakwismalad. Agi, binnasuli e-Bab-Dummad-Jehováʼse gotemalad. </v>
<v b="NEH" c="9" v="5">Weyobi, Levita-dulemar: Jesúa, Cadmiel, Bani, Hasabnías, Serebías, Hodías, Sebanías, degi, Petaías sogdemalad: “Bemar gwisgumar. Bab-Jehová-gusgu-maiguad, degisadegu-maigubaloed, a-e-nug be odummomar. ‘Bab-Jehová, be-nug odummolesun. Bur bule be-nug-gandikidgi, nued binsaledii gusana yeerban, ibmar-baiganba bur bule be-nug odummolesana yeerban. </v>
<v b="NEH" c="9" v="6">” ’Unnila bebi Bab-Jehová-gued. Nibneg be nasiksadid: Bela nibneg-naid ugakaase, bela e-niisgwamar ega be nasiksad. Be, be napneg nasiksabalid, degi, bela ibmarmar-bukwad be obinnisbalid. Deginbali, demar-nanaidi, degi, bela agi ibmarmar-bukwad be obinnisbalid. Bela we-ibmarmala dula-gued be imaksad. A-ulale, sordamar-nibnegginmalad bese gotemalad, bela-belad be-nug-odummomalad. </v>
<v b="NEH" c="9" v="7">” ’Be, Bab-Dummad-Jehová-gued. Be, be Abram-susad. Be, Abram Caldea-dulemar-neggwebur-Urʼgi be onosad. A-dulega be nug-ogwasad, Abrahamʼye be onugsasad. </v>
<v b="NEH" c="9" v="8">Be, Abraham-e-gwage-ulub be daksad, nue-inniki beba nanadii guo be daksad. A-ulale, Abraham-ebogwa be igar-mesisad, e-waganga we-yarmar ukoye be sogsad: Canaán-dulemar-yar, Het-dulemar-yar, Amorreo-dulemar-yar, Ferezeo-dulemar-yar, Jebuseo-dulemar-yar, degi, Gergeseo-dulemar-yar. We-yarmar, Abraham-waganga ukoye be sogsad. Bab-Dummad, be-ibmar-sogsad be imaksad. Ar ade, be dule-innikigwadid. </v>
<v b="NEH" c="9" v="9">” ’Anmar-dadgan-Egipto-yargi-wilebukwa-gusadi, be daksad. Demar-Ginnidye-nugad-gakaba bese binnasur gotemargu, be itosad. </v>
<v b="NEH" c="9" v="10">Be, be ibmar-gegerdaklemaladi, degi, ibmar-dakledisurmaladi Faraónʼgi be imaksad. Faraón-e-dummagangi, degine, bela Egipto-yargi-dule-bukmaladgi be imaksabalid. Ar ade, Egipto-dulemar be-dulamargi na-san dummarba-itogedba, gandikidgine-ibmar-imaksamalad be daksad. A-ulale, emi-ibadse, be-nug dummarba gued. </v>
<v b="NEH" c="9" v="11">Israel-dulemar-wagab, demar negabar be egasad. A-demar-abargi, Israel-dulemar neg-dinnagwadgi obaksagusmalad. Ar Israel-dulemar-baregindanimaladdi, dii-ulakse be egwachad, igi akwa dii-ulakse egwalleddaedyob be imaksad. </v>
<v b="NEH" c="9" v="12">Ibgine, mogir-bubawaryob-gwichidba be semai-gusad. Mutikdi, soo-bubawaryob-gwichid-gwabunyemaidba be semai-gusad, adi, igar-namaloedba, ega neg-mee imakegar. </v>
<v b="NEH" c="9" v="13">” ’Sinaí-yarse be aidenonigusad, Israel-dulemarga nibneg-akar be sunmaksad. Igar-innikimalad, igar-napiramalad ega be uksa-gusad. Igar-Mesisad, igarmar-be-anmarga-sogsad, ber nuegan-gued. </v>
<v b="NEH" c="9" v="14">Israel-dulemarga be sogsagusad, obunnoged-iba-islidikidgi be obunnomaloye. Beba-nanadiid-Moisésʼba, be igarmar-sogsadi, igarmar-be-mesisadi, degine, Igar-Maidi be uksad. </v>
<v b="NEH" c="9" v="15">” ’Madu-nibneggined Israel-dulemarga be uksad. A-madugine be Israel-dulemar oimmosad. E-uku-uku-itoged-osulogega, akwa-dummadgi ega be dii onosad. Ega be sogsagusad, bemar yar-suegala na be a-yarse-dognamarye. Ega be ise-sogar sogsagusad, an bega we-yar ukedseye, a-yar ega be uksad. </v>
<v b="NEH" c="9" v="16">” ’Ar anmar-dadgandi, na san-dummarba imaksamalad. Be-Igar-Mamaidba ibsassurmalad. </v>
<v b="NEH" c="9" v="17">Anmar-dadgan yapa be-ito gusmalad. Degine, ibmar-dakledisulid-ega-be-imaksadi, gwen ebinsassurmalad. Ar be-itossurmarsoggu, amar begi-yoledmalad. Geb na e-dummad-amismalad, adi, gannar Egiptoʼse na maiga-wiledii gunamalagar. Degi-inigwele, Bab-Dummad, bedi amargi bangussulid. Ar Bab-Dummad, bedi dule-wiledaked maid. Bedi sabedgi igar-nudaked, dule-wiledakedba sabedgi be ibmar imaked. Be wissur gwae-gwae sae-itodaed. Be-sabgueddi bur dummarba gued. A-ular, be-dulamar, be iessulid. </v>
<v b="NEH" c="9" v="18">” ’Ar moli-bebe-nikad-sapingwagwad-orbiid na ega imaksagua, na sogsamalad: We, anmar-bab-dummad-dake, Egipto-yargi anmar-onosmalad-dake. Anmar-dadgan begi bela-bela yolesmargua, begi nue-dummad-nosmalad. </v>
<v b="NEH" c="9" v="19">Bab-Dummad, ar be-sabgued bur-dummarbasoggu, nega-dulesulidgangi gwen be-dulamar be metesulid. ” ’Mogir-bubawaryob-gwichid igarba e-idumai-guega, ibginedba gwen egi aibachasulid, degine, mutikidba mogir-bubawaryob-gwabunne-gwichid gwen egi aibachasurbalid, adi, emar igar-namaloedba ega igar-mee imakegar. </v>
<v b="NEH" c="9" v="20">” ’Bab-Dummad, Be-Burba-Nued be-dulamarga be barmialid, adi, inniki amar-odurdakegar. Be madu-maná ega ukmai-gusadi, gwen ega be osulossulid, degine, uku-uku-itogedgi ega be dii ukmai-gusad. </v>
<v b="NEH" c="9" v="21">Birga-dulabo (40) nega-dulesulidganba Israel-dulemar-akwedii be gusad. Emarga gwen ibmarmar akussulid. E-mormala gwen nungussulid. Degine, e-nagmar gwen engussurbalid. </v>
<v b="NEH" c="9" v="22">” ’Neggwebur-dummagan, ega be uksad, dule-baigan-bukwad-yarmar ega be uksabalid. Bela negmar bachik-bachik ega be uksa-gusad. Hesbón-yala susagusmalad, a-yar, Rey-Sehón-yarga gusanad. Degine, Basán-yala be uksagusbalid. A-yar, Rey-Og-yarga gusanad. </v>
<v b="NEH" c="9" v="23">Israel-dulemarga mimmigan be omelos gusad. Niisgwamar-nibneggi-nanaidyob, ega be omelosad. Be napa ukoye, e-dadganga ise-sogar-sogsadse be amar-sesa gusad. </v>
<v b="NEH" c="9" v="24">Geb e-mimmigan a-yalagi ubos-gusmalad, degine, a-yala egadga gunonikid. Canaán-dulemar-a-yargi-bukwamalad, be, Israel-dulemar-wagab ibgwensuli be imaksad. Israel-dulemarga a-dulemar be urmaksa-gusad. Amba e-reymar, degi, dulemar-a-yargi-bukwad Israel-dulemarga be urmaksa-gusad. Adi, Israel-dulemar na igi we-dulemar-imakbimala, deyob imakega. </v>
<v b="NEH" c="9" v="25">Neggweburmar-nue-sakdigar-siid susagusmalad. Napa-gadi-ibmar-sanmakmalad susagusmarbalid. Negmar ibmar-nuegan-ena-bukwad egadga-gunoni gusmalad. Diamar-soblearbukwad, uvaʼmar-digar-nanaid, olivo-nainumar, degine, sapi-durgan akar-akarmalad, bela na egadga gunoni gusmalad. Nue guchamalad, nue immediki gusmalad, degi, nue wardungus gusmarbalid. Degine, nued-egi be binsasadgi, nue-wergus gusmalad. </v>
<v b="NEH" c="9" v="26">” ’Ega be ibmar-nueganbi imaksa-inigwele, degite, be-sogedba dassurmalad, begi gwisgusmalad. Be-Igar-Maid obacha gusmalad, be-gayaburba-barsogmaladi gannar be-igarba-nanaega ega sunmaksamalanad, emide, oburgwis gusmalad. ¡Anmar-dadgan bela-belad be-nug oichosmalad! </v>
<v b="NEH" c="9" v="27">A-ulale, e-isdarmaladga be urmakde gussunnad. Amar, anmar-dadgan-nue-wiosmalad. Anmar-dadgan nue wile-itobukmaladgi bese gotegusmalad. Bedi nibneg-akar amar-itosad. Degine, be sabgued-dummarba-nikadba, be-dulamar-wilebukwadgi-onogegala, ega be dule-barmimai gusad, adi, anmar-dadgan-isdarmaladgi emar-bendakegar. </v>
<v b="NEH" c="9" v="28">Anmar-dadgan, gales-bukwadgi ollorgunonimalale, gannar be-asabin isguddamalad. Degidgine, e-isdarmaladga be urmakdedasunnad, amarse wilebukwa guddamalad. Anmar-dadgan gannar bese binnasuli gotedamalad. Bedi nibneg-akar amar-itodaed. Be sabgued-dummarba-nikadba, an-dadgan gannar-gannar be abonomai gusad. </v>
<v b="NEH" c="9" v="29">Ega be sogsanad, be-Igar-Maidba be damarye. Ar anmar-dadgandi, na san-dummarba imaksamalad. Ega be-Igarmar-Uksadba gwen ibsassurmalad, ar Be-Igarmar-Mamaidgi bur annadmalad. Dule-be-Igar-Mamaidba-nanamaladdi, dula be imaked. Anmar-babgan begi nosmalad, uaya-sate-daedba be-obachamalad. Binsaed-sate gusmalad, be-itobi gussurmalad. </v>
<v b="NEH" c="9" v="30">” ’Epennegwa, be anmar-dadgangi gwae-gwae urwedii gussulid. Bedi, be-Burbaba be-gayaburba-barsogmaladga sunmaksad, adi, anmar-dadganga be ibmar-sogegar. Ar degite, gwen be-itossurmalad. A-ulale, anmar-dadgan be dulemar-baigan-we-napneggi-bukmaladga be urmaksa gusad. </v>
<v b="NEH" c="9" v="31">Degi-inigwele, ar be-sabgued dummarba-gusoggu, be anmar-dadgan-obelossulid, degine, wargwen be metesurbalid, Bab-Dummad, ar ade bede-sabedgi igar-nudaked, nue-wile be dule-daked. </v>
<v b="NEH" c="9" v="32">” ’Emigindi, anmar-Bab-Dummad, bedi, Bab-Dummad-bur-dummadid, bur-dutusulidid, bela dulemardi, be-dobdaed. Bab-Dummad, bedi, dule-napiragwadid, dulemarbo be igar-mesisale, be imakedse-daed, degine, be anmar-sabgumaiguad. Bab-Dummadye, be-asabin anmar dummad-wilediid. Degisoggu, anmar-reymar, anmar-saila-dummagan, anmarga-dule-irwa-bese-gormalad-wilediid, melle be baisursunna dako. Degine, anmarga-be-gayaburba-barsogmalad, anmar-babgan, degi, bela be-dulamar, Asiria-reymar-maigusad-akar, emi-ibadse nue-wilediidi, melle be baisursunna dako. </v>
<v b="NEH" c="9" v="33">Bela-anmargi-ibmar-gusmaladi, igar-innikigwadba be imaksad. Ar bedi dule-innikigwadba be ibmar-imaked, ar anmardi begi nue-dummad nosmalad. </v>
<v b="NEH" c="9" v="34">Anmar-reymar, anmar-saila-dummagan, anmar-irwa-bese-gormalad, anmar-babgan, Be-Igar-Maidba nanassurmalad. Amarde, Be-Igar-Mamaid itossurmalad, degine, iduakwaa be owisonai-gusadi gwen itossurmarbalid. </v>
<v b="NEH" c="9" v="35">Bab-Dummadye, amar-negsemaigu, ibmar-nuegan ega be uksad. Anmar-babganga be yar-dummad gadi-ibmar-sanmaked-yala be uksagu, degite, bese gochasurmalad, degine, igar-isgana-imakdimalad gwen metesurmarbalid. </v>
<v b="NEH" c="9" v="36">” ’A-ulale, emi anmar maiga-gusa-bukwamalad. Anmar-dadganga be yala-uksadgi, anmar maiga-gusa-bukwamalad. We-yala anmar-dadganga be uksanad, e-ibmar-sanmaked-gunmalagar, bela ibmar-agi-nikadi gunmalagar. </v>
<v b="NEH" c="9" v="37">Emigindi, we-napagi ibmar-sanmakedde, bela reymarga uklemaid. We-reymarde, anmar-dummadga be onugsanonikid. Anmar-isgusadba we-reymar anmar-dummadga gunonikid. We-reymarde, gangued nikasoggu, na e-ibmar-imakbiedba anmargi, degi, anmar-ibdurgangi imakdedamalad. Emide, anmar nue-bukib itobukmarsunnad.’ ” </v>
<v b="NEH" c="9" v="38">Israel-dummagan Bab-Dummadse gotebalid: “Bela wemar-ulale, anmar ise-sogar sogbukmalad, anmarde imakedseye, degine, anmar narmakar messundo. A-ulale, anmar-saila-dummagan, anmar-Levita-dulemar, degi, anmar-irwa-bese-gormalad, we-garda-anmar-narmaksadgi anmar-dummagan-e-goo-burba omeslesundo.” </v>
<v b="NEH" c="10" v="1">Dulemar gardagi e-goo-burba-mesismalad, wemalad: Saila-dummad-Nehemías Hacalías-e-machi, degi, dule-irwa-Bab-Dummadse-gormalad, wemalad: </v>
<v b="NEH" c="10" v="2">Sedequías, Seraías, Azarías, Jeremías, </v>
<v b="NEH" c="10" v="3">Pasur, Amarías, Malquías, </v>
<v b="NEH" c="10" v="4">Hatús, Sebanías, Maluc, </v>
<v b="NEH" c="10" v="5">Harim, Meremot, Obadías, </v>
<v b="NEH" c="10" v="6">Daniel, Ginetón, Baruc, </v>
<v b="NEH" c="10" v="7">Mesulam, Abías, Mijamín, </v>
<v b="NEH" c="10" v="8">Maazías, Bilgai, degine, Semaías. Amala, dule-irwa-Bab-Dummadse-gormalad gumalad. </v>
<v b="NEH" c="10" v="9">Geb degine, Levita-dulemardi, wemalad: Azanías-machi-Jesúa, Henadad-e-wagwa-gwensak Binúi. </v>
<v b="NEH" c="10" v="10">Cadmiel. Cadmiel-e-gwenadgan: Sebanías, Hodías, Kelita, Pelaías, Hanán, </v>
<v b="NEH" c="10" v="11">Micaía, Rehob, Hasabías, </v>
<v b="NEH" c="10" v="12">Zacur, Serebías, Sebanías, </v>
<v b="NEH" c="10" v="13">Hodías, Bani, degine, Beninu. </v>
<v b="NEH" c="10" v="14">Neggwebur-e-dummagan goo-burba-mesismaladdi, wemalad: Paros, Pahat-Moab, Elam, Zatu, Bani, </v>
<v b="NEH" c="10" v="15">Buni, Azgad, Bebai, </v>
<v b="NEH" c="10" v="16">Adonías, Bigvai, Adín, </v>
<v b="NEH" c="10" v="17">Ater, Ezequías, Azur, </v>
<v b="NEH" c="10" v="18">Hodías, Hasum, Bezai, </v>
<v b="NEH" c="10" v="19">Harif, Anatot, Nebai, </v>
<v b="NEH" c="10" v="20">Magpías, Mesulam, Hezir, </v>
<v b="NEH" c="10" v="21">Mesezabeel, Sadoc, Jadúa, </v>
<v b="NEH" c="10" v="22">Pelatías, Hanán, Anaías, </v>
<v b="NEH" c="10" v="23">Oseas, Hananías, Hasub, </v>
<v b="NEH" c="10" v="24">Halohes, Pilha, Sobec, </v>
<v b="NEH" c="10" v="25">Rehum, Hasabna, Maasías, </v>
<v b="NEH" c="10" v="26">Ahías, Hanán, Anán, </v>
<v b="NEH" c="10" v="27">Maluc, Harim, degine, Baana. </v>
<v b="NEH" c="10" v="28">Degine, dule-baigan: Dule-irwa-Bab-Dummadse-gormalad, Levita-dulemar, dule-yawagak-dakmalad, dule-namakmalad, dule-Bab-Dummadse-goled-neggi-arbamalad. Degi, bela Israel-dulemar Bab-Dummad-Igar-Maidba nanamalaga, dule-Judíoʼsurmaladgi-aibachamaladi, degi, e-omemala, e-masmala, e-bunamala, degine, bela dule-mag-neg-itomalad. </v>
<v b="NEH" c="10" v="29">Amala, na e-gwenadgan-e-gwenadganba, e-dummaganmala ambikunonimalad, adi, ise-sogar sogega, emarde Bab-Dummad-Moisésʼba-Igar-uksa-gusadba damaloye. Degine, emarde Bab-Dummad-Igar-Maidba, Igar-uksadba, degi, e-igar-sogsadba nanamaloye. </v>
<v b="NEH" c="10" v="30">A-ukinbali, anmar sogsabalid: “Anmar-sisgan dule-yar-baid-baidginedga anmar ukosurye, degine, anmar-masmalaga anmar a-sisgan-ukosurmarbarye. </v>
<v b="NEH" c="10" v="31">”Deginbali, dulemar-yar-baid-baidginmalad, obunnoged-ibagi ibmarmar-ukdanikir, igi mas-ukdanidibe, anmar a-ibagi ibmar ese bakosurye. Ibamar-islidikidgi ibmar-ukdanidibe, anmar ese ibmar-bakosurmarye.” Deginbali, anmar sogsabalid: “Birgagugle-irba (7) anmar nainumargi gwen arbaosurmarye. Dule anmargi ibmar-ganikile, bar anmarga muchub ukosurmarye.” </v>
<v b="NEH" c="10" v="32">A-ukinbali, anmar sogsamarbalid: “Birga-ilibali, Bab-Dummadse-goled-negga mani-bipi-uklegoye (4 gramos), adi, a-manigi Bab-Dummadse-goled-negga ibmar-abelesiid bakegar. </v>
<v b="NEH" c="10" v="33">”Adi, a-manigi: Bab-Dummadga bane-bane-madu-ukleged bakega, ega ibmar-gwag-ukleged, degine, bane-bane ibmar-durgan-ogumakar-ukleged bakegar. ”Degine, a-manigi obunnoged-ibagi Bab-Dummadga ibmar-ukleged, nii-binidgi ibmar-ukleged, degi, iba-dummagangi ibmar-ukleged, Bab-Dummadga ibmar-islidik-ukleged bakegarbar. Degine, Israel-dulemar-isgusad-eliegala, Bab-Dummadga-ibmar-uklegoed bakega, degi, bela ibmarmar Bab-Dummadse-goled-neggi-ebulemalad, bakegarbar. </v>
<v b="NEH" c="10" v="34">”Deginbali, anmarbali dule-irwa-Bab-Dummadse-gormalad, Levita-dulemar, degi, dule-neggweburginmalad, anmar-gwenad-gwenadganba na wilubdaknai-guarmalad, adi, wisguega doamar-e-gwenadgan-inse, birgagi igar-megisadba Bab-Dummadga-ibmar-uklegedgi-sapan-ebuleged, Bab-Dummad-Jehováʼse-goled-negse sedagodibeye, adi, Bab-Dummad-Igargi igar-narmakar-maidba, Bab-Dummadga-ibmar-ukleged-ailagi ogalegegar.” </v>
<v b="NEH" c="10" v="35">A-ukinbali, anmar sogsamarbalid: “Birga-irba, anmar-nainugi gebe-ibmar-sanmakmalad, degine, bela sapi-e-san-gebe-sanmakmalad, Bab-Dummad-Jehováʼse-goled-negse sedagoye. </v>
<v b="NEH" c="10" v="36">”Deyobbardo, Bab-Jehová-Igar-Maidba anmar-masmala-gebe-gwalulemaladi Babga-arbaega ukoye, degine, ibmar-durgan anmar Bab-Dummadga ukbaloye. Anmar-moli-bebe-nikamalad, degi, sibad-wawaad-mimmi-gebegwalulemaladi dule-irwa-Bab-Dummadse-gormalad Bab-Dummadse-goled-neggi-arbananaimaladse sedmaloye.” </v>
<v b="NEH" c="10" v="37">Deginbali, anmar sogmarbalid: “Bab-Dummadse-goled-neggi ibmar-sabolegedse gebe-madubur-imakleged sedmaloye. Bab-Dummadga ibmar-gwag-ukleged, bela sapi-san, vinoʼmar, olivo-gwallumar, dule-irwa-Bab-Dummadse-gormaladse sedmaloye. Degine, anmar-nainugi bela ibmar-welegoed anmar Levita-dulemarga sedoye, degine, anmar na neggweburgi-ibmar-welegoed, we-Levita-dulemarga ambegi gwensak (10%) uklegoed. Wemarde na ambegi gwensak-weemaladid. </v>
<v b="NEH" c="10" v="38">”Levita-dulemar ibmar-ambegi gwensak (10%) weenadele, dule-irwa-Bab-Dummadse-goled-wargwen Aarón-e-wagwa, eba naoye. Levita-dulemar, ibmar-ambegi gwensak-wesad (10%), anmar-Bab-Dummadse-goled-negse sedoed, adi, ibmar-sabolegedgi, Bab-Dummadse-goled-neggi sabogegar. </v>
<v b="NEH" c="10" v="39">”Israel-dulemar, degi, Levita-dulemar, Bab-Dummadga-ibmar-gwag-uklesadi, vinoʼmar, degine, olivo-gwallu-uklesad, ibmar-sabolemalad-negse sedoed. Degine, Bab-Dummadga ibmar-uklemalad-ebulemalad a-neggi ambikuoed, degi, agine, dule-irwa-Bab-Dummadse-gormalad-arbananaid, degi, dule-yawagak-dakmalad, degi, dule-namakmalad, agi bukwa-gumarmogoed.” Deginbali, anmar sogsabalid: “Anmar-Bab-Dummadse-goled-neg anmar gwen iegosurmarye.” </v>
<v b="NEH" c="11" v="1">Dulemar-neggweburgi-dummaganga-gudidimalad Jerusalén-neggweburgi megnonimalad. Ar Jerusalén-neggwebur, neggwebur-swilidikid-gued. Degi, dulemar-baigandi, na wilubdaknanai-guarmalad, doa-dule, dule-e-ambegine gwensak (10%) Jerusalén-neggwebur-islidikidse megnamaloe, degine, baigan-walabakebakaddi (9) e-neggwebur-baiganse megnamaloed. </v>
<v b="NEH" c="11" v="2">Bela-dulemar na dukin-dukin sogsamalad, emarde Jerusalén-neggweburgi megmaloye. A-ular, Israel-dulemar nue-yeer a-dulemargi binsasmalad. </v>
<v b="NEH" c="11" v="3">Dulemar Judá-yar-neggwebur-baigangi na e-nainu-nainugi-megismaladi, degi, na e-neggwebur-e-neggweburgi-megismaladi, wemar-dake: Dule-irwa-Bab-Dummadse-gormalad, Levita-dulemar, Bab-Dummadse-goled-neggi-dule-arbamalad, degi, Salomón-maigan-e-wagan. Israel-yar-e-dummaganga-gudimaladi, Jerusalén-neggweburgi megismalad. </v>
<v b="NEH" c="11" v="4">Amala, abala Judá-waganad, degi, abala Benjamín-waganmogad. Judá-wagandi, wemalad: Uzías-machi-Ataías. Uzíasʼde, Zacarías-machid. Zacaríasʼdi, Amarías-machid. Amaríasʼdi, Sefatías-machid. Sefatíasʼdi, Mahalaleel-machid. Mahalaleelʼdi, Fares-wagwad. </v>
<v b="NEH" c="11" v="5">Degine, Baruc-machi-Maasías, Barucʼde, Colhoze-machid. Colhozeʼdi, Hazaías-machid. Hazaíasʼdi, Adaías-machid. Adaíasʼdi, Joiarib-machid. Joiaribʼdi, Zacarías-machid. Zacaríasʼdi, Siloni-machid. </v>
<v b="NEH" c="11" v="6">Bela Fares-wagan, Jerusalén-neggweburgi dulataled-ilabake gaka dulapaa-gakabaabak (468) mergu megismalad. Bela wemala, bila-onomalad-sorda-gumalad. </v>
<v b="NEH" c="11" v="7">Benjamín-wagan Jerusalénʼgi megismaladi, wemalad: Mesulam-machi-Salú, Mesulamʼde, Joed-machid. Joedʼdi, Pedaías-machid. Pedaíasʼdi, Colaías-machid. Colaíasʼdi, Maasías-machid. Maasíasʼdi, Itiel-machid. Itielʼdi, Jesaías-machid. </v>
<v b="NEH" c="11" v="8">Degine, Jesaías-gwenadgan-gargwenmaladdi, Gabai, degi, Salai, bela amarse-bakale, dulataled-ilabakebak gaka dulagwen-gakabaabak (928) mergumalad. </v>
<v b="NEH" c="11" v="9">Zicri-machi-Joel, wemar-e-dummadga gued. Degine, Senúa-machi-Judá, dummad-sorbali Jerusalén-neggweburgi negdakedmogad. </v>
<v b="NEH" c="11" v="10">Dule-irwa-Bab-Dummadse-gormaladdi, wemalad: Joiarib-machi-Jedaías, Jaquín, </v>
<v b="NEH" c="11" v="11">Hilcías-machi-Seraías. Hilcíasʼde, Mesulam-machid. Mesulamʼdi, Sadoc-machid. Sadocʼdi, Meraiot-machid. Meraiotʼdi, Ahitob-machid. We-Ahitobʼde, Bab-Dummadse-goled-neg-e-dummadid. </v>
<v b="NEH" c="11" v="12">Degine, bela e-gwenadgan Bab-Dummadse-goled-neggi-arbananaid, dulataled-ilabaabak gaka dulagwen-gakabo (822) mergued. Deyobi, Jeroham-machi-Adaías, Jerusalénʼgi megismogad. Jerohamʼde, Pelalías-machid. Pelalíasʼdi, Amsi-machid. Amsiʼdi, Zacarías-machid. Zacaríasʼdi, Pasur-machid. Pasurʼdi, Malquías-machid. </v>
<v b="NEH" c="11" v="13">Degine, Adaías-gwenadgan, e-neg-yaurgi na negsedimalad, bela dulataled-ilabo gaka dulabo-gakabo (242) mergue megismarmogad. Deginbali, Azareel-machi-Amasai, megismogad, Azareelʼde, Azai-machid. Azaiʼdi, Mesilemot-machid. Mesilemotʼdi, Imer-machid. </v>
<v b="NEH" c="11" v="14">Degine, Amasai-gwenadgan, dule-gala-ibeganad, bela dulanergwa-gakabaabak (128) mergued. Gedolim-machi-Zabdiel amar-dummadga-gued. </v>
<v b="NEH" c="11" v="15">Levita-dulemardi, wemalad: Hasub-machi-Semaías, Hasubʼde, Azricam-machid. Azricamʼdi, Hasabías-machid. Hasabíasʼdi, Buni-machid. </v>
<v b="NEH" c="11" v="16">Sabetai, Jozabadʼbo, megismarmogad. Wemar, Levita-dulemar-e-dummagan-gumalad, degi, Bab-Dummadse-goled-neg-magabalid-soblenaid, e-dummaganga-gumalad. </v>
<v b="NEH" c="11" v="17">Micaía-machi-Matanías, a-dule-namaked-e-iduedid. Bab-Dummadse-goter, a-inse Bab-Dummad-nug ogannoddaed, degi, dog-nuedye Bab-Dummadga sogdedaed. Micaíaʼde, Zabdi-machid. Zabdiʼdi, Asaf-machid. Degi, Bacbuquías Matanías-sorbalidi, Jerusalénʼgi megismogad. Degi, Samúa-machi-Abda, Samúaʼde, Galal-machid. Galalʼdi, Jedutún-machid. </v>
<v b="NEH" c="11" v="18">Bela Levita-dulemala, Jerusalén-neggwebur-islidikidgi, dulataled-ilabo gaka dulabake-gakabake (284) mergue megismalad. </v>
<v b="NEH" c="11" v="19">Yawagak-dakmaladdi, wemalad: Acub, Talmón, degine, e-urbamar. Wemala, yawagakgi-nakulemaladid. Amar, dulabaabak-gakambe-gakabo (172) bela mergumalad. </v>
<v b="NEH" c="11" v="20">Geb Israel-dulemar-baigandi, dule-irwa-Bab-Dummadse-gormalad-baigandi, degi, Levita-dulemar-baigandi, Judá-yargi baigan-neggweburmargi, na e-nainu-e-nainugi mamai-gusmalad. </v>
<v b="NEH" c="11" v="21">Bab-Dummadse-goled-neggi-arbamaladdi, Ofel-yargi megismalad. Ziha, degi, Gispa, amar, amar-dummadga gusmalad. </v>
<v b="NEH" c="11" v="22">Bani-machi-Uzi Jerusalén-neggweburgi, Levita-dulemar-e-dummadid. Baniʼde, Hasabías-machid. Hasabíasʼdi, Matanías-machid. Mataníasʼdi, Micaía-machid. We-Micaíaʼde, Asaf-wagwa-gwensakadid. Wemarde, Bab-Dummadse-goled-neggi dule-namakmalad-gumalad. </v>
<v b="NEH" c="11" v="23">Ar ade, rey igar-uksagusad, degi, bane-bane dule-namakmalad igarmar-mamaidba ibmar imakmaloed. </v>
<v b="NEH" c="11" v="24">Rey, e-nuggi Mesezabeel-machi-Petaías bela-dulemarga-igar-nabogegala, onug-imaksad. Mesazabeelʼde, Zera-wagwa-gwensakad-gued. Zeraʼde, Judá-wagwa-gumogad. </v>
<v b="NEH" c="11" v="25">Israel-dulemar-baigandi, Judá-yargi neggwebur-dummagangi, degi, e-neggwebur-burwigangi megismalad. A-neggweburmardi, wemalad: Quiriat-Arba-neggwebur, Dibón-neggwebur, Jecabseel-neggwebur. </v>
<v b="NEH" c="11" v="26">Jesúa-neggwebur, Molada-neggwebur, Bet-Pelet-neggwebur. </v>
<v b="NEH" c="11" v="27">Hazar-Sual-neggwebur, Beerseba-neggwebur, </v>
<v b="NEH" c="11" v="28">Siclag-neggwebur, Mecona-neggwebur, </v>
<v b="NEH" c="11" v="29">En-Rimón-neggwebur, Zora-neggwebur, Jarmut-neggwebur, </v>
<v b="NEH" c="11" v="30">Zanoa-neggwebur, Adulam-neggwebur, Laquis-neggwebur, Azeca-neggwebur. Beerseba-neggwebur-akar, Hinom-nebase ambikusmalad. </v>
<v b="NEH" c="11" v="31">Benjamín-wagandi we-neggweburmargi ambikusmalad: Geba-neggweburgi, Micmas-neggweburgi, Aía-neggweburgi, Betelʼgi, degi, e-neggwebur-burwigangi ambikusmalad. </v>
<v b="NEH" c="11" v="32">Neggwebur-baigan, wemarbalid: Anatot-neggwebur, Nob-neggwebur, Ananías-neggwebur, </v>
<v b="NEH" c="11" v="33">Hazor-neggwebur, Ramá-neggwebur, Gitaim-neggwebur, </v>
<v b="NEH" c="11" v="34">Hadid-neggwebur, Seboim-neggwebur, Nebalat-neggwebur. </v>
<v b="NEH" c="11" v="35">Lod-neggwebur, Ono-neggwebur, degi, Argangi-Ibmar-Sobmalad-Nebagi ambikusmalad. </v>
<v b="NEH" c="11" v="36">Levita-dulemar gwen-gwena Judá-yargi megismalad, degine, Benjamín-dulemarba megismarbalid. </v>
<v b="NEH" c="12" v="1">Dule-irwa-Bab-Dummadse-gormaladi, degi, Levita-dulemar, Salatiel-machi-Zorobabelʼba, degi, Jesúaʼba nonigusmalad. Amarde, wemalad: Seraías, Jeremías, Esdras, </v>
<v b="NEH" c="12" v="2">Amarías, Maluc, Hatús, </v>
<v b="NEH" c="12" v="3">Secanías, Rehum, Meremot, </v>
<v b="NEH" c="12" v="4">Iddo, Gineto, Abías, </v>
<v b="NEH" c="12" v="5">Mijamín, Maadías, Bilga, </v>
<v b="NEH" c="12" v="6">Semaías, Joiarib, Jedaías, </v>
<v b="NEH" c="12" v="7">Salú, Amoc, Hilcías, degi, Jedaías. Amala, Jesúa-ibagangi, dule-irwa-Bab-Dummadse-gormalad-e-dummagan, degi, e-gwenadgan-gumalad. </v>
<v b="NEH" c="12" v="8">Levita-dulemardi, wemalad: Jesúa, Binúi, Cadmiel, Serebías, Judá, degi, Matanías. Amala, na e-gwenadganmala Bab-Dummad-nug-ogannogedgi namakmalad. </v>
<v b="NEH" c="12" v="9">Degine, e-gwenadgan-Bacbuquías, degi Uni, amar-asabin ambikunonidamalad, Bab-Dummad-nug-odummomalagar. </v>
<v b="NEH" c="12" v="10">Jesúa-wagan, wemalad: Jesúaʼde, Joiacim-babad. Joiacimʼdi, Eliasib-babad. Eliasibʼdi, Joiada-babad. </v>
<v b="NEH" c="12" v="11">Joiadaʼdi, Jonatán-babad. Jonatánʼdi, Jadúa-babad. </v>
<v b="NEH" c="12" v="12">Joiacim negdakmaigu, dule-irwa-Bab-Dummadse-gormalad e-neg-yaurgi dummaganga gudimalad. Amarde, wemalad: Seraías-gwenadgan-e-dummad, Meraías. Jeremías-gwenadgan-e-dummad, Hananías. </v>
<v b="NEH" c="12" v="13">Esdras-gwenadgan-e-dummad, Mesulam. Amarías-gwenadgan-e-dummad, Johanán. </v>
<v b="NEH" c="12" v="14">Melicú-gwenadgan-e-dummad, Jonatán. Sebanías-gwenadgan-e-dummad, José. </v>
<v b="NEH" c="12" v="15">Harim-gwenadgan-e-dummad, Adna. Meraiot-gwenadgan-e-dummad, Helcai. </v>
<v b="NEH" c="12" v="16">Iddo-gwenadgan-e-dummad, Zacarías. Ginetón-gwenadgan-e-dummad, Mesulam. </v>
<v b="NEH" c="12" v="17">Abías-gwenadgan-e-dummad, Zicri. Miniamín-gwenadgan, Moadías-gwenadgan-e-dummad, Piltai. </v>
<v b="NEH" c="12" v="18">Bilga-gwenadgan-e-dummad, Samúa. Semaías-gwenadgan-e-dummad, Jonatán. </v>
<v b="NEH" c="12" v="19">Joiarib-gwenadgan-e-dummad, Matenai. Jedaías-gwenadgan-e-dummad, Uzi. </v>
<v b="NEH" c="12" v="20">Salai-gwenadgan-e-dummad, Calai. Amoc-gwenadgan-e-dummad, Eber. </v>
<v b="NEH" c="12" v="21">Hilcías-gwenadgan-e-dummad, Hasabías. Jedaías-gwenadgan-e-dummad, Natanael. </v>
<v b="NEH" c="12" v="22">Levita-dulemar-neguya-sedimaladi, degi, dule-irwa-Bab-Dummadse-gormalad-neguya-sedimaladi, Eliasib-ibagangi, Joiada-ibagangi, Johanán-ibagangi, degi, Jadúa-ibagangi, Persa-dule-Rey-Darío negdakmaigu, we-dummagan-nug garda-selemaidgi narmaklesad. </v>
<v b="NEH" c="12" v="23">Eliasib-machi-Johanán-maigusad-ibase, Levita-dulemar-neguya-dummaganga-gumalad-e-nugmar garda-selemaidgi narmaklesad. </v>
<v b="NEH" c="12" v="24">Levita-dulemar-neguya-dummagana, wemalad: Hasabías, Serebías, Cadmiel-machi-Jesúa. Amar Bab-Dummadse-goled-neggi-arbaega egad-wachi-omosale, na e-gwenadgan, e-asabin ambikunonidamalad, adi, Bab-Dummad-nug-odummomalagar, degi, Bab-Dummadga dog-nuedye sogmalagar, ar igi David Bab-Dummadga-arbaed-dule, igar-mesisadba. </v>
<v b="NEH" c="12" v="25">Yawagak-dakmalad, wemalad: Matanías, Bacbuquías, Obadías, Mesulam, Talmón, degi, Acub. Deginbali, amala, yawagak-dogedgi ibmarmar-saboleged-negmargi nakulebukwa-gusmarbalid. </v>
<v b="NEH" c="12" v="26">Bela amala, Jesúa-machi-Joiacim-ibagangi gudii gusmalad. Joacimʼde, Josadac-wagwad. Degine, amar Nehemías-Saila-Dummadga-maigusad-ibagangi, degi, dule-irwa-Bab-Dummadse-goled-ibagangi gudii gusmalad. Degine, dule-garda-narmaked Esdrasʼye-nugad-ibagangi gudii gusmarbalid. </v>
<v b="NEH" c="12" v="27">Jerusalén-galu-matusulid-ogulesadi Bab-Dummadga nug-imaklesokargua, Levita-dulemar-banna-banna-mamaid bela amiapmalad. Geb Jerusalén-neggweburse amar-searmalad, adi, weligwaledba Bab-Dummadga galu-nug-imaklenaidgi werguegar, ega dog-nuedye namaklegedgi sogega, degi, garmar-címbaloʼba, salterioʼba, degine, cítaraʼba Bab-nug-odummogega. </v>
<v b="NEH" c="12" v="28">Degidgine, Levita-dule-namakmalad, Jerusalén-neggwebur-dikarba-mamaidi, degi, Netofa-neggwebur-dikarba neggwebur-burwiganagi-mamaid bela nonimalad. </v>
<v b="NEH" c="12" v="29">Deginbali, Gilgal-neggweburginmalad, Geba-neggweburginmalad, degi, Azmavet-neggweburginmalad nonimarmogad. Ar ade, dule-namakmalad Jerusalén-neggwebur-dikarba neggwebur-burwigana sobsamalad. </v>
<v b="NEH" c="12" v="30">Dule-irwa-Bab-Dummadse-gormalad, degi, Levita-dulemar, bela na san-uruksamalad. Geb a-sorbali, dulemarga san-uruksamarmogad. Degi, yawagakmar, degi, galu-matusulid swilidik-imaksamarbalid. </v>
<v b="NEH" c="12" v="31">Ani, Nehemías, Judá-saila-dummagan Jerusalén-galu-matusulidgi-nakwega an imaksad. Degine, ichesur dule-namakmalad danabo an urbisad. Adi, amar galu-matusulid-birgi namakale Bab-Dummadga dog-nuedye sogegar. Danagwenad-soggwenaddi, galu-matusulid-argan-nuedsik, Ibmar-Isgana-Mied-Yawagak-Noedsik ilekwaa nadapgusmalad. </v>
<v b="NEH" c="12" v="32">Wemar-sorbali, Osaías Judá-saila-dummaganmala ilekwaa nadapgusmarmogad. Amala, wemalad: </v>
<v b="NEH" c="12" v="33">Azarías, Esdras, Mesulam, </v>
<v b="NEH" c="12" v="34">Judá, Benjamín, Semaías, degi, Jeremías. </v>
<v b="NEH" c="12" v="35">Amarba, dule-irwa-Bab-Dummadse-gormalad, gar-trompeta sedanigusmaladi, wemalad: Jonatán-machi-Zacarías. Jonatánʼde, Semaías-machid. Semaíasʼdi, Matanías-machid. Mataníasʼdi, Micaías-machid. Micaíasʼdi, Zacur-machid. Zacurʼdi, Asaf-machid. </v>
<v b="NEH" c="12" v="36">Zacarías-e-gwenadgandi, wemalad: Semaías, Azarael, Milalai, Gilalai, Maai, Natanael, Judá, degi, Hanani. Wemala, Bab-Dummadga-arbaed-David-igar-mesisadba gar-ogormalad semamai gusad. Degine, dule-garda-narmaked-Esdras, we-dulemar-idumai gusad. </v>
<v b="NEH" c="12" v="37">Dii-Saila-Yawagak-Noed-innikgusgu, David-neggweburse-doged-arsan-maidgi nakwide-gusmalad, galu-matusulidse-nakwileged-birgi nakwide gusmalad. Geb David-neg-niba-nasmargu, Dii-Yawagak-Noedse, dad-nakwedsik modapmalad. </v>
<v b="NEH" c="12" v="38">Dule-namakmalad-danabogwaddi, obakar nadapgusmarmogad. Ani, an a-sorba, degi, dulemar-neggweburginmalad-negabaladbo galu-matusulid-birgi, neg-matusur-warakwagwad-Soo-Yaaye-nugad-akar, Galu-Matusulid-Matardummadse, anmar nadapgusmalad. </v>
<v b="NEH" c="12" v="39">Anmar Efraín-Yawagak-Noedgi nasmalad, Yawagak-Sered-Noedgi, Ua-Yawagak-Noedgi nasmalad. Geb neg-suid-Hananeelʼye-nugadgi, degi, neg-suid-Hameaʼye-nugadgi nasmarbalid. Sibad-Wawaad-Yawagak-Noedgi nasmargu, geb Esgarya-Yawagak-Noedse anmar ambikudapmalad. </v>
<v b="NEH" c="12" v="40">Geb degidgine, dule-namakmalad-danabogwadi Bab-Dummadga dog-nuedye-sogsamargu, Bab-Dummadse-goled-negse modapmalad. Geb e-gwisgudapmaloedgi gwisgudapmalad. An deyob dummagan-abargi anba-gudimalad-abargi gwisgudapmogad. </v>
<v b="NEH" c="12" v="41">Degine, dule-irwa-Bab-Dummadse-gormalad, gar-trompeta ogorgwismalad, wemalad: Eliacim, Maaseías, Miniamín, Micaías, Elioenai, Zacarías, Hananías, </v>
<v b="NEH" c="12" v="42">Maasías, Semaías, Eleazar, Uzi, Johanán, Malquías, Elam, degi, Ezer. Dule-namakmaladdi, binnasuli ise-namakar bukwa-gusmalad, Izrahías amar-idu gwichi gusad. </v>
<v b="NEH" c="12" v="43">A-ibagine, Bab-Dummadga ichesuli ibmar-ogumakar uksamalad. Degine, ar Bab-Dummad, nue-weligwale amar-imaksasoggu, nue wergusmalad. Omegan, degi, burwigana nue wergusmarmogad. Jerusalén-neggweburgi-wergubukmalad dikasuli itolesad. </v>
<v b="NEH" c="12" v="44">A-ibagine, dulemar-onugsalesad: Mani-weleged-daked, Bab-Dummadga-ibmar-weleged-daked, ibmar-gebe-welemalad-ukleged-daked, ambegi-gwensak (10%) ibmar-ukleged-daked. We-dulemar-onugsalesmalad ibmarmar nainu-baid-baidgi neggwebur-dikarbarmaladgi-danikidi, ibmar-sabomalad-neggi sabomalaga. Adi, Igar-Maidba dule-irwa-Bab-Dummadse-gormaladga, degi, Levita-dulemarga ibmar-ukegar. Ar ade, dule-irwa-Bab-Dummadse-gormalad, degi, Levita-dulemar ibmar-nuegan-imaknanaidgi Judá-yargi-bukmalad ber weligwar-itosmalad. </v>
<v b="NEH" c="12" v="45">Dule-nugsalesmaladi, Bab-Dummadga-arbaedgi arbananai gusmalad, degi, dule-isgusmalad-anar Bab-Dummadga-ibmar-ogumakar-ukleged imaknanai gusmalad. Amba deyob, dule-namakmalad, degi, dule-yawagak-dakmalad eba arbananai gusmarmogad, ar igi David, degi, e-machi-Salomón igar-uksadba. </v>
<v b="NEH" c="12" v="46">Ar ade, dikasurgus, David-akar, degi, Asaf-akar, bato dule-namakmalad-e-idued-nika danikid. Bab-Dummadga-namakleged-namakmalad-nika danibalid, degi, Bab-Dummadga-dog-nuedye-sogdimalad-nika danibalid. </v>
<v b="NEH" c="12" v="47">Degine, Zorobabel-ibagangi, degi, Nehemías-ibagangi, bela Israel-dulemala, dule-namakmaladga, dule-yawagak-dakmaladga mas ukdamalad. Degine, amarga ibmar-uklemalad na e-iba-maidgi ega ukdedamalad. Deginbali, amba Levita-dulemarga deyob ibmar-ukdamarbalid. Geb, we-Levita-dulemar, Aarón-waganga ukdedamarmogad. </v>
<v b="NEH" c="13" v="1">A-ibagangine, Moisés-garda-narmaksad dulemarga absolesad. Agi, weyob narmakar-nai daklealid: “Amón-dulemar, degi, Moab-dulemar bipisaale Bab-Dummad-dulamarga guosurye. </v>
<v b="NEH" c="13" v="2">Ar ade, we-dulemar Israel-dulemar-Egipto-yar-akar-danimargua, gwen dii ega uksasurmalad, degi, mas ega uksasurmarbalid. Aka bur Balaam-bennuksamalad, adi, Balaam Israel-dulemar-ukabsaega. Ar anmar-Bab-Dummaddi we-ukabsalegedi, ibmar-nued-guega imaksad.” </v>
<v b="NEH" c="13" v="3">Dulemar bela Igar-Maid-absolesad itosmargua, dulemar Israel-dulesulid onismalad. </v>
<v b="NEH" c="13" v="4">We-iduale, dule-irwa-Bab-Dummadse-goled-Eliasib, Babse-goled-neggi ibmar-sabolemalad-neg-dakedga maid. Ar Eliasibʼde, Tobías-ai-nuedsoggu, </v>
<v b="NEH" c="13" v="5">gabedneg-dummad-gwagwen Tobíasʼga uksad. A-gabedneggine, ibmarmar Bab-Dummadga-ukleged urbileged: Agine, ina-wawadikmaladi, bormomar-Bab-Dummad-neggi-ebulegedi, ibmar-gwagmar-uklemaladi, vinoʼmar, olivo-gwallumar urbileged. Bela we-ibmarmar ambegi-gwensak (10%) Levita-dulemarga-uklegedi, dule-namakmaladga-uklegedi, dule-yawagak-dakmaladga-uklegedi, degi, dule-irwa-Bab-Dummadse-gormaladga-uklegedi, a-neggi urbileged. </v>
<v b="NEH" c="13" v="6">Weyob ibmar-gusgua, deunni Jerusalén-neggweburgi an gudisulid, ar ade, Babilonia-rey-Artajerjes birga-dulagwen-gakambe-gakabogus (32) negdakmaidgi, an rey-maidse nadegusad. A-ibagan-undar-nasadgi, reyse an egichisad, wis Jerusalénʼse gannar an nabiye. </v>
<v b="NEH" c="13" v="7">Agi, geb an wisgunonikid, Eliasibʼde, nue-dummad-nosa. Tobías-nabir-ito-imakegala, Bab-Dummadse-goled-neggi ega gabedneg-gwagwen uksad. </v>
<v b="NEH" c="13" v="8">We-ibmar-gusadi, nue-sae an itosad. A-ulale, Tobías-neggi bela ibmarmar-bukwadi magaba ibe mie-mie an imaksad. </v>
<v b="NEH" c="13" v="9">Geb degine, neg-swilidik-imakegala, an neg-nudaksad. Deginbali, Bab-Dummadse-goled-neggi-ibmarmar-ebulemalad gannar sedagega, an imaksabalid. Bab-Dummadga ibmar-gwag-uklemalad, degi, ina-wawadikmalad gannar sedagega, an imaksabalid. </v>
<v b="NEH" c="13" v="10">Deginbali, an wisgusbalid, Levita-dulemarga-ibmar-uklegedi gwen ega uklemaisurye. Degine, an wisgusbalid, Levita-dulemar, degi, dule-namakmalad na e-nainu-nainuse arbanadmarbarye. </v>
<v b="NEH" c="13" v="11">Geb degine, dummaganga apor ibmar an sogded: “¿Wede ibiga Bab-Dummadse-goled-neg olloo mellesii?” A-sorbali, a-dummagan gannar an urbisad, ega e-arbaed-e-arbaed an uksad. </v>
<v b="NEH" c="13" v="12">Geb degidgine, bela Judá-dulemar ibmar-sabolemalad-negse ibmar-gwag-welesad, vino, degi, olivo-gwallu ambegi gwensak (10%) senonimalad. </v>
<v b="NEH" c="13" v="13">Ibmar-sabolemalad-neg-dakega, dule-irwa-Bab-Dummadse-goled-Selemías, dule-garda-narmaked-Sadoc, degi, Levita-dule-Pedaías, an nug-imaksad. Wemar-bendakegala Zacur-machi-Hanán, an ega nug-imaksad. Hanánʼde, Matanías-wagwad. Ar amarde, dule-innikii-ibmar-imakmaladid. We-dulemala e-bakamaladga na ibmar mimimaloed. </v>
<v b="NEH" c="13" v="14">Ani, Nehemías, Bab-Jehováʼse an goted: “An-Bab-Dummadye, we-ibmar-imaksad-ulale, melle be an-iego, degi, be angi nued-binsao, bese-goled-neggi ibmar-nuegan be-nug-odummogega an imaksadi, melle be iegoye.” </v>
<v b="NEH" c="13" v="15">A-ibagangine, Judá-yargi an daksabalid, dule gwenna-gwenna obunnoged-ibagi uva-egurnanai. Baigandi, moli-uayasuid-birgi orosgi-dakleged-trigo senadapi. Deginbali, vinoʼmar, uvaʼmar, higoʼmar, degi, ibmar-baigan-akar-akar obunnoged-ibagi Jerusalén-neggweburse moli-uayasuidgi sedanimala an daksabalid. Manigi mas-uksamalad-ulale, we-dulemarse an ulusad. </v>
<v b="NEH" c="13" v="16">Deginbali, Tiro-dorgan-Jerusalénʼgi-mamaimalad obunnoged-ibagi, ua, degi, ibmar-uklemalad-baigan manigi-ukega Jerusalén-neggweburse sedanidamalad. Degine, obunnoged-ibagi Judá-dulemarga, we-ibmarmala manigi ukdedamalad. </v>
<v b="NEH" c="13" v="17">Geb degine, Judá-dulemarse binnasuli an uluded, amarga an sogded: “Ar bemar nue-isgunanaid, ¿obunnoged-iba-naid be daksurmarsi? </v>
<v b="NEH" c="13" v="18">Ar be-babgan weyob ibmar-imaksamarmogad. Ar a-ulale, anmar-Bab-Dummad anmargi, degi, anmar-neggweburgi we-ibmar-isganamar barmialid. Degite, ¿Bab-Dummad gatik bur bule sabsur anmar-odurdakbi be abemarde? Emide, obunnoged-iba-naid be daksurmalad.” </v>
<v b="NEH" c="13" v="19">Geb agine, an igar-uksad, Jerusalén-neggwebur-yawagakmar obunnoged-iba-iduar, sedogusar edimaloye. Geb obunnoged-iba-sorba a-yawagakmar gannar egalegoye. Geb degine, gwenna-gwenna dule-anga-arbamalad, yawagakgi an urbisad, adi, melle obunnoged-ibagi Jerusalén-neggweburgi ibmar-oubomalagar. </v>
<v b="NEH" c="13" v="20">Dule-mani-onomalad, dule-ibmar-galagwensuli-ukmalad, Jerusalén-neggwebur-magaba irgwen, irbodibe, gabismalad. </v>
<v b="NEH" c="13" v="21">Ar ani, Nehemías, apor amarga ibmar an sogded: “Melle galu-matusulid-dikarba be ambikumala. Ar gannar be nonibalile, an esgaryagi bemar-metoed.” A-ibagan-akale, bar obunnoged-ibagi nonisurmalad. </v>
<v b="NEH" c="13" v="22">Geb Levita-dulemarga an sogded, bemar na san-uruknamar, bemar yawagak edarbenamar, adi, obunnoged-iba swilidik-guegar. Ani, Nehemías, Bab-Jehováʼse an gotebalid: “An-Bab-Dummadye, we-ibmar-imaksad-ulale, melle be an-iego, degi, be sabgued-dummarba-nikadba, wile be an-dakoye.” </v>
<v b="NEH" c="13" v="23">Degine, a-ibagangine an daksabalid, Judío-dulemar Asdod-dorgan-sisgan nikumamai, Amón-dulemar-sisgan, degine, Moab-dulemar-e-sisgan nikumamai an daksad. </v>
<v b="NEH" c="13" v="24">Abala e-mimmigan Asdodʼgaya sunmakmalad, degine, dule-baigan-gayaba sunmakmarbalid. Ar ade, Judío-gayadi sunmaksurmalad. </v>
<v b="NEH" c="13" v="25">Degidgine, a-dulemarbo an ulusad, amar an ukabsasad, amar an gwenna-gwenna bibyosad, amar-ibe an e-sailagia-unnusad. Degine, amar anga-ise-sogar-sogega an imaksad. Ega an sogsad: “Melle bemar Judíoʼsurmalad-masmalaga be-sisgan-ukmaloye, degi, a-e-sisgan melle bemar be-masmalaga ukmarbaloye, degi, bemar a-e-sisgan amba nikuosurmarmoye an sogsad. </v>
<v b="NEH" c="13" v="26">¿Ar a-ulale, Salomón Israel-e-reyde, Bab-Dummadgi isgussursi? Ar ade, yar-baigangine, Rey-Salomónʼyobid dule maigussulid. Bab-Dummad we-rey nue-sabgusad, Israel-reyga-guega imaksad. Degi-inigwele, omegan-Israelʼginsurmalad we-rey-isguega imaksad. </v>
<v b="NEH" c="13" v="27">¿Ar degite, bemar deyob isgumarmogode? ¿Bab-Dummadgi bemarde dummad-nomarmogode? ¿Bemarde omegan-Israel-dulesurmalad-nikumarmogode? Adi surbali.” </v>
<v b="NEH" c="13" v="28">Joiada-machi-wargwen, Sanbalat-sisgwa nikusad. Joiadaʼde, Eliasib-machid. Eliasibʼdi, dule-irwa-Bab-Dummadse-gormalad-dummadid. Sanbalatʼde, Horón-neggweburginedid. Degisoggu, a-dule, an ononnosad. </v>
<v b="NEH" c="13" v="29">Ani, Nehemías, Bab-Dummadse an gotebalid: “An-Bab-Dummadye, a-dulemar be insao. Wemarde, dule-irwa-Bab-Dummadse-gormalad-igar-ichomaladid. Wemarde, dule-irwa-Bab-Dummadse-gormalad igar-mamaid bisgemaladid, degine, Levita-dulemar-igargi annamaladid.” </v>
<v b="NEH" c="13" v="30">Degisoggu, bela Judíoʼsurmalad an ononnosad. Degine, dule-irwa-Bab-Dummadse-gormalad, degi, Levita-dulemar danar-danar an urbisad. Amarga na e-arbamaloed-e-arbamaloed an uksad. </v>
<v b="NEH" c="13" v="31">Amba dulemar sapan na e-ibagangi amimaloed, deyob an urbisbalid. Degine, dule ibmar-gebe-sanmakmalad Bab-Dummadga-ukleged-dakmaloed, amba deyob an urbisbalid. Ani, Nehemías, Bab-Dummadse an gotebalid: “An-Bab-Dummadye, melle an-iego, nued be angi binsaoye.”</v>
<v b="EST" c="1" v="1">Rey-Asuero yarmar-sogadulanergwa-gakaguglegi (127) reyga-mai gusad. We-yarde, India-yar-akar, Etiopía-yalase dungued. </v>
<v b="EST" c="1" v="2">A-ibagangine, Rey-Asuero, Susa-neggweburgi e-ologana sinonikid. Degisoggu, Susa-akale, Rey-Asuero na yarmar-semai gusad. </v>
<v b="EST" c="1" v="3">Rey-Asuero birgapaagus reyga-maidgine, bela dummagan-sordamar-idudimaladga, degi, ega-arbamaladga iba-ononai gusad. A-iba-onolenaidse, Persia-yargi, degi, Media-yargi sordamar-idudimalad-bur-dummagan, igar-nabomalad-e-dummagan, degi, yar-baid-baidgi dummaganga-mamaid arbimalad. </v>
<v b="EST" c="1" v="4">Rey-Asuero, nii-walanergwa (6) na e-ibmar-nuegan-bukidar nikad, degi, bela-bela e-negsemaid-dungued, e-gangued-nikad oyonai gusad. </v>
<v b="EST" c="1" v="5">A-ibagan nasad-sorbali, Rey-Asuero iba-baid ibagugle (7) ononai gusbalid. We-ibade, bela Susa-neggweburgi dulemar-bukwamaladga, dulemar-nug-dummarba-nikamaladga, degi, dulemar-binsarmaladga ononai gusad. We-iba reyneg-imba-ollornaidgi onolesad. </v>
<v b="EST" c="1" v="6">Reyneg-imbagi atued-dummad-sibu, atued-dummad-arad, degi, gwili-absargiid naigusad. We-atued-dummagan, lino-dub-nuegangi, degi, suir-akwagiid-dubgi, atinnar naid. We-dubmar, mani-orokwagwad-yaa-simaladgi-odogar-odogar maid, geb mármol-akwa-buarmargi atinnar naid. Deginbali, gan-megmalad-ologi-sobaled, manigi-sobaled bukbalid. We-gan-megmalad napa-mármol-akwabiid-birgi, napa-dimmur-birgi, degi, napa-akwa-yeerdaklemalad-birgi bukwad. </v>
<v b="EST" c="1" v="7">Nog-dummagan-olobiid-akar-akar-sobarmaladgi rey-e-vino mimilenai gusad. We-vino obinebaka goblenai gusad, ar ade, rey ibmar-obinebaka-ukedid. </v>
<v b="EST" c="1" v="8">Degi-inigwele, rey na e-neggi-arbamaladga igar-uksagusad, vino-gobega melle dulemargi alamaknai gumalo. Dulemar na gobbiedba gobmaloed. </v>
<v b="EST" c="1" v="9">Rey-ome-Vastiʼdi, dummagan-e-omeganga Rey-Asuero-neggi iba-ononai gusmogad. </v>
<v b="EST" c="1" v="10">Ibaguglegus (7) iba-nonaidgine, Rey-Asuero vino-gobedba bela-bela weligwar itoded. Geb degine, dulemar-walagugle-e-walik-arbamaladse (7) gochad: Mehumánʼse, Biztaʼse, Harbonaʼse, Bigtaʼse, Abagtaʼse, Zetarʼse, degi, Carcasʼse gochad. </v>
<v b="EST" c="1" v="11">Geb Rey-Asuero wemarga igar-uksad, e-asabin e-ome-Vasti ologurgin-yoi sedamarye. Adi, dulemar, degi, dule-dummagan, Vasti bela-bela-e-yeerdakleged dakmalagar. Ar rey-omede bela-bela yeerdakleged. </v>
<v b="EST" c="1" v="12">Ar dulemar-rey-walik-arbamalad rey-ome-Vastiʼga rey-igar-uksad sogdapmargu, Vastiʼdi, Rey-Asueroʼse yapa-nae gusad. Degisoggu, Rey-Asuero bela-bela sae-itonaded, uluded. </v>
<v b="EST" c="1" v="13">Geb Rey-Asuero, dule-igar-wismaladse egisnai gualid, ibu imakergebe. Ar ade, gusgu igar-maid, rey dulemar-nue-igar-wismaladse binsaed-egised. </v>
<v b="EST" c="1" v="14">We-dule-igar-wismalad bur rey-walikamalad, wemalad: Carsena, Setar, Admata, Tarsis, Meres, Marsena, degi, Memucán. We-dulemar-walagugled (7), Persia-yar-e-dummaganad, degi, Media-yar-e-dummaganad. Wemala, reyga binsaed-dakmaladid, deginbali, Rey-Asuero-yargi dummaganga gudimarbalid. </v>
<v b="EST" c="1" v="15">Geb Rey-Asuero we-dulemarse egichided: —Igar-maidbali, ¿an-ome-Vasti, igi imaklegergebe? Ar ade, an-gayaburba-berbemaladba an ega igar-uksagusadba gwen ibsassulid. </v>
<v b="EST" c="1" v="16">Geb degine, Memucán, reyga, degi, dule-dummaganga sogdesunnad: —Rey-ome-Vasti, unnila reyginbi dodossulid. Ar belagwable dule-dummagan-bukwadgi dodosad, degi, Rey-Asuero-yarmargi bela-dulemar-bukwadgi dodosbalid. </v>
<v b="EST" c="1" v="17">Ar bela omegan-bamalad rey-ome-weyob-ibmar-imaksad wisgumaloed, degisoggu, omegan e-suimargi bar binsaed-nikaa guosurmalad. Ar ade, sogdamaloed: ‘Rey-Asuero na e-ome-Vasti ese sedamalaga imaksanad, ar e-omedi gwen ese arbisulid.’ </v>
<v b="EST" c="1" v="18">Ar Persa-dummagan-e-omegan, degi, Media-dummagan-e-omegan rey-ome-weyob-ibmar-imaksad wisguarmalale, ar deyopira e-suimar-abin-imakdemarmogoed. Geb degine, omegan na e-sui-ibgwensur-imakdagoed. Geb agi, urwed nodasunnoed. </v>
<v b="EST" c="1" v="19">”Degisoggu, Rey-Asuero, na be yeer-itogele, be igar uksundo. We-igar Persa-dulemarga, degi, Media-dulemarga geg-bar-gwage weyob igar-narmakar-mai guoed: ‘Rey-Asueroʼse mer e-ome-Vasti bar dagoye.’ Rey-Asuero, ome-baid Vastiʼba-bur-nueddaed rey-omega-guega be amie. </v>
<v b="EST" c="1" v="20">Bela-we-yar-dummad-naidgi rey-igar-uksad wisguarmalale, bela omegan na e-suimargi binsaed-nikaa nadmaloed. Belagwable dummagan-e-omegan, degi, dule-binsarmalad-e-omeganse-bakale, na e-suimargi binsaed-nikaa damaloed.” </v>
<v b="EST" c="1" v="21">Weyob ibmar-soglesadi Rey-Asuero, degi, e-dummagan-negdakmamaid yeer-itosmalad. Degisoggu, rey, Memucán-ibmar-sogsadba ibmar imaksad. </v>
<v b="EST" c="1" v="22">Rey bela e-yar-naidgi neggweburmar-bukmaladse na e-gwabinduku-akar-akar-sunmakmaladba gardamar narmakar barmisad. We-gardagine igar uklenaid, bela machergan e-negyaurgine negsedii gumaloye. Degine, e-dulemar-e-gwabinduku-sunmakedba we-garda ainioed. </v>
<v b="EST" c="2" v="1">We-ibmar-gusad-sorbali, Rey-Asuero na sae-itodiid baisur-itogusadgine, e-ome-Vasti ebinsaalid, igi e-omede neg-imaksagusa, degi, igi e-omega igar megis gusbali. </v>
<v b="EST" c="2" v="2">Geb degine, Rey-Asuero-bendakdimalad, degi, e-dule-dummagan sogdemalad: “Reyga yagan-yoo-sui-nikumalad yeerdaklemalad aminamala. </v>
<v b="EST" c="2" v="3">Rey-Asuero, bela be-yar-dakmaidgine, bela-neggwebur-iliba be dulemar-onugsae, adi, wemala yagan-yoo-sui-nikumalad-yeerdaklemalad Susa-neggweburse, rey-omegan-negmar-siidse sedamalagar. Geb a-neggine, Hegai we-yagan-akoed. Hegaiʼde, bur-rey-walikagwadid, rey-omegan-edarbedid. Geb Hegai, we-yaganga yeerdaklegega-wagargi-ibmar-maglemalad ukoed. </v>
<v b="EST" c="2" v="4">Geb rey, yagwa-bur-yeerdakleged, Vasti-anar e-omega suoed.” Weyob-soglesadi, Rey-Asuero yeer-itosad. Geb deyob ibmar-imakmalaga igar uksad. </v>
<v b="EST" c="2" v="5">Susa-neggweburgi, reyneg-siidgine, Judío-dule-wargwen, Jair-machi-Mardoqueoʼye-nugad gudiid. Jairʼde, Simei-e-machid. Simeiʼdi, Quis-e-machid. Quisʼdi, dad-dummad-Benjamínʼgi danikid. </v>
<v b="EST" c="2" v="6">Mardoqueo dulemar-galesgusmaladba Jerusalén-neggweburgi seleargusad. We-dulemar, Judá-e-rey-Jeconíasʼmala Babilonia-Rey-Nabucodonosorʼse gales selesgusmalad. </v>
<v b="EST" c="2" v="7">Mardoqueo, e-sia-wargwen na e-ibe-sergan-burgwisad odungusad. E-babgan-burgwisgua, Mardoqueo na-e-bunoloyob susad. We-yagwa Hadasaʼye-nugad, deginbali, Esterʼye nugbalid. Ester bunagwa-nued-itoged, bela-bela yeerdakleged. </v>
<v b="EST" c="2" v="8">Rey-igar-mesisad wisgusmargua, yagan-bukidar Susa-neggweburse, reynegse selenonimalad. Agi, Hegai we-yagan-akwenonikid. Ester, we-yagan-abargine reynegse selenonimogad. Agi Hegai. Ester-akwisad. Hegaiʼde, rey-e-omegan-edarbedga gudiid. </v>
<v b="EST" c="2" v="9">Hegai, Ester-yeerdaksad, degi, nued daksabalid. A-ulale, Hegai, Esterʼga yeerdaklegega-wagargi-ibmar-maglemalad yoga-ukar imaksad. Bur mas-nuegan ega uksabalid. Deginbali, Hegai Esterʼga-ibmar-imakmalaga reyneggi-yagan-bur-nuegan-gudidiid walagugle (7) uksabalid. Geb Ester we-yagan-walagugledmala (7) rey-e-omegan-neg-bur-nuedse selesad. </v>
<v b="EST" c="2" v="10">Ester na sogsasulid ede bialidi, degi, doamar e-gwenadgan gubali. Ar ade, Mardoqueo ega sogsagusad: “Melle be-dulemargi, degi, be-sergangi be sunmakoye.” </v>
<v b="EST" c="2" v="11">Mardoqueoʼdi, bane-bane rey-e-omegan-neg-bukwad-asabin nasdaed. Adi, na wisguega, Ester nued gudiidibeye, igi imakdimardibeye. </v>
<v b="EST" c="2" v="12">Yagan reyse-daged-iduale, birgagwen igar-maidba yeerdaklegega-ibmar-ebulemalad magdidii gumaloed. Nii-walanergwa (6) sapi-mirra-e-gwalluginbi abagan-magdii gumaloed. Geb baid nii-walanergwa (6), gwallu-wawadikmalad-bur-yeer-yapanmaladgi, degi, ina-wawadikmalad-bur-nuegangi abagan-magdii gumarbaloed. Geb a-ibamar-sorbali, we-yagan war-wargwen Rey-Asueroʼse nonimaloed. </v>
<v b="EST" c="2" v="13">Yagwa-wargwen reyse dagsokalile, bela rey-e-omegan-neggi ibmar-sedbied ega ukledaed. Geb we-ibmar-yoi reynegse naddamalad. </v>
<v b="EST" c="2" v="14">Neg-sedogusale, yagan war-wargwen reynegse naddamalad. Geb banedgine, omegan neg-baidsik barmilesdaed. A-neggi, Saasgaz neg-akwediid. Ar we-dulede, a-neggi rey-omegan edarbediid. Geb a-sorbali, we-omegan bar gannar reyse nonisurdamalad. Ar rey na biti-ome-wargwen gannar dakbierdi, degi, ese gornamalaga imaksale, unnila aginbi a-ome gannar reyse nonidaed. </v>
<v b="EST" c="2" v="15">Mardoqueo-e-gilor-Abihail-e-sisgwa-Esterʼga, Rey-Asueroʼse naed-e-ibagan-warmaknonigua, rey-omegan-edarbed-Hegai, ibi ibmar-ese-egisoye ega sogsagusa, unnila a-ibmarbi Ester, Hegaiʼse egichisad. Bela dulemar Ester-walik-gudimaladi yeer Ester-dakmalad. </v>
<v b="EST" c="2" v="16">Rey-Asuero birgaguglegus reyga-maidgi, a-nii-ambe-gwichidgi, Ester, rey-asabin-gwisgunaega reynegse selesad. A-nii Tebetʼye-bilebalid. </v>
<v b="EST" c="2" v="17">Rey-Asuero, omegan-bamaladba bur bela-bela Ester-abesad. Yagan-bamaladba bur Esterʼbina nue-soge itosad. Degisoggu, Rey-Asuero, Ester-nonogi ologurgin sisad, geb Vasti-anar Rey-omega Ester-sunonikid. </v>
<v b="EST" c="2" v="18">Geb sorbali, Rey-Asuero e-dummagan-negdakmamaidga, degi, ega arbamaladga, Ester-nuggi iba-dummad onosad. Rey-Asuero bela e-yarmar-dakmaidgi mani-uklegergebed bipi-imaksad. Deginbali, rey na yeer-itogedba ibmarmar obinebaka binsa-uknai gusbalid. </v>
<v b="EST" c="2" v="19">Yagan-suisurmalad gannar rey-omegan-negse selenonimargua, Mardoqueoʼdi, reyneg-yawagakgi neg-daksii gusad. </v>
<v b="EST" c="2" v="20">Ester, Mardoqueo ega igar-uksadba sogsasulid doamar e-sergana, degi, ede bialidbali. Ar Ester, Mardoqueo-walik-gudiunni igi eba ibsadae, deyobi, Mardoqueo-sogedba ibmar imaksad. </v>
<v b="EST" c="2" v="21">Mardoqueo reyneg-yawagak-naba-sigu, Bigtán, degi, Teres sunmake itoalid. We-dulemardi, dummagan-warbogwad reyneg-yawagakgi-nakulemaladid. We-dulemar nue-sae-itogedgine, Rey-Asuero-oburgwega igar-aminanaid. </v>
<v b="EST" c="2" v="22">Mardoqueo we-dulemar weyob sunmaknai itosgu, Rey-ome-Esterʼga we-gayaburba ogwasad. Agine, Esterʼmoga Mardoqueo-nuggi reyga we-gayaburba ogwasmogad. </v>
<v b="EST" c="2" v="23">A-ulale, Rey-Asuero we-gayaburba-baraminai gualid, wede bule nabiri. Geb baramisgu, daklealid, we-gayaburba nue-napiragwa. Degisoggu, we-dule-ebogwad-dummagan dukargi-galegar burgwismalad. Geb bela we-ibmar-gusadi, rey-wagab rey-gardamargi narmakles megisad. </v>
<v b="EST" c="3" v="1">Weyob ibmar-gusad-sorbali, Rey-Asuero, Hamedata-machi-Amán-nug odummononikid. Hamedataʼde, Agag-duled. Rey-Asuero, bela dule-dummagan-negdakmamaidba bur-dummadga Amán-onugsasad. </v>
<v b="EST" c="3" v="2">Bela reyneggi-arbamalad-yawagakgi-gwismaladi, Amán-asabin yokorgi-sindigar sigisdamalad, deginbali, e-asabin dulluu imakdamarbalid. Ar deyobi, Rey-Asuero igar-uksagusad. Mardoqueoʼdi, Amán-asabin gwen yokorgi-sindigar sigdisulid, deginbali, gwen dulluu e-asabin imakdisurbalid. </v>
<v b="EST" c="3" v="3">Geb degine, reyneggi-arbamalad-yawagakgi-gwismaladi, Mardoqueoʼse egichismalad: “¿Ibiga be, rey-igar-uksadba ibsasuli?” </v>
<v b="EST" c="3" v="4">We-dulemar bane-bane degibi ese egisdii gusmalad, ar Mardoqueoʼdi, gwen eba ibsassulid. A-ulale, Amánʼga, Mardoqueo-barsogsamalad, adi, dakega, Mardoqueoʼde, na emarga ibmar-sogsagusad bule Amánʼga sogmogodibeye. Ar ade, Mardoqueo we-dulemarga sogsagusad, an Judío-duleye. </v>
<v b="EST" c="3" v="5">Amán dakalid, Mardoqueo gwen e-asabin yokorgi sindigar sigsuli, degi, gwen e-asabin dulluu imaksurbali, agi, sae-itoded. </v>
<v b="EST" c="3" v="6">Ar ade, Amánʼga bato sogsamarsoggu Mardoqueoʼde, Judío-duleye. A-ulale, Amán unnila Mardoqueo-oburgwedginbi binsassulid, bela Mardoqueo-e-dulemar-obelobi gusad. Amán bela Judíoʼmar Rey-Asuero-yar-semaidgi-bukwamalad-obelogega na igar-amisad. </v>
<v b="EST" c="3" v="7">Rey-Asuero birgambe-gakabogus reyga-maidgine, gebe nii-yolededgi, nii-Nisánʼye nugadgi, Amán-wagab ibmar-Purʼye-nugadgi dodoar-wilubdaksamalad. Weyob-dodoarwilubdaksamalad, adi, dakega, Amán-igar-amisadi ibu-niigi, degi, ibi-ibagi imaklegoe. Geb agine, nii-warambe-gakabogi, nii-Adarʼye nugadgi, Amán-igar-amisad-imaklegega iba nagunonikid. </v>
<v b="EST" c="3" v="8">Geb degine, Amán Rey-Asueroʼga sogded: —Bela be-yarmar-dakmaid-abargine, dulemar-soggwen mimiles-bukwad. Amardi, dulemar-bamaladba na igar akar nikamalad, deginbali, rey-igar-maidba ibsasurmarbalid. Degisoggu, dummad, ar be we-dulemar dula-gudii imakele, ibu-ibmar-nued egi be nikuosunna. Sate. </v>
<v b="EST" c="3" v="9">Rey, we-ibmar na be yeer-itogele, we-dulemar-oberguegala be igar-messundo. Ar andina talento-mani-miliambe (10,000), be-mani-dakmaladga an ukoed, adi, rey-mani-sabomalad-neggi we-manimar odogegar. </v>
<v b="EST" c="3" v="10">Geb degine, Rey-Asuero e-olargan unnusad. We-olargangine e-wilub naid. We-wilub oyonaid e-gangued nikad. Geb rey olargan Agag-dule-Hamedata-machi-Amánʼga uksad. Amánʼde, Judíoʼmar e-isdaradid. </v>
<v b="EST" c="3" v="11">Geb rey, Amánʼga sogded: —Be we-mani-uknaidi na be sue. Ar be we-dulemar igi imakbie, deyob be imakdo. </v>
<v b="EST" c="3" v="12">Gebe-nii-yoleded ibambe-gakapaagine reyga-garda-narmakmaladse gorlesad. Ar igi Amán igar-uksagusa, deyobi garda narmaklesad. We-garda we-dulemarse narmaklesad: Reyga-dummagan-negdakmamaid-Sátrapaʼmarye-nugmaladse, dummagan-yarmar-dakmamaidse, degi, bela neggweburmargi dummaganga-gudimaladse. We-gardamar bela dulemar-galagwensuli akar-akar e-gwabinduku-sunmakmaladba narmaklesad. We-gardamar Rey-Asuero-nuggi, degi, e-olargan-wilub-nai narmaklesad. </v>
<v b="EST" c="3" v="13">Geb sorbali, we-gardamar bela Rey-Asuero-yarmar-dakmaidse garda-berbemaladba barmilesad. We-gardagi weyob igar-uklenaid: “Ibagwen-dummad bela Judío-dulemar: Sergan, sapingan, omegan, degi, burwiganase-bakale, oburgwemaloye, deginbali, e-ibe ibmar sumarbaloye. Nii-warambe-gakabogwad ibambe-gakapaagwadgi, weyob ibmar-guoye soglesad. Nii-warambe-gakabogwadde, nii-Adarʼye nugad.” </v>
<v b="EST" c="3" v="14">We-igar-megisad garda-bamaladse-ogwalesadi bela yar-iliba gardamar mimilesad, adi, dulemar-owisogega, iba-sulesadgi guagwar gudii samaloye. </v>
<v b="EST" c="3" v="15">Rey-sogedba gardamar-berbemalad gwae nadmalad. Deginbali, we-igar-megisadi, Susa-neggweburgi, bia rey-negsemaidgi mimilesbalid. Ar Rey-Asuero, Amán-ebo vino gobbukwadgine, Susa-neggweburgine neg-gagalenai gusad. </v>
<v b="EST" c="4" v="1">Mardoqueo bela we-ibmar wisgusgua, wile-itogedba na-mor-yoid esirmaksad. Geb sagumor-sommed yosad. E-nonogi buru eosbalid, geb galimbaba neggweburgi ise-boar binnasur-gornadapi gusad. </v>
<v b="EST" c="4" v="2">Deyobi, Mardoqueo reyneg-yawagakse mosad. Reynegyabardi dogsasurgusad, ar ade, dule sagumor-sommed-yoi reynegyaba-doged igar maisulid. </v>
<v b="EST" c="4" v="3">Bela neggweburmar-bukwadgi Rey-Asuero-e-igar-uksad-wisgusmargua, Judío-dulemar bela-bela wile-itodmalad, bar mas-guchasurmalad, ise-boar gudii gusmalad, degi, gwage-nunmaked-dummad itodii gusmalad. Bukidar Judíoʼmar sagumor-sommed-yoi buru-birgi megismalad. </v>
<v b="EST" c="4" v="4">Rey-ome-Esterʼga yagan-arbamalad, degi, machergan-egi-nakulemalad, bela we-ibmar-gunaid Esterʼga sogsamalad. Ester we-ibmar-itosgua, nunmaked-dummad itononimogad. Geb degine, Mardoqueoʼga mormar barmisad, adi, Mardoqueo sagumor-sommed-yoid-anar, we-mormar yoegar. Degi-inigwele, Mardoqueoʼdi, we-mormar yapa yoe gusad. </v>
<v b="EST" c="4" v="5">Geb degine, Ester, machered-egi-nakuleged-Hatacʼse gochad. Geb Hatacʼga igar uksad, adi, Mardoqueo-daknaega, degi, Mardoqueoʼse egisega igi neg-gunai, deginbali, ese egisbaliga, ibiga be deyob gudiiye. </v>
<v b="EST" c="4" v="6">Degisoggu, Hatac, Mardoqueo-daknadsunnad. Mardoqueoʼdi, neg-ollornaidgi, dulemar-ambikuedgi, reyneg-yawagak-asabin siid. </v>
<v b="EST" c="4" v="7">Mardoqueo, Hatacʼga bela neg-gunaid sogsad. Deginbali, ega sogsabalid, igi Amán, Judío-dulemar-obelogega rey-mani-gamaladga mani uknai. </v>
<v b="EST" c="4" v="8">Geb Mardoqueo, Hatacʼga Susa-neggweburgi gardamar-mimilesadi, uksabalid. A-gardagi, Judío-dulemar-obelogedgi sunmaknaid. Geb Mardoqueo, Hatacʼga sogsad: “We-garda Esterʼga oyogoye, degi, bela ega ibmar-guoed sogbaloye.” Mardoqueo, Hatacʼga sogsabalid: “Esterʼga be sogoye: ‘Be Rey-Asuero-daknaoye, adi, reyse be wilesagwa egisegarye, mer Judío-dulemar oburgweye.’ ” </v>
<v b="EST" c="4" v="9">Hatac gannar Esterʼse nonikid. Geb bela Esterʼga Mardoqueo ega ibmar-sogsad sognonikid. </v>
<v b="EST" c="4" v="10">Geb degine, Ester gannar Hatac-barmisad, adi, Mardoqueoʼga weyob sogega: </v>
<v b="EST" c="4" v="11">“Bela reyga-arbamalad, degi, bela dule-rey-e-neggweburmargi-bukwamalad igar-maid wismalad. Ar dule-machereddibe, omedibe, rey-ese-gochasuli rey-dakega reyneg-imbagi dogsadibe, a-dule oburgwilegoye. Ar rey na e-olo-gaapoled a-dulegi oyosardi, we-dule bendaklegoye, bar oburgwilegosurye.” Ester sogdebalid: “Ar bato iba-dulagwen-gakambe-gusad (30), Rey-Asuero anbo-sunmakega bar anse gorsulid.” </v>
<v b="EST" c="4" v="12">Hatac, Ester-ega-ibmar-sogsadi Mardoqueoʼga sogdapid. </v>
<v b="EST" c="4" v="13">Geb Mardoqueo, Esterʼse gannar Hatac-barmisad, adi, Esterʼga weyob sogega: “Mer be binsaoye: ‘Ar andi reyneggi-maisoggu, andi bendaklegoye, andi Judío-dulemarba burgosurye.’ </v>
<v b="EST" c="4" v="14">Ar emi-ibagi, be sunmaksurdibe, baidsik Judío-dulemar-bendakleged danikoed. Ar bedi, degi, be-gwenadgan bela burgwemaloed. An ebinsagu, be we-ibmar-gunaidgi be-dulemar-bendakega, be rey-omega gunonikid.” </v>
<v b="EST" c="4" v="15">Geb degine, Ester weyob Mardoqueo-abin-imaksad: </v>
<v b="EST" c="4" v="16">“Bela-Judío-dulemar Susa-neggweburgi-gudimalad be onmaknae, adi, an-ular mas-gunsuli gudii gumalagar. Ibapaa mer mas gunmalo, degi, mer gobmarbalo. Ar andi anga-yagan-arbamaladmala bemaryob mas-gunsuli gudii gumarmogoed. A-sorbali, ar amba yogasaar-reyse-naed-igar-maisur-inigwele, andi reyse naoed. ¡Ar a-ular, an-oburgwebimalale, an-oburgwemalodo!” </v>
<v b="EST" c="4" v="17">Geb degine, Mardoqueo, Ester-bela-ega-ibmar-sogsadba ibmar imaksad. </v>
<v b="EST" c="5" v="1">Ibapaagine, Ester, rey-omegan-mor-yoed na yosad. Geb Ester reyneg-imbase, Rey-Asuero neg-obunnoged-asabin gwisgudapid. We-neg-obunnogedgi, Rey e-ologangi, yawagak-doged-asabin siid. </v>
<v b="EST" c="5" v="2">Geb Rey-Asuero, e-ome-Ester neg-imbagi-gwichi-dakargua, yeer itoded. Geb e-olo-gaapoled-ganikid Esterʼsik oyosad. Geb degine, Ester rey-walikaa nonikid, agine, Ester rey-e-olo-gaapoled-e-duku ebusad. </v>
<v b="EST" c="5" v="3">Rey-Asuero, Esterʼse egichided: —Ester, ¿Igi be itoge? ¿Ibu be abege? ¡Be anse an-yar-naid-negabar amba egisele, an bega uksaled! </v>
<v b="EST" c="5" v="4">Geb Ester abin-sogded: —Dummad-Rey, be nabir itodibe, emi an bega masgunned-iba-onosokalidse, be, Amánʼbo be dagbi an be-abedo. </v>
<v b="EST" c="5" v="5">Geb rey ega-arbamaladga sogded: —Gwae be Amán-aminamala, adi, anmar Ester-masgunned-iba-onosokalidse naegar. Degisoggu, Rey-Asuero, Amánʼbo Ester-masgunned-iba-ononaidse nadmalad. </v>
<v b="EST" c="5" v="6">Geb Rey-Asuero vino gobsigu, gannar Esterʼse egisded: —Be anga soge, ibu be abege, an bega ukoed. ¿Ibu be egisbie? ¡Be anse an-yar-naid-negabar amba egisele, an bega uksaled! </v>
<v b="EST" c="5" v="7">Geb Ester rey-abin sogded: —An-ibmar-abeged, an-ibmar-egised unnila wedid: </v>
<v b="EST" c="5" v="8">Dummad-Rey, ar yeer-ito an be-imaksale, ar an-ibmar-abeged, an-ibmar-egisoed, be anga nuedgi ukbiele, banedse, masgunned-iba-baid an bega onosokalidse be Amánʼbo dago. Geb agi, be-anse-emi-ibmar-egisnaid an bega sogoed. </v>
<v b="EST" c="5" v="9">A-ibagine, Amán bela-bela weligwar-itogedgi, degi, yeer-itogedgi masgullenaidgi nodegusad. Amán, rey-yawagak-noedgi Mardoqueo gwen e-asabin dulluu imaksuli, gwen e-dobsurbali dakargu, bela-bela sae itoded. </v>
<v b="EST" c="5" v="10">Degi-inigwele, Amán e-sae-itoged bargasad. Geb e-negse naded. Geb Amán e-negse-mosgua, e-aimarse-gornamalaga, degi, e-ome-Zeresʼse-gornaega igar uksad. </v>
<v b="EST" c="5" v="11">Geb Amán e-ibmar-nuegan-bukidar-nikadgi, masmala-bukidar-nikadgi sunmaknai gusad. Deginbali, rey, e-nug-odummosgusadgi, degi, rey-sorba-negmar-dakmamaid-birgi, igi rey e-odungusa, degi, dule-reyga-arbamalad-e-dummagan-birgi, igi rey e-odungusbali, agi sunmaknai gusbalid. </v>
<v b="EST" c="5" v="12">Geb Amán sogdebalid: —Rey-ome-Ester, reyga mas-imaksadse-atakdagega unnila ansebi gochad. Deginbali, oibosale, gannar Reyba mas-gunnabaliga unnila ansebi gochabalid. </v>
<v b="EST" c="5" v="13">Degi-inigwele, we-Judío-dule-Mardoqueo reyneg-yawagakgi-sii an daked-ilibali, dummadga-nugsalessuliyob an itoddaed. </v>
<v b="EST" c="5" v="14">Geb degine, e-ome-Zeres, degi, bela e-aimar Amánʼga sogdemalad: —Suar daliambe-gakabo-gaka-negabar-nibgued (12½) be ogwiso. Geb banedse, be Reyse egisoed, Mardoqueo dukargi edinnar bannu-bannu nasikye. Degidbali, be weligwar Reybo mas-gunnaoed. Weyob ega binsaed-uksamaladi, Amán yeer-itosad. Geb Amán suar-ogwisguega igar-uksad, agi Mardoqueo-e-dukar gaegar. </v>
<v b="EST" c="6" v="1">A-mutikidgine, rey geg gabe gualid. Degisoggu, e-yargi-ibmar-gusmalad-garda-narmakar-mamaid, degi, reymar-ibmar-imaksad-garda-narmakar-mamaid ega sedamalaga imaksad, adi, ega absomalagar. </v>
<v b="EST" c="6" v="2">Geb a-gardagine narmakar-nai dakarmalad, igi Mardoqueo, reyga-nakulemad-e-dummagan-warbogwad Bigtán, degi, Teres-barsogsagusa. Deunni, wemar Rey-Asuero-oburgwega igar amisgusad. </v>
<v b="EST" c="6" v="3">Geb agine, rey egichialid: —Mardoqueo, weyob ibmar-imaksad-ulale, ¿ibu ibmar-nued ega uklesa? Reyga-arbamalad, degi, e-sordamar-idudimalad, reyga sogdemalad: —Dummad-Rey, we-dulega ibmar-nued uklessuli. </v>
<v b="EST" c="6" v="4">Deyob sunmaknanaidgine, Amán reyneg-imbagi dognonikid, adi, Reyse-egisega, suar-ogwichisadgine dukargi-edinnar Mardoqueo-bannu-bannu nasikye. Degisoggu, rey egisdesunnad: —¿Doa we neg-imbagi gudii? </v>
<v b="EST" c="6" v="5">Reyga-arbamalad reyga sogdemalad: —Dummad, Amán neg-imbagi gudii. Geb Rey sogded: —Ega be sogmar, be dogdaye. </v>
<v b="EST" c="6" v="6">Amán dognonigua, Rey-Asuero ese egichided: —An dule-wargwen-nug-odummobiele, ¿Igi an a-dule imakoe? Amán na binsaded: “¿Rey, doa-dule-nug-odummobisunna? Unnila an-nugbi odummolegergebed, geg dule-baid-nug odummoleged.” </v>
<v b="EST" c="6" v="7">Amán reyga sogdesunnad: —Rey, be dule-nug-odummobiedgala, </v>
<v b="EST" c="6" v="8">be-mor-yosad, degi, be-moli-birgi-sigisad ega sedamala. Deginbali, a-dule-nonogi reyyobi ologurgin ega sibaloed. </v>
<v b="EST" c="6" v="9">Geb we-ibmarmar reyga-arbaed-e-dummad-wargwenga uklegoed, adi, dule-nug-odummolenaidga reymor-yosad yoegar. Deginbali, rey-moli-birgi-sii neggwebur-galimbaba sedbaloed. Agi, reyga-arbaed-e-dummad dule-nug-odummolenaid-iduar binnasuli gornadapi guoed: ‘¡Weyobi, rey, dule-nug-odummobied, imaked!’ </v>
<v b="EST" c="6" v="10">Geb Rey-Asuero, Amánʼga sogded: —Gwae be mor sunae, degi, be moli sedabalo. Ar igi na be ibmar-sogsadyobi, Judío-dule-Mardoqueo reyneg-yawagakgi-siidi, deyob be imaknae. Bela na be ibmar-sogsadi, mer be soggwensaar imaksuli guo. </v>
<v b="EST" c="6" v="11">Degisoggu, Amán reymor susad, degi, rey-moli searbalid. Geb Amán Mardoqueoʼga mor-yosad. A-sorbali, Amán moli-birgi Mardoqueo-onakwisad, geb galimbaba sesad. Agine, Amán, Mardoqueo-idunadapi, weyob binnasuli gornadapi gusad: “¡Weyobi, Rey, dule-nug-odummobied, imaked!” </v>
<v b="EST" c="6" v="12">Weyob-gusad-sorbali, Mardoqueo gannar reyneg-yawagakse nonikid. Amánʼdi, bela-bela bukib-itoge, na bingegudedba wagar-odukuar gwae-gwae e-negse nadsunnad. </v>
<v b="EST" c="6" v="13">Geb Amán e-ome-Zeresʼga, degi, e-aimarga bela we-ibmar-gusadi sogsa gusad. Geb Amánʼga dulemar-ega-binsaed-daked, degi, e-ome-Zeres sogdemalad: “Ar Mardoqueo-abin be-nug-bipi-gudedi, we-dule, Judío-dule-guele, mer egi be nakodeeye binsao. Aka bur bule ese be galakuoed.” </v>
<v b="EST" c="6" v="14">Amba wemar Amánʼbo sunmaknanaidgine, reyga-arbamalad nonimalad, geb Ester-mas-imaknaidse gwae Amán-sesmalad. </v>
<v b="EST" c="7" v="1">Rey-Asuero Amánʼbo, rey-ome-Ester-mas-imaksadse nadmalad. </v>
<v b="EST" c="7" v="2">Geb ibbogwadgine, vino-gobsimaladgine, Rey-Asuero, Esterʼse gannar ibmar egichialid: —Ester, be anga soge, ibu be abege, ar an bega ukoed. Amba an-yar-naid-negabar be anse egisele, an bega uksaled. </v>
<v b="EST" c="7" v="3">Geb degine, e-ome-Ester rey-abin sogded: —Rey, be yeer-an-dakele, be nued-itogele, an bese ibmar egisoed be anga imakodo. Unnila an bese egised, mer be an-oburgwena gadin, dula-gudii be an-imakena gadin. Deginbali, an bese egisbalid, mer be an-dulemar-oburgwemogana gadinye. </v>
<v b="EST" c="7" v="4">Ar ade, ani, bela an-dulemarmala-oburgwilegega manigi ukles bukwad. Ar weyob guele, reyga boniga gudoed. Ar anmar unnila maiga-guega-uklesana, adi, an sunmakosulinad. An bese wilenaisulinad. </v>
<v b="EST" c="7" v="5">Geb degine, Rey-Asuero, Esterʼse egichided: —Degite, ¿Doa-dule we-ibmar-isgana imakbi gudisunna? ¿Bia we-dule gudii? </v>
<v b="EST" c="7" v="6">Geb Ester, reyga sogded: —¡Anmar-isdarad anmargi gwisgudiidi, we-dule-isgana, Amán gued! Amán weyob-itosgua, rey-asabin, degi, rey-ome-Ester-asabin dobedba ganna gwisgusad. </v>
<v b="EST" c="7" v="7">Geb Rey-Asuero urwedgi gwichibin-imaksad, bar gobsasulid, geb reyneggi-dutumar-galuse noded. Ar Amánʼdi, rey e-oburgoed daksabinsoggu, rey-ome-Ester-walik bessunnad, adi, e-san-bendakega Esterʼgi nue-wilenai guegar. </v>
<v b="EST" c="7" v="8">Rey-Asuero reyneggi-dutumar-galuse-gudiidgi gannar neg-mas-gullenaidse-dognonigua, daknonikid, Amánʼdi, Ester-maidgi dulluu gunai. Rey weyob-daksagua, binnasur goted: —An-wagab, an-neggi, ¿be an-ome gagabibarde? ¡Adi, sulirgebed! Suar-ibmala Rey weyob-gole-itosmargua, dognonimalad. Geb Amán-e-wagar edusmalad. </v>
<v b="EST" c="7" v="9">Suar-ibed-wargwen Harbonaʼye-nugad, Rey-Asueroʼga sogded: —Amán e-neg-nagaba Judío-dule-rey-san-bendaksagusad-Mardoqueo-dukar-gaega, suar ogwichisad. We-suarde daliambe-gakabo gaka negabar-nibgue (12½) gwichid. Geb Rey-Asuero igar ukded: —¡Be a-suargi dukar-gaale Amán-nasikmar! </v>
<v b="EST" c="7" v="10">Deyobi, Amán, Mardoqueo-e-dukar-gaega suar-ogwichisadgi, dukargi-edinnar nasiklesad. Geb rey baisur-itoded. </v>
<v b="EST" c="8" v="1">A-ibagine, Rey-Asuero, Judío-dulemar-e-isdarad-Amán-e-neg e-ome-Esterʼga uksad. Geb Mardoqueo, Rey-Asuero-asabin gwisgunonikid, ar ade, Ester, Reyga sogsagusad Mardoqueoʼde, e-gwenadye. </v>
<v b="EST" c="8" v="2">Rey na e-olargan-Amán-annik-gannar-susadi unnusad, geb Mardoqueoʼga uksad. Ester bela Amán-e-ibmarmarga-gusad-dakega Mardoqueo-onugsasad. </v>
<v b="EST" c="8" v="3">Geb Ester, Rey-asabin ise-boar, sindigar-sii, wilesagwadgi gannar ese egisdebalid. Adi, Agag-dule-Amán, Judío-dulemar-oburgwega igar-isgana-uksagusad-osuloye, reyga sognai gusad. </v>
<v b="EST" c="8" v="4">Geb degine, Rey-Asuero e-olo-gaapoled Esterʼsik oyosad. Agine, Ester gwisgusad. Geb Rey-asabin-gwichi, </v>
<v b="EST" c="8" v="5">Reyga sogded: —Rey, be yeer-an-dakele, be binsadibe napiragwadba an ibmar-egisnaiye, be nabir itogele, gardagi-narmakar be igar uksundo. Adi, Agag-dule Hamedata-machi-Amán Judío-dulemar bela rey-yarmargi-bukmalad-oburgwega garda-narmaksa-gusadi, be obelodo. </v>
<v b="EST" c="8" v="6">Ar an-dulemar-ogilolealile, ¿igi baisur-an-dakosunna? An-dulemar-oburgwilealile, ¿igi boo-an-dakosunna? An deyob geg gued. </v>
<v b="EST" c="8" v="7">Geb degine, Rey-Asuero, e-ome-Esterʼga, degi, Judío-dule-Mardoqueoʼga sogded: —An Esterʼga, Amán-neg uksad. Ar Amán Judío-dulemar-oburgwebigusad-ulale, dukargi-atinnar bannu-bannu-nai burgwisad. </v>
<v b="EST" c="8" v="8">Emigindi, igi Judío-dulemar-bendaklebi be abemala, deyobi an-nuggi bemar garda narmakmala. Geb we-gardagi an-olargan-e-wilub bemar nasikmaloed. Ar ade, garda-soggwen an-nuggi narmaklesale, degi, a-gardagi an-olargan-e-wilub nasiklesale, narmakar-igar-uklesadi gege bar elileged. </v>
<v b="EST" c="8" v="9">Geb degine, nii-warbaagi, Siván-nii-gwichidgi, e-iba-durgwen-gakapaagi reyga-garda-narmakmaladse yog-gollar imaksamalad. Dule-garda-narmakmalad bela Mardoqueo ega igar-uksadba narmaksamalad: Judío-dulemarga, dummagan-negdakmamaid-Sátrapaʼmarye-nugmaladga, sordamar-idudimaladga, degi, India-yala-akale, Etiopía-yalase yarmar dulanergwa-gakagugle-naid (127), e-dummagan-negdakmamaidga garda narmaklesad. A-gardamar na gwabin-akar-akar-sunmakmaladba narmaklesad. Deginbali, Judío-dulemarga na e-gwabin-sunmakedba narmaklesmogad. </v>
<v b="EST" c="8" v="10">Mardoqueo, Rey-Asuero-nuggi garda narmaksagusad. Geb rey-e-olargan-e-wilub we-gardamargi nasiksad. Degine, reyga-gardamar-berbemaladba barmisad. We-dulemar rey-molimar-bela-belad-abarmakmalad-birgi-sii abarmakmaladid. </v>
<v b="EST" c="8" v="11">Rey garda-narmaksadgine bela neggwebur-iliba Judío-dulemar-na-san-bendakega sunna danar-ambikuye igar uksad. Deginbali, rey igar-uksabalid, doa-dulemar Judío-dulemar-oburgwebi-gudanimalale, Judío-dulemar sunna a-dulemar, e-omegan, degi, e-mimmigan oburgweye. Deginbali, Judío-dulemar sunna e-isdarmalad-ibe ibmar subarye. </v>
<v b="EST" c="8" v="12">Judío-dulemar, bela-Rey-Asuero-yargi nii-warambe gakabogi, e-iba ibambe-gakapaagi, weyob-ibmar-imakega, iba mesismalad. We-nii-warambe-gakabogwadde Adar-niiye-nugad. </v>
<v b="EST" c="8" v="13">Bela dulemar wisgumalaga, bela neggweburmar-iliba matagwen-matagwen igar-narmakar-megisad mimilegoed. Adi, a-ibagi, Judío-dulemar na e-isdarmalad-idu guagwar-bukumalaga, e-isdarmalad-abin gwisguegar. </v>
<v b="EST" c="8" v="14">Dule-garda-berbemaladi Rey-sogedba molimar-bela-belad-abarmakmalad-birgi-sii gwae-gwae nadmalad. Deginbali, we-igar-narmakar-megisadi, Susa-neggweburgi mimilesmogad. </v>
<v b="EST" c="8" v="15">Mardoqueo rey-asabin-gwichi, reymor-arad-yoi, reymor-sipugwad-yoi, ologurgin-dummad-sii, degi, suba-lino-nued-suir-akwagiid-yoi noded. Bela Susa-neggweburginmaladi weligwar-itogedba oimakdemalad. </v>
<v b="EST" c="8" v="16">Judío-dulemargardi bela yeer-neg-itogedbi nagusad, weligwar itodmalad, nug-dungudmalad. </v>
<v b="EST" c="8" v="17">Bela yarmar-iliba, neggweburmar-iliba rey-igar-mesisad-modapile, Judío-dulemar na weligwar-itoddamalad, yeer-itoddamalad, na iba-dummad onoddamalad. Bukidar dulemar-yar-baidsikmalad Judío-dulemar-dobedba na emarde Judío-duleye sogdemalad. </v>
<v b="EST" c="9" v="1">Rey-e-igar-mesisadi, e-igar-uksadi, nii-warambe-gakabogi, e-ibambe-gakapaagi, imaklegoye soglesad. We-nii-warambe-gakabogwad, Adar-niiye nugad. A-ibagine, Judíoʼmar-e-isdarmalad, Judío-dulemar-ogilomaloye binsasanad. Degi-inigwele, aka bur ibmar sorsik-gusad. Ar a-ibagine, Judío-dulemar e-isdarmaladgi naknonimalad. </v>
<v b="EST" c="9" v="2">Bela Rey-Asuero-yarmar-dakmaidgine, Judío-dulemar, e-isdarmalad-e-oburgwebimalad-abin-samalagala, na guagwar e-neggwebur-e-neggwebur-mamaidgine ambikusmalad. Degi-inigwele, bipisaale dulemar, Judío-dulemar-abin gwisgussurmalad, ar ade, bela Judío-dulemar-dobgudmalad. </v>
<v b="EST" c="9" v="3">Bela yarmargi-dummaganga-mamaid, dummagan-Sátrapaʼmar, sordamar-dummagan, degi, reyga-dummaganga-gudimaladi, Mardoqueo-dobed-ular, Judío-dulemar-bendaknai gusmalad. </v>
<v b="EST" c="9" v="4">Mardoqueoʼde, reyneggi dule-dummadga gunonikid. Bela yarmar-ugakaase e-nug dungumai gusad. Bane-bane bur gangumai gusad. </v>
<v b="EST" c="9" v="5">Judío-dulemar es-suidgi e-isdarmalad-oburgwismalad, bela giir-imaksamalad. Judío-dulemar, e-isdarmalad-igi-imakbie, deyobi na imaksamalad. </v>
<v b="EST" c="9" v="6">Judío-dulemar, Susa-neggweburgine dulataled-ilatar (500) dule-oburgwismalad. </v>
<v b="EST" c="9" v="7">Deginbali, we-dulemar-oburgwismarbalid: Parsandata, Dalfón, Aspata, </v>
<v b="EST" c="9" v="8">Porata, Adalía, Aridata, </v>
<v b="EST" c="9" v="9">Parmasta, Arisai, Aridai, degi, Vaizata. </v>
<v b="EST" c="9" v="10">Wemar, Hamedata-machi-Amán-e-masmala-warambegwadid (10). Amánʼde, Judío-dulemar-e-isdaradid. Degi-inigwele, Judío-dulemar amar-ibe e-ibmarmardi sussurmalad. </v>
<v b="EST" c="9" v="11">A-ibagine, Rey-Asuero Susa-neggweburgi igi-mergu dulemar-burgwisye wisguargua, </v>
<v b="EST" c="9" v="12">e-ome-Esterʼga sogded: —Ar Judíoʼmar Susa-neggweburgi dulataled-ilatar (500) dule-oburgwismalale, degi, Amán-masmala-warambegwad (10) oburgwismarbalile, ¿An-yarmar-baigangi, igi neg-imaksamarbar be insae? Ester, be anga sogbali, ¿Ar ibu be egisbibali? Ar bega uklegoed. ¿Ibu be abebali? Ar be-sogedba bega ibmar imaklegoed. </v>
<v b="EST" c="9" v="13">Ester, Reyga sogded: —Rey, be yeer-itogele, Judíoʼmar igi emi neg-imaksamala, deyobi, banedse be igar-megisadba, Judíoʼmar-Susa-neggweburginmalad na e-isdarmalad-obelogega be igar uke. Amán-e-masmala-e-ambegid-e-muimardi (10) bannu-bannu nasikega be imake. </v>
<v b="EST" c="9" v="14">Rey-Asuero, Ester-ibmar-sogsadba, ibmar-imakega igar uksad. Susa-neggweburgi igar-uklenai gusad. Geb Amán-e-masmala-e-ambegid-e-mui (10) bannu-bannu nasiksamalad. </v>
<v b="EST" c="9" v="15">Judío-dulemar-Susa-neggweburginmaladi nii-Adarʼye-nugadgi, e-ibambe-gakabakegi na bulakwaa ambikusmarmogad. Geb agi, dulataled-ilapaa (300) dulemar-oburgwismalad. Degi-inigwele, e-ibmarmardi gwen e-ibe sussurmalad. </v>
<v b="EST" c="9" v="16">Judíoʼmar-baigan Rey-yar-bamaladgi-gudidimaladdi, na e-isdarmaladgi san-bendakmalaga, degi, e-isdarmaladgi ollorgumalaga na danakwaa ambikusmarmogad. Amala, mili-dulapaa-gakambe-gakatar (75,000) e-isdarmalad-oburgwismalad. Degi-inigwele, e-ibmarmardi e-ibe sussurmalad. </v>
<v b="EST" c="9" v="17">Weyob neggusadi, Adar-nii-ibambe-gakapaagi (13) gusad. A-banedgine, Judío-dulemar obunnosmalad. A-ibagi, weligwaledgi iba-dummad onosmalad. </v>
<v b="EST" c="9" v="18">Ar Judío-dulemar-Susa-neggweburginmalad, ibambe-gakapaagi, degi, ibambe-gakabakegi na bulakwaa ambikusmalad. Amardi, ibambe-gakatargi obunnosmalad. Geb a-ibagine, weligwaledgi iba-dummad onosmarmogad. </v>
<v b="EST" c="9" v="19">A-ulale, Judío-dulemar-neggwebur-burwigangi-bukmalad Adar-nii-ibambe-gakabakegi (14) weligwaledgi iba-dummad onodamalad. A-ibagi, na muchub-muchub binsa ibmar ukdamalad. </v>
<v b="EST" c="9" v="20">Mardoqueo we-ibmarmar-gusad narmakar mesisad. Mardoqueo bela Judío-dulemar Rey-Asuero-yarmar-dikasulidgi-bukwadse, degi, itakaa-bukwadse gardamar barmisad. </v>
<v b="EST" c="9" v="21">A-gardagine, Mardoqueo Judío-dulemarga igar-uknaid, birga-iliba, nii-Adarʼye-nugad-ibambe-gakabakegi, degi, e-ibambe-gakatargi iba-onodii gumaloye. </v>
<v b="EST" c="9" v="22">Adi, ebinsamalaga, a-ibagi Judío-dulemar e-isdarmaladgi ollorgusye. Deginbali, ebinsamarbaliga, igi a-niigi Judío-dulemar-e-bukib-binsaed, e-wile-itoged, ega weligwaledga, degi, iba-dummadga gunoni gusye. A-ulale, a-iba weligwaledgi, mas-bukidar-gullenai onomaloed. Aginbali, na muchub-muchub ibmar-uknanai imakmarbaloed, deginbali, dule-wileganga ibmar-uknai gumarbaloed. </v>
<v b="EST" c="9" v="23">Ar igi Mardoqueo gardagi-narmakar ega igar-uksagusa, deyobi, Judío-dulemar we-iba-onoleged onodii gumaloye sogsamalad. </v>
<v b="EST" c="9" v="24">Ar ade, Agag-dule-Hamedata-machi-Amán, bela Judío-dulemar-ogilogega na igar-amisgusad. Amánʼde, Judío-dulemar-e-isdaradid. Geb Amán, Purʼgi wilub-daksad, adi, wisguega ede sana Judíoʼmar-obelogoe. </v>
<v b="EST" c="9" v="25">Ar Ester, Rey-Asuero-asabin-gwisgudapgua, rey gardagi-narmakar igar uksad. Amán Judío-dulemargi igar-isgana-amisgusadi, aka Amánʼgi aibinega imakye. Degi, Amán e-machimarmala dukargi-edinnar suargi nasikmarye. </v>
<v b="EST" c="9" v="26">A-ulale, wilub-daked-Purʼye-nugadba we-ibamar Purimʼye onugsasmalad. Deyobi, Judío-dulemar garda-narmaklesadba, degi, ibmar-daksamaladba, degine, ibmar-gusad-itosadba, igar mesismalad. </v>
<v b="EST" c="9" v="27">Judío-dulemar, na emarga, e-waganga, degi, bela eba-nanaimaladga, we-iba onoleged-igar mesismalad. We-iba degisadegu birga-irba ibabo-onoledii guoye igar mesismalad. Ar igi gardagi we-iba onolegoye sognai, deyobi onolegoed. Deginbali, ibi-ibagi onolegoye sognai, a-ibagi onolegoed. </v>
<v b="EST" c="9" v="28">Bela Judíoʼmar, degi, e-wagan-danimaloed, bela yar-baid-baidgi-bukmalad, bela neggwebur-baid-baidgi-bukmalad, we-iba ebinsadii, degi, onodii gumaloed. Judíoʼmar we-iba gege onosuli gumaloed, adi, e-wagan melle we-iba iemalagar. </v>
<v b="EST" c="9" v="29">Abihail-sisgwa-Rey-ome-Ester, Judío-dule-Mardoqueoʼbo, bela gangued-nikadba we-garda-sogbogwadgi Purim-Iba-onogedgi narmaksamalad. </v>
<v b="EST" c="9" v="30">We-gardamar nuedgi, degi, napiragwadgi narmakale, bela Judío-dulemar Rey-Asuero-yarmar-dulanergwa-gakaguglegi-bukwadse (127) barmismalad. </v>
<v b="EST" c="9" v="31">We-gardagine, Mardoqueo, Esterʼbo Judío-dulemarga, degi, e-waganga igar uknaid. Purim-Iba-onoleged na gusgu-e-iba-maidba onomaloye. Deginbali, a-gardagine sognaibalid, igi mas-gunsuli-gudigued-e-iba onomarbaloe, degi, igi wile-itoged na oyomarbaloe. </v>
<v b="EST" c="9" v="32">Ester-igar-uksadi, Purim-Iba-onolegoed-e-igar-maid bargindisad. Bela we-ibmarmar gardagi narmakar megisad. </v>
<v b="EST" c="10" v="1">Rey-Asuero bela e-yarmargi, degi, bela dupumargi-dulemar-bukwadgi mani-gaega imaksad. </v>
<v b="EST" c="10" v="2">Bela Rey-Asuero e-ganguedba ibmar-imaksadi, degi, igi Mardoqueo-nug-ogannosbalidi, bela we-ibmar-gusadi Media-yargi, degi, Persia-yargi reymar-megismalad-gardagi narmakar maid. </v>
<v b="EST" c="10" v="3">Ar Judío-dule-Mardoqueo, Rey-Asuero-e-yarbalidga dummadga sigismogad. Mardoqueo Judío-dulemar-abargi dule-dummadga gunonikid, degi, e-gwenadgan yeer Mardoqueo-daksamogad. Ar ade, e-dulemarga bur ibmar-nued-imakedgi binsadaed, degi, e-gwenadganga neg-bogidik nasiksabalid.</v>
<v b="JOB" c="1" v="1">Dule-gwensak Uz-yar-naidgi gudii gusad. We-dule, dule-nuedid, dule egi-geg-akar sunmaked, we-dule Jobʼye nugad. Job, Bab-Dummad-dobekwaa nanadiid, ibmar-isgana imakdisulid. </v>
<v b="JOB" c="1" v="2">Job, walagugle (7) masmala nikad, bunamalabi walapaa nikabalid. </v>
<v b="JOB" c="1" v="3">We-dule ibmar-nika gudii gusad. We-ibmar-durgan nikananaed: Sibad-wawaad, miligugle (7.000) nikad, moli-yargan-mureged, milipaa (3.000) nikad, moli-bebe-nikad-abin-abinnid-napa-imumalad, dulataled-ilatar (500) nikad, moli-uayasuid-omegan, dulataled-ilatar (500) nikad, degine, bukidar e-maiga-gudimalad nikabalid. We-Job dule-dad-nakwedsikidmaladba bur nug-dummarba gued. </v>
<v b="JOB" c="1" v="4">E-masmala iba-onoardamalad. Muchub-muchubbi e-neggine, iba-onoardamalad. Iba-onoarmalale, eba mas-gundamalaga e-bunmar-warbaagwadbina gordamalad. </v>
<v b="JOB" c="1" v="5">Iba-onolesad-sorbali, Job e-masmalase gotedaed, ese dagmalaga, adi, Bab-Dummad-asabin swilidik-gumalagar. Job, bolegoedbali e-masmala-nuggine, wala-walagwenga ibmar-ogumakar-ukleged imakardaed, ade binsadaed: “Abakale, an-masmala, Bab-Dummadgi yolesmarsuaye, e-gwagegi ichakwa binsasmarsuaye.” Job weyob bali-bali ibmar imakardaed. </v>
<v b="JOB" c="1" v="6">Ibagwengi, baliwiturmar Bab-Dummad-asabin-ambikunonimalad. Agine, nia-saila-Satanás nonimogad. </v>
<v b="JOB" c="1" v="7">Bab-Jehová, nia-Satanásʼga sogded: —¿Bia be daniki? Nia-saila-Satanás abin sogded: —An napneg-naid-ebirdii danikid. </v>
<v b="JOB" c="1" v="8">Bab-Jehová ega sogdebalid: —¿An-mai-Job be daksa? ¿Igi gudii be dake? Ar we-napneggine, dule Jobʼyobid sulid. Jobʼde angi gwen yoledisulid, an-dobekwaa nanadiid, igar-isganaba nanadisulid. </v>
<v b="JOB" c="1" v="9">Geb nia-saila-Satanás, Bab-Jehová-abin weyob sogded: —¿Ar Jobʼde, binsa be-dobekwaa nanadii be ebinsae? Binsa deyob gudisulid. Ar ega be ibmar-ukedba deyob gudiid. </v>
<v b="JOB" c="1" v="10">Ar melle akarguega, be nued akwediid. Ar ega e-mimmigana be nue-sabgudibalid. Ar bela e-ibmar-nikadi, ega be nued akwedibalid. Agala, ega be bela-bela e-ibmar-imaked nasguega imakdibalid. A-ulale, Job we-napneggine, moli-bebe-nikamalad, degi, sibadmar nue-nikad. </v>
<v b="JOB" c="1" v="11">Napira an bega soged, ar be Job-sabsur-imakdibe, e-ibmar-nikadi bela e-ibe be osulodibe, be daksaled, ar be-asabin begi sabsuli-ulusaled. </v>
<v b="JOB" c="1" v="12">Agine, Bab-Jehová, nia-Satanásʼga sogded: —Degirdi, nabirdo. Job-bela-e-ibmar-nikadi an bega-urmaksundo. Saedba be sao. E-duledi mer be oakalogo. Agine, geb nia-Satanás, Bab-Jehováʼgi banguded. </v>
<v b="JOB" c="1" v="13">Geb ibagwengine, Job-masmala, e-bunmarmala, e-ia-sailagined-neggi iba-onobukwa gusmalad. </v>
<v b="JOB" c="1" v="14">Degidgine, dule-gaya-berbeged Jobʼse nonikid, ega sognonikid: “Molimar-bebe-nikad napa-imunaigua, dikarba molimar-uayasuid-omegan gagan-manaimogua, </v>
<v b="JOB" c="1" v="15">ukiagwale atursamalad-Sabeoʼginmalad nonimalad, bela molimar-bukwad sesmalad. Dule-arbamaladdina, bela es-suidgi oburgwilesmalad. Unnila anbi an wakichad, aga nabir an bega we-ibmar sogdanikid.” </v>
<v b="JOB" c="1" v="16">Amba we-dule-gaya-berbeged-sunmaknai-yoo-bergue, dule-baid nonibalid, weyob sognonimogad: “Sibad-wawaadmargine, degine, sibad-wawaad-edarbemaladgine, mala aidesad. Bela burgwismalad, unnila anbi an durgusad. Agala, an nabir bega we-ibmar sogdanikid.” </v>
<v b="JOB" c="1" v="17">Amba we-dule-durgusad-sunmaknai-yoo-bergue, dule-baid nonibalid, weyob sognonimogad: “Caldea-dulemar sogapaa danar-danar ukiagwar nonimalad, bela moli-yargan-mureged-bukwad sesmalad. Dule-arbamaladdina bela es-suidgi oburgwilesmalad, unnila anbi an wakichad. Agala, nabir an bega we-ibmar sogdanikid.” </v>
<v b="JOB" c="1" v="18">Amba we-dule-durgusad-sunmaknai-yoo-bergue, dule-baid nonibalid, weyob sognonimogad: “Be-masmala, degine, be-bunamala, e-gwenad-sailagined-neggi mas-gunbukmargua, degine, gobbukmarbargua, </v>
<v b="JOB" c="1" v="19">ukiagwale, burwa-dummad nega-dulesulidgansik-danikidi neggi yolenonikid, bela ese neg ayarisad. Bela be-mimmigangi neg marwenonikid, degisoggu, bela burgwismalad. Unnila anbi nabir san-onosad. Agala, nabir an bega we-ibmar sogdanikid.” </v>
<v b="JOB" c="1" v="20">Degidgine, Job gwichibin imaksad, nunmak-itogedbali mor-dummadyoid siir imaksad, degine, e-nono swiri imaksabalid, napase dulluu imaksad, Bab-Dummad-nug odummosad. </v>
<v b="JOB" c="1" v="21">Weyob sogded: “Uka-swiri an we-napnegse aidenonikid. Deyobi, ibmar-sate an gannar nabaloed. Ar Bab-Jehová we-ibmarmar anga uksad, emide, na Bab-Jehová, we-ibmarmar susbalid. Degisoggu, ¡Bab-Jehová-nug odummolesun!” </v>
<v b="JOB" c="1" v="22">Degite, Job, weyob-ibmar-gusadgine, Bab-Dummadga sogsasulid, ibiga deyob be an-imaksaye. Job, Bab-Dummadgi gwen yolessulid. </v>
<v b="JOB" c="2" v="1">Ibagwenginbali, baliwiturmar Bab-Dummad-asabin ambikunonibalid. Amar-imbagi nia-saila-Satanás nonibalid. </v>
<v b="JOB" c="2" v="2">Bab-Jehová, nia-Satanásʼga sogded: —¿Bia be daniki? Nia-saila-Satanás abin-sogded: —An napneg-naid-ebirdii danikid. </v>
<v b="JOB" c="2" v="3">Bab-Jehová ega sogdebalid: —¿An-mai-Job be daksa? ¿Igi gudii be dake? Ar we-napneggine, dule, Jobʼyobid sulid. Jobʼde, angi gwen yoledisulid, an-dobekwaa nanadiid, igar-isganaba nanadisulid. Ar Job gwen ibmar-oakalossuli, an egi yolegega be angi alamaknaigus-inigwele, degine, e-ibe be bela e-ibmar-nikad obelononibar-inigwele, degite, Job amba innikigwadba gudiid, gwen nossulid. </v>
<v b="JOB" c="2" v="4">Nia-saila-Satanás, Bab-Jehová-abin sogdebalid: —Ar dule e-san-bendakegala, na e-ibmar-nikad bela ukdaed. </v>
<v b="JOB" c="2" v="5">Napira an bega soged, ar be e-dulesunnad sabsur-imakdibe, be daksaled, ar be-asabin begi nue-sabsur ulusaled. </v>
<v b="JOB" c="2" v="6">Bab-Jehová, nia-saila-Satanásʼga sogded: —Degir nabirdo. Be Job-naibi-imakega an bega urmaksun, degi-inigwele, mer oburgweddi be oburgo. </v>
<v b="JOB" c="2" v="7">Agine, nia-Satanás, Bab-Jehováʼgi banguded. Geb nia-saila-Satanás, Jobʼga boni-dummad-yaabiid uknonikid. Job, bela e-nag-dukuse, degine, nonose-bakale, boni-yaabiid nikunonikid. </v>
<v b="JOB" c="2" v="8">Degidbali, Job buru-birgi sigisad. Uka-aimakalile, nog-goagi godidaed. </v>
<v b="JOB" c="2" v="9">E-ome ega sogded: —Job, ¿ar bede dule-nuedye nue-sogsunde? ¡Bab-Dummadgi be sabsur-urwe! ¡Be burgwesunna! </v>
<v b="JOB" c="2" v="10">Job, e-omega sogded: —Dule-binsaed-satedyob be sunmaked. Ar Bab-Dummad anmarga ibmar-nuegan-ukedi, anmar abingadiid. Degitega, ¿ibiga geg anmar bonigandi abingabarsunna? Anmar, bonigan abingabalirgebed. Weyob Job wiles-inigwele, degite gwen Bab-Dummadgi yolessurgusad, isdar egi sunmaksasurbalid. </v>
<v b="JOB" c="2" v="11">Job-e-aimar-warbaagwadi, Job-boniganba-galaitonaid wisgunonimalad. We-dule-warbaagwadi Job-dakdamalaga, degi, ega-gwage-armakega, daredibi na e-yargi noargusmalad. Amar, wemalad: Temán-neggweburgined-Elifaz, Súah-neggweburgined-Bildad, degine, Naamat-neggweburgined-Zofar, wemala Job-e-aimalad. </v>
<v b="JOB" c="2" v="12">We-dulemala Job-maidse nonimalad. Bannaba Job-dakarmargua, oemalad, we, doa-dule. Geb nue-dakdemargua, binnasuli bodmalad, bukib-binsaedbali e-mor-yoyoid siir-siir imaksamalad. Degine, nunmak-itogedbali nonogi ukub eosmalad, degi, nonogi buru eosmarbalid. </v>
<v b="JOB" c="2" v="13">Deyobi, Job-e-aimar ibagugle (7) mutik-mutik Job-nagaba napagi sigismalad. Ar Job boniba-galitosisoggua, e-aimar gwen Jobʼga sunmakbigussulid. </v>
<v b="JOB" c="3" v="1">Job na boniganba geg-itogusadgine, e-iba-gwalulesadgi isdar sunmakded. </v>
<v b="JOB" c="3" v="2">Job weyob sogded: </v>
<v b="JOB" c="3" v="3">“Ibiga an-iba-gwalulesad geg bergudibe. Ibiga a-mutikidba soglenaigusdibe, ‘susugwa gwalulesye,’ a-mutikid nagussulina gadinad. </v>
<v b="JOB" c="3" v="4">A-iba, negasichidga nagusana nuedinad. Bab-Dummad, a-ibagi binsassulina gadinad, a-ibagi negsichidbi nagusana nuedinad. </v>
<v b="JOB" c="3" v="5">A-iba neg-gubyagwaledga nagusana gadinad, a-iba mogir-sichidga nagusana nuedinad. A-iba dad-ibeler-galegedyobi nagusana nuedinad. </v>
<v b="JOB" c="3" v="6">A-neg-mutikidgi nega-gudureged nagusana gadinad. A-iba, nii-gardamar-abargi-naidgi elilesunna, a-iba, birgamar-ibagangi-naid elilesunna. </v>
<v b="JOB" c="3" v="7">We-neg-mutikidgi geg dule gwalulegena gadinad. We-neg-mutikidgi mer dule wergusunna. </v>
<v b="JOB" c="3" v="8">Ibiga dule-ina-isgana-imakmaladi, we-iba-ukabsassurdibe. Ibiga we-dulemar-ibdula-demarginedgi-gangued-nikamaladi, a-iba-ukabsassurdibe. A-iba ukabsalesana, nuedinad. </v>
<v b="JOB" c="3" v="9">Ibiga a-ibagi niisgwamar-bolego-noardaed nodibe, ibiga a-ibagi dad-ibeler gasdibe, dad-ibeler gassulina bur nuedin. </v>
<v b="JOB" c="3" v="10">Ibiga a-mutikidbali an gwalulesdibe, emide, bonigan-gunaid mag-dakega an-imaknaid. </v>
<v b="JOB" c="3" v="11">”Ibiga an sapidukugi-maigu, burgwissurdibe, ibiga an gwalulenaigu, burgwissurdibe, burgwisana bur nabirinad. </v>
<v b="JOB" c="3" v="12">Ibiga an gwalulenaigu, an-abingasmardibe, ibiga an gwalulesgua, an-onusmardibe. </v>
<v b="JOB" c="3" v="13">An burgwisana, nue-imas an meremainad, gwen itomaisulinad. </v>
<v b="JOB" c="3" v="14">Reymar-gannar-neg-dummagan-sobmalad-burgwismalad-abargi an obunnomainad. Dule-dummagan-gannar-negdummagan-sobmalad-burgwismalad-abargi, an gabmainad. </v>
<v b="JOB" c="3" v="15">Ar dule-nuga-nikamalad or-ibed-gudigusmalad-abargi, na e-neg-dummagangi ena mani-urbisgusmalad-abargi, an nue-imas meremainad. </v>
<v b="JOB" c="3" v="16">Igi sikwi amba yoo aideged-iba-omoe burgwar-aidenonidae, gwen-neg-daksasuli digleddae, ayobi, ibiga an gussurdibe. </v>
<v b="JOB" c="3" v="17">Ar dule-isganamar burgwenonikile, ase e-ibmar-isgana-imaked bergusiid. Ar dule-gegus-gudimalad burwa-dulega gunonikile, ase obunnosiid. </v>
<v b="JOB" c="3" v="18">Ar dule-galesgudimalad burgwenonikile, ase na obunnosiid. Degine, we-dulemar dummad-e-wiodiid-ese-iseedi-goledi, asega bar itogosurmalad. </v>
<v b="JOB" c="3" v="19">Ar dule-bulegana, degi, dule-belagwamaladi burwa-dulega gunonikile, bela na emarbi daklesiid, dule egi obined sulid. Degine, dule-maiga-gudiidi burgwenonikile, geb na e-dummadgi ollorgusiid. </v>
<v b="JOB" c="3" v="20">”Bab-Dummad, ¿ar ibiga be dule-naibi-itodiid gwalulegega be imaksa? ¿Ar ibiga be dule-isdar-itodiid dula-gudiguega be imake? </v>
<v b="JOB" c="3" v="21">Ar wemar burgwebigudidaenad, ar geg burgwesunnad. Aisaar gwae burgwebigudidaenad, ibmar-nued-amidiiyobi, burgwed amididaenad. </v>
<v b="JOB" c="3" v="22">Ar wemar yeer itosmalaled, geb neg-urba-aidedele, weligwar itogoed. </v>
<v b="JOB" c="3" v="23">Ar Bab-Dummad dulega igar-obured, negsichigi aka-aka-gudidaeyobi, emar-imaked. </v>
<v b="JOB" c="3" v="24">An-akiginnedi dii-aryomaiyobi gued, bane-bane-masgullegedyobi, an naibid itodiid. </v>
<v b="JOB" c="3" v="25">Aka bur bule an ibmar-dobgudiid anga nagunonikid, ar an ibmargi-gwayediid anga daklenonikid. </v>
<v b="JOB" c="3" v="26">Neg-bogidikid bar anga naisulid, nue bar an obunnodisulid. Unnila surbinsa-itogedbi an dakedisunnad.” </v>
<v b="JOB" c="4" v="1">Elifaz Temán-neggweburgined, weyob Jobʼga sogded: </v>
<v b="JOB" c="4" v="2">“Job, an bega ibmar-sogoedi, be isdar-itogodibe, degi-inigwele, an bega ibmar sogergebed. </v>
<v b="JOB" c="4" v="3">Emide, be emar-bukidar odurdakdidaed, be emar-niga-ogannodidaed, </v>
<v b="JOB" c="4" v="4">be-sunmakedgi wile-itodimalad-ogannodidaed, degine, be dule-gege-itomalad-bendakdidaed, </v>
<v b="JOB" c="4" v="5">degite, emisgindi, begi bonigan-yolenonikidi geger be itoged. Bonigan begi obin na be itoged. </v>
<v b="JOB" c="4" v="6">Ar Bab-Dummadgi be dobekwaa gudiiye-sog-inigwele, degite, ¿ibiga be Bab-Dummadgi bensunna? Na be nued gudiiye-binsadiidde, degite, ¿igi be gudsunna? </v>
<v b="JOB" c="4" v="7">”Nue be itogena: Ar dule ibmar-oakalodsulile, ¿sunna we-dule oburgwiledasi? Dule ibmar-inniki-imakdiile, ¿sunna we-dule oakaloledasi? Suli. </v>
<v b="JOB" c="4" v="8">Bato an nue neg-daksamogad, ar dule ibmar-isgana-imakdidibe, ibmar-isgana egi aibined. </v>
<v b="JOB" c="4" v="9">Ar Bab-Dummad dule-isganagi-uludele, unnila e-bunnogedgi sunna oburgwed. </v>
<v b="JOB" c="4" v="10">Amba achumigur-nono-wawaad uludele, degi, e-mimmigan uludmogale, e-nugarmar bibisgoed. Bab-Dummad deyob dule-isgana-imakoed. </v>
<v b="JOB" c="4" v="11">Ar igi-achumigurmar, mas-satedba burgwiddae, degi, e-mimmigan banna-banna aineba duurmakdedae, Bab-Dummad deyob dule-isgana-imakoed. </v>
<v b="JOB" c="4" v="12">”Gayaburba-gwensak anse arbakee nonikid, unnila an sikwas-bollee itosad. </v>
<v b="JOB" c="4" v="13">Deunni, mutiki dulemar bela gabmamaigua, negburgan an dakalid, agine, an sulibinsa-itoalid, </v>
<v b="JOB" c="4" v="14">angi dobed-dummad nagunonikid, an wawanmakded, bela an-niga batided. </v>
<v b="JOB" c="4" v="15">Ibmar-burba an-ebus an itononigu, bela an-abagan iko-iko itonaded. </v>
<v b="JOB" c="4" v="16">Agine, geb an-asabinni duleyob gwisgunoniki an itoged, e-daklegeddi aku dakleged. Gwisgunonigu, bela neg boo nagunonikid, e-sunmaked sikwas-soge an itoged: </v>
<v b="JOB" c="4" v="17">” ‘¿Ar dule Bab-Dummadba bur bule innikidaed nikasi? ¿Ar dule we-napnegse-e-odenonikidba bur bule dule-islidikga gusi? </v>
<v b="JOB" c="4" v="18">Ar Bab-Dummadi, e-maiga-gudimaladginbela bengudiid. Ar Bab-Dummadi, e-baliwiturmarbela egi yole daked. </v>
<v b="JOB" c="4" v="19">Degisoggu, dulemargin-bulesunna, dulemardi unnila napsa gued, dule ukub-birgi neg-soblessiidyob gued, samuyob baisursunna abulemaladid. </v>
<v b="JOB" c="4" v="20">Wakdaradbali, nued-gudii gued, sedogidbali, bato bergus gued. Unnila dulemar sikwas wis-dula gudii gued. Ar burgwidele, bar dulegi binsalegosulid, deyob dule yoggudoed. </v>
<v b="JOB" c="4" v="21">Na e-mormar-nikad bela e-ibe miledoed, gwen binsaed-nikagussuli burgwidoed.’ ” </v>
<v b="JOB" c="5" v="1">Elifaz sogdebalid: “Job, emisgindi be binnasuli golena, doa be-abin-imakdagodibe. Ar biti-baliwitur-gwensakse be golodibe. </v>
<v b="JOB" c="5" v="2">Ar emargi-isdar-binsalegedi, dule-binsaedsulid-oburgwed. Emargi-nobgulegedi, dule-binsaedsulid-oburgwed. </v>
<v b="JOB" c="5" v="3">An-sunnad an dakdaed, dule-binsaedsulidaedi igi nasgumaidae, degite, sikwas-naogua, e-neguya wioleddabalid. </v>
<v b="JOB" c="5" v="4">Dule-binsaed-sulidaed-e-mimmigandina, dule-e-bendaked satedaed, igar-naboleged-neggine nue-ibitodamalad, dule-e-irwa-gwisgued satedaed. </v>
<v b="JOB" c="5" v="5">Deginbali, dule-binsaedsulidaed-e-ibmar-digarmaladi, dule-ukudmaada-gudimalad e-ibe wedamalad. Gunmalagala iko-abargi e-ibe wedamalad. Dule-uku-uku-itodimaladi, a-dule-ibmar-nuegan-bukidar-nikadgi nue-nobe itodamalad. </v>
<v b="JOB" c="5" v="6">Ar ibmar-isgana, yogasaar ainisulid. Ar bonigan-abingalegedi, walagwen noardasulid. </v>
<v b="JOB" c="5" v="7">Ar igi soo-e-ditismakedi soogi daniki, debayobi, naibi-itolegedi dulegi danimogad. </v>
<v b="JOB" c="5" v="8">”Ani an weyob gunaina, bato an dika Bab-Dummadga an-bonigan an sogsabinnena. </v>
<v b="JOB" c="5" v="9">Ar Bab-Dummad ibmar-gegerdaklemalad imaked, bukidar ibmar-dakledisurmalad imaked. Akusunna-itoge anmar-imaked. </v>
<v b="JOB" c="5" v="10">Ar Bab-Dummadi dii owimaid, sapurgi dii-wiega imakmaid. </v>
<v b="JOB" c="5" v="11">Bab-Dummadi, dule-san-dummarba-imaksulid-e-nug ogannoged, degine, dule-naibi-itodimalad bendakbalid. </v>
<v b="JOB" c="5" v="12">Bab-Dummadi, dule-emar-binsaed-gaed-ibe binsaed obured, adi, e-ibmar-imakedgi mer nasguegar. </v>
<v b="JOB" c="5" v="13">Bab-Dummadi, dule-emar-binsaed-gaed-e-binsaed, egi aibinega imaked, degi, ibmar-isgana-imakbied e-ibe oburbalid. </v>
<v b="JOB" c="5" v="14">Bab-Dummadi, a-dule ibgine yolegega imaked. Ar amba neg-meegwadgi-gudiiyob-gudiile, mutikidba-gudiiyob yolegega imaked. </v>
<v b="JOB" c="5" v="15">Bab-Dummadi, dule-wileged bendaked, dule-isdar-sunmakdimaladgi bendakbalid, degi, dule-sabsur-emar-imakdimaladgi bendakbalid. </v>
<v b="JOB" c="5" v="16">Ar Bab-Dummadi, dule-wileged ogannoged, degine, dule-ibmar-isgana-imaked-gaya-maklegega imakbalid. </v>
<v b="JOB" c="5" v="17">”Dule Bab-Dummadse-nuguega-odurdaklegedi, ¡egi nued binsalesadid! Degisoggu, Bab-Dummad-Bela-Gangued-Nikadi be-odurdakele, mer be isdar itoge. </v>
<v b="JOB" c="5" v="18">Ar Bab-Dummadi, naibi-emar-imak-inigwele, emar-nudakbalid. Bab-Dummadi, amba emargi-yole-inigwele, emarga nunmaked osulobalid. </v>
<v b="JOB" c="5" v="19">Bab-Dummadi, bonigangi be-ollorsamaiguad. Ar amba be bonigan-abalagi-gunaile, be-bendakoed. </v>
<v b="JOB" c="5" v="20">Ukud-dummad-nagunonikile, Bab-Dummadi be-oburgwega be-imakosulid. Bila-onoleged-nagualile, es-suidgi-burgwega be-imakosurbalid. </v>
<v b="JOB" c="5" v="21">Gaya-isgana begi milealile, Bab-Dummadi, akarguega be-imakosulid. Degine, neg-isgued-nonikile, bai be itogosulid. </v>
<v b="JOB" c="5" v="22">Aka be neg-isgued-abin alledii guoed, ukud-abin be werguoed. Degine, ibdurgan-ursirmar-abin be gwayosulid. </v>
<v b="JOB" c="5" v="23">Ar akwamar be-nainu oichogosulid, ibnuedga bega guoed. Ibdurgan-ursirmar be-ibmar-digarmalad be-ibe ebugosulid. </v>
<v b="JOB" c="5" v="24">Be-neguyagine, nueganbi be garmakdii guoed, degine, be-sibad-wawaadmar be ebichialile, bega sogedba bukwa be dakoed. </v>
<v b="JOB" c="5" v="25">Mimmigan-bukidar be nikuoed, waganmar gaganmar-aineyobi be nikuoed. </v>
<v b="JOB" c="5" v="26">Seredgi amba nollosuli be neg-uangi megdapoed. Igi ibmar-gwag-goresadgine, e-iba-sogedbali welege, deyobi, be-iba-sogedba be burgwidoed. </v>
<v b="JOB" c="5" v="27">”Ar anmar bela we-ibmar bega sogedi, bato anmar nue-daksad, we nue-napiragwadid. Degisoggu, nue be itoge, be-sunnad be itoge. Ar bega ibmar-nuedga guoed.” </v>
<v b="JOB" c="6" v="1">Degine, Job ega-sunmaknaid-abin weyob sogded: </v>
<v b="JOB" c="6" v="2">“An-naibi-itodiidi, an-wiles-itodiidbogwa, nabir nibirgi-aidolegena nuedinad. </v>
<v b="JOB" c="6" v="3">Ar nabir-aidolegena, demar-ukubba bur bule aidikueled. An-sunmakedi bemar geger itogewilubsulid. </v>
<v b="JOB" c="6" v="4">Ar Bab-Dummad-Bela-Gangued-Nikad-e-sigumar naibi-an-imaksad. E-sigu-bonimar, bela an-sangi gwichigunonikid. Bab-Dummadi dobed-dummadi anga barmialid. </v>
<v b="JOB" c="6" v="5">Moli-uayasuidi gagan-dikarba-gunaile, ¿masbina bonaidae? Moli-bebe-nikadi, e-mas-bukwad-dikarba, ¿masbina bonaidae? Suli. Deyobsuli. </v>
<v b="JOB" c="6" v="6">¿Ar mas balu-sulile, nued-gulle be ebinsae? Suli. Nued gullesuli. ¿Ar gannir-akwa-e-sipugwadi nued gulle be ebinsae? Suli. </v>
<v b="JOB" c="6" v="7">An bonigan-abganaid-abesulidi, emide, an-masga gunonikid. </v>
<v b="JOB" c="6" v="8">”Bitigi Bab-Dummadi, an-ibmar-egisnaidi, anga imaksana gadin. Bitigi Bab-Dummadi, an-ibmar-abegedi, anga uksana gadin. </v>
<v b="JOB" c="6" v="9">Bab-Dummad ilagwen an-obelosunnana gadin, an-oburgwedse an-imaksunnana yeerban. </v>
<v b="JOB" c="6" v="10">Ar adi, anga bonigan ibnuedga gusaled, an yeer-itosaled. Ar Bab-Dummad-isligwaledgi an yolessurgusad. </v>
<v b="JOB" c="6" v="11">”Bato an bela gudisoggu, ¿ibu bar an edarbosunna? ¿Ibiga bar an gudii guosunna? </v>
<v b="JOB" c="6" v="12">¿Ar an akwayob gangusi? ¿Ar an-ukade, esgoro-gordikidyob gangusi? </v>
<v b="JOB" c="6" v="13">An wargwen geg na dukin bendaked, an-bendakmalad bela bergusad. </v>
<v b="JOB" c="6" v="14">”Dule-naibi-itodidbela, e-ai ega-gwage-armaked nikad. Amba dule-Bab-Dummad-Bela-Gangued-Nikadba-dasulidbela, e-ai-egi-bangusulid nikamogad. </v>
<v b="JOB" c="6" v="15">Ar bemardina, an-aimar-inigwele, be baisur an-dakdemalad. Ar diwar-dinguddaeyobi, degi, noddabaliyobi be damalad. </v>
<v b="JOB" c="6" v="16">Ar dii-gwamakar-bukwad daludele, dii-amuregedga naddae, degine, diwar engudedae, deyobi, be gumalad. </v>
<v b="JOB" c="6" v="17">Ar igi yor-mosale, diwar-dinnamaile geg bar iirmake, degi, neg-uedikidbali bela dinguddae, deyob, be gudmalad, baisur be an-dakdemalad. </v>
<v b="JOB" c="6" v="18">Dulemar-danagwen-dummad-nadapdamaladi, e-igar-nadapidgi aibatele, nega-dulesulidganba yogguddamalad, agi burgwiddamalad. </v>
<v b="JOB" c="6" v="19">Temánʼginmalad-danagwenmaladi, dii-amiegala naddamalad, Sabá-neggweburginmalad-ibmar-ukmaladi, na binsadamalad, bitigi dii an amisana gadinye. </v>
<v b="JOB" c="6" v="20">Dii-nue-amio-itosmalanad, degi-inigwele, dii-dinna-mai dakdapmalale, nabir-itoardasurmalad. </v>
<v b="JOB" c="6" v="21">Debayobi, bemar gudmarmogad, ibmar-gacharsuli-dakebayobi be angi gwakidmalad. </v>
<v b="JOB" c="6" v="22">¿An bemarse ibmar egichasi, wis be anga ibmar udamarye? ¿An-bendakmalaga an bemarse mani egichisbarsi? Suli. </v>
<v b="JOB" c="6" v="23">¿An bemarse gochasi, an-isdarmaladgi be an-bendakdamarye? ¿An bemarse egichisbarsi, dule-sabsur-emar-imakmaladgi be an-bendakye? Suli. An bemarse ibmar egichissulid. </v>
<v b="JOB" c="6" v="24">”Be anga sogmardo, ibugi nodii be an-dake. Ar an nodiile, bar an sunmakosurdo. </v>
<v b="JOB" c="6" v="25">Bemar innikigwadba be anga ibmar sognaina, an bemar-abin isdar itogosulinad. Emide, be yogasaar angi sunmaknanaid. </v>
<v b="JOB" c="6" v="26">Mer an-sunmakedba be angi yolemala, ar an surbinsa-itogedba an deyob soged. We-ibmar-an-sogedi bela bergudoed. </v>
<v b="JOB" c="6" v="27">An be-dakedi, sunna be dule-sergan-sated ibmargi-dodoar-wilubdakar be uksamalar an be-dakdo, degine, bemar sunna ibmarbina be-ai be uksamalar an be-dakbardo. </v>
<v b="JOB" c="6" v="28">”Nue be ise-nuu an-dakmala. Be anga sogmala, bule an bemarga gakansanai. </v>
<v b="JOB" c="6" v="29">Be nue itomala, mer yogasaar be angi yolemala. An ibmar-oakalodisulid, be magar an-dakmala. </v>
<v b="JOB" c="6" v="30">An-bemarga-ibmar-sogedi, gakansulid. ¿Ar an napira-ibmar-sogedi, gakansaed-ebo emarbi-dakye be angi binsamarde? Suli, degisuli.” </v>
<v b="JOB" c="7" v="1">Job sogdebalid: “Ar dule we-napneggi bela arbamalargebed. E-ibagan, dule-undar-arbadiid-e-ibaganyob gued. </v>
<v b="JOB" c="7" v="2">Igi maigagudiid gwae-neg-mutikgusana gadinye binsadidae, igi dule-arbadiid e-bennukleged-iba edarbedidae, </v>
<v b="JOB" c="7" v="3">deyobi, an nii-irbali wile-itodii gusad, mutikidbali nunmakedba an galitodii gusad. </v>
<v b="JOB" c="7" v="4">An mutikidba megisale, an binsamaidaed, sana anga neg oibogodibeye. Mutikid anga bergusurdaed. Deyobi, an bindumakmai gabsuli oiboardaed. </v>
<v b="JOB" c="7" v="5">Bela an-san nus biinid. An-uka sommere-sommere itoleged. An-uka-daas-dasadba sibudik-sibudik nis ariomamaid. </v>
<v b="JOB" c="7" v="6">An-bergued-ibagan binna-binna nadapsulid, e-ibagan omosad. Gwen an bar-gannarsegued itosulid, bato an bela itoged. </v>
<v b="JOB" c="7" v="7">”Bab-Dummad, be ebinsao, an-gudiidi, unnila bunnolegedyob an gudiid. Neg-nued bar an dakosulid. </v>
<v b="JOB" c="7" v="8">An bergudele, dulemar gwen bar an-dakosulid. Be an-amidii gumaloenad, be an-amiosurmalad. Ar andi bar gudii guosulid. </v>
<v b="JOB" c="7" v="9">Igi mogirmar aisakiddae, gwen bar dakleddasuli, debayobi, dule neg-uangi-digledele, geg bar gannar noed. </v>
<v b="JOB" c="7" v="10">E-negse geg gannar bar aibired, bar egi binsalegosulid, deyob yoggudoed. </v>
<v b="JOB" c="7" v="11">”Degisoggu, an sunmakedi gege bar an boggued. Nue-bukib-binsaed sunmakega an-imaked. Neg-nued-dakdisulid-abalagi an ibmar sogoed. </v>
<v b="JOB" c="7" v="12">¿Demargi ibdula-dummad-gudiiyob be an-daksi? Emide, be angi nakulebukwad. </v>
<v b="JOB" c="7" v="13">Imbagwenar an binsaardaed: ‘An gabidele, we an-bendakoye. Gabedi, anga naibid osulogoye.’ </v>
<v b="JOB" c="7" v="14">Amba an gabmaidibe, be an-ogwayeardaed, gabgi gwayed-dummadi be anga ukdaed. </v>
<v b="JOB" c="7" v="15">Bur an-gammu-gasmarsunnana gadin, adi, an-gudiidi bar an itogosulid. </v>
<v b="JOB" c="7" v="16">An-gudiidi, nabir an gwen itosulid, bar an dula-gudii gubisulid, burgwisa an binsaed. Ies be an-imake, an wegi-gudiidi gwen-nabirsulid. </v>
<v b="JOB" c="7" v="17">”¿Wede dule ibusunna, bede dummarbaa imaked? ¿Ar ibiga duleba be bukib binsae? </v>
<v b="JOB" c="7" v="18">¿Ar ibiga be bane-bane egi be atakdii? ¿Ar ibiga be bane-bane wilubdakdibali? </v>
<v b="JOB" c="7" v="19">Bab-Dummad, ¿sana be angi-nakulediid iegoe? Wis gwen be an-indaksulid, gwen wii-doega be an-imaksulid. </v>
<v b="JOB" c="7" v="20">Ar an begi nosye-sogele, ¿igi an-isguedde be-imakosunna? Ar be dulegi nakuleged gudiid. ¿Ibiga be sabsur an-imake? ¿Isdarsunna be an-dake? </v>
<v b="JOB" c="7" v="21">Bab-Dummad, ¿ibiga geg be an-isgued elisunna? ¿Ibiga geg be an-isgued ies imaksunna? Bato an-burgwed omosad. Bato an napaga binyesokalid. Be an-amidagoenad, bato satebin be an-dakdagoed.” </v>
<v b="JOB" c="8" v="1">Súah-neggweburgined-Bildad, Jobʼga sogded: </v>
<v b="JOB" c="8" v="2">“¿Ar sanagwadse weyob be sunmakmai guoe? Be-sunmakedi, burwa-dummad-noedyobi be sunmaked. </v>
<v b="JOB" c="8" v="3">Bab-Dummad-Bela-Gangued-Nikadi, ¿ibmar-inniki-maid oichogo be ebinsasi? Bab-Dummadi, ¿ibmar-inniki-imaklegedgi yolego be ebinsasi? Gege yoleged. </v>
<v b="JOB" c="8" v="4">Ar be-masmala, Bab-Dummadgi yolesmalargebed. Ar degubinne Bab-Dummadse nabir odurdaklesmalad. </v>
<v b="JOB" c="8" v="5">Bab-Dummad-Bela-Gangued-Nikad be baramiele, ega be sogele, wile be an-dakye, </v>
<v b="JOB" c="8" v="6">be islidik-gudiile, be ibmar akar-imakdisulile, Bab-Dummad be-bendakoed. Bega gannar ibmar-iduar-nikusadi ukoed. </v>
<v b="JOB" c="8" v="7">Ar yoedse be ibmar-nikuoedi, ibmar-nikusadba bur bule be nikuoed. </v>
<v b="JOB" c="8" v="8">”Dadganse be nue ibmar egise, be-babgan-ibmar-bar-amismaladi, be durdake. </v>
<v b="JOB" c="8" v="9">Ar anmardi geb emicharmaladid, gwen we-ibmar wissurmalad. Anmar we-napneggi-gudiidi, unnila an sikwas gudimalad. </v>
<v b="JOB" c="8" v="10">Ar we-dulemardi sunna be-odurdakoed, ibmar-bukidar-wisguega be-imakoed. E-ibmar-wismalad bega sogoed. </v>
<v b="JOB" c="8" v="11">”Gagan-papiroʼye-nugad neg-matagangi-dungumaladi, ega neg-mata dingudele, ¿sunna dungusi? Gagan-diigi-dungumaladi, ega dii-dingudele, ¿sunna dungusi? </v>
<v b="JOB" c="8" v="12">Ar we-gaganmala, amba aramaksiile, degi, amba siklessuli, ega dii-dingudele, yog-dinguar naddaed. Gagan-bamaladba bur bule itosur dinguddaed. </v>
<v b="JOB" c="8" v="13">Dulemar Bab-Dummad-ieddamaladi, we-gaganmaryob gumalad. Dule-isganamar na e-ibmar-edarbediidi degibergudoed. </v>
<v b="JOB" c="8" v="14">Dule-isgana e-ibmar-edarbediidi ega dub-garagwadyobi gued. E-bensulid-nikadi, dibamaryob baisursunna e-ibe berguddaed. </v>
<v b="JOB" c="8" v="15">Ar dule dibagi akaye-sogele, gege egi akaed, ar yoga-itirar naddaed. Debayobi, e-bensulid-nikadi ega yoga-berguar naddaed. </v>
<v b="JOB" c="8" v="16">Dule-isganamar, sapi dad-duurmaknaid-abin-gwichiyob gued. E-anagan-nasgudele, bela napagi-gagan-naid odukued. </v>
<v b="JOB" c="8" v="17">Degine, e-malimar akwa-imbaba uboddaed, sabsur-akwagangi e-malimar diglesdaed. </v>
<v b="JOB" c="8" v="18">Ar dule we-sapi-olasale, dulemar gwen egi bar binsaosurmalad, we-sapide wegi gwichidaeddeeye. </v>
<v b="JOB" c="8" v="19">Deyobi, dule-isganamar weligwar-itodiid berguddamogad, e-sorba baigan dunguardaed. </v>
<v b="JOB" c="8" v="20">”Bab-Dummad gwen dule-innikidaed iedisulid, degine, dule-isganadi ese obanledaed. </v>
<v b="JOB" c="8" v="21">Bab-Dummad gannar yeer-itogega be-imakoed, degine, yeer-itogedbali be binnasuli gordii guoed. </v>
<v b="JOB" c="8" v="22">Dule-isdar-be-dakdimaladi, binge-gudii gumaloed, degine, dule-isdarmalad-e-neguyamar bela bergudoed.” </v>
<v b="JOB" c="9" v="1">Job, deyob Bildad-sunmaksad-itosgua, weyob abin-sogded: </v>
<v b="JOB" c="9" v="2">“An nue-wisimakar-inigwele, we nue-napiragwa, degite, ¿igi dule Bab-Dummad-asabin isgussuliyob na san-oyogosunna? Gege dule na deyob san-oyoged. </v>
<v b="JOB" c="9" v="3">Ar dule Bab-Dummad-ebo gachimakye-sogele, gwen dule Bab-Dummadgi, nakwissuliled. </v>
<v b="JOB" c="9" v="4">Ar Bab-Dummad binsaed-ibed maid, e-gargangued dutusulid. Degisoggu, ¿ar doa-dule, Bab-Dummadgi obichar be ebinsasunna? Dule egi obichasuliled. </v>
<v b="JOB" c="9" v="5">Ar Bab-Dummad uludele, yar-dummagan-bukwad onired. Yar-dummagan bato ainirisbin daklenonidaed. </v>
<v b="JOB" c="9" v="6">Bab-Dummad napneg-naid ogiglimaked, degi, napneg-e-sailagan-mamaid ogiglimakbalid. </v>
<v b="JOB" c="9" v="7">Bab-Dummad dad-ibeler-mer-noega imaked, niisgwamar mer-bar-gaega imakbalid. </v>
<v b="JOB" c="9" v="8">Bab-Dummad na e-ganguedba nibneg nasiksad, degine, Bab-Dummad bogi demar-sabalid. </v>
<v b="JOB" c="9" v="9">Bab-Dummad bela niisgwamar danar-danaled nasiksad: Niisgwa-danaled-Osaʼye-nugad, niisgwa-danaled-Oriónʼye-nugad nasiksad. Degi, bela niisgwa-danaled-Pléyadesʼye-nugad-naguega imaksabalid. Bela dad-nakwed-argan-nuedsik niisgwa-danar-danar nasiksabalid. </v>
<v b="JOB" c="9" v="10">Ar Bab-Dummad ibmar-dummagan-magar-itolesulid imaked, degine, bukidar ibmar-gegerdaklemalad-geg-ebisleged imaked. </v>
<v b="JOB" c="9" v="11">Ar Bab-Dummad an-nagaba nadapye-sogele, an daksasuliled. Angi bangudye-sogele, an itossurbaliled. </v>
<v b="JOB" c="9" v="12">Bab-Dummad ibmar-suye-sogele, ¿doa ega sogoe: ‘Mer be suye?’ ¿Doa ega sogoe: ‘Ibu be imaknaiye?’ Dule ega soged, sate. </v>
<v b="JOB" c="9" v="13">Ar Bab-Dummad uludele, ibdula-dummad-demargined, degi, e-sordaganse-bakale, Bab-Dummad-asabin dulluu ambikumalad. </v>
<v b="JOB" c="9" v="14">”Ar deyobile, degite, ¿igi an Bab-Dummad-abin-imakosunna? An abin-imakegala, ¿igi an sogsale? Geg an abin-imake. </v>
<v b="JOB" c="9" v="15">Amba an ibmar-akar-imaksasuli-inigwele, Bab-Dummad-asabin geg an san-bendaked. Ar unnila an Bab-Dummadse ise-wilegar bendakleged an egised. </v>
<v b="JOB" c="9" v="16">Ar an Bab-Dummadse igar-itogega gorye-sogele, degine, anse nonikile, gwen an-itosar an ebinsasulid. </v>
<v b="JOB" c="9" v="17">Aka bur angi burwa-dummadiyob yolenonikiled, aka bur an-naibid-itodiid anga omelonai gualiled. </v>
<v b="JOB" c="9" v="18">Gwen obunnogega an-imaksasuliled, aka bur wile-itoged anga omelononikiled. </v>
<v b="JOB" c="9" v="19">Ar garganguedgi sunmakleye-soglegele, Bab-Dummad bur bule emarba gargangued nikad. Ar Bab-Dummadga igar-itoleye-soglegele, ¿doa igar-itoleged-abarse Bab-Dummad-ogwichosunna? </v>
<v b="JOB" c="9" v="20">Amba an ibmar-akar-imaksasurye sogele, an-sunmaked angi dukin aibinnonikoed. Amba an innikigudiiye-sogele, Bab-Dummad nosadga an-imakoed. </v>
<v b="JOB" c="9" v="21">”Ar an ibmar oakalossur-inigwele, degite, Bab-Dummad amba deyob angi binsasulid. A-ulale, an burgwebigussunnad. </v>
<v b="JOB" c="9" v="22">Ar bela dulemar emarbiid, degisoggu, an sogdo: ‘Ar Bab-Dummad dule-nued, dule-isgana obeloged.’ </v>
<v b="JOB" c="9" v="23">Ar boni-gwensak ukiagwar dule-oburgwenonikile, an sogdo, Bab-Dummad, dule-ibmar-oakalodisulid-surbinsa-itogedga allesii guoye. </v>
<v b="JOB" c="9" v="24">Dule-isgana yar-ganonikile, Bab-Dummad dule-igar-nabomalad igar-noar-imakmalaga imaked. Ar Bab-Dummad weyob-imaksulile, degite, ¿doa imaksunna? </v>
<v b="JOB" c="9" v="25">”An-ibagan-bergued bato mosad, an-ibagan binna-binnagwad bar abarmaksisulid. Weligwaled an gwen-itogosuli an-ibagan bergudoed. </v>
<v b="JOB" c="9" v="26">An-ibagan, ur-binnasur-nadapiyobi, nadapid. Sulubagi e-masbina-gwichigumaiyobi, an-ibagan gued. </v>
<v b="JOB" c="9" v="27">Amba an sogdibe: ‘We-ibmar-nabir-an-itodisulidi, an iegoye. An-wagar-wile-itoged, an ogwaoye, an alledii guoye,’ </v>
<v b="JOB" c="9" v="28">degite, an bela-bela-nunmaked-itodiidba, amba an dobe itodaed. An wisbalid, ar Bab-Dummad-asabinni, amba an ibmar-oakalossuliyob daklegosulid. </v>
<v b="JOB" c="9" v="29">Ar an ibmar-oakalosye soglesoggu, ar ¿ibiga bar an alamaknai guosunna? Binsarsunna bar an alamaknai guo itole. </v>
<v b="JOB" c="9" v="30">Amba an-uka an dii-diregwadgi ise-enukye-sogele, morgaukgi an-argan dagur-dagur an imakye-sogele, </v>
<v b="JOB" c="9" v="31">amba Bab-Dummad, ibmar-isgana-milegedse an-bar-meteled, ar an-mormarse-bakale, ima an-itosaled. </v>
<v b="JOB" c="9" v="32">”Ar Bab-Dummaddi anyobsulid, andi dule gued. Degite, ¿igi an igar-nabolegedse Bab-Dummad-sedosunna? Gege an seded, ar Bab-Dummad dulesulid. </v>
<v b="JOB" c="9" v="33">Ar anmarga-igar-nabogega igar-naboged-dule, wargwensaar gudisulid. </v>
<v b="JOB" c="9" v="34">Ar Bab-Dummad-angi-urwenaid-osulogega, dule-wargwensaale, gudisulid. Adi, mer an Bab-Dummad-e-urwed dobguegar. </v>
<v b="JOB" c="9" v="35">Aisaar an dobsuli sunmakbienad, geg an gued, ar an dobe itoged.” </v>
<v b="JOB" c="10" v="1">Job, Bildadʼga sogdebalid: “¡An budar wegi-gudiidi itogusad! Agala, yogasaar an sunmakargussunnad. An-nabir-itosulid na dukin barsognagussunnad. </v>
<v b="JOB" c="10" v="2">”Bab-Dummadga an sogoed: ‘Mer weyob be an-wioye. Anga be sogye, ¿ibiga weyob be an-imaknai? </v>
<v b="JOB" c="10" v="3">Bab-Dummadga an sogbaloed: ¿Weyob be an-imaknaid yeer be an-dake? ¿Isdarsunna be dule-obinnisadi dake? ¿Dule-isganamar isdarsunna-angi-binsananaidi, be baisur-dake? </v>
<v b="JOB" c="10" v="4">¿Dulemar-daeyob be emar-dake? ¿Anmar-ibmar-dakeyob be dakmoga? </v>
<v b="JOB" c="10" v="5">¿Ar be-ibagande, anmar-ibaganyobmoga? ¿Ar bega birgamar-nanamaid dulega-nanamaidyobmoga? </v>
<v b="JOB" c="10" v="6">Degite, ¿ibiga be an-isguedi wisgubisunna? ¿Ar ibiga be an-isguedi bela be bar-amibisunna? </v>
<v b="JOB" c="10" v="7">¿Ar be nue-wissursi, ani an ibmar-oakalossulid? ¿Ar be nue-wissursi, begine geg an dukued? </v>
<v b="JOB" c="10" v="8">” ’Ar be-sunnad be an-imaksad, be-sunnad be an-obinnisad. Degite, be-binsaed be gwagdode, ¿ar an-obelogedgi be binsadode? </v>
<v b="JOB" c="10" v="9">Be ebinsao, igi sianar napsagi soblege, deyob be-sunnagwad be an-sobsad. Degite, ¿gannar napsaga be an-obinyebalode? </v>
<v b="JOB" c="10" v="10">¿Moli-nunis-owirmaklegedyob be an-imaksasursi? ¿Moli-nunis-gwamaklegedyob be an-imaksasursi? </v>
<v b="JOB" c="10" v="11">Bee be, anga sanmar nasiksad. Bee be, anga ukamar enirisad. Ar bee be, an-garmar gwadisad. Bee be, anga an-san-dubagan mesisbalid. </v>
<v b="JOB" c="10" v="12">Burba-dulad be anga uksad, be-sabguedi be anga oyosbalid. Degine, be nue-an-akwisbalid, be an-niga ogannosbalid. </v>
<v b="JOB" c="10" v="13">” ’Degi-inigwele, ibmar-soggwendi be angi odukusad. Ar an wisid, be weyob binsadigusad: </v>
<v b="JOB" c="10" v="14">Angi be nakuledii gusad, abakale an begi isgunonikirye. Ar an isgunonikile, be baisur-dakosulid. </v>
<v b="JOB" c="10" v="15">An nue-isgunonikile, an dule-wiles. Ar an isgussur-daklenonikile, amba geg an weligwar itoged. Nue-binged-dummad angi naid. Nunmakedba-an-galitodiid nue magar an na itodiid. </v>
<v b="JOB" c="10" v="16">An gwisguye-sogele, achumiguryob be anbina melleardaed, be-gargangued be angi oyononidaed. </v>
<v b="JOB" c="10" v="17">Be-isdar-itoged aka angi barbulomaid, dule-angi-yolemalad aka be gatik amisbalid. Be-sordamar angi ukin-ukin yolenanaid. </v>
<v b="JOB" c="10" v="18">” ’¿Ar ibiga gwalulegega be an-imaksa? Bur an burgwisana gadinad, adi, dule bar an-dakosulinad. </v>
<v b="JOB" c="10" v="19">Bur an gudisulina gadinad, an burgwar-aidenonikina gadinad, adi, yog-diglegar an guoenad. </v>
<v b="JOB" c="10" v="20">¿Ar an-ibagande bergued-mossursi? Degisoggu, mer bar be anse gole. An nasokalid-idu napi an wis-yeer itodigweled. </v>
<v b="JOB" c="10" v="21">Emide an-nasokalid, bar an dagegarsulid. Negsichidse an naesokalid. We-an-naesokalidi, bar an aibiregarsulid. </v>
<v b="JOB" c="10" v="22">Neg-gubyagwaledse an naesokalid, neg-gagalesnaidse an naesokalid. Amba neg-meegwad-negsichidyob-daklegedse, an naesokalid.’ ” </v>
<v b="JOB" c="11" v="1">Naamat-neggweburgined-Zofar Jobʼga sunmakded, ega sogded: </v>
<v b="JOB" c="11" v="2">“¿Ar be we-ibmar-sognaidi, abin-imaklegosurde? ¿Ar we-dule gadi-sunmakedba, nodisuliyob daklegode? Sulirgebed. </v>
<v b="JOB" c="11" v="3">¿Bela-we-ibmar-soglesad-abin anmar gaya-maklegode? ¿Dule-be-abin-imakosulidba emargi-dodogoye be soge? Gege be emargi dodoged. </v>
<v b="JOB" c="11" v="4">Emide, be soged: ‘An-ibmar-soged innikigwadye, Bab-Dummad-asabinni an ibmar-oakalossurye.’ </v>
<v b="JOB" c="11" v="5">Bitigi Bab-Dummad begi gwichigunonikina gadin. Bitigi begi sabsur-sunmaknonikina yeerban, yeer an be-daksaled. </v>
<v b="JOB" c="11" v="6">Ar Bab-Dummad binsaed-nikadba bega ibmar sogoed. Ar we-igar-dukuarmamaid akusunna itoleged. Agi, be geb magar Bab-Dummad-be-odurdaknaidi, be itosaled, be-isguedba bur bule, be odurdaklegewilubbinye. </v>
<v b="JOB" c="11" v="7">”¿Sunna be Bab-Dummad-e-ibmar-burbar-mamaid wisguosi? ¿Sunna be Bab-Dummad-Bela-Gangued-Nikad-ibmar-wisiyob be guosi? Gege be deyob gued. </v>
<v b="JOB" c="11" v="8">Ar Bab-Dummad-e-binsaed, nibnegba obined, degite, ¿igi be wisguega imakosunna? Bab-Dummad-e-binsaed yaa-matusulidba obined. Degite, ¿igi be e-binsaed wisguosunna? </v>
<v b="JOB" c="11" v="9">Deginbali, Bab-Dummad-e-ibmar-burbar-mamaidi, napneg-naidba bur dummadid, demar-matasuid-naidba bur bipisulid. </v>
<v b="JOB" c="11" v="10">”Ar Bab-Dummad esgaryase be-metedibe, degine, igar-nabogega bese gollarbardibe, ¿doa ega sogoe, mer deyob be imakye? Dule geg ega soged. </v>
<v b="JOB" c="11" v="11">Ar Bab-Dummadi dule-yardakdimalad magasar daked, degine, e-ibmar-isgana-imaked baisur-dakosulid. </v>
<v b="JOB" c="11" v="12">Moli-uayasuid-sapurbalidgine dule gwalulenonikile, geb dule-binsaedsulidaedi, binsaed-ibedga guoed. </v>
<v b="JOB" c="11" v="13">”Ar Bab-Dummadga be gwage ukele, be-argan ese be onakwele, </v>
<v b="JOB" c="11" v="14">ibmar-isgana-imaksadgi be banguele, geb be-neguyagi ibmar-isgana be osulobalile, </v>
<v b="JOB" c="11" v="15">be bar bingeguosulid, bar be dobgudii guosulid. </v>
<v b="JOB" c="11" v="16">Naibid-itodigusadgi bar be binsaosulid, ukiagwar-ibmar-gusayob be itogoed. </v>
<v b="JOB" c="11" v="17">Neg-ibegwar-naiyob bega neg nagunonikoed, weligwar be itononikoed. Negsichidi, bolegoe neg-ainakwiardaeyobi bega mee nagunonikoed. </v>
<v b="JOB" c="11" v="18">Ar be bendaklegoed-wissoggu, be Bab-Dummadgi bensuli-gudii guoed. Bab-Dummad be-dikarba bega nakuledii guoed, degidbali be nue-gabdii guoed. </v>
<v b="JOB" c="11" v="19">Dule gwen bar be-ogwayedii guosulid, nued be obunnodii guoed. Deginbali, dulemar bese wilenonimarbaloed. </v>
<v b="JOB" c="11" v="20">Dule-isganamardina wakinnosulid. E-ibyamar bela akitoed. Unnila burgwed-edarbedimalad.” </v>
<v b="JOB" c="12" v="1">Agine Job, Zofarʼga weyob sogded: </v>
<v b="JOB" c="12" v="2">“Ar bemar odurdaked-sailaye be sogmarsunde. Ar bemar burgwidele, ¿bemarba binsaed-nikaa-dalegedi burgwidmosunnode? </v>
<v b="JOB" c="12" v="3">An bemaryobi binsaed nikamogad, gwen be angi obinsurmalad. Ar bemar-ibmar-sogsamaladi, ¿doa we-ibmar wissur be ebinsae? Bela wismala. </v>
<v b="JOB" c="12" v="4">”Gebeunni an Bab-Dummadse-gotele, Bab-Dummad an-abin-imakdaenad. Emigindina, aka an-aimar-oallega an guded. An ibmar-oakalossulin-inigwele, aka an-aimarga an dodogedga guded. </v>
<v b="JOB" c="12" v="5">Dule-gwen-boni-itodisurmaladi weyob sogdemalad: ‘Dule-boni-itodiidi mer bai be dake, dule-aimukubi-gudiid gatik be egee imake.’ </v>
<v b="JOB" c="12" v="6">Dule-ibmar-atursamaladi, e-negyagi na yeer itodimalad. Ar wemar Bab-Dummad-ourwedimaladid, Bab-Dummad-gege-anmar-oakaloye, sogdimaladid. </v>
<v b="JOB" c="12" v="7">”Ibdurganse be ibmar egismalana, ar wemar bemar-odurdaksamalaled. Sikwimarse be ibmar egismalana, ar wemar bega ibmar sogsamalaled. </v>
<v b="JOB" c="12" v="8">Napneg-naidbogwa be sunmakena, ar we bemar-odurdaksaled. Demargi uamar-bukwadbogwa be sunmakena, wemar bemarga ibmar sogsamalaled. </v>
<v b="JOB" c="12" v="9">Ar wemar Bab-Jehová-bela-ibmar-imaksad, bela wismalad. </v>
<v b="JOB" c="12" v="10">Bab-Dummadgine, bela burba-dulad siid. Bab-Dummadgine, bela dule dula-gued siid. </v>
<v b="JOB" c="12" v="11">Ar uaya, ibmar-goled magar itoged, degi, gwabin, ibmar-igi-gulleged magar itoged. </v>
<v b="JOB" c="12" v="12">Deginbali, dule-selebagus-gudimaladi, magasar neg-itomalad, binsaed-ibegan nanamalad. </v>
<v b="JOB" c="12" v="13">”Ar Bab-Dummaddi bur bule binsaed-nikaa gued. Abi gargangued bur bule nikabalid. Binsaed-nued-ukleged Bab-Dummadgadbiid, degine, magar-neg-itoleged egadbibalid. </v>
<v b="JOB" c="12" v="14">Ar Bab-Dummad ibmar-earisale, dule-wargwensaale bar sobosulid. Ar Bab-Dummad esgaryagi dule-metele, dule-wargwensaale gege bar onoged. </v>
<v b="JOB" c="12" v="15">Ar Bab-Dummad dii-owisulile, bela ibmar dingudeled. Ar dii-owierdi, bela neg-dogdebaliled. </v>
<v b="JOB" c="12" v="16">Bab-Dummadgine gargangued maid, degine, binsaed-nikagued egi danibalid. Bab-Dummadgi-siid, emar-yardaked, degi, dule-emarse-yardaklediid, igi imakoe. </v>
<v b="JOB" c="12" v="17">Ar Bab-Dummadi dule-binsaed-ibedmar-obingegsaed, degine, dule-igar-nabomalad suli-suli obinsabalid. </v>
<v b="JOB" c="12" v="18">Bab-Dummad, reymar-ibe e-negsemamaid osuloged, degine, rey maiga imakbalid. </v>
<v b="JOB" c="12" v="19">Bab-Dummad dule-irwa-Bab-Dummadse-gormalad-obingegsaed, degine, dule-bulegan-surbinsa-itogega imakbalid. </v>
<v b="JOB" c="12" v="20">Bab-Dummad dule-binsaed-dakmalad-e-gaya-maked, degine, girmar-dummagan-binsaedsuli imakbalid. </v>
<v b="JOB" c="12" v="21">Bab-Dummad dule-nuga-nikamalad-obingegsaed, degi, dule-gandik-gudimalad gargangued-sate imakbalid. </v>
<v b="JOB" c="12" v="22">Bab-Dummad ibmar-yaa-matusurmaladgi-bukwad magar-dakle imaked, degine, negasichidgi ibmar-bukwad magar-daklegega imaked. </v>
<v b="JOB" c="12" v="23">Bab-Dummad neggwebur-merguega imaked, neggweburmar obelobalid. Bab-Dummad neggweburmar-oambikuega imaked, neggweburmar-aisakiega imakbalid. </v>
<v b="JOB" c="12" v="24">Bab-Dummad dule-dummagan-yar-sedimalad-ibe e-binsaed-oburega imaked. Degidbali, negsulidganba-gudiiyobi imakbalid. </v>
<v b="JOB" c="12" v="25">Negsichigangi-unimakdiiyobi imaked, mummuganyob banamakdiiyobi imaked.” </v>
<v b="JOB" c="13" v="1">Job sogdebalid: “Bela bemar ibmar-sogsamaladi bato an itosad, bato an we-ibmar daksad. </v>
<v b="JOB" c="13" v="2">Ar bemaryopira an wismogad, gwen be angi obinsurmalad. </v>
<v b="JOB" c="13" v="3">Bur an Bab-Dummad-Bela-Gangued-Nikadbogwa an sunmakbied, Bab-Dummadbogwa an-igar bur an nudakbied. </v>
<v b="JOB" c="13" v="4">Ar bemardi unnila gakansamaladid, ina-durgan-ibmar-wissurmaladyobi be gumalad, gwen an-bendaksulid. </v>
<v b="JOB" c="13" v="5">Ar bemar wis boo ambikuele, degidba, bemar binsaed-nikagued oyosmalaled. </v>
<v b="JOB" c="13" v="6">Emisgindi, nue an-sunmaked itomalo, an-ibmar-bega-soged-nikad be itomarmogo. </v>
<v b="JOB" c="13" v="7">¿Bemar Bab-Dummad-nuggi gakansaode? ¿Gakansaedgi bemar Bab-Dummad-bendaknaimarye sogode? </v>
<v b="JOB" c="13" v="8">¿Ar bemar ega ibmar-nued imaknaiye binsasunde? ¿Ar bemar Bab-Dummad-bendakmaladye sogmarsunde? </v>
<v b="JOB" c="13" v="9">Ar Bab-Dummad bemar-wilubdaknonikile, ¿igi be gusmalale? Ar bemar dulemargi-dodolegeyob, ¿Bab-Dummadgi be dodomarye sogmarsunde? Gege bemar Bab-Dummadgi dodoged. </v>
<v b="JOB" c="13" v="10">Ar bemar arbakee dule-wargwenbi bendakbigualile, Bab-Dummad bemargi sabsur-gwichigusaled. </v>
<v b="JOB" c="13" v="11">Ar Bab-Dummad-e-gargangued-yeerdakleged be-ogwayenonimalaled. Bemar e-abinni bela-belad gwayidmalaled. </v>
<v b="JOB" c="13" v="12">Ar bemar binsaed-nued-nika-sunmakedi binsaledid, bemar-ibmar-sognaidi gwen gangued nikasulid. </v>
<v b="JOB" c="13" v="13">”Mer bar sunmakmala, an sunmakmogwelo. Ar igi an-guoe, ar deyob an guodo. </v>
<v b="JOB" c="13" v="14">Ar an naibigubier, an naibiguodo, bar san-bendaklegedgi an binsasulid. </v>
<v b="JOB" c="13" v="15">Ar Bab-Dummad an-oburgwebiele, an-oburgodo. An bendaklegodeeye, bar an binsasulid, bato an bela gudiid. Unnila Bab-Dummad-asabinni, an-gudiid na barsogoed. </v>
<v b="JOB" c="13" v="16">Ar Bab-Dummad na e an-bendakoedid. Ar dule-isganadi, Bab-Dummad-asabinni gwen gwisgunonikosulid. </v>
<v b="JOB" c="13" v="17">”An-binsaed nue itomalo, an-ibmar-sognaid be nue itomalo. </v>
<v b="JOB" c="13" v="18">An-sunmakoed bato guakwaa an ilemaksad. Bato an wisid, Bab-Dummad ibmar-oakalossuli an-daknonikoed. </v>
<v b="JOB" c="13" v="19">Ar dule-angi-yoleged-nikardina, bar an golosurdo, an burgwed-edarbesunnodo. </v>
<v b="JOB" c="13" v="20">”Bab-Dummadye, ibmar-sogbo an bese egised. Ar we-ibmar be anga ukele, an bar begi dukuosulid: </v>
<v b="JOB" c="13" v="21">Soggwengi: Mer bar be sabsur-an-odurdako. Sogbogi: Mer bar be sabsur-an-ogwayo. </v>
<v b="JOB" c="13" v="22">Na san-bendakegala, be-asabin-gwisgudagega be anse gole, adi, nabir an be-asabin sunmakoed. Be anse gorsulile, an-inse an bega sunmakodo, geb bee be an-abin-imakoed. </v>
<v b="JOB" c="13" v="23">Be anga soge, ibugi an begi isgusa, ibu ibmar-isganamar an imaksa, biti-be-igargangi an annasa, ibugi an begi yoledii gusa. </v>
<v b="JOB" c="13" v="24">Bab-Dummadye, ¿ar ibiga be angi dukue? ¿Ar ibiga be-isdaradyob be an-dake? </v>
<v b="JOB" c="13" v="25">Ar andi gagan-dinnagana burwaba-seledaedyob gued. Degisoggu, ¿ibiga be an-obelobisunna? </v>
<v b="JOB" c="13" v="26">Emide be, nunmaked-dummad-itogega be an-imaknaid. Sapingwaun an ibmar-isgana-imaksad-ular, ¿deyob be an-imaknaisunde? </v>
<v b="JOB" c="13" v="27">Sepo-yaba be an-nag-odosad. Bia an nadesogele, bela be angi nakuleged, an-nag-gannarmarba be angi nakulediid. </v>
<v b="JOB" c="13" v="28">”Dule urgo-nunguddaeyob berguddaed, mor udubiin-gusar-bergudaedyobi, dulemar berguddaed.” </v>
<v b="JOB" c="14" v="1">Job sogdebalid: “Dule gwalulenonikile, unnila sikwas gudii gued, ar bonigandi bukidar daed. </v>
<v b="JOB" c="14" v="2">Dulemar dutumaryobid. Dutumar argadele, bato dinguddaed, debayobi, dulemar gued. Sikwas-negsichid-nagunonidaeyobi, dulemar berguddaed. </v>
<v b="JOB" c="14" v="3">Bab-Dummad, ¿be deyob duledaedgi ataknasunde? ¿Be-asabin-igar-nabodagega be anse gornasunde? </v>
<v b="JOB" c="14" v="4">Degite, ¿ar doa ibmar-nued, ibmar-isganagi onogoe? Gege dule deyob imaked. </v>
<v b="JOB" c="14" v="5">Dulega ibagan-bergued bato sogles maid, bee be, bato ega niiwarbigwa-wilub-gudiguega ega ibagan mesisad. Degisoggu, gege a-ibagan-obicha gudii gued, ar deyob be imaksad. </v>
<v b="JOB" c="14" v="6">Mer bar egi be nakulege, ies be sae, na e-arbadiid-manigi wergudii be imakgwele. </v>
<v b="JOB" c="14" v="7">”Ar sapimarbela amba siklesale, gannar ainiardaed, degi, e-anagan dunguddaed. </v>
<v b="JOB" c="14" v="8">Ar sapi-e-malimar nungumai-inigwele, e-saila nungumai-inigwele, </v>
<v b="JOB" c="14" v="9">egi dii-aryoderdi, gannar sunna durgued. Sapi-gebe-diglesadyob e-anagan ainiardaed. </v>
<v b="JOB" c="14" v="10">Ar duledina, burgwisar bar daklegosulid. Ar dule burgwisale, ¿bia nadoe? </v>
<v b="JOB" c="14" v="11">Ar igi demar dinguddae, degine, igi diwar dinguddabali, </v>
<v b="JOB" c="14" v="12">deyob dulemar berguddaed, bar gwisgusurdamalad. Ar mogir-arad-naid-berguedsega, geb dule-burgwismalad gwisgumaloed. Dule-burgwismalad e-gabmamaidgi geb atakdemaloed. </v>
<v b="JOB" c="14" v="13">”Be-urwemaid-berguedse neg-uangi be an-odukuena yeerban. Bitigi an-ebinsaega be ibagan nasikena yeerban. </v>
<v b="JOB" c="14" v="14">Dule burgwisale, geg bar gannar durgued. A-ulale, an-bendakleged-iba an bane-bane edarbedii gusaled. </v>
<v b="JOB" c="14" v="15">Geb agi be anse gornonikoed. An be-abin-imaknonikoed. Ar bee be, an-obinnisadsoggu, be yeer an-daknonikoed. </v>
<v b="JOB" c="14" v="16">Be an-gudiid emi be daked, an-isguedgindi bar be binsassulid. </v>
<v b="JOB" c="14" v="17">Ibmar-sagugi-ise-atinnar-melleddaedyobi, be an-isgued dikasuli meted. An-isgumalad bela be anga elisad. </v>
<v b="JOB" c="14" v="18">”Ar igi yar-dummad-mamaridele, akwamar-babatidele, baidsik ambakusdae, deyobi, be dule-e-ibmar-edarbediid be imaked. </v>
<v b="JOB" c="14" v="19">Ar igi-diimar akwamar-sabsursae, deginbali, diwar-dummad-nomaile, bela ese ibmarmar ebipilege, deyobi, dule-ibe e-bendakleged be osuloged. </v>
<v b="JOB" c="14" v="20">Bela-bela be we-dule oitoged, be we-dule-obelogega imaked, bar e-wagar-daklesuli be imaked. Deyob, be we-dule neg-uanse barmeted. </v>
<v b="JOB" c="14" v="21">Ar e-mimmigan-nug ogannolenaile, we-duledi gwen bar wisguosulid. Ar e-mimmigan mesagwar-imaklenaile, we-duledi gwen wisguosulid. </v>
<v b="JOB" c="14" v="22">Unnila e-san-nunmakedbi itoged, na e-nunmakdiidbali, wile-itodiid.” </v>
<v b="JOB" c="15" v="1">Geb agine, Temánʼgined-Elifaz, Jobʼga weyob sogded: </v>
<v b="JOB" c="15" v="2">“Dule-binsaed-ibedi yogasaar sunmaksulid. Dule-binsaed-ibed yogasaar urwesulid. </v>
<v b="JOB" c="15" v="3">Dule-binsaed-ibedi, dule-baidbo abin-abin-imaknaidgine, yogasaar sunmaksulid. Dule-binsaed-ibedi, igar-nudakedgi sunmaksuli gusulid. </v>
<v b="JOB" c="15" v="4">Bedina, aka be Bab-Dummad-dobekwaa-nanaedi obelonaid. Aka be dule-bamalad mer Bab-Dummadse-golega imaknaid. </v>
<v b="JOB" c="15" v="5">Be-sunmakedi be-isguedba be sunmaknaid, dule-galagwensulidamaladyobi be sunmaked. </v>
<v b="JOB" c="15" v="6">Be-sunmakedi dukin begi yolenaid, andi begi yolenaisulid. Be-gwabin-duku dukin be-wioged. </v>
<v b="JOB" c="15" v="7">”¿Be-inse gwalules be itoge? ¿Yarmar-nanaid-idu, be-inse gwalules be itoge? </v>
<v b="JOB" c="15" v="8">¿Bebi binsaed-ibed be itosi? ¿Bab-Dummadde bese binsaed egissi? </v>
<v b="JOB" c="15" v="9">Anmar bela be-ibmar-wisidi wismogad, bela be-ibmar-magar-itogedi anmar magar itomogad. </v>
<v b="JOB" c="15" v="10">Anmar-abargine dadagan bukwad, be-babba bur selegan nanaed. </v>
<v b="JOB" c="15" v="11">¿Bab-Dummad gadi-gadi be-gwage-imaked be baisurdaksunde? ¿Bab-Dummad bega binnalegwadgi sunmaked be baisurdaksunde? </v>
<v b="JOB" c="15" v="12">¿Ibiga be surbinsa urwed-itoge? ¿Ibiga be urwakwaa atake? </v>
<v b="JOB" c="15" v="13">¿Ibiga be Bab-Dummadse urwe? ¿Ibiga egi be yogasaar sunmake? </v>
<v b="JOB" c="15" v="14">”¿Igi-dule na ibmar-oakalodisurye sogosunna? ¿Doa nodisurye sogosunna? </v>
<v b="JOB" c="15" v="15">Bab-Dummad e-nug-odummodimaladginbela bengued, amba nibnegbela swilidik daksulid. </v>
<v b="JOB" c="15" v="16">Dulemarginbulesunna, e-abin swilidikidsulid. Duledi, gobedbinagudiiyobi, isguedbina gudiid. </v>
<v b="JOB" c="15" v="17">”Job, nue be an-itogo, an bega ibmar soggwelo. An-ibmar-daksad an bega sogesokalid. </v>
<v b="JOB" c="15" v="18">We-ibmar dule-binsaed-ibegan anmar-odurdaksadi, na e-babganba durdaksamaladid. </v>
<v b="JOB" c="15" v="19">Agala, Bab-Dummadi a-dulemarga yala uknonikid. Dule-ainebarmalad a-yargi eba bukwa gussulid. </v>
<v b="JOB" c="15" v="20">Dule-isganadina, bane-bane nunmakedba-gar-itodii gudoed, degine, dule-sabsur-emar-imakdiidgala, e-ibagan-bergued bato sogles naid. </v>
<v b="JOB" c="15" v="21">Dule-isgana ibmargoled-emar-ogwayed itoged, degine, na bogidik-gudiidgine, dule-atursamalad egi gwisgunonikoed. </v>
<v b="JOB" c="15" v="22">Dule-isgana negsichidgi-wakinnodeeye gwen binsasulid, es-suidse-ibitogoed ega igar maid. </v>
<v b="JOB" c="15" v="23">Igar-wissuli garmakdiid, mula-masga-guega gudiid. Dule-isgana e-oburgwileged-ibagan-mosad na wisid. </v>
<v b="JOB" c="15" v="24">Wileged-dummad, suli-suli-itoged, bela-bela dobe-itogega imaked. We-ibmarmala, rey-egi-yolesokaliyob itoge imaked. </v>
<v b="JOB" c="15" v="25">Ar Bab-Dummadgi ise-urwar argan-oyonai-gusad-ulale, na san-bule-bule Bab-Dummad-Bela-Gangued-Nikadga imaknai-gusad-ulale, ede na dobe itodiid. </v>
<v b="JOB" c="15" v="26">Ar dule-isgana Bab-Dummad-asabin ise-urwar gunaigusad, ar Bab-Dummad-ourwega, sigu-abgaed-sommed urwedgi ega oyonai gusad. </v>
<v b="JOB" c="15" v="27">”Ar dule-isgana amba wagar-dukwa-dukwa-nika-inigwele, degi, saban-dummad-inigwele, </v>
<v b="JOB" c="15" v="28">neggwebur-ayaraledgi mai guoed, negmar-ollo-ollo-siidgi gudii guoed, negmar-aimukudanimaladgi mai guoed. </v>
<v b="JOB" c="15" v="29">We-dule-isgana, bar ibmar-ibedga guosulid, e-ibmar-nuegan-nikadi bela e-ibe bergudoed, e-nainumar, bela e-ibe surgudbaloed. </v>
<v b="JOB" c="15" v="30">Burgwedgi wakinnosulid, sapi-gannar-ainiardaed soogi-gummakeyob guoed. Ar Bab-Dummad unnila e-bunnogedgi we-dule-obelogoed. </v>
<v b="JOB" c="15" v="31">Dule-isgana, ibmar-baisurmaladgi-yardaklediid iege, ibmar-baisurmaladgi-bengudisulid iege. Ar we-ibmarmargi gwen ibmar-nued amiosulid, we-ibmarmar, binsaledid. </v>
<v b="JOB" c="15" v="32">Igi sapi e-sikleged-ibagan-idu sikleddae, e-anagan aramakosuli sikleddae, deyob, we-dule-isgana burgwidoed. </v>
<v b="JOB" c="15" v="33">Igi uva-dub-e-san, amba yoo-nue-gue batiddae, degi, igi olivo-sapi e-durbamar-ainissuli berguddae, deyob, dule-isgana bergudoed. </v>
<v b="JOB" c="15" v="34">Degidbali, dule-isganamar e-anagan nikuosulid, degine, manigi-emar-binsaed-gamaladdina, e-neguya bela soogi gummakoed. </v>
<v b="JOB" c="15" v="35">Dule ibmar-isgana-imakedgi-binsaed, ibmar-isgana imaknonikoed, e-gwagegi unnila emar-yardakedgi binsadiid.” </v>
<v b="JOB" c="16" v="1">Job Elifaz-abin weyob sogded: </v>
<v b="JOB" c="16" v="2">“We-ibmar bukidargus an weyob itodanikid, bemar-ibmar-soged gwen an-bendaksulid. </v>
<v b="JOB" c="16" v="3">¿Ar bemar-yogasaar-sunmaked geg bergumarsi? ¿Ar ibiga geg bemar an-ies imakmala? </v>
<v b="JOB" c="16" v="4">Ar bemar an-gunaiyob be gunanaimogana, an bemarga deyob sunmaksamogaled. An bemargi-yolelega, gaya-nueganbi bemarga sunmaksamogaled. Bemar-wiledakeyob an bemarga nono-ege-ege imaksabaliled. </v>
<v b="JOB" c="16" v="5">An-sunmakedgi an bemar-ogannosmalaled. Bemar ibmar-nunmak-itodimaladi, an-sunmakedbali gadi-gadi be itosmalaled. </v>
<v b="JOB" c="16" v="6">”Ar an sunmaknaid gwen an-bendaksulid, ar gwen anga ibmar-nunmak-itonaidi osulosulid, ar an sunmaksurbalile, gwen anga surgusurbalid. </v>
<v b="JOB" c="16" v="7">Bab-Dummad napiragwadba an-obelosad, an-neguyaginmaladse-bakale bela obelosad. </v>
<v b="JOB" c="16" v="8">Bab-Dummadse nue an galesgunaid, nue angi yolesgunaid. An-uka-dunnumakega an-ibe imaksad, degisoggu, garagus an dakleged. </v>
<v b="JOB" c="16" v="9">”Bab-Dummad nue anse urwed, an ese balegillenaid, nue-ibitos itoleged. Achu-angi-nugar-oyonaiyob gunaid, e-isdaradga an-imaksad. </v>
<v b="JOB" c="16" v="10">An-isdarmalad angi dododmalad, an-wagar ogotemalad. We-dule-isdarmalad buladik angi yoledmalad. </v>
<v b="JOB" c="16" v="11">Bab-Dummad dule-isganamarse-ibitogega an-imaksad, dule-gakansamaladse ibitogega an-imaksad. </v>
<v b="JOB" c="16" v="12">Iduardina, an bogidik gudiinad, emisgindi, Bab-Dummad nue an-wiosad, dukar-walaba an-ganonikid, saga-saga an-imaksad. Bela-bela angi yolenonikid. </v>
<v b="JOB" c="16" v="13">E-sigu-mimalad nue an-ebirisad, e-sigumar, an-sabangi sabe-sabe-yolenonisulid, bela an-samurmar, napase yaarmakded. </v>
<v b="JOB" c="16" v="14">Bia an naibigusa, agi gannar angi yolenonidaed, bila-onoged-duleyob angi gwisgunonikid. </v>
<v b="JOB" c="16" v="15">”An-naibi-itodiid-oyogegala, an wile-itoged-mor-yonai gualid. Napayala an gudii gualid. </v>
<v b="JOB" c="16" v="16">An boedba an-wagar ginnitibigusad, an-ibyamar-dakleged guduregus dakleged. </v>
<v b="JOB" c="16" v="17">Degi-inigwele, an dule-emar-sabsur-imakedsulid, Bab-Dummadse innikigwadgi an gordiid. </v>
<v b="JOB" c="16" v="18">”Ar an burgwenonisundibe, napnega, an-ibmar-oakalossulid-barsognai gusana gadin. </v>
<v b="JOB" c="16" v="19">Ar dule-an-barsogoedi nibneggi maid. Nibneggine, dule-an-ular-sunmakoedi maid. </v>
<v b="JOB" c="16" v="20">Ar an-ai an-irwa-goledid, an an-ai-asabin ise-boar an gunaid, </v>
<v b="JOB" c="16" v="21">adi, an-ai an-ular Bab-Dummadse golegar. Ar igi dule na e-ai-bendakega sunmake, deyobi, an-ular sunmakegar. </v>
<v b="JOB" c="16" v="22">Bar an birga-suitii naosulid, an-burgwed-ibagande, bato mosad. Gwen an bar aibirosulid.” </v>
<v b="JOB" c="17" v="1">Job sogdebalid: “Napi an iche-iche bunnomaid, an-ibagande nue-bergudanikid, neg-uan bato an-edarbemaid. </v>
<v b="JOB" c="17" v="2">Dule-emargi-dodomaladbi unnila an-ebiris-gunanaid, emide, a-dulemarbi an dakdisunnad. </v>
<v b="JOB" c="17" v="3">”Bab-Dummad, be an-ular mani-bennukega be an-bendakdage. ¿Ar doa bar an-bendakdagosunna? </v>
<v b="JOB" c="17" v="4">Bab-Dummad, we-dulemar-ibe be ebinsaed oburusad. A-ulale, amar nakwegala be imakosulid. </v>
<v b="JOB" c="17" v="5">Ar dule manibina e-ai-urmakdibe, na e-mimmigan-burgwed daknonikoed. </v>
<v b="JOB" c="17" v="6">”Bab-Dummad, dulemar-angi-dodogar-sunmakega be imaksad, aka an-wagargi-wiiakmalaga be imaksad. </v>
<v b="JOB" c="17" v="7">Ibmar-nunmakedba bar an nue ataksurgusad, bela an garbigus dakleged. </v>
<v b="JOB" c="17" v="8">Dule-nuegan an-dakalile, geger an-dakardamalad. Degidbali, we-dulemar dule-isganamargi uluddamalad. </v>
<v b="JOB" c="17" v="9">Degi-inigwele, ar dule-innikidaedi, e-gudiidbali, bur nued gudii guoed. Dule-ibmar-oakalossulidi, bur bule gangumaid. </v>
<v b="JOB" c="17" v="10">”¡Dagmala! Anse gatik gwisgudamala. Ar an wisid, ar bemar-abargi dule-binsaed-ibed gwen gudisulid. </v>
<v b="JOB" c="17" v="11">An-bergued-ibagan nue-walikgusad, an-ibmar-abeged gwen anga gusulid, degine, an-ibmar-imakoye-sogsad, gwen anga gusurbalid. </v>
<v b="JOB" c="17" v="12">We-dulemar neg-mutikid neg-ibginedyob dakdamalad. Amba neg mutikile, sogdedamalad, neg oibodaniye. </v>
<v b="JOB" c="17" v="13">¿Ibu bar an edarbosunna? Unnila napa-yaba-dogedbi an napid, negsichidgi an mai guoed. </v>
<v b="JOB" c="17" v="14">Ar neg-uan an-babga guoed, nusmar an-nanga, an-gwenadganga gunonimogoed. </v>
<v b="JOB" c="17" v="15">Degisoggu, ¿bia bendakleged-igar an amiosunna? ¿Bia ibmar-nued bar anga danikosunna? </v>
<v b="JOB" c="17" v="16">An ibmar-nued-edarbediid anba bergudoed, anba napaga gudmogoed.” </v>
<v b="JOB" c="18" v="1">Degine, geb Bildad Súah-neggweburgined, Job-abin-sogded: </v>
<v b="JOB" c="18" v="2">“¿Sana be sunmaked bogilegoe? Binsaed-nikaa be sunmakena, anmar nuedgi sunmaksaled. </v>
<v b="JOB" c="18" v="3">¿Ibiga ibdulamaryob be anmar-dake? ¿Ibiga binsaedsurmaladyob be anmar-dake? </v>
<v b="JOB" c="18" v="4">Ar be urwed doggussoggu, abali, na be dukin wionaid. ¿Ar degidbali, napaneg swiri naguoye be binsasi? ¿Ar be-sogedba akwamar ainiroye be binsasi? </v>
<v b="JOB" c="18" v="5">”Ar dule-isganamar-e-gwallu akitoed, e-soo-gaedi baligaosulid. </v>
<v b="JOB" c="18" v="6">Dule-isgana-e-neguyagine neg sichiledoed, e-gwallu-gasiid akitoed. </v>
<v b="JOB" c="18" v="7">Dule-isgana gandikidba-nanaed bergudoed, degine, e-igar-mesisadgi dukin yardaklegoed. </v>
<v b="JOB" c="18" v="8">Na e-nanadiidba dukin yardakledii guoed, dukin e-sakigi galenai guoed, </v>
<v b="JOB" c="18" v="9">e-nagmatarba galegoed, egi bar noosulid, bela egi apurnai guoed. </v>
<v b="JOB" c="18" v="10">Dule-isgana-iduale, napagi dukuar dub bukwad, adi, nadapile, egi galegegar. </v>
<v b="JOB" c="18" v="11">Dule-isganaga neg-gwayed nagunonikid, gwayed eba sorba gudiguad. </v>
<v b="JOB" c="18" v="12">Bonigan-egi-yoleged bogigunaisulid, dule-isgana ukudba belagus nadapid. </v>
<v b="JOB" c="18" v="13">E-ukamar, boniganse ibitonaid, e-arganmar, e-nagmar, burgwedanikid. </v>
<v b="JOB" c="18" v="14">Dule-isgana na neguyagi-baisur-binsadiid bergusad, emisgindina, burgwed-igarse nadapsunnad. </v>
<v b="JOB" c="18" v="15">Dule-isgana-e-neguya, soo-sailase bela ibitosad. E-ibmar-nikadi, soo-azufreʼse bergusad. </v>
<v b="JOB" c="18" v="16">Igi sapi-saila, e-malimar, e-anagan, dinguddae, debayobi, dule-isgana gued. </v>
<v b="JOB" c="18" v="17">We-napneggi bar dule-isganagi binsalegosulid, e-nug-dummarba-megisad bela bergunonikoed. </v>
<v b="JOB" c="18" v="18">Dule-isgana neg-meegwadgi-gudiidi, negasichidse barmelledoed, we-napneggi-gudiidgi ononnolegoed. </v>
<v b="JOB" c="18" v="19">Dule-isgana na e-neggweburgi mimmigan, gwen obegosulid, e-gudigusadgi, gwenadgan gwen obegosurbalid. </v>
<v b="JOB" c="18" v="20">Dulemar dad-nakwedsik-bukwamaladi, degine, dad-argwanedsik-bukwamaladi, dule-isgana-deyob-gusad geger itomaloed. Degisoggu, gwayed egi nagunonimaloed. </v>
<v b="JOB" c="18" v="21">Weyob dule-isgana bergued, dulemar-Bab-Dummad-akudakdimalad weyob bergued.” </v>
<v b="JOB" c="19" v="1">Degidbali Job, Bildad-abin-imakded. Weyob sogded: </v>
<v b="JOB" c="19" v="2">“¿Sanagwadse bemar an-wionai guoe? ¿Sanagwadse bemar angi-sunmaknaid indakmaloe? </v>
<v b="JOB" c="19" v="3">Bemar angi gannar-gannar yolenanaidi, ¿bemar bingesurmarsi? </v>
<v b="JOB" c="19" v="4">Ar an nue-isgusye soglegele, angi siido, an na wargwen gunaid. </v>
<v b="JOB" c="19" v="5">Bemar bur anba dule-nuedye sogmarsunde, emide, an-isgusadba be angi dododmalad. </v>
<v b="JOB" c="19" v="6">Bemar wisgumalargebed, Bab-Dummad weyob an-imaknaid, ar Bab-Dummad e-sakigi an-gasa gunaid. </v>
<v b="JOB" c="19" v="7">”Aisaar an binnasuli gornainad: ‘¡An-oburgwebimarye!’ Dule-wargwensaale, gwen an-itosulid. An bendakleged egisnai-inigwele, gwen an-bendaksurmalad. </v>
<v b="JOB" c="19" v="8">Bab-Dummadi an-idu igar edusad, gege bar an obake gusad. An-nanaedbali negasichidbi an-idu nasiksad. </v>
<v b="JOB" c="19" v="9">Bab-Dummadi, an-ibmar-bukidar-nikadi bela an-ibe sunonikid. An-nug-dummarba-gued bela an-ibe obelononibalid. </v>
<v b="JOB" c="19" v="10">Sapiyobi, bela an-obelosad. An-ibmar-edarbediid, sapi-e-saila-bergusayobi an-ibe obelosad. </v>
<v b="JOB" c="19" v="11">Bab-Dummadi nue angi dummad-urwenaid, e-isdaradga an-imaksa gunaid. </v>
<v b="JOB" c="19" v="12">Bela e-bila-onomalad an-ebiris ambikunonimalad, an-dordoneg-ebiris bukunonimalad. Napa-arsanyob-nakwemai sobsamalad degi, angi gwisgunonimalad. </v>
<v b="JOB" c="19" v="13">”Bab-Dummadi an-gwenadgan-angi-banguega imaksad, an-aimarse-bakale, angi bangudmalad. </v>
<v b="JOB" c="19" v="14">An-gwenadgan an-iedmalad, dule-magar-an-dakdimalad an-iedmarmogad. </v>
<v b="JOB" c="19" v="15">An-neggi-gudimalad aku an-dakdemalad, bunormar-anga-arbadimaladse-bakale, dule-baidiyob an-dakdemalad. </v>
<v b="JOB" c="19" v="16">An-maiga-gudiidse an gotedaenad, gwen an-abin-imaksurdaed. Amba ise-wilegar an gordibe, amba an-itodasulid. </v>
<v b="JOB" c="19" v="17">An-gaya-yapannedde gwen nabir-yapansulid, an-ome ima an-itoged. An-gwenadgan-gargwenmaladse-bakale, imasun an-daked. </v>
<v b="JOB" c="19" v="18">Burwiganase-bakale, angi dododmalad. An-dakarmalale, biir naddamalad. </v>
<v b="JOB" c="19" v="19">An-aimarbela imasar an-dakdemarmogad, an-gwenadganbela angi aibitemalad. </v>
<v b="JOB" c="19" v="20">An-garmar bus-bus gusad, an-san bar daklesurgusad. Unnila napi an bunnodiid. </v>
<v b="JOB" c="19" v="21">An-aimar, nue-wile be an-dakmala, ar Bab-Dummad nue an-wionaid. ¡Nue-wile be an-dakmala! </v>
<v b="JOB" c="19" v="22">¿Ar ibiga Bab-Dummad-an-wionaidyob bemar an-imaknaimarmoga? ¿Ar bemar an-wionanaid baisur-itomala? </v>
<v b="JOB" c="19" v="23">”Bitigine an-sunmakedi gardagi narmaklegena yeerban, gardagi narmakar megisana yeerban. </v>
<v b="JOB" c="19" v="24">An-sunmakedi akwagi degisadegu narmakar megisana yeerban, esgoro-madaregedgi degisadegu narmakar megisana yeerban. </v>
<v b="JOB" c="19" v="25">An nue-wisid, an-Bab-Dummad-An-Ollor-Imaked dula maid. We-dule dummad-an-wilenaidgi an-ogwisguoed an nue-wisid. </v>
<v b="JOB" c="19" v="26">An-san bela bergussundibele, amba an-ibyagwar an Bab-Dummad-dakedsegad. </v>
<v b="JOB" c="19" v="27">Amba Bab-Dummad-dakoedi an nue-wisid, an-sunnagwad an dakoed, dule-baid dakosulid. We-ibagan an nue bela-bela edarbediid. </v>
<v b="JOB" c="19" v="28">”Bemar sogbalid: ‘Anmar egi yolegoe, ar a-dulegi isgued nue-maid.’ </v>
<v b="JOB" c="19" v="29">Nue salakarmalo, es-suidse ibitodamalar. We-es-suidgi Bab-Dummad dule-isgana obeloged. Bemar wisgumar, Bab-Dummad anmar-wilub-daked maid.” </v>
<v b="JOB" c="20" v="1">Weyobi, Zofar Naamat-neggweburgined, Job-abin sogded: </v>
<v b="JOB" c="20" v="2">“An we-ibmar-itosad sunmakebier an-imaked. An-binsaed-oburusadba sunmakebier an itoged. </v>
<v b="JOB" c="20" v="3">We-ibmar-sunmaklesad-an-itosadi, isdarsunna an-imaked. An ibmar-wismogadba an abinsamogargebed. </v>
<v b="JOB" c="20" v="4">”Neg-gusad be nue-wisimakaled, gebesailanagine, we-napneggi dule-aidenonikid-akale, </v>
<v b="JOB" c="20" v="5">dule-isgana-werguedi sikwas nagudaed. Unnila sikwas yeer-itodii gudidaed, bato yog-berguar naddaed. </v>
<v b="JOB" c="20" v="6">Dule-isgana-e-san-dummarba-imakedi, amba nibnegse warmakdibe, dule-isgana-e-nono amba mogir-ebudibe, </v>
<v b="JOB" c="20" v="7">we-dule, e-ibmar-isgana-berguddaedyobi bergudoed. E-aimar sogdemaloed: ¿Bia we-dule nade? </v>
<v b="JOB" c="20" v="8">We-dule gabdaklegedyobi bergudoed, negburgan-daklegedyobi sikwas daklegoed. </v>
<v b="JOB" c="20" v="9">Dulemar, we-dule-isgana-daksagusmalad bar dakosurmalad. E-neguyagi-gudigusmaladse-bakale, bar dakosurmalad. </v>
<v b="JOB" c="20" v="10">We-dule-isgana-e-mimmigan, dule-wilegana-wiolesad bendakedsegad. We-dule-isgana-e-mimmigan, dule-wilesmalad-ibe ibmar-nuegan-susmaladi gannar ukedsegad. </v>
<v b="JOB" c="20" v="11">Dule-isgana sapingwagwadgine, gandik na itodiile, ibagwengi amba neg-urba dogedsegad. </v>
<v b="JOB" c="20" v="12">”We-dule ibmar-isgana ibnuedga imakdiid, ibmar-ochiganayob dakdiid. </v>
<v b="JOB" c="20" v="13">Gwen ibmar-isgana metebigudisulid, aka egi wergudiid. </v>
<v b="JOB" c="20" v="14">Igi-dule ibmar-ochigwad dogdar-masale, saban-nunmaked ega ukdae, deyobi, ibmar-isgana dule-isganaga naibe-e-gichiyob gunonikoed. </v>
<v b="JOB" c="20" v="15">Ibmar-bukidar-emar-yardakedgi-amisad gannar e-ibe sulegoed. Bab-Dummad-sogedba gannar e-ibe bela sulegoed. </v>
<v b="JOB" c="20" v="16">Dule-isgana-e-isguedi naibe-e-gichiyob gued, we-gichigi dukin burgoed. </v>
<v b="JOB" c="20" v="17">Bela moli-nunis-bukidar, achanis-bukidar, diwar-ariomaiyob-guedgi gwen wergudii guosulid. </v>
<v b="JOB" c="20" v="18">Ibmar-bukidar-amisadi, gannar uknai dakledagoed, gwen egi werguosulid, egi ibmar-nued amiosulid. </v>
<v b="JOB" c="20" v="19">Dule-isgana dogdar dule-wilemalad wiosad, gwen negmar-e-sobsasulid emar-ibe susbalid. </v>
<v b="JOB" c="20" v="20">”We-dule-isgana sulibinsa ibmarbina-itodii gusad, gwen ibmar-nikad itossulid. Bela ese ibmar sulemai gusad. </v>
<v b="JOB" c="20" v="21">Ibmar gwen abin sigissulid, bela ese sulesad. A-ulale, e-ibmar-nasgumaid bergudoed. </v>
<v b="JOB" c="20" v="22">Ibmar-bukidar-nikadbali, sulibinsa-itodii gudoed, degidbali, ega boni-dummagan nonikoed. </v>
<v b="JOB" c="20" v="23">Dule-isgana ibmarba nue-yeer-itodiidgine, Bab-Dummad egi yolenonikoed, egi ise-urwar gwichigunonikoed. </v>
<v b="JOB" c="20" v="24">Dule-isgana aisaar gingimar-esgorogi-sobaledgi wakinbi-gudagoenad, sigu-esgoro-gordikidgi ibitogoed. </v>
<v b="JOB" c="20" v="25">Sigu-esgoro-gordikidbiid egi yolenonikoedi, ungebigudagoenad, sigu-duku binagi buudu-noedi ungebigudagoenad. Dobedbali, surbinsa itodoed. </v>
<v b="JOB" c="20" v="26">Negasichidi, dule-isgana-edarbenaid, soo-dule-ogaed-abesulidi, dule-isgana-obelogoed, e-negse-bakale, ogumakoed. </v>
<v b="JOB" c="20" v="27">Nibneg, dule-isgana-e-isgusad magar-dakle imaknonikoed. Napneg, dule-isgana-isgusad barsognonikoed. </v>
<v b="JOB" c="20" v="28">Bab-Dummad-urwenonikoed-ibagine, dule-isgana-e-neg-bukwad, dii-dummad-muredba seledoed. </v>
<v b="JOB" c="20" v="29">Weyobi, Bab-Dummad dule-isganaga bergued nasiksad. Weyobi, Bab-Dummad, dule-isganaga bergued-igar mesisad.” </v>
<v b="JOB" c="21" v="1">Agine Job abin-sogded: </v>
<v b="JOB" c="21" v="2">“Bemar nue an-sunmaked itomala, adi, bemar nabir gadi-gadi an-imakmaloed. </v>
<v b="JOB" c="21" v="3">An sunmaknaile, mer sulibinsa alled-itomalo. An sunmaked-bergusale, bemar allebier, allemaloed. </v>
<v b="JOB" c="21" v="4">”An-urwenaidi, dulemarbo an urwenaisulid. A-ulale, geg an san bargaed. </v>
<v b="JOB" c="21" v="5">Nue be an-dakmar. Geger be an-dakmaladba, gaya be gamaloed. </v>
<v b="JOB" c="21" v="6">We-ibmargi an binsaddibe an gwakiddaed, bela an-abaganmar iii naddaed. </v>
<v b="JOB" c="21" v="7">¿Ibiga dule-isganamar amba dula-gudinanae? Aka bur bule nasgumamaid, deyob seredgumamaid. </v>
<v b="JOB" c="21" v="8">Dule-isganamar e-mimmigan-nasgumai daked, e-waganmar-nasgumai daked. </v>
<v b="JOB" c="21" v="9">Dule-isganamar e-neguyagi neg-bogidikid-nika gudidamalad, dobedsuli gudidamalad, Bab-Dummadse gwen sabsur-odurdaklesurmalad. </v>
<v b="JOB" c="21" v="10">Dule-isgana-e-molimar-bebe-nikad e-dula-bakmalad sunsogmaladid. E-moli-omegandina, mimmigan-nikualile, gwen e-ibe mellesulid. </v>
<v b="JOB" c="21" v="11">Dule-isgana-e-mimmigan sibad-wawaadyob abarmakdidamalad, dodonaigusmalale, oallenagusdamalad. </v>
<v b="JOB" c="21" v="12">Gar-tambor-goledbali, gar-arpa-goledbali, namakdedamarbalid. Gar-gammu-goledbali, wergunaidamarbalid. </v>
<v b="JOB" c="21" v="13">Ar dule-isganamar-e-gudiidi, nueganbi gudidamalad. Burgwidmalale, nuedgi burgwiddamalad. </v>
<v b="JOB" c="21" v="14">Dule-isganamar Bab-Dummadga sogdedamalad: ‘Mer be anse gole, anmar Be-Igar-Maidba nanabisurmalad. </v>
<v b="JOB" c="21" v="15">Anmar e-nug-odummogega, Bab-Dummad-Bela-Gangued-Nikadde, ¿doasunna? Anmar ese gorye sogele, ¿ibu-nued egi amilesunna?’ </v>
<v b="JOB" c="21" v="16">Dule-isganamar na e-ibmar-nuegan-nika-guega egi sisulid. Bipisaale, amar-binsaed-isgana-ukedba an binsaed galegosulid. </v>
<v b="JOB" c="21" v="17">”Dule-isganamar geg burgwe gudimalad. Undar iba-suitii gudidamalad. Dule-isganamar boni-dummaganba-gar-itodii dasurmalad. </v>
<v b="JOB" c="21" v="18">Dule-isganamar, gagan-dinnagwadyob, burwa-dummadba-selemai dakledisulid. Dule-isganamar, burwa-ooredba gaganyob-selemai dakledisurbalid. </v>
<v b="JOB" c="21" v="19">Anga sogdamaloed, Bab-Dummad dule-isgana-e-mimmiganbi sabsur-odurdakoye, e-babgandi, odurdakosurye. Bab-Dummad bur bule e-babgan sabsur-odurdakena gadin, adi, magar na itomaloed. </v>
<v b="JOB" c="21" v="20">Dule-isgana e-wilegoed, e-ibyagwar na daksun. Dule-isgana, Bab-Dummad-Bela-Gangued-Nikad-sabsur-e-odurdaked itosun. </v>
<v b="JOB" c="21" v="21">Dule-isganamar bar undar-gudii guosulidbali, e-sorba-e-gwenadgan-beoedi, gwen bai dakosulid, gwen egi binsaosulid. </v>
<v b="JOB" c="21" v="22">”¿Doa Bab-Dummad binsaed-nuegan-nikuega odurdakosunna? Bab-Dummad bur emar-wilubdaked maid, nuga-nikamaladse-bakale, ese wilub-daklemalad. </v>
<v b="JOB" c="21" v="23">Abar-dulemar nuchukwagwadgi burgwemalad, nue yeer-neg-itodimaladgi burgwemalad, nue bogidikid-gudiidgi burgwiddamalad. </v>
<v b="JOB" c="21" v="24">Ibmar-bukidar-nikaa gudidamalanad, san-nuedi, bonisuli gudidamalanad, deyob burgwiddamalad. </v>
<v b="JOB" c="21" v="25">Abar-dule sulibinsa-isdar-itodii burgwiddabalid, gwen ibmar-nuedgi-wergudsuli burgwiddamalad. </v>
<v b="JOB" c="21" v="26">Bela we-dulemar napa-yaba-burgwarmamaile, emarbi gumalad. Napa-urba nusbiini mamai gumaloed. </v>
<v b="JOB" c="21" v="27">”Ar bemar-binsabukwadi an wisid, unnila bemar an-wiogedgi binsabukwad. </v>
<v b="JOB" c="21" v="28">Bemar-binsananaid an wisbalid. Bemar binsabukwad: ‘¿Bia we-dule-nuga-nikad-e-neg-dummad nade? ¿Bia we-dule-isgana-e-neg nade?’ </v>
<v b="JOB" c="21" v="29">¿Dule-bukidar-igarba-nanamaladse be egissurmarsi? ¿A-dulemar-sunmaked be nue-itosurmarsi? </v>
<v b="JOB" c="21" v="30">Dule-isgana bonigan-nonikile, akar-gusurdamalad. Sabsur-odurdakleged-ibagi, san-onosdamalad. </v>
<v b="JOB" c="21" v="31">¿Doa dule-isganaga e-gudiidgi akar sogosunna? ¿Doa ega asabinmakar ibmar sogosunna? ¿Doa dule-isgana sabsur-odurdakosunna? </v>
<v b="JOB" c="21" v="32">Dule-isgana-burgwisar, neg-uanse-selesdibe, e-neg-uangi dule-nakulemalad ogwichilesdaed. </v>
<v b="JOB" c="21" v="33">Neg-uanse-e-bardakmalad bukidar ainiardaed. Napa-nuedgi digles mesilesdaed, nuedgi bogidik mesilesdaed. </v>
<v b="JOB" c="21" v="34">”Degite, ¿igi bemar an-gwage gadi-gadi imakosunna? Yogasaar be anga sunmaknanaimalad, bemar anga ibmar-sognaid inniki anga sunmaknanaisurmalad.” </v>
<v b="JOB" c="22" v="1">Agine, Temán-neggweburgined-Elifaz, Job-abin sogded: </v>
<v b="JOB" c="22" v="2">“Dule-gwensak binsaed-nikarbadibe, ¿Bab-Dummadgala ibnuedga gue? Suli. Dule-deyobid na dukin ega ibnuedga gued. </v>
<v b="JOB" c="22" v="3">¿Be-innikidaedgi Bab-Dummad-Bela-Gangued-Nikad ibmar-nued amisi? Suli. Ar gwen ibmar-nued egi amisulid. ¿Be-nued-nanaedgi Bab-Dummad ibmar-nued amisi? Suli. Ar gwen ibmar-nued egi amisulid. </v>
<v b="JOB" c="22" v="4">”Ar Bab-Dummad sabsur bega ibmar-sognaile, degi, bega igar itonaile, ar be e-dobegudiidbarsulid. </v>
<v b="JOB" c="22" v="5">Ar be-isgued-doggus-merguedba, degi, be-isgued-bargalesulidba, deyob be-imaknaid. </v>
<v b="JOB" c="22" v="6">Be-gwenadgan bese ibmar-egisdanidibe, gwen be ibmar-abesulidgi, gandikidgi, e-ibe ibmar-anar, mor be susdaed. Dule-wilemalad-ibe mor bela be susdaed, uka-swana be metedaed. </v>
<v b="JOB" c="22" v="7">Dule-ukudmaad-gudimaladga, gwen gobed be ukdasurbalid. Dule-masbina-gudimaladga, be gwen mas ukdasurbalid. </v>
<v b="JOB" c="22" v="8">Be dule-buled megissoggu, dule-nainu-ibed be megissoggu, be binsasanad, ani an napa-ibedye. </v>
<v b="JOB" c="22" v="9">Omegan-ei-sui-burgwismaladga, gwen ibmar-uksasuli be barmiddaed. Sergan-satemalad-ibe be ibmar bela susdabalid. </v>
<v b="JOB" c="22" v="10">A-ulale, emisgindi galesnaiyob be itoged, ukiagwar nue-dobe be itoardaed. </v>
<v b="JOB" c="22" v="11">Negsichidgi-gudiiyob be itoged, a-ulale, ibmar-daksuli be-imaked. Diwar-dummadse-selemaiyob be itoged. </v>
<v b="JOB" c="22" v="12">”¿Bab-Dummadi nibneggi maisursi? ¡Be dakena! Niisgwamar-dikasurnanaid matusuli begi nanaid. </v>
<v b="JOB" c="22" v="13">Emide be soged: ‘Bab-Dummad, ¿ibi wissunna? ¿Bab-Dummad sunna negsichid-abalagi emar-wilubdaksi?’ </v>
<v b="JOB" c="22" v="14">Be sogbalid: ‘Mogirmar Bab-Dummad-idu bipirmaknaiye, mogir-gudureged ebirisnaiye. Agala, Bab-Dummad gege anmar-dakye.’ </v>
<v b="JOB" c="22" v="15">”Dule-isganamar-galagwensuli-nanasmaladba, ¿be nanamogode? </v>
<v b="JOB" c="22" v="16">Be ebinsao, we-dulemar nuchukwagwadgi burgwisgusmalad, diwar-dummadba ibmar-selegedyobi bergusmalad. </v>
<v b="JOB" c="22" v="17">Aka Bab-Dummadga sogdegusmalad: ‘Mer be anmarse gorye, Bab-Dummad-Bela-Gangued-Nikad, ¿ibu be anmarga imaksunnoye?’ </v>
<v b="JOB" c="22" v="18">Bab-Dummad ega ibmar-nuegan-ukdii gusanad. Andina, dule-isgana-e-binsaed-isganaba binsaed-galeged, sate. </v>
<v b="JOB" c="22" v="19">”Dule-nuegan, dule-isganamar-ibitonanaid-daksagua, yeer-itosmalad, dule-ibmar-oakalodisurmalad egi dododmalad, sogdemalad: </v>
<v b="JOB" c="22" v="20">‘Anmar-isdarmalad burgwismalad, e-ibmar-nikad soose bela ei-gummaksad.’ </v>
<v b="JOB" c="22" v="21">”Job, Bab-Dummad-urbaligwa be nanae, ebo be igar nudake, Bab-Dummad gannar ibmar-nikuega be-imakoed. </v>
<v b="JOB" c="22" v="22">Bab-Dummad-e-sunmakmaid be nue abingae, e-igar-durdakleged be-gwagegi nue-sedii be gue. </v>
<v b="JOB" c="22" v="23">Bab-Dummad-Bela-Gangued-Nikadse be gannar wilesakwaa atakdedibe, be-neguyagi ibmar-isgana be obangusbardibe, bela be nugunonikoed, weligwar be gunonikoed. </v>
<v b="JOB" c="22" v="24">Be or-nuegan-nikadi napagi be miele, Ofir-e-ormar diwar-akwamar-imbagi be miele, </v>
<v b="JOB" c="22" v="25">Bab-Dummad-Bela-Gangued-Nikad be-or-nuedga gunonikoed, Bab-Dummad be-mani-nuedga gunonikoed. </v>
<v b="JOB" c="22" v="26">Bab-Dummad-Bela-Gangued-Nikad yeer-ito be-imakoed. Bab-Dummad-asabinni bar be bingeguosulid. </v>
<v b="JOB" c="22" v="27">Bab-Dummadse be gotele, be-itogoed. Bedi ega ibmar-imakoye-sogsad be imakedsegad. </v>
<v b="JOB" c="22" v="28">Be ibmar-imaksokalile, bega ibmar-nueganbi gudoed. Be-iduale gwallu-ganaiyob bega neg-nagunonikoed. </v>
<v b="JOB" c="22" v="29">Bab-Dummadi, dule-san-dummarba-imakdiid, san-bipii imaked. Dule-na-san-bipi-imakdimalad-e-nugdi, odummoged. </v>
<v b="JOB" c="22" v="30">Bab-Dummadi, dule-ibmar-oakalodisurmalad bendaked. Be dule-innikidaedba Bab-Dummad be-bendakoed.” </v>
<v b="JOB" c="23" v="1">Job, Elifaz-abin-imakded: </v>
<v b="JOB" c="23" v="2">“Emi amba an naibi-itoged-abalagi sunmakoed, amba Bab-Dummad sabsur-an-imaknaid. </v>
<v b="JOB" c="23" v="3">An wisina, bia Bab-Dummad mai, degi, an e-maidse sunna nabir moena, </v>
<v b="JOB" c="23" v="4">an san-bendakegala an bela ega ibmar sogsaled. </v>
<v b="JOB" c="23" v="5">Bab-Dummad-ibmar-sogbied an wisgusaled. Degidbali, an magar itononikiled. </v>
<v b="JOB" c="23" v="6">Bab-Dummad angi sabsur-gwisguega, ¿e-gangued angi oyogergebsi? ¡Suli! Angi gwisgussuliled, unnila an-itonai gusaled. </v>
<v b="JOB" c="23" v="7">Dule-innikidaedi, Bab-Dummad-asabinni sunna na san-bendaked. Andina, anga-igar-naboged-asabin degisadegu ollorgusaled, ibmar-oakalossuliyob an-daksaled. </v>
<v b="JOB" c="23" v="8">”Aisaar an Bab-Dummad-amidiinad. An dad-nakwedsik nadele, an daksulid, dad-argwanedsik nadbalile, an daksurbalid. </v>
<v b="JOB" c="23" v="9">Bab-Dummad dad-nakwed-argan-sapiledsik-gunaile, an daksurbalid. Dad-nakwed-nuedsik-gunaile, an daksurbalid. </v>
<v b="JOB" c="23" v="10">Bab-Dummaddi bela an-gudiid nue-wisimakaled. Bab-Dummad an-wilubdakye-sogele, or-swilimakaleyob an gusaled. </v>
<v b="JOB" c="23" v="11">Bab-Dummad-Igarba an nue-nanadiid, e-sogedba an nanadiid, an egi bangudisulid. </v>
<v b="JOB" c="23" v="12">E-Igar-sogsagusadgi an bangudisulid. E-ibmar-sogsadi, an-gwage-ulubgi an sediid. </v>
<v b="JOB" c="23" v="13">”Bab-Dummad na ibmar-imakbiedba imakmaid, ¿doa ega akar-sogoe? Na e-abegedba ibmar imakmaid. </v>
<v b="JOB" c="23" v="14">Bab-Dummad, igi-an-imakoye na sogsa, deyob an-imakoed. Ibmar-baigan-bukidar ayobi, na e-abegedba imakoed. </v>
<v b="JOB" c="23" v="15">Agala, an Bab-Dummad-asabin dobee itodaed. We-ibmargi an bela binsaddibe, nue-dobe an itoddaed. </v>
<v b="JOB" c="23" v="16">Bab-Dummad-Bela-Gangued-Nikadi an-niga-egwachad, nue-dobed anga uksad. </v>
<v b="JOB" c="23" v="17">We-ibmar-bela-angi-gunaidi, an-gayamakosulid, an nunmaked-dummad-itonai-inigwele, amba an ibmar sogedsegad.” </v>
<v b="JOB" c="24" v="1">Job sogdebalid: “¿Ibiga Bab-Dummad-Bela-Gangued-Nikadi, dule-isgana-odurdakleged-iba nasiksuli? Adi, dule-Bab-Dummadba-nanaimalad dakmaloenad. </v>
<v b="JOB" c="24" v="2">Dule-isganamar nainu-suegala, nainu-dikar-abingunaidgi dogdedamalad, degine, molimar-atursasmalad akwedidamalad. </v>
<v b="JOB" c="24" v="3">Sergan-satemalad-ibe moli-uayasuid susdamalad. Ome-ei-sui-burgwisad-ibe ibmar-ganikid-anar moli-bebe-nikadi susdamarbalid. </v>
<v b="JOB" c="24" v="4">Dule-isganamar dule-wilemalad-igarba-abingualir, e-idu ainirmalaga imaked, e-dobedba e-idu dukumalaga imaked. </v>
<v b="JOB" c="24" v="5">Dule-wilemalad, moli-uayasuid-sapurbalidyobi wakudaryalaba negsulidganba masbina gudidamalad. Nega-dulesulidganba e-mimmiganga mas amied. </v>
<v b="JOB" c="24" v="6">Dule-wilemalad emar-nainuganse ibmar-obichad-weegala, naddamalad. Dule-isganamar-e-uva-nainugi uva-san-babatisad weenai damalad. </v>
<v b="JOB" c="24" v="7">Dule-wilemalad mutikgusale, morsurmaladbali uka-swana megiddamalad. Atued-sulidbali dambed-abalagi neg-oiboardamalad. </v>
<v b="JOB" c="24" v="8">Yalaganba dii-wiedba waradik gudidamalad, dukued-sate gudidamalad, unnila akwa-imbaba dukubukwadamalad. </v>
<v b="JOB" c="24" v="9">Dule-isganamala, goe-bab-sated e-nan-annik sumalad. Egi-mani-ganikid-anar dule-wilemalad-ibe mimmigan sudamalad. </v>
<v b="JOB" c="24" v="10">Dule-wilegana mor-satedbali, uka-swiri gudidamalad. Emar-nainugi ibmar-gwag gwaada semaidamalad. Degidbali, ukudbali burgwiddamalad. </v>
<v b="JOB" c="24" v="11">We-dule-wilegana, olivo-gwallu-egurega e-naged-akwa obipirmaknagusdamalad. Uva-e-nis-onogegala egi annanagus damarbalid, degi-inigwele, ukudmaada gunanaidba burgwiddamalad. </v>
<v b="JOB" c="24" v="12">Neggweburgine dule-burgwedanimamaid-e-akiginned magar itoleged. Dule-undar-naibigusmalad aisaar Bab-Dummadse bendakleged egisnaidamalanad, degi-inigwele, Bab-Dummad gwen bai dakdasulid. </v>
<v b="JOB" c="24" v="13">”Gwenna-gwenna dulemar igar-nued abedasurmalad, isdarsunna dakdamalad. Igar-innikigwadba nanabisurdamalad, ibmar-isgana-imakdiid magar itosurmalad. </v>
<v b="JOB" c="24" v="14">Dule-emar-gindaked dule-wilemalad-oburgwega, degi, ibmar-abesa-gudimalad-oburgwega, oibosayala gwisguardaed. Neg-mutikgudele, dule-ibmar-atursaedga binyiddabalid. </v>
<v b="JOB" c="24" v="15">Dule-galagwensuli-e-omesulidbo-nanaed neg-mutikgued edarbedidaed, weyob sogdidaed: ‘Dule gwen an-dakosuli.’ Deyob dukuakwaa gudidaed. </v>
<v b="JOB" c="24" v="16">Dule-ibmar-atursaed mutikidba emar-negse dogdaed. Neg-ibgindina e-negyaba dukumaidaed. Isdar neg-ibgined dakdaed. </v>
<v b="JOB" c="24" v="17">Bela we-dule-isganamargala, neg-ibginedi mutikidyob gued. Neg-mutikid-neg-galagwensur-guardaed bur abedamalad.” </v>
<v b="JOB" c="24" v="18">Zofar weyob sogded: “Dule-isganamar dii-iirmakmaiyobi gwae-gwae wakitedamalad, e-nainu-naidi nue-ukabsales naid. A-ulale, gwen dule e-uva-nainugi gannar bar arbabidasulid. </v>
<v b="JOB" c="24" v="19">Igi dad-dummad-gaedi, neg-diopisulidi, boo-batenaid berguega-imake, deyobi, dule-isgudimaladi burgwedse berguddamalad. </v>
<v b="JOB" c="24" v="20">Dule-isganamar-bergudele, e-nangan bar egi binsaosulid. Amar napa-urba-dogdele, nus-masga gudoed. Dulemar gwen dule-isganamargi bar binsadii guosurmalad. Igi sapimar olaledae, deyobi, gumaloed. </v>
<v b="JOB" c="24" v="21">Dule-isganamar ome-geg-mimmi-baked, sabsur-imakdidamalad. Degi, omegan-ei-sui-burgwismalad-sabsur imakdidamarbalid. </v>
<v b="JOB" c="24" v="22">Degi-inigwele, Bab-Dummad e-garganguedba dule-isganamargi yoleged. Bab-Dummad uluddibe, dule-isganamar geg abin gwisgued. </v>
<v b="JOB" c="24" v="23">Bab-Dummad dule-bulegan-dobsuli imaked, degi, egi bensuli imaked, degi-inigwele, Bab-Dummad amba we-dulemargi nakuleged. </v>
<v b="JOB" c="24" v="24">Amar-e-nug unnila sikwas odummoleged, yog-berguar naddaed. Dule-isganamar oros-welegeyob gumalad, gagan-gummakeyob gummakmalad, yoga-berguar naddaed. </v>
<v b="JOB" c="24" v="25">”¿Doa anga sogosunna, an-sunmaknaidi gakanye? Dule gege anga soged, we gakanye.” </v>
<v b="JOB" c="25" v="1">Súah-neggweburgined-Bildad, Job-abin weyob sogded: </v>
<v b="JOB" c="25" v="2">“Bab-Dummadi, dule-gandikidid. Dobesar dule-imakedid. Bab-Dummadi bela nibneggine igar-ilemakmaidid. </v>
<v b="JOB" c="25" v="3">E-sordagan-merguedi, gege ebisleged. Bela dulemargi Bab-Dummad-e-gwallu gaed. </v>
<v b="JOB" c="25" v="4">¿Sunna dule ibmar-oakalossuliyob Bab-Dummad-asabinni gwisgusi? ¿Sunna dule Bab-Dummad-asabinni islidikidga na san-imaksi? </v>
<v b="JOB" c="25" v="5">Ar niibela Bab-Dummad-asabinni bollee gaed, niisgwamarbela e-asabinni gannarba gasurmogad. </v>
<v b="JOB" c="25" v="6">Dule-bulesunna, nus-musgimakmaiyob gudiid, dulede, napa-nusyob gued.” </v>
<v b="JOB" c="26" v="1">Job Bildad-abin weyob sogded: </v>
<v b="JOB" c="26" v="2">“¿Weyob be dule-gegudiid-bendaksunde? ¿Weyob be dule-nollogudiid nue-bendakye be sogsunde? </v>
<v b="JOB" c="26" v="3">Ibiyobi dule-ibmar-wissulidga binsaed-nued-uke an be-dake. Ibiyobi nue-binsaed-nikaye na be san oyoge. </v>
<v b="JOB" c="26" v="4">¿Doa weyob-sunmakedgi be-odurdaksa? ¿Doa weyob sunmakega be-imaksa?” Bildad, Job-abin-sogdebalid: </v>
<v b="JOB" c="26" v="5">“Dule-burgwarmalad demar-wilad-urbali-mamaidi, Bab-Dummad-asabinni, wawanmakmaid. </v>
<v b="JOB" c="26" v="6">Burgwarmalad-meged-galumar bela Bab-Dummad-asabinni, magar daklemamaid. Burgwed-igar Bab-Dummad-asabinni, dukumaisulid. </v>
<v b="JOB" c="26" v="7">Bab-Dummadi, bela nibneg-naid neg-olloledgi nasiksad, napnegdi, ibmargi-akanaisuli nasiksabalid. </v>
<v b="JOB" c="26" v="8">Bab-Dummadi, mogirmargi dii nasiksabalid, Bab-Dummadi, mogir nabir dii-bargae imaksabalid. </v>
<v b="JOB" c="26" v="9">Bab-Dummadi, nii-dalunaid-eduegala, irwa mogir nasiked. </v>
<v b="JOB" c="26" v="10">Bab-Dummadi, magatibali demargi igar-maiyob imaksad, adi, nabir neg-ibgined, neg-mutikidgi bachiki-nai guegar. </v>
<v b="JOB" c="26" v="11">Bab-Dummad-urwed-abinni nibneg-bargamaladi, dobedbali wawanmakdedamalad. </v>
<v b="JOB" c="26" v="12">Bab-Dummadi, e-ganguedgi demar-uurmaked obogileged. Bab-Dummadi, e-ibmar-wisidbali ibdula-Rahabʼye-nugad ese ibitosad. </v>
<v b="JOB" c="26" v="13">Bab-Dummadi, e-bunnogedgi mogir oaisakied. E-argangine, ibdula-dummad-demargined oitoged. </v>
<v b="JOB" c="26" v="14">We-ibmar unnila-sikwas Bab-Dummad-e-gangued oyonaid. Anmar unnila-sikwas, Bab-Dummad-e-gangued itonaid. ¿Doa Bab-Dummad-e-gangued bela magar itogosunna? Dule gege magar itoged.” </v>
<v b="JOB" c="27" v="1">Job weyob sogdebalid: </v>
<v b="JOB" c="27" v="2">“Bab-Dummad-Bela-Gangued-Nikad-nuggine, degine, anga igar-nudaksulid-nuggine, sae-itogega an-imaked-nukine, ise-sogar an soged: </v>
<v b="JOB" c="27" v="3">Amba an dula-gudiidgine, an nue garmakdiidgine, </v>
<v b="JOB" c="27" v="4">an gaya-isgana sogosulid, gakansaale an ibmar sogosulid. </v>
<v b="JOB" c="27" v="5">Bemar-angi-sunmakedi nabir be sogmarye an sogosulid. Amba an dula-gudiidgine an ibmar-oakalossurye an sogoed. </v>
<v b="JOB" c="27" v="6">An ibmar-oakalossursoggu, an sikirmakosulid, gwen akar an binsanaisulid. An dula-gudiidgine gwagegi akar an itogosulid. </v>
<v b="JOB" c="27" v="7">”Bab-Dummad, dule-isganamaryobi an-isdarmalad be obeloge. Dule-inniki-nanasurmaladyobi an-isdarmalad be obeloge. </v>
<v b="JOB" c="27" v="8">Bab-Dummad dule-isganamar-oburgweye-sogele, ¿bia bar bendakleged amimalosunna? </v>
<v b="JOB" c="27" v="9">Amargi boni-dummagan gwichigunonikile, Bab-Dummad amar-ese-binnasuli-goled itogosulid. </v>
<v b="JOB" c="27" v="10">¿Ar dule-isgana Bab-Dummad-Bela-Gangued-Nikadgi wergudisi? ¿Ar Bab-Dummadse bane-bane gordibarsi? </v>
<v b="JOB" c="27" v="11">An bega Bab-Dummad-e-gangued oyogwelo. Bab-Dummad-Bela-Gangued-Nikad-e-igarmar an bega odukuosulid. </v>
<v b="JOB" c="27" v="12">Ar bela bato bemar we-igarmar daksabinmaladde, degite, ¿ibiga bemar yogasaar sunmaknanaisunna?” </v>
<v b="JOB" c="27" v="13">Zofar Job-abin weyob sogded: “Bab-Dummad-Bela-Gangued-Nikadi dule-isganamarga we-igarmala sabosad. Bab-Dummadi dule-galagwensurdamaladga sabsur-odurdakleged-igala, weyob mesisad: </v>
<v b="JOB" c="27" v="14">Ar dule-isgana mimmigan-ichesur-nika-inigwele, amba es-suidgi burgwemaloed, a-e-mimmigandi, ukudmaada gudii gudmaloed. </v>
<v b="JOB" c="27" v="15">Dule-isgana amba besmalale, boniganse burgwemaloed. E-omegan-bemaloedi, gwen e-suimar-burgwismaladga boosurmaloed. </v>
<v b="JOB" c="27" v="16">Dule-isganamar, amba mani-bukib ukubyob-onmaksale, mormar suar-ena-ena nikuele, </v>
<v b="JOB" c="27" v="17">dule-nued-daedi a-mormar yononikoed, dule-inniki-gudiid a-mani sunonibaloed. </v>
<v b="JOB" c="27" v="18">Dule-isgana-neg-sobedi sikwi-uu-baisur-ayareyob gued, dule-nakuleged-neg-matar-baisur-ayared-sobsadyob e-neg dakleged. </v>
<v b="JOB" c="27" v="19">Dule-isganamar, napi-mani-ibed-gudii gabiddamalad, neg-oibosale, mani-sate oiboardamalad. Dule-wilegedga nadmalad. </v>
<v b="JOB" c="27" v="20">Dule-isgana neg-ibgine, gwayed-dummad egi nagunonidaed. Neg-mutikgusale, burwa-dummad egi gordanikiyob itodaed. </v>
<v b="JOB" c="27" v="21">Burwa-uereged sabsur-gornonikile, we-dule-isgana gwen abin gwisguosulid, burwa-dummadi e-neg-maid sedoed. </v>
<v b="JOB" c="27" v="22">Bab-Dummadi, dule-isganagi sabsur-yoleged, dule-isgana Bab-Dummadgi, aisaar wakinnoeyob itodaenad. </v>
<v b="JOB" c="27" v="23">Weyobi, dulemar, dule-isgana-ibitonai-dakarmalale, yeer dakdamalad, ega argan ogotedamalad, ega sabsur-wigoddamalad.” </v>
<v b="JOB" c="28" v="1">Job sogdebalid: “Manimala, ormala napa-urba amileged, sooyagi diree imaklesiid. </v>
<v b="JOB" c="28" v="2">Esgoromala, napa-yaba onolesiid, esnon-goromardi akwamargi onolesiid. </v>
<v b="JOB" c="28" v="3">Dule-akwa-nuegan-amimaladi, bar negsichid-nai daksurmalad. Negsichidgi-akwamar-bukwadi ese onilebukwad. Yaamargi-akwa-nuegan-nikadi bela onimalad. </v>
<v b="JOB" c="28" v="4">Neg-uluba-nanaledisulidgi yaamar akwimalad. Matusuli yaa akwimalad. Dubba bannumakar aidedamalad. Dulemargi dikasuli neg-urba gunanaidamalad </v>
<v b="JOB" c="28" v="5">Yaa-matusulidgine arbananaidamalad, neg-uere-itoledaed-yabali gunanaidamalad, abali, masgunned amididamalad. </v>
<v b="JOB" c="28" v="6">A-yabali, akwa-dummagangine akwa-nued-zafiroʼye-nugad onomalad, a-napa-yabali, or amimarbalid. </v>
<v b="JOB" c="28" v="7">Sulubmar we-yaa-gwisaled dakdisurmalad, sulub-e-atakedi, we-yaa-gwisaled-e-gulluse ataksulid. </v>
<v b="JOB" c="28" v="8">Ibdula-ursirmaladbela, a-yaa-gwislegaledyaba dogdisulid. Achumigurbela ese walikgudisulid. </v>
<v b="JOB" c="28" v="9">Dule-akwa-nuegan-amimaladi akwa-nuegan-amiegale, akwa-dutusulid sarsonagusdamalad, akwa-e-sailamarse-bakale, onodamalad. </v>
<v b="JOB" c="28" v="10">Akwa-dummagan-akwimalad a-yaba dii-oiirmakega yaa-dummagan omesdamalad. Dii-iirmakmaidbali akwa-nuegan-bukwadi bela magar dakdamalad. </v>
<v b="JOB" c="28" v="11">Akwa-nuegan-amiegala, diwar-e-sailase warmakdamalad. Ibmar-dukuar-bubukwad bela negache onodamalad. </v>
<v b="JOB" c="28" v="12">”Degite, ¿bia binsaed-nued-nikagued danisunna? ¿Bia gurgin-nuegan-nikulegedde danimosunna? </v>
<v b="JOB" c="28" v="13">Binsaed-nued-gargeguedi dule wissulid. We-binsaed-nuedi we-napneggi danisulid. </v>
<v b="JOB" c="28" v="14">Muu-billi-maidbela soged: ‘Binsaed-nuedi, angi danisurye.’ Demarbela sogmogad: ‘Binsaed-nuedi, angi amilesurmoye.’ </v>
<v b="JOB" c="28" v="15">Or-nuegangine, binsaed-nuegana amilesulid, manigine, binsaed-nuegana baklesulid. </v>
<v b="JOB" c="28" v="16">We-napneggi amba or-Ofir-bukwadgi binsaed-nuegan gege bakleged. Amba akwa-nued-óniceʼye-nugadginbela gege bakleged, akwa-nued-zafiroʼye-nugadginbela gege baklebalid. </v>
<v b="JOB" c="28" v="17">Binsaed-nuedi, bur or-nueganba, akwa-diamanteʼye-nugadba bur gargerbasailad. Olua-or-nuegangi-sobaledbo geg binsaed-nuedi ogwaleged. </v>
<v b="JOB" c="28" v="18">Binsaed-nuedi, akwa-bisgi-nueganba ibnuedid, dimmurgiid-e-akwa-yeerdaklegedba bur sunsogedid. </v>
<v b="JOB" c="28" v="19">Akwa-nued-topacioʼye-nugad Etiopíaʼgi-nikadi, gege binsaed-nued-nikagued-ebo yobi gued. Binsaed-nued-nikaguedi gege or-sunsogedgi bakleged. </v>
<v b="JOB" c="28" v="20">”Degite, ¿bia binsaed-nued-nikaguedde danisunna? ¿Bia gurgin-nuegan-nikulegedde noarsunna? </v>
<v b="JOB" c="28" v="21">Binsaed-nued-nikagued bela emargi dukumaid, nuumarbela gege binsaed-nued-nikagued baramimogad. </v>
<v b="JOB" c="28" v="22">Bergulegedi, degi, burgwedi, weyob soged: ‘Unnila, anmar binsaed-nikagued-e-nug-dummarba-guedbi itodimoye.’ </v>
<v b="JOB" c="28" v="23">”Unnila Bab-Dummadbi binsaed-nikagued-igar wisid. Binsaed-nuedi bia daniki, bia binsaed-nikaguedi amilebali, nue-wisbalid. </v>
<v b="JOB" c="28" v="24">Bab-Dummadi, we-napneggi galu-sukunmar-bubukwadse-bakale, wisid. Soggwensaale, napneggi-ibmar-bukwad gwen egi yoggusisulid. </v>
<v b="JOB" c="28" v="25">Bab-Dummadi, burwaga e-gangued mesnaigua, degine, muu-billiga e-dungued mesnaibargua, binsaed-nued-nikaguedi daksagusad. </v>
<v b="JOB" c="28" v="26">Bab-Dummad, dii-wiedga igar mesnaibargua, mar-goledga igar mesnaibargua, </v>
<v b="JOB" c="28" v="27">binsaed-nued-nikaguedi daksagusbalid. Bab-Dummadi binsaed-nued-e-gargegued daknaigusbalid, degine, binsaed-nued-nikagued wilubdaknaigusbalid, geb binsaed-nued-nikagued bargannononikid. </v>
<v b="JOB" c="28" v="28">Bab-Dummad dulemarga sogded: ‘An-dobekwaa-nanaedi, binsaed-nued-nikaadaedye. Degine, ibmar-isgana-imakedgi-banguedi, ibmar-wisi-daedbarye.’ ” </v>
<v b="JOB" c="29" v="1">Job gannar sunmakdebalid, weyob sogded: </v>
<v b="JOB" c="29" v="2">“Bitigi Bab-Dummad-nue-an-akwedigusad-ibagan-nasadyobi, gannar an gudigusana gadin. </v>
<v b="JOB" c="29" v="3">Ar negsichiganba dobsuli an gudidaed, ar Bab-Dummad gwalluyob an-idudidaed. </v>
<v b="JOB" c="29" v="4">An sapingwaunni, amba an gannarba-gudidaeunni, Bab-Dummad nued-angi-binsaedba an-neguya mer akarguega imakdaed. </v>
<v b="JOB" c="29" v="5">”Bab-Dummad-Bela-Gangued-Nikad anba gudidaeunni, an-mimmigan an-ebiris gudidaed. </v>
<v b="JOB" c="29" v="6">Deyob-gudiidgine, an-mesegine wilub-obicha mas an nikagudaed. Olivo-gwallumar e-akwa-eguredgi wilub-obicha ariomaidaed. </v>
<v b="JOB" c="29" v="7">Igar-itogegala, neggwebur-e-yawagak-noedse an signadele, dule-igar-nabomalad-abargi an signadele, </v>
<v b="JOB" c="29" v="8">sapingan, yog-ainiar an-iduar imakdamalad, sergana, yog-gwichibin an-abin imakdamarmogad. </v>
<v b="JOB" c="29" v="9">Dule-nuga-nikamaladi, bogi-ambikusdamalad, bar-sunmakdasurmalad. An-abin e-gaya gasa imakdedamalad. </v>
<v b="JOB" c="29" v="10">Dummadga-negdakmamaidse-bakale, an-asabinni binnasdikii sunmakdedamalad, imbagwenale bar-sunmaksurdamalad. </v>
<v b="JOB" c="29" v="11">Dulemar an-sunmaked itodmalale, nued angi sunmakdamalad. An-dakdemalale, an-nug ogannoddamalad. </v>
<v b="JOB" c="29" v="12">Dule-wilegana, anse wiledanikile, an bendakdaed. Sergan-sated, an bendakdabalid. Ar dule-e-bendakmalad sated. </v>
<v b="JOB" c="29" v="13">Dule-na-bela-itodimaladi, angi ise-nued binsadamalad. Omegan-ei-sui-burgwismalad, an yeer-ito imakdabalid. </v>
<v b="JOB" c="29" v="14">An gusgu igar-innikigwad an imakdaed, an igar-sogmaidba ibmar imakdaed. An we-ibmar-imakedi, mor-nued-yoeyobi anga gudaed, gurgin-nued-sieyob anga gudaed. </v>
<v b="JOB" c="29" v="15">Dule-aku-atakmaladga e-ibyayobi an gudii gusad. Dule-yaku-yaku-nanamaladga, e-maliyobi an gudii gusbalid. </v>
<v b="JOB" c="29" v="16">Dule-ibmar-abesa-gudimaladga, an e-babyobi gudii gusad. Dule-yar-baidsikmaladi, an bendaksabalid. </v>
<v b="JOB" c="29" v="17">Dule-isganamar-e-gangued an obelosdabalid. We-dulemar, bar emar-wiogega an imaksasulid. </v>
<v b="JOB" c="29" v="18">”An weyob binsadii gualid: ‘Undar an gudii guoye, an-neggi nuedgi sereddii an burgoye. </v>
<v b="JOB" c="29" v="19">Andi sapi-diwar-naba-gwichiyobi gued, sapi-anagan boo-mutik-batedgi-obgwichiyobi an gued. </v>
<v b="JOB" c="29" v="20">An-nug-dummarba-maid berguosurye, an-gargangued berguosurye,’ an binsadii gualid. </v>
<v b="JOB" c="29" v="21">”Dulemar an-sunmaked-itodmalale, ise-itogar bukusdamalad. Bogidikgi an-binsaed-uknaid itosigisdamalad. </v>
<v b="JOB" c="29" v="22">An-gayaburba-sunmakedi nue yeer itodamalad, dule gwen an-abin-imakdasulid. </v>
<v b="JOB" c="29" v="23">An-sunmaked edarbedidamalad. Igi dii-wied-edarbeledae, deyobi, an-sunmaked-edarbedidamalad. </v>
<v b="JOB" c="29" v="24">An dulemarga allee gualile, geger an-dakdamalad. An-ega-allee gusale, e-niga ganguddamalad. </v>
<v b="JOB" c="29" v="25">Ani an ega igar oyodaed, ibi-igarba namaloe, degi, ani an idumaidaed. Rey e-sordamar-abargigudiiyobi, an emar-abargi gudidaed. Dule-gwage-naibi-itodiid-baisur-itoge-imakedyob an gued.” </v>
<v b="JOB" c="30" v="1">“Emisgindi, sapingan-burwigana anga alliardamalad. Ar we-sapingan-e-babgana an-achu-sibad-wawaad-edarbemalad-edarbega an imaksasuliled. </v>
<v b="JOB" c="30" v="2">Ar anga-arbamarye-sogele, ¿ar ibu wis anga imaksamalale? Ar bar gargangued nikasurmalad. </v>
<v b="JOB" c="30" v="3">We-dulemar, neg-mutikidba negsulidganba gaamakdidamalad, ukudmaada gudidamalad, boniganba galitodidamalad. </v>
<v b="JOB" c="30" v="4">We-dulemar ibmar-gunnegala, gagan-moododba ibmar-gwag wedidamalad, gagan-e-malimarse-bakale, gundii damarbalid. </v>
<v b="JOB" c="30" v="5">Neggweburginbela isdar we-dulemar-dakdamalad, atursamaladye gin sogdamalad. </v>
<v b="JOB" c="30" v="6">Agala, we-dulemar dian-dinnaganaba gudidamalad, akwa-yaba, degi, ibegan-imbaba gudii damarbalid. </v>
<v b="JOB" c="30" v="7">Moli-uayasuid-goledyobi gagan-bulaba gormakdidamalad, degine, ikoganba doge-doge gudidamarbalid. </v>
<v b="JOB" c="30" v="8">We-dulemar dule-abelesurmaladid, agala, neggweburgi ononnolesmalad. </v>
<v b="JOB" c="30" v="9">”Emisgindi, aka we-sapinganga an dodogedga gued, amar-oalledga an gued. </v>
<v b="JOB" c="30" v="10">Ima an-dakdemalad, deyob-an-dakedbali angi bangudmalad, angi wii-minanai gusdamalad. </v>
<v b="JOB" c="30" v="11">Emidi, Bab-Dummad bela-bela mesagwar an-imaksasoggu, dule-an-bendaked-satesoggu, anga bela-bela sabsur-ibmar sognanaid. </v>
<v b="JOB" c="30" v="12">Dule-isganamar an-argan-nuedsiki angi noarmalad, an-oitogegala, an-idu dukuar ambikusmalad. Angi-gwisguegala, napa-nakwemai sobsamalad. </v>
<v b="JOB" c="30" v="13">An-obelogegala, an-iduar gwisgunonimalad. Dule-bargaed-sate, an-obelononimalad. </v>
<v b="JOB" c="30" v="14">Igi bila-onomalad igar-ollo-imaksamaladba danidae, degi, galumar-ese-ailasmalad-birgi danidae, deyobi angi gwisgunonimalad. </v>
<v b="JOB" c="30" v="15">Ise an gwayale gusad, an nug-nika bar an itonadsulid, an-bendakleged mogirmar-yoggudeyob berguded. </v>
<v b="JOB" c="30" v="16">”Emisgindi, nue an-san bergudani an itoged, nunmaked-dummad-ibagan an-wionaid. </v>
<v b="JOB" c="30" v="17">An-garmarse-bakale, nunumaker an itogusad. Abali, an mutikidba galitomaidaed. Nunmaked gwen anga bergu an itosulid. </v>
<v b="JOB" c="30" v="18">Bab-Dummadi dukarba-an-gasagunaiyob an-wionaid. Akus-akus-bunnonaiyob an-imaknaid. </v>
<v b="JOB" c="30" v="19">Bab-Dummad olligangi an-barmeted, ukubyobi, degi, buruyobi an-imaksad. </v>
<v b="JOB" c="30" v="20">”Bab-Dummad, an bese gornainad, gwen be an-itosulid. Be-asabinni an gwisgunonikinad, gwen be an-daksulid. </v>
<v b="JOB" c="30" v="21">Bab-Dummad, gwen-sabe be an-imaksulid, be-gangued-nikadba be an-baregindiid. </v>
<v b="JOB" c="30" v="22">Igi ibmar burwaba-seleddae, deyobi, be an-imaksad. Burwa-oored-dummad-abarse be an-barmeted. </v>
<v b="JOB" c="30" v="23">Bab-Dummad, neg-uan-urba be an-semaid an nue-wisid. Dule-burgwisar-seleddaedse be an-semaid. </v>
<v b="JOB" c="30" v="24">”Dule-galakusmaidi, geg be bar sarsoged, dule-suli-suli-itogedgi-bendakleged-egisnaidi, geg be bar wioged. </v>
<v b="JOB" c="30" v="25">¿Dule-boniba-galitodimaladba an bonai gussursi? ¿Dule-wilemalad an wiledaksasursi? </v>
<v b="JOB" c="30" v="26">Anga-ibnued-gued an edarbediidgine, aka ibmar-isgana anga gunonikid. Ibagan-nuegan an edarbediidgine, aka ibagan-isgana anga nagunonikid. </v>
<v b="JOB" c="30" v="27">Bane-bane sulibinsa an itodiid, gwen baisur-itoge an gudisulid. Unnila boniganba bane-bane an galitodiid. </v>
<v b="JOB" c="30" v="28">An wile-itodiid, an bodiidbiid. Aisaar an, an-dulemarse bendakleged egisnaidaenad, degi, an bendakleged abenaidaenad, gwen an-bendaksurdamalad. </v>
<v b="JOB" c="30" v="29">Emide, achu-sapur-e-gwenadganayob an gunonisunnad, irmon-senigan-e-gwenadganayob an gunonisunnad. </v>
<v b="JOB" c="30" v="30">An-ukamar bela gudure naded, an-ukamar an-ibe yaas-yaas naded. Uellegedbali an-uka-diopisuli an itoged. </v>
<v b="JOB" c="30" v="31">An-gar-arpa-goledi, wilesakwaa gorgusad, an-gar-gammu-goledi, wilesakwaa gorgusbalid.” </v>
<v b="JOB" c="31" v="1">Job sogdebalid: “An weyob sogsanad: ‘An ome-gwensak-dakalile, bipisaale galagwensuli an egi binsaosurye.’ </v>
<v b="JOB" c="31" v="2">¿Ibu-ibmar-nued Bab-Dummad-Bur-Biriginedgine amilege? ¿Ibu-ibmar-nued Bab-Dummad-Bela-Gangued-Nikadgi nikulege? </v>
<v b="JOB" c="31" v="3">¿We-odurdaklegedde dule-isganamargadsursi? ¿Boni-dummagan-amilegedi dule-isganamargadsursi? </v>
<v b="JOB" c="31" v="4">Bab-Dummad, ¿an-ibmar-nued-imakdiid daksursi? Bab-Dummad, ¿an-nanadiid daksursi? </v>
<v b="JOB" c="31" v="5">”An igar-isganaba nanasale, an gakanginbi sunmaksale, </v>
<v b="JOB" c="31" v="6">Bab-Dummad an-wilubdaksundo. Geb agi Bab-Dummadi, an-ibmar-isgana-imakdisulidi dakoed. </v>
<v b="JOB" c="31" v="7">An ibmar-nued-imakedgi bangusale, ibmar-isgana-imakedgi an binsadiile, ibmar an atur-imaksa gudiile, </v>
<v b="JOB" c="31" v="8">an-ibmar-digsadi bela ani gunmarsundo. An-nainugi-ibmar-naidi bela ani sumarsundo. </v>
<v b="JOB" c="31" v="9">”Ome-gwensakse an binsaed galesale, dule-an-neg-dikarbamaid-e-ome an argadii gusale, </v>
<v b="JOB" c="31" v="10">an-ome dule-baid-omega gusunnodo, dulemar an-omebo galagwensuli gumarsunnodo. </v>
<v b="JOB" c="31" v="11">Ar deyob an ibmar imaknonikile, binged-dummad anga gunonikiled. An sabsur-odurdaklegergebed. </v>
<v b="JOB" c="31" v="12">Soo-dummad-neg-gasayob gusaled, an-nainumar bela gummaksayob gusaled. </v>
<v b="JOB" c="31" v="13">”An-maiga-gudimalad anga sognonimalale, be anga igar-maidba imaksasurye, an ega igar nudakedsedaed. </v>
<v b="JOB" c="31" v="14">Degisulile, Bab-Dummad igar-itogega anse gollalile, ¿igi an abin sogosunna? </v>
<v b="JOB" c="31" v="15">Bab-Dummadi, we-napnegse-an-odenonikidid, an-maiga-gudiid-odenonimogadid, ¿A-Bab-Dummadi emarbi sapidukugi anmar-mesissursi? </v>
<v b="JOB" c="31" v="16">”Dule-wilemaladi ibmar-abealile, an ega ukdidaed. Omegan-ei-sui-burgwismaladi, an ukudmaada imakdisulid. </v>
<v b="JOB" c="31" v="17">Bipisaagwale walagwen an mas gundisulid, sergan-satedga an mas ukdii gusad. </v>
<v b="JOB" c="31" v="18">An sapingwad-akale, we-dulemarga e-babyob an gudii gusad. An gwalulesad-akale, omegan-ei-sui-burgwismalad-bendakdii an gusad. </v>
<v b="JOB" c="31" v="19">Dule-wilemaladi an morsuli imakdii gussulid, an-wagab dule-wilegedi morsulidbali dambedba burgwissurgusad. </v>
<v b="JOB" c="31" v="20">An dule-wilegedga an-sibad-wawaad-mor uksagusad. Degidbali, nuedye anga sogsagusad. </v>
<v b="JOB" c="31" v="21">Dule-sergan-satedgi an dodossulid, igar-itolealir, an-garganguedgi egi yolegodeeye an binsassulid. </v>
<v b="JOB" c="31" v="22">An yamo-gakansanaile, an-swidamar bela batesunnodo, an-surgan-e-garmar-abingunanaidi bela bus-bus nosunnodo. </v>
<v b="JOB" c="31" v="23">An gusgu Bab-Dummad-emar-sabsur-odurdakedgi dobekwaa gudiid. Bab-Dummad uludele, e-gangued-asabin an gwisgussuliled. </v>
<v b="JOB" c="31" v="24">”Orginbi an atakdii gussulid, orbina sulibinsa an itodii gussulid. </v>
<v b="JOB" c="31" v="25">An ibmar-bukidar-nikadba an na san dummarba imaksasulid. An-arbasadba bukidar-ibmar-amisadgi an na san-dummarba imaksasulid. </v>
<v b="JOB" c="31" v="26">Deginbali, dad-ibeler-ganai an dakdaed, nii-bela-bela-ganaid nadapi an dakdaed. </v>
<v b="JOB" c="31" v="27">Degi-inigwele, bipisaagwale, an emar-wagab we-e-nugmar odummodisulid, arbakebela an odummodisurbalid. </v>
<v b="JOB" c="31" v="28">An we-ibmar-nug odummosana, an odurdaklegedinad. Bab-Dummad-Bur-Biriginedgi an dummad-nosan-itole. </v>
<v b="JOB" c="31" v="29">”An-isdarmalad boniganse sabsur-odurdaklenaile, egi burgunai an gudisulid. Egi boni-dummagan danikile, ega gwen an yeer itodisurbalid. </v>
<v b="JOB" c="31" v="30">Degine, an-isdaradgi ukabsaale, an sunmakdisulid. Ibiga wemar geg burgwedibeye, an sogdisurbalid. </v>
<v b="JOB" c="31" v="31">Dule-gwensak an-negse-ataknadele, masgi an ogunnedsedaed. Ukudmaada an barmidisulid. </v>
<v b="JOB" c="31" v="32">Dule-ainebalid an-neggi an nuekwaa ogabdiid, neg-magaba an ogabdisulid. </v>
<v b="JOB" c="31" v="33">Dulemar-isgued-odukuedyobi an-isgued an odukudisulid. Dulemar-dobedba, an-ibmar-oakalosad odukuodeeye an binsadisulid. </v>
<v b="JOB" c="31" v="34">An-gwenadgan-isdar-an-dakmalad-abin an boo sigissulid, amar-abin an gayamaklessulid. </v>
<v b="JOB" c="31" v="35">”Bitigi Bab-Dummadi an-itosana gadin. Bab-Dummad-Bela-Gangued-Nikadi an-abin-imaksun. An-sunmaksadi, gardagi ise-narmakar an messunnad. Bab-Dummad angi akar-sogbiele, anga narmakar mesmosunna. </v>
<v b="JOB" c="31" v="36">Bab-Dummad-akar-angi-sogoedi, nuedgi an sedii guoed, ologurginyobi an sii gudigusaled. </v>
<v b="JOB" c="31" v="37">Bab-Dummad-asabin an gwisgudapile, bela an na barsogoed. Gwen an Bab-Dummad-asabin bingeguosulid. </v>
<v b="JOB" c="31" v="38">”An-nainumar angi gwisgunanaile, bela napa-imulesmaladi boedbimalale, </v>
<v b="JOB" c="31" v="39">gwenadgan-ibe, ibmar-gwag-bennussuli an guchale, degine, e-ibmala-yardaknai an gusale, </v>
<v b="JOB" c="31" v="40">an-nainugi trigo-digaled-muchubbi, gagan-ikobiid ainisundo. An-nainugi cebada-digaled-muchubbi, gagan-isgana ainisundo.” Job-sunmaked wese bergunaid. </v>
<v b="JOB" c="32" v="1">Job-e-aimar-warbaagwadi magar-itosmargua, Job na ibmar-oakalodisurye-sognaidi, bar abin-imaksasurmalad. </v>
<v b="JOB" c="32" v="2">Degine, sapin-gwensak Eliúʼye-nugadi, Job-sunmaked-itosgua, Jobʼde inniki-gudiiye, degine, Bab-Dummad egi ichakwa-binsamaye sogsad-itosgua, Jobʼse sabsur-uluded. Eliúʼde Baraquel-machid, Buz-e-wagwad, dad-dummad-Ramʼgi danikidid. </v>
<v b="JOB" c="32" v="3">Deginbali, Eliú, Job-e-aimar-warbaagwad nue-Job-abin-imaksasurmaladba, degi, Jobʼgi-ataknaigusmaladba amargi uludbalid. </v>
<v b="JOB" c="32" v="4">Eliú iduar sunmakbigusanad. Ar Eliúʼdi bur sapingwasoggu, e-aimar-eba-selegan-inse Jobʼga sunmaked edarbisgweled, adi, a-sorba sunmakegar. </v>
<v b="JOB" c="32" v="5">Ar Eliú dakdegua, e-warbaagwadi, gwen bar sunmaksurmala, degidbali, na san bargassuli, nue-ulude gusad. </v>
<v b="JOB" c="32" v="6">Geb Buz-e-wagwa Baraquel-machi-Eliú sunmakded. Weyob sogded: “Andi amba bemar-imbagi sapingwagwad, bemardi bato uka-sele-selebagusad. A-ulale, an bemar-abin-sunmakegala, dobe sunmakdaed. </v>
<v b="JOB" c="32" v="7">‘Bur ibmar-wismalad-inse sunmakmaloye, an binsasad. Uka-selebamalad-binsaed-nikamalad-inse, neg-dakdiidba sunmakmaloye an sogsad.’ </v>
<v b="JOB" c="32" v="8">Bab-Dummad-Bela-Gangued-Nikad-e-burba, dulegi-maidi magar neg-ito emar-imaked. </v>
<v b="JOB" c="32" v="9">Dule-serganbi binsaed-ibegan gusulid, dule-birga-seleganbi magar-ibmar-ito gusulid. </v>
<v b="JOB" c="32" v="10">”Degisoggu, bemar, nue be an-itomalo, an ibmar-soggwen-soged nikamogad. </v>
<v b="JOB" c="32" v="11">Bemar sunmaknaigua, boo an bemar-itosad. Bemar-binsamalad, degine, bemar binsaed-akar-akar-sognanaigusmalad, an nue itosad. </v>
<v b="JOB" c="32" v="12">Nue an bemar-itosii gusad, bemar gwen oyossulid, Jobʼde nue-nodii gusye. Deginbali, Job-sunmaksad bemar nue-abin-imaksasurbalid. </v>
<v b="JOB" c="32" v="13">Mer be anga sogmalo: ‘Anmar binsaed-nikaa gumarye. Bab-Dummadbi Job-abin-imakye, dulemardi Job-abin-imaksurye.’ </v>
<v b="JOB" c="32" v="14">Job anga sunmaksasursoggua, an bemaryob Jobʼga ibmar sogosulid. </v>
<v b="JOB" c="32" v="15">”Job, wemar-warbaagwadi gege bar be-abin-imakmalad, ar aku itonanaid, e-binsaed galakudmalad. </v>
<v b="JOB" c="32" v="16">Wemarde bar sunmaksurmarsoggua, ¿geg an bar sunmakmosunde? Suli. Andi sunmakoe. </v>
<v b="JOB" c="32" v="17">An ibmar-soged nikamogad, an-binsaed an bega sogmogoed. </v>
<v b="JOB" c="32" v="18">An ibmar sogebier-itosoggua, burba-angi-maidi sunmakebier an-imaksoggua, an ibmar sogmogoed. </v>
<v b="JOB" c="32" v="19">An-gwage-itolegedi, vino-e-bugluyaba-mus-musmaksiiyob an itoged. Vino e-buglu-binidgi-siidyob-marebieyob an itoged. </v>
<v b="JOB" c="32" v="20">An sunmakergebed, adi, an nabir ollorgudoed. An bega ibmar sogergebed. </v>
<v b="JOB" c="32" v="21">Emarba-nai an sunmakosulid, emar-nabir-obinsaega an sunmakosurbalid. </v>
<v b="JOB" c="32" v="22">Yogasaar-gakansaale an emargi nued sunmakosulid. An deyob imakdele, Bab-Dummad-we-napnegse-an-odenonikid, sabsur-an-odurdako itole.” </v>
<v b="JOB" c="33" v="1">Eliú sogdebalid: “Job, wis be an-itomogo, an-sunmakoed nue be itogo, bela an bega ibmar-sogoed nue be itogo. </v>
<v b="JOB" c="33" v="2">Emiskwaa an bega sunmaksokalidi, bela an bega ibmar sogedsegad. </v>
<v b="JOB" c="33" v="3">An-sunmakoedi, an-gwagegi innikigwadba an bega sunmakoed. An-gwabinduku gakansaale bega ibmar sogosulid. </v>
<v b="JOB" c="33" v="4">Bab-Dummad-Burba an-obinnisad, Bab-Dummad-Bela-Gangued-Nikad burba anga uksad. </v>
<v b="JOB" c="33" v="5">Be nabir an-abin-imakele, be an-abin-imakodo. Sunmakega be guakwaa sigo. </v>
<v b="JOB" c="33" v="6">Bab-Dummad-asabinni, anmar anbogwa na emalad, anmar napsagi danikid. </v>
<v b="JOB" c="33" v="7">Degisoggu, mer be an-abin gwayo, an begi obinsurmogad. </v>
<v b="JOB" c="33" v="8">”Job, be-sunmaked an wis-itosad, weyob sognaiyob an be-itosad: </v>
<v b="JOB" c="33" v="9">‘An isgudisurye, isgued angi maisurye, an ibmar oakalodisurye. </v>
<v b="JOB" c="33" v="10">Emisgindi, Bab-Dummad, ibmar-oakalosadyob an-dakdeeye, e-isdaradyob emisgindi an-dakmaiye. </v>
<v b="JOB" c="33" v="11">Bab-Dummadi naggi esgoro-dubgi an-edichaye, bane-bane angi nakuledigussunye.’ ” </v>
<v b="JOB" c="33" v="12">Eliú sogdebalid: “Job, degiirdi nabir, an bega sogo. Be we-ibmar-sogsad, be noar soged. Ar Bab-Dummadi dulemarba bur dumma maid. </v>
<v b="JOB" c="33" v="13">¿Ibiga Bab-Dummadgi be deyob sunmake? ¿Bab-Dummad be-abin-imakergebye, be sogsunde? Degisuli, be dummad nodiid. </v>
<v b="JOB" c="33" v="14">Ar Bab-Dummad anmarga sunmaked, gusgu bane-bane anmarga sunmakmaid, degi-inigwele, dule itosurdaed. </v>
<v b="JOB" c="33" v="15">Imbagwena, anmar-ise-gabar-maidgine, yakumaksiidgine, Bab-Dummad gabdakedba anmarga sunmaked, negburgan-dakedgine anmarga sunmakdabalid. </v>
<v b="JOB" c="33" v="16">Bab-Dummad anmarga sunmaked, ibmar-danikidgi anmar-owisogedba dule-ogwayed. </v>
<v b="JOB" c="33" v="17">Bab-Dummad ibmar-isganagi-banguegala anmar-owisobalid, mer anmar san-dummarba-imakdiguegala, anmarga sunmaked. </v>
<v b="JOB" c="33" v="18">Mer burgwed-igar-itogegala, mer es-suidse-burgwegala, anmarga sunmaked. </v>
<v b="JOB" c="33" v="19">”Imbagwenale, Bab-Dummad anmar-odurdakegala, boniganba gala-itogega anmar-imaked anmarga abagan-nunmakedi uked. </v>
<v b="JOB" c="33" v="20">Degidbali, san-nuegan-gullemalad, isdarsunna be dakdoed, degisoggu, mas-gunbi bar be itogosulid. </v>
<v b="JOB" c="33" v="21">Anmar-abaganmar bela malemai gudoed, garmar-mamaid magar-daklege gudoed. </v>
<v b="JOB" c="33" v="22">Be-burba burwaga-gued-ibaganse warmakdanikid, neg-uangi-meged modanikid. </v>
<v b="JOB" c="33" v="23">”Baliwiturmar-miligwen-bukwad-abargine (1,000), baliwitur-gwensak dule-bendakegala gwisgunonisunnad. We-baliwiturde, ibu-imakoye ega sognonisunnad. </v>
<v b="JOB" c="33" v="24">We-baliwitur wile-dule-dakedbali, Bab-Dummadse weyob wilesakwaa egisdesunnad: ‘Bab-Dummadye, we-dule mer napa-urba-megega be imakye. Ar we-dulega ollor-gued-igar maiye.’ </v>
<v b="JOB" c="33" v="25">Agine geb, dule gannar nuchukwaa gunonikiled, bipigwaun-gudigusayob gunonikiled. </v>
<v b="JOB" c="33" v="26">Agine, geb dule Bab-Dummadse gotoed, geb Bab-Dummad na abinsaoed. Degidbali, dule Bab-Dummad-wagar nabir daknonikoed. Degi, weligwar-itogedba na binnasur-gornai gudoed. Geb Bab-Dummad ibmar-oakalossuliyob dule-daknonikoed. </v>
<v b="JOB" c="33" v="27">Deyob geb dule, dulemarga weyob sognai gudoed: ‘Amba an nue isgus-inigwele, an igar-inniki-maidgi yolenoni-inigwele, an sabsur-odurdaklegewilubbinye, degite, an deyob odurdaklessurye. </v>
<v b="JOB" c="33" v="28">Ar Bab-Dummad burgwedgi nue-an-bendaknonisoggua, emisgindi, an dula-gudiidi, an nabir neg-itodisunnad.’ ” </v>
<v b="JOB" c="33" v="29">Eliú sogdebalid: “Bela we-ibmarmar, Bab-Dummad imakmaid, ilabigwa dulemarga imakbie, Bab-Dummad na e-sogedba imakmaid. </v>
<v b="JOB" c="33" v="30">Burgwedgi anmar-bendakmaid, degine, nued-gudii anmar-imaked. </v>
<v b="JOB" c="33" v="31">”Job, nue be an-itoge. Mer be sunmake. Ani an sunmaknaid. </v>
<v b="JOB" c="33" v="32">Be ibmar-soged-nikamogale, be an-abin-imakmogodo. Be nabir sogele, an nuedgi be-itogoed. </v>
<v b="JOB" c="33" v="33">Degisulile, nue-bogimakale, be an-itoge. Nabir-binsaed-nued-nikuega an be-imakoed.” </v>
<v b="JOB" c="34" v="1">Eliú sogdebalid: </v>
<v b="JOB" c="34" v="2">“Bemar-binsaed-ibegan-gumalad, nue an-sunmaked be itomalo. Bemar-nue-ibmar-wismalad, nue be an-itomalo. </v>
<v b="JOB" c="34" v="3">Ar igi anmar-gwabin magasar yeer masgulleged-itoge, deyobi, uaya magasar gayaburba yeer itomogad. </v>
<v b="JOB" c="34" v="4">Degisoggu, anmar, we-igar bulakwaa daksunnodo, anmar igar-nuedse bulakwaa onogoed.” </v>
<v b="JOB" c="34" v="5">Eliú sogdebalid: “Ar Job weyob sogye: ‘An ibmar-oakalossurye, Bab-Dummaddina deyob an-daksurye. </v>
<v b="JOB" c="34" v="6">An dule-nued-gudi-inigwele, dule-gakansaedyob daklesunye. Amba an ibmar-akar-imaksasur-inigwele, Bab-Dummaddi nue-naibi an-imaknaiye.’ </v>
<v b="JOB" c="34" v="7">¿Ar bia be dule Jobʼyobid dakdimala? Ar we-dule unnila Bab-Dummadgi dododiid. </v>
<v b="JOB" c="34" v="8">”Ar Jobʼde, dule-isganaba akadigued bur yeer itodaed, dule-isganamarba bur gudii gubidaed. </v>
<v b="JOB" c="34" v="9">Job anmarga sogbalid, ‘Bab-Dummadba-ibsalegedi, dule gwen ibmar-nued egi amisurye.’ </v>
<v b="JOB" c="34" v="10">”Bemar dule-machergan-nue-binsaed-nikamalad, nue be an-itomalo: Anmar geg soged, Bab-Dummaddi, ibmar-isgana nabir-imakye, Bab-Dummad-Bela-Gangued-Nikaddi, sunna ibmar noar-imakye. </v>
<v b="JOB" c="34" v="11">Bab-Dummad dule-na-ibmar-imakedbali, dulega ibmar uked. Dule-daedbali dulega ibmar imaked. </v>
<v b="JOB" c="34" v="12">Geg anmar sogbalid, Bab-Dummad ibmar-isgana imakye. Bab-Dummad-Bela-Gangued-Nikadi, igar-inniki-maid oichobarye. </v>
<v b="JOB" c="34" v="13">Bab-Dummad we-napneg-seega, ¿doa ega gargangued uksa? ¿Doa Bab-Dummadga negseed-igar uksa? </v>
<v b="JOB" c="34" v="14">Ar Bab-Dummad anmargi burba-dula-maid gannar suye-sogele, anmar-bunnodiidi obeloye-sogele, </v>
<v b="JOB" c="34" v="15">bela dule-gudimaladi bergudmalaled, dulemar bela napaga binnidmalaled. </v>
<v b="JOB" c="34" v="16">”Job, be we-ibmar magasar-itodibe, an-ibmar-sogoed, nue be itogodo. </v>
<v b="JOB" c="34" v="17">¿Sunna dule ibmar-isgana-imakdiidi, nabir negseosi? Suli. Geg gue. Degisoggu, gege be Bab-Dummad-innikigwadgi, bela-gangued-nikadgi be yoleged. </v>
<v b="JOB" c="34" v="18">Reymar, degi, dule-dummagan isganamalale, ar Bab-Dummad gwen binsaosulid mer an oakalogodeeye. </v>
<v b="JOB" c="34" v="19">Bab-Dummad dule-negsemaidba nagusulid. Degi, dule-mani-ibedba nagusulid, dule-mani-satedba nagusurbalid, bela emarbi daked. Bab-Dummad bela emarbi amar-imaksad. </v>
<v b="JOB" c="34" v="20">Dulemar ukiagwar mutikidba burgwiddamalad. Dulemar oimakbukwadamalad, degi, berguddamalad. Dule-bulegan-negsedimaladi, negsediidgi dule-oakalossuli ukiagwar egwalleddamalad. </v>
<v b="JOB" c="34" v="21">”Bab-Dummad bela dulemar-gudiid dakmaid, bela dulemar-e-gudiidgi nakulediid. </v>
<v b="JOB" c="34" v="22">Dule-isganamarde negsichidgi, neg-guduregedgi dukuye-sogele, gege amba Bab-Dummadgi dukued. </v>
<v b="JOB" c="34" v="23">Bab-Dummad, dulega igar-nabogega dulega iba messulid. </v>
<v b="JOB" c="34" v="24">Bab-Dummad dule-bulegan-negsemamaid-onogegala, igar-amiegala, emarse idaksulid. Amar-muchub dule-baid omesed. </v>
<v b="JOB" c="34" v="25">Bab-Dummad dulemar-ibmar-imaked bela wisid, mutikidbali egi gwisgued, bela ese ibitomalad. </v>
<v b="JOB" c="34" v="26">Bab-Dummadi, bela dulemar dakmalaga, dule-e-isguedbali, dule-sabsur-odurdaked. </v>
<v b="JOB" c="34" v="27">Dulemar Bab-Dummadgi-banguddamaladbali, degi, eba ibsasurdamaladbali, deyob gunonidamarsunnad. </v>
<v b="JOB" c="34" v="28">Degine, wemar sabsur dule-wilemalad-obosmalad, sabsur dule-ibmar-abese-gudimalad-wiosmalad. Degidbali, Bab-Dummad dule-wilemalad-e-ogormaked itosad. </v>
<v b="JOB" c="34" v="29">Ar Bab-Dummad ibmar sogsulile, ¿doa ega akar sogosunna? Dule geg ega akar soged. Ar Bab-Dummad dule-idu wagar-odukuele, ¿doa e-wagar dakosunna? Bab-Dummadi, bela dulemargi nakulemaid, </v>
<v b="JOB" c="34" v="30">adi, dule-isganamar mer negsemalagar, degi, mer dulemar-yardakdii gumalagar. </v>
<v b="JOB" c="34" v="31">”Job, amba be Bab-Dummadga weyob sogele: ‘Nabirye, nue an nosye, bar an begi yolegosurye. </v>
<v b="JOB" c="34" v="32">Be an-odurdaksunye, magar-neg-itogedse be an-imakye. An ibmar-isgana-imaksadi, bar an imakosurye.’ </v>
<v b="JOB" c="34" v="33">Job, be deyob sogdibe, degite, be Bab-Dummad-obacha-inigwele, ¿Bab-Dummad bega be-ibmar-abeged uked abesunde? Sulirgebed. Andi be-ular sogosulid, ar bee be sogoedid. Degisoggu, na be-binsaedi be soge, igi na be binsae. </v>
<v b="JOB" c="34" v="34">”Bemar, an-itobukwadi dule-binsaed-ibeganad, be magar neg-itomaladid. Degisoggu, be anga sogmardo: </v>
<v b="JOB" c="34" v="35">‘Job yogasaar sunmakye, e-sunmakedi gwen binsaed-nika itolesurye.’ </v>
<v b="JOB" c="34" v="36">Ar Job-e-sunmakedi dule-isganayobi anmarga sunmaked. Degisoggu, bela-bela Job-gudiid nue-wisguleged abeleged. </v>
<v b="JOB" c="34" v="37">Job unnila dule-isganabisulid, uayasulidbalid. Ar anmar-wagab anmargi dododiid. Ar Bab-Dummadgi, bela-belad ise-yolegar sunmaksad.” </v>
<v b="JOB" c="35" v="1">Eliú sunmakdebalid, weyob sogded: </v>
<v b="JOB" c="35" v="2">“Job, nabir ibmar-sognaiye be sogsunde, bede soged: ‘Bab-Dummadba bur an ibmar innikii imakdiiye.’ </v>
<v b="JOB" c="35" v="3">Emisgindi, be Bab-Dummadga weyob sogbalid: ‘¿An isguye sogele, akarsi? An-isguedde, ¿igi-be-imaksunna?’ </v>
<v b="JOB" c="35" v="4">Job, degiir nabir, an bega ibmar soggwelo, be-aimarga an ibmar sogmogwelo. </v>
<v b="JOB" c="35" v="5">Niba be atakena, nue nuu be dakena, mogir-naid be dakena. </v>
<v b="JOB" c="35" v="6">Ar be isguye-sogele, ¿ibugi be Bab-Dummad oakalogosunna? Ar be ichesur isgudisogele, gwen be Bab-Dummad-oakalogosulid. </v>
<v b="JOB" c="35" v="7">Ar be nued-ibmar-imakdiiye sogele, Bab-Dummadga ¿ibu be ukosunna? Ar Bab-Dummad egi ibmar-nued amiosulid. </v>
<v b="JOB" c="35" v="8">Ar be ibmar-isgana imakdibe, be ibmar-nued imakdibe, unnila be-abargi-gudimaladi, beba wilegoed. </v>
<v b="JOB" c="35" v="9">”Ar neg nue-isgusnaisoggua, dulemar na bendakleged amidimalad. Dule-bulegan-emar-wionaidgi-noegala, bendakleged egisnanaid. </v>
<v b="JOB" c="35" v="10">Degi-inigwele, dule gwen sogsulid: ‘Bia Bab-Dummad-an-obinnisad nadye. Mutikidba an-niga-ogannoardaedi, </v>
<v b="JOB" c="35" v="11">ibmar-durganba, bur ibmar-wisi-anmar-imakedi, ¿bia nadsunye? Sikwimarba bur binsaed-nued-anga-ukedi, ¿bia nadsunye?’ </v>
<v b="JOB" c="35" v="12">Ar dulemar Babse gornanai-inigwele, dule-isganamarsoggu, na san-odummogedginbi binsadimarsoggu, a-ulale, Bab-Dummad we-dulemar-abin-imaksulid. </v>
<v b="JOB" c="35" v="13">A-ulale, Bab-Dummad-Bela-Gangued-Nikadi, binsarsunna-ibmar-egisnanaid itosulid, Bab-Dummad a-dulemar baisur-daked. </v>
<v b="JOB" c="35" v="14">Amba be sogdibe: ‘An Bab-Dummad daksurye,’ degi-inigwele, amba be-igar itolegedsegad, degisoggu, be Bab-Dummad-edarbedsegad. </v>
<v b="JOB" c="35" v="15">Bede soged, ‘Bab-Dummad wissur-urweye, wissur-emar-sabsur-odurdakye, degine, ibmar-isgana baisurdakye.’ </v>
<v b="JOB" c="35" v="16">Job, be yogasaar sunmaked, binsa-ee-be gwichid, binsaedsuli be sunmaked.” </v>
<v b="JOB" c="36" v="1">Eliú sunmakdebalid, weyob sogded: </v>
<v b="JOB" c="36" v="2">“Ar an Bab-Dummadgi amba an nued bega ibmar-soged-nikasoggu, mer be budar itogo. </v>
<v b="JOB" c="36" v="3">An-bela-bela-nue-ibmar-wisid an bega oyogwelo. Abali an bega oyogoed, Bab-Dummad-an-obinnisadi innikii ibmar imakmaiye. </v>
<v b="JOB" c="36" v="4">Inniki an bega soged, bega an gakansaosulid, an be-asabinni dule-binsaed-ibed gwichid. </v>
<v b="JOB" c="36" v="5">”Bab-Dummad dule-gandikidid, dule-ibmar-oakalodisulid obandisulid. Bab-Dummad gandikidid, bela magar neg-itomaid. </v>
<v b="JOB" c="36" v="6">Bab-Dummad dule-isgana gudiguega imaksulid. Dule-wiledimaladgardi igar nabiroged. </v>
<v b="JOB" c="36" v="7">Bab-Dummad dule-nuegan nue-akwed, dule-nuegan reymar-abargi-sigega imaked, degine, dule-nuegan-nugmar odummoged. </v>
<v b="JOB" c="36" v="8">Ar we-dulemar esgaryagi-sigega galenonikirdi, wile-itoged egi dognonikirdi, </v>
<v b="JOB" c="36" v="9">Bab-Dummad we-dulemarga e-isgusad ega oyonaido, degine, ega oyonaibardo, na san-dummarba-imakedbali igi-isgusmala. </v>
<v b="JOB" c="36" v="10">Degidbali na magar itomaloed, wede Bab-Dummad ega sunmaknai, be nue-nanamarye, ibmar-isganagi be bangumarye. </v>
<v b="JOB" c="36" v="11">Ar we-dulemar Bab-Dummadba ibsaele, Bab-Dummadga arbadele, e-burgwedse nasgumai gumaloed, weligwar-gudii gumaloed. </v>
<v b="JOB" c="36" v="12">Ar Bab-Dummadba ibsasurmalardi, wisguosuli ukiagwar es-suidgi burgwenonimaloed, binsaedsulidbali burgwenonimaloed. </v>
<v b="JOB" c="36" v="13">”Dule-isganamar na sae-itodamalad. Amba Bab-Dummadse sabsur-odurdaklenaile, bipisaale bendakleged egisdasurmalad. </v>
<v b="JOB" c="36" v="14">Bab-dummaganse-goled-neggi-dule-gambasamalad-burgweyobi, nuchukwaa burgwiddamalad. </v>
<v b="JOB" c="36" v="15">Bab-Dummad dule-wiledimalad e-wilediidgi bendaked. E-nunmaked-itodiid, baisur-itogega imaked. </v>
<v b="JOB" c="36" v="16">”Job, ar Bab-Dummad bonigangi be-bendakoed, neg-nuedse be-ogwisgunonikoed, bega mas-nuegan ena be-mesegi urboed. </v>
<v b="JOB" c="36" v="17">Emide, dule-isganamar-wilubdaklegedyob be gunaisunnad, igar-nabolegedse be gales gunaisunnad, igar-inniki-imaklegedse be odurdaklegega gunaisunnad. </v>
<v b="JOB" c="36" v="18">¡Degisoggu, nue salak! Abakalegi be manibina surbinsa itodager, manise be binsaed-galenai gudager, ese be baklenai gudager. </v>
<v b="JOB" c="36" v="19">Be mani-ibedguedgi be bendaklegosulid, be-garganguedgine be bendaklegosurbalid. </v>
<v b="JOB" c="36" v="20">Neg-mutikid be edarbedii gudager, mer abdako. Ar mutikidba dulemar obeloleged. </v>
<v b="JOB" c="36" v="21">Nue salakar. Mer be gannar ibmar-isgana-imakedgi binsao. Ar be ibmar-isgana-imakdigusadba be wilesad. </v>
<v b="JOB" c="36" v="22">”Bab-Dummad na e-ganguedba gannarba maid. ¿Dule Bab-Dummadyob dule-odurdaked-saila gudii? Sate. </v>
<v b="JOB" c="36" v="23">¿Doa Bab-Dummadga sogoe, ibiga be deyob ibmar imaknaiye? Gege dule Bab-Dummadga weyob sogbalid, noar be ibmar-imaksaye. </v>
<v b="JOB" c="36" v="24">Bab-Dummad-ibmar-imaked be gatik-ogannogo, ar namaklegedba we-ibmar-ogannolenai gusad. </v>
<v b="JOB" c="36" v="25">Bela dulemar Bab-Dummad-ibmar-imaksadi dakmalad. Ar dulemar dikasuli Bab-Dummad-ibmar-imaksadi sunna bela dakmalad. </v>
<v b="JOB" c="36" v="26">Bab-Dummad dule-dummad-maisoggu, degidbali, gege anmar e-daed baramied, e-birga-nikadi gege anmar wisgubalid. </v>
<v b="JOB" c="36" v="27">”Bab-Dummad anmarga dii barmimaid, dii-wiedbali diwar-enguega imakmaid. </v>
<v b="JOB" c="36" v="28">Mogirmar-dii-owiega imaked, bela-belad dulemargi dii-owiega imaked. </v>
<v b="JOB" c="36" v="29">¿Doa wisguoe, ibiga mogirmar nanae? ¿Doa wisgubaloe, mar-gollalile bia noardae? </v>
<v b="JOB" c="36" v="30">Bab-Dummadi, demargine mar-gaedi barmied, degidbali, magatiba demar-naid magar-daklege imaked. </v>
<v b="JOB" c="36" v="31">Bab-Dummad bela dulemar-yar-baid-baidgi-bukwamalad semaid, mas-bukib ega ukmaid. </v>
<v b="JOB" c="36" v="32">Bab-Dummad mar-dakarmakmaid e-argangi gaed, bia mar-odebie, na e-sogedba mar-odeged. </v>
<v b="JOB" c="36" v="33">Mar-goled Bab-Dummad-maid oyoged, mar-goledi, Bab-Dummad-sae-itogedi oyoged.” </v>
<v b="JOB" c="37" v="1">Eliú sogdebalid: “An we-ibmar-dakdedbali, an-gwage dik-dik-naded, ber an-gwage noebieyob an itoged. </v>
<v b="JOB" c="37" v="2">Be nue itomala, Bab-Dummad-e-sunmaked mar-gollomakeyob-sunmaked be itomala, binnasuli-sunmaked be itomala. </v>
<v b="JOB" c="37" v="3">Bab-Dummad e-mala-ibyedi, bela nibneg-gaed, e-ibyemaidi, bela napneg-ugakaasega ibyed. </v>
<v b="JOB" c="37" v="4">Bab-Dummad-e-sunmakedi, binnasur-itoleged, e-mala-ibyedi, galesulid. </v>
<v b="JOB" c="37" v="5">Bab-Dummad binnasuli-sunmakdele, ibmar-gegerdakleged oyoardaed. Anmar-ibmar-magar-itosulid oyoardaed. </v>
<v b="JOB" c="37" v="6">Bab-Dummadi, boo-batedga igar-ukdaed, ‘¡Napase batemaloye!’ ega sogdaed. Dii-wiedga igar-ukdabalid, ‘¡Be-gangued-oyomaloye!’ ega sogdaed. </v>
<v b="JOB" c="37" v="7">Bab-Dummad deyob ibmar-imakedbali, dulemar bar aineba ainidasurmalad, adi, Bab-Dummad-ibmar-imakmaid magasar dakdamalad. </v>
<v b="JOB" c="37" v="8">Ibmar-durgan na dukuegala, e-dukued-yaba na bukusdamalad, agine na dukubukusdamalad. </v>
<v b="JOB" c="37" v="9">Dad-nakwed-argan-nuedsik burwa-goledba, burwa-oored danidaed. Dad-nakwed-argan-sapiledsik burwa-goledba, neg-dambed danidaed. </v>
<v b="JOB" c="37" v="10">Bab-Dummad-bunnogedbali, dii gwamakleddaed. Bela dii-dummad-naidi negdammipegwadba dutusuli naddaed. </v>
<v b="JOB" c="37" v="11">Bab-Dummadi dii-wiedi mogirmargi urbed, degidbali, a-mogirmargi mar-ibyedi onoged. </v>
<v b="JOB" c="37" v="12">We-mogirmar napneg-naid ebirbukwad. Bab-Dummad-ega-igar-mesisadba iirmakbukwad. </v>
<v b="JOB" c="37" v="13">Bab-Dummad na e-sogedba dii owied, imbagwenale, dulemarga dii-wiedi ibnuedga gued, imbagwenale, dulemarga dii-wiedi dule-wiogega gued. </v>
<v b="JOB" c="37" v="14">”Job, nue be itogo, Bab-Dummad-ibmar-gegerdakle-imaksadgi be binsagwelena. </v>
<v b="JOB" c="37" v="15">¿Be wisi, igi Bab-Dummad mogirmar see? ¿Be wisi, Bab-Dummad mar-ogaega igi imake? </v>
<v b="JOB" c="37" v="16">Degite, be soged, bela an ibmar wisye. Be anga sogdo, ¿igi Bab-Dummad niba mogirmar-naguega imake? </v>
<v b="JOB" c="37" v="17">Emide, dad-nakwed-argan-nuedsik burwa-ued-danikidbali, mor-yoid be geger itodaed. </v>
<v b="JOB" c="37" v="18">Bab-Dummad nibneg-egasadgi, esgoro-gordikidiyob daarmakar-nasiksadgi, ¿be Bab-Dummad-bendaksasi? </v>
<v b="JOB" c="37" v="19">”Anmarga be soge, igi anmar Bab-Dummad-abin-saoe. Anmardi ibmar-wissursoggu, geg anmar Bab-Dummad-abin-imaked. </v>
<v b="JOB" c="37" v="20">Ar Bab-Dummadi an-ibmar-sogedi, ¿dule-baid-ega-soged abege? Suli. ¿Doa ega ibmar akala sogosunna? ¿Doa ese burgwebisunna? </v>
<v b="JOB" c="37" v="21">”Mogir dad-irwa-naid dadgi banguddibe, gege dule dad-ganaidgi ataked. </v>
<v b="JOB" c="37" v="22">Emide, dad-nakwed-argan-sapiledsiki neg dakarmakdanikid. Bab-Dummad danikid, bela-bela e-gargangued-yeerdaklegedba danikid. </v>
<v b="JOB" c="37" v="23">Anmar gege Bab-Dummad-Bela-Gangued-Nikadyob gued. E-gangued-maidi bipisuli maid. E-ibmar-inniki-imakedi, degine, e-igar-nabogedi yeer gangu maid, mesagwar emar-imaksulid. </v>
<v b="JOB" c="37" v="24">Bab-Dummad, dule-na-ibmar-wisirbaye-sogdiidi, gwen ibmar-wisi daksulid. A-ulale, dulemar Bab-Dummad-dobmalad.” </v>
<v b="JOB" c="38" v="1">Bab-Dummad burwa-ooreged-bipirmaknaidba Jobʼga sunmakded. Weyob ega sogded: </v>
<v b="JOB" c="38" v="2">“¿Be doasunna? Emide be, an-binsaed-nikarbadgi be bengunaigu. Emide be, binsaedsuli sunmaknaigu. </v>
<v b="JOB" c="38" v="3">Be an-abin gwisgudena, an bese egisodo, bule be an-abin-imakodibe. </v>
<v b="JOB" c="38" v="4">”An napneg-e-sailamar-urbenaigua, ¿bia be gudiinsunna? ¡Anga be sogena, be nue-ibmar-wisye soged! </v>
<v b="JOB" c="38" v="5">¿Doa napneg-naid-e-dungued imaksa? ¿Doa napneg-dungued wilubdaknai gusa? </v>
<v b="JOB" c="38" v="6">Napneg-e-sailamar, ¿ibu-birgi bukwasunna? ¿Doa degite, e-akwasaila sisasunna? </v>
<v b="JOB" c="38" v="7">Deunni, niis-buksurmar namaknanaigu, degi, baliwiturmar yeer-itogedba oichomaknanaigu, ¿be gudii? Be gudisulid, be sated. </v>
<v b="JOB" c="38" v="8">”Deunni, demar napagi-nagudgua, ¿doa ega abingued-igar mesissunna? </v>
<v b="JOB" c="38" v="9">An demargala moryobi mogirmar nasiksagua, degi, ega garsonyobi mogirmar-gudureged nasiksabargua, ¿be gudii? </v>
<v b="JOB" c="38" v="10">Ani an demarga abingued-igar nasiksagua, yawagak-dummaganyob ega an nasiksagua, e-yawagakgi yabiyob ega an nasiksabargua, ¿be gudii? </v>
<v b="JOB" c="38" v="11">Demarga an weyob sogsagua: ‘Wese be warmakoed, bar be naosurye. Be-daomakedi, wese iirmakbukwa guoye,’ ¿deunni be gudii? </v>
<v b="JOB" c="38" v="12">”¿Negmeegwad-naguega bolegoedga be sogsa, naguye? </v>
<v b="JOB" c="38" v="13">¿Negmeegwad bela napneggi-naguye be sogsa, adi, dule-isganamar magar daklegegar? </v>
<v b="JOB" c="38" v="14">Neg-meegwadbali napneg-e-yar-mullugana magar daklenonidaed, e-daklegedi morgi-morgomar-akar-akar-odolesayob daklenonidaed. </v>
<v b="JOB" c="38" v="15">Degidbali, dule-isganamar negmeegwad-abin ambikuosurmalad, dule-isgana-e-garganguedi, bela bergunonikoed. </v>
<v b="JOB" c="38" v="16">”¿Ar be wila-arad-naid-solase be aideapi? ¿Bela be dii-ulakbali bipirmaksa? </v>
<v b="JOB" c="38" v="17">Deginbali, ¿burgwed-negse be aideapbali? ¿Dule-burgwarmalad-e-galuse be arbi? </v>
<v b="JOB" c="38" v="18">¿Napneg-dungued be wisi? Ar be we-ibmar nue-wisile, degite, be anga sogdo. </v>
<v b="JOB" c="38" v="19">”Deginbali, ¿be wisbali, bia gwallu-meegwad-neg sii? ¿Be wisbali, bia negsichid-neg sibali? </v>
<v b="JOB" c="38" v="20">¿Sunna be we-ibmarmar e-igarmarba-moed be imake? ¿Sunna be gannar e-negse sedabali? </v>
<v b="JOB" c="38" v="21">Be wisirgebed, ar be deunni bato be gwalulesargebed. Ar be dikasurgus gudisursi. </v>
<v b="JOB" c="38" v="22">”¿Ar dambed-sibudikmalad-sabolebukwad be dakapsi? ¿Dii-ologan-akwaga-binyarmalad-sabolebukwad be dakapsi? </v>
<v b="JOB" c="38" v="23">An dii-ologan-sabolebukwadi, naibid-dummad-ibagi-ebugega an sabobukwad. Degi, bila-onoged-ibagangi-ebugega, urweleged-ibagi-ebugega an sabobukwad. </v>
<v b="JOB" c="38" v="24">¿Be wisi, negmeegwad bia noardae, degi, igi nasguddae? ¿Be wisi, dad-nakwedsik-burwa-goled igi onoardae? </v>
<v b="JOB" c="38" v="25">”¿Be wisbali, doa dii-dummad owie? ¿Doa dii-dummadba-mesa mar-ogollomakmai imake? </v>
<v b="JOB" c="38" v="26">¿Doa nega-dulesulidganba dii owie? ¿Doa dule-buksurmaladba napaneg oge? </v>
<v b="JOB" c="38" v="27">¿Doa gaganmar-aradik-oniega, dii owie? ¿Doa napa-dutuu-imakega, dii owie? </v>
<v b="JOB" c="38" v="28">”¿Dii-wiedde bab nikasi? ¿Doa boo ogwalulesibali? </v>
<v b="JOB" c="38" v="29">Be anga sogena, ¿bia dii-gwamakaled soblesii? ¿Doa dii-sibudikid onisibali? </v>
<v b="JOB" c="38" v="30">¿Doa dii akwayob-dutusuli imake? ¿Doa demar-dummad-naid osatelegega imake? </v>
<v b="JOB" c="38" v="31">”¿Sunna be niisgwamar-Pléyadesʼye-nugad danar-danar-naguega imake? ¿Sunna be niisgwamar-Oriónʼye-nugad aisakiega be imake? </v>
<v b="JOB" c="38" v="32">¿Sunna be bolegoedba niisgwamar-danar-danar-nanaid, e-wachiba-onogega be imake? ¿Sunna be niisgwamar-Osa-Mayorʼye-nugad, degi, Osa-Menorʼye-nugad nabir-bipirmakega be imake? </v>
<v b="JOB" c="38" v="33">¿Be nibneg-seleged-igarmar-mamaid, be wisi? ¿Sunna be a-igarmar-mamaidba be napneg see? </v>
<v b="JOB" c="38" v="34">”¿Sunna be mogirga sogsale, begi dii-dummad owiye? </v>
<v b="JOB" c="38" v="35">¿Be-sogedba mar gotedae? ¿Be sunmakdele, bebali mala yoga ibsaardae? </v>
<v b="JOB" c="38" v="36">Degite, be anga sogdo, ¿doa gannir-macheredga binsaed uksa? ¿Doa sikwi-gikamarga binsaed daksa? </v>
<v b="JOB" c="38" v="37">¿Sunna be mogirmar ebise? ¿Doa napamar-sergudele, dinnaa nadele, </v>
<v b="JOB" c="38" v="38">dutuu-imakegala dii owie? </v>
<v b="JOB" c="38" v="39">”¿Sunna be achumigurmarga masgunned amie? ¿Sunna e-mimmigan masgi be omae? </v>
<v b="JOB" c="38" v="40">Achumigur e-negyaba dukumamaile, sapur-yaba masbina gudimalale, ¿sunna ega be mas amie? </v>
<v b="JOB" c="38" v="41">¿Ar bee be sikwisichimar masgi omae? E-burwigana yoggusgudimalale, degi, mas-satedba ukudmaad-gudiidba, anse gordimalale, ¿ega be mas amie?” </v>
<v b="JOB" c="39" v="1">Bab-Jehová sogdebalid: “¿Be wisi, ibu-ibagine sibad-sapurbarmalad milege? ¿Goe-sapur-mileged be dakdii? </v>
<v b="JOB" c="39" v="2">¿Be wisi, goe-sapur milegega nii-walabigwa nanae? ¿Be wisi sana milegoe? </v>
<v b="JOB" c="39" v="3">Ar goe-sapur milesokalile, ega nued-aidegega, sinni sigisdaed. Degiid-bergusale, geb ega nunmaked bergued. </v>
<v b="JOB" c="39" v="4">Geb e-mimmigan sapurba dungudamalogua, na gannarbagus itomalale, e-nangi banguddamalad, bar e-nanse nonidasurmalad. </v>
<v b="JOB" c="39" v="5">”¿Doa moli-uayasuid-sapurbarmalad yogasaar gudiguega imaksa? ¿Doa achikar-gudigumalaga imaksabali? </v>
<v b="JOB" c="39" v="6">Ani an moli-uayasuidmarga, nega-dulesulidgan e-negga imaksad, agi gudigumalaga an imaksad. </v>
<v b="JOB" c="39" v="7">Na wargwen e-itolegedba-gudimarsoggua, neggweburgi-neg-oimaked bai itodasurmalad, degi, dule-moli-seed-ese-goledi baisur itodamalad. </v>
<v b="JOB" c="39" v="8">Deyob moli-uayasuidmar yalaganba gudidamalad, gagan-ara-arad amididamalad. </v>
<v b="JOB" c="39" v="9">”Ar moli-bebe-nikad-ursilid, ¿sunna bega arbasar be ebinsae? ¿Sunna be-molimar-gabedgi megisar be ebinsae? </v>
<v b="JOB" c="39" v="10">¿Ar we-moli-ursilid, sunna be e-dukarba edinne? ¿Sunna be-sorba napa-imudaniguega be imake? </v>
<v b="JOB" c="39" v="11">¿Ar we-moli-e-garganguedgi be bengusuli guoe? ¿Ar we-moli-ursilid bega be-arbaed imako be ebinsae? </v>
<v b="JOB" c="39" v="12">¿Sunna be we-moli ibmar-gwag-onmakega be imake? Degine, ¿ibmar-gwag-welesad e-neg-sabolegedse bega danakwaa-urbenaega be imake? </v>
<v b="JOB" c="39" v="13">”Ar nuu-avestruzʼye-nugadi, weligwaledba na e-sakan mer-mer imakardaed, dabgalayob-gukuega sakan niksulid. </v>
<v b="JOB" c="39" v="14">We-nuu-dummad-dukar-suid e-akwa ukubgi urbed, ukubgi-uee-siega, urbed. </v>
<v b="JOB" c="39" v="15">We-nuu-dummad e-akwa-sisad-birgi na annaele, gwen bai itosulid. Ibmar-durgan-egi-annaele, gwen bai daksulid. </v>
<v b="JOB" c="39" v="16">We-nuu-dummad e-mimmigan egadsuliyobi sabsur-imaked, e-ibe surgudele, gwen bai itodasulid. </v>
<v b="JOB" c="39" v="17">Ar Bab-Dummadi, nuu-dummad-dukar-suidga binsaed uksasulid. Magar-neg-itoged ega uksasulid. </v>
<v b="JOB" c="39" v="18">Degi-inigwele, we-nuu, sakan-nallaa-imakdele, degi, abarmakde-sogele, molimarba bur bule abarmaked, dule-moligi-abarmakedgi burgued. </v>
<v b="JOB" c="39" v="19">”¿Ar be, molimarga gargangued uksasi? ¿Ar be moliga sailagia nasiksabarsi? </v>
<v b="JOB" c="39" v="20">¿Ar be, moli ses-ichomakeyobi be imaksasi? ¿Ar be we-moli, sabsur-e-bunnogedgi emar-ogwayed be imaksasi? </v>
<v b="JOB" c="39" v="21">Moli sabsur-annanagusdaed, e-gargangued-nikadba weligwar itonadaed, deyobi, neba-naidbali, ise-abarmakar naddaed. </v>
<v b="JOB" c="39" v="22">Moli dobed wissulid, ibmar dobsulid, urwelenaile, es-suid-abin sikirmaksulid. </v>
<v b="JOB" c="39" v="23">Sigumar moli-dikargi-nanaidi gornanaid, arbon-suarmar, degi, eswarmar-moli-dikargi-nanaidi, dakarmaknanaid. </v>
<v b="JOB" c="39" v="24">Sabsur-abarmakedbali, dikasur-abarmakdedaed. Gar-gotele, gege bar galeged. </v>
<v b="JOB" c="39" v="25">Ar moli gargote-itogele, abarmakega aka binnasur-bunnogar-gotedaed. Bila-onolenaile, dikasuli magar-itoged, bilagi-dulemar-oimaknanaile, dikasur magar-itobalid. </v>
<v b="JOB" c="39" v="26">”¿Ar bee be, noomar-gukuega imaksa? ¿Ar be-binsaedba noomar dad-nakwed-argan-nuedsik-gukuega be imaksa? </v>
<v b="JOB" c="39" v="27">¿Ar be-sogedbali sulubagimar dikasuli-gukuega be imaksasi? ¿Ar be-sogedbali sulubagimar matusuli e-uu-sobega be imaksasi? </v>
<v b="JOB" c="39" v="28">Ar sulubagi akwasaila-dummagan e-negga imaked, agi na e-gabed siid. A-akwasaila-dummad-birgi e-neg-gandikid siid. </v>
<v b="JOB" c="39" v="29">A-akale, bannaba na e-mas-gaega masbina ataksidaed. </v>
<v b="JOB" c="39" v="30">Sulubagi-e-mimmigan ibmar-durgan-e-ablisgi ibmeremalad. Ar bia ibdurgan-burgwar-mai-sogele, agi mula gudidaed.” </v>
<v b="JOB" c="40" v="1">Bab-Jehová, Jobʼga sunmakdebalid, weyob ega sogded: </v>
<v b="JOB" c="40" v="2">“¿Ar dule Bab-Dummad-Bur-Biriginedgi-urwenaidi, gan-bipigi Bab-Dummad-osioye binsasunde? Ar degite, we-dule, Bab-Dummad-abinsado.” </v>
<v b="JOB" c="40" v="3">Geb Job, Bab-Dummad-abin sunmakded, weyob sogded: </v>
<v b="JOB" c="40" v="4">“¿Igi an be-abin-imakosunna? Ar an dule-nuedsulid. Geg an be-abin-imaked. </v>
<v b="JOB" c="40" v="5">Bato ilagwen an sunmaksabinned, bar an sunmakosuli. Bato an ibmar sogsabinned, bar an gannar-gannar ibmar sogosuli.” </v>
<v b="JOB" c="40" v="6">Bab-Jehová burwa-gammuba Jobʼga sunmakded. Weyob ega sogded: </v>
<v b="JOB" c="40" v="7">“An-abin, machered na be san-imako. Be an-odurdakega, emisgi ani an bese ibmar egisgwelo. </v>
<v b="JOB" c="40" v="8">”¿Be an-ibmar-inniki-imaked be osulosunnode? Na be sogega, bedi ibmar inniki-imakdiiye, ¿aga be angi gwisgusunnode? </v>
<v b="JOB" c="40" v="9">¿Be-surgande an-surganyob gangude? Ar be-sunmakedde, ¿an-sunmakedyob gangu-sunmakde? </v>
<v b="JOB" c="40" v="10">”Ar deyobile, be-gangued-yeerdakleged be oyodo, be-ganguedba be-nug-dummarba be imakdo. Be-gangued-yeerdakleged be oyodo, bela-bela be-yeerdakleged be oyodo. </v>
<v b="JOB" c="40" v="11">Be-isdarsun-itodiid mer be bargae, dule-san-dummarba-itodimalad be dake, mesagwar be imake. </v>
<v b="JOB" c="40" v="12">Dule na san-bule-bule-imakdiid be dake, a-dule be obingegsae. Dule-isganamar bia gudii be dakalir, bela be obeloge. </v>
<v b="JOB" c="40" v="13">Bela we-dulemar be dige-dige imake, napa-urba ise digar be imake. </v>
<v b="JOB" c="40" v="14">Ar deyob ibmar-saele, magar an be-dakodo, be dule-buledye, be-ganguedgine be bendakleged amiye. </v>
<v b="JOB" c="40" v="15">”Be dakena, ibdula-Behemotʼye-nugad, moli-bebe-nikadyob unnila gaganbi maed, igi an be-obinnisa, deyob an we-ibdula obinnismogad. </v>
<v b="JOB" c="40" v="16">We-ibdula-e-garganguedi bela e-sorgargi, degine, e-saderba siid. </v>
<v b="JOB" c="40" v="17">E-bunnu urwaryob banamaked, e-dua-gasimar yeer gangu nikabalid. </v>
<v b="JOB" c="40" v="18">E-gar-nikadi esgoro-gordikidyobi nikad, e-nagmar esgoroyob-gangue nikad. </v>
<v b="JOB" c="40" v="19">”An ibmar-durgan-obinnisad-abargi we-ibdula emargi obinmaid. An we-ibdula oburgwebiele, sunna an oburgwed. </v>
<v b="JOB" c="40" v="20">Sapurmar-nanaidi, ega masgunned uked, a-sapurgi ibdurganmar ichomakdididamalad. </v>
<v b="JOB" c="40" v="21">We-ibdula negsichigi obunnomaidaed, masar-matagan-imbaba dukumaidaed. </v>
<v b="JOB" c="40" v="22">Sapimar-urba obunnomaidaed, gaganmar-mata-imbaba gudidaed. </v>
<v b="JOB" c="40" v="23">We-ibdula diwar-noalile, gwen bai itodasulid, diwar-Jordán e-gayase ubomaile, gwen bai itodasulid. </v>
<v b="JOB" c="40" v="24">¿Doa we-ibdula nuu-e-dakmai gaoe? ¿Doa ega asu udkoe?” </v>
<v b="JOB" c="41" v="1">Bab-Jehová weyob sogdebalid: “¿Sunna be ibdula-Leviatánʼye-nugadi, achwergi be sosale? ¿We-ibdula-e-gwabin sunna dubgi be edichale? </v>
<v b="JOB" c="41" v="2">¿Sunna e-asumurgi dub be nasiksale? ¿E-aku sunna esgoro-swiswidikidgi be boodo imaksale? </v>
<v b="JOB" c="41" v="3">Ar we-ibdula-Leviatánʼde, ¿nuedgi bese ibmar-egisosi? Ar bega sogosi, wile be an-dakye. </v>
<v b="JOB" c="41" v="4">Ar be-maiga-guega, ¿bebo igar-mesosi? </v>
<v b="JOB" c="41" v="5">¿Sikwibo-dodolegeyob be we-ibdulabo dodosale? ¿Be-bunamala egi dodogega, ega be dubgi edichale? </v>
<v b="JOB" c="41" v="6">¿Sunna dule-ibmar-ukmaladi we-ibdula uksamalale? ¿Sunna dule-ibmar-ukmaladi ibdula-Leviatán-goamakar uksamalale? </v>
<v b="JOB" c="41" v="7">¿Sunna we-ibdula-e-uka esgi-siksar be itoge? ¿Sunna arbon-suargi-makar e-nono bayosar be itoge? </v>
<v b="JOB" c="41" v="8">Ese be achaena, ebo be urwena. Ar bar be ese achaedgi binsassuliled, mer bar deyob guena gadinye be binsasaled. </v>
<v b="JOB" c="41" v="9">Mer be binsao, an we-ibdula baisursunna gaoye, unnila e-daklegedbi unnid. Ar unnila be dakdele, bato be negoedbinneled. </v>
<v b="JOB" c="41" v="10">We-ibdula-Leviatánʼse dule gege achaed. Degite, ¿doa an-abindi nabir gwisguosunna? </v>
<v b="JOB" c="41" v="11">Ar bela napneggi-ibmar-bukwadi angadbiid. Degisoggu, doa anga sogosunna, be angi ibmar ganiye. </v>
<v b="JOB" c="41" v="12">”Ibdula-Leviatán-e-malimargi an sunmakergebed, e-gargangued-dutusulidgi, e-dakleged-yeerdunguedgi an sunmakergebed. </v>
<v b="JOB" c="41" v="13">¿Doa e-ibe e-uka edarisale? ¿Doa ese warmaksale? ¿Doa e-ibe e-gaya edichabalile? </v>
<v b="JOB" c="41" v="14">Ibdula-Leviatán-e-nugarmar-swiswimakaled-dakegala, ¿doa e-ibe e-gaya-mee imakoe? </v>
<v b="JOB" c="41" v="15">Ibdula-Leviatán-e-yargan, sigu-abgaed-senigana-daklegeyob madar-madar nanaid, akwayob dachak-dachak nanaid. </v>
<v b="JOB" c="41" v="16">Bela e-ukamar-madar-madar-nanaidgi ollor naisulid, degine, burwabela egi geg doged. </v>
<v b="JOB" c="41" v="17">Bela e-ukamar-abingunanaid, ise achamakar nanaid. Gege dule e-ibe ollo-ollo imaked. </v>
<v b="JOB" c="41" v="18">We-ibdula-Leviatán asmidele, mar-ibyeyob asmied. E-ibya-gaedi, dad-ibelergaeyob gaed. </v>
<v b="JOB" c="41" v="19">E-gayabali, soo gwabunyeardaed, ditismakar soo ainiardaed. </v>
<v b="JOB" c="41" v="20">E-asa-yabali, waa bupurmakardaed, dii-gwakwarmaknaid-birgi waa-bupurmaknaidyobi bupurmakardaed. </v>
<v b="JOB" c="41" v="21">E-bunnogedgi soo ogaed, e-gaya-yabali, soo mied. </v>
<v b="JOB" c="41" v="22">Ibdula-Leviatán-e-gargangued e-dukargi siid, e-abinni bela dulemar niga argwatedamalad. </v>
<v b="JOB" c="41" v="23">E-san-nikadi sommereged, egi geg ibmar doged. E-sanmar-bur-dutugwadbela, amba selelleged. </v>
<v b="JOB" c="41" v="24">Ibdula-Leviatán-e-binasgar akwayob dutusulid, ibmar-gwag-naged-akwayob gangued. </v>
<v b="JOB" c="41" v="25">Ibdula gwisgudele, ese gwakiddamalad. Binnasurgualile, bela idu duurmakdedamalad. </v>
<v b="JOB" c="41" v="26">Es-suid egi gwisgunonikile, gege bayoged. Arbon-suarmarbela, sigubela, degi, ibmar-swiswidikidbela, gwen bayosulid. </v>
<v b="JOB" c="41" v="27">Ibdula-Leviatán esgoro-suar gaganyobi ibigwensur daked esgoro-gordikidbela urgo-nunudyob daked. </v>
<v b="JOB" c="41" v="28">We-ibdula-Leviatán sigumar dobsulid, akwamied-dubgi-akwa-milegedbela ibmar-dutukwayob daked. </v>
<v b="JOB" c="41" v="29">Mardo-dummadgi sarsolenaile, baisur-itoged, egi gagan iir-iir-gunaiyob itoged, eswar-suid-goled yeer-itodaed. </v>
<v b="JOB" c="41" v="30">Ibdula-Leviatán-e-dikarmar nugaryobi swichwi-swichwi dakleged. Unimakdedibele, gwala-esgorobiidgi neg-durwilesayob e-gannarmar megisdaed. </v>
<v b="JOB" c="41" v="31">Ibdula dii-urba-burdidele, dii-gwakwarmaknaiyob neg-imaked, ina-wawad butegi-sik-sik-imaklenaidyob neg-imaked. </v>
<v b="JOB" c="41" v="32">E-sorbali, e-igar dagudik diigi megisdaed, sailagia-sibudikidyob e-igar makumakar megisdaed. </v>
<v b="JOB" c="41" v="33">We-ibdula-Leviatán gwen ibmar dobsulid, ibdulamar we-ibdulayob-dakleged gwen nikasulid. </v>
<v b="JOB" c="41" v="34">We-ibdula-Leviatán, dule-bulegan-sogdimalad-mesagwar imaked, degine, bela ibdula-ursilimalad-e-reyga maid.” </v>
<v b="JOB" c="42" v="1">Job Bab-Jehová-abin sunmakded, weyob ega sogded: </v>
<v b="JOB" c="42" v="2">“An nue-wisid, bela be ibmar imaked. Ar be-igar-mesisad gege dule be-ibe oichoged. </v>
<v b="JOB" c="42" v="3">Be sognai gusad: ‘We doa-dule yogasaar sunmaknaiye, an-binsaed-oburnaiye.’ An yogasaar ibmar-wissuli-sunmaksadi an magar itoged. Anga ibmar-gegerdaklemaladba sunmaklenai gussoggu, an aku-itonai gusad. </v>
<v b="JOB" c="42" v="4">”Be anga sogsa gusad: ‘Emisgindi, an bega sunmakgweloye, nue be an-itogoye. An bese-ibmar-egisoedgi be an-abinsaoye.’ </v>
<v b="JOB" c="42" v="5">Unnila dulemar begi-sunmakedbi an itodidaed, an be-dakdisulid. Emisgindi, an-ibyagwar an be-daksasunnad. </v>
<v b="JOB" c="42" v="6">Degisoggu, an ibmar-sogsadi, begi-ibmar-akar-sogsasuliyob be an-dake. An bukib-itogedba, buru-abargi mellesisunnad.” </v>
<v b="JOB" c="42" v="7">Bab-Jehová bela Jobʼga sunmaksad-sorbali, Bab-Jehová, Temánʼgined-Elifazʼga sogdemogad: “Be-ibmar-sogsad an-oulusdo, be-aimar-ebogwad an-oulusmarmodo. Ar bemar angi sunmaksamaladi, gwen innikigwadba bemar sunmaksasurmalad. Ar an-mai-Jobʼdi, innikigwadba sunmaksad. </v>
<v b="JOB" c="42" v="8">”Emisgi, bemar Job-bardaknamalo, geb moli-bebe-nikad-senigana walagugle (7) anga ogumakar ukmalo, degine, sibad-wawaad-machered walagugle (7) anga ogumakar ukmarbalo. Degine, an-mai-Job anse bemarga goloed. Job bemarga anse-goloedbali, an sabsur-bemar-odurdakosulid. Bemar odurdaklegewilubbinad, bemar Jobʼyobi sunmaksasulidi, be magar itomalargebed. Ar bemar angi sunmaksamaladi, inniki sunmaksasurmalad.” </v>
<v b="JOB" c="42" v="9">Degidbali, Temánʼgined-Elifaz, Súahʼgined-Bildad, degine, Naamatʼgined-Zofar, Bab-Jehová-ega-ibmar-sogsadba imaksamalad. Agine, Bab-Jehová Job-ese-goled itosad. </v>
<v b="JOB" c="42" v="10">Job e-aimarga Bab-Dummadse-gochagua, Bab-Jehová gannar Job-ibmar-bukidar-nikuega imaksad. Bab-Dummad Jobʼga ibmar-iduar-nikusadba ilabo-wilub ega ibmar uksad. </v>
<v b="JOB" c="42" v="11">Geb bela Job-e-gwenadgana, e-bunmarse-bakale, degine, dule-magar-Job-dakmaladse-bakale, Job-dakmalagala e-negse nonigusmalad. Agine, iba-dummad onosmalad, mas gullenai gusad. Job-ogannonanai gusmalad, Bab-Jehová-egi-bonigan-bukidar-barmiargusadba mer-bar-bukib-binsaye ega sognanai gusmalad. Geb e-gwenadgan war-wargwen Jobʼga mani-gwa-gwagwen uknanai gusmalad, degine, olargan deyob ega gwa-gwagwen uksamarbalid. </v>
<v b="JOB" c="42" v="12">Bab-Jehová, Job-e-ibagan-napi-gudiidgi bur bule nued binsanai gusad. Iduar-gudigusadba bur nued gudigusad. Job bela weyob ibmar nikunonikid: Sibad-wawaad, miliambe-gakabake (14,000), moli-yargan-mureged, milinergwa (6,000), moli-bebe-nikad-abin-abinnid-napa-imumalad, miligwen (1,000), moli-uayasuid-omegan, miligwen (1,000). </v>
<v b="JOB" c="42" v="13">Job, masmala walagugle (7) nikunonibalid, degine, bunamaladina, walapaa nikunonikid. </v>
<v b="JOB" c="42" v="14">Bunolo-sailanagined Jemimaʼye onug-imaksad, sorbaliddi Cesiaʼye onug-imaksad, napiddi Keren-Hapucʼye onug-imaksad. </v>
<v b="JOB" c="42" v="15">We-Job-bunamala-e-warbaagwadi, we-yarnaidgine, omegan-bamalad-gudimaladba bur yeerdaklemalad. Job igi e-bunamalaga e-ibmar-nikad mimisa, deyobi, e-masmalaga, e-ibmar-nikad ega mimismogad. </v>
<v b="JOB" c="42" v="16">A-sorbali, Job birga-dulagugle (140) gudii gusad. Na e-mimmigan dungualid daksagusad, degine, e-wagan daksagusbalid. Wagan-yokorginmalad-yalabarmalad daksa gusbalid. </v>
<v b="JOB" c="42" v="17">Job bela ibagan-nueganbi gudii gusad, geb undar-selebagusadgi burgwenonisunnad.</v>
<v b="PSA" c="1" v="1">Dule, dule-binsaed-isganaba nanadisulile, dule-isgudimaladba akadisulile, dule-Bab-Dummadgi-dododimalad-abargi gudisulile, we-dulegi, Bab-Jehová nued binsadiid. </v>
<v b="PSA" c="1" v="2">We-dule, Bab-Jehová-Igar-Maidgi bur wergudisunnad. A-igargi, mutikidbali, ibginedbali, egi binsadisunnad. </v>
<v b="PSA" c="1" v="3">We-dule, igi sapi diwar-naba aramakgwisdae, e-iba-sogedba sanmakdedae, deyobi gued. Bela na e-ibmar-imaked ega nueganbi naddaed. </v>
<v b="PSA" c="1" v="4">Dule-isganamardi, degisulid. Igi oros-uka burwaba mileddae, deyobi, dule-isganamardi guoed. </v>
<v b="PSA" c="1" v="5">A-dule-isganamarga igar-itolealile, gwen san-onogosurmalad. Degisoggu, dule-isganamar dule-nuegan-abargisii guosurmalad. </v>
<v b="PSA" c="1" v="6">Bab-Jehová dule-nued-damalad nue-bendakmaid. Dule-isganamardi, degi-bergudmaloed. </v>
<v b="PSA" c="2" v="1">¿Ibiga dulemar-yar-baid-baidgi-bukwamalad, Bab-Jehováʼgi binsarsunna urwebukwa? ¿Ibiga dulemar Bab-Jehováʼgi-aibinedgi binsarsunna binsabukwa? </v>
<v b="PSA" c="2" v="2">Reymar-negsemamaid, Bab-Jehováʼgi aibitemalad. Dulemar-nuga-nikamalad, Bab-Jehováʼgi isdar-binsadmalad. Bab-Jehová-na-nug-imaksadgi aibitemarbalid. </v>
<v b="PSA" c="2" v="3">We-dulemar, weyob sogdemalad: “Anmar e-gangued obeloge, e-negsemaidgi anmar ollorgumala.” </v>
<v b="PSA" c="2" v="4">Bab-Jehová-Niba-Neg-Dakmaid ega alled, Bab-Dummad amargi dodoged. </v>
<v b="PSA" c="2" v="5">Bab-Jehová a-dulemarse urwed. A-dulemar, Bab-Dummad-urwedba abin gwakidmalad. </v>
<v b="PSA" c="2" v="6">Bab-Jehová weyob ega sogded: “Ani an-yar-islidikid-Siónʼye-nugadgi, an-rey an mesisad.” </v>
<v b="PSA" c="2" v="7">Bab-Jehová-Igar-Mesisad an soggwelo. Bab-Dummad weyob anga sogsad: “Be an-machi gued, emi-ibagi, an be-babga gunonikid. </v>
<v b="PSA" c="2" v="8">Anse be ibmar egise, ar bela dulemar-yar-baid-baidgi-bukwamalad an bega ukoed, yarmar-nanaid bela ugakaase an bega ukbaloed. </v>
<v b="PSA" c="2" v="9">Sabsur-gandikidba be negseoed, sianar-irgwensur-mamariddaedyobi, be a-dulemar-imakoed.” </v>
<v b="PSA" c="2" v="10">Reymar, degisoggu, wisigarmar, nue-binsaed-nikaa damalo. Dulemar-negsemamaid, ¡nue salakarmar! Bab-Jehová bega ibmar-sognaidba be damar. </v>
<v b="PSA" c="2" v="11">Bemar, Bab-Jehová-e-nug nue-itoakwaa odummomalo, ise-itoakwaa Bab-Jehová-mag-dakedgi be wergudii gumalo. </v>
<v b="PSA" c="2" v="12">Bab-Jehová-mer-urwega, E-Machi-urbalikwaa be nanamarsun. Ar Bab-Jehová bemarse-uludele, bemar sunna ese oburgwilemalad. ¡Bab-Jehová dule-egi-bensuli-nanamaladgi, nued binsadaed! </v>
<v b="PSA" c="3" v="1">David e-machi-Absalón-idu-wakindigu, we-namaked narmaksad. ¡Bab-Jehová, an-isdarmalad dogdar mergued! ¡An-isdarmalad bukidar angi aibitemalad! </v>
<v b="PSA" c="3" v="2">An-isdarmalad bukidar an-annik sogmalad: “Bab-Dummad bendakosulid.” </v>
<v b="PSA" c="3" v="3">Bab-Jehová, bedi an-isdarmalad-idu, sigu-abgaedyob be an-irwa gwisguedid. Be, an-ganguedid. Be, an-niga-ogannogedid. </v>
<v b="PSA" c="3" v="4">Bab-Jehováʼse binnasur an goled. Na e-neg-islidikid-akale, an-abin-imaked. </v>
<v b="PSA" c="3" v="5">Ar Bab-Jehová an-edarbedsoggu, an dobsuli meged, nue an gabed. Neg-oibosale, bogidikidgi an gwisgued. </v>
<v b="PSA" c="3" v="6">Degisoggu, an-isdarmalad miliambe (10,000) an-ebiris-bukwamalad, an dobsulid. ¡Bab-Jehováʼye, wis be an-itoge! </v>
<v b="PSA" c="3" v="7">¡Bab-Jehováʼye, be an-bendakdage! ¡Bab-Dummadye, an-isdarmaladgi be an-ollor-imakdage! An-isdarmalad-e-akugar be sarsodage, we-dule-isganamar-e-nugar be obatedage. </v>
<v b="PSA" c="3" v="8">Bab-Jehová, beginbi abonoleged danikid. ¡Be-sordamargi be nued-binsao! </v>
<v b="PSA" c="4" v="1">David we-namaked narmaksad. Namakmalad-e-iduedga soglenaid: We-namakleged, Neginotʼba namaklegoye. Bab-Dummad, igar-bulegan-idu be an-irwa-gwisguedid. An bese gotele, bitigi be an-itosana gadin. Bab-Dummadye, an suli-suli itoged, wis be an-bendake. Wile be an-dake. An bese-goled be an-itoge. </v>
<v b="PSA" c="4" v="2">Emide, ¿sanagwadse bemar, an-nug-oichodiidi, iemaloye be soge? ¿Sana be ibmar-igarga-gwen-guosulidgi-alamakdimaladi, be iemaloye soge? ¿Sana be gakan-igarba-nanamalad, be iemaloye soge? </v>
<v b="PSA" c="4" v="3">Be itomar, dule-Bab-Jehováʼba nue-nanadiile, Bab-Dummad, a-dulebina itogerba daed. A-ular, Bab-Jehováʼse an gotele, an-itodaed. </v>
<v b="PSA" c="4" v="4">Be sae-itoalile, nue salakarmar. Melle Bab-Dummadgi isgumalo. Mutik be gabesokalir, bogidik be-ulubgi, be ibmar-imaksadgi nue-binsamai samalo. </v>
<v b="PSA" c="4" v="5">Bab-Dummad-bese-ibmar-napiragwad-egismaidba Bab-Dummadga be ukmalo. Melle Bab-Jehováʼgi be bengumalo. </v>
<v b="PSA" c="4" v="6">Bukidar dulemar sogdidinanaed: “¿Wede doa anmarga ibmar-nued wis oyogoe?” Bab-Jehováʼye, wis be anmarga ibmar-nued oyoge, be-sabgued be anmarse-oyoge. </v>
<v b="PSA" c="4" v="7">Dulemar bukidar-masgunned-nikale, gobed-nikale, na weligwar itodidamalad. Bab-Dummad, bedi a-dulemarba bur bule weligwar-itogega be an-imaked. </v>
<v b="PSA" c="4" v="8">Bab-Jehová, ar bebi unnila an-edarbedisoggu, dobsulidgi an megidoed, bogidikidgi an gabidoed. </v>
<v b="PSA" c="5" v="1">Namakmalad-e-iduedga soglenaid: Gar-gammuba namaklegoye. David we-namaked narmaksad. Bab-Jehováʼye, an bega ibmar-sogedi, be an-itoge. Nunmakedgi an bega ibmar-biedi, nue be an-itoge. </v>
<v b="PSA" c="5" v="2">Bab-Jehová, be an-Bab-Dummad gued, be an-rey gued. Ar an bese gornaisoggu, an bese wilenaidi, nue be itosunna. </v>
<v b="PSA" c="5" v="3">Bab-Jehová, wakudaryalaba an bese-goledi be an-itodaed, wakudaryalaba an-wile-naidi, an bega sognonidaed. Be-an-abin-imakedi, an edarbedidaed. </v>
<v b="PSA" c="5" v="4">Bab-Dummad, ar bedi ibmar-isgana abesulid, Dule-isgana be-walikaa gudii guosulid. </v>
<v b="PSA" c="5" v="5">Dule-san-dummarba-imakmalad, bese gwen dogosulid. Dule-ibmar-isgana-imakmalad, nue-sae be dakdaed. </v>
<v b="PSA" c="5" v="6">Dule-gakansamalad be obelogoed. Bab-Jehová, bedi dule-gindakmalad, dule-yardakmalad, nue-sae dakdaed. </v>
<v b="PSA" c="5" v="7">Bab-Dummad, ar bedi nue-wile-an-daksoggu, andi nabir bese-goled-negse dogsunnad. Nabir an be-neg-islidikidsik sindigar-ataksii an be-nug odummosunnad. </v>
<v b="PSA" c="5" v="8">Bab-Jehováʼye, an-isdarmalad an bukidar-nikadba be-igar-innikigwadba be an-nie. Be-Igar-Maid magar-dakega be an-imake. </v>
<v b="PSA" c="5" v="9">Dule-isganamar innikigwadba sunmaksurmalad, e-ulubgi ibmar-isgana-imakedginbi binsadimalad. Yamo dule-nug-odummogar sunmakmalad, yardakar emar-obelogega, guagwar bukwamalad. </v>
<v b="PSA" c="5" v="10">¡Bab-Dummadye, a-dule-isganamar be sabsur-odurdake! Dule-isganamar yamo dule-yardaked-igar mesismalad. A-igar na dukin egi aibinega be imake. We-dulemar gannar-gannar ibmar-isgana-imakdimalad-ular, be obane. Ar ade, begi nue-gwisgusmalad. </v>
<v b="PSA" c="5" v="11">Dule-begi-bendakleged-amidimaladi, wergumarsun, degisadegu weligwar namakmarsun. Bab-Dummad, be amar-bendakdaed. Dule-be-sabgudimaladi, begi wergumarsun. </v>
<v b="PSA" c="5" v="12">Bab-Jehová, dule-ibmar-innikii-imakedgi be nued binsaoed. Bab-Jehová, be-sabedi dulega sigu-abgaedyob guoed. </v>
<v b="PSA" c="6" v="1">David we-namaked narmaksad. Namakmalad-e-iduedga soglenaid: Neginotʼba-namakoye. We-namaked, Seminitʼye nugad. Bab-Jehováʼye, melle ise-urwaledgi be sabsur-an-odurdake, melle sae-itogedgi be sabsur-an-imake. </v>
<v b="PSA" c="6" v="2">Bab-Jehováʼye, wis be wile-an-dake, ar an boniganba nue negoebied. Bab-Dummadye, be an-bendake, ar an-abagan nue-bibichis itoleged. </v>
<v b="PSA" c="6" v="3">Bab-Jehováʼye, ¿sanase be an-bendaknonikoe? Emide, an nue-naibid-dummad itonaid. </v>
<v b="PSA" c="6" v="4">Bab-Jehováʼye, be sabed-nikarbadbali, wis be an-bendakdage, mer baisur be an-dake. </v>
<v b="PSA" c="6" v="5">Ar dule-burgwarmaladdi, bar begi binsamamaisulid. Ar neg-urbardi, ¿doa be-nug odummogoe? Gwen dule be-nug odummogosulid. </v>
<v b="PSA" c="6" v="6">Bela-bela an bodiidbali, gege an sagusad. Bane-bane mutikidbali gachiyala, an ise-ogormakar maidaed. An-ibyanisbali, an-gas-megedi dinnasurgus naidaed. </v>
<v b="PSA" c="6" v="7">An-isdarmalad-nukad, an-ibya an-ibe mommoleded. An-ibya, nunmakedbali, nue bar ataksurgusad. </v>
<v b="PSA" c="6" v="8">¡Dule-isganamar! Be angi bangumala. Ar Bab-Jehová, an-bodiid itononikid. </v>
<v b="PSA" c="6" v="9">Bab-Jehová an ese wilesakwaa-gornaid an-itononikid. An-ese-gornaid an-itosad. </v>
<v b="PSA" c="6" v="10">Ar bela an-isdarmaladi, surbinsa-itodmaloed, an-isdarmaladi, bingegudmaloed. Bingegudedba wakitemaloed. </v>
<v b="PSA" c="7" v="1">David, Benjamín-wagwa-Cus-ibmar-imaksadgi Bab-Jehováʼga Sigaiónʼgi namaksad. An-Bab-Dummad-Jehováʼye, be an-bendake, ar an begi bendakleged amied. ¡Dulemar-an-balegindimaladgi be an-bendake! ¡Amargi be an-ollor-imake! </v>
<v b="PSA" c="7" v="2">Ar be an-bendaksulile, ¿doa bar an-bendakosunna? Dule-baid an-bendaked sated. Ar igi achumigur dule-ichimake, deyobi, an-isdarmalad an-imakmaloed. Ar igi achumigur dule-gunne, deyobi, an-obelomaloed. </v>
<v b="PSA" c="7" v="3">An-Bab-Dummad-Jehováʼye, we-ibmar-soggwengi nosa be an-dakdibe: An ibmar-isgana imaksadibe, </v>
<v b="PSA" c="7" v="4">an-aigi an nue-yolesdibe, an-isdarad-ibe an yogasaar ibmar-susdibe, </v>
<v b="PSA" c="7" v="5">adi, an-isdarmalad an-baleginner, akarsurdo, an-isdarmalad an-bargado, dii-dii napagi an-oburgwedse angi annamardo. An-nug-dummad-nikad obelomalar, akarsurdo. </v>
<v b="PSA" c="7" v="6">Bab-Jehováʼye, be sae-itogedba an-isdarmalad-anse-urwebukwadgi be gwisgudage. Anga be igar nabodage. An-Bab-Dummadye, anba be nague, igar-innikigwadba be anga igar naboge. </v>
<v b="PSA" c="7" v="7">Bab-Jehováʼye, dulemar-baid-baid be-asabin-ambikuega be imake. Nibnega-akar a-dulemar-e-saila-dummadga be gue. </v>
<v b="PSA" c="7" v="8">Bab-Jehováʼye, be dulemarga igar itosoggu, an-ibmar-inniki-imakdiidba be anga igar itoge, an-nossulidba be anga igar naboge. </v>
<v b="PSA" c="7" v="9">Bab-Jehová, bedi Bab-Dummad-innikigwadid, bedi dule-binsaed bela baramied. Degisoggu, dule-isganamar-e-ibmar-isgana-imakdimalad be obeloge. Dule-nuegandi, melle be osikirmakega imake. </v>
<v b="PSA" c="7" v="10">Bab-Dummad, sigu-abgaedyob an-irwa-gwisguedid, Bab-Dummad, na dule-gwage-ulubgi-inniki-binsadimalad bendakedid. </v>
<v b="PSA" c="7" v="11">Bab-Dummad, dulega igar-itogedgine, innikigwadba ega igar nabiroged, bane-bane dule-isganamar sabsur-odurdaked. </v>
<v b="PSA" c="7" v="12">Ar dule-isganamar, na e-isguedga bukib-binsasulile, amar-idu, Bab-Dummad es-suid-e-nugar ebinoed, amar-idu e-warsi guagwar dakbaloed. </v>
<v b="PSA" c="7" v="13">Ar deyopira, Bab-Dummad ibmar-dule-gindakmalad guagwar urbisbalid, sigu-sooba-gamalad sobsabalid. </v>
<v b="PSA" c="7" v="14">Dule-isgana, igar-isganaginbi binsadaed, ibmar-isgana-imakega igar amidaed, geb igar-isgana imaknonidaed. </v>
<v b="PSA" c="7" v="15">Dule-isgana, yaa-matusur akwisad. A-yaa-matusulidgi na dukin argwanoed. </v>
<v b="PSA" c="7" v="16">Dule-isgana, na e-igar-isgana-imaked egi aibinoed, e-sabsur-urwed egi aibinoed. </v>
<v b="PSA" c="7" v="17">Bab-Jehová anga igar-inniki-nabosadba, an e-nug odummogoed. Bab-Dummad-Bur-Birigined-Jehováʼga, an namaked. </v>
<v b="PSA" c="8" v="1">David namaked narmaksad. Namakmalad-e-iduedga soglenaid: Igi uva-nis-egurelealir gar-ogorledae, deyob ogoloye. Bab-Jehová, be anmar-Dummad gued. Ibiyobi bela we-napneggine, be-nugdi dummarba gue. Bela be-ganguedi nibnegse-bakale, magar-yeerdaklege be nasiksad. </v>
<v b="PSA" c="8" v="2">Be-isdarmalad-begi-yolesad-ular, burwigan-namakedgi, mimmigan-namakedgi, be-nug-odummoged-igar be mesisad. Adi, be-isdarmalad, dule-begi-gwisgudimalad, be-abin gaya-maklegar sigegar. </v>
<v b="PSA" c="8" v="3">Bab-Dummad, mogir-billigi be-ibmar-nasiksad an nue dakdele, nii-naid an nue dakdele, niisgwamar-naid an nue-dakdebalile, </v>
<v b="PSA" c="8" v="4">Bab-Dummad, an binsaddaed: “¿Wede, dule ibusunna, egi be binsanonigu? ¿Wede, dule ibusunna, be akwenonigu?” </v>
<v b="PSA" c="8" v="5">Ar dule baliwiturmarba wis yaisaale be imaksad. Napneggi, dummadga-guega, gangued-yeerdakleged bela-bela-nikuega be nug-imaksad. Degi, nug-dummarba-nikuega be imaksabalid. </v>
<v b="PSA" c="8" v="6">Bela be ibmar-obinnisadgi gangued-nika-guega be dule-imaksad. Bela e-argan-yaurgi we-ibdurgan ega be uksad: </v>
<v b="PSA" c="8" v="7">Bela sibad-wawaadmar, bela moli-bebe-nikamalad, bela ibdurganmar-sapurba-bukwamalad. </v>
<v b="PSA" c="8" v="8">Bela nuumar, bela demar-wilaganba uamar-iirmakbukmalad, degi, muu-billigi, bela ibdurganmar-bukwamalad. Bela we-ibdurgangi gangued-nika-guega, be dule-imaksad. </v>
<v b="PSA" c="8" v="9">Bab-Jehová, be anmar-Dummad gued. Ibiyobi bela we-napneggine, be-nugdi dummarba gue. </v>
<v b="PSA" c="9" v="1">David we-namaked narmaksad. Namakmalad-e-iduedga-soglenaid: Gar-goledba namakoye. Bab-Jehováʼye, bela-belad an be-nug odummogoed. Bela be-ibmar-gegerdaklemalad-imakdiidgi an sunmakoed. </v>
<v b="PSA" c="9" v="2">Bab-Dummadye, begi an werguoed, begi an yeer itogoed. Bab-Dummad-Bur-Biriginedye, be-nuggi an namakoed. </v>
<v b="PSA" c="9" v="3">An-isdarmalad be-abin wakitemalad, amar yoledapmalad, amar be-abin bela burgwismalad. </v>
<v b="PSA" c="9" v="4">Be-ologanagi be sigisad, dulemarga innikigwadba be igar naboged. A-ulale, innikigwadba be anga igar nabosad, be anba nagunonikid. </v>
<v b="PSA" c="9" v="5">Bab-Dummad, dule-yar-baid-baidgi-bukwamaladse be sabsur-ulusad, dule-isganamar be obelosad. A-dule-isganamargi dulemar bipisaale bar binsaega be imakosulid. </v>
<v b="PSA" c="9" v="6">An-isdarmalad bela bergusmalad, dule-wargwensaale gwen gudii gussulid. E-neggweburmar bela napabi nagusad, bipisaale gwen bar egi binsalegosulid. </v>
<v b="PSA" c="9" v="7">Bab-Jehováʼdi dulemarga igar-itogega e-ologanagi sigisad. Bab-Jehováʼdi degisadegu maigu guoed. </v>
<v b="PSA" c="9" v="8">Bab-Jehová dulemarga innikigwadba igar naboged, degi, dulemarga igar-innikigwadba negseed. </v>
<v b="PSA" c="9" v="9">Bab-Jehováʼye, be neg-dukuedyob dule-mesagwar-imakledimaladga gued. Ibagan-suli-suli-itolegedgi, Bab-Jehováʼye, a-dulemarga be galu-gandikidyob gued. </v>
<v b="PSA" c="9" v="10">Bab-Jehováʼye, dulemar-be-amimaladi be wargwen bipisaale metedisulid. A-ular, dule-magar-be-dakmalad begi bensurmalad. </v>
<v b="PSA" c="9" v="11">Bab-Jehová, Sión-neggweburgi negdakmaid. A-Bab-Jehováʼga namakmar. E-ibmar-dummagan-imakedgi, dule-yar-baid-baidgi-bukmaladga be sunmakmar. </v>
<v b="PSA" c="9" v="12">Bab-Dummad, be dule-gindakmalad buged-mai-imakosurdeeye sogsulid, Bab-Jehová dule-wiledimalad-ese-gornaid nue itodaed. Amar-iegodeeye sogsulid. </v>
<v b="PSA" c="9" v="13">Bab-Jehováʼye, wile be an-dake. Nue be dakena, isdar-an-dakmalad nue an-wionanaid. Melle dulemar an-oburgwega be imake, </v>
<v b="PSA" c="9" v="14">adi, Jerusalén-neggwebur-dogedgi, dulemarga an be-nug-odummogega, degine, be an-bendakedgi an weligwar-itogegar. </v>
<v b="PSA" c="9" v="15">Dule-aku-be-dakmalad na dukin yardaklesmalad. Emar-gaega, saki-odukuar-nasismaladgi, na dukin e-nag galesmalad. </v>
<v b="PSA" c="9" v="16">Bab-Jehová-igar-innikigwadbi-imaked, bela nue-magar daksamalad. Dule-isganamardi, dukin e-ibmar-isgana-imaksadgi yardakledimalad. </v>
<v b="PSA" c="9" v="17">Dule-isganamar, bela burgwed-negse seledmaloed. Dule-yar-baid-baidgi-bukmalad Bab-Dummad-ieddamalad, amar neg-urba burgwed-negse seledmaloed. </v>
<v b="PSA" c="9" v="18">Ar dule-wiledimaladdi, be degisadegu iegosulid, dule-baidse-sabsur-wiledimalad be-ibmar-edarbedimalad, berguus be imakosulid. </v>
<v b="PSA" c="9" v="19">¡Bab-Jehováʼye, nue be atake! ¡Dulemar melle begi-nakwed be imake! Dule-yar-baid-baidgi-bukmaladga be igar-itoge. A-dulemar be sabsur-odurdake. </v>
<v b="PSA" c="9" v="20">Bab-Jehováʼye, dulemar-e-niga be egwane. Dule-yar-baid-baidgi-bukmalad wisgued be imake, emarde, Bab-Dummadsurmarye, unnila dule-gumarye. </v>
<v b="PSA" c="10" v="1">Bab-Jehováʼye, ¿ibiga be angi yoggus gudii? ¿Ibiga be an-idu dukue? An bonigan-abalagi-gunaidgi, aisaar an bebina bela-bela gudidaenad. </v>
<v b="PSA" c="10" v="2">Dule-isgana na-san-bule-bule-imakedgi, sabsur dule-wileged-baregindaed. Degi-inigwele, we-dule-isgana, na dukin e-ibmar-isgana-imakedgi yoleged. </v>
<v b="PSA" c="10" v="3">Dule-isgana, sulibinsa-ibmarbina-sogedgi na san-ogannodiid. Dule-isgana, dule-ibmarbina-suli-suli-itodimalad-e-nug ogannoged, Dule-isganadi, isdar be-daked. </v>
<v b="PSA" c="10" v="4">Bab-Dummadye, dule-isgana bule-bule-san-imakedbali, be-amisulid. Bipisaale begi binsasulid. </v>
<v b="PSA" c="10" v="5">Bela-ibmar-imakdele, ega ibmar-nueganbi naddaed. Bab-Dummad, we-dule-isgana, Be-Igar-Mamaidgi gwen binsadisulid, ar akusunna daked. Ar dule-isgana, mesagwar e-isdarmalad-imakdaed. </v>
<v b="PSA" c="10" v="6">E-gwagegi weyob binsadaed: “Dulemar gwen-an-oakalogosurye, bipisaale an boni nikuosurye, unnila, an weligwar gudii guoye.” </v>
<v b="PSA" c="10" v="7">E-sunmakedi, unnila dule-ukabsaedginbi sunmaked, gakansaedginbi sunmaked, dulemar-sabsur-imakedginbi sunmaked. E-gayaburba unnila emar-oakalogedginbi sunmaked. </v>
<v b="PSA" c="10" v="8">Dule-isgana emar-naibi-imakega, galimbaba gudidaed. Arbakee dulemar-argadidaed, emar-idu dukusidaed, adi, ukiar emar-oburgwegar. </v>
<v b="PSA" c="10" v="9">We-dule, igi achumigur dule-baisur-binsadiidgi-ichomakegala, e-dukued-yaba-dukusidae, dule-ganonikir, ebipiddae, deyobi, we-dule-isgana, emar-naibi-imakega gudiid. </v>
<v b="PSA" c="10" v="10">Ar deyobi, dule-e-bendakedsuli-gudiidi, dule-isganase-galenonikile, ese nue sabsur-ibitoged. </v>
<v b="PSA" c="10" v="11">We-dule-isgana ulubgi binsaed: “Bab-Dummad we-ibmargi gwen binsamaisurye. We-ibmar-mer-dakegala, e-wagar biir imakdaye. Ar Bab-Dummad neg-gunaid gwen dakmaisurye.” </v>
<v b="PSA" c="10" v="12">¡Bab-Jehováʼye, be dake! ¡Bab-Dummadye, be-gangued be oyoge! ¡Melle be dule-wilediid iege! </v>
<v b="PSA" c="10" v="13">¿Ibiga we-dule-isganade, e-sunmakedgi mesagwar be-imakosunna? ¿Ibiga we-dule-isganade, ulubgi binsaosunna: “Bab-Dummad gwen anga akar sogosurye?” </v>
<v b="PSA" c="10" v="14">Bab-Jehováʼye, ar bedi bato neg-gunaid daksad, sabsur-ibitonanaid bato be daksad, nunmakedba-galitonanaid be daksad. Ar bedi, sogedba be we-ibmar nudakoed. Dule-ibmar-suli-gudimaladi, begi bensur gudimalad. Ar be, dule-sergan-sated-bendakedid. </v>
<v b="PSA" c="10" v="15">¡Bab-Dummadye, dule-isgana-ibe be e-gangued-osuloge! ¡Dule-isgana e-isgued-imakedba be sabsur odurdake! ¡We-dulemar we-napneggi-obelogedse be imake! </v>
<v b="PSA" c="10" v="16">Bab-Jehováʼye, be degisadegu Reyga maid. Dulemar-aku-be-dakmaladdina, be-yargi bela obelolemaloed. </v>
<v b="PSA" c="10" v="17">Bab-Jehováʼye, dule-wilegana-bese-goled be itodaed. Dule-wilegana-e-niga be ogannodaed. Bese ibmar-egisder ega be ukdaed. </v>
<v b="PSA" c="10" v="18">Bab-Jehová dule-sergan-satedga, degi, dule-wiledimaladga, igar-innikigwad imakdaed, adi, dule-we-napnegginmaladi, melle bar emar-wiodii gumalagar. </v>
<v b="PSA" c="11" v="1">David we-namaked narmaksad. Namakmalad-e-iduedga soglenaid. Bab-Jehováʼgi, an bendakleged amied. Degisoggu, ¿ibiga anga sogmalosunna, sikwiyob yalaganba be wakinye? </v>
<v b="PSA" c="11" v="2">Be dakmala, dule-isganamar e-warsi guagwar ganimalad, e-sigu guagwar warsigi-yoi ganimalad. Dule-gwage-innikii-gudimaladgi sigu-miega, negsichigi dukuar gwichimalad. </v>
<v b="PSA" c="11" v="3">Ar we-napneggi, igar-innikii-selemaid-bergudele, dule-innikidaed, geg bar ibmar imaked. </v>
<v b="PSA" c="11" v="4">Bab-Jehová, e-neg-islidikidgi maid. Bab-Jehová, nibneggi ologanagi siid, e-ibyagwar dulemar-ibmar-imaked nue-dakmaid. </v>
<v b="PSA" c="11" v="5">Bab-Jehová, dule-innikidaed, degi, dule-isganadaed bela baramied. Bab-Jehová, dule-sabsur-emar-imakdiidgi-wergudiid isdardaked. </v>
<v b="PSA" c="11" v="6">Bab-Jehová, dule-isganamargi, soo azufreʼba-mesa odegoed. Dule-isganamar bela burwa-ueregedba burgwemaloed. </v>
<v b="PSA" c="11" v="7">Bab-Jehová, dule-innikigwadid, igar-inniki-maid-sabedid. A-ulale, dule-inniki-nanadiiddi, Bab-Jehová-e-wagar dakoed. </v>
<v b="PSA" c="12" v="1">David we-namaked narmaksad. Namakmalad-e-iduedga soglenaid: We-namakleged, Seminitʼba namaklegoye. Bab-Jehováʼye, be anmar-bendake. Dule-be-sogedba-nanamalad bergusad. We-napneggine, dule-napiragwad bar-daklesulid. </v>
<v b="PSA" c="12" v="2">Dulemar na muchub-muchub gakangi sunmakmalad, nue-nabiridyob sunmakmalad. Asginbi nued sunmakmalad, ulubgindi, emar-yardakedgi binsamalad. </v>
<v b="PSA" c="12" v="3">Bab-Jehováʼye, dule-nue-nabiridyob-sunmakmalad, bela be obeloge. Dule-san-dummarba-sunmakmalad, bela be osuloge. </v>
<v b="PSA" c="12" v="4">We-dulemar sogdimalad: “Sunmakedgi anmar dulemargi obinoed. Aga anmar gwabin-duku nikasursi. Anmar-gwabin-duku dule-baidgadsulid. ¿Degite, doa anmargi obinosunna? Dule anmargi-obined sate.” </v>
<v b="PSA" c="12" v="5">Emide, Bab-Jehová, bede soged: “Dule-e-bendaked-satemalad mesagwar-imaklediid-ular, an gwisguoye. Dule ibmar-sate-gudimaladba bela-belad-bodimalad, an bendakoye.” </v>
<v b="PSA" c="12" v="6">Bab-Jehová-gayaburba isedar-swilimakaledid. Igi mani swilimakar-imaklegega, soo-yagi gannar-gannar ilagugle (7) dulege, aba bur bule Bab-Dummad-gayaburba swilidik gued. </v>
<v b="PSA" c="12" v="7">Bab-Jehováʼye, bebi-unnila dule-isganamar-idu, be anmar-edarboed. We-dule-isganamar-idu, degisadegu, be anmar-irwa gwisguoed. </v>
<v b="PSA" c="12" v="8">Dule-isganamar anmar-ebirdiile, bee be anmar-edarboed. We-napneggi igar-isganamar bur yeerdaklealile, bee be anmar-bendakoed. </v>
<v b="PSA" c="13" v="1">David we-namaked narmaksad. Namakmalad-e-iduedga soglenaid. Bab-Jehováʼye, ¿sana be angi wis binsanonikoe? ¿Sana be anse wis wagar oyononikoe? </v>
<v b="PSA" c="13" v="2">¿Sana an bane-bane-surbinsa-itodiid anga berguoe? ¿Sana an ulubgi-nunmak-itodiid anga berguoe? ¿Sanadse an-isdarad angi obindii guoe? </v>
<v b="PSA" c="13" v="3">Bab-Jehováʼye, be an-Bab-Dummadid, wis be an-dake, wis be an-abin-imake, be anga niga-ogannoge. Deyob be imakele, an bar burgosulid. </v>
<v b="PSA" c="13" v="4">An-isdarad angi weligwar-itogosulid. Weyob sogosulid: “Anse galakusye.” </v>
<v b="PSA" c="13" v="5">Ar andi, be-sabgued-dummarba-nikadgi bensulid. Be-an-abonogedgi an weligwar itoged. </v>
<v b="PSA" c="13" v="6">Bab-Jehováʼye, an bega namaked, Be nued-angi-binsamaidba, an bega namaked. </v>
<v b="PSA" c="14" v="1">David we-namaked narmaksad. Namakmalad-e-iduedga soglenaid. Dule-binsaedsulidaed, weyob e-gwagegi sogdiid: “Bab-Dummad maisulid.” Dulemar nue-isgus gudimalad, unnila ibmar-isganabi imakdimalad. Dule-wargwensaale, ibmar-nued-imaked gudisulid. </v>
<v b="PSA" c="14" v="2">Bab-Jehová nibneg-akale, dulemar-napneggi-gudimalad dakmaid, abakale, dule-gwensak magar-neg-itoged gudiile, abakale, dule-gwensak magar-Bab-Dummad-dakbied gudiile. </v>
<v b="PSA" c="14" v="3">Degi-inigwele, dulemar Bab-Dummadgi bela bangus gudimalad, dule ibmar-nued-imaked gwen wargwensaale, gudisulid, bela nue isgus gudimalad. </v>
<v b="PSA" c="14" v="4">¿Ar dule-isganamar na ibmar-isgana-imakdimalad, nue wismalansursi? Ar nue wismalanad. Emide, igi dulemar madu-gunmala, deyob an-dulemar ese dolediid. We-dule-isganamar, gwen bipisaagwar Bab-Jehováʼse gordisurmarbalid. </v>
<v b="PSA" c="14" v="5">Emisgindi, be dakmalana, emide, wawanmakbukwad. Ar Bab-Dummaddi dule-innikidamaladba gudisoggu, dule-isganamardi, dobgubukwad. </v>
<v b="PSA" c="14" v="6">Dule-isganamar dule-wilemalad-e-igar obured, degi-inigwele, dule-wilemaladdi Bab-Jehováʼgi bendaklegoed. </v>
<v b="PSA" c="14" v="7">Bitigi Bab-Jehová, Israel-dulemarga abonoleged-igar, Sión-yala-akale, barmialina gadin. Bab-Jehová na e-dulamar-galesbukwad, gannar na e-yarse-senonikile, Jacob-e-wagan wergudmaloed, Israel-dulemar weligwar itodmaloed. </v>
<v b="PSA" c="15" v="1">David we-namaked narmaksad. Bab-Jehováʼye, ¿doa bese-goled-neg-selegedgi nabir mai guoe? ¿Doa be-yar-islidikidgi nabir gudii guoe? </v>
<v b="PSA" c="15" v="2">Unnila weyob-damaladbi gudii guoed: Dule-inniki-nanadiid, dule-igar-innikigwad-imakdiid, dule-napiragwadba-ibmar-soged. </v>
<v b="PSA" c="15" v="3">Dule-baidgi-wissur-gakansaed, dule-aimar-naibi-imakdisulid, dule-emar-mesagwar-imakdisulid. </v>
<v b="PSA" c="15" v="4">Dule, dule-Bab-Jehováʼse-obanlesad obanmogad. A-dule, Bab-Jehová-dobekwaa-nanadiid-e-nugdi ogannoged. Dule, ibmar-imakoye-sogsad, ega nuedga-guosur-inigwele, imakedse-daed. </v>
<v b="PSA" c="15" v="5">Dule, dule-baidga mani-uksale, e-gaka egi-onosulid. Dule, dule-ibmar-oakalossulidgi-aibinega dule-baiganse manigi-bakledisulid. Ar dule weyob-daedi, bipisaale gwen galakuosulid. </v>
<v b="PSA" c="16" v="1">David namaked-Mictam narmaksad. Bab-Dummadye, be an-bendake, an begi dukued amidiid. </v>
<v b="PSA" c="16" v="2">Bab-Jehováʼga an sogsad: “Bebi unnila be an-Dummadga-guye, dule-baidgi ibnued an amisurye, unnila beginbi ibnued an amiye.” </v>
<v b="PSA" c="16" v="3">Dule-gwage-swilidikmalad we-yargi-bukmaladgi an yeer-itoged. Dule-gwage-inniki-gudimaladgi an yeer-itoged. </v>
<v b="PSA" c="16" v="4">Dulemar ibmar-bab-dummadyob-imaklemaladga nue-alamakdimaladdi, dukin nunmaked-onasguega imakdimalad. Andi, ibmar-bab-dummadyob-imaklemaladga ablis-uklegedi, bipisaale gwen ukosulid. An-gwabindukubela, gwen e-nug biosulid. </v>
<v b="PSA" c="16" v="5">Bab-Jehová, bela ibmar-nueganba be anga ibmar-biriginedga gued. Be angi doggus ise-nued-binsamaid. An-san-burba, bela be-argan-yaurgi siid. </v>
<v b="PSA" c="16" v="6">Napa-nuegan be anga uknonikid, napadar-nued be anga daksad. </v>
<v b="PSA" c="16" v="7">Bab-Jehová-anga-binsaed-ukmaid-nug an odummogoed. E-binsaedi, mutikidba an-ulubgi, anga ibmar-soge an itodaed. </v>
<v b="PSA" c="16" v="8">Gusgu Bab-Jehováʼse an idaked, ar anba-gudiguad. Ar an-yalaba gwichigusoggu, dule gwen an-oakalogosulid. </v>
<v b="PSA" c="16" v="9">A-ulale, an-gwagegi an yeer-itoged. Bela an-ulubgi an weligwar itoged. Bela an-san-burba begi-bensuli gudii guoed. </v>
<v b="PSA" c="16" v="10">Gwen be an-san-burba neg-uangi oyogsaosulid, ar be-mai-gwage-swilidikid-e-mui gwen neg-uangi onunsaega be imakosulid. </v>
<v b="PSA" c="16" v="11">Igar-nuedba-gudigued be anga oyosad, be-asabinni bela-belad weligwar-gudii be an-imaked. Be-yalaba degisadegu-gudiid an yeer-itoged. </v>
<v b="PSA" c="17" v="1">David, Bab-Dummadse goled. Bab-Jehováʼye, an bese napiragwadgi wilesagwa-goledi, wis be an-itoge. An bese-binnasuli-goledi, be an-itoge. An bese-goledi, nue be itoge, yamo an be-yardaknaisulid. </v>
<v b="PSA" c="17" v="2">Bab-Dummadye, be ibmar-innikigwad-magar-daked-ular, bee be an-bendakedga gue. </v>
<v b="PSA" c="17" v="3">Be an-binsaed nue-dakdaed. Mutikidba an nue-ulubgi-binsamaid be baramidaed. Nue be an-wilubdaksad, ibmar-isgana be angi amissurgusad. An na sogsad, an-sunmakedgi an begi isguosurye. </v>
<v b="PSA" c="17" v="4">Be-igar-nued-mesisad-ular, dulemar-baigan-daedyobi an dasulid, ibmar-isgana-imakedgi an nanadisulid. </v>
<v b="PSA" c="17" v="5">Be-Igar-Maidba bur an nanadiid, a-igargi gwen an bangudisulid. </v>
<v b="PSA" c="17" v="6">Bab-Dummad, ar be an-abin-imakdasoggu, a-ular, an bese binnasuli goled. Wis be an-itoge, an bese-goled nue be itoge. </v>
<v b="PSA" c="17" v="7">¡Be-sabed-sunsoged be anga oyoge! Dulemar begi-bendakleged-amididamaladi, dulemar-isganamarse baregilledidamaladi, a-dulemar, be-ganguedgi be bendakdaed. </v>
<v b="PSA" c="17" v="8">Ar dule-isganamar angi dummad-yolenanaisoggu, igi be-ibyagwag na be akwe, deyobi, be an-akwemoga. </v>
<v b="PSA" c="17" v="9">Ar dule-an-oburgwebimalad bato an-walik guakwaa gudimarsoggu, igi gannir e-sakan-urba na e-mimmigan odukue, deyobi, be an-odukumoga. </v>
<v b="PSA" c="17" v="10">A-dulemar, dule-wiledaked satemalad, unnila na san-dummarba-imakedgi sunmakmalad. </v>
<v b="PSA" c="17" v="11">An-isdarmalad-an-baregindimalad an-walikagusad, angi ukiar sabsur-yolemalaga, guakwaa gudimalad. </v>
<v b="PSA" c="17" v="12">Achumigur mas-gabiedyobi, an-isdarmaladde anbina gudimalad. Achumigur e-mas-gaega balidakagwar maidaedyobi, anbina gudimalad. </v>
<v b="PSA" c="17" v="13">Bab-Jehováʼye, ginebinne, an-isdarmalad-abin be nodage, an-isdarmalad be obelodage. Bab-Dummadye, be an-abonogega, be-es-suidgi an-isdarmalad be oburgwedage. </v>
<v b="PSA" c="17" v="14">Bab-Jehováʼye, be-gangued-nikadba, an-isdarmaladgi be an-onoge. We-dulemar unnila we-napnegginbi ibmar-nika gudimalad. We-dule-isganamar, be-ibmar-nuegan nue-nika gudimalad. E-mimmigan, e-babgan-sorba, a-ibmar-nuegan abingadimarmogad. Degine, e-wagangarmoga bela ibmar-nuegan obine abingadimarmogad. </v>
<v b="PSA" c="17" v="15">Bab-Jehováʼye, andi, ibmar-oakalossurye be angi-sogsadba, an be-wagar dakoed. Sikwas an be-wagar-daksale, bato gusbin an itogoed. </v>
<v b="PSA" c="18" v="1">Bab-Dummad-e-mai-David, Bab-Jehováʼga we-namaked narmaksad. Deunni, Bab-Jehová Saúlʼgi David-bendaknonigu, degi, e-isdarmaladgi bendaksabargu. David weyob Bab-Jehováʼga sogded: Bab-Jehováʼye, nue an be-sabed, be an-niga-ogannoged maid. </v>
<v b="PSA" c="18" v="2">Bab-Jehováʼye, be an-akwasailaga gued. Be an-garganguedsoggu, an begi bensulid. Bab-Jehováʼye, be an-neggandikidid. Sigu-abgaedyob be an-idu bonigan-irwa gwisgued. Be-garganguedgi be an-bendaked. Bebi unnila bonigan-idu an-odukued-birigined maid. Bab-Jehováʼye, be an-ollor-imakedid. Bonigangi be an-ollor-imakdiid. Ar an bese gotele, an-isdarmaladgi-nakwega be an-imaked. </v>
<v b="PSA" c="18" v="3">Bab-Jehováʼye, be-nug an ogannoged, ar be-nug innikigwadba odummoleged maid. Bab-Jehováʼye, an-isdarmaladgi an bendaklegoed. </v>
<v b="PSA" c="18" v="4">Burgwed-igar nue an-ebiris gunaid. Diwar-dummad-nomaiyobi, burgwed angi gwisgunonikid. </v>
<v b="PSA" c="18" v="5">Bato an gachiyala megis-itoged, gwillo angi-biles-maiyob an itoged, gwen bar san-onoged an itosulid. Burgwed-igar, an-idu saki-milesnaiyob naid. </v>
<v b="PSA" c="18" v="6">An surbinsa-itodiidgi Bab-Jehováʼse an gote gusad, Bab-Dummadse ise-gollar an imaksad. Agine, e-neg-akale, an-itononikid. Bab-Jehováʼse-an-gornaidi, e-uayagwar an-itosad. </v>
<v b="PSA" c="18" v="7">Bab-Jehová-uludgua, neg giglimakded, yar-sailagan-mamaidse-bakale, giglimakded. </v>
<v b="PSA" c="18" v="8">Bab-Jehová-bunnodedbali waa bupurmakded, e-gaya-yaba soo-gwabunyeded, ginnitibi soo-mialid. </v>
<v b="PSA" c="18" v="9">Bab-Jehová mee mogir-egasad, geb abali aidealid, mogir-gudureged-birgi aidealid. </v>
<v b="PSA" c="18" v="10">Bab-Jehová baliwitur-querubinʼye-nugad-birgi-sii, mogir-imbaba nadapid. Burwa-gandik-gormaidba gukumai gualid. </v>
<v b="PSA" c="18" v="11">Bab-Dummad neg-gudureged-abargi nadapid. E-irwa mor-dummad-naiyob mogir nagusad. We-mogir dii-dummad-widanikiyob dakle sigisad. </v>
<v b="PSA" c="18" v="12">Bab-Jehová-sabsur-gadedbali, mogirmar aisakided, mogirmar dii-akwamaryob mileded, sogunmar ginnitibi mileded. </v>
<v b="PSA" c="18" v="13">Bab-Jehová nibneg-akale, mogirmar-dii-akwamaryob-milemaid-abalagine, sogunmar-ginnitibi milemaid-abalagine, mala-gollomakmaiyob binnasuli sunmakded. Bab-Jehová-Bur-Birigined-e-sunmaked bela neg-gaded. </v>
<v b="PSA" c="18" v="14">Bab-Jehová sigu-milegeyob e-isdarmaladgi mar-odealid. Bab-Dummad e-isdarmalad-oduurmaksad, e-isdarmalad-oabarmakega imaksad. </v>
<v b="PSA" c="18" v="15">Bab-Jehová, be-uludedbali demar-urba-napa-naid mag-dakle gunonikid. Bab-Jehová, be-bunnodedbali, napasaila daled gunonikid. </v>
<v b="PSA" c="18" v="16">Bab-Jehová nibneg-akale, anse e-argan oyononikid. An demar-wilagi-gundilenai an-ononnonikid. </v>
<v b="PSA" c="18" v="17">Bab-Jehová an-isdarad-buledgi an-bendaksad. Bab-Jehová isdar-an-dakdimaladgi, an-ollor-imaknonikid. An-isdarmalad-angi-obinmaladgi an-abonononikid. </v>
<v b="PSA" c="18" v="18">Boniganba-an-galitonaidgi an-isdarmalad angi gwisgunonikid. Agine, Bab-Jehová an-bendaknonikid. </v>
<v b="PSA" c="18" v="19">Bab-Jehová wile-an-dakedbali, an-bendaknonikid, neg-nuedgi an-ogwisgunonikid. </v>
<v b="PSA" c="18" v="20">Bab-Jehová an ibmar-nued-imakedba anga ibmar-nued uked. Ibmar-isgana-imakdisulidba nued angi binsaed. </v>
<v b="PSA" c="18" v="21">Ar Bab-Jehová-Igar-Maidba an gudiid, ibmar-isgana an imakdisulid, Bab-Dummadgi an bangudisulid. </v>
<v b="PSA" c="18" v="22">Ade, bela e-igar-uksad an nue-gasa gudiid, e-Igar-Maidgi an bangudisulid. </v>
<v b="PSA" c="18" v="23">Bab-Jehováʼga sogedba an gudiid, ibmar-isgana-imaklegedgi an na san-bargas gudiid. </v>
<v b="PSA" c="18" v="24">Bab-Jehová an ibmar-nued-imakedba anga ibmar-nued uked. Ibmar-isgana-imakdisulidba nued angi binsamaid. </v>
<v b="PSA" c="18" v="25">Bab-Jehová, dule-beba-bane-bane-inniki-nanadiidgine, egi be bane-bane inniki damogad. Bab-Jehová, dule-igar-innikigwadba-nanadiidga, ega be inniki ibmar-imaked. </v>
<v b="PSA" c="18" v="26">Bab-Jehová, dule-bega-gakansasulidga, be gakansasurmogad. Be dule-emar-yardakedgardi, e-igar e-ibe be obured. </v>
<v b="PSA" c="18" v="27">Bab-Jehová, dulemar na-san-bipi-imakdimalad, bonigangi-obinega be imaked. Dule-na-san-dummarba-imakdimaladdina, be sabsur-wioged. </v>
<v b="PSA" c="18" v="28">Bab-Dummad-Jehová, be dula-gudii an-imaked. Bab-Jehová, an bonigan-abalagi-gudiidgi, san-burba-dula-gudii be an-imaked. </v>
<v b="PSA" c="18" v="29">Bab-Jehová, be-an-bendakedbali, sordamar-danar-bila-onomalad an ogilogoed. An-Bab-Dummad, be-an-bendakedbali, neggweburmar-galu-matusulid-nikad an obelogoed. </v>
<v b="PSA" c="18" v="30">Bab-Dummad-e-ibmar-imakedi innikigwad imaked, e-gayaburba sunsogedid. Bab-Jehová dule-egi-dukumaladga sigu-abgaedyob gued. </v>
<v b="PSA" c="18" v="31">¿Doa Bab-Jehováʼyob Bab-Dummadga mai? Dule sate. Unnila Bab-Jehováʼbi maid. ¿Doa Bab-Dummadyob-gangued mai? Dule sate. Unnila Bab-Jehováʼbi maid. </v>
<v b="PSA" c="18" v="32">Bab-Jehováʼbi unnila anga gargangued ukmaid, Bab-Dummadbi dobsuligudii an-imaked. </v>
<v b="PSA" c="18" v="33">Bab-Dummad goe-sapur-abarmakedyob an-oabarmaked, yar-billiganaba geg baparmakega an-imaked. </v>
<v b="PSA" c="18" v="34">Bab-Jehová an-surgan ogannoged, adi, an nabir bila-onogegar. Bab-Jehová an-swidamar ogannoged, adi, nabir warsi-esgoro-gordikidbiid an dopee imakegar. </v>
<v b="PSA" c="18" v="35">Sigu-abgaedyob be an-irwa gwisgued, be-garganguedgi be an-bendaked. Be nued-angi-binsaedba nasguega be an-imaked. </v>
<v b="PSA" c="18" v="36">Bab-Jehová, an nabir nanaega, melle an aimukuega, anga be neg-ollor-dummad nasiksad. </v>
<v b="PSA" c="18" v="37">An an-isdarmalad-baregitegusgua, an indaksasulid, an bargadapid. Bela an-isdarmalad-obelogedse an imaksad. </v>
<v b="PSA" c="18" v="38">Bela-bela an an-isdarmalad naibi-imaksad, degisoggu, gege bar angi gwisgu gusmalad. An-isdarmalad anse nue-galakusmalad. </v>
<v b="PSA" c="18" v="39">Bab-Jehová, bila-onogega be an-ogannosad, an-isdarmalad anse-ibitogega be imaksad. </v>
<v b="PSA" c="18" v="40">An-isdarmalad anse-galakudedba, wakinnega be imaksad. Deyob isdar-an-dakdimalad an obelosad. </v>
<v b="PSA" c="18" v="41">An-isdarmalad aisaar dule-e-bendakegala, emarse gornanai gusmalanad, dule-e-bendaked sate gusmalad. Bab-Jehováʼse gochamalanad, Bab-Jehováʼdi abin-imaksasulid. </v>
<v b="PSA" c="18" v="42">An-isdarmalad anse sanyob ichi-ichi gusad. Amar ukub burwa-abin-mileddaedyob anse gusmalad, sabsur-enalenai anse gusmalad. </v>
<v b="PSA" c="18" v="43">Bab-Jehová, dule-angi-urwedimaladgi be an-bendaksad, dule-yar-baid-baidgi-bukwamalad-e-dummadga be an-imaksad. Dulemar-aku-an-dakmalad an-maiga gunonimalad. </v>
<v b="PSA" c="18" v="44">Ibmar-imakoye an sogsale, a-dulemar, yog anba ibmar-imakar damalad. Wemar-Israel-dulesurmaladi, an-nug odummodimalad. </v>
<v b="PSA" c="18" v="45">We-Israel-dulesurmaladi, an-gaya-itosale, nig-argwate damalad, e-dukued-yaba-bukwa-noarmalale, wawanmakdani noardamalad. </v>
<v b="PSA" c="18" v="46">¡Bab-Jehová dula-mai! ¡Bab-Jehová, unnila bebi an-bendaked maid! ¡Be-nug an odummosun! Bab-Jehová, be an-abonogedid. Be-nug bela-bela odummolesun. </v>
<v b="PSA" c="18" v="47">Bab-Dummad anga an-isdarmalad-buged-mai imaksad, Bab-Dummad, dule-yar-baid-baidgi-bukmalad an-maiga-gumalaga anga imaksad. </v>
<v b="PSA" c="18" v="48">Bab-Dummadye, an-isdarmalad-angi-gwisguargua, be an-abonononikid. An-isdarmaladgi-obinega be an-imaksad, dule-ursilimaladgi be an-ollor-imaksad. </v>
<v b="PSA" c="18" v="49">Degisoggu, Bab-Jehová, Israel-dulesurmalad-abargi an be-nug ogannoged, Be-nug-odummogegala an namaked. </v>
<v b="PSA" c="18" v="50">Bab-Jehová, e-rey bela-bela e-isdarmaladgi-obinega na imaked. Na nug-imaksa-gudiidga, e-sabgued oyoged. Davidʼga, degi, e-waganga, e-sabgued oyoged. Degisadegu, e-sabgued ega oyodii guoed. </v>
<v b="PSA" c="19" v="1">David we-namaked narmaksad. Namakmalad-e-iduedga soglenaid. Mogir-naidi, Bab-Dummad-e-gangued-yeerdaklegedgi sunmaknaid. Mogir-billi-aradgi bela-ibmar-naidi, Bab-Dummad-e-ibmar-obinnisad oyonaid. </v>
<v b="PSA" c="19" v="2">Bela-ibmar-naidi, bane-bane ibginedbali, Bab-Dummad-e-gangued-yeerdaklegedgi na sunmaknanaid, Bela-ibmar-naidi, bane-bane mutikidbali, Bab-Dummad-e-gangued-yeerdakleged na barsognanaid. </v>
<v b="PSA" c="19" v="3">We-ibmarmar duleyob-sunmaksur-inigwele, ibmar-bisurmar-inigwele, e-gaya-goled-itolesur-inigwele, </v>
<v b="PSA" c="19" v="4">we-ibmarmar-naid-e-sunmakedi, napneggi bela itoleged, bela napneg-dirbir-naid-ugakaase warmaked. </v>
<v b="PSA" c="19" v="5">Bab-Dummad dad-ibelerga mogir-billigi neg-nasiksad. Ar igi machered-ome-nikusad neg-oibosale, e-gabedneggi weligwar-noardae, deyobi, dad-ibeler wakudaryalaba noardaed. Ar Igi dule-abarmaked abarmaksokalir, yeer-itodae, deyobi, dad-ibeler nakwiardaed. </v>
<v b="PSA" c="19" v="6">Dad-ibeler mogir-billi-nagagi nakwidagogu, mogir-billi-bergunaidse argwandapdaed. Dad-ibeler-e-ueregedgi ibdula gwen dukuosulid. </v>
<v b="PSA" c="19" v="7">Bab-Jehová-Igar-Maidi, napiragwadid, dule-burba-ogannogedid. Bab-Jehová-Igar-Maidi, sunsogedid, egi geg benguleged. Bab-Jehová-Igar-Maidi, dule-binsaedsulidaed binsaed-ibedga imaked. </v>
<v b="PSA" c="19" v="8">Bab-Jehová-Islidik-Igar-Mesisad innikigwadid, gwage-weligwar dule-saed. Bab-Jehová-e-Igar swilidikidid, magar-ibmar-itoge dule-imaked. </v>
<v b="PSA" c="19" v="9">Bab-Jehová-dobee-nanaed-igar swilidikidid, degisadegu mai guoed. Bab-Jehová-igar-naboged, napiragwadid, bela innikigwadbiid. </v>
<v b="PSA" c="19" v="10">Bab-Jehová-e-Igar orba bur bule nuedid, or-nuedba bur bule e-bina sogleged. Bab-Dummad-e-Igar achanisba bur bule ochigwad, achanis-aryomaidba bur bule osidikid. </v>
<v b="PSA" c="19" v="11">Be-Gayaburba anga iduakwaa ibmar-soged: “Nue salakarye.” Ar dule a-Gayaburbaba ibmar-imakele, bukidar ibmar-nuegan nikuoed. </v>
<v b="PSA" c="19" v="12">¿Doa e-nodiid na magar-itoge? Bab-Jehováʼye, ibugi an begi nodidibe, an na wissulid. Agi be an-ollorsae. </v>
<v b="PSA" c="19" v="13">Deginbali, an yamo-begi-yoledaedgi, be an-ollorsabali. We-isgued mer angi obined be sae. Adi, dulemar bar angi sunmakosulid, bar an isgued-dummad imakosulid. </v>
<v b="PSA" c="19" v="14">Bab-Jehová, be an-edarbedid, be an-odukuedid. Degisoggu, an-sunmaked be yeer-itosana gadin, ulubgi-an-binsaed be yeerdaksana gadin. </v>
<v b="PSA" c="20" v="1">David we-namaked narmaksad. Namakmalad-e-iduedga soglenaid. Dobedba be suli-suli itogele, Bab-Jehová be-itogena gadin. Jacob-e-Bab-Dummad-nuggi, be bendaklegena gadin. </v>
<v b="PSA" c="20" v="2">Bab-Jehová e-neg-islidikid-akale, bega bendakleged barmidagena gadin. Bab-Dummad Sión-yar-akale, be-bendakena gadin. </v>
<v b="PSA" c="20" v="3">Ega be ibmar-ukedi, Bab-Dummad bela insaena gadin, ega be ibmar-ogumakar-ukedi, be-abin nuedgi abingaena gadin. </v>
<v b="PSA" c="20" v="4">Be ibmar-abediidbali, Bab-Dummad bega ukena gadin. Be ibmar-imakedgi-binsaedi, bega bela nueganbi guena gadin. </v>
<v b="PSA" c="20" v="5">Boni-dummagangi be obichale, anmar weligwar-itogedba oimakdemaloed. Anmar-Bab-Dummad-nuggi, olo-bander omemmermakdemaloed. Bab-Jehováʼse be ibmar-egichisadi, bela bega sogedba imakena gadin. </v>
<v b="PSA" c="20" v="6">Ar emigindi an wisdo, Bab-Jehová, e-nuggi-rey-nugsalegaled bendakoed. Bab-Jehová e-ganguedgi, bila-onolegedgi, rey-nakwemai-guega imakoed. Bab-Jehová e-nibneg-islidikid-akale, rey-abinsaoed. </v>
<v b="PSA" c="20" v="7">Dulemar gwenna-gwenna unnila moli-ur-bila-onomaladginbi bensurmalad, baigandi e-molimarginbi bensurmarmogad. Anmardina, unnila anmar-Bab-Dummad-Jehováʼgi bensurmalad. </v>
<v b="PSA" c="20" v="8">We-dulemardi nue geg gugus galakudmalad. Anmardina, amba Bab-Jehováʼgi-bensulidba ganna gudimalad. </v>
<v b="PSA" c="20" v="9">Bab-Jehováʼye, sorda-bila-onomaladgi, rey-nakwega be imako. Bab-Jehováʼye, anmar bese gotele, be anmar-abinsao. </v>
<v b="PSA" c="21" v="1">David we-namaked narmaksad. Namakmalad-e-iduedga soglenaid. Bab-Jehová, be-ganguedgi rey weligwar itoged. E-isdarmaladgi-nakwega be imaksadba, rey nue-weligwar itoged. </v>
<v b="PSA" c="21" v="2">Bab-Jehová, e-ulubgi ibmar-abediid ega be uksad. Ibmar-bese-egichisadi, mer an ega gwen ukodeeye be sogsasulid. </v>
<v b="PSA" c="21" v="3">Bab-Jehová, reygi be nued binsasad. E-nonogi, gurgin-olobiid ega be sisad. </v>
<v b="PSA" c="21" v="4">We-reyde, san-burba-dula-gudigued bese egichisad. Suitii degisadegu dula-gudiguega be imaksad. </v>
<v b="PSA" c="21" v="5">Bab-Jehová, be rey-bendakedba, rey bila-ononanaidgi-nakwega be imaksad. Be-bendakedba, e-gangued dummarba naded. Be-bendakedba, e-nug nue be odungusad. Bela-bela e-gangued-yeerdakleged reyga be uksabalid. </v>
<v b="PSA" c="21" v="6">Bab-Dummad, reygi nuedbi degisadegu be binsamaid. Eba be gudiidbali, rey weligwar itodaed. </v>
<v b="PSA" c="21" v="7">Bab-Jehová-Bur-Birigined-e-sabgued geg bergusoggu, rey a-Bab-Jehováʼgi bensulidbali, gandik megoed, onolegosulid. </v>
<v b="PSA" c="21" v="8">Bab-Jehová, be-ganguedgi bela be-isdarmalad bese galegoed, bela begi gwisgudidimalad bese galebaloed. </v>
<v b="PSA" c="21" v="9">Bab-Jehová, be nonikile, be-isdarmalad sooga be obinyoed. Bab-Jehová, be ulude-sogele, igi soo bela ibmar-obelodae, deyobi, bela be-isdarmalad bese bergumaloed, bela bese girgumaloed. </v>
<v b="PSA" c="21" v="10">Bab-Dummad, bela we-napneggi be-isdarmalad-e-mimmigan be osulogoed, dulemar-abargi bela e-anagan be sate imakoed. </v>
<v b="PSA" c="21" v="11">Amba akar be-imakbimalandibe, amba gwen be-oakalogosurmalad. Ibmar-isgana-imakega igar-amimardibe, gwen imakosurmalad. </v>
<v b="PSA" c="21" v="12">Be-warsi be-isdarmaladgi be oyodogu, be-abin yogasaar duurmakdemaloed. </v>
<v b="PSA" c="21" v="13">¡Bab-Jehováʼye, be-nug-odummolegega be-gangued be oyoge! ¡Be-ganguedgi namakar anmar be-nug odummomaloed! </v>
<v b="PSA" c="22" v="1">David we-namaked narmaksad. Namakmalad-e-iduedga soglesad: We-namaked Ajelet-Saharʼye-nugadba namaklegoye. Bab-Dummadye, ¿ibiga be an-obacha? Be an-bendakegala, ¿ibiga be angi dikasur-gunai? ¿Ibiga an-gormaknaid gwen be itosuli? </v>
<v b="PSA" c="22" v="2">Bab-Dummadye, ibginedba an bese gornadaenad, gwen be an-abin-imakdasulid. Mutikidba an bese gornadabalinad, gwen be an-abin-imakdasurbalid. An obunnodisulidba nue-geggus itolegusad. </v>
<v b="PSA" c="22" v="3">Be dule-islidikidid, Israel-dulemar bega namakmalad. </v>
<v b="PSA" c="22" v="4">Anmar-dadgan begi bensurgusmalad. Begi-bensurgusmaladba be bendaknonikid. </v>
<v b="PSA" c="22" v="5">Bese-gochamaladba be bendaknonikid. Begi-bensurgunonimargu, be obinge-imaksasulid. </v>
<v b="PSA" c="22" v="6">An dulesuliyob itoleged, napa-nus-musgimakdiidyob itoleged. Dulemar ibmar-dodogedga an-imaknanaid, bela dulemar isdarsun an-dakmalad. </v>
<v b="PSA" c="22" v="7">An-dakarmalale, anga alliardamalad. Anga akar-akar gunanai damarbalid, nono ege-ege gunanai damarbalid. Weyob sogmalad: </v>
<v b="PSA" c="22" v="8">“Bab-Jehováʼgi bensurye-sogdiid, degite, Bab-Dummad e-bendakdado. Bab-Dummadgi-wergudiiye-sogdiid, degite, Bab-Dummad-e-sunnagwad we-ibmargi e-ollor-imakdado.” </v>
<v b="PSA" c="22" v="9">Bab-Dummadye, sapidukugi-an-maigu, bee be an-odenonikid. An-nan-nukugi nue-obunnogega be an-imaksabalid. </v>
<v b="PSA" c="22" v="10">Bab-Dummadye, sapidukugi-an-maigu, be nue an-akwisad. Amba sapidukugi-an-maigu, bato be an-Bab-Dummadid. </v>
<v b="PSA" c="22" v="11">Bab-Dummadye, mer wargwen be an-mete, ar an surbinsa itoged, ar dule-an-bendaked gwen nikasulid. </v>
<v b="PSA" c="22" v="12">An-isdarmalad an-ebiris gudimalad, Basán-moli-bebe-nikad-ursirmaladyobi an-ebiris gudimalad. </v>
<v b="PSA" c="22" v="13">Igi-achumigur masbina uurmaknagusdae, igi-san-gasale, ichimaknagusdae, deyob, an-isdarmalad angi gwisgunonimalad. </v>
<v b="PSA" c="22" v="14">Dii-napagi-eolenaiyob bela an-san na itoged, bela an-garmar nue-gwatiris itolebalid. Igi-baka-gwallu soo-abin daluddae, deyob, an-ulubgi an-gwage nade an itoged. </v>
<v b="PSA" c="22" v="15">Dobedba bela an-gaya dinguded. An-gwabinse-bakale, gege bar banamakgusad. Napa-urba bato ber an megisayob na itoged. </v>
<v b="PSA" c="22" v="16">Dule-isganamar achu-soemaladyob an-ebiris gunanaid. Bela an-argan, an-nag-matarse-bakale, uudu imaksamalad. </v>
<v b="PSA" c="22" v="17">An-garmar daled daklegusad. An-isdarmaladi an-indaknanaisulid, an-ebiris an-dakbukwad. </v>
<v b="PSA" c="22" v="18">An-mormar mimismarsunnad, an-mor-suega, egi wilubdaknanai gusmalad. </v>
<v b="PSA" c="22" v="19">Bab-Jehováʼye, be an-niga-ogannogedid. ¡Mer be angi bangue! ¡Gwae be an-bendakdage! </v>
<v b="PSA" c="22" v="20">Mer es-suidse-oburgwilegega be an-imake. Dule-achumaryob-gudimaladgi be an-bendake. </v>
<v b="PSA" c="22" v="21">Achumigur-nono-wawaadyob-gudimaladgi be an-bendake. Moli-bebe-nikad-ursirmaladyob-gudimaladgi be an-ollor-imake. </v>
<v b="PSA" c="22" v="22">Bab-Jehováʼye, an-gwenadganga an begi sunmakoed. Dulemar-onmaked-abargi an be-nug-odummogoed. </v>
<v b="PSA" c="22" v="23">Bemar, Bab-Jehová-dobekwaa-gudimalad, Bab-Jehová-e-nug odummomar. ¡Jacob-e-wagan! Bab-Jehová-magar-dakdii nanamar. ¡Israel-e-wagan! Bab-Jehová-e-nug odummomar. </v>
<v b="PSA" c="22" v="24">Bab-Jehová, dule-wileged-e-naibi-itodiid baisur-daksulid, wagar-biria daksulid. We-dule-ese-gollalile, abin-imaked. </v>
<v b="PSA" c="22" v="25">Bab-Jehová, be-dulamar-onmaked-abargine, be-nug-odummogega be an-imaked. An bega ibmar-imakoye-sogsadi, dulemar-be-nug-odummodimalad-asabin an bega imakoed. </v>
<v b="PSA" c="22" v="26">Dule-wilemalad nue immeledmaloed. Dule-Bab-Jehová-amidimalad, Bab-Jehová-e-nug-odummodimalad, e-ulubgi weligwar-itodmaloed, deyob sadegu gudmaloed. </v>
<v b="PSA" c="22" v="27">Bela we-napneggi-dulemar-yar-baid-baidgi-bukwamalad, dulemar-ablis-akar-akar-bukwamalad-ugakaasega, Bab-Jehová-ebinsadmaloed, Bab-Jehováʼse gannar aibirnonimaloed, sindigar abin ambikunonimaloed. </v>
<v b="PSA" c="22" v="28">Ar Bab-Jehová bela we-napneg ganikid, bela dulemar-bukwad, e-argan-yaurgi gudidiid. </v>
<v b="PSA" c="22" v="29">Dule burgwesuli geg gued. Degisoggu, bela we-napneggi ibmar-bukidar-nikagudimalad, dulemar-burgwedani-gudimalad, Bab-Jehová-asabin sindigar sigmaloed, e-nuggi iba onomaloed. </v>
<v b="PSA" c="22" v="30">Bela mimmigan-danimalad, Bab-Jehová-e-nug odummomaloed. Yoedse-danimalad, Bab-Jehová-e-nug-odummodii gumaloed. </v>
<v b="PSA" c="22" v="31">Amba-yoo-dulemar-gwalulemaladga soglemogoed, Bab-Jehová ibmar-innikigwad imakmaiye, degi, ibmar-dummagan oyomaiye. </v>
<v b="PSA" c="23" v="1">David we-namaked narmaksad. Dule-sibad-wawaad-edarbedyobi, Bab-Jehová, an-edarbed gued. Unniguar ibmar-nika an-imaked. </v>
<v b="PSA" c="23" v="2">Igi sibad-wawaad gagan-ara-aradgi obunnomegisdae, deyobi, Bab-Jehová egi-obunnogega an-imaked. Degi, igi dule dii-boo-naidse sibad-wawaad-niddae, deyobi, Bab-Jehová neg-bogidikidse an-niddaed. </v>
<v b="PSA" c="23" v="3">Bab-Jehová an-san-burba anga ogannodaed. Igar-innikimaladba an-seddaed. Mer e-nug-isguega, deyob an-imakdaed. </v>
<v b="PSA" c="23" v="4">Ar neg-gudureged-sunnasulid-imbaba an nadapile, amba an dobguosulid. Bab-Jehová, ar be anba gudisoggu, an akar-guosulid. Be-suar-gaapoled an-niga-ogannoged, dobsuli an-imaked. </v>
<v b="PSA" c="23" v="5">Bab-Jehová, be an-isdarmalad-asabin, mas-bur-nued be anga ukdaed. Be-nonikidi nued-an-be-dakye be anga-sogega, gwallu-wawad an-nonogi be eodaed. Degi, igi gobed noggi-engudele, aryomaidae, deyobi, an-ulubgi ise-weligwar an itodaed. </v>
<v b="PSA" c="23" v="6">Bab-Jehová, nue-napira bane-bane an-burgwedse wile be an-dakdii guoed, an-burgwedse be angi nued-binsadii gubaloed. Geb Bab-Jehová-neggine, degisadegu an maiguoed. </v>
<v b="PSA" c="24" v="1">David we-namaked narmaksad. Bela we-napneg-naidi, bela egi ibmarmar-bukwadi, Bab-Jehováʼgadid. Bela yalagan-nanaidi, dulemar-egi-bukwadi, bela Bab-Dummadgadbiid. </v>
<v b="PSA" c="24" v="2">Bab-Jehová, demar-naidgi napaneg onakwisad, dii-wilagangi napaneg nasiksad. </v>
<v b="PSA" c="24" v="3">¿Doa Bab-Jehová-yarse nakoe? ¿Doa Bab-Jehováʼse-goled-neg-islidikidgi gudiguoe? Unnila weyob-gudimaladbi gudii guoed: </v>
<v b="PSA" c="24" v="4">Dule-ibmar-nueganbi-imaked, dule-gwage-swilidikid, dule-ibmar-bab-dummadyob-imaklemaladse-gordisulid, yamo-ibmar-ise-sogar-imakdisulid, amarbi unnila, Bab-Jehováʼse-goled-negse dogoed. </v>
<v b="PSA" c="24" v="5">Dule-deyob-daedgi, Bab-Jehová ise-nued-binsaoed, Bab-Jehová-e-abonogedid ega nuedgi igar-nabogoed. </v>
<v b="PSA" c="24" v="6">Bab-Dummad, dule-be-amidimaladi, weyob damalargebed, dulemar Jacob-e-Bab-Dummad-dakbi-gudimaladi, weyob nanamalargebed. </v>
<v b="PSA" c="24" v="7">Yawagak-dummagan, be argamarsun, yawagak-degisadegu-gwichimalad, be argamarsun, we-yawagakgi, Rey Gandikidba-Yeerdakleged dogesokalid. </v>
<v b="PSA" c="24" v="8">¿We doawa, Rey Gandikidba-Yeerdakleged? We-Rey, Bab-Jehová-Dule-Gandikidid, dule-buledid. Bab-Jehová bila-onogedgi dule-buledid. </v>
<v b="PSA" c="24" v="9">Yawagak-dummagan, be argamarsun, yawagak-degisadegu-gwichimalad, be argamarsun, we-yawagakgi Rey Gandikidba-Yeerdakleged dogesokalid. </v>
<v b="PSA" c="24" v="10">¿We doawa, Rey Gandikidba-Yeerdakleged? We-Rey, Bab-Jehová-Bela-Gangued-Nika-Maidid. We, Rey Gandikidba-Yeerdaklegedid. </v>
<v b="PSA" c="25" v="1">David we-namaked narmaksad. Bab-Jehováʼye, an be-bensuli an bese goled. </v>
<v b="PSA" c="25" v="2">An-Bab-Dummadye, an begi bendakleged amied, mer bingeguega be an-imake. ¡An-isdarmalad mer angi-dodoged be imake! </v>
<v b="PSA" c="25" v="3">Ar begi-bendakleged-amimalad bipisaar bingeguosulid, dulemar igarsuli emargi-gwisgudimaladdi bingegumaloed. </v>
<v b="PSA" c="25" v="4">Bab-Jehová, Be-Igarmar be anga oyoge, Be-Igarmargi be an-odurdake. </v>
<v b="PSA" c="25" v="5">Be-Igar-innikigwadba be an-nide, a-Igargi be an-odurdake. Bedi, an-Bab-Dummad-an-abonogedid, andi, gusgu beginbi bendakleged amied. </v>
<v b="PSA" c="25" v="6">Bab-Jehová, be-ebinsao, be wile-dule-dakedid, be dule-sabguedid. Weyob be-daedi, anga be oyodiguad. </v>
<v b="PSA" c="25" v="7">An sapingwaun isgudigusaddi, an begi-yolesaddi, mer be ebinsao. Bab-Jehová, be-wile-dule-dakedba, wile be an-dako. Bab-Jehová, ar bedi dule-nuedid. </v>
<v b="PSA" c="25" v="8">Bab-Jehová dule-nuedid, dule-innikigwadid, a-ular, dule-isganamarga igar-maid-imakega oyoged. </v>
<v b="PSA" c="25" v="9">Bab-Jehová igar-innikigwadba dulemar-san-bipi-imakdimalad nied, Bab-Dummad e-igargi dulemar-san-dummarba-imakdisurmalad odurdakbalid. </v>
<v b="PSA" c="25" v="10">Bab-Jehová-Igar-Mesisadba-ibsadimaladga, Bab-Jehová-Igar-Islidikid-Mesisadba-nanadimaladga, bela Bab-Jehová-e-Igarmar, sabgued-igalad, napiragwad-igalad. </v>
<v b="PSA" c="25" v="11">Bab-Jehová, na be-nug-sabedba, an-nue-isgusadi, be anga osuloge. </v>
<v b="PSA" c="25" v="12">Bab-Jehová, dule-e-dobee-nanadiidga oyogoed, biti-igarba nanaoe. </v>
<v b="PSA" c="25" v="13">A-dule, nued-gudii guoed, e-wagandi nainumar gamaloed. </v>
<v b="PSA" c="25" v="14">Bab-Jehová dulemar-e-nug-odummodimaladbo walikaa gued, amarga e-igar-mesisad sogbalid. </v>
<v b="PSA" c="25" v="15">Ar Bab-Dummaddi emar-yamoged-igargi an-ollorsaed. A-ular, Bab-Jehováʼginbi an ataked. </v>
<v b="PSA" c="25" v="16">Bab-Jehováʼye, be wile-an-dake, andi walagwen gudiid, an wile itodiid. </v>
<v b="PSA" c="25" v="17">Bab-Jehováʼye, an-suli-suli-itoged bur bule gangumaid. An-bukib-binsadiid, be anga osuloge. </v>
<v b="PSA" c="25" v="18">Bab-Jehováʼye, an-ulubgi-naibi-itoged be dake, an boniganba-galitodiid be dake. Bela an-isgued be anga elie. </v>
<v b="PSA" c="25" v="19">Bab-Jehováʼye, be dake, ibiyobi an-isdarmalad mergusa, bela-bela nue-isdar an-dakmalad. </v>
<v b="PSA" c="25" v="20">¡We-dulemar-idu be an-odukue! ¡We-dulemargi be an-ollorsae! Mer bingegued be an-imake, ar andi begi bensulid. </v>
<v b="PSA" c="25" v="21">An-ibmar-oakalossulid, an-inniki-daedi, an-bendakedga gued. Ar andi begi bensulid. </v>
<v b="PSA" c="25" v="22">¡Bab-Dummadye, Israel-dulemar suli-suli-itogedgi, be bendake! </v>
<v b="PSA" c="26" v="1">David we-namaked narmaksad. Bab-Jehováʼye, an-akar-akar-gudisulid be oyoge. Begi an bengussulid, begi gwen an bangussulid. </v>
<v b="PSA" c="26" v="2">Bab-Jehováʼye, be an-wilubdake, an-ulubse be an-dake, bela an-binsanaid be dake, an-gwage-naid bela ulubse be dake. </v>
<v b="PSA" c="26" v="3">Be-sabed an nue wisid, an be-igar-napiragwadba nanadiid. </v>
<v b="PSA" c="26" v="4">Dule-galagwensurdamaladbali an nanadisulid, wagar-darbodamaladbali an sigdisurbalid. </v>
<v b="PSA" c="26" v="5">Dule-galagwensurdamalad an isdarsun-daked, dule-isganamar an-aiga an imakdisulid. </v>
<v b="PSA" c="26" v="6">An ibmar-isganase-achadisulidba, an-argan swilidik gued. Agala, an sunna nabir be-ibmar-ogumakleged-aila-ebirdii gued. </v>
<v b="PSA" c="26" v="7">Bab-Jehová, agi be-nug-odummogegala, an binnasur namakdii guoed, be-ibmar-dakledisulid-imaksad-barsogegala, an binnasur gordii guoed. </v>
<v b="PSA" c="26" v="8">Bab-Jehová, bese-gorleged-neggi-be-maidbina an nue-soged, be-gargangued-oyomaid-negbina an nue-soged. </v>
<v b="PSA" c="26" v="9">An burgwisale, dule-galagwensulid-abargi, dule-gindakmalad-abargi, mer megega be an-imako. </v>
<v b="PSA" c="26" v="10">Ar unnila, we-dulemar ibmar-isganabi imakdimalad, emar-yardakedginbi binsadimalad, manigi emar-binsaed-gaed gudimalad. </v>
<v b="PSA" c="26" v="11">Bab-Jehováʼye, andi innikigwadba gudiid. Be an-bendake, wile be an-dake, </v>
<v b="PSA" c="26" v="12">ar an inniki nanadiid. Bab-Jehová, dulemar-onmakmalad-abargi, an be-nug-odummodii an guoed. </v>
<v b="PSA" c="27" v="1">David we-namaked narmaksad. Bab-Jehová anga burba-dulad ukedid, an-abonogedid. ¿An doa dobguosunna? Bab-Jehová an-gandikidga gued. ¿An doase gwayosunna? </v>
<v b="PSA" c="27" v="2">Dule-isganamar an-obelogega angi gwisguarmargu, an-isdarmalad an-oburgwega angi gwisguarmargu, aka bur amar burgwismalad. </v>
<v b="PSA" c="27" v="3">Ar amba sordamar-bila-onoged, an-ebiris-bukwa-inigwele, andi an dobguosulid. Amba angi bila-onolealile, andi an bukib-binsaosulid. </v>
<v b="PSA" c="27" v="4">Bab-Jehováʼse unni ibmar-soggwen an egichisad, abi an abeged: E-neggi-degisadegu-gudigued an abeged. Adi, an Bab-Jehová-e-yeerdakleged dakega, e-neggi ese gordii gubaligar. </v>
<v b="PSA" c="27" v="5">Ar Bab-Jehová, ibagan-bulegangi na ese-goled-neggi an-odukuoed, na e-neg-megedgi an-odukuoed, akwasaila-birgi an-ogwichoed. </v>
<v b="PSA" c="27" v="6">A-sorbali, an-isdarmalad-an-ebiris-bukwamaladgi-nakwega an-imakoed. Ese-goled-neggi, an e-nug odummogoed, Bab-Jehováʼga andi namakoed. </v>
<v b="PSA" c="27" v="7">¡Bab-Jehováʼye, an bese-goled, be itoge! ¡Be wile-an-dake, be an-abinsae! </v>
<v b="PSA" c="27" v="8">An-gwage anga-soge an itoged: “Be Bab-Jehová-amie.” Bab-Jehová, an be-amied. </v>
<v b="PSA" c="27" v="9">¡Bab-Jehováʼye mer be angi dukue! ¡Mer be isdar-itogedgi be an-obane! Ar be an-bendakedid. Bab-Jehová an-abonogedye, mer be walagwen an-obege, mer be an-mete. </v>
<v b="PSA" c="27" v="10">Ar amba an-bab, degi, an-nan an-obachale, Bab-Jehováʼdi an-suoed. </v>
<v b="PSA" c="27" v="11">Bab-Jehová, an-oburgwebimalad-ulale, be-igarba be an-nide, igar-nueganba be an-idue. </v>
<v b="PSA" c="27" v="12">Bab-Jehová, an-isdarmaladga mer be an-urmake, ar gakansaar-emar-barsogmalad, emar-sabsur-imakmalad, angi gwisgunanaid. </v>
<v b="PSA" c="27" v="13">Degisoggu, an nue-wisimakaled, an we-napneggi-gudiidgi Bab-Jehová-dulemargi-nued-binsamaid an dakoed. </v>
<v b="PSA" c="27" v="14">¡Bab-Jehováʼgi mer be bengue! ¡Be gangue! ¡Be niga-gandik sae! ¡Eye, Bab-Jehováʼgi mer be bengue! </v>
<v b="PSA" c="28" v="1">David we-namaked narmaksad. Bab-Jehováʼye, an bese gole, ar bedi an-bendakedga gued. Bab-Dummadye, melle be an-itosuli gue. Be an-itosulile, bato dule-burgwarmaladba, e-galuse-nadapiyob an guoed. </v>
<v b="PSA" c="28" v="2">Bab-Jehováʼye, an bese wilesakwaa-gotele, bitigine, be an-itosana gadin. Bab-Dummadye, an-bendakega an bese-gotele, an bese-golega be-Neg-Ise-Islidikidsik argan onakwidele, bitigine, be an-daksana gadin. </v>
<v b="PSA" c="28" v="3">Bab-Jehováʼye, dule-isgudimaladba melle be sabsur-an-wiogo, dule-ibmar-isgana-imakdimaladba, melle be sabsur-an-imako. We-dulemar, unnila asgi dule-baiganga nueganbi sunmakdidamalad. E-gwage-ulubgindina, egi isdar-binsadidamalad. </v>
<v b="PSA" c="28" v="4">Dule-isgudimalad e-ibmar-isgana-imakedba, e-galagwensuli-nanaedba, be buged imake. Dule-isgudimalad e-ibmar-galagwensuli-imakedba, be buged sae. </v>
<v b="PSA" c="28" v="5">Ar Bab-Jehová-ibmar-imaksadgi bar binsasurgusmarsoggu, Bab-Jehová-ibmar-imaksad baisur-dakarmarsoggu, Bab-Jehová bela a-dulemar obelogoed, baligannarse imakosulid. </v>
<v b="PSA" c="28" v="6">Bab-Jehová-nug odummolesun, an ese wilesakwaa-goled an-itosad. </v>
<v b="PSA" c="28" v="7">Bab-Jehová, an-ogannogedid, sigu-abgaedyob an-irwa-gwisguedid. Bela-belad gwage-ulubgi an egi bensulid, Bab-Jehováʼgi an bendaklesad. An-gwage-ulubgi, bela-belad-weligwale an itoged, an-namakedgi dog-nuedye an ega soged. </v>
<v b="PSA" c="28" v="8">Bab-Jehová, na e-mimmiganga dule-gandikidga gued, Bab-Jehová, na e-nuggi rey-nugsalegaledga abonoged-gandikidga gued. </v>
<v b="PSA" c="28" v="9">Bab-Jehováʼye, be-dula be abonoge, be-mimmigangi be ise-nued binsae. Sibad-wawaad-edarbed e-sibad-edarbedyobi, be-mimmigan be edarbe, degisadegu bendakdii be gusun. </v>
<v b="PSA" c="29" v="1">David we-namaked narmaksad. Bemar baliwiturmar, Bab-Jehová-e-nug odummomar, Bab-Jehová-e-ganguedgi, e-yeerdaklegedgi be sunmakmar. </v>
<v b="PSA" c="29" v="2">Bab-Jehová, Bab-Dummad-gued-ulale, e-nug be odummomar, Bab-Jehová-e-neg-islidikidgi, be Bab-Dummad-nug ogannomar. </v>
<v b="PSA" c="29" v="3">Bab-Jehová-sunmakedi muu-billigi gollomakemaid. Bab-Dummad-Bela-Gangued-Nikad gollomakemaid. ¡Bab-Jehová muu-billi-dummad-birgi negsemaid! </v>
<v b="PSA" c="29" v="4">Bab-Jehová-sunmaked dutusur sunmaked, Bab-Jehová-sunmaked dutusur goled. </v>
<v b="PSA" c="29" v="5">Bab-Jehová-sunmaked iksiwar-bibisged. ¡Líbano-Yar-e-iksiwarmar Bab-Jehová-sunmakedba bibisged! </v>
<v b="PSA" c="29" v="6">Bab-Jehová, Líbano-yar, Sirión-yar ogiglimaked. Moli-bebe-nikad-sapingana-ichomakeyob Bab-Jehová we-yarmar-oichomaked. Moli-bebe-nikad-sapurbarmalad-ichomakeyob Bab-Jehová we-yarmar-oichomaked. </v>
<v b="PSA" c="29" v="7">Bab-Jehová-sunmaked ginnitibi milemaid. </v>
<v b="PSA" c="29" v="8">Bab-Jehová-sunmaked nega-dulesulidgan ogiglimaked, ¡Bab-Jehová nega-dulesulidgan-Cadesʼye-nugad ogiglimaked! </v>
<v b="PSA" c="29" v="9">Bab-Jehová-sunmaked sapi-encinaʼmar bibisged, sapurmar swanga nasiked. Bab-Jehováʼse-goled-neggi bela-dulemar Bab-Dummad-nug odummomalad. </v>
<v b="PSA" c="29" v="10">Bab-Jehová dii-barigan-e-sailaga gued, Bab-Jehová bela negsemai degisadeguoed. </v>
<v b="PSA" c="29" v="11">Bab-Jehová na e-dulemarga gangued ukoed, Bab-Jehová e-dulemarga bela neg-bogidikid nasiked. </v>
<v b="PSA" c="30" v="1">David, Bab-Dummadse-goled-neg-nugsalegega namaked narmaksad. Bab-Jehová, an be-nug ogannoged, ar be an-bendaksad. An-isdarmalad mer angi wergumalaga be imaksad. </v>
<v b="PSA" c="30" v="2">An-Bab-Dummad-Jehová, an bese gochagu, be an-nudaknonikid. </v>
<v b="PSA" c="30" v="3">Bab-Jehová, an burgwedani-maigu, be an-bendaknonikid. Burba-dulad be anga uksad. Mer burgwarmalad-abargi-megega, be gannar an-ogwisgusad. </v>
<v b="PSA" c="30" v="4">Bemar Bab-Dummad-e-sordagan, Bab-Jehováʼga be namakmar, e-nug-islidikid be ogannomar. </v>
<v b="PSA" c="30" v="5">Bab-Dummad uludele, unnila sikwas-urwed. Ar nued-emargi-binsaeddina, degisadeguad. Ar mutikidba, boed nagunonidibe, neg-oibosardi, wergued nagunonikoed. </v>
<v b="PSA" c="30" v="6">Anga ibmar-nasgumaigu, an weyob sogsagusad: “Bipisaale dule an-osikirmakosurye.” </v>
<v b="PSA" c="30" v="7">Bab-Jehová, ar be-nued-angi-binsaedba, yar-dummad-siidyobi, ganna be an-osisad. Be angi aibategua, suli-suli an itonaded. </v>
<v b="PSA" c="30" v="8">Bab-Jehová, an bese goled, Bab-Dummadye, an bese ise-wilegar goled. </v>
<v b="PSA" c="30" v="9">Ar an burgwisale, ¿ibu-ibmar-nued egi amilegoe? An neg-uanse diglenader, ¿ibu-ibmar-nued egi amilegoe? ¿Ar dule-burgwaledde be-nug odummogoe? ¿Ar dule-burgwaledde be-igar-innikigwad barsogoe? </v>
<v b="PSA" c="30" v="10">Bab-Jehováʼye, be an-itoge, wile be an-dake. Bab-Jehováʼye, ¡be an-bendake! </v>
<v b="PSA" c="30" v="11">Bab-Dummad, an-gwage-naibi-itonaid, be weligwar imaknonikid. An nunmaked-mor-yoid be anga ungenonikid, weligwaled-mor be anga yononikid. </v>
<v b="PSA" c="30" v="12">Bab-Dummad, degisoggu, an bega namaked, be-nug-odummoged bar an galegosulid, Bab-Dummad-Jehová, degisadegu, an bega dog-nuedye sogdii guoed. </v>
<v b="PSA" c="31" v="1">David we-namaked narmaksad. Namakmalad-e-iduedga soglenaid. Bab-Jehová, an begi bensulid. Mer bingeguega be an-imake. ¡Be-igar-innikigwadgi, be an-bendake! </v>
<v b="PSA" c="31" v="2">Bab-Jehováʼye, be an-itoge, gwae be an-bendakdage. ¡Be an-akwasaila-gandikidyob gued, be an-abonoged-gandikidyob gued! </v>
<v b="PSA" c="31" v="3">Bab-Jehová, be an-akwasaila-gandikid-dukuedid, an-abonoged-neggandikidid. Degisoggu, be-nug-sabed-ular, be an-idue, be an-nide. </v>
<v b="PSA" c="31" v="4">Bab-Jehováʼye, an-isdarmaladi emar-yamoged-igar-an-idu-mesismaladgi be an-ollor-imake, ar bedi an-dukuedid. </v>
<v b="PSA" c="31" v="5">Bab-Dummad, be-argangi an-san-burba an uksun. Bab-Dummad-Jehová-napiragwad, bee be an-abonosad. </v>
<v b="PSA" c="31" v="6">Dule-ibmar-babyob-imakleged-e-nug-odummodimalad an isdar-daked. Ar andi, Bab-Jehováʼgi bensulid. </v>
<v b="PSA" c="31" v="7">Bab-Jehová, an be-sabguedgi yeer itoged, an egi wergubalid. Ar bedi an-ulubgi-naibi-itoged daksad, an-ulubgi-surbinsa-itoged be wisid. </v>
<v b="PSA" c="31" v="8">Bab-Jehová an-isdarmaladga be an-uksasulid, be an-ollor-imaksad. </v>
<v b="PSA" c="31" v="9">Bab-Jehováʼye, wile be an-dake, ar andi surbinsa-itoged. An wile-itogedba an-ibya mommoleded, an-abagan, an-ulub bela nunmaked. </v>
<v b="PSA" c="31" v="10">An-naibi-itogedba bela an-abagan nollomakded, an bukib-binsaedbi birgamar onamaid. An-isgued-ular, an-gangued bela berguded, an-garmar bela nollomakded. </v>
<v b="PSA" c="31" v="11">Bela an-isdarmaladga an ibmar-dodogedga gued, an-neg-dikarba-mamaid bur bule angi dodomalad. Dulemar-magar-an-dakmalad an-dakalile, an-dobguddamalad, ¡Dulemar igarba an-abingualile, angi gwakiddamalad! </v>
<v b="PSA" c="31" v="12">Burgwisayobi dulemar bar angi binsasulid, nog-mamarisayobi an gunonikid. </v>
<v b="PSA" c="31" v="13">Dulemar-bukidar emargi-gakansaar-sunmakmar an itoged. An bia naddibe, an dobee itoged. Ar dulemar angi-aibinega na atosmalad, an-oburgwedgi binsamalad. </v>
<v b="PSA" c="31" v="14">Bab-Jehová, ar andi begi bensulid. Andi soged: “¡Be an-Bab-Dummadye. </v>
<v b="PSA" c="31" v="15">An be-nugginbi gudiiye!” An-isdarmaladgi, an-balegindimaladgi, be an-ollor-imake. </v>
<v b="PSA" c="31" v="16">Bab-Jehováʼye, angi be nued binsae, ¡Be-sabgued-dummad-nikadba be an-abonoge! </v>
<v b="PSA" c="31" v="17">Bab-Jehováʼye, ar an bese gochasoggu, mer bingeguega be an-imake. Dule-isganamardi bingeguega be imake, gaya-bogidiki burgwarmalad-meged-galugi be mese. </v>
<v b="PSA" c="31" v="18">Dule-gakansilimar-e-gaya bogidik be imake. Na san-dummarba-imakedba, dule-mesagwar-imakedba, dule-nuedgi ibmar-sabsur-sogdimalad. </v>
<v b="PSA" c="31" v="19">Bab-Jehová, be-sabgued ibiyobi dungue. Dule-be-nug-odummodimaladga, be-sabed be oyoged. Dulemar-wagab, dule-begi-bengusurmaladga, be-sabgued be oyoged. </v>
<v b="PSA" c="31" v="20">Bab-Jehová, dule-nued dule-egi-isdar-binsaedgi, be-walik be odukued. Dule-nued dule-urwedginbi-sunmakmaladgi, bese-goled-neg-sunna-selegedgi be odukued. </v>
<v b="PSA" c="31" v="21">Bab-Jehová-nug an odummosun. Ar sordamar neggwebur-ebiris an-oburgwega bukwagusmargu, e-sabgued-dummad anga oyosad. </v>
<v b="PSA" c="31" v="22">An surbinsa-itogedba an sogde gusad: “Be-asabin bar be an-ogwisguosurye.” Degi-inigwele, Bab-Jehová, an bese gochagua, bedi an-wilesakwaa-gornaid itosad. </v>
<v b="PSA" c="31" v="23">Bela-bemar-Bab-Jehováʼba-nanaid, Bab-Jehová-sabgumala. Bab-Jehová, dule-ega-galakudisurmalad na edarbed. Ar Bab-Jehová dule-na-san-dummarba-imakdimaladdi, sabsur-odurdaked. </v>
<v b="PSA" c="31" v="24">Bela Bab-Jehováʼgi-bensurmalad gangumala, niga-ogannomala. </v>
<v b="PSA" c="32" v="1">David namaked narmaksad. We-namaked Masquilʼye nugad. Bab-Jehová, dulega e-galagwensuli-gudigusad elisale, e-isgusad ega osulosale, Bab-Jehová egi nued binsanonidaed. </v>
<v b="PSA" c="32" v="2">Bab-Jehová, dulega e-isgudigusad bar insasuli gunonikile, egi-isgued-naid ega osulononikile, Bab-Jehová egi nued binsanonidaed. </v>
<v b="PSA" c="32" v="3">Bab-Jehováʼga, an-isgued an sogsulidbali, bane-bane an akigindiidbali, an-abagan galalemai guded. </v>
<v b="PSA" c="32" v="4">Mutikidbali, ibginedbali, sabsur be an-imaked. Igi yorgi dutu dad-ibeler-abin dinguddae, deyobi, an na itoged. </v>
<v b="PSA" c="32" v="5">Geb degi, an-isgued na bega barsognonikid, gwen an begi an-isgued odukussulid. Weyob an sogsad: “Emi, Bab-Jehováʼga an-isgued an barsogoye.” Agine, an-galagwensuli-gudigusad be elinonikid, an-isgudi-gudigusad be anga osulononikid. </v>
<v b="PSA" c="32" v="6">A-ulale, dule-be-sogedba-nanadimaladi, suli-suli-itogedgi, bese gormalad. Boni-dummagan-ainialile, ese warmakosulid. </v>
<v b="PSA" c="32" v="7">Bee be an-odukuedid, nega-bulegangi bee be an-edarbedid, bendakleged-igarmargi-namakega, be an-imaked. </v>
<v b="PSA" c="32" v="8">Bab-Jehová soged: “Ani an be-odurdakoed, ani an bega sogoed, ibu-igarba be nanaoe, ani an bega binsaed ukoed, ani an begi nakuledii guoed. </v>
<v b="PSA" c="32" v="9">Igi moli, degi, moli-uayasuid, ibmar-akusunna itodamala, deyob melle be dao. Ar wemardi, bese warmakmalaga, e-dukargi, dub-nasiklegergebed, e-gayagi, e-gaya-bargaed nasiklegergebed. Degisulile, bese warmakosurmalad.” </v>
<v b="PSA" c="32" v="10">Dule-galagwensuli-nanadimaladi, ega gwage-nunmaked-dummad danikid. Dule Bab-Jehová-abdakakwaa-gudimaladdi, Bab-Jehová ise-wile dakoed. </v>
<v b="PSA" c="32" v="11">Bemar, dule-innikidamaladi, be weligwar-itomarsun, Bab-Jehováʼgi be wergumarsun. Bemar, dule-gwage-nuegan-gumaladi, bela yeer-itogedgi namakmarsun. </v>
<v b="PSA" c="33" v="1">Bemar, dule-ibmar-inniki-imakmalad, Bab-Jehováʼgi be wergumar. Dule-nuegan, Bab-Jehová-e-nug-odummomalar, yeer itoledaed. </v>
<v b="PSA" c="33" v="2">Bab-Jehová-nug gar-arpa-ogoledba be odummomar, Bab-Jehová-nug gar-arpa-dub-giambe-nikadba (10) be odummomar. </v>
<v b="PSA" c="33" v="3">Namaked-binid Bab-Jehováʼga be namakmar, Nue ega weligwaledgi gar be ogormar. </v>
<v b="PSA" c="33" v="4">Ar Bab-Jehová-sunmaked, napiragwadid, bela na e-ibmar-imakedi, napiragwadbiid. </v>
<v b="PSA" c="33" v="5">Bab-Jehová, igar-innikigwad, igar-napiragwad nue-sabed. Bab-Jehová-sabguedi, bela we-napneg-gasa naid. </v>
<v b="PSA" c="33" v="6">Bab-Jehová na e-sunmakedginbi nibneg nasiksad, na e-bunnogedginbi bela niisgwamar nasiksad. </v>
<v b="PSA" c="33" v="7">Bab-Dummadi demar-dummagan danar nasiksad, ibmar-sabolegedyobi demar danar urbisad. </v>
<v b="PSA" c="33" v="8">Bela we-napneggi-bukmalad Bab-Jehová-nug ogannomar. Bela bemar-we-napneggi-bukmalad Bab-Jehová-nug odummomar. </v>
<v b="PSA" c="33" v="9">Ar Bab-Jehová sunmaksagu, bela ibmar gunonikid. Bab-Dummad igar-ukdegu, bela deyob gunonikid. </v>
<v b="PSA" c="33" v="10">Bab-Jehová, dule-yar-baid-baidgi-bukmalad-igar-amimalad-ibe ei igar bisged. Dule-yar-baid-baidgi-bukmalad-igar-amimalad-ibe ei igar obured. </v>
<v b="PSA" c="33" v="11">Bab-Jehová-ibmar-imakbieddi, degisadegu mai guoed. Bab-Dummad-binsaed, degisadegu mai guoed. </v>
<v b="PSA" c="33" v="12">Dule-yar-baid-baidgi-bukmalad Bab-Jehová e-Bab-Dummadga imakmaladi, we-dulemargi nued binsalesad. Bab-Jehová we-dulemar-egadga-imakegala na susad. </v>
<v b="PSA" c="33" v="13">Bab-Jehová nibneg-akale atakmaid, Bab-Dummad bela dulemar-dakmaid. </v>
<v b="PSA" c="33" v="14">Bab-Jehová na e-maidgi atakmaid, Bela we-napneggi-dule-bukmalad dakmaid. </v>
<v b="PSA" c="33" v="15">Bab-Dummad bela dulemarga gwage nasiksad, degisoggu, ulubgi-be-binsanaid be-wisid. </v>
<v b="PSA" c="33" v="16">Rey, na e-sordamar-ichesur-nikadba bendaklegosulid, dule-dutusulid, na e-gangued-nikadba wakinnosulid. </v>
<v b="PSA" c="33" v="17">Moli, dutusur-inigwele, bila-onogedgi e-ganguedba geg-dule-bendaked. </v>
<v b="PSA" c="33" v="18">Bab-Jehová dule-e-dobee-nanadimaladgi nue nakuledaed, dule-e-sabgued-edarbedimaladgi nue nakuledaed. </v>
<v b="PSA" c="33" v="19">Bab-Jehová melle we-dulemar-burgwega bendakmaid, ukud-dummad-nagunonikile, we-dulemar-bendakmaid. </v>
<v b="PSA" c="33" v="20">Bab-Jehová, anmar begi bensulidgi be-edarbebukwad. Bedi anmar-bendakedid. Bedi sigu-abgaedyob be anmar-irwa gwisgudiid, a-ulale, anmar begi bensulid. </v>
<v b="PSA" c="33" v="21">Degisoggu, Bab-Dummad, begi anmar wergusunnad, ar ade, anmar be-nug-islidikidgi bengussulid. </v>
<v b="PSA" c="33" v="22">Bab-Jehová, be-wile-anmar-daked, anmar begi edarbediid. Ar anmar begi bensulid. </v>
<v b="PSA" c="34" v="1">David yamo iwileyob na imaksagu, Abimelecʼse ononnolesgusad. A-ulale, David we-namaked narmaksad. An bane-bane Bab-Jehová-e-nug-odummodii an guoed, an ega namakdii guoed. </v>
<v b="PSA" c="34" v="2">Bab-Jehováʼba an nug-dummarba itoged. Deyob dule-na-san-dummarba-imakdisurmalad itononimaloed, agi Bab-Jehováʼgi wergudmarmogoed. </v>
<v b="PSA" c="34" v="3">Bemar an-balikwaa Bab-Jehová-e-nug odummomar, anmar bela danakwaa e-nug odummomar. </v>
<v b="PSA" c="34" v="4">An Bab-Jehová-amidigua, an-abin-imaknonikid. An ibmar-dobgudiidgi, an-ollor-imaknonikid. </v>
<v b="PSA" c="34" v="5">Dulemar Bab-Jehováʼse-idaksamaladi, egi gangunonimalad, bipisaale bingeguosurmalad. </v>
<v b="PSA" c="34" v="6">Ani, an dule-wileged, an Bab-Jehováʼse-gochagu, an-itononikid, agine, bela bonigangi an-ollor-imaknonikid. </v>
<v b="PSA" c="34" v="7">Bab-Jehová-e-baliwitur dule-e-nug-odummodiid-bendakegala, ese nonidaed. </v>
<v b="PSA" c="34" v="8">Bemar-sunnagwad be dakdamala, Bab-Jehová-ibidar-nuedid be dakmala. Dule, Bab-Jehováʼgi-bensurgudiid, egi nued binsalediid. </v>
<v b="PSA" c="34" v="9">Bemar Bab-Jehová-sordamar, Bab-Jehová-dobekwaa nanamar. Dule-Bab-Jehová-dobekwaa-nanadimaladi, ibmarsuli-gudii guosurmalad. </v>
<v b="PSA" c="34" v="10">Dule-mani-ibmala, dule-wilegedga nadmaloed, ukud-itodii gudmaloed. Dule-Bab-Jehováʼgi-bensur-gudimaladdina, ibmarsuli-gudii guosurmalad. </v>
<v b="PSA" c="34" v="11">Mimmigan, dagmala, an-itodamala: Bab-Jehová-dobekwaa-nanaedgi an be-odurdakmaloed. </v>
<v b="PSA" c="34" v="12">Ar dule na wergudii gubiele, iba-nuegangi weligwar nanadii gubiele, </v>
<v b="PSA" c="34" v="13">ibmar-isganagi-sunmaked na bargaergebed, gakansaar-sunmaked iegergebed. </v>
<v b="PSA" c="34" v="14">Ibmar-isgana-imaked iegergebbalid, ibmar-nuedbi imakergebed. Neg-bogidikidbina gudiguergebed, neg-bogidik-imakdii gubalirgebed. </v>
<v b="PSA" c="34" v="15">Bab-Jehová dule-inniki-gudimalad akwediid, wemar-ese-goled nue-itodaed. </v>
<v b="PSA" c="34" v="16">Dule-ibmar-isgana-imakmaladgindina, egi yoleged. Bab-Jehová a-dulemargi yoleged, adi, we-napneggi mer bar egi binsalegegar. </v>
<v b="PSA" c="34" v="17">Dule-inniki-gudimalad Bab-Jehováʼse-gotele, Bab-Jehová abin-imaked. Bab-Jehová bonigangi dule-inniki-gudimalad nue-bendaked. </v>
<v b="PSA" c="34" v="18">Bab-Jehová dule-naibi-itodimaladba gudiid, dule-bukib-binsadimalad nue-bendakbalid. </v>
<v b="PSA" c="34" v="19">Dule-inniki-gudiid, bonigan-bukidar nikued, degi-inigwele, Bab-Jehováʼdina, bela a-bonigangi ollor-imakoed. </v>
<v b="PSA" c="34" v="20">We-dule-e-garmar akarguega imakosulid, gwen wargwensaale e-ibe-bibislegega imakosulid. </v>
<v b="PSA" c="34" v="21">Dule-isganamar ibmar-isgana-imakdimaladba na dukin wioged. Ar dulemar dule-innikidamalad-isdardakdimaladi, odurdaklegedsemalad. </v>
<v b="PSA" c="34" v="22">Bab-Jehová dule-ega-arbadimalad nue bendaked, Bab-Jehováʼgi-bengudisurmalad, sabsur-odurdaklegosurmalad. </v>
<v b="PSA" c="35" v="1">David we-namaked narmaksad. Bab-Jehováʼye, angi-gwisgudimaladgi be gwichigue. Angi-bila-onodimaladgi be bila-onoge. </v>
<v b="PSA" c="35" v="2">Bab-Jehová, be-sigu-abgaed-suid be sue, an-bendakega be dage. </v>
<v b="PSA" c="35" v="3">An-balegindimalad-abin eswar be gae, akan be gae. Ani an be-abonogedye be anga soge. </v>
<v b="PSA" c="35" v="4">An-oburgwebimalad, bingegumarsun, neg-aku-ito gumarsun. An-oakalobimalad, gannar sorsik namarsun, bingegus namarsun. </v>
<v b="PSA" c="35" v="5">Amala, oros-e-uka burwa-abin-mileddaedyob gumarsun, Bab-Jehová-e-baliwitur amar-baleginne. </v>
<v b="PSA" c="35" v="6">E-igar-nanaedi, ega negsichidyob gusun, e-igar-nanaedi, ega gware-gwareyob gusun. Bab-Jehová-e-baliwitur amar-baleginne. </v>
<v b="PSA" c="35" v="7">Gwen an ibmar-oakalossuli, an-oburgwega, an-idu yaa akwismalad, an-idu saki nasiksamalad. </v>
<v b="PSA" c="35" v="8">Boni egi ukiagwar yolesunna, na emar-yardakdiidgi, na dukin yardaklege. Na yaa-akwismaladgi, na dukin argwanmala. </v>
<v b="PSA" c="35" v="9">Degidbali, Bab-Jehováʼgi an yeer itogoed, an e-abonogedgi weligwar itogoed. </v>
<v b="PSA" c="35" v="10">Weyobi, binnasur an gotoed: “Bab-Jehováʼye, ¿doa beyobi, dule-nollogwad dule-dutusulidgi bendake? ¿Doa beyobi, dule-wileged dule-e-ibe-ibmar-suedgi bendake? ¿Doa beyobi, dule-ibmar-abediid, dule-e-ibe-ibmar-suedgi bendake? Dule beyobid sated.” </v>
<v b="PSA" c="35" v="11">Dule-barsogmalad-isganamar angi gwisguarmalad, an-ibmar-wissulid anse egismalad. </v>
<v b="PSA" c="35" v="12">Andi wemargi nueddaed, emardi, angi ichakwadamalad. Weyob-damalad ulubgi nunmak an-imaked. </v>
<v b="PSA" c="35" v="13">Ar wemar uellemaigusgu, andi nue-bukib eba itodii gusad, andi wile-itoged-mor-yoi gudii gusad. Ulubgi-naibi-itogedba an mas guchasulid, an ega Babse-goled gwen bogigussulid. </v>
<v b="PSA" c="35" v="14">An-ai-burgwisayobi, an-gargwenad-burgwisayobi, an bukib-itodii gusad. An-nan-burgwisayobi, an bodii gusad. An ulubgi-naibi-itogedba, an bukib-binsadii gusad. </v>
<v b="PSA" c="35" v="15">An sabsur-wilesgu, emardi yeer-itosmalad, na atosmarbalid. Dule-isganamar aku-an-dakmaladyobi, angi aibinmalaga na atosmalad, an-san goa-goa imaknaidbi gusmalad. </v>
<v b="PSA" c="35" v="16">Sabsur-an-imaknanai gusmalad, angi dodonanai gusmalad, isdar-an-dakmaladba anse uludmalad. </v>
<v b="PSA" c="35" v="17">Bab-Jehová, ¿sanagwadse be we-dulemar yeerdakoe? Dulemar-an-gindakbiedgi be an-bendake, dulemar achumigur-nono-wawaadyob an-obelobiedgi be an-bendake. </v>
<v b="PSA" c="35" v="18">Dulemar-bukidarad-abargi, an bega dog-nuedye sogoed. Dulemar-bukidarad-abargi, an be-nug odummogoed. </v>
<v b="PSA" c="35" v="19">An-isdarmalad-angi-aibindimaladi, mer angi wergumala. Binsa-isdar-an-dakdimaladi, mer angi dodomala. </v>
<v b="PSA" c="35" v="20">Ar wemar neg-bogidik-nasikedgi sunmaksurmalad, unnila dulemar-gwage-eikwaa-damaladgi gakansaar sunmakmalad. </v>
<v b="PSA" c="35" v="21">Anga ise-allar allemalad, sogmalad: “¡Anmar-sunnad anmar e-isgusad daksamarye!” </v>
<v b="PSA" c="35" v="22">¡Bab-Jehová, bela be daksad! ¡Mer be gayamaklege! ¡Mer be angi bangue! </v>
<v b="PSA" c="35" v="23">An-Bab-Dummad-Jehováʼye, anga igar-innikigwad-imakega be dage, an-arsogega be dage. </v>
<v b="PSA" c="35" v="24">An-Bab-Dummad-Jehováʼye, be-igar-innikigwadba be anga igar naboge. ¡We-dulemar mer angi dodomalaga be imake! </v>
<v b="PSA" c="35" v="25">Mer weyob binsamalaga be imake: “¡Anmar weyopira dakbigusye!” Mer weyob sogmalaga be imake: “¡Anmar we-dule obelosye!” </v>
<v b="PSA" c="35" v="26">An-sabsur-wilesadgi bela yeer-itodimaladi, bingegumala, neg-aku-itodii gumala. Dulemar angi bur san-dummarba-itodimaladi, bela-bela bingegumala, nug-bipii gumala. </v>
<v b="PSA" c="35" v="27">Anba-nanaimalad, binnasur namakmar, wergumar. Sogdii gumarsun: “Bab-Jehová-e-nug odummolesunye, Bab-Jehová e-mai-gwage-bogidikid yeerdakye.” </v>
<v b="PSA" c="35" v="28">Be-igar-innikigwadgi an sunmakoed, bane-bane an be-nug-odummodii gudoed. </v>
<v b="PSA" c="36" v="1">Bab-Dummad-e-mai-David we-namaked narmaksad. Namakmalad-e-iduedga soglenaid. Dule-Bab-Dummadgi-isgudiid weyob soged: “Isgudiid an yeer-itoged.” Bab-Dummad-dobe-nanaodeeye gwen binsasulid. </v>
<v b="PSA" c="36" v="2">Dule-isgana e-nug-odummolegoye binsaed, e-isgued akudaklegoye binsaed. Bab-Dummad ega akar-sogosurye binsaed. </v>
<v b="PSA" c="36" v="3">E-sunmaked, galagwensuli sunmaked, gakansaale sunmaked. Dule-binsaedsulidga naded, ibmar-nued-imaked ieded. </v>
<v b="PSA" c="36" v="4">Megidele, isgued-imakedginbi binsamegisdaed. Igar-nued-imakedgi gwen binsadasulid. Isguedgi bangugwelodeeye gwen binsadasulid. </v>
<v b="PSA" c="36" v="5">Bab-Jehová, be-sabguedi bela nibnegse warmaked, be-innikidaedi, bela mogir-billise warmaked. </v>
<v b="PSA" c="36" v="6">Be-igar-innikimaladi, yala-dummagan-gandik-bukwadyob gued. Muu-billi-wilasaila-naibayobi, be-igar-nabomalad mamaid. Bab-Jehová, bela be dulemar-akwemaid, bela be ibdurgan-bukwadi, akwemaibalid. </v>
<v b="PSA" c="36" v="7">Bab-Dummad, ibibayobi bedi bela-belad wile dule-dakmai. Gannir e-mimmigan e-sakan-urba-odukueyob, dulemar begi bendakleged amied. </v>
<v b="PSA" c="36" v="8">Be-neggi ega be mas-obineba-ukmaidgi, nue immelebukwad, be-dii-nued-ariomaidgi nue-immelebukwa be imaked. </v>
<v b="PSA" c="36" v="9">Ar beginbi, san-burba-geg-bergued danikid. Anmar unnila beginbi, san-burba-dula-gued amied. </v>
<v b="PSA" c="36" v="10">Bab-Dummad, dule-beba-ibmar-imakdimaladi be wiledaksun. Dule-gwage-nuegan, be-igar-innikigwadba be bendaksun. </v>
<v b="PSA" c="36" v="11">Dule-san-dummarba-imakdimaladi, melle an-ogalakuega be sao. Dule-isgudimaladse, melle galakuega be an-imako. </v>
<v b="PSA" c="36" v="12">Nue be dakmar, dule-isgudimaladi, igarga gudasulid. Galakuddamalad, gege bar igarga gudamalad. </v>
<v b="PSA" c="37" v="1">David we-namaked narmaksad. Dule-isganamar-nasgumaidba mer be sae itoge, Dule-isganamargi mer be nobgue. </v>
<v b="PSA" c="37" v="2">Ar we-dulemar gaganyobi emiskwaa bergudmaloed, gagan-dinguddaedyobi emiskwaa surgudmaloed. </v>
<v b="PSA" c="37" v="3">Bab-Jehováʼgi mer be bengu, ibmar-nuegan be imake. We-napneggi galakusuli be gudii guoed. </v>
<v b="PSA" c="37" v="4">Bab-Jehováʼgi be nue-wergudii sae. Ar be ibmarbina-sogdiid, Bab-Dummad bega ukoed. </v>
<v b="PSA" c="37" v="5">Be-ibmar-imakbied, Bab-Jehováʼga be uke. Mer be Bab-Jehováʼgi bengue, ar Bab-Jehová bega ibmar imakoed. </v>
<v b="PSA" c="37" v="6">Igar-maidba be-ibmar-imakedi, Bab-Dummad bega dad-ibeleryob odalogoed. Deyobi dule bela magar daknonikoed, bede, dule-napiragwadid, bede, igar-maidba ibmar-imakedid. </v>
<v b="PSA" c="37" v="7">Bab-Dummad-asabin bogidik-gudii be imake. E-bega-ibmar-imakedse edarbedii be sae. We-dule-ibmar-isgana-imaked nasgumai be dakele, mer be sae-itogo. </v>
<v b="PSA" c="37" v="8">Be-isdar-itoged na be bargae, be-sae-itoged be iege. Melle be urwe, abakalegi be neg-oichoalile. </v>
<v b="PSA" c="37" v="9">Ar dule-isganamar burgwemaloed. Dule-Bab-Jehováʼgi-ibmar-edarbedimaladdi, neg-nued-bonisulid ega uklegoed. </v>
<v b="PSA" c="37" v="10">Dule-isganamar napi-ichee gudidimalad. Ar a-dulemardi be-amidigumaloen-inigwele, gwen be-amiosurmalad. </v>
<v b="PSA" c="37" v="11">Ar dule-san-dummarba-imaksurmalad neg-nued-bonisulid egadga guoed, amala bela nue-nasgumaidbali, weligwar itomaloed. </v>
<v b="PSA" c="37" v="12">Dule-isgana dule-nuedgi sunnasur binsadaed. Dule-isgana dule-nued-dakdele, bela-bela nue-sae dakdaed. </v>
<v b="PSA" c="37" v="13">Degi-inigwele, Bab-Jehováʼdi dule-isganaga alloed, ar wisid, we-dulemar-bergued bato ese warmaksad. </v>
<v b="PSA" c="37" v="14">Dule-isganamar, dule-wilegana-oburgwega, dule-nued-nanamalad-ogilogega, e-es-suid ononanaid, e-sigumar guagwar ebisbukwamalad. </v>
<v b="PSA" c="37" v="15">Degi-inigwele, e-es-suid e-gwagegi yolegoed, e-warsimardi ei bibislegoed. </v>
<v b="PSA" c="37" v="16">Dule-nued ibmar-ichee-nikale, dule-isgana-ibmar-bukidar-nikadba, bur nuedid. </v>
<v b="PSA" c="37" v="17">Ar Bab-Jehová, we-dule-isganamar-e-gangued ei osulogoed. Dule-igar-inniki-imakmaladdi bendakoed. </v>
<v b="PSA" c="37" v="18">Bab-Jehová, dule-inniki-nanadimalad-edarbediid. A-dulemarga ibmar-uklegoedi, degisadegu egadga guoed. </v>
<v b="PSA" c="37" v="19">Dule-inniki-nanadimaladga ibagan-bulegan-noni-sogele, akar-guosulid. Ukud-dummad nagunonikile, mas-nika guoed. </v>
<v b="PSA" c="37" v="20">Dule-isganamardi, bergudmaloed. Bab-Jehová-isdarmaladdi, gagan-burgweyobi burgwidmarmogoed. Waayob bergudmaloed. </v>
<v b="PSA" c="37" v="21">Dule-isganamar aimargi mani-gasale, bar bennukdasulid. Dule-nueddi dule-wiledakedba aimarga ibmar ukdedaed. </v>
<v b="PSA" c="37" v="22">Dulemar Bab-Jehováʼse-nabir-binsalesmaladi, neg-nued egadga guoed. Dulemar Bab-Jehováʼse-ukabsalesmaladdi, girgumaloed. </v>
<v b="PSA" c="37" v="23">Dule-wargwen e-daedgi Bab-Jehová-yeer-ito imakele, Bab-Dummad we-dule-nued-nanadii imaked. </v>
<v b="PSA" c="37" v="24">Dule-nued gwatirnoni-sogele, deyob degisadegu gudii guosulid, ar Bab-Jehová we-dule-bendakoed. </v>
<v b="PSA" c="37" v="25">An sapingwa-danikid-akale, an seredgusadse, an dakdisulid, dule-nuedi nue-dummad-wiledii, e-mimmigan mas-egisdii an dakdisulid. </v>
<v b="PSA" c="37" v="26">Dule-nuedi aimarga ibmar-ukalile, nuedgi yeer-itogedba ukdedaed. E-mimmigan ega ibnuedga gued. </v>
<v b="PSA" c="37" v="27">Ibmar-isganagi be bangu, ibmar-nueganbi be imakdii gue. Ar deyob be imakele, Bab-Dummad bega-yar-ukoye-sogsadgi degisadegu be gudii guoed. </v>
<v b="PSA" c="37" v="28">Ar Bab-Jehová igar-inniki-imakleged yeer dakdaed, dule-eba-nue-nanadiidgi, bangusulid, Bab-Jehová amar-nue-edarbedidaed. Dule-isganamardi, bergumaloed, gwen wagan-nikuosurmalad. </v>
<v b="PSA" c="37" v="29">Dule-nuegan-damaladdi, Bab-Dummad ega yar-ukoye-sogsadgi degisadegu mai gumaloed. </v>
<v b="PSA" c="37" v="30">Dule-nued sunmakdele, nue-binsaed-nikaa sunmakdedaed, Dule-nued sunmakdele, igar-inniki-maidba sunmakdedaed. </v>
<v b="PSA" c="37" v="31">E-Bab-Dummad-igar-maid e-gwagegi sedidaed. A-ulale, isgusurdaed. </v>
<v b="PSA" c="37" v="32">Dule-isgana dule-nued-oburgwega arbakee dule-nued-argadidaed, </v>
<v b="PSA" c="37" v="33">Degi-inigwele, Bab-Jehováʼdi dule-isganaga dule-nued-urmakosulid. Dule-nuedga igar-itolear-sogele, egi isgusye-sogega imakosulid. </v>
<v b="PSA" c="37" v="34">Bab-Jehová-abdakdii be gue, a-sogedba be nanadii gue. Bab-Jehová be-nug-odummogoed, neg-nued begadga-guegala, bega ukoed. Dule-isgana-bergumaloedi, be-sunnad be dakoed. </v>
<v b="PSA" c="37" v="35">An dule-isgana daksad, urwar-sapi-dummad-neg-ganikidyob, na san dummarba imaked. </v>
<v b="PSA" c="37" v="36">Degi-inigwele, we-dulemar emiskwaa bergudoed. We-dulemar bato sulibinne dakledagoed. Be amialile, be dakosurguoed. </v>
<v b="PSA" c="37" v="37">Dule-nuegan-damalad be dake, dulemar igar-maidba-damalad be dake. We-dulemar-nueddamaladga igar-nued ega maid. </v>
<v b="PSA" c="37" v="38">Ar dulemar igar-maidgi-yoledimaladdi, bela burgwemaloed, Dule-sunnasur-damaladdi, bela bergudmaloed. </v>
<v b="PSA" c="37" v="39">Dule-nuegan-damalad-e-bendakleged Bab-Jehováʼgi danikid. Ibagan-suli-suli-itogedgi, Bab-Jehová dule-nuegan-bendakedga gued. </v>
<v b="PSA" c="37" v="40">Bab-Jehová bonigangi dule-nued-bendakoed, ar Bab-Jehováʼgi bensuli-gudii gusad. Bab-Jehová dulemar-isganagi we-dule-onogoed, dulemar-isganagi bendakoed. </v>
<v b="PSA" c="38" v="1">Ibmar-ukleged-ebinsalegega, David we-namaked narmaksad. Bab-Jehováʼye, mer be anse urwe. Be sae-itogedgi, mer be sabsur an-imake. </v>
<v b="PSA" c="38" v="2">Be sabsur-angi-uludedba an naibigunonikid, be angi sabsur-gwisgunonikid. </v>
<v b="PSA" c="38" v="3">An-isgusad-ular, be anse uludedbali, an-san bar nuedsulid, an-garmar bar nuedsulid. </v>
<v b="PSA" c="38" v="4">An-isgued bela an-nonogagas naid, ibmar-aidikidyob angi signonikid. </v>
<v b="PSA" c="38" v="5">An binsaedsuli gudigusad-ulale, an-sanse-bakale, nunusar yapangusad, bela sibudik-sibudikgusad. </v>
<v b="PSA" c="38" v="6">Nue-ibitos itoleged, bela-bela an oitolesad, nue-wiles itoleged. </v>
<v b="PSA" c="38" v="7">Bela-bela an uedik itoged, an-san bela ibitosad. </v>
<v b="PSA" c="38" v="8">Nue geggus itoleged, nunumakesar itolegusad. An gwage-nunmaked-dummad nue-itonaid. </v>
<v b="PSA" c="38" v="9">Bab-Dummad, an-ibmar-abeged bela be wisid, an-ibmarbina-gudiid begi dukunaisulid. </v>
<v b="PSA" c="38" v="10">An-gwage sabesur dik-dik-naid, an-niga argwated, nue an ataksurgusad. </v>
<v b="PSA" c="38" v="11">An bonigan-nikadba, an-aimar, an-sordamar, angi bangudmalad. An-gwenadgan angi deyob bangudmarmogad. </v>
<v b="PSA" c="38" v="12">An-oburgwebi-gudimaladi, an-yardakega angi arbananaid. An-oitomaloye-sogdimaladi, an-yardakega arbakee bane-bane igar-aminanaid. </v>
<v b="PSA" c="38" v="13">Degi-inigwele, uayasuliyob an imaksad, yamo amar-itonaisuliyob an imaksad. Amar-abin an sunmaksasulid, wissur-sunmakeyob an imaksad. </v>
<v b="PSA" c="38" v="14">Degisoggu, dule-uayasulidyob an gued, wissur-emar-abinsaedyob an gued. </v>
<v b="PSA" c="38" v="15">Bab-Jehová, unnila an beginbi ibmar-edarbediid. An-Bab-Dummad-Jehová, bebi unnila wemar-abin-imakoed. </v>
<v b="PSA" c="38" v="16">Unnila ibmar-soggwen an egised: An ailanonikile, mer anga allemalaga be imako, mer angi burgumalaga be sao. </v>
<v b="PSA" c="38" v="17">Nue an galakue itoged, ibmar-nunmaked gwen-an-indakbisulid. </v>
<v b="PSA" c="38" v="18">Degisoggu, an-isgusad an na barsogergebed, an isgusadba nue-wiles an itoged. </v>
<v b="PSA" c="38" v="19">An-isdarmaladdina nue baligannosmalad, yogasaar-isdar-an-dakdimaladi nue mergusmalad. </v>
<v b="PSA" c="38" v="20">An ibmar-nued-imaked-ular, dulemar angi yolenanaid. An ibmar-nued-imaked-ular, dulemar angi gwisgunanaid. </v>
<v b="PSA" c="38" v="21">Bab-Jehováʼye, mer be an-barmete, an-Bab-Dummadye, mer be angi bangue. </v>
<v b="PSA" c="38" v="22">Gwae be an-bendakdage, Bab-Dummad, be an-abonogedid. </v>
<v b="PSA" c="39" v="1">David we-namaked narmaksad. Namakmalad-e-idued-Jedutúnʼga soglenaid. An na dukin sogsad: “An itoakwaa nanadii imakoye, adi, an-sunmakedgi mer an isguegar. Ar dule-isgana an-asabin gwichile, andi ibmar-sogosulid.” </v>
<v b="PSA" c="39" v="2">Degisoggu, an sunmaksasulid, ar ibmar-nuedse-bakale, bar an bissulid. Degi-inigwele, nunmakeddi anga ulubgi nasgumai gusad. </v>
<v b="PSA" c="39" v="3">An-gwagedi uelleded. An we-ibmargi-binsasiidgi an isdar itoded, geb an sogdesunnad: </v>
<v b="PSA" c="39" v="4">“Bab-Jehová, an-ibagan-berguoed be anga soge, birgabigwa an napi-dulagudiguoed be anga soge, adi, an sikwas-gudiguoed magar itogegar. </v>
<v b="PSA" c="39" v="5">Bab-Jehová, wis-ichee-dulagudigued be anga uksad, an-birga-nikaddi be-asabinni birgamar-nassuliyob be daked. We gakansulid, bela-dulemar-gudidiid sikwas-bunnogedyob gudidimalad. </v>
<v b="PSA" c="39" v="6">”Ar napiragwad, anmar we-napneggi unnila sikwas gudimalad. Dule binsarsunna sulibinsa itodiid. Ar binsa na ibmar-nuegan saboged, ar wissulid, doa we-ibmar sunonikoe. </v>
<v b="PSA" c="39" v="7">”Bab-Jehováʼye, degisoggu, ¿bia an bendakleged amiosunna? Unnila an beginbi bendakleged amied. </v>
<v b="PSA" c="39" v="8">Bab-Jehováʼye, bela an-isguedgi be an-ollorsae, mer dule-binsaed-nikasurmalad angi-dodomalaga be imake. </v>
<v b="PSA" c="39" v="9">”An bar sunmaksasulid, an bar ibmar-sogsasulid, ar bee be deyob ibmar imaked. </v>
<v b="PSA" c="39" v="10">”Bab-Jehováʼye, mer bar be sabsur-an-odurdake, ar be an-oburgwednaga an-imaknaid. </v>
<v b="PSA" c="39" v="11">Be dule-isgued-sabsur-odurdakedba dule-nudaked, na bur e-ibmar-binasoged uduyob be e-ibe obeloged. We gakansulid, bela-dulemar-gudidiid, sikwas-bunnogedyob gudidimalad. </v>
<v b="PSA" c="39" v="12">”Bab-Jehováʼye, an bese-goled be itoge, an bega-ibmar-soged be itoge, an-boed mer be itosuli gue. Andi bega dule-ainebalid gued, bela an-dadgan-nanadigusadyobi an yar-obak-obak gudiid. </v>
<v b="PSA" c="39" v="13">Mer isdar be an-dake. An we-napneggi-naed-iduar, an gannar weligwar itogoed.” </v>
<v b="PSA" c="40" v="1">David we-namaked narmaksad. Namakmalad-e-iduedga soglenaid. Ulubgi-abitoakwaa, Bab-Jehová-abdakdii an gusad. Ansik aibilisad, an ese-goledi, magar an-itosad. </v>
<v b="PSA" c="40" v="2">San-burba-bergued-galu-yagi an-onosad, nega-matagangi an-onosad. Akwasaila-birgi an-ogwisgusad, nega-nuedgi an-ogwisgusad. </v>
<v b="PSA" c="40" v="3">Bab-Jehová an-gwabindukugi namaked-gwapid nasiksad, e-nug-ogannoedgi-namakega an-imaksad. Deyob an-dakarmargua, bukidar dobe itodmalad, Bab-Jehováʼgi bensuli gudmalad. </v>
<v b="PSA" c="40" v="4">Dule, Bab-Jehováʼgi-bensuliguedi, Bab-Jehová egi nued binsadiid. Dule, san-dummarba-samalad-barwisodisulidi, bab-dummad-baidse-gormalad-barwisodisulidi, Bab-Jehová egi nued binsadiid. </v>
<v b="PSA" c="40" v="5">An-Bab-Dummad-Jehováʼye, ibibayobi ibmar-dakledisurmaladi be imaksa. Ibibayobi be anmargi nued binsasa. ¡Dule beyobid sulid! Aisaar an bega bela be-ibmar-imaksad sogbienad. Igi an bega sogergebele, ar gege bela bega sogleged. </v>
<v b="PSA" c="40" v="6">Bega-ibdula-uklemalad gwen be abessulid, bega-ibmar-gwag-gullemalad-ukleged gwen be abessurbalid. Unnila beba-ibsaega be an-imaksad. Bega-ibdula-ogumakar-uklegedi, isgued-eliega ibdula-uklegedi, gwen be egichissulid. </v>
<v b="PSA" c="40" v="7">A-ulale, an sogdesunnad: “Bab-Dummad, be-gardagi angi-narmakar-maiyob an danisun. </v>
<v b="PSA" c="40" v="8">Bab-Dummad, an be-sogedba ibmar-imakedi ibiyobi an yeer-itodae. Be-Igar-Mesisadi an-gwage-ulubgi an sediid.” </v>
<v b="PSA" c="40" v="9">Dule-bukidarmalad-abargi an be-igar-napiragwadgi sunmakdiid. Bab-Jehová, bedi nue an-wisid be-igarba-sunmakedi an gwen boggudisulid. </v>
<v b="PSA" c="40" v="10">Be-igar-napiragwadi dulemarga an gwen odukudisulid. Be-innikidaedgi, be-abonoleged-igargi, an obinmakdiid. Bipisaale, dule-bukidarmalad-abargi be-sabguedi, be-igar-napiragwadi, an gwen odukudisulid. </v>
<v b="PSA" c="40" v="11">Bab-Jehováʼye, melle be-sabguedi be angi obano. Be nue-an-sabedgi, be-igar-napiragwadba, be an-sedii guo. </v>
<v b="PSA" c="40" v="12">Isguedi bukidar an-ebiris naid, isgued bukidarsoggu, gege na bega bela bied. Isgued angi dar nue obined, an akusunna-itogusad. Isgued an-sailagiaganba bur bule mergued, bar-gannarbaa an itosurgusad. </v>
<v b="PSA" c="40" v="13">Bab-Jehováʼye, we-isguedgi wis be an-onodage. Bab-Dummadye, gwae be an-bendakdage. </v>
<v b="PSA" c="40" v="14">Dule-an-obelobimaladi be obingegsae, akusunna ibmar-itogega be imake. Dule-an-oichobigudimaladi, binged-abargi duurmakemai be sae. </v>
<v b="PSA" c="40" v="15">Dule-an-wagar-daksuli an-dikarba-sunmakdimaladi, bingedar-itogwichi be imake. </v>
<v b="PSA" c="40" v="16">Dule-be-amidimaladi, begi wergumarsun, begi yeer-itomarsun. Dule-abonoleged-igarbina-nue-sogdimaladi, weyob sogdii gumarsun: “¡Ibiyobi Bab-Jehováʼdi dule-gandikid guye!” </v>
<v b="PSA" c="40" v="17">Bab-Jehováʼye, melle be an-iego, andi dule-wilesa gudiid, ibmar-abesa garmakdiid. Bab-Dummad, bee be an-bendakedid, igar-bulegangi bee be an-onogedid. Bab-Dummadye, melle be undar-yogguo. </v>
<v b="PSA" c="41" v="1">David, namakmalad-e-iduedga we-namaked narmaksad. Dule, dule-wileged-bendakedgi binsaele, Bab-Jehová, a-dulegi nued-binsaed. Ar ade, ibagan-isgana ega nagunonikile, Bab-Jehová we-dule-bendakoed. </v>
<v b="PSA" c="41" v="2">Bab-Jehová we-dule-edarboed, we-napneggi dula-gudii imakoed, we-napneggi we-dulegi nued-binsalegoed. E-isdarmaladga we-dule-urmakosulid. </v>
<v b="PSA" c="41" v="3">We-dule nailikgumaile, Bab-Jehová bendakoed. Bab-Jehová we-dulega nailikgued osulogoed. </v>
<v b="PSA" c="41" v="4">Bab-Dummadga, an sogsad: Bab-Jehováʼye, wile be an-dake. Ar an begi nos-inigwele, an-nailikgumaid be anga osuloge. </v>
<v b="PSA" c="41" v="5">An-isdarmalad angi isdar sunmakmalad, sogmalad: “¿Wede sana burgoe? ¿Wede sana berguoe?” </v>
<v b="PSA" c="41" v="6">Anse atakdanimalale, gakansaar anga sunmakmalad. Geb nadmalogua, angi sunmakdedamalad. </v>
<v b="PSA" c="41" v="7">Dule-isdar-an-dakmalad danar ambikunonimalogu, angi urwebukdamalad. Angi isdar binsabukdamalad, sogbukdamalad: </v>
<v b="PSA" c="41" v="8">“We-dule-nailikgumaidi gwisguosulid, burgoed. Boni-dummad egi naid.” </v>
<v b="PSA" c="41" v="9">Ar an-ai-nued-anba-masgundiid, an-egi-bensur-gudiid, a-bela angi aibitemogad. </v>
<v b="PSA" c="41" v="10">Bab-Jehováʼye, wile be an-dake. An-nailikgumaidi, be anga nudake, adi, an-isdarmaladgi an gwisguegar. </v>
<v b="PSA" c="41" v="11">An-isdarmalad-angi-nakosulidba an magar dakoed, yeer-ito an be-imaksad. </v>
<v b="PSA" c="41" v="12">Bab-Dummad, an isgussulidba, be an-ogannodii guoed, be-asabin-gudigu be an-imakoed. </v>
<v b="PSA" c="41" v="13">¡Israel-e-Bab-Dummad-Jehová, be-nug odummolesun! Birga-birgaba degisadegu be-nug odummoledii gusun. ¡Deyob gusunno! </v>
<v b="PSA" c="42" v="1">Coré-e-wagan we-namaked narmaksad. We-namaked Masquilʼye-nugad. Namakmalad-e-iduedga soglenaid. Bab-Dummad, igi goe-bebe-nikad diibina ogormakdidae, an deyob bebina sogdiid. </v>
<v b="PSA" c="42" v="2">Bab-Dummadbina an nue-soged, Bab-Dummad-san-burba-ukmaidbina an nue-soged. ¿Ar sana Bab-Dummad-asabin an gwisgunonikoe? </v>
<v b="PSA" c="42" v="3">Bane-bane an bodiid, ar an-boed an-masgunnedga anga gunonikid. An-isdarmalad bane-bane anga sogdimalad: “Emisgindi, ¿bia be-Bab-Dummadde nade?” </v>
<v b="PSA" c="42" v="4">An ebinsaddaed, igi an dulemar-abalagi an nadapdae, igi an Bab-Dummadse-goled-negse dulemar-semaidae. An ebinsaddaed, iba-dummad-onolealile, weligwaledgi an dulemar-semaidae, bela-belad namakagwale an nadapdamalad. An we-ibmar ebinsadele, naibid-dummad angi nonidaed. </v>
<v b="PSA" c="42" v="5">¿Ibiga an suli-suli-itogoe? ¿Ibiga an bukib-itogoe? ¡Gwen an deyob itogewilubsulinad! Bab-Dummad-abitodii an guoed, Bab-Dummad-e-nug-odummodii amba an guoed. Ar Bab-Dummad, an-abonogedid. Bab-Jehová, an-Bab-Dummadid. </v>
<v b="PSA" c="42" v="6">Bab-Dummadye, nue an suli-suli-itoged. A-ulale, an begi Jordán-diwar-akale binsadiid, Hermón-yar-dummagan-akale, an begi binsadiid, Mizar-yalagan-akale, an begi binsadiid. </v>
<v b="PSA" c="42" v="7">Igi ibe-sailagi diwar-dummad-aryomaidae, dii sukamakmaidae, sabsur uurmakmaidae, deyobi, wile-itolegedi be angi-gwisguega imaksad. </v>
<v b="PSA" c="42" v="8">Bab-Dummad, an bese weyob goled: Bitigi be-sabgued be anga ibginedba oyogena gadin, neg-mutikidba an-bega-namakeddi berguosulid. </v>
<v b="PSA" c="42" v="9">Bab-Dummadga an sogoed: “Be an-Bab-Dummadid, be an-bendakdiidid. ¿Ibiga be an-ies-gudii? ¿Ibiga wilesakwaa an-isdarmalad-nukad an itodii guoe?” </v>
<v b="PSA" c="42" v="10">An-isdarmalad-angi-allenanaid, nue-nunmak an-imaked, bela-bela ulubse an-ebuged. An-isdarmalad weyob anga sokardamalad: “¿Bia be-Bab-Dummadde nade?” </v>
<v b="PSA" c="42" v="11">¿Ibiga an suli-suli-itogoe? ¿Ibiga an bukib-itogoe? ¡Gwen an deyob itogewilubsulinad! Bab-Dummad-abitodii, an guoed, Bab-Dummad-e-nug-odummodii amba an guoed. Ar Bab-Dummad, an-abonogedid. Bab-Jehová, an-Bab-Dummadid. </v>
<v b="PSA" c="43" v="1">Bab-Dummad, anga be igar-naboge, dule-beba-naisurmalad-abin be an-idu gwisgue, dule-isganamargi, dule-gakansilimargi be an-ollorsae. </v>
<v b="PSA" c="43" v="2">Bedi an-Bab-Dummadid, be an-ganguedid. ¿Ar ibiga be an-obacha? ¿Ar ibiga an-isdarad an-sabsur-imaked-ular, an wile-itodioe? </v>
<v b="PSA" c="43" v="3">Be-magar-ito-ibmar-imakedi, be-igar-napiragwadi, be anga udage. Adi, igar-nuedba an-idugega, be-yar-islidikidse an-nidega, be-maidse an-sedegar. </v>
<v b="PSA" c="43" v="4">Bab-Dummad, be-ibmar-ukleged-ailase an warmakoed. Agi, an gar-arpaʼba bega namakoed. Ar be, an-Bab-Dummadid, weligwar be an-imakedid. </v>
<v b="PSA" c="43" v="5">¿Ibiga an suli-suli-itogoe? ¿Ibiga an bukib-itogoe? ¡Gwen an deyob itogewilubsulinad! Bab-Dummad-abitodii an guoed, Bab-Dummad-e-nug-odummodii amba an guoed. Ar Bab-Dummad, an-abonogedid. Bab-Dummad, an-Bab-Dummadid. </v>
<v b="PSA" c="44" v="1">Coré-wagan namakmalad-e-iduedga we-namaked-Masquilʼye-nugad narmaksad. Bab-Dummad, epenne ibmar-dakledisurmalad be imaksadi, anmar-sunnagwad uayagwar itosad. Epenne-ibmar-gusadi, anmar-dadgan anmarga sogsad. </v>
<v b="PSA" c="44" v="2">Be-sunnagwadi, dule-be-wissurmalad be onisad. A-muchubbi, anmar-dadgan be urbisad. Dule-be-wissurmaladi be sabsur-odurdaksad, anmar-dadgandi nasgumai be imaksad. </v>
<v b="PSA" c="44" v="3">Dadgan gwen e-es-suidgine yar sussurmalad, gwen e-surgangine dulemargi obichasurmalad. Unnila be-ganguedgi, be-surgangi, be anmar-dadgan-bendaksad. Eba-be-gudigusadgi be amar-bendaksad. Ar bede, dadgan-nue-sabedbali, deyob imaksad. </v>
<v b="PSA" c="44" v="4">Bebi unnila be an-Bab-Dummadid, bebi be, an-reyd. ¡Be-igar-ukedba dulemargi-nakwega be anmar-imaksad! </v>
<v b="PSA" c="44" v="5">Be-ganguedgi anmar-isdarmaladgi anmar nakwisad. Be-nuggi anmargi-gwichigudimaladi anmar obelosad. </v>
<v b="PSA" c="44" v="6">An-warsigi bendakleged an amiosulid, an-es-suid dulemargi-nakwega gwen an-imakosulid. </v>
<v b="PSA" c="44" v="7">Be anmar-isdarmaladgi-nakwega be anmar-imaksad. Bebi, dule-anmargi-gwisgudimalad-obingegsaega be imaksad. </v>
<v b="PSA" c="44" v="8">¡Bab-Dummad, anmar beginbi nug-dummarba-itodii gumaloed! ¡Anmar be-nug-odummodii gumaloed! </v>
<v b="PSA" c="44" v="9">Emisgindi, be anmar-obachad, be anmar-obinge-imaksad. Bar be anmar-sorda-bila-onomaladba nanasurgusad. </v>
<v b="PSA" c="44" v="10">Dule-isdarmalad-abin sikirmakega be anmar-imaksad. Dule-sae-anmar-dakdimalad, anmar-ibe ibmar-atur-imaksamalad. </v>
<v b="PSA" c="44" v="11">Sibad-wawaadyob be anmar-oburgwega anmar-urmaksad. Dulamar-bamalad-imbagi be anmar-oaisakisad. </v>
<v b="PSA" c="44" v="12">Be-dulamar mani-bipii be uksad, egi be ibmar-nued gwen-amissulid. </v>
<v b="PSA" c="44" v="13">Dule-anmar-neg-dikarba-mamaid-abin, dule-gegegwaga be anmar-imaksad. Dulemarga anmar dodogedga guded, dulemarga anmar alledga guded. </v>
<v b="PSA" c="44" v="14">Neggweburmar-oallega be anmar-imaksad. Anmar-dakalir, yamo-yamo anmarga guardamalad. </v>
<v b="PSA" c="44" v="15">Bane-bane bingedar an itodigussunnad. An akusunna-itogedba bingeguarsunnad. </v>
<v b="PSA" c="44" v="16">An-isdarmalad-buged-an-imakbi-gudimaladse, an-isdarmalad-sae-an-dakdimaladse, an-isdarmalad-an-dikarba-urwedimaladse, an bingedar-itoged. </v>
<v b="PSA" c="44" v="17">Bela we-ibmar anmargi gusad. Degi-inigwele, anmar be-iessulid. Dadgan-Ebo-Be-Igar-Mesisadi anmar gwen-bichissulid. </v>
<v b="PSA" c="44" v="18">Anmar bega uayasuli gussulid, be-Igargi anmar gwen bangussurbalid. </v>
<v b="PSA" c="44" v="19">Ar bedi achusapur-bunnu-wawaad-e-gubya-yaba be an-balimetemalad, negasichidbi be anmar-idu nasiksad. </v>
<v b="PSA" c="44" v="20">Bab-Dummad, ar anmar be-iesana, be-muchub anmar bab-dummad-baidse gochana, </v>
<v b="PSA" c="44" v="21">¿ar be wisguosulin be insae? Ar bede bela ulubgi dulemar-binsaed mag-daked. </v>
<v b="PSA" c="44" v="22">Be-ular, anmar bane-bane oburgwilediid. Sibad-wawaad-oburgwelegedyob anmar imaklediid. </v>
<v b="PSA" c="44" v="23">¡Bab-Dummad, atake! ¡Mer gabe! ¡Gwisgue! Mer be anmargi bangudii gue. </v>
<v b="PSA" c="44" v="24">¿Ibiga be anmar-idu dukue? ¿Ibiga be anmar-wilediid be iege? ¿Ibiga be anmar-sabsur-imaklediid be iege? </v>
<v b="PSA" c="44" v="25">Anmar napa-nukuse yasulemamaigus-naed. Napayala baparmakdigusmalad. </v>
<v b="PSA" c="44" v="26">Bab-Dummadye, be dage. Be anmar-bendakdage. Be-sabguedgi be anmar-bendakdasun. </v>
<v b="PSA" c="45" v="1">Namakmalad-e-iduedga sogleged: “Dutu-lirioʼga-namaklegedyob we-namaked namaklegoed.” Coré-wagan we-namaked narmaksad. An-ulubgi ibmar-nued sogbie an itoged. An reyga an-namaked-narmaksad soged. An-gwabin garda-suar-yeer-narmakeyobi gued. </v>
<v b="PSA" c="45" v="2">Rey, be bur dulemar-baiganba yeerdakleged, be bur yeer-sunmaked, ar Bab-Dummad degisadegu begi ise-nued binsasad. </v>
<v b="PSA" c="45" v="3">Rey, be-ganguedgi, be-yeerdaklegedgi, be-es-suid be-saderba be nasike. </v>
<v b="PSA" c="45" v="4">Be-gangued-yeerdaklegedgi nakwemai be imake. Igar-napiragwadbina urwedii be sae. Dule-wileganaga ibmar-innikigwad-imakdii be gue. ¡Rey, be-ganguedgi ibmar-dummagan-imakdii be nanae! </v>
<v b="PSA" c="45" v="5">Be-sigu-swiswidikmaladgi, be-isdarmalad-bese-galakudii be imake. A-sigumar, rey-e-isdarmalad-gwagegi yoledapoed. </v>
<v b="PSA" c="45" v="6">Bab-Dummad, be-negsemaid degisadeguoed. Be-negsemaid, igar-maidba be imaked. </v>
<v b="PSA" c="45" v="7">Igar-innikigwad-imaked be yeer-itodaed, ibmar-isganadi, be isdar-daked. A-ulale, Bab-Dummad-be-Bab-Dummadi, be-aimar-baiganba be-susad. Be-Bab-Dummad, ina-wawadikidgi be-wawamaksad, weligwar-ito be-imaksad. </v>
<v b="PSA" c="45" v="8">Be-mola, we-ina-wawadikmaladbi yapanned: Mirraʼye-nugadbi, áloeʼye-nugadbi, canelaʼye-nugadbi yapanned. Reyneg-marfilʼgi-ise-nudakaled-akale, gar-bega-ogorlenaidi weligwar be-imaked. </v>
<v b="PSA" c="45" v="9">Yagana-be-ebilidmaladi, reymar-sisgan nanaed. Be-ologana-argan-nuedsik rey-ome siid. We-rey-omede, Ofir-or-nuedgi ise-nudakar siid. </v>
<v b="PSA" c="45" v="10">Bunagwa, an bega-ibmar-sogoedi, nue be an-itogo. Be-dulemar be iege, be-gwenadgangi mer be bar binsae. </v>
<v b="PSA" c="45" v="11">Be-yeerdaklegedba rey nue-be-abeged. Rey be-dummadid, degisoggu, eba be ibsae. </v>
<v b="PSA" c="45" v="12">Tiro-dorgan binsa-ibmar-uklemalad bega sedagoed. Dule-mani-ibgan ega-ibmar-nued-imakbi be-abemaloed. </v>
<v b="PSA" c="45" v="13">Rey-e-sisgwa e-gabedyaba nue-nudakar maid. E-mor ber olobi dakleged. </v>
<v b="PSA" c="45" v="14">E-mor-ise-nue-sobaled-yoi reyse seledoed. E-aimar-yagana e-sorba-nai nadapmaloed. </v>
<v b="PSA" c="45" v="15">Weligwar itonadapmaloed, Rey-e-negse weligwaledgi dogdapmaloed. </v>
<v b="PSA" c="45" v="16">Rey, be-masmala be-dadgan-negsemai-gusad-ganagi sigmaloed. Amar bela bemar-yala-semamai gumaloed. </v>
<v b="PSA" c="45" v="17">An bega we-namaknaidgi, dulemar-be-iegega an imakosulid. Bela neggwebur-baiganginmalad be-ebinsadiguega an imakoed. </v>
<v b="PSA" c="46" v="1">Coré-wagan we-namaked narmaksad. Namakmalad-e-iduedga soglenaid: “We-namaked-Alamotʼgi-namaklegoye.” Bab-Dummad anmar-niga-ogannogedid. Bab-Dummad anmar-irwa-gwisguedid. Bab-Dummad wilubdaklegedgi, anmar-bendaked-sunsogedid. </v>
<v b="PSA" c="46" v="2">Degisoggu, ar neg giglimakde-sogele, anmar dobguosulid. Yala-dummagan demar-wilagangi-dogdedibe, amba anmar dobguosulid. </v>
<v b="PSA" c="46" v="3">Demar-dummagan-urwedbali, yala-dummagan giglimakdedibe, amba anmar dobguosulid. </v>
<v b="PSA" c="46" v="4">Diwar-iirmakemaidi, weligwar Bab-Dummad-e-neggwebur imaked. Weligwar Bab-Dummad-Bur-Birigined-e-neg-Islidikid imaked. </v>
<v b="PSA" c="46" v="5">Bab-Dummad e-neggwebur-abargi gudiid, degisoggu, e-neggwebur akar-guosulid. Bab-Dummad, neg-oibosale, na e-neggwebur-bendakoed. </v>
<v b="PSA" c="46" v="6">Bab-Dummad-sunmakdele, dulemar-yar-baid-baidgi-bukwamalad dobguddamalad, neggweburmar-bubukwad giglimakdedaed. </v>
<v b="PSA" c="46" v="7">Bab-Jehová-Bela-Gangued-Nikad anmarba gudiid, Jacob-e-Bab-Dummad an-dukuedga gued. </v>
<v b="PSA" c="46" v="8">¡Dagmala! Bab-Jehová-e-ibmar-imaksad be dakdamala. We-napneggi-ibmar-dakledisulid-imaksad be dakdamala. </v>
<v b="PSA" c="46" v="9">Bab-Dummad we-napneg-ugakaase bela bila-onoleged obelosad. Warsimar bibisgisad, eswarmar bibisgisbalid, moli-urmar soogi ogumaksabalid. </v>
<v b="PSA" c="46" v="10">“Boo be ambikumalo, magar be an-dakmalo, ani an Bab-Dummadid. Dulemar-yar-baid-baidgi-bukwamalad-abargi an-nug odummolegoed, we-napneggi an-nug odummolegoed.” </v>
<v b="PSA" c="46" v="11">Bab-Jehová-Bela-Gangued-Nikad anmarba gudiid, Jacob-e-Bab-Dummad an-dukuedga gued. </v>
<v b="PSA" c="47" v="1">Coré-wagan we-namaked narmaksad. Namakmalad-e-iduedga soglenaid. ¡Bela-dulamar, argan ogormala! ¡Weligwaledgi binnasuli Bab-Dummad-nug odummomala! </v>
<v b="PSA" c="47" v="2">Ar Bab-Jehová-Bur-Birigined, dule-buledid, bela napneg-e-rey-dummadid. </v>
<v b="PSA" c="47" v="3">Neggweburmargi-obinega anmar-imaksad, dule-yar-baid-baidgi-bukmaladgi-nakwega anmar-imaksad. </v>
<v b="PSA" c="47" v="4">Bab-Jehová, anmarga we-yar susad, we-yar, Jacob-nug-dummarba-imakedid. Bab-Jehová na we-Jacob-wagan-sabgusadid. </v>
<v b="PSA" c="47" v="5">Bab-Dummad dulemar-weligwar-oimakmalad-abargi, gar-trompeta-goled-abargi, e-ologanase nakwemai gusad. </v>
<v b="PSA" c="47" v="6">¡Namakmala! Bab-Dummadga namakmala. ¡Namakmala! Anmar-reyga namakmala. </v>
<v b="PSA" c="47" v="7">Ar Bab-Dummad bela napneg-e-reyd. ¡Ise-itoagwar namakmala! </v>
<v b="PSA" c="47" v="8">Bab-Dummad dulemar-yar-baid-baidgi-bukmalad-e-reyga maid, Bab-Dummad e-ologan-islidikidgi siid. </v>
<v b="PSA" c="47" v="9">Dule-dummagan-neggwebur-dakmamaidi, Abraham-e-Bab-Dummad-e-dulamarbo onmaksamalad. Ar dule-dummagan-negdakmamaidi, Bab-Dummadgadid. ¡Bab-Dummad bela-bela odummoleged! </v>
<v b="PSA" c="48" v="1">Coré-wagan we-namaked narmaksad. Bab-Jehová, duledar-dummadid. E-neggweburgi, e-yala-isligwaledgi, e-nug-birigined innikigwadba odummoleged maid. </v>
<v b="PSA" c="48" v="2">Ibiyob Sión-yala yeerdaklege, bela napneg-naid weligwar imaked. Sión-yala, dad-nakwed-argan-sapiledsik-siid, Bab-Dummad-e-neggweburga gued. </v>
<v b="PSA" c="48" v="3">Bab-Dummadi, Sión-neg-suid-gandikmaladgi, dulemar-edarbedga gued. </v>
<v b="PSA" c="48" v="4">Reymar na atosmalad, geb Jerusalénʼgi gwisguargusmalad. </v>
<v b="PSA" c="48" v="5">Reymar a-neggwebur-dakargu, geger-dakarmalad, abin gwakidmalad, itosur-gwae duurmakdemalad. </v>
<v b="PSA" c="48" v="6">Emargi bela-belad dobed nagusad, igi sior ugakgunair, e-boniba galitonaidae, debayobi, a-dulemargi dobed nagusad. </v>
<v b="PSA" c="48" v="7">Dii-burwa-dummadba Tarsis-ulu-dummagan-aibinebayobi, dulemargi dobed nagusad. </v>
<v b="PSA" c="48" v="8">Igi-anmar-sunnagwad uayagwar epenne na ibmar itosmala, emide, deyob Bab-Dummad-Bela-Gangued-Nikad-e-neggweburgi, anmar na ibyagwar daksamalad. Anmar-Bab-Dummad, na e-neggwebur, degisadegu-sii imakoed. </v>
<v b="PSA" c="48" v="9">Bab-Dummad, anmar bese-goled-neggi, be-ise-wile-anmar-dakmaidgi binsabukwadamalad. </v>
<v b="PSA" c="48" v="10">Bab-Dummad, bela napneg-ugakaase be-nug odummoleged. Be-nuggi nued sunmaklediid. Igar-innikigwadba be negsemaid. </v>
<v b="PSA" c="48" v="11">Be-igar-innikii-imakedba Sión-yala yeer-itoged, Judá-neggwebur-burwigana weligwar itomarmogad. </v>
<v b="PSA" c="48" v="12">Sión-yala be ebirnamalo, binnalee be namalo. E-neg-suigan-bukwad be ebismalo. </v>
<v b="PSA" c="48" v="13">E-galu-matusurmalad nue be dakmalo, e-neg-gandikmalad nue be argamalo. Adi, yoo be-wagan-danikoedga be we-ibmar sogmalagar. </v>
<v b="PSA" c="48" v="14">We-Bab-Dummadi, anmar-Bab-Dummad-degisadeguadid. Bab-Dummadi, anmar-idudii sadeguoed. </v>
<v b="PSA" c="49" v="1">Coré-wagan we-namaked narmaksad. Namakmalad-e-iduedga soglenaid. Bela bemar, nue an-itomar. Bela bemar, we-napneggi-bukmalad, nue be an-itomar. </v>
<v b="PSA" c="49" v="2">Dule-dummagan, dule-binsarmalad, dule-mani-nikamalad, dule-wilegana, nue be an-itomar. </v>
<v b="PSA" c="49" v="3">An sunmakoedi, nue-binsaed-nikaa an sunmakoed. An-ulubgi-binsaedi, nue-magar-itole an sogoed. </v>
<v b="PSA" c="49" v="4">Ibmar-binsaed-nikaa-soglemalad nue-itoakwaa an sogoed. Gar-arpa-ogorsiidgi we-ibmar-soglegoed-e-obared an bega odulogoed. </v>
<v b="PSA" c="49" v="5">Ar bonigan dani-sogele, ¿ibiga dobee an itogoe? Dule-isganamar an-ebilis ambikunonimalale, ¿ibiga an dobguoe? </v>
<v b="PSA" c="49" v="6">Dule-mani-nikadba-dobsuli-itodimalad, na e-ibmar-nikadba san-dummarba-imakdimalad, ¿a-dulemarde an dobguode? Suli, an dobguosuli. </v>
<v b="PSA" c="49" v="7">Dule wargwensaale na dukin bendakosulid. Na dukin burgwedgi san-onogegala, geg Bab-Dummad-bennuked. </v>
<v b="PSA" c="49" v="8">San-onolegedi gargesailad. San-onolegegala, mani unniguarsulid. </v>
<v b="PSA" c="49" v="9">Dule degisadegu dula-gudii guosulid. Dule burgosurdeeye sogsulid, burgwedsegad. </v>
<v b="PSA" c="49" v="10">Bela dulemar burgwedbiid, dule-binsaed-ibedi, dule-binsaedsulidi, bela burgwedsemalad. E-ibmar-nikadi dulemar-baiganga beoed. </v>
<v b="PSA" c="49" v="11">Ar nainu ichesur-nikus-inigwele, neg-uangi degisadegu mai guoed. </v>
<v b="PSA" c="49" v="12">Ar dule mani-ibed-inigwele, degisadegu dula-gudiguodeeye sogsulid. Ibdurganyobi burgwemarmogoed. </v>
<v b="PSA" c="49" v="13">Weyobi, dulemar e-manigi-alakwaa-gudimaladi, berguddamalad. Na dukin san-dummarba-imakmaladi, weyobi, berguddamarmogad. </v>
<v b="PSA" c="49" v="14">Igi sibad-iduged e-sibad-wawaad-semaidae, deyobi, burgwed we-dulemar-semai gumogoed. E-neg-dummagan-nuegan-daklemaladgi, dikasuli e-mui neg-uangi nungumai guoed. Yoedsega dule-nuegan negsemamai gumaloed. </v>
<v b="PSA" c="49" v="15">Ar Bab-Dummaddi burgwedgi an-ollorsaoed, Bab-Dummad eba an-sedoed. </v>
<v b="PSA" c="49" v="16">Dule-wargwen mani-ibedga-gudele, mer bai be dako, e-neg yeerdakle nadele, mer geg be dako. </v>
<v b="PSA" c="49" v="17">Ar we-dule burgwidele, na e-ibmar sedosulid, e-ibmar-yeerdaklemalad eba naosulid. </v>
<v b="PSA" c="49" v="18">Ar we-napneggi dula-gudigua, weligwar itodigus-inigwele, dulemar e-nug-odummodigusmar-inigwele, </v>
<v b="PSA" c="49" v="19">we-dule, e-babgan-burgwismogayobi, burgwemogoed, we-napneggi bar gudii guosulid. </v>
<v b="PSA" c="49" v="20">Ar dule mani-ibed-inigwele, na aku itoged, ede ibdurgan-burgweyobi, burgwemogoed. </v>
<v b="PSA" c="50" v="1">Asaf, we-namaked narmaksad. Bab-Jehová, Bab-Dummadbi-maidi, goled: Dulemar-dad-nakwedsik-bukmaladse goled, dulemar-dad-argwanedsik-bukmaladse, onmakega goled. </v>
<v b="PSA" c="50" v="2">Bab-Dummad, Sión-neggwebur-yeerdaklegedba, dad-ibeler-gaeyob, e-maid oyomaid. </v>
<v b="PSA" c="50" v="3">Anmar-Bab-Dummad-danikidi boo danisulid, e-iduale, soo-dummadi gadanikid, bela ibmar-ogumakdanikid. Burwa-oored bela Bab-Dummad-ebiris danikid. </v>
<v b="PSA" c="50" v="4">Bab-Dummad nibnegse gochad, napnegse gochabalid, e-dulamarga-igar-nabolesokalid dakdamalagar. Bab-Dummad weyob soged: </v>
<v b="PSA" c="50" v="5">“Anga dule-islidik-gudimalad onmakmalo, dulemar ibmar-ogumakar-uklegedgi anbo-igar-mesismalad, anga onmakmalo.” </v>
<v b="PSA" c="50" v="6">Nibneg soged: Bab-Dummad dulega igar-naboged-innikigwad maiye. </v>
<v b="PSA" c="50" v="7">“Israel-dulemar, an-itomala, an-sunmaksokalid nue-itomala. An-dulamar, an begi sunmaksokalid: Ani an be-Bab-Dummadid, unnila, anbi Bab-Dummad maid. </v>
<v b="PSA" c="50" v="8">Bemar anga ibmar-ogumakar-ukdamaladgi an yolesulid. Bemar anga gusgu ibmar-nued-ukdamaladgi an yolesulid. </v>
<v b="PSA" c="50" v="9">Be-moli-bebe-nikad-sapingana e-galugi-bukwadbina an sogsulid. Be-sibad-machergan e-galugi-bukwadbina an sogsulid. </v>
<v b="PSA" c="50" v="10">Ar bela ibmar-durgan-sapurba-bukwad, angadbiid, bela molimar-yalaganba-bukwad, angadbiid. </v>
<v b="PSA" c="50" v="11">Bela nuumar-sapurba-bukwad angi yoggusisulid, bela ibmar-durgan-yalaganba-gudinanaed, angadbiid. </v>
<v b="PSA" c="50" v="12">Degisoggu, an mas-gunbiele, an bese gochasuliled. Ar bela we-napneg, angadbiid, bela ibmar-we-napneggi-bukwad, angadbiid. </v>
<v b="PSA" c="50" v="13">¿Ar moli-bebe-nikad-e-san-gunnedgi an gudisi? ¿Ar sibad-machered-e-ablis-gobedgi an gudisi? </v>
<v b="PSA" c="50" v="14">Anga weligwaledgi dog-nuedye be sogdage. Anga, Bab-Dummad-Bur-Biriginedga be ibmar-imakoye-sogsad, be imakdage. </v>
<v b="PSA" c="50" v="15">Bonigan-abalagi be gunaidgi, anse be gole, an be-bendaknonikoed. Bedi be an-nug-odummogoed.” </v>
<v b="PSA" c="50" v="16">Bab-Dummad dule-isganagardina, weyob soged: “¿Doa bega soge, An-Igar-Maid be absogoye? ¿Doa bega soge, An-Igar-Maidgi be sunmakoye? </v>
<v b="PSA" c="50" v="17">Ar be durdakleged-igar abesulid. An-gayaburba be isdarsun-daked. </v>
<v b="PSA" c="50" v="18">Ar be atursamalad-dakardibe, eba be naddaed, dule-gambasamalad nabir be daked. </v>
<v b="PSA" c="50" v="19">Be-gayadina ibmar-isganagi sulibinsa sunmaked, be-gwabindukudina, unnila, gakansaedginbi sunmaked. </v>
<v b="PSA" c="50" v="20">Ar be-gwenadgi gusgu be yolegar sunmaked, amba be-gargwenadgine be gakansabalid. </v>
<v b="PSA" c="50" v="21">Bela be we-ibmar-imaksadba, an bese gochasulid. Ande beyobye, ¿be binsasunde? Emisgindi, an bese urwoed. Bega an bakar ibmar sogoed. </v>
<v b="PSA" c="50" v="22">Bemar an-ieddamalad, an bega ibmar-sogsad nue egi be binsamalo. Degisulile, anse be ibitomaloed, dule-wargwensaale be-bendakosurmalad. </v>
<v b="PSA" c="50" v="23">Dule anga dog-nuedye-sogega, ibmar-nued-ukedi, an-nug odummoged. Dule na e-daed ogwaele, an ega abonoleged-igar oyononikoed.” </v>
<v b="PSA" c="51" v="1">David Betsabéʼbo galagwensuli-gusad-sorba, Bab-Dummad-gayaburba-barsoged-Natán Davidʼse arbid. A-sorbali, David we-namaked narmaksad. Namakmalad-e-iduedga soglenaid. Bab-Dummadye, be dule-wiledakedba, be wile-an-dake. Be bela-bela-dule-sabedba, an-isgued be anga elie. </v>
<v b="PSA" c="51" v="2">Bela an-ibmar-isgana-imaksad be anga obeloge. Bela an-isgued be anga osuloge. </v>
<v b="PSA" c="51" v="3">An ibmar-noar-imaksadi an magar itoged, an-isgusad an nue wisid. </v>
<v b="PSA" c="51" v="4">Bab-Jehová, beginbi, unnila beginbi an isgusad. Be-asabin an ibmar-isgana imaksad. Agala, be-igar-nabogedgi be-igar-mesedi innikigwadid. Be-igar-naboged dule geg egi akarsoged. </v>
<v b="PSA" c="51" v="5">An gwalulesad-akale, an dule-isgana gued, an sapibeneggi-maigusad-akale, bato an dule-isguedid. </v>
<v b="PSA" c="51" v="6">An nue-wisid, be dule-inniki-gudiid nue-sabed. Burbale, nue-binsaed-nikadaed be an-odurdaksad. </v>
<v b="PSA" c="51" v="7">An swilidik-guega, hisopo-gagangi be an-nudake. An boo-sibudikidba bur bule sipuu guega, swilidik be an-imake. </v>
<v b="PSA" c="51" v="8">Weligwar be an-imake, yeer-ito be an-imake, be an-san-sabsur-odurdaksad gannar yeer-itoge be imake. </v>
<v b="PSA" c="51" v="9">An-isgued mer be bar ebinsae, an-ibmar-isgana-imaksad bela be osuloge. </v>
<v b="PSA" c="51" v="10">Bab-Dummadye, gwage-swilidikid be anga nasike. Burba-swilidikid be anga uke. </v>
<v b="PSA" c="51" v="11">An be-walik-gudiidgi mer be an-ononnoge. Be-Burba-Isligwaled mer be angi obane. </v>
<v b="PSA" c="51" v="12">Be-abonolegedgi-weligwar-itolegedi, gannar be anga udage. Uaya-nikadae be an-imake. </v>
<v b="PSA" c="51" v="13">Geb deyobi, be-igar-maidgi-yoledimalad an be-igargi odurdakoed, geb dule-isgudimalad gannar bese nonimaloed. </v>
<v b="PSA" c="51" v="14">An-Bab-Dummad-an-abonogedye, an dule-ibe-ablis-eosadgi be an-ollorsae, adi, an be-igar-innikigwadgi namakdii guegar. </v>
<v b="PSA" c="51" v="15">Bab-Dummadye, an be-nug odummogega, ibmar-biega be an-imake. </v>
<v b="PSA" c="51" v="16">Ibmar-ukleged an bega-ukele, be yeerdakosulid. Ibmar-durgan-ogumakar-ukleged an bega-ukele, be abingaosulid. </v>
<v b="PSA" c="51" v="17">Ar begardi, dule-na-e-isguedga-wile-itogedi, ibmar-uklegedba bur-nued gued. Bab-Dummad, dule-na-e-isguedga-bukib-itogedi, bedi isdar daksulid. </v>
<v b="PSA" c="51" v="18">Be-nued-binsaedbali, Sión-neggwebur-nasgumai be imake. A-Jerusalén-neggwebur-e-galu-dummagan be gannar ogwiche. </v>
<v b="PSA" c="51" v="19">Geb be-igar-mesisadba-ibmar-bega-ukleged be abingaoed. Ibdurgan-bela-gwagwar-ogumakar-bega-uklegedi be yeer dakoed. Geb moli-bebe-nikad-sapingan bega-ibmar-ogumakar-ukleged-ailagi ukledoed. </v>
<v b="PSA" c="52" v="1">David we-namaked-Masquilʼye nugad. Deunni, Edomʼgined-Doeg Saúl-owisonadgu: David Ahimelec-negse nadye. Namakmalad-e-iduedga soglenaid. Be, na-san-buled-imaked, ¿ibiga be-isguedgi be san-dummarbaa imake? ¡Bab-Dummaddi dule-sabgumaiguad! </v>
<v b="PSA" c="52" v="2">Be-gwabin-duku, esbipi-nugar-datarmakaledyobid, emar-obelogedginbi binsaed, gakanginbi sunmaked. </v>
<v b="PSA" c="52" v="3">Igar-nuedba bur bule, igar-isganabina be soged. Igar-nabiridba bur bule, gakansaedbina be itoged. </v>
<v b="PSA" c="52" v="4">Gakansaed-gwabin-duku be sediid. Be-sunmakedgi emargi-urwed be yeer itodaed. </v>
<v b="PSA" c="52" v="5">Bab-Dummaddi, ilagwen-be-obelogar imakoed. Be-negyaurgi be-onogoed, we-napneggi be-obelogoed. </v>
<v b="PSA" c="52" v="6">Dule-nuegan, we-ibmar dakmaloed, nue-dobee itodmaloed. Weyob be-annik dodoakwaa sunmakdemaloed: </v>
<v b="PSA" c="52" v="7">“We-dule-isgana, Bab-Dummadgi-bendakleged-amissulid, be dakmala. Unnila ibmar-nue-nikadba na yeer itosad, e-ibmar-isgana-imakedgi gwen bangussulid.” </v>
<v b="PSA" c="52" v="8">Andi, Bab-Dummadse-goled-neggi olivo-sapi-durbamakar-daedyob gued. Andi, degisadegu, Bab-Dummad-e-sabguedgi bensulid. </v>
<v b="PSA" c="52" v="9">Bab-Dummad, andi be-ibmar-imaksadba be-nug-odummodii guoed. Bede dar dule-nuedsoggu, begine an bensuli gudioed. Dule-nuegan-abargi an bese gordii guoed. </v>
<v b="PSA" c="53" v="1">David namakmalad-e-iduedga we-namaked narmaksad. Dule-binsaedsulidaed, e-gwagegi sogdiid: “Bab-Dummad maisurye.” We-dulemar nue-isgusgudidimalad, unnila ibmar-isganabi imakdidimalad. ¡Bipisaale dule ibmar-nued-imaked sated! </v>
<v b="PSA" c="53" v="2">Bab-Dummad, nibneg-akale dulemar-napneggi-bukmalad dakded, abakalegi, dule-wargwen binsaed-nikadaed gudiile, abakalegi, wis dule-wargwensaar Bab-Dummad-amibied gudiile. </v>
<v b="PSA" c="53" v="3">Bab-Dummad dakalid, bela dulemar egi bangus gudidimala, bela nue-isgus gudidimala. Wargwensaale ibmar-nued-imaked suli, bipisaale wargwengiid ibmar-nued-imaked, sate. </v>
<v b="PSA" c="53" v="4">Dule-ibmar-isgana-imakdimalad akusunna itomalad, amarde, madu-gunneyob an-dulamar-imakdimalad, Bab-Dummadse gordisurmarbalid. </v>
<v b="PSA" c="53" v="5">Dule-isganamar dobguewilubsurmalanad, degite, bela-bela dobedba wawanmakdemaloed. Bab-Dummad we-dulemar-obachadbali, be-isdarmalad-e-garmar oaisakioed. Bab-Dummad dule-isgana obingesaoed. </v>
<v b="PSA" c="53" v="6">Bitigi Israel-neggwebur-bendakleged Sión-yar-akar danikina gadin. Bab-Dummad na e-dulamar gannar e-yarse senonikile, Jacob-e-wagan wergudmaloed, Israel-dulemar weligwar itodmaloed. </v>
<v b="PSA" c="54" v="1">David we-namaked-Masquilʼye-nugad narmaksad. Namakmalad-e-iduedga soglesad: Neginotʼba-namakoye. Deun Zif-dulemar Saúlʼga sognonimargu: David anmar-abargi dukudiiye. Bab-Dummadye, be an-bendake, be-nug-dummarba-maidba be an-bendakdage. Be-ganguedgi be an-bendakdage. </v>
<v b="PSA" c="54" v="2">Bab-Dummadye, an-gornaid be an-itoge, an bega-ibmar-sognaid wis be an-itoge. </v>
<v b="PSA" c="54" v="3">Ar dule-galagwensurdamaladi, angi gwisgunanaid. Ar dule-sabesulidamaladi, an-oburgwega anbina gudimalad. Ar we-dulemar, bipisaagwar begi binsadisurmalad. </v>
<v b="PSA" c="54" v="4">Bab-Dummadbi unnila an-bendakedid, Bab-Dummadbi unnila an-sediid. </v>
<v b="PSA" c="54" v="5">Bab-Dummad an-isdarmaladgi bonigan-yolegega imakoed. Bab-Dummadye be inniki-ibmar-imakmaidba, bela be an-isdarmalad oburgwe. </v>
<v b="PSA" c="54" v="6">Bab-Dummad, an bebina-sogedba ibmar-nued an bega ukoed. Bab-Jehová, an be-nug odummogoed, ar deyob-imaked ibnuedid. </v>
<v b="PSA" c="54" v="7">Bab-Dummad, bela bonigangine be an-ollor-imaksad. An-isdarmalad-galakued-dakega be an-imaksabalid. </v>
<v b="PSA" c="55" v="1">David we-namaked-Masquilʼye-nugad. Namakmalad-e-iduedga soglesad: Neginotʼba namakoye. Bab-Dummadye, an bese-goled be an-itoge, an bese-wilenaid mer be an-itosuli gue. </v>
<v b="PSA" c="55" v="2">Be an-itoge, be an-abin-imake. Ar an-surbinsa-itogedi, anga gwage-bogidikid uksulid. </v>
<v b="PSA" c="55" v="3">Dule-isdarmalad-sabsur-ibmar-soged an dobe itoged, dule-isganamar-e-sabsur-dule-imaked wile-ito an-imaked, ar gakansaar angi sunmakmalad, nue-urwedgi an-baleginmalad. </v>
<v b="PSA" c="55" v="4">Ulubgi gwage nunmak an itoged, angi bela-bela dobe-burgwed nagunonikid. </v>
<v b="PSA" c="55" v="5">Dobedbali an wawanmakgwichid, bela-bela an dobe itoged. </v>
<v b="PSA" c="55" v="6">Geb an-sogsad: “¡Nuuyobi an sakan-nikana gadin! Adi, an gukusaled. Obunnoged-neg an aminadeled. </v>
<v b="PSA" c="55" v="7">An wegine dikasur wakiteled, nega-dulesulidgangi an megisaled. </v>
<v b="PSA" c="55" v="8">”Burwa-dummad-idu-wakinnega, dukued-negse an gwae wakiteled.” </v>
<v b="PSA" c="55" v="9">Bab-Dummadye, we-dulemar be obeloge, e-sunmakmalad aku-ito be imake. Ar unnila neggweburgine sabsur-imakmaladbi, abin-abin-imakmaladbi an daked. </v>
<v b="PSA" c="55" v="10">Mutiki, ibgine, e-galu-matusulid-ebirdii damalad, e-galu-matusulid-yabali ibmar-isganabi, yamo-dulemar-yardakedbi neg naid. </v>
<v b="PSA" c="55" v="11">E-galu-matusulidgindi dule-obelogedbi neg naid, e-igar-imbaganbardi dule-wiogedbi, dule-yardakedbi neg naid. </v>
<v b="PSA" c="55" v="12">Ar an-isdarad an-obinge-imaksana, an na san bargasanad. Ar dule-isdar-an-daked mesagwar an-imaksana, an e-idu dukusanad. </v>
<v b="PSA" c="55" v="13">Ar emigindi, bee be weyob an-imaksad. Be an-ai-nuedid. Be anyob dule gumogad. Be an-sordad, be an-ai-bur-walikagwadid. </v>
<v b="PSA" c="55" v="14">Be nuedgi anbo-walikaa gudidaenad, ai-nuedgi be anbo Bab-Dummadse-goled-neggi gudidaenad. Emigindi, bee be angi weyob yolesad. </v>
<v b="PSA" c="55" v="15">Burgwed ukiagwar an-isdarmaladgi yolesunna, neg-uangi napa-yaba dula odelesunna, ar e-neg-yaurgi ibmar-isganabi nikad. </v>
<v b="PSA" c="55" v="16">Ar andi Bab-Dummadse goloed, Bab-Jehová an-bendakoed. </v>
<v b="PSA" c="55" v="17">Wakdaradba, yorukudba, mutikidba an surbinsa-itogedgi Bab-Dummadse goloed, edi an-itogoed. </v>
<v b="PSA" c="55" v="18">Ar dulemar bukidar angi aibinmar-inigwele, Bab-Dummaddi bogidikidgi angi-bila-ononanaidgi an-onogoed. </v>
<v b="PSA" c="55" v="19">Bab-Dummad-gusgu-dummadga-maiguad an-itogoed. Bab-Dummad an-isdarmalad ibgwensur-imakoed. Ar wemar na e-daed ogwasurmalad, gwen Bab-Dummad dobsurmarbalid. </v>
<v b="PSA" c="55" v="20">Dule-isgana dule-ebo-nued-gudiidgi aibined, e-igar-mesisadgine annaed. </v>
<v b="PSA" c="55" v="21">Na e-ibmar-sogedi ochii ibmar-nueganbi soged. E-gwagegindi bila-onogedginbi binsanaid. Na e-sunmakedi, innikii sunmak itolegenad. Degi-inigwele, esyobi dule-naibi-imaked. </v>
<v b="PSA" c="55" v="22">Bab-Jehováʼga, be-bukib-binsaed be soge, na e be-bendakoed. Ar Bab-Dummad, dule-nued degisadegu-galakudii imakosulid. </v>
<v b="PSA" c="55" v="23">Bab-Dummad, bedi dule-isganamar oburgoed, napa-gullu-yaa be barmetoed. Dule-ablis-eodimaladi, dule-emar-yardakdimaladi, undar-dikasur dula-gudii guosurmalad. Ar andi begi bensulid. </v>
<v b="PSA" c="56" v="1">Namakmalad-e-iduedga soglesad: Sapur-nuu surgar-war-birgi namaksidaedba namakoye. Deunni, Filistea-dulemar Gat-neggweburgi David-gasgusmalad. Agi David Mictam-narmaksad. Bab-Dummadye, wile be an-dake, dulemar an-balegindii nanaed. Bane-bane sae-an-dakmaladi, an-wiodimalad. </v>
<v b="PSA" c="56" v="2">Bane-bane an-isdarmaladi, an-balegindii nanaed. Dule-san-dummarba-imakdimaladi, bukidar angi gwisgudimalad. </v>
<v b="PSA" c="56" v="3">An dobe-itoalile, begi an benguosulid. </v>
<v b="PSA" c="56" v="4">Bab-Dummad, an begi bensulid, an be-gayaburba odummoged. Bab-Dummad, an begi bensulid, an dobe-itosulid. Degisoggu, ¿ar igi dule an-imakosunna? Dule akar an-imakosulid. </v>
<v b="PSA" c="56" v="5">Bane-bane an-sunmaked oakaloddamalad, gusgu an-oakalogedgi binsadamalad. </v>
<v b="PSA" c="56" v="6">Danakwaa ambikusdamalad, na dukusdamalad. An-oburgwed na yeer-itomalad. Yamo arbakee an-ibmar-imaked dakdimalad. </v>
<v b="PSA" c="56" v="7">Bab-Dummad, we-dulemar be sabsur-odurdaksun. Melle begi wakinnega be imako. </v>
<v b="PSA" c="56" v="8">An-bukib-binsadiid be nue-wisid. An-ibyanis-aryodiid be daksabalid ¿Ar we-ibmar be-gardagi narmakar maisursi? </v>
<v b="PSA" c="56" v="9">An-bendakega na bese gotele, an-isdarmalad duurmakdoed. Ibmar-soggwen an wisid: Bab-Dummad, nue anba naid. </v>
<v b="PSA" c="56" v="10">Bab-Dummad, an begi bensulid, be-gayaburba an odummoged. Bab-Jehová, an begi bensulid, be-gayaburba an odummoged. </v>
<v b="PSA" c="56" v="11">Bab-Dummad, an begi bensulid, an dobe-itosulid. Degisoggu, ¿ar igi dule an-imakosunna? Dule akar an-imakosuli. </v>
<v b="PSA" c="56" v="12">Bab-Dummad, an be-asabinni ibmar-saoye-an-sogsadi, angi siid. Ibmar-uklegedi, an bega ukoed. </v>
<v b="PSA" c="56" v="13">Bab-Dummad, burgwedgi be an-ollorsasad. Igar-bulegangi be an ollor-imaksad. Adi, be-asabinni, neg-meegwadgi dula-nanadii guegar. </v>
<v b="PSA" c="57" v="1">David, Saúl-idu akwasaila-ollo-yaba dukudigusgu, we-namaked narmaksad. Namakmalad-e-iduedga soglesad: We-namaked, Melle-obelogoye-nugad-namaklegeyobi, namakoye. Bab-Dummadye, wile be an-dake, Bab-Dummadye, wile be an-dake, ar begi an bensulid. Igi gannir e-sakan-urba na e-mimmigan odukue, deyobi, bonigan-berguedse, be an-odukue. </v>
<v b="PSA" c="57" v="2">Bab-Dummad-Bur-Biriginedse an binnasuli goled. We-Bab-Dummad angi nued binsamaidaed. </v>
<v b="PSA" c="57" v="3">Bab-Dummad, dule-an-isdarad-an-baregindiidgi-an-bendakega, e-gangued, nibneg-akar anse oyogoed. Bab-Dummad e-sabgued, e-igar-napiragwad anga oyomaid. </v>
<v b="PSA" c="57" v="4">Achumiguryobi, dulemar an-ebiris bukwamalad, dulemar an-obelobimalad. E-nugarmar, sigumaryobi, warsimaryobi, nanaed. E-gwabin, es-suid-datarmakaleyobi gued. </v>
<v b="PSA" c="57" v="5">Degi-inigwele, Bab-Dummad, bedi nibneggi maid. Be-gangued-yeerdakleged bela we-napneg-gani naid. </v>
<v b="PSA" c="57" v="6">An-iduar saki nasiksamalad. An-iduar yaa gwichamalad. Naibid-dummad anga uksamalad. Degi-inigwele, emar agi na dukin argwachamalad. </v>
<v b="PSA" c="57" v="7">Bab-Dummad, bega namakmalad-namakega, an-gwage guagwar naid. </v>
<v b="PSA" c="57" v="8">An wakudaryalaba gwisgudagoed. An atakalile, gar-arpa, gar-lira, an ogoloed. </v>
<v b="PSA" c="57" v="9">Bab-Dummad, neggweburmar-baigan-abargi be-nug an odummogoed, dulemar-baigan-abargi bega an namakoed. </v>
<v b="PSA" c="57" v="10">Ar be-sabgued dummarbasoggu, nibnegse warmaked. Be-ibmar-napira-soged nibnegse warmaked. </v>
<v b="PSA" c="57" v="11">Bab-Dummad, bedi nibneggi maid. Be-gangued-yeerdakleged bela we-napneg-gani naid. </v>
<v b="PSA" c="58" v="1">David we-namaked-Mictam narmaksad. Namakmalad-e-iduedga soglesad: We-namaked, Melle-obelogoye-nugad-namaklegeyobi, namakoye. Bemar, dule-bulegan-negsedidimalad, ¿ar innikigwadba be negsemamai? ¿Ar innikigwadba be dulemarga igar-nabomamai? Suli. </v>
<v b="PSA" c="58" v="2">Aka bemar na be-gwagegi, unnila ibmar-isgana-imakedgi binsadidimalad. Ar bemar, we-napneggi unnila sabsur-ibmar-isgana-imakdidimalad. </v>
<v b="PSA" c="58" v="3">Dule-isganamar amba sapibeneggi-maid-akale, bato isgus danimalad. Dule-gakansilimar amba yoo-gwaluleged-akale, bato gakansaar sunmakmalad. </v>
<v b="PSA" c="58" v="4">E-sunmaked boni-dummad sediid naibe-boni-nikadyobi gudiid. </v>
<v b="PSA" c="58" v="5">Dule-naibe-gaed, naibega sunmaknaigusale, igi-we-naibe, yamo uayasulidaeyob na imake, deyobi, dule-isgana, uayasulidaedba ibmar-isgana imaked. </v>
<v b="PSA" c="58" v="6">Bab-Dummad, dule-isgana-e-nugarmar be bibisge, achumigur-ibe e-nugarmar-ungeyob be imake, dule-isgana-e-gargangued be obeloge. </v>
<v b="PSA" c="58" v="7">Igi dii napagi-mileder, yogguddae, deyob geg gumargina. E-warsi-dopee-imakdemalale, bitigi e-sigu geg bisgegina. </v>
<v b="PSA" c="58" v="8">Igi gole-masi-masid baisursunna berguddae, dule-isgana deyob geg gumargina. Igi goe-burgwar-aidenonikid, gwen neg dakdasuli, deyob dule-isgana geg gumargina. </v>
<v b="PSA" c="58" v="9">Igi gagan-ikobiid-dinnagana sabsur-gummakdedae, deyobi, dule-isganamar baisur-binsadiidgi gummakena gadin. Dule-isganamar dula-gudimaladgi, bitigi burwa-dummadba selemalana gadin. </v>
<v b="PSA" c="58" v="10">Dule-inniki-gudiidi, dule-isgana-sabsur-odurdaklenai dakalile, weligwar itodoed. Dule-isganamar-e-ablisgi dii-dii annanai guoed. </v>
<v b="PSA" c="58" v="11">Agine, dulemar sogdemaloed: “Napirado. Dule-inniki-gudimaladga ibmar-nued ega ukleged. Bab-Dummad nue-mai dakledo, ar we-napneggi bela dulemarga igar innikii nabomaid.” </v>
<v b="PSA" c="59" v="1">David we-Mictam-namaked narmaksad. Namakmalad-e-iduedga soglesad: We-namakedi, ar igi namaked “Melle-obeloged” namaklege, deyobi namaklegoye. Deunni, Saúl, David-oburgwega e-sordamar David-negse barmisgu. Bab-Dummadye, an-isdarmaladgi be an-ollorsae, angi aibinmaladgi be an-bendake. </v>
<v b="PSA" c="59" v="2">Dule-ibmar-isgana-imakmaladgi be an-ollorsae, dule-gindakmaladgi be an-bendake, </v>
<v b="PSA" c="59" v="3">ar an-oburgwebimalad. Bab-Jehová, an nossulinad, an isgussurbalinad, degite, dule-isganamar angi-aibinmalaga na atosmalad. </v>
<v b="PSA" c="59" v="4">An ibmar-isgana imaksasur-inigwele, degite, an-oburgwebimalad. Bab-Jehováʼye, be gwae-dage, be an-bendakdage. Be dake, igi an be-asabin gwichi. </v>
<v b="PSA" c="59" v="5">Bab-Jehová, be, Bab-Dummad-Bur-Gangued-Nika-Maid. Be, Israel-e-Bab-Dummadid. Dule-yar-baid-baidgi-bukwamalad-sabsur-odurdakega gwae be dage, dule-isgana-emargi-aibinmalad, mer be wiledake. </v>
<v b="PSA" c="59" v="6">Dule-isganamar, mutikidbali achumar-urwedidaedyobi gannar nonidamalad, geb neggweburgi bipirmakdidamalad. </v>
<v b="PSA" c="59" v="7">Yogasaar sunmakmalad, emargi yolegar sunmakmalad. An-itogosurmaladdeeye sogdedamalad. </v>
<v b="PSA" c="59" v="8">Bab-Jehová, ar bedi we-dulemarga be alled, bela dule-yar-baid-baidgi-bukwamaladgi be dodoged. </v>
<v b="PSA" c="59" v="9">Ar be an-ganguedsoggu, an begi bensulid. Ar be an-odukuedid. </v>
<v b="PSA" c="59" v="10">Be, Bab-Dummad-wile-an-daked an-iduoed. Bab-Dummad an-isdarmalad-galakued anga oyogoed. </v>
<v b="PSA" c="59" v="11">An-dulemar mer a-dule-isganamar-iegega, mer ilagwen-obelogar be imako. Be, Bab-Jehová, sigu-abgaedyob an-irwa-gwisguedid. Be-ganguedgi be oaisakie, be-garganguedgi be irgwensur-imake. </v>
<v b="PSA" c="59" v="12">Na e-ibmar-isgana-sogedba, e-sunmakedba, emar-ukabsaedba, e-gakansaedba, san-dummarba-imakdimaladba, na dukin yardaklemarsun. </v>
<v b="PSA" c="59" v="13">Bab-Dummad, urwedgi be amar-obeloge, mer bar dulagudigumalaga be obeloge. Deyobi, bela Israel-yargine wisgumaloed, Bab-Dummad bela we-napneg-ugakaase, negdakmaiye. </v>
<v b="PSA" c="59" v="14">Dule-isganamar, mutikidbali achumar-urwedidaedyobi gannar nonidamalad, geb neggweburgi bipirmakdidamalad. </v>
<v b="PSA" c="59" v="15">Masgunned-amiega gaamakdidamalad, immelessurmalale, mutikidba urwedidamalad. </v>
<v b="PSA" c="59" v="16">Bab-Dummad, ar andi be-ganguedgi an namakoed. Wakudaryalaba be-dula-wiledakedgi an namakoed, ar bedi an-bendakedid. An-surbinsa-itoged-ibagi bedi an-dukuedid. </v>
<v b="PSA" c="59" v="17">Be, an-ganguedid, an bega namakoed, ar bedi, Bab-Dummad, an-dukuedid. Bab-Dummad, be an-sabedid. </v>
<v b="PSA" c="60" v="1">Namakmalad-e-iduedga soglesad: Bab-Dummad-Dulemarbo-Igar-Mesisad-e-dutu-lirio-nugadba namaklegoye. Deunni, Aram-Naharimʼgi, degi, Aram-Sobaʼgi bila-ononaidgi, Joab gannar nonigu, Balu-Nebagi miliambe-gakabo (12,000) Edomʼginmalad ogilosad. Agi, David dulemar-odurdakega namaked-Mictam narmaksad. Bab-Dummad, bedi anmarse ulusad, be anmar-obachad, be anmar-wiosad. ¡Bab-Dummadye, be anmar-bendakdage! </v>
<v b="PSA" c="60" v="2">Napneg-naid yeer be ogiglimaksad, yeer napamar argas-nanaed. E-yaa-argasmaladi be nudake, ar binna-binna babatemaigusad. </v>
<v b="PSA" c="60" v="3">Yeer-gangu be-dulamar be wilubdaksad, vino-gagbid-gobega be anmar-imaksad. </v>
<v b="PSA" c="60" v="4">Dule-sigu-miemaladgi san-onogega, beba-inniki-nanadimaladgala, igar-inniki-maid be oyosad. </v>
<v b="PSA" c="60" v="5">Be-dulamar-be-nue-sabedi, nabir bendaklegega, be-ganguedgi be anmar-bendake, be anmar-abinsae. </v>
<v b="PSA" c="60" v="6">Bab-Dummad, be-neg-islidikidgi be weyob sogsad: “An Siquem-neggwebur-mimioedgi, weligwale an itoged. An Sucot-neba-naid-ilemakoedgi, weligwale an itoged. </v>
<v b="PSA" c="60" v="7">Galaad, angadga gued, Manasés, angadga gued. Efraín, an-bormo-gurginga gued. Judá, an-gaapoledga gued. </v>
<v b="PSA" c="60" v="8">Moab, an-argan-enukedga gued. Edomʼgi, an-sapat bikiin an metoed. Filistea-neggweburgi, gandikidba an gormakoed.” </v>
<v b="PSA" c="60" v="9">¿Doa, neggwebur-gandikidse an-nidoe? ¿Doa anga, Edom-yalase-aibillemaid oyogoe? </v>
<v b="PSA" c="60" v="10">Bab-Dummad, ¿bee be anmar-obachagussursi? Bab-Dummad, bar be anmarga sorda-bila-onomalad-bendakdisurgusad. </v>
<v b="PSA" c="60" v="11">Dule-isdarmaladgi-nakwega be anmar-imake. Ar dulemar anmar-bendakele, anmar gwen igarga guosulid. </v>
<v b="PSA" c="60" v="12">Bab-Dummad, anmar bebali unnila anmar-isdarmaladgi nakoed. Be anmarga, anmar-isdarmalad obelogoed. </v>
<v b="PSA" c="61" v="1">David we-namaked narmaksad. Namakmalad-e-iduedga soged: We-namaked Neginotʼba namaklegoye. Bab-Dummadye ise-gollar an bese-goled, wis be an-itoge, an bese-ibmar-egised, wis be an-itoge. </v>
<v b="PSA" c="61" v="2">An-yargi yeer-bangu an gudiidba, surbinsa-an-itogedba, an bese goled. Akwasaila-matusulidse be an-sede. </v>
<v b="PSA" c="61" v="3">Bab-Dummad, bee be an-odukuedid. Bee be, neg-gandikidyob an-isdarmaladgi be an-bendakedid. </v>
<v b="PSA" c="61" v="4">Bab-Dummad, be-dordoneggi degisadegu an gudii gubied, be an-edarbedigu an be-abeged. </v>
<v b="PSA" c="61" v="5">Bab-Dummad, an bega ibmar-imakoye-ise-sogar-sogsad be itosad. Be-nug-odummodimaladga-yar-be-uksadi, be anga uksamogad. </v>
<v b="PSA" c="61" v="6">Rey-suiti-gudii-guega be imake. We-napneggi degisadegu-gudiguega be imake. </v>
<v b="PSA" c="61" v="7">Be-sogedba negsemaigu be imake. Be-sabgued-nikadba, be-igar-napiragwadba, egi nakuledii be imake. </v>
<v b="PSA" c="61" v="8">Weyob be-nuggi namakdii an guoed, ibmar-an-bega-imakoye-sogsad bane-bane an bega imakdii guoed. </v>
<v b="PSA" c="62" v="1">David namakmalad-e-iduedga namaked narmaksad. Jedutúnʼye-nugadga narmaksad. Bab-Dummadginbi an neg-bogidik amied, Bab-Dummadgi an-bendakleged danikid. </v>
<v b="PSA" c="62" v="2">Bab-Dummadbi anga akwasailaga gued, Bab-Dummadbi bela-bela-an-bendakedid. An egi dukued amied, agala, gege an galakued. </v>
<v b="PSA" c="62" v="3">¿Ar sanadse bemar dule-gwensakgi yolenanai gumaloe? Galu-aimukudani-gwichiyobi, olaegala, egemaknanaiyobi, emide, bemar dule-gwensak imaknanaid. </v>
<v b="PSA" c="62" v="4">Unnila a-dule-wiogega gunanaid, e-nug-dummarba-nikad-oichogega gunanaid. Surbinsa gakansaedbina itomalad, ar e-sunmakeddi ibmar-nuedbi sogmalad, e-gwagegindina, emar-ukabsaedginbi binsadimalad. </v>
<v b="PSA" c="62" v="5">An-gwage Bab-Dummadginbi neg-bogidikid amied, Bab-Dummadginbi unnila an bensulid nikad. </v>
<v b="PSA" c="62" v="6">Bab-Dummadbi anga akwasailaga gued, Bab-Dummadbi bela-bela-an-bendakedid. An egi dukued amied, agala, gege an galakued. </v>
<v b="PSA" c="62" v="7">Bab-Dummad bela-bela-an-bendakedid, egi an wergudiid. Unnila Bab-Dummadgi an-gangued siid, an-odukuedbalid. </v>
<v b="PSA" c="62" v="8">¡Unnila Bab-Dummadginbi be bensuli gumalo! ¡Bab-Dummad-asabin be nadele, bela be-boni-nikad ega be sogo! ¡Ar Bab-Dummad, anmar-akwediidid! </v>
<v b="PSA" c="62" v="9">Dule-wilemalad baisursunna bergued, dule-mani-nikamalad baisursunna bergumogad. Ebogwad nibirgi oaidiksaele, amba ukugwaled. </v>
<v b="PSA" c="62" v="10">Ibmar-isganagi-mani-amilegedgi melle be binsaed galemalo, ibmar-atursalegedgi mer be binsamala. Amba ibmar-nue-bukidar-bega-mergude be dakele, mer we-ibmarginbi be binsadii gumalo. </v>
<v b="PSA" c="62" v="11">Bab-Dummad weyob-ilagwen-sunmaksagusadi, ilabo an itosgusad: Bab-Dummadgi gangued daniye. </v>
<v b="PSA" c="62" v="12">Bab-Dummad, bede bela-bela emar-wile dakmaiye, bede dule-e-ibmar-imakedba, sogedba be naboye. </v>
<v b="PSA" c="63" v="1">David Judá-nega-dulesulidganba-gudigusgu, we-namaked narmaksad. ¡Bab-Dummad, be an-Bab-Dummadid! ¡Bolegoedba an be-amioed! An uku-uku-itogeyob an bebina soged, an-sana bela bebina soged. Ar igi dule nega-dulesulidganba dii-satedgi dii-amididae, deyobi, an be-amied. </v>
<v b="PSA" c="63" v="2">Bab-Dummad, an be-gangued-yeerdakleged-dakega, bese-goled-neggi an be-dakbied. </v>
<v b="PSA" c="63" v="3">Dula-gudiguedba be-sabgued bur-nuedid. A-ulale, an bega namakoed. </v>
<v b="PSA" c="63" v="4">Dula-gudiidgi an be-nug odummodii guoed. An be-nug-odummogega an-argan an onakoed. </v>
<v b="PSA" c="63" v="5">Mas-nued-immerba-guchayobi an yeer-itogoed. An yeer-itogedgi bega namakoed. </v>
<v b="PSA" c="63" v="6">An megidele, an begi binsamaidaed, bela mutikidbali, an begi binsamaidaed. </v>
<v b="PSA" c="63" v="7">Ar be an-bendaksad, deyobi, be-an-bendaksadgi an yeer-itoged. </v>
<v b="PSA" c="63" v="8">Andi begi alakwaa naid, ar be-gargangued an-bendaked. </v>
<v b="PSA" c="63" v="9">Ar dule-an-oburgwebimaladdi bergumaloed, nega-urbali argwanmaloed. </v>
<v b="PSA" c="63" v="10">Es-suidgi oburgwilemaloed, achu-sapur-masga gumaloed. </v>
<v b="PSA" c="63" v="11">Ar reydi, Bab-Dummadgi weligwar-itogoed. Dule Bab-Dummad-nuggi-ibmar-ise-sogar-soged weligwaledgi Baba-Dummadga namakmaloed. Ar dule-gakansilimardi gaya-maklemaloed. </v>
<v b="PSA" c="64" v="1">David namakmalad-e-iduedga we-namaked narmaksad. Bab-Dummadye, an-ibmar-isdar-itogedi, an bega sognaidi, wis be itoge. Bab-Dummadye, be an-bendake, an-isdarmalad dobe an itodiid. </v>
<v b="PSA" c="64" v="2">Dule-isganamar-anbina-itosgudimalad-idu, be an-odukue. Dule-ibmar-isgana-imakmaladgi, be an-onoge. </v>
<v b="PSA" c="64" v="3">Es-suid-nugar-datarmakle-daebayobi e-gwabin-duku imakmalad. Igi sigu-milege, debayobi, e-gwabin-duku gayaburba-isganagan dulegi mied. </v>
<v b="PSA" c="64" v="4">Dule-gwen-neg-oakalossulidgi, yamo arbakee gwichiguddamalad, wile-gwen-daksuli, dulegi aibitedamalad. </v>
<v b="PSA" c="64" v="5">Dule-isganamar, na muchub-muchub e-igar-isganagi ogannobukwadamalad. Idu igar-amibukwadamalad, igi imakmalodibeye. Sogdedamarbalid: “¿Ar doa anmar-dakosunna?” </v>
<v b="PSA" c="64" v="6">Dule-isganamar igar-isgana-nue-amibukwadamalad, sogdamalad: “Anmar igar-napiragwad amibukwamalad.” Dule-binsaedi ibiyobi, nue-akusunna itolege. </v>
<v b="PSA" c="64" v="7">Bab-Dummaddi a-dulemargi e-sigu midoed. Wissuli-bukwadgi galedamaloed. </v>
<v b="PSA" c="64" v="8">Dukin na e-gwabin-sunmakedgi sabsur-odurdaklemaloed. Doa deyob dakdagoe, egi dodoar sunmakdoed. </v>
<v b="PSA" c="64" v="9">Bela dulemar-bukwadgi dobed nagunonikoed. Degidgine, Bab-Dummad-ibmar-dummagan-imaksadgi sunmakdemaloed. Agine, magar Bab-Dummad-ibmar-imaksadgi binsadmaloed. </v>
<v b="PSA" c="64" v="10">Dule-nuegan, Bab-Jehováʼgi wergudmaloed, egi bensuli gudmaloed. Dule-gwage-nuegan yeer itodmaloed. </v>
<v b="PSA" c="65" v="1">David we-namaked narmaksad. Namakmalad-e-iduedga soglenaid. Bab-Dummad-Sión-yargi-maid, be-nug odummolesun. Ibmar-imakmaloye-sogsamalad bega imakmalargebed. </v>
<v b="PSA" c="65" v="2">Bab-Dummad, dule-bese-goled be itodaed, degisoggu, bese bela dulemar nonimaloed. </v>
<v b="PSA" c="65" v="3">Anmar-ibmar-isgana-imaked anmargi obined, degi-inigwele, anmar-isgued be anmarga osulodaed. </v>
<v b="PSA" c="65" v="4">Dule-wargwen be susale, we-dulegi nued binsalesad. We-dule, be-neggi-gudiguega, bese be senonidaed. </v>
<v b="PSA" c="65" v="5">Bab-Dummad, be anmar-Abonogedid. Ibmar-innikigwadba be anmar-abin-imakdaed. Dulemar we-napneg-naid-ugakaase-bukmaladi bela begi bensurmalad. Dule-demar-obakar-dikasur-bukmaladi begi bensurmarmogad. </v>
<v b="PSA" c="65" v="6">Bab-Dummad, bee, be-ganguedgi yalamar be nasiksad, agi be-gangued be oyomaid. </v>
<v b="PSA" c="65" v="7">Bee, muu-billi-uurmakmaid obogileged, muu-billi-welegan-uurmakmaid bogidik be imaked, dulemar-oimakbukwad be osuloged. </v>
<v b="PSA" c="65" v="8">Degisoggu, dulemar dikasuli-bukmalad be-ibmar-dakledisulid-imaked dobdamarsunnad. Dulemar-dad-nakwedsik-bukmalad, dad-argwanedsik-bukmalad be weligwar-ito imaked. </v>
<v b="PSA" c="65" v="9">Bee be, napa nue-akwed. Napagi gatik ibmar sanmakega egi be dii owied. Dian-dummad-Babagadi gege-dinguedi, bela ibmar-sanmakega imaked. </v>
<v b="PSA" c="65" v="10">Napa-guremaladgi dii be owied, agi dii be osurmaked, diigi napa be odutumaked. Napagi ibmar sanmakega be imaked. Weyobi, be-dulamarga-be-mas-ukega, napa guakwaa be-dulamarga be nasiked. </v>
<v b="PSA" c="65" v="11">Be birga-nued nasikmaid, be ibmar unniguar-nika imakmaid. </v>
<v b="PSA" c="65" v="12">Nega-dulesulidgangi gaganmar aradikid, yar-mullugan ber weligwaled. </v>
<v b="PSA" c="65" v="13">Nebagangi sibadmar, sibad-wawaadmar, obiryamakded, orosgi-dakleged agi nue naibalid. ¡Bela agine ibmar-durgan oimakded! ¡Bela namakedibimalad! </v>
<v b="PSA" c="66" v="1">Namakmalad-e-iduedga namaked narmaklesad. Bela-dule-we-napneggi-bukwamalad, weligwaledgi Bab-Dummad-e-nug odummomar. </v>
<v b="PSA" c="66" v="2">E-nug-dummarbaadga namakmar, gandikidgi e-nug odummomar. </v>
<v b="PSA" c="66" v="3">Bab-Dummadga sogmar: “¡Be-ibmar-imakedi, geger-dakleged! Be gandik-maisoggua, be-isdarmalad be-urbaligwa gudimalad. </v>
<v b="PSA" c="66" v="4">Bela-dule-we-napneggi-bukwad be-nug odummomaloed, bega namakmaloed, be-nuggi namakmaloed.” </v>
<v b="PSA" c="66" v="5">¡Dagmala! Bab-Dummad-ibmar-imaksad dakdamala. Anmarga-ibmar-gegerdaklemalad-imaksad be dakdamala. </v>
<v b="PSA" c="66" v="6">Bab-Dummad demar dinnaa imaksad, diwar dinnaa imaksabalid. Degidbali, dulemar neg-dinnagwadgi nabir-obaksamalad. Degisoggu, anmar Bab-Dummadgi wergumarsunna. </v>
<v b="PSA" c="66" v="7">Bab-Dummad gargandikidba degisadegu negsemaid, bela-dule-gudimaladgi nakulediid. Dulemar-eba-dasurmalad, gwen-abin gwisguosurmalad. </v>
<v b="PSA" c="66" v="8">Bela dulemar, Bab-Dummad-nug odummomarsun. Bab-Dummadga-namaklenaid, bela itomalaga imakmarsun. </v>
<v b="PSA" c="66" v="9">Ar Bab-Dummad anmar-san bendaksad, mer-galakuega anmar-imaksad. </v>
<v b="PSA" c="66" v="10">Bab-Dummad, bee be, anmar-wilubdaksad, mani-swilidik-imaklegeyob be anmar-imaksad, </v>
<v b="PSA" c="66" v="11">sakigi-galegega be anmar-imaksad, nunmaked-dummad be anmargi ogwisnonikid. </v>
<v b="PSA" c="66" v="12">Dulemar anmar-nonogi-annaega be imaksad, soo-buleganba-ibitogega be anmar-imaksad, dii-buleganba-ibitogega be anmar-imaksad. Emisgindi be, neg-nuedse anmar-ogwisgunonikid. </v>
<v b="PSA" c="66" v="13">An bese-goled-negse ibmar-ogumakar-ukega an nonikoed, an bega ise-sogar ibmar-imakoye-sogsad-imakega an nonikoed. </v>
<v b="PSA" c="66" v="14">An bonigan-abalagi-gunaidgi, an bega ise-sogar ibmar-imakoye sogsa gusad. </v>
<v b="PSA" c="66" v="15">An bega ibmar-ogumakegala, we-ibdurgan-waladummagan ukoed: Sibad-wawaad-machergan, moli-bebe-nikad-machergan, sibad-machergan, an bega ukoed. </v>
<v b="PSA" c="66" v="16">Bab-Dummad-dobekwaa-gudimalad, ¡dagmala! ¡Itodamala! Bela Bab-Dummad-anga-ibmar-imaksad, an bemarga sogoed. </v>
<v b="PSA" c="66" v="17">Bela-belad gandikidbali Bab-Dummadse an gocha gusad, an e-nug-odummonai gusad. </v>
<v b="PSA" c="66" v="18">Ar an-gwagegi an isdar binsasana, Bab-Jehová an-itossulinad. </v>
<v b="PSA" c="66" v="19">Emidi, Bab-Dummad an-itononikid, an-wilesakwaa-gornaid itosad. </v>
<v b="PSA" c="66" v="20">¡Bab-Dummad-e-nug odummolesun! An-ese-gornaid nue an-itosad, e-sabgued gwen angi obachasurgusad. </v>
<v b="PSA" c="67" v="1">Namakmalad-e-iduedga soglesad, we-namakedi Neginotʼba namakoye. Bab-Dummadye, wile be anmar-dake, be anmargi nued-binsae, bela-bela be-sabgued be anmarga oyoge, </v>
<v b="PSA" c="67" v="2">adi, we-napneggi be-igar wisgumalagar, bela dule-yar-baid-baidgi-bukwamalad be-abonoged wisgumalagar. </v>
<v b="PSA" c="67" v="3">Bab-Dummad, dulemar be-nug odummomala, bela dulemar be-nug odummomala. </v>
<v b="PSA" c="67" v="4">Dule-yar-baid-baidgi-bukwamalad wergumala, weligwaledgi namakmala. Bedi, dulemarga innikigwadgi igar naboged. Napneggi dule-yar-baid-baidgi-bukwamalad-e-iduedga be gued. </v>
<v b="PSA" c="67" v="5">Bab-Dummad, dulemar be-nug odummomala, bela dulemar be-nug odummomala. </v>
<v b="PSA" c="67" v="6">Napneggi bela ibmar-durba sanmakoed, Bab-Dummad, anmar-Bab-Dummad, anmargi nued-binsaoed. </v>
<v b="PSA" c="67" v="7">Bab-Dummad, be anmargi nued-binsaoed, bela we-napneggi-yarmar-nanaid-ugakaase Bab-Dummad-dobgumaloed. </v>
<v b="PSA" c="68" v="1">David we-namaked namakmalad-e-iduedga narmaksad. Bab-Dummad, dakebinne. Be-isdarmalad bela be oaisakisun. Dule-be-isdardakdimalad bela be-idu be oduurmaksun. </v>
<v b="PSA" c="68" v="2">Igi waa burwaba yogguddae, debayobi, Bab-Dummadi dule-isganamar-imakoed. Igi baka-gwallu soo-abin daluddae, debayobi, dule-isganamar Bab-Dummad-abin bergudoed. </v>
<v b="PSA" c="68" v="3">Dule-innikidamaladdi weligwale itomaloed, Bab-Dummad-asabin yeer itomaloed, weligwaledbali oichomakdemaloed. </v>
<v b="PSA" c="68" v="4">Bab-Dummadga be namakmar, E-nuggi-namaklegedgi be namakmar, mogir-billigangi-sii-nanaed-e-nug be odummomar, ¡Bab-Jehováʼgi wergumala! ¡E-asabin be namakmala! </v>
<v b="PSA" c="68" v="5">Bab-Dummad-e-neg-islidikidgi-maidi, dulemar-sergan-sated-e-babad, ome-ei-sui-burgwismalad-e-bendakedid. </v>
<v b="PSA" c="68" v="6">Bab-Dummad, dule-wilesakwaa-walagwen-gudimalad, neguya-nikuega imaked, dule-galesbukwamalad-onogedid. Dule Bab-Dummadba-ibsadisurmaladdi, napa-isganagi ambikuoed. </v>
<v b="PSA" c="68" v="7">Bab-Dummad, be Israel-dulemar-abargi-noargua, nega-dulesulidganba be idu-nadapgua, </v>
<v b="PSA" c="68" v="8">napnega giglimakdegusad, mogir dii-owidegusad, Sinaí-yala, be-abin giglimakdegusad. Deyobi, Sinaí-yala Bab-Dummad-abin gusad, deyobi, Sinaí-yala Israel-e-Bab-Dummad-abin giglimaksad. </v>
<v b="PSA" c="68" v="9">Bab-Dummad, bedi bela-belad dii-owisagusad, be-dulamar geggus-danimargua, be e-niga-ogannosad. </v>
<v b="PSA" c="68" v="10">Bab-Dummad, a-napagine, be-dulamar ambikusad, dule-wilegedgi be nued-binsaedgi ega napa-nued be nasiksad. </v>
<v b="PSA" c="68" v="11">Bab-Jehová, e-gayaburba uksad, omegana mili-milibali (1,000-1,000), a-gayaburba-nued weyob sogmalad: </v>
<v b="PSA" c="68" v="12">“Reymar duurmakdemalad, sorda-bila-onomalad duurmakdemalad. E-isdarmalad-ibe-ibmar-sulesmaladi, omegan e-neggine mimidmalad: </v>
<v b="PSA" c="68" v="13">Ibmar manigi-sobarmalad, orgi-sobarmalad, mimidmalad. Ar bemardi unnila sibad-wawaad-abargi meremai gusmalad.” </v>
<v b="PSA" c="68" v="14">Bab-Dummad-Bela-Gangued-Nikadi, reymar-oakinnaigua, Salmón-yala-birgi dambed-sibudik-sibudik-batemaibayobi reymar-imaksad. </v>
<v b="PSA" c="68" v="15">Basán-yalagan, yalagan-dummagan nanaed. Basán-yalagan-e-billigan matusuli nanaed. </v>
<v b="PSA" c="68" v="16">Yala-dummagan, ¿ibiga be Bab-Dummad-yala-nug-imaksadgi be nobe itomala? Ar Bab-Jehová degisadegu agi mai guoed. </v>
<v b="PSA" c="68" v="17">Bab-Dummad-e-moli-ur-bila-onomaladi, mili-miliba mergued (1,000-1,000). A-abalagine, Bab-Jehová Sinaí-yalase nonikid, e-neg-islidikid-yaba dogenonikid. </v>
<v b="PSA" c="68" v="18">Bab-Dummad-Jehová, niba be nakwisgua, dule-galesmalad beba be sesa gusad. Dulemar-ibmar-bega-binsa-uksad be susad, dule-uayasulidamalad-e-ibmar be susad. Adi, be be-dulamar-abargi gudii guegar. </v>
<v b="PSA" c="68" v="19">¡Bab-Jehová-nug odummolesun! Bab-Dummad-anmar-abonogedi, iba-irbali anmar-bendakmaiguad. </v>
<v b="PSA" c="68" v="20">Anmar-Bab-Dummadi, dule-bendakmaidid. Bab-Jehová-Bur-Dule-Dummad burgwed-igargi anmar-onogedid. </v>
<v b="PSA" c="68" v="21">Bab-Dummad, dule-e-isdarmalad-nonogi annaoed, e-nono-binsaed-isganabi-sediid ei sagamakoed. </v>
<v b="PSA" c="68" v="22">Bab-Jehová anmarga sogsad: “Basán-akale, gannar an be-barmidagoed. Demar-mata-wilaganba gannar-naega an be-imakoed. </v>
<v b="PSA" c="68" v="23">Be-naga, be-isdarmalad-e-ablisbi-moodo-guega an imakoed. Be-achumar we-ablis elomaloed.” </v>
<v b="PSA" c="68" v="24">Bab-Dummad, be-Neg-Islidikidgi dulemar-yaryarmakmamaidi, magar dakleged. Dule-duurmakmaidi, an-Bab-Dummadgadid, an-Reygad gued. </v>
<v b="PSA" c="68" v="25">Dule-namakmaladi idumamaid, a-yalabali, yagana gar-panderetaʼmar ogornadapid, solaba dule-gar-ogormalad nadapmogad. </v>
<v b="PSA" c="68" v="26">Danar-bukwadgi Bab-Dummad-nug be odummomalo, Israel-wagan, Bab-Jehová-nug be ogannomalo. </v>
<v b="PSA" c="68" v="27">Benjamín-wagan we-dulemar-iduedga nadapid, amar-yalabali, Judá-dulemar-e-dummagan bukidar nadapmogad, solanapi, Zabulón-dulemar-e-dummagan, Neftalí-dulemar-e-dummagan nadapmarmogad. </v>
<v b="PSA" c="68" v="28">Bab-Dummad, be-gargangued be oyoge, Bab-Dummad, be anmar-bendakegala be-gangued-oyosgusadi, be oyobali. </v>
<v b="PSA" c="68" v="29">Bese-goled-neg Jerusalén-neggweburgi-siid-ulale, reymar bega ibmar ukmaloed. </v>
<v b="PSA" c="68" v="30">Bab-Dummad, we-ibdula-masarganbalidga sabsuli be ibmar-soge. Moli-bebe-nikad-machergan-ursilimaladga, ise-sabsuli ega be ibmar soge. Yarmar-baiganbali, moli-bebe-nikad-sapinganayob-damaladga, ise-sabsuli ega be ibmar soge. Ibmar-bela-bela-nikubiedba dulemar-sabsuli-imakdiidga, sabsuli be ibmar soge. ¡Dule-bila-onogedgi-binsadimalad be oaisakisun! </v>
<v b="PSA" c="68" v="31">Egipto-akale, dule-sapin-dummagan danimaloed, Etiopía-dorgandi, gwae-gwae Bab-Dummadse wilenonimaloed. </v>
<v b="PSA" c="68" v="32">Napneggi-dule-bukmalad, Bab-Jehováʼga be namakmala. Namaklegedgi Bab-Dummadga be namakmala. </v>
<v b="PSA" c="68" v="33">Mogir-negasailaun-nagusmalad-birgi-sii-nanaedga, be namakmala. E-sunmaked-itogega-dule-imakedga, be namakmala. E-sunmaked mala-gollomakeyob-goledga, be namakmala. </v>
<v b="PSA" c="68" v="34">Bab-Dummad-e-gargangued magar be dakmala. E-ganguedi, Israel-neggweburgi maid. E-garganguedi, nibneg-akale oyonaid. </v>
<v b="PSA" c="68" v="35">Bab-Dummad, be-Neg-Islidikidgi, bedi, dule-geger-dakleged maid. Israel-e-Bab-Dummad, e-neggweburga, gargangued ukedid, niga-gangued ukedid. ¡Bab-Dummad-nug odummolesun! </v>
<v b="PSA" c="69" v="1">Namakmalad-e-iduedga soged: Igi dutu-lirioʼga-namaklege, deyob namaklemogoye. David we-namaked narmaksad. Bab-Dummad be an-bendake, ar dii an-gammu-nagagus-naid, ar an didulenaid. </v>
<v b="PSA" c="69" v="2">Olli-mata-yaagi an dogmaid, gwisguega annaed an sated. Dii-wilasailad-abargi an naid, e-dukeba an selemaid. </v>
<v b="PSA" c="69" v="3">Dule-baidse-bendakleged an budar egisgusad. An gammu dinnagusad. An-Bab-Dummadse an-bendakleged-edarbediidba, ataked an yegusad. </v>
<v b="PSA" c="69" v="4">Dule-isdar-an-dakmalad, an-sailagiaba bur bule mergued. Bukidar binsarsunna isdar an-dakmalad. Isdar-an-dakmalad nue-gangued-nika gudmalad, binsarsunna an-oburgwebimalad. Ar an ei ibmar atursassulite, ¿ibu gannar ega an ukosunna? </v>
<v b="PSA" c="69" v="5">Bab-Dummad, an binsaedsuligudigusad be wisid, an-isgued geg begi an odukued. </v>
<v b="PSA" c="69" v="6">Bab-Dummad-Jehová-Bela-Gangued-Nikad, dule-begi-bensurmaladi, melle an-nukad bingegued be imako. Israel-e-Bab-Dummad, dule-be-amidimaladi melle an-nukad suli-suli-itoged be imako. </v>
<v b="PSA" c="69" v="7">Ar be-nug-ulale, dulemar sunnasur-angi sunmaksamalad. An bingedba an-wagar gisii naded. </v>
<v b="PSA" c="69" v="8">An-gwenadgan dule-baidyobi an-daked, an-nan-mimmigana akusunna an-dakmalad. </v>
<v b="PSA" c="69" v="9">An bese-goled-negbina-nue-soged-ular, egi nue-nobe an itoged. Dulemar-begi-isdar-sunmaknanaid angi yolenonimogad. </v>
<v b="PSA" c="69" v="10">An bodele, mas-gunsuli an gudele, angi dododedamalad. </v>
<v b="PSA" c="69" v="11">Bukib-itoged-mola an yosale, angi dodoardamalad. </v>
<v b="PSA" c="69" v="12">Dulemar neggwebur-doged-yawagakgi-bukudamaladi, angi sunmakedibidamalad. Mummugana angi namakedibidamalad. </v>
<v b="PSA" c="69" v="13">Bab-Jehová, andi an bese goledi, be-itolegedba be an-abin-imakdaed. Sabed-dummarba-be-nikadba be an-abinsadaed. Be sunna an-abonogedba be an-bendaked. Bab-Dummadye, ¡emiskwaa be an-bendake! </v>
<v b="PSA" c="69" v="14">Olli-mata-dummadgi be an-onoge. Melle olli-matagi-doged be an-imake. Dule-isdar-an-dakmaladgi be an-onoge, dii-wilasailadgi be an-onoge. </v>
<v b="PSA" c="69" v="15">Melle diiba-seleged be an-imake, melle biryaba-bipirmakega be an-sae, melle napa angi mured be imake. </v>
<v b="PSA" c="69" v="16">Bab-Jehová, be an-abin-imake, ar bedi dule-nuedid, be-sabgued dummarba be nikad. Be bela-bela dule-wiledakmaidba, gannar be anse dage. </v>
<v b="PSA" c="69" v="17">Bab-Dummad, be-mai-idu melle be dukue, be an-abin-imake, ar an boni-abargi naid. </v>
<v b="PSA" c="69" v="18">Bab-Dummadye an-walikaa be dage, be an-bendakdage. ¡An-isdarmaladgi be an-onoge! </v>
<v b="PSA" c="69" v="19">Bab-Dummad, nue be wisid dulemar angi yoledimalad, dulemar an-obingegsadimalad, dulemar angi dododimalad. Bab-Dummad, bela be wisid, doamar an-isdarmalad gumala. </v>
<v b="PSA" c="69" v="20">Dule-angi-dododimalad nue-nunmak an-imaksamalad. Emide geg an barsagusad, an bendakleged sated. Dule-wile-an-daked an amidiinad, gwen an amissurgusad. Dule-wile-an-dakmalad satemalad. </v>
<v b="PSA" c="69" v="21">An-masgi ina-nusu obatismalad. An uku-uku-itonaigua, ina-gagbid anga uksamalad. </v>
<v b="PSA" c="69" v="22">E-iba-onobukwadgi, e-masi egi-aibinega be imake. E-nasgumaidi, egi-aibinega be imake. </v>
<v b="PSA" c="69" v="23">Melle-atakmalaga, amar-e-ibya mommoo be imake. Nolloo namalaga, e-gangued ei be sue. </v>
<v b="PSA" c="69" v="24">Be-urwed egi gwichigued be imake. Be-urwed amargi yoleged be imake. </v>
<v b="PSA" c="69" v="25">E-negmar ollo-ollo-siged be sae. Amargi dulemar megsuli be imake. </v>
<v b="PSA" c="69" v="26">Ar be dule-naibi-imaksad balegichamalad, ar be dule-naibi-imaksad-e-nunmakedgi dododmalad. </v>
<v b="PSA" c="69" v="27">Wemar ibmar-isgana-imaksadyob be imakmoga. We-dulemar melle be wiledako. </v>
<v b="PSA" c="69" v="28">We-dulemar garda-burba-duladgi-e-nug-narmakar-naid be elie. Melle dulemar-nueganba e-nug-narmakar be meso. </v>
<v b="PSA" c="69" v="29">Bab-Dummad, ar andi an uellediid, an nunmak-itodiid, be an-ogwiche, be an-bendake. </v>
<v b="PSA" c="69" v="30">Bab-Dummad, namakedgi an be-nug ogannogoed, dog-nuedye-sogedgi be-nug an odummogoed. </v>
<v b="PSA" c="69" v="31">We-ibmar-uklegedi, Bab-Jehováʼga moli-bebe-nikad-ukedba, moli-sapingwagwad-bebe-nikad-ukedba, Bab-Jehová bur-yeer itodaed. </v>
<v b="PSA" c="69" v="32">Dule-wilegana weyob-dakdagogua, nue-yeer itodmaloed, Bab-Dummad-amidimalad-e-gwage gannaledmaloed. </v>
<v b="PSA" c="69" v="33">Ar Bab-Jehová dule-wilegana-ese-goledi itodaed. E-dulemar-galebukwad mesagwar daksulid. </v>
<v b="PSA" c="69" v="34">Nibnega, napnega, muu-billigan, bela-agi-ibmar-bukmalad, Bab-Dummad-nug odummosun. </v>
<v b="PSA" c="69" v="35">Ar Bab-Dummad Sión-yala bendakoed, Judá-neggweburmar gannar soboed. Agine na e-dulemar degisadegu ambikuega imakoed. </v>
<v b="PSA" c="69" v="36">Be-dulamar-e-wagan, a-yala degisadegu egadga guoed. Dule-be-sabmalad, a-yalagi bukwa gumaloed. </v>
<v b="PSA" c="70" v="1">David na egi-binsamalaga namaked narmaksad. We-namaked namakmalad-e-iduedga narmaklesad. Bab-Dummadye, gwae be an-bendakdage, Bab-Jehováʼye, gwae be an-irwa gwisgudage. </v>
<v b="PSA" c="70" v="2">Dule-an-oburgwebigudimalad bela surbinsa be imake. Dule-angi-isdar-binsadimalad bela be obingegsae, gannar osikirmakega be imake. </v>
<v b="PSA" c="70" v="3">Dule-angi-dododimalad, bingedba gannar osikirmakega be imake. </v>
<v b="PSA" c="70" v="4">Bab-Dummad, dulemar-bebina-gudimalad, begi-wergumala, begi-yeer-itomala. Dulemar-be-abonoged-igar-sabgudimalad weyob degisadegu sogdii gumala: “¡Bab-Dummad, nue-Bab-Dummad-Bur-Biriginedid!” </v>
<v b="PSA" c="70" v="5">An dule-wilegedid, ibmarbina an sogdiid. Degisoggu, Bab-Dummadye, gwae be anse dage, ar be an-bendakedga gued, ar be an-ollor-imakedid. ¡Bab-Jehováʼye, mer be edarbe! Gwae be dage. </v>
<v b="PSA" c="71" v="1">Bab-Jehová, an begi bensulid, mer bipisaar bingeguega be an-imake. </v>
<v b="PSA" c="71" v="2">Be-igar-innikigwadba be an-bendake, be an-ollorsae, wis be an-itoge, be an-bendake. </v>
<v b="PSA" c="71" v="3">Bee be, an-akwasaila-dukuedga gue, adi, an ase bali-bali dukudii guegar. Bedi an-bendakega be igar uksad. Be an-akwasailaga gued, bedi an-ganguedid. </v>
<v b="PSA" c="71" v="4">An-Bab-Dummad, dulemar-isgana-e-ganguedgi be an-ollorsae. Dule-isgudimalad-e-ganguedgi, be an-ollor-imake. Emar-sabsur-imakmalad-e-ganguedgi be an-ollorsae. </v>
<v b="PSA" c="71" v="5">Ar bedi, Bab-Dummad-Jehová, an-bendakedid. Sapingwagwad-akale, an begi bengudisulid. </v>
<v b="PSA" c="71" v="6">An sapidukugi-mai, be an-akwide gusad. Bee be, muu-neggi-mai we-napnegse be an-odesad. A-ulale, degisadegu an be-nug-odummodii guoed. </v>
<v b="PSA" c="71" v="7">Dulemarga an ibmar-gegerdaklegedyob gued, ar bedi an-odukued-gandikidid. </v>
<v b="PSA" c="71" v="8">Bab-Dummad, bali-bali an be-nug odummoged, be-ganguedgi, be-yeerdaklegedgi an sunmakdii osedoddaed. </v>
<v b="PSA" c="71" v="9">Bab-Dummadye, an seredgusale, mer be an-obano, an-gangued bergudele, mer be an-obano. </v>
<v b="PSA" c="71" v="10">Ar an-isdarmalad angi sunmakmalad, an-oburgwebimalad na muchub-muchub angi sunmakmalad, </v>
<v b="PSA" c="71" v="11">weyob sogmalad: “Bab-Dummad we-dulegi bar binsamaisurye. Anmar baleginmala, ganamala, ar dule-e-bendaked sated.” </v>
<v b="PSA" c="71" v="12">Bab-Dummadye, mer be angi bangue, an-Bab-Dummad, gwae be an-bendakdage. </v>
<v b="PSA" c="71" v="13">An-isdarmalad bingegumarsun, burgwemarsun. An-oakalobimalad, bela-bela bingegumarsun, bela-bela oesgudii gumarsun. </v>
<v b="PSA" c="71" v="14">Ar andi begi degisadegu benguosulid, bur bule an be-nug-odummodii guoed. </v>
<v b="PSA" c="71" v="15">Be-Igar-innikigwad, be-abonoleged-igar, amba an wissuli-inigwele, an egi sunmakdii osedodoed. </v>
<v b="PSA" c="71" v="16">Bab-Dummad-Jehová, be-ganguedba-be-ibmar-imaksad an sogoed, be-igar-innikigwad an ebinsaoed, unnila abi an ebinsaoed. </v>
<v b="PSA" c="71" v="17">Bab-Dummad, sapingwagwad-akale, be an-odurdaksad, amba emise-bakale, an be-ibmar-gegerdaklemalad-imaksadgi an sunmakdiid. </v>
<v b="PSA" c="71" v="18">Bab-Dummad, an-seredgusale, an nono-dableargusale, mer be angi banguo. Amba dulemar-danimaloedga be-ganguedgi an sunmakbied, amba yoo-gwalulemaladga be-garganguedgi an sunmakbied. </v>
<v b="PSA" c="71" v="19">Bab-Dummad, be ibmar-dummagan imaksad, be-igar-innikigwad nibnegse warmakmaid. Bab-Dummad, dule beyobid sulid. </v>
<v b="PSA" c="71" v="20">Bedi, surbinsa-itolegedba galitonai an-imaksad, wile-itolegedba galitonai an-imaksad. Degi-inigwele, gannar be an-ogannogoed, napa-urba-mai gannar be an-odurguoed. </v>
<v b="PSA" c="71" v="21">An-nug-dummarba be imakoed, gannar be baisur-itoge an-imakoed. </v>
<v b="PSA" c="71" v="22">Deyobi, an bega gar-salterioʼba doggus-nuedye sogoed, An-Bab-Dummad, innikigwadba-be-ibmar-imakedgi gar-arpaʼba an bega namakoed, Israel-Bab-Dummad, an bega gar-liraʼba namakoed. </v>
<v b="PSA" c="71" v="23">An bega namakdele, an weligwaledgi bega namakoed, ar ade, be an-abonosad. </v>
<v b="PSA" c="71" v="24">Deginbali, be-igar-inniki-imaksadgi an sunmakdii guoed. An-oakalobimalad nue-bingegusmalad, nug-bipii gusmalad. </v>
<v b="PSA" c="72" v="1">Salomón we-namaked narmaksad. Bab-Dummad, be-naboged-igar reyga be uke. Be-Igar-innikigwadba-be-ibmar-saedi rey-machiga be uke. </v>
<v b="PSA" c="72" v="2">Adi, rey, innikigwadba be-dulamarga igar nabogoed, wile-itodimaladga innikigwadba igar nudakoed. </v>
<v b="PSA" c="72" v="3">Yalamar, dulemarga neg-bogidikid nasiknonikoed, yala-mullugan, dulemarga igar-innikigwad ukoed. </v>
<v b="PSA" c="72" v="4">Rey, dule-bukib-binsadimaladga igar nabogoed. Rey, dule-ibmar-nue-abedimalad-e-mimmigana abonogoed, mesagwar-dule-imakdimaladdi, obelogoed. </v>
<v b="PSA" c="72" v="5">¡Rey-nug odummolesun! Birga-birgaba rey yar-semai guoed. Igi-dad-ibeler birgabargus-naiyob, nii-ibeler birgabargus-naiyob guoed. </v>
<v b="PSA" c="72" v="6">Igi-nainugi ibmar-digar-naidgi dii wiardae, deyob guoed. Igi dii-wied napa-dutuu imakdae, deyob guoed. </v>
<v b="PSA" c="72" v="7">Rey-ibagangi igar-innikigwad dutu-achunnedyob guoed, rey-ibagangi ibmar nasgumai guoed, nii-naid-berguedse ibmarmar nasgumai guoed. </v>
<v b="PSA" c="72" v="8">Rey demar-naid-ugakaase yar-semai guoed, Éufrates-diwar-maid-akale, bela napaneg-naid-ugakaase, rey yar-semai guoed. </v>
<v b="PSA" c="72" v="9">Dulemar-nega-dulesulidganba-mamaid yokorgi-sindigale, rey-asabin dulluu imakmaloed, e-isdarmalad, rey-asabin napa-nagase dulluu imakmaloed. </v>
<v b="PSA" c="72" v="10">Tarsis-e-reymar, dulemar-demar-gakagi-bukmaladi, neggweburgi-mani-galeged reyga ukmaloed. Sabá-e-reymar, Seba-e-reymar, ibmar-nuegan-binsa-ukleged reyga ukmaloed. </v>
<v b="PSA" c="72" v="11">Bela reymar yokorgi-sindigale, e-asabin dulluu imakmaloed. Dulemar-yar-baid-baidgi-bukmaladi, bela ega-arbamaloed. </v>
<v b="PSA" c="72" v="12">Rey, dule-ibmar-nue-abediidba wilesagwa-gordiidi bendakoed. Dule-wile-itodiid, dule-e-bendakoyob-binsadiid, rey bendakbaloed. </v>
<v b="PSA" c="72" v="13">Rey, dule-wileged nue-wile dakbaloed, dule-ibmar-nue-abediid nue-wile dakbaloed, dule-wilegana-abonogoed. </v>
<v b="PSA" c="72" v="14">Mesagwar-imaklediidgi dule-onogoed, sabsur-imaklediidgi dule-onogoed, ar dule ega bela-bela ibnuedga gued. </v>
<v b="PSA" c="72" v="15">¡Rey-nug odummolesun! Sabá-ormar ega uklesun. Bali-bali ega Babse-gorlesun. Bane-bane egi ise-nued-binsalesun. </v>
<v b="PSA" c="72" v="16">Bela-napamargi, ibmar-gwag-gullemalad bukidar nikusun. Bela yalamar-birgi, Líbano-yargi-ibmar-gwag-gullemalad-nikayobi nikusun. Dulemar, gagan-nainugi-ainieyobi, neggweburgi mergusun. </v>
<v b="PSA" c="72" v="17">Degisadegu rey-nug biledii gusun, dad-ibeler-naiyob e-nug naguoed. Bela dule-yar-baid-baidgi-bukmaladi rey-nuggine, dule-baigangi ise-nued-binsadii gumarsun, Bab-Dummad-egi-nued-binsasye sogmarsun. </v>
<v b="PSA" c="72" v="18">Israel-e-Bab-Dummad-Jehová-nug odummolesun, unnila abi ibmar-gegerdaklemalad-imaked maid. </v>
<v b="PSA" c="72" v="19">¡Degisadegu, e-nug-gandikid odummoledii gusun! ¡Bela napneggi e-yeerdakleged neg-ganai gusun! </v>
<v b="PSA" c="72" v="20">Isaí-machi-David, Bab-Dummadse-goled-narmaksadi, wese bergunaid. </v>
<v b="PSA" c="73" v="1">Asaf we-namaked narmaksad. Ibibayobi, Bab-Dummad Israel-dulemargi nued-binsae, ibibayob dule-gwage-swilidikmaladgi nueddae. </v>
<v b="PSA" c="73" v="2">An iche-napinad isguednaganad, an iche-napinad nue-dummad-noenad. </v>
<v b="PSA" c="73" v="3">Dule-san-dummarba-imakmaladgi an nobguded, we-dule-isganamar nasgumai an dakargua, an egi nobguded. </v>
<v b="PSA" c="73" v="4">We-dulemar gwen boni nikasurmalad, na san-swilidik gudidimalad. </v>
<v b="PSA" c="73" v="5">Dulemar-ibmarbina-sogeyob ibmarbina-sogdisurmalad, dule-baigan-wiledimaladyob, wiledisurmalad. </v>
<v b="PSA" c="73" v="6">We-dulemar, e-san-dummarba-imaked, wingwa-dukargi-naiyob ise-daklegaled. E-sabsur-dule-imaked, mor-yoeyobi ise-oyogar damalad. </v>
<v b="PSA" c="73" v="7">Ibmar-isgana-ulubgi-sediid ise-oyogar damalad, ibmar-isgana-imaked bakar-buud oyomalad. </v>
<v b="PSA" c="73" v="8">Dulemar-baigangi sunnasur sunmakdamalad. Gadi dule-baigangi dododamalad. Na san-dummarba-imakmaladba aimar-ibgwensur imakmalad. </v>
<v b="PSA" c="73" v="9">E-sunmakedgi Bab-Dummadgi isdar sunmakdamalad, e-sunmakedba bela dulemar eba selediid. </v>
<v b="PSA" c="73" v="10">A-ulale, dulemar ese idaknaddamalad, ega ibmar-soged bela nabiridbiiye binsadamalad. </v>
<v b="PSA" c="73" v="11">We-dule-isganamar sogdedamalad: ¿Ar wede, Bab-Dummad wisguosi? ¿Ar wede, Bab-Dummad-Bur-Birigined mag-itogosi? </v>
<v b="PSA" c="73" v="12">We-dule-isganamar dogdar-alamaknai dasurmalad, degite, baisursunna mani-ibedga guddamalad. </v>
<v b="PSA" c="73" v="13">Binsarsunna, an gwage-swilidik gudiid, binsarsunna, an ibmar-nued imakdiid. </v>
<v b="PSA" c="73" v="14">Ar emide, sabsur-an-imakdigumalad, wakudaryalaba an-sarsoardamalad. </v>
<v b="PSA" c="73" v="15">An weyob sogsana: “We-dule-isganamaryob an sunmakoye.” An be-mimmigangi aibichanad. </v>
<v b="PSA" c="73" v="16">An we-ibmarmala magar-itobi gusanad, suli-suli-itogega an-imaksad, aku an itogusad. </v>
<v b="PSA" c="73" v="17">Bab-Dummadse-goled-negse an dogsagua, geb an magar-itosad, igi-dule-isganamar bergumaloe. </v>
<v b="PSA" c="73" v="18">Bab-Dummad, be we-dulemar bonimar-abargi ogwichisad, we-dulemar na san-berguedse nadapmalad. </v>
<v b="PSA" c="73" v="19">¡Wemar ukiagwar bergudmaloed! Wemar dobedba bergudmaloed. </v>
<v b="PSA" c="73" v="20">Bab-Jehová, bedi, igi dule e-gabdaksad napiragwadsulidba baisursunna daknonidae, deyobi, be gwisgualile, we-dule-isganamar-baisursunna dakoed, be we-dulemar-obelogoed. </v>
<v b="PSA" c="73" v="21">Bab-Dummad, suli-suli an itodigua, an-ulubgi nue-sae an itodii gusad. </v>
<v b="PSA" c="73" v="22">Ar an ibmar-wissulidbali, gannar-gannar an imaksad, ibmar-durganyob an gusad. </v>
<v b="PSA" c="73" v="23">Degi-inigwele, an begi bangussulid, bee be nue-an-nidii gusad. </v>
<v b="PSA" c="73" v="24">Be anga binsaed-ukedba an nanadiid. We-napneg-bergusale, ise-nuedgi be an-abingaoed. </v>
<v b="PSA" c="73" v="25">¿Ar doa nibneggi an-edarbemaisunna? Unnila bebi an-edarbemaid. Ar an beba gudiile, we-napneggi ibmar-baid an abesulid. </v>
<v b="PSA" c="73" v="26">An-gangued bar nika an itosulid, degi-inigwele, Bab-Dummad, be an-ganguedid. Beginbi gudigu an sadeguoed. </v>
<v b="PSA" c="73" v="27">Dulemar-begi-banguddamaladdi bese berguoed. Dule-be-sogedba-nanadisurmaladdi bese burgwemaloed. </v>
<v b="PSA" c="73" v="28">Ar andina, Bab-Dummad-walikaa-gudigued bur nued an itoged. Be, an-Bab-Jehová gued, be, an-odukuedid. Degisoggu, bela be-ibmar-imaksad, dulemar-baiganga an sogoed. </v>
<v b="PSA" c="74" v="1">Asaf, we-namaked-Masquilʼye-nugad narmaksad. Bab-Dummad, ¿ibiga be degisadegu anmar-obacha? ¿Ibiga be anmarse nue-urwe? Ar be-sibad-wawaadyob-danar-bukwadse, ¿ibiga be nue-urwe? </v>
<v b="PSA" c="74" v="2">Be-dulamar negasailaun be susadi, mer be iego. Be-dulamar begadga-guega be bendaksagusadi, mer be iego. We-Sión-yar-siid be-negga be imaksadi, mer be iebalo. </v>
<v b="PSA" c="74" v="3">We-neg bela-bibichis-bukwadse be dage, ar dule-be-isdarmalad, bese-goled-neg bela-bibichismalad. </v>
<v b="PSA" c="74" v="4">Bab-Dummad, be-isdarmalad be-onmakedneggi oimakbukwad, nakwis-itomaladba e-bandermar digsamalad. </v>
<v b="PSA" c="74" v="5">Dule sapurba-sapi-sikmaladyob, ibmar-olananai gusmalad. </v>
<v b="PSA" c="74" v="6">Bela ibmar-urgogi-sobarmalad, e-akangi bibichismalad. Mardomargi bela bibichismarbalid. </v>
<v b="PSA" c="74" v="7">Be-neg-siid soogi ogumaksamalad, bela swiri imaksamalad. </v>
<v b="PSA" c="74" v="8">Dule-isdarmalad na e-gwagegi sogsamalad: “¡Bela anmar we-dulemar-obelogo!” ¡Geb we-yargi bese-goled-negmar-bukwad bela ogumaksamalad! </v>
<v b="PSA" c="74" v="9">Anmar, anmar-bander gwen memermaknai bar-daksulid, dule-Bab-Dummad-e-gayaburba-barsogedbela bergusbalid. Anmar we-ibmargunaid-e-ibagan-bergudapoed gwen wissurbalid. </v>
<v b="PSA" c="74" v="10">Bab-Dummad, ¿sanadse dule-isdarmalad begi dododii guoe? ¿Sanadse dule-isdarmalad be-nug oichodii guoe? </v>
<v b="PSA" c="74" v="11">¿Ibiga be sabsur-odurdaksuli? ¿Ibiga be bai-gwen-daksuli? </v>
<v b="PSA" c="74" v="12">Bab-Dummad, bedina bato-sailanagi an-reyga be maid. We-napneggi bendakleged-igar be oyomaid. </v>
<v b="PSA" c="74" v="13">Be-garganguedgi be demar egasbalid, be ibdulamar-dummagan-diakinmalad-e-nono marisad. </v>
<v b="PSA" c="74" v="14">Be ibdula-dummad-diakined Leviatánʼye-nugad-e-nono ubigwar be imaksad. Ibdurgan-negsulidganba-gudimalad Leviatán-e-san-gunmalaga be imaksad. </v>
<v b="PSA" c="74" v="15">Dii-sailagan-ariogega be imaksad, dianmar-megega be imaksad, diwar-dummagan-mamaid-dinguega be imaksabalid. </v>
<v b="PSA" c="74" v="16">Be neg-meegwad nasiksad, mutikid be nasiksabalid. Be nii nasiksad, dad-ibeler be nasiksabalid. </v>
<v b="PSA" c="74" v="17">Napneg-naid-e-abingunanaid be mesisad, Be dii-wied-iba nasiksad, yolagued-iba be nasiksad. </v>
<v b="PSA" c="74" v="18">Bab-Jehová, nue be ebinsao: Be-isdarad begi ulusad. Dule-galagwensurdamalad be-nug isdar-daksamalad. </v>
<v b="PSA" c="74" v="19">Be-dula-belagwa-gudimalad mer be ibdurganga urmake. ¡Be-dula-wiledimalad mer be iego! </v>
<v b="PSA" c="74" v="20">Bab-Dummad, be-dulaga-be-igar-mesisad be ebinsao, mer be iego. Ar we-napneggi bela neg isgusnaid, bela neg-urwed naid. </v>
<v b="PSA" c="74" v="21">Dule-boniganba-galitodiid, melle be obingegsao. Dule-boniganba-galitodiid, dule-ibmar-abediid, be-nug-odummogega be imake. </v>
<v b="PSA" c="74" v="22">¡Bab-Dummad, be-gargangued be oyoge! Be, dule-binsaedsuligudimalad bane-bane begi-urwedimalad, mer be baisurdake. </v>
<v b="PSA" c="74" v="23">Be-isdarmalad-begi-oimaknanaid, mer be baisurdake. Ar begi-yoledimalad nue-mergumamaid. </v>
<v b="PSA" c="75" v="1">Asaf, namakmalad-e-iduedga we-namaked narmaksad. We-namakedi, “Mer neg-obergued” namaklegeyobi namaklegergebed. Bab-Dummad, anmar doggus-nuedye bega soged, anmar bese goled. Dulemar be-ibmar-gegerdaklemalad-imaksadgi sunmakmalad. </v>
<v b="PSA" c="75" v="2">Bab-Dummadye, be soged: “An igar-nabogoye-sokalile, innikigwadgi an igar nabogoed. </v>
<v b="PSA" c="75" v="3">Napaneg-giglimakdele, bela egi-bukwamalad giglimakdele, ar ani an napneg-e-sailamar-ganikid ogannoged.” </v>
<v b="PSA" c="75" v="4">Nug-dummarba-imakdimaladga an soged: “¡Mer be na nug-dummarba imakmar!” Dule-isganamarga an soged: “¡Mer be na san-dummarba imakmar! </v>
<v b="PSA" c="75" v="5">¡Mer be na gangued-nikadba yamo san-gannarba imakmar! ¡Mer be na bule-bule sunmakmar!” </v>
<v b="PSA" c="75" v="6">Ar nug-dummarba-guedi, dad-nakwedsik danikosulid, dad-argwanedsik danikosulid, nega-dulesulidganba danikosulid. </v>
<v b="PSA" c="75" v="7">Ar unnila Bab-Dummadbi igar-nabogedid. Bab-Dummad belallaa dulemar-nug odummosulid. Abala e-nug-bipii imaked, abala e-nug-dummarba imaked. </v>
<v b="PSA" c="75" v="8">Bab-Jehová sabsur-dule-isganamar-odurdakega e-argangi nog-enamakar vino-gagbid-ibmar-baiganba-oburaled siid. A-vino-gagbid-eodele, bela dule-isganamar-we-napneggi-gudidiid, vino-gagbid-e-asase-bakale, gobmaloed. </v>
<v b="PSA" c="75" v="9">Ar andi, Jacob-e-Bab-Dummadgi degisadegu sunmakdii guoed, Jacob-e-Bab-Dummadga an namakdii guoed. </v>
<v b="PSA" c="75" v="10">Ar Bab-Dummad, dule-isganamar-e-gangued bela obelogoed, dule-nued-e-gangueddi, ogannogoed. </v>
<v b="PSA" c="76" v="1">Asaf, we-namaked narmaksad. Namakmalad-e-iduedga-sogleged: We-namakleged, Neginotʼba namaklegoye. Judá-yalagine, bela Bab-Dummad magar-dakmalad, Israel-yalagi, e-nuga dummarba gued. </v>
<v b="PSA" c="76" v="2">Ese-goled-neg Salemʼgi siid, e-meged-neg Sión-yalagi siid. </v>
<v b="PSA" c="76" v="3">A-yalagine, Bab-Dummad warsi-e-sigumar bibichisad, sigu-abgamalad bibichisad, es-suidmar bibichisad, bila-onolegedgi-ibmar-ebulemalad, bela obelosad. </v>
<v b="PSA" c="76" v="4">Bab-Dummad, bedi dule-gandikidid, bedi yalamar-degisadegu-bukwadba bur gandikidid. </v>
<v b="PSA" c="76" v="5">Dule-bulegan omilede gusmalad, burgwismalad. We-dule-bulegan gannale bar gwisguosurmalad. </v>
<v b="PSA" c="76" v="6">Be, Jacob-e-Bab-Dummad, egi be gwichigusgua, e-moli-urmar, e-molimar geg bar nanae gusad. </v>
<v b="PSA" c="76" v="7">¡Bebi, unnila be-dobmalad! Be uludegwale, ¿doa be-asabin gwisguoe? Suli, dule gwen gwisguosuli. </v>
<v b="PSA" c="76" v="8">Bab-Dummad, be nibneg-akale igar-nabosad. Bab-Dummad, napneggi san-bipi-imakdimalad-abonogega, </v>
<v b="PSA" c="76" v="9">be gwichiguargusgu, napnega dobee itosad, napnega bogi nagusad. </v>
<v b="PSA" c="76" v="10">Dule-begi-urwedimalad aka be-nug-ogannogoed. Dule-begi-urwedimalad-besmaladi aka bega iba-dummad onomaloed. </v>
<v b="PSA" c="76" v="11">Be-Bab-Dummad-Jehováʼba, ise-ibmar-sogar be imakmar, ega sogedba be ibmar imakmarbalo. Bela yarmar-anmar-neggwebur-dikarba-bukwadi, Bab-Dummad-gandikidga ibmar-ukleged sedamalo. </v>
<v b="PSA" c="76" v="12">Ar Bab-Dummadi, dule-dummagan-negdakmamaid obelogedid, napneggi reymar-mamaid-odobguedid. </v>
<v b="PSA" c="77" v="1">Asaf, we-namaked narmaksad. Namaked-idued-Jedutúnʼga soglenaid. Bab-Dummad an-itogega, an ese binnasuli goled. Suli-suli an itodiidgine, Bab-Dummadse an goted. </v>
<v b="PSA" c="77" v="2">Bab-Dummadse mutikidba bogigusuli an argan-onakgwar gormai daed, degite, amba an-gwage naibi-itodaed. </v>
<v b="PSA" c="77" v="3">Bab-Dummadgi an binsadele, nue-bukib an itodaed. An egi nue-binsadele, an boddaed, an binsaddaed bar an bendaklegosurye. </v>
<v b="PSA" c="77" v="4">Bab-Dummad, gabsuli be an-imaked. Suli-suli an-itosoggu, geg sunmak an naddaed. </v>
<v b="PSA" c="77" v="5">Ibagan-epenne-nasmalad an insaddaed, birgamar-epenne-nasmalad an insaddaed. </v>
<v b="PSA" c="77" v="6">An mutikidba-namakmaidaed an ebinsaddaed, ulubgi an binsamaidaed, an egismaidaed: </v>
<v b="PSA" c="77" v="7">“¿Ar Bab-Jehová degisadegu anmar-obandiguode? ¿Ar anmargi nued-binsadii bar guosurde? </v>
<v b="PSA" c="77" v="8">¿Bab-Dummad degisadegu-anmar-sabgudiid bergussi? ¿Bab-Dummad anmarga-ibmar-imakoye-sogsad degisadegu bergussi? </v>
<v b="PSA" c="77" v="9">¿Bab-Dummad dule-wiledaked iessi? ¿Bela-bela urwemaidba, bar anmar-sabguosurde?” </v>
<v b="PSA" c="77" v="10">Geb an sogdesunnad: Bab-Dummad-Bur-Birigined bar epennegii anmarga ibmar imaksulid. We, nue-nunmak an-imaked. </v>
<v b="PSA" c="77" v="11">Epenne Bab-Jehová-ibmar-dakledisurmalad-imaksad an ebinsaoed. Epenne Bab-Jehová ibmar-gegerdakleged-imaksad an ebinsaoed </v>
<v b="PSA" c="77" v="12">Bab-Dummad-ibmar-dummagan-imaksad an egi binsaoed, be-ibmar-dummagan-imaklesadgi an sunmakoed. </v>
<v b="PSA" c="77" v="13">Bab-Dummad, be-ibmar-imaked islidikidbiid. ¡Bab-dummagan-baigan anmar-Bab-Dummadyobid sulid! </v>
<v b="PSA" c="77" v="14">Bab-Dummad, be ibmar-dakledisulid-imakedid. Be-gangued dulemar-yar-baid-baidgi-bukmaladse be oyomaid. </v>
<v b="PSA" c="77" v="15">Be-ganguedgi, be-dulamar be ollor-imaksad, Jacob-wagan be ollor-imaksad, José-wagan be ollor-imaksad. </v>
<v b="PSA" c="77" v="16">Bab-Dummad, demar be-daksagua, be-dobguded, muu-wilasailad be-daksagua, binnasuli giglimakded. </v>
<v b="PSA" c="77" v="17">Mogirmar, dii-dummad owialid, nibneggi, malamar gollomakded, nibneggi, malamar ibyeded. </v>
<v b="PSA" c="77" v="18">Burwa-bipirmakaled-imbaba be-goled malayobi binnasuli gollomakded, be-mala-ibyemamaid napaneg ibegwar-imakded, napaneg wawanmakded, bela giglimakded. </v>
<v b="PSA" c="77" v="19">Demar-abargi, igar be mesisad, Muu-billi be egasad, a-abargi be nasad, degite, be-gannar daksasurmalad. </v>
<v b="PSA" c="77" v="20">Sibad-wawaadyobi be-dulamar Moisésʼba, Aarónʼba be semai gusad. </v>
<v b="PSA" c="78" v="1">Asaf, we-namaked-Masquilʼye-nugad narmaksad. An-dulamar, an-ibmar-odurdaked be nue itomala, an-ibmar-soged be nue itomala. </v>
<v b="PSA" c="78" v="2">An ibmar-burbarmaladba sunmakoed, dikasurgus negasailaunni ibmar-dukuar-mamaidi, an osanalogoed. </v>
<v b="PSA" c="78" v="3">Anmar bato we-ibmar itodiid, bato anmar wisid. We-ibmar anmar-babgan anmarga sogsadid. </v>
<v b="PSA" c="78" v="4">Anmar anmar-mimmigangi we-ibmar odukuosulid. Anmar anmar-wagan-danimaloedga Bab-Jehová-e-ganguedgi sunmakoed, e-ibmar-dummagan-imaksadgi sunmakoed, e-ibmar-dakledisurmalad-imaksadgi sunmakoed. </v>
<v b="PSA" c="78" v="5">Bab-Dummad, Jacob-waganga Igar mesisad, Israel-dulemarga Igar mesisad. Anmar-dadganga-Igar-uksagusad, be-wagan be odurdakoye, </v>
<v b="PSA" c="78" v="6">adi, yoedse-be-wagan-danimaloedi, bela we-Igar wisgumalagarye, degi, yoedse-mimmigan-gwalulemaloedi, bela we-Igar wisgumarmogagarye, we-mimmiganmoga, we-Igargi na e-mimmigan-odurdakmogoed. </v>
<v b="PSA" c="78" v="7">Deyobi, wemala, Bab-Dummadgi bensuli gumaloed, Bab-Dummad-e-ibmar-dummagan-imaksad iegosurmalad. Bab-Dummad-Igar-Maidba ibsamaloed. </v>
<v b="PSA" c="78" v="8">E-dadganyobi guosurmalad. E-dadgandi, binsaed-sate, uayasuli gusmalad, e-gwagegi innikigwadba nanassurmalad, e-ulubgi Bab-Dummad-sogedba gudii gussurmalad. </v>
<v b="PSA" c="78" v="9">Efraín-wagan, sigu-miemalad-buleganad, degi-inigwele, bila-onolenaid-ibagi wakite gusmalad. </v>
<v b="PSA" c="78" v="10">Israel-dulemar Bab-Dummadbo-Igar-Mesisadba ibmar imaksasurmalad, Bab-Dummad-Igar-Maidba ibsassurmalad. </v>
<v b="PSA" c="78" v="11">Bab-Dummad-ibmar-dummagan-imaksadi, ega ibmar-gegerdaklemalad-oyosadi, bela iesmalad. </v>
<v b="PSA" c="78" v="12">Bab-Dummad Egipto-yargi, Zoán-nebagi, e-dadganga ibmar-dakledisurmalad-oyosgusadi, bela iesmalad. </v>
<v b="PSA" c="78" v="13">Bab-Dummad, Israel-dulemar nabir-obakmalagala demar-dinnaa imaksad, demar gasdibiryob ganna mesisad. </v>
<v b="PSA" c="78" v="14">Bab-Dummad, ibginedba mogirbali Israel-dulemar-idu-nadapi gusad, mutikidba soo-gaedbali idunadapi gusad. </v>
<v b="PSA" c="78" v="15">Bab-Dummad, nega-dulesulidganba akwasaila marisad. A-akwagi dii-aryomai imaksad, geb a-dii-gobmalaga imaksad. </v>
<v b="PSA" c="78" v="16">Bab-Dummad, akwagi dii-aryogega imaksad, diwaryobi dii-aryomai imaksad. </v>
<v b="PSA" c="78" v="17">Degi-inigwele, Israel-dulemar gannar Bab-Dummadgi-isgunai gusmalad, nega-dulesulidganba Bab-Dummad-Bur-Biriginedgi gwisgunai gusmalad. </v>
<v b="PSA" c="78" v="18">Israel-dulemar, yamo Bab-Dummad-wilubdakbi gusmalad, agala, e-abegedba Bab-Dummadse masgunned-egicha gusmalad. </v>
<v b="PSA" c="78" v="19">Bab-Dummadgi sunmaksa gusmalad, sogsagusmalad: “¿Bab-Dummad, sunna anmarga nega-dulesulidganba mas-ukoe? Suli. Anmarga geg uke. </v>
<v b="PSA" c="78" v="20">Ar napiragwa, Bab-Dummad akwasaila-sarsosgua, dii binnasuli aryoargusad. Ar anmarga-mas-ukegala, ¿deyob imakbalo be ebinsae? E-dulamarga, ¿sunna san ukbalo be ebinsae?” </v>
<v b="PSA" c="78" v="21">Bab-Jehová, Israel-dulemar weyob-soge-itosgua, bela-belad uluded. Jacob-wagangi sae-itoded, Israel-dulemargi sabsur-uluded. </v>
<v b="PSA" c="78" v="22">Ar Israel-dulemar Bab-Dummadgi bengusmalad, Bab-Dummad e-bendakosurye binsasmalad. </v>
<v b="PSA" c="78" v="23">Bab-Dummad, nibneg-akale, mogirmarga igar-uksad, degidba, mogirmar argaded. </v>
<v b="PSA" c="78" v="24">Bab-Dummad, Israel-dulemar mas-gunmalagala, mas-manáʼye-nugad ega obatisad, madu-nibneggined-gunmalaga imaksad. </v>
<v b="PSA" c="78" v="25">Bela Israel-dulemar baliwitur-e-madu guchamalad. Nue-immelegedse-gunmalagala, Bab-Dummad ega mas barmialid. </v>
<v b="PSA" c="78" v="26">Bab-Dummad, dad-nakwedsikid-burwa barmiar gusad. E-gangued-nikadba dad-nakwed-argan-nuedsikid-burwa barmiar gusad. </v>
<v b="PSA" c="78" v="27">Bab-Dummad, ukub-mileddaedyobi ega san obatisad, demar-gakaba ukub-mergunaiyob ega nuumar obatisad. </v>
<v b="PSA" c="78" v="28">Bab-Dummad, dulemar-danar-danar-bukwamaladgi, nuumar-babatega imaksad, Israel-dulemar-e-neg-gabmalad-dikarba nuumar-obatisad. </v>
<v b="PSA" c="78" v="29">Israel-dulemar bela-bela-immelegedse mas-guchamalad. Deyobi, Bab-Dummad, ibmar-egichamaladi ega uksad. </v>
<v b="PSA" c="78" v="30">Ar undar-immerba-gudii gussurmalad, ar amba e-gaya-yaba mas-sigua, </v>
<v b="PSA" c="78" v="31">Bab-Dummad-e-urwed egi gwisgunonikid. Bab-Dummad, e-ibe bur-dule-dutusurmalad oburgwisad, Israel-dulemar-bur-nuga-nikamalad ogilosad. </v>
<v b="PSA" c="78" v="32">Degi-inigwele, Israel-dulemar amba isgudii gusmalad, Bab-Dummad-geger-ibmar-daklemalad-imaksadgi bengusmalad. </v>
<v b="PSA" c="78" v="33">A-ulale, Bab-Dummad, Israel-dulemar-e-ibagan sikwas-bunnogedyobi, berguega imaksad, e-birgamar dobed-dummad-abalagi, berguega imaksad. </v>
<v b="PSA" c="78" v="34">Ar Bab-Dummad Israel-dulemar-abar-oburgwisale, geb Israel-dulemar-baigan gannar Bab-Dummad-amiddamalad, gwae-gwae gannar Bab-Dummadse nonidamalad. </v>
<v b="PSA" c="78" v="35">Geb ebinsaddamalad, Bab-Dummad ega akwasailayob guye, Bab-Dummad-Bur-Birigined e-bendaked guye. </v>
<v b="PSA" c="78" v="36">Ar Israel-dulemar e-gayaginbi, e-gwabin-dukuginbi, gakansaar Bab-Dummad-nug-odummodii damalad, </v>
<v b="PSA" c="78" v="37">ar e-ulubgindi ega gakansadii damalad. Bab-Dummadbo-Igar-Mesisadba, sogedba imaksasurmalad. </v>
<v b="PSA" c="78" v="38">Degi-inigwele, Bab-Dummaddi wemar-wiledaksad, e-isgusad ega elisad, wemar-obelossurgusad. Bab-Dummad, gannar-gannar na e-urwed-barganai gusad, e-urwedba ibmar-imaknai gussulid. </v>
<v b="PSA" c="78" v="39">Bab-Dummad ebinsasgusad, wemarde unnila dulemar-guye, unnila burwa-goleyob guye, gwen bar daklegosurye. </v>
<v b="PSA" c="78" v="40">Israel-dulemar, nega-dulesulidgangi, bukidargus Bab-Dummadgi-yoledanigusmalad. Nega-dulesulidgangi Bab-Dummad-wile-itogega imaksamalad. </v>
<v b="PSA" c="78" v="41">Gannar-gannar Bab-Dummad-wilubdaknai gusmalad, Israel-e-Bab-Dummad-Isligwaled-ourwenai gusmalad. </v>
<v b="PSA" c="78" v="42">Bab-Dummad-e-gangued bipisaar ebinsassurmalad, e-isdarmaladse-wilebukwa-onolesgusadi, ebinsassurmalad. </v>
<v b="PSA" c="78" v="43">Egipto-yargi, Bab-Dummad ibmar-dakledisurmalad-oyosad iesmalad, neba-Zoánʼye-nugadgi ibmar-dummagan-imaksad iesmarbalid, </v>
<v b="PSA" c="78" v="44">Bab-Dummad, Egipto-yar-e-diwarmar abega obinnisad, Egipto-dulemar, a-diwar geg gobe gusmalad. </v>
<v b="PSA" c="78" v="45">Bab-Dummad, Egipto-dulemargi, gukurmar-bela-ibmar-biin-imakmalad barmiar gusad. Noomar-ibmar-obelomalad barmiar gusbalid. </v>
<v b="PSA" c="78" v="46">Bab-Dummad, Egipto-dulemar-e-ibmar-gwag-wesmaladi, sese-burwigana-omaega imaksad, e-ibmar-gwag-gullemalad-digarmaladi, sesega urmaksabalid. </v>
<v b="PSA" c="78" v="47">Bab-Dummad, Egipto-dulemar-e-uvaʼdub-digarnanaid, dii-gwamakaled-obatisadgi obelosad, e-higo-sapimar, boo-gwamakarmaladgi obelosad. </v>
<v b="PSA" c="78" v="48">Bab-Dummad, Egipto-dulemar-e-moli-bebe-nikamalad, dii-gwamakaled-obatisadgi oburgwisad. E-sibad-wawaadmar mar-egi-odesadgi obelosad. </v>
<v b="PSA" c="78" v="49">Bab-Dummad, Egipto-dulemargi bela-bela-e-urwed, e-sae-itoged, e-isdar-itoged, e-sae-daked barmiar gusad. Baliwitur-ibmar-obelomalad danagwen barmiar gusad. </v>
<v b="PSA" c="78" v="50">Bab-Dummad na e-urwed bar bargassur gusad. Burgwedgi, Egipto-dulemar bar ollor-imaksasulid, boni-dummaganga urmaksagusad. </v>
<v b="PSA" c="78" v="51">Bab-Dummad, bela Egipto-dulemar-e-machi-sailaginmalad oburgwisad, Cam-dulemar-e-machi-sailaginmalad ogilosad. </v>
<v b="PSA" c="78" v="52">Bab-Dummad, sibad-wawaad-danar-bukwadyobi, Israel-dulamar-idunadapi gusad, nega-dulesulidganba senadapi gusad. </v>
<v b="PSA" c="78" v="53">Bab-Dummad, Israel-dulamar-mer-dobee-itomalaga, igar-nueganba semai gusad. E-isdarmaladdi demargi-gundilegega imaksad. </v>
<v b="PSA" c="78" v="54">Bab-Dummad, na e-yar-islidikidse Israel-dulamar-senoni gusad, na e-garganguedgi we-yarmar-susadse senonikid. </v>
<v b="PSA" c="78" v="55">Bab-Dummad, Israel-dulemar-nadapid-idu dule-baigan-bukwad onosgusad, we-dulemar-e-napamar, Israel-dulemargadga-guega ega uksad. Deyobi, Bab-Dummad, a-napamargi, Israel-dadgan-dummagan-wagan urbisad. </v>
<v b="PSA" c="78" v="56">Degi-inigwele, Israel-dulemar Bab-Dummad-wilubdaknai gusmalad, Bab-Dummad-Bur-Biriginedgi aibitemalad, e-Igar-Maidba ibsassurmalad. </v>
<v b="PSA" c="78" v="57">E-babganyobi Bab-Dummadgi aibatemalad, egi yolenai gusmalad. Israel-dulemar, warsi-binsaledyob dopere gusmalad. </v>
<v b="PSA" c="78" v="58">E-bab-dummadse-goled-neg-sobsamaladba, Bab-Dummad-oulusmalad, ibmar-e-bab-dummadga-imakdimalad-e-wilub-sobsamaladba, Bab-Dummad-nobguega imaksamalad. </v>
<v b="PSA" c="78" v="59">Bab-Dummad, weyob ibmar-daksagua, uluded, degidbali, bela Israel-dulemar-obachad. </v>
<v b="PSA" c="78" v="60">Silo-neggweburgi e-neg-meged-siidgi aibated. Agi, Bab-Dummad dulemar-abargi maidaenad. </v>
<v b="PSA" c="78" v="61">Bab-Dummad, na e-Ulu, e-gangued-yeerdakleged-e-wilubga guedi, e-isdarmaladse-galegega imaksad. </v>
<v b="PSA" c="78" v="62">Bab-Dummad bela-bela e-dulamargi urwemaisoggu, es-suidgi e-dulamar-oburgwilegega imaksad. </v>
<v b="PSA" c="78" v="63">E-dula-sapingan soogi gummaksamalad, e-yaganga sui-nikued-ibagi-namakleged namaklessulid. </v>
<v b="PSA" c="78" v="64">E-dule-irwa-Bab-Dummadse-gormalad es-suidgi oburgwilesmalad, E-omegan-e-ibe-sui-burgwismaladi, e-suimarga gwen bonai gussurmalad. </v>
<v b="PSA" c="78" v="65">Geb Bab-Dummad, igi-dule-gabmair atakardae, deyobi atakalid. Igi-dule-bila-onoged-buled vino-gobnair binnasuli gormakdedae, deyobi Bab-Dummad uludedba binnasuli goted. </v>
<v b="PSA" c="78" v="66">Bab-Dummad, e-isdarmalad-sikirmakega imaksad, degisadegu bingeguega imaksad. </v>
<v b="PSA" c="78" v="67">Bab-Dummad, José-wagan-obachad, Efraín-wagan-sussulid. </v>
<v b="PSA" c="78" v="68">Bab-Dummad, aka bur Judá-wagan-sunonikid, na e-yar-bur-sabed-Sión sunonikid. </v>
<v b="PSA" c="78" v="69">Bab-Dummad, ese-goled-nega nibnegyobi matusuli sobsad, Bab-Dummad, igi-napneg degisadegu-gangu-nasiksa, deyobi na e-neg gangu sisad. </v>
<v b="PSA" c="78" v="70">Bab-Dummad, e-mai-David-sunonikid, sibad-wawaad-edarbedgi-arbadiidgi David-onosad. </v>
<v b="PSA" c="78" v="71">Sibad-wawaad-baregindidaedgi, Davidʼse gochad. Bab-Dummad, ega e-dulamar-Jacob-wagan-akwega, Israel-dulemar-egad-gued-akwega, Davidʼse gochad. </v>
<v b="PSA" c="78" v="72">David na e-gwage-innikigwadba Israel-dulemar-akwisad, e-binsaed-nue-nikadba dulemar-idudii gusad. </v>
<v b="PSA" c="79" v="1">Asaf, we-namaked narmaksad. Bab-Dummad, dulemar-aku-be-dakmalad be-yargi ubosmalad. Bese-goled-neg-islidikid oichosmalad. Jerusalén-neggwebur akwabi-dunnumakbukwa imaksamalad. </v>
<v b="PSA" c="79" v="2">We-dulemar, be-maimar-e-mui, mulamarga masga uksamalad. Dule-bega-inniki-nanadiid-e-sanmar, ibdurgan-ursilimarga masga uksamarbalid. </v>
<v b="PSA" c="79" v="3">Be-maimar-e-ablis, bela Jerusalén-neggweburgi diiyobi eosmalad. Burgwismalad-digega dule sate gusad. </v>
<v b="PSA" c="79" v="4">Dulemar-anmar-yar-dikarba-bukmaladi, anmargi dodomalad, dulemar-anmar-yar-dikarba-bukmaladga anmar e-dodoedga gued. </v>
<v b="PSA" c="79" v="5">Bab-Jehováʼye, ¿sanagwadse be-urwed berguoe? ¿Sanagwadse degisadegu be urwemai guoe? ¿Sanagwadse be-nobgued sooyob gamai guoe? </v>
<v b="PSA" c="79" v="6">Dulemar-aku-be-dakmaladse be urwe, dulemar-bese-gordisurmaladse be urwe. </v>
<v b="PSA" c="79" v="7">Ar we-dulemar, Jacob-wagan obelosmalad. Jacob-wagan-e-yar akwabi-dunnumakbukwa imaksamarbalid. </v>
<v b="PSA" c="79" v="8">Bab-Jehováʼye, anmar-epenne-isgusad, mer be bar ebinsae. Be-wiledaked gwae be anmarga oyoge, ar anmar bela-bela oitoles bukwad. </v>
<v b="PSA" c="79" v="9">Bab-Dummad-anmar-abonoged, be-nug-dummarba-gued-ular, be anmar-bendake. Be-nug-sabed-ular, be anmar-ollorsae, anmar-isgusad be elie. </v>
<v b="PSA" c="79" v="10">Ar ibiga dulemar-yar-baigangi-bukwad sogmaloe: “¿Bia e-Bab-Dummad nade?” Be anmarga oyoge, igi-be, be-dulamar-e-ablis-aryosad be buged-mai imake. Bela dulemar-yar-baid-baidgi-bukwamaladga oyobali, igi-be, be-maimar-e-ablis-aryosad be buged-mai imake. </v>
<v b="PSA" c="79" v="11">Dule-galesbukmalad-e-boed be itoge, dule-oburgwilesokarmaladi, be-garganguedba be bendake. </v>
<v b="PSA" c="79" v="12">Bab-Jehová, dulemar-anmar-yar-dikarba-bukwamalad begi dummad-dododigusmaladi, ilagugle (7) deyob-egi-dodomarmogaga be imake. </v>
<v b="PSA" c="79" v="13">Anmardi, be-dulamar-gumalad, be-sibad-wawaadmaryob-gumalad. Degisadegu, anmar dog-nuedye bega sogmaloed. Degisadegu, anmar bega namakmaloed. </v>
<v b="PSA" c="80" v="1">Namakmalad-e-iduedga-sogleged: We-namaked, Dutu-Lirioʼgi-namaklegedyob namaklegoye. Asaf e-gudiidba we-namaked narmaksad. Bab-Dummad, Israel-dulemar-edarbed, be anmar-itoge. Be, sibad-wawaad-edarbedyobi José-wagan-e-iduedid, be, baliwiturmar-querubinʼye-nugad-abargi negsemaidid. </v>
<v b="PSA" c="80" v="2">Efraín-waganse, Benjamín-waganse, Manasés-waganse, be magar gue. Be-gangued be oyoge, be bela-bela anmar-bendakdage. </v>
<v b="PSA" c="80" v="3">Bab-Dummad, igi-anmar epenne bukwagusa, deyobi, be gannar anmar-imake. Bab-Jehováʼye, be anmargi ise-nued-binsae, be bela-bela anmar-bendake. </v>
<v b="PSA" c="80" v="4">Bab-Dummad-Jehová-Bela-Gangued-Nikad, be-urwe-maid-ulale, ¿sanagwadse be-dulamar-bese-goled be itogosuli? </v>
<v b="PSA" c="80" v="5">Boed-dummad e-masgunnedyob ega be uksad, ibyanis-obinebaka e-gobedyob ega be imaksad. </v>
<v b="PSA" c="80" v="6">Dulemar-anmar-yar-dikarba-bukwamaladi, anmarga allega be imaksad, anmar-isdarmalad anmargi dodomalad. </v>
<v b="PSA" c="80" v="7">Bab-Dummad-Bela-Gangued-Nikad, igi-anmar epenne bukwagusa, deyobi be gannar anmar-imake. Bab-Jehováʼye, be anmargi ise-nued-binsae, be anmar-abonoge. </v>
<v b="PSA" c="80" v="8">Bab-Dummad, Egipto-yalagi be uva-dub seargusad, Canaán-yargi dulemar-Bab-Dummad-akudakmalad be ononnosgusad, geb we-uva-dub be digsagusad. </v>
<v b="PSA" c="80" v="9">Ega be neg-emisad, uva-dub-e-maligan gatik-diglemai be imaksad, bela-yar-gasa nagusad. </v>
<v b="PSA" c="80" v="10">Bela uva-dub-gagan-urba negsichigwadgi yarmar bukusad, e-dubagan, urwar-sapi-matusur-gwigwichidgi bipirmakde gusad. </v>
<v b="PSA" c="80" v="11">E-anamar, demar-Mediterráneoʼse warmaksad, e-muugan, Éufrates-diwarse nasgumai gusad. </v>
<v b="PSA" c="80" v="12">Bab-Dummad, ¿ibiga uva-nainu-e-galu-emakaled be earisa? Bela-dulemar-e-dikarba-nasdamaladi, e-ibe san gwandamalad. </v>
<v b="PSA" c="80" v="13">Wedarmala bela-bela wionaid, ibdurgan-ursirmar gundamalad. </v>
<v b="PSA" c="80" v="14">Bab-Dummad-Bela-Gangued-Nikad, be anmarse gannar dage, nibneg-akale be atake, we-uva-dub be bendakdage. </v>
<v b="PSA" c="80" v="15">Be-sunnad we-uva-dub be digsagusad. Begadga-guega e-ana be odummosad. </v>
<v b="PSA" c="80" v="16">Be-uva-dub aimukus maid, soogi ogumaklesad. Be-urwedbali be-dulamar burgwemamaid. </v>
<v b="PSA" c="80" v="17">Dule na be susagusadi, be bendake, dule-begadga-guega na be odungusgusadi, be bendake. </v>
<v b="PSA" c="80" v="18">Ar deyob be imakele, anmala begi aibanosurmalad. Gannar-dula-gudii be anmar-imake, anmar unnila besebi gordii gumaloed. </v>
<v b="PSA" c="80" v="19">Bab-Dummad-Jehová-Bela-Gangued-Nikad, igi-anmar epenne bukwagusa, deyobi be gannar anmar-imake. Bab-Jehováʼye, be anmargi ise-nued-binsae, be bela-bela anmar-bendake. </v>
<v b="PSA" c="81" v="1">Namakmalad-e-iduedga sogleged: Igi uva-nis-egurelealir gar-ogorledae, abali, namaklegoye. Asaf, we-namaked narmaksad. Bab-Dummadga weligwaledgi namakmala, e anmar-ogannogedid. Jacob-e-Bab-Dummadga binnasuli weligwaledgi namakmala. </v>
<v b="PSA" c="81" v="2">Namakmala, gar-pandero ogormala, gar-lira ogormala, gar-arpa ogormala. </v>
<v b="PSA" c="81" v="3">Nii-binid-gwisgunonikidgi, gar-trompeta ogormala. Nii-dalu-naidgi anmar-iba-dummad-guedgi, gar-trompeta ogormala. </v>
<v b="PSA" c="81" v="4">Ar weyob-imakoye Bab-Jehová Israel-dulemarga igar uksad, weyob Jacob-e-Bab-Dummad igar mesisad. </v>
<v b="PSA" c="81" v="5">José-wagan Egipto-yargi noargu, Bab-Dummad José-waganbo igar mesisad. </v>
<v b="PSA" c="81" v="6">Dule-sunmaked an itosad, an wissulid, doa anga sunmake. Anga weyob soged: “Be-gukingi be ibmar-ukusulid-semaid an bega osulosad. Arbaed-dummad be imakdiidi an bega obelosad. </v>
<v b="PSA" c="81" v="7">Bemar suli-suli-itoarmargua, be anse gochamalad, agine, an be-bendaksamalad. Mogir-gudureged-imbaba, an be-abin-imaksamalad. Mar-gollomakmaid-abargi, an be-abin-imaksamalad. Meriba-dii-naba an bemar-wilubdaksad. </v>
<v b="PSA" c="81" v="8">”An-dulamar, an be-owisogega bega ibmar-sogedi, be itomala. Israel-dulemar, bitigi be an-itosmalana gadin. </v>
<v b="PSA" c="81" v="9">Bab-dummagan-bamalad be-Bab-Dummadga be imakosurmalad, bab-dummagan-bamalad-asabin, be yokorgi sindigar sigosurmalad. </v>
<v b="PSA" c="81" v="10">Ani, an be-Bab-Dummad-Jehová gued. Ani an Egipto-yargi bemar-onosad. Guagwar be bukumala, an bemarga mas-obinebaka ukoed. </v>
<v b="PSA" c="81" v="11">”Degi-inigwele, an-dulamar an-itossurmalad, Israel-dulemar anba ibsabisur gusad. </v>
<v b="PSA" c="81" v="12">A-ulale, na e-itolegedba-ibmar-imakega an imaksad. Na e-itolegedba-nanadii gusmarsunnad. </v>
<v b="PSA" c="81" v="13">”Ar an-dulamar an-itosana, ar Israel-dulemar an-igar-mamaidba nanasmalana, </v>
<v b="PSA" c="81" v="14">an ega e-isdarmalad irgwensuli osulosanad, an e-isdarmalad sabsur-odurdaksanad. </v>
<v b="PSA" c="81" v="15">Dulemar-Bab-Jehová-isdar-dakmalad, Bab-Jehová-e-nug bela-bela odummodmaloenad. Degi-inigwele, an a-dulemar degisadegu sabsur-odurdakoed. </v>
<v b="PSA" c="81" v="16">An-dulemardi trigo-gwag-bur-nuedgi an oguchaled, akwamargi-achanis-nanaidgi, immerba-itomalaga an imaksaled.” </v>
<v b="PSA" c="82" v="1">Asaf, we-namakleged narmaksad. Bab-Dummad, bab-dummagan-onmakbukwad-e-dummadga siid, amarga igar-nabogedga siid. </v>
<v b="PSA" c="82" v="2">“¿Ar sanagwadse, bemar yogasaar igar-nabodii gumaloe? ¿Ar sanagwadse, bemar dule-isganamargarbi igar-nudakdii gumaloe? </v>
<v b="PSA" c="82" v="3">”Be dule-e-sergan-sate-gudimalad, be bendakmala, be dule-bendaked-sate-gudimalad, be bendakmala. Dule-wilemaladga, be innikigwadgi igar-nabomala, dule-sabsur-imakledimaladga, be innikigwadgi igar-nabomala. </v>
<v b="PSA" c="82" v="4">Dule-e-bendaked-satemalad be dule-isganamargi bendakmala, dule-ibmar-abedimalad be dule-isganamargi bendakmala. </v>
<v b="PSA" c="82" v="5">”We-dule-isganamar ibmar wissurmalad, ibmar aku-itomalad, negsichidgi gaamakdimalad, weyob gudimaladba bela napneg-saila-giglimakega imakmalad. </v>
<v b="PSA" c="82" v="6">”An bemarga sogsa gusad: ‘Bemar bab-dummagan gumarye, bela-bemar Bab-Dummad-Bur-Birigined-e-mimmigan gumarye.’ </v>
<v b="PSA" c="82" v="7">Degi-inigwele, bemar dulemaryobi burgwemaloye, dummagan-negsemamaidyobi burgwemaloye.” </v>
<v b="PSA" c="82" v="8">¡Bab-Dummad! We-napnegga be igar itodage, ar bela-dule-napneggi-bukwamalad begadid. </v>
<v b="PSA" c="83" v="1">Asaf, we-namaked narmaksad. Bab-Dummad, melle be gaya-bogidik mege. Bab-Dummad, melle be sunmaksuli gue, melle be ibmar-imaksuli gue. </v>
<v b="PSA" c="83" v="2">Bab-Jehová, be dake, ibibayobi be-isdarmalad uurmakbukwa, ibibayobi isdar-be-dakmalad begi gwisgunanai. </v>
<v b="PSA" c="83" v="3">Be-dulamargi-aibinega yardakar igar-amismalad. Be-dulamar-na-be-sabgumaidgi-gwisgumalaga, yardakar bular igar-amismalad. </v>
<v b="PSA" c="83" v="4">We-dulemar sogmalad: “Dagmala, anmar bela e-dulamar obelonae. Deyobi, Israel-e-nug bar bipisaar ebinsalegosulid.” </v>
<v b="PSA" c="83" v="5">Dule-wargwennayob na igar-aminanaid, begi bila-onomalaga, we-dulemar na atosmalad: </v>
<v b="PSA" c="83" v="6">Edom-dorgan, Ismael-dorgan, Moab-dorgan, Agar-dorgan, </v>
<v b="PSA" c="83" v="7">Gebal-dorgan, Amón-dorgan, Amalec-dorgan, Filistea-dorgan, degi, Tiro-dorgan, bela wemar na atosmalad. </v>
<v b="PSA" c="83" v="8">Asiria-dorganse-bakale, bela wemarba atosad. Lot-wagan-bendakega atosmalad. </v>
<v b="PSA" c="83" v="9">Ar igi be Madián-dulemar-obelosgusa, deyobi be we-dulemar obelomoga. Ar igi be Sísara, degi, Jabín, Cisón-diangi-obelosgusa, deyobi be we-dulemar obelomoga. </v>
<v b="PSA" c="83" v="10">We-dulemar Endorʼgi burgwismalad, ibmar-isganayob napagi miled gusmalad. </v>
<v b="PSA" c="83" v="11">Ar igi be Oreb, degi, Zeeb, imaksagusa, deyobi be e-sordamar-dummagan imakmoga. Ar igi be Zeba, degi, Zalmuna, imaksagusa, deyobi be bela e-dummagan-nuga-nikamalad be imakmoga. </v>
<v b="PSA" c="83" v="12">Wemar sogsagusad: “Bab-Dummad-e-yar-naidi, anmar e-ibe sumala.” </v>
<v b="PSA" c="83" v="13">Bab-Dummad, we-dulemar burwaba-selegega be imake. Gaganmar burwaba-gukuddaeyobi be we-dulemar-imake. </v>
<v b="PSA" c="83" v="14">Ar igi soo sapur-ogumakdae, degi, igi soo-gwabunyemaid yarmar-ogumakdae, </v>
<v b="PSA" c="83" v="15">deyobi be we-dulemar, be-burwa-dummadgi be baleginne, be-burwa-ooredgi, be ogwaye. </v>
<v b="PSA" c="83" v="16">Bab-Jehová, we-dulemar be obingegsae, adi, magar-be-dakmalaga, be Bab-Dummad gued. </v>
<v b="PSA" c="83" v="17">We-dulemar, degisadegu bingegudii gumala, na bingegudii burgwemala. </v>
<v b="PSA" c="83" v="18">Na wisgumala, bebi Bab-Jehová gued, weyobi be nugad. Na wisgumala, napneggine, bebi unnila Bab-Dummad-Bur-Birigined gued. </v>
<v b="PSA" c="84" v="1">Coré-e-wagan, we-namaked narmaksad. Namakmalad-e-iduedga soglesad: We-namakedi igi uva-nis-egurelealir gar-ogorledae, aba namaklegoye. Bab-Jehová-Bela-Gangued-Nikad, ibibayobi be-meged-negmala yeerdaklege. </v>
<v b="PSA" c="84" v="2">Bab-Jehováʼse-goled-neg-imbabina, an bela-bela ulubgi itoged, agi an gudiguega an surbinsa itoged. Bela-belad an-ulubgine, an-gwagegine, Bab-Dummad-Dula-Maidga an weligwaledgi namaked. </v>
<v b="PSA" c="84" v="3">Bab-Jehová-Bela-Gangued-Nikad, an-e-rey, an-Bab-Dummad, amba gig-sikwibela, bese-goled-neggi neg-amied, amba wirsobbela, na e-mimmigan-urbega, bese-goled-neggi e-uu sobed. </v>
<v b="PSA" c="84" v="4">Be-itoged-neggi-gudimaladi, egi nued-binsalesmaladid, ar degisadegu be-nug-odummodimalad. </v>
<v b="PSA" c="84" v="5">Dule-begi-gangued-amiedi, egi nued-binsalesmaladid, unnila bese-goled-negse-dagedginbi binsadiid. </v>
<v b="PSA" c="84" v="6">Ibyanis-aryoged-nebaba-nadapile, dii-sailagan-ariomaid-negga imaked. Gebe-dii-argwanedi, neba-naidgi nabir-binsadaed. </v>
<v b="PSA" c="84" v="7">Dulemar, nanadapidbali e-ganguedi gangumai gued, Sión-yalagi Bab-Dummad-dakmaloed. </v>
<v b="PSA" c="84" v="8">Bab-Jehová-Bela-Gangued-Nikad, an bese-goled be itoge, Jacob-e-Bab-Dummad, be an-itoge. </v>
<v b="PSA" c="84" v="9">Bab-Dummad, be anmar-irwa sigu-abgaedyob gued. Be-dule-nug-imaksadgi be nued binsae. </v>
<v b="PSA" c="84" v="10">Magaba iba-miliba-gudiguedba, bur-nuedid, bese-goled-neg-imbagi ibagwen gudii gued. Dule-isganamar-abargi-gudiguedba, bur an an-Bab-Dummadse-goled-neg-yawagak edarbebied. </v>
<v b="PSA" c="84" v="11">Bab-Jehová, dad-ibeleryob gued, sigu-abgaedyob gued. Bab-Dummad, anmar-nug dummarba imaked, anmarga gangued uked. Bab-Jehová, dule-galagwensuli-gudisurmaladga, e-ibmar-nikadi obinagwar uked. </v>
<v b="PSA" c="84" v="12">¡Bab-Jehová-Bela-Gangued-Nikad, dule-begi-bensur-gudiid, egi nued-binsalesadid! </v>
<v b="PSA" c="85" v="1">Coré-wagan, we-namaked narmaksad. Namakmalad-e-iduedga narmaklesad. Bab-Jehová, be-dulamargi be ise-nued binsasad. Jacob-e-wagan-yar-baidgi-galebukmalad, be gannar e-yarse senonikid. </v>
<v b="PSA" c="85" v="2">Be-dulamar-e-ibmar-isgana-imaksad ega be osulosad, bela e-isgusad begi nossuliyob be daksad. </v>
<v b="PSA" c="85" v="3">Bab-Jehová, be-sae-itoged bela be osulosad, be-urwed na be bargasad. </v>
<v b="PSA" c="85" v="4">Bab-Dummad-anmar-abonoged, gannar be anmar-nudake. Be-anmarse-urwemaid be obeloge. </v>
<v b="PSA" c="85" v="5">¿Ar be degisadegu anmarbo sae-itodii guoe? ¿Be degisadegu urwemai guoe? </v>
<v b="PSA" c="85" v="6">Ar anmar burgwaleyob-gusoggu, gannar be anmar-odulodage. Adi, anmar be-dulamar-guedi, begi weligwar itomaloed. </v>
<v b="PSA" c="85" v="7">Bab-Jehováʼye, be-sabgued be anmarse oyoge, be anmar-abonoge. </v>
<v b="PSA" c="85" v="8">Bab-Dummad-Jehová-ibmar-soged an itogoed, ar e-dulamarga, ega-inniki-nanadimaladga, bogidikidgi sunmakoed, adi, melle bar gannar Bab-Dummadgi bangumalagar. </v>
<v b="PSA" c="85" v="9">E-nug-odummodimalad-bendakega, Bab-Dummad anmar-walikaa gudiid. E-gangued-yeerdakleged anmar-napneggi nai guoed. </v>
<v b="PSA" c="85" v="10">Sabgued, na napiragwadbo abingunonimaloed. Igar-innikigwad-imaked, na bogidikidbo, angaagwar akanonimaloed. </v>
<v b="PSA" c="85" v="11">Napiragwad napneggi nai guoed, Igar-innikigwad-imaked, nibneg-akale aidedani guoed. </v>
<v b="PSA" c="85" v="12">Bab-Jehová-sunnad anmargi nued-binsaoed. Anmar-napaneg, nue-ibmar-sanmake guoed. </v>
<v b="PSA" c="85" v="13">Igar-innikigwad-imaked, e-gayaburba-barsogedga guoed, Bab-Dummad-idu igar-mayoed. </v>
<v b="PSA" c="86" v="1">David Bab-Dummadse gornaid. Bab-Jehováʼye, wis be an-itoge, be an-abin-imake. Ar ande, dule-wilegedid, ibmarbina an bela-bela soged. </v>
<v b="PSA" c="86" v="2">Bab-Dummadye, be an-bendake, ar ande begala sogedba nanadiid. Be, an-Bab-Dummadid. An begi bensulid. Be-mai be bendake. </v>
<v b="PSA" c="86" v="3">Bab-Jehováʼye, wile-be-an-dake, ar an bese gordii osedoddaed. </v>
<v b="PSA" c="86" v="4">Be-nug-odummodiid weligwar be imake, adi, Bab-Jehová, an bese golegar. </v>
<v b="PSA" c="86" v="5">Bab-Dummad, be dule-nued gued, isgudsuliyob be emar-dakedid. Dulemar-bese-gormalad be bela-bela sabed. </v>
<v b="PSA" c="86" v="6">Bab-Jehováʼye, an bese-gornaid be itoge, an-wilesagwar-gornaid be itoge. </v>
<v b="PSA" c="86" v="7">An suli-suli-itogedgi an bese goled, ar be an-abin-imakdaed. </v>
<v b="PSA" c="86" v="8">Bab-Jehová, bab-dummagan-beyobid sated, be-ibmar-imaksadyobi gege ibmar imakmalad. </v>
<v b="PSA" c="86" v="9">Bela be dulemar-obinnisadi, be-asabin sindigar signonimaloed, be-nug odummomaloed. </v>
<v b="PSA" c="86" v="10">Bab-Dummad, ar bebi dummarba-maid, ar bebi ibmar-gegerdakleged imaked. ¡Ar bebi unnila Bab-Dummad gued! </v>
<v b="PSA" c="86" v="11">Bab-Jehová, an be-igar-innikigwadba nanadii guega, Be-Igar-Maid be anga oyoge. Bab-Dummad, an be-nug-odummodii nanaega, be an-gwage ogannoge. </v>
<v b="PSA" c="86" v="12">An-Bab-Dummad-Jehová, bela-bela an napiragwadgi be-nug odummogoed, degisadegu, an be-nug odummodii guoed. </v>
<v b="PSA" c="86" v="13">Ar bela-belad be an-sabed, degisoggu, burgwega be an-imaksasulid. </v>
<v b="PSA" c="86" v="14">Bab-Dummad, dulemar-na-san-buled-imakmalad angi gwisgunanaid, dule-gindakmalad an-oburgwebied. We-dulemar gwen begi binsasurmalad. </v>
<v b="PSA" c="86" v="15">Bab-Jehová, bedi dule-nuedid, emar-wiledakedid. Bedi, baisursunna urwesulidid, sabgued-dummad-nikadid, dule-innikigwadbalidid. </v>
<v b="PSA" c="86" v="16">Bab-Dummad, be an-dake, wile-be-an-dake. Be-nug-odummodiidga be-gargangued be uke. Ome-be-nug-odummodiid-e-machi be bendake. </v>
<v b="PSA" c="86" v="17">Bab-Dummad, an-isdarmalad dakmalaga, an-isdarmalad bingegumalaga, be-sabgued be angi oyoge. Ar be Bab-Jehová, be an-bendakedid, be an-gwage-armakedid. </v>
<v b="PSA" c="87" v="1">Coré-wagan, we-namaked narmaksad. Bab-Dummad-e-neggwebur-e-negsailamar yar-islidikidgi mamaid. </v>
<v b="PSA" c="87" v="2">Bab-Jehová Jacob-wagan-e-negmarba bur bule Sión-yawagakmar sabed. </v>
<v b="PSA" c="87" v="3">Bab-Dummad-neggwebur, ibiyobi be-yeerdaklegedginbi sunmakmalad. </v>
<v b="PSA" c="87" v="4">Bab-Jehová soged: “Neggweburmar-magar-an-dakmalad-abargi sunna an we-neggweburmar bie-bie saed: Rahab, Babilonia. Filistea, Tiro, Etiopía. We-neggwebur-e-dulemar-annik sogleged: ‘Sión-neggweburgi Bab-Dummad-magar-daksamarye.’ ” </v>
<v b="PSA" c="87" v="5">Sión-neggweburnik soglegoed: “We-dule, degi, wemoga, Siónʼgi gwalulesmarye.” Bab-Dummad-Bur-Birigined na e-sunnad Sión-neggwebur sisad. </v>
<v b="PSA" c="87" v="6">Bab-Jehová neggweburmar-nug-mamaid-gardagi narmakoed: “We, Sión-neggweburgi gwalulesye.” </v>
<v b="PSA" c="87" v="7">Namaknanaidgi, degi, gwirnanaidgi, sognanaid: “Anmar begi bela-danikid.” </v>
<v b="PSA" c="88" v="1">Ezraí-dule-Hemán Coré-wagwa, we-namaked-Masquilʼye-nugad narmaksad. Namakmalad-e-iduedga soglesad: We-namakleged Mahalatʼyob namaklegoye. Bab-Jehová, Bab-Dummad-an-bendaked, an bese ibginedba, mutikidba gordiid. </v>
<v b="PSA" c="88" v="2">An bese-gornaidi be itoge. An bese wilesakwaa-goledi be nue itoge. </v>
<v b="PSA" c="88" v="3">Bela-bela angi bonigan yolenaid, an burgwedani maid. </v>
<v b="PSA" c="88" v="4">Dulemar bato burgwisayob angi binsamalad. An ganguedsulidyob dakleged. </v>
<v b="PSA" c="88" v="5">Burgwarmalad-abargine an-metemalad, napa-urba mui-mellemaiyobi an gued. We-muimargi-bar-be-binsalesulidyob an gued, ar be wemar bar-bendaksasulid. </v>
<v b="PSA" c="88" v="6">Yaa-bur-matusulidgi be an-balimeted, nega-sichiganba, napa-urba-solanaga be an-balimeted. </v>
<v b="PSA" c="88" v="7">Be-sae-itogedi bela angine yolenonikid, be-urwed demargi-gundilenaiyobi an-imaksad. </v>
<v b="PSA" c="88" v="8">An-aimar angi banguega be imaksad, an-aimar ima-an-dakega be imaksad. An dule-esgaryagi-mellesiidyob geg wakinned, </v>
<v b="PSA" c="88" v="9">An bela-bela-boedbali an-dalamar momommakded. Bab-Jehová, bane-bane an bese gordiid, an bese argan onakdiid. </v>
<v b="PSA" c="88" v="10">¿Ar dule-burgwarmalad-abargi ibmar-gegerdaklemalad be imake? ¿Dule-burgwarmalad be-nug-odummogega sunna durgudagosi? </v>
<v b="PSA" c="88" v="11">¿Dule-burgwarmamaidgi sunna be-sabguedgi sunmaklesi? ¿Dule-burgwarmalad-neggi sunna be-innikidaedgi sunmaklesi? </v>
<v b="PSA" c="88" v="12">¿Ar nega-sichigangi, be-ibmar-gegerdaklemalad wismarsi? ¿Ar napneg-ieleged-neggi, be-igar-inniki-imakleged wismarsi? </v>
<v b="PSA" c="88" v="13">Bab-Jehová, an bese goled, be an-bendakye. Wakudaryalaba an bese-goledgi, an be-amied. </v>
<v b="PSA" c="88" v="14">Bab-Jehová, ¿ibiga be an-obane? ¿Ibiga be angi be-wagar odukue? </v>
<v b="PSA" c="88" v="15">An sapingwagwad-akale ibitodiid, an burgwed-naga gudidaed. Bab-Jehová, be angine gwage-nunmaked-dummagan barmialid, geg an bar gugusad. </v>
<v b="PSA" c="88" v="16">Be-urwedbali an galitosad, be-ise-sabsur-an-imaksadi, an-obelosad. </v>
<v b="PSA" c="88" v="17">Be-emargi-gwisguedi, demaryobi bane-bane an-ebirnaid, bela an-ebilis naid. </v>
<v b="PSA" c="88" v="18">Be angine an-aimar obachad, be an-gwenadgan angi obachabalid. Emigindi, unnila negsichidbi an-aiyob gued. </v>
<v b="PSA" c="89" v="1">Ezraí-dule-Etán, we-namaked-Masquilʼye-nugad narmaksad. Bab-Jehováʼye, an degisadegu be-sabguedgi namakdii guoed. An degisadegu bela dulemarga, be-innikidaedgi sunmakdii guoed. </v>
<v b="PSA" c="89" v="2">An sogdii guoed: Be-sabguedi degisadegu gege berguye. Be-innikidaedi nibneg-naiyob degisadeguye. </v>
<v b="PSA" c="89" v="3">Bab-Jehová, be sogsa gusad: “An-dule-susadbo an igar mesisye. An-mai-Davidʼga an ise-sogar sogsagusye: </v>
<v b="PSA" c="89" v="4">‘Be-sorbali, be-wagan degisadegu reyga-megmalaga an imakoye, be-wagan degisadegu negsemamai an imakoye.’ ” </v>
<v b="PSA" c="89" v="5">Bab-Jehová, be ibmar-gegerdaklemalad-imaksadba nibnegginmaladi be-nug odummomalad. Dule-gwage-swilidikmalad-onmakbukwadgi be-innikidaedgi sunmakmalad. </v>
<v b="PSA" c="89" v="6">Nibneggine, ¿doa Bab-Jehováʼyopira gue? Dule deyobid sate. Nibnegginmalad-abargi, ¿doa Bab-Jehováʼyob gue? Dule deyobid sate. </v>
<v b="PSA" c="89" v="7">Dule-gwage-swilidikmalad onmakbukwale, Bab-Dummad-dobee itodamalad. Bab-Dummad na e-ebiris-bukmaladba bur-dummadid, bur-dutusurbalid. </v>
<v b="PSA" c="89" v="8">Bab-Dummad-Bela-Gangued-Nika-Maid, ¿doa beyob gue? Dule beyobid sate. Bab-Jehová, bedi gandikidid, bedi innikidaedid. </v>
<v b="PSA" c="89" v="9">Bab-Dummad, demar-dagumakmaid be bargaed. Demar-dummagan-arwemaid be obogileged. </v>
<v b="PSA" c="89" v="10">Be ibdula-dummad-Rahabʼye-nugad, maataa be oburgwisad. Bela-bela be gangued-nikadba be-isdarmaladgi be nakwisad. </v>
<v b="PSA" c="89" v="11">Bab-Jehová, nibneg begadid, napneg begadid. Be we-napneg-naidi obinnisad, bela egi-ibmar-bukwadi be urbisad. </v>
<v b="PSA" c="89" v="12">Be dad-nakwed-argan-sapiledsik-yar-bukwad obinnisad, dad-nakwed-argan-nuedsik-yar-bukwad be obinnisbalid. Tabor-yar weligwar be-nugga namaked, Hermón-yar weligwar be-nugga namaked. </v>
<v b="PSA" c="89" v="13">Bab-Jehová, bela-bela be gangued-nikadba be ibmar-dummagan imaked. Be-argan-nued be onakwed, ar be emargi obichad. </v>
<v b="PSA" c="89" v="14">Bab-Jehová, igar-maidba, igar-innikigwadba be negsemaid. Dule-wiledaked be oyoged, igar-innikigwad be oyobalid. </v>
<v b="PSA" c="89" v="15">Bab-Jehová, dulemar weligwaledgi-be-nug-odummomaladgi, nued binsalesad. Wemar be-sogedba nanadimalad. </v>
<v b="PSA" c="89" v="16">Be-nuggi wergudii osedoddamalad, be-igar-innikii-imakedgi wergudimalad. </v>
<v b="PSA" c="89" v="17">Ar be we-dulemar-e-gangued-e-yeerdakleged gued. Nued be anmargi-binsaedbali, be anmar-gangued ogannoged. </v>
<v b="PSA" c="89" v="18">Be, Bab-Jehová, be anmar-sigu-abgaedga gued. Be, Israel-dulemar-e-reyd, Gwage-Isligwaledid. </v>
<v b="PSA" c="89" v="19">Ibagwengine, be-dula-gwage-swilidikmaladga be negburgan oyosad, aba ega be sunmaksad. Be-dulamar-bega-nued-nanadimaladga be sogsagusad: “An dule-wargwen-buled bendaksad. Dulemar-abargi dule-bur-emargi-obindiid-e-nug an odummosad. </v>
<v b="PSA" c="89" v="20">An-mai-David an sunonikid, reyga-guega an-gwallu-wawad, an e-nonogi eosad. </v>
<v b="PSA" c="89" v="21">An bendakdii guoed. An-ganguedgine ogannodii an imakoed. </v>
<v b="PSA" c="89" v="22">E-isdarmalad egi nakosulid, dule-isganamar sabsur-imakosulid. </v>
<v b="PSA" c="89" v="23">An e-isdarmalad obelogoed, dule-e-isdardakdimaladi an osulogoed. </v>
<v b="PSA" c="89" v="24">An degisadegu David-sabgudii guoed. An-nuggine e-gangued dungumai guoed. </v>
<v b="PSA" c="89" v="25">David, demar-Mediterráneoʼye-nugad-naid-akar, Éufrates-diwar-maidse neg-gani guoed. </v>
<v b="PSA" c="89" v="26">Anga sogoed: ‘Be an-baba, be an-Bab-Dummad-an-abonogedid, be an-edarbedid.’ </v>
<v b="PSA" c="89" v="27">Machi-sailaginedga an imakoed, bela reymar-baiganba bur dummadga-megega an imakoed. </v>
<v b="PSA" c="89" v="28">An degisadegu sabgudii guoed, an-ebo-igar-mesisadi degisadegu-mai guoed. </v>
<v b="PSA" c="89" v="29">E-wagan e-sorba negsemamai gumaloed, Igi nibneg degisadegu nai, deyobi e-wagan degisadegu negsemamai gumaloed. </v>
<v b="PSA" c="89" v="30">”Ar e-wagan an-igar-maidgi bangudmalale, an-igar-maidba nanasurmalale, </v>
<v b="PSA" c="89" v="31">An-igar-maidgi annadmalale, an-igar-uksadba ibsasurmalale, </v>
<v b="PSA" c="89" v="32">e-uayasulidaed-ulale, an sabsur-odurdakoed, e-isgusad-ulale, an bibyogoed. </v>
<v b="PSA" c="89" v="33">Degi-inigwele, an David-sabguosuli bipisaale guosulid, an egi innikidaedi oberguosurbalid. </v>
<v b="PSA" c="89" v="34">An Davidʼbo-igar-mesisadi an bisgosulid, an-ibmar-sogsadi an osulogosurbalid. </v>
<v b="PSA" c="89" v="35">An-nug-islidikid-ular, an unnila irgwennaa ise-sogar imaksad, an Davidʼga gakansaosulid: </v>
<v b="PSA" c="89" v="36">David-sorba, e-wagan degisadegu negsemamai gumaloed. An-asabin, igi dad-ibeler degisadegu-nai, deyobi, e-wagan degisadegu negsemai gumaloed. </v>
<v b="PSA" c="89" v="37">Igi nii nibneggi degisadegu-nai, deyobi, David-e-wagan degisadegu negsemai gumaloed.” </v>
<v b="PSA" c="89" v="38">Degi-inigwele, Bab-Dummad, be Reyga-guega-dule-susadi, be meted, be obachad, a-dulegi bela-bela be uluded. </v>
<v b="PSA" c="89" v="39">Be-maibo be igar-mesisadi be bichisad, e-wagan-degisadegu-negsemai-guoed e-ibe be obelosad. </v>
<v b="PSA" c="89" v="40">Bela e-galu-dikar-matusulid e-ibe be omukusad, e-neg-gandikbukmalad e-ibe be obelosad. </v>
<v b="PSA" c="89" v="41">Bela dulemar-a-igargi-nasdamaladi, e-ibe ibmar atursadamalad. Neggweburmar-e-dikarba-bukmalad egi dodomalad. </v>
<v b="PSA" c="89" v="42">David-e-isdarmalad-e-gangued be ogannosad, e-isdarmalad weligwar-itogega be imaksad. </v>
<v b="PSA" c="89" v="43">David-e-es-suid-nugar sate be imaksad, bila-onogedgine gwen be bendaksasulid. </v>
<v b="PSA" c="89" v="44">E-gangued-yeerdakleged e-ibe be osulosad, e-ologana napase e-ibe be meted. </v>
<v b="PSA" c="89" v="45">E-birga-dulagudigued e-ibe be osikirmaksad, binged-dummad ega be uksad. </v>
<v b="PSA" c="89" v="46">Bab-Jehová, ¿wede degisadegu be dukumai guoe? ¿Wede sooyobi be-urwed degisadegu guoe? </v>
<v b="PSA" c="89" v="47">Bab-Jehová, be insao, an-dula-gudiguedi unnila sikwas gued. Degisoggu, ¿ibiga be dule-obinnisa? </v>
<v b="PSA" c="89" v="48">¿Ar doa burgosuli degisadegu dula gudiguoe? ¿Ar doa burgwedgine wakinnoe? </v>
<v b="PSA" c="89" v="49">Bab-Jehová, be sabguedsailagined, be Davidʼga be-innikidaedba ise-sogar-sogsa-gusadi, ¿bia nade? </v>
<v b="PSA" c="89" v="50">Bab-Jehová, be-maimargi-dodolediid, be ebinsao, dulemar-bukidar-angi-dodogedi an ulubgi sediid. </v>
<v b="PSA" c="89" v="51">Bab-Jehová, be-isdarmalad anmargi dodomalad. Na be dule-susadgi dodomalad. </v>
<v b="PSA" c="89" v="52">¡Bab-Jehová-e-nug degisadegu odummolesun! ¡Degisadegu odummolesun! </v>
<v b="PSA" c="90" v="1">Bab-Dummad-e-dule-Moisés Babse goled. Bab-Jehová, be anmarga degisadegu, anmar-dukuedga gudiguad. </v>
<v b="PSA" c="90" v="2">Bab-Jehová, amba yoo yarmar be urbegua, amba yoo napa be obinyegua, amba yoo napneg be obinyegua, degisadegu dikasurgus, emi-ibadse, bato bedi Bab-Dummad gued. </v>
<v b="PSA" c="90" v="3">Bab-Jehová, be sogdele: “¡Dulemar, gannar napaga-binyemarye!” Be-sogedbali dulemar gannar napaga binyiddaed. </v>
<v b="PSA" c="90" v="4">Bab-Jehová, birga-miligwenadi (1,000) bega sae-iba-nasadyob gued, bega sikwas-neg-mutikid-nasadyob gued. </v>
<v b="PSA" c="90" v="5">Bab-Jehová, igi diwar-noder ibmar-seddae, deyobi, be dulemar-seddaed. Dulemar, unnila sikwas-gabdakedyobi dulagudigued. Dulemar, wakdaradba gaganmar-ainiar-daedyobi gued. </v>
<v b="PSA" c="90" v="6">Wakdara e-dutumar achundagoed. Sedogusale, bato dingudoed, degi-burgwidoed. </v>
<v b="PSA" c="90" v="7">Bab-Jehová, be-urwedi anmar-obeloged, be-sae-itoged anmar-dobe imaked. </v>
<v b="PSA" c="90" v="8">Anmar-ibmar-isgana-imaked bela be wisid, anmar-isgued-ulubgi-naidi begi dukusulid. </v>
<v b="PSA" c="90" v="9">Bab-Jehová, be-urwed-ular, anmar-san bergumaid, anmar-ibagan sikwas-bunnolegeyob gued. </v>
<v b="PSA" c="90" v="10">Anmar birga-dulapaa-gakambese (70) dulagudigued. Anmar-bur-dutusur-gumaladdi, sunna birga-dulabakese (80) warmaked. Degi-inigwele, suiti-dulagudiguedi, unnila arbaed-dummad anmarga uked, wile-itoged anmarga uked. Igi anmar sikwas-dula-gudigue, deyobi, birgamar nasmogoed. </v>
<v b="PSA" c="90" v="11">Bab-Jehová, ¿doa be-urwed-gangued magar-itoge? Be-urwed bela-bela-gangusoggu, anmarga dobed-dummad uked. </v>
<v b="PSA" c="90" v="12">Bab-Jehováʼye, anmar sikwas dula-gudisoggu, be anmarga binsaed-nikagued uke, adi, anmar nued nanadii guegar. </v>
<v b="PSA" c="90" v="13">Bab-Jehová, gwae be anmarse dage. Ar anmar be-dulamar gued. ¡Be-maimar be wile dake! </v>
<v b="PSA" c="90" v="14">Wakudaradba, be-sabgued be anmarga oyoge, anmar bane-bane bega weligwaledgi namakdii guoed. </v>
<v b="PSA" c="90" v="15">Igi birgabargus suli-suli-itogega, degi, wile-itogega be anmar-imaksa, emigindi, ibagan debayobi-mergue be anmar-weligwar imake. </v>
<v b="PSA" c="90" v="16">Be-maimarga be-ibmar-imaked be oyoge, e-waganga be-gangued-dummarbad be oyoge. </v>
<v b="PSA" c="90" v="17">Bitigi anmar-Bab-Dummad-Jehová-nued-binsaedi, anmargi oyolenonikina gadin. Bab-Dummadye, anmar-ibmar-imakedgi be nued-binsae, anmar-ibmar-imaked be onasgumai imake. </v>
<v b="PSA" c="91" v="1">Dule, Bab-Dummad-Bur-Biriginedgi-dukued-amiedi, Bab-Dummad-Bela-Gangued-Nika-Maid e-edarbedga guoed. </v>
<v b="PSA" c="91" v="2">An Bab-Jehováʼga soged: “Be an-dukuedid, be an-garganguedid, an-Bab-Dummad, an begi bensulidid.” </v>
<v b="PSA" c="91" v="3">Bab-Jehováʼbi bonigan-dukuar-bukwadgi be-ollor-imaked, boni-bulegangi be-ollorsaed. </v>
<v b="PSA" c="91" v="4">Igi gannir e-sakan-urba e-mimmigan-odukue, deyobi Bab-Jehová be-edarbedga guoed. Bab-Jehováʼgi be dukued amioed. E-gayaburba be-sigu-abgaedyob guoed, be-edarbedga guoed. </v>
<v b="PSA" c="91" v="5">Mutikidba boni-noed be dobguosulid, ibginedba sigu-mileged be dobguosulid, </v>
<v b="PSA" c="91" v="6">negsichidgi boni-gudiid be dobguosulid, yoruku boni-dule-ogiloged be dobguosurbalid. </v>
<v b="PSA" c="91" v="7">Be-argan-sapiledsiki, miligwen (1,000) dulemar burgwemai guoed, be-argan-nuedsiki, miliambe (10,000) dulemar burgwemai guoed. Bedi akar-guosulid. </v>
<v b="PSA" c="91" v="8">Dule-isganamar sabsur-odurdaklegoed, be-sunnad be dakoed. Bedi sabsur-odurdaklegosulid. </v>
<v b="PSA" c="91" v="9">Ar bedi Bab-Jehová be-odukuedga imaksasoggu, Bab-Dummad-Bur-Birigined be-edarbedga imaksasoggu, </v>
<v b="PSA" c="91" v="10">ibmar-isgana gwen be-ebugosulid, boni-dummagan gwen be-neguyase warmakosulid. </v>
<v b="PSA" c="91" v="11">Ar Bab-Jehová, e-baliwiturmarga igar-ukoed, bia be nadesogele, adi, be-edarbemalagar. </v>
<v b="PSA" c="91" v="12">Mer be akwagi-gowarmakega baliwiturmar nakwaa be-semai guoed. </v>
<v b="PSA" c="91" v="13">Achumigur-nono-wawaadgi be obinoed. Naibe-nuedgi be dii-dii annaoed. Be achumigur-nono-wawaad-sapingwagwad naibi-imakoed. Be naibe-bulegan oburgoed. </v>
<v b="PSA" c="91" v="14">Bab-Dummad soged: “Ar an-sabsoggu, ani an ollor-imakoed, ar magar-an-daksoggu, bonigangi an bendakoed. </v>
<v b="PSA" c="91" v="15">Ar anse-gollalile, an abinsaoed, na surbinsa-itogedgi an eba gudiguoed, an ollor-imakoed, an e-nug odummogoed. </v>
<v b="PSA" c="91" v="16">An ega birga-ichesur-dula-gudigued ukoed, an-abonolegedgi weligwar-itodii an imakoed.” </v>
<v b="PSA" c="92" v="1">We-namaked obunnoged-ibagi namakleged. Bab-Jehová, bega-doggus-nuedye-soglegedi, ibiyobi dog-nuedi. Bab-Dummad-Bur-Birigined, be-nuggi-namakedi, ibiyobi dog-nuedi. </v>
<v b="PSA" c="92" v="2">Wakudaryalaba be-sabgued-dummadgi-namakedi, ibiyobi dog-nuedi. Mutikidba be-innikidaedgi-namakedi, ibiyobi dog-nuedi. </v>
<v b="PSA" c="92" v="3">Gar-oimakar-goledba-namaked, gar-lira-goledba-namaked, ibiyobi dog-nuedi. Gar-arpa-goledba-namaked, gar-salterio-goledba-namaked, ibiyobi dog-nuedi. </v>
<v b="PSA" c="92" v="4">Bab-Jehová, be be-ibmar-gegerdaklemalad-imakedba, weligwar be an-imaked. A-ulale, be-ibmar-imaksadba, an weligwar-itoge an bega binnasur namakoed. </v>
<v b="PSA" c="92" v="5">¡Bab-Jehová, ibibayobi be-ibmar-imaksad dummarba-gue! Bab-Jehová, be-binsaed bela-bela yeer-gangusoggu, </v>
<v b="PSA" c="92" v="6">dule-binsaedsulidaed, magar itosulid, dule-ibmar-wissulid, aku itoged. </v>
<v b="PSA" c="92" v="7">Amba dule-isganamar gaganyobi ainialile, dule-galagwensulidamalad dutuyob achunnalile, unnila degisadegu-berguega gumaloed. </v>
<v b="PSA" c="92" v="8">Bab-Jehová, bebi unnila degisadegu bur-gandikidga maid. </v>
<v b="PSA" c="92" v="9">Bab-Jehová, napiragwa, be-isdarmalad berguoed, bela dule-galagwensulidamaladi oaisakilegoed. </v>
<v b="PSA" c="92" v="10">Bedi moli-bebe-nikad-ursilid-gangued-nikadyobi anga gargangued uked, gwallu-wawad-bur-nuedgi be an-nono wawamaksad. </v>
<v b="PSA" c="92" v="11">An-isdarmalad-galakusad-dakega, be an-imaksad, an-isdarmalad-obelolesad-itogega, be an-imaksad. </v>
<v b="PSA" c="92" v="12">Dule-nuegan, ogob-sanmakedyobi gumalad, Líbano-yargi urwarmar-dungumaiyobi gumalad. </v>
<v b="PSA" c="92" v="13">Dule-nuegan, Bab-Jehováʼse-goled-neggi sapi-digar-gwichiyobi gumalad, anmar-Bab-Dummadse-goled-neg-imbagi dutuyobi achutemalad. </v>
<v b="PSA" c="92" v="14">Dule-nuegan, amba sered-ugakine, sanmakgwichi gumaloed, san-nued-gudii, dutusur-gudii gumaloed, </v>
<v b="PSA" c="92" v="15">adi, sogmalaga: “Bab-Jehová dule-innikigwadye. Bab-Jehová an-gandikidye, egine igar-isgana-imaked naisurye.” </v>
<v b="PSA" c="93" v="1">¡Bab-Jehová, gangued-yeerdakle-nika negsemaid! Bab-Jehová, dummarba-gued oyosad, e-gangued oyosad. Innikigwadba napneg nasiksad, napneg bar bipisaar onirilegosulid. </v>
<v b="PSA" c="93" v="2">Bab-Jehová, bedi gebe-negasaila-akale, bato negsemaid. ¡Bedi degisadegu maiguad! </v>
<v b="PSA" c="93" v="3">Bab-Jehová, diwarmar dutusuli nomamaid, diwarmar binnasuli uurmakmaid, diwarmar binnasuli sukamakmaid, </v>
<v b="PSA" c="93" v="4">Bab-Jehová, ar bedi demar-uurmakedba bur be dutusur gued, ar bedi muu-billigan-arwedba bur be dutusur gued, ar bedi nibneggi bur dutusur maid. </v>
<v b="PSA" c="93" v="5">Bab-Jehová, Be-Igar-Mamaidgi dutusuli mamaid, gege bisged. Islidik-gued degisadegu bese-goled-neg-yeerdakle imaked. </v>
<v b="PSA" c="94" v="1">Bab-Jehová-dule-buged-mai-imakedye, Bab-Dummad-dule-buged-mai-imakedye, be magarodage, dule-sabsur-imaklediid be buged-mai imakdage. </v>
<v b="PSA" c="94" v="2">Bab-Jehová, be igar-naboged-dulesoggu, be-gangued be oyodage, dule-na-san-buled-imakdimalad, be sabsur-odurdakdage. </v>
<v b="PSA" c="94" v="3">Bab-Jehová, ¿sanagwadse dule-isganamar yeer-itodii gumaloe? </v>
<v b="PSA" c="94" v="4">Ar bela we-dule-isganamar, dule-ibmar-sabsur-sogmaladid, na san-dummarbaa imakmaladid. </v>
<v b="PSA" c="94" v="5">Bab-Jehová, dule-isganamar be-dulamar-sabsur imakdimalad. Be-dulamar-mesagwar imakdimalad. </v>
<v b="PSA" c="94" v="6">We-dule-isganamar, omegan-ei-sui-burgwismalad oburgwemalad. Wemar, dule-yar-baidsikid ogilomalad. Wemar, dule-babsuli-gudimalad gindakmalad. </v>
<v b="PSA" c="94" v="7">Dule-isganamar sogmalad: “Bab-Jehová we-ibmar daksulid, Jacob-e-Bab-Dummad, we-ibmar wissulid.” </v>
<v b="PSA" c="94" v="8">¡Dule-ibmar-aku-itomalad, be magar itomala! Bemar binsaed-satemaladi, ¿sanagwadse be binsaed-nika gumaloe? </v>
<v b="PSA" c="94" v="9">Ar dule-anmarga-uaya-nasiksadi, ¿itogosuli? Ar dule-anmarga-ibya-sisadi, ¿dakosuli? </v>
<v b="PSA" c="94" v="10">Ar dulemar-ibmar-noar-imaksad-onudakedi, ¿sabsur-odurdakosur be ebinsae? Ar dule-ibmargi-odurdakedi, ¿ibmar-wisguosur be ebinsae? </v>
<v b="PSA" c="94" v="11">Bab-Jehová dulemar-binsaed bela wisid, Bab-Jehová wisid, dulemar unnila yogasaar binsamalad. </v>
<v b="PSA" c="94" v="12">Bab-Jehová, dule-ibmar-noar-imaksad be nudakedi, we-dulegi be ise-nued binsasad. Be, be-igar-maidgi-dule-odurdakedi, we-dulegi be ise-nued binsasad. </v>
<v b="PSA" c="94" v="13">We-dule, ibagan-bulegangi gwage-bogidiki gudiguoed. Dule-isganagardi, diglegega napa gwislegoed. </v>
<v b="PSA" c="94" v="14">Bab-Jehová e-dulamar obanosulid. Bab-Dummad, e-dulamar-egadga-imaksad wargwen metosulid. </v>
<v b="PSA" c="94" v="15">Igar-nabolegedi igar-innikigwadba imaklegoed, bela dule-gwage-inniki-gudimalad, igar-maidba damaloed. </v>
<v b="PSA" c="94" v="16">¿Doa, dule-isganamar-abin an-irwa gwisgusa? ¿Doa, dule-isganamar-abin anba nagusa? </v>
<v b="PSA" c="94" v="17">Ar Bab-Jehová an-bendaksasulina, bato an napa-uluba bergus mellemainad. </v>
<v b="PSA" c="94" v="18">Bab-Jehová, an sogsagusgu, “an bergudaniye,” be-sabgued-nikadba yog be an-bendaknoni gusad. </v>
<v b="PSA" c="94" v="19">An bela-bela suli-suli-itogedgine, baisur-itogega be an-imaksad, weligwaled be anga uksad. </v>
<v b="PSA" c="94" v="20">Bab-Jehová, reymar-isganamar-e-aiga geg be gued. Ar we-reymar ibmar-isgana-imakega igar-mesmalad, </v>
<v b="PSA" c="94" v="21">dule-nuegangi-aibinega igar-amimalad, dule-ibmar-akar-imaksasulid-oburgwega imakmalad. </v>
<v b="PSA" c="94" v="22">Ar Bab-Jehová an-edarbedid, an-Bab-Dummadid, akwasaila-an-odukuedyob gued. </v>
<v b="PSA" c="94" v="23">Bab-Jehová dule-isganamar-e-isguedi, dule-isganamargi-aibinega imakoed. Bab-Jehováʼse e-isgusad-ulale, dule-isgana berguoed. ¡Anmar-Bab-Dummad-Jehová we-dulemar-obelogoed! </v>
<v b="PSA" c="95" v="1">¡Dagmala, anmar weligwaledgi Bab-Jehováʼga namakmala! ¡Anmar weligwaledgi Bab-Dummad-anmar-abonogedga namakmala! </v>
<v b="PSA" c="95" v="2">Anmar Bab-Jehováʼga doggus-nuedye-sogedgi e-negse doge. ¡Anmar Bab-Jehováʼga namake! </v>
<v b="PSA" c="95" v="3">Ar Bab-Jehová, bur Bab-Dummadid, bela ibmar-bab-dummadyob-imaklemalad-birgi, bur Rey-dummadid. </v>
<v b="PSA" c="95" v="4">Bab-Jehová, na e-argan-yaurgi napa-billigan ganikid, yala-dummagan-matusurmalad na egadid. </v>
<v b="PSA" c="95" v="5">Muu-billi-maidi, egadid, ar na e obinnisad, neg-dinnagwad-naidi na e obinnisbalid. </v>
<v b="PSA" c="95" v="6">Dagmala, anmar Bab-Jehová-nug-odummogega napase wagar dulluu imakmala. Anmar Bab-Jehová-anmar-obinnisad-abin yokorgi sindigar sigmala. </v>
<v b="PSA" c="95" v="7">Ar e anmar-Bab-Dummadid. Anmardi e-dulamar gumalad, e anmar-edarbedid. Anmardi e-sibad-wawaadyob gumalad, e anmar-akwediid. Ar emi bemar Bab-Jehová-gayaburba itogele, </v>
<v b="PSA" c="95" v="8">melle be Meribaʼgi-gusmalayob, bur bule burgumalo. Ar igi deun nega-dulesulidganba Masahʼye-neg-nugadgi bur bule burgusgusmala, melle be deyob burgumalo. </v>
<v b="PSA" c="95" v="9">Deun agine, be-dadgan amba an-ibmar-imaksad-daksamar-inigwele, an-wilubdaksa gusmalad, urwega an-imaksa gusmalad. </v>
<v b="PSA" c="95" v="10">Birga-dulabo (40) an be-dadgan-ebo sae-itodii gusad. An sogsa gusad: “We-dulemar noar nanadimalad, an-igar-maidba ibsadisurmalad.” </v>
<v b="PSA" c="95" v="11">Degisoggu, an sae-itogedgine, an weyob ise-sogar sogsa gusad: “Ega-yar-ukoye-an-sogsadgine, dogosurmalad, agine, an ega obunnoged ukoenad.” </v>
<v b="PSA" c="96" v="1">Bab-Jehováʼga, namakleged-binidgine, be namakmala. Bela napneggi-dulemar-bukwad, Bab-Jehováʼga namakmala. </v>
<v b="PSA" c="96" v="2">Bab-Jehováʼga namakmala, e-nug odummomala, e-isdarmaladgi-nakwisad bane-bane obarmala. </v>
<v b="PSA" c="96" v="3">Dulemar-yar-baid-baidgi-bukmalad-abargi, e-gandikid-yeerdakleged sogmala, bela neggweburmar-abargi, e-ibmar-gegerdaklemalad-imaked obarmala. </v>
<v b="PSA" c="96" v="4">Ar Bab-Jehová, dule-dummadid. Bela-belad e-nug odummolegergebed. Bab-Jehová ibmar-bab-dummadyob-imaklemaladba bur bule dobguleged. </v>
<v b="PSA" c="96" v="5">Neggweburmar-baigan-e-bab-dummaganga-imaklemaladi, Bab-Dummadsulid, unnila ibmargi sobarmaladid, ar Bab-Jehováʼdi nibneg obinnisad. </v>
<v b="PSA" c="96" v="6">¡Bab-Jehová-walikaa neg-ibegwaled naid, dummarba-gued naid! E-neggine gangued oyolenaid, yeerdakleged oyolenaid. </v>
<v b="PSA" c="96" v="7">Bela-dulemar-napneggi-bukwamalad, Bab-Jehová-nug odummomala, Bab-Jehová e-gandikid-yeerdakleged be obarmala. </v>
<v b="PSA" c="96" v="8">Bab-Jehová-e-nug-gandikid-yeerdaklegedi be ogannomala. Ese-goled-neg-imbase be dogdamala, ega ibmar-ukleged be sedamala. </v>
<v b="PSA" c="96" v="9">Bab-Jehová-e-nug, e-neg-yeerdaklegedgi be odummomala. Bab-Jehová-asabin bela-napneggi-dulemar-bukwad bela-belad dobekwaa ambikumarsun. </v>
<v b="PSA" c="96" v="10">Dulemar-yar-baid-baidgi-bukmaladga weyob be sogmala: “¡Bab-Jehová, Rey gued!” Innikigwadba napneg nasiksad, napneg bar bipisaale onirilegosulid. Bab-Jehová igar-innikigwadba dulemarga igar-naboged. </v>
<v b="PSA" c="96" v="11">¡Nibnegmar weligue, napneg yeer-itoge! Muu-billi uurmake, bela egi ibmar-bukwad weligumala. </v>
<v b="PSA" c="96" v="12">Sapurmar, weligwar namakmala. Bela sapurgi ibdurgan-bukwad, weligwar namakmala. Bela sapurgi sapimar-bubukwad, weligwar namakmala. </v>
<v b="PSA" c="96" v="13">¡Bab-Jehová-asabin namakmala, bato danikid! Igar-innikigwadba dulemarga-igar-nabogega bato danikid. Bab-Jehová igar-innikigwadba dulemarga igar-nabogoed. Napiragwadgi dulemarga igar-nudakoed. </v>
<v b="PSA" c="97" v="1">¡Bab-Jehová, Rey gued! ¡Napneg, wergumala! ¡Dupugan-dikasur-nanaid, wergumala! </v>
<v b="PSA" c="97" v="2">Mogir-guduremalad Bab-Jehová-ebilis naid. Bab-Jehová igar-inniki-imakedba negsemaid, igar-innikigwadba negsemaid. </v>
<v b="PSA" c="97" v="3">Soo, Bab-Jehová-idu nadapid, we-soo, Bab-Jehová-e-isdarmalad Bab-Jehová-ebiris-bukwad obeloged. </v>
<v b="PSA" c="97" v="4">E-mala-ibyedi napneg-mee imaked. Napneg mala-ibyed-dakdegu, wawanmakded. </v>
<v b="PSA" c="97" v="5">Yarmala baka-gwalluyob Bab-Jehová-abin daluded. Bab-Jehováʼde bela we-napneg-e-ibedid. </v>
<v b="PSA" c="97" v="6">Mogirmar, Bab-Jehová-e-igar-innikigwad-imaked barsogmalad. Bela-dulemar, Bab-Jehová-gangued dakmalad. </v>
<v b="PSA" c="97" v="7">Dule-bab-dummadyob-ibmar-imakdimalad, bingegumala. Dule, bab-dummadyob-ibmar-imakdimaladgi na san-dummarba-imakmalad, bingegumala. Bela bab-dummadyob-ibmar-imaklemalad, Bab-Dummad-asabin dulluu sigmala. </v>
<v b="PSA" c="97" v="8">Bab-Jehová, be igar-innikigwad-imaked-ular, Sión-neggwebur, weligwar itoged, Judá-neggweburmar, yeer itomalad. </v>
<v b="PSA" c="97" v="9">¡Ar be, Bab-Jehová-Bur-Birigined gued! ¡Be we-napnegba bur dummad gued! ¡Be, bab-dummadyob-ibmar-imaklemaladba bur dummad gued! </v>
<v b="PSA" c="97" v="10">Bab-Jehová, dule-ibmar-isgana-isdar-dakmalad, sabed. Bab-Jehová, e-dulamar-inniki-nanadimalad, edarbed. E-isdarmaladgi wakinnega imakbalid. </v>
<v b="PSA" c="97" v="11">Dule-nuegan, nue-binsaed-nikaa imaked, Bab-Jehová, dule-inniki-gudidimaladga weligwaled uked. </v>
<v b="PSA" c="97" v="12">Bemar dule-nuegan, Bab-Jehováʼgi be wergumala, Bab-Jehová-nug-isligwaled be odummomala. </v>
<v b="PSA" c="98" v="1">Namakleged. Bab-Jehováʼga namakleged-binidgi be namakmala, ar ibmar-dakledisurmalad imaksad. E-ganguedgi, e-swida-gandikidgi, e-isdarmaladgi nakwisad. </v>
<v b="PSA" c="98" v="2">Bab-Jehová, na e-nakwisad bela magar-dakmalaga imaksad. Bela-dulemar-yar-baid-baidgi-bukmaladga e-igar-inniki-imaked oyosad. </v>
<v b="PSA" c="98" v="3">Bab-Jehová Israel-dulemar-sabesaila maid. Ega ibmar-imakedseye-sogsa-gusad ebinsanonikid. Bela dulemar-napneggi-bukmalad, anmar-Bab-Dummad-bela-bela-e-bendaked daksamalad. </v>
<v b="PSA" c="98" v="4">Bela-dulemar-napneggi-bukmalad, Bab-Jehováʼga weligwaledgi namakmala. Binnasuli weligwar-namaklegedgi ega namakmala. </v>
<v b="PSA" c="98" v="5">Bab-Jehováʼga gar-arpaʼba namakmala, gar-liraʼba ega namakmala, yeer-namaklegedgi ega namakmala. </v>
<v b="PSA" c="98" v="6">Bab-Jehová-Rey-guedga, weligwaledgi namakmala, gar-trompetaʼba ega namakmala, garmarba ega namakmala. </v>
<v b="PSA" c="98" v="7">Demar-naid, bela egi ibmar-bukmalad namakmala, Napneg-naid, bela egi dulemar-bukmalad namakmala. </v>
<v b="PSA" c="98" v="8">Diwarmar-mamaid, argan ogormala, bela yarmar-bubukwad, weligwaledgi namakmala. </v>
<v b="PSA" c="98" v="9">Bab-Jehová-asabin weligwaledgi namakmala, ar Bab-Jehová napneg-seega danikid. Dulemar-bukwadga igar-innikigwad-imakedba igar nabogoed, dulemar-bukwadga emarbi igar nabogoed. </v>
<v b="PSA" c="99" v="1">¡Bab-Jehová, Reyga maid! Bab-Jehová e-ologanagi baliwitur-querubinʼye-nugmalad-abargi siid. Neggweburmar wawanmakmala. Bela napneg giglimake. </v>
<v b="PSA" c="99" v="2">Bab-Jehová Sión-neggweburgi bur dule-dummadid, bela neggweburmargi bur dule-dummadid. </v>
<v b="PSA" c="99" v="3">¡E-nug-dummad, e-nug-buled odummomala! ¡Bab-Jehová, dule-isligwaledid! </v>
<v b="PSA" c="99" v="4">Bab-Jehováʼye, be, Rey-gandikidid. Igar-innikigwad-imaked be sabed. Be, dulemarga yobi-gumalad-igar mesisad. Be, Israel-neggweburgi igar-innikigwadba, ibmar-imaksad, inniki-sogedba be ibmar-imaksad. </v>
<v b="PSA" c="99" v="5">Anmar-Bab-Dummad-Jehová-nug odummomala, Bab-Jehová-asabin, napase-dulluu Bab-Jehová-nug odummomala. ¡Bab-Jehová, dule-isligwaledid! </v>
<v b="PSA" c="99" v="6">Moisés, Aarónʼbo dule-irwa-Babse-gormaladga gusmarmogad, Samuel, Bab-Jehová-nug-odummodii gusmogad. Wemala, Bab-Jehováʼse gordii gusmalad, geb Bab-Jehová abin-imaksadaed. </v>
<v b="PSA" c="99" v="7">Wemarga mogir-bubawarba sunmaksad. Wemala, Bab-Jehová-Igar-Mesisadba nanadii gusmalad, Bab-Jehová-Igar-Uksadba gudii gusmalad. </v>
<v b="PSA" c="99" v="8">Anmar-Bab-Dummad-Jehová, wemar-bese-gochagu, be abin-imaksagusad. Amba e-ibmar-isgana-imaksamalad-ular, be sabsur-odurdaksa-inigwele, bedi, wemargala, Bab-Dummad-dule-isgussuliyob-dakedga gusad. </v>
<v b="PSA" c="99" v="9">Anmar-Bab-Dummad-Jehová-nug odummomala, e-yar-islidikidgi, e-nug odummomala. ¡Anmar-Bab-Dummad-Jehová, dule-isligwaledid! </v>
<v b="PSA" c="100" v="1">Bab-Dummadse-goled-negse-dognadapidgi, we-namaked-doggus-nuedye-sogleged namakleged. Bela-napneggi-dulemar-bukmalad, weligwaledgi, be Bab-Dummadga namakmala. </v>
<v b="PSA" c="100" v="2">Weligwaledgi, Bab-Jehová-nug be odummomala. Yeer-itogedgi, e-asabinni be namakdamala. </v>
<v b="PSA" c="100" v="3">Bab-Jehová-Bab-Dummad-gued be magar-dakmala. E anmar-obinnisad. Anmar, egadid. Anmar e-dulamalad. Anmar, e-sibad-wawaadyob gumalad. </v>
<v b="PSA" c="100" v="4">Doggus-nuedye-sognai, ese-goled-negyaba be dogmala, Namakar e-nug-odummonai, e-neg-imbase be dagmala. ¡Ega be doggus-nuedye sogmala! ¡E-nug be odummomala! </v>
<v b="PSA" c="100" v="5">Ar Bab-Jehová dule-nuedid, e-sabguedi degisadeguad. E-innikidaedi gege bergued. </v>
<v b="PSA" c="101" v="1">David we-namaked narmaksad. Bab-Jehová, namaklegedgi an bega namakoed. Sabguedgi, an namakoed, igar-innikii-imaklegedgi an namakoed. </v>
<v b="PSA" c="101" v="2">Nued nanadii an gubied. ¿Wede sana be anse ataknonikoe? An-neggi gwage-napiragwadgi an nanadii gubied. </v>
<v b="PSA" c="101" v="3">Ibmar-isganagi an atakbisulid. Igar-isgana an imakbisulid. Dule-Bab-Dummad-Igargi-banguddamalad an sae-daked. Amala anse-warmaked an imakosulid. </v>
<v b="PSA" c="101" v="4">Binsaed-isganamargi an banguoed. Ibmar-isgana an imakbisulid. </v>
<v b="PSA" c="101" v="5">Dule dule-baidgi-arbak-sunmaked an obelogoed. Dule-san-dummarba-saed, anse-warmaked an imakosulid. Dule-baigangi-obinye-soged, anse-warmaked an imakosulid. </v>
<v b="PSA" c="101" v="6">We-yargi dule-be-igarba-nanamalad, anba-gudigumalaga an amioed. Dule-be-igar-maidba-nanadimaladbi, anga arbamaloed. </v>
<v b="PSA" c="101" v="7">Dule, dule-yardakmaladgi-arbamaladi, an-negyagi gudii guosulid. Dule gakansaar-sunmakedi an-asabin gudii guosulid. </v>
<v b="PSA" c="101" v="8">Bane-bane we-yargi dule-isganamar-gudimalad obelomai an imakoed. Bela dule-ibmar-isgana-imakmalad, Bab-Jehová-neggweburgi an onogoed. </v>
<v b="PSA" c="102" v="1">Dule-naibi-itodiid, gege-bar-gugusadgi Bab-Jehováʼse ise-boar gornaid. Bab-Jehováʼye, an bese-gornaid be itoge, wilesagwar-an bese-gornaid bese mosana gadin. </v>
<v b="PSA" c="102" v="2">Bonigan angi-yolenonikile, mer be an-idu dukuo, nue be an-itogo. An bese-gornaile, gwae be an-abin-imako. </v>
<v b="PSA" c="102" v="3">An-ibagande, waayob bergudedaed. An-garmardina, soogi-gummaknaiyob itoleged. </v>
<v b="PSA" c="102" v="4">An-gwage ber nollomakded, gaganyob dinguded, ukuddi bar an itosurgusad. </v>
<v b="PSA" c="102" v="5">An binnasuli-akiginnedbali, an-garmardi daledgusad. </v>
<v b="PSA" c="102" v="6">Noo-negsulidganba-gukudiidyobi, an wargwen itoged. Irmon-neg-ayaraledgangi-gudiidyobi, an wargwen garmakdiid. </v>
<v b="PSA" c="102" v="7">Bar an gabdisulid, sikwi-walagwen-uas-birgi-gudidaedyobi, an gudiid. </v>
<v b="PSA" c="102" v="8">An-isdarmalad bane-bane mesagwar an-imakdimalad, yogasaar an-nug-oichogega an-nug-gadimalad. </v>
<v b="PSA" c="102" v="9">Degisoggu, sooburu an madisunnad. An-ibyanisde, an-gobedba-mesa an gobdisunnad. </v>
<v b="PSA" c="102" v="10">Bab-Dummad, be sabsur-uludedbali, sabsur-an-imaksa gusad. Sabsur-nakwaa be an-imaksagu, be an-barmeted. Deyob be an-wiosad. </v>
<v b="PSA" c="102" v="11">An-ibagande, negsichiledanikiyobi, bato bergudanikid. Gagan-dinguddaedyobi, an guded. </v>
<v b="PSA" c="102" v="12">Bab-Jehová, ar bedina, degisadegu be negsemai guoed. Be-nugdina berguosulid, degisadeguoed. </v>
<v b="PSA" c="102" v="13">Be, Sión-dulemar bendaknonikoed, be-sabgued ega be oyononikoed. Ar a-ibagan bato nagunonikid. </v>
<v b="PSA" c="102" v="14">Anmar-be-maimar, Jerusalén-neggweburbina nue-sogmalad. E-negmar-ayarar-bukwadi, nunmaked-dummad anmarga uked. </v>
<v b="PSA" c="102" v="15">Bela dulemar-yar-baid-baidgi-bukwamaladi, Bab-Jehová-nug-dobe-nanadii gumaloed. Bela-yar-baid-baidgi-reyga-mamaid, Bab-Jehová-e-gangued-yeerdakleged magar-dakmaloed. </v>
<v b="PSA" c="102" v="16">Ar Bab-Jehová, Sión-neg-ayarar-siid gannar soboed, e-gangued-nikad oyononikoed. </v>
<v b="PSA" c="102" v="17">Dule-ibmar-suli-gudimalad-ese-goledi itogoed, dule-ese-wilesagwar-gornaidi itogoed. </v>
<v b="PSA" c="102" v="18">Wagan-danimalad wisgumalaga, we-ibmar narmaklego. Dulemar-gwalulemaloed, Bab-Jehová-nug-odummomalaga, we-ibmar narmaklego. </v>
<v b="PSA" c="102" v="19">Ar Bab-Jehová, dulemar-gales-gorbukwad-itogega, e-neg-islidikid-akale, napneg-naid nue-dakded. </v>
<v b="PSA" c="102" v="20">Bab-Jehová, dulemar-oburgwilegega-galesbukwad-onogegala, napneg-naid nue-dakded. </v>
<v b="PSA" c="102" v="21">Bab-Jehová, dulemar Sión-yargi-e-nug-barsogmalagala, napneg-naid nue-dakded. Jerusalén-neggweburgi e-nug-odummomalagala, napneg-naid nue-dakded. </v>
<v b="PSA" c="102" v="22">Bab-Jehová-nug-odummomalagala, bela we-dulemala danakwaa ambikudmaloed, reymar-negsemamaidi, bela ambikudmaloed. </v>
<v b="PSA" c="102" v="23">An gudiidgine, Bab-Dummad, an-ibe an-niga onollomaksad, an-ibagan osikirmaksad. </v>
<v b="PSA" c="102" v="24">Agala, an ise-wilegar ega sogded: “An-Bab-Dummadye, mer be an-ibe an-ibagan osikirmakye. Bab-Dummad, ar begardina ibagan geg bergued. </v>
<v b="PSA" c="102" v="25">Gebesailaunni, napneg be nasiksad, degi, nibneg-naid be-argangi be nasiksabalid. </v>
<v b="PSA" c="102" v="26">We-napnegdina, berguoed, nibnegmoga bergumogoed. Bedina berguosulid. Igi mormar serguddae, deyobi, bela nibneg, degi, napneg, sergudoed. Mormar-ogwalegeyob be ogwaoed. Mormar-milegeyob be imakoed. </v>
<v b="PSA" c="102" v="27">Bab-Dummad, bedina amba gannar maid, be-ibagan gwen berguosulid. </v>
<v b="PSA" c="102" v="28">Be-nug-odummodimalad-e-mimmigandina, nued-gudii gumaloed. E-waganmala, be-asabinni gudii gumarmogoed.” </v>
<v b="PSA" c="103" v="1">David we-namaked narmaksad. Bab-Jehová-nug, an odummoged, Bab-Jehová-nug-isligwaledi, bela an-ganguedbali an odummoged. </v>
<v b="PSA" c="103" v="2">Bab-Jehová-nug, an odummoged. Anga ibmar-nuegan-uksad an iegosulid. </v>
<v b="PSA" c="103" v="3">Bab-Jehová, bela an-isgusad isgussuliyob daked. Bela bonigangi an-nudaked, </v>
<v b="PSA" c="103" v="4">burgwedgi an-ollorsaed. Nue-an-sabed, nue-wile an-daked, </v>
<v b="PSA" c="103" v="5">Bab-Dummad bela ibmar-nueganbi anga uked, sulubagi-gannar-ganguddaedyobi an-imaked. </v>
<v b="PSA" c="103" v="6">Bab-Jehová, igar-innikigwad-imakedid, dule-baidse-wiledimaladbina urwedid. </v>
<v b="PSA" c="103" v="7">Moisésʼga e-igarmar oyosad, Israel-dulemarga e-ibmar-imaksad oyosad. </v>
<v b="PSA" c="103" v="8">Bab-Jehová dule-wiledakedid, dule-nuedid, irgwensuli urwesulid, e-sabguedi dummarbad. </v>
<v b="PSA" c="103" v="9">Degisadegu urwemai guosulid. Dule-egi-nosale, degisadegu ebinsabalosulid. </v>
<v b="PSA" c="103" v="10">Bab-Jehová anmar-isguedba anmar-sabsur-odurdaksulid, anmar-ibmar-isgana-imakedba anmar-sabsur-odurdaksulid. </v>
<v b="PSA" c="103" v="11">Ar igi mogir napneggi matusur-nai, debayobi, e-sabgued dulemar-e-nug-odummodimaladgi dummarba nikad. </v>
<v b="PSA" c="103" v="12">Ar igi dad-ibeler-nakwed, dad-ibeler-argwanedgi dikasur nai, debayobi, anmar-isgued anmargi obachad. </v>
<v b="PSA" c="103" v="13">Ar igi bab na e-mimmigan sabe, debayobi, Bab-Jehová na dulemar-e-nug-odummodidimaladi sabgued. </v>
<v b="PSA" c="103" v="14">Ar Bab-Jehová anmar-wisid, anmar ibu gue. Nue wisid, anmardi unnila napa gued. </v>
<v b="PSA" c="103" v="15">Dule-dula-gudiguedi gaganyob gued, yog-berguar naddaed. E-ibagan, dutu-achutedaedyob gued. </v>
<v b="PSA" c="103" v="16">Ar burwa gornaisale, dutu yoga babatiar naddaed, e-nagusad bar dakledasulid. </v>
<v b="PSA" c="103" v="17">Ar Bab-Jehová-e-sabgueddi, degisadeguad. E-nug-odummodimaladgardi, e-sabgued-oyoged berguosulid. Wemar-e-wagangardi, Bab-Dummad-e-igar-innikigwad degisadeguad. </v>
<v b="PSA" c="103" v="18">Ebo-Igar-Mesisadba-nanadimaladga, e-Igar-Islidikid-Mesisad-ebinsadimaladga, eba-ibmar-imakdimaladga, Bab-Dummad-e-Igar-innikigwad degisadeguad. </v>
<v b="PSA" c="103" v="19">Bab-Jehová e-ologan nibneggi sisad. Bab-Jehová bela neg-dirbir-naidgi dummadga negdakmaid. </v>
<v b="PSA" c="103" v="20">Bemar, Bab-Dummad-e-baliwiturmar-dule-bulegan, bemar, Bab-Dummad-sogedba-ibmar-imakmaladi, bemar, e-igar-uksadba-nanadimaladi, Bab-Jehová-nug odummomar. </v>
<v b="PSA" c="103" v="21">Bemar, bela e-sordamar, ega-arbamalad, e-sogedba-ibmar-imakmalad, Bab-Jehová-nug odummomala. </v>
<v b="PSA" c="103" v="22">Bemar, bela ibmar-obinnilesmaladi, bela dummadga-negdakmaidgi, Bab-Jehová-nug odummomala. Bab-Jehová-nug an odummoged. </v>
<v b="PSA" c="104" v="1">Bab-Jehová-nug an odummoged. An-Bab-Dummad-Jehová, duledar-gandikid be gued, gandikidba yeerdakleged-mola be yosad, ibiyobi-mola-yeerdakle be yosa. </v>
<v b="PSA" c="104" v="2">Mola-dummad-yoiyobi nega-ibegwaledi begi ebirnaid, mola-dummad-nallaa-imaklegeyobi mogir-billi be imaked. </v>
<v b="PSA" c="104" v="3">Diigine, be-nega-dummagan-urbega be imaked, mogirmala, be-moli-ur-bila-onomaladga be saed. Bedi burwa-ooreged-birgi-sii nanaed. </v>
<v b="PSA" c="104" v="4">Burwamala, be-gayaburba-berbegedga be imaked, soo-gwabunyemaladi, be-maiganga be saed. </v>
<v b="PSA" c="104" v="5">Napanega, e-saila-birgi be sisad, e-siidgi, bipisaale gwen bar ainirosulid. </v>
<v b="PSA" c="104" v="6">Napanegga e-mor-dummad-naiyobi, muu-billi egi be nasiksad. Diimala, yalamar-birise nagusad. </v>
<v b="PSA" c="104" v="7">Diimarse be uludedbali, diimala ilided. Be-dolewala-gollomakedbali, diimala uboded. </v>
<v b="PSA" c="104" v="8">Diimala, yalamar-birise engusad, nebagansega diimala ilisbalid. Bia be ega neg-amisa, agi be diimala oambikusbalid. </v>
<v b="PSA" c="104" v="9">Dii melle bar napneg-odogega, ega be igar mesisad, adi, a-igarse galegegar. </v>
<v b="PSA" c="104" v="10">Bedi, ibe-diimar-ariogwichidi, dianganbali, oiirmakega be saed. Yalaganbali, suurmakega be imaked. </v>
<v b="PSA" c="104" v="11">Ibdurgan-sapurbarmaladi, a-dii gobmalad. A-diigine, moli-uayasuid-sapurmar immelemalad. </v>
<v b="PSA" c="104" v="12">A-dii-gakabali, sikwimala e-uu urbe damalad. Sapi-anagan-imbabali, nuumala namakbukwa damalad. </v>
<v b="PSA" c="104" v="13">Be-nega-akale, yalamar be ogmaid. Be-ibmar-saedbali, napaneg yeer itoged. </v>
<v b="PSA" c="104" v="14">Molimarga gagan-ara-aramalad-oniega be imaked, dulega ibmar-durgan-sanmakega be saed. Adi, agi we-masgunned amiega: </v>
<v b="PSA" c="104" v="15">Vino-weligwar-emar-saed-amiega, olivo-gwallu-wagar-daarmakar-imaked-amiega, mas-burba-dula-uked-amiega be imakbalid. </v>
<v b="PSA" c="104" v="16">Bab-Jehová e-sapimala-urbisadi, sapi-urwarmala Líbano-yargi urbisadi nue-obagwale gwigwichid. </v>
<v b="PSA" c="104" v="17">A-sapimargine, nuumala e-uu sobbukwad, e-anagangine, dabgalamar ambikubukwad. </v>
<v b="PSA" c="104" v="18">Yala-dummaganbali, sibad-sapurbarmalad bukwad. Akwa-olloganbali, nubimar dukubukwad. </v>
<v b="PSA" c="104" v="19">Bab-Jehováʼye, yolamar-nagumaid-magar-daklegega, bee be nii nasiksad. Bee be dad-ibeler e-doged-wisguega be imaksad. </v>
<v b="PSA" c="104" v="20">Neg-mutik-imakegala, be negsichidi nasikdaed. Agine, ibmar-durgan sapurba ainiardaed. </v>
<v b="PSA" c="104" v="21">Achumigur-nono-wawaamalad e-masbina uurmakdidaed. Bab-Dummadse na e-masgunned egisdidaed. </v>
<v b="PSA" c="104" v="22">Dad-ibeler-nakwialile, geb e-neg-olloledyaba gannar dogdedaed. </v>
<v b="PSA" c="104" v="23">Geb dulemala, arbaega gwisguardamarmogad, neg-gutulegedse e-arbaed gadapdamalad. </v>
<v b="PSA" c="104" v="24">Bab-Jehová, ibiyobi be ibmarmar-imaksadi, ichesur mergue. Be ibmar-wisidbali, bela we-ibmarmar be imaksad. Be ibmar-obinnisadi, bela napneggi nanaid. </v>
<v b="PSA" c="104" v="25">Agine muu-billi-dummadi naid, a-yagine ibmar-durgan-bukidar bukwad. Ibmar-durgan-dummagan, ibmar-durgan-bipigana bukwananaed. </v>
<v b="PSA" c="104" v="26">Muu-billigine, ulu-dummagan iirmakbukwad, agine, be, baka-dummaganyobid-obinnisadi gudiid, ulu-dummagangi dodogega be obinnisad. </v>
<v b="PSA" c="104" v="27">Bela we-ibmar-durgana begi gudidiid, ega be sogedba e-masgunned ukmaid. </v>
<v b="PSA" c="104" v="28">Ega be masgunned ukmaid, emardi be-abin gundidiid. Ega be-argan be oyomaid, nue-immeledidiid. </v>
<v b="PSA" c="104" v="29">Be wagar-biriar-dakdele, be-abin gwayiddamalad. Be e-annik-mas-susale, burgwiddamalad, gannar napaga binniddamalad. </v>
<v b="PSA" c="104" v="30">Be-Burba be barmialile, bela gannarse napneg obinoleddaed. Deyob gannarse napneg naguddaed. </v>
<v b="PSA" c="104" v="31">Bab-Jehová-e-gangued-yeerdakleged degisadegusun. Bab-Jehová, e-ibmar-imaksadgi wergusun. </v>
<v b="PSA" c="104" v="32">Bab-Dummadi napneg-dakdele, ese napneg wawanmakdedaed. Yalamar-ebudele, waa daasa sigisdaed. </v>
<v b="PSA" c="104" v="33">An dula-gudiidgine, Bab-Jehováʼga an namakoed. Amba an dula-gudiidgine, namaklemaladgi an-Bab-Dummadga an namakoed. </v>
<v b="PSA" c="104" v="34">Ulubgi-an-egi-binsaedi, Bab-Dummad yeer-itogoed, Bab-Jehováʼgi an weligwar itoged. </v>
<v b="PSA" c="104" v="35">Dule-isgudimalad napneggi bergumarsun. Napneggi, dule-isgudimalad bar daklesuli gusun. ¡Bab-Jehová-nug an odummoged! ¡Bab-Jehová-nug odummolesun! </v>
<v b="PSA" c="105" v="1">Bab-Jehováʼga dog-nuedye be soge, e-nug be odummomala. Bab-Jehová-ibmar-imaksad be dulemar-yar-baid-baidgi-bukwamaladga soge. </v>
<v b="PSA" c="105" v="2">Be namakmala, Bab-Jehová-e-nug-odummogega be namakmala. Bela e-ibmar-dakledisurmalad-imaksadgi be sunmakmala. </v>
<v b="PSA" c="105" v="3">Bab-Jehová-nug-isligwaledgi be san-dummarba itomala. Dulemar-Bab-Jehová-amidimalad ulubgi wergumala. </v>
<v b="PSA" c="105" v="4">Bab-Jehová be amimala, e-gangued be amimala. Bab-Jehová-amidigu be imakmala. </v>
<v b="PSA" c="105" v="5">Bab-Jehová-ibmar-gegerdaklemalad-imaksad be insamalo. E-ibmar-dummagan-imaksad be insamalo. E-igarmar-sogsad be insamalo. </v>
<v b="PSA" c="105" v="6">Bemar, Bab-Jehová-mai-Abraham-e-wagan gumalad. Bemar, Jacob-e-wagan gumalad. Bab-Jehová e-dulemarga bemar-imaksad. </v>
<v b="PSA" c="105" v="7">Bab-Jehová anmar-Bab-Dummad gued. Bela we-napneggine, Bab-Dummad-e-igarmar oyolemamaid. </v>
<v b="PSA" c="105" v="8">Wagan miliba-gwago-inigwele, Bab-Dummad Israel-Dulemarbo-Igar-Mesisadi gwen iegosulid. </v>
<v b="PSA" c="105" v="9">Bab-Jehová Abraham-ebo igar-mesisgusad, Isaacʼga ise-sogar-imaksad, an bega a-igar imakedseye. </v>
<v b="PSA" c="105" v="10">Bab-Jehová, Jacobʼga igar-mesisgua, Israelʼbo degisadegu igar mesisgua, </v>
<v b="PSA" c="105" v="11">ega sogsagusad: “Canaán-yala begadga-guega an bega ukoed.” </v>
<v b="PSA" c="105" v="12">Anmar ichee-guen-inigwele, anmar yar-sate gudigusmar-inigwele, </v>
<v b="PSA" c="105" v="13">anmar yar-baid-baidgi-gudigusmaladgi, neggwebur-baid-baidgi gudigusmaladgi, </v>
<v b="PSA" c="105" v="14">Bab-Jehová, sabsur-anmar-imaklegega gwen imaksasulid. Anmar-ulale, reymarga sabsur-ibmar-sogsad. </v>
<v b="PSA" c="105" v="15">Weyob sogsa gusad: “Melle an-dulamar-nugsalegarmaladse achao, melle an-gayaburba-barsogmalad naibi-imako.” </v>
<v b="PSA" c="105" v="16">Bab-Jehová, Canaán-yalagi ukud-dummad nasiksad, agi masgunned sate imaksad. </v>
<v b="PSA" c="105" v="17">Degi-inigwele, Bab-Jehová, dule-wargwen-Joséʼye-nugad emar-idu Egipto-yalase barmisgusad. José maiga manigi ukles gusad. </v>
<v b="PSA" c="105" v="18">Egipto-dulemar José-e-nag esgoro-dubgi edichagusmalad, geb esgaryagi metegusmalad. </v>
<v b="PSA" c="105" v="19">José-ibmar-sogsa-gusadba neg-gunonigua, Bab-Dummad agi oyosad, ede idu-ibmar-sogsad, we napiraye. </v>
<v b="PSA" c="105" v="20">Geb Egipto-rey sognonigusad, José esgaryagi-siid onomarye. A-rey, deunni, dule-bukidaradga negsemaid. </v>
<v b="PSA" c="105" v="21">Rey, José bela e-neggi ega ibmar-dakega onugsanonigusad, bela e-dulemar-e-dummadga-guega imaksad. </v>
<v b="PSA" c="105" v="22">Adi, José reyga-arbamalad-dummagan-odurdakega imaksad, e-girmar-selegan-binsaed-nikagued-odurdakega imaksad. </v>
<v b="PSA" c="105" v="23">Geb a-sorbali, Israel, Egipto-yalase nonigusad. We-Jacobʼde, Cam-yalagi, e-yarsulidgi maigusad. </v>
<v b="PSA" c="105" v="24">Agine, Bab-Jehová, e-dulamar-bukidar-merguega imaksad, e-isdarmaladba bur-dutusuli imaksabalid. </v>
<v b="PSA" c="105" v="25">Bab-Jehová, Egipto-dulemar-e-binsaed ogwasad, isdar anmar-dakega imaksad, degisoggu, anmar-wioar gussunnad. </v>
<v b="PSA" c="105" v="26">Agine, Bab-Dummad, e-mai-Moisés-susagusadi, Aarón-susagusadi, Egipto-yarse barmiargusad. </v>
<v b="PSA" c="105" v="27">Agine, Bab-Dummad, wemar-ebogwad, Cam-yalagi ibmar-dakledisulid-imakega imaksad. </v>
<v b="PSA" c="105" v="28">Bab-Jehová, Egiptoʼgi negsichid nasiksagusad, bela neg-gudure imaksagusad, degite, Egipto-dulemar Bab-Dummad-gayaburba itosurgusmalad. </v>
<v b="PSA" c="105" v="29">Egipto-diwarmar abega obinnisgusad, e-uamala ogilosgusad. </v>
<v b="PSA" c="105" v="30">Bela Egipto-yala ammanoo yaisur-nika imaksad, rey-e-negyaginse-bakar, ammanoomar-nika imaksad. </v>
<v b="PSA" c="105" v="31">Bab-Dummad-sunmaksagu, gukurmar-bukidar ainiargusad, bela Egipto-yalagangi, guumar yaisur-nika imaksad. </v>
<v b="PSA" c="105" v="32">Dii-wied-anar, dii-gwamakaled-wiega imaksad. Egipto-yalagi mar-dakarmakmai imaksabalid. </v>
<v b="PSA" c="105" v="33">Uvaʼmar-digar-bukwadi, higueraʼmar-bukwadi ei obelosgusad. E-yalagangi sapimar-bukwad ei bibichisgusad. </v>
<v b="PSA" c="105" v="34">Bab-Dummad sunmakdegua, ses-dummagan onisad. We-sesmarde, bela-bela-mergu batisad. </v>
<v b="PSA" c="105" v="35">Sesmar, bela Egipto-yargi gagan-obelosad. Ibmar-durba-e-sanmar, bela obelosbalid. </v>
<v b="PSA" c="105" v="36">Bab-Jehová, Egipto-yalagi bela machi-sailaginmalad oburgwisgusad, bela gebesailagi-gwalulesmalad ogilosgusad. </v>
<v b="PSA" c="105" v="37">Bab-Jehová, Israel-dulemar or-bukidar-semamai, mani-bukidar-semamai onosgusad. E-dulemar-wargwensaale, gwen-burgwissurgusad. </v>
<v b="PSA" c="105" v="38">Egipto-dulemala nue-dobe itomarsoggu, Israel-dulemar ainide-daksamargua, yeer itosgusmalad. </v>
<v b="PSA" c="105" v="39">Bab-Jehová Israel-dulemarga mogir nasiksad, adi, a-urba ambikumalagar. Neg-mutik ega neg-mee imakega ega soo ogasad. </v>
<v b="PSA" c="105" v="40">Bab-Dummadse mas-egichismargu, nuu-codornizʼye-nugad ega uksagusad. Madu-nibnegginedgi immeles gusmalad. </v>
<v b="PSA" c="105" v="41">Ega akwasaila egasgusad, agi dii aryoargusad. Nega-dulesulidganba ega dii aryomai imaksad. </v>
<v b="PSA" c="105" v="42">Bab-Dummad deyob imaksadi, e-mai-Abrahamʼga gayaburba-ise-sogar-sogsad gwen iessulid. </v>
<v b="PSA" c="105" v="43">Bab-Dummad e-dulamar weligwaledgi onosgusad, ber yeer-itogedgi e-dulamar-susadi onosgusad. </v>
<v b="PSA" c="105" v="44">Dulemar-baigan-yala na e-dulamarga uksad. Dulemar-baigan-arbasad-e-ibmar-sanmaksamalad na e-dulamarga uksabalid. </v>
<v b="PSA" c="105" v="45">Bab-Jehová, na e-dulamar e-igar-uksadba binsaed-nika-gudi-imakmalaga imaksad, eba nanamalaga imaksabalid. ¡Degisoggu, Bab-Jehová-nuggi wergumarsun! </v>
<v b="PSA" c="106" v="1">¡Aleluya! ¡Bab-Dummad-e-nug odummomar! Bab-Jehová-nug dummarba imakmarsun. Bab-Jehováʼga dog-nuedye sogmar. Ar Bab-Dummad, dule-nuedid, e-sabgued, degisadeguad. </v>
<v b="PSA" c="106" v="2">¿Doa, Bab-Jehová-e-ibmar-bulegan-imaksad sogedba nabir barsogoe? ¿Doa, Bab-Jehováʼga-namaklegedgi sogedba sunmakoe? Dule barsoged sate. </v>
<v b="PSA" c="106" v="3">Dule-igar-inniki-imakdimaladgi, igar-maidba gusgu ibmar-imakdimaladgi nued-binsalesad. </v>
<v b="PSA" c="106" v="4">Bab-Jehová, wile be-dulamar be dakalile, wis be angi binsao. Be, be-dulamar-bendakdanikile, mer be an-iemogo. </v>
<v b="PSA" c="106" v="5">Adi an, be-dulamar-susa-gudiidba, e-wergudimaladba wergumogoed. Be-dulamar-na-be-nug-imaksa-gudiid-abargi namakmogagala, be an-bendakdage. </v>
<v b="PSA" c="106" v="6">Anmar, anmar-dadganyob isgusad, anmar, ibmar-isgana imaksad, anmar, galagwensuli-gudii gusad. </v>
<v b="PSA" c="106" v="7">Anmar-dadgan Egipto-yargi-bukwagu, bela aku be-ibmar-gegerdaklemalad-imaksad daksamalad. Degi, be-sabgued-dummarbadgi gwen binsassurmarbalid. Aka Demar-Ginnidye-nugad-dikarba begi-yolenai gusmalad. </v>
<v b="PSA" c="106" v="8">Degi-inigwele, Bab-Jehová na e-nug-sabed-maidba bendaknonikid, na e-gangued-dummarbad-oyogega deyob imaksad. </v>
<v b="PSA" c="106" v="9">Bab-Dummad Demar-Ginnidye-nugadse gotegua, demar argaas naded, geb dinnaa megisad. Bab-Dummad demar-wilasaila-maigusadba, e-dulamar-semai gusad. Neg-dulesulidganba-nadapiyob, e-dulamar-semai gusad. </v>
<v b="PSA" c="106" v="10">Bab-Dummad anmar-dadgan-bendaksad, e-isdarmalad-argan-yaurgi-bukwa bendaknonikid. </v>
<v b="PSA" c="106" v="11">E-isdarmalad-birgi demar gannar-arwega imaksad, degisoggu, wargwensaale durgussulid, bela burgwismalad. </v>
<v b="PSA" c="106" v="12">Geb anmar-dadgan Bab-Dummad-ibmar-imakoye-sogsadgine, bar bengussurgusmalad, agi, Bab-Dummadga namakde gusmalad. </v>
<v b="PSA" c="106" v="13">Sikwas ibagan-nasgua, Bab-Dummad-ibmar-imaksad ienonimarbalid. Bab-Dummad-e-igar-imakbied edarbissurmalad. </v>
<v b="PSA" c="106" v="14">Anmar-dadgan negsulidganba-gudigua, e-itolegedba ibmar imaksamalad. Wargwen-gudimaladbali, Bab-Dummad-wilubdaksamalad. </v>
<v b="PSA" c="106" v="15">Degisoggu, Bab-Dummad, ese-ibmar-egisnanaidba ega ukdesunnad, Bab-Dummad, boni-buled-emar-ogiloged ega barmiarsunnad. </v>
<v b="PSA" c="106" v="16">Deunni, negsulidganba gudidimargua, Moisésʼgi nobguargusmalad, Bab-Jehová-nug-imaksad-Aarónʼgi nobguargusmalad. </v>
<v b="PSA" c="106" v="17">Geb agine, napa argadgusad, degidbali, Datán napase dolesgusad. Abiramʼye-nugad, degi, e-sordamarse-bakale, napa-yaba barmellede gusmarmogad. </v>
<v b="PSA" c="106" v="18">We-dulemardi, soose bergus gusmalad. Bela-we-dule-isganamar soose gummaksa gusmalad. </v>
<v b="PSA" c="106" v="19">Anmar-dadgan, Horeb-yargi, moli-bebe-nikad-sapingwagwad e-bab-dummadga-imakegala, sobsagusmalad. Bormo-sobaled-asabin dulluu imaknanai gusmalad. </v>
<v b="PSA" c="106" v="20">Bab-Dummad-e-nug-odummoleged-anar, moli-bebe-nikad-gagan-maed-sobaled-e-nug odummodmalad. </v>
<v b="PSA" c="106" v="21">E-Bab-Dummad-e-abonosaddi iedemalad, Egipto-yargi ega ibmar-gegerdakleged-imaksad bela iedemalad. </v>
<v b="PSA" c="106" v="22">Cam-yar-naidgi, Bab-Dummad ega ibmar-dakledisulid-imaksad bela iedemalad. Demar-Ginnidye-nugad-dikarba, ega ibmar-bulegan-imaksad, iedemarbalid. </v>
<v b="PSA" c="106" v="23">Ar Bab-Dummad Israel-dulemar-oburgwedgi binsasanad. Degi-inigwele, Moisés, Bab-Dummadgadga-nug-imaklesadi, wemar-irwa Bab-Dummad-asabin gwisgusad. Agala, Moisés wis Bab-Dummad-barganonikid, adi, Israel-dulemar, mer Bab-Dummadse ibitomalagar. </v>
<v b="PSA" c="106" v="24">Deginbali, napneg-nued-ega-uklesadi, isdar-daksamarbalid. Bab-Dummad-ega-ibmar-imakoye-sogsadgi, bengusmarbalid. </v>
<v b="PSA" c="106" v="25">Ar Bab-Jehová-ega-ibmar-sogsadba ibsassurmalad, aka e-dordonegyaba uurmakbukwa gusmalad. </v>
<v b="PSA" c="106" v="26">Degisoggu, Bab-Dummad amargi yolenonisunnad. Adi, negasulidganba sabsur-odurdaklemalagar. </v>
<v b="PSA" c="106" v="27">Adi, e-wagan dule-bamaladse sabsur-wilemalagar. Degi, yar-akar-akar-bukwadba mimilemalaga imaksad. </v>
<v b="PSA" c="106" v="28">Baal-Peorʼye-nugad na-e-bab-dummadga imaksamarbalid. Bab-dummagan-burbasulidga ibmar-ukleged guchamarbalid. </v>
<v b="PSA" c="106" v="29">E-ibmar-isgana-imakedbali, Bab-Jehová-nue-oulusmalad. Degisoggu, boni-dummad ega nagunonisunnad. </v>
<v b="PSA" c="106" v="30">Agine, Finees igar-innikigwad imaknonikid, geb bonigan bargalenonikid. </v>
<v b="PSA" c="106" v="31">Finees we-ibmar-nued-imaksadbali, degisadegu, egi nued-binsalemai gulesunnoed. </v>
<v b="PSA" c="106" v="32">Meriba-dii-naid-dikarba, Bab-Jehová-oulusmarbalid. We-dulemar-nukad Moisésʼga neg isgunonikid. </v>
<v b="PSA" c="106" v="33">Moisés-surbinsa-itogega imaksamalad, abali, Moisés bar-nue-binsassuli ibmar-soge-soge sunmaknai gusad. </v>
<v b="PSA" c="106" v="34">Bab-Jehová ega sogsa gusanad, dulemar-bamalad-bukwad oburgwemaloye. Degi-inigwele, eba ibsassurmalad, oburgwissurmalad. </v>
<v b="PSA" c="106" v="35">Aka e-dulesurmaladba apurudmalad, a-ibmar-imakmaladba akadmalad. </v>
<v b="PSA" c="106" v="36">Dule-baigan-e-bab-dummagan-e-nug odummodmalad. Degisoggu, we-ibmar egi aibinnonisunnad. </v>
<v b="PSA" c="106" v="37">Niamarga e-bunamala, e-masmala, oburgwenanai guarmalad. </v>
<v b="PSA" c="106" v="38">Dule-ibmar-okalodisulid-e-ablis eosmalad, a-e-masmala-e-ablis eosmalad, a-e-bunamala-e-ablis eosmarbalid. Canaán-dulemar-e-bab-dummaganga amar-oburgwenanai guarmalad. Degidbali, ablis-aryosad-ular, napneg isgunonikid. </v>
<v b="PSA" c="106" v="39">Weyob neg-imaksamaladbali, neg isgunonikid, bela isgunonimarsunnad. </v>
<v b="PSA" c="106" v="40">Degisoggu, Bab-Jehová e-dulemargi nue-uluded, isdar e-dulemar-sunonikid-dakdesunnad. </v>
<v b="PSA" c="106" v="41">Agala, Israel-dulesurmaladga urmaknonikid, e-isdarmaladse nilebukwa gusmarsunnad. </v>
<v b="PSA" c="106" v="42">E-isdarmaladse sabsur-imaklebukwa guarmalad, amarse apor-imakledii gusmarsunnad. </v>
<v b="PSA" c="106" v="43">Bab-Jehová bukidargus Israel-dulemar-bendakdii gusanad. Degi-inigwele, emardi, Bab-Dummadgi bur bule yoledgusmalad. Degidbali, isguedgi bur bule nanadmarsunnad. </v>
<v b="PSA" c="106" v="44">Bab-Dummad e-dulamar-surbinsa-itonanai-dakdegua, gormaknanaid-itononigua, </v>
<v b="PSA" c="106" v="45">e-dulamarbo-igar-mesisad ebinsaded. Sabbarsoggua, wile dakded. </v>
<v b="PSA" c="106" v="46">Bab-Dummad, Israel-dulemar-e-isdarmalad Israel-dulemar-wiledakega imaksabalid. </v>
<v b="PSA" c="106" v="47">Anmar-Bab-Jehováʼye, anmar-bendakdage, anmar-yar-baid-baidgi-mimiles-bukwadgi gannar be anmar-yarse be anmar-barmide, adi, anmar be-nug-isligwaled odummogega, weligwaledgi bega namakegar. </v>
<v b="PSA" c="106" v="48">Israel-e-Bab-Dummad-Jehová-nug dummarba gusun. ¡Degisadegu, e-nug odummolesun! Bela dulemar weyob sogmar: “¡Napira deyob gusun!” ¡Bab-Jehová-nug odummomar! </v>
<v b="PSA" c="107" v="1">Bab-Jehováʼga dog-nuedye sogmala, ar edi, dule-nuedid. E-sabgued, degisadeguad. </v>
<v b="PSA" c="107" v="2">Bab-Jehováʼse-abonolesmalad, Bab-Jehováʼse-e-isdarmalad-ganguedgi-bela-bela-bendaklesmalad, </v>
<v b="PSA" c="107" v="3">Bab-Jehová bela-Israel-dulemar-yar-baid-baidgi-bukwad senonikid: Dad-nakwedsikmalad, dad-argwanedsikmalad, dad-nakwed-argan-sapiledsikmalad, dad-nakwed-argan-nuedsikmalad. Amar Bab-Jehováʼga dog-nuedye sogmala, ar edi, dule-nuedid. E-sabgued, degisadeguad. </v>
<v b="PSA" c="107" v="4">Dulemar-abala nega-dulesulidganba yoggus gaamakdii gusmalad. Neggwebur-megdapmaloedse-momalaga, gwen igar-amisuli-gudii gusmalad. </v>
<v b="PSA" c="107" v="5">Na mas-gunbigudii gusmalad, uku-uku-itodii gusmarbalid, gwen san-bar-onoged itossurmalad. </v>
<v b="PSA" c="107" v="6">Geb surbinsa-itogusmaladba Bab-Jehováʼse gochamalad, geb Bab-Jehová e-wiledimaladgi bendaknonikid. </v>
<v b="PSA" c="107" v="7">Bab-Jehová neggwebur-megdapmaloedse-momalaga, igar-innikigwadba idumai gusad. </v>
<v b="PSA" c="107" v="8">Dule-nue-wiledakmaid-ulale, Bab-Jehováʼga doggus-nuedye be sogmala. Dulemarga-ibmar-gegerdaklemalad-imakdiid-ulale, Bab-Jehováʼga doggus-nuedye be sogmala. </v>
<v b="PSA" c="107" v="9">Bab-Jehová dule-uku-uku-itodimaladga ukud obeloged. Dule-ukudmaad-itodimaladga bur mas-nued uked. </v>
<v b="PSA" c="107" v="10">Abala nue-wile-itobukwa, emar-maiga-bukwa gusmalad. Negasichidgi, burgwednaga-bukwa gusmalad. </v>
<v b="PSA" c="107" v="11">Ar Bab-Jehová-Bur-Birigined-igar-sogsadba ibsassurmalad. Ar Bab-Jehová-binsaed-uked isdar itosmalad. </v>
<v b="PSA" c="107" v="12">A-ulale, Bab-Jehová arbaed-dummad ega urmaksad, aimukumai gusmalad, dule gwen bendaksasulid. </v>
<v b="PSA" c="107" v="13">Geb surbinsa-itogusmaladba Bab-Jehováʼse gochamalad. Geb Bab-Jehová, e-wiledimaladgi bendaknonikid. </v>
<v b="PSA" c="107" v="14">Negasichidgi-burgwednaga-bukwamaladgi onosad, emar-maiga-gudidiidgi onosad. </v>
<v b="PSA" c="107" v="15">Dule-nue-wiledaked-ulale, Bab-Jehováʼga doggus-nuedye be sogmala. Dulemarga-ibmar-gegerdaklemalad-imakdiid-ulale, Bab-Jehováʼga doggus-nuedye be sogmala. </v>
<v b="PSA" c="107" v="16">Ar yawagakmar-esgoro-gordikidgi-sobaled bibichisad, yawagak-edimalad-esgorobiid ubi-ubi imaksad. </v>
<v b="PSA" c="107" v="17">Anmar-dadgan Bab-Jehová-Igar-Sogsadba gwen ibmar-imaksasurmarsoggu, binsaed-satedyob gusmalad. Ibmar-isgana-imaked-ulale, wiledii gusmalad. </v>
<v b="PSA" c="107" v="18">Bela ibmar-gullemaladi ega aged ukdaed. Bato e-bergued-ibagan ese warmaksa itosgusad. </v>
<v b="PSA" c="107" v="19">Geb surbinsa-itogusmaladba Bab-Jehováʼse gochamalad. Geb Bab-Jehová, e-wiledimaladgi bendaknonikid. </v>
<v b="PSA" c="107" v="20">Bab-Dummad na e-sunmakedba dulemar-nudaksad, deyobi, burgwedgi bendaksad. </v>
<v b="PSA" c="107" v="21">Dule-nue-wiledaked-ulale, Bab-Jehováʼga doggus-nuedye be sogmala. Dulemarga-ibmar-gegerdaklemalad-imakdiid-ulale, Bab-Jehováʼga doggus-nuedye be sogmala. </v>
<v b="PSA" c="107" v="22">Bab-Jehováʼga doggus-nuedye-sogleged-ibmar-ukleged be ukmala, weligwaledgi e-ibmar-imaksad be sogmala. </v>
<v b="PSA" c="107" v="23">Dulemar muu-billi-dummaganba mani-amiegala, muu-billiba urgi nanadimalad. </v>
<v b="PSA" c="107" v="24">Wemala, Bab-Jehová-e-ibmar-imaksad daksamalad. Muu-billi-wilasailadgi e-ibmar-gegerdaklemalad-imaksad daksamalad. </v>
<v b="PSA" c="107" v="25">Bab-Dummad e-sunmakedba burwa binnasur ogochad, demardi bela-bela dunguded. </v>
<v b="PSA" c="107" v="26">Urdi mogirmar-naidse nakwiddaed, muu-billi-wilaganse gannar aidenonidabalid. Ar dulemardi burgwe-itomaladba niga-argwatemalad. </v>
<v b="PSA" c="107" v="27">Mummuyobi banamakdidii guarmalad. Aimukumamai guarmalad. E-ibmar-wisidi binsa-wismalad, gwen e-bendaksasulid. </v>
<v b="PSA" c="107" v="28">Geb surbinsa-itogusmaladba Bab-Jehováʼse gochamalad, geb Bab-Jehová e-wile-itomaladgi bendaknonikid. </v>
<v b="PSA" c="107" v="29">Bab-Dummad burwa-dummad bogidik imaksad, demar bipii imaksabalid. </v>
<v b="PSA" c="107" v="30">Ar burwa-bogiledgua, dulemar yeer itosmalad. Deyobi, Bab-Jehová ur-naguedse dulemar-sesad. </v>
<v b="PSA" c="107" v="31">Dule-nue-wiledaked-ulale, Bab-Jehováʼga doggus-nuedye be sogmala. Dulemarga-ibmar-gegerdaklemalad-imakdiid-ulale, Bab-Jehováʼga doggus-nuedye be sogmala. </v>
<v b="PSA" c="107" v="32">Bemar, dulemar-onmakbukwad-abargi, Bab-Jehová-e-nug odummomala. Girmar-dummagan-danar-bukwad-abargi, e-nug odummomala. </v>
<v b="PSA" c="107" v="33">Bab-Dummadi, e-dulamar-ichakwadamalad-ular, diwarmar nega-dulesulidganga obinnisad, dianmar neg-dinnaganaga obinnisbalid. </v>
<v b="PSA" c="107" v="34">Bab-Dummadi, e-dulamar-ichakwadamalad-ular, napa-gadi-ibmar-sanmakedi, napa-ichakwaga imaksad. </v>
<v b="PSA" c="107" v="35">Bab-Dummad nega-dulesulidgan diimarga obinnisad, neg-dinnagwad dianmarga obinnisad. </v>
<v b="PSA" c="107" v="36">Agi dulemar-uku-uku-itodimalad urbisad, geb we-dulemar megmalaga negmar sobsamalad. </v>
<v b="PSA" c="107" v="37">Nainumargi ibmar-gwag digsamalad, uva-dubmar digsamarbalid. A-ibmardi ega bela-bela sanmaksad. </v>
<v b="PSA" c="107" v="38">Bab-Dummad we-dulemargi nued-binsasad, e-dulamar mergudmalad, e-molimar merguega imaksabalid. </v>
<v b="PSA" c="107" v="39">Ar e-dulemar icheleddibe, ibgwensur-imakleddibe, mesagwar-imaklebukwad-ular, deyob guoed. Sabsur-imaklebukwad-ular, nue-wilebukwad-ular, deyob guoed. </v>
<v b="PSA" c="107" v="40">Bab-Dummad dulemar-nue-nug-nikamalad ibgwensur-daked, nega-dulesulidganba gaamakdii imaked. </v>
<v b="PSA" c="107" v="41">Ar Bab-Dummad, dule-wilegeddi na e-wilediidgi onoged. E-gwenadgan, sibad-wawaad-mergueyobi, bukidar-nika imaked. </v>
<v b="PSA" c="107" v="42">Dule-nuegan weyob-ibmar-dakoedba weligwar itomaloed. Ar dule-isganamardi, bar-sunmakosurmalad. </v>
<v b="PSA" c="107" v="43">Ar dule, binsaed-ibedile, we-ibmar gwagegi sedii guoed, Bab-Jehová-e-sabgued magar itogoed. </v>
<v b="PSA" c="108" v="1">We-Namaked, David narmaksad. Bab-Dummad, an-gwage guagwar-naid, an bega namaklemaladgi an namakoed, ar we, an-gandikidga gued. </v>
<v b="PSA" c="108" v="2">¡Gar-arpa, gar-salterio be atakmala! Iba-gwapid-onodedga ogolega an imakoed. </v>
<v b="PSA" c="108" v="3">Bab-Jehová, an be-nug neggweburmar-abargi odummogoed. Dulemar-yar-baid-baidgi-bukwad-abargi an bega namaklemaladgi namakoed. </v>
<v b="PSA" c="108" v="4">Be-sabgued nibneg-naidba bur-dummarba gued. Be-innikidaed nibnegse warmaknaid. </v>
<v b="PSA" c="108" v="5">Bab-Dummad, bedi nibneggi maid. Gandikidba-be-yeerdakleged bela napneg-ebilis naid. </v>
<v b="PSA" c="108" v="6">Bab-Dummad, be-neggwebur-be-nue-sabed-bendakega, be anmar-bendake, be anmar-abinsae. </v>
<v b="PSA" c="108" v="7">Bab-Dummad e-neg-islidikid-akale sogsad: “Weligwaledgi an Siquem-neggwebur mimioed, weligwaledgi an Sucot-neba-naid ilemakoed. </v>
<v b="PSA" c="108" v="8">Galaad-yala, angadi gued, Manasés-yala, angadi gued, Efraín-yala, an-bormo-gurginga gued, Judá-yala, an-gaapoledga gued. </v>
<v b="PSA" c="108" v="9">Moab-yala, an-argan-enukedga gued, Edom-yargi, an-sapat bikiin an metoed, Filistea-sordamargi-nakwisadba, gandikidba an gormakoed.” </v>
<v b="PSA" c="108" v="10">¿Doa, neggwebur-gandikidse an-idugoe? ¿Doa, anga Edom-yarse-aibillemaid oyogoe? </v>
<v b="PSA" c="108" v="11">Bab-Dummad, ¿bee be anmar-obachagussursi? Bab-Dummad, bar be anmarga sorda-bila-onomalad-bendakdisurgusad. </v>
<v b="PSA" c="108" v="12">Dule-isdarmaladgi-nakwega be anmar-imake. Ar dulemar anmar-bendakele, gwen anmarga igarga guosulid. </v>
<v b="PSA" c="108" v="13">Unnila, Bab-Dummadbali, anmar, anmar-isdarmaladgi nakoed. E anmarga, anmar-isdarmalad obelogoed. </v>
<v b="PSA" c="109" v="1">David, we-namaked narmaksad. Namakmalad-e-iduedga soglenaid. Bab-Dummad, an be-nug ogannoged. Melle be an-abin-imaksuli gue. </v>
<v b="PSA" c="109" v="2">Dule-isganamar, dule-gakansamalad, angi gakansaar sunmakdimalad. Gakansaedgi an-nug oichodimalad. </v>
<v b="PSA" c="109" v="3">Sae-an-dakmaladbali, sunnasur angi sunmakdimalad. Binsarsunna angi yolenanaid. </v>
<v b="PSA" c="109" v="4">Andi, we-dulemar-nue-sabed, degite, emardi angi yolenanaid. Bab-Dummad, andi emarga bese gorsii daed. </v>
<v b="PSA" c="109" v="5">Andi, ibmar-nued ega imaked, emardi, ibmar-isgana anga imaked. Andi, wemar-sabed, emardi, sae-an-daked. </v>
<v b="PSA" c="109" v="6">Bab-Dummad, we-dulemarga-igar-nabogega, dule-isgana ega be ogwiche, dule-e-bendaknaid egi aibined be imake. </v>
<v b="PSA" c="109" v="7">Ega igar-nabolealir, we-dulegi isgusye-sogleged be imake, bese-goledse-bakar, ega isguedga-guega be imake. </v>
<v b="PSA" c="109" v="8">Gwae be oburgwe. Dule-baid ei arbaed-sued be imake. </v>
<v b="PSA" c="109" v="9">E-mimmigan, bab-sate be imake. E-ome, suisuli be imake. </v>
<v b="PSA" c="109" v="10">E-mimmigan, neg-sate be imake. Dule-baiganse mani-egisdii be imake. E-neg-bibisgar-siidgi ononnoged be imake. </v>
<v b="PSA" c="109" v="11">Dule-ega-idu-mani-ukdidaed, bela ei ibmar-seled be imake. Na e-ibmargi-arbasad, ei dule-baigan-suega be imake. </v>
<v b="PSA" c="109" v="12">Dule-baigan we-dule-wiledaksuli be imake. Dule-baid bipisaale e-mimmigan-sergan-sated, melle wiledaked be imake. </v>
<v b="PSA" c="109" v="13">E-wagan bela be ogiloge. Dulemar we-dulemar-bela-ieged be imake. </v>
<v b="PSA" c="109" v="14">Bab-Jehová, e-bab-ibmar-isgana-imakdigusad, mer be iego, e-nan-isgudigusad, melle be iebalo. </v>
<v b="PSA" c="109" v="15">Bab-Jehová, melle e-isgued be iego. We-napneggi, dulemar we-dule-ieged be imake. </v>
<v b="PSA" c="109" v="16">Ar we-dulede, dule-baigan-baisur-daksa gusad. Dule-wilegana-baregindii gusad, dule-ibmarbina-sogdimalad-baregindii gusad. Dule-gwage-naibi-itodiid-baregindii gusad. We-dulemar-oburgwedse baregindii gusad. </v>
<v b="PSA" c="109" v="17">Ar aimar-ukabsaed yeer itodasoggu, dulemar-baigan e-ukabsamosun. Ar egi nued-binsaed abessursoggu, melle egi nued binsamarsun. </v>
<v b="PSA" c="109" v="18">Dule, emar-ukabsaedi na e-mor-dummadyob ega gusun. Emar-ukabsaedi, dii-goblegeyob egi ubosun. Emar-ukabsaedi, ina-abagalaganse-ubogeyob ega gusun. </v>
<v b="PSA" c="109" v="19">We-ukabsaedi, e-mor-dummadyobi gusun. Sadergi-molidub-guur-naiyob egi nagubarsun. </v>
<v b="PSA" c="109" v="20">Weyobi, Bab-Jehová an-isdarmalad imaksun, weyobi, dulemar-sunnasur-angi-sunmakdimalad imaksun. </v>
<v b="PSA" c="109" v="21">Bab-Jehová, bee be an-Dummadid, Be-nug-dummarba-nikadba wile be an-dake, dule-angi-sunmakdimaladgi be an-onoge, ar be-sabgued dummarba gued. </v>
<v b="PSA" c="109" v="22">An wilegedid, an ibmar-sate gudiid, ulubgi ise-nue-naibi an itoged. </v>
<v b="PSA" c="109" v="23">Binna-binna neg-gutulemaiyobi, an nolloo gumaid, ses burwa-goledba-seled-daedyobi, an selemaid. </v>
<v b="PSA" c="109" v="24">An mas-gunsulidba an gaaragusad. An mas-gunsulidba an-yokor nue-nollogusad. </v>
<v b="PSA" c="109" v="25">Dulemar an-dakalile, angi dodoardamalad, anga alliardamalad. </v>
<v b="PSA" c="109" v="26">An-Bab-Dummad-Jehováʼye, be an-bendake. Sabgued-dummarba-nikadba be an-bendake. </v>
<v b="PSA" c="109" v="27">Bab-Jehováʼye, magar-itogega be dulemar-imake, ar bee be we-ibmar imaksad. </v>
<v b="PSA" c="109" v="28">Be angi ise-nued binsae. Ar emardi an-ukabsaele, akarsulid. An-isdarmaladdi be obingegsae, andi be-maiga-guedi, weligwar-itoge be an-imake. </v>
<v b="PSA" c="109" v="29">¡An-isdarmaladdi be dummad-obingegsae! ¡Bela-belad-bingeguega be imake! </v>
<v b="PSA" c="109" v="30">Bab-Jehová-e-nug an-gayagi an odummogoed. Dule-bukidar-abargi be-nug an ogannogoed. </v>
<v b="PSA" c="109" v="31">Ar dule-isgana dule-wilegana-oburgweye-sokalile, bee be dulemar-wilegana bendakdaed. A-ulale, be-nug an odummogoed. </v>
<v b="PSA" c="110" v="1">David, we-namaked narmaksad. Bab-Jehová an-Dummadga sogsad: “An-argan-nuedsik be sige, be-isdarmalad an bela ogalakuedse be sige.” </v>
<v b="PSA" c="110" v="2">Bab-Jehová Sión-yar-akale, bega be-negsemaid-e-gargangued oyononikoed: Be-isdarmalad-be-urbalikwaa-nanaega, be imako. </v>
<v b="PSA" c="110" v="3">Be-sordamala bila-onoleged-ibagi, sogedbali guakwaa bukumaloed, ilekwaa yeerdakle ambikumaloed. Bolegoedba boo-bateyobi, be-niga bega gannolemai-gannolemai guoed. </v>
<v b="PSA" c="110" v="4">Bab-Jehová ise-sogar-imaksad e-sogsad bar ogwaosulid: “Be, Bab-Dummad-asabin Dule-Irwa-Gwisgued-Dummad-Degisadeguadid. Igi Melquisedec maigusa, deyob be gumogad.” </v>
<v b="PSA" c="110" v="5">Bab-Jehová, Dule-Dummad be-argan-nuedsik siid. Sabsur-urwenonikoed-e-ibagi reymar-mamaid ese ibitomaloed. </v>
<v b="PSA" c="110" v="6">Dulemar-yar-baid-baidgi-bukwamalad ese odurdaklemaloed. Muimar bukidar-omiledmaloed. Napneggi-dulemar-bukwad bela ese ibitolemaloed. </v>
<v b="PSA" c="110" v="7">Igarbali, rey, dian-aryomaid goboed, degidba, e-niga gangunonikoed. </v>
<v b="PSA" c="111" v="1">¡Bab-Dummad-nug odummolesun! Dulemar-abargi, dule-nueganbo an bela-bela gwagegi Bab-Jehová-nug odummogoed. </v>
<v b="PSA" c="111" v="2">Bab-Jehová-e-ibmarmar-imaksad doggus dungued, we-ibmarbina-itogerbamaladi, egi nergumalad. </v>
<v b="PSA" c="111" v="3">Na e-ibmar-imaksad doggus gangu-dakleged, doggus yeerdakleged, na e-Igar-innikigwad degisadegu-maigu guoed. </v>
<v b="PSA" c="111" v="4">Bab-Dummad, e-ibmar-gegerdaklemalad-imaksad, degisadegu ebinsamalaga imaked. Bab-Jehová nued-binsaedgi-dulemar-bendakedid, dule-wiledakedid. </v>
<v b="PSA" c="111" v="5">Bab-Dummad dulemar-e-nug-odummodimaladga mas uked, na Ebo-Igar-Mesisad degisadegu ebinsaed. </v>
<v b="PSA" c="111" v="6">Na e-dulamarga e-ibmar-imaksadgi e-gangued oyosad. Dulemar-yar-baid-baidgi-bukwamalad-e-yar ega uksadba, e-gangued oyosad. </v>
<v b="PSA" c="111" v="7">Na e-ibmar-imaksad, napiragwadid, innikigwadid. Bela e-Igar-Islidikid-Mesisad egi bengulesulid. </v>
<v b="PSA" c="111" v="8">E-Igar-Mesisad degisadegu gangu maid, gege gwaged, napiragwadgi, innikigwadgi mesisad. </v>
<v b="PSA" c="111" v="9">Bab-Dummad na e-dulemar-galebukwad ollor-imaksad. Degisadegu na ebo Igar mesisad. ¡E-nug-isligwaled, bur gannarbadid! </v>
<v b="PSA" c="111" v="10">Bab-Jehová-dobee-nanaedgi binsaed-ibed-guedi danikid. Bab-Jehová-Igar-Mesisadba-ibmar-imakdimalad nue-ibmar-wisi gumalad. ¡Bab-Jehová-nug degisadegu odummoledii guoed! </v>
<v b="PSA" c="112" v="1">¡Aleluya! ¡Bab-Jehová-nug odummolesun! Dule Bab-Jehová-dobee-nanadiidgi, Bab-Jehová nued binsasad. Dule Bab-Igar-Mesisadba bela-belad yeer-itodiidgi, Bab-Jehová nued binsasad. </v>
<v b="PSA" c="112" v="2">Napneggi e-wagan dule-gandikidga guoed, dule-gwage-innikimalad-e-anagangi ise-nued-binsalegoed. </v>
<v b="PSA" c="112" v="3">E-neggi ibmar-nuegan-bukidar-nika guoed, e-Igar-Inniki-Imaked degisadeguoed. </v>
<v b="PSA" c="112" v="4">We-dulede, dule-innikidaedsoggu, wile-dule-dakdaedsoggu, itoakwaa-ibmar-imakedsoggu, dule-nueganga negasichidgi neg-meegwadyob gued. </v>
<v b="PSA" c="112" v="5">Dule-nued-daedi, emarga obinagwar ibmar-ukedid. Igar-innikigwadba e-ibmar-baklemaid semaid. </v>
<v b="PSA" c="112" v="6">Bipisaale gwen-galakuosulid dule-nued-daedi, degisadegu ebinsalegoed. </v>
<v b="PSA" c="112" v="7">Garda-isganamar-itoalile, dobee itogosulid. E-gwagegi baisur-itogoed, Bab-Dummadgi bensuli guoed. </v>
<v b="PSA" c="112" v="8">Na e-ulubgi gandik itogoed, dobee itogosulid. E-isdarmalad ese galakusad na dakoed. </v>
<v b="PSA" c="112" v="9">E-ibmar-nikadi, dule-wilemaladga mimied. E-Igar-Inniki-Imaked degisadegu maigu guoed. E-ganguedi, gandikidba-yeerdakle ogannolegoed. </v>
<v b="PSA" c="112" v="10">Deyob dule-isgudiid we-ibmar dakoed, na sae-itodoed, nugar-gormai na bergudoed. Dule-isgudiid-e-ibmar-abegedi bela bergudoed. </v>
<v b="PSA" c="113" v="1">¡Aleluya! ¡Bab-Jehová-nug odummolesun! Bab-Dummad-Jehová-e-maimar, Bab-Jehováʼse be gormar, Bab-Jehová-nug be odummomar. </v>
<v b="PSA" c="113" v="2">Emi-iba-akale, Bab-Jehová-nuggi degisadegu nued-binsalesun. </v>
<v b="PSA" c="113" v="3">Dad-nakwed-akar, dad-argwanedse, Bab-Jehová-nugdi dummarba gusun. </v>
<v b="PSA" c="113" v="4">Bab-Jehová bela dulemar-yar-baid-baidgi-bukwad semaid, Nibneggi e-gangued-yeerdakleged bur dummarba gued. </v>
<v b="PSA" c="113" v="5">Anmar-Bab-Dummad-Jehová-nibneggi-maidyobi, dule sated. </v>
<v b="PSA" c="113" v="6">Bab-Jehová, e-maid-akale, nibneg dakmaid, napneg dakmaibalid. </v>
<v b="PSA" c="113" v="7">Bab-Jehová, dule-wileged e-wilediidgi bendakdaed, Bab-Dummad, dule-ibmar-abesa-gudiid e-ibmar-abediidgi bendakdaed. </v>
<v b="PSA" c="113" v="8">Adi, neggwebur-e-dummagan-abargi siegar. Dule-nuga-nikamalad-abargi siegar. </v>
<v b="PSA" c="113" v="9">Ome geg mimmi-bakedi, nabir mimmi-bake imaked, nabir neguya-nika imaked. ¡Aleluya! ¡Bab-Jehová-nug odummolesun! </v>
<v b="PSA" c="114" v="1">Israel-dulemar Egipto-yargi nosmargua, Judá-yar Babse-goled-negga gunonikid. </v>
<v b="PSA" c="114" v="2">Jacob-wagan dule-baigan-yargi-bukwa nosmargua, Israel-yar-naid bela Bab-Dummadgadga gunonikid. </v>
<v b="PSA" c="114" v="3">Demar-naid Israel-dulemar-dakdegua, Israel-dulemar-abin argaded. Jordán-diwar-ariomaid e-abin gales megisad, bar aryossulid. </v>
<v b="PSA" c="114" v="4">Sibad-wawaad-macheredyob yar-dummagan ichomakded, sibad-wawaad-mimmiganyob yar-senigana ichomakdemalad. </v>
<v b="PSA" c="114" v="5">Demar, ¿ibiga be argade? Jordán-diwar, ¿ibiga be gales-megismoga? </v>
<v b="PSA" c="114" v="6">Bemar yar-bukwamaladi, ¿ibiga bemar sibad-wawaad-macheredyob ichomakdemala? Bemar yar-senigana, ¿ibiga bemar sibad-wawaad-mimmiganyob ichomakdemarmoga? </v>
<v b="PSA" c="114" v="7">Napneg-naid, Bab-Jehová-asabin be giglimake, Jacob-e-Bab-Dummad-asabin be giglimake. </v>
<v b="PSA" c="114" v="8">Ar Bab-Jehová akwasaila dii-siedga imaksad, akwasailagi dii-aryomai imaksad. </v>
<v b="PSA" c="115" v="1">Bab-Jehová, be-nug-odummolegega bega namakleged. Anmar-nug-odummolegega namaklesulid. Be dule-wiledakedba, be ibmar-innikigwad-sogedba, a-ular, bega namakleged. </v>
<v b="PSA" c="115" v="2">Ar ibiga dulemar-yar-baid-baidgi-bukwamalad anmarga sogoe: “¿Bia be-Bab-Dummad nadsunna?” </v>
<v b="PSA" c="115" v="3">Anmar-Bab-Dummad nibneggi maid, ar ibi na imakbigusa, bela imaksad. </v>
<v b="PSA" c="115" v="4">Dule-baigan ibmarmar-e-bab-dummadga-imakbukwadi, manigi sobaled, orgi sobaled, dulemar e-argangi sobsananaed. </v>
<v b="PSA" c="115" v="5">We-ibmardi, gaya nikamalanad, degite, sunmaksurmalad. Ibya nikamalanad, degite, aku-atakmalad. </v>
<v b="PSA" c="115" v="6">Uaya nikamalanad, degite, itosurmalad. Asu nikamalanad, degite, ibmar-yapanned usurmalad. </v>
<v b="PSA" c="115" v="7">Argan nikamalanad, degite, ibmar ebusurmalad. Nag nikamalanad, degite, nanasurmalad. E-dolewar nikamalanad, degite, ibmar-soggwensaar bisurmalad. </v>
<v b="PSA" c="115" v="8">E-sobmalad, deyobi gumarmogad, bela-egi-bengusurmalad, deyobi gumarmogad. </v>
<v b="PSA" c="115" v="9">Israel-dulemar, ¡mer Bab-Jehováʼgi bengumala! Na e be-bendaked gued, be-sigu-abgaedga gued. </v>
<v b="PSA" c="115" v="10">Aarón-wagan, dule-irwa-Bab-Dummadse-gormalad, ¡mer Bab-Jehováʼgi bengumala! Na e be-bendaked gued, be-sigu-abgaedga gued. </v>
<v b="PSA" c="115" v="11">Bab-Jehová-urbali-gudimalad, ¡mer Bab-Jehováʼgi bengumala! Na e be-bendaked gued, be-sigu-abgaedga gued. </v>
<v b="PSA" c="115" v="12">Bab-Jehová anmar-ebinsaed, anmargi nued binsaed, Israel-dulemargi nued binsaed, Aarón-wagangi nued binsaed. </v>
<v b="PSA" c="115" v="13">Bab-Jehová, e-urbali-gudimaladgi nued binsaed, dule-nuga-nikamaladgi nued binsaed, dule-binsarmaladgi nued binsabalid. </v>
<v b="PSA" c="115" v="14">Bab-Jehová bemarga bur bule mimmigan-mergumai imaksun, be-waganga mimmigan-mergumai imakbarsun. </v>
<v b="PSA" c="115" v="15">Bab-Jehová-nibneg-obinnisadi, bemargi nued-binsaena gadin. Bab-Jehová-napneg-obinnisadi, bemargi nued-binsaena gadin. </v>
<v b="PSA" c="115" v="16">Nibneg, Bab-Jehováʼgadid. Napnegdi, Bab-Jehová dulemarga uksad. </v>
<v b="PSA" c="115" v="17">Dule-burgwarmalad Bab-Jehová-nug odummosurmalad. Dulemar-neg-urba-diglesmamaidi, Bab-Jehová-nug odummosurmalad. </v>
<v b="PSA" c="115" v="18">Ar anmardi, emi-akale, Bab-Jehová-nug degisadegu odummodii gumaloed. ¡Aleluya! ¡Bab-Jehová-nug odummolesun! </v>
<v b="PSA" c="116" v="1">Bab-Jehováʼbina, an bela-belad soged. An-ese-wilesakwaa-goledi an-itoged. </v>
<v b="PSA" c="116" v="2">Ar Bab-Dummad an-itodasoggu, bane-bane an burgwedse ese gordii guoed. </v>
<v b="PSA" c="116" v="3">Burgwed-igar nue an-ebiris nagusad. Burgwarmalad-meged-galu anbina nue-itos naid. Degidbali, surbinsa an itoded, gwage-nunmak an itonaded. </v>
<v b="PSA" c="116" v="4">Degidgine, Bab-Jehováʼse an goted: “Bab-Jehováʼye, wis be an-bendakye.” </v>
<v b="PSA" c="116" v="5">Bab-Jehová, wile-dule-dakedid, dule-innikidaedid. Anmar-Bab-Dummad, ise-wile-dule-dakedid. </v>
<v b="PSA" c="116" v="6">Bab-Jehová, dule-belagwadamalad akwemaid. An nue-bela-maidgi, an-abonosad. </v>
<v b="PSA" c="116" v="7">Emigindi, an bar bukib-binsaosulid, gwage-bogidik-gudii guoed. Ar Bab-Jehová angi nued binsasad. </v>
<v b="PSA" c="116" v="8">Bab-Jehová, bee be burgwedgi an-san-burba-onosad, an-ibyanis be elisad, galagwensuli-gudiidgi be an-onosad. </v>
<v b="PSA" c="116" v="9">Degisoggu, dule-bukwamalad-abargi, Bab-Jehová-asabin an gudii guoed. </v>
<v b="PSA" c="116" v="10">An nue-bukib-itodiiye an sog-inigwele, amba an Bab-Dummadgi bensulid. </v>
<v b="PSA" c="116" v="11">An sulibinsa-itogedgi an sogsad: Bela dulemar gakansaedbiiye. </v>
<v b="PSA" c="116" v="12">Bab-Jehová bela-belad angi nued-binsasadi, ¿ibugi an bennukoe? </v>
<v b="PSA" c="116" v="13">Unnila abonolesad-ular, Bab-Jehováʼga dog-nuedye-sogega, noggi an vino ukoed. Unnila Bab-Jehová-nuggi an goloed. </v>
<v b="PSA" c="116" v="14">Unnila Bab-Jehováʼga an ibmar-imakoye ise-sogar-sogsadi, bela dulemar-asabin an imakoed. </v>
<v b="PSA" c="116" v="15">Bab-Jehová dule-eba-nanaimalad-burgwedi bela-bela yeer daked, ega ibnuedid. </v>
<v b="PSA" c="116" v="16">Bab-Jehová, ani an be-maiga gued. An be-machi-innikigwadid, an be-maiga gudiid. Galessiidgi be an-ollor-imaksad. </v>
<v b="PSA" c="116" v="17">Bab-Jehová, an bega doggus-nuedye-sogega, ibmar-ogumakar-ukleged ukoed. Bab-Jehová, be-nuggi an goloed. </v>
<v b="PSA" c="116" v="18">Bab-Jehováʼga an ibmar-imakoye ise-sogar-sogsadi, bela e-dulamar-asabin an imakoed. </v>
<v b="PSA" c="116" v="19">Bab-Jehováʼse-goled-neg-imbagi an imakoed, Jerusalén-neggwebur-abargi an imakoed. Aleluya, ¡Bab-Dummad-nug odummolesun! </v>
<v b="PSA" c="117" v="1">Bela dulemar-yar-baid-baidgi-bukwad, Bab-Jehová-nug odummomar. Bela dulemar-baid-baid-danar-danar-bukwamalad, Bab-Jehová-nug ogannomar. </v>
<v b="PSA" c="117" v="2">Ar Bab-Jehová bela-bela anmar-sabed. Ar Bab-Jehová-ibmar-soged, guedsegad. ¡Aleluya! ¡Bab-Jehová-nug odummolesun! </v>
<v b="PSA" c="118" v="1">Bab-Jehová-e-nug odummomar. Ar Bab-Jehová dule-nuedid. Ar Bab-Jehová-e-sabgued, degisadeguad. </v>
<v b="PSA" c="118" v="2">Israel-dulemar, emisgi be sogmala: “Bab-Dummad-e-sabgued, degisadeguye.” </v>
<v b="PSA" c="118" v="3">Aarón-e-wagan, emisgi be sogmala: “Bab-Dummad-e-sabgued, degisadeguye.” </v>
<v b="PSA" c="118" v="4">Bab-Jehová-dobekwaa-gudimalad, emisgi be sogmala: “Bab-Dummad-e-sabgued, degisadeguye.” </v>
<v b="PSA" c="118" v="5">An bonigan-abalagi-gudiidgi, Bab-Jehováʼse an gochagusad. An gochagua, an-abin-imaksad, neg-olloledgi an-ogwisgunonikid. </v>
<v b="PSA" c="118" v="6">Bab-Jehová anba gudiid, degisoggu, an ibmar dobsulid, ar dule akar an-imakosulid. </v>
<v b="PSA" c="118" v="7">Bab-Jehová anba gudiid, ar nue-an-bendakdiid. Degisoggu, isdar-an-dakdimalad, napayala-baparmakdii an dakoed. </v>
<v b="PSA" c="118" v="8">Dulemargi-bensuliguedba bur Bab-Jehováʼgi-bengusuligued abeleged. </v>
<v b="PSA" c="118" v="9">Dule-nug-nika-gudimaladgi-bensuliguedba bur Bab-Jehováʼgi-bengusuligued abeleged. </v>
<v b="PSA" c="118" v="10">Dulemar-yar-baid-baidginmalad an-ebiris gusmalanad, degi-inigwele, Bab-Jehová-nuggi anse ogilolesmalad. </v>
<v b="PSA" c="118" v="11">Bela an-ebirismalanad, degi-inigwele, Bab-Jehová-nuggi anse ogilolesmalad. </v>
<v b="PSA" c="118" v="12">Burmaryobi an-ebirismalanad, degi-inigwele, gagan-soogi-gummakeyob anse gusmalad. Bab-Jehová-nuggi anse ogilolesmalad. </v>
<v b="PSA" c="118" v="13">An-egwanmalagala, sabesuli an-barmete gusmalanad, degi-inigwele, Bab-Jehová an-bendaknonikid. </v>
<v b="PSA" c="118" v="14">Ar Bab-Jehová an-niga-gandikidga gued, an-namakedga gued. Ar Bab-Jehová an-abonogedid. </v>
<v b="PSA" c="118" v="15">Dule-inniki-gudimalad, weligwaledgi oimakdemalad, bendaklenonimaladba e-neg-e-neggi weyob binnasur-gotemalad: “Bab-Jehová e-garganguedgi ibmar-bulegan imaked. </v>
<v b="PSA" c="118" v="16">Bab-Jehová-e-gargangued, biriginedid. Bab-Jehová-e-gargangued ibmar-bulegan imaked.” </v>
<v b="PSA" c="118" v="17">An burgosulid, an dula-gudii guoed. Bab-Jehová-ibmar-imaksad-barsogega an dula-gudii guoed. </v>
<v b="PSA" c="118" v="18">Bab-Jehová undar-naibi an-imaksad, degi-inigwele, an-oburgwissurgusad. </v>
<v b="PSA" c="118" v="19">Anga yawagak egamar, Bab-Dummadse-goled-neg-e-yawagak anga egamar, Bab-Jehová-nug-odummogegala, agi an dogoed. </v>
<v b="PSA" c="118" v="20">We, Bab-Jehová-e-yawagak gued, agi dule-inniki-gudimaladbi dogmaloed. </v>
<v b="PSA" c="118" v="21">Bab-Jehová, be an-abin-imaksasoggu, an bega dog-nuedye soged, ar be an-abonosad. </v>
<v b="PSA" c="118" v="22">Akwa dule-neg-sobmaladse-oballesadi, neg-sobleged-e-akwasailaga gunonikid. </v>
<v b="PSA" c="118" v="23">Bab-Jehová deyob we-ibmar imaknonikid, anmarga geger-dakle gunonikid. </v>
<v b="PSA" c="118" v="24">We-ibagi Bab-Jehová anmarga ibmar imaksad, ¡anmar egi wergumarsun, yeer-itomarsun! </v>
<v b="PSA" c="118" v="25">Bab-Jehováʼye, wilesakwaa an bese gornaid, be anmar-abonoge. Bab-Jehová, anmar-onasguega be anmar-imake. </v>
<v b="PSA" c="118" v="26">Bab-Jehová-nuggi-dule-danikid, Bab-Jehová egi nued-binsasun. Bab-Jehová-e-neg-akale, anmar ega sogsun: “Bab-Jehová begi nued-binsasunye.” </v>
<v b="PSA" c="118" v="27">Bab-Jehová, Bab-Dummadid. Anmarga gwallu-meegwadyobi gued. Igarba bipirmaknamalo, sapi-e-anagan semamai gumalo, Bab-Jehováʼga-ibmar-ogumakar-ukleged-ailagi moli-bebeyob-nonaidse sedmalo. </v>
<v b="PSA" c="118" v="28">Bab-Jehová, ar be an-Bab-Dummadid, agala, an bega dog-nuedye soged. Bab-Jehová, ar be an-Bab-Dummadid, agala, an be-nug-odummoged. </v>
<v b="PSA" c="118" v="29">Bab-Jehová-e-nug odummomar, ar Bab-Jehová, dule-nuedid, ar Bab-Jehová-e-sabgued, degisadeguad. </v>
<v b="PSA" c="119" v="1">Dulemar-inniki-nanadimalad, Bab-Jehová-Igar-Maidba nanadimalad. Amargi, Bab-Jehová, ise-nued binsaed. </v>
<v b="PSA" c="119" v="2">Dulemar-Bab-Dummad-Igar-Maidba-gudimaladi, bela-bela-ulubgi-be-amidimaladi, amargi, Bab-Jehová, be ise-nued binsaed. </v>
<v b="PSA" c="119" v="3">We-dulemar, bipisaale ibmar-isgana imakdisurmalad, unnila, Bab-Dummad-Igarbarbi nanadimalad. </v>
<v b="PSA" c="119" v="4">Bee be Be-Igar-Islidik-Mamaid mesisad, adi, a-sogedba nanamalagar. </v>
<v b="PSA" c="119" v="5">Be-Igar-Mamaidba an nanadiguega, bitigi bela-bela eba an innikii nanadii gusana gadin. </v>
<v b="PSA" c="119" v="6">Bela Be-Igar-Islidik-Mesisadba an nanaele, an binge-itogosulid. </v>
<v b="PSA" c="119" v="7">Be-Igar-Inniki-Nabolemalad-Mamaid an durdaksale, an innikigwadbali ulubgi be-ogannogoed. </v>
<v b="PSA" c="119" v="8">¡Be-Igar-Mamaid-Sogedba, an nanaoed! ¡Bipisaale melle be an-iego! </v>
<v b="PSA" c="119" v="9">¿Igi-sapingwa melle-isguega, na nuekwaa nanadii guergebe? Unnila, Be-Gayaburba-Maidbarbi nanadii guergebed. </v>
<v b="PSA" c="119" v="10">An gwage-ulubgi bela-belad, an be-amidiid. Be-Igar-Islidik-Mamaidgi, melle aibanega be an-imako. </v>
<v b="PSA" c="119" v="11">Melle begi-isguegala, Be-Gayaburba an-gwage-ulubgi an na sediid. </v>
<v b="PSA" c="119" v="12">¡Bab-Jehová, be-nug-odummolesun! ¡Be-Igar-Mamaidgi be an-odurdake! </v>
<v b="PSA" c="119" v="13">Igar-Megisadba bela be ibmar-sogsadi, dulemarga an sogsad. </v>
<v b="PSA" c="119" v="14">Bela ibmar-nikadba bur bule Be-Igar-Mamaidba-nanadiidgi an weligwar itodiid. </v>
<v b="PSA" c="119" v="15">Be-Igar-Islidik-Mamaidgi an binsaoed, Be-Igarbarbi an nue-nanadii guoed. </v>
<v b="PSA" c="119" v="16">Be-Igar-Mamaidgi an weligwar itogoed. Bipisaale, an Be-Gayaburba gwen iegosulid. </v>
<v b="PSA" c="119" v="17">An be-mai-guedi, nue-wile be dakdii guo, deyobi, an nabir gudii guoed, be-Gayaburba-sogedba an nanadii guoed. </v>
<v b="PSA" c="119" v="18">Be-Igar-Biriginmalad-Mamaid, magar-itogega be an-imake. </v>
<v b="PSA" c="119" v="19">We-napneggine, an dule-baid gued, melle angi Be-Igar-Islidik-Mamaid be odukue. </v>
<v b="PSA" c="119" v="20">Bane-bane an Be-Igar-Nabolemalad bei-durdakbiedbali, an yaisur-itoged. </v>
<v b="PSA" c="119" v="21">Dule-san-dummarba-imakmaladse be urwemaid. Dule-isganamar, Be-Igar-Islidik-Mamaidgi-banguder, ega be sabsur-ibmar soged. </v>
<v b="PSA" c="119" v="22">Melle we-dulemar isdar-an-dakmalaga, be imako. Melle ibgwensur-an-samalaga be imako, Ar an Be-Igar-Mamaidba an nanadiid. </v>
<v b="PSA" c="119" v="23">Dule-gandikmalad angi ichakwa-sunmakmar-inigwele, andi be-mai-guedi, Be-Igar-Mamaidginbi binsadii guoed. </v>
<v b="PSA" c="119" v="24">Be-Igar-Mamaid, weligwar an-imaked, anga binsaed-ukedid. </v>
<v b="PSA" c="119" v="25">An san bela-itoged, Be-Anga-Ibmar-Sogsadba be an-ogannoge. </v>
<v b="PSA" c="119" v="26">An-gudiidgi an bega sunmaksagua, be an-abin-imaksad. ¡Be-Igar-Mamaidgi be an-odurdake! </v>
<v b="PSA" c="119" v="27">Be-Igar-Islidik-Mamaidi, magar-itogega be an-imake, adi, be-ibmar-gegerdaklemaladgi an binsaegar. </v>
<v b="PSA" c="119" v="28">An ulubgi wile-itogedba bodiid, degisoggu, Be-Gayaburbagi baisur-itogega be an-imake. </v>
<v b="PSA" c="119" v="29">Gakan-igarmargi mer-nanaega be an-imake. Be-wile-dule-dakmaidba Be-Igar-Nuegan-Maidgi be an-odurdake. </v>
<v b="PSA" c="119" v="30">Igar-Napiragwad-Maid an susad. Be-Igar-Mamaid angadga an imaksad. </v>
<v b="PSA" c="119" v="31">Bab-Jehová, Be-Igar-Sogsadgi an alamaknaid, melle bingeguega be an-imako. </v>
<v b="PSA" c="119" v="32">Be-Igar-Islidik-Mamaidba an gwae ibsaoed, ar gwage-weligwar an-imakdaed. </v>
<v b="PSA" c="119" v="33">Bab-Jehová, Be-Igar-Mamaidgi be an-odurdake, an eba nanadii guoed. </v>
<v b="PSA" c="119" v="34">Be-Igar-Maidba-nanaegala, Be-Igar-Maid magar-itogega be an-imake. Geb gwage-ulubgi bela-belad eba an nanadii guoed. </v>
<v b="PSA" c="119" v="35">Be-Igar-Islidik-Mamaidba be an-iduge, ar agi an wergued amied. </v>
<v b="PSA" c="119" v="36">Unnila Be-Igar-Mamaidbarbi-binsaega be an-imake. Melle ibmar-baiganbina-surbinsa-itoged be an-imake. </v>
<v b="PSA" c="119" v="37">Melle ibmar-binsarmaladbina-sogega be an-imake. Be-Igar-Maidba-nanaega be an-imake. </v>
<v b="PSA" c="119" v="38">Igi be dule-be-dobee-nanadimaladga be ibmar imaksa, deyobi, an-be-mai-guedga be Ibmar-Imakoye-Sogsad, be imake. </v>
<v b="PSA" c="119" v="39">Mesagwar-imaklegedgi an dobe-itodiidgi be an-onoge, ar Be-Igar-Nabogedi, we, ibnuedid. </v>
<v b="PSA" c="119" v="40">Be-Igar-Islidik-Mamaidbina an nue-soged. Be-igar-innikii-imakedba dula-gudii be an-imake. </v>
<v b="PSA" c="119" v="41">Bab-Jehová, igi na be Sogsa-Gusa, deyob be-sabgued be anse oyoge, deyob dule-bendaked be anse oyoge. </v>
<v b="PSA" c="119" v="42">Deyobi, dule-isdar-an-dakmaladga an sogoed. Ar Be-Ibmar-Sogsadgi an bensulid. </v>
<v b="PSA" c="119" v="43">An-gwabinduku, ibmar-inniki-soged be imake. Ar Be-Igar-Mamaidgi an bensulid. </v>
<v b="PSA" c="119" v="44">Be-Igar-Mamaidba an degisadegu ibsadii guoed, Deyob degisadegu an imakoed. </v>
<v b="PSA" c="119" v="45">An bonisuli nanadii guoed, ar an Be-Igar-Islidik-Mamaid amisad. </v>
<v b="PSA" c="119" v="46">Be-Igar-Mamaidgi reymar-asabin an sunmakoed, gwen an bingeguosulid. </v>
<v b="PSA" c="119" v="47">Be-Igar-Islidik-Mamaidbina an nue-soged, an egi wergued. </v>
<v b="PSA" c="119" v="48">Be-Igar-Islidik-Mamaid an nue-sabedbali, an-argan an onakoed, Be-Igar-Maidgi an binsaoed. </v>
<v b="PSA" c="119" v="49">An-be-mai-guedga be Ibmar-Sogsa-Gusadi be ebinsao, a-Gayaburba-abdakagwar-gudiguega, be an-imaksad. </v>
<v b="PSA" c="119" v="50">An bukib-binsaedba-wile-itodiidgi, a-Gayaburba baisur-itogega an-imaked, Be-Ibmar-Sogedi, an-ogannodaed. </v>
<v b="PSA" c="119" v="51">Dule-san-dummarba-imakmalad angi nue-isdar sunmakdimalad, degi-inigwele, andi Be-Igargi bangudisulid. </v>
<v b="PSA" c="119" v="52">Bab-Jehová, be epenne Be-Igar-Nabosadi an ebinsaed. A-Igarmala, an-gwage-baisur-itogega imaked. </v>
<v b="PSA" c="119" v="53">Dule-isganamar Be-Igar-metemaladi, sae-itogega an-imaked. </v>
<v b="PSA" c="119" v="54">An we-napneggi sikwas-gudiidgi, Be-Igar-Mamaid, an-namakedga gusad. </v>
<v b="PSA" c="119" v="55">Bab-Jehová, mutikgusale, an be-ebinsaardaed. Be-Igar-Sogedba an nanabied. </v>
<v b="PSA" c="119" v="56">Be-Igar-Islidik-Mamaid-sogedba-nanadiguedi, angi siid, an imakedsegad. </v>
<v b="PSA" c="119" v="57">Bab-Jehová, bebi angadga gued, Be-Gayaburbaba-nanaoye an sogsad. </v>
<v b="PSA" c="119" v="58">Bela-bela gwagegi an be-amidiid. Be-Ibmar-Sogsadba ise-wile be an-dake. </v>
<v b="PSA" c="119" v="59">An-daedgi an binsaargua, Be-Igar-Mamaidba an gannar nanaded. </v>
<v b="PSA" c="119" v="60">Be-Igar-Islidik-Mamaid-sogedba nanaegala, an undar-binsadii gussulid. </v>
<v b="PSA" c="119" v="61">Dule-isganamar an-gaegala, an-ebirdimalad. Degi-inigwele, Be-Igar-Maidi an gwen-iessulid. </v>
<v b="PSA" c="119" v="62">Be-Igar-Inniki-Maid-nukad, an bega dog-nuedye-sogegala, nega-gabigwenbali an gwichiguardaed. </v>
<v b="PSA" c="119" v="63">Ani an, dulemar-be-dobekwaa-nanadimalad-e-aid. Ani an, Be-Igar-Islidik-Mamaidba-nanadimalad-e-aid. </v>
<v b="PSA" c="119" v="64">Bab-Jehová, ¡Be-Igar-Mamaidgi be an-odurdake! We-napneg-naidgi bela be-sabgued-nikadi oyolenaid. </v>
<v b="PSA" c="119" v="65">Bab-Jehová, bee be, Be-Ibmar-Sogsadbali, be nued an-nidii gusad. </v>
<v b="PSA" c="119" v="66">An Be-Igar-Islidik-Mamaidgi an bensulid. Agala, gatik-ibmar-wisgued be an-imake, ibmar-mag-itoged be an-imake. </v>
<v b="PSA" c="119" v="67">An sabsur-odurdakleged-iduale, an-itolegedba galagwensuli an gudii daed. Emigindi, Be-Gayaburba-Sogedba an nanadiid. </v>
<v b="PSA" c="119" v="68">Bab-Dummad, bedi dule-nuedid. Be, ibmar-nuegan-imakedid. ¡Be-Igar-Mamaidgi be an-odurdake! </v>
<v b="PSA" c="119" v="69">Dule-san-dummarba-imakmaladi angi isdar-sunmakmalad. Degi-inigwele, andi gwagegi bela-belad Be-Igar-Islidik-Mamaid-sogedba an nanaed. </v>
<v b="PSA" c="119" v="70">We-dulemar, gwage-dutusurmaladid. Andina, Be-Igar-Maidgi wergudiid. </v>
<v b="PSA" c="119" v="71">Bur-nueddo, an sabsur-odurdaklesgu. Abali, an Be-Igar-Mamaid durdaknonikid. </v>
<v b="PSA" c="119" v="72">Be-Igar-Maidi, olo-mili-milibalidba bur bule ibnuedid. Be-Igar-Maidi, mani-mili-milibalidba bur bule anga ibidar-nuedga gued. </v>
<v b="PSA" c="119" v="73">Bee be, we-napnegse an-barmialid, bee be, anga burba uksad. Be-Igar-Mamaid-durdakegala, nono-nued be anga udage. </v>
<v b="PSA" c="119" v="74">Dulemar-be-nug-ogannodimalad an-dakalile, weligwar-itodmaloed, ar an, Be-Gayaburbagi, bensuli gudiid. </v>
<v b="PSA" c="119" v="75">Bab-Jehová, an wisid, Be-Igar-Mamaidi innikigwadbiid. Degisoggu, nabiridba sabsur-be-an-odurdaksado. </v>
<v b="PSA" c="119" v="76">Be-sabguedi, an-gwage-baisur-itoge imaked. Ar Be-Anga-Sogsagusadba be imaksad. </v>
<v b="PSA" c="119" v="77">Be-wile-dule-dakedi, anse be oyodage. Dula-gudii be an-imakdage. Ar Be-Igala, weligwar an-imakedid. </v>
<v b="PSA" c="119" v="78">Dule-san-dummarba-imakmalad, obingegsalesun, ar binsarsunna an-ogakansadimalad. Andi Be-Igar-Islidik-Mamaidgi bur binsaoed. </v>
<v b="PSA" c="119" v="79">Dulemar-be-nug-ogannodimalad, gannar anbo-atogega be imaksun. Dulemar-Be-Igar-Mamaid-wismalad, gannar anbo-atogega be imaksun. </v>
<v b="PSA" c="119" v="80">An-gwage Be-Igar-Mamaidba innikii nanasun, adi, an melle bingeguegar. </v>
<v b="PSA" c="119" v="81">Bab-Jehováʼye, bela-belad be-an-bendaked an abdakdiid, Be-Ibmar-Sogsadgi an bensulid. </v>
<v b="PSA" c="119" v="82">Be Anga-Ibmar-Sogsad-abdakdiidbali, an-dala galakuded. An weyob soged: “¿Sana wede gwage-baisur-itogega be an-imaknonikoe?” </v>
<v b="PSA" c="119" v="83">Bato an seredgus-inigwele, wagar-bapigwargus-inigwele, amba Be-Igar-Mamaid gwen an iedisulid. </v>
<v b="PSA" c="119" v="84">¿Bule napi an dula gudii guoe? ¿Sana be, dule-an-balegindimalad-sabsur-odurdakoe? </v>
<v b="PSA" c="119" v="85">Dule-san-dummarba-imakdimaladi, an-yardakega igar amismalad. Be-Igar-Sogedba-nanadisurmaladi, an-yardakega igar amismalad. </v>
<v b="PSA" c="119" v="86">Bela Be-Igar-Mamaidi innikigwadbiid. ¡Bab-Dummadye, be an-bendake! Binsarsunna an-balegindimalad. </v>
<v b="PSA" c="119" v="87">Napneggi an-oburgwednaga gusmalad. Degi-inigwele, andi Be-Igar-Mamaidgi gwen bangussulid. </v>
<v b="PSA" c="119" v="88">Be-sabed-dummarba-nikadbali, be anga burba-ogannosun. Be-Igar-Mamaid-sogedba an nanaoed. </v>
<v b="PSA" c="119" v="89">Bab-Jehová, Be-Gayaburbadi degisadeguad, nibneggi, Be-Gayaburbadi gwen gwagmaisulid. </v>
<v b="PSA" c="119" v="90">Be-innikidaedi, degisadeguad. Napneg be nasiksad, innikigwadba nagusad. </v>
<v b="PSA" c="119" v="91">Be-Igar-Uksadbali, emi-iba-akale, we-ibmarmar amba bukwad. Bela we-ibmarmala be-sogedba ibmar-imakbukwad. </v>
<v b="PSA" c="119" v="92">Be-Igar-Maid, weligwar an-imaksasulina, bukib-binsaedba an bato bergusbinnenad. </v>
<v b="PSA" c="119" v="93">Bipisaale, Be-Igar-Mamaid an gwen iegosulid, ar we-igarbali, be an-san-burba dula imaksad. </v>
<v b="PSA" c="119" v="94">Bab-Jehováʼye, be an-bendake, andi, begadga-gued. Andi, Be-Igar-Islidik-Mamaid ulubse baramidiid. </v>
<v b="PSA" c="119" v="95">Dule-isganamar an-obelobigudimalad. Andi, Be-Igar-Mamaid-magar-itogega alamakdiid. </v>
<v b="PSA" c="119" v="96">Bela ibmarmar e-bergued-nika an dakdiid. Unnila, Be-Igar-Islidik-Mamaidbi gege bergued. </v>
<v b="PSA" c="119" v="97">¡Be-Igar-Maidbina an nue soged! Bane-bane an egi binsadaed. </v>
<v b="PSA" c="119" v="98">Be-Igar-Mamaidi, an-isdarmaladbali bur bule binsaed-nika an-imaked. Ar Be-Igar angadga an imaksad. </v>
<v b="PSA" c="119" v="99">Bela an-odurdakmaladba bur bule an ibmar magar-itoged. Ar an Be-Igar-Mamaidgi binsadigu daed. </v>
<v b="PSA" c="119" v="100">Girmarba bur bule an ibmar magar-itoged. Ar an Be-Igar-Mamaid-sogedba nanadiid. </v>
<v b="PSA" c="119" v="101">Be-Gayaburba-Sogedba-nanaegala, bela igar-isganagi an bangusad. </v>
<v b="PSA" c="119" v="102">Be-Igar-Mamaidgi an bangussulid, ar bee be an-odurdaksad. </v>
<v b="PSA" c="119" v="103">Ibibayobi Be-Gayaburba anga ochii gue. Achanis-maedba bur bule anga ochii gued. </v>
<v b="PSA" c="119" v="104">Be-Igar-Mamaidbali, an binsaed-nuegan amidiid. A-ulale, bela gakan-igarmar an isdar daked. </v>
<v b="PSA" c="119" v="105">Be-Gayaburba gwallu-meegwadyobi an-iduedga gued. Neg-ibegwalebayobi anga igar oyoged. </v>
<v b="PSA" c="119" v="106">An bega ibmar-ise-sogar-sogsadi, an imakedsegad. Be-Igar-Mamaid-sogedba an nanadii guoed. </v>
<v b="PSA" c="119" v="107">Bab-Jehová, an bela-bela bato nue dummad-wilediid. ¡Be-Gayaburba-sogedba be an-ogannoge! </v>
<v b="PSA" c="119" v="108">Bab-Jehová, an bega ibmar-sogedi be abingasana gadin. Be-Igar-Mamaidgi be an-odurdake. </v>
<v b="PSA" c="119" v="109">Bonigan-abargi an-sandi gudiid, degi-inigwele, Be-Igar-Maiddi an iedisulid. </v>
<v b="PSA" c="119" v="110">Dule-isganamar an-yardakbimalad, degi-inigwele, Be-Igar-Mamaidgi andi bangudisulid. </v>
<v b="PSA" c="119" v="111">Be-Igar-Mamaidi, degisadegu angadga-guega an susad, ar an-gwage-weligwar imakdaed. </v>
<v b="PSA" c="119" v="112">Degisadegu, an-burgwedsega gwage-ulubgi Be-Igar-Mamaid-sogedba nanadioye an sogsad. </v>
<v b="PSA" c="119" v="113">Dule-wagar-darbo-damaladi, an isdar daked. Be-Igar-Islidikiddi, an nue-sabed. </v>
<v b="PSA" c="119" v="114">Bab-Dummad, bedi an-odukuega gued, bedi an-sigu-abgaedibayobi anga gued, Be-Ibmar-Sogsadi, an edarbediid. </v>
<v b="PSA" c="119" v="115">“¡Dule-isganamar, be angi bangue! An-Bab-Dummad-Igar-Mamaidba an nanabied.” </v>
<v b="PSA" c="119" v="116">Be-Gayaburba-Maidbali, be an-ogannoge, agi an dula gudiguoed. An-ibmar-edarbediidgine, melle bingeguega be an-imake. </v>
<v b="PSA" c="119" v="117">Be an-bendake, adi, an bendaklegoed. Be-Igar-Mamaidgi, an weligwar itodiguoed. </v>
<v b="PSA" c="119" v="118">Dulemar-Be-Igar-Mamaidgi-nodimaladi, be isdar dakdaed. Ar gakansaedginbi binsadidamalad. </v>
<v b="PSA" c="119" v="119">Napneggi dule-isganamar-bukwadi, ibmar-isgana-milediidyob be daked. A-ulale, an Be-Igar-Mamaidbina nue-soged. </v>
<v b="PSA" c="119" v="120">An be-dobedbali, be-asabin an wawanmakgwichid, Be-Igar-Nabolemalad-dobee an itoged. </v>
<v b="PSA" c="119" v="121">Igar-inniki-imaklemalad an imakdiid. Melle dule-mesagwar-an-imakdimaladga be an-urmako. </v>
<v b="PSA" c="119" v="122">An-be-mai-guedga, igar-nueganbi-guega be imako. Melle dule-san-dummarba-imakmaladi mesagwar-an-imakega be imako. </v>
<v b="PSA" c="119" v="123">Be an-abonogega, an be-abdakdiidba an-dala mommoleded. Be-Igar-Sogsad anga-guedi, an edarbediid. </v>
<v b="PSA" c="119" v="124">Sabed-dummarba be nikadbali, be-mai be sabguo. Be-Igar-Mamaid be an-odurdake. </v>
<v b="PSA" c="119" v="125">Andi be-mai gued. An Be-Igar-Mamaid-durdakega, Be-Igar-Mamaid mag-itoge be an-imake. </v>
<v b="PSA" c="119" v="126">Bab-Jehová, ar Be-Igar-Mamaidba nanasurmarsoggu, be-ibmar-imakbied be imaksunna. </v>
<v b="PSA" c="119" v="127">Bela ibmarmar-baiganba bur bule Be-Igar-Mamaid bur an sabed. Be-Igar-Mamaidbina olobali bur bule an bina soged. Olo-sunnadbali bur bule an bina itoged. </v>
<v b="PSA" c="119" v="128">A-ulale, Be-Igar-Mamaidbali an nanaed. Bela Be-Igar ibmar-baiganbali nueganbi an daked. Bela gakan-igarmardi an isdar daked. </v>
<v b="PSA" c="119" v="129">Be-Igar-Mamaidi doggus-ibnuedid. A-ulale, an e-sogedba nanadiid. </v>
<v b="PSA" c="119" v="130">Be-Gayaburbagi sunmakledele, magar ibmar-itogega anmar-imaked. Dule-ibmar-wissulid magar-ibmar-itogega imakbalid. </v>
<v b="PSA" c="119" v="131">An bela-bela Be-Igar-Mamaid-durdakbiedbali, Be-Gayaburbabina an nue soged. </v>
<v b="PSA" c="119" v="132">Bab-Dummad, wile-be-an-dake. Igi be gusgu dule-be-nug-odummodimaladi wile be dakdae, deyobi, be an-dakmoga. </v>
<v b="PSA" c="119" v="133">Be-Igar-Sogsadba-nanaega be an-imake. Melle igar-isgana angi obinega be imake. </v>
<v b="PSA" c="119" v="134">Dule-ibmar-sabsur-imakedgi be an-ollor-imake, ar an Be-Igar-Mamaidba an nanabied. </v>
<v b="PSA" c="119" v="135">Be-ise-nued-binsaedi be-maiga be oyoge. ¡Be-Igar-Mamaidgi be an-odurdake! </v>
<v b="PSA" c="119" v="136">Be-Igar-Mamaidba bar nanasurgusmalad-ulale, an-ibyanis suurmakemaid. </v>
<v b="PSA" c="119" v="137">Bab-Jehová, bedi dule-innikigwadid, innikigwadba bedi igarmar nabogedid. </v>
<v b="PSA" c="119" v="138">Be-Igar-Mamaid-be-uksadi, bela innikigwadbiid. Be-Igar-Mamaidgi bengulesulid. </v>
<v b="PSA" c="119" v="139">An-isdarmalad Be-Gayaburba-Maid-iedmaladbali, an bela-bela nue sae-itoged. </v>
<v b="PSA" c="119" v="140">Be-Gayaburba isedar-swilidikidid, a-ulale, an Be-Gayaburba nue-sabed. </v>
<v b="PSA" c="119" v="141">Andi san-bipi-imakdiidbali, ibgwensur daklediid, degi-inigwele, Be-Igar-Mamaidi, an iedisulid. </v>
<v b="PSA" c="119" v="142">Be Igar-Inniki-Imakedi, degisadegu innikigwadbiid. Be-Igar-Mamaidi, napiragwadid. </v>
<v b="PSA" c="119" v="143">Surbinsa an itononikile, Be-Igar-Mamaiddi weligwar an-imaked. Suli-suli an itononikile, Be-Igar-Mamaiddi weligwar an-imaked. </v>
<v b="PSA" c="119" v="144">Be-Igar-Mamaiddi, gusgu innikigwadbiid. A-igarba nabir gudiguega, a-igar-magar-itoge be an-imake. </v>
<v b="PSA" c="119" v="145">Bab-Jehová, bela-bela gwagegine an bese goled. Be an-abinsae. Be-Igar-Mamaid-sogedba an nanabied. </v>
<v b="PSA" c="119" v="146">An-bendakye an bese goled. Ar Be-Igar-Mesisad-sogedba an nanabied. </v>
<v b="PSA" c="119" v="147">Bese bendakleged egisegala, wakudaryalaba an gwisguardaed. An Be-Gayaburbagi bensulid. </v>
<v b="PSA" c="119" v="148">Be-Igar-Mamaidgi-binsaedba, mutikidbali, an gabdasulid. </v>
<v b="PSA" c="119" v="149">Be dule-wile-nue-dakdasoggu, be an-itoge. Bab-Jehová, Be-Igar-Innikigwadba be an-ogannoge. </v>
<v b="PSA" c="119" v="150">Dule-isganamar-an-balegindimaladi, an-walikgudanikid. Amar, Be-Igar-Mamaidgi bangus gudimalad. </v>
<v b="PSA" c="119" v="151">Bab-Jehová, be an-walikaa gudiid. Be-Igar-Mamaidi, belagwable napiragwadbiid. </v>
<v b="PSA" c="119" v="152">Dikasurgus, an Be-Igar-Mamaid wisi gudiid, ar gusgu be a-Igar omesisad. </v>
<v b="PSA" c="119" v="153">An-wile-itodiidi be dake, bonigangi be an-ollor-imake, ar an Be-Igar-Mamaidi gwen an iedisulid. </v>
<v b="PSA" c="119" v="154">Be an-irwa gwisgue, be an-bendake. Be-Gayaburba-sogsadba be an-ogannoge. </v>
<v b="PSA" c="119" v="155">Dule-isganamargi, burbar-bendakleged-igar dikasur naid, ar Be-Igar-Mamaidi gwen-amisurmalad. </v>
<v b="PSA" c="119" v="156">Bab-Jehová, be-dule-wiledakedi dummarbaa gued. Be Igar-Nabomaidba, burba-dulad be anga uke. </v>
<v b="PSA" c="119" v="157">Dule-an-balegindimalad bukidarad, an-isdardakmalad bukidarad, degi-inigwele, Be-Igar-Mamaidgi an bangudisulid. </v>
<v b="PSA" c="119" v="158">An dule-yardakdimalad-dakalile, an sae-dakdaed, ar Be-Gayaburba-sogedba gwen nanadisurmalad. </v>
<v b="PSA" c="119" v="159">¡Bab-Jehová, be dake! Ibiyobi Be-Igar-Mamaid an sabe. Be sabgued-dummarba-nikadbali, burba-dulad wis be anga uke. </v>
<v b="PSA" c="119" v="160">Bela Be-Gayaburba-Mamaidi napiragwadid, Be-Igar-Maidi bela innikigwadba degisadegu maid. </v>
<v b="PSA" c="119" v="161">Ar binsarsunna dule-gandikmaladi an-balegindiid, an-gwage-ulubgine an Be-Gayaburba-dobekwaa nanadiid. </v>
<v b="PSA" c="119" v="162">Be-Gayaburbagi an weligwar-itoged, dule-ibmar-nuegan-gargerbamalad-amisadyobi, an egi wergued. </v>
<v b="PSA" c="119" v="163">Gakan-igar an sae-daked, an nue-isdarsunna-dakdaed. Degi-inigwele, Be-Igar-Maiddi an nue-sabed. </v>
<v b="PSA" c="119" v="164">Be-Igarmar nue-napiragwad-guedbali, an bali-bali be-nug odummoged. </v>
<v b="PSA" c="119" v="165">Dule-Be-Igar-Mamaid-sabgudimaladi, gwagegi bogidik itodimalad. Wemar igar-isganaba gege selemalad. </v>
<v b="PSA" c="119" v="166">Bab-Jehováʼye, wis be an-bendakena gadin. Ar Be-Igar-Mamaidbali an ibmar imakdiid. </v>
<v b="PSA" c="119" v="167">Bela-belad an Be-Igar-Mamaid-sogedba nanadiid, ar an Be-Igar nue-sabed. </v>
<v b="PSA" c="119" v="168">Bela Be-Igarmar-Mamaidba an nanadiid, ar bela be an-ibmar-saedi wisid. </v>
<v b="PSA" c="119" v="169">Bab-Jehováʼye, gandikidba an bese-goledi, bese warmaksun. Be-Gayaburba-Maidba magar-ibmar-itogega be an-imake. </v>
<v b="PSA" c="119" v="170">An bese ise-wilesakwaa-goledi bese warmaksun. Be-Ibmar-Sogsadba be an-bendake. </v>
<v b="PSA" c="119" v="171">Be-Igarmar-Mamaidgi be an-odurdaksad. A-ulale, an-gwabinduku be-nug ogannoged. </v>
<v b="PSA" c="119" v="172">Ar bela Be-Igar-Mamaid innikigwadbisoggu, Be-Ibmar-Sogsadgi an namaked. </v>
<v b="PSA" c="119" v="173">Bab-Jehováʼye, Be-Igar-Mamaidi angadga an imaksasoggu, gwae be an-bendakdage. </v>
<v b="PSA" c="119" v="174">Bab-Jehováʼye, wis be an-bendaked an be-abeged. Be-Igar-Maidi weligwar an-imakedid. </v>
<v b="PSA" c="119" v="175">Be-nug-odummogega, dula-gudii be an-imake, Be-Igar-Nabolemaladi, an-bendakega gusun. </v>
<v b="PSA" c="119" v="176">Sibad-wawaad-yoggus-gudibayobi, an gudiid. An-be-maiga-gudiid be amidage, ar Be-Igar-Mamaidi an gwen iedisulid. </v>
<v b="PSA" c="120" v="1">We-namaked, Jerusalénʼse-nakwe-nadapir, namakleged. Bab-Jehováʼse an surbinsa-itogedgi gochad, Bab-Jehová an-abin-imaksad. </v>
<v b="PSA" c="120" v="2">Bab-Jehová, dule-gakansilimargi be an-ollorsae, dule-emar-yardakmaladgi be an-ollorsae. </v>
<v b="PSA" c="120" v="3">Dule-yardakmalad, ¡be dule-wilesmar! ¿Ar ibu bemarga uklegoe? ¿Ar ibu egi bemar nikuoe? </v>
<v b="PSA" c="120" v="4">Bila-onomalad-e-sigu-swiswidikid-ginnitibi-aramakmaidi, begi mioed. </v>
<v b="PSA" c="120" v="5">¡Andi, duledar-wiles! Andi dule-ibmar-wissurmalad-abargi gudiid. An Mesec-neggweburgi-maiyobi gudiid, an Cedar-dulemar-abargi-maiyobi gudiid. </v>
<v b="PSA" c="120" v="6">Dule-neg-bogidikid-abesurmalad-abargi bato an dikasurgus maid. </v>
<v b="PSA" c="120" v="7">Andi, dule-belagwadaedid. Ar an neg-bogidikid-nasikedgi sunmakele, emardi bila-onomaladgi sunmakmalad. </v>
<v b="PSA" c="121" v="1">We-namaked, Jerusalénʼse-nakwe-nadapir, namakleged. Yalagansik an atakdele, an egisdaed, ¿bia an-bendakleged danikoe? </v>
<v b="PSA" c="121" v="2">Bab-Jehováʼgi an-bendakleged danikid. Bab-Jehová-napneg-nasiksadgi, an-bendakleged danikid Bab-Jehová-nibneg-nasiksadgi, an-bendakleged danikid. </v>
<v b="PSA" c="121" v="3">Bab-Jehová aimukuega be-imakosulid, Bab-Dummad-be-edarbediid gwen gabosulid. </v>
<v b="PSA" c="121" v="4">Ar nue-napiragwad, Israel-dulemar-edarbed gwen gabosulid. </v>
<v b="PSA" c="121" v="5">Bab-Jehová be-edarbedid, Bab-Jehová be-dikarba gudiguad. </v>
<v b="PSA" c="121" v="6">Ibgine, dad-ibeler be-oakalogosulid, mutikidba, nii gwen be-oakalogosurbalid. </v>
<v b="PSA" c="121" v="7">Bab-Jehová bonigan-bese-warmakega imakosulid, Bab-Jehová be-edarboed. </v>
<v b="PSA" c="121" v="8">Bia be nadesogele, Bab-Jehová, degisadegu beba gudii guoed. </v>
<v b="PSA" c="122" v="1">We-namaked, Jerusalénʼse-nakwe-nadapir, namakleged. Dule anga sogdemalale: “¡Bab-Jehová-e-negse anmar namarye!” An weligwar-itoddaed. </v>
<v b="PSA" c="122" v="2">Jerusalén-neggwebur, be-neg-e-yawagak-asabin bato anmar gwichid. </v>
<v b="PSA" c="122" v="3">Jerusalén neggwebur-gandikidid, be-soblesadi, nuekwaa soblesad. Begi nabir ambikumalaga be soblesad. </v>
<v b="PSA" c="122" v="4">Jerusalén-neggwebursega dadgan-warambe-gakabogwad-e-wagan (12) Bab-Jehová-e-nug-odummogegala, ese nakwemai damalad. Igi Bab-Jehová Israel-dulemarga igar-uksagusa, deyobi, gunonikid. </v>
<v b="PSA" c="122" v="5">Jerusalén-neggweburgine igar-naboged-e-ganmar siid, agi David-e-wagan-igar-naboged-e-ganmar siid. </v>
<v b="PSA" c="122" v="6">Jerusalén-neggweburga anmar neg-bogidikid ega egise. Be-sabgudimaladga ibmar nasgumaigusun. </v>
<v b="PSA" c="122" v="7">Be-galu-matusulidga, neg-bogidik nagusun. Be-neg-dummagan-bukwadga, neg-bogidik nagusun. </v>
<v b="PSA" c="122" v="8">An-gwenadgan-sabed-nuggi, an-aimar-sabed-nuggi, an soged: “¡Neg bogidikid bega gusun!” </v>
<v b="PSA" c="122" v="9">Anmar-Bab-Dummad-Jehová-e-neg-sabedba, bega nueganbi-ibmar-guega an imakoed. </v>
<v b="PSA" c="123" v="1">We-namaked, Jerusalénʼse-nakwe-nadapir, namakleged. Bab-Jehová an besik ataked, bedi nibneggi neg-dakmaid. </v>
<v b="PSA" c="123" v="2">Ar igi maigan ibmarbina-sogedba e-dummagangi gudidimala, ar igi omegan-maiga-gudidimalad ibmarbina-sogedba e-dummad-omegi gudidimala, deyobi, anmar, anmar-Bab-Dummad-Jehováʼgi gudidimogad, anmar-wiledaked anmar abediid. </v>
<v b="PSA" c="123" v="3">Bab-Jehová, be wile-anmar-dake. Be wile-anmar-dake. Dulemar ibgwensur-anmar-imaked, anmar budar-itogusmalad. </v>
<v b="PSA" c="123" v="4">Dule-mani-ibgan anmargi-dodomalad, anmar budar-itogusmalad. Dulemar-san-dummarba-imakdimalad, ibgwensur-anmar-imakmalad, anmar budar-itogusmalad. </v>
<v b="PSA" c="124" v="1">We-namaked, Jerusalénʼse-nakwe-nadapir-namakleged. David narmaksad. Israel-dulemar, be sogmar, Bab-Jehová anmar-bendaksasulina, igi anmar guoendibe. </v>
<v b="PSA" c="124" v="2">Bab-Jehová anmar-bendaksasulina, bela dulemar, anmargi gwichigudmargu, </v>
<v b="PSA" c="124" v="3">anmargi uludgu, dula anmar-dosanad. </v>
<v b="PSA" c="124" v="4">Diwar-noeyobi anmar ese berguoenad, dii-nollosuliyob anmargi nasoenad. </v>
<v b="PSA" c="124" v="5">Degisoggu, dii-nollosurmaladyobi anmar-sedoenad. </v>
<v b="PSA" c="124" v="6">Bab-Jehová-nug odummomarsun, we-dule-isganamarse berguega anmar-imaksasulid. </v>
<v b="PSA" c="124" v="7">Nuuyobi, anmar wakichamalad. Dule nuu-gaega-galu-sobmaladyobidgi, anmar wakichamalad. E-galu-ayarmaksa-siiyobidgi, anmar wakichamalad. </v>
<v b="PSA" c="124" v="8">Bab-Jehová-napneg-obinnisadid-nuggi, Bab-Dummad-nibneg-obinnisadid-nuggi, anmar-bendakleged danikid. </v>
<v b="PSA" c="125" v="1">We-namaked, Jerusalénʼse-nakwe-nadapir, namakleged. Dulemar Bab-Jehováʼgi-bensurmalad Sión-yalayobi gued. Sión-yala degisadegu sii guoed, bipisaale ainirosulid. </v>
<v b="PSA" c="125" v="2">Igi yarmar Jerusalén-ebirbukwananae, deyobi, Bab-Jehová e-dulemar-edarbedii degisadegu gumogoed. </v>
<v b="PSA" c="125" v="3">Dulemar-isgana, dule-nueganga degisadegu negsemai guosulid, adi, melle dule-nuegan ibmar-isganamarse binsaed galemalagar. </v>
<v b="PSA" c="125" v="4">Bab-Jehováʼye, dule-nueganga ibmar-nuegan be imake. Dule-gwage-swilidikmaladga ibmar-nuegan be imake. </v>
<v b="PSA" c="125" v="5">Bab-Jehováʼye, dule igar-isganaba-naddamaladdi, dule-isganamarba bergued be imakmoga. ¡Israel-yargi neg-bogidikid nai be imaksun! </v>
<v b="PSA" c="126" v="1">We-namaked, Jerusalénʼse-nakwe-nadapir, namakleged. Bab-Jehová dule-galesbukwamalad Sión-yarse gannar senonigusgua, anmar gabdakmaiye bismalanad. </v>
<v b="PSA" c="126" v="2">Anmar nue-alledii gusmalad. Anmar weligwaledba onamakde gusmarbalid. Dule-Bab-wissurmaladi sunmakdemalad: “Bab-Jehová we-dulemarga ibmar-dummagan-nuegan imaksaye.” </v>
<v b="PSA" c="126" v="3">Napiragwa, Bab-Jehová anmarga ibmar-dummagan-nuegan imaksad, agala, anmar weligwar itoged. </v>
<v b="PSA" c="126" v="4">Emisgine, Bab-Jehová, anmar-dulemar-galesbukwad gannar be sedage. Igi be nega-dulesulidganba yar-Neguevʼye-nugad-e-dianmar gannar-dii-nikuega be imakdae, deyobi, be anmar-dulemar-galesbukwad, gannar be sedage. </v>
<v b="PSA" c="126" v="5">Dule boed-abalagi ibmar-gwag-digedi, weligwaledgi e-sanmardi weed. </v>
<v b="PSA" c="126" v="6">Ibmar-gwag-digegala, boed-abalagi alamaknai-damalad, ibmar-sanmar-wesmalale, weligwaledba namakdaniki damalad. </v>
<v b="PSA" c="127" v="1">Jerusalénʼse-nakwe-nadapir-namaklegega, Salomón, we-namaked narmaksad. Ar Bab-Jehová neg-sobsulile, binsarsunna neg-sobmalad arbananaid. Ar Bab-Jehová neggweburgi nakulesulile, binsarsunna neggweburgi-nakulemalad nakulebukmalad. </v>
<v b="PSA" c="127" v="2">Bemar mas-gunnega binsarsunna arbaed-dummad-imakega, bolegoedba gwisgumalad, mutiksaila be gabmalad. Ar Bab-Jehová, e-dule-sabeddi bukib-binsasuli nue-gabdii imaked. </v>
<v b="PSA" c="127" v="3">Anmar mimmigan-nikadi, Bab-Jehová anmarga uksad, Bab-Jehová anmargi doggus-nued-binsaedbali, mimmigan anmarga gwalulemaid. </v>
<v b="PSA" c="127" v="4">Igi-dule bila-onogedgi sigu-bukidar-ganikile, dobsuli-itoge, debayobi, sapingwagwadgi dule mimmigan-bukidar-nikale, dobsuli gued. </v>
<v b="PSA" c="127" v="5">Dule, mimmigan-bukidar-nikale, we-dulegi, nued binsalesad. We-dule, dulemar-abargi na e-isdarmaladbo abin-abin-imakalile, e-isdarmalad-abin suli-suli itogosulid. </v>
<v b="PSA" c="128" v="1">We-namaked, Jerusalénʼse-nakwe-nadapir, namakleged. Dule-Bab-Jehová-dobee-nanadimalad, we-dulegi nued binsalesad. Bab-Dummad-igarba-nanadimalad, we-dulegi nued binsalesad. </v>
<v b="PSA" c="128" v="2">Be-arbadiidgi na be mas gunnoed, dule-weligwaledga be guoed, nueganbi bega igarmar naoed. </v>
<v b="PSA" c="128" v="3">Be-neguyagi, be-ome, uva-dub-san-nikuedyobi guoed. Olivo-sapi-e-muugan, e-saila-ebilideyobi, be-mimmigan be-mese-ebilidmogoed. </v>
<v b="PSA" c="128" v="4">Weyob, dule-Bab-Jehová-dobee-nanadiidgi ise-nued binsalegoed. </v>
<v b="PSA" c="128" v="5">Bab-Jehová, Sión-yar-akale, begi ise-nued-binsasun. Be dula-gudiidgi, bane-bane Jerusalén-nasgumaid-dakdii be gusun. </v>
<v b="PSA" c="128" v="6">Be-wagan-dakedse be dula-gudii gusun. ¡Israel-yargi neg-bogidikid nagusun! </v>
<v b="PSA" c="129" v="1">We-namaked, Jerusalénʼse-nakwe-nadapir, namakleged. Sapingwagwad-akar, nue-an-wiodimalad, degi-inigwele, gwen an-oakalossurgusmalad. Israel-dulemar weyob be sogmarmosun. </v>
<v b="PSA" c="129" v="2">Sapingwagwad-akar, nue an-wiodimalad, degi-inigwele, gwen an-oakalossurgusmalad. </v>
<v b="PSA" c="129" v="3">An-isdarmalad yargangi an-bibyosmalad, yargangi an-naibi-imaksamalad. Igi dule napa-akwie, debayobi, an-naibi-imaksad. </v>
<v b="PSA" c="129" v="4">Ar Bab-Jehováʼdi ibmar-napiragwad imaksoggu, an-isdarmaladse-wilediidgi an-onosad. </v>
<v b="PSA" c="129" v="5">Bela Sión-yar-isdar-dakmalad, sabsur-mesagwar-gusadba gannar sorsik be oduurmake. </v>
<v b="PSA" c="129" v="6">Wemala, uas-birgi gagan-ainiedyobi gumalad. Ainidagogu, baisursunna dingued. </v>
<v b="PSA" c="129" v="7">Dule-ibmar-gwag-wemalad we-gagan sikosurmalad, weosurmarbalid. </v>
<v b="PSA" c="129" v="8">Dulemar ibmar-gwag-wenanaid begi nasmalogu, bega sogosurmalad: “Bab-Jehová begi nued-binsaena gadin.” Ega be sogosurmarmogad: “Bab-Jehová begi nued-binsamogana gadin.” </v>
<v b="PSA" c="130" v="1">We-namaked, Jerusalénʼse-nakwe-nadapir, namakleged. Bab-Jehováʼye, an bese wilesagwar goled. Ulubgi nunmaked-dummad-itonaidgi an bese goled. </v>
<v b="PSA" c="130" v="2">Bab-Jehováʼye, be an-itoge, an-sabsuli-gornaid wis be itoge, ise-wilesagwar an bese gornaid. </v>
<v b="PSA" c="130" v="3">Bab-Jehová, be dule-e-isguedgi atakdele, ¿doa be-asabin sogosunna, an isgudisurye? </v>
<v b="PSA" c="130" v="4">Ar bedi isgussuliyob dule-daknonidaed, degisoggu, dobekwaa be-asabinni nanamalargebed. </v>
<v b="PSA" c="130" v="5">Bab-Jehová an-bendakega an edarbed, an-gwagegi an Bab-Jehová edarbed. Bab-Jehová-ibmar-imakoye-sogsadgi an bensulid. </v>
<v b="PSA" c="130" v="6">An Bab-Jehová edarbed. Igi dule-mutik-nakuleged neg-ibgued-edarbesidae, aba bur bule an Bab-Jehová edarbed. </v>
<v b="PSA" c="130" v="7">Deyobi, Israel-dulemar, Bab-Jehová be edarbemala. Ar bela-bela Bab-Jehová anmar-sabgumaid, bela isguedgi emar-ollor-imakbalid. </v>
<v b="PSA" c="130" v="8">Bab-Dummad-sunnagwad isguedgi Israel-dulemar-ollor-imaknonikoed. </v>
<v b="PSA" c="131" v="1">We-namaked, Jerusalénʼse-nakwe-nadapir, namakleged. David we-namaked narmaksad. Bab-Jehová, andi na san-dummarba imaksulid, andi, dulemar-ibgwensur daksurbalid, andi, nug-dummarba imakdisulid, andi, ibmar-gegerdaklemalad-dummagan imakdisurbalid. </v>
<v b="PSA" c="131" v="2">Andi bur, igi goe mam-nusale e-nan-nukugi-bogidik megisdae, debayobi, an bogidik megisad, an yakirgus-megisad. ¡Andi goe-mam-nusar-bogidik-megisdaedyob gued! </v>
<v b="PSA" c="131" v="3">Israel-dulemar, Bab-Jehováʼgi emi-ibad-akale, degisadegu bensuli be gumala. </v>
<v b="PSA" c="132" v="1">We-namaked, Jerusalénʼse-nakwe-nadapir, namakleged. Bab-Jehová, David be ebinsao, e-bukib-binsaedba-wile-itoged bela be ebinsao. </v>
<v b="PSA" c="132" v="2">Bab-Jehová, David bega-ibmar-ise-sogar-imaksad be ebinsae, Jacob-e-Bab-Dummad-Bur-Birigined bega ibmar-imakoye-sogsad be ebinsae, deun, David weyob sogsad: </v>
<v b="PSA" c="132" v="3">“An-negse an nag-obiosulid, bipisaale an gasgi obunnogosulid, </v>
<v b="PSA" c="132" v="4">gabemai an saosulid, wis-ibya-muruu an imakosulid. </v>
<v b="PSA" c="132" v="5">Bab-Jehováʼga-neg-amiedse, an deyob guoed. Jacob-wagan-e-Bab-Dummadga-neg-amiedse, an deyob guoed.” </v>
<v b="PSA" c="132" v="6">Anmar Efrata-neggweburgi-gudigu, Bab-Dummad-Dulemarbo-Igar-Mesisad-Ulugi dulemar-sunmake an itosmalad. Geb anmar Quiriat-Yearimʼgi Ulu-amismalad. </v>
<v b="PSA" c="132" v="7">Geb anmar sogdemalad: “Anmar Babse-goled-negse namar, e-asabin sindigale anmar signamar.” </v>
<v b="PSA" c="132" v="8">Bab-Jehová, be-obunnoged-negse be dage, be-Ulu-gandikidmala be asega dage. </v>
<v b="PSA" c="132" v="9">Be-dule-irwa-bese-gormalad, e-mor-yomalayobi, igar-innikigwad imakmar. Bega-innikigwadba-nanadimalad, weligwaledba namakmar. </v>
<v b="PSA" c="132" v="10">Be, be-mai-David-sabedbali, be-nuggi-nugsalegaled, melle wagar-biriar be dako. </v>
<v b="PSA" c="132" v="11">Bab-Jehová Davidʼga ibmar-ise-sogar-sogsa-gusadi, bar osulogosulid. Weyob ega sogsad: “Be-wagan-gwensak beyob reyga an omesoye. </v>
<v b="PSA" c="132" v="12">An bemarbo-igar-mesisad-sogedba be-wagan nanaele, an-igar-mamaidgi-an-e-odurdakoedba nanaele, e-mimmigan reyga degibi megmarmogoed.” </v>
<v b="PSA" c="132" v="13">Ar Bab-Jehová, Sión-yala-nug-imaksad, egi-megega abesad. </v>
<v b="PSA" c="132" v="14">Weyob sogsad: “We, an-obunnoged-negga degisadegu gudii guoed. Wegi an-ologana an sioed, ar an deyob abeged. </v>
<v b="PSA" c="132" v="15">E-mas gatik-obinebaka-merguega an imakoed, e-dule-wilegana masgi an oimmogoed. </v>
<v b="PSA" c="132" v="16">Amba deyob, e-dule-irwa-Bab-Dummadse-gormaladga bendakleged-mola an ega yooed, e-dule-nuegan, weligwaledba namakmaloed. </v>
<v b="PSA" c="132" v="17">”Wegine, David-e-gangued-gannar-nikuega an imakoed. An-nuggi-nugsalegaled gwallu-meegwadyob negsemai-guega an imakoed. </v>
<v b="PSA" c="132" v="18">E-isdarmalad, binged-dummad-nikuega an imakoed. Davidʼdina e-ologurgin-dakarmakaled yooed.” </v>
<v b="PSA" c="133" v="1">We-namaked, Jerusalénʼse-nakwe-nadapir, namakleged. David we-namaked narmaksad. ¡Ibibayobi, gwenatigwale-ambikued nuedi! Ibibayobi, gwenatigwale-bulakwa-ambikued yeer-itolege. </v>
<v b="PSA" c="133" v="2">Olivo-gwallu-nuedyobi gued, Aarón-nonogi eolesale, e-sigase aryoddaed, geb e-mor-naga-dukuse aryoddaed. </v>
<v b="PSA" c="133" v="3">Hermón-yalagi-dii-bomieyobi gued. We-dii Sión-yalase bomied. Bab-Jehová weyob dulemar-gwenatigwale-bukwadgi, nued binsadaed, suitii we-napneggi-gudii imaked. </v>
<v b="PSA" c="134" v="1">We-namaked, Jerusalénʼse-nakwe-nadapir, namakleged. Bab-Jehová-e-nug bela bemar odummomar, Bab-Jehováʼga-arbadimalad, Bab-Jehová-nug be odummomar. Bemar mutikidba Bab-Jehová-neggi-bukwamalad, bemar Bab-Jehová-e-nug be odummomar. </v>
<v b="PSA" c="134" v="2">Bab-Dummadse-golesokalile, Bab-Dummadse-goled-negsik be-argan onakmar, Bab-Jehová-e-nug odummomar. </v>
<v b="PSA" c="134" v="3">Bab-Jehová-napneg-nasiksad, Bab-Jehová-nibneg-nasiksad. Sión-yar-akale, begi nued binsamarsun. </v>
<v b="PSA" c="135" v="1">¡Aleluya! ¡Bab-Jehová-nug odummolesun! ¡Bab-Jehová-e-nug odummomala! Bab-Jehová-e-maimar, Bab-Jehová-nug odummomala. </v>
<v b="PSA" c="135" v="2">Bab-Jehová-e-neggi-gudidimalad, ¡Bab-Jehová-e-nug odummomala! Anmar-Bab-Dummad-neg-imbagi-gudidimalad, Bab-Jehová-nug odummomala. </v>
<v b="PSA" c="135" v="3">Bab-Jehová-nug odummomala, ar Bab-Jehováʼdi, dule-nuedid. E-nuggi-namaklegedgi namakmala, ar Bab-Jehováʼdi nued-binsaedgi dulemar-bendakedid. </v>
<v b="PSA" c="135" v="4">Ar Bab-Jehová Jacob-wagan-egadga-guega susad. Israel-dulemar na egadga imaksad. </v>
<v b="PSA" c="135" v="5">Nue an wisid, Bab-Jehová, dule-dummadid. Ibmar-bab-dummadyob-imaklemaladba anmar-Bab-Dummad bur bule dule-dummadid. </v>
<v b="PSA" c="135" v="6">Bab-Jehová bela nibneggi, napneggi, muu-billigangi, degi, muu-billigan-wila-dummagangi e-ibmar-abeged imaked. </v>
<v b="PSA" c="135" v="7">Bab-Jehová neg-oagnakwiardaed, dii-owiegala mar-odakarmakardaed, burwa e-galugi-bukwadgi barmiardaed. </v>
<v b="PSA" c="135" v="8">Bab-Dummad Egipto-dulemar-e-machi-sailaginmalad oburgwisadid. Dulemarse-bakale, ibmar-durganse-bakale, oburgwisadid. </v>
<v b="PSA" c="135" v="9">Egipto-dulemar, Bab-Dummad be-abargi Faraónʼga, bela e-maimarga oyosad, ibmar-wilubgan-dummagan, ibmar-dakledisurmalad oyosad. </v>
<v b="PSA" c="135" v="10">Bab-Jehová dulemar-yar-baid-baidgi-bukwad bukidar obelosad. We-reymar-gandik-mamaid-oburgwisbalid: </v>
<v b="PSA" c="135" v="11">Amorreo-e-rey-Sehónʼye-nugad, Basán-e-rey-Ogʼye-nugad, bela reymar-Canaán-yargi-mamaid obelosad. </v>
<v b="PSA" c="135" v="12">Bab-Dummad we-reymar-e-yarmar mimisad, e-Israel-dulamarga mimisad. </v>
<v b="PSA" c="135" v="13">Bab-Jehová, be-nug degisadeguad. Bab-Jehová, dulemar degisadegu be-ebinsadii gumaloed. </v>
<v b="PSA" c="135" v="14">Bab-Jehová na e-dulamarga igar nabogoed, e-maimar-wiledakoed. </v>
<v b="PSA" c="135" v="15">Dulemar-yar-baid-baidgi-bukwamalad na e-bab-dummadyob-ibmar-imakbukwadi, orgi sobaled, manigi sobaled. Dulemar na e-argangi sobsa nanaed. </v>
<v b="PSA" c="135" v="16">We-ibmarmar gaya-nikamalanad, degite, geg sunmakmalad. Ibya-nikamalanad, degite, ibmar-daksurmalad. </v>
<v b="PSA" c="135" v="17">Uaya-nikamalanad, degite, ibmar-itosurmalad, deginbali, bunnosurmarbalid. </v>
<v b="PSA" c="135" v="18">E-sobmalad, deyob gumarmogad, bela a-ibmargi-bengusurmalad deyob gumarmogad. </v>
<v b="PSA" c="135" v="19">Israel-dulemar, ¡Bab-Jehová-nug odummomala! Aarón-wagan, ¡Bab-Jehová-nug odummomala! </v>
<v b="PSA" c="135" v="20">Leví-wagan, ¡Bab-Jehová-nug odummomala! Bab-Jehová-dobee-nanadimalad, ¡Bab-Jehová-nug odummomala! </v>
<v b="PSA" c="135" v="21">Sión-akale, Bab-Jehová-nug odummomala. Bab-Jehová, Jerusalénʼgi maid. ¡Aleluya! ¡Bab-Jehová-nug odummolesun! </v>
<v b="PSA" c="136" v="1">Bab-Jehová-e-nug odummomar, ar Bab-Jehová, dule-nuedid. Ar e-sabguedi, degisadeguad. </v>
<v b="PSA" c="136" v="2">Bab-Dummadbi-wargwenna-maid-e-nug odummomar. Ar e-sabguedi, degisadeguad. </v>
<v b="PSA" c="136" v="3">Bab-Dummad-Bela-Gangued-Nikad-e-nug odummomar. Ar e-sabguedi, degisadeguad. </v>
<v b="PSA" c="136" v="4">Bab-Dummadbi ibmar-gegerdaklemalad imaked. A-e-nug odummomar. Ar e-sabguedi, degisadeguad. </v>
<v b="PSA" c="136" v="5">Bab-Dummad e-ibmar-wisidbali, nibneg-nasiksad. A-e-nug odummomar. Ar e-sabguedi, degisadeguad. </v>
<v b="PSA" c="136" v="6">Bab-Dummad diigine napneg nasiksad. A-e-nug odummomar. Ar e-sabguedi, degisadeguad. </v>
<v b="PSA" c="136" v="7">Bab-Dummad gwallu-dummagan nasiksad. A-e-nug odummomar. Ar e-sabguedi, degisadeguad. </v>
<v b="PSA" c="136" v="8">Bab-Dummad dad-ibeler-neg-ibgi-gaega imaksad. A-e-nug odummomar. Ar e-sabguedi, degisadeguad. </v>
<v b="PSA" c="136" v="9">Bab-Dummad nii-mutik-gaega nasiksad, niisgwamar neg-mutikid-gaega imaksad. A-e-nug odummomar. Ar e-sabguedi, degisadeguad. </v>
<v b="PSA" c="136" v="10">Bab-Dummad, Egipto-dulemar-e-masmala-sailaginmalad oburgwisad. A-e-nug odummomar. Ar e-sabguedi, degisadeguad. </v>
<v b="PSA" c="136" v="11">Bab-Dummad, Egipto-yargi Israel-dulemar onosad. A-e-nug odummomar. Ar e-sabguedi, degisadeguad. </v>
<v b="PSA" c="136" v="12">Bab-Dummad gangued-nikadba e-sakwa oyogwichigusad, e-surgan oyogwichigusad. A-e-nug odummomar. Ar e-sabguedi, degisadeguad. </v>
<v b="PSA" c="136" v="13">Bab-Dummad, Demar-Ginnidye-nugad egasad. A-e-nug odummomar. Ar e-sabguedi, degisadeguad. </v>
<v b="PSA" c="136" v="14">Bab-Dummad, Israel-dulemar-demargi-obakega imaksad. A-e-nug odummomar. Ar e-sabguedi, degisadeguad. </v>
<v b="PSA" c="136" v="15">Bab-Dummad, Demar-Ginnidye-nugadgi we-Faraón, e-sorda-bila-onomaladmala, ogundisad. A-e-nug odummomar. Ar e-sabguedi, degisadeguad. </v>
<v b="PSA" c="136" v="16">Bab-Dummad, e-dulamar-nega-dulesulidganba niargusad. A-e-nug odummomar. Ar e-sabguedi, degisadeguad. </v>
<v b="PSA" c="136" v="17">Bab-Dummad, rey-nuga-nikamalad oburgwisad. A-e-nug odummomar. Ar e-sabguedi, degisadeguad. </v>
<v b="PSA" c="136" v="18">Bab-Dummad, rey-gandikmalad ogilosad. A-e-nug odummomar. Ar e-sabguedi, degisadeguad. </v>
<v b="PSA" c="136" v="19">Bab-Dummad, Amorreo-e-rey-Sehón oburgwisad. A-e-nug odummomar. Ar e-sabguedi, degisadeguad. </v>
<v b="PSA" c="136" v="20">Bab-Dummad, Basán-e-rey-Og oburgwisad. A-e-nug odummomar. Ar e-sabguedi, degisadeguad. </v>
<v b="PSA" c="136" v="21">Bab-Dummad, we-reymar-e-yarmar e-dulamarga uksad. A-e-nug odummomar. Ar e-sabguedi, degisadeguad. </v>
<v b="PSA" c="136" v="22">Bab-Dummad, e-mai-Israel-dulemarga yar uksad. A-e-nug odummomar. Ar e-sabguedi, degisadeguad. </v>
<v b="PSA" c="136" v="23">Bab-Dummad, anmar-nue-yegus-gunanaidgi anmar-iedsulid. A-e-nug odummomar. Ar e-sabguedi, degisadeguad. </v>
<v b="PSA" c="136" v="24">Bab-Dummad, anmar-isdarmaladgi anmar-ollor-imaksad. A-e-nug odummomar. Ar e-sabguedi, degisadeguad. </v>
<v b="PSA" c="136" v="25">Bab-Dummad, bela ibmar-durganga mas-ukmaid. A-e-nug odummomar. Ar e-sabguedi, degisadeguad. </v>
<v b="PSA" c="136" v="26">¡Bab-Dummad-Nibneggi-Maid-e-nug odummomar! Ar e-sabguedi, degisadeguad. </v>
<v b="PSA" c="137" v="1">Babilonia-diwar-naba anmar ambakudapdaed. Agi, anmar Siónʼgi-binsabukwadba, bobukwadaed. </v>
<v b="PSA" c="137" v="2">Anmar, anmar-gar-arpa sapi-Sauceʼye-nugadgi, an nasikdamalad. </v>
<v b="PSA" c="137" v="3">Dule-anmar-gasa-sesmaladi, anmarga sokardaed, namakmarye. Dule-anmar-ibe-ibmar-susmaladi, anmarga sokardaed, anmarde wergumarye. Anmarga sokardaed: “Be-Sión-yargi-namaklemaladi, be anmarga namakye.” </v>
<v b="PSA" c="137" v="4">¿Wede igi anmar yar-baidgi Bab-Jehováʼga namakosunna? </v>
<v b="PSA" c="137" v="5">Jerusalén-neggwebur, an be-iedele, an argan mer bar gar-ogolega gusun. </v>
<v b="PSA" c="137" v="6">Jerusalén-neggwebur, an be-iedele, an-wergudiidba bar begi an binsasulile, geg bar namake an gusun. </v>
<v b="PSA" c="137" v="7">Bab-Jehová, Babilonia-dulemar Jerusalénʼgi-nakwisgu, Edom-dulemar-sognanai-gusad, be insao: “¡Jerusalén-neggwebur bela be obelomarye! ¡Swanga be nasikmarye!” </v>
<v b="PSA" c="137" v="8">Babilonia-neggwebur, ibagwengi be bibisgelemogoed. Bemar anmar-imaksayob be imaklemarmogoed. Dule-deyob-bemar-imakoedi, egi nued binsalegoed. </v>
<v b="PSA" c="137" v="9">Dule be-mimmigan-gani akwagi-sabsur-omukuoed. Dule-deyob-be-mimmigan-imakoedi, egi nued binsalegoed. </v>
<v b="PSA" c="138" v="1">David namakleged narmaksad. Bab-Jehová bela-bela an-ulubgi an be-nug odummoged. Baliwiturmar-asabin an bega namakoed. </v>
<v b="PSA" c="138" v="2">Bese-gorleged-neg-islidikid-siidsiki an dulluu napagi sigoed. Be-sabed-dummarba-maidbali, sogedba be ibmar-imakmaidbali, an be-nug odummogoed. Bab-Dummad, be ibmar-imakoye-sogsad, bela ibmar-birgi, sogedba be imaksad. Degidba be-nug na be ogannosad. </v>
<v b="PSA" c="138" v="3">Bab-Dummad, an bese gochagua, be an-abin-imaksad, be an-niga ogannononikid. </v>
<v b="PSA" c="138" v="4">Bab-Jehová, bela-reymar-we-napneggi-mamaid, bela be-sunmaked-itomaloedba, be-nug odummodmaloed. </v>
<v b="PSA" c="138" v="5">Bab-Jehová-Igar-Mamaidgi namakdemaloed. Ar Bab-Jehová-e-gargangued dummarba gued. </v>
<v b="PSA" c="138" v="6">Bab-Jehová, dule-biriginedid. Bab-Dummad, dule-na-san-dummarba-imaksulidgi, nued binsaed. Bab-Dummad, dule-na-san-dummarba-imakdiiddina, obaned. </v>
<v b="PSA" c="138" v="7">Amba an bonigan-abalagi-gudidibe, amba dula-gudii be an-imakoed. Bab-Jehová, an-isdarmalad-urwedgi, be an-bendakoed. Be-ganguedba be an-bendakoed. </v>
<v b="PSA" c="138" v="8">Bab-Jehová, angine bela ibmar-imakoye-sogsad imakedsegad. Bab-Jehová, be-sabgued gege gwaged, degisadeguad. Bab-Dummad, be an-obinnissoggu, mer wargwen be an-meto. </v>
<v b="PSA" c="139" v="1">Namakmalad-e-iduedga narmaklesad. David we-namaked narmaksad. Bab-Jehová, be an-baramied. An-gudiid bela be wisid. </v>
<v b="PSA" c="139" v="2">Sana an sigoe, sana an gwisguoe, be nue-wisimakaled. An begi dikasur-gudi-inigwele, bedi an-binsaed nue-wisimakaled. </v>
<v b="PSA" c="139" v="3">An-nanaed, an-obunnoged, be nue-wisimakaled, bela an-igarmar be nue-wisid. </v>
<v b="PSA" c="139" v="4">Bab-Jehová, ar amba yoo an ibmar-soge, bato bedi bela wisdaed. </v>
<v b="PSA" c="139" v="5">Bela-belad be an-irwa gwisgudiguad. Be-argan-yaurgi be an-sediid. </v>
<v b="PSA" c="139" v="6">Weyob be ibmar-wisidi, an bela-bela geger-itoged, ¡Bela-bela be ibmar-wisidi, an aku-itoged! </v>
<v b="PSA" c="139" v="7">Bab-Dummad, ¿Ar bia be-Burbagi an banguoe? ¿An bia begi wakinnoe? </v>
<v b="PSA" c="139" v="8">Ar an nibnegse naele, bedi agi maid. Ar an burgwarmalad-meged-galuse an naele, bedi agi gudibalid. </v>
<v b="PSA" c="139" v="9">Ar an dad-nakwedsik naeyesogele, ar an magatiba naeyesogele, </v>
<v b="PSA" c="139" v="10">amba be agine an-idu gudiid, be-ganguedgi be an-sedii guoed. </v>
<v b="PSA" c="139" v="11">An sogdibe: Negsichid an-odukuoye, neg-meegwad anga neg-mutikidga guoye, an binsa-sogsaled. </v>
<v b="PSA" c="139" v="12">Ar begardi negasichid negsichidga gusulid, begardi neg-mutikid neg-ibginedyob gued. Begardi negasichidi, neg-meegwadi, emarbi gued. </v>
<v b="PSA" c="139" v="13">Bab-Dummad, bee be bela an-abagangi-ibmar-bukwad obinnisad. Bee be, sapidukugi an-mesisad. </v>
<v b="PSA" c="139" v="14">Doggus-nuedye an bega soged, be-ibmar-obinnisadi, andi geger-daked. Be ibmarmar-imaksadi, geger-dakleged, ar we-ibmar an nue-wisid. </v>
<v b="PSA" c="139" v="15">Ise-dukuale, an-abagangi arbalenaigu, an-garmardi begi odukulessulid. Ise-dukuale, an sapidukugi-mai angi-arbalenaigu, anga abgan-dubagan gwadilenai gusad. </v>
<v b="PSA" c="139" v="16">An sapidukugi-maigua, bedi an-daksad. Amba yoo an we-napnegse aidedage, birgabigwa an dula-gudii guoe, bela bato be-gardagi narmakar maid. </v>
<v b="PSA" c="139" v="17">Bab-Dummad, be-binsaed ibiyobi anga doggus-nued gue. ¡Be-binsaedi, ibiyobi mergue! </v>
<v b="PSA" c="139" v="18">Ar be-binsaed an ebisye-sogele, bur bule ukubba mergueled. Ar an be-binsaed-ebised an obelo-sogele, amba be an-walik gudiiled. </v>
<v b="PSA" c="139" v="19">Bab-Dummad, dule-isganamar be oburgwe. Dule-ablis-eomalad, angi be obangue. </v>
<v b="PSA" c="139" v="20">Wemar-begi-dodoar-sunmakdimaladi, binsarsunna begi gwisgumalad. </v>
<v b="PSA" c="139" v="21">Bab-Dummad, dulemar-isdar-be-daked, ¿an isdar-daksurmo be insae? Dulemar-be-abingasulid, ¿an sae-daksurmo be insae? </v>
<v b="PSA" c="139" v="22">An bela-bela isdar-daked, an-isdarmaladga gunonimalad. </v>
<v b="PSA" c="139" v="23">Bab-Dummad, be an-baramie, an-gwage-ulub be dake, be an-wilubdake, be an-binsaed dake. </v>
<v b="PSA" c="139" v="24">An igar-isganaba nadapi be an-dakele, geg-igar-berguedba be an-sede. </v>
<v b="PSA" c="140" v="1">David namakmalad-e-iduedga namaked narmaksad. Bab-Jehová, dule-isganamargi be an-ollor-imake. Sabesur-dule-imakmalad-idu be an-odukue. </v>
<v b="PSA" c="140" v="2">Ar unnila e-gwagegi, ibmar-isgana-imakedginbi binsadii daed. Bane-bane urwed-onodii daed. </v>
<v b="PSA" c="140" v="3">Naibe-nued-gangueyobi, e-gwabin-duku gued. Naibe-nued-e-gichi-boniyobi, e-sunmaked sedimalad. </v>
<v b="PSA" c="140" v="4">Bab-Jehová, dule-isganamar-e-gangued-idu be an-odukue. Sabesur-dule-imakmaladgi be an-ollor-imake, ar an-ogalakuedgi binsadidamalad. </v>
<v b="PSA" c="140" v="5">Dule-san-dummarba-imakmalad, an-yardakmalaga, an-idu dub nasiksamalad. An-idu igargi saki nasiksamalad. An-nanaedgi an-idu yardakleged-galu osismalad. </v>
<v b="PSA" c="140" v="6">An Bab-Jehováʼga sogsad: “Be an-Bab-Dummadid. Bab-Jehová, wilesakwaa an bese-goledi be an-itoge.” </v>
<v b="PSA" c="140" v="7">Bab-Jehová-Dule-Dummad, be an-Bab-Dummad-bur-gandikidid. Bila-onolegedgi be an-bendakedid. </v>
<v b="PSA" c="140" v="8">Bab-Jehová, dule-isganamar e-ibmar-imakbiedi, melle imakega be imake. Melle na san-dummarba-itomalaga be imake, melle e-igarmar-nasgumai be imake. </v>
<v b="PSA" c="140" v="9">Bab-Dummad, dule-an-balegindimalad, an-wiogega-igar-isgana-amismalad egi dukin-aibinega be imake. </v>
<v b="PSA" c="140" v="10">Wemargine, sogun-ginnitibiid babatega be imaksun. Soo-yagine balimelledega be imaksun. Melle bar noega yaa-matusulidgi-argwanega be imaksun. </v>
<v b="PSA" c="140" v="11">Dule-geg-gwabin-duku-bargaed, napneggi gudigu guosulid. Sabsur-dule-imakmalad, boni-dummaganse obelolesun. </v>
<v b="PSA" c="140" v="12">An wisid, Bab-Jehová, dule-wile-itodiidga igar naboged, dule-ibmarbina-sogdimalad, Bab-Dummad bendaked. </v>
<v b="PSA" c="140" v="13">Dule-nuegan, be-nug-odummomaloed. Dule-innikimalad be-walik-gudii gumaloed. </v>
<v b="PSA" c="141" v="1">David, we-namaked narmaksad. Bab-Jehová, sabsuli an bese goled: ¡Gwae be an-bendakdage! An bese gotele, be an-itoge. </v>
<v b="PSA" c="141" v="2">An-bese-goledi, ina-wawadikid-nakwemaidaeyob bese nakwemai gusun. An-argan-bese-onakwedi, sedo-ibmar-ogumakar-ukledaeyob be dake. </v>
<v b="PSA" c="141" v="3">Bab-Jehová an-gwabinduku-bargaed be an-imake. Bab-Jehová, mer ibmar-yogasaar-sunmaked be an-imake. </v>
<v b="PSA" c="141" v="4">Melle an-gwage ibmar-isganagi-binsaega be imake, dulemar-ibmar-isgana-imakbiedba melle akaed be an-imake. Dulemar-ibmar-isgana-imaked-abargi, melle ibagi-masgulleged-gunnega be an-imake. </v>
<v b="PSA" c="141" v="5">Dule-ibmar-innikii-imaked an-bibyoye-sogele, sabsur ibmar anga sogele, we, ibmar-nued anga imaknaid. Dulemar-isgana-e-gwallu-wawamar, an-nonogi, mer eolegega be imako. Bab-Dummad, mer an dule-isgana-e-ibmar-isgana-imakedgi-yolegega, an bese gornai guoed. </v>
<v b="PSA" c="141" v="6">E-dummagan-negsemamaid akwasaila-birgi-gwichi gulluse barmelledmalale, agi geb itomaloed, an-ibmar-sogsadi, napiragwad. </v>
<v b="PSA" c="141" v="7">Geb sogdemaloed: Anmar-garmar, napa-imules-argaarmaiyobi, anmar-garmar neg-uangi omiledoed. </v>
<v b="PSA" c="141" v="8">Bab-Jehová-Dule-Dummad, bebi an-bendakedid. Bendakleged beginbi an amied. ¡Melle dulemar an-oburgwed be imako! </v>
<v b="PSA" c="141" v="9">Dulemar an-idu dub-nasiksamaladgi mer aimukued be an-imako. Dule-isganamar yamo dule-yardakega-ibmar-imakmaladgi, melle yardakleged be an-imako. </v>
<v b="PSA" c="141" v="10">Dule-isganamar na dukin e-sakigi-argwaned be imake. Bab-Dummadye, be an-bendake. Mer ese galegega be an-imako. </v>
<v b="PSA" c="142" v="1">David we-namaked-Masquilʼye-nugad narmaksad. David akwasailayaba-dukusigu, Bab-Dummadse gornai gusad. Bab-Jehováʼse ise-gollar bendakleged an egised, Bab-Jehováʼse ise-wilegar an e-sabgued egisnaid. </v>
<v b="PSA" c="142" v="2">Bab-Dummadga naibi-itodiid, an sogoed, an-sulibinsa-itodiid, an ega sogoed. </v>
<v b="PSA" c="142" v="3">Bab-Dummad, an geggus-itogele, bato be an-daksabinnedaed. An bia nadele, abala dulemar an-yardakega, an-iduar ibmar-sisadamalad. </v>
<v b="PSA" c="142" v="4">An-argan-nuedsik an atakdele, dule-an-bendaked wargwensaale gwen daklesurdaed. Neg-dukued an sulid, dule-wargwensaale angi binsasulid. </v>
<v b="PSA" c="142" v="5">Bab-Jehová, be-an-bendakegala, an bese gochad. An bega sogsad: “Bebi unnila an-bendaked maid. We-napneggi dulemar-bukwad-abargi bebi unnila anga gudiid.” </v>
<v b="PSA" c="142" v="6">Bab-Dummadye, an-gornaid be itoge, an sulibinsa itoged. An-bareginnanamaladgi be an-bendake, ar anba bur bule gangumalad. </v>
<v b="PSA" c="142" v="7">An be-nug-odummogega, wegi-an-galessiidgi be an-onodage. Ar be-sabed be anga oyononikile, dule-inniki-gudimalad weligwar an-ebiris ambikunonimaloed. </v>
<v b="PSA" c="143" v="1">David, we-namaked narmaksad. Bab-Jehováʼye, an bese-goled be itoge, an-wilesakwaa-goled, be itoge. Be-ibmar-soged-imakedba, be an-abinsae. Be-Igar-innikigwadba, be an-abinsae. </v>
<v b="PSA" c="143" v="2">Dummad, mer be anga igar-itoge. Ar be-asabindi, dule-wargwensaale na nuedye sogosulid. </v>
<v b="PSA" c="143" v="3">An-isdarmalad an-oburgwebied, napayala bikiin an-metemalad. Dule-dikasurgus-burgwismaladyob negasichidgi-megega an-imaksamalad. </v>
<v b="PSA" c="143" v="4">Bar an nue-bunnosurgusad, an-gwage bogiled an-itoged. </v>
<v b="PSA" c="143" v="5">Epenne ibagan-nasmalad an ebinsaded. Belagwable be-ibmar-dummagan-imaksadgi an binsaded. Be-ibmarmar-imaksad, nue an ebinsaded. </v>
<v b="PSA" c="143" v="6">An-argan an besik oyoged, ar igi napa-dinnagwad dii-abedae, deyobi, an bebina soged. </v>
<v b="PSA" c="143" v="7">Bab-Jehová, gwae be an-abinsae, ar an geg-sagusad. Be-wagar mer be angi odukue, ar degiile, dule-napa-yaba-digarmaidyobi, an guoed. </v>
<v b="PSA" c="143" v="8">Wakudaryalaba be-sabgued be anga oyoge, ar andi begi bensulid. Ar andi bese goled, be anga oyoye, ibu-igarba an naoe. </v>
<v b="PSA" c="143" v="9">Bab-Jehová, an-isdarmaladgi be an-ollorsae, ar andi begi dukued amied. </v>
<v b="PSA" c="143" v="10">Be-sogedba-ibmar-imakedgi be an-odurdake, ar be an-Bab-Dummadid. Be-Burba-nued neg-bonigan-satedba an-idue. </v>
<v b="PSA" c="143" v="11">Bab-Jehová, be-nug-ular, dula-gudii be an-imake. Be-Igar-innikigwad-ular, surbinsa-itogedgi be an-onoge. </v>
<v b="PSA" c="143" v="12">Be-dule-wiledaked-ular, an-isdarmalad be ogiloge. Bela an-balengindimalad be obeloge, ar andi be-mai gued. </v>
<v b="PSA" c="144" v="1">David, we-namaked narmaksad. Bab-Jehová-nug odummolesun, an-akwasailaga guedid. Bila-onoged-idu, an-surgan-ogannogedid, urwed-idu, an-arganmar-ogannogedid. </v>
<v b="PSA" c="144" v="2">Bab-Jehová, an-sabguedid, an-edarbedid, bonigan-idu an-odukuedid, bonigangi an-ollor-imakedid, an-sigu-abgaedyob an egi dukuedid, an egi bensulid-nikadid, an-urbaligwa-nanaega dulamar-imakedid. </v>
<v b="PSA" c="144" v="3">Bab-Jehová, ¿wede, dule ibusunna, egi be binsanonigu? ¿Wede, dule ibusunna, be akwenonigu? </v>
<v b="PSA" c="144" v="4">Ar dule unnila gayagi buu-imaklegaledid. Ar e-ibagan unnila negsichigwad-ukiar-nasdaeyobid. </v>
<v b="PSA" c="144" v="5">Bab-Jehová, be-mogir be egae, be aidedage. Yalamar be ebuge, waa-obupurmake. </v>
<v b="PSA" c="144" v="6">Mala-ibyemakale be odege, dule-isdardakmalad be oaisakie, be-sigumala egi be mie, dule-isdarmalad-oduurmakega be imake. </v>
<v b="PSA" c="144" v="7">Nibneg-akale, be-gangued be anse oyoge, dii-wiladgine be an-onoge, dule-isganamargi be an-ollor-imake. </v>
<v b="PSA" c="144" v="8">Ar sunmakdemalale, gakansaddamalad, argan-onakwidmalale, nabiridyob ibmar-ise-sogar imakdamalad. </v>
<v b="PSA" c="144" v="9">Bab-Dummad, na begala namaked-gwapidgi an namakoed. Gar-arpa-dub-giambe-nikadba (10) an bega namakoed. </v>
<v b="PSA" c="144" v="10">Bila-onolegedgi be reymar-onakwemaidid. Be-mai-David-melle-es-suidgi-burgwega be imakedid. </v>
<v b="PSA" c="144" v="11">Be an-bendake, dule-isganamargi be an-ollorsae. Ar sunmakdemalale, gakansaddamalad, argan-onakwidmalale, nabiridyob ibmar-ise-sogar imakdamalad. </v>
<v b="PSA" c="144" v="12">Anmar-mimmigan, e-dungumaidba sapimar-binnasuli-dungumaiyob be imako. Anmar-bunamala, reyneg-e-buarmar-sobarmaladyob, yeerdaklege be imako. </v>
<v b="PSA" c="144" v="13">Anmar-ibmar-gwag-sabomaladgi bukidar masmar-akar-akar ena-ena bukuega be imake. Anmar-sibad-wawaadmar, mili-miliba-omelomai (1,000-1,000) be imake. Anmar-nainugi, mili-miliba-bukuega be imake. </v>
<v b="PSA" c="144" v="14">Anmar-moli-bebe-nikad-omegan, obargudiguega be imake. Mileged-ibagan-iduar, melle milegega be imako. Melle anmar-neg-imbabali, bar dule, suli-suli-itogedba-gordiguega be imako. </v>
<v b="PSA" c="144" v="15">Neggwebur we-ibmarmar bela nikale, egi-nued-binsalesdo. Neggwebur, Bab-Jehová e-Bab-Dummadga-imakdiile, egi-nued-binsalesdo. </v>
<v b="PSA" c="145" v="1">Bab-Dummad-nug odummomar. David, we-namaked narmaksad. An-Bab-Dummad, an-Rey, be-nug an odummogoed. Degisadegu, be-nuggi nued sunmakdigu an guoed. </v>
<v b="PSA" c="145" v="2">Bane-bane degisadegu, be-nug-odummodii an guoed. </v>
<v b="PSA" c="145" v="3">Bab-Jehová, Dule-Dummadid. E-nug nue-odummolegergebed. E-nug-dungued dule magar itogosurguoed. </v>
<v b="PSA" c="145" v="4">Bab-Dummad, babgan be-ibmar-imaksamaladi, e-mimmiganga sogoed. Be-ibmar-dummagan-imaksamaladi, e-mimmiganga sogoed. </v>
<v b="PSA" c="145" v="5">Be-ganguedgi, be-yeerdaklegedgi, an sunmakdii guoe. Be-ibmar-dummagan-imaksamaladgi, an binsadii guoe. </v>
<v b="PSA" c="145" v="6">Be-ibmar-dummagan-imakedgi dulemar, sunmakmaloed, be dule-dummad-guedgi, an sunmakoe. </v>
<v b="PSA" c="145" v="7">Be-sabgued-dummarba-nikadgi, sunmakmaloed, be-ibmar-inniki-imakedgi, namakmaloed. </v>
<v b="PSA" c="145" v="8">Bab-Jehová wile dulemar-dakdaed, nue dulemar-sabdaed. Bab-Jehová wissur gwae-gwae urwed, nue dulemar-sabgumaid. </v>
<v b="PSA" c="145" v="9">Bab-Jehová bela dulemargi nueddaed. Bela na e-ibmar-imaksad nue-sabed. </v>
<v b="PSA" c="145" v="10">Bab-Jehová, bela be-ibmar-obinnisadi, be-nug odummosunna. Be-sordamar-napiramalad be-nug odummomarmosunna. </v>
<v b="PSA" c="145" v="11">Be gannarba-negsemaidgi, sunmakmarsunna. Be-ganguedgi sunmakmala. </v>
<v b="PSA" c="145" v="12">Adi, dulemar be-ibmar-dummagan-imaksad wisgumalaga, be-yeerdakleged, be-gangued wisgumarbaligar. </v>
<v b="PSA" c="145" v="13">Be-negsemaidi, degisadeguoed, be-neg-ganikidi, berguosulid. </v>
<v b="PSA" c="145" v="14">Bab-Jehová dule-wis-gwatirisdibe, dule-ogwisdaed, dule-nollo-itomalad ogannodaed. </v>
<v b="PSA" c="145" v="15">Bab-Jehová bela ibmarmala ega be mas ukega bese atakbubuk-naed. Ega be iba-sekalaa masgunned ukmaid. </v>
<v b="PSA" c="145" v="16">Nalledginsuli ega be mas ukmaid. Bela ibmar-dulaga mas unnitibali be ukmaid. </v>
<v b="PSA" c="145" v="17">Bab-Jehová, bela-be-ibmar-imakedi, innikigwadbi imaked. Bela nue-sabedgi be ibmar imaked. </v>
<v b="PSA" c="145" v="18">Bab-Jehová, dule-ese-napiragwadgi-gordimalad-bendakega egi walikaa gudidaed. </v>
<v b="PSA" c="145" v="19">Bab-Jehová, dule-e-sabee-gudimaladga ibmar-abemalad ukdaed. Amar-ese-ibmar-egisedi ega ukdaed. </v>
<v b="PSA" c="145" v="20">Bab-Jehová, dule-e-sabgudimalad-edarbedii daed. Ar dule-isganadi bela obelogoed. </v>
<v b="PSA" c="145" v="21">Bab-Jehová, an be-nugdi ogannosunna. Bela ibmarmar be-nug ogannomarmosunna. Degisadegu, be-nug ogannodii gumarsunna. </v>
<v b="PSA" c="146" v="1">¡Aleluya! ¡Bab-Dummad-e-nug-odummomarsun! Bab-Jehová, an-gwagegi an be-nug odummoged. </v>
<v b="PSA" c="146" v="2">An dula-gudiidgi Bab-Jehová-nug an odummogoed. Bab-Dummadga-namaklegedgi an Bab-Dummadga namakoed. </v>
<v b="PSA" c="146" v="3">Mer girmar-dummagangi be bensulid-nika guo, bipisaale mer dule-gwensakgi be bensulid-nika gubalo, ar wemargi bendakleged-igar maisulid. </v>
<v b="PSA" c="146" v="4">Ar we-dulemar bergunonikile, gannar napaga binnidmaloed. Bela na ibmar-imako-sogsamalad, a-ibagi berguus ega naoed. </v>
<v b="PSA" c="146" v="5">Dule Jacob-e-Bab-Dummadgi bendaklediile, we-dulegi nued-binsalesad. E-Bab-Dummad-Jehováʼginbi bensuli gudiid. </v>
<v b="PSA" c="146" v="6">Ar Bab-Dummad napneg-nasiksadid, nibneg-nasiksabalidid. Demar-naidi, bela-egi-ibmar-bubukwadi urbisbalid. Bab-Dummad ibmar-imakoye-sogsad, sogedba imaked, gakansamaisulid. </v>
<v b="PSA" c="146" v="7">Bab-Jehová dule-sabsur-imakledimaladga sogedba ega igar naboged. Dule-ukud-itodimaladga masgunned uked. Dule-gales-bubukwad onobalid. </v>
<v b="PSA" c="146" v="8">Bab-Jehová dulemar-ibyasulid nabir-atakega imaked. Dule-yore-nanamalad inniki-nanaega imaked. Bab-Jehová dule-innikidamalad nue-sabed. </v>
<v b="PSA" c="146" v="9">Bab-Jehová Israel-dulesurmalad nue-akwed. Dule-babgansuli-gudimalad nue-bendakbalid. Ome-ei-sui-burgwisgudiid nue-bendakbalid. Bab-Dummad dule-isganamarga igar obured. </v>
<v b="PSA" c="146" v="10">Sión-dulemar, be-Bab-Jehová degisadegu, negsemai gusun. ¡Aleluya! ¡Bab-Dummad-nug odummomarsun! </v>
<v b="PSA" c="147" v="1">¡Aleluya! Bab-Jehová-nug odummolesun. Ar anmar, anmar-Bab-Dummadga-namaked ibnuedid. E-nug-odummoleged yeer-itolegedid. </v>
<v b="PSA" c="147" v="2">Bab-Jehová Jerusalén-neggwebur gannar sobed, Israel-dulemar-e-yargi-onolesmalad gannar senonikoed. </v>
<v b="PSA" c="147" v="3">Bab-Dummad, dule-gwage-nunmak-itodimalad nudaked. E-wile-itodiid baisur-itoge imaked. </v>
<v b="PSA" c="147" v="4">Bab-Jehová bela wisid igi mergu niisgwamar nai, bela ega nug nasiksad. </v>
<v b="PSA" c="147" v="5">Anmar-Bab-Jehová, dule-dummadid, e-gangued bipisurbalid, e-ibmar-wisid degisadeguad. </v>
<v b="PSA" c="147" v="6">Bab-Jehová dule-wilegana bendaked. Dule-isgana-e-nugdi bipii imaked. </v>
<v b="PSA" c="147" v="7">Bab-Jehováʼga yeer-itogedgi namakmala. Anmar-Bab-Dummadga gar-arpaʼba namakmala. </v>
<v b="PSA" c="147" v="8">Bab-Dummad, nibneggi mogirmar nasiked, napaneggi dii owied, sapurgi gaganmar onied. </v>
<v b="PSA" c="147" v="9">Bab-Dummad, ibmar-durganga mas uked. Sikwisichii-mimmigan mas-abealile, ega mas ukbalid. </v>
<v b="PSA" c="147" v="10">Bab-Jehová moli-e-ganguedgi yeer-itosulid, dule-ibmar-bursur-imakedgi yeer-itosurbalid. </v>
<v b="PSA" c="147" v="11">Bab-Jehová, e-nug-odummomaladgi yeer-itoged, e-sabgued-bensurmaladgi yeer-itobalid. </v>
<v b="PSA" c="147" v="12">Jerusalén-neggwebur, Bab-Jehová-nug odummoge. Sión-yar, be Bab-Dummad-nug odummoge. </v>
<v b="PSA" c="147" v="13">Bab-Jehová be-yawagak-bargamalad-e-suarmar bega ogannosad. Dule-be-yargi-gudidimaladgi nued-binsalesad. </v>
<v b="PSA" c="147" v="14">Bab-Dummad be-yargi neg-bogidikid nasiked, orosgi-dakleged-trigo-bur-nuedgi immerba be-imaked. </v>
<v b="PSA" c="147" v="15">Bab-Dummad napnegga ibmar-soged, e-ibmar-soged yog-imakar imakledaed. </v>
<v b="PSA" c="147" v="16">Bab-Dummad ubsan-daklegedyob boo-sibudiki obated. Buru-bateyob boo-gwamakaled obated. </v>
<v b="PSA" c="147" v="17">Bab-Dummad dii-gwamakaled akwanyob obated. Dii-gwamakaled-e-dambed, ¿doa baisur-itogoe? </v>
<v b="PSA" c="147" v="18">Bab-Dummad-e-ibmar-sogedba dii-gwamakaled diree imaked. Burwa-golega imaked, geb dii gannar suurmakega imaked. </v>
<v b="PSA" c="147" v="19">Bab-Dummad Jacob-waganga e-gayaburba uksad, Israel-dulemarga na E-Igar-Maid, E-Igar-Inniki-imaklemalad, uksad. </v>
<v b="PSA" c="147" v="20">Bab-Dummad dulemar-yar-baid-baidgi-bukwamaladdi, deyob imaksasulid. Amardi, bipisaale E-Igar-Mesisad wisgussurmalad. ¡Aleluya! ¡Bab-Jehová-nug odummolesun! </v>
<v b="PSA" c="148" v="1">¡Aleluya! ¡Bab-Jehová-nug odummolesun! Nibneg-akar, Bab-Jehová-nug be odummomar. Nibneg-matusulid-akar, Bab-Jehová-nug be odummomar. </v>
<v b="PSA" c="148" v="2">Bela Bab-Jehová-baliwiturmar, Bab-Jehová-nug odummomar. Bela Bab-Jehová-sorda-bilagi-urwemalad, Bab-Jehová-nug odummomar. </v>
<v b="PSA" c="148" v="3">Dad-ibeler, Bab-Jehová-nug odummosun. Nii, Bab-Jehová-nug odummosun. Niisgwamar, Bab-Jehová-nug odummomar. </v>
<v b="PSA" c="148" v="4">Bela mogirmar-ugakaase-nanaid, Bab-Jehová-nug odummomar. Diimar-mogirmar-niba-nanaid, Bab-Jehová-nug odummomar. </v>
<v b="PSA" c="148" v="5">Bab-Jehová-nug odummomarsun, ar e-ibmar-sogsadba, ibmarmar obinnilesad. </v>
<v b="PSA" c="148" v="6">Degisadegu ibmarmar innikii urbilesad. E-igar-omesisadi, bar egi annalegegarsulid. </v>
<v b="PSA" c="148" v="7">Napneg-akale, Bab-Jehová-nug odummomar: Demargi ibdula-dummagan-bukwad, Bab-Jehová-nug odummomar. Demar-wilagana, Bab-Jehová-nug odummomar. </v>
<v b="PSA" c="148" v="8">Mala-ibyemalad, dii-gwamakarmalad, Bab-Jehová-nug odummomar. Boo-gwamakaled, boo-batemalad, Bab-Jehová-nug odummomar. Burwa-dummagan-be-sogedba-ibmar-imakedi, Bab-Jehová-nug odummomar. </v>
<v b="PSA" c="148" v="9">Yalamar, bela yala-mullugan, Bab-Jehová-nug odummomar. Sapi-san-nikamalad, bela urwarmar, Bab-Jehová-nug odummomar. </v>
<v b="PSA" c="148" v="10">Ibmar-dula-sapurbarmalad, ibmar-durgan-negginmalad, Bab-Jehová-nug odummomar. Ibdula-unimalad, nuumar, Bab-Jehová-nug odummomar. </v>
<v b="PSA" c="148" v="11">Reymar-napneggi-mamaid, Bab-Jehová-nug odummomar. Bela dulemar-yar-baid-baidgi-bukmalad, Bab-Jehová-nug odummomar. Dule-nuga-nikamalad, dule-dummagan-yar-semamaid, Bab-Jehová-nug odummomar. </v>
<v b="PSA" c="148" v="12">Sapingana, yagana, Bab-Jehová-nug odummomar. Dadormar, mimmigan, Bab-Jehová-nug odummomar. </v>
<v b="PSA" c="148" v="13">Bab-Jehová-nug odummomar, ar a-nugbi unnila dummarba gued. E-gandik-yeerdakleged, napnegba, nibnegba, bur-gandik dakleged. </v>
<v b="PSA" c="148" v="14">Bab-Jehová, e-neggweburga gangued uksad. Israel-wagan-bela-Bab-Jehováʼba-nanadimalad, e-dulamar-walikagwadga-gubalid, Bab-Jehová-nug odummomar. ¡Aleluya! ¡Bab-Jehová-nug odummolesun! </v>
<v b="PSA" c="149" v="1">¡Aleluya! ¡Bab-Jehová-nug odummolesun! Bab-Jehováʼga namaked-binid namakmala. Bab-Jehová-sordamar-abargi Bab-Jehová-nug odummomala. </v>
<v b="PSA" c="149" v="2">Israel-dulemar, dule-bega-burba-uksadgi be wergumala, Israel-dulemar Sión-yargi-bukmalad, be-e-Reygi be wergumala. </v>
<v b="PSA" c="149" v="3">Nue-weligwaledgi-dodonai, Bab-Dummad-e-nug ogannomala. Gar-pandero-ogornai ega be namakmala. Gar-arpa-ogornai ega be namakmala. </v>
<v b="PSA" c="149" v="4">Ar Bab-Jehová e-dulemargi yeer itodaed. Dule-wiledimaladi e-isdarmaladgi-nakwega imakdaed. </v>
<v b="PSA" c="149" v="5">Bab-Dummad-sordagan na be emargi-obichamaladgi, wergumala. Gachigi amba be maile, namakmai be imakmala. </v>
<v b="PSA" c="149" v="6">Be-gammu-galagi Bab-Dummad-nug odummomala. Be-argangi es-suid-nugar-darbogwad-gani Bab-Dummad-nug odummomala: </v>
<v b="PSA" c="149" v="7">Adi, dulemar-baigan buged-mai be imakmalaga, dulamar-baigan sabsur-odurdakega, </v>
<v b="PSA" c="149" v="8">esgoro-dubgi e-reymar-edinnega, esgoro-dubgi e-dummagan-edinnegar. </v>
<v b="PSA" c="149" v="9">Adi, Bab-Dummad, dulemar-sabsur-odurdakoye-sogsadba imaklegegar. Weyob gunonikile, bela bemar Bab-Dummad-sorda-gumaladi egi be wergumaloed. ¡Aleluya! ¡Anmar-Bab-Jehová-nug ogannomar! </v>
<v b="PSA" c="150" v="1">¡Aleluya! Bab-Jehová-nug odummolesun. Bab-Dummadse-goled-neggi, Bab-Jehová-nug odummomar. Bab-Dummad-nibneg-geger-dakle-nasiksadba, Bab-Dummad-nug odummomar. </v>
<v b="PSA" c="150" v="2">E-ibmar-dummagan-imaksadba, Bab-Dummad-nug odummomar. E-gangued-dummarba-nikadba, Bab-Dummad-nug odummomar. </v>
<v b="PSA" c="150" v="3">Gar-trompeta-goledba, Bab-Dummad-nug odummomar. Gar-arpa-goledba, Bab-Dummad-nug odummomar. Gar-lira-goledba, Bab-Dummad-nug odummomar. </v>
<v b="PSA" c="150" v="4">Gar-pandero-goledba, Bab-Dummad-nug odummomar. Gwirnanai, Bab-Dummad-nug odummomar. Gar-dub-nikad-goledba, Bab-Dummad-nug odummomar. Gammu-goledba, Bab-Dummad-nug odummomar. </v>
<v b="PSA" c="150" v="5">Gar-címbalo-binnasur-goledba, Bab-Dummad-nug odummomar. Gar-címbalo-yeer-goledba, Bab-Dummad-nug odummomar. </v>
<v b="PSA" c="150" v="6">¡Bela dula-gudidiid, Bab-Jehová-e-nug odummomar! ¡Aleluya! ¡Bab-Jehová-e-nug odummomarsun!</v>
<v b="PRO" c="1" v="1">David-machi-Salomón Israel-e-rey, we-binsaed-nuegan narmaksad: </v>
<v b="PRO" c="1" v="2">Adi, binsaed-nikaa guega, igarmar-nuegan-mamaidba nanaega, gayaburba-dummagan-mamaid mamarega, </v>
<v b="PRO" c="1" v="3">igar-mamaid-wisguega, itoakwaa ibmar-imakega, igar-innikii-mamaidba ibmar-imakega, igar-nabolegedgi igar-maidba imakega, emarbi-dulemar-dake nanaega. </v>
<v b="PRO" c="1" v="4">Dule-nue-ibmar-wissulid ibmar-dukuar-maid-wisi imakega, sapingan nue-ibmar-wisi guega, sapingan mag-neg-itoakwaa nanaegar. Agala, Salomón, we-binsaed-nuegan narmaksad. </v>
<v b="PRO" c="1" v="5">Dule-binsaed-ibedi, dule-nue-ibmar-wisidi, we-binsaed-nued itodaed, adi, gatik binsaed-nikaa guega, egi durdakbaligar. </v>
<v b="PRO" c="1" v="6">Adi, binsaed-nuegan magar-itogega, e-burbagan-mamaid magar-itogega, dule-binsaed-nikaa-e-ibmar-soged magar itogega, oegedgi-sunmakleged magar-itobaligar. </v>
<v b="PRO" c="1" v="7">Binsaed-nikaguedi, Bab-Jehová-dobee-nanaedgi danikid. Dule-binsaedsurmaladi, binsaed-nikagued abesulid, binsaed-nueganba nanabisulid. </v>
<v b="PRO" c="1" v="8">Machi, be-bab-be-unaed nue be itogo. Be-nan-be-odurdakedba be dao. </v>
<v b="PRO" c="1" v="9">Be-ibmar-durdaksad bega orgurginyobi ibnuedga guoed, bega ordubyobi ibnuedga guoed. </v>
<v b="PRO" c="1" v="10">Machi, dule-isganamar be-yardakbi-gualile, melle ese binsaed galego. </v>
<v b="PRO" c="1" v="11">Bega sokarmalale: “Anmarba be dage. Anmar dule-ibmar-oakalossulid oburgwenae. Anmar binsa-nabir-itogedba dule-baisur-binsadiid oburgwenae. </v>
<v b="PRO" c="1" v="12">Igi napa dule-burgwaled-doe, deyob, anmar dule-neg-oakalossulid oburgwenamoga. </v>
<v b="PRO" c="1" v="13">Anmar ibmar-nuegan ichesuli sumaloed. Anmar ibmar-sumaloedi, anmar-neggi ichesuli urbemaloed. </v>
<v b="PRO" c="1" v="14">Anmarba be akae. Anmar ibmar-suoedi, anmar bega ukmogoed.” </v>
<v b="PRO" c="1" v="15">Machi, melle amarba be akao, amar-igar-isganagi be banguo. </v>
<v b="PRO" c="1" v="16">Ar we-dule-isganamar, ibmar-isgana bur gwae imakbidamalad, gwae dule-oburgwebidamalad. </v>
<v b="PRO" c="1" v="17">Ar sikwimar e-wagab e-gaedsinai daksale, egi gwen dogosulid. </v>
<v b="PRO" c="1" v="18">Ar we-dule-isganamardi, na dukin yardakledimalad, emar na dukin oburgwedimalad. </v>
<v b="PRO" c="1" v="19">Dulemar-dogdar-maniginbi-binsamalad, deyob gunonidamalad. Dulemar-dogdar-maniginbi-binsamalad, dule-baidse burgwenonidamogad. </v>
<v b="PRO" c="1" v="20">Binsaed-Nikaguedi, binnasuli galimbaba goled, dulemar-bukidar-ambikued-abargi isseed sunmaked. </v>
<v b="PRO" c="1" v="21">Binsaed-Nikaguedi, dulemar-igar-itoged-abargi sunmaked, neggweburse-doged-yawagakgi sunmaked. Weyob soged: </v>
<v b="PRO" c="1" v="22">“Sapingan, bemar-amba-nue-ibmar-wissurmalad, ¿ar sanagwadse, ibmar-wissuli be gudii gumaloe? ¿Ar sanagwadse, be dulemargi-dododiid, bar dulemargi dodosuli gumaloe? Dule-binsaed-satemalad, bemar, ¿sanagwadse ibmar-wisigued-isdar-daked sae be dakmalode? </v>
<v b="PRO" c="1" v="23">¡An-ibmar-sabsur-soged be itomala! An-burba-nued an bega unnitiba ukoed. An-binsaed-wisguega an be-imakoed. </v>
<v b="PRO" c="1" v="24">An bese gochamar-inigwele, yapa be an-itogusmalad. An bese achasmar-inigwele, gwen be amba ibsassurmalad. </v>
<v b="PRO" c="1" v="25">Binsaed-nuegan-an-bega-uknaigusmaladi, aka be obachamalad. An-sabsur-bega-ibmar-sogsadi, gwen be itossurmalad. </v>
<v b="PRO" c="1" v="26">A-ulale, bemar sabsur-odurdaklealile, an bemarga binnasuli alloed. Bemargi dobed nagunonikile, an bemarga alloed. </v>
<v b="PRO" c="1" v="27">Burwa-dummad-goledyob bemargi dobed nagunonikile, an bemarga alloed. Burwa-ololedyobi bemargi nunmak-itoleged-dummad nagunonikile, an bemarga alloed. </v>
<v b="PRO" c="1" v="28">”A-ibagine, geb be anse gordamaloed. Degi-inigwele, andi bemar-abin-imakosulid. Be an-amidii gumaloenad, degi-inigwele, be an-amiosurmalad. </v>
<v b="PRO" c="1" v="29">Ar bemar binsaed-nikagued abessurmalad, Bab-Jehová-dobee be nanassurmalad. </v>
<v b="PRO" c="1" v="30">An-bemarga-binsaed-nued-uked be itossurmalad, an-bemarga-sabsur-ibmar-sogsad be abessurmalad. </v>
<v b="PRO" c="1" v="31">Na be-daed begi gannar aibinoed, be dule-yardakdimaladgi, na dukin be yardaklemaloed. </v>
<v b="PRO" c="1" v="32">Be-isgusadba, be-ibmar-wissulidba, na be dukin berguoed. Be baisur-ibmar-dakedba, na be dukin oburgoed. </v>
<v b="PRO" c="1" v="33">Ar dule anba-ibsaerdi, bogidik gudii guoed. Ibmar-isgana-dobsuli gudii guoed.” </v>
<v b="PRO" c="2" v="1">Machi, an ibmar-bega-soged be itogele, an-igar-maidba be nanaele, </v>
<v b="PRO" c="2" v="2">binsaed-nikaguedba be ibsaele, be-ulubgi bela-bela ise-itoagwar be ibmar imakele, geb be Bab-Jehováʼba-ibsaleged magar be itononikoed, magar be Bab-Dummad daknonikoed. </v>
<v b="PRO" c="2" v="3">Machi, nue-ibmar-wisigued be egisele, magar-ibmar-itoged be egisele, </v>
<v b="PRO" c="2" v="4">binsaed-nikagued maniyob be e-bina-sogdiile, or-nuegan-dukuar-bukwadyob be amiele, </v>
<v b="PRO" c="2" v="5">geb be Bab-Jehováʼba-ibsaleged magar be itononikoed, magar be Bab-Dummad daknonikoed. </v>
<v b="PRO" c="2" v="6">Ar Bab-Jehováʼbi binsaed-nikagued uked, Bab-Dummadbi nue-ibmar-wisi be-imaked. </v>
<v b="PRO" c="2" v="7">Bab-Jehová dule-ibmar-innikii-imakmaladga binsaed-nikagued uked. Bab-Jehová amar-bendakdaed, amarba gudidaed. </v>
<v b="PRO" c="2" v="8">Bab-Jehová dule-igar-maidba-ibmar-imakmalad nue-dakdidaed, Bab-Jehová dule-eba-nanadimalad edarbedidaed. </v>
<v b="PRO" c="2" v="9">Geb agine, igar-inniki-mamaidba-imakleged, igar-nabolegedgi-igar-maidba-imakleged, emarbi-dulemar-dakleged, magar-itoge be guoed, wede ibi-obare. </v>
<v b="PRO" c="2" v="10">Binsaed-nikagued be-ulubgi nagunonikile, nue-ibmar-wisidi, yeer-itoge be-imakoed. </v>
<v b="PRO" c="2" v="11">Itoakwaadaedi be-bendakoed, nue-ibmar-wisiguedi be-bendakbaloed. </v>
<v b="PRO" c="2" v="12">Binsaed-nikagued, igar-isganaba-nanaega be-imakosulid, dulemar-sunnasur-sunmakmaladgi be-ollor-imakoed. </v>
<v b="PRO" c="2" v="13">Dulemar-igar-isganaba-bur-nanaega, igar-nuedgi-banguddamaladgi, binsaed-nikaguedi, be-ollor-imakoed. </v>
<v b="PRO" c="2" v="14">Dulemar-ibmar-isgana-saedgi-wergumaladgi, ibmar-isgana-imakedba iba-onodamaladgi, binsaed-nikaguedi, be-ollor-imakoed. </v>
<v b="PRO" c="2" v="15">Dulemar-igar-noar-noar-gudidamaladgi, igarmar-innikisulidba-gudidamaladgi, binsaed-nikaguedi, be ollor-imakoed. </v>
<v b="PRO" c="2" v="16">Machi, binsaed-nikaguedi, dule-baid-e-omegi be-ollor-imakoed. Binsaed-nikaguedi, ome-agumakedba-emar-binsaed-gaedgi, be-ollor-imakoed. </v>
<v b="PRO" c="2" v="17">A-ome, Bab-Dummad-asabin na abirgunagwar-gued-igar-mesisad ieded, degidbali, na e-suigi bar binsassulid. </v>
<v b="PRO" c="2" v="18">A-ome-negse naye be sogele, burgwed-igarse be-sedoed. </v>
<v b="PRO" c="2" v="19">Dule a-omese-gochale, bar gannarse guosulid, bar gannaryob nued-gudii guosulid. </v>
<v b="PRO" c="2" v="20">Machi, deyobi, dule-nued-nanadimalad-igarba be nanaoed, igar-innikigwadbi be imakdii guoed. </v>
<v b="PRO" c="2" v="21">Ar dule-igar-maidba-ibmar-imakmaladi we-napneggi gudii gumaloed. Dule-egi-ibmar-akar-soged-satemaladi, we-napneggi undar-suitii gudii gumaloed. </v>
<v b="PRO" c="2" v="22">Dule-isganamardi we-napneggi bergumaloed, dule-ichomaladdi oburgwilemaloed. </v>
<v b="PRO" c="3" v="1">Machi, melle an-igar-odurdaked be iego, be-gwage-ulubgi an-igar-maid be sedigu guo. </v>
<v b="PRO" c="3" v="2">Ar deyob be imakele, we-napneggi suitii mai be guoed, weligwar-itodii be guoed. </v>
<v b="PRO" c="3" v="3">Sabgued-igar melle be iego, napiragwad-igar melle be iebalo. Igi wingwa be-dukargi-naigu be gudidae, deyobi be imako, be-gwage-ulubgi sedigu be imako. </v>
<v b="PRO" c="3" v="4">Deyob be imakele, Bab-Dummad nabir be-dakoed, dulemar nabir be-dakmogoed. </v>
<v b="PRO" c="3" v="5">Melle be-ibmar-wisidba be nanadii guo. Bab-Jehováʼgi bela-belad-ulubgi-bensuli be nanadii imako. </v>
<v b="PRO" c="3" v="6">Bela be ibmar-imakedgi Bab-Jehováʼse idakdii be imako. Deyob be imakele, Bab-Jehová bega igar nueganbi imakoed. </v>
<v b="PRO" c="3" v="7">Mer be binsao, “An ibmar nue-wisye.” Bur be Bab-Jehová dobee nanae, bur be ibmar-isgana-imakedgi bangue. </v>
<v b="PRO" c="3" v="8">Deyob be nanaele, we-igala, bela bega ina-nuedga guoed, bela bega be-abagan ogannogoed. </v>
<v b="PRO" c="3" v="9">Be-ibmar-nikad-Bab-Jehováʼga-ukedgi Bab-Jehová-nug be odummoge. Gebe be-ibmar-sanmaked-Bab-Jehováʼga-ukedgi Bab-Jehová-nug be odummoge. </v>
<v b="PRO" c="3" v="10">Deyob be imakele, be-ibmar-gwag-saboged-uu ena sii guoed, be-vino-binigan e-galugi ena sii guoed. </v>
<v b="PRO" c="3" v="11">Machi, Bab-Jehová sabsur-be-odurdakalile, melle isdar be itogo, melle be urwebalo. </v>
<v b="PRO" c="3" v="12">Igi baba na e-mimmi-sabedba sabsur-odurdakdae, deyobi, Bab-Jehová dulemar-sabedi sabsur-odurdakdamogad. </v>
<v b="PRO" c="3" v="13">Dule binsaed-nikagued nikunonikile, we-dulegi nued binsalegoed. Dule ibmar-nue-wisi gunonikir, we-dulegi nued binsalegoed. </v>
<v b="PRO" c="3" v="14">Binsaed-nikagued maniba bur bule ibnuedid, orba bur bule egi ibmar-nuegan amileged. </v>
<v b="PRO" c="3" v="15">Binsaed-nikagued, akwa-nuegan-manisailadba bur ibnuedid. Ibmar-nue-wisigued, ibmar-nueganbina-sogleged-ebo yobsulid. </v>
<v b="PRO" c="3" v="16">Ar binsaed-nikagued we-napneggi suitii mai be-imakoed. Deginbali, mani-ibedga be-imakbaloed, nug-nued-nikaguedga be-imakbaloed. </v>
<v b="PRO" c="3" v="17">A-igarmarba-nanalegedi, yeer-ito dule-saedid, bela e-igarmar bogidik-gudii dule-imakedid. </v>
<v b="PRO" c="3" v="18">Dule binsaed-nikagued-amisale, egi burba-dula-gudigued nikued. Dule binsaed-nuedgi-akas-gudiile, Bab-Dummad, we-dulegi nued binsaed. </v>
<v b="PRO" c="3" v="19">Bab-Jehová binsaed-nikaguedgi, napneg nasiksad. Nue-ibmar-wisiguedgi, nibneg nasiksabalid. </v>
<v b="PRO" c="3" v="20">Na ibmar nue-wisidba, diimar bachik-bachik nasiksad, nibneg-akale, dii-wiega imaksad. </v>
<v b="PRO" c="3" v="21">Machi, nue-binsakwaa be ibmar imako. Itoakwaa-ibmar-imaked melle be iego. </v>
<v b="PRO" c="3" v="22">Deyob be imakele, burba-dula-gudii be-imakoed. Bega ordubyobi ibnuedga guoed. </v>
<v b="PRO" c="3" v="23">Geb agine, bonisuli be nanadii gudoed, be yoledii guosulid. </v>
<v b="PRO" c="3" v="24">Be megid-sogele, be dobguosulid. Be gabidogu, bogidikidgi be gabidoed. </v>
<v b="PRO" c="3" v="25">Ukiagwar-bonigan-noardaedi, be dobguosulid, dule-Bab-wissurmaladgi ukiagwar boni-dummagan-noardaedi, be dobguosurbalid. </v>
<v b="PRO" c="3" v="26">Ar Bab-Jehová beba gudiguoed, dulemar-isganase yardaklegega be-imakosulid. </v>
<v b="PRO" c="3" v="27">Dule-baidga-ibmar-nued-imaked begi siile, ega be imako, melle ega imaksuli be guo. </v>
<v b="PRO" c="3" v="28">Melle ega be sogo: “Be nagwerye, banedse an be-bendakoye.” Ar emi sunna be a-dule-bendakele, bendaksabin be imako. </v>
<v b="PRO" c="3" v="29">Melle be-ai-begi-bensuli-gudiidgi be aibino. </v>
<v b="PRO" c="3" v="30">Melle dule-gwen-be-oakalossulidbo be urwo, ar dule gwen-be-oakalossulid. </v>
<v b="PRO" c="3" v="31">Melle dule-sabsurdamalad-e-ibmar-imakdiidgi be nobguo, melle e-daedba be nanabalo. </v>
<v b="PRO" c="3" v="32">Ar Bab-Jehová dule-isganamar nue isdar-dakdaed. Ar dule-nuegan-ebodi walikaa gudidaed. </v>
<v b="PRO" c="3" v="33">Bab-Jehová, dule-nued-daed-e-neguyagi nued binsadaed, dule-isgana-e-neguyadi, ukabsadaed. </v>
<v b="PRO" c="3" v="34">Bab-Jehová, dule-emargi-dododimaladgi dododamogad, ar dule-san-bipi-imakmaladdi, bendakdaed. </v>
<v b="PRO" c="3" v="35">Dule-binsaed-ibegan-nug odummolegergebed. Ar dule-binsaedsulidamaladdi, egi dodoleddaed. </v>
<v b="PRO" c="4" v="1">Machimala, bab-be-unaed nue be itomala, ibmar-nue-wisiguega nue-ise-itogale be imakmala. </v>
<v b="PRO" c="4" v="2">Igar-nuegangi an be-odurdakgwelo, melle an-ibmar-odurdaked be itosuli guo. </v>
<v b="PRO" c="4" v="3">An bipigwaunni, an-babba-an-gudigusgua, an-nana anbina bela-belad-sogdigusgua, </v>
<v b="PRO" c="4" v="4">an-bab an-odurdaksad, weyob anga sogsad: “An-bega-ibmar-soged, ulubgi be nue-sedii imako. An-bega-ibmar-soged be imako. Deyob be imakele, we-napneggi suitii be gudiguoed. </v>
<v b="PRO" c="4" v="5">Binsaed-nikagued be amie, ibmar-nue-wisigued be amie. Melle be an-gayaburba iego, melle egi be banguo. </v>
<v b="PRO" c="4" v="6">Binsaed-nikaguedgi melle be bangue, ar a, be-bendakdii guoed. Binsaed-nikaguedbina bur be soge, ar a, be-edarbedii guoed. </v>
<v b="PRO" c="4" v="7">Ibmar-baigan-idu, nue-binsaed-nikagued bur be amie. Bela ibmar baiganba, ibmar-nue-wisigued bur be amie. </v>
<v b="PRO" c="4" v="8">Binsaed-nikaguedbina bur be soge, ar a, be-nug-odummogoed. Binsaed-nikagued bur be sabgue, ar a, be-nug-ogannogoed. </v>
<v b="PRO" c="4" v="9">Binsaed-nikaguedi bega akwa-nuegan-ologurgingi-sigeyob gued. Ologurgin-nonogi sigeyobi bega gued.” </v>
<v b="PRO" c="4" v="10">Machi, we-napneggi suibaksaar be gudiguega, an bega-ibmar-soged, nue be itoge. </v>
<v b="PRO" c="4" v="11">Binsaed-nikagued-igarba an be-semaid, igar-innikigwadba-nanaega an be-imaked. </v>
<v b="PRO" c="4" v="12">Be binnaa nadapsogele, bega ibmar-nueganbi guoed. Amba be gwae-gwae nadapsogele, bega ibmar-nueganbi gubaloed. </v>
<v b="PRO" c="4" v="13">An be-odurdaked mer be iego, melle be indako, nue be sedio, we burba-dulagudiguega be-imaked. </v>
<v b="PRO" c="4" v="14">Dule-isganamarba melle be akae. Amar-igarba melle be nanae. </v>
<v b="PRO" c="4" v="15">A-dulemargi be bangue. Melle a-dulemar-walikaa be gudigue. </v>
<v b="PRO" c="4" v="16">Dule-isganamar ibmar-isgana-imaksurmalale, geg gabdamalad, dule-oakalosurmalale, geg gabdamalad. </v>
<v b="PRO" c="4" v="17">Ibmar-isgana-imaked mas-gunnedba bur-yeer itodamalad. Sabsur-emar-imaked, vino-gobedba bur-yeer itodamalad. </v>
<v b="PRO" c="4" v="18">Igi bolegoe neg-ainakwiardae, deyobi, dule-nuegan-e-nanaedi gued. Dule-nuegan-e-daedi, neg ibegwaledse-nasgumai-nasgumai-daeyobi gued. </v>
<v b="PRO" c="4" v="19">Dulemar-isgana-e-nanaeddi negsichid-naidyobi gued, wissurmalad, ibigi na yoledimala. </v>
<v b="PRO" c="4" v="20">Machi, an bega binsaed-uked, nue be itoge, ibmar-bega-an-soged, nuekwaa be itoge. </v>
<v b="PRO" c="4" v="21">An be-odurdakedgi melle be bangue, gwage-ulubgi nue-sedii be imake. </v>
<v b="PRO" c="4" v="22">Ar dule binsaed-nikagunonikile, ega burba-duladga gued, we-dulega ina-nuedga gubalid. </v>
<v b="PRO" c="4" v="23">Bela ibmar-sunsogmalad-baiganba, be-binsaedi nue-itoakwaa be ebugo. Ar we-binsalegedgine, gudiguleged danikid. </v>
<v b="PRO" c="4" v="24">Gaya-isgana-sunmaked be indake, melle bar be gakansadii nanae. </v>
<v b="PRO" c="4" v="25">Ibmar-nueganginbi be atake, yoo ibmar-danimaloedgi-atakdii be sae. </v>
<v b="PRO" c="4" v="26">Be-nanadiid nue be dake. Bela be-ibmar-imakedi innikigwadbi be imake. </v>
<v b="PRO" c="4" v="27">Melle igar-nuedgi be aibane. ¡Igar-isganagi be bangue! </v>
<v b="PRO" c="5" v="1">Machi, an-binsaed-nikagued an bega-ukedi, nue be itoge, an ibmar-nue-wisidi an bega-sogedi, nue-ise-itogar be imake. </v>
<v b="PRO" c="5" v="2">Adi, be sunmakalile, nue-itoakwaa sunmakegar, nue-ibmar-wisi be guegar. </v>
<v b="PRO" c="5" v="3">Ome-sui-dikarba-yoleged-e-agumakedi, ibmar-nuediyob sunmaked. E-gwabin-ibmar-biedi, ibmar-nueganbi sogdaed. </v>
<v b="PRO" c="5" v="4">Dule ese-binsaed-galesale, ina-gagbisailadyobi ega gued, es-suid-nugar-darbogwadba bur bule dule-naibi-saeyob gued. </v>
<v b="PRO" c="5" v="5">Dule a-ome-ebogwa negsichidgi nanaele, burgwedse nilemaid. Neg-uanse selemaid. </v>
<v b="PRO" c="5" v="6">A-ome dule-egi-sunmakmalad bai-itosulid. E-sunnasur-daedi, na bargasulid, e-ichakwa-nanadiidi na aku itoged. </v>
<v b="PRO" c="5" v="7">Machi, emigi nue be an-itoge. An-ibmarmar-bega-sogedba be nanae. </v>
<v b="PRO" c="5" v="8">Ome-e-sui-yardakdiidgi, be bangue. Melle e-neg-yawagakse be warmako, </v>
<v b="PRO" c="5" v="9">adi, melle dule-baid-aku-be-dakedga be-arbasadgi-ibmar-nikusad be ukegar, melle be-burba-gandikid dule-baidga be ukegar. </v>
<v b="PRO" c="5" v="10">Degiile, dule-baid be-ganguedgi yeer-itogoed. Degiile, be-arbasad-mani dule-baid-negse dogoed. </v>
<v b="PRO" c="5" v="11">Geb agine, bela binna-binna be-san bergumaidba, be bodii gudoed. </v>
<v b="PRO" c="5" v="12">Agi be sogdoed: “Ar wede, ibiga dule-anga-binsaed-uksamalad an itossuli. Ar wede, ibiga dule-sabsur-an-odurdaknaigua, an itossuli. </v>
<v b="PRO" c="5" v="13">Dule-anga-binsaed-daknanai-gusmalad an itossulid. Dule-an-odurdaknanai-gusmaladba an ibsassulid. </v>
<v b="PRO" c="5" v="14">Emide, dulemar-abargi, an oitolegednaga gudiid, wis ugak an gudiid.” </v>
<v b="PRO" c="5" v="15">Be nog-gobbigualile, be-ome-ebo be nog gobo. </v>
<v b="PRO" c="5" v="16">Unnila be-omesebi be golo, melle be-omesulidse be golo. </v>
<v b="PRO" c="5" v="17">Be-ome unnila begadbiid, melle dule-baidga be-ome be urmakdii nanao. </v>
<v b="PRO" c="5" v="18">Ome-bega-uklesadgi nued-binsalesun. Nuchukwagwadgi bega abirgin-uklesad-ebo be wergudii gusun. </v>
<v b="PRO" c="5" v="19">Ome goe-sapuryob, yeer dakleged. Ome wasa-omeyob, yeer dakleged. Bele-bele be-imakar-sogele, egi be wergudii sao. E-sabguedgi be wergudii guo. </v>
<v b="PRO" c="5" v="20">Machi, melle ome-baidse-binsaed-galedii be guo, melle ome-baid be-werguega, be imako. </v>
<v b="PRO" c="5" v="21">Bab-Jehová bela dulemar-e-daed nue-wisid. Dulemar-nanaedi egi gwen yoggumaisulid. </v>
<v b="PRO" c="5" v="22">Ibmar-isgana, dule-isganagi aibinoed, e-isguedgi ollorguosulid. </v>
<v b="PRO" c="5" v="23">Dule-isgana, igar-maidba-nanabisulidbali burgwidoed. Na e-binsaed-satedbali, burgwidsunnoed. </v>
<v b="PRO" c="6" v="1">Machi, dule-mani-gasad-anar, be bennukoye sogsale, igidibe, dule-baidga, be bennukoye igar mesisale, </v>
<v b="PRO" c="6" v="2">na be imakoye sogsadgi, na be dukin yardaklesdo. </v>
<v b="PRO" c="6" v="3">Degisoggu, machi, emidi be-aise be yardaklesad. Ar agi be ollorgubiele, weyob be imaksunna: Ese be nae, egi be wilenae, ega be sognae, an-bega-bennukoye-sogsadi, be anga osuloye. </v>
<v b="PRO" c="6" v="4">Melle be ogabe, melle be banega saboge. </v>
<v b="PRO" c="6" v="5">Igi goe-sapur, dule-e-makbied-idu wakinne, deyobi, dule-be-yardakbiedgi be wakinmoga. Igi nuu dule e-gabied-idu wakinne, deyobi, dule-be-yardakbiedgi be wakinmoga. </v>
<v b="PRO" c="6" v="6">Dule-wiegala, nue be igli dake, e-ibmar-imaked nue be dake, binsaed-nikaguega eba be durdake. </v>
<v b="PRO" c="6" v="7">Igli, ega-igar-uked sated, e-dummad sated, e-idued satebalid. </v>
<v b="PRO" c="6" v="8">Degi-inigwele, dii-wisulidgine na e-mas onmaked, ibmar-durba-weleged-ibagine na e-mas onmakdaed. </v>
<v b="PRO" c="6" v="9">Dule-wiegala, be meremaidi, ¿sanadse gwisguoye be soge? ¿Sanadse gabmaid be atakoe? </v>
<v b="PRO" c="6" v="10">Be gabsiile, nono-yakumaksiile, sikwas napi-gabele, sakwa-bipirmakar wis obunnosiile, </v>
<v b="PRO" c="6" v="11">ukiarmakale, dule-atursaeyobi, begi wileged nonikoed. Ukiarmakale, dule-negsuligudiidyobi, begi ibmarsuligued yolenonikoed. </v>
<v b="PRO" c="6" v="12">Dule-isgana, dule-galagwensuli-nanaed, dule-gakansaedginbi-gudiid, </v>
<v b="PRO" c="6" v="13">dule-yardakega, ibya-biri-emar-daked, dule-yardakega googi sunmaked, naggi sunmaked. </v>
<v b="PRO" c="6" v="14">We-dulemar unnila ibmar-isgana-imakedginbi binsadidaed, aimar-ourwed yeer-itodaed. </v>
<v b="PRO" c="6" v="15">A-ulale, ukiagwar egi bonigan yolenonikoed, ukiagwar berguoed. </v>
<v b="PRO" c="6" v="16">Bab-Jehová ibmar soganergwa (6) sae-daked, napi-ibmar-sogagwenad-baid bur-bela-bela isdar daked. We-ibmarmar-sogagugled (7) isdar daked: </v>
<v b="PRO" c="6" v="17">Dule-na-san-dummarba-imaked, dule-gadi-gakansaed, dule-binsarsunna-aimar-gindaked, </v>
<v b="PRO" c="6" v="18">dule-galagwensuli-dule-baidgi-binsaed, dule-ibmar-isganabi-imakdidaed, </v>
<v b="PRO" c="6" v="19">dule-ibmar-daksad-gakansaar-ibmar-soged, gwenadgan-gwenadgan-ourwed-dule. We-ibmarmar, Bab-Jehová isdar daked. </v>
<v b="PRO" c="6" v="20">Machi, be-bab-be-odurdakedba be ibsae. Be-nan-be-unaedba, be dae. </v>
<v b="PRO" c="6" v="21">Be-gwagegi-sedigu, be imake, ordub-be-dukargi-naiyob, be imake. </v>
<v b="PRO" c="6" v="22">We-binsaed-nuegan, be bia nadele, be-idumai guoed. Be gabidele, be-edarboed. We-binsaed-nuegan, be atakar-sogele, bega sunmaknai guoed. </v>
<v b="PRO" c="6" v="23">Igarmar-Mamaidi, gwalluyobi gued, ibmar-odurdakleged neg-meegwadyobi gued. Igar-nuegan-mamaidba-nanalegedi, be-odurdakoed igi be nanaergebe. </v>
<v b="PRO" c="6" v="24">We-binsaed-nuegan, melle be ome-isganabo galagwensuli nanadiguega be-imakoed. Melle be ome-sui-dikarba-galagwensuli-gudiidbo nanaega be-imakoed. Melle we-ome-e-ibmar-nued-sogedgi be binsaed-galediguega be-imakoed. </v>
<v b="PRO" c="6" v="25">Melle ome-isgana-e-yeerdaklegedbina be sogo. Ome-isgana be-dakedgi, melle ese be-binsaed galego. </v>
<v b="PRO" c="6" v="26">Ar ome-gambanuchu-imaked unnila masbina gudiid. Ome-sui-dikarba-yolegeddi, bela be-sanbina sogdiid. </v>
<v b="PRO" c="6" v="27">Ar dule na e-nukugi soo-sisale, ¿ei mor gummaksasulir be insae? </v>
<v b="PRO" c="6" v="28">Ar dule soo-birgi nanaele, ¿ei nag gummaksasulir be insae? Ei gummaksale. </v>
<v b="PRO" c="6" v="29">Dule, dule-baid-ome-ebo negsichigi nanaedi, soogi-gummakeyob boni-amiedsemogad. </v>
<v b="PRO" c="6" v="30">Dule-atursaed ukudmaada-itogedba ibmar-atursasale, ¿isdar dakdamarsursi? </v>
<v b="PRO" c="6" v="31">Dule-atursaed daklesardi, ilagugle (7) ibmar-atursasad bennukoed. Sulirdi, bela e-neggi-ibmar-nikad ukoed. </v>
<v b="PRO" c="6" v="32">Dule ome-baidbo negsichidgi nanaele, we-dule, binsaed-satedid. Dule deyob-daedi, na dukin san-wioged. </v>
<v b="PRO" c="6" v="33">Unnila binged-amiedid, na dukin naibid-amiedid. E-nug-gagalesad gwen ega alliosulid. </v>
<v b="PRO" c="6" v="34">Ar we-ome-e-sui nobedba uludele, na san gwen bargaosulid, igi-barsaye gwen sogosulid. </v>
<v b="PRO" c="6" v="35">Dule amba ome-e-suiga ibmar-ukye sogele, gwen abingaosulid. Ar amba ega ibmar-dummarba-ukye sogele, igi-barsaye gwen sogosulid. </v>
<v b="PRO" c="7" v="1">Machi, bega-an-ibmar-sogedba be dae, igargan-an-bega-ukedba be nanae. </v>
<v b="PRO" c="7" v="2">Igargan-an-bega-ukedba be nanaele, be dula gudiguoed. Be-ibyagwag be akweyobi, an-bega-ibmar-sogedba be ibsae. </v>
<v b="PRO" c="7" v="3">An-be-unaedi, olargan-googi-yoiyobi, be sedii sae, be-gwagegi nue-ebinsadii be imake. </v>
<v b="PRO" c="7" v="4">Binsaed-nikaguedga be soge: “Be an-bunye.” Ibmar-wisiguedga be soge: “Be an-ai-nuedye.” </v>
<v b="PRO" c="7" v="5">Adi, wemar, ome-sui-dikarba-yolediidgi, be-ollor-imakoed, ome-e-agumakedba-emar-binsaed-gaedgi, be-ollor-imakoed. </v>
<v b="PRO" c="7" v="6">An-neggi, yawagak-bipigwad-imbaba an atakded. </v>
<v b="PRO" c="7" v="7">An dakalid, sapingana-binsaedsurmalad-abargi, machi-wargwen bur-binsaed-sated gudii. </v>
<v b="PRO" c="7" v="8">We-sapingwade, igar-abingunaidse warmakdapid, agi ome-e-sui-dikarba-yolediid-negse naded. </v>
<v b="PRO" c="7" v="9">Deunni, neg-sedomaid, neg nue-gutuleded, degi, neg nue-mutikguded. </v>
<v b="PRO" c="7" v="10">Geb agine, ome e-abin-noalid. Ome gambanuchu-imakedyob mor-yoid. E-daedi, mag-dakleged, macherganbina sognadapid. </v>
<v b="PRO" c="7" v="11">We-ome neg-gagadidaed, gwinni-gwinni daed, geg neggi siged, galimbabi wisid. </v>
<v b="PRO" c="7" v="12">Galimbaba gudidaed, dulemar-bukidar-ambikuedgi gudidabalid. Igi-saele machered-wargwen-yardakodibeye binsadidaed. </v>
<v b="PRO" c="7" v="13">We-ome, sapingwa-daksagua, gadebinne imaksad, ei wagar usa imaksad. Ega bingesuli sogded: </v>
<v b="PRO" c="7" v="14">“Gwenatigwar-guega Bab-Dummadga an ibmar-ukoye an sogsad. Deyob an sogsadi, emi deyob an imaksad. </v>
<v b="PRO" c="7" v="15">A-ulale, an be-abin noalid. An be-amidii gusad, emide an be-abingunonisunnad. </v>
<v b="PRO" c="7" v="16">An-gabedgi atue-nued-yeerdakleged, lino-dubgi-sobaled-Egiptoʼgi-danikid an ogichad. </v>
<v b="PRO" c="7" v="17">An-gabedgi ina-wawadikmalad, mirraʼye-nugad, áloeʼye-nugad, degine, canelaʼye-nugad an eosad. </v>
<v b="PRO" c="7" v="18">Anba be dage. Anmar nog-gobmai oibodagoed. Oibogedse anmar nog-gobmai imakmaloed. </v>
<v b="PRO" c="7" v="19">Ar an-sui neggi gudisulid, dikasuli neggwebur-baidse naded. </v>
<v b="PRO" c="7" v="20">Mani-ichesuli sesa-naded, geb nii-dalu-naidse gannar negse aibiroed.” </v>
<v b="PRO" c="7" v="21">Weyobi, ome, agumaksadgi, machigwa-binsaed-gasad. </v>
<v b="PRO" c="7" v="22">Moli-alugwasualedi, e-oburgwilegedse ebipilemaiyobi, machigwa ome-sorba-nai nadapid. Goe-sapur galesgunaidgi sigu egi yolenonikiyobi, machigwa gued. </v>
<v b="PRO" c="7" v="23">Igi nuu burgwed-wissuli saki-naidse naddae, machigwa deyobi gued. </v>
<v b="PRO" c="7" v="24">Machi, emigi nue be an-itoge, an-be-unaed nue-itosii be imake. </v>
<v b="PRO" c="7" v="25">Melle a-omegi-binsadii be sae, melle a-omese be binsaed galege. </v>
<v b="PRO" c="7" v="26">Ar a-omese bukidar machergan yardaklediid. Machergan-bukidargus ese burgwedanikid. </v>
<v b="PRO" c="7" v="27">We-ome-negse be nadele, be burgoed. A-igar burgwedse dule-semaid. </v>
<v b="PRO" c="8" v="1">Binsaed-Nikagued, ¿anmarse iseedi gornaisursi? Ibmar-wisigued, ¿iseedi gornaisursi? </v>
<v b="PRO" c="8" v="2">Binsaed-Nikagued, igarba yar-birigwagi gorgwisdaed, igarmar-abingunanaidgi gorgwisdaed. </v>
<v b="PRO" c="8" v="3">Neggwebur-doged-e-yawagakmar-dikarba ise-gollar gornaidaed. E-yawagak-dogedgine binnasuli weyob-gornaid: </v>
<v b="PRO" c="8" v="4">“Machergan, bemarse an gornaid, bela-dulemar-bukwadse an gornaid. </v>
<v b="PRO" c="8" v="5">Bemar-ibmar-wissurmalad, itoakwaa be gudisamala. Bemar-binsaedsate-gudimalad, ibmar-magar-itoged be amimala. </v>
<v b="PRO" c="8" v="6">Nue an-itomalo, an ibmar-nuegan sogesokalid. An-gwabinduku igar-innikigwadba sunmaksokalid. </v>
<v b="PRO" c="8" v="7">An ibmar-sogedi gakangi sunmakosulid, ar gakanmar an nabir-daksulid. </v>
<v b="PRO" c="8" v="8">An-gayaburbamar, igar-innikigwadbi sunmaked, darbo sunmaksulid, ibmar-isganagi sunmaksulid. </v>
<v b="PRO" c="8" v="9">An-gayaburbamar, dule-magar-neg-itogedgala baisursunna-noed. Dule-binsaed-ibeganga, an-gayaburbamar innikigwadbi ega noed. </v>
<v b="PRO" c="8" v="10">Mani-abelegedba an-ibmar-odurdakedbina bur bule be sogmala. Olo-nued-abelegedba ibmar-wisgulegedbina bur bule be sogmala. </v>
<v b="PRO" c="8" v="11">Ar Binsaed-Nikagued, dimmurgiid-e-akwa-yeerdaklegedba bur bule ibnuedid. Ibmar-bur-nued egi obinsulid, ar ibmar-baid-ebo geg wilub-imakleged.” </v>
<v b="PRO" c="8" v="12">“Ani an Binsaed-Nikaguedi, itoakwaa-binsaedbogwa an gudiid. Ibmar-wisigued an nikad, itoakwaadaed an nikabalid. </v>
<v b="PRO" c="8" v="13">Dule, Bab-Jehová-dobekwaa nanadiile, isdar ibmar-isgana daked. Ar san-dummarba-imaked, an isdarsun daked, san-bule-bule-saed, an isdar dakbalid. Sunnasur-daed, galagwensur-sunmaked, an isdarsun dakbalid. </v>
<v b="PRO" c="8" v="14">Binsaed-uklegeddi, angi maid, nuekwa-igar-nabolegeddi, angi maibalid. Neg-magar-itolegeddi, angi maid, gargangueddi, angi maibalid. </v>
<v b="PRO" c="8" v="15">Ani an Binsaed-Nikaguedi, an-sogedba reymar wis negsedimalad. An-sogedba dule-nug-nikamalad, wis igar-innikii nabodimalad. </v>
<v b="PRO" c="8" v="16">An-sogedba dule-nug-nikamalad negsedimalad, an-sogedba dule-negsedimalad napneg-sedimalad. </v>
<v b="PRO" c="8" v="17">Dule-an-sabmaladi, an sabmogad. Dule-an-amidimaladi, baisursunna an-amimalad. </v>
<v b="PRO" c="8" v="18">Ibmar-bukidar-nikuleged angi danikid, nuga-nued-nikuleged angi danibalid. Nue-nasguleged-degisadeguad angi danikid, igar-inniki-imakleged angi danibalid. </v>
<v b="PRO" c="8" v="19">An-binsaed-ukedi, olo-nuedba bur-nuedid. Angi-binsaed-nued-amilegedi, mani-nuedba bur-nuedid. </v>
<v b="PRO" c="8" v="20">Ani an Binsaed-Nikaguedi, igar-inniki-imaklegedba an nanaed, igar-inniki-naboleged-igarba an gudiid. </v>
<v b="PRO" c="8" v="21">Dule-an-sabesar-gudimalad an onasgudiid, ibmar-nued-bukidar-nikubaliga an imakdiid.” </v>
<v b="PRO" c="8" v="22">“Bab-Jehová ibmar-obinyed-iduale, bato anga burba-dulad uksad. Amba-yoo ibmar-obinyegua, bato an-obinnisad. </v>
<v b="PRO" c="8" v="23">Yoo neg-nagued-iduale, Bab-Jehová an-obinnisad. Napneg amba yoo nagugua, sailanagi an-obinnisad. </v>
<v b="PRO" c="8" v="24">An gwalulesgua, demar-wilagan amba yoo nagued. An gwalulesgua, suke-dummagan amba yoo megmalad. </v>
<v b="PRO" c="8" v="25">Yala-dummagan-nagued-idu, an gwalulesad, yala-senigana-ambikued-idu, an gwalulesad. </v>
<v b="PRO" c="8" v="26">Bab-Dummad amba yoo napneg-nasikgua, amba yoo sapurmar-bukwad-nasikgua, amba yoo napa-buru-napneg-sobsad-obinyegua, bato an gwalulesad. </v>
<v b="PRO" c="8" v="27">Bab-Dummad mogir-arad-nasiknaigua, a-idu, bato an gudiid. Mogir-demarbo-abingunaid-nasiknaigua, a-idu, bato an gudiid. </v>
<v b="PRO" c="8" v="28">Bab-Dummad mogirmar-nasiknaigua, a-idu, bato an gudiid. Demar-wiladgine suke-dummagan-ogannonaigua, a-idu, bato an gudiid. </v>
<v b="PRO" c="8" v="29">Bab-Dummad demar-mer-murega, demargala igar-abingunanaid-ilemaknaigua, a-idu, bato an gudiid. Napneg-e-sailagan-mesnaigua, a-idu, bato an gudiid. </v>
<v b="PRO" c="8" v="30">Bab-Dummadbogwa bela igar-ilemaknai an gusad. Iba-ilibali weligwar an-itodidaed. Bab-Dummad-asabinni iba-ilibali an wergudidaed. </v>
<v b="PRO" c="8" v="31">Bab-Dummad-napneg-obinnisadgi an wergudiid, dulemar-gudimaladba an wergudiid.” </v>
<v b="PRO" c="8" v="32">Ani an Binsaed-Nikaguedi sogbalid: “Degisoggu, mimmigan, nue an-itomalo: Dule an-igar-maidba-nanadiile, egi ise-nued binsalesad. </v>
<v b="PRO" c="8" v="33">An-binsaed-uked be-nue-itomala, binsaed-nikaa be damala, mer baisur-dakmala. </v>
<v b="PRO" c="8" v="34">Dulemar-nabir-an-itodimalad, bane-bane an-yawagak-naba an-edarbedimalad, we-dulemargi ise-nued binsalesad. </v>
<v b="PRO" c="8" v="35">Ar dule an-aminonidibe, burba-dula-maid aminonikoed. Bab-Jehová we-dulegi nabir binsanonikoed. </v>
<v b="PRO" c="8" v="36">Dule an-obandibe, na dukin bonigan-amioed. Dule isdar an-dakdibe, na burgwed-amied.” </v>
<v b="PRO" c="9" v="1">Binsaed-Nikagued na e-neg-sobsad, e-buarmar walagugle (7) ogwichisad. </v>
<v b="PRO" c="9" v="2">Binsaed-Nikagued iba-dummad onosad, vino-nued imaknai gualid, mese guakwaa siinai guarbalid. </v>
<v b="PRO" c="9" v="3">Binsaed-Nikagued, e-garda-berbemalad barmisad, neggwebur-siid-birise barmisad agi iseedi gorbukwa gumalagar. </v>
<v b="PRO" c="9" v="4">Dule-binsaedsurmaladga weyob sogded: “Dule-binsaedsurmalad, anse be dagmala. </v>
<v b="PRO" c="9" v="5">Dagmala, an-mas-nued gundamala, an-vino-oburusad be gobdamala. </v>
<v b="PRO" c="9" v="6">Ar be nabir-gudii gubimalale, be binsaedsuli-gudimalad osulomalargebed, binsaed-nikaa be gudigumalargebed. Deyobi, geb be nabir-gudii guoed.” </v>
<v b="PRO" c="9" v="7">“Be dule-gwen-nabir-dasurmaladse be gotedibe, melle ibmar-isgana be imakye, aka bese-urwega ese be goloed. Ar be dule-isganase uluddibe, aka bese-urwega guoed. </v>
<v b="PRO" c="9" v="8">Dule-gwen-nabir-dasulidse, mer be gole. Aka sae-be-dakega ese be goloed. Dule-binsaed-nikadse be gotedibe, mer ibmar-isgana be imakye, we-duledi, be-sabguoed. </v>
<v b="PRO" c="9" v="9">Dule-binsaed-nikagued be odurdakele, a-dule, bur bule binsaed-nikaa naoed. Dule-inniki-gudiid be odurdakele, a-dule, bur bule binsaed-nikaa naoed. </v>
<v b="PRO" c="9" v="10">”Dule binsaed-nikarba-gubidibe, Bab-Jehová-dobekwaa-gudii guergebed, Dule, Bab-Dummad-Isligwaled wisgubiele, ibmar-wisirba-gued na oyonaid. </v>
<v b="PRO" c="9" v="11">Ar ani, Binsaed-Nikagued, angi be-ibagan-gudiid suitii guoed, an-nukad deyob guoed. Be-burba-dula-gudiid birgaba sugumai guoed. </v>
<v b="PRO" c="9" v="12">Be nabir-binsaed-nikarbaddibe, we-binsaed-nikagued ibnuedga bega gunonikoed. Be galagwensulidaeddibe, na be dukin nunmaked-itodii guoed.” </v>
<v b="PRO" c="9" v="13">Binsaedsulid, yaisur neg-gagadaed, gwen ibmar wissulid, gwen nabir binsasurbalid. </v>
<v b="PRO" c="9" v="14">Binsaedsulid, e-neg-yawagak-naba sigoed. Neggwebur-dogedgine, bela-e-dakmalagala, neggwebur-birigwagi sigoed. </v>
<v b="PRO" c="9" v="15">Binsaedsulid, dule-igarba-gudidamaladse gorsidaed, binsaedsate-gudidamaladse gorsidaed. </v>
<v b="PRO" c="9" v="16">Weyob dule-binsaed-satemaladga sogdedaed: “Be anse dagmala. </v>
<v b="PRO" c="9" v="17">Dii-atursaaled bur-nued gobleged, mas-nued arbakee-dukuar-gullegedi, bur-nued gulleged.” </v>
<v b="PRO" c="9" v="18">Ar we-dule-binsaed-satemaladdina, agi burgwed-amileged wissurmalad. Ar dule-binsaedsulidba-ibsasmaladi, emisgindi neg-urba mamaid. </v>
<v b="PRO" c="10" v="1">Salomón-e-binsaed-nuegan-narmaklesad: Machi-binsaed-ibedi, e-bab-gwage-weligwar imaked. Machi-binsaedsuliddina, e-nanga gwage-nunmaked-ukega gued. </v>
<v b="PRO" c="10" v="2">Ibmar-isganagi-mani-amilegedi, ibnuedga gusulid. Ibmar-inniki-imaklegeddina, burgwedgi-san-onogega emar-imaked. </v>
<v b="PRO" c="10" v="3">Bab-Jehová, dule-innikidaedi, ukudmaada-gudiguega imaksulid. Dule-isgana-sulibinsa-ibmarbina-itodimaladdi obaned. </v>
<v b="PRO" c="10" v="4">Dule-wiesailamaladi, wilegega gued. Dule-gadi-arbamaladdina, e-ibmar ega nasgumai gued. </v>
<v b="PRO" c="10" v="5">Dule-binsaed-nikadaedi, yorgine ibmar-gwag-gullemalad na onmaked. Dule ibmar-gwag-weleged-e-ibagangi gabedbi-gudiiddi, we-dule, na dukin binged-amied. </v>
<v b="PRO" c="10" v="6">Bab-Dummadi, dule-innikidaedgi, nued binsaed. Gaya-isgana-sunmaklegedi, unnila dule-wiogega emar-imaked. </v>
<v b="PRO" c="10" v="7">Dule-innikidaed-e-nuggi nued sunmakledidaed. Dule-isgana-e-nuggindina, bar-egi-binsalesulid. </v>
<v b="PRO" c="10" v="8">Dule-binsaed-ibed igar-maidba ibsaed. Dule-binsaedsulidaeddi, e-sunmakedgi na dukin san-wioged. </v>
<v b="PRO" c="10" v="9">Dule-nuekwa-nanadiidi, bonisuli nanadiid. Dule-galagwensuli-nanadiiddina, ibagwengi e-isgued magar-daklenonikoed. </v>
<v b="PRO" c="10" v="10">Dule ibmar-isgana-gunaid baisur-dakedi, emarga naibid-uked. Dule-binsaedsulid e-sunmakedgi na boni-amioed. </v>
<v b="PRO" c="10" v="11">Dule-innikidaed-e-sunmakedi, dulega ibnuedga gued. Dule-isgana-e-sunmakeddina, unnila yamo dule-ourwega sunmaked. </v>
<v b="PRO" c="10" v="12">Sae-emar-dakedgi, urwed amileged. Sabgueddina, isgussuliyob emar-dake imaked. </v>
<v b="PRO" c="10" v="13">Dule-itoakwaa-gudiid-e-sunmakedgine, binsaed-nikagued amileged. Dule-binsaedsulidaeddina, e-yargan-gordii gued. </v>
<v b="PRO" c="10" v="14">Dule-binsaed-ibegan, e-ibmar-wisigued bur bule amied. Dule-binsaedsulidaeddina, e-sunmakedgi ukiagwar boni-onogedsedaed. </v>
<v b="PRO" c="10" v="15">Dule-mani-ibedi, manigi e-gangued siid. Dule-wilegeddina, wileged ega boniga-gumogad. </v>
<v b="PRO" c="10" v="16">Dule-innikidaed-e-ibmar-imakedi, ega ibnuedga gued. Dule-isgana-e-ibmar-imakeddina, ega ib-isganaga gued. </v>
<v b="PRO" c="10" v="17">Dule igar-odurdaklegedba-ibsaele, burba-dulad-nikaa gudii gued. Dule igar-odurdaklegedba-ibsasuliddina, igar-isganaba naddaed. </v>
<v b="PRO" c="10" v="18">Dule-gakansaerbadi, sae-emar-daked odukued. Dule-emargi-isdar-sunmakedi, binsaedsuli gued. </v>
<v b="PRO" c="10" v="19">Dule-gadi-sunmaked, gege isgued sogsuli gued. Dule gwabinduku-bargaed-nikaddina, we-dule, dule-binsaed-ibedid. </v>
<v b="PRO" c="10" v="20">Dule-innikidaed-e-sunmakedi, mani-nuedyobid. Dule-isgana-e-binsaeddina, ibnuedga gusulid. </v>
<v b="PRO" c="10" v="21">Dule-innikidaed-e-sunmakedi, dulemarga binsaed-nued uked. Dule-binsaedsuliddina, noar-binsaedba na dukin burgwed-amied. </v>
<v b="PRO" c="10" v="22">Bab-Jehová-nued-emargi-binsaedi, ibmar-nuegan uked, bukib-binsaed-igar egi maisulid. </v>
<v b="PRO" c="10" v="23">Dule-binsaedsulidaedi, na galagwensuli-gudiidgi wergudiid. Dule-binsaed-nikarbaddina, e-binsaed-nikarbadgi na wergudimogad. </v>
<v b="PRO" c="10" v="24">Dule-isgana, na ibmar-dobgudiid egi aibined. Dule-innikidaeddina, na ibmar-abediid ega nabir gued. </v>
<v b="PRO" c="10" v="25">Dule-isgana boni-dummagan-abin gwen gwisguosulid, yog-berguar gued. Dule-innikidaeddina, boni-dummagan-abin gwen-sikirmaksuli degisadeguoed. </v>
<v b="PRO" c="10" v="26">Igi-ina-soled nugar-iii-imake, igi waabali ibya aurmake, deyobi, dule-wiegala e-dummadga gued. </v>
<v b="PRO" c="10" v="27">Dule-Bab-Jehováʼgi-dobekwaa-nanadiidi, ibagan-suitii gudii gued. Dule-isganamardina, ibagan-suitii gudii gusulid. </v>
<v b="PRO" c="10" v="28">Dule-innikidaedgala, iba-nuegan ega danidaed. Dule-isganagardina, iba-isganamar ega nonidaed. </v>
<v b="PRO" c="10" v="29">Bab-Jehová-Igar-Maidi, dule-innikidaedga bendakleged-igar gued. Dule-ibmar-isgana-imakdimaladgardina, ega boniga binyed. </v>
<v b="PRO" c="10" v="30">Dule-innikidamaladi, bonigan-abin akar-guosulid. Dule-isganamardina, we-napneggi gudii guosulid. </v>
<v b="PRO" c="10" v="31">Dule-innikidaed-e-sunmakedi, binsaed-nika sunmaked. Dule-galagwensuli-sunmakeddina, gaya-maklemaloed. </v>
<v b="PRO" c="10" v="32">Dule-innikidaed-e-sunmakedi, yeer-ito dule-imaked. Dule-isganamardina, galagwensuli ibmar-isganagi sunmaked. </v>
<v b="PRO" c="11" v="1">Bab-Jehová nibir-innikisulid isdar daked. Nibir-innikigwaddina, nued daked. </v>
<v b="PRO" c="11" v="2">San-odummolegedgi, nug-oicholeged danikid. San-bipi-imaklegedgindina, binsaed-nikagued danikid. </v>
<v b="PRO" c="11" v="3">Dule-innikidaedgala, e-daed e-iduedga gued. Dule-isganadina, na e-isguedgi dukin boni-amied. </v>
<v b="PRO" c="11" v="4">Igar-naboleged-ibagan-nonikile, be-ibmar-bukidar-nikadi be-bendakosurguoed. Ibmar-inniki-imaklegedgindina, burgwed-igar amilesulid. </v>
<v b="PRO" c="11" v="5">Dule-innikidaedgala, e-ibmar-inniki-imakedi ega igar-nuegan oyoged. Dule-isganadina, e-ibmar-isgana-imakdiidgi na dukin wilegoed. </v>
<v b="PRO" c="11" v="6">Dule-innikidamaladi, ibmar-inniki-imakedgi bendaklemalad. Dule-isganamardina, sulibinsa-ibmarbina-sogedgi bipirmakmalad. </v>
<v b="PRO" c="11" v="7">Dule-isgana-burgwidele, na ibmar-edarbediid eba-yoggudoed, na e-nug-dummarba-guedgi-gabdakdiid bela eba-bergudbaloed. </v>
<v b="PRO" c="11" v="8">Dule-innikidaedga, bonigan-noalile, akar-gusulid. Dule-isganadina, boniganse ibitogoed. </v>
<v b="PRO" c="11" v="9">Dule-isgana, e-gwabin-dukugi dule-e-neg-nabamaid wioged. Dule-innikidaeddina, e-binsaed-nued-nikarbadgi na san-onoged. </v>
<v b="PRO" c="11" v="10">Dule-innikidaed-nasgudele, bela dulemar wergued. Dule-isgana-burgwiderdina, wergued-dummad nagued. </v>
<v b="PRO" c="11" v="11">Dule-innikidaedi, e-ibmar-nued-oyogedgi neggwebur-ogannoged. Dule-isgana-e-gwabin-dukudina, neggwebur-wioged. </v>
<v b="PRO" c="11" v="12">Dule-inniki-binsasulidi, mesagwar emar-imaked. Dule-itoakwaa-binsaeddina, na e-gwabin-bargaed wisid. </v>
<v b="PRO" c="11" v="13">Dule-yogasaar-sunmakedi, ibmar-soged odukusulid. Dule-na-burba-bargaed-nikaddina, itoakwaa sunmaked. </v>
<v b="PRO" c="11" v="14">Negseleged-igar inniki-maisulile, dulemar galagwensuli guddaed. Dule-binsaed-nued-dakmaladgi neg-inniki-seleged danikid. </v>
<v b="PRO" c="11" v="15">Be dule-akudaked-mani-gasad-anar, mani be bennukoye sogsale, na be dukin boni-amioed. Be dule-akudaked-mani-gasad-anar, be mani bennukosurye sogsardi, be bonisuli gudii guoed. </v>
<v b="PRO" c="11" v="16">Ome gwage-nued-nikad-oyodiile, e-nug ogannoledii guoed. Dule ibmar-imakerbaddi, unnila ibmar-bukidar-nika-gudii guoed. </v>
<v b="PRO" c="11" v="17">Dule gwage-nued-nikad-oyodiile, ega ibmar-nuedga gued. Dule-sabsurdaeddina, na dukin nunmaked amied. </v>
<v b="PRO" c="11" v="18">Dule-isgana ibmar-isgana-imakedgi-ibmar-amied binsaledid. Dule-ibmar-inniki-imakedgi-ibmar-amied, ega ibnuedga gued. </v>
<v b="PRO" c="11" v="19">Dule-innikidaed, burba-dulad-nika gudiid. Dule-ibmar-isganabina-sogdiiddina, burgwed-igar ega ukleged. </v>
<v b="PRO" c="11" v="20">Bab-Jehová dule-gwage-isgana-nikadi, nabir-daksulid, ar we-dulemar, ibmar-isganaginbi binsadimalad. Bab-Dummad dule-inniki-gudiiddina yeerdaked. </v>
<v b="PRO" c="11" v="21">Dule-isgana, amba sabsur odurdaklegedsegad. Dule-innikidamaladdina, sabsur-odurdaklegosurmalad. </v>
<v b="PRO" c="11" v="22">Olo-nued-sin-e-asugi-yoiyobi, ome-yeerdakleged-binsaedsulidaed gued. </v>
<v b="PRO" c="11" v="23">Dule-innikidaedi, unnila ibmar-nued-imakedbi abeged. Dule-isganamar-e-ibmar-abegeddina, unnila urwedginbi binsadiid. </v>
<v b="PRO" c="11" v="24">Dule-wilub-obicha-ibmar-ukedi, aka ibmar-bukidar ega ukleged. Dule, mani-ganikid gwen-bennukdisulile, dule-wilegedga gudoed. </v>
<v b="PRO" c="11" v="25">Dule-wilub-obicha-ibmar-ukedi, ibmar ega nasgued. Dule emar-ogannodiile, ogannoledii gumogoed. </v>
<v b="PRO" c="11" v="26">Dule ibmargwag-gulleged na ebi gaasa-imakele, dulemar egi isdar sunmaked. Dule ibmargwag-gulleged emarga weligwaledgi manigi-ukdibe, dulemar egi nued binsaed. </v>
<v b="PRO" c="11" v="27">Dule ibmar-nued-imakedi, aimar-nued amied. Dule ibmar-isganabina-gudiiddi, ibmar-isgana egi aibined. </v>
<v b="PRO" c="11" v="28">Dule e-ibmar-nikadgi-alakwaa-naidibe, we-dule galakudoed. Dule-innikidaeddina, sapi-durbamakgwichidyob gudoed. </v>
<v b="PRO" c="11" v="29">Dule dukin e-neguya-oichogedi, na e-neguya-obelogega imaked. Dule-binsaedsulidaeddi, dule-binsaed-ibed-e-maiga gudii gued. </v>
<v b="PRO" c="11" v="30">Dule-innikidaed-e-ibmar-imakedi, nued-gudii e-imaked. Dule, dule-bamalad-ibmar-nued-imake-saedi, dule-binsaed-ibedid. </v>
<v b="PRO" c="11" v="31">Dule-innikidaedga, we-napneggi ibmar-nued ukleged. Dule-isganamar-bulesunna, ar e-ibmar-isgana-imakdiidba we-napneggi sabsur-odurdaklemaloed. </v>
<v b="PRO" c="12" v="1">Dule igar-nuegan-mamaidbina-itogerbadi, binsaed-nikaguedbina nue-soged. Dule igar-nuegan-mamaid-isdar-dakeddi, dule-binsaedsulidaedid. </v>
<v b="PRO" c="12" v="2">Dule-nueddaedgi Bab-Jehová nabir-binsaed. Dule-galagwensuli-binsaeddi, Bab-Dummadse apor-gued. </v>
<v b="PRO" c="12" v="3">Dule ibmar-isgana-imakedgi gargangued amiosulid. Dule-innikidaed-e-gargangueddi, gwen gigli guosulid. </v>
<v b="PRO" c="12" v="4">Ome-innikidaedi, e-sui-nug odummoged. Ome-galagwensulidaeddina, e-sui-nug oichoged. </v>
<v b="PRO" c="12" v="5">Dule-innikidaed-e-igarmar-amiedi, ibmar-inniki-imakedgi binsaed. Dule-isgana-e-sunmakeddina, unnila emar-yardakedgi sunmaked. </v>
<v b="PRO" c="12" v="6">Dule-isgana-e-sunmakedi, emar-yardakar sunmaked, ablis-eogedgi sunmaked. Dule-nuegan-e-sunmakeddina, dulemar egi bendakleged amied. </v>
<v b="PRO" c="12" v="7">Bab-Dummad sulibinsa dule-isganamar-imaked, degidba berguddamalad. Dule-innikidaed-e-mimmigandina, gwen-berguosulid. </v>
<v b="PRO" c="12" v="8">Dule e-binsaed-nikaguedba, e-nug odummoleged. Dule-gwage-isgana-nikaddina, isdar dakleged. </v>
<v b="PRO" c="12" v="9">Dule-san-dummarba-imaked-masgunned-satedba, bur nuedid, dule-mesagwar-gudiid wis-e-mai-ega-ibmar-imaked-nikar. </v>
<v b="PRO" c="12" v="10">Dule-innikidaedi, na e-moli-nikad nued akwediid. Dule-isganadina, baisur e-ibmar daked. </v>
<v b="PRO" c="12" v="11">Dule-sapurba-gadi-arbaedi, mas nikagudaed. Dule, dule-gegeganaba-gudiiddina, binsaedsuli gued. </v>
<v b="PRO" c="12" v="12">Ibmar-isganabina-surbinsa-itolegedi, dule-isganaga boniga gued. Dule-innikidaeddina, sapi-nued-durbamakgwichiyob gued. </v>
<v b="PRO" c="12" v="13">Dule-isgana na dukin gakansaar-sunmakedgi boni-amied. Dule-innikidaeddina, boniganse galakusulid. </v>
<v b="PRO" c="12" v="14">Dulemar-na-e-sunmakedba ibmar abingaed. E-ibmar-imakedba ibmar abingabalid. </v>
<v b="PRO" c="12" v="15">Dule-binsaedsulidaed na e-igar inniki-maiye bidaed. Dule-binsaed-nikarbaddina, unaleged-igarba ibsaed. </v>
<v b="PRO" c="12" v="16">Dule-binsaedsulidaedi, baisursunna uluddaed. Dule-itoakwaadaeddina, egi-dule-urwed igi-barsaye sogdaed. </v>
<v b="PRO" c="12" v="17">Dule-inniki-gudiid ibmar-napiragwad sunmaked, dule ibmar-gusad-gakansaar-barsogeddina, unnila gakanbi-sunmaked. </v>
<v b="PRO" c="12" v="18">Dule-yogasaar-sunmakedi, es-suidse-naibigulegeyob emar-imaked. Dule-binsaed-nikarbad-e-sunmakeddina, ina-nuedyob gued. </v>
<v b="PRO" c="12" v="19">Dule-ibmar-napiragwad-sunmakedi, sereddii megoed. Dule-gakanbi-sunmakeddina, sikwas gudii guoed. </v>
<v b="PRO" c="12" v="20">Dule-galagwensuli-binsaedi, emar-yardakedgi binsaed. Dulemar-neg-bogidik-imakmaladdina, werguleged uked. </v>
<v b="PRO" c="12" v="21">Dule-innikidaedi, boniganse akar-guosulid. Dule-isganamardina, boniganse ibitomaloed. </v>
<v b="PRO" c="12" v="22">Bab-Jehová dule-gadi-gakansamaladi, gwen-nabir daksulid. Dule-inniki-gudiiddi, nued daked. </v>
<v b="PRO" c="12" v="23">Dule-binsaed-nikarbadi, ibmar-wisirba na san-imaksulid. Dule-binsaed-sulidaeddina, galagwensulidaed na oyoged. </v>
<v b="PRO" c="12" v="24">Dule-gadi-arbaedi, negseoedid. Dule-wiegaladina, maiga gudii guoed. </v>
<v b="PRO" c="12" v="25">Sulibinsa-itogedi, dule-gwage wioged. Gaya-nueddina, emar-weligwar imaked. </v>
<v b="PRO" c="12" v="26">Dule-innikidaedi, binsaed-nued emarga uked. Dule-isganadina, e-isguedgi emar-oichoged. </v>
<v b="PRO" c="12" v="27">Dule-wiegala masgunnedsuli gudidaed, dule-arbaegaladina, ibmar-nikagu daed. </v>
<v b="PRO" c="12" v="28">Ibmar-inniki-imakleged-igargi undar-dula-gudiid amileged, we-igargine burgwed-igar amilesulid. </v>
<v b="PRO" c="13" v="1">Machi-binsaed-ibed, e-bab-ega-binsaed-uked nabir-itoged. Machi-uayasuliddina, ega-binsaed-uked isdar-itoged. </v>
<v b="PRO" c="13" v="2">Dule-inniki-sunmaked, na e-sunmakedgi ibnued amidii guoed. Dule-emargi-yolemaladdina, unnila urwedginbi gudii guoed. </v>
<v b="PRO" c="13" v="3">Dule-na-e-gwabinduku-nabir-bargaed, na dukin e-san bendakdiid. Dule-na-e-gwabinduku-wissur-bargaeddina, na dukin e-san wioged. </v>
<v b="PRO" c="13" v="4">Dule-wiegala, na e-ibmar-abediid gwen-abingaosulid. Dule-gadi-arbaeddina, na e-ibmar-abediid abingaedsegad. </v>
<v b="PRO" c="13" v="5">Dule-innikidaed gakan-igar gwen nabir-daksulid. Dule-isganadina, binged-amiedid, degine, emar-wiogedid. </v>
<v b="PRO" c="13" v="6">Ibmar-inniki-imakleged dule-inniki-gudiid-bendakedid. Ibmar-isganadina, dule-isgudiid-wiogega imaked. </v>
<v b="PRO" c="13" v="7">Abar-dulemar mani-nikayob gudidamalad, degi-inigwele, ibmardi gwen nikasurmalad. Abar-dulemar ibmarsuliyob gudidamalad, degi-inigwele, ibmardi nue-nika gudidamalad. </v>
<v b="PRO" c="13" v="8">Dule-mani-ibed mani-nikadbali, sunna dule-isganase galesar gudiid. Dule-wilegeddina, we-boni nikasulid, ar dulemar bai daksulid. </v>
<v b="PRO" c="13" v="9">Dule-innikidaed-e-gudiidi, gwallu-gaeyob weligwaled oyodiid. Dule-isgana-gudimaladdina, negsichid-naiyob gued. </v>
<v b="PRO" c="13" v="10">Dule-san-dummarba-imaked emarga urwed-amied. Dule-na-san-bipi-imakeddi, binsaed-nikaguedba gudiid. </v>
<v b="PRO" c="13" v="11">Mani-yogasaar-amileged baisursunna-berguddaed. Dule-mani-saboged-wisiddina, binnasdikii ibmar-nikumaidaed. </v>
<v b="PRO" c="13" v="12">Ibmar-edarbelediid-abingalesulile, gwage-nunmaked emarga uked. Ibmar-edarbelediid-abingalenonikile, weligwaled anmarga uked. </v>
<v b="PRO" c="13" v="13">Dule igar-soglemaid isdar-dakele, na dukin boni-amied. Dule igar-soglemaidba ibsaele, ibmar-nued ega ukleged. </v>
<v b="PRO" c="13" v="14">Dule-binsaed-ibed-e-ibmar-odurdaked, burba-dulad emarga uked. Dule-binsaed-ibed-e-ibmar-odurdaked, burgwed-igargi nabir emar-bendakbalid. </v>
<v b="PRO" c="13" v="15">Unaleged-igar-innikigwad-uklegedi, nabir-itole neg-imaked. Dule-igar-maidba-ibsadisuliddina, boni-dummad na abgadii guoed. </v>
<v b="PRO" c="13" v="16">Dule-itoakwaadaed, binsaed-nued-nikadgi ibmar imaked. Dule-binsaed-sulidaeddina, galagwensulidaed na oyoged. </v>
<v b="PRO" c="13" v="17">Dule-gayaburba-berbeged-isgana, boni emarga amied. Dule-gayaburba-berbeged-nueddina, ibmar-nued emarga uked. </v>
<v b="PRO" c="13" v="18">Dule, unaleged-igar isdar-dakele, dule-wilegedga gued, e-nuggi dodolebalid. Dule, unaleged-igar nabir-itogele, nug-dummarba nikuoed. </v>
<v b="PRO" c="13" v="19">Ibmar-abeleged-abingalesale, emar-gwage-weligwar imaked. Ibmar-isganagi-banguleged, dule-binsaedsulidga gwen nabir-nosulid. </v>
<v b="PRO" c="13" v="20">Dule, dule-binsaed-nued-nikadba akaele, binsaed-nued-nika gumogoed. Dule, dule-binsaedsulidba akaele, na dukin boni-amied. </v>
<v b="PRO" c="13" v="21">Dule-isgana, ibmar-isganase bargaledidaed. Dule-innikidamaladdina, ibmar-nuegan abingaed. </v>
<v b="PRO" c="13" v="22">Dule-nued-daed e-wagangala, ibmar-nuegan obeged. Dule-isgana-e-ibmar-nikaddina, dule-innikidaedga obeged. </v>
<v b="PRO" c="13" v="23">Dule-wilemalad-e-nainugi, nue-ibmar sanmaked. Degi-inigwele, dule-ibmar-isgana-imakedba, bela we-ibmar yoggued. </v>
<v b="PRO" c="13" v="24">Dule, e-machi-odurdaksulile, e-machi-isdar-dakeyob gued. Dule, e-machi-sabele, e-machi yolenonikile, igar-maidba odurdakoed. </v>
<v b="PRO" c="13" v="25">Dule-innikidaed, nue-immee masgunned. Dule-isganadina, amba ukudmaada gudii guoed. </v>
<v b="PRO" c="14" v="1">Ome-binsaed-ibed e-neguya onasgued. Ome-binsaed-sulidaeddina, na dukin e-neguya obeloged. </v>
<v b="PRO" c="14" v="2">Dule-inniki-nanadiid, Bab-Jehová-sogedba gudiid. Dule-igar-isganaba-gudiiddina, isdar Bab-Dummad-dakdiid. </v>
<v b="PRO" c="14" v="3">Dule-binsaedsulidaed-e-sunmaked, unnila na san-odummogedgi sunmaked. Dule-binsaed-ibeddina, e-sunmakedgi bendakleged. </v>
<v b="PRO" c="14" v="4">Dule moli-bebe-nikad-satele, e-ob-aila binsa ollo sigoed. Ar moli-bebe-nikad-e-arbaedgi masgulleged nue-amileged. </v>
<v b="PRO" c="14" v="5">Dule-ibmar-gusad-barsoged-innikigwad, wissur-gakansaed. Dule-ibmar-gusad-barsoged-napiragwadsuliddi, unnila gakangi sunmaked. </v>
<v b="PRO" c="14" v="6">Dule-galagwensulidaedi aisaar binsaed-nued nikubi gudidaenad, degi-inigwele, gwen amiosur guoed. Dule-binsaed-nued-nikarbaddina, baisursunna ibmar durdaked. </v>
<v b="PRO" c="14" v="7">Dule-binsaedsulidaedgi be bannaba gudisae, ar a-dulegi, gwen be binsaed-nued amiosulid. </v>
<v b="PRO" c="14" v="8">Dule-itoakwaadaedi, binsaed-nued-nikadba na magar neg-itoge gudiid. Dule-binsaedsulidaeddina, na e-binsaedgi yardaklediid. </v>
<v b="PRO" c="14" v="9">Dule-binsaedsulidaedi, unnila isguedgi burgudiid. Dule-nuedmargindina, Bab-Dummad nued-binsaed. </v>
<v b="PRO" c="14" v="10">Dule, na sana-walagwen e-nunmaked magar itoged. E-wergued, dule-baid eba itogosulid. </v>
<v b="PRO" c="14" v="11">Dule-isgana-e-neguya bela bergudoed. Dule-innikidaed-e-neguyadina, nasgumai gudoed. </v>
<v b="PRO" c="14" v="12">Imbagwenale, dule na e-ibmar-imakedi, inniki-imakye bidaed, degi-inigwele, e-ibmar-imakedgine, sunna burgwed-igar amied. </v>
<v b="PRO" c="14" v="13">Imbagwenale, alled-abalagine, gwage-nunmaked itoleged. Imbagwenale, weligwar-itogedgine, nunmak itoledabalid. </v>
<v b="PRO" c="14" v="14">Dule-binsaedsulidaedi, na e-igar-isganagi wergudiid. Dule-nued-daeddina, na ibmar-nued-imakedgi wergudimogad. </v>
<v b="PRO" c="14" v="15">Dule-baisur-binsaedi, baisursunna binsaed-galeged. Dule-itoakwaa-binsaeddina, ibmar-imaked-iduale itoakwaa binsaed. </v>
<v b="PRO" c="14" v="16">Dule-binsaed-ibedi, ibmar-isgana-abin dobekwaa nanaed, igar-isganagi bachikii gudidaed. Dule-binsaedsulidaeddina, na san-buled imaked, gwen-akar-guosurye na binsadabalid. </v>
<v b="PRO" c="14" v="17">Dule-baisursunna-urwedi, galagwensuli ibmar imaked. Dule-itoakwaa-binsaeddina, na san-bargaed oyoged. </v>
<v b="PRO" c="14" v="18">Dule-baisur-binsaedi, unnila galagwensur-binsaleged abingaoed. Dule-itoakwaa-binsaedgala binsaed-nikarbad uklegoed. </v>
<v b="PRO" c="14" v="19">Dule-isganamar, dule-nued-asabin yokorgi-sindigar sigmaloed. Dule-isganamar, dule-innikidamalad-e-igar-itogedgi, gan-bipigi sii gumaloed. </v>
<v b="PRO" c="14" v="20">Dule-wilegedi, e-aimarbela isdarsunna dakdamalad. Dule-mani-ibeddina, bukidar e-aimar nikad. </v>
<v b="PRO" c="14" v="21">Dule, dule-mesagwar-imakdiile, bato isgusye sogleged. Dule, dule-wileged-sabgudiile, we-dulegi ise-nued binsalesad. </v>
<v b="PRO" c="14" v="22">Dule-galagwensuli-binsadiid igar-noar imaked. Dule-ibmar-inniki-imakdiiddi, sabgued-igar amied, igar-innikigwad amibalid. </v>
<v b="PRO" c="14" v="23">Nue-arbalegedgine, ibmar-nuegan amileged. Binsa-gayaginbi-soglegeddina, wilegedga emar-imaked. </v>
<v b="PRO" c="14" v="24">Dule-binsaed-ibedi, e-binsaed-nikaguedgi e-nug dungued. Dule-binsaedsulidaeddina, e-binsaedsulidaedgi na e-wileged amied. </v>
<v b="PRO" c="14" v="25">Dule-ibmar-gusad-barsoged-innikigwadi, burgwedgi nue-emar-bendaked. Dule-ibmar-gusad-barsoged-napiragwadsuliddi, unnila gakansaedba emar-wioged. </v>
<v b="PRO" c="14" v="26">Bab-Jehováʼgi-dobekwaa-nanalegedgine, bela-bela bendakleged siid. E-mimmigana, Bab-Dummadgi bendakleged nue-amimarmogad. </v>
<v b="PRO" c="14" v="27">Bab-Jehováʼgi-dobekwaa-nanalegedgine, nued-gudiguleged amileged. Dule-deyob-gudiile, muis burgosulid. </v>
<v b="PRO" c="14" v="28">Rey-e-garganguedi e-dulemar-bukidarad-nikadba siid. Dule-nuga-nikadi e-dulemar-satedba, bingesaar dakleged, agi nollomaksiid. </v>
<v b="PRO" c="14" v="29">Dule baisursunna-urwesulidi, magasar neg-itoged. Dule-bargaedsuli-gudiiddina, galagwensuli-binsaed yoga-oyogar imaked. </v>
<v b="PRO" c="14" v="30">Dule-gwage-bogidik-nikadi, nued-gudii gued. Dule-nobgueddina, bela na san-oichoged. </v>
<v b="PRO" c="14" v="31">Dule-wileged-apor-imakedi, Bab-Dummadgine-yolenaid. Dule-wileged-sabgudiiddina, Bab-Dummad-e-nug odummodiid. </v>
<v b="PRO" c="14" v="32">Dule-isgana e-ibmar-isgana-imakedgi boni-amied. Dule-innikidaeddina, e-daedgine na san-bendaked amied. </v>
<v b="PRO" c="14" v="33">Dule-binsaed-ibed-e-gwagegine binsaed-nikagued naid. Dule-binsaedsulidaeddina, binsaed-nikagued magar-itosulid. </v>
<v b="PRO" c="14" v="34">Ibmar-inniki-imaklegedgi neggwebur ogannolesiid. Isguedgindina, neggweburmar wiolesiid. </v>
<v b="PRO" c="14" v="35">Rey, e-mai-itoakwaa-gudiidgi, nued-binsaed oyoged. Dule-e-nuggi-dododiidgardina, e-urwed oyoged. </v>
<v b="PRO" c="15" v="1">Binnalegwadgi dule-urwenaid-abin-imakedi, urweleged bargaleged. Urwedgi dule-urwenaid-abin-imakeddi, urweleged baligannoged. </v>
<v b="PRO" c="15" v="2">Dule-binsaed-ibed-e-sunmakedi, binsaed-nuegan uked. Dule-binsaedsulidaed-e-sunmakeddina, binsaed-isgana uked. </v>
<v b="PRO" c="15" v="3">Bab-Jehová bela negdakmaid. Dule-nuedgi nakulemaid, dule-isganagi nakulemaibalid. </v>
<v b="PRO" c="15" v="4">Gayaburba-gwage-gadi-gadi-imakedi, ina-nuediyobid. Gayaburba-isganadina, emarga gwage-naibid uked. </v>
<v b="PRO" c="15" v="5">Dule-binsaedsulidaedi, e-bab-e-unaed isdarsunna itodaed. Dule-e-bab-e-unaed-nabir-itogeddina, itoakwaadaed oyoged. </v>
<v b="PRO" c="15" v="6">Dule-innikidaed-e-neggine, ibmar-bukidar nikaguad. Dule-isganadina, na e-ibmar-bukidar-amiedgine, bonigan ega noed. </v>
<v b="PRO" c="15" v="7">Dule-binsaed-ibegan-e-sunmakedgi, binsaed-nuegan ainied. Dule-binsaedsulidamaladdina deyob sunmaksulid. </v>
<v b="PRO" c="15" v="8">Bab-Jehová dule-isgana-ega-ibmar-ogumakar-ukedi, gwen nabir-daksulid. Bab-Jehová, dule-innikidaed-ese-goledgindina, yeer itodaed. </v>
<v b="PRO" c="15" v="9">Bab-Jehová dule-isgana-e-daed gwen nabir-daksulid. Dule-igar-inniki-imakdiiddina, nue-sabed. </v>
<v b="PRO" c="15" v="10">Dule-galagwensuli-gudiidga, sabsur-odurdakleged-igar maid. Dule-odurdakleged-igar-isdar-dakdiiddi, unnila oburgweleged-igar ega maid. </v>
<v b="PRO" c="15" v="11">Bab-Jehováʼgi, neg-uan dukumaisulid, burgwed-igar dukumaisurbalid. Degite, ¡dule-gwage-bule-sunna! </v>
<v b="PRO" c="15" v="12">Dule-gwen-nabir-dasulidi, dule-ese-goled isdar-itodaed, degite, dule-binsaed-ibedbali, akasurbalid. </v>
<v b="PRO" c="15" v="13">Gwage-weligwaledi, wagargi magar dakleged. Gwage-wile-itogedi, wagargi magar daklebalid. </v>
<v b="PRO" c="15" v="14">Dule-magar-neg-itogedi, unnila binsaed-nuedbina gudidaed. Dule-binsaed-sulidaeddina, ibmar-galagwensulid na e-masgunnedyob imakdiid. </v>
<v b="PRO" c="15" v="15">Dule-wile-itodiidgala, iba-nuegan gwen naisulid. Dule-weligwaledgardina, bane-bane ibabi neg-naid. </v>
<v b="PRO" c="15" v="16">Dule ibmar-bukidar-nikad-ular, sulibinsa-itodiidba bur nuedid, dule wis-ibmar-belagwa-nika-gudiir, Bab-Jehová-dobekwaa-gudigubalir. </v>
<v b="PRO" c="15" v="17">Isdar-itogedgi, moli-san-isesaar-gunsiidba bur nuedid, sabedgi wis mas-yoaledbi gunsiir. </v>
<v b="PRO" c="15" v="18">Dule-gadi-urwedi, emarga gadi-urwed amied. Dule na san-bargaed-nikaddina, neg-bogidik imaked. </v>
<v b="PRO" c="15" v="19">Dule-wiegalaga neg ikoganbi gued. Dule-innikidaedgardina, akwan-eogaleyob igar-maid. </v>
<v b="PRO" c="15" v="20">Machi-binsaed-ibedi, e-bab-weligwar imaked. Machi-binsaedsulidaeddina, e-nan-mesagwar imaked. </v>
<v b="PRO" c="15" v="21">Dule-binsaedsulidaedi, e-binsaedsulidba na wergudiid. Dule-magar-neg-itogeddina, na dukin e-daed-gudiid nudaked. </v>
<v b="PRO" c="15" v="22">Binsaed-nuegan-satele, igarmar apurnonidaed. Dule-binsaed-nuegan-bukidaradbali, neg nasguddaed. </v>
<v b="PRO" c="15" v="23">Ibmar-nued-soglegedi yeer-itole emar-imaked. Ibmar-nued-soglegedi, e-ibagi-sogledele, bur bule nuedid. </v>
<v b="PRO" c="15" v="24">Dule-binsaed-ibedi, igar-nueganba nakwemaid. Degidbali, burgwisale, odurdakleged-neg dakosulid. </v>
<v b="PRO" c="15" v="25">Bab-Jehová, dule-san-dummarba-imakdiid-e-neg obeloged. Omegan-ei-sui-burgwismalad e-napaneg-abingunanaiddi, Bab-Jehová akar-guega imakosulid. </v>
<v b="PRO" c="15" v="26">Bab-Jehová, dule-isgana-e-binsaed isdarsun-daked, gayaburba-nuegandi, nued itoged. </v>
<v b="PRO" c="15" v="27">Dule-ibmarbina-suli-binsa-itogedi e-neguyaga boni-uked. Dule manigi-binsaed-galeged-isdarsun-dakeddina, nued-gudii gued. </v>
<v b="PRO" c="15" v="28">Dule-innikidaedi, emar-abin-imaksokalile, ise-binsaar imaked. Dule-isganadina, e-sunmaked ibmar-isganaginbi sunmaked. </v>
<v b="PRO" c="15" v="29">Bab-Jehová dule-isganamar-itosulid. Dule-innikidaed-ese-goterdi, nue-itoged. </v>
<v b="PRO" c="15" v="30">Dule, weligwaledba-emar-dakedi, emar-gwage-weligwar imaked. Gayaburba-nuegana, emar-niga-ogannoged. </v>
<v b="PRO" c="15" v="31">Dule, emar-ega-ibmar-nabir-sogedi nabir-itogele, dule-binsaed-ibegan-abargi gudii guoed. </v>
<v b="PRO" c="15" v="32">Dule, odurdakleged-igar isdarsunna dakele, na dukin isdarsunna dakdiid. Dule, odurdakleged-igar nued-abin-gaele, ibmar-nue-wisidga gued. </v>
<v b="PRO" c="15" v="33">Bab-Jehováʼgi-dobekwaa-nanalegedgi binsaed-nikagued amileged, egi odurdakleged-igar-nued amilebalid. Ar dule na e-nug-odummoleged-abegele, na san-bipii imakgwelergebed. </v>
<v b="PRO" c="16" v="1">Dule na e-gwagegine-soged, ibmar-imakoye, degi-inigwele, ibmar-imakleged Bab-Jehováʼse bergusiid. </v>
<v b="PRO" c="16" v="2">Dule na bela-ibmar-imakedi, inniki-imakdiiye-bied, degi-inigwele, Bab-Jehová sogoed, bule ibmar-inniki-imakdidibe. </v>
<v b="PRO" c="16" v="3">Be ibmar-imakbied, Bab-Jehováʼga be uke, deyob be imakele, nabir bega igarga gunonikoed. </v>
<v b="PRO" c="16" v="4">Bab-Jehová-ibmar-imakedi, igar-nikaa imaked. Ar dule-isganagase-bakale, odurdakleged-iba ega imaklesmogad. </v>
<v b="PRO" c="16" v="5">Bab-Jehová dule-na-san-buled-imakdiid gwen-nabir-daksulid, ar we-dule sogedba-odurdaklegedsegad. </v>
<v b="PRO" c="16" v="6">Isgued-nudaklegegala, unnila sabgued-nikadba, degi, innikigwadba nudakleged. Bab-Jehová-dobekwaa-gudiidgine, isguedgi banguleged. </v>
<v b="PRO" c="16" v="7">Bab-Jehová dule-e-daed nued-dakele, dule-e-isdarmaladse-bakale, ebo-nued-gudii imakbalid. </v>
<v b="PRO" c="16" v="8">Dule ibmar-isgana-imakdiidgi ibmar-bukidar-amied, aba bur nuedid, dule ibmar-inniki-imakdiidba wis-belagwasaar-gudii gued. </v>
<v b="PRO" c="16" v="9">Dule ibmar-imakoye na sogedi, Bab-Jehová-sogedba we-dulega ibmar-gumai guoed. </v>
<v b="PRO" c="16" v="10">Ar rey-sogdibe, ibmar deyob guoye, rey-igar-mesnonikidi irgwen-sogar meged. </v>
<v b="PRO" c="16" v="11">Nibir-innikigwadi, nibir-e-bate-sogedbalid, Bab-Jehováʼgadid, ar Bab-Dummad bela ibmar-wilubsaleged imaksad. </v>
<v b="PRO" c="16" v="12">Rey, ibmar-isgana-imaklegedi nabir-daksulid, ar e-garganguedi, unnila ibmar-inniki-imaklegedgi siid. </v>
<v b="PRO" c="16" v="13">Rey, gayaburba-innikigwad-sunmakleged yeer daked, dule-napiragwad-sunmakedi, nued dakbalid. </v>
<v b="PRO" c="16" v="14">Rey-e-urwedi, burgwed-igar-daged obared. Dule-binsaed-ibeddina, rey-e-gwage bogidik imaked. </v>
<v b="PRO" c="16" v="15">Rey weligwaledba-emar-dakedi, igar-nuegan-oyoged. Rey-emargi-nued-binsaedi, dii-wieyob gued. </v>
<v b="PRO" c="16" v="16">Or-nued-nikuedba, binsaed-nued-nikued bur-nuedid. Mani-nikuedba, ibmar-nue-wisigued bur-nuedid. </v>
<v b="PRO" c="16" v="17">Dule-innikidaedi ibmar-isganaba nanadisulid. Dule-deyob-gudiidi na san-burba-bendakdiid. </v>
<v b="PRO" c="16" v="18">San-odummolegedgine, ibitoged-igar maid. San-dummarba-imaklegedgine, yoleged-igar maid. </v>
<v b="PRO" c="16" v="19">Dule san-dummarba-imakdimalad-abargi ibmar-nuegan-abingaedba, bur nuedid, dule-mesagwar-gudimalad-abargi wilesakwasaar-gudii gued. </v>
<v b="PRO" c="16" v="20">Dule gayaburba-itogedi ibmar-nuegan amied. Dule Bab-Jehováʼgi bengudisulile, ise-nued egi binsalesad. </v>
<v b="PRO" c="16" v="21">Dule-binsaed-ibed-sunsogedgindi, sogleged, dule-gurgin-nued-nikadye. Dule gayaburba-nuedgi-sunmaked, dule-eba-daega imaked. </v>
<v b="PRO" c="16" v="22">Dule-itoakwaa-ibmar-imakedi, undar-gudiguoed. Dule-binsaedsulidaeddina, e-binsadiidgi na sabsur-odurdaklegoed. </v>
<v b="PRO" c="16" v="23">Dule-binsaed-ibed-sunsoged, e-sunmaked nabir na bargaed. E-gayaburba-sunmakedgine, ibmar-nuegan-wisguleged onisiid. </v>
<v b="PRO" c="16" v="24">Gayaburba-nuegan achanis-malegedyobi, gwage-ulubgine yeer-ito emar-imaked. Gayaburba-nuegan, san-burbagala ina-nuediyob gued. </v>
<v b="PRO" c="16" v="25">Imbagwenale, dule, na e-ibmar-imakedi inniki-imakye bidaed, degi-inigwele, e-ibmar-imakedgine, sunna burgwed-igar amied. </v>
<v b="PRO" c="16" v="26">Dule-arbadiid mas-gunnega arbaergebed, ar e-ukumaad-itoged oarbaega-imaked. </v>
<v b="PRO" c="16" v="27">Dule-isgana, unnila igar-isgana-imaked amidiid. E-sunmakedi, igi-soo-ibmar-ogumake, deyob emar-imaked. </v>
<v b="PRO" c="16" v="28">Dule-isgana, emarga urwed-amied. Dule-binsa-yogasaar-ibmar-sogedi, ai-nuegan-mamaredid. </v>
<v b="PRO" c="16" v="29">Dule-gadi-urwed e-ai-yardakerbad, e-ai-galagwensulidae imaked. </v>
<v b="PRO" c="16" v="30">Dule-ibyagi-sunmaked, ibmar-isgana-imakedgi binsadaed. Dule-gaya-gunnar-imaked, ibmar-isgana bato imaksa gudiid. </v>
<v b="PRO" c="16" v="31">Dule-selebagus-nono-sipu-gudiidi, ologurgin-nikayob gudiid. Ibmar-inniki-imakdiidbali, e-nug ogannolediid. </v>
<v b="PRO" c="16" v="32">Dule-na-niga-gandik-oyodiidba bur-nuedid, dule-na-e-gwage-bargaed-nika gudigued. Dule gandikidgi neggwebur-suedba bur nuedid, dule na san-bargaed-wisi gudigued. </v>
<v b="PRO" c="16" v="33">Ibmar-imaklegegala, wilub-daklegar imakleged. Degi-inigwele, ibmar-guoed, Bab-Jehováʼse bergusiid. </v>
<v b="PRO" c="17" v="1">Urwed-abargi san-nued-gunsiidba bur-nuedid, weligwaledgi madu-dutusulid-gunsiir. </v>
<v b="PRO" c="17" v="2">Mai-binsaed-ibedi, machi-galagwensurdaed-e-dummadga gudiguoed. Mai-binsaed-ibedi, machi-galagwensurdaed-e-gwenadganba e-babgan-ega-ibmar-obesad nikumogoed. </v>
<v b="PRO" c="17" v="3">Olo, soogi wilubdakleged, bormo-crisolʼgi mani wilubdaklebalid. Dule-e-binsaeddina, Bab-Jehováʼse wilubdaklemogad. </v>
<v b="PRO" c="17" v="4">Dule-isgana, dulemar-gaya-isgana-sunmakedba ibsaed. Dule-gakansaegwa, dule-gaya-isgana-sogedba gudiid. </v>
<v b="PRO" c="17" v="5">Dule dule-wilegedgi-dododiidi, Bab-Dummadgi dodoged. Dule, dule-wileged-naibi-itodiidga-allediidi, odurdaklegedsegad. </v>
<v b="PRO" c="17" v="6">Dad-e-werguedi, e-wagan-nikadgi siid. Mimmigan-e-werguedi, e-babgangi simogad. </v>
<v b="PRO" c="17" v="7">Dule-binsaedsulidaedi, gaya-nuegan-sunmakedi egi nosulid. Dule-dummagan-negsemamaid, gakansaar-sunmakedi, egi nosurmogad. </v>
<v b="PRO" c="17" v="8">Dule manigi-emar-binsaed-gaed-gudiidi, na binsadaed, ede, ina-nika-gudiiye. Ar deyobi, yogasaar ibmar-amididaed. </v>
<v b="PRO" c="17" v="9">Dule, dule-egi-isgusad-egi-isgussuliyob-dakedi, ai-nikued-igar ogannoged. Ar dule, dule-egi-isgusadga ibmar gannar-gannar-obarele, aimar-isdaradga imaked. </v>
<v b="PRO" c="17" v="10">Dule-itoakwaa-binsaedga sabsur-ibmar-soglegele, irgwen-itogaled. Dule-binsaedsulidaeddina, molidubgi ila-dulataledse (100) bibyolenaidibe, amba itosulid. </v>
<v b="PRO" c="17" v="11">Dule-uayasatedaedi, gusgu urwed-amididaed. Ibagwengine, dule-eba-bur-egi-obined abingunonikoed. </v>
<v b="PRO" c="17" v="12">Dule-binsaedsulidaed e-ibmar-imakedgi-alamakdiid-abinguedba bur-baisulid, wiob-urwediid-abingued. </v>
<v b="PRO" c="17" v="13">Dule, ibmar-nued-ega-imaklesad-ular, ibmar-ichakwa-ukdibe, e-neguyagine, bipisaale bonigan berguosulid. </v>
<v b="PRO" c="17" v="14">Dule, urwed-onoye-sogele, diwar-dummad-noedyobi, dummad-neg-gagaed. Degisoggu, bur-nuedid urwedgi yog-banguar-imaked. </v>
<v b="PRO" c="17" v="15">Bab-Jehová ibmar-sogbo isdar daked: Dule, dule-ibmar-oakalosad, ibmar-oakalossulidyob daked. Dule, dule-ibmar-oakalossulid, ibmar-oakalosadyob daked. </v>
<v b="PRO" c="17" v="16">Dule-binsaedsulidaedga mani-uklenonikile, ¿igi imako na itoge? ¿Egi binsaed-nikagued amio na itoge? Suli. Ar edi, dule-ibmar-wissulidid. </v>
<v b="PRO" c="17" v="17">Dule, ai-guedgine, gusgu ai-sabguerbad. Degisoggu, boni-dummad-ibagan-nonikile, gwenad-gargwenadyob gued. </v>
<v b="PRO" c="17" v="18">Dule-itoakwaa-binsasulidi, yogasaar emarbogwa igar-mesed, dule-mani-gasad-anar mani-bennukega gubalid. </v>
<v b="PRO" c="17" v="19">Dule-isguedbina-itogerbadi, unnila urwedbina gudidaed. Dule-san-dummarba-imakedi, na dukin boni-amidaed. </v>
<v b="PRO" c="17" v="20">Dule-gwage-isgana, bipisaagwale ibmar-nued amiosulid. Dule-gadi-gakansaar-sunmakedi, ibmar-isgana egi aibinoed. </v>
<v b="PRO" c="17" v="21">Dule, machi-binsaedsulidaed-nikale, bukib-binsaed ega uked. Dule-binsaedsulidaed-e-babga-guedi, wergued egi amilesulid. </v>
<v b="PRO" c="17" v="22">Dule, gwage-weligwaled-nikale, ina-nuedga gued. Gwage-wile-itolegeddi, niga-obated. </v>
<v b="PRO" c="17" v="23">Dule-isgana dukuar dule-baidse manigi binsaed galeged. Agala, ibmar-galagwensuli-imakleged geg bergued. </v>
<v b="PRO" c="17" v="24">Dule-itoakwaa-binsaedi, binsaed-nued-nikuedginbi binsaed. Dule-binsaedsulidaeddina, aku neg-itoged, gabdakedginbi gudiid. </v>
<v b="PRO" c="17" v="25">Dule-binsaedsulidaedi, e-bab-ourwed gudiid. E-nanga, gwage-nunmaked-uked gudibalid. </v>
<v b="PRO" c="17" v="26">Dule-ibmar-oakalossulid sabsur-odurdaklegele, ibnuedsulid. Dule-ibmar-innikidamalad naibi-imaklegele, ibnuedsurbalid. </v>
<v b="PRO" c="17" v="27">Dule-magar-neg-itogedi, nabir na e-gwabinduku bargaed. Dule-itoakwaa-binsaedi, nabir na san-bargamogad. </v>
<v b="PRO" c="17" v="28">Dule-binsaedsulidaedi bogidik gudiile, binsaed-ibedyob daklemogad. Sunmaksurbalile, dule-itoakwaa-binsaedye, egi binsalebalid. </v>
<v b="PRO" c="18" v="1">Dule-na-eginbi-binsaedi, unnila egarbi ibmar-nued abeged, dule-ega-binsaed-nued-ukeddi, abesulid. </v>
<v b="PRO" c="18" v="2">Dule-binsaedsulidaedi, magar-ibmar-itoged baisur-daked, unnila e-ibmar-sogedgi na san-odummodiid. </v>
<v b="PRO" c="18" v="3">Ibmar-isgana-imaklegedgine, dule-sae-dakleged nononidaed. Bingegulegedba-mai dule-nug-gagaleged danidaed. </v>
<v b="PRO" c="18" v="4">Dule-e-gayaburba, dii-wiladyob gued. Diwar-iirmakemaiyob egi binsaed-nikagued ainimaid. </v>
<v b="PRO" c="18" v="5">Dule-ibmar-oakalosad ibmar-oakalossuliyob-imakedi, ibnuedsulid. Dule-ibmar-oakalossulidga ega igar-innikigwad-imaksulile, ibnuedsurbalid. </v>
<v b="PRO" c="18" v="6">Dule-binsaedsulidaed-e-sunmakedi, unnila neg-urwed onoged, e-sunmaked emarga urwed-amied. </v>
<v b="PRO" c="18" v="7">Dule-binsaedsulidaed e-sunmakedgi na dukin san-wioged, e-sunmaked na dukin egi aibinega-imaked. </v>
<v b="PRO" c="18" v="8">Gakangi-sunmaklegedi, mas-nued-gullegeyobid. Gakangi-sunmaklegedi, ulubse uboged. </v>
<v b="PRO" c="18" v="9">Dule, e-arbaedgi nue-arbasulile, dule-ibmar-ogiloged-e-sordaga gued. </v>
<v b="PRO" c="18" v="10">Bab-Jehová-e-nug, neg-matusulid-gandikid-geg-ayaredyobid. Dule, bendakleged-amiegala, a-negse abarmakdedaed. Bab-Jehová-e-nug dule-innikimaladga deyob gued. </v>
<v b="PRO" c="18" v="11">Igi neggwebur-e-akwa-galu-matusulid-ebirnai, mani-ibmalad na deyob e-ibmar-nikad egi ebirnai itoged. Degisoggu, gwen akar-guosuliyob na binsamalad. </v>
<v b="PRO" c="18" v="12">Dule, ibitoged-idu, e-daed bule-bule na san-oyoged. Dule, e-nug-ogannoleged-idu, e-daed na san-bipii oyoged. </v>
<v b="PRO" c="18" v="13">Yogasaar gwen ibmar-itossuli-emar-abinsaele, binsaedsulidalegedid, dule-emar-obingeg-saedid. </v>
<v b="PRO" c="18" v="14">Dule-uelleged bonigan-itomaidgi niga-gandikgudele, gwae nugudoed. Ar dule-uelleged niga-batismaile, ¿adi, igi nuguosunna? </v>
<v b="PRO" c="18" v="15">Dule-itoakwaadaed ibmar-nuegan baramied. Dule-binsaed-ibed gatik ibmar-wisgued-nikuegala, nue ibmar-itodaed. </v>
<v b="PRO" c="18" v="16">Ibmar-binsa-uklegedba belagwable yawagakmar argaed, abali, dule-dummaganse warmakleged. </v>
<v b="PRO" c="18" v="17">Dule-na-e-inse-san-bendakedi, e-ibmar-sogedi, e-gussuliyob sunmaked. Geb dule-baid-ebo-boni-nikadi, sorba ibmar-sognonimogale, akar egi sunmaknonimogoed. </v>
<v b="PRO" c="18" v="18">Ibmargi-wilubdaklegar-imakleged igar-apurnaid nabir nudaked. Dule-gandikidga, dule-gandikid-baidbo boni-nika-gunair, nabir ega igar-nudakbalid. </v>
<v b="PRO" c="18" v="19">Neggwebur-e-akwa-galu-ebiris-bukwad-earedba bur undarad, gwenad-oululesad-e-gwage gadi-gadi-imaked. Neggwebur-yawagak-geg-argaedba bur undarad, gwenadgan-na-muchub-muchub-urwemalad walikaa-gudigued. </v>
<v b="PRO" c="18" v="20">Dule na e-sunmakedba yeer-itodiid, na e-sunmakedba immee gudiid. </v>
<v b="PRO" c="18" v="21">Sunmaklegedgine, burba-dulad maid, burgwed-igar maibalid. Dule na e-sunmakedbali, e-igar abingaoed. </v>
<v b="PRO" c="18" v="22">Dule ome-nikunonikile, ibnued nikued. Bab-Jehová-egi-nued-binsaed ega oyoleged. </v>
<v b="PRO" c="18" v="23">Dule-wileged wilesakwaa ibmar egised. Dule-mani-ibeddina, sabsur dule-abin-imaked. </v>
<v b="PRO" c="18" v="24">Dule, aimar-nikale, aigwar guergebed. Abar-aimar nikad, gwenad-gargwenadba bur bule walikaa daed. </v>
<v b="PRO" c="19" v="1">Dule-emargi-gakansaar-sunmakedba, bur nuedid, dule-wileged inniki-nanadii gued. </v>
<v b="PRO" c="19" v="2">Itoakwaa ibmar-imaksulidi, nuedsulid. Dule gwae-gwae-ibmar-imakedi, gadi noar-ibmar-imakdaed. </v>
<v b="PRO" c="19" v="3">Dule-binsaedsulidaedi, e-binsaedsulidba yogasaar nanaddaed. Geb sogdedaed: “An-akargusadi, Bab-Jehováʼginye.” </v>
<v b="PRO" c="19" v="4">Dule, ibmar-nuegan-nikadba bukidar aimar-nikuega gued. Ar dule-wilegeddi, na e-aise-bakale, egi bangued. </v>
<v b="PRO" c="19" v="5">Dule-ibmar-daksad-gakansaar-sogedi, sabsur-odurdaklegosuli guosulid. Dule-gakansili na gwen san-onogosulid. </v>
<v b="PRO" c="19" v="6">Dulemar-bukidar, dule-obinebak-ibmar-uked-e-aiga-guega amimalad. Bela dulemar, dule-ibmar-binsa-uked-e-aiga gumalad. </v>
<v b="PRO" c="19" v="7">Ar bela dule-wileged-e-gwenadgan, dule-wileged-isdar-dakele, e-aimar-bursunna, bur bule isdar dakoed. Dule-wilegedi, na e-bendakega e-aimar-amidiguo-inigwele, bipisaar amiosulid. </v>
<v b="PRO" c="19" v="8">Dule ibmar-magar-itoged-amiedi, na e-san sabed. Na ibmar-durdaksad imakele, ibmar-nued amioed. </v>
<v b="PRO" c="19" v="9">Dule-ibmar-daksad-gakansaar-sogedi, sabsur-odurdaklegosuli guosulid. Dule-gakansaar-sunmakedi, na burgwed-amioed. </v>
<v b="PRO" c="19" v="10">Dule-binsaedsulidaedi, ibmar-mani-gargerbad-nikuedi, egi nosulid. Dule-maiga-gudiid-bursunna, bur bule dule-dummagan-e-dummadga-guedi egi nosulid. </v>
<v b="PRO" c="19" v="11">Dule-binsaed-nikadaedi, na urwed wisi bargaed. Dule-egi-nosad-egi-nossuliyob-dakeddi, e-nug dummarbaa imaked. </v>
<v b="PRO" c="19" v="12">Rey-urwedi, achumigur-nono-wawaad-uurmakedyob gued. Ar rey-e-nued-binsaeddi, gagangi boo-bateyobi neg-imaked. </v>
<v b="PRO" c="19" v="13">Machi-binsaedsulidaedi, na e-bab-wile-itogega imaked. Ome-e-ulus-ulusdaedi, dii-yakedyob gued, binna-binna sui-wioged. </v>
<v b="PRO" c="19" v="14">Nega, degi, ibmar-nuegan, babgan uked. Ome-binsaed-nikadaeddi, Bab-Jehová uked. </v>
<v b="PRO" c="19" v="15">Wieguedi, dulega gabed-uked. Dule-wiegala ukudmaada gudii guoed. </v>
<v b="PRO" c="19" v="16">Dule-Bab-Dummad-Igar-Maidba-ibsaedi, dukin san-bendaked. Dule-Bab-Jehová-Igar-Mesisad-isdar-dakeddi, burgoed. </v>
<v b="PRO" c="19" v="17">Dule-wilegedga-ibmar-ukedi, Bab-Jehováʼga-ibmar-uknaiyob gued. Bab-Jehová dule-ibmar-uksadga gannar ibmar uked. </v>
<v b="PRO" c="19" v="18">Be-machi nued-nanaegala, bipigwadgi be unao. Be sabsur-odurdakalile, melle oburgwedse be imako. </v>
<v b="PRO" c="19" v="19">Dule-gadi-urwedi, sabsur-odurdaklegoed. E-urwed-bargaega egi binsa alamakleged, aka bur bule uluddaed. </v>
<v b="PRO" c="19" v="20">Bega-binsaed-uklegedi, be itoge. Be-unaedi mer be isdar-itoge, ar dule-binsaed-ibedga be guoed. </v>
<v b="PRO" c="19" v="21">Dule ibmar-imakega bukidar igar-amied, degi-inigwele, Bab-Jehová-ibmar-imakbiedbi imakleged. </v>
<v b="PRO" c="19" v="22">Dule emar-innikii-eba-daed abeged. Dule-gakansiliba, bur nuedid, dule-wilegedga-gued. </v>
<v b="PRO" c="19" v="23">Bab-Jehová-dobekwaa-nanaedi, dula-gudii dule-imaked. Bogidik-gudii dule-imaked, mer-bonigan-nikuega dule-imaked. </v>
<v b="PRO" c="19" v="24">Dule-wiegala mas-gunnega bateyagi e-argan ododaenad, degi-inigwele, wiedba e-gayaba mas odosulid. </v>
<v b="PRO" c="19" v="25">Dule-binsaedsulidaedi, unnila sabsur-odurdakedgi ibmar-durdaked. Dule-binsaed-nikagueddi, na ibmar-durdakega irgwen-ounaed abeged. </v>
<v b="PRO" c="19" v="26">Dule e-bab-ibe-ibmar-atursaedi, neggi e-nan-ononnobalidi, a-dule, machi-isganad, dule-binged-satedid. </v>
<v b="PRO" c="19" v="27">Machi, dule-be-unaed be itosulile, binsaed-nikaguedgi be bangudoed. </v>
<v b="PRO" c="19" v="28">Dule-ibmar-daksad-gakansaar-soged igar-nabolenaidgi dodoged. Dule-isgana ibmar-isganaginbi sunmaked. </v>
<v b="PRO" c="19" v="29">Dule-emargi-dododimaladga sabsur-odurdakleged-igar guagwar maid. Dule-binsaedsulidaedga bibyoleged-igar guagwar maimogad. </v>
<v b="PRO" c="20" v="1">Inna-gagbidi, bingedsuli dule-imaked. Sisa neg-gagaega dule-imaked. Dule, wemar-gobsale, binsaedsuli naddaed. </v>
<v b="PRO" c="20" v="2">Rey-urwedi, achumigur-nono-wawaad-uurmakedyob gued. Dule rey-ourwega-imakedi, na dukin boni amied. </v>
<v b="PRO" c="20" v="3">Dule-e-urwedgi-banguedi, bur nug-dummarba gued. Dule-binsaedsulidaeddi, urwed-amied. </v>
<v b="PRO" c="20" v="4">Dule-wiegala yorgi neg imaksulid, ibmar-gwag-weleged-ibagangi ibmar-gwag weosulid. </v>
<v b="PRO" c="20" v="5">Dule-binsaedi, dii-wiladyob gued, dule-ibmar-nue-wisiddi irgwensuli dule-binsaed-baramied. </v>
<v b="PRO" c="20" v="6">Dule-bukidar sogdamalad, ede dule-nuedye. Degi-inigwele, dule-inniki-ibmar-sogeddi, ¿doa amioe? </v>
<v b="PRO" c="20" v="7">Dule-nuedi, innikigwadba nanaed. E-mimmigan e-bab-nanaedba-nanadimarmogadi, egi ise-nued binsalesad. </v>
<v b="PRO" c="20" v="8">Ar rey igar-nabogega e-ologanagi sigisale, unnila e-atakedgi bela ibmar-isgana baramied. </v>
<v b="PRO" c="20" v="9">Dule geg soged: “Andi gwage swilidik-nikaye, andi isgued sateye.” </v>
<v b="PRO" c="20" v="10">Bab-Jehová ibmar-sogbogwad nabir daksulid: Nibir-noaled, wilubsaed-noaled. </v>
<v b="PRO" c="20" v="11">Machigwa e-ibmar-imakedba magar dakleged, e-daed innikigwadid, degi, nuedbalid. </v>
<v b="PRO" c="20" v="12">Bab-Jehová ibmar-sogbo yeerdakle obinnisad: Uaya, ibmar-itogegar. Ibya, ibmar-dakegar. </v>
<v b="PRO" c="20" v="13">Mer be dule-wilegedga-guega, mer be gabedginbi binsae. Bur be arbaedginbi binsae, adi, mas obinebaka be nikuoed. </v>
<v b="PRO" c="20" v="14">Dule-ibmar-bakedi, yamo sogdedaed: “¡Wedi nuedsuli! ¡Wedi ibmar-isgana!” Ar we-ibmar-baksad-sorbardi, weligwar itodaed. </v>
<v b="PRO" c="20" v="15">We-napneggi, ormar-nika-inigwele, akwa-nuegan-nika-inigwele, dule-binsaed-ibed-e-sunmakeddi, we-ibmarmarba bur nuedid. </v>
<v b="PRO" c="20" v="16">Dule-akudaked-anar dule-mani-bennukoye-sogsad-ibe, ibmar-nued be sue. Mani-bennukegala, dule-e-ibmar-nued be gae. </v>
<v b="PRO" c="20" v="17">Dule, emar-yardakedgi masgunned-amiedi yeer-itoged, degi-inigwele, a-masgunnedi durgan-gunneyob gued. </v>
<v b="PRO" c="20" v="18">Igarmar-nuegan-amilegedi, binsaed-nued-dakedba amileged. Bila-onolegegala, igar-nikaa imaklegergebed. </v>
<v b="PRO" c="20" v="19">Dule-galagwensuli-sunmakedi, ibmar odukusulid. Degisoggu, dulemar-gadi-galagwensuli-sunmakmaladba mer be akae. </v>
<v b="PRO" c="20" v="20">Dule e-bab-ukabsaele, e-nan-ukabsaele, nuchukwaa burgoed. </v>
<v b="PRO" c="20" v="21">Gebegi ibmar-irgwensursunna-nikulegedgi, be yeer itogosulid. </v>
<v b="PRO" c="20" v="22">Mer be sogo, an buged-mai imakoye. Mer be Bab-Jehováʼgi bensuli gue, ar e be-bendakoed. </v>
<v b="PRO" c="20" v="23">Bab-Jehová nibirmar-noaled isdar-daked, ibmar-wilubdaked-noaled abesulid. </v>
<v b="PRO" c="20" v="24">Bab-Jehová, dule-iduega gued. Degisoggu, dule na yoedse igi-guoed wissulid. </v>
<v b="PRO" c="20" v="25">Nue-binsassuli Bab-Dummadga-ibmar-imakoye-soged bonidar-dummadid. Geb sogsad-sorba, binsadele, an ibiga deyob sogsadibeye. Deyob-binsaedi, bonidar-dummadid. </v>
<v b="PRO" c="20" v="26">Rey-binsaed-ibedi, dule-isganamar-oaisakied. Ob-ubigwar-imaklegeyob ese ubigwar gumalad. </v>
<v b="PRO" c="20" v="27">Dule-burba, Bab-Jehová-anmarga-uksadi, bela gwage-ulubse binsaed-baramied. Ar a-burba, gwallu-meegwadyob dulega uksad. </v>
<v b="PRO" c="20" v="28">Wile-dule-daklegedi, degi, napiragwadgi-ibmar-soglegedi, rey-bendakega gued. Rey-e-negdakmaidi, wile-dule-daklegedgi gangumaid. </v>
<v b="PRO" c="20" v="29">Sapingan-e-werguedi, e-garganguedgi siid. Sergan-e-werguedi, e-ibmar-wisidgi simogad. </v>
<v b="PRO" c="20" v="30">Bibyolegedgi, degi, naibisalegedgi, dule-isgana nudakleged. Sabsur-imaklegedgi, galagwensur-binsaleged nudakleged. </v>
<v b="PRO" c="21" v="1">Bab-Jehováʼgi, rey-e-binsaed diwar-iirmakmaiyob gued. Deyobi, rey, Bab-Dummad-ibmar-abegedba ibmar-imaked. </v>
<v b="PRO" c="21" v="2">Dule na war-wargwengi e-ibmar-imaked nueganbi-imakye binsaed. Ar Bab-Jehováʼdi, dule-ibiga-ibmar-imakbied, bato wisid. </v>
<v b="PRO" c="21" v="3">Bab-Dummad ibdurgan-ogumakar-ukedba, bur nued-daked, igar-inniki-imakleged, degi, innikigwadba-ibmar-imakleged. </v>
<v b="PRO" c="21" v="4">Emar-ibgwensur-dakedi, san-dummarba-imakedi, dule-isganamar-e-binsaedi, bela wemar isgumaladid. </v>
<v b="PRO" c="21" v="5">Nue-itoakwaa-igarmar-amilegedi, ibmar-nuedga gued. Gwae-gwae-igar-amilegeddi, ibmar-nuedga gusulid. </v>
<v b="PRO" c="21" v="6">Gakansaedgi ibmar-nuegan-ichesur-nikuedi, booyob berguddaed, dule-oburgwega gubalid. </v>
<v b="PRO" c="21" v="7">Dule-isganamar, dukin e-sabsur-ibmar-imakedse berguoed. Ar igar-inniki-imaklegedi, imakbisurmalad. </v>
<v b="PRO" c="21" v="8">Dule-isgana-e-daedi, innikisulid, boni-nikad. Dule-nued-daeddi, innikigwadid. </v>
<v b="PRO" c="21" v="9">Neg-dummadgi ome-gadi-urwedbo-gudisaedba, bur nuedid, neg-bipigwadgi-gudisaed. </v>
<v b="PRO" c="21" v="10">Dule-isgana unnila ibmar-isganaginbi binsaed. Ar bipisaale, wile dule-bamalad-daksulid. </v>
<v b="PRO" c="21" v="11">Dule-ibmar-nue-wissulid, dule-emargi-dododiid-sabsur-odurdaklegedgi ibmar durdaked. Dule-binsaed-nikagued ibmargi-odurdaklegele, dule-ibmar-nue-wissulidi ibmar durdaked. </v>
<v b="PRO" c="21" v="12">Dule-nued, dule-isgana-e-neg dakdedaed, igi dule-isgana e-ibmar-nikadi berguddae. </v>
<v b="PRO" c="21" v="13">Dule, dule-wileged-e-ibmar-egised itosulile, na ibmar-egichiarmogar, dulemar e-itogosurmarmogad. </v>
<v b="PRO" c="21" v="14">Ibmar-binsa-uklegedi dulemar-wagab-uksulidi, sae-itoged boo imaked. Ibmarbina-sogdiidgi a-ibmar bega-uklenonikile, sabsur-urwed boo imaked. </v>
<v b="PRO" c="21" v="15">Igar-innikigwad-imaklesale, dule-nued na yeer-itodaed. Dule-isganagardi, dobed nagunonidaed. </v>
<v b="PRO" c="21" v="16">Dule, itoakwaa nanadisulile, burgwarmai dakledagoed. </v>
<v b="PRO" c="21" v="17">Dule, galagwensuli-gudiguedginbi-binsaedi, dule-wilegedga guoed. Dule, mummudbi-gaamakdiidi, degi, ina-wawadginbi-mani-oediidi, bipisaale, mani-ibedga gwen guosulid. </v>
<v b="PRO" c="21" v="18">Dule-isgana, dule-nued-anar sabsur-odurdaklegoed. Dule-emargi-aibined dule-inniki-nanadiid-anar, sabsur-odurdaklegoed. </v>
<v b="PRO" c="21" v="19">Ome-gadi-urwed-nikuedba, ome-gadi-isdar-itoged-nikuedba, bur nuedid, ome-sate walagwen-gudisaed. </v>
<v b="PRO" c="21" v="20">Dule-binsaed-nikagued-e-neggi ibmar-nuegan obinebaka nikad, ina-wawadikmalad obinebaka nikabalid. Dule-binsaedsulidaeddi, bela ibmar-nikad binsa diiga imakdaed. </v>
<v b="PRO" c="21" v="21">Dule, igar-inniki-imakleged-amidiile, wile-dule-dakleged-amidibalile, san-dula-gudiguleged amied. Igar-inniki-imakleged amied. Nug-dummarba-guleged amibalid. </v>
<v b="PRO" c="21" v="22">Dule-binsaed-ibed dulemar-gandikmalad-ibe neggwebur sued. Dule-binsaed-ibed dule-gandikmalad-e-ibmargi-bensuli-gudiid-ibe e-ibmar obelobalid. </v>
<v b="PRO" c="21" v="23">Dule na itoakwaa-sunmaked, e-gwabinduku-bargabalid, bonigangi ollorgued. </v>
<v b="PRO" c="21" v="24">Dule-na-doggus-san-buled-imakedi, dule-na-san-dummarba-imakedi, dule-emar-mesagwar-imakedi, weyob egi sogleged, wilub-obicha sabsur-isdar-nanadiidye. </v>
<v b="PRO" c="21" v="25">Dule-wiegala bela ibmar nikubienad, degi-inigwele, budar arbaed. </v>
<v b="PRO" c="21" v="26">Dule-wiegala, dule-baid-ibe ibmar-abedii osedoddaed. Dule-nueddi, wilub-obicha ibmar uked. </v>
<v b="PRO" c="21" v="27">Bab-Dummad, dule-isganamar-ega-ibmar-ukedi, isdar-daked. Bur bule isdar daked, nabiridgi ega uksurmalar. </v>
<v b="PRO" c="21" v="28">Dule-ibmar-daksad-gakansaar-soged burgoed. Dule, a-duleba-ibsaeddi, deyob guedsemogad. </v>
<v b="PRO" c="21" v="29">Dule-isgana na ibmar-sogsadi gege ogwadaed. Dule-nueddi, na e-daed nudaked. </v>
<v b="PRO" c="21" v="30">Nue-binsaed-nikaguedi, nue-ibmar-wisiguedi, degi, binsaed-nuegana, gwen Bab-Jehováʼgi obinsulid. </v>
<v b="PRO" c="21" v="31">Dule bila-onogega moli guakwaa nasiked. Degi-inigwele, bila-onogedgi-nakwegala, Bab-Jehováʼgi siid. </v>
<v b="PRO" c="22" v="1">Ibmar-nuegan-bukidar-nikadba, bur nuedid, nug-nued nikued. Bukidar-or-nikuedba, degi, mani-nikuedba, bur nuedid begi dulemar nued sunmaked. </v>
<v b="PRO" c="22" v="2">Mani-ibed, degi, dule-wileged, ¿ibugi emar gumala? Bab-Jehová-ebobela-obinnisadgi emar gumalad. </v>
<v b="PRO" c="22" v="3">Dule-itoakwaadaed magar bonigan-daked, bonigangi banguddaed. Dule-binsaedsulidaeddi, bonigan-idu bangusulid, degisoggu, boni amisdasunnad. </v>
<v b="PRO" c="22" v="4">San-bipi-imaklegedgi, Bab-Jehová-nug-odummolegedgi we-ibmar-sogbaagwad danikid: Ibmar-nuegan-nikued, nug-dummarba-gued, dula-gudii-saed, danikid. </v>
<v b="PRO" c="22" v="5">Dule-isganamar-gudiidbina, ikomar bukwad, sakimar bukwad. Dule-na-san-sabgudiiddi, a-ibmarmargi bangued. </v>
<v b="PRO" c="22" v="6">Igar-innikigwadgi mimmigan be odurdake. Amba sered-ugakgusale, we-ibmargi banguosulid. </v>
<v b="PRO" c="22" v="7">Dule-mani-ibed, dule-wilemalad-e-dummad gued. Dule-mani-ganikid, dule-mani-ega-uksad-e-maiga gued. </v>
<v b="PRO" c="22" v="8">Dule-ibmar-isgana-imaked, bonigan amied. Bab-Dummad isdar-itogedgi we-dule-obelogoed. </v>
<v b="PRO" c="22" v="9">Dule emar-wiledakele, egi nued binsalegoed. Ar we-dule, dule-wilemaladga masgunned uked. </v>
<v b="PRO" c="22" v="10">Dule-gadi-urwed-amied be ononnoge, adi, na abin-abin-imaklegedi, urwelegedi, degi, sabsur-ibmar-soglegedi, berguoed. </v>
<v b="PRO" c="22" v="11">Dule innikigwadgi-ibmar-sogedi, e-sunmaked-yeer-itolegedi, rey e-aiga imakoed. </v>
<v b="PRO" c="22" v="12">Bab-Jehová dule-binsaed-ibedgi nakuleged. Bab-Jehová, dule-gakansili-e-ibmar-sogeddi oyoged, e-sunmaked gakanye. </v>
<v b="PRO" c="22" v="13">Dule-wiegala yapa-arbaedba sogdaed: “Achumigur-nono-wawaad magaba gudiiye. An noddibe, an-gunnoye.” </v>
<v b="PRO" c="22" v="14">Ome-sui-dikarba-yoleged-e-gaya, yaa-matusur-siidyob gued. A-yaagine, dule-Bab-Jehová-ourwega-imakedi, argwanoed. </v>
<v b="PRO" c="22" v="15">Uayasulidaedi, gusgu burwigana-e-daedid. Molidubgi-bibyolegedgi uayasulidaed surgued. </v>
<v b="PRO" c="22" v="16">Dule, mani-bur bule-nikuega, dule-wileged-mesagwar imaked. Dule, mani-ibedga binsa-ibmar-ukedi, na dule-wilegedga guoed. </v>
<v b="PRO" c="22" v="17">Dule-binsaed-ibed-e-sunmakedi, nuekwaa be itoge. An be-odurdakedba, be ibmar imake. </v>
<v b="PRO" c="22" v="18">Ar be we-ibmar nonogi-gaele, bela be gannar-gannar sogdiile, be yeer-itogoed. </v>
<v b="PRO" c="22" v="19">Bab-Jehováʼgi be mer benguega, emi an be-owisonaid. </v>
<v b="PRO" c="22" v="20">Emi, an bega durgwen-gakambe (30) binsaed-nuegan-ibmar-wisigued narmaksad. </v>
<v b="PRO" c="22" v="21">Adi, be gayaburba-napiragwadi, wisi guega, adi, dule-bese-ibmar-egised-abin nabir be ibmar sogegar. </v>
<v b="PRO" c="22" v="22">Melle dule-wileged-ibe be ibmar-atursae, ar wede, dule-wilegedid. Melle igar-naboleged-neggi dule-ibmar-sate-gudiid be sabsur-imakbalo. </v>
<v b="PRO" c="22" v="23">Ar Bab-Jehová wemar-ular gwisguoed, geb dule-wileged-ibe-ibmar-susad-annik ibmar sumogoed. </v>
<v b="PRO" c="22" v="24">Melle be dule-emar-sabsur-imaked-e-aiga gue. Melle be dule-emar-wiogedba akabali. </v>
<v b="PRO" c="22" v="25">Ar e-ichakwadamalad be durdaksale, na be dukin boni-dummad amioed. </v>
<v b="PRO" c="22" v="26">Melle be emar-anar ibmar-imakoye sogo. Melle be emar-anar mani-bennukega gubalo. </v>
<v b="PRO" c="22" v="27">Ar be bennukega mani-sate-gualile, be-gabedse-bakale, be-ibe sumaloed. </v>
<v b="PRO" c="22" v="28">Melle be-dadgan dikasurgus-nainu-abingunaidgi ibmar-ogwichismalad be oniro. </v>
<v b="PRO" c="22" v="29">¿Dule e-arbaedgi nued-arbaed be dakdii? Dule-deyob-arbaedi, reymarga arbadii guoed, dule-binsarmaladga arbaosulid. </v>
<v b="PRO" c="23" v="1">Be dule-dummadbo mas-gunsokalile, nue ebinsao, doa-asabin be sii. </v>
<v b="PRO" c="23" v="2">Ar be gadi-mas-gunnele, masgunned bargao. </v>
<v b="PRO" c="23" v="3">Melle be e-mas-yeer-gullegedbina soge, ar we-masdi, unnila dule-yardakedid. </v>
<v b="PRO" c="23" v="4">Melle be ibmar-nuegan-nikuega surbinsa-itodii gue. Melle be ibmar-gargerbamaladginbi binsadii gue. </v>
<v b="PRO" c="23" v="5">Ar be nuekwaa dakdele, be daksaled, ibmar-gargerbamalad baisursunna berguddaed. </v>
<v b="PRO" c="23" v="6">Melle be dule-nallegaladbo mas-gunne. Melle be e-mas-yeer-gullegedbina sogbalo. </v>
<v b="PRO" c="23" v="7">Ar e-masde, gammugi-sailagia-megeyob gued. Bega sogoed: “Mas-gunne, gobe.” Degi-inigwele, gwen gwage-nuedgi bega sogosulid. </v>
<v b="PRO" c="23" v="8">A-sorbali, be bela mas-guchad agoed, ega be nuedgi-sunmaksadi, binsa be sunmakoed. </v>
<v b="PRO" c="23" v="9">Melle be dule-binsaedsulidaedga binsaed dako. Ega be ibmar-sogoedi, be-abin isdar-itogoed. </v>
<v b="PRO" c="23" v="10">Melle dikasurgus-nainu-abingunaidgi ibmar-ogwichismalad be oniro. Mer be dule-sergansated-e-nainugi dogbalo. </v>
<v b="PRO" c="23" v="11">Ar wemar Dule-E-Bendaked-Gandikid nikad. Dule-sergansated-bendakegala, be-abin gwisguoed. </v>
<v b="PRO" c="23" v="12">Ibmar-durdaksadba be ibmar imake, binsaed-nued-uklegedi, be nue-itoge. </v>
<v b="PRO" c="23" v="13">Melle be mimmigan-odurdaksuli gue, molidubgi-bibyolegedba burgosulid. </v>
<v b="PRO" c="23" v="14">Ar bur be molidubgi-bibyogele, burgwed-igargi be ollor-imaknaid. </v>
<v b="PRO" c="23" v="15">Machi, be dule-binsaed-ibedga gunonikile, gwagegi an weligwar itomogoed. </v>
<v b="PRO" c="23" v="16">Be-sunmakedi, napiragwadba be sunmakele, ulubgi an yeer itononikoed. </v>
<v b="PRO" c="23" v="17">Melle be dule-isganamargi nobgue, bur be bane-bane Bab-Dummad-nug odummodii imake. </v>
<v b="PRO" c="23" v="18">Adi, yoedse bega ibmar nueganbi guoed, na be ibmar-edarbediid nikudapoed. </v>
<v b="PRO" c="23" v="19">Machi, nue be itoge, binsaed-nikaa be dae, igar-innikigwadbarbi be nanadii sae. </v>
<v b="PRO" c="23" v="20">Dule-gadi-mumgumaladba mer be akae. Dule-gadi-masgunmaladba mer be akadii gubali. </v>
<v b="PRO" c="23" v="21">Ar dule-gadi-mumgumaladi, degi, gadi-mas-gunmaladi, dule-wilegedga gumaloed. Ar dule-gabedginbi-binsaedi, unnila mor-siir-siir-yoi gudiguoed. </v>
<v b="PRO" c="23" v="22">Be-bab-we-napnegse-be-odenonikid be itoge, be-nan seredgusale, mer be isdar-dako. </v>
<v b="PRO" c="23" v="23">Igar-napiragwad, nue-binsaed-nikagued, be amie. Ibmar-durdaked, nue-ibmar-wisigued, be amie. Wemala, mer be ibmar-baid-anar ogwao. </v>
<v b="PRO" c="23" v="24">Dule-nued-e-baba na bela-bela yeer itoged. Dule na machi-binsaed-ibed-nikad, weligwar itoged. </v>
<v b="PRO" c="23" v="25">Be-bab, degi, be-nan, werguega be imake. Be-sergan-we-napnegse-be-senonikid wergumalaga be imake. </v>
<v b="PRO" c="23" v="26">Machi, an-bega-binsaed-dakdiidgi be binsae, an-nanadiid be dake. </v>
<v b="PRO" c="23" v="27">Ar ome-gambanuchu-imakedi, yaa-dummad-matusursiidyob gued. Dule-baid-ome-galagwensur-nanaedi, dia-garagwad-matusursiidyob gued. </v>
<v b="PRO" c="23" v="28">We-omedi, dule-atursaedyob matarmakdidaed. We-ome, machergan-bukidar-e-ome-dikarba-yolemalaga imaked. </v>
<v b="PRO" c="23" v="29">Dule-mumgued-iedisulidi, dule-sisamar-galagwensuli-gobedi, boed amied, ibmar-nunmaked-itoged amied, urwed amied, isdar-itoged amied, binsa-nailikgued amied, ibya-gudure-gued amied. </v>
<v b="PRO" c="23" v="30">Dule-mumgued-iedisulidi, dule-sisamar-galagwensuli-gobedi, deyob gued. </v>
<v b="PRO" c="23" v="31">Vino-gisi-daklesidaedbina mer be soge, vino-noggi-dakarmaksidaedbina mer be sogbali. E-goblegedi, nolloo gobleged. </v>
<v b="PRO" c="23" v="32">Degi-inigwele, dubgi-warmakeyobi, be itogoed. Naibe-e-gichi-begi-ubodeyobi, be itogoed. </v>
<v b="PRO" c="23" v="33">Ibya-apurega be-imakoed, galagwensuli-binsaega be-imakoed. </v>
<v b="PRO" c="23" v="34">Magadba-yakumaknadapiyob be itogoed, urmor-suar-dukugi-maiyob be itogoed. </v>
<v b="PRO" c="23" v="35">Be sogdagoed: “An-naibi-imaksamala, degite, gwen nunmak an itosulid. An-bibyosmala, degite, gwen bai an itosulid. An dadakusale, gannar an mumgunabaloed.” </v>
<v b="PRO" c="24" v="1">Melle be dule-isganamargi nobgue, melle be eba-akaedgi binsabali. </v>
<v b="PRO" c="24" v="2">Ar e-gwagegi unnila emar-sabsur-imakedgi binsamalad, unnila ibmar-isgana-imakedgi sunmakmalad. </v>
<v b="PRO" c="24" v="3">Nue-binsaed-nikaguedba neg sobleged. Nue-ibmar-wisidba neg-e-sailamar mesleged. </v>
<v b="PRO" c="24" v="4">Itoakwaa-binsalegedba e-gabednegmaryaba ibmar-gargermaladi, degi, ibmar-yeerdaklemaladi enoleged. </v>
<v b="PRO" c="24" v="5">Dule-binsaed-ibedi, dule-gandikidid. Dule-nue-ibmar-wisidi, dule-dutusulidid. </v>
<v b="PRO" c="24" v="6">Nue-igar-amiale, bila onoleged. Bukidar-dulemar-binsaed-dakmaladgi nakwileged siid. </v>
<v b="PRO" c="24" v="7">Dule-binsaedsulidaedi, dule-binsaed-ibedga gwen guosurguoed. Igar-itolegedgi sunmakosulid, ar aku-itoged na ibi obaroe. </v>
<v b="PRO" c="24" v="8">Dule unnila ibmar-isganaginbi-binsaedi, egi-soglegoed: “Dule-isganaye.” </v>
<v b="PRO" c="24" v="9">Dule-binsaedsulidaedi, unnila isguedginbi binsaed. Bela dulemar dule-emargi-dododiid isdar-dakmalad. </v>
<v b="PRO" c="24" v="10">Ar be bonigan-abin sikirmakele, amba be-gangued nollogwad. </v>
<v b="PRO" c="24" v="11">Dulemar-burgwed-igarse-nadapmalad be ollor-imake, dulemar e-burgwed-modanimalad be bendake. </v>
<v b="PRO" c="24" v="12">Ar amba be sogele: “An wissulinye.” ¿Dule-gwage-wilubdakedi, gwen wisguosur be insae? Dule-begi-nakulegedi gwen wisguosur, ¿be insae? Bab-Jehová dulemar-e-daedba dulemarga ibmar-uked. </v>
<v b="PRO" c="24" v="13">Machi, achanis be mae, ar yeer-maleged, achanis ochii maleged. </v>
<v b="PRO" c="24" v="14">Binsaed-nikaguedi, achanisyob bega ochii gumogoed. Binsaed-nikagued be amisale, yoedse bega ibmar nueganbi guoed, be-ibmar-edarbediid be nikudapoed. </v>
<v b="PRO" c="24" v="15">Dule-isgana, melle be dule-nued-oakalogedgi binsae. Melle be e-neg-obelogedgi binsabali. </v>
<v b="PRO" c="24" v="16">Dule-nuedi, amba ilagugle (7) aimukuele, gannar gwisgubaloed. Dule-isganamardi aimukusale, geg bar gannar gwisgued. </v>
<v b="PRO" c="24" v="17">Be-isdaradi aimukusale, mer be yeer-itogo. Be-isdarad akar-gusale, mer be wergubalo. </v>
<v b="PRO" c="24" v="18">Ar Bab-Jehová egi-be-wergue be-dakalile, be-daed nabir-dakosulid. Ar egi be werguele, Bab-Jehová be-isdarad bar sabsur odurdakosulid. </v>
<v b="PRO" c="24" v="19">Melle be dule-isganamarba akae. Melle be egi nobgubalo. </v>
<v b="PRO" c="24" v="20">Ar dule-isgana nuedgi berguosulid. Dule-isgana gwallu-akitedaedyob bergudoed. </v>
<v b="PRO" c="24" v="21">Machi, Bab-Jehová-dobekwaa be nanae, rey-nug be odummoge. Uayasulidamaladba mer be akae. </v>
<v b="PRO" c="24" v="22">Ar wemar ukiagwale, sabsur-odurdaklemaloed. Ar dule wissulid, ibi-bonigan egi danikoe. </v>
<v b="PRO" c="24" v="23">Dule-binsaed-ibegan amba we-ibmar sogsamarbalid: Igar-nabirolegedgi dule-wargwenbarbi-nagued nuedsulid. </v>
<v b="PRO" c="24" v="24">Dule-igar-naboged, dule-ibmar-oakalosad ibmar-oakalossuliyob dakele, neggweburmarse ukabsalegoed, dulemarse isdar daklebaloed. </v>
<v b="PRO" c="24" v="25">Ar dule-igar-nabogedi, dule-ibmar-oakalosad-sabsur-odurdakerdi, dulemar yeer dakmaloed, dulemar egi ise-nued binsamaloed. </v>
<v b="PRO" c="24" v="26">Napiragwadgi dule-abinsaed, yeer-itole dule-imaked. </v>
<v b="PRO" c="24" v="27">Ibmar-digoed guakwa be urbe, ibmar-digega be-nainumar guakwa be nasike, geb a-sorbali, be-neg be soboed. </v>
<v b="PRO" c="24" v="28">Melle be ibmar-daksasuli dule-baidgi sunmako, melle be egi gakansabalo. </v>
<v b="PRO" c="24" v="29">Melle be sogo: “Igi be an-imaksa, deyob an be-imakmogoed. An deyopira imaked nikamoga.” </v>
<v b="PRO" c="24" v="30">Dule-wiegala-e-nainu-dikarba an nasad, dule-binsaedsulidaed-e-uva-digaled-dikarba an nasad. </v>
<v b="PRO" c="24" v="31">A-nainugine, ikomar yaisur an daksad, e-nainu bula-moodo-nai an daksabalid, e-galu-emakaled-nainu-ebiris-naidi aimukumai an daksabalid. </v>
<v b="PRO" c="24" v="32">An weyob ibmar-daksadi bipisaale, an iessulid. We-ibmargine, ibmar-soggwen an durdaksad: </v>
<v b="PRO" c="24" v="33">Ar be sikwas gabele, ar be sikwas megele, ar be sikwas obunnogele, unnila be sakwa-obirmasmaile, </v>
<v b="PRO" c="24" v="34">wilegedi, dule-atursaedyob begi nonikoed, ibmar-sate-guedi, dule-gingi-nikadyob begi nonikoed. </v>
<v b="PRO" c="25" v="1">We-binsaed-nuegana Salomón onosbalid. Judá-rey-Ezequíasʼga dule-garda-narmakmaladi we-binsaedmar nue-ilemakar narmaksad. </v>
<v b="PRO" c="25" v="2">Ibmar-dukuar-mamaidi, Bab-Dummad-e-gandikid-e-wilub oyoged. Reymar, igar-dukuar-mamaid-balamiedi, dule-gandikmaladga gued. </v>
<v b="PRO" c="25" v="3">Dule, nagase nibneg-nibgued balamiosulid, degi, nagase napneg-e-ulub-naid balamiosulid. Amba deyobi, reymar-binsaedi gege ulubse balamilemogad. </v>
<v b="PRO" c="25" v="4">Mani-dulenaidgi-durgan-welegoed be mie. Geb a-manigine, dule-mani-sobedi, nog soboed. </v>
<v b="PRO" c="25" v="5">Rey-asabin dule-isgana be onoge. Geb rey igar-innikigwadba yar-seoed. </v>
<v b="PRO" c="25" v="6">Melle rey-asabin dule-nug-nikadga be san-imako. Melle dule-dummagan-imbagi yogasaar sigis be imako, </v>
<v b="PRO" c="25" v="7">rey bur bega soged nabirid: “Wese be sigda” adi, melle dule-dummagan-abin rey be-obingegsaegar. Be-sunnagwad be ibmar-daksale, </v>
<v b="PRO" c="25" v="8">melle gwae-gwae dummaganse-odonao. Ar dule yamo be-abin osulosale, igi be saoe. Aka dukin be bingeguoed. </v>
<v b="PRO" c="25" v="9">Bebogwa igar-gwatirisad be nudako. Degi-inigwele, melle dule-bega-ibmar-sogedi, dule-baidga sogmogo. </v>
<v b="PRO" c="25" v="10">Ar be dule-baidga ibmar-sogele, we-dule, sunna be-nug oichoged. Degidbali, bar be, nug-nued-nika guosulid. </v>
<v b="PRO" c="25" v="11">Iba-sogedba ibmar-soglegedi, galimbaba dutumar-oyapateyobi gued. </v>
<v b="PRO" c="25" v="12">Dule-binsaed-ibedi, nuedgi dulega gannabasaar-ibmar-sogsiile, dulega olargan-dummaganba bur bule ibnuedid, ega ormadaremaladba bur bule sunsogedid. </v>
<v b="PRO" c="25" v="13">Igi-neg-diopisulidgi, neg-diopigwad yeer-itoledae, debayobi, dule-garda-berbeged-innikigwadi, e-dummadga niga-gandikid ukmogad. </v>
<v b="PRO" c="25" v="14">Igi-dii-wioeyobi neg-ainakwis sii dakledae, debayobi, dule ibmar-ukoye-sogdidaedi, gege ibmar-ukdaed. </v>
<v b="PRO" c="25" v="15">Gwae-gwaesuli, binnasdikigwadgi, dule-nuga-nikad-e-binsaed ogwaleged. Nuedgi, urwedginsuli-sunmaklegedi, bela igar-bulegangi obilleged. </v>
<v b="PRO" c="25" v="16">Be achanis amisale, melle dogdar-mao. Ar doggus be masale, be agdoed. </v>
<v b="PRO" c="25" v="17">Melle bali-bali dule-baid-negse nanao. Ichakwagwad, bali-bali-nanaer, abakalegi budar-be-dakedba, isdar be-dakalile. </v>
<v b="PRO" c="25" v="18">Dule, e-aigi gakansaar-sunmakedi, akwa-mamaredyob gued. Es-suidyobi, degi, es-swiswidikidyob gubalid. Emar-wioged. </v>
<v b="PRO" c="25" v="19">Dule, suli-suli-itogedgine, dule-isganagi bensuli gunonikile, nugar-nunmakedyob gued. Degi, nailik-mali-bisgar-gudiidyobi gued. Binsaedsuli daed. </v>
<v b="PRO" c="25" v="20">Dule-bukib-binsaedba-wile-itodiidgala namaklemaladgi-namakedi, nuedsulid. Ega ukagi-yaa-siidgi balu-eogeyobid. Degi, neg-dambipigwadgi mor-esuedyobid. Gwen gadi-gadi imakosulid. </v>
<v b="PRO" c="25" v="21">Be-isdarad ukudmaada-itogele, masgi ogunno, uku-uku-itogele, ogobo. </v>
<v b="PRO" c="25" v="22">Deyob be a-dule-imakele, be nue-obingegsaoed, Bab-Jehováʼdi bega ibmar-buged ukoed. </v>
<v b="PRO" c="25" v="23">Dii-burwa-goledbali dii-wied danidaed. Gaya-isgana-sunmakedbali, neg-urwed noardaed. </v>
<v b="PRO" c="25" v="24">Ome-ursili-ebo neg-dummadgi-megedbali, bur nabirsursi, neg-sukungwaba-meremair. </v>
<v b="PRO" c="25" v="25">Igi-uku-uku-itolegedgi dii-dambipigwad gobledae, deyobi, gayaburba-nuegan dikasur-danikir, itoledaed. </v>
<v b="PRO" c="25" v="26">Dule-innikidaedi, dule-isgana-abin sikirmakele, dii-isgumaidaeyobi gued. Diagi-ib-isgana-mileddaeyobi gued. </v>
<v b="PRO" c="25" v="27">Achanis-gadi-maele, ichakwagwad. Dukin-san-dummarba-imaked-amiedi, ichakwabalid. </v>
<v b="PRO" c="25" v="28">Dule-san-bargaed-wissulidi, neggwebur-galu-matusulid-sateyobi gued. </v>
<v b="PRO" c="26" v="1">Dambed-sibudik-sibudik-bated, yorgi batesulid. Ibmar-gwag-weleged, dii-wiedgi welesurmogad. Dule-binsaedsulidaed-e-nuga gwen odummolesurmogad. </v>
<v b="PRO" c="26" v="2">Igi-sikwigolo igarsuli gukudidae, igi-wirsob uu-suli gudidae, debayobi, yogasaar-ukabsalegedi, gwen igarga guosulid. </v>
<v b="PRO" c="26" v="3">Moli-bibyoged-duba, moli-bibyogega gued. Moli-gaya-bargaedi, moli-uayasuid-gaya-bargaega gued. Suardi, dule-binsaedsulidaed-bibyogega gumogad. </v>
<v b="PRO" c="26" v="4">Melle be dule-binsaedsulidaed barwisogo, aka be bur dule-binsaedsulidaedga gudoed. </v>
<v b="PRO" c="26" v="5">Dule-binsaedsulidaedga, bakar be ibmar-sogo, adi, melle e-ibmar-sogedba binsaed-ibedga na san-imakegar. </v>
<v b="PRO" c="26" v="6">Dule, dule-binsaedsulidaedba garda barmiele, mali-siklegar-maiyob gued. Duleba garda-barmissuliyobi gued. </v>
<v b="PRO" c="26" v="7">Dule-binsaedsulidaedi, binsaed-nuegangi-sunmakele, nabirsulid. E-sunmakedi, mali-burgwar-bellemaknaidyobi itoleged. Baisursunna itoleged. </v>
<v b="PRO" c="26" v="8">Dule-binsaedsulidaedga nug-odummolegedi, akwa gunnu-akwa-miedgi-atinnar-naidyob gued. Dule-binsaedsulidaed-e-nug-odummolegedi, gwen nabirsulid. </v>
<v b="PRO" c="26" v="9">Dule-binsaedsulidaedi, binsaed-nuegangi-sunmakele, aku-itodabalid. E-sunmakedi, dule-mummud e-argangi iko-yolesayobid, aku-itodaed. </v>
<v b="PRO" c="26" v="10">Dule, e-neggi dule-binsaedsulidaed-oarbaele, sigu-mied-dule yogasaar sigu-miedba dule-onailiksaedyobid. Wissulid bia sigu argwatapoe. </v>
<v b="PRO" c="26" v="11">Igi achu na e-agsad gannar maddae, debayobi, dule-binsaedsulidaedi, gannar-gannar ibmar-nabirsulid obariddaed. </v>
<v b="PRO" c="26" v="12">¿Dule-binsaed-ibedye-na-sogdiid be dakdii? Dule-binsaed-ibedye-na-sogdiidba bur baisursunna, dule-binsaedsulidaedi ibmargi odurdakleged. </v>
<v b="PRO" c="26" v="13">Dule-wiegala, yamo wiedbali weyob sogdedaed: “¡Igarba achu-sapur gudii daklesa! ¡Neg-galimbaba achumigur achiksa-gudii daklesa!” </v>
<v b="PRO" c="26" v="14">Igi yawagak, e-naidgi egemakwisdae, debayobi, dule-wiegala e-megedgi nikwamakmaidaed. </v>
<v b="PRO" c="26" v="15">Dule-wiegala mas-gunnega bateyagi e-argan ododaenad, degi-inigwele, wiedba e-gayaba mas odosulid. </v>
<v b="PRO" c="26" v="16">Dule-wiegala, dule-binsaed-ibegan-e-walagugledba (7), bur binsaed-ibediyob itodaed. </v>
<v b="PRO" c="26" v="17">Igi achu uaya-ebilenaidgi emargi aibine, deyobi, dule, dulemar-urwenaid-imbagi gotemogale, boni-amied. </v>
<v b="PRO" c="26" v="18">Igi dule oes yogasaar sigu-soo-nikad mie, </v>
<v b="PRO" c="26" v="19">deyobi, dule, e-ai-yamoged. Geb sorba ega sogdaed, “unnila, binsa an begi dodonaiye.” </v>
<v b="PRO" c="26" v="20">Dule, soo-yagi sapan urbesulile, soo akitedaed. Deyobmodo, gakansaleged satele, urwed satedaed. </v>
<v b="PRO" c="26" v="21">Sogungi soo oaramakledaed, sapangi soo ogaledaed. Deyobmodo, dule-ursilidgi urwed noardamogad. </v>
<v b="PRO" c="26" v="22">Gakangi-sunmaklegedi, mas-nued-gullegeyobid. Gakangi-sunmaklegedi, ulubse uboged. </v>
<v b="PRO" c="26" v="23">Igi yamo napsa-nog manigi oglege, debayobi, dule-gwage-isgana-e-sunmakedi yamo nabiridyobi sunmakdaed. </v>
<v b="PRO" c="26" v="24">Sae-dule-dakedi, yamo nueganbi dulega sunmakdaed, ar e-ulubgindina, sae dule-dakdaed. </v>
<v b="PRO" c="26" v="25">Ar sae-dule-dakedi, yamo bega nueganbi sunmakele, melle be itogo, ar e-gwage-ulubgindi, dogdar isdar binsadaed. </v>
<v b="PRO" c="26" v="26">Amba yamo sae-dule-daksuliyob na san-saele, dulemar-abargindi e-isgued magar daklenonikoed. </v>
<v b="PRO" c="26" v="27">Dule yaa-dummad-akwiele, na dukin a-yaagi-argwanega guoed. Ar dule akwa-dummad obaparmakele, na dukin e-birgi-sigega imakoed. </v>
<v b="PRO" c="26" v="28">Gakansaed-gwabin-duku, gayaburba-nuegan isdar-itodaed. Yamo-nabiridyob-sunmaklegedi bela neg-oichoddaed. </v>
<v b="PRO" c="27" v="1">Melle be san-dummarba-imakedgi binsao, ar be wissulid, ibagan begi igi-daniki. </v>
<v b="PRO" c="27" v="2">Melle be dukin san-dummarba-imako, dule-baigan be-nug-odummogedi, bur nabirid. </v>
<v b="PRO" c="27" v="3">Akwa ukusulid, ukubbela ukusurbalid, dule-binsaedsulid-e-urweddi, aba bur bule yeer-gangued. </v>
<v b="PRO" c="27" v="4">Urwedi, yeer-gangued. Sae-itogedgi-urwedi, dule-wioged. Nobeddi, geg bargaleged. </v>
<v b="PRO" c="27" v="5">Arbakee-sabgulegedba, bur nuedid, bakar-bega-ibmar-soged. </v>
<v b="PRO" c="27" v="6">Be-isdarad-yamo-be-wagar-uedba, bur nuedid, be-ai-nued sabsur-bega-ibmar-soged. </v>
<v b="PRO" c="27" v="7">Dule, nue-immeles-gudiile, bar ibmar abedasulid. Achanisse-bakar, budar madaed. Dule, ukudmaada-gudiirdi, ibmar-gagbiregedse-bakar gunned, ochigwayobi itodaed. </v>
<v b="PRO" c="27" v="8">Dule, dikasuli aineba gaamakdiidi, dikasuli nuu e-uugi gaamakdiyobid, neguyagi sate daed. </v>
<v b="PRO" c="27" v="9">Gwallu-wawadikmaladi, ina-wawadikmaladi, e-yapanned weligwar dule-saed, debayobi, ai-nued-binsaed-ukedi, dulega niga-ogannoged. </v>
<v b="PRO" c="27" v="10">Melle be-ai-obanedgi be binsao. Melle be-bab-e-ai-obanedgi be binsabalo. Melle be-boni-itodiidi, be-gwenad-negse be sedo. Bur be-gwenad-bebo-urwediidba, bur nabirid, dule-be-neg-dikarba-maidse be naed. </v>
<v b="PRO" c="27" v="11">Machi, dule-binsaed-nikaa be dae, weligwar be an-imake. Adi, an deebali, mesagwar-an-imakdimalad-gayamakoed. </v>
<v b="PRO" c="27" v="12">Dule-itoakwaa-binsaedi, boni-noed bato daksabindaed. Degisoggu, mer boni-noega imakdaed. Dule-binsaed-sateddi, boni-noalir akudakdaed. Degisoggu, egi nue wileddasunnad. </v>
<v b="PRO" c="27" v="13">Dule, dule-baid-ular mani-gasad-bennukoye-sogsale, mani-bennuksulile, e-ibe be mor weenao, dule-baid-mani-gasad-ular, be e-mor sioed. </v>
<v b="PRO" c="27" v="14">Dule bolegoedba binnasuli e-aise nuedgi-goler, e-ai-gabmaidga ukabsalegedyob gued. </v>
<v b="PRO" c="27" v="15">Ome-ursili, dii-wied-ibagi, dii-gargarmaknaiyobi gued. Urwedbi wisdaed. </v>
<v b="PRO" c="27" v="16">Dule, e-igar-gaye-sogele, geg gaed, burwayobid, burwadi geg galeged. Argangi ibmar-gwallu-geg-abingalegeyobid. </v>
<v b="PRO" c="27" v="17">Esgoro, esgoro-baidgi oswiswimakleged. Dule na ebo-idakmalale, igar-nuedse onomalad. </v>
<v b="PRO" c="27" v="18">Dule, sapi-nue-akwele, e-san gunnoed, dule, e-dummadga nue-nakulediile, e-nug odummolegoed. </v>
<v b="PRO" c="27" v="19">Igi diigi, magar wagar dakledae, deyobi, dule e-binsaedbali, na magar-daklesimogad. </v>
<v b="PRO" c="27" v="20">Igi-neg-uan ollorgusisuli, degi, burgwed-igar galemaisuli, debayobi, dule ibmarbin-gadisogedi, napi-ibmar abedaed. </v>
<v b="PRO" c="27" v="21">Bormo-crisolʼgi mani wilubdakleged, soogi or wilubdaklemogad, duledi, e-nug-odummolegedgi mag-daklemogad, igid-dule gue. </v>
<v b="PRO" c="27" v="22">Dule-binsaedsulid be nagele, amba uki be nagbalile, degi, ibmar-gwagyob be osarwele, amba e-binsaed-sateddi, e-ibe be osulogosurguoed. </v>
<v b="PRO" c="27" v="23">Be-sibad-wawaadmar nue be dakdii sao, be-molimar gatik nue be akwedii sao. </v>
<v b="PRO" c="27" v="24">Ar ibmar-nuegana, degisadeguadsulid. Manimala, degisadeguadsurbalid. </v>
<v b="PRO" c="27" v="25">Sapur emilesale, gagan-aradik ainidagoed. Sapurgi gagan-dutugana weledagoed. </v>
<v b="PRO" c="27" v="26">Sibad-wawaadmar bega mor-yoed ukoed. Sibaddi, bega nainu-bakega guoed. </v>
<v b="PRO" c="27" v="27">Sibad-e-nunis bukidar be nikuoed, adi, bedi, be-ome, be-mimmigana egi nabir itomaloed, degine, bela-bega-arbamaladi, yeer-itomarmogoed. </v>
<v b="PRO" c="28" v="1">Dule-isgana dule-e-balegin-danikiyobi, oes abarmakmaidaed. Dule-nueddina, achumigur-nono-wawaadyobi, dobsurdaed. </v>
<v b="PRO" c="28" v="2">Yargi, nue-neg-isgusnaile, dummagan-negdakmalad ogwalemaidaed. Dule-yar-seed nue-binsaed-nikale, igar-nikaa yar-selemaidaed. </v>
<v b="PRO" c="28" v="3">Dule-isgana mesagwar-dule-wilediid-imakedi, dii burwaba-mesa ibmar-digar-naidgi wieyobid, bela ibmar-naid obeloged. </v>
<v b="PRO" c="28" v="4">Dule, Igar-maidgi-banguddamaladi, dule-isgana-nug odummoddamalad. Dule, Igar-Maidba-nanadimaladdi, dule-isganamarbo gaardamalad. </v>
<v b="PRO" c="28" v="5">Dule-isganamar, igar-innikigwad aku itodamalad. Dule, Bab-Jehová-Igarba-nanadimaladdi, bela magar ibmar-itodamalad. </v>
<v b="PRO" c="28" v="6">Dule-mani-ibed-sunnasurdaedba, bur nuedid, dule-wileged-nueddaed. </v>
<v b="PRO" c="28" v="7">Dule, Igar-Maidba-nanadiile, dule-binsaed-nikadaedid. Dule, dule-galagwensurdamaladba-nanaeddi, e-bab-obingegsaedid. </v>
<v b="PRO" c="28" v="8">Dule, dule-baidga-mani-gaar-ukedi, e-gakagi mani-onogele, yamolegoed. Aka wiledimalad-bendakega, dule-wilemalad-bendakedga, omelodaed. </v>
<v b="PRO" c="28" v="9">Dule, Igar-Maid-itobisulile, Bab-Dummad, a-dule-ese-goled itogosurmogad. </v>
<v b="PRO" c="28" v="10">Dule, igar-isganaba dule-innikidaed-nidele, dukin egi igar-isgana aibinmogoed. Dule-gwage-nuegandi ibmar-nued abingaoed. </v>
<v b="PRO" c="28" v="11">Dule-mani-ibedi, na binsadaed, ede, binsaed-ibedye. Dule-wileged-ibmar-nue-wisiddi, bela wisid, we-dulede, doa-dule. </v>
<v b="PRO" c="28" v="12">Dule-innikidamalad nakwisale, iba-dummad onoleddaed. Dule-isganamar nakwenonikirdi, bela dulemar dobedba dukuddaed. </v>
<v b="PRO" c="28" v="13">Dule, e-isgued gwageginbi sediile, nued-gudii guosulid. Dule, e-isgued na barsogerdi, egi banguerdi, Bab-Dummad wiledakoed. </v>
<v b="PRO" c="28" v="14">Dule, gusgu Bab-Jehová-dobee nanadiidi, egi ise-nued binsalesad. Dule, gwage-dutusuliddi, nue-wilegoed. </v>
<v b="PRO" c="28" v="15">Dule-yar-seed-isgana, dule-wilemalad-mesagwar-imakmaile, achumigur-nono-wawaad mas-gaeyobid, wiob mas-gasa gunaiyobid. </v>
<v b="PRO" c="28" v="16">Dummadga-negsemaid aku-neg-itogedi, bur bule dulega neg-gagaed. Dummadga-negsemaid ibmar-nueganbina surbinsa-itosuliddi, undar suitii gudigued. </v>
<v b="PRO" c="28" v="17">Emar-gindaksad-ular, dule balegillediile, oburgwilegedsegad. Gwen dule e-ular-gwisguosulid. </v>
<v b="PRO" c="28" v="18">Dule, igar-nuedba napira nanadiidi, bendaklegoed. Dule-galagwensur-garmakdiiddi, ibagwengi dummad-wiolegoed. </v>
<v b="PRO" c="28" v="19">Dule, arbaele, mas-bukidar-nika guoed. Dule, arbasulile, wilegedga gudoed. </v>
<v b="PRO" c="28" v="20">Dule-nueddaedi, egi-ise-nued-binsaledii guoed. Dule, gwae-gwae mani-ibedga-gubieddi, sabsur-odurdaklesuli guosulid, odurdaklegedsegad. </v>
<v b="PRO" c="28" v="21">Dulemar bela emarbi be dakoed, akar-akar be dakosulid. Akar-akar be dakele, igar-nuedsulid. Ar madu-wargwengi bato binsaed-galeddamalad. </v>
<v b="PRO" c="28" v="22">Dule-manibina-surbinsa-itogedi, gwae mani-ibedga gubidaed, ar egi wileged-dummad danikodeeye binsasurdaed. </v>
<v b="PRO" c="28" v="23">Dule, dule-baidga, nuedgi-sabsur-ibmar-sogele, sorba egi nued sunmakleged. Dulega-nuedgi-sunmakedba bur bule egi nued sunmakledaed. </v>
<v b="PRO" c="28" v="24">Dule, e-sergan-ibe, ibmar-atursaele, ede, ibmar-oakalossurye sogbalile, we-dule, dule-isgana-e-aid. </v>
<v b="PRO" c="28" v="25">Dule, ibmarbin-sogerbadi, neg-gagaedid. Dule Bab-Jehováʼgi bensulirdi, Bab-Dummadgi nasgumai guoed. </v>
<v b="PRO" c="28" v="26">Dule, dukin na egi-bensulile, dule-binsaedsulidaedid. Dule, binsaed-nikaguedgi ibmar-saele, bendakleged. </v>
<v b="PRO" c="28" v="27">Dule, dule-wilemalad-bendakedi, wilegedga guosulid. Dule, dule-wilemalad-bendaksuliddi, sabsur-ukabsalegoed. </v>
<v b="PRO" c="28" v="28">Dule-isganamar nakwisale, bela dulemar dobedba dukuddaed. Dule-isganamar bergunonikirdi, dule-innikidamalad nasguddaed. </v>
<v b="PRO" c="29" v="1">Dule, nuedgi-ega-ibmar-sogleged amba itossulile, wiledaklesuli, sabsur ukiagwale, sarsolegoed. </v>
<v b="PRO" c="29" v="2">Dule-innikidamalad nasgudele, neggwebur yeer itodaed. Dule-isganamar negsealile, neggwebur bukib binsaddaed. </v>
<v b="PRO" c="29" v="3">Dule, binsaed-nueganbina itogerbale, weligwar e-bab-saed. Dule, gambanuchu-samaladgi mani-miele, bela na mani-nikadi obeloged. </v>
<v b="PRO" c="29" v="4">Rey, igar-innikigwadba-negseedi, yar-nue-innikii sedaed. Ar rey, unnila neggweburgi mani-gaedginbi binsaerdi, neggwebur-wioddaed. </v>
<v b="PRO" c="29" v="5">Dule, e-aiga yamo-nueganbi-sunmakedi, e-ai-yardakega sunmakdaed. </v>
<v b="PRO" c="29" v="6">Dule-ibmar-isgana-imakedi, dukin e-isguedse yamoleged. Dule-innikiidaeddi, weligwaledba namakdaed. </v>
<v b="PRO" c="29" v="7">Dule-nueddaedi, dule-wilemalad-bendakdidaed. Dule-ibmar-isgana-imakeddi, dule-wilemaladgi binsadasulid. </v>
<v b="PRO" c="29" v="8">Aimargi-gadi-dodomaladi, neggwebur-oimaker saed. Dule-binsaed-ibegandi, bogidik neg-imaked. </v>
<v b="PRO" c="29" v="9">Dule-binsaed-ibedi, dule-binsaedsulidbo abin-abin-imakele, amba ebo-urwodibe, ebo alledibe, gwen igar nudakosurmalad. </v>
<v b="PRO" c="29" v="10">Dule-gindakmaladi, dule-nuegan-sae dakdamalad, dule-nuegan-oburgwebidamalad. </v>
<v b="PRO" c="29" v="11">Dule-binsaedsulidi uludele, bar galedasulid. Dule-binsaed-ibeddi, nabir san-bargaed wisid. </v>
<v b="PRO" c="29" v="12">Dummadga-negdakmaid gakansaedba-ebipiledele, bela ega dummaganga-arbamaladi ibmar-isgana-imakedga guoed. </v>
<v b="PRO" c="29" v="13">Dule-wilegedi, mesagwar-dule-imakedbogwa emarbimalad. Bab-Jehová ebobela magar-atake imaksad. </v>
<v b="PRO" c="29" v="14">Rey, igar-innikigwadba dule-wilemaladga igar nabogele, e-yar-seedi, degisadeguoed. </v>
<v b="PRO" c="29" v="15">Sarsolegedi, nuedgi-sabsur-ibmar-sogedi, binsaed-nikaa dule-imaked. Mimmi-uayasulidaeddi, e-nan-bingedar imaked. </v>
<v b="PRO" c="29" v="16">Ibmar-isgana-imakmalad bukidarale, isgued bukidardaed. Dule-nueddamaladdi, dule-isganamar-bergued dakoed. </v>
<v b="PRO" c="29" v="17">Be-mimmi be unaele, bonisuli-gudii be-imakoed, weligwaled bega ukoed. </v>
<v b="PRO" c="29" v="18">Bab-Dummad-gayaburba barsoglesulile, neggwebur yogasaar nanaddaed. Dule Igar-Maid-sogedba nanadiile, egi ise-nued binsaleged. </v>
<v b="PRO" c="29" v="19">Mai, uayasuli-gualile, gayaginbi-ega-ibmar-soged unnisurdaed. Nabir ibsaegala, wis bibyoleged abeledabalid. </v>
<v b="PRO" c="29" v="20">Dule nue-binsasulidgi-sunmakedi, nue be dake. Ar dule-binsaedsulid-sunmaked-bursunna, bur bule yogasaar sunmakdaed. </v>
<v b="PRO" c="29" v="21">Dule, na e-mai, bipigwad-akar unadii nanassulile, sorba, bukib-binsaed-dummad ega ukoed. </v>
<v b="PRO" c="29" v="22">Dule-urwegala, urwed onogerbadaed. Dule-yaisur-urwedi, yeer-isguddaed. </v>
<v b="PRO" c="29" v="23">Dule-san-dummarbadaedi, nug-bipii guoed. Dule-san-bipi-imakeddi, nug-dummarbaa guoed. </v>
<v b="PRO" c="29" v="24">Dule, ibmar-atursaed-duleba-akaedi, dukin na san-wioged. Dule-ibmar-atursaed-galenonikile, amba dule-eba-akadidse ise-egisar-gunanaidibe geg barsoged. </v>
<v b="PRO" c="29" v="25">Ar be dulemar-dobee-itogele, dukin be yamolegoed. Be Bab-Jehováʼgi-bensulile, bonigangi be ollorgudoed. </v>
<v b="PRO" c="29" v="26">Dule-bukidar, dummadga-negdakmaid ega-ibmar-imakegala amidamalad. Unnila Bab-Jehováʼbi dulemarga igar-nabomaid. </v>
<v b="PRO" c="29" v="27">Dule-innikimaladi, dule-ibmar-isgana-imakmalad isdar dakdaed. Dule-ibmar-isgana-imakmaladi, dule-innikimalad isdar dakdamogad. </v>
<v b="PRO" c="30" v="1">Jaqué-machi-Agur-ibmarmar-sogsad. Agur, Itielʼga, degi, Ucalʼga weyob sunmaksad: </v>
<v b="PRO" c="30" v="2">“Andi dulemarba bur bule ibmar-wissulid, akusunna an ibmar itoged. </v>
<v b="PRO" c="30" v="3">Binsaed-nikaguedi an durdaksasulid, Bab-Dummad-Isligwaledbela an akusunna itoged. </v>
<v b="PRO" c="30" v="4">”¿Doa nibnegse nakwiapi? ¿Doa nibneg-akar aidenoniki? ¿Doa e-argangi burwa gaoe? ¿Doa e-mor-dummadgi demar gaoe? ¿Doa napneg-naid-dikarmar omesisa? ¿Ar be wisi, doa we-ibmarmar-imaksa, degi, e-machi-nug be wisbali? </v>
<v b="PRO" c="30" v="5">”Bela Bab-Dummad-gayaburbagi bensuli guleged. Bab-Dummadi, sigu-abgaedyob dule-egi-bendakleged-amimalad-irwa gwisgued. </v>
<v b="PRO" c="30" v="6">Melle Bab-Dummad bega-sabsur-ibmar-sogega, degi, melle dule-gakansaedga be-imakbaliga, melle-e-gayaburbamar-maid be obulogo. </v>
<v b="PRO" c="30" v="7">”Bab-Dummadye, unnila ibmar-sogbo an bese egised. An burgwed-iduale, melle be anga imaksuli guo, be anga we-ibmar-sogbogwad imakedsego: </v>
<v b="PRO" c="30" v="8">Igar-isganagi, gakan-igargi, be an-ollor-imake. Melle dule-wilegedga, dule-mani-ibedga be an-imakbalo. Unnila ibmar-nue-abelemaladi be anga ukmai imako. </v>
<v b="PRO" c="30" v="9">Ar an mani-ibedga gudele, abakar na be-iealile, abakale an sokalile: ¿Ar doa wede Bab-Jehováʼye? Degine, an wiledibalile, abakar ibmar-atursaarbalile, degidbali, an be-nug-ichoge dakledagoed. </v>
<v b="PRO" c="30" v="10">”Melle mai-e-dummad-asabinni e-maigi ichakwa sunmako, adi, melle, we-mai be-ukabsaega, degidbali, be dummad-wilegoed. </v>
<v b="PRO" c="30" v="11">”Ar gwen-gwena dulemar gadi-e-bab-ukabsadaed, degi, e-nangi ise-nued binsasurdabalid. </v>
<v b="PRO" c="30" v="12">Ar gwen-gwena dulemar san-swilidikye na bidamalad. Degi-inigwele, isguedginbi gudidamalad. </v>
<v b="PRO" c="30" v="13">Ar gwen-gwena nuga-nikamaladye na sogdidamalad, yamo bule-bule dulemarga gudidamalad. </v>
<v b="PRO" c="30" v="14">Gwen-gwena dulemar dule-wilemalad-wiogega, dule-ibmar-nue-abedimalad-wiogega, es-suidyobi, e-nugar-imaksa gudidamalad, estinyobi, e-akugar-imaksa gudidamalad. </v>
<v b="PRO" c="30" v="15">”Nus-abe-gobed, mimmigan warbo nikad, amala unnila weyob sokardamalad: ‘Udage, napi-udage.’ ”Ibmarmar geg wis-nubin-itodamaladi, sogbaa nikabalid. Ibmar-sogbakegwaddi, ‘gusye’ geg sogdaed. </v>
<v b="PRO" c="30" v="16">A-ibmarmar, wemalad: Burgwarmalad-meged-galu, napi-dule-burgwarmalad-abedaed. Ome-geg-mimmi-baked, mimmigan-abedaed. Napa diibina napi-sogdaed. Soo-duurmaksiid napi-sapan-abedaed. </v>
<v b="PRO" c="30" v="17">”Dule, urwakwaa e-bab-dakele, degi, e-nan-sogedba dasulile, sikwisichid e-ibe ibya-onosun, mula-non-ginnid, dula-gunsun. </v>
<v b="PRO" c="30" v="18">”Ibmar-sogbaagwad an geger itoged, ibmar-sogbakegwaddi, an nue-aku itoged. </v>
<v b="PRO" c="30" v="19">A-ibmarmar, wemalad: Mogir-billiba-sulubagi-nalla-naguedi, igi an magar itogoe. Akwasaila-dummadgi-naibe-nakwedi, igi an nabir magar itogoe. Demargi-ur-dummad-nadapir-geg-dogedi, igi an nabir magar itogoe. Degine, igi an magar itobaloe, dule abirgunagwar-gudii gubidaed. </v>
<v b="PRO" c="30" v="20">”Ome, machered-dikarba-yoleged-e-daed weyobdo: Ome, machered-baid-ebo nog-gobdedaed, a-sorbali, na abalukdedaed. An neg-oakalossurye sogdedaed. </v>
<v b="PRO" c="30" v="21">”Dulemar-ibmar-abedasulid-sogbaa nikadi, napneg-wawanmaker saed. Sogbakegwaddi, napneg-giglimaker imaked. </v>
<v b="PRO" c="30" v="22">A-ibmarmar, wemalad: Mai reyga megider, geger dakleged. Dule-binsaedsulid mani-ibedga-guder, geger dakleged. </v>
<v b="PRO" c="30" v="23">Ome-galagwensuli-nanaed sui-nikuder, geger dakleged. Mai-ome e-dummad-omegi dummadga-guder, bur bule geger dakleged. </v>
<v b="PRO" c="30" v="24">”Napneggi ibdurgan-burwigwad sogabake nikad, dule-binsaed-ibedbali bur binsaed-ibeganad. </v>
<v b="PRO" c="30" v="25">A-ibdurgan wemardo: Iglimar, sorda-gandikidsurmaladid, degi-inigwele, yor-mosale, e-mas saboddamalad. </v>
<v b="PRO" c="30" v="26">Nubimar, dogdar sorda nikasurmalad, degi-inigwele, akwa-ollogana-yaba e-gabedneg sobmalad. </v>
<v b="PRO" c="30" v="27">Sesmar, e-idued satemalad, degi-inigwele, darekwaa nadapdamalad. </v>
<v b="PRO" c="30" v="28">Asbanmar, baisursunna argangi galemalad, degite, reyneggi gudidamalad. </v>
<v b="PRO" c="30" v="29">”Ibmar-sogbaa nikabalid, yeerdakle-gandikidba garmakdidaed. Sogbakegwaddi, gandikidba nanadidaed. </v>
<v b="PRO" c="30" v="30">A-ibmarmar, wemalad: Achumigur-nono-wawaad, ibmar-durgan-bamaladba bur buledid, ibmar-abin sikirmaked satedaed. </v>
<v b="PRO" c="30" v="31">Gannir-machered, san-dummarbaa imakdidaed. Sibad-machered, e-bebe burwisur-dakledaed. Degine, rey, e-sorda-bila-onomalad-asabin e-ologurgin-sii nadapdaed. </v>
<v b="PRO" c="30" v="32">”Dule-binsaedsuliyobi be san-odummosale, melle bar egi be binsao. Ibmar-isgana-imakedgi be binsas-gudiile, melle bar egi be binsao. </v>
<v b="PRO" c="30" v="33">Dule, moli-nunis-eguredi, egi e-nunis-gwamakaled amied. Binnasur be asa-ogolele, bega abe ariodagoed. Be urwed-amiele, urwenai be gudoed.” </v>
<v b="PRO" c="31" v="1">Rey-Lemuel-ibmarmar-sogsad. E-nana we-igargi Lemuel-odurdaksad: </v>
<v b="PRO" c="31" v="2">“Machi, ¿igi an bega ibmar sogsale? An-nukugi-dungued, ¿igi an be-unasale? Bab-Dummadse-ise-egislegaled-mimmi-gued, ¿igi na bega binsaed uksale? </v>
<v b="PRO" c="31" v="3">”Melle omeganbina surbinsa itogo. Bukidar reymar omeganse galakumaid. </v>
<v b="PRO" c="31" v="4">”Lemuel, reymar sisa-gobedi, igar-nuedsulid. Dule-dummagan-negdakmaidi mumguedi, igar-nuedsurbalid. </v>
<v b="PRO" c="31" v="5">Abakale, mumgudedgi, igar-maid iedmalale, dule-wilemaladgi bar binsasuli gudmalale. </v>
<v b="PRO" c="31" v="6">Bur be dulemar-burgwedanigus-maidga sisa uke, bur be dulemar-sae-itodiidga vino uke, </v>
<v b="PRO" c="31" v="7">adi, itoba na mumgumalagar, ibmar-abesa-gudiid, iemalagar, ise-wilegar-gudiidgi mer bar binsamalagar. </v>
<v b="PRO" c="31" v="8">”Dule-belagwadamalad-ular be sunmake, dule-sergan-sated-ibmar-ular be gwisgue. </v>
<v b="PRO" c="31" v="9">Wemar-ular be sunmake, igar-napiragwadba ega be igar itoge, dule-wilese-gudimalad be bendake. Dule-ibmar-nue-abesagudimalad be bendake.” </v>
<v b="PRO" c="31" v="10">Ome-innikigwadba-e-daed-oyogedi, ¿doa amioe? Ar akwa-nuegan-gargerbamaladba bur sunsogedid. </v>
<v b="PRO" c="31" v="11">E-sui egi bensurdaed. E-omeba ibmar nikagudaed, ega ibmar galakusurdaed. </v>
<v b="PRO" c="31" v="12">Ome e-suiga, bane-bane ibidar-nuedga gued, ibmar-isganaga ega gusulid. </v>
<v b="PRO" c="31" v="13">Ome, lino-dub-baknaddaed, sibad-wawaad-e-absar baknaddabalid, na yeer-itogedba e-gonugargi morgi arbadaed. </v>
<v b="PRO" c="31" v="14">Igi-ur-dummagan-ibmar-ukedi, dikasuli-mas-sedanidae, debayobi, ome mas sedanidaed. </v>
<v b="PRO" c="31" v="15">Bolegoedba gwichiguardaed, masgi na e-mimmigan ogunnardaed, e-maimarga, neggi-ibmar-imaklegedi urmakdaed. </v>
<v b="PRO" c="31" v="16">Nainu-nued amidaed, geb nainu bakdaed, nainugi, uvaʼbi bipirmaknai imakdaed. </v>
<v b="PRO" c="31" v="17">Ome, arbaega, guagwar gunaidaed, gandikidba na surgan-minaidaed. </v>
<v b="PRO" c="31" v="18">Ome, e-ibmar-ukedi nueganbi nasgumaidaed. Mutikidbali, e-neggi gwallu-dummad akinsisulid, ar mutik-mutik arbasidaed. </v>
<v b="PRO" c="31" v="19">Argan-nailik mor-sobed-naku gani sidaed. Argan-baidsik, dub ebisidaed. </v>
<v b="PRO" c="31" v="20">Ome, dule-wileged-bendakdaed, dule-ibmar-abesaagudiid-bendakdaed. </v>
<v b="PRO" c="31" v="21">Dambed-sibudik-sibudik batealile, e-mimmiganga bukib-binsadasulid. Ar bela e-mimmigan dambed-mor yoyoidbi damalad. </v>
<v b="PRO" c="31" v="22">Ome na dukin, ubsan-mor-uki mor-baid makdaed, mor-suir-akwagiid yoidaed, lino-mor-sunsogmalad yoidabalid. </v>
<v b="PRO" c="31" v="23">Dulemar bela neggweburgi e-sui mag-dakedbimalad. E-sui, ibmar-dummadga dummagan-abargi simogad. </v>
<v b="PRO" c="31" v="24">Ome, lino-mor-nued-sobedi, saderba-mor-nagumalad-imakedi, dulemar-ibmar-ukmaladga manigi ukdaed. </v>
<v b="PRO" c="31" v="25">Ome, innikigwadba gudidaed. E-nug dummarbaa gued. Ibmar-guoedga, bukib binsadasulid, ega alledaed. </v>
<v b="PRO" c="31" v="26">Sunmakdele, binsaed-nikaa sunmakdedaed, dule-odurdakdele, sabekwaa dule-odurdakdaed. </v>
<v b="PRO" c="31" v="27">E-neguya-selemaidgi nue-nakuledaed, e-mani-amiedginbi na mas-gundaed. </v>
<v b="PRO" c="31" v="28">E-mimmigan, e-nanga sokardaed, bedi nan-nuedye. E-sui, e-ome-nug odummodamogad. Ega sogdaed: </v>
<v b="PRO" c="31" v="29">“Ome-nuegan bukidar nikaye, degi-inigwele, bedi amarba bur bule ome-nuedye.” </v>
<v b="PRO" c="31" v="30">Yeerdaklegedi, dule-yamogedid. Yeerdaklegedi, sikwas yeer dakledaed. Ome Bab-Jehová-dobee-nanaeddi, e-nug odummolegoed. </v>
<v b="PRO" c="31" v="31">Dulemar, ome-e-ibmar-imaked magar dakmarsun. Bela dulemar-abargi e-nug odummolesun.</v>
<v b="ECC" c="1" v="1">Odurdaked-Saila David-machi, Jerusalén-neggweburgi-reyga-megisadi, weyob sogsagusad: </v>
<v b="ECC" c="1" v="2">“We-napneggi-ibmar-imaklegedi, binsarsunna imakleged, bela igarga gwen gusulid.” </v>
<v b="ECC" c="1" v="3">Dule we-napneggi na gandikidba-alamakdiile, ¿ibu-nued egi amioe? Ibmar-nued amiosuli. </v>
<v b="ECC" c="1" v="4">Dulemar gwalulemamaid. Bamaladdi burgwemamaid. Ar napnegdi amba gannar naid. </v>
<v b="ECC" c="1" v="5">Dad-ibeler nakwiardaed, argwatedabalid. Na-bia-nakwiardaedse gannar gwae-gwae naddabalid, gannar nakwidabaligar. </v>
<v b="ECC" c="1" v="6">Burwa-goledi, dad-nakwed-argan-nuedsik gollardaed, geb sorbali, dad-nakwed-argan-sapiledsik aibiliddaed. Deyobi, burwa-goledi, gwen bogigusuli, gannar-gannar bipirmakdiguad. </v>
<v b="ECC" c="1" v="7">Bela diwarmar demarse nomaid, degi-inigwele, demardi gwen engudasulid. Diwarmar na bia gwalulemai, ase gannar aibirsibalid, adi, agi gannar nodagegar. </v>
<v b="ECC" c="1" v="8">Bela we-ibmargi-sunmaklegedi, budar-itoleged uked, gwen egi bar sunmaklebidasulid. Ibya, ibmar-dakedi gwen geggusulid, uaya, ibmar-itogedi gwen geggusulid. </v>
<v b="ECC" c="1" v="9">Bato ibmar-gusadi, gannar gunonibaloed. Bato ibmar-imaklesadi, gannar imaklenonibaloed. We-napneggine, ibmar-gwapid sated. </v>
<v b="ECC" c="1" v="10">Dule-gwensak, sokardibe: “Be dakena, wedi ibmar-gwapidid.” Ar we-ibmardi, bato gusgu gudiguad, anmar-idu-gudigusmalad-abargi bato gudiguad. </v>
<v b="ECC" c="1" v="11">Ibmar-epenne-gusmaladi, bela ielesad. Dule-yoedse-gwalulemaloedi, bela ibmar-yoedse-guoedi, iemarmogoed. </v>
<v b="ECC" c="1" v="12">Ani, an emar-odurdakedid, an Israel-yargi, Jerusalén-neggweburgi reyga mai gusad. </v>
<v b="ECC" c="1" v="13">An nue-binsaed-nikadba bela we-napneggi-ibmar-imakleged-e-burba-baraminai, degi, egi nergunai an gusad. Bab-Dummad dulemarga we-arbaed-dummad uksad, adi, egi arbadii gumalagar. </v>
<v b="ECC" c="1" v="14">Bela we-napneggi ibmar-imaklegedi, an daksad. Bela a-ibmarmar binsarsunna imakleged, gwage-nunmaked ukbalid. </v>
<v b="ECC" c="1" v="15">Ibmar-doperegwadi, geg bar gannar innikii gued. Ibmar-satedi, geg ebisleged. </v>
<v b="ECC" c="1" v="16">An binsadii gualid: “Emide, an wegi dule-nug-nikadga gunonikid. Jerusalén-neggweburgi an-idu-dummagan-megismaladba an bur nue-binsaed-nikaa gued. Anyobi, dule-baid bela-bela nue-binsaed-nikaa, bela ibmar-wisi megdisulid. </v>
<v b="ECC" c="1" v="17">”An ulubgi bela-bela wisgubigualid, nue-binsaed-nikaguedi, wede ibi obarleye. Deginbali, an magar-itobiguarbalid, binsaedsuli-ibmar-imaklegedi, wede ibi obarlebarye, degi, yogasaar-sunmaklegedi, ibi obarlebarye. ”Geb an wisgunonikid, amba we-ibmarse-bakale, gwage-nunmaked ukbalid. </v>
<v b="ECC" c="1" v="18">Napiragwa, ar bela-bela nue-binsaed-nikaguedi, bur bule bonigan ukbalid. Ar dule bur bule ibmar-wisguedi, bur bule naibid itobalid.” </v>
<v b="ECC" c="2" v="1">An-gwagegi an sogsa gusad: “Emigindi, ibmar-galagwensuli-imakedgi-yeer-itolegedi, an imakdii guoye, an nue-yeer-itodii gubaloye.” Ar amba deyob gudiguedi, binsarsunna imaklebalid. </v>
<v b="ECC" c="2" v="2">Alledi, binsa goelleged an daked. Ibmar-galagwensuli-imakedgi-yeer-itogedi, ¿ibiga gue? Ibmarga gusuli. </v>
<v b="ECC" c="2" v="3">Geb an wisgubigualid, vino-gobedgi bule an magar neg-itodii guodibe, degi, binsaed-satedyobi galagwensuli ibmar-imakdii guodibe. Adi, an wisguega, dule we-napneggi sikwas-dula-gudiguedgi, na e-ibmar-imakdiidgi ibi-nued amie. </v>
<v b="ECC" c="2" v="4">An we-ibmar-dummagan imaksad: Negmar an sobsad, uva-nainu-dummagan an nasiksabalid. </v>
<v b="ECC" c="2" v="5">An-nainugine, bukidar ibmar-gullemalad an digsad, dutumar an digsabalid. Sapi-san-nabir-gullemalad akar-akar an digsabalid. </v>
<v b="ECC" c="2" v="6">Amar-ogegala, dii-sabogega yaa-dummagan an akwisbalid. </v>
<v b="ECC" c="2" v="7">An bukidar mai-machergan, degi, mai-omegan baksad. Maimar-an-neggi-gwalulesmalad an nikusbalid. Jerusalén-neggweburgi-an-idu-dummagan-megismaladba, an bur bule molimar-bebe-nikad nikusad, degi, sibad-wawaadmar an nikusbalid. </v>
<v b="ECC" c="2" v="8">An ormar, degi, manimar ichesur nikusad. Rey-bamalad-e-ibmar-nuegan an susad, degi, dule-yar-bamaladgi-bukwamalad-e-ibmar-nuegan an susbalid. Machergan-anga-namakmalad, degi, omegan-anga-namakmalad an nikusgusad. An wergudiidbali, an ome-baigan-bukidar nikusbalid. </v>
<v b="ECC" c="2" v="9">Jerusalénʼgi-an-idu-dummaganga-megismaladi, anyobi nug-dummarbaa nikussurmalad. Deginbali, anyobi nue-binsaed-nikaa gussurmarbalid. </v>
<v b="ECC" c="2" v="10">Bela an-ibmar-imakbigusadi, an imaksad. Bela ibmar-galagwensuli-imakedgi-yeer-itogedi, an itosbalid. Bela an-arbasadgi an wergudii gusad. We-ibmarmar-imaksadgi an yeer itosad. </v>
<v b="ECC" c="2" v="11">Geb sorbali, bela-ibmar-imaksadgi an binsadii gusad. Bela ibmar-imakega an dummad-arbadigusadgi, an binsadii gusbalid. An bela we-ibmarmar dakalid, bela wedi, binsarsunna imaklegedi, degi, gwage-nunmaked ukbalidi, egi ibmar-nued amilesurbalid. </v>
<v b="ECC" c="2" v="12">Geb sorbali, an binsadii gualid, nue-binsaed-nikagued, wede ibi obarlege, binsaedsuli-ibmar-imakleged, ibi obarlebali, degi, yogasaar-sunmakleged, ibi obarlebali. Ar dule rey-sorba-megnonikoedi, ¿ibu-ibmar-baid imaknonikosunna? Ibmar-baid-imaked sate. Ar ade, bato bela ibmar imaklesad. </v>
<v b="ECC" c="2" v="13">An daknonikid, ar igi neg-meegwad negsichidba bur nued gue. Deyobi, nue-binsaed-nikagued, yogasaar-sunmaklegedba bur nuedid. </v>
<v b="ECC" c="2" v="14">Dule-binsaed-ibed, magasar neg daked. Dule-binsaedsuliddina, aku neg daked. An daknonibalid, bela dulemar burgwedsemarbalid. </v>
<v b="ECC" c="2" v="15">Geb degine, an sogdesunnad: “Dule-binsaedsulid-burgwedyobi an burgwemogoed. Degisoggu, ¿ibiga an binsaed-ibedga gubisunna?” Degisoggu, an daknonibalid, we-ibmar binsarsunna imaklebali. </v>
<v b="ECC" c="2" v="16">Ar dulemar, dule-binsaed-ibedgi, degi, dule-binsaedsulidgi bar binsaosurmalad. Ar birgamar-namaidba bela iedmaloed. Dule-binsaed-ibed, dule-binsaedsulidyobi burgwemogoed. </v>
<v b="ECC" c="2" v="17">Degisoggu, an we-napneggi-gudiidi, isdar an itononisunnad. Ar ade, bela we-napneggine ibmar-imakleged nabir anga nosulid. Ar bela we-ibmarmar binsarsunna imakleged, gwage-nunmaked ukbalid. </v>
<v b="ECC" c="2" v="18">Deginbali, we-napneggi arbaed-dummad-an-imaksadi, gwen-nabir an daknonisurbalid. Ar bela arbaed-dummad-an-imaksadi, dule-an-sorba-megnonikoedga an obegergebed. </v>
<v b="ECC" c="2" v="19">An-sorba dule-reyga-megnonikoedi, binsaed-ibedga guodibe, binsaedsulidga guodibe, amba bai daklegosulid. Degi-inigwele, dummad-an-arbasadgi-ibmar-nikusadi, degi, binsaed-nikaguedgi-an-ibmar-imaksadgi-ibmar-nikusadi, we-reygadga gunonikoed. Ar we-ibmarmar binsarsunna imaklebalid. </v>
<v b="ECC" c="2" v="20">We-napneggine, an dummad-arbasad-ulale, an gwen nabir itononisurbalid. </v>
<v b="ECC" c="2" v="21">Ar gwen-gwen-dulemar, ibmar-nikuega e-binsaed-nikad ebudamalad, ibmar-nikuega e-ibmar-wisid ebudamalad, degi, ibmar-nikuega e-ibmar-durdaksad ebudamalad. Ar sorbardi, dule-gwen-arbassulidga bela e-ibmar-nikuedi, obegoed. Ar weyob ibmar-guedi, gwen nabirsulid. We-ibmarmar, binsarsunna imaklebalid. </v>
<v b="ECC" c="2" v="22">Dule we-napneggi arbaed-dummad-imakedgi, surbinsa-alamaknaidgi, degi, bukib-binsaed-abalagi-alamaknaidgi, ¿ibu-ibmar-nued egi nikue? Sate. </v>
<v b="ECC" c="2" v="23">Ar dulega bane-bane wile-itogedbi, degi, arbaed-dummad-imakedbi neg naid. Mutikidse-bakale, gwen obunnosulid. We-ibmarmar binsarsunna imaklebalid. </v>
<v b="ECC" c="2" v="24">Degisoggu, unnila masgunnedgi-yeer-itogedi, gobedgi-yeer-itogedi, degi, e-arbaedgi-yeer-itogedi, dulega bur-nued gued. An daksabalid, we-ibmala Bab-Dummadgi danibali. </v>
<v b="ECC" c="2" v="25">Ar Bab-Dummad dulegi-nabir-binsasulile, ¿doa nabir mas-gunnoe? ¿Doa yeer itobaloe? </v>
<v b="ECC" c="2" v="26">Bab-Dummad dule-yeerdakedga, binsaed-nikagued uked, ibmar-nue-wisi imaked, degi, yeer-itoged ega ukbalid. Ar dule-isganagardina, ibmar-onmakedgi-arbaed ega uked. Adi, sorbali, we-ibmar dule-yeerdakedga ukegar. Ar we-ibmarmar binsarsunna imaklebalid, degi, gwage-nunmaked ukbalid. </v>
<v b="ECC" c="3" v="1">Ibmar-imaklegega bela e-wachi nikad. We-napneggine, ibmar-imaklegega bela e-ibagan nikabalid: </v>
<v b="ECC" c="3" v="2">Gwaluleged-e-iba nikad, burgwileged-e-iba nikabalid. Ibmar-gwag-digleged-e-iba nikad, ibmar-gwag-ungeleged-e-iba nikabalid. </v>
<v b="ECC" c="3" v="3">Oburgwileged-e-iba nikad, onuguleged-e-iba nikabalid. Ibmar-earileged-e-iba nikad, ibmar-sobleged-e-iba nikabalid. </v>
<v b="ECC" c="3" v="4">Boleged-e-iba nikad, alleleged-e-iba nikabalid. Dule-burgwisadba wile-itoleged-e-iba nikad, yeer-itogedba gwirleged-e-iba nikabalid. </v>
<v b="ECC" c="3" v="5">Akwamar-osamakleged-e-iba nikad, akwamar-weleged-e-iba nikabalid. Angaagwar-imakleged-e-iba nikad, degimaloye-sogleged-e-iba nikabalid. </v>
<v b="ECC" c="3" v="6">Ibmar-imaklebienad-e-iba nikad, ibmar-imaklebisulid-e-iba nikabalid. Ibmar-saboleged-e-iba nikad, ibmar-mileged-e-iba nikabalid. </v>
<v b="ECC" c="3" v="7">Ibmar-esirmakleged-e-iba nikad, ibmar-makleged-e-iba nikabalid. Sunmaklesulid-e-iba nikad, sunmakleged-e-iba nikabalid. </v>
<v b="ECC" c="3" v="8">Sabguleged-e-iba nikad, isdar-dakleged-e-iba nikabalid. Bila-onoleged-e-iba nikad, neg-bogidik-naguleged-e-iba nikabalid. </v>
<v b="ECC" c="3" v="9">Ar dule arbaedgi alamaknaiguedi, ¿ibu-nued egi nikue? </v>
<v b="ECC" c="3" v="10">An daksad, Bab-Dummadi dulemarga arbaed-dummad uksad, adi, arbaedgi alamaknai gumalagar. </v>
<v b="ECC" c="3" v="11">Bab-Dummad e-iba-sogedba bela ibmar-yeerdakle imaksad. Deginbali, dule nabir epenne-ibmar-gusmalad-magar-itogega, degi, yoedse-ibmar-guoed-magar-itogega imaksabalid. Degi-inigwele, dule, bela Bab-Dummad negasailagi-ibmar-imaksad, degi, yoedse-ibmar-imakoed wissulid. </v>
<v b="ECC" c="3" v="12">An wisdo, dule na dula-gudiidgine wergudiguedba, degi, ibmar-nued-imakdiguedba, bur ibmar-nued-baidi, sated. </v>
<v b="ECC" c="3" v="13">An wisbalid, nabir-masgundiguedi, nabir-gobdiguedi, degi, dummad-arbasadgi-yeer-itodiguedi, Bab-Dummad dulega uksabalid. </v>
<v b="ECC" c="3" v="14">Amba an wisbalid, bela-Bab-Dummad-ibmar-imaksadi, degisadegu gued. Na e-ibmar-obinnisadgi ibmar-baid geg nasikleged, geg bar osulolebalid. Bab-Dummad bela deyob imaksad, adi, dulemar e-dobekwaa nanamalagar. </v>
<v b="ECC" c="3" v="15">Emi ibmar-bukwadi, bato dikasurgus bukwad. Ibmar-gunonikoedi, bato gudiid. Bab-Dummad gannar-ibmar-guega imaked. </v>
<v b="ECC" c="3" v="16">We-napneggine ibmar-baid an daksabalid: Igar-itolegedgi, igar-isgana imakleged. Igar-innikigwad-imaklegedgi, igar-isgana imakleged. </v>
<v b="ECC" c="3" v="17">Geb an binsadsunnad: “Bab-Dummad dule-nuedga igar itogoye, degi, dule-isganaga igar itobaloye. Ar ade, bela-ibmar-guedga, igar-itoleged-iba nikaye. Bela-ibmar-imaklegedga igar-itoleged-iba nikabarye.” </v>
<v b="ECC" c="3" v="18">An dulemargi binsasbalid: “Bab-Dummad dule-wilubdaknaiye, adi, dulemar na magar itomalagarye, emarde, ibdurganyob gumarye. </v>
<v b="ECC" c="3" v="19">Dulemar ibdurganmaryob bergumarmogad. Ebobela ega igar yopira maid. Ebobela na yopira burgwemalad. Ebobela dulagudiguega bunnodigued abeged. Degisoggu, dule ibdurgangi obinsulid. Ar napiragwa, bela wemar gwen nabirsulid, </v>
<v b="ECC" c="3" v="20">degi, bela napa-urba megmaloed. Bela napagi danimalad, bela gannar napaga binyemarbaloed. </v>
<v b="ECC" c="3" v="21">”¿Ar doa wissunna, dule-e-burba niba naddae? ¿Ar doa wissunna, ibdurgan-e-burbadi neg-urba aideddae?” </v>
<v b="ECC" c="3" v="22">An daksasunnad, dule, e-arbaedgi-wergudiguedba bur ibmar-nued-imaked sated. Ade, arbaed-igar ega uklesad. E-burgwisad-sorba ibmar-guoed-dakega, ¿doa we-dule-burgwisad gannar-dagega imakoe? </v>
<v b="ECC" c="4" v="1">An dakdebalid, we-napneggine, dule-mesagwar-imakledimalad yaisulid. Dule-mesagwar-gudimaladi bodidii an daksad, dule-gadi-gadi-e-gwage-imakedi sate gudimalad. Dule-mesagwar-gudimaladi, dule-gadi-gadi-e-gwage-imakedi sate gudimalad. Dule-wemar-mesagwar-imakdimaladi, gangued nikamalad. </v>
<v b="ECC" c="4" v="2">Degidbali an binsaded, dule-burgwismaladi, dula-gudimaladba bur weligwar gumalad. </v>
<v b="ECC" c="4" v="3">Ar degi-inigwele, amba yoo-gwalulemaladdi, bur bule wemarba weligwar gumalad. Ar ade, we-napneggi ibmar-isgana-imaklemalad amba yoo dakmalad. </v>
<v b="ECC" c="4" v="4">An daksabalid, arbaed-dummad-imakedi, degi, ibmar-imakedba-nasgumaiguedi, nobed uked. Wedi binsarsunna imaklebalid, gwage-nunmaked ukbalid. </v>
<v b="ECC" c="4" v="5">Dule-binsaedsulid, gwen arbasuli ukudmaad burgwidoed. </v>
<v b="ECC" c="4" v="6">Sikwas-obunnolegedi, doggus-obicha-arbaedba bur nuedid. Ar doggus-arbaedi, gwage-nunmaked uked. </v>
<v b="ECC" c="4" v="7">We-napneggi, ibmar-binsarsunna-imakleged-baid an dakdebalid: </v>
<v b="ECC" c="4" v="8">Dule-wargwenad mimmigansuli gudiid, degi, gwenadgansuli gudibalid, bipisaar arbaed indakdisulid. Bato-ibmar-nikadi amba yeer-itosulid, bur bule ibmar nikubied. Gwen binsasurbalid, doaga ede alamaknai. Gwen werguedgi binsasurbalid. Wedi binsarsunna imaklebalid, arbaed-dummad gued. </v>
<v b="ECC" c="4" v="9">Dule-ebogwad, dule-wargwenadba bur nuedid. Ar na e-arbadiidgi bur bule ibmar-nuegan nikumalad. </v>
<v b="ECC" c="4" v="10">Ar gwensak aimukudele, baid ogwichoed. Ar dule walagwen-gudiiddi, aimukudele, dummad-wilegoed, ar dule-baid-e-ogwisgued sateoed. </v>
<v b="ECC" c="4" v="11">Ar dule-ebogwad na walikaa megmalale, na muchub-muchub uee imakmaloed. Ar dule walagwen-megerdi, ¿igi na uee itogoe? </v>
<v b="ECC" c="4" v="12">Dule walagwenale, sunna dule-baidse galakued. Ar ebogwardina, sunna dule-baid-abin ganna gwisgumalad. Dub-giapaa-bipirmakaledi, irgwensuli itirsulid. </v>
<v b="ECC" c="4" v="13">Sapingwa-wilesakwagwad binsaed-ibed-gudiid, bur nuedid, rey-sered binsaedsuli-gudiidba. Ar we-reyde, dule-ega-binsaed-uked bar abesulid. </v>
<v b="ECC" c="4" v="14">Ar we-sapingwa, esgaryagi-mellesii gusdibe, e-yargine wilesakwaa gwalulesdibe, </v>
<v b="ECC" c="4" v="15">degi-inigwele, we-napneggine an daksad, we-sapingwa rey-sorba reyga-megnonikile, dulemala eba nanai damalad. </v>
<v b="ECC" c="4" v="16">Ar amba dule-bukidar we-sapingwa-gebe-reyga-megidedgi eba nagusdamar-inigwele, degite, dule-danimarmogoedi amba we-rey gwen yeer dakosurmarmogad. Amba we-ibmala binsarsunna imaklebalid, gwage-nunmaked ukbalid. </v>
<v b="ECC" c="5" v="1">Bab-Dummadse-goled-negse be nadele, mer be yogasaar ibmar imako. Agi ibmar-odurdaklenaid-itoged bur nuedid, dule-binsaedsurmalad Bab-Dummadga ibmar-ogumakar-ukedba. Ar we-dulemardi, ibmar-isgana-imaknanaid aku-itodamalad. </v>
<v b="ECC" c="5" v="2">Bab-Dummad-asabin, mer be ibmar sogdebin imako, deginbali, mer be gwae-gwae binsabalo. Ar Bab-Dummaddi nibneggi maid, bedi, napneggi gudiid. Degisoggu, nue-itoakwaa be ibmar sogo. </v>
<v b="ECC" c="5" v="3">Ar dule-gadi-bukib-binsaedi, gabmaile, gadi gwayedaed. Dule-gadi-sunmakedi, yogasaar sunmakdaed. </v>
<v b="ECC" c="5" v="4">Bab-Dummadga be ibmar-imakoye-ise-sogar-sogsale, gwae be imako. Ar Bab-Dummad dule-binsaedsulidamalad nabir-dakdasulid. Be ibmar-imakoye-ise-sogar-sogsad, be imake. </v>
<v b="ECC" c="5" v="5">Ibmar-imakoye-ise-sogar-soged-sogsadba, degi, imaksulidba, ibmar-imakoye-ise-sogar-soged-sogsulid bur nuedid. </v>
<v b="ECC" c="5" v="6">Mer be-gwabin-duku isguega-be-imaked be imako. Geb sorbali, dule-Bab-gayaburba-berbegedga mer be sogo, an ibmar-sogbisulid sogsaye, an noar sunmaksaye. Ar noar be sunmaksadba, binsarsunna Bab-Dummad be ourwoed. Binsarsunna be-ibmar-imaksad be-ibe-obelogega imakoed. </v>
<v b="ECC" c="5" v="7">Degisoggu, bukidar-ibmar-binsarsunna-imakleged-abargi, bukidar-gwayed-abargi, degi, bukidar-yogasaar-sunmakleged-abargi, bur be Bab-Dummad-dobekwaa nanae. </v>
<v b="ECC" c="5" v="8">Yar-gwensakgi, dule-dummad dule-wileged-sabsur-imake be dakalile, degi, dulemarga igar-nabolegedi innikigwadba imaksuli be dakalile, mer be geger dako. Ar weyob ibmar-gued, ade, dule-dummad eba-bur-dummad-e-bendaked nikad. Deginbali, dule-baid-eba-bur-dummad, eba-bur-dummagan-e-bendaked nikamogad. </v>
<v b="ECC" c="5" v="9">Weyob-ibmar-guedi, ¿ibu-nued yar-naid egi nikue? ¿Reyde, nainugi-arbamalad-bendakega mai? Eye, bendakega maina. </v>
<v b="ECC" c="5" v="10">Ar dule-manibina-sulibinsa-itogedi, bur bule mani-nikubidaed. Ar dule-ibmar-nueganbina-sulibinsa-itogedi, bur bule ibmar-abedaed. Amba we-ibmarmardi binsarsunna imaklebalid. </v>
<v b="ECC" c="5" v="11">Ar mani-bukidar-nikulegele, mani bur bule oeledabalid. Mani-ibed unnila mani-e-wagarbi dakoed egi buu-nasoed. Ibmar-nued egi nikuosulid. </v>
<v b="ECC" c="5" v="12">Arbaed-dule, immediki mas-gundibe, wilubba mas-gunbardibe, bonisuli gabdiid. Dule-mani-ibeddina, doggus-mani-nikadba gwen nue gabdisulid. </v>
<v b="ECC" c="5" v="13">We-napneggine, boni-dummad an daksad: Dule mani-bukidar-sabogele, egi aibinega gued. </v>
<v b="ECC" c="5" v="14">Degi, ibmar-uklegedgi yogasaar-mani-ebulegedba mani yoggued. A-ular, we-dule, machi-nikunonikile, e-machiga bar mani obegosulid. </v>
<v b="ECC" c="5" v="15">Ar igi we-napnegse aidenoniki, deyobi, gannar nabaloed. Ar igi we-napnegse uka-swiri noniki, deyobi, e-dummad-arbasadgi-ibmar-nikusadi gwen sedosulid. </v>
<v b="ECC" c="5" v="16">We-ibmar, boni-dummadbalid. Ar igi-dule napnegse aidenoniki, deyobi, gannar nabaloed. Ar dule arbaed-dummad-imakedgi, ¿ibi nued amie? Sate. </v>
<v b="ECC" c="5" v="17">Deginbali, ar we-dulede, we-napneggine wile-itogedgi, arbaed-dummad-imakedgi, bonigan-abalagi, degi, sae-itogedgi mas-gundiid. </v>
<v b="ECC" c="5" v="18">Weyob an daknonikid: We-napneggi-gudiidgi masgunned bur-nuedid, gobed bur-nuedid, degi, arbaed-dummad-imakdiidgi yeer-itodigued bur-nuedid. Ar weyob Bab-Dummad abesad, we anmarga uklesad. </v>
<v b="ECC" c="5" v="19">Deginbali, Bab-Dummad, ar doaga mani-bukidar uke, degine, ibmar-nuegan-bukidar ukbali, deyobi, a-dulega, we-ibmarmar-uklesadgi-werguega imakbalid, deginbali, egi masgunnega imakbalid, egi gobega imakbalid. Ar weyob-dulega-guedi, Bab-Dummad uksad. </v>
<v b="ECC" c="5" v="20">Ar Bab-Dummad weligwar dule-imaksoggu, dule, we-napneggi-sikwas-gudiidgi dogdar bukib binsasulid. </v>
<v b="ECC" c="6" v="1">We-napneggine, dulemar-abargi we-boni nue-nika an daksad: </v>
<v b="ECC" c="6" v="2">Bab-Dummadi, abar-dulemarga ibmar-bukidar uked, mani-bukidar-nikuega imaked, deginbali, dule-nug-odummogega imakbalid. Degidbali, we-dulemar na ibmar-abegedba nikued. Degi-inigwele, Bab-Dummad, we-dule e-ibmar-nikuedgi-werguega imaksulid, aka dule-bamalad e-ibmargi-werguega imaked. Weyob-ibmar-guedi, gwen nabirsulid, boni-dummad dakleged. </v>
<v b="ECC" c="6" v="3">Ar dule-gwensak mimmigan dulatar-nikadibe (100), degine, birga-undar-gudii gusbardibe, ar ibmar-nuegangi-wergudigussuli-burgwisale, yogasaar-diglesale, an sogdo, bur mimmi-gwensak-burgwar-aidenonikir, bur we-duleba nuedye. </v>
<v b="ECC" c="6" v="4">Ar we-mimmi-burgwar-aidenonikid gwen neg daksasulid, degine, negsichigi megidapid. Deyob negsichigi-megidapidgi gwen bar egi binsaledsurbalid. </v>
<v b="ECC" c="6" v="5">We-mimmide, gwen dad-ibeler-daksasulid, gwen neg-wisgussulid. </v>
<v b="ECC" c="6" v="6">Degi-inigwele, we-mimmi, dule birga-milibo-gudigusadba (2,000), degi, gwen-ibmar-nuegangi-wergussur-gusadba, bur bogidikid nue-nikusad. ¿Ar bela dulemar bergunonikile, burgwed-negse bela naedsemarsursi? Bela naedsemalad. </v>
<v b="ECC" c="6" v="7">Dulemar mas-gunnegala arbaedginbi alamakdidamalad, degi-inigwele, e-ukuddi gwen bergusurbalid. </v>
<v b="ECC" c="6" v="8">Ar dule-binsaed-ibed, ¿ibuginbi dule-binsaedsulidgi-obinsisunna? Ar dule-wileged, nabir-bonigan-abin-gwisgudiidgi, ¿ibi-nued egi amimosunna? Ar e-bogwad na yopira bonigangi obindimalad. </v>
<v b="ECC" c="6" v="9">Ibmar-sanakwa-daklegedi, ibmar-ulubginbi-abelegedba bur nuedid. Ar we-ibmar gwen nabirsurbalid. </v>
<v b="ECC" c="6" v="10">Ibmar-gudiidi bato e-nug nika gudiid, ar bato wisgulesad, we, dule gue. Deginbali, dule, gege dule-bur-eba-niga-gandikidbogwa urwed. </v>
<v b="ECC" c="6" v="11">Gadi-sunmaklegedgine, yogasaar sunmakleged. Ar we-ibmargi, ¿ibu-ibmar-nued egi amilesunna? </v>
<v b="ECC" c="6" v="12">Degisoggu, we-napneggi wis sikwas-gudiidgine, dule wissulid, ibu ega nued noe. Degisoggu, we-napneggi, unnila sikwas-gudigued, gwen nabirsulid. Ar dule-gudiid, burwa-goleyob sikwas-buu nasoed. Ar dule burgwisad-sorba, ¿doa ega sogosunna, igi neg guoye? </v>
<v b="ECC" c="7" v="1">Ina-wawadikidba nug-nued-nikuleged, bur nuedid. Gwaluleged-ibaba burgwed-iba, bur nuedid. </v>
<v b="ECC" c="7" v="2">Iba-dummad-nonaidse-ataknaedba dule-burgwisadse-ataknaed, bur nuedid. Ar dule bela burgwedsegad, degisoggu, dulemar-dula-gudimalad, burgwedgi binsadii gumalawilubbinad. </v>
<v b="ECC" c="7" v="3">Allelegedba boleged bur nuedid. Ar boleged amba wile-ito emar-imak-inigwele, gadi-gadi gwage-imakbalid. </v>
<v b="ECC" c="7" v="4">Dule-binsaed-ibed, dule-burgwis-naidse-ataknadele, binsaed-nikaa daed. Dule-binsaedsuliddina, ataknadele, unnila dodogedginbi binsadaed. </v>
<v b="ECC" c="7" v="5">Dule-binsaedsulid yamo emar-ogannogedba, dule-binsaed-ibed emarga sabsur-ibmar-soged, bur nuedid. </v>
<v b="ECC" c="7" v="6">Dule-binsaedsulidaed-e-alledi, ikomar-gummakder doos-doos-gotedaeyobid, yog-berguar naddaed. </v>
<v b="ECC" c="7" v="7">Sabsur-ibmar-imakleged dule-binsaed-ibed-oichoged. Ibmargi-bennuklegar-binsaed-galeged, dule-binsaed-ibed-e-gwage oichobalid. </v>
<v b="ECC" c="7" v="8">Ibmar-gebe-imaklegedba, ibmar-nagase-obeloleged, bur nuedid. Dule-na-san-dummarba-imakdiidba, dule-na-ulubgi-bargaagwar-gudiid, bur nuedid. </v>
<v b="ECC" c="7" v="9">Mer urwed begi-obinega be imako, ar urweddi, dule-binsaedsulidaedgadid. </v>
<v b="ECC" c="7" v="10">Mer be sogo, ibiga ibagan-nasmalad bur nuegan gusye. Weyob-sunmaklegedi, binsaed-ibegan-sunmakedsulid. </v>
<v b="ECC" c="7" v="11">Dulemar-we-napneggi-gudimalad binsaed-nikagued-nikale, nuedid. Degine, nainu-nikabalile, doggus bur nuedid. </v>
<v b="ECC" c="7" v="12">Binsaed-nikagued emar-bendaked, mani-nikued emar-bendakmogad. Degi-inigwele, binsaed-nikagued bur biriginedid, ar adi, nuedgi-sered-megega dule-imaked. </v>
<v b="ECC" c="7" v="13">Bab-Dummad-ibmar-imaksad be dakena: Ar Bab-Dummad ibmar-dopere-imaksadi, ¿doa bar inniki imakosunna? </v>
<v b="ECC" c="7" v="14">Bega ibagan-nuegan-nonikile, egi be werguo. Amba bega ibagan-isgana-nonibalile, Bab-Dummadgi-danibarye be binsabalo. Ar dule wissulid, ibagan-danikoedi, igi danibali. </v>
<v b="ECC" c="7" v="15">Wegi-wile-itodiidgi an we-ibmar belagus dakdanikid: Dule-nuegan, ibmar-inniki-imakdiid-ular, sabsur-ibitodimalad. Ar dule-isganamardina, ibmar-isgana-imaked-inigwele, aka bur undar-seredi megmalad. </v>
<v b="ECC" c="7" v="16">Mer doggus be wilub-obicha an dule-innikigwadye be sogo. Mer doggus be wilub-obicha binsaed-ibed na be sao. Abakalegi na be dukin oitoalile. </v>
<v b="ECC" c="7" v="17">Mer doggus dule-isganaga na be imako, mer dule-binsaedsulidga na be imakbalo. ¿Ar ibiga na be durbas burgwed aminonikosunna? </v>
<v b="ECC" c="7" v="18">Mer doggus wilub-obicha na be dao, wilubba na be gudii guoed. Ar dule, Bab-Dummad-dobekwaa-gudiile, bela ega ibmar nueganbi gudoed. </v>
<v b="ECC" c="7" v="19">Dulemar-bulegan-ambegid (10) neggwebur-semaladba, binsaed-nikagued dule-binsaed-ibed-ogannoged, bur nuedid. </v>
<v b="ECC" c="7" v="20">Dule, bela-belad-innikidaedi, bela-belad-ibmar-nued-imakdibalidi, gwen bipisaale isgudisurbalidi, we-napneggine, sated. </v>
<v b="ECC" c="7" v="21">Mer yogasaar-sunmaklegedba be aibiro. Adi, be-mai-begi-ichakwa-sunmaked, be itogosulid. </v>
<v b="ECC" c="7" v="22">Ar be nue-wismogad, emargi-ichakwa be sunmaksamogad. </v>
<v b="ECC" c="7" v="23">Binsaed-ibed-dulega an guoye na sogsagusanad, bela we-ibmar an-binsaed-nikadba an baraminai gusanad. Degi-inigwele, amba bela an ibmar magar-itosulid. </v>
<v b="ECC" c="7" v="24">Bela-ibmar-guedi yeer angi gangu noed, amba an magasar-itosulid. ¿Doa we-ibmar bela baramiosunna? </v>
<v b="ECC" c="7" v="25">Degisoggu, binsaed-nued-bar-amiega an guarsunnad, ulub-nagasega ibmar-gumaid-bar-amiega an gualid. Degidbali an neg-daknonikid, dule-isgana-gued binsaedsulidaedid, degine, binsaedsulidaedi, igar-gwen-nabirsulidid. </v>
<v b="ECC" c="7" v="26">Deginbali, we-ibmar bur boni-dummad an daknonibalid: Ome-isgana, burgwedba bur bule boni uked. We-ome-e-gwage-naidi, sakiyob emar-gaed, e-swidamala, esgoro-dubyob emar-edinned. Ar dule Bab-Dummadbaligwa-gudidibe, we-omese galegosurguoed. Isgued-duledina, we-omese ibitogoed. </v>
<v b="ECC" c="7" v="27">Bab-Dummad-gayaburba-barsoged sogded: “Bela an ibmar-sog-soggwen baraminai-gusgua, an weyob ogwinmaknonisunnad: </v>
<v b="ECC" c="7" v="28">”An ibmar-amidiidi, amba an yoo baramied. An dula-miligwenad-abargine (1,000), dule-machered-amidiidi, an wargwen aminonikid. Ome-nued-gwensakdina, wargwensaale gwen an amissurgusad. </v>
<v b="ECC" c="7" v="29">”Degisoggu, unnila webi an magar-itonikid: Bab-Dummad dule-imaksadi, dule-bonisuli imaksanad. Degi-inigwele, dule na e-daedba, dukin na bonigan-amisad.” </v>
<v b="ECC" c="8" v="1">¿Doa-dule binsaed-ibedyob gue? ¿Doa-dule bela-ibmar-wisid gudii? Dule, binsaed-nued-nikadbali, e-daklegedi, weligwar-dakleged, degine, e-daedi, nued dabalid. </v>
<v b="ECC" c="8" v="2">Degisoggu, an bega soged: Rey-e-ibmar-sogmaidbali be ibsao, ar Bab-Dummad-asabinni deyob-imakoye be sogsad. </v>
<v b="ECC" c="8" v="3">Melle be rey-asabin-gwichidgi gwae-gwae-nodebin sao. Mer ibmar-isgana-imakedgi be binsabalo. Ar ade, rey na e-ibmar-imakbiedba ibmar imaked. </v>
<v b="ECC" c="8" v="4">Ar rey-e-sunmakedi gargangued nikad, degisoggu, ¿doa ese golosunna ibu be imaknaiye? </v>
<v b="ECC" c="8" v="5">Ar dule rey-sogedba daele, gwen akar-guosulid. Dule-binsaed-ibedi na wisid, sana reyba ibsaoe, degine, igi imakbaloe. </v>
<v b="ECC" c="8" v="6">Ar bela-ibmar-imaklegedi, e-ibagan nikad. Degine, igi ibmar-imaklebaloed-igar nikabalid. Degi-inigwele, dulega, we-ibmar, boni-dummad gued: </v>
<v b="ECC" c="8" v="7">Bonigan-egi-gwisgunonikoed wissulid, degine, dule-ega-ibmar-guoed-soged satebalid. </v>
<v b="ECC" c="8" v="8">Dule burgwed-bargaegala, gargangued nikasulid, na degisadegu-gudiguega, gargangued nikasurbalid. Ar burgwed-igargine, gege dule wakinned, dule-isganase-bakale, gege wakinned. </v>
<v b="ECC" c="8" v="9">An we-napneggi ibmar-gued bela-bela an nue-wisgubiguargua, an daknonikid: Imbagwenale, dule, e-maiga dule-baid-imakele, ega boniga gunonidaed. </v>
<v b="ECC" c="8" v="10">Degine, an daksabalid, dule-isganamar-burgwisale, iba-dummad-abalagi digledaed. Degine, dulemar Babse-goled-negse-nanadimaladdina, na e-neggweburgi-gudigusmaladgi ielededaed, gwen bar egi binsaledasulid. We-ibmar gwen-nabirsulid. </v>
<v b="ECC" c="8" v="11">Dule-isgana ibmar-isgana-imaksale, abgayala ega igar nabolesulile, dulemar binsaddamalad, igar-isgana-imakleger, akarsurye. Degisoggu, ibmar-isgana-imakedgi aka gatik burguddamalad. </v>
<v b="ECC" c="8" v="12">Dule-isgana bali-bali isguedginbi-alamakdiidi, sunna undar gudii gubalid. An wisbalid, dule-Bab-Dummad-dobekwaa-gudiidi, degi, e-nug-odummodibalidi, bur nued gudii guoed. </v>
<v b="ECC" c="8" v="13">Dule-isganamargardina, bela ega ibmar boniga gudoed. Ar unnila sikwas gudii gumaloed, waa-yogguddaeyob gumaloed. Ar we-dulemar, Bab-Dummad-dobekwaa gudisurmalad. </v>
<v b="ECC" c="8" v="14">We-napneggi galagwensuli ibmar gued, degine, igarsuli ibmar gubalid. Imbagwenale, dulemar-inniki-gudimalad dule-isganayob ega ibmar guddaed. Degine, dule-isganagardina, imbagwenale ega ibmar nueganbi naddaed. An sogdo, we-ibmar gwen nabirsurbarye. </v>
<v b="ECC" c="8" v="15">Degisoggu, an soged: Wergudii gumarsun. Ar anmar we-napneggi-gudiidgi Bab-Dummad-anmarga-ibmar-uksadbali, bur mas-gundii gumarsun, gobdii gumarbarsun, wergudii gumarbarsun. Ar galitodiid-sorba, we-ibmarbi wis anmarga besad. Ar we-ibmar-birgi ibmar-baid sulid. </v>
<v b="ECC" c="8" v="16">We-napneggi binsaed-nued-balamiegala, degine, we-napneggi-ibmar-gued-balamiegala, ise-dakale an imaknai gualid. Degidbali, ibginedse-bakale, nue bar an gabdisulid. </v>
<v b="ECC" c="8" v="17">Geb deyobi, Bab-Dummad-we-napneggi-ibmar-imaksad an daknonikid. Ar dule Bab-Dummad-bela-ibmar-imaksad bela magar itogosulid. Ibmar-magar-itogegala, aisaar alamaknai guoenad, degite, baramiosurguoed. Ar amba, dule-binsaed-nikarbad sogdibe, an magar-neg-itoye, degi-inigwele, nagase amba magar-itosurmogad. </v>
<v b="ECC" c="9" v="1">Bela we-ibmarmar-wisguegala, an egi alamaknai gualid. Wegi an daknonikid, dule-innikidamalad-e-ibmar-imakmaladi, degi, dule-binsaed-ibegan-e-ibmar-imakmaladi, Bab-Dummad-e-argan-yaurgi siid. Anmar amba wissulid sabgued, ibu obare, sae-emar-daked, ibu-obarbali. Amba, anmar-asabinni we-ibmar oyole-inigwele, magar-itolesurdaed. </v>
<v b="ECC" c="9" v="2">Bela dulemar yopira guedbimalad: Dule-innikidaeddibe, dule-ichakwadaeddibe, amba yopira burgwedsemalad. Dule-nueddibe, dule-isganadibe, amba yopira burgwedsemalad. Dule-swilidikiddibe, dule-swilidiksuliddibe, amba yopira burgwedsemalad. Dule-ibmar-ogumakar-ukeddibe, dule-ibmar-ogumakar-uksuliddibe, amba yopira burgwedsemalad. Dule-ibmar-nued-imakdeddibe, dule-ibmar-isgana-imakdeddibe, amba yopira burgwedsemalad. Dule-ibmar-ise-sogar-imakeddibe, dule-ibmar-ise-sogar-imaksuliddibe, amba yopira burgwedsemalad. </v>
<v b="ECC" c="9" v="3">We-napneggi, ibmar-imakleged-abargi, we-ibmar gwen nabir nosulid: Bela dulemar na yopira guedsemalad. Deginbali, dule e-gwagegine, ibmar-isganaginbi binsadiid. Dule-gudiidi, unnila galagwensuli binsadiid. Ar bela burgwemaloedbiid. </v>
<v b="ECC" c="9" v="4">Degisoggu, dule na dule-bamalad-abargi dula-garmakdiir, wis nubin itoged. Agala an soged: Rey-burgwedba, dule-belagwad-dulagudigued, bur nuedid. </v>
<v b="ECC" c="9" v="5">Ar dulemar amba dula-gudimaladi, e-burgwemaloed na wismalad. Dule-burgwismaladdina bar ibmar-abemaisurmalad, ar bar-itomaisurmalad. Deginbali, gwen egi bar-binsalesurbalid. </v>
<v b="ECC" c="9" v="6">Ar e-daedi, e-sabguedi, e-sae-itogedi, ibmarbina-sulibinsa-itogedi, burgwisadgi, bergusiid. Ar we-napneggi, gannar weyob-guoedgi-binsaodeeye bar binsamaiosulid. </v>
<v b="ECC" c="9" v="7">¡Weligwaledgi mas be gunne! ¡Yeer-itogedgi vino be gobbali! Ar Bab-Dummad be-ibmar-imaksadi, yeer be-ibe daksad. </v>
<v b="ECC" c="9" v="8">Na be mor-dagudikmaladbi yodigu guo, gwallu-wawad nonogi be magakwaa-gudigu guo. </v>
<v b="ECC" c="9" v="9">Na be ome-bela-bela-abegedbogwa, bane-bane wergudii gusun. Ar Bab-Dummad, we-napneggi sikwas-gudiguega be-imaksad. We-napneggi, ibagan-gwen-nabir-nanamaisursoggu, na be wegi wergudii gusun. We-napneggi-alamakdiid-nukad, we-werguedi wis bega uklesad. </v>
<v b="ECC" c="9" v="10">Ibu-ibmar-imaked bega uklenonikile, imakedse be sao, melle be imaksuli guo. Ar be burgwisardi bar arbaosulid, ibmar-wisguleged-igar surbalid, degi, binsaed-nikagued-igar surbalid. </v>
<v b="ECC" c="9" v="11">We-napneggi an negdaknonibalid: Abarmaklegedgi-bengulegedgi dule-sabsur-abarmakedbi emargi obinsulid. Bila-onolegedgi dule-gargangued-nikadbi emargi obinsulid. Dule-binsaed-ibedbi mas gunsulid. Dule-ibmar-wisirbaadbi mani-ibedga gusulid. Dule-nue-garda-wismaladbi e-bina soglesulid. Ar bela dulemarga, imbagwenale, ibagan-nued ega nonidaed, imbagwenale, ibagan-isgana ega nonidabalid. </v>
<v b="ECC" c="9" v="12">Deginbali, an daksabalid, dule na e-burgoed-ibagan wissurbalid. Uamar-sakigi-galedamaladyob gued, sikwimar-galedamaladyob gued. Ar dulemar ukiagwar boniganse galeardamogad. </v>
<v b="ECC" c="9" v="13">We-napneggi an we-ibmar-daksabalid, egi an nue-durdaksabalid: </v>
<v b="ECC" c="9" v="14">Neggwebur-bipigwadi dulemar-iche-nika an daksad. A-neggweburgine, rey-buledi neggwebur-suega e-sordamarbo ebiris ambikunoni gusad. We-rey, e-sordamarbo, neggweburgi-dogega dikarba napa arsanyob onakwismalad. </v>
<v b="ECC" c="9" v="15">We-neggweburgine, dule-wileged gudiid. We-dulede, dule-binsaed-ibedid. We-dule, e-binsaed-nikadbali, neggwebur-bendaksa gusad. Degi-inigwele, dulemala we-dulegi gwen binsassurmalad. </v>
<v b="ECC" c="9" v="16">Andi sogdo: “Dule-wileged-e-binsaed-nikad isdar-daklege-inigwele, deginbali, e-sunmaked itolebisuli-inigwele, ‘ar garganguedba binsaed-nikaa-ibmar-imaklegedi, bur nuedye.’ ” </v>
<v b="ECC" c="9" v="17">Dule-binsaedsulidamalad-e-dummad binnasuli-sunmakedba, dule-binsaed-ibed-binnasdikii-sunmaked bur nabir itoleged. </v>
<v b="ECC" c="9" v="18">Gingimarba, binsaed-nikagued bur sunsogedid. Ar dule ibmar-soggwengi wis nosale, bela ibmar oichoged. </v>
<v b="ECC" c="10" v="1">Gukur-burgwaled neg-nunu-yapanne imaked, degidbali, ina-wawa-sobed-ibe ina-wawadikid oichoged. Deyobi, gaya-isgana-sunmakleged, bela dule-binsaed-ibed-e-sunmaked oichoged, e-nug-nued oichobalid. </v>
<v b="ECC" c="10" v="2">Dule-binsaed-ibed-e-gwage ibmar-nued-imakedgi binsaed. Dule-binsaedsulidaed-e-gwagedina, ibmar-isgana-imakedgi binsaed. </v>
<v b="ECC" c="10" v="3">Dule-binsaedsulidaed, ar ibu imakalile, e-ibmar-imakedgi magasar na oyoged, ede, dule-binsaedsulidye. </v>
<v b="ECC" c="10" v="4">Dule-sapin-dummad-negsemaid bese ulualile, mer be abin-imakdebin sao. Ar san-bargaagwar-imaklegedi, bukidar ibmar-noar-imakleged bargaed. </v>
<v b="ECC" c="10" v="5">We-napneggi-gudiidgine, an daksabalid, sapin-dummagan-negsemamaidi, weyob ibmar noar-imakdimalad: </v>
<v b="ECC" c="10" v="6">Dule-binsaedsulidaedgala, aka arbaed-nuegan ukleged. Ar dule-bur-nabir-binsamaladgardina, arbaed-baisulid ega ukleged. </v>
<v b="ECC" c="10" v="7">An daksabalid, dule-maiga-gudimaladi, moli-birgi-sii gudidamalad. Ar dule-nuga-nikamaladdina, maiga-gudiiyob nagab galitodidamalad. </v>
<v b="ECC" c="10" v="8">Dule yaa-matusur-akwisdibe, sunna egi argwaned. Dule gagan-matusulid-eminaidibe, sunna dubgi warmaked. </v>
<v b="ECC" c="10" v="9">Dule, akwa mamarye-sogdibe, sunna akwagi nailikgued. Dule sapan mamarye-sogdibe, sunna e-dargagi makleged. </v>
<v b="ECC" c="10" v="10">Ar akan e-nugar-berguddibe, e-nugar ebillesurbardibe, ibmar-sikegala, sabsur achiklegergebed. Binsaed-nikaguedgi ibmar-imaklegedi, nuekwagwadgi-ibmar-imaklegedi, ibmar-nued amileged. </v>
<v b="ECC" c="10" v="11">Ar naibe gar-ogoledba-ododoleged-iduar, dule-ega-gar-ogoledgi warmaksadibe, dule gwen egi bar mani amiosulid. </v>
<v b="ECC" c="10" v="12">Dule-binsaed-ibed-e-sunmaked yeer itoledaed, dule-binsaedsulidaed-e-sunmakeddina, na dukin egi aibined. </v>
<v b="ECC" c="10" v="13">Dule-binsaedsulidaed gebe sunmakdele, e-gaya-miedi, gwen nabir sunmaksulid. Deyob gaya-nuedsuli e-sunmaked obeloddaed. </v>
<v b="ECC" c="10" v="14">Degite, sunmaknaigusale, gayaburbamar suli-suli amisulid. Dule neg-guoed gwen wissulid. Yoedse ibmar-danibaloed gwen-wissurbalid. Ar dule, we-ibmar, gwen wisguosulid. </v>
<v b="ECC" c="10" v="15">Dule-binsaedsulidaed, arbaedgi baisursunna yegued. Neggweburse-naed-igarbela wissurbalid. </v>
<v b="ECC" c="10" v="16">Rey amba nuchukwagwar, neggwebur, wilesdakledaed. Degine, e-sapingan-dummaganmoga, unnila wakdaradba iba-onogedgi arbadidamalad, deyob osedoddamalad. </v>
<v b="ECC" c="10" v="17">Neggwebur-e-rey dule-nuga-nikaddibe, we-neggweburgi ise-nued binsalesad. Degine, e-sapin-dummagandina, e-wachiba na mas-gunmalad, deyob na niga-ogannomalad. Mumguega ambikusurmalad. </v>
<v b="ECC" c="10" v="18">Wiedba neg-uas-nudaklesulile, neg-uas ayariddaed, degine, wiedgi-neg-soblesadbali, neg maluddaed. </v>
<v b="ECC" c="10" v="19">Wergulegegala, masgulleged-iba onoleged, yeer-itolegegala, vino goblebalid. We-ibmar-imakegala, mani abeleged. </v>
<v b="ECC" c="10" v="20">Reygi mer be ichakwa sunmako, mer egi be ichakwa binsabalo. Deginbali, dule-mani-ibedgine, mer egi be arbakee isdar sunmakbalo. Ar sikwimar-gudidiid sunna be-barsoged, ar sikwimarde sakan-nika nanaed, degisoggu, baisursunna gayamar berbeged. </v>
<v b="ECC" c="11" v="1">Diaki be-madu be mete, yoedsega be gannar amioed. </v>
<v b="ECC" c="11" v="2">Be-ibmar-nikad, dule-walaguglega (7) be uke, dule-walabaabakadse (8) ega be ukodibe. Ar yoedsega we-napneggi bonigan-gwisgunonikoed be wissulid. </v>
<v b="ECC" c="11" v="3">Mogirmar gudure-naddibe, dii wiardaed. Sapi dad-nakwed-argan-sapiledsik ailaddibe, dad-nakwed-argan-nuedsik ailaddibe, ar agi megodo. </v>
<v b="ECC" c="11" v="4">Dule unnila burwa-goledginbi atakdidibe, ibmar-gwag digosurguoed. Dule mogirmarginbi atakdidibe, ibmar-gwag weosurguoed. </v>
<v b="ECC" c="11" v="5">Ar be wissulid, bia burwamar naddae. Be wissurbalid, igi mimmi sapidukugi-mege, degi, igi dungumaidabali. Degisoggu, ar bela Bab-Dummad-e-ibmar-imaked-bursunna, igi be wisguosunna. Geg be wisgued. </v>
<v b="ECC" c="11" v="6">Wakudaryala ibmar-gwag be digo, sedogidbali, be baid digbalo. Ar be wissulid, biti bur bega nabir igarga gudoe, wakudaryala-diglesaddibe, sedo-diglesaddibe. Ar wisgulesulid, biti nabir igarga gudodibe. Ar ebobela sanmakdebalodibe. </v>
<v b="ECC" c="11" v="7">Neg-meegwadi yeer emar-imaked. Dad-ibeler-gaedi weligwar emar-imaked. </v>
<v b="ECC" c="11" v="8">Amba dule undar seredi-megye-sogele, degine, e-ibagangi wergudigus-inigwele, ebinsao, ibagan-bulegan-bukidar itodii gubaloed. Deginbali, bela ibmar-danikoedi, gwen nabirsulid. </v>
<v b="ECC" c="11" v="9">Machi-sapin, sapingwa-guedgi gatik be werguo. Nuchukwagwadgi na be yeer-itodii imako. Be-gwage-itogedba na be ibmar imako, be-ibyagwar-neg-dakdiidba na be ibmar-imakbiedba imako. Degi-inigwele, be ebinsao, Bab-Dummad ar bela be ibmar-imaked, wilubdaknonikoed. </v>
<v b="ECC" c="11" v="10">Degisoggu, urwed be iego, ibmar-isgana-imaked be iebalo. Be ebinsao, ar sapingudanikidgine, degi, sapingwagwadgine, amba aku neg-itoleged-ibaganad. Ar we-igar gwen-nabirsulid. </v>
<v b="ECC" c="12" v="1">Sapingwa-gudiidgi Bab-Dummad-be-obinnisad be ebinsao. Ibagan-bulegan-danikoed-idu, Bab-Dummad be ebinsao. Ar birgamar-bulegan-nonikile, be sognonikoed: “An-seredgussoggu, ibmar-nuegangi bar an wergudisurye.” </v>
<v b="ECC" c="12" v="2">Dad-ibeler-gaed bar be itogosulid-iduale, Bab-Dummad-be-obinnisad be ebinsao. Nii-gaed bar be daksuliguoed-iduale, Bab-Dummad-be-obinnisad be ebinsao. Niisgwamar-gaed bar be daksuliguoed-iduale, Bab-Dummad-be-obinnisad be ebinsao. Bega dii-dummad-wisad-sorba, gannar mogirmar-nagunonikoedyob-guoed-iduale, Bab-Dummad-be-obinnisad be ebinsao. </v>
<v b="ECC" c="12" v="3">Ibagwengine, be-argan, neggi-nakulemaladyob-gued wawanmakdoed, be-mali, bila-onomalad-dulemaryob-gued nollomakdoed. Be-nugarmar ibmar-gwag-naged-akwamaryob-gued, ichegusadbali, bar ibmar bayogosulid. Be-ibya, yawagak-seniganaba-atakmaladyob-gued, bar atakosulid. </v>
<v b="ECC" c="12" v="4">Be-uaya, yawagak-neg-imbamaryob-gued, atudoed. Bega ibmar-gwag-naged-akwamar-goled, boggumai gudoed. Bega sikwimar-namaked bergudoed, bela namakmalad bar be itogosulid. </v>
<v b="ECC" c="12" v="5">Neg-matusulidgi-nanalegedgi be dobe itononikoed, igarba-bonisar-nanalegedgi dobe be itononibaloed. Be-sailagia, ibmar-durba-sibudiksiiyob osibumakdoed. Ses-nanaeyob arbaed-dummad be nanadii guoed. Ibmar-gullegedi, bar bega nued-gulle gunonikosulid. Ar ade, dule degisadegu-yoggued-negse nadapid, bar gannar dagegarsulid. Bega-dule-bomaladdi, galimba-ebiris obiryamakdoed. </v>
<v b="ECC" c="12" v="6">Mani-dub-itired-idu, or-nog-mared-idu, Bab-Dummad-be-obinnisad be ebinsao. Dii-weenaidgi mete-mared-idu, dii-weed-bipirmaknaid-bibisged-idu, Bab-Dummad-be-obinnisad be ebinsao. </v>
<v b="ECC" c="12" v="7">Ar napagi be danisoggu, napaga be gannar binnidoed. Be-burbadi gannar Bab-Dummadse naoed. Ar Bab-Dummad bega burba-uksadid. </v>
<v b="ECC" c="12" v="8">Odurdaked-saila weyob soged: “We-napneggi-ibmar-imaklegedi, binsarsunna imakleged, bela igarga gwen gusulid.” </v>
<v b="ECC" c="12" v="9">Odurdaked-saila, binsaed-ibedbar-inigwele, dulemar-odurdakdii gusbalid. Bela nue-ibmar-balaminai gualid, sogedba balaminai gusad. Deginbali, binsaed-nuegan-narmaksad bukidar ilemaknai gusbalid. </v>
<v b="ECC" c="12" v="10">Odurdaked-saila gayaburba-nuegan ise-amiar imaksagusad. Degine, gayaburba-nuegan innikigwadba narmaksa gusad. </v>
<v b="ECC" c="12" v="11">Dule-binsaed-ibegan-e-sunmakedi, gammi ur-semaidaebayobi, emar-nied. E-binsaed-nuegan-onmaksadi, buarmar-neg-ganikidyob gued. We-binsaed-nuegan, Bab-Dummadgi danikid. </v>
<v b="ECC" c="12" v="12">Machi, egi be binsabaliga napi an bega sogbargwelo: Gardamar-bukidar-narmakleged berguosulid, degine, gardamar-doggus-durdaklegedi, dulega geg-gued uked. </v>
<v b="ECC" c="12" v="13">We-ibmar-sunmaklesad, wese bergunonisunnad: Unnila be Bab-Dummad-dobekwaa-gudii nanao, e-Igarmar-Mamaidba be ibsao. Ar dulega, we-ibmarbi unnila ibnuedga gued. </v>
<v b="ECC" c="12" v="14">Ar ibmar-nued-imaklesadi, ibmar-isgana-imaklesadi, Bab-Dummad bela wilubdaknonikoed. Amba ibmar dukuar-imaklesdibe, bela wilubdakbaloed.</v>
<v b="SNG" c="1" v="1">Salomón we-namakleged-birigined narmaksad. </v>
<v b="SNG" c="1" v="2">¡Bitigi be an-wagar-usana gadina! Be-sabgued vino-goblegedbali, bur bule yeer itoleged. </v>
<v b="SNG" c="1" v="3">Be-ina-wawadikid-e-yapannedi, nue-yeer yapanned. Ar be-sunnadi, ina-wawadikidyob gued. ¡Agala, yagana nue-bebina sogmalad! </v>
<v b="SNG" c="1" v="4">¡Be an-nide! ¡Gwae beba be an-nide! ¡An-rey, be-gabednegse be an-sede! Anmar wergumarsun, anmar yeer-itomarsun. Be-sabguedgi, vino-goblegedbali, bur bule anmar egi wergue. ¡Agala, bebina nue sogmalad! </v>
<v b="SNG" c="1" v="5">¡Jerusalén-neggwebur-bunamala! An uka sichii gued, an yeer dakleged. Cedar-dulemar-dordoneg-sichigan-bubukwadyob an-uka sichii dakleged. Salomón-mor-dummaganyob an yeer dakleged. </v>
<v b="SNG" c="1" v="6">Mer an-uka-sichigwadgi be atakmala, ar dad-ibeler-gaedba, deyob an gusad. An-susmar anse ulusmalad, e-uva-dub-nainu-akwega an-imaksamalad. A-ulale, an-uva-dub-nainu bar an nue akwissurgusad. </v>
<v b="SNG" c="1" v="7">¡An-sui-nue-sabesailad! Anga be soge, be-sibadmar-gagangi-omanaegala, ¿bia be omanaddae? ¿Bia yorukudba be obunnogega seddae? ¿Ar ibiga an dule-negsuligudidaeyobi, be-aimar-sibad-bukwad-abargi an be-amidii guoe? </v>
<v b="SNG" c="1" v="8">Omegan-yeerdaklemaladba, bur be yeer dakleged. Be-sui-nue-sabesailad-amiegala, sibad-gannarba be nae. Be-sibad-burwigan masgi-omanae, dule-sibad-edarbemalad-e-dordoneg-dikarba be omanae. </v>
<v b="SNG" c="1" v="9">Be, an-ome-nue-sabesailadid. Bee be Faraón-ur-ebipimalad-moli-omegan-nuegan-yeerdaklegedyob be gued. </v>
<v b="SNG" c="1" v="10">Ibiyob be-wagar yeerdaklege, be-wagar oluamar-abargi yeer dakleged. Ibiyob be-dukar yeerdaklege, wingwamar-naid-abargi yeer be-dukar dakleged. </v>
<v b="SNG" c="1" v="11">Anmar bega oluamar-olobiid soboed, oluamargi manimar-nanai bega imakoed. </v>
<v b="SNG" c="1" v="12">Rey e-megedgi yollekwaa megisale, an-ina-wawad, wawadik-oburmakdedaed. </v>
<v b="SNG" c="1" v="13">An-sui, ina-wawadikid binasgargi-atinnar-sagu-bipigi-seledidaedyob, anba gabdiid. </v>
<v b="SNG" c="1" v="14">An-sui, Engadiʼye-neg-nugadgi dutu-nuegan-nigwichiyob, anga gued. </v>
<v b="SNG" c="1" v="15">An-ome-nue-sabesailad, ¡ibiyob be yeer daklege! ¡Doggus nued be dakleged! ¡Be-ibyamar, nuumaryobi gued! </v>
<v b="SNG" c="1" v="16">¡An-sui-nue-sabesailad! ¡Ar ibiyob be yeer daklege! ¡Machered-nued be daed! Sui-nue-sabgulediid namaked Gaganmar-aramakmamaidi anmar-gabedga guoed, </v>
<v b="SNG" c="1" v="17">anmar-neg-nagubirmar urwarmar mamaid, anmar-neg-uas ciprés-e-urgomar mamaid. </v>
<v b="SNG" c="2" v="1">Sarón-neba-naidgi dutu-gwichidyob an gued. Nebagi dutu-lirio-digar-gwichidyob an gued. </v>
<v b="SNG" c="2" v="2">An-ome-nue-sabesailad, ikoganba dutu-lirio-gwichiyobi, omegan-abalagi gudiid. </v>
<v b="SNG" c="2" v="3">An-sui-nue-sabesailad sapimar-abalagi manzana-sapi-gwichiyobi, sapingan-abalagi gudiid. A-sapi-urba-sigedi yeer an itodaed, e-sana, yeer gulledaed. </v>
<v b="SNG" c="2" v="4">An-sui, yeer-masgullegedse an-semai gusad, agi e-sabed anga nue-oyosad. </v>
<v b="SNG" c="2" v="5">Uva-odinnolegaledgi an-niga be ogannomala, manzanaʼgi an-niga be ogannomala, sui-abegedbina an nue-soged. </v>
<v b="SNG" c="2" v="6">Bitigi, e-sakwa-sapiled an-nono-urba mesisana gadin. Bitigi, e-sakwa-nueddi angaagwar an-imakena gadin. </v>
<v b="SNG" c="2" v="7">Omegan-Jerusalénʼginmalad, goe-sapurbarmalad-nukad an bemarga ise-wilegagwar soged, melle be an-ome-nue-sabesailad an-ibe odakmalo, melle be ese gormalo, na atakbiedba atakdagoed. </v>
<v b="SNG" c="2" v="8">¡An-sui-nue-sabesailad-e-gaya gordani an itoged! ¡Be dakmala! ¡Wegi danikid be dakmala! Yalaganba ichomakdanikid, yar-mulluganba icho-icho danikid. </v>
<v b="SNG" c="2" v="9">An-sui-nue-sabesailad goe-sapuryob daed. An-sui-nue-sabesailad goe-sapur-senigwadyob gued. Be dakmalana, anmar-galu-naba gwichid, galu-imbaba atakgwichid, arbakee yawagak-senigwad-ollo-ollogwadba an-dakgwichid. </v>
<v b="SNG" c="2" v="10">An-sui-nue-sabesailad anga sunmaksad. Weyob anga sogded: “An-ome-nue-sabesailad, be gwisguye. ¡Ome-yeerdakleged, be anba dagye! </v>
<v b="SNG" c="2" v="11">Be dakena, dii-wied-ibagan bato nasye, dii-wied bato bergusye. </v>
<v b="SNG" c="2" v="12">Dutumar bato sapurba ainiarye. Namakleged-ibagan noniye. Suirgwamar-namakmalad, bela anmar-yargi itoleye. </v>
<v b="SNG" c="2" v="13">Higuera-sapi bato sanmakdeeye, uva-dub durbamakgwisye, e-dutumar bato oyapachaye. ¡An-ome-nue-sabesailad, be gwisguye. Ome-yeerdakleged, be anba dagye!” </v>
<v b="SNG" c="2" v="14">Igi nuu akwa-imbaba, degi, yar-imbaba yaa-olloganagi dukue, melle be deyob an-idu dukue. Be-wagar anga be oyoge, be-sunmaked-itogega be an-imake. Ar be-gayaburba yeer itoledaed, be-wagar yeer daklebalid. </v>
<v b="SNG" c="2" v="15">Achu-asdubingiidmar anmarga be gamala. We-achu-senigana nainu-oichoged gudimalad. Ar anmar-ibe uva-dubmar-durbamakgwismalad wiogedid. </v>
<v b="SNG" c="2" v="16">An-sui-nue-sabesailad angadid, an egadmogad. Dutumar-imbagi sibadmar-akwedii daed. </v>
<v b="SNG" c="2" v="17">An-sui-nue-sabesailad, dad-argwaned-iduale, negsichilealile, anse be dage. Goe-sapurbalidyobi be abarmakdage, yar-Beterʼye-nugad-yalaganba be abarmakdage. </v>
<v b="SNG" c="3" v="1">Mutik-gabmaidgine, an-sui an amialid, an-sui-na-nue-sabesailad an amialid. An-gabmaidgi an aminaigusanad, an amissurgusad. </v>
<v b="SNG" c="3" v="2">Geb an gwisguded, neg-imbaba an aminadgusad. Galimbaba an aminaded, ibmar-uklebukwadgi an aminaded. An-sui-nue-sabesailad an amidii gualid. An amidigusanad, an amissurgusad. </v>
<v b="SNG" c="3" v="3">Dule-nakulemalad galimbaba-bipirmakdimaladgi an-abingunonimalad. Geb amarse an egisded: “¿An-sui-nue-sabesailad be daksasurmala?” </v>
<v b="SNG" c="3" v="4">An a-dulemargi sikwas-aibategua, an-sui-nue-sabesailad an aminonikid. Angaagwar an gasad, bar an indaksasulid. Deyobi an-nan-negse an sesad, an-gwalulesad-negse an sesad. </v>
<v b="SNG" c="3" v="5">Omegan-Jerusalénʼginmalad, goe-sapurbarmalad-nukad an bemarga ise-wilegagwar soged, melle be an-ome-nue-sabesailad an-ibe odakmalo, melle be ese gormalo, na atakbiedba atakdagoed. </v>
<v b="SNG" c="3" v="6">¿We ibu waayobi neg-dulesulidganba ainakdani-daklege? Ina-wawadikid-mirra-abargi danikid, ina-wawadikid-incienso-abargi danikid, dutumar-wawadik-yapanmalad-abargi danikid. </v>
<v b="SNG" c="3" v="7">¡Be dakmala! Salomón-e-moli-ur danikid. E-yalabali sordamar-niga-gandikmalad e-dulapaa (60) danikid. Israel-sordamar-niga-gandikmalad-abargi sulesmaladid. </v>
<v b="SNG" c="3" v="8">Wemar bela es-suid-nikamaladbiid, bilagi-urwemalagala odurdaklesmaladid. Neg-mutikidba e-isdarmalad-ainiardaed-ular, e-dikargi es-suid-nika-nika gudimalad. </v>
<v b="SNG" c="3" v="9">Rey-Salomón e-sii-seleged-ulu sobsad, Líbano-yargi sapimar-nuegan-gwismalad-e-urgogi sobsad. </v>
<v b="SNG" c="3" v="10">Ulu-e-suarmar, manigi-sobsabalid, e-bargamaladdi, orgi sobsabalid, e-siged, mor-suir-akwagiidgi oginnar nasiksabalid. Ulu-negyabali, ibmar-imaklesadi, bunamala-Jerusalénʼginmalad imaksad, ise-nudakar imaksamalad. </v>
<v b="SNG" c="3" v="11">¡Omegan-Sión-yarginmalad, nodamala! Rey-Salomón be dakdamala. E-nan-ega-ologurgin-imaksad-yoi danikid. Ome-nikued-ibagi-yosad-yoi danikid. Wergued-dummad-itoged-ibagi-yosad-yoi danikid. </v>
<v b="SNG" c="4" v="1">Be an-ome-nue-sabesailad, ibiyob be yeer daklege, doggus wilub-obicha be dakleged. Be-ibyamar, be-muswe-batenaid-imbaba nuumaryobi, yeer dakleged. Be-saila-batenaidi, sibadmar-Galaad-yargi danagwen ichomakar-aidedanidamaladyob, be-saila-batenaidi, yeer dakleged. </v>
<v b="SNG" c="4" v="2">Be-nugarmar, sibad-wawaadmar, e-absar-siklesad-sorba, oglesadgi dagudik-nakwedanidamaladyob dakleged. Degine, be-nugarmar, bela emaladbi daklebalid, bela amba sogedba bubukwad. Degidbali, yeer dakleged. </v>
<v b="SNG" c="4" v="3">Be-gakuli-daklegedi, morgo-gisigwadyobi dakleged. Be-sunmakedi, ibiyob yeer-itole an-imake. Be-wagar, be-muswe-batenaid-imbagi mammi-gisigwadyobi yeerdakleged. </v>
<v b="SNG" c="4" v="4">Be-dukar-daklegedi, David-e-neg-matusulidyobi yeer dakleged. We-neg-matusulidi, akwamar-yamo-sobaledgi sobaled. Be-dukargi, neg-matusulidgi miligwen-sigu-abgamalad-nanaiyob naid. We-sigu-abgamalad, bila-onomalad-bulegangadid. </v>
<v b="SNG" c="4" v="5">Be-mam-abinbela-naidi, goe-sapurmar-emarbi-daklegedyob dakleged. Goe-sapurmar dutumar-imbagi gagan-mananaidaeyobi, be-mam yeer dakleged. </v>
<v b="SNG" c="4" v="6">Dad-ibeler-nakwialile, negsichid miledele, ina-wawadikid-mirra-yarse an nakwenaoed, ina-wawadikid-incienso-yar-mulluse an nakwenaoed. </v>
<v b="SNG" c="4" v="7">Be an-ome-nue-sabesailad, nue be yeer dakleged. Be swilimakar dakleged. </v>
<v b="SNG" c="4" v="8">An-ome, Líbano-yar-akar anba be dage, Líbano-yargi-gudiidgi anba be dage, Amana-yar-akar be aidedage, Senir-yar-akar be aidedage, Hermón-yargi be aidedage. Achumigur-e-negmar-akar be aidedage, achu-barbad-e-yarmar-akar be aidedage. </v>
<v b="SNG" c="4" v="9">An-ome-nue-sabesailad, gebe be an-daksagua, bela-belagwad be an-binsaed ganonikid. Be-win-dukarba-naidgi an-edichayob be an-imaknonikid. Agi an-gwage begadga gunonikid. </v>
<v b="SNG" c="4" v="10">An-ome-nue-sabesailad, be-sabgued ibiyobi itolege. Be-sabgued, vino-goblegedba bur bule yeer itoleged. Be-ina-wawadikid-yapannedi, bela-ina-wawadikid-bamaladba bur bule yeer yapanned. </v>
<v b="SNG" c="4" v="11">An-ome-nue-sabesailad. Be-gakuligi, acha-uugi achanis-aryomaiyob gued. Be-gwabin-urba, nunis-aryomaiyobi gued, egi achanis-aryomaiyobbalid. Be-mormar-yapannedi Líbano-yar-yeer-yapannedyobi yapanned. </v>
<v b="SNG" c="4" v="12">An-ome-nue-sabesailad, be an-bun gued. Dutugalu-emakar-naiyob be gued. Dii-nued-aryomaid-emakar-naiyob be gued. </v>
<v b="SNG" c="4" v="13">Be-nuu, nainu-nued-naidgi, manzanaʼmar digar-gwisnanaeyobi gued. E-san-gullegedi yeer-gulle-nanaed. Be-nuu nainugi, dutu-nardo, degi, dutu-azahar nigwis-nanaedyob gued. </v>
<v b="SNG" c="4" v="14">Be-nuu nainugi ibmar-wawagana-nuegan, akar-akar egi digar-bukwayob gued: Egi dutu-nardo-digaleyob gued, dutu-azafrán-digaleyob gued, dutu-cálamo-digaleyob gued, ina-canela-digaleyob gued, ina-mirra-digaleyob gued, ina-áloe-digaleyob gued, degi, dutumar-baigan-nuegan-digaleyob, be-nuu gued. </v>
<v b="SNG" c="4" v="15">Igi diwar nainu-oge, deyob be gued. Dii-sukemakmaidi, Líbano-yar-akale aidedanidaeyobi, be gued. </v>
<v b="SNG" c="4" v="16">Burwa-dad-nakwed-argan-sapiledsikid, be gordage. Burwa-dad-nakwed-argan-nuedsikid, be dage. An-dutugalugi be gordage. E-wawadikid-oyapandagega be imakdage. Be an-sui-nue-sabesailad, be-dutugaluse be dage. E-sanmakgwichid-yeer-gulleged be gundage. </v>
<v b="SNG" c="5" v="1">Be, an-ome-nue-sabesailad, an-bunbalid. An-dutugaluse an dogsad, agi an-mirra-wawadikid an aminonikid, agi an-ina-wawadikid an sunonikid. Agi an-achanis an nue-masad, agi an-achanis-e-uu an nue-guchabalid. Agi vino an nue-gobsad, nunis an nue-gobsabalid. Bular-namakleged An-aimar, mas-nued be gunmala, gatik be gobmarbali, immee gudii be imakmala. </v>
<v b="SNG" c="5" v="2">An gabmaidgine itoakwaa an gabmaid. Agine, an-sui yawagakba gorgwichi an itoalid: “An-ome, an-buna, nuu-yeerdaklegeyob be yeer dakleged. ¡Anga yawagak be egae! Ar boo-batenaidba an-nono waradikgusad, ar neg-mutikidba-boo-batenaidba, an-sailagia waradikgusad.” </v>
<v b="SNG" c="5" v="3">Bato an mor esusad. ¿Gannar an mor yobarsunde? Bato nag an enuksabalid. ¿Gannar an nag ollibi-gubarsunde? </v>
<v b="SNG" c="5" v="4">An-sui yawagakgi-yaa-ollo-siidgi e-argan odosad. Deyob an daksagua, bela an-gwagese an-ebusad. </v>
<v b="SNG" c="5" v="5">An-suiga an yawagak-egaegala, yog gwisguar an imaksad. An-argangi mirra-wawadikid ariomaid, an-goomar-imbaba bela ariomaid, yawagak-eduedgi deemaknai gusad. </v>
<v b="SNG" c="5" v="6">An an-sui-nue-sabesailadga yawagak-egasgua, bar gwichisulid, an-idu naded. An-idu-nadedbali, an naibi itononikid. Aisaar an amisanad, an amissurgusad. An ese gornaigusbalinad, an-abin-imaksasurbalid. </v>
<v b="SNG" c="5" v="7">Agine geb, dulemar-nakulemalad nakuledimargua, an-aminonimalad. A-dulemala an-sarsononimalad, an-naibi-imaksamalad. Dulemar-galugi-nakulebukwad, sabsur-an-ibe mor esusmalad. </v>
<v b="SNG" c="5" v="8">Jerusalén-bunamala, ise-wilegagwar an bega sogmar. Bemar an-sui-nue-sabesailad-abingualile, ega be sogmalo, sui-abegedba an uelledye. </v>
<v b="SNG" c="5" v="9">Omegan-bamaladba-bur-yeerdakleged, be anmarga soge, “¿ibugi be-macheredde, machergan-bamaladgi obinsunna? ¿Ibugi obinsunna, emide be weyob anmarse egisnaigu?” </v>
<v b="SNG" c="5" v="10">An-sui-nue-sabesailad, machered-nued dakleged, e-uka sichisaar-daklebalid. Dule-miliambegwad-abargi (10,000) magasar dakleged. </v>
<v b="SNG" c="5" v="11">An-sui-e-nono, or-nuedyob yeer dakleged. E-sailagia, sinni-sinni nikad, sikwisichidyob sichii gued. </v>
<v b="SNG" c="5" v="12">E-ibyamar-gwabogwad-daklegedi, nuumar diwar-gakanaba-simalayob dakleged, nunisgi-obsayob dakleged. E-ibyamar innikimakar bukwad. </v>
<v b="SNG" c="5" v="13">E-wagardi, wawadikid, ina-wawadikid egi digar-naiyobid. E-gakuli dutumar-daklegeyobid, agi mirra-nis egi dedemaknaiyobid. </v>
<v b="SNG" c="5" v="14">E-swidamardina, or-suarmar-daklegeyobid, akwa-nuegan egi nanaiyobid. Bela-e-abagan, elefante-nugar-daklegeyob, swilidikid dakleged. Akwa-nuegan-zafiroʼye-nugad, bela egi ebiris naiyobid. </v>
<v b="SNG" c="5" v="15">E-malimar-warbogwaddina, akwa-nued-mármol or-nued-sobaled-birgi-gwigwichidyob dakleged. E-gwisgued, yeerdakle gwisgued, Líbano-yargi-urwar-gwigwichidyob dakleged. </v>
<v b="SNG" c="5" v="16">E-gakulide, bela osidikid, bela e-daklegedi, machered-nued itoged. Jerusalén-bunamala, ar deyob an-sui dakleged, ar deyob an-ai dakleged. </v>
<v b="SNG" c="6" v="1">Omegan-bamaladba-bur-be-yeerdakleged, ¿bia be-sui-nue-sabesailad nade? ¿Bitisik nade? Anmar beba bulakwaa aminaoe. </v>
<v b="SNG" c="6" v="2">An-sui e-dutugaluse aidenaded, ina-wawadikid-bukwadse naded, dutumar-imbaba-garmakdii imaknaded, dutumar-gwanega naded. </v>
<v b="SNG" c="6" v="3">Ani an, an-sui-nue-sabesailadgadid, an-sui-nue-sabesailad, angadmogad. Dutumar-imbaba na e-ibmar-durgan akwediid. </v>
<v b="SNG" c="6" v="4">Be, an-ome-nue-sabesailad. Ar igi Tirsa-neggwebur yeer daklege, igi Jerusalén-neggwebur yeer daklege, igi niisgwamar-niba-nanaid geger daklege, deyob be yeer dakleged. </v>
<v b="SNG" c="6" v="5">Mer bar be an-daknai gue, ar be an-daksadbali, an bebina-sognonikid. Be-saila-batenaidi, sibadmar-Galaad-yargi danagwen ichomakar-aidedanidamaladyob, be-saila-batenaidi, yeer dakleged. </v>
<v b="SNG" c="6" v="6">Be-nugarmar, sibad-wawaadmar, e-absar-siklesad-sorba, oglesadgi dagudik-nakwedanidamaladyob dakleged. Degine, be-nugarmar, bela emaladbi daklebalid, bela amba sogedba bubukwad. Degidbali, yeer dakleged. </v>
<v b="SNG" c="6" v="7">Be-wagar, be-muswe-batenaid-imbagi mammi-gisigwadyobi yeerdakleged </v>
<v b="SNG" c="6" v="8">Ar rey-omegan e-dulapaa (60) gued, rey-omegan-dikarbarmalad e-dulabake (80) gubalid, degi, yagana-bukidar gubalid, </v>
<v b="SNG" c="6" v="9">degi-inigwele, unnila wargwenna nuu-yeerdaklegedyobid angad gudiid. E-nan, a-omegwa na nue sabedid, ega wargwenna guedid, na we-napnegse odesadid, a-bina bur gadi-sogedid. Yagana, a-ome-dakarmale, egi ise-nued binsadamalad. Rey-omegan, degi, e-omegan-dikarbarmalad, bunagwa-e-nug odummodamalad. </v>
<v b="SNG" c="6" v="10">¿Ar we doawa, yeerdakleged? Ar bolegoedba neg-ainakwiardaeyobi, mutikidba nii-daarmakenaidaeyobi, dad-ibeler daarmakenaidaeyobi, niba niisgwamar gananaidaeyobi, ber yeer dakleged. </v>
<v b="SNG" c="6" v="11">Sapimar-Nogalʼye-nugad-bukwadse an aidesad, yar-imbagi dutumar-binigan-dakega an aidesad, abakale, uva-e-muumar ainisale, abakale, manzana-e-durbamar ainisale. </v>
<v b="SNG" c="6" v="12">Degine, naded an itossulid, an yeer-itogedbali, an-dummad-naba urgi-gwichi an itoalid. </v>
<v b="SNG" c="6" v="13">Ome-Sulamʼgined, be dage, be dage. Gannar be anmarse dage, anmar nue be-dakbied. Ome-nue-sabgulediid namaked ¿Ar Ibiga be an-dakbimala? ¿Ibiga bemar emar-abargi-dodonai be an-dakbimala? </v>
<v b="SNG" c="7" v="1">An-yagwa-yeerdakleged, be-nag, nag-uka-yoid yeer dakleged. Be-duawar-billikwaa-daklegedi, dule-or-sobed ormar-yeerdakleged-sobsayobi, yeer dakleged. </v>
<v b="SNG" c="7" v="2">Be-simu-daklegedi, noga-dirbikwagwadgi, vino enamakarsiiyobi dakleged. Be-saban-daklegedi, orosgi-dakleged-trigo-dunnumaksiidgi, dutumar ebiris-nanaiyobi, yeer dakleged. </v>
<v b="SNG" c="7" v="3">Be-mam-abinbela-naidi, goe-sapurmar-emarbi-daklegeyobi, yeer dakleged. </v>
<v b="SNG" c="7" v="4">Be-dukar-daklegedi, neg-matusulid-elefante-nugargi-soblegaleyobi, yeer dakleged. Be-ibyamar-daklegedi, Hesbón-neg-nugad-e-diamar, Bat-Rabim-e-yawagak-naba dakarmakbukwayobi, yeer dakleged. Be-asu-daklegedi, Líbano-yargi neg-matusulid, Damasco-neggwebursik negadakegwichiyobi, yeer dakleged. </v>
<v b="SNG" c="7" v="5">Be-nono-daklegedi, Carmelo-yar-magasar-daklesiyobi, yeer dakleged. Be-sailagia-ilemakmaid, dub-suir-akwa-daklegeyob dakleged. Be-sailabali, rey binsaed-galenai gusad. </v>
<v b="SNG" c="7" v="6">An-ome-nue-sabesailad, ibiyobi be yeerdaklege, be-sabgued yeer an-imaked. </v>
<v b="SNG" c="7" v="7">Be-daklegedi, ogobwar-innikimakar-gwichiyobi yeer dakleged. Be-mam, ogobmar-naidyobi yeer dakleged. </v>
<v b="SNG" c="7" v="8">Weyob an sogded: “Ogobgi an nakwenaoe, e-san an gwannaoe.” Be-mam, uva-duk-dukwen-naidyobid. Be-gaya-yapannedi, manzana-yeer-yapannedyobid. </v>
<v b="SNG" c="7" v="9">Be-gaya-itolegedi, vino-nued goblegedyob itoleged. Igi vino, binnasdikii gaya-yaba ariomaidae, bela gakuli waradik imake, nugarse-bakale waradik naddae, deyobi be-gaya itoleged. </v>
<v b="SNG" c="7" v="10">Ani an, an-sui-nue-sabesailadgadid. Nue-anbina-sogedbali, angi nue-wergudiid. </v>
<v b="SNG" c="7" v="11">An-sui-nue-sabesailad, anba be dage, sapurba anmar nae, dutugan-imbaba oibodii anmar imaknae. </v>
<v b="SNG" c="7" v="12">Neg-oibosale, anmar uva-nainuse naoed, abakale, e-muumar ainisale, abakale, e-dutumar-ainisale, abakale sapi-granada-e-dutumar ainisale. ¡Agi an bega sabgued oyogoed! </v>
<v b="SNG" c="7" v="13">Gagan-mandrágora-e-san-yapanned bato magar itoleged. Anmar-yawagak-nagaba bukidar akar-akar sapi-sanmar bubukwad. An-ome-nue-sabesailad, sapi-sanmar-binigan an bega sabosad, sapi-sanmar-dinnagana, an bega sabosbalid. </v>
<v b="SNG" c="8" v="1">Be, an-sus-gargwenadina yeerbana, an-nangi be nuugusmogana yeerbana. Degina, igarba an be-abingunonikidgi an be-ibe wagar uoenad, dule gwen anga akar sogosulinad. </v>
<v b="SNG" c="8" v="2">Argangi-gasa an be-imakoenad, an-nan-negse an be-sedoenad, agine, sabgued-igargi be an-odurdakoenad. Vino-wawadikidgi be-ogobega an be-imakoenad, an-nur-granada-nisgi an be-ogobbaloenad. </v>
<v b="SNG" c="8" v="3">Bitigi, e-sakwa-sapiled an-nono-urba mesisana gadin. Bitigi, e-sakwa-nueddi angaagwar an-imakena gadin. </v>
<v b="SNG" c="8" v="4">Omegan-Jerusalénʼginmalad, an bemarga ise-wilegagwar soged: “Melle be an-ome-nue-sabesailad an-ibe odakmalo, Melle be ese gormalo, na atakbiedba atakdagoed.” </v>
<v b="SNG" c="8" v="5">¿We doa negsulidganba e-sui-gukingi birikwaa-mai-akas nakwedaniki? Sui-nue-sabgulediid namaked Manzana-sapi-urba, an be-odaksad. A-sapi-urbali, be-nan nunmakedgi be-odenoniki gusad. </v>
<v b="SNG" c="8" v="6">Be-gwagegine an-sedii be gue. Be-swidagine an-wilub narmakar be sedii imake. Ar sabgued-e-ganguedi burgwed-igaryobid, gege dule e-igar gaed. Suibina-soglegedi, sulibinsa emar-imaked. Sabgued-itolegedi, soo-dummad-gwabunyemaiyob itoleged. Bab-Dummad deyob imaksad. </v>
<v b="SNG" c="8" v="7">We-sabgued-sooyobidi, dii-dummadi gege oginned, diwarmarbela gege we-sabgued obelobalid. Dule-gwensak sabgued-bakega, bela e-ibmar-nikad ukdele, we-dulegi dodoledoed. </v>
<v b="SNG" c="8" v="8">Anmar-bun senigwad, amba yoo e-nuu mullugudaged. Dule anmarse nikuega egisdanikile, ¿igi anmar abin sogosunna? </v>
<v b="SNG" c="8" v="9">Ar galu-matusulidyob-guena, anmar e-birgi nega-dummad-manibiid soboenad. Ar yawagakga-guena anmar urwala-e-urgo egi nasikoenad. </v>
<v b="SNG" c="8" v="10">An galu-matusulidyob gued, ar an-mam, neg-suigan-warbo-gwichiyob gued. Agala, an-sui-nue-sabesailadga, an gwage-bogidikid uked. </v>
<v b="SNG" c="8" v="11">Salomón, Baal-Hamón-yargi nainu-gwensak nikanad, ega akwemalaga, dulemarga manigi-urmaksagusad. E-nainu-sanmaksale, we-dulemar ega war-wargwen mani-sibu-milibo (2,000) senonidamalad. </v>
<v b="SNG" c="8" v="12">Salomón, mani-milibogwad be sue, bemar-dule-nainu-akwemalad, mani-sibu-dulataled-ilabakegwad (400) be sumarmoga. Ar an-nainudina, unnila angadid. </v>
<v b="SNG" c="8" v="13">Be, dutugalu-abargi gudiid, anmar-aimar be-sunmaked itobigudimalad. Be-gaya-itogega be anmar-imake. </v>
<v b="SNG" c="8" v="14">An-sui-nue-sabesailad, gwae be dage. Goe-sapuryob be abarmakdage, yalamar-wawadikid-yapanned-abargi gwae be abarmakdage.</v>
<v b="ISA" c="1" v="1">Judá-e-reymar: Uzías, Jotam, Acaz, degi, Ezequías, amar-negdakmamaidgine, Amoz-machi-Isaías, Judá-yargi, degi, Jerusalén-neggweburgi neg-guoed daksad. </v>
<v b="ISA" c="1" v="2">¡Nibneggi-bukmalad, an-itomalo! ¡Napneggi-bukmalad, an-itomalo! Bab-Jehová weyob soged: “Ani an an-mimmigan akwisad, an na odummosad, degi-inigwele, angi gwisgudmalad. </v>
<v b="ISA" c="1" v="3">Moli-bebe-nikad-alugwasualed, e-ibed magar daked. Moli-uayasuid, moli-urbed-galu-e-ibedgad magar daked. Degite, Israel-dulemardi, akusunna itomalad, an-dulamardi, aku ibmar dakmalad. </v>
<v b="ISA" c="1" v="4">”Dulemar-nue-isgus-bukwamalad, ¡ibitosmar! Dule-nue-isguedgi-bipirmaksa-bukwamalad, ¡ibitosmar! Dule-ibmar-isgana-imakmalad-e-wagan-bukwad, ¡ibitosmar! Dule-gwage-isgus-gudimalad-e-mimmigan-bukwad, ¡ibitosmar!” Ar bemar, ¡Bab-Jehováʼgi bangudmalad! ¡Israel-e-Bab-Dummad-Isligwaled isdar dakdemalad! ¡Gannar sorsik aibiridmalad! </v>
<v b="ISA" c="1" v="5">¿Ibiga amba sabsur-odurdakledii gubimarsunna? ¿Ibiga uayasuli-gudii gubimarsunna? Bela e-nono, ise-nailikguar siid, bela e-gwage nued naisulid. </v>
<v b="ISA" c="1" v="6">Bela e-nag-duku-akale, nonosega, e-san-nued wis naisulid, bela oitolesadbi nanaed. E-san, gudure-gudure nanaid. E-yaamar-bukwadi, nunu-yapanne nanaed, ar gwen nugussuli nanaed, morgi-obipirmakar naisurbalid, olivo-gwallugi maglegarsurbalid. </v>
<v b="ISA" c="1" v="7">E-yala, nue-bergus naid. E-neggweburmar, bato soogi-ogumakles bubukwad. Emar-sunnagwad na dakmaloed, igi-dule-baigan e-ibmar-digar-nanaid gutemaloe. E-yala, olloo naioed, dule-bamaladse e-yala obelolesadyob naguoed. </v>
<v b="ISA" c="1" v="8">Sión-yala, uva-nainugi binsa dukued-neg olloo-siidaedyobi daklenaded. Melón-digar-naidgi, binsa neg-ollobi-siidyobi daklenaded, neggwebur, dule-isdarmaladse ebirilessiidyob gued. </v>
<v b="ISA" c="1" v="9">Ar Bab-Jehová-Bela-Gangued-Nikad anmar-gwenna-gwenna-odulossulina, Sodoma-dulemaryob anmar gumogoenad, Gomorra-dulemaryob anmar obelolemogoenad. </v>
<v b="ISA" c="1" v="10">Sodoma-e-dummagan, Bab-Jehová-ibmar-soged be itomar. Gomorra-neggwebur, anmar-Bab-Dummad-Igar-Maid be itomar. </v>
<v b="ISA" c="1" v="11">Bab-Jehová soged: “Be-ibmar-ukleged-bukidaradi, ¿ibi-nuedga anga wis gue? Ar gwen an abemaisulid. Ar sibad-wawaad-machergan-ogumakar-anga-ukleged an budar dakgusad. Ar ibdurgan-wardummagan-e-gwallu-anga-ukleged an budar dakgusad. Moli-bebe-nikad-machergan-e-ablis an abesulid, sibad-wawaadmar-e-ablis an abesulid, sibad-machergan-e-ablis an abesulid, we-ibmarmar, gwen bai an daksulid. </v>
<v b="ISA" c="1" v="12">¿Ibiga be an-asabin danimala? ¿Doa bega ibdurgan-sedamaloye sogsa? Unnila anse-goled-neg-imba-oichogega be nonidamalad. </v>
<v b="ISA" c="1" v="13">Melle bar be anga ibmar-ukleged-gwen-igarga-gusulid sedamalo. Ar ina-wawadikid anga ibmar-isganaga gued. Nii-binidgi, iba-onoleged an budar dakgusad, obunnoged-ibagi, iba-onoleged an budar dakgusad, dulemar-bular-onmaknonidamalad an budar dakgusad, be-an-nug-odummomalad, aka bur an-ourwe damalad, bar an itobisulid. </v>
<v b="ISA" c="1" v="14">Bemar nii-binid-gwisguedgi iba-onogedi, an budar itogusad. Itoakwaa-iba-onolegedi, an budar itogusad. Ibmar-nuedga gwen anga gusulid, abali, an budar itogusad. </v>
<v b="ISA" c="1" v="15">Bemar anse-goledgi argan-onakwialile, an bemar-dakosulid, wagar-biir an bemar-idu imakoed. Ar gandikidgi bemar anse gornanaile, an bemar-itogosulid. Ar bemar dulemar-ibe ablis eosmalad. </v>
<v b="ISA" c="1" v="16">”¡Isguedgi be bangumar, swilidik be gumar! ¡An-asabin ibmar-isgana-imakedgi be bangumar! ¡Melle bar ibmar-isgana be imakmar! </v>
<v b="ISA" c="1" v="17">¡Igar-nuegan-imaked be durdakmar! ¡Igar-napiragwad be imakmar! ¡Dule-mesagwar-imaklediid be bendakmar! ¡Dule-sergan-satedga be igar nabomar! ¡Siamar-ei-sui-burgwismalad-ular, be gwisgumar!” </v>
<v b="ISA" c="1" v="18">Bab-Jehová soged: “Be dagmar, anmar igar nudakmargwelo. Bemar-isgued, ginnitibiyob-gue-inigwele, boo-sibudikidyob-dakle naoed. Bemar-isgued, mor-ginnidyob-gue-inigwele, sibad-wawaad-e-absar-dagudikid-daklegedyob naoed. </v>
<v b="ISA" c="1" v="19">Ar bemar an-sogedba nanamaloye sogele, be-yargi ibmar-nuegan-sanmakoedi be gunmaloed. </v>
<v b="ISA" c="1" v="20">Ar bemar amba an-itosulile, angi be gwisgudmalale, es-suidgi be ogilolemaloed.” Ar Bab-Jehová, e-sunnagwad deyob soged. </v>
<v b="ISA" c="1" v="21">Neggwebur-innikigwad, ¿ibiyobi gambanuchusaedga be gusa? Gebe-iduar, igar-napiragwadbi be imakdidaenad. Igar-innikigwadbi begi nai gusanad. Emide, unnila dule-gindakmaladbi begi gudigusmarsunnad. </v>
<v b="ISA" c="1" v="22">Gebeunni be maniyob-gumalanad, emidi, durganga-binnideyob be gudnanaed. Vino-nuedyob be gumalanad, emidi, vino dii-sunnabi-goblegeyob be gudnanaed. </v>
<v b="ISA" c="1" v="23">Be-dummagan-neg-dakmamaid dulegi-gwisgumaladid. Amarde, dule-ibmar-atursamalad-e-sordamalad. Manigi-dule-binsaed-gaedgi bela na yeer itodamalad, dulemar-ega-ibmar-uked unnila abedamalad, dule-sergan-sated-ular sunmakdasurmalad, siamar-ei-sui-burgwismalad-e-igar gwen bai dakdasurmalad. </v>
<v b="ISA" c="1" v="24">A-ulale, Israel-dulemar-e-Bab-Jehová-Bela-Gangued-Nikad, weyob soged: “¡Wese ugaksun! An-isdarmaladga an igar nudakoed, an-isdarmalad an buged imakoed. </v>
<v b="ISA" c="1" v="25">Gannar an-argan an bemarse oyogoed, bela be-isgued an elioed, degi, bela begi ibmar-isgana-naid an osulogoed. </v>
<v b="ISA" c="1" v="26">Bega dule-igar-nabomalad gebe-iduar-bukusadyob an oambikuoed, dule-be-unamalad gebe-iduar-ambikusadyob an oambikuoed. Degisoggu, Neggwebur-Innikigwadye be-nugsamaloed, Neggwebur-Sogedba-Daedye be-nugsamaloed.” </v>
<v b="ISA" c="1" v="27">Sión-yala, igar-innikigwadba bela-belad bendaklegoed, dulemar e-isguedga-bukib-binsamalad igar-napiragwadba, bela-belad bendaklegoed. </v>
<v b="ISA" c="1" v="28">Degi-inigwele, dule-uayasulidamaladdi, isguedgi-gudimaladdi, obelolegoed. Ar dule-Bab-Jehová-obandimaladdi, oburgwilegoed. </v>
<v b="ISA" c="1" v="29">Bemar we-sapimarbina nue-sogdimaladgi bemar nue-bingedar itomaloed, we-dutugalubina be nue-sogdimaladgi bemar nue-undar bingegumaloed. </v>
<v b="ISA" c="1" v="30">Bemar, sapi-e-gagan-dinguddaeyob gudmaloed, dutu-digaled dii-sate-gugwichidyob gudmaloed. </v>
<v b="ISA" c="1" v="31">Dule-gala-ibedi, gagan-durgan-milegeyob naoed, e-arbaedi, ilagwen-bergus naoed, ebobela soogi-ogalegoed, dule gwen soo oginnosulid. </v>
<v b="ISA" c="2" v="1">Amoz-machi-Isaías, Judá-yargi, degi, Jerusalén-neggweburgi neg-guoed-daksad, sogsad: </v>
<v b="ISA" c="2" v="2">“Ibagan-bergued-mosale, Bab-Jehováʼse-goled-neg-yala bur yala-sunsogedga sii guoed, yala-mulluganba bur nug-dummarba sii guoed, dulemar-yar-baid-baidgi-bukmalad bela we-yalase duurmaknonikoed. </v>
<v b="ISA" c="2" v="3">Bukidar neggwebur-bamalad nonimaloed, sognonimaloed: ‘Dagmar, anmar Bab-Jehová-yalase nakwenamar, Jacob-e-Bab-Dummadse-goled-negse nakwenamar. Ar Bab-Jehová, e-Igar-Maidgi anmar-odurdakoed, adi, anmar e-igargi nanadii guegar.’ Ar ade, Sión-yalagi Bab-Jehová-igar-maid-odurdakleged nodagoed, Jerusalénʼgi Bab-Jehová-gayaburba ainidagoed. </v>
<v b="ISA" c="2" v="4">Bab-Jehová, dulemar-yar-baid-baidsik-bukmaladga igar-nabogoed, neggwebur-bukibgi-nakulegega guoed. Dulemar, e-es-suidmar napa-imuedga obinyemaloed, eswar-swiswidikmalad gagan-sikedga gudoed. Yar-gwensak, yar-baidbo bar na abin-abin urwosurmalad. Bila-onogega bar odurdaklenai guosurmalad. </v>
<v b="ISA" c="2" v="5">Jacob-wagan be dagmar, Bab-Jehová-anmar-nidiguega, anmar imakmar.” </v>
<v b="ISA" c="2" v="6">Bab-Dummad, be-dulamar be obachad, be Jacob-e-wagan obachad. Ar be-dulamar-yargi, dad-nakwed-dorgan-niisgwagi-nerguarmaladi, bukidar bukwad. Filistea-dulemaryob, yoo-ibmar-guoedgi-sunmakmalad-bukidar nikamalad, Be-dulamar, ar dule-bamaladbo igar mesdamalad. </v>
<v b="ISA" c="2" v="7">E-yalagi, mani-sunnabi engus bukwad, olo-sunnabi engus bukwad, e-ibmar-nuegan gege ebisleged. E-yalagine, moli-bukidar nikad, e-moli-ur-bila-onomalad gege ebisleged. </v>
<v b="ISA" c="2" v="8">A-ukinbali, e-yala ibmar-bab-dummadyob-imaklemalad-sunnabi engus bukwad, ar dulemar, e-argangi-ibmar-sobsamalad-asabin sindigale, sigdimalad, e-googi-ibmar-obinnismalad-asabin sindigale sigdimalad. </v>
<v b="ISA" c="2" v="9">Ar weyob, dulemar, e-asabin sindigar-sigedba na nug-wiodimalad, ar dulemar, e-asabin na nug-bipii imakdimalad. Begi-isgusadi, melle ega be elio. </v>
<v b="ISA" c="2" v="10">¡Israel-dulemar! Bab-Jehová-e-gangued-sabsur-oyoged-idu be dukumar, e-gangued-dobesaila-dakleged-idu be dukumar, akwasailagan-ollogan-yaba be dogmar, e-idu be napa-yaba dukumar. </v>
<v b="ISA" c="2" v="11">Dule-san-dummarba-imakmalad, sabsur-obingegsalemaloed, dule-san-dummarba-imakmalad, san-bipii imaklemaloed. A-ibagangi, unnila Bab-Jehová-e-nugbi odummolegoed. </v>
<v b="ISA" c="2" v="12">Bab-Jehová-Bela-Gangued-Nikad ibagwengi nonikoed, bela-dulemar-na-san-dummarba-imakmaladgi, dulegi-mesagwar-sunmakmaladgi, gwichigunonikoed, dule-na-san-bule-bule-samaladgi, gwichigunonikoed. A-e-nugmar bipii imaknonikoed. </v>
<v b="ISA" c="2" v="13">Bela dulemar Líbano-yalagi-urwar-suigan-gwichiyob-san-imakmaladgi, gwichigunonikoed, bela urwar-matusurmalad-bukwadyob-san-imakmaladgi, gwichigunonikoed. Bela Basán-nebagangi sapi-dummaganyob-san-imakmaladgi, gwichigunonikoed. </v>
<v b="ISA" c="2" v="14">Bela dulemar yala-dummagan-matusurmaladyob-san-imakmaladgi, bela yala-mullu-mullugan-nuga-nikamaladyob-san-samaladgi, gwichigunonikoed. </v>
<v b="ISA" c="2" v="15">Bela dulemar neg-suigan-bukwadyob-san-imakmaladgi, bela galu-matusur-akwabiidmalad-gandikidba-bukwadyob-san-imakmaladgi, gwichigunonikoed. </v>
<v b="ISA" c="2" v="16">Bela dulemar Tarsis-ulu-dummaganyob-san-imakmaladgi, bela ulu-dummagan-yeerdaklemaladyob-san-imakmaladgi, gwichigunonikoed. </v>
<v b="ISA" c="2" v="17">Dule-san-dummarba-imakmalad, nug-bipii gudoed, dule-dogdar-obicha-san-imakmalad san-bipii gudoed. A-ibagangi, unnila Bab-Jehová-e-nugbi odummolegoed. </v>
<v b="ISA" c="2" v="18">Bab-dummadyob-ibmar-imaklemalad bela-naitinaga obelolegoed. </v>
<v b="ISA" c="2" v="19">Bab-Dummad dulemar-sabsur-odurdaksokalile, dulemar Bab-Jehová-e-gangued-sabsur-oyoged-idu, e-gangued-dobesaila-dakleged-idu, akwasailagan-ollogan-yaba ubodmaloed, idu napa-ollogana-yaba dogdemaloed. </v>
<v b="ISA" c="2" v="20">A-ibagine, dulemar e-bab-dummagan-nug-odummogega-orgi-sobsamaladi, manigi-sobsamaladi, sapur-nusaga, degi, uksirga midmaloed. </v>
<v b="ISA" c="2" v="21">Bab-Dummad dulemar-sabsur-odurdaksokalile, dulemar, Bab-Jehová-e-gangued-sabsur-oyoged-idu, e-gangued-dobesaila-dakleged-idu, dulemar akwasailagan-ollogana-imbaba ubodmaloed, akwasailagan-ollormalad-yaba dogdemaloed. </v>
<v b="ISA" c="2" v="22">Degisoggu, melle be dulegi bensuli-gudii guo. Ar duledi, unnila sikwas dula gudiid. E-dula-gudiidi, unnila buu naddaed. </v>
<v b="ISA" c="3" v="1">Isaías Jerusalén-dulemarga, degi, Judá-dulemarga sogded: “¡Nue bogi be an itomalo! Bab-Jehová-Bela-Gangued-Nikadi Jerusalén-neggweburgi, degi, Judá-yargi, bela ibmar-nabir-gullemalad obelogoed: Bela masgullemalad, bela gobedmarse-bakale, obelogoed. </v>
<v b="ISA" c="3" v="2">Bab-Jehová, bela we-dulemala, Jerusalén-neggweburgi, degi, Judá-yargi, osulogoed: Bela dule-gandikmalad, bela dule-bila-onomalad, dule-igar-nabomalad, e-gayaburba-barsogmalad, dule-ibmar-guoedgi-iduakwaa-sunmakmalad, girmar-dummagan, </v>
<v b="ISA" c="3" v="3">sorda-bila-onomalad-e-idumalad, dule-nug-nikamalad, dule-binsaed-dakmalad, galagwensuli-ibmar-sobmalad, degine, dule-burgwismaladse-gabgin-ibmar-egismalad, wemar, bela obelogoed.” </v>
<v b="ISA" c="3" v="4">Bab-Jehová soged: “An negsemalaga, sapingana urboed. Dule-dummaganga-gumalaga, masmala-ibmar-abes-abesdamalad urboed. </v>
<v b="ISA" c="3" v="5">Dulemar na muchub-muchub sabsur-imakdemaloed: Dule e-neg-dikarba-maidbo, na abin-abin nagudmaloed. Sapingwa, dador-sarsodoed. Dule-binsaled, dule-nug-nikadbo na sabsur-imakdemaloed. </v>
<v b="ISA" c="3" v="6">”Dule-gwensak e-bab-neggi e-gwenadga sogdagoed: ‘Ar bedi mor-nued-ise-nudakar be yoisoggu, we-neg-gagalenaid nudake, be anmar-dummadga gue.’ </v>
<v b="ISA" c="3" v="7">Geb e-gwenaddi e-abin sogdagoed: ‘An nersuli. Ar an-neggi mas sated, morbela satebalid. Melle neggwebur-dummadga-guega be an-imake.’ ” </v>
<v b="ISA" c="3" v="8">Ar Jerusalén-neggwebur nue-bergus mellesiid, Judá-yar nue-oitoles naid. Ar e-sunmakedi, e-ibmar-imakedi, Bab-Jehováʼgi ise-yolegaled. Amarde, Bab-Dummad-e-gangued-yeerdakleged bai daksulid. </v>
<v b="ISA" c="3" v="9">E-ichakwadamaladgi na dukin e-daed barsoged. Sodoma-dulemar-isgusadyobi, e-isguedgi bule-bule-gudiid odukusurmalad. ¡Emar na dummad-wilesmar! Na dukin sabsur-odurdaklegega gunanaid. </v>
<v b="ISA" c="3" v="10">Dule-napira-nanadiidga be sogmalo, “bega ibmar nueganbi guoye.” Ar na e-arbadiidgi nue-ibmar nikuoed. </v>
<v b="ISA" c="3" v="11">¡Dule-isgana, be nue-wiles! Ar bega ibmar-nuegan guosulid, ar be-arbasadgi na be odurdaklegoed. </v>
<v b="ISA" c="3" v="12">Bab-Jehová sogbalid: “¡An-dulamar, be nue-wilesmar! Sapinganse mesagwar-gudimalad, Omegan ega dummadga-negdakmamaid. ¡An-dulamar, be nue-wilesmar! Ar dule-be-idumaladi begi dododimalad, ar igar-isganaba be-nidimalad.” </v>
<v b="ISA" c="3" v="13">Bab-Jehová, e-dulemarga-igar-nabogega, gwichigudasokalid. Dulemar-sabsur-odurdakega, gwichigudasokalid. </v>
<v b="ISA" c="3" v="14">Bab-Jehová, girmar-dummagangi, degi, dummagan-negsemamaidgi, gwichigudasokalid. Bab-Dummad ega weyob sognonikoed: “Ar bemar uva-nainu-naid bela obelosmalad. Be-negyagi dule-wilemalad-ibe-be-ibmar-atursasmalad bukwad. </v>
<v b="ISA" c="3" v="15">¿Doa bega sogsa, an-dulamar mesagwar imakmaloye? ¿Doa bega sogsa, dule-wilesagwar-gudimalad be wiomaloye?” </v>
<v b="ISA" c="3" v="16">Bab-Jehová weyob sogbalid: “Omegan-Sión-yalaginmalad san-bule-bule-imakmaladi, emargi-obine-itogedba bule-bule nanamalad. A-omegan dule-mesagwale dakdaed. San-bule-bule-imakedba, e-maligi ibmar-nanaid-ogolegala, yamo nag-bana-bana nadapdamalad, adi, e-ibmar-maligi-naid-goled itomalagar. </v>
<v b="ISA" c="3" v="17">A-ulale, ani, omegan-Sión-yalaginmalad-e-nonogi, boni-yaa-dummagan yaisur-nikuega imakoed, an bela amar-nono swana imakoed.” </v>
<v b="ISA" c="3" v="18">A-ibagine, Bab-Jehová, we-ibmarmar osulogoed: Maligi-ibmar-nagumalad, bebegi-ibmar-nasiklemalad, morgi-ibmar-nasiklemalad. </v>
<v b="ISA" c="3" v="19">Bela dukargi-ibmar-nasiklemalad, sakwagi-ibmar-nasiklemalad, muswe-wagar-odukumalad. </v>
<v b="ISA" c="3" v="20">Dunwemar, maligi-ordubyob-ibmar-nasiklemalad, saderba-mordub-atillemalad. Ina-wawagan-nuegan, olargan-matar-dummagan, </v>
<v b="ISA" c="3" v="21">olarganmar, olasumar. </v>
<v b="ISA" c="3" v="22">Ibagi-mor-yoleged-gargerbamalad, mor-dummagan, mor-suigan, mor-sakwa-metegana. </v>
<v b="ISA" c="3" v="23">Isbe-wagar-dakmalad, lino-mor-nued, mor-obipirmakar-nonogi-silemalad, degi, dukarba-biar-mor-nasiklemalad. Bela e-ibe we-ibmarmar osulolegoed. </v>
<v b="ISA" c="3" v="24">A-ibagine, ina-wawadikidbi-yapannedi, nunu-yapanne naoed. Saderba-mordub-atillemalad-muchubbi, saderba gasdub nasikdemaloed. Ise-gwialed-muchubbi, sailagia-sate gumaloed. Ibagi-mor-gargerbamalad-yoleged-muchubbi, wilegedba mor-yaara-dakle yodmaloed. Wagar-yeerdakleged-muchubbi, bingedar-dakle itodmaloed. </v>
<v b="ISA" c="3" v="25">Be-machergan es-suidgi oburgwiledmaloed. Be-dule-bulegan bila-onolenaidgi oburgwiledmaloed. </v>
<v b="ISA" c="3" v="26">Bela dulemar ogormakdemaloed, burgwed-ibagi-mor-yoleged yodmaloed. Neggwebur bela olloo dakle nadoed. </v>
<v b="ISA" c="4" v="1">A-ibagangine, omegan-walagugle (7) machered-wargwengi alamakdamaloed, ega sogdamaloed: “Anmar anbo-nikue, ar be an-nikguele, anmar na dukin mas amioed, anmar na dukin mor bakbaloed, unnila anbo-nikubi anmar be-abeged. Adi, anmar melle bingegudii gumalagar.” </v>
<v b="ISA" c="4" v="2">A-ibagangine, Bab-Jehová, sapi-siklesad gannar ainiega imakoed. We-sapi-gannar-ainioedi, yeerdaklegedga guoed, degi, gandikidba-yeerdaklegedga gubaloed. Ibmar-durbamar-welemaloedi, Israel-dulemar-besmalad-e-nug-odummogega guoed, degi, e-nug-ogannogega gubaloed. </v>
<v b="ISA" c="4" v="3">Degine, Sión-yalagi napi-dula-bemaloedi, Jerusalén-neggweburgi napi-dula-bukumaloedi, bilegoed: Dule-islidikidmarye, degi, bela Jerusalénʼgi-gudimalad-e-nug-narmakar-mamaidse-bakar, deyob bilegoed. </v>
<v b="ISA" c="4" v="4">Bab-Dummad, sabsur-odurdakleged-igar mesnonikile, degi, geb sabsur-odurdakdele, omegan-Sión-yalaginmalad-e-isgued osulogoed, degi, Jerusalén-dulemar-ablis-eosmalad-e-isgued elioed. </v>
<v b="ISA" c="4" v="5">Geb degine, Bab-Jehová, ibgine, Sión-yalagi, dulemar-ambikuoedgi mogir-gudure nasikoed. Mutikdi, ibegwar soo-gwabunye-gwichi imaknonikoed. Bab-Jehová-e-gangued-yeerdaklegedi atued-dummadyob-dakle bela neg-gasa naguoed. </v>
<v b="ISA" c="4" v="6">Adi, ibgine, dad-ibeler-uedikgued-idu negsichii-imakedyob naguoed. Dii-wiedgi, degi, burwa-dummad-noedgi ega dukuedga naguoed. </v>
<v b="ISA" c="5" v="1">An-ai-nued-nuggi an namakoed, e-uva-nainugi an namakoed. An-ai-nued-e-uva napa-nuedgi digar naigusad. </v>
<v b="ISA" c="5" v="2">Na napa nudaksagusad, akwa-murugan obelosgusad. Uva-dub-sailagan-nuegan digsagusad. Nainu-abargine neg-suid sobsagusad, uva-egured-galu sobsagusbalid. Uva-san-nuegan-ega-sanmaked abedii gusanad, aka ega uva-soledbi sanmaksad. </v>
<v b="ISA" c="5" v="3">Bab-Jehová soged: “Judá-dulemar, Jerusalén-dulemar, be anga sogmardo. Emide, uva-soledbi-sanmaksadi, ¿wede doagine? ¿Angine? ¿Uva-nainugine? </v>
<v b="ISA" c="5" v="4">¿Ar ibu-ibmar an-uva-nainuga an imaksasuli? ¿Ibu-ibmar bar an ega imakosunna? Ar uva-san-nuegan-anga-sanmaked an abesanad. Ar degite, ¿ibiga uva-san-soled sanmaksasunna? </v>
<v b="ISA" c="5" v="5">An bega sogmalodo, igi an-uva-nainu an imakoe: An e-ibe galu-emakaled earoed, adi, bela berguegar. An e-galu-matusulid e-ibe earbaloed, adi, bela egi annalegegar. </v>
<v b="ISA" c="5" v="6">Bela swanga-nai an imakoed, bar uva-dub diglegosulid, bar nuekwaa emilegosulid. Ikomarbi, degi, gagan-ikobimaladbi ainidagoed, bar mogirmar egi dii-owiega an imakosulid.” </v>
<v b="ISA" c="5" v="7">Israel-dulemar Bab-Jehová-Bela-Gangued-Nikad-e-uva-nainu gued. Judá-machergandi ega uva-yeerdakle-digaledga gued. Bab-Jehová Israel-dulemar ega igar-innikigwad-imaked edarbediinad, emide dakalid, unnila dule-ablis-eodimaladbi gudimala. Bab-Jehová, ega igar-napiragwadba-nanaed edarbediinad, emide dakalid, unnila suli-suli-itogedba binnasuli gormakdimala. </v>
<v b="ISA" c="5" v="8">Dulemar emar-idu neg-sobe-sobe-gudimalad, ¡dule-wilesmar! Emar-ibe nainu-sue-sue-gudimalad, ¡be duledar-wilesmar! Dule-bamaladga wis napaneg-ollogwad nasiksulid. Na wargwen we-neggweburgi-gudimaladyob itoged. </v>
<v b="ISA" c="5" v="9">Bab-Jehová-Bela-Gangued-Nikad weyob an-uayagwar anga ibmar-sogsad: “Negamar-bukidara obelolegoed. Neg-dummagangi, neg-yeerdaklegedgi, dule gwen megosulid. </v>
<v b="ISA" c="5" v="10">Uva-nainu-dummagan sogapaa naidi, unnila bari-gwagwen wis vino egi amilegoed. Ibmar-gwag galón-gwaambe-diglegoedgi (10), unnila galón-gwagwen wis egi welegoed.” </v>
<v b="ISA" c="5" v="11">Dulemar wakudaryalaba-mumguega-gwisguardamaladi, ¡duledar-wilesmar! Mumgusii mutikguddamaladi, ¡be duledar-wilesmar! </v>
<v b="ISA" c="5" v="12">Be-iba-onomaladgi vino-bukidar nikadamalad, gar-arpaʼmar ogorleddaed, degi, gar-liraʼmar, damborʼmar, degine, gar-flautaʼmar ogorleddaed. Degi-inigwele, bemar Bab-Jehová-ibmar-imaksadgindi, binsadasurmalad, e-ibmar-saedginbela bar binsadasurbalid. </v>
<v b="ISA" c="5" v="13">An-dulamar an-itobisurmalad-ulale, gales seledmaloed. E-dule-nuga-nikamalad mas-gunsulidba burgwidmaloed, dule-bukidar gobsulidba burgwidmaloed. </v>
<v b="ISA" c="5" v="14">A-ulale, burgwarmalad-meged-galu-e-yaa sabsur-argas maid. Agine, dule-nuga-nikamalad, e-mumguedgi-yeer-itodimalad, neg-uanse doledmaloed. Dule-binsarmalad, e-isguedgi-wergudimaladba neg-uanse doledmaloed. </v>
<v b="ISA" c="5" v="15">Dulemar sabsur-ibitomaloed, emarse ibmarbina-wiledii gudmaloed. Dule-san-dummarba-imakdimalad, binge itodmaloed. </v>
<v b="ISA" c="5" v="16">Ar Bab-Jehová-Bela-Gangued-Nikadi igar-innikigwadba e-nug ogannolegoed, Bab-Dummad-Isligwaled igar-napiragwadba na san-swilidikid oyogoed. </v>
<v b="ISA" c="5" v="17">Sibad-wawaad-senigana, e-nainu-sunnadyobi, egi gagan-ara-aramalad-madii gudmaloed. Sibad-omemardi, dule-mani-ibmala-e-neg-ollo-ollo-bukmaladgi gagan-madii gudmaloed. </v>
<v b="ISA" c="5" v="18">Dule isguedse-ebipiledimalad, ¡duledar-wilesmarsun! Dule urdubgi-isgued-ebipidimalayob-gudidiid, ¡be dule-wilesmar! </v>
<v b="ISA" c="5" v="19">Na sogdimalad: “Bab-Dummad gwae dagye. Gwae ibmar imakdaye, adi, anmar e-ibmar-imakoed dakegarye. Israel-dulemar-e-Bab-Isligwaled e-ibmar-imakbied gwae imakdaye, adi, anmar e-ibmar-imakoed wisguegarye.” Deyob-sogdidiid, ¡duledar-wilesmarsun! </v>
<v b="ISA" c="5" v="20">Dulemar, igar-isgana igar-nueganga-imakdidiidi, ¡duledar-wilesmar! Dulemar, igar-nuegan igar-isganaga-imakdimaladi, ¡dule-wilesmar! Dulemar, negsichid neg-meegwadga-imakdimaladi, ¡duledar-wilesmar! Neg-meegwaddi, negsichidga-imakdimaladi, ¡dule-wilesmar! Dulemar, ibmar-gagbireged ochigwadga-imakdimaladi, ¡duledar-wilesmar! Dulemar, ibmar-ochigwad gagbiregedga-imakdimaladi, ¡dule-wilesmar! </v>
<v b="ISA" c="5" v="21">Dule, binsaed-ibedga na san-sadimaladi, ¡duledar-wilesmar! Dule, nue-ibmar-wisidga na san-imakdimaladi, ¡dule-wilesmar! </v>
<v b="ISA" c="5" v="22">Bemar vino-gobedsik-bulegan-gudimaladi, ¡be duledar-wilesmar! Bemar inna-gagbid-sobedsik-bulegan-sogdimaladi, ¡dule-wilesmar! </v>
<v b="ISA" c="5" v="23">Bemar dule-baiganse-manigi-baklegar, dule-ibmar-isgana-imaksad-galessiid-onodamaladi, ¡duledar-wilesmar! Bemar dule-ibmar-oakalossulid-obanagwar-imakdimaladi, ¡dule-wilesmar! </v>
<v b="ISA" c="5" v="24">A-ulale, igi-soo-ditismaked gagan-ogumakdedae, igi-gagan-dinnagwad soo-abin gummakdedae, deyobi, bemar gummakmaloed. Igi sapi-mali napa-urba-nunguddae, igi e-dutu, ukub-miledeyob-mileddae, deyob bemar berguoed. Ar bemar, Bab-Jehová-Bela-Gangued-Nikad-Maid-e-Igar obatemalad, Israel-e-Bab-Jehová-Isligwaled-e-gayaburba isdar-itodmalad. </v>
<v b="ISA" c="5" v="25">A-ulale, Bab-Jehová e-dulemarse sabsur-urwed, a-ulale, sabsur-odurdaked, yalagan ese giglimaked. Muigan, durgan-milegeyob, galimbaba omileded. Deyob-imaksa-inigwele, Bab-Jehová, amba sae-itomaid, amba dulemar-sabsur-odurdakmaid. </v>
<v b="ISA" c="5" v="26">Bab-Jehováʼdi, dulemar-yar-baid-baidgi-dikasur-bukwadse-golegala, bander onakoed. Bela yar-naidgi-bukwamaladse wigooed, we-dulemar gwae-gwae abarmakar-abarmakar nonimaloed. </v>
<v b="ISA" c="5" v="27">We-dulemar, dutusurmalad, gwen yeguosurmalad. Unnila, guagwar gudii gumaloed, gwen gabbie itogosurmalad. E-musirba-mor-atinnaimalad gwen ei achikosulid. Nag-uka-e-dubmar e-ibe gwen itirosurbalid. </v>
<v b="ISA" c="5" v="28">E-sigumar ise-swiswidikidbioed, e-warsimar bela gachii ganikidbimaloed. E-molimar-e-sapat akwayobi dutusulidbioed, e-moli-ur-bila-onomalad-e-yandamar burwa-bipirmakaledyobi guoed. </v>
<v b="ISA" c="5" v="29">Sorda-bila-onomalad-e-goledi, achumigur-nono-wawaadyob goledbioed. Achumigur-nono-wawaad-e-mimmigan-uurmakeyobmaloed, e-nugar ogotemaloed. Dule ese-galesale, dule gwen egi suosulid. </v>
<v b="ISA" c="5" v="30">A-ibagangine, we-dulemar Israel-dulemargi demar-dummad-arwemaiyobi gwichigunonikoed. Dule, Israel-yar-naid-dakalile, bela negsichidbi-nai dakdagoed, dad-ibeler-idu mogir-sichid nai guoed. </v>
<v b="ISA" c="6" v="1">Rey-Uzías-burgwisad-birgagine, ani Isaías, Bab-Dummad ologana-biriginedgi-sii an daksad. E-mola-duku ese-goled-neggi bela batenai an daksad. </v>
<v b="ISA" c="6" v="2">E-birgine, dule-nibnegginmalad-Serafínʼye-nugmalad gukunanai an daksad. A-dulemar sakan-nergwa (6) nikamaladbiid: Sakan-warbogwadgi e-wagar odukunanaid, sakan-warbogwad-baidgine, e-malimar odukunanaibalid, degine, sakan-warbogwad-baidgindi, gukunanaid. </v>
<v b="ISA" c="6" v="3">Muchub-muchubbi, binnasuli sognanaid: “Bab-Jehová-Bela-Gangued-Nikadi, Bab-Jehová-Isligwaledid, Isligwaledid, Isligwaledid. Bela napneggi e-gangued-yeerdaklegedi neg-gasa naid.” </v>
<v b="ISA" c="6" v="4">Serafínʼmar-binnasur-gornanaidbali, Bab-Dummadse-goled-neg-yawagak-bargamalad e-sailamarse-bakale, giglimakded, geb Bab-Dummadse-goled-neg bela waa daasa sigisad. </v>
<v b="ISA" c="6" v="5">Geb an binnasuli goted: “¡An duledar-wiles! ¡An bergussun! Ar ande ibmar-isganabi-sogdiid-duled, dulemar-ibmar-isganabi-sogdimalad-abargi an gudiid. Emide, an Rey-daksad, Bab-Jehová-Bela-Gangued-Nikad an daksad.” </v>
<v b="ISA" c="6" v="6">Degidgine, Serafín-gwensak ansik gukualid. Bab-Dummadga-ibmar-ogumakar-ukleged-ailagi soo-gasiidgi soo-weed-esgorogi sogun-ara-arad-wesadi sedanikid. </v>
<v b="ISA" c="6" v="7">Geb a-sogungine, an-gakuli ebunonikid, agi anga sogded: “Be dake, we-sogun-ara-arad be-gakuli-ebusadi, bega isgued elinonisunnad. Bab-Dummadgi be isgudiidi, emide isgussulidyobi be daklenadsunnad.” </v>
<v b="ISA" c="6" v="8">Geb degidgine, Bab-Jehová-e-sunmaked an itosad. Weyob soge an itosad: —¿An doa-dule barmidoe? ¿Doa anmar-anar naoe? Geb abin an sogded: —Ani be an-barmide, ani an naoe. </v>
<v b="ISA" c="6" v="9">Geb Bab-Jehová anga sogded: —Be nae, we-dulemarga be sogna: ” ‘Be ibmar nue-itomalo-inigwele, akusunna be itomaloed. Be ibmar nue-dakmalo-inigwele, akusunna be dakmaloed.’ </v>
<v b="ISA" c="6" v="10">We-dulemar-e-gwage dutusuli be imako, akusunna ibmar-itogega be imako, akusunna ibmar-dakega be imako. Degisulile, e-ibyagwale ibmar-dakdoed, e-uayagwale ibmar-itodoed, degi, e-gwagegi magar-ibmar-itodoed, e-isguedga bukib binsadmaloed. Degidbali, nudake an dakledagoed.” </v>
<v b="ISA" c="6" v="11">Geb an ese egichided: —Bab-Jehová, ¿sanagwadse an be-nuggi sunmakdii gusunnoe? Bab-Jehová anga sogded: —Bela neggweburmar-obelolegedse be an-nuggi sunmakdii guoed. Bela negmar-ollo-ollo-ambikuedse be angi sunmakdii guoed. Dulemar a-neggweburmargi-bar-gudii-guosulidse be an-nuggi sunmakdii guoed. Nainumarbela-swiri-naguedse be angi sunmakdii guoed. </v>
<v b="ISA" c="6" v="12">An bela-dulemar-e-yalagi dikasuli ononnogoedse be angi sunmakdii guoed. Bela e-yala-olloo-naguedse be an-nuggi sunmakdii guoed. </v>
<v b="ISA" c="6" v="13">Ar dulemar e-dulataledgi (100) amba e-ambe (10) besale, bela amba amar berguoed. Ar sapi-emisgwa-siklesad-e-sailabi gannaa-siidaedyobi wis bemaloed. Geb we-dulemar-bemaloedi neggwebur-islidikidga guoed. </v>
<v b="ISA" c="7" v="1">Deunni, Rey-Acaz Judá-yargi negsemaid. Acazʼde Jotam-e-machid, degi, Uzías-e-wagwabalid. A-we-reymar-warbogwad Jerusalén-neggwebur sussurgusmalad. </v>
<v b="ISA" c="7" v="2">Weyob Rey-David-negga-gusadse gayaburba nonikid: Siria-dulemar Efraín-dulemarbo atosmarye. Degi, Rey-Acaz nue-dobe itonaded. E-neggweburginmalad bela dobedba wawanmakdemalad. Igi-sapimar burwaba banamakgwisdae, ayobi wawanmakdemalad. </v>
<v b="ISA" c="7" v="3">Geb degi, Bab-Jehová Isaíasʼga sogded: “Be-machi-Sear-Jasubʼbo, Acaz-abinguega be nae. Bia dii-gammu-maid dii-wilad-dummad-siid-akar dii-sedanidae, a-bergunaid-nagaba be abinguoed. We-dii-gammude, mor-odidued-neg-igar-nalemaidsik maid. </v>
<v b="ISA" c="7" v="4">Acazʼga be sogo: ” ‘¡Nue salakalo! ¡Melle be dobguo! Siria-rey-Rezín-sabsur-urwed-abin, melle be gwayo. Remalías-machi-Peka-abin, melle be gwayebalo. We-dulemar-warbogwad-abin melle be gwage-nunmak-itogo. We-reymar-warbogwad unnila, igi soogi-waa-ainakwialir yog berguar-naddae, ayobi gumalad.’ </v>
<v b="ISA" c="7" v="5">”Acazʼga be sogbalo: ‘Efraín-dulemar Remalías-machi-Pekaʼmala, Siria-dulemarbo, bemar-wiogega na atosmalad. </v>
<v b="ISA" c="7" v="6">Ar ade, sogsamalad: Anmar Judá-yalagi gwisgunae, anmar e-dulemar ogwayenae, anmar we-yala e-ibe suoed, geb anmar agi Tabeel-machi reyga omesoed.’ </v>
<v b="ISA" c="7" v="7">”A-ukinbali, Acazʼga be sogbalo: ‘Ani Bab-Jehová-Bela-Gangued-Nikad weyob sogbarye: We-ibmar-deyob-sogmaladi, bipisaale guosurye. </v>
<v b="ISA" c="7" v="8">Ar Damasco-neggweburbi Siria-yala-e-nonoga wis siid, ar Rezínʼye-nugadi Damasco-neggwebur-e-reyga wis maid. Birga-dulapaa-gakatarsega (65), Efraín-yala berguoed, bar neggweburga sii guosulid. </v>
<v b="ISA" c="7" v="9">Samaria-neggweburbi Efraín-yala-e-nonoga wis-simogad, Remalías-machidi, Samaria-neggwebur-e-reyga wis-maimogad. Ar bemar angi benmalale, bemar wegi ambikuosurmalad.’ ” </v>
<v b="ISA" c="7" v="10">Bab-Jehová, Acazʼga sogdebalid: </v>
<v b="ISA" c="7" v="11">—An be-Bab-Dummad-Jehová-gued. Anse wilubga-guega ibmar-gegerdakleged-imaked be egise. Sunna bega ibmar-gegerdakleged nibneg-birigi imakodibe, bela-bela napa-uluse imakodibe. </v>
<v b="ISA" c="7" v="12">Acaz abin-sogded: —Bab-Jehová, an be-wilubdakosulid. An bese bipisaale ibmar egisosulid. </v>
<v b="ISA" c="7" v="13">Geb degi, Isaías sogded: “Emisgine, bemar, David-wagan, nue be an-itomalo. ¿Ar be dulemar-ourwed nubin be itosursi? Ar emide be, deyob an-Bab-Dummad-ourwebimarmogad. </v>
<v b="ISA" c="7" v="14">A-ulale, Bab-Jehová-sunnagwad ibmar-guoed-e-wilub oyogoed: Yagwa-wargwen gurgin-nika guoed, degi, goe nikunonikoed. Emanuelʼye onugsaoed. </v>
<v b="ISA" c="7" v="15">Goe achanisbi madii guoed, moli-nunis-ollikwagwadbi madii gubaloed. Mag-neg-itogusadse we-ibmarmar indakoed. </v>
<v b="ISA" c="7" v="16">Ar mimmi-mag-neg-itoged-iduale, igid ibmar-nuedi, igid-ibmar-ichakwabali, reymar-warbogwad-ese-be-gwayediidi, e-yalamar bela ibitomaloed.” </v>
<v b="ISA" c="7" v="17">Isaías, Acazʼga sogbalid: “Bab-Jehová, Judá-yargine Asiria-e-rey barmidagoed. Begine, be-dulemargine, degi, be-wagangine, ibagan-bulegan barmidagoed. Efraín-yala, Judá-yalagi-bangusad-akale, a-ibmarmar-gwen-dakledsulidi, begi barmidagoed.” </v>
<v b="ISA" c="7" v="18">A-ibagangine, Bab-Jehová, Egipto-sorda-diwar-dukuba-dikasur-bukmaladse wigooed. Amala gukurmaryobi bemarse barmidagoed. Degi, Asiria-yalagi-bukmaladse wigobaloed. Bemarse burmaryobi barmidagoed. </v>
<v b="ISA" c="7" v="19">Amar bela nonimaloed, ibe-dummagan-imbaganba ambikunonimaloed, akwasaila-ollogana-yaba ubononimaloed, gagan-moodo-ikoyaisur-naidgi bukunonimaloed, molimar-dii-gobmalad-nagaba ambikunonimaloed. </v>
<v b="ISA" c="7" v="20">A-ibagangine, Bab-Jehová, Asiria-e-reyga Éufrates-diwar-obakar-Israel-dulemar-bukmalad-sabsur-odurdakega urmakoed. Bela e-sailagia swanga imaklegoed, bela e-sigamala, ei immilegoed, alu-sigase-bakale ei immilegoed. Bela-bela-wilemalaga imaklegoed. </v>
<v b="ISA" c="7" v="21">A-ibagangine, dule-wargwen moli-bebe-nikad-bunolo-wargwen wis akwedii guoed, sibad-ome-warbo wis akwedii gubaloed. </v>
<v b="ISA" c="7" v="22">We-ibmar-durgan ega nunis-bukidar nika guoed, e-nunis-ollikwagwad-madii guoed. Dule-we-yargi-bemaloedi, unnitiba moli-nunis-ollikwagwad achanisba madii gumaloed. </v>
<v b="ISA" c="7" v="23">A-ibaganginbali, uva-nainugi uva-miligwen-digar-naigusadi (1,000), mani-sibu-miligwen-gargegus-gusadi, emidi ikomar-nainuga guoed, degi, gagan-ikobimalad-nainuga guoed. </v>
<v b="ISA" c="7" v="24">Bela yala iko-sunnabi naguoed. A-sapurgi, warsibi-annika nanadii gumaloed, sigubi-annika nanadii gumaloed. </v>
<v b="ISA" c="7" v="25">Gebe-iduale, a-yala-mullugangi memed-weregedgi ibmar-nabir digledaenad. Emisgindi, ikomar-dobedba, gagan-ikomar-dobedba, bar dule ese warmakosulid. Unnila, we-gaganmar, moli-bebe-nikad-e-masga, sibad-wawaadmar-e-masga guoed. </v>
<v b="ISA" c="8" v="1">Bab-Jehová anga sogsad: “Urgo-matar-dummad be sue, agine be nug-narmako, nuekwaa magar-daklege be narmako. ‘Maher-Salal-Hasbazʼye be narmako.’ </v>
<v b="ISA" c="8" v="2">Degine, dule-irwa-anse-goled-Urías, degi, Jeberequías-machi-Zacarías, be-barsoged-innikigwadga-gumalaga an bega amioed.” </v>
<v b="ISA" c="8" v="3">Geb agine, an Bab-gayaburba-barsoged-bundorse an gochad, geb gurgin-nika gunonikid, geb susugwa ega uklenonikid. Geb degi, Bab-Jehová anga sogded: “Maher-Salal-Hasbazʼye be onugsae. </v>
<v b="ISA" c="8" v="4">Ar mimmi nanaye-gordagoed-iduale, babaye-gordagoed-iduale, bela Damasco-neggwebur-e-ibmar-nuegan-nikadi Asiria-e-reyse sulegoed. Degi, Samaria-neggwebur-ibe ibmar-nuegan seledbaloed.” </v>
<v b="ISA" c="8" v="5">Bab-Jehová gannar anga sogdebalid: </v>
<v b="ISA" c="8" v="6">“We-Judá-neggwebur, Siloé-dii-binnalee-aryomaidgi bangudmalad, bur Rezín-dobee nanadmalad, bur Remalías-machi-dobee gudmalad. </v>
<v b="ISA" c="8" v="7">A-ulale, Bab-Dummadi, we-dulemargi Éufrates-diwala-dummad onosokalid: Ar Asiria-e-rey, bela e-garganguedba, Judá-yalagi-yolegega barmidagoed. Bela e-diangan-mamaid odogoed, bela e-dii-gakamar akudaklege imakoed. </v>
<v b="ISA" c="8" v="8">Judá-yalase, bela swada-dogoed, dii dukarba-engus naguoed. ¡Emanuel! Be-yala-naidgi, Asiria-sordamar dognonikoed. We-Asiria-rey sulubagi-sakan-nalla-napase-aidedanidaedyobi, begi dognonikoed.” </v>
<v b="ISA" c="8" v="9">Dulemar-yar-baid-baidgi-bukmalad, bela-yar-baid-baidgi-dikasur-bukmalad, we-ibmar-an-sogoedi nue be itomalo: Aisaar bemar bila-onodamaloenad, degi-inigwele, be bergumaloed. Aisaar be guagwar bila-onoged-iduar bukumaloenad, degi-inigwele, bemar girgumaloed. Aisaar be guagwar bila-onoged-iduar bukumaloenad, Degi-inigwele, bemar nue-ibitomaloed. </v>
<v b="ISA" c="8" v="10">Be igarmar-amimalo-inigwele, bega igarga guosurmalad. Aisaar be ibmargi sunmakmalo-inigwele, bega igarga guosurmalad. Ar ade, Bab-Dummad anmarba gudiid. </v>
<v b="ISA" c="8" v="11">Bab-Jehová weyobi anga sabsur ibmar sogsad, iduakwaa anga sogsad, melle we-dulemar-daedba be nanaoye. Weyob anga sogsad: </v>
<v b="ISA" c="8" v="12">“Melle bemar we-dulemar-sogedyob be sogmalo, we angi gwisgunaye. Ar bela ibmarmar-guedi, egi gwisgunaiye sogdamalad. Melle be we-dulemar-ibmar-dobedi, dobgumalo, melle be gwayebalo. </v>
<v b="ISA" c="8" v="13">Unnila be ani Bab-Jehová-Bela-Gangued-Nikadbi dobguo, bur be anga islidik nanamalo. Unnila an-nugbi be odummomalo, unnila anbi be dobgumalo. </v>
<v b="ISA" c="8" v="14">Ani an bemar-neg-islidikidga guoed. Degi-inigwele, Israel-dulemar-sogabogwadga akwasailaga an guoed, adi, agi goo-warmakmalagar. A-akwa-dummad, dule-omukuedga guoed. Jerusalén-dulemar-idu sakinaiyobi an naguoed, amar-idu galu-ibmar-gaed-siidyob an guoed. </v>
<v b="ISA" c="8" v="15">Bukidar goo-warmakmaloed, bukidar aimukumaloed, bukidar wilemaloed. Sakigi-galesayobi, ibmar-gaed-galugi-galesayobi, gales nagumaloed.” </v>
<v b="ISA" c="8" v="16">Geb degi, Isaías, eba-nanaimaladga sogded: “An bemarga ibmar-sogsamaladi, gwagegi be sedii imakmalo. An be-odurdaksamalad, melle be sogmalo. </v>
<v b="ISA" c="8" v="17">”Ar Bab-Jehová, urwedba Jacob-wagan-idu wagar-aibiris sigisad. Bab-Jehováʼgi an benguosulid, ar an wisid, an egi bendaklegoe.” </v>
<v b="ISA" c="8" v="18">Be an-dakmalana, emisgindi wegi an Bab-Jehová-anga-mimmigan-uksadmala an gudiid. Anmar, Israel-yargi, Bab-Jehová-Bela-Gangued-Nikad-Sión-yalagi-maidga ibmar-guoed-e-wilubga gumalad, iduakwaa-ibagan-guoed-sogedga anmar ega gumalad. </v>
<v b="ISA" c="8" v="19">Dule bemarga sokarmalale: “Dule-ibmar-e-burbagan-wismaladse be ibmar-wilubagan egisnamarye, yoedse-ibmar-guoed-barsogmaladse be ibmar-wilubagan egisnamarye.” Weyob be sogo: “¿Ar dulemar e-bab-dummaganse geg idakmarsogeye? ¿Ar dulemar dule-burgwarmaladse geg idakmarsogeye?” </v>
<v b="ISA" c="8" v="20">An bemarga sogdo: “Bab-Dummad-Igar-Mesisadgi bur be nanamalo, e-ibmar-sogsadgi bur be binsamalo.” Ar dule, we-igarmargi-nanasulile, igar-napiragwad amiosulid. </v>
<v b="ISA" c="8" v="21">Bemar, napneggi suli-suli-itoarmalale, ukudmaada-itoarmalale, be uludamaloed. Niba atakgwichi, be-reygi be gwisgudmaloed, Bab-Dummadgi be ukabsaar sunmakdemaloed. </v>
<v b="ISA" c="8" v="22">Be napneg-dakdagogua, unnila boniganbi-nai be dakdemaloed, negsichidbi-nai be dakdemaloed. Bemar negasichidginbi-gudii gumaloed. </v>
<v b="ISA" c="9" v="1">We-ibmarmar-guoed-sorbali, dule-suli-suli-itodigusadga bar negsichid naguosulid. Epennegwa, Bab-Dummad, Zabulón-dulemar-yala sabsur-odurdaksa gusad, Neftalí-dulemar-yala sabsur-odurdaksa gusbalid. We-yarmar Galilea-yargi bukwamalad. Yoedsega, Galilea-yargi nued binsanonikoed, e-nug-dummarbaa imakoed. Galilea-yala, Jordán-diwarsik, degi, demarse-nalemaidsik naid. A-yalagi, dule-Bab-wissurmalad bukwad. </v>
<v b="ISA" c="9" v="2">Dulemar-negsichidgi-gudigusmaladi, neg-meegwad daksamalad. Negsichidgi-bukwagusmaladga, neg mee gunonikid. </v>
<v b="ISA" c="9" v="3">Bab-Jehová, bee be, dulemar-omelosad, bee be, bela-bela-weligwar-itogega imaksad. Igi dule ibmar-gwag-weenaile, weligwar itodae, deyobi, be-asabinni weligwale na itomaloed. Igi dule ibmar-nuegan-miminaile, weligwar itodae, deyobi, be-asabinni weligwale na itomaloed. </v>
<v b="ISA" c="9" v="4">Bee be, dulemar-wilebukwagusad ollor-imaksad, sabsur-imaklebukwadgi be bendaksad, mesagwar-imaklebukwadgi be ollor-imaksad. Ar igi be, Madián-dulemar-obelosgusa, deyobi, be e-isdarmalad imaksad. </v>
<v b="ISA" c="9" v="5">Bila-onolegedgi-sapat-yolesmaladi, degi, bela mor-ablisbi-gusmaladi, soo-yagi ogumaklegoed, sooga bela binyoed. </v>
<v b="ISA" c="9" v="6">Ar susugwa-gwensak anmarga gwalulesad, mimmi-gwensak anmarga uklesad. A-machi gandikidba negseoed, weyob nugguoed: Binsaed-Daked-Wilub-Obichadye, Bab-Dummad-Bela-Gangued-Nikadye, Bab-Degisadeguadye, Neg-Bogidikid-E-Dummadye, nugguoed. </v>
<v b="ISA" c="9" v="7">E-gangued bela nasguoed, e-neg-bogidik-seoed bela nasguoed, gwen berguosulid. David-ologangi dummadga sigoed. E-yalagi dummadga negseoed. E-negseoedi, igar-napiragwadba yar-seoed, innikigwadba negseoed, emi-ibase, degisadegu negseoed. Bab-Jehová-Bela-Gangued-Nikad we-ibmar-imakoedi, e-sabgued-oyomaidba, deyob imakoed. </v>
<v b="ISA" c="9" v="8">Isaías, Israel-dulemarga sogdebalid: “Bab-Jehová Jacob-waganse e-gayaburba barmialid, Israel-dulemarse e-gayaburba nonikid. </v>
<v b="ISA" c="9" v="9">We-ibmar bela dulemar wisgumaloed, Efraín-dulemar bela wisgumaloed, Samaria-dulemar bela wisgumaloed. Ar we-dulemar-san-dummarba-imakdimalad, yeer-sogdimalad, weyob sogdimalad: </v>
<v b="ISA" c="9" v="10">‘Ar negmar ayarele, akarsulid. Ar anmar gannar akwagi-nuesaar sobmaloed. Ar higuera-sapiwar-nagubirga-mamaid babatidele, baisulid. Ar anmar a-muchub urwar mesoed.’ </v>
<v b="ISA" c="9" v="11">”Degi-inigwele, Bab-Jehová, Rezín-sordamargi e-isdarmalad barmidagoed Bab-Dummad e-sunnad Rezín-sordamargi e-isdarmalad-gwisguega imakoed. </v>
<v b="ISA" c="9" v="12">Siria-dulemar dad-nakwedsik-bukwadi, degi, Filistea-dulemar dad-argwanedsik-bukwadi, ilagwen-obeloga Israel-dulemar-imaksamalad. ”Weyob-gus-inigwele, Bab-Dummad-urwedi amba bogigumaisulid. Amba Israel-dulemargi urwemaid. </v>
<v b="ISA" c="9" v="13">”Degi-inigwele, dulemar Bab-Dummad-sabsur-e-odurdaksad amba aku daksamalad. Bab-Jehová-Bela-Gangued-Nikad e-bendakega gwen amissurmalad. </v>
<v b="ISA" c="9" v="14">A-ulale, Bab-Jehová, ibagwen-nuedi Israel-dulemar-obelogoed. Ibmar-dula-e-nono-egwanneyobi imakoed, ibmar-dula-e-bunnu-immieyobi imakoed. Sapi-ana-sikeyobi imakoed, sapi-e-war-immieyobi imakoed. </v>
<v b="ISA" c="9" v="15">Ar ibmar-dula-e-nono, girmar-dummagan-e-wilubganad, dule-nuga-nikamalad-e-wilubganad. Ibmar-dula-e-bunnu, Bab-Dummad-gayaburba-barsogmalad-gakansaar-odurdakmaladid. </v>
<v b="ISA" c="9" v="16">We-neggwebur-idumaladi, igar-noaledba dulemar-sesmalad. Dule-eba-selesmaladi, aku neg-itodmalad, yoggudmalad. </v>
<v b="ISA" c="9" v="17">A-ulale, Bab-Jehová, sapingan-gwen-yeer dakosulid, dule-sergan-satemalad-gwen-yeer dakosulid. Siamar-ei-sui-burgwismalad-gwen-yeer dakosulid. Ar bela wemala, isgumaladbiid, ibmar-isgana-imakmaladbiid, galagwensuli sunmakmaladbiid. ”Weyob dulemar imakles-inigwele, Bab-Dummad-urwedi amba bogigumaisulid. Amba anmargi urwemaid. </v>
<v b="ISA" c="9" v="18">”Ibmar-isgana sooyobi gued. Igi-soo-gadele, gagan-ikobiid bela biin-imake, ikomar bela biin-imake, deyobi, ibmar-isgana-imaklegedi gued. Igi soo-gaedi sapurgi sapi-bukwadi bela obeloge, degi, geb burwa-bipirmakaledyob, waa ainakwiddae, deyobi, ibmar-isgana-imakedi gued. </v>
<v b="ISA" c="9" v="19">Ar Bab-Jehová-Bela-Gangued-Nikad-urwedbali yala duu gadoed. Dulemar e-sapanga guoed. Dulemar na e-gwenadgan wiledakosulid. </v>
<v b="ISA" c="9" v="20">Gwen-gwen, mas-satedba e-argan-nuedsik ibmar-bukwad gutemaloed. Degi-inigwele, amba ukudmaada itomaloed. Baigana, e-argan-sapiledsik ibmar-bukwad gutemarbaloed. Degi-inigwele, amba immelegosurmarbalid. Dulemar e-mimmigangi aibitemaloed, e-mimmigan-gutemaloed. </v>
<v b="ISA" c="9" v="21">Manasés, sabsur-Efraín-imakoed, Efraín, sabsur-Manasés-imakmogoed. Geb ebobela Judá-yalagi sabsur-gwichigudmaloed. ”Weyob dulemar imakles-inigwele, Bab-Dummad-urwedi amba bogigumaisulid. Amba anmargi urwemaid.” </v>
<v b="ISA" c="10" v="1">Dule, igar-isgana-omesmalad, be duledar-wilesmar. Dule, dulemar-idu igar-yeer-gangu-omesmalad, be duledar-wilesmar. </v>
<v b="ISA" c="10" v="2">Bemar, dule-wilemalad-ibmar-nikuega be imaksurmalad, an-dula-wilesagwa-gudimaladga be igar nudaksurmalad. Siamar-ei-sui-burgwisadi, be wiodimalad, dule-sergan-sated-ibe be ibmar atursadimalad. </v>
<v b="ISA" c="10" v="3">Bemar sabsur-odurdaklealile, ¿bemar igi imakoe? Boni-dummad bannaba-nosa begi-dani be dakalile, be-bendakega, ¿doase be goloe? ¿Bia be-ibmar-nuegan be odukumaloe? </v>
<v b="ISA" c="10" v="4">Ar be bar oakalogosurmalad. Ar bemar gales seledmaloed. Emar-gales-bukwad-abargi be mesagwar gumarmogoed. Sulile, burgwarmalad-imbagi be oburgwilemarmogoed. Weyob bemar imaklego-inigwele, Bab-Dummad-urwedi, amba bogigumaiosulid, Bab-Dummad amba amargi urwemaioed. </v>
<v b="ISA" c="10" v="5">Bab-Jehová weyob soged: “An bela-bela sae-itoged, Asiria-e-Rey anga sabsur-odurdaked-suaryobi guoed. A-suargine, an sabsur-dulemar-odurdakoed. An isdar-itogedbali, a-suar an ebugoed. </v>
<v b="ISA" c="10" v="6">Yala-nue-isgus-naidse an barmidoed, dulemar an-ourwega-imakbukwadse an barmidoed, adi, ibmar ei atursanaega, e-ibmar ei bela weenaegar. Igi-dule dii-dii napa-imake, deyob-emar-imaklegega an barmidoed. </v>
<v b="ISA" c="10" v="7">Ar Asiria-e-reydi deyob-imakodeeye gwen binsassulid, deyob-imakedgi gwen binsassulid. Unnila dulemar-obelogedginbi binsaed, unnila bukidar yar-baigan-osulogedginbi binsaed.” </v>
<v b="ISA" c="10" v="8">Bab-Jehová weyob soged: “Ar ade, Asiria-e-rey weyob soged: ‘¿Ar reymarde anga dummaganga-arbabukwadbisursi? </v>
<v b="ISA" c="10" v="9">¿Ar Calno-neggwebur, Carquemis-neggweburyob gussursi? ¿Hamat-neggwebur, Arfad-neggweburyob gussursi? ¿Ar Samaria-neggwebur, Damasco-neggweburyob gusmosursi? </v>
<v b="ISA" c="10" v="10">An ibmar-bab-dummadyob-imakleged-yalamar obelos gusad. A-yalamar, Jerusalén-neggweburba, degi, Samaria-neggweburba, bur bule melu ibmar-bab-dummadyob-imaklemalad nikagusana, degite, an obelosad. </v>
<v b="ISA" c="10" v="11">An igi Samaria-neggwebur-imaksa, degi, igi e-ibmar-bab-dummadyob-imaklemaladse-bakale, an obelosa, deyob an Jerusalén-neggwebur imakoed. E-ibmar-bab-dummadyob-imaklemaladse-bakale, an obelomogoed.’ ” </v>
<v b="ISA" c="10" v="12">Bab-Jehová, Sión-yalagi-ibmar-imakoed bela-obelosale, degi, Jerusalén-neggweburgi-ibmar-imakoed bela-obelosale, sogdagoed: “Asiria-e-rey-san-dummarba-itogedba an sabsur-odurdakoed, emar-saedakedba an sabsur-odurdakoed.” </v>
<v b="ISA" c="10" v="13">Ar ade, Asiria-e-rey weyob soged: “We-ibmar an-ganguedba an imaksad, an-binsaed-nikaa-daedba an imaksad, ar ande, nue-ibmar-wisid-duled. Ani an neggweburmar-e-abingunanaid ogwasad, ani an e-ibe ibmar-nuegan atursasad, ani an sorda-bila-onoged-buled-guedsoggu, an e-reymar-obelosad. </v>
<v b="ISA" c="10" v="14">E-yalamar bela e-ibe an susad. Igi dule sikwi-e-akwa-bukwad weedae, deyobi, an e-ibe e-yalamar susad. Igi dule sikwi-uu sudae, deyobi, dule-e-ibmar-nuegan-nikad an susad. An-abinni, dule-wargwensaale gochasulid, dule gwen akar sogsasulid.” </v>
<v b="ISA" c="10" v="15">Isaías weyob soged: “¿Ar akande sunna dule-e-ebunaidba bur san-gannarbaa na imaksi? ¿Ar sunna esnali-sapisikedde dule-e-ebunaidba bur bule-bule na san-imaksi? ¿Gaapoledde, dule-e-ganikidgi obinosi? ¿E-nabiedba naosi? ¿Bia be daksa, suar-garagwadi, sapiwar-dummad-nakwaa imake? Deyob be dakdisulid. </v>
<v b="ISA" c="10" v="16">”A-ulale, Bab-Jehová, Bab-Jehová-Bela-Gangued-Nikadi, Asiria-e-rey-sorda-bila-onomalad-bulegangi boni-dummad barmidagoed. Amar-e-nug-odummoleged-muchubbi, uelleged-dummad ega ukoed, uellegedi sooyobi uegu egi nasikoed. </v>
<v b="ISA" c="10" v="17">Bab-Dummad-wargwenna-guedi, Israel-dulemarga-neg-meegwadyobi-guedi, soo-gaeyobi gudoed. Bab-Jehová-Isligwaled soo-gwichigumaidyob gudoed. Ibagwen-nuedi, Asiria-sordamar-obelogoed, ikomaryobi, gagan-ikomaryobi, soogi bela obelogoed. </v>
<v b="ISA" c="10" v="18">Bab-Dummad, bela Asiria-e-sapur-yeerdakle-nanaidi, e-nainu-nanaidi, obelogoed. Dule-geg-bar-gugus-gegumaiyobi bela ibmar nasikoed. </v>
<v b="ISA" c="10" v="19">Sapur-naidgi sapimar napi-ichee ambikuoed. Ichegwadbali, burwigana sunna ebisge guoed.” </v>
<v b="ISA" c="10" v="20">A-ibagangine, Israel-dulemar-napi-bemaloedi, Jacob-wagan-napi-gudimaloedi, dule-e-obelosmaladba bar naguosurmalad. We-napi-bemaloedi, Israel-e-Bab-Dummad-Jehová-Isligwaledba, nue innikigwadba nagumaloed. </v>
<v b="ISA" c="10" v="21">Israel-dulemar-napi-bemaloedi, gannar Bab-Dummadba nagudmaloed, Jacob-wagan-dula-napi-gudimaloedi, Bab-Dummad-Bela-Gangued-Nikadba gannar nagudmaloed. </v>
<v b="ISA" c="10" v="22">Israel-dulemar, bemar ukub-demar-gakaba-mergueyob-guen-inigwele, unnila bemar napi-ichee gannar nonimaloed. Israel-dulemar-obelolegoye bato soglesmaid. Bela ega igar nabolegoed. </v>
<v b="ISA" c="10" v="23">Ar Bab-Dummad-Jehová-Bela-Gangued-Nikad, Israel-dulemar-obelolegoye bato sogsad. Ar deyob yargi-gudimaladgi imakoed. </v>
<v b="ISA" c="10" v="24">A-ulale, Bab-Dummad-Jehová-Bela-Gangued-Nika-Maid weyob soged: “An-dulamar, be Sión-yalagi-bukwamalad, melle be Asiria-dulemar dobee itomalo. Asiria-sordamar gaapoledgi be-sarsomalo-inigwele, begi suar-oyodamalo-inigwele, melle dobgumalo. Igi-Egipto-dulemar bemar-imaksagusa, deyob bemar-imakdago-inigwele, melle be dobgumalo. </v>
<v b="ISA" c="10" v="25">Emisgwasaale, bemargi an-nue-sae-itogedi berguoed. An-urwedi, be-isdarmaladgi yoledoed.” </v>
<v b="ISA" c="10" v="26">Bab-Jehová-Bela-Gangued-Nikad, Asiria-dulemar-sabsur-odurdakoed. Bab-Jehová, igi-akwasaila-Orebʼye-nugadgi Madián-dulemar-imaksagusa, deyob Asiria-dulemar-imakoed. Bab-Dummad, igi-Egipto-dulemar-igarba-nadapgu e-gaapoled-oyosgu, egi demar-arwega-imaksagusa, deyob Asiria-dulemar-sabsur-imakoed. </v>
<v b="ISA" c="10" v="27">A-ibagangine, bemar we-boniganba-galitodiidi bela bega berguoed, bemar gangudoedba, sabsur-wilediidgi be ollorgudmaloed. </v>
<v b="ISA" c="10" v="28">Be-isdarmalad-Asiria-sordamar Ajatʼye-neg-nugadgingus naid, Migrónʼye-neg-nugadgi nadapid, Micmasʼye-neg-nugadgi e-ibmarmar obesad. </v>
<v b="ISA" c="10" v="29">Diwar-dinnagwadgi obakmamaid, degi weyob sogmalad: “Gebaʼye-neg-nugadgi anmar obunnomaloye.” Ramá-dulemar dobedba wawanmakdemalad, Saúl-neggwebur-Gabaaʼginmalad duurmakdemalad. </v>
<v b="ISA" c="10" v="30">¡Omegan-Galim-neggweburginmalad binnasur be oimakmala! ¡Omegan-Lais-neggweburginmalad be itomala! ¡Anatot-neggwebur be abinsamarmoga! </v>
<v b="ISA" c="10" v="31">Madmena-dulemar wakitemalad, Gebim-dulemar dukudmalad. </v>
<v b="ISA" c="10" v="32">Emi-ibagi, Asiria-sordamar Nobʼye-neg-nugadse ambikunonimaloed. Sión-yalagi gwichiguega, guagwar ambikumaloed. Siónʼde, Jerusalén-e-yalad. </v>
<v b="ISA" c="10" v="33">¡Nue be dake! Bab-Dummad-Jehová-Bela-Gangued-Nikad-abin, sapi-anagan doos-doos naded. Sapi-suigan bibichis nanaed, sapi-dummagan e-abin ailade nanaed. </v>
<v b="ISA" c="10" v="34">Sapi-moodo-naidi, akangi immided, Líbano-yargi sapimar-yeerdakle-bukwad bela berguded. </v>
<v b="ISA" c="11" v="1">Sapi-siklesad-gannar-ainieyobi, dule-Isaíʼye-nugadgi dule-gwensak nodagoed. E-wagangine, a-dule danikoed. </v>
<v b="ISA" c="11" v="2">A-dulegi Bab-Jehová-E-Burba megoed: Nue-binsaed-nikagued ega ukoed, nue-ibmar-magar-itoged ega ukoed, binsaed-nued-uke imakoed, degi, gangued-nika imakoed, gurgin-nikarba imakoed, degi, Bab-Jehová-dobee-nanadii imakoed. </v>
<v b="ISA" c="11" v="3">We-dule, Bab-Jehová-dobee-nanaoedba yeer-itodii guoed, dulemar-daklegedba dulemarga igar nabogosulid, dulemar-ibmar-sogedba igar nudakosulid. </v>
<v b="ISA" c="11" v="4">Dule-wilemaladga igar-napiragwadba igar nabogoed, degi, igar-innikigwadba dule-belagwadaedga igar nudakoed. E-sunmakedba dule-bukwad-obelogoed, e-ibmar-sogedba dule-isgana-oburgoed. </v>
<v b="ISA" c="11" v="5">Igar-napiragwadi, molidub-saderba-naiyobi, oyodii guoed. Innikidaedi, e-musir-edinnedyobi, oyodii guoed. </v>
<v b="ISA" c="11" v="6">Achu-burburud, sibad-wawaad-senigwad-ebo gudii guoed. Achu-barbad, sibad-bipi-ebo dodomai guoed. Moli-bebe-nikad-sapingwagwad, achumigur-nono-wawaad-bipigwadmala garmakdii gumaloed. Machi-bipigwa a-ibmar-durgan-idudii guoed. </v>
<v b="ISA" c="11" v="7">Moli-bebe-nikad-ome, wiob-omemala garmadii guoed, e-mimmigana bulakwaa gudii gumogoed. Achumigur-nono-wawaad, moli-bebe-nikad-alugwasualedyob gagan-madii gumogoed. </v>
<v b="ISA" c="11" v="8">Goe-susugwa-amba yoo-mam-iargued, naibe-buled-galu-dikarba dodonai guoed. Mimmi-gebe-mam-iargusadi, naibe-nued-e-yaa-yaba e-argan ododii guoed. </v>
<v b="ISA" c="11" v="9">An-Yala-Islidikid-Naidgi gwen dulemar neg-oichodii guosurmalad, gwen oakalogosurmalad, ar ade, bela yar-naidgi, Bab-Jehová-magar-dake nanadii gumaloed. Muu-billi-dii-bela-engus-naiyobi, bela Bab-Dummad-magar-dake gumaloed. </v>
<v b="ISA" c="11" v="10">A-ibagangine, Isaí-e-wagangi-dule-danikoedi, dulemar-iduedga guoed. Bela dulemar-yar-baid-baidgi-bukwamalad ese duurmaknonimaloed. E-neg-megoedi gandikidba-yeerdaklege guoed. </v>
<v b="ISA" c="11" v="11">A-ibagangine, Bab-Jehová bela e-dulamar-amba-yar-baid-baidgi-mimiles-bubukwad gannar-sedagega imakoed. We-yarmargi mimiles bubukwad: Asiria-yalagi, Egipto-yalagi, Patros-yalagi, Cus-yalagi, Elam-yalagi, Sinar-yalagi, degi, Hamat-yalagi, degine, demar-gakagi-besmalad. Wemar gannar senonikoed. </v>
<v b="ISA" c="11" v="12">We-dule-danikoedi, dule-ebiega bandergwichiyobi guoed, bela-dulemar-yar-baid-baidgi-bukmalad ese duurmaknonimaloed. Deginbali, bela Israel-dulemar, degi, Judá-dulemar, galesadba-akar-akar-aisakis-bukwamalad gannarse danakwaa urboed. </v>
<v b="ISA" c="11" v="13">Efraín-dulemar nobed surgudoed, Judá-dulemar-e-isdarmalad bela obelolegoed. Efraín-dulemar, Judá-dulemargi bar nobguosulid, Judá-dulemarmoga Efraín-dulemar-mesagwar bar imakosurmogad. </v>
<v b="ISA" c="11" v="14">Aka, emar ebogwa, Filistea-dulemargi dad-argwanedsik-bukmaladgi gwisgudmaloed. Emar ebogwa, dulemar-dad-nakwedsik-bukmalad-ibe ibmar atursadmaloed. Edom-dulemar, Moab-dulemar, degi, Amón-wagan, amarse sabsur-wilemarmogoed. Amar-sogedba ibmar imakmaloed. </v>
<v b="ISA" c="11" v="15">Bab-Jehová, Egipto-demar-sukun-naid bela dinna nasikoed. Éufrates-diwargi e-argan oyogoed, egi burwa-uereged barmidagoed, geb we-diwargi dian-sogagugle (7) mesoed, adi, nabir nagab obakmalagar. </v>
<v b="ISA" c="11" v="16">Igi-Israel-dulemar Egipto-yargi-nosmargu, ega nanaed-igar maigusa, deyobi, Israel-dulemar-Asiria-yargi-napi-besmaladga nanaed-igar mai gumogoed. </v>
<v b="ISA" c="12" v="1">A-ibagangine, weyob be sogdoed: “Bab-Jehová, be anse ulus-inigwele, an bega namakoed. Be-urwediid bergunonikid, be an-gwage baisur-itogega imaknonikid. </v>
<v b="ISA" c="12" v="2">Bab-Dummad, an-abonogedid. An egi benguosulid, an dobee itogosulid. Bab-Jehová, be an-ogannogedid, Bab-Jehová, anga namakedga gued, be an-abonogedga gued.” </v>
<v b="ISA" c="12" v="3">Deginbali, bemar abonolegedgi weligwar itomaloed, bela-bela be Bab-Dummad-e-abonolegedgi yeer itomaloed. </v>
<v b="ISA" c="12" v="4">A-ibagangine, weyob sogledoed: “Bab-Jehováʼga be namakmar, e-nug be odummomar, bela-dulemar-napneggi-bukmaladga e-ibmar-imakedgi be sunmakmar, e-nug-dummarba-guedgi be sunmakmar. </v>
<v b="ISA" c="12" v="5">Bab-Jehováʼga ega-namaklemaladgi be namakmar, ar ade, ibmar-gegerdaklemalad imaksad. We-ibmar-gegerdaklemalad bela we-napneggi dulemar-wisguega be imakmar. </v>
<v b="ISA" c="12" v="6">Sión-yalagi-bukmalad, weligwaledba be namakmar, weligwaledba be gormakmar. Israel-dulemar-e-Bab-Dummad-Isligwaled, bemar-abargine Dule-Gandikidid.” </v>
<v b="ISA" c="13" v="1">Bab-Dummad Amoz-machi-Isaíasʼga Babilonia-dulemar-berguoedgi sunmaksad: </v>
<v b="ISA" c="13" v="2">Yala-swire-naidgi bander be mer-mer imakmar, sorda-bila-onomaladse be binnasuli gormar. Argan ese be oyomar, adi, dule-nuga-nikamalad-yawagakba ubomalagar. </v>
<v b="ISA" c="13" v="3">Anga-nug-salegarmaladga bato an igar-uksad. Anga-dule-bulegan-gumaladi, an-nakwedgi-na-yeer-itodimaladi, an guakwaa urbisad, adi, anga sabsur-dulemar-odurdakegar. </v>
<v b="ISA" c="13" v="4">¡Be itomar! Yalaganba neg-oimake itoleged, dulemar-ichesur-oimakedyob itoleged. ¡Be itomar! Neggwebur-dummagan-atosmalad-oimaked, be itomar, mala-gollomakedyob e-oimaked itoleged. Bab-Jehová-Bela-Gangued-Nikad, bila-onogega, sorda-bila-onomalad-guagwar urbenaid. </v>
<v b="ISA" c="13" v="5">Neggwebur-dikasulidba danimalad, yarmar-bergunaid-akale danimalad. Bab-Jehová, e-urwedba-ibmar-ebulemalad sedanikid, adi, bela napneg obelogegar. </v>
<v b="ISA" c="13" v="6">¡Be bomarsun! Bab-Jehová-urwemaid-iba omosad, Bab-Dummad-Bela-Gangued-Nikad bemar sabsur-odurdakoed-e-iba danikid. </v>
<v b="ISA" c="13" v="7">A-ulale, bela argan nollomakdoed, bela dulemar niga-argwatemaloed. </v>
<v b="ISA" c="13" v="8">Bela-belad dobe-itodmaloed, suli-suli-itomaloed, nunmaked-dummadi egi nagudmaloed. Igi-sior-muu-neggi-ugakgunair nunmaked-itodae, deyobi, egi nunmaked nagunonikoed. Dukin-dukin geger na dakdemaloed, e-wagarmar-daklegoedi, bela-bela dobed-nika daklemaloed. </v>
<v b="ISA" c="13" v="9">¡Be dakmar! Bab-Jehová-urwed-e-iba danikid: Iba-buled dani, yeer-gangued-iba, bela-belad-urwed-iba dani, napneg ollobi daarmakar nasikoed, agine, bela dule-isgubukmalad obelogoed. Bab-Jehová soged: </v>
<v b="ISA" c="13" v="10">“Niisgwamar mogir-biriba-nanaidi bar gaosulid, niisgwamar-danar-danar nanaidi, bar ibegwar gaosulid. Dad-ibeler-noalile, sichii naguoed, bar nii ibegwar gaosulid. </v>
<v b="ISA" c="13" v="11">Napneggi-dulemar-bukwad e-isgudiid-nukad an sabsur-odurdakoed, dule-isganamar e-ibmar-isgana-imakdiidba an sabsur-imakoed. Dule-na-san-dummarba-imakmaladi, na san-dummarba-imakega bar guosurmalad. Dule-bulegan-na-san-dummarba-imakmaladi, na san-dummarba-san-saega bar guosurmalad bela nug-bipi-gumalaga an imakoed. </v>
<v b="ISA" c="13" v="12">Dulemar, olo-sunsoged-icheguedba bur ichee-bukuega an imakoed. Dulemar, Ofir-or-nued-icheguedba ichee-bukuega an imakoed. </v>
<v b="ISA" c="13" v="13">A-ulale, ani Bab-Jehová-Bela-Gangued-Nikad, an-urwemaid-ibagangi an-urwedba nibneg giglimakega an imakoed. Napneg e-naidgi ainirega an imakoed. </v>
<v b="ISA" c="13" v="14">Dulemar igi-goe-sapur balegillemaidae, deyob, balegillegoed, e-neggweburse duurmakdemaloed. Igi-sibad-wawaad e-idugedsuli duurmakmadaedyobi gumaloed, wala-walagwen e-yarse wakitemaloed. </v>
<v b="ISA" c="13" v="15">Doa-dule galenonikile, ewarar oburgwilegoed, dule yogasaar-galesale, es-suidgi oburgwilegoed. </v>
<v b="ISA" c="13" v="16">Dulemar-wagaba e-mimmigan omukudmaloed, e-negmar-ibe ibmarmar atursadmaloed, e-omegan e-ibe gagadmaloed. </v>
<v b="ISA" c="13" v="17">Babilonia-dulemargi Media-dulemar gwichiguega an imakoed. We-dulemar mani bai dakdasurmalad, orgi gwen weligwar itodasurmalad. </v>
<v b="ISA" c="13" v="18">E-sigugi ese sapingana, yagana, oburgwilegoed, goe-gwarugana gwen wile dakosurmalad, burwigana gwen bai dakosurmalad. </v>
<v b="ISA" c="13" v="19">Babilonia-neggwebur, be yeerdakleged, gandikidba be yeer-dakleged, Caldea-dulemarga be san-dummarbaa gusiid. Emidi, Sodoma-neggweburyob be guoed, Gomorra-neggweburyob be guoed. Ani an Bab-Dummad gued. Igi an we-neggweburmar obelosa, deyob an be-imakmaloed. </v>
<v b="ISA" c="13" v="20">Bipisaale, bar dulemar egi ambikuosulid, dulemar-sorba-danimaloedi bar egi ambikuosurmalad. Árabe-dulemar we-yargi bar megosulid. Sibad-wawaad-edarbedi, bar egi e-sibad-wawaadmar oambikuosulid. </v>
<v b="ISA" c="13" v="21">Unnila nega-dulesulidganba ibmar-durgan-ursilimaladbi bukuoed. E-negmargine, irmonbi ena ambikuoed, nuu-dummad-malisuiganbi a-yargi ambikuoed, sibad-omegan-sapurbarmaladbi gudidioed. </v>
<v b="ISA" c="13" v="22">E-neg-gandikmaladgi achu-sapurmarbi gordioed, e-reynegmargi achu-sapur-uaya-gannareged-bunnu-wawaadmarbi gordioed. Babilonia-neggwebur, Bab-Dummadse be sabsur-odurdakleged-igar omodanigusad, bar bega ibamar obannolegosulid.” </v>
<v b="ISA" c="14" v="1">Ar Bab-Jehová wile Jacob-wagan-daknonikoed, gannale Israel-dulemar-sunonikoed. E-yala-sunnadgi-bukuega imaknonikoed. Dule-yar-baiganginmalad ese megnonimaloed, Jacob-waganba garmakdii gumaloed. </v>
<v b="ISA" c="14" v="2">Dulemar-bukidar Israel-dulemar-bendakmaloed, Israel-yarse sedmaloed. Geb degi, Israel-dulemar, e-galesgusmalayobi Bab-Jehová-yargi e-maiganga amar-imaknonimaloed. Degi, Israel-dulemar, dulemar-mesagwar-e-imaksamaladgi dummadga gumaloed. </v>
<v b="ISA" c="14" v="3">Israel-dulemar, Bab-Jehová be-bukib-binsadigusadgi baisur-itoge be-imaknonikile, degi, be-nunmak-itodigusadgi, be-ise-mesagwar-imaklesadgi, Bab-Jehová bemar-ollor-imaknonikile, </v>
<v b="ISA" c="14" v="4">Babilonia-e-reygi we-sabsur-emar-obingesaar-namaklegedgi be weyob namakmaloed: “Dule-emar-mesagwar-sadiid, igi-gusa be dakmarsunna. E-urwedi, igi-bergus be daksunna. </v>
<v b="ISA" c="14" v="5">Bab-Jehová dule-isganamar-e-suar bibichisad, dulemar-yeer-neg-gangu-semamaid-e-gaapoled bibichisad. </v>
<v b="ISA" c="14" v="6">We-gaapoled dulemar-sabsuli-wiodii gusad, urwedgi dulemargi-obindii, degi, balengindii gusad. </v>
<v b="ISA" c="14" v="7">Emidi, bela napneg bogigus naid, weligwaledba binnasuli namakmalad. </v>
<v b="ISA" c="14" v="8">Baryawarse-bakale, degi, Líbano-urwarse-bakale, Babilonia-e-rey, be-bergusadga wergumalad, weyob sogmalad: ‘Be-bergusad-akale, bar dulemar anmar-omukudisurmalad.’ </v>
<v b="ISA" c="14" v="9">Be-ibmar-imaksad-ular, neg-urba burgwarmalad-galu bebina itosmaid, be-abindakagwar maid. Be-ibmar-imaksad-ular, dule-burgwarmalad odaklealid. Amala dule-dummaganga megismaladid. Ar bela reymar-yar-bamaladgi-megisgusmaladi be-abin ainidagega, e-ologanagi-bubukwadgi ogwislealid. </v>
<v b="ISA" c="14" v="10">Bela wemar ibmar sogdamaloed, bega weyob sogdagoed: ‘Anmaryobi be ganguedsuli gunonisunde. Be anmaryobi gunonimosunde.’ </v>
<v b="ISA" c="14" v="11">Be-san-dummarba-na-be-imakdiid napa-uluba melledsun, be-gar-arpa-goled bergunonimosun. Emisgindi, nusu-imbagi be megmosunnoed, nusubi ber biini be megmosunnoed. </v>
<v b="ISA" c="14" v="12">”Niisgwa-dummad-bolegoedba-gaardaed, ibiyobi be niba-nai argwannoniki. Bee be, bela-bela dulemar-wiodiidid, napnegse be e-gwallenonisunnad. </v>
<v b="ISA" c="14" v="13">Be-gwagegi weyob be sogsa gusanad: ‘Nibnegse an naoye. Bab-Dummad-e-niisgwamar-birigi an-ologana an sioye. Dad-nakwed-argan-sapiled-akar bab-dummad-baigan-e-yalagi, dummadga an negsemai guoye. </v>
<v b="ISA" c="14" v="14">Mogirmar-bur-birise an nakoye, Bab-Dummad-Bur-Biriginedyob an guoye.’ </v>
<v b="ISA" c="14" v="15">Emide, burgwarmalad-galuse be balimellealid, bela neg-ulubalidse be egwallesad. </v>
<v b="ISA" c="14" v="16">Dulemar-be-dakmaladi, nue-nuu be-dakmaloed, ar ade, geger be-dakmaloed, weyob binsadmaloed: ‘¿Wee we, napneg-wiodigusadi? ¿Wee we, yalamar-ogwayedii gusadi? </v>
<v b="ISA" c="14" v="17">¿We-dule we, napneg nega-dulesulidga imaksadi? ¿We-dule we, yalamar obelodii gusadi? ¿We-dule we, esgaryagi-dulemar-gales-bukwad gannar e-negse-naega gwen imakdasulidi?’ </v>
<v b="ISA" c="14" v="18">Dulemar-yar-baid-baidgi-bukmalad-e-reymardi, nug-nikadba nuegwadgi e-neg-uangi digar-digar mamaid. </v>
<v b="ISA" c="14" v="19">Ar bedi napa-ulugi-maidgi be-onosmalad, igi durgan-nunud mileddae, deyob be-imaklesad. Dule-es-suidgi-oburgwilegar-burgwismaladi, neg-uluba-melledmaladi, bela be-omurus mamaid. Dule, muigi dii-dii-annasadyobi be dakleged. </v>
<v b="ISA" c="14" v="20">Bedi gwen reymar-diglegeyobi nuedgi be diglegosulid, ar be-yala be obelosad, be-dulamar be ogilosad. ”Bipisaale dule-isganamar-e-wagan bar obarlegosulid. </v>
<v b="ISA" c="14" v="21">Babgan-isgusad-ulale, e-mimmigan ogilolegega, ibmar-oburgwileged-neg guagwar imakmalo. Adi, wemar melle yar-seedgi bar binsamalagar, adi, melle bar napneggi neggweburmar-urbegar.” </v>
<v b="ISA" c="14" v="22">Bab-Jehová-Bela-Gangued-Nikad weyob soged: “We-dulemargi ani an gwichiguoed, ani an Babilonia-yala osulogoed, e-nuga an obelogoed, dulemar-dulagudimaladi ani an obelogoed, e-masmala, e-wagana ani an obelogoed. Weyobi, ani an Bab-Jehová-guedi soged. </v>
<v b="ISA" c="14" v="23">Neg-matabi-naguega an imakoed akwanuku-negga an obinyoed. Gwalagi-negdurwieyob Babilonia-yala an imakoed, bar gudii an imakosulid. Weyobi ani an Bab-Jehová-guedi soged.” </v>
<v b="ISA" c="14" v="24">Bab-Jehová-Bela-Gangued-Nikad weyob ise-sogar imaksad: “Igi an igar-mesisa, deyob sogedba guodo. Igi an sogsa, deyob sogedba imaklegodo. </v>
<v b="ISA" c="14" v="25">An-yalagi, an Asiria-dulemar obelogoed, an-yarmar-birgi, an amar-ogilogoed. An-neggwebur bar ese mailedii guosulid, ibmar-buleganba bar galitodii guosulid. </v>
<v b="ISA" c="14" v="26">We-igarde, ani an weyob bela yalamarga igar-mesisad. We-igarde, ani an weyob bela yalamarse an oyosad.” </v>
<v b="ISA" c="14" v="27">Ar Bab-Jehová-Bela-Gangued-Nikad weyob sogsasoggu, ¿doa e-igar gaosunna? Ar e na igar mesisad, degite, ¿doa e-igar gaosunna? ¡Suli, dule gwen e-igar gaosuli! </v>
<v b="ISA" c="14" v="28">Rey-Acaz-burgwisad-birgagine, Isaíasʼse we-gayaburba nonikid: </v>
<v b="ISA" c="14" v="29">“Bemar bela-Filistea-dulemar, yala-be-wiodigusad-bergusadba, melle be weligwar itomalo. Ar yala-baid bela-bela be-isdaradga guoed, naibe-nued-gukualedba bur bule isganaga guoed. </v>
<v b="ISA" c="14" v="30">Ar dule-wileganadi, nue-mas-gundii gumaloed. Ar dulemar ibmar-abesa-gudimaladi, ibmar nue-nikagudii gumaloed. Degi-inigwele, Filistea-dulemar, an be-wagandi ukudba oburguoed, be-dule-dula-napi-bukwadi bela an obelogoed. </v>
<v b="ISA" c="14" v="31">Filistea-dulemar, gwage-nunmak-itogedba be binnasuli bomarsun. ¡Bela bemar dobe-itogedba be wawanmakmarsun! Ar ade, sorda-bila-onomalad dad-nakwed-argan-sapiledsik waa-ainakweyob melledanikid, dule bela danagwena duurmakdanikid. </v>
<v b="ISA" c="14" v="32">¿Igi-be we-yalaga-dule-garda-berbemalad-abin be sogoe? Weyob be sogoed: ‘Ar Bab-Jehová Sión-yala sisad, ar agi dule-wile-itodimalad dukued-neg amioed.’ ” </v>
<v b="ISA" c="15" v="1">Isaías, Moab-neggwebur-berguoedgi iduakwaa sunmaksad. Moab-neggwebur-Arʼye-nugad bela ayarisad, mutiki bergusad. Moab-neggwebur-Kirʼye-nugad bela ayarisad, mutiki bergusad. </v>
<v b="ISA" c="15" v="2">Dibón-neggweburginmalad, e-bab-dummadse-goled-negse nadmalad, adi, e-bab-dummadga-ibmar-ogumakar-ukleged-ailase bonamalagar. Moab-dulemar Nebo-neggwebur-bergusadga, degi, Medeba-neggwebur-bergusadga, ogormakbukwad. Bela sailagia-swiri-swiri imaksamalad, aku-sigamarse-bakale, bela enismalad. </v>
<v b="ISA" c="15" v="3">Bela-dulemar boedbimalad, galimbabali wile-itoged-mor yoyoidbimalad. Neg-ubebbali ogormakdemalad, dulemar-bukidar-ambikuedgi dulemar boedbimalad. </v>
<v b="ISA" c="15" v="4">Hesbón-dulemar, degi, Eleale-dulemar, wile-itogedba binnasuli e-bendakmarye gordidimalad, e-binnasur-gordiidi Jahaza-neggweburse magar itoleged. A-ulale, Moab-sorda-bila-onomalad dobedba-binnasuli gorbukwad, bela-bela egi dobed nagunonikid. </v>
<v b="ISA" c="15" v="5">Moab-yar-ulale, an nue-bukib binsaed, E-dulemar, Zoar-neggweburse duurmakmamaid, Eglat-Selesiyáʼye-neg-nugadse duurmakmamaid. Luhitʼye-neg-nugadba ise-boar-boar nakwemamaid. Horonaim-neggwebur-igarba ise-boar-boar nadapmalad. </v>
<v b="ISA" c="15" v="6">Nimrim-dianmar bela dingusad, gagan-ara-aramalad bela dingusad. Bar gagan-ara-aramalad nikagussulid, bela gagan-ara-aramalad bergusad. </v>
<v b="ISA" c="15" v="7">A-ulale, dulemar-bukidar e-ibmar-nuegan-nikamaladi Sauce-sapimar-dian-maid-obakar sesmalad. </v>
<v b="ISA" c="15" v="8">Dulemar-binnasuli-bodiidi, bela Moab-yalagi itolesad. Dulemar-akigindiidi, bela Eglaim-neggweburse warmaksad, degi, Beer-Elimʼye-neg-nugadse warmaksad. </v>
<v b="ISA" c="15" v="9">Dimón-dian bela ablisbi-naid, bonigan napi-egi an barmidagoed: Moab-dulemar-duurmakmaidgi achumigur-nono-wawaad an barmidagoed. Amba dulemar-napneggi-bukwadgi achumigur-nono-wawaad an barmidagoed. </v>
<v b="ISA" c="16" v="1">Isaías sogdebalid: “Sela-neggwebur-nega-dulesulidgi-siid-akale, Sión-yalase, Israel-yala-dakmaidga be sibad-wawaad-senigana barmidmar. </v>
<v b="ISA" c="16" v="2">Moab-dulemar-omegan, nuu-e-uugi-ise-gwayar-noddaedyobi, Arnón-diwargi obakmamai guoed. </v>
<v b="ISA" c="16" v="3">”Moab-dulemar, Sión-dulemarga weyob sogdanimalad: ‘Be igar-amimala, be sogmalo igi be imakmaloe. Neg-ibginedgine mutikidyobi negsichidbi be anmarga nasike. Dule-gwakiar-duurmakarmaladi be odukue, melle dule-dukudimalad be urmako. </v>
<v b="ISA" c="16" v="4">Itoba Moab-dulemar-gwakiar-duurmakarmalad be bemar-walik dukudii imako, dule-e-obelobigudiidgi be wis bendako.’ ”Mesagwar-imakleged-ibagan bergusale, sabsur-odurdakleged-ibagan bergusale, napneggi dule-obeloged bergudoed. </v>
<v b="ISA" c="16" v="5">Geb Rey-David-wagwa-gwensak, Israel-reyga megnonikoed. E-yar-seoedi, innikigwadba yar seoed, binsaed-nikaa yar seoed, nueganbi dulemar-idugoed, dulemarga igar-naboged ega gwae imaknonikoed. </v>
<v b="ISA" c="16" v="6">”Anmar itodiid, Moab-dulemar doggus na san-dummarba-imakmarye. Wemar na bule-bule-na-san-imakdimalad. Dule-buledye na sogdimalad. Doggus-e-sunmakedgi emar-mesagwar imakdimalad. Ar binsarsunna deyob-damalad anmar nue-wisid. </v>
<v b="ISA" c="16" v="7">Degisoggu, Moab-dulemar ogormakdemaloed, bela e-yalaga boedbimaloed. Kir-Hareset-uva-maduga bomaloed ega bukib-binsamaloed, bukib-binsaedba ega wile itomaloed. </v>
<v b="ISA" c="16" v="8">Ar Hesbón-dulemar-nainu bela dingusad, Sibma-neggwebur-e-uva-nainu deyob naimogad. Dulemar-yar-baid-baidgi-bukmalad-negsemamaid, uva-nainu-nuegan obelosmalad. E-dubagan-Jazer-yalase-warmaknanainadgi, nega-dulesulidganse-warmaknanainadgi, e-dubagan-demarse-batenanainadgi, bela dii-dii imaksamalad. </v>
<v b="ISA" c="16" v="9">A-ulale, an Jazer-yala-e-uva-nainubina booed, an Sibma-neggwebur-e-nainuga bomogoed. An Hesbón-dulemarga, Eleale-dulemarga an-ibyanis aryogoed. Ar dule-weligwar-imakega bar e-nainugi ibmar-gwagmar nikuosulid, ibmar-gwagmar gwen bar weelegosulid. </v>
<v b="ISA" c="16" v="10">Nainugi bar wergulegosulid. Uva-nainugi dulemar bar namake itolegosulid, binnasuli dulemar-goled bar itolegosulid, uva-egurelegedgi dulemar bar uva egured daklegosulid, uva-welegedgi binnasur-gorledaedi ani an osulosad. </v>
<v b="ISA" c="16" v="11">Degisoggu, an-gwage, Moab-dulemar-ular, Kir-Hareset-neggwebur-ular, gar-arpa-dub-nakwamaknaiyobi, wile-itonaid. </v>
<v b="ISA" c="16" v="12">Ar Moab-dulemar aisaar na e-bab-dummaganga-ibmar-ogumakar-ukleged-ailase-namalo-inigwele, bendakleged amiosurmalad, yegudamaloed. E-bab-dummadse-goled-neg-islidikidse e-bab-dummadse gornamalo-inigwele, gwen ega igarga guosulid, bela bergus naoed.” </v>
<v b="ISA" c="16" v="13">Bab-Jehová weyob epenne Moab-dulemargi ibmar-guoedi sogsagusad. </v>
<v b="ISA" c="16" v="14">Emidi, Bab-Jehová weyob soged: “Igi-dule unnila birgapaa arbadae, deyobi, birgapaasega Moab-yala-e-yeerdaklegedi, berguoed. E-dulemala burgwemaloed. E-dula, unnila napi-ichee bemaloed, garganguedsuli gumaloed.” </v>
<v b="ISA" c="17" v="1">Isaías, Damasco-neggweburgi iduakwaa sunmaksad: Bab-Jehová-Bela-Gangued-Nikad weyob sogdo. “¡Damasco-neggwebur-siid be nue-dakmar! ¡Bar neggweburga sii guosulid! ¡Nue bibichis sigoed! </v>
<v b="ISA" c="17" v="2">Aroer-neggweburmar ollobi melledoed, gagan-ara-aramaladbi naguoed. Agine, sibad-wawaadmar dobed-nikasuli gagan-madii gumaloed. </v>
<v b="ISA" c="17" v="3">Efraín-dulemar-e-neggwebur-gandikid-siid berguoed, Damasco-neggwebur-Siriaʼgi-siid bergumogoed. Aram-dulemar-napi-durgumaloedi, e-ibmar-nuegana Israel-dulemargadga guoed.” </v>
<v b="ISA" c="17" v="4">Bab-Dummad sogdebalid: “Siria-yala-gandik-siid bela bergusale, Israel-dulemar-e-gangued bela nollomakdemogoed. </v>
<v b="ISA" c="17" v="5">Dule-ibmar-gwag-weed ibmar-gwag-welesadyobi, Israel-dulemar-e-gangued guoed. Dule na e-argangi ibmar-gwag-weesayobi, Israel-dulemar-e-gangued berguoed. Refaim-nebagi ibmar-gwag-welesad-besmaladyobi, Israel-dulemar ichee bemaloed. </v>
<v b="ISA" c="17" v="6">Degine, igi-dule olivo-san-osiamaksale, e-anagan-matusulid-dukugi napi gwabo, gwapaadibe, nagusdae, deyobi, Israel-dulemar napi-ichee bemaloed. Ar igi olivo-san bela e-sapi-anagangi gwabake, gwaatardibe napi-nagusdae, deyobi, napi-bemaloed.” Deyobi, Bab-Jehová-Bela-Gangued-Nikad sogdo. </v>
<v b="ISA" c="17" v="7">A-ibagine, Israel-dulemar, e-Obinnisad amidagoed. Israel-dulemar, e-Bab-Dummad-Isligwaledse gannar atakdemaloed. </v>
<v b="ISA" c="17" v="8">Bar bab-dummad-Baalʼga-ibmar-ogumakar-ukleged-aila-sobsamaladgi binsadosurmalad. Bar bab-bundor-Asera-sobarmalad-dakdosurmalad, ina-wawad-ogumaked-ailase naosurmalad. Ar we-bab-dummagan-ibmarmar e-argangi sobsagusmaladid. </v>
<v b="ISA" c="17" v="9">A-ibagine, Israel-e-neggwebur-gandikmaladi, ollobi mellede gumaloed, sapurbi-moodo, negmar-ollobi-mellenaiyobi naguoed. Igi Israel-dulemar Canaán-e-neggweburmargi dognonigusmargu, neg-imaksamala, deyob bela-neg-ollo naguoed. </v>
<v b="ISA" c="17" v="10">Ar bemarde Bab-Dummad-bemar-abonoged be iesmalad, Bab-Dummad bemarga-akwasailayob-gued be iedmalad. A-ulale, bemar amba ibmar-durba-nuegan digmalo-inigwele, amba neggwebur-baidsik-uva-danikid digmalo-inigwele, bela boniganba ibmar-gwag isgudoed. </v>
<v b="ISA" c="17" v="11">Amba bemar-uva-digsad bega dungumalo-inigwele, banegi e-durba ainidago-inigwele, bonigan egi nonikoed. Ar bemar ibmar-gwag-weemaloedi, bela boniganba ibmar-gwag isgudoed. </v>
<v b="ISA" c="17" v="12">Bukidar dule-yar-baid-baidgi-bukmalad-uurmakbukwadi, ¡duledar-wilesmar! Demar-uurmakmaiyobi dulemar uurmakbukwad. Dulemar-binnasuli-oimakbukwadi, ¡duledar-wilesmar! Dii-wilasailad uurmakmaidyobi dulemar oimakbukwad. </v>
<v b="ISA" c="17" v="13">We-dulemar, demar-uurmakmaid-dagumakmaidyob-damar-inigwele, Bab-Dummad ese-binnasur-uludele, duurmakdedamalad. Igi yarbali gagan-dinnagana burwa-abin seleddae, deyobi, dulemar duurmakdedamalad. Igi ukub burwa-binnasur-goledba mileddae, deyobi, dulemar duurmakdedamalad. </v>
<v b="ISA" c="17" v="14">¡Sedogusale, dobed-dummad egi nagusdamalad! Oibosale, dule-isganamar bar dakleddasulid. Weyob dulemar-anmar-wiodimalad guodo. Anmar-ibe dule-ibmar-atursadimaladga, weyob ega igar idu maid. </v>
<v b="ISA" c="18" v="1">Isaías sogdebalid: “Gwimar-uurmaked-yala, ¡nue-wilessun! Cus-diwarba-bukmalad, ¡be duledar-wilesmar! </v>
<v b="ISA" c="18" v="2">Ur-nagwaryob-daklegedgi-sobaledba Nilo-diwarba dule-garda-berbemalad-barmimalad, ¡be duledar-wilesmar! ”Dule-garda-berbemalad-gandik-nanamalad be gwae-namar, dule-mullusurmaladse be namar, uka-sichigwadba-uka-dakaar-gamaladse be namar, we-dulemar-bela-dobesar-daklemaladse be namar, dulemar-gargandikmaladse be namar, dulegi-obin-san-sadimaladse be namar, yala-emargi-obinsiidse be namar. A-yala, diwarmar-iirmakmaid-yalad. </v>
<v b="ISA" c="18" v="3">”Bemar, bela we-napneggi-bukmalad, yar-imbaba bander-nakwiali be dakalile, degi, gar-trompeta-gollali be itoarmalale, asiki be atakbukwa imakmalo, Napneggi-bela-bukmalad, nue be dakmalo, nue be itomalo.” </v>
<v b="ISA" c="18" v="4">Bab-Jehová weyob anga sogsad: “Isaías, an-neg-maid-akale, dulemar-nue-dakmai an imakoed. An golosulid, bogi-mai an dulemar-dakmai imakoed. Dad-ibeler yorgi-duurmaknadaeyobi, bogidik-mai an dulemar-dakmai guoed. Ibmar-welenaidgi dad-ibeler duurmaknaile, boo-mileardaeyobi, bogidik-mai an dulemar-dakmai guoed. </v>
<v b="ISA" c="18" v="5">Ar uva-weleged-iduale, e-dutu batialir, degi, nue-uva-san-nagualir, e-anagan an sike-sike imaknonikoed. E-anagan-binigan an sike-sike imakoed. </v>
<v b="ISA" c="18" v="6">Deyobi, bela we-dulemar gumogoed. Ibdurgan-sapurbarmaladga miledoed. Yorgi, nuu-ibmar-burgwarmalad-gunmalad-masga guoed. Dii-wied-ibagangine, bela ibdurgan-sapurbarmalad-masga guoed.” </v>
<v b="ISA" c="18" v="7">A-ibagangine, we-dulemar Bab-Jehová-Bela-Gangued-Nikadga ibmar-ukleged sedmaloed. We-dulemarde, dule-mullusurmaladid, uka-sichigwadba uka-dakaar-gamaladid. We-dulemar, bela-dobesar-daklemaladid, dulemar-gargandikmaladid, dulegi-obin-san-sadimaladid. A-yala, diwarmar-iirmakmaid-yalad. A-dulemarde, Bab-Jehová-Bela-Gangued-Nikadga ibmar-ukleged sedmaloed. Sión-yalase ega sedmaloed, bia Bab-Jehová-Bela-Gangued-Nikad-e-nug-obarilege, ase Bab-Jehováʼga ibmar-ukleged sedmaloed. </v>
<v b="ISA" c="19" v="1">Egipto-yar-guoedgi iduakwaa sunmaklesad: Bab-Jehová be dakmala. Mogir-gwae-gwae-iirmakmaid-birgi-sii, Egipto-yalase danikid. Egipto-e-bab-dummagan e-abin wawanmakbukwad. Egipto-dulemar nue dobe-itomalad. </v>
<v b="ISA" c="19" v="2">Bab-Jehová soged: “Egipto-dulemar na abin-abin-urwemalaga an imakoed, na e-gwenad-e-gwenad-egi-gwisgumalaga an imakoed, dulemar-na-e-aimarbo-urwega an imakoed, neggweburmar-na-abin-abin-urwemalaga an imakoed, yalamar-na abin-abin-urwemalaga an imakoed. </v>
<v b="ISA" c="19" v="3">Egipto-dulemar suli-suli itodamaloed, bab-dummadyob-imaklemaladse idakdemaloed. Dule-burgwarmalad-e-burbase idakdemaloed, bab-dummad-gayaburba-barsoged-bundorse idakdemaloed. Yoo-ibmar-guoed-soged-dulese idakdemaloed, anmar ibu imakoye. Degi-inigwele, e-igarmar igarga-guega an imakosulid. </v>
<v b="ISA" c="19" v="4">Egipto-dulemargi dule-bulegan yar-seega an imakoed. Rey-isgana yar-seega an imakoed. Ani Bab-Jehová-Bela-Gangued-Nikad soged. </v>
<v b="ISA" c="19" v="5">”Demar-naid dingudoed, Nilo-diwar-maid bela dinna naoed. </v>
<v b="ISA" c="19" v="6">Dian-akwiar-mamaid sunnasuli yapanne gudoed, Nilo-diimar-iirmakmaidi, iremai gudoed, bela dinna naoed. Nallayob-daklemaladi, degi, nagwaryob-daklemaladi, bela burgwidoed. </v>
<v b="ISA" c="19" v="7">Nilo-diwar-gakaba ibmar-digarmaladi, bela burgwidoed, Nilo-diwar-gakaba ibmar-nanaidi, bela bergudoed, bela swiri naoed, bar daklegosulid. </v>
<v b="ISA" c="19" v="8">Bela dule Nilo-diwargi-ua-somaladi, degi, bela saki-miar-ua-gamaladi, bukib binsadmaloed, bela bodmaloed. </v>
<v b="ISA" c="19" v="9">Bela dule lino-mor-nued-sobedgi-arbamaladi, degi, saki-sobedgi-arbamaladi, suli-suli itodamaloed. </v>
<v b="ISA" c="19" v="10">Ua-galugi-arbamaladi, nue-wiles itodamaloed, ar bela e-sakimar itiridoed. </v>
<v b="ISA" c="19" v="11">”Zoán-neggwebur-e-dummagan, dule-binsaed-ibedye be sogdimalad, bemar dule-gegeganad. Ar bemar Faraónʼga binsaed-isgana ukdimalad. Ar igi yogasaar bemar sogmalosunna: ‘Anmar binsaed-ibedye, epenne-reymar-binsaed-ibegan-megismaladse binsaed amismaladye.’ </v>
<v b="ISA" c="19" v="12">”Egipto-rey, ¿be-dule-binsaed-ibegande bega igigudmarsunna? Emide, be-dule-binsaed-ibegan bega sogmardo, ibu Bab-Jehová-Bela-Gangued-Nikadi, Egipto-dulemargi imaksokali, igi-Egipto-dulemar-idu igar-amismaidi, bega sogmarbardo. </v>
<v b="ISA" c="19" v="13">Zoán-neggwebur-e-dummagan dule-binsaedsulidga nadmalad, Menfis-neggwebur-e-dummagan ese yamolesmalad. We-neggwebur-e-dummagan, Egipto-yala noar sesmalad. </v>
<v b="ISA" c="19" v="14">Ani an Bab-Jehová dule-binsaed-dakmaladgine, suli-suli-neg-itoged-burba egi nasiksad. Bela Egipto-dulemar-ibmar-imakedi, noarsaila imakdemalad. Igi-dule-mummudi, agar-agar banamakdii, debayobi, Egipto-yala banamaksiid. </v>
<v b="ISA" c="19" v="15">Gege bar Egipto-yar-ulale, ibmar imakleged. Ar dule-dummagana, dule-ibmar-wismaladi, dulamar-bukwadi, degi, sordamala, gege bar Egipto-yar-bendakega ibmar imakmalad.” </v>
<v b="ISA" c="19" v="16">A-ibagangine, Egipto-dulemar, Bab-Jehová-Bela-Gangued-Nikad sabsur-e-odurdakega egi gwisgualile, omeganyobi dobe itodmaloed. </v>
<v b="ISA" c="19" v="17">Egipto-dulemar Judá-dulemar-dobe itodamaloed. Ar Judá-dulemargi wis binsadmalale, bato dobed egi nagudmaloed. Ar ade, Bab-Jehová-Bela-Gangued-Nikadi Egipto-dulemar-idu igar-bulegan amisad. </v>
<v b="ISA" c="19" v="18">A-ibagangine, Egiptoʼgi neggwebur-gwaatale Canaán-dulemar-gayaba sunmakdemaloed, degi, ise-sogar Bab-Jehová-Bela-Gangued-Nikadga sogdemaloed: Anmar be-sogedba damaloye. A-neggwebur-gwagwenad nugguoed, Herez-neggweburye. </v>
<v b="ISA" c="19" v="19">A-ibagangine, Egipto-yalagi Bab-Jehováʼga ibmar-ogumakar-ukleged-aila sigoed. Geb degine, yar-abingunaid-nagaba Bab-Jehováʼga akwa-dummad ogwismarbaloed. </v>
<v b="ISA" c="19" v="20">Ar a-akwa-dummadi Egipto-dulemarga e-wilubga guoed. Adi, oyogega, Egipto-dulemar Bab-Jehová-Bela-Gangued-Nikad-e-nug odummomarmoye. Ar Egipto-dulemar Bab-Jehováʼse mesagwar-dule-e-imakmaladgi e-ollor-imakega gotemaloed. Bab-Jehová ega dule-e-abonoged, degi, dule-e-ular-gwisgued barmidagoed, adi, mesagwar-dule-e-imakmaladgi ollor-imakegar. </v>
<v b="ISA" c="19" v="21">A-ibagangine, Bab-Jehová Egipto-dulemar magar-e-dakega imakoed, ede, nue-Bab-Dummad guye. Geb Egipto-dulemar magar daknonimaloed, wede, Bab-Jehová nue-Bab-Dummad guye. Degi, Bab-Jehováʼga ibmar-oburgwar ukdemaloed, ibmar-gwagmar ega ukdemaloed. Bab-Jehováʼga ise-ibmar-imakoye-sogmaloedi, na sogedba ega imakmaloed. </v>
<v b="ISA" c="19" v="22">Bab-Jehová bonigi Egipto-dulemar-naibi-imaknonikoed, geb a-sorbali, onugubaloed. Geb degi, Egipto-dulemar Bab-Jehováʼba gannar nagudmaloed, degine, Bab-Dummad wile amar-dakoed, degi, onuguoed. </v>
<v b="ISA" c="19" v="23">A-ibagangine, Egipto-akale, Asiria-yalase igar-dummad megoed. Geb Asiria-dulemar Egiptoʼse nanabukwa gumaloed, degi, Egipto-dulemar Asiriaʼse nanabukwa gumarmogoed. Egipto-dulemar, Asiria-dulemarbo Bab-Jehová-nug odummobukwa gumaloed. </v>
<v b="ISA" c="19" v="24">A-ibagangine, yala-sogapaa ambikumaloed: Egipto, Asiria, Israel. Degi, wemar-yalagi neggwebur-bamaladba egi nued binsalegoed. </v>
<v b="ISA" c="19" v="25">Ar ade, Bab-Jehová-Bela-Gangued-Nikad bela we-yalamargi ise-nued binsaoed, weyob sogdoed: “Egipto an-dulamarga gued. Egi nued binsalesun. Asiria-dulemargi nued binsalesun, ani an urbisad. Degi, Israel-dulemargi nued binsalesun, wedi angadid. Ani an we-dulemar susad.” </v>
<v b="ISA" c="20" v="1">Ibagwengine, Asiria-e-rey-Sargón, e-sordamar-bila-onoged-e-dummad, e-sorda-bila-onomaladmala, Asdod-neggweburse barmisgusad. Geb agine, Asdod-dulemargi bila-onosgusad, geb egi nakwisadba Asdod-neggwebur-sunonigusad. </v>
<v b="ISA" c="20" v="2">A-ibagangine, Bab-Jehová Amoz-machi-Isaíasʼga sunmaksad. Weyob ega sogsad: “Wile-itoged-mor-yoid be esue, nag-uka-yoid be ungebali.” Isaías deyob imaksad, uka-swili gudigusad, degi, nag-swili gudigusbalid. </v>
<v b="ISA" c="20" v="3">Degine, Bab-Jehová weyob sogded: “Igi an-mai-Isaías birgapaa uka-swili e-abganbi-odukudii gusa, degi, nag-swili gudii gusa, Egipto-yalagi ibmar-guoed-e-wilub oyoged, Etiopía-yalagi neg-guoed-e-wilub oyobalid. </v>
<v b="ISA" c="20" v="4">Deyobi, Asiria-e-rey, Egipto-dulemar-uka-swili, unnila e-abganbi-odukuale, nag-swili, degi, ber bela sor-daledi, gales sedmaloed. Amba deyobi, Etiopía-dulemar-e-sapingana, degi, e-dulemar-sergan gales seledmarmogoed. A-ulale, bingedar itomaloed. </v>
<v b="ISA" c="20" v="5">Dulemar Etiopía-dulemargi bensurmaladi, degi, Egipto-dulemarba-san-dummarbaa-imakdimaladi, nue bingedar itodmaloed, nue bela-bela dobe itodmaloed. </v>
<v b="ISA" c="20" v="6">A-ibagangine, dulemar demar-gakagi-bukmalad sogdemaloed: ‘Be dake, we-dulemar anmar-bendakega gudimalansursi. Ar wemarse anmar, Asiria-e-reygi-anmar-ollor-imakega bendakleged amidimalansursi. Emidi, be dake: ¿Igi anmar bar bendaklegosunna? Anmar bar wakinned, sate.’ ” </v>
<v b="ISA" c="21" v="1">Bab-Dummad Isaíasʼga nega-dulesulidgan-demar-dikarba-naidgi-neg-guoedi oyosad: Neguevʼba burwa-bipirmakaled-nanaedyobi, dule-yar-sumalad nega-dulesulidganba-danikidi, bato modanikid. </v>
<v b="ISA" c="21" v="2">Anga yeer-gangue negburgan oyolesad: Dule-emar-yardakedi, dule-yardaked. Dule-wiogedi, dule-wioged. Elam-dulemar, ¡gwichigunae! Media-dulemar, ¡oitonae! Dule-wile-itogedba-bodimalad bar boega imaklegosulid. </v>
<v b="ISA" c="21" v="3">A-ulale, an-abagan nunmakedba wawanmaked, an nunmaked-dummad itoged. Sior muu-neggi-ugakgunair abagan nunmakdaeyobi, an nunmak itoged. An dule-sunmaked-itogedi, suli-suli-ito an-imaked. An ibmar-dakedi, dobed-dummad anga uked. </v>
<v b="ISA" c="21" v="4">An aku-itogusad. Dobedba an wanwan-itoged. Sedogusale, negdambegwad an yeer-itodaenad. Emide, aka gwayed anga uked. </v>
<v b="ISA" c="21" v="5">Sorda-dummagan iba-ononanaid, mas-bukidar gullenaid. ¡Sorda-dummagan, be guagwarmalo! ¡Be-sigu-abgamalad be nudakmala! </v>
<v b="ISA" c="21" v="6">Ar Bab-Jehová anga weyob sogsad: “Dule-nakuleged be ogwicho. Bela-ibmar-dakoedi, bega-sogega be imako. </v>
<v b="ISA" c="21" v="7">Moli-ur-bila-onomaladgi dulemar ebo-ebo moli-uayasuigan-birgi-sii-dani be dakalile, igi dulemar ebo-ebo moli-yargan-muremalad-birgi-sii-dani be dakalile, yog-gollar be imako.” </v>
<v b="ISA" c="21" v="8">Degi, dule-nakuleged binnasuli goted: “Dummad, bane-bane nakuleged-neg-suid-niba an nakulegwisguad. Mutikidbali, an nakulegwisguad. An bangusisulid. </v>
<v b="ISA" c="21" v="9">¡Be dake! Dulemar moli-ur-bila-onomaladgi danimalad, ebo-ebo danimalad.” Geb dule-gwensak binnasuli goted: “¡Babilonia-neggwebur bergus! ¡Babilonia-neggwebur bela oitoles! Bela ibmar-wilub-sobarmalad e-bab-dummadga-imakmalad napagi omileded.” </v>
<v b="ISA" c="21" v="10">Geb Isaías sogded: “Sordagan, ibmar-gwagyob napagi-omilede be gusmaladid. Israel-e-Bab-Dummad-Jehová-Bela-Gangued-Nikad an-uayagwar anga we-ibmar-sogsadi, an bemarga sognaid.” </v>
<v b="ISA" c="21" v="11">Isaías, Duma-yalagi neg-guoedgi iduakwaa sunmaksad: Dule anse binnasuli Seir-neggwebur-akale goled: “Nakuleged-dule, ¿sana neg-mutikid berguoe? Nakuleged-dule, ¿sana neg-ibguoe?” </v>
<v b="ISA" c="21" v="12">Geb an-abin sogded: “Neg-ibgued omodani, neg-mutikgued omodanibar. Ar be gannar anse egisbiele, gannar egisbalodo. Gannar be anse egisbiele, gannar be anse dagodo.” </v>
<v b="ISA" c="21" v="13">Arabia-dulemargi iduakwaa sunmaklesad: Dedánʼginmalad, danar-danar duurmakmadaed, nega-dulesulidganba sapur-moodonaidgi ambikumalad. </v>
<v b="ISA" c="21" v="14">Uku-uku-itodimalad-abin be ainimarsun, ega be dii ukmarsun. Tema-yarginmalad, dule-wakinmamaidga be mas ukmarsun. </v>
<v b="ISA" c="21" v="15">Ar ade, es-suidgi-gwakialidba duurmakmamaid, es-suid-daarmakaledgi-gwakialidba duurmakmamaid. Ar ade, e-idu warsi yaa-gwichidgi-gwakialidba duurmakmamaid, bila-onolegedgi-gwakialidba duurmakmamaid. </v>
<v b="ISA" c="21" v="16">Ar Bab-Jehová weyob anga soged: “Birgagwensega, Cedar-yala-e-yeerdakleged an obelogoed. Igi dule-manigi-arbaed birgagi e-arbaed ega bergunonidae, deyobi an imakoed. </v>
<v b="ISA" c="21" v="17">Dule-sigugi-urwemalad-bulegan-Cedarʼginmalad, napi-ichee durgumaloed.” Ar ade, Israel-dulemar-e-Bab-Dummad-Jehová deyob soged. </v>
<v b="ISA" c="22" v="1">Isaías, Negburgan-Daked-Nebagi yoedse-ibmar-guoedgi sunmaksad: ¿Igi be itomala? Emide, bela bemar neg-uas-birgi be nakwemamaigu. </v>
<v b="ISA" c="22" v="2">Bemar, dulemar-e-itoleged-damalad-neggweburad, bemar, oimakedginbi-gudidamaladid, ibagibi be negdakdimalad. Ar be-dule-burgwismaladi, es-suidgi gwen burgwissurmalad, bila-ononanaidgi gwen burgwissurmalad. </v>
<v b="ISA" c="22" v="3">Bela be-dummagandi, danar duurmakdemalanad, degi-inigwele, gwen egi warsi-miledsuli galedapmalad. Bela be-dulemar-galesmaladi, aisaar wakinye sokarmalanad, bela galedapmalad. </v>
<v b="ISA" c="22" v="4">A-ulale, Bab-Jehová weyob sogsad: “Be angi bangumar. Mer be anse gormar. Melle an-gwage baisur-itoge be imakmar. An-dulamar-bela-bergusad-ular, an boesii imakgwelo.” </v>
<v b="ISA" c="22" v="5">Ar Bab-Dummad-Jehová-Bela-Gangued-Nikad, Negburgan-Daked-Nebaga gwayed-dummad-iba nasiksad, suli-suli-itoged-iba nasiksad, nug-bipi-gued-iba nasiksad. Galu-matusulid-earleged-iba nasiksad, yalaganba binnasuli-gordigued-iba nasiksad. </v>
<v b="ISA" c="22" v="6">Elam-yar-sorda-bila-onomalad moli-birgi-sii e-warsi oniarmalad. Kir-yar-sorda-bila-onomalad e-sigu-abgamalad oniarmalad. </v>
<v b="ISA" c="22" v="7">Be-neba-yeerdaklemaladgi ur-bila-onomaladi, engus nanaid. Sorda-bila-onomaladi, degi, e-molimala, bela neggwebur-yawagak-doged-ebilis bukwad. </v>
<v b="ISA" c="22" v="8">Judá-dulemar bendakleged-sate gudmalad. A-ibagine, bemala Sapurba-Neg-Dummad-siidgine, bila-onogedgi-gingimar-ebulemalad-bukwadi, be daksagusmalad. </v>
<v b="ISA" c="22" v="9">David-neggwebur-e-galu-matusulid bukidar marar-marale be daksa gusmarbalid. Degine, dii-saboleged-urbalid-siidgine, dii be wesmarbalid. </v>
<v b="ISA" c="22" v="10">Jerusalén-negmar-bukwad be ebichismarbalid. Galu-matusulid-mararmalad-nudakmalaga, abala, a-negmar-bukwad be earismarbalid. </v>
<v b="ISA" c="22" v="11">Galu-matusulid-abinnidgi, be dia sobsamalad, adi, dii dia-epennegwadgi-sabolesiid, dia-soblesadse ogwaegar. Degi-inigwele, we-dule-ibmarmar-imaksadgi be binsaed-nikaa gwen gussurmalad. Degine, we-dule dikasurgus-we-ibmar-guoed-mesisadi, aku be daksamalad. </v>
<v b="ISA" c="22" v="12">Isaías sogdebalid: “A-ibagangine, Bab-Dummad-Jehová-Bela-Gangued-Nikadi, boega bemarse gochanad, bukib-binsaega bemarse gochanad. Sailagia-swiri-saega bemarse gochanad, mor-sommed-yoega bemarse gochanad. </v>
<v b="ISA" c="22" v="13">Degi-inigwele, aka bemar weligwar itodmalad. Yeer-itogedba be iba onodmalad. Moli-bebe-nikad be oburgwidmalad, sibad-wawaad be oburgwidmalad. Moli-sana be gutemalad, vino be gobdemalad.” Degine, be weyob sogdemalad: “Anmar mas-gunmala, anmar gobed-gobmala, ar anmar banedse burgwemalosursi.” </v>
<v b="ISA" c="22" v="14">A-ulale, Bab-Jehová-Bela-Gangued-Nikad an-uayagwar anga weyob sogsad: “We-isguedi an bemarga osulogosulid. Ani, Bab-Dummad-Jehová-Bela-Gangued-Nika-Maid, an soged.” </v>
<v b="ISA" c="22" v="15">Bab-Jehová-Bela-Gangued-Nikad weyob Isaíasʼga soged: “Sebna be aminae, ar ade, reyneg-daked-dummadid. Ega be weyob sogo: </v>
<v b="ISA" c="22" v="16">‘¿Ibu be wegi sanai? ¿Doa bega igar-uksa neg-uangi be yaa-gwisega? ¿Ibiga be nibali ise-sobale be yaa gwisnai? ¿Ibiga be akwasailagi nuesaale-megega be yaa gwisnai? </v>
<v b="ISA" c="22" v="17">” ’Ar Bab-Jehová dikasuli be-barmetoed. Dule-gandikid-emar-gaeyobi, Bab-Jehová be-gaoed, ise-sabsur be-metoed. </v>
<v b="ISA" c="22" v="18">Ogob-baparmakeyob be-imakoed, yar-dummadgi be-balimetoed. Agi, be burgoed. Agi be-ur-bila-onomalad-yeerdaklemalad bedapoed. Be-dummadga binged-dummad be guoed. </v>
<v b="ISA" c="22" v="19">Be-gangi be siidgine, an be-onogoed. Be dummadga-maidi, an be-oberguoed.’ </v>
<v b="ISA" c="22" v="20">”A-ibagine, an-mai-Hilcías-machi-Eliaquimʼse an goloed. </v>
<v b="ISA" c="22" v="21">Be-mor-dummad-suid an ega yooed. Be-molidub an ega nasikoed, degine, be-negseed-igar an ega ukoed. Jerusalén-dulemarga, degi, Judá-dulemarga, e-babayob guoed. </v>
<v b="ISA" c="22" v="22">Rey-David-waganga-ibmar-sogega an ega igar ukoed. Eliaquim igar-ukele, dule igar-gaosulid, gwen dule egi akar sunmakosulid. Eliaquim igar-uksulile, ibmar guosulid. </v>
<v b="ISA" c="22" v="23">Igi esgoro ise-bioklegar-gwisdae, deyob an Eliaquim dummadga-megega imakoed. Egine, e-neg-yaginmalad nug-gannarba itomaloed. </v>
<v b="ISA" c="22" v="24">Bela e-neg-yaginmalad egi weligwar-itomaloed, degi, bendakdemarmogoed: E-masmala, e-wagan, bela-e-gwenadgan-bamalad, degine, e-aimarse-bakale, bendakdemaloed.” </v>
<v b="ISA" c="22" v="25">Bab-Jehová-Bela-Gangued-Nikad weyob sogbali: “A-ibagine, ani an, Eliaquim, bela-e-gwenadgan, bela dulemar-egi-bengussurmalad obelononikoed. Ani an Bab-Jehová-guedgi, deyob an soged.” </v>
<v b="ISA" c="23" v="1">Bab-Jehová Isaíasʼga Tiro-neggwebur-guoedi oyosad: Quitim-yar-akale, Tarsis-ur-selaganse gayaburbamar nonikid. Tiro-neggwebur bergussiid, e-negmar, degi, e-ur-nagumalad, bela ei bibichisad. Abali, amar bukib-binsabukwad. </v>
<v b="ISA" c="23" v="2">Tiro-dorgan, boo be ambikumar. Sidón-dulemar-ibmar-ukedgi-arbamalad, boo be ambikumar. Be-selamar bega ibmar-nuegan-bukidar berbesmalad. </v>
<v b="ISA" c="23" v="3">E-masgullemaladi, Nilo-diwar-e-ana-gwensakgi danikid. Tiro-neggwebur, dulemar-yar-baid-baid-bukwadbo, mani-onobukwa gusad. Nilo-diwargi-ibmar-gwag-welegedgi mani-amibukwa gusmalad. </v>
<v b="ISA" c="23" v="4">Sidón-dulemar, be bingedar itomarsun, bemar, muu-billi-ibedga gumalad. Emidi, muu-billi weyob sogsad: “An bipisaale gwen abganba an galitodisulid, an gwen mimmi bakdisulid. An gwen mimmigan odummodisulid, an gwen bunamala ibmargi odurdakdisulid.” </v>
<v b="ISA" c="23" v="5">Egipto-yalase, Tiro-neggwebur-bergusad-gayaburba warmaksale, Egipto-dulemar Tiro-neggweburga bukib-binsadmaloed. </v>
<v b="ISA" c="23" v="6">Tarsis-neggweburse be namar, demar-gakagi-bukwamalad, be bukib-binsamar. </v>
<v b="ISA" c="23" v="7">Tiro-neggweburde, ¿neggwebur-weligwaledinsursi? We-neggweburde, ¿bur dikasurgus siidinsursi? We-dulemarde, ¿dikasur-aineba bur nanadimaladinsursi? </v>
<v b="ISA" c="23" v="8">¿Doa Tiro-neggwebur-weyob-guega igar amisa? We-neggwebur nuga-nika siidinad. E-dulemar-ibmar-ukedgi-arbamaladi, dule-nuga-nikamaladinad. Dulemar-ese-ibmar-bakmaladi, bela mag-dakedbimalanad. </v>
<v b="ISA" c="23" v="9">Bab-Jehová-Bela-Gangued-Nikad we-igar mesisad, adi, dulemar-nug-gannarba-nikad ei obelogega, bela dule-napneggi-nuga-nikamalad-e-nug bipii imakegar. </v>
<v b="ISA" c="23" v="10">Tarsis-dulemar, sapurgi be arbamarsun, ar ur-nagumaladde, bela be-ibe bergusad. Ar bar bemarse Tiro-urmar dognonikosulid. </v>
<v b="ISA" c="23" v="11">Ar Bab-Jehová muu-billigi e-gangued oyosad, dulemar-yar-baid-baidgi-bukmalad-ogwayega imaksad. Bab-Jehová, Canaán-neggwebur-gandikmalad-obelogega imaksad. </v>
<v b="ISA" c="23" v="12">Degi, Bab-Jehová, Sidón-dulemarga weyob sogsad: “Sidón-dulemar, be wese bergunonisun. Be-neggwebur-dummad bela bergussun, bar be weligwar itogosurmalad. ”Ar be Quitim-neggweburse obakmalo-inigwele, amba bogidiki gwen be itogosurmalad. </v>
<v b="ISA" c="23" v="13">”¡Caldea-neggweburgusadi be dakmala! ¡Bar we-neggwebur sisulid! Ar Asiria-sordamar we-neggwebur bela obelosad. Ibmar-durgan-ursilimalad nega-dulesulidganba-gudimalad-e-negga imaksad. Neg-matusulid-gandikmalad sobsa gusmalad. Reyneg-gandikmalad bela ei earis gusmalad, akwamarbi ganna-ganna napi-obesmalad. </v>
<v b="ISA" c="23" v="14">”Tarsis-ur-selagan bukib-binsabukwamalad, ar e-ur-nagumalad bela bergusad. </v>
<v b="ISA" c="23" v="15">”A-ibagangine, Tiro-neggwebur ieles-guoed, bar egi binsalegosulid. Rey-birga-dulapaa-gakambe (70) dula-gudiguedyobi, e-ieleged-iba guoed. Geb birga-dulapaa-gakambegwad-sorba (70), Tiro-neggweburgi, gambasamalad-e-namaklegedyobi egi namaklegoed: </v>
<v b="ISA" c="23" v="16">‘Gambasaed-ieles-gudiid, gar-arpa be sue, neggwebur be ebirnae. Namaked-bur-nued be ogolo, namaklemalad-bukidar be namako, adi, dulemar bee-ebinsamalagar.’ ” </v>
<v b="ISA" c="23" v="17">Birga-dulapaa-gakambegwad (70) bergunonikile, Bab-Jehová Tiro-dulemar gannar e-ibmar-ukedgi-arbamalaga imakdebaloed. Degine, bela-neggwebur-baiganbo gannar ibmar-ukedgi arbadmaloed. </v>
<v b="ISA" c="23" v="18">Ar e-mani-onogoeddina, degi, e-ibmar-ukoeddina, Bab-Jehováʼga ukdemaloed. E-manimar, degi, e-ibmarmar gwen sabolesii guosulid. Ar e-mani-onomaladi, dule-Bab-Jehová-nug-odummomaladga uklegoed, adi, nue-immedik-gudii gumalagar, degi, mor-nuegan-yoi-gudii gumalagar. </v>
<v b="ISA" c="24" v="1">Dakmalana, Bab-Jehová napneg-swaana imaksad, bela napneg obelonaid. Bab-Dummad e-dulamar-ononnonaid. </v>
<v b="ISA" c="24" v="2">Bela deyobi we-dulemala gumarmogoed: Dule-irwa-Bab-Dummadse-gormalad, degi, bela dulamar. Mai-e-dummadga-gudimalad, degi, e-maimar. Dummagan-omeganmar, degi, mai-omeganmar. Ibmar-ukedgi-arbamalad, degi, ibmar-bakedgi-arbamalad. Mani-gaar-ukmalad, degi, dulegi-mani-gamalad. Mani-ibegan, degi, dule-wileganamar. Wemala, bela deyob gumarmogoed. </v>
<v b="ISA" c="24" v="3">Napanega bela swaanga naguoed, bela e-ibmarmar sulegoed. Ar Bab-Jehová deyob sogsad. </v>
<v b="ISA" c="24" v="4">Napneg ibitosad, napneg bela-bela oitolesad. Dule-gala-ibegan, bela e-gangued bergusad, dule-napneggi-nuga-nikamaladi, bela yogguded. </v>
<v b="ISA" c="24" v="5">Napneggi, bela isgued neg-gagasnaid, ar ade, e-dulemar, Bab-Dummad-Igar-Maidba gwen nanassurmalad. Igar-Maidgi annasmalad. Dule bipisaale Bab-Dummad-Ebo-Degisadegu-Igar-Mesisadba gwen nanassurmalad. </v>
<v b="ISA" c="24" v="6">A-ulale, napnega ukabsales naid, ar e-dulamar-nukad deyob gusad. Agala, soo napneggi aidesad, unnila dulemar napi-ichee bukusmalad. </v>
<v b="ISA" c="24" v="7">Uva-nainumar isgus naid, vino-binid bar daklesulid. Dulemar-yeer-itogedba-namakdidamaladi, emidi, bukib-binsaedba ogormakdimalad. </v>
<v b="ISA" c="24" v="8">Damborʼmar-goledi, bergus-nanaed, gar-arpaʼmar-goledi, bergus-nanaed, dulemar-oimakedi, bela bergusad. </v>
<v b="ISA" c="24" v="9">Namakbukmalale, bar vino gobsurmalad. Dule-mummuganga inna-gagbid isguded. </v>
<v b="ISA" c="24" v="10">Neggwebur nue-bergus siid, olloo selenaid. Bela neg-yawagakmar, atiar-atiar bubukwad. </v>
<v b="ISA" c="24" v="11">Galimbabali, dulemar vinoʼbina binnasuli oimakdimalad, wergulegedi bela bergusad, yeer-itolegedi bela yogguded. </v>
<v b="ISA" c="24" v="12">Neggwebur bela-bela nue-bergus sigisad, neggwebur-yawagak-dummad bela daas-daas gusad. </v>
<v b="ISA" c="24" v="13">Weyob napneggi dulemar-yar-baid-baidgi-bukmalad imaklemaloed. Igi olivo-sapi-san gwallealir, e-san obatega, binnasuli-osiamaklege, deyobi gumaloed. Uva-batisbukwayob gumaloed. </v>
<v b="ISA" c="24" v="14">Dulemar napi-ichee-besmaladi, weligwaledbali binnasuli oimakdemaloed. Dad-ibeler-argwanedsiki, Bab-Jehová-e-gangued-yeerdakleged weligwaledba oimakmaloed. </v>
<v b="ISA" c="24" v="15">Degisoggu, nebaganba Bab-Jehová-nug be odummomar. Demar-gakaba, Bab-Jehová-Israel-dulemar-e-Bab-Dummad-nug be ogannomar. </v>
<v b="ISA" c="24" v="16">Bela napneg-naidgine, anmar namakleged itoged. Weyob soged: “Dule-innikigwad odummolesun.” Ar andi an sogdo, an duledar-wilesye. Bela-bela an nunmak-itogedba, an burgwebied. Dule-yardakmaladi, unnila dule-yardakdimalad. Dule-yardakmaladi, emar-yardakedginbi binsadimalad. </v>
<v b="ISA" c="24" v="17">Dulemar-napneggi-bukmalad, gwayed-dummad be-edarbebukmalad, be-iduar neg-bulegan naid, yardakleged-igar be-idu naid. </v>
<v b="ISA" c="24" v="18">Dule gwayed-dummadgi unni-nosale, igar-buleganse galedapoed. Dule igar-bulegangi unni-nosbalile, amba yardakleged-igarse galedapbaloed. Ar ade, dii-dummad wioed. Dii-dummadi napneg-sailagan owawanmakoed. </v>
<v b="ISA" c="24" v="19">Negabandur-dummadi napneg mamaroed, napa-daas-daas-imakedse saoed, bela napa goa-goa guoed. </v>
<v b="ISA" c="24" v="20">Dule-mummu-banamakdiiyobi, napneg naguoed. Neg-uas-baisursunna-ayaredyobi, napneg ayaridoed. Dulemar-isguedbali napneg bergudoed, napneg gannarse bar guosulid. </v>
<v b="ISA" c="24" v="21">A-ibagangine, Bab-Jehová nibagi-negsemamaid sabsur-odurdakoed, napneggi, reymar-yar-semamaid sabsur-odurdakbaloed. </v>
<v b="ISA" c="24" v="22">Esgaryaba odolemaloed, agine, mellesii gumaloed. Geb sorbali, sabsur-odurdaklemaloed. </v>
<v b="ISA" c="24" v="23">Bab-Jehová-Bela-Gangued-Nikadi, Sión-yalagi, Jerusalén-neggweburgi, gandikid-yeerdaklegedba yala seoed. Degiidbali, dad-ibeler sichii nadoed, nii sichii nadmogoed. E-girmar-dummagan bela Bab-Dummad-e-gangued dakmaloed. </v>
<v b="ISA" c="25" v="1">Bab-Jehová, be an-Bab-Dummadid. An bega namakoed, an be-nug odummogoed, ar be ibmar-gegerdaklemalad imaksad. Be-Igarmar epennegwad-akale bela napiragwadbiid, degi, inniki maiguad. </v>
<v b="ISA" c="25" v="2">Neggwebur akwamarbi ganna-ganna be urbisad, neggwebur-gandikid, bela oitolesad. Dule-bamalad-e-neggwebur bela oitolesad, neggweburga bar sigissulid. </v>
<v b="ISA" c="25" v="3">A-ulale, dule-gandikmalad be-nug odummoged, a-ulale, neggweburgi dule-gandikmalad be-dobee itomalad. </v>
<v b="ISA" c="25" v="4">Ar be dule-wileged-suli-suli-itodiidga be niga ogannosad. Dule-ibmar-abesa-gudiid, be bendaksa gusad. Igar-bulegan-idu be, e-bendakedga gusad, dad-ibeler-gaed-irwa ibmar-nagueyob ega be gusad. Dule-isganamar-e-bunnoedi, burwa-dummad-noeyobi, galu-matusulidgi-gwichigueyobi gued, nega-dulesulidganba neg-diopisur-itolegeyobi gued. </v>
<v b="ISA" c="25" v="5">Igi nega-dulesulidganba neg-diopisuli itoledae, deyobi, be dule-yar-baidginmalad-oimakedi, bogidik imaked. Igi mogir dad-ibeler-idu negsichii imakdae, deyobi, dule-bulegan be obeloged. </v>
<v b="ISA" c="25" v="6">Bab-Jehová-Bela-Gangued-Nikadi sogded: “Sión-yalagine, bela dulemar-yar-baid-baidgi-bukmaladga, an mas-nuegan-yeer-gullemalad bukidar imakoed. Vino-nuegan-sunsogmalad an bukidar imakoed. Mas-bur-yeer-gullemalad-nuegan, degi, bur vino-sunsogmalad-sulearmalad an imakobaloed. </v>
<v b="ISA" c="25" v="7">Ani we-yalagine, mor-dummad dulemar-odukunaidi, esirmakoed. Mor-dummad-dulemar-yar-baid-baidgi-bukmalad-odukunaidi, esirmakoed. </v>
<v b="ISA" c="25" v="8">Ani Bab-Jehová, burgwed-igar degisadegu obelogoed. Degi, bela dulemarga ibyanis elioed, bela napneggi, e-dulamar-mesagwar-gudiid onogoed.” Ar Bab-Jehová, e-sunnad deyob sogsad. </v>
<v b="ISA" c="25" v="9">A-ibagangine, weyob sogledagoed: “Eye, ar we, anmar-Bab-Dummadid. Anmar egi bensulid, ar we, anmar-abonosad. We, Bab-Jehová gued, egi anmar bengussulid. Anmar wergumarsun, Bab-Jehová-anmar-abonosadgi anmar weligwar itomarsun.” </v>
<v b="ISA" c="25" v="10">Isaías sogdebalid: “Bab-Jehová we-yala akoed, Moab-yaladi sabsur-odurdaklegoed, igi durgangi annaledii dae, deyob Moab-yala imaklegoed. </v>
<v b="ISA" c="25" v="11">Igi dule-dapumaknadapir, sakwa-onakwiddae, degine, aka dii-urba dogdedae, deyobi, Moab-dulemar e-san-dummarba-itogedbali, aisaar sakwa-onakwesii gumaloenad. Degi-inigwele, Bab-Jehová, we-dulemar e-san-dummarba-imakmalad ei obelogoed. Gannarse we-dulemar barguosulid. </v>
<v b="ISA" c="25" v="12">Bab-Jehová ei galu-matusurmalad, degi, neg-gandikmalad bibisgoed, bela napaga obinyoed.” </v>
<v b="ISA" c="26" v="1">A-ibagine, dulemar Judá-yargi we-namaked namakdemaloed: “Anmardi neggwebur-gandikid nikamalad. Bab-Jehová, neggwebur-gandikidi, galu-matusulidyobi, degi, neg-abingaed-gandikidyobi anmar-bendakega imaksad. </v>
<v b="ISA" c="26" v="2">Jerusalén-neggwebur-e-yawagak egamar, adi, dule-nuegan innikii-Bab-igargi-nanamalad ubomalagar. </v>
<v b="ISA" c="26" v="3">Dule-beginbi-binsaedi, bogidikidgi-gudisaega be imakoed, ar begi bensulid. </v>
<v b="ISA" c="26" v="4">Bab-Jehováʼgi-bensuli be gudii gumar, ar Bab-Jehováʼbi akwasailayobi degisadegu gued. </v>
<v b="ISA" c="26" v="5">Bab-Jehová, dule-gannarba-san-sadimaladi sabsur-imaked, neggwebur-san-dummarba-imakedi, ogalakued. Napase-balimetega imaked, napabi-nai imaked. </v>
<v b="ISA" c="26" v="6">Dule-wilegana, degi, dule-nollogana, we-neggweburgi dii-dii annamaloed. </v>
<v b="ISA" c="26" v="7">”Dule-innikimalad-e-igar innikigwadbiid, Bab-Jehová, bedi dule-innikigwad gued, bee be, dule-innikigwadga igar inniki imaked. </v>
<v b="ISA" c="26" v="8">Bab-Jehová, anmar begi bensurmalad. Be-igar-nabolemalad-innikimaladgi bensurmarbalid. Anmar begi-binsadii gubied, be-nuggi-binsadii gubied. </v>
<v b="ISA" c="26" v="9">Mutikidbali, degi, ibginedbali, an be-amidaed. Be igar-innikigwad napneggi ukdele, bela dule-napnegginmalad durdakdedamalad, ibi igar-innikigwadi. </v>
<v b="ISA" c="26" v="10">Bab-Jehová, be dule-isganamar wiledakda-inigwele, degite, amba igar-innikigwad durdaksurmalad. Napneggi dule-nuegan-abargi-gudimar-inigwele, galagwensuli gudimalad, Bab-Jehová-Bela-Gangued-Nikadsuliyob be-dakdamalad. </v>
<v b="ISA" c="26" v="11">”Bab-Jehová, be sabsur-odurdaked-igar guagwar ega be nasiksad, ar emardi degite aku dakmalad. Be anmar-bela-bela-sabed we-dulemarse be oyoge, adi, bingedar itomalagar. Dule-isganamar-idu be soo-sisadgi obeloge. </v>
<v b="ISA" c="26" v="12">”Bab-Jehová, be anmarga bogidikid uked, ar bela anmar-ibmar-imakedi, be-ganguedba anmar imaked. </v>
<v b="ISA" c="26" v="13">Bab-Jehová, be anmar-Bab-Dummadid. Dummagan-baigan anmar-dummaganga gusmalanad, degi-inigwele, anmar bur be-nugbi odummoged. </v>
<v b="ISA" c="26" v="14">We-dummagan bato burgwismalad, bar durguosurmalad. Bato napaga gusmalad, bar gwisguosurmalad. Ar be we-dummagan sabsur-odurdaksad, bela be obelosad. Dulemar melle egi bar binsaega be imaksad. </v>
<v b="ISA" c="26" v="15">Bab-Jehová, be anmar-yala onasguega imaksad, be anmar-yala onasgusad, dule-gandikidga be gusad. Bela yarmar-abingunanaid-onasguega be imaksad. </v>
<v b="ISA" c="26" v="16">Bab-Jehová, anmar suli-suli-itodigua, anmar bese gochagusad. Be anmar-sabsur-odurdaknaigua, anmar ulubgi-nunmaked-abalagi bese gochagusad. </v>
<v b="ISA" c="26" v="17">Igi sior-gurgin-nikad e-boni-itoalile, nunmakedba binnasuli gollardae, deyob, Bab-Jehová, anmar be-asabinni nunmakedba binnasuli gorsii gusad. </v>
<v b="ISA" c="26" v="18">Anmar binnasuli bese gochamar-inigwele, degi, nunmakedgi bese gocha-inigwele, unnila boniganbi anmar abingasad. Gwen anmar napnegse emar-bendaked senonisulid, napneggi-dulemar-bukib-bukuega gwen gwalulessurmalad. </v>
<v b="ISA" c="26" v="19">”Degi-inigwele, Bab-Jehová, be-dula-burgwarmalad gannar dula gudii gumaloed. E-muimar gannarse dula gumaloed. ¡Dulemar-burgwar-mamaidi, be gwisgumar! ¡Weligwaledgi binnasuli be gormar! Bab-Jehová, igi be bolegoedba, be-boo-miedi, gaganmar odungudae, deyobi, be-dula-burgwarmalad gannar be odulogoed. </v>
<v b="ISA" c="26" v="20">”¡An-dulamar! Be-negyaba be ubomar. Yawagak be edumalo. Wis ichee be dukumalo, Bab-Jehová e-urwed-berguedse be dukumalo. </v>
<v b="ISA" c="26" v="21">Itoakwaa be bukumalo, ar Bab-Jehová e-maidgi noesokalid. Dulamar we-napneggi-bukmalad egi isgusadba sabsur-odurdakdasokalid. Napnega ablis-aryosadi, oyogoed, napnega dulemar-burgwismaladi, bar odukumai guosulid.” </v>
<v b="ISA" c="27" v="1">Isaías sogded: “A-ibagangine, Bab-Jehová, naibe-dummad-Leviatánʼye-nugad sabsur-odurdakoed. Naibe-sinni-sinnid-Leviatánʼye-nugad sabsur-odurdakoed. Bab-Jehová e-es-suid-gandikidgi, degi, e-es-suid-dummadgi achu-simudubaled muu-billi-yagi-maidi oburgoed. </v>
<v b="ISA" c="27" v="2">A-ibagangine, Bab-Jehová weyob sogdoed: ‘Uva-nainu-nued-sulealedga be namakmar: </v>
<v b="ISA" c="27" v="3">Ani, an Bab-Jehová, uva-nainu-edarbedga an gued. Bali-bali an-uva-nainu an oged. Melle dule ani oakalogega, mutikidbali, ibginedbali, an-nainu an edarbed. </v>
<v b="ISA" c="27" v="4">An ese bar urwesulid. Ar amba ikomar uva-nainugi nikana, gagan-ikobimalad amba uva-nainugi nikana, an ebo ulusaled, an bela ogumaksaled. </v>
<v b="ISA" c="27" v="5">Ar Israel-dulemar e-irwar gwisgubi an-abegele, anbo igar nudakergebed. Anbo igar nabogergebed.’ </v>
<v b="ISA" c="27" v="6">”Yoo ibagan nonikoed, Jacob-wagan ambikunonikoed, Israel-dulemar gannar ainidagoed, nue-nasgumai gudagoed. E-ibmar-nuegan napneg-dirbirmakar-naidgi iirmakmai gudoed. </v>
<v b="ISA" c="27" v="7">Ar igi Bab-Jehová dule-baigan-sabsur-imaksa, ¿deyobi Bab-Jehová Israel-dulemar-sabsur-imaksasi? Suli. Ar igi Bab-Jehová dule-baigan-ogilosgusa, ¿deyobi Bab-Jehová Israel-dulemar-ogilossi? Suli. </v>
<v b="ISA" c="27" v="8">Ar Bab-Jehová e-dula-sabsur-odurdaksad, e-yalagi-bukwadgi onosad. Igi burwa-ued nega-dulesulidganba-gordae, deyobi, Bab-Jehová, Israel-dulemar-neggwebur-dikasurmaladse-odurdaklegega barmeted. </v>
<v b="ISA" c="27" v="9">Jacob-wagan-e-isgued, weyob osulolenonikoed, e-isgued-osulolegegala, weyob imakmalargebed: Bela bab-dummagan-e-ailamar-bukwad obelomalargebed, we-ailamar, akwasib-ebillegeyob imakmalargebed. Deginbali, Jacob-wagan, bab-bundor-Asera-e-wilub bipisaale bar ogwissulirgebed, degine, bali ina-wawadikmalad-aila obukusulirgebed. Geb degidbali, Bab-Jehová, Jacob-wagan-e-isgued osulogoed. </v>
<v b="ISA" c="27" v="10">”Ar neggwebur-gandikid-siid bela oitoles siid, neg olloo mellesiid. Igi-nega-dulesulidganba dule sate, deyobi siid. Moli-bebe-nikad-senigwad-gagan-maed-negga guded, moli-bebe-nikad-senigwad-obunnoged-negga guded. Sapi-gaganmar bela ese bergued. </v>
<v b="ISA" c="27" v="11">Geb sapi dingudele, e-anagan bibichiddaed. Geb omegan, sapanga aminonidamalad. Ar Israel-dulemar neg-gunaid nue-akusunna itomalad. A-ulale, e-Bab-Dummad-e-obinnisadi, we-dulemar-wiledaksulid, a-ulale, e-Bab-Dummad-e-obinnisadi, we-dulemarga igi-barsaye sogosulid.” </v>
<v b="ISA" c="27" v="12">A-ibagangine, Bab-Jehová, Éufrates-diwar-suke-aryomaid-akale, degi, Egipto-dian-maidse dulemar-egwaoed. Ar bemar Israel-dule-gumaladdi, igi-dule-sapurgi-arbaed ibmar-gwag gagagwen weedae, deyob bemar war-wargwen welemaloed. </v>
<v b="ISA" c="27" v="13">A-ibagangine, gar-trompeta-dummad gordagoed. Asiria-yalase, degi, Egipto-yalase, dulemar-galesa-selesgusadi, Jerusalén-Yala-Islidikidse Bab-Jehová-nug odummononimaloed. </v>
<v b="ISA" c="28" v="1">Efraín-dule-mummugan san-dummarba-imakdimalad, ¡duledar-wilesmar! E-dummagan neba-nued-mullu-birgi dutu-dinnagana-bukwayobi gumalad. Dulemar-vinoʼse-ebipiledimalad, ¡be duledar-wilesmar! </v>
<v b="ISA" c="28" v="2">Bab-Jehová dule-gwensak-yeer-gangued, be-idu amisad, dule-dutusulid be-idu amisad: We-dule, bela ise-urwedgi sabsur-be-imaknonikoed, we-dule, dii-gwamakar-wieyobi gangued, burwa-dummad-dule-obelogedyobi gangued, dii-burwaba-mesa-wiedyobi gangued, diwar-dummad-noedyobi gangued. </v>
<v b="ISA" c="28" v="3">Efraín-dule-mummugan san-dummarba-imakdimalad, ¡duledar-wilesmar! Egi dii-dii annalegoed. </v>
<v b="ISA" c="28" v="4">We-dutu e-gangued-yeerdaklegedi, neba-nued-mullugwagi-gwichidi, dingudoed. Igi higo-san-gorogwad gwallegoed-iduar dule bato daksayalaba, gwandae, degi, geb gundae, deyobi gumaloed. </v>
<v b="ISA" c="28" v="5">A-ibagangine, Bab-Jehová-Bela-Gangued-Nikadi, e-dula-napi-ichee-bemaloedgala, ologurgin-yeerdaklegedga guoed, ibmar-yeerdakleged-bebegi-nagued-gandikidga guoed. </v>
<v b="ISA" c="28" v="6">Bab-Dummadi, dule-igar-nabogedga igar-innikii-imaked-burba ukoed. Neggwebur-yawagakgi-nakulemaladga niga-ogannogoed. </v>
<v b="ISA" c="28" v="7">Amba dule-irwa-Bab-Dummadse-gormaladi, degi, Bab-Dummad-gayaburba-barsogmaladi, vinoʼba bipirmakdemarmogad, inna-gagbid ebipiledimarmogad. Vinoʼba binsaedsuli nadmalad Inna-gagbid-gobedba yoledimalad. Negburgan-dakalile, wawanmakdedamalad, ibmar-sokarmalale, suli-suli-ito naddamalad. </v>
<v b="ISA" c="28" v="8">Bela mesemar aged-sunnabi bukwad, gwen neg daarmakar naisulid, bela isgusnaid. </v>
<v b="ISA" c="28" v="9">Deginbali, an-annik weyob sogmalad: “¿Ar wis doamar-odurdaknai itoge? ¿Doamarga Bab-Dummad-gayaburba-barsognai itoge? ¿Burwigan-gebe-mam-iargusayobi anmargi binsae? </v>
<v b="ISA" c="28" v="10">¿Burwigan-gebe-garda-absoged-durdaknaidyobi anmargi binsae? Gannar-gannar anmarga igar-mamaid sognaid, ise-sogar-ise-sogar we-igargi anmar-odurdaknaid. Nugmargi gwagwagwen-gwagwagwen anmar-odurdaknaid.” </v>
<v b="ISA" c="28" v="11">Emigindi nabir, ar bemar Bab-Dummadba ibsasulile, Bab-Dummad bemarga gaya-baidba sunmakoed, a-gaya bemar aku itomaloed. </v>
<v b="ISA" c="28" v="12">Bab-Dummad bemarga bato weyob sogsa gusad: “Wegine, neg-bogidikid-negad. Dule-yegusgudiid wegi obunnogoed.” Degi, sogsabalid: “We-neg, obunnoged-negad.” Degi-inigwele, bemar gwen itossurmalad. </v>
<v b="ISA" c="28" v="13">Degisoggu, Bab-Jehová, burwigana-gebe-garda-absoalidga-sunmakedyob ega sunmakoed. Gannar-gannar ega igar-mamaid sognai guoed, ise-sogar-ise-sogar we-igargi amar-odurdaknai guoed. Nugmargi gwagwagwen-gwagwagwen amar-odurdaknai guoed. Amar nanadmalale, gebe-burwigan-nag-obialidyob gumaloed: Yarganba ailadmaloed, nailikgumaloed, gege bar gwisgue gumaloed. </v>
<v b="ISA" c="28" v="14">Jerusalén-neggwebur-e-dummagan-bingedsulidamalad, Bab-Jehová-gayaburba be itomar. </v>
<v b="ISA" c="28" v="15">Ar bemar weyob sogmalad: “Anmar burgwed-igarbo igar amisad, anmar burgwed-galubo igar amismalad. Boni-dummagan anmargi danikile, anmarse warmakosulid, ar ade, anmar-gakansaedi anmar napiragwadyobi daksad, anmar-emar-yardakedi anmar igar-nuediyobi daksad.” </v>
<v b="ISA" c="28" v="16">A-ulale, Bab-Jehová-Bela-Gangued-Nika-Maid weyob soged: “¡Be dakmala! Ani an Sión-yalagi akwa-bur-nued-sulealed negsailaga mesisad. Akwa neg-gaega, akwa-nued an ebusad, adi, neg gandik sii guegar. Ar dule agi bensulile, suli-suli itogosulid. </v>
<v b="ISA" c="28" v="17">Ar ade, we-neg-soblegoedi igar-napiragwad-wilubsaega an imakoed, igar-innikigwad-wilub-imakega an imakoed. Dii-gwamakar-wimaladi bela bemar-gakansaed-igar-napiragwadyob-imakdimalad obelogoed, diimala, bela bemar-neg-dukued odogoed. </v>
<v b="ISA" c="28" v="18">Degidbali, bemar burgwed-igarbo-igar-mesisadi bar igarga-guosulid. Burgwed-galubo-igar-amismaladi bar gangued-nika guosulid. Boni-dummagan bemargi danikile, bela bemargi gwichigunonikoed. </v>
<v b="ISA" c="28" v="19">Be-isdarmalad bemargi-gwichigued-ilibali, ese be bergudii guoed. Bane-bane, mutikidbali, ibginedbali, bemargi nanagwichi guoed.” Bonigan-daniye itoarmalale, bela-belad nue-dobe itodmaloed. </v>
<v b="ISA" c="28" v="20">Gas-bipigwadgi-megeyob gumaloed, atued-bipigwadgi-atueyob gumaloed. </v>
<v b="ISA" c="28" v="21">Bab-Jehová, Perazim-yalagi-ulusadyob, uludagoed. Gabaón-nebagi e-urwed-oyosadyob, oyodagoed. Bab-Dummad bato guagwarmaid, ukiarmakale, weyob-ibmar-imakdisulid imakoed. </v>
<v b="ISA" c="28" v="22">Emigindi, bemar melle bar Bab-Jehováʼgi dodomalo, adi, melle bur bule be sabsur-odurdaklemalagar. Ar Dummad-Bab-Jehová-Bela-Gangued-Nikadi, bela neggweburmar-obelolegoedgi-sunmaksa an itosad. </v>
<v b="ISA" c="28" v="23">Be itomar, nue be an-gayaburba itomar. Nue be bogi an-itomar, an-ibmar-soged be itomar: </v>
<v b="ISA" c="28" v="24">Sapurgi-arbaed-dule, ibmar-digega napa imued. A-dule, ¿obunnosuli napa-imuedginbi alamakdii guode? Suli. ¿Unnila bane-bane napa-swaana, degi, gwisar-gwisar imaknai guode? Suli. </v>
<v b="ISA" c="28" v="25">Ar bela napa guakwaa imaksale, ¿gagan-wawagan-gwag-eneldoʼye-nugad mie-mie imakdasursi? ¿Ibmar-gwag-cominoʼye-nugad digdasursi? Geb a-sorba, ¿ilekwaa-orosgi-dakleged-trigo digdasursi? ¿Orosgisaar-dakleged-cebada digdasursi? ¿Nainu-gakabali orosgi-saardakleged-centenoʼye-nugad digdasursi? Eye, deyob imakdado. </v>
<v b="ISA" c="28" v="26">Ar ade, Bab-Dummad weyob ibmar-imakega dule-odurdaked, igi dule ibmar imakoe, aba odurdaked. </v>
<v b="ISA" c="28" v="27">Ar gagan-wawagan-eneldo-gwag, orosyob omukulesulid. Ibmar-gwag-cominoʼye-nugad-birgine, e-gwag-oniega ibmar-ukusulid obipirmaklesulid. Ar ade, gagan-wawagan-eneldo-e-gwagmar suar-bipigwadgi obateledaed, Ibmar-gwag-cominoʼye-nugad suar-nollogwadgi obateledaed. </v>
<v b="ISA" c="28" v="28">Oros-gwagmar omukulenaile, sabsur-ubikwaa imaklesulid. Deginbali, ibmar-gwag naglenaidbi geg gued. E-birgine, ibmar-ukusulid-nanaega imakleged, ar molimardi, ibmar-gwagmar ubimaksulid. </v>
<v b="ISA" c="28" v="29">We-binsaedi, bela Bab-Jehová-Bela-Gangued-Nikadgi danibalid. E-binsaed-dakedi, innikigwadid, e-binsaed-nikadaedi, sunsogedid. </v>
<v b="ISA" c="29" v="1">Bab-Jehová sogdebalid: “Ariel-neggwebur, be nue-wilegoed. We-neggwebur, David-sorda-ambikusad-negad. Gatik birga-irba iba-onodii be nanamar. </v>
<v b="ISA" c="29" v="2">Degi-inigwele, Ariel-dorgan, an begala bonigan onogoed. Ar ogormaksii be guoed, bukib-binsasii be guoed. Bela neggwebur soose ogumaklegoed, ibmar-ogumakar-ukleged-ailagi ibmar-ogumaklegeyob guoed. </v>
<v b="ISA" c="29" v="3">An-sorda-bila-onomalad bela be-ebilis an urboed. Bela neggwebur-dikarbali, bila-onoged-galumar an emakoed, bila-onoged-aila an be-iduar soboed. </v>
<v b="ISA" c="29" v="4">Mesagwar be imaklegoed, napagi mellemai be guoed. Be-ibmar-biedi wis-bollee-itolege guoed. Be-gayaburba galudor-sunmakedyob itolege guoed. Napayala be sunmakmaile, unnila wis bipi-bollee itolege guoed.” </v>
<v b="ISA" c="29" v="5">Be-isdarmalad-ichesulidi, ukub-buruyob guoed. Dule-gandikmalad-bukidaradi, gagan-durgan-dinnagana burwaba seleddaedyobi, imaklegoed. Ukiarmakagwale, ilagwen-saale imaklegoed. </v>
<v b="ISA" c="29" v="6">Bab-Jehová-Bela-Gangued-Nikadi, bese nonikoed. Mala-abalagi, negabandur-abalagi nonikoed. Neg-oimakagwaled-abalagi nonikoed, burwa-ololed-abalagi, burwa-dummad-abalagi nonikoed. Degine, soo-duurmakwichid-abalagi nonikoed. </v>
<v b="ISA" c="29" v="7">Dula-bukidar-yar-baid-baidgi-bukmalad Ariel-neggweburgi-gwisgumaladi, bela e-neg-gandikmalad-ei-earbimaladi, bela neggwebur-ebirdimaladi, bela bergudmaloed. Boo-dadabin-berguddaeyobi, bergudmaloed. </v>
<v b="ISA" c="29" v="8">Dula-bukidar-yar-baid-baidgi-bukmaladi, Sión-yalagi-bila-onomaladi, ukudba burgwidmaloed. Dule gabidele, na mas-gunsiiye gabdakdamaloed, gobsiiye gabdakdamaloed. Degi-inigwele, ataas-nadele, ukudmaada itodamaloed. Gammu dinare itodamaloed. </v>
<v b="ISA" c="29" v="9">Bemar Bab-Dummad-gayaburba-barsogmalad, dule-binsaedsulidyob be gudii gumarsun. Dule-aku-atakedyob, ibmar-akudake be gudii gumarsun. Mummuyobi be aibandii gumarsun Inna-gagbid gobsabayobi be aibandii gumarsun. </v>
<v b="ISA" c="29" v="10">Bab-Jehová bela-belad bar-ibmar-daksuli be-imaksad. Bab-Dummad-gayaburba-barsogmalad-ibe burbar-geg-ibmar-dake imaksad. Negburgan-dakmalad bar negburgan-daksuli imaksad. </v>
<v b="ISA" c="29" v="11">Negburgan-bemarga-oyolegedi, garda-bipirmakaled-sakdigaleyobi guoed, be aku itomaloed. Ar dule-garda-wisidga, we-garda-bipirmakar-maid be uksale, ega be sogele: “Wis be anga absoye.” We-dule, be-abin weyob sokaliled: “An bega absogosurye. Ar ade, sakdigar maiddeeye.” </v>
<v b="ISA" c="29" v="12">Ar dule-garda-wissulidga, we-garda-bipirmakar-maid be ukye sogele, ega be sogele: “Wis be anga absoye.” We-dule, be-abin weyob sokaliled: “An garda wissur-absoye.” </v>
<v b="ISA" c="29" v="13">Bab-Jehová weyob Isaíasʼga sogded: “We-dulemar an-nug-odummoye soged. E-sunmakedgi an-nug-ogannoye soged. Degi-inigwele, unnila asginbi an-nug odummomalad. E-gwage-ulubgindi angi gwen binsasurmalad. An-dobee-nanaye-sogmaladi, ar gwen an-igar-maidba nanasurmalad. Unnila dulemar-igar-mamaidba nanamalad. </v>
<v b="ISA" c="29" v="14">A-ulale, we-dulemar gannar ibmar-gegerdaklemalad-dakega an imakoed, geb geger dakdemaloed. E-dule-binsaed-ibegan e-binsaed-nikadi, an ei osulogoed, degi, e-dule-nue-ibmar-wismalad ibmar-wissulidga an imakoed.” </v>
<v b="ISA" c="29" v="15">Dulemar Bab-Jehová-idu-dukumaloye-na-bimaladi, ¡be duledar-wilesmar! E-igar-dukuar-imakdimaladi, negsichigi igar-isgana-imakdimaladi, ¡be dule-wilesmar! Ar we-dulemar na binsadimalad: “¿Ar doa anmar-dakoe? ¿Doa anmar-wisguoe? Gwen dule anmar-dakosuli. Gwen dule anmar-wisguosuli.” </v>
<v b="ISA" c="29" v="16">¡Ibiyob be gakansadamala! ¿Ar dule-napsagi-arbaed, napsabo emarsi? Ar ibmar-soblesadde, dule-e-sobsadga sogosi: “Be an-sobsasuli.” Napsa-sobaled, sunna dule-napsagi-arbaedga sogosi: “Amba be ibmar wissuli.” Suli, gege deyob soged. </v>
<v b="ISA" c="29" v="17">Líbano-yala emisgwasaale, napa-nuedga guoed, gadi-ibmar-sanmakedga guoed. Napa-gadi-ibmar-sanmakedi, sapurga naguoed. </v>
<v b="ISA" c="29" v="18">A-ibagangine, uaya-satemaladi, dule ega garda-bipirmakar-maid absoalile, magar itodmaloed. Dule-ibyasurmaladi, magar atakdemaloed, negasichid bar ega naguosulid. </v>
<v b="ISA" c="29" v="19">Dule-wilemaladi, gannar Bab-Jehováʼgi yeer-itodmaloed, dule-ibmar-abesa-gudimalad Israel-e-Bab-Jehová-Isligwaledgi weligwar-itodmaloed. </v>
<v b="ISA" c="29" v="20">A-ibagangine, sabsur-dule-imakmaladi, dule-isgudimaladi, bela yoggudoed. Ibmar-isgana-saedginbi-binsadidamaladi, bela obelolegoed. </v>
<v b="ISA" c="29" v="21">Yogabinne-dulegi-gakansaar-gwisgumaladi, dule-igar-nabomalad-yamoged-dulemala, degi, dule-e-bendaked-satedgi yamo-gakansaale-sunmakmaladi, bela obelolegoed. </v>
<v b="ISA" c="29" v="22">A-ulale, Bab-Jehová Abraham-bendaksadi, weyob Jacob-waganga soged: “Emi-iba-onodoedgi, bemar Jacob-wagan bar bingedar itogosulid, dobedba bar niga-argwanosulid. </v>
<v b="ISA" c="29" v="23">Israel-e-mimmigan bela e-dulemargi an-ibmar-imaksad magar daksamalale, bela an-nug-odummodmaloed, degi, bela Israel-dulemar Jacob-e-Bab-Dummad-Isligwaled-nug odummodmaloed. Israel-e-Bab-Dummadgine binsaed-nikaa gudmaloed. </v>
<v b="ISA" c="29" v="24">Dulemar aku-neg-itodimalad, magar neg-itoge namaloed. Dule-geg-boo-gudidamaladi, an-igar-maid itodmaloed.” </v>
<v b="ISA" c="30" v="1">Bab-Jehová weyob sogsad: “Bemar-uayasuli-damaladi, ¡be duledar-wilesmar! An-wissuli-igar-imakmaladi, an-ega-ibmar-sogsulidba ibmar-imakdimaladi, isguedginbi-nanadimaladi, ¡dule-wilesmar! </v>
<v b="ISA" c="30" v="2">Anse-idaksuli Egipto-yalase igar amibukmalad. Faraónʼgi bendakleged-amiega ese naddamalad. Egipto-dulemargi bendakleged amibukmalad. </v>
<v b="ISA" c="30" v="3">We-Faraón-be-bendakedi, be-bingeguega guoed Egipto-dulemargi be dukued-amiedi, nug-bipii be-imakoed. </v>
<v b="ISA" c="30" v="4">Zoán-neggweburgi e-dummagan ega mamai-inigwele, Hanes-neggweburse e-garda-berbemalad mosa-inigwele, gwen bendakosurmalad. </v>
<v b="ISA" c="30" v="5">Bela Israel-dulemala, neggwebur ega ibmar-nued-imaksulidba bingedar itodmaloed. Ar Egipto-dulemar wis gwen ega ibmar-nued imakosulid. Unnila we-dulemala, emar-obingegsaedginbi binsadimalad, dulemar-isdar-obelogedgi binsadimalad.” </v>
<v b="ISA" c="30" v="6">Isaías sogdebalid: “Bab-Jehová weyob Neguev-e-ibmar-durgan-guoedgi sunmaksad: ‘Israel-dulemar, Egipto-yalase bela e-ibmar-nuegan, moli-uayasuidgi semamaid, bela e-manimar moli-yargan-muregedgi semamaid. Nega-dulesulidganba obakmamaid, ar ade, nega-bulegan naed, ar a-nega, achumigur-bulegan nika-naed, naibe-bulegan nika-naed, degi, naibe-gukuar-gukuar-nanamalad nika-naed. </v>
<v b="ISA" c="30" v="7">Egipto-neggwebur gwen emar-bendakosulid. A-ulale, weyob an bied: Ibdula-ursiliye, gwen dule-oakalosulidye.’ ” </v>
<v b="ISA" c="30" v="8">Bab-Dummad weyob Isaíasʼga sogdebalid: “Emisgwa be, we-ibmar dulemar-wagab narmak. Urgogi be narmakar-omeso, adi, ibagan-danikoed-idu degisadegu narmakar-oyomai guegar.” </v>
<v b="ISA" c="30" v="9">Geb Isaías sogdebalid: “Ar we-dulemar uayasulidamalad, dule-isgana gumalad, Bab-Jehová-Igar-Maid itobisurmalad. </v>
<v b="ISA" c="30" v="10">Emide, dulemar-yoedse-ibmar-guoed-sogedga sogdamalad: ‘Melle bar be negburgan-daked sogmarye.’ Bab-gayaburba-barsogmaladga sogdamarbalid: ‘Melle bar be anmarga Bab-Dummad-gayaburba-napiragwad sogmarye. Binsa nabir ibmar-nuegangi be anmarga sunmakmarye, binsa gakangi be anmarga sunmakmarye.’ </v>
<v b="ISA" c="30" v="11">Muchub-muchub sokarmalad: ‘Bab-Igargi be bangumar, melle Bab-Dummadba be ibsamar. Melle bar be anmarga Israel-dulemar-e-Bab-Dummad-Isligwaledgi sunmake.’ ” </v>
<v b="ISA" c="30" v="12">A-ulale, Israel-dulemar-e-Bab-Dummad-Isligwaled weyob soged: “An-bemarga-ibmar-soged be itobisurmalad, mesagwar-gued bur be abemalad. Igar-isgana bur be itodmalad. Bur be we-igar-isganaba be akasmalad. </v>
<v b="ISA" c="30" v="13">A-ulale, we-isguedi, bemargi gwichiguoed. Igi-galu-matusulid marar-gwichile, ukiagwar ailaddae, deyob bemargi isgued gwichigudagoed. Ukiagwale, ilagwensaale bemargi babatedagoed. </v>
<v b="ISA" c="30" v="14">We-isguedi, napsa-bormo ise bela-belad goa-goa-mareyob guoed. Igi napsa-bormo bipisaale, gwen e-goa bar sogun-weega abelesurdae, igi bar diagi dii-weedga ebulesurdae, deyob we-isgued guoed.” </v>
<v b="ISA" c="30" v="15">Ar weyob Bab-Jehová-Israel-dulemar-e-Bab-Dummad-Isligwaled soged: “Dule e-isguedga-bukib-binsaedgi bendaklegoed, nued-nanaedgi, bendaklegoed. Bargaagwar-gudiidgine, degi, angi-bensuli-nanaedgine, gannaleged siid. Ar degi-inigwele, bemar an-abesulid. </v>
<v b="ISA" c="30" v="16">Ar bemardi weyob sogmalad: ‘Anmar moligi wakinmaloe.’ Degisoggu, deyob bemar wakinmalargebdo. Bemar weyob sogmarbalid: ‘Moli-gwae-gwae-abarmakedgi anmar wakinmaloe.’ Degi-inigwele, dule-be-baleginmaloedi, beba bur bule abarmake gumaloed. </v>
<v b="ISA" c="30" v="17">Dule-gwensak-bemar-oburgwebied-asabinni, bemar-milibalidi (1,000), dobedba duurmakdemaloed. Dule-e-ataled-bemar-oburgwebied-asabinni, bela bemar, dobedba duurmakdemaloed. Igi yar-birgi suarbi ganna-gwisdae, deyobi be gumaloed. Igi-yar-mullugi ibmar-wilub gwisdae, deyobi bemar napi-bemaloed. Deyobi bela neg-olloo nadoed.” </v>
<v b="ISA" c="30" v="18">Isaías sogdebalid: “Degi-inigwele, Bab-Jehová, wile-bemar-dakegala, bemar-abitomaid. Bemarga e-sabgued-nikadi, oyobied. Ar Bab-Dummad-Jehová, igar-innikigwad imakedid. Dule-Bab-Dummadgi-bensuli-gudimaladgi, nued binsalesad.” </v>
<v b="ISA" c="30" v="19">Sión-dulemar Jerusalén-neggweburgi-mamaid, bipisaale, bar be boosurmalad. Bab-Dummad be-bendakega ese binnasuli be gornanaile, Bab-Dummad-dule-wiledakedi, wile be-dakoed. Be-itosayalabali, be-abinsaoed. </v>
<v b="ISA" c="30" v="20">Ar Bab-Jehová igar-bulegan bemarga barmidago-inigwele, degi, wile-itoged-ibagan bemarga barmidago-inigwele, be-odurdaked-saila bar bemargi dukuosulid, bemar-sunnagwad be dakmaloed. </v>
<v b="ISA" c="30" v="21">Ar be igar-noar aibatedibele, be-yarganbali dule bese-gole be itogoed, weyob bega soge be itogoed: “Noar be aibatemala, wesik igar-mai. Wesik be namala.” </v>
<v b="ISA" c="30" v="22">Degisoggu, be-ibmar-sobarmalad-bab-dummadyob-imaklemalad-manibiidi, be-ibmar-wilubgan-orbimaladi, bela ibmar-isedyob be metemaloed. Be sogdemaloed: “Wegi-bukwad be nae.” </v>
<v b="ISA" c="30" v="23">Degisoggu, be ibmar-gwag digele, Bab-Jehová bemarga dii barmidagoed. Ibmar sanmakdagogu, nue-sanmakoed, degi, yeer-gullemaladbi guoed. A-ibagangine, be moli-bebe-nikamalad nainu-dummagangine, gagan-madii gudoed. </v>
<v b="ISA" c="30" v="24">Moli-bebe-nikad-alugwasuarmalad, degi, moli-uayasuigan be-nainugi-arbamaladi, gagan-nuegan bato egwaar-guagwar-bukwad-madii gumaloed. </v>
<v b="ISA" c="30" v="25">Bab-Dummad be-isdarmalad-obeloged-ibagine, e-neg-suigan ayaridele, yala-matusurmaladbali, degi, bela yala-mulluganbali dianmar megidoed, diimar iirmakdoed. </v>
<v b="ISA" c="30" v="26">A-ibagangine, Bab-Jehová bemar-nailikgusmalad bemarga nudakoed, ar bemar e-dulaga gumalad. Nii-gaedi, dad-ibeler-gaeyob mee gadoed, degi, dad-ibeler-e-gaedi, ilagugle-wilub bur bule mee-gaeyob (7) gadoed. Dad-ibeler-gwagugle-mee-ganaiyob (7) dad-ibeler gaoed. </v>
<v b="ISA" c="30" v="27">Isaías sogdebalid: “Be dakmar, Bab-Jehová-sunnagwad bannaba-dikasuli danikid. E-urwedi, soo-gwabunye-gwichidyobi, waa-bupurmakgwichiyob danikid. E-gaya, degi, e-gwabin-duku, soo-ginnitibi-gwichiyobi dakleged. </v>
<v b="ISA" c="30" v="28">Bab-Dummad-e-ibmar-sogedi, diwar-nollosur-uurmakmaid-neg-odogeyob gued. Bab-Dummadi, dulemar-yar-baid-baidgi-bukmalad-oros-omukueyobi-imakega danikid, adi, bela obelogega danikid. Moli-gaya-bargaed-yoiyobi dulemar imaksad, adi, igar-baidsig sedegar, adi, yoggumalagar. </v>
<v b="ISA" c="30" v="29">Ar bemardi, Islidikid-Iba-onolegedgi-namaklegedyob namakdemaloed, gwage-ulubgi, be weligwar-itodmaloed. Igi dule, Bab-Jehová-yalase-nadapile, Bab-Jehová-Israelʼga-akwasailayobi-guedse-nadapile, gar-gammu ogornadapdae, deyobi bemar itomaloed. </v>
<v b="ISA" c="30" v="30">”Bab-Jehová, e-gayaburba-gandikid-itomalaga dulemar-imakoed. Bemarga e-gangued weyob oyogoed: Soo-ginnitibi gwichigudoed, malamar aidedoed, diimar suamakdoed, dii-gwamakarmaladi babatidagoed. </v>
<v b="ISA" c="30" v="31">Bab-Jehová e-gayaburbaba, Asiria-yala obelogoed. E-ganguedba obelogoed. </v>
<v b="ISA" c="30" v="32">Bab-Jehová we-dulemar-sabsur-odurdaked-ilibali, gar-panderoʼmar gotoed, degi, gar-arpaʼmar gotoed. Bab-Jehová Asiria-dulemarbo-urwenaile, e-sakwa minaidbioed. </v>
<v b="ISA" c="30" v="33">Ar Bab-Jehová, Asiria-dulemarga, degi, e-reyga, sabsur-odurdakleged-neg bato dikasurgus guagwar sisad. Yaa-dummad-matusulid-yabali soo-duurmaked sobsad, degi, sapanmar-ichesuli urbisad. Bab-Jehová soogi buu imakdogu, soo-azufre-gwabunye-gwichiyobi, gadoed.” </v>
<v b="ISA" c="31" v="1">Isaías weyob sogded: “Egipto-dulemarse-bendakleged-amibukmaladi, ¡duledar-wilesmar! Egipto-molimargi-bensurmaladi, degi, e-moli-ur-bila-onomalad-bukidar-nikadgi-bensurmaladi, ¡duledar-wilesmar! E-sorda-bila-onomalad-ganguedgi bensurmaladi, ¡duledar-wilesmar! Ar Israel-dulemar-e-Bab-Dummad-Isligwaleddi baisur-dakmalad, ar Bab-Jehová-amiedgindi gwen binsasurmalad. </v>
<v b="ISA" c="31" v="2">Degi-inigwele, dule Bab-Dummad yamogosulid, ar ade, dule-binsaed-ibed maid. Boni-dummagan barmidagoed, ar ibmar-sogsale, sogedba imakedsedaed. Bab-Dummadi, dule-isganamar-e-neguyagi gwichiguoed, dule-ibmar-isgana-imakmalad-bendakdamaladgi gwichiguoed. </v>
<v b="ISA" c="31" v="3">Ar Egipto-dulemardi, unnila dule gumalad, Bab-Dummadsurmalad. E-molimala, sanakwaa gumalad, burbarsurmalad. Ar Bab-Jehová, e-ganguedba dulemar-sabsur-odurdakdele, dule-isgana-bendakmalad-obelogoed, ese-bendaklesmarmogad-obelobaloed, bela ebobela bergumaloed.” </v>
<v b="ISA" c="31" v="4">Bab-Jehová weyob anga sogsad: “Igi achumigur-nono-wawaad sibad-wawaad-gasa-uurmaknaile, dule-sibad-edarbemalad ese urwed itodasuli, degi, igi-achumigur-nono-wawaad-senigwad mas-gasa-uurmaknaile, dulemar ogwayenaile, gwen dobdasuli, deyobi, ani an-Bela-Gangued-Nikadi, Sión-yalabina-urwega, e-yar-mulluganbina-urwega, an aidenonikoed. </v>
<v b="ISA" c="31" v="5">Igi-nuumar e-mimmigan uugi-bukwale, edarbesidae, deyobi, ani Bab-Jehová-Bela-Gangued-Nikadi, Jerusalén-dulemar-edarbemogoed, dule-isganamargi ollorsaoed, e-ular gwisguoed, bendakoed.” </v>
<v b="ISA" c="31" v="6">Israel-dulemar, ar doagi bemar dummad-nosmala, ase be gannar namarsun. </v>
<v b="ISA" c="31" v="7">A-ibagangine, bemar war-wargwen, bab-dummadyob-imaklemalad-manigi-sobaled, degine, orbi-sobaled, be metemaloed. Bab-Dummadgi-yolediidba bemar-sunnagwad be sobsagusmalad. </v>
<v b="ISA" c="31" v="8">Bab-Jehová weyob soged: “A-ibagine, Asiria-dulemar es-suidgi burgwemaloed, degi-inigwele, dulemar imakosulid. Es-suidgi-wakinnegala, duurmakdemaloed. E-sapingan-bila-onomaladdi, maiga imaklemaloed. </v>
<v b="ISA" c="31" v="9">E-rey bela-belad nue-dobe itodoed, e-dummagana e-bander-ies wakitemaloed.” Bato guagwar Sión-yalagi Bab-Jehová-e-soo gasiid, Jerusalén-neggweburgi soo-yaa-matusulid bato dule-isdarmalad-idu guagwar siid. </v>
<v b="ISA" c="32" v="1">Be dakmar. Rey-wargwen innikigwadba yar-seoed, degi, dummagan-neggwebur-semaladi, napiragwadba negsemaloed. </v>
<v b="ISA" c="32" v="2">Dummagan-neggwebur-semaladi, burwa-irwa dulemar-odukueyobi, dulemarga gumaloed. Burwa-dummagan-noed-irwa dulemar-odukueyobi, ega gumaloed. Neg-dinnagwadba dian-maidaeyobi, ega gumaloed. Nega-dulesulidganba akwa-dummad-negsichi-imaksidaeyobi, ega gumaloed. </v>
<v b="ISA" c="32" v="3">Bela-belad nue-nakuledii gumaloed, nue-bogimakar dulemar-sunmaked-itodii gumaloed. </v>
<v b="ISA" c="32" v="4">Nue-itoakwaa ibmar-imake gumaloed. Nuekwa-sunmake, magar-nue-neg-itoge gumaloed. </v>
<v b="ISA" c="32" v="5">Dulemala, dule-binsaedsulidaed dule-nuga-nikadye bar biosurmalad. Gadi-dule-yamogedi, sae-dakledoed. </v>
<v b="ISA" c="32" v="6">Ar dule-binsaedsulidaedi, binsaedsuli sunmaked, yogasaar sunmaked. Igar-isganaginbi binsadidaed, igar-isganabi imakdidaed. Bab-Jehováʼgi gakansaar sunmakdidaed. Dule-masgunbigudiid ogunbidasulid, dule-ukudmaada-itodiid ogobbidasulid. </v>
<v b="ISA" c="32" v="7">Gadi-dule-yamogedi, dule-yamogedgi alamakdidaed, igar-isgana-imakedgi alamakdidaed, e-gakansaedgi dule-wilemalad-wiodidaed. Dule-gakansaedi, dule-ibmarbina-sogdiid ega igar-naboye-gordidamaladga, gakansadidaed. </v>
<v b="ISA" c="32" v="8">Ar dule-nuga-nikaddi, degisulid. Igar-nueganbi imakdidaed, e-igar-nuegan-imakedba e-nug dunguoed. </v>
<v b="ISA" c="32" v="9">Omegan-gwen-bai-itosurmalad, ¡be nue an-itomar! Bunamala-gwen-bai-binsadisurmalad, an bemarga-ibmar-sogoedi nue bogimakar be an-itomalo. </v>
<v b="ISA" c="32" v="10">Emide, bemar bela nueganbi-bukwa daklemalad, birgagwensega bemar, dobedba-wawanmakdemaloed. Ar ade, uva-sanmar bar welegosulid, ibmar-gwagmar bar welegosulid. </v>
<v b="ISA" c="32" v="11">Omegan-gwen-bai-itosurmalad, ¡be nue dobee itomarsun! Bemar-baisur-itodimalad, ¡dobedba be wawanmakmarsun! We-mor be yoimalad esumarsun, wile-itoged-mor be yomarsun. </v>
<v b="ISA" c="32" v="12">Nainu-yeerdaklege-naidga, degi, uva-nainu-nuegan-naidga, be bukib-itogedba binasgar be bibyomarsun. </v>
<v b="ISA" c="32" v="13">Degine, an-dulamar-e-yar ikomar-yaisulidga gudoed, gagan-ikobimalad-yaisulidga gudoed. Deginbali, bela neg-yagi weligwar-gudimaladga, neggweburgi ibabi-dakdimaladga be wile-itomarsun. </v>
<v b="ISA" c="32" v="14">Ar reynegmar olloo melledoed, dulemar-neggwebur bela olloo sigoed. Reyneg, degi, neg-gandikmalad, akwa-dummagan-ollogan-bukwayobi degisadegu bukuoed. Sapur-moli-uayasuid-obunnoged-negga guoed, sibadmar-mas-maed-negga guoed. </v>
<v b="ISA" c="32" v="15">Geb Bab-Dummad-Burba anmargi aidenonikoed, nega-dulesulidi, napa-nuedga gudoed, napa-nuedi, nainu-nued-daklege nadoed. </v>
<v b="ISA" c="32" v="16">Degisoggu, bela neggweburmar-ilibali, igar-napiramalad, degi, igar-innikimalad oyolemai guoed. </v>
<v b="ISA" c="32" v="17">Igar-napiragwadi, bega gwage-bogidikid ukoed. Baisur-itoge be-imakoed, degisadegu dobsuli-nanadii be-imakoed. </v>
<v b="ISA" c="32" v="18">An-dulamar neg-bogidikidgi-gudii gumaloed, nega-nuedgi-mamai gumaloed, neg-boo-itolegedgi-obunnomamai gumaloed. </v>
<v b="ISA" c="32" v="19">Ar amba sapurdi egi dii-gwamakaled babatidoed-inigwele, bela neggwebur ibitogoed-inigwele, bemargindi nued binsalemarsun. </v>
<v b="ISA" c="32" v="20">Bemar, dii-gakanaba-ibmar-digmaladi, moli-bebe-nikad-alugwasualed-esikar-imakdimaladi, degi, moli-uayasuid-esikar-imakdimaladi, bemargindi nued binsalemarsun. </v>
<v b="ISA" c="33" v="1">Asiria-dulemar-dule-wiodimalad, gwen be wioledisulidi, ¡be duledar-wilesmar! Asiria-dulemar-dule-yamodimaladi, gwen be yamoledisulidi, ¡be dule-wilesmar! Be dulemar-obelosale, be bergumarmogoed. Be dulemar-yamosale, be yamolemarmogoed. </v>
<v b="ISA" c="33" v="2">Bab-Jehováʼye, wile be anmar-dake. Ar anmar begi bendakleged edarbediid. Bane-bane wakudaryalabali, anmarga be niga-ogannoged. Suli-suli-itoged-ibagine, anmar-abonogega be gued. </v>
<v b="ISA" c="33" v="3">Be-gayaburba mala-goledyob-goledbali, dulemar gwakiar duurmakdedamalad. Be-gangued be oyodele, dulemar-yar-baid-baidgi-bukmalad aisakiddamalad. </v>
<v b="ISA" c="33" v="4">We-dulemar-e-ibmar-nikadgi, e-isdarmalad ses-burwigana-bateyobi egi nonimaloed. E-ibe bela ibmar-nuegan sunonimaloed. </v>
<v b="ISA" c="33" v="5">Bab-Jehová-e-nug odummolegoed, ar nibneggi negdakmaid. Bab-Jehová, igar-innikigwad-imakega Sión-yala-imakmaid, emarga-ibmar-nabir-guega imakmaid. </v>
<v b="ISA" c="33" v="6">Bab-Dummadi, dobsuli-gudiguega anmar-imaked. E-binsaed-nikadaed, degi, bela e-ibmar-wisid, bela-bela bendakleged anmarga uksad. Bab-Jehová-dobee-nanaedi, anmarga ibmar-nuedga gued. </v>
<v b="ISA" c="33" v="7">Be nue dule-gandikmalad-gordidiid itomar, ibiyobi neg-galimbaba binnasuli oimakdemala. Neg-bogidik-saedgi-sunmakdimaladi, bela-belad ogormakdemalad. </v>
<v b="ISA" c="33" v="8">Dulemar bar igarba daklesulid, igar-ollo maid, dulemar bar igarba iirmaksulid. Na-ebo-igar-mesismaladi bichismalad. Dulemar, dule-we-igar-maid-wismalad isdar dakdemalad. Dulemargi bar binsaed-nika dasurmalad. </v>
<v b="ISA" c="33" v="9">Bela dulemar bukib-binsaedbimalad, Líbano-yala bela dinguded, e-dakleged bela yogguded. Sarón-neba bela nega-dulesulidga naded. Basán-yala, degi, Carmelo-yala, e-yeer-ara-ara-dakleged yogguded. </v>
<v b="ISA" c="33" v="10">Bab-Jehová weyob soged: “Emisgindi, an ibmar imakgwersunno. Emisgindi, an-nug odummolesunnoed, emisgindi, an-nug ogannolesunnoed. </v>
<v b="ISA" c="33" v="11">Asiria-dulemar igar-amimaladi, unnila e-igarmar binsaledga gued, igarmar-isganaga gued. Ar an buu imakdogua, bergudoed. </v>
<v b="ISA" c="33" v="12">E-sorda-bila-onomaladi, ikomar-sooyagi-gummaknaidyobi, gumaloed. Bela burubi gumaloed. </v>
<v b="ISA" c="33" v="13">”Bemar, dikasuli-bukwamalad, an ibmar-imaksad, be nue itomar. Bemar, itaka-bukmalad, an-gangued be dakmar. </v>
<v b="ISA" c="33" v="14">Dule-isgumalad Sión-yalagi dobe itobukmalad. Dule-isganamar dobedba wawanmakbukmalad. Weyob sogbukwamalad: ‘¿Doa-anmar, soo-dule-obeloged-nagaba megoe? ¿Doa-anmar, soo-dummad-gege-bergued-duurmaksiid-nagaba megoe?’ </v>
<v b="ISA" c="33" v="15">Unnila dule-igar-innikigwadba-nanadiidbi, degi, napiragwadba-sunmakdiidbi, nibneggi mai guoed. Dule ibmar-isganagi-mani-onodisulidbi, dule emarse-manigi-bakledisulidbi, nibneggi mai guoed. Dule emar-gindakmaladba ibsadisulidbi, ibmar-isgana-imakleged dakbidasulidbi, </v>
<v b="ISA" c="33" v="16">dule-weyob-daedi, nibneggi mai guoed. Akwasaila-gandikmalad e-dukued-negga guoed, masgullemalad ega uklegoed, gobed ega gwen surguosulid.” </v>
<v b="ISA" c="33" v="17">Isaías, Israel-dulemarga sogdebalid: “Bemar-sunnagwad, rey-e-gangued-yeerdaklegoed be dakmaloed, bemar-yala dungumai be dakmarbaloed. </v>
<v b="ISA" c="33" v="18">Bemar dobee-itosadgi-binsadmardibe, na be sogdemaloed: ‘¿Bia wede mani-ebisged nade? ¿Bia wede mani-daked nade? ¿Bia wede nakuleged-neg-matusurmalad-dakdiid nade?’ </v>
<v b="ISA" c="33" v="19">Bar be we-dulemar-isgana dakosurmalad. We-dulemar, e-gwabinduku-aku-itolemaladid, e-sunmakedi, magar-itolesurmaladid, ber oburagwar sunmakmaladid. </v>
<v b="ISA" c="33" v="20">”Sión-yala be dakmar, ar a, anmar-ibamar-onoged-neggweburad. Bemar-sunnagwad Jerusalén-neggwebur be dakmaloed. A-neggwebur, bogi-meged-negad, nuesaale sobar siid. Bipisaale e-abgamalad-suar ungosulid, e-abgamalad-dubmar itirosurbalid. </v>
<v b="ISA" c="33" v="21">Jerusalénʼgi, Bab-Jehová anmarga e-gangued oyogoed. Diwar-dummagan-maiyob, degi, diimar-iirmakmaiyob guoed. Ar a-diwargine, ur-gammi-nikamalad iirmakosulid, degine, ur-gandikmalad egine iirmakosulid. </v>
<v b="ISA" c="33" v="22">Ar ade, Bab-Jehová, anmar-idugedid. Ar Bab-Jehová, anmarga dummadga negdakmaidid. Ar Bab-Jehová, anmar-e-reyd. ¡E na anmar-abonogoedid! </v>
<v b="ISA" c="33" v="23">”Asiria-ulumar-e-dub nollomakded. E-urmor-buar geg-nue-gwisgue egemakwichid, degine, e-urmormar geg argaed. E-isdarmaladi, degi, dule-muya-muyamaladse-bakale, ei ibmar atursamaloed. </v>
<v b="ISA" c="33" v="24">Ar Bab-Dummad bela dulemar-Siónʼgi-mamaid-e-isgued osulogoed, degine, bipisaale dule-gwensak sogosulid: ‘An uelleye.’ ” </v>
<v b="ISA" c="34" v="1">Dulemar-yar-baid-baidgi-bukmalad, gayaburba-itogega wese be walikgudamar. Dulamar, nue-bogimakar be itomar. Napneg-naid, nue itogo. Bela-egi-ibmar-bukwamalad, nue-itomarmogo. Napneg-bipirmaknaidgi-bukmalad, bela itomogo. Bela-napneggi-ibmar-sanmakedi, nue-itomarmogo. </v>
<v b="ISA" c="34" v="2">Bab-Jehová, dulemar-yar-baid-baidgi-bukmaladse bela urwemaid. Amar-sorda-bila-onomaladse bela urwemaid. Bab-Dummad, bela bemar-obeloged sogmaid, bela bemar-ogiloged sogmaid. </v>
<v b="ISA" c="34" v="3">Dule-girgumaloedi, bela omiledoed, e-muimar nunusaila yapatoed, e-ablismar yalaganba suurmakdoed. </v>
<v b="ISA" c="34" v="4">Niismar-mogir-imbaba-nanaid bar daklegosulid, bela mogir atudoed. Igi garda obipirmakledae, mogir deyob guoed. Bela niismar-e-dakarmakmalad berguoed. Uva-sapi-gagan-dinguddaedyobi, dakle naoed. Higuera-sapigi e-san-dingusnai-daedyobi, dakle naoed. </v>
<v b="ISA" c="34" v="5">Bab-Jehová weyob sogye: “Bato mogir-imbaba, an-es-suid guagwar naid. Be dakmalana, Edom-dulemargi es-suid igi-gwichigudani be dake, ar an we-dulemar bela ogilogoye sogsad.” </v>
<v b="ISA" c="34" v="6">Bab-Jehová-e-es-suid bela ablisbi naid, sibad-omemar-ablisgi obagwar naid, sibad-wawaad-senigana-ablisgi obagwar naid. Bela e-es-suidgi e-gwallu darwagwar magaled. Sibad-wawaad-machered-mirwa-gwallugi darwagwar magaled. Ar Bab-Jehová, Edom-yargi Bosra-neggweburgi ibmar-durgan oburgwenaid. Edom-yalagi ibmar-durgan yeer ogilonaid. </v>
<v b="ISA" c="34" v="7">Moli-bebe-nikad-ursirmalad egi gwichigudmaloed. Moli-bebe-nikad-sapingana, degi, moli-bebe-nikad-machergan egi gwichigudmaloed. Edom-yalagi ablisbi bipirmaknai guoed, e-napagi, e-gwallumarbi neg-ganai guoed. </v>
<v b="ISA" c="34" v="8">Ar ade, Bab-Jehováʼga buged-imaked-iba gued, buged-saed-birga gued, adi, Sión-yala bendaklegegar. </v>
<v b="ISA" c="34" v="9">Edom-yar-e-dianmala baryaga binnidoed, e-ukub, azufreʼyob uediki naguoed, barya-uedikidyobi diopisuli napa naguoed. </v>
<v b="ISA" c="34" v="10">Bane-bane barya uediki-ganaidbi guoed, gwen akinnosulid, e-waa bupurmagwichidbi guoed. E-yala degisadegu ollobi-nai guoed, bipisaale, bar dulemar egi iirmakosurmalad. </v>
<v b="ISA" c="34" v="11">Noomargii-daklemalad egi neg-egwannoed, akwanuku-negga gudoed. Egine, irmonmar e-uu sobdoed, degi, sikwisichimar e-uu urbidoed. Bab-Dummadi we-yala bela gagaoed, degi, walagwen-ollobi-selenai imakoed. </v>
<v b="ISA" c="34" v="12">Dule-nuga-nikamalad-sate guoed, yalaye bar bilegosulid. Bela dule-gandikmalad bar daklegosulid. </v>
<v b="ISA" c="34" v="13">E-reynegmargine ikomarbi bipirmakdoed, e-neg-gandikmaladgi dakemar-sunnabi bipirmakdoed, degi, gagan-iko-ikomaladbi engudoed. Achu-sapur-uaya-gannagana-e-negga gudoed, nuu-dummad-malisuigan-megega gudoed. </v>
<v b="ISA" c="34" v="14">Nega-dulesulidganba ibmar-durgan-ursilimalad-bukwadi, achu-sapurmarbo atodoed. Sibad-sapurmar, e-sordaganse gotemaloed. Irmon agi ambikumarmogoed, a-neggine signonimaloed. </v>
<v b="ISA" c="34" v="15">A-neggine, irmonmar e-uu soboed, degi, e-akwamar urbidoed. E-sakan-urbali, nuekwa e-akwamar urboed, nuekwa e-mimmigan akoed. Agine, mulamar ambikumogoed, abirgunar-abirgunar ambikumogoed. </v>
<v b="ISA" c="34" v="16">Bab-Jehová-gardase be idako, agi be nue-absogo: “Bipisaale we-ibmar-durgan gwen beosulid, abirgin-abirgin egad-egad nikamaloed. Ar Bab-Jehová-sunnagwad igar weyob uksad, Bab-Dummad-Burba weyob oambikusad. </v>
<v b="ISA" c="34" v="17">Ar Bab-Dummad ega negmar amisad, ega yala uksad. Degisadegu, wemar we-yalagi bukwa gumaloed, degisadegu, egi gudii gumaloed.” </v>
<v b="ISA" c="35" v="1">Nega-dulesulid weligwale itodoed, napa-dinnagwad weligwale itodoed, nega-dulesulidgi gagan ainidoed, dutu-achunnedyob dakledoed. </v>
<v b="ISA" c="35" v="2">Bela nega-dulesulid weligwar itodoed. Ar Bab-Dummadi nega-dulesulidga Líbano-yalayobi neg-dakle imakoed. Degi, igi Carmelo-yala daklege, deyobi, neg-dakle ega imakoed. Igi Sarón-neba yeerdaklege, deyobi, neg-dakle ega nasikoed. Ar Bab-Jehová-e-gangued-yeerdakleged dakmaloed. Anmar-Bab-Dummad-e-gangued bela dakmaloed. </v>
<v b="ISA" c="35" v="3">Dule-argan-nollo-itomalad, be ogannomarsun. Yokor-wanwanmalad, be ogannomarsun. </v>
<v b="ISA" c="35" v="4">Dule-dobeganaga weyob be sogmar: “Gandik be samala, melle be dobgumar. Be-Bab-Dummad danikoed, bemarga buged-imakega danikoed. Bab-Dummad-sunnagwad bemar-bendaknonikoed.” </v>
<v b="ISA" c="35" v="5">Geb degine, dulemar-aku-atakmalad magar atakdemaloed, dule-uaya-yallirmalad magar dule-itoge gumaloed. </v>
<v b="ISA" c="35" v="6">Geb deginbali, dule-muya-muyamalad, goe-sapuryob ichomake gumaloed. Dule-geg-sunmakmalad, weligwaledba binnasuli gotemaloed. Ar nega-dulesulidganba diimar suurmakdoed, nega-dinnaganba diimar aryodagoed. </v>
<v b="ISA" c="35" v="7">Napa-dinnagana dii egi sigega an imakoed. Neg-dinnagana-naigusadgi, ibe makumakar aryogwichioed. Achu-sapur-uaya-gannagan e-negga-gusadgi, nargammugi-daklemaladbi guoed, degi, naiwargi-daklemalad-negga guoed. </v>
<v b="ISA" c="35" v="8">Agine, igar-dummadsaar mai guoed. A-igar, Igar-Islidikidye bilegoed. Dule-isgudimalad egi gwen nanaosulid. Dulemar-uaya-satedamalad egi gwen iirmakosurmogad. Unnila dulemar we-Igarbarbi-nanadimaladbi egi nanamaloed. </v>
<v b="ISA" c="35" v="9">Bipisaale, agi achumigur-nono-wawaad gwen nika-guosulid, ibmar-durgan-dulegi-aibined ese gwen nonikosurmogad. Ibmar-degimalad gwen daklegosulid, unnila dulemar-bendaklesmaladbi iirmakmai guoed. </v>
<v b="ISA" c="35" v="10">Bab-Jehováʼgi dulemar-bendaklesmaladbi, gannar Sión-yalase yeer-itogedgi dognonimaloed. Weligwale itodmaloed, yeer itodmaloed. Bukib-binsaedi egi yoggudoed, wiles-itogedi egi yoggudbaloed. Bela weligwaledbi itodmaloed. </v>
<v b="ISA" c="36" v="1">Rey-Ezequías birgambe-gakabakegus (14) Judá-yalagi negsemaidgi, Asiria-e-rey-Senaquerib bela Judá-neggweburmar-sakdigar-bukmaladgi gwisgunonikid. Geb bela, Senaquerib, a-neggweburmar sunonikid. </v>
<v b="ISA" c="36" v="2">Asiria-e-rey-Senaquerib, Laquis-neggwebur-akale, sordamar-e-dummadi, sorda-bukidaradmala, Jerusalén-neggweburse Rey-Ezequíasʼbo sunmaknaega, barmisad. Jerusalén-neggwebur-mosmargu, Morsan-Odoleged-Neg-siid-igarba Nakwale-Dian-Maid-e-gammu-yoid-nagaba ambikudapmalad. </v>
<v b="ISA" c="36" v="3">Agine, Rey-Ezequías-neg-dakdiid-Eliaquim, Asiria-sorda-bukmaladse nonigusad. Degi, neg-gusmalad-narmaked-Sebna, degine, rey-sikwi-Joa, eba nonigusmarmogad. Eliaquimʼde, Hilcías-machid. Rey-sikwi-Joaʼdi, Asaf-machid. </v>
<v b="ISA" c="36" v="4">Degi, Asiria-sordamar-e-dummad amarga sogded: —Rey-Ezequíasʼga be sogmalo, weyob Asiria-dulemar-e-rey-gandik-maid sogye: ‘¿Ar doagi be nue-bensurye be soge? </v>
<v b="ISA" c="36" v="5">Bede soged, binsaed an nue-nikaye, sorda-bila-onomalad an nue-nikabarye. Ar unnila binsa gayaginbi be ee gordiid. ¿Ar be doagi-bensurye be soge, emide be anba ibmar imakbisulid? </v>
<v b="ISA" c="36" v="6">An be-dakedi, Egipto-yar gaapoled-masar-darga-darga-daklegedyobidgi be bensuli an be-dakdo. Ar dule, aba-naile, sunna e-argangi e-darga-dargadgi makleged. Ar we-masar, Egipto-dulemar-e-rey-Faraón gued. Bela-dulemar-egi-bensurmaladga deyob ega gued. </v>
<v b="ISA" c="36" v="7">Be anga sogele: An-Bab-Dummad-Jehováʼgi an bensurye. Ar degitega, e-neg-matusurmalad, e-ibmar-ogumakar-ukleged-ailamar, Ezequíasʼde obelossursi. Judáʼginmaladga, degi, Jerusalénʼginmaladga sogsasursi: ¿Unnila we-neg-matusulid-Jerusalén-neggweburgi-siidginbi Bab-Dummad-Jehová-nug-odummomaloye?’ </v>
<v b="ISA" c="36" v="8">”Emisgwa, an bega sogo, an-dummad-Asiria-e-rey-ebo be igar-omes: Dule-moligi-nanamalad be amiele, an bega molimar milibo (2,000) ukoed. </v>
<v b="ISA" c="36" v="9">Degi-inigwele, an-sorda-dummadsulid be osikirmakosulid. Ar bede, Egipto bega, e-moli-urmar, degi, bega e-sorda-moligi-sii-urwemalad, ukoye be soged. </v>
<v b="ISA" c="36" v="10">Ar andega wese, ¿Bab-Jehová-sogedba bemar-obelogega danisur be an-dake? Eye, Ar Bab-Jehová anga sogsad: ‘We-yarse be naoye, be we-yar obelogoye.’ ” </v>
<v b="ISA" c="36" v="11">Degine, Eliaquim, Sebna, degi, Joa, weyob Asiria-sordamar-e-dummad-abin sogdemalad: —Be-maimarga wis Arameo-gayaba be sunmake, ar anmar mag-itomalad. Mer anmarga Hebreo-gayaba be sunmake, ar dulemar galu-matusulidgi-bukmalad anmar-itobukwad. </v>
<v b="ISA" c="36" v="12">Asiria-sordamar-e-dummad ega sogded: —Ar an-dummadde, ¿unnila bemargarbi ibmar-sogega an-barmiarsi? ¿Be-dummadgarbi ibmar-sogega an-barmiarbarsi? ¿Ar dulemar-galu-matusulidgi-bukmaladga-sogega an-barmiarbarsursi? Ar bemaryobi, we-dulemarde dukin e-ibmar-isgana na gunmaloed, dukin e-winsus na gobmaloed. </v>
<v b="ISA" c="36" v="13">Geb degine, sordamar-e-dummad gwichibin-imaksad, geb binnasuli Hebreo-gayaba goted: —Asiria-e-rey-gandik-maid-e-gayaburba be itomar. </v>
<v b="ISA" c="36" v="14">Weyob rey soged: ‘Melle Ezequíasʼse yamolemalo. Ezequías amba angi naosulid, anse oitolegoed. </v>
<v b="ISA" c="36" v="15">Ezequías bemarga sokardibe: Bab-Jehováʼgi mer be bengumarye, Bab-Jehová anmar-bendakoye. Asiria-e-rey we-neggwebur obelogosurye. Melle be Ezequías-itomalo.’ </v>
<v b="ISA" c="36" v="16">”Ar weyob Asiria-e-rey soged: ‘Anbo igar nabomar, anse be dagmar. Geb bemar gannar be-nainumargi uva-naid be gundii gumaloed, higuera-sapi-e-san be gundii gumarbaloed. Degine, bemar be-diagi na be dii-gobdii gumaloed. </v>
<v b="ISA" c="36" v="17">Geb sorba, bemargadyob-yar-daklegedse an bemar-nidoed, orosgi-dakleged-yalase an bemar-nidoed, vino-yalase, madu-yalase, degi, uvaʼmar-nainu-yalase, an bemar-nidoed. </v>
<v b="ISA" c="36" v="18">” ’Melle be Ezequías-itomalo, ar yamo bemar-yamogoed, bemarga sogdagoed: Bab-Jehová anmar-bendakoye. ¿Ar yar-bamalad-e-bab-dummagande, Asiria-e-rey-annik bemarga yar-susa be daksi? </v>
<v b="ISA" c="36" v="19">Ar Hamat-e-bab-dummadi, Arfad-e-bab-dummadi, Sefarvaim-e-bab-dummadi, Hena-e-bab-dummadi, gwen Samaria-neggwebur angi sussurmalad. </v>
<v b="ISA" c="36" v="20">Degite, ¿bitid-yar-bamalad-e-bab-dummagan bemar-yar-angi-suega angi obicha be dake? Ar degitega, ¿igi-Bab-Jehováʼde Jerusalén-neggwebur-bendakoye be binsasunna? Bendakosuli.’ ” </v>
<v b="ISA" c="36" v="21">Degine, dulemar, abin boo bukusad, bipisaale gwen-abin-imaksasurmalad, ar ade, Rey-Ezequías ega weyob igar-uksad: “Melle abin-imakmaloye.” </v>
<v b="ISA" c="36" v="22">Geb degine, reyneg-dakdiid-Eliaquim Hilcías-e-machi, degi, ibmar-gusmalad-narmaked-Sebna, degine, reyga-garda-narmaked-Asaf-machi-Joa mor-dubamakagwale Rey-Ezequíasʼse nadmalad, adi, oyogega, ede bukib-binsamarye. Geb bela Asiria-sordamar-e-dummad-ega-ibmar-sogsad, Rey-Ezequíasʼga sogdapmalad. </v>
<v b="ISA" c="37" v="1">Rey-Ezequías deyob ibmar-itosgua, e-mor-yoid siir-siir imaksad. Geb wile-itoged-mor yosad. Geb Bab-Jehováʼse-goled-negse naded. </v>
<v b="ISA" c="37" v="2">Degi geb Rey-Ezequías, dummad-reyneg-dakdiid-Eliaquim, degi, ibmar-gusad-narmaked-Sebna, degine, dule-irwa-Bab-Dummadse-gormalad-sergan wile-itoged-mor-yoyoi, Amoz-machi-Isaías-daknamalaga barmisad. Isaíasʼde, Bab-Dummad-gayaburba-barsogedid. </v>
<v b="ISA" c="37" v="3">Isaíasʼga sognonimalad: “Weyob Rey-Ezequías soged: ‘Emi-iba-naidi, suli-suli-itoged-iba naid, sabsur-odurdakleged-iba naid, degine, bingegued-dummad-iba naid. Igi ome muu-neggi-nagudele, na abagan-nollo-naddae, deyob emi-iba naid. </v>
<v b="ISA" c="37" v="4">” ’Bitigine, be-Bab-Dummad-Jehová, Asiria-sordamar-e-dummad-ibmar-sogsadi, bela itosana gadin. Ar ade, Asiria-e-rey, e-sorda-dummad, Bab-Dummad-Dula-Maidgi-dodoar-sunmakega barmiar gusad. ” ’Bitigine, be-Bab-Dummad-Jehová, we-dule-gayaburba-itosadba sabsur-odurdaksunnana gadin. Bab-Dummadse Israel-dulemar-napi-gudimaladga be gorsun.’ ” </v>
<v b="ISA" c="37" v="5">Rey-Ezequías-e-dummagan Isaíasʼse nadmargu, </v>
<v b="ISA" c="37" v="6">Isaías ega sokalid: “Weyob be-dummadga be sogmalo: ‘Bab-Jehová weyob sogye: Be we-dule-ibmar-soge-itosadgine, Asiria-e-rey-e-dummagan angi ise-yolegar-sunmaksadgine, mer be gwayo. </v>
<v b="ISA" c="37" v="7">¡Be dako! Senaquerib gayaburba-isgana-itogega an imakoed. Geb gannar e-yarse naoed. Geb e-yargi, es-suidgi oburgwemalaga an imakoed.’ ” </v>
<v b="ISA" c="37" v="8">Asiria-sordamar-e-dummadi, Asiria-e-rey, Laquis-neggweburgi-mai-nadye-wisguargu, balimakde gusad. Libna-neggwebur-ebo bila-ononai Asiria-e-rey-dakdapid. </v>
<v b="ISA" c="37" v="9">Geb agine, Rey-Senaquerib wisgualid, Etiopía-dulemar-e-rey-Tirhaca, ebo bila-onogega egi daniye. Deyob-wisguargua, gannar Rey-Ezequíasʼse dule-gayaburba-berbemalad barmisad, </v>
<v b="ISA" c="37" v="10">ega sogegar: “Judá-e-rey-Ezequías, be-Bab-Dummad-egi-be-bensurgudiid bega-sogedi: ‘Asiria-e-rey Jerusalén-neggwebur suosurye.’ Mer be-Bab-Jehováʼse be yardaklego. </v>
<v b="ISA" c="37" v="11">Ar Asiria-e-rey bela yarmar-obelos-gusadde be wisgussursi. Ar degite be, ¿san-onogo be itoge? </v>
<v b="ISA" c="37" v="12">Ar an-babgan Gozán-neggwebur-obelosgusadi, Harán-neggwebur-obelosgusadi, Resef-neggwebur-obelosgusadi, Edén-wagan-Telasar-neggweburgi-bukwad-obelosgusbalidi, degitega, ¿e-bab-dummagan bendaksa be daksi? </v>
<v b="ISA" c="37" v="13">Degite, ¿bia Hamat-dulemar-e-reyde, Arfad-dulemar-e-reyde, nadmarsunna? ¿Bia Sefarvaim-dulemar-e-reyde, Hena-dulemar-e-reyde, Iva-dulemar-e-reyde, nadmarsunna?” </v>
<v b="ISA" c="37" v="14">Degine, Rey-Ezequías, dule-gayaburba-berbemalad-abin garda susad, geb absosad. Geb a-sorbali, Bab-Jehováʼse-goled-negse naded. Geb Bab-Jehová-asabin garda nallaa imaksad. </v>
<v b="ISA" c="37" v="15">Geb degi, Ezequías weyopira Bab-Jehováʼse goted: </v>
<v b="ISA" c="37" v="16">“Bab-Jehová-Bela-Gangued-Nika-Maid, Israel-dulemar-e-Bab-Dummad, baliwiturmar-wagar-darbakegwad-abargi be negsemaid. Unnila bebi we-napneg-naid-e-Bab-Dummadga be gued. Be nibnega nasiksad, napnega be obinnisbalid. </v>
<v b="ISA" c="37" v="17">Bab-Jehová-Dula-Maidye, nue be an-itoye, nue be anmar-gunaid be dakye. Igi Senaquerib begi ise-yolegar anga gayaburba-barmiali, nue be itoge. </v>
<v b="ISA" c="37" v="18">”Bab-Jehová, ar nue napiragwa, Asiria-e-reymar we-neggweburmar, e-yarmar, obelosad. </v>
<v b="ISA" c="37" v="19">E-bab-dummadyob-imaklemalad bela soogi-ogumaksabalid. Ar wemar Bab-Dummadsurmalad, suarmar-sobaled nanaed, akwa-sobarmalad nanaed. Dulemar sobsananaedid. </v>
<v b="ISA" c="37" v="20">Emidi, Bab-Jehová, be-anmar-Bab-Dummadid, wis be we-dulegi anmar-bendake, adi, dulemar bela we-napneggi-bukmalad be-wisgumalaga, unnila beebi, Bab-Jehová wargwenna maiye.” </v>
<v b="ISA" c="37" v="21">Geb degi, Amoz-machi-Isaías, Rey-Ezequíasʼse weyob gayaburba barmisad: “Bab-Jehová Israel-dulemar-e-Bab-Dummad, weyob soged: ‘Be anga Asiria-e-rey-Senaqueribʼgi ibmar-sogsadi, bela an be-itosye. </v>
<v b="ISA" c="37" v="22">Ani an Bab-Jehová, weyob Rey-Senaqueribʼnik an soged: Senaquerib, Siónʼginmalad sae be-dakmalad, begi dodomalad. Jerusalénʼginmalad wakite-be-dakmargu, bega nono-ege-ege imakmalad. </v>
<v b="ISA" c="37" v="23">Senaquerib, ¿doanik be isdar-sunmaksa? ¿Doagi be ise-dodoar-sunmaksa? ¿Doaga urwedgi be ibmar sogsa? ¿Doa-abin san-dummarba be itosa? Ar be Israel-e-Bab-Dummad-Isligwalednik be isdar sunmaksad. </v>
<v b="ISA" c="37" v="24">Bega-gayaburba-berbemaladba be Bab-Jehováʼgi ise-yolegar sunmaksad. Weyob be sogsad: An-moli-ur-bila-onomaladgi Líbano-yar-dummagan-birigi an nakwisye. E-urwarmar-dummagan-bubukwad, ani an ei siksa naiye. E-baryawarmar-yeerdaklegwismaladi bela an ei immisye. E-yar-birse an nakwisye, e-neg-sergan-nanaid bela an ei wisgusbarye. </v>
<v b="ISA" c="37" v="25">Dule-baigan-yargi, ani an dii-yaamar urbisye, we-diimar an gobsaye. An-nanaedba, bela Egipto-diwarmar an odinnosye. </v>
<v b="ISA" c="37" v="26">” ’Senaquerib, ¿ar be wissursi? Ar bato an dikasurgus we-ibmarmar-guoed an ega igar mesisad. Bato yola-birgabargus weyob-imakega an igar amisad. Emisgwa, geb an we-ibmarmar oyoalid. Aga be nabir neggwebur-sakdigar-bukmalad be obelos nanaed. </v>
<v b="ISA" c="37" v="27">E-dulemar gaganmar-naiyob be-abin naded, gwen be-abin imaksasulid, be-abin nollo nadmalad. Be-abin bingegudmalad. Amarde nainugi gagan-dutugana-naiyob, be-abin nadmalad. Neg-uas-birgi-gagan-ainialir dinguddaeyob, be-abin nadegusmalad. </v>
<v b="ISA" c="37" v="28">” ’An nue bela-belad be-wisid, sanase be signonidae, sanagwadse be aineba naddabali. Sanagwadse be dognonidabali. Deginbali, sanadgine be angi isdar-sunmakardabali, bela an nue be-wisid. </v>
<v b="ISA" c="37" v="29">Ar be, an-annik sunmaksadi, be-angi-apor-sunmaksadi, an bela itosad. Degisoggu, be-asugi esgoro-wardummad an yooed, mer bar be sunmakega be-gaya an edinnoed. Degine, bia be danigusa, gannar a-igarba an be-barmidoed.’ ” </v>
<v b="ISA" c="37" v="30">Isaías, Rey-Ezequíasʼga weyob soged: “Rey-Ezequías, we-ibmarmar bega e-wilubga guoed: We-birgagine, ibmar-gwag-gwen-diglessuli-ainiardaed be gunmaloed. Baid-birgasega, ibmar-gwag-diglessulid-sanmakoedi amba be gunmarbaloed. Geb birgapaasedina, sunna ibmar-gwaggi be arbamaloed, degi, nabir be weemarbaloed. Sunna uvaʼgi be arbamaloed, degi, geb nabir e-san be gunmaloed. </v>
<v b="ISA" c="37" v="31">Judá-wagan-abala-san-onosmaladi sapi-malimar-ainiardaedyobi, gannar ainidagoed, e-anagan gannar nikudoed. </v>
<v b="ISA" c="37" v="32">Ar Jerusalén-neggweburgi wis ichee dulemar bedapoed, amba Sión-yargi bukumaloed. Ar Bab-Jehová-Bela-Gangued-Nikad e-dulamargi-bela-bela-sabgued-nikadba, we-ibmar imakoed.” </v>
<v b="ISA" c="37" v="33">Degisoggu, Bab-Jehová, Asiria-e-reynik weyob soged: “Senaquerib we-neggweburse gwen dogosurguoed. We-neggweburgi sigu-wargwensaar miosulid. We-dule, bila-onogega we-neggweburse sigu-abgaedyalaba gwen urwosulid. Deginbali, neggwebur-galu-matusulid-dikarba, gwen napa-nakwemaid imakosulid. </v>
<v b="ISA" c="37" v="34">Ani an Bab-Jehová-guedgi, an soged: We-dule, gebe-danigusadba gannar naoed. We-neggweburgi gwen dogosurguoed. </v>
<v b="ISA" c="37" v="35">”An we-neggweburgi nued-binsasoggu, an-mai-Davidʼgi nued-binsabarsoggu, we-neggwebur an bendakoed, we-neggwebur an obelogosulid.” </v>
<v b="ISA" c="37" v="36">A-mutikidgine, Bab-Jehová-e-baliwitur, Asiria-sorda-bukwadgine, mili-dulabakebak-gakatar (185,000) dulemar-ogilosad. Degine, neg-oiboargu, bela dulemar burgwar-mamaitibi oiboalid. </v>
<v b="ISA" c="37" v="37">Degidgine, geb Asiria-rey-Senaquerib nadegusad, gannar Nínive-neggweburse nonigusad, agine megidapid. </v>
<v b="ISA" c="37" v="38">Ibagwengi, Rey-Senaquerib bab-dummad-Nisrocʼse-goled-neggi, e-bab-dummadse-gorsiidgi, e-masmala Adramelec, degi, Sarezer, es-suidgi Senaquerib-oburgwismalad. Geb agine, Ararat-yalase wakitegusmalad. Senaquerib-sorbali, e-machi-Esar-Hadón yar-sesad. </v>
<v b="ISA" c="38" v="1">A-ibagangine, Ezequías bela-bela nailikgumai burgwednaga gusad. Geb Bab-Dummad-gayaburba-barsoged-Isaías Amoz-e-machi, Ezequías-dakega ese nade gusad. Degi, ega sogdapid: “Bab-Jehová weyob soged: ‘Be bar-gwisguosurye, be burgoye. Degisoggu, be-neg-yaginmaladga igargan napi-nue be ukoye.’ ” </v>
<v b="ISA" c="38" v="2">Geb degine, Ezequías, galusik aibilisa imaksad. Weyob, Bab-Jehováʼse isedar-gollar imaksad: </v>
<v b="ISA" c="38" v="3">“Bab-Jehováʼye, be an-ebinsao. Andi be-sogedba bega arbasad. Napiragwadba an beba nanasad. Be-ibmar-abegedba andi bega ibmar imaksad.” Degi Ezequías bela-belad isedar-boale meremai gusad. </v>
<v b="ISA" c="38" v="4">Geb degine, Isaíasʼse Bab-Jehová-gayaburba nonikid, ega weyob sognonikid: </v>
<v b="ISA" c="38" v="5">“Ezequíasʼse be nae, ega be sogo: ‘Bab-Jehová, be-dad-dummad-David-e-Bab-Dummad weyob sogye: Anse be gochadi, bela an be-itosye, be-ibyanis-aryosadi an daksabarye. Degiirdi, birgambe-gakatar (15) napi-gudii-guega an be-imakoye. </v>
<v b="ISA" c="38" v="6">Asiria-e-reygi an be-ollorsaoed, we-Asiria-neggwebur-e-reygi an be-bendakoed. Ani an, we-neggwebur-irwa gwisguoed.’ ” </v>
<v b="ISA" c="38" v="7">Geb Isaías, Ezequíasʼga sogded: “Bab-Jehová-bega-ibmar-sogsad mag be dakegala, we-ibmar-wilub Bab-Jehová bega oyogoed: </v>
<v b="ISA" c="38" v="8">Acaz-wachi an gannar sorsik wachi-irgwen-wilub osikirmakoed.” Geb agine, dad-ibeler-naidi gannar wachi-irgwen-wilub sorsik sikirmaksad. </v>
<v b="ISA" c="38" v="9">Judá-e-rey-Ezequías, nailikgumaigusad-sorbali, gwisgusgua, weyob garda narmaksad: </v>
<v b="ISA" c="38" v="10">“An weyob sogmai gusad: ‘¿An nabir-gudiid-ibagangi nue-an-burgwesunnode? ¿Burgwed-galuse an megnaedgadsunde? ¿Bar an wegi daklegosuli gusunnode?’ </v>
<v b="ISA" c="38" v="11">An sogsabalid: ‘We-napneggi bar an Bab-Jehová-dakosulid. We-napneggi-dulemar-bukwad bar an dakosurbalid.’ </v>
<v b="ISA" c="38" v="12">An-annik an-neg susmalad, urwedigi an-annik susmalad. Sibad-wawaad-edarbed-e-dordoneg-obipirmaklegeyobi an-neg imaksamalad. Dule-mormaked, mor-maknaiyobi be an-san imaksad. Emide, Bab-Dummad, mor-maknaid-bergusadgi-e-dikarmar-sike-sike-imaklegeyobi an-imaksad. An-ibagan baisursunna be obelononikid. </v>
<v b="ISA" c="38" v="13">Ogormaksii an neg-oiboalid. Achumigur-nono-wawaad-garmar-bibisgeyobi an-imaknonikid. Irgwennaar be an-obelononikid. </v>
<v b="ISA" c="38" v="14">Wirsob-boedyobi an bosad, nuu-dabgalayob-dakleged-boedyobi an bosad, nuu-sibu-uurmakedyobi an bosad. An-ibya niba-atakedbali, yegusad. Bab-Jehová an suli-suli-itogusad, be an-bendakdage. </v>
<v b="ISA" c="38" v="15">”Ar ¿igi bar an sogosunna? Ar e-sunnagwad anga sogsad. Ar deyob imaksado. Ulubgi an-isdar-itogedi, bar gabbisuli an-imaksad. </v>
<v b="ISA" c="38" v="16">Bab-Jehová, be-sogedbali dulemar dula gudidimalad. An deyobi be-sogedba an dula-gudii gumogoed. Bee be, anga san nudaksad, bee be, anga burba uksad. </v>
<v b="ISA" c="38" v="17">An suli-suli-itosad, emidi, an bogidik itoged. Be an-sabedbali yaa-dummad-dule-obelogedgi be an-bendaksad, begi isgussuliyob be an-daksad. </v>
<v b="ISA" c="38" v="18">Neg-uan-mamaidi, gwen be-nug ogannogosulid. Dule-burgwarmaladi, gwen be-nug odummosulid. Dule-yaa-dummadse-batemamaidi, be-innikigwadba-daedgi gwen sunmakosurmalad. </v>
<v b="ISA" c="38" v="19">Unnila dula-gudimaladi, be-nug-ogannoged, igi an emi-ibagi be-ogannoge, deyob be-ogannomarmogad. Bela babgan na e-mimmiganga be-innikidaedgi sunmakmaloed. </v>
<v b="ISA" c="38" v="20">”Bab-Jehová an-abonogoed. Degisoggu, anmar bane-bane Bab-Jehováʼse-goled-neggi, igar-dub-nikamaladba namakmaloed.” </v>
<v b="ISA" c="38" v="21">Geb degi, Isaías sogded: —Higo-san ollimakmalo, geb rey-abagangi yaa-siidgi be mage-mage imakmalo. Agine nabir nugudoed. </v>
<v b="ISA" c="38" v="22">Geb degi, Ezequías, Isaíasʼga sokalid: —An nabir Bab-Jehováʼse-goled-negse naknaega, ¿ibi-wilubgi nabir magar an daksale? </v>
<v b="ISA" c="39" v="1">A-ibagangine, Babilonia-e-rey-Merodac-Baladán, Rey-Ezequíasʼse dule-gayaburba-berbemalad barmisad. Amarba Ezequíasʼga garda barmisad, degi, ibmar-binsa-ega-ukleged ega barmisbalid. Merodac-Baladánʼde, Baladán-e-machid. Ar Merodac-Baladánʼde wisgusgusad, Ezequías bela-bela-nailikgumaidi, emidi, nue-nugunoniye. </v>
<v b="ISA" c="39" v="2">Ezequías weligwaledgi we-dulemar-abindaksad, degine, dule-gayaburba-berbemaladga, bela e-ibmar-nuegan-gargerbamalad-bukwad oyosad: Manimar, ormar, ina-wawadikmalad, olivo-gwallu-wawadikmalad, degi, bila-onogedgi-ibmar-ebulemalad-sabolebukwad bela oyosbalid. Degine, bela ibmar-nuegan-sabolebukwad-neggi ega ibmarmar oyosbalid. Ezequías, e-negsemaidgi bela e-neggi-ibmarmar-bukwad, oyosad. </v>
<v b="ISA" c="39" v="3">Geb degine, Bab-Dummad-gayaburba-barsoged-Isaías, Rey-Ezequías-daknaded. Geb ega sogdapid: —¿Bia we-dulemar daniki? ¿Ar igi bega we-dulemar soge? Geb Ezequías ega sogded: —We-dulemar dikasur danimalad. Babilonia-neggwebur-akale an-dakega danimalad. </v>
<v b="ISA" c="39" v="4">Geb gannar Isaías, Ezequíasʼga sogded: —¿Ibu be-negyagi daksamala? Ezequías abin-sogded: —Bela an-negyagi ibmar-bukwad daksamala. Bela ibmarmar-bukwad an ega oyosad. </v>
<v b="ISA" c="39" v="5">Geb degi, Isaías, Ezequíasʼga sogdesunnad: —Nue Bab-Jehová-Bela-Gangued-Nikad-e-gayaburba be itogo: </v>
<v b="ISA" c="39" v="6">‘Ibagan danikoed, bela be-neggi-ibmarmar-bukwadi, bela be-dadgan-emi-ibase-ibmar-urbisadi, Babilonia-yarse seledoed. Bipisaale ibmar gwen beosulid. </v>
<v b="ISA" c="39" v="7">Be-mimmigan-abala, be-wagan-abala, Babilonia-e-reyneggi maiga-guega seledmaloed.’ Deyobi Bab-Jehová soged. </v>
<v b="ISA" c="39" v="8">Geb Ezequías, Isaíasʼga sogded: —Nueddo. Bab-Jehová-gayaburba be anga sognonikidi, yeer an itodo. Ar Ezequías e-ulubgindi binsasad: “Amba an-maidgine, neg nueganbi, degi, bogidik-nai guoed.” </v>
<v b="ISA" c="40" v="1">Anmar-Bab-Dummad soged: “An-dulamar-e-gwage ogannomar, baisur-ito be imakmar. </v>
<v b="ISA" c="40" v="2">Jerusalén-dulemarga nue-sabedgi be sunmakmar, ega be sogmar: ‘Be maiga-arbadigusmalad-ibagan wese bergunoniye, be-isgusmalad bato bega bennuklesye. Bemar isgusad-nukad unniguar bato ilabo-wilub sabsur-odurdaklesye. Bab-Jehová bemarga isgued elisye.’ ” </v>
<v b="ISA" c="40" v="3">Gayaburba binnasuli goled, weyob soged: “Bab-Jehováʼga nega-dulesulidganba igar mayemar, anmar-Bab-Dummadga nega-dinnaganba igar swilidik mesmar. </v>
<v b="ISA" c="40" v="4">Bela nebagan swilidik imakmarsun, yalamar, degi, neg-mullugana omatolesun. Degine, napa-muru-muru-mamaid innikii imakmarsun, igar-bire-bire-mamaid innikii imakmarsun. </v>
<v b="ISA" c="40" v="5">Agine geb Bab-Jehová-e-gandikid-yeerdakleged bela dulemarga oyolegoed.” Ar Bab-Jehová-sunnagwad deyob sogsad. </v>
<v b="ISA" c="40" v="6">Gayaburba weyob soged: “Binnasuli be soge.” An ega weyob soged: “¿Ibu an binnasuli sogosunna?” Geb anga soged: “Bela dulemarga be soge: ‘Dulemar gaganyobi gued. E-yeerdaklegedi, nainugi-dutu-achunneyobi gued. </v>
<v b="ISA" c="40" v="7">Bab-Jehová-e-buu-imaked egi nasale, gagan baisur-dinguddaed, dutumala, baisur-dinguddamogad. Ar dulemar gagan-ara-aramaladyobi gued. </v>
<v b="ISA" c="40" v="8">Gaganmala baisur-dinguddaed, dutumala, baisur-dinguddamogad. Ar anmar-Bab-Dummad-Gayaburbadi, degisadegu maiguad, berguosulid.’ ” </v>
<v b="ISA" c="40" v="9">Bab-Dummad sogded: “Sión-yalagi be nakwenae, gayaburba-nuegangi be sunmaknae. Yala-matusulidse be nakwenae, Jerusalén-neggweburga, gayaburba-nuegangi be sunmaknae. Ise-gandikidba be sunmaknae, binnasuli be sunmako, melle be dobe itogo. Judá-neggweburmarga be soge: ‘Be nue-dakmar. Wegi anmar-Bab-Dummad-danikid be dakmar.’ </v>
<v b="ISA" c="40" v="10">”Bab-Jehová-gandikidba-danikid, be dakmar. Bab-Jehová e na negsemaid. E-dulamar-ollor-imaksadi, ebali nidanikid. Ibidar-nued-amisadi eba sedanikid. </v>
<v b="ISA" c="40" v="11">Bab-Jehová e-dulamar-bendakdanikid. Igi sibad-wawaad-edarbedi, e-sibad-wawaad-mimmi nakwaa imakdae, geb e-binasgargi semaidae, degi, sibad-wawaad-milesmalad nue nimaidae. Deyobi, Bab-Jehová e-dulamar bendakdanikid.” </v>
<v b="ISA" c="40" v="12">¿Doa dii-naid e-argangi wilubsasa? ¿Doa mogir-naid e-goomargi wilub-imaksa? ¿Doa ibmar-wilubsaedgi ukub-naid urbisa? ¿Doa ibmar-wilubsaedgi yar-dummagan wilubsasa? ¿Doa ibmar-wilubsaedgi yar-mullugana wilub-imaksa? </v>
<v b="ISA" c="40" v="13">¿Doa Bab-Jehová-E-Burba bela balamioe? ¿Doa ega binsaed-ukedga guoe? </v>
<v b="ISA" c="40" v="14">¿Ar doase Bab-Jehová ibmar-magar-itogega binsaed-amissunna? ¿Ar doa igar-inniki-imaked-igarba Bab-Jehová-odurdaksasunna? ¿Doa ega ibmar-nue-wisigued uksasunna? ¿Doa binsaed-nikaa-daed-igarba Bab-Jehová-odurdaksasunna? Suli, dule bipisaale wegiid-igarba Bab-Jehová-odurdaksasulid. </v>
<v b="ISA" c="40" v="15">Ar dulemar-yar-baid-baidgi-bukmaladi, Bab-Jehová-asabinni unnila bormoyagi dii-gwagwen-argwachayobi gumalad. Degi, ibmar-wilubsalegedgi ukub-ichesaar wilubsalegedyob gumalad. Ar Bab-Jehová dupgan-nanaidi, ukub-buru-aidikueyobi daked. </v>
<v b="ISA" c="40" v="16">Líbano-yargi-sapanmar-nikadi, Babga-ibmar-ogumaklegedgi-ebulegega unnisulid. Líbano-e-ibmar-durgan-nikadi, Bab-Dummadga-ogumaklegega, unnisurbalid. </v>
<v b="ISA" c="40" v="17">Bab-Jehová-asabinni, bela dulemar-yar-baid-baidgi-bukmaladi, ibigwensuli gumalad. Egala, gwen ibmar-nuedga gusulid. </v>
<v b="ISA" c="40" v="18">¿Doa-ebo be Bab-Dummad-wilubdakoe? ¿Ibu-ibmar-sobaledbo be wilub-imakoe? </v>
<v b="ISA" c="40" v="19">Dule-ibmar-sobmaladi, esgorogi ibmar-bab-dummadyob-imakleged sobmalad. A-sorba, dule-or-sobedi, a-ibmar-birgi or-nasikmalad, geb ega manidubmar sobbalid. </v>
<v b="ISA" c="40" v="20">Ar dule-wilegeddi, e-bab-dummad-sobega suar-gege-nunguedi amied. A-sorbali, dule-wileged, dule-ibmar-nued-sobed amied. Adi, ega nuekwaa suar-bab-dummadyob sobega, melle ege-ege gwisguegar. </v>
<v b="ISA" c="40" v="21">¿Ar ade, bemar wissurmarsi? ¿Bemar itossurmarsi? ¿Bato gebesailagine bemarga soglessursi? ¿Napneg-nagusad-akar bemar odurdaklessurmarsi? </v>
<v b="ISA" c="40" v="22">Ar Bab-Jehováʼdi napneg-dirbir-naidbirgi negdaksiid, dulemar-bukwadi sesmaryobi ega gued, bai daksulid. Bab-Jehová mor-dummad-nallaa-imaklegedyobi mogir-imaked. Bab-Jehová mor-neg-egalegedyobi, mogir-billi egadaed, adi, egi megegar. </v>
<v b="ISA" c="40" v="23">Bab-Jehová, dule-gandikmalad obelodaed. Dule napneggi-dummadga-negsemamaidi, ibmar-isganayobi obeloged. </v>
<v b="ISA" c="40" v="24">A-dummagan sapiwar-nue-diglessuliyobi gumalad, ibmar-gwag-nue-diglessuliyobi gumalad, sapi-saila napa-yaba e-malimar-nue-ainissulidyobi gumalad. Ar Bab-Jehová egi buu-imakdele, dingudmaloed, ar gagan-dinnaganayobi burwa-dummadba seledoed. </v>
<v b="ISA" c="40" v="25">Bab-Jehová-Isligwaled weyob soged: “Degite, ¿doabo bemar an-wilubdakmalosunna? ¿Doa anyobi-daklege gusunna?” </v>
<v b="ISA" c="40" v="26">Niba be nue atakmar, ¿doa bela we-ibmarmar obinnisa? Bab-Jehová e na niisgwamar-onied, sog-soggwen ilemaked, e-nugbali ese goled. Bab-Jehová-e-ganguedi, ibiyobi dummarba gue. E-garganguedi, ibiyobi gandiki negsemai. </v>
<v b="ISA" c="40" v="27">Jacob-wagan, ¿ibiga be Bab-Jehová-dikarba sunmake? Israel-dulemar, ¿ibiga be urwakwaa Bab-Jehová-dakmala? Be sogmalad: “An-igarmar Bab-Jehováʼgi dukumaiye. An-Bab-Dummad an-ibmar-imaked baisurdakye.” </v>
<v b="ISA" c="40" v="28">¿Ar ade, be wissursi? ¿Be wisgussursi? Ar Bab-Jehová Bab-Dummad-degisadeguadid, napneg-bipirmaknaid bela obinnisadid, budar-itoged nikasulid, gege geggubalid, e-nue-ibmar-wisidi, gege balamileged. </v>
<v b="ISA" c="40" v="29">Bab-Jehová dule-yegusmaladga gangued uked, E na dule-nollo-itomaladga gandikidba gangued uked. </v>
<v b="ISA" c="40" v="30">Sapingana dutusur-inigwele, geggusdamalad, budar-itogusdamalad. Masmala yoleddamalad, aimukuddamalad. </v>
<v b="ISA" c="40" v="31">Degi-inigwele, dule-Bab-Jehováʼgi-bensurmaladdi, gannarse gangued nikumaloed, sulubagi-gukueyobi gumaloed: Abarmakdii gumaloed, gwen gegguosurmalad, igala-suid-nanadii gumaloed, gwen gegguosurmalad. </v>
<v b="ISA" c="41" v="1">Bab-Dummad weyob soged: “Neggwebur-demar-gakaba-bukmalad, bogi an-abin ambikumalo. Dulemar-yar-baid-baidgi-bukmalad, gandik be imakmar. Walikaa be dagmar, be sunmakmar. Anmar igar-nabogega ambikumar. </v>
<v b="ISA" c="41" v="2">”¿Doa dad-nakwedsik, dule-gusgu-emargi-obinmaid wese-dagega imaksa? ¿Doa we-dulega dulemar-yar-baid-baidgi-bukmalad urmaksa? ¿Doa reymar-seega imaksa? ¿Doa ukub-milegeyobi es-suidgi dulemar-obelogega imaksa? ¿Doa e-warsi-abin-ibmar-durgan-mileddaedyob dulemar-imaksa? </v>
<v b="ISA" c="41" v="3">Gwen nanadisulid-igarba, binnasuli dule-balegindanikid. </v>
<v b="ISA" c="41" v="4">¿Doa weyob imaksa? ¿Doa nabir we-ibmar bursuli-guega imaksa? ¿Doa gebesailaunni dulamar-ainakwedanikidse gocha? Ani an Bab-Jehová guedi, bela we-ibmarmar imaksad. Ani an gebesailaginedid, ani an berguedse gudii gubaloed. </v>
<v b="ISA" c="41" v="5">”Neggwebur-demar-gakaba-bukmaladi, dani-daksamalad, dobe-itodmalad. Napneg-naid-ugakaase abin giglimakded. Bato egi danimalad, bato walikgusmalad. </v>
<v b="ISA" c="41" v="6">Muchub-muchub e-aimar-bendakdemalad, muchub-muchub burba-ogannodmalad. </v>
<v b="ISA" c="41" v="7">Dule-ibmar-sobedi, dule-orgi-arbaed ogannoged. Dule-mardogi-ibmar-sobedi, dule-esgorogi-arbaed-ogannoged, ega weyob soged: ‘Arbaed-nued be imaksa.’ Geb sorba, ibmar-sobaled-bab-dummadyob-imakleged nue-esgorogi bioked, adi, melle ege-ege gwisguegar.” </v>
<v b="ISA" c="41" v="8">Bab-Jehová sogdebalid: “Israel, bedi an-maiga gued. Be, Jacob-wagan, an bemar-susadid, An-ai-Abraham-wagan be gumalad. </v>
<v b="ISA" c="41" v="9">Ar napneg-naid-ugakaase an be-susad, nega-sukungan-dikasulidba an bese gochad. An bega sogsad: ‘Be an-maiga gued.’ Ani an be-susad, an be-obachasulid. </v>
<v b="ISA" c="41" v="10">Melle be gwayo. An beba gudiguad. Melle be suli-suli-itogo. Ani an be-Bab-Dummadid. An be-ogannogoed, an be-bendakoed, an-sakwa-gandikid-nuedsikidgi an be-ganikioed. </v>
<v b="ISA" c="41" v="11">”Dule-isdar-be-dakmaladi, bingegudmaloed, nug-mesagwar gudmaloed. Dule-begi-gwisgudimaladi, bela bergudoed, gudisurmaladyobi naoed. </v>
<v b="ISA" c="41" v="12">Be be-isdarmalad-amidiguo-inigwele, gwen be amiosulid. Bebo-bila-onomaladi, bela bergudoed, gudisurmaladyobi naoed. </v>
<v b="ISA" c="41" v="13">Ar ani an be-Bab-Dummad-Jehová gued. An be-argan-nuedsikid-ganikidid. Ani an bega soged: ‘Melle be gwayo, ani an be-bendakoed.’ ” </v>
<v b="ISA" c="41" v="14">Bab-Jehová soged: “Bemar-Israel-dulemar ichee-gue-inigwele, melle be gwayemalo. Bemar-Jacob-wagan-gandik-gusur-inigwele, melle be gwayemalo. Ar an-sunnagwad an be-bendakoed. Ani an Israel-dulemar-e-Bab-Dummad-Isligwaled gued. Ar an be-Bendakedid. </v>
<v b="ISA" c="41" v="15">”Ibmar-gwag-egwaed-binidyobi an be-imakmaloed, e-nugar-abinbela-datarmakar-nikayobi an be-imakmaloed. Yarmar be obelogoed, swana be imakoed. Yar-mullugana gaganbi naguega be imakoed. </v>
<v b="ISA" c="41" v="16">Oros-gwag-burwaba-mileddaedyobi be imakoed. Burwa-noedba aisakidmaloed. Ar bedi, angi weligwar itogoed. Bedi, angi Israel-dulemar-e-Bab-Dummad-Isligwaledgi nug-gannarba itomaloed.” </v>
<v b="ISA" c="41" v="17">Bab-Dummad sogdebalid: “Dule-wilemalad, degi, dule-ibmar-abesa-gudimalad, gobega dii amididamalad, degi-inigwele, amidasurmalad. Uku-uku-itogedba gwabin-dinna itogusdamalad. Degi-inigwele, ani Bab-Jehová-guedgi an amar-itogoed. Ani an Israel-dulemar-e-Bab-Dummad-guedgi, an amar walagwen metosulid. </v>
<v b="ISA" c="41" v="18">Yalamar-biribali, diwarmar-iirmakega an imakoed, nebaganba ibemargi-dii-aryogega an imakoed, nega-dulesulidganba dii-ambikuega an imakoed. Neg-dinnaganba ibemar-aryomai an imakoed. </v>
<v b="ISA" c="41" v="19">Nega-dulesulidganbali, urwarmar, acacia-sapimar, an digoed. Baryawarmar, degine, olivo-sapimar an digoed. Napa-isganagi, ciprés-sapimar an digoed, pino-warmar, degi, abeto-sapimar an digoed. </v>
<v b="ISA" c="41" v="20">Adi, dulemar dakega, degi, wisgumalaga, egi binsamalaga, degi, magar-itomalagar, Bab-Jehová we-ibmarmar-imaksaye, Israel-dulemar-e-Bab-Dummad-Isligwaledi, we-ibmarmar obinnisye.” </v>
<v b="ISA" c="41" v="21">Bab-Jehová Jacob-dulemar-e-Rey, ibmar-sobaled-bab-dummadyobi-imaklemaladga sogded: “Be-igar be sogmardo. E-wilubmar be oyomardo. </v>
<v b="ISA" c="41" v="22">Wese be dagmar, ibmar-guoed be sogmar. Gebesailagi ibmarmar-gusnanaedi, anmarga be soge, anmar egi binsaegar, degi, ibmar-gusadi, anmar magar-itomalagar. Igi-neg-guoe anmarga be sogmar. </v>
<v b="ISA" c="41" v="23">Yoedse-negguoed be anmarga sogmar, adi, anmar wisgumalagar, bemar bab-dummagan gumarye. Bemar ibmar imakmala, nueddibe, ichakwadibe, adi, anmar dakega, degi, anmar ese gwayegar. </v>
<v b="ISA" c="41" v="24">Ar bemar binsarmaladid, ar be-ibmar-imakmaladi, binsa ibmar-imaklemaladid. Ar dule-begi-bensurmaladga ibmar-nuedga be gusurmalad.” </v>
<v b="ISA" c="41" v="25">Bab-Dummad sogdebalid: “Dad-nakwed-argan-sapiledsik, dule-gwensak-dagega an imaksad. An-ese-gochad, an-itosad. We-dule, dad-nakwedsik an-nug odummogoed. We-dule, dule-dummagan-negsemamaid-birgi dule-napsa-sobed-napsagi-dii-dii-annanaiyob imakoed. </v>
<v b="ISA" c="41" v="26">¿Ar doa we-ibmar-guoed gebesailaunni anmar-owisosa? ¿Ar doa abgayala we-ibmar-guoed anmar-owisosa? Adi, anmar sogega, eye, nabir sogye. Ar dule gwen we-ibmar-guoed sogsasulid, dule gwen owisossurbalid. Dule-we-ibmar-guoed-soged, gwen dule itossurbalid. </v>
<v b="ISA" c="41" v="27">Ar ani an abgasaila Sión-dulemarga bato an sogsad: ‘Be dakmarye, bato wegi bukmarye.’ Ani an Jerusalén-neggweburse dule-gayaburba-berbeged-nued barmisad. </v>
<v b="ISA" c="41" v="28">An-dikarbali an atakded, dule gwen an daksulid. Emar-imbagi dule-ega-binsaed-daked gwen an daksulid. An ibmar-ese-egichidgu, gwen an-abinsassurmalad. </v>
<v b="ISA" c="41" v="29">Ar bela we-bab-dummagan-baigana binsa-ibmar-imaklemaladyobi gued. E-ibmar-imakmaladi, gwen nabirsulid. E-ibmar-sobarmalad-bab-dummadyob-imaklemaladi, unnila uka-olloo daklemaladid. Binsa-ibmar-daklemalad gued.” </v>
<v b="ISA" c="42" v="1">Bab-Jehová soged: “We, an-mai-gued. Ani an we-dule-sediid. Ani na susad. An egi yeer itoged. An-burba an ega uksad. Ani Bab-Jehová, dulemar-yar-baid-baidgi-bukmaladga igar-innikigwad imakoed. </v>
<v b="ISA" c="42" v="2">We-dule, binnasuli golosulid, sabsuli sunmakosulid. Galimbaba binnasuli sunmakdii itolegosulid. </v>
<v b="ISA" c="42" v="3">Nargammu-bisgedanigwichidi bar bisgosurmalad. Gwallu-gwillo-binnagamaidi gwen oginnosulid. Igar-napiragwadbali igar nabogoed. </v>
<v b="ISA" c="42" v="4">We-dule, napneggi igar-napiragwad-omesedse gwen wieguosulid, gwen galakuosulid. Demar-gakaba-neggwebur-bukmalad, we-dule-e-odurdaked abdakbukwad.” </v>
<v b="ISA" c="42" v="5">Bab-Dummad-Jehová mogir-billi obinnisadid, mogir-billi nasiksadid, napneg onasosadid, bela egi-ibmar-sanmaked onasosadid, dulemar-bukwadga niga-ogannogedid, dulemarga burba-dulad-ukedid. We-Bab-Dummad-Jehová weyopira soged: </v>
<v b="ISA" c="42" v="6">“Ani an Bab-Jehová gued. Ani an bese gochad, igar-innikigwad-imakega an be-semai gusad. Ani an be-odenonikid, an-dulamarga an dulemarbo-igar-mesisad-e-wilubga-guega an be-imaksad. Dule-yar-baid-baidgi-bukmalad-magar-neg-itomalaga, gwallu-meegwadyobi an be-ogwisgunonikid. </v>
<v b="ISA" c="42" v="7">Adi, be dulemar-aku-atakmaladga ibya egaegar, be dule-esgaryagi-bukmalad onogegar, degi, be dule-esgaryaba-negsichidgi-bukmalad onogegar. </v>
<v b="ISA" c="42" v="8">”¡Ani an Jehová gued! ¡Deyob an nugad! An-nug-odummolegedi, dule-baidgadga guosulid. An-nug-odummolegedi, ibmar-sobaled-bab-dummadyob-imaklemaladga an ukosurbalid. </v>
<v b="ISA" c="42" v="9">Ibmar-iduar-an-sogsagusmalad bela gusad. Emisgindi, ibmar-gwapidmarbi an sogbalid. Iduakwaa ibmar-guoed an bemar-owisoged.” </v>
<v b="ISA" c="42" v="10">Bab-Jehováʼga namakleged-gwapidgi be namakmar. Bemar-muu-billigi-iirmakbukwad, ega be namakmar. Demar-yagi-ibmar-dula-bukmalad, Bab-Jehová-nug odummomar. Napneg-ugakagi-bukmalad, Bab-Jehová-nug ogannomar. Bemar demar-gakaba-bukmalad, Bab-Jehová-nug be odummomar. </v>
<v b="ISA" c="42" v="11">Nega-dulesulidganba-bukwamalad, bemar binnasuli gormar. Cedar-dulemar neggwebur-burwigangi-bukmalad, bemar binnasuli gormar. Sela-dorgan, yeer-itogedba be namakmar, yeer-itogedba yala-birgi binnasuli be gormar. </v>
<v b="ISA" c="42" v="12">Gandikidba be Bab-Jehová-nug odummomar, neggwebur-demar-gakaba-bukmaladgi binnasuli Bab-Jehová-nug be odummomar. </v>
<v b="ISA" c="42" v="13">Bab-Jehová dule-bila-onogedyob nodagoed. Dule-bila-onoged-urweyobi uludagoed. Binnasuli urwedgi bila-onodagoed, e-isdarmaladgi obinoed. </v>
<v b="ISA" c="42" v="14">Bab-Jehová soged: “An dikasurgusa bogidik gudigusad, an gwen sunmaksasulid, an gwen ibmar sogsasulid. Emisgindi, an binnasuli goloed. Ome-ugakgunair binnasuli-bunnonaiyobi, akus-akus-bunnonaiyobi, binnasuli gornai an guoed. </v>
<v b="ISA" c="42" v="15">Yalamar, degi, yar-mullugana, an obelogoed. E-gaganmar bela an odinnogoed. Diwarmar neg-dinnaganaga an imakoed, dii-wilagana an odinnogoed. </v>
<v b="ISA" c="42" v="16">Dule-aku-atakmalad, igar-dakdisurmaladba an nidoed, nanaledisulid-igarba an nidoed. Amar-asabinni, negsichidi neg-meegwadga an imakoed. Amar-idu, neg-muru-murumalad an innikii imakoed. Deyob an imakoed, an gwen amar-obanosulid. </v>
<v b="ISA" c="42" v="17">Dulemar ibmar-sobaled-bab-dummadyob-imaklemaladgi bengudisurmaladi, nue-bingegus bangudmaloed. Akwa-sobarmaladga-sokardamaladi, ‘be anmar-bab-dummaganaye,’ a-dulemala, nue-bingegus bangudmaloed.” </v>
<v b="ISA" c="42" v="18">Bab-Dummad weyob soged: “¡Dule-uaya-yallirmalad! Nue be itomarsun. ¡Dule-aku-atakmalad! Nue be atakmarsun. </v>
<v b="ISA" c="42" v="19">¿Doa an-maiba bur bule akusunna ataksunna? ¿Doa an-gayaburba-berbergedba bur bule uaya-yallirsunna? ¿Doa an-nuggi-barmilesadba bur bule akusunna ataksunna? ¿Doa Bab-Jehová-e-maiba bur bule akusunna ataksunna? </v>
<v b="ISA" c="42" v="20">Be ibmar-bukidar-daksa-inigwele, degite, be amba aku daked. Uaya be olloo-sii-inigwele, be ibmar-itosulid.” </v>
<v b="ISA" c="42" v="21">Bab-Jehová, e-igar-innikigwad-sabedbali, yeer-itosad. E-igar-maid-dummarba-guedbali, degi, gandikid-guedbali, yeer-itosad. </v>
<v b="ISA" c="42" v="22">Ar we-dulemarde atursaledidimalad, sabsur odurdakledidimalad. Bela akwa-dummagan-yaba gales-bukwamaladid, esgaryaba mellesmaladid. Ei-ibmar atursales gudidimalad, dule gwen bendakdisurmalad. Ei ibmar sules gudidimalad. Gwen dulemar gannar-ega-ibmar-ukmarye sogdisurmalad. </v>
<v b="ISA" c="42" v="23">¿Doa bemar we-ibmar itogoe? ¿Doa bemar yoedse-we-ibmar-guoed nue-itogoe? </v>
<v b="ISA" c="42" v="24">¿Doa ibmar-sulesmaladyobi Jacob-wagan-uksa? ¿Doa ibmar-atursalealedyobi Israel-dulemar-uksa? ¿Ar Bab-Jehová e-dulamar egi isgusgusad urmaksasursi? Eye, urmaksa. Ar ade, Bab-Jehová-igarba nanassurmalad, e-Igar-Maid-sogedba ibsassurmalad. </v>
<v b="ISA" c="42" v="25">A-ulale, Bab-Jehová egine ulusad, bila egi onosad. Soogine sabsur-odurdaksad, degi-inigwele, amba aku-itosmalad. Sabsur-odurdakles-inigwele, amba eba ibsassurmalad. </v>
<v b="ISA" c="43" v="1">Jacob-wagan, Bab-Jehová-be-obinnisadi soged, Israel-dulemar, Bab-Dummad-be-urbisadi, weyob soged: “Melle be dobguo, ar ani an be-nudaksad. Be-nugba an bese gochad. Be an-mimmi gued. </v>
<v b="ISA" c="43" v="2">Be dii-obaknaile, an beba nadapmogoed. Be diwar-obaknaile, be gundilegosulid. Soo-birgi be nadapile, gwen be gummakosulid. Soo-duurmakedi gwen begi naguosulid. </v>
<v b="ISA" c="43" v="3">Ar ade, ani an be-Bab-Dummad-Jehová gued, an Israel-dulamar-e-Bab-Dummad-Isligwaledid, an be-Abonogedid. Ani an, be-onogega, Egipto-dulemar-urmaksad. Be-muchub Etiopía-yar, degi, Seba-yar an urmaksad. </v>
<v b="ISA" c="43" v="4">An be-muchubbi dulemar-urmakoed, an be-san-burba-muchubbi, dule-bamalad an urmakoed. Ar an bela-belad bemar-sabed. Be an-asabinni, ibiyob be yeerdaklege, be duledar-nued gued. </v>
<v b="ISA" c="43" v="5">Melle be dobguo. Ar an beba gudiid. Dad-nakwed-akale, an be-anagan sedagoed. Dad-argwaned-akale, an be-urboed. </v>
<v b="ISA" c="43" v="6">Dulemar-dad-nakwed-argan-sapiledsik yar-baid-baidgi-bukmaladga an sogoed: ‘¡An-dulamar anga udage!’ Dulemar-dad-nakwed-argan-nuedsik yar-baid-baidgi-bukmaladga an sogoed: ‘¡Melle an-dulamar gamalo!’ Be anga an-masmala-dikasuli-bukwad sedage, be anga an-bunamala-napneg-ugakaase-bukwad sedage. </v>
<v b="ISA" c="43" v="7">An-nugba-ese-gollemaladi, be anga bela seda. An-nug-odummogega an obinnisadi, be anga seda. Ani an obinnisad, ani an urbisad.” </v>
<v b="ISA" c="43" v="8">Bab-Dummad soged: “Dule-aku-atakmalad, amba ibya-nika-inigwele, be anga onimar. Dule-uaya-yallirmalad, amba uaya-nika-inigwele, be anga onimar. </v>
<v b="ISA" c="43" v="9">Dule-yar-baid-baidgi-bukmalad bela be oambikumar. Bela dulemar danar ambikumar. ¿Doa we-dulemar-abargi we-ibmar-guoedgi iduakwaa anmarga sunmaksa? ¿Doa ibmar-gusmalad anmarga sogsa gusa? E-daksamalad be oyomardo, nabir-sogmarye be sogmardo, adi, dule-baigan itomalagar, degi, sogmalagar: ‘Napiraye.’ ” </v>
<v b="ISA" c="43" v="10">Bab-Jehová Israel-dulemarga soged: “Bemar an-barsogega be gumar, anga-arbaega an bemar-susad, adi, bemar magar-an-dakmalagar, melle angi bengumalagar. Adi, be magar-itomalagar, an doa gue. An-iduale, bab-dummad-baid gwen megissulid, gwen an-sorba bab-dummad-baid megosurbalid. </v>
<v b="ISA" c="43" v="11">Ani an Bab-Jehová gued. An-imbagi, dule-abonoged-baid sated. </v>
<v b="ISA" c="43" v="12">Ani an bemar-owisosad, ani an bemar-bendaksad. Ani an bemarga sunmaksad. Bemar-abargi, gwen bab-dummad-baid gudii gussulid. Ani an gudii gusad. Ani an Bab-Jehová-guedgi soged: ‘Bemar an-barsogega be gumarye, Ani an Bab-Dummad guye.’ </v>
<v b="ISA" c="43" v="13">Ani an gebe-negasaila-akale Bab-Dummad gued. Dule gwen angi wakinnosulid. An-ibmar-imakedi, dule gwen obelogosulid.” </v>
<v b="ISA" c="43" v="14">Israel-dulemar-e-Bab-Dummad-Jehová-Isligwaled bemar-bendakmaidi, weyob soged: “Bemar-ulale, Babilonia-neggweburse sorda-bamalad an barmidoed. Dulemar-wakindiiyobi an bela Babilonia-dulemar-imakoed. Caldea-dulemar urmar-nikadba na nug-dummarba-itodimalad, bela an obelomogoed. </v>
<v b="ISA" c="43" v="15">Ani an Bab-Dummad-Jehová-Isligwaledid. Ani an bemar-e-rey gued, Israel-dulemar-obinnisad gued.” </v>
<v b="ISA" c="43" v="16">Bab-Jehová sogdebalid: “Ani an demargi igar-mesisgusad, dii-wilasailadgi igar-egasgusad. </v>
<v b="ISA" c="43" v="17">Egipto-sordamar, moli-birgi, degi, moli-ur-bila-onomaladgi, Israel-dulemar-bargananai-gusmargua, Bab-Jehová, Egipto-sordamar-bela-obelosgusad. Gwallu-gwillo-akichayob amar-imaksagusad.” </v>
<v b="ISA" c="43" v="18">Bab-Jehová weyob soged: “Ibmar-nasmalad be iemar, melle bar ibmar-gusmaladgi be binsadii gumar. </v>
<v b="ISA" c="43" v="19">Ibmar gwapidmar an imakoed. ¿Ar bato ibmar-imaklenaid aku be dakmarsi? Ar nega-dulesulidganba an igar mesnaid, neg-dinnaganba an diwarmar mesnaid. </v>
<v b="ISA" c="43" v="20">Ibmar-durgan-sapurbarmalad-ursilimalad, an-nug ogannomalad. Achu-sapur-uaya-gannagana, nuu-dummad-dukar-suid-avestruzʼye-nugmalad, an-nug odummomalad. An an-dulamar-susad-ogobega, nega-dulesulidganba dii-suurmakega an imaked, neg-dinnaganba diwarmar-megega an imaked. </v>
<v b="ISA" c="43" v="21">We-dulemar angadga-guega an urbisad, an-nug ogannomalaga an urbisad. </v>
<v b="ISA" c="43" v="22">”Degi-inigwele, bemar, Jacob-wagan, gwen an-nug odummossurmalad. Israel-dulemar, bemar angi wiegudmalad. </v>
<v b="ISA" c="43" v="23">Anga bemar sibad-wawaad-sapingana-ogumakar uksasurmalad, ibmar-durgan-anga-ukedgi gwen be an-nug ogannosurmalad. An bese-ibmar-gwag-ukleged-egichedgi-wieguega, an bemar-imaksasulid. Ina-wawagan-oburmakedgi-budar-itogega, an bemar-imaksasulid. </v>
<v b="ISA" c="43" v="24">Be anga gwen masar-wawadikmalad baksasulid. Gwen be ibmar-durgan-oburgwileged-e-gwallugi an-yeer-itogega, be an-imaksasulid. Aka bur be be-isgumaladgi isdarsunna-itogega be an-imaksamalad. Be-isgumaladi, budarsunna-be-dakega an-imaksad. </v>
<v b="ISA" c="43" v="25">”Degi-inigwele, ani, an nue-be-sabsoggu, a-ulale, an bega isgued elied. An be-isguedgi bar binsaosulid. </v>
<v b="ISA" c="43" v="26">Be angi ibmar-soged-nikale, igar-nabogedneggi be anga sogdado. Be ibmar sogdo, adi, magar-daklegega, bule-nabir be ibmar imaksasuli. </v>
<v b="ISA" c="43" v="27">Ar be-dad-sailaginedi isgusad. Be-odurdakmaladi, angi dummad-nosmalad. </v>
<v b="ISA" c="43" v="28">A-ulale, anse-goled-neg-dakmalad-dummagan nug-bipii an imaksad. Jacob-wagan-bela-obelolegega an imaksad. Israel-dulemar-mesagwar-imaklegega an imaksad.” </v>
<v b="ISA" c="44" v="1">Bab-Jehová soged: “An-mai-Jacob-dulamar, Israel-dulamar-an-na-susad. ¡Emigi, nue be an-itogo!” </v>
<v b="ISA" c="44" v="2">Weyob Bab-Jehová-be-obinnisadi, sapibeneggi be-omesisadi, be-bendakmaidi, soged: “Jacob-dulamar, melle be dobgu, be an-mai gued, Jesurún, ani an be-susad. </v>
<v b="ISA" c="44" v="3">Napa-dinnaganaba dii-suurmakega an imakoed, nega-dinnaganaba dianmar an omesoed. Be-wagangine, An-Burba an odegoed, be-anagangine, ise-nued an binsaoed. </v>
<v b="ISA" c="44" v="4">Gagan-oglegwichiyobi gumaloed, dianmar-gaka-nagaba sapi-senigana-gwigwichi-daeyobi gumaloed. </v>
<v b="ISA" c="44" v="5">Dule-gwensak sogdagoed: ‘An Bab-Jehováʼgad gued.’ Dule-baiddi ‘Jacobʼye’ nugguoed. Dule-baidmoga e-argangi weyob narmakoed: ‘Ani an, Bab-Jehováʼgadi.’ Geb Israel-nug e-nugga imakoed.” </v>
<v b="ISA" c="44" v="6">Weyobi, Bab-Jehová, Israel-dulemar-e-Rey, Israel-dulemar-Bendakmaidi, degi, Bela-Gangued-Nikadi, soged: “Ani an gebesailadid, anse bergunaibalid, Bab-Dummad-baidi sulid. </v>
<v b="ISA" c="44" v="7">¿Doa anyob gusunna? ¡Dule anyobile, sunmakdo! An an-dulamar-urbisad-akale, ibmarmar-gusad sogdo. ¡An-asabin, yoo-ibagan-guoedgi sunmakdo! </v>
<v b="ISA" c="44" v="8">¡Melle be gwayemar, gandik be imakmar! ¿Ar bato an bega sogsasursi? ¿Dikasurgus an be-owisossursi? Ar bemar an-barsogega gumalad. ¿Ar Bab-Dummad-baid maisi? Suli. ¿Bab-Dummad-baid bebina-sogedi maisi? Suli. Gwen Bab-Dummad-baid-gudii an dakdisulid.” </v>
<v b="ISA" c="44" v="9">Dule ibmar-bab-dummadyob-imakleged-sobmaladi, ibmar-nuedga gusulid. E-ibmar-bur-yeerdakle-sobarmaladi, gwen ibmar-nuedga gusulid. E-sobmaladi, na wismalanad, we-ibmar-bab-dummadyob-imaklegedde, aku atakmalad, uaya yallirmalad. </v>
<v b="ISA" c="44" v="10">Dule-bab-dummad-baid-sobedi, we-ibmar ega ibmar-nuedga gusulid. Degi, esgoro-diregwadgi bab-dummadyob-imakleged-sobedi, we-ibmar ega ibmar-nuedga gusulid. </v>
<v b="ISA" c="44" v="11">Bela dule-ega-san-uksamaladi, bingedar itomaloed, we-ibmar-sobedgi-arbamaladi, unnila dulemar gumalad. Bela bular ambikudamarsun, bela dagmarsun. Ar bela ise-gwayar bukudmaloed, nue-bingedar itodmaloed. </v>
<v b="ISA" c="44" v="12">Dule-esgoro-sobed, esgoro amied. Geb soo-ginnitibidgine, esgoro mesed. Geb mardogi sarsogar bab-dummadyob-imakleged sobed. Ise nuesaar imaked. Ar dule-esgoro-sobedi, mas-gunsuli-arbanaile, gobsurbalile, nolloleddaed. </v>
<v b="ISA" c="44" v="13">Dule-ibmar-sobedi, suargi-ibmar-soboed dubgi wilub-imaked. Geb esgoro-garagwadgi ibmar sobed, ibmar-orokwaa-saedgi wagar-wilub-onoged. Geb a-sorbali, akwa duleyob-daklege, degi, yeerdaklege sobed, adi, neg-bipigwad-yaba ogwisegar. </v>
<v b="ISA" c="44" v="14">Dule-baigan nikabalid, urwar-digmalad. Geb dii-wiedi a-urwarmar odummoged. Geb urwar siklegega bukidar nika gunonikoed. Ciprés-warmardibe, barya-warmardibe, sapurba digdamalad, nue-odummogedse imakdamalad. </v>
<v b="ISA" c="44" v="15">Geb dulemar e-anagan soo-ogaega imakdamalad. Dule waegala, sapan-negabala ogadamalad. Egi soo-ogasale, madu yodamarbalid. Deginbali, egi suar-nuchu sobdamarbalid. Geb e-nug-odummoddamalad. Ibmar-sobaled-bab-dummadyob-imakleged sobdamarbalid. Geb asabin yokorgi-sindigar sigdamalad. </v>
<v b="ISA" c="44" v="16">Abala, a-suar, sapanga imakdamalad. Egine, geb na mas dudamalad, degi, san nariddamarbalid, geb nue-immelesdamalad. Geb deginbali, egi wadamarbalid. Sogdedamalad: “Soo-gasgu, wis uka-uegus-itole.” </v>
<v b="ISA" c="44" v="17">Geb suar-gwabgusadgi, suar-nuchu sobdamalad, e-bab-dummadga imakdamalad. Geb asabinni yokorgi-sindigar sigdamalad, e-nug odummoddamalad. Geb ise-wilegar ega sogdedamalad: “Be an-bendake, ar bee be, an-bab-dummadid.” </v>
<v b="ISA" c="44" v="18">Ar we-dulemar ibmar wissurmalad. Akusunna ibmar itomalad. Ar nue-atakmar-inigwele, akusunna ibmar dakmalad. Neg-aku-itomaladid, akusunna ibmar-itomaladid. </v>
<v b="ISA" c="44" v="19">Amba ibmar-wisgued napid. Amba magar-ibmar-itoged abeged. Ar gwen weyob binsasurmalad, weyob sogsurmalad: “Suar, abala madu-yoega an ebusad, abala an egi san-narisbalid, a-san an guchad. ¿A-suar-gwabgusadgi, an ibmar-isgana sobode? ¿Ar we-suar-asabin ande yokorgi-sindigar sigode?” </v>
<v b="ISA" c="44" v="20">Ar we-dulemar sooburu-maeyobi gumalad. Dukin e-binsaedbali yamoledimalad. Geg na-dukin agi onomalad, degi, geg sogbalid: “¡We an-argan-nuedsik-ibmar-ganikidi, ibmar-binsaledid!” </v>
<v b="ISA" c="44" v="21">Bab-Dummad weyob sogded: “Jacob-wagan, we-ibmar be insao. Ani an be-obinnisad, be an-maiga-gued, Israel-dulemar, an gwen be-iegosulid. Israel-wagan, ar be an-maiga gued. </v>
<v b="ISA" c="44" v="22">Burwa-sibugana-yogguddaedyobi, an bega be-ibmar-isgana-imaked, osulosad. Degi, boo-aisakiddaedyobi, an bega be-isgued osulosad. Gannar be anse dage, ani an be-nudaksad.” </v>
<v b="ISA" c="44" v="23">Isaías weyob sogded: “Mogir-billi, Bab-Jehová-ibmar-imaksadgi weligwaledgi be namak. Napa-yaa-matusurmalad, gandikidba be gormakmar. Yalamar, sapurmar, degi, bela e-sapimar, binnasuli be namakmar. Ar ade, Bab-Jehová Jacob-dulemar-bendaksad, Bab-Dummadi e-gandikid-yeerdakleged Israel-yalagi oyosad.” </v>
<v b="ISA" c="44" v="24">Weyob Bab-Jehová-be-bendakedi, sapibeneggi-be-omesisadi soged: “Ani an Bab-Jehová gued, bela ibmar-obinnisadid. Ani an wargwen mogir-billi egasadid. Ani an dukin napneg onasosadid. Dule gwen an-bendaksasulid. </v>
<v b="ISA" c="44" v="25">”Ani an Bab-Dummad-gayaburba-barsogedyob-san-imakdamalad-e-ibmar-sogedi, ega guega an imakdasulid. Nergan an obingesadaed. Dule-binsaed-ibegana sikirmakega an imakdaed. E-binsaed-nikaa-daedi, gannar-gannar-ibmar-obaredga an imakdaed. </v>
<v b="ISA" c="44" v="26">Ani an an-maimar-gayaburba ogannodaed. Degi, anga-gayaburba-berbemalad anse-ibmar-egisedi, sogedba-guega an imakdaed. ”Ani an soged, ‘Jerusalén-neggwebur gannar sigoye, Judá-neggweburmar gannar bukuoye, e-neg-bibichismalad, gannar an nudakoye.’ </v>
<v b="ISA" c="44" v="27">Ani an demar-wilasailad odinnoged. Degi, diwar-odinnogega an igar ukbalid. </v>
<v b="ISA" c="44" v="28">Ani an Rey-Ciroʼgi soged: ‘Anga sibad-wawaad-edarbed guye. An-ibmar-abegedi anga sogedba imakoye. Jerusalén-neggwebur gannar sigoye. Anse-goled-neg-e-saila gannar megoye.’ ” </v>
<v b="ISA" c="45" v="1">Isaías soged: “Bab-Jehová, dulemar-yar-baid-baidgi-bukwamalad Ciro-urbalikwaa-nanaega imaksad. Ciroʼde, Bab-Jehová-nuggi-reyga-nugsalesadid. Degi, Bab-Jehová, Ciro reymar-e-gangued-obelogega imaksadid, Ciro-abinni, yawagakmar-argaega-imaksadid, yawagakmar-mer-bar-atuega-imaksabalidid.” </v>
<v b="ISA" c="45" v="2">Bab-Jehová weyob Ciroʼga soged: “Ani an be-idunadapi guoed, ani an yalamar-omatogoed. Ani an bega esgoro-gordikid-yawagakmar mamaroed, ani an bega yawagak-eduged-esgorobiid bibisgoed. </v>
<v b="ISA" c="45" v="3">Ibmar-nuegan-gargerbamalad-dukuar-bukwad an bega ukoed. Ibmar-nuegan-dukuar-bukwad an bega ukoed. Adi, be wisguegar, ani an Bab-Jehová gued. Ani an Israel-dulamar-e-Bab-Dummadid. An be-nugba bese goledid. </v>
<v b="ISA" c="45" v="4">An, an-mai-Jacob-sabedbali, degi, an Israel-dulamar-susadbali, an bese be-nugba goled. Be aku an-dak-inigwele, an bega nug-gandikid uked. </v>
<v b="ISA" c="45" v="5">Anbi an Bab-Jehová gued, dule-baid sulid. An-imbagi, Bab-Dummad-baid sulid. Be aku an-dak-inigwele, an be-ogannogoed, </v>
<v b="ISA" c="45" v="6">adi, dulemar dad-nakwedsik-bukmalad, degi, dad-argwanedsik-bukmalad wisgumalagar, an-imbagi Bab-Dummad-baid sulid. Anbi an Bab-Jehová gued, dule-baid sulid. </v>
<v b="ISA" c="45" v="7">Ani an neg-meegwad nasiksad, ani an negsichid nasikbalid. Ani an dulemar-nued-gudiguega imakbalid, ani an boni-dummagan ukbalid, ani an Bab-Jehová-guedi, bela we-ibmarmar imakmaid.” </v>
<v b="ISA" c="45" v="8">Bab-Jehová soged: “¡Nibali, dii-boomiedyobi igar-innikigwad an barmidsun! ¡Mogir-imbaba dii-wiedyobi igar-napiragwad an barmidsun! ¡Napneggi igar-innikigwad maiguguega an imaksun! ¡Abonoleged an barmidsun! An Bab-Jehová-guedgi an we-ibmarmar obinnisad.” </v>
<v b="ISA" c="45" v="9">Bab-Dummad sogbalid: “Dule na e-obinnisadbo urwele, ¡duledar-wiles-dakle! Ar dule napsa-nog-goayobi, napsa-nog-goamar-abargi-milediidyob gued. Ar napsa dule-e-sobedga weyob sogosi: ‘¿Ibu be imaknai? Be-ibmar-imaknaid nue be imaknaisulid.’ </v>
<v b="ISA" c="45" v="10">”Dule e-babga sogele: ‘Ibiga be an-baksa.’ Dule-deyob-sogedi, ¡duledar-wiles-dakle! Dule e-nanga sogele: ‘Ibiga be napnegse an-odesa.’ Dule-deyob-sogedi, ¡duledar-wiles-dakle!” </v>
<v b="ISA" c="45" v="11">Bab-Jehová Israel-dulemar-e-Bab-Dummad-Isligwaled, Israel-dulemar-urbisad, weyob soged: “¿Ar igi-an-mimmigan-yoedse-guoed be anse egichosi? ¿An-ibmar-obinnisadgi bemar anga igar-ukosi? Suli. </v>
<v b="ISA" c="45" v="12">Ar ani an napneg nasiksad. Ani an dulemar urbisad. An-argangine, mogir-billi an nasiksad. E-niisgwamarga ani an igar uksad. </v>
<v b="ISA" c="45" v="13">Ani an gandikidba Rey-Ciro-ogwichisad, an ega igarmar nudakoed. Ciro anga an-neggwebur gannar urboed, an-dulamar-gales-bukwad anga onogoed. Ciro, an-dulamar-onogoedi, manigi-baklegar onogosulid. Ani an Bab-Jehová-Bela-Gangued-Nikad deyob soged.” </v>
<v b="ISA" c="45" v="14">Weyob Bab-Jehová soged: “Egipto-e-ibmar-nuegan, degi, Etiopía-e-ibmar-nuegan, begadga gumaloed. Sabeo-dule-burwisurmaladi, be-sorba esgoro-dubgi ebipilemai gumaloed. Bemar-asabinni yokorgi-sindigar bukumaloed, ise-wilesakwaa bemarga sogdamaloed: ‘Unnila Bab-Dummad wargwenna-mai, Bab-Dummad-baid suli. We-Bab-Dummadi, bemarba naid.’ ” </v>
<v b="ISA" c="45" v="15">Bab-Dummad, be, Israel-dulemar-Abonogedid, be Bab-Dummad-akudaklegedid. </v>
<v b="ISA" c="45" v="16">Bela dulemar ibmar-bab-dummadyob-imaklemalad-sobmaladi, bingedar-itoge gumaloed, degi, san-bipii gumaloed. Bela bular na san-bipi gumaloed. </v>
<v b="ISA" c="45" v="17">Israel-dulemar Bab-Jehováʼgi-nue-bendaklesmalad, bendakles sadegumaloed. Bali-bipisaale, bingedar-itogosurmalad, bali-san-bipi imaklegosurmalad. </v>
<v b="ISA" c="45" v="18">Ar ade, weyob Bab-Jehová soged: “Ani an Bab-Jehová gued, Bab-Dummad-baid sulid. Ani an mogir-billi-obinnisadid. Ani an napneg-nasiksadid. Ani an napneg-ilemakar nasiksadid, binsa-ollobi-nasikega an imaksasulid, dulemar egi ambikuega an imaksad. </v>
<v b="ISA" c="45" v="19">Gwen an bemarga we-napneg-naidgi negsichidgi-dukuar an sunmaksasulid. Degi, gwen an Jacob-waganga weyob sogsasulid: ‘Neg-olloledgi be an-amimalo.’ Ani an Bab-Jehová-guedgi igar-napiragwadbi an soged, degi, an igar-innikigwadbi soged.” </v>
<v b="ISA" c="45" v="20">Bab-Jehová sogbalid: “Dule-yar-baid-baidginmalad bemar-wakindimalad be atomar, be anse dagmar. Akusunna-ibmar-itomaladi, ibmar-sobarmalad-bab-dummadyob-imakleged sedimalad. Degine, bab-dummagan-gwen-e-abonogosulidse gordimalad. </v>
<v b="ISA" c="45" v="21">Be sunmakmar, ibmar-imaksad be sogmar, na be muchub-muchub egisnanai be samalo. ¿Doa bato dikasurgus iduakwaa we sogsa? ¿Doa epenne bato we-ibmar sogsa? ¿Ar ade, ani an Bab-Jehová we-ibmar sogsasursi? Baid Bab-Dummad sulid. Ani an Bab-Dummad-Innikidaedid. Ani an Dule-Abonogedid. Baid Bab-Dummad sated. </v>
<v b="ISA" c="45" v="22">”Bela napneg-ugakagi-bukmalad be abonolemalagala, anse be gannar dagmar. Ar ade, ani an Bab-Dummadid, Bab-Dummad-baid sated. </v>
<v b="ISA" c="45" v="23">An-nuggi an ise-sogar-imaksad, an napiragwadba ibmar-sogsad, ibmar gusuli-guosulid guedsegad. Bela-dulemar an-asabin yokorgi-sindigar sigmaloed, bela-dulemar anga ise-sogar imakmaloed. </v>
<v b="ISA" c="45" v="24">”Wemar angi sogmaloed: ‘Unnila Bab-Jehováʼgi igar-innikigwad danikid, degi, gargangued eginbi danibalid.’ ” Dulemar isdar Bab-Dummad-daksamaladi, Bab-Dummad-asabin nonimaloed, bingedar itomaloed. </v>
<v b="ISA" c="45" v="25">Bela Israel-e-wagan bendaklegoed, degi, bela Bab-Jehová-nuggi gannarba gumaloed. </v>
<v b="ISA" c="46" v="1">Babilonia-dulemar e-bab-dummad-Belʼye-nugad dugdir naded, bab-dummad-Neboʼye-nugad balimelleded. Wemar-e-wilubgan-sobarmalad, ibmar-durgan-nabir-ibmar-semaladgi sesmalad. Ar ade, wemar-e-wilubgan yeer-aidikued, bela ibmar-durgan-nabir-ibmar-semalad-ebilis nasikdamalad, ibmar-durgan nue-yegus itodamalad. </v>
<v b="ISA" c="46" v="2">Bab-dummadyob-imaklemalad dugdir nadmalad, napagi babatided, gwen dukin na bendaksasurmalad, degidba gales selesmalad. </v>
<v b="ISA" c="46" v="3">Bab-Dummad weyob soged: “Jacob-wagan, be an-itomar, bela Israel-dulemar be an-itomar. Sapibeneggi be maigu, an nue-be-akwisad, an nue-be-nidii gusad. </v>
<v b="ISA" c="46" v="4">Amba bemar seredgusale, bato bemar nono-dagudikgusale, amba an nue-be-nidii guoed. Amba an-sunnagwad an be-sedioed. Ani an bemar-obinnisad, ani an bemar-bendakdii guoed. Ani an be-sedioed. Ani an igar-bulegangi be-ollorsaoed. </v>
<v b="ISA" c="46" v="5">”¿Doa-ebo be an-wilubdakoe? ¿Doa-ebo emar-daklege be an-imakoe? ¿Doa-yopira an-daklege be an-imakoe? Suli. Gege be emaryob be an-imaked. </v>
<v b="ISA" c="46" v="6">Ar dulemar gwenna-gwenna, binsa e-or sagumargi-bukwadi, obelodamalad, e-manidi, nibirgi wilubsadamalad. Geb dule-ibmar-sobed amidamalad, adi, bab-dummadyob-imakleged sobegar. A-bab-dummadyob-imakleged-nug-odummogega, e-asabinni yokorgi-sindigar sigdamalad. </v>
<v b="ISA" c="46" v="7">Geb a-sorbali, a-bab-dummadyob-imakleged, gukingi-mai seddamalad. Geb e-gwisguedgi ogwisgudapdamalad, bar onirdasurmalad. Ar dule amba we-ibmar-sobaledse binnasuli-gornaile, amba e-abinsaosulid. Degine, amba dule-bukib-binsadiid egi gwen bendaklegosulid. </v>
<v b="ISA" c="46" v="8">”Bemar, uyasulidamalad. We-ibmar be ebinsamalo. ¡Nue na be binsamalo, nue be itomalo! </v>
<v b="ISA" c="46" v="9">Epenne ibmar-dikasurgus-gusmalad be ebinsamalo. Ani an Bab-Dummadid, dule-baid sated, Ani an Bab-Dummadid, dule-anyobid sulid. </v>
<v b="ISA" c="46" v="10">Ani an sailanagi yoedse-ibmar-guoed owisoged. Ibmar yoedse-guoedi amba dikasuli-gued-idu an soged. An soged: An-ibmar-abegedi sogedba guoed, an-ibmar-abegedba an imakoed. </v>
<v b="ISA" c="46" v="11">Dule-gwensakse dikasuli dad-nakwedsik an gochad, sulubagiyob dikasuli danikoed, a-dule, anga an-ibmar-abeged-imakoed. An-ibmar-sogsadi, sogedba-guega an imakoed. An-igar-amisadi, an imakoed. </v>
<v b="ISA" c="46" v="12">Gwage-dutusurmalad, be an-itomar. Igar-napiragwadgi-dikasurgudimalad, be an-itomar. </v>
<v b="ISA" c="46" v="13">An-igar-napiragwadi dikasur maisulid, an-abonogedi bato warmaksad. Sión-yala-abonoleged an imakoed, Israel-dulemarga an-gandikid an ukoed.” </v>
<v b="ISA" c="47" v="1">Bab-Jehová sogbalid: “Babilonia-yala yagwa-yoo-sui-nikuedyobi be guedi, be aidege, napagi be sige. Caldea-dulemar-e-sisgwayobi be guedi, napagi be sige, ar be-ologana bergusad. Bar bese ome-nued-dakleye gorlegosulid, degi, ome-bakagwaledye gorlegosulid. </v>
<v b="ISA" c="47" v="2">Obnaged-akwa be sue, ibmar-gwag egi be nage. Muswe be unge, sabure-bayaa be sae, dua swiri be imake, diwargi be obake. </v>
<v b="ISA" c="47" v="3">Be-uka-swiligwadi bela daklegoed, bela be-abganse-bakale, daklegoed. Be dummad-bingeguoed. An buged be-imakoed. Bela dulemar isgusadbi an dakoed, an ega e-isgued gwen eliosulid.” </v>
<v b="ISA" c="47" v="4">Anmar-Bendakedi, Israel-dulemar-e-Bab-Dummad-Isligwaledid. Bab-Jehová-Bela-Gangued-Nikadye nugad. </v>
<v b="ISA" c="47" v="5">Bab-Dummad weyob soged: “Caldea-dulemar-sisgwa bogi be sige. Neg-gubyagwaled-yaba be doge. Ar dule bar be-biosulid: ‘Rey-bundor yar-baid-baid-nanaid semaidye.’ </v>
<v b="ISA" c="47" v="6">An-dulamala an-oulus gusad. A-ulale, a-dulemar an obachagusad. Be-argan-yaurgi an uksagusad. Degi-inigwele, gwen be wiledaksasulid. Dule-sergangala arbaed-dummad be uksagusad. </v>
<v b="ISA" c="47" v="7">Weyob be sogsa gusad: ‘¡Gusgu bela yar-semaigu an guoye!’ Degi-inigwele, gwen be binsassulid, an berguodeeye, gwen weyob-guodeeye be binsassulid. </v>
<v b="ISA" c="47" v="8">”Emigindi, Rey-bundor-ibmarbina-surbinsa-itoged, be nue-itogo: Emide, na be nued-gudii itoged, na be dukin-weyob sogdiid: ‘Anbi an weyob guye, dule-baid anyobid surye. Bipisaale, an gwen machered-sate guosurye, an gwen mimmigansuli guosurbarye.’ </v>
<v b="ISA" c="47" v="9">Ar ibagwennaa ukiarmakale, ibmar-sogbobela bega guoed: Mimmigansuli be gunonikoed, degi, machered-sate be gunonikoed. Ar be bukidar ina-isgana-imako-inigwele, degi, bela ibmar-burbamar be oyogo-inigwele, we-ibmar be-bendakosulid. </v>
<v b="ISA" c="47" v="10">Ar be be-ibmar-isgana-imakedgi be bengussulid. Ar be sogsagusad: ‘We-ibmar-isgana-imakedgi dule an-dakdisuli.’ Be-binsaed-nikadaedi, be-ibmar-wisidaedi, dukin be-yardaksad. Ulubgine na be weyob sogsad: ‘Anbi an weyob guye, dule-baid anyobid surye.’ </v>
<v b="ISA" c="47" v="11">Begine, boni-dummad nonikoed, mer begi-yolegega be imakoenad, degi-inigwele, we-boni begi yolegedsegad. Begine, boni-dummad-nagunonikoed, gwen be gaosulid. Boni-dummad begi danikoye gwen be binsadisulidgi, ukiarmakale begi gwisgunonikoed. </v>
<v b="ISA" c="47" v="12">”Ibmar-burbamar-wisid-oyogedgi be alamakdii gudo. Ina-isgana-imakedgi be alamakdii gudo. Ar nuchukwagwad-akale, egi be arbadiid. Abakar wis be-ibmar be-bendakalile, abakar wis be nabir bonigan-ogwayealile. </v>
<v b="ISA" c="47" v="13">Bukidar-bega-binsaed-uklesadba, be budar-itogusad. Emisgi, dule-niisgwaba-bega-ibmar-dakar-sogmalad dagmarsun: We-dulemar mogirmargi-ibmar-nanaidba-nergumaladid, niisgwa-dakedba-ibmar-sogmaladid, degi, nii-irba iduakwaa-ibmar-guoed-sogmaladid. We-dulemar boni-dummagan begi-danikoedgi be-bendakmarsun. </v>
<v b="ISA" c="47" v="14">Be-dake, we-dulemar gagan-durganyob-gumalad, bela soo obelogoed. Na-dukin soo-gwabunyedgi san-onogosurmalad. Ar we-soo, neg-uee-imakedyobsulid, geg be walik siged. Geg be we-soo-asabin siged. </v>
<v b="ISA" c="47" v="15">Weyob dulemar-bebo-alamakdigusad gumaloed. Ar be nuchukwagwad-akale, bebo-ina-isganagi-arbasmalad weyob gumaloed. Na wala-walagwen e-itolegedba nademaloed, ar dule-wargwensaale be-bendakosulid.” </v>
<v b="ISA" c="48" v="1">Jacob-wagan, we-igar-an-bega-sogoedi, nue be itomalo. Judá-wagan Israel-dulemarye-biledimalad, nue an-itomalo. Bemar Bab-Jehová-nuggi be ise-sogar-ibmar-sogdimaladi, Israel-e-Bab-Dummadse be gordimaladi, napiragwadgi be imakdisurmalad. Igar-innikigwadgi be imakdisurmalad. </v>
<v b="ISA" c="48" v="2">Bemar neggwebur-islidikidginmaladye na be sogdimalad, degine, Israel-e-Bab-Dummadgi-bensurmalad, Bab-Dummad-Bela-Gangued-Nikadye-nugadgi be bensurmalad, nue be itomalo. </v>
<v b="ISA" c="48" v="3">Bab-Dummad weyob soged: “Ibmar-gusmaladi, bato an dikasurgus egi an sunmaksad. Yoo-ibmar-guoed-iduale, bato an egi iduakwaa sunmaksad. An-sunnagwad dulemarga an oyosad. Ukiarmakale, an imaksad. Bela deyob gunonikid. </v>
<v b="ISA" c="48" v="4">Ar ade, bato an wisid, bede nue gwage-dutusulid, be-dukar-war esgoro-gannaregedyobid, be-bebe-gar esgoro-gordikidyobid. </v>
<v b="ISA" c="48" v="5">A-ulale, an bega dikasurgus we-ibmar sogsad. Iduakwaa we-ibmar-guoed an bega oyosad, adi, melle be sogegar: ‘An-ibmar-bab-dummadyob-sobaled, we-ibmar imaksaye. An-ibmar-wilub-sobaled, degi, an-suar-sobaled we-ibmar-guoed sogsaye.’ </v>
<v b="ISA" c="48" v="6">Bela we-ibmarmar-gusad be itosad, bela be daksad. Degite, ¿bemar we-ibmarmar-gusad sogosursi? ”Emisgi, an ibmar-binigan bemarga an sogoed. Be-idu ibmar-dukuar-mamaidi, akudaklemaladi, an bemarga sogoed. </v>
<v b="ISA" c="48" v="7">We-ibmarmar emiskwaa imaklesmaladid, dikasurgus imaklesurmaladid. Emi-ibagine, amba egi-sunmakleged be itodisulid, adi, melle be sogegar: ‘Eye, dika bato an wisbinye.’ </v>
<v b="ISA" c="48" v="8">Bipisaale, gwen we-ibmar be itodisulid, gwen be wissurbalid. We-ibmar gwen be iduar itodisulid, gwen bega iduar be-uaya, magasar-itogega argassulid. Ar an nue be-wisid, be emar-yardakmaladid, be gwalulesad-akale, uayasulidaedye be-bimalad. </v>
<v b="ISA" c="48" v="9">”An, an-nug-sabed-ulale, an-urwed an bargaed. An-nug-odummoleged-ulale, an na san-bargaed, adi, melle be-obelogegar. </v>
<v b="ISA" c="48" v="10">¡Be dakena! An swilidik be-imaksad. Degi-inigwele, mani-swilidik-imaklegedyob an be-imaksasulid, sabsur-wile-itolegedgi an be-wilubdaksad. </v>
<v b="ISA" c="48" v="11">An we-ibmar-imaksadi, an-ulale an imaksad, an na dukin-sabed-ulale, an deyob imaksad. ¿Sunna an-nug obanagwar-imakmalaga an imakosi? Suli. An-nug-odummolegedi, dule-baidgadga an ukosulid.” </v>
<v b="ISA" c="48" v="12">Bab-Jehová weyob sogbalid: “Jacob-wagan, be an-itoge, Israel-wagan, ani an bese gochad. Ani an Bab-Dummadid. Ani an gebesailaginedid, anse bergunaibalid. </v>
<v b="ISA" c="48" v="13">An-argangine, napneg an nasiksad, an-argan-nuedsiki, mogir-billi an egasad. Ani an e-nugba ese gochagu, bela nagunonikid. </v>
<v b="ISA" c="48" v="14">”Bela bemar ambikumar, be an-itomar: ¿Doa we-ibmar-guoed iduakwaa sogsa? Ani Bab-Jehová, an dule-gwensak-susad Babilonia-yalagi an-ibmar-imakbied imakoed, Caldea-dulemargi gwichiguoed. </v>
<v b="ISA" c="48" v="15">Ani an we-ibmarmar sogsad. Unnila ani an we-dulese gochad. Dagega, an imakoed, e-ibmar-imakoedgi emargi obinoed. </v>
<v b="ISA" c="48" v="16">”Anse be walikgudamar, an ibmar-sogoedi, nue itomalo: Gebesailaunni an gwen dukuar sunmaksasulid, ibmarmar gualile, bato an gunaidaed.” Emide, Bab-Jehová-Bela-Gangued-Nikad, E-Burba-gandikidba an-barmialid. </v>
<v b="ISA" c="48" v="17">Weyobi Bab-Jehová be-Bendakedi, degi, Israel-dulemar-e-Bab-Dummad-Isligwaled, soged: “Ani an Bab-Jehová gued, bemar-Bab-Dummadid. Ibmar-nueganba be-odurdakedid, ibu-igarba be nanaoe, a-igarba be-iduedid. </v>
<v b="ISA" c="48" v="18">An-igarmar-mamaidba be uaya-nika gudigusana, diwar-aryomadaedyobi ulubgi bogidikid be nikuoenad, demar-mullumakmadaedyobi be baisur-itodii guoenad. </v>
<v b="ISA" c="48" v="19">Be-wagan ukub-naidyob-mergu guoenad, be-mimmigan ukub-merguedyob-mergu guoenad. E-nuga gwen-alliosulinad, an-asabinni, gwen weyob guosulinad.” </v>
<v b="ISA" c="48" v="20">¡Babilonia-yalagi be ainimar! ¡Caldea-dulemargi be wakinmar! Bemar Babilonia-yalagi-noedgi binnasuli weligwaledba be we-igargi sunmakmalo. We-ibmar dulemar-wisguega be imakmalo, bela yala-naid-ugakaase gayaburba be mimimalo. Weyob be sogmalo: “Bab-Jehová, e-mai-Jacob-wagan bendaksaye.” </v>
<v b="ISA" c="48" v="21">Nega-dulesulidganba-seargua, gwen ukud mechasurmalad. Bab-Jehová emargala, akwasailagi dii-aryogega imaksad. Akwa-marisgusadgi dii-binnasur ega aryogega imaksad. </v>
<v b="ISA" c="48" v="22">Bab-Jehová soged: “Dule-isganagardi gwage-bogidikid sateye.” </v>
<v b="ISA" c="49" v="1">Dikasur-demar-gakaba-bukmaladi, be an-itomar. Neggwebur-bannaba-bukmaladi, an-ibmar-sogoed itomalo: Gwaluleged-iduale, Bab-Jehová bato anse gochad. Sapibeneggi-mai, bato an-nug bisad. </v>
<v b="ISA" c="49" v="2">Es-suid-swiswidikidyobi an-gayaburba imaksad. E-argan-yaurgine an-odukusad. Sigu-daarmakaledyob an-imaksad, e-sigumar-saboged-yaba an-odukusad. </v>
<v b="ISA" c="49" v="3">Bab-Dummad anga weyob sogsad: “Israel-wagan, be an-maiga gued. Begine, an-nug odummolegoed.” </v>
<v b="ISA" c="49" v="4">Geb an abinsaded: “Binsarsunna an arbasad. Binsarsunna an gar-itosad, gwen ibmar-nued an nikgussulid. Degi-inigwele, an-ibmar-imakedi, Bab-Jehováʼgi siid. Bab-Dummad anga-ibmar-nuegan-ukoed bato guagwar sisad.” </v>
<v b="ISA" c="49" v="5">Emide, Bab-Jehová soged: “An e-maiga-guegala, sapibeneggi-mai anga burba uksad. Adi, Jacob-wagan gannar eba nanaegar, Israel-dulemar gannar ese ambikudagegar. Ar ande Bab-Jehová-asabin an-nug gannarba gued. Agala, an-Bab-Dummad anga niga-ogannoged.” </v>
<v b="ISA" c="49" v="6">Bab-Dummad weyob e-maiga soged: “Be an-maiga-guedgi, unnila be anga Jacob-waganbi gannarse nudakosulid. Unnila be anga Israel-dulemarbi gannar-e-yarse sedagosurbalid. Dulemar-yar-baid-baidgi-bukmaladga, neg-meegwadga-guega an be-imakbalid, degi, bela napaneg-naid-ugakaasega, an-abonoleged-igar-sedega an be-imakbalid.” </v>
<v b="ISA" c="49" v="7">Bab-Jehová, Israel-dulemar-ollor-imakedi, Bab-Dummad-Isligwaledi, weyob soged, dulemar-yar-baid-baidgi-bukmaladse mesagwar-gulediidga, isdar-daklediidga, degine, dummagan-negdakmamaid-e-maiganga, weyob soged: “Reymar be-dakdamalogu, gwisgudmaloed. Dule-dummagan-nuga-nikamalad be-dakdamalogu, be-abin dulluu imakmaloed. Israel-dulemar-e-Bab-Jehová-Isligwaled-ular, be-nug odummodmaloed. Ar ade, Bab-Dummad, dule-napiragwadid, degi, na e be-susadid.” </v>
<v b="ISA" c="49" v="8">Bab-Jehová weyob soged: “Iba-nuegangi an be-itosad, degi, abonoleged-ibagangi an be-bendaksad. Emigindi, an nue-be-akoed, degi, an begine dulemarga igar mesoed, adi, be gannarse neggwebur-urbegar, degine, nainumar-olloo-nanaid be mimiegar. </v>
<v b="ISA" c="49" v="9">Adi, dule-galesmaladga weyob be sogegarba: ‘Be ainimarye.’ Degi, dulemar-negsichidgi-bukmaladga weyob be sogegarba: ‘Bemar ollorgusmarye.’ ”Bemar, igarbali, be-ibdurganga gagan-ara-aramalad amimaloed, bela nega-dulesulid-yar-mullugangi gagan-ara-aramalad be amimaloed. </v>
<v b="ISA" c="49" v="10">Bemar ukudmaada itogosurmalad. Dad-ibeler-gaedi, degi, neg-ueguedi, budar-itoge be-imakosurmalad. Ar dule-wile-be-daked, be-nioed, dian-aryomamaidba be-sedoed. </v>
<v b="ISA" c="49" v="11">Bela an-sapurmar-nanaidgi igar-mamai an imakoed, an-igarmar an omesoed. </v>
<v b="ISA" c="49" v="12">¡Be dakmalana! Wemarde dikasuli danimaloed. Gwen-gwen dad-nakwed-argan-sapiledsik danimaloed, baigandi, dad-argwanedsik danimarmogoed, degi, baigandina, Sinim-yar-akar danimaloed.” </v>
<v b="ISA" c="49" v="13">Nibneg-naid, be weligwaledba, ¡binnasuli gole! Napneg-naid, ¡be wergusun! Sapurmar, ¡gandikidba be namakmar! Ar Bab-Jehová e-dulemar-gwage armaked, e-dulemar-wilesagwa-gudimalad wiledaked. </v>
<v b="ISA" c="49" v="14">Degi-inigwele, Sión-yalagi-bukmalad weyob sogsad: “Bab-Jehová walagwen an-meted, Bab-Jehová an-iesad.” </v>
<v b="ISA" c="49" v="15">Bab-Jehová sogdebalid: “¿Ar sunna nan-gwensakde e-mimmi-iesi? ¿Ar sunna e-mimmi-baksad sabgusuli gusi? Ar we-nande, e-mimmi-nue-ieye-sogele, andi an gwen be-iegosulid. </v>
<v b="ISA" c="49" v="16">An-argangi-sobar-naiyobi an be-sediid. Be-galu-matusurmaladi, an iedisulid. </v>
<v b="ISA" c="49" v="17">Bega-neg-sobmaladi, begi gwae-gwae danimalad. Be-obelomaladdi, begi bangudmalad, bei neg-ollomaksamalad begi bangudmalad. </v>
<v b="ISA" c="49" v="18">Nue be-atake, be-dikarba nue be neg-dake. Bela bulakwaa ambikunonimalad, bese danimalad.” Bab-Jehová soged: “An dula-maisoggu, bela wemar, ibmar-nuegan-ebulegedyobi gumaloed, abirgin-nikued-mor-yolegedyobi gumaloed. </v>
<v b="ISA" c="49" v="19">”Be-yala obelosmar-inigwele, akwamarbi ganna-ganna obesmar-inigwele, degi, olloo nasiksamar-inigwele, be-yala be-dulemarga unniguosulid. Dule-be-wiosmaladdi, dikasuli bemargi bukwa gumaloed. </v>
<v b="ISA" c="49" v="20">Be-mimmigan-bei-yoggusye-na-be-bisadi, bega sogdamaloed: ‘Dogdar we-yala anga bipii noye. Anga be neg-amiye, agi nabir an gudisaegarye.’ </v>
<v b="ISA" c="49" v="21">Geb degi, be binsadoed: ‘¿Doa we-mimmigande anga baksasunna? An mimmi satenad, ar an geg mimmi bakenad. An ononnoles gudiinad, emarse-obanagwar an gudiinad. Ar we-mimmigande, ¿doa anga odummossunna? Ar an walagwen gudiinad, emide, ¿ar bia wemarde danimarsunna?’ ” </v>
<v b="ISA" c="49" v="22">Bab-Jehová-Bur-Biriginedi weyob soged: “Dulemar-yar-baid-baidgi-bukmaladga an igar ukoed, neggwebur-bukmaladsik an-bander an onakoed, adi, wemar, e-sakwagi-mai bega be-mimmigan-sedamalagar, degi, e-gukingi-mai bega be-bunamala-sedamarbaligar. </v>
<v b="ISA" c="49" v="23">Reymar e-mimmiganga be-imakmaloed, degi, rey-omegan be-nanga gumaloed. Be-asabinni, dulluu napase imakmaloed. Degi, maligi ukub-naile, bega elimaloed. Geb agi, be wisgumaloed, ani an Bab-Jehová gued. Dule-angi-bensurmaladi, bingedar itogosurmalad.” </v>
<v b="ISA" c="49" v="24">Dule-bila-onomalad bila-onogedgi-ibmar-susadi, ¿sunna e-ibe be susi? Geg gue. Dule-galesadi, ¿sunna dule-isgana-e-gasadgi wakinnosi? Suli. </v>
<v b="ISA" c="49" v="25">Degi-inigwele, Bab-Jehová weyob soged: “Dule-bila-onoged bila-onogedgi-ibmar-susadi, e-ibe sulegoed. Deginbali, dule-isgana dule-gasa-sesadi, gannar e-annik sulegoed. Ar andi, dule-begi-urwedimaladgi an be-bendakoed. An-sunnagwadi, an be-mimmigan bendakoed. </v>
<v b="ISA" c="49" v="26">Be-isdarmalad na dukin e-san-gunmalaga an imakoed. Vino-gobeyobi, na dukin e-ablisgi-mumgumalaga an imakbaloed. Degisoggu, bela dulemar wisgumaloed, ani an Bab-Jehová gued. Ani an be-Abonogedid. Ani an Jacob-waganga dule-gandikid gued. Ani an be-bendakedid.” </v>
<v b="ISA" c="50" v="1">Bab-Jehová weyob soged: “Israel-dulemar, ¿an bemar-nan obachasi? Degite, ¿bia abirgin-meted-gardade nadsunna? Anga be oyodo. ¿An doa-dulemarga bemar-egi-mani-ganikidyobi an be-uksamarsunna? An deyob be-uksasurmalad. Ar be-isgued-ular, na be dukin uksamalad. Bemar uaya-sate-gusad-ulale, be-nan oballedsunnad. </v>
<v b="ISA" c="50" v="2">An nonigua, ¿ibiga dule-sate an daknonisunna? An gotegua, ¿ibiga dule gwen an-abin-imaksasursunna? ¿Ar bemar-bendakosurye, be angi binsamala? ¿An bemar-onogega, garganguedsuli be an-dakmala? Ar an sunna, demar, ilagwensaale dinna saed. Ar an sunna, diwarmar, nega-dulesulidga-nai imaked. Uamar e-mas-satedba burgwideled. Dii-dingudedba uamar bela nungudeled. </v>
<v b="ISA" c="50" v="3">An sunna mogir-billi nega-gubyagwaledbi-nai an imaked, mor-sichid-naidyobi an imaked.” </v>
<v b="ISA" c="50" v="4">Bab-Jehová binsaed-ibegan-sunmaked-gwabinduku anga uksad, adi, dulemar-geggus-gudimalad-e-gwage gadi-gadi-imakegar. Bab-Dummad bane-bane wakudaryalabali an-odaked, ibmar-itogega an-imaked, adi, dule-ibmar-durdaknaidyobi an ibmar durdakegar. </v>
<v b="ISA" c="50" v="5">Bab-Jehová ibmar-magar-itogega an-imaksad, an eba uayasuli gussulid, an eba ibsassuli gwen gussulid. </v>
<v b="ISA" c="50" v="6">Dulemar-an-bibyonanaidga an-yargan an oyosad. Dulemar-an-siga-sabsur-ungemaladgi, an-aku an gwen odukussulid. Degine, dule-angi-dodomaladgi, degi, angi-wiakmaladgi, an-wagar an gwen odukussulid. </v>
<v b="ISA" c="50" v="7">Ar Bab-Jehová-Bur-Birigined an-bendaked, degisoggu, mesagwar-imaklenaidgi an bai itossulid. A-ulale, akwasailayob an na gandik imaksad. Ar an wisid, an bingeguosulid. </v>
<v b="ISA" c="50" v="8">Dule-an-irwa-gwisguedi, an-nagaba gudiid. ¿Degisoggu, doa anbo gala-itobie? Dule anbo-gala-itobiele, ¡anse dagdo! Dule angi gwisgubiele, ¡anga ibmar sogdado! </v>
<v b="ISA" c="50" v="9">¡Ar Bab-Jehová-Bur-Birigined an-bendakdaed! ¿Doa sabsur-odurdakleged-igar anga mesosunna? Ar an-isdarmaladdi, ilagwen-berguar gudoed, igi mor suuse-gulledae, deyobi namaloed. </v>
<v b="ISA" c="50" v="10">¿Doa bemar-abargi Bab-Jehová-dobee gudii? ¿Doa Bab-e-mai-sogedba nanadii? Dule sated. Dule-negasichidba-nanadiidi, neg-meegwadba-nanadisulidi, a-dule, Bab-Jehováʼgi bensuli guoed, e-Bab-Dummadgi alakwaa naguoed. </v>
<v b="ISA" c="50" v="11">Ar bemar na soo ogadamalad, na be gwinnur ogadamarbalid. Bemar na be soo-ogadamaladgi be nanabukmalad, na be gwinnur-ogadamaladgi be nanabukmalad. Degi-inigwele, an we-ibmarmargi sabsur-bemar-odurdakoed: Igar-bulegangi be sabsur-odurdaklemaloed. </v>
<v b="ISA" c="51" v="1">Bab-Dummad weyob soged: “Bemar, igar-innikigwadba-nanadimalad, be an-amidimalad, be an-itomar: Bemar, dad-Abraham-wagan gumalad. </v>
<v b="ISA" c="51" v="2">Be nue-dakmar, ar dad-Abraham bemar dad-dummadid, degi, muu-Sara bemar-urbisadid. An Abrahamʼse gochagua, na sana-walagwen gudiinad. Degi-inigwele, an egi nued binsasad, an ega dula omelosad. </v>
<v b="ISA" c="51" v="3">Ani Bab-Jehová, Sión-yala wiledakedsegad. Bela e-neg-bibichismaladi, wiledakoed. E-nega-dulesulidgan Edénʼgi-nainu-nued-naigusayobi, imakoed. E-nainu-geg-ibmar-egi-sanmakedi, an-nainuga guoed. A-nainugine weligwar-itomaloed, egi wergumaloed. Anga namaklegedgi namakmaloed, dog-nuedye anga sogmaloed. </v>
<v b="ISA" c="51" v="4">”An-dulamar, nue be an-itomar. An-neggweburmar, nue be an-itomar: Ar ani an ibmargi-odurdakleged-igar onioed, an-igar-napiragwadi, dulemar-yar-baid-baidgi-bukmaladga neg-meegwadga guoed. </v>
<v b="ISA" c="51" v="5">An-igar-naboged, bato walik-gusad. An-abonoleged-igar bato igarba abarmakdanikid. An-ganguedi, dule-yar-baid-baidgi-bukmaladga igar nabogoed. Dule-demar-gakaba-bukmaladi, angi bensurmalad, an-ganguedgi, bendakleged abdakmalad. </v>
<v b="ISA" c="51" v="6">Niba be atakmar, napneggi be atakmarbar. Waa-berguddaedyobi, mogir-billi bergudoed, mor-nunguddaedyobi napneg nungudoed. Gukur-burgweyobi, e-dulemar burgwidoed. Degi-inigwele, an-abonogeddi, degisadegu maiguoed. Degi, an-igar-napiragwaddi, noargumai gwen guosulid. </v>
<v b="ISA" c="51" v="7">”Bemar, igar-napiragwad-wismalad, be an-itomar. Gwagegi-an-igar-sedidimalad, be an-itomar. Dulemar-begi-ichakwa-sunmakedi, melle be dobgumalo, sabsur-e-ibmar-sogedgi, melle be niga argwanmalo. </v>
<v b="ISA" c="51" v="8">Ar we-dulemar unnila mor suuse-gulledaedyob gumaloed, mor-wawaad nusmarse-gulledaedyob gumaloed. Ar an-igar-napiragwaddi, degisadegu maiguoed, an-abonoged-igardi, maigu guoed.” </v>
<v b="ISA" c="51" v="9">Bab-Jehová, ¡be atake! ¡Be atake! ¡Gandikid-mola be yoe! Epenne be-gangued be-dulamarga-be-oyosayob be oyoge. ¿Ar bee be, Rahab-obelossursi? ¿Ar bee be, ibdula-demargined obelossursi? </v>
<v b="ISA" c="51" v="10">¿Ar bee be, demar-odinnosgussursi? ¿Ar bee be, a-dii-wilasailad odinnossursi? ¿Ar bee be, dule-bendaklesmalad-obakega demar-wilasailadgi igar-omesisgussursi? </v>
<v b="ISA" c="51" v="11">Bab-Jehováʼgi-bendaklesmalad gannar nonimaloed, weligwaledgi namakagwale Sión-yalase dognonimaloed. Weligwar-itodiidi, magasar na e-wagargi oyomaloed. Wergudii gumaloed, na yeer itomaloed. Bukib-binsadiidi, gwage-nunmak-itodiidi, bela bergudoed. </v>
<v b="ISA" c="51" v="12">Bab-Jehová weyob soged: “Ani an bemar-gwage baisur-itoge imakedid. ¿Ar ibiga be dulemar-dobe? Ar wemardi, unnila gagan-durganyob gumalad. </v>
<v b="ISA" c="51" v="13">¿Bab-Jehová-be-obinnisad be iesde? ¿Bab-Jehová-mogir-billi-nasiksad bato be iesde? ¿Bab-Dummad-napneg-nasiksad bato be iesde? ¿Bane-bane be-isdarad-be-obelobi-gudiidgi be gwayedii guode? ¡Adi surbali! ¿Sabsur-dule-odurdakdiid-e-urwedde, bia nadsunna? </v>
<v b="ISA" c="51" v="14">Dulemar-esgaryagi-gales-bukmaladi, emiskwaa onolemaloed. Esgaryagi burgosurmalad, gwen ega mas galakuosurmalad. </v>
<v b="ISA" c="51" v="15">Ani an be-Bab-Dummad-Jehová gued. Ani an demar-osukamakedid, ani an demar-uurmakega imakedid. Bab-Jehová-Bela-Gangued-Nikadye an nugad. </v>
<v b="ISA" c="51" v="16">Be-gwabindukugine, an-gayaburba an nasiksad. An-ganguedbali an be-anar gwisgusad. Ani an mogir-billi nasiksad, ani an napneg nasiksad. Degine, Sión-yalagi-bukmaladga an weyob sogsad: ‘Be an-dulamar guye.’ ” </v>
<v b="ISA" c="51" v="17">¡Jerusalén-dulemar! Be gwisgumar, be gwisgumar. Bab-Dummad-e-urwed be itosad. Be bela-belad ulubse surbinsa-itoge be gusad, geg bar be gwisgu gusad. </v>
<v b="ISA" c="51" v="18">Bela be mimmigan-nikusadi, gwen wargwensaale, be-idugega gussulid. Bela be mimmigan-odummosadi, bipisaale, gwen argangi be-gassulid. </v>
<v b="ISA" c="51" v="19">We-bonigan-sogbogwad begi nonigusad: Be-neggwebur bibichisgusad, degi, be-neggwebur obelolesgusad. Ukudba be gala-itosgusad, es-suidgi oburgwilesgusad. ¿Doa wile be-dakoe? ¿Doa be-gwage baisur-itoge imakoe? </v>
<v b="ISA" c="51" v="20">Be-mimmigan galakusmalad. Goe-sapur-bebe-suid sakigi-galesnaidaeyob gusmalad, galimba-dikarba mellemamaid. Egine, bela Bab-Jehová-e-urwedi gwichigusad, bela be-Bab-Dummad-urwedi egi gwichigusad. </v>
<v b="ISA" c="51" v="21">Emisgindi, dule-bukib-binsadiid, vino-gobedginsuli be mummu-gudiid. An-bega-ibmar-sogoed be ito. </v>
<v b="ISA" c="51" v="22">Be-Bab-Dummad-Jehová-Bur-Birigined, e-dulemar-ular-sunmakedi, weyobi soged: “An-urwedgi an sabsur-bemar-odurdaksad an obelosad. We-an-urwedi bipisaale bar be itogosulid. </v>
<v b="ISA" c="51" v="23">Dulemar-sabsur-be-odurdakdimalad an odurdakoed. Ar we-dulemar bega weyob sogsa gusmalad: ‘Napagi balimellemai be imakmarye, adi, anmar begi annamalagarye.’ Ar deyob be imaksa gusmalad, ega napagi mellemai be gusmalad, bela dulemar be-birgi annas gusmalad.” </v>
<v b="ISA" c="52" v="1">Sión-dorgan, ¡be atake! ¡Be atake! ¡Gandikid-mola be yoe! Neggwebur-islidikid-Jerusalén, be-mor-gargerbamalad be yoe. Ar dule-abgan-uka-duku-sikarsurmaladi, degi, dule-Bab-Dummad-wissurmaladi, bar bemarse dogosurmalad. </v>
<v b="ISA" c="52" v="2">¡Jerusalén-neggwebur, be gwichigue! ¡Olli be obate! ¡Gannar ologanagi be sige! Sión-yala-sisgwa, be galesgua, dukargi-esgoro-dub-nasiklesad be unge. </v>
<v b="ISA" c="52" v="3">Ar Bab-Jehová weyob soged: “Bemar manigi be uklessulid, bemar manigi be onolegosurbalid. Bemar binsa-onolegoed.” </v>
<v b="ISA" c="52" v="4">Ar Bab-Dummad-Bur-Birigined-Jehová weyob soged: “Epenne an-dulamar, Egipto-yalase nadegusad. Agine, na megisgusmalad. Emide, Asiria-sordamar binsarsunna an-dulemar-mesagwar imakalid.” </v>
<v b="ISA" c="52" v="5">Emide, Bab-Jehová soged: “¿Ibi an wegi imakdii? Ar binsarsunna, an-ibe an-dulamar-gasa sesmalad. E-negsemamaid an-dulamargi dodomalad. Bane-bane an-nuggi dododigudamalad, bogigudisurmalad. </v>
<v b="ISA" c="52" v="6">Degisoggu, a-ulale, a-ibagangine, an-dulamar an-nug wisgunonikoed. A-ibagangine, ani an ega sunmaknaidi, an e-walik gwisgunonikoed.” </v>
<v b="ISA" c="52" v="7">Dule yar-imbaba-gayaburba-nued-sedanikidi, dule-gayaburba-bogidikid-berbegedi, ibiyobi yeer daklemala. Dule gayaburba-nuegan-barsogedi, degine, dule abonoleged-igargi-sunmakedi, ibiyobi yeer daklemala. Dule, Sión-dulemarga weyob-sogedi: “Be-Bab-Dummad negdakmaiye.” Dule-deyob-sunmakmaladi, ibiyobi yeer daklemala. </v>
<v b="ISA" c="52" v="8">¡Be itoge! Be-dule-nakulemalad binnasuli-gorbukmalad, weligwaledbali gandikidba gorbukmalad. Ar ade, na e-ibyagwale dakbukmalad, Bab-Jehová gannar Sión-yalase daniki. </v>
<v b="ISA" c="52" v="9">Jerusalén-dulemar, na be bular-weligwar-namaklegedgi be namakmar. Ar ade, Bab-Jehová e-dulemar-baisur-itogega imaksad, degi, Jerusalén-neggwebur bendaksad. </v>
<v b="ISA" c="52" v="10">Bab-Jehová, bela dulemar-yar-baid-baidgi-bukmaladga e-gangued oyogoed. Bela napneg-naid-ugakaase-bukmaladi, anmar-Bab-Dummad-e-abonoged dakmaloed. </v>
<v b="ISA" c="52" v="11">Bemar, Babse-goled-neggi-ibmar-ebulemalad-semaladi, be nomar, be agi ainimar. ¡E-dulemar-abargi-gudiidgi be nomar! ¡Be san-urukmar! ¡Melle ibmar-swilidiksulid be ebumalo! </v>
<v b="ISA" c="52" v="12">Degi-inigwele, mer be gwae-gwae itomalo. Mer be gwae-gwae-abarmakdemarbalo. Ar Bab-Jehová bemar-idumai guoed. Israel-e-Bab-Dummad be-sorba-nai guoed. </v>
<v b="ISA" c="52" v="13">Bab-Jehová soged: “An-mai emargi nakoed. E-nug odummolegoed, dule-dummadga guoed, degi, ologanagi sigoed. </v>
<v b="ISA" c="52" v="14">Dulemar dakdamalogu, bukidar geger-dakmaloed, ar e-wagar-daklegedi bar aa daklegosulid, ar e-daklegedi, bar dule-daklegosulid. </v>
<v b="ISA" c="52" v="15">Amba deyob dulemar-yar-baid-baidgi-bukmaladi, geger dakmarmogoed. E-asabinni, reymar gwen-sunmakosurmalad, ar weyob-ega-ibmar-soglessulid dakdamaloed, degi, weyob-ibmar-itossurmalad na magar itononimaloed.” </v>
<v b="ISA" c="53" v="1">¿Doa anmar-ibmar-sogsad bengussuli? ¿Doase Bab-Jehová na e-gangued oyosa? </v>
<v b="ISA" c="53" v="2">Bab-Jehová, e-mai sapi-e-nii-dutugwad-dungueyobi odummosad. Sapi-e-mali napa-isganagi dogdedaeyobi, e-mai-odummosad. E-mai yeer daklesulid, gandik daklesurbalid. E-daklegedi, wilubba dakleged. Dulemar baisur-dakmalad. </v>
<v b="ISA" c="53" v="3">Dulemarse obanagwale gusad. Mesagwale gusad. Gwage-nunmaked-itodii gusad. Undar-odurdakledii gusad. Dulemar gwen-dakbisuli gusmalad. Dulemarse obanagwale gusad. Gwen anmar bai daksasurmalad. </v>
<v b="ISA" c="53" v="4">Degi-inigwele, anmarga anmar-bonigan sesad, anmar-anar, anmar-nunmaked itosad. Anmardi egi binsaed, Bab-Dummad we-dule-naibi-imaksaye, sabsur-imaksaye, degi, mesagwar-imaksaye. </v>
<v b="ISA" c="53" v="5">E na, anmar-uaya-sated-ular, naibigusad. E na, anmar-isgued-ular, bela-bela sabsur-bibyolesgusad. Anmarga gwage-bogidikid-ukegala, anmar-ular, bela-bela sabsur-odurdaklesad. Anmar e-naibigusadgi nugunonimalad. </v>
<v b="ISA" c="53" v="6">Anmar bela sibad-wawaad-yoggusgudidaedyobi, yoggus gudimalanad. Na wala-walagwen e-itolegedba gudidimalanad. Degi-inigwele, Bab-Jehová bela e-maigi anmar-isgued nasiksad. </v>
<v b="ISA" c="53" v="7">Sabsur-imaklenaigu, mesagwar-imaklenaigu, gwen e-gaya itolessulid. Igi-sibad-wawaad-senigwad e-oburgwilegedse selesdae, deyobi, gaya-itosuldgi selemai gusad. Igi-sibad-wawaad ega-e-absar-siked-abin, gordasuli, deyobi, dulemar-asabin Bab-Jehová-e-mai gaya nikussulid, degi, dulemar-asabin gwen gochasurbalid. </v>
<v b="ISA" c="53" v="8">Gasmargua, ega igar-amismargua, oburgwismalad. Gwen bai daksasurmalad, e-bina sogsasurmalad. E-wagan-danikoedgi gwen binsassurmalad. Dulemar-bukwad-abargi gandikidgi onolesad, an-dulamar-isgued-anar, oburgwilesad. </v>
<v b="ISA" c="53" v="9">Gwen e-sunmakedgi emar-yardaksasur-inigwele, gwen ibmar-isgana-imaksasur-inigwele, dule-ibmar-isgana-imakmalad-abargi burgwisad, degi-inigwele, mani-ibgan-abargi diglesad. </v>
<v b="ISA" c="53" v="10">Ar Bab-Jehová, mesagwar-guega imaksad, sabsur-wilegega imaksad. E na dulemar-isgued-anar san-uksasoggu, a-ulale, na suitiba gudii guoed, bela e-waganmar-dakoed, Bab-Jehová-sogedba bela ibmar imakoed. </v>
<v b="ISA" c="53" v="11">Sabsur-wilegoed-sorbali, magar-daknonikoed, e-sabsur-wilesadi, binsa wilessuli, degidbali na yeer-itononikoed. Bab-Jehová soged: “An-mai-innikigwadi, e-ibmar-wisidbali, dulemarga igarmar nabogoed. E na dule-ibmar-isgana-imaked sedoed. </v>
<v b="ISA" c="53" v="12">A-ulale, dule-dummagan-abargi an osimogoed, e-ibmar-suoedi dule-gandikmaladbo mimioed. Ar ade, na burgwegala, e-san uksad. Dulemar-isgumaladyob imaklesmogad. Dule-bukidarad-e-isgumalad na sesad, dule-isgumalad-irwa gwisgusad.” </v>
<v b="ISA" c="54" v="1">Bab-Jehová sogded: “Be, omegwa-geg-baked, gwen be mimmi-nikudisulid, weligwaledba be binnasuli-gole. Be, gwen-muu-neggi-boniba-galitodisulid, binnasuli be namake. ¡Weligwaledba be binnasuli-gole! Ar ani Bab-Jehová soged: Ome-wilesagudiid, bur bule ome-sui-nikadba mimmigan nikuoye. </v>
<v b="ISA" c="54" v="2">”Be-dordoneg-siidi, be odummo, be-dordoneg-siidgi atued-dummagan-nanaid be egae. ¡Melle dobe-dobe be imako! Dordoneg-e-dubamar be osugue, e-dordoneg-bargamalad be ogannoge. </v>
<v b="ISA" c="54" v="3">Ar be-argan-nuedsiki, degi, be-argan-sapiledsiki be nasgudoed. Be-wagana yar-baigan suoed, be-wagana neggweburmar-olloganagi ambikudoed. </v>
<v b="ISA" c="54" v="4">”Melle be dobe-itogo, ar be bingeguosulid. Melle be gwayo, ar be-nug mesagwar guosulid. Be yagwaunni bingegusadi be iegoed. Bei-machered-burgwisgu, bingedar be itosadgi bar be binsaosulid.” </v>
<v b="ISA" c="54" v="5">Ar Bab-be-obinnisadi, be-suiga gued. A nugad: “Bab-Jehová-Bela-Gangued-Nikadye.” Be-bendakedi, Israel-dulamar-e-Bab-Dummad-Isligwaledid. A bilegoed: “Bela-napneg-naid-e-Bab-Dummadye.” </v>
<v b="ISA" c="54" v="6">Be ome-wilesakwagudiidyob Bab-Jehová bese gornonikoed. Ome-suli-suli-itodiidyob Bab-Jehová bese gornonikoed. Igi ome dogdar yagwa-guedgi machered-nikusale, machered gannar metedae, deyob gudiidgi Bab-Dummad bese gornonikoed. </v>
<v b="ISA" c="54" v="7">Bab-Jehová-be-ollor-imakedi soged: “Unnila sikwas an be-obachad. Degi-inigwele, na bela-belad ulubgi wile-be-dakedgi gannar an be-abingaoed. </v>
<v b="ISA" c="54" v="8">Unnila sikwas-sae-itogedgine, an be-idu bangusad. Degi-inigwele, sabgued-degisadeguad-nikadgine, an wile be-dakoed.” </v>
<v b="ISA" c="54" v="9">Bab-Dummad sogdebalid: “Angardi Noé-ibaganyobi gued, igi an Noéʼga ise-sogar sogsa gusa, muu-dummad bar napneggi murosurye. Deyobi, an bega ise-sogar soged, bar an bebo urwosulid, bar an iisedi bega ibmar sogosulid.” </v>
<v b="ISA" c="54" v="10">Bab-Jehová-wile-be-dakedi soged: “Amba yalamar-bukwad baidsik ainirye-sogele, degi, yar-mullugana giglimakdele, andi amba an be-sabedi gwen gwagosulid. Anbo be igar-bogidikid-omesisadi, andi obelogosulid.” </v>
<v b="ISA" c="54" v="11">Bab-Jehová-soged: “¡Be dake! Neggwebur-nue-wilesagwa, burwa-dummadba oitolesad. Dule a-neggwebur baisur-itogega-imaked sated. ¡Akwa-nuegan-yeerdaklemaladgi an be-soboed! Akwamar-zafiros-birgi an be-sioed. </v>
<v b="ISA" c="54" v="12">Be-galu-matusulid-birgine, an akwa-rubí-nuegan e-bargaedga mesoed. Be-yawagakmar akwa-gargemalad-gaemaladgi an soboed. Degi, bela be-galu-matusurmalad, akwa-gargemaladgi an soboed. </v>
<v b="ISA" c="54" v="13">Ani Bab-Jehová, bela be-mimmigan odurdakoed, be-mimmigan gwage-bogidikid nika gudii guoed. </v>
<v b="ISA" c="54" v="14">Igar-napiragwadi gannarbaa an be-imakoed. Mesagwar-gudii bar be itogosulid. Bali dobee be itogosulid. Begine, gwayed-dummadi bangudoed, gwen be-walikaa guosulid. </v>
<v b="ISA" c="54" v="15">Dule begi gwichigualile, an eba-nai guosulid, dulemar-yogasaar begi gwichiguarmalale, bese galakudmaloed. </v>
<v b="ISA" c="54" v="16">”Ani an dule-esgoro-sobed-soo-oduurmakedi obinnisad. We-dule, na bilagi-ibmar-ebulemalad sobed. Ani an dule-emar-obeloged obinnisbalid, adi, bela dule-obelogegar. </v>
<v b="ISA" c="54" v="17">Dule begi-nakwega, bila-onogedgi-ibmar-ebuleged-yeer-ganguedi, gwen begi obinosulid. Dulemar begi yogasaar-sunmakmaladi, boo-sigega be imakoed. We-ibmarmala anga-arbadimaladga an ukoed. Angine, igar-innikigwad danikid.” Deyobi, Bab-Jehová soged. </v>
<v b="ISA" c="55" v="1">Bab-Jehová sogbalid: “¡Dule-uku-uku-itodimaladi, dii gobdamar! Dule-mani-surmaladi, ibmar-sudamar, vino be sudamar, moli-nunis be sudamar. Gwen be bennukosulid, binsa bega uklegoed. </v>
<v b="ISA" c="55" v="2">¿Ar ibiga be binsarsunna mas-nuedsulidgi be mani-oesunna? ¿Ar ibiga binsarsunna be ibmar-yeer-ito-be-imaksulidgi mani-misunna? Be nue an-itomar, bur be mas-nued gunmar, ar be mas-nuegan-gullegedgi na be yeer itomaloed. </v>
<v b="ISA" c="55" v="3">Nue be bogi itomar, be anse dagmar. Be nue an-itomar, adi, be dula gudii gumaloed. An bemar-ebo degisadegu igar mesoed, adi, an-mai-David-sabedba an-ega-ibmar-sogsa-gusadba guegar. </v>
<v b="ISA" c="55" v="4">Dulemargala, we-David, an-barsogega an nug-imaksad, degi, dule-yar-bamaladga-e-odurdaked-sailaga-guega an nug-imaksad, degine, dummadga an nug-imaksad. </v>
<v b="ISA" c="55" v="5">Israel-dulemar, dulemar-dakdisurmaladbina be goloed, degi, dule-aku-be-dakdimarmogadi, bese abarmakdanimaloed. Ar ani an be-Bab-Dummad-Jehová Israel-dulemar-e-Bab-Dummad-Isligwaled, be-nug odummosad.” </v>
<v b="ISA" c="55" v="6">Bab-Jehová be amimar, ar emisgwa, Bab-Dummad amilegedgined, Bab-Dummadse be gormar, ar ade, be-walikaa gudiid. </v>
<v b="ISA" c="55" v="7">Dule-ibmar-isgana-imaked, e-igar-isgana-imakedgi bangusun, dule-isgana, e-binsaed-isganagi bangusun. Bab-Jehová amisun, ar ade, Bab-Jehová dule-nuedid, isgued-eliedid. Ar anmar-Bab-Dummad wile be-dakoed. </v>
<v b="ISA" c="55" v="8">Bab-Jehová soged: “An-binsaedi, bemar-binsaedyobsulid, an-daedi, bemar-daedyobsulid. </v>
<v b="ISA" c="55" v="9">Igi mogir, napneggi dikasur nai, deyobi, an-daedi, bemar-daedba bur-dikasur-akalad. Deginbali, deyobi an-binsaedi, bemar-binsaedba bur-dikasur-akarbalid. </v>
<v b="ISA" c="55" v="10">Ar dii-wiedi, degi, dambed-sibudikid-batedi, ibmar-imaksasuli geg gannar ainakwedaed. Bina we-ibmar imakgwelergebed: Napa-owardikuergebed, napagi-ibmar-oniergebed, ibmar-gwag-osanmakergebed, adi, dule-ibmar-digedga, ibmar-gwag-ukega, degine, dulega masgunned ukegarbar, </v>
<v b="ISA" c="55" v="11">deyobi, gayaburba an-gayagi nodele: Anse ollobi nonikosulid, an-ibmar-abegedba ibmar saoed, an-ibmar-sogedba ibmar imakoed. </v>
<v b="ISA" c="55" v="12">Bemar weligwaledba ainidmaloed, bogidikidgi gannar be-yalase be momaloed. Be-nadapidbali yalamar, degi, yar-mullugan, binnasuli-weligwaledba namakdemaloed. Degi, bela sapimar-bukwadi, argan ogotemaloed. </v>
<v b="ISA" c="55" v="13">Gagan-ikobimalad-muchubbi, ciprés-sapimar ainidagoed. Dakemar-muchubbi, mirto-sapimar dungudagoed. We-ibmarmala, ani an-Bab-Jehová-nug ogannogoed, we-ibmarmala, degisadegu e-wilubga naiguoed.” </v>
<v b="ISA" c="56" v="1">Bab-Jehová weyob soged: “Igar-innikigwad be imakmar, igar-nued be oyomar. Ar an-abonolegedi, warmakdanigusad, an-igar-innikigwadi, sanar-guoed. </v>
<v b="ISA" c="56" v="2">Dule, an-igarmarba nanadiile, degi, sogedba eba gudiile, we-dule, dule-weligwaledid. Dule, obunnoged-ibagi obunnodiile, gwen egi nodisulile, degi, dule ibmar-isgana-imakdisulile, we-dule dule-weligwaledid.” </v>
<v b="ISA" c="56" v="3">Dule-ainebalidi e-binsaedba Bab-Jehová-nug-odummodiile, geg weyob binsaed: “Bab-Jehová e-dulemar-imbagi an-obanguoye.” Dule-alugwasualed geg weyob sogmogad: “Sapi-dingus-gwichidyob, an dakleye.” </v>
<v b="ISA" c="56" v="4">Ar Bab-Jehová weyob soged: “Ar dule-alugwasuarmalad obunnoged-ibagi obunnodimalale, an-ibmar-abegedba ibmar-imakdimalale, an-igar-mesisadba nue-nanadimalale, </v>
<v b="ISA" c="56" v="5">an-neggweburgi, anse-goled-negyaba, galugi an ega e-nuga ise-narmakar nasikoed. We-ibmala ega mimmigan-nikuedba bur bule guoed, degine, an ega nug-degisadeguad ukbaloed, bipisaale gwen e-nuga ielegosulid. </v>
<v b="ISA" c="56" v="6">Dule-ainebarmalad anga-arbaega anba-akasmaladi, an-nug-ogannogega anba-akasmaladi, an-nug-odummogega anba-akasmaladi, an-yalase an nidoed. Bela obunnoged-ibagi-obunnodimalad gwen angi-nodisurmaladi, degi, anbo-igar-mesisad-sogedba-gudimaladi, </v>
<v b="ISA" c="56" v="7">an-yala-islidikidse an nidoed. Anse-goled-neggi an weligwar-imakoed. Anga ibmar-ogumakar-ukleged-ailagi ibmar-ukmaloedi an abingaoed. Degi, anga-ibmar-ogumakar-ukmaloedi, an abingabaloed, ar an-nega, bela dulemarga anse-goled-negye nugguoed.” </v>
<v b="ISA" c="56" v="8">Bab-Dummad-Bur-Birigined-Jehová weyob soged: “Israel-dulemar e-yargi-gudisurmaladi, gannar e-yargi-ambikuega imaked. An-dulamar dagega an imakoed, bato an Israel-dulemar-baigan-urbisadbo, an oatogoed.” </v>
<v b="ISA" c="56" v="9">Bab-Jehová weyob soged: “Bela ibmar-durgan-sapurgi-gudimaladi, degi, bela ibmar-durgan-ursirmaladi, be dagmar, an-dulamar be obelodamar. </v>
<v b="ISA" c="56" v="10">Bela Israel-dulemar-nakulemaladi aku-atakmalad, ar wargwensaale, ibmar-daksurmalad. Ar bela achu-gwabinsulidyob gumalad, ar geg urwemalad. Gadi-gabmalad, wiegalamalad, yeer gabed itodamalad. </v>
<v b="ISA" c="56" v="11">Bemar achumar-gadi-mas-gunnedyobmalad, immeleged itodasurmalad. Bemar sibad-wawaad-edarbemalad, ibmar akusunna itomalad. Na war-wargwen e-itolegedba gudidii nanaed, bela na e-ibmar-abegedba wala-walagwengi gudidiid. </v>
<v b="ISA" c="56" v="12">Binnasuli be gormar, bemar sogmala: ‘¡Dagmar, anmar vino sunamar! ¡Anmar mumgue, inna-gagbid gobe! Anmar banedse emiyobi ibmar imakbaloed, emiba anmar bur bule imakmaloed.’ ” </v>
<v b="ISA" c="57" v="1">Dule-innikidaedi burgwemamaigusad, dule gwen bai daksurmalad, dule-bega-arbamalad-nuegan, burgwemamaigusad. Ar dule aku itodamalad, ibiga dule-nuegan isgued-ular burgwiddamala. </v>
<v b="ISA" c="57" v="2">Ar dule-igar-nuedba-nanaedi, nuedgi burgwemalad, neg-uangi obunnomegisdamalad. </v>
<v b="ISA" c="57" v="3">Bab-Jehová sogded: “Bemar, ome-ina-isgana-imaked-mimmigan, negsichigi-galagwensuli-gambanuchuganba-nanamalad-e-wagan, be anse walikgudamar. </v>
<v b="ISA" c="57" v="4">¿Doagi be dodoye sogmala? ¿Doaga be binnasur gaya-maa-maa-imake? ¿Doaga be gwabin buud-buud-imake? ¿Ar bemar isgued-mimmigansursi? ¿Ar bemar gakansamalad-wagansursi? </v>
<v b="ISA" c="57" v="5">Bemar wag-ulu-sapi-urba, degi, bela sapi-dummagan-urba, galagwensuli guddamalad. Bab-dummadsurmalad-e-nug-odummogega diangangi, degi, akwa-yaa-ollogangi burwigana be oburgwiddamalad. </v>
<v b="ISA" c="57" v="6">Dian-akwa-swirimalad, begadga gumaloed. We-akwa-swirigangi be bergudmaloed. We-ibmar-asabinni, vino be eosmalad, degi, ega be ibmar-gwag-uklemalad uksamalad. Degite, ande we-ibmarmar-abinni, ¿bogi sigode? ¡Adi surbali! </v>
<v b="ISA" c="57" v="7">Yar-matusulid-birigine, be-meged be omesisad, yar-matusulidse be nakwisad, agi bab-dummadsulidga ibmar-ogumakar-ukega be nakwisad. </v>
<v b="ISA" c="57" v="8">Be-yawagak-daksiki, degi, e-suarmargine, bab-dummadyob-imaklemalad be nasiksad. Be angi bangusad, dule-baid-asabinni uka-swili be gwisgusad. Be-meged-dummad-omesisadgine, be megisad. Doamarbo be megbigusa, amarbo be igar nabosad. Amarbo be megisgua, e-abgan be daksad. </v>
<v b="ISA" c="57" v="9">Bab-dummad-Molocʼse be nanasad. Ega be olivo-gwallu berbedii gusad, be-ina-wawagan ega be omelosad. Be be-nuggi-sunmakmalad dikasuli barmisad. Amala, dule-burgwarmalad-burbase binsaed-amiega, be barmisad. </v>
<v b="ISA" c="57" v="10">Bali-bali-nanaedba be yegus-inigwele, degite, gwen be sogsasulid: ‘An wesegoye.’ Aka bur be gangusad. A-ulale, gwen be galakussulid. </v>
<v b="ISA" c="57" v="11">”¿Doa be-ogwayisa? ¿Doa dobguega be-imaksa? Emide, be an-yardakdiid. Gwen be angi bar binsassurmalad. Gwen bai be an-daksasurmalad. ¿Ar be an-dobsurmarsunde? ¿Ar an undar bogi-gudigusadba be deyob damarsunde? </v>
<v b="ISA" c="57" v="12">Emisgi, an be-ibmar-imakedi an barsogoed, gwen bega ibmar-nuedga guosulid. </v>
<v b="ISA" c="57" v="13">Ar dule-be-bendakega be binnasuli gollalile, we-ibmar-sobarmalad-bab-dummadyob-imaklemalad gwen be-bendakosulid. Bela we-ibmarmala burwaba seledoed, unnila buu-imakedgi yoggudoed. Ar dule angi-bensuli guele, napaneg egadga guoed, an-yala-islidikid na egadga suoed.” </v>
<v b="ISA" c="57" v="14">Bab-Jehová sogded: “Weyob sogdamaloed: ‘Igar-nudakmar, igar-nudakmar, igar-mesmar, an-dulamar-idu igar-isgana nudakmar.’ </v>
<v b="ISA" c="57" v="15">Ar ade, ani an Bab-Dummad-degisadegu-maidid, an-nuga Isligwaledid, weyob an soged: Ani an niba-maid, neg-isligwaledgi an maid, degi, dulemar-bukib-binsadimaladgi, degi, gwage-eikwaa-imakmaladgi an burbar maibalid. Adi, dulemar-gwage-eikwaa-imakmaladga niga-ogannogegar, degi, dule-bukib-binsadimalad baisur-ito imakegar. </v>
<v b="ISA" c="57" v="16">An degisadegu an-dulamargi gwisgudii guosulid, degisadegu an amarse urwedii guosurbalid. Ar degisulile, bela an dulemar-obinnisadi an-abin bergudo-itole. </v>
<v b="ISA" c="57" v="17">Emar-isgued-ular, an ese ulusad. An-urwedgine, an sabsur-imaksad. An egi bangusgusad, degi-inigwele, aka igar-isganaba bur nanadmalad. </v>
<v b="ISA" c="57" v="18">E-damaladi, an daksad, degi-inigwele, an ega nudakoed. Idudii an guoed, baisur-itoge an imakoed. Degine, dule-ega-bukib-binsadimalad, </v>
<v b="ISA" c="57" v="19">weligwaledgi weyob namakmalaga an imakoed: ‘Dikasuli-bukmaladga gwage-bogidik gusun, degi, walikaa-bukmaladga gwage-bogidik gusun.’ An-dulamar an isgussulidyob-dakoed. Ani, an Bab-Jehová-guedgi, deyob soged. </v>
<v b="ISA" c="57" v="20">Ar dule-ibmar-isgana-imakmaladi, demar-arwemaiyob gued, geg bogi meged. Igi demar-arwemair, ibmar-isgana mie, degi, ollimar-miardae, deyob dule-isganamar gued. </v>
<v b="ISA" c="57" v="21">An Bab-Dummadi soged: ‘Dule-isganamargala gwage-bogidikid sulid.’ ” </v>
<v b="ISA" c="58" v="1">Bab-Dummadi Isaíasʼga sogded: “Gandikidba be binnasuli gole, melle be bogguo, gar-trompetaʼyob be binnasuli gole. An-dulamarga e-nodiid be soge, Jacob-waganga e-isgudiid be soge. </v>
<v b="ISA" c="58" v="2">Ar bane-bane anse gordimalad, dulemar igar-innikigwad-imakdiiyobi, degi, An-Igar-Mesisadgi bangussurmalayobi, An-Igar-Mamaid wisgubimalad. Igar-inniki-imakleged anse egismalad, ar anse walikgudabimalad. </v>
<v b="ISA" c="58" v="3">Degi, ar anga weyob sogmalad: ‘¿Ar ibiga anmar mas-gunsuli bese-golega gudiguoe? Ar bede aku-anmar-daked. ¿Ar ibiga anmar be-ular san-wiomarsunna? Ar bede baisur anmar-dakbalid.’ ”Bemar mas-gunsuli-gudigued-ibagi, mani-onogedgi be arbadamalad, degi, dule-bega-arbamalad be sabsur-imakdedamalad. </v>
<v b="ISA" c="58" v="4">Ar unnila bemar urwegala, degi, abin-abin-imakmalagala, na sarsomalagala, be mas-gunsuli gudii damalad. Ar be-itobi be an-abemalale, be mas-gunsuli-gudigued imakmardo. Degi-inigwele, melle emi-imakedyobi be imako. </v>
<v b="ISA" c="58" v="5">Weyob mas-gunsuli-gudiguedgi, ¿dule na dukin san-wiodii imakoye an sogsasi? Nargammu-dopee-daklegedyobi, ¿nono-dullu-gudiguoye an sogsasi? Gwage-naibid-oyogega, ¿wile-itoged-mor-yoi gudiguoye an sogsasi? ¿We be bimarsunde, mas-gunsuli-gudigued an yeer dakye? Degi, ¿Bab-Jehová-iba-nued guye? </v>
<v b="ISA" c="58" v="6">”An-ular-mas-gunsuli-gudigued-iba an susadi, ¿igar-isgana obelogegarsursi? ¿Dule-sabsur-arbaega-imakleged onogegarsursi? ¿Dule-mesagwar-saledimalad bendakegarsursi? Degine, ¿bela igar-isganaba-ebipiledimalad onogegarsursi? </v>
<v b="ISA" c="58" v="7">Ar mas-gunsuli-gudiguedi, ¿dule-ukudmaada-gudiidga be-mas be ukegarsursi? ¿Dule-negsuli-gudimalad akwegarsursi? ¿Dule-morsatemaladga mor-ukegarsursi? Degine, ¿melle be-gwenadgan-obanegarsursi? </v>
<v b="ISA" c="58" v="8">Ar be weyob mas-gunsuli-gudigued imakele, igi-wakudar-dad-ibeler noardae, deyobi be guoed. Boni-be-nikadi, yog-bega nugudoed. Be-igar-inniki-imakedi bega igar egaoed, gandikidba-an-yeerdaklegedi beba gudioed. </v>
<v b="ISA" c="58" v="9">Be anse golele, an be-abinsaoed. Be anse-bendakleged-egisele, an bega sogoed: ‘¡Wegi an gwichiye!’ ”Dule-mesagwar-imaked-igargi be banguele, dulegi-gwisgued-igargi be noele, degi, yogasaar-emargi-gakansaedgi be banguele, igi-negsichidgi neg-ibegwar-naddae, deyobi be-daedi naoed. </v>
<v b="ISA" c="58" v="10">Dule-ukudmaada-gudimalad be bendakdele, degi, dule-ibmar-abesa-gudiidga be ibmar-ukdele, igi-yoruku-neg-mee-dakledae, deyobi be-daedi guoed. </v>
<v b="ISA" c="58" v="11">Ani an Bab-Jehová gusgu be-idudii guoed. Nega-dinnaganba an bega mas-ukdii guoed, an bega be-garmar ogannogoed. Igi-dutugalu ogles-naidae, deyobi be guoed, igi-ibe-aryomaidaedi, geg dii-bergue, deyobi be guoed. </v>
<v b="ISA" c="58" v="12">Dikasurgus-neg-bibichismaladi gannar bemar soboed. E-sailamar dikasurgus-mamaidi, ogannomaloed. Be weyob bilemaloed: ‘Galu-matusurmalad-bibichisad-nudakmaladye, negmar-bibichisad-gannar-sobmaladye.’ ” </v>
<v b="ISA" c="58" v="13">Bab-Jehová weyob soged: “Obunnoged-ibagi be obunnodimalale, gwen egi be nodisurmalale, an-iba-islidikidgi be-itolegedba be ibmar-baigan-imaksulile, be ani Jehováʼgine wergued amimaloed. Weyob be obunnoged-iba-bimalale: ‘Weligwaled-ibaye.’ Degi, weyob be iba-islidikid-bimarbalile: ‘Bab-Jehová-nug-odummoged-ibaye.’ Be angine, wergued amimaloed. Obunnoged-ibaga be bagagwar-gumalale, mani-onogedgi-arbasulidgi be an-nug-odummomalale, degine, walagwengi be-itolegedba-yogasaar-sunmaksulidgi be an-nug-odummomalale, </v>
<v b="ISA" c="58" v="14">be angine, wergued amimaloed. Neggwebur-e-dummaganga an be-imakmaloed, degi, be-dad-Jacobʼba be ibmar-nikuoedgi be yeer itomaloed.” </v>
<v b="ISA" c="59" v="1">Bab-Jehová anmar-abonogega, ganguedsurye soglesulid. Degi, aku-anmar-itoye soglesurbalid, ar bela magar anmar-itoged. </v>
<v b="ISA" c="59" v="2">Ar bemar-isguedi, Bab-Dummadgi-banguega bemar-imaked. Ar be-isgumaladi, Bab-Dummad bemar-idu wagar-aibirar-megega imaked, adi, melle bemar-itogegar. </v>
<v b="ISA" c="59" v="3">Ar bemar ablisbi argan sedimalad, degi, goonumar isguedbi na be sedimalad. Be-gwabin-duku unnila gakansaedgi sunmaked, be-gaya unnila igar-isganaginbi sunmaked. </v>
<v b="ISA" c="59" v="4">Dule igar-innikigwadgi-sunmaked sulid, dule napiragwadgi-igar-naboged sulid. Gakansalegedgi bensurmalad, na muchub-muchub gakansamalad. Binsaed-isganagi binsadamalad, degi, igar-isgana imakdedamalad. </v>
<v b="ISA" c="59" v="5">Dulemar, naibe-nuegan-e-akwa-bukwayobi binsaed-isgana sedimalad, diba-nagueyob, igar-isgana amimalad. Dule, binsaed-isgana we-naibe-akwayob gunnele, burgoed. Ar dule, we-naibe-akwa marele, ega naibeyob binsaed-isgana ainidagoed. </v>
<v b="ISA" c="59" v="6">Dibagi geg mor sobleged, dule diba-soblealed geg e-morga imaked. Dule-ibmar-imakedi ibmar-isganabi-imakmalad, e-ibmar-samaladi, unnila sabsur-neg-gagaed. </v>
<v b="ISA" c="59" v="7">A-dulemar ibmar-isgana bur-imakmalad, bur dule-ibmar-akalodisulid-ibe ablis eomalad. E-binsaedi, galagwensur-igar-isganagi binsamalad. E-ibmar-imakedi bela neg-oichoged. </v>
<v b="ISA" c="59" v="8">Gwage-bogidikid-igar gwen wissurmalad. E-ibmar-imakedgi igar-innikimalad naisulid, unnila igar-noarmaladbi onoardaed. Ar dule we-igar-isganamarba nanadiile, gwage-bogidikid-igar wisguosulid. </v>
<v b="ISA" c="59" v="9">Isaías sogded: “A-ulale, igar-napira-maid anmargi banguded. Degi, igar-innikigwadi anmargi aibated. Neg-meegwadi anmar abdakdii gusanad. Degi-inigwele, neg-gubyagwaledgi anmar bukudapid. Neg-ibegwaledi anmar abdakdii gusanad. Degi-inigwele, anmar negsichidgi bukudapid. </v>
<v b="ISA" c="59" v="10">Dule-aku-atakmaladyobi, anmar galu-ebu-ebu gudimalad. Dule-ibyasurmaladyobi, anmar negsichidgi acha-acha gudimalad. Neg-mutikidyobi, anmar neg-ibgine yoleddamalad. Anmar bonisuli-inigwele, burgwaleyob na gudimalad. </v>
<v b="ISA" c="59" v="11">Bela anmar wiob-uurmakedyob, uurmakbukwad. Nuu-sibu akiginnedyob, anmar akiginbukwad. Aisaar igar-innikigwad-imaked anmar na abdakbukwanad, gwen imaklessulid. Ollorgued-igala anmargi amba dikasulid. </v>
<v b="ISA" c="59" v="12">”Be wisid, anmar-isguedi bukidarad. Anmar-isguedi, anmargi aibined. Anmar-ibmar-isgana-imaked anmarba gudiguad. Anmar isguedgi-gudiidi, na magar itomalad. </v>
<v b="ISA" c="59" v="13">Anmar, uayasuli gusad. Anmar, Bab-Jehová-obachamalad. Anmar, Bab-Dummad-iedmalad. Anmar, dogdar dule-mesagwar imakmalad, degi, dogdar dule-yardaksamalad. Anmar-binsaedgi-gakansaed-ainiedi, anmar dulemarga sogsamalad. </v>
<v b="ISA" c="59" v="14">Igar-napira-maidi isdar-daklege gusad, degi, igar-napiragwadi amba anmargi dikasulid. Dulemar-ambikuedgi igar-nabirid-oyoleged bergusad. Binsaed-nikadaedi, bar anmar oyosurgusad. </v>
<v b="ISA" c="59" v="15">Dule ibmar-nabir-imaked, bar daklesulid. Ar dule isguedgi bangudele, bela e-ibmar-nikadi ei obelodamalad. ”Bab-Jehová bela igar-innikimalad-bergusa-dakargu, nabir-itossulid. </v>
<v b="ISA" c="59" v="16">Bab-Dummadi, dule igar-nuegangi bar-binsasuli dakargu, geger dakalid. A-ulale, Bab-Dummad na e-gangued oyogoye binsaalid. Adi, anmar-abonogegar, e-igar-innikigwadba anmar-abingaegar. </v>
<v b="ISA" c="59" v="17">Bab-Dummadi e-igar-innikigwadi, sigu-abgaedyobi yooed, degi, bormo-gurginyobi abonoleged-igar sioed, buged-imaked-mola yooed, urwed-mola yooed. </v>
<v b="ISA" c="59" v="18">Dule-ibmar-imaksamaladba sabsur-odurdakoed. Neggwebur-demar-gakaba-bukmaladga buged-imakoed: E-isdarmaladse urwoed, degi, e-isdarmaladgi buged-imakoed. </v>
<v b="ISA" c="59" v="19">”Dad-argwanedsikmalad Bab-Jehová-nug dobgudmaloed. Dad-nakwedsikmalad Bab-Jehováʼgi binsaed-nikaa gudmaloed. Ar ade, diwar-gwichigudanidaedyobi Bab-Jehová na e-buu-imakedba danikoed.” </v>
<v b="ISA" c="59" v="20">Bab-Jehová weyob soged: “Dule-bendakedi, Sión-yalase danikoed, Jacob-wagan-e-isguedga-bukib-binsaega imaknonikoed. </v>
<v b="ISA" c="59" v="21">”An bemarbo igar mesed, An-Burba bemargi maigu guoed. Be-gwabindukugine, an bega an-gayaburba-nasiksadi, bar begine alliosulid. Degi, be-mimmigangine, be-wagangine, bar an-gayaburba alliosulid, emi-ibadse degisadegu guoed.” </v>
<v b="ISA" c="60" v="1">Bab-Jehová soged: “¡Jerusalén-dulemar, be gwichigu! ¡Bela ibegwale be gumar! ¡Be-neg-ibegwaledi bese warmaknonikid! Ani Bab-Jehová-gued. An-gangued-yeerdaklegedi begi ibegwar naid. </v>
<v b="ISA" c="60" v="2">Be dake, neg-gubyagwaledi napneg-gasanaid. Degi, negsichidi, dulemargi naid. Degi-inigwele, an-ibegwaledi begi mee-gaoed. ¡Begine, an-gangued-yeerdaklegedi oyolegoed! </v>
<v b="ISA" c="60" v="3">Dule-yar-baid-baidgi-bukmaladi, be-neg-meegwadba gudii gumaloed, degi, reymar be-neg-ibegwaledba nanadii gumaloed. </v>
<v b="ISA" c="60" v="4">”Nue be atake, be-dikarba be nue neg-dake: Bela danar-ambikusmalad, bese danimalad. Be-mimmigana dikasuli bese danimaloed. Be-bunamala argangi-annikaa nidanimaloed. </v>
<v b="ISA" c="60" v="5">Weyob be dakoed, degi, weligwaledba be yeer itodoed, ise-weligwaledba be-gwage dik-dik naguoed. Degi, be-gwage ise-yeer itonaoed. Ar begala neggwebur-demar-gakagi-bukmalad-e-ibmar-nuegan senonimaloed. Degi, dulemar-yar-baid-baidgi-bukmalad-e-ibmar-nuegan bese warmaknonikoed. </v>
<v b="ISA" c="60" v="6">Be-walik moli-yargan-muremalad engudoed. Madián-dulemar-e-moli-yargan-muremalad, Efa-dulemar-moli-yargan-muremalad engudoed. Bela Sabá-neggweburginmaladi bese nonimaloed, bega ina-wawagana, degi, ormar senonimaloed. Degine, an-nug-odummogagwale danimaloed. </v>
<v b="ISA" c="60" v="7">Bega, Cedar-neggwebur-e-sibad-wawaadmar ambikunonikoed. Degi, Nebaiot-neggwebur-e-sibad-wawaad-machergan bega ibnuedga guoed. Adi, an-ailagi anga ibmar-nued-uklegedga guegar. Degi, ani an, an-nug-odummoleged-neg yeerdaklege an imakoed. </v>
<v b="ISA" c="60" v="8">”Mogiryob-nasdamalad, ¿wede doamala? Nuu-sibuyob e-uuse nadapdamalad, ¿wede doamala? </v>
<v b="ISA" c="60" v="9">Neggwebur-demar-gakaba-bukmaladi angi benguosurmalad. Tarsis-ur-dummagan, ur-dummagan-idudanikid. We-urmar, dikasuli be-mimmigan-sedanikid, degi, e-ormar, e-manimar sedanikid, adi, an-nug-odummolegegar. Ar ani an Israel-dulemar-e-Bab-Dummad-Isligwaledid, ar ani an gandikidga be-imaksad. </v>
<v b="ISA" c="60" v="10">”Dule-ainebarmalad bega gannar galu-matusurmalad soboed, degi, e-reymar bega arbamaloed. An-urwedgi an sabsur-be-odurdaksa-inigwele, an-sabguedgi an ise-wile be-dakoed. </v>
<v b="ISA" c="60" v="11">Be-yawagak argasigu guoed, mutikidbali, degi, ibginedbali gwen atiosulid. Bega dulemar-yar-baid-baidgi-bukmalad-e-ibmar-nuegan seledanikoed, e-reymar bese ilekwaa seledanikoed. </v>
<v b="ISA" c="60" v="12">Dulemar-yar-baid-baidgi-bukmaladi, degi, yalamar-nanaidi, beba ibmar-imaksulile, bela obelolegoed. </v>
<v b="ISA" c="60" v="13">”Líbano-yala-e-ibmar-nuegan-nikadi, bese warmakoed, ciprés-sapi-warmar, baryawarmar, degi, abeto-sapi-warmar bese warmakoed. Adi, an-neg-islidikid yeerdakle imakega, an-mali-onakwed-gana-neg-siid-e-nug ogannogegar. </v>
<v b="ISA" c="60" v="14">Dulemar-mesagwar-be-imakmalad-e-mimmigan, bese dulluu-ambikunonimaloed. Bela dulemar isdar-be-dakmaladi, be-asabin sindigar-signonimaloed, degi, weyob be-bimaloed, ‘Bab-Jehová-neggweburye, Sión-yala, Israel-dulamar-e-Bab-Dummad-Isligwaledgadye.’ </v>
<v b="ISA" c="60" v="15">”Be walagwen-melledgus-inigwele, degi, be isdardakles-inigwele, dule gwen be-igarba nanassur-inigwele, degisadegu nug-dummarba-guega an be-imakoed, degi, dulemar weligwar be-imakega an imakoed. </v>
<v b="ISA" c="60" v="16">Dule-yar-baid-baidgi-bukmalad-e-mas be gunnoed, reymar-e-ibmar-nuegan bega uklegoed. Degisoggu, na be wisguoed, ani an Bab-Jehová be-Abonogedid. Ani an Jacob-wagan-e-Bab-Dummad-gandikid be-bendakedid. </v>
<v b="ISA" c="60" v="17">”Esgoro-gordikid-muchubbi an bega olo sedagoed, esgoro-muchubbi an bega mani sedagoed. Urgo-muchubbi an bega esgoro-gordikid sedagoed, degi, akwamar-muchubbi an bega esgoro sedagoed. Neg-bogidikid-naguega an imakoed. Degi, igar-innikigwadi negseega an imakoed. </v>
<v b="ISA" c="60" v="18">Bipisaale bar be-yargi sabsur-imaklegedi, be itogosulid. Bar be-yalagi neg-bibichedgi, degi, neg-obelogedgi sunmaklegosulid. Ar ade, weyob be-galu-matusurmaladgi soglegoed: ‘Abonolegedye.’ Degi, be-yawagakmardi weyob bimarbaloed: ‘Bab-Dummad-nuggi-namaklegedye.’ </v>
<v b="ISA" c="60" v="19">Bar dad-ibeler bega neg-ibgi, neg-meegwadga guosulid, degi, nii bar bega mee gaosurbalid. Ar Bab-Jehová bega gwallu-meegwad-degisadeguadga guoed. Be-Bab-Dummad be-gangued-yeerdaklegedga guoed. </v>
<v b="ISA" c="60" v="20">Dad-ibeler bar bega argwanosulid, degi, nii-gaedi gwen mommolegosurbalid. Ar ani Bab-Jehová be-gwallu-meegwadga degisadegu guoed. Geb agi be-wile-itodiidi bergunonikoed. </v>
<v b="ISA" c="60" v="21">”Degisoggu, bela innikigwadga be-dulemar guoed, degi, bela be-dulemar napneg gaoed. Sapi-ainiedyob ainidamaloed. Ani an deyob imakoed. An-sunnagwad an imakoed, an-nug odummolegoed. </v>
<v b="ISA" c="60" v="22">Dula-ichegwadi bur miliba (1,000) mergudoed, bur-neggwebur-bipigwadi, neggwebur-gandikidga guoed. Ani an Bab-Jehová gued. We-ibmarmar-guoed-e-ibagan warmaknonikile, gwae-gwae-guega an imakoed.” </v>
<v b="ISA" c="61" v="1">“Bab-Dummad-Jehová-Bur-Birigined-E-Burba angi maid. Ar ade, dule-wilemaladga gayaburba-nuegangi-sunmakega, Bab-Dummad an-susad. Bab-Dummad an-barmialid, dule-gwage-nunmak-itodimaladga gwage-armakegar. An-barmialid, dule-galesbukmalad-onogedgi sunmakega, degi, dule-esgaryagi-galesbukmalad onogegar. </v>
<v b="ISA" c="61" v="2">Bab-Dummad an-barmiarbalid, Bab-Jehová-birga-nuedgi sunmakega, degi, anmar-Bab-Dummad-buged-mai-imakoed-e-ibagi sunmakegar. An-barmiarbalid, bela dule-wile-itodimalad-e-gwage armakega, </v>
<v b="ISA" c="61" v="3">degi, Sión-dulemar-gwage-nunmak-itodimalad-niga ogannoegar. An-barmialid, nonogi-buru-biin-gudiid-muchub, ega ologurgin ukegar. An-barmialid, wile-itoged-muchub, weligwaledba ega gwallu-wawad ukegar. An-barmialid, bukib-binsadiid-muchub, ega weligwar-itoged ukegar. Geb degine, wemar weyob biledmaloed: ‘Igar-innikigwad-urwar-sapimarye.’ Bab-Jehová na e-gangued-oyogega digsad. </v>
<v b="ISA" c="61" v="4">”Negmar-epennemalad-bibichis-bukwadi, gannar sobmaloed. Negmar-birgabargus-akwamarbi-omilededi, gannar nudakmaloed. Neggweburmar-bibichis-bukwadi, gannar obinomaloed. Dikasurgus akwamarbi-neggwebur-omilededi, gannar nudakmaloed. </v>
<v b="ISA" c="61" v="5">Dule-ainebarmaladi, be-sibad-wawaadmar akwemaloed. Dule-neggwebur-baidsikmaladi, be-nainumargi, degi, be-uva-nainumargi, bega arbamaloed. </v>
<v b="ISA" c="61" v="6">Ar bemardi weyob biledmaloed: ‘Dule-irwa-Bab-Dummadse-goled Bab-Jehováʼgadye.’ Bemarga sogdemaloed: ‘Anmar-Bab-Dummadga ibmar-imakmaladye.’ Dulemar-yar-baid-baidgi-bukmalad-e-ibmar-nuegangi, be yeer itomaloed. E-ormar-sunsogmaladi, be yomaloed. </v>
<v b="ISA" c="61" v="7">”An-dulamar, e-binged-dummad-itosmalad-muchub, ibmar-nuegan ilabo-wilub abingamaloed. An-dulamar, e-nug-isgusad-muchub, ibmar-ega-uklegoedgi yeer itomaloed. Deyobi, na e-napagine ibmar-ega-uklegoedi, ilabo-wilub abingamaloed, degisadegu weligwale gudii gumaloed. </v>
<v b="ISA" c="61" v="8">”Ani an Bab-Jehová, igar-innikigwad-sabedid, ar ibmar-atursaeddi, degi, igar-isgana-imaklegeddi, an isdar-daked. An-inniki-daedgi an bemarga ibmar-buged-ukleged ukoed. An bemarbo igar-degisadeguad mesoed. </v>
<v b="ISA" c="61" v="9">Be-wagana, dulemar-yar-baid-baidgi-bukmalad-imbagi, nug-nika gumaloed. Be-mimmigan neggweburmar-imbagi nug-nika gumaloed. Dulemar dakarmalale, magar dakmaloed, sogmaloed: ‘We-dulemar, Bab-Jehová dulemargi-nued-binsasmalad e-waganad.’ ” </v>
<v b="ISA" c="61" v="10">“Bab-Jehováʼgi an bela-bela yeer itoged, an-Bab-Dummadgi an weligwar itoged. Ar ade, abonoleged-mormar anga yosad, degi, igar-innikigwad-imaked-morgi an-edusad. Machered ome-nikunair, igi ibmar-yeerdakleged bebegi-yoidae, deyobi an gued. Ome sui-nikunair, igi ormar-nasikdae, deyobi an gued. </v>
<v b="ISA" c="61" v="11">Ar igi napa ibmar-muugan-oniega imake, degi, igi nainu ibmar-gwag-niega imake, deyobi, Bab-Jehová-Bur-Birigined, bela dulemar-yar-baid-baidgi-bukmalad-abargi, igar-innikigwad, degi, namakleged, ainidagega imakoed.” </v>
<v b="ISA" c="62" v="1">An Sión-neggwebur-sabed-ulale, an bogiguosulid. An Jerusalén-neggwebur-sabed-ulale, an obunnogosulid. Geb Bab-Dummad-e-Igar-innikigwad-imaked magar-daklegedse, an bogiguoed. Geb Bab-Dummad-bendakleged, gwinnur-gaedyob-guedse, an obunnogoed. </v>
<v b="ISA" c="62" v="2">Dulemar-yar-baid-baidgi-bukmaladi, be-igar-innikigwad-imaked dakmaloed. Bela reymala be-gangued-be-yeerdakleged dakmaloed. Nug-gwapid be nikuoed, Bab-Jehová-sunnad bega nug ukoed. </v>
<v b="ISA" c="62" v="3">Bab-Jehová-e-argangine, ologurgin-yeer-gaedyob, be guoed. Be-Bab-Dummad-e-argan-yaurgine, ibmar-yeerdakleged-reymar-bebegi-nasiklegedyob, be guoed. </v>
<v b="ISA" c="62" v="4">Wargwen-mellededye, bar be-biosurmalad. Napabi-naidye, be-yala biosurmarbalid. An egi-yeer-itogedye, be bilegoed. An-sanwaye, be-yala bilegoed. Ar Bab-Jehová begi yeer itogoed, be-yala sui nikuoed. </v>
<v b="ISA" c="62" v="5">Ar sapingwa na e-yagwabo-nikunaiyobi, gannar-be-urbed, deyobi bebo nikuoed. Ar igi-sapingwa yagwa-ebo-nikuoedgi weligwar-itodae, deyobi, be-Bab-Dummad, begi yeer itogoed. </v>
<v b="ISA" c="62" v="6">Jerusalén-neggwebur, be-galu-matusurmaladgi, sorda-nakulemalad an urbisad. Wemala, bipisaale gwen mutikidbali, ibginedbali, gaya bogiguosurmalad. Bemar, Bab-Jehováʼse-gormalad melle be obunnomalo. </v>
<v b="ISA" c="62" v="7">Ar Jerusalén-neggwebur gannar urbedse, degi, Jerusalén-neggwebur-nug-nika imakedse, melle be, Bab-Dummad obunnogega imakmalo. </v>
<v b="ISA" c="62" v="8">Bab-Jehová na e-argan-gangued-nikadba, weyob ise-sogar imaksad: “Bipisaale be-ibmar-gwag be-isdarmalad-e-masga-guega bar an ukosulid, degi, vinoʼgi be nue-arbasgusadi, dule-ainebarmaladi be-ibe gobosurmalad. </v>
<v b="ISA" c="62" v="9">Dule ibmar-gwag-wesmaladi, an nug odummobukwa ibmar-gwag gunmaloed. Dule uva-san-wesmaladi, anse-goled-neg-islidikid-neg-imbagi, vino gobmaloed.” </v>
<v b="ISA" c="62" v="10">¡Jerusalénʼginmalad, be ainimar! ¡Yawagak-bukwadgi, be ainimar! ¡Dulemar-idu igar nudakmar! ¡Igar-dummad be mesmar! ¡Bela akwamar be onirmar! ¡Dulemar igar-maid-magar-dakega be bander onakwe! </v>
<v b="ISA" c="62" v="11">Bab-Jehová bela-dulemar-napneggi-bukwadga, weyob sogsad: “Jerusalén-dorganga be sogmar: ‘¡Bato be-abonoged danikid! Na e-nakwisad-ibmar eba sedanikid, na e-ibmar-buged-ukleged eba danikid.’ </v>
<v b="ISA" c="62" v="12">Dulemar-islidikidye, be bilemaloed. Bab-Jehováʼse bendaklesmaladye, be bilemaloed. Neggwebur-abelegedye, be-neggwebur bilegoed. Neggwebur bipisaar wargwen-melledsulidye, be-neggwebur bilegoed.” </v>
<v b="ISA" c="63" v="1">Edom-yar-akar danikid, ¿wede doawa? Bosra-neggwebur-akar mor-ginnidbi-yoi danikid, ¿wede doawa? Mor-nudakar-yoi danikid, ¿wede doawa? Gandikidba binna-binnagwad danisulid, ¿wede doawa? “Ani an danikid. An igar-innikigwadba-sunmakedid, an dule-abonogega-gangued-nikadid.” </v>
<v b="ISA" c="63" v="2">¿Ar ibiga be-mor ginnitibi daklege? Ar be-mor, uva-egured-galugi dule-uva-egured-e-moryob dakleged. </v>
<v b="ISA" c="63" v="3">“An walagwen uva-egured-galugi uva-egurusad, dule-bamalad gwen anba gunai gussulid. An-sae-itogedgi an egi annasad. An-urwedgi an maataa imaksad. E-ablis an-morgine milesad, degi, bela an-mor ese isgusad. </v>
<v b="ISA" c="63" v="4">Buged-mai-imaked-iba bato an mesisad. An-dulamar-bendakleged-iba bato warmaksad. </v>
<v b="ISA" c="63" v="5">Dule-an-bendaked an edarbisanad, degi-inigwele, dule gwen an-bendaksasulid, dule-wargwensaar-an-bendakbi-gussulid geg an itoged. Dukin an-ganguedgine an emargi obichad. An-urwedi sikirmakega an-imaksasulid. </v>
<v b="ISA" c="63" v="6">An-sae-itogedgi, dulemar-yar-baid-baidgi-bukmalad-birgi an annasad, an-urwedgi an amar-obelosad. E-ablis napagi-milegega an imaksad.” </v>
<v b="ISA" c="63" v="7">Bab-Jehová-e-sabgued-dummad an ebinsaoed, e-ibmar-dummagan-imaksadgi an namakoed. Bab-Jehová bela anmarga ibmar-imaksad-ular, an ega namakoed. Wile-anmar-daked-ular, degi, dummad-anmar-sabed-ular, an ega namakoed. Bab-Jehová Israel-dulemarga ibmar-nuegan-bukidar-imaksad-ular, an ega namakoed. </v>
<v b="ISA" c="63" v="8">Ar Bab-Dummad weyob sogsad: “Ar napiragwa, wemar an-dulamalad, mimmigan-an-yardakmalosulidid.” Deyobi, e-suli-suli-itogedgine, Bab-Dummad bendaknonikid. </v>
<v b="ISA" c="63" v="9">Bab-Dummad dule-abonogega, dule-e-nuggi-sunmaked, degi, baliwitur, barmiarsulid, na e-sunnad dule-abonosad. E-sabedgine, degi, e-wile-dule-dakedgine, bendaknonikid. Gannarse ogwichisad, na e-ganguedba sesad. Epennegwadyobi deyob imaksad. </v>
<v b="ISA" c="63" v="10">Degi-inigwele, Israel-dulemar Bab-Jehováʼba ibsassurmalad, E-Burba-Isligwaled-wile-itogega imaksamalad. A-ulale, Bab-Jehová Israel-dulemar-e-isdaradga gunonikid, Bab-Dummad e-sunnad egi bila-onosad. </v>
<v b="ISA" c="63" v="11">E-dulamar, epenne neg-gusmalad-ebinsadmalad, degi, Moisés-ibagangi neggusad-ebinsadmalad, weyob sogdemalad: “Dule demar-obakega anmar-idunadap-gusadi, emide, ¿bia gudii? Dule Israel-dulemar-e-iduedi, ¿bia nade? Bab, E-Burba-Isligwaled-Moisésʼgi-mesisad, ¿wede bia nade? </v>
<v b="ISA" c="63" v="12">Dule e-gangued-nikadba Moisés-argan-nuedsik, Moisésʼba nadapigusad, emide, ¿bia nade? Bab, dulemar-asabin demar-egasad, adi, degisadegu e-nug-dummarba-guega, ¿wede bia nade? </v>
<v b="ISA" c="63" v="13">Igi-moli nega-dulesulidganba gwen ibmargi-yolesuli nadapdae, deyobi, muu-billi-odinnosadba dulemar-obakega-imaksadi, ¿wede bia nade?” </v>
<v b="ISA" c="63" v="14">Igi-moli-bebe-nikamalad nebase gagan-manonidamala, deyobi, Bab-Jehová-E-Burba, Israel-dulemarga obunnoged uksad. Bab-Jehová, be-nug-dummarba-guega, weyobi, be-dulamar-idumai be gusad. </v>
<v b="ISA" c="63" v="15">Bab-Dummadye, mogir-billi-akale, be nue atake. Be-neggandikid-islidikid-yeerdakleged-akale, be nue negdake. ¿Bia be-sabed-dummarbad, degi, be-gangued nade? Be-wile-dule-daked, degi, be-sabgued anmar daksulid. </v>
<v b="ISA" c="63" v="16">Degi-inigwele, be, anmar-Babad, ar Abraham amba aku-anmar-dakele, degi, dad-Israel amba aku-anmar-dakbalile, be, Bab-Jehová, be anmar-Babad. Gusgu be Anmar-Ollor-Imakedye nugad. </v>
<v b="ISA" c="63" v="17">Bab-Jehová, ¿ibiga be-igargi banguega be anmar-imake? Bab-Jehová, ¿ibiga be, mer be-dobgumalaga, anmar-gwage-dutusur imake? Be-maigan-sabed-ulale, be gannar dage. Be-dulamar-danar-danar-bukwad-sabed-ulale, be gannar dage. </v>
<v b="ISA" c="63" v="18">Be-dulamar ichesaale be-neg-islidikid akwisad. Emidi, anmar-isdarmalad bela be-neg-islidikidyaba ubosad. </v>
<v b="ISA" c="63" v="19">Emidi, anmala, be-anmar-dummad-iduedga-megissulidyob bukwad. Anmala, begadga-gussulidyob bukwad. </v>
<v b="ISA" c="64" v="1">Anmar-Bab-Dummadye, bitigi be nibneg egasana gadin, bitigi be aidealina gadin. Ar be-abin yarmar giglimakdeled. </v>
<v b="ISA" c="64" v="2">Be-isdarmalad-abargi be-nug be oyodele, igi soo sapan-ogader dii-ogwakgwarmakdae, deyobi, be-abin dulemar-yar-baid-baidgi-bukmaladi gudmalaled, be-abin wawanmakdemalaled. </v>
<v b="ISA" c="64" v="3">Be aidenonigu, ibmar-geger-itolemalad, ibmar-gegerdaklemalad, anmar abdakbuksulid be imaksad, be-asabin yarmar giglimakded. </v>
<v b="ISA" c="64" v="4">Negasaila-akale, dule-egi-bensurmaladga ibmar-dummagan-imaked dakledisulid, dule-baid-beyobid gwen itoledisurbalid. </v>
<v b="ISA" c="64" v="5">Dule-weligwaledgi-igar-innikigwad-imakdiid be abingaed, be-igarba-nanadimalad be abingabalid. Ar anmar isgussoggu, be sae-itoded. Ar anmar dikasurgus isguedginbi gudidimalad. ¿Ar wede anmar sunna abonolede? </v>
<v b="ISA" c="64" v="6">Ar anmarde bela ibmar-isganayob gumalad. Bela anmar-igar-inniki-imakedi, siamar-yokor-bisgemalad-e-mor-ebusadyob gued. Bela anmar gagan-dinguedyob gumalad. Anmar-isguedi, burwayobi anmar-oseleged. </v>
<v b="ISA" c="64" v="7">Dule-wargwensaale, be-nug obarsulid, begi-bendakleged-amiegala gwen gandik-imaksurmarbalid. A-ulale, be-wagar be anmar-idu odukusad, degi, anmar-isguedba-berguega be anmar-imaksad. </v>
<v b="ISA" c="64" v="8">Degi-inigwele, Bab-Jehová, bee be anmar-Babad. Anmar napsa gumalad. Bedi napsa-sobedga gued, bela be anmar-obinnisad. </v>
<v b="ISA" c="64" v="9">Bab-Jehová, melle be bela-bela sae-itoge. Melle be degisadegu anmar-isgued ebinsadii gue. Wis be wile-anmar-dake, ar anmar bela be-dula gumalad. </v>
<v b="ISA" c="64" v="10">Be-neggweburmar-islidikmalad nega-dulesulidganga gunonikid. Siónʼse-bakale, nega-dulesulidganga gunonikid, Jerusalén-neggwebur ollobi-daarmakarnai gunonikid. </v>
<v b="ISA" c="64" v="11">Anmar-bese-goled-neg-yeerdakleged-islidikid, bia an-babgan bega namakbukdamala, bela soose gummaksa siid. Bela anmar-ibmar-bur-nuegan-nikadi, bergusad. </v>
<v b="ISA" c="64" v="12">Bab-Jehová, weyob-ibmarmar-gusadgine, bede, ¿gwen ibmar akar imakosuli? Bede, ¿ibmar sogosurde? ¿Binsarsunna be bukib-binsaega anmar-imakode? </v>
<v b="ISA" c="65" v="1">Bab-Jehová soged: “Dule-an-egisdisurmaladse an magarosad, an doa-dule gue. Dule-an-amidisurmalad an-amiega an imaksad. Dule-baigan-an-nug-odummodisurmaladga, an sogsad, wegi an gwichiye. </v>
<v b="ISA" c="65" v="2">Dule-uayasulidamaladse, igar-isganaba-nadapmaladse, e-binsaedba-nanadimaladse, bane-bane, an-argan an oyomai gusanad. </v>
<v b="ISA" c="65" v="3">We-dulemar, bali-bali an-ourwega an-imakmalad. Dutugalumargine, bab-dummadyob-ibmar-imaklemaladga ibmar ukmalad. Ibmar-ogumakar-ukleged-ailamargi, ina-wawadikmalad ogumakmalad. </v>
<v b="ISA" c="65" v="4">We-dulemar, neg-uangi sigmalad, mutikidbali, dukuar oibosii damalad. Sin-san gundamalad, e-esmedmargi ibmar-nis-isgana dudamalad. </v>
<v b="ISA" c="65" v="5">We-dulemar sogmalad: ‘¡Be anmargi bannabagudii samalo! ¡Melle be anmarse walikaa gumalo!’ An bemarba bela-bela dule-islidikid gued. ”We-dulemar, waayobi gwen-nabir-ito an-asu-imaksulid, bane-bane soo-duurmaksiiyob gued. </v>
<v b="ISA" c="65" v="6">An-asabin bela e-ibmar-imaked narmakar naid, an sunmaksuli guosulid. An sabsur-odurdakoed, na nunmak itomaloed.” </v>
<v b="ISA" c="65" v="7">Bab-Jehová soged: “Bemar-isgued-ulale, degi, be-babgan isgusad-ulale, an sabsur-be-odurdakoed. Ar we-dulemar yar-birgi ina-wawadikmalad-ogumakdii gusmalad, yar-mullugangi angi-gwisgudii gusmalad. Epenne e-ibmar imaksamaladba, na dukin sabsur-odurdaklemalaga an imakoed.” </v>
<v b="ISA" c="65" v="8">Bab-Jehová weyob soged: “Dule-wargwen uva-san-dukgwen-nued-amisale, sogdaed: ‘An oichogosurye, ar ade, amba nis nikaye.’ Deyopira, an an-maimar-sabed-ulale, belamakale, an-maimar an obelogosulid. </v>
<v b="ISA" c="65" v="9">Jacob waganmar-nikuega an imakoed, Judáʼgi, dulemar-an-yarmar-gamaloedi, an onidagoed. Anse-sulegarmaladi we-napaneg gamaloed, a-napagine, an-maimar megmaloed. </v>
<v b="ISA" c="65" v="10">An-dulamar-an-amidimaladga, Sarón-neba sibad-wawaad-galuga guoed, Acor-neba-naidi, moli-bebe-nikamalad-galuga guoed. </v>
<v b="ISA" c="65" v="11">”Ar bemar angi-banguddamaladdi, bemar an-yala-islidikid-ieddamaladdi, es-suidgi-oburgwilegega an be-imakmaloed. Bemar bab-dummad-ibmar-bukidar-ukedgala, degine, bab-dummad-deyob-guoye-sogmaidgala, guagwar mas, degi, vino ukdamaladdi, </v>
<v b="ISA" c="65" v="12">es-suidgi-oburgwilegega an be-imakbaloed. Bela bemar dukar-egwallegega sindigar sigmaloed. Ar an bemarse gochamalanad, bemardi gwen an-abin-imaksasurmalad. An bemarga sunmaksanad, bemardi, gwen an-itossurmalad. Aka bur an-asabin ibmar-isgana imaksamalad, degi, an-ibmar-abesulidi bemar imaksabalid.” </v>
<v b="ISA" c="65" v="13">A-ulale, Bab-Jehová-Bur-Gangued-Nikad weyob soged: “An-maimar mas-gunmaloed, bemardi, ukudmaad gudigumaloed. An-maimar gobed-nika gudimaloed, bemardi, gobedsuli gudigumaloed. An-maimardi, weligwar-itodii gumaloed, bemardi, bingedar-itodii gumaloed. </v>
<v b="ISA" c="65" v="14">An-maimar weligwaledgi namakmaloed, bemardi, suli-suli-itogedgi binnasuli gormaloed, nue wiles-itogedba akiginmaloed. </v>
<v b="ISA" c="65" v="15">Anse-sulegarmaladi, emar-ukabsamalaga bemar-nug ebumaloed. Ani Bab-Dummad-Jehová-Bur-Birigined bemar-oburgoed, ar an-maimargardi, nug-baid an ukoed. </v>
<v b="ISA" c="65" v="16">Dule, neggweburgi ise-nued-binsaleged egichialile, an-innikigwad-gued-nuggi egisoed. Dule, neggweburgi ise-sogar-ibmar-imakalile, an-innikigwad-gued-nuggi imakoed. Suli-suli-itolesadi, bela ielesad, an-asabin an bela elisad.” </v>
<v b="ISA" c="65" v="17">Bab-Jehová weyob soged: “Nue an-itomalo. An nibneg-binid, napneg-binid, an obinyesokalid. Ibmar-nasmalad bar obarilegosulid, bar egi binsalegosurbalid. </v>
<v b="ISA" c="65" v="18">An-ibmar-obinyesokalidba bur be weligwar-itomala, degisadegu be yeer-itomala. An Jerusalén-neggweburga yeer-itoged nasiksokalid, an e-dulemarga weligwar-itoged uksokalid. </v>
<v b="ISA" c="65" v="19">An Jerusalén-neggweburba, weligwar itogoed, an-dulamarbo an yeer itogoed. Jerusalénʼgi bar boed itolegosulid, deginbali, suli-suli-itogedba-gormaked bar itolegosurbalid. </v>
<v b="ISA" c="65" v="20">”Jerusalénʼgi mimmigan gwalulesale, bipigwadgi bar burgosurmalad, deginbali, dadormar bar sapingwaa burgosulid, selebaa megmaloed. Ar dule birga-dulatar-nika (100) burgwele, amba nuchukwaa burgwisye soglegoed. Ar dule birga-dulatarse (100) warmaksasulirdi, dule-isganaye egi soglegoed. </v>
<v b="ISA" c="65" v="21">An-dulamar, negmar sobmaloed, egi megmaloed. Uva-dubmar digmaloed, e-san gunmaloed. </v>
<v b="ISA" c="65" v="22">Dule-baid-megega neg bar sobosurmalad. Deginbali, dule-bamalad uva-san-gunnega, uva-dubmar bar digosurmarbalid. Ar an-dulamar-e-ibagan, sapimar-ibaganyob guoed. Anse-sulegarmaladi, na e-ibmar-imakmaladgi yeer itomaloed. </v>
<v b="ISA" c="65" v="23">Binsarsunna arbanai guosurmalad, deginbali, mimmigan-wiogega, mimmigan nikuosurmalad. An-dulamar na e-sunnagwad, degi, e-waganmoga, Bab-Jehová egi ise-nued-binsasad-dulemarga guoed. </v>
<v b="ISA" c="65" v="24">Anse-goled-iduale, ani an abinsaoed. Amba sunmaknanaidgine, bato an itogoed. </v>
<v b="ISA" c="65" v="25">Achu-sapur, sibad-wawaad-senigwadbo mas-gundii gumaloed. Achumigur-nono-wawaad, moli-bebe-nikad-alugwasualedyob gagan-madii guoed, degi, naibe unnila ukub-burubi madii guoed. Bela an-yar-islidikidgine, dule, dule-baid-onailiksadii guosulid, degi, ibmar-obelodii guosurbalid. Ani an Bab-Jehová-guedi deyob soged.” </v>
<v b="ISA" c="66" v="1">Bab-Jehová weyob soged: “Nibnega an-ologana gued, napneg an-nag-onakwed gued. ¿Ibi-neg be anga sunna sobsamarsunnale? An-obunnoged-neg, ¿bia be anga sobmalosunna? </v>
<v b="ISA" c="66" v="2">Ani Bab-Jehová soged: Ar belagwable we-ibmarmar ani an obinnisad, deyobi nagunonikid. ”Ani an dule-wilemalad, dule-suli-suli-itodimalad, degi, an-gayaburbaba binsaed-nika-nanadimalad, an yeer-daked. </v>
<v b="ISA" c="66" v="3">Ar dulemar anga moli-bebe-nikad-machered ogumakar ukedi, dule-gindakmaladyob gumalad. Ar dulemar anga sibad-wawaad-senigana-oburgwedamaladi, bab-dummadyob-imaklemaladga achu-nono-bisgar-ukmaladyob gumalad. Ar dulemar anga ibmar-gwag ukdamaladi, bab-dummadyob-imaklemaladga sin-ablis-ukdamaladyob gumalad. Ar dulemar an-nug odummogega anga ina-wawadikid obupurmakdamaladi, bab-dummadyob-imaklemalad-e-nug-odummomaladyob gumalad. We-dulemar na dukin e-itolegedba igar susmalad, e-ibmar-isgana-imakedgi na yeer itodimalad. </v>
<v b="ISA" c="66" v="4">An ega sabsur-odurdakleged ukmogoed, bela-belad-ibmar-dobmalad an egi barmidoed. Ar an gochagua, gwen dule an-abin-imaksasulid. Ar an sunmaksagua, gwen dule an-itossulid. Aka bur an-asabin ibmar-isgana imaksamalad, an-ibmar-abesulid imaksamarbalid.” </v>
<v b="ISA" c="66" v="5">Bemar Bab-Jehová-gayaburba-dobee-nanadimalad, Bab-Jehová-gayaburba be itomala: “Be-gwenadgan-sae-be-dakdimaladi, degi, an-nug-ular-be-obandimaladi, dodoakwaa weyob sogmalad: ‘Bab-Jehová, e-gargangued oyoge, adi, anmar bemar-weligwar-itoged dakegar.’ Ar isdar-be-dakmaladdi bingegumaloed.” </v>
<v b="ISA" c="66" v="6">Neggwebur-akale, gayaburba binnasuli goled, Bab-Dummadse-goled-neggi gayaburba goled: “We-gaya, Bab-Jehová-gayaburba gued, e-isdarmaladga sabsur-ibmar sognaid.” </v>
<v b="ISA" c="66" v="7">Bab-Jehová soged: “Jerusalén, boni-itodaged-iduale, bato mimmi nikusad. Jerusalén, yoo-bonigan-itodaged-iduale, goe-susugwa baksad. </v>
<v b="ISA" c="66" v="8">¿Doa weyob ibmar-soglege itodii? ¿Doa weyob ibmar-oyolege dakdii? ¿Ar dulemar-yargi-bukued ilagwen-bukuar bukusi? ¿Ar neggwebur-gwagwen ukiagwale gwalulesi? Degi-inigwele, Sión-yardi abga-bonigan-itoaliyalaba mimmigan nikusad.” </v>
<v b="ISA" c="66" v="9">Bab-Jehová soged: “Ar ani an sikwi-aidegega imaked, degite, ¿an geg sikwi-odegega imakde? Ar ani an dula-nikuega-imaked, degite, ¿an sikwimar-aideged-igar gaode? </v>
<v b="ISA" c="66" v="10">”Bemar, Jerusalén-neggwebur-sabmaladi, Jerusalénʼba be weligwar-itomala, e-ular, be yeer-itomala. Bemar, Jerusalénʼba bukib-binsadimaladi, be weligwaledgi ichomakmala. </v>
<v b="ISA" c="66" v="11">Ar Jerusalén-neggwebur nanyobi e-mamgi be-onumaloed, immerbaa be gumaloed. E-nunis-ena-ena-nanaid immelegedse bemar gobmaloed, egi be nue-yeer itomaloed.” </v>
<v b="ISA" c="66" v="12">Ar Bab-Jehová weyob soged: “An Jerusalén-neggweburgi dii-nollosur-aryomaidyobi gwage-bogidikid nasikoed. Dulemar-yar-baigangi-bukmalad-e-ibmar-nuegan diwar-engumaidyobi, Jerusalénʼga-ukega an imakoed. Jerusalén, goemaryobi mamgi be-onumaloed, e-sakwagi angaagwar be-semai guoed, e-nukugi be-mesmaloed. </v>
<v b="ISA" c="66" v="13">Nan igi na e-mimmi-gwage armake, deyobi an bemar-gwage armakoed. Bemar Jerusalén-neggweburgi gwage armaklemaloed.” </v>
<v b="ISA" c="66" v="14">Bemar weyob ibmar-dakalile, gwagegi bemar weligwar itodmaloed, gagan-aramakdedyobi bemar gannar gannaledmaloed. Bab-Jehová e-maimar-abargi e-gangued oyogoed, e-isdarmalad-abargi e-urwed oyogoed. </v>
<v b="ISA" c="66" v="15">Bab-Jehová bato soo-abargi danikid. E-bila-onoged-ur-napagined burwa-ooredyob dakleged. Bab-Dummad, e-sae-itoged urwedgi oyononikoed, e-sabsur-odurdaked soo-aramakwichiyob guoed. </v>
<v b="ISA" c="66" v="16">Bab-Jehová, bela dulemarga soogi, degi, es-suidgi igar-nabogoed. Bukidar Bab-Jehováʼse burgwemaloed. </v>
<v b="ISA" c="66" v="17">Bab-Jehová soged: “Dulemar-san-islidik-imakmaladi, degi, san-swilidik-imakmaladi, dule-negabargi-nadapidba nadapmalad, adi, bab-dummadyob-imaklemalad-dudumar-galuse-dogega. Bela-wemar na mesa burgwemaloed. Dulemar-sin-gunmalad, nusa-gunmalad, degi, ibmar-baigan-isemalad-gunmalad, bela-mesa bergumaloed. </v>
<v b="ISA" c="66" v="18">”Ani, an e-ibmar-imaked-ulale, degi, e-binsaed-ulale, bela dulemar-yar-baid-baidgi-bukmalad, degi, gaya-akar-akar-sunmakmaladi oatosokalid. We-dulemar danimaloed. An-gangued-yeerdakleged dakmaloed. </v>
<v b="ISA" c="66" v="19">”An ega wilub-oyogoed, abala dule dula-bemaloedi, we-yarmarse an barmidoed: Tarsisʼse, Futʼse, Ludʼse (we-dulemarde sigu-mied-dulemalad), Tubalʼse, Javánʼse, dikasur demar-gakaba-neggwebur-bukmalad an-nug-itodisurmaladse, degi, an-gangued-yeerdakleged-dakdisurmaladse an barmidoed. ”Wemala, dulemar-yar-baid-baidgi-bukmaladga, an-gangued-yeerdaklegedgi sunmakmaloed. </v>
<v b="ISA" c="66" v="20">Dulemar be-gwenadgan-yar-baid-baidgi-gudidimalad, an-yala-islidikid-Jerusalénʼse, anga ibmar-uklegedyobi seledagega imakmaloed: Abala, molimargi be-gwenadgan-sedamaloed. Bamaladdi, moli-ur-napagined-bila-onomaladgi, e-gabmaladgi, moli-uaya-senigwadmargi, degi, moli-yargan-muremaladgi sedamaloed. ”Ar igi-Israel-dulemar anse-goled-negse bormo-swilidikidgi anga ibmar-gwag-ukleged sedanidamala, deyobi, be-gwenadgan-sedamaloed. Ani Bab-Jehová deyob soged. </v>
<v b="ISA" c="66" v="21">”We-be-gwenadgan-seledamaloedi, abala dule-irwa-anse-golemaladga, degi, Levita-dulemarga an suoed. </v>
<v b="ISA" c="66" v="22">Ar igi an-asabinni nibneg-gwapid, degi, napneg-gwapid degisadegu-nai-guoe, deyobi, be-waganmar degisadegu-bukwa an imakoed. Degi, bemar-nug degisadegumogoed. Ani Bab-Jehová deyob soged.” </v>
<v b="ISA" c="66" v="23">Bab-Jehová soged: “Nii-binid-gwisgued-ilibali, degi, obunnoged-ibagan-ilibali, bela dulemar an-nug-odummodii gumaloed. </v>
<v b="ISA" c="66" v="24">Ainidmaloed, geb dule-angi-gwisgusmalad-e-muigan omilede dakmaloed. ”Ar nus-e-san-gunnedi gwen burgosulid, deginbali, soo-e-san-ogumaknaidi gwen ginnosurbalid. Bela dulemarga ibmar-imadga guoed.”</v>
<v b="JER" c="1" v="1">Hilcías-machi-Jeremías we-gayaburbamar sogsad. Jeremíasʼde dule-irwa-Bab-Dummadse-gormalad-e-gwenadgansik danikidid, Anatot-neggweburginedid. Anatot-neggweburde, Benjamín-yalagi siid. </v>
<v b="JER" c="1" v="2">Deunni, Amón-machi-Josías reyga birgambe-gakapaagus (13) Judá-yargi-maidgi, Jeremíasʼse Bab-Jehová-gayaburba nonikid. </v>
<v b="JER" c="1" v="3">Deginbali, Josías-machi-Joacim Judáʼgi reyga-maigusadgi, Bab-Jehová-gayaburba Jeremíasʼse nonigusbalid. Josías-machi-Sedequías Judáʼgi birgambe-gakagwensak-gaka-nii-walataledgi reyga-maid-bergusadse, Bab-Jehová-gayaburba Jeremíasʼse nonigusbalid. Wegisundo, a-ibagangi, deunni, Jerusalén-dulemar Babilonia-neggweburse gales-selesgusmalad. </v>
<v b="JER" c="1" v="4">Bab-Jehová-gayaburba anse nonikid, weyob anga nonikid: </v>
<v b="JER" c="1" v="5">“Jeremías, amba yoo be sapibeneggi-mege bato an be-susad. Amba yoo be gwalulege, bato angadga an be-imaksad. Dulemar-yar-baid-baidgi-bukmaladga an-gayaburba-barsogedga bato an be-nug-imaksad.” </v>
<v b="JER" c="1" v="6">An weyob Bab-Jehová-abin sogded: “¡An duledar-wiles! Bab-Dummad-Jehová, amba an machi-swilid. An wissulid, igi an dulemar-abargi sunmakoe.” </v>
<v b="JER" c="1" v="7">Degi-inigwele, Bab-Jehová anga sogded: “Melle be soge: ‘Amba an machi-swiliye.’ Ar bia an be-barmidoe, aba be naoed. An bega-ibmarmar-sogoedi, bela dulemarga be sogmogoed. </v>
<v b="JER" c="1" v="8">Ani an Bab-Jehová-guedgi bega soged: Melle be dulemar-abin gwayo. Ani an be-bendakega beba gudii guoed.” </v>
<v b="JER" c="1" v="9">Geb agine, Bab-Jehová e-argan anse-oyoalid, geb an-gakuli ebusad. Agine weyob anga sogded: “Be-gwabindukugi an bega, an-gayaburbamargi-sunmakoed an nasiksad. </v>
<v b="JER" c="1" v="10">Emi-ibagi, yarmar-selemamaidgi, degi, dulemar-yar-baid-baidgi gargangued-nika an be-imaked: Adi, be dulemar-ononnogega, yar-selemamaid-obelogegar, Dulemar-osulogega, yar-selemamaid-bibisgegar. Gannar dulemar-urbega, gannar yarmar-selemamai guegar.” </v>
<v b="JER" c="1" v="11">Geb Bab-Jehová anga soged: “Jeremías, we-ibmar, ¿ibu-ibmar be dake?” Bab-Jehová-abin an sogded: “We an dakedi, sapi-almendro-ana an daked.” </v>
<v b="JER" c="1" v="12">Degi, Bab-Jehová anga sogded: “Nabir-be-soge, inniki be daksad. An-ibmar-sogsadi, sogedba-guega an imakedsegad.” </v>
<v b="JER" c="1" v="13">Geb Bab-Jehová gannar anga sognonibalid. Weyob anga sogded: “¿Jeremías, we-ibmar, ibu-ibmar be dakbali?” Bab-Jehová-abin an sogded: “We an dakedi, bormogi-dii-gwakwarmaknai an daked. A-dii-gwakwarmaknaid dad-nakwed-sapiled-akar aryodani an daked.” </v>
<v b="JER" c="1" v="14">Geb Bab-Jehová anga odaloded: “Dad-nakwed-sapiled-akale, bela we-yalagi-dulemar-bukwadgi, boni-dummagan an barmidoed.” </v>
<v b="JER" c="1" v="15">Bab-Jehová weyob soged: “Dulemar-dad-nakwed-argan-sapiledsik-bukmaladse an golesokalid. A-dulemar Jerusalén-neggwebur-doged-yawagakse, e-ambikued-negmar urbenonikoed. Bemar-galu-matusulid-akwabiid-asabin ambikunonimaloed, degi, bela Judá-neggweburmargi gwichigunonimaloed. </v>
<v b="JER" c="1" v="16">Dulemar bela-belad-isgusmalad-ular, an egi gwichiguoed. Ar ade, angi bangudmalad. Bab-dummad-baiganga ina-wawadikid ogumakar ukdemalad. Degine, e-ibmar-sobsamalad, e-bab-dummadyobi imakdemalad. </v>
<v b="JER" c="1" v="17">”Jeremías, bedi guakwagudii sao. An bega bela-ibmar-sogoedi, be sognao. Melle be we-dulemar dobguo. Degisulile, ani an dulemar-asabin-gwayega an be-imakoed. </v>
<v b="JER" c="1" v="18">Emi-ibagi, neggwebur-gandikidyob an be-imaksad. Bubawar-esgorobiidyob, an be-imaksad, degi, galu-matusulid-esgoro-gordikidbiidyob, an be-imaksad. An be-ogannosadi, bela we-yalagi dulemar-bukwadgi-yolegega an be-imaksad. Judá-e-reymargi-gwichiguega an be-imaksad, e-dummagangi-gwisguega an be-imaksad. Degine, e-dule-irwa-anse-gormaladgi-gwisguega an be-imaksad. Bela dulemar-e-neggweburginmaladgi-yolegega an be-ogannosad. </v>
<v b="JER" c="1" v="19">We-dulemar bela begi gwisgunanai gumaloed, degi-inigwele, begi obinosurmalad. Ar ani an, be-bendakega beba gudii guoed. Ani an Bab-Jehová-guedgi, we-ibmar an bega soged.” </v>
<v b="JER" c="2" v="1">Bab-Jehová-gayaburba weyob anse nonikid: </v>
<v b="JER" c="2" v="2">“Be nae, Jerusalén-dulemarga be sunmakna, ega weyob be sogna, Bab-Jehová weyob-sogye: ‘An ebinsado. Be yagwa-unni anbinarbi be-sogdidaed. Ome machered-abesiidyobi, nega-dulesulidganba be an-balimaksa gusad. Napaneg-ibmar-digar-sulidganba be an-balimaksa gusad. </v>
<v b="JER" c="2" v="3">Ani an Bab-Jehová-guedgi an bega soged: Bemar-Israel-dulemar, anga be dule-gwage-swilidikmalad gumalanad. Bemar anga, gebe-ibmar-sanmakedyob gumalanad. Dulemar ibigwensur-bemar-imakalile, anse sabsur-odurdakledaed, boni-dummagan an egi barmiardaed.’ ” </v>
<v b="JER" c="2" v="4">Ani Jeremías sogded: Jacob-wagan, Bab-Jehová-gayaburba be nue itomar, Israel-dulamar bela be an-itomar. </v>
<v b="JER" c="2" v="5">Bab-Jehová weyob soged: “Be-dadgande, ¿ibigi egi-nosa an-daksamarsunna? Emide, angi bangusmalad. Bab-dummagan-ibmarga-gusurmaladba nadegusmalad, agala, be-dadgan ibmarga gussurmarmogad. </v>
<v b="JER" c="2" v="6">Bipisaale, be-dadgan gwen-egichasurmalad: Bab-Jehová-Egipto-yalagi-anmar-onosadi, ¿bia-nadye? Bab-Jehová-nega-dulesulidganba-anmar-idusadi, napa-dii-sateganba, degi, nega-buleganba-anmar-seargusadi, bia-nadye, gwen egichasurmalad. Bab-Jehová-nega-dinnaganba, degi, negasichidganba-anmar-seargusadi, bia-nadye, gwen egichasurmalad. Nega-dulemar-iirmaksurmaladba, degine, dulemar-bukwasulidba-anmar-seargusadi, bia-nadye, be-dadgan gwen egichasurmalad. </v>
<v b="JER" c="2" v="7">Napa-gadi-ibmar-sanmakedse ani an bemar-sealid, bemar agi ibmar-san gunmalagar, degi, e-ibmarmar-nuegan gunmalagar. Degi-inigwele, bemar an-yalase-nonimargua, be an-yala oichononimalad. Ib-isganaga be an-yala imaksamalad. </v>
<v b="JER" c="2" v="8">Dule-irwa-anse-gormalad bipisaale gwen sogsasurmalad: ‘Bab-Jehová ¿bia-nadye?’ Dule-bulegan-an-igar-mamaid-wisimaladi, Bab-Dummadsuliyobi an-daksamalad. Dulemar-idumaladi, angi yoledmalad. An-gayaburba-barsogmaladi, bab-dummad-Baal-nuggi sunmakdemalad, degine, bab-dummad-baigan-ibnuedga-gusurmaladba nanadmalad. </v>
<v b="JER" c="2" v="9">”Ani an Bab-Jehová-guedgi bemarga soged: A-ulale, an bemargi gwisguoed, degi, amba an be-wagangi gwisgubaloed. </v>
<v b="JER" c="2" v="10">”Quitim-dup-gakase be obakmar, nue be atakmalo. Cedar-yalase dule-gayaburba-berbemalad be barmidmar, nue be igar amimalo. Nue be egismalo, we-dulemarde deyob gusmarmodibe. </v>
<v b="JER" c="2" v="11">Ar neggwebur-gwensak e-bab-dummagan Bab-Dummadsunnadsur-inigwele, e-bab-dummagan-ogwasye gwen an itossulid. Ar bemardi, bab-dummagan-ibnuedga-gusurmaladba-nanaed-ular, be an-obatemalad. Andi bur Bab-Dummad-napiragwadid, Bab-Dummad-gandikidid. </v>
<v b="JER" c="2" v="12">Ani an Bab-Jehová-guedgi bemarga soged: ¡Nibneggi-bukwamalad, weyob-neg-gunaidgi be gwayemar! ¡Be wawanmakmar! ¡Weyob-neg-gunaid geger be dakmar! </v>
<v b="JER" c="2" v="13">”An-dulamala, ilabo dummad-nosmalad: Ani an bemarga dii-burba-dulad ukedid, emide be angi bangudmalad. Dia-geg-dii-siged be sobsamalad, egi dii-sigsulid. Na-be-walagwengi a-dia be sobsamalad. </v>
<v b="JER" c="2" v="14">”Ar bemarde, Israel-dulemar, ¿be emar-maimarsii? ¿Ar bemarde, maiga-gubukwadgi gwalulesmarsi? Degite, ¿ibiga be galenonimarsunna? </v>
<v b="JER" c="2" v="15">Dule-baigan achumigur-nono-wawaad-uurmakeyobi bemargi oimaksamalad. Achumiguryob bemargi akigichamalad. Bela-swanga be-yala-imaksamalad, be-neggweburmar bela ogumaksamalad. Bar dulemar agi bukwa gussurmalad. </v>
<v b="JER" c="2" v="16">”Menfis-dulemarbela, degi, Tafnes-dulemarbela be-nono mamarismalad. </v>
<v b="JER" c="2" v="17">Ani an bemar-Bab-Dummad-Jehová gued. Ani an igarba-danigu bemar-idusadid. Bemar an-obachamalad-ular, weyob be gusmalad. </v>
<v b="JER" c="2" v="18">Emide bemar, Egipto-yalase Nilo-diwar-gobnabiye-sogedde, ¿ibi-nued egi be amimalo na be itoge? Emide bemar, Asiria-yalase Éufrates-diwar-gobnabiye-sogedde, ¿ibi-nued egi be amimalo na be itoge? Ar gwen egi ibmar-nued be amiosurmalad. </v>
<v b="JER" c="2" v="19">Ani an Bab-Dummad-Jehová-Bela-Gangued-Nikad an bemarga soged: Be-isguedgi na be dukin sabsur-odurdaklemaloed, be angi-yolenanaidgi na be dukin wilemaloed. Nue be binsamar, ‘dule Bab-Jehováʼgi-bangudele, Bab-Dummad-dobsuli-nanadele, we nuedsulid, Bab-Dummad-ieged yeer gangued.’ </v>
<v b="JER" c="2" v="20">”Bato dikasurgus bemar angi gwisgusmalad, dikasurgus be angi bangusmalad. Ar bemarde weyob sogsamalad: ‘¡Anmar beba daosuli!’ Bela yar-mullugangi, bela sapi-dummagan-urba, gambanuchu-imakdii be gusmalad. </v>
<v b="JER" c="2" v="21">Uva-dub-nuediyobi, an bemar-digsanad. Bela uva-muu-nueganyobi an bemar-digsanad. Ibiga emide be, ¿uva-muu-isgana-diglesayobi, be gusa? </v>
<v b="JER" c="2" v="22">Ani an Bab-Dummad-Jehová-Bela-Gangued-Nikad an bemarga soged: Amba ibmar-dagudik-imakmaladgi be-isgued be elimarye-sogele, degi, morgaukgi ise-makumakar na be imakmarye-sogele, amba an-asabin be-isgued-e-gutumar nai guoed. </v>
<v b="JER" c="2" v="23">”Ar bemarde igi be sogosunna: ‘An isgussurmarye, bab-dummagan-Baal-e-nugmar an odummossurmarye.’ ¡Nebagi ibmar-imaksamalad be ebinsamar! ¡Be ibmar-isgana-imaksamalad be magar-itomar! Bemar moli-yargan-mureged-abarmakwisdaedyob be gumalad, geg boo be gudii gumalad. </v>
<v b="JER" c="2" v="24">Bemar, igi-moli-sapur-uayasuid-ome nega-dulesulidganba machered-amiegala, burwa-goledba machered-yapanned-itodidae, deyob be gumalad. We-moli-ome nagubigudiile, dule geg e-igar gaed. Ar moli-ome nagubigudiile, machereddi baisursunna ome-amied. Bemar debayobi, gumalad. </v>
<v b="JER" c="2" v="25">”Bemar, Israel-dulemar, melle nag-swili be gudii gumar, ar degiile, na be dukin naibigumaloed. Melle be-gammu na dinguega be imakmar. Ar be sogsad: ‘¡Suli! ¡Geg an na san bargaed! Bur an bab-dummad-baiganbina soged, bur amar-e-nug an na odummodii guoed.’ </v>
<v b="JER" c="2" v="26">”Igi dule-ibmar-atursaed daklesale, nue-bingegudae, deyobi, bemar Israel-dulemar, nue-bingegumaloed. Be-reymar-abargi, be-dummagan-abargi, bemar bingegumaloed. Be-irwa-bab-dummadse-gormalad-abargi, degine, be-bab-dummad-gayaburba-barsogmalad-abargi, bemar nue-bingegumaloed. </v>
<v b="JER" c="2" v="27">Bemar, Israel-dulemar, suarga be sokardamalad: ‘Be an-babad.’ Akwaga be sokardamarbalid: ‘Be an-nana, begi an gwalulesad.’ Andi wagar-biriar be an-dakdemalad, gwen ansikdi be aibirbisurmalad. Boni-dummagan-noalirdi, negoe be gollardamalad: ‘¡Gwae-gwae be anmar-bendakdage!’ </v>
<v b="JER" c="2" v="28">Emide, Judá-dulemar, ¿bia be-bab-dummagan-sobsamalad nadsunna? Neggweburmar-merguedyob bemar bab-dummagan nikamalad. Amarga be soge, bemar-bendakye, adi, be dakmaloed, bule we-bab-dummagan boni-dummagangi bemar-bendakmalodibe. </v>
<v b="JER" c="2" v="29">”Ani an Bab-Jehová-guedgi bemarga soged: ¿Ibiga bemar angi urwenanai? Bela bemar angi yoledmalad. </v>
<v b="JER" c="2" v="30">”Binsarsunna an-dulamar an sabsur-odurdaksad, gwen an-itossurmalad. Achumigur-nono-wawaadyobi, bemar, be-es-suidgi an-gayaburba-barsogmalad oburgwismalad.” </v>
<v b="JER" c="2" v="31">Bemar, wegi-an-itobukmarmogadi, Bab-Jehová-gayaburba nue be itomarmogo. Bab-Jehová weyob soged: “Emide, an Israel-dulamarga, ¿nega-dulesulidyob an gussi? ¿Negasichidyob an gussi? Ibiga an-neggwebur weyob-soge: ‘Anmar na e-itolegedba gudigumaloye, anmar bar be-nug-odummogosurye,’ anga sogmalad. </v>
<v b="JER" c="2" v="32">¿Ar yagwa sui-nikunair, na olo-nuegan-yooedi iego be insae? ¿Sui-nikued-mor-yoed iego be insae? Suli, gege iege. Ar bemar-an-dulamardi, dikasurgus an-ies bukwamalad. </v>
<v b="JER" c="2" v="33">”Bemar, Judá-dulemar, omegan-dikarba-amied nue-wismalad. Omegan-gambasamaladse-bakale, bese ibmar durdaksamalad. </v>
<v b="JER" c="2" v="34">Bela be-morgi dule-wilemalad-e-ablis nanaid, dule-ibmar-oakalossurmalad-e-ablis be-morgi nanaid. Ar wemar gwen-ibmar-atursanai be daksasurmalanad, degite, be oburgwismalad. </v>
<v b="JER" c="2" v="35">Degite, amba be sogmalad: ‘Anmar ibmar-oakalossurye, Bab-Dummad anmarse urwosurye.’ Ar be ibmar-oakalossurmarye-sogmarsoggu, an bemargi gwisguoed. </v>
<v b="JER" c="2" v="36">Ar bemar baisursunna binsaed-ogwaddamalad. Ar igi Asiria-dulemar bemar-yardaksa, deyobi, Egipto-dulemar bemar-yardakmogoed. </v>
<v b="JER" c="2" v="37">Binged-abalagi be Egipto-yargi nodmaloed. Ar ande, we-dulemar-egi-be-bensurmaladi, obachad. Gwen be we-dulemar-abargi nasguosurmalad.” </v>
<v b="JER" c="3" v="1">Bab-Jehová bemarga soged: “Binsa-sogmalo: ‘Dule-wargwen ome-metele, we-ome machered-baid-nikunonikile, machered-idualed, ¿gannar e-omega-gusad-monao be insae? Suli, gege gannar monaed. Ar monaele, bela yar-oichogo-itole.’ Emide bemar, Israel-dulemar, galagwensuli abirgunagwarsuli be nanasmalad. Degisoggu, geg be bar anse warmakmalad. </v>
<v b="JER" c="3" v="2">Nue be yar-mullugan-swana-naid be dake: Bia be galagwensuli-gussuli dakmalodibe. Bemar, Árabe-dulemaryob nega-dulesulidba igar-yalagi mellesii be damalad. Omegan-gamba-imakmaladi, na machered-abindaksidamaladyobi, be gudidamalad. Bemar galagwensuli-isgusmaladbali, we-yala be oichosmalad. </v>
<v b="JER" c="3" v="3">A-ulale, bar bemarga dii wissulid, degi, dii-wied-ibagangi bar bemarga dii wissurbalid. Ar bede ome-gambasaedyob na be san-imaksamalad, gwen bingedar be itossurmalad. </v>
<v b="JER" c="3" v="4">Emisgwasaar be anse weyob gordigusad: ‘Babaye, bipigwad-akale be an-ai-nuedye.’ </v>
<v b="JER" c="3" v="5">Be sogsabalid: ‘Babaye, ¿be anmarbo urwedigu guode? ¿Be anmarbo degisadegu sae-itodii guode?’ Deyob be sogdigusmargu, degite, amba bemar ibmar-isgana-imakdii gusmalad.” </v>
<v b="JER" c="3" v="6">Josías-reyga-maiunni, Bab-Jehová anga weyob sognonigusad: “Jeremías, ¿Israel-dule-uayasulidamalad-ibmar-isgana-imaksad be daksa? Bela yar-mulluganse, sapi-dummagan-urba galagwensuli gusmalad. </v>
<v b="JER" c="3" v="7">Bela we-ibmar-isgana-imaksamalad-sorba, gannar anse nonimaloye an binsasanad. Degi-inigwele, gwen anse gannar nonisurmalad. E-gwenadgan-Judá-dulemar-uayasulidamogadi, e-gwenadgan-ibmar-imaksad daksamarmogad. </v>
<v b="JER" c="3" v="8">Ar Judá-dulemar daksagusad, igi an Israel-dule-uayasulidamalad galagwensuli-gued-ular metegusa, an ega ome-meted-garda-uksagusad an-daksamalad. Degite, e-gwenadgan-Judá-dule-uayasulidamalad gwen an-dobee itossulid, e-gwenadgan-Israel-dulemaryob galagwensuli gusmarmogad. </v>
<v b="JER" c="3" v="9">”Israel-dulemar an-yardaksagu, gwen bai itossulid. Aka bur bela yar-oichosad, degi, akwamar-bab-dummadyob-imaklemaladba, degine, suarmar-bab-dummadyob-imaklemaladba galagwensuli nanasmalad. </v>
<v b="JER" c="3" v="10">Bela weyob neg-nagus-inigwele, e-gwenadgan-Judá-dule-uayasulidamalad gwen gwage-ulubgi e-itogedba anse nonisulid, unnila binsa angi dododii gusad. Ani an Bab-Jehová-guedgi bemarga soged.” </v>
<v b="JER" c="3" v="11">Bab-Jehová anga weyob sogdebalid: “Jeremías, Israel-dule-uayasulidamaladi, bur Judá-dule-galagwensuli-nanamaladba bur nued daklesunnad. </v>
<v b="JER" c="3" v="12">Jeremías, dad-nakwed-argan-sapiledsik be nae. We-gaya be sognao. Weyob be sogo: ‘Weyob Bab-Jehová sogye: Ani an Bab-Jehová-guedgi bemarga soged: Israel-dule-uayasulidamalad, gannar be anse dagmala, an isdar bemar-dakosulid. Ani an Bab-Jehová-guedgi bemarga soged: An wile-dulemar-dakdaedid, isdar an bemar-dakdii guosulid. </v>
<v b="JER" c="3" v="13">Ani an Bab-Jehová-guedgi bemarga soged: Unnila be-isgusad be magar-itomala, na be angi-nosmalad be magar-itomala. Bela sapi-dummagan-urba bab-dummad-baiganga be ibmar-imaksamalad be magar-itomala, gwen be an-sogedba-nanabigussulid be magar-itomala.’ </v>
<v b="JER" c="3" v="14">”Ani an Bab-Jehová-guedgine bemarga soged: Bemar Israel-dule-uayasulidamalad, gannar be anse dagmala. ¡Ar ani an be-ibedid! Neggwebur-iliba war-wargwen an bemar-suoed, degine, be-dadgan-iliba war-warbo an bemar-subaloed. Geb Sión-yalase an bemar-nidagoed. </v>
<v b="JER" c="3" v="15">An bemarga dule-be-idumalad dakedba an bega ukoed, adi, wemar an-ibmar-abegedba imakmalagar. Binsaed-nikaa be-semalagar, ibmar-nue-wisidba be-idumalagar. </v>
<v b="JER" c="3" v="16">”Ani an Bab-Jehová-guedgi bemarga soged: Yoo bemar bukidargusale, nue-mergusale: Bab-Jehová-Dadganbo-Igar-Mesisad-Ulugi bar sunmaklegosulid. Dulemar bar a-Ulugi binsaosurmalad, degi, bar a-Ulu obarosurmalad. Degine, bar Ulu-baid sobosurmalad, ar bar abegosurmalad. </v>
<v b="JER" c="3" v="17">”A-ibagangine: ‘Bab-Jehová-ologanaye’ be Jerusalén-bimaloed. Bela dulemar-yar-baid-baidgi-bukwamalad Jerusalén-neggweburse an-nug-odummogega nonimaloed. Bar bemar gwagegi-ibmar-isganagi-binsaedba ibmar imakosurmalad. </v>
<v b="JER" c="3" v="18">”A-ibagangine, Judá-dulemar, Israel-dulemarbo gannar atogoed. Neggwebur-dad-nakwed-argan-sapiledsik-siidba be danimaloed, bia an, be-dadganga-yar-uksagusadse be bukunonimaloed. </v>
<v b="JER" c="3" v="19">An-sunnagwad an weyob sogsagusanad: Israel an-mimmiga an imakoye, napa-bur-sunsoged an ega-ukoye, an sogsagusad. Baiganba yar-bur-yeerdakleged an ega ukoye, an binsasad. An binsasanad be anse gormaloye, ‘Babye.’ Be angi aibanosurmarye, an binsasanad. </v>
<v b="JER" c="3" v="20">An Bab-Jehová-guedgine bemarga soged: Bemar, Israel-dulemar, igi-ome e-sui-dikarba-galagwensuli-nanae, deyobi, be angi gusmalad.” </v>
<v b="JER" c="3" v="21">Bab-Jehová bemarga soged: “Yar-mullugan-nega-swaan-naidganba, dulemar-oimake itoleged. Israel-dulemar ise-wilegar bobukwa itoleged. Ar e-daed oichosmalad, igar-noaled susmalad, Ani an e-Bab-Dummad-Jehová-guedi iedmalad. </v>
<v b="JER" c="3" v="22">”Mimmigan, bemar uayasulidamalad, gannar be anse dagmala, be-galagwensulidamalad ani an bega nudakoed.” Israel-dulemar sogdemalad: “Bab-Jehová, anmar bese danimala, ar be, anmar-Bab-Dummadid. </v>
<v b="JER" c="3" v="23">Ar anmar binsa bab-dummaganse-gorleged-e-yar-mulluganase naoed, binsa a-yalaganba anmar iba-galagwensulid ononamaloed. Bab-Dummad-Jehová, unnila anmar beginbi abonoleged-igar-maid amied. </v>
<v b="JER" c="3" v="24">”Anmar sapingwagwad-akale, galagwensuli bab-dummad-baiganba-nanaed-ular, anmar-masmala, degi, anmar-bunamala, surgunonikid. Anmar sibad-wawaadmar, moli-bebe-nikadmar, degi, bela anmar-babgan-ibmar-amisadi, surgunonikid. </v>
<v b="JER" c="3" v="25">Bab-Dummad-Jehováʼye, anmar begi isgudiguad, anmar-babgan begi nodiguad. Bab-Dummad-Jehová, anmar bipigwad-akale, emi-ibase be-sogedba nanadisulid. Degisoggu, bur anmar bingegumarsun, bela-belad bingedar itomarsun.” </v>
<v b="JER" c="4" v="1">Ani an Bab-Jehová-guedgi bemarga soged: “Bemar Israel-dulemar, gannar be anse-dagmarye-sogele, mer bar be isgumalo. Be an-asabin ibmar-isgana-bab-dummadyob-imaklemalad-osulogele, mer bar be angi bangumalo. </v>
<v b="JER" c="4" v="2">Ar gakansulidgi, igar-napiragwadgi, innikigwadgi, ‘Bab-Jehová-nuggi an ise-sogar-sogmarye,’ be sogmalale, ar degidbali, ‘dulemar-yar-baid-baidsik-bukwamaladgi anbali egi yeer binsalegoed, degine, anbali egi weligwar itomaloed.’ ” </v>
<v b="JER" c="4" v="3">Bab-Jehová weyob Judá-dulemarga, degi, Jerusalén-dulemarga soged: “Napa-ebuledisulidgi be ibmar digmala. Melle bar iko-imbaba be ibmar digmalo. </v>
<v b="JER" c="4" v="4">Judá-dulemar, Jerusalén-dulemar, an-bemarbo-igar-mesisadbarbi be nue-nai gumala, be-gwage-ulubgi a-igarbarbi nue-nai be gumala. Melle be-ibmar-isgana-imaksamalad-ular, an-urwed sooyobi begi-nodagega be imakmalo. An-urwed, soo-gamaiyob, dule geg oginned.” Bab-Jehová sogdebalid: </v>
<v b="JER" c="4" v="5">“Judá-yalagi, bela be sunmako. Jerusalén-neggweburgi, bela gayaburbamar be mimimar. ‘¡Bela yalamargi gar-trompeta be ogormar!’ Binnasuli gandikidba be gormakmar. Weyob sogmar: ‘Anmar danar-ambikumar, neg-gandikmaladse ubonamar.’ </v>
<v b="JER" c="4" v="6">Sión-yarsik bander be oyomar, melle be gannaa sigmala, gwae be duurmakdemar. An bela-belad-dulemar-wiogega dad-nakwed-argan-sapiledsik boni-dummagan an barmidasokalid. </v>
<v b="JER" c="4" v="7">Bato achumigur-nono-wawaad gagan-imbaba nodanikid, dule, dulemar-akar-akar-bukwamalad-obeloged bato igarba danikid. Be-yala-obelogega, e-yalagi bangualid. Be-neggweburmar akwamarbi ganna-ganna ambikuoed, dulemar bar bukwasuli guoed.” </v>
<v b="JER" c="4" v="8">Ani Jeremías sogded: “A-ulale, wile-itoged-mola be yomar, bukib be binsamar, wile-itogedba be akiginmar, ar Bab-Jehová-bela-bela-urwedi, anmargi urwemaid.” </v>
<v b="JER" c="4" v="9">Bab-Jehová sogbalid: “Ani an Bab-Jehová-guedgi bemarga soged: A-ibagan warmaknonikile, rey, degi, dummagan-negsemamaid bela dobedba wawanmakdemaloed. Dule-irwa-anse-gormalad gwakidmaloed. An-gayaburba-barsogmalad geger dakdemaloed.” </v>
<v b="JER" c="4" v="10">Ani Jeremías sogded: “An-Bab-Dummad-Jehová, nue be we-dulemar yardaksad, nue be Jerusalén-dulemar yardaksad. Ega be sogsagusanad: ‘Bonisuli be gudii gumaloye.’ Emide be dakena, boni-dummaganba galitonanaid.” </v>
<v b="JER" c="4" v="11">Bab-Dummad an-abin sogded: “Sabsur-odurdakleged-iba warmaknonikile, we-Jerusalén-dulemarga weyob soglegoed: ‘An-neggwebursik nega-dulesulidganba yar-mullugan-bukmalad-akar burwa-uereged gordanikid. We-burwa-gormaid ibmar-gwag-miegarsulid, degi, neg-swiri imakega gormaisulid.’ </v>
<v b="JER" c="4" v="12">An we-burwa-barmidagoedi, binnasuli goled. Ar an-sunnagwad, sabsur-odurdakega an we-dulemar imakoed.” </v>
<v b="JER" c="4" v="13">Israel-dulemar weyob sogdemaloed: “Be dake, anmar-isdarmalad mogiryob danikid. E-ur-napagined-bila-onomalad, burwa-ooregedyob gwichigudanikid. E-molimar, sulubagi-gukuedba bur binnasuli abarmakdanikid. ¡Anmar duledar-wilesmar! ¡Anmar bela!” </v>
<v b="JER" c="4" v="14">Bab Jehová soged: “Jerusalén-dulemar, be-gwage-isgudiid be urukmala, adi, be, abonolemalagar. ¿Ar sana be binsaed-isganamargi-binsaed iemaloye be sogmala? </v>
<v b="JER" c="4" v="15">Dan-neggwebur-akale, Efraín-yalagan-akale, gayaburba boni-dummagan-danikidgi-sunmaked noalid. </v>
<v b="JER" c="4" v="16">Dulemar-yar-baid-baidsik-bukwamalad be owisomar, Jerusalén-dulemarga be sogmar: ‘Dulemar-dikasurmalad begi ubodani, Judá-neggweburmargi binnasuli gormakdanimar.’ </v>
<v b="JER" c="4" v="17">Ani an Bab-Jehová-guedgi soged: Dulemar nainu-ebiris-ambikuedyob bela be-ebiris ambikumaloed, ar ade, be angi uayasuli gusmalad. </v>
<v b="JER" c="4" v="18">Be-daed-ular, be-ibmar-isgana-imaked-ular, bemar weyob gunanaid. ¡Ibmar-isgana-imaked bega nunmaked-dummad uksad! ¡Gwage-ulubgi nue nunmak be-imaksad!” </v>
<v b="JER" c="4" v="19">Ani Jeremías sogded: “¡Nue-nunmak itoleged! ¡Suli-suli an itoged! ¡An-gwage-ulub nue-nunmak an itogusad! ¡An-ulubgi an-gwage-ulub nakwamaknaid! ¡An sunmaksulir guosulid! ¡An sunmakergebed! Gar-trompeta-goled an itoged, bila-onomalad-gormaked an itoged. </v>
<v b="JER" c="4" v="20">Sabsur-wilegedi, ukin-ukin danikid, ar bela yalagan sabsur-gusa nagusad. Ukiagwale, an-dordoneg maluded, an-meged-neg ukiagwale ayarided. </v>
<v b="JER" c="4" v="21">¿Ar sanagwadse an-isdarmalad-e-bander bar daksuli an guoe? ¿Ar sanagwadse an-isdarmalad-e-gar-trompeta-goled bar an itogosuli guoe?” </v>
<v b="JER" c="4" v="22">Bab-Jehová soged: “An-dulamar binsaedsurmaladid, aku an-dakmalad. Mimmigan-binsaedsurmaladid, aku neg-itomalad. Ibmar-isgana-imakedsikdi binsaed-ibegan nanamalad. Ibmar-nued-imakeddi wissurmalad.” </v>
<v b="JER" c="4" v="23">Ani Jeremías sogded: “An napneg-dakdegu, bela napaneg gagales-nai an dakalid. Niba an atakdebargu, bela negsichidbi-nai an dakalid. </v>
<v b="JER" c="4" v="24">Yalasik an atakdebargu, yalamar giglimakbukwa an dakalid. Bela yar-mullugan nakwamakbukwa an dakalid. </v>
<v b="JER" c="4" v="25">An atakdegu, dulemar sate an dakalid, bela nuumar duurmaksa nanaed. </v>
<v b="JER" c="4" v="26">An nue-dakdebargu, napa-gadi-sanmakedi nega-dulesulidbi-nai an dakalid. Bab-Jehová ibmar-imaksadbali, bela neggweburmar akwamarbi ganna-ganna-bukwa gusad. Bab-Dummad-urwedbali, bela deyob gusad.” </v>
<v b="JER" c="4" v="27">Bab-Jehová weyobi soged: “Bela yalamar swanga imaklegoed, degi-inigwele, naitinagase an obelogosulid. </v>
<v b="JER" c="4" v="28">A-ulale, bela-yar-naid wile-itonai guoed, nibnega negsichidbi naguoed. An bato sogsabinned, an-ibmar-sogsad bar an ogwaosulid. Bato an imakoye sogsad, bar an igar ogwaosulid. </v>
<v b="JER" c="4" v="29">”Sorda-sigugi-bila-onomalad binnasuli-goledba, degi, sorda-moligi-sii-urwemalad binnasuli-goledba, dulemar bela duurmakdemaloed. Gwenna-gwenna dulemar, bulaganba-doge-doge wakitemaloed, baigandi, akwa-dummagangi nakwidmaloed. Bela neggwebur ollobi naguoed, dule-wargwensaale bar egi gudii guosulid. </v>
<v b="JER" c="4" v="30">”Bemar, Jerusalén-dorgan nue be wilesmalad: ¿Ar igi be binsamala? ¿Ibiga be mor-gargemalad yomala? ¿Ibiga be ormar-nuegan nasikmala? ¿Ibiga be ibya-sigamar magmala? Ar binsarsunna yeerdaklege na be san-imaknanaid. Ar dule-be-abesmalad, isdar be-dakmalad, unnila be-oburgwega be-abemalad. </v>
<v b="JER" c="4" v="31">”Igi-ome na gebe e-igargi-boni-itonaile, binnasuli-gornaidae, deyobi, dulemar-gole an itoged. We-binnasuli-gornanaidi, Sión-dulemar gornaid, akus-akus bunnonaid. Na e-argan-onakwale, weyob sognanaimalad: ‘¡An duledar-wiles-ini! ¡An bela! ¡Dule-gindakmalad an-gasmalad!’ ” </v>
<v b="JER" c="5" v="1">Bab-Dummad soged: “Jerusalén-galimbaba be bipirmaknamar, nue be miamakmalo. Dulemar-ambikuedgi nue be dulemar amimalo. Bemar dule-ibmar-inniki-imaked, dule-ibmar-napira-soged amismalale, an, Jerusalén-neggwebur bar an sabsur-imakosulid. </v>
<v b="JER" c="5" v="2">Ar dulemar sogdamalanad: ‘Bab-Jehová-nuggi an napira sogye,’ degi-inigwele, yamo sogdamalad.” </v>
<v b="JER" c="5" v="3">Ani Jeremías sogded: “Bab-Dummadga an weyob sogded: Bab-Jehová, ¿ar be dule-innikidamalad amisursi? Eye, be amienad. Ar dulemar be sabsur-odurdaksa-inigwele, degite, gwen bai-itossurmalad. Be we-dulemar-e-ibmarmar-obelos-inigwele, gwen gwage-nuguedgi binsasurmalad. Akwaba bur bule e-gwage dutusuli nadmalad, gwen e-isguedga bukib itossurmalad. </v>
<v b="JER" c="5" v="4">”An weyob binsaenad: ‘Unnila dule-wilemaladbi, binsaedsuli ibmar imakye. Be-Igar-Maid gwen magar itosurmarye. Be-ibmar-abemaid gwen imaksurmarbarye.’ </v>
<v b="JER" c="5" v="5">Agala, sapin-dummaganse an naoed, an ega sunmaknaoed. Ar we-dulemardi, Be-Igar-Maid wismalad, be-ibmar-abemaidi, wismarbalid. ”Degi-inigwele, amba be-sogedba ibmar-imaksasurmarmogad, Be-Igar-Maidgi annasmarmogad. </v>
<v b="JER" c="5" v="6">A-ulale, achumigur-nono-wawaadse gullemaloed, achu-burburud-nega-dulesulidganbalidse ichimaklegoed. Achu-barbad e-neggwebur-ebiris bina itos gudiid. Bela dulemala neggweburgi-nodmalale, ese ibitolegoed. Ar we-dulemar dogdar begi yolesmalad, ar we-dulemar dogdar begi uayasuli gusmalad.” </v>
<v b="JER" c="5" v="7">Bab-Dummad sogded: “¿Ibiga isgussulidyob an bemar-dakosunna? Ar be-mimmigan an-obachamalad, bab-dummagansurmalad-nuggi ise-sogar sogdamalad. An bemarga mas unnitiba uksad, degite, bemar galagwensuli gudmalad. Bela bemar danagwen galagwensuli gambanuchumarba be gudii gusmalad. </v>
<v b="JER" c="5" v="8">Moli omegi-nakwebigudiyobi, be gudimalad. Dule-baigan-omeganbina be yaisur-gordii damalad. </v>
<v b="JER" c="5" v="9">Ani an Bab-Jehová bemarga soged: A-ular, ¿an bemar-sabsur-odurdakosur be insae? ¿Buged-mai an bemar-imakosurde? An bemar-odurdakergebed. </v>
<v b="JER" c="5" v="10">”Israel-dulemar-e-uvaʼdub-digarmaladba be dagmar, maad-maad be imakdamar, degi-inigwele, mer bela be obelomalo. E-muumar be ungemalo, ar we-muumar bar angadsulid. </v>
<v b="JER" c="5" v="11">Ani an Bab-Jehová soged: Israel-dulemar, Judá-dulemar, uayasuli angi gudmalad. </v>
<v b="JER" c="5" v="12">”Bemar an-obachamalad, ‘Bab-Dummad maisurye’ be sogmalad. ‘Bilagi anmar odurdaklegosurye’ be sogdamalad. ‘Ukumesedgi anmar odurdaklegosurye’ be sogmarbalid. </v>
<v b="JER" c="5" v="13">‘Bab-Dummad-gayaburba-barsogmaladdi, binsa-ee-gordimarye’ be sogmarbalid, ‘ar Bab-Jehová-gayaburba egi naisurye’ be sogmalad. ‘Bab-Dummad-gayaburba-barsogmalad deyob-sunmaksamaladba sabsur-odurdaklemarsunye,’ be sogmalad.” </v>
<v b="JER" c="5" v="14">Degisoggu, ani an Bab-Dummad-Jehová-Bela-Gangued-Nikad bega soged: “Weyobi, dulemar sogsamarsoggu, Jeremías, an-gayaburba be-gayagi sooyobi guoed. We-dulemardi, sapanyobi gumaloed, bela bergumaloed.” </v>
<v b="JER" c="5" v="15">Ani an Bab-Jehová bemarga soged: “Israel-dulemar, dule-dikasurmalad an bemarse barmidagoed. Neggwebur-gandikmalad, undargus-bukwamalad an bemargi barmidagoed. Dule gaya-akarsaila-sunmakmalad, e-gaya-be-aku-itomalad an bemarse barmidagoed. </v>
<v b="JER" c="5" v="16">Bela we-dulemala bila-onogedgi buleganad, e-sigumala, dule-ogilogednanaed. </v>
<v b="JER" c="5" v="17">Be-ibmar-wesmalad bei obelomaloed, be-masgullemalad bei obelomarbaloed. Be-masmala, be-bunamala, bei oburgwemarbaloed. Degine, be-sibadmar, be-moli-bebe-nikamalad, bei ogilomarbaloed. Deginbali, be-uvaʼmar, be-higuera-sapimar, bei obelomarbaloed. Be-neggwebur-gandikmaladgi, dule-oakalogosurye-egi-be-binsaedi, bela es-suidgi bei obelolebaloed.” </v>
<v b="JER" c="5" v="18">Ani an Bab-Jehová soged: “A-ibagangine, an belallaa dulemar-obelogosulid. </v>
<v b="JER" c="5" v="19">Dule bese egichiarmalale, ‘¿ibiga anmar-Bab-Dummad-Jehová weyob anmar-imaksaye?’ Jeremías, ega be sogo: ‘Bab-Dummad sogye: Ar igi-bemar an-obachamala, degine, be-neggweburgi bab-dummad-baiganba be ibsadii gusmala, deyobi, neggwebur-baidgi, dule-baiganga-arbadii be gumaloye.’ </v>
<v b="JER" c="5" v="20">Jacob-waganga be soge, Judá-dulemarga be sunmake: </v>
<v b="JER" c="5" v="21">‘Dule-binsaed-satemalad, dule-aku-neg-itomalad, be itomala. Ar bemar ibya-nika-inigwele, be aku-ibmar-dakmalad. Ar bemar uaya-nai-inigwele, be aku-ibmar-itomalad.’ ” </v>
<v b="JER" c="5" v="22">Ani an Bab-Jehová soged: “Ar bemar, ¿bar an-dobsurmarde? Ar bemar, an-dobguewilubmalanad. Ani an ukub nasiksad, adi, demar-abingunaidga guegar. Demar-abingunanaid degisadegu-mai guoed, gwen berguosulid. Amba demar binnasur-arwedago-inigwele, degine, uurmakdago-inigwele, e-igar-abingunanaidgi gwen dogosulid. </v>
<v b="JER" c="5" v="23">Ar we-dulemar gwage-dutusurmaladid, uayasuli angi damaladid. Angi bangus gudimalad, angi aibatemalad. </v>
<v b="JER" c="5" v="24">Wis binsasurmalad, na sogsurmalad: ‘Anmar, anmar-Bab-Dummad-Jehová dobee nanamarye. Anmarga dii-owimaiye, ibagan-sekalaa dii barmimaiye. Degine, anmarga ibmar-weed-ibagan sekalaa nasikmaiddeeye,’ gwen binsasurmalad. </v>
<v b="JER" c="5" v="25">”Be-isgumaladi, bemargi we-ibmar-nuegan obelosad. Be-isgumaladi, bei ibmar-nuegan gasa siid. </v>
<v b="JER" c="5" v="26">An bensuli, ar bemar-abargi dule-ibmar-isgana-imakmalad gudidiid, nuu-gaega-nakulemaladyob nakuledimalad, dule-gaega yamo emar-yardakmalad gudidiid. </v>
<v b="JER" c="5" v="27">Sikwimar garbagi-ena-bukwadyobi, e-negmargi ibmar-atursasmaladi, ena-ena bubukwad. A-ulale, bemar dule-buleganga gudmalad, deyob, dule-mani-ibmalaga gudmalad. </v>
<v b="JER" c="5" v="28">Be wardungudmalad, san-dummarbaa be gudmalad. Bemar-ibmar-isgana-imakmaladi gege bergued. Dule-babgan-satemalad nabir-nued-gudigumalaga ega be igar nabosurmalad. Dule-wilegana-e-ibmar-nikue-wilubmogad be bendaksurmarbalid.” </v>
<v b="JER" c="5" v="29">Ani an Bab-Jehová soged: “¿We-ulale, sabsur-bemar-odurdakosur be an-insae? Weyob-dule-damaladi, buged-mai ¿imakosur be an-insae? An imakoe. </v>
<v b="JER" c="5" v="30">”Be dakmala we-napneggi, gwayed-dummad naid. ¡We-ibmar-gunaid gwen nabir-daklesulid! </v>
<v b="JER" c="5" v="31">An-gayaburba-barsogmalad, unnila gakansaale sunmakmalad. Dule-irwa-anse-gormalad, na e-itolegedba negsemamaid. An-dulamarde, weyob-abeye soged. Ar bela ibmar bergunonikile, ¿bemar igi-gudmalosunna?” </v>
<v b="JER" c="6" v="1">Bab-Jehová soged: “¡Benjamín-wagan, Jerusalén-neggweburgi be ainimar! ¡Tecoa-neggweburgi be gar-trompeta ogormar! ¡Bet-Haqueremʼgi be waa-obupurmakmar! Ar dad-nakwed-argan-sapiledsiki boni-dummad danikid, neg-obeloged danikid. </v>
<v b="JER" c="6" v="2">Jerusalén-neggwebur-yeerdakleged an obelosokalid, gagan-aradikid-naid-yeerdaklegedyobidi, an obelosokalid. </v>
<v b="JER" c="6" v="3">Sibad-edarbemalad, degi, e-sibadmar ese danimalad, neggwebur-ebilis ambikunonimaloed, na wala-walagwen e-itolegedba ibmar imakdemaloed. </v>
<v b="JER" c="6" v="4">”Be-isdarmalad, e-sordamarga sogdemaloed: ‘¡Jerusalén-neggweburgi-bila-onogega guakwamalo! ¡Yorukudbali anmar egi gwisgumaloed! ¡Emide, gwen nabir itolesulid, dad nae-naegusad! ¡Bato neg sedomaid! </v>
<v b="JER" c="6" v="5">¡Anmar nae! ¡Anmar mutiki egi gwisgudapoed! ¡Anmar e-neg-gandikmalad obelogoed!’ ” </v>
<v b="JER" c="6" v="6">Deyob Bab-Jehová-Bela-Gangued-Nika-Maid soged: “¡Suarmar be immimar! Jerusalénʼgi-dogega napa-nakwemai be sobmalo. Ar e-dulemar ibmar-isgana-imakedbi wismarsoggu, we-neggwebur sabsur-odurdaklegergebed. </v>
<v b="JER" c="6" v="7">Igi dia-yaagi dii-mummurmakmaidae, debayobi, Jerusalén-neggweburgi isgued ainimaid. A-neggweburgi sabsur-imaklegedbi itoleged, unnila ibmar-obelolegedbi itoleged. Ibmar-nued-imakleged an daksulid, unnila boniganbi nomamai an daked, nailikguedbi nomamai an daked. </v>
<v b="JER" c="6" v="8">¡Jerusalén-dulemar! An-bemargi-melle-banguega, be-daed be ogwamala. Ar degisulile, an bela bemar-obelogoed, dulemar bar-ambikuega an imakosulid.” </v>
<v b="JER" c="6" v="9">Bab-Jehová-Bela-Gangued-Nika-Maid weyob soged: “Israel-dulemar-dula-bemaloedi, bela amiledii gulemaloed. Igi uva-san belallaa weledae, e-gaagi gwen gwagwenad obeledasuli, debayobi, dule-wargwenad gwen obelegosulid.” </v>
<v b="JER" c="6" v="10">Ani Jeremías sogded: “Bab-Dummad, an bese egisdo, ¿wede doaga an sunmakoe? ¿An doa owisogoe? ¿Doa an-itogoe? Ar yamo itogosurmalad, an ega-ibmar-soged aku-itomaloed. Ar be-gayaburbagi dododamalad, ar be-gayaburba itobisurmalad. </v>
<v b="JER" c="6" v="11">Ar Bab-Dummad-isdar-itogeyobi an isdar itogusmogad, agala, geg na san bargagusad.” Bab-Jehová anga sogded: “Be-sae-itoged be soge, burwigana-neg-imbaba-gudimaladga be soge, sapingan-danar-danar-gudimaladga be oyoge. Ome e-suibogwa gales seledmaloed, degine, dule-uka-selebamalad, dadgan-sergan-ebo, gales seledmarmogoed.” </v>
<v b="JER" c="6" v="12">Bab-Jehová soged: “E-negmar, e-nainumar, degi, e-omegan dule-baigangadga guoed. Ar ani, an-dulamar-we-neggweburgi-bukmalad sabsur-odurdakoed. </v>
<v b="JER" c="6" v="13">”Bipiganase-bakale, degi, serganse-bakale, igar-maisulidba-ibmar-nikuedgi yaisur-itodimalad. An-gayaburba-barsogmaladse-bakale, dule-irwa-anse-gormaladse-bakale, dule-yardakedgi arbadimalad. </v>
<v b="JER" c="6" v="14">Unnila asginbi an-dulamarga sokardamalad: ‘Be-isguedgi be ollorgusye, nueganbiye.’ Sokardamarbalid: ‘Neg nueganbiye.’ Degi-inigwele, neg nueganbi dasulid.” </v>
<v b="JER" c="6" v="15">Ani an Bab-Jehová soged: “¿Bemar ibmar-isgana-imaksadbali, be bingegusmala? Ar bemar, bingedar itossurmalad. ¡Bingeguodeeye gwen binsasurmalad! A-ulale, wemar dulemar-sabsur-odurdaklegoedba, sabsur-odurdaklemogoed. An we-dulemar sabsur-odurdakalile, bela wilemaloed.” </v>
<v b="JER" c="6" v="16">Bab-Jehová weyob soged: “Ibmar-imakdimalad be melle bar imakmar, be-gudiid be nue itomar. Igar-epennegana be egismar, igid-igar bur nuedye. Melle a-igargi be bangumalo. Deyobi, bonisuli garmakdii be gumaloed. Degi-inigwele, ‘bemar we-igarba nanaosurye’ sogsamalad. </v>
<v b="JER" c="6" v="17">An bemarga gayaburba-berbemalad barmisad, weyob bemarga sogegar: ‘Nue gar-trompeta-goled be itomalo.’ Degi-inigwele, bemar gar-trompeta-goledba ibsaosurmarye sogsamalad. </v>
<v b="JER" c="6" v="18">¡Degisoggu, dulemar-neggwebur-akar-akar-bukmalad be itomar! ¡An-dulamar-wilegoed be nue itomalo! </v>
<v b="JER" c="6" v="19">”Dulemar, bela be an-itomar: Boni-dummad an Jerusalén-neggweburga sedanikid. E-isgudimalad-ulale, boni-dummad an ega sedanikid. Ar an ega ibmar-soged itossurmalad, aka an-igar-maid obachamalad. </v>
<v b="JER" c="6" v="20">Ina-wawadikid Sabá-neggweburgi be sedanidamaladi, ¿ibi-nuedga wis anga guoe? Masaryob-dakleged-wawadikmalad, dikasur-neggwebur-baidgi be sedanidamaladi, ¿ibi-nuedga wis anga guoe? Be anga we-ibmarmar ogumakar-ukmalad an abesulid. We-ibmarmar an yeer daksulid.” </v>
<v b="JER" c="6" v="21">A-ulale, Bab-Jehová weyob soged: “An Jerusalén-dulemar-igar oburoed, egi yolemalaga an imakoed. Babgan, e-mimmiganmala, e-aimarmala, degine, e-neg-dikarba-mamaimalad, bela girgumaloed.” </v>
<v b="JER" c="6" v="22">Bab-Jehová weyob soged: “¡Be dakmar! Dad-nakwed-argan-sapiledsik sorda-bila-onomalad danikid. Bela napaneg-ugakaase sordamar-bukib duurmakdanimalad. </v>
<v b="JER" c="6" v="23">Warsiyalaba duurmakdanimalad eswarmar-annik-annik melledanimalad. Dule-isganamalad, wile dule-daksurmaladid. Demar-uurmakemaiyobi, binnasuli oimakdanimalad, e-molimar-birgi abarmakdanimalad. Jerusalén-dulemar, we-dulemar begi-bila-onogega duurmakdanimalad.” </v>
<v b="JER" c="6" v="24">Jerusalén-dulemar sogdemalad: “Anmarse gayaburba nonikid, degidbali, anmar niga argwated. Anmargi dobe-itogedi obined, igi-ome-ugakgunair boniganba-galitonaidae, deyobiyob anmar itoged. </v>
<v b="JER" c="6" v="25">Melle be sapurba ainimalo, melle aineba namalo. Ar anmar-isdarmalad es-suid-guagwar danikid. ¡Bela neg-imbaba neg dulagwar naid! </v>
<v b="JER" c="6" v="26">An-dulamar, wile-itoged-mor be yomala. Burugi baparmakmai be imakmala. Igi-dule na e-mimmi-wargwennagwad-ei-burgwisar bina boe, debayobi be ise-boale bomala. Ar dulemar-anmar-obelogedi, emisgwa anmargi danikid.” </v>
<v b="JER" c="6" v="27">Bab-Dummad anga sogded: “Jeremías, be an-dulamar-daed-argaega, e-daed-balamiega, amar-abargi-egi-nakulegega, an-be-ogwichisad. </v>
<v b="JER" c="6" v="28">Bela we-dulemala uayasulidamalad, gakansaedbi dakdimalad. Na dule-nuedga san-imakmar-inigwele, bela dule-isganamarbiid. </v>
<v b="JER" c="6" v="29">Ar soo-binnasur gadele, gingwa soo-abin daluddaed. Ar dulemardina, gwen san-islididik gusulid. Gwen igarga gusurmalad. </v>
<v b="JER" c="6" v="30">A-ulale, we-dulemar ibmar-isganaye bileged. Ar angala ibmar-isganaga gumalad.” </v>
<v b="JER" c="7" v="1">Bab-Jehová Jeremíasʼga weyob sognonikid: </v>
<v b="JER" c="7" v="2">“Jeremías, anse-goled-neg-dogedse be gwisguna, agine weyob be sogo: ‘Bemar bela Judá-dulemar-we-yawagakgi-ubomalad, Bab-Jehová-gayaburba nue be itomaloye. </v>
<v b="JER" c="7" v="3">Weyobi, Israel-e-Bab-Dummad-Jehová-Bela-Gangued-Nikad soged: We-yalagi-gudii amba an bemar-imakega, be-daed be ogwamar, be-ibmar-imaked be ogwamar. </v>
<v b="JER" c="7" v="4">Melle dulemar-bega-gakansaar weyob-sogmalad be itogo: Wegi we Bab-Jehováʼse-goled-neg siid. Wegi we Bab-Jehováʼse-goled-neg siid. Wegi we Bab-Jehováʼse-goled-neg siid. Agala, neg akarguosulid. </v>
<v b="JER" c="7" v="5">” ’Ar bemar be-daed be ogwamalale, be-ibmar-imaked be ogwamalale, degine, na be muchub-muchub igar-innikigwad be imakmarbalile, an wile bemar-dakoed. Be-dadganga-an-yala-uksadgi bemar degisadegu gudii an imakoed. </v>
<v b="JER" c="7" v="6">Deginbali, be dule-be-neggweburginedsulid-sabsur-imaksurmalale, degi, sergan-satemalad be mesagwar-imaksurmarbalile, degi, ome-ei-sui-burgwisad be mesagwar-imaksurmarbalile, an wile bemar-dakoed. Degi, we-yargi be dule-ibmar-oakalossulid-binsa-gindaksasurmalale, deginbali, bab-dummad-baiganba be isgumalaga bar be nanasurmarbalile, </v>
<v b="JER" c="7" v="7">we-yalagi, be-dadganga-an-yala-uksadgi amba gudii an bemar-imakoed. </v>
<v b="JER" c="7" v="8">” ’Ar bemar, gakangi be bensurmalad. Ar we-gayamardi gwen nabiridsulid. Gwen ibmar-nued bega uksulid. </v>
<v b="JER" c="7" v="9">Bemar gadi-ibmar-atursamalad, emar-gindakmalad, abirgunagwarsuli-galagwensuli-nanamalad, ibmar-imakedseye be ise-sogar binsa-sogdamalad, bab-dummad-Baalʼga ina-wawadikid ukmalad, degine, bab-dummad-baigan-akudakmaladse be gordimalad, </v>
<v b="JER" c="7" v="10">degite, be an-itoged-negse be anse nonidamarbalid, weyob be sognonidamalad: Wegi anmar nued gudimarye. Geb sorba gannar be isgunaddamarbalid.’ ” </v>
<v b="JER" c="7" v="11">Ani an Bab-Jehová soged: “¿Ar bemar binsasi, anga neg-nugsalegarsiid atursamalad-neg-sogeye? Ar an-sunnagwad deyob an bemar-dakdiid. </v>
<v b="JER" c="7" v="12">”Silo-neggweburgi anse-goled-neg-sigisadse be namar. A-nega gebesailagi an megega susanad. Agi an-dulamar-isgusadba an neg-imaksad be dakmalo.” </v>
<v b="JER" c="7" v="13">Ani an Bab-Jehová soged: “Degi-inigwele, amba bemar deyob gudimarbalid. An bemarga bali-bali sunmakdigus-inigwele, be anba ibsassurmalad. An bemarse gochamar-inigwele, be an-abin-imaksasurmalad. </v>
<v b="JER" c="7" v="14">”Igi an Silo-neggweburgi anse-goled-neg-siid an imaksagusa, deyobi, anse-goled-neg-siid egi bemar-bensulidi, an imakbaloed. Degine, an be-dadganga we-yala-uksadi, degi, bemarga an we-yala-uksadi, Silo-neggwebur-imaksayob an imakbaloed. </v>
<v b="JER" c="7" v="15">”Igi-an bela be-gwenadgan-Efraín-waganmar-obachagusa, deyobi, an-asabin an be-obanmarmogoed.” </v>
<v b="JER" c="7" v="16">Bab-Jehová sogdebalid: “Be, Jeremías, melle we-dulemarga be anse golo. Melle we-dulemarga be anse wilesagwa golo, melle we-dulemarga be anse ise-wilegar golo. Melle be angi alamaknai guo, ar an be-itogosulid. </v>
<v b="JER" c="7" v="17">¿Ar Judá-neggweburgi-ibmar-imakmalad be aku daksi? ¿Jerusalén-neg-imbaba-neg-gunaid be aku daksi? </v>
<v b="JER" c="7" v="18">”Mimmigandi sapan-urbenanaidamalad, babgandi soo-ogananaidamalad, omegandi madu-omukuardamalad, adi, Rey-Bundor-Nibnegginedga madu-ukmalagar. A-ukinbali, yamo an-ourwega bab-dummad-baiganga-ibmar-ukega vino eodamarbalid. </v>
<v b="JER" c="7" v="19">Ani an Bab-Jehová soged: ‘Weyob ibmar-imakmaladi an-wiomarye bimalanad. Aka na dukin egi isdar-binsananaid, na dukin bingegumaloed.’ </v>
<v b="JER" c="7" v="20">”A-ulale, ani an Bab-Jehová-Bela-Gangued-Nikad, an soged: ‘We-yalagine an gwichiguoed, dulemargi an yolegoed, ibmar-durgangi an yolegoed, sapimargi, degi, ibmar-sanmakbukmaladgi an gwichiguoed. Degi, an-urwedi soo-gamaiyob bar galegosulid.’ ” </v>
<v b="JER" c="7" v="21">Israel-e-Bab-Dummad-Jehová-Bela-Gangued-Nikad weyob soged: “Bemar bela ibmar-ogumakar-uklemalad, ibmar-uklemaladba be anga ukmarbalo. E-sandi be gunmalo. </v>
<v b="JER" c="7" v="22">”Deunni, an Egipto-yargi bemar-dadgan-onosgua, anga-ibmar-ogumakar-ukmaloedgi, degine, anga-ibmar-ukmarbaloedgi an ega sunmaksasulid. </v>
<v b="JER" c="7" v="23">Unnila an ega weyob igar uksad: ‘An-sogedba be damaloye. Adi, ani an bemar-Bab-Dummadga guegarye, degine, bemar, an-dulamarga gumarmogagarye an sogsad. Deginbali, an bemarga-igar-ukoedba be nanamaloye an sogsad, adi, bemar nueganbi we-yalagi-gudigumalagarye, an sogsad.’ </v>
<v b="JER" c="7" v="24">”Degi-inigwele, be-dadgan an-itossurmalad, an-sogedba ibsassurmalad. Aka bur e-binsaed-isganamarba nanasmalad. Anba bur nanae-wilubmala-inigwele, aka bur angi bangudmalad. </v>
<v b="JER" c="7" v="25">”An Egipto-yargi-be-dadgan-onosad-iba-akar, emi-ibasega, an bemarga bane-bane an-gayaburba-barsogmalad barmidii gusad. </v>
<v b="JER" c="7" v="26">Degi-inigwele, amba be an-itosurmalad, an-sogedba be ibsassurmalad. Aka be be-dadganba bur bule uayasuli nadmalad, bur bule be isgudmalad.” </v>
<v b="JER" c="7" v="27">Bab-Jehová anga sogdebalid: “Jeremías, ega be bela ibmar-sogo, degi-inigwele be-itogosurmalad. Ese be golo-inigwele, be-itogosurmalad. </v>
<v b="JER" c="7" v="28">Geb agi weyob ega be sogo: ‘We-neggweburmala, Bab-Dummad-Jehováʼba ibsassurmalad, e-odurdaked abessurmalad. Bela e-ibmar-napira-sogmalad bergusad, ibmar-napira-soglegedgi gwen bar sunmaklesulid. </v>
<v b="JER" c="7" v="29">Sailagia be siksun, sailagia be misun, yar-mullugan-swiliganba be bonae. Ar dulemar-an-ourwega-imaksamaladi an obachad, agala, an egi bangusad.’ ” </v>
<v b="JER" c="7" v="30">Bab-Jehová soged: “Bemar, Judá-dulemar, ibmar-isgana-an-sae-daked be imaksamalad. Bemar, be-ibmar-bab-dummadyob-imaklemalad-isganamar an-itoged-negyagi-urbismaladba be ichosmalad, an-itoged-neg-angi-sunmakleged be oichosmalad. </v>
<v b="JER" c="7" v="31">”Deginbali, bemar Ben-Hinom-nebagi bab-dummadsulid-Tofetʼga aila be sobsamarbalid, adi, a-ailagi be-mimmigan be ogumakmalagar. Ar an bemarga we-igar gwen uksasulid, bipisaale an-binsaedgi gwen nossulid. </v>
<v b="JER" c="7" v="32">Ani an Bab-Jehová soged: Ibagan nonikoed, Tofet-aila bar Tofet-ailaye bilegosulid, degi, Ben-Hinom-neba Ben-Hinom-nebaye, bar bilegosurbalid. Agala, Gindakmalad-nebaye bilenonikoed. Napaneg-baid-satedbali, Tofet-aila-siidgi be dule-burgwarmalad digmaloed. </v>
<v b="JER" c="7" v="33">We-neggweburginmalad-e-muigan ibmar-durgan-gukumalad-e-masga guoed, achu-sapurmar-e-masga guoed. Dulemar we-ibmar-durgan ogwayosurguoed. </v>
<v b="JER" c="7" v="34">Judá-neggweburmargi, degi, Jerusalén-neg-imbaba weligwar-itoleged an obelogoed. Degine, wergulegedgi-namakleged an obelobaloed, deginbali, abirgin-nikulegedgi-namakleged an obelobaloed. Ar ade, we-yala bela ollobi naguoed.” </v>
<v b="JER" c="8" v="1">Bab-Jehová soged: “A-ibagangine, reymar-garmar, degi, Judá-dulemar-garmar-neg-uangi-mamaid bela onomaloed. Degine, dule-irwa-Bab-Dummadse-gormalad-garmar, Bab-Dummad-gayaburba-barsogmalad-garmar-mamaid bela onomarbaloed. Deginbali, Jerusalén-dulemar-garmar bela onomarbaloed. </v>
<v b="JER" c="8" v="2">Bela-a-garmar dad-abin, degi, nii-abin, degine, niisgwamar-abin urbilegoed. Ar ade, wemar dad, nii, degine, niisgwamar sabgusmalad, ega ibmar imaksamalad, degine, we-ibmarmarse ibmar egichismalad, e-nugmar odummosmarbalid. Dulemar we-garmar-digega bar garmar weosulid. ¡Ibmar-isganamaryob napagi omiledoed! </v>
<v b="JER" c="8" v="3">Ani an Bab-Jehová-Bela-Gangued-Nikad soged: An we-dule-isganamar galagwensuli aisakis urboed. Amar dula bar gudii gubigudagosurmalad, burgwebi bur gudamaloed. Ar deyob guoed.” </v>
<v b="JER" c="8" v="4">“Jeremías, we-dulemarga be sogbalo, Bab-Jehová weyob sogye: ‘Dulemar aimukusale, ¿gwichibin imakdasursi? Dule wis igar-noaledba-aibatele, ¿gannar igar-nabirid-amidasursi? </v>
<v b="JER" c="8" v="5">Degite, ¿ibiga bemar igar-noaledba aibatemarsunna? Jerusalén-dulemar, ¿ibiga be nue-an-obachamarsunna? Unnila gakan-igargi be alamakdimalad, gwen anse gannar be dagbisurmalad. </v>
<v b="JER" c="8" v="6">Dule-sunmaked nue an itodii gusanad, dakega, dule-wargwen igar-nuedba sunmakdiidibeye. Dulemar e-isguedga gwen bukib binsasurmalad, e-ibmar-isgana-imaksamalad aku itomalad. Bela dulemar, igi moli bila-onolenaidgi-abarmakwisdae, deyobi, e-itoleged-e-itolegedba nanabukmalad. </v>
<v b="JER" c="8" v="7">Ar dabgalamarbela ibagan-nagumaid wisid. Sapur-nuumar, degi, wirsobmarbela wisid, sanase neg-baidse obakmaloe. Ar bemardi, an-dulamar-gumaladi, an-igar-mamaiddi gwen wissurmalad.’ </v>
<v b="JER" c="8" v="8">”Ar ibiga be sokardamala: ‘Anmar binsaed-ibegana, anmar Bab-Jehová-Igar-Maid sedimala.’ Ar dule-garda-narmakmaladbela gakansaar odurdakmalad, Bab-Dummad-igar weyob-maiye sogdidamalad. </v>
<v b="JER" c="8" v="9">We-dule-binsaed-ibegan nue-bingegumaloed, na dukin ise-yardaklegar gumaloed. Ar an-gayaburba itossurmalad, degisoggu, ¿bia e-binsaed-nikagued nadsunna? </v>
<v b="JER" c="8" v="10">A-ulale, an e-omegan machergan-baiganga ukoed, degi, an e-nainumar dule-baiganga ukbaloed. Ar bipigana, serganse-bakale, igar-maisulidba ibmar-nikuedgi binsamalad. Bab-Dummad-gayaburba-barsogmalad, dule-irwa-Bab-Dummadse-gormaladse-bakale, ibmar-amimalagala, emar-yardakar arbadimalad. </v>
<v b="JER" c="8" v="11">Unnila asginbi an-dulamar-nudakdimalad. Unnila ega sokardamalad: ‘Nueganbi, bonisuli.’ Ar degi-inigwele, nueganbi-dasulid, aka bur bule neg ege naid.” </v>
<v b="JER" c="8" v="12">Bab-Jehová soged: “Weyob ibmar-isgana-imaksamaladba, degite, ¿bingedar-itosurmarde? Suli, degite amba bingedar itosurmalad. ¡Ar bingegued wissurmalad! A-ulale, dulemar-sabsur-odurdaklegoedba, wemar sabsur-odurdaklemogoed. An we-dulemar sabsur-odurdakalile, bela wilemaloed.” </v>
<v b="JER" c="8" v="13">Bab-Jehová soged: “Bela an bemar-obelogoed, uva-san e-nainugi berguedyob an bemar-obelogoed. Higo-san e-sapigi satedaeyob an bemar-imakoed. Degine, e-gagan-dinnaganbi-nanaidaeyob an bemar-imakoed. A-ulale, an bela bemarga ibmarmar-uksadi, gannar an bemar-annik suoed.” </v>
<v b="JER" c="8" v="14">Geb dulemar sogdemalad: “¿Ibi anmar wegi gannaa sabukwa? Dage, anmar neggwebur-gandikmaladse nae, agi anmar itoba burgwemaloed. Ar anmar Bab-Dummadgi dummad-isgusad-ular, anmar-Bab-Dummad-Jehová anmar-obelonaid. Dii-ina-nusubiid-gobega anmar-imaksad. </v>
<v b="JER" c="8" v="15">Nueganbi-naoye anmar bisanad, degi-inigwele, anmar ibmar-nued gwen daksasulid. San-nued-gumaloye an bisanad, degi-inigwele, anmarga dobed-dummad uksad. </v>
<v b="JER" c="8" v="16">Dan-neggwebur-akale, molimar-abarmakdanikid itoleged. Molimar gotele, bela yala giglimakdedaed. Yala-naid obelodanikid, bela yalagi-ibmar-bukwad obelodanikid. Neggweburgi-siid, degi, bela e-dulemar-bukwad obelodanikid.” </v>
<v b="JER" c="8" v="17">Bab-Jehová soged: “An bemargi naibe-nuegan barmidoed, bemargi warmakoed. We-bonigan-nudakegala, inamar sulid.” </v>
<v b="JER" c="8" v="18">An bela-belad nue-nunmak-itogedbali, an-gwage-ulubgi an burgwebidar itogusad. </v>
<v b="JER" c="8" v="19">Bela neggwebur-imbaba an-dulemar-ogormakbukwad itoleged, “¿Bab-Jehová Sión-yalagi bar gudisursi? ¿E-reyde a-yargi bar maisurmosi?” Bab-Dummad abin-sogded: “¿Ar ibiga bemar be-bab-dummagangi an-ourwega an-imakmala? ¿Ibiga be-bab-dummagan-ibmar-nuedga-gusurmaladgi an-ourwega an-imakmala?” </v>
<v b="JER" c="8" v="20">Israel-dulemar sogded: “Ibmar-weed-ibagan bergus, neg-yolad bergus, ar anmardi gwen bendaklessurmalad.” </v>
<v b="JER" c="8" v="21">Geb an abin-imaksad: “An-dulemar-nunmak-itogedbali, an nunmak-itomogad. An nue bukib-binsaedba, bela-belad angi dobednagusad. </v>
<v b="JER" c="8" v="22">¿Ar Galaad-yalagi ina-wawadikid sursi? ¿Agi ina-duledmarde sursi? ¿Ar ibiga an-dulemarde bonigan-abgadii gumalosunna?” </v>
<v b="JER" c="9" v="1">Ani Jeremías, an-neggweburginmalad-girgusadba, ibginedba, degi, mutikidba, an bodii guega, an-nono, dii-aryomaiyob guena yeerban. An-ibyanis, dii-aryogwisdaeyobi gusana yeerban. </v>
<v b="JER" c="9" v="2">An nega-dulesulidganba, obunnoged-neg nikana yeerban. An-neggwebur-mete an naoenad. We-dulemargi an banguoenad. Ar bela we-dulemala, galagwensur-nanamaladid, ar bela we-dulemala, dule-yardakmaladid. </v>
<v b="JER" c="9" v="3">Bab-Jehová soged: “Gakansamalaga guakwaa gudidamalad, warsi-guagwar-ganikidyob gudidamalad. We-yalagine, igar-napiragwad sated, gakansaed neg-gagas naid. Aka bur nue-ege neg-nadapid. Ani an Bab-Dummad-gued gwen an-daksurmalad. </v>
<v b="JER" c="9" v="4">”Be-aimar-warwargwengi nue salakarmar, melle gwenadganse-bakar, egi be bensuli guo. Ar bela gwenadganmar dule-yardakedbiid. Bela aimar, na e-aimar-dikarba yogasaar sunmakdimalad. </v>
<v b="JER" c="9" v="5">Na muchub-muchub yardakdimalad, dule-wargwensaale, napiragwadgi sunmaksurmalad. Na gakansaedgi nue-durdaksa gudimalad, gakansaedginbi binsadimalad.” </v>
<v b="JER" c="9" v="6">Bab-Jehová soged: “Be, Jeremías, dulemar-yardakmalad-abargi be gudiid, amar emar-yardakmaladba magar an-dakbisurmalad.” </v>
<v b="JER" c="9" v="7">A-ulale, ani Bab-Jehová-Bela-Gangued-Nikad weyob soged: “¿Ibu-ibmar-baid bar an-dulamarga an imakbalosunna? An we-dulemar urukergebed, an we-dulemar wilubdakergebed. </v>
<v b="JER" c="9" v="8">Ar e-gwabin-duku sigu-dule-gindakedyobid, unnila gakansaar-sunmakedbi wismalad. E-aibo nuedgi sunmakdaed, ar e-ulubgindi yamogedgi binsadamalad.” </v>
<v b="JER" c="9" v="9">Bab-Jehová soged: “Degite, a-ulale, ¿an sabsur-odurdakosurde? An sabsur-odurdakergebed. ¿We-dulemar an buged-mai imakosurde? An imakergebed. </v>
<v b="JER" c="9" v="10">”Yalaganga boega an be-imakoed, yalaganga akiginnega an be-imakoed. Nega-dulesulidgan-e-gaganmarga oakudii an be-imakoed, ar bela neg-olloo nai guoed. Ar dulemar bar agi gudii guosulid, molimar-goledi bar itolegosurbalid. Bela nuumarse-bakale, ibmar-durganse-bakale, duurmakdemaloed. </v>
<v b="JER" c="9" v="11">”Jerusalén-neggwebur napi akwabi ganna-ganna-bukwa an imakoed, achu-sapur-uaya-ganna-ganna-e-negga an imakoed. Judá-neggweburmar-e-sailaga-gubukwad neg-ollobi an sioed, dulemar-sate an imakoed.” </v>
<v b="JER" c="9" v="12">Ani Jeremías weyob sogded: Ar we-ibmar magar-itogegala, ¿doa binsaed-ibed-gudii? ¿Ar doaga Bab-Dummad sunmaksa, adi, dule-baidga we-ibmar-sogmogagar? ¿Ar ibiga anmar-yar bergusnai? ¿Ibiga anmar-yar nega-dulesulid-naidyobi dule gwen nanasuli ollo-nai? </v>
<v b="JER" c="9" v="13">Bab-Jehová soged: “Ar Israel-dulemar an-Igar-Maid an ega uksadgi aibatemalad. An-sogedba ibsassurmalad, a-Igarba nanassurmalad. </v>
<v b="JER" c="9" v="14">Aka e-binsaed-isganaba nadmalad, bab-dummagan-Baalʼmarba nanasmalad. E-babgan-e-odurdaksadba nanasmalad.” </v>
<v b="JER" c="9" v="15">Israel-e-Bab-Dummad-Jehová-Bela-Gangued-Nikad weyob sogbalid: “We-dulemar ibmar-gagbiremalad-gunnega an imakoed, degine, dii-ina-nusubiid-gobega an imakbaloed. </v>
<v b="JER" c="9" v="16">Wemar, yar-baid-baid-nanaidgi-aisakiega an imakoed. Wemar, degi, e-babgan we-yarmar-gwen-dakdisurmaladse an oduurmakoed. Es-suidyalaba an baleginnoed, bela obelogedse an imakoed.” </v>
<v b="JER" c="9" v="17">Bab-Jehová-Bela-Gangued-Nikad weyob soged: “Nue be itomar. Omegan-dule-burgwismaladga-bomaladse be gornamar. ‘Bur nue-yeer-bomalad dagmaloye,’ be sogo: </v>
<v b="JER" c="9" v="18">Gwae-gwae dagmalo. Anmar-ular bodamala. Anmar-ibyanis bela-bela aryogoed, anmar-ibyanis ena-ena naoed. </v>
<v b="JER" c="9" v="19">Sión-yala-akale, dule-boedi, degi, dule-akiginnedi, weyobi, itoleged: Anmar nue oitolesmar, nue-anmar-obingegsasmalad. Anmar we-yalagi nomalargebed, ar bela anmar-neguyamar obelosmalad. </v>
<v b="JER" c="9" v="20">”Omegan, an-gayaburba nue be itomar. An-ibmar-soged nue be itomalo. Be-bunamala, bukid-binsaleged-namakedgi be odurdakmar. Be-aimar muiga-bolegedgi weyob be odurdakmar: </v>
<v b="JER" c="9" v="21">‘Burgwedi, anmar-negse dognoniki, anmar-neg-yawagakba dogsad. Burwigana-magaba-gudidimalad obelolesad, sapingana-magaba-ambikulegedgi-bukmalad obelolesad.’ ” </v>
<v b="JER" c="9" v="22">Bab-Jehová soged: “Muimar, napagi ibmar-isganayob omilede guoed. Igi dule-ibmar-gwag-wesale, napagi-babatismalad-omileddae, gwen bar dule wedasuli, deyobi, muimar napagi omilede guoed.” </v>
<v b="JER" c="9" v="23">Bab-Jehová weyob soged: “Dule-binsaed-ibed, melle na e-binsaed-nue-nikadgi san-dummarba itogo. Dule-gandikid, melle na e-gangued-nikarbadgi san-dummarba itomogo. Dule-mani-ibed, melle na e-mani-nikarbadgi san-dummarba imakmogo.” </v>
<v b="JER" c="9" v="24">Bab-Jehová soged: “Ar dule na nug-dummarba-imakbiele, magar-an-dakedgi na nug-dummarbaa imakdo. Ar dule na wergubiele, ani Bab-Dummad-Jehová-gued-magar-an-dakbalidgi, wergusundo. Ani an dulemar-sabgumaiye, degi, ani an igar-innikii-imakedye, be wisidba, be wergusundo. Ani an igar-maidba we-napneggi-ibmar-imakedgi be wergusundo. Ar weyob ibmar-imaklegedi, an yeer daked.” </v>
<v b="JER" c="9" v="25">Bab-Jehová soged: “Bela dule-abgan-uka-duku-sikarmalad, anse-sabsur-odurdakleged-ibagan ega danikid. </v>
<v b="JER" c="9" v="26">An we-dulemar sabsur-odurdakoed: Egipto-dulemar, Judá-dulemar, Edom-dulemar, Amón-dulemar, Moab-dulemar, degine, bela dulemar-nega-dulesulidganba-bukwamalad, dulemar-burgwarmaladse-golega na nono-swiri-imakmaladi, wemar an sabsur-odurdakoed. Ar bela dulemar-yar-baid-baidgi-bukwamalad, degi, Israel-dulemarse-bakale, e-gwage-ulubgine anba dasurmalad.” </v>
<v b="JER" c="10" v="1">Israel-dulemar, Bab-Jehová-sunmaked be itomar, </v>
<v b="JER" c="10" v="2">weyob soged: “Dulemar-yar-baid-baidsik-bukmalad-e-daedba melle be damalo. Nibneg-akar ibmar-yogasaar-oyolegar-be-dakele, melle be gwayemalo. Dule-bamalad-dobee-itodamaladyob, melle be dobgumalo. </v>
<v b="JER" c="10" v="3">Ar dulemar-e-bab-dummaganse-goled-igar-maidi binsaled gued. We-dulemala, sapurba-nadele, suar-immidamalad, geb dule-ibmar-sobed, esbipigi suar-sobdaed. </v>
<v b="JER" c="10" v="4">Geb egi mani matak-matak nasikdamalad, ormar matak-matak nasikdamarbalid. Melle-aimukuegala, esgorogi biokdamalad. </v>
<v b="JER" c="10" v="5">”We-bab-dummagan, ibmar-digar-naidgi, ibmar-sikwimar-ogwayed-gwichidaeyob gued, geg sunmaked. We-ibmarmar dule yamo sear imakergebed, geg walagwen nanamalad. Melle be we-ibmarmar dobgumalo, ar gwen be-oakalogosulid, bemarga gwen ibmar-nued imakosurbalid.” </v>
<v b="JER" c="10" v="6">Ani Jeremías sogded: “Bab-Jehováʼye, dule beyobid sulid, bedi dule-dummadid, be-nuga gandiki gued. </v>
<v b="JER" c="10" v="7">Dule-yar-baid-baidgi-bukwamalad-e-Rey-be-gued, ¿doa be-dobguosuli? ¡Bela be-dobgumalargebed! Ar be dulemar-binsaed-ibegan-abargi, reymar-negsemamaid-abargi, dule-beyobid sulid. </v>
<v b="JER" c="10" v="8">Bela dulemala, gegeganad, binsaedsurmaladid, suar-sobarmalad-ibmarga-gusurmaladse ibmar-durdaksamaladid. </v>
<v b="JER" c="10" v="9">Tarsis-yala-akale, mani-matargana sedanidamalad, Ufazʼye-neg-nugad-akale, olo sedanidamarbalid. We-ibmarmargine, bab-dummadyob-imaklemalad sobdamalad. Geb ega mor-arad, mor-ginnid makdamalad. Dulemar-orgi-arbamaladi, manigi-arbamaladi, degi, ibmar-sobedgi-arbamaladi, bela we-ibmarmar imakmalad. </v>
<v b="JER" c="10" v="10">Degi-inigwele, Bab-Jehováʼdi, Bab-Dummad-napiragwadid, Bab-Dummad-dulasaila-maidid, e-Reyga-maigu degisadeguadid. Bab-Dummad uludele, napaneg ogiglimaked, dulemala, e-urwed-abin gege gwisgumalad.” </v>
<v b="JER" c="10" v="11">Bab-Jehová sogdebalid: “Jeremías, weyob be Israel-dulemarga sogo: ‘Bab-dummagan-gwen-nibneg-imaksasulidi, degi, gwen napneg-nasiksasulidi, nibneg-urbali bela we-napneggi berguoed.’ ” </v>
<v b="JER" c="10" v="12">Bab-Dummad, e-ganguedba napneg nasiksad, e-binsaed-nikadbali, napneg ilemaksad, e-ibmar-wisidbali, nibneg nasiksad. </v>
<v b="JER" c="10" v="13">Bab-Dummad sunmakdele, nibneggi diimar uurmakardaed, magatibali, mogirmar ainakwiardaed, mala-ibyed-abalagi, dii owidaed, burwa-galumargi, burwa onidaed. </v>
<v b="JER" c="10" v="14">Bela dulemar binsaedsulidamaladid, aku-neg-itomaladid. Bela-dule-orgi-arbamaladi, e-ibmar-sobedgi bingedar itomalad, e-ibmar-sobarmaladi, dule-yardakmaladid, burba satemalad. </v>
<v b="JER" c="10" v="15">We-ibmarmala binsaledid, binsa dodolegedid. E-sabsur-odurdakleged-iba-nonikile, bela berguoed. </v>
<v b="JER" c="10" v="16">Jacob-e-Bab-Dummaddi deyobsulid, ar e, bela ibmar-imaksadid. E-nuga, Bab-Jehová-Bela-Gangued-Nikadye nugad, Israel-dulemardi, egadiga gued. </v>
<v b="JER" c="10" v="17">Bab-Dummad weyob soged: “Be-ebiris bukwamalad, be-ibmarmar-napagi-omileded be sue-sue imakmar. </v>
<v b="JER" c="10" v="18">Ar ani Bab-Jehová weyob soged: Emisgindi, an we-neggweburginmalad we-yargi dikasuli an barmidoed. Suli-suli-itogega an imakoed, dule-bamaladse-galegega an imakoed.” </v>
<v b="JER" c="10" v="19">Ani Jeremías sogded: “¡An duledar-wiles! ¡An nue-ibitos! An boni-nikadi geg-nudaklegedid. Ar an-bonisoggu, an na gala-itosunnodo. </v>
<v b="JER" c="10" v="20">An-dordoneg ayaris siid, bela dordoneg-e-dubmala itiris bukwad. An-mimmigan-an-obachamaladi, bela amar girgusmalad. Anga-neg-sobed dule sated, anga-mor-dummagan-onakwed dule sated. </v>
<v b="JER" c="10" v="21">Dule-negdakmamaidi, binsaedsulidga gusmalad, gwen Bab-Dummad-amiedgi binsassurmalad. A-ulale, igar-nued ega gussulid, e-dulemala, yogasaar-aisakis gudimalad. </v>
<v b="JER" c="10" v="22">”¡Be itomar! ¡Gayaburba-gwensak noni! Dad-nakwed-argan-sapiledsik, sorda-bila-onomalad danikid. Judá-neggwebur achu-sapur-uaya-gannagana-e-negga guoed, bela Judá-neggwebur akwabi ganna-ganna sigoed.” </v>
<v b="JER" c="10" v="23">Ani Jeremías weyob Bab-Dummadse goted: “Bab-Jehováʼye, an wisid, dule-e-san-burba dulegadsulid. Deginbali, e-guoedi na wissurbalid. </v>
<v b="JER" c="10" v="24">Bab-Jehová, igar-maidba be an-odurdake, melle urwedgi be an-odurdako. Ar urwedgi be an-odurdakele, be an-wiogoed. </v>
<v b="JER" c="10" v="25">Bur be dulemar-aku-be-dakmaladgi be-urwed be oyoge. Dule-be-nug-odummosurmaladgi be-urwed be barmidage. Ar Jacob-wagan-wiosmalad, bela naitinagase obelosmalad, degine, bela e-negmar obelosmarbalid.” </v>
<v b="JER" c="11" v="1">Bab-Dummad weyob Jeremíasʼga sognonikid: </v>
<v b="JER" c="11" v="2">“We-igar-maid nue be itogo, geb Judá-dulemarga, degi, Jerusalén-dulemarga be sogo. </v>
<v b="JER" c="11" v="3">‘Israel-e-Bab-Dummad-Jehová weyob sogye be sogo: Dule we-igar-sogmaidba dasulile, iwiguoye. </v>
<v b="JER" c="11" v="4">We-igala, an-sunnagwad bemar-dadganga an narmaksad. Deunni, Egipto-yala-esgoro-duleged-negyobidgi sabsur-wilebukwa-onosgu, an ega we-igar uksad. An ega weyob sogsad: An-bega-ibmar-sogedba be nanamalo, an-bega-igar-ukedba be damalo. Bemar an-neggweburga gumaloed, ani an bemar-Bab-Dummadga-guoye an ega sogsad. </v>
<v b="JER" c="11" v="5">Ar be anba ibsamalale, bemar-dadganga an ibmar-ise-sogar-sogsad an imakoed. Deunni, an sogsagusad: Yala-nued-gadi-ibmar-sanmaked an bemarga ukmaloye. Ar emi bemar a-yalagi be bukwamalad.’ ” Geb agine, Bab-Dummadga an sogded: Bab-Jehová, ar deyobdo. </v>
<v b="JER" c="11" v="6">Bab-Jehová anga sogdebalid: “Bela we-gayaburba Judá-neggweburgi, degi, bela Jerusalén-galimbaba be sogo. Weyob be sogo: ‘We-igar-mamaid be itomarye, we-igar-maidba be damarye. </v>
<v b="JER" c="11" v="7">An Egipto-yalagi bemar-dadgan-onosad-akale, emi-ibase an-sogedba-nanamarye an sogdaniguad. </v>
<v b="JER" c="11" v="8">Degi-inigwele, an-sogedba nanasurmalad, gwen an-itosurmalad, unnila na e-binsaed-isganaba nanadimalad. A-ulale, we-igargi-bonigan-mamaid an egi barmialid. Ar igar-sogmaidba nanamaloye an ega sogsad, degi-inigwele, a-igar-sogedba nanasurmalad.’ ” </v>
<v b="JER" c="11" v="9">A-ukinbali, Bab-Jehová anga sogsabalid: “Judá-dulemar, degi, Jerusalén-dulemar angi uayasuli gudmalad. </v>
<v b="JER" c="11" v="10">E-babgan-isgusadyob gannar isgudmarmogad. Amarde gwen an-sogedba nanasurmalad. Bab-dummad-baiganba ibmar-imakdii gudmalad. Ar Judá-dulemar, degi, Jerusalén-dulemar, an E-Dadganbo-Igar-Mesisad bichismalad. </v>
<v b="JER" c="11" v="11">A-ulale, ani an Bab-Jehová soged: An egi boni-dummagan barmidoed, a-bonigangi gwen san-onogosulid. Anse wile-itogedgi-gormalo-inigwele, an itogosulid. </v>
<v b="JER" c="11" v="12">”Geb degine, Judá-dulemar, degi, Jerusalén-dulemar, bab-dummadganga-ina-wawadikid-ukdamaladse bendakleged egisnamaloed. Degi-inigwele, boni-dummagan-ibagan-warmaknonikile, a-bab-dummagan gwen e-bendakosurmalad. </v>
<v b="JER" c="11" v="13">Judá-dulemar, be-neggweburmar-merguedyobi, bab-dummagan-nika be gudimalad. Jerusalén-galimbamar-mergueyobi, bab-dummadse-goled-ailamar be sobsamalad. Ar bemar, a-ailamargi Baalʼga ina-wawadikid uksamalad. We-ibmar-imaksamalad na be dukin bingegumalagalad. </v>
<v b="JER" c="11" v="14">”Ar bedina, Jeremías, melle we-dulemarga be anse golo. Melle we-dulemarbina anse-goledgi wilenai be guo. Ar e-bonigangi-e-bendakye anse gollarmalale, an itogosulid. </v>
<v b="JER" c="11" v="15">An-Israel-dulemar-sabesailadde, nue-isgusad-sorba, ¿ar ibu an-negyaba sadimarsunna? ¿Ar wede binsamarsunde, anga-ibmar-uked-ular, an emargi boni-dummagan bar barmidosurye? ¿Deyobi wergudigumaloye binsamarsunde?” </v>
<v b="JER" c="11" v="16">Bab-Jehová soged: “Olivo-sapi-aradye, e-sanmar-yeerdaklegedye an be-nug-imaksanad. Emisgindi, mar-binnasuli-goled-abalagi, an bemargi soo odesad, be-sapi-anagan bela gummaksad.” </v>
<v b="JER" c="11" v="17">Bab-Jehová-Bela-Gangued-Nikadi, we-yalagi bemarga-ibmar-nasiksadi, bemargi boni-dummad-barmidagoye sogsad. Bemar Israel-dulemar, degine, Jerusalén-dulemar, be ibmar-isgana-imaksamalad-ulale, bonigan begi barmilealid. Ar bemar Baalʼga inamar-wawadikid-ogumakar-ukdigusmaladgi isdar-itogega be Bab-Jehová-imaksamalad. </v>
<v b="JER" c="11" v="18">Bab-Jehová wisguega an-imaknonikid, agi an magar itononikid. Dule-e-ibmar-isgana-imaksamalad anga oyononikid. </v>
<v b="JER" c="11" v="19">Ar andi, angi-igar-amilenaidi wissulid. Igi sibad-wawaad-sapingwagwadi oburgwilegedse-selemaidae, deyob an selemaid. An-isdarmalad angi weyob sogmalad: “Anmar we-sapi-e-san-nika-gwichid omukue, dulemar-abargi we-sapi anmar osuloge, adi, mer bar dulemar egi binsamalagar.” </v>
<v b="JER" c="11" v="20">Ar be, Bab-Jehová-Bela-Gangued-Nikad, be igar-napiragwadba dulega igar-nabogedid. Bedi, dulemar-ulubgi-ibmar-itoged-wisidid, magar be dulemar-binsaed-dakedid. Ar be an-bendaksadba an begi bensulid, degisoggu, be we-dulemar-buged-mai-imakoed-dakega be an-imake. </v>
<v b="JER" c="11" v="21">Bab-Jehová-Bela-Gangued-Nikadi, Anatot-dulemarnik sunmaksad. Anatot-dulemar be-oburgwebigudimaladid, degi, weyob begi sogsamaladid: “Melle be anse-oburgwilegega, mer be Bab-Jehová-nuggi sunmakoye.” </v>
<v b="JER" c="11" v="22">A-ulale, Bab-Jehová-Bela-Gangued-Nikadi weyob Anatot-dulemarnik soged: “We-dulemar anse sabsur-odurdaklemaloed. E-sapingana, es-suidgi oburgwilegoed, e-mimmigana, ukudba burgwemaloed. </v>
<v b="JER" c="11" v="23">Anatot-dulemarga sabsur-odurdakleged-iba-nonikile, boni-dummad an ega nasikoed. Wargwensaale, we-dulemar durguosulid, bela burgwemaloed.” </v>
<v b="JER" c="12" v="1">Ani Jeremías Bab-Jehováʼga sogded: “Bab-Jehová, an bebo abin-abin-imakdele, be gusgu nabir-ibmar-sogdaed, ar bedi dule-innikigwadid. Degi-inigwele, an bese igar-soggwen wis egisgwersunno. ¿Ar ibiga dule-isganamarga ibmar-nueganbi naddae? ¿Ar ibiga dule-emar-yardakmalad gwen-bai itodasurmala? </v>
<v b="JER" c="12" v="2">Bee be we-dulemar urbedaed, sapimaryobi bonisuli ganguddamalad, deyob dunguddamalad, sapi-sunmakedyobi nasguddamalad. Unnila asginbi be-nug-ogannodimalad, e-gwage-ulubgindi begi binsadisurmalad. </v>
<v b="JER" c="12" v="3">Bab-Jehová, bedi be an-wisid. Be an-dakdiid, be an-wisid igi an begi binsae. Igi sibad-wawaad e-oburgwileged-negse-selemaidae, deyob be we-dulemar sede. Oburgwileged-ibaga be we-dulemar saboge. </v>
<v b="JER" c="12" v="4">¿Sanagwadse we-napade gannar sanmakdoe? ¿Sanagwadse wede gaganmar gannar ainidagoe? Emide, bela we-dulemar-isgued-ulale, ibmar-durgan girgumamaid, degi, bela nuumar burgwemamaid. Ar we-dulemarde sogmalad: ‘Bab-Dummad anmar-ibmar-imaked dakmaisurye.’ ” </v>
<v b="JER" c="12" v="5">Bab-Dummad, Jeremíasʼga sogded: “Dule-abarmakmaladbo be abarmaknaile, be yegusdaedde, degite, ¿igi-be dule-moligi-abarmakmaladbo be benguosunna? Yar-bogidikidginbela be dobe-itodaedde, degite, ¿igi be Jordán-bula-naidgi be dobe itogosuli? </v>
<v b="JER" c="12" v="6">Ar be-gwenadganbela, be-galagwenmalad-inigwele, begi dododimalad, begi yoledimalad. Ar we-dulemar ibmar-nuegangi amba bega sunmakmalale, melle be we-dulemar itogo. </v>
<v b="JER" c="12" v="7">”An-dulamargi an bangusad, an-dulamar an na obachad. An-dulamar-na-sabesailadi e-isdarmaladga an urmaksad. </v>
<v b="JER" c="12" v="8">Ar an-dulamar, achumigur-nono-wawaad sapurba-gudiiyob angi gudmalad. Binnasuli angi uurmakdemalad, a-ulale, an isdar-daked. </v>
<v b="JER" c="12" v="9">An-dulamar, igi nuu-e-absar-akar-akar-daklemalad sulubagise-balegilledidaeyobi gued. ¡Bela be dagmar! Bela ibmar-durgan-ursirmalad, dulemargi-aibinega egi be dagmarsun. </v>
<v b="JER" c="12" v="10">Bukidar dule-isdarmalad-e-dummagan, an-uvaʼmar-digaled obelosad, an-nainu bela oichosmalad. An-nainu-yeerdaklegedi, nega-dulesulid-ollonaidga imaksamalad. </v>
<v b="JER" c="12" v="11">Bela an-nainu wiosmalad. An-sunnagwad an daksad, bela nainu-olloo imaksamalad, bela swanga imaksamalad. Ar dulemar yala gwen bai-daksurmarsoggu, bela yala swanga nagusad. </v>
<v b="JER" c="12" v="12">Bela yala-mullugan-negasulidganba, dule-isganamar nonimalad. Bab-Jehová-e-es-suid bela we-yala obelogoed, bela naga-nagase obelogoed, gwen dule-wargwenga neg-bogidikid naguosulid. </v>
<v b="JER" c="12" v="13">Bemar orosgi-dakleged-digsamalan-inigwele, ikomarbi bega ainisad. Be arbasmaladi, binsa be arbasmalad. Bab-Jehová-e-urwed-ulale, bemar-ibmar-wessulidbali be bingegumaloed.” </v>
<v b="JER" c="12" v="14">Bab-Jehová weyob soged: “Dule-isganamar yar-baigan-dikarba-bukmaladi, an-dulamar-ibe an-yar-uksad-obelosmaladi, an bela e-yalagi we-dulemar-onogoed. Deyob an Judá-dulemar we-dulemar-abargi onomogoed. </v>
<v b="JER" c="12" v="15">Geb an onosad-sorbali, wile an an-dulamar dakoed, gannar na e-negmarse-dagega an imakoed, e-yalamarse-dagega an imakoed. </v>
<v b="JER" c="12" v="16">Ar we-dulemar-yarmar-baidginmaladi, an-dulamar-Baal-nuggi-ise-sogar-ibmar-imakleged odurdaksa-gusmaladid. Ar we-dulemar, an-dulamar-abargi gudigubimalale, an-igarmar-mamaid abingamalargebed, ise-sogar an-nuggi imakmarmogargebed. Weyob sogmalargebed, ¡Bab-Jehová-dula-maid-nugginye!” </v>
<v b="JER" c="12" v="17">Bab-Jehová soged: “Ar dule an-sogedba dasulirdi, bela an obelogoed.” </v>
<v b="JER" c="13" v="1">Bab-Jehová weyob anga sogsad: “Jeremías, sasirdub-lino be bakna, be-saderba be edinno. Melle we-sasirdub-lino be owardikuo.” </v>
<v b="JER" c="13" v="2">Igi-Bab-Jehová-anga-sogsa, aba an imaksad. Sasirdub-lino an baksad. Geb agine, an-saderba an edichad. </v>
<v b="JER" c="13" v="3">Geb Bab-Jehová anga weyob sognonibalid: </v>
<v b="JER" c="13" v="4">“Be sasirdub-lino-baksadi, be-saderba-naidi be unge. Éufrates-diwarse be nae, akwa-maraled-yaba sasirdub be odukuo.” </v>
<v b="JER" c="13" v="5">Igi Bab-Jehová anga-sogsa, aba an imaksad. Geb an Éufrates-diwarse naded, sasirdub-lino akwa-maraled-yaba an odosad. </v>
<v b="JER" c="13" v="6">Ibagan-undar-nasadgi, Bab-Jehová anga sokalid: “Jeremías, Éufrates-diwarse be nae, sasirdub-lino-akwa-maraled-yaba-odosgusad be sunae.” </v>
<v b="JER" c="13" v="7">Geb agine, an Éufrates-diwarse naded. An akwa-akwisad, agine, akwa-maraled-yaba-sasirdub-odosgusadi, an onosad. Sasirdub-lino bela nungusad, gwen bar nuedsulid. </v>
<v b="JER" c="13" v="8">Geb Bab-Jehová weyob anga sognonibalid: </v>
<v b="JER" c="13" v="9">“Ar igi be we-sasirdub nunu-daksa, deyopira an Judá-dulemar-na-san-dummarba-imakdiid imakoed. Jerusalén-dulemar-na-san-dummarba-imakdimarmogad deyob an imakbaloed. </v>
<v b="JER" c="13" v="10">We-dule-isganamar an-ega-ibmar-soged-itobisurmaladi, na e-gwage-binsaedba ibmar imakmalad. Amar bab-dummaganba-nanadmaladi, bab-dummagan-e-nug odummodmalad. Amala bela sasirdub-lino-nunudyob gumaloed, gwen bar nued guosurmalad.” </v>
<v b="JER" c="13" v="11">Bab-Jehová soged: “Ar igi sasirdub-lino dule-saderba-atinne, deyopira an bela-Israel-dulemar, degi, bela-Judá-dulemar, an-Igar-Maidgi alakwaa-naguega an imaksanad. Adi, an-neggweburga-guega, an-nug-ogannodiguega, angi nue-binsaed-nikaa-nanamalaga, degi, an-gandikid-yeerdakleged-egi-oyolegega an imaksanad. Degi-inigwele, an-sogedba ibmar imaksasurmalad.” </v>
<v b="JER" c="13" v="12">“Jeremías, an-dulamarga be sogbalo: Israel-e-Bab-Dummad-Jehová weyob sogye: ‘Bela metemargi vino enolegoye.’ Bega sokarmalale: ‘¿Ar anmar bela metemargi-vino-enolegoed wissurmarsi?’ </v>
<v b="JER" c="13" v="13">Geb agine be, emarbin-sogdoed, weyob Bab-Jehová sogye: ‘Bela dulemar we-yalaginmaladi an omumsaoye. Wemar an omumsaoye: Reymar-e-dad-Davidʼgi-danimalad, dule-irwa-Bab-Dummadse-gormalad, degi, bela Jerusalénʼginmalad an omumsaoye.’ ” </v>
<v b="JER" c="13" v="14">Bab-Jehová soged: “Na muchub-muchub-sarsomalaga an imakoed, babgana, e-mimmiganbo-sarsomalaga an imakbaloed. An we-dulemar bai-dakosulid, wile an ebinsaosulid. An we-dulemar obelogoed.” </v>
<v b="JER" c="13" v="15">Ani Jeremías dulemarga weyob sogded: “Israel-dulemar, nue-bogimakar be an-itomala.” Bab-Jehová-sunnagwad sogsad: “Melle na be san-dummarbaa imakmarye. </v>
<v b="JER" c="13" v="16">Begi Bab-Jehová negsichid barmidaged-iduar, be gandikidba e-nug-ogannomar. Bemar negsichidgi yoledigumaloed-iduale, Bab-Dummad-nug be odummomar. Ar bemar, neg-meegwad edarbedimalad, degi-inigwele, Bab-Dummad bega negsichid nasiknonikoed, bela-belad neg gudure imakoed. </v>
<v b="JER" c="13" v="17">Ar bemar anba-ibsasulile, an bemarga walagwengi arbakee bemar-san-dummarba-imakedba an bodii guoed. An yaisuli-boedbali an-ibyanis ariodii guoed, geg an sagusadse bodii guoed. Ar Bab-Jehová-e-dulemar, dikasuli gales-seledmaloed. </v>
<v b="JER" c="13" v="18">”Reyga, degi, e-nanga be weyob sogo: ‘San-bipii na be imakmala. Bemar, rey-gangi-siidgi be aidemala, napagi be sigmala. Ar be-ologurgin-yeerdakleged-yoega bar bega igar maisulid.’ </v>
<v b="JER" c="13" v="19">Neguev-neggweburmar bela e-isdarmaladse ebililesbukwad, dulemar geg-noe bukwamalad. Bela Judá-dulemar yar-baidse selesmalad, bela yar-baidgi ambikusmalad. </v>
<v b="JER" c="13" v="20">”¡Be atakmala! Dulemar-dad-nakwed-argan-sapiledsik-danikid be nue dakmala. ¿Bia dulemar-akwega-bemarga-uklesad nade? ¿Bia we-dulemar-be-yeerdaksamalad nade? </v>
<v b="JER" c="13" v="21">Wede igi be sogosunna, Bab-Dummad, be-ai-nueganga-guega be odurdaksadi be-dummaganga nug-imaksar. Naibid-dummad be itomaloed. Sior-gwensak muu-neggi-ugakgunaile, nunmaked-dummad abinganaidae, debayobi, ulubgi be nunmaked itogoed. </v>
<v b="JER" c="13" v="22">”Na be dukin weyob sokarmalale: ‘¿Ibiga wede deyob anmar wilearye?’ Ar be galagwensuli-isgusad-ulale, uka-swili be-imakmaloed. Be galagwensuli-isgusad-ulale, be-gagamaloed. </v>
<v b="JER" c="13" v="23">¿Ar dule-uka-sichidi, e-uka ogwao be insae? Gege na e-uka ogwaed. ¿Ar achu-sapur-uka-mata-matad, e-uka ogwao be insae? Suli. Gege ogwaed. Ar bemar deyobmodo. ¿Ar bemar ibmar-isgana-imakdimaladgi, ibmar-nuegan imakmalosi? Suli. Ar bemar bato ibmar-isgana-imaked nue-durdaksamalad.” </v>
<v b="JER" c="13" v="24">Bab-Jehová soged: “Igi nega-dulesulidganba-burwa-goledi, gagan-dinnagan-oaisakie, deyobi, an bemar-oaisakioed.” </v>
<v b="JER" c="13" v="25">Bab-Jehová sogbalid: “Ar weyob be odurdaklemalargebed, na weyob be wilemalargebed. Ar bemar an-iedmalad, ar gakansaedgi bur be bensuli gudmalad. </v>
<v b="JER" c="13" v="26">Uka-swili an bemar-imakoed, be-abgangi be bingegugwichiguedse an be-imakoed. </v>
<v b="JER" c="13" v="27">Bemar-galagwensuli-ibmar-isgana-imaked an daksad. Nainumargi-ibmar-imaksad, yar-mullugangi-ibmar-imaksad, an bela daksad. Bemar galagwensuli-negsichigi-nanaedi, emarga-agumakedi, degine, bemar-gambanuchu-saedi, an daksad. ¡Jerusalén-dulemar! ¡Na be duledar-wilesmar! ¿Ar sanagwadse be isguedgi-gudigumaloye be sogmala?” </v>
<v b="JER" c="14" v="1">Dii bar wimaisulid-ular, Bab-Jehová Jeremíasʼga sunmaknonikid. Ega weyob sognonikid: </v>
<v b="JER" c="14" v="2">“Judá-dulemar nue-bukib binsabukmalad, e-neggweburmar bergumamaigusad. Judá-neggweburgine, bela oakubukmalad, Jerusalén-dulemar bela binnasuli bobukmalad. </v>
<v b="JER" c="14" v="3">Dule-nuga-nikamaladi, dule-ega-arbamalad ega dii-amiega barmiddaed. Dia-dummagan-siidse naddamalanad, degi-inigwele, diimar satedaed. Binged-abalagi gannar e-gwidu-ollo-ollo negse nonidamalad. Nue-naibi-itogedbali, e-nono gasa imakdamalad. </v>
<v b="JER" c="14" v="4">Yalagi dii bar wisulidbali, napamar daas-daas naded. Dule-sapurgi-arbamaladi akusunna na itogusmalad, bukib binsagusmalad. </v>
<v b="JER" c="14" v="5">Ar goe-sapurmarbela, gaganmar-bergusad-ular, sapurgi e-mimmi-mete naddamarsunnad. </v>
<v b="JER" c="14" v="6">Moli-sapur-uayasuid, yar-mullugan-swiligangi achu-sapur-uaya-gannagannayob, masbina asa-nakwa-nakwa gudidamalad. Ar gaganmar-satesoggu, e-ibyamar mommoleddaed.” </v>
<v b="JER" c="14" v="7">Ani Jeremías Bab-Jehováʼga sogded: “Bab-Jehová, anmar-isgued amba anmargi-yolena-inigwele, be-nug na-be-nue-sabedbali be anmar bendakdage. Ar anmar-isgued bukidargusad, anmar begi nue-isgusmalad. </v>
<v b="JER" c="14" v="8">Bab-Dummad, ar be Israel-dulemar-abonogedid. Israel-dulemar suli-suli-itoalile, begi bendakleged. ¿Ar ibiga degite, be we-yalagi dule-baidyobi bakar-nadapi be gusunna? Emide be, igi dule-aineba-danikid ibagwen-wis-gabis-naddaedyob be gued. </v>
<v b="JER" c="14" v="9">¿Ar ibiga be akusunna-ibmar-itogedyob be dasunna? ¿Ar ibiga be dule-bilagi-urwed gege-dule-bendakedyob be dasunna? Bab-Jehová, be anmar-abargi gudiid, bela dulemar wisid, anmar begadga gued. Melle be anmar-obane, wile be anmar-dake.” </v>
<v b="JER" c="14" v="10">Bab-Jehová weyob bemarnik soged: “Ar be-itolegedba-gaamakdiid bur yeer-itomalad, gwen bogigusurmalad. A-ulale, an bemar-abingabisulid. Emisgindi, aka be, bemar-isguedgi-binsaega be an-imakarmalad, degisoggu, bemar-isgued-ular, be anse sabsur-odurdaklemarsunnoed.” </v>
<v b="JER" c="14" v="11">Geb Bab-Jehová weyob anga sokalid: “Jeremías, melle we-dulemar-bendakega be anse wilesakwaa golo. </v>
<v b="JER" c="14" v="12">Ar anse-goled-ular, mas-gunsuli-gumalale, amba an itogosulid. Ar amba anga ibmar-ogumakar-ukmalale, anga ibmar-gwagmar-ukmalale, amba an abingaosulid. Es-suidgi an we-dulemar obelogoed, degi, ukudgi, boni-dummagangi an we-dulemar obelogoed.” </v>
<v b="JER" c="14" v="13">Bab-Jehová-abin an sogded: “¡Bab-Dummad-Jehová! ¡Nunmaked-dummaddo! Ar Bab-Dummad-gayaburba-barsogedye-sogdimaladi, sunmakdimalad, we-dulemarde es-suidgi burgosurmarye, ukud-dummad-naguosurye sogmalad. Unnila, bede, we-yalagi ega neg-bogidikid-degisadeguad-ukoye sogdimalad.” </v>
<v b="JER" c="14" v="14">Geb Bab-Jehová an-abin sogded: “Wedi, gayaburba-barsogmalad an-nuggi gakansaar sunmakdimalad. Gwen an we-dulemar barmissulid, gwen an ega an-nuggi-sunmakega igar uksasurbalid, gwen an ega sunmakdisulid. We-dulemar-sunmakmaladi, unnila binsa yogasaar na wargwen-ibya-apuredba sunmakdimalad, binsa ee gordimalad, dukin-yogasaar-e-itogedba sunmakmalad.” </v>
<v b="JER" c="14" v="15">A-ulale, weyob Bab-Jehová soged: “We-dulemar an gwen-barmissulidi, an-nuggi sunmakmarye-sogmaladi, degine, na sogmarbalidi, we-yalagi dulemar es-suidgi burgosurye, ukud-dummad naguosurye. Ar wemala, na ukudba burgwemaloed, e-sunnagwad es-suidgi burgwemaloed. </v>
<v b="JER" c="14" v="16">”Degine, dule-we-sunmakmalad-itosmaladi, Jerusalén-neggwebur-neg-imbabali ukudba mellemamai gumaloed, es-suidgi oburgwilemaloed, igarba-mellemamai gumaloed. E-omegan-e-muimar, e-masmala-e-muimar, e-bunamala-e-muimar gwen dule digosurmalad. Ar dule-muimar-digedbela sate gumaloed. Ar bela e-isgumalad egi aibinega an imakoed. </v>
<v b="JER" c="14" v="17">”Be, Jeremías, we-dulemarga weyob be sogo: ‘Bane-bane an ise-boale gudii guoed, ar an-dulemar-na-nue-sabedi, nue-dummad wilesad. Bela-belad nue-sabsur odursaklesad. </v>
<v b="JER" c="14" v="18">Sapurba an nadele, es-suidgi-dulemar-burgwisad-e-mui omilede an dakdaed. Neggweburgi an dogdele, ukudba-dulemar-burgwisad-e-mui omilede an dakdaed. Ar Bab-gayaburba-barsogmaladdi, degi, dule-irwa-Babse-gormaladbela, neg-gunaid akudakmalad.’ ” </v>
<v b="JER" c="14" v="19">Ani Jeremías, Bab-Dummad-abin sogded: “Ar be Judá-dulemar nue-obachad, isdarsun be Jerusalén-dulemar daked. ¿Ibiga be dogdar sabsur-anmar-wiosa? Aisaar anmar bendakleged edarbediinad. Emide, gwen anmar ibmar-nued abingassulid. Anmar san-nued-gudigued edarbediinad, aka gwayed-dummad anmarga nonikid. </v>
<v b="JER" c="14" v="20">Bab-Jehová, anmar, anmar-isgusad magar na itoged. Anmar-babgan-begi-isgusad anmar magar-dakbalid. Anmar begi dummad-isgusad. </v>
<v b="JER" c="14" v="21">Be-nug be nue-sabedbali, melle be isdar anmar-dake. Be-ologana-yeerdakleged-e-neg melle be isdar-dake. ¡Be anmarbo-igar-mesisad nue be ebinsae! ¡Melle be anmarbo-igar-mesisad bisge! </v>
<v b="JER" c="14" v="22">Bab-Dummad, ¿ar bab-dummagan-imbagi, gwensak dii-nabir-owied gudisi? Suli. Bab-Dummad-Jehová, ¿ar bee be, dii-owisursi? ¿Ar nibnega e-itolegedba dii-owiardasi? Suli. Ar bela be we-ibmarmar imaksad. A-ulale, anmar begi bensurmalad.” </v>
<v b="JER" c="15" v="1">Bab-Jehová anga sogsad: “Amba Moisés anse danidibe, Samuelʼdibe, Judá-dulemar-ular-sunmakega, amba an Judá-dulemar bendaksasuliled. ¡Judá-dulemar, angi be obane! Ega be soge, ‘¡be namarye!’ </v>
<v b="JER" c="15" v="2">Bega sokarmalale: ‘¿Bia anmar naosunna?’ Ega be sogo, weyob Bab-Jehová sogye: ‘Dule bonigi-burgwemaloye ega-igar-maidi, bonigi burgwemaloed. Dule es-suidgi-burgwemaloye ega-igar-maidi, es-suidgi burgwemaloed. Dule ukudba-burgwemaloye ega-igar-maidi, ukudba burgwemaloed. Dule gales-seledoye ega-igar-maidi, galesa seledmaloed.’ ” </v>
<v b="JER" c="15" v="3">Bab-Jehová soged: “We-dulemargine, we-boni-dummagan-sogabake an barmidoed: Bila-onoleged, adi, agi-burgwemalagar. Achumar, adi, e-muimar-ebipiegar. Mulamar, adi, e-san-gunmalagar. Geb ibdurgan-sapurbarmalad, adi, bela e-san-obelomalagar. </v>
<v b="JER" c="15" v="4">”We-dulemargi an ibmar-imakoedi, Ezequías-machi-Manasés Judá-e-reyga-megisadi, Jerusalénʼgi ibmar-isgana-imaksad-ular, bela dulemar-yar-baid-baidgi-bukmalad dobee-itogegala an we-bonigan barmidoed. </v>
<v b="JER" c="15" v="5">Jerusalén-dulemar, ¿doa wile be-dakoe? ¿Doa bebina booe? ¿Doa be-egisoe, bede nueganbi-sogeye?” </v>
<v b="JER" c="15" v="6">Bab-Jehová soged: “Bemar an-obachamalad, be angi bangudmalad. Degisoggu, an bemargi gwichiguoed, an bemar-obelogoed. An wile-bemar-dakdiid budar-itogusad. Wese-ugaksun. </v>
<v b="JER" c="15" v="7">Gagan-durgan-burwaba-mileddaedyobi, neggweburgi an bemar-oaisakioed. Mimmigansuli an bemar-imakoed, bela an bemar-obelogoed, ar be-daedi na be ogwassurmalad. </v>
<v b="JER" c="15" v="8">Omegan-ei-sui-burgwismaladi, demargakaba-ukub-naiyob an omelogoed. Yorukudbali, sapingana-e-nangangine, burgwed-igar an egi barmidoed. Ukiagwale, an egi suli-suli-itoged nasikoed, an egi dobed-dummad nasikoed.” </v>
<v b="JER" c="15" v="9">Bab-Jehová soged: “Bukidar-mimmigan-nikusmaladi, negoedmaloed, burgwidmaloed. Na bingedar itodmaloed, san-bipii itodmaloed. Dad-ibeler-gaedi ukiagwar ega akitoed. Dule-burgosurmaladdi, e-isdarmaladse-es-suidgi-oburgwilegega an imakoed.” </v>
<v b="JER" c="15" v="10">Jeremías binnasuli sogded: “¡Nana! Nue-nunmak an itoged. We-napnegse unnila dulemarbo-abin-abin-naguega be an-odesad. ¡Dulemarbo-urwega be an-odesad! ¡Bur an gwalulessulina nabirinad! Gwen dulemargi an mani gadisulid, gwen dulemar angi mani gadisurmogad, degite, bela dulemar an-ukabsadimalad.” </v>
<v b="JER" c="15" v="11">Bab-Jehová soged: “Napira an bega soged, we-ibmarmargi an be-ollorsaoed. An be-isdarmaladi, boni-dummagan-ibagangine, suli-suli-itoged-ibagangine, begi-wilegega an imakoed. </v>
<v b="JER" c="15" v="12">”¿Sunna dule esgoro-dad-nakwed-argan-sapiledsik-danikid bisgesi? ¿Sunna dule esgoro-gordikid-dad-nakwed-argan-sapiledsik-danikid bisgesi? </v>
<v b="JER" c="15" v="13">Bemar-isgumalad-ulale, an be-isdarmaladga binsa maniginsuli, be-manimar, be-ibmar-nuegan, an ukoed. Bela be-neggweburgi be ibmar-nikamaladi, an ega binsa be-isdarmaladga ukoed. </v>
<v b="JER" c="15" v="14">Yar be dakdisurmaladgi, be-isdarmaladga mailedigumalaga an bemar-imakoed. An-sae-itogedi soo-gwabunye-gwichiyobi bemarbina itosnaid.” </v>
<v b="JER" c="15" v="15">Ani Jeremías, Bab-Jehováʼga sogded: “Bab-Jehová an be-ular-wilediid be nue-wisid. ¡Melle be an-iege! ¡Be an-bendakdage! ¡Dulemar an-balegindimalad buged-mai be imake! Be-gwae-gwae-itosurdaedba, melle we-dulemarse-burgwega be an-imake. Be nue-an-dake, an be-ular uasoledid. </v>
<v b="JER" c="15" v="16">”Bab-Dummad-Jehová-Bela-Gangued-Nikad, be-anga sunmaksagua, bela-belad sogedba an abingasad. An be-gayaburba-itoargua, yeer-ito an-imaksad, ar an begadga gued. </v>
<v b="JER" c="15" v="17">Dule-ibagibi-gudimaladba an gwen akadisulid. Gwen an amarba wergudisurbalid. Be anse nonikid-akale, an walagwen nanadiid, ar bebi be anba gudiid. Isgued-sae-dakega be an-imaksamogad. </v>
<v b="JER" c="15" v="18">”¿Ar ibiga an-nunmaked geg bergue? ¿Ar ibiga an-naibigusad gege nugue? ¿Ar ibiga an-nuguedde ganna-nai? Be anga dian-dinnaa maiyob naded, ar be dii-aryomaisulidyob guded.” </v>
<v b="JER" c="15" v="19">A-ulale, Bab-Jehová weyob soged: “Gannar be anse dagye-sogele, gannarse an be-onudakoed, be anga arbadii guoed. Yogasaar be-itolegedba be sunmaksulile, unnila napiragwadba be sunmakele, bee be, anga gayaburba-berbegedga guoed. We-dulemarba be mer ibsao, ar wemar bur be-sunmakedba ibsamaloedid.” </v>
<v b="JER" c="15" v="20">Bab-Jehová soged: “Galu-esgoro-gordikid-matusulidyobi, we-dulemarga an be-imakoed. We-dulemar bebo urwemaloed, degi-inigwele, begi obinosurmalad. Ar ani an be-bendakega guoed. We-dulemargi ollorguega an be-imakoed. </v>
<v b="JER" c="15" v="21">Dulemar-isganamargi an be-onogoed, dulemar-bulegangi an be-ollorsaoed.” </v>
<v b="JER" c="16" v="1">Bab-Jehová-gayaburba weyob anse nonikid. Weyob anga sognonikid: </v>
<v b="JER" c="16" v="2">“Melle be we-yargi ome-nikuo. Melle be mimmigan nikubalo.” </v>
<v b="JER" c="16" v="3">Ar Bab-Jehová weyob we-yargi mimmigan-gwalulesmalad-annik soged, e-nangan-annik sogbalid, degine, e-babgan-annik sogbalid: </v>
<v b="JER" c="16" v="4">“Wemala, bonigan-dummagangi burgwemaloed, gwen dule ega boosurmalad. Geb degine, e-muimar gwen dule nuedgi digosurbalid. Bela e-muimar ibmar-isganayob napagi-omilede guoed. We-dulemar es-suidgi oburgwilemaloed, ukud-dummad egi gwichiguoed. E-muimar, ibdurgan-gukumalad-e-masga guoed, achu-sapurmar-e-masga gubaloed.” </v>
<v b="JER" c="16" v="5">Bab-Jehová weyob sogbalid: “Melle dulemar-bonanaid-negse be dogo, de-ukinbali, melle ega be bonabalo, degine, melle be e-naibi-itodiid baisur-itogega be imaknabalo. Ar ade, an we-dulemargi an-bogidikid-ega-uksadi, an e-ibe obelosad. An-sabguedi an e-ibe osulosad, an-wile-dule-dakedi an e-ibe osulosbalid. </v>
<v b="JER" c="16" v="6">We-yalagine, bela dulemar burgoed: Dule-nuga-nikamaladdibe, dule-binsarmaladdibe, bela burgwemaloed. Gwen dule ega boosulid, gwen dule nuedgi e-mui digosurbalid. Degine, gwen dule e-ular, na e-san-naibisaosulid, degi, gwen e-ular, saila-swiri imakosurbalid, wile-itoged-iba ega gwen dakosulid. </v>
<v b="JER" c="16" v="7">”Deginbali, gwen dule, dule-burgwisadga-bonaidgala-e-gwage-baisur-ito-imakega, masgunned ukosurbalid. Deginbali, gwen dule, ega gwage-baisur-ito-imakega gobed ukosurbalid. Degine, amba e-nan-burgwisdibe, e-babdibe, gwen dule ega ibmar ukosurbalid. </v>
<v b="JER" c="16" v="8">”Melle iba-onolenaid-negse be dognao. Melle be mas-gunnegala, gobbaligala, a-dulemar-abargi be signao. </v>
<v b="JER" c="16" v="9">Ar Israel-dulemar-e-Bab-Dummad-Jehová-Bela-Gangued-Nikad soged: ‘Bela we-yalagine, yeer-itolegedi, weligwaled-oyolegedi, an obelogoed. Deginbali, abirgunagwaledgi-weligwar-namakleged bela an obelobaloed. We-ibmar-guoedi, e-ibagangi guoed, na emar-sunnagwad e-ibyanugi dakmaloed.’ </v>
<v b="JER" c="16" v="10">”Bela be we-dulemarga we-ibmarmar-sogsale, we-dulemar bega sogdamaloed: ‘¿Ibiga Bab-Jehová weyob anmar-imakbiye soge? ¿Ibu-ibmar-isgana anmar imaksasunna? ¿Ibugi anmarde anmar-Bab-Dummad-Jehováʼgi nossunna?’ </v>
<v b="JER" c="16" v="11">Geb a-dulemar-abin be sogdoed, Bab-Jehová weyob sogye: ‘Be-dadgana angi aibachagusmalad, bab-dummagan-baiganba nanadgusmalad, abali ibsadgusmalad, a-e-nug odummodgusmalad. Ar andi an-iedgusmalad, an-Igar-Maidba nanassurmalad. </v>
<v b="JER" c="16" v="12">” ’Ar bemardi bur bule be-dadganba isgudmalad. Na wala-walagwen e-itolegedba nanadmalad, gwen an-sogedba be ibsadisurmalad. </v>
<v b="JER" c="16" v="13">A-ulale, bemar, we-yalagi-bukwadi an be-onomaloed. Be yala-akudakmaladse, be-dadgan-a-yala-daksasurmarmogadse an bemar-ebipidoed. A-yalagine, bane-bane bab-dummagan-baiganse be gordii gudmaloed. An wile bemar-dakosulid.’ ” </v>
<v b="JER" c="16" v="14">Bab-Jehová weyob sogbalid: “Dulemar bar weyob-sogosulid-ibagan danikid: ‘¡Bab-Jehová-e-nug odummomarye, ar Egipto-yalagi Israel-dulemar-onosadiddeeye!’ </v>
<v b="JER" c="16" v="15">Bur sogdemaloed: ‘Bab-Jehová-e-nug odummomarye, ar Asiria-yalagi, degi, Babilonia-yalagi Israel-dulemar-bukwa-onosadiddeeye, degine, bela yalamar-bamaladgi galesbukwad-onosbalididdeeye.’ Ani an gannar an e-dadganga-yala-uksagusadse an barmidoed.” </v>
<v b="JER" c="16" v="16">Bab-Jehová soged: “Bukidar an be-isdarmalad begi barmidagoed. We-dulemala, ua-galegeyob be-gamaloed. Geb an bukidar be-isdarmalad-baigan barmidabaloed. We-dulemala, ibmar-makedyob, sapurbali, yar-mulluganbali, degine, akwa-dummagan-mararmaladbali, be-balegindiguega an imakoed. </v>
<v b="JER" c="16" v="17">”Ar an bela bemar-ibmar-imaked an wisid. Bipisaale angi soggwenad dukumaisulid. Ar bemar-ibmar-isgana-imakedi, gwen angi dukuosulid. </v>
<v b="JER" c="16" v="18">Gebedgine, bemar-isgusad-ular ilabo-wilub bemar sabsur-odurdaklegoed. Ar be-bab-dummaganyob-ibmar-imaklemaladgi be an-yala oichosmalad, sunnasuli ibmar-isganabi-yapannega be an-yala imaksamalad.” </v>
<v b="JER" c="16" v="19">Bab-Jehováʼye, an suli-suli-itogedgine, be an-ganguedga guedid, be an-ogannogedid, be an-edarbedid. Bela yalamar-ugakaase-bukmaladi bese danimaloed, bega sognonimaloed: “Anmar-dadgan bab-dummadsulid e-bab-dummadga na imaksamalad. Gwen ibmar-nued abingassurmalad, unnila ibmar-igarga-gusulid na abingasmalad. </v>
<v b="JER" c="16" v="20">¿Ar sunna dulemar na dukin e-bab-dummagan sobsi? Eye, degi-inigwele, we-ibmarmarde gwen bab-dummagansulid.” </v>
<v b="JER" c="16" v="21">Bab-Jehová Jeremíasʼga sogded: “A-ulale, an we-dulemar odurdakoed, an we-dulemarga an-ganguedi an ega oyogoed. Adi, wisgumalaga, ani an Bab-Jehová gued.” </v>
<v b="JER" c="17" v="1">Bab-Jehová soged: “Judá-dulemar-e-isguedi, e-gwagegi, esgoro-swiswidikidgi narmakar naiyobid, akwa-diamante-e-dukugi narmakar naiyobid. Judá-dulemar-e-isguedi, Bab-Dummadga-ibmar-ogumakar-ukleged-aila-e-bebegi sobles naid. </v>
<v b="JER" c="17" v="2">Ar be-mimmiganse-bakale, bab-dummad-bundor-Asera-e-wilubgan-sobsadi, ega e-ailamar sapi-dummagan-nagaba-sobsadi, nue ebinsamalad. </v>
<v b="JER" c="17" v="3">Degi, yar-mullugangi sapurba-neg-ollornaidgi aila-sobar-bukwamarbalidi, nue ebinsamarbalid. ”Bemar-isgued-ulale, bela be-yargine, be-manimala, be-ibmar-nuegana be-isdarmaladga an ukoed, degine, be-bab-dummaganse-goled-negmar an ega ukbaloed. </v>
<v b="JER" c="17" v="4">Na be dukin an-bemarga-yala-uksadi be surgumaloed. Be yar-dakdisulidgi, be-isdarmalad-e-maiga an be-imakoed. Ar be, nue an-oulussoggu, an-urwed, soo-geg-ginnedyobi, bemargi degisadegu gusunnoed.” </v>
<v b="JER" c="17" v="5">Bab-Jehová weyob soged: “¡Dule dule-baidgi-bensuli-gued, duledar wilesun! ¡Dule, dulegi-bendakleged-amidiid, duledar wilesun! ¡Dule angi-banguedi, duledar wilesun! </v>
<v b="JER" c="17" v="6">A-dule, sapi-matugana nega-dulesulidganba-nikadyob gumaloed: Neg-nuegan-nonikir, gwen werguosulid, unnila nega-dulesulidganba garmakdii guoed, napa-balubiidgi gudii guoed, agine, gwen dulemar gudidasurmalad. Debayobi, dule Bab-Dummadgi-banguder guoed. </v>
<v b="JER" c="17" v="7">”Ar dule angine-bensuligueddi, anginbi-bendakleged-edarbediiddi, egi nued binsalesad. </v>
<v b="JER" c="17" v="8">A-dule, sapi-diwar-naba-gwichidaedyobi gued, igi sapi-malimar diwarse-bategwichile, neg-ued-nonikile, gwen akar-gusuli, e-gagan aramakwisgudae, debayobi, a-dule gued. Deginbali, igi a-sapi yolagi gwen akar-gusuli birga-irba gusgu sanmakgwisdae, deyobi, we-dule gued. </v>
<v b="JER" c="17" v="9">”Dule-binsaedi, ibmar-baiganba bur bule isganad, dule-yardakedgi binsadaed. ¿Ar wede doa dule-binsaed magar-dakosunna? </v>
<v b="JER" c="17" v="10">”Unnila ani an Bab-Jehová-guedi, dulemar-ulubgi-binsaed magar-daked, dulemar-binsaed balamied. Degidbali, an e-ibmar-isgana-imakedba sabsur-odurdaked. </v>
<v b="JER" c="17" v="11">”Dule igar-maisulidba mani-ibedga-guedi, nuu-butu, igi nuu-baid-akwa-akwedae, deyobi gued. Dule-deyob-mani-ibedga-gusadi, sikwas-gudiidgi, gannar mani-sate gunonikoed, gannar dule-wilegedga gudoed.” </v>
<v b="JER" c="17" v="12">Ani Jeremías, an weyob sogded: “Bab-Dummad, anmar-bese-goled-nega, ologana-gandikidba-yeerdakleged-negad, sailanagi bato agi be-nug odummoledanikid. </v>
<v b="JER" c="17" v="13">¡Bab-Jehová, be Israel-dulemar-bendakega gued! Dulemar begi-aibatemaladi, bingegudmaloed. Dulemar begi-banguddamaladi, ukubgi-ibmar-narmaklegeyob yoggudmaloed. Ar Bab-Jehová-dii-nuedyob-gued iedmalad. </v>
<v b="JER" c="17" v="14">”Bab-Jehová be an-nudake, adi, an nuguoed. Be an-abonoge, adi, an abonolegoed, unnila an be-nugbi odummoged. </v>
<v b="JER" c="17" v="15">Ar dulemar anga sokardaed: ‘¿Ar bia Bab-Jehová-anmarga-ibmar-sogsadde? Anmarga-ibmar-sogsadi anmarga imakbi an abedo.’ </v>
<v b="JER" c="17" v="16">Bab-Jehová, an bega-ibmar-sogsadi be nue-wisid, ar an be-asabinni an bega ibmar sogsad. Degi-inigwele, an begi alamaknai gussulid, be we-dulemar sabsur-odurdakye, be we-dulemargi boni-dummagan-barmidaye an bega sogsasurbalid. </v>
<v b="JER" c="17" v="17">Bab-Dummad, melle be an-ogwayega gue, ar boni-dummagangine, bee be an-bendakedid. </v>
<v b="JER" c="17" v="18">¡Baba, melle bingeguega be an-imake! ¡We-dulemar be obingegsae! ¡Melle dobe-itogega be an-imake! ¡We-dulemar be odobgue! ¡Ibagan-bulegan ega be barmidage! ¡We-dulemar be obeloge! ¡Ilabogwadse be wioge!” </v>
<v b="JER" c="17" v="19">Bab-Jehová weyob anga sogsad: “Be nae, neggwebur-yawagakse be gwisguna, bia Judá-reymar ubodae, degi, bia noardae, ase be gwisgunao. Geb, a-sorbali, bela Jerusalén-neggwebur-yawagak-bukmaladse be gwisgunabalo. Weyob be ega sogo: </v>
<v b="JER" c="17" v="20">‘Judá-dulemar-e-reymar, Bab-Jehová-gayaburba be itomar. Degi, bela Judá-dulemar, bela Jerusalén-dulemar we-yawagakgi-dogdimalad, Bab-Dummad-gayaburba be itomar.’ ” </v>
<v b="JER" c="17" v="21">Bab-Jehová weyob soged: “Nue salakarmalo. Obunnoged-ibagi melle be ibmar-semalo, melle Jerusalén-yawagakgi ibmar-odomarbalo. </v>
<v b="JER" c="17" v="22">Deginbali, melle obunnoged-ibagi, be-negyagi ibmar-onomarbalo, degi, bipisaale, a-ibagi melle be arbamarbalo. We-obunnoged-iba iba-islidik be dakmalo. Igi an be-dadganga sogsagusa, deyob be dakmalo. </v>
<v b="JER" c="17" v="23">Degi-inigwele, be-dadgan an-itossurmalad, gwen an-sogedba ibmar imaksasurmalad, bur gwage-dutusuli gudmalad, gwen an-itossurmalad, degine, e-odurdaked abessurmarbalid.” </v>
<v b="JER" c="17" v="24">Bab-Jehová soged: “Ar bemar an-sogedba ibmar-imakmalale, gi we-neggwebur-yawagakba be ibmar-odosurmalale, unnila we-iba, iba-islidikidga be imakmalale, a-ibagi be ibmar-imaksurmalale, </v>
<v b="JER" c="17" v="25">we-neggwebur-yawagaknaba reymar, degi, reymar-masmala Rey-David-ologanagi sigmaloed. Reymar, reymar-masmala Judá-dulemar-abargi, degi, Jerusalén-dulemar-abargi ur-napaginedgi-sii dogmaloed, degi, moli-birgi-sii ubomaloed. We-neggweburgi dulemar bukwagu gumaloed. </v>
<v b="JER" c="17" v="26">”Judá-dulemar danikoed, dulemar-Jerusalén-neggwebur-dikarba-bukmalad danimaloed, degi, Benjamín-yalagi-bukwamalad danimarmogoed, degine, Sefela-yalagi-bukwamalad danimaloed. Degine, yalaganba-bukwamalad, degi, Neguev-yalaganba-bukwamalad danimarmogoed. Bab-Jehováʼse-goled-negse Bab-Jehováʼga-ibmar-ukega, ibmar-uklemalad sedanimaloed, degi, ibmar-ogumakar-uklemalad, orosgi-dakleged, degine, ina-wawagan, sedanimaloed. Deginbali, Bab-Dummadga dog-nuedye-sogega-ibmar-ukleged sedanimarbaloed. </v>
<v b="JER" c="17" v="27">Ar bemar anba-ibsasulile, an-igar-maidba obunnoged-iba iba-islidikidga be imaksurmalale, degi, Jerusalén-yawagak-dummagangi be ibmar-odomalale, an a-yawagakmar ogumakoed, dule gwen-oginnosulid, bela Jerusalén-reynegmar an ogumakoed.” </v>
<v b="JER" c="18" v="1">Bab-Jehová weyob anga sognonikid: </v>
<v b="JER" c="18" v="2">“Jeremías, napsagi-ibmar-sobed-dule-negse be nae, agi an bega ibmar sogo.” </v>
<v b="JER" c="18" v="3">Geb an napsagi-ibmar-sobed-dule-negse nadsunnad, degi, an modapgu, napsa-e-obipirmakedgi ibmar-sobnai an dakdapid. </v>
<v b="JER" c="18" v="4">Napsagi-ibmar-sied-sobnaid e-ibe isgunonikile, gannar sobdedabalid, egi bela nued-noedse imakdaed. </v>
<v b="JER" c="18" v="5">Agine Bab-Jehová-gayaburba anse nonikid, anga weyob sognonikid: </v>
<v b="JER" c="18" v="6">Bab-Jehová soged: “Israel-dulemar, ¿geg an napsagi-ibmar-sobed-duleyob an bemar-imakmosi? Bemar Israel-dulemar, igi-napsagi-ibmar-sobed-dule napsa-imake, deyobi, bemar an-argangi gumalad. </v>
<v b="JER" c="18" v="7">”An dula-bukwad-gwensak-obelogedgi-sunmakbiele, yar-gwensakgindibe, an-itogedba sunna an sunmaked. Sunna an bela we-dulemar-sabsur-odurdakedgi an sunmakbalid. </v>
<v b="JER" c="18" v="8">Ar we-dula-bukwad-gwensak-bukwadi, e-isguedga-ulubgi-bukib-binsaele, ibmar-isgana-imaked iemarsogele, an sabsur-odurdakoye-sogsad bar an odurdakosulid. </v>
<v b="JER" c="18" v="9">”Deginbali, an sunna bega neggwebur-onasguedgi sunmakbalid. An sunna neggwebur gangued-nika-imakedgi sunmakbalid. </v>
<v b="JER" c="18" v="10">Degi-inigwele, ar emar an-asabin ibmar-isgana-imakele, an-sogedba dasurmalale, bar an emarga ibmar-nued-imakedgi binsaosulid. </v>
<v b="JER" c="18" v="11">”Jeremías, emisgindi, Judá-dulemarga be sogo, degine, Jerusalén-dulemarga be sogbalo. Bab-Jehová weyob sogye ega be sogo: ‘An bemar-idu boni-dummagan urbenaiye, bemar-sabsur-odurdakedgi an binsanaiye. Bemar igar-isganagi bangumarye, be-daed be ogwamarye, be-ibmar-imaked nue be imakmarye.’ </v>
<v b="JER" c="18" v="12">Degi-inigwele, bega sogdamaloed: ‘Suli, anmar imakosuli. Anmar, anmar-itolegedba ibmar imakoed, anmar ibmar-isgana-abegedba na ibmar-imakdii gumaloed.’ ” </v>
<v b="JER" c="18" v="13">Ar Bab-Jehová weyob soged: “Dule-yar-baid-baidgi na be egismardo: ‘¿Doa weyob ibmar-imakdimar be itosa?’ ¡Suli! Weyob ibmar itoledisulid. Ar Israel-dulemar, ibmar-isgana yeer-gangu imaksamalad. </v>
<v b="JER" c="18" v="14">Ar Líbano-yalaganba boo-sibudik-bated, ¿berguoe be insae? Yalaganba dii-dammipegwad-aryomaid, ¿berguo be insae? ¡Suli! Berguosuli. </v>
<v b="JER" c="18" v="15">Degi-inigwele, an-dulamar an-iedmalad. Bab-dummagan-binsagumaladga ina-wawadikmalad ogumakar ukdemalad. Igar-nued gebesailagi an ega-uksadgi bangudmalad. E-igar-isganaba nanadmalad, igar-gwen-nabirsulidgi gudii gudmalad. </v>
<v b="JER" c="18" v="16">A-ulale, e-yar-naid nega-dulesulidga imaksamalad, egi-dodolegega imaksamalad. Dulemar egi nasdamaladi, geger-dakedbali, nono-ege-ege imakdemaloed. </v>
<v b="JER" c="18" v="17">Dad-ibeler-nakwedsik burwa-goled-neg-imakedyobi, an bemar-imakoed, an be-isdarmalad-asabin bemar-oaisakioed. Be sabsur-odurdaklemaloed-ibagi an bemar-bendakosulid, an bemar-idu wagar-biir imakoed.” </v>
<v b="JER" c="18" v="18">Dulemar weyob Jeremíasʼgi sogdemalad: “Anmar Jeremíasʼgi-gwisguega igar amimargwelo. Amba anmarga dule-irwa-Bab-Dummadse-gormalad igar-maidgi-anmar-odurdakega surguosulid. Degine, dule-binsaed-ibed anmarga-binsaed-uked surguosurbalid. Anmarga Bab-Dummad-gayaburba-barsoged surguosurbalid. Anmar melle we-dule-ibmar-soged itomalo. Anmar naibid ega ukega, e-sunmaked-egi-aibinega imakmalo.” </v>
<v b="JER" c="18" v="19">Ani Jeremías Bab-Dummadga weyob sogded: “¡Bab-Jehováʼye, nue be an-itoge! ¡Dulemar angi-gwichigunanaid nue be itoge! </v>
<v b="JER" c="18" v="20">¿Ar ibmar-nued-imaklegedi, ibmar-isgana-imaklegedga gunonidasi? Ar we-dulemala an-metemalaga, an-idu yaa-dummad-akwisa gunanaid. Bab-Dummad, an bese-gochagusad be ebinsae, adi, melle we-dulemar be sabsur-odurdakegar. </v>
<v b="JER" c="18" v="21">Agala, e-mimmigan, ukudba be oburgwesunna, e-isdarmaladse es-suidgi-burgwega be imaksunna. E-omegan-ibe, e-suimar-oburgwega be imake, e-omegan, e-mimmigansuli be imake. E-suimar, gindaklegar be oburgwe. E-masmala, bilagi es-suidgi-burgwega be imake. </v>
<v b="JER" c="18" v="22">Egi, ukiagwale dulemar-ibmar-atursamalad be barmidage, adi, gwakidedba binnasuli oimakde gumalagar. An-gamalaga an-idu yaa-dummad akwismalad, an-nag-gaega an-idu dubmar nasiksamalad. </v>
<v b="JER" c="18" v="23">Bab-Jehová, bedi we-dulemar-an-oburgwedgi-binsananaidi be wisid. Melle e-ibmar-isgana-imaksamalad be baisur-dako, melle be e-isgusmalad iego. Bab-Jehová, be-asabin galakumalaga be imako. Sae-itogedgi be sabsur-odurdako.” </v>
<v b="JER" c="19" v="1">Bab-Jehová weyob anga sogsad: “Napsagi-ibmar-sobed-dulese be nae, ese be napsa-buglu bako. Geb a-sorbali, be-bardaknamalaga neggwebur-girmar-dummaganse abala be golo, degi, dule-irwa-Bab-Dummadse-gormalad-idumaladse abala be gorbalo. </v>
<v b="JER" c="19" v="2">”Geb agine, Hinom-nebase be namalo. A-neba napsa-sobmalad-e-yawagak-asabin naid. Agine, an bega-ibmar-sogoedi be sogoed. </v>
<v b="JER" c="19" v="3">Weyob be sogo: ‘Judá-e-reymar, degi, Jerusalén-dorgan, Bab-Jehová-ibmar-soged be itomar. Weyob Israel-dulemar-e-Bab-Dummad-Jehová-Bela-Gangued-Nikad soged: We-nebagi boni-dummad an barmidagoed, dulemar we-ibmar-itomaloedi geger itomaloed. </v>
<v b="JER" c="19" v="4">” ’Ar Israel-dulemar an-obachamalad. We-neba oichosmalad, egi ina-wawadikid bab-dummagan-baiganga ogumakar uksamalad. Ar Israel-dulemar we-bab-dummagan-akudakmaladga, e-dadgan we-bab-dummagan-akudaksamarmogadga, degine, Judá-e-reymar we-bab-dummagan-akudaksamarmogadga ina-wawadikid uksamalad. Emide, we-nebagi dule-neg-oakalossurmalad-e-ablis-bukidar eosmalad. </v>
<v b="JER" c="19" v="5">” ’Bemar Baalʼga ibmar-ogumakar-ukleged-aila be sobsamalad. Agi be-mimmigan ega be ogumakar uksamalad. Ar gwen an bemarga we-igar uksasulid, we-ibmar-imakmaloye an bemarga sogsasulid, bipisaale gwen an-binsaedgi danisulid.’ ” </v>
<v b="JER" c="19" v="6">Bab-Jehová soged: “Ibagan nonikoed, Tofet-aila bar Tofet-ailaye bilegosulid, degi, Ben-Hinom-neba bar Ben-Hinom-nebaye bilegosurbalid. Gindakmalad-nebaye bilenonikoed. </v>
<v b="JER" c="19" v="7">We-nebagine, Judá-dulemar-e-igar-mesismalad an obelogoed, degi, Jerusalén-dorgan-e-igar-mesismalad an obelobaloed. E-isdarmalad-e-oburgwebigudimaladse es-suidgi-oburgwilegega an imakoed. E-muimar, ibmar-durgan-gukumaladse-gullegega an imakoed, degi, achu-sapurmarse-gullegega an imakbaloed. </v>
<v b="JER" c="19" v="8">”We-neggwebur dule-bar-bukwasuli an imakoed, egi-dodolegega an imakoed. Dulemar we-neggweburgi-nadapile, geger dakdemaloed, e-dule-bergusadgi dododmaloed. </v>
<v b="JER" c="19" v="9">Be-isdarmalad bela bemar-ebilis-ambikunonikidbali, be suli-suli itodmaloed. Na be dukin be-mimmigan be gutemaloed, degi, be-aimar be-gutemarmogoed. </v>
<v b="JER" c="19" v="10">”Bela be we-ibmarmar-sogsale, dulemar-beba-gudimalad-wagab napsa-buglu be mamaroed. </v>
<v b="JER" c="19" v="11">Geb amarga be sogoed, weyob Bab-Jehová-Bela-Gangued-Nikad sogye: ‘We-yala-naidi, degi, we-neggwebur-siidi, bela an obelogoye. Igi napsa-buglu-mamarisale, gege bar gannarse-nugue, deyobi, an we-yala imakoye. Dulemar, e-muimar-digegala, napneg-satedbali, Tofetʼye-neg-nugadgi digdemarsunnoye.’ ” </v>
<v b="JER" c="19" v="12">Bab-Jehová soged: “An bega ibmar-sognaidi, deyobi, an we-nebagi, degi, e-dulemargi imakoed. We-neggwebur Tofet-aila-sigoedyobi an imakoed. </v>
<v b="JER" c="19" v="13">”Bela Jerusalén-neggweburgi negmar-bukwadi, degine, Judá-dulemar-e-reymar-negmar-bukwadi, Tofet-ailayob guoed. Bela we-negmar-e-ailamar-birgi ina-wawadikmalad niisgwamarga uklesad. Degine, a-ailamar-birgi bab-dummad-baiganga gobed-eosgusmarbalid. A-negmala, Tofet-ailayob isgus bukuoed.” </v>
<v b="JER" c="19" v="14">Jeremías, Bab-Jehová-ega-ibmar-sogsad Tofet-ailase-sogdii nonigua, Bab-Jehováʼse-goled-neg-imbagi gwisgunonikid. Geb bela dulemarga weyob sogded: </v>
<v b="JER" c="19" v="15">“Israel-e-Bab-Dummad-Jehová-Bela-Gangued-Nikad weyob soged: ‘Ar we-neggwebur, degi, bela e-neggwebur-burwigan-dikarba-bukwamaladi, an-ibmar-sogedba imaksasurmarsoggu, bela boni-dummagan-barmidagoye-an-sogsadi, an bemargi barmidasunnoye.’ ” </v>
<v b="JER" c="20" v="1">Dule-irwa-Bab-Dummadse-goled-Pasur Bab-Jehováʼse-goled-neggi dummadga-gudiid. Pasurʼde Imer-machid. Pasur, Jeremías Bab-Dummad-gayaburba-barsoggwichi-itosgua, </v>
<v b="JER" c="20" v="2">Jeremías-sarsomalaga dulemar-barmisad. Geb Benjamín-neggwebur-yawagak-biribalid-nagaba, Bab-Dummadse-goled-negmobin sepo-maidgi Jeremías-odosad. </v>
<v b="JER" c="20" v="3">A-bangine, Pasur, Jeremías-sepogi-galessiidgi-onosgua, Jeremías ega sogded: “Bab-Jehová bar Pasurʼye be-biosulid, emisgi Magor-Misabibʼye be-bioed. A-sogleged: ‘Gwayed-dummad-neg-naidye.’ </v>
<v b="JER" c="20" v="4">”Ar Bab-Jehová weyob soged: ‘Na be dukin gwayed-dummadga guoed, degi, be-aimar-ogwayedga be gubaloed. Be-aimar e-isdarmaladse es-suidgi oburgwilegoed, be-sunnagwad be dakoed. Bela Judá-dulemar, Babilonia-e-reyga an urmakoed, geb a-rey, Babilonia-yarse bemar-sedoed, sulile, es-suidgi be-oburgwemaloed. </v>
<v b="JER" c="20" v="5">” ’Deginbali, be-isdarmaladga an bemar-neggwebur-e-ibmar-nuegan ukoed. Bela be-ibmar-sanmakmaladi, be-ibmar-gargemaladi, degi, bela Judá-dulemar-e-reymar-ibmar-nuegana an ega urmakoed. Bela we-ibmala, atursamaloed, Babilonia-yalase bela sedmaloed. </v>
<v b="JER" c="20" v="6">Pasur, bedina, bela-be-negyaginmaladbo, Babilonia-yalase gales be ebipiledmaloed. A-yalagi be burgoed, agine be diglegoed. Be-aimarga be gakansaale ega sunmaksadi, deyob gumarmogoed.’ ” </v>
<v b="JER" c="20" v="7">Ani Jeremías Bab-Dummadga weyob sogded: “¡Bab-Jehová, be nue an-binsaed gasad! ¡Nue an bese binsaed galesad! Ar be anba bur dutusurgusoggu, be angi obichad. Bela-dulemar angi dodogedbimalad, anga alledibidamalad. </v>
<v b="JER" c="20" v="8">An sunmaked-ilibali, unnila an sogdedaed. ¡Belamarye! ¡Ibagan-bulegan daniye! Agala, be-gayaburba mesagwar-guega an-imaked, degi, angi-dodolegega an-imaked. </v>
<v b="JER" c="20" v="9">An sogdibe: ‘Bar an begi binsaosurye, bar be-nuggi an sunmakosurye, aka bur bule be-gayaburba an-ulubgi soo-duurmaksiiyobi naddaed, an-galamarse-bakale, ebuged. Aisaar an-sunmaked na bargaye sogdaenad, degi-inigwele, gege an na bargaed. </v>
<v b="JER" c="20" v="10">Dule-bukidar sabsur-uasogagwar-sunmake an itoged.’ Weyob sogmalad: ‘¡Bela gwayed-dummad neg-naiye!’ Weyob sogmarbalid: ‘¡We-dulegi anmar gwisgunamala! ¡Anmar dummaganga barsognamala!’ An-aimar-nueganbela begi-isguega an-imakbimalad, amarbela weyob sogmalad: ‘Sunna Jeremías anmarse binsaed galeged. Deyobile, anmar egi obinoed, anmar buged-mai imakoed.’ </v>
<v b="JER" c="20" v="11">”Degi-inigwele, Bab-Jehová, bee be anba gudiid, bila-onoged-gandikidyob be anba garmakdiid. Degisoggu, dulemar an-balegindimaladi, angi obinosulid, anse galakumaloed, igarga guosurmalad, bingedar itomaloed. Degisadegu, suli-suli-itodii gumaloed, bipisaale dulemar we-ibmar iegosurmalad. </v>
<v b="JER" c="20" v="12">”Be, Bab-Jehová-Bela-Gangued-Nikadid. Bedi dule-innikigwad-e-daed balamied. E-gwage-ulubgi-ibmar-itoged be wisid, degi, e-binsaed magar be daked. Degisoggu, be we-dulemar-buged-mai-imakoed-dakega be an-imake. Ar an-bonigan an bega uksad, emidi, begi siid. </v>
<v b="JER" c="20" v="13">”¡Bab-Jehová-nuggi be namakmala! ¡E-nug be odummomala! Ar Bab-Dummad dule-wilemalad abonoged, dule-isganamar-e-ganguedgi ollorsaed. </v>
<v b="JER" c="20" v="14">”¡Ibiga an we-ibagi gwalulesdibe! ¡Iba-isganaga gusun! ¡Ibiga we-ibagi an-nan an-odesdibe! ¡Iba-isganaga gusun! </v>
<v b="JER" c="20" v="15">Dule an-bab-weligwar-imaksadi, deun ega weyob sogsagusgu, susugwa bega uklesye. ¡We-dule iwigusun! </v>
<v b="JER" c="20" v="16">We-dule, Bab-Jehová-neggweburmar-sabsur-obelosgusadyob gumosun. Degi, we-dule, wakdaradbali, neg-oimake itosun, yorukudbali, dule-bila-onomalad-oimake itosun. </v>
<v b="JER" c="20" v="17">¿Ibiga Bab-Dummad, an sapidukugi-maidgi burgwega an-imaksasuli? Adi, an burgwar aidesanad. An-nan anga neg-uanga gusanad. </v>
<v b="JER" c="20" v="18">¡Ibiga an sapibeneggi-maid aidesdibe! ¿Unnila an boniganba-galitogega nonide? ¿Unnila bukib-binsaega an nonide? ¿Unnila emarse bingegudiguega an nonide?” </v>
<v b="JER" c="21" v="1">Bab-Jehová Jeremíasʼga ibmar sognonigusad. Deunni, Rey-Sedequías, Malquías-machi-Pasur, degi, Maasías-machi-dule-irwa-Bab-Dummadse-goled-Sofoníasʼbo Jeremíasʼse barmiargusad, adi, ega weyob sogmalaga: </v>
<v b="JER" c="21" v="2">“Jeremías, be anmar-ular Bab-Jehováʼse idake, ega be soge, ibiga Babilonia-Rey-Nabucodonosor anmargi bila-ononaiye. Abakale, Bab-Jehová, anmarga ibmar-dakledisulid imakalile, anmargi we-dulemar-banguega nabir imakalile.” </v>
<v b="JER" c="21" v="3">Jeremías we-dulemar-abin sogded: “Be Rey-Sedequíasʼga sogmalo, </v>
<v b="JER" c="21" v="4">Israel-e-Bab-Dummad-Jehová weyob sogye: ‘Ani an, be-sordamar-bila-onomalad Babilonia-e-rey-sordamarbo bila-ononaid-abin sikirmakega an imakoed. Bela Caldea-sordamar neggwebur-ebilis-ambikuega an imakoed. Be-sordamar neggwebur-yaba gwayis-bukuega an imakoed. </v>
<v b="JER" c="21" v="5">An-sunnagwad an bemargi gwichiguoed. An-gangued an bemarse oyogoed, an ise-urwedgi, an sae-itogedgi an bemargi gwichiguoed. </v>
<v b="JER" c="21" v="6">” ’An dulemar onaibisaoed. Boni-dummad an barmidoed. A-bonigi bela ibmar-durganse-bakale, degi, dulemar we-neggweburginmaladse-bakale, burgwemaloed.’ ” </v>
<v b="JER" c="21" v="7">Bab-Jehová soged: “Deyob-gusad-sorbali, geb an Babilonia-e-reyga Judá-e-rey-Sedequías an ukoed, e-dummagan an ukbaloed, degine, dulemar bonigi-burgosurmaladi, bilagi-burgosurmaladi, degi, ukudba-burgosurmaladi, Babilonia-Rey-Nabucodonosorʼga an ukoed. E-isdarmalad-oburgwebigudimaladga amar an urmakbaloed. Geb Nabucodonosor es-suidgi amar-oburgoed, igi-barsaye ega gwen-sogosulid, wile gwen-dakosulid.” </v>
<v b="JER" c="21" v="8">Bab-Dummad Jeremíasʼga weyob sogsad: “We-neggweburga be sogo, weyob Bab-Jehová sogye: ‘An bemarga igar sogbo uked, igid-igar be sumalodibe, dula-gued-igardibe, burgwed-igardibe. </v>
<v b="JER" c="21" v="9">Dule we-neggweburgi beoedi, es-suidgi-burgoed, degi, boni-dummadgi burgoed, igi ukudba burgodibe. Ar dule we-neggweburgi-nooeddi, bela-Caldea-sordamar-ebilis-bukwadse-naoeddi, burgosulid, nabir san-onogoed.’ ” </v>
<v b="JER" c="21" v="10">Bab-Jehová soged: “Ar an we-neggwebur sabsur-imakoye sogsad, wile an dakosulid. Degisoggu, Babilonia-e-reyga urmaklegoed, a-rey we-neggwebur-ogumakoed. </v>
<v b="JER" c="21" v="11">”Judá-e-reyneg-yaginmaladga be sogmogo, ‘Bab-Jehová-gayaburba be nue itomarye.’ </v>
<v b="JER" c="21" v="12">Rey-David-e-waganga weyob-Bab-Jehová-sogye be sogo: ‘Bane-bane wakudaradba igar-innikigwad imakmalo. Dule-mesagwar-gudiid, mesagwar-imaked-dulegi be ollor-imakmalo. Adi, melle bemar-ibmar-isgana-imaked-ulale, an-urwedi bemargi sooyobi gwichiguegar. Ar an-urwed, geg dule gwen bargassuliled.’ ” </v>
<v b="JER" c="21" v="13">Bab-Jehová soged: “Jerusalén-dulemar, an bemargi gwichid, neba-e-nanaga be siid, yalaganba-neba-nanaid-e-akwa-dummadga be gusiid. Emide, be weyob sogmalad: ‘¿Doa anmar-oakalononikosunna? Dule akar anmar-imakosulid. ¿Doa anmar-neggweburgi dogosunna? Dule anmargi dogosuli.’ ” </v>
<v b="JER" c="21" v="14">Bab-Jehová soged: “Bemar-ibmar-isgana-imaksadba an sabsur-bemar-odurdakoed. Be-sapurgi an soo odegoed. We-soo bela sapur-dikarba-ibmar-nanaid obelogoed.” </v>
<v b="JER" c="22" v="1">Bab-Jehová weyob anga sogsad: “Jeremías, reynegse be nae, agi Judá-dulemar-e-rey dad-David-ologanagi-siid-asabin be we-gayaburba sogo. </v>
<v b="JER" c="22" v="2">Deginbali, Rey-e-dummaganga-arbamaladga, degi, e-dulamar-we-yawagakba-ubomaladga be sogmogo: ‘Bab-Jehová-gayaburba be nue itomarye.’ </v>
<v b="JER" c="22" v="3">”Weyob Bab-Jehová soged: ‘Igar-innikigwad be imakmarye, igar-napiragwadba be nanamarye. Dule-mesagwar-gudiid, mesagwar-imaked-dulegi be ollor-imakmarye. Melle Judíoʼsurmalad be sabsur-imakmaloye, degi, melle be babgan-satemalad wiomaloye, degine, melle be siamar-e-sui-burgwismalad wiomarbaloye. Deginbali, melle wegine dulemar-ibmar-oakalossulid-ablis eomarbaloye. </v>
<v b="JER" c="22" v="4">” ’Ar bemar we-ibmar-sogedba-damalale, we-reyneg-yawagakbali reymar-ubomai, Rey-David-e-ologanagi sigmai gumaloed. Reymar, e-dummagan-abargi, degi, e-dulamar-abargi moli-urgi-sii, degine, moli-birgi-sii ubomai gumaloed. </v>
<v b="JER" c="22" v="5">Ani an, Bab-Jehová-guedgi soged: Ar bemar we-gayaburba-bega-soged be itosurmalale, an-sunnagwad an bemarga innikigwadgi ibmar-sogdo, we-reynega bela akwamarbi-bukwa an imakoed.’ ” </v>
<v b="JER" c="22" v="6">Bab-Jehová, weyob Judá-e-reyneg-annik soged: “Be angala Galaad-yaryobi gued. Líbano-yala-biriyobi, be anga gued. Degi-inigwele, napira an bega soged, nega-dulesulidga an be-imakoed, neggweburmar-dulesulidga an be-imakoed. </v>
<v b="JER" c="22" v="7">Dulemar-be-obeloged an begi barmidoed, e-gingimar-nika-nika begi namaloed. Be-urwar-buarmar-bur-yeerdaklemalad bei omukumaloed, geb bela soogi bei ogumakmaloed. </v>
<v b="JER" c="22" v="8">”Dule-bukidar we-neggweburgi nasmalogua, e-sordaganga sogdamaloed: ‘¿Ibiga Bab-Jehová weyob we-neggwebur-dummad imaksa?’ </v>
<v b="JER" c="22" v="9">Geb na e-sordagan sogdamaloed: ‘Ar we-dulemala, e-Bab-Dummad-Jehová-ebo-igar-mesisadi obachamaladdeeye, bab-dummagan-baiganba ibsasmaladdeeye, a e-nug-odummodii gusmaladdeeye. A-ulale, weyob we-neggwebur gusye.’ </v>
<v b="JER" c="22" v="10">Melle rey-burgwaledga be bomalo, melle a-ular be bukib binsamalo. Bur be rey-gales-selesadga be bomala, we-rey bar gannar wese-aibirosulidga bur be bomala, degi, e-gwalulesad-yar-bar-dakosulidga bur be bomala.” </v>
<v b="JER" c="22" v="11">Bab-Jehová weyob Josías-machi-Salum, e-bab-sorba-Judá-e-reyga-megisadga-annik soged: “Salum, bar wese gannar aibirosulid. </v>
<v b="JER" c="22" v="12">Bia gales-selesa, agine burgoed, we-yarse bar gannar nonikosulid. </v>
<v b="JER" c="22" v="13">Dule igar-maisulidba-e-neg-sobdiidi, degi, ibmar-isgana-imakedgi e-gabedneg-nibalid-sobdiidi, ¡we-dule, duledar-wiles! Dule, ega-binsa-dule-arbaega-imakdiidi, degi, ega-arbaed-bennukdisulidi, ¡we-dule, duledar-wiles-ini! </v>
<v b="JER" c="22" v="14">Dule na sogdiid: ‘An na neg-dummadi-soboye, neg-obunnomalad burwisuli aila-dummad-birgi imakoye.’ We-dule, e-neg yawagak-atakmalad-dummagan-nika imakele, deginbali, urwar-urgo ebirgi nasikele, geb e-maged-ginnidgi magbalile, ¡we-dule, duledar-wiles-ini! </v>
<v b="JER" c="22" v="15">”¿Ar be urwar-neggi-maidba, be reyga megode? Ar be-babdi amba iba-dummagan-onodigusan-inigwele, ar degite, amba igar-innikigwadba nanadii gusad, igar-nuegan-mamaidba nanadii gusad, igar-innikigwad-imakdii gusbalid. A-ulale, ega nueganbi ibmar gusad. </v>
<v b="JER" c="22" v="16">Deginbali, dule-wilemalad-bendakdii gusbalid, dule-ibmar-satemalad-wile-dakdii gusbalid. ¿Ar we-soglesursi, we-dule magar-an-daksaye? Ani Bab-Jehová soged: We sogleye, magar an-dakdii gusye. </v>
<v b="JER" c="22" v="17">”Unnila bedi maniginbi be binsadiid, mani-amiegala yogasaar be ibmar imakdiid. Ar bedi dulemar-gindakedginbi be binsaed, unnila mesagwar be emar-imakdiid, sabsur-emar-imaked be gudiid.” </v>
<v b="JER" c="22" v="18">A-ulale, Bab-Jehová Judá-e-rey-Josías-machi-Joacim-annik weyob soged: “Dule bipisaale Joacim-burgoedbina bukib-binsaosulid, ega weyob binnasuli boosurmalad: ‘¡Gwenadye! ¡Duledar-wilesmarye! ¡Bunaye! ¡Dule-wilesmarye!’ Degi, ega weyob binnasuli boosurmarbalid: ‘¡Dummadye! ¡Be bergudsunye! ¡Anmar-rey, be anmar-idu nadsunye!’ </v>
<v b="JER" c="22" v="19">Moli-uayasuid-diglegeyobi diglegoed, illi-illir ebipimaloed. Jerusalén-neggwebur-magaba metemaloed.” </v>
<v b="JER" c="22" v="20">Bab-Jehová, Jerusalén-dulemarga weyob sogdemogad: “Líbano-yarse be naknamar, agi be binnasuli ogormaksii gumalo, Basán-yargine, be binnasuli bosii gumalo, Abarim-yarmar-akale, be bodii gumalo. Ar dulemar-be-bendakmalo-sogmaladi, bela ogilolesmalad. </v>
<v b="JER" c="22" v="21">Bemar nued-gudiunni, an bega sunmaksamalanad. Aka be sogdegusmalad: ‘Anmar be-itobisurye.’ Ar be dungudanikid-akale, deyob be damalad, gwen be an-itobisurgusmalad. </v>
<v b="JER" c="22" v="22">Be-sapin-dummagan-gudimaladi, burwa-dummadse ebipiledmaloed. Bebina-sogdimaladi, gales seledmarmogoed. Na be-isgued-ulale, bingedar be itodoed, mesagwar be imakledoed. </v>
<v b="JER" c="22" v="23">Emide be, Líbano-yargi be maid, urwargi be uu-sobsayobi be gued. Ar emisgindi, be dummad-naibid itosunnoed, igi ome-muu-neggi-nai, nunmaked-itonaidyobi, be nunmaked itonai guoed.” </v>
<v b="JER" c="22" v="24">Judá-Rey-Conías, Joacim-e-machid. Bab-Jehová, Coníasʼnik weyob soged: “An-dula-maidgi inniki an bega soged: Amba an bela-bela bebina-soged-inigwele, be wegi-gudiidgi amba an be-bar-metedsegad. </v>
<v b="JER" c="22" v="25">Be-oburgwebi-gudimaladga an be-urmakoed, be bela-bela-dule-dobgudimaladga an be-urmakoed. We-Babilonia-e-rey-Nabucodonosorʼga, degi, Caldea-dulemarga an be-ukmaloed. </v>
<v b="JER" c="22" v="26">Be, be-nanbogwa, yar-baid-gwen-be-dakdisulidse an be-barmetoed. Be gwalulessulid-yargi, be-nanbogwa an be-oburgwemaloed. </v>
<v b="JER" c="22" v="27">Gwen bipisaale be-yar-naidse be gannar aibirosulid. </v>
<v b="JER" c="22" v="28">”¿Ar we-Coníasʼde nog-maraled-gwen-bar-dule-abesulidyob gude? ¿Ar ibiga wede yar-baid-gwen-dakdisulidse, e-mimmiganmala barmelledsunna? </v>
<v b="JER" c="22" v="29">¡Israel-dulemar! Bab-Jehová-e-gayaburba be itomar.” </v>
<v b="JER" c="22" v="30">Weyob Bab-Jehová soged: “We-dule, dule-wargwenadye be gardagi narmakar meso, dule gwen igarga gudsulidye be gardagi sogo. Ar e-mimmigan-wargwensaale, Judá-yar-seegala David-e-ologangi sigosurguoed.” </v>
<v b="JER" c="23" v="1">Bab-Jehová weyob soged: “¡Dummagan duledar-wilesmar! Dummagan an-neggwebur-dula-wiodimalad, bela-neggwebur-oaisakidimalad, ¡duledar-wilesmar!” </v>
<v b="JER" c="23" v="2">A-ulale, Israel-e-Bab-Dummad-Jehová, weyob dummagan-e-dulamar-sedimaladga soged. “Ani an Bab-Jehová soged: Bemar an-dulamar-oaisakismalad, an-dulamar-ononnosmalad, gwen be bendaksasurmalad. Degisoggua, bemar ibmar-isgana-imakmaladba an sabsur-bemar-odurdakoed. </v>
<v b="JER" c="23" v="3">”An-dulamardi, an-sunnad gannar e-yargi-ononnolesgusadse-dagega an imakoed. Gannar e-nainumarse-dagega an imakoed. Agine na nasgumai gumaloed, dula-mergumai gumaloed.” </v>
<v b="JER" c="23" v="4">Bab-Jehová soged: “An-dulamar-seegala, ani an ega e-idumalad ukoed. Degisoggu, an-dulamar bar dobee itogosulid, degi, bar gwayosurmalad. Bela bukwagumaloed.” </v>
<v b="JER" c="23" v="5">Bab-Jehová weyob soged: “An Rey-David-e-wagwa-gwensak-barmidaged-ibagan danikid. Igar-innikigwad-imaked an ogwisgunonikoed. A-dule, binsaed-nikaa negsemai guoed. Igar-innikigwadba, degi, igar-napiragwadba ibmar-imakdii guoed. </v>
<v b="JER" c="23" v="6">A-ibagangine, Judá-dulemar abonolegoed, Israel-dulemar dobsuli-bukwa guoed. ‘Bab-Jehová, anmar-abonogedye,’ ega nug nasikmaloed.” </v>
<v b="JER" c="23" v="7">A-ulale, Bab-Jehová weyob soged: “Bar weyob-soglegosulid-ibagan daniye, Bab-Jehová Egipto-yalagi-Israel-dulemar-onosad-e-nug odummomarye. </v>
<v b="JER" c="23" v="8">Bur sogdemaloed: Bab-Jehová-e-nug odummomarye, ar a Israel-dulemar-Babilonia-yargi-bukwa onosaddeeye. Ar Bab-Jehová, bela Israel-dulemar-yar-bamaladgi-oaisakisadi, agi bukwa onosaddeeye sogdemaloed. Degisoggu, Israel-dulemar na e-yalagi bukwagumaloed.” </v>
<v b="JER" c="23" v="9">Ani, Jeremías, an Bab-Dummad-gayaburba-barsogmaladga an ibmar soged: “Bab-Jehová-nuggine, degi, e-gayaburba-islidikid-anga-uksadbali, an bela-belagwad an-ulubgi an naibid-dummad itoged. Bela an-abaganmar wawanmaked, ber dule-mummudyob an dakleged, dule-inna-gagbidba-aibandiiyob an dakleged. </v>
<v b="JER" c="23" v="10">We-yala ukabsales-naid-ulale, galagwensuli-negsichigi-yoledimalad doggusad. We-yala nue wiles-itonaid, nega-dulesulidganba gagan-nanaid bela dinguded. Bab-Dummad-gayaburba-barsogmalad, igar-isganaba nanadmalad, e-garganguedi, igar-innikigwadga ebusurmalad.” </v>
<v b="JER" c="23" v="11">Bab-Jehová soged: “Bab-Dummad-gayaburba-barsogmaladi, dule-isganamalad. Dule-irwa-Bab-Dummadse-gormaladi, dule-isganamarmogad.” </v>
<v b="JER" c="23" v="12">Bab-Jehová soged: “A-ulale, e-igarmar ega masimakmaiyob guoed. Negasichidba balimelledoed, agi mellemai gumaloed. E-sabsur-odurdakleged-birgagi an egi boni-dummad barmidagoed. </v>
<v b="JER" c="23" v="13">”Bab-gayaburba-barsogmalad-Samariaʼginmaladi, e-ibmar-isgana-imakmalad an daksad. We-dulemala, Baal-nuggi gayaburba barsogsamalad, degi, yogasaar igar-isganabali an-dulamar-naega imaksamalad. </v>
<v b="JER" c="23" v="14">Bab-gayaburba-barsogmalad-Jerusalénʼginmalad, we-ibmar-isgana-gegerdaklemalad-imaksad an daksad: Galagwensuli negsichigi-nanamalad, gakansaagwar nanadimalad, dule-ibmar-isgana-imakmalad ogannomalad, adi, melle dule-wargwensaale na e-daed ogwaegar. Bela we-dulemar anga, Sodoma-dulemaryob gued, bela Jerusalén-dulemar anga, Gomorra-dulemaryob gued.” </v>
<v b="JER" c="23" v="15">Degisoggu, Bab-Jehová-Bela-Gangued-Nikad weyob gayaburba-barsogmaladnik soged: “Mas-solemalad-gunnega an imakoed, dii-isgana-gobega an imakoed. Ar Bab-Dummad-gayaburba-barsogmalad-Jerusalénʼginmalad, bela yala-oichosmalad.” </v>
<v b="JER" c="23" v="16">Bab-Jehová-Bela-Gangued-Nikad weyob soged: “Melle be an-gayaburba-barsogmalad-e-sunmaked be itomar. Ar binsa gakansaar bega igar-nueganbi sunmakmalad, na emar wargwengi gaya-onoardamalad, gwen an ega ibmar-sogdasulid sokardamalad. </v>
<v b="JER" c="23" v="17">Dule-isdar-an-dakmaladga sokardamalad: ‘Bab-Jehová sogye, bemarga igar-nueganbi namaloye.’ Dule-e-binsaedba-ibmar-imakmaladga sokardamalad: ‘Bemargi bonigan danikosurye.’ </v>
<v b="JER" c="23" v="18">”Wede, ¿doa an-asabinni binsaed-amisii gusa? ¿Doa an-sunmaked-itosii gusa? ¿Doa an-ibmar-sogsadba ibmar-imaksa? Wemar wargwensaale gwen deyob gussulid. </v>
<v b="JER" c="23" v="19">An-urwedi burwa-dummadyob urwedigi nodagoed, burwa-bipirmakaledyobi gwichigudagoed. Dule-ibmar-isgana-imakmaladgi, gwichigunonikoed. </v>
<v b="JER" c="23" v="20">An-urwedi gwen-bogguosulid. Bela an-ibmar-abemaid-imakedse geb an-urwed bogguoed. Bela we-ibmarmar-gusadgi magar-itononimaloed. </v>
<v b="JER" c="23" v="21">”We-dule-gayaburba-barsogmalad an barmissulid, degi-inigwele, an-gayaburba-barsogegala, sulibinsa abarmakdemalad. Gwen an ega ibmar-sogsasulid, degi-inigwele, yogasaar gayaburba sogsamalad. </v>
<v b="JER" c="23" v="22">Ar we-dulemar angi binsaed-amisana, an-dulamarga an-gayaburba sogsamalanad, ibmar-isgana-imakmaladgi an-dulamar-obangusanad.” </v>
<v b="JER" c="23" v="23">Bab-Jehová soged: “¿Ar an weginbi gudidasi? ¿Ar an dikasuli gudidasurbarsi?” </v>
<v b="JER" c="23" v="24">Bab-Jehová soged: “Ar mer e-dakega, ¿sunna dule an-idu dukusi? Suli, gege an-idu dukued.” Bab-Jehová soged: “¿Ar an bela napneggi gudisursi? ¿Ar an bela nibneggi gudisursi? Ar an bela neg-gani maid. </v>
<v b="JER" c="23" v="25">”Gayaburba-barsogmalad, gakansaar weyob an-nuggi-sunmake an itosad: ‘¡An negburgan daksaye, an negburgan daksaye!’ </v>
<v b="JER" c="23" v="26">¿Sanagwadse gayaburba-barsogmalad gakansaar sunmakdii gumaloe? ¿Ibmar-daksasulid-wargwengi-obinyedimalad sanagwadse bar sogosurmala? </v>
<v b="JER" c="23" v="27">Na muchub-muchub negburgan-dakedgi-sunmakmaladba, an-dulamar angi-banguega imakbimalad, igi e-dadgan bab-dummad-Baal-ular an-ied-gusmaladyob imakdimalad.” </v>
<v b="JER" c="23" v="28">Bab-Jehová soged: “Gayaburba-barsoged negburgan-daksale, ar e-negburgan-daksad sogodo. Ar dule an-gayaburba-itosale, napiragwadba an-gayaburbagi sunmakodo. ¿Ar gagan-dinnagwadi, ibmar-gwagbogwa emarsi? Suli, geg emar gued.” </v>
<v b="JER" c="23" v="29">Bab-Jehová soged: “¿Ar an-gayaburbade sooyobi gangusursi? ¿An-gayaburbade, mardo-akwa-mamardaeyob gusursi? Eye, deyob gue.” </v>
<v b="JER" c="23" v="30">Bab-Jehová soged: “A-ulale, gayaburba-barsogmaladgi an gwichid. Ar ade, na muchub-muchub yogasaar sogdamalad, ‘Bab-Dummad anga sunmaksaye.’ ” </v>
<v b="JER" c="23" v="31">Bab-Jehová soged: “Gayaburba-barsogmaladi, an ega sunmaksayobi na yogasaar-e-itolegedba-sunmakdimaladgi an gwichid.” </v>
<v b="JER" c="23" v="32">Bab-Jehová soged: “Gayaburba-barsogmaladgi an gwichid. Negburgan-daksasulidgi gakansaale sunmakdimalad. An-dulamarga deyob gakansaale sunmakedba, igar-noaledba an-dulamar-seddamalad, yamo-binsaed-gaale, ega sunmakmaladba an-dulamar-binsaed gadamalad.” Bab-Jehová soged: “Ani an, gwen we-dulemar barmissulid, gwen an ega igar uksasurbalid. We-dulemar, an-dulamarga igar-nued gwen senonisulid.” </v>
<v b="JER" c="23" v="33">Bab-Jehová soged: “Israel-dulemar bese egichiardibe, gayaburba-barsogmaladdibe, dule-irwa-anse-gormaladdibe, ‘Bab-Jehová igi-sogye.’ Ega weyob be sogo, ‘Bab-Jehová sogye, an bemargi banguoye.’ </v>
<v b="JER" c="23" v="34">Ar gayaburba-barsoged-gwensak-sokardibe, dule-irwa-anse-gormaladdibe, Israel-dule-gwensakdibe, weyob sokalile, ‘¡We, Bab-Jehová-gayaburbaye!’ Deyob dule sogsale, we-dule anse sabsur-odurdaklegoed, bela e-neg-yaginmaladse-bakar anse odurdaklegoed. </v>
<v b="JER" c="23" v="35">”Ar dule-gwensak e-gwenadganse, degi, e-aimarse bur weyob egisewilubbid: ‘¿Igi Bab-Jehová sogsa?’ Weyob egisodibe, ‘¿igi Bab-Jehová soge?’ </v>
<v b="JER" c="23" v="36">Degi-inigwele, melle bar weyob sogmalo: ‘Weyob Bab-Jehová sogye.’ Ar dule deyob sogele, na dukin e-ibmar-sogedba sabsur-odurdaklegoed. Ar ade, bemar Bab-Dummad-Dula-Maid-gayaburba oakalodmalad, ar bemar Bab-Dummad-Jehová-Bela-Gangued-Nikad-gayaburba oichodmalad. </v>
<v b="JER" c="23" v="37">”Jeremías, weyob be gayaburba-barsogmaladse be egiso: ‘¿Bab-Jehová igi-bega sogsa? ¿Bab-Jehová igi-bega soge?’ </v>
<v b="JER" c="23" v="38">”Ar sogdemalale, ‘Bab-Jehová weyob sogye.’ ”Jeremías, ega be weyob sogo: ‘Bab-Jehová weyob sogye: An bemarga sogsad, melle be Bab-Jehová-weyob-sogye be sogmaloye.’ </v>
<v b="JER" c="23" v="39">”Bemar deyob sogsasoggu, bar an bemargi binsaosulid, an-asabin an be-balimetemaloed. An bemarga, degi, be-dadgangala-yala-uksadi, an obelogoed. </v>
<v b="JER" c="23" v="40">Degisadegu, bingedargudii an bemar-imakoed, nug-gannarbaa bar be guosulid, dulemar gwen we-ibmar iegosurmalad.” </v>
<v b="JER" c="24" v="1">Babilonia-Rey-Nabucodonosor, e-yarse Judá-dulemar-gasa sear gusad. Wemar selealid: Judá-e-rey-Jeconías. Jeconíasʼde Joacim-e-machid. Judá-e-dummagan, dule-ibmar-sobedgi-arbamalad, dule-esgoro-sobedgi-arbamalad, selearmalad. Wemar-selesad-sorbali, Bab-Jehová, ese-goled-neg-asabin, anga higo-san garba-gwabo oyosad. </v>
<v b="JER" c="24" v="2">Garba-gwagwengine, higo-san-nuegan bukwad, gebe-goresmaladyob daklebukwad. Garba-baidgindina, higo-san-isgana bukwad. Ar nue-isganabisoggu, geg-gulleged. </v>
<v b="JER" c="24" v="3">Degidgine, Bab-Jehová anga sokalid: “Jeremías, ¿we ibu be dake?” Geb an e-abin sogded: “Higo-sanmar an dakdo. Gwensak, nueganad. Baigandi, isgana-nanaed, geg-gulle an daked.” </v>
<v b="JER" c="24" v="4">Geb agine, anse Bab-Jehová-gayaburba nonikid. Weyob anga sognonikid: </v>
<v b="JER" c="24" v="5">“Israel-dulemar-e-Bab-Dummad-Jehová weyob soged: ‘Judá-dulemar Babiloniaʼse-gales-selesmaladi, an we-higo-nueganyob dakoed. </v>
<v b="JER" c="24" v="6">We-dulemala an nue-akwedii guoed, gannar we-yarse-dagmalaga an imakoed. Emisgindi, we-yalagine nasgumaiguega an imakoed, an obelogosulid. We-yalagi an urboed, an ononnogosulid. </v>
<v b="JER" c="24" v="7">Magar-itomalaga an imakoed, adi, wisgumalagar ani an Bab-Jehová gued. Emala anga an-dulamarga guoed, ani an e-Bab-Dummadga gumogoed. Ar bela-belad e-gwagegi-itogedba, anse gannar nonimaloed.’ ” </v>
<v b="JER" c="24" v="8">Bab-Jehová soged: “Judá-e-rey-Sedequíasʼdi, degi, e-dummagana, degine, Jerusalénʼgi-gudimaladi, Egipto-yarse-abar-wakitemaladi, higo-san-isganayob an dakoed, higo-san-geg-gullemaladyob an dakoed. </v>
<v b="JER" c="24" v="9">Bela yalamar-nanaidga we-dulemar boni-dummaganyob an imakoed, adi, an bia-oduurmakoe, agi isdar-dakmalaga an imakoed. Amar-sae-dakmalaga, mesagwar-dakmalaga, degine, ukabsamalaga an imakoed. </v>
<v b="JER" c="24" v="10">We-dulemargine, bila-onoleged an barmidoed, ukud-dummad an egi barmidoed, degine, boni-dummagan an egi barmidbaloed. Bela an e-dadganga, degi, an ega-yala-uksadgi obelogedse an imakoed.” </v>
<v b="JER" c="25" v="1">Jeremíasʼse Bab-Dummad-gayaburba-nonikidi, ega Judá-dulemargi sunmaknonikid. Deunni, Josías-machi-Judá-e-rey-Joacim birgabakegus reyga-maidgi, Bab-Dummad Jeremíasʼga sunmaknonikid. Deunni, Babilonia-Rey-Nabucodonosor birgagwengus negsemaid. </v>
<v b="JER" c="25" v="2">Bab-Dummad-gayaburba-barsoged-Jeremías, bela Judá-dulemarga, degine, Jerusalén-dulemarga weyob sogded: </v>
<v b="JER" c="25" v="3">“Amón-machi-Josías birgambe-gakapaagus (13) Judá-e-reyga-maid-akale, emi-ibase, birgadurgwen-gakapaagusad (23) Bab-Jehová anga sunmakdanikid. A-akale, an bemarga-sunmakdanikidi an boggudisulid. Degite an bemarga-ibmar-sogedba be gwen imakdisurmalad. </v>
<v b="JER" c="25" v="4">”De-ukinbali, Bab-Jehová bemarga ega-gayaburba-barsogmalad barmimaiguanad, degi-inigwele, bemar gwen itossurmalad, gwen eba be ibmar imaksasurmalad. </v>
<v b="JER" c="25" v="5">We-dulemar bega sogsamalanad: ‘Igar-isganagi be bangumala, melle be igar-isgana imakmala. Adi, nabir bemar, degibi, degisadegu, Bab-Jehová-bemarga-yar-uksadgi, be-dadganga-yala-uksadgi, be bukwa gumalagar. </v>
<v b="JER" c="25" v="6">Degi, melle bab-dummagan-baiganse be gormalo, melle be e-nug-odummomalo. Melle be ibmar-isgana-imakmaladba an-ourwemalo. Adi, an sabsur bemar-imakosulid.’ ” </v>
<v b="JER" c="25" v="7">Bab-Jehová weyob soged: “Emide, bemar an-sogedba ibsassurmalad, aka be be-ibmar-isgana-imakedba be an-oulusmalad. Na be dukin sabsur-wilemalaga na be imaksamalad.” </v>
<v b="JER" c="25" v="8">A-ulale, Bab-Jehová-Bela-Gangued-Nikad weyob soged: “Bemar an-sogedba be ibmar-imaksasurmarsoggu, </v>
<v b="JER" c="25" v="9">dad-nakwed-argan-sapiledsik-dulemar-bukwadi an bemargi barmidagoed. Degine, anga-arbaed Babilonia-Rey-Nabucodonosor an barmidabaloed. We-yalagi-gwichiguega an barmidagoed, degi, bemargi-gwichiguega, be-neggweburmar-nagaba-neggweburmar-bubukwadgi-gwichiguega an barmidagoed. Bela naitinagase an obelogoed. Bemargi dodolegega an imakoed, isdar-daklemalaga an bemar-imakoed. Bela yala olloo naguoed. </v>
<v b="JER" c="25" v="10">”Weligwaledba-binnasuli-neg-oimakleged an obelogoed, yeer-itolegedba-binnasuli-gorleged an obelogoed. Ome-nikuedgi-namaklegedi bar namaklegosulid, degi, ibmar-naged-akwa-goledi bar golosulid, degine, mutikidba bar gwallu gaosulid. </v>
<v b="JER" c="25" v="11">Bela we-yala akwamarbi-bukwa an imakoed, gwayed-negga binyenonikoed. We-dulemala birga-dulapaa-gakambe (70) Babilonia-e-reyga mailemaloed.” </v>
<v b="JER" c="25" v="12">Bab-Jehová soged: “Birga-dulapaa-gakambe-gunonikile (70), Babilonia-e-rey-na-isgued-ular, an sabsur-odurdaknonikoed, degi, Caldea-dulemar-bukwad-yala, bela ilagwen-obelogar an imakoed. </v>
<v b="JER" c="25" v="13">Bela an ibmar-sogsadi, we-dulemargi-guega an imakoed, degi, bela we-gardagi narmaklegar-maidi, degi, Jeremías dulemargi-sunmaksadi bela guega an imakoed. </v>
<v b="JER" c="25" v="14">Caldea-dulemar dulemar-baiganse mailemarmogoed, rey-gandikmaladga ibmar-imakdii gumarmogoed. Degidbali, na e-damalad-ular, degi, e-ibmar-imakmalad-ular, sabsur-odurdaklemaloed.” </v>
<v b="JER" c="25" v="15">Bab-Jehová Israel-dulemar-e-Bab-Dummad anga sogsad: “Be we-vino-nog-an-ganikid be sue, an-urwed-nogad. Bela yarmarse an be-barminaidgi dulemar-gobega be imako. </v>
<v b="JER" c="25" v="16">We-dulemar gobsamalale, banamakdemaloed. We-dulemar, bila-onoged-an-barmidagoedgi suli-suli itodmaloed.” </v>
<v b="JER" c="25" v="17">Geb an Bab-Jehová-annik nog susad. Geb bia Bab-Dummad dulemarse-an-barmisa, a-dulemar an bela ogobsad. </v>
<v b="JER" c="25" v="18">We-dulemar an ogobsad: Jerusalén-dulemar, Judá-dulemar, Judá-e-reymar, bela e-dummagan an ogobsad, adi, obelogegar. E-neggweburmala, akwabi ambikusmalad, egi-dodolegedga gusmalad, degi, ukabsalegega an imaksad, igi emi-ibagi amba deyob daklege. </v>
<v b="JER" c="25" v="19">Egipto-e-rey-Faraón we-noga-gobega an imaksabalid, degi, bela ega-arbamalad, e-dummagan, degine, bela e-dulamar, we-nog-gobega an imaksad. </v>
<v b="JER" c="25" v="20">Degi, bela Egipto-yalagi dule-baigan-mamaidi, bela Uz-yala-e-reymala, we-nog-gobega an imaksad. Deginbali, bela Filistea-yala-e-reymar we-nog-gobega an imaksad. We-reymar gobsamalad: Ascalón-neggwebur-e-rey, Gaza-neggwebur-e-rey, Ecrón-neggwebur-e-rey, degine, Asdod-dulemar. Wemar bela we-nog-gobega an imaksad. </v>
<v b="JER" c="25" v="21">Deginbali, Edom-dulemar, Moab-dulemar, degine, Amón-wagan, we-nog-gobega an imaksad. </v>
<v b="JER" c="25" v="22">Deginbali, bela Tiro-neggwebur-e-reymar, Sidón-neggwebur-e-reymar, we-nog-gobega an imaksad. Degi, Mediterráneo-demar-naidsik gakaba-neggwebur-bukmalad-e-reymar, we-nog-gobmalaga an imaksad. </v>
<v b="JER" c="25" v="23">Deginbali, Dedán-neggwebur-e-rey, Tema-neggwebur-e-rey, degine, Buz-neggwebur-e-rey, degi, bela nono-swiri-imakmalad, we-nog-gobega an imaksad. </v>
<v b="JER" c="25" v="24">Degine, bela Arabia-e-reymar, bela nega-dulesulidba dulemar-akar-akar-bukwad-e-reymar, we-nog-gobega an imaksad. </v>
<v b="JER" c="25" v="25">Deginbali, bela Zimri-neggwebur-e-reymar, Elam-neggwebur-e-reymar, degine, bela Media-yala-e-reymar, we-nog-gobega an imaksabalid. </v>
<v b="JER" c="25" v="26">Bela dad-nakwed-argan-sapiledsik-reymar-mamaidi, degi, wegi-itaka-mamaidi, dikasur-mamaidi, degi, bela napaneg-naid-ugakaase-mamaidi, we-nog-gobega an imaksad. Geb bela wemar-gobsad-sorbali, Babilonia-e-rey we-nog gobmogoed. </v>
<v b="JER" c="25" v="27">Geb Bab-Dummad anga weyob sogsabalid: “We-dulemarga weyob be sogo, Israel-e-Bab-Dummad-Jehová-Bela-Gangued-Nikadi weyob sogye: ‘Be we-nog gobmar, be mumgumar, be sakar-sakar agmar, degidba bar be gwisguosurmalad. Ar an bemargi bila-onoleged barmidoedgi be girgumaloed.’ </v>
<v b="JER" c="25" v="28">”Ar yapa be-abin we-nog-sumalale, yapa gobmalale, ega be sogo, weyob Bab-Jehová-Bela-Gangued-Nikad sogye: ‘Bemar we-nog gobergebye.’ ” </v>
<v b="JER" c="25" v="29">Bab-Jehová soged: “Neggwebur-angadga-gusadga bato an boni-dummagan barmidasokalid. ¿Sabsur-bemar-imakosurye be binsamala? Mer degi-binsamalo, ar bemar anse dummad-odurdaklegoed. Ar dulemar-bukwadbina an es-suid onosbinned. </v>
<v b="JER" c="25" v="30">”Emi, Jeremías, we-dulemarga bela we-ibmar an bega-soged be soge: ‘Bab-Jehová, nibneggi binnasuli urwemaid, e-neg-islidikid-akale, malayob e-sunmakedi goled. E-dulabina nue-itos maid. Igi-dulemar uvaʼgi-annanair binnasuli-gornanaidae, deyobi, Bab-Jehová, bela dulemar-napneggi-bukwadgi binnasuli goled. </v>
<v b="JER" c="25" v="31">E-gollomakedi, bela yalamar-ugakaase gollomaked, ar Bab-Jehová dulemar-akar-akar-bukwadgi urwemaid. Ar Bab-Dummad bela dulemarga igar-itogedid, dulemar-ibmar-isgana-imakmaladi ese oburgwilegoed.’ Deyobi, Bab-Jehová sogsad.” </v>
<v b="JER" c="25" v="32">Bab-Jehová-Bela-Gangued-Nikadi, weyob soged: “Yalamar-nanaid-iliba, boni-dummagana nomai guoed. Burwa-dummadi bemargi gwichigualid, bela yalamar-ebilis begi danikid.” </v>
<v b="JER" c="25" v="33">A-ibagangine, Bab-Jehová, a-dulemar-ogilogoed, bela napaneg-ugakaase napagi-omilede guoed. Dulemar ega boosulid, dulemar gwen e-muimar-digega weosurbalid, ibmar-isganayobi napagi-omilede gumaloed. </v>
<v b="JER" c="25" v="34">Dummagan-negsedimalad, be akiginmar, binnasuli be gormar. Dulemar-idudimalad, napagi be bindumakmar, ar girgued-ibagan bemarse owarmaksad. Bela be yogasaar aisakidmaloed, degi, moli-bebe-nikad-sapingana-wardadaganayobi be oburgwilemaloed. </v>
<v b="JER" c="25" v="35">Dummagan-negsedimaladi, Bab-Jehová-idu dukuosurmalad. Dulemar-idudimaladi, gwen wakinnosurmalad. </v>
<v b="JER" c="25" v="36">Dummagan-negsedimalad-binnasuli-goled be itomar, dulemar-idudimalad-akiginned be itomar, ar Bab-Jehová bela e-nainumar obelonaid. </v>
<v b="JER" c="25" v="37">Bab-Jehová bela-bela-e-urwedba, gagan-nebagi-yeerdakle-nanaid bela obelosad, </v>
<v b="JER" c="25" v="38">Igi achumigur-nono-wawaadi, e-galugi-noardaeyobi, Bab-Jehová e-dulamargi noalid, e-yala bela olloo nasiksad. Bela Bab-Jehová-e-urwedbali es-suidgi oburgwilesmalad. </v>
<v b="JER" c="26" v="1">Josías-machi-Judá-e-rey-Joacim, gebe reyga-megideunni, Bab-Jehová Jeremíasʼga sunmaknonikid, ega weyob sognonikid: </v>
<v b="JER" c="26" v="2">Bab-Jehová soged: “Jeremías, anse-goled-neg-imbagi be gwisguna. Bela an bega-ibmar-sogoedi, Judá-dulemar-anse-goled-negse an-nug-odummodanimaladga a-gayaburba be sogo. Melle be soggwenad odukuo. </v>
<v b="JER" c="26" v="3">Abakalegi be-itoarmalale, degi, e-isguedgi banguarmalale. E-isguedgi bangudmalale, adi, an e-isgumalad-ular bar sabsur-odurdakosulid. Gebe an binsasadyobi bar an imakosulid. </v>
<v b="JER" c="26" v="4">”Jeremías, ega be weyob sogoed, Bab-Jehová weyob sogye: ‘Ar bemar an-itosurmalale, an bemarga-igar-uksadba be dasurmalale, </v>
<v b="JER" c="26" v="5">degine, an-gayaburba-barsogmalad bega-ibmar-soged be itosurmalale, an sabsur-bemar-odurdakoed. Ar an-gayaburba-barsogmalad an bemarga barmimaiguad, degi-inigwele, eba be ibsadisurmalad. </v>
<v b="JER" c="26" v="6">Degisoggu, igi an Silo-neggweburgi anse-goled-neg an imaksa, deyobi, an wegi anse-goled-neg an imakbaloed. We-neggwebur, bela dulemar-baiganga ukabsaleged-neggweburga an imakoed.’ ” </v>
<v b="JER" c="26" v="7">Bela dulemar, Jeremías Bab-Dummadse-goled-neggi-ibmar-sogsadi itosmalad, dule-irwa-Bab-Dummadse-gormalad, degi, Bab-Dummad-gayaburba-barsogmaladi, bela itosmalad. </v>
<v b="JER" c="26" v="8">Jeremías bela Bab-Jehová ega-igar-uksad dulemarga sogsagu, dule-irwa-Bab-Dummadse-gormaladi, Bab-Dummad-gayaburba-barsogmaladi, degi, bela dulemar, Jeremías-gasmalad. Geb weyob ega sogsamalad: “¡Be anmarse oburgwileged-nika! </v>
<v b="JER" c="26" v="9">”¿Ibiga Bab-Jehová-nuggi be weyob sunmake? Emide be soged: We-itoged-nega Silo-neggweburgi-gusadyob gumogoye, degi, we-neggwebur bela olloo-naguoye, dulemar sateguoye be soged. Weyob be sunmakedsulid.” Bela dulemar Bab-Dummadse-goled-neggi-bukmaladi Jeremíasʼgi gwichigudmalad. </v>
<v b="JER" c="26" v="10">Judá-dulemar-e-dummagan deyob neg-gunaiye itoarmargu, reyneggi-bukwa, Bab-Dummadse-goled-negse nadmalad. Geb yawagak-binid-nagaba ambikudapmalad. </v>
<v b="JER" c="26" v="11">Agine dule-irwa-Bab-Dummadse-gormaladi, degi, Bab-Dummad-gayaburba-barsogmaladi, dummaganga, degi, bela dulemargala sogdemalad: “We-dule oburgwilegergebed, ar we-neggweburnik sabsur-sunmaksad, ar bemar-sunnagwad itosmalad.” </v>
<v b="JER" c="26" v="12">Degi-inigwele, Jeremías, bela dummaganga, degi, bela dulemarga sogded: “Ar bemar, bela be we-ibmar-itosmaladi, ar Bab-Jehová we-neggweburnik-sunmakega, degi, we-itoged-neggi-sunmakega an-barmialid. </v>
<v b="JER" c="26" v="13">Degisoggu, be-damalad be ogwamar, be-ibmar-imaked be ogwamar, Bab-Dummad-Jehová-sogedba be damar. Adi, Bab-Jehová sabsur-bemar-odurdakoye-sogsad bar imakosulid. </v>
<v b="JER" c="26" v="14">Ar andina, bemargi siid, igi-be an-imakbimala. Be-itolemalad, be-dakedba be an-imakmalo. </v>
<v b="JER" c="26" v="15">Degi-inigwele, be ebinsamalo, be an-oburgwemalale, na be dukin bemargi, degi, bela we-neggwebur-dulamargi be dule-neg-oakalossulid-ablis eonaido. Ar nue-napira an bemarga soged, Bab-Jehová we-ibmar-sogega an-barmialid.” </v>
<v b="JER" c="26" v="16">Geb dummagana, degi, bela dulemala, dule-irwa-Bab-Dummadse-gormaladga, degi, Bab-Dummad-gayaburba-barsogmaladga weyob sogsamalad: “We-dule oburgwilegewilubsulid, ar anmar-Bab-Dummad-Jehová-nuggi anmarga sunmaksad.” </v>
<v b="JER" c="26" v="17">Geb degine, gwenna-gwenna girmar-dummagan dulemar-danar-igar-itobukwadga weyob sogdemalad: </v>
<v b="JER" c="26" v="18">“Epenne, Ezequías reyga-maiunni, Moreset-neggweburgined-Miqueas bela Judá-dulemarga weyob sogsa gusad: ‘Bab-Jehová-Bela-Gangued-Nikadi weyob sogye: Sión-neggwebur nainu-imulegeyob guoye, Jerusalén-neggwebur bela bibisgoye, Bab-Dummadse-goled-neg-siid-yala, bela sapurbi-nai guoye.’ </v>
<v b="JER" c="26" v="19">”¿Ar Judá-e-rey-Ezequíasʼde, degi, bela Judá-dulemarde Miqueas-oburgwissi? Suli, oburgwissuli. ¿Ar Ezequíasʼde bur Bab-Jehová dobgussursi? Eye. Ar Bab-Jehováʼse bendakleged-egichisad. Ar Bab-Dummadi, Judá-dulemar-sabsur-odurdakoye-sogsadi bar imaksasulid. Degi-inigwele, anmardi na dukin boni-amisokalid.” </v>
<v b="JER" c="26" v="20">Deginbali, Bab-Dummad-gayaburba-barsoged-baid gudii gusbalid. A-dule, Semaías-machi-Urías, Quiriat-Jearimʼginedid, Bab-Jehová-nuggi gayaburba-barsogdii gusmogad. A-dule, Jeremíasʼyobi Jerusalén-neggweburnik, degi, we-yalanik yolegar sunmaksamogad. </v>
<v b="JER" c="26" v="21">Rey-Joacim deyob itoargua, degi, ega-arbamalad, degine, dule-dummagan, deyob, Urías-soge-itoarmargua, Rey-Joacim, Urías-oburgwebigualinad. Degi-inigwele, Urías e-oburgwebimarye-wisguargua, dobgud gusad. Degidbali, Egipto-yarse wakite gusad. </v>
<v b="JER" c="26" v="22">Geb Rey-Joacim, Egipto-yarse Acbor-machi-Elnatán barmisgusad, degi, dulemar-baigan eba barmisgusbalid. </v>
<v b="JER" c="26" v="23">Geb wemala, Egipto-yargi Urías-gasa seargusmalad. Agi geb Rey-Joacimʼse ninonigusmalad. Geb degine, Rey-Joacim, es-suidgi Urías-oburgwega igar-uksa gusad. Degi, yogasaar-dulemar-diglemaladgi e-mui-metemaloye sogsa gusad. </v>
<v b="JER" c="26" v="24">Degi-inigwele, Safán-machi-Ahicamʼdi, Jeremías-ular gwisgusad. We-dule, Jeremías-oburwemalaga dulemar-imaksasulid. </v>
<v b="JER" c="27" v="1">Rey-Josías-machi-Joacim Judá-e-reyga-megidgu, Bab-Jehová Jeremíasʼga sunmaknonikid: </v>
<v b="JER" c="27" v="2">Bab-Jehová weyob anga sogsad: “Moli-dukarba-suar-meged be sobo, degi, geb e-dubmar-nagued be imakbalo. Deyob be imaksale, geb be-dukarba we-suar be edinno. </v>
<v b="JER" c="27" v="3">Geb a-sorba, be we-reymarse gayaburba barmido: Edom-e-reyse, Moab-e-reyse, Amón-e-reyse, Tiro-e-reyse, degi, Sidón-e-reyse. Be an-gayaburba, garda-berbemalad-danimaloedba be barmidoed. We-dulemar Judá-e-rey-Sedequías-dakega Jerusalénʼse danimaloed. </v>
<v b="JER" c="27" v="4">”Be a-dulemarga sogoed, be-reymarga weyob be sogoye: ‘Ani an Israel-dulemar-e-Bab-Dummad-Jehová Bela-Gangued-Nikad, weyob sogye: </v>
<v b="JER" c="27" v="5">Ani, an-ganguedba, an-surgan-gandikidba an we-napneg nasiksad. Ani an dulemar-obinnisad, degi, an bela egi ibmar-durgan-bukwamalad urbisad. Ar doaga an we-ibmarmar ukbie, an-itolegedba an uked. </v>
<v b="JER" c="27" v="6">” ’Emide, bela we-yalamar an-mai-Babilonia-e-Rey-Nabucodonosorʼga an uksad. Deginbali, bela ibmar-durgan-nabir-akwilemalad, degi, sapurbarmaladse-bakale, an Rey-Nabucodonosorʼga uksabalid, adi, e-urbaligwa gudii gumalagar. </v>
<v b="JER" c="27" v="7">Bela dulemar-yar-baid-baidgi-bukmaladi, Babilonia-yalaga wileged-iba-nonimogoedse Rey-Nabucodonosor-e-maiga gumaloed, e-machi-maiga gumaloed, degi, e-wagwa-maiga gumarbaloed. Weyobi, Babilonia-yala, rey-gandikmaladse, degi, yalamar-baiganse mailemogoed.’ ” </v>
<v b="JER" c="27" v="8">Bab-Jehová soged: “Ani Bab-Jehová sogye: ‘Neggwebur-dummagan-gwensak, reymar-gwensak, Babilonia-rey-Nabucodonosorʼba dabisurmalale, yapa ega mailemalale, ani an a-dulemala, es-suidgi, ukud-dummadgi, degi, bonigan-dummagangi obelogoed. Bela-naitinagase, Nabucodonosor, we-dulemar-obelogega an imakoed. </v>
<v b="JER" c="27" v="9">” ’Degisoggu, be-gayaburba-barsogmalad, be-nermar, be-dule-gabdaked-odulomalad, be-niisgwaba-dakar-ibmar-sogmalad, be-ina-isgana-imakmalad, bega sokarmalale, melle be Babilonia-e-reyba ibsamaloye, melle be itomalo. </v>
<v b="JER" c="27" v="10">Ar we-dulemar bemarga gakansaar-sunmakmalad, unnila we-neggweburgi-banguega be-imakbimalad, adi, an be-barmetemalagar. Deyob be burgwemalaga be-imakbimalad.’ ” </v>
<v b="JER" c="27" v="11">Bab-Jehová soged: “Ar dule-yar-baid-baidgi-bukmalad Babilonia-e-rey-maiga-guoye-sogmaloeddi, degi, a-sogedba-nanamaloeddi, e-yargi-bukwa an imakoed, adi, agi arbabukwaguega, nued-garmakdiguega, an imakoed.” </v>
<v b="JER" c="27" v="12">Ani Jeremías, an Judá-e-rey-Sedequíasʼga sunmaksabalid. Amba weyob an ega sogsabalid: “Be dula-gudiguega, Babilonia-e-rey-maiga be guo, a-sogedba be nanao, e-dulamar-sogedba be ibsao. </v>
<v b="JER" c="27" v="13">¿Ar ibiga be, be-dulamarmala, es-suidgi burgwebimarsunna? ¿Ibiga bemar ukudba, degi, boni-dummaganba burgwebimarsunna? Ar Bab-Jehová sogsad: ‘Dulemala Babilonia-e-reyba-ibsaosulidi deyob gumaloye.’ </v>
<v b="JER" c="27" v="14">”Bab-Dummad-gayaburba-barsogmalad bega-sogmaladi, Babilonia-e-rey-sogedba be mer damaloye, we-dulemar melle be itomalo. Ar bega-ibmar-sogmaladi, yogasaar-gakansaar sunmakmalad.” </v>
<v b="JER" c="27" v="15">Bab-Jehová soged: “An we-dulemar barmissulid. We-dulemar yogasaar-gakansaale an-nuggi sunmakdimalad. Unnila we-dulemar we-neggweburgi-an-be-onogega bega sunmaknanaid. Ar deyob bemar-burgwemalodo, bega-Bab-gayaburba-barsogmaladse-bakar, burgwemarmogodo.” </v>
<v b="JER" c="27" v="16">Dule-irwa-Bab-Dummadse-gormaladga an sogsabalid, degi, bela dulamarga an weyob sogsabalid, Bab-Jehová weyob sogye: “Melle be Bab-Dummad-gayaburba-barsogmalad itomala. Bega-sogmaladi, ‘emisgwasaar gannar Bab-Dummadse-goled-neggi ibmar-ebulemalad Babilonia-yargi-bukwad seledanikoye,’ we-dulemar unnila binsa gakansamalad. </v>
<v b="JER" c="27" v="17">Melle be we-dulemar itomala. Be dulagudigumalaga bur Babilonia-e-rey-sogedba be ibsamala. ¿Ar ibiga Jerusalén-neggweburde obeloledagosunna? </v>
<v b="JER" c="27" v="18">”Ar wemar Bab-Dummad-gayaburba-berbemalad-sunsogmaladile, deginbali, nue an ega sunmakdibalile, ani an Bab-Jehová-Bela-Gangued-Nika-Guedgi, anse ibmar egismardo. Anse egismardo, anse-goled-neggi-ibmar-bukwadi, reyneggi-ibmar-bukwadi, Jerusalénʼgi-ibmar-bukwadi, melle Babilonia-yarse seledega imakye.” </v>
<v b="JER" c="27" v="19">Bab-Jehová-Bela-Gangued-Nikad soged: “Ar buar-sailamardina, dii-sied-sailamardina, dii-sied-abingaedsailamardina, degi, ibmar-bamalad-nuegan Jerusalén-neggweburgi-besmaladdina, </v>
<v b="JER" c="27" v="20">Babilonia-Rey-Nabucodonosor sessurgusad. Deunni Nabucodonosor, Jerusalénʼgi Babiloniaʼse Joacim-machi-Judá-rey-Jeconías-sesgu, Judá-dulemar-nuga-nikamalad-sesgu, degi, Jerusalén-dulemar-sesbargu, we-ibmarmar sessulid. </v>
<v b="JER" c="27" v="21">”Ar Israel-dulemar-e-Bab-Dummad-Jehová-Bela-Gangued-Nikad, ese-goled-neggi-ibmar-besmaladgi, Judá-e-reyneggi-ibmar-besmaladgi, degi, Jerusalén-neggweburgi-ibmar-besmaladgi, weyob soged: </v>
<v b="JER" c="27" v="22">‘Bela we-ibmarmar-besmaladi Babilonia-yarse seledoed. Agine bukwa guoed. An gannar bemar-sedagoed-ibase, we-ibmarmar gannar geb an Jerusalén-neggweburse sedagoed.’ ” </v>
<v b="JER" c="28" v="1">Deunni, birgabake-gaka-nii-walatargus Judá-Rey-Sedequías reyga megdagedgine, Azur-machi-Hananías Bab-Dummad-gayaburba-barsoged, Gabaón-neggweburgined, anga weyob Bab-Dummadse-goled-neggi, dulemar-abargi, degi, dule-irwa-Bab-Dummadse-gormalad-abargi sogded: </v>
<v b="JER" c="28" v="2">—Weyobi Israel-dulemar-e-Bab-Dummad-Jehová sogye: ‘Babilonia-rey maiga-bemar-imakdidii an obelogoye. </v>
<v b="JER" c="28" v="3">Birgabosega, Babilonia-rey-Nabucodonosor Bab-Dummadse-goled-neggi ibmarmar-bukwad-sesadi gannar an sedagoye.’ </v>
<v b="JER" c="28" v="4">Hananías anga sogdebalid: —Bab-Dummad-sogye, ‘Ani an Bab-Jehová-guedgi sogye: Joacim-machi-Judá-e-rey-Jeconías gannar wese-dagega an imakoye, degi, bela dule Judá-yalagi, Babiloniaʼse gales-selesgusmalad an gannar wese sedagoye.’ </v>
<v b="JER" c="28" v="5">Geb ani Jeremías bela Bab-Dummadse-goled-neggi-bukmalad-abargi, degi, dule-irwa-Bab-Dummadse-gormalad-abargi, Bab-Dummad-gayaburba-barsoged-Hananíasʼga an sogded: </v>
<v b="JER" c="28" v="6">—¡Degir-nabir! Bitigi Bab-Jehová deyob imaksana gadin. Be-ibmar-sogsadba Bab-Jehová ibmar-imaksana gadin. Babilonia-yar-akar Bab-Dummadse-goled-neg-ibe ibmar-selesmalad gannar selenonikina yeerban, bela dule-gales-selesmalad gannar wese aibirismalana gadin. </v>
<v b="JER" c="28" v="7">Degi-inigwele, an bega ibmar-sogoedi, dulemarga an ibmar-sogoedi, nue be itogo: </v>
<v b="JER" c="28" v="8">Epennegwa anmar amba satedgine, Bab-Dummad-gayaburba-barsogmalad, bila-danikoedgi sunmaksamalad, ukud-dummad-naguoedgi sunmaksamalad. Deginbali, neggweburmargine, yalamargine, boni-dummagan-danikoedgi anmar-idu sunmaksamarbalid. </v>
<v b="JER" c="28" v="9">”Ar Bab-Dummad-gayaburba-barsoged-wargwen neg-akarguosurye-sogele, napiragwadba deyob gusale, agi daklenonidaed, we-dule, nue Bab-Dummad-gayaburba-barsoged-innikigwadi, Bab-Jehová-nuggi barmilealedi.” </v>
<v b="JER" c="28" v="10">Geb agi, Bab-Dummad-gayaburba-barsoged-Hananías, an-dukarba-suar-atinnar-naid unnusad, geb bichisad. </v>
<v b="JER" c="28" v="11">Agine, Hananías bela dulemar-bukwad-abargi sogded: —Bab-Jehová weyob soged: ‘Igi we-suar bichisa, deyobi, birgabose Babilonia-e-rey-gangued an obelogoed. Dulemar bar e-maiga guosulid.’ Hananías deyob-sogsagu, Jeremías e-iduar nadsunnad. </v>
<v b="JER" c="28" v="12">Hananías, Jeremías-dukarba suar-atinnar-naid-bichisad-ibagan-sorba, Bab-Jehová, Jeremíasʼga weyob sognonikid: </v>
<v b="JER" c="28" v="13">“Be nae, Hananíasʼga be sogna, weyob Bab-Jehová sogye: ‘Suar-an-dukarba-naid be bichisadi unnila wedi sualad, degi-inigwele, we-anale, esgoro-suar an imakoed. </v>
<v b="JER" c="28" v="14">Ar Israel-dulemar-e-Bab-Dummad-Jehová Bela-Gangued-Nikad weyob soged: Bela we-dulemargi esgoro-aidikid-dukarba-nagueyobi Babilonia-e-reyga-mailegega an imakoed. A-dulemala, a-reyba ebipiledii gumaloed. Bela ibmar-durganse-bakar, Babilonia-e-reyba ibsamalaga an imakoed.’ ” </v>
<v b="JER" c="28" v="15">Geb degi, Jeremías, Hananíasʼga sogded: —Hananías, nue be an-itogo. Bab-Jehová dulemarse be-barmiarsulid. Emide, be we-dulemar gakangi-bensuliguega be imaksad. </v>
<v b="JER" c="28" v="16">A-ulale, Bab-Jehová weyob soged: ‘Be we-napaneggi an be-osulogoed. Ar be angi-gwisguar dulemarga sunmaksad, degisoggu, we-birgagi be burgoed.’ </v>
<v b="JER" c="28" v="17">Deyobi gusad, a-birga-nii-walagugledgi (7) Hananías burgwenonikid. </v>
<v b="JER" c="29" v="1">We-garda, Bab-Dummad-gayaburba-barsoged-Jeremías, Jerusalén-neggwebur-akale girmar-dummagan-gales-selesmaladga barmisad. Degi, dule-irwa-Bab-Dummadse-gormaladga, Bab-Dummad-gayaburba-barsogmaladga, degine, bela dulemar Nabucodonosorʼse Jerusalénʼgi-gales Babiloniaʼse-selesmaladga garda barmisad. </v>
<v b="JER" c="29" v="2">Deunni, Rey-Jeconías, e-nanmala, ega-arbamaladmala, Judá-e-dummaganmala, Jerusalén-e-dummaganmala, Jerusalénʼgi-gales selesgusmalad-sorba, we-garda barmilesad. Degi, Rey-Jeconías, dule-ibmar-sobedgi-arbamaladmala, degi, dule-esgoro-sobedgi-arbamaladmala, Jerusalénʼgi-gales selesgusmalad-sorbali, we-garda barmilesad. </v>
<v b="JER" c="29" v="3">Deunni, Judá-Rey-Sedequías, Babilonia-Rey-Nabucodonosorʼse Safán-machi-Elasa, Hilcías-machi-Gemaríasʼbo barmisgu, Jeremías eba garda barmismogad. Gardagi weyob sognaid: </v>
<v b="JER" c="29" v="4">Weyobi, Israel-dulemar-e-Bab-Dummad-Jehová Bela-Gangued-Nikad, Jerusalén-akar gales Babiloniaʼse-bemar-sealid soged: </v>
<v b="JER" c="29" v="5">“Neg be sobmalo, agi be megmalo. Ibmar be digmalo, a-e-san be gunmalo. </v>
<v b="JER" c="29" v="6">Abirgin be nikumalo, be mimmigan nikumalo. Be-mimmiganga abirgin be ukmalo, adi, bega wagan-urbemaloed. Gatik Babilonia-yalagi dula-mergumai be imakmalo, melle dula-iregega be imakmalo. </v>
<v b="JER" c="29" v="7">”A-ukinbali, bemar-bukwad-yargi be nue-arbamalo, ega be anse-gormalo. Ar Babilonia-yargi nueganbi ibmar-nadapile, bemarga ibmar-nueganbi namarmogoed.” </v>
<v b="JER" c="29" v="8">Israel-dulemar-e-Bab-Dummad-Jehová Bela-Gangued-Nikad soged: “Melle be Bab-gayaburba-barsogmaladse binsaed-galemalo, melle be nermar bemar-abargi-gudimaladse yamolemalo. Melle be e-gabdaked itomalo.” </v>
<v b="JER" c="29" v="9">Bab-Jehová soged: “Ar bemarga an-nuggi-sunmakye-sogmaladi, binsa gakansadimalad. Ar we-dulemar gwen an-nuggi-sunmakega an barmissulid.” </v>
<v b="JER" c="29" v="10">Ar weyob Bab-Jehová soged: “Bemar Babilonia-yargi-gudiid birga-dulapaa-gakambe-gunonikile (70), geb an bemarse ataknonikoed. An ibmar-imakoye-sogsadba an bemarga ibmar imakoed. Gannar Jerusalénʼse an bemar-sedagoed.” </v>
<v b="JER" c="29" v="11">Bab-Jehová soged: “An bemargi-ibmar-imakbied an nue wisid, ibu an imakbie. An bemarga bonigan-ukedgi binsasulid, bemar nueganbi-garmakdii-imakedgi an binsaed. Yoedse be yeer-itodii-gudigumalaga an binsaed. </v>
<v b="JER" c="29" v="12">”Geb agine, bemar an-nug-odummodmaloed, be anse-wilesakwaa-gornonimaloedi, an bemar-itogoed. </v>
<v b="JER" c="29" v="13">Ar bemar bela-belad gwagegi an-amimalale, be an-amimaloed.” </v>
<v b="JER" c="29" v="14">Bab-Jehová soged: “Be an-amimalaga an be-imakmaloed. Bemar-gales-selesmaladi, gannar an bemar-sedagoed. Bela dulemar anse yar-baid-baidse-selesgusmalad an onogoed. Bemar oaisakiles-bukwadgi an bemar-onogoed. Bia be bukwa gales-selesgusmala, ase gannar an bemar-sedagoed.” Bab-Jehová soged. </v>
<v b="JER" c="29" v="15">“Ar bemar weyob sokalile: ‘Bab-Jehová, Babiloniaʼgi anmarga e-gayaburba-barsogmalad barmiarmoye.’ ” </v>
<v b="JER" c="29" v="16">Degi-inigwele, Bab-Jehová David-ologanagi-Rey-siidnik soged, bela dulemar we-neggweburgi-bukmaladnik sogbalid. Deginbali, bemar-gwenadgan bemarba gales-selearsurmaladnik soged. </v>
<v b="JER" c="29" v="17">Bab-Jehová Bela-Gangued-Nikad weyob soged: “We-dulemar-besmaladgine, bila-onoleged an egi barmidoed, ukud-dummad an egi nasikoed, boni-dummagan an egi barmidoed. Higo-san-nunumaladyob an imakoed. Higo-san ise-nunudba geg-gulledaedyob an imakoed. </v>
<v b="JER" c="29" v="18">”We-dulemargi bilamar an egi barmimai imakoed, degi, ukud-dummadi, boni-dummagana an egi barmimai imakoed. Bela we-napaneggi-yalamar-bukwad-ogwayega an imakoed. Degine, an bia oaisakioe, agi be deyob-guoedba dulemar-ogwayega an wemar-imakoed. Degi, ukabsalegega, ima-daklegega, egi-dodolegegala, an imakoed.” </v>
<v b="JER" c="29" v="19">Bab-Jehová soged: “Bemar an-gayaburba itossurmalad, gwen eba be ibsassurmalad. An bemarga, an-gayaburba-barsogmaladba gayaburba-barmimai-barmimai gusanad. </v>
<v b="JER" c="29" v="20">”Emisgwa bemar-gales-selesgusmalad, we-yalagi-mamaimalad, Jerusalénʼgi Babilonia-yarse an bemar-sealid, be an-sogedba damar.” </v>
<v b="JER" c="29" v="21">Israel-dulemar-e-Bab-Dummad-Jehová Bela-Gangued-Nikad weyob Colaías-machi-Acabʼnik soged, degi, Maasías-machi-Sedequíasʼnik sogbalid. We-dulemar bemarga an-nuggi yogasaar-gakansaar sunmakdimalad: “We-dulemar an Babilonia-Rey-Nabucodonosorʼga urmakoed, a-dule, bemar-wagab we-dulemar-oburgoed. </v>
<v b="JER" c="29" v="22">”Degisoggu, Judá-dulemar gales Babiloniaʼse-selesmalad emar-ukabsamaloed, weyob sogdemaloed: ‘Bab-Jehová igi Sedequías Acab-ebo, Rey-Nabucodonosorʼse soogi ogumaklegega imaksa, deyobi, be-imakmogana gadin.’ ” </v>
<v b="JER" c="29" v="23">Bab-Jehová soged: “Ar we-dulemar, Israel-yargi ibmar-isgana imaksamalad: Galagwensuli emar-omeganba negsichigi nanasmalad, gakansaale an-nuggi sunmaksamarbalid. Bipisaale an ega gwen ibmar-sogsasulid sogsamalad. We-ibmala an bela wisid, ani an we-ibmar daksadid.” </v>
<v b="JER" c="29" v="24">Bab-Jehová soged: “Jeremías, Nehelam-machi-Semaíasʼga be sogmogo, </v>
<v b="JER" c="29" v="25">weyob Israel-dulemar-e-Bab-Dummad-Jehová Bela-Gangued-Nikad sogye: ‘Bee be, be-nuggine, bela dulemar Jerusalénʼgi-bukmaladse be garda barmisye. Maasías-machi-dule-irwa-Bab-Dummadse-goled-Sofoníasʼse, degi, bela dule-irwa-Bab-Dummadse-gormaladse be garda barmisye, ega be sogoed. We-gardagi weyob soglenaiye: </v>
<v b="JER" c="29" v="26">Sofoníasʼye, Bab-Jehová, ese-goled-neggi neg-dakega, dule-irwa-Bab-Dummadse-goled-Joiada-muchub be-onug-imaksaye. Deginbali, Semaías be sogsibalid, dule yogasaar Bab-Dummad-gayaburba-barsogedye na gordiile, esgaryaba be odogoye, esgoro-dubgi be edinbaloye. </v>
<v b="JER" c="29" v="27">” ’De-ukine, gardagi be sogbalid, ¿ibiga wede Anatotʼgined-Jeremías be gasurmala? Emide, bemar-abargi Bab-Dummad-gayaburba-barsogedyob gudiid. </v>
<v b="JER" c="29" v="28">Emide, Jeremías we-Babilonia-yarse anmarga garda barmialid, gardagi weyob sognaid: Bemar gales-bukwadi undar-birgaba-bukwa gumaloye. Degisoggu, be neg sobmaloye, agi be megmaloye, ibmar be digmaloye, a-e-san be gunmaloye anmarga gardagi sognaid.’ ” </v>
<v b="JER" c="29" v="29">Dule-irwa-Bab-Dummadse-goled-Sofonías, Jeremíasʼga we-garda absosad. </v>
<v b="JER" c="29" v="30">Agine, Jeremíasʼse Bab-Jehová-gayaburba nonikid, ega weyob sognonikid: </v>
<v b="JER" c="29" v="31">“Babiloniaʼgi dulemar-galesbukmaladga gayaburba be barmido. Weyob be sogo, Bab-Jehová, Nehelam-machi-Semaías-annik weyob sogye: ‘Semaías bemarga yogasaar-gakansaar gayaburba sogsad. Gwen we-gayaburba an barmissulid. Bemar-binsaed-gaega be-imaksamalad.’ </v>
<v b="JER" c="29" v="32">”Ani an Bab-Jehová, an soged: We-dule Nehelam-machi-Semaías an sabsur-odurdakoed, degine, e-wagan an sabsur-odurdakbaloed. Ar dulemar-angi-banguega imaksad. Bipisaale, e-neg-yaginmaladi, dula-gudii guosulid, adi, melle an-ibmar-nuegan-imakoedgi an-dulamarga bar sunmakegar.” </v>
<v b="JER" c="30" v="1">Bab-Jehová Jeremíasʼga sognonikid. </v>
<v b="JER" c="30" v="2">“Ani Israel-dulemar e-Bab-Dummad-Jehová soged: An bela bega ibmar-sogsad gardagi be narmako. </v>
<v b="JER" c="30" v="3">Ar ibagan danikid, an-dula-Israel-dorgan, degi, an-dula-Judá-dorgan gales-bukmalad gannar an wese sedagoed. An e-dadganga-yala-uksadse an sedagoed, a-yalagi na yeer-itobukwa gumaloed.” </v>
<v b="JER" c="30" v="4">Bab-Jehová Jeremíasʼga Israel-dulemargi sunmaksad, degi, Judá-dulemargi sunmaksad. </v>
<v b="JER" c="30" v="5">Weyobi Bab-Jehová soged: “Dule dobedba binnasuli-gorbukwa itolesad, gwayale-gwayale oimakbukwa itolesad, neg-bogidikid itolesulid. </v>
<v b="JER" c="30" v="6">Yamo be dakena, ese be egisena, machergan, omeganyobi muu-neggi nagusogeye. Degite, ¿ibiga machergana, siamar-muuneggi-nagueyobi, musiragi alamaknanai an daksunna? ¿Ar ibiga e-wagarmar bela sipuu daklesunna? </v>
<v b="JER" c="30" v="7">¡Duledar-wiles! Ibagan-bulegan, ibagan-weyobid-dakledisulid omos. Jacob-dulemarga, suli-suli-itoged-ibaga guoed, degi-inigwele, we-ibagan-bulegangi ollorgumaloed.” </v>
<v b="JER" c="30" v="8">Bab-Jehová-Bela-Gangued-Nikad soged: “An-dulamar mailediidgi an onogoed, atinnaryob-ebipilediid an esikoed. Dulemar-baigan-e-maiga bar guosurmalad. </v>
<v b="JER" c="30" v="9">Unnila bemar be-Bab-Dummad-Jehováʼsebi, be gordii gumaloed. Be-e-reyga be arbadii gumaloed. Rey, Davidʼyobid an bemarga barmidagoed.” </v>
<v b="JER" c="30" v="10">Bab-Jehová soged: “An-dula-Jacob-wagan, melle be gwayemar. An-dula-Israel-wagan, melle be dobee itomar. Jacob-wagan, ar an we-yargi be-onogoed, ar be-wagan-Babiloniaʼse-gales-selesmalad an onogoed. Gannar be bogidik-gudii guoed. Dobedsuli be garmakdii guoed, dulemar bar be-ogwayosurmalad.” </v>
<v b="JER" c="30" v="11">Bab-Jehová soged: “An be-bendakega be-yalaba gwichid. Bia an be-oaisakismala, a-yarmala an bela-naitinagase obelogoed. Degi-inigwele, bemardi an be-obelogosulid, unnila igar-innikigwadba an sabsur-bemar-odurdakoed, an bemar-odurdaksuli an guosulid, an bemar-odurdakedsegad.” </v>
<v b="JER" c="30" v="12">Bab-Jehová weyob soged: “Be-boni-amisad geg nudakleged, be-boni-yaa-siidga bendakleged-igar sulid. </v>
<v b="JER" c="30" v="13">Bega-igar-nudakega dule-be-ulagwisgued sated, ar be-boniga bendakleged-igar sulid, ar be-boni-nikadga nugued-igar sated. </v>
<v b="JER" c="30" v="14">Bela bebo-galagwensur-nanasmalad be-iesmalad, bar bemar-amiedgi binsasurmalad. Be, dummad-ibmar-isgana-imaksad-ulale, degi, be, dummad-isgusad-ulale, an be-sarsosad, degi, a-ulale, an be-odurdaksad. Igi dule-isgana dule-sabsur-imakdamalayob an bemar-imaksad. </v>
<v b="JER" c="30" v="15">¿Ibiga nunmakedba be binnasuli gole? Ar be-bonide gege-nudakleged. Be, dummad-ibmar-isgana-imaksad-ulale, degi, be dummad-isgusad-ulale, an weyobi bemar-imaksad. </v>
<v b="JER" c="30" v="16">”Bela be-wiomaladi, bela wiolemarmogoed, bela be-isdarmalad gales-seledmaloed. Begi-dii-dii-annamaladi, egi dii-dii annalemarmogoed, bela dulemar-bei-ibmar-sumaladi, bela ei ibmar sulemarmogoed. </v>
<v b="JER" c="30" v="17">Gannarse an be-onudakoed, be-boni-amisadi an bega osulogoed. Ar be-isdarmalad sogmalale, Sión-yala oballessiiye, dule bar Sión-yalagi binsasurmarye. Deyob sokarmalar, gwen akarsulid.” </v>
<v b="JER" c="30" v="18">Bab-Jehová weyob soged: “Jacob-wagan-gales-bukmalad gannar an sedagoed, Jacob-wagan an nue-wiledakoed. Neggweburmar gannar e-ambikusadgi ambikuoed, reyneg gannar iduar-sii gusadgi sigoed. </v>
<v b="JER" c="30" v="19">Neg-galimbabali, dog-nuedgi-namakleged itoledagoed, degi, weligwaledba binnasuli-oimake itoledagoed. Be-anagan an bega omelomai imakoed, bega ichegumai guosulid. Be-nug-ogannodii an imakoed, mesagwar-imakledii be guosurmalad. </v>
<v b="JER" c="30" v="20">Be-mimmigana, idualedyobi gumaloed, an-asabinni gannarse-bukwa gumaloed. Ani an, bela dule-mesagwar-be-imakmalad obelogoed.” </v>
<v b="JER" c="30" v="21">Bab-Jehová soged: “Bemar-abargi, bemar-iduged nodagoed, a-dulegine, bemarga-negseed danikoed. An-walikaa-guega an imakoed, anba gudii guoed. Degite, ¿doa an-walikaa anse-dagega guakwasunna? </v>
<v b="JER" c="30" v="22">Bemar anse alile, be an-dulaga gumaloed, ani an, bemar-Bab-Dummadga gumogoed. </v>
<v b="JER" c="30" v="23">”An-urwedi burwa-dummad-goleyob gued. Burwa-bipirmakaledyobi gwichigualid, dule-ibmar-isgana-imakmaladgi, gwichigunonikoed. </v>
<v b="JER" c="30" v="24">An-urwedi gwen-bogguosulid, bela an-ibmar-abemaid-imakedse, an-urwed bogguoed. Geb bela we-ibmarmar-gusadgi, be magar itononimaloed.” </v>
<v b="JER" c="31" v="1">Bab-Jehová weyob soged: “A-ibagangine, ani an bela Israel-dulemar-e-Bab-Dummadga guoed, Israel-dulemala an-dulaga gumarmogoed.” </v>
<v b="JER" c="31" v="2">Bab-Jehová weyob soged: “Es-suidgi-burgwissurmaladi, nega-dulesulidganba obunnoged-aminadapmargu, egi-nued an binsasad.” </v>
<v b="JER" c="31" v="3">Bab-Jehová anmarse dikasurgus magarosad, anmarga weyob sogsad: “Gusgu degisadegu an be-sabgudanikid, a-ulale, amba nue-wile an be-dakdiid. </v>
<v b="JER" c="31" v="4">Israel-dulemar, gannar an be-urbemaloed. Gannar neggweburga an be-imakoed. Gannale gar-pandereta be suoed, weligwaledba be dodonai guoed. </v>
<v b="JER" c="31" v="5">Gannar Samaria-yala-mullugangi, uvaʼmar be nasikmaloed. Dulemar uva-digmaloedi, e-uvaʼgi yeer-itodii gumaloed. </v>
<v b="JER" c="31" v="6">Ibagwengine, dule-nakulemaladi, binnasuli Efraín-yala-mulluganba weyob gormakgwichi gumaloed: ‘Be dagmar. Sión-yalase anmar nakwenamar, anmar-Bab-Dummad-Jehová-yalase anmar namar.’ ” </v>
<v b="JER" c="31" v="7">Weyob Bab-Jehová soged: “Weligwaledba be Jacob-wagan-nuggi namakmar, yeer-itogedgi neggwebur-biriginedga be gormakmar. Bab-Dummad-nug-odummoleged-itolegega be imakmar, weyob be gormar: ‘Bab-Jehová, be-dulamar be bendake, Israel-dulemar-napi-besad be bendake.’ </v>
<v b="JER" c="31" v="8">Bemar dad-nakwed-argan-sapiledsik-bukmaladi ani an bemar sedagoed. Bela napneg-ugakaase be bukmaladi, gannar danar wegi an bemar-urbemaloed. ¡Bela-belad-bur-ichesuli gannar nonimaloed! Amar-abargi, dala-satemalad danimarmogoed. Muya-muya-nanamaladi, siamar-gurgin-nikamaladi, degine, muugan-sikwigamaladi, danimarmogoed. </v>
<v b="JER" c="31" v="9">Boed-abalagi danimaloed. Igar-nuedba sedaniki an saoed, igar-olloo-maidba dii-maidse an bemar-idudani guoed, a-igarbali, be gowarmaknadapi guosurmalad. Ani an, Israel-e-Babad, an-machi-sailanaginedi, Efraínʼad. </v>
<v b="JER" c="31" v="10">”Dulemar-yar-baid-baidgi-bukmalad, Bab-Jehová-sunmaked be itomar. Neggwebur-dikasuli-bukmaladga be weyob gayaburba sogmar: ‘Israel-dulemar-oaisakisadi, a-dule gannar Israel-dulemar danar-oambikubaloed, igi sibad-wawaad-edarbed na e-sibad-akwe, deyobi, e-dulamar-akwemogoed.’ </v>
<v b="JER" c="31" v="11">Ar Bab-Jehová Jacob-wagan-abonosad, dule-gandikidgi ollor-imaksad. </v>
<v b="JER" c="31" v="12">Nonimaloed, Sión-yala-birse weligwar namaknonimaloed, Bab-Jehová-ega-ibmar-nuegan-ukedgi yeer-itomaloed. Bab-Dummad ega we-ibmar ukoed: Orosgi-dakleged-trigo-nugad, vino-binid, olivo-gwallu, sibad-wawaadmar, moli-bebe-nikmalad, ega ukoed. Nainu-senigwad-nue-egi-arbalediidyob gumaloed, bar abgan-galagan itogosurmalad. </v>
<v b="JER" c="31" v="13">Weligwaledba yagana gwirdemaloed, sapingana, weligwaledba serganmala gwirdemarmogoed. E-naibi-itodimalad bar nunmake itogosurmalad, gwagegi-baisur-itomalaga an imakoed. E-nunmak-itomalad, yeer-itogega an saoed.” </v>
<v b="JER" c="31" v="14">Bab-Jehová soged: “Dule-irwa-anse-gormaladga ise-obinagwar ibmar an ukoed, an-ibmar-nuegangi an-dulamar yeer-itogoed.” </v>
<v b="JER" c="31" v="15">Weyob Bab-Jehová soged: “Dulemar Ramáʼgi binnasuli-oimake itoleged, dulemar ise-boale, degi, nunmakedba-bukib-binsae itoleged. Wede Raquel, e-mimmiganga bonaid, dule-e-gwage-gadi-gadi-imaked abesulid, e-mimmigana bela ei girgusad.” </v>
<v b="JER" c="31" v="16">Weyob Bab-Jehová soged: “Raquel, melle bar be boe, be-boed be bargae, ganna be sae. Ar be-wile-itogedi, bega ibmar-nuedga guoed. Be-mimmigan, e-isdarmalad-yargi nonikoed.” </v>
<v b="JER" c="31" v="17">Bab-Jehová soged: “Yoedse bega ibmar-nueganbi guo-dakleged, be-mimmigana gannale e-yalase nonimaloed. </v>
<v b="JER" c="31" v="18">”Efraín-dulemar weyob binnasuli-ogormake an itosad: ‘Sabsur-be-an-imaksad, moli-bebe-nikad-bipi binnasur-gunaidaedyob an gudinad, emide be an-odurdaksad an nued-itosad. Gannar bese-dagega be an-sae, adi, gannar an beba gudioed. Ar bee be an-Bab-Dummad-Jehová gued. </v>
<v b="JER" c="31" v="19">An begi bangusad, degi-inigwele, an magar-itosgua, bukib an binsasad, binasgar dataa dukin an imaksad. Bingedar an itoged, mesagwar an itoged, sapingwa-akar an isgudaniguad.’ ” </v>
<v b="JER" c="31" v="20">Bab-Jehová soged: “¿Ar Efraín an-Machi-sabed-sunnadsursi? ¿Bur Efraínʼbina an nue-itosursi? Gandikidba an ega ibmar-sokalile, an ebinsaardaed. Efraín bur bela-belad an-gwage-ebudaed, we bur an nue-wiledaked. </v>
<v b="JER" c="31" v="21">”Israel-dulemar, igarba wilubgan be nasikmar, bia be nasmala, agine be-gannar be nasikmar, igargi nue be atakmalo. Israel-dulemar-yeerdaklegedi, gannar be dagmala, be-neggweburse gannar be dagmala. </v>
<v b="JER" c="31" v="22">Bunagwa-uayasulidaedi, ¿ar sanagwadse be yoggus-gudiguoye be soge? Bab-Jehová, ibmar-gwapid we-napneggi imaksad. Ome sui-ebirdii guoed.” </v>
<v b="JER" c="31" v="23">Israel-dulemar-Bab-Dummad-Jehová Bela-Gangued-Nikadi soged: “Judá-dulemar gannar-we-yalase an senonikile, Judá-yalagi, degi, e-neggweburmargi weyob gannar sogdamarbaloed: ‘Yala-islidikid, igar-innikigwadba-ibmar-imakleged-neg, Bab-Jehová begi nued binsasun.’ </v>
<v b="JER" c="31" v="24">”Agine Judá-dulemar ambikumaloed, bela dule sapurgi-arbamalad, degi, moli-edarbemalad ambikumaloed. </v>
<v b="JER" c="31" v="25">Dule uku-uku-itomaladi, an ogoboed. Dule ukumaada-itomaladi, masgi an ogunnoed.” </v>
<v b="JER" c="31" v="26">Ani Jeremías, nue-gabmai, an ataas naded. Ibiyobi, negburgan-daksadi an nued-daksa. </v>
<v b="JER" c="31" v="27">Bab-Jehová weyob soged: “Ibagan-dani, Israel-yalagine, degi, Judáʼgine dulemar-bukidar-ambikuega an imakoed, degi, ibmar-durgan bukidar-merguega an sabaloed.” </v>
<v b="JER" c="31" v="28">Bab-Jehová soged: “Igi an bemarbina bemar-obelogega, bemar-wiogega, sabsur-bemar-imakega, degi, bemargi-gwichiguega, degine, bemargi bonigan-barmidagega an ibmar-imaksagusa, deyobi, an bemarbina bemar-urbega, degine, bemarga neggweburmar-sobega ibmar-imakdii gubaloed. </v>
<v b="JER" c="31" v="29">A-ibagangine bar soglegosulid: ‘Babgan uva-soled guchaye, a-ulale, e-mimmigan nugar-iii-naddaye, bar soglegosulid.’ </v>
<v b="JER" c="31" v="30">”Emisgindi, bar deyob soglegosulid. Dule uva-soled-guchale, na-ee nugar-iii naoed. Wegisundo, na wala-walagwena e-isguedba burgwemaloed.” </v>
<v b="JER" c="31" v="31">Bab-Jehová weyob soged: “Israel-dulemarbo, degi, Judá-dulemarbo an igar-binid-mesoed-ibagan dani. </v>
<v b="JER" c="31" v="32">E-dadganbo-igar-mesisadyobi, an igar mesosulid. Deunni, Egipto-yalagi an e-dadgan-onosgu, anbo-igar mesisgusad. Angadga gusmar-inigwele, anbo-igar-mesisad bichismalad.” </v>
<v b="JER" c="31" v="33">Bab-Jehová soged: “A-ibagangine, Israel-dulemar-ebo an weyob igar mesoed: E-gwage-ulubgi an-igar an ega nasikoed, e-binsaedgi an-igar an ega narmakoed. Ani an e-Bab-Dummadga guoed, emar an-dulaga gumarmogoed. </v>
<v b="JER" c="31" v="34">Bar dule, dule-baid odurdakosulid, degi, bar dule, e-gwenad odurdakosulid, ega weyob bar sogosulid: ‘Bab-Jehová be amimala.’ Ar bela burwiganase, degi, serganse-bakale, an-amimaloed. Ar e-isgumaladi, isgussulidyob an dakoed, bipisaale bar an e-isgusadgi binsaosulid.” </v>
<v b="JER" c="31" v="35">Bab-Jehová, Bab-Jehová-Bela-Gangued-Nikad, dad-ibeler-ibgi-gaega-nasiksadi, degi, nii, niisgwamar, mutik-gaega-imaksadi, degine, demar-uurmakega-osukamakedi, weyob soged: </v>
<v b="JER" c="31" v="36">“We-igarmar-mamaidgi anga gwatirnonikile, a-ibagine, Israel-dulemar bar an-dulamarga gussuliled.” </v>
<v b="JER" c="31" v="37">Bab-Jehová soged: “Dule, nibneg-matugued wilubsasale, degi, napneg-urba napneg-sailagan-mamaid wisgusale, ibmar-isgana-imaksamalad-ulale, an Israel-dulemar obachaled.” </v>
<v b="JER" c="31" v="38">Bab-Jehová weyob soged: “An-neggwebur gannar soblegoed-ibagan dani. Nakuleged-galu-Hananeelʼye-nugad-akar yawagak-Ánguloʼye-nugadse neggwebur ambikuoed. </v>
<v b="JER" c="31" v="39">We-akale, ibmar-wilubsaed-dub-baksa, Gareb-yar-mulluse naguoed. Geb Garebʼgi-baksa Goa-neggweburse aibiridoed. </v>
<v b="JER" c="31" v="40">Bela neba-naidgi bia dulemar-mui-diglege, degi, burumar-milege bela angadga nugsalegoed. Degine, bela-nainumarnanaid-akale, Cedrón-dian-maidse, degine, dad-nakwedsik molimar-yawagak-gwichidse angadga nugsalegoed. Bipisaale, we-neggwebur bar berguosulid, degi, bar bibisgosulid. Degisadegu sii guoed.” </v>
<v b="JER" c="32" v="1">Sedequías birgambegus (10) Judá-reyga-maidgi, Bab-Jehová, Jeremíasʼga sunmaknonikid. A-ibagangine, deunni, Nabucodonosor, birgambe-gakabaabakgus (18) Babilonia-reyga maimogadgined. </v>
<v b="JER" c="32" v="2">A-ibagangine, Babilonia-rey-sordamar, deun Jerusalén-neggwebur-ebilis bukwad. Degi, Bab-Dummad-gayaburba-barsoged-Jeremías reyneg-imbagi esgaryargi gales-mellesimogad. </v>
<v b="JER" c="32" v="3">Ar deunni, Judá-Rey-Sedequías, esgaryaba Jeremías-meted. Ar Jeremíasʼga weyob soged: “¿Ibiga be yogasaar Bab-Dummad-gayaburba-barsogdii? Emide, be weyob sogdiid, Bab-Dummad weyob-sogye: ‘Babilonia-reyga an we-neggwebur urmakoye, Babilonia-rey we-neggwebur suoye, </v>
<v b="JER" c="32" v="4">Judá-Rey-Sedequías, Babilonia-dulemargi wakinnosurye, be sogdiid. Babilonia-reyga urmaklegoye, degine, ande Babilonia-reybo asabin-asabin gwisgumaloye be sogdibalid.’ </v>
<v b="JER" c="32" v="5">”Degi, weyob be sogdibalid, Bab-Jehová weyob-sogye: ‘Nabucodonosor, Babiloniaʼse Sedequías-sedoye. Geb an daknaoedse agi mai guoye.’ Deginbali, be sogdibalid: ‘Anmarde Babilonia-dulemarbo bila-onogele, anmarde galakumaloye, gwen egi nakosurmarye be sogdiid.’ ” </v>
<v b="JER" c="32" v="6">Geb Jeremías, Rey-Sedequías-abin sogded: “Bab-Jehová-gayaburba anse nonikid, </v>
<v b="JER" c="32" v="7">weyob anga sognonikid: ‘Be-gilor-Salum-machi-Hanameel bese dani. Bega sogdanikid, Anatotʼgi-an-nainu-naid anse bakye. Ar bedi nabir sunna we-nainu bakeddeeye, ar bedi an-gwenad-walikagwadiddeeye bega sogdanikid.’ </v>
<v b="JER" c="32" v="8">”Degidgine, Bab-Jehová anga-ibmar-sogsadba, an-gilor-machi-Hanameel esgarya-neg-imbagi anse nonikid, anga weyob sognonikid: ‘Benjamín-yalagi, Anatot-neggweburgi an-nainu-naid be anse bake. Ar bedi bur an-gwenad-walikagwadsoggu, sunna be anse nabir baked.’ Geb an magar itosad, wede Bab-Jehová we-ibmar sognai. </v>
<v b="JER" c="32" v="9">Geb degi, an-mesad-Hanameelʼse Anatotʼgi-nainunaid an baksasunnad. Mani-sibu-gwaambe-gakagugle-gargegu (17) an ese baksad. </v>
<v b="JER" c="32" v="10">”Geb an-barsogmaloedse an gochad, an amar-asabinni garda narmaksad, gardagi goo-burba mesisad, degi, an garda edichad, geb an ega nainu-mani uksabalid. </v>
<v b="JER" c="32" v="11">A-sorbali, we-garda-matabo-egi-onolesadi an susad. A-gardamargine, bela nainu-baklesad-igarmar soglenaid. A-garda matagwen nuesaar-edilesad, baiddina edilessulid. </v>
<v b="JER" c="32" v="12">”Geb agine, an-gilor-machi-Hanameel-wagaba, an Nerías-machi-Barucʼga nainu-baklesad-garda an uksad. Barucʼde Maasías-wagwad. Degi, dulemar goo-burba-mesismarmogad-wagab, degine, bela Judíoʼmar-neg-imbagi-bukmalad-wagaba, Barucʼga garda an uksad. </v>
<v b="JER" c="32" v="13">Bela amar-wagab an Barucʼga weyob igar-uksad: </v>
<v b="JER" c="32" v="14">‘Weyob Israel-dulemar-e-Bab-Dummad-Jehová-Bela-Gangued-Nikad soged: We-garda-atiar-naid be sue, degi, garda-atiarsulid be subar. Napsagi-ibmar-sobaled-yaba be sabogo, adi, undar seledii guegar.’ </v>
<v b="JER" c="32" v="15">Ar Israel-dulemar-e-Bab-Dummad-Jehová-Bela-Gangued-Nikad weyob soged: ‘Bemar gannale we-yalagi negmar bakdemaloye, degi, nainumar, uva-nainumar be bakdemaloye soged.’ </v>
<v b="JER" c="32" v="16">”Geb an Nerías-machi-Barucʼga nainu-baksad-garda-uksad-sorba, Bab-Jehováʼse an gochad, weyob an goted: </v>
<v b="JER" c="32" v="17">” ‘Bab-Dummad-Jehová, bedi be-ganguedba, be-gala-nikadba napneg be nasiksad, be nibneg obinnisad. Bipisaale, bega ibmar-geg-gued niksulid. </v>
<v b="JER" c="32" v="18">Baba, bedi bela dulemarga be-sabgued be oyomaid. Bedi bela mimmigan e-babgan-isgusad-ular sabsur-odurdakbalid. ¡Bab-Dummad, ibibayobi bedi dule-dummad gue! ¡Ibibayobi, bedi gangued nika mai! ¡Bab-Jehová-Bela-Gangued-Nikadye be nugad! </v>
<v b="JER" c="32" v="19">” ’Be-ibmar-imakmaladi, igar-dummad gued, degi, be-arbamaladi doggus yeerdakleged. Bela dulemar-ibmar-imakedi be dakmaid, adi, na wala-walagwengi e-damaladba, e-ibmar-imakmaladba ega ibmar guegar. </v>
<v b="JER" c="32" v="20">Bee be, Egipto-yalagi ibmar-gegerdaklemaladi, degi, ibmar-dakledisurmaladi be imaksad. Amba emi-ibasega Israel-yalagi, degi, bela napneg-naid-ugakaase be we-ibmarmar oyomaid. Degidbali, emi-ibagi be-nuga dummarbaa gued. </v>
<v b="JER" c="32" v="21">” ’Be, be-garganguedbali, be-dulamar be Egiptoʼgi-bukwa onosad. Be ibmar-dakledisurmalad-imakedbali, degi, ibmar-gegerdaklemalad-imakedbali, degine, dulemar-ogwayedbali be Israel-dulemar-onosad. </v>
<v b="JER" c="32" v="22">Israel-dulemarga yala-gadi-sanmaked be uksad, igi be, e-dadganga sogsagusa, deyob be imaksad. </v>
<v b="JER" c="32" v="23">A-yala susmargu, degi, ese dogsamargua, bar be-sogedba ibsassurmalad, Be-Igar-Maidba dassurmarbalid. Degine, ega be igar-uksadba gwen ibmar-imaksasurmarbalid. A-ulale, egi be bela we-bonigan barmialid. </v>
<v b="JER" c="32" v="24">” ’Emide, Jerusalénʼgi-gwichiguega we-yala-sulegega, bato Caldea-dulemar napa-arsanyob-sobnaid neggweburse modanigusad. Bila-onolemaladba, ukud-dummagan-naguedba, boni-dummagan-noedba we-neggwebur Babilonia-dulemarse berguoed. Bab-Jehová, bela be-ibmar-sogsamaladi, sogedba gunaid, be-sunnagwad be we-ibmarmar dakmaid. </v>
<v b="JER" c="32" v="25">Bab-Dummad-Jehová, Jerusalén-neggwebur Babilonia-sordamarse-berguo-inigwele, bedi anga sogsad: Nainu be bako, mie-miegwad be imako, dulemar-be-dakbukwad-wagab be bakoye.’ ” </v>
<v b="JER" c="32" v="26">Geb Bab-Jehová anga sogded: </v>
<v b="JER" c="32" v="27">“Ani an, Bab-Jehová bela-dulemar-bukmalad-e-Bab-Dummad gued. ¿Ibmar-soggwenad anga geg gued nikasi? Suli, bela an ibmarmar imakedbiid. </v>
<v b="JER" c="32" v="28">Degisoggu, ani Bab-Jehová, weyob soged: We-neggwebur Babilonia-Rey-Nabucodonosorʼga, degi, Caldea-dulemarga an urmakoed. Amar na we-neggwebur sumaloed. </v>
<v b="JER" c="32" v="29">Babilonia-dulemar we-neggweburgi-gwisgumaloedi, we-neggwebur-yaba ubononimaloed, bela negmar-ogumakmaloed. Bia bab-dummad-Baalʼga negmar-uas-birgi ina-wawadikid-uksamala, a-negmar bela ogumaklegoed, degine, bia an-ourwega bab-dummad-baiganga vino-eosmala, a-neg bela ogumaklebaloed.” </v>
<v b="JER" c="32" v="30">Bab-Jehová soged: “Ar Israel-dulemar, degi, Judá-dulemar, gebe-onoded-akale, ibmar-nuegan gwen imakdanisulid, ibmar-isganabi an-asabin imakdanikid. Israel-dulemar e-ibmar-isgana-imakedba an-ourwedanikidbiid. </v>
<v b="JER" c="32" v="31">We-neggwebur bukusad-akale, emi-ibase, unnila an-ourwega gudiid, unnila sae-itogega an-imakdiid. A-ulale, an-asabin-bukwadi an obelogoed. </v>
<v b="JER" c="32" v="32">”Israel-dulemar, degi, Judá-dulemar, bela ibmar-isgana-imaksamalad-ular, an obelogoed: E-reymar, e-dummagan, ega dule-irwa-anse-gormalad, ega an-gayaburba-barsogmalad, degi, bela Judá-dulemar, degine, Jerusalén-dulemar, an obelogoed. </v>
<v b="JER" c="32" v="33">We-dulemar an-idu wagar biir-imaksamalad. An gannar-gannar odurdaknaigus-inigwele, an-itossurmalad, e-odurdaked baisur-itosmalad. </v>
<v b="JER" c="32" v="34">E-bab-dummagan-isdar-daklemaladi, anse-goled-neggi urbidgusmalad, degidbali, anse-goled-neg ichodmalad. </v>
<v b="JER" c="32" v="35">”Degi, Ben-Hinom-nebagi Baalʼga ibmar-ukleged-aila sobdegusmarbalid, adi, bab-dummad-Molocʼga e-mimmigan-ogumakar ukegar. We-ibmar isdar-daklemaladid, weyob ibmar-imakmaloye gwen an igar uksasulid, bipisaale, gwen an-binsaedgi nossulid. Degidbali, Judá-dulemar-isguega imakdemalad.” </v>
<v b="JER" c="32" v="36">Israel-dulemar-e-Bab-Dummad-Jehová we-neggweburnik soged: “Bemar bila-onogedba, ukud-dummadba, degi, boniganba, Babilonia-e-reyse berguoye. </v>
<v b="JER" c="32" v="37">Bela an-urwedba, an-sae-itogedba, degi, an-bela-belad-nabir-itosulidba neggwebur-akar-akar dulemar an oaisakisadi, danar an urboed. Degi, gannale we-yalase an sedagoed, adi, nabir nueganbi garmakdii gumalagar. </v>
<v b="JER" c="32" v="38">Israel-dulemar an-dulaga guoed, Ani an, e-Bab-Dummadga gumogoed. </v>
<v b="JER" c="32" v="39">”E-binsamaladi, e-damaladmala, emarbi-binsaega an imakoed. Adi, nabir an-dobee-nanadii gumalagar, e-mimmiganga, degi, emarga ibmar-nuedga guoed. </v>
<v b="JER" c="32" v="40">Israel-dulemarbogwa igar-degisadegu an mesoed. Weyob an igar-mesoed: Bipisaale, bar an Israel-dulemar iegosulid, egi nued an binsadii guoed. E-gwagegi angi-binsaed an nasikoed, adi, degidbali angi banguosurmalad. </v>
<v b="JER" c="32" v="41">Israel-dulemarga an ibmar-saedgi an weligwar-itogoed. Napiragwadgine, degi, innikigwadgine an gannar neggweburga bemar-urboed.” </v>
<v b="JER" c="32" v="42">Bab-Jehová weyob soged: “Igi an we-dulemargi we-boni-dummagan senoniki, deyobi, an-ega-ibmar-nuegan-imakoye-sogsad an-sunnagwad an egi imaknonikoed. </v>
<v b="JER" c="32" v="43">Bemarde sogmalad: ‘We-yala unnila olloo-selenaiye, dulemar sateye, degi, ibmar-durgan satebarye, ar we-yalade Babilonia-dulemar susaddeeye.’ Emide, bemar deyob we-yar-annik-sogmar-inigwele, we-yalagine, napanegmar na be bakdemaloed. </v>
<v b="JER" c="32" v="44">Ani Bab-Jehová soged: Benjamín-yalagi, Jerusalén-neggweburmar-dikarba, degi, Judá-neggweburmar-dikarba napanegmar baklegoed. Degine, yalaganba, nebamargi, degine, Neguev-yargi napanegmar bakmaloed. Manigi napanegmar baklegoed, gardagi goo-burbamar omeslegoed, dulemar-dakmaloed-asabin nuesaar garda edilegoed.” </v>
<v b="JER" c="33" v="1">Amba Jeremías reyneg-imbagi esgaryagi-gales-mellesiidgi ilabogine Bab-Jehová-gayaburba ese nonibalid, ega weyob sognonikid: </v>
<v b="JER" c="33" v="2">“Ani an Bab-Jehová, napneg-obinnisad, napneg-nasiksad, innikigwadba napneg-ilemaksad, degi, Bab-Jehováʼye-an-nugad, soged: </v>
<v b="JER" c="33" v="3">‘Anse be gole, ani an be-abinsaoed, igar-dummagan-mamaid an bega sogoed, degi, ibmar-dukuar-mamaid an bega odalogoed. We-ibmarmar amba be wissulid.’ </v>
<v b="JER" c="33" v="4">”Ani an Israel-dulemar-Bab-Dummad-Jehová, we-neggwebur-negmar-annik soged, degi, Judá-reymar-neg-ayaroed-annik soged: </v>
<v b="JER" c="33" v="5">‘Babilonia-dulemar, neggweburgi gwichiguega danikid, degi, neggweburgi dule-muimar-enogega danikid. An-urwedgine, degi, an-sae-itogedgine, Jerusalén-neggwebur-idu wagar-biir an imaksad. Bela e-ibmar-isgana-imakmalad-ular, an ogilogoed.’ </v>
<v b="JER" c="33" v="6">”Degi-inigwele, an bemar-bendakoed, degi, an bemar-nudakoed, degine, gannarse san-nued an bemar-imakoed. Yeer-bogidik-itodigumalaga, degi, dobedsuli-gudigumalaga an bemar-imakoed. </v>
<v b="JER" c="33" v="7">Gannar Israel-dulemar, degi, Judá-dulemar galesbukmaladgi an sedagoed. Gannar iduale-bukwagusadyobi an urbebaloed. </v>
<v b="JER" c="33" v="8">”Angi-isgusmalad an ega swilidik saoed. Angi-gwisgusmalad, angi gwisgussulidyob an dakoed. </v>
<v b="JER" c="33" v="9">Jerusalén-neggwebur weligwaledga anga guoed, degi, an-nug-ogannogega, degine, dulemar-neggwebur-akar-akar-bukwad-asabin an-nug-odummogega anga guoed. An Jerusalén-dulemarga ibmar-nuegan-saoedi, bela wisgumaloed, degi, an ega ibmar-nasgumai-imakoedi, bela wisgumarbaloed, degidbali, dobedba wawanmakdemaloed.” </v>
<v b="JER" c="33" v="10">Bab-Jehová soged: “Bemar sogmalad: ‘We-yala unnila olloo-selenaiye, dulemar sateye, degi, ibmar-durgan satebarye. Judá-neggweburmar, degi, Jerusalén-neg-galimbamar ollo-ollo-mamaiye, dulemar-sateye, degine, ibmar-durgan surbarye.’ Emide, gannar agine dule-sunmaked itoledagoed. </v>
<v b="JER" c="33" v="11">Ani an Bab-Jehová soged: Weligwaledba-binnasuli-goledi, yeer-itogedba binnasuli-goledi, degine, abirgin-nikuedgi-namaklegedi, gannar itoledagoed. Degi, dule an-itoged-negse anga ibmar-uknadapir weyob namaknadapi-gumaloedi, itolebaloed: ‘Bab-Jehová-Bela-Gangued-Nikadga dog-nuedye, be sogmar. Ar Bab-Jehová dule-nuedid, ar e-sabgued degisadeguad.’ Ani an, we-dulemar gales-bukwadgi gannar sedagoed. Idualedyobi gannarse an imakoed.” </v>
<v b="JER" c="33" v="12">Weyob Bab-Jehová-Bela-Gangued-Nikad soged: “We-neggwebur bela bibichis-siid, neggweburgi dulemar sated, degi, ibmar-durgan satebalid. Degi-inigwele, bela we-neggweburmargi gagan-araramalad nikuoed, agine dule moli-edarbemalad, e-molimar-obunnogega imakoed. </v>
<v b="JER" c="33" v="13">Ani an Bab-Jehová soged, wemar-neggweburmargi sibad-wawaadmar ebisnai gumaloed: Neggweburmar-yarmargi-bukmaladgi, nebagi-bukmaladgi, Neguev-yargi-bukmaladgi, Benjamín-yalagi-bukmaladgi, Jerusalén-neggwebur-dikarba-bukmaladgi, degine, Judá-neggweburmargi-bukmaladgi, sibad-wawaadmar-ebisnai gumaloed. </v>
<v b="JER" c="33" v="14">”Ani an Bab-Jehová soged: Ibagan nonikoed, Israel-dulemarga an ibmar-sogsadi, degi, Judá-dulemarga an ibmar-sogsadi, an ega sogedba imakoed. </v>
<v b="JER" c="33" v="15">A-ibagan-mosale, a-ibagine, David-wagwa reyga-megega an imakoed. A-dule, yargi dulemarga-igar-nudakdii guoed, degi, igar-innikigwad-imakdii guoed. </v>
<v b="JER" c="33" v="16">A-ibagangine, Judá-neggwebur nueganbi sii guoed, degi, Jerusalén-neggwebur dobsuli sii guoed. Bab-Jehová, anmarga igar-innikigwadgaguedye, bilegoed.” </v>
<v b="JER" c="33" v="17">Aga Bab-Jehová weyob soged: “David-wagan, Israel-dulemar-e-reyga gusuli guosulid, nikagu guoed. </v>
<v b="JER" c="33" v="18">Degi, dule-irwa-anse-gormalad-Leví-wagan gwen surguosurmarmogad. An-asabinni, anga-ibmar-uklegedi, anga-ibmar-gwag-ogumakar-uklegedi, degi, bane-bane anga-ibmar-ogumakar-uklegedi, ukdigu gumaloed.” </v>
<v b="JER" c="33" v="19">Bab-Jehová-gayaburba Jeremíasʼse nonibalid, ega weyob sognonikid: </v>
<v b="JER" c="33" v="20">“Ar bemar ibginedbo an-igar-mesisad be nabir bisgemalale, adi, melle neg-ibgined-naguega, degi, mutikidbo an igar mesisad be nabir bisgemarbalile, adi, melle mutikid-naguega, </v>
<v b="JER" c="33" v="21">sunna nabir an-mai-Davidʼbo an-igar-maid be osulosmarbaliled. Adi, melle e-wagan e-sorba reyga megegar. Degine, sunna nabir deyopira be dule-irwa-anse-gormalad-Leví-wagan, degi, Leví-wagan-baigan anga-arbamaladi, be osulosmarbaliled. </v>
<v b="JER" c="33" v="22">”Ani an, an-mai-David-wagan omelogoed, degi, deyob an Leví-wagan anga-arbamaladi, an omelobaloed. Niisgwamar nibneggi-nanaid-mergueyobi, an saoed, degi, demar-gakaba ukub-naid-mergueyobi, an imakoed.” </v>
<v b="JER" c="33" v="23">Jeremíasʼse Bab-Jehová-gayaburba nonikid, ega weyob sognonikid: </v>
<v b="JER" c="33" v="24">“¿Ar be daksursi, dulemarde an-annik-sogmalad, ande yala-sogabo-susadi bela obachaye? A-ulale, wede isdar-an-dulamar-dakmalad, dulamar-bukwasuliyob dakmalad. </v>
<v b="JER" c="33" v="25">Ani Bab-Jehová soged: An-sunnad an neg-ibginedbo-igar-mesissulina, degi, mutikidbo-igar-mesissulina, degine, nibneggad-igar-mamaid, napneggad-igar-mamaidi, an mesissurbalina, </v>
<v b="JER" c="33" v="26">an Jacob-wagan obachanad, degi, an-mai-David-wagan an obachabalinad. Degine, David-wagan, Abraham-waganga, Isaac-waganga, degi, Jacob-waganga, dummadga-negsemaiguega an sussulinad. Emide, an Israel-dulemar gannar e-yarse an sedagoed, an-dulamar an ise-wile dakoed.” </v>
<v b="JER" c="34" v="1">Deunni, Babilonia-rey-Nabucodonosor, bela-e-sordaganmala, degi, bela dulemar-eba-nanaimaladmala, degine, neggweburmar bela e-sogedba-selemamaidmala, Jerusalénʼgi, degi, neggweburmar-Jerusalén-nagaba-bukmaladgi gwichigunaigu, Bab-Jehová-gayaburba Jeremíasʼse nonikid. Ega weyob sognonikid: </v>
<v b="JER" c="34" v="2">Israel-dulemar-e-Bab-Dummad-Jehová sogye: “Be nae, Judá-rey-Sedequíasʼga be sogna, ega be sogo, Bab-Jehová sogye: ‘Babilonia-reyga an we-neggwebur urmakoed, Babilonia-rey we-neggwebur ogumakoed. </v>
<v b="JER" c="34" v="3">Rey-Sedequías, bedi, Babilonia-rey-e-ganguedgi wakinnosulid. E-sordamarse be galegoed, agine, e-reyse be-sedmaloed. Be-sunnagwad be rey-dakoed, be-asabin e-sunnad bega sunmakoed. Geb a-sorbali, be Babilonia-yalase seledoed. </v>
<v b="JER" c="34" v="4">” ’Degi-inigwele, Rey-Sedequías, an bega ibmar-sogoed nue be ito. Bab-Jehová weyob sogbalid: Napiragwadgi an bega soged, es-suidgi-ewarar be burgosulid, </v>
<v b="JER" c="34" v="5">nuedgi be burgoed. Napira an bega soged, igi dulemala be-dadgan-reyga-megismaladga ina-wawadikid ogumaksamala, deyobi, be-burgoedgi bega dulemar ina-wawadikid ogumakmarmogoed. Degine, bega bukib-binsabukwa gumaloed. ¡Dummadye, bedi nue-nadsunye! bega sognanai gumaloed.’ ” </v>
<v b="JER" c="34" v="6">Geb Bab-Dummad-gayaburba-barsoged-Jeremías bela Bab-Jehová ega ibmar-sogsadi, Judá-rey-Sedequíasʼga Jerusalén-neggweburgi sogsad. </v>
<v b="JER" c="34" v="7">Deunni, Babilonia-rey-sordamar, Jerusalénʼgi gwichigunanaid, degi, Judá-e-neggwebur-Laquisʼgi, Judá-e-neggwebur-Azecaʼgi gwichigunanaid. We-Judá-e-neggweburmardega galu-matusulid-akwabiid nikamaladid, wemar napi-besmaladid. </v>
<v b="JER" c="34" v="8">Rey-Sedequías bela Jerusalén-dulemarbo maiga-gudimalad-ollor-imakoye-igar-mesisad-sorbali, Jeremíasʼse Bab-Jehová-gayaburba nonigusad. </v>
<v b="JER" c="34" v="9">Deunni, weyob igar mesilesad, Israel-dulemala, Hebreo-dule-ega-maiga-gudiid ollor-imakoye. Dule wargwensaale, Judío-dule e-maiga imakosurye. </v>
<v b="JER" c="34" v="10">Bela dulemar, degi, bela dummagan nueganbi itosmalad. Geb bela e-maiga-gudimalad bar e-maiga imaksasurmalad, degisoggu, dule bar dule-maiga-gudigued gussulid. </v>
<v b="JER" c="34" v="11">Degi-inigwele, gannar sorbali, igar-maid obelosmalad. Dulemar, gannar e-maiga-gudigusmalad e-maiga imakdemarbalid. </v>
<v b="JER" c="34" v="12">Degidbali, Jeremíasʼse Bab-Jehová-gayaburba nonikid, ega weyob sognonikid: </v>
<v b="JER" c="34" v="13">“Israel-dulemar-Bab-Dummad-Jehová soged: ‘Ani an, bemar-dadgan Egipto-yalagi-maiga-bukwadgi-onosgu, deunni, an ebo igar mesisad. An ega weyob igar uksad: </v>
<v b="JER" c="34" v="14">Bela Hebreo-dulemar bemar-maiga-guega na manigi san-uksamalale, birgagugled-iliba (7) be ollorsamai imakmaloye. Bemarga birganergwa (6) arbadii gusale, birgagugledgi (7) be onomaloye. Degi-inigwele, be-dadgan gwen an-sogedba ibmar imaksasurmalad. </v>
<v b="JER" c="34" v="15">” ’Emide, bemar be-gwenadgan maiga-gudiidgi-ollorsaega be igar-mesismaladi, nueganbi an daksanad, an-ibmar-abemaidba be imaksamalanad. Deginbali, anse-goled-neggi bemar an-asabin anbo igar mesismarbalid. </v>
<v b="JER" c="34" v="16">Emide, bemar gannar sikirmakdemalad, an-nuggi be dodoakwaa gudmalad. Emide be, be-maiga-gudiid be onosmaladi, gannar be-maiga be imakdemalad.’ </v>
<v b="JER" c="34" v="17">”A-ulale, ani Bab-Jehová, an bemarga weyob soged: Bemar an-sogedba ibmar-imaksasurmalad, ar bemar, be-gwenadgan bega-maiga-gudiidgi gwen be onossurmalad. Degisoggu, ani an bemargine bila-onoleged barmidagoed, boni-dummagan, ukud-dummad-nagued an barmidagoed. Adi, bemargi-ibmar-guoedi, bela we-napneggi-dulemar-bukmalad-ogwayega guoed. </v>
<v b="JER" c="34" v="18">”Ar bemar an-Igar-Maidgi annasmarsoggu, degi, an-asabinni Igar-Mesisadgi-igarmar-sogmamaidba be ibsassurmarsoggu, moli-bebe-nikad-sapingwagwad-imaklesadyob an bemar imakoed. Deunni, bemar anbo-igar-mesnaigu, moli-bebe-nikad-sapingwagwad negabar-daasa imaksamalad, a-sanmar-abargi be nanasmalad, deyobi, an bemar-imakoed. </v>
<v b="JER" c="34" v="19">”Judá-dulemar-e-dummagana, Jerusalén-dulemar-e-dummagana, degi, reyneggi-dummaganga-bukmaladi, degine, dule-irwa-anse-gormaladi, degi, bela dulemar moli-bebe-nikad-e-san-negabar-marilesad-abargi nanasmaladi, </v>
<v b="JER" c="34" v="20">be-isdarmaladga an bemar-ukoed, be-oburgwebi-gudimaladga an bemar-urmakoed. Degine, bemar-muimar mulamar-masga guoed, achu-sapurmar-masga guoed. </v>
<v b="JER" c="34" v="21">”Judá-Rey-Sedequías, degi, e-dummagana, amba deyob e-isdarmalad-e-oburgwebigudimaladse-galegega an imakmogoed. Wemar-galegoedi, Babilonia-rey-e-sordamarse galemaloed. Emisgwadina, Babilonia-sordamar wis bogigus bukwad.” </v>
<v b="JER" c="34" v="22">Bab-Jehová soged: “Ani an, Babilonia-dulemar we-neggweburgi-gwichiguega an ega igar ukoed. Geb Babilonia-dulemar bemargi gwichigumaloed, bela neggwebur-susmalale, ogumakmaloed. Bela Judá-neggwebur swanga an nasikoed, dulemar-sate an imakoed.” </v>
<v b="JER" c="35" v="1">Jeremías sogded: “Josías-machi-Judá-e-rey-Joacim-ibagangine, Bab-Jehová-gayaburba anse nonikid, weyob anga sognonikid: </v>
<v b="JER" c="35" v="2">‘Recab-waganse be nae, anse-goled-neg-ollogwadse be sedago, ega be vino dako.’ ” </v>
<v b="JER" c="35" v="3">Degisoggu, dule Jeremíasʼye-nugmogad-machi-Jaazanías an sunaded. Jaazaníasʼde Habasinías-wagwad. Degi, bela e-mimmigan, e-gwenadgan, degine, bela Recab-waganmar an sunadsunnad. </v>
<v b="JER" c="35" v="4">Geb agine, an, Bab-Jehováʼse-goled-negse amar-niarsunnad, bia Hanán-e-mimmigan-ambikued-neg-imba-nai, ase an sealid. Hanánʼde Igdalías-machid Bab-Dummadga arbaed-duled. We-neg-imbade dummagan-neg-imba-dikarba naid. We-nega, Salum-machi-Maasías-neg-imba-birgi-siid. Maasíasʼde yawagak dakedid. </v>
<v b="JER" c="35" v="5">Geb degi, an Recab-waganga bormogi an vino osisad, geb an ega noggi ena-ena uksad, agine an ega sogded: “¡Gobmardeen!” </v>
<v b="JER" c="35" v="6">Recab-wagan an-abin weyob sokarmalad: “Anmar wissur-vino gobmala, anmar-dad-dummad-Recab-machi-Jonadab anmarga weyob igar uksad: Melle bipisaale vino gobmaloye, degi, be-waganse-bakale, vino gobosurmarmoye anmarga sogsad. </v>
<v b="JER" c="35" v="7">Deginbali, melle be negmar sobmarbaloye, melle be ibmar-gwagmar digmarbaloye, degi, melle be uvaʼmar-nasikmaloye, bipisaale melle be we-ibmarmar-nikumaloye anmarga sogsad. Unnila dordoneggi megmaloye anmarga sogsad, adi, be-yarsulidgi be undar-suitii gudii gumalagarye anmarga igar uksad. </v>
<v b="JER" c="35" v="8">”Ar anmar, anmar-dad-dummad-Recab-machi-Jonadab-sogedba ibmar imakdimalad. Degi, bipisaale anmar, vino gobdisulid, anmar-omeganse-bakale, degi, anmar-mimmiganse-bakale, vino gobdisurmalad. </v>
<v b="JER" c="35" v="9">Deginbali, anmar, negmar sobdisurbalid, degine, anmar, uva-nainumar, degi, ibmar-digarmaladi nikudisurmarbalid. </v>
<v b="JER" c="35" v="10">Unnila anmar dordonegmargi mamaimalad. Anmar-dad-dummad-Jonadab anmarga-igar-uksadba anmar nanadimalad. </v>
<v b="JER" c="35" v="11">”Ar Babilonia-rey-Nabucodonosor Judá-yalagi-dognonigu, anmar weyob sokarmalad: ‘Anmar Babilonia-sordamargi, Siria-sordamargi-wakinnega Jerusalén-neggweburse anmar nae. A-ulale, anmar Jerusalénʼgi mamaimalad.’ ” </v>
<v b="JER" c="35" v="12">Geb degi, Bab-Jehová-gayaburba Jeremíasʼse nonikid ega weyob sognonikid: </v>
<v b="JER" c="35" v="13">Israel-dulemar-e-Bab-Dummad-Jehová Bela-Gangued-Nikadi soged: “Jeremías, be nae, bela Judá-dulemarga, Jerusalén-dulemarga, be weyob sogna. ‘Bab-Jehová soged: ¿Ar bemarde Recab-wagan-daedyob geg ibmar durdakmarmosi? ¿Ar bemarde geg wis an-sogedba damarmosi? </v>
<v b="JER" c="35" v="14">Recab-machi-Jonadab-wagan e-dad-ega-igar-uksadba ibmar imaksamalad, ega sogsad, melle vino gobmaloye. Emi-ibasega vino gobdisurmalad, ar e-dad-ega-igar-uksadba ibsadimalad. Ar bemardina, an bemarga gannar-gannar sunmakdi-inigwele, gwen be an-sogedba ibsadisurmalad. </v>
<v b="JER" c="35" v="15">” ’De-ukinbali, an bemarga an-maimar, an-gayaburba-barsogmalad barmimaiguad. Adi, bemarga sogmalagar: Be-igar-isganagi be bangumarye, be-damalad be ogwamarye, melle be, bab-dummaganba nanamarye. Adi, be nabir an bemarga yala-uksadgi, degi, an be-dadganga-yala-uksadgi be ambikumalagarye. Degi-inigwele, an bemarga-ibmar-soged be itossurmalad, an-sogedba be ibsassurmalad. </v>
<v b="JER" c="35" v="16">Ar Recab-machi-Jonadab-wagandi, e-dad ega igar-uksadba nanadimalad. Ar bemardi, gwen an-sogedba nanadisurmalad.’ </v>
<v b="JER" c="35" v="17">”A-ulale, ani Israel-dulemar-e-Bab-Dummad-Jehová Bela-Gangued-Nikadi soged: Bela an Judá-dulemargi, Jerusalén-dulemargi boni-dummagan-barmidoye an sogsadi, egi an barmidoed. Ar an ega ibmar-sogsadba ibsassurmalad, an ese-gochadi an-itossurmalad.” </v>
<v b="JER" c="35" v="18">Jeremías weyob Recab-waganga sogsabalid: “Israel-dulemar-e-Bab-Dummad-Jehová Bela-Gangued-Nikad soged: ‘Bemar, be-dad-dummad-Jonadab bemarga igar-uksadba be nanadimarsoggu, degi, e-igar-maidba be ibsadimarsoggu, degine, be-dad-dummad bega igar-mesisadba be ibmar imakdimarsoggu, </v>
<v b="JER" c="35" v="19">ani Israel-dulemar-e-Bab-Dummad-Jehová Bela-Gangued-Nikadi bemarga soged: Bipisaale, Recab-machi-Jonadab-wagan bane-bane anga-arbadiguega surguosulid, nikagu guoed.’ ” </v>
<v b="JER" c="36" v="1">Josías-machi-Judá-rey-Joacim birgabakegus Judá-yalagi reyga-maidgi, Jeremíasʼse Bab-Jehová-gayaburba nonikid, ega weyob sognonikid: </v>
<v b="JER" c="36" v="2">“Garda-suid be sue, agine bela an bega Josías-ibagan-akar emi-ibadse ibmar-sogdanikid be narmako. An bega, Israel-dulemargi, Judá-dulemargi sunmakdanikid, degine, bela dulemar-baigangi an bega-sunmaksadi bela be narmako. </v>
<v b="JER" c="36" v="3">”Abakalegi, Judá-dulemar boni-dummagan an egi-barmidasokalid-wisgualile, e-isgued-igargi banguarmalale, degidbali, an sunna e-ibmar-isgana-imakmaladi, degi, e-isgumaladi an ega elied.” </v>
<v b="JER" c="36" v="4">Geb Jeremías, Nerías-machi-Barucʼse gochad. Baruc, Bab-Jehová Jeremíasʼga e-ibmar-sogsadi, bela garda-suid-bipirmakaledgi narmaksad. </v>
<v b="JER" c="36" v="5">Geb a sorbali, Jeremías Barucʼga weyob igar-uksad: “Andi wegi gales-siid, Bab-Jehováʼse-goled-negse geg an naed. </v>
<v b="JER" c="36" v="6">”Degisoggu, be, dulemar mas-gunsuli-gudiguoed-ibagi Bab-Jehováʼse-goled-negse be nao, agine, Jerusalén-dulemar-asabin be binnasuli Bab-Jehová-gayaburba garda-suid-bipirmakaledgi narmakoye an bega-sogsad be narmaksadi, be absogo. Degine, bela Judá-dulemar Babse-goled-negse-nonimaloedga be absobalo. </v>
<v b="JER" c="36" v="7">Adi, emar-Bab-Dummadse-goloedi, sunna Bab-Jehováʼse warmakega, deginbali, e-isgumalad-igargi banguegar. Ar Bab-Jehová we-dulemargi-urwedi, sae-itogedi, yeer-gangued.” </v>
<v b="JER" c="36" v="8">Nerías-machi-Baruc, Bab-Dummad-gayaburba-barsoged-Jeremías ega igar-uksadba imaksad. Bab-Jehováʼse-goled-neggi garda-suid-bipirmakaledgi gayaburbamar-narmakar-naid absosad. </v>
<v b="JER" c="36" v="9">Josías-machi-Judá-e-rey-Joacim birgatargus-negsemaid-nii-walabakebakgi, bela Jerusalén-dulemar, bela Judá-dulemar neggweburmar-akar-danimaladi mas-gunsuli-gudiguega Bab-Dummadse-goled-neggi ambikusmalad. </v>
<v b="JER" c="36" v="10">Agine, Baruc, Bab-Dummadse-goled-neg-aila-niba naded. Yawagak-Binidye-nugad-doglemaid-akale, niba Gemarías-neg-imbagi bela dulemar-bukwad-asabin, Baruc, Jeremías-ega-sunmaksad garda-suid-bipirmakaledgi-narmakarnaid absosad. Gemaríasʼde, Safán-machid. A-dulede garda-narmakedid. </v>
<v b="JER" c="36" v="11">Gemarías-machi-Micaías, Safán-wagwa, bela Bab-Jehová-gayaburba garda-suid-bipirmakaledgi-narmakarnaid-absolesad itosad. </v>
<v b="JER" c="36" v="12">Geb agine, Micaías reynegse naded, garda-narmaked-negse, bia dule-dummagan-bukwadse. Agine, garda-narmaked-Elisama siid, degi, Semaías-machi-Delaía simogad, Acbor-machi-Elnatán, degi, Safán-machi-Gemarías, Ananías-machi-Sedequías, degine, bela dummagan-baigan bukmogad. </v>
<v b="JER" c="36" v="13">Geb Micaías, bela Baruc-dulemar-asabin-garda-absosad-itosadi, dummaganga sogdapid. </v>
<v b="JER" c="36" v="14">Geb degi, bela dummagan Barucʼse, Jehudí-barmisad, ega sogegar: “Be we-garda-absosad sedaye.” Degi, Nerías-machi-Baruc, Jehudí-sogedba imaksad, garda-suid-bipirmakaled-absosadi dummaganse sealid. Jehudíʼde Netanías-machid, degi, Selemías-wagwabalid, e-dad-yokorginedi Cusiʼye nugad. </v>
<v b="JER" c="36" v="15">Dummagan, Barucʼga weyob sogdemalad: —Wegi be sige, gardagi-ibmar-sognaid be anmarga abso. Geb Baruc, bela dummagan-asabin garda absosad. </v>
<v b="JER" c="36" v="16">Bela garda-absolesad-itosmargua, dobed-abalagi muchub-muchub na dakdemalad, weyob sokarmalad: —Anmar bela we-ibmarmar reyga sogergebed. </v>
<v b="JER" c="36" v="17">Geb Barucʼse egisdemalad: —Baruc anmarga be soge: ¿Wede igi be nabir we-ibmarmar bela narmaksa? ¿Ar Jeremías bega we-ibmarmar sogsa? </v>
<v b="JER" c="36" v="18">Baruc dummagan-abin sogded: —Eye, Jeremías anga we-ibmarmar sogsad. Geb ani an, garda-suid-bipirmakaledgi narmaksad. </v>
<v b="JER" c="36" v="19">Geb dummagan Barucʼga sogdemalad: —Be Jeremíasʼbo dukunao. Melle dulemar be-wisguega be imako, be bia dukusimala. </v>
<v b="JER" c="36" v="20">A-sorba dummagan, garda-narmaked-Elisama-arbaed-neggi garda-obesmalad. Geb dummagan rey-asabin neg-imbagi gwisgudapmalad, bela ibmar-gusad ega sogdapmalad. </v>
<v b="JER" c="36" v="21">Agi Rey-Joacim, garda-sunaega Jehudí-barmisad. Jehudí, Elisama-arbaed-negse garda suapid. Agine, Jehudí rey-asabin, degi, dummagan-bukwad-asabin garda-absosad. </v>
<v b="JER" c="36" v="22">A-ibagine, deunni, nii-walabakebakad-yoidgined (9) dii-wied-iba naid. A-ulale, rey dii-wied-ibagi-meged-neggi maid, deunni, rey soo-nagaba siid. </v>
<v b="JER" c="36" v="23">Jehudí ile-warbaagus, igi, ile-walabakegus garda-absodanigusale, rey garda-narmakaled esbipigi garda-sigdedaed, geb agine, soo-yagi metedaed. Deyopira bela garda-suid-bipirmakaled imaksad, bela soogi ogumaksad. </v>
<v b="JER" c="36" v="24">Ar rey garda-absolesad-itos-inigwele, degi, dummagan itosmarmo-inigwele, degite, gwen dobe-itossurmalad. Gwen e-mor esirmaksasurmalad. </v>
<v b="JER" c="36" v="25">Aisaar Elnatán, Delaía, degi, Gemarías reyga ise-wilegar sogsamalan-inigwele, melle be garda-suid-bipirmakaled-ogumakye, rey gwen itossulid. </v>
<v b="JER" c="36" v="26">Aka bur rey, e-machi-Jerameel barmisad, Azriel-machi-Seraíasʼmala, degi, Abdeel-machi-Selemíasʼmala, garda-narmaked-Baruc-ganaega, degi, Bab-Dummad-gayaburba-barsoged-Jeremías ganaegar. Degi-inigwele, Bab-Jehováʼdi, Jeremías, Barucʼbo odukusad. </v>
<v b="JER" c="36" v="27">Baruc, Jeremías ega-ibmar-sogsad garda-suid-bipirmakaledgi-narmaksadi, rey ogumaksagusad. A-sorbali, Bab-Jehová-gayaburba Jeremíasʼse nonikid, ega weyob sognonikid: </v>
<v b="JER" c="36" v="28">“Garda-suid-bipirmakaled-baid be amio, gannar gebe-iduar-naiyob be narmako. Bia Judá-e-rey-Joacim garda-ogumaksagusa, deyopira be narmakbaloed. </v>
<v b="JER" c="36" v="29">”Rey-Joacimʼga be sogo, weyopira Bab-Jehová sogye: ‘Joacim, bee be, garda-suid-bipirmakaled ogumaksad, be weyob sogsad: Jeremías, ¿ibiga be we-gardagi weyob be narmaksa? Nue-napiraye, Babilonia-e-rey we-yala obelononikoye, bela dulemar-obelononikoye, degine, ibmar-durganse-bakale obelononikoye.’ ” </v>
<v b="JER" c="36" v="30">A-ulale, Bab-Jehová Judá-dulemar-e-rey-Joacim-annik weyob soged: “Bipisaale, e-wagan-gwensak, David-ologangi sigosulid. E-mui dadabinni mellemai guoed, mutikidbali, neg-dambed-abalagi mellemai guoed. </v>
<v b="JER" c="36" v="31">E-ibmar-isgana-imaksad-ulale, edi, degi, e-wagana, degine, ega-arbamaladi, an sabsur-odurdakoed. Ar amar an-sogedba ibsassurmarsoggu, boni-dummagan barmidagoye an sogsadi, amargi an barmidoed, degi, Jerusalén-dulemargi, Judá-dulemargi an barmidoed.” </v>
<v b="JER" c="36" v="32">Geb degi, Jeremías garda-suid-bipirmakaled-baid amisad, geb garda-narmaked-Nerías-machi-Barucʼga uksad. Geb Baruc bela Jeremías-ega-ibmarmar-sogsad narmaksad. Garda-idualed Rey-Joacim-ogumaksadyobsaale, narmaklesad. De-ukinbali, napi ibmar-baigan bukidar emar-emarsaar narmaklesbalid. </v>
<v b="JER" c="37" v="1">Babilonia-rey-Nabucodonosor, Joacim-machi-Conías-muchub, Josías-machi-Sedequías Judá-reyga omesisad. </v>
<v b="JER" c="37" v="2">Degi-inigwele, Sedequíasʼbela, degi, ega-arbamaladbela, degine, Judá-dulemarbela gwen Bab-Jehová-sogedba ibsassurmalad. Bab-Jehová e-gayaburba-barsoged-Jeremíasʼba-ibmar-sogsad itossurmalad. </v>
<v b="JER" c="37" v="3">Degi, Rey-Sedequías, Selemías-machi-Jucal dule-irwa-Bab-Dummadse-goled-Sofoníasʼbo Bab-Dummad-gayaburba-barsoged-Jeremíasʼse barmisad. Sofoníasʼde Maasías-machid. Jeremíasʼga weyob sogdapmalad: “Anmar-ular be, anmar-Bab-Dummad-Jehováʼse be anmarga gole.” </v>
<v b="JER" c="37" v="4">Deunni, Jeremías amba yoo esgaryaba mellegedgined, degisoggu nabir dulemar-imbagi garmakdiid. </v>
<v b="JER" c="37" v="5">Deginbali, a-ibagangine, Faraón-sordamar Egiptoʼgi ainis danimalad. Deyob Babilonia-sordamar-Jerusalén-ebilis-bukwad wisguargu, gannar e-yarse duurmakdemalad. </v>
<v b="JER" c="37" v="6">Bab-Jehová-gayaburba Jeremíasʼse nonikid, weyob ega sognonikid: </v>
<v b="JER" c="37" v="7">“Israel-dulemar-e-Bab-Dummad-Jehová soged: Rey-Sedequías anse-ibmar-idakega-dulemar-barmialidga be sogo: ‘Faraón-sordamar bemar-bendakega-ainis-danikoedi gannar biremaloed, gannar Egiptoʼse namaloed. </v>
<v b="JER" c="37" v="8">Babilonia-sordamar gannar wese we-neggweburgi-gwichiguega nonimaloed, bela bemar-gamaloed, degine, neggweburmar ogumakmaloed.’ ” </v>
<v b="JER" c="37" v="9">Bab-Jehová soged: “Melle be yeer itomalo, mer be binsamalo Babilonia-sordamar bar danikosurmarye. Suli, gannar Babilonia-sordamar danimaloed. </v>
<v b="JER" c="37" v="10">Ar bemar amba bela Babilonia-sordamar-ogalakusale, degi, unnila gwenna-gwenna nailikgus-besmalale, sunna wemar we-neggweburgi gwichigusmalaled, we-neggwebur ogumaksamalaled.” </v>
<v b="JER" c="37" v="11">Babilonia-sordamar, Faraón-sordamar-egi-daniye wisguarsoggu, Jerusalénʼgi bangudgusmalad. </v>
<v b="JER" c="37" v="12">Aisaar Jeremías, Jerusalénʼgi-gudiidgi nainu-ega-uklenaid-suega Benjamín-yarse aligusanad. </v>
<v b="JER" c="37" v="13">Degi-inigwele, Yawagak-Benjamínʼye-nugadse-mosgua, sordamar-e-dummad Iríasʼye-nugad Bab-Dummad-gayaburba-barsoged-Jeremías-gasad. Iríasʼde Selemías-machid, Hananías-wagwabalid. Geb Irías, Jeremíasʼga weyob sogded: —¡Babilonia-sordamarba akaye be soge! </v>
<v b="JER" c="37" v="14">Jeremías abin-sogded: —¡Wedi gakana. Babilonia-sordamarba an akasokarsulid! Degi-inigwele, Irías, Jeremías-ega-ibmar-soged itossulid. Aka gasa dummaganse sesad. </v>
<v b="JER" c="37" v="15">Dummagandi bela Jeremíasʼgi sae-itodmalad. Geb sarsosmalad-sorba garda-narmaked-Jonatán-negyaba osiapmalad. Ar ade, a-neg esgaryaga imaksamalad. </v>
<v b="JER" c="37" v="16">Deyobi, neg-urba-esgarya-siidgi Jeremías-metemalad. Agine dikasuli mellesii gusad. </v>
<v b="JER" c="37" v="17">Rey-Sedequías, Jeremías ega-e-negse-sedamalaga igar-uksad. Agine, rey, Jeremíasʼse arbakee weyob ibmar egichisad: —¿Bab-Jehová bega sunmaksa? Jeremías abin-sogded: —Eye, Dummad, anga sunmaksa. Bede Babilonia-e-reyga-uklegoye anga sogsad. </v>
<v b="JER" c="37" v="18">Jeremías, Rey-Sedequíasʼse egisdemogad: —Dummad, ¿ibigi an begi dummad-nossunna? ¿Ibugi an be-dummagangi, we-neggweburgi an dummad-nossunna? Emide be esgaryagi an-metegu. </v>
<v b="JER" c="37" v="19">¿Bia bega Bab-Dummad-gayaburba-barsogmaladde nade? Bega sogsamalad: Babilonia-sordamar anmargi gwichiguosurye, degi, bemargi, we-dulemar gwichiguosurye bega sogsamalad. </v>
<v b="JER" c="37" v="20">Emide, Dummad, an bega ise-wilesakwaa soged, wis an bega ibmar-soged be an-itoge. Melle be bar gannar garda-narmaked-Jonatán-negse be an-barmide, degiile, an agi burgwidoed. </v>
<v b="JER" c="37" v="21">Geb agine, Rey-Sedequías igar-uksad, nakulemalad-neg-imbagi Jeremías-simaloye. Degi, neggweburgi madu-nikad-berguedse, bane-bane madu-yomalad-igarye-nugadgi madu-uklebubukwad ega ukmaloye sogsabalid. Degisoggu, deyob, Jeremías nakulemalad-neg-imbagi mellesii gusad. </v>
<v b="JER" c="38" v="1">Matán-machi-Sefatías, Pasur-machi-Gedalías, degi, Selemías-machi-Jucal, degine, Malquías-machi-Pasur, we-dulemala, Jeremías-sunmaksad itosmalad. Weyob Jeremías sogsad: </v>
<v b="JER" c="38" v="2">“Weyob Bab-Jehová soged: ‘Dule we-neggweburgi beeye-sogele, ukudba burgodibe, es-suidgi burgodibe, boniba burgodibe. Degi-inigwele, ar dule Babilonia-sordamarse-galegele, adi, burgosulid. Bila-onolegedgi-ibmar-sulegedyob na san uksunnoed, degidbali, na san bendaklegoed.’ </v>
<v b="JER" c="38" v="3">Weyob Bab-Jehová soged: ‘We-Jerusalén-neggwebur Babilonia-rey-sordamarse sulegoed, amarse galegoed.’ ” </v>
<v b="JER" c="38" v="4">Degidbali, dummagan reyga sogsamalad: —Anmar we-dule gindakergebed. Weyob-sunmakdiidba sordamar-niga-egwandiid, degi, bela dulemar-niga egwandiid. We-dule neggweburga igar-nued gwen amisulid, aka bur sabsur-odurdaklegoedgi sunmaked. </v>
<v b="JER" c="38" v="5">Geb Rey-Sedequías amar-abin sogded: —An bemarga urmake. Anbela, rey-gued-inigwele, geg an bemarga akar soged. </v>
<v b="JER" c="38" v="6">Agine dummagan, Jeremías-susmalad. Geb rey-machi-Malquías-e-dia-dummad-yaba urdubgi-odegar Jeremías-odesmalad. We-diade sordamar-ambikuedneg-imbagi siid. Ar dia-yaba dii-sated, unnila olli-matabi naid, degisoggu, ollibali Jeremías dogded. </v>
<v b="JER" c="38" v="7">Etiopía-dule-reyneggi-arbaed Ebed-Melecʼye-nugadi, itosad igi-dia-dummad-yaba Jeremías-metemala. Deunni, rey, Benjamín-yawagak-asabin igar-itosigua, </v>
<v b="JER" c="38" v="8">Ebed-Melec reyneggi-gudii reyse nadegusad, geb reyga sogdapid: </v>
<v b="JER" c="38" v="9">—Dummad-rey, we-dulemar Jeremíasʼgi nue sabsur-urwenanaimalad. Dia-yagi metemalad. Agi sii, Jeremías ukudba burgo an daked. Ar neggweburgi madude bergusad. </v>
<v b="JER" c="38" v="10">Degidgine, rey, Etiopía-dule-Ebed-Melecʼga igar-ukded: —Dulemar dulagwen-gakambe (30) beba-naega be amio. Bab-Dummad-gayaburba-barsoged-Jeremías dia-yaba-siid be onomalo, adi, melle agi-sii burgwegar. </v>
<v b="JER" c="38" v="11">Ebed-Melec rey-ega-igar-uksadba imaksad, degi, mormar-bukwadse nadegusad. Agi mormar-bukwad onisad, degi, mor-sergan-bukwad onisbalid. Geb Jeremíasʼga urdub, degi, mormar-onisad dia-yaagi odesmalad. </v>
<v b="JER" c="38" v="12">Geb Ebed-Melec, Jeremíasʼga sogded: —We-mormala, degi, mor-isganamala, be-senya-urba be nasiko, adi, melle urdubgi be ebillegegar. Jeremías deyob imaksad. </v>
<v b="JER" c="38" v="13">Degine, dulemar ega urdub obatismalad, dia-yaba-sii urdubgi Jeremías-onosmalad. Geb sordamar-ambikuedneg-imbagi Jeremías osilesad. </v>
<v b="JER" c="38" v="14">Rey-Sedequías igar-uksad ega Bab-Dummadse-goled-neg-yawagak-sogapaagwadse Jeremías-sedmaloye. Agine, Sedequías Jeremíasʼga sogded: —An bese wis ibmar egisgwelo, melle be angi bipisaar ibmar odukuo. </v>
<v b="JER" c="38" v="15">Jeremías rey-abin sogded: —Dummad, an bega ibmar-sogele, be an-gindaksalergebed. An bega binsaed-dakele, be an-itogosulid. </v>
<v b="JER" c="38" v="16">Degi, arbakee Rey-Sedequías, Jeremíasʼga ise-sogar sogsad: —Bab-Jehová-anmarga-burba-dulad-uksad-nuggi napira an soged: An be-gindakosulid, an we-dulemar-be-gindakbigudimaladga an be-urmakosurbalid. </v>
<v b="JER" c="38" v="17">Jeremías, Sedequías-abin sogded: —Israel-dulemar-Bab-Dummad-Jehová Bela-Gangued-Nikadi, weyob soged: ‘Babilonia-rey-e-dummagan-abin be urwesulile, be san bendaklegoed. We-neggwebur ogumaklegosulid. Dummad, bedi, degi, bela be-neg-yaginmalad bendaklemaloed. </v>
<v b="JER" c="38" v="18">Ar be Babilonia-rey-e-dummagan-abinsaele, we-neggwebur Caldea-dulemar-e-ganguedse berguoed. A-dulemar neggweburmar-ogumakoed, bedi gwen egi wakinnosurmogad.’ </v>
<v b="JER" c="38" v="19">Rey-Sedequías, Jeremías-abin sogded: —Judá-dulemar Babiloniaʼba-akasmalad an dobed. Abakalegi a-dulemar, Babilonia-sordamarga an-ukarmalale, adi, sabsur-an-imakmalagar. </v>
<v b="JER" c="38" v="20">Jeremías rey-abin sogded: —Dummad, an bega Bab-Jehová-gayaburba-barsognaidba be ibsae. Adi, be Babilonia-dulemarse berguosulid. Nueganbi be naoed, degi, be-san be bendakbaloed. </v>
<v b="JER" c="38" v="21">Dummad, ar be yapa Babilonia-sordamarga san-ukele, Bab-Jehová weyob anga sogsabalid: </v>
<v b="JER" c="38" v="22">‘Bela Judá-reyneggi omegan-amba-bukwadi, Babilonia-rey-e-dummaganga uklegoye. Ar a-omegana weyob bakar bega sogmaloye: Rey, be-aimar be-walikamaladi, be-yamosmalad, begi nakwismalad. Emigindi, be-nag napa-olli-ollidyaba dogsa-gwichid, be-aimar bela begi bangudmalad.’ </v>
<v b="JER" c="38" v="23">”Dummad-Sedequías, bela be-omegana, degi, be-mimmigana, Babilonia-sordamarga uklegoed. Dummad, bedi gwen wakinnosulid, Babilonia-reyse be galegoed. Degi, be-neggwebur ogumaklegoed.” </v>
<v b="JER" c="38" v="24">Geb Sedequías, Jeremías-abin sokalid: —Melle we-gayaburba dulemar wisguega be imako, degisulile, be anse oburgwilego. </v>
<v b="JER" c="38" v="25">Dummagan wisgualile, bede anbo sunmaksaye, bese danimalale, bega sokarmalale: ‘Reyga be ibmar-sogsadi anmarga be sogmoga, igi-bega rey ibmar-sogsamoga be anmarga sogbalo. Melle anmargi be odukuo, degisulile, anmarse be oburgwilego.’ </v>
<v b="JER" c="38" v="26">Ega be weyob sogo: ‘Ise-wilegar an reyse egichisad, melle gannar Jonatán-negse be bar an-barmidoye, adi, melle agi an burgwegarye.’ </v>
<v b="JER" c="38" v="27">Deyopira gusad. Bela dummagan Jeremíasʼse ibmar egisnonimalad. Jeremíasʼdi rey-ega-igar-uksadba imaksamogad. Degidbali, bar Jeremías-oakalossurmalad. Ar dulemarde Jeremías reybo-sunmaksad itossurmalad. </v>
<v b="JER" c="38" v="28">Degi, Jerusalén-neggwebur-sulesad-ibaganse, Jeremías, sordamar-ambikued-neg-imbagi mellesii gusad. </v>
<v b="JER" c="39" v="1">Birgabakebakgus Sedequías Judá-yar-semaidgine, a-nii-warambegi Babilonia-Rey-Nabucodonosor, Jerusalénʼgi gwichiguega, Jerusalén-neggweburse sorda-bila-onomalad-abargi aligusad. Bela neggwebur-ebilis ambikunonikid. </v>
<v b="JER" c="39" v="2">A-birgabogi gaka nii-walabake-ibabakebakgine Babilonia-sordamar galu-matusulid-akwabiid-neggwebur-ebirnaid geb egasmalad. Deun, agi Sedequías birgambe-gakagwensakgus (11) reyga maidgined. </v>
<v b="JER" c="39" v="3">A-yaa-ollo-imaklesadbali, bela Babilonia-rey-e-dummagan ubosad, geb yawagak-yaabalid negabargi-siidgi ambikudapmalad. Babilonia-rey-e-dummagan-ubosad, wemalad: Nergal-Sarezer, Samgar-Nebo, reyneggi-arbamalad-e-dummad-Sarsequim, reyneggi-arbamalad-e-dummad-baid-Nergal-Sarezer, degine, bela Babilonia-reyneggi-arbamalad-e-dummagan-bamalad. </v>
<v b="JER" c="39" v="4">Deyob dulemar dakarmargu, Judá-Rey-Sedequías, degine, bela sorda-bila-onomalad neggweburgi wakitemalad. Mutiki, galu-matusulid-akwabiid-darbogwad-imbagi yawagak-siidba rey-dutugalu-naidba ainidmalad. Arabá-igarba wakitemalad. </v>
<v b="JER" c="39" v="5">Degi-inigwele, Babilonia-sordamar balegitegusmalad, geb Jericó-nebaganba bargadapmalad. Babilonia-sordamar Sedequías-gasmalad, geb Babilonia-rey-Nabucodonosorʼse sesmalad. Deunni, Rey-Nabucodonosor Hamat-yargi Ribla-neggweburgi maid. Agine Rey-Nabucodonosor Sedequíasʼga odurdaklegoed-igar itosad. </v>
<v b="JER" c="39" v="6">Geb Rey-Sedequías-wagab e-mimmigan dukar-egwannar oburgwilesad, deyob, Judá-dulemar-nuga-nikamalad oburgwilesmogad. </v>
<v b="JER" c="39" v="7">A-sorbali, Babilonia-rey, Sedequías-ibya-onomalaga imaksad. Degi, esgoro-gordikid-dubgi-edinnega imaksabalid, adi, Babilonia-yarse sedmalagar. </v>
<v b="JER" c="39" v="8">Degi, Babilonia-sordamar, reyneg-ogumaksamalad, degine, bela negmar-ogumaksabalid, deginbali, bela Jerusalén-galu-matusur-akwabiidmalad omukusmarbalid. </v>
<v b="JER" c="39" v="9">Geb reyga-nakulemalad-e-dummad-Nabuzaradánʼye-nugadi, bela dulemar-besmaladi gasa Babilonia-yalase sesad, degi, dulemar-emarba-atosmaladi, bela gasa sesbalid. Soglesundo, bela neggweburginmalad gales selesmarye. </v>
<v b="JER" c="39" v="10">Reyga-nakulemalad-e-dummad-Nabuzaradánʼye-nugadi, unnila dule-wilemaladbi, degi, dule bur ibmar-satemaladbi Judá-neggweburmargi obesad. A-ibagine, a-dulemarga uva-nainumar uklesad, degi, ibmar-digleged-nainumar uklesbalid. </v>
<v b="JER" c="39" v="11">Babilonia-rey-Nabucodonosor ega-nakulemalad-e-dummad-Nabuzaradánʼye-nugadga Jeremías-akwega weyob igar uksad: </v>
<v b="JER" c="39" v="12">“Nue be Jeremías-ako, melle ichakwaa nio. Ibmarmar-abeardibele, ega sogedba be uko.” </v>
<v b="JER" c="39" v="13">Degine, Nabuzaradán, degi, reyneggi-arbamalad-e-dummad-Nabusazbánʼye-nugadi, degi, reyneggi-arbamalad-e-dummad-baid-Nergal-Sarezerʼye-nugad, degine, bela Babilonia-reyneggi-arbamalad-e-dummagan-bamaladi, </v>
<v b="JER" c="39" v="14">sordamar-ambikued-neg-imbagi Jeremías-gales-siid-ononaega imaksamalad. Geb Ahicam-machi-Gedalías, Jeremías-negse gannar Jeremías-sedega imaksamalad. Gedalíasʼde Safán-wagwad. Agine, Jeremías dulemar-abargi gudii gussunnad. </v>
<v b="JER" c="39" v="15">Jeremías, amba sordamar-ambikued-neg-imbagi gales-mellesigua, Bab-Jehová-gayaburba ese nonigusad, ega weyob sognonigusad: </v>
<v b="JER" c="39" v="16">“Be nae, Etiopía-dule-Ebed-Melecʼga be sogna, weyob Israel-dulemar-Bab-Dummad-Jehová Bela-Gangued-Nikadi sogye: ‘We-neggwebur-sabsur-wilegoedgi an sunmaksadi, an sogedba imakoed. Ega ibmar-nued gwen guosulid. A-ibagangine, be-sunnagwad ibmar-guoedi, be dakoed. </v>
<v b="JER" c="39" v="17">Gines a-ibagine, ani an be-bendakoed. Be dulemar-dobgudiidgi an be-bendakoed, be-oakalogosurmalad. </v>
<v b="JER" c="39" v="18">Innikigwadgi an bega soged, ani an be-bendakoed, es-suidgi be burgosulid, be wakinnoed. Ar be angi-bengussursoggu, an be-bendakoed.’ Deyob Bab-Jehová sogye.” </v>
<v b="JER" c="40" v="1">Reyga-nakulemalad-e-dummad-Nabuzaradánʼye-nugadi, Ramáʼgi Jeremías-indaksad-sorba Bab-Jehová-gayaburba Jeremíasʼse nonikid. Ramáʼgi, Nabuzaradán, Jeremías atinnar Babilonia-yalase Judá-dulemar-gales-selemaid-imbagi, degi, Jerusalénʼginmalad-gales-selemaid-imbagi, gales-selemai dakalid. </v>
<v b="JER" c="40" v="2">Reyga-nakulemalad-e-dummadi, bachikii Jeremías-nisad, geb ega weyob sogded: “Bab-Jehová, be-Bab-Dummad, weyob we-neggwebur-wilegoednik sogsagusad, </v>
<v b="JER" c="40" v="3">emide, emi-ibagi Bab-Jehová-e-ibmar-sogsad gunaid. Bela we-ibmar-gunaidi, ar Bab-Jehováʼgi-isgusmaladba, e-ibmar-sogsadba-ibsassurmaladba gunaid. </v>
<v b="JER" c="40" v="4">Emisgwa, be-arganmar esgoro-dubgi-atinnaid an esikoed. Be anba Babilonia-yarse-dagbiele, dagodo, ani an nuekwaa be-akoed. Ar be anba dagbisulile, akarsurbardo. Bela we-napa-naidi begadid, be-itolegedid bia be nabie.” </v>
<v b="JER" c="40" v="5">Jeremías amba aku-itoged ede bia naodibeye, degidbali, Nabuzaradán ega sogdesunnad: “Ahicam-machi-Gedalíasʼba be nae, ar Babilonia-e-rey, Judá-neggweburmar-dakega a-nug-imaksad. Gedalíasʼde Safán-wagwad. Aba, be-dulemar-abargi be gudii imakna. Sulile, be-itolegedba be naodo, bia be nabie aba be naodo.” Reyga-nakulemalad-e-dummadi, Jeremíasʼga masgullemalad uksad, degi, ibmar-baigan ega binsa uksabalid, degine, nuedgi onolesad. </v>
<v b="JER" c="40" v="6">Degisoggu, Jeremías, Mizpaʼse Ahicam-machi-Gedalíasʼba nadsunnad. Mizpa-neggweburgi Gedalías-walik, degi, amba abala-neggweburgi-dulemar-besmalad-walik gudii gusad. </v>
<v b="JER" c="40" v="7">Judá-sorda-dummagan, degi, sorda-bila-onomalad, amba sapurba-bukmargua wisguarmalad, emi, Babilonia-rey, Ahicam-machi-Gedalías neggwebur-dummadga nug-imaksaye. Degine, Gedalías, machergan-dakega, omegan-dakega, mimmigan-dakega nugsalesbarye, degine, neggweburgi dule-wilemalad Babilonia-yalase-selessurmalad-dakega nug-imaklesbarye. </v>
<v b="JER" c="40" v="8">Deyob wisguarmargua, Mizpa-neggweburse Gedalíasʼse nade gusmalad. Dulemar nadegusmaladi, wemalad: Netanías-machi-Ismael, Carea-masmala: Johanán, degi, Jonatán. Tanhumet-machi-Seraías, Netofaʼgined-Efai-masmala, degi, Maaca-dule-e-machi-Jezanías. Bela we-dulemala e-sorda-bila-onomalad-abargi nade gusmalad. </v>
<v b="JER" c="40" v="9">Ahicam-machi-Gedalías, Safán-wagwa gued. Gedalías, a-dulemargala, degi, a-e-sordagangala, ise-napiragwadgi ega ibmar sogsad: “Melle be Babilonia-sordamar dobgue. Ar bemar neggweburgi ambikuye-sogele, degi, Babilonia-reyga be arbamalale, innikigwadgi an bemarga sogdo, bemar nueganbi gudii gumaloed. </v>
<v b="JER" c="40" v="10">Andi Mizpa-neggweburgi megoed, adi, Babilonia-dulemar-danimalar, an bemar-ular sunmakegar. Bemardi vino be sabomar, ibmar-durbagan-yorgi-sanmakmalad, degi, olivo-gwallu be sabomar, degine, gannar be-neggweburgi be megmalo.” </v>
<v b="JER" c="40" v="11">Bela Judá-dulemar Moabʼgi-mamaid, Amónʼgi-mamaid, degi, Edomʼgi-mamaid, degine, bela neggwebur-baigangi-mamaidi wisguarmarmogad, Babilonia-rey amba Judá-dulemar-obesye, degi, Ahicam-machi-Gedalías neggwebur-dummadga nug-imaksaye. Gedalíasʼde Safán-wagwad. </v>
<v b="JER" c="40" v="12">Degidbali, bela Judá-dulemar neggwebur-baiganba-aisakis-bukmaladi Judá-yalase nonimalad. Nonimargu, Gedalíasʼse Mizpa-neggweburse nadmalad. Wemala, vino sabosmarmogad, degi, ibmar-durbagan-yorgi-sanmakmalad-bukidar sabosmarmogad. </v>
<v b="JER" c="40" v="13">Carea-machi-Johanán, degi, bela sorda-bila-onomalad-e-dummagan sapurba-bukmaladi, Mizpa-neggweburse Gedalíasʼse nonimalad, </v>
<v b="JER" c="40" v="14">Ega weyob sognonimalad: —Amón-dulemar-rey-Baalis be-oburgwega Netanías-machi-Ismael-barmialid, ¿be wissursi? Ahicam-machi-Gedalíasʼdi eba ibsassulid. </v>
<v b="JER" c="40" v="15">Carea-machi-Johanán Mizpaʼgi Gedalíasʼga arbakee ibmar-sogsad: —Netanías-machi-Ismael an bega oburgwenao. Dulemar we-ibmar wisguegarsulid. ¿Ar ibiga we-dule be-gindakega anmar imakosunna? Ar be burgwisale, bela be-dikarba Judá-dulemar-ambikunonimalad-oaisakiega gudeled, degi, Judá-neggweburgi-bukmalad bela obelolesaled. </v>
<v b="JER" c="40" v="16">Ahicam-machi-Gedalías, Carea-machi-Johanán-abin sogded: —¡Melle deyob-imakedgi be binsao! Be weyob Ismaelʼnik-sogedi, be-binsa gordiid. </v>
<v b="JER" c="41" v="1">Nii-walaguglegine (7) Netanías-machi-Ismael rey-e-gwenadga-guedi, rey-sordamar-e-dummadga gusmogadid. A-dulede, dulemar-e-ambemaladbo (10) Mizpa-neggweburse nonikid. Ismaelʼde Elisama-wagwad. Geb Ahicam-machi-Gedalíasʼse nonimalad. Mizpa-neggweburgi bulakwaa mas-gunbukmargua, </v>
<v b="JER" c="41" v="2">ukiale, Netanías-machi-Ismael, dulemar-e-ambegwad (10) eba-bukwamarmogadmala, es-suidgi Ahicam-machi-Gedalías-gindaksad. Gedalíasʼde Safán-wagwad. Deyobi, Ismael, Gedalías-oburgwisad. Babilonia-e-rey, Judá-yar-e-dummadga Gedalías-nug-imaksagusanad. </v>
<v b="JER" c="41" v="3">A-ukinbali, Ismael, Judá-dulemar Mizpaʼgi Gedalíasʼba-gudimalad, degi, sorda-bila-onomalad, ogilosbalid. </v>
<v b="JER" c="41" v="4">A-bangine, amba yoo dulemar Gedalías-gindaklesad-wisgumargua, </v>
<v b="JER" c="41" v="5">Siquem-akale, Silo-akale, degi, Samaria-akale, dulemar dulabake-mergu (80) Mizpaʼse nonimalad. A-dulemarde siga-eniar-eniar, nonimalad, degi, mor-siir-siir, degine, na dukin e-abagan daas-daas-imaksa nonimalad. Ibmar-gwagmar, degi, ina-wawadikmalad, Bab-Dummadse-goled-neggi-ukega senonimalad. </v>
<v b="JER" c="41" v="6">Netanías-machi-Ismael Mizpa-neggweburgi emar-abin ise-boale noalid. Dulemar-abinguargu, dulemarga weyob sokalid: —Ahicam-machi-Gedalías be dakdamala. </v>
<v b="JER" c="41" v="7">Degi-inigwele, amba yoo dulemar-danimalad neggwebur-abarse dogmala, Netanías-machi-Ismael e-sordamarbogwa dule-danimalad-oburgwismalad, degi, dia-dummad-yaba obatismalad. </v>
<v b="JER" c="41" v="8">Dule-danigusmalad-abargine, e-ambe (10) ise-wilegar Ismaelʼga sogdemalad: —Melle be anmar-oburgwe, anmar sapurba trigo-gwag odukusiid, degi, cebada-gwagmar, olivo-gwallu, degine, achanis, anmar odukusiid. Degidbali, Ismael bar a-dulemar-oburgwissulid, e-sordamar-oburgwilesadyob bar imaksasulid. </v>
<v b="JER" c="41" v="9">We-dia-dummad Rey-Asa sobsagusad, adi, Israel-rey-Baasa-idu dukuegar. Netanías-machi-Ismael, we-dia-yaagi Gedalíasʼba-dulemar-oburgwisad-e-mui obatisad. We-dia-yaagi muimar ena urbisad. </v>
<v b="JER" c="41" v="10">Degine, a-sorbali, Ismael, rey-sisgan gasa sesad. Degi, bela dulemar Mizpa-neggweburgi-besmalad sesbalid. Deun reyga-nakulemalad-e-dummad-Nabuzaradánʼye-nugadi, Ahicam-machi-Gedalíasʼga igar-uksagusad we-dulemar dakegar. Netanías-machi-Ismael Amón-yarsik dulemar-galesmalad sesad. </v>
<v b="JER" c="41" v="11">Carea-machi-Johanán, degi, bela sorda-bila-onomalad-e-dummagan e-walik-bukmaladi wisguargua, Netanías-machi-Ismael deyob neg-oakalosye, </v>
<v b="JER" c="41" v="12">Johanán bela dulemarse gochad, degi, Netanías-machi-Ismaelʼgi bila-ononadgusmalad. Gabaónʼgi dii-dummad-naid-nagaba abingudapmalad. </v>
<v b="JER" c="41" v="13">Bela dulemar-Ismaelʼse-gales-seledanimaladi, Carea-machi-Johanán-dakarmargu, sorda-bila-onomalad-e-dummagan-abargi-daniki bela yeer-itosmalad. </v>
<v b="JER" c="41" v="14">Bela dulemar-Ismaelʼse-gales Mizpa-akar-selemaidi, Carea-machi-Johanánʼba armalad. </v>
<v b="JER" c="41" v="15">Netanías-machi-Ismaelʼdi, e-sordamar e-baabakadbogwa (8) Johanán-idu Amónʼse wakite gusmalad. </v>
<v b="JER" c="41" v="16">Carea-machi-Johanán, bela sorda-bila-onomalad-e-dummagan eba gudimaladbo, dulemar-Netanías-machi-Ismaelʼse-selemaid bendaksamalad. Ismael, Ahicam-machi-Gedalías-oburgwisgu, dulemar-besmaladi Mizpa-akale sesanad. Amala wemalad: Sordamala, omegana, mimmigana, degi, reyga-arbamalad-e-dummagana selemamainad. </v>
<v b="JER" c="41" v="17">Johanán, bela dulemarmala nadmargu, Gerut-Quimamʼye-neg-nugadse obunnodapmalad. Gerut-Quimamʼde Belén-nagaba naid. A-akale, Egipto-yalase moedse binsanadapmalad, </v>
<v b="JER" c="41" v="18">adi, Babilonia-sordamargi wakinnegar. Ar Netanías-machi-Ismael, Babilonia-e-rey Ahicam-machi-Gedalías Judá-neggwebur-e-dummadga-nug-imaksagusanad-oburgwisadba nue-dobe itomalad. </v>
<v b="JER" c="42" v="1">Geb degine, Carea-machi-Johanán, Osaías-machi-Jezanías, degi, sorda-bila-onomalad-e-dummagana Jeremíasʼse nonimalad. Deginbali, bela dulemar ese nonimalad, mimmigana, degi, serganse-bakale, ese nonimarmogad. </v>
<v b="JER" c="42" v="2">Bab-Dummad-gayaburba-barsoged-Jeremíasʼga weyob sogdemalad: —Anmar bega ise-wilegar-ibmar-sogedi, be wis-anmar-itoge. Anmar-napi-besmalad-ular, be Be-Bab-Dummad-Jehováʼse ise-wilegar be anmarga gole. Ar magar be anmar-daked, iduale, anmar bukidaranad, emidi, anmar napi-ichee bedapmalad. </v>
<v b="JER" c="42" v="3">Be-Bab-Dummad-Jehováʼba be ibmar-soge, adi, anmarga igar oyogega bia anmar naoe, degine, ibu anmar imakbaloe. </v>
<v b="JER" c="42" v="4">Jeremías amar-abin sogded: —Eye, bato an be-itosmala. Bab-Jehová-bemar-Bab-Dummadga ise-wilegar an ibmar sogoed, igi be anga sogsamala, deyob an ega sogoed. Bab-Jehová anga ibmar-sogoedi an bemarga bela sogoed, bipisaale an bemargi ibmar odukuosulid. </v>
<v b="JER" c="42" v="5">Geb Jeremíasʼga sogdemalad: —Bab-Dummad-Jehová-bela-beba-anmarga-ibmar-sogoedba anmar imaksulile, Bab-Jehová anmargi innikigwadba, degi, napiragwadgi anmar-barsogega gusunno. </v>
<v b="JER" c="42" v="6">Gayaburba anmarga nueddibe, ichakwadibe, anmar-Bab-Dummad-Jehováʼba anmar ibsamaloed. Anmar Bab-Jehováʼse idakega be-barmisad, aba anmar ibsaoed. Deyobi, anmar, anmar-Bab-Jehová-ibmar-sogedba-ibsaele, nueganbi anmarga ibmar naoed. </v>
<v b="JER" c="42" v="7">A-ibambegine (10), Bab-Jehová, Jeremíasʼga sunmaknonikid. </v>
<v b="JER" c="42" v="8">Geb Jeremías, Carea-machi-Johanánʼse, degi, bela sorda-bila-onomalad-e-dummagan Johanánʼba-gudimaladse gochad. Deginbali, bela dulemarse, burwiganase, degi, serganse-bakar, gochabalid. </v>
<v b="JER" c="42" v="9">Amarga weyob Jeremías sogded: “Israel-dulemar-e-Bab-Dummad-Jehováʼse bega ibmar-egisega be an-imaksamaladi, a-Bab-Dummad weyob soged: </v>
<v b="JER" c="42" v="10">” ‘Ar bemar we-yalagi ambikuega guakwamalale, an be-onasgumai samaloed, an bemar-obelogosulid, an bemar-urboed, an bemar-osulogosulid. Ar ade, an bemargi boni-dummagan-barmisadi an nue-nunmak itoged.’ ” </v>
<v b="JER" c="42" v="11">Bab-Jehová soged: “Bemar Babilonia-rey-dobgudimalad, melle be dobgumalo. Ar ani an bemar-bendakega bemarba gudiid, degi, Babilonia-rey-e-ganguedgi bemar-ollorsaega an gudiid. </v>
<v b="JER" c="42" v="12">Ise-wile an bemar-dakoed, deyobi, Babilonia-rey wile bemar-dakmogoed. Gannar be-yarse-naega bemar-imakoed.” </v>
<v b="JER" c="42" v="13">Ani Jeremías sogdebalid: Ar bemar, bemar-Bab-Dummad-Jehová-sogedba ibsasulile, weyob be sogmalale: “Anmar we-yargi ambikuosurmala, </v>
<v b="JER" c="42" v="14">Egipto-yarse anmar bur megnaoe. Agindi, anmar bila-onoleged itogosulid, degi, bila-onolegedgi gar-trompeta-goled itogosurbalid. Degine, anmar agi uku-mesosurbalid, asega anmar bur megnamaloye.” Deyob be sogmalale, </v>
<v b="JER" c="42" v="15">Judá-dulemar-napi-besmalad, nue Bab-Jehová-gayaburba be itomalo. Weyob Israel-dulemar-e-Bab-Dummad-Jehová-Bela-Gangued-Nikadi soged: “Ar bemar Egipto-yarse-megnaedgi nue-binsamalale, </v>
<v b="JER" c="42" v="16">bemar bila-onoleged-dobgudimaladi, Egipto-yalagi be itodapmaloed. Degi, bemar ukud-dummad-dobgudimaladi, Egipto-yalagi be itodapmaloed. A-yalagine bemar girgumaloed. </v>
<v b="JER" c="42" v="17">”Bela dulemar Egipto-yalase-nue-nabimaladi, ase nue-megnabimaladi, Egiptoʼgi bila-onolegedgi girgumaloed, degi, ukudbali, boniganbali girgumaloed. Bipisaale dule-wargwen boni an barmidoedgi gwen durguosulid, gwen egi wakinnosurbalid. Bela burgwemaloed.” </v>
<v b="JER" c="42" v="18">Ar Israel-dulemar-e-Bab-Dummad-Jehová Bela-Gangued-Nikadi soged: “Ar bemar Egipto-yalase-megnamarye-sogmalale, igi an Jerusalén-dulemargi an-urwed oyosa, degi, igi an an-sae-itogedi egi oyosbali, deyobi, an bemargi an-urwed oyomogoed. Ibmar-ukabsalegeyobi be ukabsalemaloed, isdar-daklegedga, sae-daklegedga be gudmaloed, degi, bar be Jerusalén-neggwebur dakosurmalad.” </v>
<v b="JER" c="42" v="19">Ani Jeremías sogdebalid: “Judá-dulemar-napi-besmalad, Bab-Jehová weyob bemarga sogsad, melle be Egipto-yalase namaloye. Ebinsamalo, an bemarga iduakwaa-ibmar-sognaidi, napiragwad. </v>
<v b="JER" c="42" v="20">Bemar, be-Bab-Dummadse-an-barmisadgi be dummad-nosmalad. Be anga weyob sogsamalad: ‘Anmar-ular, be anmar-Bab-Dummad-Jehováʼse ise-wilegar-gorye, bela bega ibmar-sogoedi anmarga be sogmogoye, adi, anmar a-sogedba ibsamalagarye.’ ” </v>
<v b="JER" c="42" v="21">Emide, an emi-ibagi an bemarga ibmar-sognaidi, emisgwa bemar, bemar-Bab-Dummad-Jehová-sogedba ibsabisurmalad. Bab-Dummad bemarga ibmar-sogoye-anga-sogsadba be dabisurmalad. </v>
<v b="JER" c="42" v="22">Degisoggu, be ebinsamalo, bia be megnabiye na be binsamalale, agine bila-onolegedgi be girgumaloed, degi, ukudbali, boni-dummagangine be burgwemaloed. </v>
<v b="JER" c="43" v="1">Jeremías, dulemarga Bab-Dummad-Jehová ega ibmar-sogsad bela sogsagua, </v>
<v b="JER" c="43" v="2">Osaías-machi-Azarías, degi, Carea-machi-Johanán, degine, bela san-dummarba-imakmalad Jeremías-abin sogdemalad: “¡Binsa be gordii! Anmar-Bab-Dummad-Jehová, bega sogsasulid, ‘be anmarga sogoye Egipto-yalase melle megnamaloye.’ </v>
<v b="JER" c="43" v="3">Nerías-machi-Baruc, be anmargi-gwichiguega be-ourwenaid. Adi, Babilonia-sordamarga anmar-urmakega, adi, a-dulemar anmar-oburgwegar, adi, a-dulemar anmar-gasa Babilonia-yarse anmar-sedegar.” </v>
<v b="JER" c="43" v="4">Degisoggu, Carea-machi-Johanán, degi, sorda-bila-onomalad-e-dummagana, degine, neggwebur-dulamar, bipisaale Bab-Jehová-gayaburba-sogedba ibsassurmalad. Ar emarga soglesanad “Judá-yalagi be megmaloye,” degite, itossurmalad. </v>
<v b="JER" c="43" v="5">Aka Carea-machi-Johanán, degi, sorda-bila-onomalad-e-dummagana, Egipto-yalase Judáʼgi-napi-besmaladi sesmalad. Amardina, dulemar-gannar-Judá-yarse-megnonimaladinad, degi, yogasaar neggwebur-baiganba-aisakis-bukwamalad-nonimaladinad, amala selesad. </v>
<v b="JER" c="43" v="6">Deunni, reyga-nakulemalad-e-dummad-Nabuzaradánʼye-nugadi, Ahicam-machi-Gedalíasʼga, machergan, omegan, mimmigan, degi, rey-sisgan, degine, bela dulemala, dakega ega uksagusanad. Degine, Bab-Dummad-gayaburba-barsoged-Jeremías, degi, Nerías-machi-Baruc, ega dakega uklesgusbalinad. Gedalíasʼde Safán-wagwad. </v>
<v b="JER" c="43" v="7">Ar Bab-Jehová-sogedba ibsassurmarsoggu, bela Egipto-yalase nadegusmalad, Tafnes-neggweburse modapmalad. </v>
<v b="JER" c="43" v="8">Tafnesʼgine, Bab-Jehová-gayaburba Jeremíasʼse nonikid, ega weyob sognonikid: </v>
<v b="JER" c="43" v="9">“Akwa-dummagan be sue, Tafnesʼgi Faraón-neg-doged-asabin, Judá-dulemar-wagab napsa-ariogar-maidgi be digo. </v>
<v b="JER" c="43" v="10">Geb a sorbali, dulemarga be weyob sogo: ‘Weyob Israel-dulemar-e-Bab-Dummad-Jehová Bela-Gangued-Nikadi sogye: An-mai-Babilonia-rey-Nabucodonosorʼbina an goloed. An we-akwamar-diglesad-birgine, an e-ologana sioed. We-akwamar-birgine, e-dordoneg soboed. </v>
<v b="JER" c="43" v="11">” ’Nabucodonosor Egipto-yalase nonikoed, egi gwichigunonikoed. Dulemar-burgwemaloye ega igar-maidi, burgwemaloed. Dulemar-gales-seledmaloye ega igar-maidi, gales-seledmaloed, degine, bila-onolegedgi-girgumaloye ega igar-maidi, bilagi girgumaloed. </v>
<v b="JER" c="43" v="12">Babilonia-sordamar Egipto-dulemar-bab-dummadse-goled-negmar ogumakmaloed, e-bab-dummagan ei sedmaloed. Egipto-yala bela swanga imakmaloed, igi sibad-edarbed mor omomormakdae, deyobi, Nabucodonosor, Egipto-yala imakoed. Geb a-sorbali, Nabucodonosor, bogidikidgi e-yarse naoed. </v>
<v b="JER" c="43" v="13">Egipto-yargi, Bet-Semes-neggweburgi akwa-sobarmalad-bukwad bela obelogoed, Egipto-dulemar-e-bab-dummaganse-gormalad-negmar ogumakoed.’ ” </v>
<v b="JER" c="44" v="1">Bab-Jehová-gayaburba Jeremíasʼse nonikid, bela Egipto-yalagi Judá-dulemar-bukwadgi ega sunmaknonikid. We-Judá-dulemar Migdol-neggweburgi bukmalad, Patros-yargi Tafnesʼgi-bukmalad, degi, Menfisʼgi-bukmalad, degine, dad-nakwed-argan-nuedsik neggweburmar-bukmaladsik-bukmaladgi ega sunmaknonikid. Weyob ega sognonikid: </v>
<v b="JER" c="44" v="2">“Weyob Israel-dulemar-e-Bab-Dummad-Jehová Bela-Gangued-Nikadi soged: ‘Ar bemar daksad, igi an Jerusalén-dulemargi boni-dummagan barmiali, degine, bela Judá-neggweburmargi boni-dummagan an egi barmiali, ar bemar daksamalad. Ar emi-ibase, bela a-neggwebur bibichis-bukwad, dule-wargwen gwen egi maisulid. </v>
<v b="JER" c="44" v="3">Ar ade, ibmar-isgana-imaksamaladba deyob gusad. Ar bab-dummadyob-imaklemalad-e-bab-dummaganga-imaksamaladba an-oulusmalad, degi, a-bab-dummaganga ina-wawadikmalad-ukdemaladba an-oulusmalad. Ar e-dadgana, degi, emarbela gwen we-bab-dummagan wissurmalanad. </v>
<v b="JER" c="44" v="4">” ’An bemarga an-gayaburba-barsogmalad barmimaiguanad, adi, bemarga sogmalagar: Melle igar-isgana an sae-dakedba be nanamarye. </v>
<v b="JER" c="44" v="5">Degi-inigwele, be an-itossurmalad, an-sogedba be dassurmalad. Be-isguedga be bukib-binsassurmalad, aka be bab-dummadyob-imaklemaladga ina-wawadikid ukdii gudmalad. </v>
<v b="JER" c="44" v="6">A-ulale, an-urwedi, an-sae-itogedi, sooyobi Judá-neggweburmargi gwichigusad, degi, Jerusalén-neg-galimbamargi gwichigusad. Emi-ibasega akwamarbi ganna-ganna bukwad, degi, nega-dulesulidga nagusad. </v>
<v b="JER" c="44" v="7">” ’Emide ani an Israel-dulemar-e-Bab-Dummad-Jehová Bela-Gangued-Nikadi soged: ¿Ar ibiga be dukin boni-dummad-amiedgi be binsamala? ¿Ibiga be Judá-dulemar bela-girguega be imakbimala? ¿Bela machergana, omegana, mimmigana, degine, goe-gwaruganase-bakale, burgwega be imakbimala? ¿Ibiga bela dulemar-obelogedse be imakbimala? </v>
<v b="JER" c="44" v="8">” ’Ibmar-isgana-imakedba be an-ourwega an-imakmalad. Bemar wegi Egipto-yalase megnonimaladgi bab-dummad-baiganga ina-wawadikid ogumakar ukdimalad. Unnila be dukin sabsur-wilemaloed-aminanaid, degi, ukabsalegedga-guega be gunanaid. Degine, dulemar-yar-baid-baidsik-bukmalad-imbagi isdar-daklegega be gunanaid. </v>
<v b="JER" c="44" v="9">¿Ar bemar bato be-dadgan bela ibmar-isgana-imaksamalad be iesmarsi? ¿Judá-reymar, degi, e-omegan ibmar-isgana-imaksamalad bato be iesmarsi? ¿Bemar, be-omegana Judá-neggweburgi, degine, Jerusalén-neg-galimbaba ibmar-isgana-imaksamalad bato be iesmarsi? </v>
<v b="JER" c="44" v="10">” ’Degi-inigwele, amba emi-ibasega gwen san-bipii be imaksurmalad, degi, gwen dobee be itosurmarbalid. An-Igar-Mesisadba, an-Igar-uksadba, gwen be ibsadisurmalad, an bemarga, degine, be-dadganga an we-Igarmar uksad. </v>
<v b="JER" c="44" v="11">” ’A-ulale, ani an Israel-dulemar-e-Bab-Dummad-Jehová Bela-Gangued-Nikadi soged: An bemar-sabsur-odurdakega bemargi gwichigue-sokarsunnad. Bela an Judá-dulemar obelosokarsunnad. </v>
<v b="JER" c="44" v="12">Judá-dulemar-napi-besmaladi, Egipto-yalase-megnadegusmaladi, bela agine girgumaloed. Es-suidgi girgumaloed, ukud-dummadse bergumaloed. Bela serganse, burwiganase-bakale, ukudba burgwemaloed, es-suidgi girgumaloed. Ibmar-ukabsalegeyobi ukabsalegega gumaloed, mesagwar-imaklegedga gumaloed, degi, dulemar-ogwayega gumaloed. </v>
<v b="JER" c="44" v="13">” ’Igi an Jerusalén-dulemar sabsur-wiosa, deyobi, an Egipto-yalagi-mamaimaladi sabsur-wiomogoed. Ukud-dummadba an wiogoed, boni-dummaganba an wiogoed, degi, es-suidgi an wiogoed. </v>
<v b="JER" c="44" v="14">Wargwensaale, Judá-dulemar-napi-besmalad Egiptoʼse megnadmaladi gwen wakinnosulid. Degine, gannar Judá-yalase dagega gwen san-onogosulid. Judá-yalase dagbimaloen-inigwele, dagosurmalad. Unnila gwenna-gwenna nabir-wakinmaloedbi gannar Judá-yalase nonimaloed.’ ” </v>
<v b="JER" c="44" v="15">Machergan, e-omegan bab-dummad-baiganga ina-wawadikid ogumakar-ukdimarye wismaladi, degine, omegan bela soggwenna danagwen-bukmaladi, degine, Patros-yargi bela dulemar Egipto-dad-nakwed-argan-nuedsik-bukmaladi, Jeremíasʼga sogdemalad: </v>
<v b="JER" c="44" v="16">—Be anmarga Bab-Jehová-nuggi-sunmaksad, anmar be-itogosuli. </v>
<v b="JER" c="44" v="17">Anmar ibmar-imakoye-sogsad bur imakoe. We-ibmar anmar imakoe: Rey-Bundor-Nibnegginedga ina-wawadikid ogumakar-ukdii gumaloe, degi, vino-eogar ega-ukmaloye anmar sogsad. ”Bato anmar we-ibmar imakdibinned, degi, igi iduar bato anmar-dadgan we-ibmar imaksamala, deyob anmar imakmogoed. Igi iduar anmar-reymar, anmar-dummagan Judá-neggweburmargi, Jerusalén-neg-galimbaba we-ibmarmar imaksamala, deyob anmar imakmogoed. Deunni, a-ibagangine, anmar mas nue-nikadaed, anmar nueganbi gudidaed, gwen anmar boniganba-galitodii dasulid. </v>
<v b="JER" c="44" v="18">Anmar Rey-Bundor-Nibnegginedga ina-wawadikmalad bar-ukdesurgua, degi, vino bar ukdesurgua, anmar ibmar-sate gudmalad. Anmar-dulemar ukudba, degi, bilagi burgwemamai gudmalad.” </v>
<v b="JER" c="44" v="19">Geb omegan sogdemogad: —Anmar Rey-Bundor-Nibnegginedga ina-wawadikid ogumakar-ukdagu, degi, vino-eodagu, ¿anmar-machergan wissurdasi? Anmar Rey-Bundor-Nibneggined-sundakle madu imakdaed, degi, anmar ega vino-eodabalid ¿anmar-machergan wissurdasi? </v>
<v b="JER" c="44" v="20">Geb Jeremías bela machergan ega ibmar-sogsamaladga, degi, omegan ega ibmar-sogsamaladga sogded: </v>
<v b="JER" c="44" v="21">—¿Bab-Jehová we-ibmar wissurye be bimala? Bela wisi. Bemar, degi, be-dadgana, be-reymala, degi, be-dummagana, degine, bela dulemala Judá-neggweburmargi, degi, Jerusalén-neg-galimbaba ina-wawadikmalad ogumakar-ukdidamaladi, ar bela wisid. </v>
<v b="JER" c="44" v="22">Bab-Jehová bemar-ibmar-isgana-imakmalad budar-dakgusgu, degi, ibmar-isdar-daklemalad-be-imakmaladi budar-dakgusgu, be-neggwebur ibmar-ukabsalegeyobi, ukabsalesad. Nega-dulesulidga imaksad, neg-olloo, dule-sate imaksad. Emi-ibadse, deyob naid. </v>
<v b="JER" c="44" v="23">”Bemar bab-dummad-baidga ina-wawadikid ukdegusmalad, Bab-Jehováʼgi be isgusmalad, e-gayaburbaba be ibsassurmalad, e-Igar-Maid-sogedba be ibmar imaksasurmalad, degi, e-Igarmar-omesisadbali, e-Igarmar-uksadbali, be ibsassurmalad. A-ulale, emi-ibagine we-bonigan bemargi nonikid.” </v>
<v b="JER" c="44" v="24">Ani Jeremías bela dulemarga, degi, omeganga weyob sogsad: —Judá-dulemar-Egipto-yalagi-mamaimalad Bab-Jehová-gayaburba be nue itomala: </v>
<v b="JER" c="44" v="25">Weyobi, Israel-dulemar-e-Bab-Dummad-Jehová Bela-Gangued-Nikadi soged: ‘Bemar, degine, be-omegan weyob sogmalad: Anmar Rey-Bundor-Nibnegginedga ina-wawadikid ogumakar-ukdii gumaloye, degi, vino-ukdii gumarbaloye. Be ibmar-imakmaloye-sogmaladi, be-ibmar-imakedgi be oyomardo. Degirdi be namar, be-ibmar-imakoye-sogsamalad be imaknamar, be ibmar-ukoye-sogsad be sedmar.’ </v>
<v b="JER" c="44" v="26">”Degi-inigwele, bemar Judá-dulemar-Egipto-yalagi-mamaidi, Bab-Jehová-gayaburba be itomar. Bab-Jehová weyob soged: ‘Ani an Bab-Jehová-guedgi an-nuggine an soged, Judá-dule-wargwensaale Egipto-yalagi-maidi, an-nug bar ogannogosulid. Degi, dulemar bar weyob ise-sogar sogosurbalid: Bab-Jehová-Bela-Gangued-Nikad-Dulamaid-nuggi an ibmar-sogye sogosulid. </v>
<v b="JER" c="44" v="27">” ’An bemargi bonigan-barmidega nakulemai guoed, ibmar-nuegan bemarga imakega an nakulegosulid. Inniki an bemarga soged, bela Judá-dulemar-Egipto-yalagi-bukmaladi, ukud-dummadba, degi, bila-onolegedgi an obelogoed. </v>
<v b="JER" c="44" v="28">” ’Unnila dule-ichee Egiptoʼgi bila-onolegedgi-wakinmaloedi, Judá-yalase nonimaloed. Geb agi, Judá-dulemar-napi-besmaladi, wisgumaloed, doa-ibmar-soged bur nabir guoe. An-ibmar-sogeddibe, emar-ibmar-sogeddibe.’ ” </v>
<v b="JER" c="44" v="29">Bab-Jehová soged: “We-ibmar-guoedgi be dakoed. An sabsur we-yalagi bemar-odurdakoed, adi, be wisgumalagar an-ibmar-sogedi, sogedba gue. </v>
<v b="JER" c="44" v="30">Ani Bab-Jehová soged: Egipto-rey-Faraón-Hofra an e-isdarmaladga ukoed, e-oburgwebigudimaladga an urmakoed. Igi an Judá-Rey-Sedequías, e-isdarad-Babilonia-rey-Nabucodonosorʼga oburgwega an uksa, deyob an Egipto-rey-Faraón-Hofra an urmakmogoed.” </v>
<v b="JER" c="45" v="1">Birgabakegus Josías-machi-Judá-rey-Joacim Judá-yalagi dummadga maigu, deunni, Nerías-machi-Baruc Jeremías-ega-ibmar-soged-narmaksiigu, Jeremías Barucʼga weyob sokalid: </v>
<v b="JER" c="45" v="2">“Baruc, Israel-dulemar-e-Bab-Dummad-Jehová weyob be-annik soged: </v>
<v b="JER" c="45" v="3">‘Bede weyob sogye: ¡An duledar-wilesye! ¡Bab-Jehová anga gwage-nunmaked-dummad uknonibarye! An budar bogusye, obunnoged an gwen amisurye.’ </v>
<v b="JER" c="45" v="4">”Emide, Bab-Jehová anga soged, weyob Barucʼga be sogoye: ‘An we-neggwebur-sobsadi gannar an obelogoed, an ibmar-digsadi gannar an oberguoed. Wegisundo, bela we-yala-naid an obelogoed.’ </v>
<v b="JER" c="45" v="5">”Bab-Jehová bega soged: ‘¿Ar bede ibmar-dummagan abede? Melle be ibmar egise, ar bela dulemargi boni-dummagan an barmidasokalid. Ar bedi bia be naoe, abali, dula-gudiguega an be-imakoed. We be-ibmar-nuedga guoed.’ ” </v>
<v b="JER" c="46" v="1">Bab-Jehová-gayaburba, e-gayaburba-barsoged-Jeremíasʼse nonikid, neggwebur-baigangi ega sunmaknonikid. </v>
<v b="JER" c="46" v="2">Josías-machi-Judá-rey-Joacim, Judá-yalagi birgabakegus dummadga maigua, Babilonia-rey-Nabucodonosor, Egipto-rey-Faraón-Necao-ogalakus gusad. Deunni, Faraón-Necao, Carquemis-neggweburgi Éufrates-diwar-nagaba maigusad. Bab-Jehová, Faraón-Necao-sordamargi, degi, Egipto-dulemargi weyob sognonikid: </v>
<v b="JER" c="46" v="3">“Guakwaa sigu-abgaed amimar, bila-onogega namar. </v>
<v b="JER" c="46" v="4">Guakwaa moli nasikmar. Moligi-nanamalad, moligi be nakwemar. Guakwaa gudii be imakmar, bormo-gurgin be yomar. Eswarmar be oswiswimakmar. Esgoro-mor be yomar.” </v>
<v b="JER" c="46" v="5">Bab-Jehová soged: “¿Ar wede igidi? Be-sorda-bila-onomalad galakudmalad, gannar sorsik sikirmakdemalad. Ise-gwayale, sorsik-ataksuli duurmakmamaid. Bela dobegwar neg itoleged. </v>
<v b="JER" c="46" v="6">Dule-binnasuli-yeer-abarmakedi, geg wakinned, dule-gandikidi, geg dukued. Dad-nakwed-argan-sapiledsik Éufrates-diwar-gakaba, yoledapdamalad, aimukuddamalad. </v>
<v b="JER" c="46" v="7">”¿Ar wede doawa? Nilo-diwar-nodanikidyob nodaniki. ¿Wede doa diwar-sukamakdanikidyob daniki? </v>
<v b="JER" c="46" v="8">Egipto-sordamar danikid, Nilo-diwar-engudanikidyob danikid, diwar-sukamakdanikidyob danikid. Ar Egipto-sordamar soged: ‘Yar-birise an nakoed, bela yalamar-naid an odogoed. Neggweburmar an osulogoed, degi, an e-dulemar obelogoed. </v>
<v b="JER" c="46" v="9">¡Molimar, be urwemar! ¡Bila-ur-napaginmalad, binnasuli be abarmakmar! ¡Sorda-bila-onomalad, ginemar! ¡Cus-sordamar, be-sigu-abgaed be gamar! ¡Fut-sordamar, be-sigu-abgaed be sumar! ¡Lidia-sordamar, be-warsi be yaa imakmar!’ </v>
<v b="JER" c="46" v="10">”We-iba, Bab-Jehová-Bela-Gangued-Nikad-ibad. Buged-mai-imaked-ibaga guoed, e-isdarmaladgi buged-mai imakoed. Es-suid geg-itogusadse dulemar-gindakoed, es-suid na dulemar-ablisgine immelegoed. Dad-nakwed-argan-sapiledsik, Éufrates-diwar-gakaba, Bab-Jehová-Bela-Gangued-Nikadi, dulemar-oburgoed. </v>
<v b="JER" c="46" v="11">”Egipto-dulemar, Galaad-yalase be namar, ase, ina-wawadikid be aminamar. Inamar bukidar be amimalo-inigwele, gwen be nuguosurmalad. </v>
<v b="JER" c="46" v="12">Bato neggwebur-baigan be-galakusad wismalad, binnasuli be-boedi bela napaneg-naidgi itoleged. Sorda-bila-onoged, sorda-baidbo-yolenanaidi, ebobela napagi aimukumamaid.” </v>
<v b="JER" c="46" v="13">Bab-Dummad-gayaburba-barsoged-Jeremíasʼse weyob Bab-Jehová-gayaburba nonikid. Deunni, Babilonia-rey-Nabucodonosor, Egipto-yalagi gwichigudanigu, ega weyob sognonikid: </v>
<v b="JER" c="46" v="14">“Egipto-yalagi we-ibmar be sogmalo, Migdol-neggweburgi, Menfis-neggweburgi, degine, Tafnes-neggweburgi be weyob sogmalo: ‘¡Guakwaa bukumalo, ise-neg-itogar ambikumalo! ¡Be-dikarbali, es-suidmar neg-gagadagoed!’ </v>
<v b="JER" c="46" v="15">¿Ar ibiga be-sorda-bila-onomalad aimukumamai? Ar gege gannaa gwisgumalad, ar Bab-Jehová we-dulemar-omukusad. </v>
<v b="JER" c="46" v="16">Be-sordamar, egi yolenanaid, na birgi-birgine aimukumamaid. Weyob sogmalad: ‘Gwichibin sae, anmar-neggweburse anmar nae, anmar-gwalulesad-yarse anmar nae, anmar-isdarmalad-es-suid-idu anmar wakinne.’ </v>
<v b="JER" c="46" v="17">Degi, binnasuli weyob sogmalad: ‘¡Faraón unnila binsa ee gordii! ¡Egipto-reyga-ibmar-soglesad bergusad!’ ” </v>
<v b="JER" c="46" v="18">Ani an Rey gued, dula-maidid, Bab-Jehová-Bela-Gangued-Nikadye an nugad. An soged: “Igi yar-baiganba bur Tabor-yar-dummad nosii, igi demar-gakaba Carmelo-yar bipisur nosii, deyob-dungueyobi, be-isdarmalad begi danimaloed. </v>
<v b="JER" c="46" v="19">Bemar Egipto-yalagi-bukmaladi, gales-ebipiledmaloed-idu be guakwaa ambikumalo. Ar Menfis-neggwebur bela ollobi naguoed, bela bibisgoed, dulemar egi megosulid. </v>
<v b="JER" c="46" v="20">”Egipto-yala, moli-bebe-nikad-bunolo-yeerdaklegeyob dakleged, degi-inigwele, obelolegegala dad-nakwed-argan-sapiledsik, moliburyobi egi danimalad. </v>
<v b="JER" c="46" v="21">E-sordamar-manigi-bennuklegarmalad ilemakar-bukwad, moli-bebe-nikad-bunolomar-wardada-daklegedyob dakleged, amarmoga, gannar sorsik duurmakmaimarmogad, bela danagwena gwen gwisgusuli duurmakmamaid, ar e-bergued-ibagan ega mosad, degi, sabsur-odurdakleged-ibagan ega nagunonikid. </v>
<v b="JER" c="46" v="22">Egipto-sordamar naibe-goleyobi-itolege duurmakmamaid, e-isdarmaladdi gandikidgi egi warmakdanikid. Sapi-sikmaladyobi, akan annik-annik e-bina danimalad.” </v>
<v b="JER" c="46" v="23">Bab-Jehová soged: “Be-sapimar ise-gwamakar-bukwa-inigwele, bela naitinagase obelolegoed. Sapi-sikmaladi, bur bule sesmarba mergued, dule geg we-dulemar ebised. </v>
<v b="JER" c="46" v="24">Egipto-yala-yeerdaklegedi, nue obingegsalegoed. Dulemar-dad-nakwed-argan-sapiledsikmaladga uklegoed.” </v>
<v b="JER" c="46" v="25">Israel-dulemar-e-Bab-Dummad-Jehová Bela-Gangued-Nikadi soged: “An Tebas-dulemar-e-bab-dummad-Amónʼye-nugad sabsuli odurdakoed. Degi, Egipto-dulemar, e-bab-dummagan, degine, e-reymar an sabsur-odurdakbaloed. Degine, Faraón, degi, dulemar-Faraónʼgi-bensurmalad an sabsur-wiobaloed.” </v>
<v b="JER" c="46" v="26">Bab-Jehová soged: “Dulemar-be-oburgwebi-gudimaladga an be-urmakoed, Babilonia-Rey-Nabucodonosorʼga, degi, ega-arbamaladga an be-ukoed. Geb a-sorbali, Egipto-neggwebur epennegwadyobi gannar ambikuoed. </v>
<v b="JER" c="46" v="27">Be an-dula-Jacob-wagan-gumaladi, melle be gwayemar, Israel-wagan, melle be dobee itomar. Jacob-wagan, ar an we-yargi bemar-onogoed, ar be-wagan Babiloniaʼgi-gales-bukmaladgi an onogoed. Gannar be bogidik-gudii guoed, dobedsuli be garmakdii guoed.” </v>
<v b="JER" c="46" v="28">Bab-Jehová soged: “Be an-dula-Jacob-wagan-gumaladi, melle be gwayemar. Be-bendakega an be-yalaba gudiid. Bia an be-oaisakismala, a-yalamar an bela-naitinagase obelogele, bemardi an be-obelogosulid. Unnila igar-innikigwadba an sabsur-bemar-odurdakoed, an bemar-odurdaksuli an guosulid, an bemar-odurdakedsegad.” </v>
<v b="JER" c="47" v="1">Faraón, Gaza-neggweburgi-gwichigued-iduale, Bab-Jehová-gayaburba, e-gayaburba-barsoged-Jeremíasʼse nonikid, adi, Filistea-dulemargi ega sunmakegar. </v>
<v b="JER" c="47" v="2">Bab-Jehová weyob soged: “¡Dad-nakwed-argan-sapiledsiki, diwar-nodanikid be dakmala! Bela yala-ododanikid, bela yalagi-ibmar-bukwad ododanikid, neggweburmar, degi, e-dulemar-bukwad ododanikid. ¡Dulemar bela oimakdemalad! ¡Napneggi-dulamar-bukwad bela ogormakdemalad! </v>
<v b="JER" c="47" v="3">Babgan molimar-nag-gole itoarmargu, ur-napaginmalad-e-nagmar-bipirmaknaid-gole itoarmargu, degine, ur-napaginmalad-gole itoarmargu, babgan dobedbali niga-argwatemalad, na e-mimmigan iedmalad. </v>
<v b="JER" c="47" v="4">Bela Filistea-dulemar-obeloged-iba nonikid, Tiro-sorda-bendakmalad-obeloged-iba, degi, Sidón-sorda-bendakmalad-obeloged-iba nonikid. Bab-Jehová, Filistea-dulemar obelogoed, Caftor-demar-gakaba-dulemar-bukmalad obelobaloed. </v>
<v b="JER" c="47" v="5">Gaza-dulemar nono-swiri imakdemalad, Ascalón-dulemar geg-sunmake gudmalad. Bemar-nebagi-bukmaladi, ¿sanagwadse na be dukin san-daas-daas imaksuli gumaloe? </v>
<v b="JER" c="47" v="6">”¡Duledar-wiles! Bab-Jehová-es-suid begi nosa. ¿Ar sanagwadse be bar anmar-oburgosurye soge? ¡Es-suid, be-ukayaba be doge! ¡Boo be mege, melle be anmar-gindake! </v>
<v b="JER" c="47" v="7">”¿Ar sunna es-suidde boo megosi? Ar Bab-Jehová, Ascalón-dulemar-ogilogega, demar-gakaba-bukmalad-oburgwega ega igar uksad.” </v>
<v b="JER" c="48" v="1">Bab-Jehová-Bela-Gangued-Nikadi weyob Moab-dulemarnik soged: “¡Nebo-neggwebur, be duledar-wiles! Ar bela be berguoed. ¡Quiriataim-neggwebur galegoed, obingegsalegoed! E-neggwebur-galu-matusulid-akwabiid, bela omukulegoed, bela obelolegoed. </v>
<v b="JER" c="48" v="2">Moab-neggwebur-yeerdakleged, bela yogguded. Hesbón-neggweburgi egi weyob igar aminanaid: ‘¡Dagmar, anmar we-neggwebur obelonamala!’ Madmena-neggwebur, be amba gumogoed, be obelolemogoed, ar es-suid begi gwisgusuli guosulid. </v>
<v b="JER" c="48" v="3">”Horonaim-neggwebur-akale, binnasuli dule-gole itoleged, weyob soged: ¡Neg bela! ¡Neg bibichide! </v>
<v b="JER" c="48" v="4">Moab-neggwebur bibichisad, bato e-burwigan-binnasuli-boed itoleged. </v>
<v b="JER" c="48" v="5">Luhitʼye-neg-nugad-nakwemaidbali, dulemar ogormakar-ogormakar nakwemamaid. Moab-neggwebur-obelolenaid-ulale, Horonaim-neggwebur-aidemaidbali, dulemar nunmakedba-binnasuli-goled itoleged. </v>
<v b="JER" c="48" v="6">¡Be wakinmala! ¡San-onogega be abarmakdemala! ¡Moli-uayasuid-sapurbalidyob be abarmakdemala! </v>
<v b="JER" c="48" v="7">Moab, be-ibmar-imakedgi be bensursoggu, degi, be-ibmar-nuegan-nikadgi be bensursoggu, be galemogoed. Be-bab-dummad-Quemos, e-dule-irwa-gormaladbo, degi, ega-arbamaladbo, gales seledmogoed. </v>
<v b="JER" c="48" v="8">Bela neggweburmargine, dule-obeloged gwichigunonikoed. Neggwebur-gwagwensaale, gwen san onogosulid. Bab-Jehová-sogsadyob guoed: Neba-naidi bela swanga naguoed, neg-duturgan-naid bela berguoed. </v>
<v b="JER" c="48" v="9">Moab-neggweburga be guakwaa napa mese, ar bato bergus siid. Bato e-neggweburmar bela ollo-ollo naid, ar dulemar neggweburmargi bar gudisulid. </v>
<v b="JER" c="48" v="10">”Dule an-sogedba ibmar-imaksulile, a-dule iwigusun. Dule an-sogedba dulemar-oburgwebisulile, a-dule iwigusun. </v>
<v b="JER" c="48" v="11">”Moab-dulemar ambikuded-akale, bonisuli bukwad. E-dulemala wargwensaale, neggwebur-baidse gales seledisulid. Vino-nuedyob Moab-dulemar gued. Igi vino gusgu siigudae, deyob, Moab-dulemar gumogad. A-ulale, bela ega nueganbi ibmar nadegusad, e-damalad gwen gwagmaisulid.” </v>
<v b="JER" c="48" v="12">Bab-Jehová soged: “Ibagan dani. Moab-dulemar-isdarmalad, Moab-dulemargi an barmidagoed, adi, Moab-dulemar yar-baidse sedmalagar. Moab-yala ollomaklegoed, e-neggwebur bela bibisgoed. </v>
<v b="JER" c="48" v="13">Geb agine, Moab-dulemar e-bab-dummad-Quemosʼye-nugadgi bingedar itomaloed. Igi Israel-dulemar bab-Betelʼye-nugadgi bingegusmala, deyob Moab-dulemar gumaloed. Deun, Israel-dulemar bab-dummad-Betelʼgi bengussurmalad, e-bendakoye bismalanad. </v>
<v b="JER" c="48" v="14">”Mer be sogmalo: ‘Anmar dule-bila-onomalad-buleganye, anmar bila-onoged-gandikmaladye.’ </v>
<v b="JER" c="48" v="15">Ani an Rey-guedi, Bab-Jehová-Bela-Gangued-Nikadye an nugad. Weyob an soged: Moab-dulemar bela oitolegoed, e-neggweburmar bela sulegoed. E-sapingana, oburgwileged-negse seledoed. </v>
<v b="JER" c="48" v="16">Moab-neggwebur-bergued omosad. E-bonigan bato egi walikgusad. </v>
<v b="JER" c="48" v="17">Bemar, Moab-yar-dikarba-bukmaladi, Moab-dulemarga be bomar. Moab-dulemar-nug-dummarba-nikad-wismalad, Moab-dulemarga be bomar. Weyob be sogmar: ‘Be dake, ibibayobi Moab-neggwebur bergusa. Ar Moab-neggwebur yeer-ganguedinad, degite bergusad.’ </v>
<v b="JER" c="48" v="18">”Bemar, Dibón-neggweburgi-bukmaladi, be-mamaidgi be ainidamar, napa-dinnaregedgi be bukudamar. Ar Moab-e-isdarmaladi, bemargi yolenaid, be-neg-gandikmalad bemar-ibe bibisgenaid. </v>
<v b="JER" c="48" v="19">Bemar, Aroer-neggweburgi-bukmaladi, igarba be gwisgudamar, be dakdamar. Machergan-wakinmamaidse, omegan-wakinmamaidse, be weyob egisdamar: ‘¿Wede igi neg gunai?’ </v>
<v b="JER" c="48" v="20">Moab-dulemar oitolesmalad, dule-baiganse galakusmalad. ¡Ega be bomala! ¡Ega be nunmak itomala! Arnón-diwarba be sogmalo, Moab-dulemar nue-oitolesye. </v>
<v b="JER" c="48" v="21">”Nebagi neggweburmar-bukmaladi, ega odurdakleged-iba omosad. We-neggweburmar odurdaklegoed: Holón-neggwebur, Jahaza-neggwebur, degi, Mefaat-neggwebur, </v>
<v b="JER" c="48" v="22">Dibón-neggwebur, Nebo-neggwebur, Bet-Diblataim-neggwebur, </v>
<v b="JER" c="48" v="23">Quiriataim-neggwebur, Bet-Gamul-neggwebur, degine, Bet-Meón-neggwebur, </v>
<v b="JER" c="48" v="24">Queriot-neggwebur, Bosra-neggwebur, degi, bela Moab-neggweburmarga odurdakleged-iba omosad. ”Neggwebur itikiganaga, degine, dikasurmaladga odurdakleged-iba omosad.” </v>
<v b="JER" c="48" v="25">Bab-Jehová soged: “Moab-neggwebur-gangued bergusad, e-garganguedi surgunonikid. </v>
<v b="JER" c="48" v="26">”Be Moab-dulemar-omumsamar ar Bab-Jehováʼba uayasuli nanasmalad. Moab-dulemar e-agedgi bindumakega be samar. Moab-dulemargi dodolegega gusun. </v>
<v b="JER" c="48" v="27">Moab, ¿ar bede Israel-dulemargi dodoardasursi? ¿Egi mesagwar be sunmakardasursi? Dule-atursamaladbo-daklesayob, ¿egi be sunmakardasursi? </v>
<v b="JER" c="48" v="28">”Moab-dulemar, neggweburmargi be ainimar, akwa-dummagan-imbaba be megnamar. Nuu-gudiiyobi, be garmakdii imaknamar, akwa-yaba e-uu-sii-damaladyob be gudii imaknamarsun. </v>
<v b="JER" c="48" v="29">Moab-dulemar-san-dummarba-imakedi anmar wisid, doggus na san-dummarbaa imakmalad. San-bule-bule samalad, san-dummarbaa imakmalad, san-gandiki samalad, dule-buled san-imakmalad.” </v>
<v b="JER" c="48" v="30">Bab-Jehová soged: “Moab-dulemar-san-dummarba-imaked an wisid, ar e-bule-buledaedi gwen e-bendakosulid. </v>
<v b="JER" c="48" v="31">”A-ulale, Moabʼga an bukib-binsaoed, bela Moab-dulemarga an booed, degi, a-ulale, Kir-Hares-neggweburga an osgomakoed. </v>
<v b="JER" c="48" v="32">Sibma-neggwebur-uva-nainu, an Jazer-neggweburga-boedba, an bega bur bule booed. Be-anagan bela demarse warmaked, bela Jazerʼse warmaked. Degi-inigwele, dule-obelogedi be-uva-nainugi, degi, be-uvaʼmargi gwichiguoed. </v>
<v b="JER" c="48" v="33">Moabʼgi nainu-gadi-sanmakmalad-nanaidgi, yeer-itolegedi, degi, weligwar-itolegedi bar itolesulid. Uva-egured-galu an obelosad, bar dule weligwaledba uva-egurnai guosulid, binnasuli-dule-goledi bar weligwaledba golosulid. </v>
<v b="JER" c="48" v="34">”Hesbón-dulemar-boedi, Eleale-neggweburse itoleged, Jahaza-neggweburse e-boed warmaked. E-goledi, Zoar-neggwebur-akar, Horonaim-neggweburse itoleged, degi, Eglat-Selesiyáʼse warmaked. Ar Nimrim-diwarbela dinna guoed.” </v>
<v b="JER" c="48" v="35">Bab-Jehová soged: “Moab-dulemar bab-dummadgan-aila-matusulidgi ibmar-ogumakar-ukmalad an obelogoed. Degine, e-bab-dummaganga ina-wawadikmalad-ukmalad an obelobaloed. </v>
<v b="JER" c="48" v="36">”A-ulale, gar-gammu-goledba, an-ulubgi an Moab-dulemarga boed. Gar-gammu-goledba, an-ulubgi an Kir-Hares-dulemarga boed. Ar e-ibmar-nuegan-onmaksadi bela bergusad. </v>
<v b="JER" c="48" v="37">Bela Moab-dulemar bukib-itogedba sailagia-swiri ialedbimalad, degi, bela sigamar ialedbimalad. Bela arganmar daas-daas galadbimalad, degi, bela bukib-binsaed-mor yoyoidbimalad.” </v>
<v b="JER" c="48" v="38">Bab-Jehová soged: “Mete-isgana-mamarisayobi, an Moab-dulemar imaksad. A-ulale, Moab-dulemar-negmar-birgine, degi, neg-galimbabali, unnila dulemar-boedbi itoleged. </v>
<v b="JER" c="48" v="39">”Moab-dulemarga be bomala. Moab ibiyobi bibichisa-sii be dake, ibiyobi bingegudmala, gannar sorsik aibiris imaksamalad. Dulemar-e-yar-dikarba-mamaidga, dodogedga guded, dule-ogwayedga guded.” </v>
<v b="JER" c="48" v="40">Bab-Jehová weyob soged: “Be dakmar, Moab-isdarmaladi, suluba-gukuedyobi danimalad. Moab-dulemarbina guakwaa danimalad. </v>
<v b="JER" c="48" v="41">Moab-neggweburmar bela sulegoed, e-neg-gandikmalad bela egadga imakmaloed. A-ibagine, Moab-sorda-bila-onomaladi, ome-ugakgunair boniganba-galitonaidaeyobi, wile itomaloed. </v>
<v b="JER" c="48" v="42">Moab-dulemar bela berguoed, ar Bab-Jehováʼgine san-dummarbaa imaksad.” </v>
<v b="JER" c="48" v="43">Bab-Jehová soged: “Moab-dulemar-iduale, yaa-dummadi e-abindaksiid, gwayed-dummadi e-abindaksiid, yardakleged-galu e-abindaksiid.” </v>
<v b="JER" c="48" v="44">Bab-Jehová soged: “Dule, dobedba wakinmaile, yaa-dummadgi argwandapoed, dule, yaa-dummadgi-nosale, yardakleged-galugi galegoed. Ar ani an, Moab-dulemargi sabsur-odurdakleged-iba barmidagoed. </v>
<v b="JER" c="48" v="45">”Gwenna-gwenna nue-yegus Hesbónʼse modapmaloed. Ar Rey-Sehón-neggwebur-Hesbónʼgi, bela soo gwichiguoed. Soo bela Moab-yarsik-gwagmai, Moab-dulemar-san-dummarba-samalad obelogoed. </v>
<v b="JER" c="48" v="46">Moab, be duledar-wiles, bab-dummad-Quemos-e-neggwebur bela bibichisad. Be-mimmigan, yar-baidse-selesmalad, be-bunamala, gales selesmalad.” </v>
<v b="JER" c="48" v="47">Bab-Jehová soged: “Ibagan-danikoedgine, an Moab-dulemar gannar e-yarse-dagega an imakoed.” Wese, Moab-dulemar-sabsur-odurdaklegoedgi sunmaklenaid. </v>
<v b="JER" c="49" v="1">Bab-Jehová weyob Amón-dulemarnik soged: “¿Ar Israel-dulemarde mimmigan satesi? ¿Ar e-sorba ibmar-gamaladde satesi? ¿Ar ibiga bab-dummad-Milcomʼde Gad-neggwebur-susa? ¿Ar ibiga Milcom-e-dulemar we-neggweburmargi mamai?” </v>
<v b="JER" c="49" v="2">Bab-Jehová soged: “Ibagan dani, Rabáʼgi Amón-dulemar-bukmaladgi bila-onoleged-itolegega an imakoed. Bela e-neggweburmar bibisgoed, bela e-neggweburmar gummakoed. Israel-dulemar, dulemar e-annik neg-susmalad-annik, gannar neggwebur sumaloed.” </v>
<v b="JER" c="49" v="3">Bab-Jehová soged: “Hesbón-dulemar, Hai-neggwebur-bibichisadga be bomar. Rabá-bunamala, Haiʼga be binnasuli gormakmar. Bukib-binsaed-mor be yomar, ega be bukib binsamar. Gannar-gannar abarmakgwichi be imakmar. Ar bab-dummad-Milcom dule-irwa-ese-gormaladbo, degi, ega-arbamaladbo-galesa selesad. </v>
<v b="JER" c="49" v="4">Amón-dulemar, ¿ibiga be be-nebaganba san-dummarba imake? ¿Ibiga be be-nebagan-gadi-sanmakedba nug-dummarba itoge? Amón-dulemar-uayasulidaed, unnila be be-ibmar-nuegan-nikadgi-bensuli gudiid, be weyob soged: ‘¿Doa angi gwichiguoe? Dule angi gwichiguosuli.’ ” </v>
<v b="JER" c="49" v="5">Bab-Jehová-Bela-Gangued-Nikadi soged: “Dulemar-be-yar-nagaba-bukmaladi, be-ogwayega an imakoed, degine, be-baleginnega an saoed. Bela bemar we-yalagi onilemaloed. Dule-wakinmaloedi, dule gwen gannarse bar-urbosulid.” </v>
<v b="JER" c="49" v="6">Bab-Jehová soged: “Bela we-ibmar-guoed-sorbali, Amón-dulemar-gales-selesmaladi, gannar an sedagoed.” </v>
<v b="JER" c="49" v="7">Bab-Jehová-Bela-Gangued-Nikadi weyob Edom-dulemar-annik soged: “¿Temán-yargi dule-binsaed-ibegan satesi? ¿Dule-binsaed-ibegan-ebinsaedde bergussi? ¿E-binsaed-nikad bela bergussi? </v>
<v b="JER" c="49" v="8">Dedán-dulemar, be wakinmala, gannar sorsik be namala. Yaa-ollogan matusur-bukmaladba be dukunamala. An Esaú-wagangi boni-dummad barmidsokalid, sabsur-odurdakleged-iba ega omosad. </v>
<v b="JER" c="49" v="9">Uvaʼmar welealile, abala obatilesdaed. Mutikidba atursaed-dule ibmar-atursanonikile, unnila e-ibmar-abegedbi na sesdaed. </v>
<v b="JER" c="49" v="10">Degi-inigwele, andina, bela Esaú-dulemar obelogoed. E-dukubukmalad an balamioed, gwen bar dukuosurmalad. E-mimmigana, e-gwenadgana, degine, dulemar-e-neg-dikarba-mamaidi, an obelogoed, bar bukwa guosurmalad. </v>
<v b="JER" c="49" v="11">Be anga be-mimmi-babgan-satemalad obego, ani an bega akoed, be-omegan-ei-sui-burgwismalad, ani an bega nioed.” </v>
<v b="JER" c="49" v="12">Weyob Bab-Jehová soged: “Sabsur-odurdakleged-igar-ega-maisurmaladbela sabsur-odurdaklesad. Edom-dulemar, be-bulesunna, ¿sunna be sabsur-odurdaklegosur be insae? Be sabsur-odurdaklegergebed, be agi wakinnosulid.” </v>
<v b="JER" c="49" v="13">Bab-Jehová soged: “An-nuggi an-dukin ise-sogar weyob soged: Bosra-neggwebur ukabsalegoed, isdar-daklegedga guoed, degi, mesagwar-daklegedga guoed, degine, ollobi-selenai guoed. Degisadegu, e-neggweburmar bibichis bukuoed.” </v>
<v b="JER" c="49" v="14">Bab-Jehová-gayaburba an itosad, dule-gayaburba-nued-berbegedi dulemar-abargi weyob ibmar-soge an itosad: “Be danar-ambikumar, Edomʼgi be gwichigudamar. Bila-onoged-idu be guagwar bukumar. </v>
<v b="JER" c="49" v="15">”Edom, an, neggwebur-baiganba bipii be-imakoed, dulemar-abargi mesagwar an be-imakoed. </v>
<v b="JER" c="49" v="16">Akwasaila-dummagan-olloganba be bukwamaladi, yala-dummaganba be mamaidi, be dukin emar-ogwayedgi yamolesmalad, be san-dummarba-samaladgi yamolesmalad.” Bab-Jehová soged: “Bemar sulubagiyobi nibaduku be-neg be sismalale, amba an bemar-ibe obelogoed. </v>
<v b="JER" c="49" v="17">Edom-yala-wilegoedi, bela-belad wilegoed. Dulemar a-yar-nagaba-nasmaloedi, geger Edom-yala-wilesadi dakdamaloed.” </v>
<v b="JER" c="49" v="18">Bab-Jehová soged: “Sodoma-neggwebur-wilesadyobi, Gomorra-neggwebur-wilesadyobi, degine, neggweburmar-e-dikarba-bukmalad-wilesadyobi, Edom-yala gumogoed. Dulemar, agine gwen bar gudii guosulid, degi, dulemar egi gwen bar ambikuosulid. </v>
<v b="JER" c="49" v="19">”Achumigur Jordán-diwar-bulaganba, gagan-nuegan-naidse nodanidaedyobi, ukiagwale, an Edom-dulemargi gwichigudagoed. Edom-dulemargi an dule-nug-imaksadi dummadga an mesoed. Ar ade, ¿doa anyobsunna? ¿Doa angi obinosunna? ¿Biti-sibad-edarbed angi gwisguosunna? Dule angi obinosuli. </v>
<v b="JER" c="49" v="20">Be an-itomar. An Edom-dulemarga igar-mesisad be itomar. Temán-dulemarga igar-mesilesad be itomar: Emar-imbagi sapingan-senigana ebipiledmaloed, e-gagan-nanaidi, swanga naguoed. </v>
<v b="JER" c="49" v="21">Edom-neggwebur-berguoedi neg-ogiglimakoed, Demar-Ginnidye-nugadse e-gollomaked itolegoed. </v>
<v b="JER" c="49" v="22">Sulubagi sakan-nallaa-danidaeyobi Bosra-e-isdarmaladi, Bosra-neggweburgi gwichigudanikid. A-ibagangine, Edom-sorda-gandikmaladi, ome-e-boniganba-galitonaidaeyobi gumaloed.” </v>
<v b="JER" c="49" v="23">Bab-Jehová weyob Damasco-dulemar-annik soged: “Hamat-neggwebur, degi, Arfad-neggwebur, bato garda-isgana-wisgusmaladba suli-suli itobukwad. Ar bela-belad nue-dobe itomalad, geg bogi na ambikumalad. </v>
<v b="JER" c="49" v="24">Damasco-dulemar geger itogusad, aisaar wakinye sokalinad, degi-inigwele, dobedbali geg wakinne gusad. Ome-e-boniganba-galitonaidaeyobi, Damasco-dulemar dobed itobukwad. </v>
<v b="JER" c="49" v="25">Ibiyobi neggwebur-nuga-nikad-idu duurmakmamai. We-neggweburde weligwar itosiidid. </v>
<v b="JER" c="49" v="26">Ani Bab-Jehová-Bela-Gangued-Nikadi soged: A-ibagangine, e-sapingana, neg-imbabali, omilede guoed, degi, bela e-sorda-bila-onomaladi girgumaloed. </v>
<v b="JER" c="49" v="27">Damasco-e-neg-gandikmalad an ogumakoed, Ben-Adad-negmar an obelogoed.” </v>
<v b="JER" c="49" v="28">Cedar-neggwebur, degi, Hazor-neggwebur, Babilonia-rey-Nabucodonosorʼse oitolesgusad. Emide, Bab-Jehová weyob we-neggweburmar-annik soged: “¡Dakebinne! Cedarʼgi be gwichigumar. Be dad-nakwe-dorgan-obelomar. </v>
<v b="JER" c="49" v="29">E-ibe e-dordonegmar, e-molimar, ei sulegoed. E-ibe e-atued-dummagan seledoed, degi, e-ibmar-nuegan, e-moli-yargan-muremalad seledoed. Dulemar ega weyob oimakdemaloed: ‘Bela aineba neg-dobegwale itoleged.’ ” </v>
<v b="JER" c="49" v="30">Bab-Jehová soged: “Hazor-dulemar, gwae be abarmakdemar, be gwae wakinmar, yaa-ollogan-matusur-bukmaladba be dukunamar. Babilonia-rey-Nabucodonosor bemarbina igar aminaid, bemarbina igar amisgunaid.” </v>
<v b="JER" c="49" v="31">Bab-Jehová soged: “Dakebinne, we-neggwebur-san-dummarba-itogedgi be gwichigunamar, amar na dukin bensuli gudidimalad. We-dulemar dobe itosulid, baisur itomalad, bannabaa bachikii mamaimalad, amargi be gwichigunamar.” </v>
<v b="JER" c="49" v="32">Bab-Jehová soged: “E-moli-yargan-muremalad ei be sumalo, bela e-moli-bebe-nikamalad ei be sumalo. E-dulemar an yogasaar oaisakioed, napa-neg-bergunaidse an barmidoed, amba bia gudimalale, bonigan an egi barmidoed. </v>
<v b="JER" c="49" v="33">Hazor-neggwebur, achu-sapur-uaya-gannagan-negga guoed, degisadegu olloo neg naguoed. Dule-wargwensaale, egi gudii guosulid, gwen dule egi bukwa guosurbalid.” </v>
<v b="JER" c="49" v="34">Judá-e-rey-Sedequías gebe reyga megidedgine, Bab-Jehová, e-gayaburba-barsoged-Jeremíasʼga Elam-dulemargi sunmaknonikid. </v>
<v b="JER" c="49" v="35">Ega weyob sognonikid: Bab-Jehová-Bela-Gangued-Nikadi soged: “Elam-e-warsi an bibisgoed, e-gangued-sunsogedi, an ei obelogoed. </v>
<v b="JER" c="49" v="36">Burwa-dummagan an egi barmidoed, bela-napaneg-ebilis an egi burwa sedoed. Napaneg-ugakaase an oaisakioed. Elam-dulemar bela neggwebur-ugakaase ambikuoed, bela neggweburmargi ambikuoedbiid.” </v>
<v b="JER" c="49" v="37">Bab-Jehová soged: “Elam-dulemar, e-isdarmalad-abin gwayega an imakoed, dule-e-oburgwebigudimalad-abin dobguega an saoed. An-sae-itogedi an egi oyogoed, boni-dummagan an egi barmidoed. Bila-onoleged an egi barmidoed, bela obelogedse an imakoed.” </v>
<v b="JER" c="49" v="38">Bab-Jehová soged: “Elamʼgi an-ologana an sioed. Elam-e-rey an obelogoed, e-dummagana an obelobaloed.” </v>
<v b="JER" c="49" v="39">Bab-Jehová soged: “Ibagan nonikoed, Elam-dulemar-gales-selesmaladi, gannar an sedagoed.” </v>
<v b="JER" c="50" v="1">Bab-Jehová weyob e-gayaburba-barsoged-Jeremíasʼga Babilonia-yar-Caldea-dulemar-neggwebur-annik soged: </v>
<v b="JER" c="50" v="2">“Dulemar be owisogo, dulemar bela-wisguega be imako. Dulemar-owisoged-bander be onako, melle be soggwenad odukuo. Weyob be sogo: ‘¡Babilonia-yala sulegoed! ¡Bab-dummad-Bel nue-bingedar itogoed! ¡Bab-dummad-Merodac nue-gwakidoed! E-wilubgan-sobarmaladi, bingedar itomaloed, e-babyob-imaklemaladi, bela wawanmakdoed.’ </v>
<v b="JER" c="50" v="3">Dad-nakwed-argan-sapiledsik-bukmaladi egi gwichiguoed, bela ollobi e-yala nasikoed. Dulemar, degi, ibmar-durganmar duurmakdemaloed, dulemar agi bar ambikuosulid.” </v>
<v b="JER" c="50" v="4">Bab-Jehová soged: “A-ibagangine, Israel-dulemar, Judá-dulemar, ise-boale, an-e-Bab-Dummad-guedgi anse abarmakdanimaloed. </v>
<v b="JER" c="50" v="5">Ansega egisdanimaloed, bia Siónʼse-naed-igar maiye. Ar a-igarbali nadapi gumaloed. Siónʼse modapile, anbo igar degisadegu omesmaloed, a-igar bar iegosurmalad. </v>
<v b="JER" c="50" v="6">”An-dulamar sibad-wawaad-yoggus-gudiiyobi gusmalad. E-edarbemaladi yogasaar-sesmalayob gusmalad, igar-oes sapurba-gudiiyobi imaksamalad. Yala-mulluganba-bipirmakdiiyobi gusmalad, e-galu-ies-gudimalayobi wilesmalad. </v>
<v b="JER" c="50" v="7">E-isdarmalad dakarmalale, obelodamalad, e-isdarmaladi sokardamalad: ‘Anmargi sisuli. Ar wemar Bab-Jehováʼgi isgusmalad. Bab-Dummad ega ibmar ukmainad, e-dadgan we-Bab-Jehováʼgi ibmar-abdakdii gusmaladinad.’ </v>
<v b="JER" c="50" v="8">”Mimmigan, Babiloniaʼgi-gudimalad be ainimar, we-yalagi be wakinmar. Sibad-machered, sibad-wawaad-idunadapdaeyobi, be dulemar-idumar. </v>
<v b="JER" c="50" v="9">Ar ani an, Babilonia-idu, dad-nakwed-argan-sapiledsik, neggwebur-dummagan-bukwad gilamaknaid. Babilonia-yalabina guakwaa bukumaloed, dad-nakwed-argan-sapiled-akale, Babilonia-yalagi gwichigumaloed. E-sigumala, sunsogmaladid, sigu-miledele, nosaa maksurmaladid.” </v>
<v b="JER" c="50" v="10">Bab-Jehová soged: “Babilonia-ibe bela ibmarmar welegoed, dulemar-ibmar-weemaloedi na yeer itomaloed. </v>
<v b="JER" c="50" v="11">”Bemar, Babilonia-dulemar, an-dulamar-ibe-ibmar-atursamalad, be weligwar itomar, be wergumar. Moli-bebe-nikad-sapingwagwadyobi, gagan-ara-aramalad-birgi be gwirmar, molimar-goleyobi be gormar. </v>
<v b="JER" c="50" v="12">Ar bemar-yala, bela mesagwar guoed, egi be gwalulesmaladi, nue bingedar itogoed. Bemar-yala napa-negadulesulidga naguoed, nega-dinnaregedga, degi, bela napabi-nai guoed. </v>
<v b="JER" c="50" v="13">An-urwed-ulale, bemar bar-ambikuosulid, bela swanga naguoed. Dulemar Babilonia-yalagi-nasmalale, geger dakdamaloed, nue-oitolesnai dakdamaloed. </v>
<v b="JER" c="50" v="14">”Bemar-sigugi-urwemalad, guagwar be Babilonia-dikarba ambikumar. Egi be sigu mimar, melle be sigu sabomalo, ar we-dulemar angi dummad-isgusmalad. </v>
<v b="JER" c="50" v="15">Binnasuli be Babilonia-dikarba gormakmar, weyob be sogmar: ‘¡Babilonia-sordamar galakude! ¡E-neg-suigan marwide! ¡E-galu-matusulid-akwabimalad ayaride!’ We-ibmar-gunaidi Bab-Jehová buged imaknaid. Igi Babilonia-dulemar bemar-imaksa, deyobi bemar Babilonia-dulemar imakmogo. Bemar-wiosayobi be wiomarmogo. </v>
<v b="JER" c="50" v="16">Babiloniaʼgi ibmar-digmalad be obelomar, degi, Babiloniaʼgi ibmar-gwag-wemalad be osulomar. Dulemar, bila-onolenaid dakdamalogu, Babiloniaʼginsurmaladi e-yalase gannar namaloed, e-neggweburse wakitemaloed. </v>
<v b="JER" c="50" v="17">”Israel-dulemar sibad-wawaad-yoggus-gudimalayob gued, achumigur-nono-wawaadse balegilledimaladyob gumalad. Gebegine, Israel-dulemar Asiria-reyse dolesad, geb sorba, Babilonia-rey-Nabucodonosorʼse bela e-garmar bibichilesad.” </v>
<v b="JER" c="50" v="18">A-ulale, Israel-dulemar-e-Bab-Dummad-Jehová Bela-Gangued-Nikadi weyob soged: “An Babilonia-rey sabsur-odurdakoed, degi, an e-yala sabsur-wiobaloed, igi an Asiria-rey sabsur-odurdaksa, deyobi, an imakmogoed. </v>
<v b="JER" c="50" v="19">An Israel-dulemar gannar e-yalase-naega imakoed, Carmelo-yalagi, Basán-yalagi nue mas-gunbukwa an imakoed. Degine, Efraín-yalagi, Galaad-yalagi nue-immelebukwa an imakoed.” </v>
<v b="JER" c="50" v="20">Bab-Jehová soged: “A-ibagangine, Israel-dulemar-e-isguedi amilegoenad, degi-inigwele, amilegosulid. A-ibagangine, Judá-dulemar-e-isguedi amilegoenad, degi-inigwele, amilegosulid. Ar ani an bemaloedga isgued elioed.” </v>
<v b="JER" c="50" v="21">Bab-Jehová soged: “Merataim-yalagi be gwichigunamar, degi, Pecod-dorgangi be gwichigunamar. ¡Ogilomalo, bela naitinagase be obelomalo! An bega igar-uksadba be imakmalo. </v>
<v b="JER" c="50" v="22">”Neggweburgine bila-onolegega binnasuli-oimake itoleged, nue-dummad wilemaloed. </v>
<v b="JER" c="50" v="23">Babilonia-yala, be mardoyobi, dulemar-sabsur-imakedinad, emigindi, be yarmar-bamalad-imbagi olloo mellesiid. </v>
<v b="JER" c="50" v="24">Bee be, yamoleged-galu sisad, agine na be dukin galesad. Galesadi gwen be itossulid, ukiagwale be galesad. Babilonia, ar be angi-gwisgusadba be daklenonikid, degidbali, be galesad. </v>
<v b="JER" c="50" v="25">An-gingi-sabolebukwad an egasad, an-sae-itoged-gingimar an onisad. Ani an Bab-Jehová-bur-dutusulidi, Bela-Gangued-Nika-Maidi, Babilonia-yalagi igar-soggwen an imakergebed. </v>
<v b="JER" c="50" v="26">Napneg-ugakagi-bukmalad, Babilonia-yalagi be gwichigumar. E-ibmar-gwag-sabolebukwad ei be egamar, ibmar-gwag-weemaloedi, danar-danar be oambikumalo. Bela nagase be obelomalo. ¡Melle ibmar be obemalo! </v>
<v b="JER" c="50" v="27">E-moli-bebe-nikad-sapingana bela be oburgwemar. Oburgwileged-negse be sedmar. Babilonia-dulemar, duledar-wilesmalad, sabsur-odurdakleged-iba ega nonikid. </v>
<v b="JER" c="50" v="28">Dulemar-duurmakmaid-e-sunmakedi be itomar. Babiloniaʼgi-wakinmamaid-e-sunmakedi be itomar: ‘Bab-Jehová, ese-goled-neg-earismalad-ular, Babilonia-yar buged-imaknaiye,’ Sión-yalase sogdanimalad. </v>
<v b="JER" c="50" v="29">”Be Babilonia-sordamar-idu sigugi-urwemalad danar oambikumar, dulemar-warsi-yaa-saemaladi bela be urbemar. Babilonia-ebilis be ambikumar, melle dulemar-wakinnega be samalo. E-ibmar-imaksamaladba be sabsur-imakmarmogo, dulemar-wiosmaladba be wiomarmogo. Ar we-dulemarde Israel-dulemar-e-Bab-Jehová-Gwage-Isligwaledgi gwichigusmalad.” </v>
<v b="JER" c="50" v="30">Bab-Jehová soged: “A-ulale, a-ibagangine, e-sapingana neg-imbaba omiledoed, degi, bela e-sorda-bila-onomaladi, girgumaloed.” </v>
<v b="JER" c="50" v="31">Bab-Jehová-Bela-Gangued-Nikad soged: “San-dummarba-imakmalad-yala, an begi gwichiguoed. Emide, sabsur-odurdakleged-ibagan bega nagunonikid. </v>
<v b="JER" c="50" v="32">San-dummarba-imakedi, gowarmakdoed, aimukudoed, dule e-ogwisega bendakosulid. Bela e-neggweburmargi an soo ogaoed, bela e-neggwebur an soogi ogumakoed.” </v>
<v b="JER" c="50" v="33">Bab-Jehová-Bela-Gangued-Nikadi, weyob soged: “Israel-dulemar, Judá-dulemar, mesagwar gudidimalad. E-isdarmaladi gasa bukwad, gwen onobisurmalad. </v>
<v b="JER" c="50" v="34">Ar dule-e-bendakeddi, dule-dutusulidid, ani an Bab-Jehová-Bela-Gangued-Nikadye nugad. Gandikidgi an bendakoed, nega-bogidikid an ega nasikoed. Babilonia-yalagindina, an dobed-dummad nasikoed.” </v>
<v b="JER" c="50" v="35">Bab-Jehová soged: “Babilonia-dulemar oburgwilegoed, e-dummagan, degi, e-dule-binsaed-ibegan, ogilolegoed. </v>
<v b="JER" c="50" v="36">Ega-gayaburba-gakansaar-barsogmaladi, oburgwilegoed, amar binsaedsulidga naddamalad. E-sorda-bila-onomaladi nue-dobe-itomaladi ogilolegoed. </v>
<v b="JER" c="50" v="37">E-molimar, oburgwilegoed, e-ur-napaginmaladi, osulolegoed. Sorda-bila-onomalad-ainebarmalad-bennuklegarmaladi, bela girgumaloed. Omeganyob dobgudmaloed. E-ibmar-nuegana obelolegoed, e-ibe atursalegoed. </v>
<v b="JER" c="50" v="38">E-diimar dinguoed, bela dinna guoed. Ar Babilonia-yala bab-dummadyob-imaklemalad-yalad, amala, suli-suli dule-imakmaladid. </v>
<v b="JER" c="50" v="39">”A-ulale, nega-dulesulidganba ibdurgan-ursirmaladi, achu-sapurmarbo gudii gumaloed. Agine nuu-dummad-dukar-suidmar gudii gumarmogoed. Dulemardi Babiloniaʼgi bar-bukwa guosulid, degisadegu, olloo nai guoed.” </v>
<v b="JER" c="50" v="40">Bab-Jehová soged: “An Sodoma-neggwebur-imaksayobi, Gomorra-neggwebur-imaksayobi, degine, amar-dikarbali neggweburmar-bukwad-wiosayobi, an Babilonia-yala imakoed. Bar agine dulemar bukwa guosulid, agine bipisaale dulemar bar megosulid. </v>
<v b="JER" c="50" v="41">”Dad-nakwed-argan-sapiledsiki, sorda-bila-onomalad danikid, napneg-ugaka-akale, bela neggwebur-dummagan-bukwad, degine, reymar-bukidar danikid. </v>
<v b="JER" c="50" v="42">Sigumar-annik-annik danimalad, eswar-swiswidikmalad annik-annik danimalad. Dule-ursirmalad nanaed, wile-dule-daksurmaladid. Moligi-sii danimalad. E-uurmakedi, demar-uurmakmaidyobi gordanikid. Babilonia-yeerdakleged, we-dulemar bebina danimalad, we-dulemar begi gwichigudanimalad, bila-onoledanikiyob ilemakar danimalad, dule-wargwenadyob ilemakar danimalad. </v>
<v b="JER" c="50" v="43">Babilonia-rey, dulemar-egi-bila-onodanikid wisgusad, deyob-itosgua, dobedbali wawanmakded, na egine suli-suli-itoged nagusad, ome-e-boniganba-galitonaidaeyobi, itoalid. </v>
<v b="JER" c="50" v="44">Achumigur Jordán-diwar-bulaganba, gagan-nuegan-naidse danidaeyobi, ukiagwale an Babilonia-dulemargi gwichigudagoed. Babilonia-dulemargi an dule-susadi an onugsaoed. ¿Ar doa anyobsunna? ¿Doa angi obinosunna? ¿Biti-sibad-edarbed angi gwisguosunna? Dule angi obinosuli.” </v>
<v b="JER" c="50" v="45">Ani Jeremías soged: “Bab-Jehová Babilonia-dulemarga-igar-mesisad, be itomar. Babilonia-dulemarga igar-mesilesad, be itomar: ‘Emar-imbagi sapingan-senigana ebipiledmaloed, e-gagan-nanaidi, swanga naguoed. </v>
<v b="JER" c="50" v="46">Babilonia-neggwebur-berguoedi neg-ogiglimakoed, e-gollomakoedi neggwebur-baiganse itolegoed.’ ” </v>
<v b="JER" c="51" v="1">Weyob Bab-Jehová soged: “Babilonia-yalagi dule-obeloged-burwa an ogoloed, Caldea-dulemar-angi-yoledimaladgi an burwa barmidoed. </v>
<v b="JER" c="51" v="2">Dulemar oros-uka-milegedyob-dulemar-imakedi, Babilonia-dulemargi an barmidagoed. Adi, Babilonia-dulemar bela sate imakegar. E-sabsur-odurdaklegoed-ibagi, igar-baid-baidsik egi ainidamaloed. </v>
<v b="JER" c="51" v="3">Dule-sigumiedi, melle warsi-yaa-imakega be imakmalo, degi, melle esgoro-mor-yoega be samalo. Melle e-sapingana wile be dakmalo, bela naitinagase e-sorda-bila-onomalad be obelomalo. </v>
<v b="JER" c="51" v="4">Babilonia-yalagi burgwar omiledmaloed, neg-galimbabali e-muimar omiledoed. </v>
<v b="JER" c="51" v="5">Israel-dulemar, degi, Judá-dulemala, angi-isgusmar-inigwele, we-yalagi isgued-omelosmar-inigwele, degite, ani Bab-Jehová-Bela-Gangued-Nikadi, Israel-dulemar-e-Bab-Dummadi, gwen an egi bangussulid. </v>
<v b="JER" c="51" v="6">”Babilonia-neggweburgi be wakinmar, be wala-walagwengi san bendakmar, melle Babilonia-isguedba be burgwemalo. </v>
<v b="JER" c="51" v="7">Babilonia-dulemar an-argan-yaurgine, nog-gobed-orbiidyobi gued. Bela napaneg-naid-omumsadiid. Neggwebur-dummagana bela a-vino gobsamalad, degidbali, neggweburmar suli-suli itodmalad. </v>
<v b="JER" c="51" v="8">Degi, ukiagwale, Babilonia-dulemar galakude gusmalad, degine, bela oitoles gusad. A-ulale, akigindemalad, ega be ina sedamala, nabir sunna nugualile. </v>
<v b="JER" c="51" v="9">” ‘Babilonia-dulemarga anmar ina-nued daksanad, degi-inigwele, gwen nugussulid. Anmar mete nasunna, e-yala-yalase gannar namarsun. Ar Babilonia-dulemar-e-isguedi bela nibnegse warmaknaid, degi, bela mogirsega warmaknaid.’ </v>
<v b="JER" c="51" v="10">”Israel-dulemar soged: ‘Bab-Jehová anmarga igar nudaksad. Be dagmar, Sión-yalagine, Bab-Jehová-ibmarmar-imaksadgi anmar sunmakoed.’ </v>
<v b="JER" c="51" v="11">”¡Sigumar be oswiswimakmar! ¡Sigu-abgamalad be nasikmar! Bab-Jehová, Babilonia-dulemar-obelogega, Medo-dulemar-e-reymar ogannosad. We-ibmar-guoedi, Bab-Jehová buged imakegalad, ar Babilonia-dulemar ese-goled-neg-bibichismalad-ular, deyob imakoed. </v>
<v b="JER" c="51" v="12">Babilonia-galu-matusulidgi-gwichiguega, bander be oyomar. ¡Sordamar be ogannomar! ¡Dule-nakulemalad be urbemar! ¡Dukued-galu be sobmar! Bab-Jehová ibmar-imakbiedi imakoed, Babilonia-dulemargi-ibmar-sogsadi, sogedba imakoed. </v>
<v b="JER" c="51" v="13">Bemar, Babilonia-dulemar, diwar-dummagan-nagaba be mamaimalad, ibmar-nuegan-bukidar be nikamalad. Emide, be-ibagan-bergued warmaknonikid, be-gudigued wese gwinmaknonikid. </v>
<v b="JER" c="51" v="14">Bab-Jehová-Bela-Gangued-Nikad e-sunnad weyob ibmar-imakedse sogsad: ‘Ses-bukibayobi, an be-neggweburgine be-isdarmalad enogoed, begine obinmaloedbali, binnasuli gormakdemaloed.’ </v>
<v b="JER" c="51" v="15">”Bab-Jehová, e-ganguedgi, napneg nasiksad, e-binsaed-nikadbali, napneg ilemaksad, e-ibmar-wisidbali, nibneg obinnisad. </v>
<v b="JER" c="51" v="16">Bab-Dummad binnasur-sunmakedbali, nibneggi diimar-uurmakega imakdaed, magatibali, mogir-ainakwega imakdaed. Mala-ibyed-abalagi, dii-owiardaed, burwa-galumargi, burwa-oniardaed. </v>
<v b="JER" c="51" v="17">”Bela dulemar binsaedsulidamaladid, aku-neg-itomaladid. Bela dulemar-orgi-arbamaladi, e-ibmar-sobedgi bingedar itomalad, e-ibmar-sobarmaladi, dule-yardakmaladid, gwen burba-dulad nikasulid. </v>
<v b="JER" c="51" v="18">We-ibmarmala, binsaledid, binsa egi dodolegedid, e-sabsur-odurdakleged-iba-nonikile, bela obelolemaloed. </v>
<v b="JER" c="51" v="19">Jacob-e-Bab-Dummaddi, we-ibmar-sobarmaladyobsulid. Ar Jacob-e-Bab-Dummadi, bela ibmar-saedid, Bab-Jehová-Bela-Gangued-Nikadye nugad. A-Bab-Dummad Israel-dulemar, egadiga-guega na susad.” </v>
<v b="JER" c="51" v="20">Bab-Jehová soged: “Babilonia, bemar anga mardoyobi gued, be angala bila-onogedgi ibmar-ebulegedyob gued. Bebali, an neggwebur-dummagan bibisged, degi, dulemar-baid-baid-bukmaladi beba an obelobalid. </v>
<v b="JER" c="51" v="21">Bebali, molimar, degi, sorda-moligi-sii-urwemaladi, an obelobalid. Bebali, ur-napaginmalad-bila-onogedgi-ebulemaladi, degi, e-onanamaladi, an obelobalid. </v>
<v b="JER" c="51" v="22">Degi, bebali, machergana, omeganse-bakale, an osulobalid. Bebali, sergana, sapingana an obelobalid. An bebali, masmala, yagana, obelobalid. </v>
<v b="JER" c="51" v="23">Bebali, sibad-edarbemaladi, degi, e-sibad-wawaadmar an osulobalid. Bebali, sapurba-arbamaladi, e-moli-bebe-nikamalad-abin-abinnid-napa-imumaladse-bakale, an obelobalid. De-ukinbali, dummagan-negsemamaid, degine, dummadga-arbamaladi, bebali an obelobalid.” </v>
<v b="JER" c="51" v="24">Bab-Jehová soged: “Babilonia-dulemar Sión-yalagi-ibmar-imaksadba, bemar-wagab an Babilonia-buged-imakoed, bela e-dulemar an buged-imakoed.” </v>
<v b="JER" c="51" v="25">Bab-Jehová soged: “Babilonia, an begi-gwichid, be emar-obeloged-yalad, bela be napa-obelogedid. Begine an-surgan an oyodoed, akwasaila-akale an be-balimetoed, degi, yala-gummakaledga an be-imakoed. </v>
<v b="JER" c="51" v="26">”Ani Bab-Jehová soged: Be-akwamar, neg-sobega suosurmalad. Be-akwamar negsailaga-sigega bei suosurmalad. Ar bela be-yala ollobi naguoed. </v>
<v b="JER" c="51" v="27">”Neggweburgi bander be onakmar. Dulemar-imbagi gar-trompeta be ogormar. Babilonia-sordamargi-gwichiguega, Ararat-sordamar be urbemar. Mini-sordamar, degine, Askenaz-sordamar be urbemar. Bila-onolegedgi sorda-idued-dummad-dule-idugega be amimar. Sesmar-duurmakmaiyobi, molimar egi duurmakmai be imakmar. </v>
<v b="JER" c="51" v="28">Babilonia-neggweburgi-gwisguega, neggweburmar guagwar be urbemar. Babilonia-sordamargi-gwisguega, Media-yar-e-reymarse be gormar. Degine, Media-e-dummagan, Media-e-negsemamaid be onmakmar, degi, Babilonia-neggweburgi gwisguega bela yalamarse be gormar. </v>
<v b="JER" c="51" v="29">Napa wawanmaknaid, bela giglimaknaid. Bab-Dummadi, Babilonia-dulemargi-ibmar-sogsad imaknaid, Babilonia-yala nega-dulesulidga, degi, dulemar bar egi bukuosulidga imaknaid. </v>
<v b="JER" c="51" v="30">Babilonia-sorda-bila-onomaladi, bila-onoged boggusmalad. Neg-gandikmaladba dukus bukusmalad. E-gala-ganguedi, nollomakdemalad, omeganyobi dobe itodmalad. E-negmar dule-isganamarse ogumaklesad, e-yawagak-bargamalad ei bibichismalad. </v>
<v b="JER" c="51" v="31">Gayaburba-berbegedi, baid-gayaburba-berbeged-sorbali abarmakmaid, Babilonia-reyga-sogega: ‘Bela dule-baigan be-ibe neggwebur susye, </v>
<v b="JER" c="51" v="32">dule-isdarmaladi, diwar-obaklemamaidgi bukusmarye, nakuleged-negmar-bukwad ogumaksamarye, degi, bela sorda-bila-onomaladi gwakidmarye.’ ” </v>
<v b="JER" c="51" v="33">Ar Israel-dulemar-e-Bab-Dummad-Jehová-Bela-Gangued-Nikadi weyob soged: “Babilonia-yalaga odurdakleged-iba omosad, Babilonia-yala-yeerdaklegedi, orosgisaar-dakleged-welesayobi daklegoed. Bela swanga naguoed.” </v>
<v b="JER" c="51" v="34">Jerusalén-dulemar soged: “Babilonia-rey-Nabucodonosor an-obelosmalad, suli-suli an-imaksamalad, bate-olloo-mellesiiyobi an-imaksamalad. Ibdula-dummad-demargined-dule-doeyob an-dosad, angi-immelesadba, a-sorbali, gannar agsad.” </v>
<v b="JER" c="51" v="35">Jerusalén-dulemar sogmalad: “Babilonia-dulemala igi anmar-wiosa, deyobi, Babilonia-dulemar gumarmosun.” Sión-dulemar sogmalad: “Igi Babilonia-dulemar anmar-ablis eosmala, deyob e-ablis ei ariomosun.” </v>
<v b="JER" c="51" v="36">A-ulale, Bab-Jehová weyob soged: “Israel-dulemar, be-ibmar-imaksadgi an bemar-bendakoed, ani an bemarga buged-mai imakoed. Ani an Babilonia-demar odinguoed, e-dii-sailagan-ariomamaid ani an dinnaa saoed. </v>
<v b="JER" c="51" v="37">Babilonia-neggwebur akwamar-dunnumake-bukwadga gudoed, achu-sapur-uaya-gannagan-negga gudoed. Neg-dobed-dummadga gudoed, egi dodolegega gudoed. Nega-dulesulidga, gudoed. </v>
<v b="JER" c="51" v="38">Babilonia-dulemar bulale achumigur-uurmakebayobi uurmakdemaloed, achumigur-bipiganabayobi akigindemaloed.” </v>
<v b="JER" c="51" v="39">Bab-Jehová soged: “Neg-diopisur-itoarmalale, ani an ega gobed dakoed. Wergumalaga an omumsaoed, suitii gabemai-saegala, geg atake an imakoed. </v>
<v b="JER" c="51" v="40">Igi sibad-wawaad-senigana e-oburgwileged-negse seleddae, debayobi, an sedoed. Igi sibad-machergana, degi, sibad-wawaad-machergana, e-oburgwileged-negse seleddae, debayobi an sedoed. </v>
<v b="JER" c="51" v="41">”¡Be dakena! Babilonia-neggwebur napneg-naidgi-nuga-nika-siidi, igi bergus-sii be dake. Igi dule-baiganse sabsuli-sules be dake. Be dake, igi Babilonia-yala, dulemar-baiganga dobed-yalaga-gude be dake. </v>
<v b="JER" c="51" v="42">E-isdarmaladi Babiloniaʼgi demaryobi mulusad. Demar-weleganyobi egi arwisad. </v>
<v b="JER" c="51" v="43">Babilonia-neggweburmar bela olloo nagusad. Nega-dinnaregedyobi-dakle nagusad, nega-dulesulidyob-dakle nagusad. Dulemar bar egi bukwasulid, a-yalagi dulemar gwen bar iirmakbuksulid. </v>
<v b="JER" c="51" v="44">Babiloniaʼgine an bab-dummad-Bel sabsuli-odurdakoed. Ibmar-dosadi gannar agega an imakoed. Dulemar-baigan bar ese dagosurmalad, degine, Babilonia-galu-matusulid-akwabiid bela ayaroed. </v>
<v b="JER" c="51" v="45">”¡Mimmigan, Babiloniaʼgi be ainimar! Na be wala-walagwengi Bab-Dummad-urwedgi be san bendakmalo. </v>
<v b="JER" c="51" v="46">Neggweburgine, dulemar-sunmakedgi, melle dobgumalo, melle gegegwa be itomalo. Birga-ilibali gayaburbamar baid-baid ainimai guoed. Babilonia-yalagi galagwensuli-neg-gued-gaya ainimai guoed, Dummagan-negsemaladi na muchub-muchub yolenanai gumaloed. </v>
<v b="JER" c="51" v="47">Babilonia-bab-dummagan-obelogoed-ibagan bato omosad. Bela Babilonia-yala bingegunai guoed, muimarbi yala-enosa naguoed.” </v>
<v b="JER" c="51" v="48">Bab-Jehová soged: “Babilonia-galakuoedga, nibnega, napnega, degi, bela egi ibmarmar-bukwadi, weligwaledba binnasuli namakmaloed. Ar e-isdarmaladi dad-nakwed-argan-sapiledsiki Babiloniaʼgi danimaloed. </v>
<v b="JER" c="51" v="49">”Babilonia-dulemala, Israel-dulemar-oburgwisadbali, oburgwilemarmogargebed. Degine, bukidar dulemar-baigan-oburgwisbalidbali, Babilonia-dulemar oburgwilemarmogargebed. </v>
<v b="JER" c="51" v="50">Israel-dulemar, be es-suidgi-burgwissurmaladi, gwae be wakitemala. Ar bemar dikasuli be bukwamalale, Bab-Jehová-nug be odummomalo. Melle Jerusalén-neggwebur be iemarbalo.” </v>
<v b="JER" c="51" v="51">Bemar sogmalad: “Anmargi dulemar isdar-sunmake-itogedba anmar bingedar itoye. Anmar-mesagwar-imaklegedi anmar-wagar-gisii imakye. Ar dule-bamaladi bese-goled-negse dogsamalad-ulale, anmar bingedar itoye.” </v>
<v b="JER" c="51" v="52">A-ulale, Bab-Jehová soged: “Ibagan danikid, a-ibagi, an Babilonia-bab-dummagan obelogoed. Babilonia-yalagine dulemar-naibigumaloedi bukidara akigitemaloed.” </v>
<v b="JER" c="51" v="53">Bab-Jehová soged: “Ar Babilonia amba e-galu-matusulid-akwabiidi nibnegse imakye-sogele, degi, nibali e-bubawarmar ogwisye-sogele, amba an e-obelogega e-isdarmaladi an egi barmidoed. </v>
<v b="JER" c="51" v="54">”Babilonia-yala-akale, binnasuli e-dulemar-sabsurgunaidba-bobukwadi magar itoleged. </v>
<v b="JER" c="51" v="55">Bab-Jehová Babilonia-yala bela obelonaid, dulemar-oimakbukwad bela obelonaid. Babilonia-e-isdarmaladi demar-mullugan-uurmakmaiyobi, e-dolewar binnasuli uurmakbukwad. </v>
<v b="JER" c="51" v="56">Babilonia-e-isdarmaladi Babilonia-yala-obelogega, egi gwichigudanimalad. Babilonia-sordamar-bulegan bela galemaloed, e-sigumala bela ei bibisgelegoed. Ar Bab-Dummad-Jehová dulemar na e-odurdaklemaloedbali ega ibmar imaked.” </v>
<v b="JER" c="51" v="57">Ani an Rey-guedi, Bab-Jehová-Bela-Gangued-Nikadi weyob soged: “Babilonia-e-dummagan, degi, e-binsaed-ibegan, an omumsaoed. Ega-negsemamaid, an omumsaoed. E-sordamar-dummagan, degi, e-sorda-bila-onomaladi an omumsabaloed. We-dulemar degisadegu gabidmaloed, bali gannale atakosurmalad.” </v>
<v b="JER" c="51" v="58">Bab-Jehová-Bela-Gangued-Nikadi weyob soged: “Babilonia-galu-matusulid-akwabiid e-mata-dummad, bela nagase babatoed. Degi, e-yawagak-matusurmaladi ogumaklegoed. Dulemar binsarsunna alamaksamalad, degine, binsarsunna gar-itosmalad, unnila sooga alamaksamalad.” </v>
<v b="JER" c="51" v="59">Weyobi Bab-Dummad-gayaburba-barsoged-Jeremías, Nerías-machi-Seraíasʼga igar uksad. Deunni, Sedequías birgabakegus-negsemaidgined. Seraías, Judá-rey-Sedequíasʼbo Babiloniaʼse nadmalad. Agine Seraías dulemar-idumai gusad. Seraíasʼde Maasías-wagwad. </v>
<v b="JER" c="51" v="60">Jeremías bela Babiloniaʼgi boni-dummagan-danikoedi garda-suid-bipirmakaledgi narmaksagusad. Wegisundo, Babilonia-yalagi ibmarmar-gumaloedi bela narmaklesad. </v>
<v b="JER" c="51" v="61">Jeremías, Seraíasʼga weyob sogsad: “Babiloniaʼse be modapile, bela we-gardagi ibmarmar-sognaid be absogo. </v>
<v b="JER" c="51" v="62">”Seraías, geb a-sorbali, Bab-Jehováʼga weyob be sogo: ‘Bab-Jehováʼye, bede sogsa gusad: Ani an bela we-yala obelogoye, degisadegu ollobi-nai an imakoye. Dulemar, bipisaale bar urbega an imakosurye, degine, ibmar-durganse-bakale, dulemarba ambikuosurye. Bela ibmar-sate guoye, be sogsad.’ </v>
<v b="JER" c="51" v="63">”Bela be we-garda-suid-bipirmakaled-absosale, egine be akwa edinno. Geb agine Éufrates-diwargine be a-garda metoed. </v>
<v b="JER" c="51" v="64">Geb a-sorbali, be weyob sogo: ‘Igi we-garda dii-ulak-dogde, deyobi, Babilonia-yala dogdemogoed, bipisaale bar gannale Bab-Dummad egi bonigan barmidagoedgi san-onogosulid.’ ” Wesega Jeremías-sunmaksadi bergunaid. </v>
<v b="JER" c="52" v="1">Sedequías gebe-yar-seargu, deun birga-durgwen-gakagwensak (21) nikad. Degi, Jerusalénʼgi birgambe-gakagwensak (11) yar-sesad. E-nana Hamutalʼye nugad. Hamutalʼde Jeremías-Libnaʼgined-e-sisgwad. </v>
<v b="JER" c="52" v="2">Sedequías Bab-Jehová-ibmar-abemaisulidi, Bab-Dummad-asabin imaksad. Ar ade, Joacim-ibmar-imaksadba ibmar imaksamogad. </v>
<v b="JER" c="52" v="3">Degidbali, Bab-Jehová sae-itogedbali, Jerusalén-dulemar e-asabinni ononnosad, degi, Judá-dulemar e-asabinni ononnosbalid. Geb a-sorbali, Sedequías Babilonia-reygi gwichigude gusad. </v>
<v b="JER" c="52" v="4">Babilonia-dulemar-e-rey, Nabucodonosor Sedequías-birgabakebakgus Judá-yar-semaidgi, Tebet-nii-yoid-ibambegwadgi, Jerusalénʼgi-gwichiguega, Jerusalén-neggweburse sorda-bila-onomalad-abargi aligusad. Geb bela Jerusalén-neggwebur-ebilis ambakusmalad. Degine, egi gwichigumalaga neggwebur-dikarba napa-nakwemaid sobsamalad. </v>
<v b="JER" c="52" v="5">Babilonia-sordamar birgabo Jerusalén-neggwebur-ebilis ambikusad. Deunni, Sedequías birgambe-gakagwensakgus (11) reyga maidgined. </v>
<v b="JER" c="52" v="6">Amba a-birga-naidgi, nii-warbaked-ibabakebakgi, bela-belad ukud-dummad Jerusalén-neggweburgi nagunonikid. Degisoggu, neggweburgine dulemarga masgunned sate gunonikid. </v>
<v b="JER" c="52" v="7">Geb degine, Jerusalén-dulemar galu-matusulid-akwabiid neggwebur-ebirnaidgi yaa ollomaksamalad. Ar Babilonia-sorda-bila-onomalad neggwebur-ebilis-bukwa-inigwele, degite, a-mutiki, rey, degi, e-sordaganmala, neggweburgi wakitemalad. Agine, galu-matusulid-darbogwad-imbagi yawagak-siidba rey-dutugalu-naidsik ainidmalad. Arabá-igarba wakitemalad. </v>
<v b="JER" c="52" v="8">Degi-inigwele, Babilonia-sordamar, Rey-Sedequías-balegite gusmalad, geb, Jericó-nebagi bargadapmalad. Bela Sedequías-sorda-bila-onomalad, Sedequías-idu duurmakdemalad. </v>
<v b="JER" c="52" v="9">Geb Babilonia-sordamar, Rey-Sedequías-gasmargu, Hamat-yarse Ribla-neggweburse Babilonia-e-reyse sesmalad. Agi ega Rey-Nabucodonosor odurdaklegoed-igar mesisad. </v>
<v b="JER" c="52" v="10">Geb Babilonia-rey, Sedequías-wagab, Sedequías-mimmigan dukar-egwannar oburgwismalad. Deyobi, Judá-dulemar-nuga-nikamalad oburgwilesmarmogad. </v>
<v b="JER" c="52" v="11">Geb a-sorbali, Babilonia-rey, Sedequías-ibe ibya-onomalaga imaksad, degine, esgoro-gordikid-dubgi-edinnega imaksabalid, adi, Babilonia-yarse sedmalagar. Agine, Sedequías e-burgwedse esgaryagi mellesii gusad. </v>
<v b="JER" c="52" v="12">Nabucodonosor birgambe-gakabakebakgus Babilonia-yar-semaidgi, nii-walataled-ibambegi, dule-nakulemalad-e-dummad Nabuzaradánʼye-nugadi Jerusalén-neggweburse nonigusad. Nabuzaradánʼde Rey-Nabucodonosorʼga arbaedid. </v>
<v b="JER" c="52" v="13">Nabuzaradán, Bab-Jehováʼse-goled-neg-siid ogumaksad, degi, reyneg-siid ogumaksabalid. Degine, negmar-bukwad bela ogumaksanaed, deginbali, sapin-dummagan-arbamalad-e-negmar, bela ogumaksabalid. </v>
<v b="JER" c="52" v="14">Degi, Babilonia-sorda-bila-onomalad Nabuzaradánʼba-gudimarmogadi, galu-matusulid-akwabiid Jerusalén-neggwebur-ebirnaid bela wawannismalad. </v>
<v b="JER" c="52" v="15">Deginbali, Nabuzaradán bela Jerusalén-neggweburgi napi-dulemar-besmaladi Babilonia-yarse sesad. Amardi, wemalad: Dule-ibmar-sobedgi-arbamalad, dulemar-rey-Nabucodonosorʼba-nagusmalad, bela sesad. </v>
<v b="JER" c="52" v="16">Nabuzaradánʼdi dule-wileganabi napi-obesad. Adi, uva-nainumar-akwega, degi, nainumargi ibmar-digega obesad. </v>
<v b="JER" c="52" v="17">Babilonia-sordamar, Bab-Dummadse-goled-neg-buarmar-esgoro-gordikidgi-sobaledi bibichismalad, degi, Bab-Dummadse-goled-neggi argan-enuked-dii-simalad esgoro-gordikidgi-sobarmalad bela ogoamaksamarbalid, degine, dii-sied-dummad esgoro-gordikidgi-sobaled ogoamaksamarbalid. Geb Babilonia-yarse esgoro-gordikid sesmalad. </v>
<v b="JER" c="52" v="18">Deginbali, bormomar, degi, bormo-buru-wemalad, gwillo-dub-siked-dislamar, degi, nog-dummagan, degine, buru-weemaladi, sesmarbalid. Degine, Bab-Dummadse-goled-neggi bela ibmar-ebulemalad esgoro-gordikidgi-sobarmalad, bela Babilonia-yalase sesmalad. </v>
<v b="JER" c="52" v="19">De-ukinbali, sorda-bila-onomalad-e-dummad-Nabuzaradán, san-gamalad-iko-dummagan sesbalid. Sianarmar, nog-dummagan-abe-bomimalad, nog-suigan, bormomar, gwallu-simalad, degine, nog-baigan, sesbalid. Bela-ibmarmar-olobimalad, degine, manibimaladi, sesbalid. </v>
<v b="JER" c="52" v="20">Bab-Dummadse-goled-negga Salomón, buarmar-warbo esgoro-gordikidbiid-sobsagusadi, degi, dii-sied-dummad-e-urbali moli-bebe-nikad warambe-gakabo-siidi (12), degi, argan-enuked-dii-simalad-sobsagusadi, bela-belad aidikusoggu, e-aidikued wisguledsulid. </v>
<v b="JER" c="52" v="21">Buarmar dalibake-binasgarse sugu-sugu nanaed, e-wardunguedi daligwen-bisgise dungued, e-songuedi goo-walabake-wilub songubalid. E-yaabali yaa-olloo siid. </v>
<v b="JER" c="52" v="22">Buar-nono-e-esgoro-gordikidbi-sobaledi buar-nono-birgi-siidi, daligwen-gaka-bisgise sugued, degine, e-gakuligine guseb-dummaganyobi esgoro-gordikidbi sobarnanaid, geb a-sobaled-uki sakiyob ebilis naibalid. Buarmar-warbogwadgi ibmar-sobar-nanaidi bela emarbi dakleged. </v>
<v b="JER" c="52" v="23">Buar-wargwengine, gwadulabake-gakambe-gakanergwa (96) guseb-dummaganyob magar-dakle nanaid. Bela saki-dikarba guseb-dummaganyob-nanaidi gwadulatar (100) mergued. </v>
<v b="JER" c="52" v="24">Degine, sorda-bila-onomalad-e-dummad-Nabuzaradán, dule-irwa-Bab-Dummadse-goled-bur-dummad-Seraías gasbalid. Nabuzaradán, dule-irwa-Bab-Dummadse-goled-sorbalid-Sofonías, degi, dule-Bab-Dummadse-goled-neg-yawagak-dakmalad walapaa gasbalid. </v>
<v b="JER" c="52" v="25">Geb degi, Nabuzaradán, Jerusalén-neggweburgi sorda-bila-onomalad-daked-gwensak gasbalid. Degine, walagugle (7) dule-reyga-ibmar-imakdimalad neggweburgi-gudimaladi gasbalid. Deginbali, sorda-bila-onomaladga-garda-narmaked-idued gasbalid, a-dule, dulemar-nug-semaidid. De-ukinbali, Nabuzaradán, dule-neggweburgi-gudimalad-dulapaa (60) gasbalid. </v>
<v b="JER" c="52" v="26">Sorda-bila-onomalad-e-dummad-Nabuzaradán dulemar-gasgu, Ribla-neggweburse Babilonia-e-rey-maidse sesad. </v>
<v b="JER" c="52" v="27">Geb Rey-Nabucodonosor, Hamat-yargi-neggwebur-Ribla-siidgi, dulemar-oburgoye sogsad. Weyobi, Judá-dulemar galesa e-neggweburgi selesgusad. </v>
<v b="JER" c="52" v="28">Dulemar Nabucodonosorʼse weyob-mergue gales-selesmalad: Nabucodonosor birga-guglegus (7) Babiloniaʼgi reyga-maidgine, milipaa gaka dulagwen-gakapaa (3,023) Judío-dulemar gasa sesagusad. </v>
<v b="JER" c="52" v="29">Geb birgambe-gakabaabakgus (18) Babiloniaʼgi reyga-maidgine, Nabucodonosor Jerusalén-dulemar dulataled-ilabaabak gaka dulagwen-gakambe-gakabo (832) gasa sesagusbalid. </v>
<v b="JER" c="52" v="30">Nabucodonosor birga-dulagwen-gakapaagus (23) reyga-maidgine sorda-bila-onomalad-e-dummad-Nabuzaradán, Judá-machergan dulataled-ilagugle gaka dulabo-gakatar (745) gasa, Babiloniaʼse segagusad. Bela dulemar, milibake gaka dulataled-ilanergwa (4,600) galesa selesgusad. </v>
<v b="JER" c="52" v="31">Babilonia-e-rey-Evil-Merodac, birgagwengus gaka iba-durgwen-gakatar-megidagedgi, Judá-e-rey-Joaquín esgaryagi-mellesiid onosad. Deunni, birga-durgwen-gakambe-gaka-guglegus (37), Joaquín, Babilonia-neggweburse galesa selenonigusad-akaled. </v>
<v b="JER" c="52" v="32">Geb, Evil-Merodac, nueganbi Joaquín-akwisad, degi geb, Evil-Merodac, e-sorda-reymar-imbagi, Joaquín dummadga Babilonia-neggweburgi osisad. </v>
<v b="JER" c="52" v="33">Deginbali, Joaquín, esgaryagi-mor-yoleged bar-yossulid, degi, rey-imbagi bane-bane mas-gundii gusad. </v>
<v b="JER" c="52" v="34">De-ukinbali, Rey-Evil-Merodac, bane-bane Joaquínʼga ibmar-abelemalad-bakega mani-ukdii gusad. Deyobi, Joaquín burwa-dulega-gued-ibase nanadii gusad.</v>
<v b="LAM" c="1" v="1">Sión-neggwebur dulemar-bukidar-nikagusanad, emidi, ibiyobi walagwen-ganna sigisa. Jerusalén-neggwebur, neggwebur-bamaladba-bur-nuga-nika-sigisanad, emidi, ome-ei-sui-burgwisadyobi siid. Jerusalén-neggwebur, neggwebur-bamalad-e-dummadga-sigisanad, emidi, neggwebur-bamalad-e-maiga siid. </v>
<v b="LAM" c="1" v="2">Mutikidbali, naibid-dummad-itogedbali bela-bela boed, e-wagarbali e-ibyanis suurmakmaid. Dulemar-nue-sabye-sogdimalad-abargi, e-gwage-baisur-ito-imakedi, wargwensaale sated. Bela e-aimar egi aibichamalad, e-isdarmaladga gunonimalad. </v>
<v b="LAM" c="1" v="3">Judá-dulemar esgoro-dubgi-atinnale, yar-baidse gales selesmalad. Dule-ainebarmalad-abalagi-gudidimalad, gwen obunnoged amisurmalad. Bela-balegindimalad, Judá-dulemar-bargasmalad, sabsur-odurdaksamalad. </v>
<v b="LAM" c="1" v="4">Sión-neggweburse-naega igarmar-mamaidi, wiles dakleged, ar e-itoakwaa-ibagan-onolegedse dulemar bar nanasurmalad. Bela e-yawagakmar bergus gwigwichid. E-dule-irwa-Bab-Dummadse-gormalad bodimalad. E-yagana, wile itodimalad. Jerusalén-neggweburgi bela nunmakedbi neg-nagusad. </v>
<v b="LAM" c="1" v="5">E-isdarmalad, e-dummaganga gunonimalad, e-isdar-dakmalad, ibmar bur bule nikudmalad. E-isgued-bukidar-nikad-ulale, Jerusalén-dulemar Bab-Dummadse sabsur-odurdaklenonimalad. E-mimmigan gales aineba selesmalad, e-isdarmaladse ebipilesmalad. </v>
<v b="LAM" c="1" v="6">Sión-neggwebur epenne e-yeerdaklesigusadi, bela bergunonikid. E-dummagan, goe-sapur-gagan-maega-amididamaladyob gaamakdimalad. E-balegindimalad-abin geggus wakitemalad. </v>
<v b="LAM" c="1" v="7">Jerusalén-neggwebur, e-ibagan-isgana-nasad ebinsaed, e-dulemar-gales-selemamaigusad, ebinsaed. Epenne bela-ibmar-nuegan-bukidar-nikagusad, ebinsaed. E-dulemar, e-isdarmaladse-galesmargua, dule-bamalad gwen bendaksasulid. E-isdarmalad, Jerusalén-dulemar-galakus-daksagua, egi dodonai gusmalad. </v>
<v b="LAM" c="1" v="8">Jerusalén-neggwebur bela-bela isgusad. A-ulale, ib-isganaga gunonikid. Jerusalén-neggwebur-ayaris-sii-dakarmargua, dulemar, iduar Jerusalén-nug-odummodimalad, emidi, isdar dakmalad. Jerusalén-dulemar na boed, binge-itogedba na wagar odukued. </v>
<v b="LAM" c="1" v="9">Bela e-mor nue-isgusad, na e-berguoedgi binsassulid. Ukiagwar oitolenonikid, dule-bamalad gwen-wile daksasulid. Emidi, soged: “Bab-Jehováʼye, an-wile-itoged be dake. An-isdarmalad angi obichad.” </v>
<v b="LAM" c="1" v="10">Jerusalén-neggwebur e-ibmar-nuegan-nikadi, e-isdarad bela e-ibe susad, E-Bab-Dummadse-goled-neggi, dulemar-Bab-Dummad-akudakmalad-ubosmalad Jerusalén-dulemar daksamalad. Bab-Jehová, be a-dulemarga igar-mesisanad, mer an-igar-itoged-negse dogmaloye. </v>
<v b="LAM" c="1" v="11">Bela Jerusalén-dulemar bodimalad, masgunned amidimalad. Na dulagudigumalaga, e-ibmar-bur-nuegan masbina ogwaed. Ise-boale sogmalad: “Bab-Jehováʼye, be dake, ibiyobi an-wionanai.” </v>
<v b="LAM" c="1" v="12">Sogdebalid: “Bemar-igarba-nadapmalad, be an-dakmala, ¿gwen-bai be an-daksuli? Bab-Dummad-sabsur-an-wionaiyobi, ¿bia be deyob dule-wilenai daksamala? Ar Bab-Jehová na nue-uludgua, we-nunmaked anga barminonikid. </v>
<v b="LAM" c="1" v="13">”Bab-Jehová, nibneg-akale, soo barmialid. A-soo, garmarse-bakale, an-ogumaksad. An-iduale, saki nasiksad, gannar sikirmakega an-imaksad. Walagwen an-meted, bali-bali nunmaked-itogega an-imaksad. </v>
<v b="LAM" c="1" v="14">”Bab-Jehová-sunnad an-isgued oatosad, an-isgued akwa-dummad-aidikuedyob angi naid. An-dukarba anga nasiksad, an-gargangued nolloo imaksad. Bab-Jehová, an-isdarmaladga an-urmaksad, an geg amar-abin-imaked. </v>
<v b="LAM" c="1" v="15">”Bab-Jehová, an-neggweburgi bela sordamar-bulegan onisad. Angi yolemalagala, dule-bamaladse gochad, an-sapingan-oitogegala, dule-baiganse gochad. Igi uva-nis-egurega uva-birgi annaledae, deyobi Bab-Jehová, Judá-e-bunamala imaksad. </v>
<v b="LAM" c="1" v="16">”Bela we-ibmala boega an-imaked, boedba nue an ataksurgusad. Dule-an-gwage-baisur-ito-imaked an-walik gudisulid, dule-wis-gadi-gadi-an-imaked, an daksulid. Ar an-isdarmalad anmargi nakwissoggu, an-mimmigan wargwen melledmarsunnad.” </v>
<v b="LAM" c="1" v="17">Sión-dulemar, bendaklegegala gornanaid, ar dule-e-gwage-baisur-ito-imaked sated. Bab-Jehová-igar-mesnonikidba, Jacob-yar-naid-dikarba-neggwebur-bukmalad, emidi, Jacob-e-isdarmaladga gunonikid. Jerusalén-neggwebur ibmar-durwaga gunonikid, ibmar-isganaga gunonikid. </v>
<v b="LAM" c="1" v="18">“Bab-Jehová, innikigwadba ibmar-imakedid, ar andi, e-igar-mamaidgi aibichad. Bemar bela dulemar, nue an-itomala, an-wile-itonaid be nue dakmala. An-sapingana, bela-gales aineba selesmalad, an-bunamala, bela-gales aineba selesmalad. </v>
<v b="LAM" c="1" v="19">”An-aimarse, an iseedi gornai gusanad, aka bur angi aibichamalad. An-dule-irwa-Bab-Dummadse-gormalad, an-girmar-dummagan, na dulagudigumalaga mas-amidigu, neggweburgi burgwismalad. </v>
<v b="LAM" c="1" v="20">”Bab-Jehová, an-nunmak-itonaid, be dake. An burgwe itoged. An beba bela-bela ibsassursoggu, an-gwage suli-suli-ito naded. Neg-magabali, an-mimmigan, es-suidgi oburgwilenanaid, wegi negyabali, burgwed neg-gasa naid. </v>
<v b="LAM" c="1" v="21">”Dulemar an-gormaknaid itosmalad, ar dule-an-gwage-baisur-ito-imaked sated. Bela an-isdarmaladi, an-wilenaid wismalad, be igi-an-imaksadgi wergumalad. An igi-wilesa, deyobi wilemarmosun. Be sabsur-odurdaklemaloye-sogsagusadi, an-isdarmaladgi gwae be barmidasun. </v>
<v b="LAM" c="1" v="22">”Bab-Jehová, bela an-isdarad-e-isgumalad be dake. An-isgusad-ular, igi be sabsur-an-odurdaksagusa, deyobi be an-isdarmalad imakmoga. Bato an bukidargus nunmaked-itodanikid, nue-angi obin an itogusad.” </v>
<v b="LAM" c="2" v="1">Bab-Jehová na e-uludedbali, ibiyobi Sión-neggwebur-yeerdaklegedgi negsichid nasiksa. Bab-Jehová nibneg-akale, Jerusalén-neggwebur-yeerdakle-siid omukusad. Bab-Jehová e-iba-uludedgi na ese-goled-neg, we-napneggi-siideeye binsassulid. </v>
<v b="LAM" c="2" v="2">Bab-Jehová bela Jacob-wagan-e-negmar-bukwadi, gwen-wile-daksasuli obelosad. Bab-Jehová na e-uludedbali, Judá-yar-yeerdakleged-e-neg-gandikmalad bibichisad. Bab-Jehová, Judá-e-rey-dummadga-maid-egwachadba, Judá-yar-nug bipii imaksad. Judá-e-dummaganga-mamaid-egwachadba, Judá-yar-nug bipii imaksad. </v>
<v b="LAM" c="2" v="3">Bab-Jehová, uludgua, bela Israel-e-gargangued obelosad. Anmar an-isdarmaladbo-urwenaigua, Bab-Jehová anmar-bendaksasulid. Soo-dummad-bela-ibmar-obelogedyobi, Jacob-e-yar-naidgi soo ogasad. </v>
<v b="LAM" c="2" v="4">Bab-Jehová anmar-isdaradyob warsi guagwar gasad, e-swida-nuedsikid guagwar oyosgwichid. Bab-Jehová anmar-isdaradyob, anmar-gwenadgan-ogilosad. Bab-Jehová na e-urwedi, sooyobi Sión-yeerdakleged-e-negmargi odesad. </v>
<v b="LAM" c="2" v="5">Bab-Jehová anmar-isdaradyob na imaked: Israel-yar obelosad. Bela Israel-e-reynegmar bibichisad, Israel-e-neg-gandikmalad omukusad. Bab-Jehová Judá-yar-yeerdaklegedgi boedbi, wile-itolegedbi, neg nasiksad. </v>
<v b="LAM" c="2" v="6">Bab-Jehová e-maid-neg sosganeg-siiyobi earisad, e-onmakedneg-siidi omukusad. Bab-Jehová, Sión-dulemar na e-iba-itoakwaa-onoleged-iegega imaksad, e-obunnoged-iba-iegega imaksad. Bab-Jehová nue-uludedbali, rey-maid obachad. Dule-irwa-ese-goled obachad. </v>
<v b="LAM" c="2" v="7">Bab-Jehová, na e-ibmar-ogumakar-ukleged-aila obachad, na e-neg-islidikid isdar daksad. E-reynegmar-e-galumar, e-isdarmaladga urmaksad. E-isdarmalad, iba-dummad-nonaiyob, Bab-Jehová-neggi oimakdemalad, </v>
<v b="LAM" c="2" v="8">Bab-Jehová, Sión-neggwebur-yeerdakleged-e-galu-matusur-ebirmaidi, omukuedgi binsasad. Obeloged-igar ilemakar mesisad, gwen-wile-daksasuli galu-matusur-maid obelosad. E-arsanyob-maidgi, e-galumar-birgi nunmak-itoged nagusad, bela we-ibmarmar malusad. </v>
<v b="LAM" c="2" v="9">Jerusalén-neggwebur-e-yawagakmar bela aimukusad, Bab-Jehová bela yawagak-edimalad bibichisad. Jerusalén-e-rey yar-baidsik yoggus gudiid, e-sapin-dummagan, yar-baidsik yoggus gudidimalad. Bab-Dummad-igar bergusad, Bab-Jehová, e-gayaburba-barsogmaladga bar negburgan oyossulid. </v>
<v b="LAM" c="2" v="10">Sión-neggwebur-yeerdaklegedgi girmar-dummagan, napayala bogidik sigismalad. Girmar-dummagan, nunmak-itogedba na e-nonogine, sogun-buru eosmalad, wile-itoleged-mor yosmalad. Bunamala-Jerusalénʼginmalad, bingedbali, napase dulluu nono imaksamalad. </v>
<v b="LAM" c="2" v="11">Boedbali, bar an nue ataksurgusad, an bela-bela gwage nunmak itoged. An-neggwebur-ibitosadbali, an-niga bela argwachad. Burwigana, degi, goemala, neg-imbabali, burgwemamaid. </v>
<v b="LAM" c="2" v="12">Burwigana e-nanganse egichardamalad: “¿Bia masde? ¿Bia gobedde?” Mas-satedbali, burwigana neg-imbabali, binna-binna burgwiddamalad. E-nan-nukugi napi-bunnomai burgwiddamalad. </v>
<v b="LAM" c="2" v="13">Jerusalén-yeerdakleged, ¿ibu an begi obarosunna? ¿Doabogwa an be-wilubsaosunna? Jerusalén-neggwebur-swilidikid, be-gwage-baisur-itogega, ¿ibu an bega oyogergebe? Be-naibi-gusad, demar-wiladyob gued. ¿Doa gannar be-nudakoe? </v>
<v b="LAM" c="2" v="14">Be-Bab-Dummad-gayaburba-barsogmalad, gakansaale negburgan-daksad bega sogsamalad, be-yardakale bega sogsamalad. Be-isgued gwen barsogsasurmalad, melle be-gamalaga gwen be-bendaksasurmalad. Bemarga gayaburba-gakansaaled sogsamalad, a-gayaburbagi, melle be bensuliguega be-imaksamalad. </v>
<v b="LAM" c="2" v="15">Dulemar-igarba-nadapmalad, be-dakarmalale, begi dodoar argan ogotedamalad. Jerusalén-neggwebur-yeerdakleged, be-asabin akar-akar gunanadaed. Wigoar-wigoar sognanaidaed: “¿Ar we-neggwebur nue-yeerdaklegedye sogmaladi? ¿Ar we-neggwebur, bela napneg-yeer-ito-imakedye sogmaladi?” </v>
<v b="LAM" c="2" v="16">Jerusalén-dulemar, bela be-isdarmalad begi-sunmakdemalale, begi isdar sunmakdedamalad. Nue-sae-be-dake, dodoar weyob sognanaid: “Anmarse dula dolesad. Anmar bela-bela-iba-edarbediid nonikid, anmar-sunnad daksasunnad.” </v>
<v b="LAM" c="2" v="17">Bab-Jehová ibmar-imakega na igar-amisadi, sogedba imaksad, na dikasurgus ibmar-sogsadi, bela imaksad. Bab-Jehová be-wiledaksasuli, be-obelosad, be-isdarmalad begi-dodogega imaksad, begi-yolenanaid-e-gangued ogannosad. </v>
<v b="LAM" c="2" v="18">Sión-dulemar, Bab-Dummadse, ise-wilegar gornanaid. Sión-neggwebur-yeerdakleged-galu-matusulid-nika-siid, mutikidbali, ibginedbali, diwaryobi be-ibyanis aryomai be imake. Mer be boed bogigue, mer be be-ibyanis-aryomaid bogiguega imake. </v>
<v b="LAM" c="2" v="19">Be gwisgue, mutikidbali be ise-gollar imake, wachi-iliba be ise-gollar imake. Bab-Jehová-asabin ibmar-ukleged-uknaiyob, gwage-nunmaked-itogedbali na be bosii imake. Be-mimmigan-mer-burgwegala, Bab-Dummadse argan-onakwar be gorsii imake. Be-mimmigan ukudbali burgwemamaid, neg-imbaba burgwis mellemamaid. </v>
<v b="LAM" c="2" v="20">“Bab-Jehováʼye, be dake, nue be itogena: ¿Doa-dule be weyob imaksagusa? ¿Ar omegan na e-mimmigan gunmarsunnode? ¿Na e-mimmigan-egi-danimalad gunmarsunnode? Bab-Jehováʼse-goled-neggi, ¿ar dule-irwa-Bab-Dummadse-gormalad oburgwilemalode? ¿Ar Bab-Dummad-gayaburba-barsogmalad oburgwilemalode? </v>
<v b="LAM" c="2" v="21">”Sapingana, degi, dule-serganse-bakale, neg-imbaba burgwar mellemamaid. An-sapingana, degi, an-yagana, es-suidgi oburgwilesmalad. Be-uludedbali, be wemar oburgwisad, bela-bela-wiledaksuli, be wemar oburgwisad. </v>
<v b="LAM" c="2" v="22">”Iba-dummad-onolegedse-danimalayob bela bonigan angi dagega be imaksad. Bab-Jehová-Ulusad-ibagi, dule-wargwensaale, san-onossulid, bela burgwismalad. An-gwenadgan an odummosadi, an ibmargi-odurdaksagusadi, an-isdarmalad, bela an-ibe ogilosad.” </v>
<v b="LAM" c="3" v="1">An-sunnagwad, Bab-Jehová-uludedbali sabsur-dule-odurdaked an itosad. </v>
<v b="LAM" c="3" v="2">Negsichiganaba an-nimai gusad, neg-meegwadba an-nimai gussulid. </v>
<v b="LAM" c="3" v="3">Bali-bali, wachi-iliba, sabsur-an-odurdaknai gusad. </v>
<v b="LAM" c="3" v="4">Bab-Jehová, an-san, degi, an-uka-dunnumakega imaksad, an-ibe an-garmar bibichisad. </v>
<v b="LAM" c="3" v="5">Bab-Jehová angi bonigan ebiris nasiksad, angi wileged-dummad ebiris nasiksad. </v>
<v b="LAM" c="3" v="6">Dulemar-undargus-burgwismaladyob, negsichigangi-gudiguega an-imaked. </v>
<v b="LAM" c="3" v="7">Bab-Jehová negyaba-mellesii an-imaksad, gege an wakinned, esgoro-dub-dummagangi an-edichad. </v>
<v b="LAM" c="3" v="8">An-bendakegala, an binnasuli gornai-inigwele, Bab-Jehová an-ese-gornaid budar an-itoged. </v>
<v b="LAM" c="3" v="9">An-iduar, an-igargi akwamar misad, an-ibe an-igar oburusad. </v>
<v b="LAM" c="3" v="10">Bab-Jehová, wiob mas-gaega matarmakdiidyobi anbina gudiid, achumigur-nono-wawaad masbina matarmakdiidyobi anbina gudiid. </v>
<v b="LAM" c="3" v="11">An-san-oichimakega igargi an-obachad, mer bendakleged-amiega, walagwen an-obesad. </v>
<v b="LAM" c="3" v="12">Guagwar warsi-gasad, e-sigumar an-makega imaksad. </v>
<v b="LAM" c="3" v="13">E-saboged-yaba sigumar-onosadgi gwagegi an-maksad. </v>
<v b="LAM" c="3" v="14">Bela an-dulemarga an dodoedga gunonikid, bane-bane angi-dodolegar namakmalad. </v>
<v b="LAM" c="3" v="15">Bab-Jehová nunmaked-dummad anga uksad, ina-gagbidgi an-ogobsad. </v>
<v b="LAM" c="3" v="16">Bab-Jehová napagi an-omukusad, olli-maega an-imaksad. </v>
<v b="LAM" c="3" v="17">Gwage-bogidikid an-ibe obelosad, weligwar-itoleged bar an ebinsasulid. </v>
<v b="LAM" c="3" v="18">A-ulale, an soged: “An-gargangued bergusad, Bab-Dummadgi an ibmar-edarbediid bar an dakosulid.” </v>
<v b="LAM" c="3" v="19">An-wile-itodiid, an-neg-sate-gaamakdiid, be ebinsao. Ar we-ibmarmar, naibid-dummad anga uked. </v>
<v b="LAM" c="3" v="20">Bane-bane an we-ibmargi binsadiid, a-ulale, bar an ibmar imakbisuli itoged. </v>
<v b="LAM" c="3" v="21">Degi-inigwele, an ibmar-soggwendi ebinsaed, we, mer suli-suli-itogega an-imaked. </v>
<v b="LAM" c="3" v="22">Bab-Jehová-sabgued-dummad-nikad-ular, anmar bergussulid, e-wile-emar-daked gege bergued. </v>
<v b="LAM" c="3" v="23">Bab-Jehová-e-wile-emar-daked bane-bane binoleged. Bab-Jehová-sogedba-ibmar-imaked dummarba gued. </v>
<v b="LAM" c="3" v="24">Degisoggu, an soged: “Bab-Jehováʼbi anga unni gued, agala, an egi bensulid.” </v>
<v b="LAM" c="3" v="25">Bab-Jehová, dule-egi-bensur-gudimaladgi nued daed, bela dule-e-amidimaladgi nued daed. </v>
<v b="LAM" c="3" v="26">Bur-nuedid, anmar doga-doga-itosulidgi, Bab-Jehová-anmar-bendakdagoed edarbed. </v>
<v b="LAM" c="3" v="27">Bur-nuedid, dule sapingwagwad-akale, bonigan-abalagi ganna-gudigued durdaked. </v>
<v b="LAM" c="3" v="28">Melle ese be gole, itoba bogidik sigoed, ar Bab-Jehová deyob ega igar mesisad. </v>
<v b="LAM" c="3" v="29">Nue-bingegusa, wagar napase dulluu imakoed, abakale, amba Bab-Dummad e-bendakalile. </v>
<v b="LAM" c="3" v="30">Dule-e-ibe-wagar-bibyonaidga, baid-wagar oyobalo, deyobi, nue bingeguoed. </v>
<v b="LAM" c="3" v="31">Bab-Jehová anmar-obachad, degi-inigwele, deyob-anmar-imakmai sadeguosulid. </v>
<v b="LAM" c="3" v="32">Nunmak-itoge anmar-imaked, degi-inigwele, anmar-wile dakbalid, ar e-sabgued dummarba gued. </v>
<v b="LAM" c="3" v="33">Bab-Jehová anmar-naibi imaked, anmar-wile-ito imaked, ar deyob-anmar-imakedgi wergudeeye soglesulid. </v>
<v b="LAM" c="3" v="34">Bab-Jehová weyob-ibmar-imaklemalad abemaisulid: We-napneggi bela-dulemar-esgaryagi-mellebukwad sabsur-imakleged, abemaisulid. </v>
<v b="LAM" c="3" v="35">Bab-Dummad-Bur-Birigined-asabin dulega-igar-nabolesulid, abemaisulid. </v>
<v b="LAM" c="3" v="36">Bab-Dummad-Bur-Birigined-asabin dulega-innikigwadba-igar-itolesulid, abemaisulid. </v>
<v b="LAM" c="3" v="37">¿Doa Bab-Dummad-ega-igar-uksuli ibmar-soged nabir imakoe? </v>
<v b="LAM" c="3" v="38">¿Ar Bab-Dummad-Bur-Birigined-igar-ukedbali ibmar-nuegan, degi, ibmar-isgana gusursi? </v>
<v b="LAM" c="3" v="39">¿Ar ibiga dule na e-isgusadba sabsur-odurdaklealir urwedii guoe? </v>
<v b="LAM" c="3" v="40">Anmar na anmar-daedgi nue-binsasii imakmala, anmar Bab-Jehová-amimala, gannar ese dagmala. </v>
<v b="LAM" c="3" v="41">Anmar, Bab-Dummad-nibneggi-maidse-golega argan onakwe. Anmar, Bab-Dummad-nibneggi-maidga anmar-binsaed soge. </v>
<v b="LAM" c="3" v="42">Anmar isgusad, anmar uayasuli nanadii gusad, Bab-Jehová, be anmarga anmar-isgued elissulid. </v>
<v b="LAM" c="3" v="43">Bab-Jehová, be nue-urwedbali be anmar-baleginned, wile-be-anmar-daksuli, be anmar-obeloged. </v>
<v b="LAM" c="3" v="44">Anmar-bese-goled mer be itogegala, be mogir-imbaba dukusad. </v>
<v b="LAM" c="3" v="45">Dulemar-yar-baid-baid-bukwamalad-abargine, ibmar-isganayob be anmar-barmeted. </v>
<v b="LAM" c="3" v="46">Bela-anmar-isdarmalad sunmakdemalale, anmargi ichakwaa sunmakdedamalad. </v>
<v b="LAM" c="3" v="47">Anmar, dobgued-dummad itosmalad. Anmar, omukulesmalad. Anmar, ibmar-sate gusmalad. Anmar, nunmaked-dummad itosad. </v>
<v b="LAM" c="3" v="48">An-neggwebur-e-saila-gusiid-nue-ibitosadbali, an-wagarba diwar-aryomaiyob ibyanis aryomaid. </v>
<v b="LAM" c="3" v="49">An-ibyanis gwen bogigusuli aryomaid, dule-an-gwage-baisur-ito-imaked sated. </v>
<v b="LAM" c="3" v="50">Bab-Jehová nibneggi-maid-akale, geb anmar-dakedse an gadi-gadi itononikoed. </v>
<v b="LAM" c="3" v="51">An-neggweburgi-omegan-gudidiid sabsur-odurdaklenaid-ulale, bela-bela an-gwage an nunmak itoged. </v>
<v b="LAM" c="3" v="52">An ibmar-akar-imaksasuli an-isdarmalad binsa an-baleginnanaid, nuuyobi an-gasmalad. </v>
<v b="LAM" c="3" v="53">Dula napa-urba an-odosmalad, an-iduar noed akwa-dummadgi edismalad. </v>
<v b="LAM" c="3" v="54">Bela diiba an-nono-dogdegua, an na belaye sogded. </v>
<v b="LAM" c="3" v="55">Bab-Jehová, an dia-dummadgi gulluyaa mellesigua, an bese gochagusad. </v>
<v b="LAM" c="3" v="56">An-bese-wilesagwa-gornaid be itosad, an-ise-gollar-gornaid be itononikid. </v>
<v b="LAM" c="3" v="57">An bese gochad, be anse nonikid, be anga sognonikid: “Mer be dobguye.” </v>
<v b="LAM" c="3" v="58">Bab-Jehová, bee be anbali nagusad, be an-bendaksad. </v>
<v b="LAM" c="3" v="59">Bab-Jehová, nue-an-wiosmalad be daksad, be anga innikigwadba igar nudake. </v>
<v b="LAM" c="3" v="60">Buged-mai angi-imakbimalad be daksad, an-oakalobimalad be daksad. </v>
<v b="LAM" c="3" v="61">Bab-Jehová, dule-angi-urwe-nanaid be itosad, an-oakalobimalad be daksad. </v>
<v b="LAM" c="3" v="62">Bab-Jehová, an-isdarmalad angi-sunmaknanai-osedoddaed be wisid, angi-gwisgumalaga igar-aminanaid be wisid. </v>
<v b="LAM" c="3" v="63">Bab-Jehová, be dake, na ibu imaknanadibe, angi dodonanadamalad, e-namakedgi angi-dodoar namakmalad. </v>
<v b="LAM" c="3" v="64">Bab-Jehová, wemar na bela e-ibmar-isgana-imaksad-ulale, be sabsur-odurdake. </v>
<v b="LAM" c="3" v="65">Ibmar-aku-itogega be imake, be ukabsasunna. </v>
<v b="LAM" c="3" v="66">Bab-Jehová, be-sae-itogedbali be wemar baleginne, we-napneggi be bela obeloge. </v>
<v b="LAM" c="4" v="1">¡Or gudure daklegusad! ¡Or-nued e-gaed bar nue dakarmaksulid! Bab-Dummadse-goled-neggi ormar-bukwadi, bela negmar-imbaba omileded. </v>
<v b="LAM" c="4" v="2">Sión-dulemar bur bule epenne olo-nueganba e-bina soglegenad, emidi, napsa-nogyob daklemalad, dule-napsagi-arbaed e-ibmar-imakedyob dakleged. </v>
<v b="LAM" c="4" v="3">Achu-sapurmarbela na e-mimmigan-onuegala ega mam uked. Ar Jerusalén-omegandina, igi nuu-dummad-dukar-suidmar dule-negasulidganba na e-mimmigan-mete-naddamala, deyobi, e-mimmigan metemalad. </v>
<v b="LAM" c="4" v="4">Burwigana ukudmaad-itogedbali, e-gwabinmar achaa gayagi nagusad. Burwigana aisaar mas egisenad, degi-inigwele, dule gwen ega uksulid. </v>
<v b="LAM" c="4" v="5">Dulemar iduar mas-nuegan gundidamalanad, emidi, igarbali ukudba burgwemamaid. Dulemar iduar mor-nuegan-gargerbamalad yodamalanad, emidi, ibmar-isgana-abargine gudimalad. </v>
<v b="LAM" c="4" v="6">Jerusalén-dulemar-e-isguedi, bur bule Sodoma-dulemar-e-isgusadba gued. Sodoma-neggwebur yog-berguar gusad, gwen dule bendaksasulid. </v>
<v b="LAM" c="4" v="7">Jerusalén-e-dummagan, boobali bur sibudik daklenanaenad, moli-nunisba bur sibudik daklenanaenad. E-abagan akwa-bisgi-ginnigwadba bur bule gisii daklenanaenad, akwa-nued-zafiroʼyob daklemalanad. </v>
<v b="LAM" c="4" v="8">Emidi, e-daklegedi negsichidba bur gudure daklemalad, igarbali aku daklemalad. E-uka, sapanyobi dinnaa dakleged. E-uka-dinnagwadbali e-garmar buus-buus dakleged. </v>
<v b="LAM" c="4" v="9">Dulemar-es-suidgi-burgwismalad bur nuedid, dulemar-ukudba-burgwismaladba. Ar wemala, napaneg ega ibmar-gwag-osanmaksasulid-ulale, binna-binna ukudba burgwemamai gusmalad. </v>
<v b="LAM" c="4" v="10">Nangan-sabed-nikamalad, na dukin e-mimmigan-dunanai gusmalad. Jerusalén-neggwebur-ibitonaigua, we-nangan na e-mimmigan masga imaksamalad. </v>
<v b="LAM" c="4" v="11">Bab-Jehová bela-bela e-sae-itoged bar bargassulid, bela-bela e-sabsur-urwed oyosad. Sión-neggwebur ogumaksad, bela Sión-neggwebur-e-neg-sailase-bakar, ogumaksad. </v>
<v b="LAM" c="4" v="12">Reymar-we-napneggi-negsemamaidi, Jerusalén-e-isdarmalad, Jerusalén-e-yawagakgi dognonimaloye-soglesad, bengusmalad. Dulemar-we-napneggi-gudidimaladi, Jerusalénʼgi-gwisgudidimalad, Jerusalén-e-yawagakgi dognonimaloye-soglesad, bengusmarmogad. </v>
<v b="LAM" c="4" v="13">Neg-gunonikidi, Bab-Dummad-gayaburba-barsogmalad-e-isgusad-ulale, deyob neg-gunonikid. Dule-irwa-Bab-Dummadse-gormalad-e-isgusad-ulale, deyob neg-gunonikid. Neggwebur-neg-imbaba dule-ibmar-oakalossurmalad-e-ablis-eosmalad-ulale, deyob neg-gunonikid. </v>
<v b="LAM" c="4" v="14">We-dulemar ibyasuliyob igarba gudidimalad, e-argan ablis-sunnabi gudidimalad. Deyob-gudimaladbali, dule-wargwensaale, e-morse-bakale, gwen e-ibe ebubisulid. </v>
<v b="LAM" c="4" v="15">Dulemar iseed ega sogmalad: “Dule-swilidiksurmalad, wegi be namala. Be nomala, be nomala. Mer be anmarse achamala.” Dulemar-Bab-Dummad-akudakmalad yar-baid-baid-bukwamaladi sogmalad: “We-dulemar neg-sate gaamakdidimaladid, wakindimaladid. Wegi geg bar gudii gumalad.” </v>
<v b="LAM" c="4" v="16">Bab-Jehová uludedba wemar-obachad, bar we-dulemargi binsassulid. Dule-irwa-Bab-Dummadse-gormaladdeeye bar egi binsalesulid, dule-selebagusmalad bar wile daksurmarbalid. </v>
<v b="LAM" c="4" v="17">Anmar binsarsunna bendakleged-edarbediidbali, geg nue atakgusad. Aisaale, anmar, anmar-neg-matusulid-birgi dule-gwen-anmar-bendakmalosulidsik atakgwis damalanad. </v>
<v b="LAM" c="4" v="18">Ar anmargi nakuledidii nanaed, geg bar anmar galimbaba nanaed. Anmar-bergued modanikid, anmar-bergued-wachi bato nonikid, anmar-ibagan bato belad. </v>
<v b="LAM" c="4" v="19">Anmar-balegindimalad, sulubagimarba bur bule nanamalad. Yalaganba anmar-balegichamalad, nega-dulesulidganba anmar-iduar dukuar bukus gusmalad. </v>
<v b="LAM" c="4" v="20">Dule-Bab-Jehováʼse-nug-imaklesad, a-dule-isganamar-e-sakigi galesmogad. We-dule, anmar-bendakoedinad. Ar anmar we-dulegi sogdimalanad: “Dulemar-yar-baid-baidgi-bukmaladgi, we-dule, anmar-bendakdii guoye.” </v>
<v b="LAM" c="4" v="21">Edom-dulemar, Uz-yargi rey-bundoryob be gudimalad, be yeer-itomala, be wergumala. Ar bemar sabsur-odurdaklegedsemarmogad. Be-ibmar-nikadi bela be-ibe surgunonikoed. </v>
<v b="LAM" c="4" v="22">Sión-neggwebur-yeerdakleged, be-sabsur-odurdakleged bergunonisunnad. Bab-Dummad aineba gales-selemai bar be-imakosulid. Bedina, Edom-dulemar, Bab-Dummad, be-isgusadbali sabsur-be-odurdaknonikoed, bela be-isgusad magar-daklege imaknonikoed. </v>
<v b="LAM" c="5" v="1">Bab-Jehováʼye, anmar-gusadi be ebinsae, anmar-wiolenaid nue be dake. </v>
<v b="LAM" c="5" v="2">Anmarga-ibmar-uklegoye-soglesadi, dule-bamalad anmar-ibe susad. Anmar-negmar, dule-anmar-yarginsurmalad anmar-ibe susad. </v>
<v b="LAM" c="5" v="3">Anmar bab-sated, anmar dule-sergan-satedga gunonikid. Anmar-nangan suisuli gunonimalad. </v>
<v b="LAM" c="5" v="4">Anmar dii-gobedi bennukergebed, anmar sapanmar bakergebed. </v>
<v b="LAM" c="5" v="5">Anmar-balegindimaladi, bato anmar-bargadanikid. Anmar nue-geggus gudidimalad, anmar obunnoged sated. </v>
<v b="LAM" c="5" v="6">Anmar mas-gunned-amiegala, Egipto-dulemarse argan-oyonai gualid. Anmar mas-gunned-amiegala, Asiria-dulemarse argan-oyonai gualid. </v>
<v b="LAM" c="5" v="7">Anmar-babgan isgusmaladba burgwismalad. Anmardi, amar-isgusad-ulale, Bab-Dummadse sabsur-odurdaklesmalad. </v>
<v b="LAM" c="5" v="8">Emide, maiga-gudidimalad, anmar-dummadga gunonimalad. Amargi anmar-onogega dule sated. </v>
<v b="LAM" c="5" v="9">Anmar mas-amiegala, nega-dulesulidganba burgwednaga gudii gusmalad. </v>
<v b="LAM" c="5" v="10">Anmar ukudmaad-itogedbali, uelledmalad. Anmar-abagan diopi-diopisur itoleged. </v>
<v b="LAM" c="5" v="11">Sión-neggweburgi omegangi nue-dodolesad, Judá-neggweburmargi yagangi nue-dodolesbalid. </v>
<v b="LAM" c="5" v="12">Anmar-dummagan argangi-atinnar bannu-bannu nasiklesmalad, anmar-dadormargi dadormardeeye gwen binsalessulid. </v>
<v b="LAM" c="5" v="13">Anmar-sapingan ibmar-gwag-nagega imaksamalad. Burwigana sapan-gwaad-seedbali ibitodii guarmalad. </v>
<v b="LAM" c="5" v="14">Neggwebur-yawagak-noedgi sapin-dummagan bar ambikusurmalad. Sapingan bar namaksurmalad. </v>
<v b="LAM" c="5" v="15">Anmar bar weligwar itosulid, anmar-weligwaledgi-gwiled wile-itogedga binyenonikid. </v>
<v b="LAM" c="5" v="16">Anmar ologurgin bar sisurgusad. ¡Anmar duledar-wiles! ¡Anmar isgusad! </v>
<v b="LAM" c="5" v="17">Anmar gargangued bergumaid, a-ulale, anmar nolloo atakgusad. </v>
<v b="LAM" c="5" v="18">Ar Sión-yargi bar dule gudisulid, Sión-yargine, unnila ibdurgan-sapurbarmaladbi gudinanaed. </v>
<v b="LAM" c="5" v="19">Degi-inigwele, be Bab-Jehová, degisadegu negsemaid, be reyga degisadegu maid. </v>
<v b="LAM" c="5" v="20">Bab-Dummad, ¿ibiga be anmar-iesdae? ¿Ibiga be undar anmar-iege? </v>
<v b="LAM" c="5" v="21">Bab-Jehová, gannar anmar bese-dagega be anmar-imake, geb gannar anmar bese dagoed. Anmar iduar igi-gudigusa, deyob be gannar anmar-imake. </v>
<v b="LAM" c="5" v="22">Innikigwadba be anmar-obachad, bela-bela be anmar-isdar daksad. </v>
<v b="EZK" c="1" v="1">Dakleargua, birga-dulagwen-gakambegwadgi gaka nii-walabakegwad-ibataledgine, dulemar-gales-selesmalad-abargi Quebar-diwar-gakaba-sii, nibneg argade an dakalid. Agine, Bab-Dummad anga negburgan oyosad. </v>
<v b="EZK" c="1" v="2">Ezequiel negburgan-daksadi, deunni, Rey-Joaquín birgatargus gaka nii-walatargus gales-seleargusad-akaled. </v>
<v b="EZK" c="1" v="3">A-ibagangine, dule-irwa-Bab-Dummadse-goled-Buzi-machi-Ezequielʼye-nugadi, Caldea-dulemar-yargi, Quebar-diwar-gakaba gudigu, Bab-Jehová ega ibmar-sognonikid. Agi, Bab-Jehová-e-gangued egi aidenonikid. </v>
<v b="EZK" c="1" v="4">Geb degine, dad-nakwed-argan-sapiledsik burwa-dummad daniki, degi, soo-binnasur-gaed-abargi mogir-dummad neg-ibegwar-imakdaniki an dakalid. Soo-abargine, esgoro-gordikid-gaedyobi, ibmar gae an dakalid. </v>
<v b="EZK" c="1" v="5">Soo-abargine ibdula walabake duleyob-daklege an dakarbalid. </v>
<v b="EZK" c="1" v="6">A-ibdulamala, wagar darbake, sakan walabake nika nanaed. </v>
<v b="EZK" c="1" v="7">E-malimar bela innikimakaled, e-nagmar moli-bebe-nikad-sapingwagwad-gooyob dakleged. Esgoro-gordikid-dakarmakedyobi e-nagmar dakarmaked. </v>
<v b="EZK" c="1" v="8">E-sakanmar-urba, e-dikar-sogabakegwadgi dule-arganmar nanaid. We-ibdulamar-walabakegwadi wagarmar, degi, sakanmar nikadbimalad. </v>
<v b="EZK" c="1" v="9">E-sakanmala na muchub-muchub egi warmaknanaid. Ar nanadmalale, geg bar sorsik namalad, unnila asabinbi darekwaa nadapdamalad. </v>
<v b="EZK" c="1" v="10">Ibdula-walabakwegwad-e-wagarmar weyob-dakleged: Wagar-asabinnidi, dule-wagaryob dakleged. Wagar-argan-nuedsikidi, achumigur-nono-wawaad-wagaryob dakleged. Wagar-argan-sapiledsikidi, moli-bebe-nikad-wagaryob dakleged. Wagar-yarganbalidi, suluba-wagaryob dakleged. </v>
<v b="EZK" c="1" v="11">Ibdulamar na e-sakan nallaa-imaknanaid, ibdula-baid-e-sakanbo warmaknanaid. Geb sakan-abinnid-baidgi na e-abagan-odukunanaid. </v>
<v b="EZK" c="1" v="12">Ibdulamar-warbakegwadi asabinbi darekwaa nadapdamalad, geg bar sorsik namalad. Ar bia Bab-Dummad-Burba-niddae, abali naddamalad. </v>
<v b="EZK" c="1" v="13">We-ibdulamar-dakarmakedi, sogun-aramaksiiyob dakleged. Ibdulamar-abargine, acha-gwallu-duurmaked-bipinmakwichiyob dakleged. Soo duurmakwichidgine, mar ibyegwichid. </v>
<v b="EZK" c="1" v="14">Ibdulamar mala-ibyeyobi sabsur nanae, an daksad. Mala-ibyeyobi gannar noni damarbalid. </v>
<v b="EZK" c="1" v="15">An ibdulamar-dakgwichidgine, an dakarbalid, napagi e-nagaba-e-nagaba ibmar-dirbiled-bipirmaked sii, deyob an dakarbalid </v>
<v b="EZK" c="1" v="16">Ibmar-dirbiled-e-daklegedi, degi, e-sobaledi emarbi dakleged, emarbi sobarbalid. Akwa-nued-topacio-dakarmakeyobi dakarmakmalad. Ibmar-dirbiled-bipirmakedi, baid-ibmar-dirbiled-e-yagi yoibaliyob dakleged. </v>
<v b="EZK" c="1" v="17">Ibmar-dirbiled-bipirmakmaladi, e-bipirmakedba bipirmaksidaed, geg bar sorsik bipirmakdaed. </v>
<v b="EZK" c="1" v="18">Ibmar-dirbiled-gwabakegwadi, e-olasuga-gunanaid burwisur nanae an daksad. A-olasuga-gunanaidgine, bela ebilis ibyayob bubukwa an daksad. Nue-dobe an ito naded. </v>
<v b="EZK" c="1" v="19">Ar ibdulamar nanadele, ibmar-dirbiled bipirmakdedamarmogad. Ibdulamar niba nakwidele, eba niba nakwiddamarmogad. </v>
<v b="EZK" c="1" v="20">Ar bia Bab-Dummad-Burba niddae, abali ibdulamar naddamalad, ar ibmar-dirbiled-bipirmakmalad aba naddamarmogad, ar ade, ibdulamar-e-burba ibmar-dirbiled-bipirmakedgi maid. </v>
<v b="EZK" c="1" v="21">Ar ibdulamar nanadmalale, ibmar-dirbiled bipirmakdedamarmogad. Ar ibdulamar boo-nagusmalale, ibmar-dirbiled-bipirmakmalad boo nagusdamarmogad. Ar ibdulamar niba nakwidele, ibmar-dirbiled-bipirmakmalad niba nakwiddamarmogad, ar ade, ibdulamar-e-burba ibmar-dirbiled-bipirmakedgi maid. </v>
<v b="EZK" c="1" v="22">Ibdulamar-nono-birgi neg-ollor-dummadyob ise-dalallamakeyob-dakle naid. A-ibmala, yeerdakleged. </v>
<v b="EZK" c="1" v="23">Neg-ollor-dummadyob-naid-urba, ibdulamar na e-sakan innikimakale, nallaa imakdedamalad. E-sakanmar, ibdula-baid-e-sakanbo warmaknanaid. Geb sakan-abinnid-baidgi na e-abagan-odukunanai an daksad. </v>
<v b="EZK" c="1" v="24">E-nanamaladbali, e-sakanmar-goled an itosad. E-sakanmar-mermermakedba-goledi diwar-uurmakeyob gole an itosad. Bab-Dummad-Bela-Gangued-Nikad-binnasur-sunmakedyobi, gole an itosad. Dule-bukidar-oimakbukwadyob, e-sakanmar gole an itosad. Sorda-bila-onomalad-oimakbukwadyob, gole an itosad. Ibdulamar na boo-nagusmalale, e-sakan odeddamalad. </v>
<v b="EZK" c="1" v="25">Ibdulamar na e-sakan-odesmaladba boo-nagusale, e-nono-birgi neg-ollor-dummadyob-naid-birgi gayaburba gollardaed. </v>
<v b="EZK" c="1" v="26">Neg-olloled-dummad-naid-birgi rey-gan siid. Akwa-nued-zafiroʼgi-sobaledyob-daklege siid. Zafiro-ganayob-daklegedgine ibmar duleyob-daklege sii an daksad. </v>
<v b="EZK" c="1" v="27">Ibmar duleyob-daklegedgi e-sader-akar, nonosega, soo-yagi esgoro-gordikid-dakarmakeyob, dakarmake an daksad. Geb e-sader-akar e-naga-dukusega, sooyobi ibmar-gae an daksad. Bela ebilis neg-mee nai an daksad. </v>
<v b="EZK" c="1" v="28">Igi dii-wisale, sue megnonidae, deyobi bela ebilis neg-meegwad nai an daksad. Weyobi, Bab-Jehová-e-gangued-yeerdaklegedi an daksad. Deyob an daksagua, yokorgi-sindigale, napase-dulluu wagar-ebulegedse an imaksad. Geb dule anga-sunmake an itosad. </v>
<v b="EZK" c="2" v="1">Bab-Jehová weyob anga soged: “Dule-machi, be gwisgue. An bebo sunmakgwelo.” </v>
<v b="EZK" c="2" v="2">Anga-sunmaksad-sorbali, Bab-Dummad-Burba angi ubononikid, gwisguega an-imaksad. Geb degine, dule-anga-sunmaknaid an itosad. </v>
<v b="EZK" c="2" v="3">Anga sogded: “Dule-machi, Israel-dulemarse an be-barminaid. We-dulemar uaya-satemalad, angi yoledmalad. We-dulemala, degi, e-dadganse-bakale, emi-ibadse angi yoledanigumalad. </v>
<v b="EZK" c="2" v="4">”Dulemar-aku-ibmar-itomaladse, dulemar-gwage-dutusurmaladse an be-barminaid, amarga be sogoed: ‘Bab-Jehová-Bela-Gangued-Nikadi weyob sogye.’ </v>
<v b="EZK" c="2" v="5">”Ar we-dulemar beba ibsamalodibe, surbardibe, ar ade, dule-uayasatemaladid. Degi-inigwele, na wisgumaloed, emar-abargi Bab-Dummad-gayaburba-barsoged gudiiye. </v>
<v b="EZK" c="2" v="6">Dule-machi, melle be we-dulemar-dobgue, e-sunmakmalad melle be dobgubali. Ar be iko-abargi, degi, diormar-abargi amba be gudii-inigwele, melle be we-dulemar-dobgue. E-ibmar-sogmalad melle be dobgue, degi, wemar-abin melle be gwaye. Ar wemardi, uaya-satemaladid. </v>
<v b="EZK" c="2" v="7">Ar we-dulemar beba ibsamalodibe, surbardibe, ar ade, dule-uayasatemaladid. Degi-inigwele, we-dulemarga an-gayaburba be barsogoed. </v>
<v b="EZK" c="2" v="8">Dule-machi, an-bega-ibmar-sogedi be itogo, melle wemaryob uaya-sate be guo. Be-gaya be egae, an-bega-ibmar-uksokalid be gunno.” </v>
<v b="EZK" c="2" v="9">Geb degine, argan-gwensak ansik-oyolenai an dakalid. A-argangine, garda bipirmakar-mai an dakalid. </v>
<v b="EZK" c="2" v="10">An-asabinni argangi garda-bipirmakar-maid egasad. A-garda abinbela narmakar naid. A-gardagine, bukib-itoleged-igar, wile-itoleged-dummad-igar, degi, buged-mai-imakleged-igar narmakar nai an dakalid. </v>
<v b="EZK" c="3" v="1">Bab-Jehová anga sogded: “Dule-machi, we-garda-bipirmakaled be gunne. Geb a-sorba Israel-dulemarga be sunmaknao.” </v>
<v b="EZK" c="3" v="2">Gaya an egasad, geb garda-bipirmakaled-gunnega an-imaksad. </v>
<v b="EZK" c="3" v="3">Anga sogdebalid: “Dule-machi, an bega we-garda-bipirmakaled-uknaidi, immelegedse be gunne.” Geb agine, an guchad. An guchagua, we-garda achanisyob ochii gulleged. </v>
<v b="EZK" c="3" v="4">Anga sogdebalid: “Dule-machi, Israel-dulemarse be nae, an-gayaburba be barsognae. </v>
<v b="EZK" c="3" v="5">Dulemar-bebo-gwabin-akar-sunmakedse, degi, aku-be-itomaladse an be-barminaisulid. Israel-dulemarse an be-barminaid. </v>
<v b="EZK" c="3" v="6">Dulemar-bukidar na gwabin-akar-akar-sunmakedse, degi, e-sunmaked be aku-itogedse an be-barminaisulid. Ar amba a-dulemarse an be-barminaina, we-dulemar be-itosmalaled. </v>
<v b="EZK" c="3" v="7">Ar Israel-dulemardi be-itogosurmalad. Ar an-ega-ibmar-soged itobisurmalad. Ar bela Israel-dulemar uaya-satemaladid, gwage-dutusurmaladid. </v>
<v b="EZK" c="3" v="8">Degi-inigwele, wemaryob uaya-sate, degi, gwage-dutusuli an be-imakoed. </v>
<v b="EZK" c="3" v="9">Akwa-diamante-geg-mamaredyobi an be-imakoed. Akwa-dummadba bur-dutusur an be-imakoed. Degisoggu, amba we-dulemar uaya-sate-gumalad-inigwele, mer be dobguo, mer be ese gwayebalo.” </v>
<v b="EZK" c="3" v="10">Anga sogdebalid: “Dule-machi, an bega-ibmar-sogoedi be nue itogo. Nonogi bela be gao. </v>
<v b="EZK" c="3" v="11">Emigindi, be-dule-gales-bukwamaladse be nae. Ar beba ibsamalodibe, surbardibe, ar bedi ega be ibmar-sogoed. Weyob be sogoed: ‘Bab-Jehová-Bela-Gangued-Nikadi weyob sogye.’ ” </v>
<v b="EZK" c="3" v="12">Geb agine, Bab-Dummad-Burba nakwaa an-imaksad, geb an-yarganbali gayaburba binnasuli mar-gollomakeyobi-gole an itoged. Weyob soge an itoged: “Bab-Jehová-e-gangued-yeerdaklegedi e-maidgi dummarba gued.” </v>
<v b="EZK" c="3" v="13">Ibdulamar na muchub-muchub-e-sakanmar-warmakedba e-sakanmar-uurmakedi an itosbalid. Deginbali, ibmar-dirbiled-ibdulamar-walik-nanaid-e-goled an itosbalid. Wemar-goledi mar-gollomakedyobi binnasuli goled. </v>
<v b="EZK" c="3" v="14">Bab-Dummad-Burba nakwaa an-imaksad, an-sesad. Ar andi sae-itogedgi, degi, urwedgi an naded. Bab-Jehová e-argangi gandikidba an-ganiki an itoged. </v>
<v b="EZK" c="3" v="15">Deyobi, an Tel-Abibʼse, Israel-dulemar Quebar-diwar-gakaba-bukwamaladse an modapid. Geb agi, wemar-abargi ibagugle (7) an megisad. Aku-itoge, ibi-an-imakodibeye, ibi-an-sogbalodibeye, an binsadii gusad. </v>
<v b="EZK" c="3" v="16">Ibagugle-gusgua (7), Bab-Jehová weyob anga sognonikid: </v>
<v b="EZK" c="3" v="17">“Dule-machi, Israel-dulemar-owisogega an be-nug-imaksad. Degisoggu, an bega ibmar-sokalile, an-nuggine be sunmakoed. </v>
<v b="EZK" c="3" v="18">An dule-isganaga weyob sogele: ‘Be burgoye.’ Ar we-dule-isgana nabir dula-gudiguega ega be ibmar-sogsulile, igar-isganaba-nanadiidgi ega be sunmaksulile, we-dule, na e-isgudiidba burgoed. Degi-inigwele, e-burgwisad an begi atakoed. </v>
<v b="EZK" c="3" v="19">Ar be dule-isganaga ibmar-sogsale, degi-inigwele, na e-isgudiid amba iesulile, degi, e-sunnasurdaed ogwasulile, we-dule, na e-isgudiidba burgoed. Ar bedi be ollorguoed. </v>
<v b="EZK" c="3" v="20">Deginbali, dule-nueddaedi na igar-nuedba-nanadiidgi bangudele, ibmar-isgana-imakdele, geb an we-dule burgwednaga-imakele, ega be ibmar-sogergebed. Ega be ibmar-sogsulile, we-dule, e-isgusadba burgoed, degi, bela na e-ibmar-nuegan-imaksad ebinsalegosulid. Degi-inigwele, e-burgwisad an begi atakoed. </v>
<v b="EZK" c="3" v="21">Ar dule-nued melle-bar-isguega ega be ibmar-sogerdi, degi, na bar isgued-imaksasulile, dula-gudii guoed. Ar ade, ega be-ibmar-sogsadba ibsasad, bedi be ollorgunonikoed.” </v>
<v b="EZK" c="3" v="22">Geb agi, Bab-Jehová na e-gangued angi odenonikid, degi, anga sogded: “Be-gwisgue, sapurba be nae. Agi, an bega sunmakoed.” </v>
<v b="EZK" c="3" v="23">An gwisgusad, degi, an sapurba naded. Degi, Quebar-diwar-gakaba Bab-Jehová-e-gangued-yeerdakleged-daksayobi, e-gangued-yeerdakleged an daksabalid. Geb an napase-dulluu wagar-ebulegedse an imaksad. </v>
<v b="EZK" c="3" v="24">Geb degine, Bab-Dummad-Burba angi aidenonikid, geb gwisguega an-imaksad. Weyob anga sogded: “Be-negse be nae, mer bar neg-magaba noo. </v>
<v b="EZK" c="3" v="25">Dule-machi, mer be bar-noega dulemar be-edinmaloed. Mer bar emar-abargi-gudiguega deyob be-imakmaloed. </v>
<v b="EZK" c="3" v="26">Be-gwabin aibirgi achaa-naguega an imakoed. Degidbali bar-sunmaksuli be guoed. Wemarga bar be ibmar-sogosulid, ar uaya-satemaladid. </v>
<v b="EZK" c="3" v="27">Geb an bega ibmar-sogdele, be-gwabin nolloo an imakoed. Weyob ega be sogdoed: ‘Bab-Jehová-Bela-Gangued-Nikadi weyob sogye: Dule, an-ibmar-soged-itobiele, na itogodo. Dule, an-ibmar-soged-itobisulile, mer itogodo. Ar dulemarde uaya-satemaladid.’ ” </v>
<v b="EZK" c="4" v="1">Bab-Dummad-Burba anga sogsabalid: “Dule-machi, napsa-ginnid-akwa be sue. A-akwagine, Jerusalén-neggwebur-e-wilub be sobo. </v>
<v b="EZK" c="4" v="2">Sorda-bila-onomalad bela Jerusalén-neggwebur-ebilis-bukwa be sobo. Degi, sordamar-ambikued-neg-matusulid neggwebur-ebilis be sobbalo. Degine, napa-arsanyob-dakleged-wargwen neggwebur-galu-matusulidse-warmakgwichi be sobbalo. Deginbali, galu-matusulid-omukuega suar-wardummagan-ebuleged be sobbalo. </v>
<v b="EZK" c="4" v="3">Esgoro-madareged be amibar. Geb a-esgoro-madareged, neggwebur-bebo-abingunaid-abargi, galu-matusulidyob be omeso. Geb Jerusalén-neggwebur-asabin be gwisguo, egi bila-onosokaliyob be gwisguo. We-ibmar-sobaledi, Israel-dulemarga neg-guoed-e-wilubga guoed. </v>
<v b="EZK" c="4" v="4">”Be-argan-sapiledsik yollekwaa be mego. Israel-dulemar-e-isgued-bargamai be guoed. Ar ibabigwa be deyob megoe, abali Israel-dulemar-e-isguedi begi naguoed. </v>
<v b="EZK" c="4" v="5">Iba-dulataled-ilapaa gaka dulabake-gakambe (390) be deyob yollekwaa mai guoed. We-ibagan bega oyoged, wegi-birgamergu Israel-dulemar isgudii gusmarye. </v>
<v b="EZK" c="4" v="6">”Ar we-ibagan gwinmaksale, geb be-argan-nuedsik be yollekwaa megoed. Geb iba-dulabo (40) Judá-dulemar-e-isgued begi naguoed. Ar we-ibagan bega oyoged, wegi-birgamergu, Judá-dulemar isgudii gusmarye. </v>
<v b="EZK" c="4" v="7">A-sorbali, sordamar-bila-onomalad Jerusalén-neggwebur-ebilis-bukwadsik be atakoed. Geb asiki surgan be oyogoed, agi sabsur-urwar ega be ibmar-guoed sogdoed. </v>
<v b="EZK" c="4" v="8">Melle be bigni-bigni megegale, dubgi an be-edinnoed. Geb sorda-bila-onomalad Jerusalén-neggwebur-ebilis-bukwad-e-ibagan-gwinmakedse deyob be mai guoed. </v>
<v b="EZK" c="4" v="9">”Degine, we-ibmarmar be amibalo: Ibmar-gwag-trigoʼye-nugad, ibmar-gwag-cebadaʼye-nugad, ingwagi-dakleged-habasʼye-nugad, ingwa, obgi-dakleged-mijoʼye-nugad, degi, avena. We-ibmar-gwagmar bormogi be eogo. ”Geb madu-sobega be omukuo. We-ibmala iba-dulataled-ilapaa gaka dulabake-gakambe (390) sapiledsik yollekwaa be megoedgi be-masga guoed. </v>
<v b="EZK" c="4" v="10">”Bane-bane wachi-sekalaa be gundioed. Nibir-negabala be gundii guoed. </v>
<v b="EZK" c="4" v="11">Deginbali, wachi-sekalaa nog-gwapaa be dii gobbaloed. </v>
<v b="EZK" c="4" v="12">Dulemar-saa sapanga be imakoed. Agine, madu be yooed. Geb cebada-maduyob dulemar-wagab be gunnoed.” </v>
<v b="EZK" c="4" v="13">A-sorbali, Bab-Jehová anga sogdebalid: “An Israel-dulemar yar-baid-baidse-oaisakioedgi weyobi na mas-isgana gunmaloed.” </v>
<v b="EZK" c="4" v="14">Geb Bab-Jehováʼga an sogded: “¡Bab-Dummad-Jehová! An-gaya-yaba bipisaale ibmar-isgana dogdisulid. An-dungualid-akale, emi-ibase, bipisaale ibdurgan-burgwar-amilesad-e-san an gundisulid. Deginbali, ibdurgan achusapurmarse-oichimaklesad an gundisurbalid. Ibdurgan-isemalad-e-san an-gaya-yaba bipisaale dogdisulid.” </v>
<v b="EZK" c="4" v="15">Geb Bab-Jehová an-abin sogded: “Degirdi, be-madu be yoegala dulemar-saa-anale, moli-bebe-nikad-e-saa sapanga be ebugo.” </v>
<v b="EZK" c="4" v="16">Geb sorba anga sogdebalid: “Dule-machi, Jerusalén-neggweburgi mas-sate an imakoed. Dulemar mas-ise-mimiar gunmaloed, surbinsa-itogedgi mas-gunmaloed. Deginbali, dii-ise-mimiar gobmarbaloed, degi, dobedgi gobmarbaloed. </v>
<v b="EZK" c="4" v="17">Ega mas galakudoed, dii galakudbaloed. Na muchub-muchub-e-gwenadgan-burgwemamai dakarmalale, na dobe itodmaloed. Na e-isgudimalad-ular, deyob burgwemamai gudoed.” </v>
<v b="EZK" c="5" v="1">Bab-Jehová sogdebalid: “Dule-machi, esbipi-nugar-datarmakaled be ami. A-esbipigi, sailagia swiri be imako, siga be esibalo. A-sorbali, nibir be amio. Geb sailagia be sikoedi, dana-dana be urbo. </v>
<v b="EZK" c="5" v="2">Ar sorda-bila-onomalad Jerusalén-neggwebur-ebilis-bukwamalad-e-ibagan gwinmaksale, be sailagia sogapaa-dana-dana-urbisad-soggwenad neggwebur-negabargi be ogumakoed. Baid-sailagia-soggwenadi es-suidgi be immi-immi imakoed, geb neggwebur-dikarmarba be mie-mie saoed. Sailagia-dangwen-napi-besadi, burwaba be mioed. Andi es-suidyalaba Jerusalén-dulemar-baleginnoed. </v>
<v b="EZK" c="5" v="3">We-sailagia ichee be suoed, geb be-mordukugi be edinnoed. </v>
<v b="EZK" c="5" v="4">A-sorbali, amba we-sailagia ichesaar be subaloed, geb ogumakega be soogi mioed. We-ibmar bela Israel-dulemar-gummakoed-e-wilubga guoed.” </v>
<v b="EZK" c="5" v="5">Bab-Jehová-Bela-Gangued-Nikadi weyob soged: “We-Jerusalén-neggwebur-siidi, neggwebur-bamalad-abargi, degi, dulemar-yar-baid-baidgi-bukwamalad-abargi an sisad. </v>
<v b="EZK" c="5" v="6">Ar Jerusalén-dulemardi an-Igar-Mamaidgi, an-Igar-Mesisadgi yolesmalad. Ar bur bule neggwebur-bamaladba, degi, dulemar-yar-baid-baidgi-bukwamaladba ege gusmalad, ar ade, an-Igar-Mamaidba, degi, an-Igar-Mesisadba ibsasurmalad. </v>
<v b="EZK" c="5" v="7">”A-ulale, ani, Bab-Jehová-Bela-Gangued-Nikadi weyob soged: Ar bemar be-dikarba-dulemar-bukwadba bur bule uaya-sate gusmalad, ar ade, an-Igar-Mamaidba, an-Igar-Mesisadba ibsassurmalad. Deginbali, we-dulemar-be-dikarba-bukmalad-e-igar-mamaidba bemar nanadisurbalid. </v>
<v b="EZK" c="5" v="8">”Degisoggu, ani, Bab-Jehová-Bela-Gangued-Nikadi weyob soged: Jerusalén, an begi gwichi, bela dulemar-yar-baid-baidgi-bukwamalad-wagab an sabsur-be-odurdakoed. </v>
<v b="EZK" c="5" v="9">Be-galagwensuli-ibmar-imaksad-ulale, an-ibmar-imakdisulidi, an begi imakoed. Geb sorbali, we-ibmar-imakoedi an bar imakosulid. </v>
<v b="EZK" c="5" v="10">A-ulale, bemar-abargine na babgana ukudbali e-mimmigan-gutemaloed, amba deyopira, na mimmigan e-babgan-gutemarmogoed. Ani an sabsur-bemar-odurdakoed. Dulemar-san-onomaloedi, bela we-napneg-dirbir-naidgi an oaisakioed. </v>
<v b="EZK" c="5" v="11">”Degisoggu, ani an, Bab-Jehová-Bela-Gangued-Nikadi dukin-ibmar-ise-sogar an soged: Ar bemar na be-ibmar-isgana be-bab-dummadyob-imaklegedgi, degi, be-ibmar-ima-daklemaladgi anse-goled-neg-islidikid be iwisasmalad. A-ulale, an bar wile bemar-dakosulid, an bemar-oberguoed. </v>
<v b="EZK" c="5" v="12">Be-dulemar sogapaa-mimilegoed-soggwenadi, na boniganba, degi, ukudba girgumaloed. Neggwebur-galimbaba burgwemai gumaloed. Baid-sogapaa-mimilesad-soggwenadi, be-neggwebur-dikarmarba es-suidgi burgwemai gumaloed. Baid soggwen-besadi, bela we-napneg-dirbir-naidgi an oaisakioed. Andi es-suidyalaba Jerusalén-dulemar-baleginnoed. </v>
<v b="EZK" c="5" v="13">”Deyob anse-gusale, geb an-sae-itogedi bogilegoed. An deyob Jerusalén-dulemar-imaksale, geb an-urwedi galegoed, geb an yeer-itogoed. An-nobedgi an wemar-sabsur-odurdaksale, geb wemar wisgumaloed, ani an Bab-Jehová-guedi weyob ibmar-sogsale, sogedba imakdaed. </v>
<v b="EZK" c="5" v="14">”Jerusalén-neggwebur, akwamarbi-ganna-ganna-bukwa an be-imakoed. Bela dulemar-be-dikarba-bukwamaladi begi dodogega an imakoed. Bela dulemar be-walik nasmaloedi, be-gusadi dakmaloed. </v>
<v b="EZK" c="5" v="15">An urwedgi, sae-itogedgi, an sabsur-bemar-odurdaksale, bela begi dododmaloed, isdar begi sunmakdemaloed. Dulemar-be-neggwebur-dikarba-bukmaladga iduakwaa-ibmar-sogedyob be gumaloed. Begi-binsaed-amimalaga be guoed. Ani an Bab-Jehová-guedi, we-ibmar soged. </v>
<v b="EZK" c="5" v="16">”An bemargi sigu-dule-ogilogedyobi ukud-dummad barmidagoed. An bemar-obelogega imakoed, mas sate be gumaloed. Ukud-dummad naguoed. </v>
<v b="EZK" c="5" v="17">Ar an bemargi ukud-dummadi, degi, ibdurgan-ursilimaladi barmidagoed. Wemala, bei mimmigan-obelogoed. Bemala boni-buleganbali, ablis-aryomaidbali na be bukib-binsadii gudmaloed. Ar ade, be-dulemar es-suidgi-burgwega an imakoed. Ani an Bab-Jehová-guedi weyob soged.” </v>
<v b="EZK" c="6" v="1">Bab-Jehová anga sogded: </v>
<v b="EZK" c="6" v="2">“Dule-machi, Israel-yarmarsik be atake. Yoedse egi ibmar-guoed be soge. </v>
<v b="EZK" c="6" v="3">Ega be soge: ‘Israel-yarmala, Bab-Jehová-Bela-Gangued-Nikad-gayaburba be itomala. Bab-Jehová-Bela-Gangued-Nikadi weyobi yarmarga, yarmar-mullumarga, diwarmarga, degi, nebamarga soged: Bemargi bila-onoed an barmidagoed. Be-bab-dummadyob-imaklemaladga-ailamar-bukwadi, an obelogoed. </v>
<v b="EZK" c="6" v="4">E-ibmar-ogumakar-ukleged-ailamar an earoed, e-ina-wawadikid-ogumakar-ukleged-ailamar an bibisgoed. Deginbali, be-dulemar be-bab-dummadyob-imakleged-wawasur-yapanned-asabin burgwemalaga an imakbaloed. </v>
<v b="EZK" c="6" v="5">Israel-dulemar-e-muimar na e-bab-dummadyob-ibmar-imakdimalad-asabin an mesoed. E-garmar e-ibmar-ogumakar-ukleged-aila-ebilis an mioed. </v>
<v b="EZK" c="6" v="6">Ar bia be mamai, a-neggweburmar berguoed, e-bab-dummadyob-ibmar-imakdimaladse-goled-ailamar ayaroed. Na e-ibmar-ogumakar-ukleged-aila bela berguoed, e-bab-dummadyob-imakdimalad-wawasur-yapanmalad akwabi dunnumaksii guoed, degi, e-ina-wawadikid-ogumakmalad omukulegoed. Bela e-ibmar-sobsamalad berguoed. </v>
<v b="EZK" c="6" v="7">Be-dulemar bemar-abargi, burgwemai guoed, degidbali geb bemar wisgumaloed, ani, an Bab-Jehová gued. </v>
<v b="EZK" c="6" v="8">” ’Degi-inigwele, abar an be-dulemar es-suidgi oburgosulid. Amardi, bela we-napneggi dulemar-yar-baid-baidgi-bukwamaladse an oaisakioed. </v>
<v b="EZK" c="6" v="9">Dulemar-burgosurmalad na biti-yargi gales bukudapmaloe, agi, an-ebinsadamaloed. An-ebinsadamaloed, emar angi nosmalad-ulale, igi an wile-itosa, degi, igi angi aibachagusmala, deginbali, igi na e-bab-dummadyob-ibmar-imakdimalad-wawasur-yapanmaladba nadegusmala, bela ebinsadamaloed. Na e-isgusmaladba, degi, na e-ibmar-isgana-imaksadba na ima-itomaloed. </v>
<v b="EZK" c="6" v="10">Geb degidbali na wisgumaloed, ani an Bab-Jehová gued. Ar an weyob ibmar-imakoye-sogsa-gusadi, an binsa sogsagussulid.’ ” </v>
<v b="EZK" c="6" v="11">Bab-Jehová-Bela-Gangued-Nikadi weyob soged: “Be argan-ogole, be dii-dii-annae, be binnasur-gole, weyob be soge: ‘Israel-dulemar e-isgued-dummad-imaksad-ulale, nunmak-itoleye.’ Ar ade, es-suidgi burgwemaloed, ukudba, degi, boniganba burgwemaloed. </v>
<v b="EZK" c="6" v="12">Dule-dikasur-bangu-gudiidi na boniganba burgoed. Dule-wegi-walikaa-gudiidi na es-suidgi burgoed. Dule dula-beoeddi ukudba burgoed. Ar ade, an bela-bela-sae-itogedgi an deyob wemar-imakoed. </v>
<v b="EZK" c="6" v="13">E-muimala na e-bab-dummadyob-imakdimalad-wawasur-yapanmalad-imbaba, ega-ibmar-ogumakar-ukleged-aila-ebilis omiledoed. Bela dule-e-muimar yar-mullugan-matusulidgi, yarmar-birgi, bela sapimar-bulamakwichid-urba, bela sapi-encina-bulamaksiid-urba omiledoed. Ar wemargine, na e-bab-dummadyob-imakdimalad-wawasur-yapannedga ina-wawadikid ogumaksa gusmalad. Geb degidbali na wisgumaloed, ani an Bab-Jehová gued. </v>
<v b="EZK" c="6" v="14">An wemar-sabsur-odurdakoed. An e-yala nega-dulesulidganga imakoed. Na e-mamaidi, nega-dulesulidgan-akale, Diblatʼye-neg-nugadse, bela dulemar-sate an imakoed. Geb degidbali na wisgumaloed, ani an Bab-Jehová gued.” </v>
<v b="EZK" c="7" v="1">Bab-Jehová anga sogded: </v>
<v b="EZK" c="7" v="2">“Dule-machi, Bab-Jehová-Bela-Gangued-Nikadi Israel-dulemarga weyob-sogye be soge: ‘¡Neg-bergued omosad! Bela Israel-yar-bergued omosad. </v>
<v b="EZK" c="7" v="3">Israel-yar, be-bergued omosad, an-urwed be-itogoed. Be-daedba an bega igar-nabogoed, be-ibmar-isgana-imaksadba an sabsur-be-odurdakoed. </v>
<v b="EZK" c="7" v="4">Bipisaale, isgussuliyob an be-dakosulid, an wile-be-dakosurbalid. Be-ichagwadaed-ulale, degi, be-ibmar-isgana-sae-daklemalad-imaked-ulale, an sabsur-be-odurdakoed. Degidbali be wisguoed, ani an Bab-Jehová gued.’ ” </v>
<v b="EZK" c="7" v="5">Bab-Jehová-Bela-Gangued-Nikadi weyob soged: “Sabsur-odurdaklegedi ukin-ukin danikid. </v>
<v b="EZK" c="7" v="6">Neg-bergued omosad. Israel-yar, be-bergued warmaksad, napiragwa, be-bergued warmaksad. </v>
<v b="EZK" c="7" v="7">Israel-dulemar, be-wachi omos. Wachimar nae-naegus. Ibagan owarmas. Yarmargine, dobegwar neg-itoleged, weligwar-itoleged bergusad. </v>
<v b="EZK" c="7" v="8">An-sae-itoged bemargi an barmidsokalid, an-urwedi bemargi an oyosokalid. Be-ibmar-isgana-imakedba an bega igar-nabogoed, be-ibmar-isgana-sae-daklemalad-imaksadba an sabsur-be-odurdakoed. </v>
<v b="EZK" c="7" v="9">Bipisaale, isgussuliyob an be-dakosulid, an wile-be-dakosurbalid. Be-ichagwadaed-ulale, degi, be-ibmar-isgana-sae-daklemalad-imaked-ulale, an sabsur-be-odurdakoed. Degidbali be wisguoed, ani an Bab-Jehová gued. </v>
<v b="EZK" c="7" v="10">”Bato ibagan warmaksad, bato weginbinned. Israel-yar, be-ibagan-bergued nonikid. Igar-innikigwad-imakleged bar imaklesulid, bela san-dummarba-imakedbimalad. </v>
<v b="EZK" c="7" v="11">Dule-sabsur-imakleged nasgumaid, ibmar-isgana imakedbi neg naid. Bemar-ibmarmar gwen bipisaale bar beosulid, bemar-ibmar-nuegan, bemar-ibmar-obinebaka-nikadi, gwen bipisaale bar bukuosulid. </v>
<v b="EZK" c="7" v="12">Wachi mosad. Iba warmaknonikid. Dule-ibmar-baked, melle be yeer-itoge, dule-ibmar-uked, melle be bomoga. Ar an-urwed bela Israel-dulemar-sabsur-odurdakoed. </v>
<v b="EZK" c="7" v="13">Ar dule-ibmar-uked amba dula-beo-inigwele, na ibmar-uksad bar amiosulid. Ar dulemar-sabsur-odurdaklegoed-negburgan-daklesad osulolegosulid, na dule-wargwensaale, e-isgued-ular durguosulid. </v>
<v b="EZK" c="7" v="14">”Ar amba gar-trompeta ogormaloen-inigwele, na guagwar-bukumaloen-inigwele, degite, dule wargwensaale bila-onolegedse naosulid. An-urwed bela Israel-dulemar-sabsur-odurdakoed. </v>
<v b="EZK" c="7" v="15">”Neggwebur-magaba bila-onolenai guoed. Neggweburgindi, bonigan-aininai gumogoed. Ukud-dummad-itoged nai guoed. Dule sapurba-gudiile, es-suidgi iblolegoed. Ar dule amba neggweburgi-gudiile, boniganba burgoed, degi, ukudba burgoed. </v>
<v b="EZK" c="7" v="16">Dulemar-durgumaloeddi, wakitemaloed, nuu-sibu-sapurbarmaladyob yalaganba gudimaloed, na dukin e-isguedga bodimaloed. </v>
<v b="EZK" c="7" v="17">Bela swidamar nollomakdoed, bela malimar dobedbali wawanmakdoed. </v>
<v b="EZK" c="7" v="18">Wile-itoged-mor na yomaloed, dobed-dummad itodimaloed, bela na bingegudimaloed, bela na e-sailagia swiri gudimaloed. </v>
<v b="EZK" c="7" v="19">Igarba e-mani midmaloed, ibmar-isganayob, ordi dakdemaloed. Bab-Jehová-urwed-ibagi e-mani, degi, e-or gwen e-bendakega guosulid. We-ibmar-nuegan e-ukud-itoged ega obelogosulid, immerba-imakega guosurbalid. Ar olo, emar-isguega imaksad. </v>
<v b="EZK" c="7" v="20">Na ormar-yeerdakleged-nikadba, san-dummarbaa imakdemalad. A-ormargine, e-bab-dummaganyob-ibmar-imakdimalad sobsamalad. A-ulale, we-ormar an ibmar-isganaga imakoed. </v>
<v b="EZK" c="7" v="21">Dule-ainebarmalad dagega an imakoed, adi, e-ibe ibmar-atursamalagar. Dule-isganamar e-ibe ibmar sedmaloed, e-ibe ibmar oichomaloed. </v>
<v b="EZK" c="7" v="22">We-Israel-dulemargi an bangudoed, anse-goled-neg oicholegoed. Ar dule-yar-bamaladsikmalad we-yarse ubononikoed, anse-goled-neg oichononimaloed. </v>
<v b="EZK" c="7" v="23">”Esgoro-dub guagwar be urbe, ar we-yargine, dule-gindakmalad yaisulid, we-neggweburgine, sabsur-emar-imakmalad doggus obichagusad. </v>
<v b="EZK" c="7" v="24">E-negmar-suega, dule-bur-isganamaladi an barmidagoed. Deyobi, dulemar-gandikmalad na san-dummarba-imakdimaladi, an obelogoed. Deyobi, e-bab-dummaganse-goled-negmar oicholegoed. </v>
<v b="EZK" c="7" v="25">¡Dobed-dummad nagunonikoed! Neg-bogidikid amimaloenad, degi-inigwele, neg-bogidikid nikuosurmalad. </v>
<v b="EZK" c="7" v="26">Ibagan-sabsur-odurdaklemalad ukin-ukin danikoed, gayaburba-isganamar bali-bali itoledagoed. Bab-Dummad-gayaburba-barsoged ega negburgan-dakega amimaloenad. Ega gwen negburgan dakosulid. Dule-irwa-Bab-Dummadse-gormaladi, igar-maidgi geg bar dule-odurdake gumaloed, girmar-selegan, binsaed-nuegan bar ukdosurmalad. </v>
<v b="EZK" c="7" v="27">Rey, wile-itodoed, dummad-negdakmaid, bukib-binsadoed. Dulemar, bela dobee-itodoed. E-damaladba an sabsur-odurdakoed, e-ibmar-imakedba an ega igar-nabogoed. Degidbali wisgumaloed, ani an Bab-Jehová gued.” </v>
<v b="EZK" c="8" v="1">Birganergwagus gaka nii-walanergwagusad-ibataledgi anmar gales-selear-gusmaladgi, an Judá-girmar-dummaganmala an-neggi-sii, Bab-Jehová-Bela-Gangued-Nikad-E-Burba ukiagwar angi aidenonikid. </v>
<v b="EZK" c="8" v="2">Geb agine an dakalid, ibmar duleyob-gwichi an dakalid. E-nono-akar saderwalabaladse esgoro-gordikid-dakarmakeyobi gaed. Geb saderwalabalad-akar, e-nagse sooyob gaed. </v>
<v b="EZK" c="8" v="3">Ibmar-duleyob-daklegedi ansik argan oyoalid. Geb sailagiagi an-gasad. Geb agine, Bab-Dummad-Burba niba nakwaa an-imaksad. Geb burbar Jerusalén-neggwebur-dad-nakwed-argan-sapiledsik an-sesad, ar bia neggwebur-yaba yawagak gwichi, ase an sesad. Agi bab-dummadyob-ibmar-imakleged gwichid. We-ibmala Bab-Dummad-ourwega imaked. </v>
<v b="EZK" c="8" v="4">Ar igi an nebagi negburgan-daksagu, Bab-Dummad-e-gangued-yeerdakleged an daksa gusa, deyobi, Israel-e-Bab-Dummad-e-gangued-yeerdakleged an dakarbalid. </v>
<v b="EZK" c="8" v="5">Geb Bab-Dummad anga sogded: “Dule-machi, dad-nakwed-argan-sapiledsik be atake.” Asik an atakdesunnad. Asik an atakdegu an dakalid, ibmar-ogumakar-ukleged-aila-e-yawagak-naba, bab-dummadyob-ibmar-imakleged gwichi an dakalid. We-ibmar Bab-Jehová-ourwega imakedid. </v>
<v b="EZK" c="8" v="6">Anga sogdebalid: “Dule-machi, Israel-dulemar we-neggi ibmar-isgana-imadaklemalad-imakmalad, ¿be dake? Weyob-ibmar-imakmaladi, an-neggi banguega an-imakmalad. Ar degi-inigwele, amba be yoo nue bela be ibmar daked. Ar bur bule be ibmar-isgana-imadaklemalad be dakoed.” </v>
<v b="EZK" c="8" v="7">A-sorbali, Bab-Dummadse-goled-neg-imba-dogedse an-sesad. Geb galugine, yaa-gwagwen olloo-sii an daksad. </v>
<v b="EZK" c="8" v="8">Geb anga sogded: “Dule-machi, galugi yaa-siid be odungue.” Geb yaa-siid an odungusad. Deyob an imaksagu, yawagak an dakalid. </v>
<v b="EZK" c="8" v="9">Bab-Dummad anga sogded: “Be doge. Agi ibmar-isgana-imadaklemalad-imaklemalad be dake.” </v>
<v b="EZK" c="8" v="10">An dogsagua, bela galu-ebilis ibmar-galagwensuli-sobarnanai an daksad: Ibmar-unimalad-sobarnanai, ibmar-durgan-imadaklemalad sobarnanai an daksad. Degine, bela Israel-e-bab-dummaganyob-ibmar-imasar-daklemalad sobarnanai an daksad. </v>
<v b="EZK" c="8" v="11">Israel-girmar-dummagan dulapaa-gakambe (70) bab-dummaganyob-ibmar-imakleged-asabin gwichi, ega e-nug-odummonanai an daksad. Amar-abargine, Safán-machi-Jaazanías gwichimogad. War-wargwena sianar ganimalad. Agine, ina-wawadik-yapanmalad bupurmakbukwad an daksad. </v>
<v b="EZK" c="8" v="12">Bab-Dummad anga sogdebalid: “Dule-machi, be dake, Israel-girmar-dummagan na weyob wala-walagwen dukuakwaa e-bab-dummagan-nug-odummomardake. ‘Bab-Jehová anmar-dakmaisurye sogmalad. Bab-Jehová we-yargi bar gudisurye sogmalad.’ ” </v>
<v b="EZK" c="8" v="13">Anga sogdebalid: “Bur bule ibmar-isgana-imadaklemalad-imaknanai be dakbaloed.” </v>
<v b="EZK" c="8" v="14">A-sorbali, dad-nakwed-argan-sapiledsik Bab-Jehováʼse-goled-neg-doged-yawagak-gwichidse an-sesad. Agi, omegan bab-dummad-Tamuzʼga bobukwa an daksad. </v>
<v b="EZK" c="8" v="15">Geb degine, Bab-Jehová anga sogded: “Dule-machi, ¿we-ibmar be daksa? Ar bur bule omegan ibmar-isgana-imadaklemalad-imaknanai be dakoed.” </v>
<v b="EZK" c="8" v="16">Geb degine, Bab-Jehová ese-goled-negyaba galu-imba-naidse an-sesad. Bab-Jehováʼse-goled-neg-dogedgi, neg-imba-naidbo ibmar-ukleged-aila-siid-abingunaid-imbagi, dulemar e-durgwen-gakatar (25) bukwa an dakarbalid. A-dulemar Bab-Dummadse-goled-negsik atakbuksulid, dad-nakwedsik atakbukwa an daksad. Yokorgi sindigar-sii dad-ibeler-nug odummobukwa an daksad. </v>
<v b="EZK" c="8" v="17">Anga sogdebalid: “Dule-machi, ¿we-ibmar be daksabali? Judá-dulemar weyobi ibmar-isgana-imadaklemalad-imakmalad, na ibmar-baisuliyob dakmalad. Deginbali, dule-sabsur-emar-imaked bela we-yargi neg-gasa nabalid. Bali-bali isdar-itogega an-imakmalad. Be dakbalina, an-ourwega na e-bab-dummadyob-ibmar-imakmalad-e-dutumar wawasur-yapanned-uega an-imakmalad. </v>
<v b="EZK" c="8" v="18">A-ulale, nue-urwedgi an sabsur-odurdakoed. Bipisaale, an sabguosulid, an wiledakosulid. Amba ise-wilegar anse gormaloen-inigwele, an itogosulid.” </v>
<v b="EZK" c="9" v="1">Geb degine, Bab-Jehová binnasur-gole an itosad: “Bemar, Jerusalén-neggwebur-sabsur-odurdakmaloed dagmala, na ogilomalad-gingimar annik-annik be dagmala.” </v>
<v b="EZK" c="9" v="2">Geb dad-nakwed-argan-sapiledsik-doged-siidba dulemar-e-nergwa (6) daniki an daksad, ogilomalad-gingi sedani an daksad. Amarbali, dule-wargwen lino-mor-yoi danikid. A-dule, e-saderba ibmar-narmakega-ebulemalad naid. Bela we-dulemar dogsamalad, degi, esgoro-gordikidgi ibmar-ogumakar-ukleged-aila-sobaled-walik gwisgunonimalad. </v>
<v b="EZK" c="9" v="3">Israel-dulemar-e-Bab-Dummad-e-gangued-yeerdakleged, baliwiturmar-querubinʼye-nugmalad-birgi-nai nakwided, geb Bab-Dummadse-goled-neg-dogedsik naded. Bab-Jehová, dule-lino-mor-yoidse gochad. A-dule, e-sadergi ibmar-narmakega-ebulemalad naid. </v>
<v b="EZK" c="9" v="4">Bab-Jehová ega sogded: “Jerusalén-neggweburgi be bipirmaknae. Geb neggweburgi ibmar-isgana-imakleged-ular, dulemar-bukib-binsadidimalad-e-bebegi, degi, bela wile-itodidimalad-e-bebegi, be wilub nasiknae.” </v>
<v b="EZK" c="9" v="5">Ar dule-bamaladgardi weyob soge an itosad: “¡Eba be namala! ¡Neggweburgi be bipirmaknamala! ¡Wiledaksuli dulemar be ogilonamala! </v>
<v b="EZK" c="9" v="6">Anse-goled-neggi be onodmalo. Sergan, sapingan, yagan, burwigan, degi, omegan be oburgwemalo, mer be wargwensaale dula-gudii imakmalo. Ar dulemar na e-bebegi wilub-nanaiddi mer be oburgwemalo.” Degisoggu, we-dulemala Bab-Dummadse-goled-neg-asabin sergan-bukwamalad-inse oburgwismalad. </v>
<v b="EZK" c="9" v="7">Sorbali, ega sogdebalid: “Namala, Bab-Dummadse-goled-neg oichonamala, e-neg-imba-nanaidgi muimar ena be imaknamala.” We-dulemar nodmalad, geb bela neggweburgi dulemar-ogilodmalad. </v>
<v b="EZK" c="9" v="8">Ar wemar dulemar-ogilonanaigua, andi wargwen besad, geb an wagar-napase-dulluu imaksad. Agine an ise-gandikidba Babse goted: “¡Bab-Dummad-Jehováʼye! ¿Bela-bela Jerusalén-dulemargi be gwichiguoe? ¿Bela be Israel-dulemar-ogilogoe?” </v>
<v b="EZK" c="9" v="9">Bab-Dummad an-abin-imaksad: “Israel-dulemar-e-isgued, degi, Judá-dulemar-e-isgued bela-bela dummarba gued. We-yar-naidgi na sabsur-imakmalad doggusad, igar-innikigwad-imaklesulidi wilub-obichad. Ar ade, na binsamalad: ‘Bab-Jehová we-yargi wakiteye, Bab-Jehová e-dakmaisurye.’ </v>
<v b="EZK" c="9" v="10">A-ulale, an dulemar sabguosulid, an wiledakosulid, na e-damaladba an sabsur-odurdakoed.” </v>
<v b="EZK" c="9" v="11">Geb degine, dule-lino-mor-yoid, na e-sadergi-ibmar-narmakega-ebulemalad-naid, Bab-Jehováʼga sogded: “Ibmar-imakoye be anga sogsadi, sogedba an bega imaksad.” </v>
<v b="EZK" c="10" v="1">A-sorbali, baliwiturmar-querubinʼye-nugmalad e-nono-birgi neg-olloled-dummad nai an daksad. A-neg-olloled-nibali akwa-zafiroʼye-nugadyob ibmar siid, rey-ganyob dakleged. </v>
<v b="EZK" c="10" v="2">Geb Bab-Jehová, dule-lino-mor-yoidga sogded: “Querubinʼmar-urba ibmar-dirbiled-bipirmakmalad-nanaid-imbaba be doge. Querubinʼmar-abargi sogun-gwabunye-bukwad argan-nukgwen be suo, geb bela neggweburgi be mie-mie imako.” Ar an atakgwichidgine, dule, ibmar-dirbiled-bipirmakmalad-nanaid-imbaba dogded. </v>
<v b="EZK" c="10" v="3">Dule-dogsadgine, deunni, querubinʼmar Bab-Dummadse-goled-neg-dad-nakwed-argan-nuedsik bukmalad. Degi, yaba neg-imba-ollornaid mogir daasa sigisad. </v>
<v b="EZK" c="10" v="4">Geb degine, Bab-Jehová-e-gangued-yeerdaklegedi querubinʼmar-birgi-naidgi nakwided, geb Bab-Dummadse-goled-neg-yawagak-dogedgi nagudapid. Bab-Dummadse-goled-neg mogir daasa sigisad. Degi, neg-imba-ollornaidi, Bab-Jehová-e-gangued-yeerdakleged-gaedba ibegwar sigisad. </v>
<v b="EZK" c="10" v="5">Querubinʼmar-e-mermermakedi magaba neg-imba-ollor-naidse itoleged. Bab-Dummad-Bela-Gangued-Nikad-e-gaya-goleyobi e-sakan-mermermakedi goled. </v>
<v b="EZK" c="10" v="6">Geb Bab-Jehová, dule-lino-mor-yoidga sogded: “Ibmar-dirbiled-bipirmakmalad-nanaid-imbaba querubinʼmar negabargi sogun-gabukwad be sue.” Dule nadsunnad, geb ibmar-dirbiled-bipirmakmalad-nanaid-imbaba gwisgudapid. </v>
<v b="EZK" c="10" v="7">Querubin-wargwen, emar-negabargi sogun-gabukwad-suega, argan oyoalid. Geb dule-lino-mor-yoid e-argangi soo susad. Susgua, geb naded. </v>
<v b="EZK" c="10" v="8">Querubinʼmar-e-sakan-urba dule-arganyob-dakle naid. </v>
<v b="EZK" c="10" v="9">Querubinʼmar-dikarba gwabake ibmar-dirbiled-bipirmakmalad nai, an daksad. Querubinʼmar war-wargwen-walik gwa-gwagwen ibmar-dirbiled-bipirmakmalad nanaid. Ibmar-dirbiled-bipirmakmalad akwa-crisólitoʼyob gamalad. </v>
<v b="EZK" c="10" v="10">Ibmar-dirbiled-bipirmakmalad-gwabakegwad emarbi dakleged, degi, na muchub-muchub imbaba-dogarnanaiyob dakleged. </v>
<v b="EZK" c="10" v="11">Nanadmalale, ar bitisik nabie, aba naddamalad, bar wissur sorsik-aibirdamalad. Querubin-e-idunaid-nadedba naddamarmogad, geg gannar sorsik aibirdamalad. </v>
<v b="EZK" c="10" v="12">Querubinʼmar e-abagan, e-yargan, e-argan, degi, e-sakanmar, bela ibyabiid. Ar amba ibmar-dirbiled-bipirmakmalad-gwabakegwad bela ibyabimogad. </v>
<v b="EZK" c="10" v="13">Ibmar-dirbiled-bipirmakmalad, “Orokwaa-bipirmaknaidye” bilege an itosad. </v>
<v b="EZK" c="10" v="14">Baliwitur-querubinʼmar war-wargwengi wagar darbake nikmalad: Gebesailagine, querubin-wagar nikad, sogbogine, dule-wagar nikad, sogbaagine, achumigur-nono-wawaad-wagar nikad, geb sogabakegine, sulubagi-wagar nikad. </v>
<v b="EZK" c="10" v="15">We-querubinʼmar an Quebar-diwar-dikarba ibdulamar daksa-gusadid. Niba nakwide an daksad. </v>
<v b="EZK" c="10" v="16">Querubinʼmar nanadmalale, e-dikarba ibmar-dirbiled-bipirmakmalad-nanaidi eba naddamarmogad. Niba-nakwega e-sakan nallaa-imakdemalale, ibmar-dirbiled-bipirmakmalad-nanaid egi bangusulid. </v>
<v b="EZK" c="10" v="17">Boo nagusmalale, ibmar-dirbiled-bipirmakmalad boo-nagusdamarmogad. Niba nakwidmalale, ibmar-dirbiled-bipirmakmalad eba niba nakwiddamarmogad, ar ade, we-ibdulamar-e-burba ibmar-dirbiled-bipirmakmaladgi maid. </v>
<v b="EZK" c="10" v="18">Geb degine, Bab-Jehová-e-gangued-yeerdakleged Babse-goled-neg-doged-birgi nakwided, geb querubinʼmar-birgi nagudapid. </v>
<v b="EZK" c="10" v="19">An atakgwichidgine, querubinʼmar na e-sakanmar nallaa imakdemalad, geb niba nakwidmalad. Querubinʼmar nodmargua, ibmar-dirbiled-bipirmakmalad eba nakwidmarmogad, geb dad-nakwedsik Bab-Jehováʼse-goled-neg e-yawagak-dogedgi nagudapmalad. Israel-dulemar-e-Bab-Dummad-e-gangued-yeerdakleged wemar-birgi naid. </v>
<v b="EZK" c="10" v="20">We-ibdulamar an Quebar-diwar-dikarba-gudigu, Israel-e-Bab-Dummad-urba-nai an daksa-gusadid. Geb degine, an iitoos naded, ar we-baliwiturmarde querubinʼye nugmaladid. </v>
<v b="EZK" c="10" v="21">War-wargwen wagar darbake, degi, sakan warbake nikamalad. Sakanmar-urbali dule-arganyob nikamalad. </v>
<v b="EZK" c="10" v="22">An Quebar-diwar-dikarba ibdulamar-wagar-daksadyob e-wagar daklemogad. War-wargwen asabin nanamalad. </v>
<v b="EZK" c="11" v="1">Bab-Dummad-Burba nakwaa an-imaksad, Bab-Jehováʼse-goled-neg-yawagak-dad-nakwedsikidse an-sesad. A-dogedgi dulemar e-dulagwen-gakatar-bukwa (25) an dakalid. Amar-abargine, neggwebur-dummaganga-mamaid Azur-machi-Jaazaníasʼye-nugad, degi, Benaía-machi-Pelatíasʼye-nugad gwichi an daksabalid. </v>
<v b="EZK" c="11" v="2">Bab-Jehová anga sogded: “Dule-machi, wemar igar-isgana amimaladid, degi, we-neggweburginmaladga binsaed-isgana ukmaladid. </v>
<v b="EZK" c="11" v="3">Sogmalad: ‘Anmar emisgwasaar gannar negmar-sobed abelesurye. Anmarga we-neggwebur bormoga guye, anmardi, sanyob egi ambikumaloye.’ </v>
<v b="EZK" c="11" v="4">Degisoggu, dule-machi, be we-dulemargi-ibmarmar-guoedi ega iduakwaa be soge. ¡Iduakwaa ega ibmar-guoed be soge!” </v>
<v b="EZK" c="11" v="5">Bab-Jehová-Burba angi aidenonikid, geb ibmar-sogega an-imaksad: “Bab-Jehová weyob sogye: ‘Israel-dulemar, bemar deyob ibmar-sogsamaladi, an wisye. Ar bela an bemar-binsaed wisid. </v>
<v b="EZK" c="11" v="6">We-neggweburgine dulemar-bukidargus oburgwiledanikid, muimar igarmarba omiledanigusad.’ </v>
<v b="EZK" c="11" v="7">”A-ulale, ani, Bab-Jehová-Bela-Gangued-Nikad weyob soged: ‘Bemar, neggwebur-negabargi-muimar-metemaladi, san gumalad. Bemar-neggweburdi, bormo gued. Andi we-neggweburgi bemar-ononnogoed. </v>
<v b="EZK" c="11" v="8">¿Bemar bila-onoged dobe? Degir nabir, ani an, Bab-Jehová-Bela-Gangued-Nikadi soged, an bemargi bila-onoged barmidagoye. </v>
<v b="EZK" c="11" v="9">Neggweburgi an bemar-ononnogoed. Dulemar-yar-baidginmaladga an bemar-urmakoed. Innikigwadba an sabsur-be-odurdakoed. </v>
<v b="EZK" c="11" v="10">Es-suidgi bemar burgwemaloed. Israel-yar-abingunaidgi an bega igar nabogoed. Degidbali, geb bemar wisguoed, ani an Bab-Jehová gue. </v>
<v b="EZK" c="11" v="11">Neggwebur bemarga bormoga guosulid, deginbali, bemar sanga guosurmogad. Israel-yar-abingunaidgi an bega igar nabogoed. </v>
<v b="EZK" c="11" v="12">Geb degidbali, bemar wisguoed, ani an Bab-Jehová gue. An-igar-mesisadba bemar nanadisurmalad, an-igar-mamaidba bemar ibmar-imakdisurmarbalid. Ar bur dulemar-yar-baid-baidginmalad-be-dikarba-bukwamalad-e-daed na be susmalad.’ ” </v>
<v b="EZK" c="11" v="13">An dulemargi-ibmar-guoed-soggwichidgine, Benaía-machi-Pelatíasʼye-nugadi burgwided. Geb agine, napase wagar dulluu an imaksad. Geb binnasuli gandikidba an goted: “¡Bab-Dummad-Jehováʼye! Israel-dulemar-dula-besmalad, ¿bela be obelogoye?” </v>
<v b="EZK" c="11" v="14">Bab-Jehová anga sogded: </v>
<v b="EZK" c="11" v="15">“Dule-machi, Jerusalénʼginmalad weyob be-gwenadgangi, be-mesmaladgi, degi, bela Israel-dulemargi sogmalad: ‘Wemardi, Bab-Jehováʼgi aibachamalad. A-ulale, we-yar anmargadga-guega anmarga uklesad.’ </v>
<v b="EZK" c="11" v="16">Degisoggu, Bab-Dummad-Jehová weyob sogye, ega be soge: ‘Ar amba dikasur dulemar-yar-baid-baidgi-bukwamaladse, an bemar-barmis-inigwele, degi, yarmar-baiganse an bemar-barmis-inigwele, ar biti-yarse be nadegusmala, agi an sikwas bemarga anse-goled-negga gusad.’ </v>
<v b="EZK" c="11" v="17">”Ega be sogbalo: ‘Bab-Jehová-Bela-Gangued-Nikadi weyob sogye: Bela neggwebur-baid-baidgi be bukwamaladgi, yar-baid-baidse be barmiles-gusmaladgi an be-onomaloye, adi, gannar wese be dagmalagarye. Ar danar an be-oambikusmalale, an gannar Israel-yar bemarga ukoye. </v>
<v b="EZK" c="11" v="18">Wemar na gannar e-yarse nonimaloye. Agine, bab-dummaganyob-ibmar-imakdimalad-imadaklemalad bela mimaloye, degi, bela ibmar-isgana-imakdimalad obelomarbaloye. </v>
<v b="EZK" c="11" v="19">An wemarga gwage-binid, degi, burba-binid ukoye. Emisgwa-gwage-dutusur-nikamalad an e-ibe obelogoye, gwage-gwapid an ega nasikoye. </v>
<v b="EZK" c="11" v="20">Ar adi, an-Igar-Mesisadba-nanamalaga, an-Igar-Maidba-ibmar-imakmalagar. Geb degine, wemar an-dulamarga gumaloed, ani an e-Bab-Dummadga guoed. </v>
<v b="EZK" c="11" v="21">Ar dulemar-bab-dummadyob-ibmar-imaklemaladba-nanaiddi, ibmar-isgana imakdimaladdi, na e-daedba an sabsur-odurdakoye. Ani an Bab-Jehová-Bela-Gangued-Nikadi sogye.’ ” </v>
<v b="EZK" c="11" v="22">A-sorbali, baliwiturmar-querubinʼye-nugmaladi gukudmalad. Ibmar-dirbiled-bipirmakmalad-nanaid eba ebipiledmogad, degi, Israel-e-Bab-Dummad-e-gangued-yeerdakleged querubinʼmar-birgi naid. </v>
<v b="EZK" c="11" v="23">Bab-Jehová-e-gangued-yeerdakleged neggwebur-abargi-nai nakwided. Geb Jerusalén-neggwebur-dad-nakwedsik yar-siid-birgi nagudapid. </v>
<v b="EZK" c="11" v="24">A-sorbali, Bab-Dummad-Burba gannar an-susad, nakwaa an-imaksad. Geb burbale, Babilonia-yargi-dulemar-galesbukwamaladse an-sesad. Geb an negburgan-dakedi anga berguded. </v>
<v b="EZK" c="11" v="25">Geb degine, Bab-Jehová anga burbar-ibmar-oyosadi, dulemar-galesbukwamaladga an sogsad. </v>
<v b="EZK" c="12" v="1">Bab-Jehová anga sogded: </v>
<v b="EZK" c="12" v="2">“Dule-machi, dulemar-uayasulidamalad-abargi be gudiid. Ibya nikamalanad, degite, aku atakmalad. Uaya nikamalanad, degite, aku dule-itomalad. Ar uayasulidamaladid. </v>
<v b="EZK" c="12" v="3">”Dule-machi, degisoggu, we-yargi-noega be-mormar be guagwar-dake. Neg-ibgine, dulemar-wagab be-neggi be nodoed. Ar igi dule yamo-yogasaar-ononnolenaidyobi be nodoed. Abakalegi, deyob be-dakmaloedba, we-dulemar-uayasulidamalad magar ibmar itoarmalale. </v>
<v b="EZK" c="12" v="4">Neg-ibgine, dulemar-wagab be-ibmar be onogoed, geb sedogidba dulemar-wagab be naoed. Ar igi dule yargi yamo-yogasaar-ononnolenaidyobi, be nodoed. </v>
<v b="EZK" c="12" v="5">Deginbali, bela-dulemar be-dakbukwad-wagab, galu-akwagi-sobaledgi be yaa ollomakoed. Geb a-yaa-olloledbali, be-mor-dukwa-annika be nodoed. </v>
<v b="EZK" c="12" v="6">Neg-mutikgusale, be-mor-dukwa yarganba-nai dulemar bela be-dakbukwadgi, be nodoed. Mer yar-suid-dakega, wagar emurkwaa be imakoed, ar ade, Israel-dulemarga yoedse-ibmar-guoed e-wilubga be gued.” </v>
<v b="EZK" c="12" v="7">Ar igi anga ibmar-soglesa, deyobi, an ibmar-imaksad. Neg-ibgine, an-mor-dukwa an onosad, ar igi dule yargi-yamo-yogasaar-ononnolenaidyobi, an nodoed. Sedogudgua, galugine an yaa ollomaksad. Geb mutikgudgua, bela dulemar-wagab an-mor-dukwa yarganba-nai an noded. </v>
<v b="EZK" c="12" v="8">Oibosgu, wakudaryalaba Bab-Jehová anga sogded: </v>
<v b="EZK" c="12" v="9">“Dule-machi, napira an bega soged, Israel-dulemar-uayasulidamalad bese egisdamaloed: ‘¿Ibu be imaknaiye?’ </v>
<v b="EZK" c="12" v="10">”Ega be weyob odalogo: ‘Bab-Dummad-Jehová weyob sogye: We-ibmar-oyolenaidi, wedi Israel-dulemar Jerusalénʼgi-bukwamaladgi, degi, e-rey-maidgi, yoedse-ibmar-guoedi oyolenaiye.’ </v>
<v b="EZK" c="12" v="11">Israel-dulemarga be soge: ‘Ani an bemarga yoedse-ibmar-guoed-e-wilubga guye. ” ’An igi ibmar-imaksa, deyobi, bemar imaklemarmogoed, ar ade, bemar we-yargine gales ebipiledmaloed.’ </v>
<v b="EZK" c="12" v="12">”E-reyga-maid na yarganba mor-dukwa nasiksa imakoed, geb galu-akwagi-sobaledgi yaa-ollomakmaloedgi mutikidba nodoed. Mer yar-suid-dakega na wagar emurkwaa imakoed. </v>
<v b="EZK" c="12" v="13">Reygi an-saki an mioed, geb agi an gaoed. Deyobi, Babiloniaʼse Caldea-dulemar-yarse an sedoed. Bar we-yar dakosulid, ar Babiloniaʼgi burgoed. </v>
<v b="EZK" c="12" v="14">Bela e-walik-dulemar-gudimalad, e-bendakdimalad, deginbali, e-sordamar-bila-onomalad, we-napneg-ugakaase an bela oaisakioed. An wemar es-suidgi baleginnoed. </v>
<v b="EZK" c="12" v="15">”Ar we-napneggi yar-baid-baid-ugakaase an oaisakisale, geb agi wisgumaloed, ani an Bab-Jehová gue. </v>
<v b="EZK" c="12" v="16">Unnila dulemar bila-onolegedgi ichee wakinmaloed. Degine, ukudmaad-mesedgi, bonigan-dummagangi ichee san-onogega an imakbaloed. Adi, bia dulemar-yar-baid-baidgi-bukwamaladse modapile, e-ibmar-imadaklemalad-imaksamalad sogmalagar. Geb degidbali, wisgumaloed, ani an Bab-Jehová gue.” </v>
<v b="EZK" c="12" v="17">Bab-Jehová anga sogded: </v>
<v b="EZK" c="12" v="18">“Dule-machi, dobed-abalagine be mas gunne, surbinsa-itogedgi, wile-itogedgi be gobed gobe. </v>
<v b="EZK" c="12" v="19">Dulemar-we-yarginmalad be owisoge, Bab-Jehová-Bela-Gangued-Nikadi weyob Israel-dulemargi, degi, Jerusalénʼginmaladgi, sogye: ‘Dobed-abalagi mas gunmaloye, surbinsa-itogedgi gobed gobmaloye. Sabsur dulemar-imakmalad-ulale, e-yargi ibmar-nikad bela berguoye. </v>
<v b="EZK" c="12" v="20">Bela neggweburmar berguoye, e-yala napabi-nai guoye. Geb degine, bemar wisguoye, ani an Bab-Jehová guye.’ ” </v>
<v b="EZK" c="12" v="21">Bab-Jehová anga sogdebalid: </v>
<v b="EZK" c="12" v="22">“Dule-machi, ¿Israel-dulemar ibi obarmala? Ar sogdimalad: ‘Ibagan namaid, Bab-Dummad-gayaburba-barsoged-negburgan-daksad gwen gusurye.’ </v>
<v b="EZK" c="12" v="23">Degisoggu, we-dulemarga be sogo, Bab-Jehová-Bela-Gangued-Nikadi weyob sogye: ‘We-deyob-sogleged mer bar sogmalaga an imakoye, Israel-yargine gannar-gannar bar sogosurmalad.’ Deginbali, ega be sogbalo: ‘Ibagan daniye, negburgan-daklesad-sanar-gued-ibagan, daniye. </v>
<v b="EZK" c="12" v="24">Ar ade, Israel-dulemar-abargi negburgan-emar-yardaked-dakleged bar daklegosulid. Deginbali, ibmar-yoedse-guoed-sogleged-gakansaaled bar itolegosurbalid. </v>
<v b="EZK" c="12" v="25">Ar ade, ani, Bab-Jehová, sunmakoed, an-ibmar-soged emisgwa guoed. Dulemar-uayasulidamalad, amba bemar-dula-gudiidgine, an-ibmar-sogsad an imakoed. Ani an Bab-Jehová-Bela-Gangued-Nikadi weyob soged.’ ” </v>
<v b="EZK" c="12" v="26">Bab-Jehová anga sogdebalid: </v>
<v b="EZK" c="12" v="27">“Dule-machi, Israel-dulemar sogdimalad: ‘Be-negburgan-daksad, wedi yoedse ibmar-gumalagarye, deginbali, be-ibmar-yoedse-guoed-sogdiid, wedi ibagan-yoedse danimaloedgarye.’ </v>
<v b="EZK" c="12" v="28">”Degisoggu, we-dulemarga be sogo, Bab-Jehová-Bela-Gangued-Nikadi weyob sogye: ‘An-ibmar-soged emisgwa guoye, an-ibmar-sogsad an imakoye. Ani an Bab-Jehová-Bela-Gangued-Nikadi weyob sogye.’ ” </v>
<v b="EZK" c="13" v="1">Bab-Jehová anga sogded: </v>
<v b="EZK" c="13" v="2">“Dule-machi, Israel-e-Bab-Dummad-gayaburba-barsogmalad e-sogedba-ibmar-sogdimaladga be ibmar soge. Ega be soge: ‘Bab-Jehová-e-gayaburba be itomarye.’ </v>
<v b="EZK" c="13" v="3">Bab-Jehová-Bela-Gangued-Nikadi weyob soged: ‘Duledar-wilesmar, Bab-Dummad-gayaburba-barsogmalad binsaed-sulidamalad, gwen negburgan-daksasuli, e-itogedba ibmar-sogdimalad, dule-wilesmar.’ </v>
<v b="EZK" c="13" v="4">Israel-dulemar, be-Bab-Dummad-gayaburba-barsogmalad, nega-dulesulidganba achu-bunnu-wawaad-asdubinyob gumalad. </v>
<v b="EZK" c="13" v="5">Bemar yaa-mararmaladgi na bukussurmalad. Israel-e-neggwebur-galu-matusulid nudaksasurmarbalid, adi, Bab-Jehová-e-ibagi, bila-onolenaidgi nabir gandik gwisguegar. </v>
<v b="EZK" c="13" v="6">Be negburgan-dakmaladi, napiragwadsulid. Binsa yamo be nabiritiyob ibmar sogmalad. ‘Bab-Jehová sogye,’ be sokardamalad. Ar Bab-Jehováʼdi bega deyob sogsulid. Degi-inigwele, bega-ibmar-soglesad-sanargued be abitodimalad. </v>
<v b="EZK" c="13" v="7">‘Bab-Jehová sogye,’ be sokardamalad. Ar Bab-Jehováʼdi bega deyob sogsulid. Ar be-negburgan-dakmalad gakanbiid, ibmar-guedgi-iduakwaa-sunmaklegedi gakanbibalid. </v>
<v b="EZK" c="13" v="8">”Degisoggu, Bab-Jehová-Bela-Gangued-Nikadi weyob soged: ‘Bemar-ibmar-noar-soged-ular, bemar-negburgan-daked-gakansaaled-ular, an bemargi gwisguoed. Ani an Bab-Jehová-Bela-Gangued-Nikadi soged. </v>
<v b="EZK" c="13" v="9">Bab-Dummad-gayaburba-barsogmaladi napiragwad negburgan-daksurmalad, degi, gakansaar ibmar-guoed-sogdimaladi, an sabsur-odurdakoed. An-dulamar-onmakmaladgi bukuosurmalad. Israel-dulemar-e-nug-mamaid-gardagi e-nugmar megosurbalid. Deginbali, Israel-yarse bar gannar nonikosurmarbalid. Degidbali, geb bemar wisguoed, ani an Bab-Jehová-Bela-Gangued-Nikad gue.’ </v>
<v b="EZK" c="13" v="10">”Ar deyobdo. We-an-gayaburba-barsogmalad an-dulamar-yardakdimalad, ega sogdimalad: ‘Bela neg-nueganbiiye.’ Ar degi-inigwele, neg-nueganbisulid. Galumar-asgi-eniraled-yeerdaklegeyobi, sunmakmalad. Binsa-asgi-eniraled yeerdakledaed. </v>
<v b="EZK" c="13" v="11">Degisoggu, neg-sobmaladga be soge: Be-galumar-e-dikar-eniraled-yeerdaklemaladi, dii-dummad-burwaba-mesa-wiedba, dii-gwamakaled-wiedba, degine, burwa-ooregedba bei babatidoye. </v>
<v b="EZK" c="13" v="12">Ar galu-e-dikar-eniraled babatisale, bese egisdamaloed: ¿Galu-e-dikar-eniraled-yeerdaklegedi, igi gude? </v>
<v b="EZK" c="13" v="13">”Degisoggu, Bab-Jehová-Bela-Gangued-Nikadi weyob soged: ‘Bela ibmar-obelogega, an bela-bela-urwemaisoggu, an bemargi burwa-ooreged onogoed. An nue-sae-itosoggu, an bemargi dii-dummad-burwaba-mesa owioed. An nue-urwesoggu, an bemargi dii-gwamakaled owioed. </v>
<v b="EZK" c="13" v="14">Bemar, galu-e-dikar-eniraled-yeerdakle-imaksadi an obatoed. E-neg-sailamar-nollomamaid magar-daklegoed. Ar babatidele, bemar ese burgwemaloed. Degidbali, bemar wisgumaloed, ani an Bab-Jehová gue. </v>
<v b="EZK" c="13" v="15">We-galu, degi, dule galu-e-dikar-enirismaladi, an-nue-urwed itomaloed. Geb an bemarga sogdoed, galu-yeerdaklegedi bar gwichisurye, degi, dulemar-e-dikarmar-enirismaladi, bar gudisurmarbarye. </v>
<v b="EZK" c="13" v="16">Wemar, Israel-e-Bab-Dummad-gayaburba-barsogmaladid, Jerusalén-neggweburgi ibmar-guoed sogdii gusmaladid, negburgan-napiragwadsulid dakdigusmaladid, degi, neg-nueganbiiye gordii gusmaladid. Ar deunni, neg nueganbisulid. Ani an Bab-Jehová-Bela-Gangued-Nikadi weyob soged.’ ” </v>
<v b="EZK" c="13" v="17">Bab-Jehová sogdebalid: “Dule-machi, emigindi, we-omegan-be-neggweburginedi na e-itogedba ibmar-guoed-sogdimaladga be ibmar-soge. </v>
<v b="EZK" c="13" v="18">Ega be soge: ‘Bab-Jehová-Bela-Gangued-Nikadi weyob sogye: Bemar dule-wilesmar, dulemar-yardakega bemar sakwagi-nasikega morgo-inabagalad makdimalad. Degi, nonogi-nasikega dunwe-inabagalad imakdimalad, be duledar-wilesmar. Be dula-gudisamalaga, yardakedba, ¿an-dulamar-e-burba-gamaloye be binsamala? </v>
<v b="EZK" c="13" v="19">Bemar, orosgi-dakleged-cebadaʼye-nugad argan-nukgwen-ular, degi, madu-wargwenad-ular, an-dulamar-asabin an-nug oichosmalad. Be-gakansamaladgi an-dulamar egi bensulid-ulale, dulemar-burgwed-wilubsulinad be oburgwemalad. Aka dulemar bur burgwed-wilubbinad dula-gudii be imakmalad.’ </v>
<v b="EZK" c="13" v="20">”Degisoggu, Bab-Jehová-Bela-Gangued-Nikadi weyob soged: ‘An bemar-morgo-inaba-imakaledi isdar-daked. Bemar a-morgogi sikwimaryob dulemar-gamalad. Ar degi-inigwele, we-dulemar-yardaklesgudimalad bemar-ina-ganguedgi an ollor-imakoed, geb nuumaryob-gukuega an imakoed. </v>
<v b="EZK" c="13" v="21">Amba deyopira, an-dulamar bemarse dunwe-inaba-galadgi-galesgudimaladgi an ollor-imakbaloed. Degidbali, be wisgumaloed, ani an Bab-Jehová gue. </v>
<v b="EZK" c="13" v="22">Ar be-gakansaedba dule-nued wile-itogega be imaksamalad. Andi dule-nued wile-itogega gwen imaksasulid. Bur be dule-isganamar ogannosmalad. Adi, we-dule-isgana melle e-igar-isganagi banguega, degi, melle abonolegegar. </v>
<v b="EZK" c="13" v="23">A-ulale, gakansaar-negburgan-daked bar be dakosulid. Ibmar-guoed-iduakwaa-wisgued bar be imakosurbalid. An-dulamar bemar-ganguedgi an ollor-imakoed. Degidbali, bemar wisgumaloed, ani an, Bab-Jehová gue.’ ” </v>
<v b="EZK" c="14" v="1">Israel-girmar-dummagan-abala anse ataknonimalad, geb an-asabin sigismalad. </v>
<v b="EZK" c="14" v="2">Geb Bab-Jehová anga sogded: </v>
<v b="EZK" c="14" v="3">“Dule-machi, we-dulemar na e-gwagegi bab-dummadyob-ibmar-imakleged-nug odummodimalad, unnila ibmar-isgana-imakedgi binsadimalad. Degite, we-dulemarde, ¿anse idakmalode? Anse idaked, satemala. </v>
<v b="EZK" c="14" v="4">Degisoggu, wemarbo be sunmake, ega be soge, Bab-Jehová-Bela-Gangued-Nikadi weyob sogye: ‘Bela Israel-dulemar e-gwagegi bab-dummadyob-ibmar-imakleged-nug odummosale, degi, geb ibmar-isganabi-imakdimaladgi an-gayaburba-barsogmaladse ibmar-wisgunadele, ani an Bab-Jehová, e-bab-dummadyob-ibmar-imakdimalad-mergued-nikadba, an sabsur-odurdakoed. </v>
<v b="EZK" c="14" v="5">Bela Israel-dulemar, e-bab-dummadyob-ibmar-imakdimalad-ular, angi aibachamalad. Amar-e-gwage, an ebugoed.’ </v>
<v b="EZK" c="14" v="6">”Degisoggu, Israel-dulemarga be soge, Bab-Jehová-Bela-Gangued-Nikadi weyob sogye: ‘Gannar be an-amimala, be-bab-dummaganga-imakdimalad be iemala, degi, bela ibmar-isgana-imakedgi be bangumala.’ </v>
<v b="EZK" c="14" v="7">”Ar Israel-dulemar, degi, Israel-yargi dule-yar-baidgined-gudiid angi aibachamalad. Na e-bab-dummaganga-imakdimalad-e-nug odummosmalad, degi, ibmar-isganabi imakdii gusmalad. A-sorba, anse ibmar-wisguega an-gayaburba-barsogedse nadele, an-sunnad an abinsaoed. </v>
<v b="EZK" c="14" v="8">A-dulegi an gwisguoed, sabsur-odurdaked-e-wilubga an imakoed. An-dulamar-abargi bar-gudii an imakosulid. Degidbali, wisgumaloed, ani an Bab-Jehová gue. </v>
<v b="EZK" c="14" v="9">”Ar Bab-Dummad-gayaburba-barsoged-gwensak gakansaar gayaburba sogele, ani an Bab-Jehová, we-dule yardaksad. Degisoggu, an we-dule sabsur-odurdakoed, geb an-dulamar-abargi bar-gudii an imakosulid. </v>
<v b="EZK" c="14" v="10">An-gayaburba-barsoged, degi, dule-ese-ibmar-idakapid, na ebobela e-isgusadba sabsur-odurdaklemaloed, </v>
<v b="EZK" c="14" v="11">adi, melle bar Israel-dulemar angi bangumalaga, degi, mer bar angi isgumalagarba. Geb degine, an-dulamarga guoed, degi, ani an e-Bab-Dummadga gumogoed. Ani an Bab-Jehová-Bela-Gangued-Nikadi weyob soged.” </v>
<v b="EZK" c="14" v="12">Bab-Jehová anga sogdebalid: </v>
<v b="EZK" c="14" v="13">“Dule-machi, yar-gwensak angi isgunonikile, degi, na e-isguedgi gannar-gannar isgudiile, an sabsur-odurdakoed. E-ibe an mas obelogoed, ukudmaad an imakoed. Degi, e-dulemar, e-ibmar-durgan an ogilogoed. </v>
<v b="EZK" c="14" v="14">Ar a-yargi amba Noé gudina, Daniel, degi, Job, amba gudina, unnila amarbi dule-nueddamaladba bendaklesmalaled. Ani an Bab-Jehová-Bela-Gangued-Nikadi weyob soged. </v>
<v b="EZK" c="14" v="15">”Ar bela a-yargi dulemar-ogilogega, an ibmar-durgan-ursilimar barmialiled. A-yar nega-dulesulidganga gusaled. Degisoggu, dule-wargwensaar, ibmar-durgan-ursilimar-dobed-ulale, a-yarse nonisurmalaled. </v>
<v b="EZK" c="14" v="16">Ar amba we-dulemar-warbaagwad a-yargi gudimalale, na e-machimala, degi, e-bunamala bendaklessurbaliled. Unnila na emarbi bendaklesmalaled. A-yala nega-dulesulidganga gusaled. Ani an Bab-Jehová-Bela-Gangued-Nikadi ise-sogar weyob soged. </v>
<v b="EZK" c="14" v="17">”Ar a-yargi an bila-onoged barmialile, geb bela e-dulemar, degi, e-ibmar-durgan es-suidgi ogiloye an sogele, </v>
<v b="EZK" c="14" v="18">ar amba we-dulemar-warbaagwad a-yargi gudimalale, na e-machimala, degi, e-bunamala bendaklessurbaliled. Unnila emarbi bendaklesmalaled. Ani an Bab-Jehová-Bela-Gangued-Nikadi ise-sogar weyob soged. </v>
<v b="EZK" c="14" v="19">”Ar a-yargi an bonigan-bulegan barmialile, degi, bela dulemar, degine, ibmar-durgan-ogilogega an-sae-itogedi a-yargi burgwedbi neg-nasiksale, </v>
<v b="EZK" c="14" v="20">ar amba a-yargi Noé, Daniel, degi, Job, gudimalale, na e-machimala, degi, e-bunamala bendaklessurbaliled. Na dule-nueddamaladba unnila emarbi bendaklesmalaled. Ani an Bab-Jehová-Bela-Gangued-Nikadi ise-sogar weyob soged. </v>
<v b="EZK" c="14" v="21">”A-ulale, ani an Bab-Jehová-Bela-Gangued-Nikadi weyob soged: ‘An wemar-sabsur-odurdaked-bulegan-sogabakegwad barmialile, Jerusalén-neggweburgi bur bule neg-guoed. Bila-onolegedgi, ukud-dummad-naguedgi, ibmar-durgan-ursilimargi, degi, bonigan-bulegangi, an e-dulemar, degi, e-ibmar-durgan ogilogoed. </v>
<v b="EZK" c="14" v="22">Degi-inigwele, dulemar abala, a-bonigangi-wakinmaloedi durgumaloed. Geb na e-machimala, degi, e-bunamala, a-yargi onomaloed. Ar wemar bemar-bukwadse modapile, bemar wemar-e-damaladi, degi, e-ibmar-imakmaladi dakmaloed. Geb agine, bemar magar-itogoed, ar ibiga an Jerusalén-neggwebur sabsur-odurdaksa. </v>
<v b="EZK" c="14" v="23">Wemar-e-daed, degi, e-ibmar-imakmalad bemar daksale, bemar magar-itononikoed, degi, bemar wisgubaloed, ar an binsa Jerusalén-neggwebur sabsur-odurdaksasuli. Ani an Bab-Jehová-Bela-Gangued-Nikadi weyob soged.’ ” </v>
<v b="EZK" c="15" v="1">Bab-Jehová anga sogded: </v>
<v b="EZK" c="15" v="2">“Dule-machi, ¿ibigine, uva-dub-e-saila, sapi-bamalad-e-sailamarba bur-nuedi? ¿Uva-dub-e-wala, sapi-bamalad-abargi ibuga gumoga? </v>
<v b="EZK" c="15" v="3">We-uva-dub-e-saila ibmar-sobega gusulid, ibmar-nasikega gusurbalid. </v>
<v b="EZK" c="15" v="4">Unnila sapanga gued. Ar e-dukumar gummaksale, e-gwaa sogunga-gusale, ¿ibmarga guo be ebinsae? </v>
<v b="EZK" c="15" v="5">Ar amba yoo gummakubela, ibmarga gussulid. Emi-bulesunna, ¿sunna bar ibmarga guosi? Geg bar ibmarga gue.” </v>
<v b="EZK" c="15" v="6">Degisoggu, Bab-Jehová-Bela-Gangued-Nikadi weyob soged: “Ar igi uva-dub-e-saila, soogi gummakega mellege, deyobi, an Jerusalén-e-dulemar imakmogoed. </v>
<v b="EZK" c="15" v="7">An wemarbo urwoed. Amba soogi wakinmalo-inigwele, ar soo-baidse gummakmaloed. Ar an wemarbo ulusale, bemar wisgumaloed, ani an Bab-Jehová gue. </v>
<v b="EZK" c="15" v="8">E-yala nega-dulesulidganga an imakoed, ar angi nosmalad. Ani an Bab-Jehová-Bela-Gangued-Nikadi weyob soged.” </v>
<v b="EZK" c="16" v="1">Bab-Jehová anga sogded: </v>
<v b="EZK" c="16" v="2">“Dule-machi, Jerusalén-dulemar e-ibmar-isgana-imakdiid ega be soge. </v>
<v b="EZK" c="16" v="3">Bab-Jehová-Bela-Gangued-Nikadi weyob sogye: ‘Jerusalén-neggwebur, be Canaán-yargi danikid, agi be gwalulesad. Be-bab, Amorreo-duled, be-nandi, Het-duled. </v>
<v b="EZK" c="16" v="4">Be-gwalulesad-ibagi be-ibe simudub siksasurmalad, be-ogsasurmalad, balugi be-magsasurmalad, deginbali, simu-edugega bega morgo edichasurmarbalid. </v>
<v b="EZK" c="16" v="5">Weyob be-imakegala, dule-wargwensaale, gwen bai be-daksasulid, deginbali, dule wile-be-daksasurbalid. Be-gwalulesad-ibagi, aka bur ibmar-isganayob sapurba be-metemalad. </v>
<v b="EZK" c="16" v="6">” ’An be-nagaba nasa gusad, napagi be-ablisgi-moodmai an be-daksad. Ablisbi-moodomai an be-daksagua, ¡dula gudisaye! an bega sogsad. </v>
<v b="EZK" c="16" v="7">Gagan-nuedyobi dunguoye, an bega sogsad. ” ’Be dungude gusad, be yalenonikid, geb be yeerdakle gunonikid. Be nuu-mulluu guded, degi, be-sailagia yeer daklenaded. Ar degi-inigwele, amba bedi uka-swana gudii gusad. </v>
<v b="EZK" c="16" v="8">” ’A-ibagan-nasad-sorbali, an gannar be-nagaba nasbalid, degi, bato be sui-nikuedgin an be-daksad. Geb degine, an-mor-dummad an bega uksad. A-morgine an be-obirmaksad. An bega ise-sogar sogsad, degi, an bebo igar-mesisad, geb angadga be-gunonisunnad. Ani an Bab-Jehová-Bela-Gangued-Nikadi weyob soged. </v>
<v b="EZK" c="16" v="9">” ’An be-ogsad, an bega ablis elisad, geb ina-wawadikidgi an be-magsad. </v>
<v b="EZK" c="16" v="10">Dubgi-sobaled-mor an bega yosad. Nag-uka ibmar-ukagi-sobaled an bega yosad. Lino-dubgi-mor-makaled, degi, sedaʼgi-mor-makaled an bega yosad. </v>
<v b="EZK" c="16" v="11">Ormar galagwensuli an bega nasiksad: Sakwagi-nagumalad, dukargi-nagumalad, </v>
<v b="EZK" c="16" v="12">uayagi-nagumalad, olasu an bega yosad, degi, orgurgin-yeerdakleged nonogi an bega sisbalid. </v>
<v b="EZK" c="16" v="13">Deyobi, be orbi, manibi, biini gudii gusad. Lino-dubgi-mor-makaled-mor, seda-dubgi-mor-makaled, degi, dubgi-sobaled-mor, be yoi gudii gusad. Trigo-bur-nued be gundii gusad, achanis be madii gusad, degi, olivo-gwalluba be mas gundii gusad. Bela-bela be yeerdakle gunonikid, be rey-omeyob-dakle gunonikid. </v>
<v b="EZK" c="16" v="14">Be-yeerdakleged-ulale, dulemar-yar-baid-baidgi-bukwamalad-abargi be-nug dummarbaa gunonikid. Ar ade, ani an bur-birigine yeerdakle be-imaksad. Ani an Bab-Dummad-Jehová-Bela-Gangued-Nikadi weyob soged. </v>
<v b="EZK" c="16" v="15">” ’Ar degi-inigwele, be-yeerdaklegedgi be gannarbaa-itosad. Be-nug-dummarba-nikadba be gambanuchu-imakde gusad. Gwen bingedsuli be yogasaar dulemarga san-urmakdii gusad. </v>
<v b="EZK" c="16" v="16">Napa-nibakwagwad-birgi Bab-dummadyob-ibmar-imaklegedse-goled-neg be-mormargi be sobsad. A-neggi galagwensuli be gusad. ¡Bipisaar deyob ibmar gwen dakledisulid! </v>
<v b="EZK" c="16" v="17">Ormar-galagwensulidgi, degi, mani-an-bega-uksadgi, macherganyob-dakle be ibmar-wilub sobsad. Geb amar-e-nug be odummosad. </v>
<v b="EZK" c="16" v="18">Amarga be-mor-dubgi-sobaled be yosad, degi, an-olivo-gwallu ega be uksad, an-ina-wawad ega be uksabalid. </v>
<v b="EZK" c="16" v="19">An bega mas uksa-gusad: Trigo-bur-nued, olivo-gwallu, degi, achanis. We-masmar ega be ibmar-wawadik-yapanned-uklegedyob uksa gusad. Ani an Bab-Jehová-Bela-Gangued-Nikadi weyob soged. </v>
<v b="EZK" c="16" v="20">” ’Deginbali, an bebo machimala, degi, bunamala-baksagusad be susbalid. Geb be wemar bab-dummadyob-ibmar-imakleged-e-masga-gumalaga be oburgwisad. Be-galagwensuli-gudiid amba be nubin itossulid. </v>
<v b="EZK" c="16" v="21">Ar ade, be an-mimmigan oburgwisbalid. Geb bab-dummadyob-ibmar-imaklemaladga ibmar-uklegedyob be soogi ogumakar uksad. </v>
<v b="EZK" c="16" v="22">Bela be-ibmar-isgana-imakedba, be-galagwensuli-nanaedba, igi be bipigwaun-gudigusa be ieded, egi bar be binsassulid. Deunni, be uka-swana-gudigusad, be-ablisgi be moodmaigusad, bela be ieded.’ ” </v>
<v b="EZK" c="16" v="23">Bab-Jehová-Bela-Gangued-Nikadi soged: “¡Be duledar-wiles! ¡Be duledar-wiles! Ar be bela ibmar-isgana imaksadginbali, </v>
<v b="EZK" c="16" v="24">be bela neg-ollornanaidgi gambanuchu-megmalad-neg sobsabalid. </v>
<v b="EZK" c="16" v="25">Bela igarmar abingunanaidgi, gambanuchu-megmalad-neg be sobsad. Degi, be-yeerdakleged ibmar-isgana-daklegedyob be imaksad. Be yogasaar dulemarga na san-urmakdii-gusad, degi, galagwensuli-gudiid gwen be bogilessulid. </v>
<v b="EZK" c="16" v="26">Egipto-dulemarbo be galagwensuli-gudii gusad. Wemar na dulemar-dutusurmaladid. An-ourwega, aka bur bule be gambanuchu-imakdii gusad. </v>
<v b="EZK" c="16" v="27">Degisoggu, an sabsur-be-odurdaksasunnad. A-ulale, an be-ibe be-yar-abar-sumalaga imaksad. Filistea-dulemarga an be-urmaksa gusad, wemar isdar-be-dakmaladid, degi, be-galagwensur-gudiidgi bingegudimaladid. </v>
<v b="EZK" c="16" v="28">Deginbali, Asiria-dulemarbo be gannar-gannar galagwensuli-gudii gusbalid, ar degite, amba be nubin itossulid. </v>
<v b="EZK" c="16" v="29">Ar amba deyobi, be Babilonia-dulemar-ibmar-ukmaladbo galagwensuli-gudii gusbalid, ar degite, amba be nubin itossurbalid.” </v>
<v b="EZK" c="16" v="30">Bab-Jehová-Bela-Gangued-Nikadi soged: “¡Ibiyobi sunnasur be binsae! ¡Gambanuchu-bingedsulidyob be nanadii gusad! </v>
<v b="EZK" c="16" v="31">Bela igarmar-abingunanaidgi, gambanuchu-megmalad-neg be sobsagusad, degi, bela neg-ollornanaidgi, gambanuchu-megmalad-neg be sobsagusad. Ar degi-inigwele, bedi gambanuchu-daedyob gussulid, ar be gwen mani-gassulid. </v>
<v b="EZK" c="16" v="32">”Ome-negsichigi-nanadiiyobi be gued. Be be-suibina-sogedba bur bule machergan-bamaladbina be soged. </v>
<v b="EZK" c="16" v="33">Bela gambanuchumar bennuklemalad, ar aka bedi na bebo-galagwensuli-gudimalad bennuked. Bela dulemar-yar-baid-baidginmaladga be mani-ukdaed, adi, bebo galagwensuli gudamalagar. </v>
<v b="EZK" c="16" v="34">Be gambanuchu-imakdiidgi, bedi omegan-bamaladba akarsaila gusad. Ar bebo galagwensuliguega, dulemar bar be-amisulid, deginbali, be-bennuksurbalid, aka bur bedi amar-bennuked. Weyob-daedgi, bedi gambanuchu-imakmaladbo akalad.” </v>
<v b="EZK" c="16" v="35">Degisoggu, gambanuchu, Bab-Jehová ibmar-soged be itoge. </v>
<v b="EZK" c="16" v="36">Bab-Jehová-Bela-Gangued-Nikadi weyob soged: “Na bebo galagwensuli-gudiidga, degi, be-bab-dummadyob-ibmar-imakdiidga, be bingesuli be-abgan oyodii gusad. Amarga be-mimmigan-e-ablis be ukdii nanasad. </v>
<v b="EZK" c="16" v="37">Degidbali, bela bebo-galagwensuli-gusmaladi, amar-yeer-itogega be imaksadi, be sabgusgusadi, be isdar-daksabalidi, wemar an danar urboed. Be-dikarba an amar-urboed, geb amar-asabin an uka-swili be-ogwichoed. Bela amar uka-swana be-dakmaloed. </v>
<v b="EZK" c="16" v="38">Ome-e-sui-dikarba-yolegedyob, degi, dule-gindakedyob an bega igar-nabogedgi sabsur-odurdaked an mesoed. An bela-bela sae-itosoggu, burgwega an be-imakoed. </v>
<v b="EZK" c="16" v="39">Bebo-galagwensuli-gusmaladga an be-urmakoed, geb amar be-gambanuchu-samalad-neg earmaloed, degi, be-bab-dummagan-e-ailamar omukumaloed. Be-ibe mor sumaloed, be-ormar-galagwensulid sumarbaloed. Uka-swana be-obemaloed. </v>
<v b="EZK" c="16" v="40">Dule-bukidar-begi-aibinega imakmaloed. Akwagi be-makmaloed, geb es-suidgi olo-olo be-imakmaloed. </v>
<v b="EZK" c="16" v="41">Be-negmar ogumakmaloed, geb omegan-bukidarad-wagab deyob be-imakmaloed. Be-gambanuchu-imakdiid an obelogoed, bebo galagwensuli-gudimalad be bar bennukosulid. </v>
<v b="EZK" c="16" v="42">Weyobi, an-urwed bogilegoed, an-nobgued berguoed. Bar an urwesuli, bogidik megoed. </v>
<v b="EZK" c="16" v="43">”Ar be na bipigwaun-gudigusad ebinsassursoggu, degi, be-galagwensuli-gudigusadgi be an-oulussoggu, a-ulale, an sabsur-be-odurdakoed. Ani an Bab-Jehová-Bela-Gangued-Nikadi weyob soged. </v>
<v b="EZK" c="16" v="44">”Dulemar-deyob-sogleged-gusgu-sogmaladi, weyob begi sogmaloed: ‘Na e-nan daedyobi, e-bunor damoye.’ </v>
<v b="EZK" c="16" v="45">Be-nanyobi be damogad. Be-nan na e-sui, degi, na e-mimmigan isdar-daksagusad. Be-ioryob, be-urbayob be damogad, na e-suimar, degi, na e-mimmigan isdar-daksagusmalad. Be-nana, Het-duled, be-babdi, Amorreo-duled. </v>
<v b="EZK" c="16" v="46">Samaria, be-iorad, na e-neggwebur-burwiganmala be-dad-nakwed-argan-sapiledsik siid. Sodoma, be-urbad, na e-neggwebur-burwiganmala be-dad-nakwed-argan-nuedsik siid. </v>
<v b="EZK" c="16" v="47">Unnila wemar-daedbarbi be nanadii gussulid, e-ibmar-isgana-imakdiid be imaksabalid. Wemarba bur bule be isgusad. </v>
<v b="EZK" c="16" v="48">Ani an Bab-Jehová-Bela-Gangued-Nikadi na dukin ise-sogar-soged: Ar be, degi, dulemar-be-neggwebur-burwiganginmalad igi ibmar-imaksamala, deyobi, be-urba-Sodoma, degi, dulemar-e-neggwebur-burwiganginmalad bipisaar ibmar-imaksasurmalad. </v>
<v b="EZK" c="16" v="49">”Be-urba-Sodoma, degi, dulemar-e-neggwebur-burwiganginmalad na san-dummarba-imakedgi, mas-obinebaka-nikadgi, degi, dule-gwen-bai-daksulidgi isgusmalad. Deginbali, dule-wileged, degi, dule-ibmar-sate-gudiid bendaksasulidgi na isgusmarbalid. </v>
<v b="EZK" c="16" v="50">Dule-bamaladba na san-dummarbaa itodii gusmalad, an-asabin ibmar-isgana-imaksamalad. A-ulale, an deyob-daksagua, an obelosad. </v>
<v b="EZK" c="16" v="51">Degi-inigwele, Samaria, degi, dulemar-e-neggwebur-burwiganginmalad be-isgusadyobi isgussurmalad. Ar bedi we-dulemarba bur bule ibmar-isgana imaksad, ar bebo wilubsadele, beba bur dule-nued gumalad. </v>
<v b="EZK" c="16" v="52">Emigindi, be bingegudii gusunna, ar be-iorba, degi, be-urbaba be bur bule ibmar-isgana imaksasoggu, be-ior, degi, be-urba beba bur dule-nuedyob daklesunnad. Be bingegusunna, begi dodoledii gusunna. Ar be-ior, degi, be-urba, beba bur dule-nueddaedyob be imaksad. </v>
<v b="EZK" c="16" v="53">”Degi-inigwele, an Sodoma-dulemar, degi, e-neggwebur-burwigan gannar nasguega an imakoed. Deginbali, Samaria-dulemar, degi, e-neggwebur-burwigan, gannar nasguega an imakbaloed. An deyobi, gannar be-imakmogoed. </v>
<v b="EZK" c="16" v="54">Deyobi, begi dodoledii gusunnoed, ibmar-imaksadba be bingegudii guoed. Geb amarga gwage-gadi-gadi-imakedga be guoed. </v>
<v b="EZK" c="16" v="55">Be-urba-Sodoma e-neggwebur-burwiganmala, be-ior-Samaria e-neggwebur-burwiganmala, iduar sigisadyob gannar signonimaloed. Be, be-neggwebur-burwiganmala iduar-sigisadyob be gannar signonimarmogoed. </v>
<v b="EZK" c="16" v="56">Amba-yoo be-isgued-wisgulegu, be san-dummarbaa itodii gusad, </v>
<v b="EZK" c="16" v="57">be-urba-Sodomaʼgi be dododii gusad. Ar emigindi, Siria-dulemar, Filistea-dulemar begi dodomalad. ¡Bela isdar be-dakmalad! </v>
<v b="EZK" c="16" v="58">Be-doggus-galagwensuli-gudigusad, degi, be-ibmar-isgana-imaksadi be sedii gusunye. Ani an Bab-Jehová-guedi weyob soged.” </v>
<v b="EZK" c="16" v="59">Bab-Jehová-Bela-Gangued-Nikadi weyob sogbalid: “An sabsur-be-odurdakoed, ar ade, be ibmar-ise-sogar-sogsad gwen be imaksasulid. Be anbo-igar-mesisadgi be annasad. </v>
<v b="EZK" c="16" v="60">Degi-inigwele, andi be-bipigwaun an-bebo-igar-mesisad ebinsaoed, geb igar-degisadeguad an bebo mesoed. </v>
<v b="EZK" c="16" v="61">An bega be-ior, be-urba, be-bunamalaga-guega uksale, iduar be nanadigusad ebinsadoed, degi, be bingegudabaloed. Degi-inigwele, amba wemar an bebo-igar-mesisadgi dogosurmalad. </v>
<v b="EZK" c="16" v="62">An bebo igar mesoed. Be wisguoed, ani an Bab-Jehová gue. </v>
<v b="EZK" c="16" v="63">An bela be-isgusad bega elinonikile, be-ibmar-isgana-imaksad be ebinsaoed, geb be bingegudoed. Na be-bingegued-ular, bar be sunmakosulid. Ani an Bab-Jehová-Bela-Gangued-Nikadi weyob soged.” </v>
<v b="EZK" c="17" v="1">Bab-Jehová anga sogded: </v>
<v b="EZK" c="17" v="2">“Dule-machi, Israel-dulemarga burbar-ibmar-sogleged be soge. Ega weyob be soge. </v>
<v b="EZK" c="17" v="3">‘Bab-Jehová-Bela-Gangued-Nikadi weyob sogye: Deunni, Líbano-yarsega sulubagi-dummad nonikid. We-sulubagi sakan-burwisur nikad, e-absar-daklegedi, akar-akar-dakleged. We-sulubagide, Líbano-yarse nonikid, urwar-sapi-dukugi signonikid. </v>
<v b="EZK" c="17" v="4">Urwar-dukugi e-mimmi-dutugwad-noardaed-mullusulidi, biis imaksad. Geb a-e-mimmi-dutugwad-noardaed, dule-ibmar-ukmalad-e-yarse sesad. Geb agine, bukidar-ibmar-ukleged-neggweburgi digsad. </v>
<v b="EZK" c="17" v="5">” ’Geb ibmar-gwag-a-yargined susad, geb napa-nuedgi a-ibmar-gwag digsamogad. Diwar-aryomaid-gakaba sapi-Sauceʼyob digsad. </v>
<v b="EZK" c="17" v="6">Ibmar-gwag aininonigu, uva-dub-matukwagwadga gunonikid, e-dubmar bukidar nallamakde gusad. E-dubmar sulubagisik suguded, e-malimardi neg-urba aideded. Deyobi, uva-dubga gunonikid, degidbali, na e-muu nikunonisunnad, e-dubmar bukidar nallamakebukwa gusad. </v>
<v b="EZK" c="17" v="7">” ’Daklearbargu, sulubagi-baid gudii daklealid, a-sulubagide sakan-burwisur nikamogad, absar yaisur nikabalid. Geb degine, uva-dub-e-malimar, degi, e-dubmar a-sulubagisik suguded, adi, na e-digar-gwichidba sano-maidbali sulubagise diigi-oglegwichi guegar. </v>
<v b="EZK" c="17" v="8">Uva-dubde napa-nuedgi diglesad, diwar-aryomaid-dikarba gwisgusad, adi, na e-anagan nikuega, degi, sanmakegar. Deginbali, uva-dub yeerdaklegwichi guegar.’ </v>
<v b="EZK" c="17" v="9">”Ega be sogbali, Bab-Jehová-Bela-Gangued-Nikadi weyob sogbarye: ‘¿We-uva-dubde, nasguo be ebinsae? ¿Sulubagide, bela sailanagase uva-ungosur be ebinsae? ¿E-sanmar e-ibe obatosur be ebinsae? ¿Degidba uva-dub odinguosur be ebinsae? Eye, uva-e-muumar-dutugwad dingudoed. Sailanagase-ungegala, arbaed-dummad abelegosulid, dulemar-bukidar abelegosurbalid. </v>
<v b="EZK" c="17" v="10">Ar neg-baidsik-diglesbalile, ¿amba gannar nasguo be ebinsae? Ar burwa-ued egi gollalile, ¿odinguosur be ebinsae? Eye, ar bia na digar-gwichidgi agi na dingudoed.’ ” </v>
<v b="EZK" c="17" v="11">Bab-Jehová anga sogdebalid: </v>
<v b="EZK" c="17" v="12">“Emigindi, we-dulemar-uayasulidamaladse be egise: ‘Ar we-ibmar-bega-soglenaidi, ¿magar be itomar sogeye?’ Ega be soge: ‘Babilonia-e-rey Jerusalén-neggweburse nonigusad, agine, Judá-e-rey, degi, eba-arbamalad Babilonia-yarse sesagusad. </v>
<v b="EZK" c="17" v="13">Geb sorbali, Babilonia-e-rey Judá-rey-machi-wargwenbo igar-mesisad, geb ibmar-ise-sogar-sogega imaksad, adi, melle e-yardakegar. Degidbali, Babilonia-e-rey, Judá-dule-bulegan, degi, Judá-dule-nuga-nikamalad Babiloniaʼse sesagusad, </v>
<v b="EZK" c="17" v="14">adi, Judá-yar melle bar gannarba sigegar. Weyob-imaksadi, adi, Judá-dulemar melle egi aibinegar. Geb Judá-dulemar-dula-gudi-imakega ebo-igar-mesisad-imakega imaksad. </v>
<v b="EZK" c="17" v="15">Degi-inigwele, we-rey-machi Babilonia-e-reygi aibinnoni gusad. Bila-onoegala, Egipto-yarse e-sordagan-barmis-gusad, adi, molimar, degi, sordamar-bila-onomalad bukidar ega barmidagegar. Degitega, ¿Judá-dulemar-e-rey nako, be ebinsae? ¿Ar dule weyob ibmar-imaksad wakinno, be ebinsae? Dule igar-mesisadgi annasadi, ¿na san-onogo, be ebinsae? Suli. </v>
<v b="EZK" c="17" v="16">Ani an Bab-Jehová-Bela-Gangued-Nikadi soged, Judá-rey Babiloniaʼgi berguoe, rey-e-nug-imaksad-yargi burgoe. Na e-ibmar-ise-sogar-imaksad gwen imaksasulid, deginbali, Babilonia-reybo-igar-mesisadgi annasbalid. </v>
<v b="EZK" c="17" v="17">” ’Babilonia-sordamar bukidar-dulemar-ogilogega napa-arsanyob-sobarmalad sobbarmalale, degi, aila-matusurmalad-sordamar-ichomakmalad sobbarmalale, Faraón bukidar-sordamar-bila-onomalad-nika-inigwele, bila-onogedgi Judá-dulemar-bendakosulid. </v>
<v b="EZK" c="17" v="18">Judá-dulemar-e-rey ibmar-ise-sogar-imaksadba gwen ibmar-imaksasulid. Deginbali, Babilonia-e-reybo-igar-mesisadgi annasbalid. We-igar-sogbo-imako-sogsadgi-yolesad-ulale, gwen-wakinnosulid.’ </v>
<v b="EZK" c="17" v="19">”Degisoggu, Bab-Jehová-Bela-Gangued-Nikadi weyob soged: ‘An-sunnad an ise-sogar-soged, ar ibmar-ise-sogar-sogsadba gwen ibmar-imaksasursoggu, deginbali, ar igar-mesisadgi annasbarsoggu, an sabsur-odurdakoed. </v>
<v b="EZK" c="17" v="20">An-saki an Judá-reygi mioed, geb agi an gaoed. An Babilonia-yarse nidoed. Agi angi-nosad-ulale, an ega igar-nabogoed. </v>
<v b="EZK" c="17" v="21">E-sordamar-bila-onomalad-bur-bulegan es-suidgi burgwemaloed. Durgumaloeddi, bela we-napneg-dirbir-naidgi oaisakilemaloed. Deyobi, wisgumaloed, ani an Bab-Jehová we-ibmar-sogsadid.’ </v>
<v b="EZK" c="17" v="22">”Bab-Jehová-Bela-Gangued-Nikadi weyob soged: ‘Urwar-duku-bur-matusulidgi an urwar-e-dutugwad sikoed, e-anagan-bur-matusulidgi an e-dutugwad wannoed, geb yar-matusulidgi an digoed. </v>
<v b="EZK" c="17" v="23">Anagan-nikuega, sanmakega, Israel-e-yar-bur-matusulidgi an urwar-e-dutugwad digoed, geb urwar-nuedga guoed. Nuumar galagwensuli e-uumar egi soboed, e-anagan-urba dukumarbaloed. </v>
<v b="EZK" c="17" v="24">Bela sapimar na wisgumaloed, ani an Bab-Jehová gued. Ani an sapi-dummad-omukuedid. Ani an sapi-bipigwadi odunguedbalid. Ani an sapi-gagan-aramaksiid odingubalid. Ani an sapi-dinnagwadi durbamakega imakbalid. Ani an Bab-Jehová-guedi we-ibmar sogsad, deyob an imakoed.’ ” </v>
<v b="EZK" c="18" v="1">Bab-Jehová anga sogded: </v>
<v b="EZK" c="18" v="2">“¿Ar ibiga Israel-yargi ibmar-odukuar-sogleged gannar-gannar sogdamala? Weyob sogdamalad: ‘Babgan uvaʼmar-soled-guchad, e-mimmigandi, nugar nusu-nusu gussunnad.’ </v>
<v b="EZK" c="18" v="3">”Ani an Bab-Jehová-Bela-Gangued-Nikad, na dukin ise-sogar soged: Israel-yargine, we-ibmar-odukuar-soglegedi bipisaale bar gannar soglegosulid. </v>
<v b="EZK" c="18" v="4">Ar dule isguele, burgoed. Bela dulemala angadid. Babgan, degi, mimmiganse-bakale, angadid. </v>
<v b="EZK" c="18" v="5">”Dule-innikidaedi, igar-inniki-maid-wisid, a-igar-maidba igar-innikigwad-imakele, dula-gudii guoed. </v>
<v b="EZK" c="18" v="6">Dule-innikidaedi, bab-dummadyob-ibmar-imakleged-e-nug-odummogega, yar-birgi mas-gundamaladba akadisulile, dula-gudii guoed. Dule-innikidaedi, Israel-e-bab-dummadyob-ibmar-imaklegedse gordisulile, dule-baid-omebo negsichidgi galagwensuli-gudisulile, ome-igar-dakdiidse gordisulile, dula-gudii guoed. </v>
<v b="EZK" c="18" v="7">Dule-innikidaedi, sabsur-dule-imakdisulile, ibmar-atursadisulile, egi mani-ganikidga gannar ega ormar ukele, dula-gudii guoed. Dule-innikidaedi, ukudmaad-gudiidga mas ukele, uka-swan-gudiidga mor ukele, dula-gudii guoed. </v>
<v b="EZK" c="18" v="8">Dule-innikidaedi, mani-gaka-amisuli dulega mani-ukele, ibmar-isgana imakdisulile, dula-gudii guoed. Dule-innikidaedi, dulemarga igar-naboalile, innikigwadba igar-nabogele, dula-gudii guoed. </v>
<v b="EZK" c="18" v="9">Dule-innikidaedi, an-igar-uksadba ibmar-imakele, degi, an-igar-mesisadba nanadiile, we-dule, dule-innikigwadid. Degisoggu, dula-gudii guoed. Ani an Bab-Jehová-Bela-Gangued-Nikadi weyob soged. </v>
<v b="EZK" c="18" v="10">”We-dule-innikidaed, machi-gadi-urwed-dule-gindaked nikusale, undarad. We-machigwa, e-bab-daedba gwen nanadisulile, </v>
<v b="EZK" c="18" v="11">aka bur bab-dummadyob-ibmar-imakleged-e-nug-odummogega, yar-birgi mas-gundamaladba mas-gunnele, we-machigwade, ¿dulagudigued nuedi? ¡Suli! We-machigwa, dule-baid-omebo negsichidgi galagwensuli-gudiile, </v>
<v b="EZK" c="18" v="12">dule-wileged-sabsur-imakdiile, degi, dule-ibmar-sated-sabsur-imakdiile, we-machigwade, ¿dulagudigued nuedi? ¡Suli! Ibmar-atursadibalile, egi mani-ganikidga bar gannar or ukdisulile, we-machigwade, ¿dulagudigued nuedi? ¡Suli! We-machigwa, bab-dummadyob-ibmar-imaklegedse gordiile, ibmar-isgana imakdibalile, </v>
<v b="EZK" c="18" v="13">deginbali, mani-gaka-amiegala dulega mani-ukele, we-machigwade, ¿dulagudigued nuedi? ¡Suli! Ar we-ibmar-isgana-imaksad-ular, oburgwileged bur nabirid. E-burgwisadi, egi dukin ataklegoed. </v>
<v b="EZK" c="18" v="14">”We-machi-isgana, machi-nikunonimogale, e-machi na e-bab-ibmar-isgana-imaksad bela daksadibe, e-bab-daedba ibmar-imaksulile, dula-gudii guoed. </v>
<v b="EZK" c="18" v="15">We-machi-nuedi, bab-dummadyob-ibmar-imakleged-e-nug-odummogega, yar-birgi mas-gunmaladba mas-gundisulile, Israel-e-bab-dummadyob-ibmar-imaklegedse gordisulile, dula-gudii guoed. We-machi-nuedi, dule-baid-omebo negsichidgi galagwensuli-gudisulile, </v>
<v b="EZK" c="18" v="16">degi, we-machi sabsur-dule-imakdisulile, ibmar-atursadisulile, egi mani-ganikidga gannar ega or ukele, dula-gudii guoed. We-machi-nuedi, dule-ukudmaad-gudiidga mas-ukele, uka-swan-gudiidga mor-ukele, dula-gudii guoed. </v>
<v b="EZK" c="18" v="17">We-machi-nuedi, ibmar-isgana imakdisulile, mani-gaka-amiegala dulega mani-uksulile, an-igar-mesisadba ibmar-imakele, deginbali, an-igar-uksadba nanadibalile, nuedid. We-machigwa, e-bab-ibmar-isgana-imaksad-ular, burgosulid, dula-gudii guoed. </v>
<v b="EZK" c="18" v="18">”Ar e-babdi, sabsur-dule-imakdii gusad, dule-baid-ibe ibmar-atursadii gusad, degi, e-dulemar-abargi ibmar-isgana-imakdii gusad. Degisoggu, e-isgued-ular, burgoed. </v>
<v b="EZK" c="18" v="19">”Ar bemardi soged: ‘¿Ar ibiga e-bab-isgued-ular, e-machidi sabsur-odurdaklegosuli?’ Ar machidi dule-nuedid, dule-innikigwadid, ar ade, an-igar-mesisadba ibmar-imaked, degi, eba nanadibalid. Weyob machi-daedi, dula-gudii guoed. </v>
<v b="EZK" c="18" v="20">Dule isgusale, burgoed. Ar machi-wargwensaale, e-bab-isgued-ular, sabsur-odurdaklegosulid. Ar deyobmodo, bab-wargwensaale, e-machi-isgued-ular, sabsur-odurdaklegosurmogad. ”Dule-nued na ibmar-nued-imakedba ega ibmar-nuegan uklegoed. Dule-isgana na ibmar-isgana-imakedba ega ibmar-isgana uklegoed.” </v>
<v b="EZK" c="18" v="21">Bab-Jehová sogdebalid: “Ar dule-isgana, bela e-isgued-imaksadgi banguele, an-Igar-Mesisadba ibmar-imakele, igar-inniki-maidba igar-saele, degi, igar-innikigwad imakele, burgosulid, dula-gudii guoed. </v>
<v b="EZK" c="18" v="22">Bab-Jehová, we-dule-isgana-e-isgusad bar ebinsaosulid. Ar igar-innikigwad-imaked-ular, dula-gudii guoed. </v>
<v b="EZK" c="18" v="23">¿Ar ande, dule-isgana-burgwed yeerdak be ebinsae? Suli. Ar bur e-daed-ogwaed an abeged, dulagudigued an abeged. Ani an Bab-Jehová-Bela-Gangued-Nikadi weyob soged. </v>
<v b="EZK" c="18" v="24">”Ar dule-nued igar-innikigwad-imakdiidgi aibatele, degi, ibmar-isgana imakdele, dule-isgana-ibmar-imakedba ibmar-imakdemogale, ¿dula-gudii guo be ebinsae? Suli. Na e-nosad-ular, burgoed. E-isgued-ular, burgoed. E-ibmar-nuegan-imaksad bar-ebinsalegosulid. </v>
<v b="EZK" c="18" v="25">”Bemar soged: ‘Bab-Jehová, dule-isganaye.’ Emigindi, Israel-dulemar be an-itoge: ¿Ibigi an dule-isgana? ¿Ar bemar bur dule-isganasursi? </v>
<v b="EZK" c="18" v="26">Ar dule-nued ibmar-nued-imaked bar imaksulile, ibmar-isgana imakdele, na e-ibmar-isgana-imaked-ular, burgoed. </v>
<v b="EZK" c="18" v="27">Ar dule-isgana na e-isgudiidgi aibatele, igar-inniki-maidba igar-imakele, deginbali, igar-innikigwad imakbalile, na san bendakoed. </v>
<v b="EZK" c="18" v="28">Na e-isgudiid magar-itononikile, degi, e-ibmar-isgana-imakdiidgi aibatele, burgosulid, ar dula-gudii guoed. </v>
<v b="EZK" c="18" v="29">”Degi-inigwele, Israel-dulemar sogdimalad: ‘Bab-Jehová, dule-isganaye.’ Israel-dulemar, ¿ibigi an dule-isgana? ¿Ar bemar bur dule-isganasursi? </v>
<v b="EZK" c="18" v="30">”Degisoggu, Israel-dulemar, war-wargwengi be-daedba an bega igar nabogoed. Ani Bab-Jehová-Bela-Gangued-Nikadi weyob soged. ”Degisoggu, mer isguedse be bergumalaga, be-isguedga be bukib-binsamar, be-ibmar-isgana-imakdiid be iemar. </v>
<v b="EZK" c="18" v="31">Israel-dulemar, bela ibmar-isganamar isguega-be-imaksamaladi be mimar. Gwage-binid, burba-binid-nikued be amimar. ¿Ar ibiga isgued-ular, be burgwebimarsunna? </v>
<v b="EZK" c="18" v="32">Ar dule-wargwensaale burgwed an abesulid. Be-daed be ogwamar, dula-gudii be gumaloed. Ani an Bab-Jehová-Bela-Gangued-Nikadi weyob soged.” </v>
<v b="EZK" c="19" v="1">Bab-Jehová sogdebalid: “Israel-sapin-dummaganga, we-wile-itoged be soge: </v>
<v b="EZK" c="19" v="2">‘Be-nandi, achumigur-nono-wawaadmar-abargi, achumigur-nono-wawaad-omeyob guenad. Achumigur-nono-wawaad-e-burwigan-abargi-mai, e-mimmigan-onumadaed. </v>
<v b="EZK" c="19" v="3">Na e-mimmi-wargwendi, odummosad, wedi achumigur-nono-wawaad gadi-urwedga gunonikid, e-mas-ichimaked durdaksad, dule-gunned durdaksabalid. </v>
<v b="EZK" c="19" v="4">Dulemar-yar-baid-baidgi-bukwamaladi, achumigur-e-wilub-obichadaed itosmalad, geb yamo-yardakar achumigur-gasmalad, geb Egipto-yarse, esgoro-dubgi edinnar sesmalad. </v>
<v b="EZK" c="19" v="5">” ’Ar achumigur-nono-wawaad-ome, e-mimmi bar ese nonikosur daksoggu, e-mimmi-baid odummosbalid, geb achumigur-nono-wawaad-ursilidga imaksad. </v>
<v b="EZK" c="19" v="6">Ar we-achumigur-nono-wawaad gangued-nika gunonigua, e-sordamar-bamalad-abargi dobsuli nanadii gusad. Na e-mas-ichimaked durdaksad, dule-gunned durdaksabalid. </v>
<v b="EZK" c="19" v="7">Reynegmar omukusad, neggweburmar obelosad. E-uurmakedba bela dulemar-ogwayedii gusad. </v>
<v b="EZK" c="19" v="8">Dulemar-yar-baid-baidgi-bukwamaladi, degi, dikarba neggwebur-baigan bukwamaladi, achumigurgi gwisguarmalad. Yardakega e-idu galeged sobsamalad, geb yaa-ollor-gwisaledgi galessunnad. </v>
<v b="EZK" c="19" v="9">Galu-yaba esgoro-dubgi edinnar-sii Babilonia-e-reyse sesmalad. Israel-yalaganba melle bar e-uurmaked-itolegega, galu-yaba-sii sesmalad. </v>
<v b="EZK" c="19" v="10">” ’Be-nan uva-digaled-abargi uva-dubyobi, dii-dikarba digar-gwichi gusad. Ar bela-bela dii-sugwissoggu, yaisur-sanmakgwichi gusad, yaisur-aramakgwichi gusbalid. </v>
<v b="EZK" c="19" v="11">E-anagan gandikidba-dutusuli-gumai gusad, reymar-e-suar-gaapoledga gusad. Bela-belad bipisuli gusad. Bela-belad muamakgwichi gusad. E-matusulidbali dulemar magar daksamalad. E-anagan-gandikidbali dulemar magar daksamalad. </v>
<v b="EZK" c="19" v="12">Degi-inigwele, urwedgine sabsur-unnulesad, napagi balimetemalad. Dad-nakwedsik-burwa-uereged-goledi, uva-dub-odinnosad, dulemala e-san-nanaid wesmalad. E-anagan-dutusurmalad bela dinare gusad, geb soose ogumaklessunnad. </v>
<v b="EZK" c="19" v="13">Emigindi, we-uva-dub nega-dulesulidganba, napa-dinnaregedgi, dii-satedgi, digar gwichid. </v>
<v b="EZK" c="19" v="14">E-ana-wargwengi soo gaded, we-soo e-sanmar ogumaksad. E-anagan-dutusurmalad rey-e-suarmarga-guega, bar gwen bessulid.’ ”We-namakedi, wile-itogedid. Degisoggu, wile-itogedgi weyob namaklegergebed.” </v>
<v b="EZK" c="20" v="1">Anmar birga-guglegus yogasaar-gales-selenonikidgine, a-nii-walataled-ibambegine, Israel-girmar-dummagan abala Bab-Jehováʼse idakega nonimalad. Geb an-asabin signonimalad. </v>
<v b="EZK" c="20" v="2">Agi, Bab-Jehová anga sogded: </v>
<v b="EZK" c="20" v="3">“Dule-machi, Israel-girmar-dummaganga be sunmake, ega be soge: ‘Bab-Jehová-Bur-Gandik-Maid weyob-sogye: ¿Anse be ibmar-wisguega danimala? Ar an na dukin ise-sogar-soged, bipisaar, an bemarga ibmar sogosulid. Ani an Bab-Jehová-Bela-Gangued-Nikadi weyob soged.’ </v>
<v b="EZK" c="20" v="4">”Ega be igar-itoge. Dule-machi, ega be igar-itoge. Epenneun, na e-dadgan-ibmar-isgana-imaksad, ega be soge. </v>
<v b="EZK" c="20" v="5">‘Bab-Jehová-Bela-Gangued-Nikadi weyob sogye ega be soge: An Israel-susad-ibagine, an Jacob-waganga ibmar-ise-sogar sogsagusad. Egipto-yargi magar-an-dakmalaga an ega ibmar-imaksagusgu, an gannar wemarga ibmar-ise-sogar sogsabalid: Ani an Bab-Jehová, be-Bab-Dummadye.’ </v>
<v b="EZK" c="20" v="6">A-ibagi, an ega ibmar-ise-sogar sogsad: ‘An Egipto-yargi be-onomaloye, an bemarga-yar-amisadse be-nidmaloye. A-yargine moli-bebe-nikad-nunis, degi, achanis, obinebaka nikaye. ¡Bela yar-bamaladba bur yeerdakleye an bemarga sogsad! </v>
<v b="EZK" c="20" v="7">Geb bela wemarga an igar-uksa gusad, be-bab-dummadyob-ibmar-imaklemalad be mimarye, Egipto-e-bab-dummadyob-ibmar-imakleged-imadaklemaladba mer be isgumaloye. Ani an bemar-Bab-Dummad-Jehová gued.’ </v>
<v b="EZK" c="20" v="8">”Ar we-Israel-dulemar uayasuli gusmalad. An-sogedba ibmar imaksasurmalad. Ar wargwensaale, na e-bab-dummadyob-ibmar-imaklemalad gwen missurmalad, deginbali, Egipto-e-bab-dummadyob-ibmar-imakleged-imadaklemalad gwen iessurmarbalid. A-ulale, Egipto-yargi-bukwamargu, an bela-bela sae-itogedba sabsur-odurdaksokalinad. </v>
<v b="EZK" c="20" v="9">Degi-inigwele, an-nug-dummarba-gued melle isguega, an sabsur-odurdaksasulid. Degiile, Israel-dulemar dulemar-bamalad-abargi-gudiidgi, an-nug oicholegodole. A-ulale, an Israel-dulemar obelossulid. Ar we-dulemar-bamaladi daksamalad, igi an Israel-dulemar Egipto-yargi-noega imaksa. </v>
<v b="EZK" c="20" v="10">”Egipto-yargi an wemar-onosad, geb an nega-dulesulidganba sesad. </v>
<v b="EZK" c="20" v="11">An ega an-Igar-Maid uksad, an ega an-Igarmar-Mesisad oyosad. We-igarba dulemar ibsaele, san-burba-dula-gudii guoed. </v>
<v b="EZK" c="20" v="12">Deginbali, an-ebinsamalaga an ega an-obunnoged-iba uksabalid. Adi, wisgumalaga, ani an Bab-Jehová we-obunnoged-iba, iba-islidikidga imaksa. A-ibagi, an-nug odummomalargebed. </v>
<v b="EZK" c="20" v="13">”Ar degi-inigwele, nega-dulesulidganba Israel-dulemar angi gwisgusmalad. An-Igar-Maidba ibsassurmalad, an-Igar-Mesisad isdar-daksamalad. An-igarba, dulemar ibsaele, san-burba-dula-gudii gued. Deginbali, an-obunnoged-iba-islidikidi, iba-islidikidsuliyob daksamalad. A-ibagi an-nug odummossurmalad. A-ulale, nega-dulesulidganba-gudimargu, an sae-itogedba bela-obelogedgi binsaded. </v>
<v b="EZK" c="20" v="14">Degi-inigwele, an-nug-dummarba-guedi melle isguega, an sabsur-odurdaksasulid. Degiile, dulemar-yar-baid-baidginmaladi, an-nug oichogo itole. Ar we-dulemala, Egipto-yargi Israel-dulemar-onosad an-daksamalad. </v>
<v b="EZK" c="20" v="15">”Deginbali, nega-dulesulidganba an ega ise-sogar-sogsabalid, yar-nuedse-bemar-sedoye, an bemarga-sogsadse bar an bemar-sedosurye. Ar a-yala, yar-bamaladba bur yar-nuedid, moli-bebe-nikad-nunis bukidar nikadid, degi, achanis obinebaka nikadid. </v>
<v b="EZK" c="20" v="16">Ar an-igar-mesisad isdar-daksamalad, an-Igar-Maidba ibsassurmalad. Degi, an-obunnoged-iba, iba-islidikidsulidyob daksamalad. Ar bur e-bab-dummadyob-ibmar-imaklemalad-e-nug-odummodii gudmalad. </v>
<v b="EZK" c="20" v="17">Degi-inigwele, andi amba wiledaksad, nega-dulesulidgangi an obelossulid. </v>
<v b="EZK" c="20" v="18">”Ar an e-mimmiganga nega-dulesulidganba weyob sogsad: ‘Be-babgan-igar-maidba mer be nanamalo, e-igar-mesismaladba mer be ibsamalo, deginbali, e-bab-dummadyob-ibmar-imakleged-imadaklemaladba mer be isgumarbalo. </v>
<v b="EZK" c="20" v="19">Ani an Bab-Jehová, be-Bab-Dummadid. An-Igar-Mamaidba be nanamala, an-Igar-Mesisadba be ibsamala. </v>
<v b="EZK" c="20" v="20">An-obunnoged-iba anga-islidik-nuggusad be dakmala. A-ibagi, bemar an-nug odummogoed, adi, bemar magar-an-dakmalaga, ani Bab-Jehová, be-Bab-Dummadid.’ </v>
<v b="EZK" c="20" v="21">”Ar degi-inigwele, e-mimmigan angi gwisgusmalad. An-Igar-Maidba nanassurmalad, an-Igar-Mesisadba ibsassurmalad. We-igardi dule-eba-ibsaedga san-dula-gudigued-igalad. Deginbali, an-obunnoged-iba islidiksulidyob daksamarbalid. A-ulale, nega-dulesulidganba-gudimargu, an sae-itogedba bela obelogedgi binsaded. </v>
<v b="EZK" c="20" v="22">Ar degi-inigwele, an-nug-dummarba-gued-ular, an weyob imaksasulid, adi, dulemar-yar-baid-baidgi-bukwamalad mer an-nug oichomalaga, ar wemar, an Egipto-yargi Israel-dulemar-onosad an-daksamalad. </v>
<v b="EZK" c="20" v="23">Deginbali, nega-dulesulidganba an ega ise-sogar sogsabalid, dulemar-yar-baid-baidgi-bukwamaladse, degi, bela yar-baiganse an bemar oaisakioye, </v>
<v b="EZK" c="20" v="24">ar ade, an-Igar-Mesisadba ibsassurmalad, an-Igar-Mamaid isdar-daksamalad, an-obunnoged-iba islidik daksasurmalad, unnila e-dadgan-e-bab-dummadyob-ibmar-imakleged-e-nug odummodii gusmalad. </v>
<v b="EZK" c="20" v="25">A-ulale, an ega igar-nuedsurmalad uksad, degi, san-dula-gudigusulid-igar mesisad. </v>
<v b="EZK" c="20" v="26">An e-bab-dummaganga-ibmar-uklegedgi isgumalaga an imaksad. We-e-bab-dummadyob-ibmar-imaklegedga e-mimmi-sailaginmalad-ogumakar-ukega an imaksad. Weyob an imaksad, adi, dukin emar gwayega, degi, magar an-dakmalaga, ani an Bab-Jehová gued. </v>
<v b="EZK" c="20" v="27">”Dule-machi, degisoggu, Israel-dulemarga be soge, ‘Bab-Jehová-Bela-Gangued-Nikadi weyob sogye: Be-dadgan we-bab-dummadyob-ibmar-imaklegedgine angi yolesmarmoye, degi, angi dummad-nosmarbarye. </v>
<v b="EZK" c="20" v="28">An be-dadganga ise-sogar yar-ukoye-sogsagusad uksagua, be-dadgandi yar-mullugan dakarmalale, degi, sapi-bulamakgwichid dakarmalale, nued dakdamalad. Agi ibdurgan-oburgwega, agi ibmar-ukleged-sae-ito-an-imaked-ukmalaga nued dakdamalad. Agi ina-wawad ogumaksamalad, agi vino eosmarbalid. </v>
<v b="EZK" c="20" v="29">Geb an ese egicha gusad: ¿Ar ibu-bab-dummadyob-ibmar-imakleged-e-negse bemar naddaye? A-ulale, emi, we-garda-narmaklenaidse Bamaʼye we-neg bileged.’ ” </v>
<v b="EZK" c="20" v="30">Bab-Jehová sogdebalid: “Degisoggu, Israel-dulemarga be soge, ‘Bab-Jehová-Bela-Gangued-Nikadi weyob sogye: ¿Bemar, be-dadganyob isgumarmogoe? ¿Bemar, bab-dummadyob-ibmar-imakleged-e-nug-odummogedgi angi nomarmogoe? </v>
<v b="EZK" c="20" v="31">Emi-ibadse, bemar we-bab-dummadyob-ibmar-imaklegedga ibmar-ukleged-ukedgi, degi, be-mimmigan soogi-ogumakar ega ukedgi, be isgudimalad. ¿Ar emigindi, bemar anse ibmar-wisgudanimala? An na dukin ise-sogar-soged, ar bipisaar an bemarga ibmar-sogosulid. Ani an Bab-Jehová-Bela-Gangued-Nikadi weyob soged. </v>
<v b="EZK" c="20" v="32">” ’Na bemar-binsadiidyob ibmar bipisaar guosulid: Ar bemar binsadiid, anmar dulemar-yar-baid-baidgi-bukwamaladyob, degi, dulemar-bamaladyob gubimoye. Amardi, suar, degi, akwa e-bab-dummadyob imakbukwad. </v>
<v b="EZK" c="20" v="33">Ani an Bab-Jehová-Bela-Gangued-Nikadi, na dukin ise-sogar-soged, gandikidba, degi, ise-sae-itogedgi an bemar-e-reyga megoed. </v>
<v b="EZK" c="20" v="34">Ar bia na bemar aisakiles bukmala, a-yarmargi an be-onomaloed, geb gandikidba, degi, ise-sae-itogedba an be-oatomaloed. </v>
<v b="EZK" c="20" v="35">Dulemar-yar-baid-baidgi-bukwamalad-e-neg-dulesulidganba an be-sedmaloed. Agi, an-sunnad an bemar-sabsur-odurdakoed. </v>
<v b="EZK" c="20" v="36">Ar Egipto-yar-e-neg-dulesulidganba an igi be-dadgan sabsur-odurdaksagusa, deyobi an sabsur-be-odurdakmogoed. Ani an Bab-Jehová-Bela-Gangued-Nikadi weyob soged. </v>
<v b="EZK" c="20" v="37">Ar igi sibad-wawaad-edarbed na sibad-wawaadmar egwae, deyobi, an bemar egwamarmogoed, adi, an be-dadganbo igar-mesisadgi bemar dogmarmogagar. </v>
<v b="EZK" c="20" v="38">Be-yarsulidgi-be-gudimaladgi an be-onomaloed. Ar degi-inigwele, dule-uayasulidamalad, degi, dulemar-angi-gwisgudimalad an bachikii obanguoed. Amardi, Israel-yarse dogosurmalad. Geb degine, bemar wisgumaloed, ani an Bab-Jehová gued.’ </v>
<v b="EZK" c="20" v="39">”Israel-dulemar, ar bemargardi Bab-Jehová-Bela-Gangued-Nikadi weyob soged: ‘Ar be anba ibsabisurmalale, be namardo. Bab-dummadyob-ibmar-imaklemalad-e-nug be odummonamardo. Ar degi-inigwele, an-nug-islidikid be-ibmar-ukedgi, degi, be-bab-dummadyob-ibmar-imakleged-e-nug-odummogedgi mer bar be oichodii gumala. </v>
<v b="EZK" c="20" v="40">Bela Israel-dulemar, degi, bela Israel-yargi-dulemar-gudidimalad an-yar-islidikidgi, Israel-yar-mullu-siidgi, an-nug odummomaloed. Ani an Bab-Jehová-Bela-Gangued-Nikadi weyob soged. Agi an be-abindakoed, agi be-ibmar-ukleged an bese egisoed. Agi be-ibmar-gebe-wesad, degi, na be ibu-anga-ibmar-ukbimaladse-bakale, be sedagoed. </v>
<v b="EZK" c="20" v="41">Bemar yar-baid-baidgi-aisakis-bukwamaladgi, degi, neggweburmargi-aisakis-bukwamaladgi an be-onomaloed, geb an bela be-oatosmalale, we-dulemar-wagab an-isligwaled an bemarga oyogoed. Geb ina-wawad-yeer-yapannedyob an bemar-abingaoed. </v>
<v b="EZK" c="20" v="42">Israel-yarse an bemar-sesale, a-yar be-dadganga an ise-sogar-sogsagusad ega ukoye. Geb degine, bemar wisguoed, ani an Bab-Jehová gued. </v>
<v b="EZK" c="20" v="43">Agi be-nanadigusad, degi, be-ibmar-isgana-imakdigusad be ebinsaoed. Geb we-ibmar-isgana-imaksad-ular, na be dukin ima-itogoed. </v>
<v b="EZK" c="20" v="44">Israel-dulemar, an bemargi nued-binsadele, wedi bemar-isganadaed-ularsulid, bemar-ibmar-isgana-imaked-ularsurbalid. Suli. An nug-dummarba-gued-ulaled. Geb degine, bemar wisgumaloed, ani an Bab-Jehová gued. Ani an Bab-Jehová-Bela-Gangued-Nikadi weyob soged.’ ” </v>
<v b="EZK" c="20" v="45">Bab-Jehová anga sogded: </v>
<v b="EZK" c="20" v="46">“Dule-machi, dad-nakwed-argan-nuedsik be atake. Asiki, Neguev-sapurgi-ibmar-guoed iduakwaa be soge. </v>
<v b="EZK" c="20" v="47">Be soge: ‘Neguev-sapur, Bab-Jehová-e-gayaburba be itoge. Bab-Jehová-Bela-Gangued-Nikadi weyob soged: Be-abargi an soo ogaoed, bela sapimar-gagan-aramaksiid, degi, sapimar-dinnagwad, ogumakoed. We-soo gwen-ginnosulid, ar dad-nakwed-argan-nuedsik-akale, dad-nakwed-argan-sapiledse bela neg-ogumakoed. </v>
<v b="EZK" c="20" v="48">Bela-dulemar wisgumaloed, ani an Bab-Jehová-guedi we-soo ogasa. We-soo bar ginnosulid.’ ” </v>
<v b="EZK" c="20" v="49">Geb degine, an goted: “Bab-Jehová-Bela-Gangued-Nikadye, bela we-dulemar an-annik-sogmalad, ande binsa ee gordiiye.” </v>
<v b="EZK" c="21" v="1">Bab-Jehová anga sogded: </v>
<v b="EZK" c="21" v="2">“Dule-machi, Jerusalénʼsik be atake, anse-goled-neggi-ibmar-guoedgi be sunmake, Israel-yargi-ibmar-guoed iduakwaa be soge. </v>
<v b="EZK" c="21" v="3">Bab-Jehová weyob-sogye, ega be soge: ‘An begi yoleged. Begi dule-nuegan-bukwadi, dule-isganamar-bukwadi an-es-suidgi an oburgoed. </v>
<v b="EZK" c="21" v="4">Begi dule-nuegan-bukwadi, dule-isganamar-bukwadi an oberguoed. A-ulale, dad-nakwed-sapiled-akale, dad-nakwed-argan-nuedsikidse, an-es-suid bela dulemar-ogilogoed. </v>
<v b="EZK" c="21" v="5">Deyobi, bela dulemar wisgumaloed, ani an Bab-Jehová, an-es-suid e-uka-yaba-maid an onosa, e-uka-yaba bar an odogosuli.’ </v>
<v b="EZK" c="21" v="6">”Dule-machi, na be gwage-ulubgi-nunmakedgi bela dulemar-wagab ise-boar imake. </v>
<v b="EZK" c="21" v="7">Ar bese egichiarmalale: ‘¿Ar ibiga weyob be boe?’ Ega be sogoed: ‘Ar ibmar-guoed-gayaburba-ular, an boe. We-gayaburba bela dulemar-niga egwannoed, bela gargangued sate namaloed, bela dobedba wawanmakdemaloed.’ ¡Ibmar-guoedi bato modanikid! ¡Emisgwa guoed! Ani an Bab-Jehová-Bela-Gangued-Nikadi weyob soged.” </v>
<v b="EZK" c="21" v="8">Bab-Jehová anga sogdebalid: </v>
<v b="EZK" c="21" v="9">“Dule-machi, ibmar-guoed iduakwaa be soge: ‘Bab-Jehová-Bela-Gangued-Nikadi weyob sogye, be soge: ” ’Es-suid-nugar bato nue-imakar maid, Es-suid-nugar bato datarmakale maid. </v>
<v b="EZK" c="21" v="10">Dulemar-ogilogega nugar imaklesad, dakarmakega odatarmaklesad. ” ’An-machi-e-gaapoledi, suar-binsaledyob daksamaladgi ¿anmarde, weligwar-itogoe? </v>
<v b="EZK" c="21" v="11">” ’Ebugega es-suid odatarmaklesad. Es-suid nugar imaklesad, datarmakale imaklesad, dule-gindakedga-ukega deyob imaklesad. </v>
<v b="EZK" c="21" v="12">” ’Dule-machi, be gole, be nunmak-itogedba boe, ar we-es-suid an-dulamar-oburgoed, ar we-es-suid bela Israel-dummagan ogilogoed. Bela Israel-dummagan, an-dulamarba burgwemarmogoed. ¡A-ulale, bukib-itogedba be binasgar-bibyoge! </v>
<v b="EZK" c="21" v="13">” ’Bab-Jehová-Bela-Gangued-Nikadi weyob soged: Ar we-ibmarde wilubdakleged-igalad. Ar es-suid amba rey-gaapoledse-bakar, gwen dobsulid. Reydi, berguoed.’ </v>
<v b="EZK" c="21" v="14">”Dule-machi, ibmar-guoed iduakwaa be soge, argan be god-god sae, es-suidga be soge: ‘¡Dulemar-naibi-saye, be gannar naibisabarye!’ We-es-suid dule-oburgwedid, bela dulemar bela ese earwilegoed. </v>
<v b="EZK" c="21" v="15">Bela ese-niga argwatemaloed, degi, bukidar ese burgwemaloed. Es-suid-dule-gindakedi, neggwebur-yawagakmargi bato an nasiksad. We-es-suid dakar-gaega odatarmaklesad, dule-ogilogega nugar onikulesad. </v>
<v b="EZK" c="21" v="16">Es-suid-dule-gindaked, argan-nuedsik, be bipinmake, argan-sapiledsik be bipinmake, bela dulemar be naibisae. Es-suid-dule-gindaked, bitisiki be bipinmakbie, asiki be bipinmake. </v>
<v b="EZK" c="21" v="17">”Argan an god-god imakmogoed, an-urwemaid bogilegoed. Ani an Bab-Jehová-guedi, soged.” </v>
<v b="EZK" c="21" v="18">Bab-Jehová anga sogsabalid: </v>
<v b="EZK" c="21" v="19">“Dule-machi, igar warbo be sobe, adi, we-igarmarba Babilonia-e-rey es-suidyalaba dagegar. We-igar-warbogwad yar-soggwengi onodagoed. We-igarmar-doglemaidgi, nug be nasike, adi, magar daklegega, bitid-neggweburse igarmar warmakmai. </v>
<v b="EZK" c="21" v="20">Igar-soggwengi nug-nasiklegoedi oyogoed, Amón-dulemar-neggwebur-Rabáʼse warmakmaiye. Igar-baidgi nug-nasiklegoedi oyomogoed, Judá-neggwebur-sakdigar-siid-Jerusalénʼse warmakmaiye. Wemar-igarbali, we-dulemarse Babilonia-e-rey es-suidyalaba naoed. </v>
<v b="EZK" c="21" v="21">”Babilonia-e-rey igar-warbogwad-abingunaidgi gwisgunonikoed. Geb sogdagoed biti-igarba ede naoye. Degidbali, ibmar-wisguega sigumar bigni-bigni imaknai guoed, e-nuchu-burwiganse idaknai guoed, degi, ibmar-durgan-e-binagi ibmar-wisgunai guoed. Adi, wisguega, ede, bitid-neggweburgi gwichiguoe. </v>
<v b="EZK" c="21" v="22">E-argan-nuedsik, Jerusalén-neggwebursik ega neg-oyolegoed, ase bila-ononaoed. Rey weyob igar ukdoed: ‘Neggwebur-yawagakmar-omukuega suar-dummagan-bular-ebipilemaladi guagwar urboye, arsanyob napa onakwemaloye, degi, neg-matusurmalad-walaled sobmarbaloye. Bila-onogega binnasur gormakmarye, dulemar-ogilomarye.’ </v>
<v b="EZK" c="21" v="23">”Ar Jerusalén-dulemar Babilonia-e-reybo bato igar-mesissoggu, ega be ibmar-guoed-iduakwaa-sogedi itogosurmalad, gakanye bimaloed. Degi-inigwele, Babilonia-e-rey deyob imakoedi, Israel-dulemar na e-isgusad-ebinsaega imakoed. A-ulale, Israel-dulemar yogasaar galemaloed. </v>
<v b="EZK" c="21" v="24">”A-ulale, Bab-Jehová-Bela-Gangued-Nikadi weyob soged: ‘Be-isgued-ebinsaega imaklesad, be-uayasulidaed wisgulesad, be-ibmar-isgana-imaked daklesad. A-ulale, bemar yogasaar galemaloed.’ </v>
<v b="EZK" c="21" v="25">”Israel-e-rey, bedi dule-gindakedid, dule-isganad, be-iba omosad, be-sabsur-odurdakleged-wachi omosad. </v>
<v b="EZK" c="21" v="26">Bab-Jehová-Bela-Gangued-Nikadi weyob soged: ‘Mor-gurgin-nonogi-bipirmakaled be unge, ologurgin be unge, ar bela ibmar gwagoed. Na dule-san-bipi-imakdiid odummolegoed, na dule-san-dummarba-imakdiid nug-mesagwar guoed. </v>
<v b="EZK" c="21" v="27">An bela negmar bibisgoed, akwamarbi-ganna-ganna-bukwa an imakoed. Weyopira, Babilonia-e-rey neg-imaknonikoed. A-dulega an igar ukoed, adi, deyopira neg-saegar.’ ” </v>
<v b="EZK" c="21" v="28">“Dule-machi, ibmar-guoed iduakwaa be soge: ‘Amón-dulemar Israel-dulemargi-dododimaladga, Bab-Jehová-Bela-Gangued-Nikadi weyob soged: Dulemar-ogilogega es-suid e-ukagi guagwar onolesmaid. Dulemar-oburgwega, odatarmaklesad. </v>
<v b="EZK" c="21" v="29">Es-suid, we-dulemar-isgana-e-dukar egwannoed, ar e-negburgan-daked gakanad, degi, e-ibmar-guoed-soged gakanbalid. Ar e-iba omosad, e-sabsur-odurdakleged-wachi bato omosad. </v>
<v b="EZK" c="21" v="30">” ’Es-suid, be-ukayaba be gannar megnae. Na be ibi-yargi daniki, na be bia-soblesa, agi, an bega igar itogoed. </v>
<v b="EZK" c="21" v="31">An-urwed be itogoed, an-sae-itoged sooyobi an begi barmidoed. Dulemar-ablis-eomaladga, dulemar-gindakmaladga an be-urmakoed. </v>
<v b="EZK" c="21" v="32">Sooga be gaganyob guoed, be-ablis bela yar-ganai guoed. Napneggi bar be ebinsalegosulid. Ani an Bab-Jehová-guedi weyob soged.’ ” </v>
<v b="EZK" c="22" v="1">Bab-Jehová anga sogded: </v>
<v b="EZK" c="22" v="2">“Dule-machi, neggwebur-dule-gindakedga be igar-naboge, bela e-ibmar-isgana-imaksad be barsoge. </v>
<v b="EZK" c="22" v="3">Bab-Jehová-Bela-Gangued-Nikadi weyob sogye, ega be soge: ‘Neggwebur-e-dulemar-gindaked, be nuedar-wiles. Neggwebur-na-dukin-san-oichogega bab-dummadyob-ibmar-imakleged-sobsamalad, be nue-wiles. </v>
<v b="EZK" c="22" v="4">Ablis-eosad-ular be isgusad, bab-dummadyob-ibmar-imakleged be sobsadi, be-oichosad. Be-wachi-omogega be imaksad, be-birgamar-bergued owarmaksad. A-ulale, dulemar-yar-baid-baidgi-bukwamalad be-nug-oichomalaga, degi, bela neggweburmar-bukwamalad begi dodomalaga an imakoed. </v>
<v b="EZK" c="22" v="5">Neggwebur-isgana, neggwebur-nug-isgana, be-walik neggweburmar-bukwamaladi, degi, begi-dikasur-bukwamaladi begi dodomaloed. </v>
<v b="EZK" c="22" v="6">” ’Be dakena, Israel-dummagan-negdakmamaidi e-gangued-nikadba unnila ablisbi be-igarmarba eomamaid. </v>
<v b="EZK" c="22" v="7">Be-dulemar na e-babgan, na e-nangan, mesagwar imakmalad. Dule-yar-baidgined sabsur-imakmalad, sergan-sated-ibe, degi, ome-ei-sui-burgwisad-ibe ibmar sumalad. </v>
<v b="EZK" c="22" v="8">An-ibmar-islidikmalad baisur-daksamalad, an-obunnoged-iba, iba-islidikidsulidyob dakmalad. </v>
<v b="EZK" c="22" v="9">Be-abargi-dulemar-gudimaladi, na e-gakansaedba dulemar-ibe ablis-eodiid. Yargi bab-dummadyob-ibmar-imakleged-goled-neg-siidgi mas-gundii damalad, degine, ibmar-isgana-imakdii damarbalid. </v>
<v b="EZK" c="22" v="10">Abala, e-bab-ome-ebo negsichigi galagwensuli nanadimalad, deginbali, ome-e-igar-dakdiidgi ese-goledse imakmarbalid. </v>
<v b="EZK" c="22" v="11">Abala, dule-baid-e-ome-ebo negsichigi galagwensuli nanadimalad, baigan na e-bala-ebo negsichigi galagwensuli nanadimalad. Deginbali, abala na e-bun-e-babsikidgi aibindimarbalid. </v>
<v b="EZK" c="22" v="12">Deginbali, be-abargi dulemar-wegiimalad gudidibalid: Dule-gindakega manigi-bennuklemalad. Dule bese mani-egichisadgi e-gaka be bipisur gaed. Sabsur-imakedgi dule-baid-ibe be ibmar-sued. Degidbali ¡be an-ieded! Ani an Bab-Jehová-Bela-Gangued-Nikadi weyob soged. </v>
<v b="EZK" c="22" v="13">” ’Be ibmar-isganagi mani-onosad-ular, degi, be-igarmarba ablis-aryosad-ular, an argan ogoloed. </v>
<v b="EZK" c="22" v="14">An sabsur-be-odurdakye sogele, ¿an-abin be gwichigusar be itoge? ¿Gangued-nika nader be itoge? Ani an Bab-Jehová-guedi weyob soged, sogedba an imakoed. </v>
<v b="EZK" c="22" v="15">Dulemar-yar-baid-baidgi-bukwamaladse, degi, neggwebur-bamaladse an be-oaisakioed. Degidbali, an be-isgued elioed. </v>
<v b="EZK" c="22" v="16">Dulemar-yar-baid-baidgi-bukwamaladse be dukin nug-mesagwar guoed. Geb degidbali, be an-wisguoed, ani an Bab-Dummad-Jehová gue.’ ” </v>
<v b="EZK" c="22" v="17">Bab-Jehová anga sogdebalid: </v>
<v b="EZK" c="22" v="18">“Dule-machi, bela Israel-dulemar anga esgoro-gordikid-e-durwayob gued, esgoro-estañoʼye-nugad-e-durwayob gued, esgoro-e-durwayob gued, degi, gingwa-e-durwa madu-yolegedgi besdamaladyob anga gunonikid. Mani-e-durwayob gunonimalad. </v>
<v b="EZK" c="22" v="19">A-ulale, ani an Bab-Jehová-Bela-Gangued-Nikadi weyob soged: ‘Ar bela bemar ibmar-durwaga gunonisoggu, Jerusalén-neggweburgi an bemar-urboed. </v>
<v b="EZK" c="22" v="20">Ar igi mani, esgoro-gordikid, esgoro, gingwa, degi, esgoro-estañoʼye-nugad bela bular madu-yolegedgi oatolege, geb odurega soo ogannoledae, ar deyopira an-sae-itogedgi an be-atomaloed. Geb an-sae-itogedgi ibmar-odurelegeyob an be-odurmaloed. </v>
<v b="EZK" c="22" v="21">Danakwaa an be-urbemaloed, geb an-sae-itogedi an bemargi soo-ganguddaedyob ogannogoed, geb neggwebur-negabargi an-sae-itogedgi an be-odurmaloed. </v>
<v b="EZK" c="22" v="22">Ar bemar madu-yolegedgi mani-odurlegeyobi neggwebur-negabargi odurlemaloed. Deyobi bemar wisgumaloed, ani an Bab-Jehová an-sae-itogedgi an sabsur-be-odurdaksamala.’ ” </v>
<v b="EZK" c="22" v="23">Bab-Jehová anga sogdebalid: </v>
<v b="EZK" c="22" v="24">“Dule-machi, Israel-yarga be soge: ‘Be napa-sunnasulidga gued, sae-itoged-ibagi oglessulidyob be gued.’ </v>
<v b="EZK" c="22" v="25">Achumigur-nono-wawaadmar mas-ichimakedyobi, Bab-Dummad-gayaburba-barsogmaladi gumalad. E-yarmargine dulemar-wiodimalad, e-ibe ibmar-atursadimalad. Ibmar-nuegan emar-ibe egadga na imakdimalad. Deginbali, bukidar omegan-sui-surguega imakdimarbalid. </v>
<v b="EZK" c="22" v="26">E-dule-irwa-anse-gormalad an-Igar-Maidgi yolesmalad, degi, an-ibmar-islidikmalad ibmar-islidikidsuliyob daksamalad. Wemar daksulid, biti ibmar-islidikidi, biti ibmar-isganabali. Deginbali, ibmar-islidikid, ibmar-islidikidsulidbo akar-dakedgi odurdaksurmarbalid. An-obunnoged-ibagi obunnosurmalad. A-ibagi, an-nug odummossurmalad. </v>
<v b="EZK" c="22" v="27">Na e-negsemamaidi achu-burburud mas-ichimakedyob gumalad, ablis-eogega, degi, dulemar-gindakega guagwar gudidimalad, adi, mani bur bule nikumalagar. </v>
<v b="EZK" c="22" v="28">An-gayaburba-barsogmaladi, negburgan-nabirsulid-dakedba ibmar-napiragwadga imakmalad. Ani an ega-ibmar-sogye sogdamalad. Degi-inigwele, we-ibmarmar napiragwadsulid. Ar an ega bipisaale sunmaksasulid. </v>
<v b="EZK" c="22" v="29">Dulemar-nainu-dummagan-nikad atursamalad, dulemar-ibe sabsulidgi ibmar sumalad, dule-ibmar-abesagudiid sabsur-imakmalad, degi, dule-wileged sabsur-imakmalad, deginbali, dule-yar-baidgined sabsur-imakmarbalid. </v>
<v b="EZK" c="22" v="30">”Wemar-abargi dule-gwensak an-dulamar-bendakega, an-dulamar-irwa galu-matusulidyob an-asabin-gwisguega an amidii gusanad. Adi, we-dule, an-dulamar-anar anse golega, melle an-dulamar anse berguega, an amidii gusanad. Ar degi-inigwele, dule-wargwen an gwen amissur gusad. </v>
<v b="EZK" c="22" v="31">Degisoggu, an-sae-itogedgi an sabsur-odurdakoed, soo ibmar-ogumakedyobi an-sae-itogedgi an obelogoed. Degi, na bela e-ibmar-isgana-imaksadba sabsur-odurdaklemaloed. Ani an Bab-Jehová-Bela-Gangued-Nikadi weyob soged.” </v>
<v b="EZK" c="23" v="1">Bab-Jehová anga sogded: </v>
<v b="EZK" c="23" v="2">“Dule-machi, omegan walabo nan-galagwenmalad gudii gusad. </v>
<v b="EZK" c="23" v="3">Yagwaga-gunonimalad-akale, gambanuchu-imakdii gudmalad. Egipto-yargi abirgunagwarsuli galagwensur nanasmalad. Egipto-yalagine, niagwale e-mam-ebulesad na baisur-itosmalad. E-mam-gannarba-gannarbagwad e-ibe niagwale bele-bele imaksamalad. Bar yaganaga gunonisurmalad. </v>
<v b="EZK" c="23" v="4">Bunagwa-sailaginedi, Aholaʼye nugad, e-urbadi, Aholibaʼye nugad. We-bunamala an nikusad. Anga mimmigan baksamalad. (Ahola, Samaria gued. Aholibaʼdi, Jerusalén gued.) </v>
<v b="EZK" c="23" v="5">”Amba an Ahola-nikadgine, Ahola an-dikarba yoledii gusad. Surbinsa Asiria-dulemar-abedii gusad, ar amar, e-ai-nuedga gusad. </v>
<v b="EZK" c="23" v="6">Asiria-dulemarde, bela sorda-bila-onomalad mor-suir-akwagiid yomaladid, dummagan-negdakmamaidid, sordamar-e-dummaganad, sapingan-yeerdaklemaladid, sordamar-moli-birgi-sii urwemaladid. </v>
<v b="EZK" c="23" v="7">”Ahola gambanuchuyobi Asiria-dulemar bur nug-nikamaladga san-urmaksad. Na bela e-ai-nuedga-imakdii gusad, degine, bela Siria-dulemar-e-bab-dummadyob-ibmar-imaklemaladba isgusad. </v>
<v b="EZK" c="23" v="8">Egipto-yargi gambanuchu-imakdigusadi, Ahola gwen-indaksasulid. Yagwad-akale, bukidar macherganbo-megdii gusad. E-mam-gannarba-gannarbagwad e-ibe niagwale bele-bele imaksamalad. Aholaʼgine bela-bela nialesmalad. </v>
<v b="EZK" c="23" v="9">”A-ulale, e-ai-nuedga-imakdiidga an urmaksad. Asiria-dulemarga an urmaksasunnad. Surbinsa amarbina sogdii gusad. </v>
<v b="EZK" c="23" v="10">Asiria-dulemar Ahola-e-abgangi dodosmalad. Ahola-ibe machimala, degi, bunamala susmalad. Geb Aholaʼdi es-suidgi oburgwismalad. Bela omegan, Ahola e-isgusadba-sabsur-odurdaklesadi, wisgusmalad. </v>
<v b="EZK" c="23" v="11">”E-urba-Aholiba, weyob e-ior-gusad na daksa gusanad, degi-inigwele, aka bur bule e-iorba na galagwensuli guded. E-iorba bur bule gambanuchu-imakdii gusad. </v>
<v b="EZK" c="23" v="12">Aholiba surbinsa Asiria-dulemar-abedii gusmogad. Asiria-dulemarde, bela dummagan-negdakmamaidid, sordamar-e-dummaganad, sorda-bila-onomalad mor-garge yomaladid, sapingan-yeerdaklemaladid, sordamar-moli-birgi-sii urwemaladid. </v>
<v b="EZK" c="23" v="13">”Aholiba isguedgi-gaamakdii an daknonikid. E-ior-Ahola-isgudigusadbali, na isgudii gusmogad. </v>
<v b="EZK" c="23" v="14">”Degi-inigwele, Aholiba bur bule gambanuchu-saed baligannosad. Aholiba dakalid, galugi ibmar-wilubmar weyob sobar nanai: Caldea-dulemar-wilub ginnidgi magar nanai, </v>
<v b="EZK" c="23" v="15">a-dulemarde, molidub-ibmar-ukagi-sobaled nanai, degi, e-nonogi mor-gurgin-bipirmakaled-sii nanai dakalid. Degi, bela-we-wilubmar-sobarmaladi, sordamar-e-dummaganyob-daklege dakalid. Babilonia-dorgan-Caldea-yargi-gwalulesmaladyob e-wilubgan-sobarmalad dakleged. </v>
<v b="EZK" c="23" v="16">”Aholiba a-ibmar-wilubmar-sobaled dakargua, nue-e-bina-sogsad. Geb Caldea-yarse gayaburba-berbemalad barmisad. </v>
<v b="EZK" c="23" v="17">Geb Babilonia-dorgan ese nonimalad, Aholiba-ebo na galagwensuli gusmalad. Babilonia-dorgan Aholibaʼbo bukidar gambanuchu-imakdii gusad. Geb Aholiba wemar-ima dakalid. A-sorbali, egi aibacha gusad. </v>
<v b="EZK" c="23" v="18">Aholiba na bingesuli dulemar-wagab gambanuchu-imakdii gusad, na san-urmakdii gusad. Geb degine, an igi iduar e-ior ima dakargusa, deyobi an Aholiba ima daknonimogad. </v>
<v b="EZK" c="23" v="19">Degi-inigwele, Aholiba bur bule gambanuchu-imakdii guded. Egipto-yargi yagwaun gambanuchu-imakdigusad ebinsad gusad. </v>
<v b="EZK" c="23" v="20">Ar surbinsa Egipto-dulemar-abedii gusad, ar amar, e-ai-nuedga gusad. Egipto-dulemarde, moli-uayasuidyob na e-abgan nikamaladid, moliyob abgan-burba mimaladid. </v>
<v b="EZK" c="23" v="21">Deebali, Aholibaʼde, yagwaun galagwensuli-gudigusad gannar ebinsad gusad. Deunni, Egipto-dulemar niagwale e-mam-ebusadi na baisur-itosad. E-mam-gannarba-gannarbagwad e-ibe niagwale bele-bele imaksamalad. Bar yagwaga gunonisurgusad. </v>
<v b="EZK" c="23" v="22">”Aholiba, a-ulale, Bab-Jehová-Bela-Gangued-Nikadi weyob soged: ‘Emide, be-aimar-nuedga-be-imakdigusad-imadakedi, begi-aibinega an imakoed. Emide, bela dulemar-napneggi-bukmalad an begi barmidagoed: </v>
<v b="EZK" c="23" v="23">Babilonia-dorgan, bela Caldea-dulemar, Pecodʼginmalad, Soaʼginmalad, degi, Coaʼginmalad. ” ’Asiria-dulemar danimarmogoed, bela wemar, sapingan-yeerdaklemaladid, dummagan-negdakmamaidid, sordamar-e-dummaganad, sorda-bila-onomaladid, degi, dule-nuga-nikamaladid, bela wemar moli-birgi-sii nanamaladid. Bela we-dulemar an begi barmidagoed. </v>
<v b="EZK" c="23" v="24">Bukidar begi ur-napaginmalad-bila-onomaladgi danimaloed. E-sorda-bila-onomaladi, bormo-gurgin-sii-sii, degi, sigu-abgaed-gani-gani begi danimaloed. We-dulemar bega igar-nabomalaga an imakoed. E-igar-mamaidba bega igar nabomaloed. </v>
<v b="EZK" c="23" v="25">An-urwed be itogoed, wemar sabsur-be-imakmaloed. Be-ibe asu sikmaloed, uaya sikmarbaloed. Dulemar-a-ibagi-oburgwilegosurmaladdi, es-suidgi oburgwilemaloed. Deginbali, we-dulemar be-annik be-machimala sumaloed, be-bunamala sumarbaloed. Dulemar-oburgwilegosurmalad-baigandi soogi ogumaklegoed. </v>
<v b="EZK" c="23" v="26">Mor be-ibe ungemaloed, ormar be-ibe sumarbaloed. </v>
<v b="EZK" c="23" v="27">Degidbali, Egipto-yargi be-galagwensuli-gudigusad, be-gambanuchu-imakdigusad an obelogoed. Egipto-dulemar be bar-dakosulid, deginbali, Egipto-yargi be bar binsaosurbalid.’ ” </v>
<v b="EZK" c="23" v="28">Bab-Jehová-Bela-Gangued-Nikadi weyob soged: “Be we-dule-isdar-dakedga, an be-urmakoed, be we-dule-ima-dakedga an be-ukoed. </v>
<v b="EZK" c="23" v="29">A-dulemar, isdar-be-dakmaloed, degi, bela be-ibe ibmar-sumaloed. Uka-swanga be-obemaloed, bela be-gambanuchu-imakdigusad wisgulegoed. Be-galagwensuli-guedginbi-binsadigusad, be-bingesulidgi-galagwensuli-nanadigusad bela wisgulegoed. </v>
<v b="EZK" c="23" v="30">We-ibmar-deyob-guoedi, dulemar-yar-baid-baidgi-bukwamaladbo be gambanuchu-imakdigusad-ulale, deyob guoed. Degi, e-bab-dummadyob-ibmar-imaklemalad-e-nug be odummodigusad-ulale, deyob guoed. </v>
<v b="EZK" c="23" v="31">Ar be-ior-nanadigusadyob, be nanadimogad. A-ulale, be-ioryob sabsur-odurdaklegega an be-imakoed. </v>
<v b="EZK" c="23" v="32">”Bab-Jehová-Bela-Gangued-Nikadi weyob soged: ‘Be-ior-nog-gobsadi be goboed, we-noga, nog-nogaregedid, nog-dummadid. We-nog-yagine, begi-isdar-dodolegoedi, ena siid. Ibgwensur-be-daklegoedi, ena siid. </v>
<v b="EZK" c="23" v="33">Mumguedi, nunmaked-itogedi, egi ena siid. We-noga, dule-obeloged-nogad, walagwen-suli-suli-itoged-nogad. We-noga, be-ior-Samaria-nogad. </v>
<v b="EZK" c="23" v="34">E-asase-bakale, be goboed. Geb a-sorbali, a-nog be mamaroed. Geb e-goamargi, be dukin binasgar daas-daas imakdoed. Ani an we-ibmar-guoed soged. Ani an Bab-Jehová-Bela-Gangued-Nikadi weyob soged.’ ” </v>
<v b="EZK" c="23" v="35">A-ulale, Bab-Jehová-Bela-Gangued-Nikadi weyob soged: “Ar be an-iessoggu, degi, be angi aibachasoggu, a-ulale, be-galagwensuli-gudigusad-ular, degi, be-gambanuchu-imakdigusad-ular, be sabsur-odurdaklegoed.” </v>
<v b="EZK" c="23" v="36">Bab-Jehová anga sogded: “Dule-machi, ar be Aholaʼga, Aholibaʼga, ¿igar-nabogosursi? E-ibmar-isgana-imaksad ega be soge. </v>
<v b="EZK" c="23" v="37">We-omegan sui-dikarba yolesmalad, degi, dulemar-ablis eosmalad. Na e-bab-dummadyob-ibmar-imaklegedbo e-sui-dikarba yolesmalad. An-ega-mimmigan-baksa-gusadi, we-bab-dummadyob-ibmar-imaklegedga soogi-ogumakar uksamalad, masyob ega uksamalad. </v>
<v b="EZK" c="23" v="38">Deginbali, anse-goled-neg-oichosadgi angi nue-yolesmarbalid. Aginbali, an-obunnoged-iba-islidikid, iba-islidikidsulidyob daksamarbalid. </v>
<v b="EZK" c="23" v="39">Na e-bab-dummadyob-ibmar-imakleged-e-nug-odummogega e-mimmigan-oburgwisad-ibagi, anse-goled-neggi uboddamalad. Degidba, an-neg-oichosmalad. We-ibmarmala, an-negyagi deyob imaksamalad. </v>
<v b="EZK" c="23" v="40">Deginbali, dulemar-yar-baidginmalad-dikasulid-dagega imaksamarbalid. A-dulemar nonigua, we-omegan-warbogwad nue-obsamalad, ibya-siga magsamalad, degi, ormar-galagwensuli yosmalad. </v>
<v b="EZK" c="23" v="41">A-sorbali, bato mese-guagwar-siid-asabin ganbuled-gargedgi sigismalad. A-mesegi ina-wawadikid, degi, olivo-gwallu-anga-nug-imaklesad sismalad. </v>
<v b="EZK" c="23" v="42">”Dule-bukidar iba-onolenaidgi-oimakbukwad itoleged. We-dulemardi Sabeo-dorganad, nega-dulesulidganba-danimaladid. Amardi we-omeganga ibmar-sakwagi-nasikleged nasiksamalad. E-nonogi orgurgin-yeerdakleged ega sismarbalid. </v>
<v b="EZK" c="23" v="43">”Geb we-ome na e-sui-dikarba-yoledii-sered-gudedgi an binsaded: ‘¿Emigindi, we-ome-gambanuchu-imakedbo amba galagwensuli gumarbalode?’ </v>
<v b="EZK" c="23" v="44">Ar ome-gambanuchubo-megedyobi, we-omebo megismalad. Weyobi, ome-gambanuchu-saed-Aholaʼye-nugadbo, degi, Aholibaʼye-nugadbo megismalad. </v>
<v b="EZK" c="23" v="45">Degisoggu, negsichidgi-abirgunagwarsuli-nanaed-igar-maidba, degi, dule-gindaked-igar-maidba, dule-nuegan we-omeganga igar-nabogoed. Ar ade, we-omegan abirgunagwarsuli negsichidgi nanadimaladid, dule-gindakmaladbalid.” </v>
<v b="EZK" c="23" v="46">Bab-Jehová-Bela-Gangued-Nikadi weyob soged: “We-omegangi-gwisgumalaga bela dulemar na atomala, dobee-itogega be imakmala, degi, e-ibe be ibmar-sumala. </v>
<v b="EZK" c="23" v="47">Akwagi be we-omegan makmala. Es-suidgi be e-san goamakmala. E-machimala be oburgwemala, e-bunamala be oburgwemala. E-negmar be ogumakmala. </v>
<v b="EZK" c="23" v="48">”We-galagwensuli-guedi, an we-yargi obelogoed. Deyobi, bela-omegan na wisi-gudimaloed. We-omegan-ibmar-isgana-imaksadba ibmar imakosurmalad. </v>
<v b="EZK" c="23" v="49">We-omegan-galagwenmalad-warbogwadi, galagwensuli-nanasadba sabsur-odurdaklemaloed, degi, bab-dummadyob-ibmar-imakleged-e-nug-odummosadba, sabsur-wilemaloed. Degidbali, wisgumaloed, ani an Bab-Jehová-Bela-Gangued-Nikad gue.” </v>
<v b="EZK" c="24" v="1">Deunni, anmar birgabakebakgus Babiloniaʼgi-bukwadgine, gaka nii-warambegwad-ibambegine, Bab-Jehová weyob anga sokalid: </v>
<v b="EZK" c="24" v="2">“Dule-machi, emi-iba-naid be narmake, ar Babilonia-e-rey Jerusalén-dulemargi-bila-onogega emi-ibagi Jerusalén-ebiris bukwad. </v>
<v b="EZK" c="24" v="3">We-dulemar-uayasulidamaladga burbar-sunmakleged be soge. Bab-Jehová-Bela-Gangued-Nikadi, weyob sogye ega be soge: ‘Sooyagi bormo be onakwe, bormoyagi dii be eogo. </v>
<v b="EZK" c="24" v="4">Bormoyagi sanmar-goamakaled be obato, e-dua-sanmar-bur-nuegan, e-yarganmar-bur-nuegan be obato. Degi, e-garmar-bur-nuegan bormoyagi be obatebalo. </v>
<v b="EZK" c="24" v="5">Sibad-wawaad-wardadagwad be suo. Nue dii gwakwarmakegala, bormo-urba sapanmar be yoe-yoe sao, adi, garmar ise-akwiguar guegar.’ ” </v>
<v b="EZK" c="24" v="6">Ar Bab-Jehová-Bela-Gangued-Nikadi weyob soged: “¡Neggwebur-ablis-eoged, be wiles! Bormo-saamechadyob be siid, be-saamechad geg elileged. Yamo ise-dakarsuli, gwa-gwagwen san-goagan-bormoyagi-bukwad be sue. </v>
<v b="EZK" c="24" v="7">”Ar neggweburgi dulemar-ibe-ablis-eolesgusadi, yaisur naid. Ar ade, akwa-dummad-birgi ablis milesad. Ukubba ablis-oubogega, napagi ablis-eossurmalad. </v>
<v b="EZK" c="24" v="8">An sae-itogegala, an buged-mai imakegala, ablis-eolesad akwa-dummad-birgi-dinguega an imakoed.” </v>
<v b="EZK" c="24" v="9">Degisoggu, Bab-Jehová-Bela-Gangued-Nikadi weyob soged: “¡Neggwebur-ablis-eoged, be wiles! An bela-belad soo duurmaksii imakoed. </v>
<v b="EZK" c="24" v="10">Sapanmar gatik odunnumaksii an saoed, san ise-akwiguarguega, an soo ogaoed. Bela san-nis dinnaa guedse an imakoed, degi, bela garmar gummakedse an saoed. </v>
<v b="EZK" c="24" v="11">Geb sorbali, sooyagi bormo-ollogwad an sioed, adi, bormo sooba ginnitibi sigegar. Degidbali, e-satemaksiid surgudoed, e-saamechad bergudoed. </v>
<v b="EZK" c="24" v="12">Ar we-bormo bela-bela saamechasoggu, amba sooginbela geg osuloleged. </v>
<v b="EZK" c="24" v="13">”Jerusalén-neggwebur, be-galagwensuli-gudigusad an bega elibi gusanad, ar bedi bega-elied gwen abessulid. A-ulale, an-sae-itogedba-sabsur-be-odurdakoed-sorbali, geb be swilidik gunonisunnoed. </v>
<v b="EZK" c="24" v="14">”Ani an Bab-Jehová-guedi we-ibmar soged. An we-ibmar imakedsegad. An-sunnad an imakoed, an sikirmakosulid. An wile-be-dakosulid, deginbali, an ibmar-sogsad an gannar-osulogosurbalid. Be-daedba, be-ibmar-imakedba an bega igar-nabogoed. Ani an Bab-Jehová-Bela-Gangued-Nikadi weyob soged.” </v>
<v b="EZK" c="24" v="15">Bab-Jehová anga sogdebalid: </v>
<v b="EZK" c="24" v="16">“Dule-machi, be-ome na be bela-bela-binasogdiid ukiagwale, an be-ibe suoed. Melle be boo, melle be naibi itogo, degi, melle be ibyanis eobalo. </v>
<v b="EZK" c="24" v="17">Unnila, gwage-ulubgi be nunmak itogo, melle be burgwismaladba nunmak itogo, mor-gurgin-bipirmakaled nonogi be sio, sapat be yoo, melle wagar-emurkwaa be imako, degi, melle dule-burgwedgi-masgulleged be gunbalo.” </v>
<v b="EZK" c="24" v="18">Wakdaradba dulemarga an sunmaksagua, sedogidba an-ome burgwisad. Bangine, anga-ibmar-soglesadba, an ibmar imaksad. </v>
<v b="EZK" c="24" v="19">Dulemar anga sokalid: —Anmarga be soge, be weyob-daedi, ¿ibi anmarga obare? </v>
<v b="EZK" c="24" v="20">Geb dulemarga an sogde gusad: —Bab-Jehová weyob anga sogsad, weyob anga igar uksabalid. </v>
<v b="EZK" c="24" v="21">Israel-dulemarga iduakwaa ibmar be sogo, weyob Bab-Jehová-Bela-Gangued-Nikadi sogye: ” ‘Anse-goled-nega an obelogoye. We-nega bemar-gangued-dummarba-imaked-negad. Na be we-neg yeer dakdimalad. Na be we-negbina bela-bela-sogdimaladi, an obelogoye. Degi, Jerusalénʼgi be machimala-obes alidi, bunamala-obes alidi, es-suidgi burgwemaloye.’ ” </v>
<v b="EZK" c="24" v="22">Emide, bemar anyopira imakmarmogoed: Wagar-emurkwaa be imakosurmalad, dule-burgwedgi-masgulleged be gunnosurmarbalid. </v>
<v b="EZK" c="24" v="23">Mor-gurgin-bipirmakaled nonogi be simaloed, sapat be yomaloed, be boosurmalad, be naibi itogosumarbalid. Ar be-isgued-ular, be bergumaloed. Na be muchub-muchub wiles-gornanai gumaloed. </v>
<v b="EZK" c="24" v="24">Bab-Jehová sogdebalid: “Ezequiel bemarga wilubga guoed. Ezequiel-ibmar-imaksayob be samarmogoed. Ar ibmar weyob gusale, bemar wisgumaloed, ani an Bab-Jehová-Bela-Gangued-Nikadi gue. </v>
<v b="EZK" c="24" v="25">”Dule-machi-Ezequiel, anse-goled-neg an obelogoed. We-nega we-dulemar-gangued-dummarba-imaked-negad. Na we-dulemar, we-neg yeer dakdimalad. We-dulemar, we-negbina bela-bela-sogdimaladi, an obelogoed. Degi, Jerusalénʼgi e-machimala-besmaladi, e-bunamala-besmaladi, es-suidgi anse oburgwilegoed. Deyob-neg-guoed-ibagine, </v>
<v b="EZK" c="24" v="26">dule-gwensak-wakinnoedi bega gayaburba sognonikoed. </v>
<v b="EZK" c="24" v="27">A-ibagine, be-gwabin bega nollomakdoed, geb nabir be sunmakdoed. Geb degine, dule-wakicha-nonikidbo be sunmakoed. Wemarga be wilubga guoed, degidbali, na wisgumaloed, ani an Bab-Jehová gue.” </v>
<v b="EZK" c="25" v="1">Bab-Jehová anga sogded: </v>
<v b="EZK" c="25" v="2">“Dule-machi, Amón-dulemar-e-yarsik be atake, a-yargi ibmar-guoed iduakwaa be soge. </v>
<v b="EZK" c="25" v="3">Bab-Jehová-Bela-Gangued-Nikad-e-gayaburba itomarye ega be soge: ‘Ar anse-goled-neg-obelolenaigua, Israel-yar-bergunaigua, degi, Judá-dulemar gales-ebipilemaigua, bemar yeer-itos gusmalad. </v>
<v b="EZK" c="25" v="4">A-ulale, bemar-Amón-dulemar, dulemar-dad-nakwedsikmaladga an bemar-urmakoed. Amala, bemar-abargi e-dordonegmar urbemaloed, be-walik gudii gumaloed. Ibmar-bemar-weoed gunmaloed, be-moli-bebe-nikad-e-nunis gobmaloed. </v>
<v b="EZK" c="25" v="5">Rabá-neggwebur, moli-yargan-mureged-e-masbi-digarnai an imakoed, degi, Amón-yardi sibad-wawaad-e-galuga an obinyoed. Geb degine, bemar wisgumaloed, ani an Bab-Jehová gue.’ ” </v>
<v b="EZK" c="25" v="6">Bab-Jehová-Bela-Gangued-Nikadi weyob soged: “Amón-dorgan, ar bemar argan-ogochamalad, yeer-itogedba ichomaksamalad, degi, Israel-dulemargi dodosmalad. </v>
<v b="EZK" c="25" v="7">A-ulale, an sabsur-be-odurdakoed, degi, dulemar-yar-baid-baidgi-bukmaladga an be-urmakoed, adi, be-ibmar-nikad be-ibe sumalagar. Neggweburmar-abargi an be-obelogoed, belagwable an be-oberguoed. Geb degine, be wisgumaloed, ani an Bab-Jehová gue.” </v>
<v b="EZK" c="25" v="8">Bab-Jehová-Bela-Gangued-Nikadi weyob soged: “Ar Moab-dulemar, Seir-dulemar weyob Judá-dulemar-annik-sogmalad: ‘Judá-dulemar, bela dulemar-yar-baid-baidgi-bukwamaladyob damarmoye.’ </v>
<v b="EZK" c="25" v="9">A-ulale, an Moab-yargi igar-dummad egaoed. A-igarba we-neggweburmar-bukwad an obelogoed: Bet-Jesimot-neggwebur, Baal-Meón-neggwebur, degi, Quiriataim-neggwebur. We-neggweburmala, Moab-dulemar-e-nug-ogannogedga gumaladid. </v>
<v b="EZK" c="25" v="10">Dulemar-dad-nakwedsikmaladga an Moab-dorgan, degi, Amón-dorgan an urmakoed. Amón-dulemardi bipisaale, bar-ebinsalegosulid. </v>
<v b="EZK" c="25" v="11">An Moab-dorgan sabsur-odurdakoed. Degidbali, wisgumaloed, ani an Bab-Jehová gue.” </v>
<v b="EZK" c="25" v="12">Bab-Jehová-Bela-Gangued-Nikad weyob soged: “Edom-dulemar, Judá-dulemar-buged-mai imaksad. Degisoggu, ibmar-imaksad bela-bela bur egi ataklesad. </v>
<v b="EZK" c="25" v="13">A-ulale, ani Bab-Jehová-Bela-Gangued-Nikadi weyob soged: ‘An Edom-yar sabsur-odurdakoed, bela e-dulemar, e-ibmar-durgan an ogilogoed. Napabi-nai an imakoed. Temán-neggwebur-akale, Dedán-neggweburse bela es-suidgi burgwemaloed. </v>
<v b="EZK" c="25" v="14">An-Israel-dulamarba an Edom-dorgan buged-mai imakoed. An-dulamar, Edom-dulemargi an-sae-itogedba, degi, an-urwedba ibmar imakmaloed. Weyobi, an-buged-mai-imaked dakmaloed. Ani an Bab-Jehová-Bela-Gangued-Nikadi weyob soged.’ ” </v>
<v b="EZK" c="25" v="15">Bab-Jehová-Bela-Gangued-Nikadi weyob soged: “Filistea-dulemar ega-ibmar-isganaga-guosuliyob buged-mai imaksamalad. Ar dikasurgus Judá-dulemar e-isdarad-gued-ulale, Judá-neggwebur bela-bela isdar-dakedgi obelosmalad. </v>
<v b="EZK" c="25" v="16">A-ulale, ani Bab-Jehová-Bela-Gangued-Nikadi weyob soged: ‘Filistea-dulemar an sabsur-odurdakoed. An Cereteo-dulemar ogilogoed. Degi, dulemar-amba-demar-gakaba-bukwamalad an obelogoed. </v>
<v b="EZK" c="25" v="17">Anse Filistea-dulemar sabsur-buged-mai guoed. An-urwedgi an sabsur-odurdakoed. An buged-mai-imaksale, wisgumaloed, ani an Bab-Jehová gue.’ ” </v>
<v b="EZK" c="26" v="1">Deunni, anmar birgambe-gakagwensakgus Babiloniaʼgi-bukwadgine, gaka nii-wargwenad-ibagwengine, Bab-Jehová weyob anga sokalid: </v>
<v b="EZK" c="26" v="2">“Dule-machi, Tiro-dorgan weyob dodoakwaa Jerusalén-annik sogsad: ‘Dulemar-yar-baid-baidgi-bukwamalad-e-yawagakga-gwichidi bibichidye. E-yawagakmar anga bipisur argadye. Ani an mani-ibedga-gudmosunnoye, Jerusalénʼdi wese bergudsunye.’ </v>
<v b="EZK" c="26" v="3">A-ulale, ani an Bab-Jehová-Bela-Gangued-Nikadi weyob soged: ‘Tiro, an begi gwichiguoed. Ar igi bukidar demargi, demar-mullugana mullumakardae, deyobi, bukidar dulemar-yar-baid-baidgi-bukmalad begi gwichigudamalaga an imakoed. </v>
<v b="EZK" c="26" v="4">Galu-matusulid-Tiro-neggwebur-ebiris-maid bibisgemaloed, e-neg-matusurmalad omukumaloed. E-ukubse-bakale, an durwioed, akwasaila-swirigwadyob an obegoed. </v>
<v b="EZK" c="26" v="5">Tiro-neggwebur demar-abargi sakimar-oaedga guoed. Ani an Bab-Jehová-Bela-Gangued-Nikadi weyob soged. Dulemar-yar-baid-baidgi-bukwamaladi, Tiro-neggwebur-ibe ibmar-sumaloed. </v>
<v b="EZK" c="26" v="6">E-dulemar gakaba-bukwamaladi es-suidgi ogilolemaloed. Degidbali wisgumaloed, ani an Bab-Jehová gue.’ </v>
<v b="EZK" c="26" v="7">”Ani an Bab-Jehová-Bela-Gangued-Nikadi weyob soged: ‘Dad-nakwed-argan-sapiledsik Babilonia-rey-gandikid-Nabucodonosor, Tiro-neggweburgi-gwichiguega an barmidagoed. Bukidar sordamar-moli-birgi-sii-urwemalad-abargi, degi, ur-napagined-bila-onomalad-abargi danikoed. </v>
<v b="EZK" c="26" v="8">Be-dulemar-demar-gakagi-bukwamalad es-suidgi ogilolemaloed. Nabucodonosor neg-matusurmalad-sordamar-bukumalad be-ebiris soboed, be-galu-matusur-maidgi-nakwega arsanyob napa onakoed, na e-sordamar sigu-abgaed-gani-gani begi barmidagoed. </v>
<v b="EZK" c="26" v="9">Be-galu-matusulid suar-dummad-bular-ebipilemaladgi bibisgoed, degi, akangi be-neg-matusurmaladid earoed. </v>
<v b="EZK" c="26" v="10">Babilonia-e-rey dule-bila-onoedgi nakwisar, yar-susdaedyobi be-yawagakgi dognonikoed. E-molimar bela-bela merguedbali ollibiin be-imakoed, be-galu-matusulidi e-sordamar-moli-birgi-sii-urwemalad-oimakedba, degi, ur-napagined-bila-onoged binnasur-oimakedba giglimakdoed. </v>
<v b="EZK" c="26" v="11">Bela be-neggwebur-igarmar e-molimar-nagmarse gullumakoed. Babilonia-e-rey es-suidgi be-dulemar-ogilogoed, degi, neggwebur-e-buarmar-wardummagan omukuoed. </v>
<v b="EZK" c="26" v="12">Deginbali, be-ibmar-nuegan bei subaloed, be-ibmar-manigi-uked bei atursabaloed. Be-galu-matusurmalad, be-rey-negmar-yeerdakleged bibisgemaloed. Be-akwamar, be-nagubirmar, demargi mimaloed. Degi, be-negmar-ayarisad demargi mimarbaloed. </v>
<v b="EZK" c="26" v="13">Degidbali, ibagi-namakmalad an obelogoed, be-gar-arpa-goled bar-itolegosulid. </v>
<v b="EZK" c="26" v="14">Akwasaila-swirigwadga, sakimar-oaedga an be-imakoed, degi, bar gannar begi negmar bukuosulid. Ani an Bab-Jehová-guedi sunmaknaid. Ani an Bab-Jehová-Bela-Gangued-Nikadi weyob soged.’ ” </v>
<v b="EZK" c="26" v="15">Bab-Jehová-Bela-Gangued-Nikadi weyob Tiro-neggweburga sogbalid: “Neggweburmar-baigan-demar-gakaba-bukmaladi, be-negmar-ayarided-gollomakdedba giglimakdemaloed. Degine, be-dulemar-nailikgudmaloed-oimakdedba, neggweburmar gwakidmaloed, degi, be-dulemar-ogilolededba neggweburmar-baigan-demar-gakaba-bukmaladi dobgudmaloed. </v>
<v b="EZK" c="26" v="16">Bela neggwebur-demar-gakaba-bukmalad-e-dummagan bar dummadga megosurmalad. E-mor-dummad-suid-yoidi, degi, mor dubgi-ise-nue-sobaled-yoidi esudmaloed. Dobed-dummad-itogedba napagi sigidmaloed. Be-neggwebur-sabsur-guoedbali e-wawanmaked galegosulid. </v>
<v b="EZK" c="26" v="17">Be-neggwebur-sabsur-odurdaklegoedbali, wile-itoged-namaklegedgi bega weyob namakdemaloed: ‘Neggwebur-gandik-siid, demar-dorgan begi bukwad, ibiyobi be bergusa. ¡Be-dulemar demargi dule-bulegan guenad! Bela neggweburmar-be-dikarba-bukwamaladi, be-dulemar-dobdamalanad. Emide, ibiyobi be bergus-daklege. </v>
<v b="EZK" c="26" v="18">Emigindi, be-bergusad-iba-akale, neggwebur-demar-gakaba-bukwamalad wawanmakbukwad. Neggwebur-dupmargi-bukwad bela-belad gwayebukwad.’ ” </v>
<v b="EZK" c="26" v="19">Bab-Jehová-Bela-Gangued-Nikadi weyob Tiro-neggweburga sogbalid: “Akwamarbi-ganna-ganna-bukwad-neggweburga an be-imakoed. Dulemar-sated-neggweburga an be-saoed. Begi demar-dummad-murega an imakoed, bela demar-muredba be dogdoed. </v>
<v b="EZK" c="26" v="20">Nega-uluba dulemar-odoledamaladba an be-odomogoed. Dulemar-dikasurgus-burgwismalad-mamaidgi, dulemar napa-gulluyaba-odolesmamaidgi an be-omesoed. Bar bemar egi bukuosulid. Degi, bar bemar egi gannar negmar urbosulid. </v>
<v b="EZK" c="26" v="21">Dulemar-ogwayedga an be-imakoed, bar be daklegosulid. Be-amimaloenad, ar bipisaar bar be-amiosurmalad. Ani an Bab-Jehová-Bela-Gangued-Nikadi weyob soged.” </v>
<v b="EZK" c="27" v="1">Bab-Jehová anga sogded: </v>
<v b="EZK" c="27" v="2">“Dule-machi, wile-itoged-namaklegedgi Tiro-neggweburga be namake. </v>
<v b="EZK" c="27" v="3">Tiro-neggweburde demar-gakaba-siid, neggwebur-baigan-gakaba-bukmaladga manigi ibmar uksiid. Weyob ega be namake: ”Bab-Jehová-Bela-Gangued-Nikadi weyob soged: ‘Tiro-neggwebur, na yeerdakleye be binsaenad, degi, na innikigwadye be binsaenad. </v>
<v b="EZK" c="27" v="4">Be-urmar muu-billimargi negsemaid. Be-ur-sobsamalad, yeerdakle ur-sobsamalad. </v>
<v b="EZK" c="27" v="5">Be-urgomarga-ebulesmaladi, baila-warmar-Senir-yargi-selealidgi soblesad. Be-buar-soblesadi, urwar-Líbano-yargi-selealidgi soblesad. </v>
<v b="EZK" c="27" v="6">Be-gammimar-soblesadi, surgar-warmar-Basán-yargi-selealidgi soblesad. Be-edued-urgomar-soblesadi, baila-warmar-Quitim-dupgi-selealidgi soblesad. Be-edued-urgomargi Elefanteʼye-nugad-e-nugar-goamar yosmalad. </v>
<v b="EZK" c="27" v="7">Lino-mor-nued-dubgi-ise-nue-sobaled-Egiptoʼgi-danikidgi, be-urmormar sobsamalad. A-urmormar, be-banderga gusad. Elisa-demar-gakagi, mor-suir-akwagiid, mor-ginnid, be-dordo-sobega searmalad. </v>
<v b="EZK" c="27" v="8">Tiro, dule-bega-gammimalad Sidón-yargi, Arvad-yargi danimalad. Be-dulemar bega ursor-gamaladga gusad. Wemar, bur demar-nue-wisimaladid. </v>
<v b="EZK" c="27" v="9">Gebal-girmar-selegan urgogi-arbamalad-bulegan, be-ur-marisad nudaksamalad. Bela urmar-galagwensurmalad-yagi-arbamalad, be-ibmar-uked baksamalad. </v>
<v b="EZK" c="27" v="10">” ’Persa-dorgan, Lud-dorgan, degi, Fut-dorgan be-sordagan-bila-onomaladga gusmalad. Sigu-abgaed, degi, bormo-gurgin, begi nasiksamalad. A-ibmarmar yeerdakle be imaksad. </v>
<v b="EZK" c="27" v="11">” ’Arvad-dorgan, degi, be-sordamar-bila-onomaladbo be-galumar-matusulid-neggwebur-ebilis-maidgi nakulebukwa gusmalad. Gamad-dorgandi, be-negmar-matusulid-warakwagwad-niba bukwa gusmalad. E-sigu-abgamalad bela be-galumar-maidgi nanai gusad. A yeerdakle be-imaksad. </v>
<v b="EZK" c="27" v="12">” ’Be ibmar-nuegan bela-bela nikasoggu, Tarsis-dorgan bebo muchub-muchub ibmar-ukedgi mani-onodaed. Tarsis-dorgan be-ibmar-anale, mani, esgoro, esgoro-estañoʼye-nugad, degi, gingwa bega ukdaed. </v>
<v b="EZK" c="27" v="13">” ’Deginbali, Javán-dorgan, Tubal-dorgan, Mesec-dorgan, bebo muchub-muchub ibmar-ukedgi mani onodamarmogad. Amardi, be-ibmar-anale, maimar, degi, ibmarmar-esgoro-gordikidgi-sobaled bega ukdamalad. </v>
<v b="EZK" c="27" v="14">Togarmaʼginmalad, molimar-arbaedgi, molimar-bila-onoedgi, degi, moli-uaya-senigwadgi be-bennukdamalad. </v>
<v b="EZK" c="27" v="15">Dedánʼginmalad, bebo muchub-muchub ibmar-ukedgi mani onodamarmogad. Bukidar-dupmar-nanaid-dorgan, bese ibmar-baknonidaed. Amardi, ébano-urgogi, degi, elefante-e-nugargi be-bennukdamalad. </v>
<v b="EZK" c="27" v="16">Be ibmar-bukidar-nikadba, Siria-dorgan bebo muchub-muchub ibmar-ukedgi mani onodaed. Siria-dorgan, be-ibmar-anale, akwa-topacioʼye-nugad, mor suir-akwagiid, mor dubgi-ise-nue-sobaled, linoʼmor-nued, dimmurgiid-e-akwa-yeerdakleged, degi, akwa-rubíʼye-nugad bega ukdaed. </v>
<v b="EZK" c="27" v="17">” ’Judá-dorgan, degi, Israel-dorgan, bebo muchub-muchub ibmar-ukedgi mani onodamarmogad. Orosgi-dakleged-trigoʼye-nugad Minit-yargi-danikid, madu-ochimar, achanis, olivo-gwallu, degi, ina-wawadikid bega ukdamalad. </v>
<v b="EZK" c="27" v="18">” ’Be ibmar-bukidar-nikadba, degi, ibmar-nuegan obinebaka-nikadba, Damasco-dorgan bebo muchub-muchub ibmar-ukedgi mani onodamogad. Amar, vino Helbón-yargi-danikidgi, degi, sibad-wawaad-e-absar Sahar-yargi-danikidgi be-bennukdaed. </v>
<v b="EZK" c="27" v="19">” ’Dan-dorgan, degi, Javán-dorgan, be-ibmar-uked-anale, Uzal-yar-akar esgoro-sobaled, ina-wawadikid-mirra-diregwad, degi, ina-wawadikmalad bega seardaed. </v>
<v b="EZK" c="27" v="20">” ’Dedán-dorgan, moli-birgi-siged-gangi be-bennukdaed. </v>
<v b="EZK" c="27" v="21">” ’Arabia-dorgan, degi, Cedar-e-dummagan, bese ibmar-bakdaed. Amardi, sibad-wawaad-bipiganagi, sibad-wawaad-macheredgi, degi, sibad-macheredgi be-bennukdamalad. </v>
<v b="EZK" c="27" v="22">” ’Sabá-dulemar, degi, Raama-dulemar, mani-amiega ibmar-ukedgi-arbamalad bese ibmar-bakdamarmogad. Ibmarmar-anale, or, akwamar-garged-yeerdakleged, degi, ina-wawadikmalad-bur-nuegan bega ukdamalad. </v>
<v b="EZK" c="27" v="23">” ’Harán-dorgan, Cane-dorgan, Edén-dorgan, Sabá-dulemar, Asiria-dulemar, degi, Quilmad-dulemar, mani-amiega ibmar-ukedgi-arbamalad bebo muchub-muchub ibmar-ukedgi mani onobukdamalad. </v>
<v b="EZK" c="27" v="24">Be-ibmar-uked-neggi, ibmar-bukidar-nikuega morsan-yeerdaklemalad, mor-dummad-suid suir-akwagiid, mormar dubgi-ise-nue-sobaled, mor-dummagan-galagwensur-sobaled, dubmar nue-sinni-sinnigalad, degi, urwar-urgo bega manigi ukdamalad. </v>
<v b="EZK" c="27" v="25">Tarsis-e-urmar, be-ibmar-manigi-ukleged berbedii damalad. Ibmar-nuegana ena, muu-billiba be gwichigumadaed. </v>
<v b="EZK" c="27" v="26">Bega gammimalad muu-billigan-dummaganba be-sesa gusad. Dii-burwadi muu-billigangi be-goamaksad. </v>
<v b="EZK" c="27" v="27">Be demar-ulak-dogoed-ibagi, be-ibmar-nuegan, be-ibmar-manigi-ukleged, be-ibmarmar, be-selagan, be-ursor-gamalad, be-urmar-nudakmalad, be-dulemar mani-amiega ibmar-ukedgi-arbamaladi, be-bila-onomalad, degi, bela be-ur-yagi-arbamaladi, dii-ulakse dogdemaloed. </v>
<v b="EZK" c="27" v="28">Bega-ursor-gamalad binnasur-goledba, demar-gakaba-bukmalad wawanmakdemaloed. </v>
<v b="EZK" c="27" v="29">Bela-gammimalad diigi babatidmaloed, selagan, degi, ursor-gamalad napase aidedmaloed. </v>
<v b="EZK" c="27" v="30">Be-ular, binnasur gormaloed, degi, nue-nunmak-itogedgi bomaloed. Nonogi buru-eomaloed, burugine baparmakmai gumaloed. </v>
<v b="EZK" c="27" v="31">Be-ulale, na nono-swiri imakmaloed, wile-itoged-mor yomaloed. Be-ulale, nue-nunmak-itogedgi, degi, surbinsa-itogedgi dummad-bomaloed. </v>
<v b="EZK" c="27" v="32">Be-ulale, wile-itoged-namaklegedgi namakmaloed, degi, nunmak-itogedgi weyob sogmaloed: ¿Doa demar-abargi sunna Tiroʼyob guoe? </v>
<v b="EZK" c="27" v="33">Be-ibmarmar-uked urgi-odenana-gusale, bukidar dulemar-yar-baid-baidgi-bukwamalad yeer-itodamalad. Be-ibmar-nuedgi, degi, be bukidar-ibmar-nikadgi reymar-napneggi-mamaid mani-ibedga be imaksad. </v>
<v b="EZK" c="27" v="34">Ar emigindi, demar be-goamaksad, dii-ulak be dogsamaid. Be-ibmar-manigi-ukleged, degi, bela be-yagi-arbamalad beba dii-ulak dogsamalad. </v>
<v b="EZK" c="27" v="35">Bela dulemar-demar-gakaba-bukwamalad, be-ulale, gwayebukwad. E-reymar dobedba, wawanmakbukwad, dobed-dummad-itoged oyomalad. </v>
<v b="EZK" c="27" v="36">Dulemar-yar-baidginmalad mani-amiega-ibmar-ukedgi-arbamaladi, begi dodomaloed. Emar-ogwayega be guoed, bar bipisaar be daklegosulid.’ ” </v>
<v b="EZK" c="28" v="1">Bab-Jehová anga sogded: </v>
<v b="EZK" c="28" v="2">“Dule-machi, Tiro-e-reyga be soge: Bab-Jehová-Bela-Gangued-Nikadi weyob sogye: ‘Be-gwagegi na be san-dummarba-itogedba sogsagusad: Ani an bab-dummadye. Muu-billiganbali bab-dummagan-e-rey-gangi an siiye. Ar bab-dummadyob na be ito-inigwele, ar bedi bab-dummad-sulid. ¡Unnila be dule gued! </v>
<v b="EZK" c="28" v="3">¿Ar Danielʼba bur be binsaed-ibedsi? ¿Ar ibmar-dukuar-mamaid be bela wissi? </v>
<v b="EZK" c="28" v="4">Be-binsaed-nika-guedba, be-ibmar-nue-wisidba, ibmar-nuegan bukidar be nikad. Be-ulugwagine or-bukidar, mani-bukidar be sabosad. </v>
<v b="EZK" c="28" v="5">Mani-onogedgi-arbaedi, be nue-wisid, a-ulale, mani-ibedga be gunonikid. Bukidar be-ibmar-nuegan-nikadba san-dummarba be imaked.’ </v>
<v b="EZK" c="28" v="6">”A-ulale, ani Bab-Jehová-Bela-Gangued-Nikadi weyob soged: ‘Emide, bab-dummadyobi na be nue-ibmar-wisi imaked. </v>
<v b="EZK" c="28" v="7">A-ulale, dulemar-ainebarmalad begi duurmakdagega an imakoed. Dulemar-yar-baid-baidgi-bukwamalad-bur-isganamar an begi barmidagoed. We-dulemala, es-suidgi be-ogilogoed, be-yeerdakleged, be-nue-binsaed-nikad obelogoed, degi, be-nug-dummarba-nikad oichomaloed. </v>
<v b="EZK" c="28" v="8">Napa-yaba be-balimetemaloed, muu-billigine, sabsur be burgoed. </v>
<v b="EZK" c="28" v="9">Dulemar-be-oburgwemaloed-asabin, ¿amba be sogoe: Ani an Bab-Dummadye? Ar dulemar-be-gindakmaladga bab-dummadga be guosulid, unnila be dule gued. </v>
<v b="EZK" c="28" v="10">Dulemar-ainebarmalad sabsur-be-imakmaloed, dulemar-aku-an-dakedyob be burgoed. Ar ani Bab-Jehová-Bela-Gangued-Nikadi, weyob soged.’ ” </v>
<v b="EZK" c="28" v="11">Bab-Jehová anga sogded: </v>
<v b="EZK" c="28" v="12">“Dule-machi, Tiro-e-reyga wile-itoged-namaklegedgi be namake, ega be soge, Bab-Jehová-Bela-Gangued-Nikadi weyob sogye: ‘Innikigwad-e-wilubga be guenad, nue-binsaed-nikadae be guenad, yeerdaklege be guenad. </v>
<v b="EZK" c="28" v="13">Bab-Dummad-nainu-Edénʼye-nugadgi, be galagwensuli-akwamar uniryeerdaklemalad, a yeerdaklemalad-nai gudii gusanad: Akwa-Cornerinaʼye-nugad, akwa-Topacioʼye-nugad, akwa-arad-Jaspeʼye-nugad, akwa-Crisólitoʼye-nugad, akwa-Beriloʼye-nugad, akwa-Óniceʼye-nugad, akwa-Zafiroʼye-nugad, akwa-Carbuncloʼye-nugad, akwa-Esmeraldaʼye-nugad, degine, ormar. We-akwa-nuegan-nai be aibirdii gusanad. Be-dukargi-nagued, be-sakwagi-nagued, degi, be-uaduki-nagued bela orgi soblesadbiid. Be-obinnilesad-akale, we-ormar bega guagwar-dakles bukwa gusad. </v>
<v b="EZK" c="28" v="14">Baliwitur-querubinʼga an be-nug-imaksad, Emar-bendakedga be gwisgusad. Bab-Dummad-yar-islidikidgi an be-ogwichisad. A-yargi be gudii gusanad, soo-akwamar-birgi be nanadii gusanad. </v>
<v b="EZK" c="28" v="15">Be-obinnilesad-iba-akale, geb isgued be-ulubgi-nai daklenonikidse, be-daedi innikigwadbiinad. </v>
<v b="EZK" c="28" v="16">Be ibmar-manigi-uked-bukidar-nikadba, sabsur-emar-imakde gusad, degi, isgudegusad. A-ulale, Bab-Dummad-yargi ibmar-isganayob an be-onosad. Be, baliwitur-querubin-guedi, degi, dulemar-bendakedi, soo-akwamar-abargi bar gudii an be-imaksasulid. </v>
<v b="EZK" c="28" v="17">Be-yeerdakleged-ulale, be san-dummarba imaksad. Be-nug-dummarba-nikad-ulale, be-binsaed-nikadaed be oichosad. A-ulale, napnegse an be-balimeted, degi, reymar-asabin-bingegu-gwichi an be-imaksad. </v>
<v b="EZK" c="28" v="18">Bela-bela be-isgusad-ulale, be-mani-onogedgi-isgusad-ulale, be-bab-dummadse-goled-negmar be oichosad. A-ulale, an be-abargi soo ogasad, adi, bela be-ogumaksad. Bela dulemar-yeer-be-dakmalad-wagab an napagi be-balimeted, geb burubi-sii an be-imaksad. </v>
<v b="EZK" c="28" v="19">Bela dulemar-yar-baid-baidgi-bukwamalad-magar-be-dakmaladi, be-dakarmalale, dobgus bukusdamalad. Ar bato be bela-bela bergus siid, bar be daklegosulid.’ ” </v>
<v b="EZK" c="28" v="20">Bab-Jehová anga sogded: </v>
<v b="EZK" c="28" v="21">“Dule-machi, Sidón-neggwebursik be atake, egi ibmar-guoed iduakwaa be soge. </v>
<v b="EZK" c="28" v="22">Bab-Jehová-Bela-Gangued-Nikadi weyob sogye, ega be soge: ‘Sidón-neggwebur, an begi yolegega an wegi gwichi, an be-abargi nug-dummarbaa guoed. Igar-maidba an sabsur-be-odurdakalile, degi, an-isligwaled an begi oyoalile, wisgumaloed, ani an Bab-Jehová gue. </v>
<v b="EZK" c="28" v="23">” ’Uelleged-dummad an begi barmidagoed, be-igarba ablis suurmakmai guoed. Es-suidgi girgulenanaid-ulale, be-igarba dulemar-nailikgusmalad burgwemai gumaloed. Degidbali, wisgumaloed, ani an Bab-Jehová gue. </v>
<v b="EZK" c="28" v="24">” ’Dulemar-e-yar-dikarba-bukwamaladse Israel-dulemar bar isdar-daklegosulid. Israel-dulemar, we-isdar-dakleged esgoro-swichwigwadgi maklesadyob nunmaked-itomalad, bar itogosulid. Degi, ikogi sikaa-gusayob-itoleged, bar itogosulid. Degidbali wisgumaloed, ani an Bab-Jehová-Bela-Gangued-Nikadi, gue.’ ” </v>
<v b="EZK" c="28" v="25">Bab-Jehová-Bela-Gangued-Nikadi weyob soged: “Ar Israel-dulemar yar-baid-baidse-oaisakiles-gusmalad, an gannar danar-oambikusale, an-isligwaled, dulemar-yar-baid-baidgi-bukwamalad-wagab an ega oyogoed. Geb degine, Israel-dulemar na e-yargi gudii gumaloed. We-yardi, an-mai-Jacobʼga an uksa gusad. </v>
<v b="EZK" c="28" v="26">A-yargine, dobgued-sate gudimaloed, negmar sobmaloed, uvaʼmar digmaloed, ar ade, dulemar-e-yar-dikarba-bukwamalad, Israel-dulemar-isdar-dakdimalad, igar-maidba an sabsur-odurdakoed. Wisgumaloed, ani an e-Bab-Dummad-Jehová gue.” </v>
<v b="EZK" c="29" v="1">Deunni, anmar birgambe gaka nii-warambegwad-gaka-ibambe-gakabogus, Babiloniaʼgi-bukwadgine, Bab-Jehová weyob anga sokalid: </v>
<v b="EZK" c="29" v="2">“Dule-machi, Egipto-e-rey-Faraónʼga be ibmar-soge, degi, bela e-dulemarga ibmar-guoed iduakwaa be soge. </v>
<v b="EZK" c="29" v="3">Bab-Jehová-Bela-Gangued-Nikadi weyob sogye, ega be soge: ‘Egipto-e-rey-Faraón, an begi gwichi. Bedi, ibdula-dummad-diwaryagi-maiyobid. Nilo-diwar angadye be sogmaid, ani an Nilo-diwar mesisye be sogmaid. </v>
<v b="EZK" c="29" v="4">Esgoro-ake-nikadgi aku-darba an be-gaoed, diwar-uamar be-ukagi-naguega an imakoed. Bela be-ukagi uamar acha-acha-nai, diwaryagi an be-onogoed. </v>
<v b="EZK" c="29" v="5">Be-diwar-uamarmala, nega-dulesulidganba an be-metoed. Neg-ollor-dummad-naidgi be melledoed, be-suosurmalad, be-digosurmarbalid. Ibmar-durgan-ursirmar, degi, mulamar, be-san-gunnega an imakoed. </v>
<v b="EZK" c="29" v="6">Geb degine, bela Egipto-dulemar wisgumaloed, ani an Bab-Jehová gue. Unnila Israel-dulemarga suar-gaapoledga be gusad. </v>
<v b="EZK" c="29" v="7">Ar be-argangi Israel-dulemar-akasmargua, abin be bichide gusad. Geb e-ibe be gukin bichis gusad. Ar Israel-dulemar e-bendakega be-gukingi akanonimargua, e-abin maadda be nade gusad. Geb e-ibe be e-dikar bichis gusad.’ ” </v>
<v b="EZK" c="29" v="8">A-ulale, Bab-Jehová-Bela-Gangued-Nikadi soged: “Es-suid an begi barmidagoed, geb be-dulemar, degi, be-ibmar-durgan-ogilogega an imakoed. </v>
<v b="EZK" c="29" v="9">Egipto-yar, nega-dulesulidganga guoed. Geb degine, wisgumaloed, ani an Bab-Jehová gue. ”Nilo-diwar angadye be sogsad, ani an Nilo-diwar mesisye be sogsad. </v>
<v b="EZK" c="29" v="10">A-ulale, an begi gwichid, be-diwargi an gwichibalid. Migdol-akale, Seveneʼse, degi, Etiopía-yar-abingunaidse, Egipto-yar ollobi an metoed, nega-dulesulidganga an imakoed. </v>
<v b="EZK" c="29" v="11">Birga-dulabo-wilub (40) dulemar egi bukuosulid. Dulemar, degi, ibmar-durganse-bakale, egi gudiguosurmalad. </v>
<v b="EZK" c="29" v="12">Bela-yarmar-baiganba, an Egipto-yar bur bule nega-dulesulidganga imakoed. Degi, birga-dulabo (40) ollobi an nasikoed, akwamarbi-ganna-ganna-bukwa guoed. Neggwebur-bamaladba bur bela-bela bergus sigoed. Egipto-dulemar, dulemar-yar-baid-baidgi-bukwamaladse an oaisakioed, yarmar-baid-baidse an oduurmakoed.” </v>
<v b="EZK" c="29" v="13">Bab-Jehová-Bela-Gangued-Nikadi weyob soged: “Birga-dulabogwad-sorbali (40), Egipto-dulemar bia yar-baid-baidse oaisakilesgusa, amargi-bukwa gannar e-yarse-dagmalaga an imakoed. </v>
<v b="EZK" c="29" v="14">Egipto-dulemar-galesbukmalad gannar-Patrosʼse dagega an imakoed. We-Patrosʼde, e-dadgan-yarga gusadid. Agi, neggwebur-baisur-dakleged urbemaloed. </v>
<v b="EZK" c="29" v="15">Bamalad-neggweburmarba bur-baisur-dakle guoed. Bamalad-yarmarba bar nug-dummarbaa guosulid. An-sunnad an bela-bela nug-bipii imakosoggu, bamalad-yarmargi bar-obinega guosulid. </v>
<v b="EZK" c="29" v="16">Israel-dulemar e-bendakega Egipto-dulemarse bar wilegosurmalad. Ar bur Egipto-dulemar Israel-dulemarga e-isgusad-ebinsaega guoed, deunni Egipto-dulemarse bendakleged amidigusmargu. Deyobi wisgumaloed, ani an Bab-Jehová gue.” </v>
<v b="EZK" c="29" v="17">Deunni, anmar birga-dulagwen-gakagugle gaka nii-wargwenad-ibagwengus Babiloniaʼgi-bukwadgine, Bab-Jehová weyob anga sokalid: </v>
<v b="EZK" c="29" v="18">“Dule-machi, be wisid, Babilonia-Rey-Nabucodonosor e-sordaganmala Tiro-neggweburgi bila-onoap gusad. Bela wemar nono-swiri, degi, yargan-yaasa gusmalad. Tiro-neggwebur-suegala, bela-bela ibmar-imaksamalanad, degi-inigwele, Nabucodonosor e-sordaganmala gwen Tiro-neggweburgi ibmar-nued nikussurmalad. </v>
<v b="EZK" c="29" v="19">A-ulale, ani Bab-Jehová-Bela-Gangued-Nikadi weyob soged: ‘Babilonia-Rey-Nabucodonosorʼga, an Egipto-yar ukoed. Nabucodonosor, Egipto-yar-ibe ibmar-nuegan suoed, bela e-ibmar-nikad atursaoed, degi, ibmar-susad na sedoed, adi, e-sordamar-bila-onomalad-bennukegar. </v>
<v b="EZK" c="29" v="20">Tiro-yarse bila-onoap-gusad-ulale, Egipto-yar an Babilonia-e-reyga ukoed, ar ade, Babilonia-sordamar an-nuggi bila-onoapmalad.’ Ani an Bab-Jehová-Bela-Gangued-Nikadi weyob soged. </v>
<v b="EZK" c="29" v="21">”A-ibagine, Israel-dulemar gannar gangued-nikuega an imakoed. Geb degine, Ezequiel, be dobsuli dulemarga be sunmakoed. Geb degine, wisgumaloed, ani an Bab-Jehová gue.” </v>
<v b="EZK" c="30" v="1">Bab-Jehová anga sogded: </v>
<v b="EZK" c="30" v="2">“Dule-machi, ibmar-guoed iduakwaa be soge: ‘Bab-Jehová weyob soged: Nunmakedba binnasuli-gormala: ¡A-ibagi nunmaked-dummad naguoed! </v>
<v b="EZK" c="30" v="3">An-iba warmakdanikid, a-iba bato omodanikid. Negasichid-iba omosad, dulemar-yar-baid-baidgi-bukwamaladga sabsur-odurdakleged-iba omosad. </v>
<v b="EZK" c="30" v="4">Egipto-yargi bila-onoged danikoed, Etiopía-yargi surbinsa-itoged naguoed. Bukidar Egipto-dulemar-oburgwilesmalale, e-ibe ibmar-nuegan atursalegoed, e-negsaila-mamaid bibisgoed. </v>
<v b="EZK" c="30" v="5">” ’Etiopía-dorgan, Fut-dorgan, Lud-dorgan, bela Arabia-dorgan, Libia-dorgan, degi, yarmar-eba-nanaid-e-dulemar, es-suidgi burgwemaloed.’ ” </v>
<v b="EZK" c="30" v="6">Bab-Jehová weyob soged: “Egipto-yar-bendakdimalad bergumaloed, Egipto-e-gangued san-dummarba-imaked berguoed. Migdol-akar, Seveneʼse es-suidgi burgwemaloed, ani Bab-Jehová-Bela-Gangued-Nikadi, weyob soged. </v>
<v b="EZK" c="30" v="7">”E-neggweburmar akwamarbi-ganna-ganna-bukwa guoed. Bela yarmar-baiganba bur bule nega-dulesulidganga guoed. </v>
<v b="EZK" c="30" v="8">An Egipto-yargi soo ogadele, degi, bela yarmar-eba-nanaimalad bergusale, wisgumaloed, ani an Bab-Jehová gue. </v>
<v b="EZK" c="30" v="9">”A-ibagine, an-gayaburba-berbemaladi, Etiopía-dorgan-dobe-itobuksulid-ogwayega, ur-dummagangi ainidmaloed. Egipto-dorgan-sabsur-odurdaklegoed-ibagi, Etiopía-dorgan dummad-gwayemarmogoed. A-iba bato omodanikid. </v>
<v b="EZK" c="30" v="10">Ani Bab-Jehová-Bela-Gangued-Nikadi, weyob soged: ‘Babilonia-rey-Nabucodonosor, Egipto-ibmar-nuegan-nikad-obelogega an imakoed. </v>
<v b="EZK" c="30" v="11">Nabucodonosor, degi, e-sordagan-bila-onomalad, dulemar-yar-baid-baidgi-bukwamaladba bur dule-bulegan gumalad, amar Egipto-yar obergunonimaloed. Amar es-suidgi Egipto-dorgan-ogilononimaloed, Egipto-yargi, muimar-ena metemaloed. </v>
<v b="EZK" c="30" v="12">An Nilo-dianmar odinguoed, degi, dule-isganamarga an Egipto-yar ukoed. Dule-ainebarmalad Egipto-yar, degi, egi-ibmar-bukwamalad-oberguega an imakoed.’ Ani an Bab-Jehová weyob soged. </v>
<v b="EZK" c="30" v="13">”Bab-Jehová-Bela-Gangued-Nikadi, weyob soged: ‘Bela Menfis-e-nuchumar an obelogoed, e-bab-dummadyob-ibmarmar-imakleged an osulogoed. Egipto-yar bar rey nikuosulid, bela Egipto-yargi dobed-dummad an nasikoed. </v>
<v b="EZK" c="30" v="14">An Patros-neggwebur obelogoed, an Zoán-neggwebur soogi ogumakoed, an Tebas-neggwebur sabsur-odurdakoed. </v>
<v b="EZK" c="30" v="15">” ’Sin-neggwebur Egipto-yar-e-ganguedga-siidi, an-urwed itogoed. Tebas-neggwebur-e-ibmar-nuegan-nikad an obelogoed. </v>
<v b="EZK" c="30" v="16">Egipto-yar an soogi ogumakoed, Sin-neggwebur nunmaked-dummad itogoed. Tebas-neggwebur-e-galu-matusur-maidgi yaamar olloo sigoed. Menfis-neggwebur bali-bali wile-itosii guoed. </v>
<v b="EZK" c="30" v="17">Avén-neggwebur-sapingan, degi, Pibeset-neggwebur-sapingan es-suidgi burgwemaloed, e-omegandi, gales-ebipiledmaloed. </v>
<v b="EZK" c="30" v="18">Egipto-yar-e-gangued an obelosale, Tafnesʼgi negsichid naguoed. Deyobi, na e-gargangued san-dummarba-imaked bergunonikoed. Egipto-yar negsichidbi naguoed, e-bunamala gales ebipiledmaloed. </v>
<v b="EZK" c="30" v="19">Weyob Egipto-yar sabsur-odurdaklegoed. Geb degidbali, Egipto-dulemar na wisgumaloed, ani an Bab-Jehová gue.’ ” </v>
<v b="EZK" c="30" v="20">Deunni, anmar birgambe-gakagwensakgus gaka nii-wargwenad-ibaguglegus Babiloniaʼgi-bukwadgine, Bab-Jehová weyob anga sokalid: </v>
<v b="EZK" c="30" v="21">“Dule-machi, bato an Egipto-rey-Faraón-ibe sakwa-wargwen bichisad. E-sakwa gannar ganguega, degi, sunna gannar es-suid gaega, dule gwen ega e-sakwa morgi inaba-mesa obipirmassulid, deginbali, ega suarba-mesa edichasurbalid. </v>
<v b="EZK" c="30" v="22">A-ulale, Bab-Jehová-Bela-Gangued-Nikadi weyob soged: ‘Egipto-rey-Faraónʼgi an gwichid. E-sakwa-nued, e-sakwa-bato-bisgaled, warbobela an e-ibe bisgoed, degi, e-argangi es-suid-argwanega an imakoed. </v>
<v b="EZK" c="30" v="23">Egipto-dorgan dulemar-yar-baid-baidgi-bukwamaladse an oaisakioed, yar-baid-baidse an oduurmakoed. </v>
<v b="EZK" c="30" v="24">Babilonia-rey-e-gargangued an ogannogoed, an-es-suid e-argangi an mesoed. Faraón-e-sakwamar an bibisgoed. Geb dule-nailikgusad burgwedani-akiginmaidyob e-isdarad-asabin nunmakedba akiginnoed. </v>
<v b="EZK" c="30" v="25">Babilonia-rey-e-gargangued an ogannogoed. Faraón-e-gargangueddi an nolloo imakoed. Babilonia-rey-e-argangi an-es-suid an mesisale, geb agi Egipto-dulemar-ogilosale, wisgumaloed, ani an Bab-Jehová gue. </v>
<v b="EZK" c="30" v="26">Egipto-dorgan dulemar-yar-baid-baidgi-bukwamaladse an oaisakioed, yar-baid-baidse an oduurmakoed. Geb degine, wisgumaloed, ani an Bab-Jehová gue.’ ” </v>
<v b="EZK" c="31" v="1">Deunni, anmar birgambe-gakagwensakgus gaka nii-warbaagwad-ibagwengus, Babiloniaʼgi-bukwadgine, Bab-Jehová weyob anga sokalid: </v>
<v b="EZK" c="31" v="2">“Dule-machi, Egipto-rey-Faraónʼga, degi, bela e-dulemarga be soge: ‘Be-gandikidyobi, ¿doa guoe? </v>
<v b="EZK" c="31" v="3">Epenne, Asiria-yar Líbano-urwarga gusad. E-anagan yeerdakle gusad, e-gagan muamaksii gusad, matusulidba e-duku mogirse warmaksad. </v>
<v b="EZK" c="31" v="4">Diimar Líbano-urwar-dunguega imaksad. Diimar-napa-urba-aryomamaid, e-mas-nuedga gusad. E-malimar-dikarba, e-diwarmar aryomai gusad. E-diwar-e-anagan bela sapi-bamalad-ogsa gusad. </v>
<v b="EZK" c="31" v="5">Deyobi, Líbano-urwar sapi-bamaladba, bur bule matusuli gusad. Dii-yaisur egi-aryomaid-gusad-ulale, e-anagan-muamaksiid sugude gusad. </v>
<v b="EZK" c="31" v="6">Bela nuumar-gukudimaladi, e-anagangi uumar-urbedii gusmalad. Bela ibmar-durgan-sapurbarmaladi, e-anagan-muamaksiid-urba milenonidamalad. Bela dulemar-yar-baid-baidgi-bukwamaladi, urwar-e-anagan-urba, negsichigwadgi-ambikudii gusmalad. </v>
<v b="EZK" c="31" v="7">E-anagan-mullusur-nikadbali, bipisuli daklege gusad, yeerdaklege gusad. Ar diimar-yaisur-aryomaidgi e-malimar yoyoi gusad. </v>
<v b="EZK" c="31" v="8">Bab-Dummad-nainugi urwar-bamalad-gwichigusmaladi, wegiid-urwargi-obined, sategusad. Baryawar-sargwensaale, Líbano-urwar-anagan-nikadyob, e-anagan nikasulid. Wag-ulu-sargwensaale, Líbano-urwar-gagan-nikadyob, e-gagan nikasulid. Bab-Dummad-nainugi sapi-sargwensaale, Líbano-urwar-yeerdaklegedyob daklesulid. </v>
<v b="EZK" c="31" v="9">Ani an yeerdaklege, we-urwar imaksad, e-anagan-bukidar-nika an imaksad. Bab-Dummad-nainu-Edénʼgi, bela bamalad-sapimar egi nobdamalad.’ ” </v>
<v b="EZK" c="31" v="10">Degisoggu, Bab-Jehová-Bela-Gangued-Nikadi weyob soged: “Ar sapi matusur dungusad, na deyob-dungu-itogedba e-duku mogirse-warmakedse imaksad. </v>
<v b="EZK" c="31" v="11">A-ulale, an obachad. Yar-baid-e-garganguedga an urmaksad, adi, e-isgusadba sabsur-odurdakegar. </v>
<v b="EZK" c="31" v="12">Dulemar-yar-baidsikmalad-bur-isganamar we-sapi sikmaloed, omukus mete namaloed. Yarmargi, nebagangi, e-anagan babatoed, bela e-anagan diwarmargi bibichis melledoed. Dulemar-yar-baid-baidgi-bukwamalad e-anagan-urba-negsichigi-dukudimalad wakite obes namaloed. </v>
<v b="EZK" c="31" v="13">E-saila-aimukus-maid-birgi nuumar e-uumar urboed. E-anagan-birgi, ibmar-durgan-ursirmaladi megmaloed. </v>
<v b="EZK" c="31" v="14">Weyob guoed, adi, diwar-dikarba sapimar-gwigwichid mer bar matusur dunguega, degi, amba sapimar-diigi-ise-oglegar-gwigwichid mer bar e-duku mogirse-moega, deyob guoed. Bela burgwemaloed, bela napa-yaba dogmaloed, degi, dulemar-napa-urba bato burgwar-mamaidse megdapmaloed.” </v>
<v b="EZK" c="31" v="15">Bab-Jehová-Bela-Gangued-Nikadi weyob soged: “Urwar dulemar-napa-urba-burgwar-mamaidse megidapid-ibagi, napa-urba-demar-naid, bukib-binsaed-ulale, odinguega an imaksad. E-sukamakmaid, degi, e-diwarmar an gasad. Urwar-ulale, an, Líbano-yar-bukib-binsaega imaksad, degi, bela sapimar dinguded. </v>
<v b="EZK" c="31" v="16">Urwar dulemar-napa-urba-odolemamaidmala, dulemar-burgwar-mamaidse an egwachagu, e-argwachad-binnasur-gochadba, dulemar-yar-baid-baidgi-bukwamalad wawanmakega an imaksad. Edénʼgi bela sapimar gwigwichid, Líbano-yargi sapimar-bur-yeerdakle gwigwichid, bur bule diigi-oglegwismalad, napa-urbali yeer-itosmalad. </v>
<v b="EZK" c="31" v="17">Bela eba-nanaimalad, e-anagan-urba, negsichigi-dukudimalad, degi, dulemar-es-suidgi-burgwismalad, eba napa-urba dulemar-burgwismamaidse dogsamarmogad. </v>
<v b="EZK" c="31" v="18">Edénʼgi sapimar-gwigwichid sargwensaale e-yeerdaklegedyob, e-dunguedyob daklesulid. Degi-inigwele, Edén-sapimarba napa-urba dogmogoed. Agi, dulemar-aku-an-dakmalad-abargi, degi, es-suidgi-burgwismaladmala megoed. ”Weyobi, Faraón e-dulemarmala burgoed. Ani an Bab-Jehová-Bela-Gangued-Nikad weyob soged.” </v>
<v b="EZK" c="32" v="1">Deunni, anmar birgambe-gakabogus gaka nii-warambe-gakabogwad-ibagwengus Babiloniaʼgi-bukwadgine, Bab-Jehová weyob anga sokalid: </v>
<v b="EZK" c="32" v="2">“Dule-machi, Egipto-rey-Faraónʼga, we-wile-itoged-namaklegedgi be namake: ‘Dulemar-yar-baid-baidgi-bukwamalad-abargi, achumigur-nono-wawaadyob be dakleged. Demar-ibdula-gacharsulid diwargi-nakwamaksiiyob dakleged. Be-naggi, dii gudure be imaked, e-sukemar binnasur-nakwamaksii be saed.’ ” </v>
<v b="EZK" c="32" v="3">A-ulale, Bab-Jehová-Bela-Gangued-Nikadi, weyob soged: “Amba be dulemar-bukidar-abargi-gudi-inigwele, an-saki an begi mioed, agi an be-gaoed. </v>
<v b="EZK" c="32" v="4">Napagi illi-illir an be-ebipioed, neg-ollornaidgi an be-metoed. Bela nuumar-gukudimaladi, be-birgi-bukuega an imakoed. Bela-ibmar-durgan-ursirmar, be-sangi immelegega an saoed. </v>
<v b="EZK" c="32" v="5">Yalaganba, be-san an mioed, nebagangi, be-muimar-omilede, an imakoed. </v>
<v b="EZK" c="32" v="6">Be-ablisgi napneg waladiki an imakoed, yarmar-e-birise waladiki an imakoed. Diwarmar be-ablisbi-mai an imakoed. </v>
<v b="EZK" c="32" v="7">Be burgwenonikile, negsichidbi-nai nibneg an imakoed, niisgwamar akinnega an imakoed. Dad-ibeler-iduar mogirmar an nasikoed, bar bipisaale, nii gaosulid. </v>
<v b="EZK" c="32" v="8">Be-ulale, bela nibneggi niis-dummagan-gananaidi, ginnega an imakoed. Be-yargi negsichidbi-nai an saoed. Ani an Bab-Jehová-Bela-Gangued-Nikad weyob soged. </v>
<v b="EZK" c="32" v="9">”Be yarmar-dakdisulidse gayaburba-moega an imakoed, bergusye be-wisgudamaloed. Bergusye be-wisguarmalale, bukidar dulemar-yar-baid-baidgi-bukwamalad dobedba wawanmakega an imakoed. </v>
<v b="EZK" c="32" v="10">Deginbali, bergusye be-wisgumaloedbali, bukidar neggweburmargi dobed-dummad-naguega an imakbaloed. Amarga an-es-suid an oyodele, e-reymar gwayidmaloed. Be-berguoed-ibagi, reymar dobe-burgwedbali, wawanmakdemaloed. </v>
<v b="EZK" c="32" v="11">”Bab-Jehová-Bela-Gangued-Nikadi weyob soged: ‘Babilonia-e-rey, e-es-suidgi be-ogilogoed. </v>
<v b="EZK" c="32" v="12">Dulemar-yar-baid-baidgi-bukwamalad-e-sordamar bur-isganamar, es-suidgi be-dulemar-ogilogega an imakoed. Amar Egipto-dulemar na san-dummarba-imakdiid obelogoed, bela Egipto-dulemar galakuoed. </v>
<v b="EZK" c="32" v="13">Bela e-molimar-bebe-nikad diwarmar-dikarba-mas-gundimalad an obelogoed, we-diwarmar bar dulemarse, degi, ibmar-durganse gudure guosulid. </v>
<v b="EZK" c="32" v="14">Geb degine, diimar an diree mesoed, olivo-gwalluyob binnaa aryomai an imakoed.’ ”Bab-Jehová-Bela-Gangued-Nikadi, soged: </v>
<v b="EZK" c="32" v="15">‘Egipto-yar, nega-dulesulidganga an imaksale, an e-ibe bela ibmar-nikad obergusale, degi, e-dulemar an bela ogilosale, geb wisgumaloed, ani an Bab-Jehová gue.’ </v>
<v b="EZK" c="32" v="16">”Dulemar-yar-baid-baidgi-bukwamalad Egiptoʼga, degi, e-dulemarga we-wile-itoged-namaklegedgi namakmaloed. ”Ani an Bab-Jehová-Bela-Gangued-Nikad weyob soged.” </v>
<v b="EZK" c="32" v="17">Deunni, anmar birgambe-gakabogus gaka nii-warambe-gakabogwad-ibatargus, Babiloniaʼgi-bukwadgine, Bab-Jehová weyob anga sokalid: </v>
<v b="EZK" c="32" v="18">“Dule-machi, Egipto-dulemarga-wile-itoged-namaklegedgi be namake, dulemar-yar-baid-baidgi-bukwamalad-e-dulemar bur gandikidmaladba, napa-uluba-burgwar-mamaidse be odoge. </v>
<v b="EZK" c="32" v="19">Ese be egise: ‘¿Ar bemar bamalad-dulemarba bur yeerdaklege? Emigindi, Bab-Dummad-akudakmalad-abargi, be napa-uluba-dogsa megmala.’ </v>
<v b="EZK" c="32" v="20">Dulemar-es-suidgi-burgwismalad-abargi burgwemarmogoed. Es-suid bato argangi ganimalad, Egipto-yar, degi, bela e-dulemar bergumaloed. </v>
<v b="EZK" c="32" v="21">Dulemar-bila-onoged bur dutusurmaladi, bur gandikmaladi, napa-uluba-dulemar-burgwar-mamaidgi, Egipto-dulemargi, degi, eba-nanaimaladgi sunmakmaloed. Weyob sogmaloed: ‘¡Bato napa-uluba dogsamala! Dulemar-Bab-Dummad-akudakmalad-es-suidgi-burgwismalad-abargi mellemamai.’ </v>
<v b="EZK" c="32" v="22">”Agi Asiria-dorgan maid, e-neg-uan-ebiris bela e-sordaganbo maid. Bela wemar es-suidgi burgwismalad. </v>
<v b="EZK" c="32" v="23">Bela we-napneggi dulemar-ogwayedigusmaladi burgwar-mamaid, es-suidgi burgwismalad. Emigindi, napa-uluba digles mamaid, Asiria-e-neg-uan-dikarba mamaid. </v>
<v b="EZK" c="32" v="24">”Agi Elam maid, e-neg-uan-ebiris bela e-sordaganbo maid. Bela wemar es-suidgi burgwismalad. Bela we-napneggi dulemar-ogwayedii gusmalad, Bab-Dummad-akudakmaladyob napa-uluba odoles mamaid. Napa-uluba burgwismamaid-abargi, dule-nugsulidyob mamaid. </v>
<v b="EZK" c="32" v="25">Elamʼga, Bab-Dummad-akudakmalad-es-suidgi-burgwismalad-abargi gas nasiksamalad. Emidi, Elam-e-neg-uan-dikarba mamaid. We-burgwismalad we-napneggi dulemar-ogwayedii gusmalad. Ar emigindi, napa-uluba burgwismamaid-abargi dule-nugsulidyob mamaid. Agi dulemar-gindaklesmalad-abargi megismalad. </v>
<v b="EZK" c="32" v="26">”Agi Mesec, degi, Tubal maid, e-neg-uan-ebiris e-sordaganbo maid. Bela wemar Bab-Dummad-akudakmaladid, es-suidgi oburgwilesmaladid, ar ade, we-napneggi dulemar-ogwayedii gusmalad. </v>
<v b="EZK" c="32" v="27">Mesec, degi, Tubal, dulemar-Bab-Dummad-akudaked-e-dule-bulegan-abargi diglessurmalad. We-dule-bulegandi bila-onosadgi e-gingimar-ebusad-gani, degi, e-nono-urba es-suid-mai diglesmalad. We-dule-bulegan we-napneggi dulemar-ogwayedigusmarsoggu, amba burgwisad-sorba, e-isgusad-ulale, e-garmar sabsur-imaklesad. </v>
<v b="EZK" c="32" v="28">”Agi be, Egipto, dulemar-Bab-Dummad-akudakmalad-abargi be bergus megoed, dulemar-es-suidgi-burgwismaladba be diglegoed. </v>
<v b="EZK" c="32" v="29">”Agi Edom e-reymarmala, degi, e-dummaganmala maid. Ar amba bela-bela gangued-nika-inigwele, amar dulemar-es-suidgi-burgwismalad-abargi digar-mamaimogad. Dulemar-Bab-Dummad-akudakmalad-abargi, napa-uluba digles mamaid. </v>
<v b="EZK" c="32" v="30">”Agi dad-nakwed-argan-sapiledsikid-e-dummagan, degi, bela Sidónʼginmalad maid. Na e-gangued-nikadba dulemar-ogwayedigusmar-inigwele, wemar dulemar-es-suidgi-burgwismaladba dule-nugsulidyob napa-uluba dogsa maimarmogad. Wemar, dulemar-Bab-Dummad-akudakmaladid. Emigindi, dulemar-es-suidgi-burgwismalad-abargi, napa-uluba digles mamaimogad. </v>
<v b="EZK" c="32" v="31">”Ar Faraón wemar-dakalile, geb na e-sordamar-burgwismaladba wile-itodiid berguoed, ar ade, Faraón e-sordamarmala es-suidgi burgwismalad. Ani an Bab-Jehová-Bela-Gangued-Nikad weyob soged. </v>
<v b="EZK" c="32" v="32">”Ar we-napneggi, dulemar-ogwayega, an Faraón-imaksa-inigwele, Faraón e-sordamarmala dulemar-Bab-Dummad-akudakmalad-es-suidgi-burgwismalad-abargi, diglemarmogoed. Ani an Bab-Jehová-Bela-Gangued-Nikad weyob soged.” </v>
<v b="EZK" c="33" v="1">Bab-Jehová anga sogded: </v>
<v b="EZK" c="33" v="2">“Dule-machi, be-dulemarga be sunmake, ega be soge: ‘An yar-soggwengi bila-onoleged barmialile, a-yarginmalad na e-dule-wargwen amioed, adi, ega neggweburgi nakulegwichi guegar. </v>
<v b="EZK" c="33" v="3">We-dule-neggweburgi-nakulegwichid, e-isdarmalad-bila-onomalad warmakdani dakalile, dulemar-owisogega gar-trompeta ogoloed. </v>
<v b="EZK" c="33" v="4">Geb degine, ar dule-wargwen gar-trompeta-goledba ibsassulile, e-isdarmalad-nonikoedse, es-suidgi oburgwilegoed. E-burgwisad egi dukin ataklegoed. </v>
<v b="EZK" c="33" v="5">Ar dule-wargwen gar-trompeta-goled itosanad, degi-inigwele, eba ibsassurgusad. Degidbali, e-burgwisad egi dukin ataklegoed. Ar gar-trompeta-goledba ibsasardi na san-onogoed. </v>
<v b="EZK" c="33" v="6">” ’Ar we-dule-neggweburgi-nakulegwichid, e-isdarmalad-bila-onomalad warmakdani dakalile, dulemar-owisogega gar-trompeta ogorsulile, e-isdarmalad-nonikoedi, dule-wargwen-oburgwisale, we-dule-burgwisad na e-isguedba burgwisad. Degi-inigwele, we-burgwisad dule-neggweburgi-nakulegwichidgi an atakoed.’ </v>
<v b="EZK" c="33" v="7">”Be, dule-machi, Israel-neggweburgi-nakulegega an be-ogwichisad. Degisoggu, an-ibmar-soged be itogoed, geb dulemarga an-nuggi ibmar be sogoed. </v>
<v b="EZK" c="33" v="8">An dule-isganaga sogdibe: ‘Be burgoye.’ Ar e-daed-ogwaye ega be sogsulile, dule-isgana e-isguedba burgoed, degi-inigwele, e-burgwisad an begi atakoed. </v>
<v b="EZK" c="33" v="9">Ar be dule-isganaga e-daed-ogwaye sogerdina, geb e-daed-ogwasulile, wedi na e-isguedba burgoed, ar bedi na san-bendakoed.” </v>
<v b="EZK" c="33" v="10">“Dule-machi, Israel-dulemarga be soge: ‘Bemar soged: Anmar-uayasulidaedye, degi, anmar-isgued anmargi naiye. A-ulale, anmar girgumaiye. Degite, ¿igi anmar dula-gudii guosunye?’ </v>
<v b="EZK" c="33" v="11">Ega be soge: ‘Bab-Jehová-Bela-Gangued-Nikadi na dukin ise-sogar-soged, dule-isgana-burgwed abemaisulid. Dula-gudiguega, e-isguedgi-nugued abeged. Israel-dulemar nugumala. Be-galagwensulidamaladgi nugumala. ¿Ibiga be burgwemaloe?’ </v>
<v b="EZK" c="33" v="12">”Dule-machi, be-dulemarga be soge: ‘Ar dule-nued isgusale, na e-igar-innikigwad-imaked bendakosulid. Dule-isgana na e-daed-ogwasale, e-isgusad bela ega elilegoed. Dule-nued isgusale, iduar e-igar-innikigwad-imaksadba bendaklegosulid. </v>
<v b="EZK" c="33" v="13">Ar dule-nuedga an sogdibe: Be dula-gudii guoye, ar edi e-igar-innikigwad-imakedgi-bensuli, ibmar-isgana imakdele, e-igar-innikigwad-imaked bipisaar ebinsalegosulid, ar e-ibmar-isgana-imaksadba burgoed. </v>
<v b="EZK" c="33" v="14">Ar dule-isganaga an sogdibe: Be-burgoye. Ar edi e-isguedgi nugunonikile, geb igar-innikigwad-imakdele, degi, nued-nanadele, we-dule dula gudii guoed. </v>
<v b="EZK" c="33" v="15">Ese mani-ular ibmar-sileapid gannar e-ibedga ukele, degi, ibmar-atursasad gannar ukbalile, we-dule, dula gudii guoed. Deginbali, gwen ibmar-isgana imakdisulile, dula-gudigued-igarba nanadiile, we-dule, dula gudii guoed, burgosulid. </v>
<v b="EZK" c="33" v="16">Iduar e-isgusad ebinsalegosulid, ar ade, e-igar-innikigwad-imakdiidba, degi, nued-nanadiidba dula gudii guoed.’ </v>
<v b="EZK" c="33" v="17">”Be-dulemar sogmalad: ‘Bab-Jehová igar-innikigwadba dasulid.’ Ar emar bur igar-innikigwadba dasulid. </v>
<v b="EZK" c="33" v="18">Ar dule-nued e-igar-innikigwad-imakedgi aibatele, geb ibmar-isgana imakdele, burgoed. </v>
<v b="EZK" c="33" v="19">Ar dule-isgana ibmar-isgana bar imaksulile, geb igar-innikigwad-imakdedibe, degi, nued-nanaddibe, dula gudii guoed. </v>
<v b="EZK" c="33" v="20">Ar degi-inigwele, bemar gannar-gannar sogdimalad: ‘Bab-Jehová igar-innikigwadba dasulid.’ Israel-dulemar, ar andi be-damaladba an bemarga war-wargwengi igar-nabogoed.” </v>
<v b="EZK" c="33" v="21">Anmar birgambe-gakabogus gaka nii-warambegwad-ibatargus, anmar gales-ebipilear-gusmaladgine, dule-Jerusalén-neggweburgi-wakichadi, anse nonikid, weyob anga sognonikid: “Jerusalén-neggwebur e-isdarmaladse-sulesye.” </v>
<v b="EZK" c="33" v="22">Sae-mutik, dule-wakichad-nonikoed-iduar, Bab-Jehová-e-gangued angi aidenonikid, geg an bar sunmaknaded. A-bangine, dule-nonigua, Bab-Jehová gannar nabir-sunmake an-imaksad. </v>
<v b="EZK" c="33" v="23">Agi, Bab-Jehová anga sogded: </v>
<v b="EZK" c="33" v="24">“Dule-machi, Israel-yargi neg-bibichisadgi-gudidimalad sogdimalad: ‘Ar Abraham wargwen-guedgi bela yar-gasa gusad. Ar anmardi bur-bukidar mergusoggu, bur bule anmar yar gamogodo.’ </v>
<v b="EZK" c="33" v="25">Degisoggu, ani Bab-Jehová-Bela-Gangued-Nikadi weyob sogye, ega be soge: ‘Bemar, san ablisba-mesa gunmaladid, bab-dummadyob-ibmar-imakleged-e-nug odummomaladid, degi, dulemar-gindakmarbalidid. Degite, ¿amba be yar gabimarde? </v>
<v b="EZK" c="33" v="26">Deginbali, bemar es-suid-nikadba dobsur-itomalad, ibmar-isgana imakdimalad, degi, dule-baid-omebo galagwensuli gudimalad. Degite, ¿amba be yar gabimarde?’ </v>
<v b="EZK" c="33" v="27">”Degisoggu, ani Bab-Jehová-Bela-Gangued-Nikadi weyob sogye, ega be soge: ‘An-sunnad an ise-sogar soged, dulemar-neg-bibichisadgi-gudidimalad es-suidgi burgwemaloed. Dulemar-sapurba-gudidimalad ibmar-durgan-ursirmarse dolegega an imakoed. Dulemar-negmar-dutusulidgi, degi, ibe-ollor-siidgi-gudidimalad boniganba burgwemaloed. </v>
<v b="EZK" c="33" v="28">An we-yar, nega-dulesulidganga obinyoed. E-gangued-san-dummarba-imakdiid berguoed. Israel-e-sapurmar swiri naguoed, agi dule-wargwensaale bar egi nasaosulid. </v>
<v b="EZK" c="33" v="29">Ar Israel-dulemar-ibmar-isgana-imaksad-ular, an we-yar nega-dulesulidganga imaksale, Israel-dulemar wisgumaloed, ani an Bab-Jehová gue.’ </v>
<v b="EZK" c="33" v="30">”Dule-machi, be-dulemardi begine galu-matusur-maid-dikarba, degi, e-neg-yawagakgi sunmakmalad, na muchub-muchub sogmalad: ‘¡Dagmala! Bab-Jehová-anmarga-gayaburba-soged, anmar itonae.’ </v>
<v b="EZK" c="33" v="31">Bela bese danidamalad, be-asabin an-dulamaryob bukunonidamalad, be-ibmar-soged itomalad, ar degite, eba imaksurmalad. Gayaginbi nued angi sunmakmalad, ar e-gwagedi maniginbi binsaed. </v>
<v b="EZK" c="33" v="32">Wemarga, unnila bedi sabguedgi-namaked-dule gued, yeer-gammu-nikadid, degi, nued gar-ogorbalidid. Be-ibmar-soged itomalad, ar degite, eba imaksurmalad. </v>
<v b="EZK" c="33" v="33">Degi-inigwele, bela an we-ibmar-sogsad guoed. Ar bela we-ibmar gualile, wisgumaloed, emar-abargi Bab-Dummad-gayaburba-barsoged-wargwen gudii gusye.” </v>
<v b="EZK" c="34" v="1">Bab-Jehová anga sogded: </v>
<v b="EZK" c="34" v="2">“Dule-machi, Israel-sibad-wawaad-edarbemaladgi ibmar-guoed iduakwaa be soge. Bab-Jehová-Bela-Gangued-Nikadi weyob sogye, ega be soge: ‘Israel-sibad-wawaad-edarbemalad, bemar duledar-wilesmar, na beginbi be binsamalad. ¿Sibad-wawaad-edarbemalad, na sibad-wawaadmar edarbergebsursi? </v>
<v b="EZK" c="34" v="3">Bemar sibad-wawaad-e-mam-nis gobmalad, e-absar be-morga be imakmalad, degi, sibad-wawaad bur wardummagan be oburgwemalad, degi-inigwele, gwen be nue akwesurmalad. </v>
<v b="EZK" c="34" v="4">Sibad-wawaad-nollo-itoged gwen be ogannosurmalad, gegumalad gwen be edarbesurmalad, nailikgusad gwen be nudaksurmarbalid. E-galugi-nosa-gudiid gwen be aminasurmalad, yoggus-gudiid gwen be amisurmarbalid. Bur bule bemar sibad-wawaad sarsoged, sabsur-imakdabalid. </v>
<v b="EZK" c="34" v="5">Edarbed-sated-ular, sibad-wawaadmar aisakidmalad. A-ulale, ibmar-durgan-ursirmaladse ibgwensur-galegega gumalad. </v>
<v b="EZK" c="34" v="6">An-sibad-wawaadmar yalaganba, degi, yala-mulluganba yoggus gudidimalad. Bela sibad-wawaadmar we-napneggi aisakisbukwamalad-aminaegala, dule gwen bai itosulid. </v>
<v b="EZK" c="34" v="7">” ’Degisoggu, sibad-wawaad-edarbemalad, Bab-Jehová-e-gayaburba nue-itomala: </v>
<v b="EZK" c="34" v="8">Ani an Bab-Jehová-Bela-Gangued-Nikadi, na dukin ise-sogar-soged, an-sibad-wawaadmar edarbed-sated-ular, atur-imaklesmalad, degi, ibmar-durgan-ursirmaladse ibgwensur galesmalad. An-sibad-wawaad-edarbemalad an-sibad-wawaadmar edarbesulid, unnila na eginbi binsamalad, an-sibad-wawaadmargindi binsasurmalad.’ </v>
<v b="EZK" c="34" v="9">Degisoggu, sibad-wawaad-edarbemalad, Bab-Jehová e-gayaburba be itomala. </v>
<v b="EZK" c="34" v="10">Bab-Jehová-Bela-Gangued-Nikadi weyob soged: ‘An-sibad-wawaad-edarbemaladgi an aibined. Weyob an-sibad-wawaadmar-imaksad-ulale, an ese ibmar egisoed. An-sibad-wawaadmar mer-bar-akwega an imakoed, degi, bar na eginbi binsaosurmalad. An-sibad-wawaadmar an e-annik suoed, adi, mer bar e-masga guegar.’ ” </v>
<v b="EZK" c="34" v="11">Bab-Jehová-Bela-Gangued-Nikadi weyob soged: “An-sunnad, an-sibad-wawaadmar an aminaoed, an-sunnad an edarboed. </v>
<v b="EZK" c="34" v="12">Ar igi sibad-wawaad-edarbed sibad-wawaadmar-aisakisbukwar edarbedae, deyobi, an-sibad-wawaadmar an edarboed. Ibagwengi dii-widanikir, negsichi-naguedgi, na bia aisakis-bukusmala, agi-bukwadgi, an gannar sedagoed. </v>
<v b="EZK" c="34" v="13">”Sibad-wawaadmar dulemar-yar-baid-baidgi-bukwamalad-abargi an onogoed, yar-baigangi-bukwamaladgi an onmakoed, degi, e-yarse an sedoed. Israel-e-yalagangi, dianmarba, degi, bela neggweburmargi an akoed. </v>
<v b="EZK" c="34" v="14">Bur gagan-nuegan-nanaid-gunnega an imakoed, Israel-yarmar-matusulidgi e-gagan-gunned naioed. Agi, galu-nuedgi obunnomaloed, Israel-yarmargi bur-gagan-nuegan-naid gunmaloed. </v>
<v b="EZK" c="34" v="15">An-sunnad an-sibad-wawaadmar an akoed, degi, obunnogega an sedoed. Bab-Jehová-Bela-Gangued-Nikadi weyob soged. </v>
<v b="EZK" c="34" v="16">”Sibad-wawaadmar-yoggusmalad an aminaoed, e-galugi-nosa-gudimalad an gannar sedagoed. Mali-bichis-gudimalad an ega morgi-obipirmakoed, degi, nollo-itodimalad an ogannogoed. Ar sibad-wawaad-wardummagandi, degi, dutusur-itomaladdi, an obelogoed. An-sibad-wawaadmar igar-innikigwadba an akoed. </v>
<v b="EZK" c="34" v="17">”An-sibad-wawaadmar, bemargardi ani Bab-Jehová-Bela-Gangued-Nikadi, weyob soged: ‘Sibad-wawaadmarga an war-wargwengi igar nabogoed, degi, sibad-wawaad-macherganga, sibad-macherganga an igar nabogoed. </v>
<v b="EZK" c="34" v="18">¿Bemar bur gagan-nuegan-gunned amba galaku itode? ¿Bemarde gagan-obichad-birgi annamarbalirgebe? ¿Bemar dii-ditiregwad-gobed amba galaku itode? ¿Bemarde dii-obicha-sigisadi naggi gudure-imaked aku itode? </v>
<v b="EZK" c="34" v="19">A-ulale, an-sibad-wawaadmar, bemar-gagan-birgi-annasad gunmalad, degi, bemar-dii-gudure-imaksad gobmalad. </v>
<v b="EZK" c="34" v="20">” ’A-ulale, Bab-Jehová-Bela-Gangued-Nikadi weyob soged: An-sunnad an sibad-wawaad-wardummaganga, degi, garaganaga igar nabogoed. </v>
<v b="EZK" c="34" v="21">Ar bemarde dikargi, degi, yargangi egee imaksamalad, deginbali, bur nollo-itomalad be-bebegi be sikaa imaksamalad, degii bemar oduurmaksamalad. </v>
<v b="EZK" c="34" v="22">An-sibad-wawaadmar an bendakoed, bar bemarse galegosurmalad. Sibad-wawaadmarga an igar nabogoed. Ebo-ebogi ega an igar nabogoed. </v>
<v b="EZK" c="34" v="23">Geb degine, sibad-wawaad-edarbed-wargwen an ega barmidagoed, an-mai-David, adi, wemar-akoed, degi, ebi walagwen sibad-edarbedga guoed. </v>
<v b="EZK" c="34" v="24">Ani an Bab-Jehová, e-Bab-Dummadga guoed, degi, an-mai-David, e-dummadga guoed. Ani an Bab-Jehová sogsad. </v>
<v b="EZK" c="34" v="25">” ’An wemarbo igar-bogidikid mesoed: An we-yargine ibmar-durgan-ursirmar obelogoed, adi, an-sibad-wawaadmar nega-dulesulidganba sunna dobsuli megmalaga, degi, sapurba bogidikidgi gabmaloed. </v>
<v b="EZK" c="34" v="26">An wemargi doggus-nued binsaoed, degi, an-yar-mullu-e-dikarmar ibmar-nuegan-nikuedga an imakoed. E-ibagan-sekalaa an dii owioed. We-dii ibmar-nuegan-nikuega imakoed. </v>
<v b="EZK" c="34" v="27">Sapimar na sanmakdoed, napaneg ibmar-gwag osanmakoed. Israel-dulemar na e-yargi dobsuli gudimaloed. Dulemar-maiga-imaksamaladgi an-dulamar an onosale, geb wisgumaloed, ani an Bab-Jehová gue. </v>
<v b="EZK" c="34" v="28">Dulemar-yar-baid-baidgi-bukwamaladse bar galegosurmalad, ibmar-durgan-ursirmarse bar dolemarbalosulid. Dobsuli gudimaloed, dule-wargwensaale odobguosulid. </v>
<v b="EZK" c="34" v="29">E-ibmar-gwag-sanmakoedba, e-napaneg nuedga guoed. E-yargi bar ukudmaad itogosurmalad, deginbali, dulemar-yar-baid-baidgi-bukwamalad bar egi dodomarbalosulid. </v>
<v b="EZK" c="34" v="30">Geb degine, wisgumaloed, ani an e-Bab-Jehová-Bela-Gangued-Nikadi eba gudii, degi, Israel-dulemar an-dulamar gue. Ani an Bab-Jehová-Bela-Gangued-Nikadi weyob soged. </v>
<v b="EZK" c="34" v="31">Deginbali, ani an Bab-Jehová-Bela-Gangued-Nikadi weyob sogbalid, ani an bemar-Bab-Dummadid. Bemardi an-sibad-wawaadmalad. Ani an bemar-edarbedid.’ ” </v>
<v b="EZK" c="35" v="1">Bab-Jehová anga sogded: </v>
<v b="EZK" c="35" v="2">“Dule-machi, Seir-yarsik be atake, egi ibmar-guoed iduakwaa be soge. </v>
<v b="EZK" c="35" v="3">Bab-Jehová-Bela-Gangued-Nikadi weyob sogye, ega be soge: ‘Seir-yar, an begi aibined. An sabsur-be-odurdakoed, nega-dulesulidganga an be-obinyoed. </v>
<v b="EZK" c="35" v="4">Be-neggweburmar akwamarbi-ganna-ganna-bukwa an imakoed, bedi nega-dulesulidganga guoed. Geb degine, be wisguoed, ani an Bab-Jehová gue. </v>
<v b="EZK" c="35" v="5">” ’Ar be gusgu Israel-dulemar-e-isdarmaladsoggu, e-isgusad-ular, sabsur-odurdaklesad-ibagi, e-wilesad-ibagi, bemar egi bila onosad. </v>
<v b="EZK" c="35" v="6">Degisoggu, ani an Bab-Jehová na dukin ise-sogar soged, burgwega an be-imakoed, burgwed begi banguosulid. Bab-Jehová-Bela-Gangued-Nikadi soged: Ar be ablis-aryoed isdar-daksasulid, a-ulale, ablis-aryoed begi banguosulid. </v>
<v b="EZK" c="35" v="7">Seir-yar nega-dulesulidganga an imakoed. Agi dule-danikoed, dule-ese-nadapoed an ogilogoed. </v>
<v b="EZK" c="35" v="8">Muimar e-yarmar-ena an nasikoed. Dulemar-es-suidgi-burgwismalad be-yar-mullugangi, be-nebamargi, degi, be-diwarmargi ena omiledoed. </v>
<v b="EZK" c="35" v="9">Degisadegu nega-dulesulidganga an be-imakoed, dulemar be-neggweburmargi bar bukuosulid. Geb degidbali, be wisguoed, ani an Bab-Jehová gue.’ </v>
<v b="EZK" c="35" v="10">”Seir, ar be sogsad: ‘Amba Bab-Jehová Israel-yargi-mai-inigwele, e-napaneg-sogbogwad, e-neggwebur-sogbogwad angadga guoed. Ani an e-ibedga guoed.’ </v>
<v b="EZK" c="35" v="11">A-ulale, ani an Bab-Jehová na dukin ise-sogar-soged, ar igi nobedba, isdar-dakedba, be Israel-dulemar-sabsur-imaksagusa, deyobi, an be-imakmogoed. Bab-Jehová-Bela-Gangued-Nikadi weyob soged. Ar an sabsur-be-odurdaksale, bemar magar an-daknonimaloed. </v>
<v b="EZK" c="35" v="12">Geb degine, be wisguoed, ani an Bab-Jehová gue. Be Israel-dulemargi urwedii gusad an bela itosad. Urwedgi be sogsagusad: ‘¡Bela oitolesmala, emigindi, anmar sunna obergue!’ </v>
<v b="EZK" c="35" v="13">Urwedgi, binsaed-satedgi be angi-sunmaksadi an be-itosad. </v>
<v b="EZK" c="35" v="14">”Bab-Jehová-Bela-Gangued-Nikadi weyob soged: ‘Bela napneggi yeer-itomalaga, an be-obelogoed. </v>
<v b="EZK" c="35" v="15">Ar igi Israel-dulemarga yar-uklesad-bergusgu, na be yeer-itosgusa, deyobi, an begi yeer-itomogoed. Be, Seir-yar, degi, bela Edom-yar, nega-dulesulidganga gumaloed. Degidbali, wisgumaloed, ani an Bab-Jehová gue.’ ” </v>
<v b="EZK" c="36" v="1">Bab-Jehová sogdebalid: “Dule-machi, Israel-yarmargi ibmar-guoed iduakwaa be soge, ega weyob be soge: ‘¡Israel-yarmar, Bab-Jehová-e-gayaburba be itoge! </v>
<v b="EZK" c="36" v="2">Bab-Jehová-Bela-Gangued-Nikadi weyob soged: Be-isdarmalad begi dodoar-sogmalad: Yar-sergan bato anmargadi.’ </v>
<v b="EZK" c="36" v="3">A-ulale, ibmar-guoed iduakwaa be soge, Bab-Jehová-Bela-Gangued-Nikadi weyob sogye, ega be soge: ‘Bela be-dikarba neggweburmar-bukwamaladi begi bila onosmalad, degi, be-neggweburmar obelosmalad. Dulemar-yar-baid-baidgi-bukwamalad bemar-ibe ibmar susmalad, deginbali, ibmar-dodoedga be gusmarbalid, dulemar begi dodogar sunmaksamalad. </v>
<v b="EZK" c="36" v="4">Degisoggu, Israel-yarmar, Bab-Jehová-Bela-Gangued-Nikadi-e-gayaburba be itomala. Weyobi Bab-Jehová-Bela-Gangued-Nikadi sogsad: Yarmarga, yar-mulluganga, dianmarga, nebamarga, negmar-bibichismaladga, neggweburmar-ollosiid dulemar-e-dikarba-bukwamaladse-atursalesmaladga, degi, ibmar-dodogedga-gusmaladga, sogsad.’ </v>
<v b="EZK" c="36" v="5">”Bab-Jehová-Bela-Gangued-Nikadi weyob soged: ‘An nue-sae-itogedgi dulemar-yar-baid-baidgi-bukwamalad-annik, degi, Edom-annik ibmar sogsad. Ar wemar weligwaledgi, nue-isdar-dakedgi an-yar susmalad, adi, obelogega, degi, e-ibe ibmar sumalagar.’ </v>
<v b="EZK" c="36" v="6">”Degisoggu, Israel-dulemarga ibmar-guoed iduakwaa be soge: ‘Yarmarga, yar-mulluganga, dianmarga, degi, nebamarga, weyob Bab-Jehová-Bela-Gangued-Nikadi sogye ega be soge: Sae-itogedgine, isdar-itogedgine an ibmar sogsad. Ar ade, bemar dulemar-yar-baid-baidgi-bukwamaladse binge-gubukwa gusmalad.’ </v>
<v b="EZK" c="36" v="7">A-ulale, Bab-Jehová-Bela-Gangued-Nikadi weyob soged: ‘An ise-sogar-soged, be-dikarba dulemar-yar-baid-baidgi-bukwamalad bingegumarmogoed. </v>
<v b="EZK" c="36" v="8">” ’Israel-yalamar, ar bemardi, an-Israel-dulemarga sapimar nikudoed, degi, ibmar-gwag osanmakdoed, ar gannar-dakmalad bato modanikid. </v>
<v b="EZK" c="36" v="9">Andi bemar-ulale gwichiguoed, an bemar-bendakoed. Bemar sapurmar, bemargi gannar ibmarmar-diglegoed, bemargi gannar ibmar-gwag welegoed. </v>
<v b="EZK" c="36" v="10">Degi, Israel-dulemar an omerguoed. Neggweburmargi gannar dulemar ambikuoed, degi, negmar-bibichisad gannar soblegoed. </v>
<v b="EZK" c="36" v="11">An bega be-dulemar, degi, ibmar-durgan bukidar omerguoed. Wemar na mimmigan nikudmaloed, na mergudmaloed. Epenneyobi, dulemar-bukidar-nika an imakoed, iduar-gudigusmaladba bur bule nued-gudii an imakoed. Geb degine, wisgumaloed, ani an Bab-Jehová gue. </v>
<v b="EZK" c="36" v="12">Israel-yarmar bemargi, an-Israel-dulemar nanaega an imakoed. Israel-dulemar be-ibmarmar egadga imakoed, e-ibmar-abingaoedga be-guoed, e-mimmigan be bar ogilogosulid.’ </v>
<v b="EZK" c="36" v="13">”Bab-Jehová-Bela-Gangued-Nikadi weyob soged: ‘Ar bemar-annik sogmalad, bemarde dulemar-domaladye, degi, be-mimmigan na be dukin oburgwedye. </v>
<v b="EZK" c="36" v="14">A-ulale, bemar bar bipisaale, dulemar-doosulid, deginbali, be-mimmigan bar be oburgosurbalid. Ani Bab-Jehová-Bela-Gangued-Nikadi we-ibmar soged. </v>
<v b="EZK" c="36" v="15">Dulemar-yar-baid-baidgi-bukwamaladi dodogar-begi-sunmaked bar itogega an be-imakosulid. Dule-bamaladse bar be binge-gudii guosurmalad, be-dulemar-ibe e-mimmigan be bar ogilogosulid. Ani Bab-Dummad-Jehová-Bela-Gangued-Nikadi weyob soged.’ ” </v>
<v b="EZK" c="36" v="16">Bab-Jehová anga sogdebalid: </v>
<v b="EZK" c="36" v="17">“Dule-machi, Israel-dulemar e-yargi gudimargua, emar na e-daedba, e-ibmar-imakedba napaneg oichosmalad. Ome-igar-dakdiidyob e-daed an-asabin gudii gusad. </v>
<v b="EZK" c="36" v="18">Degisoggu, napneggi bukidar-ablis-eosad-ular, degi, e-bab-dummadyob-ibmar-imakleged-e-nug-odummosad-ular, an wemar sabsur-odurdaksad. </v>
<v b="EZK" c="36" v="19">Dulemar-yar-baid-baidgi-bukwamaladse an oaisakisad, degi, bamalad-yalagangi aisakis bukusmalad. E-daedba, e-ibmar-imakedba an ega igar nabosad. </v>
<v b="EZK" c="36" v="20">Ar dulemar-yar-baid-baidgi-bukwamaladse-mosmargua, emar an-nug-islidikid oichosmalad. Ar ade, weyob wemar-annik sogsamalad: ‘Bab-Jehová-e-dulamalanad, degi-inigwele e-yargi onolesmalad.’ </v>
<v b="EZK" c="36" v="21">Degisoggu, an-nug-islidikid an na bendake daklearsunnad. Ar ade, Israel-dulemar, dulemar-yar-baid-baidgi-bukwamaladse modapile, an-nug oichosdamalad. </v>
<v b="EZK" c="36" v="22">”A-ulale, Israel-dulemarga Bab-Jehová-Bela-Gangued-Nikadi weyob sogye, be soge: ‘An ibmar-imakoed, bemar-ular an imakosulid. Bemar an-nug-islidikid dulemar-yar-baid-baidgi-bukwamalad-abargi oichosmalad-ular, an imakoed. </v>
<v b="EZK" c="36" v="23">An-nug-islidikid-dummarba-gued an oyogoed, we-nug dulemar-yar-baid-baidgi-bukwamalad-abargi oicholesad. Bemar we-nug dule-bamalad-abargi oichosmalad. Bemar-abargi, an-isligwaled an oyosale, dulemar-yar-baid-baidgi-bukwamalad wisgumaloed, ani an Bab-Jehová gue. Ani an Bab-Jehová-Bela-Gangued-Nikadi weyob soged. </v>
<v b="EZK" c="36" v="24">Dulemar-yar-baid-baidgi-bukwamalad-abargi an be onomaloed, yar-baigangi-bukwadgi an be-onmakmaloed. Geb gannar be-yarse-dagega an be-imakmaloed. </v>
<v b="EZK" c="36" v="25">Dii-diregwadgi an be-ogoed, geb bemar swilidik gumaloed. Bela be-isgusadgi, degi, be-bab-dummadyob-ibmar-imakleged-e-nug-odummosadgi, an swilidik be-imakmaloed. </v>
<v b="EZK" c="36" v="26">An bemarga gwage-binid ukoed, an bemargi burba-binid oubogoed. Emi, bemar gwage-dutusur-nikadi, bemar-ibe an osulogoed, an bemarga gwage-nued ukoed. </v>
<v b="EZK" c="36" v="27">An bemargi an-Burba oubogoed, geb an-igar-maidba-nanamalaga, an-Igar-Mesisadba-ibsamalaga an be-imakmaloed. </v>
<v b="EZK" c="36" v="28">An be-dadganga yar-uksadgi bemar gudimaloed, degi, bemar an-dulamarga guoed. Ani an be-Bab-Dummadga guoed. </v>
<v b="EZK" c="36" v="29">Isguega bar an be-imakosulid. Orosgwagyob-dakleged-trigo-bukidar nikuega an be-imakoed, degi, ukudmaad-itogega an be-imakosulid. </v>
<v b="EZK" c="36" v="30">Sapi-sanmar, degi, ibmar-gwag-welemalad an omerguoed, adi, ukudmaad-itoged-ular, dulemar-yar-baid-baidgi-bukwamaladse mer bar be bingegumalagar. </v>
<v b="EZK" c="36" v="31">Deyobi, be-isganadaed, degi, be-ibmar-isgana-imaksad be ebinsamaloed. Geb be-isgued-ular, be-ibmar-isgana-imaked-ular, be binge itomaloed. </v>
<v b="EZK" c="36" v="32">Bemar wisgubi an abedo, ar we-ibmar, an bemar-ular imaksulid.’ Ani an Bab-Jehová-Bela-Gangued-Nikadi weyob soged. ‘Israel-dulemar, na be-daed-ular, be nug isgumala. Be-daed-ular, be binge itomala.’ </v>
<v b="EZK" c="36" v="33">”Bab-Jehová-Bela-Gangued-Nikadi weyob soged: ‘Bela be-isgusadgi an swilidik be-imakoed-ibagi, an neggweburmargi dulemar-urboed, an gannar negmar-bibichisad soboed. </v>
<v b="EZK" c="36" v="34">Napa-swiri-naidgi ibmar-gwag-diglegoed, bela dulemar-egi-nadapmaloed dakmaloed.’ </v>
<v b="EZK" c="36" v="35">Geb degine, soglegoed: ‘Iduar, we-napa nega-dulesulidganga naigusad. Emidi, Edén-nainu-nuedyob dakleged. Iduar, neggweburmar akwamarbi-ganna-ganna-bukwagusad, napabi-nai gusad, negmar-sate gusad. Emidi, na gangus simalad, egi dulemar bukwabalid. </v>
<v b="EZK" c="36" v="36">Geb degine, e-dikarba dulemar-yar-baid-baidgi-bukwamalad-besmalad wisgumaloed, ani an Bab-Jehová, negmar-bibichisad an gannar sobed. Napaneg-nega-dulesulidganyob-nagusadgi, an gannar ibmar digoed. Ani an Bab-Jehová we-ibmar-sogedi, an imakedsegoed.’ </v>
<v b="EZK" c="36" v="37">”Bab-Jehová-Bela-Gangued-Nikadi weyob soged: ‘Israel-dulemar sibad-wawaad-merguedyob ega e-dulemar-omerguye anse egisedi, an ega imakoed. </v>
<v b="EZK" c="36" v="38">Geb degine, neggweburmar-dule-sate-gusadi, dulemar-ena guoed. Igi iba-onolealile, Jerusalén-neggwebur sibad-wawaadmar-ogumakar-ukleged ena gusdae, deyob e-dulemar neggweburmar enogoed. Geb degine, wisgumaloed, ani an Bab-Jehová gue.’ ” </v>
<v b="EZK" c="37" v="1">Bab-Jehová-e-gangued angi aidenonikid, degi, e-Burba an-sesad. Geb nebagi bukidar garmar-omileded-abargi an-ogwichisad. </v>
<v b="EZK" c="37" v="2">Garmar-abargi-nanaega an-imaksad, geb nebagi bukidar garmar milemamai an daksad. We-garmar bela dinnaa omilede an daksad. </v>
<v b="EZK" c="37" v="3">Geb degine, Bab-Jehová anga sogded: “Dule-machi, igi be binsae, ¿we-garmar gannar-durguo be ebinsae?” An e-abin sogded: “Bab-Jehová-Bela-Gangued-Nikadi, unnila bebi we-ibmar wisid.” </v>
<v b="EZK" c="37" v="4">Geb Bab-Jehová anga sogded: “Ezequiel, we-garmargi-ibmar-guoed iduakwaa be soge, ega be soge: ‘¡Gar-dinnagana, Bab-Jehová-gayaburba be itomala!’ </v>
<v b="EZK" c="37" v="5">Bab-Jehová-Bela-Gangued-Nikadi weyob bemargi soged: ‘An bemargi burba oubogoed, degi, bemar gannar durguoed. </v>
<v b="EZK" c="37" v="6">An bemargi dub-gar-gwadimalad mesoed, an bemargi san nasikoed, uka nasikbaloed. An bemargi burba oubogoed, adi, bemar gannar durguegar. Geb degine, bemar wisguoed, ani an Bab-Jehová gue.’ ” </v>
<v b="EZK" c="37" v="7">Bab-Jehová anga igar-uksadba garmargi-ibmar-guoed an sogsad. Garmargi-ibmar-guoed an soggwichidgine, ibmar-binnasuli-gole an itosad, degidbali, neg-giglimakde an daksad. Geb agine, garmar na egi atodmala an daksad. </v>
<v b="EZK" c="37" v="8">Geb garmargi dub-gar-gwadimalad megide an dakded. Deginbali, san nagude, uka nikudbali an dakded. Degi-inigwele, amba we-garmar burbasuli-mamai an dakded. </v>
<v b="EZK" c="37" v="9">Geb degine, Bab-Jehová anga sogded: “Dule-machi, burbaga ibmar-guoed iduakwaa be soge: ‘Bab-Jehová-Bela-Gangued-Nikadi weyob bega igar uked: Burba, bela napneg-ugakagi be dage, geb we-gar-burgwarmaladgi be uboge, adi, gannar durgumalagar.’ ” </v>
<v b="EZK" c="37" v="10">Ar Bab-Jehová igi anga igar uksagusa, an deyobi, yoedse-ibmar-guoed sogsad. Geb garmargi burba ubosad, degi, garmar gannar durgusad, geb gwisgusmalad. Sordamar-bila-onomalad-bukidaryob mergumalad. </v>
<v b="EZK" c="37" v="11">Geb degine, Bab-Jehová anga sogded: “Ezequiel, we-garmar Israel-dulemar gumalad. Wemar na sogdimalad: ‘Anmar bendakleged sateye, anmar dingudye. ¡Anmar bergus gudiiye!’ </v>
<v b="EZK" c="37" v="12">Degisoggu, Ezequiel, yoedse-ibmar-guoed be soge, Bab-Jehová-Bela-Gangued-Nikadi weyob sogye ega be soge: ‘An-dulamarye, be-neg-uanmar an egaoye, agi an be-onomaloye. Geb gannar Israel-yarse-naega an be-imakmaloye. </v>
<v b="EZK" c="37" v="13">An-dulamarye, an be-neg-uanmar-egasale, agi an be-onosale, bemar wisguoed, ani an Bab-Jehová guye.’ ” </v>
<v b="EZK" c="37" v="14">Bab-Jehová sogdebalid: “An-burba an begi oubogoed, geb gannar be durguoed. Be-yargi an be-ourboed. Degine, be wisgumaloed, ani an Bab-Jehová ibmar-sogsad, an imakedseye. Ani an Bab-Jehová-guedi, weyob soged.” </v>
<v b="EZK" c="37" v="15">Bab-Jehová anga sogdebalid: </v>
<v b="EZK" c="37" v="16">“Dule-machi, suar-wargwen be sue, agi be narmake: ‘Judá-yarga, degi, Israel-dulemar-eba-nanaidga.’ Geb suar-baid be subali, agi be narmake: ‘Joséʼga.’ Joséʼde, Efraín-e-gaapoled, degi, bela Israel-dulemar-bamalad-eba-nanaid-e-gaapoled gued. </v>
<v b="EZK" c="37" v="17">We-suar-warbogwad be gwadie, adi, wargwen guega, deyobi suar-wargwenadga gunonikoed. </v>
<v b="EZK" c="37" v="18">”Ar be-dulemar bese egichialir: ‘¿We, ibu-obare?’ </v>
<v b="EZK" c="37" v="19">Be abin-sogoed, Bab-Jehová-Bela-Gangued-Nikadi weyob sogye: ‘Efraín-argangi José-e-gaapoled maid, degi, Israel-dorgan-ambegwad (10) abar-eba-atonanaid an suoed, geb Judá-e-gaapoledbo an gwadioed. Deyobi, gaapoled-wargwenadga an wemar-imakoed, an-argangi wargwenna gumaloed.’ </v>
<v b="EZK" c="37" v="20">Be suar-warbogwad-narmaksad, be-argangi be gani-gwisgue, adi, wemar dakmalaga, </v>
<v b="EZK" c="37" v="21">geb wemarga be sogoed, weyob Bab-Jehová-Bela-Gangued-Nikadi sogye: ‘Israel-dulemar, dulemar-yar-baid-baidgi-bukwamaladse bia nadegusmala, agi an onogoed. Bela galagwensuli-mimilesbukwadgi an onmakoed, adi, an e-yarse gannar sedagegar. </v>
<v b="EZK" c="37" v="22">A-yargi, Israel-yalagangi, an wemar dulemar-soggwenna imakoed. Unnila rey-wargwen nikumaloed, bar dulemar-sogabo guosurmalad, deginbali, akar-akar-sogabo bar negselebalosulid. </v>
<v b="EZK" c="37" v="23">Na e-bab-dummadyob-ibmar-imakdimalad-e-nug bar odummogosurmalad, deginbali, e-isgued, degi, ibmar-isgana bar imakosurmarbalid. E-nodii-gusmaladgi an ollor-imakoed, degi, e-isgued an bela ega elioed. Wemar an-dulamarga guoed, andi e-Bab-Dummadga gumogoed. </v>
<v b="EZK" c="37" v="24">An-mai-David e-reyga megoed, bela e-idued wargwenna nikumaloed. An-Igar-Mesisadba ibsamaloed, an-Igar-Maidba damaloed, abali, ibmar imakmaloed. </v>
<v b="EZK" c="37" v="25">An-mai-Jacobʼga an yar-uksa-gusadgi, na bia e-dadgan megisgusmala, agi megmaloed. Agi wemar, e-mimmigan, degi, e-wagan degisadegu gudii gumaloed, an-mai-David e-dummad-degisadeguadga guoed. </v>
<v b="EZK" c="37" v="26">An wemarbo igar-bogidikid mesoed. We-igar degisadeguoed. E-dulemar merguega an imakoed, geb wemar-abargi degisadegu anse-goled-neg an sioed. </v>
<v b="EZK" c="37" v="27">Wemar-abargi an gudiguoed, an e-Bab-Dummadga guoed, degi, emar an-dulamarga guoed. </v>
<v b="EZK" c="37" v="28">Wemar-abargi degisadegu anse-goled-neg sigisale, dulemar-yar-baid-baidgi-bukwamalad wisgumaloed, ani an Bab-Jehová, an Israel-yar islidikidga imaksad.’ ” </v>
<v b="EZK" c="38" v="1">Bab-Jehová anga sogded: </v>
<v b="EZK" c="38" v="2">“Dule-machi, Gog, Mesec-dulemar-e-dummadga, degi, Tubal-dulemar-e-dummadga, Magog-yargi maid. A-dulega ibmar-guoed iduakwaa be soge. </v>
<v b="EZK" c="38" v="3">Bab-Jehová-Bela-Gangued-Nikadi weyob sogye ega be soge: ‘Gog, Mesec-dulemar-e-dummadga-maid, degi, Tubal-dulemar-e-dummadga-maibalid, an begi gwichi. </v>
<v b="EZK" c="38" v="4">Gannar-dagega an be-imakoed, esgoromar-ake-nikad be-gayagi an bega nasikoed, geb bela be-sorda-bila-onomaladmala, be-molimarmala, degi, moli-birgi-sii-abarmakmaladmala an be-sedagoed. Bela wemar gingi nikamalad, bela-bela mergumalad, sigu-abgaed-galagwensuli nikamalad, degi, bela es-suid ganimalad. </v>
<v b="EZK" c="38" v="5">Wemarba Persa-dulemar, Etiopía-dulemar, degi, Fut-dulemar danimarmogoed. Bela wemar sigu-abgaed nikamalad, degi, bormo-gurgin simalad. </v>
<v b="EZK" c="38" v="6">Gomer e-sorda-bila-onomaladmala danimogoed, deginbali, dikasur-dad-nakwed-argan-sapiledsik Bet-Togarma e-sorda-bila-onomaladmala danimarmogoed. Bukidar dulemar-beba-nanaid, beba danimaloed. </v>
<v b="EZK" c="38" v="7">” ’Be, degi, bela be-walik-sordamar-bila-onomalad-bukwad, guagwar-bukumala, nue-atakmala. Be e-dummadga gue. </v>
<v b="EZK" c="38" v="8">Ibagan-danikoedgi ibmar-soggwen-imaked bega uklegoed. Birgamar-bukidar-nasad-sorbali, yar-soggwen bila-onolesad-sorba e-neg gannar nugus-bukwadgi be ubononikoed. We-ibe, birgaba e-negmar bibichis-bukwa gusadid. E-dulemardi neggwebur-baid-baidsik mimiles gusbalidid. Ar andi we-dulemar gannar Israel-yalagangi obukunonikid. Dulemar-yar-baid-baidgi-bukwamalad-abargi onolesmalad, emigindi, dobsuli gudimalad. </v>
<v b="EZK" c="38" v="9">Ar bedi burwa-ooredyobi e-yargi ubononikoed. Be, degi, be-dulemar-bila-onomaladmala, bela dulemar-beba-nanaimaladmala, bela Israel-yargi neg-gudure-sigisdaedyobi be bukunonimaloed.’ </v>
<v b="EZK" c="38" v="10">”Bab-Jehová-Bela-Gangued-Nikadi weyob soged: ‘A-ibagine, ibmar-imaked be ilemakoed, geb igar-isgana be mesoed. </v>
<v b="EZK" c="38" v="11">Be sogoed: Yar-soggwen dule-bendaked-satedgi an ubogoed. Dulemar-belagwadamalad na dobsuli-gudimaladgi an bila-ononaoed. Wemar neggweburmar-galu-matusulid-satedmargi, yawagak-satedmargi, degi, esgoro-yawagak-edied-satedmargi bukwamalad. </v>
<v b="EZK" c="38" v="12">An e-ibe ibmar-atursaoed, geb an e-ibe ibmar-susad an sedoed. Negmar-bibichisadgi gannar neggweburmar-ambikunonikidgi an bila-ononaoed. Agi dulemar yarmar-baigangi-selearmalad bukwad. We-dulemar moli-bebe-nikamalad bukidar nikamalad, deginbali, napaneg bukidar nikamarbalid, bur yar-nuedgi bukwamalad. </v>
<v b="EZK" c="38" v="13">Sabáʼginmalad, Dedánʼginmalad, Tarsisʼginmalad-manigi-ibmar-ukmalad, degi, Tarsis-e-dummagan-mani-ibgan, wemar bese egisdamaloed: ¿Ibiga be daniki? ¿Bela anmar-ibe ibmar-suega be daniki? ¿A-ulale, be bukidar be-sordamar-bila-onomalad oatosa? Anmar-ibe mani-suega, or-suega, moli-bebe-nikamalad-suega, degi, ibmar-bamalad-suega, ¿be-sordamar be oatosa? ¿Bukidar ibmar-suega be daniki?’ </v>
<v b="EZK" c="38" v="14">”Dule-machi, Gogʼga ibmar-guoed iduakwaa be soge, Bab-Jehová-Bela-Gangued-Nikadi weyob sogye ega be soge: ‘A-ibagine, an-Israel-dulamar-dobsuli-gudimaloedi, ¿be wisguosuli? </v>
<v b="EZK" c="38" v="15">Be-yar-akale, dikasur dad-nakwed-argan-sapiledsik, dulemar-bukidar-abargi be danikoed. Bela wemar molimar-birgi-sii danimaloed, bela-bela merguoed, sordamar-bila-onomalad-bulegan gumalad. </v>
<v b="EZK" c="38" v="16">Ibagan-duku-mosale, an-Israel-dulamargi be bila-onodagoed. Neg-gudure-sigisdaedyobi bela Israel-yargi be bukunonikoed. Gog, an-yarse bila-onodagega an be-imakoed, adi, dulemar-yar-baid-baidgi-bukwamalad an-wisgumalaga, adi, an-isligwaled bemar-abargi wemarga oyolegegar.’ </v>
<v b="EZK" c="38" v="17">”Ani Bab-Jehová-Bela-Gangued-Nikadi weyob soged: ‘Epenneunni, an begi sunmaksagusad, deunni, Israel-Bab-Dummad-gayaburba-barsogmalad-an-maimarba an sunmaksagusgu. Wemar, a-ibagangi, degi, birgaba ibmar-guoed iduakwaa sogdigusmalad, andi Israel-dulemargi bila-onodagega be-imakoye. </v>
<v b="EZK" c="38" v="18">Ar Israel-yargi, Gog e-sordamarmala-ubononikoed-ibagi, an bela-bela sae-itogedba uludoed. Ani an Bab-Jehová-Bela-Gangued-Nikadi weyob soged. </v>
<v b="EZK" c="38" v="19">An-sae-itogedgi, an soged, a-ibagine, Israel-yargi negabandur-dummad naguoye. </v>
<v b="EZK" c="38" v="20">An-asabin uamar, nuumar, ibmar-durgan-ursirmar, ibmar-durgan-unimalad, degi, bela dulemar-napneggi-bukwamalad wawanmakoed. Yarmar maludoed, yar-mulluga-bubukwad babatidoed, degi, bela galumar-matusur-mamaid ayaridoed. </v>
<v b="EZK" c="38" v="21">Bela yalaganba Gogʼgi bila-onomalaga an imakoed, e-sordamar-bila-onomalad na e-sordamargi dukin aibinmaloed. Ani an Bab-Jehová-Bela-Gangued-Nikadi weyob soged. </v>
<v b="EZK" c="38" v="22">An Gog bonigan-dummagangi, degi, burgwedgi sabsur-odurdakoed. Gogʼgi, degi, e-sordamar-bila-onomaladgi, deginbali, bela dulemar-yar-baid-baidgi-bukwamalad eba-nanaidgi, an dii-dummad, dii-akwaga-binnisad, soo, degi, azufre, owioed. </v>
<v b="EZK" c="38" v="23">Weyobi, an-dummarba-gued, an-isligwaled, an oyogoed. Geb bukidar dulemar-yar-baid-baidgi-bukwamalad magar an-dakmaloed. Geb degine, wisgumaloed, ani an Bab-Jehová gue.’ ” </v>
<v b="EZK" c="39" v="1">“Dule-machi, Gogʼga ibmar-guoed iduakwaa be soge, Bab-Jehová-Bela-Gangued-Nikadi weyob sogye ega be soge: ‘Gog, Mesec-dulemar-e-dummadga, degi, Tubal-dulemar-e-dummadga-maid, an begi gwichi. </v>
<v b="EZK" c="39" v="2">Gannar-dagega an be-imakoed, degi, an be-illillir imakoed. Dikasur dad-nakwed-argan-sapiledsik Israel-yalaganse bila-onodagega an be-imakoed. </v>
<v b="EZK" c="39" v="3">Argan-sapiledsik be warsi-ganikid an bisgoed, degi, argan-nuedsik be sigumar-ganikid argwanega an imakoed. </v>
<v b="EZK" c="39" v="4">Israel-yalagangi, be-sordamar-bila-onomaladmala, degi, dulemar-be-bardagdimaladmala be burgoed. Mulamarga, degi, ibmar-durgan-ursirmarga an be-metoed, adi, be-domalaga. </v>
<v b="EZK" c="39" v="5">Neg-ollor-dummad-naidgi be omiledmaloed. Ani an Bab-Jehová-Bela-Gangued-Nikadi weyob soged. </v>
<v b="EZK" c="39" v="6">An Magogʼgi, degi, dulemar-demar-gakaba-dobsuli-bukwamaladgi soo barmidagoed. Geb degine, wisgumaloed, ani an Bab-Jehová gue. Ani an Bab-Jehová-Bela-Gangued-Nikadi weyob soged. </v>
<v b="EZK" c="39" v="7">” ’An-Israel-dulamar-abargi an magarogoed. An-nug-islidikid bar-oicholegega an imakosulid. Dulemar-yar-baid-baidgi-bukwamalad, wisgumaloed, ani an Bab-Jehová, Israel-dulemar-e-Bab-Dummad-Isligwaled gue. </v>
<v b="EZK" c="39" v="8">Bela we-ibmarmar-guoed modanikid, bato guesokalid. An we-iba obaris gusad. Ani an Bab-Jehová-Bela-Gangued-Nikadi weyob soged. </v>
<v b="EZK" c="39" v="9">” ’Geb degine, dulemar-Israel-neggweburginmalad ainidagoed, geb soo ogamaloed, adi, gingimar, sigu-abgamalad, warsibmar, sigumar, degi, eswarmar, ogumakmalagar. We-ibmarmar birgagugle (7) soo-ogaega, e-sapanga guoed. </v>
<v b="EZK" c="39" v="10">Sapan-amiega bar yarse naosurmalad, deginbali, bar sapurba siknamarbalosulid, ar bela we-gingimar ega sapanga guoed. Deginbali, e-ibe-ibmar-atursasmalad-ibe ibmar-atursamarmogoed, e-ibe-ibmar-susmalad-ibe ibmar-sumarmogoed. Bab-Jehová-Bela-Gangued-Nikadi weyob soged. </v>
<v b="EZK" c="39" v="11">” ’A-ibagine, Israel-yargi, dulemar-iirmaked-nebagi, demar-asabin, an Gogʼga neg-uan mesoed. We-neg-uan dulemar iirmaked-igargi megoed. Agi Gog bela e-sordamar-bila-onomaladmala diglegoed, geb Hamón-Gog-nebaye bimaloed. </v>
<v b="EZK" c="39" v="12">Israel-dulemar Gog-sordamar-digmalaga, degi, yar-swilidik-imakega, nii-walagugle (7) alamaknai gumaloed. </v>
<v b="EZK" c="39" v="13">Bela Israel-dulemar wemar-digmaloed. A-ibagi, an-gangued-yeerdakleged an oyogoed, a-iba Israel-dulemarga iba-geg-ieleged guoed. Ani an Bab-Jehová-Bela-Gangued-Nikadi weyob soged. </v>
<v b="EZK" c="39" v="14">” ’We-nii-walagugled-sorbali (7) Israel-yargi-bipirmaknamalaga dulemar amilegoed. We-dulemardi dule-bamaladbo amba yoo-muimar-diglemamaid digmaloed. Deyobi, Israel-yar swilidik imakmaloed. </v>
<v b="EZK" c="39" v="15">Ar we-dulemar-wargwenad, Israel-yargi-bipirmakdiidgi dule-gar-bukwa dakalile, a-dikarba wilubga ibmar ogwichoed. Deyobi, napadakmalad, we-gar Hamón-Gog-nebase sedoed, adi, agi digmalagar. </v>
<v b="EZK" c="39" v="16">Weyobi, Israel-yar swilidik imakmaloed. Agi neggwebur-gwagwen Hamonaʼye-nugad sigbaloed.’ </v>
<v b="EZK" c="39" v="17">”Dule-machi, Bab-Jehová-Bela-Gangued-Nikadi weyob soged: ‘Bela nuumar-san-gunmaladga, degi, bela ibdurgan-ursirmarga be soge, bela be baid-baidsik-gudidimaladgi Israel-yalaganse be dagmala, agi an bemarga masgulleged-dummad uksokalid. Agi, bemar san-gunmaloed, degi, ablis-gobmaloed. </v>
<v b="EZK" c="39" v="18">Dulemar-bila-onomalad-bulegan-e-san be gunmaloed, degi, napneggi dummagan-negsemamaid-e-ablis be gobmaloed. Bela wemar Basán-e-sibad-wawaad-machered-e-sanyob, sibad-wawaad-bipigwad-e-sanyob, sibad-machered-e-sanyob, degi, Basán-e-moli-bebe-nikad-bipigwad-wardummagan-e-sanyob gumalad. </v>
<v b="EZK" c="39" v="19">An bega masgulleged-dummad uksokalidgi, bemar budar-itogedse ibmar-gwallu gunmaloed, bemar mumguedse ablis gobmaloed. </v>
<v b="EZK" c="39" v="20">Moli-san, dulemar-moli-birgi-sigmalad-san, dulemar-bila-onomalad-bulegan-san, degi, bela dulemar-bila-onomalad-san, an-mesegi immelegedse be gunnoed. Ani an Bab-Jehová-Bela-Gangued-Nikadi weyob soged. </v>
<v b="EZK" c="39" v="21">” ’Dulemar-yar-baid-baidgi-bukwamalad-abargi, an-gangued-yeerdakleged an oyogoed. Igi an ega igar-nabosa, degi, igi an sabsur-odurdaksa, bela we-dulemar dakmaloed. </v>
<v b="EZK" c="39" v="22">A-iba-onodoed-akale, Israel-dulemar wisgumaloed, ani an Bab-Jehová, e-Bab-Dummad gued. </v>
<v b="EZK" c="39" v="23">Dulemar-yar-baid-baidgi-bukwamalad wisgumaloed, Israel-dulemar e-isgued-ular, degi, angi-nosmalad-ular, e-yargi-onoles gusmalad. A-ulale, an obachagusad, degi, e-isdarmaladga an urmaksagusad, bela Israel-dulemar es-suidgi burgwisgusmalad. </v>
<v b="EZK" c="39" v="24">E-isguedba, e-uayasulidaedba an sabsur-odurdaksad, an obachagusad.’ </v>
<v b="EZK" c="39" v="25">”A-ulale, ani Bab-Jehová-Bela-Gangued-Nikadi weyob soged: ‘Emigindi, Jacob-dulemar-gales-bukmaladi, gannar dagega an imakoed. Bela Israel-dulemar an wiledakoed, an-nug-isligwaled-odummomalaga an imakoed. </v>
<v b="EZK" c="39" v="26">Israel-dulemar e-napaneggi dobsuli, degi, dule-e-ogwayedsate-gudigusale, e-bingegusad, degi, angi bela-e-nodigusmalad iemaloed. </v>
<v b="EZK" c="39" v="27">Dulemar-yar-baid-baidgi-bukwamalad-abargi, an gannar dagmalaga imaksale, degi, e-isdarmalad-yargi an onosale, dulemar-yar-baid-baidgi-bukwamalad-wagab, an-isligwaled Israel-dulemargi an oyogoed. </v>
<v b="EZK" c="39" v="28">Geb degine, wisgumaloed, ani an Bab-Jehová, e-Bab-Dummad gue. Ani an dulemar-yar-baid-baidgi-bukwamaladse barmis gusad. Geb sorbali, an gannar e-yargi urbenonikid, dule-wargwensaar obelessulid. </v>
<v b="EZK" c="39" v="29">An bipisaar bar obanosulid, ar an-Burba Israel-dulemargi an odegoed. Ani an Bab-Jehová-Bela-Gangued-Nikadi weyob soged.’ ” </v>
<v b="EZK" c="40" v="1">Deunni, anmar birga-durgwen-gakatargus (25) Babiloniaʼgi-bukwadgine, Bab-Jehová-e-gangued angi aidenonikid, geb Jerusalén-neggweburse an-sesad. We-ibmar-gusadi, birga-onoded-nii-wargwenad-ibambegi gusad. Deunni, birgambe-gakabakegus (14) Jerusalén-neggwebur sulesad-akaled. </v>
<v b="EZK" c="40" v="2">Negburgan-dakedgi, burbale Bab-Dummad Israel-yarse an-sesad, geb yar-matusulid-birgi an-ogwichisad. Agi an dad-nakwed-argan-nuedsik-atakgwichi, negmar-suigan-bukwa an dakalid. A-negmala, neggwebur-bukwayob dakleged. </v>
<v b="EZK" c="40" v="3">A-neggweburse Bab-Dummad an-sesad. Agi, dule-wargwen esgoro-gordikidbi-sobaledyob gwichi an dakalid. A-dulede, e-argangi neg-inniki-wilubsaed-linoʼdub, degi, ibmar-wilubsaed-suar gani-gwichi an dakalid, yawagak-dikarba-gwichi an dakalid. </v>
<v b="EZK" c="40" v="4">A-dule weyob anga sokalid: “Dule-machi, nue be itogo. An bega ibmar-oyosokalid be nue dako, a-ulale, wese be selealid. A-sorbali, bela-be-ibmar-dakoedi, Israel-dulemarga be sogmogoed.” </v>
<v b="EZK" c="40" v="5">Geb degine, Bab-Dummadse-goled-neg-ebiris, galu-matusulid-mai an dakalid. Dule, e-argangi ibmar-wilubsaed-suar, daligwen-negabar-sugu-ganiki (1½) an dakalid. Geb galu-matusur-maid wilubsasad. E-songuedi, daligwen-negabar (1½) songued. E-nibguedi, daligwen-negabar (1½) nibgubalid. </v>
<v b="EZK" c="40" v="6">A-sorbali, dule, yawagak-dad-nakwedsik-argasiidse naded. Arsan-maidba nakwisad, geb yawagak-doglemaid-e-gaka wilubsasad. E-matardunguedi, daligwen-negabar (1½) matardungued. </v>
<v b="EZK" c="40" v="7">Yawagakgi igar-dogmaid-e-dikar-abinbeladgi neg-senigan-bukwad. E-suguedi, daligwen-negabar (1½) sugued, e-yaadungueddi daligwen-negabar dungubalid (1½). We-neg-senigan, daligwen-bisgise (1¼) egi bangu-bangu bukwamalad. A-sorbali, yawagak neg-imba-naidsik argasiid. We-neg-imba-naid, Bab-Dummadse-goled-negsik nomaid. We-yawagak-dogedi, daligwen-negabar (1½) yaadungu maid. </v>
<v b="EZK" c="40" v="8">Amba deyobi neg-senigwad-akar neg-imba-siidse e-bangued wilubsasbalid. E-banguedi, daligwen-negabar (1½) bangued. </v>
<v b="EZK" c="40" v="9">Neg-ollorsiid, Bab-Dummadse-goled-negsik-argasiid wilubsasad. E-suguedi, dalibo (2) sugued, e-buarmardi achabake wardungued. </v>
<v b="EZK" c="40" v="10">Dad-nakwedsik yawagakgi-igar-dogmaid-e-dikar-abinbeladgi, neg-senigan gwapaa-gwapaa emarbi-dungu-dungu bukwad. Deginbali, yawagakgi-igar-dogmaid-e-dikar-abinbeladgi, buarmar emarbi-dungu-dungu gwigwisbalid. </v>
<v b="EZK" c="40" v="11">Dule, yawagak-doged wilubsasbalid. E-matardunguedi, dalibo-negabar (2½) matardungued, e-sugueddi dalipaa-bisgise (3¼) sugued. </v>
<v b="EZK" c="40" v="12">Neg-senigan-iduar galu-akwagi-sobaled-bipigwad maid. E-matardunguedi, achabo matardungued, e-nibgueddi achabo nibgued. Neg-senigan, daligwen-negabar (1½) sugued, e-matardungueddi daligwen-negabarbalid (1½). </v>
<v b="EZK" c="40" v="13">Dule, neg-senigwad-yabalid-akar, baid neg-senigwad-obakar-siid-yabalidse, doged wilubsasad. E-yaadunguedi, dalinergwa-bisgise (6¼) dungued. </v>
<v b="EZK" c="40" v="14">A-sorbali, neg-imba-siid wilubsasbalid. E-yaadunguedi, daliatar (5) dungued. Neg-ollorsiid, neg-imba-dummad-naidse-nomaid, we-neg-imba-dummad-naid bela ebirisnaid. </v>
<v b="EZK" c="40" v="15">Dogedgi yawagak-gwichid-akar, neg-imba-siid-yawagak-gwichidse daliambe-gakabo gaka-negabar (12½) sugued. </v>
<v b="EZK" c="40" v="16">Negmar-senigan-e-dikarmargi, degi, buarmar-e-dikarmargi, yabali yawagak-senigan-esgoro-biir-biir-mamaid bukwad. Deginbali, neg-imba-siid-e-dikargi, yabali yawagak-senigan bukwabalid. Geb buarmargi ogobwarmaryob sobarnanaid. </v>
<v b="EZK" c="40" v="17">A-sorbali, galu-matusur-maid-imbagi, neg-imba-dummad-magabalidse an-sesad. Neg-ollor-dummad-naid-ebiris, gwadurgwen-gakambe (30) gabednegmar bukwad. We-gabednegmar-dogedgi akwa aryogar maid. We-akwa-aryogarmaid bela neg-imba-dummad-naidgi aryogar maid. </v>
<v b="EZK" c="40" v="18">Akwa-aryogarmaid, nakwed-aidegedgi aryogar maid, yawagakgi-igar-dogmaid-neg-dikarse bela aryogar maid. Akwa-aryogarmaid-suguedi, yawagak-igar-dogmaid-suguedyobi sugu maid. </v>
<v b="EZK" c="40" v="19">Urba-dogedgi yawagak-gwichid-akar, neg-imba-senigwad-naid-e-yawagak-magaba-gwichidse, e-bangued wilubsasad. Dad-nakwedsik, degi, dad-nakwed-argan-sapiledsik dali-dulagwen-gakatar (25) sugued. </v>
<v b="EZK" c="40" v="20">Dule, dad-nakwed-argan-sapiledsik neg-imba-dummad-doged-siid e-sugued, degi, e-yaadungued wilubsasad. </v>
<v b="EZK" c="40" v="21">Yawagakgi-igar-dogmaid-e-dikar-abinbeladgi, e-neg-senigan gwapaa-gwapaa bukwamogad. Deginbali, e-buarmar, degi, e-neg-imba-siid, dad-nakwedsik-doged-siid-e-buarmaryob, degi, e-neg-imba-siidyob dungumarmogad. E-yawagakgi-igar-dogmaid, dad-nakwedsik yawagakgi-igar-dogmaidyob dungumogad, adi, daliambe-gakabo gaka-negabar (12½) sugued, e-yaadungueddi dalinergwa-gaka-bisgise (6¼) dungued. </v>
<v b="EZK" c="40" v="22">E-yawagak-senigana, e-neg-imba-naidi, dad-nakwedsik-doged-siidgi yawagak-senigan-bukwadyob, degi, neg-imba-naidyob dungumarmogad. Deginbali, e-buarmar dad-nakwedsik-doged-siidgi buarmar-bukwayob daklemogad. We-yawagakse arsan-gwagugle (7) nakwed-nikadba nakleged. E-neg-imba-naidi, yawagakgi-igar-dogmaid-yaba naid. </v>
<v b="EZK" c="40" v="23">Neg-imba-senigwad-naid-e-yawagak-gwagwen dad-nakwed-argan-sapiledsik-yawagak-siid-asabin argasiid, igi dad-nakwedsik yawagakmar bukwamalayob argasiid. Dule, yawagakmar-bangu-gwigwichid wilubsasad. E-banguedi, dali-dulagwen-gakatar (25) bangued. </v>
<v b="EZK" c="40" v="24">A-sorbali, dule, dad-nakwed-argan-nuedsik yawagak-argasiidsik an-sesad. Neg-senigan, buarmar, degi, neg-imba-naidi wilubsasad. Bela we-ibmarmar, bamalad-yawagak-e-igar-dogmaidgi-bukwamaladyob dungumarmogad. </v>
<v b="EZK" c="40" v="25">Neg-ollorsiid-e-dikargi yawagak-senigan bukwad, igi bamalad-neg-imba-bukwadgi yawagak-senigan bukwadyobi bukwamogad. Yawagak-e-igar-dogmaid daliambe-gakabo gaka-negabar (12½) sugued, e-matardungueddi dalinergwa-gaka-bisgise (6¼) dungued. </v>
<v b="EZK" c="40" v="26">Arsan-sogagugle (7) nakwed-nikadba yawagakse naklemogad. E-neg-imba-siid, yawagakgi-igar-dogmaid-yaba siid. Buarmar-e-dikarmargi ogobwarmaryob sobarnaid. </v>
<v b="EZK" c="40" v="27">Neg-ollor-senigwad-naidgi, dad-nakwed-argan-nuedsik yawagak argasimogad. Dule, dad-nakwed-argan-nuedsik yawagakmar egi bangu gwigwichid wilubsasad. Dali-dulagwen-gakatar (25) bangued. </v>
<v b="EZK" c="40" v="28">A-sorbali, dad-nakwed-argan-nuedsik yawagak-siidba neg-imba-senigwad-naidse we-dule an-sesad. Dad-nakwed-argan-nuedsik yawagak-gwichid wilubsasad, adi, bamalad-yawagakmar-gwigwichidyob dungumogad. </v>
<v b="EZK" c="40" v="29">E-neg-senigan, e-buarmar, degi, e-neg-imba-siid-bamaladyobi dungumarmogad. Neg-ollorsiid-e-dikargi yawagak-senigan bukwad. Yawagak-e-igar-dogmaid daliambe-gakabo gaka-negabar (12½) sugued. E-yaadungueddi, dalinergwa-gaka-bisgise (6¼) dungued. </v>
<v b="EZK" c="40" v="30">E-dikarmargi, neg-ollogana-bukwad dalinergwa-gaka-bisgise (6¼) sugued, e-yaadungueddi, daligwen-bisgise (1¼) dungued. </v>
<v b="EZK" c="40" v="31">E-neg-imba-siid, neg-imba-dummad-naidse nomaid. E-buarmargi ogobwarmaryob sobarmogad. We-yawagakse arsan-baabak-nakwed-nikadba (8) nakleged. </v>
<v b="EZK" c="40" v="32">Deginbali, dad-nakwedsik yawagak-siidba neg-imba-senigwad-naidse an-sesad, geb e-doged wilubsasad, bamalad-dogedyobi dungumogad. </v>
<v b="EZK" c="40" v="33">E-neg-senigan, e-buarmar, degi, e-neg-imba-naid bamaladyobi dungumarmogad. Yawagak-e-igar-dogmaid daliambe-gakabo gaka-negabar (12½) sugued. E-matardungueddi, dalinergwa-gaka-bisgise (6¼) dungued. </v>
<v b="EZK" c="40" v="34">E-neg-imba-siid neg-imba-dummad-naidse nomaid. E-buarmargi ogobwarmaryob sobarmogad. We-yawagakse arsan-baabak-nakwed-nikadba nakleged. </v>
<v b="EZK" c="40" v="35">A-sorbali, dad-nakwed-argan-sapiledsik yawagak-gwichidse an-sesad, geb wilubsasad. We-yawagak bamalad-yawagakyob dungumogad. </v>
<v b="EZK" c="40" v="36">Deginbali, neg-senigan, buarmar, neg-imba-siid nikamogad. E-dikarmargi yawagak-senigan bukwamogad. Yawagak-e-igar-dogmaid daliambe-gakabo gaka-negabar (12½) sugued. E-matardungueddi dalinergwa-gaka-bisgise (6¼) dungued. </v>
<v b="EZK" c="40" v="37">E-neg-imba-siid neg-imba-dummad-naidse nomaid. E-buarmargi ogobwarmaryob sobarmogad. We-yawagakse arsan-baabak-nakwed-nikadba nakleged. </v>
<v b="EZK" c="40" v="38">Dogedgi, neg-imba-naid-dikarba, neg-senigwad-gwagwen siid. A-neggi ibmar-durgan-ogumakar-uklegoed enukleged. </v>
<v b="EZK" c="40" v="39">Dogedgi, neg-imba-naidgi gwabake mesemar siid. We-mesemar igar-dogmaid-e-dikar-abinbeladgi gwa-gwabo siid. A-mesemargi, ogumakar-uklegega, isgued-anar-uklegega, degi, dule-baidgi-nosad-anar-uklegega, ibmar-durgan oburgwileged. </v>
<v b="EZK" c="40" v="40">Dad-nakwed-argan-sapiledsik neg-imba-naid-magaba, arsan-nakmaid-e-dikar-abinbeladgi, mesemar gwa-gwabo siid. </v>
<v b="EZK" c="40" v="41">Degisoggu, neg-imba-naid-yaba gwabake mese siid, degi, neg-magaba gwabake simogad, bela gwabaabak (8) mese siid. We-mesemargi ibdurgan oburgwileged. </v>
<v b="EZK" c="40" v="42">Ibdurgan-ogumakar-uklegedga, gwabake akwa-mese siid. We-mesemardi, achapaa sugued, e-matardungueddi, achapaabalid, e-nibgueddi achabo nibgued. We-mesemar-birgine, ibdurgan-ogumakar-ukleged-oburgwega-ibmar-ebulemalad urbeleged, degi, ibdurgan-oburgwilesad mesleged. </v>
<v b="EZK" c="40" v="43">Negyabali, galu-ebiris ibmar-gamalad-nugar-darbogwad achagwen-sugued nanaid. Mesemar-birgi, sanmar-Bab-Dummadga-ukleged urbeleged. </v>
<v b="EZK" c="40" v="44">Neg-ollor-senigwad-naidgi, dulemar-namakmaladga gwardumar gwabo siid. Gwagwenaddi, dad-nakwed-argan-sapiledsik yawagak-yabasiid-dikarba siid, adi, dad-nakwed-argan-nuedsik argasiid. Baiddi, dad-nakwed-argan-nuedsik yawagak-yabasiid-dikarba siid, adi, dad-nakwed-argan-sapiledsik argasiid. </v>
<v b="EZK" c="40" v="45">We-dule anga sogsad: “Dad-nakwed-argan-nuedsik-neg-argasiidi, Bab-Dummadse-goled-neggi, dule-irwa-Bab-Dummadse-gormalad ibmar-imakmaladgadid. </v>
<v b="EZK" c="40" v="46">Ar dad-nakwed-argan-sapiledsik-neg-argasiiddi, ibmar-ogumakar-ukleged-ailagi dule-irwa-Bab-Dummadse-gormalad ibmar-imakmaladgadid. Wemar, Sadoc-machimalad. Unnila wemarbi, Leví-e-wagan-abargi Bab-Jehováʼga ibmar-ogumakar-ukega sulesad.” </v>
<v b="EZK" c="40" v="47">Dule, neg-imba-senigwad-naid wilubsasad, adi, e-sugued, e-yaadungued emarbi-sugued. E-sugued dali-dulagwen-gakataled (25). E-yaadungueddi dali-dulagwen-gakatarbalid (25). Ibmar-ogumakar-ukleged-aila Bab-Dummadse-goled-neg-asabin siid. </v>
<v b="EZK" c="40" v="48">Geb degine, dule, Bab-Dummadse-goled-neg-e-neg-imba-naidse an-sesad, geb e-buarmar wilubsasad. We-buarmar-e-wardunguedi, daligwen-bisgise (1¼) wardungued. Yawagak-matardunguedi, dalipaa-negabar (3½) matardungued. E-dikar-bargamaladdi, achaatar songued. </v>
<v b="EZK" c="40" v="49">Neg-ollor-naid, dalipaa (3) sugued, e-matardungueddi daliataled (5). We-neg-imba-naidse arsan-ambe-nakwed-nikadba (10) nakleged. Buarmar-dikarba e-bargamalad gwigwichid. </v>
<v b="EZK" c="41" v="1">Geb sorbali, dule, Neg-Islidikidyaba an-odosad. Geb e-buarmar wilubsasad. We-buarmar e-dikar-nailikidsik, daligwen-negabar (1½) wardungued. </v>
<v b="EZK" c="41" v="2">E-yawagak-doged, dalibo-gaka-abala (2½) yaadungued. E-dikar-bargamalad, abinbela daligwen-bisgise (1¼) matardungued. Deginbali, Neg-Islidikid-e-imba wilubsasbalid. E-suguedi, daliambe (10) sugued. E-yaadungueddi, daliatar (5) dungued. </v>
<v b="EZK" c="41" v="3">A-sorbali, dule, Neg-Islidikid-yaba-solanapi-neg-senigwad-siidse dogsad, geb dogedgi e-buarmar-gwigwichid wilubsasad. A-buarmardi, bisgibo wardungued. E-yawagakdi, bisginergwa (6) matardungued. Yawagak-doged-yaadunguedi, bisgigugle (7) dungued. </v>
<v b="EZK" c="41" v="4">Deginbali, Neg-Islidikid-yaba-solanapi-neg-senigwad-siid-e-sugued wilubsasbalid, adi, daliatar (5) sugued. E-yaadunguedi, amba deyobi daliatar (5) dungumogad. Geb degine, anga sogded: “We-nega, Neg-Ise-Islidikidye.” </v>
<v b="EZK" c="41" v="5">A-sorbali, Bab-Dummadse-goled-e-neg-galu wilubsasad, adi, daligwen-negabar (1½) songued. Bab-Dummadse-goled-neg-dikarba-gwardumar-bukwad, daligwen-dungu (1 braza) nanaed. </v>
<v b="EZK" c="41" v="6">We-gwardumar birgin-birgin bukwad. Gwardumar-bukwadi, ailapaa nika nanaed. Ailagwengi, gwadurgwen-gakambe (30) gwardumar bukwad. Gwardumar-bukwad-bargaegala, Bab-Dummadse-goled-neg-galu-ebiris nagubirmar nomamaid, adi, gwardumar mer Bab-Dummadse-goled-neg-galugi yolegegar. </v>
<v b="EZK" c="41" v="7">Bab-Dummadse-goled-neg-dikarba-gwardumar-bukwadi, aila-nakmaidba e-yaamar dungumaidaed. Bab-Dummadse-goled-negyaba-e-dikargi, arsan-bipirmakaled nakmaid. Degisoggu, nakmaidbali gwardumar bur niba-bukwadi, yaamar dungumaidaed. Aila-urbalid-akar, aila-negabarginedse, degi, aila-nibalidse arsan nakmaid. </v>
<v b="EZK" c="41" v="8">Bab-Dummadse-goled-neg-ebiris, napa-birgi nibakwaa akwa-aryoarmai an daksabalid. We-akwa-aryomaid-birgi, gwardumar sobar-bukwad. We-akwa-aryomaid, daligwen-negabar (1½) nibgued. </v>
<v b="EZK" c="41" v="9">Gwardumar-e-galumar, daligwen-bisgise (1¼) songued. Bab-Dummadse-goled-neg-dikarba gwardumar-bukwadi, </v>
<v b="EZK" c="41" v="10">dule-irwa-Bab-Dummadse-goled-e-gabednegmargi, daliatar (5) bangu siid. </v>
<v b="EZK" c="41" v="11">Gwardumar, yawagak-gwabogwadba neg-imba-naidse nomaid. Yawagak-gwagwen, dad-nakwed-argan-sapiledsik argasiid. Baiddi, dad-nakwed-argan-nuedsik argasiid. Gwardumar-ebiris, daligwen-bisgise (1¼) matardungu neg-imba naid. </v>
<v b="EZK" c="41" v="12">Neg-ollor-senigwad-naid-asabin, dad-argwanedsik-neg-siidi, daliambe-gakagugle-negabar (17½) matardungued, e-sugueddi dali-dulagwen-gaka-dalibo-negabar (22½) sugued. E-galudi, daligwen-bisgise (1¼) songued. </v>
<v b="EZK" c="41" v="13">Dule, Bab-Dummadse-goled-neg wilubsasad, adi, dali-dulagwen-gakatar (25) sugued. Neg-ollor-senigwad-naid, neg-siid, degi, e-galumar, adi, dali-dulagwen-gakatar (25) sugued. </v>
<v b="EZK" c="41" v="14">Bab-Dummadse-goled-neg-e-asabinnid-matardungued, degi, dad-nakwedsik e-dikarmargi neg-imba-naidbo, dali-dulagwen-gakatar (25) sugued. </v>
<v b="EZK" c="41" v="15">A-sorbali, Bab-Dummadse-Goled-Neg-yarganbalid-e-sugued, neg-imba-naidsikid, e-dikarmargi negmar-bukwamaladbo wilubsasad, adi, dali-dulagwen-gakatar (25) sugued. Bab-Dummadse-goled-negyabalid, neg-imba-simalad, </v>
<v b="EZK" c="41" v="16">yawagak-dogedgi-napagi-ibmar-mamaid, yawagak-senigan-egi-esgoro-biir-biir-mamaid, degi, Bab-Dummadse-goled-neg-ebiris-neg-ailapaa-nika-siid, wemar dogedgi-onoded-akar bela urgomar e-birgi nanaid. Niba urbalidse, degi, yawagak-seniganse-bakar, urgomar e-birgi madar-madar nanaid. </v>
<v b="EZK" c="41" v="17">Bab-Dummadse-goled-neg-doged-akar, solanapi gwardu-siidse, degi, bela galu-ebiris, negyaba, neg-magaba, </v>
<v b="EZK" c="41" v="18">muchub-muchub baliwitur-querubinʼmar sobar-nanaid, degi, ogobwarmaryob sobarnabalid. Baliwitur-querubinʼmar-sobar-nanaid, wagar darbo nikad. </v>
<v b="EZK" c="41" v="19">Nailiksik, dule-wagaryob sobaled, adi, ogobwaryob-sobaledsik ataknaid. Geb wagar-baidi, achumigur-nono-wawaad-wagaryob dakleged, adi, ogobwaryob-sobaledsik ataknaimogad. We-baliwitur-querubinʼmar-sobarnaid, bela Bab-Dummadse-goled-neg-ebiris, negyaba, degi, neg-magaba mag-dakleged. </v>
<v b="EZK" c="41" v="20">Bela Bab-Dummadse-goled-neg-e-galugi, napa-akar yawagak-e-nibalidse baliwitur-querubinʼmar, degi, ogobwaryob-daklemalad sobarnanaid. </v>
<v b="EZK" c="41" v="21">Bab-Dummadse-goled-neg-dogedgi-buarmar-gwigwichid, e-suguedi, e-matardunguedi, emarbi-sugued. Neg-Islidikid-e-doged-asabin </v>
<v b="EZK" c="41" v="22">ibmar-ukleged-aila urgobi-sobaled gwichid, adi, achaatar nibgued, e-sugueddi, achabakegwad, e-matardungueddi achabakebalid. E-abingunanaid, e-birgined, degi, e-dikarmar bela urgobi sobaled. Dule anga sogsad: “We-mese, Bab-Jehová-asabin siidye.” </v>
<v b="EZK" c="41" v="23">Bab-Dummadse-goled-neg, degi, Neg-Ise-Islidikid yawagak-darbo nikamalad. </v>
<v b="EZK" c="41" v="24">Yawagak-gwagwengi urgo matabo yoid. Yawagak-baidgi, urgo matabo yoibalid. We-urgo-matabogwad abinbela argaed. </v>
<v b="EZK" c="41" v="25">Ar igi galumargi baliwitur-querubinʼmar, degi, ogobwarmaryob sobarnanai, deyobi, Bab-Dummadse-goled-neg e-yawagakgi sobarnanamogad. Neg-ollorsiid-e-asabinnidgi, magabali, uas-urgogi-sobaled naid. </v>
<v b="EZK" c="41" v="26">Neg-ollor-naid-e-dikarmar-abinbeladgi yawagak-senigan-egi-esgoro-biir-biir-mamaid bukwad, degi, ogobwarmaryob egi sobarnanabalid. Bab-Dummadse-goled-neg-dikarba-gwardumar-bukwad amba uas-urgogi-sobaled nikamogad. </v>
<v b="EZK" c="42" v="1">Dule, dad-nakwed-argan-sapiledsik neg-imba-dummad-naidse an-onosad. Geb Bab-Dummadse-goled-neg-yarganba, neg-imba-senigwad-naid-asabin, dad-nakwed-argan-sapiledsik, negmar-siid-yaba an-odosad. </v>
<v b="EZK" c="42" v="2">We-negmar, dad-nakwed-argan-sapiledsik, dali-dulagwen-gakatar (25) sugued, e-matardungueddi daliambe-gakabo-negabar (12½) dungued. </v>
<v b="EZK" c="42" v="3">Neg-ollor-senigwad-naidgi, daliatar-neg-matardungued-naid-asabin (5), degi, neg-imba-dummad-naid-akwa-aryoarmaid-asabin, neg ailapaa nika siid. Agi gwardumar asabin-asabin bukwad. </v>
<v b="EZK" c="42" v="4">Gwardumar-asabin, igar negyaba-dogmaid, dalibo-negabar (2½) yaadungued, degi, dali-dulagwen-gakatar (25) sugubalid. Gwardumar-e-yawagakmar dad-nakwed-argan-sapiledsik argasiid </v>
<v b="EZK" c="42" v="5">Aila-birginedgi gwardumar-bukwad, aila-abarginedgi-gwardumar-bukwadba bur senii nanaed. Aila-abarginedgi gwardumar-bukwad, aila-urbalidgi-gwardumar-bukwadba bur senii nanamogad, ar ade, aila-birginedgi gwardumar-bukwad-magaba neg-imba bipii naid. We-neg-imba-bipi-naidi, aila-birginmalad-gwardumar senii imaked. </v>
<v b="EZK" c="42" v="6">Ailapaagi-gwardumar-bukwadi, neg-imba-senigwad-naidgi-gwardumar-bukwadyob buar-nikasulid. A-ulale, ailapaagi-gwardumar-bukwadi, aila-abarginedgi-gwardumar-bukwadba, degi, aila-urbalidgi-gwardumar-bukwadba bur senii gued. </v>
<v b="EZK" c="42" v="7">Neg-ollor-dummad-naidgi, gwardumar-bukwad-asabin, galu-matusur-maidi, daliambe-gakabo-negabar (12½) sugued. </v>
<v b="EZK" c="42" v="8">Neg-ollor-dummad-naidgi gwardumar-bukwadi, daliambe-gakabo-negabar (12½) sugued. Ar Bab-Dummadse-goled-neg-asabin gwardumar-bukwaddi, dali-dulagwen-gakatar (25) sugued. </v>
<v b="EZK" c="42" v="9">Gwardumar-aila-urba-bukwadse-dogega, dad-nakwedsik neg-imba-dummad-naidba dogleged. </v>
<v b="EZK" c="42" v="10">Gwardumar-baigan dad-nakwed-argan-nuedsik bukwabalid. We-gwardumardi, neg-imba-senigwad-naid-asabin, Bab-Dummadse-goled-neg-yarganba, bia neg-imba-dummad-naidgi galu-matusur-maidba bukwad. </v>
<v b="EZK" c="42" v="11">Dad-nakwed-argan-sapiledsik-gwardumar-bukwad-yaba igi-igar-dogmai, deyobi, we-gwardumar-asabin igar dogmaimogad. Deginbali, e-sugued, e-matardungued, e-nomalad, e-yawagakmar, degi, e-dogmalad, na yobi dungubalid. </v>
<v b="EZK" c="42" v="12">Dad-nakwed-argan-nuedsik-gwardumar-bukwadse-dogega, dad-nakwedsik galu-matusur-maid-asabin, neg-imba-bipi-naidgi yawagak siid. Abali, dad-nakwedsik dogleged. </v>
<v b="EZK" c="42" v="13">Dule anga sogsad: “Dad-nakwed-argan-sapiledsik, degi, dad-nakwed-argan-nuedsik, gwardumar neg-imba-senigwad-naid-asabin-bukwadi, gwardumar-islidikidid. Agi, dule-irwa-Babse-gormalad Bab-Jehováʼga-ibmar-ukega ese-asabin-nonidamaladi, bur ibmar-ukleged-islidikid gunmaloed. Agi, orosgwaggi-dakleged-ibmar-ukleged, isgued-ular-ibmar-ukleged, degi, dule-baidgi-nosad-ular ibmar-ukleged urbemaloed, ar ade, we-gwardu, neg-islidikidid. </v>
<v b="EZK" c="42" v="14">Dule-irwa-Babse-gormalad Neg-Islidikidgi dogsale, Babga-ibmar-imakedgi-e-mormar-yoid-unnussuli neg-imba-dummad-naidse geg nodaged. Ar we-mormarde, islidikidid. Dule-irwa-Babse-gormalad, dulemar-bukwadse nodaged-iduar, mor-baid yoergebed.” </v>
<v b="EZK" c="42" v="15">Dule, Bab-Dummadse-goled-negyabalid-wilubsanaid bergusgua, dad-nakwedsik yawagak-siidba an-onosad. Geb bela neg-dikar-ebiris-naid wilubsasad. </v>
<v b="EZK" c="42" v="16">Dad-nakwedsik neg-naid-wilubsaega suar-ibmar-wilubsaed susad, we-neg-naid dali-dulanergwa-gakatar (125) sugued. </v>
<v b="EZK" c="42" v="17">A-sorbali, dad-nakwed-argan-sapiledsikid wilubsasbalid, amba dali-dulanergwa-gakatar (125) sugubalid. </v>
<v b="EZK" c="42" v="18">Geb sorbali, dad-nakwed-argan-nuedsikid wilubsasbalid, adi, dali-dulanergwa-gakatar (125) sugubalid. </v>
<v b="EZK" c="42" v="19">Geb napidgine, dad-argwanedsikid wilubsasad, dali-dulanergwa-gakatar (125) sugubalid. </v>
<v b="EZK" c="42" v="20">Dule, bela dikar-sogabakegwad wilubsasad. Dali-dulanergwa-gakatar (125) sugu, degi, dali-dulanergwa-gakatar (125) matardungu galu-matusulid, neg-naid-ebiris, maid. We-galu-matusur-maid, neg-islidikid, neg-islidiksurmaladgi bachiki-sigega imaked. </v>
<v b="EZK" c="43" v="1">A-sorbali, dule, dad-nakwedsik yawagak argasiidse an-sesad. </v>
<v b="EZK" c="43" v="2">Geb Israel-e-Bab-Dummad-e-gangued-yeerdakleged dad-nakwedsiki daniki an daksad. E-goledi, diwar-dummad-uurmakedyob goled. Degi, Bab-Dummad-e-gangued-yeerdaklegedba napaneg ibegwar nagusad. </v>
<v b="EZK" c="43" v="3">We-negburgana, Bab-Jehová Jerusalén-neggwebur-obelonaigusgu, an daksayobi an daksad, degi, an Quebar-diwargi-daksayobi, an daksad. An wagar napase-dulluu imaksad. </v>
<v b="EZK" c="43" v="4">Bab-Jehová-e-gangued-yeerdakleged dad-nakwedsik yawagak-argasiidba dogsad. </v>
<v b="EZK" c="43" v="5">Geb degine, Bab-Dummad-Burba an-ogwichisad, geb neg-imba-senigwad-naidse an-sesad. Geb Babse-goled-neggi, Bab-Jehová-e-gangued-yeerdakleged bela daasasii an daksad. </v>
<v b="EZK" c="43" v="6">Dule an-dikarba gwisgusad, geb agine, Babse-goled-neg-akale, dule anga sunmake an itosad. </v>
<v b="EZK" c="43" v="7">Anga sogded: “Dule-machi, we-neggi an-ologana siid, wegi an dummadga maid. Wegine, Israel-dulemar-abargi an degisadegu gudii guoed. Israel-dulemar, degi, e-reymar na e-galagwensurdamaladgi, na e-reymar-burgwisadse-gormaladgi, degi, bab-dummadyob-ibmar-imaklemalad-e-nug-odummogedgi bar an-nug-oichodii guosurmalad. </v>
<v b="EZK" c="43" v="8">Israel-dulemar e-ibmar-isgana-imakedgi an-nug-oichosmalad, ar ade, e-neg-yawagakmar, an-neg-yawagakbo walikaa ogwichismalad, unnila galu-negabargi-gwichid bachikii imaked. A-ulale, an-isdar-itogedgi an Israel-dulemar-obelosad. </v>
<v b="EZK" c="43" v="9">Na e-galagwensuli-gudimalad, degi, e-reymar-burgwismaladse-gordimalad bar imaksurmalale, andi Israel-dulemar-abargi degisadegu gudii guoed. </v>
<v b="EZK" c="43" v="10">”Dule-machi, Babse-goled-neg igi-dakle be daksa, Israel-dulemarga be soge. E-garda-ilemakar-maid, degi, e-dungued ega be oyoge, adi, e-isgudiidgi bingegumalagar. </v>
<v b="EZK" c="43" v="11">Ar bela na e-ibmar-isgana-imaksadgi bingegumalale, ega be Bab-Dummadse-goled-neg-soblegoed-garda, egi ibmarmar-bukwad, e-yaa-nomalad, degi, e-yaa-dogmalad ega be oyoge. Deginbali, bela egi ibmar-imaklegoed-e-igar-maid ega be oyobali. Israel-dulemarga bela-sobale be oyoge, adi, we-sobaledyobi sobmalaga, degi, ibmar-imaklegoed-e-igar-maidba ibmar-imakmarbaligar. </v>
<v b="EZK" c="43" v="12">”We, Babse-goled-neg-e-igar maid: Yar-birgine, bela napa Babse-goled-neg-ebirisnaidi, neg-islidikidga guoed. Weyob, Bab-Dummadse-goled-neg-e-igar maid.” </v>
<v b="EZK" c="43" v="13">Ibmar-ogumakar-ukleged-aila weyob dungued: Bela-ebiris, achabo-matugu napa akwiarmaid, e-yaadungued achabobalid. E-gakuli, achagwen mulluu ebiris-maid. </v>
<v b="EZK" c="43" v="14">Ibmar-ogumakar-ukleged-aila weyob nibgued: Napa akwiarmaid-yabalid-akale, urba e-dikargi billi-maidse, achabake nibgued, e-matardungueddi achabogwad. Urba-billi-maid-akale, niba billi-maidse daligwen nibgued, e-matardungueddi, achabogwad. </v>
<v b="EZK" c="43" v="15">Birgi, bia ibmar-durgan-ogumaklege, adi, daligwen nibgued, geb agi e-gakuli-abingunanaidgi, ibmar-bebe warbake gwichid. </v>
<v b="EZK" c="43" v="16">Birgi, bia ibmar-durgan-ogumaklege, adi, dalipaa (3) sugued, e-matardunguedi dalipaabalid (3). </v>
<v b="EZK" c="43" v="17">Billi-abargi-maid, dalipaa-negabar (3½) sugued, e-matardunguedi, dalipaa-negabarbalid (3½). Bela ibmar-ogumakar-ukleged-aila-e-dikar-ebiris, achagwen matardungu mulluu maid. Ibmar-ogumakar-ukleged-aila-ebiris napa-gwisarmaid, achabo matardungued. E-arsanmardi, dad-nakwedsik maid. </v>
<v b="EZK" c="43" v="18">A-sorbali, dule anga sogdebalid: “Dule-machi, Bab-Jehová-Bela-Gangued-Nikadi weyob soged: ‘Ibmar-ogumakar-ukleged-aila-soblegoed-ibagi, e-birgi ibmar-durgan ogumakar-uklegega, degi, e-birgi ablis-eogegarba, we-igarmar-maidba be imakmaloed: </v>
<v b="EZK" c="43" v="19">Levitaʼmar-dule-irwa-Babse-gormalad-Sadoc-e-wagan, anga ibmar-imakega an-asabin nonidamaladga, moli-bebe-nikad-sapingwagwad be ukoed, adi, isgued-anar oburgwegar.’ Bab-Jehová-Bela-Gangued-Nikadi weyob soged. </v>
<v b="EZK" c="43" v="20">” ‘A-sorbali, moli-bebe-nikad-sapingwagwad-e-ablis ichee be suoed. Geb ibmar-bebe-warbake-gwichidgi, niba billi-maid-e-dikarmar-sogabake-abingunanaidgi, degi, bela e-dikar-ebiris mulluu-maidgi, moli-bebe-nikad-sapingwagwad-e-ablis be bomioed. Weyobi, ibmar-ogumakar-ukleged-aila isguedgi-warmaksadi, be urukoed. </v>
<v b="EZK" c="43" v="21">A-sorbali, isgued-anar moli-bebe-nikad-sapingwagwad-uklesad be suoed, geb bia ega neg-urmaklesadgi, anse-goled-neg-magaba be ogumakoed. </v>
<v b="EZK" c="43" v="22">” ’Ibbogine, isgued-anar sibad-machered-swilidikid-bonikwasulid be oburgoed. Ar igi ibmar-ogumakar-ukleged-aila, moli-bebe-nikad-sapingwagwad-e-ablisgi uruklesa, deyobi, sibad-machered-e-ablisgi ibmar-ogumakar-ukleged-aila uruklebaloed. </v>
<v b="EZK" c="43" v="23">Ar be ibmar-ogumakar-ukleged-aila-uruknaid bergusale, moli-bebe-nikad-sapingwagwad-swilidikid-bonikwasulid, degi, sibad-wawaad-machered-swilidikid-bonikwasulid </v>
<v b="EZK" c="43" v="24">anga be oburgoed. Geb amargi, dule-irwa-anse-gormaladi balu mioed, geb anga ogumakar ukmaloed. </v>
<v b="EZK" c="43" v="25">Isgued-anar, bane-bane ibagugle (7) be sibad-machered oburgoed. Amba deyobi, moli-bebe-nikad-sapingwagwad-swilidikid-bonikwasulid, degi, sibad-wawaad-machered-swilidikid-bonikwasulid be oburgwebaloed. </v>
<v b="EZK" c="43" v="26">Dule-irwa-anse-gormalad ibmar-ogumakar-ukleged-aila ibagugle (7) swilidik-imaknai gumaloed, deyobi, ibmar-ogumakar-ukleged-aila islidikidga gunonikoed. </v>
<v b="EZK" c="43" v="27">We-ibagugle-nasad-sorbali, ibabaabakgine (8), anga-ibmar-durgan-ogumakega be uknaidi, degi, gwenatigwar-guega be uknaidi, dule-irwa-anse-gormaladi, ibmar-ogumakar-ukleged-aila-birgi ogumakdemaloed. Geb degine, an yeer-itogedgi be-abingamaloed. Ani Bab-Jehová-Bela-Gangued-Nikadi weyob soged.’ ” </v>
<v b="EZK" c="44" v="1">Dule Bab-Dummadse-goled-neg-magaba yawagak-dad-nakwedsik-siidse gannar an-sesad, ar a-yawagak atiar siid. </v>
<v b="EZK" c="44" v="2">Agi, Bab-Jehová anga sogded: “We-yawagak atisii guoed, argaosulid, egi dule dogosulid. Ar we-yawagakba, ani Bab-Jehová, Israel-e-Bab-Dummad dogsad. A-ulale, atisii guoed. </v>
<v b="EZK" c="44" v="3">Neggwebur-dummadga-maidbi an-asabin-masgunnega sunna yawagak-dikarba sigoed. Dogedgi neg-imba-siidba dogoed. Abali, gannar nobaloed.” </v>
<v b="EZK" c="44" v="4">A-sorbali, dule, Babse-goled-neg-asabin, dad-nakwed-argan-sapiledsik doged-siidba an-sesad. Babse-goled-neggi, Bab-Jehová-e-gangued-yeerdakleged daasasii an dakdegua, wagar napase-dulluu an imaksad. </v>
<v b="EZK" c="44" v="5">Geb degine, Bab-Jehová anga sogded: “Dule-machi, nue-an-itogo. An bega anse-goled-negga igarmar-megoed sogsokalid. Be ise-nue-itogar imako. Nue be dakoed, doamar anse-goled-negse sunna dogmaloe, doamar dogosurmarbali. </v>
<v b="EZK" c="44" v="6">”Israel-dulemar-uaya-sulidamaladga, Bab-Jehová-Bela-Gangued-Nikadi weyob sogye, be soge: ‘¡Israel-dulemar, mer bar be ibmar-isgana imakmala! </v>
<v b="EZK" c="44" v="7">Emide, bemar an-itoged-neg oichodimalad. Dulemar-yar-baidgined-aku-an-dakmaladi an-itoged-negse be ododimalad. We-dulemar gwen-ulubgi an-Igar-Mesisadgi-binsadisurmaladid, degi, abgan-uka-duku-sikarsurmaladid. Bemardi unnila anga masi, ibdurgan-e-gwallu, degi, e-ablis, ukdamalad. Weyob-ibmar-imakedgi, bemar an-igar-mesisadgi annadimalad. </v>
<v b="EZK" c="44" v="8">Bemar an-nug-odummoged-e-igar-islidikid-maidba gwen ibmar imaksasurmalad. Aka bur dulemar-yar-baidginmalad an-neggi ibmar-imakega imaksamalad.’ </v>
<v b="EZK" c="44" v="9">Ani Bab-Jehová-Bela-Gangued-Nikadi weyob soged: ‘Dulemar-yar-baidgined-aku-an-dakmalad, gwen-ulubgi an-Igar-Mesisadgi-binsadisurmalad wargwensaale anse-goled-negse dogosurmalad, amba dule-yar-baidgined Israel-dulemar-abargi-mamaidbela dogosulid. </v>
<v b="EZK" c="44" v="10">” ’Israel-dulemar na e-bab-dummadyob-ibmar-imakleged-e-nug-odummogega angi aibachamargu, agi Levitaʼmar angi aibachagusmarmogadi, e-isgued-ular, sabsur-odurdaklemaloed. </v>
<v b="EZK" c="44" v="11">We-Levitaʼmardi yawagak-edarbega, degi, ibmar-baigan-imakega sunna an-neggi arbamaloed. Wemar, dulemar-e-ibdurgan-ogumakega-uked oburgwemaloed, degi, dulemarga ibmar-imakega guagwar gudimaloed. </v>
<v b="EZK" c="44" v="12">Wemar, Israel-dulemar e-bab-dummadyob-ibmar-imaklegedga ibmar-imakdii gusmalad, degi, Israel-dulemar-isguega imaksamarbalid. A-ular, amargi an gwisgusad. Degisoggu, e-isgued-ular, sabsur-odurdaklemaloed. Ani an Bab-Jehová-Bela-Gangued-Nikadi, weyob soged. </v>
<v b="EZK" c="44" v="13">Dule-irwa-anse-gormaladyob anga ibmar imakosurmalad. An-ibmar-islidikidmaladse warmakosurmalad, deginbali, ibmar-bur-islidikidmaladse bur bule warmakosurmarbalid. E-ibmar-isgana-imaksad-ulale, bingegudii gumaloed. </v>
<v b="EZK" c="44" v="14">Degisoggu, anse-goled-neg-edarbedga an ogwichoed, degi, an-neggi ibmar-imaklegega, bela ibmar-abeleged imakoed.’ ” </v>
<v b="EZK" c="44" v="15">Bab-Jehová sogbalid: “Ar dule-irwa-anse-gormalad-Leví-dulemar, anga-ibmar-imakega an-asabin nonimaloed. Wemar Sadoc-e-wagan gumalad. Wemar Israel-dulemar angi aibachamargu, an-neggi ibmar-imakdigusmaladid. Wemardi, anga ibdurgan-e-gwallu-ukega, degi, e-ablis-ukega sunna an-asabin nonimaloed. Ani an Bab-Jehová-Bela-Gangued-Nikadi weyob soged. </v>
<v b="EZK" c="44" v="16">”Unni wemarbi an-neg-islidikidse dogmaloed. Anga ibmar-imakega sunna an-mesese warmakmaloed, degi, anga-ibmar-imakleged imakmaloed. </v>
<v b="EZK" c="44" v="17">Neg-ollor-senigwad-naid-e-yawagakgi dogdemalale, lino-mor yomaloed. Neg-ollor-senigwad-naid e-yawagakgi, degi, anse-goled-neggi ibmar-imaknaile, sibad-wawaad-absar-mor yoosurmalad. </v>
<v b="EZK" c="44" v="18">E-nonogi gurginyobi lino-mor obipirmakar simaloed, degi, garson-bipi linoʼdubgi-sobaled yomaloed. Melle wimakega saderba ibmar nasikosurmalad. </v>
<v b="EZK" c="44" v="19">Neg-ollor-dummad-naidse, bia dulemar-bukwadse nodmalale, anse-goled-neggi-ibmar-imaknanaigu mor-yosadi, ungemaloed. Geb we-mor anse-goled-neg e-gwardumar-bukwadgi obemaloed. A-sorbali, baid-mor yomaloed, adi, mor-islidikidmaladgi dulemar mer warmakmalagar. </v>
<v b="EZK" c="44" v="20">”Sailagia swiri sikosurmalad, deginbali, sailagia suitii imakosurmarbalid, unnila wilubba sikmaloed. </v>
<v b="EZK" c="44" v="21">”Dule-irwa-anse-goled-wargwensaar, neg-imba-senigwad-naidse dogsokalile, vino gobosulid. </v>
<v b="EZK" c="44" v="22">”Dule-irwa-anse-goledi ome-ei-sui-burgwisad, degi, ome-sui-mete-gudiid nikuosulid. Unnila, Israel-yagwa amba yoo-sui-nikued, nikuoed. Sulile, dule-irwa-anse-goled-burgwisad-e-omega-gusad nikuoed. </v>
<v b="EZK" c="44" v="23">”Dule-irwa-anse-goledi, an-dulamar-odurdakmalargebed, bitid ibmar-islidikidi, bitid ibmar-islidikidsuli. Ega oyobalirgebed, bitid ibmar-nuedi, bitid ibmar-isgana. </v>
<v b="EZK" c="44" v="24">”Dule-irwa-anse-goledi, dulemar na abin-abin-imakarmalale, igar-nabomaladga guoed. Geb an-igar-mesisadba igar nabomaloed. Bela an-iba-onomaladgi an-igar-mamaidba, an-igar-mesisadba, ibmar imakmaloed, degi, an-obunnoged-ibagangi obunnomaloed. Ar a-ibagan, iba-islidikidid. </v>
<v b="EZK" c="44" v="25">”Dule-irwa-anse-goledi, muise warmakosulid, adi, mer isguega. Unnila, e-bab-mui, e-nan-mui, e-mimmigan-mui, e-ia-mui, e-urba-mui, e-bun-sui-nikussulid-e-mui sunna ebugoed. </v>
<v b="EZK" c="44" v="26">Muigi warmaksale, na san-urukoed, geb sorbali, ibagugle (7) abitogoed. </v>
<v b="EZK" c="44" v="27">Dule-irwa-anse-goledi, anse-goled-neg e-neg-imba-senigwad-naidse, ibmar-imakega gannar dogsokalid-ibagi, isgued-ular, e-ibdurgan-ogumakar-ukleged ukoed. Ani an Bab-Jehová-Bela-Gangued-Nikadi, weyob soged. </v>
<v b="EZK" c="44" v="28">”Dule-irwa-anse-gormalad bipisaar napa abingaosulid, ar ani an e-napa-abingalegedyob ega gued. Israel-yargine, bipisaar nainu nikuosulid. Ar ani an nainu-uklegedyob ega gued. </v>
<v b="EZK" c="44" v="29">Wemar, ibmar-gwag-anga-ukleged sunna gunmaloed, deginbali, isgued-ular-ibmar-durgan-oburgwileged-ukleged, degi, egi-ataklesad-ular-ibmar-durgan-oburgwileged-ukleged, sunna gunmarbaloed. Deginbali, Israel-dulemar-bela-anga-ibmar-ukmalad, wemargadga gubaloed. </v>
<v b="EZK" c="44" v="30">Gebe-ibmar-sanmaksad-bur-nuegan, degi, bela bemar-ibmar-uked, dule-irwa-anse-gormaladga gubaloed. Bemar ega be-madu-omukualed-bur-nuegan e-masga-guega be ukoed. Degidbali, an bemar-neguyagi ise-nued binsaoed. </v>
<v b="EZK" c="44" v="31">Dule-irwa-anse-gormaladi, nuu-e-san-burgwar-amilesaddibe, ibdurgan-e-san-burgwar-amilesaddibe, wemar ibdurgan-ursirse san-oichimaklesaddibe, gunnosurmalad.” </v>
<v b="EZK" c="45" v="1">Bab-Jehová sogdebalid: “Yar bemargadgaguega, be wilubdakar mimiarmalale, napa-soggwen be nasikmaloed, adi, anga nugsalegoed. We-napa-anga-nugsalegoedi, dali-milinergwa gaka dulataled-ilabo gaka durbo-gakambe (6,250) suguoed. E-yaadungueddi, dali-miliatar (5,000) dunguoed. We-napa bela islidikidga guoed. </v>
<v b="EZK" c="45" v="2">We-napa-anga-nugsalesadgi, dali-dulanergwa-gakatar (125) sugue, degi, dali-dulanergwa-gakatar (125) yaa dungue, napa anse-goled-negga naguoed. Deginbali, napa-anse-goled-negga-naid-ebiris, daliambe-gakabo-negabar (12½) yaa dungue napa gagan-digar nagubaloed. </v>
<v b="EZK" c="45" v="3">Napa-anga-nugsalesadgi, dali-milinergwa gaka dulataled-ilabo gaka durbo-gakambe (6,250) sugue, degi, dali-milibo gaka dulataled-ilatar (2,500) yaa dungue napa be nasikoed. A-napagi anse-goled-neg, degi, Neg-Ise-Islidikid sigoed. </v>
<v b="EZK" c="45" v="4">A-napa, dule-irwa-anse-gormaladgadga guoed. Wemar, anse-goled-neggi-arbamalad anga-ibmar-imakega ese warmakmaladid. A-napagi, wemar-e-negmar, degi, anse-goled-nega, sobmaloed. </v>
<v b="EZK" c="45" v="5">Deginbali, Levitaʼmar-anse-goled-neggi ibmar-imakmaladga, baid-napa dali-milinergwa gaka dulataled-ilabo gaka durbo-gakambe (6,250) sugue, degi, dali-milibo gaka dulataled-ilatar (2,500) yaa dungue, nagubaloed. Levitaʼmar na gudiguega, a-napagi gwadurgwen (20) gabednegmar sobmaloed. </v>
<v b="EZK" c="45" v="6">Napidgine, anse-goled-negga-napa-naid-walik dali-milinergwa gaka dulataled-ilabo gaka durbo-gakambe (6,250) sugue, degi, dali-miligwen gaka dulataled-ilabo gaka durbo-gakambe (1,250) yaa dungue, neggwebur-bukuega napa uklegoed. We-napa bela Israel-dulemargad guoed. </v>
<v b="EZK" c="45" v="7">”Deginbali, dule-dummad-negdakmaidga, napa uklegoed. We-napa, anse-goled-negga-napa-naid-e-dikarmar-walik, degi, neggwebur-bukuoed-e-dikarmar-walik naioed. We-napa-soggwenad, dad-argwanedsik naioed. Napa-baid-ega-uklegoeddi, dad-nakwedsik naimogoed. E-napa-suguedi, igi Israel-dulemar-sogambe-gakabogwad-soggwenga napa-sugu-uklesa, deyobi, dad-nakwedsik, dad-argwanedse suguoed. </v>
<v b="EZK" c="45" v="8">Israel-yargi, a-napa dule-dummad-negdakmaidgadga guoed. Deyobi, an-dummagan-negdakmamaid bar an-dulamar-sabsur-imakosulid. Dule-dummagan-negdakmamaid, Israel-dulemar-sogambe-gakabogwad (12) napa-gamalaga imakoed. </v>
<v b="EZK" c="45" v="9">”Ani an Bab-Jehová-Bela-Gangued-Nikadi weyob soged: ‘Israel-dummagan-negdakmamaid, mer bar dulemar-sabsur-imakmar, mer bar dulemar-ibgwensur-imakmar. Igar-innikigwad-imaklegedi, degi, ibmar-nueganbi-imaklegedi, imakdii gumala. An-dulamar-ibe mer bar ibmar-atursamala. Ani an Bab-Jehová-Bela-Gangued-Nikadi weyob soged. </v>
<v b="EZK" c="45" v="10">Ibmar-wilubdaked, nibir-nued, degi, ibmar-wilubsaed-nuegan, be ebumala. </v>
<v b="EZK" c="45" v="11">Ibmar-gwag-wilubsaega, degi, ibmar-diregwad-wilubsaega, e-wilubsaed emarbi be ebumaloed. Homer-gwagwen-wilub wilubsalegoed. Homer-gwagwena, galón gwadurbo-gakambe-gakatar gued (55 galónes). Abali be wilub-imakoed. Ibmar-diregwad-wilubsaed-bato-gwaambegwad (10) homer-gwagwen gued. Ibmar-gwag-wilubsaed-efa-gwaambegwad (10) homer-gwagwen gubalid. </v>
<v b="EZK" c="45" v="12">Ibmar-aidikued weyob wilubsalegoed: Wilubsaed-geras-dulagwen (20) wilubsaed-siclo-gwagwen aidiku guoed. Wilubsaedsiclo-dulapaa (60), wilubsaed-mina-gwagwen aidiku guoed.’ ” </v>
<v b="EZK" c="45" v="13">Bab-Jehová sogdebalid: “We-ibmar-ukleged be ukoed: Trigo wilubsaed-homer-gwanergwagine (6), wilubsaed-efa-gwagwen uklegoed. Cebada wilubsaed-homer-gwanergwagine, wilubsaed-efa-gwagwen uklegoed. </v>
<v b="EZK" c="45" v="14">Olivo-gwallu-wilubsaega weyob igar megoed: Wilubsaed-coro-gwaambegi (10), wilubsaed-bato-gwagwen uklegoed. Wilubsaed-bato-gwaambegwad (10) wilubsaed-homer-gwagwen gued. </v>
<v b="EZK" c="45" v="15">”Israel-yargi sibad-wawaadmar bur wardadagan gudimalad, dulataled-ilabo (200) merguedgi, wargwen be suoed. We-sibad-wawaad, ibmar-gwagmar-orosgi-dakleged uklegedba, ibmar-ogumakar-uklegedba, degi, gwenatigwar-guega ibmar-uklegedba uklegoed. We-ibmar-uklemalad, adi, Israel-dulemar-e-isgued-osulogega ukleged. Ani an Bab-Jehová-Bela-Gangued-Nikadi weyob soged. </v>
<v b="EZK" c="45" v="16">”Bela dulemar, we-ibmar-ukleged Israel-yargi dule-dummad-negdakmaidga ukedsegad. </v>
<v b="EZK" c="45" v="17">Dule-dummadga-negdakmaid, ibdurgan-ogumakar-ukleged, ibmar-gwagmar-orosgi-dakleged-ukleged, degi, vino eogega-ukleged we-ibamargine ukoed: Itoakwaa-iba-onolemaladgi, obunnoleged-ibamargi, nii-binid-yolesadgi, degi, Israel-yargi bela ibamar-onolegoedgi, we-ibmarmar ukoed. Deginbali, isgued-anar ibmar-durgan-ukleged ukbaloed. Amba deyobi, ibmar-gwagmar-orosgi-dakleged-ukleged, ibdurgan-ogumakar-ukleged, degi, gwenatigwar-guega-ibmar-ukleged ukbaloed, adi, Israel-dulemarga e-isgued osulogegar. </v>
<v b="EZK" c="45" v="18">”Bab-Jehová-Bela-Gangued-Nikadi weyob soged: ‘Gebe-nii-yolesad e-iba-onodedgi, moli-bebe-nikad-sapingwagwad-bonikwasulid be suoed. Geb anse-goled-neg-swilidik-imakega be ogumakar ukoed. </v>
<v b="EZK" c="45" v="19">Isgued-anar, ibdurgan-oburgwilesad-e-ablis dule-irwa-anse-goled ichee-suoed. Geb anse-goled-neg-e-yawagak-buarmargi, ibmar-ogumakar-ukleged-aila-e-billi-niba-maid e-dikarmar-sogabake-abingunanaidgi, ablis magoed. Degi, neg-imba-senigwad-naid-e-yawagak-buarmargi ablis magbaloed. </v>
<v b="EZK" c="45" v="20">Dule na wissulidba isgued-imaksadga, gebe-nii-yolesad-e-ibagugledgi (7) amba deyob imakbaloed. Deyobi, anse-goled-neg swilidik guoed. </v>
<v b="EZK" c="45" v="21">” ’Oburgwilegoenad-Iba, gebe-nii-yolesad-e-ibambe-gakabakegi (14) be onodmaloed. Ibagugle (7) madu-inasulid be gunnoed. </v>
<v b="EZK" c="45" v="22">A-ibagi, dule-dummad-negdakmaid na e-isgued-ular, degi, bela dulemar-e-isgued-ular, moli-bebe-nikad-sapingwagwad ogumakar ukoed. </v>
<v b="EZK" c="45" v="23">Ibagugle (7) iba-onolenaidgi, dule-dummad-negdakmaid Bab-Jehováʼga bane-bane moli-bebe-nikad-sapingwagwad-bonikwasulid, degi, sibad-wawaad-machered-bonikwasulid ogumakar ukoed. Bela moli-bebe-nikad-sapingwagwad-bonikwasulid walagugle (7), degi, sibad-wawaad-machered-bonikwasulid walagugle (7) uklegoed. Deginbali, bane-bane isgued-ular, sibad-machered ogumakar ukbaloed. </v>
<v b="EZK" c="45" v="24">Moli-bebe-nikad-sapingwagwad-iliba, degi, sibad-wawaad-machered-iliba, wilubsaed-efa-gwagwen ibmar-gwagmar-orosgi-dakleged uklegoed. Degi, olivo-gwallu wilubsaed-efa-gwagwen-iliba, wilubsaed-hin-gwagwen uklegoed. </v>
<v b="EZK" c="45" v="25">” ’Nii-walagugle-gwisgusad e-ibambe-gakatargi, iba-onoledoedgi dule-dummadga-negdakmaid ibagugle (7) bane-bane isgued-ular we-ibmar-ukdioed: Ibdurgan-ogumakar-ukleged, ibmar-gwagmar-orosgi-dakleged-ukleged, degi, olivo-gwallu ukdioed.’ ” </v>
<v b="EZK" c="46" v="1">Bab-Jehová-Bela-Gangued-Nikadi weyob soged: “Arbaleged-ibagangi, dad-nakwedsik neg-imba-senigwad-naidgi yawagak-gwichidi, atisii guoed. Ar obunnoged-ibagangindi, degi, nii-binid-yoleged-ibagangindi argaoed. </v>
<v b="EZK" c="46" v="2">Dule-dummad-negdakmaid, neg-imba-dummad-naid-akale, yawagak-dogedgi neg-imba-siidba dogoed. Geb yawagak-e-buar-wargwen-dikarba gwisgunonikoed. Geb degidgine, dule-irwa-anse-gormalad ibdurgan-ogumakar-ukleged, degi, gwenatigwar-guega ibmar-ukleged ukmaloed. Dule-dummad-negdakmaid, an-nug-odummogega yawagak-doged-walik, napase wagar dulluu imakoed. Geb weyob-imaksad-sorbali, nodagoed. Degi-inigwele, neg-sedogidse yawagak atiosulid. </v>
<v b="EZK" c="46" v="3">”Dulemar-we-yarginmalad, we-yawagak-doged-asabin, obunnoged-ibagi, degi, nii-binid-yoleged-ibagi, an-nug odummomaloed. </v>
<v b="EZK" c="46" v="4">Dule-dummad-negdakmaid anga ibdurgan-ogumakar-ukleged, obunnoged-ibagi, we-ibmar ukoed: Sibad-wawaadmar-bipigana, walanergwa (6), sibad-wawaad-machered, wargwen, bela we-ibdurgan bonikwasurmaloed. </v>
<v b="EZK" c="46" v="5">Sibad-wawaad-machered-iliba, ibmar-gwagmar-orosgi-dakleged, wilubsaed-efa-gwagwen uklegoed. Sibad-wawaadmar-bipigana-ilibardi, e-ibmar-gwagmar-orosgi-dakleged ukbiedba ukoed. Wilubsaed-efa-ilibali, olivo-gwallu, wilubsaed-hin-gwagwen uklegoed. </v>
<v b="EZK" c="46" v="6">Ar nii-binid-yolesad ibagindi, moli-bebe-nikad-sapingwagwad, wargwen, sibad-wawaadmar-bipigana, walanergwa (6), sibad-wawaad-machered, wargwen ukoed, bela-wemar, bonikwasurmaloed. </v>
<v b="EZK" c="46" v="7">Moli-bebe-nikad-sapingwagwad-iliba, degi, sibad-wawaad-machered-iliba ibmar-gwagmar-orosgi-dakleged, wilubsaed-efa-gwagwen ukoed. Ar sibad-wawaadmar-bipigana-ilibardi, na e-ibmar-gwagmar-orosgi-dakleged, ukbiedba ukoed. Ibmar-gwagmar-orosgi-dakleged wilubsaed-efa-iliba, olivo-gwallu, wilubsaed-hin-gwagwen ukoed. </v>
<v b="EZK" c="46" v="8">”Dule-dummad-negdakmaid dogdele, yawagak-dogedgi neg-imba-naidba dogoed, abali gannar nobaloed. </v>
<v b="EZK" c="46" v="9">Ar ibamar-onolegedgi, Bab-Jehová-nug-odummogega dulemar-dogdemalale, weyob imakmaloed: Dule yawagak dad-nakwed-argan-sapiledsik-siidgi dogsad, yawagak dad-nakwed-argan-nuedsik-siidgi nooed. Amba deyobmodo, dule yawagak dad-nakwed-argan-nuedsik-siidgi dogsad, yawagak dad-nakwed-argan-sapiledsik-siidgi nooed. Dule-wargwensaale, yawagak-dogsadba bar noosulid, ar asabin-yawagak-siidba nooed. </v>
<v b="EZK" c="46" v="10">Dule-dummad-negdakmaid, dulemar-dogdele, eba dogmogoed. Noarmarbalile, eba nodabaloed. </v>
<v b="EZK" c="46" v="11">Ibamar-onolegedgi, degi, ibamar-soglesadgi, ibmar-ukleged, weyob ukmaloed: Moli-bebe-nikad-sapingwagwad-iliba, degi, sibad-wawaad-machered-iliba, ibmar-gwagmar-orosgi-dakleged, wilubsaed-efa-gwagwen uklegoed. Sibad-wawaadmar-bipigana-ilibardi, e-ibmar-gwagmar-orosgi-dakleged, ukbiedba uklegoed. Ibmar-gwagmar-orosgi-dakleged, wilubsaed-efa-iliba, olivo-gwallu, wilubsaed-hin-gwagwen uklegoed. </v>
<v b="EZK" c="46" v="12">”Ar dule-dummad-negdakmaid anga na e-wargwengi, ibdurgan-ogumakar-ukleged, degi, gwenatigwar-guega-ibmar-ukleged ukbigualile, ega yawagak dad-nakwedsik-siid egalegoed. Ar igi obunnoged-ibagi ibmar-durgan-ogumakar-ukledae, degi, gwenatigwar-guega ibmar-ukledae, deyopira ibmar ukoed. We-ibmar-ukleged-uksad-sorbali, nodagoed. Geb nosad-sorbali, yawagak edimaloed.” </v>
<v b="EZK" c="46" v="13">Sogdebalid: “Bane-bane wakudaryalaba, anga sibad-wawaad-bipigwad-birgagwen-nikad-bonikwasulid, be ogumakar ukoed. </v>
<v b="EZK" c="46" v="14">Amba deyobi, bane-bane wakudaryalaba, weyob be ukoed: Ibmar-gwagmar-orosgi-dakleged, wilubsaed-efa-gwagwen-nergwa-mimilegoedgi (6), gwensak be ukoed. Degi, olivo-gwallu, wilubsaed-hin-gwagwen-sogbaa-mimilegoedgi, gwensak be ukbaloed. We-olivo-gwallu, madubur-nisakwaa-imakega egi be eogoed. Bab-Jehováʼga we-ibmar-ukleged, degisadegu ukledii guoed. </v>
<v b="EZK" c="46" v="15">Degisoggu, bane-bane wakudaryalaba, degisadegu sibad-wawaad-bipigwad-ogumakar uklegoed, deginbali, ibmar-gwagmar-orosgi-dakleged, degi, olivo-gwallu uklebaloed. </v>
<v b="EZK" c="46" v="16">”Ani Bab-Jehová-Bela-Gangued-Nikadi weyob soged: ‘Ar dule-dummad-negdakmaid na e-mimmi-wargwenga e-nainu uksale, we-nainu, we-mimmi-e-wagangadga guoed, ar ade, ega uklesad. </v>
<v b="EZK" c="46" v="17">Ar e-mai-wargwenga e-nainu uksardi, e-mai ibmar-e-ibed-gannar-Ibmar-Sued-Birgase, unni we-nainu gaoed. A-sorbali, mai, dule-dummad-negdakmaidga gannar nainu ukoed. Ar nainu, dule-dummad-negdakmaid-e-wagangadid. </v>
<v b="EZK" c="46" v="18">Dule-dummad-negdakmaid, dulemar-ibe nainu, degi, ibmar-nikad suosulid. E-mimmiganga na ibmar-egadga-gued ukoed. Deyobi, an-dulamar-ibe ibmar-nikad sulegosulid.’ ” </v>
<v b="EZK" c="46" v="19">A-sorbali, dule, yawagak-dikarba-doged-siidba an-sesad, dad-nakwed-argan-sapiledsik gwardumar-argasiidsik. We-gwardumar, dule-irwa-Babse-gormaladga nugsalesad. Agi gwichi, neg-yarganba, dad-argwanedsik neg-imba-naid anga oyosad. </v>
<v b="EZK" c="46" v="20">Geb anga sogded: “Wegine, dule-irwa-Babse-gormalad, isgued-ular-ibdurgan-oburgwilesad-e-san dumaloed. Deginbali, wegi ibmar-gwagmar-orosgi-dakleged-ukleged dumarbaloed. Deyobi, neg-imba-dummad-naidse mas onolegosulid, adi, dulemar we-ibmar-islidikidgi mer warmakmalagar.” </v>
<v b="EZK" c="46" v="21">Geb degine, neg-imba-dummad-naidse an-sesad, geb neg-imba-dummad-naid-e-sogabake-abingunanaid-ebirega an-imaksad. We-abingunanaidgi, neg-imba-senigan nanai an daksad. </v>
<v b="EZK" c="46" v="22">Neg-imba-senigan sogabake-abingunanaidgi-nanaid, bela emakarmalad. Neg-imba-senigan bela yopira dungumalad, daliambe (10) sugued, e-matardungueddi daligugle-negabar (7½) matardungued. </v>
<v b="EZK" c="46" v="23">Neg-imba-senigan-ebiris galu-matusulid maid. Geb galu-matusulid-ebiris napagi soomar gabukwad. </v>
<v b="EZK" c="46" v="24">Geb dule anga sogded: “Wemar, negsogak-gumalad. Wegine, Bab-Dummadse-goled-neggi-ibmar-imakmalad, ibmar-uklegedga ibdurgan-oburgwismalad dumaloed.” </v>
<v b="EZK" c="47" v="1">Dule, Babse-goled-neg-e-dogedse gannar an-senonikid, geb yawagak-urba, dad-nakwedsik dii aryomai an daksad. We-dii dad-nakwed-argan-nuedsik danikid. Geb Babse-goled-neg-argan-nuedsik dikarbali iirmakmaid, geb dad-nakwedsik ibmar-ogumakar-ukleged-aila-urbalidse dii suurmakmaid. </v>
<v b="EZK" c="47" v="2">A-sorbali, dule, dad-nakwed-argan-sapiledsik yawagak-siidba an-onosad, geb magaba neg-ebiris dad-nakwedsik yawagak-siidse an-sesad. Agi, Babse-goled-neg-argan-nuedsik dii aryomai an daksad. </v>
<v b="EZK" c="47" v="3">Dule, dub-ganiki dad-nakwedsik noded. Dali-dulataled-ilabo gaka dulabo-gakambe-nanasadse (250) wilubsasad, geb dii-obakega an-imaksad. Dii an-nag-simmurse wirgued. </v>
<v b="EZK" c="47" v="4">A-sorbali, baid dali-dulataled-ilabo gaka dulabo-gakambe-nanasadse (250) wilubsasbalid, geb dii-obakega an-imaksabalid. Emidi, dii an-yokorse wirgued. Geb baid dali-dulataled-ilabo gaka dulabo-gakambe-nanasadse (250) wilubsasbalid, geb dii-obakega an-imaksabalid. Ar emigindi, dii an-musirse wirgued. </v>
<v b="EZK" c="47" v="5">Deginbali, baid dali-dulataled-ilabo gaka dulabo-gakambe-nanasadse (250) wilubsasbalid, ar dii-suurmakmaid wiladga-gudsoggu, geg an bar obakgusad. Ar bela-bela wilasoggu, unnila dommo-dommo obakleged. </v>
<v b="EZK" c="47" v="6">Geb degine, anse egichided: “Dule-machi, ¿bela be nue daksa?” Geb sorbali, diwar-gakase gannar an-senonikid. </v>
<v b="EZK" c="47" v="7">Geb diwar-gaka-abinbermaidgi bukidar sapimar gwigwichi an daksad. </v>
<v b="EZK" c="47" v="8">Agi, anga sogded: “We-dii, dad-nakwedsik suurmakmaid, Arabá-yalaganse aidemaid, geb Demar-Gagbidye-nugadse nomaid. Dii a-demarse warmakdapile, demar sayee guddaed. </v>
<v b="EZK" c="47" v="9">We-diwar bia suurmakmaioe, agi, bela ibdurgan-gudimalad dula-gudii guoed. Ar we-diwar, dii-balu-balud dii-sayegwadga-imakosoggu, egi bukidar uamar gudii guoed. Bela ibdurgan-e-diigi-gudimaloed dula-gudii guoed. </v>
<v b="EZK" c="47" v="10">Ua-gamalad Engadi-akale, En-Eglaimʼse diwar-gakaba gudii gumaloed. Agi, e-sakimar-odinguega nasikoed. A-diwargi, ar igi Demar-Dummadye-nugadgi uamar galagwensuli, degi, bukidar nika, deyobi nikumogoed. </v>
<v b="EZK" c="47" v="11">Ar e-neg-olligandi, degi, e-matagandi dii-sayegwad nikuosulid, unni egi balu onolegega guoed. </v>
<v b="EZK" c="47" v="12">Sapimar-nabir-e-san-gulleged-galagwensuli diwar-gaka-abinbermaidgi dungudoed. E-gagan dinguosulid, deginbali, e-san bipisaar berguosurbalid. Nii-irbali, sanmakgwichi-guoed, ar Babse-goled-neggi dii-suurmakmaid ogedga gued. E-sanmar masga guoed, e-gagandi inaga guoed.” </v>
<v b="EZK" c="47" v="13">Bab-Jehová-Bela-Gangued-Nikadi weyob soged: “Wemar-yar-abingunanaidi, Israel-dadgan-dummagan-sogambe-gakabogwad-e-waganga (12) mimilegoed. Joséʼdi sogabo yar gaoed. </v>
<v b="EZK" c="47" v="14">Be-dadganga an ise-sogar sogsagusad, an we-yar bemarga ukoye. Emigindi, bemar na be-dadgan-war-wargwengi yopira yar nikuoed, ar we-yar bemargadid. </v>
<v b="EZK" c="47" v="15">”Dad-nakwed-argan-sapiledsik yar-abingunaid, Demar-Dummadye-nugad-akale onodagoed. Geb Hetlón-neggweburgi nasaoed, Zedad-neggwebur-dogedse bergudapoed. We-neggweburmar yarmar-abinguega guoed: </v>
<v b="EZK" c="47" v="16">”Hamat-neggwebur, Berota-neggwebur, Sibraim-neggwebur. (We-neggweburmar-gwapaagwadi Damasco-yar, Hamat-yarbo-abingunaidgi bukwad). ”Geb degi, Hazar-Haticón-neggweburgi nasbaloed. (Hazar-Haticón-neggweburde Haurán-yarbo abingunaid). </v>
<v b="EZK" c="47" v="17">”Weyobi, dad-nakwed-argan-sapiledsik-yar-abingunaidi, Demar-Dummadye-nugad-akale onodagoed, Hazar-Enánʼse. Dad-nakwed-argan-sapiledsik Damasco-yar, Hamat-yar naguoed. </v>
<v b="EZK" c="47" v="18">”Dad-nakwedsik, Jordán-diwar yar-abinguedga guoed. Yar-abingunaidi, Haurán-yar, Damasco-yarbo-abingunaidgi onodoed. Geb Galaad-yar, Israel-yarbo-abingunaidgi nasaoed, Tamar-neggweburse. Tamarʼdi Demar-Gagbidye-nugad-walik siid. Weyob dad-nakwedsik yar abingunaioed. </v>
<v b="EZK" c="47" v="19">”Dad-nakwed-argan-nuedsik-yar-abingunaidi, Tamar-akale onodoed, geb Meriba-Cades-diimata-naidgi, degi, Egipto-diangi nasaoed, Demar-Dummadye-nugadse. Weyob dad-nakwed-argan-nuedsik yar abingunaioed. </v>
<v b="EZK" c="47" v="20">”Dad-argwanedsik, Demar-Dummad yar-abinguedga guoed. Egipto-yarbo-abingunaid-akale, Hamat-neggwebur-doged-asabin, demar-gaka-naidse yar abinguoed. Weyob dad-argwanedsik yar abingunaioed.” </v>
<v b="EZK" c="47" v="21">“We-yar Israel-dadgan-sogambe-gakabo-gumaladba (12) be mimimaloed. </v>
<v b="EZK" c="47" v="22">Bemargadga-guega bemar wilubdakar mimimaloed. Bemar napaneg-mimialile, dule-yar-baidgined bemar-abargi-maid be odomogoed, deginbali, bemar-abargi-maidgi e-mimmigan-gwalulesmalad be odomarmogoed. E-mimmigan, Israel-yargi-gwalulesad-ular, be Israel-dulemaryob dakoed. Degisoggu, we-dulemar-yar-baidginmalad bemarba, Israel-dadgan-sogambe-gakabogwad-e-waganba (12) napaneg nikumarmogoed. </v>
<v b="EZK" c="47" v="23">Dule-yar-baidgined biti-Israel-dadgan-sogambe-gakabogwad-e-wagan-yargi mai, agi ega yar uklegoed. Ani an Bab-Jehová-Bela-Gangued-Nikadi weyob soged.” </v>
<v b="EZK" c="48" v="1">Bab-Jehová sogdebalid: “Wemar Israel-dadgan-sogambe-gakabogwad (12) e-nugmalad. Weyobi, e-waganga yar mimilegoed: Dad-nakwed-argan-sapiledsik-yar-abingunaidgi onodagoed. Dad-nakwed-argan-nuedsikidse bergudapoed. ”Dan-e-wagan-yar-inse onodoed: Dad-nakwed-sapiledsikid-e-yar-abingunaidi, dad-argwanedsik Mediterráneo-demar-akale onodoed, Hetlón-neggweburgi nasaoed, Hamat-neggwebur, degi, Hazar-Enán-neggwebur-bukmaladse bergudapoed. We-neggweburmar-bukwadi, Damasco-yar-naid, degi, Hamat-yar-naid-imbagi bukwad. Dan-e-wagan-yar weyob naguoed. </v>
<v b="EZK" c="48" v="2">Dan-yar-naid-urba, dad-nakwed-akale, demar-naidse, Aser-e-wagan yar gaoed. </v>
<v b="EZK" c="48" v="3">Aser-yar-abingunaid-urba, dad-nakwed-akale, demar-naidse, Neftalí-e-wagan yar gaoed. </v>
<v b="EZK" c="48" v="4">Neftalí-yar-naid-urbali, dad-nakwed-akale, demar-naidse, Manasés-e-wagan yar gaoed. </v>
<v b="EZK" c="48" v="5">Manasés-yar-naid-urbali, dad-nakwed-akale, demar-naidse, Efraín-e-wagan yar gaoed. </v>
<v b="EZK" c="48" v="6">Efraín-yar-abingunaid-urba, dad-nakwed-akale, demar-naidse, Rubén-e-wagan yar gaoed. </v>
<v b="EZK" c="48" v="7">Rubén-yar-abingunaid-urba, dad-nakwed-akale, demar-naidse, Judá-e-wagan yar gaoed. </v>
<v b="EZK" c="48" v="8">”Judá-yar-dad-nakwed-argan-nuedsik, dad-nakwed-akale, demar-naidse, yar be nasikoed. Adi, dali-milinergwa gaka dulataled-ilabo gaka durbo-gakambe (6,250) matardungu guoed. E-sugueddi, dad-nakwed-akale, dad-argwanedse bamalad-yar-mimilesadyob sugumogoed. We-yar-abargi, Babse-goled-neg sigoed. </v>
<v b="EZK" c="48" v="9">”Bab-Jehováʼga bemar napa nasikoed. A-napa, dali-milinergwa gaka dulataled-ilabo gaka durbo-gakambe (6,250) suguoed. E-yaadungueddi, dali-miliatar (5,000) dungu guoed. </v>
<v b="EZK" c="48" v="10">We-napa-islidikid-yagi, dule-irwa-Bab-Dummadse-gormaladga, dad-nakwed-argan-sapiledsik, degi, dad-nakwed-argan-nuedsik dali-milinergwa gaka dulataled-ilabo gaka durbo-gakambe (6,250) sugue napa uklegoed. Dad-nakwedsik, degi, dad-argwanedsik, dali-mili-dulabo-gakambe (2,500) yaa-dungu guoed. We-napa-abargi, Bab-Jehováʼse-goled-neg sigoed. </v>
<v b="EZK" c="48" v="11">We-napa, Sadoc-e-wagan-dule-irwa-Babse-gormalad-islidikmaladga uklegoed. Wemardi, Israel-dulemar-angi-aibachamargu, an-neggi ibmar-imakdii gusmalad. Gwen Levitaʼmaryob angi aibachasurmalad. </v>
<v b="EZK" c="48" v="12">A-ulale, dule-irwa-Babse-gormalad, Bab-Jehováʼga-napa-nugsalesadgi, Levitaʼmar-napa-walik, napa nikuoed. We-napa, islidikidga guoed. </v>
<v b="EZK" c="48" v="13">Dule-irwa-Babse-gormalad-e-napa-walik, Levitaʼmar dali-milinergwa gaka dulataled-ilabo gaka durbo-gakambe (6,250) sugue, degi, dali-mili-dulabo-gakambe (2,500) yaa-dungue napa nikumarmogoed. Bela Bab-Jehováʼga napa-nugsalesad, dali-milinergwa gaka dulataled-ilabo gaka durbo-gakambe (6,250) suguoed. E-yaadungueddi, dali-miliatar (5,000) dunguoed. </v>
<v b="EZK" c="48" v="14">Ar we-napa, we-yargi bur nued-gusoggu, bipisaar manigi uklegosulid. Ibmar-baidbo ogwalegosulid, dule-baidga uklebalosulid. Ar Bab-Jehováʼga nugsales naid. </v>
<v b="EZK" c="48" v="15">”Dali-milinergwa gaka dulataled-ilabo gaka durbo-gakambe (6,250) sugue, degi, dali-miligwen gaka dulataled-ilabo gaka durbo-gakambe (1,250) yaa-dungue napa-napi-nagusadi, napa, islidikidsulidid. A-napa, dulemargadga guoed. Agi, negmar-sobmaloed, degi, moli-mas-gagan naguoed. A-negabargi, neggwebur sigoed. </v>
<v b="EZK" c="48" v="16">Neggwebur weyobi dunguoed: Dad-nakwed-argan-sapiledsiki, dali-miligwen gaka dula-nergwa-gakatar (1,125) suguoed, deyopira dad-nakwed-argan-nuedsik, dad-nakwedsik, dad-argwanedsik sugubaloed. </v>
<v b="EZK" c="48" v="17">Moli-mas-gagan-naguoed, adi, dali-dulapaa-gakagwen gaka bisgise (61¼) yaa-dunguoed, bela neggwebur-ebiris naguoed. </v>
<v b="EZK" c="48" v="18">Neggwebur-e-dikarmargi, Bab-Jehováʼga napa-nugsalesad-walik, nainu-soggwen dad-nakwedsik dali-mili-dulabo-gakambe (2,500) sugue naguoed. Amba deyopira dungu, nainu dad-argwanedsik nagubaloed. We-nainugi bela ibmar-gwag-diglegoedi, degi, bela ibmar-gwag-welegoedi, dulemar-neggweburgi-arbamalad-e-masga guoed. </v>
<v b="EZK" c="48" v="19">Dulemar-neggweburgi-arbamalad bela Israel-dulemar-sogambe-gakabogwadgi (12) danimaloed. Amar ibmar-gwagmar digmaloed. </v>
<v b="EZK" c="48" v="20">Bela Bab-Jehováʼga napa-nugsalesad, deginbali, neggweburga-uklesad-bakale, dali-milinergwa gaka dulataled-ilabo gaka durbo-gakambe (6,250) e-dikarmar suguoed. </v>
<v b="EZK" c="48" v="21">”Bab-Jehováʼga napa-nugsalesad-e-dikarmargi, degi, neggweburga-uklesad-e-dikarmargi napa naguoed. A-napa, dule-dummad-negdakmaidgadga guoed. We-napa-dad-nakwedsik, dad-nakwedsik-yar-abingunaidse, dali-milinergwa gaka dulataled-ilabo gaka durbo-gakambe (6,250) suguoed. Degi, dad-argwanedsik demar-naidse amba deyopira sugu gubaloed. We-yar-negabargi Bab-Jehováʼga napa-nugsalesad naguoed, degi, Babse-goled-neg a-abargi sigoed. </v>
<v b="EZK" c="48" v="22">Deyobi, Judá-yar, Benjamín-yarbo-abingunaidbo-negabargi, dule-dummad-e-napa naguoed. A-napa-abargi, Levitaʼmar-e-napa, degi, neggweburga-napa-uklesad naguoed. </v>
<v b="EZK" c="48" v="23">”Israel-dadgan-sogambe-gakabogwad (12) e-wagan-bamalad weyob yar gamarmogoed: Benjamín-e-wagan, dad-nakwed-akale, demar-naidse yar gaoed. </v>
<v b="EZK" c="48" v="24">Benjamín-yar-naid-urba, Simeón-e-wagan dad-nakwed-akale, demar-naidse, yar gaoed. </v>
<v b="EZK" c="48" v="25">Simeón-yar-urba, Isacar-e-wagan, dad-nakwed-akale, demar-naidse, yar gaoed. </v>
<v b="EZK" c="48" v="26">Isacar-yar-urba, Zabulón-e-wagan dad-nakwed-akale, demar-naidse, yar gaoed. </v>
<v b="EZK" c="48" v="27">Zabulón-yar-urba, Gad-e-wagan, dad-nakwed-akale, demar-naidse, yar gaoed. </v>
<v b="EZK" c="48" v="28">Gad-yar-naid-urba, yar-abingunaidi, dad-nakwedsik Tamar-akale, onodoed. Geb yar-abingunaidi, Meriba-Cades diimata-naidgi, degi, Egipto-diangi nasaoed, Mediterráneo-demarse bergudapoed. </v>
<v b="EZK" c="48" v="29">”Israel-dadgan-sogambe-gakabogwad-e-waganga (12), bemar we-yar wilubdakar mimimaloed, egadga gumalagar. Weyobi, yar mimilegoed. Bab-Jehová-Bela-Gangued-Nikadi weyob soged.” </v>
<v b="EZK" c="48" v="30">“Neggwebur-e-yawagakmar, wemalad: Dad-nakwed-argan-sapiledsik, neggwebur-suguoedi, dali-miligwen gaka-dulanergwa-gakatar (1,125) suguoed. </v>
<v b="EZK" c="48" v="31">”Israel-dadgan-sogambe-gakabogwad-e-nugmar (12), neggwebur-e-yawagakmargi naguoed. Dad-nakwed-argan-sapiledsik, gwapaa-yawagak-sigoedgi: Rubén-e-nug, Judá-e-nug, degi, Leví-e-nug naguoed. </v>
<v b="EZK" c="48" v="32">”Dad-nakwedsik, neggwebur-suguoedi, dali-miligwen gaka-dulanergwa-gakatar (1,125) suguoed. Asik, gwapaa-yawagak-sigoedgi: José-e-nug, Benjamín-e-nug, degi, Dan-e-nug naguoed. </v>
<v b="EZK" c="48" v="33">”Dad-nakwed-argan-nuedsik, neggwebur-suguoedi, dali-miligwen gaka-dulanergwa-gakatar (1,125) suguoed. Asik, gwapaa-yawagak-sigoedgi: Simeón-e-nug, Isacar-e-nug, degi, Zabulón-e-nug naguoed. </v>
<v b="EZK" c="48" v="34">”Dad-argwanedsik, neggwebur-suguoedi, dali-miligwen gaka-dulanergwa-gakatar (1,125) suguoed. Asik, gwapaa-yawagak-sigoedgi: Gad-e-nug, Aser-e-nug, degi, Neftalí-e-nug naguoed. </v>
<v b="EZK" c="48" v="35">”Galu-matusulid-neggwebur-ebiris-megoedi, dali-milibake gaka dulataled-ilatar (4,500) suguoed. ”A-iba-onodoedgi neggwebur weyob nugguoed: ”BAB-JEHOVÁ WEGI MAIYE.”</v>
<v b="DAN" c="1" v="1">Rey-Joacim, Judá-yargine birgapaagus negdakmaigua, Babilonia-Rey-Nabucodonosor Jerusalén-neggwebur-ebiris bukunonikid. </v>
<v b="DAN" c="1" v="2">Bab-Jehová, Rey-Nabucodonosorʼga Judá-e-rey-Joacim-urmaksad. Degine, Bab-Dummadse-goled-neggi ibmar-ebulemalad-swilidikid-bukwad abala sulegega imaksabalid. We-ibmar, Nabucodonosor, Babilonia-yarse sesad. Babiloniaʼde, Sinarʼye nugbalid. Degine, Nabucodonosor a-ibmar-ebulemalad-olobiid e-bab-dummadse-goled-neggi, mani-saboleged-neggi urbenonikid. </v>
<v b="DAN" c="1" v="3">Rey-Nabucodonosor, Aspenazʼga-igar-ukalid. Aspenazʼde, reyneg-dummadgi-arbamalad-e-dummadid. Rey ega sogded: “Israel-e-rey-gwenadgan-e-masmala, degine, Israel-dule-nuga-nikamalad-e-masmala abala be anga sedago. </v>
<v b="DAN" c="1" v="4">We-masmala nued-daklemaloed, bonikwasurmaloed, degine, binsaed-nikarbamaloed, ibmar-wisirbamaloed, magar-neg-itomarbaloed. Adi, we-masmala reyneggine nabir arbadii gumalagar.” Degidbali, Aspenaz, a-masmala Babilonia-dulemar-e-gayagi odurdakoed, deginbali, Babilonia-dulemar-e-garda-narmaklegedgi odurdakbaloed. </v>
<v b="DAN" c="1" v="5">We-ibmar birgapaa-wilub durdakmaloed. Geb bergusale, rey-asabin nonimaloed, ega arbaegar. Degidgine, Rey-Nabucodonosor, a-masmala na-e-masgunned bane-bane-gunnega igar uksad. Degine, bane-bane e-vino-gobega igar uksabalid. </v>
<v b="DAN" c="1" v="6">We-sapingan-abargine, Judá-dule-sapingan gudiid. Amarde, Danielʼye, Ananíasʼye, Misaelʼye, degi, Azaríasʼye nugmalad. </v>
<v b="DAN" c="1" v="7">Reyneggi-arbamalad-e-dummad-Aspenaz, we-sapingangala nug-ogwanonikid: Danielʼde, Beltsasarʼye nuggunonikid. Ananíasʼdi, Sadracʼye nuggunonikid. Misaelʼdina, Mesacʼye nuggunonikid. Degine, Azaríasʼdi Abednegoʼye nuggunonikid. </v>
<v b="DAN" c="1" v="8">Danielʼdi na e-gwage-ulubgi sogsad: “Rey-e-masgunned an gunnosurye. Rey-e-gobed an gobosurbarye, adi, mer an Bab-Jehováʼgi isguegarye.” Degisoggu, Daniel, Aspenazʼse egichisad, mer be rey-e-masgunnega be an-imakoye, adi, mer an Bab-Dummadgi isguegarye. </v>
<v b="DAN" c="1" v="9">Bab-Dummad, Aspenaz, Danielʼgi nued-binsaega imaksad. </v>
<v b="DAN" c="1" v="10">Geb Aspenaz Danielʼga sogded: “An-dummad-rey an dobed. Emide, rey na e-masgunned bega uknaid, e-gobed bega uknaibalid. Ar rey, masmala-beun-sergumalad-e-wagarba, bur be-wagar-sipuu dakalile, be-nukine, rey an-gammu egwannoed.” </v>
<v b="DAN" c="1" v="11">Aspenaz, Melsar-onug-imaksad, Daniel-dakdiguega, Ananías-dakdiguega, Misael-dakdiguega, degi, Azarías-dakdigubaligar. Agine, Daniel, Melsarʼga sogded: </v>
<v b="DAN" c="1" v="12">“Wilesagwadgi an bese egised, ibambe-wilub (10) be anmar-wilubdake. Unnila gagan-nabir-gullemaladbi be anmarga ukoed. Degine, gobeddi diibi be anmarga ukbaloed. </v>
<v b="DAN" c="1" v="13">Degidgine, be anmar-wagar masmala-bamalad-rey-e-masgundimalad-e-wagarbo be wilubdakoed. A-sorbali, be anmar-wagar-dakedbali, be-dakedba na be ibmar imaksunnoed.” </v>
<v b="DAN" c="1" v="14">Agine, sorda-Melsar, Daniel e-aimarmala-ega-ibmar-sogsad nabir-itosad. Degisoggu, ibambe (10) wilubdaknai gualid. </v>
<v b="DAN" c="1" v="15">Ibambegwad (10) bergunonigua, Daniel-wagar, degi, e-aimar-wagar, masmala-bamalad-rey-e-masgundimalad-e-wagarba bur yeerdakleged. </v>
<v b="DAN" c="1" v="16">Degisoggu, Melsar, Danielʼga, degi, Daniel-e-aimarga, rey-e-masgunned bar sessulid, rey-e-gobed bar ega uksasurbalid. A-anale, Danielʼga, degi, Daniel-e-aimarga gagan-nabir-gullemalad uknai gualid. </v>
<v b="DAN" c="1" v="17">Bab-Dummad, we-masmala-warbakegwadga ibmar-wisgued-gurgin uksad. Binsaed-nikagued-gurgin ega uksabalid, adi, nabir garda-bukidar-mamaid magar-itogega, degine, ibmar-bukidar-wisgulegedgi nergubaligar. Danielʼgardi, gabdakleged-magar-oduloged-gurgin uklesbalid, deginbali, negburgan-daked-oduloged-gurgin ega uklesbalid. </v>
<v b="DAN" c="1" v="18">Degidbali, rey na e-asabin masmala-sedagoye-sogsad-e-ibagan warmaknonigua, reyneggi-arbamalad-e-dummad-Aspenaz, a-masmala Nabucodonosor-asabin senonikid. </v>
<v b="DAN" c="1" v="19">Rey-Nabucodonosor a-masmalabogwa sunmakded. Geb rey dakalid, Danielʼyobid, Ananíasʼyobid, Misaelʼyobid, degi, Azaríasʼyobid dule-baid bur ibmar-wisid sated. Degisoggu, sapingan-warbakegwad na e-ibmar-wisidba reyga arbadii guarmalad. </v>
<v b="DAN" c="1" v="20">Rey-Nabucodonosor a-sapingan-warbakegwadse binsaed-nuegan-egichagua, degine, burbar-magar-ibmar-itoged egichabargua, daknonikid, wemar, dule-ibmar-burbaled-oyoged-nergudimaladba, degine, ibmar-burbaled-wisid-nergudimaladba bur bule ilambe-wilub (10) e-non gangu nikamalad. </v>
<v b="DAN" c="1" v="21">Deyob, Daniel, Babilonia-neggweburgi, Rey-Ciro-birga-gwengus-negdakmai-gusadse gudii gualid. </v>
<v b="DAN" c="2" v="1">Nabucodonosor birgabogus-negsemaigua, gabdakardaed. We-ibmar-dakedbali sulibinsa-itodii gualid. Degisoggu, a-ulale, bar-nue gabdisulid. </v>
<v b="DAN" c="2" v="2">Rey-Nabucodonosor na e-gabdaksad ega odulogegala, ibmar-burbaled-oyoged-dulese, ibmar-burbaled-wisid-nerguarmalad-dulese, ina-isgana-imakmalad-dulemarse, degi, Caldeo-dule-binsaed-ibedmarse gochad. Degisoggu, we-dulemar bela Rey-Nabucodonosor-asabin gwisgunonimalad. </v>
<v b="DAN" c="2" v="3">Rey, amarga weyob sogded: —An-gabdaksad bukib-binsae an-imaked. Degisoggu, an wisgubied, we-gabdakedde, ¿ibu anga obare? </v>
<v b="DAN" c="2" v="4">Geb rey-asabin Caldeo-dulemar-ambikunonimaladi, Arameo-gwabindukuba sogdemalad: —¡Rey, degisadegu be dula-gudiguena gadin! Anmarga be-gabdaksad be soge, geb anmar bega nabir odulogoed. </v>
<v b="DAN" c="2" v="5">Rey-Nabucodonosor, Caldeo-dulemar-abin-imakde weyob ega sogded: —An-gabdaksad an iesad. Ar be anga an-gabdaksad sogsurmalale, degi, odulosurmarbalile, bemar-olomakega, degine, be-negmar burubi-sii imakega, an igar ukoed. </v>
<v b="DAN" c="2" v="6">Ar bemar anga an-gabdaksad sogerdina, degi, odulomarbardibe, adi, an bemarga ibmar-nuegan ukoed, degi, be-nugmar an odummobaloed. Degisoggu, be anga an-gabdaksad sogmala, deginbali, be anga odulomarbali. </v>
<v b="DAN" c="2" v="7">Dule-nergumalad gannar reyga sogdemalad: —Rey, be anmarga be-gabdaksad soge, geb anmar bega odulogoed. </v>
<v b="DAN" c="2" v="8">Rey-Nabucodonosor abin-imakde, ega sogded: —Bato an igar-mesisad. A-igar bemar nue-wisid, a-ulale, bemar yamo weyob gunanaid. </v>
<v b="DAN" c="2" v="9">Bemar anga an-gabdaksad sogsurmardibe, unnila igar-soggwen bemarga maid, sabsur-odurdakleged-igar. Bemar anga gakansamalaga gunanaid, anga yogasaar ibmar-sogega gunanaid, agala bemar yoggunanaid. Degisoggu, anga an-gabdaksad sogmala, deyobi, an wisguoed, bemar sunna anga nabir we-gabdaked odulomalodibe. </v>
<v b="DAN" c="2" v="10">Geb Caldeo-dule-nerguarmalad rey-abin sogdemalad: —We-napneggine, dule-wargwensaale we-igar-be-egisnaid-oduloged gudisulid. Deginbali, rey-wargwensaale, dule-dummad-negdakmaid-wargwensaale, degi, dummad-wargwensaale, ibmar-burbaled-oyoged-nergudimaladse, dule-ibmar-burbaled-wisid-nerguarmaladse, degi, Caldeo-dulemar-binsaed-ibedmarse, weyobi, ibmar egisdisurmalad. </v>
<v b="DAN" c="2" v="11">Ar dummad-rey anmarse-ibmar-egisnaidi yeer-gangued, ar dule-wargwensaale geg ega soged, unni bab-dummagan-dulemar-abargi-gudisurmaladbi, we-ibmar oduloged. </v>
<v b="DAN" c="2" v="12">Rey-Nabucodonosor, weyob ega sogsa-itosgua, sae-itoded, nue-uluded. Degisoggu, rey bela Babilonia-neggweburgi dule-binsaed-ibegan-gudidimalad-ogilogega igar uksad. </v>
<v b="DAN" c="2" v="13">Deyobi, gardamar meslenonikid, dulemar-binsaed-ibegan-gudidimalad bela oburgwilemaloye. Degisoggu, oburgwilegega, Daniel e-aimarmala amilearmogad. </v>
<v b="DAN" c="2" v="14">Degidbali, Daniel, sorda-Ariocʼga nuedgi, degi, ise-binsaed-nikaa ega sunmaksad. Ariocʼde, rey-sordamar-e-dummadid. We-dulede, dule-binsaed-ibegan-Babiloniaʼgi-gudimalad bato oburgwesokalinad. </v>
<v b="DAN" c="2" v="15">Daniel, Ariocʼga sogded: “Rey, dule-binsaed-ibegan-oburgoye garda-mesisadi, ¿ibiga gwae-gwae-imakbie?” Degidgine, Arioc, Danielʼga bela ibmar-ogwasad, ibiga rey weyob igar-uksa. </v>
<v b="DAN" c="2" v="16">Geb agine, Daniel, rey-daknadgusad. Geb Daniel, gabdaked-odulogegala, reyse ibagan ega napi-osuguye egichisad. </v>
<v b="DAN" c="2" v="17">A-sorbali, Daniel e-negse naded, geb e-aimar Ananíasʼga, Misaelʼga, degi, Azaríasʼga neg-gunaid sogdapid. </v>
<v b="DAN" c="2" v="18">Degidgine, Daniel na e-aimarga sogsad, ede-nabir-rey-gabdaksad-odulogega, ega Bab-Dummad-Nibneggi-Maid-dule-wile-dakedse gormaloye. Adi, Daniel, degi, e-aimarmala, mer Babilonia-dulemar-binsaed-ibeganmarba oburgwilemalagar. </v>
<v b="DAN" c="2" v="19">Mutikidbali, Danielʼga rey-gabdaksad negburgan-dakedba oyolesad. A-ulale, Daniel Bab-Dummad-Nibneggi-Maidgi nued sunmakded. </v>
<v b="DAN" c="2" v="20">Daniel weyob sogded: “Bab-Dummad-nug, degisadegu odummolesun, ar bela gangued egadid, binsaed-nued-ibed egadid. </v>
<v b="DAN" c="2" v="21">Bab-Dummad bela ibagan ogwamaid, yolamar ogwamaid. Bab-Dummad reymar-onugsamaid. Reymar-dummadga-maid obelobalid. Dule-binsaed-ibedga binsaed-nikagued uked. Dule-magar-neg-itomaladga ibmar-wisgued uked. </v>
<v b="DAN" c="2" v="22">Bab-Dummad ibmar-burbarmalad bela oyomaid, ibmar-dukuar-mamaid bela oyomaibalid. Ibmar-negsichigi-mamaid bela magar-daked, ar Bab-Dummad neg-meegwad gued. </v>
<v b="DAN" c="2" v="23">An-dadgan-e-Bab-Dummad, an begala, doggus-nuedye-soged, an be-nug odummobalid. Ar be anga binsaed-nikagued uksad, gargangued uksabalid. Emigindi, anmar ibmar-bese-egichad be anga oyononikid, ar rey-gabdaksad be anga odulosad.” </v>
<v b="DAN" c="2" v="24">Degigusad-sorbali, Daniel, Arioc-daknaded. Rey, Arioc-onug-imaksagusad, Babilonia-dule-binsaed-ibegan-oburgwegar. Daniel, Ariocʼga sogded: —Mer be Babilonia-dule-binsaed-ibegan oburgwe. Rey-asabin be an-sede, an ega gabdaked odulogoed. </v>
<v b="DAN" c="2" v="25">Degisoggu, Arioc rey-asabin gwae-gwae Daniel-sesad. Geb Arioc reyga weyob sogded: —Judá-dulemar-selenonikid-abargi dule-gwensak sunna bega gabdaked-oduloged an amisad. </v>
<v b="DAN" c="2" v="26">Geb rey, Daniel-Beltsasarʼye-nugbalidse egichided, ega sogded: —¿An-gabdaksad, anga be sunna sogsale? ¿Anga be odulosbalile? </v>
<v b="DAN" c="2" v="27">Daniel reyga weyob sogded: —Dule-binsaed-ibed-gudiid, dule-ibmar-wilubgan-burbaled-oyoged, dule-ibmar-burbaled-wisid, dule-niisgwamargi-nergualed, wemar-wargwensaale be-gabdaksad gege bega odulomalad. </v>
<v b="DAN" c="2" v="28">Ar degi-inigwele, nibneggi Bab-Dummad gwensak-maid, abi ibmar-burbarmalad oduloged. Rey-Nabucodonosor, we-Bab-Dummad, ibagan-danikoedgi-ibmar-gumaloed, bega oyosad. Be gabmaigua, be weyob gabdaksad, degine, be weyob negburgan daksabalid. </v>
<v b="DAN" c="2" v="29">”Rey, be obunnomaigua, yoedse-neggumaloedgi be binsamai gualid. Geb Bab-Dummad-Nibneggi-Maid ibmar-burbarmalad-oduloged, yoedse-negguoed bega oyosad. </v>
<v b="DAN" c="2" v="30">Angala be-gabdaksad oyolesmogad. We-soglesulid, andi bur dule-bamaladba ibmar nue-wisye. Rey, be-gabdaksad anga-oyolesad, adi, an bega odulogega, degi, be ibmargi-binsamaigusad be magar itogegar. </v>
<v b="DAN" c="2" v="31">”Rey, be gabdakmaigua, ibmar-duleyob-sobaled, be-asabin bipisur-gwichi be daksad. We-duleyob-sobaled yeer-dungued, degine, binnasur gabalid. E-daklegedi swirisur-dakleged. </v>
<v b="DAN" c="2" v="32">E-nono, or-sunnadgi sobaled. E-binasgar, degi, e-sakwamar, manigi sobaled. E-saderwar, degine, e-duawarmar, esgoro-gordikidgi sobaled. </v>
<v b="DAN" c="2" v="33">E-malimar, esgorogi sobaled. E-nagmardina, esgorogi, degi, napsagi, sobaled. </v>
<v b="DAN" c="2" v="34">”Rey, be we-ibmar-dakgwisgua, akwa-dummad dule-gwen-mecharsuli mellenonikid. We-akwa, ibmar-duleyob-sobaled e-nagmar-esgorogi, degi, napsagi-sobaledgi, yolenonikid, geb bela akwase goamaksad. </v>
<v b="DAN" c="2" v="35">Geb degine, esgoro, napsa, esgoro-gordikid, mani, degi, or bela eba goamakdemarmogad. We-duleyob-ibmar-sobaled, ar igi oros-e-uka neg-yoladgine burwa-abinni mileddae, deyobi, burwa-abin miledmogad, bar gwen gwichi gussulid. Ar akwa-egi-yolenonikiddi yar-dummadga dungumai gusad. Bela napneg ganonikid. </v>
<v b="DAN" c="2" v="36">”Dummad, weyob be gabdaksa gusad. Emisgindi, an bega soggwelo, we ibu obare: </v>
<v b="DAN" c="2" v="37">Be, rey-gued. Rey-bamalad-abargi, be rey-dummadga gued. Bab-Dummad-Nibneggi-Maid, rey-gangi-sigega be-imaksad. Gangued-nikadba-negseed, gargangued, degi, nug-dummarba-gued bega uksabalid. </v>
<v b="DAN" c="2" v="38">Bela dulemar-we-napneggi-bukwad, be-argan-yaurgine bega uksad. Deginbali, ibmar-durgan-sapurba-bukwad, sikwimarse-bakale, be-argan-yaurgine uksabalid. Bela wemar-birgi-dummadga-megega be imaksad. Ibmar-duleyob-sobaled-e-nono-orbiidi, we, be gued. </v>
<v b="DAN" c="2" v="39">”Be-sorbali, rey-yar-baidgined beba bur dule-nug-nikasulid nonikoed. A-rey-sorbali, baid-rey-yar-baidgined esgoro-gordikid-e-wilubga-gued nonikoed, adi, bela we-napneggi neg-ganonikoed. </v>
<v b="DAN" c="2" v="40">Napidgine, baid-rey-yar-baidgined esgoroyob-gangued-nikad nonikoed. Esgoro, igi bela ibmar-bibisge, degi, bela ubigwar-sii ibmar-imakbali, deyobi, baid-reymar-negsemamaid ese guoed. </v>
<v b="DAN" c="2" v="41">”Dummad-rey, e-nagmar, degi, e-nag-goomar, esgorogi-sobaled, degi, napsagi-sobaled be daksadi, wedi mamarar-negselegoed oyoged. Degi-inigwele, esgoro-gangued-nikadyob gangued wis nikumogoed. </v>
<v b="DAN" c="2" v="42">Ar e-nag-goomar-esgorogi, degi, napsagi-sobaledi, wedi sogleged, we-yar wis gannarba negselegoed, gines nollo negselebaloed. </v>
<v b="DAN" c="2" v="43">Dummad, esgoro, napsabo-oburar be daksad, we-ibmarmar na ebogwa gege achaa nagued. Deyobi, we-yar-e-dulemar na apurmaloenad, degi-inigwele, bulakwaa ambikumalosulid. </v>
<v b="DAN" c="2" v="44">”We-reymar-ibagangine, Bab-Dummad-Nibneggi-Maid, na rey-wargwen-degisadegu-reyga-megoed barmidagoed. We-reygi, dule-baid bipisaar obinosulid. Ar we-rey bur yar-bamalad-obelogoed. We-rey, degisadegu reyga megoed. </v>
<v b="DAN" c="2" v="45">Dummad, be daksagusad, akwa-dummad dule-gwen-barmassuli yar-birgi argwannargusad. We-akwa ibmar-duleyob-sobaledgi yolenonigua, ese esgoro goa-goa-gusad, ese napsa ubi-ubi-gusad, ese esgoro-gordikid goa-goa-gusad, ese mani goa-goa-gusad, degi, ese or goa-goa-gusad. We-akwadi, we-rey-danikoed gued. ”Bab-Bur-Dummad, yoedsega igi-neg-guoe, bega oyosad. We-gabdaklesad napiragwadid, degi, e-odulolesad innikigwadid, egi bengulesulid.” </v>
<v b="DAN" c="2" v="46">Rey-Nabucodonosor, weyob itosgua, Daniel-asabin bebe napase dulluu imaksad. Geb Danielʼga ina-wawagwad-ogaega, degine, ibmar-nuegan-ukega igar-uksabalid. </v>
<v b="DAN" c="2" v="47">Rey-Nabucodonosor, Danielʼga weyob sogded: —Napirado. Be-Bab-Dummadi, bamalad-bab-dummagan-e-Bab-Dummadid, reymar-mamaid-e-Dummadbalid. Be-Bab-Dummad, bela igarmar-burbar-mamaid oduloged. A-ulale, an-gabdaksad be nabir odulosad. </v>
<v b="DAN" c="2" v="48">Geb degine, Rey-Nabucodonosor dummadga Daniel-nug-imaksad, geb ibmar-nuegan-bukidar ega uksabalid. Deginbali, rey, bela Babilonia-yar-naidgi-negseega, degi, dule-binsaed-nued-nikamalad-e-dummadga-guega Daniel-nug-imaksabalid. </v>
<v b="DAN" c="2" v="49">Geb degine, Daniel reyse egichisad, e-aimar-Sadrac, Mesac, degi, Abednego, dummaganga onugsamoye. A-sogedbali, rey, we-masmala Babilonia-yargi ega ibmar-akwega onugsasad. Danielʼdi rey-walik arbadii gusad. </v>
<v b="DAN" c="3" v="1">Rey-Nabucodonosor ibmar-duleyob-orgi-sobaled-sobega igar-uksad. We-ibmar-duleyob-orgi-sobaledi, daliambe-gakatale (15) nibgued, e-wardunguedi daligwen-gaka-negabalad. We-ibmar Babilonia-yargi, Dura-neba-naidgi sobar-ogwichisad. </v>
<v b="DAN" c="3" v="2">Geb Rey-Nabucodonosor igar-uksad, bela yar-nanaidgi-dummagan-mamaidse, igar-nabomalad-e-dummaganse, sordamar-bila-onomalad-e-dummaganse, neggwebur-danar-danar-bukwamalad-e-dummaganse, dule-binsaed-dakmaladse, dule-mani-dakmaladse, dule-igar-nabomaladse, bela dummagan-gudimaladse gornamarye, adi, Nabucodonosor-ibmar-duleyob-orgi-sobsad-oyolesokalid dakdamalagar. </v>
<v b="DAN" c="3" v="3">Degisoggu, yar-nanaid-e-dummagan, igar-nabomalad-e-dummagan, neggwebur-danar-danar-bukwamalad-e-dummagan, dule-binsaed-dakmalad, dule-mani-dakmalad, dule-igar-nabomalad, bela dummagan-gudimalad, Nabucodonosor-ibmar-duleyob-orgi-sobsad-oyolesokalid-dakega, a-asabin bela ambikunonimalad. </v>
<v b="DAN" c="3" v="4">Degine, reyga gayaburba-berbemalad, weyobi, iseedi gordii gusad: “Bemarga, neggweburmarga, dulemar-yar-baid-baidgi-bukwamaladga, degi, gwabindukumar-akar-akar-sunmakmaladga weyob igar-ukleged: </v>
<v b="DAN" c="3" v="5">Ar bemar gar-trompeta, gar-flauta, gar-cítara, gar-salterio, gar-arpa, gar-zampoña, degi, garmar-gormalad-bamalad gote-itodele, Rey-ibmar-duleyob-orgi-sobaled-sobsad-asabin, napase wagar dullu-imakmaloed, degi, e-nug-odummomarbaloed. </v>
<v b="DAN" c="3" v="6">Dule-gwensak ibmar-duleyob-orgi-sobaled-asabin, napase wagar dullu-imaksulile, degi, e-nug-odummosurbalile, soo-ginnitibi-gasiid-yagi yog-mellear guoed.” </v>
<v b="DAN" c="3" v="7">Degisoggu, bela-dulemar-bukwamalad, neggwebur-danar-danar-bukwadginmalad, dulemar-yar-baid-baidginmalad, degi, dulemar-gwabinduku-akar-akar-sunmakmalad, gar-trompeta, gar-flauta, gar-cítara, gar-salterio, gar-arpa, gar-zampoña, degi, gar-gormalad gote-itodmargua, Rey-ibmar-duleyob-orgi-sobaled sobsagusad-asabin, napase wagar dullu-imakdemalad, degi, e-nug odummodmarbalid. </v>
<v b="DAN" c="3" v="8">Degidgine, Rey-Nabucodonosor-asabin, Caldeo-dulemar-nonimaladi, Judío-dulemar-barsognonimalad. </v>
<v b="DAN" c="3" v="9">Reyga weyob sogdemalad: —¡Rey, be degisadegu dulagudiguena gadin! </v>
<v b="DAN" c="3" v="10">Rey, be igar-mesisad: ‘Bela dulemar gar-trompeta, gar-flauta, gar-cítara, gar-salterio, gar-arpa, gar-zampoña, degi, belagwable gar-gormalad gote-itogele, ibmar-duleyob-orgi-sobaled-asabin napase wagar dullu-imakmaloye, degi, e-nug odummomarbaloye. </v>
<v b="DAN" c="3" v="11">Deginbali, be igar-uksabalid, dule-wargwen deyob imaksurdibe, soo-ginnitibi-gasiid-yagi egwanlegoye.’ </v>
<v b="DAN" c="3" v="12">We-Judío-dulemar-Babilonia-yarmar-seega, be onugsasadi, gwen dule-dummad-be-daksurmalad, be-bab-dummagan-e-nug odummosurmalad, deginbali, be ibmar-duleyob-orgi-sobaled sobsagusad-e-nug odummossurmarbalid. Amar wemalad: Sadrac, Mesac, degi, Abednego. </v>
<v b="DAN" c="3" v="13">Rey-Nabucodonosor degi-itosgua, nue-uluded, isdar-itogedgi sogded, ega Sadrac, Mesac, degi, Abednego sedamarye. We-sapingan rey-asabin selenonimargua, </v>
<v b="DAN" c="3" v="14">Rey-Nabucodonosor ega sogded: —Bemar warbaagwad, ¿ar wede, nabiri? Bemar an-bab-dummagan-e-nug, degi, an ibmar-duleyob-orgi-sobaled sobsagusad-e-nug odummosurye anga sogmalad. </v>
<v b="DAN" c="3" v="15">Emigindi, Bemar guakwagwa gar-trompeta, gar-flauta, gar-cítara, gar-salterio, gar-arpa, gar-zampoña, degi, bela gar-gormalad gote-itodele, an ibmar-duleyob-orgi-sobaled sobsagusad-asabin, napase wagar dullu-imaked, degi, e-nug odummoged. Ar deyob bemar imaksulile, soo-ginnitibi-gasiid-yagi yog-mellear bemar guoed. Weyob an bemar-imakoedgi, ¿ar doa-bab-dummad be-bendakmaloe? </v>
<v b="DAN" c="3" v="16">Sadrac, Mesac, degi, Abednego, Rey-Nabucodonosor-abin sogdemalad: —Dummad-rey, anmar na san-bendakegala bega akar sogosulid. </v>
<v b="DAN" c="3" v="17">Ar soo-ginnitibi-gasiid-yagi anmar-metemalale, anmar-Bab-Dummad, anmar e-nug-odummodiidi sunna soogi, degi, begi, anmar-ollor-imaked. </v>
<v b="DAN" c="3" v="18">Ar anmar-Bab-Dummad amba anmar-bendaksulile, rey na be wisguergebed, anmar be-bab-dummagan-e-nug, degi, be ibmar-duleyob-orgi-sobaled sobsagusad-e-nug odummogosulid. </v>
<v b="DAN" c="3" v="19">Weyobi Sadrac, Mesac, degi, Abednego ega soge itosgua, Nabucodonosor nue-uluded, wemar-nue-sae dakded. Geb degine, soo-ginnitibi-gasiid bela-bela bur ogannogega imaksad. </v>
<v b="DAN" c="3" v="20">Rey na e-sordamar-bila-onomalad-bur-dutusurmaladga igar-uksad, adi, wemar-warbaagwad-edinmalaga, degi, soo-ginnitibi-gasiid-yagi metemalagar. </v>
<v b="DAN" c="3" v="21">Deyobi, we-sapingan gugmaklesmalad. E-mor-dummad-yoyoi, e-sapatmar-yoyoi, mor-bipirmakaled nonogi-sii, soo-ginnitibi-gasiid-yagi metemalad. </v>
<v b="DAN" c="3" v="22">Rey na e-igar-uksadba gwae ibmar-imakmaloye sogsagussoggu, bela-bela bur soo ogannosmalad. Degisoggu, sorda-bila-onomalad we-sapingan-soo-yagi-metenadapmaladi, soogi gummaksamalad, geb burgwismalad. </v>
<v b="DAN" c="3" v="23">We-sapingan-warbaagwad, Sadrac, Mesac, degi, Abednego, soo-ginnitibi-gasiid-yagi atinnar argwatemalad. </v>
<v b="DAN" c="3" v="24">Geb deyob-neg-gunaidgine, Rey-Nabucodonosor gwichibin-imaksad, geb geger-ibmar-dakedba ega-binsaed-dakmaladga sogded: —¿Ar soo-yagi dule-warbaa atinnar metemarsursi? Rey-abin, sogdemalad: —Dummad. Ar deyobdo. </v>
<v b="DAN" c="3" v="25">Geb degine, Rey sogdebalid: —Degite, soo-abargi dule-walabake achikar-gudii an daked. Gwen akar-gusuli an dakbalid. E-bakegwad-wargwenadi, baliwituryob dakleged. </v>
<v b="DAN" c="3" v="26">Deyob sogsagua, Nabucodonosor soo-gasiid-e-yawagak-waliksaar gwisgudapid, geb sogded: —Sadrac, Mesac, Abednego, Bab-Dummad-Bur-Birigined-e-nug-odummodimalad, ¡be nodamala, dagmala! Sadrac, Mesac, degi, Abednego soo-gasiid-yagi-noarmargua, </v>
<v b="DAN" c="3" v="27">yar-nanaid-e-dummagan, danar-danar-yar-sedimalad, sordamar-bila-onomalad-e-dummagan, degi, reyga-binsaed-ukmalad, we-sapingan-dakmalaga ebiris ambikunonimalad. Geb dakarmalad, soodi gwen wemar-akar-imaksasuli, degi, e-sailagia gwen gummaksasuli. Deginbali, e-mormar-yoyoid gwen soobi yapansulid, gwen gummaksasurbalid. </v>
<v b="DAN" c="3" v="28">Geb agine, Nabucodonosor sogded: “We-sapingan-e-Bab-Dummad-nug odummolesunna. E-maimar-egi-bengussurmalad-bendakegala na e-baliwitur barmialid. We-sapingan, rey-igar-mesisadba ibsassurmalad, na e-Bab-Dummad-nug-odummoged-ular, burgwega guagwar-gudigusmalad, na e-sangi binsassurmalad, bab-dummagan-bamalad-e-nug odummossurmalad. </v>
<v b="DAN" c="3" v="29">Degisoggu, an igar-messundo, bela dulemar, dulemar-yar-baid-baidgi-bukwamalad, degi, dule-gwabinduku-akar-akar-sunmakmalad, Sadrac, Mesac, degi, Abednego-e-Bab-Dummadgi galagwensur-sunmakele, na e-san-goamaklegoed, e-neg burubi-sii guoed. Ar Bab-Dummad-weyob-emar-bendakedi, sated.” </v>
<v b="DAN" c="3" v="30">Geb Rey-Nabucodonosor, Sadrac, Mesac, degi, Abednego, Babilonia-yargi dule-dummaganga nug-imaksad. </v>
<v b="DAN" c="4" v="1">Ani, an Rey-Nabucodonosor gued. Bela we-napneggi dulemar-neggweburmargi-bukwamaladga, dulemar-yar-baid-baidgi-bukwamaladga, degi, dulemar-gwabinduku-akar-akar-sunmakmaladga an soged: Neg-bogidikid bemarga nai guena gadin, degi, bela be ibmargi-nasgumai gusmalana gadin. </v>
<v b="DAN" c="4" v="2">Bab-Dummad-Bur-Birigined anga ibmar-gegerdaklemalad-imaksadi, bemar wisgubi an abedo. </v>
<v b="DAN" c="4" v="3">Ibiyobi, Bab-Dummad-e-ibmar-wilubgan dungue, degi, ibiyobi, e-ibmar-gegerdakleged gangubali. Bab-Dummad-Bur-Birgined-e-negganikid degisadeguad, e-negsemaid gege bergued. </v>
<v b="DAN" c="4" v="4">Ani, Nabucodonosor, an-neggi an nuedgi-gudiidgine, an-ibmar-nasgumaidgi an weligwar-itodiidgine, </v>
<v b="DAN" c="4" v="5">ibagwengi mutikidba an gabdakalid. We-gabdaked dobed anga uknonikid. An gabdakmaidgine, ibmar-galagwensuli an dakalid. A-ulale, an gwakialid. </v>
<v b="DAN" c="4" v="6">Agala, Babilonia-neggweburgi bela dulemar-binsaed-ibed-gudimaladse an goted, adi, an-gabdaksad anga odulomalagar. </v>
<v b="DAN" c="4" v="7">Ar dule-ibmar-burbar-oyomalad, dule-ibmar-burbaled-wisid-nerguarmalad, Caldeo-dulemar-binsaed-ibedmar, degi, nermar-yoedse-ibmar-guoed-sogmalad anse nonimargua, an ega an-gabdaksad sogsad. Degi-inigwele, gwen anga odulossurmalad. </v>
<v b="DAN" c="4" v="8">Napidgine, Daniel an-bab-dummadba-Beltsasarʼye-nugbalid, anse nonikid. Danielʼgine bab-isligwaled gudiid. Danielʼga an-gabdaksad an ega weyob sogsad: </v>
<v b="DAN" c="4" v="9">“Beltsasar, dule-ibmar-wilubgan-e-burba-oyoged-e-dummad. An wisdo, begi bab-dummagan-isligwaled-e-burba maid, begi ibmar-burbarmalad dukumaisulid. An-gabdaksad, an bega sogo, degi, be anga odulogo. </v>
<v b="DAN" c="4" v="10">An obunnomaigua, an we-ibmar dakmai gualid: ”Napneg-naid-abargine, sapi matusur-gwichi an dakalid. </v>
<v b="DAN" c="4" v="11">We-sapi dungumai gualid, geb warbipisuli gusad. E-anagan mogirse mosad, bela napneg-naid-ugakaasega, dikasuli magar daklegwichid. </v>
<v b="DAN" c="4" v="12">E-gaganmar yeerdakleged, degi, bela-bela sanmakgwichid. Bela dulemar e-san gundidiid. A-sapi-urba, negsichigwadgi ibdurgan obunno-nonidamalad. E-anagangine, sikwimar na e-uu sobnonidamalad. We-sapigi bela-ibmar-dulamalad mas-gunbukwad. </v>
<v b="DAN" c="4" v="13">”An gabdakmaidgine, dule-gayaburba-berbeged-isligwaled nibneggi aidedaniki an dakarbalid. </v>
<v b="DAN" c="4" v="14">We-dule binnasuli weyob sogded: ” ‘Sapi-gwichid olae, e-anagan sike-sike imakmala, e-gagan bela swiri imakmala, degi, e-sanmar bela mie-mie imakmala. Ibdurgan e-urba-gudidimalad, bela duurmakmala. Sikwimar e-anagangi-gudidiid, bela gukumala. </v>
<v b="DAN" c="4" v="15">E-sailadi, degi, e-malimardi, mer napagi ungemalo. Wemar esgoro-dubgi, degi, esgoro-gordikid-dubgi edinnar gaganmar-abargi be ogwicho. Egi boo batenaidbali, waradik gwichiguoed, degi, ibdurgan-abargi gagan-gundii guoed. </v>
<v b="DAN" c="4" v="16">E-binsaedi, duleyob bar binsaosulid, ibdurgan-daedyob gudoed. Birgagugle (7) deyob gudiguoed.’ </v>
<v b="DAN" c="4" v="17">”Gayaburba-berbemalad-islidikmalad bela dulemar-gudidimalad Bab-Dummad-Bur-Birigined-magar-dakmalaga weyob sogsad: ”Bab-Dummad-Bur-Biriginedi bela dulemar-negsemamaid-e-dummadid, Ar doaga negseleged ukbie, na e-sogedba ukedid. Degine, dule-nug-bipi-nikad emar-iduega onug-imakedid. </v>
<v b="DAN" c="4" v="18">”Ani, Rey-Nabucodonosor, an weyob gabdaksad. Degisoggu, Beltsasar, be anga oduloge. Ar ade, an-yar-semaidgine, wargwensaar dule-binsaed-ibed anga gwen odulossulid. Ar begine bab-dummagan-islidikmalad-e-burba maidsoggu, bedi sunna anga oduloged.” </v>
<v b="DAN" c="4" v="19">Degidgine, Daniel-Beltsasarʼye-nugbalid, we-ibmargi-binsa-gwichidbali na bela-bela bukib-itogwichi gualid. A-ulale, Rey-Nabucodonosor weyob ega sogded: —Beltsasar, we-gabdaklesadba, e-odulolegedba mer be bukib-binsae. Daniel weyob abin-imakded: —An-dummad, we-gabdaked, e-oduloged, bitigi be-isdarmaladgi, degi, begi-isdar-binsadimaladgi gusana gadin. </v>
<v b="DAN" c="4" v="20">”Dummad, be-gabdaksadgi, sapi-matusur, degi, wardummad be daksadi, a-sapi, bee be gued. A-sapi-e-duku mogirse-warmakgwichi, degi, bela napneg-ugakaase magar-daklegwichi gusad. </v>
<v b="DAN" c="4" v="21">A-sapi na e-gagan yeerdaklegwichid, degi, e-san nue-sanmak-gwichid. Bela dulemar e-san gunbukwad. E-urbali, negsichigwadgi ibdurgan gudimalad, degi, sikwimar e-anagangi na e-uu sobbukwad. </v>
<v b="DAN" c="4" v="22">Rey, a-sapi be gued. Be nue-dungunonikid, be yeer-gangu gunonikid. Be-nug-dummarba-guedi mogirse warmaknonikid. Bela napneg-ugakaase be neg ganikid. </v>
<v b="DAN" c="4" v="23">”Rey, be-gabdaksadgine, gayaburba-berbeged-isligwaled aidedani be daksadi, weyob sogsagusad: ‘Be sapi-sike, be obeloge. E-sailadi, degi, e-malimardi, melle be ungo. Wemar, esgoro-dubgi, degi, esgoro-gordikid-dubgi edinnar gaganmar-abargi be ogwicho. Egi boo batenaidbali, waradik-gwichi guoed. Deyobi, birgagugle (7) ibdurganyob gudii guoed.’ </v>
<v b="DAN" c="4" v="24">”Rey, be-gabdaksad we obared, Bab-Dummad-Bur-Birigined sabsur-be-odurdaked-igar mesisad. </v>
<v b="DAN" c="4" v="25">Dulemar-abargi bar be gudii guosulid, ibdurgan-abargi be gudii guoed. Molimaryobi be gaganbi-gundii guoed, degi, boobali be waragudii guoed. Dummad-rey, deyobi, birgagugle (7) be gudii guoed. A-sorbali, geb be magar-daknonikoed, unnila Bab-Dummad-Bur-Biriginedbi dummagan-negsemamaid-birgi dummadga-maiye, degi, abi na e-itolegedba dummadga dule-nug-imakye. </v>
<v b="DAN" c="4" v="26">Dummad, ar sapi-e-saila, degi, e-malimar mer-ungoye-igar-uklesadi, gannar be negsenonikoed, obared. Unnila weyob ibmar gunonikoed, ar be magar neg-daknonikir, Bab-Dummad-Bur-Biriginedbi dummadga maiye. </v>
<v b="DAN" c="4" v="27">Degisoggu, dummad-rey, an bega binsaed-ukoedba, be ibmar-imakoena gadin: Be-isgued be indake, innikigwadba be ibmar-imake. Be-ibmar-isgana-imaked be indake, dule-wiledimalad be bendake. Dummad-rey, weyob be ibmar-imakedba, abakale be bogidik, degi, weligwar-gudii gualile.” </v>
<v b="DAN" c="4" v="28">Rey-Nabucodonosor na igi-gabdaksa, ar deyobi, egi ibmar gunonikid: </v>
<v b="DAN" c="4" v="29">Birgagwen-nasad-sorbali, Rey-Nabucodonosor, Babilonia-neggweburgi na e-reyneg-dummad-siidgi-gudigua, </v>
<v b="DAN" c="4" v="30">weyob sogded: “¡Dakmala! An ibiyobi Babilonia-neggwebur dungu sobsa. An-garganguedba an yeerdakle sobsad, adi, an-nug dummarba guegar.” </v>
<v b="DAN" c="4" v="31">Rey amba deyob sunmakgwichidgi, nibneg-akale gayaburba gollalid: “Rey-Nabucodonosor, bega weyob sogleged: ‘Be, reyga-maid bar be megosulid. </v>
<v b="DAN" c="4" v="32">Dulemar-abargi bar be gudii guosulid, ibdurgan-abargi be gudii guoed. Molimaryobi be gaganbi-gundii guoed, degi, boobali, be waragudii guoed. Dummad-rey, deyobi, birgagugle (7) be gudii guoed. A-sorbali, geb be magar-daknonikoed, unnila Bab-Dummad-Bur-Biriginedbi dummagan-negsemamaid-birgi dummadga-maiye, degi, abi na e-itolegedba dummadga-dule-nug-imakye.’ ” </v>
<v b="DAN" c="4" v="33">Nabucodonosorʼga ibmar-soglesadba, yog-ega-ibmar-guar gusad. Dulemar-abargi oballenonikid, molimaryobi gagan-gundii gualid. Boobali na waradik-gudii gualid. Sulubagi-e-absaryob e-saila suguded, deginbali, sulubagi-e-nasiyob e-gonasimar sugudbalid. </v>
<v b="DAN" c="4" v="34">“Birgagugle (7) nasad-sorbali, ani, Nabucodonosor, an niba atakded. Geb agi an magar neg-itononikid. Geb degine, Bab-Dummad-Bur-Birigined-e-nug, na degisadegu-dula-maid-e-nug an odummoded: E-negdakmaid degisadeguad, e-negsemaid gege-bergued. </v>
<v b="DAN" c="4" v="35">E-asabinni, napneggi dulemar-bukwamalad, dule-binsaledga gumalad. Bab-Dummad, nibneggi sordamar-bukwadgine, degi, we-napneggi dulemar-bukwadgine, na e-abegedba ibmar-imaked. Na e-gangued-abinni dule-wargwensaale gwisguosulid, deginbali, geg ese egisbalid: ¿Ibu be imaknai?” </v>
<v b="DAN" c="4" v="36">An weyob sogsagua, an gannar magar-neg-itononikid. Geb an-nug-dummarba-gued, an-negsemaid-e-gangued, degi, an-negdakmaid-e-yeerdakleged anga gannar uklenonikid. Anga binsaed-ukmalad, degi, anga dummaganga-mamaid anse nonimalad. Geb an gannar reyga megnonikid. Idualedbali an bur bule gangued-nika gunonikid. </v>
<v b="DAN" c="4" v="37">Emigindi, ani Nabucodonosor, Rey-Nibneggi-Maid-e-nug, an bela-bela odummoged, degi, ogannobalid, ar ade, innikigwadba, degi, sogedba ibmar-imaked. Deginbali, dule-na-san-dummarba-imakdiid-e-nug bipii imakbalid. </v>
<v b="DAN" c="5" v="1">Rey-Belsasar na e-sordagan dule-nuga-nikamalad-miligwen-merguedga (1,000) iba-dummad onosad. Na e-sordaganmala mumguedse vino-gobsamalad. </v>
<v b="DAN" c="5" v="2">Belsasar mummudgine, na igar-ukded. E-bab-Nabucodonosor Jerusalén-neggweburgi Bab-Dummadse-goled-neggi nogmar-orgi-sobaled, degi, nogmar-manigi-sobaled-seargusad, ega sedamarye. Adi, a-nogmargi na e-sordaganmala, e-omeganmala, degi, e-omegan-dikarbarmaladmala vino gobmalagar. </v>
<v b="DAN" c="5" v="3">Geb degine, Jerusalén-neggweburgi Bab-Dummadse-goled-neggi nogmar-orbiid-seargusmalad ega senonimalad. Geb a-nogmargi rey na e-sordaganmala, e-omeganmala, degi, e-omegan-dikarbarmaladmala vino gobsamalad. </v>
<v b="DAN" c="5" v="4">Vino-gobnanaidgine, na e-bab-dummagan orgi-sobarmalad-e-nug, manigi-sobarmalad-e-nug, esgoro-gordikidgi-sobarmalad-e-nug, esgorogi-sobarmalad-e-nug, urgogi-sobarmalad-e-nug, degi, akwagi-sobarmalad-e-nug odummonanai guarmalad. </v>
<v b="DAN" c="5" v="5">Deyob-gunanaidgine, ukiagwar reyneg-dummad-ollor-naid-e-galugi argan-gwensak daklealid. Geb we-goo galu-sipu-magaledgine ibmar-narmaknai dakalid. Gwallumar-gabukwadba we-ibmar-narmaklenaid magar-dakleged. Rey-Belsasar, goo ibmar-narmaknai-dakargua, </v>
<v b="DAN" c="5" v="6">dobgudedbali e-wagar sipuu naded. Deginbali, wawanmakded, e-malimar nollomakded, aimukubigualid. </v>
<v b="DAN" c="5" v="7">Geb Rey-Belsasar, dule-ibmar-burbaled-oyomalad, Caldeo-nelemar, dule-niisgwagi-nerguarmalad ese dagmalaga imaksad. Rey-Belsasar dule-binsaed-ibedmar-Babiloniaʼginmaladga sogded: —Anga dule we-narmaklesad absosdibe, degi, anga odulosbardibe, dule-nuga-nikadyob mor-suir-akwagiid an ega yooed, e-dukargine ordub an ega nasikoed, deginbali, rey-yarbalid-e-yarbalidga we-yar-dummad-naid-seega an nug-imakbaloed. </v>
<v b="DAN" c="5" v="8">Geb degine, bela dule-binsaed-ibegan-reyga-binsaed-ukdimalad nonimalad. Degi-inigwele, amardi ibmar-narmakar-naid ibu-obarnai, aku-itomalad. Degisoggu, reyga gwen odulossurmalad. </v>
<v b="DAN" c="5" v="9">A-ulale, Rey-Belsasar bela-bela bukib binsaded, geb e-wagar sipuu naded. E-sordagan-nuga-nikamaladdina oes-bukusmalad. </v>
<v b="DAN" c="5" v="10">Rey-ome-itosgua, e-sui-rey, degi, e-sordagan-nuga-nikamaladmala oimakbukwa, iba-onolenaidse dognonikid, geb sogded: —¡Rey, be degisadegu mai gusun! ¡Mer be surbinsa-itoge, mer be dobgue! </v>
<v b="DAN" c="5" v="11">Be-yar-semaidgine, dule-wargwen gudiid. A-dulegine, bab-dummagan-islidikid-e-burba maid. Be-bab-Nabucodonosor-dula-gudiunni, we-dule nue-ibmar-wisi, nue-binsaed-nikaa, degi, bab-dummaganyob nabir-ibmar-burbaled-oduloge daklealid. Be-bab-Rey-Nabucodonosor, we-dule, dulemar-ibmar-burbar-oyoged-e-dummadga, dulemar-burbar-ibmar-guoed-soged-e-dummadga, Caldeo-nermar-e-dummadga, dulemar-niisgwamargi-nergualed-e-dummadga onug-imaksagusad. </v>
<v b="DAN" c="5" v="12">Ar we-dulede magasar-neg-itoged, bela-bela ibmar-wisid, nono-nued-nikad, ibgwensuli gabdaked oduloged, degi, igar-burbarmalad nabir odulobalid, deginbali, ibmar-undar-nudakleged baisur nudakbalid. We-dulese be gole, ar we-dule bega sogoed, we-ibmar-narmakar-naid ibu obare. We-dule Danielʼye-nugad. Dummad-rey, be-bab-Nabucodonosor we-dule Beltsasarʼye onug-imaksad. </v>
<v b="DAN" c="5" v="13">Geb degine, Daniel rey-asabin selealid. Geb Rey, Danielʼga sogded: —¿Ar bee be Daniel? ¿An-bab Judá-yargi dulemar-gasa-seargusad-abargi be seleargusmogadi? </v>
<v b="DAN" c="5" v="14">Anga sogmalad, begine bab-dummagan-islidikid-e-burba maiye. Be magasar-neg-itoye, be nue-ibmar-wisye, deginbali, be doggus binsaed-ibedbarye. </v>
<v b="DAN" c="5" v="15">Dulemar-binsaed-ibed, degi, dule-ina-isgana-imakmalad anse selenonigusmalad, adi, anga we-ibmar-narmakar-naid odulomalaga, degi, anga sogmarbaliga, we, ibu-obare. Degi-inigwele, anga gwen odulossurmalad. </v>
<v b="DAN" c="5" v="16">Anga sogsamalad, be sunna ibmar-oduloye, degi, ibmar-undar-nudakleged be baisur nudakbarye. Be anga we-ibmar-narmakar-naid nabir odulosdibe, degi, be anga sogsabardibe ibu obare, dule-nuga-nikadyob mor-suir-akwagiid an bega yooed. Be-dukargine, an ordub nasikoed. Deginbali, rey-yarbalid-e-yarbalidga we-yar-dummad-naid-seega an be-nug-imakbaloed. </v>
<v b="DAN" c="5" v="17">Geb degine, Daniel, rey-abin-imakded. Ega sogded: —Be anga ibmar-binsa-ukbied mer be anga ukedgi binsae, dule-bamaladga be uke. Degi-inigwele, dummad, an bega we-ibmar-narmakar-naid absogoed, deginbali, an bega odulobaloed. </v>
<v b="DAN" c="5" v="18">”Rey, be-bab-Nabucodonosorʼga Bab-Dummad-Bur-Birigined we-yar-naid uksad. Dummarba-gued, gangued-nika-gued, degi, nug-dummarba-gued uksabalid. </v>
<v b="DAN" c="5" v="19">Bab-Dummad ega gargangued-uksadbali, dulemar-yar-baid-baidgi-bukwamalad, bela neggweburmar-bukwad, degi, dulemar-gwabinduku-akar-akar-sunmakmalad, e-abin dobedba wawanmakdedamalad. Ar Nabucodonosor, dule-oburgwebidibe, na-e-sogedba oburgwedaed, ar dule-oburgwebisulile, na e-sogedba dula-gudii imakdaed. Ar dule-dummadga-imakbiele, na e-sogedba dule-odummoged, ar dule-nug-bipi-imakbiele, na e-sogedba dule-nug-bipi imakdaed. </v>
<v b="DAN" c="5" v="20">Ar Nabucodonosor na bela-bela gargangued-nika-itoargua, degi, na san-dummarba-imakdegua, sabsur-emar-imakalid. A-ulale, e-yar-negsemaid, degi, e-gargangued e-ibe sulenonikid. </v>
<v b="DAN" c="5" v="21">Nabucodonosor, dulemar-abargi bar gudii gunonisulid. Geb ibdurgan-daedyob gunonikid. Molimar-uayasuid-sapurginmalad-abargi gudii gusad, degi, moli-bebe-nikad-gagan-maedyobi, gagan-madii gusad. Mutik boo-batedbali waradik-gudii gusad. Geb Bab-Dummad-magar-daknonikidse weyobi gudii gusad. Bab-Dummad-Bur-Birigined dummagan-negsemamaid-birgi dummadga-maiye wisgunonikidse, degi, Bab-Dummadbi na e-itolegedba dummadga-dule-nug-imakye wisgunonikidse, deyob gudii gusad. </v>
<v b="DAN" c="5" v="22">”Degi-inigwele, be, Nabucodonosor-e-machi-Belsasar, amba be bela we-ibmar-wisi-inigwele, degite, gwen be na san-bipi-imaksasulid. </v>
<v b="DAN" c="5" v="23">Aka be Bab-Dummad-Nibneggi-Maidgi dodonaigualid, e-neggi nogmar-selealid be wese-senonikid, adi, a-nogmargi be, be-sordagan, e-omegan, degi, e-omegan-dikarbarmalad vino-gobmalagar. Deginbali, bab-dummagan-orgi-sobaled-nug, manigi-sobaled-nug, esgoro-gordikidgi-sobaled-nug, be odummosmalad. Esgorogi-sobaled-nug, urgogi-sobaled-nug, degi, akwagi-sobaled-nug be odummosbalid. We-bab-dummagan aku-atakmalad, aku-ibmar-itomalad, degi, ibmar-wissurmarbalid. Aka bur Bab-Dummad be-dula-gudi-imaked-e-nug, bela be-ibmar-imaked-wisid-e-nug be odummossulid. </v>
<v b="DAN" c="5" v="24">”A-ulale, Bab-Dummad goo-wargwen we-narmakega imaksad. </v>
<v b="DAN" c="5" v="25">Weyob narmaklesad: ‘Mene, Mene, Tekel, Parsin.’ </v>
<v b="DAN" c="5" v="26">”Narmakar-naidi we-obared: ‘Mene’ sogleged: Bab-Dummad, be-negsemaid obelosokarye, e-berguoed-ibagan nasiksaye. </v>
<v b="DAN" c="5" v="27">‘Tekel’ sogleged: Nibirgi be wilubsalesgua, be-aidikued ukuu daklearye. </v>
<v b="DAN" c="5" v="28">‘Peres’ sogleged: Be-negsemaid mimilesye. Media-dulemarga, degi, Persa-dulemarga uklesye.” </v>
<v b="DAN" c="5" v="29">Geb degine, Rey-Belsasar igar-uksad, dule-nuga-nikadyob Danielʼga mor-suir-akwagiid yomarye, e-dukargi ordub ega nasikmarye. Deginbali, dulemar-owisonamarye, Daniel na rey-yarbalid-e-yarbalid-sorba we-yar-dummad-naid-seega nug-imaklesbarye. </v>
<v b="DAN" c="5" v="30">A-mutiki, Caldeo-dulemar-e-rey-Belsasar oburgwilesad. </v>
<v b="DAN" c="5" v="31">Yar-naidi Mediaʼgined-Darío ganonikid. Darío, deunni birga-dulapaa-gakabo (62) nikad. </v>
<v b="DAN" c="6" v="1">Rey-Darío na e-yar-semaid nuekwaa seegala, dulanergwa (120) dummagan-negsemalad onugsaed nabir-itosad. </v>
<v b="DAN" c="6" v="2">Darío, dummagan-negsemalad-e-ibmar-imaked-dakegala warbaa dummagan-onug-imaksabalid. Daniel we-dummagan-warbaagwad wargwenadid. Dummagan-negsemalad-dulanergwadi (120), we-dummagan-warbaagwadga bela ibmar-imakmalad sogmaloed, adi, rey-ibmar-nikadi mer akar-guegar. </v>
<v b="DAN" c="6" v="3">Daniel dummagan-baiganba bur yeer-ibmar-wisidbali nabir negsemai gualid. A-ulale, Rey-Darío bela we-dummagan-e-dummadga Daniel-onugsasad. Deginbali, rey na e-yar-semaid-e-dummadga Daniel-onug-imaked binsasbalid. </v>
<v b="DAN" c="6" v="4">Geb degine, dummagan-negsemalad-dulanergwad (120), degi, dummagan-warbogwad, Daniel sikwas-ibmar-noar-imaked abitodimalad, adi, egi sogmalaga, Daniel dummad-guedgine, gwen nabir negsemaisurye. Degi-inigwele, egi gwisgumalaga Daniel-ibmar-noar-imakdiid gwen amissurmalad. Ar Danielʼdi na sogedba negsemaid, ibmar-noar-imakdisulid, egi bengulesurbalid. </v>
<v b="DAN" c="6" v="5">A-ulale, we-dulemar na igar-amismalad, geb sogdemalad: “Anmar Danielʼgi gwisgumalaga, e-ibmar-noar-imakdiid gwen amiosurye. Anmar, unnila e-Bab-Dummad-E-Igar-Maidgi-yolegega imakoye.” </v>
<v b="DAN" c="6" v="6">Degisoggu, we-dummagan-warbogwad, degi, dummagan-negsemamaid-dulanergwad (120) na sordagan-nug-imaksamalad, adi, reybo sunmaknamalaga. Geb wemar Rey-Darío-asabin-bukwa sogdemalad: —¡Rey-Darío, be degisadegu negsemai gusun! </v>
<v b="DAN" c="6" v="7">Bela-dummagan-negsemamaid, igar-nabomalad-e-dummagan, dummagan-negsemamaid-dulanergwad (120), dule-nuga-nikamalad, degi, sordamar-e-dummagan bega weyob sogdo, be dummad-guedgine, na be weyob igar-mesye. Ar dule-wargwen iba-durgwen-gakambe (30) nagudoedgi na e-bab-dummadse, degi, dule-baidse gorbiele, geg gued. Unnila besebi bab-dummadyob goloed. Ar bab-dummad-baidse-gordibe, degi, dule-baidse-gordibe, achumigur-bukwad-yagi egwallegoed. </v>
<v b="DAN" c="6" v="8">Rey, emigindi, we-igar be barmayed abeleged, degi, be-goo-burba-nai be gardagi narmakar mese, adi, we-igar mer bar ogwalegegar. Deyobi, Media-dulemar-e-igar-sogmaidba, degi, Persa-dulemar-e-igar-sogmaidba we-igar gege bar bisged. </v>
<v b="DAN" c="6" v="9">Degisoggu, Rey-Darío igar-narmakar-mesisadgi e-goo-burba nasiksad. Geb we-igar gardagi narmakar mesisad. </v>
<v b="DAN" c="6" v="10">Daniel, we-garda-narmaklesadgi na rey e-goo-burba-nasiksaye wisguargua, e-negse nadegusad. Geb e-gabed-e-yawagak-senigana egasad. We-yawagak-senigan Jerusalén-neggwebursik argasiid. Geb agi Daniel yokorgi sindigar sigisad, adi, e-Bab-Dummadse-golega, degi, e-Bab-Dummad-nug odummogegarbar. Ar ade, na gusgu iba-irbali, ilapaa Bab-Dummadse gordaed. </v>
<v b="DAN" c="6" v="11">We-dule-dummagan Daniel-negse nonimargua, daknonimalad, Daniel Bab-Dummadse-gorsii, degi, nue-wilesakwaa ese bendakleged egichii. </v>
<v b="DAN" c="6" v="12">Dule-dummagan, Daniel-weyob-daksamargua, Rey-Daríoʼse yog-naar-imaksamalad, adi, ega igar-mesisadgi sunmakmalaga: —Dummad, ¿gardagi-narmakar be igar-mesissursi? Ar iba-dulagwen-gakambe (30) nagudoedgi, dule-wargwen bipisaar bab-dummad-baid-nug, degi, dule-baid-nug odummogosurye, unnila be-nugbi odummogoye. Ar deyob dule imaksulile, achumigur-bukwad-yagi egwallegoed, ¿ar deyobsursi? Rey abin-imakded: —Ar napira bemar soged, igar-megisadi, Media-dulemar-e-igar-maidba, degi, Persa-dulemar-e-igar-maidba imaklegoed. Degisoggu, we-igar gege bisgeleged. </v>
<v b="DAN" c="6" v="13">Geb degine, we-dulemar reyga sogdemarbalid: —Daniel, Judá-yargi-gales-selenonigusadi, gwen rey be-daksulid, deginbali, be-igar-mesisadba gwen ibsasurbalid. Aka bur e-Bab-Dummadse iba-irba ilapaa goled. </v>
<v b="DAN" c="6" v="14">Rey deyob itosgua, bela-bela bukib-itonaded, Daniel-bendakbi gualid. Degisoggu, Daniel-bendakega igar-aminai osedosad. </v>
<v b="DAN" c="6" v="15">Ar we-dulemardi rey-daknadmarbalid. Geb reygi alamaknai guarmalad: —Dummad, mer be iego, ar Media-dulemar-e-igar-maidba, degi, Persa-dulemar-e-igar-maidba, na rey gardagi igar-narmakar-mesisadgi e-goo-burba-nasiksale, dule-wargwensaale geg we-igar-megisad bar ogwaed. </v>
<v b="DAN" c="6" v="16">Geb degine, rey Daniel-sedamalaga igar-uksad. Geb achumigur-bukwad-yagi Daniel egwachamalad. Agine, rey Daniel-niga-ogannogega ega sunmaknai gualid: —Be-Bab-Dummad, be gusgu e-nug-odummodiid, be-bendakena gadin. </v>
<v b="DAN" c="6" v="17">Geb degine, akwa-dummad senonimalad. A-akwagi achumigur-bukwad-e-yaa edismalad. A-akwa-birgi, rey e-olargan-e-wilub, degi, nuga-nikamalad-e-olargan-wilubmar nasiksad, adi, Danielʼga-igar-megisadi melle gwagegar. </v>
<v b="DAN" c="6" v="18">A-sorbali, rey na e-neg-dummadse gannar naded. Geb mas-guchasuli, degi, gar-goled-itossuli megisad. Deginbali, geg gabe guarbalid. </v>
<v b="DAN" c="6" v="19">Neg-oibosgua, rey wakudaryalaba gwisgualid, geb gwae-gwae achumigur-bukwadse naded. </v>
<v b="DAN" c="6" v="20">Rey achumigur-bukwad-walikgusgua, wile-itoge Danielʼse binnasur goted: —Daniel, Bab-Dummad-Dula-Maid-e-mai, be-Bab-Dummad, be gusgu e-nug odummodiid, ¿achumigurmargi nabir be-bendaksa? </v>
<v b="DAN" c="6" v="21">Geb Daniel, rey-abin-imaksad: —¡Rey, be degisadegu negsemai gusun! </v>
<v b="DAN" c="6" v="22">An-Bab-Dummad e-baliwitur barmialid, a achumigurmar-e-gaya edisad, adi, mer akar an-imakmalaga. Ar Bab-Dummad-asabin, an gwen ibmar-oakalossulid. Rey, an be-ibe gwen ibmar-oakalossurbalid. </v>
<v b="DAN" c="6" v="23">Rey Daniel-bendaklesadba doggus yeer-itoded. Geb achumigur-bukwadgi Daniel-onomalaga igar-uksad. Onosmargua, dakarmalad, Daniel gwen akar gussuli, ar ade, Daniel na e-Bab-Dummadgine bengussulid. </v>
<v b="DAN" c="6" v="24">Geb degine, rey igar-uksad, Danielʼgi dulemar-gakansaar-sunmaksamalad sedamarye, degi, e-omeganmala, e-mimmiganmala, achumigurmar-bukwadgi egwanmarye. Wemar amba yoo napase-warmakmala bato achumigurmarse galearmalad, geb bela e-ibe garmar bibichisad. </v>
<v b="DAN" c="6" v="25">Geb degine, Rey-Darío bela we-napneggi neggweburmar-bukwamaladga, dulemar-yar-baid-baidgi-bukwamaladga, degi, dulemar-gwabinduku-akar-akar-sunmakmaladga garda narmaksad: “Neg-bogidikid bemarga nasgumai, degi, bela ibmargi-nasgumai be gusmalana gadin. </v>
<v b="DAN" c="6" v="26">”We-garda-meslenaidi, ani an mesnaid: Bela an-negsemaidgine, bela dulemar Daniel-e-Bab-Dummad-nug odummomalo, eba ibsamalo. Ar Daniel-e-Bab-Dummad, Bab-Dummad-Dula-Maidid, na degisadegu maidid. E-negsemaid bipisaar akar-guosulid. Deginbali, bela e-neg-ganikid bipisaar gwen berguosulid. </v>
<v b="DAN" c="6" v="27">Bab-Dummad dule-abonogedid, dule-ollor-imakedid. Nibneggi, napneggi ibmar-bulegan, degi, ibmar-dakledisurmalad imaked. Bab-Dummad achumigurmargi Daniel-bendaksad.” </v>
<v b="DAN" c="6" v="28">Daniel, Darío-negsemaigua, degi, Persa-dule-Ciroʼye-nugad-negsemaigua, nasgumai gusad. </v>
<v b="DAN" c="7" v="1">Babilonia-e-rey-Belsasar birgagwengus negsemaidgine, Daniel e-obunnoged-neggi-maigua, gabdaknonikid. Degi, negburgan dakalid. Agine, na e-gabdaksad-bur-biriginmalad narmaksad. </v>
<v b="DAN" c="7" v="2">Daniel weyob narmaksad: “Mutikidbali an negburgan daksad. Agine, an demar-dummad dakalid. A-demar burwa-sogabake-abin-abin-gormaidbali arwemai an daksad. </v>
<v b="DAN" c="7" v="3">Demargine, ibdula-unid-dummagan walabake noalid, akar-akar dakleged. </v>
<v b="DAN" c="7" v="4">”Ibdula-unid-gebesailagined, achumigur-nono-wawaadyob dakleged. Sulubagi-e-sakan nikabalid. An dakgwichidgine, e-ibe sakan unnusmalad, napagi-mai ogwichismalad, degi, e-nag-sorbalidgi duleyobi-gwisguega imaksamalad. Geb dule-binsaedyobi, binsaed-nika gunonikid. </v>
<v b="DAN" c="7" v="5">”Ibdula-unid-sogbogwad an dakarbalid, adi, wiobyob dakleged. We-ibdula e-dikargi yollee maid. E-gayagine, ibmar-dikar-gar warbaa ganikid. We-ibdulaga soglesad: ‘Be gwisgue, be immeregedse san gunne.’ </v>
<v b="DAN" c="7" v="6">”A-sorbali, ibdula-unid-baid nodaniki an dakarbalid. Adi, achu-barbadyob dakleged. E-yargangi nuu-sakanyob sakan walabake nikad, deginbali, nono gwabake nikabalid. Negseegala ega gangued uklesad. </v>
<v b="DAN" c="7" v="7">”We-sorbali, an negburgan-dakmaidgine, ibdula-unid-baid an dakarbalid. Adi, bela-bela sunnasur-dakleged, degi, bela-bela gargangued nikabalid. E-nugar-esgorobiid-dummagan-nikadgi dulemar-goa-goa imaked, degi, dulemar-dobalid. A-sorbali, sanmar-obichad-birgi dii-dii annadaed. We-ibdula-unid, iduar ibdula-unid-bamalad an daksadyob daklesulid, wedi warambe (10) bebe nikad. </v>
<v b="DAN" c="7" v="8">”An e-bebe-warambegwad-dakgwisgua (10), a-imbagi bebe-senigwad-baid noali an dakalid. We-bebe-senigwad-anar, walapaa bebe-iduarmalad unnulesad. We-bebe-senigwad dulemar-ibyayob ibya nikad. Degine, gaya nikabali. E-sunmakedi, bule-bule sunmaked.” </v>
<v b="DAN" c="7" v="9">“An we-ibmar dakgwichidgine, ologanmar silenonikid. Geb Dule-Selebagwad-nuga-nikad signonikid. E-mor booyobi sipuu dakleged, e-sailagia sibad-wawaad-e-absaryobi dagudik dakleged. E-ologanagi, degi, e-ologan-e-nag-urba-orokwagwad-bipirmaked-naidgi, soo gwabunyear daed. </v>
<v b="DAN" c="7" v="10">Dule-Selebagwad-siidgine soo noardaed. Dulemar mili-miliba ega ibmar-imaknanaid. Dulemar-bukidar-geg-ebisle e-asabin gwichimalad. Dule-Selebagwad igar-nabogega, gangi signonikid, geb garda-dummagan-mamaid egalesad. </v>
<v b="DAN" c="7" v="11">”Bebe-senigwad gandikidgi-bule-bule-sunmakedba, an dakgwichi gusad. An dakgwichidgine, we-ibdula-bakegwad oburgwelenonikid, goa-goa imaksamalad, geb soo-gwabunye-siidgine, e-san metemalad. </v>
<v b="DAN" c="7" v="12">Ibdula-unid-bamalad-ibe e-gargangued sulesad, degi-inigwele, wis sikwas dula-gudii-gumalaga amba ega ibagan nagusad. </v>
<v b="DAN" c="7" v="13">”Mutikidba an we-negburgan dakmaidgine, dule-wargwen mogir-imbaba aidedaniki an dakalid. We-dule, Dule-Selebagwad-siidse nade gusad, geb ese walikaa warmakega imaksamalad. </v>
<v b="DAN" c="7" v="14">Geb a-dulega gargangued, gandikidba-negseleged, degi, nug-dummarba-gued ega uklesad, adi, bela dulemar-gudidiid, dulemar-yar-baid-baidgi-bukwamalad, degi, gwabinduku-akar-akar-sunmakmalad, e-nug odummomalagar. E-neg-ganikidi degisadeguad, gege bergued. E-yar-ganikidi bipisaar berguosulid.” </v>
<v b="DAN" c="7" v="15">“Ani, Daniel, an we-ibmar-daksadbali an bela-bela dobe-itoded, degi, nue an bukib-itodbalid. </v>
<v b="DAN" c="7" v="16">Geb degine, dule-gwensak-gwichidse an walikaa-naded, geb an ese egichided, an we-ibmar-daksadi, ibu obarye. Geb weyobi anga odulosad: </v>
<v b="DAN" c="7" v="17">” ‘We-ibdula-unid-walabakegwad, we-napneggi reymar-walabake neg-ganonimaloedid. </v>
<v b="DAN" c="7" v="18">Degi-inigwele, Bab-Dummad-Bur-Birigined-e-sordagan-islidikmaladga negseleged uklegoed. Wemar, degisadegu na negsemaloed.’ </v>
<v b="DAN" c="7" v="19">”Geb degine, an nue-wisgubi gualid, we-ibdula-unid-bakegwad bur ibu-burba oyoge. We-ibdula-bakegwaddi bamaladba bur akarsaar-dakleged, bela-bela sunnasur-dakleged. Nugar esgorobi nikad, degi, gonasimar esgoro-gordikidbi nikbalid. We-ibdula, dulemar-goa-goa imaked, degi, dulemar-dobalid. A-sorbali, sanmar-obichad-birgi dii-dii annadaed. </v>
<v b="DAN" c="7" v="20">Geb an egisdebalid, ibdula na e-nonogi ambe (10) bebe-nikad, we, ibu obarbarye. Amba deyobi an wisgubiguarbalid, e-nonogi bebe-senigwad noargusad, geb ese walapaa bebemar-idualed-bibichisad, ibu obarbarye. We-bebe-senigwad bur bule gargangued-nika dakleged, ar ade, ibyamar nikad, degine, bule-bule sunmakbalid. </v>
<v b="DAN" c="7" v="21">”An deyob dakgwichidgine, we-bebe-senigwad dule-islidikmaladbogwa bila-onod gusad, geb amargi nakwisad. </v>
<v b="DAN" c="7" v="22">Geb degine, Dule-Selebagwad nonikid, geb Bab-Dummad-Bur-Birigined-e-dule-islidikmaladga igar-nabononikid. Geb agine, dule-islidikmaladga negsemalaga iba nonikid. </v>
<v b="DAN" c="7" v="23">”Dule-Selebagwad-nuga-nikadi, weyob anga odulosad: ‘Ibdula-unid-sogabakegwadi, we-napneggi negseleged-sogabakegwadga gunonikoed. Negseleged-bamaladbali dikasur-akar negseoed. Bela napneggi-dulemar-gudimalad ese dolemaloed, ese annalemaloed, degine, ese ubi-ubi gumaloed. </v>
<v b="DAN" c="7" v="24">Bebe-ambegid (10) oyoged, a-negselegedgine warambe (10) reymar negsenonikoye. Amar-sorbali, rey-baid negsenonikoed. We-rey, reymar-idualedba akarsaila negsenonikoed. We-reyse walapaa reymar-idualed galakumaloed. </v>
<v b="DAN" c="7" v="25">We-rey, Bab-Dummad-Bur-Biriginedgi isdar-sunmakoed. Bab-Dummad-Bur-Birigined-e-dule-islidikmalad-wiogega imakoed. Ibagan-mamaid, igarmar-mamaid ogwabigudagoed. Dule-islidikmalad we-rey-urbaligwa birgapaa-negabar gudimaloed. </v>
<v b="DAN" c="7" v="26">Dule-Igar-Naboged signonikoed, bebe-senigwad-ibe e-gangued osulolegoed, geb obergulegoed. Degisadegu bebe-senigwad bar gwisguosulid. </v>
<v b="DAN" c="7" v="27">Geb degine, Bab-Dummad-Bur-Birigined-e-sorda-islidikmaladgala, bela we-napneggi yarmar-nanaid-e-nug-dummarbagued, ega uklenonikoed, gandikidba-negseleged, ega uklenonikoed e-yarmar-dummarba-gued, ega uklenonikoed. Bab-Dummad-sorda-islidikidmalad-e-negseleged degisadegu guoed. Bela we-napneggi dummagan-negsedimaladi, e-urbaligwa nanadii gumaloed, degi, eba ibsadii gumarbaloed.’ </v>
<v b="DAN" c="7" v="28">”Dule-Selebagwad-nuga-nikad wese anga sunmaksad. Andi, Daniel, an we-ibmar-daksadba an bela-bela bukib-itod gusad, abali an-wagar sipuu daklenaded. Degi-inigwele, an we-ibmar-daksad an na gwagegi wargwen sedii gusad.” </v>
<v b="DAN" c="8" v="1">“Rey-Belsasar birgapaagus-negsemaidgine, ani, Daniel, an negburgan-baid daknonibalid. </v>
<v b="DAN" c="8" v="2">A-negburgan-dakmaidgine, an Elam-yargi, Susa-neggweburgi, Ulai-diwar-dikarba an gudii an na dakalid. Susa-neggwebur neggwebur-bamalad-e-sailaga siid. </v>
<v b="DAN" c="8" v="3">An gabdakmaidgine, sibad-wawaad-machered diwar-dikarba gunai, an dakalid. We-sibad-wawaad-machered bebe-gar warbo mullusur-nikad. Degi-inigwele, gwensak bur-baidba suid. We-bur-suidi sorba nosad. </v>
<v b="DAN" c="8" v="4">”Dad-argwanedsik, dad-nakwed-argan-sapiledsik, degi, dad-nakwed-argan-nuedsik sibad-wawaad-machered na e-bebe-gargi dulemar-naibi-imaknai, an daksad. Ibdula-wargwensaale, geg ebo urwed, deginbali, dule-wargwensaale, e-ganguedgi geg ollorgubalid. Sibad-wawaad-machered na e-itolegedba ibmar imaked, degi, e-gargangued bur bule gangumaid. </v>
<v b="DAN" c="8" v="5">”We-ibmar-daksadgi an binsagwisgua, ukiagwar dad-argwanedsik sibad-machered daniki an dakalid. We-sibad-machered e-ibya-gwabogwad-siid-abargi bebe-gar-dummad gwichid. Gwen-napagi-warmaksuli, gwae-gwae bela napneggi nasad. </v>
<v b="DAN" c="8" v="6">We-sibad-machered, sibad-wawaad-machered-bebe-gar-warbo-nikadgi sabsur-yoledapid. We-sibad-wawaad diwar-gakagi an daksagusadid. </v>
<v b="DAN" c="8" v="7">”An daksad, igi sibad-machered, sibad-wawaad-macheredgi sabsur yoledapi. E-ibe bebe-gar-warbogwad bichisad. Sibad-wawaad-machered, sibad-machered-abinsaega gwen gargangued-nika gussulid. Degisoggu, sibad-macheredi, sibad-wawaad-machered-omukusad, e-birgi dii-dii annasad. Dule-wargwensaale, sibad-machered-e-ganguedgi, sibad-wawaad-bendaksasulid. </v>
<v b="DAN" c="8" v="8">”Sibad-machered bur bule gargangumai gualid. Ar na bela-bela bur gargangued-nikadgine, e-ibe bebe-gar-bur-suid bichisad. A-anale, walabake bebe-gar-dummagan noalid. We-bebe-gar-walabakegwadi burwa-sogabake-gormaidsiki nogwismalad. </v>
<v b="DAN" c="8" v="9">We-bebe-gar-walabakegwad-gwensakgine bebe-gar-senigwad-baid noalid. We-bebe-gar-senigwad bela-bela dungusad, geb dad-nakwed-argan-nuedsik, dad-nakwedsik, degi, yar-yeerdaklegedsik e-gangued nasgumai gualid. </v>
<v b="DAN" c="8" v="10">”We-bebe-gar-senigwad bela-bela dungussoggu, niisgwamar-nanaidse warmaksad. Geb abar-niisgwamar obatisad, e-birgi dii-dii annasad. </v>
<v b="DAN" c="8" v="11">We-bebe-gar-senigwad niisgwamar-e-dummadbali bur bule na san-dummarbaa imaksabalid. We-bebe-gar-senigwad bane-bane ibmar-ogumakar-ukleged osulosad. Degi, Bab-Dummadse-goled-neg oichasbalid. </v>
<v b="DAN" c="8" v="12">Anmar-dulemar-uaya-sulidaed-ulale, e-dulemar-bila-onomalad igar-innikigwad-mamaid oichosmalad, deginbali, bane-bane ibmar-ogumakar-ukleged obelosmarbalid. We-bebe-gar-senigwad ibmar-imakbiedba ibmar imaksad. Bela ega ibmar nueganbi nosad. </v>
<v b="DAN" c="8" v="13">”Geb degine, dule-islidikid-gwensak sunmake an itosad. Dule-islidikid-baid, dule-islidikid-sunmaknaidse egisded: ‘Bane-bane-ibmar-ogumakar-ukleged-ailagi, anmar-ibmar-daknaidi, ¿sanagwadse berguoe? Isgued-dummad-gunaidi, ¿sanagwadse berguoe? Bab-Dummadse-goled-neggi isgued-imaklenaidi, ¿sanagwadse berguoe? Bab-Dummad-e-sordagan sabsur-imaklenaid, ¿sanagwadse berguoe?’ </v>
<v b="DAN" c="8" v="14">”Geb we-dule ega sogded: ‘Milibo gaka dulataled-ilapaa (2,300) ibagan naguoed. Geb a-sorbali, Bab-Dummad-Neg-Islidikid, swilidik gunonikoed.’ ” </v>
<v b="DAN" c="8" v="15">“Ani, Daniel, an negburgan-dakmaidgine, degi, an wisgubi-gumaidgine, we ibu-burba obare, ukiagwar an-asabin duleyob-daklege gwisgunonikid. </v>
<v b="DAN" c="8" v="16">Geb Ulai-diwar-gakaba, dule-gwensak binnasur-gole an itosad. Weyob soged: ‘Gabriel, negburgan-oyolesad we-dulega be oduloge.’ </v>
<v b="DAN" c="8" v="17">”Gabriel, an-gwichidse walikaa-nonigua, an ise-gwayar naded, geb an napase wagar dulluu imaksad. Ar edi anga sogded: ‘Dule, we-negburgan be daksadi, wedi yoedse neg-berguoedgi guoed.’ </v>
<v b="DAN" c="8" v="18">”Gabriel anga sunmaknaigua, an negoeded, napagi an melleded. Agine, an-ebunonikid, geb gwisguega an-imaksad. </v>
<v b="DAN" c="8" v="19">Anga sogdebalid: ‘Emigindi an bega sogo, yoedse Bab-Dummad-urwed-e-iba bergudele, igi neg-gunonikoe. Ar we-negburgan-daklesad napneg-bergued-mosar guoed. </v>
<v b="DAN" c="8" v="20">Sibad-wawaad-machered-bebegar-warbo-nikad be daksadi, adi, Media-yar-e-rey-e-wilub, degi, Persia-yar-e-rey-e-wilub gued. </v>
<v b="DAN" c="8" v="21">Sibad-machereddina, Grecia-yar-e-rey-e-wilub gumogad. We-sibad-machered e-ibya-gwabogwad-siid-abargi bebe-gar-dummad-gwichidi, gebesaila-Grecia-e-rey-megnonikoed-e-wilub gued. </v>
<v b="DAN" c="8" v="22">Bebe-gar-bichisgusad-anar bebe-gar-walabake-noargusadi, Grecia-yargine neg-sogabake-selegoed-e-wilub gued. We-negseleged-sogabakegwad gebe-negselesadyobi gangued nikumalosulid. </v>
<v b="DAN" c="8" v="23">” ’We-negseleged-sogabakegwad-bergunadapile, dulemar-igar-mamaidgi-annadimalad-e-isgued wilub-obicha-gusale, rey-wargwen na san-dummarba-imaked, degi, igar-dukuar-mamaid magar-oduloged, negsenonikoed. </v>
<v b="DAN" c="8" v="24">” ’E-gangued bur bule gangumai guoed, degi-inigwele, we-gangued egi danisulid. We-rey, yeer ibmar-bibisgoed. Bela ibmar-imaked ega nueganbi guoed. Na e-itolegedba ibmar-imakoed. Dule-bulegan-obelogoed, Bab-Dummad-e-sordamar ese burgwemaloed. </v>
<v b="DAN" c="8" v="25">” ’We-rey nue-binsaed-nikadba emar-binsaed-gamai guoed, na emargi-obinye binsaoed. Ukiagwar, bukidar dulemar-gwen-akar-guosurye-binsamaladi ese berguoed. We-rey, Dule-Bur-Nuga-Nikadgine gwisgunonikoed, degi-inigwele, we-rey, burgwenonikoed, dulese burgosulid. </v>
<v b="DAN" c="8" v="26">” ’Bega we-negburgan-oyolesadi, napiragwadid. Degi-inigwele, mer be emarga sogo, ar emiskwaa guosulid, amba bukidar ibagan napid.’ </v>
<v b="DAN" c="8" v="27">”Ani, Daniel, an bela-bela nolloo itonaded. Geb an undarsaar uellemai gusad. An gannar gwisgusadgine, reyga-negselemaidgi an gannar arbadbalid. Degi-inigwele, an we-negburgan-daksadbali, bela-bela bukib-binsadii gualid, ar ade, an magar-itosulid.” </v>
<v b="DAN" c="9" v="1">“Media-yargined, Asuero-machi-Darío, Babilonia-dulemar-e-reyga megnonikid. </v>
<v b="DAN" c="9" v="2">Rey-Darío birgagwengus negsemaigua, ani, Daniel, an ibagwengi Jeremías-garda-narmakar-maid-absosigua, an magar-itononikid, bia-narmakar-nai, deun Bab-Jehová Jeremíasʼga-sogsagusgu: ‘Birga-dulapaa-gakambe (70) Jerusalén-neggwebur bergus sigoye.’ </v>
<v b="DAN" c="9" v="3">Geb degine, an-Bab-Dummad-Dule-Dummadse an goted, an ega ise-wilegar ibmar-sogded. Aginbali, an mas guchasurbalid, an wile-itoged-mor yosbalid, degi, an bukib-itogedba, sogun-e-buru-birgi sigisbalid. </v>
<v b="DAN" c="9" v="4">An-Bab-Dummad-Jehováʼse an goted, weyob anmar-isgued an barsogded: ” ‘Bab-Dummadye, be Dule-Dummadid, be Dule-Gandikidid. Ar bedi dulemar-be-sabgudimaladbo, degi, be-Igar-Mamaidba-ibsadimaladbo igar-mesisale, na sogedba be ibmar-imakdaed. A-ulale, an na magar-itoged: </v>
<v b="DAN" c="9" v="5">Anmar nue-isgusad, anmar ibmar-isgana imaksad, anmar sunnasur-gudigusad, degi, anmar uayasuli-gudigusbalid. Anmar Be-Igar-Mamaidgi, degi, Be-Igar-Uksadgi bangusad. </v>
<v b="DAN" c="9" v="6">Anmar be-maimar-be-gayaburba-barsogmaladba ibsassurmalad. We-dulemar be-nuggi anmar-reymarga, anmar-dummaganga, anmar-babganga, degi, bela anmar-dulemarga sunmaksagusmalad. </v>
<v b="DAN" c="9" v="7">” ’Bab-Jehová, bedi innikigwadba ibmar-imakedid. A-ulale, anmar binge-itoged. Anmar Judá-yarginmalad, Jerusalén-neggweburginmalad, degi, bela Israel-dulemar-bamalad, bela-bela emi-ibagi binge-itomarmogad. Deginbali, beba-uayasuli-gusmalad-ular, be itaka-yar-baid-baidse barmisgusmaladi, degi, be dikasur-yar-baid-baidse-barmilesgusadi, bela-bela emi-ibagi binge-itomarmogad. </v>
<v b="DAN" c="9" v="8">” ’Bab-Jehová, ar begi isgusmalad-ulale, anmar, anmar-reymar, anmar-dummagan, degi, anmar-dadgan, nue-binge-itomalad. </v>
<v b="DAN" c="9" v="9">Ar anmar beba uayasuli-gusmala-inigwele, bedi, anmar-Bab-Dummad-Jehová, amba dule-wile dakmaid, degi, dulega isgued elibalid. </v>
<v b="DAN" c="9" v="10">” ’Anmar-Bab-Dummad-Jehová, anmar beba ibsassulid, degi, Be-Igar-Maidba ibsassurbalid. A-igarmar, be-maimar-be-gayaburba-barsogmaladba be anmarga uksanad. </v>
<v b="DAN" c="9" v="11">Bela Israel-dulemar Be-Igar-Maidgi bangudmalad, beba ibsabisurmalad. A-ulale, anmar-isgusadbali, be anmarga ib-isganamar-sogsagusadi, anmargi aibinnonikid. We-ib-isganamar, be-mai-Moisés-Igar-narmaksadgi narmakar maid. </v>
<v b="DAN" c="9" v="12">” ’Be anmarga, anmar-dummaganga, weyob sogsagusad, bemar nuekwaa nanasulile, an bemargi boni-dummad barmidagoye. Emidi, bela be we-ibmar-sogsagusadi, be imaksad. Jerusalén-neggweburgi neggusadyobi, bipisaar we-napneggi deyob gudisulid. </v>
<v b="DAN" c="9" v="13">” ’Anmargi, bela we-bonigan, Moisés-Igar-narmaksadba gunonikid. Ar degite, anmar Bab-Dummad-Jehováʼse bendakleged gwen amissulid. Anmar-isgued anmar gwen iessulid, deginbali, anmar be-igar-innikigwad-maidba nanasurbalid. </v>
<v b="DAN" c="9" v="14">A-ulale, Bab-Jehová, be we-bonigan-nasiksad, be anmargi barmialid. Ar be, anmar-Bab-Dummad-Jehová, bela be-ibmar-imaked innikigwadid. Ar degi-inigwele, anmar beba gwen ibsassulid. </v>
<v b="DAN" c="9" v="15">” ’Anmar-Bab-Dummad, deun be-dulamar be Egipto-yargi onosgusgu, be-gangued be oyosgusad. Deyobi, a-iba-akale, emi-ibase be-nug dummarbaa gunonikid. Anmardi isgusad, degi, ibmar-isgana imaksad. </v>
<v b="DAN" c="9" v="16">Bab-Dummad, be-ibmar-innikigwad-imakedba, be-urwed, be-sae-itoged, Jerusalén-neggweburgi mer be bar imake. Ar Jerusalén be-neggwebur gued, be-yar-islidikid gued. Anmar-isgusadbali, degi, anmar-dadgan-isgusadbali, anmar-dikarba bela-dulemar-yar-baid-baidgi-bukwamalad Jerusalén-neggweburgi, degi, be-dulamargi dodobukwamalad. </v>
<v b="DAN" c="9" v="17">” ’Degisoggu, anmar-Bab-Dummadye, emi an bese goled, bese ise-wilegar-gornaid be an-itoge. Bab-Dummad, be-nug-dummarba-gued-ulale, be dake igi bese-goled-neg sigisa. Be-sabgued be anmarga oyoge. </v>
<v b="DAN" c="9" v="18">Anmar-Bab-Dummad, be nue anmar-itoge. Be dake anmar-bergussiid, deginbali, be-nug-odummoleged-neggwebur-bergussiid be dakbali. Bab-Dummad, anmar bese anmar-innikidaed-ular, ise-wilegar gornaisulid. Unnila be-dule-wiledakmaid-ular, anmar bese wilenaid. </v>
<v b="DAN" c="9" v="19">” ’¡Bab-Dummadye, be anmar itoge! ¡Bab-Dummad, be anmarga isgued elie! ¡Bab-Dummad, be nue-anmar-itoge, be anmar-bendake! An-Bab-Dummadye, be-nug-dummarba-gued-ulale, be-neggwebur-ulale, degi, be-dulamar-be-nug-odummodimalad-ulale, be gwae anmar-bendakdage.’ ” </v>
<v b="DAN" c="9" v="20">“An-Bab-Dummad-Jehováʼse amba an gorsii gualid, an ega an-isgusad barsognai gualid. Degi, an-Israel-dulemar-e-isgusad an barsognai guarbalid. An ese e-yar-islidikidga gorsii guarbalid. </v>
<v b="DAN" c="9" v="21">An amba Babse gorsiidgine, baliwitur-Gabriel, an iduar-negburgan-daksadgi daksagusadi, an-siidsik binnasur gukualid. Deunni, sedogidba ibmar-ogumakar-ukleged-wachi modanikid. </v>
<v b="DAN" c="9" v="22">Gabriel magar-ibmar-itogega an-imaksad, geb anga sogded: ” ‘Daniel, emidi an bese-nonikid, adi, bela we-ibmar be magar itogegar. </v>
<v b="DAN" c="9" v="23">Gebe-onodeyala Bab-Dummadse be gotegua, bato Bab-Dummad be-abin-imaksad. A an bega sogega danikid, ar Bab-Dummad nue be-sabed. Degisoggu, an bega ibmar-sogsokalid be nue itogo, adi, be negburgan-daksad magar itogegar. </v>
<v b="DAN" c="9" v="24">” ’Be-dulemar, degi, be-neggwebur-islidikid, isgued mer bar imakmalaga, igar-maidgi-gwisgudiid mer bar egi gwisguega, itoged-dulapaa-gakambe (70) nasiklesad. Degi, e-ibmar-isgana-imaksad Bab-Dummad ega eliega, igar-inniki-imakleged degisadegu mesmalaga, itoged-dulapaa-gakambe (70) nasiklesad. Negburgan-daklesad, degi, ibmar-yoedse-guoed-soglesadguega, degi, Bab-Dummadse-Goled-Bur-Neg-Islidikid swilidik-imakmalaga, itoged-dulapaa-gakambe (70) nasiklesad. </v>
<v b="DAN" c="9" v="25">” ’We-ibmar be magar-itogergebed, be nue-wisguergebed: Jerusalén-neggwebur gannar-soblegega igar-uklesad-akale, Dule-Dummad-Nugsalesad nonikoedse, Itoged-gugle (7) naguoed. A-sorbali, itoged-dulapaa-gakabo (62) nagubaloed. Geb degine, Jerusalén-neggwebur, e-igar-dummagan, degi, e-galu-matusurmalad gannar soblenonikoed, A-ibagan, bukib-itoged-ibagan, degi, wile-itoged-ibagan guoed. </v>
<v b="DAN" c="9" v="26">” ’We-itoged-dulapaa-gakabo (62) nasad-sorbali, Dule-Dummadga-nug-Imaklesad oburgwilenonikoed. We-Dule-Dummadga-nug-imaklesad, neggwebur-sate, degi, Bab-Dummadse-goled-neg-sate guoed. Ar ade, rey-wargwen-yar-baidsikid e-sordamar-bila-onomaladmala obergunonikoed. Muu-dummad-noedyobi neg-bergued nonikoed. Neggweburmar-bergued bila-onoleged-berguedse bergudapoed. </v>
<v b="DAN" c="9" v="27">” ’Itoged-ilagwen, we-rey-isgana dulemar-bukidarbo igar-mesnai guoed. Ar degi-inigwele, itoged-negabar-gusale, ibmar-ogumakar-ukleged, degi, ibmar-uklemalad-mer-bar-ukmalaga imakoed. Geb ibmar-ogumakar-ukleged-ailagi ibmar-isgana-isemalad ogumaknai guoed. A-sorbali, Bab-Dummad, dule-weyob-ese-goled-neggi-ibmar-imaksadga, bergued-igar-megisadba obergunonikoed.’ ” </v>
<v b="DAN" c="10" v="1">Persia-yar-e-rey-Ciro, birgapaagus negsemaidgine, Daniel, Beltsasarʼye-nugbalid, sorda-bila-onomalad-bukidar-merguedgi gabdaksad. We-gayaburba innikigwadid, degi, magar-itogega dutusur gued. Ar degi-inigwele, Daniel, we-gayaburba magar-itogedse na imaksad, geb negburgan-daksad magar itononikid. </v>
<v b="DAN" c="10" v="2">“A-ibagangine, ani, Daniel, itoged-ilapaa an wile-itodii gusad. </v>
<v b="DAN" c="10" v="3">Agine, an mas-nuegan guchasulid, an san guchasulid, an vino gobsasulid, deginbali, geb we-itoged-ilapaagwad gwinmaksadse an ina-wawagwad maksasurbalid. </v>
<v b="DAN" c="10" v="4">Nii-gebe-yoleded e-iba-dulagwen-gakabakegi (24), an Hidekel-diwar-dummad-gakaba gudiidgine, </v>
<v b="DAN" c="10" v="5">an niba atakded, geb an dakalid dule an-asabin lino-mor-yoi gwichi, degi, molidub-orbiid nai gwichid. We-orde Ufaz-yargi danikid. </v>
<v b="DAN" c="10" v="6">E-abagan akwa-topacio-gordikidyob gaed. E-wagar mar-dakarmakmaiyob dakleged. E-ibyamar soo-gwabunye-gwichidyob dakleged. E-sakwamar, degi, e-nagmar esgoro-gordikid-dakar-dakar-gaedyob dakleged. E-sunmaked dulemar-bukidar-sunmakedyob itoleged. </v>
<v b="DAN" c="10" v="7">”Anbi, Daniel, we-negburgan daksad. Dulemar-anba-gudimalad we-ibmar-daksasurmalad, ar ade, gwakidmalad, dukuega abarmakdemalad. </v>
<v b="DAN" c="10" v="8">An we-negburgan-daksagua, dule-wargwensaar an-walik bessulid. An nig-argwated, an-wagar sipuu naded, an bela nolloo itonaded. </v>
<v b="DAN" c="10" v="9">Geb degine, dule anga sunmake an itoalid. Dule anga sunmaknai an itoargua, an negoeded, geb napagi asgunar an aimukuded. </v>
<v b="DAN" c="10" v="10">Agine, dule an-ganonikid, geb napagi-akani yokorgi-sigega an-imaksad. </v>
<v b="DAN" c="10" v="11">Anga sogded: ‘Daniel, be gwisgue, ar an be-dakega an-barmilealid. Bab-Dummad bela-bela be-sabed, degisoggu, an bega ibmar-sogsokalid be nue-itogo.’ ”Weyob anga sunmaknaidgine, an gwisgusad, degi-inigwele, amba an wawanmakgwichi gusad. </v>
<v b="DAN" c="10" v="12">Geb degine, we-dule anga sogded: ‘Daniel, mer be dobgue. Gebe-iba-onodedgi be ibmar-egichisad Bab-Dummad be-itosad, deunni na be sogsagusgu, an we-ibmar magar-itogedseye, degi, Bab-Dummad-asabin an na san-bipii imakoye. A-ibmar-bega-sogega an wese nonikid. </v>
<v b="DAN" c="10" v="13">An bese iduar danikoenad, degi-inigwele, an geg dagegusad, ar ade, iba-durgwen-gakagwensak (21) Persia-yar-e-dule-dummad mer an bese dagega an-imaksad. An walagwen Persia-yar-e-reymar-walik besagusad. Agine baliwitur-e-dummad-bur-nuga-nikamogad, Miguelʼye-nugad an-bendaknoni gusad. </v>
<v b="DAN" c="10" v="14">Emigindi, an bega ibmar-odulogega nonikid, be-dulemar yoedse ibagan-bergudele igi gumaloe. Ar a-ibagangi ibmar-guoed-e-negburgan bega oyolesad.’ </v>
<v b="DAN" c="10" v="15">”Weyob anga ibmar-sognaigua, unnila an napaginbi atakgwichid, an gaya-makles gwisgusad. </v>
<v b="DAN" c="10" v="16">Geb degine, gwensak duleyob-itoged an-gakuli ebunonikid, geb an nabir sunmakded. Dule-an-asabin-gwichidga an weyob sogded: ‘Dummad, an we-negburgan-daksad-ulale, an surbinsa-itoged, an nolloo itoged. </v>
<v b="DAN" c="10" v="17">Degisoggu, ¿igi an bebo sunmakosunna? Ar ade, an bela-bela nolloo itoged, ar uunnila an bunnogwisbalid.’ </v>
<v b="DAN" c="10" v="18">”We-duleyob-itoged gannar an-ebusbalid, geb gargangued anga uksad, </v>
<v b="DAN" c="10" v="19">agi anga sogdebalid: ‘Mer be dobgue, mer be bukib-binsae. Bab-Dummad be-sabed. ¡Niga be ogannoge! ¡Gandik be imake!’ ”Anga sunmaknaigua, an niga gangumai gualid, geb an ega sogded: ‘Dummad, ar be anga niga-ogannossoggu, be anga sunmake.’ </v>
<v b="DAN" c="10" v="20">Geb anga sogded: ‘¿Be wisi, an ibiga be-dakdaniki? Ar emigindi, Persia-yar-e-dule-dummadbo bila-onogega an gannar naergebed. An a-bogwa bila-onoged-bergusale, Grecia-yar-e-dule-dummad nonikoed. </v>
<v b="DAN" c="10" v="21">Ar we-iduale, an bega sogoed, garda-sunsoged-maidgi ibu narmakar-mai. An wemarbo urwenaidgine, unnila Miguelʼbi an-bendaked an nikad. Miguel, be-sorda-bila-onomalad-iduedid.’ ” </v>
<v b="DAN" c="11" v="1">“Dule-anbo-sunmaknaidi, anga sogdebalid: ‘Media-e-rey-Darío birgagwengus-negdakmaigua, ani an e-nig-ogannononigusad, degi, ani an bendaknonigusbalid.’ ” </v>
<v b="DAN" c="11" v="2">“Dule-anbo-sunmaknaidi, anga sogdebalid: ‘Emigindi, an bega ibmar-innikigwad sogoed. Persia-yargine, amba rey walapaa megnonikoed. Wemar-warbaagwad-sorbali, rey-baid megnonikoed. We-rey, bur bule reymar-idualedmarba ibmar-ibed megoed. We-rey, e-ibmar-bukidar-nikadba gargangued-nikunonikile, bela dulemar Grecia-yar-selemaidgi-aibinmalaga imakoed. </v>
<v b="DAN" c="11" v="3">” ’Geb-sorbali, rey-wargwen-buled megnonikoed. We-rey yeer-ganguedgi yar-senonikoed, na e-ibmar-imakbiedba ibmar-imakoed. </v>
<v b="DAN" c="11" v="4">Degi-inigwele, na-nue-yar-semaigusale, e-yar-semaid mamaridoed, geb sogabake e-yar mimilegoed. We-rey, e-waganga e-yar-semaid obegosulid. Deginbali, e-yar-semaid Bab-Dummad e-ibe mamarnonikoed, geb dule-bamaladgala uklegoed. We-rey-iduar-negsesayobi, reymar-sorba-megnonimaloed bar gangued nikuosulid.’ </v>
<v b="DAN" c="11" v="5">”Dule-anbo-sunmaknaidi, anga sogdebalid: ‘Dad-nakwed-argan-nuedsikid-rey gangued-nikarbaa gunonikoed. Degi-inigwele, e-sordamar-bila-onomalad-dummad-gwensak eba bur bule gangued-nika gunonikoed. We-sorda-dummad na e-yar-semaidgi gannarbaa negseoed. </v>
<v b="DAN" c="11" v="6">” ’Birgamar-sikwas-nasadgine, dad-nakwed-argan-nuedsikid-rey, degi, dad-nakwed-argan-sapiledsikid-rey na atonai gumaloed: ” ’We-reymar-ebogwad, neg-bogidikid-amimalagala, dad-nakwed-argan-nuedsikid-rey na e-sisgwa dad-nakwed-argan-sapiledsikid-reyga ukoed, nikuegar. Degi-inigwele, we-ibmar igarga-guosulid. Ar rey-sisgwa negseosur guoed. Deginbali, e-sui-rey undar negsemogosulid. Ar ade, rey-sisgwa, e-sui-rey, e-bardakmalad, e-machi, degi, eba-nanaimalad bela oburgwilemaloed.’ </v>
<v b="DAN" c="11" v="7">”Dule-anbo-sunmaknaidi, anga sogdebalid: ‘A-ibagangine, dad-nakwed-argan-nuedsikid-rey-e-sisgwa-ibe, rey-e-gwenad-gwensak rey-gana sunonikoed. Geb we-dule-rey-gan-susadi, e-sordamar-bila-onomaladmala, rey-dad-nakwed-argan-sapiledsikidgi bila-onodagoed. Amar, reyneg-gandik-siidgi ubononikoed, geb bila-onogedgi obinnonimaloed. </v>
<v b="DAN" c="11" v="8">” ’Aginbali, e-ibe Egipto-yarse e-bab-dummagan-bormogi-sobaled, degi, e-ibmar-bamalad-orgi-sobaled, manigi-sobaled, sedbaloed. Geb birgamar-undarsaar dad-nakwed-argan-sapiledsikid-reygi bar bila-onogosulid. </v>
<v b="DAN" c="11" v="9">” ’A-sorbali, dad-nakwed-argan-sapiledsikid-rey, dad-nakwed-argan-nuedsikid-rey-e-yargi doged-imakoenad. Ar degi-inigwele, dad-nakwed-argan-sapiledsikid-rey gannar e-yarse nae dakledagoed.’ </v>
<v b="DAN" c="11" v="10">”Dule-anbo-sunmaknaidi, anga sogdebalid: ‘Geb degine, dad-nakwed-argan-sapiledsikid-rey-e-masmala nue sae-itodmaloed. Geb dad-nakwed-argan-nuedsikid-reygi-bila-onodagega sordamar-bukidar onmakoed. E-machimala e-sordamar-bila-onomaladmala, dad-nakwed-argan-nuedsikid-yar-suega dagoed. Diwar-dummad-noedyobi, bela e-idu-ibmar-bukwad bibisgoed, geb reyneg-gandik-siidse bila-onononikoed. </v>
<v b="DAN" c="11" v="11">” ’Weyob-negguoed-ulale, dad-nakwed-argan-nuedsikid-rey bela-bela uludoed. Geb dad-nakwed-argan-sapiledsikid-reygi bila-ononaoed. Dad-nakwed-argan-sapiledsikid-rey na sordamar-bukidar-nika-inigwele, ese galakuoed. </v>
<v b="DAN" c="11" v="12">” ’Dad-nakwed-argan-nuedsikid-rey na nakwis-itogedbali, na san-dummarba imakdoed, geb miliba dulemar-oburgoed. Degi-inigwele, e-nakwisadi, undar-degisadegu guosulid. </v>
<v b="DAN" c="11" v="13">Ar dad-nakwed-argan-sapiledsikid-rey gannar sordamar-bila-onomalad-bamalad onmakoed. Idualedba bur bule sordamar-bukidar omelogoed, degi, bur gingi-nuegan nikamarbaloed. Geb sikwas birgamar-nasad-sorbali, gannar dad-nakwed-argan-nuedsikid-reygi bila-onononikoed.’ </v>
<v b="DAN" c="11" v="14">”Dule-anbo-sunmaknaidi, anga sogdebalid: ‘Daniel, a-ibagangine, dulemar-bukidar dad-nakwed-argan-nuedsikid-reygi gwisgudamaloed. Igi be negburgan-daksagusa, deyobi be-dulemar-isganamar wemar-abargi naimogoed, degi-inigwele, dad-nakwed-argan-nuedsikid-reygi obinmalosulid. </v>
<v b="DAN" c="11" v="15">” ’Geb degine, dad-nakwed-argan-sapiledsikid-rey nonikoed, degi, neggwebur-galu-matusulid-dikarba arsanyob napa mesoed. Geb we-neggwebur-gandikid ese sulegoed. Dad-nakwed-argan-nuedsikid-sordamar-bila-onomalad abinsamalosulid. Amba e-sordamar-buleganse-bakale, abingwisgumalosulid, ar abinsamalad, sateoed. </v>
<v b="DAN" c="11" v="16">” ’We-rey-neggwebur-suoed na e-itolegedba ibmar-imakoed, ar dule e-abin-imaked, sateoed. Geb yeerdakleged-yargine ambikumaloed. Degi, we-yardi bela gaoed. </v>
<v b="DAN" c="11" v="17">” ’Deginbali, dad-nakwed-argan-sapiledsikid-rey bela-bela gangued-nikadbali, bela-dad-nakwed-argan-nuedsikid-yar-suega danikoed. A-ulale, dad-nakwed-argan-nuedsikid-reybo igar-mesnonikoed. Dad-nakwed-argan-sapiledsikid-rey na e-sisgwa ega ukoenad, adi, dad-nakwed-argan-nuedsikid-rey-e-negsemaid-oberguegar. Degi-inigwele, dad-nakwed-argan-nuedsikid-rey-e-negsemaid oberguosulid. </v>
<v b="DAN" c="11" v="18">” ’Degisoggu, demar-gakaba-neggwebur-bukwamaladgi bila-ononaoed. Degi, bukidar we-neggweburmar ese sulegoed. Degi-inigwele, sordamar-bila-onomalad-e-dummad-gwensak, we-rey-na-san-dummarba-imakdiid obelononikoed. Degidbali, we-rey-bingeguega imakoed. </v>
<v b="DAN" c="11" v="19">” ’A-sorbali, dad-nakwed-argan-sapiledsikid-rey, e-yargi negmar-gandikid-bukwadse gannar nonikoed. Degi-inigwele, we-rey nailikguoed, agi burgwenonikoed, bar amimalosulid. </v>
<v b="DAN" c="11" v="20">” ’Dad-nakwed-argan-sapiledsikid-rey-sorbali, rey-baid megnonikoed. We-rey, na e-yar-semaid ibmar-bukidar-nikuegala, dule-wargwen dulemargi-mani-gaega barmidoed. Degi-inigwele, we-rey sikwas ibagan-nasad-sorbali, oburgwilenonikoed, bila-onolenaidgi burgosulid. </v>
<v b="DAN" c="11" v="21">” ’We-rey-sorbali, dule-isgana negsenonikoed. We-dule gwen reyga megedwilubsulinad. We-dule-isgana, dulemar-baisur-binsabukwa, ukiagwar egi nonikoed. Ibmar-nueganbi-sogedbali dule-yardakar rey-gangi signonikoed. </v>
<v b="DAN" c="11" v="22">” ’Diwar-dummad-noed-ibmar-bukwad-bibisgedaeyobi, we-dule-isgana, e-isdarmalad-e-sorda-bila-onomalad bela oberguoed. Deginbali, dule-dummad-ebo-igar-mesisad oburgwebaloed. </v>
<v b="DAN" c="11" v="23">Dulemar-ebo-igar-mesmaloed ese yardaklegoed, amba ichesaar-sordamar-nika-inigwele, rey-gangi signonikoed. </v>
<v b="DAN" c="11" v="24">” ’We-dule-isgana, dulemar-yar-baidginmalad baisur-binsabukwa egi dognonikoed. E-ibe bur nainu-nuegan-nanaid sunonikoed. E-babgan, degi, e-dadgan-ibmar-imaksasulid imakoed: Bila-onosadgi ibmar-nuegan-susad, e-sordamar-bila-onomaladga mimioed. Neggweburmar-galu-matusur-nikamalad-suega igar-aminai guoed. Ar weyob neg-guoedi, undarsaar-gunai guosulid. </v>
<v b="DAN" c="11" v="25">” ’We-dule-isgana na gargangued-nika-itogedba, degi, na gandikid-nika-itogedba e-sordamar-bila-onomalad-bukidar-abargi dad-nakwed-argan-nuedsikid-reygi bila-onononikoed. Dad-nakwed-argan-nuedsikid-rey e-sordamar-bila-onomalad-bukidar-abargi gandikidba abin-imakoed. Degi-inigwele, egi nakosulid, ar yardakmaloed. </v>
<v b="DAN" c="11" v="26">Amba eba-mas-gundimaladse-bakale, egi aibinmaloed. E-sordamar-bila-onomalad galakumaloed, bukidar burgwemaloed. </v>
<v b="DAN" c="11" v="27">” ’We-reymar-warbogwad, na mese-gwagwengi mas-gunbukwa gumaloed, degi-inigwele, na muchub-muchub naibi-imakedginbi binsabukwa gumaloed. Na muchub-muchub gakansabukwa gumaloed. Ar we-ibmardi ega igarga guosulid, ar ade, amba yoo ibagan-bergued omoed. </v>
<v b="DAN" c="11" v="28">” ’Dad-nakwed-sapiledsikid-rey ibmar-nuegan-bukidar-nika e-yarse gannar nonikoed. Geb degine, Igar-Islidikid-Maidba ibmar imakosulid. E-igar-amisadba ibmar imakoed. Geb sorbali, e-yarse gannar naoed. </v>
<v b="DAN" c="11" v="29">” ’Ar ibagan-megisad-mosale, dad-nakwed-argan-sapiledsikid-rey gannar dad-nakwed-argan-nuedsikid-reygi bila-onononikoed. Ar emigindi, idualeyob bar nakosulid. </v>
<v b="DAN" c="11" v="30">Ar abin-imakega, bila-onoged-urmar-diakined-Quitim-dupginmalad abin-nodagoed, geb dad-nakwed-argan-sapiledsikid-rey we-urmar-dobgudedba sikirmakdoed. Geb Igar-Islidikid-Maid sae-dakdoed. Gannar sorsik-nadapidgi, dulemar-Igar-Islidikid-Maid-obachamaladgi nued-binsaoed. </v>
<v b="DAN" c="11" v="31">” ’We-rey-e-sordamar-bila-onomalad, Bab-Dummadse-goled-neg-oichonai, degi, Bab-Dummadse-goled-neggi neg-gandikidsiid-oichonai gumaloed. Deginbali, bane-bane Bab-Jehováʼga ibmar-ogumakar-uklemalad osulomarbaloed. Geb ibmar-ised Bab-Dummad-ibmar-abesulid ogwismaloed. </v>
<v b="DAN" c="11" v="32">” ’We-rey, nued-dulemarga-sunmakedgi, dulemar-Igar-Maidgi-annadimalad-e-binsaed gaoed. Ar dulemar e-Bab-Dummad-sabgudimaladdi, we-rey-abin ganna-gwisgumaloed, eba ibsaosurmalad. </v>
<v b="DAN" c="11" v="33">” ’Dule-binsaed-ibegan dulemar-bukidar odurdakmaloed. Degi-inigwele, abar es-suidgi oburgwelemaloed, abar soogi ogumaklemaloed, abar bela-ibmar-nikmalad e-ibe-atursamaloed. Abar emar-maiga-gumalaga yar-baidse seledmaloed. </v>
<v b="DAN" c="11" v="34">” ’Abar dule-binsaed-ibegan, balegillearmalale, e-bendakmalad onogwen guoed. Unnila ibmar-abeged-ular, dulemar-bukidar eba atononimaloed. </v>
<v b="DAN" c="11" v="35">Abar dule-binsaed-ibegan-balegillemaloedi, we-wilubdakleged ega bur bule swilidik-imakega guoed, bur nue-inniki-nanadigumalaga guoed, adi, ibagan-bergued-mosale, swilidik gutu-sate gumalagar. A-ibagan-moegala, amba dikasur napid.’ ” </v>
<v b="DAN" c="11" v="36">“Dule-anbo-sunmaknaidi, anga sogdebalid: ‘Dad-nakwed-argan-sapiledsikid-rey na ibmar-imakbiedba ibmar imakoed. Na dukin san-dummarbaa imakoed, bab-dummagan-birgi na dummarbaa itogoed. Bab-Dummad-napiragwadgi bela-bela isdar-sunmakdii guoed. Bab-Dummad sabsur-odurdakedsega, e-ibmar-imaked nasgumai guoed. Ar Bab-Dummad na ibmar-imakoed, imakedsegad. </v>
<v b="DAN" c="11" v="37">” ’Dad-nakwed-argan-sapiledsikid-rey na e-dadgan-e-bab-dummagangi binsaosulid, omegan-e-bab-dummagan-bur-nue-sabgudiidgi binsaosulid, deginbali, bab-dummagan-baigangi binsabalosulid. Ar ade, we-bab-dummaganba bur bule na san-dummarbaa imakoed. </v>
<v b="DAN" c="11" v="38">Wemar-anale, we-rey, neg-gandikmalad-e-bab-dummad-nug odummogoed. E-dadgan, we-bab-dummad-nug odummossurmalad. We-bab-dummadga or, mani, akwa-nuegan, ibmar-mani-gargerbamalad ukoed. </v>
<v b="DAN" c="11" v="39">” ’Neggwebur-gandikmalad-susad-bendakegala, sordamar-bab-dummagan-baid-nug-odummodimaladse goloed. We-rey, dulemar-dummadga-maid-magar-e-dakmalad-e-nug odummogoed, dule-bukidarad-e-dummadga onugsaoed, degi, ega nainumar ukbaloed. </v>
<v b="DAN" c="11" v="40">” ’Ar ibagan-bergued-nonikile, dad-nakwed-argan-nuedsikid-rey, dad-nakwed-argan-sapiledsikid-reygi bila-onononikoed. Degi-inigwele, dad-nakwed-argan-sapiledsikid-rey, bila-onoged-ur-napaginedgi, moli-birgi-sii-urwemaladgi, degi, bukidar bila-onoged-ur-diakinmaladgi abin-imakoed. Dad-nakwed-argan-sapiledsikid-rey, burwa-dummad-noedyobi yarmargi ubononikoed, diwar-dummad-noedyobi negmar ese bibisgoed. </v>
<v b="DAN" c="11" v="41">” ’Deginbali, anmar-yar-yeerdaklegedgi ubononimogoed. Bukidar dulemar-yar-baidginmalad ese burgwemaloed. Degi-inigwele, Edom-dulemardi, Moab-dulemardi, egi wakinmaloed. Deginbali, Amón-dulemar bur bule-mergue egi wakinmaloed. </v>
<v b="DAN" c="11" v="42">” ’Dad-nakwed-argan-sapiledsikid-rey-e-sordamar-bila-onomalad, yarmar-baigan-bukidar sunonikoed, Egipto-yarse-bakale, egi onogosulid. </v>
<v b="DAN" c="11" v="43">Egipto-yar-ibe ibmar-ormargi-sobaled, ibmar-manigi-sobaled, degi, bela ibmar-nuegan-nikad suoed. Deginbali, Libia-yar, degi, Etiopía-yar subaloed. </v>
<v b="DAN" c="11" v="44">” ’Degi-inigwele, dad-nakwed-argan-sapiledsik-neg-gunaid, degi, dad-nakwedsik-neg-gunaid gardagan-isgana ese nonikile, bela-bela dobgudoed. Geb degine, bela-bela uludedba ibmar-oberguedgi, degi, dulemar-bukidar-ogilogedgi binsadoed. </v>
<v b="DAN" c="11" v="45">” ’Geb e-dordoneg-dummad, bia demar-nai, degi, bia yar-yeerdakleged-islidikid-sii, amar-imbagi dordoneg soboed. Agi e-ibagan-bergued nonikoed, dule-wargwensaale gwen bendakosulid.’ ” </v>
<v b="DAN" c="12" v="1">“Dule-anbo-sunmaknaidi, anga sogdebalid: ‘A-ibagangine, Miguel daklenonikoed. Miguel, baliwiturmar-e-dummadid, degi, be-dulemar-bendakedid. A-ibagine, nunmaked-dummad nagunonikoed. We-napneggi dulemar-ambikusad-akale, deyobi nunmaked nagudisulid. Degi-inigwele, a-ibagangine, bela be-dule-e-nugmar Gardagi-Narmakar-Nanaid bendaklemaloed. </v>
<v b="DAN" c="12" v="2">A-ibagi, dulemar-bukidar napa-urba-mamaid gannar durgudamaloed: Abala, degisadegu-dula-gudiguega durgumaloed. Bamaladdi, degisadegu-binge-itodiguega, degi, surbinsa-itodiguega durgumaloed. </v>
<v b="DAN" c="12" v="3">Dule-binsaed-ibegana nibneg-gaeyobi, e-nug-ogannoledii guoed. Igar-innikigwadgi dulemar-odurdakdimaladi, niisgwamar-gaeyobi, degisadegu e-nug-ogannoledii guoed. </v>
<v b="DAN" c="12" v="4">” ’Be, Daniel, we-gayaburba mer be emarga sogo. Garda-dummad-maid ibagan-berguedse be ediar-mesoed. Ar dule-bukidar na gatik-ibmar-wisgubiedbali, baid-baidsik neg-onodii gumaloed.’ </v>
<v b="DAN" c="12" v="5">”Ani, Daniel, an-asabin dule-warbo-gwichi an daksabalid. Wargwena diwar-gakaba gwichid, baiddi diwar-gaka-obakaledgi gwismogad. </v>
<v b="DAN" c="12" v="6">We-ebogwad-wargwenad, diwargi dule-linoʼmor-yoid-gwichidse egisded: ‘We-ibmar-gegerdakleged-guega, ¿bule bangu napi?’ </v>
<v b="DAN" c="12" v="7">”Diwargi-dule-linoʼmor-yoid-gwichid nibnegse argan-onaksad, geb Dule-Degisadegu-Dula-Maid-nuggi ise-sogar imaksad: ‘Birgapaa-negabar napid. Dule-islidikidmalad-e-balegilleged-bergusadse, bela we-ibmar gunonikoed.’ </v>
<v b="DAN" c="12" v="8">”Ani Daniel, weyob-ibmar-sogsadi an itosanad, ar degite, an magar-itossulid. Degisoggu, an ese egisdesunnad: ‘An-dummad, bela weyob ibmar-gusad-sorbali, ¿igi neg-guoe?’ </v>
<v b="DAN" c="12" v="9">”Dummad-linoʼmor-yoid an-abin-imaksad: ‘Daniel, mer be bukib-binsae, igi be emisgwa-gudii, na deyob be gudii sae. Ar bela we-ibmarmar dule wisguosulid, ibagan-berguedse dukuar megoed. </v>
<v b="DAN" c="12" v="10">We-ibmar-soglesadgi dule-bukidar wilemaloed. A-sorbali, bur swilidik gunonimaloed, bur islidik gunonimaloed, degi, bur dule-nued gunonimaloed. Dule-isganamardi, amba na e-ibmar-isgana-imakdii gumaloed. Dule-isganamala, we-neg-gunaid magar dakmalosulid. Ar dule-binsaed-ibegandi, bela magar negdakmaloed. </v>
<v b="DAN" c="12" v="11">” ’Bane-bane-ibmar-ogumakar-ukleged osulolenonikid-iba-akale, geb Bab-Dummadse-goled-neggi ibmar-ised Bab-Dummad-ibmar-abesulid-ogwismaloedse, ibagan miligwen dulataled-ilabo gaka dulabake-gakambe (1,290) naguoed. </v>
<v b="DAN" c="12" v="12">Dule bensuli iba-miligwen dulataled-ilapaa gaka durgwen-gakambe-gakatar (1,335) edarbedigusadgi, ise-nued binsalesad. </v>
<v b="DAN" c="12" v="13">” ’Bedi, Daniel, mer be galakuo. Be-ibagan-berguedse be dobsuligudii imako. Ar ibmar-bega-sabolemaid-abingaegala, bedi ibagan-bergunonikile, gannar burgwarmalad-abargi be gwisgunonikoed.’ ”</v>
<v b="HOS" c="1" v="1">Deunni, Judá-dulemar-e-reymar Uzías, Jotam, Acaz, degi, Ezequías, negsemamaigusad-ibagangine, degi, Israel-dulemar-e-rey Joás-machi-Jeroboam neg-semaigusmogad-ibagangine, Bab-Jehová weyob Beeri-machi-Oseasʼga sunmaknonikid. </v>
<v b="HOS" c="1" v="2">Gebedgi, Bab-Jehová weyob Oseasʼga sunmaksad. Weyob ega sogsad: “Be nao, ome-gambasaed be nikuna, ebo be anagan-nikuo. Ar Israel-dulemar bela nue-isgusbukwad, ar bela angi bangudmalad.” </v>
<v b="HOS" c="1" v="3">Degine, geb Oseas Bab-Dummad-sogedba imaksad. Agi, Oseas Diblaim-e-sisgwa Gomerʼye-nugad nikunonikid. Degiidbali, Gomer gurgin-nika gunonikid, geb ega susugwa uklenonikid. </v>
<v b="HOS" c="1" v="4">Geb degine, Bab-Jehová Oseasʼga sogded: “We-susugwa Jezreelʼye be onug-imako. Ar ade, emisgwasaale, an Jehú-e-gwenadgan sabsur-wiogoed. Ar Jehúʼde Jezreel-nebagi dulemar-ogilos gusad. Deyob an Israel-yar-selemaid ilagwen-obelogar imakoed. </v>
<v b="HOS" c="1" v="5">We-ibagangine, Jezreel-nebagi Israel-dulemar-e-bila-onomalad-e-gargangued an obelogoed.” </v>
<v b="HOS" c="1" v="6">Geb ibagan-nasadgi, Gomer gurgin-nika gunonibalid, geb ega bunolo uklenonikid. Degine, geb Bab-Jehová Oseasʼga sogded: “We-goe Lo-Ruhamaʼye be onugsao. A-sogleged, ‘wiledaklegarsulidye.’ Ar ade, bar an Israel-dulemar wiledakosulid, ar e-isgusmalad an ega eliosulid. </v>
<v b="HOS" c="1" v="7">Unnila Judá-dulemarginbi an ise-wile binsaoed, a-dulemardi an bendakoed. Bila-onogedgi Judá-dulemar-bendakegala, warsi an abesulid, es-suid an abesurbalid, molimar an abesurbalid, dule-moligi-sii-urwemalad an abesurbalid. Ar anbi walagwen unni gued. Ar ani an e-Bab-Dummad gued, ani an bendakoed.” </v>
<v b="HOS" c="1" v="8">Lo-Ruhama mam-iargusgu, Gomer, gannar gurgin-nika gunonibalid, geb gannar ega susugwa-uklenonikid. </v>
<v b="HOS" c="1" v="9">Agine, Bab-Jehová Oseasʼga sogded: “Lo-Ammiʼye be onug-imako. A-sogleged, ‘an-dulamarsulidye.’ Ar bemar bar an-dulasurmalad, degine, bar an be-Bab-Dummadsurmogad. </v>
<v b="HOS" c="1" v="10">”Ar ibagwengine, Israel-dulemar ukub-merguedyob dule-bukib-gunonimaloed. Dogdar-merguedba geg wilubsalege, geg ebislege gunonimaloed. Bia e-annik soglesa, ‘an-neggwebursulidye,’ agine, ‘Bab-Dummad-Dula-Maid-e-mimmiganye’ bilenonikoed. </v>
<v b="HOS" c="1" v="11">Judá-dulemar, Israel-dulemarbo ambikunonimaloed, agi, e-iduedga dule-gwensak onugsanonimaloed. Gannar dule-soggwennayob e-yargi ambikudmaloed. Ar Jezreelʼga iba-dummad nagunonikoed.” </v>
<v b="HOS" c="2" v="1">Bab-Jehová soged: “Agine be-gwenadganse, ‘Bab-Dummad-dulamarye’ be gormaloed. Be-bunmarsedi, ‘Wiledaklegarmaladye’ be gormarbaloed. </v>
<v b="HOS" c="2" v="2">”Be-nan abargi-odolegega be imakmar, egi be yolemar. Ar we-ome, bar an-omesulid, bar an e-suisurmogad. Melle gambasamalad-damaladyob bar san-imake, machergan-egi-wergued obeloge. </v>
<v b="HOS" c="2" v="3">Ar deyob imaksulile, igi-gwalulesad-ibagi aidenonigusadyobi an imakoed. Uka-swili an imakoed. Nega-dulesulidganga an imakoed. Napa-dinnaregedga an saoed, uku-uku-itogedba-burgwega an imakoed. </v>
<v b="HOS" c="2" v="4">An e-mimmigan wile dakosulid, ade, gambasaed-mimmiganad. </v>
<v b="HOS" c="2" v="5">E-nande, gambasaedid. Ar we-ome-mimmigan-baksadde bingedsulidaedid. Ar ade, we-ome weyob sogsad: ‘An-suiganmarba an nabie, amar anga masgunned ukdaed, amar anga gobed ukmarbalid, amar anga mor-wawaad, degi, lino-dubgi-mor-sobaled ukdamarbalid, amar anga olivo-gwallu, degine, gobed-nuegan ukdamarbalid.’ </v>
<v b="HOS" c="2" v="6">A-ulale, ani an Bab-Dummad, an e-iduar igar omuroed, e-iduar ikomar-mie-mie an saoed, adi, degidbali, bar igar amiosulid. </v>
<v b="HOS" c="2" v="7">Ar e-suiganbina surbinsa miamakdii guoed. Gwen amisulidbali weyob sogdoed: ‘Bur an-sui-sailaginedse an gannar naoe, iduardi bur an nued gudiinad.’ </v>
<v b="HOS" c="2" v="8">Ar we-ome ani an ega masgunned-ukedye binsassulid, ani an ega vino-binigan-ukedye binsassulid, degi, olivo-gwallumar-ukedye, gwen binsassulid. Ar ani an ega manimar, olomar an ega omelosad. Degite, ¿igi-wede we-ibmarmar imaksasunna? ¡Aka Baal-bab-dummadyob-imaklemalad egi sobsad! </v>
<v b="HOS" c="2" v="9">”A-ulale, ibagan-omosadgi, e-annik gannar an bela an-ibmar-gwagmar-ega-uksad, an-vino-nuegan-ega-uksad an suoed. Mor-wawaad an ega yoega-uksad, degi, lino-dubgi-mor-sobarmalad an ega-uksad, bela gannar an ei sunonikoed. </v>
<v b="HOS" c="2" v="10">E-suigan-asabinni obingegsaegala, uka-swana an ogwisguoed. We-ibmargi gwen wakinnosulid, ar guedsegad. </v>
<v b="HOS" c="2" v="11">E-wergudiid bela an ei obelogoed: E-ibamar-onoged, e-nii-binigangi ibamar-onoged, degi, e-obunnoged-ibamar, e-itoakwaa-ibamar-onogedgi ibamar-onoged, e-ibe bela an obelogoed. </v>
<v b="HOS" c="2" v="12">E-uva-nainumar an ei bela maada imakoed, higuera-sapimar an ei bela obelogoed. Ar ‘we-ibmar an-suigan anga uksaye’ gordiid. Sapurbi-moodo nai an imakoed, ibmar-durgan-sapurbarmalad bela e-ibmar-naid ei gunmalaga an imakoed. </v>
<v b="HOS" c="2" v="13">An we-ome sabsur-odurdakoed, ar bab-dummadyob-imaklemaladga ina-wawagan-oburmakdii gusad. E-suiganba-naega olargan biiri yodii gusad, ordubmar ena nasikdii gusad, ar gwen angi binsassulid, agala, an sabsur-odurdakoed. Ani an Bab-Jehová-guedi we-ibmar soged. </v>
<v b="HOS" c="2" v="14">”Anbina-sogega an imakoed: Nega-dulesulidganba an sedoed, ega sabedgi nuekwaa an sunmakoed. </v>
<v b="HOS" c="2" v="15">Agi, Acor-nebagi, uva-nainumar gannar an ega obiroed, sabsur-odurdakleged-neba an ega weligued-nebaga imakoed. A-nebagine igi-nuchukwa-unni angadga gusa, degi, igi-Egipto-yargi-noargusgu angadga an imaksa, deyob an gannar imakoed.” </v>
<v b="HOS" c="2" v="16">Bab-Jehová weyob soged: “A-ibagangine, ‘an-dummadye’ be anse golosulid. ‘An-suiye’ be anse goloed. </v>
<v b="HOS" c="2" v="17">Be-bab-dummadyob-imaklemalad-e-nug-biega bar an be-imakosulid, degi, bipisaale bar ese be gorsii guosulid. </v>
<v b="HOS" c="2" v="18">A-ibagine, we-ibmar-durgan mer bese achamalaga an imakoed: Ibmar-durgan-sapurbarmalad, mulamar, ibmar-durgan-unimalad. Deginbali, we-yargine, warsigi-urweleged an obelobaloed, es-suidmargi-urweleged, bila-onolemaladi an obelobaloed, adi, bela na dobedsuli gabdii gumalagar. </v>
<v b="HOS" c="2" v="19">An-omega degisadegu an be-imakoed, igar-soglemaidba an-ome-sunnadga an be-imakoed. Ar an bela-bela be-sabsoggu, deyob an be-imakoed. </v>
<v b="HOS" c="2" v="20">An be-nikuoed, an be-dikarba noosulid. Degidbali, magar be an-daknonikoed, ani an Bab-Jehová gue.” </v>
<v b="HOS" c="2" v="21">Bab-Jehová soged: “A-ibagine, mogirmar dii-wiega an imakoed, geb abali, napaneg ibmar-gwag-oniega an imakoed. </v>
<v b="HOS" c="2" v="22">Degidbali, trigoʼmar ainidagoed, vino-binid bukidar ainidagoed, olivo-gwallumar obinebakaoed. Bela we-ibmarmala, an Jezreel-neba-onasguega imakoed. </v>
<v b="HOS" c="2" v="23">An-dulamarga napaneg an uknonikoed, angadgarbi an-dulamar an imakoed. ‘Wiledaklegarsurmaladi’ an wiledaknonikoed. ‘An-dulasurmaladse, an-dulamarye,’ an gornonikoed ‘An-Bab-Dummadye,’ anse gormarmogoed.” </v>
<v b="HOS" c="3" v="1">Bab-Jehová gannar anga sogdebalid: “Be nae, we-ome-negsichigi-galagwensuli-nanaedse be monae, ar ade, dule-baid-e-ai-nuedga gudiid. Igi an Israel-dulemar-sabe, deyob be sabguo. Ar Israel-dulemar amba bab-dummadyob-imaklemaladba nanamar-inigwele, degi, uva-madu-olo bab-dummadyob-imaklemaladga-uklemalad gundimar-inigwele, amba an wile daked.” </v>
<v b="HOS" c="3" v="2">Degisoggu, mani-sibugan-gwaambe-gakatar (15) an-ome-e-ai-nuedga-gudiid an bennuksad, degi, orosgisaar-dakleged-cebadaʼye-nugad galón-gwadulabake-gakabo (82) an ega uksabalid. </v>
<v b="HOS" c="3" v="3">Geb an-omega an sogsad: “Be anbo iba-undar-nanadii guo. Galagwensuli bar be nanaosur. Bar bipisaale be machered-baidbo negsichigi nanaosur. ¡Anbela an ome-baidse achaosulid!” </v>
<v b="HOS" c="3" v="4">Ar Israel-dulemar undar reysuli, degi, dule-negseedsuli gudii gumaloed. Degine, bar ibmar-ogumakar-ukleged-ailagi ibmar-ukdii guosurmalad, degi, dule-irwa-Bab-Dummadse-goled-mor-yoi guosurmalad, degine, ibmar-wagar-wilubganmar-sedii guosurmarbalid. </v>
<v b="HOS" c="3" v="5">Geb sorbali, Israel-dulemar gannar na e-Bab-Dummad-Jehová amidmaloed, degi, e-rey-David amidmaloed. Ibagan-bergued-mosale, Bab-Jehová-dobekwaa gunonimaloed, degi, Bab-Dummad-e-nued-binsaed-egisnai gunonimaloed. </v>
<v b="HOS" c="4" v="1">Israel-dulemar, Bab-Jehová-gayaburba be nue itomar, Bab-Jehová dulamar-bukwadga igar-nabogesokalid. Bab-Dummad weyob soged: “Ar an-dulamar-abargine, dule-innikidaed bergusad, emar-sabgued bergusbalid, an-igar-amimalad bergusbalid. </v>
<v b="HOS" c="4" v="2">Aka bur we-ibmarmar burgusad: Gakangi yamo-ise-sogar-sogleged, gakansaed, atursaed, negsichigi-abirgunagwarsuli-nanaed, dule-gindakmalad. ¡Dulemar gindaklemamaigus nanaed! </v>
<v b="HOS" c="4" v="3">A-ulale, yar-naidgi wile-itoleged-dummad nagunonikoed, egi-dulemar-gudidiidi niga-galakudmaloed. Sapurgi ibmar-durgan-bukwamaladi, bela burgwidmaloed, nuumala, uamarse-bakale, bela girgudoed. </v>
<v b="HOS" c="4" v="4">”Melle bemar dule-bamaladgi na be gwisgumalo, melle be dule-bamaladse urwemarbalo. An-urwenaidi, unnila dule-irwa-anse-goledgi an urwenaid. </v>
<v b="HOS" c="4" v="5">Ar bemala ibginedbali, degi, mutikidbali, oitolenonimaloed. Bemarbali dule-an-gayaburba-barsoged ibitononimarmogoed. ¡Be-nan an be-ibe obelogoed! </v>
<v b="HOS" c="4" v="6">Ar an-dulamar aku an-daksamaladbali bela burgwismalad. ”Ar be aku an-daksamarsoggu, dule-irwa-anse-goled-igargi an be-obanmarmosunnad. Ar be an-igar-mamaid be obachasoggua, be-wagan-danimaloed an iemosunnoed. </v>
<v b="HOS" c="4" v="7">Ar dule-irwa-anse-gormalad-mergudedbali, aka bur bule angi yoled-nanaed. Degisoggu, an e-nug-odummoged-anar, anse wilemaloed. </v>
<v b="HOS" c="4" v="8">An-neggwebur-e-isguedgi mas gundimalad, aga bur gatik an-neggwebur-isgued abemalad. </v>
<v b="HOS" c="4" v="9">Degi-inigwele, dule-irwa-anse-gormalad sabsur-anse odurdaklemaloed, degine, dulamar e-damaladba sabsur-anse odurdaklebaloed. </v>
<v b="HOS" c="4" v="10">”Bab-Jehováʼgi bangusmalad. Agala, aisaar mas-gunmalo-inigwele, gwen immelegosurmalad. Degine, negsichigi-galagwensur-nanamalo-inigwele, gwen dula-omelogosurmalad. </v>
<v b="HOS" c="4" v="11">”Vinoʼgi mumgudimaladbali, gambasamaladbali, oes gudidimalad, bar itodisurmalad. </v>
<v b="HOS" c="4" v="12">An-neggwebur-dulamar suar-nuchuse idakmalad, a-suar ega ibmar sogdaed. Galagwensur-negsichigi-nanamaladbali aku-neg-itoge gudmalad. Negsichigi-galagwensur angi-yolegar nanadimalad. </v>
<v b="HOS" c="4" v="13">Yar-birigangine, yar-mullugangine, sapimar-urba e-bab-dummaganga ina-wawad oburmakdamalad, degi, ibmar-ogumakar ukdamarbalid. A-ulale, e-bunamala, galagwensuli negsichigi-nanaddamalad, degi, e-balamar abirgunagwarsuli negsichigi yoleddamalad. </v>
<v b="HOS" c="4" v="14">Be-bunamala galagwensuli negsichigi-nanadimalad-ular, be-balamar abirgunagwarsuli negsichigi-yoledimalad-ular, an sabsur-odurdakosulid. Ar ade, e-suimarmoga gambasamaladba nanadimarmogad, degi, bab-dummagan-neggi-gambasamaladbo ibmar-ogumakar ukmarbalid. Degisoggu, neggwebur aku-neg-itogedbali, bela bergudoed. </v>
<v b="HOS" c="4" v="15">”Ar Israel-dulemar galagwensuli negsichidgi nanadimalad, Judá-dulemar, bemardi mer be deyob damarmogad. ”Judá-dulemar, melle Gilgalʼye-neg-nugadse be namalo, melle be Bet-Avénʼye-negye-nugadse be namalo. Melle be ‘Bab-Jehová-nuggi’ ise-sogar-imakmalo. </v>
<v b="HOS" c="4" v="16">Ar Israel-dulemar moli-bebe-nikad-bunolo-uayasulidyob guded. Degisoggu, ar igi sibad-wawaad-sapingana nainu-olloledgi gagangi omalenaidae, ¿ar Bab-Jehová, deyob Israel-dulemar-imakoe? Bar deyob imakosulid. </v>
<v b="HOS" c="4" v="17">Efraín-dulemar bab-dummadyob-imaklemaladgi alakwaa seledimalad. Mer ese bar gormar, ar na deyob nanabimarye soged. </v>
<v b="HOS" c="4" v="18">Ar Efraín-dulemar sisa-gobed ei bergudele, gambasaedgine burguddamalad. Ar e-dummagan-yar-semaladbela, igar-isgana-imakedbina sogdamalad, </v>
<v b="HOS" c="4" v="19">A-ulale, e-bab-dummaganga ibmar-ogumakar-ukmalad-ular, bingegunanai gudmaloed, burwa-ooregedbali bela bergumaloed.” </v>
<v b="HOS" c="5" v="1">“¡Dule-irwa-anse-gormalad, nue be an-itomalo! ¡Israel-e-dulemar, nue be bogi an-itomalo! ¡Reyneg-yaginmalad, nue be an-itomalo! ¡An bemargi yolesokalid! Bemar Mizpaʼye-neg-nugadgi an-neggwebur-yardaklegega imaksamalad, Bemar Tabor-yalagi an-dulamar-yardaklegega imaksamarbalid. </v>
<v b="HOS" c="5" v="2">Bemar Sitim-nebagi dia-yaa-matusulidyobi an-neggweburga gusmalad. A-ulale, an sabsur-bemar-odurdakoed. </v>
<v b="HOS" c="5" v="3">An wisid, Efraín-dulemar igi-damala, an Israel-dulemar-daed ise-wisimakarbalid. Emide, Efraín-dulemar galagwensuli-negsichigi nanadmalad. Israel-dulemar bela isgudmalad. </v>
<v b="HOS" c="5" v="4">”Na ibmar-isgana-imakmaladbali, geg anse gannar-dagega gumalad. Ar galagwensuli negsichigi-nanaedi, an-geg-magar-dake e-imaked. </v>
<v b="HOS" c="5" v="5">Israel-dulemar na e-san-dummarba-imakdimaladi, na dukin-egi-yolegega imakoed. Ar Israel-dulemar, Efraín-dulemar, na e-isguedgine dukin yolemaloed. Judá-dulemarse-bela deyob eba gumarmogoed. </v>
<v b="HOS" c="5" v="6">E-sibad-wawaadyalaba, e-molimaryalaba, an-amidii gumaloenad, degi-inigwele, gwen an-amiosurmalad. ¡Ar an e-idu bangudoed! </v>
<v b="HOS" c="5" v="7">Ar angi bela dodosmalad. Bab-baigangad mimmi nikusmalad. Degisoggu, bemala, be-nainumala, niigwengi ilagwen-berguar guoed.” Bab-Jehová soged: </v>
<v b="HOS" c="5" v="8">“Gabaa-neggweburgi moli-bebe-gar be ogormar, Ramá-neggweburgi gar-trompeta be ogormar. Bet-Avén-neggweburgi binnasuli be bila-onogedgi-gormakedyobi be gormakmar: ‘Benjamín-neggwebur, nue-salakar.’ </v>
<v b="HOS" c="5" v="9">Israel-dulemar, innikii an bemarga soged, ibmar-guoedi an oyogoed. Ar Efraín-neggwebur sabsur-odurdakleged-ibagi bela olloo melledoed. </v>
<v b="HOS" c="5" v="10">Judá-dulemar-e-dummagana, dule-nainu-odogedyob gued. Degisoggu, an-urwedi, dii-dummad-noedyobi an emargi onogoed. </v>
<v b="HOS" c="5" v="11">Efraín-dulemar mesagwar imakledisunnad, e-igar-nabolemaladgi egi gwisguledisunnad, ar ade, bab-dummadyob-imaklemaladba bur nanaed abemalad. </v>
<v b="HOS" c="5" v="12">Degisoggu, an Efraín-dulemarga samuyob an guoed. Deginbali, Judá-dulemarga sibebyob an guoed. </v>
<v b="HOS" c="5" v="13">”Efraín-neggwebur, na e-boni-nika dakargua, Judá-neggwebur, e-boni-yaamar dakarmogua, Asiria-yalase abarmakdemaloenad, Asiria-e-reyse bendakleged aminamaloenad. Degi-inigwele, Asiria-e-rey gwen e-bendakosulid, degi, gwen Judá-neggweburga boni-yaamar nudakosurbalid. </v>
<v b="HOS" c="5" v="14">An Efraín-neggweburgala, achumigur-nono-wawaadyobi an guoed, Judá-neggweburgala, achumigur-nono-wawaad-senigwadyobi an guoed. An-sunnagwad an gaoed, geb an saga-saga imakoed, dule-wargwensaale, gwen bendaknonikosulid. </v>
<v b="HOS" c="5" v="15">Agine geb an gannar an-maidse nonikoed. Na magar e-isgusad-itononimaladse an indakoed. Na magar e-isgusad-itononimalale, degine, angi-yolesmalad na magar-itononimalale, suli-suli itodmaloed. Degidbali, geb bela-belad an-amidii gumaloed.” </v>
<v b="HOS" c="6" v="1">Israel-dulemar sogdemalad: “Dagmar, gannar anmar Bab-Jehováʼse namalo. Bab-Dummad an-ichimaksa-inigwele, amba anmar-nudakoed. Anmar-onaglik-imaksad-inigwele, anmar-nudakoed. </v>
<v b="HOS" c="6" v="2">Ibabogwad-sorbali, anmarga burba-dulad ukoed, ibapaagine, gannar anmar-ogwisguoed. Geb, anmar e-asabin deyob gudii gumaloed. </v>
<v b="HOS" c="6" v="3">Anmar magar Bab-Jehová-dakmarsun, e-Igarmar-Mamaidi anmar durdakmarsun. Igi dad-ibeler-noedyobi, Bab-Dummad anmarse magar-guoed, dii-wiedyobi anmarse nonikoed. Igi gebe-dii-argwaned napa-nudakdae, deyobi anmarse nonikoed.” </v>
<v b="HOS" c="6" v="4">Bab-Jehová sogded: “Efraín-dulemar, ¿igi-an bemar-saergebe? Judá-dulemar, ¿igi-an bemar-imakergebe? Ar bemar-an-sabed, mogir bolegoedba-ainakwialir-berguddaedyob guddaed, boo wakudaryalaba-ainakwialir-berguddaedyob guddabalid, deyobi, be-an-sabgued berguddaed. </v>
<v b="HOS" c="6" v="5">A-ulale, an-gayaburba-barsogmaladbali, an bemar-wiosad. An-sunmakedgine an bemar-onaglik-imaksad. An-igar-naboged mar-aidegeyob bemar-oitononikoed. </v>
<v b="HOS" c="6" v="6">Ibmar-uklemalad an abemaisulid, bur an-sabgued an bemar-abemaid. Ibmar-ogumakar-uklemalad an abemaisulid, unnila dulemar magar-an-dake-gumalad an abemaid. </v>
<v b="HOS" c="6" v="7">Bemar Adánʼyobi gumalad: Bemar, anbo-igar-mesisad bichismalad. Ar bemar, angi aibichamalad. </v>
<v b="HOS" c="6" v="8">Galaad-neggwebur dulemar-ibmar-isgana-imakmalad-neggweburad. E-dule-ibmar-imakmaladi, bela ber ablis-eogedbi gudinanaed. </v>
<v b="HOS" c="6" v="9">Dule-irwa-anse-gormaladi, Siquem-neggwebursik igar-nalemaidbali, emar-atursaega danagwen bin itos-bukwadamalad. Igi dule-ibmar-atursamalad, yogasaar ibmar-isgana-imakmala, deyobi, dule-irwa-anse-gormalad ibmar-isgana imakdamalad. </v>
<v b="HOS" c="6" v="10">Israel-yala-naidgi, ibmar-gwen-nabirsulid an daksad: A-yalagine, Efraín-dulemar galagwensuli negsichigi-nanabukmalad, Israel-dulemar bela isgus bukmalad. </v>
<v b="HOS" c="6" v="11">”Judá-dulemar, be-isgued-nukad, bemar sabsur-odurdakleged abdakdiid.” </v>
<v b="HOS" c="7" v="1">Bab-Jehová sogdebalid: “An-dulamar an na bendakbienad, an Israel-yar nudakbienad, degi-inigwele, Efraín-dulemar-isgued wilub-obichad, degi, Samaria-dulemar-isgued wilub-obichabalid. Ar ade, wemar gakangi gudimalad. Ar dule-atursaedyobi ibmar-atursaegala, negyaba dogmalad, gandikidgi danagwen galimbaba ibmar-atursaddamalad. </v>
<v b="HOS" c="7" v="2">Ar we-dulemar, gwen binsadasurmalad, na e-ibmar-isgana-imakmalad angi gwen yoggumaisurye. Ar e-ibmar-isgana-imakmaladi, bela na egi e-ebiris naid. We-ibmar, bela an-asabin oyolenaid. </v>
<v b="HOS" c="7" v="3">”E-ibmar-isgana-imakmaladgi, e-rey-yeer-itogega imakmalad. Degi, e-gakansamaladgi, e-dummagan-yeer-itogega imakmarbalid. </v>
<v b="HOS" c="7" v="4">Bela we-dulemar, negsichigi abirgunagwarsuli yoledimaladid. Ar we-dulemar madu-yoed-soo ginnitibisiiyob gumalad, ar igi dule-madu-sobed bar soo-ogannoged abesurdae, unnila madu-mued edarbesidae, deyobi we-dulemar gumalad. </v>
<v b="HOS" c="7" v="5">Rey-ibagi, dummagan, vinoʼgi mumguddamalad. Rey, galagwensuli guddamogad. Deyobi, rey, dule-galagwensuli-mumgumalad e-aimarye na sognagusdaed. </v>
<v b="HOS" c="7" v="6">Urwed-onogega, e-gwage madu-yoed-diopisur-naddaedyob naddaed. Mutikgusale, e-urwed geb boggusiid. Neg-oibosale, e-urwed gannar egi noardaed. </v>
<v b="HOS" c="7" v="7">We-dulemar, madu-yoed-soo-diopisulidyobi gumalad. E-dummagan-negsemamaid-obeloddamalad. Bela deyobi e-reymar-obelosdamalad. Degite, wemar-wargwensaale, an-amiega gwen anse gorsurmalad. </v>
<v b="HOS" c="7" v="8">”Efraín-dulemar neggwebur-baigan-angi-bengudimaladba apuruded. Ar an-dulamar, madu wagar-nailik-akwigusadyobi gumalad. </v>
<v b="HOS" c="7" v="9">Dule-baigan Israel-dulemar-e-gangued ei obelonanaid, degite, Israel-dulemar, deyob-neg-gunaid akusunna itomalad. Bela e-ibe e-gargangued obelosmalad, degite, amba aku itomalad. </v>
<v b="HOS" c="7" v="10">Israel-dulemar e-isguedga gwen wile-itobisurmalad, an e-Bab-Dummad-guedgi, gwen an-amibisurmalad. Na e-san-dummarba-imaked geg anse-dagega e-imaked. </v>
<v b="HOS" c="7" v="11">”Efraín-dulemar nuu-aku-neg-itogedyob gumalad, gwen magar neg-itosurmalad. Imbagwenale, Egipto-dulemarse bendakleged egisdedaed, imbagwenar, Asiria-dulemarse bendakleged egisdedabalid. </v>
<v b="HOS" c="7" v="12">Ar deyob bendakleged-egisnadmalale, nuumar-galegeyobi an egi saki obatoed. E-isgued-ular, an ilagugle (7) sabsur odurdakoed. </v>
<v b="HOS" c="7" v="13">¡Duledar-wilesmarsun! Ar angi bangusmalad. Angi gwisgusmaladba bergumarsunnoed. Ar sunna an na bendakenad, degi-inigwele, ar emardi unnila anga gakansaar sunmakmalad. </v>
<v b="HOS" c="7" v="14">Anse innikigwadgi gorsurmalad, unnila, e-gasgi bomamaidamalad. Ibmar-gwag-nikuegala, vino-binid-nikuegala, na dukin esgi san-wionanaidamarbalid. Degi, angi aibitedamarbalid. </v>
<v b="HOS" c="7" v="15">Amba an-igargi an odurdaksad-inigwele, amba an ega e-surgan-ogannosad-inigwele, degite, amba angi-aibinega angi ichakwa-binsananaid. </v>
<v b="HOS" c="7" v="16">Gwen anse Bab-Dummad-Bur-Biriginedse dagbisurmalad. Warsi-biir-daklegedyob gumalad. E-dummagan sabsur-sunmakmaladbali, es-suidgi oburgwilenai gumaloed, degine, Egipto-dulemar egi dodonanai gumarbaloed.” </v>
<v b="HOS" c="8" v="1">Bab-Jehová sogdebalid: “¡Gar-trompeta be ogole! Ar sulubagi anse-goled-neggi sigdanikid. Ar Israel-dulemar, anbo-igar-mesisad obelosmalad, an-Igar-Maidgi yolesmalad. </v>
<v b="HOS" c="8" v="2">Emide, anse wiledanimalad. Weyob sogmalad: ‘Israel-Bab-Dummadye, be anmar-Bab-Dummadid, anmar wisye.’ </v>
<v b="HOS" c="8" v="3">Degi-inigwele, Israel-dulemar igar-nued obachamalad, a-ulale, e-isdarmalad e-baleginmaloed. </v>
<v b="HOS" c="8" v="4">An-sogedbarsuli reymar-omesdimalad. Yogasaar dulemar-an-akudaked dummaganga nug-imakdimalad. Na dukin san-wiomalaga e-manimargine, e-ormargine, bab-dummadyob-imaklemalad sobdimalad. </v>
<v b="HOS" c="8" v="5">¡Samaria-dulemar! Moli-bebe-nikad-sapingwagwad bab-dummadyob be sedimalad be metemala. An bemargi an nue-urwed. ¿Ar sana bemar san-swilidiksuli-gudii gumaloe? </v>
<v b="HOS" c="8" v="6">¡Israel-dulemar! We-moli-bebe-nikad-sapingwagwad Bab-Dummadsulid. Ar wede, dule-sobedid. Samaria-dulemar-e-moli-sobaled, an bela bibisgoed. </v>
<v b="HOS" c="8" v="7">”Ibmar-isgana be imaksamalad, degisoggu, boni-dummad begi aibinnonikoed. Trigo-e-war san sated, degisoggu, madubur nikuosulid. Ar trigo-e-war wis e-san-nikunonikile, dule-bamalad-e-masga guoed. </v>
<v b="HOS" c="8" v="8">Israel-yar bela ibitosad, emi-ibagi, dulemar-yar-baid-baidgi-bukwamalad-abargi bai daklesulid. </v>
<v b="HOS" c="8" v="9">Israel-dulemar aka Asiria-dulemarse bendakleged egichisgusmalad. Moli-sapur-uayasuid-aku-neg-itogedyob angi bangudmalad. Efraín-dulemar, igi-ome mani-amiega sui-bamaladbo mege, deyobi gudmalad. </v>
<v b="HOS" c="8" v="10">Efraín, bendaked-amiega, we-neggwebur-bamalad-manigi-bennus-inigwele, gwen ega igarga guosulid. Anse neggwebur-bamalad-dikasuli-bukwadse gales barmiledmaloed. Rey-buledsega, dummagansega sikwas sabsur-odurdakledii gumargweloed. </v>
<v b="HOS" c="8" v="11">”Efraín-dulemar, na be-isgued-eliegala, bemar bab-dummadyob-imaklemaladga ibmar-ogumakar-ukleged-aila-bukidar sobsamalad. Ar wede, unnila isgued-ailaga be obinnismalad. </v>
<v b="HOS" c="8" v="12">Ar sunna an bemarga igar-nuegan-narmakar bukidar uksaled, degi-inigwele, ar bemar an-igar gwen bai daksasurmalaled. </v>
<v b="HOS" c="8" v="13">Be anga ibmar-ogumakar-uked yeer-itodamalad, be a-san gundamarbalid. Degi-inigwele, ulubgi-napiragwadgi-imaksulidba we-ibmar-imakleged, an gwen nabir daksulid. Degisoggu, bemar-isgued an iegosulid, an sabsur-bemar-odurdakedsemalad. Gannar bemar Egipto-yarse namaloed. </v>
<v b="HOS" c="8" v="14">Israel-dulemar, ani an bemar-obinyedid, degite, bemar an-iedmalad. Nega-dummagan-yeerdaklemalad be sobdemalad. Judá-dulemar, neggwebur-galu-matusurmalad omelodmalad. Degi-inigwele, bela bergumalaga, e-neggweburmargi, e-galu-matusurmaladgi, soo an odegoed.” </v>
<v b="HOS" c="9" v="1">Oseas, Israel-dulemarga sogded: “Israel-dulemar, mer be weligwar-itomar, mer be neggwebur-baiganyob iba-onomar. Ar bemar galagwensuli nanadmalad. Be-Bab-Dummadgi be bangudmalad, bab-dummad-baigan-nug be odummodmalad. Bela ibmar-gwag-omukuleged-neggi gambasaed-e-mani-bennukleged bur be abeged. </v>
<v b="HOS" c="9" v="2">A-ulale, ibmar-gwagmar, uvaʼmar gwen be-oimmogosurmalad. Vino-binid bar yeer-goblege guosulid. </v>
<v b="HOS" c="9" v="3">Efraín-dulemar Bab-Jehová-yargi bar ambikuosurmalad, gannar Egipto-yarse-namaloed. Asiria-yargi mas-isemalad gunmaloed. </v>
<v b="HOS" c="9" v="4">Bab-Jehováʼga bar vino-eoleged ukosurmalad, e-ibmar-Bab-Dummadga-ukmalad, bar ega ibnuedga guosulid. Madu-gullegoedi dulemarga madu-dule-burgwaled-neggi-gullegedyob ega guoed. Dule a-madu-guchale, swilidiksuli guoed. Unnila sikwas nabir-itogega ega guoed. Degi-inigwele, we-madu, Bab-Jehová-negse seledosulid. </v>
<v b="HOS" c="9" v="5">”Bab-Dummadga-iba-onolegedgi ¿ibu-be imakmaloe? Bab-Dummadga-itoakwaa iba-onolegedgi, ¿ibu-be imakmarbaloe? </v>
<v b="HOS" c="9" v="6">Amba sabsur-odurdaklegedgi be wakinye sogmalale, Egipto-dulemarse be galemaloed, degi, Menfis-neggweburgi be-digmaloed. Be-ibmar-nuegan-manigi-sobarmaladgi, dakemar ammurudoed, be-dordonegmargi ikomar ammurudoed. </v>
<v b="HOS" c="9" v="7">Sabsur-odurdakleged-iba noni, buged-imakleged-iba noni. Israel-dulemar, ¡be wisigarmar! Be-isgued dogdargusad, isdar-emar-dakedi be baligannosad. Emide bemar, Bab-Dummad-gayaburba-barsoged dule-gegegwaga imakmalad. Deginbali, nia-saedga be Dule-Bab-Dummad-burbaba-ibmar-soged imakmalad. </v>
<v b="HOS" c="9" v="8">Bab-Dummad-gayaburba-barsogedi, Bab-Dummadmala, Efraín-neggweburga nakulegedga gumalad. Wemar-yolemalagala, bemardi sakiyob e-idu galumar-urbedamalad, deginbali, Bab-Dummadse-goled-neggi bemardi wemar-sae-dakdamarbalid. </v>
<v b="HOS" c="9" v="9">Bemar Gabaaʼgi-dulemar-gusmaladyobi, nue bela-belad be isgudmalad. Ar Bab-Dummadi, be-isgued iegosulid, be-isguedba sabsur-bemar-odurdakoed.” </v>
<v b="HOS" c="9" v="10">Bab-Jehová sogded: “An Israel-dulemar-aminonigu, nega-dulesulidganba uva-san-amilegedyob an amisgusad. An gebe e-dadgan-dakargua, higuera-sapigi-e-san-dutuu-ainidanikiyob an daksad. Degi-inigwele, emar aka bab-dummadyob-imakleged-Baal-Peorʼba nanadmalad. Abali na isgudmalad, dule-isguedga gudmalad. We-bab-dummadbina sulibinsa-itode gudmalad. </v>
<v b="HOS" c="9" v="11">Efraín-dulemar-e-ibmar-nuegan-bukidar-nikadi bar daklegosulid. Nuu-gukudeyob guoed. E-omegan bar gurgin-nika guosurmalad, bar mimmigan-nikuosulid. E-dula bar sapibeneggi-mai guosulid. </v>
<v b="HOS" c="9" v="12">Ar amba e-mimmigan-dungumamai-dakdemalale, we-napneggi amba an ei obelogoed. An egi bangudele, ¡dummad-wilemaloed! </v>
<v b="HOS" c="9" v="13">Efraín-yala, Tiro-yalayob-dakleged. Yala-nuedgi bukwamalad. Degi-inigwele, Efraín-dulemardi burgwed-igarba na e-mimmigan-semamaid.” </v>
<v b="HOS" c="9" v="14">Oseas sogded: “Bab-Jehová, ega be ibmar-ukbied ukdo. Ega e-omegan mellegega be imake, e-omegan-e-nunismar be odinnoge.” </v>
<v b="HOS" c="9" v="15">Bab-Jehová soged: “Israel-dulemala, Gilgal-neggweburgi bela isguali gudmalad. De-akale, an bemar isdar dakded. Bemar-isgued-ulale, anse-goled-neggi an bemar-onioed. Bar an bemar-sabguosulid, ar ade, bela be-dummagan uayasulidamalad. </v>
<v b="HOS" c="9" v="16">Efraín-dulemar galakuded: Sapi-mali-dingudedyob nadmalad, sapi-bar-sanmaksurmaladyob nadmalad. Amba na mimmigan-nikudmalale, an ei oburgoed.” </v>
<v b="HOS" c="9" v="17">Oseas Israel-dulemarga sogded: “Ar bemar, an-Bab-Dummadba ibsassurmarsoggu, Bab-Dummad bemar-obanoed. Neggwebur-baigan-abargi yarsuli be gudii gumaloed.” </v>
<v b="HOS" c="10" v="1">Oseas sogdebalid: “Israel-dulemar uva-saila-yeer-sanmakedyob guenad, ichesuli sanmakdaenad. Ar bur bukidar-sanmakdedaed-inigwele, aka bur bab-dummadyob-imaklemaladga bukidar ailamar sobdedamalad. Ar e-yar nue-nasguddaed-inigwele, aka bur bule e-bab-dummaganga ailamar yeerdakle imakdedamalad. </v>
<v b="HOS" c="10" v="2">Ar we-dulemar darbo-binsadamalad, agala, Bab-Dummad, e-isgumalad-ular sabsur odurdakoed. Bab-Jehová e-bab-dummagan-ailamar bela obelogoed, e-akwa-sobar-gwismalad bela ei obelobaloed. </v>
<v b="HOS" c="10" v="3">”Ar sunna weyob sogmalad: ‘Ar anmar Bab-Dummad-dobsuli-gudii gusye, a-ulale, anmar reysuli gudimarye. Ar anmar rey-nikana, ¿ibugi wis anmar-bendakoena?’ </v>
<v b="HOS" c="10" v="4">Ar unnila binsa sunmakdamalad, gakansaar ise-sogar ibmar-sogdamalad, binsa dulemarbo igar-omesdamalad. Agala, abin-abin-imakmalad, gagan-isgana-ainiardaedyobi noardaed. </v>
<v b="HOS" c="10" v="5">Samaria-dulemar, Bet-Avén-yargi moli-bebe-nikad-sapingwagwad-orbiid-e-nug-odummodiidga bukib-binsanonimaloed. E-dulemar, a-ulale, na wiles itononimaloed, e-dule-irwa-ese-gormaladmoga bukib ega binsadmarmogoed, ar ade, e-ibe dikasuli yar-baidse sedmaloed. </v>
<v b="HOS" c="10" v="6">Moli-bebe-nikad-sapingwagwad-orbiidi, Asiria-yarse rey-maniga-guega seledoed. Efraín-dulemar bingegumaloed. Israel-dulemardina, na e-bab-dummadga-ibmar-imakdimaladgi dummad-bingegunai guoed. </v>
<v b="HOS" c="10" v="7">Samaria-dulemala, e-reybogwa obelolemaloed. Diwar-noedba suarmar-selemaidaedyobi selemai gumaloed. </v>
<v b="HOS" c="10" v="8">Bab-dummadyob-imaklemalad-e-negmar, yarmar-birigi-bukwamaladi bela bibislegoed. Israel-dulemar egi isgudidamaladid. E-aila-matusurmaladgi gagan-ikobimalad egi ammurnai gudoed. Degisoggu, yarmarga sogdemaloed: ‘¡Be anmargi batedage!’ Yar-mulluganga sogdemaloed: ‘¡Be anmar-omursunna!’ ” </v>
<v b="HOS" c="10" v="9">Bab-Jehová Israel-dulemarga sogded: “¡Bemar, Israel-dulemar! Gabaaʼgi-neggusad-akale, be isgudanigumalad. De-akale, bemar gwen isgued iesurmalad. A-ulale, bemar be-isguedba Gabaa-yargi bila-onolegoedgi be obelolemaloed. </v>
<v b="HOS" c="10" v="10">An-itolegedba an bemar sabsur-odurdakoed. Bemargi-yolemalagala, neggwebur-baigan-atomalaga an imakoed. Agi bemar sogbo-ibmar-isgana-imaksadba, an sabsur-bemar-odurdakoed. </v>
<v b="HOS" c="10" v="11">Efraín-dulemar moli-bebe-nikad-bipigwad-nuekwa-odurdaklegaledyobinad, ibmar-gwag-weed yeer-itodaenad. An ega yapa e-dukargi suar nasikgusanad. Emisgindi an, Efraín-dulemar-e-dukargi suar nasiksunnoed. Judá-dulemar napa-imuedga gudsunnoed, Jacob-wagan napa-imulesad-durwinai gudsunnoed.” </v>
<v b="HOS" c="10" v="12">Oseas Israel-dulemarga sogded: “¡Bab-Jehová-amiega be guakwamalo! Ar bemar nainu-binidyob gumalad. Gwagegi igar-napiragwad be nasikmar, adi, egi sabgued-igar be amimaloed. Geb agine, Bab-Jehová, bemar-bendakegala, bemarbina danikoed. Ar igi dii-wiedi, napa-dinnaregedgi batenonidae, deyobi, Bab-Jehová bemar-bendaknonikoed. </v>
<v b="HOS" c="10" v="13">Ar bemar, ibmar-isgana imaksamalad, agala, bemar boni-dummaganba galitonanaid, gakan-imaksadbali be ibitonanaid. Ar ade, bemar, be-moli-ur-bila-onomaladmargi bensulid nikusmalad, ar sorda-bila-onomaladgi be bensulid nikusmarbalid. </v>
<v b="HOS" c="10" v="14">Emide, be-neggweburgine bila onoledoed, bela be-neg-gandikmalad bibichidoed. Igi Rey-Salmán bila-ononaidgi Bet-Arbel-neggwebur-obelosgusayob negguoed. Deunni, nangan na e-mimmiganbo sabsur-odurdaklegar burgwis nanaed. Deyob neg guoed. </v>
<v b="HOS" c="10" v="15">Weyobi Betel-dulemar bemar-imakoed, ar bemar doggus-isgued wilub-obichaa nikad. Neg-oibononikile, Israel-e-rey yog-berguar guoed.” </v>
<v b="HOS" c="11" v="1">Bab-Jehová Israel-dulemarga sogded: “Bipigwaunni an be-sabgusad, Egipto-yar-akale an-machise an gochagusad. </v>
<v b="HOS" c="11" v="2">An bur bule bese gornaigusdae-inigwele, aka bur bule be angi banguddaed. Aka bur bule be bab-dummadyob-imaklemaladga ibmar-ogumakar ukdedaed. Bab-dummadyob-imaklemaladga ina-wawadikmalad be oburmakdedaed. </v>
<v b="HOS" c="11" v="3">Ani an Efraín-dulemar nanaedgi odurdaksad, ani an argangi seali gusad. Ani an be-onudaked-gudiid-inigwele, degite, gwen deyob be an-daksasulid. </v>
<v b="HOS" c="11" v="4">Sabedgi an be-nisad, wiledakedgi an be-sesad. Mailediidgi an be-onosad, wiledakedgi masgi an be-oguchad. </v>
<v b="HOS" c="11" v="5">”Egipto-yarse be naosurmalad, Asiria-dulemar bemar-dummadga guoed. Ar ade, anse bemar dagbisur-gusmarsoggua, a-nukad be deyob gumaloed. </v>
<v b="HOS" c="11" v="6">Be-yargine bila-onoleged nagunonikoed, be-isdarmalad bela be-yawagak-bargamalad bibisgemaloed, bela be-ibmar-imakoed-igar-mamaid obelolenonikoed. </v>
<v b="HOS" c="11" v="7">Bemar, an-neggwebur-gumaladi, angi nue-banguega be alamaknanaid. Degisoggu, amba anse gorye sogmalale, bar an bendakosulid. </v>
<v b="HOS" c="11" v="8">”Efraín-dulemar, ¿igi an be-iegosunna? Gege an be-ieged. Israel-dulemar, ¿igi an dule-bamaladga be-urmakosunna? Gege an be-urmaked. Ar gege an Adma-neggwebur-urmaksadyob bemar-urmaked, gege an Zeboim-neggwebur-iesayob bemar-ieged. An-ulubgine, an-gwage bemar-sabedba bipirmaksiiyob itoleged, bela an-samurmar bemar-sabedba nakwamaksiiyob itoleged. </v>
<v b="HOS" c="11" v="9">Bar an begi urwosulid, bar an Efraín-obelogosurbalid, ar an dulemaryob gusulid. Ar an Bab-Dummad-Isligwaled gued, an-neggwebur-abargi an gudiid. </v>
<v b="HOS" c="11" v="10">”An achumigur-nono-wawaadyob uurmakdoed, geb bemar anba ibsadmaloed. An binnasuli-uurmakdele, be-wagan, dad-nakwed-akale, dobed-abalagi anse nonimaloed. </v>
<v b="HOS" c="11" v="11">”Egipto-yala-akale, nuu-emar-dobgudiiyobi, dobed-abalagi anse nonimaloed. Asiria-yala-akale, sikwi-emar-dobgudiiyobi, dobed-abalagi anse nonimaloed. Ani an e-negmargi-megmalaga imakoed. Ani an Bab-Jehová-guedi we-ibmar soged.” Bab-Jehová sogded: </v>
<v b="HOS" c="11" v="12">“Efraín-dulemar dummad-anga gakansadimalad. Israel-dulemar gusgu an-yardakdimalad. Judá-dulemar angi aibacha gudimalad, bemar, angine dikasur-yoggus gudimalad.” </v>
<v b="HOS" c="12" v="1">“Efraín-dulemar unnila burwa-goledba gudidimalad, dad-nakwedsik-burwa-goled-sorba gudidimalad. Aka bur bule emar-wionaigusdamalad, bane-bane gakanginbi gudimalad. Asiria-dulemarbo igar mesdidamalad, Egipto-dulemarga olivo-gwallu ukdidamarbalid.” </v>
<v b="HOS" c="12" v="2">Oseas weyob sogded: “Bab-Jehová, Judá-dulemargi yolenonikoed, Jacob, e-ichakwadaedba sabsur-odurdaklegoed, e-ibmar-isgana-imaksadba sabsur-odurdaklegoed. </v>
<v b="HOS" c="12" v="3">Jacob, gwaluleged-iduale, bato sapibeneggi e-ia-yamosad. Degine, bato uka-selebagwadgi, Bab-Dummadbo gala-maada nagusad. </v>
<v b="HOS" c="12" v="4">Baliwiturbo bengusgusad, baliwiturgi obicha gusad. Jacob, ise-boale baliwiturga sognaigusad: ‘Wile be an-dakye.’ Ar Bab-Dummadi Betel-neggweburgi Jacob-abingusad, agine Jacobʼbo sunmaksad. </v>
<v b="HOS" c="12" v="5">Jacob, Bab-Dummad-Bela-Gangued-Nikadbo sunmaksad. A-Bab-Dummadi, Bab-Jehováʼye nugad. </v>
<v b="HOS" c="12" v="6">Israel-dulemar, ar bemardina, be-Bab-Dummadse be gannar dagergebed, sabgued be oyogergebed, igar-napiragwad be imakergebed, Bab-Dummadgi-bensuli be nanaergebbalid.” </v>
<v b="HOS" c="12" v="7">Bab-Dummad Israel-dulemarga sogded: “Bemar Canaán-dulemar-ibmar-ukmaladyobid. Ar we-dulemar, gadi emar-yardakmalad, yamo nibir-isganagi dulemarga ibmar-wilubsadamalad. </v>
<v b="HOS" c="12" v="8">Efraín-dulemar na san-bule-bule-sunmakmalad. Weyob sogmalad: ‘Ibiyobi an ibmar-ibedga gusa, ibmar-bukidar an nikad. Dule gwen angi isgued amiosulid, degine, an-arbadiidgi dule gwen isgued amiosurbalid.’ </v>
<v b="HOS" c="12" v="9">”Ar bemar Egipto-yargi-bukwamalad-akale, bato ani an bemar-Bab-Dummadid. Gannar dordoneggi-megmalaga an bemar-imakoed. Igi nega-dulesulidganba an bemar-imaksagusa, deyob an bemar-imakoed. </v>
<v b="HOS" c="12" v="10">Ani an anga-gayaburba-barsogmaladba an bemarga sunmaksad. Wemar bukidar-negburgan-dakega an imaksad. Wemarbali an burbar-sunmaklegedgi an sunmaksad. </v>
<v b="HOS" c="12" v="11">”Israel-dulemar-Galaad-yargi-gudimalad dule-isgumaladid. Gilgalʼye-neg-nugadse naddamalad, agi, moli-bebe-nikad oburgwedamalad, adi, e-bab-dummadyob-imaklemaladga ogumakar ukegar. Agala, e-aila-matusurmalad bela an ei bibisgoed, e-nainugi e-aila-akwamarbi-omilede an imakoed.” </v>
<v b="HOS" c="12" v="12">Oseas weyob sogded: “Be-dad-Jacob, Aram-yarse wakite gusad, agi ome-nikuega sibad-wawaad-edarbedgi arbas gusad. </v>
<v b="HOS" c="12" v="13">Bab-Jehováʼdi, Egipto-yargi Israel-dulemar-onogegala, degi, amar-akwebaligala, dule-e-gayaburba-barsoged ebusgusad, </v>
<v b="HOS" c="12" v="14">Degi-inigwele, Efraín-dulemar e-Bab-Jehová-ourwega imaksamalad, Bab-Dummad-sae-itogega imaksamalad. Agala, Bab-Jehováʼdi, wemar emar-ablis-eosmalad-nukad sabsur-odurdakoed. E-isgumaladba na dukin odurdaklemaloed.” </v>
<v b="HOS" c="13" v="1">Gebeunni, Efraín-dulemar, Israel-yargi nuga-nikarbamaladinad. Ibmar-sogdemalale, dulemar, dobee itodamalad. Emide, Efraín-dulemar, bab-dummad-Baalʼye-nugad-e-nug odummod gusmalad. A-isgued-nukad, Efraín-dulemar burgwenoni gusad. </v>
<v b="HOS" c="13" v="2">Degi-inigwele, amba bur bule isguedgi nanabukmalad. Dulemar-ega-ibmar-sobmaladga sogdedamalad: “Be anga bab-dummagan-imaklegoyob-manibiid be sobye.” Geb a-dulemar na e-dakedba ega sobdamalad. Degi, bab-dummadyob-imaklemalad-e-wagar-uddamalad, degine, dule-ogumakar-ukleged ega ukdedamarbalid. </v>
<v b="HOS" c="13" v="3">Agala, igi-bolegoe-boo-bate, igi-boo wakudaryalaba-milege, deyob gumaloed. Igi-gagan-dinnagana burwaba-seleddae, igi-waa soogi-ainakwider seleddae, deyob gumaloed. </v>
<v b="HOS" c="13" v="4">Bab-Dummad Israel-dulemarga sogded: “Israel-dulemar, Egipto-yargi be bukwamargua, bato an bemar-Bab-Dummadid. An-imbagi Bab-Dummad-baid be nikuosurmalad, an-imbagi Abonoged-baid be nikuosurbalid. Unnila anbi be-Bab-Dummadga gued. </v>
<v b="HOS" c="13" v="5">Ar ani an nega-dulesulidganba, napa-uedikidba be gudigu be-akwisad. </v>
<v b="HOS" c="13" v="6">An bemarga masgunned uksagusad, agi bemar nue-immeles gusmalad. Degi-inigwele, ar bemardi san-dummarbaa itosgusmalad, degidbali, be an-ies gusmalad. </v>
<v b="HOS" c="13" v="7">Degisoggu, an bemarga achumigur-nono-wawaadyob gumaloed. An bemar-idu achu-sapur-barbadyob dukumaloed. </v>
<v b="HOS" c="13" v="8">Igi wiob-ome ei mimmigan-sulesale, uluardae, deyobi an bemargi gwichigudoed. Be-gwage-dubmar-mamaid an bei itiroed. Achumigur-nono-wawaadyobi an bemar-obelogoed. Ibdurgan-ursilimaladyob an bemar-ichimakoed. </v>
<v b="HOS" c="13" v="9">”Israel-dulemar, ani an bemar-obelogoed, ar bemar, be-bendakdiidgi be gwisgunanaid. </v>
<v b="HOS" c="13" v="10">Ar bemar gordigusmalad: ‘Anga be rey-udaye, dule-negsemalad be anga udabarye.’ Degite, bemar-neggwebur-bendakega, ¿bia be-reymarde? ¿Bia dulemar-bega-negsemaladde? </v>
<v b="HOS" c="13" v="11">An-urwedgi an bemarga rey-uksad, an-urwedgi an bemar-annik susbalid. </v>
<v b="HOS" c="13" v="12">Efraín-dulemar-e-ibmar-isgana-imakmaladi nue-narmakar maid, bela an e-isgumalad semaid. </v>
<v b="HOS" c="13" v="13">Israel-dulemarga gwaluleged-ibagan nonikinad, degi-inigwele, igi sikwi muu-neggi aidegega geg nuekwaa mege, deyobi be binsaedsuli gusmalad. </v>
<v b="HOS" c="13" v="14">”¿Degite, amba neg-uan-e-ganguedgi bemar-bendakbi be an-abede? ¿Burgwedgi an bemar-bendakode? Burgwed, ¿bia be-boni-dummadgande nadsunna? Neg-uan, ¿bia be-dule-obeloged nadsunna? Burgwed, neg-uan, be dagmar, wile bar an wemar-dakosulid. </v>
<v b="HOS" c="13" v="15">”Ar bemar, Efraín-dulemar, be-gwenadgan-abargi be nasgudele, ani an bemar-obelogoed. Igi-burwa-dad-nakwedsikid nega-dulesulidgansik-goledi, dianmaid, degi, diwarmaid dinnaa imake, deyobi an bemar-imakoed. Geb agi, be-isdarmalad be-ibe bela be-ibmar-nuegan sumaloed. </v>
<v b="HOS" c="13" v="16">Samaria-dulemar, e-isgusad-nukad, an sabsur-odurdakoed, ar e-Bab-Dummadgi yolesmalad. E-dulemar bila-onogedgi burgwemaloed, e-mimmigan napagi sabsur-omukulenai gumaloed. E-omegan-gurgin-nikamalad-ibe, saban sabsur-egalenai guoed.” </v>
<v b="HOS" c="14" v="1">Oseas Israel-dulemarga weyob sogded: “Israel-dulemar, be-Bab-Dummad-Jehováʼse be gannar dagmar. Ar bemar na be-isguedgi-argwanega na be imaksamalad. </v>
<v b="HOS" c="14" v="2">Bab-Dummadga be ibmar-sogmaloedi, nue egi be binsamalo. Bab-Jehováʼse gannar be namar, ega be ise-wilesakwaa weyob be sogmaloed: ‘Be anmarga isgued elie, begi-isgussulidyob be anmar-dake. Wiledakedgi be anmar-abingae, ar anmar na be-nug odummobimalad. </v>
<v b="HOS" c="14" v="3">Bab-Jehováʼye, Asiria-dulemar gwen anmar-bendakosulid, bar anmar molimar-bila-onoged-birgi nakosulid. Anmar, anmar-ibmar-sobsamaladse anmar-bab-dummaganye, bar golosulid. Bab-Jehová, unnila begine babgan-satemalad wile daklesiid.’ ” </v>
<v b="HOS" c="14" v="4">Bab-Dummad Israel-dulemarga weyob sogded: “Ani an bemar-isgued nudakoed, wile-be-dakedba an be-sabgumaloed, ar ade, bar an bemarse urwosulid. </v>
<v b="HOS" c="14" v="5">Boo-milegedyob an Israel-dulemarga guoed. Dutu-achunnedyob an Israel-dulemar-imakoed. Igi Líbano-urwarmar-e-sailamar neg-urba-diglegwichi, deyobi, an bemar-imakmaloed. </v>
<v b="HOS" c="14" v="6">E-anagan nasgudoed, olivo-sapi-gandikidba-yeerdaklegwichiyob bemar guoed. E-yapannedi, Líbano-urwar-yeer-yapannedyob yapanmaloed. </v>
<v b="HOS" c="14" v="7">An-argan-yaurgi gannar ambikunonimaloed, orosgi-dakleged-trigoʼyob dungudmaloed. Uva-dub-ainiedyob e-wagan ainidoed, Líbano-yar-e-vinoʼyobi, nug-dummarbaa gumaloed. </v>
<v b="HOS" c="14" v="8">Efraín-dulemar, Bab-dummadyob-imaklemalad be iemarsun. Ani an bemar-abinsadiidid, ani an bemar-edarbediidid. Baryawar-aramakgwichiyob an gued, be-sanmakedi angi danikid.” </v>
<v b="HOS" c="14" v="9">Ar dule, binsaed-ibedile, we-ibmarmar magar itogoed. Ar dule, nue-ibmar-wisile, we-ibmarmar magar itogoed. Bab-Jehová-igarmala bela innikigwadbiid. A-igarbali, dule-innikimalad nanamalad. Dule-uayasulidamaladdi, we-igargi yoleddamalad.</v>
<v b="JOL" c="1" v="1">Bab-Jehová Petuel-machi-Joelʼga gayaburba sognonikid. Joel, Israel-dulemarga weyob sogded: </v>
<v b="JOL" c="1" v="2-4">“Bemar, sapin-dummagan-gumalad, nue itomalo. Bela we-yargi-gudidimalad, nue itomalo. Ses-danagwen-gudimalad-ibmar-guchagusad-obesadi, sorba ses-dummagan-gudidimalad gunnonimalad. Geb ses-dummagan-gudidimalad-ibmar-guchagusad-obesadi, sorba ses-sapingana gunnonimarmogad. Geb ses-sapingana-ibmar-guchagusad-obesadi, sorba ses-burwigana gunnonimarmogad. Be-dadgan-ibagangi, ¿ar weyobi neg-gusa? Bemar-emi-dulagudimaladgi, ¿ar bemar weyob neg-dakdimala? Emi, be-mimmigangala, be we-ibmar sogmala, adi, be-mimmigan na e-mimmiganga sogmarmogaga, deginmoga, a-mimmigan na e-wagan-danimaloedga sogmarmogoed. </v>
<v b="JOL" c="1" v="5">”¡Mummugan, atakmala, be bomala! Bela-gadi-vino-gobmalad be nunmak itomala, ar ade, vino-binid bemar-annik sulesad. </v>
<v b="JOL" c="1" v="6">Ar dule-yar-baidgi-bukmalad-gandikmalad-bukidar, an-yargine ubononikid. E-nugarmar, achumigur-nugarmaryobi nikamalad. E-nugar-suigan, achumigur-e-ome-nugaryobi nikamalad. </v>
<v b="JOL" c="1" v="7">An-uva-dubmar-digar-naid obelosmalad. An-higuera-sapimar daas-daas-imaksad. Bela e-uka yaas-yaas-imaksamalad, e-anagan swanga imaksamalad. Bela omukusmalad. </v>
<v b="JOL" c="1" v="8">”An-dulemar, yagwa wile-itoged-mor-yoi na machered-abesiid-ei-burgwisadba-boedyobi, bomalad. </v>
<v b="JOL" c="1" v="9">Bab-Jehováʼse-goled-neggi ibmar-gwag-orosgi-dakleged-ukleged bar uklesulid, degi, vinoʼmar bar uklesurbalid. Dule-irwa-Bab-Dummadse-gormalad Bab-Jehováʼga-arbamaladi, bomarmogad. </v>
<v b="JOL" c="1" v="10">Nainumar bela swanga nanaid, e-napamar bela dinna naded. Bela ibmar-gwag-orosgi-dakleged bergusad, vinoʼmar bela dinguded, olivoʼmar bela berguded. </v>
<v b="JOL" c="1" v="11">”Bemar, sapurgi-arbamalad, bemar uva-dubgi-arbamalad, ibmar-gwag-trigoʼye-nugad-bela-dingusadba, ibmar-gwag-cebadaʼye-nugad-bela-dingusadba, be bomala. Ar bela ibmar-gwagmar-welesadi oitolesad. </v>
<v b="JOL" c="1" v="12">Uva-dubmar bela dinguded, sapi-higueraʼye-nugad, bela burgwided. Sapi-granadoʼye-nugad bela dingudmogad, ogobgi-dakleged, manzana-sapimar, dingudmalad. Bela sapimar-gwigwichid dingudmalad. Dulemar-e-yeer-itodiidse-bakale, e-ibe bergunonikid.” </v>
<v b="JOL" c="1" v="13">Dule-irwa-Bab-Dummadse-gormalad, be wile-itomar, wile-itoged-mor be yomar. Bab-Jehováʼga-ibmar-ukleged-ailagi-arbamalad, naibid-dummad be itomar. An-Bab-Dummadga-arbadimalad, be dagmala, wile-itoged-mor-yoi, be oibomar, ar ibmar-gwagmar, degi, vinoʼmar Bab-Dummadse-goled-neggi bar uklesulid. </v>
<v b="JOL" c="1" v="14">Bela dulemarse gormala, mer-bar-mas-gulleged-iba be nasikmalo. Be-Bab-Dummad-Jehováʼse-goled-neggi, girmar-dummagan be onmakmala, bela dulemar-we-yargi-gudidimalad be onmakmala, agi Bab-Jehováʼse ise-gollar imakmala. </v>
<v b="JOL" c="1" v="15">¡Iba-buledi danikid! ¡Bab-Jehová-e-iba bato warmakdanikid! Bab-Dummad-Bela-Gangued-Nika-Maid-e-iba, ibmar-bergued-iba guoed. </v>
<v b="JOL" c="1" v="16">Anmar-masgulleged, ¿anmar-wagab anmar-ibe sulenai gussursi? Anmar-Bab-Dummadse-goled-neggi anmar-wergued, anmar-yeer-itoged, ¿anmar-ibe osulolessursi? </v>
<v b="JOL" c="1" v="17">Ibmar-gwag diglesa-inigwele, degite, bela nungusad. Ibmar-saboleged-neg isgus-sii. Ibmar-gwag-saboleged-negmar bela bibichisad. Ar ibmar-gwagmar bela dingusmalad. </v>
<v b="JOL" c="1" v="18">Ibiyobi molimar masbina gornanai. Moli-bebe-nikamalad masgunned satedbali oes gaamakdidimalad. Sibad-wawaadmar deyobi gudidimarmogad. </v>
<v b="JOL" c="1" v="19">Bab-Jehováʼye, an bese ise-wilegar goled, ar ade, nainumargi gagan-nanaid soo ogumaksad, bela sapimar-gwigwichid ogumaksad. </v>
<v b="JOL" c="1" v="20">Bab-Jehová, amba ibmar-durganse-bakale, bela-bela be-amimalad, ar ade, bela diwarmar-mamaidi dingusad, nainumargi gagan-nanaid soo ogumaksad. </v>
<v b="JOL" c="2" v="1">Sión-yargine gar-trompeta ogormar, an-yar-islidikidgi neg-owisoleged-gar be ogormar. Bela dulemar-we-yargi-gudimalad wawanmakmar, ar ade, Bab-Jehová-danikid-e-iba mosad, ar bato nue-warmaksad. </v>
<v b="JOL" c="2" v="2">A-ibagi, negasichid nagunonikoed, neg gudure sigoed. Mogirmar-gudureged nagunonikoed, neg daas sigoed. 2. BAB-JEHOVÁ-E-IBA-DANIKIDGI GANNAR SUNMAKLENAID (2:2b-11) Igi neg-oibodanikile, bela yarmargi neg-mee imakdanidae, deyobi, dule-bukidar dule-bulegana danimaloed. Epenne we-dulemaryobid dulemar gwen dakledisulid, deginbali, yoedsega dulemar-deyobid gwen daklegosurbalid. </v>
<v b="JOL" c="2" v="3">We-dulemar sooyobi gumalad, bela ese ibmar gummaked. We-dulemar-nonikoed-iduale, soo bela ibmar-ogumaked, we-dulemar-nasad-sorbali, soo bela ibmar-obeloged. We-dulemar, amba yoo dagegua, we-yar-naidi, Edén-nainuyobi daklegenad. We-dulemar, we-yargi-nasmargua, e-sorbali, yar, nega-dulesulidganyob nagusad. E-ganguedgi ibmarmar geg wakinned. </v>
<v b="JOL" c="2" v="4">E-gangued, moliyob gangumalad. Dulemar-moli-birgi-abarmakmaidyob abarmakmalad. </v>
<v b="JOL" c="2" v="5">Yar-birgi ichomakdemalale, bila-onomalad-ur-napagined-gollomakedyob, oimakmalad. Igi-gagan-dinnagana soose-gummakdele, gormamaidae, deyobi gollomakmalad. Igi-bila-onomalad-bulegan, bila-onogega guagwar bukmala, deyobi gumalad. </v>
<v b="JOL" c="2" v="6">We-dulemar-asabin bela dulemar-we-napneggi-bukmalad gwakidmalad, bela e-niga argwatemalad. </v>
<v b="JOL" c="2" v="7">Bila-onomalad-buleganyobi urwemalad, bila-onomaladyobi galumar-birgi nakwe-nakwe imakmalad. Bela ilekwaa na e-igarba namaloed gwen igar-baid-baidsik-nadapi gumalosulid. </v>
<v b="JOL" c="2" v="8">Na muchub-muchub-yolenanai gumalosulid, na ilemakar nadapmaloed. Sigu-egi-milemamaid-abinni, amba ilekwaa nadapi gumaloed. </v>
<v b="JOL" c="2" v="9">We-dulemar neggweburgi sabsur ubononimaloed, galumar-matusulid-mamaid-birgi abarmakdimaloed. Negmargi nakwe-nakwe imaknonimaloed, dule-atursamaladyobi, yawagak-seniganaba dognonimaloed. </v>
<v b="JOL" c="2" v="10">We-dulemar-bila-onomalad-abin napneg wawanmakdoed, nibneg giglimakdoed. We-dulemar-abin dada, degi, nii sichii nadoed, bela niisgwamala bar gaosulid. </v>
<v b="JOL" c="2" v="11">Bab-Jehová, e-sordamar-idu-nadapi, maryob e-gaya-goled itogega imakoed. Bab-Jehová-e-sordamala bukidarad, e-igar-uksadba-ibsamaladi, gege ebisleged. Bab-Jehová-danikid-e-iba gwayed-dummadid, dobed-dummadid. ¿Doa abin-gwisguoe? </v>
<v b="JOL" c="2" v="12">Bab-Jehová weyob soged: “Emigindi, bela-bela be-gwage-ulubgine be an-amimala, mas-gunsuli be gudii gumar, be bomar, degi, be naibi itomar.” </v>
<v b="JOL" c="2" v="13">Wile-itogedbali, mer mor-esirmakedgi be binsamar. Unnila gwagegi nunmaked-dummad-itonai be gumar. Be-Bab-Dummad-Jehová be gannar amimar, ar ade, Bab-Dummad, dule-nuedid, dule-wiledakedid, Gwae-gwae urwesulid, bela-bela emar-sabgumaid, sabsur-odurdakoye-sogda-inigwele, igi-barsaye sogdedaed. </v>
<v b="JOL" c="2" v="14">Abakale, Bab-Dummad binsaed gwakalile, igi-barsaye sokalile, deyobi, anmargi ise-nued binsaoed. Ibmar-gwag-ukleged, degi, vinoʼmar, Bab-Dummad-Jehováʼgadga guoed. </v>
<v b="JOL" c="2" v="15">Sión-yar-birgi gar-trompeta ogormalo, dulemar-onmakega ese gormalo, masgullesulid-iba nasikmalo. </v>
<v b="JOL" c="2" v="16">Bela dulemar-bukwad-onmakega imakmalo, bela dulemar swilidik ambikumalo. Sapin-dummagan bela onmakmalo, burwigana onmakmalo, goemarse-bakale, onmakmalo. Emisgwa-ome-nikusad e-gabedneggi nodage, emisgwa-sui-nikusad e-gabedneggi-maidgi nodamoga. </v>
<v b="JOL" c="2" v="17">Bab-Dummad-neg-yawagak-siid, degi, ibmar-ukleged-aila-siid, amar-imbagi, dule-irwa-Babse-gormalad Bab-Jehováʼga-arbamaladi, be bomala. Weyob sognanai be gumala: “Bab-Jehováʼye, be wile be-dulamar dake. Mer be-dulamar-nug-oichogega be imake, mer dulemar-yar-baid-baidgi-bukmalad be-dulamargi dodogega be imake. Ibiga dulemar-yar-baid-baidgi-bukmalad sogmaloe: ‘¿Ar bia e-Bab-Dummad nadsunna?’ ” </v>
<v b="JOL" c="2" v="18">Geb degine, Bab-Jehová na e-sabgued e-yarga oyosad, e-dulamar egi-isgussuliyobi daksad. </v>
<v b="JOL" c="2" v="19">Bab-Jehová e-dulamarga weyob sogded: “An bemarga ibmar-gwag ukoed, vinoʼmar, degi, olivo-gwallu ukbaloed. Bemar we-ibmarmargi immelemaloed. Dulemar-yar-baid-baidgi-bukmalad bemargi dodomalaga bar an imakosulid. </v>
<v b="JOL" c="2" v="20">”Dule-dad-nakwed-argan-sapiledsik-danikid an bemargi-banguega imakoed, a-dule, dule-buksurmaladsik, dule-negasulidganba an balimetoed. E-sordamar-idu-danimalad, dad-nakwedsik-demar-naidgi, didulegega an imakoed. E-sordamar-sorba-danimaladdi, dad-argwanedsik-demar-naidgi, didulegega an imakoed. E-muimar nunguega an imakoed, sunnasuli-yapannega an imakoed.” Bab-Jehová ibmar-dummagan imakoed. </v>
<v b="JOL" c="2" v="21">An-yargi-bukmalad mer-dobgumala, bur weligwar itomala, wergumala. Ar Bab-Jehová ibmar-dummagan imakoed. </v>
<v b="JOL" c="2" v="22">Ibdula-sapurbarmalad, mer dobgumala, ar gaganmar aramakdagoed. Sapimar bela sanmakdagoed, sapi-higueraʼye-nugadi, degi, uva-dubmar yeer sanmakdagoed. </v>
<v b="JOL" c="2" v="23">Sión-dulemar weligwar-itomar, be-Bab-Dummad-Jehováʼba be wergumarsun. Ar be-Bab-Jehová e-iba-sogedba bega dii owioed. Ar igi epenneunni, ibmar-digleged-idu dii owidae, degi, ibmar-gwag-weleged-idu dii owidae, deyobi bemarga dii-wied-ibagan nasikoed. </v>
<v b="JOL" c="2" v="24">Ibmar-gwag-saboged-negmar ibmar-gwag ena sigoed. Ibmar-gwagmar-egured-negmar vino ena sigoed. Olivo-gwallu ena sigbaloed. </v>
<v b="JOL" c="2" v="25">Bab-Jehová soged: “Ses-danagwen-gudimalad, ses-dummagan, ses-sapingana, ses-burwigan, birga-nasmaladgine bemar-ibe bela ibmar-gwag guchagusad, gannar bemar a-ibmarmar-nikuega an be-imakoed. </v>
<v b="JOL" c="2" v="26">Bemar obinebaka, nue-immelegedse gunmaloed, geb be-Bab-Dummad-Jehová-nug be odummomaloed. Ar ani be-Bab-Dummad-Jehová, bemarga ibmar-gegerdakleged imakoed. An-dulamar bar bipisaale, bingeguosurmalad. </v>
<v b="JOL" c="2" v="27">Geb degine, wisgumaloed, ani an Israel-dulemar-abargi gudiiye. Ani an e-Bab-Dummad-Jehová gued. Anyobid dule-baid sated. An-dulamar bar bipisaale, bingeguosurmalad.” </v>
<v b="JOL" c="2" v="28">Bab-Jehová sogdebalid: “We-ibmar-gusad-sorbali, An-Burba bela-dulemargi an odenonikoed. Be-masmala, degi, be-bunamala, an-gayaburbagi sunmakdemaloed. Selebagusmalad gabdakdemaloed, sapingana negburgan dakdemaloed. </v>
<v b="JOL" c="2" v="29">A-ibagangi, An-Burba, mai-machergangi, mai-omegangi, an odenonibaloed. </v>
<v b="JOL" c="2" v="30">Ibmar-gegerdakleged nibneggine, napneggine, an oyogoed. Ablisbi neg-nagunonikoed, soo-dummad oyolegoed, degi, waa-bupurmagwichi neg gudoed.” </v>
<v b="JOL" c="2" v="31">Bab-Jehová-e-iba-dobegwar-itoleged-danikoed-idu, e-iba-gwayed-dummad-danikoed-idu, dad-ibegwar-ganaidi negasichidga gudoed, nii-ganaidi ablisgi-oglesayobi ginnitibi daklenonikoed. </v>
<v b="JOL" c="2" v="32">Bela dulemar e-Bab-Dummadga Bab-Jehová-imakmaladi, abonolemaloed. Ar igi Bab-Jehová sogsagusa, deyobi, Sión-yargi, Jerusalén-neggweburgi, abonoleged nikaoed. Bab-Jehová na dulemar-susagusadi, dulemar-dula-bemaloed-abargi gudii imakoed. </v>
<v b="JOL" c="3" v="1">Bab-Jehová weyob soged: “A-iba-nonikile, Judá-yarginmalad, degi, Jerusalén-dulemar, yar-baid-baidse-gales-selesgusmaladi, an gannar e-yarse senonikoed. </v>
<v b="JOL" c="3" v="2">Bela dulemar-yar-baid-baidgi-bukmalad an onmakoed, Josafat-Nebase-ambikuega an imakoed. Agine, an-Israel-dulamar-sabed-nukad, an we-dulemala sabsur-odurdakoed. Ar we-dulemar, an-dulamar yar-baid-baidse-oaisakiega imaksamalad, an-yar-naid mimismalad. </v>
<v b="JOL" c="3" v="3">We-dulemar ibmargi-wilubdakar an-dulamar-mimismalad. Omegan-gamba-imaked-muchub, burwigana uksamalad. We-dulemar na mumgumalaga, vino-muchub, bunamala manigi uksamalad. </v>
<v b="JOL" c="3" v="4">”Sidón-neggwebur, Tiro-neggwebur, degi, bela Filistea-yarginmalad, ¿ibiga bemar angi yolenanai? ¿Ar bemar bugedmai an-imakbimala? Ar deyob be an-imakbimalale, bemar-bugedmai-an-imakbimalad, bemargi emiskwaa aibinega an imakoed. </v>
<v b="JOL" c="3" v="5">Ar bemar an-ibe or, mani atursasmalad. Deginbali, bemar an-ibmar-nuegan be-bab-dummadgan-negse be sesmarbalid. </v>
<v b="JOL" c="3" v="6">E-yargi-dikasur-banguega bemar Grecia-dulemarga Judá-dulemar, degi, Jerusalén-dulemar uksamalad. </v>
<v b="JOL" c="3" v="7">”Emigindi, bemar wisgubi an abedo, bemar doa-dulemarga Israel-dulemar-uksamala, amar a-yargi-bukwadgi an onogoed. Ar igi bemar an-dulamar-imaksamala, deyobi an bemar-imakmarmogoed. </v>
<v b="JOL" c="3" v="8">Judá-dulemarga be-masmala, be-bunamala, an manigi ukoed. Geb Judá-dulemar, Sabá-dulemarga ukmarmogoed. We-Sabá-dulemar dikasur yar-baidgi bukmalad.” Bab-Jehová weyob sogsad: </v>
<v b="JOL" c="3" v="9">“Dulemar-yar-baid-baidgi-bukwamaladga, be weyob sogmala: ‘Bila-onogega guakwaa ambikumala, Sordamar bila-onogega be barmide, Bela dule-bila-onomalad-bulegan urwega be guagwar bukumala. </v>
<v b="JOL" c="3" v="10">Napa-imumaladgi es-suigan be sobmala, es-doperegwadgi eswar be sobmala.’ Dule-gegegwad soge: ‘¡An dule-gandikidye!’ </v>
<v b="JOL" c="3" v="11">Dulemar-anmar-yar-dikarba-bukwamalad, gwae be dagmala, Josafat-Nebase be ambikudamala.” Bab-Jehová, be-dule-gandikmalad be odedage. </v>
<v b="JOL" c="3" v="12">“Dulemar-yar-baidgi-bukwamalad, be dagmala, Josafat-Nebase be dagmala. A-nebagine, dulemar-yar-baidgi-bukwamaladga igar-nabogega an signonikoed. </v>
<v b="JOL" c="3" v="13">Orosgi-dakleged-trigo goresale, igi es-doperegwadgi weledae, ayobi, an we-dulemar-imakoed. Uva-goresale e-nis-eguregala igi birgi gwirlege, ayobi, an we-dulemar-imakoed. Igi vino e-sigedgi engusadba dikarba aryomaidae, ayobi, we-dulemar-e-isgusad doggus wilub-obichad.” </v>
<v b="JOL" c="3" v="14">Neba-Decisiónʼye-nugadgine, dulemar-bukidara onmakdanikid. Neba-Decisiónʼye-nugadgine Bab-Jehová-e-iba warmakdanikid. </v>
<v b="JOL" c="3" v="15">Dad-ibeler-ganaid, degi, nii-ganaid bar gaosulid. Niisgwamar bar gaosurbalid. </v>
<v b="JOL" c="3" v="16">Bab-Jehová Sión-yar-akale, achumigur-nono-wawaadyobi binnasuli gordagoed. Jerusalén-neggwebur-akale, mar-goleyobi binnasuli sunmakdagoed. Bela napneg-naid, nibneg-naid, giglimakdoed. Ar Bab-Jehováʼdi e-dulamarga dukued-negga gunonikoed, Israel-dulemarga ganguedga gunonikoed. </v>
<v b="JOL" c="3" v="17">Bab-Jehová e-dulamarga sogded: “Geb degine, bemar wisgunonikoed, ani an be-Bab-Dummad-Jehová, an-yar-Sión-islidikidgi an maid. Jerusalén-neggwebur islidikidga gunonikoed. Sordamar-yar-baidginmalad gandikidba bar egi ubogosurmalad. </v>
<v b="JOL" c="3" v="18">”A-ibagi, yarmargine, vino-osidikid aryonai gudoed, yar-seniganagine, moli-nunismar aryomai gudoed, Judá-dianmargine, diimar aryomai gudoed. Anse-goled-neggine, dii aryodagoed, we-dii, neba-Sitimʼye-nugad-ognai gudoed. </v>
<v b="JOL" c="3" v="19">Egipto-yar-naidi, sabsur-Judá-dulemar-imaksamalad-nukad, bela ibitogoed. Edom-yar-naidi, sabsur-Judá-dulemar-imaksamalad-nukad, nega-dulesulidganga binyoed. Ar wemar, Judá-yargine dulemar-gwen-ibmar-oakalossurmalad-ibe ablis eos gusmalad. </v>
<v b="JOL" c="3" v="20">Judá-yargi, degi, Jerusalén-neggweburgi, degisadegu dulemar bukwa gudoed. </v>
<v b="JOL" c="3" v="21">Dulemar-ibe-ablis-eosmalad, ¿baisur an dakoe? Suli, baisur geg an daked. An buged-mai imakedsegad.” Bab-Jehová, Sión-yargi megnonikoed.</v>
<v b="AMO" c="1" v="1">We, Amós-e-gayaburbado. Amósʼde Tecoa-neggweburginedid, sibad-wawaad-akwed-duled. Amós, Israel-yargi birgabose negabandur-noed-iduar, negburgan daksad. Deunni, Uzías, Judá-e-reyga-maid, degi, Joás-machi-Jeroboam, Israel-e-reyga maidginmogad. </v>
<v b="AMO" c="1" v="2">Amós sogded: “Sión-yala-akale, Bab-Jehová uludagoed, Jerusalén-akale, mar-goledyob e-gayaburba gordagoed. Sibad-wawaad-nikamalad-e-nainugi gagan-ara-ara-nanaid bela bergudoed. Carmelo-yar-birigi-gagan-nanaid dingudoed.” </v>
<v b="AMO" c="1" v="3">Bab-Jehová weyob soged: “Damasco-dorgan-e-isgued nue-wilub-obicha naid. Sabsur-e-odurdaklegoedi, an ega osulogosulid. Ar ade, Damasco-dorgan undar-beedse Galaad-dulemar-wiosad. Esgoro-nugar-nikadgi-ibmar-durwilegeyobi Galaad-imaksamalad. </v>
<v b="AMO" c="1" v="4">Ani an Rey-Hazael-e-neg, soogi ogumakoed, Ben-Adad-e-neg-gandikmalad bela gummakoed. </v>
<v b="AMO" c="1" v="5">Damasco-neggwebur-yawagak-esgoromar an bibisgoed, Avén-nebagi dule-bukwad an obelogoed. Bet-Edénʼgi dummaganga-mamaid an osulogoed. Siria-dulemar yogasaar-gales Kirʼye-yar-nugadse barmiledmaloed. Ani an Bab-Jehová-guedi we-ibmar soged.” </v>
<v b="AMO" c="1" v="6">Bab-Jehová weyob soged: “Gaza-dorgan-e-isgued nue-wilub-obicha naid. Sabsur-e-odurdaklegoedi, an ega osulogosulid. Ar ade, Gaza-dorgan, bela neggweburmargi-dulemar-bukwad galesa sesmalad, geb Edom-dorganga maiga manigi uksamalad. </v>
<v b="AMO" c="1" v="7">Ani an Gaza-neggwebur-e-galu-matusulid, soogi ogumakoed. E-neg-gandikmalad-bukwad bela gummakoed. </v>
<v b="AMO" c="1" v="8">Asdod-dorgan-bukwamalad an osulogoed. Ascalón-neggweburgi dummagan-mamaid an obelogoed. Ecrón-neggweburgi gannar an-ganguedba an gwichigudoed, Filistea-dule-napi-ambikumaloed bela an obelomogoed. Ani an Bab-Jehová Bela-Gangued-Nikadi we-ibmar soged.” </v>
<v b="AMO" c="1" v="9">Bab-Jehová weyob soged: “Tiro-dorgan-e-isgued nue-wilub-obicha naid. Sabsur-e-odurdaklegoedi, an ega osulogosulid. Ar ade, Tiro-dorgan, bela dulemar-gasa-sesmaladi, Edom-dorganga maiga manigi uksamalad. Na gwenatigwar-gued-igar-ebo-mesismalad iesmalad. </v>
<v b="AMO" c="1" v="10">Ani an Tiro-galu-matusurmalad, soogi ogumakoed. E-neg-gandikmalad-bukwad bela gummakoed.” </v>
<v b="AMO" c="1" v="11">Bab-Jehová weyob soged: “Edom-dorgan-e-isgued nue-wilub-obicha-naid. Sabsur-e-odurdaklegoedi, an ega osulogosulid. Ar ade, Edom-dorgan, e-gwenadgan-wile-daksasulid. Es-suidyalaba balegicha gusmalad. Ar na saed-itoged ulubgi bargadsurmalad, e-urwed gwen iessurmalad. </v>
<v b="AMO" c="1" v="12">Ani an Temán-neggwebur, soogi ogumakoed, Bosra-neggwebur-e-neg-gandikmalad bela gummakoed.” </v>
<v b="AMO" c="1" v="13">Bab-Jehová weyob soged: “Amón-dorgan-e-isgued nue-wilub-obicha naid. Sabsur-e-odurdaklegoedi, an ega osulogosulid. Ar Amón-dorgan, na e-yarmar-abingunanaid onasogega, Galaad-omegan-gurgin-nikamalad-ibe saban-maris nanaed. </v>
<v b="AMO" c="1" v="14">Ani an Rabá-neggwebur-e-galu-matusurmalad soogi ogumakoed, e-neg-gandikmalad bela gummakoed. Bila-onolenaidgi oimaknanaidaeyob, sabsur-oimaknanai gumaloed. Burwa-dummad-uurmakmaiyob, neg-oimaknai guoed. </v>
<v b="AMO" c="1" v="15">Amón-dorgan-e-rey gales seledoed, bela e-dummagan eba gales seledmogoed. Ani an Bab-Jehová-guedi we-ibmar soged.” </v>
<v b="AMO" c="2" v="1">Bab-Jehová weyob soged: “Moab-dorgan-e-isgued nue-wilub-obicha-naid. Sabsur-e-odurdaklegoedi, an ega osulogosulid. Ar Moab-dulemar, Edom-e-rey-garmar ogumaksad, burubi-guedse imaksad. </v>
<v b="AMO" c="2" v="2">Ani an Moab-yala, soogi ogumakoed, Queriot-neg-gandikmalad bela gummakoed. Moab-dulemar bilagi-oimaknanaid-abalagi berguoed, gar-trompeta-gornaid-abalagi burgoed. </v>
<v b="AMO" c="2" v="3">E-dummad-negsemaid, e-dulemar-wagab an osulogoed. E-dummagan belagwable an eba obelogoed. Ani an Bab-Jehová-guedi we-ibmar soged.” </v>
<v b="AMO" c="2" v="4">Bab-Jehová weyob soged: “Judá-dorgan-e-isgued nue-wilub-obicha naid. Sabsur-e-odurdaklegoedi, an ega osulogosulid. Ar Judá-dorgan, e-gakansamaladba Bab-Jehová-Igar-Maidgi aibatemalad, Bab-Jehová-Igar-Sogmaidba nanassurmalad. Bab-dummadyob-imaklemaladba nanasmalad, e-dadgan-nanasadba nanasmarmogad. </v>
<v b="AMO" c="2" v="5">A-ulale, ani an Judá-yargi soo barmidoed, Jerusalén-e-neg-gandikmalad bela gummakoed.” </v>
<v b="AMO" c="2" v="6">Bab-Jehová weyob soged: “Israel-dorgan-e-isgued nue-wilub-obicha naid. Sabsur-e-odurdaklegoedi, an ega osulogosulid. Ar Israel-dorgan, dule-nued manigi uksamalad, Israel-dorgan, dule-wilese-gudimalad sapat-gwagwen-muchub uksamarbalid. </v>
<v b="AMO" c="2" v="7">Dule-wilegana sabsur-ise-wilegar imaksamalad, mesagwale imaksamalad. Wileganaga igar-maidba igar nabossurmalad. Baba, galagwensuli ome-wargwengi nanadidaed, a-omegi, e-machi galagwensuli nanadidamogad. Weyob an-nug-isligwaled oichosmalad. </v>
<v b="AMO" c="2" v="8">Amarde, yogasaaledgi bab-dummaganga-ibmar-ukleged-ailamar-dikarba, mor-manigi-siid, na megega ebudamalad. Dule-mani-ganikid-ibe-vino-sulesadi, e-bab-dummaganse-goled-neggi gobdamalad. </v>
<v b="AMO" c="2" v="9">”We-dulemar-wagab, Amorreo-dulemar an obelosad, amar-ibe e-ibmar-nikumaid an osulosad, e-gandik-bukwad an ei osulosad. Ar Amorreo-dulemar urwaryobi sugu-inigwele, encina-sapimaryob dutusur-inigwele, an obelosad. </v>
<v b="AMO" c="2" v="10">”Egipto-yargi-noega an bemar-imaksamalad. Nega-dulesulidganba birga-dulabo (40) an bemar-idudii gusad, adi, Amorreo-dulemar-bukwamalad-e-yala bemarga ukegar. </v>
<v b="AMO" c="2" v="11">Deginbali, be-mimmigan-imbagi, an-gayaburba-barsogmalad an nugsasad. Be-sapingan-imbagi, dulemar-anga-nugsalesad an susbalid. A-dulemarde, Nazareo-duleye bilesmalad. Israel-dulemar, ¿weyob ibmar-gusadi napirasursi? Deyobdo. Ani an Bab-Jehová-guedi we-ibmar soged. </v>
<v b="AMO" c="2" v="12">Degi-inigwele, dule-anga-nugsalesad Nazareoʼye-bileged, vino-gobega be imaksamalad. An-gayaburba-barsogedga be sogsamalad: ‘Mer Bab-Jehová-gayaburbagi sunmakoye.’ </v>
<v b="AMO" c="2" v="13">”Israel-dorgan, a-ulale, an sabsur-apor bemar-imakoed, igi ur-dummad-napagined orosgwaggi-dakleged ena-danikir, ibmar-birgi-nasar ibmar gullu-gullu imake, deyob an bemar-imakoed. </v>
<v b="AMO" c="2" v="14">Dule-gwae-gwae-abarmaked, angi wakinnosurguoed. Dule-dutusulid, dukin e-garganguedba bendaklegosulid. Dule-gandikidbela, dukin na e-san bendakosurmogad. </v>
<v b="AMO" c="2" v="15">Dule-sigumied, an-abin gwisguosurguoed. Dule-gwae-gwae-nanaed, angi wakinnosurguoed, dule moligi-sii-wakinmaile, na san-onogosulid. </v>
<v b="AMO" c="2" v="16">A-ibagi, sorda-bila-onomalad-bur-gandikmaladi, uka-swili wakinmai guoed. Ani an Bab-Jehová-guedi we-ibmar soged.” </v>
<v b="AMO" c="3" v="1">¡Israel-dulemar, we-gayaburba be nue itomalo! Bab-Jehová bemar-annik, degi, bela Egipto-yargi dulemar-noargusmalad-annik weyob soged: </v>
<v b="AMO" c="3" v="2">“Bela-dulemar-napneggi-bukwad-abargi unnila bemarbi an be-susad. Degi-inigwele, bela-bemar-ibmar-isgana-imaksadbali, an sabsur-bemar-odurdakoed.” </v>
<v b="AMO" c="3" v="3">¿Dule na ebo igar-amisulile, sunna ebo-nued-gudiguo be ebinsae? Suli. </v>
<v b="AMO" c="3" v="4">¿Achumigur san ganisulile, uurmako be ebinsae? Suli. ¿Achumigur-sapingwa, e-gubya-yaba san ganisuli-maile, uurmako be ebinsae? Suli. </v>
<v b="AMO" c="3" v="5">¿Nuu-galu-yaba mas-sisulir, nuu galego be ebinsae? Suli. ¿Nuu-galu walagwengi ibmar-galesuli atido be ebinsae? Suli. </v>
<v b="AMO" c="3" v="6">¿Neggweburgi gar-trompeta gollalile, dulemar dobedba oimakardasur be ebinsae? Eye. ¿Neggweburgi boni-dummadgan-noedi, Bab-Jehová imaksur be ebinsae? Eye. </v>
<v b="AMO" c="3" v="7">Ar napiragwad, Bab-Jehová-Bur-Gandik-Maidi, e-gayaburba-barsogmaladga ibmar-sogsasuli geg ibmar imaked. </v>
<v b="AMO" c="3" v="8">Ar achumigur uurmakalile, ¿doa dobguosur be ebinsae? Bab-Jehová-Bur-Gandik-Maid sunmakele, ¿doa e-gayaburba barsogosur be ebinsamoga? </v>
<v b="AMO" c="3" v="9">Asdod-e-neggandikmaladgi binnasur be sogmalo, Egipto-yar-neg-gandikmaladgi binnasur be sogmarbalo. Weyob be sogmalo: “Samaria-yar-birse be ambikudamar, agi dobed-dummad-naid be dakdamar, agi sabsur-wilenanaid be dakdamar.” </v>
<v b="AMO" c="3" v="10">Bab-Jehová soged: “Bemar, igar-innikigwadba geg nanamalad: Ar bemar sabsur-urwedgi-ibmar-sumaladid, reyneggi a-ibmar sabomaladid.” </v>
<v b="AMO" c="3" v="11">A-ulale, Bab-Jehová-Bur-Gandik-Maid weyob soged: “Be-isdarmalad-wargwen gandikidgi be-yar sunonikoed. Be-neggandikmaladi bela bei earmaloed. Be-reynegmargi-ibmar-nuegan-bukwad bela bei sumaloed.” </v>
<v b="AMO" c="3" v="12">Bab-Jehová weyob soged: “Igi-sibad-wawaad-edarbedi, e-sibad-wawaad achumigurse-galealile, aisaar na bendaknaidae, degi-inigwele, unnila e-malibi, e-uayadukubidibe na gadapdae, deyobi, wis Israel-dorgan-Samariaʼgi-bukwadi san-onogoed. Deyobi, wis Israel-dorgan-Damasco-neggweburgi gan-mua-muadgi-sigmaladi, san-onogoed.” </v>
<v b="AMO" c="3" v="13">Bab-Dummad-Jehová-Bela-Gangued-Nika-Maid weyob soged: “Nuekwa be an-itomalo. Jacob-dulemarga iduakwaa be ibmar sogmarmogo. </v>
<v b="AMO" c="3" v="14">”Israel-dorgan e-ibmar-isgana-imaksad-ulale, an sabsur-odurdakoed-ibagine, Betelʼgi e-ibmar-ogumakar-ukleged-ailamar an obelogoed. Ibmar-ogumakar-ukleged-ailagi moli-bebegiid-bukwad an bibisgoed, bela napagi an mioed. </v>
<v b="AMO" c="3" v="15">Dii-wied-ibagi-obunnoged-negmar bela an bibisgoed, yorgi-obunnoged-negmar bela an eyaroed. Akwa-marfilʼye-nugadgi negmar-sobarmalad bela an osulogoed. Bukidar nega-dummagan-bubukwadi an eyaroed. Ani an Bab-Jehová-guedi we-ibmar soged.” </v>
<v b="AMO" c="4" v="1">Bemar, omegan-Samariaʼginmalad, an bega ibmar-sogoed be itomar: Bemar, Basán-yalagi moli-bebe-nikad-ome-wardummaganyob gumalad. Bemar, dule-wilegana sabsur-wiobukmalad, ise-mesagwale, be dule-wilegana imakbukmalad. Be-suimargarbela be sogbukwadamalad: “Vino anga sedaye.” </v>
<v b="AMO" c="4" v="2">Bab-Jehová-Bur-Gandik-Maidi, e-san-isligwaledba ise-sogar soged: “Bemargi ibagan-dani, bemar belagwable akegi ebipilemai gumaloed, achwer-nugar-dummagangi-gales be ebipilemai gumaloed. </v>
<v b="AMO" c="4" v="3">Bemar neggwebur-galu-matusulid-ayaroedbali ilekwaa ainimai gumaloed. Geb Hermón-yarse be-metemaloed. Ani an Bab-Jehová-guedi weyob soged.” </v>
<v b="AMO" c="4" v="4">“Betel-neggweburse be namar, ase be isgunamar. Gilgal-neggweburse be namar, bur bule ase isgudii be sanamar. Bane-bane wakudaryalaba ibmar-ukleged be uknamar. Ibapaagi ibmar-ambegi-gwensak-ukleged (10%) be uknamar. </v>
<v b="AMO" c="4" v="5">Dog-nuedye-sogega, madu-ina-nikad be ogumaknamar. Bela dule be owisomala, na ibmar-ukleged e-itoleged-ukbiedba ibmar sedamaloye. Ar Israel-dulemar, weyob abemalad. Ani an Bab-Jehová-guedi weyob soged.” </v>
<v b="AMO" c="4" v="6">“Ani an bela be-neggweburmargi ukud-dummad nasiksad, bela be-dulemar-bukwadga masgulleged an osulosad. Degite, bemar deyob-gusmar-inigwele, gwen gannar anse aibilissurmalad. Ani an Bab-Jehová-guedi weyob soged. </v>
<v b="AMO" c="4" v="7">”Nii-warbaase ibmar-gwag-welegoed-iduale, dii bar an owissulid. Unnila neggwebur-gwagwengi dii an owisad. Neggwebur-baidgindi dii an owissulid. Nainu-gwensakgi dii-winai gusad. Baid-nainugindi dii wissulid, abali, nainu dingude gusad. </v>
<v b="AMO" c="4" v="8">Degisoggu, dulemar neggwebur-baid-baidse dii-amidii gusmalad. Wis-gobsamar-inigwele, amba uku-uku-itogedi surgussurmalad. Degite, bemar deyob-gusmar-inigwele, gwen gannar anse aibilissurmalad. Ani an Bab-Jehová-guedi weyob soged. </v>
<v b="AMO" c="4" v="9">”Be-ibmar-digarmalad bonigangi an obelosad, neg-uedikidba an dinare imaksad. Sesmar be-nainugan obelosad, sesmar be-uva-digar-nanaid oburgwisad. Sesmar be-higuera-sapimar obelosad, degi, be-olivo-sapimar obelosbalid. Degite, bemar-ibe deyob-ibmar-gus-inigwele, bemar gwen gannar anse aibilissurmalad. Ani an Bab-Jehová-guedi weyob soged. </v>
<v b="AMO" c="4" v="10">”Egipto-dulemargi bonigan an barmisgusayobi, an bemargi barmisgusad. Es-suidgi be-sapingan an oburgwisad, e-molimar-galesmalad an ogilosbalid. Dule-burgwismalad-e-mui-yapanned neg-gagasa an nasiksad. Degite, bemar deyob-gusmar-inigwele, gwen gannar anse aibilissurmalad. Ani an Bab-Jehová-guedi weyob soged. </v>
<v b="AMO" c="4" v="11">”An Sodoma-neggwebur-wiosayobi, degi, Gomorra-neggwebur-wiosayobi, an bemar-wiosmogad. Bemar suar soose-negabar-gummaksayobi gusmalad. Degite, bemar deyob-gusmar-inigwele, gwen gannar anse aibilissurmalad. Ani an Bab-Jehová-guedi weyob soged. </v>
<v b="AMO" c="4" v="12">”Israel-dulemar, be anse aibilissurmalad-ulale, an begi gwichigumogoed. Israel-dulemar, begi an gwisguosoggu, an-iduar guakwa be gudimalo. Ar bemar we-ibmar-guoedi igar-gaosurmalad.” </v>
<v b="AMO" c="4" v="13">Dule-yarmar-nasiksadi, burwamar-obinnisadi, dulemarga-ibmar-guoed-sogedi, Bab-Jehováʼye nugad. Neg-meegwad, negsichidga obinyedi, yarmar-birgi-nanaedi, Bab-Jehováʼye nugad, Bab-Dummad-Bela-Gangued-Nikadid. </v>
<v b="AMO" c="5" v="1">Israel-dulemar, nue itomalo, gayaburba-wile-itoged-namaklegedgi, an bega namaksokalid. </v>
<v b="AMO" c="5" v="2">“Israel-dulemar yagwa-swilidik-yeerdaklegedyobid, be sabsur-omukulesmalad. Bar be gannar gwisguosulid. Napagi meremai be guoed, dule-be-ogwised sate guoed.” </v>
<v b="AMO" c="5" v="3">Bab-Jehová-Bur-Gandik-Maid, Israel-dulemarga weyob soged: “Neggwebur-gwensak sorda-miligwen (1,000) bila-onogedse-naele, unnila dulatar (100) durgumaloed. Ar neggwebur-gwensak dulatar (100) bila-onogedse-naele, unnila e-ambe (10) durgumaloed.” </v>
<v b="AMO" c="5" v="4">Bab-Jehová Israel-dulemarga weyob soged: “Be an-amimalale, be dula-gudii gumaloed. </v>
<v b="AMO" c="5" v="5">Melle be Betel-neggweburse bar namala. Gilgal-neggweburse melle be bar namala, degi, Beerseba-neggweburse melle be bar namarbali, ar ade, Gilgal-dulemar galesa seledmaloed, degi, Betel-neggweburdi bela berguoed.” </v>
<v b="AMO" c="5" v="6">Bab-Jehová be amimala, adi, be dula-gudii gumaloed. Degisulile, Bab-Jehová José-wagangi sooyobi aidenonikoed, We-soo, bela Betel-neggwebur ogumakoed. Dule we-soo-oginnega sate guoed. </v>
<v b="AMO" c="5" v="7">Igar-innikigwadi, igar-isganaga be imakmalad. Bur Igar-napiragwadi obanagwar be imakmalad. </v>
<v b="AMO" c="5" v="8">Bab-Dummad niisgwa-danaled Pléyadesʼye-bileged obinnisad, degi, niisgwa-baigan Oriónʼye-bileged obinnisbalid. Bab-Dummad neg-sipusulidi, neg-meegwadga imaked, degi, neg-meegwad, negsichidga imakbalid. Bab-Dummad demar-bukibse goled. Geb napneggi dii-owiega imaked. ¡E-nuga, Bab-Jehováʼye nugad! </v>
<v b="AMO" c="5" v="9">Bab-Jehová neggandikmalad osuloged, dule-ambikued-neggandikmalad osulobalid. </v>
<v b="AMO" c="5" v="10">Bemar, igar-nudaked-neggi dule-igar-nudakega-arbamaladi, isdar dakmalad, degi, dule-napira-ibmar-soged, isdar be dakmarbalid. </v>
<v b="AMO" c="5" v="11">Ar bemar, dule-wilegana ibigwensuli imakmarsoggu, degi, orosgi-dakleged-trigoʼgi, mani-galeged-bennuked ega be igar-mesismarsoggu, a-ulale, be-akwa-neg-sobsamaladgi, be megosurmalad. Degine, nainugi be-uva-naid-e-vino gwen be gobosurmalad. </v>
<v b="AMO" c="5" v="12">Bemar-ibmar-isgana-yaisur-imaksad an wisid, be-isgumalad-yaisulid an wisid. Bemar, dule-innikigwad ibgwensur imaked, igar-nabolemaladgi emarse be manigi baklemalad. Degine, igar-nabolegedgi dule-wileganagi be gwisgumalad. </v>
<v b="AMO" c="5" v="13">Agala, weyob neg-gunaidgine, dule-binsaed-nikadaedi bogi gudidaed. Ar ade, we-ibagande nuedsulid. </v>
<v b="AMO" c="5" v="14">Melle igar-isgana be amimala, bur igar-nued be amimala, adi, be dula-gudii gumaloed. Degidbali, Bab-Dummad-Jehová-Bela-Gangued-Nikadi, bemarba gudii guoed. </v>
<v b="AMO" c="5" v="15">Igar-isgana be obane, igar-nuedbina be soge, igar-nabiroleged-neggi, igar-innikigwadba igar be nabomala. Abakale, Bab-Dummad-Jehová-Bela-Gangued-Nika-Maid, José-wagan-besmalad wile dakalile. </v>
<v b="AMO" c="5" v="16">Agala, Bab-Dummad-Jehová-Bela-Gangued-Nika-Maid weyob soged: “Bela-dule-ambikumaladgi, dulemar-ise-boale itolegoed, degi, bela galimbaba wile-itolegedba binnasur-gornanai itolegoed. Bomalaga sapur-dorganse gorlegoed, degi, bomalaga dulemar-manigi-bomaladse gorlegoed. </v>
<v b="AMO" c="5" v="17">An sabsur-bemar-wiodanikile, bela uva-digarmaladba dule-boe itolegoed. Ani an Bab-Jehová-guedi weyob soged.” </v>
<v b="AMO" c="5" v="18">Dule, Bab-Jehová-sabsur-odurdaked-iba-abitogele, ¡duledar-wilesmar! ¿Ar ibiga we-ibade edarbesunna? Ar we-iba negasichidbi naguoed, neg-meegwad naguosulid. </v>
<v b="AMO" c="5" v="19">Dule aisaar achumigur-idu-wakinmaiyob guoenad, degi-inigwele, wiob-abingudagoed. Deyobiyobi, a-iba ega guoed. Dule e-negyaba-dogmaile, galugi akadapiyob guoed, galugi-akadapidba naibegi-warmaksayobi guoed. Deyobiyobi, a-iba ega guoed. </v>
<v b="AMO" c="5" v="20">Bab-Jehová-sabsur-odurdaked-ibade negasichidbi-nai guoed, neg-meegwad-nai guosulid. Bela neg-gubyagwaledbi-nai guoed, neg dale-dalesaar daklegosulid. </v>
<v b="AMO" c="5" v="21">Bab-Jehová sogdebalid: “Ibamar be anga onogedi, an isdar-daked. Bemar bulakwaa an-nug-odummogega itoakwaa-anse-gormaladi, yeer-ito an-imaksulid. </v>
<v b="AMO" c="5" v="22">Ar bemar anga be-ibmar-ogumakar-ukleged ukele, an abingaosulid. Ibmar-gwagmar anga be ukele, an abingaosurbalid. Amba gwenatigwar-guega moli-bebe-nikad-senigana-wardummagan-ukleged, an be-ibe abingaosurbalid. </v>
<v b="AMO" c="5" v="23">Be-namaked-oimaksiid an itobisulid. Be-gar-cítara-goled, an itobisulid. </v>
<v b="AMO" c="5" v="24">Bur, dii-aryomaiyobi, igar-naboleged galesuli selemai abeleged, degi, diwar-suurmakmaiyobi, igar-innikimalad selemai abeleged. </v>
<v b="AMO" c="5" v="25">”Israel-dulemar, bemar birga-dulabo (40) nega-dulesulidganba gudigusmargua, ¿anga be napiragwadgi ibmar-ogumakar-ukleged uksamarsi? ¿Anga be napiragwadgi ibmar-ukleged uksamarsi? Suli. </v>
<v b="AMO" c="5" v="26">Emide, bemarde nuchu-Moloc-e-neg-sobaled be semamaid. Degi, nuchu-Quiún be semamaid. Wemarde niisgwa-e-nuchumar-nanaed, bemar we-ibmarmar-sobsamaladi, gwen Bab-Dummadsulid. </v>
<v b="AMO" c="5" v="27">Degisoggu, dikasuli Damasco-neggwebur-dakasik an be-balimetemaloed.” Bab-Jehová deyob soged. E-nuga, Bab-Dummad-Bela-Gangued-Nikadye nugad. </v>
<v b="AMO" c="6" v="1">Amós sogdebalid: “Dule-Sión-neggweburgi-baisuli-itodimalad, ¡duledar-wilesmar! Samaria-yargi-dobsulidba-gudidimalad, ¡duledar-wilesmar! Dule-nug-nikamalad neggwebur-dummagangi-mamaid, ¡duledar-wilesmar! A-dulemarse Israel-dulemar bendakleged egisnaddamalad. </v>
<v b="AMO" c="6" v="2">Calne-neggweburse be namar, nue be dakmalo. Agi bukwa, Hamat-neggwebur-dummadse be namarbalo. Geb sorba Filistea-neggwebur-Gatʼye-nugadse be namarbalo. ¿Ar bemarde we-neggweburmargi bur obinmarde? ¿Bemar-yarde bur we-yarmarba dummadye sogde? </v>
<v b="AMO" c="6" v="3">Bemar iba-isgana obangumarye be bimalad, aka, be neg-nue-gagaled-iba warmakega imakmalad. </v>
<v b="AMO" c="6" v="4">Be-gabed-megmaladgi elefante-nugar-goamar nanaid, a-megedgi na be megdimalad, degi, be-gan-siged-mua-muad-dummadgi be bilikwaa sigdimalad. A-gangi-sii, bemar sibad-wawaad-mimmigan-e-galugi-sulearmalad gundimalad, degi, moli-bebe-nikad-senigana-wardummagan be gundimarbalid. </v>
<v b="AMO" c="6" v="5">Bemar, David-namakeyob namakye be sogmalanad, yogasaar be namakmalad. Gar-cítaraʼba be namakdedamalad. Be-itoleged, gar-gormalad be obinyedamalad. </v>
<v b="AMO" c="6" v="6">Bemar nog-dummagangi vino be gobdimalad. Degi, ina-wawadikid-nuegan be ebudimarbalid. Ar José-e-wagan-e-neg-bibichisadba nunmaked-dummad, eba nunmak be itosurmalad. </v>
<v b="AMO" c="6" v="7">A-ulale, emidi bemar-inse dulemar-galesa-seledmaloed-iduar seledmaloed, deyobi, dulemar-galagwensur-iba-onomalad berguoed.” </v>
<v b="AMO" c="6" v="8">Bab-Dummad-Jehová na dukin ise-sogar imaksad. Bab-Dummad-Jehová-Bela-Gangued-Nikad weyob soged: “Jacob-wagan san-dummarba-imaked an isdar-daked. E-neg-gandikmalad an sae-daked. Agala, e-neggwebur e-isdarmaladga an urmakoed, degi, bela e-ibmar-nikadi an e-isdarmaladga urmakoed.” </v>
<v b="AMO" c="6" v="9">Weyob neg gudoed: Dule neg-gwagwengi e-ambe (10) dula besale, bela burgwemaloed. </v>
<v b="AMO" c="6" v="10">Geb e-gwenad-gwensak muimar-ogumakega, a-negse muimar-sudanikile, dule-neggi-gudiidga weyob sogdoed: “¿Dule-baid amba be-walik gudii?” Geb dule weyob abin sogdoed: “Suli.” Geb degidgine, ega sogdoed: “¡Boogwa! Anmar geg Bab-Jehová-nug obared.” </v>
<v b="AMO" c="6" v="11">Ar Bab-Jehová igar-ukdoed: Neg-dummagan bibisgeye, degi, neg-burwigana ubigwar imakye. </v>
<v b="AMO" c="6" v="12">¿Ar molimar akwa-dummagan-imbaba abarmaksi? ¿Ar akwa-dummagangi nabir moli-bebe-nikad napa imusi? Ar bemardi, igar-innikigwad, ibmar-isganaga obinnismalad. Igar-innikigwad-selemaid, boniga be obinnismalad. </v>
<v b="AMO" c="6" v="13">Bemar ibmar-gwen-imaksasulidgi be wergudimalad. Be sogmalad: “Anmar-ganguedgi anmarde gargangued nikusmarye.” </v>
<v b="AMO" c="6" v="14">Degisoggu, Israel-dulemar, Bab-Jehová-Bela-Gangued-Nikadi soged: “Bemargi neggwebur-soggwen gwichiguega an imakoed. A-neggwebur ise-mesagwale bemar-imakoed. Hamatʼse-doglemaid-akale, Arabá-diwar-maidse, bemar ese odurdaklegoed.” </v>
<v b="AMO" c="7" v="1">Bab-Jehová-Bur-Gandik-Maid, we-negburgan anga oyosad: Reyga ibmar-gwag-orosgi-dakleged-ukleged-welesad-sorba, a-gwag gannar ainiali an dakalid. Agi Bab-Jehová sesmar-bukidar urbenai an dakarbalid. </v>
<v b="AMO" c="7" v="2">Degi, sesmar napaneggi gaganse-bakale, bela obelosgua, binnasuli an goted: —An-Bab-Jehová-Bur-Gandik-Maidye, an bese wilesakwaa egisye, Jacob-waganga isgued be eliye. ¿Ar igi Jacob-wagande bar bukuosunna? Unnila ichee gumalad. </v>
<v b="AMO" c="7" v="3">Degidgine, Bab-Jehová wiledakde, sogded: —Degir nabir, an deyob neg imakosulid. </v>
<v b="AMO" c="7" v="4">Geb degi, Bab-Jehová-Bur-Gandik-Maid, negburgan-baid anse oyosbalid: An daked, Bab-Jehová dule-sabsur-odurdakega soose gote. Degi, soo napa-urba demar-wilasailad dinnaa imaksad. Degine, nainugan bela swanga imaksad. </v>
<v b="AMO" c="7" v="5">Deyob an daksagu, binnasuli an goted: —Bab-Dummad-Jehováʼye, bese wilesakwaa an egisye, soo be oginye. Degisulile, ¿ar igi Jacob-wagande bar bukuosunna? Unnila iche gumalad. </v>
<v b="AMO" c="7" v="6">Degidgine, Bab-Jehová wiledakde, sogded: —Degir nabir, an deyob neg imakosulid. </v>
<v b="AMO" c="7" v="7">Bab-Jehová, anga negburgan-baid oyosbalid: An daked, Bab-Jehová galu-matusulid-nuekwa-sobaled-nagaba gwichi. Degi, neg-wilubsaed-dubgi-gingwa-naid e-argangi-gani, an dakalid. </v>
<v b="AMO" c="7" v="8">Degi, Bab-Jehová anse egichialid: —Amós, ¿wede ibu be dake? An abin-sogded: —Dubgi gingwa-nai an daked. Degidgine, Bab-Jehová anga sogded: —Dubgi-gingwa-naidi, an-Israel-dulemar-abargi an obatoed, adi, wilubdakega, bule inniki-gudimardibeye. Inniki-gudisulile, bar an ega e-isgued eliosulid. </v>
<v b="AMO" c="7" v="9">Isaac-wagan-e-bab-dummaganse-goled-ailamar bela osulolegoed, degi, Israel-e-bab-dummaganse-goled-negmar bela bibisgoed. Jeroboam-e-gwenadgan es-suidgi an oberguoed. </v>
<v b="AMO" c="7" v="10">Degidgine, Betel-neggweburgined-dule-irwa-Babse-goled-Amasías, Israel-rey-Jeroboamʼga gayaburba barmisad: “Amós, Israel-sordamar-abargi begi gwisgudiid. Ar Amós-sunmakedba Israel-dulemar binsaed-galediid. </v>
<v b="AMO" c="7" v="11">Ar ade, Amós sogdiid: ‘Rey-Jeroboam es-suidgi burgoye. Israel-dulemardi e-yargi gales seledmarmogoye.’ ” </v>
<v b="AMO" c="7" v="12">Geb degi, Amasías, Amósʼga sogded: —¡Dule-negburgan-daked, be wegi-gudiid be nae! Ar be mas-gunbiele, Judá-yarse be nae. Agi, Bab-Jehová-igargi be sunmaknae. </v>
<v b="AMO" c="7" v="13">Melle bar Betel-neggweburgi, Bab-Jehová-igargi be sunmaknoniko, ar Betelʼde, rey-e-neg-islidikidid, rey-e-bab-dummadse-goled-negad. </v>
<v b="AMO" c="7" v="14">Amós, Amasías-abin sogded: —An Bab-Dummad-gayaburba-barsoged-dulesulid, an a-machisurbalid. Unnila, an sibad-wawaad-edarbed-dule gued, higuera-sapigi an arbaed-dulebalid. </v>
<v b="AMO" c="7" v="15">Degi-inigwele, Bab-Jehová sibad-edarbedgi an-onosad. Anga sogsad: ‘An-gayaburbagi be an-Israel-dulemarga be sunmaknaye.’ </v>
<v b="AMO" c="7" v="16">Degisoggu, Amasías, Bab-Jehová-gayaburba be itoge: ”Bede soged: ‘Mer Bab-Jehová-ibmar-imakoedgi Israel-dulemarga gandikidgi sunmakoye. Mer Bab-Jehová-gayaburbagi Isaac-waganga gandikidgi sunmakbaloye.’ </v>
<v b="AMO" c="7" v="17">”Agala, Bab-Jehová weyob bega soged: ‘Be-ome neggweburgi ibmarbina na san-urmakdii guoed. Be-masmala, degi, be-bunamala es-suidgi oburgwilegoed. Be-napamar wilubsaar mimilegoed. Degi, bedi, be-yargi burgosulid. Israel-dulemardi e-yargi dikasuli gales seledmaloed.’ ” </v>
<v b="AMO" c="8" v="1">Bab-Jehová-Bur-Gandik-Maid, negburgan anga oyosbalid: Garbagi sapi-san-gorogwad-bukwa an daksad. </v>
<v b="AMO" c="8" v="2">Degi, anse egichided: —Amós, we, ¿ibu be dake? Degi, an abin-sogde: —Garbagi sapi-san-gorogana-bukwa an daked. Degidgine, Bab-Jehová anga sogded: —Israel-dulemar-e-bergued-ibagan warmaknonikid. Ibmar-san-gorogwayobi berguoed. Israel-dulemarga e-isgued bar an eliosulid. </v>
<v b="AMO" c="8" v="3">Bab-Jehová-Bur-Gandik-Maid sogded: —A-ibagangi, reyneggi-namaklemalad, boedga guoed. Dulemar-bukidar yogasaar burgwar-burgwar omilede gumaloed. Degi, bogidikidgi muimar yogasaar metemaloed. </v>
<v b="AMO" c="8" v="4">Nue be an itomalo, bemar, dulemar-wilegana sabsur-imakmalad, bemar, dule-wilegana obelodimarbalid. </v>
<v b="AMO" c="8" v="5">”Bemar sogmalad: ‘Anmar ibmar-gwagmar manigi ukega, ¿sana we nii-gebe-gwisgusad-e-iba berguoe? Anmar ibmar-gwag-orosgi-dakleged-trigo manigi ukega, ¿sana we itoged-iba berguoe?’ ”Bemar ibmar-nibirgi-uked bur ichee-gued abediid. E-manidi odummoged abediid. Emar-yardakega nibir-nuedsulid ebudamalad. </v>
<v b="AMO" c="8" v="6">Orosgwaggi-dakleged-e-solamar bemar manigi ukdamalad. Bemar dule-wilegana manigi bakdamarbalid, degi, dule-ibmar-abedimalad nag-uka-gwagwengi unnir bakdamarbalid.” </v>
<v b="AMO" c="8" v="7">Bab-Jehová, Jacob-dulemar-e-san-dummarba-imakedgi, ise-sogar sogded: “Ibmar be imaksamaladi, an gwen iegosulid. </v>
<v b="AMO" c="8" v="8">Deyob bela neg-guoed-ulale, ¿napade giglimakosuli? ¿Bela e-dulamar boosurmala? Bela napa, Nilo-diwar-engumaiyobi megoed, dogdoed. Agi Egipto-diwar-ilideyobi, ilidoed.” </v>
<v b="AMO" c="8" v="9">Bab-Jehová-Bur-Gandik-Maid sogdebalid: “A-ibagi, yorukudba dad-galegega an imakoed, degi, napneggi ibginedba negsichid an nasikoed. </v>
<v b="AMO" c="8" v="10">Be-iba-onomalad ise-bukib-binsaleged-ibaga an imakoed. Degi, be-namakmalad, namakmalad-ise-bukib-binsaedga an imakbaloed. Bukib-binsaleged-e-mor-yoega an bemar-imakbaloed. Degi, be-nono swanga-imakega an be-imakbaloed. Machi-wargwennagwad-burgwisar, ega bonanaidaeyob ise-boar bemar bomaloed, degi, ibagan nunmaked-dummad-nai bergudoed.” </v>
<v b="AMO" c="8" v="11">Bab-Jehová-Bur-Gandik-Maid sogdebalid: “Ibagan-danikid, napneggi an ukud-dummad nasikoed. We-ukudde, masgulleged an obarsulid, degi, uku-uku-itogedgi-dii-gobleged an obarsurbalid. An obaredi, dulemar an-gayaburba-itobiedba uku-uku-gudiguoed, an obared. </v>
<v b="AMO" c="8" v="12">Degisoggu, dulemar, Bab-Jehová-Gayaburba-amiega, igarsuli demar-mataganba namaloed. Igarsuli dad-nakwed-argan-sapiledsik, degi, dad-nakwedsik gudii gumaloed. Degi-inigwele, Bab-Jehová-gayaburba gwen amiosurmalad. </v>
<v b="AMO" c="8" v="13">”A-ibagine, yagana-yeerdaklemalad, sapingana-gandikmalad, uku-uku-itogedba negoedmaloed. </v>
<v b="AMO" c="8" v="14">Dulemar Samaria-dorgan-e-isgudiidga ise-sogar sogdamaladi bergumaloed, bar-durguosurmalad Amarde sogmalad: ‘Dan-neggwebur-e-bab-dummad-dula-gudiidba ise-sogar an bega sogye.’ Degi, sogdamarbalid: ‘Beerseba-neggwebur-e-bab-dummad-dula-gudiidba ise-sogar an bega sogye.’ ” </v>
<v b="AMO" c="9" v="1">Dule-Dummad ibmar-ogumakar-ukleged-aila-dikarba-gwichi an daksad, degi, anga sogded: “Buarmar-e-bargamalad be omukue, adi, buarmar giglimakega, dulemar-e-nonogi babatidoed. Dulemar-burgosurmaladdi es-suidgi an osulogoed. Dulemar-wargwensaar wakinnosulid, wargwensaagwar durguosulid. </v>
<v b="AMO" c="9" v="2">Israel-dulemar neg-uan-napa-uluba dukuye-sogele, amba an onogoed. Ar amba nibanegse nakweye-sogele, amba an amar-odegoed. </v>
<v b="AMO" c="9" v="3">Amba Carmelo-yar-birba dukuye-sogele, ase an aminaoed, degi, an gaoed. Demar-mata-wilasorse angi dukuye-sogele, amba naibe-demargined egi-warmakega an barmidoed. </v>
<v b="AMO" c="9" v="4">Israel-dulemar, e-isdarmaladse-galesa selenadapidgine, an igar-ukoed, es-suidgi amar-oburgwegar. Israel-dulemargi nue an nakulegoed. An egi-nakulegoedi, ibmar-nued ega imakegarsulid. Ibmar-isganaga imakegalad.” </v>
<v b="AMO" c="9" v="5">Bab-Jehová-Bur-Gandik-Maid, Bela-Gangued-Nikad-Maid napa ebugele, napa maludoed. Napa mullumakmai megoed, Egipto-diwar-Nilo-maiyob megoed, degi, bela dule-bukwamalad ise-boar gumaloed. </v>
<v b="AMO" c="9" v="6">Bab-Dummad nibaneggi na e-neg nasiksad, degi, napaneggi e-neg-sailagan nasiksabalid. Dii napaneggi-owiegala, demar-mata-obupurmakega imaked. E-nuga, Bab-Jehováʼye nugad. </v>
<v b="AMO" c="9" v="7">Israel-wagan, Bab-Jehová soged: “¿Ar bemarde anga Etiopía-dulemaryob-gusursi? ¿Ar ande Egiptoʼgi Israel-dulemar-onissursi? ¿Caftor-yargi Filistea-dulemar an onisbarsursi? Degi, ¿Kir-yargi Arameo-dulemar an onisbarsursi? </v>
<v b="AMO" c="9" v="8">”Ani an Bab-Jehová-Bur-Gandik-Maidi, we-yar-isgus-naidgi nakulemaid. Jacob-wagan napneg-naidgi an obelogoed, degi-inigwele, an bela obelogosulid.” Bab-Dummad-Jehová soged. </v>
<v b="AMO" c="9" v="9">“Igi ukub bugbugi egwalealile, napagi akwa-gwagwensaar argwansuli, deyobi, Israel-dulemar neggwebur-baigan-abargi, an egwaoed.” </v>
<v b="AMO" c="9" v="10">Bab-Jehová sogdebalid: “Bela an-dulamar-isgudimalad, es-suidgi burgwemaloed. Bela sogdimaladi: Bonigan anmarse gwen nonikosurye. Anmar-oakalogosurye. Dule-deyob-sogdimaladi, bela burgwemaloed.” </v>
<v b="AMO" c="9" v="11">Bab-Jehová sogdebalid: “A-ibagi, David-meged-neg-ayarisadi, an soboed. Neg-yaa-ollogan-ambikusadi, an edioed, degi, e-neg-bibichismalad iduar-sobaledyob, gannar an sobbaloed. </v>
<v b="AMO" c="9" v="12">Adi, Israel-dulemar, degi, bela dulemar an-nug-odummodimaladi, Edom-neggwebur, degi, bela neggwebur-bamalad suegar.” </v>
<v b="AMO" c="9" v="13">Bab-Jehová sogdebalid: “Ibmar-san-bukidar-welegoed-ibagan danikid, ibmar-gwag-digleged-ibagan-naidgi, amba oros-gwaggiid-dakleged, welenai guoed. Uva-digleged-ibagan-naidgi, amba uva-egurlenai guoed. Yar-dummaganba vino-binid aryomamai guoed, bela yala-senigana-imbaganba suurmakmai guoed. </v>
<v b="AMO" c="9" v="14">An-Israel-dulemar-galesmalad an gannar e-yarse sedagoed. Neggweburmar-bergusad gannar na sobmarbaloed, agi na ambikumaloed. Uva-dubmar digmaloed, degi, e-vino gobdii gumaloed. Ibmar-digedgi arbamaloed, a-ibmar-sanmakoedi, gundii gumaloed.” </v>
<v b="AMO" c="9" v="15">Be-Bab-Dummad-Jehová soged: “Israel-dulemar e-yargi an urboed, adi, mer yar-an-ega-uksadgi, bar onilegegar.”</v>
<v b="OBA" c="1" v="1">Abdías-negburgan-daksad. Anmar, Bab-Jehová-e-ibmar-soged itosad. E-gayaburba-berbeged-wargwen, dulemar-yar-baid-baidgi-bukwadse barmilesad. A-dule, weyob soged: “Anmar ogusmar. Anmar we-neggweburgi bila-ononamar.” Bab-Jehová-Bela-Gangued-Nikad Edom-dulemarnik weyob soged: </v>
<v b="OBA" c="1" v="2">“Dulemar-yar-baid-baidgi-bukwamalad-abargi an bur san-bipii be-imakoed. Bela dulemar isdarsunna be-dakmaloed. </v>
<v b="OBA" c="1" v="3">Na be-gwage-ulubgi be-san-dummarba-itogedi be-yardaksad, Akwa-dummagan-imbaba be-siid, nibaduku be siid. A-ulale, na be binsaed, ‘¿doa napagulluse an-egwannosunna?’ ” </v>
<v b="OBA" c="1" v="4">Bab-Jehová soged: “Sulubagiyob amba be matusuli gukudiile, amba niisgwamar-imbaba be-uu siile, agi-gudiidgi amba an be-egwannoed. </v>
<v b="OBA" c="1" v="5">”Ar dule-ibmar-atursaed mutikidba be-ibe ibmar atursadanikile, ¿unnila ibmar-abegedbi be-ibe sussulir be insae? Eye. Ibmar-abegedbi be-ibe susaled. Ar bedi bur bule ibitogoed. Ar uva-weemalad, be uva-nainuse nonikile, ¿uva-e-solamar obessulir be insae? Obesale. Ar bedi bur bule ibitogoed. </v>
<v b="OBA" c="1" v="6">Esaú-e-ibmar-nuegandi, bela sulegoed. Bela e-ibmar-nuegan-gargerbamalad e-ibe sulegoed. </v>
<v b="OBA" c="1" v="7">Bela dule-beba-nanaidi, be-yar-abingunaidse be-ononnomaloed. Be-aimala be-yardakmaloed, be-dummadga gunonimaloed. Dulemar-bebo-masgundimalad, begi aibinmalaga be-yardakmaloed. Edom-dulemarde deyob-guoed itogosurmalad.” </v>
<v b="OBA" c="1" v="8">Bab-Jehová soged: “A-ibagi, Edom-dulemar-dule-binsaed-ibegan, an obelogoed, Esaú-yargi dule-ibmar-wisimaladi, an obelogoed. </v>
<v b="OBA" c="1" v="9">Temán-neggwebur, be-sorda-bila-onomalad, dobedba wawanmakdemaloed. Esaú-yargi bila-onolenaidgi bela dulemar burgwemaloed. </v>
<v b="OBA" c="1" v="10">”Esaú, be be-urba-Jacob-nue-wiosadbali, be dummad-bingeguoed, degisadegu be berguoed. </v>
<v b="OBA" c="1" v="11">Jacob-e-sorda-bila-onomalad dule-baiganse gales-selemamaigua, bedi agi, unnila dakgwichi gusad, gwen be bendaksasulid. Dule-baigan, Jerusalén-e-yawagakba ubomamaigua, e-ibmar-nuegan-susmalad-miminanaigua, gwen be bendaksasulid. A-dulemaryob be gusmogad. </v>
<v b="OBA" c="1" v="12">Esaú, be-urba-sabsur-imaklenaigusad-ibagi, ega be allewilubsulinad. Be-urba-sabsur-obingelenaigusad-ibagi, ega be allewilubsulinad. Judá-dulemar-ogilolenaigusad-ibagi, be yeer-itogewilubsulinad. E-suli-suli-itonaigusad-ibagi, egi be dodogewilubsulinad. </v>
<v b="OBA" c="1" v="13">Esaú, an-dulamar-sabsur-odurdaklenaigusad-ibagi, e-neggwebur-yawagakba be dogewilubsulinad. E-sabsur-odurdaklenaigusad-ibagi, be yeerdakgwichi guewilubsulinad. E-wilenanaigusad-ibagi, e-ibe be ibmar-nuegan-gargerbamalad suewilubsulinad. </v>
<v b="OBA" c="1" v="14">Jacob-dulemar-wakinmamaid-oburgwegala, igarmar-abingunanaidgi idu be gwisguewilubsulinad. E-suli-suli-itonaigusad-ibagi, dule-burgwissurmalad e-isdarmaladga be urmakewilubsulinad.” </v>
<v b="OBA" c="1" v="15">Bab-Jehová soged: “Ar bela dulemar-sabsur-odurdaked-e-ibagan warmaksad, Edom, ar igi be dule-imaksa, deyobi, be gumogoed. Igi be dulemar-imaksagusa, emigi be bela itomogoed. </v>
<v b="OBA" c="1" v="16">Israel-dulemar, igi-bemar anse an-yar-islidikidgi sabsur-odurdaklesgusmala, deyobi, dulemar-yar-baid-baidgi-bukmalad anse sabsur-odurdaklemogoed. Sabsur-odurdaklegoedba bergudmaloed. Dule-bukussuliyobi gumaloed. </v>
<v b="OBA" c="1" v="17">Ar Sión-yargindina, dule-gwenna-gwenna san-onomaloed, amala swilidikidga gumaloed. Jacob-wagan gannar e-ibmar sumaloed. </v>
<v b="OBA" c="1" v="18">Jacob-wagana, sooyobi gumaloed, José-wagandi, soo-gaeyobi gumaloed. Esaú-wagandina, gagan-dinnagwadyob gumaloed, soogi gummakmaloed, soose bergumaloed. Degisoggu, Esaú-wagan-abargine, dule-wargwensaar durguosulid. Ani an Bab-Jehová deyob soged.” </v>
<v b="OBA" c="1" v="19">Neguevʼginmalad, Esaú-yar sumaloed. Sefelaʼginmaladdi, Filistea-dulemar-yar sumaloed. Israel-dulemar, Efraín-yar sumaloed, Samaria-yar sumarbaloed. Benjamín-wagan, Galaad-yar sumarmogoed. </v>
<v b="OBA" c="1" v="20">Israel-sorda-bila-onomalad-gales-selesgusmalad Canaán-dulemar-abargi-gudimaladi, Sarepta-neggweburse yar-sumaloed. Jerusalén-dorgan-Sefarad-neggweburse-selesmaladdi, Neguev-neggweburmar sumaloed. </v>
<v b="OBA" c="1" v="21">Israel-dulemar-galebukwa-nosmaladi, Esaú-e-yar-semai-gumalaga Sión-yarse naknonimaloed. Bab-Jehová na we-yar-dakmai guoed.</v>
<v b="JON" c="1" v="1">Bab-Jehová, Amitai-e-machi-Jonásʼse gornonikid. Ega weyob sognonikid: </v>
<v b="JON" c="1" v="2">“Jonás, Nínive-neggwebur-dummadse be nao. A-dulemarga be sogo, anse ibitomaloye. Ar Nínive-dulemar-e-isgued doggus wilub-obicha-gusad, e-ibmar-isgana-imakmalad anse warmaksad.” </v>
<v b="JON" c="1" v="3">Ar Jonásʼdi Bab-Jehováʼba gwen ibsassulid. Bab-Jehováʼgi-wakinnegala aka Tarsis-neggweburse naedgi binsaali gusad. A-ular, Jope-neggweburgi urmar-naguedse nade gusad. Jopeʼse modapgua, Tarsis-neggweburse ur-nae-sognai dakdapid. Geb Jonás agi ur-bennuksad, eba naegar. Deyob Bab-Jehováʼgi dikasur-wakinnega Tarsis-neggweburse nadegusad. </v>
<v b="JON" c="1" v="4">Agine, Bab-Jehová mataba burwa binnasur-golega imaksad. Geb degidbali, demar bela-bela dunguded, degisoggu, ur mared-naga-gualid. </v>
<v b="JON" c="1" v="5">Ur-selamar bela-bela gwayidmalad, geb, neg-isgued-wis-bargaegala, war-wargwen na e-bab-dummad-e-bab-dummadse gotemalad. Deginbali, selamar ur ukuu imakegala, ur-yagi-ibmar-bukwadi demarse midmalad. Jonásʼdina, ur-sukun-yaba-aides megisad. Agi, ise-nue-gabar megisad. </v>
<v b="JON" c="1" v="6">Agine, ur-seed Jonás-gabmaidse nonikid, geb ega sogded: —Ar bedi, ¿ibu be samai weyob be gabmaigu? ¡Gwisgue! ¡Be-Bab-Dummadse be gole! Ar abakale, be-Bab-Dummad wile anmar-dakalile, nabir anmar-bendakalile, adi, anmar burgosulid. </v>
<v b="JON" c="1" v="7">Geb selamardi, na dukin-dukin sogdemalad: —Anmar wilubdakgwelo. Agi, anmar dakoed, doa gudiidibe, doa-nukad anmargi burwa-dummad noali. Agi, wilubdaknanai-guarmalad. Geb Jonásʼgi yolenonikid. </v>
<v b="JON" c="1" v="8">Degisoggu, selamar Jonásʼse egisdemarsunnad: —Anmarga be soge, ¿wede ibiga anmargi burwa-dummad noali? ¿Be ibigi arbae? ¿Bia be daniki? ¿Be bialidi? ¿Bede, igid-dule? </v>
<v b="JON" c="1" v="9">Geb Jonás dulemar-abin sogded: —Ani, an Hebreo-dule, Bab-Jehováʼse-gordiid-duled. Ar we-Bab-Dummad nibneg-e-dummadid, demar nasiksabalid, napneg nasiksabalid. </v>
<v b="JON" c="1" v="10">Agi, selamar bela-bela dobgudmalad. Geb Jonásʼga sogdemalad: —¿Igi be neg-imaksa? Ar ega Jonás sogsasoggu, selamar wisgunonimarsunnad, Jonás Bab-Jehováʼgi wakindii. </v>
<v b="JON" c="1" v="11">Degine, demar bur bule dungumaisoggu, Jonásʼse egichidmalad: —Anmarga demar nabir bogilegegala, ¿igi anmar be-imakosunna? </v>
<v b="JON" c="1" v="12">Jonás abin-sogded: —Ar an-nukad we-burwa-dummad nomaid. Degisoggu, gasa be an-imakmala, demargi be an-metemala, ar degii geb demar bogilegoed. </v>
<v b="JON" c="1" v="13">Degine, selamar aisaar gakase-warmakega sabsur-gamminanai-gusmalanad, degi-inigwele, demar-dungueddi baligannosad. E-urdina, sunnale dogsar gunaid, degisoggu, demar-gakase ur-sessur-gusmalad. </v>
<v b="JON" c="1" v="14">Geb degine, selamar Bab-Jehováʼse binnasur gotemalad, ega sogdemalad: “Bab-Jehováʼye, melle be we-dule-ular anmar-oburgwe. Ar we-dule ibmar-oakalossulile, melle e-burgoed, anmargi be nasiko. Bab-Jehová, ar bedi na ibmar-imakbiedba be imakmaid.” </v>
<v b="JON" c="1" v="15">Agine, selamar Jonás-gasmalad, geb, demargi metemalad. Jonás-melledgua, demar yog bogilegargusad. </v>
<v b="JON" c="1" v="16">Selamar bela deyob daksamargua, Bab-Jehová-dobee-ito-nadmalad. Geb Bab-Jehováʼga ibmar-ogumakar uksamalad, deginbali, ise-sogar na weyob sognanai-guarmalad: “Bab-Jehová-sogedba anmar gudii-guoye, deyob anmar imakergebye.” </v>
<v b="JON" c="1" v="17">Ar Bab-Jehováʼdi Jonás-ua-dummadse-dolegegala, idu guakwaa ua-dummad-nasiksad. Jonás ua-dummadse-dolesgua, e-saban-yaba ibapaa megisad. </v>
<v b="JON" c="2" v="1">Geb degine, Jonás ua-sabanyaba-mai, e-Bab-Dummad-Jehováʼse goted. </v>
<v b="JON" c="2" v="2">Ega sogded: “An dummad-wilenaidgi, an bese gochad. An bese gochagua, be an-itononikid. Bato an burgwarmalad-neg-gullugi-mai an gochad. Agi, Bab-Jehová be an-bendaknonikid. </v>
<v b="JON" c="2" v="3">Demar-wilasolase, dii-ulak be an-barmeted. Be-demar-ebilemaid, bela angi nasad. Be-demar-dummagan-nukamakmaidi, bela angi bipirmaksad. </v>
<v b="JON" c="2" v="4">Weyob an binsanonikid: Bab-Jehová nue an-obachasunye. Degi-inigwele, an gannar ese-goled-neg-swilidikidsik an nabaloye. </v>
<v b="JON" c="2" v="5">Bela diimar dukarse an-ebiris-nagusad, demar-wilasailad bela an-ebirisad, demar-gaganmar an-nonogi bela bipirmaksad. </v>
<v b="JON" c="2" v="6">Bela-bela demar-napa-ulubse an megdapid. ¡Bato an napa-ulubgi-mellesigua, gwen bar noed an itossulid! Degi-inigwele, be an-Bab-Dummad-Jehová-gued, an gulluba-mellesiidgi be an-onononikid. </v>
<v b="JON" c="2" v="7">”An na nue-burgwe-itogua, Bab-Jehová, an begi binsaded, agi an bese goted. An-bese-goled, bese mosad, bese-goled-neg-swilidikidse warmaksad. </v>
<v b="JON" c="2" v="8">”Dulemar-bab-dummaganse-gormaladdi, Bab-Dummad-e-sabgued gwen bai daksurmalad. </v>
<v b="JON" c="2" v="9">Andina, an weligwar-namakedgi, an bega ibmar-ogumakar ukoed. An bega ibmar-imakoye ise-sogar an sogsad, an imakedsegoed. ¡Bab-Jehová, unnila bebi sunna dule-abonoged!” </v>
<v b="JON" c="2" v="10">Geb agine, Bab-Jehová Jonás-onogegala, ua-dummad-agega imaksad. Geb neg-dinnagwadgi ua agsagua, Jonás neggunasse nononikid. </v>
<v b="JON" c="3" v="1">Degine, geb ilabogi, Bab-Jehová Jonásʼga gannar sogdebalid: </v>
<v b="JON" c="3" v="2">“¡Jonás! ¡Gwisgu! Nínive-neggwebur-dummadse be nae. An bega-ibmar-sogoed a-dulemarga be sognao.” </v>
<v b="JON" c="3" v="3">Agi Jonás, gwichibin imaksad, geb, Nínive-neggweburse nadegusad, Bab-Jehová-ega-sogsadba. Ar Nínive-neggwebur bipisursoggua, egi naegala ibapaa-nanaleged. </v>
<v b="JON" c="3" v="4">Jonás, Nínive-neggweburgi dognonikid, geb, ibagwen-dummad gandikidgi weyob sunmakdii gualid: “Iba-dulabose (40) Nínive-neggwebur berguoye.” </v>
<v b="JON" c="3" v="5">Agine, Nínive-dorgan Bab-Dummad-ega-sogedi nue-itosmalad. Degisoggu, serganmala, degi, bipiganase-bakar, bar mas-guchasurmalad, bela mor-sommed-ai-aid yosmarbalid, adi, oyogegar, emarde e-isguedga na wile-itomarye. </v>
<v b="JON" c="3" v="6">Nínive-e-rey we-gaya-itoargua, na e-rey-gangi-sii gwichibin-imaksad. Geb e-rey-mor-yoid-esusad, agi mor-sommereged yosad. Deginbali, buru-birgi sigisbalid, oyogegar, ede na e-isguedga bukib-binsamoye. </v>
<v b="JON" c="3" v="7">Geb degine, rey na e-dummaganmala, Nínive-neggweburginmaladga igar-uknonikid. Weyob sognonikid: “Bela dule-gwablemakar melle mas-gunmalo, melle dii gobmarbalo, bela molimarse-bakar, sibad-wawaadmarse-bakar, bela-ibmar-durganse-bakar, melle masgi-ogunmalo. </v>
<v b="JON" c="3" v="8">Deginbali, dulemar mor-sommed yomalo, degine, e-ibmar-durganse-bakale, egi mor-sommereged nasikmalo. Bab-Dummadse bela-bela gandikidgi gormalo. Degi, na war-wargwen e-daed-sunnasulid iemalo, degine, e-ibmar-isgana-sabsur-imakdimalad bela iemamarbalo. </v>
<v b="JON" c="3" v="9">Abakale, Bab-Dummad, wile anmar-dakalile. Bela-bela sabsur-anmar-odurdaksokalidgi, bar sabsur-anmar-odurdakarsulile, adi, melle anmar burgwemalagar.” </v>
<v b="JON" c="3" v="10">Bab-Dummad Nínive-dorgan e-isguedga na bukib-binsasa, degi, e-ibmar-isgana-imaked mete daksagua, na sognonisunnad, we-dulemar-osulogoye an sogsadi, emigindi, bar an sabsur-odurdakosurye. </v>
<v b="JON" c="4" v="1">We-ibmar-gusad bela-bela Jonás-sae-itogega imaksad. Sae-itogedba, sabsur-uluded. </v>
<v b="JON" c="4" v="2">Geb Jonás, Bab-Jehováʼse goted. Weyob ega sogded: —Bab-Jehová, ¿ar an we-obarissursi, deunni an-yargi an gudigu? Agala, an Tarsis-neggweburse nadegusanad. Ar an nue-wisid, be, Bab-Dummad-emar-saberbadid, be, wile-emar-dakedid. Be wissur-gwae-gwae urwebalidid. Ar be, dulemar-nue-sabsoggu, emar-sabsur-odurdakoye be sogdaenad, degite, be sorba sogdedabalid, be-isgued bergusye. </v>
<v b="JON" c="4" v="3">Bab-Jehováʼye, degisoggu, an bega soged, bur be an-oburgwesunna. Bur an dula-gudiidba burgwisunnana gadinad. </v>
<v b="JON" c="4" v="4">Bab-Jehová, Jonás-abin sogded: —Ar weyob be urwenaidde, ¿ibmar-nued na be sanaye sogsunde? Gwen ibmar-nuedsulid. </v>
<v b="JON" c="4" v="5">Geb Jonás neggweburgi nodegusad, dad-nakwedsik sigwidapid. Agi, neg-matarkwaa sobsad. A-neg-urba, negsichigwagi sigisad. Geb neggwebursik ataksii gusad, adi, dakegar, igi Nínive-neggwebur gudodibeye. </v>
<v b="JON" c="4" v="6">Geb degine, Bab-Dummad-Jehová Jonás-siidgi dagargii-dakleged-urwa dunguega imaksad, adi, Jonás a-urwa-urba dukuegar, degine, urwesiidbali wis yeer-itobaligar. Agi Jonás, we-urwa-urba-dukusiidgi yeer-itos-gusad. </v>
<v b="JON" c="4" v="7">Neg-oiboargua, Bab-Dummad, dagargii-dakleged-urwa nusse gullegega imaksad. Degisoggu, urwa dingussunnad. </v>
<v b="JON" c="4" v="8">Dad nakwiargu, Bab-Dummad, dad-nakwedsikid-burwa diopisur-golega imaksad. Degisoggu, Jonásʼgi dad-dummadi-ganai-gualid. Degidbali, Jonás, sulibinsa-ito-naded, na neg negoe-itoged. Agala, burgwebi-guarsunnad, geb, weyob sogded: “Bitigi an burgwissunnana gadina, ar dula-gudiidba bur-nuedid.” </v>
<v b="JON" c="4" v="9">Agine, Bab-Dummaddi Jonásʼga sogded: —¿Ar dagargii-dakleged-dingusadbina nue be urwe? Jonás, Bab-Dummad-abin sogded: —Eye, nue-bela-bela an sae-itoged. </v>
<v b="JON" c="4" v="10">Geb degine, Bab-Jehová Jonásʼga sogdebalid: —¿We-dagargii-dakleged-urwa, mutiki-dungusad, a-banedgine, mutiki burgwisbalid, a-bina be bukib-binsade? Emide be, gwen digsasulid, be gwen odummossurbalid. </v>
<v b="JON" c="4" v="11">Ar deyob be itogele, an-bulesunna, ¿ar an Nínive-neggwebur wiledakosur be an-insae? Ar we-Nínive-neggwebur-dummadgi dulemar-aku-neg-itomalad mili-dulanergwa-gaka (120,000+) bukwad, degine, moli-bebe-nikamalad bukidar-bukwabalid. ¿Amarde an wiledakosursi? An wile dakoed.</v>
<v b="MIC" c="1" v="1">Judá-dule-e-reymar Jotam, Acaz, degi, Ezequías, negsemamaid-ibagangine, Bab-Jehová dule-Moreset-neggweburgined-Miqueasʼye-nugadga sunmaksad. Miqueas, Samaria-yalagi-negguoed, degi, Jerusalén-yalagi-negguoed weyob negburgan daksad. Miqueas, Bab-Jehová-ega-sogsadba weyob sogded: </v>
<v b="MIC" c="1" v="2">“Dulemar, bela we-yalagi-bukmalad be an-itomar, bela napneggi-bukmalad, nue-bogimakar be itomalo. Bab-Dummad-Jehová-Bela-Gangued-Nika-Maid, ese-goled-neg-akale, bemargi-gwisguega sunmakoed. </v>
<v b="MIC" c="1" v="3">¡Dakmala! Bab-Jehová, e-maidgi bato noalid, bato aidealid, yar-mullugan-imbaba gannamakdanikid. </v>
<v b="MIC" c="1" v="4">E-nanaedbali yarmar abin maludoed. Ibmar-gwallu-soo-abin-daluddaedyobi yar gudoed, igi diwar-noedbali, nebagan negabar-argaddae, deyobi, nebagan argadoed. </v>
<v b="MIC" c="1" v="5">Bela we-ibmarmar Jacob-wagan-Bab-Dummadgi-gwisgusadbali guoed. Israel-dulemar-isgued-ular, deyob, guoed. ¿Ar bia Jacob-wagan Bab-Dummadgi gwisgusmala? ¿Ar Samaria-neggweburgi isgusmarsursi? ¿Ar Jerusalén-neggweburgi, Judá-dulemar e-bab-dummaganse-gorleged-neggi isgusmarsursi? </v>
<v b="MIC" c="1" v="6">A-ulale, Bab-Jehová soged: ‘An Samaria-neggwebur akwamarbi dunnumaksii an imakoed. E-akwamar nebaganba an mioed, bela swanga an imakoed. Unnila e-yala uvaʼmar-digega guoed. </v>
<v b="MIC" c="1" v="7">Bela e-bab-dummadyob-imaklemalad bibislegoed. Bela bab-dummagan-neggi-gambasamaladga ibmar-uklesmalad, ogumaklegoed. Bela we-ibmarmar-soblesmalad an obelogoed. Ar ade, galagwensuli-nanamalad-manigi, we-ibmarmar-soblesadi, gannar amar-maniga an imakoed.’ ” </v>
<v b="MIC" c="1" v="8">Miqueas sogded: “Agala, an booed, bukib-binsaedba an binnasuli goloed, nag-swili an gudii guoed, uka-swili an gudii guoed. Achu-boeyobi an gordii guoed. Irmonyobi an akigindii guoed. </v>
<v b="MIC" c="1" v="9">Ar ade, Samaria-e-naibigusadi, gege nudakleged. E-naibigusadi, bela Judá-yalase warmaksad. Bela Jerusalén-neggweburse an-dulemar-bukwadse nasgusad. </v>
<v b="MIC" c="1" v="10">Melle be bomalo, melle Gat-neggweburgi be ibmar sogmalo. Napayala nunmakedba, Bet-Le-Afra-neg-ukubgi be bindumakmar. </v>
<v b="MIC" c="1" v="11">Safirʼginmalad, uka-swiri binged-abalagi be-yargi be nomar. Zaanánʼginmaladdi, ainiega sikirmaksamalad. Betesel-neggweburgi ogormakdemalad, bar bemar bendaklegosulid. </v>
<v b="MIC" c="1" v="12">Marotʼginmalad, ibmar-nued-gued abebukwad, ar Bab-Jehováʼdi, Jerusalén-neggwebur-dogedse bonigan barmialid. </v>
<v b="MIC" c="1" v="13">”Laquis-dorgan, bemar ur-bila-onomaladgi moli be nasikmar. Ar ade, be-neggwebur-Jerusalénʼgi isgued noalid, bemargine, Israel-dulemar-e-isgued noalid. </v>
<v b="MIC" c="1" v="14">Degisoggu, Moreset-Gat-neggweburga degimaloye be sogmalo. Aczib-neggwebur-e-negmar, Israel-dulemar-e-reymar-yardakega gued. </v>
<v b="MIC" c="1" v="15">”Maresa-dorgan, dule-wargwen be-ibe-yarsuega, an bemargi barmidoed. Adulam-akwasaila-yaa-ollogwadyaba Israel-dule-bulegan dukunamaloed. </v>
<v b="MIC" c="1" v="16">Degisoggu, be-mimmigan-sabed-ulale, be bukib-binsae, aku-siga be esie, mula-nono-swirigwadyobi be-nono swiri be imake, ar ade, be-mimmigan yogasaar-gales dikasuli begi seledmaloed.” </v>
<v b="MIC" c="2" v="1">Dule, igar-isgana-imakedgi-binsamalad, duledar-wilesmar. Ar megidele, igar-isgana-imakedgi, binsamaidamalad. Neg-oibosale, igar-isgana imakdedamalad, ar ade, e-ibmar-imakbiedba imakdamalad. </v>
<v b="MIC" c="2" v="2">We-dulemar, emar-nainubina sokalile, e-ibe susdamalad, egadga imakdedamalad. Emar-ibe negmar susdamalad, egadga imakdedamalad. E-neg-ibed-mesagwar imakdedamalad, degi, e-neg-ibed-mimmigan-mesagwar imakdedamarbalid. E-nainu-ibed-mesagwar imakdedamalad, degi, e-nainu e-ibe susdamarbalid. </v>
<v b="MIC" c="2" v="3">Degisoggu, Bab-Jehová weyob soged: “Emigine, ani, an we-dulemar-isganagi bonigan barmidamogoed, we-bonigangi gwen wakinnosurmalad. Bar san-dummarbaa na itogosurmalad, ar ade, e-sabsur-odurdakleged-wachimar omosad. </v>
<v b="MIC" c="2" v="4">A-ibagan-omosale, dule-bamalad egi dododmaloed, ega we-naibi-itoleged-namakleged weyob egi dodoar namakmaloed: ‘Anmar bela bergusmala. An-dulamar-ibe nainumar miminanaid, ibiyobi anmar-ibe nainumar sunanai. Dule-isganamar, anmar-nainumar miminanaid.’ ” </v>
<v b="MIC" c="2" v="5">A-ulale, Bab-Jehová-sordagan-onmakbukwad-abargi, we-dulemarga napa-mimilegedgi ega napa uklegosulid. </v>
<v b="MIC" c="2" v="6">We-gayaburba-barsoged-napiragwadsurmalad anga soged: “Mer bar be anmarga ee-gordii samala. Mer be anmarga soge, be wilemaloye.” </v>
<v b="MIC" c="2" v="7">Jacob-wagan weyob sogmalad: “¿Bab-Jehová e-san-bargaagwar-imaked bergussi? E-daedde, ¿weyobsi? ¿Ar dule-inniki-nanadiidga Bab-Dummad-gayaburba ibnuedga gusursi?” </v>
<v b="MIC" c="2" v="8">Bab-Jehová soged: “Ar bemar an-dulamarga gumalanad, degi-inigwele, emi-ibagi be an-isdarmaladga gudmalad. Dulemar-igarba-baisurbinsa-nadapdamalad-ibe sordamar-be-isdarmaladyobi, e-ibe be mor-nuegan atursasdamalad. </v>
<v b="MIC" c="2" v="9">An-dulamar-omegan e-neg-nuegangi be ononnosmalad. A-omegan-e-mimmigan-ibe, be e-wergued osulosmalad. </v>
<v b="MIC" c="2" v="10">”¡Ogusmar! ¡Be namar! We-nega, obunnoged-negsulid. Bela nue-isgus naid, bela oitoles siid. </v>
<v b="MIC" c="2" v="11">Ar dule-gwensak yogasaar-gakansaedgi weyob sognonikile: ‘An bemarga-sunmakega, vino be anga udamaloye, sisa be anga udamaloye.’ We-neggwebur Bab-Dummad-gayaburba-barsogedyobi, we-dule-dakdoed.” </v>
<v b="MIC" c="2" v="12">Bab-Jehová sogdebalid: “Jacob-wagan, an bemarga nue-napira-soged, bela be-dulemar gannar nuekwa an urboed. Israel-wagan, an bemarga nue-napira-soged, bemar-napi-besmaladi, an gannar danar urboed. Igi sibad-wawaad galu-yaba danale-bukwadae, deyobi, an bemar-urboed. Degi, igi sibad-wawaad gagan-araramaladgi bukwadae, deyobi, an bemar-urboed, degine, binnasuli dule-bukidarayob oimakdemaloed.” </v>
<v b="MIC" c="2" v="13">Ega igar-mayedi, emar-idumai guoed, deginbali, emarmoga, igar-egamai gumarmogoed. Amar, igar-bulegangi ollorgumaloed, degi, namaloed. E-reydi, amar-idumai guoed. Bab-Jehová, na e-sunnagwadi emar-idumai guoed. </v>
<v b="MIC" c="3" v="1">Geb degine, an sogded: “Jacob-dulemar-negsemamaid, Israel-dulemar-e-dummagan, nue be an-itomar: Bemar bur igar-innikigwad-imaked-durdaked ¿nabirsursi? </v>
<v b="MIC" c="3" v="2">Ar bemar igar-nued bur isdar dakmalad, igar-isgana aka be yeer dakmalad. An-dulamar be wiodimalad, mesagwar be imakdimalad. </v>
<v b="MIC" c="3" v="3">Bemar ibgwensur an-dulamar imakdimalad. E-ukamar e-ibe be edared. E-garmar bis-bis e-ibe be imaked. Igi san-olomakar esmed-yagi onakledae, deyobi, an-dulamar be wiodimalad. San-narilegedyobi, an-dulamar be imakdimalad.” </v>
<v b="MIC" c="3" v="4">Bemar ibagwengi Bab-Jehováʼse gotemaloed, edina, bemar-abin imakosulid. Ar bemar dogdar isgusgudiidba, a-ibagangine, bemar-idu banguoed. </v>
<v b="MIC" c="3" v="5">Bab-Jehová weyob bemar-annik soged: “Bemar Bab-gayaburba-barsogmalad, dulemar-yamodimalad, igar-noaledba an-dulamar-sedimalad: Unnila dule-bega-masgunned-ukmaladgarbi, igar-bogidikidgi be sunmakdamalad, ar dule-bega-masgunned-uksurmaladgardi, bila-onoged be obariddamalad. </v>
<v b="MIC" c="3" v="6">Degisoggu, an bar bemarga an-ibmar-sabiedi sogosulid. Bipisaale bar an bemarga an-gayaburba sogosulid. Bar anga-gayaburba-barsogmalad bemarga yoedse-ibmar-guoedgi sunmakosurmalad. ”An-gayaburba-barsogmalad bar sunmaksuli guoed e-ibagan bergudoed. </v>
<v b="MIC" c="3" v="7">An-gayaburba-barsogmaladi, bingedar itodmaloed. Nergan aku neg-dake gudmaloed. Ar bela wemar bar-ibmar sogosurmalad, ar ade, an gwen ega ibmar sogosulid.” </v>
<v b="MIC" c="3" v="8">Andi, Miqueas, Bab-Jehová-Burba nue-nika gudiid. Igar-napiragwadi, degi, garganguedi, an nue-nika gudiid. Adi, Jacob-dulemar ibmar-isgana-imakmaladgi an sunmakegar, degi, Israel-dulemar-isgudiidgi an sunmakegar. </v>
<v b="MIC" c="3" v="9">Jacob-dulemar-negsemamaid, Israel-dulemar-e-dummagan, be nue an-itomalo. Bemar igar-innikimalad bur be obandimalad. Bipisaale, bemar igar-maidgi binsaed-nika dasurmalad. </v>
<v b="MIC" c="3" v="10">Ablis-eogedgi Sión-neggwebur be sobsamalad igar-isgana-imaklegedba be Jerusalén-neggwebur sebukmalad. </v>
<v b="MIC" c="3" v="11">Be-dummagan-negsemaladi, dule-baiganse-manigi-baklegar igar nabomalad. Be-dule-irwa-Bab-Jehováʼse-gormaladi, manigi-bennuklegar dule-odurdakmalad, degi, be-Bab-Jehová-gayaburba-barsogmaladi, manigi-bennuklegar dulega sunmakmalad, aka bur Bab-Jehováʼga weyob sogdedamalad: “¿Ar Bab-Jehováʼde anmarba gudisursi? Degisoggu, anmar akar-guosulid.” </v>
<v b="MIC" c="3" v="12">A-ulale, bemar-nukine Sión-neggwebur nainu-imuar-naidaedyob guoed. Jerusalén-neggwebur akwamarbi ganna-ganna-bubukwa guoed. Bab-Jehováʼse-goled-neg-e-yala, gannar sapurbi moodo naguoed. </v>
<v b="MIC" c="4" v="1">Ibagan-bergued-mosale, Bab-Jehováʼse-goled-neg-yala bur yala-biriginedga guoed, yala-mulluganba bur nuga-nika guoed. Dulemar-yar-baid-baidgi-bukmalad bela ase nonimaloed. </v>
<v b="MIC" c="4" v="2">Dule-yar-baid-baidgi-bukmalad-bukidar-nonikoedi, sognonimaloed: “Dagmar, anmar Bab-Jehová-yalase nakwenamar, Jacob-e-Bab-Dummadse-goled-negse anmar namar. Bab-Dummad, e-sunnad, e-igar-maidba anmar-odurdakoed, degi, anmar e-igarba nanadii gumaloed.” Ar ade, Sión-yalagi Bab-Dummad-Igar-Maid-odurdakleged danikid, Jerusalén-neggweburgi Bab-Jehová-gayaburba ainidagoed. </v>
<v b="MIC" c="4" v="3">Bab-Dummad, dulemar-yar-baid-baid-abargi dulemarga igar-nabogoed, neggwebur-gandikmalad-bukibga, degi, dikasurmaladga igar-nabogega guoed. E-es-suidmar napa-imuedga gudoed, e-ila-swiswidikmalad es-dopegwadga gudoed. Dule-yar-baid-baidginmalad, bar abin-abin urwosurmalad. Bila-onogega, bar guagwar-gudii guosurmalad. </v>
<v b="MIC" c="4" v="4">Bela dulemar bogidik e-uva-dubmar-urba-bukwa gumaloed, degi, bogidik e-higuera-sapi-urba-bukwa gumaloed, dule-bamaladi, gwen amar-ogwayosulid, ar ade, deyobi, Bab-Jehová-Bela-Gangued-Nikad sogsad. </v>
<v b="MIC" c="4" v="5">Ar bela dulemar e-bab-dummagan-nug ogannomalale, akarsulid, ar anmardi, anmar-Bab-Dummad-Jehová-Bela-Gangued-Nikad-e-nugbi odummodii guoed. </v>
<v b="MIC" c="4" v="6">Bab-Jehová weyob sogded: “A-ibagangine, dulemar-nailikguarmalad nuekwa an urboed. Dulemar-yar-baid-baidse-mimilesmalad bulakwaa an oambikuoed, degi, sabsur-imakledimalad nuekwa an oambikuoed. </v>
<v b="MIC" c="4" v="7">Dulemar-nailikguarmalad napi besmaloed. Amarde, neggweburga an imakoed. Dulemar-yar-baid-baidse-mimilesmaladgi, dulamar-bela-bela-gangued-nikadga an imakoed. Ani Bab-Jehová ega Sión-yalagi yar-seoed, degisadegu yar-semai guoed. </v>
<v b="MIC" c="4" v="8">Sión-yala, Jerusalén-neggweburgi be siid, neg-matusulid-nakulegedga be gunonikid. Be epennegwadyobi, gannar gangued-nika be guoed, Jerusalén, epenne be negsesadyobi, gannar be negseoed.” </v>
<v b="MIC" c="4" v="9">Emide, Jerusalén, ¿ibiga be binnasuli gole? ¿Ar be, rey satesi? ¿Ibiga begi naibid-dummad noniki? ¿Ar bega-binsaed-uked burgwissi? </v>
<v b="MIC" c="4" v="10">Sión-dulemar, ome-ugakgunaidaedyob, be binnasuli gole, be binnasuli akiginne. Ar be-neggweburgi be nooed, magabali gaamakdii be guoed. Babilonia-yalase be naoed. Geb agine, be ollorgunonikoed, Bab-Jehová be-isdarmaladgine be-onogoed. </v>
<v b="MIC" c="4" v="11">Emigindi, dulemar-yar-baid-baidgi-bukwad-bukidar begi-gwisguega atosmalad. Weyob sogmalad: “Sión-yala-ibe anmar ibmar sunae. ¡Bitigi, Sión-yala galakusa an daksamalana yeerbanye!” </v>
<v b="MIC" c="4" v="12">Degi-inigwele, we-dulemar Bab-Jehová-e-binsanaidi, degi, e-ibmar-imakbiedi wissurmalad. Ar wemar wissurmalad, Bab-Jehová oros-dugmaklegedyobi e-saboleged-neggi e-urbemaloed. </v>
<v b="MIC" c="4" v="13">Bab-Jehová sogdebalid: “Sión-dulemar, ¡ogusmar! Oros-omukueyob be dulemar imaknamar. Ar ani an moli-bebe-esgorogi-sobaledyobi gargangued an bega ukoed. Moli-e-nag-goonasi-esgoro-gordikidgi-sobaledyobi, an bega gargangued ukbaloed. Adi, bukidar neggwebur-bamalad napabi-nai be imakegar, degi, bela e-ibmar-nuegan be ei subaligar. Geb agine, a-ibmarmar anga be ukoed. Ani an Bab-Jehová Napneg-E-Dummadga gued.” </v>
<v b="MIC" c="5" v="1">Jerusalén-dorgan, be-sorda-bila-onomalad guagwar be urbemar. Ar ade, anmar-isdarmalad bela anmar-ebiris bukmalad. Israel-dulemar-e-dummad-negsemaidi, sabsur-wiolegoed. </v>
<v b="MIC" c="5" v="2">Bab-Jehová sogdebalid: “Belén-Efrata, ar bedi Judá-yargi-neggweburmar-bukwadba bur bipigwadid. Begine, dule-Israel-yala-seoed nodagoed. We-dulede, amba yoo-napaneg-nague bato gudibinned.” </v>
<v b="MIC" c="5" v="3">A-ulale, Bab-Dummad, omegwa-goe-baknonikoedse be-isdarmaladga be-urmakmaloed. Geb degine, Israel-dulemar-yar-baid-baidgi-napi-besmaladi, Israel-dulemar-baiganbo bular bukunonikoed. </v>
<v b="MIC" c="5" v="4">Geb a-dule Bab-Jehová-e-ganguedba, e-Bab-Dummad-Jehová-e-nug-gandikidba, e-dulemar-idugoed. Dulemar, dobedsuli gudii gumaloed, ar ade, a-dule bela napaneg-naid seoed. </v>
<v b="MIC" c="5" v="5">Ar a-dule neg-bogidikid senonikoed. Ar Asiria-dulemar anmar-yar-subiguarmalale, anmar-neg-gandikmalad-bibisbiguarmalale, a-dule, anmar-bendaknonikoed. E-abin e-gugle (7) dummagan barmidoed, degi, e-baabak (8) neggwebur-sapin-dummagan barmidabaloed. </v>
<v b="MIC" c="5" v="6">Wemala, gandikidba dadsaila-Nimrod-yala Asiriaʼye-nugad semai gumaloed, Asiria-dulemar anmar-yar subiguarmalale, degi, anmar-yar-abingunanaidgi dogbiguarmalale, a-dule, anmar-bendakoed. </v>
<v b="MIC" c="5" v="7">Igi Bab-Jehová wakudaryala boo-bomiardae, degi, igi gagangi dii-owiardabali, debayobi, Jacob-wagan-napi-besmaladi, neggwebur-bamalad-abargine gudii gumaloed. Gaganmar gwen dule-eoged abdakdasulid deyobi, gumaloed. </v>
<v b="MIC" c="5" v="8">Igi achumigur-nono-wawaad, ibdurgan-sapurbarmalad-imbagi gudidae, debayobi, Jacob-wagan-napi-besmaladi gumaloed. Igi achumigur-senigwad sibad-wawaad-bukwadgi-gudiidgi, sibad-wawaad-gasadae, gwen-odulodasuli, debayobi, Jacob-wagan neggwebur-bamalad-imbagine gudigumaloed. </v>
<v b="MIC" c="5" v="9">Bab-Jehová, bee be, be-isdarmaladgi gwichiguoed, bela be-isdarmalad be obelogoed. </v>
<v b="MIC" c="5" v="10">Bab-Jehová weyob Israel-dulemarga sogded: “A-ibagangine, an be-molimar ogilogoed, degi, be-moli-ur-bila-onomalad an obelogoed. </v>
<v b="MIC" c="5" v="11">An bela be-neggweburmar obelogoed, degi, be-neg-gandikmalad bela an obelogoed. </v>
<v b="MIC" c="5" v="12">Bela dulemar ina-isgana-imakmalad an obelogoed, degi, bar be nergan-nika guosurmalad. </v>
<v b="MIC" c="5" v="13">An bela be-bab-dummadyob-imaklemalad obelogoed, degi, akwa-dummagan-islidikmalad an bela obelobaloed. Bipisaale, be-ibmar-sobsamalad-asabin bar sindigar be sigosurmalad. </v>
<v b="MIC" c="5" v="14">Be-bab-bundor-Asera-e-wilub-gwismalad an bemar-ibe ungoed, degi, bela be-neggweburmar an obelogoed. </v>
<v b="MIC" c="5" v="15">Dule-yar-baid-baidgi-bukmalad an-sogedba-dasurmalad ise-urwedgi, degi, sae-itogedgine, an buged imakoed.” </v>
<v b="MIC" c="6" v="1">Israel-dulemar, Bab-Jehová-ibmar-sogedi be nue itomar: “Be gwichigumar. Be boni-nikagudiid yarmar-asabin be sognamar. Yar-mullugana be-itogega be imakmar.” </v>
<v b="MIC" c="6" v="2">Yalamar, Bab-Jehová-urwed be itomar, napa-e-saila-gandikmalad, nue be bogimakar itomar, Bab-Jehová, e-dulemarga igar itosokalid, Israel-dulemargi gwisgusokalid. </v>
<v b="MIC" c="6" v="3">Bab-Jehová sogded: “An-dulamar, ¿igi an bemar-imaksa? Be anga-sogmala, ¿ibigi an begi nosa? </v>
<v b="MIC" c="6" v="4">Ar ani an Egipto-yalagi bemar-onosadid, maigagudiid-yalagi an bemar-ollor-imaksadid. Ani an bemarga Moisés, Aarón, María, barmisgusadid, adi, amar bemar-idumalagar. </v>
<v b="MIC" c="6" v="5">An-dulamar, be-ebinsamala, Moab-dulemar-e-rey-Balac bemar-wiogega bemar-idu igar amisgusanad. Beor-machi-Balaam, igi Balac-abin sogsagusa, a be nue-ebinsamala. Deginbali, Sitimʼye-neg-nugad-akale, Gilgal-neg-nugadse-be-nonigusmaladi, be ebinsabali. Magar be an-dakmala, ani an, Bab-Jehová bemar-onosadid.” </v>
<v b="MIC" c="6" v="6">Emide be sogmalad: “Anmarde, ¿igi Bab-Jehová-walikaa gumalosunna? ¿Igi anmar Bab-Dummad-Bur-Birigined-asabin sindigar sigmalosunna? ¿Moli-bebe-nikad-birgagwenad-ogumakar-ukleged, an ega ukega sedoe? </v>
<v b="MIC" c="6" v="7">An sibad-wawaad-machered miliba (1000) Bab-Jehováʼga uker, Bab-Jehová ¿yeer itogoe? Olivo-gwallu bute-miliambe (10,000) an ega uker, ¿yeer itogoe? An ibmar-isgana-imaksad-ular, ¿an-machi-sailagined an ukoe? An-machi-sunnad, ¿an-isgued-ular, an ukoe?” </v>
<v b="MIC" c="6" v="8">Ar Bab-Jehová bato bega sogsad ibu ibmar-nuedi. Bab-Jehová be-daed-abemaidi, bato bega sogsad: Igar-napiragwad-imaked be-abemaid, dule-wiledaked be-abemaid, e-asabin gwage-eikwadaed be-abemaid. </v>
<v b="MIC" c="6" v="9">Jerusalén-dulemar, Bab-Jehová-ibmar-soged nue be itomar: Dule Bab-Dummad-dobee-nanadiile, a-dule, dule-binsaed-ibedid. Sabsur-odurdaklenaid nue be itomala. Bega dule-odurdakleged-barmialidi, nue be itomala. </v>
<v b="MIC" c="6" v="10">“¡Dule-isganamar! Ande be-ibmar-nuegan ibmar-isgana-imakedba-amisad, ¿baisurdakode? Degi, ande be ibmar-wilubsamalad-isgana, ¿baisurdakode? ¡Adi surbali! </v>
<v b="MIC" c="6" v="11">Ar ande, dule ibmar-wilubsaed-nuegansulid-ebudiid ¿igi yeer dakosunna? Degi, ibmar-wilubdaked-ebudiid, ¿an igi yeer dakosunna? ¡Geg an yeer daked! </v>
<v b="MIC" c="6" v="12">Dule-mani-ibegan, sabsur dule-imakedid. Bela neggweburginmalad, gakansilimalad. Na e-ibmar-sogedi bela gakansaedbiid. </v>
<v b="MIC" c="6" v="13">Emisgine, ani an sabsur-be-imakmaloed, bemar-isgued-ular, an bemar-obelogoed. </v>
<v b="MIC" c="6" v="14">Na be mas-gunmalo-inigwele, gwen be immelegosurmalad, amba ukudmaada be gudii gumaloed. Be ibmar-gwag weemaloe-inigwele, be-ibe berguoed. Ar be ibmar-soggwensaar-gaoedi, ani an bila-onolegedgi be-ibe obelogoed. </v>
<v b="MIC" c="6" v="15">Be ibmar-digmaloedi, gwen be weosurmalad, degi, be olivo-gwallu-egurmaloedi, gwen be ebugosurmalad. Vino-onogega uva-nis-egurusadi, be gobosurmarbalid. </v>
<v b="MIC" c="6" v="16">”Rey-Omri-igar-mesisadba be nanadimalad, bela Rey-Acab-e-wagan-ibmar-isgana-imaksadba be ibmar-imakdimalad. Amar-ibmar-imaksadyobi be nanadiid. A-ulale, an bemar-obeloged imakoed. Be-dulemar bingedar-itogega an saoed. Dulemar-begi-dodoedi, an imakoed.” </v>
<v b="MIC" c="7" v="1">Miqueas sogded: “¡An duledar-wiles! Ibmar-gwag-yorgi-weleged-abin an nonisulid. Uva-solagan-weleged-abin an nonisulid. Degisoggu, uva-san-dukgwenad bar an daksulid, degi, an higuera-san-gunnegala gwen an daksurbalid. </v>
<v b="MIC" c="7" v="2">Dule-wiledakmalad bela neggweburgi obelolesad, we-yargi dule-innikimalad bergusad. Bela dule-oburgwedgi-binsadimaladi, na muchub-muchub yamodidimalad. </v>
<v b="MIC" c="7" v="3">Ibmar-isgana-imakedgi dule gwen egi obinsulid. Dule-dummagan-negsemamaid, degi, dule-igar-nabomalad, dule-bamaladse manigi-baklegar, igar nabomalad. Dule-gandikmalad e-itolegedba ibmar egismalad, e-ibmar-abegedba ega ukdamalad. </v>
<v b="MIC" c="7" v="4">A-dulemar-abargi wis-dule-nuegan-gudimaladdina, bur bule sapi-ikobiidyob gued. A-dulemar-abargi dule-bur-innikigwaddina, bur bule ikomaryob gued. Suli-suli-itoleged-e-ibadi begi danikid, Bab-gayaburba-barsogmalad bega-ibmar-sogsadyobi, sabsur-odurdakleged-iba bato bega warmaksad. </v>
<v b="MIC" c="7" v="5">Degisoggu, melle be-ai-ibmar-soged be itogo, degi, melle dule-baid-bega-ibmar-soged be itogo. Be-ome-ebo be sunmakalile, nue-itoakwaa be sunmako. </v>
<v b="MIC" c="7" v="6">Ar ade, masmala, e-sergangi binsaedsuli guded, bunamala, nangangi obited, balamar, sak-omegangi obited, degi, e-isdarmaladi, e-neguyaginmalad nanaed. </v>
<v b="MIC" c="7" v="7">Degi-inigwele, ani Miqueas, Bab-Jehováʼgi an bensulid, Bab-Dummad-an-abonogedi, an edarbedii guoed. An-Bab-Dummadi, an-itogoed.” </v>
<v b="MIC" c="7" v="8">Miqueas weyob sogded: “An-isdarmalad-yar-baid-baidgi-bukmalad, mer be an-odurdaklegedgi weligwar itomala. Ar an galakus-inigwele, amba an gannar gwisguoed. An negsichidgi gudii-inigwele, ar Bab-Jehová neg-meegwadga anga gued. </v>
<v b="MIC" c="7" v="9">Ar Bab-Jehováʼgi an isgusad, degisoggu, Bab-Dummad-anga-igar-nudakedse, degi, anga-igar-nabogedse an e-urwed itogoed. Geb Bab-Jehová, igar-nued anga oyogoed, degi, e-an-abonosadgi an werguoed. </v>
<v b="MIC" c="7" v="10">An-isdarad anga sokardaed: ‘¿Bia be-Bab-Jehováʼde? A-dule, an-dakalile, bingedar itodoed.’ An-sunnagwad an-ibya-nuki e-wilegoed an dakoed. A-dule, neg-imbaba-olligi-annalegedyobi guoed. </v>
<v b="MIC" c="7" v="11">”Jerusalén, gannar be-galu-matusurmalad-sobledele, be-yar-abingunanaid nasgudoed. </v>
<v b="MIC" c="7" v="12">A-ibagangine, dule-bamalad, Asiria-yala-akale, Egipto-yalase-dulemar-bukwad, bese nonimaloed. Nilo-diwar-akale, Éufrates-diwarse-dulemar-bukwad, bese nonimaloed. Demarsik-bukmalad-akale, demar-baidsik-bukmaladse-dulemar-bukwad, bese nonimaloed. Deginbali, yar-dummagansik-bukmalad-akale, yar-dummagan-baidsik-bukmaladse-dulemar-bukwad, bela bese nonimaloed. </v>
<v b="MIC" c="7" v="13">Dule-isgusmalad-ular, we-napneg olloo naguoed, deyobi, neg naguoed.” </v>
<v b="MIC" c="7" v="14">Bab-Jehová, be-dulamar be nue ako, be-mimmigan walagwengi sapur-nuedgi-bukmalad be nue akwedii be guo. Epennegwadyobi be Basán-yalase, degi, Galaad-yalase be sede. </v>
<v b="MIC" c="7" v="15">Egipto-yalagi Israel-dulemar-onosgu, ibmar-dakledisurmalad-oyosayobi, be oyoge. </v>
<v b="MIC" c="7" v="16">Dulemar-yar-baid-baidgi-bukmaladi, be-ibmar-gegerdaklemalad dakmaloed. Be-gandikid-dakoedba bingedar itodmaloed, geger-dakedba gaya-gadmaloed, degi, uaya-atidmaloed. </v>
<v b="MIC" c="7" v="17">Igi-naibe napagi yaarmakar-nanae, deyobi, nanamaloed. Ibdula-unimalad-unimakedyob gumaloed. E-dukued-neggi dobed-abalagi nodamaloed, be-asabin dobedgi ainidamaloed. Anmar-Bab-Dummad-Jehová, bese, gannar we-dulemar nonimaloed. </v>
<v b="MIC" c="7" v="18">Bab-Dummad, ¿ar doa beyobid e-mimmigan-besmaladga isgusad-elied gudii? ¿Doa beyobid ibmar-isgana-imaksad bela ei-ieged gudii? Ar be degisadegu, urwedii guosulid, ar ade, bur bule anmar-sabguedgi be binsaed. </v>
<v b="MIC" c="7" v="19">Gannar wile be anmar-dake. Anmar-isgued be osuloge, anmar-isguedgi mer bar be binsae. </v>
<v b="MIC" c="7" v="20">Jacob-waganga, be-ibmar-inniki-imaked, be oyoge, Abraham-waganga, dule-ise-wiledaked be oyoge. Epennegwa anmar-dadganga ise-sogar-imaksayobi, be ibmar imake.</v>
<v b="NAM" c="1" v="1">Nahúm-negburgan-daksad-e-garda. Nahúmʼde Elcos-neggweburgined. We-gardagi Bab-Jehová Nínive-neggweburgi neg-guoed sogsad. </v>
<v b="NAM" c="1" v="2">Bab-Jehová, unnila dule-ebarbi-nanabi abeged, buged-mai dule-imakedbalid. Bab-Jehová dule-buged-mai-imakedid, e-isdarmaladse urwedid. Bab-Jehová, dule-egi-yoledimalad buged-mai imaked, e-isdarmalad ese sabsur-odurdakleged. </v>
<v b="NAM" c="1" v="3">Bab-Jehová wissur gwae-gwae urwed. Bab-Jehová bela-bela gangued nikad. Bab-Jehová dule-ibmar-oakalosad sabsur-odurdakedsegad. Bab-Jehová burwa-oored-abargi, burwa-dummad-abargi gudidaed, mogir Bab-Jehová-e-nanaedba ukub-ainakweyobi gued. </v>
<v b="NAM" c="1" v="4">Bab-Jehová demarga ibmar binnasur sogdele, demar dinnaa naddaed. Bela diwarmar dinnaa guega imakbalid. Basán-yar, degi, Carmelo-yar bela dinguded, Líbano-yar-dutumar bela dingudbalid. </v>
<v b="NAM" c="1" v="5">Bab-Jehová-asabin yarmar giglimakdedaed, yar-mullugan babatiddaed. Bab-Jehová-asabin napneg giglimakdedaed, Bab-Jehová-asabin napneg-dirbir-naid, degi, bela egi bukmalad wawanmakdedaed. </v>
<v b="NAM" c="1" v="6">Bab-Jehová-e-urwed-abin, ¿doa gwisguoe? Bab-Jehová-e-sae-itoged-abin, ¿doa gannarbaa gwisguoe? Bab-Jehová-e-urwedi, soo-gwabunye-gwichidyobi gued, e-asabin akwasailagan bela ese ubigwar gued. </v>
<v b="NAM" c="1" v="7">Bab-Jehová, duledar-nuedid, suli-suli-itogedgine, anmar-odukuedid. Dule-egi-bensurmalad-bendakedid. </v>
<v b="NAM" c="1" v="8">Bab-Jehová Nínive-neggwebur diwar-dummad-noedbali obelogoed. Bab-Jehová amba negsichidgine e-isdarmalad-baleginnoed. </v>
<v b="NAM" c="1" v="9">Bab-Jehováʼgi-gwisguega, ¿ibiga bemar igar-isgana aminanai? Bab-Jehová bela bemar-giir imakoed, bemar-wiledakega bar iba-baid nasikosulid. </v>
<v b="NAM" c="1" v="10">Bemar gagan-dinnagwadyobi bergumaloed, ikomar-dinnagwadyobi bergumaloed, Dule vino-doggus-gobsadba bar-itodisurdaedyobi bemar guoed. </v>
<v b="NAM" c="1" v="11">Be, Nínive-neggwebur, begi dule-binsaed-uked-isgana gwalulesad. A-dule, Bab-Jehováʼgi igar-isgana amied. </v>
<v b="NAM" c="1" v="12">Bab-Jehová weyob soged: “Asiria-dulemar nollosurgumala-inigwele, bergumaloed. Asiria-dulemar dula-bukidar-inigwele, burgwemaloed. Bedi, Judá-dulemar, an sabsuli-be-wiosmala-inigwele, bar deyobi, an be-wiogosurmalad. </v>
<v b="NAM" c="1" v="13">Dulemar-sabsur-be-imakdimaladgi an be-ollor-imakoed, bar be maiga-gudii guosurmalad.” </v>
<v b="NAM" c="1" v="14">Bemardi, Nínive-dorgan, Bab-Jehová bemarga igar-mesisad: “Mimmigan bar be nikuosurmarye, adi, be-nug mer bar degisadegu obarledii guegarye. Be-bab-dummadse-goled-neggi ibmar-wagar-sobarmar-bukwad, esgoro-gordikidgi ibmar-bab-dummadyob-sobar-bukwad, an obelogoed. Ar be dule-isganasoggu, an bega neg-uan guagwar sioed.” </v>
<v b="NAM" c="1" v="15">¡Be dakmala! Dule-gayaburba-nuegan-berbegedi, dule neg-bogidik-naguoedgi-sunmakedi, bato yalaganba danikid. Judá-dulemar, be-iba-onomaladgi, be wergumala, Bab-Jehováʼga be ibmar-ukoye-sogsad be uke. Ar dule-isganamar bar be-yarse ubogosurmalad, ar bela Bab-Jehováʼse giir gusmalad. </v>
<v b="NAM" c="2" v="1">Nínive-dorgan, bemargi dule-ibmar-obeloged gwichigudanikid, be-neggandikidgi, be nakulegwichi imake. Be-igarmarba be nakulemala, es-suid be guagwar gamala, bela bemar na niga ogannomala. Danale be ambikumala, adi, na be gargangued nikumalagar. </v>
<v b="NAM" c="2" v="2">Ar Bab-Jehová Jacob-dulemar-e-yeerdakleged gannar obinoged. Israel-dulemar-e-yeerdakleged gannar obinoged. Ar dule-atursamalad e-ibe ibmar susmalanad, bela e-ibe uva-dub obelosmalanad. </v>
<v b="NAM" c="2" v="3">E-sorda-bila-onomalad-bulegan-e-sigu-abgamalad, ginnitibi magaled, sordamar-bila-onomalad mor-ginnigan yoimalad. E-ur-napaginmalad guagwar bila-onogega-nanaidi, soo-gaeyobi dakarmaknanaid. Sorda-bila-onomalad e-eswarmar-gani-gani, sakwa bipinmakdanimalad. </v>
<v b="NAM" c="2" v="4">E-ur-napaginmalad neg-imbaba gwae-gwae oabarmakdemalad, binnasuli dulemar-danar-bukumaladgi iirmakdidimalad. Acha-gwallu-gaeyobi urmar daklenanaed, mar-gaeyobi dakar-dakar gamalad. </v>
<v b="NAM" c="2" v="5">Nínive-e-rey e-sordagan-bila-onomalad-buleganse goled, we-sordagan duurmakdegua, na muchub-muchub yolenanai gusad. Egi-ubodanimalad-abin-bukuega, galu-matusulidsik abarmakdemalad, </v>
<v b="NAM" c="2" v="6">degi-inigwele, yawagak-dummagan-diwar-abgamaid argaded, reyneg aimukuded. </v>
<v b="NAM" c="2" v="7">Rey-ome gales selemaid, omegan-ega-arbamaladi nuu-akiginmaiyobi selemamaid, nue-nunmak-itogedbali bonadapmalad. </v>
<v b="NAM" c="2" v="8">Nínive-neggwebur dii-sied-mamarisadyob gued, e-diimar ariomaid. Ese gornanaid: “¡Mer be abarmakmala! ¡Be gannar dagmala!” Ar dule-wargwensaar gwen gannar aibirsulid. </v>
<v b="NAM" c="2" v="9">¡Mani be sumala! ¡Or be atursamala! Nínive-neggwebur e-ibmar-nuegan yaisulid, manimar bukidar nikad, ibmar-yeerdaklemalad bukidar nikbalid. </v>
<v b="NAM" c="2" v="10">Nínive-neggwebur bergus siid, dule-sate siid, napabi-nai nagusad. Dobedbali dulemar nig-argwatemalad, e-yokormar nollomakded. Bela e-abagan wawanmakded, e-wagarmar bela sibudiki daklenaded. </v>
<v b="NAM" c="2" v="11">Achumigur-nono-wawaad-e-neg, ¿bia nade? Achumigur-e-mimmigan-e-neg, ¿bia nade? A-neggine, achumigur-machered, e-ome, degi, e-mimmigan, dule-e-ogwayed-sate, dobsuli mamaidaenad. </v>
<v b="NAM" c="2" v="12">Achumigur-machered na e-mimmiganga san-goa-goa-imakdidaedi, ¿bia nade? Na e-omeganga ibdurgan-oburgwedaedi, ¿bia nade? Na e-megedgi ibdurgan-oburgwisad-urbedidaedi, ¿bia nade? Na e-neggi san-sabodidaedi, ¿bia nade? </v>
<v b="NAM" c="2" v="13">Bab-Jehová Bela-Gangued-Nikad weyob soged: “Emigindi, an bemargi gwisguega danikid. Be-urmar-napagined-bila-onomalad burubi-sii an imakoed, be-achumigur-burwigana an es-suidgi oburgoed. Ibmar-atursamaladi be-yargi an osulogoed, be-dule-gayaburba-barsogmalad bar bipisaale itolegosulid.” </v>
<v b="NAM" c="3" v="1">Neggwebur-dulemar-ablis-eogedbi-siid, be ¡duledar-wiles! Bela begi neg-gakansalegedbi naid, begi bela-bela ibmar-atursalegedbi naid, ibmar-atursaedi gwen be indaksulid. Be deyob gusiidi, be ¡duledar-wiles! </v>
<v b="NAM" c="3" v="2">Molidub-suid-goledi bato itoleged. Ur-napaginmalad-e-nagmar-bipirmaknaid-goled bato itoleged. Moli-nag-goledi bato itoleged, bila-onomalad-ur-napaginmalad e-gollomakedi bato itoleged. </v>
<v b="NAM" c="3" v="3">Sorda-moli-birgi-sii-bila-onomalad-danimalad itoleged. Es-suid-e-dakarmaked mag dakleged, eswar-dakar-dakar-gaed mag dakleged. Dulemar-burgwarmaladi yaisulid. Muimar odunnumakded, muimar baid-baidsik omileded, dulemar a-muimargi yolenanaid. </v>
<v b="NAM" c="3" v="4">Ar ome-gambasaed macherganga yamo-yamo-gudidaed-ular, deyobi neg-gunonikid. We-omede, dule-binsaed-gaed-buledid. E-gambanuchu-saedgi dulemar-yardaksad, e-inamar-isgana-imakedgi dulemar-yardaksabalid. </v>
<v b="NAM" c="3" v="5">Bab-Jehová-Bela-Gangued-Nikad weyob soged: “¡An bemargi gwisguega danikid! Be-sabure wagarse an be-ibe onakoed, adi, dulemar-yar-baid-baidgi-bukmalad uka-swiri be-dakmalaga, dule-yar-dummaganginmalad be-binge-itoged dakmalagar. </v>
<v b="NAM" c="3" v="6">Begine an ibmar-isgana mioed, an be-nug oichogoed, dulemar-abargi-oyolegega an be-imakoed. </v>
<v b="NAM" c="3" v="7">Bela dule-be-dakmaloedi begi bangudoed. Sogdemaloed: ‘Nínive-neggwebur bergusye. ¿Doa eba wile itogoe? ¿Bia dule-wile-e-daked an ega amioe?’ ” </v>
<v b="NAM" c="3" v="8">¿Ar bede Tebas-neggweburba bur-nuedsi? Ar Tebas-neggweburde diimar-abargi siinad, Nilo-diwar-sukamakmaid-walik siinad, Demar e-napa-odinnogaledyob guenad, diimar e-galu-matusulidyob guenad. </v>
<v b="NAM" c="3" v="9">Etiopía-yar, Egipto-yar, Tebas-neggwebur-bendaksimalanad, bela-bela gangued nikamalanad. Fut-yar, Libia-yar, Tebasʼba naimalanad. </v>
<v b="NAM" c="3" v="10">Degi-inigwele, Tebas-dulemar yar-baidse ononnolesmalad, yar-baidse gales-selesmalad. E-mimmigan igar-abingunanaidgi sabsur-omukulenai gusmalad. E-dule-nuga-nikamalad ibmarba-wilubdakar mimilesgusmalad, e-dule-dummagan-negsediid esgoro-dubgi edilles gusmalad. </v>
<v b="NAM" c="3" v="11">Be, Nínive-neggwebur, be-omumsamarmogoed, neg-itosuli be gudii guoed. Be-isdarmalad-ulale, neg-dukued amidii be gumogoed. </v>
<v b="NAM" c="3" v="12">Bela be-neg-gandikmaladi higuera-sapi-san-gordik-siiyobi gued, ar dule osiamakele, dule-gunnega-gwichid-e-gaya-yaba argwaned. </v>
<v b="NAM" c="3" v="13">Be dake, be-isdarmaladbo be bila-ononaidgi, be-sorda-bila-onomalad omeganyobi damalad. Be-neggwebur-e-yawagakmar argasii guoed, ar be-yawagakgi-suar-biir-biir-megmalad soose gummakoed. </v>
<v b="NAM" c="3" v="14">Nínive-neggwebur, be-isdarmalad be-neggwebur-ebiris-ambikunonimaloed-iduar, dii be enomar, be-neg-gandikmalad be ogannomala. Napa-olli-ollid-birgi be gwisgue, napsa-ginnid-birgi be annae, akwa-napsa-ginnidgi-sobaled be sobe. </v>
<v b="NAM" c="3" v="15">Degi-inigwele, soogi be burgwemaloed, es-suidgi be girgumaloed, be-isdarmalad sesmaryobi giir be-imakmaloed. Ses-burwiganayobi be mergumai gumala, sesmaryobi be gwalulemai gumala. </v>
<v b="NAM" c="3" v="16">Be-dula ibmar-ukedgi-arbamaladi, bur bule nibneggi-niisgwamar-nanaidba merguded. </v>
<v b="NAM" c="3" v="17">Be-dummagan seseyobi gumalad, be-sordamar-e-dummagan ibmar-gukumalad-gar-satedyobi gumalad. We-ibmarmar neg-dambegwadgine galu-matusurmaladgi achaa nagudamalad. Ar dad-nakwialirdi gukuddamalad, bar daklegosulid, dule wissulid bia naddamala. </v>
<v b="NAM" c="3" v="18">Asiria-e-Rey, dule-bega-negdakmamaid bela-bela gabmamaid, be-sordamar-ise-welegar-imaklesmalad gabidmalad. Be-dulamar yala-imbaganba aisakis gudidiid, amar-onmakega dule sated. </v>
<v b="NAM" c="3" v="19">Be-nailikgusadi gege nudakleged, be-yaa-siid-nudakega ina sated. Dulemar deyob-be-gusadi be-wisgumaloedi, bega yeer-itomaloed. Ar ade, dulemar-yar-baid-baidgi-bukmalad-bukidara be sabsur-imaksa gusad.</v>
<v b="HAB" c="1" v="1">Bab-Dummad-gayaburba-barsoged-Habacuc negburgan-daksagua, we-gayaburba ega soglesad. </v>
<v b="HAB" c="1" v="2">Bab-Jehováʼye, ¿sanagwadse an bese bendakleged egisnaiguoe? Emide, gwen be an-itosulid. ¿Sanagwadse dulemar-sabsur-imakledimalad-ular, an bese gornaiguoe? Emide, gwen be anmar-bendaksulid. </v>
<v b="HAB" c="1" v="3">¿Ibigala, igar-innikwad-imaklesulid-dakega be an-imake? ¿Ibiga ibmar-isgana-imaklenaid-dakega be an-imake? Unnila neg-gagalenaidbi, degi, dule-sabsur-imaklegedbi an daked. Urwelegedbi, degi, na abin-abin-imakmaladbi neg-naid. </v>
<v b="HAB" c="1" v="4">Agala, igar-maidba ibmar-imaklesulid, igar-innikigwad-imakleged bar imaklesulid. Dule-isgana dule-nued-balegindiid, dulemarga igar-innikigwadba igar nabolesulid. </v>
<v b="HAB" c="1" v="5">Bab-Jehová sogded: “Dule-yar-baid-baidgi-bukwamalad be dakmala. Nuekwaa be dakmala, geger-dakbukwa be gumala. We-ibagangi ibmar-gegerdaklemalad an imaksokalid, amba dule bemarga a-ibmar-imaklegoed-odulogele, bemar amba bengumaloed. </v>
<v b="HAB" c="1" v="6">Caldea-dulemar an bemargi bila-onodagega imaknaid, we-dulemar, dule-isgana-nanaed, binna-binnasuli ibmar-imakmaladid. Dule-baid-ibe napa-suega bela napneg-ebirdii damalad. </v>
<v b="HAB" c="1" v="7">We-dulemar dule-buleganad, dule-ogwayemaladid, na e-sogedba igar-innikigwad-imakleged imakmaladid. Na e-nugbi-dummarbagued amidimaladid. </v>
<v b="HAB" c="1" v="8">E-molimar, achu-barbadba bur bule abarmakmalad, achu-sapurba bur bule ursirmalad. E-sordamar-moli-birgi-bila-onomalad sabsur-abarmakmalad, we-sordamar dikasur danimalad. Igi sulubagi e-mas-daksale, binnasuli egi melleardae, deyobi dulemargi mellear damalad. </v>
<v b="HAB" c="1" v="9">We-dulemar unnila emar-sabsur-imakega danimalad, e-nadapmaladba neg-dobedbi nasiknadapmalad. Ukub-weeyobi dulemar-gamalad. </v>
<v b="HAB" c="1" v="10">Reymar-mamaidgi burgunagus damalad, sapin-dummagan-negsemamaidgi dodonagus damarbalid. Neggwebur-galu-matusur-nikamaladga allenana damalad, ar ade, a-neggweburmargi-dogegala arsanyob napamar sobmalad. </v>
<v b="HAB" c="1" v="11">We-dulemar burwa-dummadyobi bela ese ibmar oitoledaed. E-gangued e-bab-dummadga imakdimalad. Agi e-isgued siid.” </v>
<v b="HAB" c="1" v="12">Be, Bab-Jehová, bato be negasaila-akale gudiid. Be, an-Bab-Dummad-isligwaled, be degisadegu dula maid. Be, Bab-Jehová, igar-innikigwad-imakmalaga be Babilonia-dorgan urbisad. Be, akwasaila-dukuedyob anmarga gued. Anmar-sabsur-odurdaked-oyogega be Babilonia-dorgan urbisad. </v>
<v b="HAB" c="1" v="13">Be, bela-bela dule-swilidikgusoggu, ibmar-isgana be abesulid. Dule-sabsur-imakleged be yeer daksurbalid, degite, ¿ibiga be dule-isganamar baisur-daksunna? Dule-isganamar dule-nuegan-sabsur-imaknaid be dakmaidgi, ¿ibiga be gayamakar maisunna? </v>
<v b="HAB" c="1" v="14">Uamar-e-idued-satedyobi be dulemar-imaksad, ibmar-unimalad-e-idued-satedyob be dulemar-imaksad. </v>
<v b="HAB" c="1" v="15">A-ulale, Babilonia-dorgan achwergi-uasoeyobi dulemar-gamalad. E-sakigi ua-galesar-ebipidamaladyobi dulemar-ebipimalad. E-saki-ollo-ollogwad-imbaba ua-galesnanaid-weedyobi dulemar-wemalad, degidba, yeer itomalad, weligwar itomalad. </v>
<v b="HAB" c="1" v="16">A-ulale, Babilonia-dorgan na e-sakiga bab-dummadyobi ega ibmar-ukleged ukmalad. E-sakiga ina-wawadikid ogumakmalad. Ar e-saki-nukad na e-masgunned bukidar nikad, e-mas yeer gullebalid. </v>
<v b="HAB" c="1" v="17">Ar deyobi, Babilonia-dorgan, dulemar-wiogega, ¿na e-saki-midii gumaloe? ¿Dulemar-gwen-wiledaksuli gindakdii gumaloe? </v>
<v b="HAB" c="2" v="1">Habacuc sogdebalid: An nakuledii imakoed, aila-birgi an edarbegwichi imakoed. Bab-Jehová anga-ibmar-sogdagoed an nue-itoagwar itogoed, an ega ibmar-sogsad igi-an-abin-imakdagodibe. </v>
<v b="HAB" c="2" v="2">Bab-Jehová an-abin-imaksad: “Be negburgan-daknaid narmake, urgogi magar-daklege, be nuekwaa narmako, adi, nabir baisursunna absolegegar. </v>
<v b="HAB" c="2" v="3">Ar negburgan-oyolenaidi, na e-iba-sogedba gunonikoed, bela a-ibmarmar-gunadapid, bela guedsegad. Ar we-ibmar gwen emiskwaa guosur-inigwele, be abitogo, ar bela guedsegad. </v>
<v b="HAB" c="2" v="4">”Dule-isgana e-gwagegi innikidasulid. Dule-gwage-swilidikiddi, Bab-Jehováʼgi-bensulidgi gudii guoed. </v>
<v b="HAB" c="2" v="5">Napiragwa, ibmar-bukidar-nikuedi dulegi aibined. A-ulale, dule-na-san-dummarba-imakedi, undar-gudii guosulid. Ar a-dule, neg-uan-mui-dodaeyobi sulibinsa ibmarbina itoged. Burgwedyobi bogigudisulid, napi-ibmar abedaed. Bela yarmar-nanaid ese sulemaid, bela dulemar ese galemamaid.” </v>
<v b="HAB" c="2" v="6">Bab-Jehová sogdebalid: “Dulemar-galesmaladi, yoedsega, dulemar-e-gasmaladgi burgunanai gumaloed, galagwensuli egi sunmaknanai gumaloed. Weyobi ega namaknanai gumaloed: ‘Dule, emar-ibe-ibmar-suedba mani-ibedga-guedi, ¡duledar-wiles! Dule, emar-ibe ibmar-galemalad egadga-omelodimaladi, ¡duledar-wiles! ¿Sanagwadse be deyob-gudiid indakoe?’ </v>
<v b="HAB" c="2" v="7">Bese dulemar-mesagwar-imaklediid, ukiagwar begi gwisgudagoed. We-dulemar wawanmakega be-imaknonimaloed, sabsuli be-annik ibmar sunonimaloed. </v>
<v b="HAB" c="2" v="8">Ar be yarmar-bamalad-ibe ibmar atur-imaksasoggu, yarmar-bamalad-bese-atursalessurmaladdi, be-ibe ibmar atursamarmogoed. Ar emar-ibe be wilub-obicha ablis-eosad, degi, we-yar-naidi be sabsur-imaksad, e-neggwebur be sabsur-imaksad, e-dulemar be sabsur-imaksabalid, a-ulale, deyobi be-imakmarmogoed. </v>
<v b="HAB" c="2" v="9">”Dule atursaale ibmar-ena na e-neg-siedi, ¡duledar-wiles! Ar na binsasanad, deyobi na e-neguya bendakoye, deyobi bar an wiledii guosurye. </v>
<v b="HAB" c="2" v="10">”Weyobi be binsaedba na be-neguya bingeguega imaksad. Bukidar be dulemar-ogilonai-gusadba, na be dukin obeloed amisad. </v>
<v b="HAB" c="2" v="11">A-ulale, akwa-galumarse-bakale, degi, urgomar nagubirga-mamaid-bakale, begi aibitemaloed. </v>
<v b="HAB" c="2" v="12">”Dule emar-ibe-ablis-eogar neggwebur-sobed, ¡duledar-wiles! Dule-sabsur-imakedgi neggwebur-urbed, ¡duledar-wiles! </v>
<v b="HAB" c="2" v="13">Ar ani Bab-Jehová-Bur-Gangued-Nikadi, dulemar-e-ibmar-imaked, ¿soogi-ogumaklegega igar mesissursi? Dulemar binsarsunna, ¿geggus-alamaknaiguega igar mesissursi? </v>
<v b="HAB" c="2" v="14">Ar igi-dii demar-enarkwaa sigisdae, deyobi napnega Bab-Jehová-e-gargangued-yeerdakleged magar-dake guoed. </v>
<v b="HAB" c="2" v="15">”Dule e-ai-omumguedi, ¡duledar-wiles! Dule e-ai-uka-swana-dakega, vinoʼgi e-ai-omumguoedi, ¡duledar-wiles! </v>
<v b="HAB" c="2" v="16">Degidba na be dukin be-nug oichosad, gwen be na be-nug odummossulid. Degisoggu, be vino gobmosunna, an na be Bab-Dummad-akudaked oyosunna. Bab-Jehová e-argan-nuedgi bingegued-nog-ganisiid gobega be-imake, be-nug-dummarba-nikad, bipii imakega imake. </v>
<v b="HAB" c="2" v="17">Babilonia-dorgan, be Líbano-yar-sabsur-imaksagusad begi aibinoed. Be ibdurgan-ogilosgusad, dobguega be-imakoed. Ar be dulemar-ibe doggus ablis eosad, e-yar-naid be sabsur-imaksad, e-neggweburmar, degi, e-dulemar be sabsur-imaksad. A-ulale, be sabsur-odurdaklemogoed. </v>
<v b="HAB" c="2" v="18">”Duleyob-ibmar-sobaledi, ¿ibi-nuedga wis gue? Ibmar-nuedga gusuli. Nuchu-esgoro-diregwadgi-sobaledi, ¿ibi-nuedga wis gue? Unnila gakansaedginbi emar-odurdaked. Dule nuchu-gege-sunmaked-sobedi, unnila na e-arbaedginbi bensulid. </v>
<v b="HAB" c="2" v="19">Dule suar-sobaledga sogdibe: ‘¡Atake!’ ¡We-dule, duledar-wiles! Dule akwa-sobaledga sogdibe: ‘¡Gwisgue!’ ¡We-dule, duledar-wiles! Ar we-ibmarmar amba bela or egi-ebiris-nai-inigwele, amba bela mani egi-ebiris-nai-inigwele, gege ibmargi be-odurdaked, ar burba sated, unnila uka-ollobi gued. </v>
<v b="HAB" c="2" v="20">Ar Bab-Jehováʼdi na e-neg-islidikidgi maid. Bela dulemar Bab-Jehová-asabin gaya-bogidik gumala.” </v>
<v b="HAB" c="3" v="1">Bab-Dummad-gayaburba-barsoged-Habacuc, Bab-Dummadse-goled. We-Bab-Dummadse-goledi, Sigionot-gar-goledba gorlegoed. </v>
<v b="HAB" c="3" v="2">Bab-Jehová, be-nug-dummarba-gued an itosad, Bab-Jehová be-ibmar-imaksadi, be-dobekwaa-nanaega an-imaked. Bab-Jehováʼye, emi anmar-dulagudiidgi be gannar a-ibmarmar imake, be gannar a-ibmarmar oyoge. Bab-Jehováʼye, be uludele, be-dule-wiledaked mer be iego. </v>
<v b="HAB" c="3" v="3">Bab-Dummad neg-Temánʼye-nugad-akale, danikid, Dule-Isligwaled yar-Paránʼye-nugad-akale, danikid. Bab-Dummad-e-gangued-yeerdakleged bela nibneg-gasad, bela dulemar-we-napneggi-bukwadi e-nug odummomalad. </v>
<v b="HAB" c="3" v="4">E-dakarmakedi, mala-dakarmakmaiyobi gued. E-argangine malamar milemaid, agine, e-gargangued dukuar maid. </v>
<v b="HAB" c="3" v="5">Bab-Dummad-daged-idu, bonigan-bulegan ainied. Bab-Dummad-sorbali, soo-ginnitibi danidaed. </v>
<v b="HAB" c="3" v="6">Bab-Dummad gwisgunonikile, napaneg giglimakde daed. Dulemar-yar-baid-baidgi-bukwad-dakdele, dulemar wawanmakde daed. Bela yar-dummagan-dikasurgus-bubukwad malud daed, yar-senigana-sergan-bubukwad babatid daed, ar Bab-Dummad-igardi degisadeguad. </v>
<v b="HAB" c="3" v="7">Cusán-dulemar-danar-danar-bukwadi, suli-suli-itobukwa an daksad. Madián-dulemar-bukwadi, bela-bela dobe-itobukwa an daksad. </v>
<v b="HAB" c="3" v="8">Bab-Jehová, ¿diwarmarse be ulus gusa? ¿Suke-iirmakmaidse be urwemai gusa? Be-moli-birgi-sii be abarmakmaigua, be-ur-napagined-gege-galakuedgi be nakwisgua, ¿demarse be nue-urwemai gusa? </v>
<v b="HAB" c="3" v="9">Be-warsi na be guagwar ganikid, be-saguyaba sigumar be enosad. Be napaneg-marisadgi dii-iirmakega imaksad. </v>
<v b="HAB" c="3" v="10">Yarmar-bubukwad be-dakdedba wawanmakdemalad. Mogirmala, diidar-dummad owinonikid, muu-billi binnasuli uurmakded, demar-mullugana dunguded. </v>
<v b="HAB" c="3" v="11">Be-mala-ibyemaidba, dad-ibeler geg gaed, be-mala-dakarmakmaidba nii geg noed. </v>
<v b="HAB" c="3" v="12">Sae-itodiidba, napneggi be bipirmakdiid. Urwedgine, be dulemar-sabsur-imaked. </v>
<v b="HAB" c="3" v="13">Be-dulamar-bendakegala, be noalid, na be dule-nug-imaksad-bendakegala, be noalid. Dule-isganamar-e-rey-nono, be maad imaksad, bela e-negsemaid e-ibe be obelosad. </v>
<v b="HAB" c="3" v="14">E-sordamar-e-nono, be-eswargi be buudu imaksad, we-sordamar an-oaisakiega burwa-dummadyobi, angi yolenonikid. Dule-wileged dule-e-bendaked-satedba, igi dule egi yolenonidae, deyobi, we-sordamar bela-bela-yeer-itogedba angi yolenonikid. </v>
<v b="HAB" c="3" v="15">Be-moli-birgi-sii, be demargi bipirmakdiid, demar-binnasuli-arwemamaid-birgi, be bipirmakdiid. </v>
<v b="HAB" c="3" v="16">An deyob itosgua, bela an-gwage-ulubse an-ebusad, an be-gaya-itosgua, an-gakuli wawanmakded. Bela an-garmala gulleded, an-nagmar bela nollomakded. Degi-inigwele, andi binnalee, anmar-wionanaid-e-sabsur-odurdaklegoed-iba-nonikoedi, an edarbed. </v>
<v b="HAB" c="3" v="17">Ar amba sapi-higuera sanmaksulile, uva-dubmar sanmaksurbalile, andi Bab-Jehováʼgi yeer itogoed, Bab-Dummad-an-abonogedgi, an weligwar itogoed. Amba olivo-sapi e-san nikusulile, amba nainumargi ibmar-gwag welesurbalile, andi Bab-Jehováʼgi yeer itogoed, Bab-Dummad-an-abonogedgi, an weligwar itogoed. Amba sibad-wawaadmar e-galugi bar bukwasulile, amba moli-bebe-nikad wargwensaale, e-galugi bar bukwasurbalile, </v>
<v b="HAB" c="3" v="18">andi Bab-Jehováʼgi yeer itogoed, Bab-Dummad-an-abonogedgi, an weligwar itogoed. </v>
<v b="HAB" c="3" v="19">Bab-Jehová-Bela-Gangued-Nikadi, an-ogannogedid. Goe-sapur-gwae-gwae-abarmakeyobi, an-imaked, nega-matusulidganba nanaega an-imaked. Gar-gormalad-dub-nikadba-namaklegega narmaklesad. Namakmalad-e-iduedga narmaklesad.</v>
<v b="ZEP" c="1" v="1"> We, Bab-Jehová-e-gayaburbad. Amón-machi-Josías, Judá-yargi-reyga-maiunni, Bab-Jehová we-gayaburba Cusi-machi-Sofoníasʼga sognonigusad. Sofoníasʼde Gedalías-wagwad, Amarías-wagwa-yokorginedid, degi, Ezequías-wagwa-daksikidid. </v>
<v b="ZEP" c="1" v="2">Bab-Jehová soged: “We-napneggi bela ibmar-bukwadi, an obelogoed. </v>
<v b="ZEP" c="1" v="3">Dulemar-bukwadi, ibdurgan-bukwadi, an obelogoed. Sikwimar-gukudimaladi, uamar-gudimaladi, an obelogoed. Bab-dummadyob-ibmar-imakledimalad, an obelogoed, dule-isganamar, an obelogoed. Dule-we-napneggi-gudiid, an obelogoed.” Bab-Jehová deyob soged. </v>
<v b="ZEP" c="1" v="4">Bab-Jehová sogbalid: “Judá-yarginmalad an sabsur-odurdakoed, bela Jerusalénʼgi-gudimalad an sabsur-odurdakoed. Jerusalénʼgi ibmar-Baal-bab-dummadyob-imaklediidi, an bela obelogoed. Dule-Baalʼga-arbadimalad-e-nug, an obelogoed. Dule-irwa-Baalʼse-gormalad-e-nugse-bakale, an obelogoed. </v>
<v b="ZEP" c="1" v="5">Dulemar na e-neg-niba niisgwamar-nug-odummogega, niisgwamar-asabin-sindigar-sigmalad, an obelogoed. Dulemar, sindigar-sii an-nuggi ise-sogar-ibmar-sognaid, degi, bab-Milcom ise-sogar-ibmar-sognaidamarbalid, an obelogoed. </v>
<v b="ZEP" c="1" v="6">Dulemar-angi-bangudmalad, degi, an amisurmarbalid, degi, anse idaksurmarbalid, an obelogoed.” </v>
<v b="ZEP" c="1" v="7">Bab-Jehová-Bur-Gandik-Maid-asabin bogidik sigmalo, ar Bab-Jehová-e-iba bato mosad. Bab-Jehová ibmar-ogumakar-ukleged guakwaa urbisad, ese-dagega-gorlesmaladi swilidik imaklesmalad. </v>
<v b="ZEP" c="1" v="8">Bab-Jehová sogbalid: “Anga-ibmar-uklegoed-e-ibagi, dule-dummaganga-mamaid, an sabsur-odurdakoed, rey-masmala, an sabsur-odurdakoed. Bela dulemar dule-ainebalidyob-mor-yomalad, an sabsur-odurdakoed. </v>
<v b="ZEP" c="1" v="9">A-ibagine, anse-goled-neg-yawagak-dogedgi nag-obiar-dogmaladi, an sabsur-odurdakoed. Dulemar, emar-sabsur-imakedba e-bab-dummagan-neg ibmar-enasii-imakdimalad, an sabsur-odurdakoed. Emar-yardakedba e-bab-dummagan-neg ibmar-enasii-imakdimalad, an sabsur-odurdakoed.” </v>
<v b="ZEP" c="1" v="10">Bab-Jehová weyob sogbalid: “A-ibagine, Yawagak-Uaye-nugad-akale, dule-e-bendakega binnasuli-gornanai-gumaloedi, itolegoed. Neggwebur-binid-akale, dule-akiginmalad, itolegoed. Yarmar-mullugan-akale, wile-itogedba-binnasur-oimakmaladi, itolegoed. </v>
<v b="ZEP" c="1" v="11">”Mactesʼginmalad, binnasur be gormakmarmoga. Ar a-ibagine, dule-manigi-ibmar-ukmalad bergunonikoed. Mani-muchub-ibmar-ogwamalad bela burgwemaloed. </v>
<v b="ZEP" c="1" v="12">A-ibagine, Jerusalén-neggweburgi gwallu-mee an imaknonikoed. Dulemar-vino-sabolebukwadyob dobsuli-bukwamalad, an sabsur-odurdakoed. We-dulemar binsamalad: ‘Bab-Jehová ibmar-nued imakosulid, ibmar-isgana imakosurbalid.’ </v>
<v b="ZEP" c="1" v="13">A-ulale, ibmar-nuegan bela e-ibe sulegoed, e-negmar, bela swana naguoed. Neg-sobnanai-gumaloenad, degi-inigwele, egi gwen megosurmalad. Uva-dub digmaloenad, degi-inigwele, e-vinoʼdi gwen gobosurmalad.” </v>
<v b="ZEP" c="1" v="14">“Bab-Jehová-e-urwed-dummad-iba bato walikgudanikid, a-iba gwae-gwae modanikid. Bab-Jehová-e-urwed-dummad-ibagine, sabsur-gormaknanai gumaloed. Dule-buledse-bakale, binnasuli-gornai guoed. </v>
<v b="ZEP" c="1" v="15">A-iba, urwed-dummad-iba, naguoed. Wile-itoged-iba, surbinsa-itoged-iba, naguoed. Bela ibmar-bergued-iba, ibmar-bibisged-iba, naguoed. Negsichid-nagued-iba, neg-gudureged-iba, naguoed. Boo-bela-bela-babated-iba, mogirmar-sichigan-nagued-iba, naguoed. </v>
<v b="ZEP" c="1" v="16">Gar-trompeta-goled-iba, bila-onogega oimaknanaigumaloed-iba, naguoed. A-ibagi, neggweburmar-sakdigar-bukwadgi-bila-ononaegala, igar uklegoed. Negmar-matusur-gwigwichidgi-urwenamalaga, igar uklegoed.” </v>
<v b="ZEP" c="1" v="17">Bab-Jehová soged: “Dulemar angi isgusmalad. A-ulale, bela-bela-surbinsa-itogega an imakoed. Ibyasuliyob gudii gumaloed.” E-ablis ukubyob milemai guoed. E-sanmar ibmar-isganayob milemamai guoed. </v>
<v b="ZEP" c="1" v="18">Bab-Jehová-urwed-ibagi, e-mani gwen e-bendakosulid, e-or gwen e-bendakosurbalid. Bab-Jehová-e-sae-itogedbali, bela napneg-naid berguoed. Bela-dulemar-napneggi-gudidimalad, ilagwen-obelolegar ese imaklemaloed. </v>
<v b="ZEP" c="2" v="1">Geb ani an Sofonías sogded: “Dulemar-bingedsurmalad, be bulakwaa ambikudamala, Bab-Jehová-asabin na be san-bipii imakmala. </v>
<v b="ZEP" c="2" v="2">Bab-Jehová-igi-neg-imakoye-sogsagusad-guoed-idu, be deyob na be san-bipii imakmala. A-iba, ar igi-gagan-dinnagana burwaba-seleder berguddae, deyobi bergudoed. Bab-Jehová-bela-bela-e-urwed bemargi-yoleged-idu, be bulakwaa ambikudamala. Bab-Jehová-e-urwed-iba bemargi-yoleged-idu, Bab-Jehová-asabin na be san-bipii imakmala. </v>
<v b="ZEP" c="2" v="3">Napneggi bela na san-bipi-imakdimalad, Bab-Jehová amimala. Bab-Jehová-Igar-Maidba-gudidimalad, Bab-Jehová amimala. Igar-inniki-imaked be amimala, san-bipi-imaked be amimala, abakalegi, Bab-Jehová-e-urwed-ibagi, na be dukued amiarmalale.” </v>
<v b="ZEP" c="2" v="4">Gaza-neggwebur dule-sate guoed, Ascalón-neggwebur napabi-nai guoed. Asdod-neggweburgi-dulemar-bukwadi, ibginedbali onilegoed. Ecrón-neggwebur bela swiri naguoed. </v>
<v b="ZEP" c="2" v="5">Demar-gakaba-bukwamalad-Cereteo-dorgan, ¡be duledar-wilesmar! Filistea-dulemar-e-yar-Canaán, Bab-Jehová weyob be-annik soged: “An be-oberguoed, begi dulemar bar gudii an imakosulid.” </v>
<v b="ZEP" c="2" v="6">Bela-demar-gakagi-neg-naidi gaganga binyoed. Agi dulemar sibad-wawaad-akwedii gumaloed. A-neg-naidi sibad-wawaadmar-bukuega naguoed. </v>
<v b="ZEP" c="2" v="7">A-neg-naidi, Judá-dulemar-napi-besmaladgadga guoed, agi e-sibad-wawaadmar gagan-madii guoed. Mutikgusale, Ascalón-neggwebur-e-negmargi gabnonimaloed. E-Bab-Dummad-Jehová amar-bendakega ese nonikoed. E-dulemar-galesbukwad, gannar e-yarse dagega imakoed. </v>
<v b="ZEP" c="2" v="8">Bab-Jehová soged: “Moab-dulemar an-dulamargi-isdar-sunmaknanaigusad an itosad. Amón-dulemar an-dulamargi-dodonanaigusad an itosbalid. We-dulemar, an-dulamar-nug oichosmalad, an-dulamar-ibe e-yar-naid susmalad. </v>
<v b="ZEP" c="2" v="9">A-ulale, ani Israel-e-Bab-Dummad-Jehová-Bela-Gangued-Nikad soged: An na dukin ise-sogar soged, Moab-yar, Sodoma-yaryob gunonikoed, Amón-dulemar, Gomorra-dulemaryob gunonimarmogoed. E-napaneg ikobiin nagunonikoed, balu-negga gunonikoed, degisadegu napabi-nai guoed. An-dulamar-napi-besmaladi, a-dulemar-ibe ibmar sumaloed. An-dulamar-dula-bemaloedi, a-dulemar-napaneg egadga imaknonimaloed.” </v>
<v b="ZEP" c="2" v="10">Moab-dulemar, degi, Amón-dulemar, na san-dummarba-imaksad-ulale, deyob gunonimaloed. Bab-Jehová-Bela-Gangued-Nikad-e-dulamargi-isdar-sunmaksad-ular, deyob gunonimaloed. Bab-Jehová-Bela-Gangued-Nikad-e-dulamar-isdar-daksad-ular, deyob gunonimaloed. </v>
<v b="ZEP" c="2" v="11">Bab-Jehová, amar-sabsur-odurdakoed. Bela napneggi ibmar-bab-dummadga-imakledimaladi, obelogoed. Deyobi, bela dulemar-we-napneg-ugakaase-bukmaladi, na e-yar-e-yargi Bab-Jehová-asabin sindigar sigmaloed. </v>
<v b="ZEP" c="2" v="12">Bemar Etiopía-dulemar, Bab-Jehová-e-es-suidse be oburgwilemarmogoed. </v>
<v b="ZEP" c="2" v="13">Bab-Jehová na e-argan dad-nakwed-argan-sapiledsik oyodoed, Asiria-dulemar-obelogoed. Napabi-swanga Nínive-neggwebur nasikoed, nega-dulesulidgan-dinnagwadyob nasikoed. </v>
<v b="ZEP" c="2" v="14">Agi sibad-wawaadmar obunnomamai guoed, bela-ibdurgan-ursirmar egi gudii guoed. E-buarmargi, mutikidbali gorgimar, dabgalamar, gabdidii gumaloed. Irmon yawagak-seniganaba gorsii guoed. Sikwisichid yawagak-dogedgi gorsii guoed, urwar nagubirga-mamaid magar-dakle megoed. </v>
<v b="ZEP" c="2" v="15">Weyobi Nínive-neggwebur-na-gannarba-imakdiid, na gwen-dulemar e-akar-imakosuli-itodiid, gunonikoed. Na e-dulemar sogdimalad: “Anmar-neggweburyobid, baid-neggwebur sate.” Ibiyobi swanga nagunoniki, ibdurgan-ursirmalad-e-galuga gunonikid. Bela dulemar e-dikarba-nasmaloed, egi dododmaloed, argan-olole egi oyonanai gumaloed. </v>
<v b="ZEP" c="3" v="1">Neggwebur-emar-sabsur-imaksiid, uayasuli-siid, nue-isgussiid. ¡Be duledar-wiles! </v>
<v b="ZEP" c="3" v="2">Dule-ega-binsaed-daked itosulid, nabir-gudiguega ega-ibmar-soged, abesulid. We-dulemar Bab-Jehová-bened, e-Bab-Dummad amisulid. </v>
<v b="ZEP" c="3" v="3">We-neggweburgi dule-dummagan-negsedimaladi, achumigur-nono-wawaad-uurmakdiiyob gudimalad. E-negsedimalad, igi achu-sapur-burburud mutikidba mas-gasale, gwen banedga mas sabosuli, deyobi damalad. </v>
<v b="ZEP" c="3" v="4">E-Bab-Dummad-gayaburba-barsogmalad, na san-dummarba-imakmaladid, emar-yardakmaladid. E-dule-irwa-Bab-Dummadse-gormalad, neg-islidikidi oichodimalad. Bab-Jehová-Igar-Mamaidgi annadimalad. </v>
<v b="ZEP" c="3" v="5">Dule, Bab-Jehová-e-dulamar-abargi-gudiiddi, igar-inniki-imakedid, ibmar-isgana imaksulid. Bane-bane wakudaryalaba e-igar-inniki-imaked imakdiid, bangi-oibosale, geg imaksuli gued. Dule-isganadina, gwen binged itosulid. </v>
<v b="ZEP" c="3" v="6">Bab-Jehová soged: “Dule-yar-baid-baidgi-bukwamalad an obelosad, e-neg-matusurmalad an earisad. E-neg-imbamar dule-sate an imaksad, gwen bar dulemar egi nanasulid. E-neggweburmar napabi nagusad, e-dulemar bela girgusad. </v>
<v b="ZEP" c="3" v="7">An binsanaigualid: ‘Jerusalén-dulemardi an-dobguoergebye, anba ibsaoergebye.’ Adi, deyobi, an e-neg-bukwadse ataknadele, e-negmar an oberguosurye. Degi-inigwele, aka Jerusalén-dulemar bur gwae-gwae ibmar-isgana-imakde gusmalad.” </v>
<v b="ZEP" c="3" v="8">Agala, Bab-Jehová soged: “Degisoggu, an-bemargi-yolegega-danikoed-ibagi be an-abitomalo. Ar dule-yar-baid-baidgi-bukwamalad-onmakega an imaksokalid, bela-neg-selemamaid-atoega an imaksokalid, adi, an-bela-bela-sae-itogedgi wemar sabsur-odurdakega, an-bela-bela-urwedgi wemar sabsur-odurdakegar. An uludele, an sooyob gued, anse bela napneg ogumaklegoed. </v>
<v b="ZEP" c="3" v="9">”Bela Bab-Jehová-nug-odummomalaga, bela bulakwaa Bab-Jehováʼga arbamalaga, an dulemar-e-gwabinduku swilidik imakoed. </v>
<v b="ZEP" c="3" v="10">Etiopía-diwarmargi dikasur-daksik-bukwamaladi, an-nug-odummodimaladi, an-dulamar-aisakis-bukwamaladi, anga ibmar-ukleged senonimaloed. </v>
<v b="ZEP" c="3" v="11">A-ibagine, be angi-yoledigusadgine, bar be bingeguosulid. Be-abargi dule-na-san-dummarba-imakdiid, dule-na-nuga-nikadga-imakdiid, an obelogoed. Deyobi, an-yar-islidikidgi, bar na san-dummarba-imakdii guosulid. </v>
<v b="ZEP" c="3" v="12">Be-abargi unnila dule-wileganabi, dule-na-san-dummarba-imaksurmaladbi, an obegoed. Wemar unnila Bab-Jehováʼgi bensurgudii gumaloed. </v>
<v b="ZEP" c="3" v="13">Israel-dulemar-napi-bemaloedi, ibmar-isgana imakosurmalad, bar gakansaosurmalad, bar emar-yardakosurmarbalid. Unnila nuedgi mas-gundii, dobsulidgi obunnodii gumaloed.” </v>
<v b="ZEP" c="3" v="14">Ani an Sofonías bega sogmalad: “Sión-dulemar, weligwar-itogedba be iseed gormala, Israel-dulemar, nakwisadba be oimakmala. Jerusalén-dulemar, gwage-ulubgi be yeer-itomala, be wergumala. </v>
<v b="ZEP" c="3" v="15">Bab-Jehová bar sabsur be-imakosulid, Bab-Jehová be-isdarmalad gannar sorsik-duurmakega imaksad. Israel-e-rey-Bab-Jehová, bemar-abargi gudiid. Bar be ibmar-isgana dobguosurmalad. </v>
<v b="ZEP" c="3" v="16">A-ibagine, Jerusalén-dulemarga sogdemaloed: ‘Sión-dulemar mer be dobgumarye, gandik-imakmarye.’ </v>
<v b="ZEP" c="3" v="17">Ar be-Bab-Dummad-Jehová bemar-abargi gudiid. Ar Bab-Jehová dule-bila-onoged-nakwisad gued. Ibamargineyobi, Bab-Jehová begi weligwar itogoed. Gannaryobi e-sabgued bega oyogoed, </v>
<v b="ZEP" c="3" v="18">be-nuggine weligwaledba namakoed.” Bab-Jehová soged: “Wile-itogedgi an be-ollor-imakoed, ar we, bingedar-itoge be imaked. </v>
<v b="ZEP" c="3" v="19">A-ibagine, an-sunnagwad dule-mesagwar-be-imakdimalad an obelogoed. Sibad-wawaad-yaku-yaku-nanaed an bendakoed. Sibad-wawaad-yoggus-gudiid gannar an sedagoed. Ibi-yarmargi be bingegudii gusmala, agi an be-nug-odummomaloed, agi nuga-nikamaladga an be-imakmaloed. </v>
<v b="ZEP" c="3" v="20">A-ibagine, an bemar-senonikoed, an bemar-onmaknonikoed. An bemar-wagab, be-dule-galesbukmalad an gannar senonikile, bela dulemar-we-napneggi-bukwamalad-abargi, an be-nug-odummomaloed. Nuga-nikamaladga an be-imakmaloed.” Bab-Jehová deyob soged.</v>
<v b="HAG" c="1" v="1">Rey-Darío birgabogus negdakmaidgi, nii-walanergwad gebe-e-iba-onodedgine, Bab-Jehová Judá-yar-dakmaid-Salatiel-machi-Zorobabelʼse, degi, dule-irwa-Babse-goled-bur-dummad-Josadac-machi-Josuéʼse, e-gayaburba-barsoged-Hageoʼye-nugadba e-gayaburba barmialid. Weyobi sognaid: </v>
<v b="HAG" c="1" v="2">“Bab-Jehová-Bela-Gangued-Nikad weyob sogye: ‘We-dulemar soged, gannar Bab-Jehováʼse-goled-neg-sobegala amba yoo e-ibagan warmakye.’ ” </v>
<v b="HAG" c="1" v="3">Bab-Jehová, e-gayaburba-barsoged-Hageoʼba weyob sogsabalid: </v>
<v b="HAG" c="1" v="4">“Ar bemardi neg-nuegangi mamaid, degite, an-negdi amba bela bibisgar siid.” </v>
<v b="HAG" c="1" v="5">Bab-Jehová-Bela-Gangued-Nikadi, weyob soged: “Bemar-ibmar-imaknanaidgi be nue binsamar. </v>
<v b="HAG" c="1" v="6">”Bemar ibmar-durba bukidar makenad, degi-inigwele, ichee wis be wemalad. Be mas gunmalanad, degi-inigwele, amba be ukudmaada itodamalad. Be gobmalanad, degi-inigwele, amba be uku-uku itodamalad. Be mor yodamalanad, degi-inigwele, amba be dambe itodamalad. Arbasadgi be-mani-bennuklegedi, ibmar-bakega amba bega unnisurdaed.” </v>
<v b="HAG" c="1" v="7">Bab-Jehová-Bela-Gangued-Nikad weyob sogbalid: “Bemar-ibmar-imaknanaidgi be nue binsamar. </v>
<v b="HAG" c="1" v="8">”An-neg gannar-sobega, bemar sapurba urgo aminamala. Anse-goled-neg-soblegoedi an yeerdakoed. Agine an-gangued-yeerdakleged an oyogoed. Ani Bab-Jehová deyob soged. </v>
<v b="HAG" c="1" v="9">”Bemar ibmar-bukidar abitodimalanad, degi-inigwele, wis be ichee ibmar abingamalad. Bemar na neggi ibmar-sabomaladi, an bemar-ibe yoga-obelogar imaked. ¿An ibiga deyob imaksa? ‘Ar an-neg bela bibisgar-siid-ular, an deyob imaksad. Bemardi, unnila be-negginbi be binsamalad.’ Ani Bab-Jehová-Bela-Gangued-Nikad deyob soged. </v>
<v b="HAG" c="1" v="10">”Degisoggu, bemar-ulale, dii bar wisulid, degi, napneggi geg bar ibmar sanmakbalid </v>
<v b="HAG" c="1" v="11">Ani an wemargi mer bar dii-wiega imaksad: Orosyob-dakleged-trigo-digar-nanaidgi, uva-digar-nanaidgi, olivo-gwallu-nuegan-digar-nanaidgi, ibmar-durbamar-digarmaladgi, dulemar-bukwadgi, ibdurgan-bukwadgi, degi, dulemar-e-ibmarmar-imakmaladgi, ani an mer bar dii-wiega imaksad.” </v>
<v b="HAG" c="1" v="12">Geb degine, Salatiel-machi-Zorobabel, degi, dule-irwa-Babse-goled-e-dummad-Josadac-machi-Josué, deginbali, bela dulemar e-Bab-Dummad-Jehováʼba ibsasmalad. Ar igi Bab-Dummad na e-gayaburba-barsoged-Hageoʼga ibmar-sogsadi, dulemar itosmalad. Geb dulemar Bab-Jehová dobgudmalad. </v>
<v b="HAG" c="1" v="13">Geb degine, Bab-Jehová-gayaburba-barsoged-Hageo, Bab-Jehová ega ibmar-sogsadi, dulemarga sogded: “Bab-Jehová sogye, an beba gudimarye.” </v>
<v b="HAG" c="1" v="14">Weyobi Bab-Jehová Judá-yar-dakmaid-Salatiel-machi-Zorobabel-ogannosad, degi, dule-irwa-Bab-Dummadse-goled-e-dummad-Josadac-machi-Josué-ogannosad, deginbali, bela-dulemar-ogannosbalid. Geb bela wemar, e-Bab-Dummad-Jehová-Bur-Gangued-Nikad-e-neg-sobmalaga arbadmalad. </v>
<v b="HAG" c="1" v="15">Deunni, Rey-Darío birgabogus negsemaid. A-Nii-walanergwagi, e-iba-durgwen-gakabakegi neg sobdemalad. </v>
<v b="HAG" c="2" v="1">Nii-walaguglegi, e-iba-durgwen-gakagwensakgi, Bab-Jehová na e-gayaburba-barsoged-Hageoʼba sunmaknonikid: </v>
<v b="HAG" c="2" v="2">“Judá-yar-dakmaid-Salatiel-machi-Zorobabelʼse be egiso, degi, dule-irwa-Babse-goled-e-dummad-Josadac-machi-Josuéʼse be egiso, deginbali, bela dulemarse be egisbalo: </v>
<v b="HAG" c="2" v="3">‘Dule-gwensak, epenne Bab-Dummadse-goled-neg-sigisad-e-yeerdakleged-daksagusadi, ¿amba bemar-abargi gudii? Amar sogmardena, emi Bab-Dummadse-goled-neg-binid-siidi ¿igi be dakmarsunna? ¿Ar idualedba, bur baisur-daklesursi? Eye, bur baisur-daklege.’ ” </v>
<v b="HAG" c="2" v="4">Degi-inigwele, Bab-Jehová bemarga soged: “Zorobabel, be gandik imake. Josadac-e-machi-Josué be gandik imake. Ar be dule-irwa-Bab-Dummadse-goled-e-dummadid. Bela dulemar be gandik-imakmarmoga, be arbamala, ar an beba gudiid.” Ar Bab-Jehová-Bela-Gangued-Nikad weyob soged: </v>
<v b="HAG" c="2" v="5">“Bemar Egipto-yargi-nosmargua, an bemarbo igar-mesisad, an bemarba gudii guoye. A-ulale, an-burba bemar-abargi gudiid. ”Degisoggu, mer be dobgumar. </v>
<v b="HAG" c="2" v="6">Ar Bab-Jehová-Bela-Gangued-Nikad weyob soged: ‘Ar emisgwasaar, an nibneg, napneg ogiglimakoed. Demar, demar-gaka-ugakaase an osukamakoed.’ ” </v>
<v b="HAG" c="2" v="7">Bab-Jehová-Bela-Gangued-Nikad weyob soged: “Bela dulemar-yar-baid-baidgi-bukwamalad an owawanmakoed. Dulemar-yar-baid-baidgi-bukmalad na e-ibmar-nuegan senonimaloed, deyobi, anse-goled-neg yeerdaklegega an imakoed.” </v>
<v b="HAG" c="2" v="8">Bab-Jehová-Bela-Gangued-Nikad weyob soged: “Mani, degi, ormar angadid.” </v>
<v b="HAG" c="2" v="9">Bab-Jehová-Bela-Gangued-Nikad weyob soged: “Anse-goled-neg-binid, bur idualedba, yeerdakle guoed. We-neggi neg-bogidik an nasikoed.” Bab-Jehová-Bela-Gangued-Nikad deyob soged. </v>
<v b="HAG" c="2" v="10">Rey-Darío birgabogus negdakmaidgi, nii-walabakebakgi, e-iba-durgwen-gakabakegi, Bab-Jehová na e-gayaburba-barsoged-Hageoʼga sunmaknonikid: </v>
<v b="HAG" c="2" v="11">Bab-Jehová-Bela-Gangued-Nikad weyob soged: “Dule-irwa-Bab-Dummadse-gormaladse, anga ibmar-swilidikmalad-uklegedsik be egiso.” Geb Hageo amarse egisdesunnad: </v>
<v b="HAG" c="2" v="12">—Anmar binsa-sogmalo. Dule-gwensak ibmar-san-swilidikid-Bab-Dummadga-uksadi, e-mor-saburedgi obipirmakar semaid, agine, e-mor-sabured-duku madugi warmaksadibe, igi, san-gisi-dualedgindibe, vinoʼgindibe, olivo-gwallugindibe, igi, ibmar-baigan-gullegedgindibe, ¿bela we-ibmarmar ibmar-swilidikga gumogoe? Dule-irwa-Babse-gormalad Hageo-abin sogdemalad: —Suli. </v>
<v b="HAG" c="2" v="13">Hageo sogdebalid: —An bega binsa-sogbargwelo. Ar dule-gwensak mui-ebusadba-swilidik-gudisulid, a-dule, we-ibmar-soggwenad ebunonikile, ¿ar bela we-ibmarmar bar swilidik guosuli? Dule-irwa-Babse-gormalad sogdemalad: —Eye, swilidik guosuli. </v>
<v b="HAG" c="2" v="14">Geb degine, Hageo amar-abin sogded: “Bab-Jehová-Bela-Gangued-Nikad weyob soged: ‘Ar deyobi, we-neggwebur gued. Ar deyobi, an-asabin we-dulemar gumalad. Ar deyobi, bela e-ibmar-imakmaladi gued, amba anga e-ibmar-ukmaladse-bakale, deyobi gubalid.’ ” </v>
<v b="HAG" c="2" v="15">Degisoggu, emi-iba-onoded-akale, bemar gwage-ulubgi we-ibmargi nue binsamar. Bemar yoo Bab-Jehováʼse-goled-neg-sobgua, </v>
<v b="HAG" c="2" v="16">¿igi bemar gubukwana? Be-dule-gwensak sagu-wardurgwen (20) ibmar-gwag-weoye binsadaenad, degi-inigwele, unnila sagu-warambe (10) wesdaed. Vino ega bari-gwadurbo-gakambe (50) guoye binsadaenad, degi-inigwele, unnila bari-gwadurgwen (20) ega gusdaed. </v>
<v b="HAG" c="2" v="17">Bab-Jehová weyob soged: “Ani an e-nainumargi ibmar-digarmalad ogumaksad, boni an ega uksad. Bela e-ibmar-imaksadgi dii-gwamakaled-babatega an imaksad. Degi-inigwele, gwen an-amiedgi binsassurmalad. </v>
<v b="HAG" c="2" v="18">Emi-iba-onoded-akale, bemar gwage-ulubgi nue binsamar. Emi nii-walabakebak e-iba-durgwen-gakabake-naidgi, bemar anse-goled-neg-e-saila mesided. A-akale, bemar gwage-ulubgi nue-binsadii gumalo. </v>
<v b="HAG" c="2" v="19">Ibmar-gwag-saboleged-neggi, ¿amba ibmar-gwag wis bukwa? Uva-dub, higo-sapi, sapi-granada, degi, olivo-sapi ¿amba yoo sanmakmarde? Degiirdi, emi-iba-onodoedgine, an bemargi nued binsaoed.” </v>
<v b="HAG" c="2" v="20">Amba a-niigi, e-iba-durgwen-gakabakegi, Bab-Jehová, Hageoʼga gannar ibmar sognonibalid: </v>
<v b="HAG" c="2" v="21">“Judá-yar-dakmaid-Zorobabelʼga be soge: ‘Ani, Bab-Jehová, nibneg, napneg, an ogiglimaksokalid. </v>
<v b="HAG" c="2" v="22">Reymar bar yar-seega an imakosulid. Reymar-gargangued an obelosokalid. Moli-ur-bila-onomalad, degi, egi nanamalad an osulogoed. Molimar, degi, egi-sordamar-sigmalad burgwemaloed. Wemar na muchub-muchub es-suidgi gindakmaloed.’ </v>
<v b="HAG" c="2" v="23">Bab-Jehová-Bela-Gangued-Nikad soged: ‘A-ibagi, be, Salatiel-machi-Zorobabel, be-an-mai gued, an be-suoed. An-wilub-sied-or-arganyob an be-imakoed. Ar ani an be-susad.’ Bab-Jehová-Bela-Gangued-Nikad deyob soged.”</v>
<v b="ZEC" c="1" v="1">Rey-Darío birgabogus negsemaidgine, nii-walabaabakgine, Bab-Jehová Iddo-wagwa-Berequías-e-machi-Zacaríasʼga weyob sunmaknonikid: </v>
<v b="ZEC" c="1" v="2">“Ani Bab-Jehová be-dadgangi bela-bela urwemai gusad. </v>
<v b="ZEC" c="1" v="3">Degisoggu, dulemarga be sogo, Bab-Jehová-Bela-Gangued-Nikad weyob sogye: ‘Be gannar an-amimala, geb, an gannar bemarba gudii saoed.’ ” </v>
<v b="ZEC" c="1" v="4">Bab-Jehová-Bela-Gangued-Nikad weyob soged: “Mer be be-dadgan-gudigusmaladyob gumala. Be-dadgangala Bab-Dummad-gayaburba-barsogmalad, Bab-Dummad-Bela-Gangued-Nikad weyob sogye sogsamalanad: ‘Mer bar galagwensuli-gudii gumarye. Mer bar ibmar-isgana imakmarye.’ Degi-inigwele, gwen anba ibsassurmalad, gwen an-itossurmalad.” </v>
<v b="ZEC" c="1" v="5">Bab-Jehová sogdebalid: “Emide, be-dadgan, ¿bia nadmala? ¿Ar an-gayaburba-barsogmalad amba dula-gudidimala? </v>
<v b="ZEC" c="1" v="6">Ar an-maimar-an-gayaburba-barsogmaladga an-gayaburbamar, degi, an-igarmar-an-sogsagusadi, ¿be-dadgangi deyob gunonisursi? Deyob gunoniki.” A-ulale, be-dadgan gannar Bab-Jehová-aminonimalad, geb weyob sogsamalad: “Ar anmar-daedbali, degi, anmar-ibmar-imakedbali, na igi Bab-Dummad-Bela-Gangued-Nikad anmar-imakoye sogsa-gusa, deyobi anmar-imaksad.” </v>
<v b="ZEC" c="1" v="7">Rey-Darío-birgabogus-negsemaidgi, nii-warambe-gakagwensakgi, nii-Sebatʼye-bilegedgi, a-iba-dulagwen-gakabakegi, Bab-Jehová, e-gayaburba-barsoged-Zacaríasʼga gabgine ibmar oyosad. Zacaríasʼde Iddo-wagwad, Berequías-e-machid. </v>
<v b="ZEC" c="1" v="8">Ani Zacarías mutikidbali negburgan dakalid. Dule-gwensak moli-gisigwad-birgi-sii-daniki an dakalid. We-dule, neba-naidgi, sapimar-arrayánʼye-nugad-imbaba nagunonikid. We-dule-yarganbali dulemar-bukidar molimar-gisigwad-birgi-sii, molimar-goro-goro-dakleged-birgi-sii, degi, molimar-sipugwad-birgi-sii an daksad. </v>
<v b="ZEC" c="1" v="9">Geb an dulese egichided: “Dummad, we-dulemar-moli-birgi-bukwamalad, ¿wede ibu obare?” Agine, baliwitur-anbo-sunmaknaid an-abin-imakded: “An bega sogoed, wede ibu obare.” </v>
<v b="ZEC" c="1" v="10">Dule-sapimar-arrayánʼye-nugad-imbaba-gwichid anga sogded: “Bab-Jehová we-dulemar-moli-birgi-bukwamaladi, bela we-napneggi-bipirmakega barmialid.” </v>
<v b="ZEC" c="1" v="11">Geb dulemar-moli-birgi-bukwamaladi Bab-Jehová-e-baliwitur-sapi-arrayánʼmarye-nugad-abargi-gwichidga sogdemalad: “Anmar bela we-napneggi bipirmaksad. Anmar napneg bogidik-nai daksamalad, bonisuli an daksamarbalid.” </v>
<v b="ZEC" c="1" v="12">Bab-Jehová-e-baliwitur weyob-itosgua, sogded: “Bab-Jehová-Bela-Gangued-Nikadye, birga-dulapaa-gakambegusa (70) be Jerusalén-dulemargi-urwedanikid, degi, be Judá-dulemargi-urwedanikid, ¿wede, we-neggweburmar be gannar wiledakega birgabigwa napi?” </v>
<v b="ZEC" c="1" v="13">Bab-Jehová, baliwitur-anga-sunmaknaidga nuekwaa sunmaksad, mer bukib-binsaed-gayaburba ega sogsad. </v>
<v b="ZEC" c="1" v="14">Geb baliwitur anga sogded: “Weyob be sogo: ‘Bab-Jehová-Bela-Gangued-Nikad weyob sogye: An bela-bela Sión-yar-sabedbali, an nue egi nobed. An bela-bela Jerusalén-neggwebur-sabedbali, an nue egi nobed. </v>
<v b="ZEC" c="1" v="15">Ar dulemar-yar-baid-baidgi-bukwad-san-dummarba-imakdimaladgindi, an urwemaid. An bela-bela urwemaisulinad, ar emar bela-bela-an-ourwega an-imaksamalad. </v>
<v b="ZEC" c="1" v="16">” ’Degisoggu, Bab-Jehová weyob soged: An gannar Jerusalén-neggwebur wiledaknonikoed. Agine, anse-goled-neg gannar soblenonikoed, an gannar neggwebur nue-ilemaknai imakoed.’ ” Bab-Jehová-Bela-Gangued-Nikadi weyob soged: </v>
<v b="ZEC" c="1" v="17">“Aginbali, Bab-Jehová-Bela-Gangued-Nikad-e-nuggi be weyob sogbali: ‘Gannar an-neggweburmar ibmar-nuegan-nikuega an imakoed. Gannar Bab-Jehová Sión-yar-wiledaknonikoed. Gannar Jerusalén-neggwebur egadga imaknonikoed.’ ” </v>
<v b="ZEC" c="1" v="18">An niba-atakdegua, an-asabin walabake moli-bebemar nodaniki an daksad. </v>
<v b="ZEC" c="1" v="19">Geb an baliwitur-anbo-sunmaknaidsega egisded: “We-bebemarde, ¿ibu obare?” Baliwitur anga weyob sogded: “We-moli-bebemar reymar-gangued-nikamalad oyoged. We-reymar e-gangued-nikadbali Judá-dulemar, Israel-dulemar, degi, Jerusalén-dulemar-oaisakiega imaksamalad.” </v>
<v b="ZEC" c="1" v="20">Geb sorbali, Bab-Jehová anga walabake dule-esgorogi-arbamalad oyosad. </v>
<v b="ZEC" c="1" v="21">Geb Bab-Jehováʼse an egisded: “Wemardi, ¿ibu imakega danimala?” Geb Bab-Jehová anga sogded: “We-moli-bebemar, reymar-gargangued-nikamalad oyoged. We-reymar Judá-dulemar-oaisakiega imaksamalad. Dule-wargwensaale e-abin gwisgussulid. We-dule-esgorogi-arbamaladi, we-bebemar-walabakegwad ogwayega nonimalad. Deginbali, dulemar-yar-baid-baidgi-bukwamalad-e-gangued-nikad-obelogega nonimarbalid. Ar we-bebemar Judá-dulemar-oaisakis gusmalad.” </v>
<v b="ZEC" c="2" v="1">An niba atakdegua, dule-gwensak e-argangine wilubsaed-dub-ganiki an dakalid. </v>
<v b="ZEC" c="2" v="2">An a-dulese egisded: “¿Bia be nae?” Geb an-abin-imaksad: “An Jerusalén-neggwebur wilubsasokalid. An wisgubied, bule sugudibe, degi, bule matardungubardibe.” </v>
<v b="ZEC" c="2" v="3">We-baliwitur-anbogwa-sunmaknaid bato nasokalidgine, baliwitur-baid ese nonikid, </v>
<v b="ZEC" c="2" v="4">ega sogded: “We-sapingwaga gwae ega be weyob sognae: ‘Jerusalén-neggweburgi dule-bukidar ambikunonikoed, moli-bukidar ambikunonikoed. Jerusalén neggwebur-galu-matusulid-satedga gunonikoed.’ </v>
<v b="ZEC" c="2" v="5">”Bab-Jehová soged: ‘Jerusalén-neggweburgala an soo-galu-matusulidyob ebiris gunonikoed. An Jerusalén-neggweburga e-gangued-yeerdaklegedga gunonikoed.’ </v>
<v b="ZEC" c="2" v="6">”Bab-Jehová weyob soged: ‘¡Be nomala! ¡Be wakinmala! Yar-dad-nakwed-argan-sapiledsik-naidgi be nomala.’ ”Bab-Jehová weyob soged: ‘Ani an bela-we-napneg-ugakaase, bemar-oaisakiega imaksad.’ </v>
<v b="ZEC" c="2" v="7">”Bemar Sión-dulemar, Babilonia-yargi-gudimalad, egi be nomala, egi be wakinmala.” </v>
<v b="ZEC" c="2" v="8">Ar Bab-Jehová-Bela-Gangued-Nikad, dule-yar-baid-baidgi-bukmalad-bemar-ibe-ibmar-susmaladga, weyob gandikidba ibmar-sogega an-barmialid: “Dule-bamalad an-dulamar-naibi-imakele, an-naibi-imaknaimogad. </v>
<v b="ZEC" c="2" v="9">A-ulale, an-sunnad, an we-dulemargi gwisgunonikoed, e-maimar bela e-ibe ibmar atursanonimaloed.” Weyobi wisgunonimaloed, Bab-Jehová-Bela-Gangued-Nikad an-barmiarye. </v>
<v b="ZEC" c="2" v="10">Bab-Jehová weyob soged: “¡Sión-dulemar, weligwaledbali be gormakmala! ¡An bemar-abargi megnonikoed! </v>
<v b="ZEC" c="2" v="11">”A-ibagine, bukidar dule-yar-baid-baidgi-bukmalad anba nagumaloed. A-dulemar-bukidarad an-dulamarga gunonimaloed, a-dulemar-abargi an megnonikoed.” Deyobi, wisgunonimaloed, Bab-Jehová-Bela-Gangued-Nikad bemarse an-barmiarye. </v>
<v b="ZEC" c="2" v="12">Bab-Jehová yar-islidikid-naidgi Judá-yar na egadga imaknonikoed. Degine, Jerusalén-neggwebur gannar sunonibaloed. </v>
<v b="ZEC" c="2" v="13">Bela-dulemar Bab-Jehová-asabin bogidik ambikumala, ar Bab-Jehová e-neg-islidikidgi-maid-akar bato danikid. </v>
<v b="ZEC" c="3" v="1">Geb degine, Bab-Jehová anga negburganbali dule-irwa-Bab-Dummadse-gormalad-e-dummad-Josué oyosad. Josué, Bab-Jehová-e-baliwitur-asabin-gwichi an daksad. Degine, nia-saila Josuéʼgi-yolegega Josué-e-argan-nuedsik-gwichi an daksad. </v>
<v b="ZEC" c="3" v="2">Geb agine, Bab-Jehová-e-baliwitur nia-saila-Satanásʼga sogded: “Satanás, Bab-Jehová bese sabsur-urwesun. ¡Bab-Jehová-Jerusalén-neggwebur-susad, bese sabsur-urwesun! ¡Nia-saila, Bab-Jehová bese sabsur-urwesun! ¡Satanás! Ar we-Josuéʼde, ¿sapan-gummakmai-sulesadyob bendaklessursi?” </v>
<v b="ZEC" c="3" v="3">Josué baliwitur-asabin mor-ollibi-yoi-gwichi an daksad. </v>
<v b="ZEC" c="3" v="4">Degisoggu, baliwitur dulemar-ega-ibmar-samalaga-guakwa-bukmaladga sogded: “Josué-mor-ollibi-yoid ega ungemar.” Geb Josuéʼgardi sogded: “Be dake, be-isgued an bega osulosad. Emigindi, mor-nuedi an bega yooed.” </v>
<v b="ZEC" c="3" v="5">Agine, baliwitur sogdebalid: “Josué-e-nonogine morgurgin-gutu-sated ega be sibali.” Bab-Jehová-e-baliwitur amba gwisgua, Josué-nonogi morgurgin-gutu-sated sismalad, mor-nued ega yosmarbalid. </v>
<v b="ZEC" c="3" v="6">Geb sorbali, Bab-Jehová-e-baliwitur Josuéʼga weyobi sogded: </v>
<v b="ZEC" c="3" v="7">“Bab-Jehová-Bela-Gangued-Nikadi weyob sogye: ‘Ar an-igar-maidba be nanadidibe, dule-irwa-anse-goled-ibmar-imaked be imakdidibe, anse-goled-neg-seega an be-imakoed, an-neg-imbamar-nanaid-dakega an be-imakbaloed. We-dulemar-anga-ibmarsamalad-abargi, be anga-arbaega an be-imakoed. </v>
<v b="ZEC" c="3" v="8">” ’Dule-irwa-Babse-goled-bur-dummad-Josué, nue be itogo. Be-sordagan-be-asabin-sigdimaladi, nue itomarmogo. Ar bemar yoedse-ibmar-guoed-wilubga gumalad. An-mai sapi-siklesad-gannar-ainieyobid an sedasokalid. </v>
<v b="ZEC" c="3" v="9">Josué, an be-asabin akwa-sisad nue be dake. We-akwa wagar-gwagugle (7) nikad. An-sunnagwad an we-akwagi ibmar-soggwen narmakoed. Ani Bab-Jehová-Bela-Gangued-Nikad soged, We-yargi-bukmalad-e-isgued ibagwen-unni an elioed.’ </v>
<v b="ZEC" c="3" v="10">”Bab-Jehová-Bela-Gangued-Nikad soged: ‘A-ibagine, uva-dub-urba-ambikumalaga, degi, sapi-higueraʼye-nugad-urba-ambikumalaga, bemar na be muchub-muchub be-neg-dikarba-mamaidse gormaloed.’ ” </v>
<v b="ZEC" c="4" v="1">Geb baliwitur-anbo-sunmaknaidi anse gannar nonikid. Agine, ar igi-dule-gabmaile, odakledae, deyobi an-odaknonikid. </v>
<v b="ZEC" c="4" v="2">Geb anse egisded: “¿Ibu be dake?” An abin-sogded: “Gwallu-olo-sunnabiid-candelabroʼye-nugad an daked. Geb birgine, olivo-gwallu-siged-nika an dakbalid. Gwallu-olo-sunnabiid-birgine, gwallu-senigana gugle (7) siid. Degi, e-warmar gugle (7) nikabalid. A-warmarbali, olivo-gwallu ese warmaked. </v>
<v b="ZEC" c="4" v="3">Deginbali, gwallu-olo-sunnabiid-dikarbali olivo-sapi sarbo gwichibalid. Olivo-sapi-wargwen, gwallu-olo-sunnabiid-nuedsik gwichid, baiddina, argan-sapiledsik gwisbalid.” </v>
<v b="ZEC" c="4" v="4">Geb baliwitur-anbo-sunmaknaidse an egisded: “Dummad, wede, ¿bela ibu obare?” </v>
<v b="ZEC" c="4" v="5">Baliwitur anga sogded: “¿Ar be wissurde, we ibu-obare?” An ega sogded: “Dummad, an wissuli.” </v>
<v b="ZEC" c="4" v="6">Degisoggu, baliwitur anga sogdesunnad: “Bab-Jehová Zorobabelʼga weyob sunmaknaid: ‘Sordamar-bila-onogedginsulid, garganguedginsurbalid. Unnila An-Burbaba ibmar imaklegoed.’ Deyob, Bab-Jehová-Bela-Gangued-Nikad soged. </v>
<v b="ZEC" c="4" v="7">Yar-dummad-siid, ¿ar na be doa-itosunna? ¡Ar be Zorobabel-asabinni unnila neba gued! Zorobabel akwa-nued begi ononai guoed. We akwa-yeerdakmaladba sognanai gumaloed: ‘¡Doggus yeerdakleye!’ ” </v>
<v b="ZEC" c="4" v="8">Geb sorbali, Bab-Jehová weyob anga sogded: </v>
<v b="ZEC" c="4" v="9">“Zorobabel Babse-goled-neg-sobegala, akwasailamar urbisad. Na e-sunnad neg-sobnaid obelononikoed.” Deyobi, bemar wisgumaloed, Bab-Dummad-Bela-Gangued-Nikad bemarse an-barmiarye. </v>
<v b="ZEC" c="4" v="10">Dulemar-gebesaila-ibmar-burwigan-imakledgu egi-bengusmaladi, Zorobabel e-argangi dubgi-gingwa-naid-gani dakarmalale, weligwar itodmaloed. We-gwallu-gwagugle-guedi (7), Bab-Jehová-e-ibya gued, bela neg-dirbir-naidgi nakulediid. </v>
<v b="ZEC" c="4" v="11">Geb baliwiturse an egisded: “We-olivo-sapi-warbogwad-gwichid, wargwen, gwallu-olo-sunnabiid-nuedsik-gwichid, baiddi, sapiledsik-gwichid, wede, ¿ibu obare?” </v>
<v b="ZEC" c="4" v="12">An baliwiturse egisdebalid: “Gwallu-e-war-olobiid-warbogwad-dikarba olivo-anagan-walabogwad-gwigwichid, agi e-gwallu iirmakmaid, wede, ¿ibu obarbali?” </v>
<v b="ZEC" c="4" v="13">Baliwitur an-abin-imakded: “¿Ar be wissurde, wede ibu-obare?” Geb an ega sogded: “Dummad, an wissuli.” </v>
<v b="ZEC" c="4" v="14">Geb baliwitur anga odulodsunnad: “We-olivo-sarbogwadi, dule-nug-imaklegarmaladid. Bab-Jehováʼga-arbaega, nug-imaklesmaladid. Ar Bab-Jehová, bela napaneg-naid-ibedid.” </v>
<v b="ZEC" c="5" v="1">Gannar an niba atakdebargua, an negburgan dakarbalid. Garda-bipirmakaled gukumai an dakalid. </v>
<v b="ZEC" c="5" v="2">Baliwitur anse egisded: “¿Ibu be dake?” An abin-sogded: “Garda-bipirmakaled gukumai an daked. We-garda, daliatar sugue an daked. E-matardungueddi, dalibo-negabar dungue an daked.” </v>
<v b="ZEC" c="5" v="3">Geb baliwitur anga sogded: “We-be-dakedi, bela-napneg-ukabsalenaid be daked. Ar garda-wagar-soggwengi igi narmakar-nai, deyobi dule-atursaed bela ibitogoed. Ar garda-wagar-baidsik igi narmakar-nai, deyobi dule-gakansaar-ibmar-ise-sogar-soged ibitogoed. </v>
<v b="ZEC" c="5" v="4">Degisoggu, we-bonigan dule-atursaed-e-neggi-yolegega an barmialid, degi, dule-gakansaar-an-nuggi-sunmaked-e-neggi-yolegega an barmialid. We-bonigan we-negmar-yagi dogoed, degi, bela e-neg-nagubirmala, e-neg-akwamar, obelogoed. Bab-Dummad-Bela-Gangued-Nikad deyob soged.” </v>
<v b="ZEC" c="5" v="5">Geb degine, baliwitur-anbo-sunmaknaid nodegusad, geb anga sogded: “Niba be atake, ibmar-nodanikid nue be dake.” </v>
<v b="ZEC" c="5" v="6">Agine, an ese egisded: “Ar we, ¿ibua?” Geb an-abin-imaksad: “We, mete-dummadid, ibmar-gwag oaidikuegalad. We, bela dulemar-we-yargi-bukmalad-e-isgued-e-wilub gued.” </v>
<v b="ZEC" c="5" v="7">Geb degine, mete-dummad-edued-gingwabiid onakwismalad. We-mete-dummad-yagine ome-gwensak sii daklealid. </v>
<v b="ZEC" c="5" v="8">Agine, baliwitur anga sogded: “We-ome, isgued-e-wilub gued.” Geb baliwitur ome-mete-dummad-yagi-siidi gindiis imaksad. Geb edued-gingwabiidgi mete-dummad edunonikid. </v>
<v b="ZEC" c="5" v="9">Geb an niba atakdebargua, omegan-walabo burwaba gukudaniki an dakalid. E-sakanmar dabgala-e-sakanmaryob nikamalad. Geb a-omegan gukumai mete-dummad sesmalad. </v>
<v b="ZEC" c="5" v="10">Baliwitur-anbo-sunmaknaidse an egisded: “¿Bia we-mete-dummad semamai?” </v>
<v b="ZEC" c="5" v="11">Baliwitur an-abin-imakded: “Babilonia-yarse semamai, adi, e-neg ega sobmalagar. E-neg-ogulesale, agi we-mete-dummad aila-soblesad-birgi sinonimaloed.” </v>
<v b="ZEC" c="6" v="1">Gannar an niba atakdebargua, an negburgan dakarbalid. Agine, yar-gwabo-siid-imbaba bila-onoged-urmar-napagined-walabake nodaniki an dakalid. A-yar-gwabogwadi esgoro-gordikidbi nanaed. </v>
<v b="ZEC" c="6" v="2">Ur-napagined-gebed moli-ginniganase ebipilenaid. Ur-napagined-sogbogined moli-sichiganase ebipilenaid. </v>
<v b="ZEC" c="6" v="3">Ur-napagined-sogbaagined moli-sipuganase ebipilenaid. Ur-napagined-napisorbaliddina moli-goto-gotomaladse ebipilenaid. Bela we-molimala, dutusur itomalad. </v>
<v b="ZEC" c="6" v="4">Baliwitur-anbo-sunmaknaidse an egisded: “Dummad, we-urmar, ¿ibu obarsunna?” </v>
<v b="ZEC" c="6" v="5">Baliwitur anga sogded: “We-urmar, burwa-sogabakegwad-gormamaidid. We-burwamar, Bab-Jehová-bela-napneg-ganikid-asabin-arbimalad-sorba, noarmaladid. </v>
<v b="ZEC" c="6" v="6">Ur-napagined-moli-sichigan-egi-nanaidi, dad-nakwed-argan-sapiledsik-yar-naidsik nadapid. Ur-napagined-moli-sipugan-egi-nanaidi, dad-argwanedsik nadapid. Ur-napagined-moli-goto-gotomalad-egi-nanaidi, dad-nakwed-argan-nuedsik-yar-naidsik nadapid.” </v>
<v b="ZEC" c="6" v="7">We-moli-nollosurmaladi, napneg-ebirega gwae-gwae itomalad. Baliwitur ega weyob sogded: “Namala, bela napneg-ugakaase bipirmaknamar.” Geb nadmarsunnad. </v>
<v b="ZEC" c="6" v="8">Geb degine, baliwitur anse goted, weyob anga sogded: “Be dake, molimar-dad-nakwed-argan-sapiledsik-yar-naidse-nadmaladi, a-yargi an-urwed-boo-imakega nadmalad.” </v>
<v b="ZEC" c="6" v="9">Bab-Jehová weyob anga sogsabalid: </v>
<v b="ZEC" c="6" v="10">“Emi, Sofonías-e-machi-Josías-negse be nae. A-negsega, Heldaiʼye-nugad, Tobíasʼye-nugad, Jedaíasʼye-nugad nonimalad. Amar Babilonia-neggweburgi-galesbukwa nonimalad. </v>
<v b="ZEC" c="6" v="11">We-dulemarse or-senonimaladi, mani-senonimaladi, be egiso. We-ormargine, we-manimargine, ologurgin be sobo. We-ologurgin, dule-irwa-anse-gormalad-e-dummad-Josué-nonogi be sioed. Josuéʼde, Josadac-e-machid. </v>
<v b="ZEC" c="6" v="12">Ani, Bab-Jehová-Bela-Gangued-Nikad-gued. Geb Josuéʼga an-nuggi, weyob be sogoed: ‘Wegi-dule-gwichidi, Sapi-Siklesad-Gannar-Ainieyobidye nugadid. Ar na e-sailagi gannar ainidagoed, Bab-Jehováʼse-goled-neg gannar sobnonikoed. </v>
<v b="ZEC" c="6" v="13">We-dule Bab-Jehováʼse-goled-neg gannar sobnonikoed. E-gangued-yeerdakleged nikunonikoed, e-ologangi-sii negsemai guoed. Deginbali, dule-irwa-Babse-goled e-ologangi signonimogoed. Wemar-ebogwadi, nuedgi neg-bogidikidgi negsemai gumaloed.’ </v>
<v b="ZEC" c="6" v="14">”Ologurginmar anse-goled-neggi bukuoed. Adi deyobi, Helem, Tobías, Jedaías, degi, Sofonías-e-machi-Hen, degisadegu an-gayaburba-ebinsadii gumaloed.” </v>
<v b="ZEC" c="6" v="15">Ar bemar, be-Bab-Dummad-Jehováʼba ibsaele, dulemar-dikasuli-gudidimaladi, Bab-Jehováʼse-goled-neg-soblealile, bemar-bendaknonimaloed. Deyobi, bemar wisguoed, Bab-Jehová-Bela-Gangued-Nikad bemarse an-barmiarye. </v>
<v b="ZEC" c="7" v="1">Rey-Darío birgabakegus negsemaidgine, nii-walabakebak-ibabakegi, Bab-Jehová Zacaríasʼga sunmaknonikid. A-nii Quisleuʼye nugad. </v>
<v b="ZEC" c="7" v="2">A-ibagangine, Betelʼginmalad, Bab-Jehováʼse wilesagwa-ibmar-egisega we-dulemar-barmisad: Sarezer, Regem-Melec, degi, e-dule-bamalad. </v>
<v b="ZEC" c="7" v="3">We-dulemar, Bab-Jehováʼse-goled-neggi dule-irwa-Babse-gormalad-gudidimaladse-ibmar-egisega, degi, Bab-Dummad-e-gayaburba-barsogmaladse, weyob ibmar-egisegala barmilesmalad: “Ar igi anmar gusgu birga-irba nii-walataledgi, iba-onodaeyobi, ¿ibagwen wile-itoged-iba, degi, mas-gunsuli-gued-iba nasikoe?” </v>
<v b="ZEC" c="7" v="4">Geb Bab-Jehová-Bela-Gangued-Nikad-e-gayaburba anse weyob nonikid: </v>
<v b="ZEC" c="7" v="5">“Bela dulemar we-yargi-bukwamaladga be sogo, dule-irwa-anse-gormaladga be sogmogo: ‘Bemar birga-irba, birga-dulapaa-gakambegus (70), nii-walataledgine, degi, nii-walagugledgine (7), mas-gunsulid-iba, degi, wile-itoged-iba onodamargua, ¿bemar nue anga mas-gunsulid-iba ononanaidamala? </v>
<v b="ZEC" c="7" v="6">Ar bemar mas-gunnarmalale, gobbarmarbalile, ¿na be bemarga imakmarsursi?’ ” </v>
<v b="ZEC" c="7" v="7">Jerusalén-neggweburgi, degi, neggweburmar-e-dikarba-bukwadgi-dulemar-bukwaunni, degi, neg-bogidikid-naiunni, Bab-Jehová we-gayaburba na e-gayaburba-barsogmaladba, ¿deyob sogsa gussursi? Deginbali, Neguev-yargi, dad-argwanedsik-neba-nanaidgi-dulemar-bukwamarmounni, Bab-Jehová we-gayaburba na e-gayaburba-barsogmaladba, ¿deyob sogsa gussursi? </v>
<v b="ZEC" c="7" v="8">Geb Bab-Jehová Zacaríasʼga weyob sognonibalid: </v>
<v b="ZEC" c="7" v="9">“Ani Bab-Jehová-Bela-Gangued-Nikad weyob soged: ‘Innikigwadba igar be nabomala. Na be muchub-muchub sabgumala, na be muchub-muchub wiledakmala. </v>
<v b="ZEC" c="7" v="10">Mer omegan-ei-sui-burgwismalad be sabsur-imakmala, mer dule-babgan-satemalad be sabsur-imakmala. Mer dule-ainebarmalad be sabsur-imakmala, mer dule-wilemalad be sabsur-imakmala. Mer be na be gwage-ulubgine, muchub-muchub isdar binsamala.’ </v>
<v b="ZEC" c="7" v="11">”Degi-inigwele, dulemar gwen eba ibsassulid. Urwedgine, wagar-biir imaksamalad. Mer itogega uaya gasmalad. </v>
<v b="ZEC" c="7" v="12">Dulemar Bab-Jehová-Bela-Gangued-Nikad na E-Burbaba e-gayaburba-barsogmaladba-ibmar-sogsagusad, degi, e-igar-mesisgusad-mer-itomalaga, na e-gwage, akwayobi, dutusur imaksamalad. Degisoggu, Bab-Jehová-Bela-Gangued-Nikad uludsunnad.” </v>
<v b="ZEC" c="7" v="13">Bab-Jehová-Bela-Gangued-Nikad weyob sogded: “An ese gornaigua, gwen an-itossurmalad. Degisoggu, anse-gollarmalale, an itogosurmogad. </v>
<v b="ZEC" c="7" v="14">Agala, igi-burwa-dummadba ibmar-seleddae, deyobi, dule-akudakmalad-yar-baid-baidgi-bukwamaladse, an we-dulemar oaisakis gusad. E-yar-metemaladi, swanga nagunonikid, dulemar gwen bar egi nabi dasurmalad. Deyobi, iduar yar napa-nuedga-naigusadi, nega-dulesulidganga nagunonikid.” </v>
<v b="ZEC" c="8" v="1">Bab-Jehová-Bela-Gangued-Nikad-gayaburba anse nonibalid. Weyob anga sognonikid: </v>
<v b="ZEC" c="8" v="2">“Ani Bab-Jehová-Bela-Gangued-Nikad, weyob soged: Sión-dulemarbina an bela-bela nue soged. An bela-bela nue-binasogedbali, an e-isdarmaladse sabsur-ulud gusad.” </v>
<v b="ZEC" c="8" v="3">Bab-Jehová weyob soged: “An Sión-yarse gannar nonikoed, an Jerusalén-neggweburgi megnonikoed. Jerusalén-neggwebur Napiragwad-Neggweburye nuggunonikoed. Bab-Jehová-Bela-Gangued-Nikad-e-yar Islidikid-Yarye nuggunonikoed.” </v>
<v b="ZEC" c="8" v="4">Bab-Jehová-Bela-Gangued-Nikad weyob soged: “Dadgana, muugana, Jerusalén-e-igarbali gannar sigdii gumaloed. Na seredgusmaladbali, e-gaapoled-sedii gumaloed. </v>
<v b="ZEC" c="8" v="5">Masmala, bunamala, Jerusalén-igarganbali gannar dododii gumaloed.” </v>
<v b="ZEC" c="8" v="6">Bab-Jehová-Bela-Gangued-Nikad weyob soged: “A-ibagan nonikile, dulemar-dula-napi-besmaladi, binsamaloed, gwen deyob ibmar-gued daklesurye. Ar angardina, ibmar-geg-gued nikasulid, Ani Bab-Jehová-Bela-Gangued-Nikad deyob soged.” </v>
<v b="ZEC" c="8" v="7">Bab-Jehová-Bela-Gangued-Nikad weyob soged: “An-dulamar-dad-nakwedsik-bukwamalad an bendakoed, an-dulamar-dad-argwanedsik-bukwamalad an bendakbaloed. </v>
<v b="ZEC" c="8" v="8">Jerusalén-neggweburgi-gudigumalaga, gannar dagmalaga an imakoed. Wemar an-dulamarga gunonimaloed. Ani an e-Bab-Dummadga gunonikoed, e-Bab-Dummad-innikigwad, e-Bab-Dummad-igar-innikigwad-imaked.” </v>
<v b="ZEC" c="8" v="9">Bab-Jehová-Bela-Gangued-Nikad weyob soged: “Bemar, we-ibagangi, Bab-Dummad-gayaburba-barsogmalad e-ibmar-sogsad-itosmalad, be niga-gandik imakmala. Anse-goled-neg-soblesokargu, akwa-gebesaila-silesad-akale, we-gayaburba be itosmalad. </v>
<v b="ZEC" c="8" v="10">Ar we-ibagan-iduale, dule-arbamalad gwen bennuklesurmalad, ibdurganmala gwen-masgi ogullesurbalid. Dule e-isdarmalad-ulale, aineba nadele, dobgunadapdaed. Ar an bela dulemar, na dukin-dukin-urwemalaga imaksad. </v>
<v b="ZEC" c="8" v="11">Ar epenne an igi-dulemar-napibesmalad-imaksagusa, bar an deyobi imakosulid. Ani Bab-Dummad-Bela-Gangued-Nikad deyob soged. </v>
<v b="ZEC" c="8" v="12">”Neg-bogidikidgi be ibmar digmaloed, uva-dubmar sanmakega guoed, napamar ibmar-sanmaknai guoed, nibnega e-boomar obadnai guoed. We-neggweburgi-napibesmaladga, bela we-ibmar egadga-guega an ukoed. </v>
<v b="ZEC" c="8" v="13">Judá-dulemar, Israel-dulemar, mer dobgumalo, gatik niga-ogannomalo. Bemar, dule-yar-baid-baidgi-bukmalad-abargi, ibmar-isganayob ukabsales gusmalad. Emigindi, an be-bendakmaloed, ibnuedga be gunonimaloed.” </v>
<v b="ZEC" c="8" v="14">Ar Bab-Jehová-Bela-Gangued-Nikad weyob soged: “Ar be-dadgan an-oulus-gusmargua, bar an wiledaksuli obelogedgi an binsasgusad. Ani Bab-Jehová-Bela-Gangued-Nikad deyob soged. </v>
<v b="ZEC" c="8" v="15">”Emigindi, Jerusalén-dulemarga, Judá-dulemarga ibmar-nued-imakedgi an binsaed. Degisoggu, ¡mer dobgumalo! </v>
<v b="ZEC" c="8" v="16">”Bemar we-ibmarmar imakergebed: Napiragwadgi ibmar sogmalo. Igar-nabolemalad-neggi, napiragwadgi, igar-inniki-maidba igar nabomalo. Ar deyob imaklegedi, ¡neg-bogidikid nasiked! </v>
<v b="ZEC" c="8" v="17">Be-gwenadgangine, mer ichakwa be binsao, mer gakansaale emargi be gwisguo. Ar bela we-ibmarmar an isdardaked. Ani Bab-Jehová deyob soged.” </v>
<v b="ZEC" c="8" v="18">Bab-Jehová-Bela-Gangued-Nikad anga sogdebalid: </v>
<v b="ZEC" c="8" v="19">“Ani Bab-Jehová-Bela-Gangued-Nikad weyob soged: ‘Judá-dulemargala nii-walabakedgi, nii-walataledgi, nii-walagugledgi (7), nii-warambedgi (10), mas-gunsuli-gudiguedi, weligwaledga, yeer-itolegedga guoed, iba-dummad-weligwaledga guoed. Degisoggu, neg-bogidikidbina be sogmar, igar-napiragwadbina be sogmar.’ ” </v>
<v b="ZEC" c="8" v="20">Bab-Jehová-Bela-Gangued-Nikad weyob soged: “Amba dulemar-yar-baidginmalad, dulemar-neggwebur-bamaladginmalad danimaloed. </v>
<v b="ZEC" c="8" v="21">We-dulemar neggwebur-baid-baid-onodii gumaloed. Dulemar-a-neggweburgi-gudimaladga sogdimaloed: ‘¡Bab-Jehová anmargi nued-binsaega, anmar ese namarye! ¡Anmar Bab-Jehová-Bela-Gangued-Nikad amimarye! ¡Ar an Bab-Jehová-amimogoeddeeye!’ ” </v>
<v b="ZEC" c="8" v="22">Bab-Jehová-Bela-Gangued-Nikad-amimalaga, Bab-Jehová-egi-nued-binsaed-amimalaga, Jerusalén-neggweburse, neggweburmar-bukidar, neggweburmar-yar-baid-baidgi-dutusur-bukmaladi, nonimaloed. </v>
<v b="ZEC" c="8" v="23">Bab-Jehová-Bela-Gangued-Nikad weyob soged: “A-ibagangine, dule-bukidara gwabinduku-akar-akar-sunmakmaladi, bela-dulemar-yar-baid-baidgi-bukwamaladi, Judío-dule-wargwen-e-mordukugi akanai gumaloed, ega weyob sogmaloed: ‘¡Anmar beba-naega be anmar-imake! ¡Ar anmar wisgusad, Bab-Dummad bemarba gudiiye!’ ” </v>
<v b="ZEC" c="9" v="1">Bab-Jehová we-gayaburba Hadrac-neggwebur-annik, degi, Damasco-neggweburnik sogsagusad. Bab-Jehová bela-dulemar-bukwadi dakmaid, degi, bela Israel-dulemar-danar-danar-bukwamalad dakmaibalid. </v>
<v b="ZEC" c="9" v="2">Deginbali, Bab-Jehová Israel-dikarba-yar-naid Hamatʼye-nugad dakmaibalid. Bab-Jehová, neggwebur-nasgusbukmalad: Tiro, degi, Sidón, dakmaibalid. </v>
<v b="ZEC" c="9" v="3">Tiro-dulemar galu-matusulid-gandikmalad sobsad. Ukub-mergueyob mani onmaksad. Igarba olli-nanaiyob ormar onmaksad. </v>
<v b="ZEC" c="9" v="4">Degi-inigwele, Bab-Jehová bela e-ibe ibmar sunonikoed, bela e-ibe e-ibmar-nuegan demargi mioed. Soogi bela e-neggwebur ogumakoed. </v>
<v b="ZEC" c="9" v="5">Ascalón-dulemar deyob-neg-guoedi dakmaloed, geb dobgudmaloed. Gaza-dulemar, naibid-dummad itomaloed. Ecrón-dulemar e-bendakleged-edarbediid-sate-dakarmalale, nunmaked-dummad itomarmogoed. Gaza-dulemar, rey-sate gumaloed. Ascalón-neggwebur dulemar-sate sigoed. </v>
<v b="ZEC" c="9" v="6">Asdod-neggweburgi dule-isganamar megnonikoed, Filistea-dulemar-na-e-nug-dummarba-imakdiid, an obelogoed. </v>
<v b="ZEC" c="9" v="7">Filistea-dulemar ablisba-mesa-san-gunmaladi, an obelogoed. Mas-ise-gulleged-gunmaladi, an obelogoed. Filistea-dulemar-abar-bemaloedi, anmar-Bab-Dummadgadga gunonimarmogoed. Amala, Judá-dulemar-e-dummaganga gunonimaloed. Ecrón-dulemar, Jebuseo-dulemaryob gumaloed. </v>
<v b="ZEC" c="9" v="8">Mer dulemar anse-goled-neggi yogasaar dogsa-dogsa-gumalaga, an egi nakuledii guoed. An-neggweburgi dule-emar-sabsur-imaked bar dognonikosulid, ar an-sunnagwad an egi nakuledii guoed. </v>
<v b="ZEC" c="9" v="9">Sión-dulemar, ¡be nue-wergumala! Jerusalén-dulemar, ¡weligwaledba be binnasur gormala! ¡Weligwaledba be gormakmala! Be dake, be-rey bese danikid. Be-rey, dule-innikigwadid, emar-abonogedid, na san-dummarba imaksulidid. Moli-uayasuid-bipigwad-birgi-sii danikid, we-moli-bipigwad, moli-uayasuid-ome-e-mimmid. </v>
<v b="ZEC" c="9" v="10">We-rey, Efraín-e-moli-urmar-bila-onoged obelogoed, Jerusalén-e-molimar obelogoed. Warsib-bila-onoged bibisgoed, bela dulemar-yar-baid-baidgi-bukmaladga, neg-bogidikidgi sunmaknonikoed. We-rey, bela demar-nanaid-ugakaase neg-ganonikoed. Éufrates-diwar-maid-akar, bela we-napneg-bergunaidse, neg-ganonikoed. </v>
<v b="ZEC" c="9" v="11">“An bebo-ablisba-igar-mesisad-ulale, be-dulemar-dia-dummad-dinnagwadgi-galesbukwamaladi, an onogoed. </v>
<v b="ZEC" c="9" v="12">Dule-galesbukmalad-bendakleged-edarbebukmalad, gannar e-neg-gandikid-bukwadse dagmala. Ar emi an bega soged, bemar-wilesadbali, bur bule ilabo-wilub wergued an bemar-imakoed. </v>
<v b="ZEC" c="9" v="13">An-warsiyob an Judá-dulemar gachii gaoed, an-siguyob an Efraín-dulemar imakoed. Sión-yar, an be-mimmigan, Grecia-mimmigangi-yolegega an imakoed. Bila-onogedgi-es-suid-ebulegeyob an be-imakoed.” </v>
<v b="ZEC" c="9" v="14">Bab-Jehová Grecia-dulemargi nonikoed. E-sigu, mala-aidegeyobi miledoed. Bab-Jehová-Bela-Gangued-Nikad gar-trompeta ogornonikoed, dad-nakwed-argan-nuedsik-burwa-dummad-goled-abargi naoed. </v>
<v b="ZEC" c="9" v="15">Bab-Jehová-Bela-Gangued-Nikad na e-sordamar-bendaknonikoed. E-sordamar, e-isdarmalad-e-gingimar bela obelogoed. Vino-gobeyobi ablis gobmaloed abali, mummu-gunanaiyobi, allenanaioed. Igi ablis ibmar-ogumakar-ukleged-ailagi-eolegega nogmargi enoledae, deyobi, ablisbi-moodo gudimaloed. </v>
<v b="ZEC" c="9" v="16">A-ibagine, e-Bab-Dummad-Jehová, na e-sordamar sibad-wawaadyobi bendaknonikoed. E-sordamar Bab-Jehová-e-yargine, ologurgingi-akwa-nuegan-bukwadyob dakarmakdemaloed. </v>
<v b="ZEC" c="9" v="17">Ibiyobi bela we-ibmarmar, doggus-nued daklenonikoe. Ibmar-gwag-gulleged sapingan-ogannogoed. Vino-ochigwad, weligwar bunamala-imaknonikoed. </v>
<v b="ZEC" c="10" v="1">Bab-Jehováʼse dad-dummad-ganaidgi dii-wied be egismala. Ar Bab-Jehová mar-golega imakedid, na e dii-owimaidid. Bab-Jehová bela dulemargala, ibmar nabir-sanmakega imaked. </v>
<v b="ZEC" c="10" v="2">Ibmar-bab-dummadyob-imaklemalad, dule-yardakmaladid. Nergan gabgi-ibmar-gakanad dakmalad. Gakansaar-negburgan-dakmaladgi sunmakmalad, yamo-nabir-emar-obinsaega sunmakmalad. Dulemar na e-idued-satesoggu, ibdurgan-igarsuli-gudiidyobi, yogasaar gudimalad. </v>
<v b="ZEC" c="10" v="3">A-ulale, Bab-Jehová sogded: “Dule-emar-idudimaladgi an nue-urwed, we-dulemar, sibad-wawaad-macheredyob-gudidimaladi, an sabsur-odurdakoed.” Napiragwa, Bab-Jehová-Bela-Gangued-Nikadi, Judá-dulemar-edarbed. Ar Judá-dulemar e-sibad-wawaadyob gued. Bab-Jehová moli-bulegan-bilagi-ebulemaladyobi, Judá-dulemar-imakoed. </v>
<v b="ZEC" c="10" v="4">Judá-dulemar-abargine, negsaila-gaed-akwadummad nodagoed, neg-abgaed-suar nodagoed. Bila-onogedgi warsib-ebuleged nodagoed, bela dummagan-negsemaloed nodagoed. </v>
<v b="ZEC" c="10" v="5">Wemala, ollimar-nanaidgi bila-onomalad-bulegan-urwenanaidyob gumaloed, moli-birgi-sii-urwemaladbogwa urwenai gumaloed. Ar Bab-Jehová eba gudisoggu, a-dulemargi nakwemaloed. </v>
<v b="ZEC" c="10" v="6">Bab-Jehová sogdebalid: “An Judá-dulemar ogannononikoed, an José-e-wagan bendaknonikoed. An wemar-wiledaked, degisoggu, gannar dagmalaga an imakoed, gwen-mesagwar-anse-gussuliyob gunonimaloed. Ar ani an e-Bab-Dummad-Jehová gued, e-anse-goled, an itogoed. </v>
<v b="ZEC" c="10" v="7">Efraín-dulemar dule-bila-onogedyob gunonimaloed. Igi-dule vino-gobsadba yeer-itodae, deyobi, yeer itononimaloed. E-mimmigan e-babgan-yeer-ito-dakarmalale, weligwar itodmarmogoed. Bab-Jehová-ega-ibmar-imakoedba, yeer itononimaloed. </v>
<v b="ZEC" c="10" v="8">”Ani an ese goloed, ani an gannar danar oambikuoed. An wemar-ollor-imaknonikile, igi iduale dule-bukidar-gumalana, deyobi, gannar gunonimaloed. </v>
<v b="ZEC" c="10" v="9">An wemar neggwebur-bamaladse oaisakis-inigwele, amba-dikasuli yar-baidgi mamai-inigwele, angi binsadii gumaloed. A-neggweburmargi e-mimmiganmala gudigusmalan-inigwele, gannar e-yarse nonimaloed. </v>
<v b="ZEC" c="10" v="10">Egipto-yargi-bukwa an sedagoed, Asiria-yargi-bukwa an ninonikoed. Galaad-yar-naidse, Líbano-yar-naidse, an sedoed. Bela wemargala, yar unni-guosulid. </v>
<v b="ZEC" c="10" v="11">Bukib-itoged-abalagi, demar-obakmaloed, degi-inigwele, ani an ega demar-bogidik imakoed, Nilo-diwar-wilasailad an bela odinnogoed. Asiria-dulemar na san-dummarba-imakdimalad an osulogoed, Egipto-dulemar-negsemaid an obelobaloed. </v>
<v b="ZEC" c="10" v="12">An-sunnad an-dulamar an ogannogoed, dobsuli an-nuggine nanamaloed. Ani an Bab-Jehová deyob soged.” </v>
<v b="ZEC" c="11" v="1">Líbano-yar, be-yawagakmar be egae, adi, be-urwarmar soose gummakegar. </v>
<v b="ZEC" c="11" v="2">Baryawar, be boe, ar urwarmar aimukusad, sapi-dummagan ailasad. Basán-wag-uluwarmar, be bomala, ar bela sapi-dummagan-gwigwichid omukulesad. </v>
<v b="ZEC" c="11" v="3">Sibad-wawaad-edarbemalad-bonanaid, be itomala, ar bela e-gagan-aragana-nuegan bergusad. Achumigur-nono-wawaad-uurmaked, be itomala, ar bela Jordán-e-sapur-naidi napabi-swiri nagusad. </v>
<v b="ZEC" c="11" v="4">An-Bab-Dummad-Jehová weyob soged: “Sibad-wawaad-oburgwilegega-bukwad nue be sabguo. </v>
<v b="ZEC" c="11" v="5">Ar dulemar a-sibad-wawaad-bakmalad yogasaar sabsuli oburgwemalad. Ar dule-sibad-wawaad-manigi-ukmalad sogmalad: ‘Bab-Jehová-e-nug odummolesun, emigindi an mani-ibedid.’ Ar sibad-wawaad-akwed-dulemarbela gwen bai e-sibad-wawaad daksurmalad.” </v>
<v b="ZEC" c="11" v="6">Bab-Jehová soged: “Deyopira, dulemar-we-yargi-gudimalad bar an sabguosurmogad. Dulemar-e-dikarba-yar-baid-baidgi-bukwamaladga an urmakoed, degi, e-reyga an urmakbaloed. Ar e-yar-naidi bela oitonanaile, bendakega an naosulid.” </v>
<v b="ZEC" c="11" v="7">Degisoggu, ibmar-ukmalad sibad-wawaad-oburgwega-urbisadi, an akwedigussunnad. Sibad-wawaad-edarbed-e-suar-walabo an susad: Suar-wargwen Graciaʼye an onug-imaksad. Baiddi, Uniónʼye an onug-imaksabalid. An sibad-wawaadmar-akwedigussunnad. </v>
<v b="ZEC" c="11" v="8">Nii-wargwengi, sibad-wawaad-edarbemalad-walapaa an e-arbaedgi onosad. Degi-inigwele, an sibad-wawaadmar budar dakalid, sibad-wawaadmarmoga budar an-dakarmarmogad. </v>
<v b="ZEC" c="11" v="9">Degisoggu, an ega sogdesunnad: “Bar an bemar-akwega guosulid. Ar na be burgwebimaladi, burgwemarsundo. Ar na be yoggubimaladi, yoggumarsundo. Ar dula-bemaloeddi, na dukin-dukin gunmarsunna.” </v>
<v b="ZEC" c="11" v="10">Geb degine, an suar-Graciaʼye-onugsasad sussunnad, geb an a-suar bichisad. Deyobi, an bela dulemar-yar-baid-baidgi-bukwamaladbo-igar-mesisadi, obelononikid. </v>
<v b="ZEC" c="11" v="11">A-ibagine, igar-maid bela bergunonikid. Dule-sibad-wawaad-manigi-ukmalad an-dakbukmaladi, wisgunonimalad, we, Bab-Jehová-gayaburba guye. </v>
<v b="ZEC" c="11" v="12">An ega sogded: “Ar be nabir-itomalale, an-arbasad be an-bennukmala. Degisulile, mani na be sumarsunna.” Unnila mani-gwadurgwen-gakambe (30) an-bennuksamalad. </v>
<v b="ZEC" c="11" v="13">¡Weyob-gargegu an-uklegega anga nasiksamalad! Geb degine, Bab-Jehová anga sogded: “Anse-goled-neggi mani-ulu-siidgi be egwannae.” Degisoggu, an mani-gwadurgwen-gakambegwad (30) susad. Bab-Jehová-neggi mani-ulu-siidgi an egwannonikid. </v>
<v b="ZEC" c="11" v="14">Geb sorbali, suar-baid-Uniónʼye an onug-imaksadi, an bichisad. Deyobi, Judá-dulemar Israel-dulemarbogwa gwenatigwar-igar-maidi, an obelononikid. </v>
<v b="ZEC" c="11" v="15">Geb Bab-Jehová anga sogded: “Sibad-wawaad-edarbed-binsaedsulidaedyob be mor-yoe. </v>
<v b="ZEC" c="11" v="16">Ar we-yar-naidgi, sibad-wawaad-edarbed, sibad-wawaad-burgwedani-gudimalad-gwen-baisur-daked, an ogwisgunonikoed. We-dule, sibad-wawaad-senigana gwen aminaosulid. Sibad-wawaad-nailikgusmalad gwen onudakosurbalid, sibad-wawaad-bonisurmalad gwen masgi omaosurbalid. We-dule, aka sibad-wawaad-wardadamalad gutoed, sibad-wawaad-e-gonasimar e-ibe-ungenai gudoed.” </v>
<v b="ZEC" c="11" v="17">¡Sibad-wawaad-edarbed-isgana, be duledar-wiles! ¡E-Sibad-wawaadmar-metenaded, be duledar-wiles! E-swida es-suidgi nailikguena gadin, e-ibya-nuedsikid esbipise onolesana gadin. E-swida bela e-ibe burgwar-gusana gadin. E-ibya-nued sommoor-gusana gadin. </v>
<v b="ZEC" c="12" v="1">Bab-Jehová Israel-dulemargi we-gayaburbaba sunmaknaid. Bab-Jehová-bela-mogirmar-nasiksad, napa-e-billigan-mesisad, dulemarga-burba-dulad-uksad, weyob soged: </v>
<v b="ZEC" c="12" v="2">“Jerusalén-neggwebur inna-gagbidga an obinyoed. Bela neggweburmar-e-dikarba-bukmalad ese omumsalemaloed. Judá-yar, degi, Jerusalén-neggwebur, e-isdarmalad ebiris bukunonikoed. </v>
<v b="ZEC" c="12" v="3">Bela we-napneggi dulemar-yar-baid-baidgi-bukwamalad Jerusalén-obelogega na atomaloed. ”A-ibagine, bela neggweburmarga Jerusalén-neggwebur akwa-dummad-sabsur-aidikuedyob an imakoed. Dulemar, a-akwa-onirbiedi ese maad guoed.” </v>
<v b="ZEC" c="12" v="4">Bab-Jehová soged: “A-ibagi, molimar an bela ogwayoed, dule-moli-birgi-simalad surbinsa-itogega an imakoed. Ani, an Judá-dulemargi nakulegoed. Bela dulemar-yar-baid-baidgi-bukmalad-e-molimar aku-atake an imakoed. </v>
<v b="ZEC" c="12" v="5">Geb degine, Judá-dule-dummagan-nuga-nikamalad, sogdemaloed: ‘Jerusalén-dulemar-e-ganguedi, e-Bab-Dummad-Jehová-Bela-Gangued-Nika-Maid gued.’ </v>
<v b="ZEC" c="12" v="6">”A-ibagine, Judá-dulemar-e-dummagan sapurgi soo-gamaiyob an imakoed. Ibmar-duk-dukgwen-bukwad-abargi soo-gamaiyob an imakoed. Bela neggweburmar-e-dikarba-bukwamalad ese gummakoed. Jerusalén-dulemardina, gannar e-neggweburgi ambikunonimaloed. </v>
<v b="ZEC" c="12" v="7">”Ani, Bab-Jehová, Judá-dulemar-inse bendakoed, adi, David-e-wagan, degi, Jerusalén-dulemar, mer bur Judá-dulemarba nuga-nika itomalagar. </v>
<v b="ZEC" c="12" v="8">”A-ibagine, ani, Bab-Jehová, Jerusalén-dulemar an bendaknonikoed. A-dulemar-abargi dule-nollogudiidi, Davidʼyob gunonikoed. Rey-David-neguya, Bab-Dummadyob gunonikoed. Bab-Jehová-e-baliwituryob emar-idu-nadapi gunonikoed. </v>
<v b="ZEC" c="12" v="9">”A-ibagine, bela dulemar Jerusalén-neggwebur-obelogega-danimaloedi anse bergumaloed. </v>
<v b="ZEC" c="12" v="10">Rey-David-neguyagi, degi, Jerusalén-dulemargi burba-nued-binsaed, degi, burba-Bab-Dummadse-goled an odegoed, geb ansik atakdemaloed. Ar igi-dule e-machi-wargwenna-nikad-e-ibe-burgwisadba wile-itonadae, deyobi, Jerusalén-dulemar dule-sabsur-naibigusadga wile-itonanai gumaloed. Ar igi-dule e-machi-sailagined-burgwisadba bonaidae, deyobi, bela-bela bonanai gumaloed. </v>
<v b="ZEC" c="12" v="11">”A-ibagine, ar igi Meguido-nebagi bab-dummad-Hadad-Rimónʼga bonanaidae, deyobi, Jerusalén-neggweburgi dummad-bonanai gumaloed. </v>
<v b="ZEC" c="12" v="12">Bela yar-naidgi, neguya-neguyagi wile-itonanai gumaloed: David-e-gwenadgan bonanai gumaloed, e-omegan, bonanai gumarmogoed. Natán-e-gwenadgan bonanai gumaloed, e-omegan, bonanai gumarmogoed. </v>
<v b="ZEC" c="12" v="13">Leví-e-gwenadgan bonanai gumaloed, e-omegan, bonanai gumarmogoed. Simei-e-gwenadgan bonanai gumaloed, e-omegan, bonanai gumarmogoed. </v>
<v b="ZEC" c="12" v="14">Bela gwenadgan-bamalad bonanai gumaloed, e-omegan, bonanai gumarmogoed.” </v>
<v b="ZEC" c="13" v="1">Bab-Jehová sogdebalid: “A-ibagine, Rey-David-e-gwenadgan-e-isgued-eliega, degi, Jerusalén-dulemar-e-isgued-eliega, dii ariomai guoed. </v>
<v b="ZEC" c="13" v="2">”A-ibagine, we-yargi ibmar-bab-dummadga-imaklediid-e-nugmar an elinonikoed. Bipisaale bar ese gorlenai guosulid.” Bab-Jehová-Bela-Gangued-Nikad weyob soged: “Deginbali, we-yargine, e-bab-dummagan-gayaburba-barsogmalad, degi, bela burba-isgana an obelogoed. </v>
<v b="ZEC" c="13" v="3">Ar amba dule-gwensak Bab-gayaburba-barsogdii gualile, e-babgan ega sogdemaloed: ‘Bab-Jehová-nuggi be gakansadiiye. Degisoggu, be-oburgwilegergebye.’ Ar na Bab-Jehová-gayaburba-barsogedga-imaksad-ular, e-babgan es-suidgi ewarar a-dule-oburgoed. </v>
<v b="ZEC" c="13" v="4">”A-ibagine, Bab-gayaburba-barsogmalad gakansaar-sunmaksad-ulale, bingegudmaloed. E-mor-ibmar-ukagi-makaled-yoi bar emar-yardakosurmalad. </v>
<v b="ZEC" c="13" v="5">We-dulemar sogdemaloed: ‘An Bab-Dummad-gayaburba-barsogedsulid. Unnila an sapurgi-arbaed-duled. An sapingwa-akale, sapur-duled.’ </v>
<v b="ZEC" c="13" v="6">Ar dule-wargwen, ese egichialile: ‘Be-argangi nailikgusad-igar-maidi, ¿igi be gusa?’ Weyob emar-abin-imakdoed: ‘We-an-nailikgusadi, an-aimar-neggi an-naibi-imaksamalad.’ ” </v>
<v b="ZEC" c="13" v="7">“Es-suid, be an-sibad-wawaad-edarbed onailiksae. An dulegi-bensurgudiidgi be yoledage. Ani Bab-Jehová-Bela-Gangued-Nikad weyob soged. Sibad-wawaad-edarbed be oburgwe. Deyobi, sibad-wawaadmar duurmakdemaloed, geb an e-burwigana obelogoed. </v>
<v b="ZEC" c="13" v="8">Dulemar we-yargi-bukmalad-e-walapaagwadgi, warbo bergumaloed. Unnila wargwen burgosulid. Ani Bab-Jehová weyob soged. </v>
<v b="ZEC" c="13" v="9">Degi-inigwele, we-dule-durgusmaladdi, an soogi odurdakoed. Ar igi mani swilidik-guega soogi-dulege, deyobi, an swilidik imakoed, ar igi or soogi wilubdaklege, deyobi, an wilubdakoed. Geb degine, we-dulemar anse gornanai gumaloed, geb an, abin-imakoed. An sogdoed: ‘Wemar, an-dulamalad.’ Wemar sogdemogoed: ‘Bab-Jehová, anmar-Bab-Dummadid.’ ” </v>
<v b="ZEC" c="14" v="1">“¡Jerusalén-neggwebur! Bab-Jehová-e-iba danikid. A-ibagine, be-ibmar be-galimbabali mimilenai gudoed. </v>
<v b="ZEC" c="14" v="2">Bela dulemar-yar-baid-baidgi-bukmalad bemargi bila-onodagega an imakoed. We-dulemar be-yar sunonimaloed, be-neggi-ibmar-nikadi be-ibe sumaloed, degi, be-omegangi dodomaloed. Be-dulemar-negabar aineba gales seledmaloed. Bamaladdi, bemaloed. </v>
<v b="ZEC" c="14" v="3">Geb degine, Bab-Jehová nonikoed. Igi-bila-onoleged-ibagi urwelegeyob, we-dulemarbogwa urwenonikoed. </v>
<v b="ZEC" c="14" v="4">”A-ibagine, Bab-Jehová Olivo-Yar-birgi gwisgunonikoed. We-yar Jerusalén-neggwebur-dad-nakwedsik siid. Olivo-yar dad-nakwedsiki dad-argwanedse sogabo maridoed. A-abargine, neba-dummad nagunonikoed. Yar-marisad-gwensak, dad-nakwed-argan-sapiledsik signonikoed, yar-baid-marisaddina, dad-nakwed-argan-nuedsik signonimogoed. </v>
<v b="ZEC" c="14" v="5">Bemar yarmar-imbaba-neba-naguoedba wakitemaloed. Ar we-neba Azal-neg-nugadse nai guoed. Ar igi Judá-e-rey-Uzías-ibagangi negabandur-nasgua, dulemar wakinmamaigusa, deyobi, bemar wakinmaloed. Geb degine, an-Bab-Dummad-Jehová e-sordamarmala danikoed. </v>
<v b="ZEC" c="14" v="6">”A-ibagine, neg-ibgined, degi, neg-dambed naguosulid. </v>
<v b="ZEC" c="14" v="7">A-ibayobi iba-baigan naguosulid. A-ibagi, igi-ibmar-guoe, unnila ani Bab-Jehováʼbi wisid. A-ibagi, neg-ibgined, degi, neg-mutikid naguosulid. Ar unnila neg mee nai guoed. </v>
<v b="ZEC" c="14" v="8">”A-ibagine, Jerusalén-neggwebur-akale, diwar ariomai guoed. A-diwar, yorgine, degi, dii-wiedgi, dinguosulid. E-dii, abala Demar-Gagbidye-nugadsik ariomai guoed. Abala, Demar-Dummadye-nugadsik ariomai gubaloed. </v>
<v b="ZEC" c="14" v="9">Bab-Jehová, bela-napneg-naid-e-reyga megnonikoed. A-ibagine, Bab-Jehováʼbi Bab-Dummadga mai guoed. E-nugbi unnila itolegoed. </v>
<v b="ZEC" c="14" v="10">”Jerusalén-neggwebur-dad-nakwed-argan-nuedsik Gebaʼye-neg-nugad-akale, Rimónʼye-neg-nugadse, bela yar neba-dummadga nagunonikoed. Jerusalén-neggweburdina na e-yar-niba sii guoed. Agine, e-yawagak-Benjamínʼye-nugad-akar, e-yawagak-Ánguloʼye-nugadse dulemar megega ambikunonimaloed. Yawagak-Ánguloʼye-nugad-iduar yawagak-sered gwisgusgusad. Deginbali, Hananeel-neg-suid-gwichid-akale, rey-uva-eguruleged-negse dulemar megega ambikunonibaloed. </v>
<v b="ZEC" c="14" v="11">Jerusalén-neggweburgi gannar dulemar megega ambikunonimaloed, agi neg-bogidik nagunonikoed, bar bipisaale obergulegosulid. </v>
<v b="ZEC" c="14" v="12">”Ar Bab-Jehováʼdi, bela dulemar-yar-baidsikid-nonimalad Jerusalén-dulemargi-bila-onosmaladi, we-bonigangi naibigumaloed: We-dulemargala e-san nungudoed, e-ibyagwag nungudoed, e-gwabin ega nungudbaloed. </v>
<v b="ZEC" c="14" v="13">A-ibagine, Bab-Jehová a-dulemar bela-bela-dobguega imakoed. Na e-sordamargi aibinnanai gumaloed, degi, na muchub-muchub oburgwenanai gumaloed. </v>
<v b="ZEC" c="14" v="14">Judá-dulemar a-dulemargi Jerusalén-neggweburse bila-onononimarmogoed. E-dikarba neggweburmar-baigan-bukwamalad-ibe, ibmar-nuegan-wenanai gumaloed. Deginbali, ormar-bukidar, mani-bukidar, mormar-bukidar e-ibe sumarbaloed. </v>
<v b="ZEC" c="14" v="15">Deyobi, boniganse molimar, moli-uaya-senigan, moli-yargan-muregedmar, moli-uayasuidmar, degi, e-neg-danar-danar-bukwadgi bela ibdurgan-gudimalad oitolemarmogoed. </v>
<v b="ZEC" c="14" v="16">”A-sorbali, Jerusalén-dulemargi bela dulemar-yar-baid-baidginmalad-bila-onoapgusmalad-durgusmaladi, birga-ilibali, Rey-Bab-Jehová-Bela-Gangued-Nikad-e-nug-odummogega nanagwisgumaloed, deginbali, Neg-Matargana-E-Iba-onomalaga nanagwisgumarbaloed. </v>
<v b="ZEC" c="14" v="17">Ar abar-dulemar-we-napneggi-bukwamalad, Rey-Bab-Jehová-Bela-Gangued-Nikad-e-nug-odummogega, Jerusalén-neggweburse-dagsurdibe, e-yargine dii wiosulid. </v>
<v b="ZEC" c="14" v="18">Ar Egipto-dulemar dagsurmardibe, e-yargi dii wiosulid. Deginbali, Bab-Jehová dulemar-yar-baigangi-bukmalad Neg-Matargana-E-Iba-onogega-dagsurmaladgi boni-barmidagoedi, Egipto-dulemargi barmidabaloed. </v>
<v b="ZEC" c="14" v="19">Deyobi, Egipto-dulemar, degi, dulemar-yar-baid-baidgi-bukmalad Neg-Matargana-E-Iba-onogega-dagsurmaladi, sabsur-odurdaklemaloed. </v>
<v b="ZEC" c="14" v="20">”A-ibagine, moli-e-dolo-den-den-gornanaidgi weyob narmakar naguoed: ‘BAB-JEHOVÁʼGA NUG-IMAKLEGALED.’ Bab-Jehová-neggi bormomar-bukwadi, nogmar ibmar-ogumakar-ukleged-aila-asabin-bukwadyob islidiki gunonimogoed. </v>
<v b="ZEC" c="14" v="21">Bela Jerusalén-neggweburgi-bormomar-bukwad, degi, bela Judá-yargi-bormomar-bukwad, Bab-Jehová-Bela-Gangued-Nikadga nug-imaklenonikoed. Bela dulemar ibmar-ogumakar-ukalile, we-bormomar ebumaloed, agi ibmar-dunai gumaloed. A-ibagine, Bab-Jehová-Bela-Gangued-Nikad-neggi, dulemar-manigi-ibmar-ukmaladi bar gudii guosulid.”</v>
<v b="MAL" c="1" v="1">We-gayaburba Bab-Jehová-gayaburbad. Israel-dulemarga Malaquíasʼba soglenoni gusad. </v>
<v b="MAL" c="1" v="2">Bab-Jehová soged: “An bemar-sabgusad. ”Bemardi anga sogmalad: ‘¿Igi be anmar-sabgusa?’ ” Bab-Jehová sogbalid: “¿Ar Esaúʼde, Jacob-e-ia-sursi? Deyobdo. Degi-inigwele, Jacob bur an sabgusad. </v>
<v b="MAL" c="1" v="3">Esaúʼdi an isdar daksad. Esaú-yarmar nega-dulesulidganga an imaksad. E-nainumar achu-sapur-chacalʼye-nugad-e-negga an imaksad.” </v>
<v b="MAL" c="1" v="4">Edom-dulemar soged: “Ar anmar-obergus-inigwele, anmar gannar neggwebur-ayarisad-birgi negmar sobbaloed.” Ar Bab-Jehová-Bela-Gangued-Nikaddi soged: “Ar Edom-dulemar sunna gannar negmar-sobed. Degi-inigwele, amba an gannar e-ibe obelobaloed. E-yar-naidi, yar-isganaye onugsalegoed. A-dulemargi, Bab-Jehová degisadegu urwemai guoed. </v>
<v b="MAL" c="1" v="5">Bemar-sunnagwad be dakmaloed, geb be sogdemaloed: ‘Bab-Jehová-e-nug Israel-yarginbi odummolesurye, bela yar-baigansik e-nug odummolebarye.’ ” </v>
<v b="MAL" c="1" v="6">Bab-Jehová-Bela-Gangued-Nikad dule-irwa-ese-gormaladga soged: “Mimmigan, e-bab-nug odummoged, degi, maimar e-dummadgi binsaed-nikaa damalad. Emide, an bemar-bab-guele, degite, ¿ibiga geg be an-nug odummomarsunna? An bemar-dummad-gubalile, degite, ¿ibiga geg be angi-binsaed-nikaa damarbarsunna? Bemar an-nug oichodimalad. ”A-ukinbali, be sogmarbalid: ‘¿Ibigi an be-nug oichodimala?’ </v>
<v b="MAL" c="1" v="7">”Bemar, anga mas-ise-gullemalad ibmar-ogumakar-ukleged-ailase-seardamaladgi, be an-nug oichodimalad. ”Amba be sogmarbalid: ‘¿Ibigi an begi dodosmala?’ ”Be angi dodosmalad, ar bemar binsasad, Bab-Jehová-e-mas-gullegedi ibmar baisur-daklegedye.” </v>
<v b="MAL" c="1" v="8">Bab-Jehová-Bela-Gangued-Nikad weyob soged: “Bemar, ogumakar-ukega ibdurgan-ibyasurmalad seardamalad. Ar bemar binsaed, wede ibmar-ichakwasurye. Bemar, ogumakar-ukega ibdurgan-muya-muyamalad, degi, boni-nikamalad oburgwedamalad. Ar bemar binsaed, wede ibmar-ichakwasurye. Ar deyob be binsamalale, degite, ¿ibiga geg be-saila-dummad-negdakmaidga ibdurgan-deyobmaladi ukmarsunna? Be ebinsamargua, ¿be-saila-dummad-negdakmaidde yeer-itosar be insae? ¿Nabir be-daksamalar be insae? Suli. </v>
<v b="MAL" c="1" v="9">”Be sogmalad: ‘Degisoggu, emigindi, anmar Bab-Dummadse gormala, adi, Bab-Dummad wile anmar-dakegar.’ ” Bab-Jehová-Bela-Gangued-Nikad weyob soged: “Bemar anga weyob ibdurgan-daklemalad-uked-sorbali, ¿an yeer bemar-dako be insae?” </v>
<v b="MAL" c="1" v="10">Bab-Jehová-Bela-Gangued-Nikad weyob sogbalid: “Bitigi be-dule-wargwen anse-goled-neg ediena gadin, adi, mer binsarsunna anga-ibmar-ukleged-ailagi soo-ogamalagar. Ar an bemar-yeer daksulid, deginbali, an bipisaagwale bemar-anga-ibmar-uked abingaosurbalid.” </v>
<v b="MAL" c="1" v="11">Bab-Jehová-Bela-Gangued-Nikadi weyob sogbalid: “Dad-nakwiardaed-akale, dad-argwanedsega, bela dulemar-yar-baid-baidgi-bukwamalad-abargi, an-nug dummarbaa gued. Bela yar-baid-baidgine an-nugga ina-wawadikid ukmalad, degi, an-nugga ibmar-ukleged-swilidikid ukmarbalid. Ar bela dulemar-yar-baid-baidgi-bukwamalad-abargi, an-nug dummarbaa gued.” </v>
<v b="MAL" c="1" v="12">Bab-Jehová-Bela-Gangued-Nikadi weyob sogbalid: “Ar bemardi an-nug oichodimalad. Ar bemar sogmargu: ‘Bab-Jehováʼga-ibmar-ogumakar-ukleged-aila swilidiksurye, degi, e-masgulleged gwen-nabirsurye.’ ” </v>
<v b="MAL" c="1" v="13">Bab-Jehová-Bela-Gangued-Nikadi weyob sogbalid: “Be sokardamarbalid: ‘Bela we-ibmarmar anmar budarsunna dakgusad.’ Weyob bemar soged-ilibali be isdarsunna an-dakmalad. Ar ibdurgan-atursalegarmalad, ibdurgan-muya-muyamalad, degi, ibdurgan-bonigwakwamalad, be anga ogumakar-ukega-sedanidamalad, ¿an be-abin abingao be ebinsamala? Suli.” </v>
<v b="MAL" c="1" v="14">Bab-Jehová-Bela-Gangued-Nikadi sogbalid: “Dule anga ise-sogar-sogedi an bega sibad-wawaad-machered-nued ukoye, degi-inigwele, aka a-anale anga ibdurgan-bonigwaled-ukdaedi, we-dule ukabsalesun. Ar ani an Rey-Dummadid. Ar bela dulemar-yar-baid-baidgi-bukwamaladi an-nuga dobmalad.” </v>
<v b="MAL" c="2" v="1">Bab-Jehová-Bela-Gangued-Nikad soged: “Emigindi, dule-irwa-anse-gormalad, we-igar-uklenaidi bemargadid. </v>
<v b="MAL" c="2" v="2">Bemar anba ibsasulile, deginbali, an-nug odummosurbalile, an be-ukabsamaloed. Bemarga-ibmar-nuegan-uklegedi an ibmar-isganaga obinyoed. Bato an bemar-ukabsasad, ar ade, bemar, gwage-ulubgi yapa an-nug odummomalad. </v>
<v b="MAL" c="2" v="3">”A-ulale, an be-waganse urwoed. Bemar ibdurgan-ogumakar-ukleged-iba-onolegedgi ibmar-durgan-e-saa, an bemar-wagargi mioed. Geb bela a-ibmar-isganaba-mesa an bemar-metoed. </v>
<v b="MAL" c="2" v="4">Geb agi bemar wisguoed, ani an Bab-Jehová bemarga we-igar uksadye, adi, an Levíʼbo-igar-mesisadi, mer berguegar. </v>
<v b="MAL" c="2" v="5">”An Levíʼbo-igar-mesisadi, sanburba-dula-gudigued-igalad, deginbali, bogidik-gudigued-igarbalid. An-dobekwaa-nanadiguega an ega uksad. Leví an-dobekwaa-nanadii gusad, bela-bela angi binsaed-nikaa gudigusad. </v>
<v b="MAL" c="2" v="6">Igar-napiragwadgi sunmakdii gusad, e-sunmaked ibmar-isganagi sunmaksulid. Anbogwa bogidikidgi, degi, innikigwadgi nanasad. Dulemar-bukidar isguedgi-banguega imaksad. </v>
<v b="MAL" c="2" v="7">Ar dule-irwa-anse-goled-e-sunmakedi binsaed-nikaa sunmakergebed. E-sunmakedgi dulemar an-igar-mamaid amimaloed. Ar ade, wemar Bab-Jehová-Bela-Gangued-Nikad-e-gayaburba-berbegedid.” </v>
<v b="MAL" c="2" v="8">Bab-Jehová-Bela-Gangued-Nikad sogbalid: “Ar bemardi, an-igargi aibatemalad. Be-ibmar-odurdakedba dulemar-bukidar isguega be imakdimalad. Bemar, an Levíʼbo-igar-mesisadi bichismalad. </v>
<v b="MAL" c="2" v="9">Ar bemar an-igar-maidba-nanasurmalad-ulale, degi, dulemarga igar-maidba innikigwadba igar-nabosurbalid-ulale, andi, dulemar bemar-isdar-dakega an be-imaksamalad, dulemar-asabin dule-isganaga-gumalaga an be-imaksamarbalid.” </v>
<v b="MAL" c="2" v="10">Ani, Malaquías, an bemarga soged: ¿Ar bela anmarde unnila Bab-wargwenna niksursi? ¿Ar Bab-Dummad-wargwenna anmar-obinnissursi? Ar degite, ¿ibiga anmar na muchub-muchub yardakedgi Anmar-Babgan-Bab-Dummadbo-Igar-Mesisad oichodimarsunna? </v>
<v b="MAL" c="2" v="11">Judá-wagan, Bab-Dummadgi nosmalad. Israel-yargi, degi, Jerusalénʼgi, igar-maisulid, we-igar-isgana imaksamalad: Ar Judá-e-wagan, omegan-bab-dummad-baidse-gormalad-nikudmaladba, Bab-Jehová-e-neg-sabed-islidikid oichosmalad. </v>
<v b="MAL" c="2" v="12">Ar dule weyob ibmar-imakedi, amba Bab-Jehováʼga ibmar-ukleged ukele, Bab-Jehová-Bela-Gangued-Nikad, a-dule, Jacob-e-wagan-danar-danar-bukwad-abargi osulogoed. </v>
<v b="MAL" c="2" v="13">Baid-ibmar be imakdimarbalidi, wedid: Bemar Bab-Jehováʼga-ibmar-ogumakar-ukleged-ailagi ibyanis eodidimalad. Ar Bab-Jehová be-ibmar-uked bar-bai daksursoggu, deginbali, ega be ibmar-uked bar be-ibe nuedgi abingasurbarsoggu, be bomalad, degi, be ise-wilegar itomarbalid. </v>
<v b="MAL" c="2" v="14">Degite, amba be egismalad: “¿Ibiga deyob gue?” Ar be na ome-sapingwaun-gasadgi-be-nosadi, Bab-Jehová be-barsogedga gued. Ar we-ome bebogwadinad, deginbali, ebo-be igar-mesisad-omebalinad. </v>
<v b="MAL" c="2" v="15">¿Ar Bab-Jehová dule-gwenna, san-nika, burba-nika imaksasursi? ¿Ar ibiga dule-gwenna imaksa? Ar Bab-Dummad deyob anmar-imaksad, adi, anmar egadgadbi nugsalemalagar. Degisoggu, nue-salakarmalo. Be-san be nue-sedii imakmalo. Mer be na ome-sapingwaun-nikusadgi nomalo. </v>
<v b="MAL" c="2" v="16">Ar Israel-e-Bab-Dummad-Jehová soged: “Ar ome-meted-igar gwen an abesulid, degi, dule-sabsur-emar-imaked an sae dakbalid.” Deyob Bab-Jehová-Bela-Gangued-Nikad soged. Degisoggu, nue-salakarmalo. Be-san be nue-sedii imakmalo. Mer be na egi nodii gumalo. </v>
<v b="MAL" c="2" v="17">Bemar na be-sunmakedgi Bab-Jehová-budar-itogega imaksamalad. A-ukinbali, bemar egismarbalid: “¿Ibugi anmar Bab-Jehová-budar-itogega imaksasunna?” Ar bemar weyob egi sogmaladgi: “Bab-Jehová bela dulemar ibmar-isgana-imakedi, yeerdakye, a-dulemargi werguye.” Be sogmarbalid: “¿Bia Bab-Dummad-igar-innikigwad-imaked nadsunye?” </v>
<v b="MAL" c="3" v="1">Bab-Dummad-Bela-Gangued-Nikad weyob soged: “An-gayaburba-berbeged an barmidasokalid, adi, an-iduar igar-mayegar. Ukiagwale be dule-dummad-amidimalad Bab-Jehováʼse-goled-negse nonikoed. Bemar bela-bela-dule-edarbediid igar-mesisad-gayaburba-berbeged-dule bato danikid.” </v>
<v b="MAL" c="3" v="2">Degi-inigwele, ¿doa, e-iba-danikid-abin baisur-itogoe? ¿Doa, a-dule-danikir, e-asabin unni gwisguoe? Ar a-dule, soo-ibmar-swilidik-imakedyobi gued, morgauk olli-nanaid-eliedyobi gued. </v>
<v b="MAL" c="3" v="3">A-dule, ibmar-swilidik-imakedga sigoed, mani-swilidik imakoed. Dule-irwa-Babse-gormalad-Leví-wagan-swilidik imaknonikoed. Or, degi, mani, soogi-swilidik-imakedyobi imakoed. Geb, igar-innikigwad-maidba Bab-Jehováʼga ibmar-ukleged senonimaloed. </v>
<v b="MAL" c="3" v="4">Ar igi-birga-nasmaladgi, degi, igi-epenneyobi, Bab-Jehová ega ibmar-ukleged yeer-itogedgi abingadae, deyobi Judá-dulemar-e-ibmar-uked, degi, Jerusalén-dulemar-e-ibmar-uked Bab-Jehová abingaoed. </v>
<v b="MAL" c="3" v="5">Bab-Jehová-Bela-Gangued-Nikad soged: “Degisoggu, an bemarga igar-nabogega an bemarse warmaknonikoed. We-dulemargi-ibmar-sogega an guagwar danikoed: Ina-isgana-imakdimaladgi, abirgunagwarsuli negsichigi galagwensuli-nanadimaladgi, gakansaar ise-sogar ibmar-sogmaladgi, ega-arbamalad-sabsur-imakdimaladgi, siamar-ei-sui-burgwismalad-sabsur-imakdimaladgi, dule-sergan-sated-sabsur-imakdimaladgi, degi, gwen an-dobsuli, dule-yar-baidsikmalad-sabsur-imakdimaladgi, amargi dobsulidba-gwisguega an danikoed.” </v>
<v b="MAL" c="3" v="6">“Ani Bab-Jehová, an gege gwaged. A-ulale, bemar Jacob-wagan be bergussurmalad.” </v>
<v b="MAL" c="3" v="7">Bab-Jehová-Bela-Gangued-Nikad soged: “Be-dadgan-ibagan-akale, bemar an-igar-maidgi aibandimalad, eba be ibsadisurmalad. Be gannar anse dagmala, an gannar bemarse namogoed. ”Degi-inigwele, bemar sogmalad: ‘¿Ar ibiga anmar gannar bese naosunna?’ </v>
<v b="MAL" c="3" v="8">”¿Ar Bab-Dummad-ibe sunna dule ibmar-atursaoe? Ar bemar an-ibe ibmar atursadimalad. ”Degite, amba be sogmarbalid: ‘¿Ibu anmar be-ibe atursadimala?’ ”Ibmar-ambegi-gwensak-ukleged (10%), degi, anga ibmar-ukleged be atursadimalad. </v>
<v b="MAL" c="3" v="9">Bemar, bela-dulemar-bukwamalad, be ukabsales bukwamalad, ar be an-ibe atursadimalad.” </v>
<v b="MAL" c="3" v="10">Bab-Jehová-Bela-Gangued-Nikad soged: “Bela-ibmar-ambegi-gwensak-uklegedi (10%), sogedba anse-goled-neggi-mani-ulu-siidse be sedamar, deyobi, an-neggi masgulleged nika guoed. We-ibmargi be an-wilubdakmardo, bule an bemarga nibneg-akale bendakleged barmidagosurdibe, degi, bule an bemarga ise-obinagwale ibmar ukosurbardibe.” </v>
<v b="MAL" c="3" v="11">Bab-Jehová-Bela-Gangued-Nikad sogbalid: “Sesmar an bega obelogoed, adi, bemar-ibe ibmar-digar-nanaid mer obelogega, degi, nainugi uva-dub-digar-nanaid-e-san mer berguegar. </v>
<v b="MAL" c="3" v="12">”Geb degine, bela dulemar-yar-baid-baidgi-bukwamaladi, bemarga sogmaloed, bemargi nued-binsalesye, ar bemarde, yar-yeerdakleged nikumaloed. Ani Bab-Jehová-Bela-Gangued-Nikad deyob soged.” </v>
<v b="MAL" c="3" v="13">Bab-Jehová soged: “Ar bemar ise-apole angi sunmakdimalad. ”Degite, amba be sogmarbalid: ‘¿Ibugi an begi ise-apole sunmakdimala?’ </v>
<v b="MAL" c="3" v="14">”Bemar sogsamalad: ‘Ar Bab-Dummadga-arbaedi, binsaledid. Ar Bab-Dummad-Bela-Gangued-Nikad-asabin, anmar e-igar-maidba-ibsaele, degi, wile-itoged-mor-yoele, ¿ibu wis anmar egi ibmar-nued amioe? </v>
<v b="MAL" c="3" v="15">Ar anmar dakdimalad, dule-na-san-dummarba-imakdimaladi weligwar gudidiid. Dule-ibmar-isgana-imakdimaladga ibmar nueganbi guddaed. Amala, Bab-Dummad-ourwega-imakdamalad, degite, gwen-sabsur odurdaklesurmalad.’ ” </v>
<v b="MAL" c="3" v="16">Dulemar-Bab-Jehová-dobee-nanadimaladi, na muchub-muchub-sunmaksamalad, geb Bab-Jehová, a-dulemar-ibmar-soged nue-itogar imaksad. Geb degine, Bab-Dummad-wagab dulemar-Bab-Jehová-dobee-nanadimalad-e-nugmar, degi, Bab-Jehová-e-nug-odummodimalad-e-nugmar, ebinsalegega gardagi narmaklesad. </v>
<v b="MAL" c="3" v="17">Bab-Jehová-Bela-Gangued-Nikad soged: “We-ibmar-imaked-iba bato danikid, we-dulemar unnila angadbi gumalaga an imakoed. We-dulemar an wiledakoed, igi baba na e-machi-ega-arbaed wiledake, deyobi an wiledakoed.” </v>
<v b="MAL" c="3" v="18">Geb degine, bemar gannar magar-daknonimaloed, doa dule-nuedi, doa dule-isgana. Doa Bab-Dummad-nug odummoge, doa Bab-Dummad-nug odummosuli. </v>
<v b="MAL" c="4" v="1">Bab-Jehová-Bela-Gangued-Nikad soged: “Be dakmar, bato iba danikid, igi-maduyoedgi soo gwabunyesiidae, deyobi iba danikid. Bela dulemar-na-san-dummarba-imakdimalad, degi, bela dule-isganamar gagan-dinnagwadyobi gumaloed. A-ibagine, an wemargi soo ogaoed, bela-e-malimarse-bakale, degi, e-anaganse-bakale, an swanga imakoed. </v>
<v b="MAL" c="4" v="2">Ar bemar-an-dobee-nanadimaladgardi, dad-gaedyobi igar-innikigwad-imakleged nagunonikoed, degi, bemar-abonoleged-igar bemarga nonikoed. Bemar moli-bebe-nikad-sapingana-emisgwa-mas-guchadyob ichomakdemaloed. </v>
<v b="MAL" c="4" v="3">Iba bato an nasiksad, a-ibagine, bemar, dulemar-isgana-birgi dii-dii annamaloed. Ibmar-ubigwar-gueyob bemarse dule-isganamar gumaloed.” </v>
<v b="MAL" c="4" v="4">Bab-Dummad-Bela-Gangued-Nikad sogbalid: “An-mai-Moisés-Igar-Mesisad be ebinsamala. Horeb-yargi, an bela Israel-dulemarga-Igar-Uksad, degi, Igar-Mesisad, be ebinsamalo. </v>
<v b="MAL" c="4" v="5">”An-iba-daged bato danikid, a-iba buleganad, degi, sabsur-odurdakleged-ibabalid. A-iba-iduale, an-gayaburba-barsoged-Elías, an barmidagoed. </v>
<v b="MAL" c="4" v="6">Elías imakoed, babgan e-mimmiganbo na gannar igar-naboged, degi, mimmiganmoga e-babganbo igar-naboged. Deyobi, napneg-naidi, an bela obergunonikosulid.”</v>
<v b="MAT" c="1" v="1">Jesucristo e-dadgansiki ilekwaa-danikid-e-garda. Jesucristo, David-e-wagwad, degi, Abraham-e-wagwabalid. </v>
<v b="MAT" c="1" v="2">Abraham-machidi, Isaacʼye nugad, Isaac-machidi, Jacobʼye nugad, Jacob-machidi, Judáʼye nugad, degi, e-masmala-baigan. </v>
<v b="MAT" c="1" v="3">Judá-machidi, Faresʼye nugad, degi, e-machi-baiddi, Zaraʼye nugad. We-machi-warbogwad-e-nandi, Tamarʼye nugad. Fares-machidi, Esromʼye nugad, Esrom-machidi, Aramʼye nugad. </v>
<v b="MAT" c="1" v="4">Aram-machidi, Aminadabʼye nugad, Aminadab-machidi, Naasónʼye nugad, Naasón-machidi, Salmónʼye nugad. </v>
<v b="MAT" c="1" v="5">Salmónʼdi, Rahab-ebo Booz-baksad. Boozʼdi, Rut-ebo Obed-baksad. Obed-machidi, Isaíʼye nugad. </v>
<v b="MAT" c="1" v="6">Isaí-machidi, Rey-Davidʼye nugad, Rey-David-machidi, Salomónʼye nugad. Salomón-e-nandi Urías-e-omega-gusadid. </v>
<v b="MAT" c="1" v="7">Salomón-machidi, Roboamʼye nugad, Roboam-machidi, Abíasʼye nugad, Abías-machidi, Asaʼye nugad, </v>
<v b="MAT" c="1" v="8">Asa-machidi, Josafatʼye nugad, Josafat-machidi, Joramʼye nugad, Joram-machidi, Uzíasʼye nugad, </v>
<v b="MAT" c="1" v="9">Uzías-machidi, Jotamʼye nugad, Jotam-machidi, Acazʼye nugad, Acaz-machidi, Ezequíasʼye nugad, </v>
<v b="MAT" c="1" v="10">Ezequías-machidi, Manasésʼye nugad, Manasés-machidi, Amónʼye nugad, Amón-machidi, Josíasʼye nugad. </v>
<v b="MAT" c="1" v="11">Judíoʼmar Babiloniaʼse gales ebipilesmargu, Josías machimala-nikunonikid: Jeconías, degi, e-masmala-baigan. </v>
<v b="MAT" c="1" v="12">Judíoʼmar gales Babiloniaʼse ebipilesmalad-sorba, Jeconías, Babiloniaʼgi e-machi-Salatiel-baknonikid. Salatiel-machidi, Zorobabelʼye nugad. </v>
<v b="MAT" c="1" v="13">Zorobabel-machidi, Abiudʼye nugad, Abiud-machidi, Eliaquimʼye nugad, Eliaquim-machidi, Azorʼye nugad. </v>
<v b="MAT" c="1" v="14">Azor-machidi, Sadocʼye nugad, Sadoc-machidi, Aquimʼye nugad, Aquim-machidi, Eliudʼye nugad. </v>
<v b="MAT" c="1" v="15">Eliud-machidi, Eleazarʼye nugad, Eleazar-machidi, Matánʼye nugad, Matán-machidi, Jacobʼye nugad. </v>
<v b="MAT" c="1" v="16">Jacob-machidi Joséʼye nugad. José, María-e-suiga gusadid, geb agi Jesús gwalulesad. We-Jesús, Cristoʼye nugad. </v>
<v b="MAT" c="1" v="17">Degisoggu, Jesús-e-dadgan, Abraham-akar, Davidʼse, e-ambe-gakabake (14) gued. Degi, David-akar, Judíoʼmar gales Babiloniaʼse-ebipilesmaladse, Jesús-e-dadgan e-ambe-gakabakebalid (14). Degi, Judíoʼmar gales Babiloniaʼse ebipilesmalad-akar, Cristoʼse, Jesús-e-dadgan e-ambe-gakabakebalid (14). </v>
<v b="MAT" c="1" v="18">Jesucristo weyob gwalulesad: María, Jesús-e-nan, deun José-ebo igar nabosmalad na nikumaloye. Nikued-idu, María daklealid, Bab-Dummad-Burba-Isligwaled-egi-ataksadba bato gurgin-nika gudii. </v>
<v b="MAT" c="1" v="19">María-e-sui-José, dule-gwage-nuedsoggu, yapa-María-obingegsaedba arbakee mete-sokalinad. </v>
<v b="MAT" c="1" v="20">Ar José degi-binsadii, gabgi Bab-Dummad-e-baliwitur ese nonikid, ega sognonikid: “David-wagwa-José, mer be dobgu. María be-omega-guega be abingae. Ar María-bonigwar be dakedi, Bab-Dummad-Burba-Isligwaled-sogedba deyob gusad. </v>
<v b="MAT" c="1" v="21">María, machi-wargwen nikuoed, Jesúsʼye be onugsaoed, ar ade, isguedgi e-neggwebur abonogoed.” </v>
<v b="MAT" c="1" v="22">Weyob bela ibmar-gusadi, deyob gusad, adi, Bab-Dummad na e-gayaburba-barsogedba ibmar-sogsadba guegar, deun sogsagusgu: </v>
<v b="MAT" c="1" v="23">“Emi be dake, yagwa-wargwen gurgin-nika guoed, goe nikunonikoed. Emanuelʼye onugsaoed.” Isaías 7:14 Emanuel sogleged, “Bab-Dummad anmarba gudiiye.” </v>
<v b="MAT" c="1" v="24">José gabdakmai ataksagu, ar igi Bab-Dummad-e-baliwitur ega sogsa, deyob imaksad. José, María-nikunonisunnad. </v>
<v b="MAT" c="1" v="25">Degi-inigwele, amba Maríaʼse gochasurgweled. José, María-machi-gebe-nikusad-sorba geb Maríaʼse gochad. Machigwa-gwalulesadi, Jesúsʼye onugsasad. </v>
<v b="MAT" c="2" v="1">Jesús Judea-yalagi Belén-neggweburgi gwalulesgu, deun Rey-Herodes-negdakmaidgi, girmar-dad-nakwe-dorgan-ibmar-nue-wisimalad Jerusalénʼse nonimalad, </v>
<v b="MAT" c="2" v="2">sognonimalad: —¿Bia Judíoʼmar-E-Rey-gwalulesad mai? Ar ade, anmar dad-nakwedba e-niisgwa daksamalad. Anmar e-nug-odummogega ese danimalad. </v>
<v b="MAT" c="2" v="3">Rey-Herodes degi-soge-itoargu, surbinsa itonaded, degi, bela Jerusalénʼgi-bukmalad eba surbinsa itonadmarmogad. </v>
<v b="MAT" c="2" v="4">Herodes, bela dule-irwa-Bab-Dummadse-gormalad-e-dummaganse, degi, Garda-Narmaked-Dulemarse-gochagu, amarse egichialid, bia Cristo gwalulegoye. </v>
<v b="MAT" c="2" v="5">Amar, abin-imakdemalad: —Cristo Judea-yalagi Belén-neggweburgi gwalulegoed. Ar deyob Bab-Dummad-gayaburba-barsoged-narmakar-maid sognaid: </v>
<v b="MAT" c="2" v="6">“Be, Belén-neggwebur, Judea-yalagi-siid, be baisur-dakle-inigwele, ar neggwebur-baiganba be bur nue nug nikad. Ar ade, begi dule-neggwebur-seoed nodagoed, adi, an-dulemar-Israel-akwegar.” </v>
<v b="MAT" c="2" v="7">Degi, Herodes, girmar-dad-nakwe-dorganse arbakee gochagua, ese nue-egichialid, emarde sana nue-niisgwa daksamarye. Herodesʼga-sogsamargu, </v>
<v b="MAT" c="2" v="8">Herodes Belén-neggweburse amar-barminai gualid. Amarga sogded: —Weba Belén-neggweburse be namar, nue be mimmi-amimalo. Ar be amismalale, an-owisononiko, adi, an ese namogagar, an e-nug odummonamogagar. </v>
<v b="MAT" c="2" v="9">Girmar-dad-nakwe-dorgan, degi-ega Rey-Herodes-soge-itosmargu, nadmarsunnad. Amar dad-nakwedba-niisgwa-daksamalad, a-niisgwa e-idu-nadapi gualid. Geb mosmargu, bia-mimmi-mai, agi niisgwa bogi nagunonikid. </v>
<v b="MAT" c="2" v="10">Girmar-dad-nakwe-dorgan niisgwa-daksamargu, bela nue-weligwar itosmalad. </v>
<v b="MAT" c="2" v="11">Girmar-dad-nakwe-dorgan, negyaba-dogdemargu, mimmi e-nan-María-walik-gudii dakdapmalad, degi, mimmi-e-nug-odummomalaga yokorgi-sindigar sigidmalad. Degine, girmar-dad-nakwe-dorgan mimmiga ibmar-nuegan-ukmalaga e-ulu egadmalad. Ega we-ibmarmar uksamalad: Olo, ibmar-wawadik-yapanned, degine, sapi-gunnugiid-wawadikmalad-mirraʼye-nugad. </v>
<v b="MAT" c="2" v="12">Bab-Dummad, gabgi girmar-dad-nakwe-dorgan owisosad, melle gannar Herodesʼse bar namaloye. Degisoggu, girmar-dad-nakwe-dorgan igar-baidba e-neggweburse nadmalad. </v>
<v b="MAT" c="2" v="13">Ar girmar-dad-nakwe-dorgan-naded-sorba, agi, Bab-Dummad-e-baliwitur gabgi Joséʼse nonikid, ega sognonikid: “Be gwisgu, mimmi be sue, e-nan be sue, Egiptoʼse be wakinmar. An-bega-sogedse be weba gudigumalo. Ar ade, Herodes mimmi-oburgwega mimmi-amidagoed.” </v>
<v b="MAT" c="2" v="14">José atakargu, mimmi, degi, e-nanbo, yog sear imaksad. A-mutikidba Egiptoʼse ega wakitesunnad. </v>
<v b="MAT" c="2" v="15">Agi Herodes-burgwisadse gudigusmalad. Bab-Dummad-ibmar-sogsadba-guegala, deyob gusad. Deun Bab-Dummad-gayaburba-barsoged sogsagusgu: “Egipto-yar-akale, an-machise an gochagusad.” </v>
<v b="MAT" c="2" v="16">Herodes dakdegu, girmar-dada-nakwe-dorgan e-yar-daksa, nue sae-itoded. Degisoggu, a-ulale, bela Belén-neggweburgi, degi, neggwebur-dikarbarmalad machimala-birgabo-akuar-nikmalad-oburgoye igar uksasunnad. Ar ade, Herodes nue-itosad, mimmi birgabosaar nikargebye. </v>
<v b="MAT" c="2" v="17">Herodes mimmigan-oburgwisad. Ar igi Bab-Dummad-gayaburba-barsoged-Jeremías sogsa-gusa, deyob gusad. Deun sogsagusgu: </v>
<v b="MAT" c="2" v="18">“Dulemar Ramáʼgi binnasuli-oimake itoleged, dulemar ise-boale, degi, nunmakedba-bukib-binsae itoleged. Wede Raquel, e-mimmiganga bonaid, dule-e-gwage-gadi-gadi-imaked abesulid, e-mimmigana bela ei girgusad.” </v>
<v b="MAT" c="2" v="19">Herodes-burgwisad-sorba, Bab-Dummad-baliwitur-wargwen, Egiptoʼgi Joséʼse gabgi nonikid, </v>
<v b="MAT" c="2" v="20">ega sognonikid: “Be gwisgu, mimmi, e-nanbo be sede. Israel-yalase be nae, ar dulemar-mimmi-oburgwebi-gusmaladi bato bela burgwismalad.” </v>
<v b="MAT" c="2" v="21">Geb degi, José gwisgussunnad. Geb mimmi, e-nanbo sessunnad, agi geb Israel-yalase nonikid. </v>
<v b="MAT" c="2" v="22">Ar José itoargu, Arquelao Judea-yalagi e-bab-Herodes-sorba negdakmaiye, ase dobe naegualid. Ar gabgi Bab-Dummad-ega-sogsadba José, Galilea-yarse nadsunnad. </v>
<v b="MAT" c="2" v="23">José Galilea-yarse nonigua, neggwebur-Nazaretʼye-nugadse megnonikid, adi, Bab-Dummad-gayaburba-barsogmalad-sogsamaladba guega, deun sogsamargu: “Nazaretʼginedye bilegoye.” </v>
<v b="MAT" c="3" v="1">Deun a-ibagangi, Diigi-dule-oged-Juan Bab-Dummad-igargi Judea-yargi, nega-dulesulidganba sunmaknonikid. </v>
<v b="MAT" c="3" v="2">Weyob sognonikid: “Be-isguedga na be ulubgi bukib-binsamar, be-daed be ogwamarsun, ar Bab-Dummad-e-negdakmaid bemar-mosad.” </v>
<v b="MAT" c="3" v="3">Ar Bab-Dummad-gayaburba-barsoged-Isaías, deun weyob Juanʼnik sogsagusgu: “Dule-wargwen nega-dulesulidganba binnasur sunmaknonikoed, dulemarga sognonikoed: ‘Dule-Dummad-idu igar mayemar, igar swilidik mesmar.’ ” </v>
<v b="MAT" c="3" v="4">We-dule, Diigi-dule-oged-Juan, moli-yargan-mureged-e-absar na e-morga imakdii gualid, degi, e-molidubga moli-uka imakdii guarbalid. Geb ses-nabir-gulleged, degi, achanis, e-masga imakdii gusbalid. </v>
<v b="MAT" c="3" v="5">Jerusalénʼginmalad, bela Judea-yalaganbarmalad, degi, Jordán-diwar-dikarba-dulemar-bukmalad, Juanʼse duurmaknonimalad. </v>
<v b="MAT" c="3" v="6">E-isgudiid na dukin-dukin barsognanai guarmalad. Geb Juan Bab-Dummad-diigi-ogleged-igar Jordán-diwargi imaknai gualid. </v>
<v b="MAT" c="3" v="7">Juan dakalid, Fariseo-sordamar, degi, Saduceo-sordamar, bukidar ese Bab-Dummad-diigi-ogleged-igar imakdaniki, amarga sogded: “¡Ar bemar naibe-bulegan-e-mimmiganyob gumalad! ¿Ar doa bega sogsamala, bemar Bab-Dummad-nue-urwedanikoedgi sunna be wakinmaloye? </v>
<v b="MAT" c="3" v="8">Degisoggu, be-isguedga na be bukib-binsasmaladba-nue-gwagsamaladi, be-daedgi na be oyomarsun. </v>
<v b="MAT" c="3" v="9">”Mer unnila na be sogmalo: ‘Anmar Abraham-wagan gumarye.’ Ar an bemarga soged: ‘Ar Bab-Dummad sunna we-akwamar Abraham-e-waganga imaked.’ </v>
<v b="MAT" c="3" v="10">”Deginbali, ar bato akan guar sapi-maligi yoid. Degisoggu, sapi nue-sanmaksulile, a-sapi ogumaklegega siklegoed, soogi melledoed. </v>
<v b="MAT" c="3" v="11">”Ar andi Bab-Dummad-diigi-ogleged-igar-imakedi, unnila bemar isgusmaladgi-bukib-binsaed-oyogegalad. Ar dule-an-sorba-danikiddi, anba bur dule-dummadsoggu, e-sapatse-bakar, geg an ega seed. Ar we-dule, Bab-Dummad-Burba-Isligwaledgi, degi, soogi be-ognonikoed. </v>
<v b="MAT" c="3" v="12">”Dule-an-sorba-danikidi, igi-dule burwa-abin oros-uka-miega bigbi guagwar-ganiki, deyob we-dule bigbi-gani gwichid. Geb trigo-gwagdi suoed, e-ukadi soogi ogumakoed. Ar we-soode, geg soo ginnedid.” </v>
<v b="MAT" c="3" v="13">Degi, Jesús, Galilea-akale, Jordán-diwarse nonikid, adi, Juan diigi e-ogegar. </v>
<v b="MAT" c="3" v="14">Ar Juanʼdi Jesúsʼga sokalinad, an diigi be-ogosurye. Ega weyob sognai gualid: —Ar be bur, Bab-Dummad-diigi-ogleged-igargi be an-ogedinad. Ar be bur anba dummadid. ¿Degite, be anse danide? </v>
<v b="MAT" c="3" v="15">Jesús abin-sogded: —Ar emigindi, anmar deyob saergebed, igar-maidba anmar imakergebed. Degisoggu, Juan Bab-Dummad-diigi-ogleged-igargi Jesús-ogsasunnad. </v>
<v b="MAT" c="3" v="16">Ar Jesús Bab-Dummad-diigi-ogleged-igar-imaksad-sorba, diwargi-gwichi nakwiarsunnad. Geb agi nibneg ega argaded, degi, Jesús, Bab-Dummad-Burba-Isligwaled nuuyobi egi aidedani daksad. </v>
<v b="MAT" c="3" v="17">Geb degi nibneg-akar gayaburba gollalid, sogded: “We, An-Machi-sabed-sunnad gued, weba weligwar an itoged.” </v>
<v b="MAT" c="4" v="1">Juan Bab-Dummad-diigi-ogleged-igargi Jesús-ogsad-sorbali, Bab-Dummad-Burba-Isligwaled, Jesús nia-sailase-wilubdaklegega, nega-dulesulidganba Jesús-sessunnad. </v>
<v b="MAT" c="4" v="2">Jesús Bab-Dummadse-golegala, iba-dulabogus (40) mutikidba, degi, ibginedba mas-gunsuli gudii gusad. A-sorba, ukur itoalid. </v>
<v b="MAT" c="4" v="3">Degi, nia-saila-emar-wilubdaked ese nonikid, ega sognonikid: —Ar be Bab-Dummad-Machi-sunnadiile, we-akwamarga be soge: ‘Maduga be binyeye.’ </v>
<v b="MAT" c="4" v="4">Jesús, nia-saila-abin sogded: —Noar be soged. Ar Bab-Dummad-Gardagi narmakar maid: ‘Dule maduginbi dula-gudii guosulid, bela Bab-Dummad-gayaburba-itogedgi dula gudigubaloed.’ </v>
<v b="MAT" c="4" v="5">Geb degi, nia-saila Jerusalén-neggwebur-islidikidse Jesús-sesad. Agi Bab-Dummadse-goled-neg-uas-birgi ogwisdapgu, </v>
<v b="MAT" c="4" v="6">Jesúsʼga sogded: —Ar be Bab-Dummad-Machi-sunnadiile, be napase ichomakdo. Ar Bab-Dummad-Gardagi narmakar maid: ‘Na e-baliwiturmar bega barmidagoed, e-argangi be-gamalagar, adi, melle be akwagi gowarmakegar.’ </v>
<v b="MAT" c="4" v="7">Jesús, nia-saila-abin sogded: —Nabir be sogendo. Ar Bab-Dummad-Gardagi narmakar maibalid: ‘Melle Bab-Dummad-be-Dummad, be wilubdako.’ </v>
<v b="MAT" c="4" v="8">Geb degi gannar nia-saila yar-matusulidse Jesús-sesbalid. Agi belagwable napa-naid, degi, e-gangumalad ese oyosgu, </v>
<v b="MAT" c="4" v="9">Jesúsʼga sogded: —An-nug-odummogega be sindigar an-asabin sigele, geb we-ibmar belagwapa an bega ukoed. </v>
<v b="MAT" c="4" v="10">Geb degi, Jesús, abin-sogded: —Nia-saila-Satanás, be angi bangu. Ar Bab-Dummad-Gardagi narmakar maid: ‘Bab-Dummad-be-Dummad-e-nug be odummodii nanao. Unnila agarbi be ibmar imako.’ </v>
<v b="MAT" c="4" v="11">Geb degi, nia-saila Jesúsʼgi bangussunnad. A-sorba, baliwiturmar Jesúsʼse nonikid, ega ibmar imaknonimalad. </v>
<v b="MAT" c="4" v="12">Jesús itoargu, Diigi-dule-oged-Juan esgaryagi mellesiiye, Jesús gannar Galilea-yarse nonikid. </v>
<v b="MAT" c="4" v="13">Nazaret-neggweburgi-maid bangudgu, Capernaúm-neggweburgi megnonikid. We-neggwebur, Zabulón-yar-naidgi, degi, Neftalí-yar-naidgi mata-dummad-naid-walik siid. </v>
<v b="MAT" c="4" v="14">Ar epenne Bab-Dummad-gayaburba-barsoged-Isaías-sogsagusadba-guegala, deyob gunonikid. Deun sogsagusgu: </v>
<v b="MAT" c="4" v="15">“Zabulón-yala, degi, Neftalí-yala, mata-dummad-naidsik, Jordán-diwar-obakar-bukmalad, Galilea-dolad, Judíoʼsurmalad. </v>
<v b="MAT" c="4" v="16">Dulemar-negsichidgi-gudigusmaladi, neg-meegwad daksamalad. Negsichidgi-bukwagusmaladga, neg mee gunonikid.” </v>
<v b="MAT" c="4" v="17">Degi, agi Jesús Bab-Dummad-gayaburbagi sunmakarsunnad. Weyob sogded: “Ar Bab-Dummad-e-negdakmaid bemarse warmaksad. Degisoggu, be-isgudiidga na be bukib binsamar. Be-daed na be ogwamar.” </v>
<v b="MAT" c="4" v="18">Jesús Galilea-mata-dummad-gakaba nadapgu, dule e-urba-ebo mata-dummadgi saki-minai dakalid. Gwensak Simónʼye nugad. A-dule, Pedroʼye nugbalid. E-urbadi, Andrésʼye nugad. Amarde gusgu ua-gaedgi arbamaladid. </v>
<v b="MAT" c="4" v="19">Jesús amarga sogded: —Anba be dagmar. Igi bemar ua-gae, deyobi, dulemar-anba-nagumalaga, dulemar-gaega an be-imakmaloed. </v>
<v b="MAT" c="4" v="20">Simón, degi, Andrés, e-saki abga yog-indakar imaksamalad, Jesúsʼba yog-naar imaksamalad. </v>
<v b="MAT" c="4" v="21">Jesús sikwas nadbargu, Jacobo, e-urba-Juanʼbo, urgi e-bab-Zebedeoʼmala saki-matumakbukwa dakdapid. Jesús, eba-dagega, e-sapinganga-guega, amar-ebogwadse gochamogad. </v>
<v b="MAT" c="4" v="22">Amar, Jesúsʼba-naegala, yog ur-mete, degi, e-bab-Zebedeo-mete nadmalad. </v>
<v b="MAT" c="4" v="23">Jesús bela Galilea-yargi, Judíoʼmar-onmakedneggi dulemar-odurdakdii gusad, Bab-Dummad-e-negdakmaid-gayaburba-nuedgi sunmakdii gusad. Degine, bela dule-uellemalad, degi, galagwensuli ibmar-nunmak-itomalad-nudakdii gusad. </v>
<v b="MAT" c="4" v="24">Jesús dulemar-nudakdiidba, bela Siria-yalase e-nug dunguded. A-ular, dulemar bela ibmar-naibi-itodimalad, galagwensuli-gegudimalad, abagan-nunmakdimalad, niasamalad, suu-itodimalad, abagan-burgwarmalad, Jesúsʼse senonimalad. Bela Jesús amar-nudaksad. </v>
<v b="MAT" c="4" v="25">Dule-bukidar Jesúsʼba duurmaknadap gusmalad: Galilea-dorgan, Neggwebur-Gwaambe-bukmaladginmalad (10), Jerusalénʼginmalad, Judeaʼginmalad, degi, Jordán-diwar-obakarmalad, amar Jesúsʼba duurmaknadap gusmalad. </v>
<v b="MAT" c="5" v="1">Jesús dulemar-bukidar ese duurmakdani-dakdegu, yar-birse nakwisad. Agi sigisgu, e-sapingan ese nonimalad. </v>
<v b="MAT" c="5" v="2">Degi, Jesús dulemar-odurdakdegu, sogded: </v>
<v b="MAT" c="5" v="3">“Dulemar bela-belad Bab-Dummad-abedidimaladi, amargi nued binsalesad. Ar ade, Bab-Dummad-e-negdakmaid amargadid. </v>
<v b="MAT" c="5" v="4">Dulemar-bodidimalad, amargi nued binsalesad. Ar amar-bodidimaladi, bar bukib-binsasuli guoed. </v>
<v b="MAT" c="5" v="5">Dulemar-na-san-dummarba-imaksurmalad, amargi nued binsalesad. Ar amar we-napneg-naid egadga guoed. </v>
<v b="MAT" c="5" v="6">Dulemar igar-napiragwadbina mas-gunbiedyob-itodimalad, degi, igar-napiragwadbina uku-uku-itodimalad, amargi nued binsalesad. Ar Bab-Dummad, amar nabir igar-innikigwad-imaked imakoed. </v>
<v b="MAT" c="5" v="7">Dulemar-nue-wile-emar-daked, amargi nued binsalesad. Ar amar wile daklemogoed. </v>
<v b="MAT" c="5" v="8">Dulemar-gwage-swilidikmalad, amargi nued binsalesad. Ar amar Bab-Dummad-dakmaloed. </v>
<v b="MAT" c="5" v="9">Dulemar emar-gwage-bogidik-imakmalad, amargi nued binsalesad. Ar amar Bab-Dummad-mimmiganye bilenonimaloed. </v>
<v b="MAT" c="5" v="10">Dulemar igar-innikigwadbina baregilledimalad, amargi nued binsalesad. Ar ade, Bab-Dummad-e-negdakmaid amargadid. </v>
<v b="MAT" c="5" v="11">”Dulemar an-nug-ular be-ichoarmalar, be-bareginnarmalar, degi, galagwensuli binsa gakansaar begi sunmakarmalar, bemargi nued binsalesad. </v>
<v b="MAT" c="5" v="12">Bemar yeer itomar, wergumar, ar nibneggi bemarga ibmar-uklegoed dummarbad. Ar ayobi, Bab-Dummad-gayaburba-barsogmalad epenne bemar-idu baregillesmarmogad.” </v>
<v b="MAT" c="5" v="13">Jesús sogdebalid: “Bemar we-napneggi baluyob gumalad. Ar balu e-gagbid-surgudele, ¿igi bar balu-balu guosunna? Geg bar ibnuedga gued. Unnila, igargi-milegega gued, dulemar-egi-annaega gued.” </v>
<v b="MAT" c="5" v="14">Jesús sogdebalid: “Bemar we-napneggi gwallu-meegwadga gumalad. Ar neggwebur-gwagwen yar-birgi siile, geg we-neggwebur dukued. </v>
<v b="MAT" c="5" v="15">Degine, gwallu, ulu-urba-sigega ogalesulid. Gwallu, e-siged-birgi-sigega ogaleged, adi, bela dulemar-neg-yagi-bukmaladga neg-mee saegar. </v>
<v b="MAT" c="5" v="16">Debayobi, gwallu gaeyobi, bemar dulemar-asabin damarmogo, adi, dule-baigan be-ibmar-nuegan-imakdiid dakmalagar, degine, be-Bab-Dummad-nibneggi-maid-e-nug ogannomalagar.” </v>
<v b="MAT" c="5" v="17">Jesús sogdebalid: “Mer be binsamalo, an Moisés-Igar-Mesisad-osulolega noniye. An Bab-Dummad-gayaburba-barsogmalad-igar-mesisad-osulogegarbardibeye. Suli, an aga nonisulid. An nonikidi, a-igar gatik bur-nue-odulogega an nonikid. </v>
<v b="MAT" c="5" v="18">”Ar napira an bemarga soged, we-napneg-naid-bergued-idu, degi, nibneg-naid-bergued-idu, Moisés-Igar-Narmakar-Naid e-bichugwad-bur-bipigwad gwen bipisaar wis ogwalegosulid. Ar bela narmakar-naidba guedsegad. </v>
<v b="MAT" c="5" v="19">Degisoggu, ar doa-dule we-Igar-Maidgi wis bipisaar egi gwatirisale, degine, ar deyob dulemar-odurdakele, a-dule, dule-bipigwadye Bab-Dummad-e-negdakmaidgi bilegoed. Ar dule bela Moisés-Igar-Maidba daele, degine, ar deyob dulemar-odurdakbalile, we-dule, dule-dummadye Bab-Dummad-e-negdakmaidgi bilemogoed. </v>
<v b="MAT" c="5" v="20">”Ar napira an bemarga soged, bemar-igar-napiragwad-imaked, Garda-Narmaked-Dulemarba, degi, Fariseoʼmarba bur nuedsulile, Bab-Dummad-e-negdakmaidse bemar gwen dogosurmalad.” </v>
<v b="MAT" c="5" v="21">Degi, Jesús sogdebalid: “Be itosmalad, epenne igi serganga soglesgusa: ‘Melle be dule-oburgo.’ Éxodo 20:13 ‘Ar dule-wargwen dule-oburgwisale, a-dulega odurdakleged-igar ega megnonikoed.’ </v>
<v b="MAT" c="5" v="22">”Ar andi an bemarga soged, ar dule-wargwen binsarsunna-sae-itoge e-gwenadse urwedibe, a-dulega igar-itoleged megoed. Ar doa-dule e-gwenadga sogdibe, ‘Be gegegwa an be-dakye,’ a-dulega Judío-dummagan ega igar-amiega igar-itogoed. Ar doa-dule e-gwenadga sogdibe, ‘Be akargubi an be-dakye,’ a-dule soo-sailase odurdakleged bur-nabirid. </v>
<v b="MAT" c="5" v="23">”Degisoggu, Bab-Dummadga be ibmar-uksokalid e-ukleged-ailase be sedanikir, agi be be-gwenad-begi-gwatirisad be ebinsaalile, </v>
<v b="MAT" c="5" v="24">be ibmar-Bab-Dummadga-uksokalid, e-ukleged-ailagi be obes imako, be-gwenadbo be igar nabonagwer. Geb degi, a-sorba, gannar be dagoed, be Bab-Dummadga-ibmar-uksokalid geb be ukoed. </v>
<v b="MAT" c="5" v="25">”Dule-bebo-igar-gwatirnaidbo amba-igarba-nadapidgi gwae ebo be igar naboge. Ar degi be imaksulile, abakalegi dule igar-naboged-dummadga be-ukalile, degi, a-dulemoga, suar-ibedga be-ukarmogale. Ar degiile, a esgaryagi be-metoed. </v>
<v b="MAT" c="5" v="26">Napira an bega soged, be esgaryagi mellesiidi, be noosurguoed. Bela begi-mani-galesad be bennukedsegad.” </v>
<v b="MAT" c="5" v="27">Jesús sogdebalid: “Ar be itosmalad, igi serganga soglesa: ‘Melle be be-abirginsulid-ebo galagwensuli nanao.’ </v>
<v b="MAT" c="5" v="28">”Ar andi an soged: Ar dule-wargwen e-ulubgi sunnasur ome-wargwengi binsasale, bato we-dule na abirgunagwarsuli negsichigi omegi yolesdo. </v>
<v b="MAT" c="5" v="29">Degisoggu, be-ibya-nuedsikid, be-gwage-ichogega be-imakdibe, bur be onodo, bikiin be metedo. Ar bur be-san bela soo-sailagi mellegedba bur nabirsursi, unnila be-sangi-akanaid-gwensak bei yoggued. </v>
<v b="MAT" c="5" v="30">Ar be-argan-nued be-gwage-ichogega be-imakdibe, bur be sikdo, bikiin be metedo. Ar bur be-san bela soo-sailagi mellegedba bur nabirsursi, unnila be-sangi-akanaid-gwensak bei yoggued.” </v>
<v b="MAT" c="5" v="31">Jesús sogdebalid: “Bemar itosmalad, igi epenne bemar-serganga soglesbali: ‘Ar dule-wargwen ome-metele, omega ome-meted-garda ukoed.’ </v>
<v b="MAT" c="5" v="32">”Ar andi an soged: Ar dule-wargwen unnila e-ome e-dikarba nosarbi sunna ome-meted. Ar degisulile, ome-meted-igar ega gwen maisulid. Ar dule ome-metele, degiir ome negsichigi-yolegega imako-itole, degine, dule ome-melleded-nikusale, a-dule ome-dikarba negsichigi yoledimodo.” </v>
<v b="MAT" c="5" v="33">Jesús sogdebalid: “Degine, bemar itosbalid, igi epenne bemar-serganga soglesbali: ‘Be ibmar-ise-sogar-sogsadi, be imako, mer be imaksuli guo. Ar Bab-Dummad-asabin be ibmar-imakoye-sogsadi, imakedse be sao.’ </v>
<v b="MAT" c="5" v="34">”Ar andi an soged: Mer bipisaagwale ibmar-nug-gaale be ise-sogar sogo, an napira imakoye. Mer be ise-sogar sogbalo: We-nibneg-naid-ular an sogye, ar ade, nibneg Bab-Dummad-siged-ologanad. </v>
<v b="MAT" c="5" v="35">”Mer be ise-sogar sogbalo, we-napneg-naid-ular napira an sogye an imakoye, ar ade, napneg Bab-Dummad-e-nag-onakwed-ganad. Mer be ise-sogar sogbalo, Jerusalén-neggwebur-ular an napira sogye an imakoye, ar ade, Jerusalén Rey-Dummad-e-neggwebur gued. </v>
<v b="MAT" c="5" v="36">Degine, mer be-sanse-bakar, egi be ise-sogar sogo, an-san-ular an napira ibmar imakoye, ar be-sailagiabela geg be gagwensaagwar sipuu imaked, geg sichii imakbalid. </v>
<v b="MAT" c="5" v="37">”Ar unnila be soge, eyeye, an imakoye. Be sogodibe, an imakosurye. Ar weyob-sogsadgi bur bule be obulosale, adi, niagi danidaed.” </v>
<v b="MAT" c="5" v="38">Jesús sogdebalid: “Ar bemar itosmarbalid, epenne be-serganga soglesad: ‘Ibya-gwagwen dule bei onosale, buged maiye, degi, nugar-wargwen dule bei bichisale, buged maibarye.’ </v>
<v b="MAT" c="5" v="39">”Ar andi an soged: Dule-isgana sabsur-be-imakalile, mer be abin-imako. Dule-wargwen be-wagar-nuedsikid bei bibyosale, baid-wagar ega be oyobardo. </v>
<v b="MAT" c="5" v="40">Ar dule-wargwen bei-mor-dummad-suega igar-itogedgi bebo abin-abin imakardibe, ega be be-mor-baid uksa be imakbalo. </v>
<v b="MAT" c="5" v="41">Ar dule-wargwen ise-barmiar wachi-abalasaar ega-ibmar-seedbi be abedibe, ega bur wachi-irgwen ibmar-seded be sae. </v>
<v b="MAT" c="5" v="42">Ar dule bese ibmar egichialir, ega be uke. Dule bega sokalir, wis anga be ibmar udagwerye, an gannar bega ukbaloye, dulegi mer be ibmar nalleguo.” </v>
<v b="MAT" c="5" v="43">Jesús sogdebalid: “Ar bemar itosmalad, epenne be-serganga soglesad: ‘Be dule-baigan-sabgumar, dule-be-isdaraddi, isdar be dakoed.’ </v>
<v b="MAT" c="5" v="44">”Ar andi an soged: Be-isdarmalad be sabgumar. Dulemar-be-nug-ichodimaladga, degi, be-baregindimaladga Bab-Dummadse ega be gormar. </v>
<v b="MAT" c="5" v="45">Adi, bemar, be-Bab-nibneggi-maid-e-mimmiganga gumalagar, ar Bab-Dummaddi bela dulemar-nuegan, degi, dulemar-isganaga, dad-ibeler ogamaid. Degine, Bab-Dummad bela dulemar igar-innikii-imakmaladga, degi, igar-innikii-imaksurmaladga, dii owimaibalid. </v>
<v b="MAT" c="5" v="46">”Ar dule-be-sabmaladbi be sabguele, ¿ar ibu-nued egi be amiosunna? Ibmar-nued egi be amiosuli. Ar dule-isganamar, Roma-dummadga-mani-gaedgi-arbamalad, ¿deyob na imakmarmosursi? </v>
<v b="MAT" c="5" v="47">Ar be-gwenadgangarbi be soger, ‘be nued sogeye,’ ¿ar ibu-bur-nued be imakmarsunna? Gwen ibmar-bur-nued be imaksulid. ¿Ar deyob dulemar-Bab-Dummad-wissurmalad imakmarmosursi? Eye, ar deyob imakmarmogad. </v>
<v b="MAT" c="5" v="48">Ar be-Bab-nibneggi-maid ibmar-nuegan imaksoggu, a-ular, bemar ulubgi dule-nueganga gumarmosundo.” </v>
<v b="MAT" c="6" v="1">Jesús sogdebalid: “Mer yamo-be-dakmalaga dulemar-asabinbi igar-napiragwad-imaked be sao. Ar deyob be daele, be-Bab-nibneggi-maid bega-ibmar-ukoed bar bega ukosulid. </v>
<v b="MAT" c="6" v="2">”Degisoggu, be dule-wileganaga mani-uksokalile, mer be gar-trompeta binnasur-ogornai be sao. Ar dulemar-wagar-darbodamaladdi, Judíoʼmar-onmakedneggi, degi, igarba mani-ukmalaga gar-binnasur-ogornai damalad, adi, dulemar e-nug ogannomalagar. Ar napira an bemarga soged, ar a-dulemardi bato e-nug ogannolesmalad, degisoggu, Bab-Dummad bar amar-nug ogannogosulid. </v>
<v b="MAT" c="6" v="3">”Ar bedi wileganga be mani-uknair, be-ibmar-imaknaid mer be dule-baiganga soge-soge dao. </v>
<v b="MAT" c="6" v="4">Adi, be wileganaga-mani-uksad mer dule-baigan be-wisguegar. Ar be-Bab bela-odukuar-be-ibmar-imaksad be-daksasoggu, na e emar-wagab bega ibmar-ukoed.” </v>
<v b="MAT" c="6" v="5">Jesús sogdebalid: “Ar bemar Bab-Dummadse gollalile, mer bemar dulemar-wagar-darbo-damaladyob be damalo. Ar amardi, Bab-Dummadse-gormalaga, gusgu Judíoʼmar-onmakedneggi yamo gwisgusdamalad, degine, yamo igar-abingunaidgi gwisgus damarbalid, adi, dulemar e-dakmalagar. Ar napira an bemarga soged, ar a-dulemardi bato ega ibmar uklesad. Degisoggu, Bab-Dummad bar amarga ibmar ukosulid. </v>
<v b="MAT" c="6" v="6">”Ar bedi Bab-Dummadse be gollalile, be-negyaba be doge, nue yawagak edis be imako, be-Bab-Dummadbo-apinni be sunmako. Ar be-Bab bela-be-dukuar-ibmar-imaked be-daksoggu, na e emar-wagab bega ibmar ukoed. </v>
<v b="MAT" c="6" v="7">”Ar Bab-Dummadse be gollarmalale, melle be dulemar-Bab-Dummad-wissurmaladyob gannar-gannar ibmar be sogo. Ar amardi binsamalad, gannar-gannar ibmar-sogedba Bab-Dummad e-itogoye. </v>
<v b="MAT" c="6" v="8">Degisoggu, mer dulemar-Bab-Dummad-wissurmalad-damaladyob be damalo. Ar be-Bab amba yoo ese be ibmar egise, bato bemar-wisid, ibu be abemala. </v>
<v b="MAT" c="6" v="9">Degisoggu, bemar weyob Bab-Dummadse be gormalo: ‘Anmar-Bab-nibneggi-maid, be-nug swilidik obariledii gusun. </v>
<v b="MAT" c="6" v="10">Be-neg-dakmaid anmarse be sedage. Igi nibneggi be-sogedba be ibmar imake, deyob, we-napneggi be imakdamo. </v>
<v b="MAT" c="6" v="11">Emi-ibagi mas unnitibali anmarga be udage. </v>
<v b="MAT" c="6" v="12">Igi dulemar anmargi nosale, anmargi-nossulidyob anmar dakdae, deyobi, anmar-begi-isgusad begi-isgussuliyob be anmar-dakmo. </v>
<v b="MAT" c="6" v="13">Isguedgi-wilubdaklegedse mer warmaked be anmar-imak. Bur isguedgi-obined be anmar-sae. Birga-miliba degisadegu, be-neg-dakmaid begadid. Be-gangued, degi, be-gangued-yeerdakleged, begadbalid. Deyob gusun.’ ” </v>
<v b="MAT" c="6" v="14">Jesús sogdebalid: “Ar dulemar-begi-nodimalad, begi nossuliyob be dakele, deyobi, be-Bab-Nibneggi-Maid be-dakmogoed. Be-isgusad bega osulogoed, egi-nossuliyobi be-dakmogoed. </v>
<v b="MAT" c="6" v="15">Ar dulemar-begi-yoledimalad begi nossuliyob be daksurmogale, be-Bab bega isgued osulogosurmogad, egi-nossuliyob be-dakosurmogad.” </v>
<v b="MAT" c="6" v="16">Jesús sogdebalid: “Ar bemar Bab-Dummadse-golega mas-gunsuli-gudiile, mer bemar dulemar-wagar-darbodamalad-imakedyob, wagar bukib-binsa na be imakmalo. Ar amardi yamo e-wagar ogwadamalad, adi, dulemar e-dakega, emardi Bab-Dummadse-golega mas-gunsuli gudiiye. Ar napira an bemarga soged, amardi bato ibmar nikusmalad. </v>
<v b="MAT" c="6" v="17">”Ar bedi Bab-Dummadse-golega mas-gunsuli gudiile, na be nono gwallu-wawagi mage, degi, be wagar nue enukbalo. </v>
<v b="MAT" c="6" v="18">Adi, dulemar mer be-dakmalagar, Bab-Dummadse-golega mas-gunsuli be gudiiye. Unnila be-Babgarbi be oyogoed, ar egi ibmar dukumaisursoggu, na e dulemar-abargi bega ibmar ukoed.” </v>
<v b="MAT" c="6" v="19">Jesús sogdebalid: “Mer we-napneggined-ibmar-nuegan-saboleged be we-napneggi sabomar. Ar we-napneggi amardi udumesed, saa-biin gued, degi, atursamalad we-ibmar atursamalad. </v>
<v b="MAT" c="6" v="20">Ar bemardi bur nibneggi ibmar-nuegan be sabomar. Ar agindi geg ibmar udumesed, ibmar geg saa-biin gubalid, degine, atursamalad, ibmar-atursaega geg dogmarbalid. </v>
<v b="MAT" c="6" v="21">”Ar be-ibmar-nuegan nibneggi sabolesiile, nibneggi be binsadii gudoed. Ar be-ibmar-nuegan we-napneggi-sabolesiirdi, adi, be we-napneggi binsadii gudoed.” </v>
<v b="MAT" c="6" v="22">Jesús sogdebalid: “Ibya anmar-sanga gwalluga gued. Ar be-ibya nuedile, bela be-san ibegwar naido. </v>
<v b="MAT" c="6" v="23">Ar be-ibya isganale, bela be-san negsichidgi gudido. Degisoggu, begi neg-meegwad-naidi sichigwalele, geg be nue ataked. Ar negsichid-bursunna, bur bule goro be insae. </v>
<v b="MAT" c="6" v="24">”Dule geg dummad-warboga maileged. Ar unnila wargwen sabgudoed, baiddi, isdar dakdoed. Wargwenga nue-alamaknai guoed, baiddi, mesagwar dakoed. Degisoggu, geg be Bab-Dummad-maiga gued, deginbali, geg be maniga mailenai gubalid.” </v>
<v b="MAT" c="6" v="25">Jesús sogdebalid: “Degisoggu, an bemarga soged, na be-san-dula-gudiidgi mer surbinsa be itomar, ibu an gunnodibeye, ibu an gobodibeye. Degine, mer be-sangi be binsabar, ibu mor an yoodibeye. ¿Ar be-san-burbade mas-gunnedba bur nuedsursi? ¿Ar be-sande mor-yoedba bur nuedsursi? </v>
<v b="MAT" c="6" v="26">”Ar nue be dakmalana, sikwimar-niba-gukudimalad, gwen ibmar-gwag digdisurmalad, degi, gwen ibmar-gwag wedisurmarbalid. Deginbali, ibmar-gwag-urbed-neggine ibmar-gwag gwen urbedisurmarbalid. Degite, be-Bab-Nibneggi-Maid mas ega ukmaid. ¿Ar bemarde sikwimarba bur bule nuedsurmarsi? Eye, bur-nuedi. </v>
<v b="MAT" c="6" v="27">¿Ar doa-dule na gatik egi binsaedbali sunna na e-san bisgigwen osugusar be insae? Suli, geg osugue. </v>
<v b="MAT" c="6" v="28">”¿Ibiga mor-yoedbina, surbinsa be itomala? Ar be dakmalana, sapur-dutumardi arbasurmar-inigwele, degi, na e-mor sobsurmar-inigwele, degite, dungumai daed. </v>
<v b="MAT" c="6" v="29">An bemarga sogmardo, degite, Salomónʼbela, mor-yeerdaklemalad-yosan-inigwele, ar dutumaryob gwen mor yossurgusad. Ar dutumar bur Salomón-morba yeer dakleged. </v>
<v b="MAT" c="6" v="30">Be daksundo, ar Bab-Dummadde gagan-sapurbarmalad deyob-dakle-imak-inigwele, banedgi a-gaganmarde soo-yagi bato ogumaklesiid. Emide be, ¿Bab-Dummadgi benmarde? ¿Ar bemarga bur bule Bab-Dummad geg mor ukde? </v>
<v b="MAT" c="6" v="31">Degisoggu, mer surbinsa be itomar, mer be sogmar: ‘¿Ar ibu an gunmaloe? ¿Ibu an gobmaloe? ¿Ibu an yomaloe?’ </v>
<v b="MAT" c="6" v="32">Ar dulemar-Bab-Dummad-wissurmalad wegiid-ibmar bela amididimalad. Ar be-Bab-Nibneggi-Maiddi bela we-ibmarmar-be-abemalad bemar-wisid. </v>
<v b="MAT" c="6" v="33">”Bur be Bab-Dummad-e-negdakmaid-inse be amimar, e-igar-napiragwad-imaked-inse be amimar. Geb agi, Bab-Dummad, belagwapa we-ibmarmar bemarga ukdagoed. </v>
<v b="MAT" c="6" v="34">Degisoggu, bane-bega-ibmar-guoedba mer surbinsa be itomar, ar ade, baneddina, na egad-surbinsa-itoged sedanimogoed. Ar iba-irbali na e-bonigan egad-egad nikamalad.” </v>
<v b="MAT" c="7" v="1">Jesús sogdebalid: “Mer yogsaar be sogo, we-dule, dule-isganaye, adi, melle deyob begi soglemogagar. </v>
<v b="MAT" c="7" v="2">Ar dulemargi be sogsadyobi, begi soglemogoed, degine, dulemarga be igar-mesisadyobi, bega igar-megnonimogoed. </v>
<v b="MAT" c="7" v="3">”¿Ar ibiga be-gwenad-ibyagi durgan-maid magar be dake? Ar be-ibya-yabardi suar-maiddi aku be daked. </v>
<v b="MAT" c="7" v="4">¿Ar igi be-gwenadgardi be sogoe: ‘Be-ibya-yaba durgan-maid an bega onogweloye?’ Ar be-ibya-yabardi suar-maiddi aku be daked. </v>
<v b="MAT" c="7" v="5">”¡Ar bemar wagar-darbomaladid! Suar be-ibya-yaba-maid-inse be onoge, geb agi nabir be atakoed. Ar deyob geb be be-gwenad-ibya-yaba-durgan-maid onogoed. </v>
<v b="MAT" c="7" v="6">”Mer be ibmar-nuegan-islidikmalad achumarga ukmar. Ar abakalegi begi aibinnarmalale, be-san ichimakarmalale. Degine, dimmurgiid-e-akwa-yeerdaklemalad mer be sinmarga mimar, ar abakalegi egi dii-dii annaarmalale.” </v>
<v b="MAT" c="7" v="7">Jesús sogdebalid: “Be Bab-Dummadse ibmar egismar, ar Bab-Dummad bemarga ukoed. Be Bab-Dummadgi ibmar amimar, be amimaloed. Be Bab-Dummadse gole, bega Bab-Dummad yawagak egaoed. </v>
<v b="MAT" c="7" v="8">”Ar dule ibmar-bela-egiser, ibmar nikued. Ar dule ibmar-amier, ibmar amioed. Ar dule yawagakgi-dulese-golele, ega yawagak egalegoed. </v>
<v b="MAT" c="7" v="9">”¿Ar doa-dule, e-mimmi ese madu-egichialile, ega akwa ukode? </v>
<v b="MAT" c="7" v="10">¿Ar ua ese egichiardibe, ega naibe ukode? Gege uked. </v>
<v b="MAT" c="7" v="11">Ar bemarde dule-isgana-gumar-inigwele, degite, be-mimmiganga ibmar-nuegan ukmalad. Ar be-Bab-nibneggi-maid-bulesunna, ¿dulemar-ese-ibmar-egismaladga ibmar-nuegan ukosur be insade? Ukergebed. </v>
<v b="MAT" c="7" v="12">”Degisoggu, dulemar igi bega ibmar-imakbi be abege, deyob ega be imakmodo. Ar weyob Moisés Igar-Mesisad, degi, weyob Bab-Dummad-gayaburba-barsogmalad sogsamogad.” </v>
<v b="MAT" c="7" v="13">Jesús sogdebalid: “Yawagak-yaa-osogwadba be dogmar. Ar yawagak-yaa-dummaddi, e-igar mata-bipisulid. A-igardi, yoggued-negse dulemar-semaid, degine, bukidar agi dulemar bur dogmalad. </v>
<v b="MAT" c="7" v="14">”Ar burba-geg-bergued-nikadsedi yawagak-yaa-osogwadba, degine, igar-warakwagwadba dogleged. Dulemar ichee a-yawagak amimalad.” </v>
<v b="MAT" c="7" v="15">Jesús sogdebalid: “Bab-Dummad-gayaburba-barsogmalad-sunnadsurmaladgi nue salakarmar. Ar amar yamo sibad-wawaadyob nonimaloed. Ar e-ulubgindi, achu-burburudyob sabsur-damalad-dulemalad. </v>
<v b="MAT" c="7" v="16">”A-dulemar e-daedgi be dakmaloed. ¿Ar uvaʼde, iko-sapigi-sanmaksi? ¿Ar higoʼde, iko-sapigi welesi? Degisulid. </v>
<v b="MAT" c="7" v="17">Ar deyobdo. Sapi-nuegana, e-durba nueganbi sanmaked. Ar sapi-isganadi, e-durba-sanmaked isganabimogad. </v>
<v b="MAT" c="7" v="18">Ar sapi-nuedi geg e-durba isgana sanmaked. Degine, sapi-isgana, geg e-durba nued sanmakmogad. </v>
<v b="MAT" c="7" v="19">”Ar sapimar e-durba nued sanmaksulile, olalegodo, soogi ogumaklegodo. </v>
<v b="MAT" c="7" v="20">Degisoggu, Bab-Dummad-gayaburba-barsogmalad-sunnadsurmalad e-daedgi mag be dakmaloed.” </v>
<v b="MAT" c="7" v="21">Jesús sogdebalid: “Ar bela dulemar anga ‘Dummadye, Dummadye’ sogedba, Bab-Dummad-e-negdakmaidse gwen dogosulid. Unnila, dulemar an-Bab-nibneggi-maid-sogedba ibmar-saedi nibneggi dogmaloed. </v>
<v b="MAT" c="7" v="22">”Bukidar a-ibagangi anga sogdamaloed. ‘Dummad, ¿ar anmarde be-nuggi sunmaksasursi? ¿Ar anmarde be-nuggi bukidar niamar-onosmarsursi? ¿Ar anmarde be-nuggine bukidar ibmar-dakledisurmalad imaksasursi?’ </v>
<v b="MAT" c="7" v="23">Geb degi an abin-sogoed: ‘Aku an be-dake. Angi be bangumar. Bemar, unnila ibmar-isgana-saedginbi arbadimalad.’ ” </v>
<v b="MAT" c="7" v="24">Jesús sogdebalid: “Ar doa-dule we-an-sunmaked itosale, degine, eba daele, we-dule, dule-binsaed-nikadaed na e-neg akwa-birgi-sobsayobidid. </v>
<v b="MAT" c="7" v="25">Dii-wiargu, diwarmar noalid, burwamar binnasur gollalid. Bela-bela a-neggi signonigu, a-neg gwen aimukussulid, ar ade, neg akwa-birgi sobar siid. </v>
<v b="MAT" c="7" v="26">”Degine, ar doa-dule we-an-sunmaked itosale, degite, eba ibmar-imaksasulile, we-dule, dule-binsaedsulid na e-neg ukub-birgi-sobsayobidid. </v>
<v b="MAT" c="7" v="27">Dii-wiargu, diwarmar noalid, burwamar binnasur gollalid. Bela-bela a-neggi signonigu, e-neg ayarided, a-neg nue-dummad bisgenonikid.” </v>
<v b="MAT" c="7" v="28">Ar Jesús weyob-ibmar-sogsad-sorba, dulemar Jesús-weyob-e-ibmar-odurdaked geger daksa gusmalad. </v>
<v b="MAT" c="7" v="29">Ar ade, Jesús e-ibmar-odurdakedi, Garda-Narmaked-Dulemar-odurdakeyob odurdaksulid. Edi na gangued-nika odurdaked. </v>
<v b="MAT" c="8" v="1">Jesús yar-birgi-sii aideargu, dulemar-bukidar eba duurmakdani gusmalad. </v>
<v b="MAT" c="8" v="2">Agi dule-wargwen, naibe-buna-yaa-maleged-nikad ese sindigar signonikid, ega sognonikid: —Dummad, an wisi, be an-nudakbier, sunna be an-nudaked. </v>
<v b="MAT" c="8" v="3">Jesús e-argan oyodgu, e-argangi ebusgu, ega sogded: —Nugubi an be-abe. ¡Be nugusun! Dule-naibe-buna-yaa-maleged-nikad yog nuguar naded. </v>
<v b="MAT" c="8" v="4">Geb degi Jesús dulega sogdebalid: —Mer dule-baiganga be-nugusad be sogo. Unnila be nae, dule-irwa-Bab-Dummadse-gormaladga na be-san oyona. Ar igi Moisés Igar-Mesisa, a-sogedba be ibmar imakna, adi, dulemar nue-be-nugusad mag be-dakegar. </v>
<v b="MAT" c="8" v="5">Jesús Capernaúm-neggweburse dogsagu, Roma-dule-sorda-dulatar-sediid-wargwen (100) ese nonikid, egi wilenonikid, </v>
<v b="MAT" c="8" v="6">ega sognonikid: —Dummadye, an-mai neggi bela abagan-burgwar maid, nue bela-bela nunmaked itomaid. </v>
<v b="MAT" c="8" v="7">Geb degi Jesús, abin-sogde: —An daknao. Bega an be-mai nudaknao. </v>
<v b="MAT" c="8" v="8">Degi, Roma-dule-sorda-dulatar-sediid (100), Jesús-abin sogded: —Dummad, ¿ande doasunna an-negse be dognaer? Unnila ibmar be sogsa-sae, agi an-mai yog nuguar naoed. </v>
<v b="MAT" c="8" v="9">Amba an dummad-nikmogad, degine, ani, an dummadmogad, sordamar ani an sediid. Ar wargwenga an sogdibe, ‘Be nae,’ yog naardaed. Baidga an sogbardibe, ‘Be dage,’ yog dagardaed. Degine, an-maiga an sogdibe, ‘We be imake,’ yog imakardaed. Ar deyobmogad, unnila be sogsa-sae, agi an-mai yog nuguar naoed. </v>
<v b="MAT" c="8" v="10">Jesús weyob Roma-sorda-dummad ega soge itoargu, geger-ito naded, geb degi, dulemar-e-sorba-duurmakdanimaladga sogdesun: —Napira an bemarga soged, Israel-dulemargi weyob dule nue an-bensulid an dakdisulid. </v>
<v b="MAT" c="8" v="11">”Ar an bega sogdo, bukidar dad-nakwedsik, degine, dad-argwanedsik dule-Judíoʼsurmalad Bab-Dummad-negdakmaidse nonimaloed, adi, Abrahamʼba, Isaacʼba, degine, Jacobʼba mas gunmalagar. </v>
<v b="MAT" c="8" v="12">Ar dulemar Bab-Dummad-e-negdakmaidse-dogmaloenadi, dogosurmalad, negsichidgi magaba melledmaloed. Agi bosii gumaloed, nunmakedba nugar-ogorsii gumaloed.” </v>
<v b="MAT" c="8" v="13">Geb degi Jesús Roma-dule-sorda-dulatar-sediidga sogded: “Be nae, ar be bengussursoggu, be-mai an bega nudaksasun.” A-wachigi dummad-e-mai-uellemaid yog nuguar naded. </v>
<v b="MAT" c="8" v="14">Jesús Pedro-negse nonigu, daknonikid, Pedro-e-sakbundor nue uellemai. </v>
<v b="MAT" c="8" v="15">Jesús Pedro-sakbundor-e-argangi-ebusgu, uelleged yog surguar naded. Degi, Pedro-e-sakbundor yog gwisguar imaksad, geb a-sorba, Jesúsʼga yog ibmar-imakar naded. </v>
<v b="MAT" c="8" v="16">A-ibagi, neg-sedosgu, dulemar bukidar ese niaburba-nikmalad senonimalad. Jesús unnila e-sunmakedgi niaburbamar-onosad, degi, bela dulemar-uellemalad nudaksabalid. </v>
<v b="MAT" c="8" v="17">We-ibmar-gusadi, ar Bab-Dummad-gayaburba-barsoged-Isaías epenne sogsagusadba guegalad. Deun sogsagusgu: “Anmarga anmar-bonigan sesad, anmar-anar, anmar-nunmaked itosad.” </v>
<v b="MAT" c="8" v="18">Jesús dulemar-bukidar e-dikarba-gudii daksoggu, e-sapinganga igar uksad, adi, mata-dummad-obakar namalagar. </v>
<v b="MAT" c="8" v="19">Degine, geb garda-narmaked-dule-wargwen Jesúsʼse nonikid, ega sognonikid: —Odurdaked-saila, ar bia be naoe, an beba naiguodo. </v>
<v b="MAT" c="8" v="20">Jesús abin-sogded: —Ar usmardi na e-gubya nikamalad, sikwimardi e-uu nikamarmogad. Ar andi, Dule-Machi, neg sated. Anyob be unni nanamogale, anba be dagodo. </v>
<v b="MAT" c="8" v="21">E-sapin-baid Jesúsʼga sogdemogad: —Dummad, bina an-babse an nagwelo, an-bab-burgwedse geb beba an naoed. </v>
<v b="MAT" c="8" v="22">Jesús, abin-sogded: —An-sapinga-guega anba be dage. Ar dule-baigan, e-dule-burgwarmalad digoed. </v>
<v b="MAT" c="8" v="23">Agine, Jesús urgi nakwis imaksad. E-sapingan eba nadmarmosunnad. </v>
<v b="MAT" c="8" v="24">Mata-abargusgu, burwa-dummad egi noalid. Ar demar bipisursoggu, bela ur demarba doged gualid. Jesúsʼdi uryagi ise-gabar maid. </v>
<v b="MAT" c="8" v="25">Geb degi, e-sapingan Jesús-gabmaidse nadmalad, odaksamalad, ega binnasur sogdemalad: —¡Dummad! Anmar-ur dogmai, be anmar-bendake. Anmar bergumaloed. </v>
<v b="MAT" c="8" v="26">Jesús abin-sogded: —¿Ar ibi be dobmala? ¿Ar be an-benmarsi? Bemar dobguewilubsulinad. Degine, geb Jesús gwisgusgua, burwaga, degi, demarga sabsur sogded: “Be bogidik gumar.” Geb degi, bela neg bogidik nadsunnad. </v>
<v b="MAT" c="8" v="27">Bela e-sapingan geger dakdemalad: —¿Ar we-dulede doasunna, burwase-bakale, demarse-bakale, eba ibsaed? </v>
<v b="MAT" c="8" v="28">Jesús, degi, e-sapingan, mata-dummad obaksamargu, Gadara-yalase modapmalad. Napase aidesmargu, walabo dule-niasamalad ese nonimalad, neg-uangi gudii noarmalad. Ar we-ebogwad gadi urwemarsoggu, dulemar geg a-igarba nanamalad. </v>
<v b="MAT" c="8" v="29">Niasamalad-warbogwad binnasur gotemalad, sogdemalad: —Jesús Bab-Dummad-Machi, ¿ibiga be anmargi yoledaniki? ¿Ar be anmarse danikidi, amba yoo anmar-odurdaked-ibagan-moed-iduar bato be sabsur anmar-odurdakega daniki? </v>
<v b="MAT" c="8" v="30">Emar-gunaidgi undar-banguedgi deun sinmar bukidar mas-mananaid. </v>
<v b="MAT" c="8" v="31">Niamar Jesúsʼgi wilenai gusmalad, ega sogdemalad: —Ar dulegi be anmar-onogele, weba-sinmar-bukidar-mas-mananaidse be anmar-barmide. </v>
<v b="MAT" c="8" v="32">Jesús ega sogded: —Eye, sinmarse be dognamar. Niamar dulegi nodgu, sinmarse nadmarsunnad, agi ubodapmalad. Bela sinmar-ichesulid, danagwen yar-weregedgi babatidmalad. Demarse sinmar bela batismargu, bela gundilegar burgwismalad. </v>
<v b="MAT" c="8" v="33">Sin-edarbemalad dobguar duurmakdemalad. Neggweburse modapmargu, bela sogdapmalad, igi sinmar gundilegar burgwismala, degine, igi warbo niasamalad nugusmarbali. </v>
<v b="MAT" c="8" v="34">Degi-itosmargua, bela a-neggweburginmalad Jesús-abin ainiarmalad. Jesús-daksamargu, egi wilenaigusmalad, adi, e-yargi naegar. Agi Jesús urgi nakwissunnad. </v>
<v b="MAT" c="9" v="1">Degi, Jesús urgi nakwisgu, mata-dummad-gaka-baidse nadsunnad, na e-neggweburse nonisunnad. </v>
<v b="MAT" c="9" v="2">Agi dule-wargwen, bela-abagan-burgwar-nikad ese dule-megedgi-mai senonimalad. Ar Jesús dule-senonimalad-egi-gwen-bensuli-dakdegu, dule-abagan-burgwaledga sogded: —An-ai, gandik na be imako. Be-isgued an bega elisun. </v>
<v b="MAT" c="9" v="3">Degi, Garda-Narmaked-Dulemar gwenna-gwenna ulubgi sogdemalad: “We-dule, Bab-Dummad-nuggi nue dodonaid.” </v>
<v b="MAT" c="9" v="4">Ar Jesús dulemar-ulubgi-binsanaid sunna mag daksoggu, ega sogded: —¿Ar ibiga bemar na be-gwagegi ichakwa binsanai? ¿Geg-isgued-osulo be an-insae? </v>
<v b="MAT" c="9" v="5">Be anga sogmardo, biti bur baisursunna soglege: ‘Be-isgunaid an bega osulos.’ An sogbarsundibe: ‘Be nugu, be gwisgu, be nae.’ Suli, ebobela baisursunna imaklesulid. </v>
<v b="MAT" c="9" v="6">Degisoggu, ani Dule-Machi, dule-bonigwaled an nudakoed, adi, be wisgumalagar, igi an dule-bonigwaled sunna nudake, debayobi we-napneggi dule-gwage-isgued an sunna nudakbalid. Degi, Jesús dule-abagan-burgwar-nikadga sogdesun: —Be gwisgu, be-meged be sede. Be-negse be nasun. </v>
<v b="MAT" c="9" v="7">Geb degi, dule-bonigwaled yog gwisguar imaksad, e-negse nadsunnad. </v>
<v b="MAT" c="9" v="8">Ar dulemar dule-nugusad-dakdegu, geger dakdemalad. Bab-Dummad dulega we-gangued-uksadba, dulemar Bab-Dummad-nug odummodmarsunnad. </v>
<v b="MAT" c="9" v="9">Jesús dule-nudaksadgi-gwichi nadgu, dule-wargwen-Mateoʼye-nugad dakalid. A-dulede, Roma-dummadga-mani-galeged-neggi, mani-gaedgi arbasiid. Jesús, Mateoʼse goted, ega sogded: —An-sapinga-guega anba be dage. Degi, Mateo gwisgusgu, eba yog naar imaksad. </v>
<v b="MAT" c="9" v="10">Jesús, e-sapinganmala Mateo-neggi mas gunsigu, dulemar-Roma-dummadga-mani-gaedgi-arbamalad, degi, dule-baigan-galagwensuli-isgudimalad eba mas-gunbukwa gusmarmogad. </v>
<v b="MAT" c="9" v="11">Fariseoʼmar, Jesús-dakarmargu, dule-isganamarba mas-gunsii, Jesús-sapinganga sogdemalad: —¿Ar ibiga bemar-odurdaked-saila dulemar-Roma-dummadga-mani-gaedgi-arbamaladba, degi, dule-baigan-isgudimaladba wede mas gunne? </v>
<v b="MAT" c="9" v="12">Jesús, deyob Fariseoʼmar-soge-itosgu, sogded: —Dulemar-gegusurmalad ina-duled abesulid, unnila gegumaladbi ina-duled abe damalad. </v>
<v b="MAT" c="9" v="13">Degisoggu, be namar, be baraminamar, igi-Bab-Dummad na E-Gardagi sogbie, deun sogsagu: ‘Anga ibmar-ogumakar-ukedba nue-wile-emar-daked bur an abeged.’ Oseas 6:6 ”Ar we-napnegse an nonikidi, dule-nueganse, isgudisur-itomaladse-golega an nonisulid. An nonikidi, dule-isgudimaladse-golega an nonikid.” </v>
<v b="MAT" c="9" v="14">Agi Juan-sapingan Jesúsʼse nonimalad, ega sognonimalad: —Anmar, degi, Fariseoʼmar, imbagwenar Bab-Dummadse-golega mas-gunsuli gudidamalad. ¿Ar ibiga be-sapingandi Bab-Dummadse-golega gwen mas-gunsuli gudidasurmala? </v>
<v b="MAT" c="9" v="15">Jesús, abin-sogded: —Dulemar ome-nikued-ibagi masgullegedse nonikile, ar dule-ome-nikuoed e-abargi-siir, ¿bukib binsamalo be insae? Geg bukib binsaed. Ar dule-ome-nikunaid e-idu-seledoed-ibagan nonikoed. A-ibagan-nonikile, agindi, Bab-Dummadse-golega mas-gunsuli gudigumalodo. </v>
<v b="MAT" c="9" v="16">Jesús sogdebalid: “Ar dule morgoa-binid matuga mor-seredgi-nasikega gwen imakdisulid. Degir, morgoa-binid sinnii nadele, mor-sered aka bur bule achirmakdo-itole. </v>
<v b="MAT" c="9" v="17">”Deginbali, vino-binid gwen ibmar-uka-bugluga-sobaled-seredgi baliledisulid. Degir, vino-binid mudele, buglu-sered esirmako-itole. Degir binsa vino-binid milego-itole, degi, bugluse-bakar binsa miledo-itole. A-ulale, vino-binid buglu-binidgi baliledo, adi, ebobela nabir igarga guegar.” </v>
<v b="MAT" c="9" v="18">Jesús wegi-sunmaksii, machered-wargwen, dule-nue-nug-nikagwad ese abarmaknonikid, yokorgi sindigar asabin signonikid, ega sognonikid: —An-bunolo emiskwaa burgwisad. Anba be dage. An-bunologi be-argan be mesdage, adi, gannar durguegar. </v>
<v b="MAT" c="9" v="19">Jesús gwisgus-imaksagu, eba naded. E-sapinganmar eba nadmarmogad. </v>
<v b="MAT" c="9" v="20">Degine, ome-gwensak birgambe-gakabogus (12) boni-nalur-nika-gudiid, Jesús-yarganba nonikid, e-morduku ebunonikid. </v>
<v b="MAT" c="9" v="21">Ome na ulubgi binsaed: “Ar unnila Jesús-mordukubi an ebusale, an nudaklegoye.” </v>
<v b="MAT" c="9" v="22">Ar Jesús aibiris imaksagu, ome-gwichi dakalid. Geb ega sogded: —Omegwa, mer be dobgu. Ar be nue an-bengussursoggu, be nugussun. Agine, ome yog nuguar naded. </v>
<v b="MAT" c="9" v="23">Jesús dule-nug-nikagwad-negse modapsunnad. Agi dogdegu, dakded, dulemar-gar-ogormalad bato guagwar bukwa, degi, dulemar bukidar oimakbukwa. </v>
<v b="MAT" c="9" v="24">Jesús amarga sogded: —Bemar ainirmar. Ar bunolo burgwar maisulid, unnila gabmaid. Dulemar, Jesúsʼgi dododmar. </v>
<v b="MAT" c="9" v="25">Jesús bela dulemar-onisgua, geb negyaba bunolo-maidse dogded. Jesús bunolo-argangi-gadapgu, ogwichis imaksad. </v>
<v b="MAT" c="9" v="26">Bela a-yargi Jesús-bunolo-odurgusad, wisgunoni gusmalad. </v>
<v b="MAT" c="9" v="27">Jesús bunolo-neggi nodgu, dulemar-warbo ibyasurmalad Jesús-sorba dani gusmalad, binnasur-gordani gusmalad: —Be David-wagwa, be dule-dummadid, wile be anmar-dake. </v>
<v b="MAT" c="9" v="28">Degi, Jesús negse dogsagu, dulemar-warbo-ibyasurmalad ese nonimalad. Jesús amarga sogded: —¿Ar bemar insagua, sunna an bemar-nudak be insamala? Amar abin-sogdemalad: —Dummad, eye, sunna be anmar-nudake. </v>
<v b="MAT" c="9" v="29">Geb degi, Jesús amar-ibya ebusad. Amarga sogded: —Ar bemar an-bensurmarsoggu, be nugumarsun. </v>
<v b="MAT" c="9" v="30">Geb degi, amar nabir ataknadsunnad. Geb Jesús amarga ise-sogar imaksad: —Melle an-bemar-nudaksad dule-baiganga be sogmalo. </v>
<v b="MAT" c="9" v="31">Ar dule-warbogwad-nugusmalad a-neggi nodmargu, bela neggwebur-iliba sogdemalad, igi Jesús e-onudaksa. </v>
<v b="MAT" c="9" v="32">Ar ibya-nugusmalad nodmargu, Jesúsʼse dule-niasaed-geg-sunmaked senonimalad. </v>
<v b="MAT" c="9" v="33">Jesús a-dulegi nia-onosgua, dule-geg-sunmaked nabir sunmaknaded. Dulemar-bukidar geger dakdemalad, sogdemalad: —Ar Israel-yargi wegiid-ibmar iduar gwen dakledisulid. </v>
<v b="MAT" c="9" v="34">Ar Fariseoʼmardi sogdemalad: —Ar wedi, nia-sailaba niamar-onodiid. </v>
<v b="MAT" c="9" v="35">Jesús bela neggweburmar-dummaganba-nanadii gusad, degi, neggweburmar-burwiganaba-nanadii gusbalid, Judíoʼmar-onmakedneggi dulemar-odurdakdii gusbalid, Bab-Dummad-e-negdakmaid, a-e-gayaburba-nuedgi sunmakdii gusbalid, degine, dulemar-abargi bela galagwensuli-gegumalad, degi, uellemalad-nudakdii gusbalid. </v>
<v b="MAT" c="9" v="36">Ar Jesús dulemar-bukidar-dakdegu, nue wile amar-dakded, ar ade, dulemar e-bendaked-sate-gudidii daked, degine, e-idued sate dakbalid, igi sibad-wawaad e-idued-sate-gudii damalayob. </v>
<v b="MAT" c="9" v="37">Geb degi, Jesús burbar e-sapinganga sogded: —Napira an bemarga soged, nainugi ibmar-gwag-weleged bukidarad, ar e-weemaladdina ichee gued. </v>
<v b="MAT" c="9" v="38">Degisoggu, nainugi-ibmar-gwag-weleged-e-ibedse be wilesakwaa egismar, adi, e-nainuse ibmar-gwag-wemalad barmidagegar. </v>
<v b="MAT" c="10" v="1">Degi, Jesús na e-sapingan-ambe-gakabogwadse (12) gochagua, ega gangued uksad, adi, niaburbamar onogega, dule-galagwensuli-gegumalad nudakega, degi, bela uellemalad nudakegarbar. </v>
<v b="MAT" c="10" v="2">Jesús na e-sapingan-bur-dummagan-ambe-gakabogwad (12) weyob nugmalad: Gebedgi, Simón, Pedroʼye nugbalid. Agine, Andrés, Simón-e-urba. Zebedeo-machimala: Jacobo, degine, e-urba-Juan. </v>
<v b="MAT" c="10" v="3">Degine, Felipe, Bartolomé, Tomás. Deginbali, Mateo, Roma-dummadga-mani-gaedgi-arbasad. Jacobo, Alfeo-machid. Lebeo, Tadeoʼye nugbalid. </v>
<v b="MAT" c="10" v="4">Simón, a-dule Cananeo-sordad. Degine, Judas-Iscariote, darba-Jesús-uksad-dule. </v>
<v b="MAT" c="10" v="5">Jesús wemar, e-ambe-gakabogwad (12) barmisad, ega igar uksad: “Mer Judíoʼsurmaladse be namalo, degine, Samaria-neggweburmargi mer dogmarbalo. </v>
<v b="MAT" c="10" v="6">Ar bur be Israel-dulemar sibad-wawaadyob-yoggus-gudimaladse be namaloed. </v>
<v b="MAT" c="10" v="7">”Ar be nadmalale, Bab-Dummad-gayaburbagi be weyob sunmakmaloed: ‘Emigindi, Bab-Dummad-e-negdakmaid anmarse warmaksasunye.’ </v>
<v b="MAT" c="10" v="8">Degine, dule-uellemalad be nudakmaloed, dule-naibe-buna-yaa-maleged-nikmalad be nudakmarbaloed. Dulemar-burgwar-mamaid be gannar odurgumaloed, dulemargi be niamar onomaloed. ”Ar we-gangued manigi bemarga uklessursoggu, binsa bemar aimar-bendakmarmogoed, mer egi mani gamarmogo. </v>
<v b="MAT" c="10" v="9">”Degine, olo, mani, esnon-mani, mer be sagu-yaba sedmalo. </v>
<v b="MAT" c="10" v="10">Mordukwa amba igarba be sedosurmarbalid, amba mor gobo sedosurbalid, amba sapat-ogwaed satebar, amba gaapoled sedosurbar. Ar ade, dule-arbaedi na e-arbaedgi mas gunnergebed. Degisoggu, dulemarga be-ibmar-saoedi, a-dulemar masgi bemar-ogunnoed. </v>
<v b="MAT" c="10" v="11">”Ar ibu-neggwebur-dummadse be dogdapdibe, neggwebur-bipigwadse be dogdapdibe, dule-nabir-be-sunmaked-abingaoed be amimaloed. A-neggi be a-neggweburgi-noedse be megmaloed. </v>
<v b="MAT" c="10" v="12">Ar bemar a-negyase dogdapile, neg-ibedse be golo, ega sogo, bemar nued sogeye. </v>
<v b="MAT" c="10" v="13">Ar a-negginmalad nued-egi-be-binsaed abingaele, a-negyagi dulemar neg-bogidikid ega nagunonikoed. Ar degisulirdi, neg-bogidikid nikuosulid. </v>
<v b="MAT" c="10" v="14">”Ar dule-wargwen be-abingasulile, degine, be-sunmaked itosurbalile, a-neggindibe, a-neggweburgindibe, be nodagoed. Agi be noalile, be-naggi-olli-nanaid nue eli-eli be imakoed, oyogega, ese bemar bar dagosurye. </v>
<v b="MAT" c="10" v="15">Napira an bemarga soged, Bab-Dummad-igar-nabirogoed-ibagi, we-neggweburginmalad-be-abingassurmalad, Sodoma-neggweburginmaladba, degi, Gomorra-neggweburginmaladba bur bule sabsur odurdaklemaloed.” </v>
<v b="MAT" c="10" v="16">Jesús, e-sapinganga sogded: “Emigi bemar, sibad-wawaadyob, achu-burburumalad-abargi an na be-barmidmar. Degisoggu, naibeyob bemar guagwar gudimaloed. Deginbali, baisursunna nuu-daeyob be damarbaloed. </v>
<v b="MAT" c="10" v="17">Dulemargi nue salakarmar. Ar amar, Judío-dummagan-igar-nabiromaladga be-ukmaloed, degine, Judíoʼmar-onmakedneggine, sabsur be-bibyomarbaloed. </v>
<v b="MAT" c="10" v="18">Degine, ar be an-sapingan-gusoggu, dulemar, dummagan-negdakmamaid-asabin, degi, reymar-asabin be-ebipidmaloed, adi, dummaganga, degi, Judíoʼsurmaladga bemar angi sunmakmalagar. </v>
<v b="MAT" c="10" v="19">”Ar dulemar a-dummaganga be-uksamalale, mer be bukib binsamalo, igi an sogodibeye. Ar be sunmak-sokalile, Bab bega binsaed ukoed, igi be sogoe. </v>
<v b="MAT" c="10" v="20">Ar ade, bemar sunmakosulid, Bab-Dummad-Burba-Isligwaled bemarba sunmakoed.” </v>
<v b="MAT" c="10" v="21">Jesús, e-sapinganga sogdebalid: “Dulemar e-gwenadgan-oburgwega na muchub-muchub urmaknanai gumaloed. Bab na mimmigi aibinnai guoed. Mimmigan babgangi gwisgunanai gumogoed. Na oburgwenanai gumaloed. </v>
<v b="MAT" c="10" v="22">Bemar an-sapingan-gumarsoggu, a-ular, bela dulemar isdar be-dakmaloed. Ar galakussurmaladdina, igar-bulegan-berguedse nue abonolemaloed. </v>
<v b="MAT" c="10" v="23">”Ar neggwebur-gwensakgi be-bareginnarmalale, baid-neggweburse be idu wakinmalo. Ar napira an bemarga soged, amba yoo Israel-neggweburmar-bela-onoge, ani Dule-Machi, an danikoed. </v>
<v b="MAT" c="10" v="24">”Ar bemar wisid, ar e-sailaba bur sapin dummadsulid, degine, e-ibedba bur mai dummadsurbalid. </v>
<v b="MAT" c="10" v="25">Degisoggu, sapin e-sailayob-gusale bato gusbindo, degine, mai e-ibedyob-gusmogale, bato yeer itogewilubmodo. Ar dulemar an-annik sogmalad, ande Nia-Saila-Beelzebúʼye, ¿ar bemar-bursunna? Deyob bemarse gorlemarmogodo.” </v>
<v b="MAT" c="10" v="26">Jesús sogdebar: “Degisoggu, dule-isdar-be-dakmalad mer be dobgumar. Ar bipisaale ibmar-dukuar-imaklegedi, magadse buud noosurdeeye gwen soglesulid. Degi, ar emi amba ibmar-dukualed wisgulegosurdeeye gwen soglesurbalid. Ar wisgulegedsegad. </v>
<v b="MAT" c="10" v="27">Ar begarbi an-ibmar-sogedi, bela dulemarga be sogmala. Ar unnila be uaya-nabarbi an bega ibmar-sogedi, bela dulemarga gatik be sogmaloed. </v>
<v b="MAT" c="10" v="28">”Dulemar-be-oburgwebimalad, mer be dobgumar, ar be-burbadi oburgosurmalad. Bur Bab-Dummad be dobgumar, ar adi, sunna soo-sailagi dule-burba, degi, dule-san meted. </v>
<v b="MAT" c="10" v="29">”¿Ar ade, sikwi-gwabo, esnon-gwagwengi uklesursi? Ar degite, sikwi-gwagwensaale napase be-Bab-sogsuli gwen argwanosulid. </v>
<v b="MAT" c="10" v="30">Ar bemar-sailagiase-bakar, be-Bab-Dummad bela ebisar sediid. </v>
<v b="MAT" c="10" v="31">Degisoggu, mer be dobgumar, ar bemar bur bule sikwimarba bur ibmar-nueganad. </v>
<v b="MAT" c="10" v="32">”Ar doa-dule dulemar-asabin na sogdibe, ‘an Cristoʼba naiye,’ an-Bab-nibneggi-maid-asabin an sogmogodo, ‘we-dule an-sapinye.’ </v>
<v b="MAT" c="10" v="33">Ar doa-dule dulemar-asabin an-osulosardi, adi, an-Bab-nibneggi-maid-asabin an a-dule osulomogodo.” </v>
<v b="MAT" c="10" v="34">Jesús sogdebalid: “Mer be binsamalo, we-napnegse an neg-bogidik-saega an noniye. Neg-bogidik-saega an nonisulid. An nonikidi, urwed-onogega an nonikid. </v>
<v b="MAT" c="10" v="35">‘An nonikidi, dule na e-bab-ebo ourwega an nonikid, bunagwa na e-nan-ebo ourwega an nonikid, bala na e-saka-bundor-ebo ourwega an nonikid. </v>
<v b="MAT" c="10" v="36">Ar neguyaginmalad na e-isdarmaladga gunonimaloed.’ </v>
<v b="MAT" c="10" v="37">”Ar dule, an-sabedba bur bule e-bab-sabele, e-nan-sabele, we-dule an-sapinga gege gued. Ar dule an-sabedba bur bule e-bunagwa-sabele, e-machigwa-sabele, an-sapinga gege gued. </v>
<v b="MAT" c="10" v="38">Igi dule burgwegala, nakrus semaidae, deyobi, dule guakwaa burgwega anba nanasulile, a-dule an-sapinga gege gued. </v>
<v b="MAT" c="10" v="39">”Ar dule-wargwen na e-san-bendakedgi binsaele, e-san-burba ei berguoed. Ar anba-naid-ular, burgwenonikirdi, adi, e-san-burba bendaknonikoed.” </v>
<v b="MAT" c="10" v="40">Jesús sogdebalid: “Ar dule bemar-abingaele, an-abinganaido. Ar dule an-abingaele, Bab-Dummad-an-barmialid-abinganaido. </v>
<v b="MAT" c="10" v="41">Ar dule Bab-gayaburba-barsoged-abingaele, ar Bab-gayaburba-barsoged-ibmar-abingaeyobi, Bab-Dummad ega ibmar-nuegan ukmogoed. Degine, dule, dule-innikidaed-abingaele, ar dule-innikidaed-ibmar-abingaeyobi, Bab-Dummad ega ibmar-nuegan ukmogoed.” </v>
<v b="MAT" c="10" v="42">Jesús sogdebalid: “Ar doa-dule dule-bipigwadga nog-gwagwen dii-diopigwad uksadibe, ar dule-bipigwad-an-sapingusoggu, napira an bemarga soged, Bab-Dummad ibmar-nuegan ega ukosurdeeye soglesurdo, ega ukedsedo.” </v>
<v b="MAT" c="11" v="1">Jesús, e-sapingan-ambe-gakabo-guedga (12) igar-uksad-bergusad-sorbali, Galilea-neggweburmarse, Bab-Dummad-gayaburbagi sunmakega, degine, dulemar-odurdakega, nade gusad. </v>
<v b="MAT" c="11" v="2">Diigi-dule-oged-Juan esgaryagi-mellesigua, Cristo-ibmar-imakdiid itoalid. Geb agi, Juan, e-sapingan-warbo Cristoʼse barmialid, </v>
<v b="MAT" c="11" v="3">adi, ese egisegar: —Ar epenne Bab-Dummad-sogsad, yoedse dule-wargwen an bemarga barmidagoye, ¿ar be a-dule? ¿Anmar dule-baid amba edarbemaloe? </v>
<v b="MAT" c="11" v="4">Jesús, abin-sogded: —Be namar, Juanʼga be ibmar-itosmalad sognamar, be ibmar-daksamalad sognamar: </v>
<v b="MAT" c="11" v="5">Dulemar-ibyasurmalad, emisgi mag-atakmalad, dulemar-muya-muya-nanamalad, nabir-nanamalad, dulemar-naibe-buna-yaa-maleged-nikmalad, swilidik gusmalad, dulemar-uaya-yallirmalad, nabir-mag-ito gudmalad, dulemar-burgwismalad, gannar durgudmalad, degine, dulemar-wileganaga, Bab-Dummad-Gayaburba-Nuedgi ega sunmakleded. </v>
<v b="MAT" c="11" v="6">”Degine, Juanʼga be sogbalo: ‘Ar dule-an-bensulidgindi, nued egi binsalesye.’ ” </v>
<v b="MAT" c="11" v="7">Juan-sapingan-warbogwad nadmargu, Jesús, Diigi-dule-oged-Juanʼgi dulemarga sunmakded. Sogded: “¿Ar ibi-dakega bemar nega-dulesulidganba arbimarsunna? ¿Nargammu burwaba-aibangwichi-dakega be arbimala? Suli, a-dakega be arbisurmalad. </v>
<v b="MAT" c="11" v="8">¿Degite, ar ibi-dakega be arbimarsunna? ¿Dule-wargwen mor-nued-yoi-gudiid-dakega be arbimala? Suli, a-dakega be arbisurmalad. Ar dulemar-mor-nued-yoi-gudimaladdi, reymar-negyagi gudidimalad. </v>
<v b="MAT" c="11" v="9">Ar degite, ¿ibi-dakega be arbimarsunna? ¿Bab-Dummad-gayaburba-barsoged-dakegala? Eye, an bemarga sogmar, a be daksamalad. Degine, Bab-Dummad-gayaburba-barsogedba bur dule-dummad be daksamalad. </v>
<v b="MAT" c="11" v="10">Ar we-dulegine bato narmakar Bab-Dummad sognaid: ‘Be-iduale, anga-gayaburba-berbeged an barmidoed, Adi, be-iduar bega igar-mayegar.’ </v>
<v b="MAT" c="11" v="11">”Napira an bemarga soged: Dulemar-we-napneggi-gwalulemaid Diigi-dule-oged-Juanʼba-bur-dummad sulid, ar degite, Bab-Dummad-e-negdakmaidgi bur-dule-bipigwadi, a-dule, Diigi-dule-oged-Juanʼba bur dule-dummadid. </v>
<v b="MAT" c="11" v="12">”Diigi-dule-oged-Juan-akale, emi-ibadsega, Bab-Dummad-e-negdakmaidse-dogegala, dutusulidgi dogleged, unnila dulemar-dutusurmaladbi ese dogmaloed. </v>
<v b="MAT" c="11" v="13">Ar bela Bab-Dummad-gayaburba-barsogmalad, degi, Moisés-Igar-Mesisad, Diigi-dule-oged-Juan-nonikidse Bab-Dummad-gayaburbagi sunmaksamalad. </v>
<v b="MAT" c="11" v="14">Ar bemarga-an-soged bemar abingabiele, Diigi-dule-oged-Juan, we Elías-danikoye-soglesad-duledo. </v>
<v b="MAT" c="11" v="15">Bemar mag nue-itobiele, an bemarga ibmar soged nue-itomar.” </v>
<v b="MAT" c="11" v="16">Geb degi, Jesús sogdebalid: “Degite, emi we-dulemar-bukmaladde, ¿doasunnaa damar be insae? Wemar-damaladi, machimala neg-magaba ambikuedgi-ambikumaladyobid, muchub-muchub agi gorbukdamalad, </v>
<v b="MAT" c="11" v="17">ega sogbukdamalad: ‘An bemarga gar-ogochamalad, degite, gwen be dodossurmalad. An bemarga bukib-binsa namaksamalad, degite, gwen be bossurmalad.’ </v>
<v b="MAT" c="11" v="18">”Ar Juan we-napnegse-nonigu, dule-baigan-mas-gunnedyob mas-gunsuli gudigusad, dule-baigan-gobedyob gobsuli gudigusad. Egi be sogsagusmalad, ‘Wedi nia naiye.’ </v>
<v b="MAT" c="11" v="19">Ani Dule-Machi, andi nonigu, mas gunnonikid, gobnonibalid. Emide, angi be sogmalad: ‘We-dule be dakmalana, gadi-masgunned-duled, gadi-vino-gobed-duled.’ Deginbali, be sogmarbalid: ‘Dulemar-Roma-dummadga-mani-gaedgi-arbamalad-e-aiye, degine, dulemar-galagwensuli-isgudimalad-e-aiye.’ ” Geb degine, Jesús sogdesunnad: “Ar dule-Bab-Dummad-ibmar-wisidi, ibmar-nuegan-imakedgi mag-dakle daed.” </v>
<v b="MAT" c="11" v="20">Geb degi, Jesús neggweburmargi-bukidar-ibmar-dakledisurmalad-imaksadgi sabsur ega ibmar sokarsunnad. Ar ade, a-neggweburginmalad na e-isgudiidga gwen bukib binsasurmalad, e-isgudiid gwen iesurmalad. </v>
<v b="MAT" c="11" v="21">Jesús sogdesunnad: “¡Corazín-dorgan, be duledar-wilesmar! ¡Betsaida-dorgan, be duledar-wilesmar! Ar bemar Bab-Dummadse sabsur-odurdaklenonimaloed. Ar Tiro-neggweburgi, degi, Sidón-neggweburgi we-ibmar-dakledisurmalad imaklesana, a-neggweburmar bato dikasurgus wile-itoged-mor yosmalanad, degine, burugi obsamarbalinad, adi, oyogega, emarde na e-isguedga bukib ulubgi nue-itosmarye. </v>
<v b="MAT" c="11" v="22">Degisoggu, an bemarga sogsun, Bab-Dummad-igar-nabogoed-ibagangi, bemar bur bule Tiro-dorganba, degi, Sidón-dorganba sabsur odurdaklemaloed. </v>
<v b="MAT" c="11" v="23">”Emide, bemar Capernaúm-dorgan, ¿nibneggi, nued abingalegoye be binsamala? Suli. Aka be nega-uluba odurdakleged-negse be balimelledmaloed.” Ar Sodoma-neggweburgi we-ibmar-dakledisurmalad be-neggweburgi-imaklesadyob imaklesana, we-Sodoma-neggwebur amba emi-ibaganse siinad. </v>
<v b="MAT" c="11" v="24">Degisoggu, an bemarga sogsun, Bab-Dummad-igar-naboged-ibagangi, bemar bur bule Sodoma-dorganba sabsur odurdaklemaloed.” </v>
<v b="MAT" c="11" v="25">A-ibagangi, Jesús Bab-Dummadga-sunmakdegua, sogded: “Baba, an be-nug odummosun, bedi nibnegsemaidid, we-napneg-e-Dummadbalid. Ar bedi dule-ibmar-wismaladgi, dule-ibmar-magar-itomaladgi, an-we-ibmarmar-imaksad aku-ito be imaksad. Dule-baisursunnagwadmargardi bur be osanalosad, adi, amar magar itomalagar. </v>
<v b="MAT" c="11" v="26">Eye, Baba, ar deyob be abesad.” </v>
<v b="MAT" c="11" v="27">Jesús sogdebalid: “An-Bab anga bela ibmarmar uksad. Dulemar-wargwensaar Bab-Dummad-Machi-mag-daked satemalad, unnila Babbi mag daked. Degi, dulemar Bab-akudakmarbalid, unnila E-Machibi mag Bab-daked. Ar doaga E-Machi na e-Bab-osanalobie, agarbi na osanaloged. </v>
<v b="MAT" c="11" v="28">”Bela bemar-yegus-alamaknaimalad, degi, yegus-itodidimalad, anse be dagmar, ani an bemarga obunnoged ukoed. </v>
<v b="MAT" c="11" v="29">An-igar-maid be sumar. Moli-bebe-nikad warbo-ebo-arbaegala, suar-biir e-dukargi edindamaladyob be angi akamar. Angi be durdakmar, ar an san-dummarba imaksulid, degine, an gwage-eikwaa-daed-duled. Agi na be-burbagala, be obunnoged amioed. </v>
<v b="MAT" c="11" v="30">Ar an-igar-maid dutusursulid, nollogwad, degine, an-ibmar-seed ukubalid.” </v>
<v b="MAT" c="12" v="1">Deun a-ibagangine, Jesús obunnoged-ibagi orosgi-dakleged-digaled-imbaba nadapgu, e-sapingan ukur itoarmargu, ibmar-digaled-gunnega gwane-gwane imaksamalad. </v>
<v b="MAT" c="12" v="2">Fariseoʼmar-Jesúsʼba-nadapmalad deyob dakarmargu, Jesúsʼga sogdemalad: —Be dakena, be-sapingan obunnoged-ibagi ibmar-ise-imakleged imaknadapmalad. </v>
<v b="MAT" c="12" v="3">Jesús, Fariseoʼmar-abin sogded: —¿Ar bemarde Bab-garda absodisurmarsi, igi David imaksa, deun David, degi, e-sordamar ukumecharmargu? </v>
<v b="MAT" c="12" v="4">A-ibagi David Bab-Dummadse-goled-negse dognonigusad, degi, madu-Bab-Dummadga-uklesad guchagusad. Ar David, degi, e-sordamar, a-madu gunnedsulinad, ar ade, madu isedid. ¿Ar we-madu unnila dule-irwa-Bab-Dummadse-gormaladbi gunnoye igar-mainsursi? Degisoggu, an-sapingan nabir imaksamarmodo. </v>
<v b="MAT" c="12" v="5">Deginbali, ¿ar bemarde Moisés-Igar-Maid absodisurmarsi? Agi igi-dule-irwa-Bab-Dummadse-gormalad, Bab-Dummadse-goled-neggi, obunnoged-ibagi annadimala, ¿ar degite amar igar-noar imakdimala? Suli, igar-noar imakdisurmala. </v>
<v b="MAT" c="12" v="6">Inniki an bemarga soged, wegi Bab-Dummadse-goled-negba dule-bur-dummad gudiid. </v>
<v b="MAT" c="12" v="7">Ar bemar Bab-Dummad-soged nue mag itomalana ibu we obare: ‘Anga ibmar-ogumakar-ukedba nue wile-emar-daked bur an abeged.’ Oseas 6:6 ”Ar we be insamalana, an-sordamar noar-ibmar-imaknaiye be sogosurmalanad. </v>
<v b="MAT" c="12" v="8">Degisoggu, be wisgumalagar, ani Dule-Machi, Obunnoged-Iba-e-Dummadid.” </v>
<v b="MAT" c="12" v="9">Jesús, a-nainu-naidgi nadgu, Judíoʼmar-onmakednegse nonikid. </v>
<v b="MAT" c="12" v="10">Agine dule-wargwen-argan-burgwaled sii gusmogad. Jesúsʼgi gwisguegala, yamo ese egichiarmalad. Ega sogdemalad: —¿Ar obunnoged-ibagi sunna dule nudaklege? </v>
<v b="MAT" c="12" v="11">Jesús abin-sogded: —¿Ar doa-dule, bemar na sibad-wawaad-wargwen nikadibe, ar bei obunnoged-ibagi yaa-gureged-yaba argwachale, be onossurmalale? Be onosmalale. </v>
<v b="MAT" c="12" v="12">Ar degite, ¿dule, sibad-wawaadba bur-ibmar-nuedsursi? Ar degisoggu, obunnoged-ibagi ibmar-nued-imaked, sunna imaked. </v>
<v b="MAT" c="12" v="13">Geb degi, Jesús dule-argan-burgwaledga sogdesunnad: —Be-argan be onak. Dule e-argan onakwidgu, yog nuguar naded. Ar igi e-argan-baid nuedi, deyob e-argan gunonikid. </v>
<v b="MAT" c="12" v="14">Fariseoʼmar Judíoʼmar-onmakedneggi-bukmalad yog ainiar imaksamalad. Geb igar amiarmalad, igi-saele Jesús-oburgwemalodibeye. </v>
<v b="MAT" c="12" v="15">Ar Jesús, Fariseoʼmar-e-oburgwebied wissoggu, agi-gudiidgi bangudsunnad. Dulemar-bukidar eba nadegusmalad. Degine, geb Jesús dulemar-uellemalad bela nudaksad. </v>
<v b="MAT" c="12" v="16">Jesús dulemar-nudaksadga igar uksad, mer an-barsogmaloye, an doa guye. </v>
<v b="MAT" c="12" v="17">Ar epenne, Bab-Dummad-gayaburba-barsoged-Isaías idu-sogsagusadba guega, deyob gusad. Deun sogsagusgu, Bab-Dummad sogye: </v>
<v b="MAT" c="12" v="18">“We an-mai, anga arbaega an susad. An nue na sabed, an egi nue-weligwar itoged. An-Burba an ega ukoed, ar dulemar-yar-baid-baidgi-bukmaladga igar-naboged-igargi sunmakoed. </v>
<v b="MAT" c="12" v="19">A-dule gwen urwosulid, degi, binnasur golosurbalid. Ar neg-imbaba binnasur-gordii, e-gaya dule gwen itogosulid. </v>
<v b="MAT" c="12" v="20">Ar gammu-maraled gwen bisgosulid, degine, gwallu-gwillo-binna-gamaid, gwen oginnosulid, igar-napiragwad imakedsegad. </v>
<v b="MAT" c="12" v="21">Ar bela-dulemar-yar-baid-baidgi-bukmalad e-bendakega, a-dule-edarbebukwa gumaloed.” </v>
<v b="MAT" c="12" v="22">Geb degi Jesúsʼse dule-niasaed senonimalad. We-dulede, geg-ataked, degine, geg-sunmakbalid. Jesús a-dule-nudaksad. Degisoggu, nabir-atake, degi, nabir-sunmake gussunnad. </v>
<v b="MAT" c="12" v="23">Jesús-dule-nudaksad bela dulemar geger dakdemalad, sogdemarsunnad: “¿Ar we-dulede, inso David-wagwa-yoedse-danikoye-soglesad-sunnad be insae?” </v>
<v b="MAT" c="12" v="24">Ar Fariseoʼmardi degi-dulemar-soge-itoarmargu, sogdemalad: “Suli, we Mesíasʼsuli. Wede niamar-e-dummad-Beelzebúʼye-nugadba, niamar-onodiid.” </v>
<v b="MAT" c="12" v="25">Ar Jesús, Fariseoʼmar-binsanaid mag daksoggu, amarga sogded: “Rey-gwensak-neggwebur-dakmaidgi, e-sordamar na dukin-dukin aibinnarmalale, we-neggwebur bergudeled. Degine, ar neggweburdibe, neg-yagindibe, e-neg-yaginmalad na egi aibinnarmalale, we-neg bergudeled. </v>
<v b="MAT" c="12" v="26">Ar nia-saila-Satanás e-sapingan-onodele, ar na dukin egi aibinna-itole. Ar degiile, ¿igi e-neg-na-dakmaid degisadeguosunna? Suli, e-neg bergudele. </v>
<v b="MAT" c="12" v="27">”Ar ani, nia-saila-Beelzebú-nuggi an niamar-onodiile, ¿be-sapingandi doa-nuggi niamar-onodimarmosunna? Ar be sogmardibe Bab-Dummad ega gargangued ukye. Degisoggu, bemarga oyolenaido, be noar sogdimalad, nia-saila-sogedba an niamar-onodiiye. </v>
<v b="MAT" c="12" v="28">”Ar an Bab-Dummad-Burba-Isligwaledgi niamar-onodiile, we bemarga oyonado, Bab-Dummad-e-negdakmaid bemarse warmaknoniye. </v>
<v b="MAT" c="12" v="29">”Ar dule, dule-dutusulid-negyaba ibmar-atursaega dule-dutusulid-edingwelergebed. Deyob imaksulile, gege atursaed. Deyobi, an nia-sailagi-nakwisadba niamar-onodiid. </v>
<v b="MAT" c="12" v="30">”Ar dule anba dasulile, angi gwisgudido. Ar dule anga dulemar-anba-naguega danar urbedisulile, bur we-dule, angi dule-banguega imakdido. </v>
<v b="MAT" c="12" v="31">”Ar degisoggu, an bemarga sogsun, ar bela dulemar-e-isgued, degine, dulemar-galagwensuli Bab-Dummadgi-dodoar-sunmaked, Bab-Dummad sunna amarga isgued elioed. Ar dulemar Bab-Dummad-Burbagi galagwensuli dodoar-sunmaksardi, Bab-Dummad gege ega isgued elied. </v>
<v b="MAT" c="12" v="32">Ar doa-dule galagwensuli Dule-Machigi dodoar sunmaksadibe, Bab-Dummad sunna amarga isgued elioed. Ar dule Bab-Dummad-Burba-Isligwaledgi galagwensuli egi dodoar sunmaksardi, Bab-Dummad ega e-isgusad emi, degi, yoedse, gwen eliosulid. </v>
<v b="MAT" c="12" v="33">”Ar sapi nuedile, e-durbamaked nuedmodo. Sapi isganale, e-durbamaked isganamodo. Ar ade, sapi e-sanmakedgi dakleged, sapi-nueddibe, sapi-isganadibe. Dulemar deyobmodo, e-daedgine mag daklenonimogoed. </v>
<v b="MAT" c="12" v="34">”¡Ar bemar naibe-bulegan-e-mimmiganyob gumalad! Ar bemar isgana damarsoggu, degite, ¿ar igi ibmar-nuegangi be sunmakmalosunna? Geg ibmar-nuegangi be sunmakmala. Ar ade, dule gwagegi-binsaedba sunmakdaed. </v>
<v b="MAT" c="12" v="35">”Ar dule, dule-nuedile, e-gwage-nuedba ibmar-nued sunmakdo. Ar dule, dule-isganale, e-gwage-isganaba ibmar-isgana sunmakmodo. </v>
<v b="MAT" c="12" v="36">Ar andi an bemarga sogdo, ar dule yogasaar galagwensuli sunmaksale, Bab-Dummad-igar-nabogoed-ibagangine, Bab-Dummadga na dukin barsoggwichi gumalodo. </v>
<v b="MAT" c="12" v="37">Ar be sunmaksadbali, bega soglegoed, be sabsur odurdaklegoye. Bega soglegodibe, be sabsur-odurdaklegosurye.” </v>
<v b="MAT" c="12" v="38">Agi geb gwen-gwen Garda-Narmaked-Dulemar, degi, Fariseoʼmar, Jesúsʼga sogdemalad: —Odurdaked-saila, anmar-wagab ibmar-wilubgan-dakledisulid anmarga be imake, adi, anmar mag dakega, be Bab-Dummad-nuggi-sunmaked napiragwadi. </v>
<v b="MAT" c="12" v="39">Jesús, abin-sogded: —Be, dule-isganamalad. Be, negsichigi-galagwensuli-yoledimaladid. Be, Bab-Dummadgi nodimaladid. Emide, be ibmar-wilubgan-dakledisulid bega imaked be abemalad. Ar an bega sogmar, wilubgan bega oyolegosulid. Unnila bemarga-oyolegoedi, Bab-Dummad-gaya-barsoged-Jonásʼye-nugad-gusadyob bega oyolegoed. </v>
<v b="MAT" c="12" v="40">”Ar igi Jonás ua-dummad-saban-yaba ibapaa ibginedba, degi, mutikidba megisa, ayobi, ani Dule-Machi, napa-urba ibapaa ibginedba, degi, mutikidba megmogoed. </v>
<v b="MAT" c="12" v="41">Bab-Dummad-igar-nabogoed-ibagangi, Níniveʼginmalad, bemar-emi-dula-gudidimaladgi gwisgudamalogua, bemar-sabsur-odurdakye sogdamaloed. Ar ade, Jonás Bab-Dummad-igargi sunmaksagu, Nínive-dorgan na e-isguedga bukib-binsas gusmalad, e-daed gwagsa gusmalad. Ar emigindi, Jonásʼba bur bule dule-dummad wegi bemar-abargi gudiinad. Ar degite, bemar be-isguedga na be bukib binsasurmalad, be-daed na be ogwasurmalad. </v>
<v b="MAT" c="12" v="42">”Rey-bundor-dad-nakwed-argan-nuedsikid-yar-dakmaid Bab-Dummad-igar-nabogoed-ibagangi bemar-emi-dula-gudidimaladgi gwisgudagogu, bemar-sabsur-odurdakye sogdagoed. Ar ade, we-omegwa dad-Salomón-dule-binsaed-ibed-nikad-itogega bela-bela-dikasur danigusad. Ar emigindi, Salomónʼba bur bule dule-binsaed-nikadi, wegi bemar-abargi gudiinad. Ar degite, bemar an-itobisurmalad.” </v>
<v b="MAT" c="12" v="43">Ar Jesús sogdebalid: “Ar niaburba dulegi nodele, neg-dinnaganaba obunnoged-neg amidii daed. Ar neg-obunnoged amisursoggu, </v>
<v b="MAT" c="12" v="44">sogdasunnoed, ‘An-neg-an-mete-alidse gannar an dognaoye.’ Ar na e-negse modapogu, dakdapoed, neg ollobi sii, nue durwiar sii, degi, nue nudakar sibali. </v>
<v b="MAT" c="12" v="45">”Geb degi, niaburba deyob daksale, e-sordamar-walagugle (7) eba-bur bulegandamalad-sedagega gannar naoed. Niaburbamar a-negse dognonimalogu, na e-negga imakdemaloed. Geb we-dule epenne-e-daedba aka bur bule isgudsunnoed. Ayobi bemar-emi-dula-gudidimalad-isganamalad gumarmogoed.” </v>
<v b="MAT" c="12" v="46">Ar amba Jesús dulemarga sunmaksiidgine, Jesús-e-nan, degine, Jesús-e-urbamar Jesúsʼbo-sunmakmalaga neg-magaba Jesús-edarbebukwa-gusmalad. </v>
<v b="MAT" c="12" v="47">Geb dule-wargwen Jesúsʼga sognonikid: —Emi be-nan, be-urbamar, neg-magaba be-edarbebukmalad, bebo sunmakbimalad. </v>
<v b="MAT" c="12" v="48">Jesús, dule-deyob-ega-sogedga abin-sogded: —¿Ar doa an-nan-sunna? ¿Doamar an-urbamar-sunna? </v>
<v b="MAT" c="12" v="49">Jesús na e-argan e-sapingansik-oyodgua, sogded: —Wemar an-nanad, wemar an-urbamalad. </v>
<v b="MAT" c="12" v="50">Ar doa-dule an-Bab-nibneggi-maidba, ibmar imakele, ar a, an-nando, a, an-bundo, a, an-urbamardo. </v>
<v b="MAT" c="13" v="1">A-ibagi Jesús negyagi-sii nodgua, mata-dummad-gakase nadegusad. Geb agi sigdapid. </v>
<v b="MAT" c="13" v="2">Geb dulemar-bukidar ese nonimalad. Jesús dulemar-odurdakega, urgi-nakwis imaksasunnad. Geb uryagi sigisad. Dulemardi, Jesús-itogegala, bela mata-dummad-gakagi ambikusmalad. </v>
<v b="MAT" c="13" v="3">Jesús bukidar ibmar-burbarmaladgi akar-akar dulemarga sunmaksii gusad, dulemar-odurdaksii gusad. Jesús weyob sogde gusad: “Ibagwengine, dule-wargwen-ibmar-gwag-digedi, ibmar-gwag dignaded. </v>
<v b="MAT" c="13" v="4">Ibmar-gwag-dignaigusgu, abala igargi babatidapid. Sikwimar nonigua, ibmar-gwag-igargi-babatismalad manonimalad. </v>
<v b="MAT" c="13" v="5">”Ibmar-gwag abala napa-asginegwadgi akwa-yaisulidgi babatismalad. Agi ibmar-gwag gwae-gwae ainialid, ar ade, napa asginegwad. </v>
<v b="MAT" c="13" v="6">Dad gaargu, ibmar-gwag gummakded, ar ade, e-maligan asginesoggu, dinguded. </v>
<v b="MAT" c="13" v="7">”Ibmar-gwag abala iko-abargi babatisad. Ibmar-gwag dungudgu, ikomar ichosad, degisoggu, gwen sanmaksasursunnad. </v>
<v b="MAT" c="13" v="8">”Ar ibmar-gwag-napa-nuedgi-babatismaladdi, nue-sanmaksamalad: Ibmar-gwag-abala, wilubba sanmaksamalad. Abala, nued-mergu sanmaksamalad. Abala, bela-belagwad sanmaksamalad.” </v>
<v b="MAT" c="13" v="9">Geb Jesús sogdebalid: “An-bemarga-ibmar-soged bemar mag nue-itobiele, nue-itomar.” </v>
<v b="MAT" c="13" v="10">Geb degi, Jesús-e-sapingan Jesúsʼse nonimargu, ega sogdemalad: —¿Ar ibiga be dulemarga burbar ibmar sogdae? </v>
<v b="MAT" c="13" v="11">Jesús abin-sogded: —Ar bemargardi, Bab-Dummad-e-negdakmaid igar-burbar-mamaid osanalogoye maid. Dule-baigangardi, ega osanalegosulid. </v>
<v b="MAT" c="13" v="12">Ar dule-ibmar-nikadga, amba ega ibmar-uklebalodo, adi, bur bule gatik ibmar-nikuegar. Ar dule-ibmar-suliddina, ar bipi-wis-ibmar-nikadi, aka bur e-annik sulegoed. We sogleged, bemardi bur bule ibmar-mag-ito guoye. </v>
<v b="MAT" c="13" v="13">A-ular, we-dulemarga burbar an sunmakdaed: ‘Ar amba dakmar-inigwele, aku dakmalad. Ar itomar-inigwele, aku itomalad.’ </v>
<v b="MAT" c="13" v="14">”Ar degisoggu, igi epenne Bab-Dummad-gayaburba-barsoged-Isaías sogsagusa, ar deyob gunonisundo, deun sogsagusgu: ‘Ar na e-uayagwar itomalo-inigwele, aku itomaloed. Ar na e-ibyagwar dakmalo-inigwele, amba aku dakmaloed. </v>
<v b="MAT" c="13" v="15">Ar we-dulemar an-itobisurmalad, ar na e-uayagi nue aku-itomalad, ar e-ibya na murdik imaksamalad. Ar adi, mer na e-ibyagi mag dakmalagar, degi, mer na e-uayagi mag itomalagar, deginbali, mer e-ulubgi mag itomalagar. Ar degiile, Bab-Dummadsik namalo-itole, ar degiile, an nudak dakledagoed.’ </v>
<v b="MAT" c="13" v="16">”Ar bemargindi, nued binsalesmalad, ar bemar-ibyadi, magar ibmar daked. Bemar-uayadi, magar neg-itobalid. </v>
<v b="MAT" c="13" v="17">Ar napira an bemarga soged, bukidar Bab-Dummad-gayaburba-barsogmalad, degi, bukidar dule-innikidamalad, emi-bemar-ibmar-daknanaid aisaar dakbigusmalanad, emide, gwen daksasurgusmalad. Degi, emi-bemar-ibmar-itoged, aisaar itobi-gusmalanad, emide, gwen itossurgusmalad.” </v>
<v b="MAT" c="13" v="18">Jesús sogdebalid: “Emisgi, ibmar-gwag-digedgi an-bemarga-sunmaksad-e-burba be nue itomarsun: </v>
<v b="MAT" c="13" v="19">Ar dule-wargwen Bab-Dummad-gayaburba-itosad aku-itodibe, nia-saila nonikogua, a-dule-gwagegi gayaburba-nued-diglesad ei ungenonikoed. Ar we sogleged, we ibmar-gwag igargi diglesadye. </v>
<v b="MAT" c="13" v="20">”Ar ibmar-gwag-akwa-imbaba-babatismaladdi, adi, Bab-Dummad-gayaburba itosmargu, nue weligwar abingasmalanad. </v>
<v b="MAT" c="13" v="21">Ar wemar unnila asginbi Bab-abingasmarsoggu, ibmar-gwag-digaled-e-maligan asgine digaleyobid. Degisoggu, Bab-Dummad-gayaburba-ular wilearmargu, degine, dulemar sabsur e-imakarmargu, Bab-Dummadgi bangudmalad. </v>
<v b="MAT" c="13" v="22">”Ar ikomar-abargi-batismaladdi, we-dulemar Bab-Dummad-gayaburba abingasmalando, ar we-napneggi ibmarbina bukib-binsaedbali, degi, maniginbi bur binsamarsoggu, binsaed-galedmalad, abali, Bab-Dummad-gayaburba-e-gwagegi-naid iedmarsunnad. Degisoggu, amar ibmar-gwag gwen sanmaksasulidyob gunonisunnad. </v>
<v b="MAT" c="13" v="23">”Ar ibmar-gwag-napa-nuedgi-diglesmaladdi, we-dulemardi Bab-Dummad-gayaburba-itosmargu, magasar nue itosmalad. Degisoggu, amar ibmar-gwag-nue-sanmaksamaladyob gunonisunnad: Amar-abala, wilubba sanmaksamalad. Amar-abala, nued-mergu sanmaksamalad. Amar-abala, bela-belagwad sanmaksamalad.” </v>
<v b="MAT" c="13" v="24">Jesús burbar dulemarga sunmakdebalid. Sogdebalid: “Bab-Dummad-e-negdakmaid-igar weyob gued: Dule-wargwen na e-nainugi ibmar-gwag-nued digsad. </v>
<v b="MAT" c="13" v="25">Ar dulemar gabidmargu, e-isdarad orosgiid-digaled-abargi gagan-isgana dignonimogad. Geb degine, naded. </v>
<v b="MAT" c="13" v="26">”Ibmar-gwag nue aramaksagu, sanmakargu, gagan-isgana abargi daklearmogad. </v>
<v b="MAT" c="13" v="27">”Ar e-maigan nainu-ibedse nonimalad, ega sognonimalad: ‘Dummad, ¿ar be-nainugi ibmar-gwag-nued be digsasursi? ¿Ar degite, bia we-gagan-isganamarde danisunna?’ </v>
<v b="MAT" c="13" v="28">Nainu-ibed, abin-sogded: ‘An-isdarad we-gagan-isgana digsad.’ E-maigan, abin-sogdemarmogad: ‘¿We-gagan-isgana ungenabi be anmar-abege?’ </v>
<v b="MAT" c="13" v="29">”Nainu-ibed, abin-sogded: ‘Suli, mer be ungenamalo. Ar abakalegi gagan-isgana-bemar-ungenaidgi be orosgi-dakleged ungiarbalile. </v>
<v b="MAT" c="13" v="30">Bur ebobela, ibmar-gwag-weleged-ibaganse itoba na dungumamaimaloed. A-ibagangi ibmar-gwag-weemaladga an sogoed, bina gagan-isgana-inse be weemargwerye, ogumakega danar-danar edinmarye. Orosgi-daklegeddi, be an-ibmar-gwag-urbilegedse urbenamaloye.’ ” </v>
<v b="MAT" c="13" v="31">Jesús, baid-igar-burbar-sunmaklegedgi sunmakdebalid. Sogdebalid: “Bab-Dummad-e-negdakmaid-igar, dule-wargwen e-nainugi mostaza-e-gwag-digsayob gued. </v>
<v b="MAT" c="13" v="32">Ar mostaza-gwag ibmar-gwagba bur-bipi-inigwele, ar dunguderdi, ibmar-dubaled-masga-gued-birgi obitedaed. Degisoggu, ar sapiga gunonikogu, sikwimar-niba-gukudimalad, sunna e-anagangi gabmalad.” </v>
<v b="MAT" c="13" v="33">Jesús baid-igar-burbar-sunmaklegedgi sunmakdebalid. Sogdebalid: “Bab-Dummad-e-negdakmaid-igar weyob gued: Ar igi ome-wargwen ilapaa-madubur-wilubsaedgi, madubur-ina obatisa, geb degi madubur-ina binna-binna bela omuedse madubur-ganonidaed.” </v>
<v b="MAT" c="13" v="34">Ar bela Jesús burbar-sunmaklegedgi dulemarga sunmakdedaed, burbar-sunmaksuli gwen gussulid. </v>
<v b="MAT" c="13" v="35">Ar Bab-Dummad-gayaburba-barsoged sogsagusadba guegala, deyob Jesús sunmakdii gusad, deun sogsagusgu: “An sunmakdogu, burbar an sunmakoed, negasaila-akar ibmar-dukuar-mamaid an odulogega, burbar an sunmakoed.” </v>
<v b="MAT" c="13" v="36">Geb degi dulemar Jesúsʼgi-bangudgua, Jesús negyaba dogdegusad. E-sapingan Jesúsʼse walik-gunonimargu, ega sogdemalad: —Gagan-isganagi be burbar-anmarga-sunmaksad, anmarga be oduloge, ar wede ibi obare. </v>
<v b="MAT" c="13" v="37">Jesús abin-sogded: —Dule-ibmar-gwag-nued-digedi, we Dule-Machid. </v>
<v b="MAT" c="13" v="38">Nainu-obaredi, we-napneg gued. Ibmar-gwag-nuedi, we Bab-Dummad-e-negdakmaid-e-mimmigan gued. Gagan-isganadi, we nia-saila-e-mimmigan gued. </v>
<v b="MAT" c="13" v="39">Ar dule-isdarad-gagan-isgana-digsadi, nia-saila gued. Ibmar-gwag-weleged-ibagan, we-napneg-berguoed-ibaganad. Dulemar-ibmar-gwag-weemaladi, baliwiturmar gued. </v>
<v b="MAT" c="13" v="40">”Ar igi gagan-isgana unnulege, degi, ogumaklege, deyobi, we-napneg-berguedse guoed. </v>
<v b="MAT" c="13" v="41">Ar Dule-Machi na e-baliwiturmar-barmidagoed, e-negdakmaidgi dulemar-ibmar-ichodimalad, degi, ibmar-isgana-imakdimalad, soo-sailase-ogumaknaega, weenonikoed. </v>
<v b="MAT" c="13" v="42">Agi amar bobukwa, degi, beedse-wilebukwadba nugar-ogorbukwa, gumaloed. </v>
<v b="MAT" c="13" v="43">Geb degi, dule-ibmar-inniki-imakmaladdi, e-Bab-negdakmaidgi dad-ibeler-gaeyob mag daklenonikoed. Ar dulemar magar-itobiele, an-ibmar-soged nue itomar.” </v>
<v b="MAT" c="13" v="44">Jesús sogdebalid: “Aginbali, Bab-Dummad-e-negdakmaiddi, or-nuegan nainugi odukuar-bukwadyob gued. Dule-wargwen a-or-nuegan amisgu, gannar odukusad. Or-amisadba, weligwar-ito nadegusad. Geb a-nainu-bakega, bela na e-ibmar-nikadi uksad, adi, a-or-nuegan na egadga imakegar.” </v>
<v b="MAT" c="13" v="45">Jesús sogdebalid: “Bab-Dummad-e-negdakmaid, dule-wargwen-ibmar-baked dimmurgiid-e-akwa-yeerdakleged-amidiidyob gued. </v>
<v b="MAT" c="13" v="46">We-dule, dimmurgiid-e-akwa-yeerdakleged-amisgua, nadegusad. Na ibmar-nikadi, bela uksa gusad, agi dimmurgiid-e-akwa-yeerdakleged baknonikid.” </v>
<v b="MAT" c="13" v="47">Jesús sogdebalid: “Amba deyobbardo, Bab-Dummad-e-negdakmaid sakiyob gubalid. Saki demargi-miledogua, bela galagwensuli uamar egi galeged. </v>
<v b="MAT" c="13" v="48">Saki ua-ena-gusale, demar-gakase saki-sedmaloed. Dulemar ambikudmalogu, uamar-nueganbi garbagi urbedamaloed. Uamar-isganadi, miledoed. </v>
<v b="MAT" c="13" v="49">”Ar debayobi, we-napneg-berguedse guoed. Baliwiturmar ainidogua, dule-inniki-ibmar-imakmalad, dule-isganamargi bachik urbenonikoed. </v>
<v b="MAT" c="13" v="50">Geb soo-sailase, dule-isganamar-midmaloed. Agi dule-isganamar bobukwa, degi, beedse-wilebukwadba, nugar-ogorbukwa gumaloed.” </v>
<v b="MAT" c="13" v="51">Jesús geb e-sapinganga sogded: —¿Ar bela Bab-Dummad-e-negdakmaidgi an-bega-sunmaksamalad mag be itomala? Jesús-abin, sogdemalad: —Eye, Dummad. Anmar bela mag itomalad. </v>
<v b="MAT" c="13" v="52">Jesús sogdebalid: —Ar Garda-Narmaked-Dule-wargwen bela Bab-Dummad-e-negdakmaid-igar nue-wisgunonikile, bab-neguya-sediid-gwensakyob gued. Igi we-bab na e-ulu-ibmar-sabogedgi ibmar-binigan, degi, ibmar-sergan, onodae, deyobi, we-dule-nue-igar-wisid, baigan-odurdakega, ibmar-epenne-durdaksad, degine, ibmar-bini-durdaksad, ebumogad. </v>
<v b="MAT" c="13" v="53">Jesús igar-burbamaladgi-sunmaksiid-bergusad-sorba, nade gusad. </v>
<v b="MAT" c="13" v="54">Jesús e-dungusad-neggweburse nonigu, Judíoʼmar-onmakedneggi emar-odurdaksigisad. Bukidar agi geger dakdemalad, sogdemalad: “¿Ar wede, bia binsaed-nuegan amidae? ¿Ar ibiga nabir wede, ibmar-dakledisurmalad imakdae? </v>
<v b="MAT" c="13" v="55">¿Ar wede, urgogi-arbaed-dule-machisursi? ¿Ar e-nande, Maríaʼye-nugsursi? ¿Santiagoʼde, Joséʼde, Simónʼde, degine, Judasʼde, e-urbamarsursi? </v>
<v b="MAT" c="13" v="56">¿Ar bela-e-bunmarde, anmar-abargi gudisursi? Ar degite, wede, ¿bia we ibmarmar durdaksasunna?” </v>
<v b="MAT" c="13" v="57">Degisoggu, a-ular, dulemar geger Jesús-dakdemalad, Jesúsʼgi uludmarsunnad. Ar Jesúsʼdi amarga sogded: “Bela-neggwebur-baigangi Bab-Dummad-gayaburba-barsogmaladbina nue sogdamalad. Ar e-neggweburginmaladbi, degi, e-neg-yaurginmaladbi baisur dakdamalad. Agala, bemar an-abingassurmarmogad.” </v>
<v b="MAT" c="13" v="58">Degisoggu, a-ulale, Jesús, ibmar-dakledisurmalad Nazaretʼgi dogdar imaksasulid, ar bukidar egi benmalad. </v>
<v b="MAT" c="14" v="1">Deun, a-ibagangi, Rey-Herodes itoalid, bela dulemar Jesúsʼgi sunmakedbimala. </v>
<v b="MAT" c="14" v="2">Agi Herodes e-maiganga sogded: “We-dule-gudiid, we Diigi-dule-oged-Juanʼye-nugadid. Ar wede, gannar durgus gudiid. A-ulale, nabir ibmar-dakledisulid imaked.” </v>
<v b="MAT" c="14" v="3">Ar ade, Herodes, Herodías-ular Diigi-dule-oged-Juanʼye-nugad gasa gusad. Esgoro-dubgi-edicha, esgaryagi metegusad. Herodíasʼdi, Felipe-omenad. Geb Herodes e-urba-Felipeʼgi ome-egwacha gusad. </v>
<v b="MAT" c="14" v="4">Ar ade, Juan Herodesʼga sogsa gusad: “We-ome be nikuedsulinye.” </v>
<v b="MAT" c="14" v="5">Deun, Herodes Juan-oburgwebien-inigwele, dulemar-dobedba geg oburgwe gusad. Ar ade, dulemar Juanʼgi binsamalad, we Bab-Dummad-gayaburba-barsogedye. </v>
<v b="MAT" c="14" v="6">Deun, Herodes-gwalulesad-ibagi iba-ononanaigua, Herodías-e-sisgwa emar-abargi-dodosgua, Herodes, nue-yeer daksagusad. </v>
<v b="MAT" c="14" v="7">Deyob-daksadbali, Herodes bunagwaga sogdegusad: “Napira ise-sogar an bega soged, ar ibu be anse egisbie, an bega ukoed.” </v>
<v b="MAT" c="14" v="8">Geb a-bunagwade, e-nan-ega-sogedba Herodesʼga sogded: —Diigi-dule-oged-Juanʼye-nugad-e-nono be bategi anga udaye. </v>
<v b="MAT" c="14" v="9">Rey-Herodes deyob bunagwa-ega-soge-itosgua, nue-bukib-ito naded, ar bato bunagwaga sogsasoggu, “Napira an bega sogye, ar ibu be anse egisbiele, an bega ukoye,” degine, dulemar-eba-mese-naba-siid e-itosmarmosoggu, Herodes e-sordamarga sogdesunnad: “Bunagwaga Diigi-dule-oged-Juanʼye-nugad-e-nono ukmarye.” </v>
<v b="MAT" c="14" v="10">Degisoggu, Herodes, Diigi-dule-oged-Juan-esgaryagi-mellesiid-e-dukar-egwannega igar-uksasunnad. </v>
<v b="MAT" c="14" v="11">Sordamar Diigi-dule-oged-Juanʼye-nugad-e-nono bategi senonimargu, bunagwaga uknonimarsunnad, geb degi bunagwa e-nanga uksamosunnad. </v>
<v b="MAT" c="14" v="12">Geb degi, Juan-sapingan, Juan-e-san sunonimalad, geb neg-uangi digsamarsunnad. Degine, Juan-e-sapingan Jesúsʼse-nadmargu, ega sogdapmalad, igi Juan burgwisa. </v>
<v b="MAT" c="14" v="13">Jesús Diigi-dule-oged-Juan-burgwisad-wisgusgu, dulemargi banguded, bachikii nega-dulesulidgansik urgi nadegusad. Ar dulemar Jesús-naded-wisgusmargu, e-neggweburmar-akar nagab ese nadegusmalad. </v>
<v b="MAT" c="14" v="14">Jesús urgi aidesgu, dulemar-bukidar e-idu bukwa dakalid. Nue-wile dulemar-dakded, degine, dulemar-uellemalad bela nudaksad. </v>
<v b="MAT" c="14" v="15">Bato neg-sedodgu, e-sapingana Jesúsʼse nonimalad, ega sogdemalad: —Anmar nega-dulesulidgangi bukwamalad, degine, bato neg-sedodbalid. Degisoggu, dulemar be barmid, adi, neggweburmarse namalagar, agi masgunned na bakmaloed. </v>
<v b="MAT" c="14" v="16">Jesús e-sapingan-abin sogded: —Wemar naed abelesulid. Bemar ega masgunned ukmala. </v>
<v b="MAT" c="14" v="17">E-sapingan, abin-sogdemalad: —Anmar wegi mas sated. Unnila madu gwaatar, degi, ua ukabo nikmalad. Degisoggu, geg anmar masgi ogunned. </v>
<v b="MAT" c="14" v="18">Jesús e-sapinganga sogded: —Be anga madu sedamar, ua be anga sedabar. </v>
<v b="MAT" c="14" v="19">Geb degi, Jesús gagan-birgi dulemar-oambikuega imaksad. Jesús madu-gwaataled, degi, ua-ukabogwad-susgua, niba atakdegu, Bab-Dummadga dog-nuedye sogsad. Geb degi, Jesús madu, degi, ua bisge-bisge imaksagu, e-sapinganga ukded. Degi, e-sapingan dulemarga ukdemosunnad. </v>
<v b="MAT" c="14" v="20">Degine, bela-dulemar-gudidimalad nue-immeles mas guchamalad. Jesús-sapingan mas-obichad-wesmargu, garba-gwaambe-gakabo-mergu (12) enosmalad. </v>
<v b="MAT" c="14" v="21">Dulemar-mas-guchamalad, unnila macherganbi miliatarsaar (5,000) mergued. Omegandi, degi, mimmigandi, obarilesulid. </v>
<v b="MAT" c="14" v="22">Geb degi, Jesús e-sapingan-urgi-gwae-nakwega imaksad, adi, e-iduar mata-dummad-gaka-obakar namalagar. Edi, dulemar-napi-dakega besgweled. </v>
<v b="MAT" c="14" v="23">Jesús bela dulemar-barmisgu, Bab-Dummadse golega yar-birse walagwen-nakwisad. Neg-mutikgudgu, walagwen Bab-Dummadse gorsigisad. </v>
<v b="MAT" c="14" v="24">Ur Jesús-sapingan-egi-nadapiddi mataba demar-dummadba omukulenadapid, ar ade, burwa asabin gormaid. </v>
<v b="MAT" c="14" v="25">Bolegoedba, Jesús e-sapinganse mata-dummad-birgi ganna-ganna nadegusad. </v>
<v b="MAT" c="14" v="26">Jesús-sapingan, mata-dummad-birgi dule-dani-dakarmargua, bela-bela gwakidmalad, dobedba binnasur gotemalad. Sogdemalad: —¡Girmar anmargi dani! </v>
<v b="MAT" c="14" v="27">Degisoggu, a-ular, Jesús e-sapinganse yog gotebin imaksad. Ega sogded: —¡Mer be dobgumar! ¡Be gandik imakmar! ¡Ani an gudii! </v>
<v b="MAT" c="14" v="28">Geb degi, Pedro, abin-sogded: —Dummad, ar beele, an bese mata-dummad-birgi ganna-ganna-daged be an-imakdo. </v>
<v b="MAT" c="14" v="29">Jesús Pedroʼga sogded: —Be dagdena. Pedro urgi-siid mata-dummadgi-aidesgu, mata-birgi ganna-ganna Jesúsʼse nadegusad. </v>
<v b="MAT" c="14" v="30">Pedro burwa-binnasur-gormai dakdegu, dobe-ito naded. Geb degi, matagi dogdegu, binnasur goted, sogded: —¡Dummad! ¡An-bendake! </v>
<v b="MAT" c="14" v="31">Geb degi, Jesús argangi Pedro-gasgu, Pedroʼga sogded: —Ibiyob be an-bengue. ¿Ar ibiga be an-bengusa? </v>
<v b="MAT" c="14" v="32">Ar Jesús, Pedro-ebo urgi nakwismargu, burwa bogidik naded. </v>
<v b="MAT" c="14" v="33">Degine, urgi-bukwamaladi bela deyob daksamargu, Jesús-nug odummodmarsunnad. Jesús-abin dulluu nono-imaksamalad. Geb Jesúsʼga sogdemalad: —Ar nue be Bab-Dummad-Machi-sunnadid. </v>
<v b="MAT" c="14" v="34">Geb degi, Jesús e-sapinganmala mata-dummad obaksamargua, Genesaret-neggweburse nonimarsunnad. </v>
<v b="MAT" c="14" v="35">Dulemar-a-neggweburginmalad Jesús-gudiid mag daksamargu, neggwebur-dikarbarmaladse gayaburba-mimidmalad. Geb bela dulemar-uellemalad Jesúsʼse senonimalad. </v>
<v b="MAT" c="14" v="36">Dulemar Jesúsʼgi wilenaigus damalad. Ega sognai damalad: “Unnila be mordukubi wis ebuged be anmar-imakye.” Ar bela e-morduku-ebusmalale, bela nugusdamalad. </v>
<v b="MAT" c="15" v="1">Geb degi, Garda-Narmaked-Dulemar, Fariseoʼmar-Jerusalénʼgi-danimalad Jesúsʼse nonimargu, Jesúsʼga sogdemalad: </v>
<v b="MAT" c="15" v="2">—¿Ibiga be-sapingan dadgan-Igar-Maidgi-wede yoledimala? ¿Ar ibiga be-sapingan masgunned-iduar argan enukdasurmala? </v>
<v b="MAT" c="15" v="3">Jesús abin-sogded: —¿Ar ibiga bemarmode dadgan-igar-maidba-daed-ular, Bab-Dummad-Igar-Maidgi yoledimarmosunna? </v>
<v b="MAT" c="15" v="4">Ar Bab-Dummad sogsad: ‘Be-bab-nug-odummodii, degi, be-nan-nug-odummodii be nanamalo.’ Éxodo 20:12; Deuteronomio 5:16 Degine: ‘Dule, e-bab-ukabsasale, e-nan-ukabsasale, we-dule, oburgwilegoed.’ </v>
<v b="MAT" c="15" v="5">”Ar emigindi, bemardi soged: ‘Ar doa e-babga sogdibe, e-nanga sogdibe: Geg an be-bendakye, ar bela-an-ibmar-nikadi, bato an Bab-Dummadga uksaye. </v>
<v b="MAT" c="15" v="6">Degisoggu, a-dule, e-bab-bar-bendaksulir, degi, e-nan-bar-bendaksulir, gwen akarsurye.’ Ar weyob be be-dadgan-igar-maidba-daed-ular, Bab-Dummad-Igar-Maidgi be yoledimardo. </v>
<v b="MAT" c="15" v="7">¡Bemar wagar-darbodamalad! Ar nabir Bab-Dummad-gayaburba-barsoged-Isaías, epenne bemarnik sogsagusad, deun Bab-Dummad-sogye sogsagusgu: </v>
<v b="MAT" c="15" v="8">‘We-dulemar unnila asginbi an-nug odummomalad, ar e-gwage-ulubgindi angi gwen binsasurmalad. </v>
<v b="MAT" c="15" v="9">Ar binsa asginbi an-nug odummodimalad. E-igar-maid odurdakedi, dulemar-igar-mesisadba bur odurdakmalad.’ ” </v>
<v b="MAT" c="15" v="10">Degi, Jesús dulemar-bukidar-bukwadse gotegu, amarga sogded: —Nue bela be an-itomalo: </v>
<v b="MAT" c="15" v="11">Ar masgunned dule-oichosulid. Dule galagwensuli-sunmakerdi, adi, dule-oichodo. </v>
<v b="MAT" c="15" v="12">Geb degi, e-sapingan Jesúsʼse walik-gunonigua, ega sogdemalad: —¿Be wisi, emi Fariseoʼmar weyob be-ibmar-soge-itoarmargu, sae-itodmalad? </v>
<v b="MAT" c="15" v="13">Jesús, abin-sogded: —Ar an-Bab-nibneggi-maid sapi-digsasulidi, e-sailanagase a-sapi ungoed. </v>
<v b="MAT" c="15" v="14">Mer be Fariseoʼmar bai-dake. Ar ibyasuliyob gudidimalad, amar aku-atakmalad-iduedmalad. Ar dule-ibyasulid, dule-ibyasulid-idumaile, ebobela neg-gullu-dummadgi argwanmaloed. </v>
<v b="MAT" c="15" v="15">Pedro, Jesús-abin sogded: —We, be ibmar-burbar-soged, masgunned-dule-oichosulid, wede, ¿ibu obare? Anmarga be oduloge. </v>
<v b="MAT" c="15" v="16">Jesús abin-sogded: —¿Ar bemarmode amba aku-itomarmoga? </v>
<v b="MAT" c="15" v="17">¿Ar bemar aku-itoge, bela masgunned, unnila sabanse uboddaed, degi, geb gannar mileddabalid? </v>
<v b="MAT" c="15" v="18">Ar dule-galagwensuli-sunmakeddi, e-gwagegi deyob-binsaed noardaed. Degisoggu, deyob-sunmakeddi, dule-oichosundo. </v>
<v b="MAT" c="15" v="19">Ar dule-gwagegi binsaed-isganamar ainiardaed: Iblomalad, ome-dikarba yolemalad, degi, sui-dikarba yolemalad, na abirgunagwarsuli negsichigi nanamalad, ibmar-atursamalad, gakansaar aimar-barsoged, isdar-dulemargi-sunmaked. </v>
<v b="MAT" c="15" v="20">Ar we-ibmarmardi, dule-oichomaladdo. Dule argan-enuksuli-mas-gunneddi, dule-oichogedsulid. </v>
<v b="MAT" c="15" v="21">Jesús Genesaretʼgi-gudiid, Tiro-yarse, degi, Sidón-yarse nade gusad. </v>
<v b="MAT" c="15" v="22">Agi ome-wargwen, Judíoʼsulid, Cananeaʼgined, a-yalaganba-daniki, binnasur Jesúsʼse gordani gusad. Weyob ese gordani gusad: —¡Dummad, David-Wagwa, wile be an-dake! An-bunagwa sabsur niasamaid. </v>
<v b="MAT" c="15" v="23">Ar Jesúsʼdi gwen abin-imaksasulid. Geb degi, Jesús-sapingan Jesúsʼse nonimargu, egi wilenaigusmalad, ega sogdemalad: —We-omega be soge, be naye. Ar anmar-sorba binnasur gordanikid. </v>
<v b="MAT" c="15" v="24">Jesús abin-sogded: —An barmilealidi, dulemar-baiganse an barmilearsulid. Unnila Israel-dulemar-sibad-wawaadyob-yoggus-gudimaladse an barmilealid. </v>
<v b="MAT" c="15" v="25">Degi, geb ome Jesús-abin yokorgi signonikid, ega sognonikid: —¡Dummad, be an-bendake, anga an-bunolo be nudake! </v>
<v b="MAT" c="15" v="26">Jesús abin-sogded: —Be Judíoʼsursoggu, an be-bendakele, mimmigan-mas achuga-uknaiyob an imako-itole. Ar mimmigan-mas achuga be ukoye igar maisulid. </v>
<v b="MAT" c="15" v="27">Ome, Jesús-abin sogded: —Dummad, nabir be sogendo. Ar degi-inigwele, achumarse-bakar, sunna mimmigan-mas mese-urba-batemamaid gunmogad. </v>
<v b="MAT" c="15" v="28">Geb Jesús, ome-abin sogded: —Ome, ibibayobi be an-bensuli. An bega be-bunolo an nudakoed. Degisoggu, deyob be ibmar-egisnaid gusun. Ar a-wachigi e-bunolo yog nuguar naded. </v>
<v b="MAT" c="15" v="29">Jesús Tiro-yargi, degi, Sidón-yargi, bangudgua, Galilea-mata-dummad-naidse nonikid. Geb degi, Jesús yargi-nakwisgu, agi sigidapid. </v>
<v b="MAT" c="15" v="30">Agi dulemar-bukidar Jesúsʼse nonimalad, ese senonimalad: Dulemar-muya-muya-nanamalad, dulemar-ibyasurmalad, dulemar-geg-sunmakmalad, swida-burgwarmalad, degi, bukidar dulemar-galagwensuli-uellemalad. Bela wemala, Jesús-nagaba mesnonimalad. Jesús amar bela nudaksagusad. </v>
<v b="MAT" c="15" v="31">Degisoggu, bela dulemar-bukwamalad dakdegu, Jesús, dulemar-geg-sunmakmalad sunmak imaksa, dulemar-swida-burgwarmalad nudaksa, dulemar-muya-muya-nanamalad nabir-nanae imaksa, dulemar-ibyasurmalad mag-dake imaksa, dulemala, geger dakdemalad. Degisoggu, Israel-Bab-Dummad-nug odummodmarsunnad. </v>
<v b="MAT" c="15" v="32">Degi, Jesús e-sapinganse gochagua, amarga sogded: —We-dulemar an nue-wile daked. Ar ibapaagus anmarba bipirmakdanimalad, masgunned sate gudimalad. Degisoggu, an mas-gunsuli dulemar-barmidele, abakalegi igarba negoearmalale. </v>
<v b="MAT" c="15" v="33">Geb degi, e-sapingan abin-sogdemalad: —We-dulemar-ichesulid-masgi-ogunnegala, ¿ar wede bia anmar neg-dulesulidgangi mas-ichesur amimalosunna? </v>
<v b="MAT" c="15" v="34">Jesús e-sapinganga sogdebalid: —¿Gwabigwa be madu nikmarsunna? E-sapingan abin-sogded: —Wis anmar madu-gwagugle (7) nikmalad, wis ua-burwi ichesaar nikbalid. </v>
<v b="MAT" c="15" v="35">Jesús dulemar-bukidarmalad napagi sigega imaksad. </v>
<v b="MAT" c="15" v="36">Jesús madu-gwagugled-susgua, degi, uamar-susbargua, Bab-Dummadga dog-nuedye sogded. A-sorba, madu, degi, ua, bisge-bisge imaksagu, e-sapinganga ukded. Geb degi, e-sapingan dulemarga mimidmogad. </v>
<v b="MAT" c="15" v="37">Bela dulemar madu-guchamargu, degi, ua-guchamargu, nue-immelesmalad. Jesús-sapingan mas-gwabgusad bela wesmargu, garba-gwagugle (7) enosmalad. </v>
<v b="MAT" c="15" v="38">Bela madu-guchamalad, degi, ua-guchamalad, macherganbi milibake-mergu (4,000) daklealid. Omegan, degi, mimmigandi gwen obarilesulid. </v>
<v b="MAT" c="15" v="39">Degi, Jesús dulemar-barmisgu, urgi nakwissunnad. Geb degi, Magdala-yalaganse nadsunnad. </v>
<v b="MAT" c="16" v="1">Fariseoʼmar, degi, Saduceoʼmar, yamo Jesús-wilubdakega Jesúsʼse nonimalad. Jesúsʼga sogdemalad: —Be Bab-Dummad-ganguedba, ibmar-wilubgan-dakledisulid anmar-wagab be imake, adi, anmar mag be-dakoed, be Bab-Dummad-nuggi nue-daniye. </v>
<v b="MAT" c="16" v="2">Jesús amar-abin sogded: —Wegi anmar-yargi neg-sedodele, be sokardamalad: ‘Mogir, ber ginnitibiid, degisoggu, neg-yolasaila guoed.’ </v>
<v b="MAT" c="16" v="3">Degine, neg-wakdaradba be sokardamarbalid: ‘Emi mogir ber ginnitibiid, degine, gutumar yaisurbalid. Degisoggu, dii burwaba-mesa wioed.’ ¡Bemar wagar-darbodamalad-dulemalad! Ar dii-wioeddi magar be dakmalad. Degite, bemar-abargi ibmar-gunaiddi, be aku dakmalad. </v>
<v b="MAT" c="16" v="4">”We-dulemar-galagwensulidamalad, we-dulemar-negsichigi-galagwensuli-yolemalad Bab-Dummad-sogedba ibsasurmalad. Amardi ega ibmar-wilubgan-dakledisurmalad oyobi abedamalad. Ar we-wilubgan ega bar oyolegosurmalad. Unnila ega oyolegoedi, Bab-gayaburba-barsoged-Jonás-gusadyob, ega a-wilubgan oyolegoed, adi, wisgumalaga, an doa-dule gue.” Jesús degi-sogsagu, emargi bangudsunnad. </v>
<v b="MAT" c="16" v="5">Jesús e-sapinganmala mata-dummad-gaka-obakar mosgua, e-sapingan dakarmalad, madu iesmala. </v>
<v b="MAT" c="16" v="6">Jesús e-sapinganga sogdesunnad: —Fariseo-madubur-inagi, Saduceo-madubur-inagi, nue salakarmar. </v>
<v b="MAT" c="16" v="7">Jesús-sapingan ulubgi binsadmalad. Sogdemalad: —Anmar madu-searsulidba, Jesús anmarga deyob sogergebed. </v>
<v b="MAT" c="16" v="8">Jesús, e-sapingan madu-senonisulidgi-sunmakmalad mag daksagu, amarga sogdesunnad: —¿Ar ibiga be sunmaknanai, anmar madu searsurye? ¿Ar amba be an-benmarde? </v>
<v b="MAT" c="16" v="9">¿Ar amba be nue-akusunna itomala? ¿Madu-gwaataledgi dulemar-miliatar (5,000) madu-guchamaladi be insasurmarsi? ¿Agi madu-obichad garba-gwaambe-gakabo-mergu (12) be wesmarbarsursi? </v>
<v b="MAT" c="16" v="10">Deginbali, ¿amba be insasurmarbali, madu-gwagugledgine (7) dule-milibake (4,000) madu guchamalad? ¿Agi madu-obichad, garba-gwagugle (7) bemar wesmarbarsursi? </v>
<v b="MAT" c="16" v="11">¿Ar ibiga bemar nue-akusunna itomala? Madu an bemarga obarsulid. Bemar Fariseo-madubur-inagi, degi, Saduceo-madubur-inagi nue salakarmarye an bega soged. </v>
<v b="MAT" c="16" v="12">Geb degi, Jesús-sapingan Jesús-ega-sogsadi, madubur-inagi nue salakarmarye, nue magar itosmalad. Madubur-ina-sunnadgi ega sunmaksulid. Ega sunmakedi, Fariseo-ibmar-odurdakedgi, degi, Saduceo-ibmar-odurdakedgi ega sunmaked, nue salakarmarye. </v>
<v b="MAT" c="16" v="13">Jesús Cesarea-Filipos-neggwebur-walikgusgu, e-sapinganse egichialid. Ega sogded: —Ani Dule-Machi, ¿wede doaye an-annik sogmala? </v>
<v b="MAT" c="16" v="14">E-sapingan abin-sogdemalad: —Gwenna-gwenna Diigi-dule-oged-Juanʼye benik sogmalad. Baigandi sogmalad, be Bab-Dummad-gayaburba-barsoged-Elías-nugadye. Baigan sogmarbalid, be Jeremíasʼye. Baigan sogmarbalid, be Bab-Dummad-gayaburba-barsoged epenne-gudigusad-wargwenadye. </v>
<v b="MAT" c="16" v="15">Jesús e-sapinganga sogded: —Bemardina, ¿doaye be an-annik sogmarmosunna? </v>
<v b="MAT" c="16" v="16">Simón-Pedro Jesús-abin sogded: —Be Cristo, Bab-Dummad-dule-wargwen-barmidagoye-sogsad-dule, Bab-Dummad-Dula-Maid-E-Machi-sunnad. </v>
<v b="MAT" c="16" v="17">Geb degi, Jesús abin-sogdemogad: —Simón, be Jonás-machi, begi nued binsalesad. Ar dule we-ibmar bega sogsasulid. An-Bab-nibneggi-maid, a bega we osanalosad, an Cristoʼye, an Bab-Dummad-Machi-sunnadye. </v>
<v b="MAT" c="16" v="18">Ani an bega sogsun: Be, Pedroʼd. We-akwa-birgi anba-nanaimalad an omelomai an imakoed. Burgwedi gwen egi obinosulid. </v>
<v b="MAT" c="16" v="19">Degine, ani an Bab-Dummad-e-negdakmaid-yabe an bega ukoed. Ar bela we-napneggi be-ibmar-sogsadba galenonikile, nibneggi bela galenonimogoed. Ar we-napneggi be-ibmar-sogsadba igar-egasale, nibneggi bela deyob igar-egalemogoed. </v>
<v b="MAT" c="16" v="20">Geb degi, Jesús e-sapinganga gandikidgi sogdesunnad: —Melle dulemar-baiganga bipisaar be sogo, ani an Jesús, an Cristoʼye, Bab-Dummad-dule-wargwen-barmidagoye-sogsad-dule-sunnadye. </v>
<v b="MAT" c="16" v="21">A-iba-akale, Jesús, e-sapinganga e-burgoedgine sunmakded. Ede Jerusalénʼse naergebye, Judíoʼmar-girmar-dummaganse nue-odurdaklegoye, dule-irwa-Bab-Dummadse-gormalad-e-dummaganse nue-wilegoye, degine, Garda-Narmaked-Dulemarse wilebaloye. Ede amarse oburgwilegoye, geb degi, ede ibapaagi gannar durguoye. </v>
<v b="MAT" c="16" v="22">Pedro, deyob-Jesús-sogsad-itosgu, bachikii Jesús-sesad, Jesúsʼga sabsur-ibmar sogded: —¡Dummad! Deyob be gued, sate. Ar bela we-ibmar-be-sogsadi, guosulid. </v>
<v b="MAT" c="16" v="23">Jesús, Pedroʼsik aibiris-imaksagu, Pedroʼga sogded: —¡Nia-saila-Satanás, wegi be nae! Ar bedi igar-isganagi an-egwanbi gudiid. Be-binsaedi, Bab-Dummad-Igar-Maidgi be binsasulid. Unnila dule-e-igarmar-mamaidginbi be binsaed. </v>
<v b="MAT" c="16" v="24">Geb degi, Jesús e-sapinganga sogded: —Ar dule-wargwen an-sapinga gubiele, na dukin san iegergebed, bato burgwenadapidgi-nakrus-semaiyob nanaergebed, geb a-dule anba dagodo, geb a an-sapinga guodo. </v>
<v b="MAT" c="16" v="25">”Ar dule-wargwen anba-naid-ular, burgwebisulir, e-san-burba ei yogguodo. Ar anba-naid-ular, burgwenonikirdi, adi, e-san-burba yogguosurdo. </v>
<v b="MAT" c="16" v="26">Ar dule napneg-naid bela egadga imaksar, ar e-san-burbadi yoggusar, we-dulega, ¿ibi-nuedga ega gusar be insae? Gwen ega ibmar-nuedga guosulid. Deginbali, dule-gwensak e-san-burba mer ei yogguega, ¿ibi na uksar be insae? Ibmar-uked, sate. </v>
<v b="MAT" c="16" v="27">”Ar Dule-Machi E-Bab-ganguedgi-yeerdaklegedgi, e-baliwiturmar-abargi we-napnegse danikoed. Geb agi, bela wala-walagwen-dulemarga, e-ibmar-imaksamaladba ibmar uknonikoed. </v>
<v b="MAT" c="16" v="28">Napira an bemarga soged, gwenna-gwenna wegi-bemar-bukwadi, burgosurmalad. Amba dula-gudiidgi Dule-Machi-negdakmaid dakedsemalad.” </v>
<v b="MAT" c="17" v="1">A-ibanergwad-sorbali (6), Jesús, bachik Pedro, Jacobo, degine, Jacobo-e-urba-Juan, yar-birse sesad. </v>
<v b="MAT" c="17" v="2">Jesús amar-asabin yar-birgi-gwichi, Jesús-e-san-dakleged gwagdegusad, na e-wagar dad-ibeler-gaeyobi gadegusad, degine, e-mormala, bela ise-sipumakar, bela dagudik, gwallubayobi daklenaded. </v>
<v b="MAT" c="17" v="3">Geb agi, Jesús-sapingan-warbaagwad dakdemalad, Jesús, Moisésʼmala, degi, Elíasʼmala sunmakgwichi. </v>
<v b="MAT" c="17" v="4">Geb degi, Pedro Jesúsʼga sogded: —Dummad, we nueddo, anmar wegi gudisaed. Ar be abegele, anmar wegi neg-matargana-gwapaa sobmalodo: Gwagwen bega, baid Moisésʼga, geb baid Elíasʼgarmo. </v>
<v b="MAT" c="17" v="5">Amba Pedro-sunmakgwichi, mogir mee emar-birgi nagunonikid. Geb agi mogir-imbaba gayaburba gollalid, sogded: “We, An-Machi-sabedid. We-Machigi an yeer itoged. We-Machi nue be itomar.” </v>
<v b="MAT" c="17" v="6">Ar Jesús-sapingan degi-gayaburba-itosmargua, yog napase asgun-sindigar sigidmalad, bela nue-dobe-ito nadmalad. </v>
<v b="MAT" c="17" v="7">Geb agi, Jesús e-sapingan-walik nonikid, geb ebunonikid. Ega sogded: —Be gwisgumar, mer be dobgumar. </v>
<v b="MAT" c="17" v="8">E-sapingan nono-onakwidmargu, dakdemalad, unnila bato Jesúsʼbi walagwen gwichi. </v>
<v b="MAT" c="17" v="9">Jesús e-sapingan-warbaagwadmala yar-birgi-aidearmargu, e-sapinganga ise-sabsur sogded: —Mer bipisaar bemar an-san-gwagsad dulemarga sogmalo. Geb ani Dule-Machi burgwisar, degi, gannar durgusad-sorba, geb be sogmalo. </v>
<v b="MAT" c="17" v="10">Geb degi, e-sapingan Jesúsʼse egichiarmarsunnad: —¿Ibiga degite, Garda-Narmaked-Dulemar sogmarsunna, Bab-Dummad-dule-wargwen-barmidagoye-sogsad-idu, Elías-inse nonigweloye? </v>
<v b="MAT" c="17" v="11">Jesús abin-sogded: —Ar napiragwad. Elías-inse nonikoed. Bela dulemar Bab-Dummad-Igargi-binsaega igar-nudaknonikoed. </v>
<v b="MAT" c="17" v="12">Ar andi an bemarga soged, Elías bato nonikid. Nonikid akudaksa gusmalad. Ar dulemar, igi imakbi-gusmala, deyob Elías-imaksamalad. Amba deyob ani Dule-Machi, amarse an odurdaklemogoed. </v>
<v b="MAT" c="17" v="13">Geb degi, e-sapingan Diigi-dule-oged-Juanʼnik-ega-ibmar-soged mag itosmalad. </v>
<v b="MAT" c="17" v="14">Jesús e-sapingan-warbaagwadmala dulemar-bukidar-bukmaladse aidenonimargu, dule-wargwen Jesúsʼse nonikid. Yokorgi sindigar Jesús-abin signonikid, ega sognonikid: </v>
<v b="MAT" c="17" v="15">—Dummad, an-machi wis be wiledake. Ar an-machi nue-odurdaklediid. Ani burwa-saar-daed. Imbagwenale, soogi argwatedaed. Imbagwenale, diigi argwatedaed. </v>
<v b="MAT" c="17" v="16">Ar be-sapinganga an-machi an senonikinad, be-sapingan anga gwen nudaksasurmalad. </v>
<v b="MAT" c="17" v="17">Jesús abin-sogded: —¡Be Babgi-bengumalad-dulemar! ¡Be Bab-igar-oakaloged-dulemar! ¿Ar bemarde an-suli geg be ibmar imakmarde? ¿Ar sana be ibmar durdakmaloe? Machigwa anga be sedamarsun. </v>
<v b="MAT" c="17" v="18">Geb degi, machigwa Jesúsʼse senonimargu, Jesús niaga binnasur ibmar sogded. Geb nia machigwagi noded. A-akale, machigwa nugussunnad. </v>
<v b="MAT" c="17" v="19">Jesús-e-sapingan Jesúsʼse bachikii ese gochamalad, ega sogdemalad: —¿Ar ibiga anmardi geg niaburba ono gusmala? </v>
<v b="MAT" c="17" v="20">Jesús abin-sogded: —Ar bemar ulubgi amba angi benmarsoggu, a-ular, geg be niaburba ono gusmalad. Ar napira an bemarga soged, ar bemar mostaza-gwagyob, wis bipi be angi bensurmalale, sunna be we-yarga sogsamalaled: ‘Wegi-siid be weba ainir,’ ar yar ainirisaled. Ar ibmar bela be imakedbimardo. </v>
<v b="MAT" c="17" v="21">”An-emis-nia-onosadgiid-onogegala, yogasaar geg dule onoged. Unnila mas-gunsuli, degi, Bab-Dummadse-goledgi, geb bemar sunna wegiid-niamar onoged.” </v>
<v b="MAT" c="17" v="22">Jesús Galilea-yargi e-sapinganmala bipirmakdimaladgi, ega sokalid: —Ani Dule-Machi, an-isdarmalad an-ganonimaloed, dulemarga an-ukmaloed. </v>
<v b="MAT" c="17" v="23">Geb agi dulemar an-oburgwemaloed. Degi-inigwele, ibapaagi gannar an durguoed. E-sapingan Jesús-deyob-ega-soge itoarmargu, nue-wile itodmalad. </v>
<v b="MAT" c="17" v="24">Jesús e-sapinganmala Capernaúmʼse modapmalad, dulemar-Bab-Dummadse-goled-negga-mani-galeged-weemalad Pedroʼse nonimalad, ega sognonimalad: —¿Ar bemar-odurdaked-saila, wede Bab-Dummadse-goled-negga-mani-galeged bennuksuli? </v>
<v b="MAT" c="17" v="25">Pedro abin-sogded: —Anmar-odurdaked-saila bennuked. Pedro negse dogdegua, Jesús-inse ega sunmakalid, ega sogded: —Simón, be dakegua, reymar-we-napnegginmalad, ¿doamargi we-mani gadamar be insae? ¿E-sordamargine? ¿Dulemar-baigangine? </v>
<v b="MAT" c="17" v="26">Pedro abin-sogded: —E-sordasurmaladgi mani galeged. Jesús, Pedroʼga sogdesunnad: —Degisoggu, e-sordamardi geg bennuksundo. </v>
<v b="MAT" c="17" v="27">Ar degi-inigwele, dulemar mer anmargi urwemalagala, mata-dummadse be nae, be ua-sona. Ua-gebe-be-sooedi, e-gaya be egaoed. A-e-gaya-yaba be mani-amioed. A-manigi bega, degi, anga, be mani-galeged bennukoed. </v>
<v b="MAT" c="18" v="1">A-ibagangi, deun Jesús-e-sapingan Jesúsʼse nonimalad, ega sognonimalad: —Bab-Dummad-e-negdakmaidgi, ¿doa bur-dule-dummadi? </v>
<v b="MAT" c="18" v="2">Jesús machi-bipigwad-wargwense gochad. Emar-abargi ogwisgunonikid. </v>
<v b="MAT" c="18" v="3">Geb e-sapinganga sogded: —Napira an bemarga soged, ar bemar machi-bipigwa-daedyob gusulile, Bab-Dummad-e-negdakmaidse geg be dogmalad. </v>
<v b="MAT" c="18" v="4">Ar degisoggu, dule we-mimmiyob na san-bipii imakele, a-dule, Bab-Dummad-e-negdakmaidgi dule-dummaddo. </v>
<v b="MAT" c="18" v="5">Ar dule an-nuggine we-mimmiyobid-wargwen ber nue-weligwar abingaele, ar an-abinganaiyob gunaido. </v>
<v b="MAT" c="18" v="6">Jesús sogdebalid: “Ar dule we-mimmi-burwigana-angi-bensurmalad-isguega-imakele, nue-dummad wilegoed. We-dule-deyob-emar-oichosad e-dukargi akwamuu-dummad-edilleged, degi, deyob, dii-wilagi-egwaleged bur-nabirid. </v>
<v b="MAT" c="18" v="7">We-napneggi ibmar-galagwensuli Bab-Dummadgi-isguega-emar-imaked, doggus wilub-obichagusad, gwen bargalegosulid. Ar dule emar-gwage-ichodiiddina, duledar-wilesdo. </v>
<v b="MAT" c="18" v="8">”Degisoggu, ar be-argan isguega be-imakdibe, be-nag isguega be-imakdibe, bur be sike, begi-dikasur be mete. Ar argan-wargwen-nika degisadegudigued, bur nabirid. Ar nag-wargwen-nika degisadegudigued bur nabirid. Ar bur undarad, be argan-warbo-nika, degi, mali-warbo-nika, be soo-saila-geg-berguedse bur melleder. </v>
<v b="MAT" c="18" v="9">Ar be-ibya isguega be-imakdibe, bur ibya be onoge, begi-dikasur-meted be imake. Ar bur-nabirsursi, ibya-gwagwen-nika dulagudigued. Ar bur undarad, ibya-gwabo-nika soo-saila-geg-berguedse melleder.” </v>
<v b="MAT" c="18" v="10">Jesús sogdebalid: “Nue be salakarmar, mer ibgwensur we-burwigana be dakmalo. Ar napira an bemarga soged, ar nibneggi e-baliwiturmar an-Bab-nibneggi-maid-walik gudigumalad. </v>
<v b="MAT" c="18" v="11">Ar ani, Dule-Machi, an nonigu, dulemar-yoggus-gudimalad-abonogega an nonikid. </v>
<v b="MAT" c="18" v="12">”Igi be binsamala. Dule-wargwen dulatar-na-sibad-wawaad-nikad (100) ei wargwen yoggusale, ¿ar dulabake-gakambe-gakabakebakad (99) sapurba-obes nadsulir be insae, ei-wargwen-yoggusad aminaega? Obesale, ei-wargwen-yoggusad aminaegar. </v>
<v b="MAT" c="18" v="13">”Napira an bemarga soged. Ar we-sibad-wawaad-wargwenad-aminonikile, sibad-wawaad-dulabake-gakambe-gakabakebak-yoggussulidba (99) bur weligwar itosaled. </v>
<v b="MAT" c="18" v="14">Degisoggu, be-Bab-nibneggi-maid, sibad-wawaadyob we-bipigana-wargwensaar ei yoggubisur abemaid.” </v>
<v b="MAT" c="18" v="15">Jesús sogdebalid: “Degisoggu, be-gwenad begi nosale, ese be nao. Unnila bebo-apinni-siidgi nue ega be sogo, nue be angi nosye. Ar be-gwenad nabir be-itosale, be-gwenad be-aiga gannar gunonikoed. </v>
<v b="MAT" c="18" v="16">”Ar be-gwenad be-itosulile, dule-wargwendibe, dule-warbodibe, beba be nidoed, adi, bela be-ibmar-sogoed, wemar bela be-itomarmogoed. </v>
<v b="MAT" c="18" v="17">”Ar be-gwenad wemar-wagab be-itosulile, geb bela Jesúsʼba-nanaimalad-abargi ega be ibmar sogoed. Ar be-gwenad amba amar-abargi be-itosulile, dule-Bab-Dummad-wissurmaladyob be we-gwenad-daksunnoed, degine, Roma-dummadga-mani-gaedgi-arbamaladyob be we-dule dakbaloed. </v>
<v b="MAT" c="18" v="18">”Napira an bega soged, ar bela be we-napneggi be-ibmar-sogsadba galenonikile, nibneggi bela galenonimogoed. Ar bela be we-napneggi be-ibmar-sogsadba igar-egasale, nibneggi bela deyob igar-egalemogoed. </v>
<v b="MAT" c="18" v="19">”Inniki an bemarga soged. Ar bemar-warbo we-napneggi Bab-Dummadse-ibmar-egisega, be emarbi-binsamalale, ar ibu be egisbimala, an-Bab-nibneggi-maid a-ibmar bemarga imakoed. </v>
<v b="MAT" c="18" v="20">Ar bia bemar-warbo, warbaadibe, an-nuggi ambikunonimalale, an bato bemar-abargi gudiid.” </v>
<v b="MAT" c="18" v="21">Geb degi, Pedro Jesúsʼse walikgunonikid, ega sogded: —Dummad, An-gwenad-angi-nosadga, ¿ilabigwa angi nossulidyob an dakoe? ¿Ilagugledsega (7)? </v>
<v b="MAT" c="18" v="22">Jesús abin-sogded: —Unnila ilagugleye (7) an bega sogsulid. An bega soged, dulapaagwad-gakambe-ilaguglese (77) be-gwenad begi nossulidyob be dakoed. </v>
<v b="MAT" c="18" v="23">Jesús sogdebalid: “A-ulale, Bab-Dummad-e-negdakmaiddi, ar rey-wargwen e-maimar-egi-mani-ganikid-ebo igar-nabirogega ese gocha-gusadyobdo. </v>
<v b="MAT" c="18" v="24">Wargwen-egi-mani-ganikid ese nonigu, dakleardo, mani-sibu-mili-miliba (10,000) egi ganiki. </v>
<v b="MAT" c="18" v="25">Ar we-dule mani-satesoggu, geg e-dummad-bennuked. A-ular, e-dummad ega sogdesunnad, ‘Be-ome, be-mimmimar, degi, bela be-ibmar-nikad be manigi ukna, adi, agi be an-bennukoed.’ </v>
<v b="MAT" c="18" v="26">”Geb a-maide, yokorgi e-dummad-asabin sindigar sigis imaksad, egi wilenaigusad, ega sognaigualid: ‘Dummad, mer be doga-doga an-imakgwele. Bela an be-bennukoed.’ </v>
<v b="MAT" c="18" v="27">Ar rey, wile na e-mai-dakdegu, ega sogdesunnad: ‘Be angi bar mani ganisurdo.’ Degisoggu, e-mai-ollor-imaksad. </v>
<v b="MAT" c="18" v="28">”Geb rey-e-mai, e-dummad-walik-sii nodgu, dule-ebo-arbaed egi mani-sibu-dulatar-ganikid (100) abingualid. Geb rey-e-mai a-dule-gammuyaa ganonikid, ega sogded: ‘Angi be-mani-ganikid, be an-bennuk.’ </v>
<v b="MAT" c="18" v="29">”Geb agi ebo-arbaed egi wilenaigusanad, ega sognaigusanad: ‘Mer doga-doga be an-imake. Bela an be-bennukoed.’ </v>
<v b="MAT" c="18" v="30">”Ar rey-e-mai, we-dule-ebo-arbaed-gwen-itobi gussulid. Aka esgaryase dule-egi-mani-ganikid-metedapid, adi, bela-egi-mani-ganikid e-bennukegar. </v>
<v b="MAT" c="18" v="31">Rey-e-maibo-arbamalad deyob daksamargu, bukib binsadmalad. Geb e-dummad-reyga emar-na-ibmar-daksamalad bela sogdapmalad. </v>
<v b="MAT" c="18" v="32">”Geb degi, e-dummad-rey, e-mai-egi-mani-gani-gusadse gochad, ega sogded: ‘¡Mai, be dule-isgana! Be angi wilenaigusgu, bela-be-angi-mani-ganikid an bela bega osulosad. </v>
<v b="MAT" c="18" v="33">Ar igi an wile be-daksamoga, ¿ar be deyob bebo-arbaed geg be wile-dakmosi?’ </v>
<v b="MAT" c="18" v="34">Geb degi, e-dummad uludgu, we-mai-isgana dulemar-sabsur-odurdakmaloedga urmaksasunnad, adi, bela-egi-mani-ganikid e-bennukegar.” </v>
<v b="MAT" c="18" v="35">Geb degi, Jesús sogded: “Ar bemar bela gwagegi na be-gwenad-begi-nosad be ega sogsurmalar, igi-barsaye, deyobi an-Bab-nibneggi-maid bemar-sabsur-imakmarmogoed.” </v>
<v b="MAT" c="19" v="1">Emi Jesús deyob-ibmar-sogsad-sorba, Galileaʼgi bangudsunnad. Judea-yalaganba, degi, Jordán-diwar-obakar nade gusad. </v>
<v b="MAT" c="19" v="2">Dulemar-bukidar Jesúsʼba nade gusmalad, agi Jesús dule-uellemalad onudaksad. </v>
<v b="MAT" c="19" v="3">Geb agi gwenna-gwenna Fariseoʼmar Jesúsʼse nonimalad, yamo yardakega ese nonimalad. Ega sognonimalad: —¿Wede yogsaar sunna ome-meteleye igar mai? </v>
<v b="MAT" c="19" v="4">Jesús abin-sogded: —¿Ar bemarde Bab-Dummad-Gardagi absodisurmarsi? Gebesailagi Bab-Dummad we-napneg-nasikargu, ‘machered ome-ebo abirgunagwar ogwisnonikid.’ </v>
<v b="MAT" c="19" v="5">Degi, Jesús sogdebalid: —Bab-Dummad-Gardagi sognaibalid: ‘A-ulale, machered ome-nikusale, e-babgi bangudoed, e-nangi bangudoed. Geb machered e-ome-ebo garmakdii guoed. Ebogwadi, san-wargwennagwadga gunonikoed.’ </v>
<v b="MAT" c="19" v="6">”Ar degisoggu, bar warbosulid. Unnila san-wargwenna gunonimarsunnad. Ar degisoggu, dule, Bab-Dummad-dule-abirgunagwar-imaksadi, gwen na metemalaga imakosur.” </v>
<v b="MAT" c="19" v="7">Fariseoʼmar, Jesús-abin sogdemalad: —Ar degite, ome-metega, ¿ibiga Moisés ome-meted-garda-imakoye igar-mesissunna? </v>
<v b="MAT" c="19" v="8">Jesús abin-sogded: —Ar Moisés bemar-gwage-dutusulidba, ome-metega, sunna bemar ome-meted-garda imakye bemarga igar mesisgusad. Ar iduardi, deyob igar maisulinad. </v>
<v b="MAT" c="19" v="9">Andi an bemarga soged, ar doa-dule, unnila e-ome e-dikarba-nosardi, nabir meted. Ar degisulirdi, we-machered ome-baid-nikusale, ome-dikarba negsichigi yolediid. Ar doa-dule, ome-melleded-nikusale, we-dule, negsichigi yoledimogad. </v>
<v b="MAT" c="19" v="10">Jesús-sapingan Jesúsʼga sokarmarsunnad: —Ar weyob macheredga ome-nikuedsik ega igar maile, mer bur ome-nikued nabirsundo. </v>
<v b="MAT" c="19" v="11">Geb degi, Jesús e-sapingan-abin sogded: —Suli, be noar sogmala. We-ibmar-soglenaid be aku itomalad. Unnila, Bab-Dummad, dulemarga-igar-uksadga, amarbi nabir ome-nikuosuli nanamaloed. </v>
<v b="MAT" c="19" v="12">Ar gwen-gwen gusgu muu-neg-akale, geg-ome-nikued danikid. Ar gwen-gwen yamo siamar-baisur-dakega alu-gwasuar imaklesmalad. Ar gwen-gwenbali, na dukin Bab-Dummad-e-negdakmaid-ular, mer-ome-nikued imaksamalad. Ar dule na unni omesuli nanao-itogele, omesuli-nanaed-igar na abingado. </v>
<v b="MAT" c="19" v="13">Geb degi, Jesúsʼse mimmigan-senonimalad, e-argan mimmigan-nonogi mesega, adi, Bab-Dummadse ega golegar. Jesús-sapingan dulemar-mimmigan-senonimaladse uluarmalad. </v>
<v b="MAT" c="19" v="14">Jesúsʼdi e-sapinganga sogded: “Mer ese urwemar. Mimmigan anse daged be imakmar. Mer be igar gamala. Ar Bab-Dummad-e-negdakmaid we-mimmiganyob-damaladgadid.” </v>
<v b="MAT" c="19" v="15">Geb Jesús mimmigan-e-nono-birgi e-argan mesisgu, Bab-Dummadse ega gochad. A-sorba, Jesús nade gusad. </v>
<v b="MAT" c="19" v="16">Geb degi, dule-wargwen Jesúsʼse nonikid, ega sognonikid: —Odurdaked-saila-nued, burba-geg-bergued an nikuega, ¿ibi-nued an saergebe? </v>
<v b="MAT" c="19" v="17">Jesús abin-sogded: —¿Ibiga dule-nuedye be anga soge? Ar dule-nued niksulid. Unnila Bab-Dummadbi wargwenna dule-nued gued. Ar burba-geg-bergued be nikubiele, Bab-Dummad-Igar-Mesisadba be nanaergebed. </v>
<v b="MAT" c="19" v="18">Dule abin-sogded: —¿Igid-igarmala? Geb Jesús abin-sogded: —‘Melle be dule-oburgo. Melle be be-abirginsulid-ebo galagwensuli nanao. Melle be ibmar-atursao. Melle be gakansaar aimargi sunmako. </v>
<v b="MAT" c="19" v="19">Be-bab-nug-odummodii, degi, be-nan-nug-odummodii be nanamalo. Degine, na be dukin san-sabeyobi, emar be sabgumogo.’ </v>
<v b="MAT" c="19" v="20">Sapingwa Jesús-abin sogded: —Gusgu an sapingwagwad-akar bela we-Igarmar-Mamaidba an nanadiid. Emidi, ¿ibubi napi-imaked an abesunna? </v>
<v b="MAT" c="19" v="21">Jesús abin-sogded: —Ar igar-napiragwadbi-imakdii be nanabiele, be-negse be nae. Bela be-ibmar-nikadi, manigi be uko. Geb a-mani, dule-wileganaga be mimio. Degiir, geb be nibneggi ibmar-nued nikuoed. Geb a-sorba, anba be dago, an-sapinga guegar. </v>
<v b="MAT" c="19" v="22">Sapingwa, deyob Jesús ega soge itosgu, naibi-ito naded, ar ade, dule-mani-ibedid. </v>
<v b="MAT" c="19" v="23">Geb degi, Jesús e-sapinganga sogdesunnad: —Napira an bemarga soged, ibiyobi dule-mani-ibganga Bab-Dummad-e-negdakmaidse-doged igar dutusuli, ar ade, dogdar maniginbi binsamalad. </v>
<v b="MAT" c="19" v="24">Gannar an bemarga soged, moli-yargan-mureged bur-baisursunna iko-ibyagi doged, ar dule-mani-ibeddi bur beedse Bab-Dummad-e-negdakmaidse doged. </v>
<v b="MAT" c="19" v="25">Jesús-e-sapingan, Jesús-wegi-soge-itosgu, nue-geger-ito nadmalad. Agala, sogdemarsunnad: —¿Ar doa degite, sunna abonolegosunna? </v>
<v b="MAT" c="19" v="26">Jesús e-sapingan-dakdegu, ega sogded: —Ar dulemargardi, geg ibmar gued. Bab-Dummadgardi, bela ibmar nabir guedbiid. </v>
<v b="MAT" c="19" v="27">Geb degi, Pedro abin-imakdegu, sogded: —Anmardi beba-naega belagwapa ibmar obesad. Degite, anmardi, ¿ibu nikumarmogosunna? </v>
<v b="MAT" c="19" v="28">Jesús abin-sogded: —Napira an bemarga soged, Bab-Dummad we-ibmar-bela-ogwaoed-ibagangi, ani Dule-Machi, an-ologan-yeerdaklegedgi an sigidapir, bemar-anba-nagusmalad ologan gwaambe-gakabogwadgi (12) sigmarmogoed, adi, Israel-dorgan-sogambe-gakabogwadga igar-nabosii be gumalagar. </v>
<v b="MAT" c="19" v="29">”Ar doa-dule anba-naid-ular ibmar-metele, e-negmar-metele, e-gwenadgan-metele, e-bunmar-metele, e-bab, e-nan, e-ome, e-mimmigan, degine, e-nainumar-metele, we-dule ibmar-dulataledba (100) bur bule abingaoed, degine, burba-geg-berguedi nikubaloed. </v>
<v b="MAT" c="19" v="30">”Ar bukidar emar-idudimaladi, emar-sorbalidga gumaloed. Bukidar emar-sorbarmaladdi, emar-idumaladga gumaloed.” </v>
<v b="MAT" c="20" v="1">Jesús sogdebalid: “Ar Bab-Dummad-e-negdakmaid weyobdo: Dule-wargwen neg-neguya-sediid, wakudar neggi nodgua, e-nainugi-ega-arbamalaga dule-ega-arbamalad aminaded. </v>
<v b="MAT" c="20" v="2">Dule-nainu-ibed arbamalad-ebo igar nabosad. Arbamaladga sogsad, ibagwena denario-gwagwen an be-bennukoye. Geb agi ega arbaega e-nainuse barmissunnad. </v>
<v b="MAT" c="20" v="3">”Dad-abar-dummad-gusgu, gannar nainu-ibed, nodbalid. Geb dakdapid, ibmar-ukleged-naba dulemar arbaedsuli binsa bukwa dakdapid. </v>
<v b="MAT" c="20" v="4">Agi nainu-ibed amarga sogded: ‘Ar bemar an-nainuse arbanamarmodo, ar sogedba an be-bennukmaloed.’ Amala, arbaegala, nade gusmalad. </v>
<v b="MAT" c="20" v="5">”Yorukugusgua, nainu-ibed dulemar-amiega gannar nodbalid. Dulemar-amisgu, ega arbamalaga e-nainuse barmisbalid. Wachi-ilapaagi, amba deyob imaksabalid, degine amarga baiganga-sogsayob sogsabalid. </v>
<v b="MAT" c="20" v="6">Wachi-ilatargi, nainu-ibed gannar nodbalid. Dulemar binsa bukwa dakdapbalid. Amarga sogded: ‘¿Ar ibiga bemar arbasuli emi be osedosmala?’ </v>
<v b="MAT" c="20" v="7">”Abin-imakdemalad: ‘Ar dule anmarga arbaed uksurmalad.’ Nainu-ibed amarga sogded: ‘Bemar an-nainuse arbanamarmoga, ar sogedba an bemar-bennukmaloed.’ </v>
<v b="MAT" c="20" v="8">”Neg-mutikgudgu, nainu-ibed ega-neg-dakedga sogded: ‘Arbamaladse be gole, ibagwen-arbasad-wilub be bennuk. Napisolaba-modapmalad-inse be bennuko. Geb degi, wakudarad-akar-arbananaid napisolaba be bennuko.’ </v>
<v b="MAT" c="20" v="9">”Napisolaba-arbasmalad nonimargu, denario-gwagwen bennuklesmalad. </v>
<v b="MAT" c="20" v="10">Wakudar-yalaba-arbadmalad nonimarmogu, binsasmalad, emardi bur melu bennuklegoergebye. Ar amar bennuklearmargu, amba denario-gwagwen bennuklesmarmogad. </v>
<v b="MAT" c="20" v="11">”Wakudar-yalaba-arbasmalad bennuklesmargu, nainu-ibedgi uluarmalad, </v>
<v b="MAT" c="20" v="12">sogdemalad: ‘Wemar-sorba-nonimalad, unnila wachi-irgwen wis arbasmalad. Anmardi bur dummad-arbasad, dadba dummad-galitosad, degite, anmar-sunnaa bennuklesmarmogad.’ </v>
<v b="MAT" c="20" v="13">”Nainu-ibed, amar-wargwen-abinsadgu, sogded: ‘An-ai, an gwen begi dodossulid. ¿Ar bemarbo igar an nabossursi, denario-gwagwen an be-bennukoye? </v>
<v b="MAT" c="20" v="14">Degisoggu, be-mani be sue, ar begadid. Be nae. Ar wemar-napisolaba-nonimalad bemar-sunnaa an bennukbiele, an-itolegeddo. </v>
<v b="MAT" c="20" v="15">An-itolegedba an-mani an imakbier, ar wede akarsi. An dule-nued-daedba, ¿ar be angi nobsi?’ </v>
<v b="MAT" c="20" v="16">”Ar bukidar emar-idudimaladi, emar-sorbalidga gumaloed. Bukidar emar-sorbarmaladdi, emar-idumaladga gumaloed. Ar ade, bukidar dulemarse gorleged, degite, unnila wis ichee dulemar sulegoed.” </v>
<v b="MAT" c="20" v="17">Jerusalénʼse nadapmargu, Jesús na e-sapingan-ambe-gakabogwadse (12) bachikii gochad. Amarga sogded: </v>
<v b="MAT" c="20" v="18">“Emi anmar Jerusalénʼse nadapid. Ani Dule-Machi, dule-irwa-Bab-Dummadse-gormalad-e-dummaganga, degi, Garda-Narmaked-Dulemarga an uklegoed. Amar anga igar-itosmalar, sogmaloed, oburgwemarye. </v>
<v b="MAT" c="20" v="19">Wemar-Judío-dummagan, Judíoʼsurmaladga an-ukmaloed, adi, angi dodomalagar, an-bibyomalagar, degi, nakrusgi an-biokmalagar. Ar degi-inigwele, ibapaagi gannar an durguoed.” </v>
<v b="MAT" c="20" v="20">Geb degi, Zebedeo-machimala-e-nan, Jesúsʼse e-machimalamala nonikid. Yokorgi sindigar abin signonigu, Jesúsʼse ibmar egisnonikid. </v>
<v b="MAT" c="20" v="21">Jesús ega sogded: —¿Ibu be abege? Ome, abin-sogded: —Be negdakmai-gusale, we an-masmala-warbogwad dummaganga be nugsao. Gwensak be-argan-nuedsik-siged be imako. Baid be-argan-sapiledsik-siged be imakbalo. </v>
<v b="MAT" c="20" v="22">Jesús sogded: —Ibmar be egisnanaid, be wissurmalad ibu be egisnanai. ¿Ar sunna be, an-nue-dummad-wilegoedyobi, be wilemarmogosi? Degine, ¿ar sunna be, an-dii-oglesadgi be oglemarmogosi? Jesús-abin sogdemalad: —Anmar sunna imakmala. </v>
<v b="MAT" c="20" v="23">Jesús abin-sogded: —Be nabir sogmalad, ar be deyob gumarmogoed. Degi-inigwele, ar dummaganga-nug-imakeddi, adi, angi sisulid. Unnila an-Babgi siid. Bato an-Bab we-ganmargi-sigmaloed nug-imaksad. </v>
<v b="MAT" c="20" v="24">Jesús-e-sapingan-e-ambedi (10) wemar-warbogwad-dummaganga-gubimalad itosmalad. Degisoggu, wemar gwenad-warbogwadgi uludmarsunnad. </v>
<v b="MAT" c="20" v="25">Geb degi, Jesús e-sapinganse goted. Ega sogded: “Be nue wismalad, we-napneggi dulemar-dummaganga-gudimaladi e-sordamarba bur dule-dummad na san-imakdamalad. Degine, bela ega ibmar imakbi abedamalad. Deginbali, e-dulamala geg yogasaar ibmar imakdamalad, ar e-dummagan sabsur-gandikidba ega negsemaidaed. </v>
<v b="MAT" c="20" v="26">”Bemardi mer deyob gumalo. Ar be dummadga-gubiele, maiyob be daergebed. Bela be dulemar-bendakergebed. </v>
<v b="MAT" c="20" v="27">Ar be dulemar-iduedga-gubiele, bela be dulemar-maiga be guergebed. </v>
<v b="MAT" c="20" v="28">”Ar ani Dule-Machi, we-napnegse an nonikidi, mai-nikuega an nonisulid. Maiyob dulemar-bendakega an nonikid, degi, an na-san-burba-ukega an nonikid, degine, dule-isgudimalad-anar-burgwega an nonikid.” </v>
<v b="MAT" c="20" v="29">Jesús e-sapinganmala Jericó-neggweburgi-noarmargu, dulemar-bukidar eba armalad. </v>
<v b="MAT" c="20" v="30">Deun, ibyasurmalad-warbo, igar-dikarba-simalad. Amar, Jesús-nadapye-itosmargu, binnasur Jesúsʼse gotemalad, sogdemalad: —¡Dummad, Rey-David-wagwa! ¡Anmar-bendake, wile be anmar-dake! </v>
<v b="MAT" c="20" v="31">Boo sigmalaga, dulemar ese uluarmalad. Aka bur bule dule-ibyasurmalad binnasur Jesúsʼse gotemalad, sogdemalad: —¡Dummad, Rey-David-wagwa! ¡Wile be anmar-dake! </v>
<v b="MAT" c="20" v="32">Jesús, ibyasurmalad-itosgu, gwisgusad. Amarse goted. Ega sogded: —¿Ibu bemarga imakbi be an-abemarsunna? </v>
<v b="MAT" c="20" v="33">Dule-ibyasurmalad sogdemalad: —Dummad, mag-atake be anmar-imake. </v>
<v b="MAT" c="20" v="34">Geb Jesús amar-wile-dakdegusad. Wiledakedba, amar-ibya-ebus imaksad. Agi ega ibya yog-nuguar nadmalad. Wemar-warbo-ibya-nugusad Jesúsʼba nadegusmalad. </v>
<v b="MAT" c="21" v="1">Jesús e-sapinganmala Jerusalén-modanimargu, Olivos-yar-dikarba, Betfagé-neggwebur-walikgusgu, e-sapingan-warbo barmisad. </v>
<v b="MAT" c="21" v="2">Barmisgu, ega weyob sogsad: —Neggwebur-bipi-anmar-asabin-siidse be namar. Agi be moli-uayasuid-atinnar-nai, degi, e-mimmi-e-dikarba-gudii be dakdapmaloed. A-molimar be esikmalo, geb be anse sedamalo. </v>
<v b="MAT" c="21" v="3">Ar dule-wargwen bemarga akar sokardibe, ega be sogmalo: ‘Ar Dummad sogye, ede bina-sogye. Ebusad-sorba bega gannar yog-sear imakoye.’ </v>
<v b="MAT" c="21" v="4">Ar we deyob bela we-ibmar-gusadi, igi Bab-Dummad-gayaburba-barsoged sogsagusa, deyob-guegala gunonikid, deun sogsagusgu: </v>
<v b="MAT" c="21" v="5">“Siónʼgi-bukmaladga be soge: ‘Be dake, be-Rey bese danikid. Gwage-eikwaa, moli-uayasuid-bipigwad-birgi-sii danikid. We-moli-bipigwad, moli-uayasuid-ibmar-berbeged-e-mimmid.’ ” </v>
<v b="MAT" c="21" v="6">Jesús-sapingan-warbogwad nadmarsunnad. Jesús ega igi sogsa, deyob, imakdapmalad. </v>
<v b="MAT" c="21" v="7">Jesús-sapingan moli-uayasuid, degi, e-mimmi, Jesúsʼse senonimalad. Geb degi, a-moli-birgi e-mormar ogichamargu, a-birgi Jesús sigisad. Jesús moli-birgi-sigisgu, Jerusalénʼse nadsunnad. </v>
<v b="MAT" c="21" v="8">Dulemar-bukidara, Jesús-iduar igargi e-mormar-ogitemalad. Abala ogob-gagangiid gwane-gwane imakdemalad, geb Jesús-iduar igargi mese-mese imaksamalad. </v>
<v b="MAT" c="21" v="9">Ar dulemar-bukidar-idu-nadapmaladi, degi, sorba-danimaladi, binnasur gornadapmalad, sognadapmalad: “¡Bab-Dummad-nug odummomar! ¡We, David-Wagwa! ¡We, Bab-Dummad-nuggi-danikid, bela ega ibnuedga gusun! ¡Nibneggi e-nug odummomarbar!” </v>
<v b="MAT" c="21" v="10">Jesús Jerusalénʼse-dogdapgu, bela Jerusalénʼginmalad oimakdemalad, sogdemalad: —¿Wede doasunna? </v>
<v b="MAT" c="21" v="11">Dulemar-bukidarad-Jesúsʼba-danimalad sogdemalad: —We-dule, Jesús Bab-Dummad-gayaburba-barsoged, Nazaret-neggweburginedid, Galilea-yarginedid. </v>
<v b="MAT" c="21" v="12">Jesús Bab-Dummadse-goled-negse-dogdapgu, bela dulemar-ibmar-baknanaid, degi, ibmar-ukbukmalad sabsur-onisad. Degi, dulemar-mani-ogwabukmalad-e-mese binnasur-barbikiin meted, degi, dulemar nuu-ukbukmalad-e-gan barbikiin metebalid. </v>
<v b="MAT" c="21" v="13">Jesús amarga sogded: —Bab-Dummad-Gardagi narmakar naid: Bab-Dummad soged: ‘An-nega, anse-goled-negye nugguoed.’ Isaías 56:7 ”Ar emigindi bemardi atursamalad-negga imaksamalad.” </v>
<v b="MAT" c="21" v="14">Bab-Dummadse-goled-neggi, dulemar-ibyasurmalad, degi, dulemar-nue-geg-nanamalad Jesúsʼse-nonimargu, Jesús amar bela-nudaksad. </v>
<v b="MAT" c="21" v="15">Deginbali, burwigana-bukidar Bab-Dummadse-goled-neggi oimakbukwad, sogbukwad: “¡We David-Wagwa, e-nug odummomar!” Geb dule-irwa-Bab-Dummadse-gormalad-e-dummagan, degi, Garda-Narmaked-Dulemar Jesús-ibmar-dakledisulid-imaknai-dakedba, degine, burwigana-oimakbukwa-itosmaladba, sae-itodmalad, Jesúsʼgi uludmalad. </v>
<v b="MAT" c="21" v="16">Amar Jesúsʼga sogdemalad: —¿Burwigana ibmar sogbukmalad be itoge? Jesús, abin-sogded: —Eye, an itoge. ”¿Ar bemar Bab-Dummad-Gardagi absodisurmarsi? ‘Burwigangi, degi, amba mimmigan-nunanaidgi, amar-sunmakedgi be-nug-odummoged be imaksad.’ ” </v>
<v b="MAT" c="21" v="17">Agi, Jesús, Judío-dummagan-mete naded, Betania-e-neggweburse nadegusad. Geb agi megidapid. </v>
<v b="MAT" c="21" v="18">Oibosgu, Jesús wakdar Jerusalén-neggweburse-gannar-danigu, ukur itoalid. </v>
<v b="MAT" c="21" v="19">Igar-dikarba higuera-sapi-gwichi-dakargu, ese nadegusad. Ese modapgu, san sate dakalid, unnila e-gaganbi-nika dakalid. Jesús a-sapiga sogdesunnad: —Bipisaale bar gwen be durbamakosur. Agi higuera-sapi yog-dinguar naded. </v>
<v b="MAT" c="21" v="20">Jesús-e-sapingan higuera-sapi dingud-gusad-daksagu, geger dakdemalad, sogdemalad: —¿Ar wede ibiga gwae-gwae higuera-sapi dingude? </v>
<v b="MAT" c="21" v="21">Jesús abin-sogded: —Napira an bemarga soged. Ar bemar ibmar-imaknaid nue-bensulile, we-sapi-higuera-an-imaksayobi, be abi imaksasurmalaled. Ar sunna we-yarga be sogsamalaled: ‘Wegi be siid be ainir, demarse be nae,’ ar bemar-sogedba gusaled. </v>
<v b="MAT" c="21" v="22">Ar bela be nue-bensuli Bab-Dummadse-goledgi be egisele, be-ibmar-egised be abingaodo. </v>
<v b="MAT" c="21" v="23">Jesús Bab-Dummadse-goled-negse-nonikid. Agi emar-odurdaksigu, dule-irwa-Bab-Dummadse-gormalad-e-dummagan, degi, Judío-girmar-dummagan ese nonimalad. Ega sogdemalad: —¿Doa-nuggine wede be we-ibmar imakdii? ¿Ar doa bega igar uksasunna? </v>
<v b="MAT" c="21" v="24">Jesús abin-sogded: —An bemarse ibmar-soggwen egismogodo. Bemar an-abin-imaksale, geb an bemarga sogmogoed, an we-ibmar-imakega, wede doa anga igar-uksa. </v>
<v b="MAT" c="21" v="25">An bese egismosun, Diigi-dule-oged-Juan, Bab-Dummad-diigi-ogleged-imaksad, we, ¿bia daniki? ¿Bab-Dummad barmiali? ¿Dulemar barmiali? Anga be sogmalana. Degi-itosmargu, Judío-dummagan muchub-muchub na sogdemalad: “Anmar sogmalale, Bab-Dummad Diigi-dule-oged-Juan-barmiarye, anmarga sogdagoed, ‘degite, ¿ibiga bemar Diigi-dule-oged-Juan-bengusmarsunna?’ </v>
<v b="MAT" c="21" v="26">Anmar sogbalile, dulemar Diigi-dule-oged-Juan-barmiarye, anmarse neggwebur urwedagoed. Ar ade, bela sogmalad, ‘Diigi-dule-oged-Juan, Bab-Dummad-gayaburba-barsoged-sunnadye.’ ” </v>
<v b="MAT" c="21" v="27">Degisoggu, Judío-dummagan, Jesús-abin sogdemarsunnad: —Anmar wissurmalad, doa Diigi-dule-oged-Juan barmiali. Degi, Jesús, abin-imakdemosunnad: —An bemarga sogosurmarmodo, wede doa-nuggi we-ibmar an imakdii. </v>
<v b="MAT" c="21" v="28">Jesús Judío-dummaganga sogded: “We-ibmar an bemarga-sogoedi be igi-binsamalodibe. Dule-wargwen machimala warbo nikad. A-dulede e-machi-wargwenga sogded: ‘Machi, an-nainuse be arbana, uva eminae.’ </v>
<v b="MAT" c="21" v="29">Machi, e-bab-abin-imakded, sogded: ‘Yapa an nae.’ Geb a-sorba, bukib-itoargu, nadegusad, arbanad gusad. </v>
<v b="MAT" c="21" v="30">Bab e-machi-baidse nadbalid, ega amba deyob sogdapbalid: ‘An-nainuse be uva eminae.’ E-machi-baid e-bab-abin sogded: ‘Baba, eye, an arbanao.’ Ar degite, we-machidi arbanadsurgusad.” </v>
<v b="MAT" c="21" v="31">Jesús Judío-dummaganse egisdesunnad: —We-masmala-warbogwad, ¿doa bur e-bab-sogedba ibmar imaksa be insae? Abin-sogdemalad: —Machigwa arbaapid. Jesús emarga sogded: —Deyobdo. Ar napira an bemarga soged, dulemar-Roma-dummadga-mani-gaedgi-arbamalad, degi, omegan-gambasamalad, amar bur bemarba Bab-Dummad-e-negdakmaidse dogoed. </v>
<v b="MAT" c="21" v="32">Ar bemarse Juan igar-napiragwadgi sunmaknonimar-inigwele, bemar eba ib-imaksasurmalad. Ar Roma-dummadga-mani-gaedgi-arbamaladdi, degi, omegan-gambasamaladdi, e-sogsad bengussurmalad. Ar bemar a-ibmar daksamarmo-inigwele, bemar we-igar abingamogaga, degite, gwagegala, be-isguedga gwen bukib be itossurmalad. </v>
<v b="MAT" c="21" v="33">Jesús Judío-dummaganga sogdebalid: “Igar-burbar-baid-maid be itomarbalo: Ibagwengi dule-wargwen-nainu-ibedi, e-nainugi na uva-digsad. Geb bela egi galu ebiris-imaksad. A-abargi uva-egured sobsabalid. Geb degi, bela nainugi nakulegegala, aila-matusulid sobsabalid. Dule-nainu-ibed dulemar-arbamaladga e-nainu-urmaksad, adi, a-dulemar nainugi uva-wealir, e-ibedga wis ukmogagar. Deyob ebo igar mesisad. Geb nainu-ibeddi neggwebur-baidse dikasur nadsunnad. </v>
<v b="MAT" c="21" v="34">”Uva-weed-ibagan-mosgu, nainu-ibed uva-na-egadid-suega, e-nainugi-arbamaladse e-maigan-barmisad. </v>
<v b="MAT" c="21" v="35">”Ar nainugi-arbamaladdi, nainu-ibed-e-maigan-ese-nonimargu, gasmalad. Geb gwensak sarsosmalad, baiddi oburgwismalad. Mai-baiddi akwagi maksamalad. </v>
<v b="MAT" c="21" v="36">A-sorba, nainu-ibed e-maigan-baigan bur melu barmidbarsunnad. Degine, amba deyob sabsur-imaksamarbalid. </v>
<v b="MAT" c="21" v="37">”Napidgi, nainu-ibed e-machi-barmiarsunnad, ar ade, binsaded: ‘An-machisoggu, gwen oakalogosurmar an insaye.’ </v>
<v b="MAT" c="21" v="38">”Ar nainugi-arbamalad, nainu-ibed-machi dani dakarmargu, na ega sogdemalad: ‘We-dule-danikidi e-bab-burgwisar, nainu bela egadbi guoed. Degisoggu, anmar ei nainu suega, anmar we-machi oburgwemarsun.’ </v>
<v b="MAT" c="21" v="39">Machigwa-gasmargu, nainu-magaba metemalad, geb agi oburgwismalad.” </v>
<v b="MAT" c="21" v="40">Jesús Judío-dummaganse egisded: —Ar nainu-ibed e-nainuse nonikir, ¿igi nainugi-arbamalad-imaknoniko be insae? </v>
<v b="MAT" c="21" v="41">Jesús-abin sogdemalad: —Ar nainu-ibed-nonikogu, bela sabsuli nainugi-arbamalad-isganamar-oburgwenonikoed. Na e-nainu, baigan-arbamaladga urmaknonikoed, adi, amar iba-sekalaa ega e-uva ukmalagar. </v>
<v b="MAT" c="21" v="42">Jesús Judío-dummaganga sogded: —¿Ar bemarde Bab-Dummad-Gardagi absodisurmarsi? Bab-Dummad-Garda soged: ‘Akwa dule-neg-sobmaladse-oballesadi, neg-sobleged-e-akwasailaga gunonikid. Bab-Jehová deyob we-ibmar imaknonikid, anmarga geger-dakle gunonikid.’ </v>
<v b="MAT" c="21" v="43">”Degisoggu, an bemarga sogmar, Bab-Dummad-e-negdakmaid-bemargadid, be-annik sulemaloed. Dulemar-baigan-nabir-ibmar-nuegan-imakmaloedga uklegoed. </v>
<v b="MAT" c="21" v="44">Ar dule-wargwen we-akwa-nuedgi argwachale, we-dule bibisgoed. Ar we-akwa dulegi-argwachardi, we-dule ese ubigwar guoed.” </v>
<v b="MAT" c="21" v="45">Jesús we-igar-burbar-sunmaklemaladgi-sunmaksadi, dule-irwa-Bab-Dummadse-gormalad-e-dummagan, degi, Fariseoʼmar, magar itosmalad, Jesúsʼde emargi sunmake. </v>
<v b="MAT" c="21" v="46">Amar, Jesús-gabi guarmalanad, degi-inigwele, oakalossurgusmalad, ar ade, neggwebur-dobgusmalad. Ar dulemarde we-Jesús Bab-Dummad-gayaburba-barsogedye-nik sogmalad. </v>
<v b="MAT" c="22" v="1">Jesús, gannar igar-burbar-maidgi sunmakdebargu, Judío-dummaganga sogdebalid: </v>
<v b="MAT" c="22" v="2">“Bab-Dummad-e-negdakmaid weyob gubalid: Rey-gwensak e-machi-ome-nikunaidgi iba-dummad onoalid. </v>
<v b="MAT" c="22" v="3">Rey dulemar-ibase-nonimaloedse-gornaega e-maigan-barmisad, adi, e-machi ome-nikusokalid-e-ibase dagmalagar. Ar a-dulemarse-gollesmalad ibase budar dage gusmalad. Gwen nonisurgusmalad. </v>
<v b="MAT" c="22" v="4">”Geb agi rey e-maigan-baigan-barmisbalid, ega sogsad: ‘Dulemar-ibase-danimaloedga sogo: Emi wegine, guagwar bemarga an mas imaksamar, molisan, degine, sibad-wawaad-gwallu-ibegan an bemarga oburgwismar. Bato bemarga guagwar bukwad, degisoggu mer ikumalo, ibase dagmalo.’ </v>
<v b="MAT" c="22" v="5">”Ar ese-gollesmalad bai gwen itossurmar, aka ibmar-baid imaknadmalad. Gwensak e-nainuse arbanaded, baiddi ibmar-uked-negse ibmar-uknaded. </v>
<v b="MAT" c="22" v="6">Bamaladdi, rey-e-maigan-sarsodmalad, geb oburgwismalad. </v>
<v b="MAT" c="22" v="7">”Rey wisguargu, ibase-dagega-ese-gollesmalad deyob e-maigan-imaksamarye, nue-sae itoded. Geb e-sordamar-barmisad, bela e-maigan-oburgwismalad ogilosad. Deginbali, rey, bela ese-gollesmalanad-e-neggwebur ogumaksasunnad. </v>
<v b="MAT" c="22" v="8">”Geb degi, rey e-maiganga sogded: ‘Ar an-machi-ome-nikued-ibagi masgunned bato guagwar siid. We-dulemar ibase-dagega-ese-gollesmaladdi, ibase-daged bar ega igar maisulid. </v>
<v b="MAT" c="22" v="9">Degisoggu, igarganba be namarsun, ar agi be dulemar-dakalir, masgunned-ibase-dagmalaga, ese be gormalo.’ </v>
<v b="MAT" c="22" v="10">Rey-maigan igarganba nadmargu, dulemar-abingusmaladse bela gochamalad. Dule-nueganse, degi, dule-isganamarse-bakar, ese gochad. Degisoggu, ome-nikued-ibagi bela neg engussunnad. </v>
<v b="MAT" c="22" v="11">”Rey masgunned-ibase-dognonigu, dule-nonimalad-daknonikid. Agi dakalid, dule-wargwen ome-nikued-ibagi-mor-yoleged yoisuli. </v>
<v b="MAT" c="22" v="12">Rey a-dulega sogded: ‘An-ai, ¿igi be ome-nikued-ibagi-mor-yoleged-yoisuli be dogsa?’ Dule gwen abin-imaksasulid. </v>
<v b="MAT" c="22" v="13">”Geb degi, rey e-maiganga sogdesunnad: ‘We-dule-ibe e-argan be edinmar, e-mali be edinmarbar. Magaba negsichidgi be metemar, agi dummad-wilesiidba bosii guoed, nugar-gorsii guoed.’ </v>
<v b="MAT" c="22" v="14">”Ar Bab-Dummad bukidar dulemarse gochad, degi-inigwele, unnila ichee wis sulesmalad.” </v>
<v b="MAT" c="22" v="15">Jesús sunmaked-bergusgu, Fariseoʼmar nadmalad. Geb igar amiarmalad, igi-saele e-sunmakedgi Jesús-gaodibeye. </v>
<v b="MAT" c="22" v="16">Degisoggu, Fariseoʼmar, e-sapingan Herodes-sordamarmala, Jesúsʼse barmisad. Jesúsʼse nonimargu, ega sogdemalad: —Odurdaked-saila, anmar be-wisdo, be dule-ibmar-napiragwad-soged-duled, igar-napiragwadba Bab-Dummad-igar be odurdaked, degine, baisur be itoged igi dulemar begi binsae, ar ade, bedi emarbi be dulemar-daked. </v>
<v b="MAT" c="22" v="17">Degisoggu, anmarga be sogena, emide, Roma-Dummad-Césarʼye-nugad anmargi-mani-gaed-bennuked, ¿we igar-nuedi? ¿Anmar bennukoe? ¿Anmar bennukosuli? ¿Igi be sogmosunna? </v>
<v b="MAT" c="22" v="18">Ar Jesúsʼdi wemar-egi-isdar-binsananaid mag daksoggu, amarga sogded: —¡Bemar wagar-darbodamaladid! ¿Ar ibiga bemar yamo an-wilubdakdanimala? </v>
<v b="MAT" c="22" v="19">Roma-dummadga-mani-ukleged anga be oyogena. Geb Jesúsʼga mani-gwagwen oyoarmalad. </v>
<v b="MAT" c="22" v="20">Geb degi, Jesús amarga sogded: —¿Ar wede we-manigi doa-wagar-wilub sisunna, degine, doa-nug narmakar naibarsunna? </v>
<v b="MAT" c="22" v="21">Jesús-abin sogdemalad: —Roma-Dummad-César-wagar-wilub, degi, a-nug narmakarbalid. Geb degi, Jesús sogded: —Ar ibmar Césarʼgadir, Césarʼga be ukdo. Ar ibmar Bab-Dummadgadirdi, Bab-Dummadga be ukdo. </v>
<v b="MAT" c="22" v="22">Dulemar-Jesúsʼse-ibmar-egisnonimalad weyob Jesús-ega-soge-itosmargu, geger abin itodmalad. Geb degi, emardi Jesúsʼgi bangudmarsunnad. </v>
<v b="MAT" c="22" v="23">Amba a-ibagi, Saduceoʼmar Jesúsʼse nonimalad. Wemar sogmalad, dule burgwisale, gannar geg bar durguye. Agala, Saduceoʼmar Jesúsʼse we-igar egichiarmalad, </v>
<v b="MAT" c="22" v="24">ega sogdemalad: —Odurdaked-saila, Moisés sogsagusad: ‘Ia mimmi-nikussuli ome-idu burgwisale, e-urba a-ome-nikuoye, adi, e-iaga anagan-urbegar.’ </v>
<v b="MAT" c="22" v="25">”Anmar-abargi machimala e-gwenadgan-walagugle-na-gumaladi (7) weyob gusdo: Ia-dummad ome-nikusgu, anagan-urbissuli burgwisad. A-sorbalid, a-ome-nikunonimogu, </v>
<v b="MAT" c="22" v="26">amba e-iayob mimmi-nikussuli burgwismogad. Geb degi, a-sorbalid, e-urba-baid amba a-ome-nikunonimogad. Deyob bela e-walagugled (7) a-ome nikusmaladbiid. Anagan-gwen-obessuli bela burgwismalad. </v>
<v b="MAT" c="22" v="27">Geb a-sorba, ome burgwismosunnad. </v>
<v b="MAT" c="22" v="28">”Ar dule-gannar-durguoed-iba-nonikile, a-omede, ¿doa-omega gunonikosunna, ar bela na e-gugle (7) nikusmaladbiid?” </v>
<v b="MAT" c="22" v="29">Geb Jesús, Saduceoʼmar-abin sogded: —Bab-Dummad-Garda-narmakar-maid-wissulidba, degi, Bab-Dummad-gangued-wissulidba, be noar sogmalad. </v>
<v b="MAT" c="22" v="30">Ar ade, dulemar gannar-durgued-ibagi ome-bar-nikuosurmalad, degine, gannar ome sui-nikunai bar guosurmogad, ar ade, dulemar Bab-Dummad-baliwiturmar-nibnegginmaladyob gumaloed. </v>
<v b="MAT" c="22" v="31">Jesús Saduceoʼmarga sogdebalid: —Ar dule-burgwismalad-gannar-durgued-igardina, be ¿Bab-Dummad-gayaburba-maidde be absodisurmarsi? Ar Bab-Dummad Moisésʼga sogsa gusad: </v>
<v b="MAT" c="22" v="32">‘Ani an Abraham, Isaac, degi, Jacob, amar-e-Bab-Dummadid.’ Éxodo 3:6 ”A-ular, Bab-Dummad, dulemar-burgwarmalad-e-Bab-Dummadsulid. Bab-Dummad, dulemar-dula-gudidimalad-e-Bab-Dummadid. Degisoggu, bemar nue-noar sogmalad.” </v>
<v b="MAT" c="22" v="33">Ar dulemar weyob Jesús-dulemar-odurdaked-itosmargu, geger-dakmalad. </v>
<v b="MAT" c="22" v="34">Degi, Fariseoʼmar wisguarmargu, Jesús nue-Saduceoʼmar-abin-imaksaye, agi Fariseoʼmar igar-itoarmalad. </v>
<v b="MAT" c="22" v="35">Geb Fariseo-wargwen Moisés-Igar-nue-wisidi, Jesús-yamo-wilubdakega, ese egisnonikid: </v>
<v b="MAT" c="22" v="36">—Odurdaked-saila, Bab-Dummad-Igar-Maidgi, ¿igid bur igar-biriginedi? </v>
<v b="MAT" c="22" v="37">Jesús, abin-sogded: —‘Bab-Dummad-be-Dummad, bela-belad be-gwagegi be sabguoed, bela-belad be-san-burbagi, degi, bela-belad be-binsaedgi be sabguoed.’ </v>
<v b="MAT" c="22" v="38">”Gebegi, Bab-Dummad-sabguleged, bur igar-biriginedid, degi, bur igar-dummarbadbalid. </v>
<v b="MAT" c="22" v="39">Sogbogwadgi, amba deyobsaarbalid: ‘Ar na be-san na be sabguedyobi, dule-baid be sabgumogoed.’ </v>
<v b="MAT" c="22" v="40">”Ar we-igar-warbogwadgi, bela igar-baigan-mamaidi, degi, Bab-Dummad-gayaburba-barsogmalad-sunmaksamaladi, ase bergusiid.” </v>
<v b="MAT" c="22" v="41">Jesús, Fariseoʼmar-danar-bukwadse egichialid, </v>
<v b="MAT" c="22" v="42">ega sogded: —¿Cristoʼgi bemar igi binsamarsunna? ¿Wede Cristo, doa-wagwasunna? Abin-sogdemalad: —Rey-David-wagwa. </v>
<v b="MAT" c="22" v="43">Jesús amarga sogdebalid: —Ar degite, ibiga David Bab-Dummad-Burbaba Cristoʼga sogsunna, ‘An-Dummadye,’ deun soggu: </v>
<v b="MAT" c="22" v="44">‘Bab-Dummad an-Dummadga sogsad: An-argan-nuedsik be sige, be-isdarmalad an bela ogalakuedse be sige.’ </v>
<v b="MAT" c="22" v="45">”Ar David Cristoʼga-sogedde, ‘Be an-Dummadye,’ degite, ¿igi Cristo e-wagwaga gubarsunnoe?” </v>
<v b="MAT" c="22" v="46">Ar dule-wargwensaar gwen Jesús-abin-imaksasurmalad. A-iba-akale, dulemala, bipisaale Jesúsʼse ibmar gwen bar egisbi itossurmalad. </v>
<v b="MAT" c="23" v="1">Geb degi, Jesús dulemar-bukidaradga, degi, e-sapinganga sunmakded. Ega sogded: </v>
<v b="MAT" c="23" v="2">“Ar Fariseoʼmar, degi, Garda-Narmaked-Dulemar, Moisés-Igar-Mamaid bur nue-wismaladid, bur nabir odulomaladid. </v>
<v b="MAT" c="23" v="3">Degisoggu, bemar bela bemarga, Fariseoʼmar Moisés-Igar-Maidgi bega-sunmakmaladba be damar, eba be imakmar. Ar Fariseoʼmar-damaladbardi, mer be damalo, ar ade, unni nabir sunmakmalad, imakeddi eba geg imakmalad. </v>
<v b="MAT" c="23" v="4">Ar we-Fariseoʼmar dulemarga beedse dutusur igar mesmalad. Ar degite, emardi igar-mesisadba bipisaagwale gwen imakbisurmalad. </v>
<v b="MAT" c="23" v="5">”Ar Fariseoʼmardi bela ibmar-imakmaladi, yamo dulemar-e-dakmalaga imakmalad. Degine, amardi bebegi, degi, sakwagi, Bab-Dummad-Garda-saboged-sagu nasikdamalad. E-mor-dummad-duku-durbamakarmalad ise-sobar imakmaladid, adi, dulemar egi binsamalagar, nue Babba ibsadimarye. </v>
<v b="MAT" c="23" v="6">”We-Fariseoʼmar ibagi-mas-gullealir, dummagan-gan-sigedginbi sigbidamalad, degine, Judíoʼmar-onmakedneggi dummagan-gan-sigedginbi sigbidamarbalid. </v>
<v b="MAT" c="23" v="7">We-Fariseoʼmar ibmar-ukleged-neggi dulemar bela ese goledbimalar yeer itodamalad. Degine, ‘odurdaked-sailaye,’ dulemar-ese-goled yeer itodamarbalid. </v>
<v b="MAT" c="23" v="8">”Ar bemardi odurdaked-sailaye mer bese-gormalad na be imakmalo. Ar bemargardi, unnila Cristoʼbi bemar-odurdaked-saila wargwenna maid. Ar bela bemar na gwenadgan gumalad. </v>
<v b="MAT" c="23" v="9">We-napneggi, an-babye mer dulemarse be golo. Ar unnila wargwenna be bab nikamalad, ar a-Bab nibneggi maid. </v>
<v b="MAT" c="23" v="10">Mer odurdaked-duleye na be bimalo. Ar bemargardi, unnila Cristoʼbi bemar-odurdaked-dule wargwenna maid. </v>
<v b="MAT" c="23" v="11">”Ar bemar-abargi bur-dummad-gudiidi, a-bela bemar-maiga guoed. </v>
<v b="MAT" c="23" v="12">Ar dule-wargwen na nug-dummarba-imakele, a-dule-nug bur bipii guoed. Ar dule na nug-bipi-imakerdi, a-dule-nug bur odummolegoed. </v>
<v b="MAT" c="23" v="13">”Bemar, Garda-Narmaked-Dulemar, Fariseoʼmar, ¡be duledar-wilesmar! ¡Wagar-darbomalad! ”Ar bemar, Bab-Dummad-e-negdakmaidse dulemar-dogbigudimalad-idu be yawagak edidimalad. Ar bemarbela ase dogsurmalad. Ar bemar, dulemar-ase-dogbigudimalad-gwen-dogega be imaksurmalad. </v>
<v b="MAT" c="23" v="14">”Bemar Garda-Narmaked-Dulemar, Fariseoʼmar, ¡be duledar-wilesmar! ¡Wagar-darbomalad! ”Ar bemar yamo yardakar ammormar-ei-sui-burgwismalad-ibe neg atursadamalad. Degine, dulemar yeer bemar-dakegala, bemar yamo suitii Bab-Dummadse gorgwisdamalad. A-ular, bemar, deyob damaladba bur bule sabsur be odurdaklemaloed. </v>
<v b="MAT" c="23" v="15">”Bemar Garda-Narmaked-Dulemar, Fariseoʼmar, ¡be duledar-wilesmar! ¡Wagar-darbomalad! ”Ar bemar, dule-wargwen-e-gwage-ogwaega, bemarba-naguega, demar-ebirdimalad, degi, bela be yar-ebirdimalad. Ar dule bemarba-nagusale, aka be ilabo bur bule soo-sailagi-odurdaklegoedga be imakdimalad. </v>
<v b="MAT" c="23" v="16">”¡Ar bemar duledar-wilesmar! ¡Bemar dule-idumalad-ibyasulidmaladid! ”Emide, be sogmalad: ‘Ar dule-wargwen ise-sogar-sogsadibeye, Bab-Dummadse-goled-neg-nuggi napira an bega sogye, an ibmar imakoye. Degisogsadba-ibmar-imaksulir, gwen akarsurye. Ar dule Bab-Dummadse-goled-neggi-or-siid-nuggi ise-sogar-imakoye-sogsardi, adi, degi-sogsadba imakergebye.’ </v>
<v b="MAT" c="23" v="17">”¡Bemar gwen binsaed-nikasurmalad! ¡Ibyasulidyob be damalad! ”Ar biti bur sunsogedi, ¿or bur sunsogedi? ¿Bab-Dummadse-goled-neg bur sunsogedi? ¿Ar Bab-Dummadse-goled-neg, swilidikidga or-imaksursi? </v>
<v b="MAT" c="23" v="18">”Ar bemar sogmarbalid: ‘Dule-wargwen ise-sogar-sogsadibeye: Bab-Dummadga-ibmar-ogumakar-ukleged-aila-nuggi napira an bega sogye, an ibmar imakoye. Degisogsadba imaksasulir, gwen akarsurye. Ar dule Bab-Dummadga-ibmar-ukleged-nuggi ise-sogar-sogsardi, na degi-sogsadba eba saergebye.’ </v>
<v b="MAT" c="23" v="19">”¡Bemar gwen binsaed-nikasurmalad! ¡Ibyasulidyob be damalad! ”Ar biti bur-sunsogedi, ¿Bab-Dummadga-ibmar-ogumakar-ukleged-aila? ¿We-galu-birgi ibmar-ogumakar-uklegedi? ¿Ar Bab-Dummadga-ibmar-ogumakar-ukleged-aila, swilidikidga ibmar-ogumakar-ukleged imaksursi? </v>
<v b="MAT" c="23" v="20">Ar dule Bab-Dummadga-ibmar-ukleged-aila-nuggi ise-sogar-sogsale, napira an bega sogye, an ibmar imakoye, a-dule bato Bab-Dummadga-ibmar-ogumakar-ukleged-aila-nuggi, degisogsadba, ¿bela agi ibmar-ambikued eba galesmosursi? Bela eba galesmogad. </v>
<v b="MAT" c="23" v="21">”Ar dule Bab-Dummadse-goled-neg-nuggi ise-sogar-sogsale, napira-an-sogye, an ibmar imakoye. Ar a-nugginbi sogsasulid, ar Bab-Dummad-a-negyaba-maid-nuggi bato ise-sogar sogsabalid, an imakoye. </v>
<v b="MAT" c="23" v="22">Ar dule nibneg-naid-nuggi ise-sogar-sogsale, an ibmar imakoye, bato Bab-Dummad-e-ologana-siged-nuggi sogsado, degine, Bab-Dummad-a-ganagi-siged-nuggi bato sogsabalid. </v>
<v b="MAT" c="23" v="23">”Bemar Garda-Narmaked-Dulemar, Fariseoʼmar, ¡be duledar-wilesmar! ¡Wagar-darbomalad! ”Ar bemar ibmar-gagan-burwiganase-bakale, be Bab-Dummadga ukdimalad, mentaʼye-nugad, eneldoʼye-nugad, degi, cominoʼye-nugad, amar ambegi-gwensak (10%) be Bab-Dummadga ukdimalad. Ar degite, Moisés-Igar-Maidgi igar-bur-sunsoged-maiddi, be imakdisurmalad: Dulega-igar-nudaked, dulemar-wiledaked, degi, nue-innikii-nanaed. Amardi, gwen be imakdisurmalad. ”Ar bemar we-ibmar-imakmalad bur nabirid. Ar degine, amba ibmar-burwigana-be-imakdimalad be imakmarbalodo. </v>
<v b="MAT" c="23" v="24">”¡Bemar ibyasulidyob emar-idudimalad! Bemar ibmar-burwiganagi alamaknanaimalad. Ibmar-dummagandi be gwen imaksurmalad. Ar gwii gobedgi-nairdi, nabir be sumalad. Degite, moli-yargan-mureged gobedgi-nairdi, be domalad. </v>
<v b="MAT" c="23" v="25">”Bemar Garda-Narmaked-Dulemar, Fariseoʼmar, ¡be duledar-wilesmar! ¡Wagar-darbomalad! ”Ar bemar asginbi-na-dule-nued-imakmalad-dulemalad. Ar bemar nog-asginbi-enuklegeyob gumalad, degi, bate-asginbi-enuklegeyob gumalad. Ar be-ulubgindi, ibmar-atursamalad gumalad. Igar-innikigwad-gwen-imaksurmalad, ibmar-isgana ena be sedidimalad. </v>
<v b="MAT" c="23" v="26">”¡Be Fariseo-ibyasulidid! Ar nog-enuklealir, degi, bate-enuklealir, e-yagi-inse be enukgwelergebed. Ar deyob-enuklegeyob na be ulubgi nue-nudaked bur nabirid, ar deyobi, asgine be nued guoed. </v>
<v b="MAT" c="23" v="27">”Bemar Garda-Narmaked-Dulemar, Fariseoʼmar, ¡be duledar-wilesmar! ¡Wagar-darbomalad! ”Ar bemar neg-uan-asgi-sipu-magaleyob gumalad. Asgindi, yeerdakleged, ar yabardi, garbi ena, degi, ibmar-isganabi ena bukwad. </v>
<v b="MAT" c="23" v="28">Ar bemar amba deyobmarmogad. Asgindi, ar nue be baiganse oyomalad, bemar igar-maidba-innikii-ibmar-imakmalad-dulemarye. Ar ulubgindi, be wagar-darbo damalad. Ulubgi galagwensulid-bukidar be sedimalad. </v>
<v b="MAT" c="23" v="29">”Bemar Garda-Narmaked-Dulemar, Fariseoʼmar, ¡be duledar-wilesmar! ¡Wagar-darbomalad! ”Ar bemardi Bab-Dummad-gayaburba-barsogsamaladga e-neg-uan be sobmaladid, degi, innikii-dule-nanasmaladga be yeerdakle e-neg-uan-wilubgan imakmaladid. </v>
<v b="MAT" c="23" v="30">Be sogmalad: ‘Anmar-dadgan-ibagi anmar gudigusana, Bab-Dummad-gayaburba-barsogmalad-oburgwenanai-gusmargua, anmardi eba gwen akassurmalanye.’ </v>
<v b="MAT" c="23" v="31">Ar bemar dukin na be san oyomalad, bemarde we-dulemar-Bab-Dummad-gayaburba-barsogmalad-oburgwismalad-e-wagan gumarye. </v>
<v b="MAT" c="23" v="32">Degisoggu, be-dadgan ibmar-isgana-imaksamalad amba napidi, obelogegala, be deyob imakmarmosunna. </v>
<v b="MAT" c="23" v="33">”¡Naibe-buleganayob be isgana gumalad! ¿Ar igi na be soo-sailagi-odurdaklemaloedgi wakinno na be itomala? Be wakinnosurmala. </v>
<v b="MAT" c="23" v="34">Degisoggu, an bemarga Bab-Dummad-gayaburba-barsogmalad barmidagoed, binsaed-ibegan barmidagoed, degi, Garda-Narmaked-Dulemar an bemarga barmidagoed. Degi-inigwele, gwen-gwen be amar-oburgwemaloed, nakrusgi biokmaloed, baigandi, be Judíoʼmar-onmakedneggi sabsur-bibyomaloed, neggwebur-baid-baidse be amar-baregindii gumaloed. </v>
<v b="MAT" c="23" v="35">”Deyob be imakmaloedgi, geb bemargi ataklenonikoed. Bela we-napneggi be-dadgan binsa dule-ibmar-oakalossurmalad oburgwismalad. Abel-dule-nued-akale, degi, Berequías-machi-Zacaríasʼse, a-nukad bemargi bonigan yolenonikoed. Deun, be-dadgan, Bab-Dummadse-goled-neg-sunnad-siid, degi, Bab-Dummadga-ibmar-ogumakar-ukleged-aila-siid-abargi, Zacarías-oburgwisgusmalad. </v>
<v b="MAT" c="23" v="36">Napira an bemarga soged, we-dule-nuegan-oburgwilesmalad, emi, bemar-dula-gudidimaladgi ataklemaloed.” </v>
<v b="MAT" c="23" v="37">Jesús sogdebalid: “Jerusalén-dulemar, Jerusalén-dulemar, Bab-Dummad-gayaburba-barsogmalad be oburgwedimalad. Bemarse-barmilearmalad aka be akwagi makdemalad. Ilabigwa bela be-mimmigan danar an na urbebi-gusana, ar igi gannir na e-sakan-urba e-mimmigan-urbedaedyob, an urbebi gusanad. Ar bemar abessurgusad. </v>
<v b="MAT" c="23" v="38">Degisoggu, be-neg, nega-dulesulidganyob gunonisunnoed, bei walagwen melledoed. </v>
<v b="MAT" c="23" v="39">Ar an bemarga sogsun, emigindi, bar be an-dakosurmalad. Ar bemar geb weyob-sogedse be an-dakmaloed: ‘We, Bab-Dummad-nuggi-dule-danikid, Bab-Dummad egi nued-binsasun.’ ” </v>
<v b="MAT" c="24" v="1">Jesús Bab-Dummadse-goled-neggi-nodgua, agi bangudgu, e-sapingan ese walikgunonikid, geb ega Bab-Dummadse-goled-neg yeerdakle-siid oyoarmalad. </v>
<v b="MAT" c="24" v="2">Jesús e-sapinganga sogded: —¿We-negmar be dakmala? Napira an bemarga soged, bela we-neg-bemar-dakedi, bipisaale neg-gwagwensaar bar sigosulid, bela ayaroedbiid. </v>
<v b="MAT" c="24" v="3">Jesús, Olivos-yarse naded. Agi sii, e-sapingan bachikii ese nonimalad, ese egisnonimalad: —¿Sana degite Bab-Dummadse-goled-neg ayarosunna? Be-danikid-iduar, ¿ibi-wilubgan oyoledagosunna? Neg-dukumosar, ¿igi neg gudagosunna? Anmarga be soge. </v>
<v b="MAT" c="24" v="4">Jesús e-sapingan-abin sogded: —¡Nue salakarmar! Mer dulemar be-yardaked be imakmalo. </v>
<v b="MAT" c="24" v="5">Ar bukidar yamo anyob imaknonimaloed, sognonimaloed: ‘Ani an Cristo, Bab-Dummad-dule-wargwen-barmidagoye-sogsad-dule.’ A-dule, dulemar-bukidar yardakoed, eba bukidar nagudmaloed. </v>
<v b="MAT" c="24" v="6">”Bila-onolegedgibi neg-naguar, be itoardibe, degine, bila-onoleged daniye, agibi sunmakarmar be itoarbardibe, nue salakarmar, mer surbinsa be itomalo, ar wegiid-igargan guedsegad. Degi-inigwele, negdi amba yoo dukumoed. </v>
<v b="MAT" c="24" v="7">Dulemar-yar-baid-baidgi-bukwamalad bila-ononanai gudamaloed, degi, reymar muchub-muchub egi yolenanai gudamarbaloed. Yar-baid-baidgi uellemalad-bukidar ainidagoed, ukud-dummad nagudabaloed, degine, negabandur-dummagan nagumai gudabaloed. </v>
<v b="MAT" c="24" v="8">Degi-inigwele, bela we-ibagan-bulegan, igi bunor sikwi-bakesokalile, e-bonigan-itoar-dae, deyob guoed. Ar a-sorbardi, bur bule ibagan-bulegan nonikoed. </v>
<v b="MAT" c="24" v="9">”Neg deyob gunonikile, dulemar bemar-sabsur-odurdaklegega, dummaganse be-ukmaloed, amar be-oburgwemaloed. Ar bemar an-sapingansoggu, a-ular, bela-dulemar-yar-baid-baidgi-bukmalad isdar be-dakdemaloed. </v>
<v b="MAT" c="24" v="10">A-ibagangine, bukidar anba-naigusmalad angi bangudmaloed. Na muchub-muchub urmaknanai gumaloed, degine, muchub-muchub isdar-dake gumaloed. </v>
<v b="MAT" c="24" v="11">”Degine, yamo bukidar Bab-Dummad-gayaburba-barsogmaladyobi, na san imaknonimaloed, amar, eba-nagumalaga dulemar-bukidar yardakmaloed. </v>
<v b="MAT" c="24" v="12">Ar ibmar-isgana-yaisulidba, bukidar-anba-nagusmalad-e-sabgued bergudoed. </v>
<v b="MAT" c="24" v="13">Ar ibagan-bulegan-berguedse, dule gwen galakussuliddina, adi, nue-bendaklegoed. </v>
<v b="MAT" c="24" v="14">”We-Bab-Dummad-e-negdakmaid-gayaburba-nued bela we-napneg-naidgi sunmaklegedsegad. Geb bela dulemar-yar-baid-baidgi-bukmalad Bab-Dummad-e-negdakmaid-gayaburba-nued wisgunonimalale, geb agi we-napneg bergunonikoed.” </v>
<v b="MAT" c="24" v="15">Jesús sogdebalid: “Bab-Dummad-gayaburba-barsoged-Daniel, weyob narmaksagusad: ‘Bab-Dummadga bela-bela-ibmar-isgana-guedi, ese-goled-neg-islidikidse dognonikogu, we-ibmar-isgana, e-neg-nued, neg-isganaga imakoed.’ Daniel 9:27; 11:31 ”Ani Jesús, an bemarga soged: Bemar deyob neg-dakalile, we-Bab-Dummad-gayaburba-barsoged-Daniel-sogsagusadba gunaido. Emi, be nabir-garda-absodimalad, nue be itomalo. </v>
<v b="MAT" c="24" v="16">Degisoggu, a-ibagi, Judeaʼgi be gudiile, yalaganba be wakinsun. </v>
<v b="MAT" c="24" v="17">Ar agi dule-wargwen neg-uas-birgi-siile, aidealir, ibmar-oniega mer negyaba-dogedgi binsao, bur yog wakinnar imako. </v>
<v b="MAT" c="24" v="18">Ar dule-wargwen sapurba-gudiile, mor sudagega, mer gannar negse-dagedgi binsao, bur yog wakinnar imaked nabirid. </v>
<v b="MAT" c="24" v="19">”Ar ammormar-gurgin-nika-gudidimalad, degi, mimmigan-gwaru-onunanaimaladdi, a-ibagangi nue-wilemaloed, ar ade, geg abarmak gumaloed. </v>
<v b="MAT" c="24" v="20">Bab-Dummadse be gormarsun, we-ibagan-bulegan mer dii-wied-ibagi guega, degi, obunnoged-ibagi mer guegarbar. </v>
<v b="MAT" c="24" v="21">Ar a-ibagangi, naibi-itoleged-dummad naiguoed. We-ibagan-bulegana, Bab-Dummad-neg-obinnisad-akale, gwen itoledisulid, degi, a-sorba ayobid bar itolegosurbalid. </v>
<v b="MAT" c="24" v="22">”Ar Bab-Dummad a-ibagan-wileged giar imaksasulina, dulemar a-ibagangi gwen wakinnosurmalanad, bela burgwemaloenad. Emigindi, Bab-Dummad na e-sordamar-bato-nugsaar-ese-gollesmalad-sabedba, a-ibagan giar nasiksad. </v>
<v b="MAT" c="24" v="23">”Degisoggu, dule-wargwen bemarga sokardibe: ‘¡Be dakena, Bab-Dummad-dule-wargwen-barmidagoye-sogsad-dule wegi gudii!’ Degi, bemarga sokarbardibe: ‘¡Be dakena, weba Cristo gudibar!’ Degi-dule-bega-sogedba mer be ibsamalo. </v>
<v b="MAT" c="24" v="24">Ar ade, yamo binsa Cristoʼyob nonimaloed, degi, Bab-Dummad-gayaburba-barsogedyob nonimaloed. Amar dulemar-yardakegala, galagwensuli ibmar-wilubgan-dummagan imakdamaloed, degi, ibmar-dakledisurmalad imakdamarbaloed. Amba Bab-Dummad-sunnad-na-nug-imaksamaladse-bakar, sunna ese yardaklesmarmogaled. </v>
<v b="MAT" c="24" v="25">Degisoggu, nue salakarmar, ar iduakwaa bato an bemarga sogsamalad, mer yardaklemaloye. </v>
<v b="MAT" c="24" v="26">”Degisoggu, bemarga sokarmardibe: ‘Cristo nega-dulesulidganba gudiiye.’ Mer ase be namalo. Ar igi bemarga sokarmarbardibe: ‘Cristo negyaba maiye.’ Mer be itomalo. </v>
<v b="MAT" c="24" v="27">”Ar igi mar-ibyed ukiagwar bela neg-ibegwar nasiknonidae, debayobi, ani Dule-Machi, an-danikoed-iba guoed. </v>
<v b="MAT" c="24" v="28">Ar dulemar mulamar-danar-bukwa-dakele, na wismalad, agi san-burgwaled mai. Debayobi, an gannar we-napnegse danikile, dulemar mag dakmogoed.” </v>
<v b="MAT" c="24" v="29">Jesús sogdebalid: “ ‘Ibagan-naibi-itoleged-sorba dad-ibeler bar gaosulid, nii bar gaosurbalid. Niisgwamar-nibneggi-nanaid babatidagoed. Nibneggi ibmar-dummagan-gala-nika-nanaid bela giglimakoed.’ </v>
<v b="MAT" c="24" v="30">”Geb degine, ani Dule-Machi, an-danikoed-wilubgan mogir-imbaba dakledagoed. Geb degi, we-napneggi bela dulemar-baid-baid-danar-danar-bukmalad bukib binsadmaloed, degi, ani Dule-Machi, mogir-imbaba an-ganguedba, degi, an bela-bela-yeerdaklegedba-dani, bela an-dakdamaloed. </v>
<v b="MAT" c="24" v="31">Napneg-ugakaase, degi, bela nibneg-ugakaase, an-sordamar-nugsalesmalad-anga-weenaega, an-baliwiturmar gala-binnasur-goled-abargi an barmidagoed. Geb degi, bela danar ambikunonimaloed. </v>
<v b="MAT" c="24" v="32">”Sapi-higuera-e-wilubgangi be durdakmar. Ar e-anagan dudumaksale, degi, e-gagan aramaksale, bemar yor-omodanikid nue-wisid. </v>
<v b="MAT" c="24" v="33">Amba deyobmodo, we-ibmarmar-an-bemarga-sogsamaladi, bela deyob bemar neg-guar-dakalir, bemar wisdo, ani Dule-Machi, an-danikid nue-omosad. </v>
<v b="MAT" c="24" v="34">”Napira an bemarga soged, we-dulemar-gudidimalad-burgwed-idu we-ibmargan bela guedsegad. </v>
<v b="MAT" c="24" v="35">Nibnegdi, napnegdi bela berguoed. An-gayaburbadi gege bergued, degisadeguoed.” </v>
<v b="MAT" c="24" v="36">Jesús sogdebalid: “Ar an-danikoed-ibadi, degi, a-wachidi, dule gwen wissulid. Baliwiturmar-nibnegginmaladse-bakar, gwen wissurmalad. Degi, anbela wissurmogad. Unnila Bab-Dummadbi wisid, sana an danikoe. </v>
<v b="MAT" c="24" v="37">”Ar igi Noé-ibagangi neg-gusa, deyobi, Dule-Machi-gannar-danikoed-ibagangi neg gumogoed. </v>
<v b="MAT" c="24" v="38">Ar a-ibagangi, deun, dii-mured-iduar, mas gunbukwa, gobbukwa, ome-nikubukwa, degi, na e-sisgwaga sui-ukbukwa gusmalad. Geb Noé ur-dummad-sobsad-yaba-dogsadse, deyob gubukwa gusmalad. </v>
<v b="MAT" c="24" v="39">A-dulemar magar gwen itossurmalad. Dii-muludgu, bela a-dulemar burgwismalad. Amba deyobi, ani Dule-Machi, an-danikoed-ibagangi neg gumogoed. </v>
<v b="MAT" c="24" v="40">”A-ibagangi, dule-warbo sapurba-gudiidgine, wargwen nibnegse seledoed, baiddi, obelegoed. </v>
<v b="MAT" c="24" v="41">Omegan-warbo ibmar-gwag-nagnaidgine, wargwen nibnegse seledoed, baiddi, obelegoed. </v>
<v b="MAT" c="24" v="42">”Degisoggu, nue salakarmar, nue atakmar, ar ade, bemar wissulid sana be-Dummad danikoe. </v>
<v b="MAT" c="24" v="43">Ar wedi be nue wismalad, ar dule-neg-ibed wisina igi-wachigi dule-ibmar-atursaed danikoe, dule-neg-ibed edarbisaled. Ar ei-ibmar-atursaega imaksasuliled. </v>
<v b="MAT" c="24" v="44">Degisoggu, be guagwar-gudii imakmar, ar ade, ani Dule-Machi, an-danikoed bemar wissulid. Ar ukiagwar an danikoed.” </v>
<v b="MAT" c="24" v="45">Jesús egisdesunnad: “Ar degite, ¿doa-mai-nuedi, binsaed-nikadaed, e-dummad-sogedba gudii? Mai-deyobdaedi, e-dummad, e-neguya-akwega onugsaed. Adi, mai-baiganga wachi-sekalaa mas-dakegar. </v>
<v b="MAT" c="24" v="46">Ar we-mai nue-deyob-arbanai e-dummad daknonikile, egi nued binsalegoed.” </v>
<v b="MAT" c="24" v="47">Geb degi, Jesús sogded: “Napira an bemarga soged, mai-e-dummadi, bela na e-ibmar-nikad ega akwegala, we-maiga ukoed.” </v>
<v b="MAT" c="24" v="48">Jesús sogdebalid: “Ar mai-isganadi, na e-gwagegi binsaded: ‘An-dummad amba yoggumaid.’ </v>
<v b="MAT" c="24" v="49">Degidbali, geb mai-baigan-sabsur-imakdesunnad, dulemar-mumgumaladba akadsunnad, eba mas gutebarsunnad, degi, eba gobdebarsunnad. </v>
<v b="MAT" c="24" v="50">Geb iba-edarbedisulidgi, wachi-edarbedisulidgi e-dummad danikile, </v>
<v b="MAT" c="24" v="51">e-dummad daknonikoed, mai galagwensur-gudii. Degisoggu, e-dummad sabsur e-mai-odurdaknonikoed. E-dummad, a-e-mai dulemar-wagar-darbo-damaladba esgaryagi metoed. Agi dummad-odurdaklesiidba bosii, degi, nugar-gorsii gusunnoed.” </v>
<v b="MAT" c="25" v="1">Degi Jesús sogdebalid: “Bab-Dummad-e-negdakmaid ome-nikunaid-ibagi-gusayob gued: A-ibagi yagana-ambegwad (10) ome-nikulenaid-ibase-naega, na gwallu egad-egad sesmalad, adi, suiga-guoed-abindaknaegar. </v>
<v b="MAT" c="25" v="2">Dakleargu, e-ataledi, nue-binsaed-nikaa damalad. Bamaladdi, gwen binsaed nikasurmalad. </v>
<v b="MAT" c="25" v="3">E-ataled-binsaed-surmaladi, gwallu-sesmargua, gwen e-gwallu-dii bute-baidgi enossurmalad. </v>
<v b="MAT" c="25" v="4">Ar e-atar-binsaed-nikadamaladdi, gwallu-sesmargua, bute-baidgi gwallu-dii sesmarbalid. </v>
<v b="MAT" c="25" v="5">Ar suiga-guoed amba yoggudsoggu, bela yagana gabed-itoarmargu, gabidmarsunnad. </v>
<v b="MAT" c="25" v="6">”Nega-gabigwengi binnasur dule-gole itoarmalad: ‘¡Suiga-guoed dani! ¡Abin-daknamar!’ </v>
<v b="MAT" c="25" v="7">”Geb degi, bela yagana gwisguarmalad. E-gwallu gatik-nued-gaega, nudakarmalad. </v>
<v b="MAT" c="25" v="8">E-atar-binsaedsulidi, e-atar-binsaed-nikadamaladga sogdemalad: ‘Be anmarga wis gwallu-dii ukdage, ar anmar-ibe gwallu akinmaid.’ </v>
<v b="MAT" c="25" v="9">”Yagan-binsaed-nikadamalad abin-sogdemalad: ‘Suli. Ar anmar bemarga gwallu-dii abar-ukye-sogele, anmarga galakuoed, degi, bemarga galakumogoed. Bur be dulemar-gwalludii-ukmaladse baknamala.’ </v>
<v b="MAT" c="25" v="10">”Geb yagan-binsaed-sulidamalad gwallu-dii baknadmargu, a-sorba suiga-guoedi nonikid. Yagan-binsaed-nikadamaladdi, guakwaa-bukmarsoggu, eba mas-gunnega dogdemalad. A-sorba, yawagak edilessunnad. </v>
<v b="MAT" c="25" v="11">”Geb agi yagan-ataled-gwallu-dii-bakdimalad nonimarmogad. Suiga-guoedga wilesakwaa sognai guarmalad: ‘¡Dummad, anmarga be yawagak wis egae!’ </v>
<v b="MAT" c="25" v="12">”Ar dummad abin-imakdegu, sogded: ‘Napira an bemarga soged, aku an bemar-daked.’ ” </v>
<v b="MAT" c="25" v="13">Degi Jesús sogdebalid: “Degisoggu, nue nakulemar. Ar be wissurmalad ibi-ibagi, igi-wachigi Dule-Machi danikoe.” </v>
<v b="MAT" c="25" v="14">Jesús sogdebalid: “Ar Bab-Dummad-e-negdakmaid weyob gued: Dule-wargwen dikasur na e-neggi nasokargu, e-maigan-ega-ibmar-akwega ese gochagusad. Degisoggu, amarga bela na e-ibmar-obes naded. </v>
<v b="MAT" c="25" v="15">Mani-onogedsik e-maigan-gurgin-nikadbali, ega or-mani-mimis naded. Wargwenga or-mani-gwaatar ega uksad, baidga or-mani-gwabo uksad, degi, baidga or-mani-gwagwen uksamogad. Mani-ibeddi, dikasur nadsunnad. </v>
<v b="MAT" c="25" v="16">”Dule-or-mani-gwaatar-abingasad naded. Geb mani-e-sangi mani-gwaatar onosbalid. </v>
<v b="MAT" c="25" v="17">Ar dule-or-mani-gwabo-abingasadi, amba deyob imaksamogad, mani-gwabo egi onosmogad. </v>
<v b="MAT" c="25" v="18">Ar dule-or-mani-gwagwen-abingasaddi, nadgu, napagi digdapid. E-dummad-mani napa-yaba odukusad. </v>
<v b="MAT" c="25" v="19">”Undaradgine, we-maigan-e-dummad nonikid, e-maigan-ebo mani-igar naboalid. </v>
<v b="MAT" c="25" v="20">Dule-or-mani-gwaatar-abingasadi nonigu, baid-or-mani-gwaatar senonibalid. E-dummadga sognonikid: ‘Dummad, or-mani-gwaatar be anga uksad, an baid-or-mani-gwaatar egi onosbalid. Degisoggu, or-mani-gwaambe (10) an bega sedanisunnad, be sue.’ </v>
<v b="MAT" c="25" v="21">”E-dummad ega sogded: ‘Nued, be mai-nued, be gwen-galakussulid. Ar ibmar-ichesaaledgi gwen galakussuli be arbasad, ibmar-ichesur an bega uksun. Degisoggu, anba be wergudasun.’ </v>
<v b="MAT" c="25" v="22">”Ar dule-or-mani-gwabo-abingasad nonimogu, e-dummadga sognonimogad: ‘Dummad, or-mani-gwabo be anga uksad, baid-gwabo an egi onosbalid. Degisoggu, or-mani-gwabake an bega sedanisunnad, be sue.’ </v>
<v b="MAT" c="25" v="23">”E-dummad ega sogded: ‘Nued, be mai-nued, be gwen galakussulid. Ar ibmar-ichesaaledgi gwen galakussuli be arbasad, ibmar-ichesur an bega uksun. Degisoggu, anba be wergudasun.’ </v>
<v b="MAT" c="25" v="24">”Ar dule-or-mani-gwagwen-abingasad nonimogu, e-dummadga sognonimogad: ‘Dummad, an be-wisdo, be dule-buledid. Be ibmar-digsasulidgi ibmar be weed, degine, be-arbassulidgi ibmar be weebalid. </v>
<v b="MAT" c="25" v="25">Degisoggu, an be-dobgusad. An nadgu, be-or-mani napa-yaba an odukusad. Ar begadid, an bega uksun.’ </v>
<v b="MAT" c="25" v="26">”E-dummad, abin-sogdegu, ega sogded: ‘Be mai-isgana, mai-wiegala. Be wisinad, an-ibmar-digsulidgi an ibmar-weed, degine, an arbasulidgi ibmar an weebalid. </v>
<v b="MAT" c="25" v="27">Ar degisoggu, mani-onogosur be itogu, mani-urbemalad-negse be an-mani uknaenad, adi, an nonikogu, an-mani, degi, e-gaka, an na sunonikoenad.’ </v>
<v b="MAT" c="25" v="28">”Dule-mani-ibed e-mai-baiganga sogded: ‘Degisoggu, e-annik or-mani be sumarsun, dule-or-mani-gwaambe-nikadga (10) be ukmarsun. </v>
<v b="MAT" c="25" v="29">Ar dule-ibmar-nikadga bur bule ega ibmar uklegoed. Degisoggu, bur bule ibmar nikunonikoed. Ar dule-ibmar-sateddi, wis-ibmar-nikadse-bakale, ei sulenonikoed. </v>
<v b="MAT" c="25" v="30">Ar we-mai-wissur-arbaedi, magaba negsichidse metnamar. Agi bosii guoed, dummad-wilesiidba nugar-gorsii guoed.’ ” </v>
<v b="MAT" c="25" v="31">Jesús sogded: “Ani Dule-Machi, an-iba-danikoedgi, bela an-baliwiturmar-gwage-swilidikmaladmala an-gangued-yeerdaklegedgi an danikoed. Geb an-ologan-yeerdaklegedgi an signonikoed. </v>
<v b="MAT" c="25" v="32">Geb degi, bela dulemar-yar-baid-baidgi-bukmalad an-asabin ambikunonimaloed. Agi geb bachik-bachik an oambikuoed. Igi sibad-wawaad-edarbed, sibad-wawaad, degi, sibad-ebo bachiki urbe, deyob an dulemar-imakmogoed. </v>
<v b="MAT" c="25" v="33">An-argan-nuedsiki, sibad-wawaadmar an urboed. An-argan-sapiledsikdi, sibadmar an urboed. </v>
<v b="MAT" c="25" v="34">”Geb degi, an reyga-maidba, an-argan-nuedsik-bukmaladga an sogdagoed: ‘Be dagmar, ar an-Bab-Dummad bemargi nued binsasad. An-Bab-neg-dakmaid-bemargadid be abingadamar. Ar we-napneg-nagusad-akale, bato bemarga nugsales nagusad. </v>
<v b="MAT" c="25" v="35">Ar an ukur-itosgu, masgi be an-oguchamalad. An uku-uku-itosgu, be an-ogobsamalad. An-neggwebursulidgi an gudigusgu, be an-akwismalad. </v>
<v b="MAT" c="25" v="36">An mor-sate-gudigusgu, mor be anga uksamalad. An uellesgu, an-bendakega be anse atakapmalad. An esgaryagi-mellesigusgu, be anse arbimalad.’ </v>
<v b="MAT" c="25" v="37">”Geb degi, dulemar-igar-napiragwadba-damalad an-abin-imakdemaloed, sogdamaloed: ‘Dummad, ¿sana ukudmaada an be-daksamala? Masgi an be-oguchaye bede soged. ¿Sana be uku-uku-itodii an be-daksamala? An be-ogobsaye bede soged. </v>
<v b="MAT" c="25" v="38">¿Sana be-neggwebursulidgi be gudigu, anmar be-akwismala? ¿Sana mor-sate an be-daksagu, an bega mor yosmala? </v>
<v b="MAT" c="25" v="39">Be uellemaigu, be-bendakega, ¿sana anmar bese atakapmala? Be esgaryagi-mellesigu, ¿sana anmar bese atakapmala?’ </v>
<v b="MAT" c="25" v="40">”Ani Rey, an abin-imakdoed: ‘Napira an bemarga soged, ar an-gwenadgan-binsarmaladse-bakar, deyob bemar bendaksasoggu, be deyob an-bendaksamalad.’ </v>
<v b="MAT" c="25" v="41">”Geb degi, dulemar an-argan-sapiledsik-bukmaladga an sogdagoed: ‘Angi be bangumar, bemar bato ukabsalesmalad. Nia-sailaga, degi, e-baliwiturmarga, soo-saila-geg-bergued bato guagwar-siidse be namar. </v>
<v b="MAT" c="25" v="42">Ar ade, ukudmaada an gudigusgu, gwen masgi be an-oguchasurmalad. Uku-uku an itosgu, gwen be an-ogobsasurmalad. </v>
<v b="MAT" c="25" v="43">An-neggwebursulidgi an gudigusgu, gwen be an-akwissurmalad. Mor-sate an gudigusgu, gwen be anga mor yossurmalad. An uellemaigusgu, gwen be an-bendakapsurmalad, degi, esgaryagi an mellesi-gusgu, gwen be anse atakapsurmalad.’ </v>
<v b="MAT" c="25" v="44">”Geb degi, amar an-abin imakdemarmogoed: ‘Dummad, ¿sana be ukudmaad-gudii, uku-uku-itodii, an be-daksamala? ¿Sana be be-neggwebursulidgi-gudii, mor-sate-gudii, an be-daksamala? ¿Sana be uelledigu, esgaryagi-mellesigu, anmar be-bendaksasuli?’ </v>
<v b="MAT" c="25" v="45">”Geb degi, an wemar-abin-sogoed: ‘Napira an bemarga soged, ar an-gwenadgan-binsarmaladga deyob bemar imaksasursoggu, anga bemar imaksasulid.’ </v>
<v b="MAT" c="25" v="46">”Degisoggu, we-dule-isganamar, odurdakleged-neg-sadeguoedse barmiledmaloed. Dule-nuegandi, san-burba-geg-bergued-negse namaloed.” </v>
<v b="MAT" c="26" v="1">Jesús bela-weyob-ibmar-sogsad-sorba, e-sapinganga sokalid: </v>
<v b="MAT" c="26" v="2">“Be wismalad, Oburgwilegoenad-Iba ibabose nagudoed. Agine, ani Dule-Machi, nakrusgi-an-biokmalaga an-gamaloed.” </v>
<v b="MAT" c="26" v="3">Degine, dule-irwa-Bab-Dummadse-gormalad-e-dummagan, Garda-Narmaked-Dulemar, Judíoʼmar-girmar-dummagan-neggwebur-sedimalad, bela amar danar dule-irwa-Bab-Dummadse-goled-bur-dummad-Caifásʼye-nugad-neg-imbase ambikunonimalad. </v>
<v b="MAT" c="26" v="4">Yamo-yardakar-Jesús-gaega, degi, oburgwemalaga, agi igar itosmalad. </v>
<v b="MAT" c="26" v="5">Judío-dummagan-abar sogdemalad: “Mer ibagi anmar Jesús-gamalo. Degiir, dulemar Jesúsʼbina urwedamaloed.” </v>
<v b="MAT" c="26" v="6">Jesús Betania-neggweburgi gudiid. Simón-naibe-buna-yaa-maleged-nika-gudigusad-neggi siid. </v>
<v b="MAT" c="26" v="7">Agi Jesús mese-naba mas gunsigu, ome-wargwen ese nonikid. Ome, bute-akwa-alabastro-sobaledgi-sii gwallu-wawad-nuedi senonikid, geb Jesús-nonogi eononikid. A-gwallu-wawad gargerba bakleged. </v>
<v b="MAT" c="26" v="8">Jesús-sapingan ome-weyob-imaksad-daksamargu, uludmalad, sogdemalad: —¿Wede ibiga binsarsunna we-ome we-gwallu-wawa-nued wiosa? </v>
<v b="MAT" c="26" v="9">Ar sunna we-gwallu-wawad mani-dummad uklegoenad, adi, we-mani, nabir dule-wileganaga uklegegar. </v>
<v b="MAT" c="26" v="10">Ar Jesús degi-sogmalad-mag-daksagu, sogded: —¿Ar ibiga bemar omese-urwemala? Mer ese be gormar. Ar ome ibmar-nued anga imaksad. </v>
<v b="MAT" c="26" v="11">Ar dule-wilemaladdi, gusgu bemar-abargi-gudigu guoed. Andi bemarba-gudigu guosulid. </v>
<v b="MAT" c="26" v="12">”Ar ome we-gwallu-wawad an-sangi-eosadi, an-diglegoed-iduar eosad. </v>
<v b="MAT" c="26" v="13">”Napira an bemarga soged, bia we-napneggi an-gayaburba-nuedgi sunmaklegoe, we-ome-ibmar-imaksadgi sunmaklemogoed, adi, we-ome-ibmar-imaksad ebinsamalagar.” </v>
<v b="MAT" c="26" v="14">Jesús-e-sapingan-ambe-gakabogwad-wargwen (12), Judas-Iscarioteʼye-nugad, dule-irwa-Bab-Dummadse-gormalad-e-dummaganse nadegusad. </v>
<v b="MAT" c="26" v="15">Amarga sogdapid: —An bemarga Jesús-ukmalale, ¿ibi be anga ukmaloe? Judío-dummagan Judasʼga mani-sibu gwadulagwen-gakambe (30) uksamalad. </v>
<v b="MAT" c="26" v="16">Geb agi Judas igar-amiarsunnad, igi saele darba Jesús-ukodibeye. </v>
<v b="MAT" c="26" v="17">Judío-ibagi, Madu-Inasuli-Gulleged-Iba-gebe-onodedgi, e-sapingan Jesúsʼse nonimalad, ega sognonimalad: —Oburgwilegoenad-Ibagi-masgulleged-gunnega, ¿bia anmar bega neg amimaloe? </v>
<v b="MAT" c="26" v="18">Jesús amarga sogded: “Neggweburse be namar. Dule-gwensak-negse be namar. A-dulega be sogmalo: ‘Odurdaked-saila sogye: An-ibagan omosye. Be-neggine, an-sapinganmala, Oburgwilegoenad-Iba an dakmaloye.’ ” </v>
<v b="MAT" c="26" v="19">Ar igi Jesús e-sapinganmarga sogsa, e-sapingan deyob imaksamalad. A-neggi, ibagi mas-gunmalaga, bela ibmar guagwar urbismarsunnad. </v>
<v b="MAT" c="26" v="20">A-ibagi, neg-mutikgudgu, Jesús e-sapingan-ambe-gakabogwadmala (12) mese-naba mas-gunnega signonimalad. </v>
<v b="MAT" c="26" v="21">Mas gunbukmargu, Jesús sogded: —Napira an bemarga soged, bemar-gwensak darba an-ukoed. </v>
<v b="MAT" c="26" v="22">A-ular, e-sapingan nue-wile itodmalad, na wargwen-wargwen Jesúsʼga sogdemarsunnad: —Dummad, ¿ani an be-ukoe? Andi suli. </v>
<v b="MAT" c="26" v="23">Jesús abin-sogded: —Ar dule-wargwen e-argan bategi anba odogoedi, a darba an-ukoed. </v>
<v b="MAT" c="26" v="24">Napira an bemarga soged, ani Dule-Machi, ar igi Bab-Dummad-Gardagi angi narmakar nai, ar deyob an guoed, an burgoed. Ar dule-darba-an-ukoeddina, sabsur-odurdaklegoedba nue wilegoed. A-dule gwalulessulina, bur nabirinad. </v>
<v b="MAT" c="26" v="25">Geb degi, Judas, darba-Jesús-ukoedi, Jesúsʼga sogded: —Odurdaked-saila, ¿ani an be-ukoye? Jesús ega sogded: —Eye. Ar bato na be sogsad. </v>
<v b="MAT" c="26" v="26">Mas gunbukmargu, Jesús madu-susgua, Bab-Dummadga dog-nuedye sogsagusad. Geb a-sorba, Jesús madu bisge-bisge imaksad, e-sapinganga ukded, sogded: —Be sumar, be gunmar, we-madu, an-sanad. Jesús e-sapinganmala we-madu guchamarsunnad. </v>
<v b="MAT" c="26" v="27">A-sorba, Jesús nog susbalid. Bab-Dummadga dog-nuedye-sogsabargu, e-sapinganga ukdebalid, sogdebalid: —Bemar bela we gobmar. </v>
<v b="MAT" c="26" v="28">We, an-abe. An-abe Bab-Dummad dulemarbo igar-bini-mesnaid-wilubganad, degi, an-abe, isgued-eliega, dulemar-bukidar-ular milegoed. </v>
<v b="MAT" c="26" v="29">An bemarga soged, emigindi, vinoʼdi we-sorba bar an gobosulid, geb an-Bab-negdakmaidse an bemar-abargi an gobdapbaloed. Jesús e-sapinganmala we-vino gobsamarsunnad. </v>
<v b="MAT" c="26" v="30">Geb Bab-Dummad-nuggi namaksamalad-sorba, Olivos-yarse nadmarsunnad. </v>
<v b="MAT" c="26" v="31">Geb agi, Jesús e-sapinganga sogded: —Belagwapa emi-mutik bemar angi bangudmaloed, ar ade, Bab-Dummad-Gardagi narmakar naid, sognaid: ‘Sibad-wawaad-edarbed an oburgoed, Geb agi sibad-wawaadmar bela duurmakdoed.’ </v>
<v b="MAT" c="26" v="32">Jesús sogdebalid: —Geb gannar-an-durgusad-sorba, bemar-idu Galileaʼse an naoed. </v>
<v b="MAT" c="26" v="33">Pedro, abin-sogded: —Bela begi bangudmalale, andi begi gwen banguosulid. </v>
<v b="MAT" c="26" v="34">Jesús, Pedro-abin sogded: —Napira an bega soged, emi-mutik, gannir-namaked-iduar, ilapaa be an-osulogoed. </v>
<v b="MAT" c="26" v="35">Pedro, abin-sogded: —Ar an beba burgweye sogele, amba an be-osulogosulid. E-sapingan-baigan bela degibi sogdemarmogad. </v>
<v b="MAT" c="26" v="36">Jesús e-sapinganmala Getsemaní-neg-nugadse nonimarsun. Agi Jesús e-sapinganga sogded: “Wegi bemar ambikumar, andi weba Bab-Dummadse gornagwelo.” </v>
<v b="MAT" c="26" v="37">Pedro, degi, Zebedeo-machimala-warbogwadbi eba sesagusad. Geb agi, Jesús na nue-wilegoedba nue-wile itoalid, degi, nue-surbinsa itoarbalid. </v>
<v b="MAT" c="26" v="38">Geb degi, Jesús e-sapingan-walapaagwadga sogded: —Andi an ulubgi nue-bukib-itogedba sunna an burgwisar-itoleged. Wegi be ambikumar, nue atakmalo, Bab-Dummadse be gormalo. </v>
<v b="MAT" c="26" v="39">Jesús sikwas nadgu, napagi asgun megdapid. Geb Bab-Dummadse-gotegu, sogded: “Baba, an-idu igar-buled naid, sunna be anga osulogena gadin. We-igar, ina-gagbid-gobedyob beedse an egi wilegoed. Degi-inigwele, melle be an-sogedba be imako. Unnila be-sogedbarbi be imako.” </v>
<v b="MAT" c="26" v="40">Geb degi, Jesús Bab-Dummadse-gorsiid-bergusgu, na e-sapinganse nonikid, daknonikid, bela gabmamai. Geb degi, Jesús Pedroʼga sogded: “¿Ar Babse-golega wachi-irgwensaar wis ataksii geg be gude? </v>
<v b="MAT" c="26" v="41">Nue atak, Bab-Dummadse be gole, adi, isguedgi-wilubdakleged mer bemarse warmakegar. An wisi, Babse golega, bemar-burbadi guagwar gudiid. Bemar-sandi degisulid, nolloo gued.” </v>
<v b="MAT" c="26" v="42">Jesús gannar nadbargu, gannar Bab-Dummadse gotebalid, sogdebalid: “Baba, an-idu igar-buled naid, ina-gagbid gobedyob beedse an egi wilegoed. Geg be anga osulogele, igi-barsa. Degisoggu, be-sogedba be imaksun.” </v>
<v b="MAT" c="26" v="43">Jesús Bab-Dummadse-gorsiid bergusgu, gannar e-sapinganse-nonibargu, gabmamai daknonikid. Ar gabed nue egi obin itomalad. </v>
<v b="MAT" c="26" v="44">Degi, Jesús e-sapingan-gabmamai obesad. Geb gannar nadbalid. Degi, ilapaagi Bab-Dummadse gotegu, gannar-idu-sogsadgii sogdebalid. </v>
<v b="MAT" c="26" v="45">Geb degi, Jesús e-sapinganse gannar nonikid, ega sognonikid: “¿Amba be gabmamaide? ¿Amba be obunnomamaide? Emigindi, wachidi omossun. Ani Dule-Machi, an-oburgwemalaga, dulemar-isgudidimaladse darba uklesokarsun. </v>
<v b="MAT" c="26" v="46">Degisoggu, be gwisgumarsun, namarsun. Be dakmar, dule-darba-an-uksokalidi bato anmar-walikgusad.” </v>
<v b="MAT" c="26" v="47">Jesús amba e-sapinganga sunmakgwichi, e-sapingan-warambe-gakabogwad-wargwen (12), Judasʼye-nugad, ese nonikid. Aba dule-irwa-Babse-gormalad-e-dummagan, degi, Judío-girmar-dummagan-neggwebur-sedimalad dulemar-bukidar barmiargusmalad. We-dulemar-bukidar es-suidyalaba, degi, suarmar annik-annik, Judasʼba duurmakdani gusmalad. </v>
<v b="MAT" c="26" v="48">Judas Jesús-darba-ukoedi, dulemar-nonimalad-ebo igar-nabosad, ega sogsad: “An dule-e-wagar-uoed, an ega sogoedi, be nued sogeye, a-dule bemar gaoed.” </v>
<v b="MAT" c="26" v="49">Geb Judas yog Jesúsʼse naar imaksad, ega sogded: —Odurdaked-saila, ¿be nuedi? Geb degi, ei wagar usa imaksad. </v>
<v b="MAT" c="26" v="50">Degi, Jesús, Judasʼga sogded: —Gwenad, ¿ibiga be daniki? Geb degi, dulemar Jesúsʼse nonimalad. Geb Jesúsʼse achadmargu, Jesús-gasmarsunnad. </v>
<v b="MAT" c="26" v="51">Ar e-sapin-wargwen Jesús-naba-gwichidi, es-suid-onosgu, dule-irwa-Babse-gormalad-bur-dummad-e-mai naibi imaksad. E-uaya ei siksad. </v>
<v b="MAT" c="26" v="52">Geb degi, Jesús e-sapinga sogded: —Be es-suid e-uka-yaba be odo. Ar bela dulemar-es-suid-ebumaladi, es-suidgi burgoed. </v>
<v b="MAT" c="26" v="53">Ar emisbinne, mili-miliba baliwiturmar anga barmidagega, ¿geg an-Babse an gor be ebinsasi? Ar an gotele, anga barmialiled. </v>
<v b="MAT" c="26" v="54">Ar deyob gusale, degite, ¿igi Bab-Dummad-Gardagi narmakar-naidba bar gusarsunna? Ar a-Gardagi sognaid, an burgwergebye. </v>
<v b="MAT" c="26" v="55">Geb agi, Jesús dulemarga sogded: —¿Ibiga bemar dule-isgana-ibmar-atursaedyob an-gadanimala? Emide, es-suidyalaba, suarmaryalaba, bemar an-gadanimalad. Bane-bane bemarba an gudigusad, Bab-Dummadse-goled-neggi dulemar-odurdakdii an gusad. Degite, agindi bemar gwen an-gassurmalad. </v>
<v b="MAT" c="26" v="56">Ar emigindi, igar-maidbali, Bab-Dummad-gayaburba-barsogmalad-narmaksadba-guegala, deyob gunonikid. Degi, Jesús-sapingan Jesús-wargwen-mete, e-idu bela duurmakdemarsunnad. </v>
<v b="MAT" c="26" v="57">Dulemar-Jesús-gasmaladi, dule-irwa-Bab-Dummadse-gormalad-bur-dummad, Caifásʼye-nugadse Jesús-sesmalad. Agi Garda-Narmaked-Dulemar, Judíoʼmar-girmar-dummagan igar-itogega bukmalad. </v>
<v b="MAT" c="26" v="58">Pedroʼdi bannabasaar Jesúsʼba nadapgusmogad, dule-irwa-Babse-gormalad-bur-dummad-neg-imbase warmakdapid. A-neg-imbase dogsagua, suar-ibedmar-abargi sigdapid, adi, dakega, igi Jesús-imakmalodibeye. </v>
<v b="MAT" c="26" v="59">Dule-irwa-Babse-gormalad-e-dummagan, degi, bela Judío-dummagan-igar-nabiromalad, igar-aminanai guarmalad, igi-saele Jesúsʼgi yolemalodibeye, igi-yamo-gakansaale Jesús-oburgwemalodibeye. </v>
<v b="MAT" c="26" v="60">Degite, ar bukidar yamo-gakansaar sunmaknonimar-inigwele, Jesús-nodiid gwen amissurgusmalad. Geb dule-warbo yamo-gakansaar-ibmar-soged nonimalad. </v>
<v b="MAT" c="26" v="61">Dule-warbogwad weyob sognonimalad: —We-dule weyob sunmaksad: ‘An sunna Bab-Dummadse-goled-neg-siid an earye, degi, ibapaagi sunna gannar an sobbarye.’ </v>
<v b="MAT" c="26" v="62">Dule-irwa-Babse-gormalad-bur-dummad gwisgusgu, Jesúsʼga sogded: —¿Be dulemar-abin-imakosuli? Begi-sunmaknanaidgi, ¿igi be sogmosunna? </v>
<v b="MAT" c="26" v="63">Ar Jesúsʼdi bipisaar gwen abin-imaksasulid. Geb degi, dule-irwa-Babse-gormalad-bur-dummad ega sogdesunnad: —Bab-Dummad-Dula-Maid-nuggi an bega soged, anmarga be soge, ¿ar be Cristo, Bab-Dummad-Machi-sunnadi? </v>
<v b="MAT" c="26" v="64">Jesús abin-sogded: —Ar bede soged. A-uki an bega sogbalid, emigi ani Dule-Machi, Bab-Dummad-Bela-Gangued-Nikad-e-argan-nuedsik dule-dummadga an sii be an-dakmaloed, degine, nibneggi mogir-imbaba-daniki be an-dakmarbaloed. </v>
<v b="MAT" c="26" v="65">Geb degi, dule-irwa-Babse-gormalad-bur-dummad e-mor na siir irmaksad, oyogegar, Jesús-degisogsad ede sae-itoye. Degine, geb dummaganga sogded: —¡Bab-Dummad-nuggi we, dodos! ¿Ar ibiga e-barsogmalad anmar bar abesunna? Ar bemar-sunnad, emiskwaa be itosmalad, we-Jesús Bab-Dummad-nuggi dodosad. </v>
<v b="MAT" c="26" v="66">¿Igi be itomarmosunna? Dummagan-igar-itobukmalad abin-imakdemargu, sogdemalad: —Oburgwilegergebed. </v>
<v b="MAT" c="26" v="67">Geb degi, dummagan Jesús-wagargi wiakdemalad, argan-olor sarsodmarbalid, degine, baigan wagargi Jesús-bibyodmarbalid. </v>
<v b="MAT" c="26" v="68">Ega sogdemalad: —Cristo, bela be ibmar-wissoggu, anmarga be soge, ¿doa be-bibyossunna? </v>
<v b="MAT" c="26" v="69">Pedro neg-imbagi sii, bunagwa-mai-wargwen ese nonikid, ega sognonikid: —Be, Jesús-Galileaʼginedba gudii an be-daksamogad. </v>
<v b="MAT" c="26" v="70">Pedro, bela dulemar-asabin osuloded, sogded: —Aku an itoged, ibu be anga obare. </v>
<v b="MAT" c="26" v="71">Pedro yawagakse-nadgu, bunagwa-baid Pedro-dakarbalid. A-bunagwa, dulemar-bukmaladga sogded: —We-dule, Jesús-Nazaretʼginedba gudii an daksamogad. </v>
<v b="MAT" c="26" v="72">Pedro gannar osulodbalid, sogded: —Bab-Dummad-nuggi napira an bemarga soged: Andi, an we-dule-akudaked. </v>
<v b="MAT" c="26" v="73">Degine, sikwas sanargusadgine, walik-bukmalad Pedroʼse-nonimargu, ega sogdemarmogad: —Napira an bega soged, be Jesús-sordamogad, ar be-sunmaked mag-itoleged, be a-sordamogad. </v>
<v b="MAT" c="26" v="74">Geb degi, Pedro ukabsaar ibmar sokalid, degi sogdebalid: —Bab-Dummad-nuggi napira an bemarga soged: Andi, an we-dule-akudaked. Geb degidgine, yog gannir namakaled. </v>
<v b="MAT" c="26" v="75">Geb degi, Pedro ebinsaas naded, igi Jesús ega ibmar sogsa, “gannir-namaked-iduar, ilapaa be an-osulogoye.” Degi, Pedro magaba-nadgu, nue-ise-boar nadsunnad. </v>
<v b="MAT" c="27" v="1">Wakdargusgu, bela dule-irwa-Babse-gormalad-e-dummagan, degi, Judío-girmar-dummagan-neggwebur-sedimalad igar-itosmargu, igar-mesismalad, Jesús-oburgwemaloye. </v>
<v b="MAT" c="27" v="2">Edinnar neggwebur-dakmaid-Poncio-Pilatoʼye-nugadse Jesús-sesmalad. Jesúsʼga igar-itogega aga ukdapmalad. </v>
<v b="MAT" c="27" v="3">Geb degi, Jesús-darba-uksad-dule-Judas, Jesús-oburgwilego-daksagu, bukib-binsaded. A-ular, Judas mani-sibu-dulagwen-gakambegwad (30) gannar dule-irwa-Babse-gormalad-e-dummaganse, degi, Judío-girmar-dummaganse senonikid. </v>
<v b="MAT" c="27" v="4">Amarga sognonikid: —An dummad-nosad, dule-ibmar-gwen-oakalossulid binsa darba an uksad. Ar dummagandi, abin-imakdemalad: —¿Ar anmargardi baisi? ¡Ar wedi, begindo! </v>
<v b="MAT" c="27" v="5">Geb degi, Judas Bab-Dummadse-goled-neggi mani-mide nadsunnad. Geb agi na dukin gammu gadapid. </v>
<v b="MAT" c="27" v="6">Dule-irwa-Babse-gormalad-e-dummagan, Judas-mani-mided-wesmargu, sogdemalad: “We-mani anmar Bab-Dummadga-mani-sabogedgi uker, igar-nuedsulid, ar ade, we-mani bato ukabsalegaled, dule-gindakega-imakoed-manid.” </v>
<v b="MAT" c="27" v="7">Geb dummagan igar-itosmargu, napsa-ibmarga-sobleged-nainu baksamalad, adi, agi dulemar-ainebarmalad-burgwisar, digmalagar. </v>
<v b="MAT" c="27" v="8">A-ular, a-nainu amba emi-ibase bileged: “Ablis-Nainuye.” </v>
<v b="MAT" c="27" v="9">Ar deyob gunonikid, igi Bab-Dummad-gayaburba-barsoged Jeremíasʼye-nugad, deun sogsagusgu: “Mani-sibu-dulagwen-gakambe (30) susmalad, dule-nued-uklesad-e-mani, Israel-dulemar-an-uksad-mani. </v>
<v b="MAT" c="27" v="10">A-mani napsa-ibmar-sobed-nainu-bakega uksamalad, ar igi Bab-Dummad anga sogsa, aba igar imaklesad.” </v>
<v b="MAT" c="27" v="11">Dule-dummad-negdakmaid-Pilatoʼye-nugad-asabin Jesús gwisgudapid. Pilato Jesúsʼse egichialid, ega sogded: —¿Ar be Judíoʼmar-E-Rey? Jesús, abin-sogded: —Ar bede soged. </v>
<v b="MAT" c="27" v="12">Dule-irwa-Babse-gormalad-e-dummagan, degi, Judío-girmar-dummagan ar Jesúsʼgi sognanai-guarmalad, we, igar-isgana imakdiiye. Ar Jesúsʼdi gwen abin-imaksasulid. </v>
<v b="MAT" c="27" v="13">Geb degi, Pilato Jesúsʼga sogded: —¿Begi-sunmaknanaid be itosuli, bede ibmar-isgana imakdiiye? </v>
<v b="MAT" c="27" v="14">Ar Jesúsʼdi bipisaale gwen abin-imaksasulid. Degisoggu, Pilato nue-geger daksunnad, ar ibiga wede Jesús dulemar-abin-imaksuli. </v>
<v b="MAT" c="27" v="15">Emide dakleargu, iba-onolealile, Pilato gusgu Judíoʼmar-abemaladba dule-wargwen-esgaryagi-mellesiid ega onodaed. </v>
<v b="MAT" c="27" v="16">Deunni, a-ibagangine, dule-Barrabásʼye nugad esgaryagi mellesiid. We-dule, dule-isgana-nug-nikagwadid. </v>
<v b="MAT" c="27" v="17">Dulemar-bukidar ambikunonimargu, Pilato amarga sokalid: —¿Doa bemarga onobi be an-abemarsunna? ¿An bemarga Barrabás-onoge? ¿Jesús, Cristoʼye-nugad an onoge? </v>
<v b="MAT" c="27" v="18">Ar ade, Pilato wisid, Judío-dummagan nobedbali ega Jesús-uksamala. </v>
<v b="MAT" c="27" v="19">Pilato igar-naboged-gangi-sigu, e-ome ese gaya barmialid: “We-dule, dule-nuedid, dule-isgudisulidid. Mer egi be yolemogo. Emi an ichakwa-gabdakmai oibosad, an egi gabdaksadgi nue-nunmak an itodiid.” </v>
<v b="MAT" c="27" v="20">Ar dule-irwa-Babse-gormalad-e-dummagandi, degi, Judío-girmar-dummagan yamo dulemar-binsaed gasmalad, adi, Pilatoʼse Barrabás-egismalaga, ega onogega, Jesúsʼdi oburgwemalagar. </v>
<v b="MAT" c="27" v="21">Pilato gannar dulemarga sogdebalid: —¿Doa bur wemar-warbogwad bemarga onobi be an-abemala? Emar abin-sogdemalad: —Barrabás bur be anmarga onoge. </v>
<v b="MAT" c="27" v="22">Geb degi, Pilato dulemarga sogdesunnad: —Ar degite, Jesús, Cristoʼye-nugad, ¿igi an imakosunna? Bela abin-sogdemalad: —¡We-duledi be nakrusgi bioke! </v>
<v b="MAT" c="27" v="23">Pilato dulemarga sogdebalid: —¿Ar degite, we-dulede ibu ibmar-isgana wede imaksasunna? Agi dulemar bur bule oimakdemalad, sogdemalad: —¡We-dule nakrusgi bioke! </v>
<v b="MAT" c="27" v="24">Pilato dakdegu gwen igar nabolesuli, aka bur bule dulemar oimakbukwa, bormogi dii-susgua, na e-argan dulemar-wagab enukded, sogded: —Bemar we-dule-nued-oburgoed, anginsurdo, bemargindo. </v>
<v b="MAT" c="27" v="25">Bela-dulemar abin-sogdemalad: —We-dule-oburgwilegoed anmargi naguoe, degi, anmar-mimmigangi nagumogoe. </v>
<v b="MAT" c="27" v="26">Geb degi, Pilato, Barrabás-onossunnad. Pilato, Jesús-sabsur-bibyosad-sorba, nakrusgi Jesús-biokmalaga, suar-ibmalaga uksasunnad. </v>
<v b="MAT" c="27" v="27">Degi, Pilato-e-suaribmala, Pilato-neg-Pretorioʼye-nugadse Jesús-sesmalad. Agi suar-ibmala, degi, e-sordamar bela-danagwenad, Jesús-ebilis ambikunonimalad. </v>
<v b="MAT" c="27" v="28">Suar-ibmala Jesús-ibe mor-esusmargu, reymor-ginnid-yoedgiid Jesúsʼga yosmarsunnad. </v>
<v b="MAT" c="27" v="29">E-nonogi iko-sobaled-gurgin ega sismarbalid, ega masargiid gaapoledyob e-argan-nuedgi ega uksamarbalid. Geb degine, Jesús-asabin yokorgi-sindigar sigisdamalad, yamo egi dodonaigusdamalad, ega sogdedamalad: —¡Be Judíoʼmar-E-Rey, suibaksaar be ani gudigusana gadin! </v>
<v b="MAT" c="27" v="30">Suar-ibgan Jesúsʼgi wiaksadamarbalid, masargiid e-annik sudamalad, geb agi e-nonogi sarsodamarbalid. </v>
<v b="MAT" c="27" v="31">Suar-ibgan Jesúsʼgi-dodosmalad-sorba, mor-ginnid ega esusmalad, gannar ega e-mor yosmalad. Geb degi, nakrusgi-biokmalaga Jesús-sesmarsunnad. </v>
<v b="MAT" c="27" v="32">Roma-dulemar-suar-ibgan Jesús-nakrusgi-biokegala, Jerusalén-neggweburgi nodmargu, dule-wargwen-Cirene-neggweburgined Simónʼye-nugad dakarmalad. A-dule, Jesúsʼga nakrus-seega ise-barmiar imaksamalad. </v>
<v b="MAT" c="27" v="33">Gólgotaʼye-neg-nugadse modapmalad. Gólgota sogleged, Dule-Nonogar-Negye. </v>
<v b="MAT" c="27" v="34">A-negse modapmargu, suar-ibgan vino ina-gagbidbo-oburaledgi Jesús-ogobdemalad, adi, dog mer bar nunmaked itogegar. Ar Jesúsʼdi wis-itosgua, yapa abin-gobgusad. </v>
<v b="MAT" c="27" v="35">Suar-ibgan Jesús-nakrusgi-bioksamargu, Jesús-morgi dodoarmalad, doa suoeddibeye. Wilubdakar Jesús-mor mimismarsunnad. Deyob gusad, adi, Bab-Dummad-gayaburba-barsoged-epenne-sogsadyob guegar, deun sogsagusgu: “An-mormar mimismarsunnad, degi, an-mor-suega, egi wilubdaknanai gusmalad.” </v>
<v b="MAT" c="27" v="36">Degine, geb Jesúsʼgi-nakulemalaga suar-ibgan sigismalad. </v>
<v b="MAT" c="27" v="37">E-nakrus-birgi narmaksamalad, sogega, ibiga Jesús burgwenai. Narmakaled weyob sognaid: </v>
<v b="MAT" c="27" v="38">Geb degi, suar-ibgan dulemar-atursamalad-warbo nakrusgi bioksamarbalid. Wargwen, Jesús-argan-nuedsik ogwichisad, baiddi Jesús-argan-sapiledsik ogwichisbalid. </v>
<v b="MAT" c="27" v="39">Dulemar-Jesús-dikarba-nasdamalad ise-dodoar egi nasdamalad, yamo ega nono-ege-ege-gunadap nasdamalad, </v>
<v b="MAT" c="27" v="40">ega sogdedamalad: —Ar be Bab-Dummadse-goled-neg be earoye sogsad, degi, ibapaagi gannar sobbaloye be sogsad. Emigindi, na be dukin bendakdo. Ar be Bab-Dummad-Machile, nakrusgi-naid be aidedage. </v>
<v b="MAT" c="27" v="41">Amba deyob, dule-irwa-Babse-gormalad-e-dummagan, Garda-Narmaked-Dulemar, Fariseoʼmar, degi, Judío-girmar-dummagan, amar bela Jesúsʼgi dododmarmogad, sogdemarmogad: </v>
<v b="MAT" c="27" v="42">—We-Jesús, dule-baigandi nabir bendaksad, edi dukin geg na bendaked. Ar Jesús Israel-Dulemar-E-Reyle, nakrusgi-naid aidedadeen, geb agi anmar egi benguosulid. </v>
<v b="MAT" c="27" v="43">We-dule Bab-Dummadgi-gwen-bengusurye-sogedde, Bab-Dummad nabir e-dakye-sogele, degite, Bab-Dummad e-bendakdado. ¿Ar na sogsasursi, ‘Ani an Bab-Dummad-Machiye?’ </v>
<v b="MAT" c="27" v="44">Amba deyob atursamalad-Jesúsʼba-nakrusgi-bioklegar-naimalad Jesúsʼgi-dodonanai gusmarmogad. </v>
<v b="MAT" c="27" v="45">Dad yorukugusgu, bela we-napa-naidgi negasichid nagunonikid, wachi-irbaase naigusad. </v>
<v b="MAT" c="27" v="46">Wachi-irbaa-gusgu, Jesús binnasur goted, sogded: —Elí, Elí, ¿lama sabactani? A sogleged: ‘¡An-Bab-Dummadye, an-Bab-Dummadye! ¿Ibiga be an-obacha?’ </v>
<v b="MAT" c="27" v="47">Abar Jesús-nakrus-walik-bukmalad Jesús-degi-soge-itosmargu, sogdemalad: —Wede Elíasʼse gornaid. </v>
<v b="MAT" c="27" v="48">Degine, dule-wargwen, yoga-abarmakar naded, ibmar-buta-butad-susgua vino-gagbidgi owardikusad, geb suar-dukugi edichagu, wis gobega Jesúsʼga uksad. </v>
<v b="MAT" c="27" v="49">Ar baigandi sogdemalad: —Mer ese achamar, dakmalo bule Elías odenonikodibe. </v>
<v b="MAT" c="27" v="50">Geb Jesús gannar binnasur-gotebargu, agi yasuu naded. </v>
<v b="MAT" c="27" v="51">Deyob-gunaidgine, Jerusalénʼgi, Bab-Dummadse-goled-neggi, Neg-Islidikid-irwa-mor-naid siir naded. Niba-akar urbalidse achirmakde gusad. Degine, napneg giglimakded, akwa-dummagan mamaridbalid. </v>
<v b="MAT" c="27" v="52">Neg-uanmar argadbalid, bukidar-dule-gwage-swilidikmalad-burgwismalad durgudmalad. </v>
<v b="MAT" c="27" v="53">Amar neg-uangi-mamaid ainidmalad. Wemala, Jesús-gannar-durgusad-sorba, geb Jerusalén-neggwebur-islidikidse dognonimalad. Dulemar-bukidarse magarosmalad. </v>
<v b="MAT" c="27" v="54">Roma-suar-ibed-sordamar-dulatar-sediid (100), degine, e-sordamar, Jesús-edarbebukmalad, negabandur-nagusad-daksamargu, degi, bela ibmargusad-daksamargu, bela nue-dobe-ito nadmalad, sogdemalad: —We-dule, nue-Bab-Dummad-Machi-sunnadid. </v>
<v b="MAT" c="27" v="55">Agi bukidar-omegan bannabasaar Jesús-dakbuk-gusmarmogad. Ar a-omegan Galilea-akar Jesúsʼba bipirmakdanimalad, ega ibmar-imakdii gusmalad. </v>
<v b="MAT" c="27" v="56">A-omegan-abargi María-Magdalena gwichid, degi, María-gwichimogad. A-María, Santiago-e-nanad, degi, José e-nanad. Deginbali, Zebedeo-machimala-e-nan gwichi gusmogad. </v>
<v b="MAT" c="27" v="57">Neg-sedodgu, mani-ibed-wargwen, Joséʼye-nugad nonikid. We-dulede Arimateaʼginedid, Jesús-e-sapinga gusmogad. </v>
<v b="MAT" c="27" v="58">We-dule, Pilatoʼse nadegusad, Jesús-mui neg-uanse-dignaega egisdapid. Geb degi, Pilato, Joséʼga-Jesús-mui-ukmalaga igar uksad. </v>
<v b="MAT" c="27" v="59">José, Jesús-mui-nakrusgi-naid-odesgu, atued-binidgi nue-obipirmaksad. </v>
<v b="MAT" c="27" v="60">Geb degi, José na e-neg-uan-binidgi Jesús-mesisad. A-neg-uande akwa-imbaba nuesaale akwiargalad. Geb José neg-uan-doged-eduega egi akwa-dummad obaparmaksad. Geb agi nadsunnad. </v>
<v b="MAT" c="27" v="61">José, Jesús-mui-dignaigu, María-Magdalena, baid Maríaʼye-nugbalid, neg-uan-asabin bukwa gusmarmogad. </v>
<v b="MAT" c="27" v="62">Banedgine, Judíoʼmar-obunnoged-ibagine, dule-irwa-Bab-Dummadse-gormalad-e-dummagan, degi, Fariseoʼmar Pilatoʼse nonimalad, </v>
<v b="MAT" c="27" v="63">ega sogdemalad: —Dummad, anmar insado, we-dule-yardakegwad amba dula gudigu, sogsagusad: ‘Ibapaagwad-sorba gannar an durguoye.’ </v>
<v b="MAT" c="27" v="64">Degisoggu, neg-uangi mer dule yogasaar-dogega ibapaa-wilub be igar mese. Ar abakalegi, e-sapingan mutik Jesús-mui atursanonimalale, geb dulemarga sokarmalale: ‘Burgwar-mamaimalad-abargi Jesús durgusye.’ Ar degiir, bur bule idualedba dulemar-yardakoed. </v>
<v b="MAT" c="27" v="65">Geb degi, Pilato amarga sogded: —Nabir. Ar degiile, wegi-suar-ibmala-bukwad be neg-uanse sedmar. Na be-itogedba be imakmarsun. </v>
<v b="MAT" c="27" v="66">Geb degi, amar neg-uanse nadmarsunnad. Dulemar mer neg-uan egamalaga, akwa-yawagakgi-siidgi Roma-saila-wilub nasiksamalad. Degine, neg-uan edarbemalaga, suar-ibmala ogwichismarbalid. </v>
<v b="MAT" c="28" v="1">Obunnoged-iba-nasgu, itoged-iba-geb-naguded-oiboargu, María-Magdalena, degi, María-baid, neg-uan-dakega nonimalad. </v>
<v b="MAT" c="28" v="2">Degi, negabandur-dummad nagunonikid, ar ade, Bab-Dummad-e-baliwitur-nibneggi-danikid, napnegse nonikid. A-baliwitur, akwa-dummad neg-uan-yawagak-idu-siid onirnonikid, geb a-akwa-birgi sigisad. </v>
<v b="MAT" c="28" v="3">Baliwitur-e-dakleged mar-gaedyob dakleged, degine, e-mor ise-sibudik, dakuu daklebalid. </v>
<v b="MAT" c="28" v="4">A-dobedbali, suar-ibmala wawanmakdemalad, burgwisayob nadmalad. </v>
<v b="MAT" c="28" v="5">Ar baliwiturdi omeganga sogded: —Mer be dobgumar. Ar bemar Jesús-nakrusgi-bioklesgusad-amidanimalad an wisid. </v>
<v b="MAT" c="28" v="6">Jesús wegi bar maisulid. Ar igi bemarga sogsagusa, deyob gusad. Jesús gannar durgusad. Be dakdamar, Dummad-Jesús-mai-gusad-e-gannar be dakmar. </v>
<v b="MAT" c="28" v="7">Be gwae namar, e-sapinganga be sognamar: ‘Emi, Jesús burgwar-mamaid-abargi gannar durgusye. Bemar-idu Galilea-yarse nadmarye, agi be dakmaloye.’ Bato be wismarsoggu, be sognamarsun. </v>
<v b="MAT" c="28" v="8">Degi, omegan neg-uangi-nodgu, Jesús-sapinganga Jesús-durgusye-sognamalaga, dobed-abargi, degi, nue-weligwar-itogedgi, abarmakdemalad. </v>
<v b="MAT" c="28" v="9">Degine, omegan gayaburba-nued sognadmargu, egi Jesús noalid, ega sogded: “¡Na, degite!” Degi, omegan ese walikgunonimargu, e-mali angaagwar gasmalad, degi, Jesús-nug odummodmarsunnad. </v>
<v b="MAT" c="28" v="10">Geb degi, Jesús amarga sogded: —Mer be dobgumar, be namar. An-gwenadmarga gayaburba-nued be sognamar, adi, Galilea-yarse namalagar, agi an-dakmalagar. </v>
<v b="MAT" c="28" v="11">Ar omegan nadapmargu, suar-ibmala-abar, bela neg-uangi-ibmar-gusad dule-irwa-Babse-gormalad-e-dummaganga-sogega neggweburse nadmarmogad. </v>
<v b="MAT" c="28" v="12">Dule-irwa-Babse-gormalad-e-dummagan, Judío-girmar-dummaganse gochamargu, igar itosmalad. Degi, Judío-dummagan, suar-ibmalaga mani-ichesur uksamalad. </v>
<v b="MAT" c="28" v="13">Amarga sogsamalad: —Bemar sogo: ‘Anmar gabmamaigu, Jesús-sapingan mutikidba nonimarye, Jesús-mui atursasmarye.’ </v>
<v b="MAT" c="28" v="14">Ar Roma-dummad-negdakmaid degi-itoalile, anmar-ebo sunmakoed, mer be-oakalomalagar. </v>
<v b="MAT" c="28" v="15">Suar-ibmala mani-susmargu, ar igi Judío-dummagan ega sogsamala, deyob imaksamalad. Ar deyob, Judíoʼmar-abargi we-gaya amba emi-ibase soglediid: “Suar-ibmala-gabmamaigu, Jesús-e-sapingan Jesús-mui atursasmarye.” </v>
<v b="MAT" c="28" v="16">Jesús-e-sapingan-ambe-gakagwensak-guedi (11), Galileaʼse nadmalad. Bia Jesús ega sogsagusa, a-yar-mulluse be naoye, ase nadmarsunnad. </v>
<v b="MAT" c="28" v="17">E-sapingan Jesús-dakarmargu, e-abin sindigar sigidmalad, e-nug odummodmalad. Amba gwenna-gwenna e-sapingan egi bengusmalad. </v>
<v b="MAT" c="28" v="18">Jesús e-sapingan-walikgunonigu, amarga sogded: —We-napneggi-negdakega, degine, nibneggi-negdakega, Bab-Dummad bela gangued anga uksad. </v>
<v b="MAT" c="28" v="19">Degisoggu, be namar, bela-dulemar-yar-baid-baidgi-bukwamalad an-sapinganga gued be imaknamar. Amar Bab-Dummad-nuggi, Bab-Dummad-Machi-nuggi, degi, Bab-Dummad-Burba-Isligwaled-nuggi, Bab-diigi-ogleged-igargi-oglegega, be imaknamar. </v>
<v b="MAT" c="28" v="20">An bemar-odurdaksadba bela eba nue-nanamaloye be amar-odurdako. Napira an bemarga soged, an emi bemarba we-napneg-berguedse, bane-bane an gudiguoed. Be itogua.</v>
<v b="MRK" c="1" v="1">Jesucristo, Bab-Dummad-Machi, egi-gayaburba-nued-sunmaklesad, weyobi onoded. </v>
<v b="MRK" c="1" v="2">Igi Bab-Dummad-gayaburba-barsoged-Isaías-e-gardagi-narmakar-naiyob, ibmar gusad: “An be-iduale, anga-gayaburba-berbeged an barmided, we-dule, be-iduale bega igar-mayoed.” </v>
<v b="MRK" c="1" v="3">“Dule-wargwen nega-dulesulidganba binnasur goled: ‘Dule-Dummad-idu igar-mayemar, igar-swilidik mesmar.’ ” </v>
<v b="MRK" c="1" v="4">Weyobi Diigi-dule-oged-Juan nonikid, nega-dulesulidganba Bab-Dummad-diigi-ogleged-igar imaknonikid, degi, weyobi sunmaknonikid: “Bemar na be-isguedga ulubgi bukib binsamar, be-daed be ogwamar. Bab-Dummad be-isgued bega eliega, Bab-Dummad-diigi-ogleged-igar be imakmar.” </v>
<v b="MRK" c="1" v="5">Bela Judea-yalaganbarmalad, degi, bela Jerusalén-neggweburginmalad, Diigi-dule-oged-Juanʼse nonidamalad. Na e-isgued dukin barsogsamalale, Juan, Jordán-diwargi, Bab-Dummad-diigi-ogleged-igar ega imakdaed. </v>
<v b="MRK" c="1" v="6">Diigi-dule-oged-Juan moli-yargan-mureged-e-absar na morga imakdii gualid, degi, moli-uka e-molidubga imakdii guarbalid. Sese, degi, achanis e-masga imakdii gusbalid. </v>
<v b="MRK" c="1" v="7">Juan weyob dulemarga sunmakdii gualid: “An-sorbali, dule-wargwen anba bur-gangued-nikad danikid. Amba an e-sapat-dubse-bakar, geg ei an esiked. </v>
<v b="MRK" c="1" v="8">Andi Bab-Dummad-diigi-ogleged-igargi, unnila diigi an be-ogsamalad. Dule-an-sorba-danikiddi, Bab-Dummad-Burba-Isligwaledgi be-ogmaloed.” </v>
<v b="MRK" c="1" v="9">A-ibagangi, Jesús Galilea-yargi, Nazaretʼye-neggwebur-nugadgi gudiid. Agi gudiidgi, Jordán-diwarse nadegusad. Geb a-diwargi Diigi-dule-oged-Juan Bab-Dummad-diigi-ogleged-igargi Jesús-ogsad. </v>
<v b="MRK" c="1" v="10">Jesús diwargi nakwiargu, nibnega argad daksad, degine, Bab-Dummad-Burba-Isligwaled nuuyobi egi aidedani daksad. </v>
<v b="MRK" c="1" v="11">Degidgine, nibneggi gayaburba gollalid, sogded: “Be, An-Machi-sabedid. An beba weligwar itoged.” </v>
<v b="MRK" c="1" v="12">A-sorbali, Bab-Dummad-Burba-Isligwaled nega-dulesulidganba Jesús-sesa gusad. </v>
<v b="MRK" c="1" v="13">Agi Jesús iba-dulabo (40) ibmar-durgan-abargi gudigusad. Agi nia-saila-Satanás Jesús-wilubdaknai gualid. Baliwiturmar Jesúsʼga ibmar-imaknai guarmalad. </v>
<v b="MRK" c="1" v="14">Diigi-dule-oged-Juan-esgaryagi-metemalad-sorba, Jesús Galilea-yarse Bab-Dummad-e-negdakmaid-gayaburba-nuedgi sunmakega nonikid. </v>
<v b="MRK" c="1" v="15">Jesús sogdii gualid: “Ibagandi nonisun, Bab-Dummad-e-negdakmaid anmarse warmaknonisun. Degisoggu, be-isgudiidga na be wile itomar, degi, Bab-Dummad-Gayaburba-Nued, bensulidgi be abingamar.” </v>
<v b="MRK" c="1" v="16">Jesús Galilea-mata-dummad-gakaba-nadapgu, dakalid, Simón, degi, e-urba-Andrésʼbo, sakigi ua-ganai. Ar we-dulemarde, gusgu ua-gaedgi arbamaladid. </v>
<v b="MRK" c="1" v="17">Jesús amarga sogded: “Anba be dagmar, igi bemar ua-gae, ayobi, dulemar-we-napneggi-bukwad-gaega an be-imakmaloed.” </v>
<v b="MRK" c="1" v="18">Geb Simón, degi, Andrés, yog e-saki indakar imaksamalad, degi, Jesúsʼba nadmalad. </v>
<v b="MRK" c="1" v="19">Jesús sikwas nadbargu, Zebedeo-machimala-Jacobo, degi, e-urba-Juanʼbo, urgi saki-matumakbukwa dakdapid. </v>
<v b="MRK" c="1" v="20">Jesús amarse yog-gollar imaksad. Geb Jacobo, Juan-ebo, e-bab-Zebedeo, degi, ega-arbamalad urgi-obesa, Jesúsʼba nadmalad. </v>
<v b="MRK" c="1" v="21">Jesús na e-sapinganmala, Capernaúm-neggweburse nonimalad. Obunnoged-iba-nagunonigu, Judíoʼmar-onmakednegse nadmalad. Agi Jesús Bab-Dummad-Igargi dulemar-odurdakdegusad. </v>
<v b="MRK" c="1" v="22">Dulemar, Jesús-ibmar-odurdaked geger itomalad, ar ade, Garda-Narmaked-Dulemargii dulemar-odurdaksulid, nue-gangued-nika dulemar-odurdaked. </v>
<v b="MRK" c="1" v="23">Ukiagwar Judíoʼmar-onmakedneggi dule-wargwen-niaburba-nikad-siid binnasur gollalid, sogded: </v>
<v b="MRK" c="1" v="24">—Jesús-Nazaretʼgined, ¿ibiga be anmargi gwisgudaniki? ¿Be anmar-obelogega daniki? Ar an be-wisid, be doa-dule gue. Be, Bab-Dummad-E-Dule-Isligwaledid. </v>
<v b="MRK" c="1" v="25">Geb Jesús niase uluded, ega sabsur ibmar sogded: —Mer be sunmak, dulegi-maid be noe. </v>
<v b="MRK" c="1" v="26">Geb niaburba binnasur-dule-bindumake imaksad, degi, binnasur-gote dulegi noded. </v>
<v b="MRK" c="1" v="27">Bela dulemar geger dakmalad. Degisoggu, na muchub-muchub sogdemarsunnad: “¿Wede igidbarsunna? ¿Odurdaked-binidi? Ar ade, nue-gangued-nika dulemar-odurdaked. Amba niaburbamargarse-bakar, igar-ukbalid, amar eba ibsamalad.” </v>
<v b="MRK" c="1" v="28">Deyob ibmar-gusadba, bela Galilea-yalaganba, Jesús-nug dummarba gusad. </v>
<v b="MRK" c="1" v="29">Judíoʼmar-onmakedneggi-noarmargua, Simón-negse nadmalad. A-neg, Andrés-negmogad. Jesúsʼba, Jacobo, degi, Juan, nadmalad. </v>
<v b="MRK" c="1" v="30">Jesús Simón-negse-dogdapgua, ega sogsamalad, Simón-sakbundor ise-uellegar maiye. </v>
<v b="MRK" c="1" v="31">Jesús, Simón-sakbundorse naded, argangi gadapid, degi, ogwichis imaksad. Agine, yog-nuguar naded. Geb Simón-sakbundor emarga yog-ibmar-imakar imakded. </v>
<v b="MRK" c="1" v="32">Neg-sedodgu, bato dad-argwategua, dulemar Jesúsʼse bela uellemalad, degi, niaburba-nikamalad sesmalad. </v>
<v b="MRK" c="1" v="33">Dulemar bukidar Simón-yawagak-naba ambikunonimalad. </v>
<v b="MRK" c="1" v="34">Jesús bukidar dule-gegumalad nudaksad. Deginbali, bukidar dulemargi-niamar-mamaid onisbalid. Ar a-niamar e-abin-sunmakega gwen imaksasulid, ar amarde wismalad, we-Jesús doa-dule gue. </v>
<v b="MRK" c="1" v="35">Bolegoedba, amba negsichi-sichigwa, Jesús gwisgusad. Neggweburgi-node, nega-dulesulidganba naded, agi Babse gorsigusad. </v>
<v b="MRK" c="1" v="36">Simón-Pedro, degi, e-sordamar Jesús-amiarmalad. </v>
<v b="MRK" c="1" v="37">Geb Jesús-amismargu, ega sogdemalad: —Bela dulemar be-amidimalad. </v>
<v b="MRK" c="1" v="38">Jesús, e-sapinganga sogded: —Anmar neggwebur-bamalad-wegi-itaka-bukmaladse namala, ar amargi an Bab-Dummad-Igargi sunmakbalirgebed. Ar aga an we-napnegse nonikid. </v>
<v b="MRK" c="1" v="39">Bela Galilea-yalaganba Jesús garmakdii gualid. Judíoʼmar-onmakednegmargi Bab-Dummad-Igargi sunmakdii, degi, dulemargi-niamar-mamaid-onidii gusad. </v>
<v b="MRK" c="1" v="40">Dule-naibe-buna-yaa-maleged-nikad, Jesús-asabin yokorgi-sindigar-sii, egi wilenaigusad: —An wisi, sunna be an-nudaked, be an-nudakbier. </v>
<v b="MRK" c="1" v="41">Jesús dule-wiledake, e-argangi dule-ebus imaksad. Geb ega sogded: —Nugubi an be-abeged. ¡Be nugusun! </v>
<v b="MRK" c="1" v="42">Jesús deyob sogsagu, dule-naibe-buna-yaa-maleged-nikad yog-nuguar naded. </v>
<v b="MRK" c="1" v="43">Jesús, dule-nugusadga sabsur-ibmar-sogsagu, yog-barmiar imaksad. Weyob ega sogsad: </v>
<v b="MRK" c="1" v="44">—Be-nugusad mer dulemar-baiganga be sogo. Unnila dule-irwa-Bab-Dummadse-goledse be nae, adi, be-san-nugusad dakegar. Degine, Moisés-Igar-Mesisadba, Bab-Dummadga-ukega nuu-gwabo be sedbaloed. Deyobi, dulemar dakmaloed, be a-boni bar nikasurye. </v>
<v b="MRK" c="1" v="45">Ar dule-nugusad nadgua, bela emarga sogded, igi Jesús e-nudaksa. A-ulale, Jesús geg-basursunna neggweburmargi doge gualid. Unnila dulemarsulidba besdasunnad. Ar degi-inigwele, bukidar dulemar-neggwebur-baidsik-baidsikmalad Jesúsʼse nonidamalad. </v>
<v b="MRK" c="2" v="1">A-undarad-sorbali, Jesús gannar Capernaúmʼse nonikid. Dulemar wisguarmargu Jesús neggi maiye, </v>
<v b="MRK" c="2" v="2">dule-bukidar ese noni gusmalad. Degisoggu, yawagak-nagase-bakale, bela ena sigisad. Agi Jesús, Bab-Dummad-gayaburbagi dulemarga sunmaksii gusad. </v>
<v b="MRK" c="2" v="3">Geb degine, dule-walabake e-ai-abagan-burgwar-nikad, gabedgi-mai Jesúsʼse senonimalad. </v>
<v b="MRK" c="2" v="4">Ar dule-bukidar neg-ena siisoggu, Jesúsʼse geg-warmak guarmalad. Degisoggu, neg-birgi nakwismalad, geb bia Jesús-siid-innik uas egasmalad. Geb abali, Jesús-innik dule-gegumaid gabedgi-mai odesmalad. </v>
<v b="MRK" c="2" v="5">Jesús dulemar egi gwen-bensulid-nika dakdegu, dule-gegumaidga sogded: —Machi, be-isgumalad bega elilessun. </v>
<v b="MRK" c="2" v="6">Agi gwenna-gwenna Garda-Narmaked-Dulemar bukwamalad. Amar na binsabukwad: </v>
<v b="MRK" c="2" v="7">“¿Ibiga we-dule degi-soge? Bab-Dummadgi dodonaid. ¿Unnila Bab-Dummadbi sunna dulega isgued elisursi?” </v>
<v b="MRK" c="2" v="8">Ar Jesúsʼdi sunna ulubgi dulemar-binsaed mag-daksoggu, amarga sogded: —¿Ibiga be deyob binsabukmala? </v>
<v b="MRK" c="2" v="9">An dule-bonigwaledga sogdibe: ‘¡Be-isgunaid an bega osulos!’ Ar igi, an sogbarsundibe: ‘¡Be nugu, be gwisgu, be nae, be-egi-gabed na be sede!’ Degite, ¿igid bur baisursunna imaklesunna? Suli, ebobela baisursunna imaklesuli. </v>
<v b="MRK" c="2" v="10">An bemarga oyomaloed, ani Dule-Machi, we-napneggine gangued-nikad dulemarga e-isgued elied. Geb Jesús dule-abagan-burgwar-nikadga sogded: </v>
<v b="MRK" c="2" v="11">—Be gwisgu, be-egi-gabed be sue, be-negse be nae. </v>
<v b="MRK" c="2" v="12">Dule-bonigwaled gwisgusad, yog na-egi-gabed suar imaksad, geb bela dulemar-wagab ganna-ganna naded. Dulemar geger dakdemalad, geb Bab-Dummad-nug odummodmalad, sogdemalad: —Wegiid-ibmar anmar gwen dakdisulid. </v>
<v b="MRK" c="2" v="13">Jesús gannar Galilea-mata-dummad-gakaba nadegusad. Dule-bukidar eba nadmarmogad. Geb agi Jesús, Bab-Dummad-igargi emar-odurdakded. </v>
<v b="MRK" c="2" v="14">Jesús nadapgu, Alfeo-machi-Leví, Roma-dummadga-mani-galeged-neggi mani-gasii dakalid. Geb ega sogded: —Anba be dage. Leví gwisgusgu, Jesúsʼba naded. </v>
<v b="MRK" c="2" v="15">Jesús, na e-sapinganmala Leví-neggi mas-gunsigu, dule-Roma-dummadga-mani-gaedgi-arbamalad, degi, dule-baigan-galagwensuli-isgudimalad eba mas-gunsii gusmarmogad, ar ade, dulemar-bukidar Jesúsʼba gudidimalad. </v>
<v b="MRK" c="2" v="16">Garda-narmaked-dulemar, degi, Fariseoʼmar, Jesús dule-isganamarbo mas-gunsii dakarmargu, Jesús-e-sapinganse egichiarmalad: —¿Ibiga be-odurdaked-saila dulemar-Roma-dummadga-mani-gaedgi-arbamaladbo, degi, dule-baigan-isgudimaladbo mas gunne? </v>
<v b="MRK" c="2" v="17">Weyob soge itosgua, Jesús Fariseoʼmarga sogded: —Dulemar-gegusurmalad ina-duled abesulid, unnila dulemar-gegumaladbi ina-duled abemalad. An we-napnegse dulemar-nueganse-golega an nonisulid, an nonikid, dulemar-isgudimaladse golegar. </v>
<v b="MRK" c="2" v="18">Ibagwengine, Juan-e-sapingan, degi, Fariseoʼmar-e-sapingan Bab-Dummadse-golega mas-gunsuli gudimalad. Dulemar deyob dakarmargua, Jesúsʼse egisnonimalad: —Juan-sapingan, degi, Fariseoʼmar-sapingan, Bab-Dummadse-golega mas-gunsuli gudimalad. ¿Ibiga be-sapingandi, Bab-Dummadse-golega mas-gunsuli geg-gudii gue? </v>
<v b="MRK" c="2" v="19">Jesús, abin-sogded: —¿Ar dulemar ome-nikued-ibase mas-gunnega nonikile, dule-ome-nikuoed e-abargi-siile, sunna mas-gunsuli gumalo be insae? Dule-ome-nikunaid e-abargi-siile, dulemar geg mas-gunsuli gumalad. </v>
<v b="MRK" c="2" v="20">Ar ibagan nonikoed, dule-ome-nikunaid e-idu seledoed. A-ibagindi, Bab-Dummadse-golega mas-gunsuli gudigumaloed. </v>
<v b="MRK" c="2" v="21">”Dule morgoa-binid mor-seredgi matuga-nasikega gwen imakdisulid. Degiir, morgoa-binid sinnii nadele, mor-sered aka bur bule achirmakdo-itole. </v>
<v b="MRK" c="2" v="22">”Deginbali, dule vino-binid gwen ibmar-uka-bugluga-sobaled-seredgi bardisurbalid. Ar deyob imakele, vino-binid mudele, buglu-sered esirmako-itole. Degiir, binsa vino-binid milego-itole, degi, bugluse-bakar binsa miledbaloed. A-ulale, vino-binid buglu-binidgi balileged.” </v>
<v b="MRK" c="2" v="23">Ibagwengine, obunnoged-ibagi, Jesús orosgi-dakleged-digaled-imbaba nadapgu, e-sapingan ibmar-digaled gwane-gwane imakdemalad. </v>
<v b="MRK" c="2" v="24">Geb Fariseoʼmar, Jesúsʼse egisdemalad: —Be dakena, ¿ibiga be-sapingan igar-maisulidba obunnoged-ibagi ibmar-gwag gwane-gwane imaknadapmala? </v>
<v b="MRK" c="2" v="25">Jesús, abin-sogded: —¿Bemar Bab-Dummad-Gardagi absodisurmarsi, igi David na e-sordaganmala ibmar-abeargu, degi, ukumecharmargu, imaksamala? </v>
<v b="MRK" c="2" v="26">David Bab-Dummadse-goled-negse dogsad, deun Abiatar dule-irwa-Bab-Dummadse-gormalad-e-dummadga-maid. Agi, madu-Bab-Dummadgad-gued guchad. Unnila we-madu dule-irwa-Bab-Dummadse-gormaladbi gunnoye igar maid. E-sordaganga we-madu uksamogad. </v>
<v b="MRK" c="2" v="27">Sogdebalid: —Obunnoged-iba dulega nasiklesad, dule obunnoged-ibaga obinnilessulid. </v>
<v b="MRK" c="2" v="28">Degisoggu, ani Dule-Machi, obunnoged-iba-e-Dummadbalid. </v>
<v b="MRK" c="3" v="1">Ibagwengine, Jesús gannar Judíoʼmar-onmakedneggi dognonibalid. Agine, dule-wargwen argan-burgwar-nikad siid. </v>
<v b="MRK" c="3" v="2">Dulemar Jesús-argabukwa gusmalad, dakega, Jesúsʼde, obunnoged-ibagi dule-nudakodibeye, adi, egi sunmakmalaga, obunnoged-igar-maidgi annadiiye. </v>
<v b="MRK" c="3" v="3">Geb Jesús dule-argan-burgwaledga sogded: —Dage, be abarse gwisguda. </v>
<v b="MRK" c="3" v="4">Geb Jesús agi dulemar-bukwadga sogded: —¿Wede igar-nuedi obunnoged-ibagi ibmar-nued-imaked, igi, ibmar-isgana-imakeddibe? ¿Igid bur-nabiri, dule-odurguedi, dule-oburgwedi? Dulemar gwen abin-imaksasulid, bela boo ambikusmalad. </v>
<v b="MRK" c="3" v="5">Jesús sae-itogedgi dulemar-dakded, dulemar gwage-dutusur-nikadba, ulubgi nue bukib-itoge dule-argan-burgwaledga sogded: —Be-argan onak. Dule e-argan-onakgwidgu, e-argan yog nuguar naded. </v>
<v b="MRK" c="3" v="6">Fariseoʼmar Judíoʼmar-onmakedneggi-sii nodmalad, geb Herodes-sordamar-ebo igar-aminanai guarmalad, igi-saele Jesús-oburgwemalodibeye. </v>
<v b="MRK" c="3" v="7">Jesús na e-sapinganmala mata-dummad-gakase nade gusad. Bukidar Galilea-dorgan eba nade gusmogad. </v>
<v b="MRK" c="3" v="8">Dulemar Jesús-ibmar-dummagan-imakdiid-wisguarmargu, bukidar Judeaʼginmalad, Jerusalénʼginmalad, Idumea-dorgan, Jordán-diwar-gakabarmalad, Tiro-yarginmalad, degi, Sidón-neggweburginmalad Jesúsʼse nonimarmogad. </v>
<v b="MRK" c="3" v="9">Geb degine, Jesús e-sapinganga sogded, ega ur guakwaa nasikmaloye, adi, dulemar mer e-barmesnanai gumalagar. </v>
<v b="MRK" c="3" v="10">Ar Jesús dule-bukidar nudaksasoggu, bela dule-uellemalad Jesús-ebugega egi megnanaid. </v>
<v b="MRK" c="3" v="11">Deginbali, burba-isganamar, Jesús-dakalile, e-asabin sindigar yokorgi sigisdamalad, geb binnasur gotedamalad: “¡Be, Bab-Dummad-Machi-sunnadid!” </v>
<v b="MRK" c="3" v="12">Jesúsʼdi niaburbamarga sabsur-sogsad, mer dulemarga sogoye, ede doa-dule gue. </v>
<v b="MRK" c="3" v="13">A-sorbali, Jesús yar-birse naded. Doamar ese dagbi abesa, amarse gochad. Geb amar ese nonimalad. </v>
<v b="MRK" c="3" v="14">Agine, Jesús e-ambe-gakabo (12) susad, adi, eba gudii imakmalaga, degi, Bab-Dummad-gayaburba-barsogega barmidegarba. Geb amar-onugsasad, e-nuggi-barmilenanaidye. </v>
<v b="MRK" c="3" v="15">Amarga Jesús gangued uksad, adi, dulemargi-niamar-mamaid oniegar. </v>
<v b="MRK" c="3" v="16">Jesús e-ambe-gakabo-susad (12), wemardo: Simón, a Pedroʼye onugsasbalid. </v>
<v b="MRK" c="3" v="17">Zebedeo-machimala Jacobo, degi, e-urba-Juan. Jesús amar-onugsasad Boanergesʼye. A sogleged: Mar-goled-machimalaye. </v>
<v b="MRK" c="3" v="18">Andrés, Felipe, Bartolomé, Mateo, Tomás, degi, Alfeo-machi-Jacobo, aginbali, Tadeo, Simón Cananeo-dule, </v>
<v b="MRK" c="3" v="19">degi, Judas-Iscariote, darba-Jesús-uksad-dule. </v>
<v b="MRK" c="3" v="20">A-sorba, Jesús na e-sapinganmala negse dognonimalad. Gannar dulemar-bukidar ese ambikunonimalad, degisoggu, geg mas-gunne guarmalad. </v>
<v b="MRK" c="3" v="21">E-gwenadgan wisguarmargu, Jesús-sedega armalad, ar ade, sogmalad: “Wis dargwen-itoye.” </v>
<v b="MRK" c="3" v="22">Garda-Narmaked-Dulemar-Jerusalénʼgi-danimalad, sogdemalad: “Jesúsʼgi nia-saila-Beelzebú naiye. Nia-saila-gangued-nikadba niamar-oniye.” </v>
<v b="MRK" c="3" v="23">Geb Jesús, Garda-Narmaked-Dulemarse gochad, geb burbar amarga sunmakded: “¿Igi nia-saila-Satanás na e-sordamar sunna onogo be insae? </v>
<v b="MRK" c="3" v="24">Ar neggwebur-gwensakgi e-dulemar na egi dukin-dukin aibitemalale, we-neggwebur bergudeled. </v>
<v b="MRK" c="3" v="25">Ar dulemar-na-negyagi-gudimalad, na egi dukin-dukin aibitemalale, we-negyaur bergudeled. </v>
<v b="MRK" c="3" v="26">Debayobi, nia-saila-Satanás na dukin e-sordamargi aibitele, e-negdakmaid bergudoed. </v>
<v b="MRK" c="3" v="27">”Ar dule-wargwen dule-dutusulid-e-neggi dogbiele, degi, e-ibe-ibmar-atursabiele, gebedgi a-dule-edingwelergebed. Deyobi, geb sunna e-ibe-ibmar atursaoed. </v>
<v b="MRK" c="3" v="28">”Napira an bemarga soged, bela isgumalad, degi, galagwensuli Bab-Dummadgi-dodoar-sunmaked, Bab-Dummad dulemarga elioed. </v>
<v b="MRK" c="3" v="29">Ar doa-dule Bab-Dummad-Burba-Isligwaledgi galagwensuli dodoar-sunmaksardi, Bab-Dummad a-dulega we-isgued eliosulid. Ar a-isgued egi-nai degisadeguoed.” </v>
<v b="MRK" c="3" v="30">Ar ade, Jesúsʼnik sogmalad: “Jesús niaburba nikaye.” </v>
<v b="MRK" c="3" v="31">Degidgine, Jesús e-nan, degi, Jesús-urbamar nonimalad. Neg-magaba gwisgunonimalad, geb dule-wargwen Jesúsʼse-gornaega barmismalad. </v>
<v b="MRK" c="3" v="32">Dulemar-Jesús-dikarba-bukmalad, Jesúsʼga sogdemalad: —Be-nan, degi, be-urbamar magaba be-edarbebukmalad. </v>
<v b="MRK" c="3" v="33">Jesús, abin-sogded: —¿Doamar an-nana, degi, an-urbamala? </v>
<v b="MRK" c="3" v="34">Geb Jesús dulemar-e-dikarba-bukwad-dakdegu, sogded: —Wegi an-nan, degi, an-urbamar bukmala. </v>
<v b="MRK" c="3" v="35">Ar doa-dule Bab-Dummad-sogedba-ibmar-imaked, a-dule, an-urbad, an-bunad, degi, an-nanad. </v>
<v b="MRK" c="4" v="1">Jesús gannar Galilea-mata-dummad-gaka-naba-sii emar-odurdakdebalid. Dulemar-bukidar ese ambikunonisoggu, Jesús ur-naidgi nakwisad. Dulemardi, gakagi ambikusmalad. </v>
<v b="MRK" c="4" v="2">Geb degine, Jesús urgi sii, bukidar ibmar-burbamaladgi dulemar-odurdakded. Ega sogded: </v>
<v b="MRK" c="4" v="3">“Bemar nue itomar: Ibagwengine, dule-wargwen-ibmar-gwag-digedi ibmar-gwag dignaded. </v>
<v b="MRK" c="4" v="4">Digega ibmar-gwag-bikin-midgua, abar ibmar-gwag igargi babatidapid. Sikwimar nonigua, a-ibmar-gwag guchad. </v>
<v b="MRK" c="4" v="5">Abar akwa-yaisulidgi, napa-asginegwadgi babatismalad. Agi gwae-gwae ibmar-gwag ainialid, ar ade, napa-asginegwad. </v>
<v b="MRK" c="4" v="6">Ar dad gaargudii, ibmar-gwag gummakded, ar e-maligan asgin-nikasoggu, dinguded. </v>
<v b="MRK" c="4" v="7">Baid-ibmar-gwag iko-abargi babatisad. Ikomar dungudgua, bur bule ibmar-gwag-birgi obited, degisoggu, ibmar-gwag gwen sanmaksasulid. </v>
<v b="MRK" c="4" v="8">Bamalad-ibmar-gwagdi, napa-nuedgi babatisad. Ainided, dunguded, geb nue sanmaksad. Gwenna-gwenna akusaar sanmaksad, abala bur-nuegwad sanmaksad, baigandi bur bule sanmaksad.” </v>
<v b="MRK" c="4" v="9">Jesús sogdebalid: “Bemar mag nue-itobiele, nue-itomar.” </v>
<v b="MRK" c="4" v="10">Sorbali, Jesús walagwen besgua, e-sapingan-e-ambe-gakabogwad (12), degi, dulemar-e-walik-bukmalad, Jesúsʼse egichiarmalad, burbar-sunmakleged wede, ibi obarye. </v>
<v b="MRK" c="4" v="11">Jesús, abin-sogded: “Ar bemargardi, Bab-Dummad-e-negdakmaid-igar-burbar-mamaid osanolesad. Ar dulemar-baigangardi, unnila burbale an odurdaked, </v>
<v b="MRK" c="4" v="12">adi, dulemar ise-dakar imakmar-inigwele, mer mag dakmalaga, degi, ise-itogar-imakmar-inigwele, mer mag itomalaga, adi, mer Bab-Dummadse gannar namalaga, degi, Bab-Dummad mer e-isgued ega eliegar.” </v>
<v b="MRK" c="4" v="13">Jesús e-sapinganga sogdebalid: “Burbar an ibmar-sogsad, ¿bemar aku-itomala? Degite, ¿igi bemar ibmar-baigan-burbaled magar itomalosunna? </v>
<v b="MRK" c="4" v="14">”Dule-ibmar-gwag-digedi, dule-Bab-Dummad-gayaburbagi-sunmaked-e-wilub gued. </v>
<v b="MRK" c="4" v="15">”Abar-dulemar ibmar-gwag-igarba-babatismaladyob gued. Amar Bab-Dummad-gayaburba itosmalad. Itosad-sorbali, nia-saila-Satanás danidaed. Geb e-gwagegi Bab-Dummad-Gayaburba-Nued-diglesad ei ungenonidaed. </v>
<v b="MRK" c="4" v="16">”Bamalad ibmar-gwag-akwa-yaisulidgi-babatismaladyob gued. Amar Bab-Dummad-gayaburba itomalad, degi, nue-weligwaledgi abingamalad. </v>
<v b="MRK" c="4" v="17">Ar wemar unnila asginbi Bab-Dummad-abingasmarsoggu, unnila sikwas Bab-Dummadba nagumalad. Ar Bab-Dummad-gayaburba-ular-wilearmargu, degi, dulemar sabsur-e-imakarmargu, Bab-Dummadgi bangudmalad. </v>
<v b="MRK" c="4" v="18">”Bamalad ibmar-gwag-iko-imbaba-babatismaladyob gued. Amar Bab-Dummad-gayaburba itosmalad. </v>
<v b="MRK" c="4" v="19">Ar we-napneggi ibmarba bukib-binsaed, maniginbi bur binsaed, degi, bela-ibmar-nikubied, e-gwagegi dognonigu, Bab-Dummad-gayaburba-e-gwagegi-naid iedmarsunnad. Degisoggu, amar ibmar-gwag-gwen-sanmaksasulidyob gunonisunnad. </v>
<v b="MRK" c="4" v="20">”Ar bamaladdi ibmar-gwag-napa-nuedgi-babatismaladyob gued. Amar Bab-Dummad-gayaburba itosmalad, e-gwagegi nue-abingasmalad. Degisoggu, amar ibmar-gwag napa-nuedgi diglesadyob gued. Gwenna-gwenna akusaar sanmaksad, abala bur-nuegwad sanmaksad, deginbali, baigandi bur-napiragwad sanmaksad.” </v>
<v b="MRK" c="4" v="21">A-sorbali, Jesús sogdebalid: “¿Ar gwallu mese-urba-siega, igi, gabed-urba-siegardibe ogalesi? Suli, gwallu neg-mee-saega niba sileged. </v>
<v b="MRK" c="4" v="22">Deyobi, ibmar bipisaale gwen dukuosurguoed. Deginbali, ibmar-dukuar-imakleged bela wisgulegedsegad. </v>
<v b="MRK" c="4" v="23">Bemar mag nue-itobiele, nue-itomar.” </v>
<v b="MRK" c="4" v="24">Jesús sogdebalid: “Nue itomalo, ar igi bemar dulemarga ibmar-mergu-uke, deyobi Bab-Dummad bemarga ibmar-mergu ukmogoed, degi, bur bule-mergu bemarga ukbaloed. </v>
<v b="MRK" c="4" v="25">Ar dule-ibmar-nikadga, aka bur bule ega ibmar uklebaloed. Ar dule-ibmar-sateddina, amba wis-bipi-ibmar-nikadse-bakale, e-ibe sulegoed.” </v>
<v b="MRK" c="4" v="26">Jesús sogdebalid: “Bab-Dummad-e-negdakmaid weyobid, dule-gwensak ibmar-gwag napagi digedyobid. </v>
<v b="MRK" c="4" v="27">Baisulid, we-dule gabmaidibe, atakdidibe, mutikidbadibe, neg-ibginedbadibe, gusgu ibmar-gwag na e-itolegedba ainied. We-dule aku-itoged ibiga nabir ibmar-gwag dunguar dae. </v>
<v b="MRK" c="4" v="28">Ar napade, ibmar-gwag nabir dunguega imaked. Gebesaila, e-gagan-inse aramakdagoed, a-sorba, durbamakdagoed, geb agine, sanmakdagoed. </v>
<v b="MRK" c="4" v="29">Geb ibmar-gwag nue goresale, geb weledagoed, ar ade weleged-ibagan warmaksad.” </v>
<v b="MRK" c="4" v="30">Jesús sogdebalid: “¿Bab-Dummad-e-negdakmaid ibiyob gue? Anmar egi sunmakega, ¿Ibu burbar-sunmakleged anmar sunna ebusale? </v>
<v b="MRK" c="4" v="31">”Bab-Dummad-e-negdakmaid, ar mostaza-e-gwag-napagi-diglesayob gued. Ar mostaza-e-gwag bur ibmar-gwag-bamaladba bipii gue-inigwele, </v>
<v b="MRK" c="4" v="32">ar dunguderdi, ibmar-dubaled-masga-gued-birgi bur dumma naddaed. E-anagan-dummagan nikuddaed, degisoggu, sunna sikwimar e-anagan-urba, negsichigwadgi obunnomalad.” </v>
<v b="MRK" c="4" v="33">Dulemar-magar-e-itogedse, weyobi Jesús burbar-sunmakale, Bab-gayaburbagi dulemar-odurdakdaed. </v>
<v b="MRK" c="4" v="34">Jesús dulemar-odurdakdele, burbar-sunmaksuli geg dulemar-odurdakdaed. Ar e-sapingangardi bachikii bela ega osanalodaed. </v>
<v b="MRK" c="4" v="35">A-ibagi, neg-sedodgusgu, Jesús e-sapinganga sogded: —Anmar mata-dummad-abin-obakar namala. </v>
<v b="MRK" c="4" v="36">Geb dulemar-idu nadmalad, degi, Jesús-urgi-siidgi e-sapingan eba nadmalad. Dule-baigan ur-baidgangi eba nadmarmogad. </v>
<v b="MRK" c="4" v="37">Geb degine, mataba egi burwa-dummad noalid. Burwa binnasursoggu, demar-arwedba ur dogedgualid. </v>
<v b="MRK" c="4" v="38">Jesúsʼdi ursorba nono-onakwed-birgi nono-onakwiis gabmaid. Degisoggu, e-sapingan Jesús-odaksamalad, ega sogdemalad: —Odurdaked-saila, ¿baisur be anmar-dake anmar burgwisar? </v>
<v b="MRK" c="4" v="39">Geb Jesús gwisgusgu, burwaga sabsur ibmar sogsad, degi, demarga sogded: “Be bogidik gue.” Geb burwa bogidik naded, bela neg bogidik sigisad. </v>
<v b="MRK" c="4" v="40">Geb Jesús e-sapinganga sogded: —¿Ibiga bemar yaisur dobgue? ¿Ar bemar amba Bab-Dummad-benmala? </v>
<v b="MRK" c="4" v="41">Jesús-e-sapingan bela nue-dobe itodmalad, degi, na muchub-muchub sognanai guarmalad: —¿Wede doa-dulesunna, burwase-bakar, degi, demarse-bakar, eba ibsamargu? </v>
<v b="MRK" c="5" v="1">Jesús na e-sapinganmala mata-dummad-gaka-obakar Gadaraʼye-neg-nugadse modapmalad. </v>
<v b="MRK" c="5" v="2">Jesús urgi-aidedgu, dule-gwensak-niaburba-nikad, neg-uan-imbaba e-abin noalid. </v>
<v b="MRK" c="5" v="3">A-dule neg-uangi gudiid. Dule geg gaed, esgoro-dubginbela geg edillebalid. </v>
<v b="MRK" c="5" v="4">Bukidargus esgoro-dubgi e-nag, degi, e-argan edindanigusmalanad, degi-inigwele, esgoro-dub iid-iid imakdaed. Gaega, dule gangued nikasulid. </v>
<v b="MRK" c="5" v="5">Dule-niaburba-nikad mutikidba, ibginedba, yala-imbaganba, neg-uan-imbaba binnasur gordii, degi, na dukin akwagi sarsodii daed. </v>
<v b="MRK" c="5" v="6">Bannaba-Jesús-daksagua, abarmakalid, Jesús-asabin yokorgi-sindigar signonikid. </v>
<v b="MRK" c="5" v="7">Geb binnasur-gote, Jesúsʼga sogded: —Jesús-Bab-Dummad-Bur-Birigined-Machi. ¡Mer be ibgwensur an-sao! Bab-Dummad-nuggi mer be ise-mesagwar an-imake. </v>
<v b="MRK" c="5" v="8">Ar ade, Jesús weyob niaburbaga sogdegusad: “Niaburba, dulegi-be-maid be noe.” </v>
<v b="MRK" c="5" v="9">Jesús a-dulese egichialid: —¿Igi be nuga? Dule, abin-sogded: —Bukidaradye an nuga, ar ade, anmar niamar-ichesulid. </v>
<v b="MRK" c="5" v="10">Niamar Jesúsʼgi gannar-gannar wilenai gusad, mer be dikasur anmar-barmidye. </v>
<v b="MRK" c="5" v="11">Deunni, sinmar-bukidar yar-naba mas-mananaid. </v>
<v b="MRK" c="5" v="12">Niaburbamar Jesúsʼgi wilenaigusad, ega sogdemalad: —Anmar, sinmargi-ubogega, sinmar-bukwadse be anmar-barmide. </v>
<v b="MRK" c="5" v="13">Degisoggu, Jesús, sinmar-bukwadse niaburbamar-barmisad. Niaburbamar dulegi-nodmargua, sinmargi ubodapid. Sinmar-milibo-yar-wereged-naba-bukwadi (2,000), mata-dummadse babatidapid, bela sinmar gundilegar burgwismalad. </v>
<v b="MRK" c="5" v="14">Sin-edarbemalad dobguar duurmakdemalad. Neggweburgi, degi, sapurba-negmar-bubukwadgi, bela ibmar-gusad sogdapmalad. Geb dulemar degi-neggusad daknadmarsunnad. </v>
<v b="MRK" c="5" v="15">Jesúsʼse nonimargua, dakarmalad, dule-nia-bukidar-nika-gudidaed sii. Mor-yoi, degi, nugus-sii dakarmalad. Dulemar dobe itodmalad. </v>
<v b="MRK" c="5" v="16">Dulemar-we-ibmar-daksamalad, dulemar-daksasurmaladga sogsamalad, dule-nia-nika-gudigusad igi nugusa, degi, igi sinmar mata-dummadse bela babatisbali. </v>
<v b="MRK" c="5" v="17">Geb Gadara-dulemar Jesúsʼgi wilenaigusad, we-yargi-be-gudiid be naye. </v>
<v b="MRK" c="5" v="18">Jesús urgi nainagu, dule-nia-nika-gudigusad, Jesúsʼba-naega Jesúsʼgi wilenaigusad. </v>
<v b="MRK" c="5" v="19">Jesús eba-dagega imaksasulid, ega sogded: —Be-negse, be-gwenadganse be nae, Bab-Dummad bela bega ibmar-imaksad be sogna, degi, igi nue-wile be-daksabali be sogbalo. </v>
<v b="MRK" c="5" v="20">Degisoggu, dule-niaburba-nika-gudigusad nadsunnad. Geb Decápolis-yargi-neggweburmar-bukwadgi igi-Jesús e-nudaksagusa, sogdii gualid. Bela dulemar geger dakmalad. </v>
<v b="MRK" c="5" v="21">Jesús gannar urgi mata-dummad-gaka-baidse obaksabargu, a-mata-gaka-naba besad, ar ade, dulemar-bukidar e-dikarba bukunonimalad. </v>
<v b="MRK" c="5" v="22">Geb degine, Judíoʼmar-onmakedneg-daked-e-dummad-wargwen, Jairoʼye-nugad, Jesúsʼse nonikid. Jesús-dakargu, yokorgi sindigar Jesús-asabin signonikid. </v>
<v b="MRK" c="5" v="23">Jesúsʼgi nue-wilenaigusad, ega sogded: —An-bunagwa burgwedani maid. Anba be dage, be-argan egi be mesdage, adi, nuguegar, degi, mer burgwegar. </v>
<v b="MRK" c="5" v="24">Jesús Jairoʼba nadegusad. Dule-bukidar eba nadmarmogad, ali-ali Jesúsʼgi yolenanai guarmalad. </v>
<v b="MRK" c="5" v="25">Dulemar-nadapmalad-abargi ome-gwensak birgambe-gakabogus (12) boni-nalur-nika-gudiid nadap gusmogad. </v>
<v b="MRK" c="5" v="26">A-ome, ina-duleganse nue-san-odurdakledii gusad. Aisaar nuguoeyob, bela mani-nikad binsa inadurgangi misgusad. Aka bur bule ega bonigan burgumai gualid. </v>
<v b="MRK" c="5" v="27">Ome-boni-nikad Jesúsʼgi sunmakmar-itoargu, emar-abargi, Jesús-yarganba nonikid, degi, e-ibe e-mordummad ebusad. </v>
<v b="MRK" c="5" v="28">Ar ome binsaed: “Unnila an e-mordukubi wis-ebusale, an yog-nuguar naoed.” </v>
<v b="MRK" c="5" v="29">Ome Jesús-e-morduku-ebusgu, yog-nuguar naded. Geb ome na magasaila itosad, ede nugusa. </v>
<v b="MRK" c="5" v="30">Jesús magar itosmogad egi gangued node, degisoggu, dulemarsik yog-aibiris imaksad, geb egisded: —¿Doa an-mor ebusa? </v>
<v b="MRK" c="5" v="31">E-sapingan, abin-sogded: —Be dake, dule-bukidar ali-ali begi yolenanaid, degite, be egisde, ¿doa an ebusye? </v>
<v b="MRK" c="5" v="32">Jesús nue-nuu e-dikarba-bukmalad-dakdegu, aminagusad, doa e-ebusa. </v>
<v b="MRK" c="5" v="33">Ome e-san-nugusad mag itossoggu, dobe-itogedba ise-wawanmakar Jesús-asabin yokorgi sindigar signonikid. Geb Jesúsʼga bela napiragwadgi ibmar sogsad. </v>
<v b="MRK" c="5" v="34">Jesús omega sogded: —Bunor, ar be Bab-Dummadgi bengussursoggu, be nugussun. Be gwage-bogidikidgi nae, degi, be-bonigan bela bei bergussun. </v>
<v b="MRK" c="5" v="35">Jesús amba sunmakgwichidgine, dulemar Judíoʼmar-onmakedneg-daked-e-dummad-Jairo-neggi-danimalad, Jairoʼga sognonimalad: —Be-bunolo burgwisa, ¿ibiga bar be odurdaked-sailagi wilenai? </v>
<v b="MRK" c="5" v="36">Jesús deyob-dulemar-soge itosgu, Judíoʼmar-onmakedneg-daked-e-dummad-Jairoʼga sogded: —Mer be bukib-binsae, unnila mer be bengue. </v>
<v b="MRK" c="5" v="37">Jesús, dule-bamalad eba-naed imaksasulid. Unnila Pedro, Jacobo, degi, Jacobo-urba-Juan, amarbi eba-naed imaksad. </v>
<v b="MRK" c="5" v="38">Jairo-negse modapmargu, Jesús dulemar-dakdapid bela oimakbukwa, bobukwa, degi, binnasur gorbukwa. </v>
<v b="MRK" c="5" v="39">Jesús negyaba dogdegu, amarga sogded: —¿Ibiga bemar oimakbukwa, degi, bobukwa? Bunolo burgwar maisulid, unnila gabmaid. </v>
<v b="MRK" c="5" v="40">Jesús-deyob-soge-itosmargu, dulemar bela egi dododmalad. Geb Jesús bela dulemar-bukwad-oniega imaksad. Geb bia bunolo maidse, unnila bunolo-e-bab, e-nan, degi, eba-nadapmaladbi dogega imaksad. </v>
<v b="MRK" c="5" v="41">Jesús, argangi bunolo-gasgu, Arameo-e-gayaba bunologa sogded: —¡Talita-cumi! A sogleged: “Bunolo an bega soge, be gwisgu.” </v>
<v b="MRK" c="5" v="42">Jesús weyob ega sogsagu, bunolo birgambe-gakabo-nikad (12) yog-gwisguar imaksad, geb yog nanaaled. Dulemar bunolo-durgus-daksagu, geger dakmalad. </v>
<v b="MRK" c="5" v="43">Jesús dulemar-bukwadga ise-binnasur sogsad, mer bipisaale dulemar-baiganga bunolo-durgusad sogmaloye. Geb masgi bunolo-ogunmalaga imaksad. </v>
<v b="MRK" c="6" v="1">Jesús na e-sapinganmala Capernaúmʼgi-gudii e-neggwebur-Nazaretʼse naded. </v>
<v b="MRK" c="6" v="2">Obunnoged-iba nonigua, Jesús Judíoʼmar-onmakedneggi dulemar-odurdakded. Dulemar-bukidar Jesús-ibmar-odurdaked-itobukmalad geger-itomaladba egichiarmalad: —¿Wede bia ibmar-durdaksa? ¿Ibiga nabir binsaed-nikarba sunmake? ¿Ibiga nabir ibmar-dakledisurmalad imakbali? </v>
<v b="MRK" c="6" v="3">¿Ar wede urgogi-ibmar-sobed-dulesursi? ¿María-machisursi? ¿Santiago, José, Judas, degi, Simón, amarde e-urbamarsursi? ¿E-bunmarde anmar-abargi gudimarsursi? Degisoggu, suli-suli-itoge oes-bukusmalad. </v>
<v b="MRK" c="6" v="4">A-ulale, Jesús dulemarga sogded: —Bab-Dummad-gayaburba-barsoged bela neggwebur-baigangi bina nue-sogdamalad. Ar e-neggweburginmaladdi, e-gwenadgandi, degi, e-neg-yaginmaladdi baisur dakdamalad. </v>
<v b="MRK" c="6" v="5">Aga Jesús agi ibmar-dakledisurmalad gwen imaksasulid. Dule-gegumaladgi e-argan mesisgu, unnila wis ichee nudaksad. </v>
<v b="MRK" c="6" v="6">Jesúsʼdi geger-itoged, ar ibiyobi na e-neggweburginmalad amba e-benmala. 3c. Jesús sogsad, ede, Mesías, Dule-Wargwen-Barmiledagoye soglesadye (6:7–8:30) Jesús neggwebur-iliba Bab-Dummad-Gayaburbagi dulemar-odurdakdii gusad. </v>
<v b="MRK" c="6" v="7">Jesús e-sapingan-ambe-gakabogwadse (12) gochad. Geb ebo-ebo barminai gusad. Dulemargi-niamar-mamaid-oniega, ega gangued uksad. </v>
<v b="MRK" c="6" v="8">Amarga igar uksad: “Be nasokalidba mer ibmar, sagu, madu, degi, manise-bakar, be sedmalo. Unnila gaapoledbi be sedmalo. </v>
<v b="MRK" c="6" v="9">Nag-uka be yoi namalo, mer mor-ogwaed sedmalo.” </v>
<v b="MRK" c="6" v="10">Jesús e-sapinganga sogdebalid: “Ar bemar neg-gwagwense dogdapile, a-neggweburgi-gannar-noedse, a-negginbi bemar obunnomaloed. </v>
<v b="MRK" c="6" v="11">”Ar ibi-neggwebur nuedgi bemar-abingasurmardibe, degi, bemar-itosurmarbardibe, a-neggweburgi bemar nodele, be-naggi olli-nanaid be nue eli-eli saoed, adi, dulemarga oyogega, emarde Bab-Dummad-dulamar-guega abingalessurmarye. ”Napira an bemarga soged, Bab-Dummad-igar-nabirogoed-ibagi, we-neggweburginmalad-be-abingassurmalad, Sodomaʼginmaladba, degi, Gomorraʼginmaladba bur bule sabsur odurdaklemaloed.” </v>
<v b="MRK" c="6" v="12">Jesús-sapingan nadmargu, dulemarga sogdemalad, be-isguedga na be bukib itomar, be-daed be ogwamar. </v>
<v b="MRK" c="6" v="13">Deginbali, niamar-bukidar onismarbalid, degi, olivo-gwallugi dule-gegumalad-bukidar mage-mage-imaksamargu, nudaksamarbalid. </v>
<v b="MRK" c="6" v="14">Rey-Herodes, dulemar Jesúsʼgi sunmakmar itoalid, ar ade, bela neggwebur-iliba Jesús-nug mag-itomalad. Gwen-gwen sogmalad: “Diigi-dule-oged-Juan gannar durgusye, aga ibmar-dakledisurmalad-imakega nabir gangued nikaye.” </v>
<v b="MRK" c="6" v="15">Baigandi sogmalad: “We, Bab-Dummad-gayaburba-barsoged-Elíasʼye.” Baigandi sogmarmogad: “We, epenne Bab-Dummad-gayaburba-barsogmalad-gudigusmalad wargwenadye.” </v>
<v b="MRK" c="6" v="16">Herodesʼdi, dulemar weyob soge itoargu, sogded: “We, Diigi-dule-oged-Juan, an e-ibe-dukar-egwachagusadid, a gannar durgus gudiid.” </v>
<v b="MRK" c="6" v="17">Ar ade, Herodes, Herodías-ular esgaryagi Juan-mete-gusad, degi, esgoro-dubgi edicha sisbalid. Herodíasʼde, Herodes-e-urba-Felipe-omenad. Herodesʼdi e-urbagi ome-egwachad. </v>
<v b="MRK" c="6" v="18">Juan, Herodesʼga sogsagusad: “Ar Bab-Dummad-igargi maisulid, be-urba-ome be nikued.” </v>
<v b="MRK" c="6" v="19">A-ulale, Herodíasʼde Juan-isdar-daked, degi, binsadiid igi-saele an oburgodibeye. Degi-inigwele, geg-oakalo gusad. </v>
<v b="MRK" c="6" v="20">Ar Herodes, Juan-dobe itoged. Ar wisid, Juanʼde dule-nuedid, degi, dule-gwage-swilidikidbalid. A-ulale, dule gwen-Juan-okalobisuli abesad. Herodes, Juan-ega-ibmar-soged-itoalile, surbinsa itoddaed, degi-inigwele, Juan-sunmaked yeer-itodaed. </v>
<v b="MRK" c="6" v="21">Herodes na e-gwalulesad-ibagi iba-dummad onosad. A-ibase-dagmalaga, Herodes ega dummaganga-gudimaladse, sordamar-idudimaladse, degi, Galilea-yargi nuga-nikamaladse gochad. Herodías daksad, we-iba ega nagunonikid, adi, Juan-oburgwegar. </v>
<v b="MRK" c="6" v="22">Dummagan-mas-gunbukwadgi, Herodías-sisgwa negyaba dognonikid, degi, amar-asabin gwilenai gusad. Herodes, degi, eba-mas-gunbukmalad, bunagwa-gwilesad nue-yeer-daksamalad. Degisoggu, Rey-Herodes bunagwaga sogdesunnad: —Ibu be anse egisbie, an bega ukoed. </v>
<v b="MRK" c="6" v="23">Rey-Herodes bunagwaga ise-sogar sogsad: —Napira an bega soged, ar an yar-ganikid sunna amba negabar an bega uksabaliled, ar be anse egiser. </v>
<v b="MRK" c="6" v="24">Bunagwa noded, geb e-nanse egisdapid: —¿Ibu an Herodesʼse egisoe? E-nan ega sogded: —Diigi-dule-oged-Juan-e-nono be egise. </v>
<v b="MRK" c="6" v="25">Bunagwa ise-abarmakar Herodesʼse dognonikid, ega sognonikid: —Diigi-dule-oged-Juan-e-nono emisbinne bategi be anga udage. </v>
<v b="MRK" c="6" v="26">Rey-Herodes nue bukib-binsaded, degi-inigwele, be anse ibmar-egisnaid an bega ukosurye yapa bunagwaga soge gusad, ar ade, bato dulemar-eba-mas-gunbukwad-wagab ega ise-sogar sogsa gusad, an bega ibmar ukoye. </v>
<v b="MRK" c="6" v="27">Degisoggu, Herodes sorda-wargwenga yog-igar-ukar imaksad, ega Diigi-dule-oged-Juan-e-nono bategi sedaye. Sorda esgaryase naded. Agi Diigi-dule-oged-Juan-e-dukar egwachad. </v>
<v b="MRK" c="6" v="28">Sorda Diigi-dule-oged-Juan-e-nono bategi-sii senonikid, geb bunagwa uksad, degi, bunagwa e-nanga uksamogad. </v>
<v b="MRK" c="6" v="29">Diigi-dule-oged-Juan-e-sapingan, Juan-deyob-gusad wisguarmargu, e-san sunadmalad, geb e-san neg-uangi digsamalad. </v>
<v b="MRK" c="6" v="30">Geb Jesús-e-sapingan-bur-dummagan-e-ambe-gakabogwad (12) gannar Jesúsʼse nonimalad, geb ibmar-imaksamalad, degi, igi-emar-odurdaksamalad bela ega sognonimalad. </v>
<v b="MRK" c="6" v="31">Ar dule-bukidar muchub-muchub iirmakbuksoggu, geg mas-gunne guarmalad. Geb Jesús e-sapinganga sogded: —Nega-dulesulidganba bemarbi be anba dagmar, agi bemar obunnogegar. </v>
<v b="MRK" c="6" v="32">Degisoggu, Jesús na e-sapinganmala urgi bachikii nadegusmalad. </v>
<v b="MRK" c="6" v="33">Ar dule-bukidar-Jesús-nade-daksamaladi, magar-daksamalad bia nadmala. Degisoggu, bela dulemar-neggwebur-baid-baidginmalad, Jesús-iduar nagab duurmakde gusmalad. A-dulemar Jesús-idu mosmalad. Geb Jesús-walik bukunonimalad. </v>
<v b="MRK" c="6" v="34">Jesús urgi aidesgu, dulemar-bukidar e-idu-bukwa dakdapid. Geb Jesús amar-nue-wile daksad, ar ade, sibad-wawaad edarbed-satedyob, dule-e-iduged-satedyob gudidimalad. Geb degine, Jesús Bab-Dummad-Igar-Mamaidgi dulemar-odurdakde gusad. </v>
<v b="MRK" c="6" v="35">Neg-sedodgu, e-sapingan Jesúsʼse nonimalad, ega sogdemalad: —Wegine negmar gwen buksurmalad, emide nue-neg sedoded. </v>
<v b="MRK" c="6" v="36">Be dulemarga sogsunna, bemar namarye, adi, neg-sapurba-bukmaladse, degi, neggweburmar-wegi-walikaa-bukmaladse madu-baknamalagar. </v>
<v b="MRK" c="6" v="37">Jesús, e-sapingan-abin sogded: —Ar bemar ega masgunned uke. E-sapingan, abin-sogdemalad: —Anmar we-dulemar-masgi-ogunnega, ¿nabi be anmar-abege? ¿Dule-wargwen nii-walabaabak-arbanai-bennukleged-wilub (8) madugi mani-mied be abege? </v>
<v b="MRK" c="6" v="38">Jesús, abin-sogded: —¿Bule-melu, bemar madu nikasunna? Be daknamala. Dakapmargu, e-sapingan Jesúsʼga sognonimalad: —Madu-gwaatar, degi, ua-ukabo anmar nikad. </v>
<v b="MRK" c="6" v="39">Geb Jesús e-sapinganga igar uksad, gagan-ara-arad-birgi dulemar dana-dana oambikumarye. </v>
<v b="MRK" c="6" v="40">Degisoggu, dulabogakambe-dulabogakambe (50-50), degi, dulatar-dulatar (100-100) dulemar danar-danar ambikusmalad. </v>
<v b="MRK" c="6" v="41">Geb Jesús madu-gwaataled-susgu, degi, ua-ukabogwad-susgu, niba atakde, Bab-Dummadga dog-nuedye sogsad. A-sorba, Jesús madu bisge-bisge imaksad, geb e-sapinganga uksad, adi, dulemarga madu mimiega. Deginbali, ua-ukabogwad bela dulemarga mimisbalid. </v>
<v b="MRK" c="6" v="42">Bela-dulemar nue-immeles mas guchamalad. </v>
<v b="MRK" c="6" v="43">Geb sorbali, Jesús-sapingan madu, degi, ua-obichad garba-gwaambe-gakabo-mergu (12) wesmalad. </v>
<v b="MRK" c="6" v="44">Bela-dulemar-madu-guchamalad, macherganbi, miliatar (5,000) gued. </v>
<v b="MRK" c="6" v="45">A-sorbali, Jesús urgi e-sapingan-onakwisad, adi, e-idu mata-naid-obakar, Betsaidaʼse namalagar. Jesúsʼdi besad, dulemarga sogega, degimaloye. </v>
<v b="MRK" c="6" v="46">Jesús dulemar-bela-barmisgu, yar-birse Bab-Dummadse gornaded. </v>
<v b="MRK" c="6" v="47">Mutikgudgua, e-sapingan mata-abala nanaid. Jesúsʼdi walagwen yarbirgi Bab-Dummadse gorsiid. </v>
<v b="MRK" c="6" v="48">Jesús na e-sapingan ise-gammiar alamaknanai dakalid, ar ade, burwa asabinnid. Bolegwadba, Jesús na e-sapinganse demar-birgi ganna-ganna danigusad. Walikgusgua, yamo e-sapingan-dikarba nasaoeyobi imaksad. </v>
<v b="MRK" c="6" v="49">Jesús-sapingan dule-demar-birgi-dani dakargu, serganye bimalad, degi, binnasur gotemalad. </v>
<v b="MRK" c="6" v="50">Bela daksamarsoggu, egi gwakidmalad. Jesús e-sapinganse yog-gollar imaksad, ega sogded: —Mer dobgumar, gandik samar, ani an gudiid. </v>
<v b="MRK" c="6" v="51">Geb degine, Jesús na e-sapinganse urgi nakwenonikid. Geb burwa yog-bogilegar naded. E-sapingan bela-bela geger dakmalad. </v>
<v b="MRK" c="6" v="52">Ar e-sapingan Jesús-madu-omelosad-daksa-inigwele, amba nue-aku itomalad. Ar e-gwage amba dutusur nikmalad. </v>
<v b="MRK" c="6" v="53">Jesús na e-sapinganmala mata-dummad-obaksamargu, Genesaret-yarse nonimalad, geb agi gakagi ur edichamalad. </v>
<v b="MRK" c="6" v="54">Urgi-bukwa aidedmargu, dulemar bato yog-magasaila Jesús-daksamalad. </v>
<v b="MRK" c="6" v="55">Jesús na e-sapinganmala bela Genesaret-yargi gudii gusmalad. Dulemar wisguarmalale bia Jesús gudii, bela ase dule-gegumalad e-megedgi-mai Jesúsʼse senonidamalad. </v>
<v b="MRK" c="6" v="56">Ar bia Jesús nadele, neggwebur-burwiganbardibe, neggwebur-dummaganbardibe, neg-sapurba-bukmaladbardibe, bela-gegumalad Jesús-iduar dulemar-ambikuedgi igargi mesisdamalad. Dulemar egi wilenaigusdamalad, wis be-mordukubi ebugega be an-imakye. Dulemar-Jesús-morduku-ebusmaladi yog-nuguar naddamalad. </v>
<v b="MRK" c="7" v="1">Fariseoʼmar, degi, Garda-Narmaked-Dulemar gwen-gwen-Jerusalénʼgi-danimalad, Jesús-walik bukunonimalad. </v>
<v b="MRK" c="7" v="2">Amar, abar-Jesús-sapingan argan-swilisuli, argan-enuksasuli mas-gunne-dakarmargua, egi sunmakarmalad. </v>
<v b="MRK" c="7" v="3">Ar Fariseoʼmar, degi, Judíoʼmar-baigan, e-dadgan-igar-mesisadba argan-enuksasulir geg mas gunmalad, ar e-dadgan-ega-igar-metenadedba damalad. </v>
<v b="MRK" c="7" v="4">Fariseoʼmar ibmar-ukleged-neggi danimalar, argan-enuksasulir geg mas gunmalad. Deginbali, e-dadgan ega igar-bamalad-metenadedba damarbalid, nog-enukedsik, ibmar-simalad-enukedsik, bormomar-enukedsik, degi, megmalad-enukedsik. </v>
<v b="MRK" c="7" v="5">A-ulale, Fariseoʼmar, degi, Garda-Narmaked-Dulemar Jesúsʼse egichiarmalad: —¿Ibiga be-sapingan anmar-dadgan-igar-maidba dasurmala? Emide argan-enuksuli mas gunmalad. </v>
<v b="MRK" c="7" v="6">Jesús, abin-sogded: —Bemar wagar-darbodaed-dulemalad. Aga Bab-Dummad-gayaburba-barsoged-Isaías, garda-narmaksagu nabir bemarnik sogsagusad, Bab-Dummad weyob sogye: ‘We-dulemar unnila asginbi an-nug odummomalad, ar e-gwage-ulubgindi, angi gwen binsasurmalad. </v>
<v b="MRK" c="7" v="7">Ar binsa asginbi an-nug odummodimalad. E-igar-maid odurdakedi, dulemar-igar-mesisadba bur odurdakmalad.’ </v>
<v b="MRK" c="7" v="8">”Ar bemar dulemar-igar-mesisadba-damalaga, Bab-Dummad-Igar-Mesisadba dasurmalad.” </v>
<v b="MRK" c="7" v="9">Jesús sogdebalid: —Bemar be-dadgan-igar-mamaidgi bur bule binsasoggu, Bab-Dummad-Igar-Mamaid be iedmarsunnad. </v>
<v b="MRK" c="7" v="10">Ar Moisés sogsagusad: ‘Be-babgi, degi, be-nangi, be binsaed-nikaa damaloye.’ Degi sogsabalid: ‘Dule-gwensak na e-babgi, degi, e-nangi, gaya-ichakwa sunmaksale, a-dule oburgwilegoye.’ </v>
<v b="MRK" c="7" v="11">”Ar bemardi, odurdakmalad sunna dule-wargwen e-babga, degi, e-nanga sogye: ‘Geg an be-bendake, ar bela an be-bendakega-ibmar-nikadi bato an Bab-Dummadga uksaye.’ </v>
<v b="MRK" c="7" v="12">Degidbali, mimmi na e-bab-bendaked, degi, e-nan-bendaked, bar be imakega imaksurmalad. </v>
<v b="MRK" c="7" v="13">Wegi-bemar-daed-odurdakedba, bemar Bab-Dummad-Igar-Maidba geg damalad. Wegi-damalad-baigan bukidar be imakmarbalid.” </v>
<v b="MRK" c="7" v="14">Geb Jesús dulemarse gannar gochad, ega sogded: —Bela an-itomalo. We, be magar-itomala: </v>
<v b="MRK" c="7" v="15">Ibmar-neg-asgi-danikid dulegi-uboder, geg dule-gwage ichoged. Ar gwagegi-ibmar-naid-ainieddi, dule-gwage ichoged. </v>
<v b="MRK" c="7" v="16">Bemar nue-itobiele, nue itomar. </v>
<v b="MRK" c="7" v="17">Jesús dulemargi-bangudgu, negyaba dogdapid. Agi e-sapingan ese egichialid: —Emisgwa be ibmar-burbar-odurdaksigusad, wede ibi nue obare. </v>
<v b="MRK" c="7" v="18">Jesús e-sapingan-abin sogded: —¿Amba bemar akusunna itomarmoga? ¿Bemar wissursi, ibmar-neg-asginmalad dulegi uboder, geg dule-gwage ichoged? </v>
<v b="MRK" c="7" v="19">Ar ade, e-gwagese ubosulid, unnila e-sabanse ubodapdaed, geb gannar ber mileddabalid. A-Jesús sognaisundo, bela Bab-Dummadga mas swilidikidbiye. </v>
<v b="MRK" c="7" v="20">Jesús sogdebalid: —Ar dule-gwagegi ibmar-ainiedi dule-ichoged. </v>
<v b="MRK" c="7" v="21">Ar ade, e-gwagegi binsaed-isgana ainiardaed: Omegangi-galagwensuli-binsaed, atursaed, emar-ibloged, </v>
<v b="MRK" c="7" v="22">ome-dikarba, degi, machered-dikarba-yoleged, aimar-ibmarbina-soged, aimargi-isdar-binsaed, emar-yardaked, e-itolegedba-galagwensulidaed, nobgued, dulegi-gakansaar-sunmaked, san-dummarba-imaked, degi, binsaed-satedaed. </v>
<v b="MRK" c="7" v="23">Bela we-ibmar-isganamar dule-gwagegi ainied, degi, dulemar-ichoged. </v>
<v b="MRK" c="7" v="24">Jesús Genesaretʼgi-gudii, Tiro-yarse, degi, Sidón-yarse, nadegusad. Neg-gwagwengi dogdapid, dule-gwen-e-wisgubisuli abesad, degi-inigwele, geg-duku gusad. </v>
<v b="MRK" c="7" v="25">Ome-wargwen e-bunolo-niaburba-nikad, Jesúsʼgi sunmakmar-itoargu, Jesúsʼse nonikid, yokorgi asabin sindigar signonikid. </v>
<v b="MRK" c="7" v="26">A-ome Judío-dulesulid, Sirofeniciaʼginedid. Geb ome Jesúsʼgi wilenaigusad, e-bunologi-nia-maid ega onoye. </v>
<v b="MRK" c="7" v="27">Jesúsʼdi ome abin-sogded: —Bina mimmigan-inse mas-gunnega be imake. Ar ade, ibnuedsulid mimmigan-annik mas-sued, degi, achuga a-mas uked. </v>
<v b="MRK" c="7" v="28">Ome, Jesús-abin sogded: —Dummad, napira be soge, degi-inigwele, mimmigan-mese-urba-mas-obatemamaid amba achumarse-bakar, gunmogad. </v>
<v b="MRK" c="7" v="29">Jesús omega sogded: —Ar weyob be anga sogsad-ular, gwage-bogidikidgi be-negse be nae. Be-bunologi-nia-maid bato nosad. </v>
<v b="MRK" c="7" v="30">Ome na e-negse mosgua, e-bunolo e-gabedgi-mai dakdapid. Bunologi-nia-maid bato nosad. </v>
<v b="MRK" c="7" v="31">Jesús Tiro-yargi-gudii gannar alid. Geb Sidón-yarsik-argua, Decápolis-yala-imbaganba Galilea-mata-dummad-naidse nodapid. </v>
<v b="MRK" c="7" v="32">Agi, dule-uaya-yalliled, degi, naya-naya-sunmakbalid Jesúsʼse senonimalad. Dulemar Jesúsʼgi wilenaigusmalad, a-dule-nudakega argan egi mesye. </v>
<v b="MRK" c="7" v="33">Jesús a-dule dulesulidba bachikii sesad. Geb Jesús dule-bonigwaled-uaya-yaba e-goo odos imaksad, degi, e-googi wiaksagu, dule-bonigwaled-e-gwabin, e-googi ebus imaksabalid. </v>
<v b="MRK" c="7" v="34">Geb Jesús niba atakdegu, ise-bunnoar imaksad, geb dule-bonigwaledga sogded: “¡Efata!” A sogleged: “Be argaye.” </v>
<v b="MRK" c="7" v="35">Geb dule-bonigwaled yog-magar-ito naded, degi, nued sunmaknadbalid. </v>
<v b="MRK" c="7" v="36">Jesús dulemarga sogsad, mer dule-baiganga bipisaar sogmaloye. Ar Jesús dulemarga degi-sogdele, aka bur bule dulemar Jesús-barsogde damalad. </v>
<v b="MRK" c="7" v="37">Dulemar bela-bela geger Jesús-dakmalad, sogdemalad: “We-dule ibmar-nueganbi imaked. Ar dule-uaya-yalliledse-bakar, magar-ito imaked, degi, dule-geg-sunmaked nabir sunmak imakbalid.” </v>
<v b="MRK" c="8" v="1">Ibagwengine, dule-bukidar gannar Jesús-walik ambikunonimarbalid. Dulemar masgunned satesoggu, Jesús na e-sapinganse gochad, ega sogded: </v>
<v b="MRK" c="8" v="2">—An wile we-dulemar-daked, ar ibapaagus anmarba garmakdimalad, emide, masgunned satemalad. </v>
<v b="MRK" c="8" v="3">Mas-guchasuli an e-negse barmidele, igarba ukudba negoedmaloed, ar ade, bukidar dikasur danimalad. </v>
<v b="MRK" c="8" v="4">E-sapingan, Jesús-abin sogdemalad: —Ar wegine dulemar mamaisulid. ¿Bia anmar dule-bukidaradga mas unniguar amiosunna? </v>
<v b="MRK" c="8" v="5">Jesús na e-sapinganse egisded: —¿Bemar gwabigwa madu nikasunna? E-sapingan, Jesús-abin sogdemalad: —Anmar gwagugle (7) madu nika. </v>
<v b="MRK" c="8" v="6">Geb Jesús dulemar napagi oambikued imaksad. E-argangi madu-gwagugled-susgua, Bab-Dummadga doggus-nuedye sogsad. Geb Jesús madu-bisge-bisge-imasgu, e-sapinganga madu uksad, adi, dulemarga mimiegar. Deyobi e-sapingan imaksad. </v>
<v b="MRK" c="8" v="7">Deginbali, ua-burwigana wis-ichesaar nikamarbalid. Jesús Bab-Dummadga doggus-nuedye sogsabalid, geb e-sapinganga sogsad, dulemarga mimimarye. </v>
<v b="MRK" c="8" v="8">Dulemar bela-nue-immeles mas guchamalad. Geb sorbali, Jesús-sapingan garba-gwagugle (7) mas-obichad wesmalad. </v>
<v b="MRK" c="8" v="9">Bela-dule-milibakesaar (4,000) mas guchamalad. Geb Jesús e-neg-e-negse dulemar-barmisad. </v>
<v b="MRK" c="8" v="10">A-sorbali, Jesús na e-sapinganmala urgi nakwisgu, Dalmanuta-yalaganba nadegusmalad. </v>
<v b="MRK" c="8" v="11">Fariseoʼmar, Jesúsʼse nonimalad, geb Jesúsʼbo abin-abin imakarmalad. Yamo Jesús-wilubdakega, nibneggined-ibmar-wilubgan-dakledisulid emarga oyoye ese egichiarmalad. </v>
<v b="MRK" c="8" v="12">Jesús ulubgi ise-nue-bunnoar imaksad, geb sogded: “¿Ibiga we-dulemar-emmisgwamalad ibmar-wilubgan-dakledisulid imakbi an-abege? Napira an bemarga soged, bemar anse-ibmar-egisnaid, an bemarga oyogosulid.” </v>
<v b="MRK" c="8" v="13">Geb degine, Jesús Fariseoʼmar-idu naded. Geb gannar urgi nakwisgu, mata-abin-obakar naded. </v>
<v b="MRK" c="8" v="14">Jesús-sapingan madu-seded ies nadmalad. Unnila madu-gwagwen uryagi semamaid. </v>
<v b="MRK" c="8" v="15">Jesús na e-sapinganga sogded: —Fariseoʼmar-madubur-inagi, degi, Herodes-madubur-inagi, nue salakarmar. </v>
<v b="MRK" c="8" v="16">E-sapingan na muchub-muchub sognanai guarmalad: “Ar anmar madu satedbali, wede weyob soged.” </v>
<v b="MRK" c="8" v="17">Jesús na e-sapingan degi-soge-itosgu, ega sogded: —¿Ibiga bemar madu surye sogmala? ¿Amba bemar aku dakmala, degi, nue aku itomarbali? ¿Amba be gwage dutusurmala? </v>
<v b="MRK" c="8" v="18">Bemar ibya nikanad, degite ¿amba be aku dakmarde? Bemar uaya nikamarbalid, degite ¿amba bemar aku itomarbarde? ¿Bemar insasursi? </v>
<v b="MRK" c="8" v="19">An dule-miliataledga (5,000) madu-gwaataled-mimisgu, ¿bemar garba-gwabigwa madu-obichad wesagusmala? E-sapingan, abin-sogdemalad: —Garba gwaambe-gakabo (12) anmar wesmalad. </v>
<v b="MRK" c="8" v="20">Jesús sogdebalid: —Dule-milibaked-abargi (4,000) an madu-gwagugled-mimisbargu (7), ¿Bemar garba-gwabigwa wesagusmarbali? E-sapingan, abin-sogdemalad: —Garba gwagugle (7) anmar wesmalad. </v>
<v b="MRK" c="8" v="21">Geb Jesús na e-sapinganga sogdebalid: —Degite ¿Ibiga bemar amba aku-itosunna? </v>
<v b="MRK" c="8" v="22">Betsaida-neggweburse-nonimargu, dulemar dule-wargwen aku-ataked Jesúsʼse senonimalad. Dulemar, Jesúsʼgi wilenaigusmalad, dule-ebuye. </v>
<v b="MRK" c="8" v="23">Jesús dule-aku-ataked argangi-gasgu, neggweburgi ega banguded. Geb Jesús dule-aku-ataked-ibyagi-wiaksagu, degi, e-argan egi mesisgu, ese egichided: —¿Emigindi, sunna mag be atake? </v>
<v b="MRK" c="8" v="24">Dule-aku-ataked, atakdegu sogded: —Ar dulemar sapimaryob an daked, degi-inigwele, nanamar an daked. </v>
<v b="MRK" c="8" v="25">Geb Jesús na e-argan gannar dule-aku-ataked-e-ibyagi mesisad, geb dule nugusad, magar atakded, degi, nue-swilidik atakdesunnad. </v>
<v b="MRK" c="8" v="26">Jesús dule-nugusad e-negse barmisad, ega sogsad: —Mer be neggweburse doggwelo, degi, mer dulemarga be we-ibmar sogbalo. </v>
<v b="MRK" c="8" v="27">Jesús na e-sapinganmala, Cesarea-De-Filipos-neggwebur-burwigana-bukwadse nade gusmalad. Igarba-nadapidgi, Jesús na e-sapinganse egichialid: —Dulemar, ¿doaye an-annik sogmala? </v>
<v b="MRK" c="8" v="28">E-sapingan, abin-sogdemalad: —Gwenna-gwenna Diigi-dule-oged-Juanʼye benik sogmalad. Baigandi, Elíasʼye benik sogmalad. Bamaladdi, be Bab-Dummad-gayaburba-barsoged-wargwenadye benik sogmalad. </v>
<v b="MRK" c="8" v="29">Jesús na e-sapinganga sogded: —Bemardina, ¿doaye be an-annik sogmarmosunna? Pedro, Jesús-abin sogded: —Be, Cristo. (Griego-gayaba we-sogleged, Bab-Dummad epenne dule-wargwen-barmidagoye-sogsad-duleye). </v>
<v b="MRK" c="8" v="30">Jesús na e-sapinganga igar uksad, melle dulemar-baiganga bipisaar sogoye, ede Cristoʼye, Bab-Dummad-dule-wargwen-barmidagoye-sogsad-duleye. </v>
<v b="MRK" c="8" v="31">Jesús na e-sapingan-odurdakde, sogded: —Ani Dule-Machi, nue wilegergebed. Judíoʼmar-girmar-dummagan, dule-irwa-Bab-Dummadse-gormalad-e-dummagan, degi, Garda-Narmaked-Dulemar, gwen an-abingaosulid. An-oburgwemaloed, degi-inigwele, ibapaagi an gannar durgubaloed. </v>
<v b="MRK" c="8" v="32">Jesús na e-sapinganga e-burgoedgi ise-bakarbud sunmaksad. Geb degine, Pedro Jesús-bachikii sesad. Jesús weyob-sogsad-ulale, Pedro Jesúsʼga binnasur ibmar sogded. </v>
<v b="MRK" c="8" v="33">Jesúsʼdi biir-imaksagu, e-sapingan-dakdegu, Pedroʼga sabsur sogded: —Nia-saila-Satanás, be angi bangusunna. Be Bab-Dummad-binsaeyob binsasulid, unnila dulemar-sunnaa be binsaed. </v>
<v b="MRK" c="8" v="34">Geb Jesús na e-sapinganse, degi, dulemar-baiganse-gochagua, ega sogded: —Ar dule-gwensak an-sapinga gubiele, na dukin san-iegergebed. Bato burgwenadapidgi-nakrus-semaiyob nanaergebed, geb a-dule anba dagodo. </v>
<v b="MRK" c="8" v="35">Ar dule-wargwen, unnila na e-san-bendakbiedginbi binsaele, na e-san-burba ei yogguoed. Ar dule anba-naid-ular, degi, an-gayaburba-nued-ular, burgwenonikirdi, na e-san-burba yogguosulid. </v>
<v b="MRK" c="8" v="36">”Dule bela napneg-naid egadga imakele, ¿ar ega ibi-nued-gue, na e-san-burbadi yogguer? </v>
<v b="MRK" c="8" v="37">Igidibe, dule-gwensak na e-san-burba-ular, ¿ibi na uksar be insae? Ibmar sate, san-burba-ular uked. </v>
<v b="MRK" c="8" v="38">Degisoggu, dule-gwensak, we-dulemar-galagwensulidamalad-abargi, degi, dule-isganamar-abargi, anba-naid-ular, degi, an-gayaburba-nuedgi, bingeguele, ani Dule-Machi, an-baliwiturmar-islidikidmalad-abargi, an-Bab-Dummad-gangued-yeerdakleged-nikadgi an danikir, an we-dulegi bingegumogoed.” </v>
<v b="MRK" c="9" v="1">Jesús sogdebalid: —Napira an bemarga soged, gwenna-gwenna bemar-wegi-bukmalad burgosulid, amba-dula-gudii Bab-Dummad-e-negdakmaid bela e-ganguedba-dani be dakedsemalad. </v>
<v b="MRK" c="9" v="2">A-ibanergwad-sorbali (6), Jesús na e-sapingan-warbaa eba sesgusad: Pedro, Jacobo, degi, Juan. Geb yar-matusulidse bachikii, amarbi eba nadegusmalad. Jesús yar-birgi-gwichi, amar-asabin e-san-dakleged gwagdegusad. </v>
<v b="MRK" c="9" v="3">E-mor, isedar-dagudik dakar-dakar-gae dakle naded. Dule napneggi ayobi geg-mor-sibudik enuked. </v>
<v b="MRK" c="9" v="4">Geb Jesús-sapingan-warbaagwad dulemar-epenne-dula-gudigusmalad dakarmalad, Elías, degi, Moisés. Amar Jesúsʼmala sunmakgwichid. </v>
<v b="MRK" c="9" v="5">Geb Pedro Jesúsʼga sogded: —Odurdaked-saila, wegi anmar gudiid, we nueddo. Anmar neg-matargana-gwapaa sunna sobmalad: Gwagwen bega, baid Moisésʼga, degi, baidbali Elíasʼgarmo. </v>
<v b="MRK" c="9" v="6">Ar Jesús-sapingan bela gwakidmalad. Pedro yogasaar gole-gole gwisgusad. </v>
<v b="MRK" c="9" v="7">Geb agine, mogir emar-birgi nagunonikid. Negsichii nadsunnad. A-mogir-imbaba gayaburba gollalid: “We, An-Machi-sabedi gued. A, be nue itomar.” </v>
<v b="MRK" c="9" v="8">Jesús-sapingan ukiar e-dikarba-atakdemargu, unnila Jesúsʼbi walagwen-gwichi dakarmalad, dule-bamaladdi bar daksasurmalad. </v>
<v b="MRK" c="9" v="9">Yargi aidedanimargu, Jesús e-sapinganga igar-uksad, bemar ibmar-daksamaladi mer emarga sogmaloye. Geb ani Dule-Machi, an burgwisar, geb an gannar-durgusad-sorbardi, be sunna sogmarye. </v>
<v b="MRK" c="9" v="10">Agala na emarbi wisi gudigusmalad. Degi-inigwele, na muchub-muchub egisnanai-guarmalad, wede burgwisar-gannar-durgued ibi nue-obarye. </v>
<v b="MRK" c="9" v="11">Jesúsʼse egichiarmalad: —¿Ibiga Garda-Narmaked-Dulemar soge, Elías-inse Mesías-idu bina danigweloye? </v>
<v b="MRK" c="9" v="12">Jesús, abin-imaksad: —Ar napiragwa Elías-inse nonikoed, adi, bela igar-nabogegar. Deginbali, ¿Bab-Dummad-Gardagi sognaisursi? Ani Dule-Machi, nue ise-wilegar guoye, degi, isdar dakmarbaloye. </v>
<v b="MRK" c="9" v="13">Degisoggu, an bemarga sogsundo, bato Elías arbi. Igi Bab-Dummad-Gardagi egi narmakar-nai, deyobi, dulemar, imakbiedba imaksamalad. </v>
<v b="MRK" c="9" v="14">Jesús na e-sapingan-warbaagwadmala e-sapingan-baigan-bukwadse modapmargu, dule-bukidar e-sapingan-ebirbukwa dakdapmalad. Deginbali, Garda-Narmaked-Dulemar e-sapingan-bamalad-ebo abin-abin-imaknanai daknonibalid. </v>
<v b="MRK" c="9" v="15">Dulemar Jesús-nonikid-dakarmargua, geger dakdemalad. Geb Jesúsʼga be-dog-nued-sogeye-sogega ese duurmakarmalad. </v>
<v b="MRK" c="9" v="16">Jesús e-sapinganse egichisided: —¿Ibi igargi bemar Garda-Narmaked-Dulemar-ebo abin-abin imaknanai? </v>
<v b="MRK" c="9" v="17">Dule-wargwen dulemar-abargi-gwichid gollalid: —Odurdaked-saila, an wegi an-machi begala sedanikid, ar ade, an-machigi niaburba-geg-sunmaked maid. </v>
<v b="MRK" c="9" v="18">An-machigi nia nagunonikir, aimukud-daed. Wii maku-maku guardaed, nugar ogornagusdabalid, degi, gannarkwaa megisdabalid. Be-sapinganga an sogsanad, bemar an-machigi-niaburba-maid onoye. Degi-inigwele, be-sapingan gwen nia-onossurmalad. </v>
<v b="MRK" c="9" v="19">Jesús, abin-sogded: —¡Bemar Bab-Dummadgi-bengumalad-dulemar! ¿Sanagwadse an bemar-abargi gudiguoe? ¿Sanagwadse be ibmar durdakmaloe? Anga be-machigwa be seda. </v>
<v b="MRK" c="9" v="20">Geb degine, Jesúsʼse machigwa searmalad. Niaburba Jesús-daksagu, machigwa-binnasur-wawanmakega imaksad. Degisoggu, machigwa napagi aimukussunnad, geb napagi bindu-bindu-mai, gaya-yaba wii makumakmai gusad. </v>
<v b="MRK" c="9" v="21">Jesús machigwa-e-babse egichided: —¿Wede sana bei weyob-guali? Machigwa-e-bab, abin-sogded: —Bipigwad-akar weyob gualid. </v>
<v b="MRK" c="9" v="22">Imbagwena niaburba machigwa-oburgwega, soo-yagi, degi, dii-yagi omukudaed. Ar be sunna anmar-bendakele, be wile anmar-dake, be anmar-bendake. </v>
<v b="MRK" c="9" v="23">Jesús, abin-sogded: —¿Ibiga be anga soge, be sunna an-bendaksar-sogeye? ¡Dule-Bab-Dummadgi-bensulidga, bela ega ibmar sunna gued! </v>
<v b="MRK" c="9" v="24">Geb degine, machigwa-e-bab binnasur-gote sogded: —An wisi be sunna an-bendaked, an be-bensulid. ¡Be an-bendake! ¡Bur bule mer-begi-bengued be an-imake! </v>
<v b="MRK" c="9" v="25">Jesús e-dikarba dule-bukidar-ambikumai-dakargu, niaburbaga binnasur sogded: —Niaburba-dule-geg-sunmaksaed, degi, dule-uaya-yallir-sabalid, an bega soged, we-machigwagi be noe, mer be gannar bar ese dognoniko. </v>
<v b="MRK" c="9" v="26">Niaburba binnasur goted, degi, binnasur machigwa-wawanmakega imaksagu, geb egi noded. Geb machigwa burgwaleyob megisad. Degisoggu, dule-bukidar sogdemalad: “Machigwa burgwis maiye.” </v>
<v b="MRK" c="9" v="27">Ar Jesúsʼdi argangi machigwa-gasgu, ogwichis imaksad. Geb machigwa gwisgusad. </v>
<v b="MRK" c="9" v="28">A-sorbali, Jesús negyaba-dogsagua, e-sapingan bachikii ese egichiarmalad: —¿Ibiga anmardi geg we-niaburba onogusa? </v>
<v b="MRK" c="9" v="29">Jesús, abin-sogded: —Nia-wegiimalad, unnila Bab-Dummadse-goledgi, degi, mas-gunsuli-gudiguedgi onoleged. </v>
<v b="MRK" c="9" v="30">Agi-gudii Jesús na e-sapinganmala nadmargu, Galilea-yalaganba nasmalad. Jesús, dule gwen-e-wisgubisur abesad, ede nadapye. </v>
<v b="MRK" c="9" v="31">Ade, e-sapingan-odurdakdiid, ega sogdiid: “Ani, an Dule-Machi, dulemarga uklegoed, degi, dulemar an-oburgwemaloed. Geb an burgwisad-sorbali, ibapaagi an gannar durguoed.” </v>
<v b="MRK" c="9" v="32">E-sapingandi nue-aku-itomalad, wede ibi nue emarga obare. Dobedbali Jesúsʼse gwen egichissurmalad. </v>
<v b="MRK" c="9" v="33">Jesús na e-sapinganmala Capernaúm-neggweburse nonimalad. Geb negyaba-dogsagu, Jesús e-sapinganse egichialid: —¿Ibigi bemar igarba na abin-abin imakdani gusmala? </v>
<v b="MRK" c="9" v="34">E-sapingandi gwen abin-imaksasurmalad. Ar ade, igarba na abin-abin imakdani gusmalad, doa bur-dummadga guodibeye. </v>
<v b="MRK" c="9" v="35">Geb Jesús sigisgua, e-ambe-gakabogwadse (12) gochad, amarga sogded: —Dule-wargwen dule-iduedga-gubiele, bela-aimar-sorbalidga guergebed, degi, bela-aimar-maiga guergebbalid. </v>
<v b="MRK" c="9" v="36">Geb Jesús mimmi-wargwen-susgua, e-sapingan-abargi mimmi-ogwichisad. Geb Jesús mimmi-angaagwar-gasgua, sogded: </v>
<v b="MRK" c="9" v="37">—Ar dule-wargwen we-mimmiyobid-wargwen an-nuggi abingaele, an-abinganaiyob gunaid. Ar dule-gwensak an-abingaele, anbi an-abingasulid, dule-an-barmialid abinganaibalid. </v>
<v b="MRK" c="9" v="38">Jesús-e-sapin-wargwen, Juanʼye-nugad Jesúsʼga sokalid: —Odurdaked-saila, anmar dule-wargwen-daksado be-nuggi niamar-onodii. Ar anmar-sordasursoggu, anmar ega sogsad, mer be Jesús-nuggi niamar-dulemargi-maid bar onogoye. </v>
<v b="MRK" c="9" v="39">Jesús, abin-sogded: —Mer be a-dule-ibe igar-bisgo, ar ade, dule-wargwen an-nuggi ibmar-dakledisurmalad-imakdiile, a-dule geg angi ichakwa-sunmaknai gued. </v>
<v b="MRK" c="9" v="40">Ar dule anmargi yoledisulile, a-dule, anmarba naido. </v>
<v b="MRK" c="9" v="41">”Napira an bemarga soged, ar bemar Cristo-sapinga-gued-ular, dule-wargwen an-nuggi bemarga nog-gwagwen dii uksale, a-dulega, Bab-Dummad bur bule ibmar ukoed. </v>
<v b="MRK" c="9" v="42">”Ar dule-wargwen, we-mimmi-burwigana-angi-bensur-gudidiid isguega-imaksale, we-dulega bur-nuedirdo, akwamuu-dummad e-dukargi ega nasikmalar, degi, demar-wilase metemalar. </v>
<v b="MRK" c="9" v="43">Ar be-argan isguega be-imakdibe, bur be sike. Ar argan-warbo-nika nia-negse-naedba, bur nuedid, argan-wargwen-nika dulagudigued. Ar nia-neggindi, </v>
<v b="MRK" c="9" v="44">‘nusmar geg burgwed, soo geg ginbalid.’ </v>
<v b="MRK" c="9" v="45">”Ar be-nag isguega be-imakdibe, bur be sike. Ar nag-warbo-nika nia-negse-naedba, bur nuedid, nag-wargwen dulagudigued. Ar nia-neggindi, </v>
<v b="MRK" c="9" v="46">‘nusmar geg burgwed, soo geg ginbalid.’ </v>
<v b="MRK" c="9" v="47">”Ar be-ibya isguega be-imakdibe, bur be be-ibya onoge. Ar ibya-gwabo-nika nia-negse-naedba, ibya-gwagwen-nika Bab-Dummad-e-negdakmaidse-doged bur nuedid. </v>
<v b="MRK" c="9" v="48">Ar nia-neggindi, ‘nusmar geg burgwed, soo geg ginbalid.’ </v>
<v b="MRK" c="9" v="49">”Ar igi-ibmar baluba-narilege, deyobi anmar belagwapa soogi-wilubdaklegega balugi maglegoed. </v>
<v b="MRK" c="9" v="50">”Balu ibnuedid. Ar balu sayee naderdi, ¿igi be bar balu-balu gannar saosunna? Geg be sae. Degisoggu, balu-nuedyob be gumar, adi, na be muchub-muchub bogidik-gudii gumalagar.” </v>
<v b="MRK" c="10" v="1">Jesús Capernaúmʼgi nodegusad, geb Judea-yalaganba, degi, Jordán-diwar-obakar-yar-naidse naded. Agi gannar dulemar-bukidar ese nonimalad. Ar igi Jesús na gusgu dulemar-odurdakdae, deyob dulemar-odurdakdebarsunnad. </v>
<v b="MRK" c="10" v="2">Agine, Fariseoʼmar Jesúsʼse nonimalad. Geb yamo Jesús-wilubdakega, ese egisnonimalad: —¿Wede sunna ome-metoye igar mai? </v>
<v b="MRK" c="10" v="3">Jesús, abin-imakded: —Moisés, ¿igi igar bemarga mesissunna? </v>
<v b="MRK" c="10" v="4">Fariseoʼmar, abin-sogdemalad: —Moisés igar-mesisad, sui ome-metebiele, omega ome-meted-garda narmakoye, geb agi ome-metoed. </v>
<v b="MRK" c="10" v="5">Jesús, Fariseoʼmar-abin sogded: —Bemar-uayasulidaed-ulale, Moisés bemarga we-igar mesisad. </v>
<v b="MRK" c="10" v="6">Ar Bab-Dummad gebesaila-ibmar-obinnisgudii, ‘Bab-Dummad machered, ome-ebo abirgunagwar ogwisnonikid.’ </v>
<v b="MRK" c="10" v="7">” ‘A-ular, machered ome-nikusar, e-babgi, degi, e-nangi, banguoed, adi, unnila na e-ome-ebo gudiguegar. </v>
<v b="MRK" c="10" v="8">Ebogwad dule-wargwennaga gunonikoed. Degisoggu, bar dule-warbo gusurmalad, unnila dule-wargwen gumalad.’ </v>
<v b="MRK" c="10" v="9">”Degisoggu, Bab-Dummad dule-abirgunagwar-imaksadi, dule, mer metega imako.” </v>
<v b="MRK" c="10" v="10">A-sorba, negse nonimargua, Jesús-sapingan Jesúsʼse gannar ome-meted-igar egichiarmalad. </v>
<v b="MRK" c="10" v="11">Jesús, ega sogded: —Ar doa-dule ome-metedibe, degi, ome-baid-nikusale, we-machered ome-gebe-nikusad-dikarba negsichigi yoledido. </v>
<v b="MRK" c="10" v="12">Ar ome sui-metedibe, degi, sui-baid-nikusale, we-ome sui-gebe-nikusad-dikarba negsichigi yoledimodo. </v>
<v b="MRK" c="10" v="13">Jesúsʼse mimmigan senonigusmalad, adi, Jesús mimmigan-ebugega, egi ise-nued binsalegegar. Ar Jesús-sapingandi, dule-mimmigan-senonidamaladse uluarmalad. </v>
<v b="MRK" c="10" v="14">Jesús deyob daksagua, sae-itode, na e-sapinganga sogded: “Mimmigan be anse-daged imakmar, mer be igar-gamar, ar Bab-Dummad-e-negdakmaid we-mimmigan-damaladyob-damaladgadid. </v>
<v b="MRK" c="10" v="15">Napira an bemarga sogmalad, ar dule-wargwen Bab-Dummad-e-negdakmaid mimmiganyob abingasulile, bipisaale Bab-Dummad-e-negdakmaidse dogosulid.” </v>
<v b="MRK" c="10" v="16">Jesús mimmigan-angaagwar-gasgua, e-argan mimmigan-birgi-mesisad, nued mimmigangi binsasad. </v>
<v b="MRK" c="10" v="17">Jesús bato nasokargu, dule-wargwen ese abarmaknonikid, geb Jesús-abin yokorgi-sindigar-sii ese egichided: —Odurdaked-saila-nued, an burba-geg-bergued-nikuega, ¿ibi an imakergebe? </v>
<v b="MRK" c="10" v="18">Jesús, abin-sogded: —¿Ibiga dule-nuedye be anga soge? Dule-wargwen nued, sated, unnila Bab-Dummadbi wargwenna dule-nued gued. </v>
<v b="MRK" c="10" v="19">Ar be Bab-Dummad-Igar-Mesisad bato be wisid: ‘Mer dule-oburgo. Mer sui-dikarba, degi, ome-dikarba yolemalo. Mer atursamalo. Mer gakansaar aimargi sunmakmalo. Mer aimar-yardakmalo. Be-babgi, degi, be-nangi nue-binsaed-nikaa be damalo.’ </v>
<v b="MRK" c="10" v="20">Dule, abin-sogded: —Odurdaked-saila, gusgu an-sapingwagwad-akar bela we-Igarmar-Mamaidba an nanadiid. </v>
<v b="MRK" c="10" v="21">Jesús dule-dakdegu, nue-sabedba ega sogded: —Ibmar-gwensak amba be napi: Be nae, bela be ibmar-nikadi, be manigi ukna. Geb a-mani wileganaga be mimioed. Deyobi be nibneggi ibmar-nued nikuoed. Geb a-sorba, be an-sapinga-guega be dagoed. </v>
<v b="MRK" c="10" v="22">Dule, weyob ega sogles-itosgu, wile-itoded, degi, undar-naibi-itoded, ar ade, dule mani-ibedid. </v>
<v b="MRK" c="10" v="23">Jesús e-dikarba atakdegu, e-sapinganga sogded: —Ibiyobi dulemar-mani-ibganga Bab-Dummad-e-negdakmaidse-doged dutusur gue. </v>
<v b="MRK" c="10" v="24">E-sapingan weyob-Jesús-ibmar-sogsadi, geger itodmalad. Ar Jesúsʼdi gannar ega sogdebalid: —Sapingan, ibiyobi dule-maniginbi-dogdar-binsadimaladga, Bab-Dummad-e-negdakmaidse-doged dutusur gue. </v>
<v b="MRK" c="10" v="25">Ar moli-yargan-muregedga bur baisursunna gued, iko-ibyagi doged. Ar dule-mani-ibeddi, bur-beedse Bab-Dummad-e-negdakmaidse doged. </v>
<v b="MRK" c="10" v="26">Ar Jesús weyob sogsabargu, bur bule e-sapingan geger itodmalad, na dukin-dukin egisnanai guarmalad: “Degite, ¿ar doa sunna abonolegosunna?” </v>
<v b="MRK" c="10" v="27">Jesús e-sapingan-dakdegu, ega sogded: —Dulemargardi, geg gued, Bab-Dummadgardi, nabir gued, ar Bab-Dummadgala bela ibmar nabir guedbiid. </v>
<v b="MRK" c="10" v="28">Pedro Jesúsʼga sogdesunnad: —¿Anmardi igi guoe? Anmardi beba-gudigumalaga, bela-ibmar-nikadi obesad. </v>
<v b="MRK" c="10" v="29">Jesús, Pedro-abin sogded: —Napira an bemarga soged, ar dule an-nug-ular, degi, An-Gayaburba-Nued-ular, na e-neg, e-gwenadgan, e-bunmar, e-bab, e-nan, e-ome, e-mimmigan, degi, e-nainu metele, </v>
<v b="MRK" c="10" v="30">we-napneggi we-dule dulataledba (100) bur bule we-ibmarmar abingaoed: Negmar, gwenadgan, bunmar, nangan, mimmigan, degine, nainugan. Ar mesagwar we-napneggi gudiguo-inigwele, ibagan-danikoedsedi, burba-geg-bergued nikuoed. </v>
<v b="MRK" c="10" v="31">Ar emi, dule-dummagan-gumalad, dule-sorbarmaladga guoed. Dule-sorbarmaladdi, dummaganga guoed. </v>
<v b="MRK" c="10" v="32">Jerusalén-neggweburse nakwemai gusmalad. Jesús e-sapingan-idu nadapi gusad. E-sapingan geger dakmalad, degi, dule-bamalad-sorba-danimarmogad nue-dobe itomalad. Geb Jesús gannar na e-sapingan-ambe-gakabogwad (12) bachikii sesad. Geb agi amarga sogded, ede igi guoe: </v>
<v b="MRK" c="10" v="33">“Anmar Jerusalén-neggweburse nadapmalad. Ani an Dule-Machi, dule-irwa-Bab-Dummadse-gormalad-e-dummaganga, degi, Garda-Narmaked-Dulemarga an-ukmaloed. Amar sogmaloed oburgwemarye, geb Judíoʼsurmaladga an-ukmaloed. </v>
<v b="MRK" c="10" v="34">Amar angi dodomaloed, angi wiakmaloed, an-bibyomaloed, degi, an-oburgwemaloed. A-sorbali, ibapaagi an gannar durguoed.” </v>
<v b="MRK" c="10" v="35">Zebedeo-machimala Jacobo, degi, Juan, Jesúsʼse nonimalad, ega sogdemalad: —Odurdaked-saila, anmar bese ibmar-egisoedi, be anmarga ukbi anmar abedo. </v>
<v b="MRK" c="10" v="36">Jesús, abin-sogded: —¿Ibi bemarga ukbi be an-abesunna? </v>
<v b="MRK" c="10" v="37">Jesús-abin imakdemalad: —Yoedse bela-ganguedgi be-ologangi be sigisale, be-dikarba anmar-sied be anmar-imako. Gwensak be-argan-nuedsik, baid be-argan-sapiledsik. </v>
<v b="MRK" c="10" v="38">Geb Jesús amarga sogded: —Bemar wissulid ibi be anse egisnanai. ¿Bemar sunna dummad-wilegoed-nog an goboed, gobmaloe? Degi, ¿bemar sunna an-diigi-oglegoedgi, oglemogoe? </v>
<v b="MRK" c="10" v="39">Jesús-abin sogdemalad: —Eye, anmar sunna gumala. Jesús amarga sogded: —Eye napiragwa, an-nog-goboed bemar gobmarmogoed. An-diigi-oglegoedgi bemar oglemarmogoed. </v>
<v b="MRK" c="10" v="40">Ar an-argan-nuedsik, degi, an-argan-sapiledsik-sigeddi an-sogedba uklegosulid. Adi, bato dulemarga-uklegoye-soglesadga uklegoed. </v>
<v b="MRK" c="10" v="41">E-sapingan-baigan-ambemalad (10), Juan, degi, Jacobo, dummadga-gubimalad-egisnai-itosmargu, ese uludmalad. </v>
<v b="MRK" c="10" v="42">Degisoggu, Jesús na e-sapinganse gochad, geb amarga sogded: —Bemar nue wismalad, dulemar-we-napneggi na dummagan-itomalad, e-sordamar-irgwensuli imakdaed. Degi, e-dummaganga-gudimalad gandikidba dulemar-barmidaed. </v>
<v b="MRK" c="10" v="43">Ar bemardi, mer deyob gumalo. Ar be dummadga-gubiele, emar-maiga be guergebed. </v>
<v b="MRK" c="10" v="44">Ar dule emar-iduedga-gubiele, bela-dulemar-maiga guergebed. </v>
<v b="MRK" c="10" v="45">Ar ani Dule-Machi, we-napnegse anga ibmar-imakmalaga an nonisulid. Ar an emarga ibmar-imakega nonikid, deginbali, an san-ukega an nonibalid, adi, dule-bukidar-isgudimalad-anar an burgwegar. </v>
<v b="MRK" c="10" v="46">Geb degine, Jericó-neggweburse nonimalad. Geb gannar Jesús, e-sapinganmala, degi, dule-bukidarmala Jericó-neggweburgi noarmargua, dule-aku-ataked, Timeo-machi-Bartimeoʼye-nugad igargi siid, mani-egissiid. </v>
<v b="MRK" c="10" v="47">Bartimeo itoargu Jesús-Nazaretʼgined nadapye, binnasur gotegusad: —¡Jesús, Rey-David-Machi, wile be an-dake! </v>
<v b="MRK" c="10" v="48">Bukidara, Bartimeoʼse uluarmalad, adi, mer sunmakegar. Aka bur bule Bartimeoʼdi binnasur-gorsii gusad: —David-Machi, ¡wile be an-dake! </v>
<v b="MRK" c="10" v="49">Geb Jesús gwisgusunnad, degi, sogded: —Ese gornamar. Degisoggu, Bartimeoʼse gochamalad, ega sogdemalad: —Bartimeo, be gandik sae, be gwisgu, Jesús bese goled. </v>
<v b="MRK" c="10" v="50">Geb Bartimeo e-suba-mide yog-gwisguar imaksad, degi, Jesúsʼse nonisunnad. </v>
<v b="MRK" c="10" v="51">Jesús Bartimeoʼga sogded: —¿Ibi bega imakbi be an-abege? Dule-aku-ataked-Bartimeo, abin-sogded: —Odurdaked-saila, ibya an nugubied. </v>
<v b="MRK" c="10" v="52">Jesús, abin-sogded: —Be nae, be an-bengussursoggu, be nugussun. Geb agi, Bartimeo yog-magasaila atake naded, degi, Jesúsʼba nade gussunnad. </v>
<v b="MRK" c="11" v="1">Bato Jerusalén-neggwebur-modanimargu, Betfagé-neggweburse, degi, Betania-neggweburse warmakdanimargu, Yar-Olivosʼye-nugad-siidgi, Jesús na e-sapingan-warbo barmisad, </v>
<v b="MRK" c="11" v="2">amarga sogsad: “Anmar-asabin neggwebur-bipi-siidse be namar. A-neggweburgi bemar dogdapmalale, bemar moli-bipi-uayasuid, dule-egi-yoo-gwen-siged, atinnar-nai be dakdapmaloed. Be esikmaloed, geb be sedamaloed. </v>
<v b="MRK" c="11" v="3">Dule-wargwen bemarga sokardibe: ‘¿Ibiga bemar moli-bipi esiknanai?’ Bemar, abin-sogoed: ‘Ar Dummad we-moli abeged. Ebusad-sorba, bega yog-gannar sedabaloed.’ ” </v>
<v b="MRK" c="11" v="4">Jesús-sapingan nadmalad, geb moli-bipi-uayasuid, igargi magaba, yawagakgi atinnai dakdapmalad. Geb a-moli esiksamalad. </v>
<v b="MRK" c="11" v="5">Geb degine, dulemar-agi-gunanaid, ega sogdemalad: “¿Ibiga bemar moli-bipi-uayasuid esiknanai?” </v>
<v b="MRK" c="11" v="6">Jesús-sapingan-warbogwad, Jesús-ega-sogsadba, abin-imakdemalad, geb moli-bipi-esikega imaksamalad. </v>
<v b="MRK" c="11" v="7">Jesúsʼse moli-bipi-uayasuid senonimalad. Geb sorbali, moli-bipi-birgi na e-mormar ogichamalad, geb Jesús moli-birgi sigisad. </v>
<v b="MRK" c="11" v="8">Jesús bia igargi nasaoe, agi dulemar-bukidar na e-mor ogitemalad, abala ogob-gagangiid-e-gagan gwachamalad, degi, Jesús-iduar igargi mesismalad. </v>
<v b="MRK" c="11" v="9">Dulemar-Jesús-idu-nadapmalad, degi, sorba-danimalad, bela oimakdemalad: “¡Bab-Dummad-nug odummomar! ¡Dule-Bab-Dummad-nuggi-danikid, bela ega ibnuedga gusun!” </v>
<v b="MRK" c="11" v="10">“¡Anmar-dad-Rey-David-yar-ganiguoedgi, Bab-Dummad nued-binsasun! ¡Nibneggi e-nug odummomarbar!” </v>
<v b="MRK" c="11" v="11">Jesús Jerusalénʼse dogdapid, geb Bab-Dummadse-goled-negse naded. A-neggi bela ibmar-daksad-sorbali, bato neg-osedodsoggu, e-sapingan-ambe-gakabogwadmala (12), Betania-neggweburse nadmalad. </v>
<v b="MRK" c="11" v="12">Banedgine, Betaniaʼgi noarmargu, Jesús ukudmaad itoalid. </v>
<v b="MRK" c="11" v="13">Jesús bannaba higuera-sapi gagan-aramakbukwa-daksagua, ese nadegusad, adi, dakega e-san nikadibeye. Sapise mosgua, unnila gaganbi aramakwichi dakdapid, ar ade, amba yoo san-nikued-e-ibagan moed. </v>
<v b="MRK" c="11" v="14">Jesús higuera-sapiga sogdesunnad: “Be-san dule bipisaale gwen bar gunnosulid.” Jesús-degi-sogsad bela e-sapingan itosmalad. </v>
<v b="MRK" c="11" v="15">Jesús, na e-sapinganmala gannar Jerusalénʼse nonimargu, Bab-Dummadse-goled-neggi dognonikid, geb agi dulemar-ibmar-baknanaid, degi, ibmar-ukbukmalad onisad. Dulemar-mani-ogwabukmalad-e-mese binnasur-bikiin meted, degi, dulemar-nuu-ukbukmalad-e-gan bikiin metebalid. </v>
<v b="MRK" c="11" v="16">Jesús dule-wargwensaar ibmar-semai Bab-Dummadse-goled-neggi gwen imaksasulid. </v>
<v b="MRK" c="11" v="17">Geb Jesús dulemar-odurdakde, weyob sogded: “Bab-Dummad-Gardagi weyob narmakar naid: ‘An-neg bela dulemar-yar-baid-baidgi-bukwamaladga, anse-goled-negye nugguoed.’ Ar bemardi, atursamalad-negga imaksamalad.” </v>
<v b="MRK" c="11" v="18">Dule-irwa-Bab-Dummadse-gormalad-e-dummagan, degi, Garda-Narmaked-Dulemar, weyob soge itosmargu, igar-amiarmalad igi-saer Jesús-oburgwemalodibeye. Ar Jesús-dobmalad, ar ade, bela dulemar Jesús-emar-odurdaked geger dakmalad. </v>
<v b="MRK" c="11" v="19">Neg-mutikgudgu, Jesús, Jerusalénʼgi banguded. </v>
<v b="MRK" c="11" v="20">Jesús na e-sapinganmala, banedgi wakudaryalaba higuera-sapi-walik-nadapmargu, dakarmalad, bela higuera-sapi e-malise-bakar, dingus gwichi. </v>
<v b="MRK" c="11" v="21">Agi Pedro ebinsaargu, Jesúsʼga sogded: —Odurdaked-saila, be dake, be higuera-sapi-ukabsasgusad, dinguded. </v>
<v b="MRK" c="11" v="22">Jesús ega sogded: —Bab-Dummadgi mer be bengumala. </v>
<v b="MRK" c="11" v="23">Ar napira an bemarga soged, ar doa-dule we-yarga sogdibe: ‘Wegi-siid be ainire, be demarse nae’, a-dule bensulidgi deyob sogdibe, ar e-sogedba ibmar-ega-guo daksoggu, ar deyob ega ibmar guodo. </v>
<v b="MRK" c="11" v="24">A-ulale, an bemarga soged: Bab-Dummadse be gorsigusar, bela be-ibmar-egissiid bato be bela abingasye binsae, ar deyob be binsaele, be ibmar nikuoed. </v>
<v b="MRK" c="11" v="25">Bab-Dummadse be gorsiidgine, dule begi-nosale, be igi-barsaye binsae. Deyobi, be-Bab-nibneggi-maid be-isgusad bega elimogoed. </v>
<v b="MRK" c="11" v="26">Ar bemar dule-begi-nosad igi-barsaye be sogsulile, be-Bab-Dummad-nibneggi-maid be-isgusad bega eliosurmogad. </v>
<v b="MRK" c="11" v="27">Jesús na e-sapinganmala Jerusalénʼse gannar nonimarbalid. Jesús Bab-Dummadse-goled-negyaba nadapgu, dule-irwa-Bab-Dummadse-gormalad-e-dummagan, Garda-Narmaked-Dulemar, degi, Judíoʼmar-girmar-dummagan ese nonimalad, </v>
<v b="MRK" c="11" v="28">Jesúsʼga sogdemalad: —¿Doa-nuggine wede be we-ibmar imakdii? ¿Ar doa bega gangued uksa, be weyob ibmar imakega? </v>
<v b="MRK" c="11" v="29">Jesús, abin-imakdegu, sogded: —An bemarse ibmar-soggwen egismogo. Bemar an-abin-imaksale, geb an bemarga sogmogoed, ar doa we-gangued anga uksa, an weyob we-ibmar imakegar. </v>
<v b="MRK" c="11" v="30">Diigi dulemar-ogega, ¿doa Diigi-dule-oged-Juan-barmiali? ¿Bab-Dummadi, igi dulemala? Anga be sogmala. </v>
<v b="MRK" c="11" v="31">Judío-dummagan na muchub-muchub sognanai guarmalad: “Anmar sogdibe: ‘Bab-Dummad barmiarye’, anmarga sogdagoed: ‘Degite, ¿ibiga bemar bengusmarsunna?’ </v>
<v b="MRK" c="11" v="32">Ar anmar sogbardibe: ‘Dulemarye.’ ” Ar dulemar-dobmarsoggu, geg weyob sogmarbalid, ar ade, bela dulemar sogmalad, Juanʼde, Bab-Dummad-gayaburba-barsoged-sunnadye. </v>
<v b="MRK" c="11" v="33">Degisoggu, Judío-dummagan Jesús-abin sogdemarsunnad: —Anmar wissurmala. Jesús, abin-imakdemogad: —An bemarga sogosurmogad, wede doa-nuggine an weyob we-ibmar imakdii. </v>
<v b="MRK" c="12" v="1">Geb degine, Jesús dulemarga burbar sunmakdesunnad: “Dule-wargwen nainugi uva-digsad. Ber ebilis emaksad, agi uva-egured-neg sobsad, degi, nakulegega neg-warakgwagad-matusulid sobsabalid. Geb nainu-ibed dule-arbamaladga e-nainu manigi-urmaksad. Nainu-ibeddi dikasur neggwebur-baidse naded. </v>
<v b="MRK" c="12" v="2">”Uva-weed-ibagan-mosgu, nainu-ibed na e-mai-wargwen nainugi-arbamaladse barmialid, adi, uva-egadga-gued suegar. </v>
<v b="MRK" c="12" v="3">Ar nainugi-arbamaladdi nainu-ibed-e-mai gasmalad, sabsur sarsosmalad, degi, unni-arganagwabi gannar barmismalad. </v>
<v b="MRK" c="12" v="4">Geb nainu-ibed e-mai-baid barmiarbalid. Adi, e-ibe nono marismalad, degi, egi dodosmarbalid. </v>
<v b="MRK" c="12" v="5">Nainu-ibed gannar e-mai-baid barmiarbalid, adi, oburgwismalad. Deyobi, bukidar maigan-bamalad barmiarbalid. Gwen-gwen sarsosmalad, baigandi oburgwismalad. </v>
<v b="MRK" c="12" v="6">”Napi, e-ibe wargwen bedapid, adi, e-machi-sabed. Napidgine, na e-machi-sabed barmialid, ar ade, binsaed: ‘An-machigindi binsaed-nikaadamalo an insaye.’ </v>
<v b="MRK" c="12" v="7">Ar nainugi-arbamaladdi, na muchub-muchub sogdemalad: ‘We-dule nainu-gaoedid. Anmar oburgwemala. Deyobi, nainu anmargadga guoed.’ </v>
<v b="MRK" c="12" v="8">Degisoggu, machigwa-gasmarsunnad, degi, oburgwismalad. Geb nainu-dikarba machi-metemalad.” </v>
<v b="MRK" c="12" v="9">Jesús dulemar-e-itobukmaladga sogded: “¿Nainu-ibed, igi dulemar-imako be insae? Nonikogu, nainugi-arbamalad-oburgwenonikoed. Geb dule-bamaladga e-nainu urmakoed. </v>
<v b="MRK" c="12" v="10">¿Ar bemar Bab-Dummad-Garda absodisurmarsi? Agi weyob sognaid: ‘Akwa dule-neg-sobmaladse-oballesadi, neg-sobleged-e-akwasailaga gunonikid. </v>
<v b="MRK" c="12" v="11">Bab-Jehová deyob we-ibmar imaknonikid, anmarga geger-dakle gunonikid.’ ” </v>
<v b="MRK" c="12" v="12">Judío-dummagan, degi, dule-irwa-Bab-Dummadse-gormalad-e-dummagan, Jesús-burbar-ibmar-sogsad emargi-sunmaknaid magar itosmalad. A-ulale, Jesús-gabi guarmalanad, degi-inigwele, dulemar-dobe-itomalad. Degisoggu, Jesús-akar-imaksasurmalad, geb nadmalad. </v>
<v b="MRK" c="12" v="13">Geb sorbali, Jesúsʼse abar Fariseoʼmar, degi, Herodes-sordamar barmiarmalad, adi, Jesús na e-ibmar-sogedgi egi gwisgumalagar. </v>
<v b="MRK" c="12" v="14">Jesúsʼse-nonimargu, ega sogdemalad: —Odurdaked-saila, anmar be-wisdo, be dule-innikigwadid. Be dule-ibmar-sogedba binsaed galesulid, ar ade, be dulemar-e-daklegedgi ataksulid. Ar be napiragwadgi Bab-Dummad-Igar-Maid odurdaked. Be anmarga soge, ¿ar we igar-nuedi, Roma-Dummad-Césarʼye-nugad anmargi-mani-gaed, anmar bennuked? </v>
<v b="MRK" c="12" v="15">¿Anmar bennukoe, igi bennuko suli? Ar Jesúsʼdi we-dulemar yamo e-yardakdanimalad-wissoggu, amarga sogded: —¿Ar ibiga bemar yamo an-yardakdanimala? An dakegala, be anga Roma-mani-gwagwen sedamala. </v>
<v b="MRK" c="12" v="16">Ega mani senonimalad, geb Jesús ese egichided: —¿Ar wede we-manigi doa-wagar-wilub sii? ¿Doa-nug narmakar naibali? Jesús-abin sogdemalad: —Roma-Dummad-Césarʼye-nugad-e-wagar-wilub sii. </v>
<v b="MRK" c="12" v="17">Jesús, abin-imakdegu, ega sogded: —Ar ibmar Césarʼgadir, be Césarʼga ukmardo. Ar ibmar Bab-Dummadgadir, be Bab-Dummadga ukmardo. Ar weyob Jesús ega soge itosmargu, bela dulemar geger Jesús-dake bukusmalad. </v>
<v b="MRK" c="12" v="18">Geb degine, Saduceoʼmar Jesúsʼse nonimalad. Amar sogmalad, dule burgwisale, gannar geg bar durguye. A-ulale, a-igar Jesúsʼse egisdemalad: </v>
<v b="MRK" c="12" v="19">—Odurdaked-saila, Moisés anmarga Bab-Dummad-Gardagi narmakar obesad, dule-wargwen burgwisale, degi, mimmi-nikussuli ome-obesale, e-urba a-ome-nikuoye, adi, e-iaga anagan-urbegarye. </v>
<v b="MRK" c="12" v="20">Dakargua, machimala na e-gwenadgan-walagugle (7) gumalad. Ia-dummad ome-nikusgu, anagan-urbissuli burgwisad. </v>
<v b="MRK" c="12" v="21">E-urba-sorbalid, e-ia-omega-gusad nikunonikid, amba e-iayob mimmi-nikussuli burgwismogad. Amba deyobi e-urba-sorbalid-baid a-ome nikunonimogad. </v>
<v b="MRK" c="12" v="22">Bela-e-walagugled (7) a-ome-nikusmaladbiid, anagan-gwen-obessuli burgwismalad. Geb a-sorbali, ome burgwenonimogad. </v>
<v b="MRK" c="12" v="23">Ar dule-gannar-durguoed-iba-nonikile, a-omede, ¿doa-omega guosunna, ar ade, bela e-gugledi nikusmaladbiid? </v>
<v b="MRK" c="12" v="24">Geb Jesús, abin-imakdegu, sogded: —Ar bemar we-igar noar-ganimalad. Ar ade, bemar Bab-Dummad-Garda-narmakar-maid wissurmalad, degi, Bab-Dummad-gangued aku-itomarbalid. </v>
<v b="MRK" c="12" v="25">Ar dulemar gannar durguarmalale, bar ome-nikunai, degi, sui-nikunai guosurmalad. Ar ade, baliwitur-nibnegginmaladyob gumaloed. </v>
<v b="MRK" c="12" v="26">Ar dulemar-gannar-durgued-igarsikdi, ¿bemar Moisés-gardagi-narmakar-maid absodisurmarsi? Deun Moisés sapi-bula-gummakgwichi-dakargu, ese nadgu, igi Bab Dummad ega sogsa-gusa: ‘Ani an Abraham, Isaac, degi, Jacob e-Bab-Dummad gued.’ </v>
<v b="MRK" c="12" v="27">Bab-Dummad dulemar-burgwarmalad-e-Bab-Dummadsulid, Bab-Dummad dulemar-dula-gudidimalad-e-Bab-Dummadid. Bemar nue-noar sunmakdimalad. </v>
<v b="MRK" c="12" v="28">Garda-Narmaked-Dule-wargwen Jesúsʼse nonikid, geb Jesús Saduceoʼmarbo abin-abin-imaknanai itosad. Ar Jesús nue-yeer Saduceoʼmar-abin-imaksa itossoggu, Jesúsʼse egichialid: —Bela Bab-Dummad-Igar-Maid, ¿igid bur-biriginedi? </v>
<v b="MRK" c="12" v="29">Jesús, abin-sogded: —Igar-bur-birigined, wedo: ‘Israel-dulemar be itomar. Anmar-Bab-Dummad, abi unnila Dummad gued. </v>
<v b="MRK" c="12" v="30">Bab-Dummad-be-Dummad, bela-belad be-gwagegi, be-san-burbagi, be-binsaedgi, degi, be-ganguedgi be sabgue.’ We bur-igar-biriginedid. </v>
<v b="MRK" c="12" v="31">A-igar-sorbalid amba degisaarbalid: ‘Na be-san-sabgueyob, be, dule-baid sabgumoga.’ We-igarmarba bur igar-baid-birigined sated. </v>
<v b="MRK" c="12" v="32">Garda-Narmaked-Dule, Jesús-abin sogded: —Odurdaked-saila, nue-napira be soged, ar Bab-Dummadbi unnila wargwennaa gued, ayobid baid sated. </v>
<v b="MRK" c="12" v="33">Bab-Dummadga bela ibmar-ogumakar-ukedba, degi, ibmar-baigan-ega-ukedba, bur-biriginedid, bela-belad gwagegi Bab-Dummad-sabgued, mag-ito-guedgi sabgued, san-burbagi sabgued, ganguedgi sabgued, degi, na be-san-sabgueyob dule-baid-sabgued. </v>
<v b="MRK" c="12" v="34">Jesús, Garda-Narmaked-Dule nue-binsaed-nikaa e-abin-imaksa-itosgu, ega sogded: —Bab-Dummad-negdakmaidgi be dikasur gudisulid. A-sorbali, Jesúsʼse dule-baid bar-gwen-ibmar-egisbi itossurmalad. </v>
<v b="MRK" c="12" v="35">Jesús, Bab-Dummadse-goled-neggi dulemar-odurdaksigu, sogded: —Garda-Narmaked-Dulemar, Bab-Dummad-dule-wargwen-barmidagoye-sogsadnik sogmalad, a-dule, Rey-David-e-machiye. </v>
<v b="MRK" c="12" v="36">Ar Rey-David-sunnaddi, Bab-Dummad-Burba-Isligwaledba, sogsagusad: ‘Bab-Dummad, an-Dummadga sogsad: An-argan-nuedsik be sige, be-isdarmalad an bela ogalakuedse be sige.’ </v>
<v b="MRK" c="12" v="37">”Ar David-sunnad ‘Dummadye’ ese goled, degite, ¿Cristo igi e-machiga gubarsunnoe?” Dulemar-bukidar bela nue-yeer Jesús-itobukwa gusmalad. </v>
<v b="MRK" c="12" v="38">Jesús dulemar-odurdakdebali, sogded: —Garda-Narmaked-Dulemargi nue salakarmar. Amardi, mor-oyaarmakdiir na yeer-itodamalad, degi, dulemar bela ese ibmar-ukleged-neggi-goledbimalar, yeer-itodamarbalid. </v>
<v b="MRK" c="12" v="39">Amar Judíoʼmar-onmakedneggi dule-dummagan-gan-sigedginbi sigbidamalad, degi, mas gullealir, dummagan-gan-sigedginbi sigbidamarbalid. </v>
<v b="MRK" c="12" v="40">Omegan-ei-sui-burgwismalad-ibe ibmar susdamalad, deginbali, dulemar yeer e-dakegala, yamo suitii Bab-Dummadse gorgwisdamarbalid. Ar amar bur bule sabsur-odurdaklemaloed. </v>
<v b="MRK" c="12" v="41">Jesús Bab-Dummadse-goled-neggi, bia mani-Bab-Dummad-ukleged-e-ulu-siid-asabin signonikid. Agi, daksigualid, igi dulemar ulu-yagi mani-urbenonidamala. Bukidar mani-ibgan ulu-yagi mani-ichesur egwadnonidamalad. </v>
<v b="MRK" c="12" v="42">Agine, ome-ei-sui-burgwisad-wileged-wargwen nonimogad, geb mani-esnon-gwabo wis egwachad. </v>
<v b="MRK" c="12" v="43">Geb Jesús na e-sapinganse gochad, ega sogded: “Napira an bemarga soged, we-ome-ei-sui-burgwisad-wileged bur bule ulu-yagi dule-baiganba mani-egwachad. </v>
<v b="MRK" c="12" v="44">Ar dule-baigandi, mani-ei-gwabgusad egwachamalad. Ar we-omedi, na e-wilesagwadgine bela-mani-nika-gudiid egwachad. We-maniginbi gudiinad.” </v>
<v b="MRK" c="13" v="1">Jesús Bab-Dummadse-goled-neggi-nomaigua, e-sapin-wargwen ega sogded: —Odurdaked-saila, akwamar bule-burwi be dake, degi, negmar yeerdaklebalid. </v>
<v b="MRK" c="13" v="2">Jesús, abin-imakdegu, ega sogded: —Bela we-neg-dummagan be dakedi, e-akwa-dummagan bipisaale gwagwensaar birgin-birgin bar sigosulid, bela egwallegoedbiid. </v>
<v b="MRK" c="13" v="3">A-sorbali, Jesús Olivo-yargi, Bab-Dummadse-goled-neg-asabin sigdapid. Geb Pedro, Jacobo, Juan, degi, Andrés, bachikii ese egichiarmalad: </v>
<v b="MRK" c="13" v="4">—Be anmarga soge, ¿sanagwadse we-ibmar guoe? ¿Ibi-wilubgan oyoledagosunna, adi, oyogega bela we-ibmarmar gusokarye? </v>
<v b="MRK" c="13" v="5">Jesús, abin-sogdegu, amarga sogded: —Nue salakarmar, mer dulemar be-yardaked be-imakmalo. </v>
<v b="MRK" c="13" v="6">”Ar bukidar yamo anyob na imaknonimaloed. ”Sognonimaloed: ‘Ani an Cristoʼye,’ dulemar-bukidar ese yardaklemaloed. </v>
<v b="MRK" c="13" v="7">”Bemar bila-onolenaiye itoardibe, degi, bila-onoleged-daniye be itoarmardibe, mer be gwayemalo. ”Ar weyob ibmarmar gugwelergebed, degi-inigwele, amba yoo negdi bergued-moed. </v>
<v b="MRK" c="13" v="8">”Dulemar-yar-baid-baidgi-bukmalad na muchub-muchub bila-ononanai gudamaloed, degi, reymar na muchub-muchub egi-yolenanai gudamarbaloed. ”Bela yar-baid-baidgi negabandur-dummagan nagumai gudagoed. Ukud-dummad nagubaloed. ”We-ibagan-bulegan, igi ome gebe e-bonigan-nunmaked-itoardaedyobi guoed. </v>
<v b="MRK" c="13" v="9">”Ar bemardi nue salakarmar. Ar dulemar dulemar-igar-nabiromaladga bemar-ukmaloed, degi, Judíoʼmar-onmakedneggine sabsur be-bibyomarbaloed. An-nug-ulale, dummagan-negdakmamaid-asabin, degi, reymar-asabin be-sedmaloed, adi, bemar angi amarga sunmakmalagar. </v>
<v b="MRK" c="13" v="10">Degi-inigwele, bela bin dulemar-yar-baid-baidgi-bukmaladga Bab-Dummad-Gayaburba-Nuedgi sunmaklegwelergebed. </v>
<v b="MRK" c="13" v="11">”Ar bemar-gasmalale, degi, bemarga igar-itolealile, mer bukib binsamalo, ibu an sogodibeye. Unnila Bab-Dummad-bega-binsaed-ukoed be sogmaloed. Ar ade, bemar sunmakosulid, Bab-Dummad-Burba-Isligwaled bemar-ular sunmakoed. </v>
<v b="MRK" c="13" v="12">”Oburgwega na gwenadgan muchub-muchub-urmaknanai gumaloed. Bab, na mimmigi-aibinnai guoed. Mimmigan, babgangi gwisgunai gumaloed, degi, na oburgwemaloed. </v>
<v b="MRK" c="13" v="13">Bela dulemar an-nug-ulale, isdar-be-dakmaloed. Ar we-ibmar-berguedse dule-gwen-sikirmaksasuliddina, bendaklegoed. </v>
<v b="MRK" c="13" v="14">”Bab-Dummad-gayaburba-barsoged-Daniel, weyob narmaksad: ‘Bemar Bab-Dummadga bela-bela-ibmar-isgana-guedi Bab-Dummadse-goled-neggi sige-wilubsulinadgi sii be dakalile, bemar Judea-yargi-gudimalad, be yalaganba wakinmarsun.’ </v>
<v b="MRK" c="13" v="15">”Dule-neg-uas-birgi-siid mer aidedago, deginbali, ibmar-oniega mer be negyaba dogbalo. </v>
<v b="MRK" c="13" v="16">Dule-sapurba-gudiid, mor-sudagega mer gannar negse dago. </v>
<v b="MRK" c="13" v="17">Ar omegan-gurgin-nika-gudidimalad, degi, a-ibagangi mimmigan-gwaru-onunanaimalad, duledar-wilesmar. </v>
<v b="MRK" c="13" v="18">Bab-Dummadse be gormala, adi, we-ibagan-bulegan mer dii-wied-niigi guegar. </v>
<v b="MRK" c="13" v="19">Ar a-ibagan, naibi-dummad-itoleged-ibaganad. Ayobi, Bab-Dummad-neg-obinnisad-akar, emi-ibadse, dulemar bela-bela wiledisurmalad. A-sorbali, ayobi, bar gannar wilemalosurbalid. </v>
<v b="MRK" c="13" v="20">Ar Bab-Dummad, a-ibagan giar imaksasulina, dule gwen durguosulinad. Ar Bab-Dummad na e-sordamar-susad-ulale, a-ibagan giar nasiksad. </v>
<v b="MRK" c="13" v="21">Degisoggu, dule-wargwen bemarga sokardibe: ‘Be dakena, wegi Cristo gudii, igidibe, weba Cristo gudii,’ mer be itomalo. </v>
<v b="MRK" c="13" v="22">Ar ade, Bab-Dummad-dule-wargwen-barmidagoye-sogsad-duleyob, degi, Bab-Dummad-gayaburba-barsogedyob dulemar nonimaloed. Amar dulemar-yardakega galagwensuli ibmar-wilubgan, degi, ibmar-dakledisurmalad imakdamaloed. Amba Bab-Dummad-na-dulemar-susmaladse-bakar, sunna ese yardaklesmalaled. </v>
<v b="MRK" c="13" v="23">Degisoggu, nue salakarmar, an bato iduakwaa bela bemarga ibmar sogsad.” </v>
<v b="MRK" c="13" v="24">Jesús sogdebalid: “Ar a-ibagangine, a-ibagan-naibi-itoleged-sorbali, ‘dad-ibeler bar gaosulid, nii bar gaosurbalid. </v>
<v b="MRK" c="13" v="25">Niisgwamar-nibneggi-nanaid babatidagoed. Nibneggi ibmar-dummagan-gala-nika-nanaid bela giglimakoed.’ </v>
<v b="MRK" c="13" v="26">”Geb degine, ani Dule-Machi, mogir-imbaba bela-bela-ganguedba, degi, bela-bela-yeerdaklegedba dani dakdamaloed. </v>
<v b="MRK" c="13" v="27">Geb degi, an-baliwiturmar bela napneg-ugakaase, degi, nibneg-ugakaase, an-sordamar-nugsalesmalad anga weenaega an barmidoed. </v>
<v b="MRK" c="13" v="28">”Sapi-higuera-e-wilubgangi we-ibmar be durdakmar: Ar e-anagan dudumaksale, degi, e-gagan aramaksale, bemar nue-wisid bato yor omodanikid. </v>
<v b="MRK" c="13" v="29">Amba deyobmodo, bemar we-ibmarmar an-bemarga-sogsad deyob guar bemar dakalir, bemar wisdo, gannar an-danikid bato nue omosad. </v>
<v b="MRK" c="13" v="30">Napira an bemarga soged, we-dulemar-emi-dula-gudimalad-burgwed-idu, we-ibmarmar bela guedsegad. </v>
<v b="MRK" c="13" v="31">Nibneg, degi, napneg, bela berguoed. An-gayaburbadi bipisaar berguosulid, degisadeguoed. </v>
<v b="MRK" c="13" v="32">”Ar an-danikoed-ibadi, degi, e-wachidi, dule gwen wissulid. Amba baliwiturmar-nibneggi-bukwamaladse-bakar wissurmalad. Anse bakale, an wissurmogad. Unnila Bab-Dummadbi wisid. </v>
<v b="MRK" c="13" v="33">Degisoggu, nue atakmar, guagwar ambikumar, gatik Babse gormar, ar ade, bemar wissulid sanagwadse an danikoe. </v>
<v b="MRK" c="13" v="34">”Ar dule-wargwen neggwebur-baidse nasokaliyob gued. A-dule, ega-neg-akwemalaga e-neg obesnaded. Ega-arbamaladga arbaed uksa naded. Yawagak-dakedga nue-nakulegoye sogsa naded. </v>
<v b="MRK" c="13" v="35">Degisoggu, mer gabmalo, ar be wissurmalad sanagwadse dummad-neg-ibed danikoe. Neg-sedogwendibe, neggabgwendibe, gebe-gannir-namakedgindibe, wakdardibe, bemar wissulid. </v>
<v b="MRK" c="13" v="36">Ar ade, ukiagwar bemargi danikir, mer gabmai bemar-dakegar. </v>
<v b="MRK" c="13" v="37">An bemarga sogedi, an bela dule-bamaladga sogmogad: ¡Mer gabmalo, nue nakulemalo!” </v>
<v b="MRK" c="14" v="1">Oburgwilegoenad-Iba-onoleged, degi, Madu-Inasuli-Gulleged-Iba-onoleged ibabo-napid. Dule-irwa-Bab-Dummadse-gormalad-e-dummagan, degi, Garda-Narmaked-Dulemar igar-amiarmalad, igi-saele, yamo-yardakar Jesús-gamalodibeye, adi, oburgwemalagar. </v>
<v b="MRK" c="14" v="2">A-ulale, na muchub-muchub sogdemalad: “Mer anmar ibagi Jesús-gamaloye. Abakale, Jesúsʼbina dulemar urwearmalarye.” </v>
<v b="MRK" c="14" v="3">Jesús Betania-neggweburgi Simón-naibe-buna-yaa-maleged-nika-gudigusad-neggi mas-gunsigua, ome-wargwen gwallu-wawa-nued, nardoʼye-nugad, gargerba-baklegedi, bute-akwa-alabastroʼgi-sii senonikid. Ome bute-nono-bichisgu, Jesús-nonogi gwallu-wawa eosad. </v>
<v b="MRK" c="14" v="4">Gwenna-gwenna-bukmalad sae-itode sogdemalad: —¿Ibiga we-ome binsarsunna gwallu-wawa-nued wiosa? </v>
<v b="MRK" c="14" v="5">Ar we gwallu-wawa mani-dummarba nabir uklegoenad, adi, wileganaga a-mani uklegegar. Dulemar omegi sunmaknanai guarmalad. </v>
<v b="MRK" c="14" v="6">Jesúsʼdi sogded: —Mer be omegi sunmakmar. ¿Ar ibiga bemar ese urwemala? Ar we-ome ibmar-imaksad dog-nued angi binsasad. </v>
<v b="MRK" c="14" v="7">Ar bemar-abargi dule-wilegana degisadegu gudiguoed. Bemar dule-wilegana-bendakbiele, sunna be bendakoed. </v>
<v b="MRK" c="14" v="8">We-ome, unnila na sunna-ibmar-imakedba ibmar-imaksad. An-diglegoedga iduakwaa an-san gwallu-wawagi magsad. </v>
<v b="MRK" c="14" v="9">Napira an bemarga soged, we-napneggi bia Bab-Dummad-Gayaburba-Nuedgi sunmaklegoe, we-ome-ibmar-imaksad-ebinsamalaga egi sunmaklemogoed. </v>
<v b="MRK" c="14" v="10">Judas Iscariote, Jesús-sapingan-ambe-gakabogwad-wargwenad (12), darba Jesús-ukega dule-irwa-Bab-Dummadse-gormalad-e-dummaganse nadegusad. </v>
<v b="MRK" c="14" v="11">Judío-dummagan, Judas-itosmargu, weligwar itosmalad, ega mani ukmaloye sogsamalad. Degisoggu, Judas igar-amiarsunnad, igi-saele darba Jesús-ukodibeye. </v>
<v b="MRK" c="14" v="12">Madu-Inasuli-Gulleged-Iba gebe-onodedgi, gusgu Oburgwilegoenad-Ibagi-sibad-wawaad-oburgwiledaedgi, e-sapingan Jesúsʼse egichiarmalad: —Oburgwilegoenad-Ibagi-mas-gulleged gunnega, ¿bia anmar bega guagwar ibmar-imaknabi be anmar abege? </v>
<v b="MRK" c="14" v="13">Jesús na e-sapingan-warbo barmisad, ega sogsad: —Neggweburse be namar. Agi dule-wargwen gwidugi dii-semai bemargi nodagoed, eba be namalo. </v>
<v b="MRK" c="14" v="14">A-dule bia dogdapoe, a-neg-ibedga be sogmaloed: ‘Odurdaked-saila sogye: ¿Bia Oburgwilegoenad-Ibagi an, an-sapinganmala mas-gunnoed-neg siiye?’ </v>
<v b="MRK" c="14" v="15">Geb neg-ibed, niba-aila-birgi neg-dummad bato guagwar nuesaar-sii bemarga oyogoed. Agi bemar anmar-mas-gunnoed guagwar urbemaloed. </v>
<v b="MRK" c="14" v="16">Jesús-sapingan-warbogwad neggweburse nadmarsunnad. Neggweburse dogdapmalad, ar igi Jesús emarga sogsagusa, deyobi dakdapmalad. Degisoggu, masgullegoed guagwar urbismalad. </v>
<v b="MRK" c="14" v="17">Neg-mutikgudgu, Jesús na e-sapingan-ambe-gakabogwadmala (12) nonimalad. </v>
<v b="MRK" c="14" v="18">Mese-naba mas-gunsimargu, Jesús sogded: —Napira an bemarga soged, bemar-wargwen-anba-mas-gunsiidi, darba an-ukoed. </v>
<v b="MRK" c="14" v="19">Geb e-sapingan wile itodmalad, na warwargwengi Jesúsʼse egisdemalad: —¿Ani an be-ukoe? Baid sogdemogad: —¿Ani an be-ukoe? </v>
<v b="MRK" c="14" v="20">Jesús e-sapingan-abin sogded: —Bemar-ambe-gakabogwad-wargwenad, bategi anba-madu-wara-imaknaid, a darba an-ukoed. </v>
<v b="MRK" c="14" v="21">Napira an bemarga soged, ani Dule-Machi, ar igi Bab-Dummad-Gardagi angi narmakar-nai, ar deyob an burgoed. Ar dule-darba-an-ukoeddina nue-wilegoed. A-dule gwalulessulina, bur nabirindo. </v>
<v b="MRK" c="14" v="22">Mas gunbukmargu, Jesús madu-susgua, Bab-Dummadga dog-nuedye sogsad. Geb a-sorba, madu-bisge-bisge-imaksagua, e-sapinganga uksad, ega sogded: —Be sumar, we-madu an-sanad. </v>
<v b="MRK" c="14" v="23">A-sorbali, Jesús nog susbalid. Geb Bab-Dummadga dog-nuedye-sogsagu, e-sapinganga uksad, agi e-sapingan bela gobsamalad. </v>
<v b="MRK" c="14" v="24">Jesús e-sapinganga sogded: —We, an-ablisad. An-ablisgi Bab-Dummad dulemarbo igar-bini mesnaid. An-ablis dulemar-bukidar-ulale, milegoed. </v>
<v b="MRK" c="14" v="25">Napira an bemarga soged, bar an vino gobosulid. Geb iba-nonikoedse, Bab-Dummad-e-negdakmaidgi an vino-binid gobdapoed. </v>
<v b="MRK" c="14" v="26">Namaksamalad-sorbali, geb Olivo-yarse nadmalad. </v>
<v b="MRK" c="14" v="27">Geb Jesús na e-sapinganga sogded: —Belagwapa bemar emi-mutik angi bangudmaloed. Ar ade, Bab-Dummad-Gardagi narmakar naid: ‘Sibad-wawaad-edarbed an oburgoed, Geb agi sibad-wawaadmar bela duurmakdoed.’ </v>
<v b="MRK" c="14" v="28">Jesús sogdebalid: —Ar an gannar durgusad-sorbali, an bemar-idu Galilea-yarse naoed. </v>
<v b="MRK" c="14" v="29">Geb degine, Pedro, Jesúsʼga sogded: —Bela begi bangudmalale, andi begi banguosulid. </v>
<v b="MRK" c="14" v="30">Jesús, Pedro-abin sogded: —Napira an bega soged, emi-mutiki, gannir-irbo-namaked-iduar, be ilapaa an-osulogoed. </v>
<v b="MRK" c="14" v="31">Aka bur bule Pedroʼdi sogded: —Ar an beba burgweye sogele, an be-osulogosulid. E-sapingan-baigan bela degibi sogdemalad. </v>
<v b="MRK" c="14" v="32">Jesús na e-sapinganmala Getsemaníʼye-neg-nugadse nadmalad. Agi Jesús e-sapinganga sogded: “Wegi be ambikumar, andi an Bab-Dummadse gorgwelo.” </v>
<v b="MRK" c="14" v="33">Unnila Pedro, Jacobo, degi, Juan, eba sesagusad. Agi, Jesús nue-wile itoalid, degi, nue-surbinsa itoarbalid. </v>
<v b="MRK" c="14" v="34">Jesús na e-sapingan-walapaagwadga sogded: —Andi an ulubgi nue-bukib-itoged, sunna an burgwisar an itoged. Wegi be ambikumar, mer be gabmalo. </v>
<v b="MRK" c="14" v="35">Jesús sikwas nadgu, napagi yokorgi-sindigar sigdapid. Geb Bab-Dummadse gorsigusad, egi-nunmaked-danikoedi bitigi ega sunna osulogena gadinye. </v>
<v b="MRK" c="14" v="36">Jesús weyob sogsigusad: “¡Abba! (Abba obared Baba). Begardi, bela ibmar sunna guedbiid. Bitigi be anga dummad-an-wilegoed osulogena gadin. Degi-inigwele, an-ibmar-abegedba mer ibmar guo, unnila be-ibmar-abegedbarbi be ibmar imaksun.” </v>
<v b="MRK" c="14" v="37">Jesús gannar nonigua, e-sapingan-gabmai daknonikid. Geb Pedroʼga sogded: —Simón, ¿be gabmade? ¿Bipisaar wis be wachi-irgwensaar atakdii gussurde? </v>
<v b="MRK" c="14" v="38">¡Atakmala! ¡Bab-Dummadse-gormala! Adi, bemar isguedse mer galakumalagar. Napiragwa bemar-burbadi ibmar-nued-imakega guagwar gudiinad, ar bemar-sandi nolloo gued. </v>
<v b="MRK" c="14" v="39">Jesús gannar nadbalid. Igi iduar Bab-Dummadse-gocha, deyobi gannar Babse gochabalid. </v>
<v b="MRK" c="14" v="40">Jesús gannar nonibargua, e-sapingan gannar gabmamai daknonibalid, ar ade, gabed egi nue-obin itomalad. Degisoggu, aku-itomalad igi Jesús-abin sogmaloe. </v>
<v b="MRK" c="14" v="41">Jesús gannar ilapaagus e-sapinganse nanadanikid, geb ega sogded: “¿Bemar amba gabmamade? ¿Amba obunnomamade? Mer bar be gabmarsun. Wachidi bato omosad. Ani Dule-Machi, dulemar-isgudidimaladga uklesokalid. </v>
<v b="MRK" c="14" v="42">”¡Be gwisgumala! ¡Anmar nae! Dule-darba-an-uksokalid bato anmar-walikgusad.” </v>
<v b="MRK" c="14" v="43">Jesús amba sunmakgwichidgi, e-sapingan-warambe-gakabogwad-wargwenad, Judasʼye-nugad nonikid. Judasʼba dulemar-bukidar es-suidyalaba, degi, suarmar-annik-annik danimalad. A-dulemar, dule-irwa-Babse-gormalad-e-dummagan, Garda-Narmaked-Dulemar, degi, Judíoʼmar-girmar-dummagan, barmiar gusmalad. </v>
<v b="MRK" c="14" v="44">Judas, Jesús-darba-uksad, dulemarga weyob sogsagusad: “An dule-e-wagar-uoedi, a-duled. A be gamaloed, degi, nue-atinnar be sedmaloed.” </v>
<v b="MRK" c="14" v="45">Judas nonigua, Jesús-walikaa naded, geb ega sogded: —Odurdaked-saila. Geb ei-wagar usad. </v>
<v b="MRK" c="14" v="46">Geb degine, dulemar Jesús-gasmarsunnad. </v>
<v b="MRK" c="14" v="47">Agi Jesús-sapin-wargwen-gwichidi, es-suid-onosgu, dule-irwa-Bab-Dummadse-gormalad-e-dummad-e-mai naibi imaksad, e-ibe uaduk siksad. </v>
<v b="MRK" c="14" v="48">Jesús dulemarga sogded: —¿Ibiga dule-ibmar-atursaedyob es-suidyalaba, degi, suarmaryalaba be an-gadanimala? </v>
<v b="MRK" c="14" v="49">Bane-bane an bemar-abargi gudigusad. Bab-Dummadse-goled-neggi, an dulemar-odurdakdii gusad, degite, gwen be an-gassurmalad. Degi-inigwele, ar Bab-Dummad-Gardagi-narmakar-naidba ibmar guergebed. </v>
<v b="MRK" c="14" v="50">Geb degine, bela e-sapingan Jesús-metenadmalad, e-idu wakitemalad. </v>
<v b="MRK" c="14" v="51">Sapingwa-wargwen unnila atuedgi-bipirmakar Jesúsʼba nadapgusad. A-sapingwa gasmalad. </v>
<v b="MRK" c="14" v="52">Edi binnasur-guargu, atued-mide uka-swiri wakited. </v>
<v b="MRK" c="14" v="53">Dulemar dule-irwa-Bab-Dummadse-gormalad-bur-dummadse Jesús-senonimalad. Agi bela dule-irwa-Bab-Dummadse-gormalad-e-dummagan, Judíoʼmar-girmar-dummagan, degi, Garda-Narmaked-Dulemar ambikunonimalad. </v>
<v b="MRK" c="14" v="54">Pedroʼdi bannaba Jesúsʼba nadapgusad, degi, dule-irwa-Bab-Dummadse-gormalad-bur-dummad-neg-imbase warmakdapid. Agi Pedro waega suar-ibmala-abargi soo-walik sigdapid. </v>
<v b="MRK" c="14" v="55">Dule-irwa-Bab-Dummadse-gormalad-e-dummagan, degi, bela-Judío-dummagan-igar-nabiromalad, igar-aminanai-guarmalad, igi-saele Jesús-nodiid amimalodibeye, adi, Jesús-oburgwemalagar. Degi-inigwele, Jesús-nodiid gwen amissurgusmalad. </v>
<v b="MRK" c="14" v="56">Bukidar yamo-gakansaar Jesúsʼgi sunmaknanai gusad. Degi-inigwele, na e-ibmar-sognanaidi gwen balillaa sogsasurmalad. </v>
<v b="MRK" c="14" v="57">Geb degine, gwen-gwen gwisgusmargu, yamo-gakansaar weyob Jesúsʼgi sunmakdemalad: </v>
<v b="MRK" c="14" v="58">—Anmar weyob Jesús soge itosmalad: ‘We-neg-Bab-Dummadse-goled-dulemar-sobsadi, an earoye. Geb ibapaagi an baid soboye, dulemar sobosurye.’ </v>
<v b="MRK" c="14" v="59">Degi-inigwele, amba e-ibmar-sognanaid gwen balillaa sogsurmalad. </v>
<v b="MRK" c="14" v="60">Geb dule-irwa-Bab-Dummadse-goled-bur-dummad, dummagan-abargi-gwisgusgu, Jesúsʼga sogded: —¿Be dulemar-abin-imakosuli? Be wemar-abin-imakega, ¿igi be sogmogoe? </v>
<v b="MRK" c="14" v="61">Ar Jesúsʼdi bipisaar sunmaksasulid, gwen abin-imaksasulid. Geb dule-irwa-Bab-Dummadse-goled-bur-dummad gannar Jesúsʼse egisdebalid: —¿Ar be Cristo, Bab-Dummad-Bur-Odummolediid-E-Machi? </v>
<v b="MRK" c="14" v="62">Jesús, abin-sogded: —Eye, ani an adi. Ani Dule-Machi, Bab-Dummad-Bela-Gangued-Nikad-e-argan-nuedsik sii be an-dakmaloed, degi, nibneggi mogir-imbaba-dani be an-dakmarbaloed. </v>
<v b="MRK" c="14" v="63">Geb dule-irwa-Bab-Dummadse-goled-bur-dummad, na e-mor siir-imaksad, oyogega, ede Jesús deyob-ibmar-sogsadi sae-itoye. Geb sogded: —¿Ar ibiga e-barsogmalad bar anmar abesunna? </v>
<v b="MRK" c="14" v="64">We-Jesús Bab-Dummad-nuggi-dodosad, bemar-sunnad itosmalad. ¿Igi bemar itomarmosunna? Bela dummagan-igar-itobukmalad sogsamalad, Jesúsʼga burgwed-igar maiye, degisoggu, oburgwilegergebye. </v>
<v b="MRK" c="14" v="65">Gwenna-gwenna Jesúsʼgi wiakdemalad. Jesús-ibya-edichamalad, geb e-wagar-bibyonai gusmalad. Ega sognanai guarmalad: —Ar be soge, doa be-sarsosa. Suar-ibmala wagargi Jesús-bibyonai gusmarmogad. </v>
<v b="MRK" c="14" v="66">Pedro aila-urba neg-imbagi sii, dule-irwa-Bab-Dummadse-goled-bur-dummadga-bunagwa-arbaed nonikid. </v>
<v b="MRK" c="14" v="67">Bunagwa, Pedro soogi wasii dakargua, nue-nuu dakdegu, ega sogded: —Be Jesús-Nazaretʼginedba gudidamogad. </v>
<v b="MRK" c="14" v="68">Pedroʼdi bunagwa-abin-osulosa, sogded: —Aku an dake. Deginbali, aku an itobalid ibu be anga soge. Geb Pedro neg-imba-dogedse, magaba noded. Geb agi gannir namakded. </v>
<v b="MRK" c="14" v="69">Bunagwa gannar Pedro-dakarbargu, dulemar-bukmaladga sogded: —We-dule, Jesúsʼba naimogadid. </v>
<v b="MRK" c="14" v="70">Pedro gannar osulosbalid. Sikwas-sorbali, dulemar agi bukmalad Pedroʼga sogdemalad: —Napiragwa be Jesúsʼba naimogadid, ar be Galilea-dolad, degi, be-sunmakedi a-dulemaryob be sunmakmogad. </v>
<v b="MRK" c="14" v="71">Geb Pedro gakansaar, gandikidba ise-sogar sogded: —We-dulegi be sunmakmaladi, an aku dake. </v>
<v b="MRK" c="14" v="72">Degi-sogsagu, gannir gannar namakdebalid, ase ilabogus namaked. Agi Pedro ebinsaas-naded igi Jesús ega ibmar sogsa: “Gannir-ilabo-namaked-iduar, be ilapaa an-osulogoye.” Geb Pedro ise-boar naded. </v>
<v b="MRK" c="15" v="1">Wakudaryalaba, dule-irwa-Bab-Dummadse-gormalad-e-dummagan, Judíoʼmar-girmar-dummaganmala, Garda-Narmaked-Dulemarmala, degi, Judío-dummagan-igar-nabiromaladmala igar-amismalad. Igar-itoged-bergusgua, Jesús-edichamalad. Geb Jesús-sesmalad, degi, Pilatoʼga Jesús-ukdapmalad. </v>
<v b="MRK" c="15" v="2">Geb Pilato Jesúsʼse egichided: —¿Ar be, Judíoʼmar-E-Rey? Jesús, abin-imaksad: —Ar be-sunnad soged. </v>
<v b="MRK" c="15" v="3">Dule-irwa-Bab-Dummadse-gormalad-e-dummagan Jesús ibmar-isgana-imakdiiye egi sognanai guarmalad. </v>
<v b="MRK" c="15" v="4">Pilato gannar Jesúsʼse egichided: —¿Be dulemar-abin imakosuli? Be dake, bule begi sognanai, bede ibmar-isgana imakdiiye. </v>
<v b="MRK" c="15" v="5">Ar Jesúsʼdi amba gwen bipisaale abin-imaksasurbalid. Degisoggu, Pilato geger daksunnad. </v>
<v b="MRK" c="15" v="6">Ibagine, gusgu Pilato Judíoʼmar-egismaladba dule-wargwen-esgaryagi-mellesiid ega onodaed. </v>
<v b="MRK" c="15" v="7">Agine, deun dule-wargwen, Barrabásʼye-nugad, e-sordamarmala esgaryagi mellesiid. Amar Roma-dulemargi-gwisgusmargu, dulemar-oburgwis gusmalad. </v>
<v b="MRK" c="15" v="8">Dulemar-bukidar Pilatoʼse nonimalad. Geb ese egisnonimalad, igi gusgu dule-wargwen-esgaryagi-mellesiid onodae, deyob ega onobarye. </v>
<v b="MRK" c="15" v="9">Pilato dulemar-abin sogded: —¿Bemarga Judíoʼmar-E-Rey onobi be an-abemala? </v>
<v b="MRK" c="15" v="10">Ar ade, Pilato magar-daksad, dule-irwa-Bab-Dummadse-gormalad-e-dummagan binsa-Jesúsʼgi-nobedba ega uksamala. </v>
<v b="MRK" c="15" v="11">Ar dule-irwa-Bab-Dummadse-gormalad-e-dummagandi, dulemar-oimakega imaksamalad, adi, dulemar Pilatoʼse egisega, ega bur Barrabás onoye. </v>
<v b="MRK" c="15" v="12">Pilato dulemarse gannar egisdebalid: —¿Judíoʼmar-E-Reyye bemar biedi, igi imakbi be an-abemarsunna? </v>
<v b="MRK" c="15" v="13">Dulemar, Pilato-abin-oimakdemalad: —¡Nakrusgi bioke! </v>
<v b="MRK" c="15" v="14">Pilato, dulemar-abin-sogded: —¿Ibigala? ¿Ar we-dulede ibu-ibmar-isgana imaksasunna? Ar dulemar bur bule oimakdemalad, sogdemalad: —¡Nakrusgi bioke! </v>
<v b="MRK" c="15" v="15">Ar Pilato nabir-dulemar-ito-imakbisoggu, ega Barrabás onossunnad. Geb Jesús-bibyosad-sorba, suar-ibmalaga Jesús-uksad, adi, nakrusgi bioknamalagar. </v>
<v b="MRK" c="15" v="16">Geb degine, suar-ibmala Pilato-neg-Pretorioʼye-nugad-imbase Jesús-sesmalad. Agi suar-ibmala, bela-e-sordamar-danagwenad oambikusmalad. </v>
<v b="MRK" c="15" v="17">Jesúsʼga mor-suir-akwagiid yosmalad. Geb sorbali, gurgin-ikobiid sobsamalad, geb Jesús-nonogi sismalad. </v>
<v b="MRK" c="15" v="18">Geb Jesúsʼgi dododmalad, binnasur gotemalad: “¡Judíoʼmar-E-Rey, be-nug dummarba gusunna!” </v>
<v b="MRK" c="15" v="19">Suargi Jesús-nono-sarsonanai, degi, egi wiaknanai gusmalad. Jesús-nug-odummogega yamo Jesús-abin yokorgi-sindigar signonidamalad. </v>
<v b="MRK" c="15" v="20">Suar-ibgan Jesúsʼgi-dodosmalad-sorba, e-ibe mor-suir-akwagiid esusmalad, geb e-mor ega gannar yosmalad. Geb neggi Jesús-onosmalad, adi, nakrusgi bioknamalagar. </v>
<v b="MRK" c="15" v="21">Suar-ibgan igarba Jesús-semaigu, dule-wargwen Cireneʼgined Simónʼye-nugad sapurba-gudidaniki dakarmalad. A-dulede, Alejandro-e-babad, degi, Rufo-e-babad. Suar-ibgan a-dule nakrus-seega imaksamalad. </v>
<v b="MRK" c="15" v="22">Deyobi suar-ibgan Gólgotaʼye-neg-nugadse Jesús-sesmalad. Gólgota sogleged, Dule-Nonogar-Negye. </v>
<v b="MRK" c="15" v="23">Agi Jesúsʼga vino ina-gagbid-oburaled uksamalad, adi, Jesús mer dogdar nunmaked-itogegar. Ar Jesúsʼdi gobsasulid. </v>
<v b="MRK" c="15" v="24">Geb suar-ibgan nakrusgi Jesús-bioksamalad. Jesús-mor siir-siir imaksamalad. Geb dodoar wilubdaknai-guarmalad, Jesús-mor-igid na emargadga guodibeye. </v>
<v b="MRK" c="15" v="25">Wakdar-wachi-ilabakebaki, nakrusgi Jesús-bioksamalad. </v>
<v b="MRK" c="15" v="26">E-nakrus-birgi narmaksamalad, ibiga Jesús burgwenai. Narmakaled weyob sognaid: </v>
<v b="MRK" c="15" v="27">Jesúsʼba dulemar-atursamalad-warbo nakrusgi bioksamarmogad. Wargwen Jesús-argan-nuedsik ogwichismalad, baiddi Jesús-argan-sapiledsik. </v>
<v b="MRK" c="15" v="28">Deyobi Bab-Dummad-Gardagi-sognaiyob ibmar gusad. A-gardagi weyob sognaid: “Dulemar-isgumaladyob imaklesmogad.” </v>
<v b="MRK" c="15" v="29">Dulemar-Jesús-dikarba-nasdamalad nono-ege-ege imakdamalad, geb egi dodoar ega sogdedamalad: —Be-dule, be sunna Babse-goled-neg-earye sogsad, degi, ibapaagi be gannar sobsabalirye sogsad, </v>
<v b="MRK" c="15" v="30">be nakrusgi-naid aidedage, na be-dukin bendake. </v>
<v b="MRK" c="15" v="31">Deyopira dule-irwa-Bab-Dummadse-gormalad-e-dummagan, degi, Garda-Narmaked-Dulemar Jesúsʼgi dododmarmogad, sogdedamalad: —Dule-baigandi nabir bendaksad, na edi dukin geg bendaked. </v>
<v b="MRK" c="15" v="32">Ede na sogsagusad, ani an Bab-Dummad-dule-wargwen-barmidagoye-sogsad-duleye, Israel-dulemar-E-Reyye. Ar nabirile, nakrusgi-naidgi emisgwa aidedage, adi, anmar dakega, degi, anmar egi benguosulid. Jesúsʼba-nakrusgi-bioklegar-naimarmogad egi dodonanai gusmarmogad. </v>
<v b="MRK" c="15" v="33">Dad-yorukugusgu, bela-napneggi negsichid nagunonikid, wachi-irbaase nai gusad. </v>
<v b="MRK" c="15" v="34">Wachi-irbaa-gusgu, Jesús binnasur-gote, sogded: —¡Eloi, Eloi! ¿Lama sabactani? A-sogleged: ‘¡An-Bab-Dummadye, an-Bab-Dummadye! ¿Ibiga be an-obacha?’ </v>
<v b="MRK" c="15" v="35">Gwenna-gwenna-walik-bukmalad, Jesús deyob soge itosmargu, sogdemalad: —Be itomala, Elíasʼse gornaid. </v>
<v b="MRK" c="15" v="36">Dule-wargwen abarmakded, ibmar-buta-butad vino-gagbidgi-owardikusgu, suar-dukugi edichad, geb Jesús-gobega Jesús-walikaa imaksad. Geb sogded: —Anmar dakmalo, bule Elías odenonikodibe. Degisoggu, mer ese achamalo. </v>
<v b="MRK" c="15" v="37">Geb agi, Jesús napi-binnasur-gote, burgwided. </v>
<v b="MRK" c="15" v="38">Geb a-wachigi, Jerusalénʼgi, Bab-Dummadse-goled-neg-siidgi, Neg-Islidikid-irwa-mor-naid niba achirmakded, urbalidse. </v>
<v b="MRK" c="15" v="39">Roma-suar-ibed-sordamar-dulatar-sediid (100), Jesús-asabin-gwichid, Jesús-binnasur-gote-itosgu, degi, igi-burgwis-daksagua, sogded: —Napiragwa, we-dule, nue-Bab-Dummad-Machi-sunnadid. </v>
<v b="MRK" c="15" v="40">Omegan gwenna-gwenna bannaba dakbuk gusmalad. Amar-abargine María-Magdalena, Salomé, degi, María Jacobo-bipigwad-e-nan, degi, José-e-nanbalid, dakbukwa gusmarmogad. </v>
<v b="MRK" c="15" v="41">We-omegan, Jesús-Galileaʼgi-gudidagu, gusgu Jesúsʼba gudidamarmogad, degi, ega ibmar-imakdii gusmalad. Deginbali, omegan-baigan-bukidar Jesúsʼba-Jerusalénʼse-nonigusmaladi, dakbukwa gusmarmogad. </v>
<v b="MRK" c="15" v="42">Deun a-ibagi ibmar-guagwar-sied-ibad, a-sogleged, bato obunnoged-iba nagusokarye. Degisoggu, neg-sedodgu, </v>
<v b="MRK" c="15" v="43">dule-wargwen Arimatea-neggweburgined-Joséʼye-nugad, Jesús-e-mui-egisega Pilatoʼse dobsuli nonigusad. A-dulede, Judío-igar-nabiromalad-abargi dule-nue-nug-nikadid. Deginbali, José, Bab-Dummad-e-negdakmaid nue edarbedibalid. </v>
<v b="MRK" c="15" v="44">Pilato, bato-Jesús-burgwisad geg-itogedba, Roma-dule-sorda-dulatar-sediidse (100) gochasunnad. Ese egichided, Jesús bato burgwis-sogeye. </v>
<v b="MRK" c="15" v="45">Roma-dule-sorda-dulatar-sediid, Pilatoʼga bela ibmar sogsagu, Pilato Joséʼga Jesús-mui uksasunnad. </v>
<v b="MRK" c="15" v="46">Geb degine, José Jesús-mui-nakrusgi-naid odesad. Atued-baksadgi nue-obipirmaksad, geb akwa-gwisar-neg-uanga-siid-yaba Jesús-mesisad. Geb sorbali, neg-uan-yawagak-doged-idu akwa-dummad sisad. </v>
<v b="MRK" c="15" v="47">María-Magdalena, degi, José-e-nan-María, bia Jesús-megisad daksamalad. </v>
<v b="MRK" c="16" v="1">Obunnoged-iba-nasgu, María-Magdalena, Santiago-e-nan-María, degi, Salomé, gwallu-wawa-nuegan baksamalad, adi, Jesús-muigi eonamalagar. </v>
<v b="MRK" c="16" v="2">A-omegan gebe-itoged-iba-nagudedgi, wakudaryalaba, gebe dad-nakwialidgi, neg-uanse nadmalad. </v>
<v b="MRK" c="16" v="3">Igarba na muchub-muchub sunmaknadapmalad: “¿Doa wede anmarga akwa-dummad-neg-uan-yawagakgi-siid oniroe?” </v>
<v b="MRK" c="16" v="4">Ar akwade, bela-bela dungued. Ar neg-uan-mosmargu, dakarmalad, akwa-dummad-neg-uan-yawagakgi-siidi bato onirar sii. </v>
<v b="MRK" c="16" v="5">Omegan neg-uan-yaba-dogdemargu, dakarmalad, Jesús-mai-gusad-argan-nuedsik sapin-gwensak mola-sibu-suid-yoi sii. Deyob dakarmargu, omegan gwakidmalad. </v>
<v b="MRK" c="16" v="6">Sapingwa omeganga sogded: —Mer be dobgumar. Ar bemar Jesús-Nazaretʼgined, nakrusgi-biokles-gusad amidanimalad. Wegi bar maisulid, bato gannar durgusad. Bia e-mui-mesisgusmalad-e-gannar be dakmala. </v>
<v b="MRK" c="16" v="7">Ar bemar e-sapinganga, degi, Pedroʼga sognamar: ‘Jesús bemar-idu Galileaʼse nadye.’ Igi bemarga sogsagusa, agi bemar dakoed. </v>
<v b="MRK" c="16" v="8">Omegan dobedba wawanmakgwichi neg-uangi wakitemalad. Ar nue-dobe-itomarsoggu, dulemarga gwen ibmar sogsasurmalad. </v>
<v b="MRK" c="16" v="9">Jesús gebe-itoged-iba-naguded-wakudaryalaba-durgusgua, gebesaila María-Magdalenaʼse na sanar magarosad. A-omegi, Jesús nia-walagugle (7) onosgusad. </v>
<v b="MRK" c="16" v="10">A-ome nadgua, geb dulemar-Jesúsʼba-gudigusmalad owisosad. Amardi bukib-binsabukwad, degi, bobukmarbalid. </v>
<v b="MRK" c="16" v="11">Ar amar, Jesús dula-gudiiye itoarmargu, degi, María-Magdalena daksaye itoarmarbargu, bengusmalad. </v>
<v b="MRK" c="16" v="12">A-sorba, Jesús na e-sapingan-warbo-sapurba-nadapidse dule-baidyob magarosad. </v>
<v b="MRK" c="16" v="13">Amar-warbogwad, gannar Jerusalén-neggweburse nonimalad, geb sapingan-baigan owisosmalad. Ar sapingan-warbogwad-ibmar-sognonikid, sapingan-baigandi bengusmarbalid. </v>
<v b="MRK" c="16" v="14">Geb napidgine, Jesús na e-sapingan-ambe-gakagwensakad-mas-gunbukwadse (11) na sanar magarosad. Jesús, e-sapingan amba egi benmarsoggu, degi, dulemar-gannar-e-durgusad-daksamalad-ega-sogsad benmarbarsoggu, na e-sapinganga binnasur ibmar sogsagussunnad. </v>
<v b="MRK" c="16" v="15">Jesús e-sapinganga sogded: “Bela dulemar-we-napneggi-bukmaladse be namar, bela amarga Bab-Dummad-Gayaburba-Nuedgi be sunmaknamar. </v>
<v b="MRK" c="16" v="16">”Ar dule-angi-bensulid, degi, Bab-Dummad-diigi-ogleged-igar-imaked, abonolegoed. ”Ar dule-angi-benguerdi, na e-san-burba degi-odurdakle-sii sadeguoed. </v>
<v b="MRK" c="16" v="17">”Dulemar-angi-bensurmalad, we-ibmar-wilubgan-dakledisurmalad imakoed: An-nuggi niamar-onioed, degi, gaya-gwapidba sunmak gumaloed. </v>
<v b="MRK" c="16" v="18">E-argangi naibe-bulegan gamaloed. Ina-nusu-gobsamalale, gwen-akar gumalosulid. Dulemar-gegumalad-birgi e-argan-mesmaloed, geb a-dulemar nugumaloed.” </v>
<v b="MRK" c="16" v="19">Bab-Jesús e-sapinganga ibmar-sogsad-sorba, Bab-Dummad, Jesús nibnegse sesad. Geb Bab-Dummad-argan-nuedsik sigidapid. </v>
<v b="MRK" c="16" v="20">Jesús-sapingan nadmargu, bela neggwebur-iliba Bab-Dummad-Gayaburba-Nuedgi sunmakdemalad. Bab-Jesús nue amar-bendaksad, degi, ibmar-wilubgan-dakledisurmalad-imakdemaladba Bab-Jesús oyosad, e-sapingan e-Gayaburba-napiragwadgi sunmakdimarye. Be itomargua.</v>
<v b="LUK" c="1" v="1">Aisaar bukidar dulemar igar-napiragwad anmar-abargi-gusadi ilemakar-nasikoeyobi na binsasmalad. </v>
<v b="LUK" c="1" v="2">Igi gebesaila Jesús-sapingan na e-sunnad Jesús-daksamala, deyobi a-igargi anmar-odurdaksamarmogad. Ar Bab-Jesús we-dulemar e-igargi-sunmakega barmisgusad. </v>
<v b="LUK" c="1" v="3">Dummad-Teófilo, nue an we-igargi ise-nergusmogad. Degisoggu, an dakdo, bur an bega Jesús-igar gebesaila-onoded-akar, nue ilemakar narmakergebe. </v>
<v b="LUK" c="1" v="4">Adi, be nue-wisgumogagar Jesús-igargi-be-odurdaklesadi we napiragwadi, gakansuli. </v>
<v b="LUK" c="1" v="5">Deunni, Rey-Herodes, Judea-yargi negdakmaigu, dule-irwa-Bab-Dummadse-goled-wargwen, Abíasʼsikid mai-gusad. A-dulede, Zacaríasʼye nugad, e-omedi Aarón-wagansikidid, Elisabetʼye-nugad. </v>
<v b="LUK" c="1" v="6">Emide, ebobela, Bab-Dummad-asabin igar-innikigwadba damaladid. Bab-igar-uksadba, degine, Bab-Dummad-sogsadbali nanamalad-dulemalad. Agala, Bab-Dummad egi ibmar akarsoged sated. </v>
<v b="LUK" c="1" v="7">Ar amarde, mimmi-satemalad, ar ade, Elisabet geg mimmi-baked, degine, bato amarde, seredgusmarbalid. </v>
<v b="LUK" c="1" v="8">Ibagwengine, Abías-e-gwenadgansikmaladga Bab-Dummadse-goled-neggi-arbaega ibagan nonikid. Deunni, Zacarías Bab-Dummadse-goled-neggi dule-irwa-Bab-Dummadse-golega arbanonimogad. </v>
<v b="LUK" c="1" v="9">Na gusgu igi dule-irwa-Bab-Dummadse-gormalad nugsalege, deyob Zacarías nugsalealid, adi, Bab-Dummadse-Goled-Neg-Islidikidgi dogegar, ina-wawadikid obupurmakegar. </v>
<v b="LUK" c="1" v="10">Degine, ina-wawadikid-ogumaked-wachigi, deun bela-dulemar magaba Bab-Dummadse gorbukwa gusmalad. </v>
<v b="LUK" c="1" v="11">Zacarías, Bab-Dummad-Neg-Islidikidgi ina-wawadikid ogumaknaidgi, Bab-Dummad-baliwitur-wargwen, Zacaríasʼse ukiar magar-gunonikid. Ina-wawadikid-ogumakleged-aila-naba, argan-nuedsik gwichi dakalid. </v>
<v b="LUK" c="1" v="12">Zacarías, deyob Bab-Dummad-baliwitur-dakargu, gwakided, bela nue-dobee ito naded. </v>
<v b="LUK" c="1" v="13">Ar baliwiturdi ega sogded: “Zacarías, melle be dobgu, ar Bab-Dummadse-be-goledi Bab-Dummad be-itosad, be-ome-Elisabet bega mimmi-wargwen-bakoedi, Juanʼye be onugsao. </v>
<v b="LUK" c="1" v="14">Be mimmi-nikuoedba, be yeer itogoed, be weligwar itogoed, degine, be-mimmi gwalulenonikir, bukidar dulemar egi weligwar itomarmogoed. </v>
<v b="LUK" c="1" v="15">”Ar be-mimmide, Bab-Dummad-asabin dule-dummadga guoed. Vino gobosulid, degi, inna-gagbid gobosurbalid. Degine, amba muu-neggi mai, bato Bab-Dummad-Burba-Isligwaled bela-bela nika guoed. </v>
<v b="LUK" c="1" v="16">Deginbali, we-mimmi gannar Israel-dulemar Bab-Dummad-Jehováʼba-nanamalaga imakoed. </v>
<v b="LUK" c="1" v="17">Ar be-mimmi-Juan, Elíasʼyobi Dule-Dummad-idu-nadapi guoed. Deyob Bab-Dummad-Burba, degi, Bab-Dummad-gangued-nika guoed. Adi, babgan gannar na e-mimmiganbina itogerba guega, degi, dule-galagwensuli-gudimaladi dule-nueganga imakega, binsaed-nikaa damalaga, degi, guagwar dulemar-urbega, adi, Bab-Dummad-abingamalagar.” </v>
<v b="LUK" c="1" v="18">Degi, Zacarías baliwiturga sogded: —Degite we-deyob-guoedi, ¿igi-an wisguosunna? Ar ande seredgusad, an-omede bato seredgusmogad. </v>
<v b="LUK" c="1" v="19">Baliwitur abin-imakdegu, ega sogded: —Ani an Gabriel-gued, Bab-Dummad-asabin, Bab-Dummad-sogedba an ibmar imakega an gwichid. Ani an bega sunmakega, we-gayaburba-nued-sogega an barmilealid. </v>
<v b="LUK" c="1" v="20">We-ibmar-an-bega-sogsad e-ibagan mosale, we deyob gunonikoed. Emide, be an-bengussoggu, geg bar sunmake be guoed. Be-mimmi-gwalulesad-sorba, geb be gannar sunna sunmake gunonibaloed. </v>
<v b="LUK" c="1" v="21">Ar dulemardi, magaba Zacarías edarbebukmalad. Degi, ibiga Zacarías dikasurgus Bab-dummadse-goled-neg-islidikidyaba yoggumaiye binsaarmalad. </v>
<v b="LUK" c="1" v="22">Zacarías agi noargu, geg emarga sunmake gusad. Agi magar daksamalad, we, Bab-Dummadse-Goled-Neg-Islidikidgi wis ibya-apurus danikirgebye. Zacarías dulemarga sunmaksasulid, unnila argangi-oyogar emarga sunmaksad. </v>
<v b="LUK" c="1" v="23">Geb Zacarías, dule-irwa-Bab-Dummadse-goled-ibmar-imaked bergusgu, na e-negse nadsunnad. </v>
<v b="LUK" c="1" v="24">Geb a-ibagan-sorbali, e-ome-Elisabet gurgin-nika gunonikid. Agine, Elisabet nii-walatar bar nossulid. Agi sokalid: </v>
<v b="LUK" c="1" v="25">“Bab-Dummad angi nabir binsanonikid. An mimmi-niksulidba dulemar-mer-bar-isdar-an-dakmalaga, aga anga mimmi-uknonikid.” </v>
<v b="LUK" c="1" v="26">Elisabet nii-walanergwagus (6) bonigwar gudiidgi, Bab-Dummadi, Galilea-yarse, Nazaret-neggweburse, yagwa-gwensak Maríaʼye-nugadse baliwitur-Gabriel-barmialid. </v>
<v b="LUK" c="1" v="27">A-yagwade, na Joséʼye-nugad-ebo-nikuega bato igar-nabogar gudiid. Joséʼde Rey-David-wagwad. </v>
<v b="LUK" c="1" v="28">Baliwitur María-maidse dognonigu, ega sognonikid: —¡Naa, degite! ¡Bab-Dummad begi nued binsasad! Bab-Dummad beba gudiguad. Baigan-omeganba Bab-Dummad bur nued begi binsasad. </v>
<v b="LUK" c="1" v="29">Maríaʼdi baliwitur-dakargu, ibmar-ega-sogedba dobe-itoded, binsaded, wede, baliwitur weyob anse gornonikid ibi obarsunye. </v>
<v b="LUK" c="1" v="30">Degi, baliwitur ega sogdesunnad: —María, mer be dobgu, ar Bab-Dummad nabir begi binsasad. </v>
<v b="LUK" c="1" v="31">Emigindi, be gurgin-nika gunonikoed, mimmi-gwensak be nikuoed, Jesúsʼye a-mimmi be onugsaoed. </v>
<v b="LUK" c="1" v="32">We-mimmide dule-dummadga guoed, Bab-Dummad-Bur-Birigined-e-Machiye soglegoed, degine, Bab-Dummad, igi epenne Rey-David, reyga-mesisgusa, deyobi Bab-Dummadi Rey-David-e-wagwa-imakmogoed. </v>
<v b="LUK" c="1" v="33">Degine, we-Jesús, Jacob-dulemar-negsemai degisadegu guoed. E-negsemai-guoedi gwen berguosulid. </v>
<v b="LUK" c="1" v="34">Geb degi, María, baliwiturga sogded: —¿Ar wede igi guosunna? Ar amba an yagwad. </v>
<v b="LUK" c="1" v="35">Baliwitur, Maríaʼga sogded: —Bab-Dummad-Burba-Isligwaled begi aidenonikoed. Bab-Dummad-Bur-Birigined-e-gangued be-edunonikoed. Degisoggu, Dule-gwage-islidikid-gwalulegoedi, Bab-Dummad-Machiye soglenonikoed. </v>
<v b="LUK" c="1" v="36">Degine, be-gwenad-Elisabet, bato seredgusadgi, geg mimmi-bakye-enik sogmaladi a-bela gurgin-nika gunonikid. Emide, nii-walanergwagus (6) gurgin-nika gudiid. </v>
<v b="LUK" c="1" v="37">Ar ade, Bab-Dummadgardi ibmar-geg-gudeeye soglesulid, bela ega ibmar guedbiid. </v>
<v b="LUK" c="1" v="38">Geb degi, María sogdesunnad: —Andi, Bab-Dummad-e-mai gued. Be-sogedba be anga imakdo. Degi, baliwitur, Maríaʼgi banguded. </v>
<v b="LUK" c="1" v="39">A-ibagangi, María, Judea-yalaganba neggwebur-gwagwense gwae nade gusad. </v>
<v b="LUK" c="1" v="40">Zacarías-negse dogdapgu, Elisabetʼse gordapid. </v>
<v b="LUK" c="1" v="41">Elisabet, María-ese-gole-itosgu, dule-e-sapi-dukugi-maid ber dulagwar itoded. Degi, Elisabet bela-bela Bab-Dummad-Burba-Isligwaled-nika gunonikid. </v>
<v b="LUK" c="1" v="42">Elisabet binnasur goted, sogded: —Baigan-omeganba bur nued Bab-Dummad begi binsasad, be-dula-sapi-dukugi-maidgi bur-nued binsasbalid. </v>
<v b="LUK" c="1" v="43">Ar wede, ¿ibiga weyob angi nued binsalesa, emide, an-Dummad-e-nan anse ataknonigu? </v>
<v b="LUK" c="1" v="44">”Be anse gornonikid-itodeyalaba, an-sapi-dukugi-maid weligwar-itogedba ber dulagwar itoded. </v>
<v b="LUK" c="1" v="45">Be we-ibmar bengussulidba begi nued-binsalesad. Ar Bab-Dummad-bega-ibmar-sogsadba we-ibmar bela bega guoed.” </v>
<v b="LUK" c="1" v="46">Geb degi, María, sogdemogad: “An-ulub-akar Bab-Dummad-nug an odummosun. </v>
<v b="LUK" c="1" v="47">An-burba, Bab-Dummad-an-abonogedgi weligwar itosun. </v>
<v b="LUK" c="1" v="48">An e-mai-bundor-binsaled-inigwele, Bab-Dummad an-sunonikid, nued angi binsanonikid, emigindi, bela dulemar angi sogmaloed, nued-egi-binsalesad-duleye. </v>
<v b="LUK" c="1" v="49">Bab-Dummad-Bela-Gangued-Nikadi, anga ibmar-dummagan imaksad, e-nug, Isligwaledye nugad. </v>
<v b="LUK" c="1" v="50">Bab-Dummad dulemar-e-dobee-nanadimalad wile daked, degine, a-e-waganse-bakar, wiledakdii sadeguoed. </v>
<v b="LUK" c="1" v="51">Bab-Dummadi, e-gangued na e-arbaedgi oyosad, dulemar-na-san-dummarba-imakdimalad-osulosad. </v>
<v b="LUK" c="1" v="52">Bab-Dummadi, dule-dummagan-negsemamaid-obelosad. Dulemar-na-san-bipi-imakdimalad-odummosad. </v>
<v b="LUK" c="1" v="53">Degine, dulemar-ukumesdimaladga ibmar-bukidar uksad. Degine, dulemar-mani-ibgan, ibmar-sate barmisad. </v>
<v b="LUK" c="1" v="54">Bab-Dummadi, e-mai-Israel-dulamar-bendaksad, amar-wile-daked gwen iessulid. </v>
<v b="LUK" c="1" v="55">Bab-Dummadi deyob anmar-dad-Abrahamʼga sogsad, degi, e-waganga sogsagusad, e-wiledaked degisadeguoye.” </v>
<v b="LUK" c="1" v="56">María, Elisabet-walik nii-walapaa megialid, geb a-sorba María, na e-negse gannar aligusad. </v>
<v b="LUK" c="1" v="57">Elisabet e-ibagan warmaknonigu, mimmi-nikunonikid, susugwa ega uklenonikid. </v>
<v b="LUK" c="1" v="58">E-neg-dikarba-mamaid, degine, e-gwenadgan itoarmargu, Bab-Dummad Elisabetʼgi nabir binsasye, degi, nue wile daksaye, Elisabetʼba wergusmarmogad. </v>
<v b="LUK" c="1" v="59">Geb ibabaabakgine (8), susugwa-gwalulesad-sorba, e-abgan-uka-duku-sikega, Moisés-Igar-Maidba-imakega, senonimalad. Degine, e-bab-Zacaríasʼba mimmi-nug-imakbiguarmalad. </v>
<v b="LUK" c="1" v="60">Ar e-nandi, weyob sokalid: —Suli. Deyob-nugguosuli. Juanʼye nugguoe. </v>
<v b="LUK" c="1" v="61">Elisabetʼga sogdemalad: —¿Ibiga deyob be onugsabie? Ar be-gwenadgande deyob nugsurmalad. </v>
<v b="LUK" c="1" v="62">Geb e-babse argangi-sunmakar egichiarmalad, goe igi-onugsaoye. </v>
<v b="LUK" c="1" v="63">Zacarías urgo-bipigwa egichisad, agi susugwa-nug narmaksad. Juanʼye nugguoye sogsad. Bukmaladi bela geger itoarmalad, wede ibiga deyob onugsabie. </v>
<v b="LUK" c="1" v="64">Geb a-gines, Zacarías gannar nabir sunmakded. E-gwabin-bipinmakdegu, Bab-Dummad-nug ogannoded. </v>
<v b="LUK" c="1" v="65">Bela-e-neg-dikarba-mamaid dobe itonadmalad. Bela Judea-yalaganba we-ibmar-deyob-gusadi gaya mimileded. </v>
<v b="LUK" c="1" v="66">Ar dulemar deyob bela-we-gayagan-itoarmalale, na e-gwagegi binsadmalad, sogdemalad: “Ar we-mimmide, ¿doa-dulega guosunna?” Ar dulemar bela wismalad, we-mimmibali Bab-Dummad-gangued gudii. </v>
<v b="LUK" c="1" v="67">Juan-e-bab-Zacarías, Bab-Dummad-Burba-Isligwaled bela-bela nika gunonikid. Bab-Dummad-nuggi sunmakdesunnad, sogded: </v>
<v b="LUK" c="1" v="68">“Israel-dulemar-e-Bab-Dummad-nug odummomarsun, ar ade, e-dulamarse na ataknonikid, degine, isguedgine, e-dulamar-onononikid. </v>
<v b="LUK" c="1" v="69">Bab-Dummadi, e-mai-David-wagwa anmarga barmialid. Bab-Dummadi, anmar-Abonoged-gandikid anmarga ogwisnonikid. </v>
<v b="LUK" c="1" v="70">Ar igi gebesaila anmarga e-gayaburba-barsogmalad-islidikmaladba-sunmaksa, deyob gusad. </v>
<v b="LUK" c="1" v="71">Isdar-anmar-dakdimaladgi, degi, sae-anmar-dakdimaladgi anmar-bendakoye sogsad. </v>
<v b="LUK" c="1" v="72">Adi, Bab-Dummad anmar-babgan wile dakegar. Degine, amar-ebo-igar-islidik-mesisad ebinsaegar. </v>
<v b="LUK" c="1" v="73">Bab-Dummad na e-nuggi anmar-dad-Abraham-ebo napiragwadgi igar-mesisadi, ede, imakedseye sogsad. </v>
<v b="LUK" c="1" v="74">Bab-Dummadi isdar-anmar-dakdimaladgi anmar-onogoye sogsad, adi, dobsuli anmar ega arbaegar. </v>
<v b="LUK" c="1" v="75">Bab-Dummadga nue-gwage-islidikidgi, degi, nue-napiragwadgi burgwedse anmar ega arbadii guegar. </v>
<v b="LUK" c="1" v="76">”Mimmi, bedina, Bab-Dummad-Bur-Dummad-e-gayaburba-barsogedye be bilegoed. Ar bede, Dule-Dummad-barmiledagoye-sogsad-idu, igar-mayega nadapi guoed. </v>
<v b="LUK" c="1" v="77">Be abonoged-igargi e-neggwebur-odurdakega be guoed. Adi, Bab-Dummad dulemarga isgumalad-eliegar. </v>
<v b="LUK" c="1" v="78">Ar anmar-Bab-Dummadi ise-wile-anmar-dakedba, neg-meegwadyob anmarga dule-barmialid. A-dule, nibneg-akale, dad-nakwedanikiyobi danikid. </v>
<v b="LUK" c="1" v="79">Adi, negsichidgi-bukmalayobid, Bab-Dummad-akudakmalad, gwallu-mee-imaklegeyobi, Bab-Dummad-magar dakegar. Degi, dule burgwileged-dobmalad ega osulogegar. Degine, igar-bogidikidba anmar-niegar.” </v>
<v b="LUK" c="1" v="80">Degine, mimmi dungumai, e-burba gangumai gusad. Juan, Israel-dulemarga Bab-Igargi-sunmakdedse nega-dulesulidganba gudii gusad. </v>
<v b="LUK" c="2" v="1">Amba yoo Jesús-gwaluleged-idu, deun Augusto-César saila-dummadga Romaʼgi maigu, igar mesialid, bela-dulemar-bukwad ebisoye, igi mergudibeye. </v>
<v b="LUK" c="2" v="2">Deun, Cirenio, Siria-yargi dummadga negdakmaiun, dule-ebisleged gebe imaklesad. </v>
<v b="LUK" c="2" v="3">Bela ebislemalagala na e-neggwebur-e-neggweburse nadegusmalad. </v>
<v b="LUK" c="2" v="4">José, Galilea-yargi, Nazaret-neggweburgi-gudii Judea-yarse, Rey-David-neggweburse, Belénʼye-neg-nugadse aligusmogad. Ade, José, David-e-wagwad, aga Belénʼse nonigusad. </v>
<v b="LUK" c="2" v="5">Adi, a-neggweburgi e-ome-Maríaʼmala ebislegegar. Deun bato ebo nikuoye igar-maid. Degine, deun María bato gurgin-nika gudiid. </v>
<v b="LUK" c="2" v="6">Belén-neggweburgi-gudimaladgine, Maríaʼga nagued-ibagan warmaknonikid. </v>
<v b="LUK" c="2" v="7">Degine, gebe ega susugwa uklenonikid. Geb samorgi-obirmas, moli-omaed-urgi mimmi-mesisad, ar ade, emarga gabedneg sate gusad. </v>
<v b="LUK" c="2" v="8">Deun, a-ibagi Belén-neggwebur-dikarba, sibad-wawaad-edarbemalad, e-sibad-wawaad mutik edarbebukwa gusmalad. </v>
<v b="LUK" c="2" v="9">Agine, Bab-Dummad-e-baliwitur-wargwen ukiar amarse nonikid, degine, Bab-Dummad-e-yeerdaklegedi bela emar-ebilis ibegwar ganonikid. Degidbali, sibad-wawaad-edarbemaladi nue dobe itoarmalad. </v>
<v b="LUK" c="2" v="10">Ar baliwiturdi amarga sogded: —Mer be dobgumar, ar bemarga gayaburba-nued, bela dulemar-weligwar-saed an sedanikid. </v>
<v b="LUK" c="2" v="11">Rey-David-gwalulesad-neggweburgi, Belénʼgi, emi-ibagi bemarga Cristo gwalulesad. A-dule, Dule-Abonogedid, Dule-Bur-Dummadid, Bab-Dummad-dule-wargwen-barmidagoye-sogsad-duled. </v>
<v b="LUK" c="2" v="12">Magar be itomalagala, weyob-mai be dakdapmaloed: Mimmi samorgi-anwar moli-omaed-urgi mai be dakmaloed. </v>
<v b="LUK" c="2" v="13">Degine, ukiar, baliwitur-abargi bukidar baliwiturmar-nibnegginmalad-baigan, Bab-Dummad-nug ogannonanai daklealid. Weyob sognanaid: </v>
<v b="LUK" c="2" v="14">“Nibneggi bela-bela Bab-Dummad-nug odummomarsun. Dule-nuegangi-yeer-binsalesmaladga, we-napneggi neg-bogidikid nagusun.” </v>
<v b="LUK" c="2" v="15">Degine, gannar baliwiturmar nibnegse nadmargu, sibad-wawaad-edarbemalad na ga sokarmalad: “Anmar Belén-neggweburse nae. Neg-gusad anmar daknae. Ar Bab-Dummad anmar-owisosad.” </v>
<v b="LUK" c="2" v="16">Degisoggu, gwae-gwae armarsunnad. José, Maríaʼbo sii, degi, mimmidi, moli-omaed-urgi mai daknonimalad. </v>
<v b="LUK" c="2" v="17">Deyob daksamargu, sibad-wawaad-edarbemaladi, baliwiturmar-ega-mimmigi-sunmaksadba, dule-baiganga sogsamalad. </v>
<v b="LUK" c="2" v="18">Ar bela-dulemar sibad-wawaad-edarbemalad-ibmar-sogedi, geger itosmalad. </v>
<v b="LUK" c="2" v="19">Ar Maríaʼdi, bela na e-gwagegi wargwen sedii gusad, agi binsadii gusad. </v>
<v b="LUK" c="2" v="20">Ar sibad-wawaad-edarbemaladi, ega-ibmar-soglesadba-ibmar-gusadi bela-daksamalad, degi, bela itosmalad. Degidbali, gannar armargu, Bab-Dummad-nug-odummodani, degi, ogannodani gusmalad. </v>
<v b="LUK" c="2" v="21">Jesús ibabaabakgus (8) gwalulesadgi, Judíoʼmar-igar-maidba imakegala, e-abgan-uka-duku siksamalad. Jesúsʼye onugsasmalad. Ar igi baliwitur amba yoo María gurgin-nikued-idu ega sogsagusa, aba deyob onugsasmalad. </v>
<v b="LUK" c="2" v="22">Moisés-Igar-Mesisadba na san-uruked-ibagan-imaked-bergusmargua, José, María-ebo, Bab-Dummadga Jesús-ukega Jerusalénʼse Jesús-senonimalad. </v>
<v b="LUK" c="2" v="23">Ar igi Bab-Dummad-igargi narmakar mai: “Ar gebesaila machigwa-inse nangi aidenonikile, Bab-Dummadga be ukoed, adi, unnila egadga guegar.” </v>
<v b="LUK" c="2" v="24">Degine, Bab-Dummad-gardagi narmakar-naibalid, Bab-Dummadga we-ibmar-ukoye: “Sapur-nuu-gwabodibe, wagnuu-mimmigan-gwabodibe.” Levítico 12:8 We-igar-maidba imakegala, na nonimalad. </v>
<v b="LUK" c="2" v="25">A-ibagangine, dule-wargwen, Simeónʼye-nugadi, Jerusalénʼgi gudigusad. A-dulede, dule-gwage-nuedid, Bab-Dummad-dobee-nanadiidid, na Israel-bendakleged-edarbedimogad-duled. Bab-Dummad-Burba-Isligwaled a-duleba gudiguad. </v>
<v b="LUK" c="2" v="26">Bab-Dummad-Burba-Isligwaledi Simeónʼga sogsad: “Be burgosurye, Bab-Dummadi, dule-wargwen-barmidagoye-sogsadi be dakedsegoye.” </v>
<v b="LUK" c="2" v="27">Geb Bab-Dummad-Burba-Isligwaled-sogedba, Simeón Bab-Dummadse-goled-negse nonikid. José, María-ebo Moisés-Igar-Maidba-imakegala Bab-Dummadse-goled-negse mimmi-Jesús-senonimalad. </v>
<v b="LUK" c="2" v="28">Agine, Simeón na e-swidagi mimmi-mesisgua, Bab-Dummad-nug-odummoded, weyob sogded: </v>
<v b="LUK" c="2" v="29">“Bab-Dummad-Bela-Negsemaid, an be-mai gued. Emigindi, be-ibmar-sogsadyob, bogidikidgi be an-sedsun, </v>
<v b="LUK" c="2" v="30">ar ade, an-ibyagwar Bab-Dummad-dule-abonogoed-barmialid an daksad. </v>
<v b="LUK" c="2" v="31">Bab-Dummad, we-mimmi, dulemar-bukwad-abargi be guagwar barmialid. </v>
<v b="LUK" c="2" v="32">Dulemar-yar-baid-baidgi-bukmaladga neg-meegwadga guoed. Degi, we-mimmi, Israel-dulemarga gandikidba-be-nug-odummogedga guoed.” </v>
<v b="LUK" c="2" v="33">José, degi, María, Simeón-Jesúsʼgi-ibmar-sognaid geger itomalad. </v>
<v b="LUK" c="2" v="34">Geb degi, Simeón, Joséʼga, degi, Maríaʼga sogsagu, Bab-Dummad begi nued binsaoye. A-sorbali, mimmi-e-nan-Maríaʼga sogded: —We-mimmi sulesad, Israel-yargi dulemar-dummagan-bukidar onogegar, degi, dulemar-binsarmalad dummaganga imakegar. We-mimmi Bab-Dummad-wilubga guega nonikid, oyogegar, Bab-Dummad sunna nabir dulemar-abonoye. Ar degi-inigwele, dulemar-bukidar mimmi-abingaosurmalad. </v>
<v b="LUK" c="2" v="35">We-mimmiba bukidar-dulemar-gwage-binsananaid magar daklegoed. María, ar begardi be-san-burbagi es-suid-yolenaiyob be nunmak itogoed. </v>
<v b="LUK" c="2" v="36">Agine, Bab-Dummad-gayaburba-barsoged-bundor Anaʼye-nugadi, Bab-Dummadse-goled-neggi gudimogad. A-omede, Fanuel-sisgwad, Aser-e-wagansik danikidid. Anaʼde bato nue-seredgusad. Unnila birgagugle (7) sui-nika gudigusad. </v>
<v b="LUK" c="2" v="37">Emide, birga-dulabake-gakabake (84) nikad. A-mukwade Bab-Dummadse-goled-neggi gudigudaed, gwen nodisulid. Ibginedba, degi, mutikidba Bab-Dummadse gordii, degi, Bab-Dummadse-golega mas-gunsuli gudidaed. </v>
<v b="LUK" c="2" v="38">Simeón deyob sunmakgwichidgi, Ana nonimogad. A-mukwa, Bab-Dummadga Jesúsʼgi dog-nuedye sogsagusad. Degi, Ana bela Jerusalénʼgi dulemar-Bab-Dummad-abonogoed-edarbedimaladga mimmigi sunmakdedaed. </v>
<v b="LUK" c="2" v="39">José, María-ebo bela Bab-Dummad-Igar-Maidba ibmar-imaksad-sorba, gannar Galilea-yarse na e-neggwebur-Nazaretʼse-nonimalad. </v>
<v b="LUK" c="2" v="40">Degine, mimmidi dungumai, gangumai, degine, nue-binsaed-ibed-gumai gusad. Ar Bab-Dummad a-machi-bipigi nue nabir binsadii gusad. </v>
<v b="LUK" c="2" v="41">Birga-irba Jesús-e-babgan, Oburgwilegoenad-Iba-daknaega Jerusalénʼse naddamalad. </v>
<v b="LUK" c="2" v="42">Jesús birgambe-gakabo-nikadgi (12), e-babganba Jerusalénʼse nadmogad. </v>
<v b="LUK" c="2" v="43">Ibamar-bergusgu, Jesús-babgan gannar Nazaretʼse armargu, machigwa-Jesúsʼdi Jerusalénʼgi besad. José, degi, e-nan-Maríaʼdi Jesús-besad wissurmalad. </v>
<v b="LUK" c="2" v="44">E-babgandi, dulemar-danar-danimaladba Jesús daniye bimalanad. Ibagwengus-nanaedgine e-gwenadgan-abargi, degine, mag-dakmalad-abargi Jesús-amiarmalad, gwen amissurmalad. </v>
<v b="LUK" c="2" v="45">Ar amissurmarsoggu, gannar Jerusalénʼse Jesús-aminonimalad. </v>
<v b="LUK" c="2" v="46">Geb ibapaagine amidapmalad. Bab-Dummadse-goled-neggi, Moisés-Igar-Mesisad-nue-wisimalad-abargi-sii, amar-itosii, degi, amarse ibmar-egichii dakdapmalad. </v>
<v b="LUK" c="2" v="47">Ar itobukmaladi bela geger dakmalad. Nue-ibmar-wisi Jesús-dakmalad. Degine, nue-imas Garda-Narmaked-Dulemar-abin-imake dakmarbalid. </v>
<v b="LUK" c="2" v="48">E-babgan, dummagan-abargi-sii Jesús-dakarmargu, geger dakarmalad. E-nan Jesúsʼga sogded: —Machi, ¿ibiga we deyob be anmar-imaksa? Emide, an be-babmala surbinsa bebina miamakdimalad. </v>
<v b="LUK" c="2" v="49">Geb degi, Jesús ega sogded: —¿Ar ibiga be an-amidimala? ¿Ar be wissurmarsi an-Bab-arbaedgi an arbaergebed? </v>
<v b="LUK" c="2" v="50">Ar e-babgandi, Jesús-ega-ibmar-sogedi magar-itossurmalad. </v>
<v b="LUK" c="2" v="51">Jesús e-babganba gannar arsunnad, Nazaretʼse nonisunnad. Jesús na e-babgan-sogedba gudigussunnad. Ar e-nandi bela we-ibmarmar na e-gwageginbi sedii, egi binsadii gusad. </v>
<v b="LUK" c="2" v="52">Ar Jesúsʼdi ibmar-nue-wisidgi, e-dunguedgi, degine, Bab-Dummad-nue-nabir-egi-binsaedgi, degi, dulemar-nued-egi-binsaedgi, dungumai gusad. </v>
<v b="LUK" c="3" v="1">Birgambe-gakatargus (15) Tiberio-César Romaʼgi-negdakmaidgi, Poncio-Pilato deun Judea-yargi dummadga maid. Degi, Herodes Galilea-yargi dummadga maimogad, e-urba-Felipe Iturea-yargi, degi, Traconite-yargi dummadga maimogad. Degine, Lisanias, Abilinia-yargi dummadga maimogad. </v>
<v b="LUK" c="3" v="2">Deunni, Anás, Caifás-ebo dule-irwa-Bab-Dummadse-goled-bur-dummadga maimogad. A-ibagangine, Bab-Dummad Zacarías-machi-Juanʼse gornonikid. Deun, Juan nega-dulesulidganba gudiid. </v>
<v b="LUK" c="3" v="3">Juan bela Jordán-diwar-dikarba-neggwebur-bukmaladse nadegusad. Dulemarga Bab-Dummad-diigi-ogleged-igargi sunmakdii gusad, degi, na e-isgumaladga bukib-binsamarye sogdii gusad. Adi, e-daed gwagmalagar, adi, isguedgi abonolemalagar. </v>
<v b="LUK" c="3" v="4">Epenne Bab-Dummad-gayaburba-barsoged-Isaías, Juanʼnik weyob narmaksagusad, deun sogsagusgu: “Dule-wargwen nega-dulesulidganba binnasur sunmaknonikoed, dulemarga sognonikoed: ‘Dule-Dummad-idu igar-mayemar, igar-swilidik mesmar. </v>
<v b="LUK" c="3" v="5">Bela nebagan swilidik guoed, yarmala, degi, neg-mullugana, omatolegoed. Igar-bire-bire-mamaid innikii imaklegoed, igar-muru-muru-mamaid oswirmaklebaloed. </v>
<v b="LUK" c="3" v="6">Bela dulemar Bab-Dummad-abonoged-wisgumaloed.’ ” </v>
<v b="LUK" c="3" v="7">Dulemar-bukidar Bab-Dummad-diigi-ogleged-igar-imakega Juanʼse duurmaknonidamalad. Juan amarga sogdedaed: “¡Ar bemar naibe-bulegan-mimmiganyob gumalad! ¿Ar doa Bab-Dummad nue-urwe-danikoed-idu-wakinned bemar-odurdaksa? Bab-Dummad-diigi-oglegedgi bemar nuguosurmalad. </v>
<v b="LUK" c="3" v="8">Degisoggu, be-daedgine na be oyomar, bemar nue-gwagsamalad, be-isguedga na be bukib binsasmalad. ”Mer unnila na be sogmalo: ‘Anmar Abraham-wagan gumarye. A-ulale, Bab-Dummad anmargi nabir binsaergebye.’ Suli, degisuli. Ar be Abraham-wagwasulile, akarsulid, ar Bab-Dummad sunna we-akwamar Abraham-waganga imaked. </v>
<v b="LUK" c="3" v="9">”Deginbali, ar bato akan guar sapi-maligi yoid. Ar degisoggu, sapi nue sanmaksulile, a-sapi siklegoed, ogumaklegega soogi melledoed. Deyob Bab-Dummad dulemar-imakmogoed.” </v>
<v b="LUK" c="3" v="10">Ar degi, dulemar Juanʼse egichiar dasunnad, ega sogdedamalad: —Degite, ¿ibu anmar imakmarsunnoe? </v>
<v b="LUK" c="3" v="11">Juan, abin-imakdegu, sogded: —Dule suba-gobo nikale, dule-subasulidga gogwen ukmogo. Amba deyob masgunnedsik imakbaloed. </v>
<v b="LUK" c="3" v="12">Roma-dummadga-mani-gaedgi-arbamaladi, Bab-Dummad-diigi-ogleged-igar-imakega Juanʼse nonimarmogad. Amar ega sogdemarmogad: —Odurdaked-saila, ¿anmardi ibi imakmarmogoe? </v>
<v b="LUK" c="3" v="13">Juan amarga sogded: —Melle dulemargi wilub-obichaa be mani gamalo, ar unnila bemarga igar-uklesadba be mani gamaloed. </v>
<v b="LUK" c="3" v="14">Degine, suar-ibmala ese egichiarmarmogad: —Anmardi ¿ibi imakmarmogoe? Juan, abin-sogded: —Mer emar-annik gannadba mani suo, degine, mer binsa aimar-ogakansao. Ar bemar na be-bennuklegedgi, gusbin be itomalo. </v>
<v b="LUK" c="3" v="15">Dulemar Juan-sunmaked-itobukmaladi Cristo-edarbebukmarsoggu, na e-gwagegi binsabukmalad, we-Juan, Cristo-sogeye. Cristo sogleged, Bab-Dummad-dule-wargwen-barmidagoye-sogsad-duleye. </v>
<v b="LUK" c="3" v="16">Juan abin-imakdegu, bela dulemarga sogded: “Ar andi, Bab-Dummad-diigi-ogleged-igar-imakedid. Unnila diigi an emar-ogdiid, ar dule-baid-danikoeddi, ar bur anba dule-dummadid. Ar e-sapat-dubse-bakar, geg an ei esiked. Ar a-duledi, Bab-Dummad-Burba-Isligwaledgi, degi, soogi be-ognonimaloed. </v>
<v b="LUK" c="3" v="17">”Igi dulemar oros-gwag egwamala, deyob, a-dule, oros-gwag-egwaega bato guagwar e-argangi bigbi-gani gwichid. Degi, oros-gwag-nued e-urbed-neggi nue urboed, e-ukadi soogi ogumakoed. Ar we-soode, geg soo-ginnedid, degi-gasii-sadeguad-sood.” We sogledo, dule-dummad oros-gwagyob dulemar-imaknonikoye. </v>
<v b="LUK" c="3" v="18">Weyobi, Juan bukidar dulemar-unadii gusad, Bab-Dummad-Gayaburba-Nuedgi dulemarga sunmakdii gusad. </v>
<v b="LUK" c="3" v="19">Herodes dummadga-maigu, e-urba-Felipe-ome-Herodíasʼye-nugad-nikusad-ular, degi, bela-ibmar-isganamar-imaksad-ular, Juan sabsur Herodesʼga ibmar sogsad. </v>
<v b="LUK" c="3" v="20">Ibmar-baid-isgana imaksadbali, Herodes esgaryagi Juan-meted. </v>
<v b="LUK" c="3" v="21">Degidgine, bela dulemar Bab-Dummad-diigi-ogleged-igar-imaknanaigua, Jesús Bab-Dummad-diigi-ogleged-igar imaksamogad. Jesús Bab-Dummadse gotegu, nibnega argade gusad. </v>
<v b="LUK" c="3" v="22">Jesúsʼgi Bab-Dummad-Burba-Isligwaled sanale, nuuyobi aidenonikid, degi, nibneggi gayaburba gollar gusad, sogded: “Be An-Machi-sabed-sunnad gued. An beba weligwar itoged.” </v>
<v b="LUK" c="3" v="23">Jesús na e-arbaed imakdegu, deun birga-durgwen-gakambe (30) nikad. Jesús, José-e-machiye bimalanad. Jesús-e-dad-dummagan, wemalad: José, Elí-machi. </v>
<v b="LUK" c="3" v="24">Elíʼdi, Matat-machid. Matatʼdi, Leví-machid. Levíʼdi, Melqui-machid. Melquiʼdi, Jana-machid. Janaʼdi, José-machid. </v>
<v b="LUK" c="3" v="25">Joséʼdi, Matatías-machid. Matatíasʼdi, Amós-machid. Amósʼdi, Nahúm-machid. Nahumʼdi, Esli-machid. Esliʼdi, Nagai-machid. </v>
<v b="LUK" c="3" v="26">Nagaiʼdi, Maat-machid. Maatʼdi, Matatías-machid. Matatíasʼdi, Semei-machid. Semeiʼdi, José-machid. Joséʼdi, Judá-machid. </v>
<v b="LUK" c="3" v="27">Judáʼdi, Joana-machid. Joanaʼdi, Resa-machid. Resaʼdi, Zorobabel-machid. Zorobabelʼdi, Salatiel-machid. Salatielʼdi, Neri-machid. </v>
<v b="LUK" c="3" v="28">Neriʼdi, Melqui-machid. Melquiʼdi, Adi-machid. Adiʼdi, Cosam-machid. Cosamʼdi, Elmodam-machid. Elmodamʼdi, Er-machid. </v>
<v b="LUK" c="3" v="29">Erʼdi, Josué-machid. Josuéʼdi, Eliezer-machid. Eliezerʼdi, Jorim-machid. Jorimʼdi, Matat-machid. </v>
<v b="LUK" c="3" v="30">Matatʼdi, Leví-machid. Levíʼdi, Simeón-machid. Simeónʼdi, Judá-machid. Judáʼdi, José-machid. Joséʼdi, Jonán-machid. Jonánʼdi, Eliaquim-machid. </v>
<v b="LUK" c="3" v="31">Eliaquimʼdi, Melea-machid. Meleaʼdi, Mainán-machid. Mainánʼdi, Matata-machid. Matataʼdi, Natán-machid. </v>
<v b="LUK" c="3" v="32">Natánʼdi, David-machid. Davidʼdi, Isaí-machid. Isaíʼdi, Obed-machid. Obedʼdi, Booz-machid. Boozʼdi, Salmón-machid. Salmónʼdi, Naasón-machid. </v>
<v b="LUK" c="3" v="33">Naasónʼdi, Aminadab-machid. Aminadabʼdi, Aram-machid. Aramʼdi, Esrom-machid. Esromʼdi, Fares-machid. Faresʼdi, Judá-machid. </v>
<v b="LUK" c="3" v="34">Judáʼdi, Jacob-machid. Jacobʼdi, Isaac-machid. Isaacʼdi, Abraham-machid. Abrahamʼdi, Taré-machid. Taréʼdi, Nacor-machid. </v>
<v b="LUK" c="3" v="35">Nacorʼdi, Serug-machid. Serugʼdi, Ragau-machid. Ragauʼdi, Peleg-machid. Pelegʼdi, Heber-machid. Heberʼdi, Sala-machid. </v>
<v b="LUK" c="3" v="36">Salaʼdi, Cainán-machid. Cainánʼdi, Arfaxad-machid. Arfaxadʼdi, Sem-machid. Semʼdi, Noé-machid. Noéʼdi, Lamec-machid. </v>
<v b="LUK" c="3" v="37">Lamecʼdi, Matusalén-machid. Matusalénʼdi, Enoc-machid. Enocʼdi, Jared-machid. Jaredʼdi, Mahalaleel-machid. Mahalaleelʼdi Cainán-machid. </v>
<v b="LUK" c="3" v="38">Cainánʼdi, Enós-machid. Enósʼdi, Set-machid. Setʼdi, Adán-machid. Adánʼdi, Bab-Dummad-machid. </v>
<v b="LUK" c="4" v="1">Jesús, Bab-Dummad-Burba-Isligwaled nue-nikagudii, Jordán-diwargi banguded. Geb degi, Bab-Dummad-Burba-Isligwaled nega-dulesulidganba Jesús-sesa gusad. </v>
<v b="LUK" c="4" v="2">Agi iba-dulabo (40), nia-saila Jesús-wilubdakdii gualid. A-ibagangine, Jesús mas-gunsuli gudigusad, degisoggu, ukudmaada itoalid. </v>
<v b="LUK" c="4" v="3">Agi Jesúsʼga nia-saila sokalid: —Ar be Bab-Dummad-Machi-sunnadiile, we-akwaga be soge: ‘Maduga be binyeye.’ </v>
<v b="LUK" c="4" v="4">Jesús, abin-imakdegu, nia-sailaga sogded: —Noar be soge, ar Bab-Dummad-gayaburbagi weyob narmakar naid: ‘Dule maduginbi dula-gudii guosulid, bela Bab-Dummad-gayaburba-itogedgi dula gudigubaloed.’ </v>
<v b="LUK" c="4" v="5">Geb degi, nia-saila yar-matusulidse Jesús-sesad. Agi belagwable-napneg-naid-ugakse ega ukiagwar ilagwen-oyoar imaksad. </v>
<v b="LUK" c="4" v="6">Agi nia-saila Jesúsʼga sokalid: —We-neggweburmar-an-bega-oyosadi bela e-ganguedi, degi, e-gandikidba-yeerdaklegedi an bega ukoed. Ar bela we-neggweburmar anga uklesad. Degisoggu, ar doaga an ukbie, an aga ukoed. </v>
<v b="LUK" c="4" v="7">Degisoggu, be an-asabin Bab-Dummadyob an-nug-odummogega yokorgi sindigar sigele, we-neggweburmar bela begadga guoed. </v>
<v b="LUK" c="4" v="8">Jesús, abin-imakdegu, sogded: —Nia-saila be angi bangu. Ar Bab-Dummad-Gardagi weyob narmakar naid: ‘Bab-Dummad-be-Dummad-e-nug be odummodii nanao. Unnila agarbi be ibmar imako.’ </v>
<v b="LUK" c="4" v="9">Geb degi, nia-saila Jerusalénʼse Jesús-sesbalid, Bab-Dummadse-goled-neg-uas-birgi ogwisdapid. Geb Jesúsʼga sogded: —Ar be Bab-Dummad-Machi-sunnadiile, napase be ichomakdo. </v>
<v b="LUK" c="4" v="10">Ar Bab-Dummad-Gardagi weyob narmakar naid: ‘Na e-baliwiturmar be-edarbega bega barmidagoed, e-argangi be-gamalagar. </v>
<v b="LUK" c="4" v="11">Adi, melle be akwagi gowarmakegar.’ </v>
<v b="LUK" c="4" v="12">Jesús, abin-imakdegu, sogded: —Nabir be sogendo, ar Bab-Dummad-Gardagi weyob narmakar sognaibalid: ‘Melle Bab-Dummad-be-Dummad, be wilubdako.’ </v>
<v b="LUK" c="4" v="13">Ar nia-saila bela Jesús-wilubdaked bergusgua, sikwas wis egi bangud gusad. </v>
<v b="LUK" c="4" v="14">Jesús gannar Galileaʼse nonigu, nue Bab-Dummad-Burba-Isligwaled-gangued-nikadba nonikid, degi, bela neggweburmar-dikarba-bubukwad Jesús-ibmar-imakdiid wisguarmalad. </v>
<v b="LUK" c="4" v="15">Jesús, Judíoʼmar-onmakedneggi dulemar-odurdakdii gualid. Bela Jesús-nug-odummogedbi gusmalad. </v>
<v b="LUK" c="4" v="16">Jesús Nazaret-neggweburse nonikid, ar ade, agi dungusadid. Obunnoged-ibagi, Jesús na gusgu e-daedba Judíoʼmar-onmakednegse dogdapid. Agi Bab-Dummad-Garda-absogega gwisguded. </v>
<v b="LUK" c="4" v="17">Ar ade, Jesúsʼga Bab-Dummad-gayaburba-barsoged-Isaías-narmaksad uksamalad. Jesús a-garda-egasgu, weyob-narmakar-naid absoded: </v>
<v b="LUK" c="4" v="18">“Bab-Dummad-e-Burba angi maid. Ar ade, dule-wilemaladga gayaburba-nuegangi-sunmakega, Bab-Dummad an-susad. Bab-Dummad an-barmialid: Dule-gwage-nunmak-itodimaladga gwage-armakegar. Dule-galesbukmaladga binnasur sogegar, bemar ainimarye. Dule-ibyasuli-gudimaladga ibya-egaegar. Dule-mesagwar-gudimalad-ollor-imakegar. </v>
<v b="LUK" c="4" v="19">Bab-Dummad-e-birga-nuedgi sunmakega, an-barmialid.” </v>
<v b="LUK" c="4" v="20">A-sorba, Jesús Bab-Dummad-Garda-obipirmasgu, Judíoʼmar-onmakednegdaked-dulega garda-uksagu, sigisad. Agi-bukmalad bela Jesúsʼginbi atakbukwa gusmalad. </v>
<v b="LUK" c="4" v="21">Geb degi, Jesús sogded: —Emi-ibagi, bemar-abargi we Bab-Dummad-Gardagi-narmakar-naid sanar-gunonikid. </v>
<v b="LUK" c="4" v="22">Bela-dulemar-bukmaladi, Jesúsʼgi nuedbi sunmakedbimalad. Geger dakmalad, ibiyobi Jesús yeer sunmake. Degine, sogdemalad: —¿Ar wede, José-machisursi? </v>
<v b="LUK" c="4" v="23">Jesús amarga sogded: —An wisi, wegi-sogleged be anga sogdamaloed: ‘Ina-duled, na be dukin san nudake, adi, be anmarga nue-ibmar-wisid oyogegar. Ar Capernaúm-neggweburgi bukidar ibmar-imaksaye anmar be-itosmaladi, wegi be-neggweburgine be imakmoga.’ </v>
<v b="LUK" c="4" v="24">Degi, Jesús sogdebalid: “Napira an bemarga soged, Bab-Dummad-gayaburba-barsoged-wargwensaar na e-neggweburgi geg e-nug odummoleged. </v>
<v b="LUK" c="4" v="25">Napira an bemarga soged, deunni, Elías-ibagangi, bukidar Israel-yargi, mukwamar-ei-sui-burgwismalad gudigusad. A-ibagangine, deun birgapaa-abala dii gwen wissulid, degidbali, bela napneggine ukud-dummad nagunonigusad. </v>
<v b="LUK" c="4" v="26">Degite, Elías a-mukwamarse gwen barmilessulid. Bur Sarepta-neggwebur-Sidónʼgi-siidse mukwa-wargwen-ei-sui-burgwisadse barmilesgusad, adi, a-mukwa ega mas-ukegar. </v>
<v b="LUK" c="4" v="27">”Deginbali, Bab-Dummad-gayaburba-barsoged-Eliseo-ibagangi, bukidar Israel-yargi, dulemar-naibe-buna-yaa-maleged nikagusmalad, degite, amar gwen nudaklessulid. Bur Siria-dule-Naamánʼye-nugadi nudaklesad.” </v>
<v b="LUK" c="4" v="28">Ar deyob Jesús-ibmar-soge-itosmargu, onmakedneggi-bukwamalad bela sae-itodmalad. </v>
<v b="LUK" c="4" v="29">Dulemar gwisgudmargu, Jesús-ise-onoar imaksamalad, geb neggwebur-magaba yar-birse Jesús-sesmalad, ar ade, a-yar-birgi neggwebur siid. Adi, a-neggwebur-gulluba egwanmalagar. </v>
<v b="LUK" c="4" v="30">Degi-inigwele, Jesúsʼdi emar-abargi ganna-ganna noded, emar-abargi bangudsunnad. </v>
<v b="LUK" c="4" v="31">Jesús, Galileaʼse Capernaúmʼye-neggwebur-nugadse nonikid. Geb obunnoged-ibagi dulemar-odurdakdii gualid. </v>
<v b="LUK" c="4" v="32">Dulemar Jesús-ibmar-odurdakedi, geger-itomalad igi-Jesús dulemar-odurdake. Ar ade, Jesúsʼde nue-igar-wisi sunmaked. </v>
<v b="LUK" c="4" v="33">Agi onmakedneggi dule-wargwen, niaburba-isgana-nikad-siid binnasur goted, </v>
<v b="LUK" c="4" v="34">sogded: —Jesús-Nazaretʼgined, mer anmarse be achao, ¿ibiga be anmar-wiodaniki? ¿Be anmar-obelogega daniki? An be-wisi be doa-dule, be-dule-gwage-islidikidid, be Bab-Dummad-nuggi-danikid-duled. </v>
<v b="LUK" c="4" v="35">Jesús niase binnasur-uluded, ega sabsur weyob ibmar-sogded: —¡Mer be sunmak! Dulegi-maid be noe. Geb degi, nia emar-abargi dule-balimetegu, dulegi-maid nodegusad. Dule gwen akar-gussulid. </v>
<v b="LUK" c="4" v="36">Deyob ibmar-gusadi bela geger dakdemalad. Na agi sokarmarsunnad: —¿Wede igid-gayaburba-barsunna? Nue-burba-nika, gandikidba, niamarga ibmar soged. Niamar Jesús-ega-sogedba ibmar-imakdedamalad. </v>
<v b="LUK" c="4" v="37">Degi, bela Galilea-yalaganba Jesús-dulemar-nudakdiid wisgudmalad. </v>
<v b="LUK" c="4" v="38">Geb degi, Jesús Judíoʼmar-onmakedneggi-siidgi nodsunnad. Geb Simón-negse nadsunnad. Simón-sakbundor ise-uellegar mai dakdapid. Jesúsʼgi wilenaigusmalad, adi, Simón-sakbundor-nudakegar. </v>
<v b="LUK" c="4" v="39">Degi, Jesús Simón-sakbundor-walik gwisgunonigu, uellegedga sabsur-ibmar sogded. Agi uelleged yog-akinnar naded. Geb Simón-sakbundor yog gwisguar imaksad, geb a-sorba emarga yog-ibmar-imakar imaksad. </v>
<v b="LUK" c="4" v="40">Dad-argwategu, obunnoged-iba-bergusgu, bela galagwensuli-bonigan-nikamalad Jesúsʼse senonimalad. Jesús bonigan-nikamaladgi e-argan mesisad, geb bela amar-nudaksad. </v>
<v b="LUK" c="4" v="41">Deginbali, Jesús bukidar niamar-onisbalid. Niamar ainider, binnasur-gote, sogdedamalad: “¡Bedi Bab-Dummad-Machi!” Ar Jesúsʼdi niamarse uluddaed, osunmakega gwen imakdasulid, ar ade, niamar wismalad, we, Bab-Dummad-dule-wargwen-barmidagoye-sogsad-dule-gue. </v>
<v b="LUK" c="4" v="42">Neg-oibosgu, Jesús neggweburgi bangudsunnad, nega-dulesulidganba nadsunnad. Dulemar Jesús-amidii guarmalad. Dulemar Jesús-amismargu, mer-egi-banguega, egi wilenaigusmalad. </v>
<v b="LUK" c="4" v="43">Ar Jesúsʼdi amarga sogded: —Ar neggwebur-baiganse Bab-Dummad-negdakmaid-e-gayaburba-nuedgi an sunmaknabalirgebed, ar a-ular, an barmilealid. </v>
<v b="LUK" c="4" v="44">Jesús Galileaʼgi Judíoʼmar-onmakednegmargi Bab-Dummad-Gayaburba-Nuedgi sunmakdii gusad. </v>
<v b="LUK" c="5" v="1">Ibagwengine, Jesús Genesaret-mata-dummad-naid-gakaba gudii, dulemar-bukidar ese nonimalad. Bab-Dummad-gayaburba itomalagala na barmesnanai guarmalad. </v>
<v b="LUK" c="5" v="2">Agi Jesús ur-warbo gakagi-nai dakalid. E-ibmaladi dii gakagi, saki enukbukmalad. </v>
<v b="LUK" c="5" v="3">A-ur-wargwengi Jesús nakwisad. Dakleargu, a-ur Simónʼgad daklealid. Jesús, Simónʼga sogded: —Wis be-ur matasik be onoge. Jesús a-urgi sigisad, agi-sii dulemar-bukidar-gakagi-bukwad-odurdakded. </v>
<v b="LUK" c="5" v="4">Jesús odurdaked-bergusgu, Simónʼga sogded: —Matasik be-ur be sede. Be agi ua-gaega saki mioed. </v>
<v b="LUK" c="5" v="5">Simón, abin-imakdegu, ega sogded: —Odurdaked-saila, anmar ua-gananai oiboalid, degite, anmar gwen gassurmalad. Degiile, be-sogedba an saki miodo. </v>
<v b="LUK" c="5" v="6">Na saki-mismargu, bukidar-ua-gasmalad, agidbali saki achirmakbigualid. </v>
<v b="LUK" c="5" v="7">Geb degi, na e-aimar-ur-baidgi-gunanaidse achasmalad, adi, emar-bendakdamalagar. Geb ese nonimargu, ulu-walabo ua-enosmalad. Ua-enadbali ur-dogbi-gualid. </v>
<v b="LUK" c="5" v="8">Simón-Pedro ua-bukidar gales dakdegu, Jesús-abin yokorgi sindigar sigisad, ega sogded: —Dummad, angi be bangu, andi isgudiid-duled. </v>
<v b="LUK" c="5" v="9">Ar ua-bukidar-galesadba, Simón bela-belad dobe itoalid, degine, bela-eba-gunanaid bela-belad dobe itodmarmogad. </v>
<v b="LUK" c="5" v="10">Degine, Simón-e-aimar Jacobo, degi, Juan, wemarde Zebedeo-masmalad, amarde dobee itodmarmogad. Geb Jesús Simónʼga sogded: —Mer be dobgu. Emisgindi, igi bemar ua-gae, debayobi, napneggi dulemar-gaega an be-odurdakmaloed, adi, dulemar anba nagumalagar. </v>
<v b="LUK" c="5" v="11">Geb gakase ur senonimargu, bela ibmar obesmalad. Degi, geb Jesúsʼba nadmarsunnad e-sapinganga guegar. </v>
<v b="LUK" c="5" v="12">Jesús neggwebur-gwensakgi-gudigu, dule-wargwen naibe-buna-yaa-maleged-yaisur-nikad ese nonikid, yokorgi sindigar Jesús-asabin signonikid. We-dule Jesúsʼgi wilenaigusad, ega sokalid: —Dummad, an wisid, be an-nudakbiele, sunna be an-nudaked. </v>
<v b="LUK" c="5" v="13">Geb degi, Jesús e-argan ese achadgu, dule-ebusad, geb degi, ega sogded: —Nugubi an be-abe. ¡Be nugusun! Degi, dule-boni-nikadi yog-nuguar-gusad. </v>
<v b="LUK" c="5" v="14">Jesús dule-nugusadga sogded: —Melle dule-baiganga an be-onudaksad be sogo. Unnila dule-irwa-Bab-Dummadse-goledse be nae, aga be-nugusad be oyonae. Degine, be swilidik guegala, Moisés-Igar-Mesisadba-imakega Bab-Dummadga-ibmar-ukleged be sedo. Adi, amar be-nugusadi nue-wisgumalagar. </v>
<v b="LUK" c="5" v="15">Aka bur bela-belad Jesús-nug dungumai gualid. Bela Jesús-ibmar-imakdiid wisguarmalad. Dulemar-bukidar Jesús-itogega, degine, e-nudakega duurmaknonidamalad. </v>
<v b="LUK" c="5" v="16">Ar Jesúsʼdi walagwen-Bab-Dummadse-golega dulemar-satedba dulemargi banguddaed. </v>
<v b="LUK" c="5" v="17">Ibagwengine, Jesús dulemar-odurdaksigu, Fariseoʼmar, degi, Judío-igar-nue-wisimalad bukwagusmogad. Amar bela Galilea-yargi, degi, Judea-yargi, degi, neggweburmar-bubukwadgi danimalad. Degine, Jerusalén-neggweburgi danimarbalid. Agi Bab-Dummad-gangued dulemar-gegumalad-nudakega Jesúsʼba gudigusad. </v>
<v b="LUK" c="5" v="18">Degi, daklealid, dulemar e-ai-wargwen-abagan-burgwar-nikad e-gabedgi-mai sedanimala. Amar Jesús-siidse negyaba e-ai-odobiguarmalanad, adi, Jesús-asabin mesmalagar, ega nudakegar. </v>
<v b="LUK" c="5" v="19">Ar dulemar bukidarsoggu, geg odogedbali, neg-birgi nakwismalad. Geb neg-uas-egasmalad, abali, dule-abagan-burgwaled e-gabedgi-mai odesmalad. Jesús-siid-innik omesismalad. </v>
<v b="LUK" c="5" v="20">Jesús a-dulemar egi gwen bensuli dakdegu, dule-gegumaidga sogded: —An-ai, be-isgudigusad, bega obelolesun. </v>
<v b="LUK" c="5" v="21">Garda-Narmaked-Dulemar, degi, Fariseoʼmar, na e-gwagegi binsadmalad, sogdemalad: “¿Wede doa-dule, Bab-Dummadgi dodogu? ¿Unnila Bab-Dummadbi dulega isgued elisursi?” </v>
<v b="LUK" c="5" v="22">Ar Jesús ulubgi-dulemar-binsaedi magar-daksad. Degisoggu, amarga sogded: —¿Ibiga ulubgi be deyob binsabukmala? ¿Geg isgued osulo be an-insasi? </v>
<v b="LUK" c="5" v="23">An dule-bonigwaledga sogdibe: ‘¡Be-isgunaid an bega osulos!’ Ar igi an sogbarsundibe: ‘¡Nugusun, be nae!’ Degite, ¿igid bur-baisursunna imaklesunna? Suli, ebobela baisursunna imaklesuli. </v>
<v b="LUK" c="5" v="24">Degisoggu, ani Dule-Machi, dule-bonigwaled an nudakoed, adi, bemar wisguegar, igi dule-bonigwaled an sunna nudake, debayobi, we-napneggi dule-gwage-isgunaid sunna an nudakbalid. Jesús dule-abagan-burgwar-nikadga sogdesun: —Ani an bega soged: Be gwisgu, be-egi-maid na be sede, be-negse be nae. </v>
<v b="LUK" c="5" v="25">Degi, dule-bonigwaled yog-nuguar-gusgu, emar-abargi yog-gwichibin imaksad, degi, na e-gabedgi-maid na gadebin imaksad, degi, geb e-negse nadsunnad. Na Bab-Dummad-nug-odummonadapi gusad. </v>
<v b="LUK" c="5" v="26">Agi belagwapa geger-dakedbimalad, bela Bab-Dummad-nug odummodmalad. Nue-dobe-itomala, sogdemarsunnad: “Emi-ibagi, ibmar-gegerdakleged an daksamalad.” </v>
<v b="LUK" c="5" v="27">Jesús dule-nudaksadgi-gwichi nadgu, dule-wargwen Roma-dummadga-mani-gaedgi-arbaed-Levíʼye-nugadi dakalid. Mani-galeged-neggi sii, mani-gasii dakalid. Jesús, Levíʼse gote, ega sogded: —Anba be dage, an-sapinga guegar. </v>
<v b="LUK" c="5" v="28">Degi, Leví gwisgusgu, Jesús-sapinga-guega bela ibmar-obes, Jesúsʼba naded. </v>
<v b="LUK" c="5" v="29">Leví, e-neggi Jesúsʼga iba-dummad onosad. Agi dulemar-Roma-dummadga-mani-gaedgi-arbamalad bukidar bukwa gusmalad, degi, dule-baigan mese-naba emarba mas-gunbukwa gusmarmogad. </v>
<v b="LUK" c="5" v="30">Agi Garda-Narmaked-Dulemar, degi, Fariseoʼmar, Jesús-sapinganga sunmakarmalad, sokarmalad: —¿Ibiga dulemar-Roma-dummadga-mani-gaedgi-arbamaladba, degi, dulemar-baigan-isgudidimaladba, we-Jesús mas gunne, degine, eba gobbali? </v>
<v b="LUK" c="5" v="31">Jesús, abin-imakdegu, sogded: —Dule-gegusurmalad ina-duled abesulid, unnila dule-gegumaladbi ina-duled abedamalad. </v>
<v b="LUK" c="5" v="32">Dule-innikii-nanadimaladse-golega an nonisulid. Dule-isgudimaladse-golega, an nonikid. Adi, na e-isguedga bukib binsamalagar, mer bar isgumalagar. </v>
<v b="LUK" c="5" v="33">Geb degi, dulemar Jesúsʼga sokarmalad: —Juan-sapingan imbagwenar Bab-Dummadse-golega mas-gunsuli gudidamalad. Amba deyob Fariseo-sapingan gudidamarmogad. ¿Ibiga be-sapingandi geg deyob damala? Be-sapingandi mas-gundii damalad, gobdidamarbalid. </v>
<v b="LUK" c="5" v="34">Jesús, abin burbar sogded: —Dulemar, ome-nikued-ibase nonimalale, mas gunsurmar be insae. Suli, mas gunmala. Ar dule-ome-nikunaidi ega mas uked. Ar ade, ome-nikunaidi amar-abargi gudiid. </v>
<v b="LUK" c="5" v="35">Ar ibagan nonikoed, dule-ome-nikunaid e-idu seledoed. A-ibagan nonikile, agindi, Bab-Dummadse-golega mas-gunsuli gudigumalodo. </v>
<v b="LUK" c="5" v="36">Geb degi, Jesús ega burbar sunmakdebalid, sogdebalid: “Ar dule, mor-seredgi matu-nasikega, geg mor-binid matuga nasiked. Ar deyob imakele, unnila mor-binidbi achirmakosulid, deginbali, mor-binid mor-seredgi-matumakar-naid isdar daklebalid. </v>
<v b="LUK" c="5" v="37">”Deginbali, dule bipisaale, vino-binid ibmar-uka-bugluga-sobaled-seredgi bardisulid. Degir, vino-binid mudele, we-buglu-sered esirmako-itole. Degir, binsa vino-wiogo-itole, degi, bugluse-bakar, binsa miledo-itole. </v>
<v b="LUK" c="5" v="38">A-ulale, vino-binid buglu-binidgi balileged, adi, ebobela nabir igarga guegar. </v>
<v b="LUK" c="5" v="39">”Deginbali, dule vino-sered gobsale, sorba vino-binid bar gobbisurguardaed, ar ade sogdedaed: ‘Vino-sered bur vino-binidba nuedye.’ Dule-igar deyobmodo, igar-sered geg igar-binid-ebo atoged.” </v>
<v b="LUK" c="6" v="1">Ibagwengine, obunnoged-ibagi, Jesús orosgi-dakleged-digaled-abargi-nadapgu, e-sapingan orosgi-dakleged gwane-gwane imaknadapi gusmalad, degine, e-san-onogegala e-argan-abin iir-iir-imaknadapgusmalad, geb gutedamalad. </v>
<v b="LUK" c="6" v="2">Degi, gwen-gwen Fariseoʼmar-Jesúsʼba-nadapmaladi, Jesús-sapinganga sokarmalad: —¿Ar ibiga bemar ibmar-gwag gwane-gwane nadapmala? ¿Obunnoged-ibagi mer arbaoye igar-maisursi? Emide bemar igar-maidgi annanaimalad. </v>
<v b="LUK" c="6" v="3">Jesús, abin-imakdegu, ega sogded: —An-sapingan igar-maidgi annanaisulid. ¿Ar bemar David-ibmar-imaksad absodisurmarsi? Deun, David, degi, e-sordamar ukumecharmargu, igi imaksamala. </v>
<v b="LUK" c="6" v="4">”Ar David Bab-Dummadse-goled-negse dognoni gusad, degi, Bab-Dummadga-madu-uklesad guchagusad. Ar David, degi, e-sordamar a-madu gunnedsulinad, ar ade, madu-isedid. ¿Unnila dule-irwa-Babse-gormaladbi we-madu-gunnoye igar-maisursi? Degite, ¿David, degi, e-sordamar igar-noar-imaksar be insae? Suli, ar ukudba nabir madu guchamalad. Degisoggu, an-sapingan nabir imaksamarmodo.” </v>
<v b="LUK" c="6" v="5">Geb degi, Jesús sogdebalid: “Ani Dule-Machi, obunnoged-iba-e-Dummadid.” </v>
<v b="LUK" c="6" v="6">Obunnoged-iba-baidgi, Jesús, Judíoʼmar-onmakednegse dognonigu, emar-odurdaksii gusbalid. Agine, dule-wargwen, sakwa-nuedsik-argan-burgwaled sii gusad. </v>
<v b="LUK" c="6" v="7">Agi Garda-Narmaked-Dulemar, degi, Fariseoʼmar, Jesús-argabukwa-gusmalad, dakega, bule obunnoged-ibagi Jesús dule-nudakodibeye, adi, egi sogmalagar, obunnoged-igar-maidgi annadiiye. </v>
<v b="LUK" c="6" v="8">Ar Jesúsʼdi nue-wisid igi binsabukmala, a-ular dule-argan-burgwaledga sogded: —Dage, neg-abarse be gwisguda. Geb agi neg-abargi dule gwisgunonikid. </v>
<v b="LUK" c="6" v="9">Geb degi, Jesús sogded: —Ibmar-soggwen an bemarse egisbimardo: Obunnoged-ibagi ibmar-nued-imakedi, wede, ¿igar-nuedi? Ibmar-isgana-imakedi, wede, ¿igar-nuedi? ¿Igid bur-nabiri? ¿Dule-oburgwedi? ¿Dule-odurguedi? ¿Igi bemar sogsunna? </v>
<v b="LUK" c="6" v="10">Jesús bela dulemar-dikarba-bukmalad-daksagu, dule-argan-burgwaledga sogded: —Be-argan be onak. Dule na e-argan-onakgwidgu, yog-nuguar-naded. </v>
<v b="LUK" c="6" v="11">Dummagan-bukmalad sae-itodmalad, na sunmakarmalad, igi anmar Jesús-imakmalargebye. </v>
<v b="LUK" c="6" v="12">Deun, a-ibagangine, Jesús Bab-Dummadse-golega yarse nade gusad. Agi Bab-Dummadse-gorsii oibosad. </v>
<v b="LUK" c="6" v="13">Oibosgu, eba-nanaimaladse gochad. Agi ambe-gakabo (12), e-sapingan-bur-dummaganga-guega susad. Amar-sulesad, e-sapingan-bur-dummaganye onugsanonikid. </v>
<v b="LUK" c="6" v="14">Sulesmaladi, wemalad: Simón, a Jesús, Pedroʼye onugsasbalid, degi, Simón-e-urba-Andrés, Jacobo, Juan, Felipe, Bartolomé, </v>
<v b="LUK" c="6" v="15">Mateo, Tomás, Alfeo-machi-Jacobo, Simón, Zeloteʼye-bimarbalid, </v>
<v b="LUK" c="6" v="16">Jacobo-e-machi-Judas, degine, Judas-Iscariote, darba-Jesús-uknonikid-dule. </v>
<v b="LUK" c="6" v="17">Jesús e-sapingan-ambe-gakabogwadmala (12), e-sordagan-bamaladmala, gulluse aidenonikid. Agi nebagi dulemar-bukidar-bukwamalad. Amar, wemalad: Jesúsʼba-nanaimalad-baigan, Judea-yalaginmalad, Jerusalénʼginmalad, degi, demar-gakaba-bukmalad: Tiro-dorgan, degi, Sidón-dorgan. Amarde, bela Jesús-itogega nonimalad, degi, ega bonigan-osulogega nonimalad. </v>
<v b="LUK" c="6" v="18">Agi dulemar niaburbase-nue-wiledigusmalad nudaklesmalad. </v>
<v b="LUK" c="6" v="19">Bela dulemar-bukidar Jesús-ebubidamalad, ar ade, e-gangued-nikadba, bela dulemar-onudakdiid. </v>
<v b="LUK" c="6" v="20">Jesús e-sapingan-dakdegu, sogded: “Bemar-wilemalad, bemargi nued binsalesad, ar Bab-Dummad-e-negdakmaid, bemargadid. </v>
<v b="LUK" c="6" v="21">Bemar-emi-uku-mesdimalad, bemargi nued binsalesad, ar bemar immerbaa itononimaloed. Bemar-emi-bodidimalad, bemargi nued binsalesad, ar bemar allenonimaloed. </v>
<v b="LUK" c="6" v="22">Ani Dule-Machi, an-nug-ular, dulemar isdar be-dakarmalar, dulemar be-obannarmalar, dulemar be-ichoarmalar, degi, be-nuggi sunmakarmalar be dule-isganamarye, bemargi nued binsalesad. </v>
<v b="LUK" c="6" v="23">A-ibagangi, dulemar sabsur-be-imaksadba, be wergumaloed, be weligwar itomaloed, ar nibneggi bemarga ibmar-uklegoedi dummarbagwad. Ar e-babgan bemar-idu amba sabsur Bab-Dummad-gayaburba-barsogmalad-wiosmarmogad. </v>
<v b="LUK" c="6" v="24">Ar bemar mani-ibgan, ¡duledar-wilesmar! Ar bato bemardi wegi yeer itodimalad. </v>
<v b="LUK" c="6" v="25">Ar bemar wegi-immedik-itodimalad, ¡duledar-wilesmar! Ar be ukud itononimaloed. Ar bemar emi-alledimalad, ¡duledar-wilesmar! Ar bemar nunmaked itononimaloed, degine, bemar bononimaloed. </v>
<v b="LUK" c="6" v="26">Ar bemargi bela-dulemar nuedbi sunmakarmalar, ¡be duledar-wilesmar! Ar deyob e-babgan Bab-Dummad-gayaburba-barsogmalad-napiragwadsulid imaksamarmogad.” </v>
<v b="LUK" c="6" v="27">Jesús sogdebalid: “Ar bemar an-itobukmaladgardi an sogdo: Dule-isdar-be-dakdimalad be sabgumar, dule sae-be-dakmaladga ibmar-nuegan be imakmar. </v>
<v b="LUK" c="6" v="28">Dulemar-be-ukabsadimaladgi nued be binsamar. Dulemar-be-ogakansadimaladga Bab-Dummadse ega be gormar. </v>
<v b="LUK" c="6" v="29">”Ar dule-wargwen wagargi be-bibyosale, wagar-baid ega be oyobalo. Dule mor-suid bei susale, mer be-mor-baid ega be uksuli guo, ega be ukbalo. </v>
<v b="LUK" c="6" v="30">Ar doa-dule bese ibmar egichialir, ega be uko. Ar dule be-ibe-ibmar susale, mer ese be gannar bar egiso. </v>
<v b="LUK" c="6" v="31">Ar igi-dulemar be-imakbi be abege, deyob dulemar be imakmogoed. </v>
<v b="LUK" c="6" v="32">”Ar dulemar-be-sabmaladbi be sabguele, ¿Bab-Dummadgi ibi-nued be amiosunna? Be ibmar-nued amiosuli. Ar dulemar-isgudimalad deyob dule-e-sabmalad sabgumarmogad. </v>
<v b="LUK" c="6" v="33">Ar dulemar-ibmar-nued-bega-imakmaladgarbi ibmar-nued be imakmogale, ¿Bab-Dummadgi ibi-nued be amiosunna? Ibnued be amiosuli. Ar dulemar-isgudidimalad amba deyob imakmarmogad. </v>
<v b="LUK" c="6" v="34">”Ar unnila dule-gannar-bega-ibmar-ukoedgarbi be ibmar ukele, ¿Bab-Dummadgi ibi-nued be amiosunna? Ibnued be amiosuli. Ar dule-isgudimaladi dule-isgudimaladga ibmar ukdamarmogad, adi, sorba gannar ega ukbaligar. </v>
<v b="LUK" c="6" v="35">”Degisoggu, be-isdarmalad be sabgumar, ibmar-nued ega be imakmar. Ibmar-bei-abeged ega be ukmar, mer gannar-bega-ibmar-uked edarbedii be gumalo. Ar bemarga ibmar-uklegoed bur-dummarba gued. Degine, Bab-Dummad-Bur-Birigined-e-mimmiga bemar gunonikoed. Ar Bab-Dummad bela dulemar-sunnasurdamalad, degi, dulemar-isganamar wiledakmaid. </v>
<v b="LUK" c="6" v="36">Ar igi be-Bab, dulemar-wiledakmaimoga, ayob bemar dulemar-wiledakmarmosundo.” </v>
<v b="LUK" c="6" v="37">Jesús sogdebar: “Mer yogsaar be sogo, we dule-isganaye, adi, melle Bab-Dummad deyob begi sogmogagar. Mer be sogo, we-dule-sabsur-odurdakye, adi, melle Bab-Dummad sabsur be-odurdakmogagar. Dulemar begi nossuliyob be dako, adi, Bab-Dummad egi nossuliyob bemar-dakmogagar. </v>
<v b="LUK" c="6" v="38">”Aimarga ibmar be uko, adi, Bab-Dummad bega ibmar ukmogoed. Bab-Dummad bega ibmar-wilubsaleged-nuedgi, nue-gindilegar, nue-gwamakar, degi, nue-enargwaagwadgi ibmar ukoed. Ar be ibmar wilub-imakedgine, Bab-Dummad bega ibmar wilubsamogoed.” </v>
<v b="LUK" c="6" v="39">Geb degi, Jesús burbar emarga ibmar sogded: “¿Ar dule-ibyasulid, sunna dule-ibyasulid-idumai guosi? Suli. ¿Ar ebobela yaa-guregedgi argwachasulir be insae? Argwachale. </v>
<v b="LUK" c="6" v="40">”Dule-ibmar-durdaknaid geg e-sailaba dummad gued. Ar ibmar-durdaknaid obelosardi, sunna e-odurdakedyob gumogodo.” </v>
<v b="LUK" c="6" v="41">Jesús burbar sogdebalid: “¿Ar ibiga be-gwenad-ibyagi durgan-maid magarsunna be dake? ¿Ar ibiga be-ibya-yaba-suar-maiddi akusunna be dake? </v>
<v b="LUK" c="6" v="42">”Ar igi be-gwenadga be sogoe: ‘Be-ibya-yaba-durgan-maid an bega onogweloye.’ ¿Ar be-ibya-yaba suar-maiddina? ¡Bemar yogasaar-darba-sunmakmaladid! Suar be-ibya-yaba-maid-insa be onoge. Geb agi nabir be atakoed. Adi, agi nabir be-gwenad-ibya-yaba-durgan-maid be onogoed.” </v>
<v b="LUK" c="6" v="43">Jesús sogdebalid: “Sapi nuedile, geg san-isgana nikued, e-sanmaked nued sanmaked. Ar sapi isganale, geg san-nued nikued, e-sanmaked ichakwa sanmaked. </v>
<v b="LUK" c="6" v="44">Ar sapimar war-wargwen na e-sanmakedgi dakleged. Ar higo-san ikogi sanmaksulid, degine, uva-san gwen sapi-ikogangi welesulid. </v>
<v b="LUK" c="6" v="45">”Anmar-dule amba deyobmodo, dule-nued, na e-gwagegi ibmar-nued-nikadba ibmar-nued onoged. Ar dule-isganadi, na e-gwagegi ibmar-isgana-nikadba ibmar-isgana onomogad. Ar dule-sunmakedi, gwagegi-ibmar-naidba na sunmaked.” </v>
<v b="LUK" c="6" v="46">Jesús sogdebalid: “¿Ibiga be anse, ‘Dummadye, Dummadye,’ gormala? Ar degite an-ibmar-sogedba be dasurmalad. </v>
<v b="LUK" c="6" v="47">”Ar bela dulemar anse danikile, an-ibmar-soged itogele, degi, eba daele, an bega sogmalo, we-dule doasunnaa dae. Weyobdo: </v>
<v b="LUK" c="6" v="48">We-dule-gwensak na neg-sobbargu, yaa akwisad, matusur akwisad, degi, neg-e-saila akwa-birgi mesisad. Diwar noargu, diwar binnasur a-neggi yolenonikid, degite, gwen neg ogiglimaksasulid, ar ade akwasaila-birgi neg nue-sobar siid. </v>
<v b="LUK" c="6" v="49">”Ar dule an-gayaburba-itogele, ar a-sogedba imaksasulile, adi, we-dule weyobmodo: Dule neg-sobsagu, unnila napa-birgi sobsad, neg-e-saila mesissulid. Diwar noargu, a-neggi binnasur yolenonikid, neg-ayarided, neg dummad-bibichisdo. Be itogua.” </v>
<v b="LUK" c="7" v="1">Jesús bela dule-e-itobukmaladga ibmar-sogsad-sorba Capernaúmʼse dognonikid. </v>
<v b="LUK" c="7" v="2">Roma-dule-sorda-dulatar-sediid-e-mai (100) ise-uellegar maid, burgwedani maid. A-dulede, na e-mai nue-sabed. </v>
<v b="LUK" c="7" v="3">Roma-dule-sorda-dulatar-sediid dulemar-Jesúsʼgi-sunmak-itoargu, Jesúsʼse Judío-girmar-dummagan barmialid, adi, Jesúsʼga sogega e-negse dagye, e-mai ega nudakdaye. </v>
<v b="LUK" c="7" v="4">Judío-dummagan Jesúsʼse nonimargu, egi nue-wilenai gusmalad, ega weyob sognanai gusmalad: “We-dule-e-mai wis be bendakergebed, </v>
<v b="LUK" c="7" v="5">ar Roma-sordamar-dummadde, anmar-neggwebur-nue-sabed, degine, anmarga onmakedneg sobsabalid.” </v>
<v b="LUK" c="7" v="6">Jesús amarba nadsunnad. Neg-modanigusgu, Roma-dule-sorda-dulatar-sediid Jesús-abin e-aimar barmialid. Adi, amar Jesúsʼga weyob sogmalagar: “Dummad, an-negse be dogsulir, akarsulid, ar be an-negse gwen dogedwilubsulid, </v>
<v b="LUK" c="7" v="7">degine, an bese gwen dagedsurmoganad. Ar unnila be sogsa-sae, an-mai yog-nuguar naoed. </v>
<v b="LUK" c="7" v="8">”Amba an dummad nikmogad, a-sogedba an damogad. Degine, ani an dummadmogad, ani an sordamar-sedimogad. Ar sorda-wargwenga an sogdibe: ‘Be nae,’ yog naar daed. Sorda-baidga an sogbardibe: ‘Be dage,’ yog dagar daed. Degine, an-maiga an sogdibe: ‘Be we-imake,’ yog-imakar daed.” </v>
<v b="LUK" c="7" v="9">Jesús deyob Roma-dule-sorda-dulatar-sediid ega ibmar-soge itoargu, geger-itoded. Geb degi, Jesús dulemar-e-sorba-duurmakdanimaladga sogded: “An bemarga sogmar, gwen an Israel-yargi weyob dule-angi-nue-bensulid an dakdisulid.” </v>
<v b="LUK" c="7" v="10">Ar dule-barmilesmalad gannar negse nonimargu, daknonimalad, mai-uellemai-gusad bato nugusa. Ar ade, bato Jesús bannapaa we-dule nudaksad. </v>
<v b="LUK" c="7" v="11">Jesús, Roma-sordamar-dummad-e-mai-nudaksad-sorba, Naínʼye-neggwebur-nugadse nadapgu, e-sapingan eba nadapi gusmarmogad, degine, bukidar dule-baigan eba nadapi gusmarmogad. </v>
<v b="LUK" c="7" v="12">Neggweburse-doged-yawagak-mosgu, dulemar neg-uanse dule-burgwisad-dignadapi gusmalad. A-burgwaled, ome-ei-sui-burgwisad-e-machi-wargwensakadid. Naín-neggweburginmalad bukidar a-omeba nadapi gusmarmogad. </v>
<v b="LUK" c="7" v="13">Agi Dummad-Jesús dakargu, nue-wile a-ome-dakded, ega sogded: —Mer be boe. </v>
<v b="LUK" c="7" v="14">Jesús dule-burgwar-maid-selemaidse warmakdapgu, dule-mui-semamaid gwisgusmalad. Geb degi, Jesús a-egi-selemaid-ebusgu, sogded: —Sapingwa, an bega soge, be gwisgu. </v>
<v b="LUK" c="7" v="15">Geb degi, dule-burgwar-maid gwisgusad, geb agi yog sunmakdeguad. Geb Jesús a-sapingwa e-nanse sessunnad. </v>
<v b="LUK" c="7" v="16">Bela-dulemar dobee itodmalad, geb degi, Bab-Dummad-nug odummodmalad, sogdemalad: “Bab-Dummad-gayaburba-barsoged-wargwen anmar-abargi gwisgunoni. Bab-Dummad na e-dulemarse ataknoni.” </v>
<v b="LUK" c="7" v="17">Bela Judea-yalaganba, degi, neggweburmar-a-dikarba-bubukwad bela Jesús dule-burgwaled-odulosad wisguarmalad. </v>
<v b="LUK" c="7" v="18">Deunni, Diigi-dule-oged-Juan-e-sapingan bela Jesús-ibmar-imaksad Juanʼga sognonimalad. Agi Juan na e-sapingan-warbose gochad. </v>
<v b="LUK" c="7" v="19">Geb Jesúsʼse barmisad, adi, ese egisegar: —Ar epenne Bab-Dummad-dule-wargwen-an-bemarga-barmidagoye-sogsadi, ¿ar be a-dule? ¿Anmar dule-baid amba edarbemaloe? </v>
<v b="LUK" c="7" v="20">Dule-warbo-barmilearmalad Jesúsʼse nonimalad, ega sognonimalad: —Anmar bese ibmar-egisega Diigi-dule-oged-Juan anmar-barmialid. Bega sogega, bede, Bab-Dummad-epenne-dule-wargwen-an-bemarga-barmidagoye-sogsad-dule-sogeye. Anmar dule-baid amba edarbemalo-sogeye. </v>
<v b="LUK" c="7" v="21">Agine, Jesús, Juan-sapingan-wagab, bukidar dulemar-gegumalad, galagwensuli-bonigan-nikmalad, niaburba-nikmalad, degine, dulemar-ibyasurmalad nudaksad. </v>
<v b="LUK" c="7" v="22">Geb degi, Jesús, Juan-sapingan-abin-imakdegu, sogded: —Be namar, Juanʼga be ibmar-itosmalad sognamar, degi, ega be ibmar-daksamalad sognamar: Dulemar-ibyasurmalad mag-atak an imaksad, dule-muya-muya-nanamalad nued-nanae an imaksad, dulemar-naibe-buna-yaa-maleged-nikmalad swilidik an imaksad, dulemar-uaya-yallirmalad nabir-mag-ito an imaksad, dulemar-burgwismalad gannar-durguega an imaksad, degine, dulemar-wileganaga Bab-Dummad-Gayaburba-Nuedgi an ega sunmaknonikid. </v>
<v b="LUK" c="7" v="23">”Degine, Juanʼga be sogbalo: ‘Ar dule-an-bensuliddi, a-dulegindi nued binsalesye.’ ” </v>
<v b="LUK" c="7" v="24">Diigi-dule-oged-Juan-sapingan-warbogwad nadmargu, Jesús, Juanʼgi dulemarga sunmakalid, sogded: “¿Ar ibiga nega-dulesulidganba bemar arbisunna? ¿Nargammu-burwaba-aibangwichi-dakega bemar arbi? Suli. </v>
<v b="LUK" c="7" v="25">”Degite, ¿ar ibi-dakega bemar arbisunna? ¿Bemar dule-wargwen-mor-nued-yoi-gudiid-dakega arbimala? Suli. Ar dulemar mor-nued-yoi-gudimaladdi, wergudimalad, amardi reymar-negyagi gudidimalad. </v>
<v b="LUK" c="7" v="26">”Ar degite, ¿ibi-dakega bemar arbimarsunna? ¿Bab-Dummad-gayaburba-barsoged-dakegala? Eye. An bemarga sogmalad, a be daksamalad, degine, Bab-Dummad-gayaburba-barsogedba bur bule bemar daksamalad, ar ade, we-bur-dule-dummadid. </v>
<v b="LUK" c="7" v="27">Ar we-dulegine bato narmakar sognaid, Mesíasʼgi sunmaknaigu, Bab-Dummad soged: ‘Be-iduale, anga-gayaburba-berbeged an barmidoed, Adi, be-iduar bega igar-mayegar.’ Malaquías 3:1 We-gayaburba-barsoged, Diigi-dule-oged-Juanʼdo. </v>
<v b="LUK" c="7" v="28">”Ani an bemarga soged: Dulemar we-napneggi-gwalulemaid, Diigi-dule-oged-Juanʼba bur-dummad sated. Ar degite, Bab-Dummad-e-negdakmaidgi bur dule-bipigwadi, Juanʼba bur-dule-dummadid.” </v>
<v b="LUK" c="7" v="29">Bela dulemar Jesús-itosmalad, degi, Roma-dummadga-mani-gaedgi-arbamaladse-bakar, sogdemalad, Bab-Dummad-igar-napira-maid inniki-maiye, ar amar, Diigi-dule-oged-Juan-diigi-ogedgi oglesmalad. </v>
<v b="LUK" c="7" v="30">Ar Fariseoʼmardi, degi, Moisés-Igar-odulomaladdi, Bab-Dummad-igar-emarga-uklenaid gwen abingassurmalad, Bab-Dummad-diigi-ogleged-igar Juan-imakedi, gwen imaksasurmalad. </v>
<v b="LUK" c="7" v="31">Geb degi, Jesús sogdebalid: “Degite, emi we-dulemar-bukmaladde, ¿ibubo wilubdakar an egi sunmakoe? ¿Doa sunnaa damar be insae? </v>
<v b="LUK" c="7" v="32">Wemar-damaladi, masmala dulemar-bukidar-ambikuedgi ambikumaladyobdo. Ar dulemar-bukidar-ambikumaladgi muchub-muchub na gorbukmalad. Weyob sogbukwa damalad: ‘Anmar gar ogochamalanad, gwen be dodossurmalad. Anmar bukib-binsae namaksamalanad, gwen be bossurmalad.’ Degisoggu, bemar we-masmala-binsaedsulidyob damalad. </v>
<v b="LUK" c="7" v="33">”Diigi-dule-oged-Juan we-napnegse nonigu, dule-baiganyob mas-gunsuli, degi, gobsuli gudigusad. E-annik bemar sogsamalad: ‘Wedi nia egi naiye.’ </v>
<v b="LUK" c="7" v="34">”Ani Dule-Machi, andi nonigu, mas gunnonikid, gobnonikid, an-annik be sogmalad: ‘We-dule, gadi-masgunned-duleye, gadi-vino-gobed-duleye. Roma-dummadga-mani-gaedgi-arbamalad-e-aiye, degi, dulemar-galagwensuli-isgudimalad-e-aiye, be an-annik sogmalad.’ ” </v>
<v b="LUK" c="7" v="35">Geb degine, Jesús sogded: “Ar dule Bab-Dummad-e-ibmar-wisidi, ibmar-nuegan-imakedgi mag dakledaed.” </v>
<v b="LUK" c="7" v="36">Ibagwengine, Fariseo-wargwen Jesúsʼgi wilenaigusad, e-negse mas gunnaegar. Jesús, Fariseo-negyaba dogsagua, mese-naba mas gunnega sigidapid. </v>
<v b="LUK" c="7" v="37">A-neggweburgine, ome-wargwen, ome-isgudiid-dule, itoargu, Jesús, Fariseo-neggi mas-gunsiiye, gwallu-wawagwad alabastro-akwagi-bute-sobaledgi senonikid. </v>
<v b="LUK" c="7" v="38">Ome Jesús-yarganba, e-mali-dikarba ise-boar signonikid. Agi, ome na e-ibyanisgi Jesús-e-mali owardikusad. Geb degi, e-sailagiagi odinnosbalid. Ome Jesús-mali suk imaksad, gwallu-wawad Jesús-maligi eosbalid. </v>
<v b="LUK" c="7" v="39">Fariseo-Jesúsʼnik-gochadi degi-daksagua, na e-gwagegi binsasigualid: “Ar Jesús, Bab-Dummad-gayaburba-barsogeddina, wisindo, we-ome, doa-dule, degine, we-ome-e-ebunaidi, igidaedbali. Ar we-ome isgudiid-duled.” </v>
<v b="LUK" c="7" v="40">Geb degi, Jesús sunmakdegu, sogded: —Simón, ibmar-gwensak an bega sogbido. Simón, abin-sogded: —Odurdaked-saila, be soge. </v>
<v b="LUK" c="7" v="41">Jesús sogded: —Dulemar-walabo dule-gwensakgi mani gasmalad: Wargwen egi dulataled-ilatar (500) mani gasad, baiddi, dulatar (100) egi mani gasad. </v>
<v b="LUK" c="7" v="42">Ar ebobela geg bennuke gusmalad. Degisoggu, mani-ibed amarga sogsagusad: ‘Akarsurye, mer bar an-bennukmaloye.’ Emide, be anga sogena: We-dule, ¿doa bur sab be insae? </v>
<v b="LUK" c="7" v="43">Simón, abin-imakdegu, sogded: —An insagua, bur dumma-egi-mani-ganigusad, an insado. Jesús, abin-sogded: —Napiragwad be sogsado. </v>
<v b="LUK" c="7" v="44">Jesús ome-siidsik aibilisgua, Simónʼga sogded: —We-ome be dakena. An be-negse dognonigu, gwen be anga an-nag enukega dii uksasulid. Ar we-omedi e-ibyanisgi an-nag enuksad, degine, e-sailagiagi anga an-nag odinnosbalid. </v>
<v b="LUK" c="7" v="45">Dog-nued-noniye be anga sogega, be an-wagar ussulid. Ar we-omedi an be-negse dogsad-akar an-nag usiguad. </v>
<v b="LUK" c="7" v="46">”Be an-nonogi anga gwallu-wawad gwen eossulid, ar we-omedi an-naggi gwallu-wawad eosad. </v>
<v b="LUK" c="7" v="47">Ar degisoggu, an bega sogsun, we-ome-dummad-isgudiid ega bela elilesad, ar ade, we-omede dummad-an-sabgusad. Ar dule unnila ichee ega isgued-elilesale, ichee sabgumogad.” </v>
<v b="LUK" c="7" v="48">Geb degi, Jesús omega sogded: —Be-gwagegi be isgudigusad nugussun. </v>
<v b="LUK" c="7" v="49">Dulemar-mesegi-eba-mas-gunbukmalad, na ulubgi binsadmalad, sogdemalad: —¿Ar wede doa-dulesunna, isguedse-bakar, elied? </v>
<v b="LUK" c="7" v="50">Ar Jesúsʼdi omega sogded: —Be-angi-bensulidba isguedgi be abonolesun. Degisoggu, ulubgi gwage-bogidikidba be nasun. </v>
<v b="LUK" c="8" v="1">A-ibagan-sorbali, Jesús bela neggwebur-dummagan-onodii, degi, neggwebur-burwigana-onodii gualid. Bab-Dummad-e-negdakmaid-gayaburba-nuedgi sunmakdii gualid. E-sapingan-e-ambe-gakabogwad (12) eba gudigusmarmogad. </v>
<v b="LUK" c="8" v="2">Degi, abala omegan niaburba-isgana-nika-gusmalad nugusmalad, gwen-gwen-gegudiid nugusmalad. A-omegan, wemalad: María, Magdalenaʼye ese gordamalad. We-omegine sogagugle (7) niaburba onolesad. </v>
<v b="LUK" c="8" v="3">Degine, Chuza-e-ome-Juana. We-Chuzaʼde Rey-Herodesʼga neg-daked-dummadid. Deginbali, Susana, degi, omegan-baigan-bukidar Jesúsʼba gudigusmarmogad. A-omegan, na ibmar-nikamaladba Jesúsʼga ibmar-imakdii gusmalad. </v>
<v b="LUK" c="8" v="4">Dulemar-bukidar neggwebur-baid-baidginmalad Jesúsʼse ambikunonimalad. Amarga, Jesús burbar sunmakded, sogded: </v>
<v b="LUK" c="8" v="5">“Ibagwengine, dule-wargwen-ibmar-gwag-digedi ibmar-gwag dignaded. Ibmar-gwag-dignaigusgu, abala ibmar-gwag igargi babatisad. Igargi-babatismaladgi dulemar annasmalad. Geb degi, a-sorbali, sikwimar-gukudimalad a-ibmar-gwag manonimalad. </v>
<v b="LUK" c="8" v="6">”Abala, ibmar-gwag, akwamar-birgi babatisad. Dunguargu, dinguded, ar ade, akwamar-birgi neg nisarsulid, dinnagwad. </v>
<v b="LUK" c="8" v="7">”Abala, ibmar-gwag, iko-abargi babatisad. Ibmar-gwag dunguargu, ikomar eba dungudmogad. Ikomar ibmar-gwag-ichosad. Degisoggu, ibmar-gwag gwen sanmaksasulid. </v>
<v b="LUK" c="8" v="8">”Ar ibmar-gwag napa-nuedgi-babatismaladdi, dungudgu, nue-sanmaksad, bela-bela san-nikusad.” Ar weyob Jesús dulemarga sunmaksigu, binnasur sogded: “An-bemarga-ibmar-soged bemar mag nue-itobiele, nue-itomar.” </v>
<v b="LUK" c="8" v="9">Geb degi, e-sapingan Jesúsʼse egichialid: —Ibmar burbar be anmarga sogsadi, ¿wede be, ibu obarsunna? </v>
<v b="LUK" c="8" v="10">Jesús na e-sapinganga sogded: —Ar bemargardi, Bab-Dummad-e-negdakmaid-igar-burbar-mamaid osanalegoye maid. Dulemar-baigangardi, ega burbar soglegoed: ‘Adi, dulemar ise-dakar imakmar-inigwele, mer mag dakmalaga, degi, ise-itogar-imakmar-inigwele, mer mag itomalagar.’ </v>
<v b="LUK" c="8" v="11">”Ar emi burbar an bemarga sogsadi, weyobdo: Ibmar-gwag, Bab-Dummad-gayaburbad. </v>
<v b="LUK" c="8" v="12">”Ibmar-gwag-igargi-babatismaladi, we Bab-Dummad-gayaburba-sunmaked-e-wilubganad. Nia-saila sorba nonigu, dulemar-gwagegi Bab-Dummad-gayaburba-nagusad ei osulononikid, adi, mer Bab-Dummadba damalaga, mer isguedgi abonolemalagar. </v>
<v b="LUK" c="8" v="13">”Ar akwagi-babatismaladdi, Bab-Dummad-gayaburba itosmargu, nue-weligwar abingasmalad. Ar wemar unnila asginbi Bab-abingasmarsoggu, ibmar-gwag-digaled-maligan-askinnegwadyobdo. Degisoggu, ichee wis Bab-Dummadba nanasmalad, ibagan-bulegan ega nonigu, Bab-Dummadgi bangudmalad. </v>
<v b="LUK" c="8" v="14">”Ar iko-imbaba-babatismaladdi, we-dulemar Bab-Dummad-gayaburba abingasmalando. Ar undargusgu, we-napneggi-ibmar-nanaidse, degi, manise, degi, we-napneggi-unnila-yeer-itodiguedse, binsaed-galedmalad. Amar ibmar-gwag-gwen-sanmaksasulidyob gunonikid. </v>
<v b="LUK" c="8" v="15">”Ar napa-nuedgi-babatismaladdi, wemardi, Bab-Dummad-gayaburba-itosad nue abingasmalad. Gwage-nuedgi, gwage-napiragwadgi, gwen-galakussuli Bab-Dummad-gayaburbaba nanasmalad. Degisoggu, amar ibmar-gwag-nue-sanmaksamaladyob gunonikid.” </v>
<v b="LUK" c="8" v="16">Jesús sogdebar: “Dule gwallu ogasale, gwen ulu-yaba sisulid, degi, e-gabed-urba siega amba gwen imakdisurbalid. Dule gwallu ogasale, niba gwallu-siedgi osidaed, adi, dulemar dognonikir, gwallu-meegwad mag dakegar. </v>
<v b="LUK" c="8" v="17">Debayobi ibmar bipisaale dukusulid. Be-ibmar-saed bela wisgulegedsegad. Amba be dukuar ibmar-saoen-inigwele, bela dulemar wisguedsegad, bela negache noedsegad. </v>
<v b="LUK" c="8" v="18">”Degisoggu, nue be binsaergebed. Ar dule-ibmar-nikadga bur bule ega gatik ibmar uklegoed, ar degine, dule-ibmar-satele, amba ibmar-nikuo-itogedi e-annik sulegoed.” </v>
<v b="LUK" c="8" v="19">Jesús dulemar-odurdaksigu, geb degi, e-nan, degine, Jesús-urbamar, Jesúsʼse nonimalad. Ar dulemar bukidarsoggu, geg Jesúsʼse warmak guarmalad. </v>
<v b="LUK" c="8" v="20">Jesús-owisosmarsunnad, ega sognonimalad: —Be-nan, degi, be-urbamar magaba gwismalad, be-dakbimalad. </v>
<v b="LUK" c="8" v="21">Jesús, abin-imakdegu, sogded: —Dule-Bab-Dummad-gayaburba-itomalad, degi, ebadamalad, a an-nanad, degine, amar an-urbamalad. </v>
<v b="LUK" c="8" v="22">Ibagwengi, Jesús na e-sapinganmala urgi nakwisgu, amarga sogded: —Mata-dummad-obakar namargwelo. Geb degi, nadmarsunnad. </v>
<v b="LUK" c="8" v="23">Urgi nadapmargu, Jesús gabided. Geb degi, egi mataba burwa-dummad noalid. Ur, dii-ena nagusad. Degidbali, ur doged gualid. </v>
<v b="LUK" c="8" v="24">Geb degi, e-sapingan Jesúsʼse nonimargu, Jesús-odaksamalad, ega sogdemalad: —¡Odurdaked-saila, anmar-ur dogmai, anmar bela! Jesús ataksagu, burwaga, degi, demarga binnasur sogded: “Be bogidik sae.” Geb degi, burwa boo naded, neg swilidik sigisad. </v>
<v b="LUK" c="8" v="25">Jesús e-sapinganga sogded: —¿Ar ibiga be Bab-Dummad-bengusmala? E-sapingan dobe itodmalad, degine, geger dakdemarbalid. Na muchub-muchub sogdemalad: “¿Wede, doa-dulesunna? Burwa, degi, demarse-bakar, eba ibsaed.” </v>
<v b="LUK" c="8" v="26">Geb degi, Jesús na e-sapinganmala Gadara-dulemar-bukwadse modapmalad. A-negde, Galilea-mata-obakar naid. </v>
<v b="LUK" c="8" v="27">Jesús urgi-aidesgu, dule-wargwen dule-nia-dikasurgus-nikad, Gadara-neggweburgined, ese nonikid. A-dule mor-yoisur gudidaed, degine, neggi gabsurbalid, neg-uan-yaba gabdidaed. </v>
<v b="LUK" c="8" v="28">We-dule Jesús-dakargu, binnasur gormakded. Jesús-asabin yokorgi sindigar sigisad, sogded: —Jesús, Bab-Dummad-Bur-Birigined-Machi, ¿ibiga be anse achadaniki? ¡Melle be mesagwar an-imako! </v>
<v b="LUK" c="8" v="29">Ar Jesús niaburbaga sogsad, “dulegi-maid be noe.” Dakargu, dikasurgusa dulegi niaburba maid. Ar esgoro-dubgi a-dule-mali, degi, e-argan edindamar-inigwele, degite, iidi esgoro-imakdaed. Degine, nega-dulesulidganba, nia, dule-sesdaed. </v>
<v b="LUK" c="8" v="30">Jesús, a-dulese egichiarsun: —¿Igi be nuga? Dule, abin-sogded: —Ichesulidye an nuga. Ar ade, niamar-bukidar egi maid. </v>
<v b="LUK" c="8" v="31">Niamar Jesúsʼgi wilenai gusad, melle niamar-wilegoed-galuse e-barmidye. </v>
<v b="LUK" c="8" v="32">Deun, sinmar-bukidar yargi mas mananai gusad. Niamar Jesúsʼgi wilenai gusad, sinmargi e-odoye. Jesús amarga sogded, nabirye, ase be dognamarye. </v>
<v b="LUK" c="8" v="33">Niamar, dulegi ainidgu, sinmarse ubodapid. Sinmar yar-weregedgi babatidgu, matase babatidapid. Agi bela gundoledapmalad. </v>
<v b="LUK" c="8" v="34">Ar sinmar-edarbemalad sin-gundilesad-daksamargu, duurmakdemalad, neg-igarba-bukmaladga, degine, neggweburgi, sinmar-gusad sogdapmalad. </v>
<v b="LUK" c="8" v="35">Degi, dulemar neggusad-dakega ainiarmalad. Jesúsʼse nonimargu, daknonimalad, dule-nia-nika-gudigusadi Jesús-naba nue mor-yoi sii, nue-nugus sii. Dulemar deyob dakarmargu, dobee itodmalad. </v>
<v b="LUK" c="8" v="36">Ar dulemar-dule-nugusad-daksamaladi, dulemar-nonimaladga sogdemalad, dule-nia-nika-gudigusadi igi nugusa. </v>
<v b="LUK" c="8" v="37">Geb degi, bela dulemar Gadara-yar-dikarbarmalad, bela dobee itodmargu, Jesús e-yargi-noega, egi wilenaigusmalad. Degi, Jesús urgi-nakwisgu, gannar nadsunnad. </v>
<v b="LUK" c="8" v="38">Dule-nia-nika-gusadi, Jesús-e-sedega, Jesúsʼgi wilenaigusad. Ar Jesús egi bangusokargua, ega sogded: </v>
<v b="LUK" c="8" v="39">“Be-negse be nae, be sogna, ibibayobi Bab-Dummad nue-wile be-daksa.” Dule nadgua, bela neggweburgi sunmakdii gualid, igi Jesús ega ibmar-dummagan imaksa. </v>
<v b="LUK" c="8" v="40">Jesús gannar Capernaúm-neggweburse nonigu, dulemar-bukidaradi weligwar Jesús-abingasmalad, ar ade, bela Jesús-edarbedimalad. </v>
<v b="LUK" c="8" v="41">Geb degi, machered-wargwen, Jairoʼye-nugadi Jesúsʼse nonikid. Jesús-mali-naba sindigar yokorgi signonikid. E-negse naega, Jesúsʼgi wilenaigusad. Jairoʼde, Judíoʼmar-onmakedneggi dule-dummadga gudiid. </v>
<v b="LUK" c="8" v="42">Dakargu, Jairo unnila bunolo-wargwenna nikad, birgambe-gakabo nikad (12). A-bunolode, burgwedani maid. Jesús, Jairo-negse nadapgu, dulemar-bukidara, ali-ali Jesúsʼgi yolenanai gualid. </v>
<v b="LUK" c="8" v="43">Dulemar-bukidarad-abargi ome-gwensak birgambe-gakabogus (12) boni-nalur-nika-gudiidi, gudimogad. A-ome, bela mani-nikadi inadurgangi ollomaksad, ar degite, gwen nudaklessulid. </v>
<v b="LUK" c="8" v="44">A-ome, Jesús-yarganba nonikid, ei-morduku ebunonikid. Ome, Jesús-morduku ebusgu, boni-nalur-nika-gudiid yog-galegar naded, yog-nuguar gusad. </v>
<v b="LUK" c="8" v="45">Geb degi, Jesús sogded: —¿Wede doa an-ebusa? Bela sulidbiye ega sogmalad. Pedro, degi, e-walik-bukmalad, Jesúsʼga sogdemalad: —Odurdaked-saila, dulemar-bukidar ali-ali be-barmesnana-naded, degite, be sogde: ‘Wede, ¿doa an-ebusye?’ </v>
<v b="LUK" c="8" v="46">Ar Jesús, abin-imakdegu, sogded: —Dule-an-ebusad mag an itoged. Ar angi an-gangued node an itosad. </v>
<v b="LUK" c="8" v="47">Degi, ome dakdegu, ibmar-gusadi gwen dukuar gussuli, ise-wawanmakar Jesúsʼse nonikid, e-mali-naba yokorgi sindigar signonikid. Bela-dulemar-bukwad-abargi sognonikid, ede, ibiga Jesús-morduku ebusye, degine, ede, Jesús-morduku-ebusgu, yog-nuguar nadye sognonikid. </v>
<v b="LUK" c="8" v="48">Jesús omega sogded: —Omegwa, be nue an-bengussursoggu, be nugussun. Gwage-bogidikidgi be-negse be nasun. </v>
<v b="LUK" c="8" v="49">Amba Jesús omega sunmakgwichi, dule-wargwen, Jairo-neggi-danikid, Jairoʼga sognonikid: —Be-bunolo bato burgwisye, mer bar odurdaked-sailagi bega be-bunolo-nudakega bar wileye. </v>
<v b="LUK" c="8" v="50">Jesús deyob dule-soge itosgu, Jairoʼga sogded: —Melle be dobgu. Unnila melle be bengu, be-bunolo nuguoed. </v>
<v b="LUK" c="8" v="51">Jesús, Jairo-negse dogdapgu, dulemar eba gwen doged imaksasulid, unnila, Pedro, Jacobo, Juan, degi, bunolo-e-bab, degine, bunolo-e-nan, amarbi eba dogsamalad. </v>
<v b="LUK" c="8" v="52">Jesús modapgu, dakdapid bela bobukmala, degi, binnasur ise-wilegar bunologa bonanai. Jesús amarga sogded: —Mer bomar, bunolo burgwar-maisuli, unnila gabmai. </v>
<v b="LUK" c="8" v="53">Bela-dulemar-bukmalad Jesúsʼgi dodoarmalad, ar ade, wismalad we-bunolo burgwar mai. </v>
<v b="LUK" c="8" v="54">Ar Jesúsʼdi, bunolo-argangi-gasgua, binnasur sogded: —Bunolo, be gwisgu. </v>
<v b="LUK" c="8" v="55">Geb degi, bunolo-e-burba gannar ese nonigu, yog-gwisguar imaksad. Geb degi, Jesús sogded, bunologa masgunned ukmarye. </v>
<v b="LUK" c="8" v="56">Bunolo-e-babgan deyob ibmar-gusadi geger dakarmalad. Jesúsʼdi sogded, mer dule-baiganga sogmaloye. </v>
<v b="LUK" c="9" v="1">Jesús na e-sapingan-ambe-gakabogwad-danar-oambikusgu (12), bela amarga igar-uksad, Bab-Dummad-ganguedba dulemargi niamar-oniegar, degine, dule-uellemalad-nudakegar. </v>
<v b="LUK" c="9" v="2">Geb degi, Jesús e-sapingan-barmisad, adi, Bab-Dummad-e-negdakmaidgi sunmakegar, degi, dulemar-uellemalad nudakbaligar. </v>
<v b="LUK" c="9" v="3">Jesús e-sapinganga weyob sogsad: “Mer igarba ibmar sedmalo, suar-gaapoled suli, sagu suli, masgunned suli, degine, mani surbar. Deginbali, unnila mor-yoigwabi be namaloed. </v>
<v b="LUK" c="9" v="4">Ar doa-negse be dogdapoe, a-negginbi be megoed. Ar a-neggi-mai geb be baid-neggweburse namaloed. </v>
<v b="LUK" c="9" v="5">”Ar bia be-abingassurmalar, a-neggweburgi be nodmaloed, geb be-naggi-olli-nanaid be nue eli-eli samaloed, adi, dulemar mag be-dakmalaga bemar ega Bab-Dummad-igargi sunmakapmala. Degisoggu, emargindo, ar Bab-Dummad-igar yapa abingamalar.” </v>
<v b="LUK" c="9" v="6">Jesús-sapingan-ambe-gakabo-guedi (12) bela neggweburmar-burwiganase Bab-Dummad-Gayaburba-Nuedgi sunmakdii guarmalad, degi, dulemar-gegumalad-nudakdii gusmarbalid. </v>
<v b="LUK" c="9" v="7">Dummadga Herodes-Antipas-maidi, Jesús-bela-ibmar-imakdiid-itoargu, geger nue-ito naded. Ar ade, abar sogmalad: “We-Jesús, Diigi-dule-oged-Juan-burgwisad gannar durgusye.” </v>
<v b="LUK" c="9" v="8">Baigan sogmarbalid: “We-Jesús, epenne-Bab-Dummad-gayaburba-barsoged-Elíasʼye-nugad, gannar noniye.” Degine, baigandi sogmalad: “We-Jesús, epenne-Bab-Dummad-gayaburba-barsoged-wargwen-gudigusad gannar durgusye.” </v>
<v b="LUK" c="9" v="9">Herodes-Antipasʼdi sogded: “An diigi-dule-oged-Juan-ibe dukar-egwachadde, degite, dulemar an egi-sunmake-itogedde, ¿wede doasunna?” Degisoggu, Herodes-Antipas Jesús-dakbiguarsunnad. </v>
<v b="LUK" c="9" v="10">Jesús-e-sapingan-bur-dummagan-e-ambe-gakabo-gued (12), gannar Jesúsʼse nonimargu, bela ibmar-imaksamalad Jesúsʼga sognonimalad. Jesús amarbi bachikii, nega-dulesulidganba neggwebur-Betsaidaʼye-nugad-dikarba sesad. </v>
<v b="LUK" c="9" v="11">Dulemar wisguargu, Jesús Betsaida-neggwebursik nadye, dulemar ase nadegusmarmogad. Jesúsʼse nonimargu, Jesús dulemar-abingasad. Geb degi, amarga Bab-Dummad-e-negdakmaidgi sunmaksigisad, degine, dulemar-nudakleged-abemalad nudaksabalid. </v>
<v b="LUK" c="9" v="12">Ar neg-sedogusgu, e-sapingan-ambe-gakabogwad (12) Jesúsʼse nonimalad, ega sognonimalad: —Dulemar be barmid, adi, igarba negmar-bukwadse, degi, negmar-gwa-gwagwen igarba-bukwadgi sunna obunnomaloed, degi, agi masgunned sunna amimarbaloed. Ar wegindi, anmar nega-dulesulidgangi bukmalad. </v>
<v b="LUK" c="9" v="13">Jesús e-sapingan-abin sogded: —Bemar ega masgunned ukmar. E-sapingan, abin-imakdemarmogad: —Anmar unnila madu gwaatar, degi, ua ukabo nikmalad. Ar degiir anmar we-dulemar-ichesulidga mas baknaergebed. </v>
<v b="LUK" c="9" v="14">Ar ade, macherganbi miliatar (5,000) mergued. Geb degi, Jesús e-sapinganga sogded: —Danar-danar, e-dulabogakambe-dulabogakambe, (50-50) be urbemar. </v>
<v b="LUK" c="9" v="15">E-sapingan deyob imaksamalad, bela deyob dulemar-urbismalad. </v>
<v b="LUK" c="9" v="16">Geb degi, Jesús madu-gwaataled susgu, ua-ukabogwad susbargu, niba atakdegu, Bab-Dummadga dog-nuedye sogsad. A-sorba, madu bisge-bisge imaksad, degidbali ega merguded. Geb e-sapinganga ukded, adi, amar dulemarga ukmarmogagar. </v>
<v b="LUK" c="9" v="17">Degine, bela-dulemar-gudidimalad nue-immeles mas guchamalad. Mas-guchad-sorba, Jesús-sapingan madu-obichadi, degi, ua-obichadi, garba-gwaambe-gakabo-mergu (12) wesmalad. </v>
<v b="LUK" c="9" v="18">Ibagwengi, Jesús, Bab-Dummadse bachiki gorsigusgu, deun e-sapingan eba bukwa-gusmogad. Amarse Jesús egichialid: —¿Doaye dulemar an-annik sogmala? </v>
<v b="LUK" c="9" v="19">E-sapingan, abin-sogdemalad: —Gwenna-gwenna Diigi-dule-oged-Juanʼye benik sogmalad. Baigandi sogmalad, be Bab-Dummad-gayaburba-barsoged-Elíasʼye. Agi baigan sogmarbalid, be Bab-Dummad-gayaburba-barsoged-wargwen-epenne-gudigusad, gannar durgusadye. </v>
<v b="LUK" c="9" v="20">Jesús na e-sapinganga sogded: —Bemardina, ¿doaye an-annik sogmarmosunna? Geb degi, Pedro, Jesús-abin sogded: —Be Cristo, Bab-Dummad-dule-wargwen-barmidagoye-sogsad-dule. </v>
<v b="LUK" c="9" v="21">Geb degi, Jesús e-sapinganga sabsur sogded, melle dulemar-baiganga bipisaar sogoye ede Cristoʼye, Bab-Dummad-dule-wargwen-barmidagoye-sogsad-dule-sunnadye. </v>
<v b="LUK" c="9" v="22">Degi, Jesús sogdebar: —Ani Dule-Machi, nue-wilegergebed. Judíoʼmar-girmar-dummagan, dule-irwa-Bab-Dummadse-gormalad-e-dummagan, degine, Garda-Narmaked-Dulemar, amar gwen an-abingaosurmalad, an-oburgwemaloed. Geb degine, ibapaagi gannar an durgubaloed. </v>
<v b="LUK" c="9" v="23">Degine, Jesús bela-dulemarga sogded: “Ar dule-wargwen an-sapinga gubiele, na dukin san iegergebed. Bato burgwenadapidyobi, bane-bane nakrus-semaiyob anba nanaergebed. </v>
<v b="LUK" c="9" v="24">”Ar dule-wargwen anba-naid-ular burgwebisulir, e-san-burba ei yogguodo. Ar anba-naid-ular burgwenonikirdi, adi, na-e-san-burba yogguosurdo. </v>
<v b="LUK" c="9" v="25">Ar dule-wargwen napneg-naid bela egadga imaksar, degi-inigwele, edi na bergusar, e-san-burbadi yoggusale, ega, ¿ibi-nuedga napneg-naid-egadga-imaksad gus be insae? Suli. Ega ibmar-nuedga gussuli. </v>
<v b="LUK" c="9" v="26">”Ar dule-gwensak an-nuggi bingegusale, degi, an-gayaburbagi bingegusbalile, ani Dule-Machi, a-dulegi an bingegumogoed. An-gangued-yeerdaklegedgi an danikoedgi, degi, an-Bab-gangued-yeerddaklegedgi an danikoedgi, degine, baliwitur-yeerddaklegedgi an danikoedgi, a-dulegi an bingegumogoed. </v>
<v b="LUK" c="9" v="27">”Ar napira an bemarga soged, gwenna-gwenna wegi-bemar-bukmalad burgosulid, amba dula-gudii, Bab-Dummad-e-negdakmaid bese noni be dakedsegad.” </v>
<v b="LUK" c="9" v="28">Jesús ibabaabakgus-e-burgoedgi-sunmaksad-sorba (8), Jesús, Pedro, Juan, degi, Jacobo-sesagusad. Bab-Dummadse-golega yar-birse nakwided. </v>
<v b="LUK" c="9" v="29">Jesús Bab-Dummadse gorsigusgu, e-san-dakleged gwagded, e-mor bela dagudik, dakar-dakar dakle naded. </v>
<v b="LUK" c="9" v="30">Geb agi Jesús-sapingan-warbaagwadi dakarmalad, dulemar-epenne-dula-gudigusmalad, Moisés, degi, Elías, Jesúsʼmala sunmakgwichi. </v>
<v b="LUK" c="9" v="31">Amar, gwallu-meegwad-abargi, Jesús-Jerusalénʼgi-burgoedgi-sunmakgwichi, degi, Jesús-we-napneggi-bangudoedgi-sunmakgwichi, dakarmalad. </v>
<v b="LUK" c="9" v="32">Pedro, degi, baigan-eba-gudidimalad, gabed egi nue-obin itomar-inigwele, nue ataksamargu, Jesús-gangued-yeerdakleged daksamalad, degi, dule-warbo Jesúsʼba-gwichid daksamarbalid. </v>
<v b="LUK" c="9" v="33">Degi, amar-warbogwad Jesúsʼgi bangudsokarmargu, Pedro, Jesúsʼga sogded: —Odurdaked-saila, we, anmar wegi gudiid nueddo. Anmar wegi neg-matargana-gwapaa sobmalodo: Gwagwen bega, baid Moisésʼgar, geb baid Elíasʼgarmo. Ar ade, Pedro itosulid, yogsaar gole-gole gwichid. </v>
<v b="LUK" c="9" v="34">Ar weyob Pedro sunmakgwichi, mogir emar-birgi nagunonikid. Mogir emargi dognonigu, dobe itodmalad. </v>
<v b="LUK" c="9" v="35">Degi, mogir-imbaba gayaburba gollalid, sogded: “We An-Machi-sabedi gued. We, be nue-itomar.” </v>
<v b="LUK" c="9" v="36">Degi-sunmaked-bergusgu, Jesús-sapingan dakarmalad, unnila Jesúsʼbi wargwen gwichi. A-ibagangi, Jesús-sapingan dulemar-baiganga ibmar-daksamalad gwen sogsasurmalad, bela daksadi, odukusmalad. </v>
<v b="LUK" c="9" v="37">A-oibosadgine, Jesús na e-sapingan-warbaagwadmala yar-birgi-gudiidgi aidearmargu, dulemar-bukidar ese nonimalad. </v>
<v b="LUK" c="9" v="38">Agi dule-wargwen, dulemar-bukidarad-abargi binnasur gote, sogded: —Odurdaked-saila, an-machi anga wis be dake, ar webi wargwen an wis nikad. </v>
<v b="LUK" c="9" v="39">Dakargu, burba-isgana an-machigi nagunonikir, binnasur gotedaed, degine, binnasur wawanmakdedaed. Gayaba maku-maku guardaed, burba-isgana sabsur-imakdaed, degine, bar indakbisur guardaed. </v>
<v b="LUK" c="9" v="40">Be-sapingangi an wilesanad, adi, ega burba-isgana onogegar. Be-sapingan gwen ega burba-isgana onossurmalad. </v>
<v b="LUK" c="9" v="41">Jesús, abin-imakdegu, sogded: —Bemar, Bab-Dummadgi-bengumalad-dulemar. Bemar, Bab-Dummad-igar-oakaloged-dulemar. ¿Sanase bemar-abargi an gudiguosunna? ¿Sanase mag be itomaloe? Budar an bemar-daked danikid. ”Be-machigwa anse be sedage.” </v>
<v b="LUK" c="9" v="42">Machigwa Jesúsʼse danikidgi, niaburba machigwa-balimeted, degi, binnasur owawanmakded. Geb degi, Jesús burba-isganase sabsur-uluded. Geb machigwa-onudaksasunnad. Geb a-sorba, e-babga machigwa-uksasunnad. </v>
<v b="LUK" c="9" v="43">Bela dulemar, Bab-Dummad-e-gangued geger dakedbimalad. Bela dulemar Jesús-ibmar-imakedi, geger-dakbukmaladgine, Jesús e-sapinganga sogded: </v>
<v b="LUK" c="9" v="44">“We an-ibmar-sogoedi nue be itomalo, mer be iemalo. Ani Dule-Machi, an-oburgwemalaga dulemarse uklegoed.” </v>
<v b="LUK" c="9" v="45">Weyob Jesús ega ibmar-sogedi e-sapingan aku itosmalad. Ar ade, emarga odukuar sunmaklesad, adi, aku-itomalagar. E-sapingan na dobedbali Jesúsʼse egichissurmalad, wede ibi ega nue-obarena. </v>
<v b="LUK" c="9" v="46">Geb degi, Jesús-e-sapingan na muchub-muchub abin-abin imakarmalad, doa-bur-dummadga guoye. </v>
<v b="LUK" c="9" v="47">Ar Jesús, e-sapingan-gwage-binsanaid mag daksagu, machi-bipi-wargwen-susad. Geb e-nagaba ogwichisad. </v>
<v b="LUK" c="9" v="48">Agine, e-sapinganga sogded: “Ar dule, an-nuggine we-machi-bipi-abingaele, an-abinganaido. Degi, ar dule, an-abingaele, dule-an-barmialid abinganaido. Ar ade, bemar-imbagi doa-bur-bipigwadi, a, bur dule-dummadid.” </v>
<v b="LUK" c="9" v="49">Juan, Jesús-abin imakdegu, sogded: —Odurdaked-saila, anmar dule-wargwen be-nuggi niamar-onodii daksado. A-dule, anmar-sordasursoggu, anmar ega sogsado, mer bar Jesús-nuggi niamar-onogoye. </v>
<v b="LUK" c="9" v="50">Jesús, abin-sogded: —Mer a-dule-ibe igar-bisgo. Ar dule anmargi yoledisulile, a-dule, anmar-sordado. </v>
<v b="LUK" c="9" v="51">Jesús nibnegse-naed-e-ibagan warmaknonigu, Jesús, Jerusalénʼse nue-nae sokarsunnad. </v>
<v b="LUK" c="9" v="52">Jesús igarba nadapgu, e-iduale dulemar-barmisad. Amar nadgu, Samaria-neggwebur-bipigwadse dogdapmalad, adi, agi guagwar idu neg-amimalagar. </v>
<v b="LUK" c="9" v="53">Ar dulemar-aginmaladi Jesús-Jerusalénʼse-nadapid magar daksamarsoggu, gwen-abingassurmalad. </v>
<v b="LUK" c="9" v="54">E-sapingan Jacobo, degi, Juan, deyob daksamargu, Jesúsʼga sogdemalad: —Dummad, igi epenne Elías nibneg-akar soo odesa, ¿deyob anmar nibneg-akar soo odedabi be abege? Adi, wemar bela-ogumakegar. </v>
<v b="LUK" c="9" v="55">Geb degi, Jesús amarsik atakdegu, amarga sabsur sogded: —Ar bemar wissulid igid-burba be gumala. </v>
<v b="LUK" c="9" v="56">Ar ani Dule-Machi, nonigua, dulemar-san-burba-obelogega an nonisulid. An nonikid, dulemar-san-burba-abonogegar. Geb degi, Jesús na e-sapinganmala neggwebur-baidse nadmarsunnad. </v>
<v b="LUK" c="9" v="57">Jesús na e-sapinganmala nadgua, dule-wargwen igarba ega sokalid: —Dummad, ar bia be naoe, an beba naiguoed. </v>
<v b="LUK" c="9" v="58">Jesús a-dulega sogded: —Ar usmardi na e-gubya nikad, sikwimar-gukudimaladi na e-uu nikamarmogad. Ar andi Dule-Machi, neg sated. </v>
<v b="LUK" c="9" v="59">Jesús, dule-baidga sogded: —An-sapinga-guega, anba be dage. Dule abin-sogded: —Dummad, bina an-babse an nagwelo, an-bab-burgwedse geb beba an naoed. </v>
<v b="LUK" c="9" v="60">Jesús ega sogded: —Ar dulemar-burbar-bato-burgwar-gudidimaladi, na e-burgwarmalad digoed. Ar bedi, nae, Bab-Dummad-e-negdakmaidgi dulemarga be sunmaknae. </v>
<v b="LUK" c="9" v="61">Geb degi, dule-baid Jesúsʼga sogdemogad: —Dummad, an beba naoed, ar bina an-neg-yaginmaladga degimaloye an sognagwelo. </v>
<v b="LUK" c="9" v="62">Jesús aga sogded: —Ar dule neg-imuddibe, gwen yarganba bar-ataksurdaed. Ar degisulile, dule yarganba atakele, e-napa-imunaid ega biir-biir imulego-itole. </v>
<v b="LUK" c="10" v="1">Deyob we-ibmar-gusad-sorba, Jesús e-sapingan-baigan e-dulapaa-gakambe (70), bela na e-naoed-neggweburmarse ebo-ebo e-iduar barmisad. </v>
<v b="LUK" c="10" v="2">Jesús amarga sogded: “Napira an bemarga soged, nainugi ibmar-gwag-weleged bukidarad, ar e-weemaladdina ichee gued. Degisoggu, nainugi ibdula-gwag-weleged-e-ibedse be wilesakwaa egismar, adi, e-nainuse ibdula-gwag-wemalad-barmidagegar. </v>
<v b="LUK" c="10" v="3">”Be namar, sibad-wawaad-sapingwagwadyob, achu-burburmalad-abargi, an bemar barmidmar. </v>
<v b="LUK" c="10" v="4">Mer mor-sagu sedmalo, mani-sagu surbar, degi, sapat surbar, degine, melle igarba dule-absomarbalo. </v>
<v b="LUK" c="10" v="5">”Ar doa-negse be dogdapmalale, agi bina be soggweloed: ‘We-neggi bemar gwage-bogidikidgi gudigusunye.’ </v>
<v b="LUK" c="10" v="6">”Ar a-neggine dule-gwage-bogidikidgi-nanaed maile, be-ega-sogsadyob a-dulegi gwage-bogidikidi beoed. Ar degisulirdi, ega-be-sogsadyob gwen guosulid. </v>
<v b="LUK" c="10" v="7">Bemar unnila neg-gwagwenginbi be gabmaloed. Degine, ibu bemarga gunnega, gobega ukarmardibe, be gunno, be gobo. Ar ade, dule-arbaedi bennuklegergebed. Mer neg-baid-baidgi gabdii gumalo. </v>
<v b="LUK" c="10" v="8">”Ar biti-neggweburse be dogdapmardibe, agine, be-abingasmalale, ibi-masgunned bega ukarmalale, be gunnoed. </v>
<v b="LUK" c="10" v="9">A-neggweburgi dule-gegumaladi be nudakoed, degine, dulemarga be sogoed: ‘Bab-Dummad-e-negdakmaid bemarse warmaksasunye.’ </v>
<v b="LUK" c="10" v="10">”Ar biti-neggweburse be dogdapmardibe, agine be-abingassurmalale, be e-galimbaba noalidgi, be sogmaloed: </v>
<v b="LUK" c="10" v="11">‘Be-neggwebur-olli-anmar-sapatgi-nagusadse-bakar, anmar elimarsun. We oyoged, bemarginye, bemar yapa Bab-Dummad-igar-abingamaladye. Degi-inigwele, be wisgumalo, Bab-Dummad-e-negdakmaid bemarse warmaksad.’ </v>
<v b="LUK" c="10" v="12">”Ani, Jesús, an bemarga soged, Bab-Dummad-igar-nabogoed-ibagangi, neggwebur-be-abingaosulid, Sodoma-neggweburba bur bule sabsur-odurdaklegoed.” </v>
<v b="LUK" c="10" v="13">Jesús sogdebar: “¡Corazín-dorgan be duledar-wilesmar! ¡Betsaida-dorgan be duledar-wilesmar! Ar bemar sabsur-odurdaklenonikoed. Ar Tiro-neggweburgi, degi, Sidón-neggweburgi we-ibmar-dakledisurmalad imaklesana, a-neggweburmar bato dikasurgus sagumor-ai-aid yosmalanad, degine, burugi obsamarbalinad, adi, oyogegar, emarde, na e-isguedga bukib ulubgi nue-itosmarye. </v>
<v b="LUK" c="10" v="14">Degisoggu, an bemarga sogsun, Bab-Dummad-igar-nabogoed-ibagangi, bemar bur bule Tiro-dorganba, degi, Sidón-dorganba sabsur-odurdaklemaloed. </v>
<v b="LUK" c="10" v="15">”Emide, bemar Capernaúm-dorgan, ¿nibneggi, nued abingalegoye be binsamala? Suli. Aka be nega-uluba odurdakleged-negse be balimelledmaloed.” </v>
<v b="LUK" c="10" v="16">Jesús, dulapaa-gakambe-barminaidga (70) sogdebar: “Ar dulemar be-itomalale, an-ega-ibmar-soged-itonaiyob gumalodo. Ar dulemar be-abingasurmalale, an-abingasurmalayob gumalodo. Ar dulemar an-abingasulile, dule-an-barmialid-abingasurmardo.” </v>
<v b="LUK" c="10" v="17">Jesús e-dulapaa-gakambe-barmisadi (70), gannar nonimargu, ise-weligwar-ito nonimalad, Jesúsʼga sognonimalad: —Dummad, niamarse-bakar, be-nuggine anmar-sogedba ibmar imaksamalad. </v>
<v b="LUK" c="10" v="18">Jesús amarga sogded: “Mer be na san-dummarba itomalo. Nia-saila-Satanás, mar-gaedyob nibneggi argwannali an daksad.” </v>
<v b="LUK" c="10" v="19">Jesús e-sapinganga sogdebar: “Emide, bemarga gangued an uked, naibemar-birgi, degine, diormar-birgi annaegar. Degine, bela be-isdarad-Satanás-ganguedgi-nakwega bemarga gangued an uked. Amar gwen be-oakalogosurmalad. </v>
<v b="LUK" c="10" v="20">Degi-inigwele, niaburbamar bemar-sogedba ibmar-imakedgi mer be weligwar itomar. Bur be bemar-nug-nibneggi-narmakar-naid-ular be wergumar.” </v>
<v b="LUK" c="10" v="21">Geb agi Jesús, Bab-Dummad-Burba-Isligwaledba nue-weligwar ito naded, sogded: “Baba, an be-nug odummosun. Bedi, nibneg-e-dummadid, napneg-e-dummadid, degine, bedi, dulemar-ibmar-wismalad-idu, dulemar-ibmar-magar-itomalad-idu, we-ibmarmar odukusad, aku-ito be imaksad. Dulemar-baisursunnagwadga bur be osanalosad, adi, amar magar itomalagar. Eye, Baba, ar ade, deyob be abesad.” </v>
<v b="LUK" c="10" v="22">Jesús sogdebar: “Bela-ibmarmar an-Bab anga uksad. Dulemar wargwensaar Bab-Dummad-Machi-mag-daked satemalad, unnila Bab-Dummadbi mag daked, degi, Bab-Dummad-akudakmarbalid. Unnila E-Machibi mag Bab-daked, ar doaga E-Machi na e-Bab-osanalobie, agarbi na osanaloged.” </v>
<v b="LUK" c="10" v="23">Jesús na e-sapinganse aibilidgu, amargarbi sogded: “Dulemar bemar-ibmar-dakedyob-dakmarmogadgi egi ise-nued binsalesad. </v>
<v b="LUK" c="10" v="24">Ar ani an bemarga sogmalad, bukidar Bab-Dummad-gayaburba-barsogmalad, degi, reymar, emi-bemar-ibmar-daked, dakbigusmalanad, amar gwen daksasurmalad, degi, amar emi-bemar-ibmar-itoged, itobigusmalanad, amar gwen itossurmalad.” </v>
<v b="LUK" c="10" v="25">Agine, Moisés-Igar-Mamaid-oduloged-wargwen, gwisgualid, Jesús-yardakega yamo sogded: —Odurdaked-saila, ¿burba-geg-bergued an nikuegala, ibu an imakergebe? </v>
<v b="LUK" c="10" v="26">Jesús, abin-sogded: —¿Bab-Dummad-Igar-Maidgi igi narmakar maisunna? ¿Igi be absodisunna? </v>
<v b="LUK" c="10" v="27">A-dule, abin-imakdegu, sogded: —‘Bab-Dummad-be-Dummadbi, bela-belad be-gwagegi be sabguoed, bela-belad be-san-burbagi, bela-belad be-ganguedgi, bela-belad be-binsaedgi be sabguoed.’ Deuteronomio 6:5 ” ‘Ar igi na be san-sabgue, deyobi dule-baid be sabgumogoed.’ ” </v>
<v b="LUK" c="10" v="28">Jesús aga sogded: —Nued be an-abin-imaksad. Ar be sogsadyob be imakdo, geb agi be degisadegu dula gudiguoed. </v>
<v b="LUK" c="10" v="29">Ar Moisés-Igar-Maid-oduloged-nue-wisid na dukin dule-nuedga-imakbisoggu, Jesúsʼga sogded: —¿Degite, doa-dule-baid an sabguergebsunna? </v>
<v b="LUK" c="10" v="30">Jesús, abin-imakdegu, sogded: “Ibagwengi, dule-wargwen Jericó-neggweburse, Jerusalén-neggweburgi aidedani gusad. Igarba danigu, atursamalad-argangi gusad. Atursamalad sarsosmargu, bela ei ibmar susmalad, burgwedani mete nadmalad. </v>
<v b="LUK" c="10" v="31">”Dakargu, Judío-wargwen, dule-irwa-Bab-Dummadse-goled, a-igarba aidedani gusad. Dule-naibigus-mellemaid-daksagu, egi bakar nasad. </v>
<v b="LUK" c="10" v="32">”Amba deyob Judío-baid, dule-irwa-Bab-Dummadse-goled-e-bendaked-Levita-dule, dule-naibigus-maid-walikgusgu, daksamogu, egi bakar nasa gusmogad. </v>
<v b="LUK" c="10" v="33">”Ar dule-wargwen, Samariaʼgined, igarba nadapmogu, dule-naibigus-maid-daknonimogad. Ar we-dule, Judíoʼsur-inigwele, dule-naibigus-maid-dakdegu, nue-wile dakded. </v>
<v b="LUK" c="10" v="34">Samariaʼgined dule-naibigus-maidse-warmakdapgu, e-nailikgusmaladgi ega ina imaksad, ibmar-gwallu, degi, vino, egi eosad. Geb degi, ega nue-morgogi edichabalid. Geb moli-uayasuid-birgi-onakwisa meged-negse senonikid. Agi nue-akwisad. </v>
<v b="LUK" c="10" v="35">”A-banedgine, Samariaʼgined nasokargu, mani-gwabo onosad. Neg-dakedga mani uksad, geb ega sogded: ‘Nue we-dule be anga ako. Degine, igi-mani-napi egi be misale, gannar an aibilisar, an be-bennuknonikoed.’ ” </v>
<v b="LUK" c="10" v="36">Moisés-Igar-Maid-oduloged-nue-wisidga Jesús sogded: —Be itogua, we-dulemar-e-warbaagwad ¿doa bur dule-nailikgusad sabedgi bendas be itosunna? </v>
<v b="LUK" c="10" v="37">Moisés-Igar-Maid-oduloged-nue-wisid Jesúsʼga sogded: —Ar dule bur-nue dule-nailikgusad-wile-daksad, a-dule, bur dule-baid nue-sabgusdo. Geb degi, Jesús ega sogded: —Igi-Samariaʼgined dule-baid-bendaksad, deyob be imaknamosundo. </v>
<v b="LUK" c="10" v="38">Jesús na e-sapinganmala igarba nadapgu, neggwebur-gwensakse dogdapid. A-neggweburgi ome-wargwen, Martaʼye-nugadi, e-neggi Jesús-abindaksad. </v>
<v b="LUK" c="10" v="39">We-omede urba-nikad, Maríaʼye-nugad. María, Jesús-walik sigisad, Jesús-ibmar-odurdaked itosii gusad. </v>
<v b="LUK" c="10" v="40">Ar Martaʼdi ibmar-saedginbi binsanaisoggu, obir-obir gunaid. Marta, Jesúsʼga sogded: —Dummad, an-urba wargwen arbaega-an-imaknaid ¿be baisur dake? Ega be soge, wis an-bendakye. </v>
<v b="LUK" c="10" v="41">Jesús, abin-imakdegu, ega sogded: —Marta, Marta, ibmar-imakedba be surbinsa itonaid, obir-obir be itonaid. </v>
<v b="LUK" c="10" v="42">Ar unnila ibmar-soggwenbi bur-nuedid. Ar Maríaʼdi ibmar-soggwen-bur-nued susad, an-sunmaked-itoged. A-ibmar Maríaʼgi gwen egwallegosulid. </v>
<v b="LUK" c="11" v="1">Ibagwengi Jesús neg-soggwengi Bab-Dummadse-gorsiid-bergusgu, e-sapin-wargwen ega sokalid: —Dummad, Bab-Dummadse-goledgi be anmar-odurdake. Igi Diigi-dule-oged-Juan e-sapingan-odurdaksamoga. </v>
<v b="LUK" c="11" v="2">Jesús, ega sogded: —Be Bab-Dummadse gollarmalar, weyob be sogmaloed: ‘Anmar-Bab, bedi nibneggi-maid, be-nug islidik obariledii gusun. Be-neg-dakmaid anmarse be sedage. Igi nibneggi be-sogedba ibmar-imaklege, deyob we-napneggi be anmarga imakdamo. </v>
<v b="LUK" c="11" v="3">Bane-bane anmarga mas ukmai be sae. </v>
<v b="LUK" c="11" v="4">Anmar-begi-isgusadi anmarga be osulo, igi dulemar anmargi nosale, anmargi-nossulidyob anmar dakdae, deyob be anmar-dakmoga. Melle isguedse-wilubdaklegega be anmar-imak, bur isguedgi-obinega be anmar-sae.’ </v>
<v b="LUK" c="11" v="5">Jesús e-sapinganga sogsabalid: “Binsa-sogmalo, bemar-wargwen ai-gwensak be nikasunnad, degi, nega-gabigwengi ese be nadsunnad, ega be weyob sogdapsunnad: ‘An-ai, madu-walapaa be anga wis udagwer. </v>
<v b="LUK" c="11" v="6">Ar an-ai-gwensak dikasur-danikid, anse ataknonikid. Emide, ibmar-an-ega-uked, sated.’ </v>
<v b="LUK" c="11" v="7">”Dule negyaba-maid be abin-imakarsunnad: ‘Mer be anse gole, an-yawagak bato atiar-sii, bato anmar gabmamai, an-mimmigan bato anbo gabmamaimogad. An bega madu-ukega geg bar an gwisgued.’ </v>
<v b="LUK" c="11" v="8">”Ani Jesús, an bemarga soged: Ar be-ai-inigwele, bega gwisgusulile, ar egi be alamaknaidba bega gwisgualiled, adi, be-ibmar-abeged bela bega ukegar. </v>
<v b="LUK" c="11" v="9">”Degisoggu, an bemarga sogdo: Bab-Dummadse be ibmar egismar, ar Bab-Dummad bega ukoed. Bab-Dummadgi be ibmar amimar, be amimaloed. Bab-Dummadse gatik be gormar, bega Bab-Dummad yawagak egaoed. </v>
<v b="LUK" c="11" v="10">”Ar bela dulemar-ibmar-egismaladi, ibmar abingamalad. Bab-Dummadgi-ibmar-amimaladi, ibmar amimalad. Degi, Bab-Dummadse gatik golele, ega yawagak egaleged. </v>
<v b="LUK" c="11" v="11">”Bemar abala babgan-gumaladi, be-mimmi bese madu egichialile, ¿ega be akwa ukoe? Bese ua egichialile, ¿ega be naibe ukoe? </v>
<v b="LUK" c="11" v="12">Bese gannir-akwa egichialile, ¿ega be dior ukoe? Suli. Ar e-ibmar-abeged ega be uksaled. </v>
<v b="LUK" c="11" v="13">Ar bemarde, dule-isganamar-inigwele, be-mimmiganga ibmar-nuegan-uked be wismalad. Ar be-Bab-Nibneggi-Maid-bursunna, dulemar-ese-egismaladga E-Burba-Isligwaled ukodo.” </v>
<v b="LUK" c="11" v="14">Ibagwengi Jesús dule-geg-sunmakedgi nia-ononaigusad. Nia dulegi nodgu, dule nabir-sunmak naded. Dulemar, degigusad geger dakdemalad. </v>
<v b="LUK" c="11" v="15">Gwenna-gwenna sogdemalad: “Wedi nia-saila-Beelzebú-sogedba niamar-onodiid.” </v>
<v b="LUK" c="11" v="16">Baigandi, yamo Jesús-wilubdakega ega sokarmalad, ega Bab-Dummad-ganguedba ibmar-wilubgan-dakledisulid imakye. Adi, nue wisgumalagar, Bab-Dummad-nuggi nue-ibmar imakdiiye. </v>
<v b="LUK" c="11" v="17">Ar Jesúsʼdi, emar-binsanaid mag daksoggu, amarga sogded: “Rey-gwensak-negsemaid-e-sordagan na dukin-dukin egi aibinnarmalale, we-yar bergudeled. Aginbali, dulemar-na-e-neg-yaginmalad na dukin-dukin egi aibinnarmalale, we-neg bergudeled. </v>
<v b="LUK" c="11" v="18">Ar ambamodo, nia-saila-Satanás na dukin egi aibinnalir, ¿sunna na e-negdakmaid bergussulir be insae? Bergudele. Emide, bemar sogmalad, Beelzebú-nuggi an niamar-onodiiye. </v>
<v b="LUK" c="11" v="19">”Ar ani, nia-saila-Beelzebú-nuggi an niamar-onodiile, ¿be-sapingandi doa-nuggi niamar-onodisunna? A-ulale, be-sapingan bemargi gwisgumaloed. </v>
<v b="LUK" c="11" v="20">”Ar an Bab-Dummad-sogedba niamar-onodiile, we bemarga oyonaido, Bab-Dummad-e-negdakmaid bemarse warmaknoniye.” </v>
<v b="LUK" c="11" v="21">Jesús sogdebar: “Ar dule-wargwen-dutusulid, guagwar na es-suid-gani e-neg akwediile, na bela e-ibmar-neggi-nikad dule geg ei atursaed. </v>
<v b="LUK" c="11" v="22">Ar dule-baid eba-bur-dutusulid nonikirdi, egi nakwenonikile, bela gingimar-e-bendakoye-binsaedi ei susaled. Geb bela e-aimarga mimisaled. Ani Jesús, an deyobmodo, ar an-bur-dutusulid. Nia-sailagi an obinsoggu, sunna niamar an onosundo. </v>
<v b="LUK" c="11" v="23">”Ar dule anba dasulile, angi gwisgudido. Ar dule anga dulemar-danar-urbedisulile, bur we-dule, dulemar-ichodido, adi, mer anba nagumalagar.” </v>
<v b="LUK" c="11" v="24">Jesús sogdebar: “Ar niaburba dulegi nodele, neg-dinnaganaba obunnoged-neg amididaed. Ar neg-obunnoged amisulile, sokardaed: ‘An-neg an mete-alidse gannar an dognaoye.’ </v>
<v b="LUK" c="11" v="25">”Ar e-negse na modapogu, dakdapoed, nue neg durwiar sii, degi, nue neg nudakar sibali. </v>
<v b="LUK" c="11" v="26">Geb degi, niaburba, deyob daksale, gannar naodo, e-sordamar-walagugle (7) eba-bur bulegandamalad sedagegar. Niaburbamar a-negse dognonimalogu, na e-negga imakdemaloed. Ar dule epenne-e-daedba aka bur bule isgudsunnodo.” </v>
<v b="LUK" c="11" v="27">Ar Jesús deyob sunmaksigu, dulemar-bukidar-bukmalad-abargi ome-wargwen binnasur-gote, Jesúsʼga sogded: —Ome-we-napnegse-be-senonikid, degine, e-nuugi-be-onusad, a-omegi bur-nued binsalesad. </v>
<v b="LUK" c="11" v="28">Jesús, abin-sogded: —Dulemar Bab-Dummad-gayaburba-itomaladgi, degi, a-sogedba nanadimaladgi Bab-Dummad bur-nued binsasad. </v>
<v b="LUK" c="11" v="29">Dulemar-bukidar ese duurmaknonimargu, Jesús sogded: “Emi-ibagi we-dule-isganamar, unnila ibmar-wilubgan-dakledisurmalad-oyolegedbi amidimalad. Ar a-e-wilubgan ega oyolegosulid, ega bur Jonás-gusadyob oyolegoed. </v>
<v b="LUK" c="11" v="30">”Ar igi Jonás Nínive-dorgan-e-wilubganga-gusa, deyob, ani Dule-Machi, dulemar-emi-dula-gudidimaladga oyolemogoed. </v>
<v b="LUK" c="11" v="31">”Dad-nakwed-argan-nuedsik Rey-bundor-negdakmaidi, Bab-Dummad-igar-nabogoed-ibagangi, bemar-emi-dula-gudidimalad-abargi gwisgudagogu, sabsur-bemar-odurdakye sogdagoed. Ar ade, we-omegwa bela-bela dikasur dani gusad, dad-Salomón dule-binsaed-ibed-nikad itogegar. Ar emigindi, Salomónʼba bur bule dule-binsaed-nikad wegi bemar-abargi gudiid. Ar degite, bemardi, an-itobisurmalad. </v>
<v b="LUK" c="11" v="32">”Machergan-Níniveʼginmalad, Bab-Dummad-igar-nabogoed-ibagangi, we-dulemar bemar-emi-dula-gudidimalad-abargi gwisgudagogu, sabsur-bemar-odurdakye sogdagoed. Ar ade, Jonás, Bab-Dummad-igargi sunmaksagu, Nínive-dorgan na e-isguedga bukib binsas gusmalad, na e-daed gwagsamalad. Ar emigindi, Jonásʼba bur bule dule-dummad wegi bemar-abargi gudiid. Ar degite, bemardi, be-isguedga na be bukib binsasurmalad, be-daed na be ogwasurmalad.” </v>
<v b="LUK" c="11" v="33">Jesús sogdebar: “Ar dule gwallu ogasale, odukuega ogasulid. Ulu-urba-sigega ogasurbalid, e-sied-birgi-siega ogaed. Adi, dulemar-ubomaid mag neg dakegar. </v>
<v b="LUK" c="11" v="34">”Gwallu-anmar-san-mee-saedi, we, anmar-ibyado. Ar be-ibya nuedile, bela be-san ibegwar naido. Ar be-ibya isganale, bela be-san negsichidgi gudimodo. </v>
<v b="LUK" c="11" v="35">”Degisoggu, nue be salakarmar. We-neg-meegwad-begi-naidi, melle negsichidga-gued be imakmar. </v>
<v b="LUK" c="11" v="36">Ar degisoggu, bela be-san ibegwalele, negsichid egi naisulile, bela ibegwar guodo. Ar igi gwallu bela ibegwar neg-imake, deyobmodo.” </v>
<v b="LUK" c="11" v="37">Jesús sunmaked-bergusgu, Fariseo-wargwen ese nonikid, e-negse mas gunnaega egi wilenonikid. Jesús a-Fariseo-negse dogdapgu, mas-gunnega mese-naba signonikid. </v>
<v b="LUK" c="11" v="38">Fariseo, Jesús-daksagu, masgunned-idu gwen argan enuksasuli, geger dakded. </v>
<v b="LUK" c="11" v="39">Ar Jesúsʼdi ega sogded: “Nabir, emi bemardi, Fariseoʼmar, asginbi be dule-nuedga-imakmaladid. Bemar unnila asginbi nog-enuklegedyobid, degi, asginbi bate-enuklegedyobid. Ar be-ulubgindi, ibmar-atursamalad-dule gumalad, degi, galagwensulidamalad-dule gumalad. </v>
<v b="LUK" c="11" v="40">”¡Bemar nue-akusunna-itomalad! Ar Bab-Dummad ibmar-asgined imaksadde, ¿ar a amba ibmar-ulubgined imaksabarsursi? </v>
<v b="LUK" c="11" v="41">Degisoggu, be-ibmar-nikad, wileganaga be ukmar, geb degi, bela bega ibmar swilidik guoed. </v>
<v b="LUK" c="11" v="42">”Ar bemar-Fariseoʼmar, ¡be duledar-wilesmar! Ar unnila bemar Bab-Dummadga we-ibmarmar ukdimalad: Mentaʼye-nugad, rudaʼye-nugad, degi, gagan-nuegan-nabir-gullemalad. We-ibmarmar ambegi-gwensak (10%) unnila Bab-Dummadga be ukdimalad. ”Ar bur dulega-igar-nudaked be imaksurmalad, degi, Bab-Dummad-sabgued gwen be imakdisurmarbalid. Ar bemar we-ibmar-sogbogwad-imaked bur nabirid, degine, amba nabir Bab-Dummadga-ibmar-baisursunnamalad-ukleged be imakbalid. </v>
<v b="LUK" c="11" v="43">”Ar bemar-Fariseoʼmar, ¡be duledar-wilesmar! Ar bemar Judíoʼmar-onmakedneggi dummagan-gan-sigedginbi sigbidamalad, degi, ibmar-ukleged-neggi dulemar bela bese goledbimalar, bemar yeer-itodamalad. </v>
<v b="LUK" c="11" v="44">”Ar bemar-Garda-Narmaked-Dulemar, degi, Fariseoʼmar, ¡be duledar-wilesmar! ¡Be yogasaar-darba-sunmakmaladid! Be neg-uan-akudaklemamaidyobmalad. A-neg-uan-birgi dulemar nanadimalad wissurmalad.” </v>
<v b="LUK" c="11" v="45">Moisés-Igar-Maid-oduloged-wargwen, Jesúsʼga sogded: —Odurdaked-saila, weyob be ibmar sogele, anmargi nue be gwisgumogad. </v>
<v b="LUK" c="11" v="46">Jesús, abin-sogded: —Ar bemar Moisés-Igar-Maid-odulomarmogadi, ¡be duledar-wilesmarmo! Ar bemar dulemarga beedse-dutusur igar mesmalad. Ar degite, bemar-igar-mesisadba dulemar-nanaegala, gwen be bendaksurmalad. </v>
<v b="LUK" c="11" v="47">”¡Ar bemar duledar-wilesmar! Ar be-dadgan Bab-Dummad-gayaburba-barsogmalad-oburgwismalad-e-neg-uan be sobdimalad. </v>
<v b="LUK" c="11" v="48">Degisoggu, bemar-sunnad nue wismarmodo, degine, be-dadgan-ibmar-imaksad, Bab-Dummad-gayaburba-barsogmalad-oburgwismalad, be nabir-dakmalad-dulemalad. Ar e-neg-uan ega be sobdimalad. </v>
<v b="LUK" c="11" v="49">”A-ulale, Bab-Dummad bela-bela binsaed-nued-nikadba sogsabalid: ‘An amarga anga-gayaburba-barsogmalad, degine, an-sapingan-bur-dummagan, an barmidoed. An-dule-barmismalad gwen-gwen oburgwemaloed, degine, abar dulemarse-balegilledii gumaloed.’ </v>
<v b="LUK" c="11" v="50">”Deyob bemar imakoed, adi, bela, gebesaila napneg-naguded-akar be-dadgan Bab-Dummad-gayaburba-barsogmalad-oburgwisgusmalad, bemargi ataklemaloed. </v>
<v b="LUK" c="11" v="51">Abel-oburgwilesad-akar, Zacarías-oburgwilesadse, emi bemar-dula-gudidimaladgi dulemar-oburgwilesmalad begi ataklemaloed. Deun, be-dadgan Bab-Dummadga-ibmar-ogumakar-ukleged-aila-siid, degi, Bab-Dummadse-goled-neg-sunnad-siid-abargi Zacarías-oburgwisgusmalad. </v>
<v b="LUK" c="11" v="52">”Ar bemar, Moisés-Igar-Maid-odulomaladi, ¡be duledar-wilesmar! Ar bemar Bab-Dummad-igar-wisgulegoed-yabe be susmalad, degi-inigwele, bemar Bab-Dummad-e-negdakmaid-e-dulamarga gwen-gussurmalad, degine, dulemar-Bab-Dummad-negdakmaidse-dogbimaladga igar-dutusur bemar mesdimalad.” </v>
<v b="LUK" c="11" v="53">Ar weyob Jesús sogsagua, Garda-Narmaked-Dulemar, degi, Fariseoʼmar nue-sae-itodmaladbali, Jesús-gatik-sunmakega imakdemalad. </v>
<v b="LUK" c="11" v="54">Dakega, abakalegi Jesús ibmar-wis-akar sokalile, adi, Jesús-ibmar-sogedgi egi sorba gwisgumalagar. </v>
<v b="LUK" c="12" v="1">Degidgine dule-bukidar mili-miliba Jesúsʼse nonimalad, barmesnanai guarmalad, degidgine, Jesús e-sapinganga-inse sokalid: “Fariseoʼmar-madubur-inagi, nue salakarmar, ar amar yogasaar-darba-sunmakdamalad. </v>
<v b="LUK" c="12" v="2">”Ar bipisaale ibmar-dukuar-imaklegedi magadse buud noosurdeeye gwen soglesulid, degi, ar emi amba ibmar-dukualed, wisgulegosurdeeye gwen soglesulid, wisgulegedsedaed. </v>
<v b="LUK" c="12" v="3">Ar degisoggu, bela negsichidgi be-ibmar-sogsad, gwallu-meegwadse onolegoed. Ar na be-binnaa uayagi negyaba ise yawagak-edualedgi be sogsan-inigwele, be-ibmar-sogsad neg-uas-birgi binnasur soglegoed.” </v>
<v b="LUK" c="12" v="4">Jesús sogdebar: “An-aimar, an bega sogmar: Dulemar-be-oburgwebimalad mer be dobgumar. Ar a-sorbardina, geg bar be oakalomalad. </v>
<v b="LUK" c="12" v="5">An be-odurdakmaloed, doa bur bemar dobguewilubmala. Bur Bab-Dummad be dobgumar, ar adi, be-oburgwisale, a-sorba sunna soo-saila-geg-berguedse be-metebalid. Eye, nabir an bega sogmar, bur Bab-Dummad be dobgumar. </v>
<v b="LUK" c="12" v="6">”¿Ar ade sikwi-gwaatar esnon-gwabogi uklesursi? Ar degite, Bab-Dummad sikwi-gwagwensaale iemaisulid. </v>
<v b="LUK" c="12" v="7">Ar Bab-Dummad bemar-sailagiase-bakar, bela-ebisar sediid. Degisoggu, mer be dobgumar, ar bemar bur bule sikwimarba ibmar-nueganad.” </v>
<v b="LUK" c="12" v="8">Jesús sogdebar: “An bega sogmar, ar doa-dule dulemar-asabin na sogdibe, an Cristoʼba naiye, ani Dule-Machi, Bab-Dummad-baliwiturmar-asabin, an sogmogodo, we an-sordaye. </v>
<v b="LUK" c="12" v="9">Ar doa-dule dulemar-asabin an-osulosardi, Bab-Dummad-baliwiturmar-asabin an osulomogodo. </v>
<v b="LUK" c="12" v="10">”Ar bela dulemar Dule-Machigi isgana-sunmaksadibe, Bab-Dummad sunna amarga isgued elioed. Ar dule Bab-Dummad-Burba-Isligwaledgi galagwensuli egi dodoar sunmaksardi, adi, e-isgusad Bab-Dummad ega gwen eliosulid. </v>
<v b="LUK" c="12" v="11">”Dulemar Judíoʼmar-onmakednegse be-senonimalar, igi dulemar-igar-nabiromaladsedibe, degi, dummagan-baigansedibe bega igar-itomalaga, mer be bukib binsamalo, ibi an sogodibeye, degi, igi an sunmakodibeye. </v>
<v b="LUK" c="12" v="12">Ar be sunmak-sokalile, Bab-Dummad-Burba-Isligwaled bemarga sogoed, igi be sogoe.” </v>
<v b="LUK" c="12" v="13">Dulemar-bukidar-bukwad-abargi dule-wargwen Jesúsʼga sokar: —Odurdaked-saila, an-iaga be soge, an-bab burgwisgu, anmarga-ibmar-obesad, anga udamoye. </v>
<v b="LUK" c="12" v="14">Jesúsʼdi, abin-sogded: —Dule, ¿doa igar-naboged-dummadga an-nug-imaksa? Bemarga ibmar-mamarega, ¿doa ibmar-mimied-dummadga an-nug-imaksa? </v>
<v b="LUK" c="12" v="15">Degi, Jesús dulega sogdebar: —Nue salakar, ibmar-we-napnegginedbina-yaisur-itogeddaedgi nue salakarmar, ar ibmar-ichesur-nikadgi dule san-dula-gudiguosulid. </v>
<v b="LUK" c="12" v="16">Geb degi, Jesús emarga burbar sunmakde, sogded: “Dule-mani-ibed ibmar-yaisur-nikad, e-nainugi ibmar-digsagu, ega nue-sanmaksado. </v>
<v b="LUK" c="12" v="17">Na wargwen dukin ulubgi binsadii, sogded: ‘¿Igi an saoe, ar bia an ibmar-gwag an sabogoe?’ </v>
<v b="LUK" c="12" v="18">”Na sogdesun: ‘Weyob an saoed, ibmar-gwag-saboged-neg an earoed, bur-dummad an soboed, agi an bela ibmar-gwag, degi, an-ibmarmar an sabogoed. </v>
<v b="LUK" c="12" v="19">Geb degi, an na ga dukin sogoed: Na ibmar-bukidar bega birga-ichesulidba an sabos, degisoggu, be obunno, be gobe, be mas gunne, be wergusun.’ </v>
<v b="LUK" c="12" v="20">”Ar Bab-Dummaddi a-dulega sogdedo: ‘Be dule-aku-ibmar-itoged-dule, emi-mutikidba be-san-burba an sudanikir, be ibmar-urbisad, ¿degite, doagadga guosunna?’ </v>
<v b="LUK" c="12" v="21">Ar dule deyob gunonidado, unnila na dukin egadga ibmar urbed, ar Bab-Dummadgindi gwen binsasulir.” </v>
<v b="LUK" c="12" v="22">Geb degi, Jesús na e-sapinganga sogded: “Degisoggu an bemarga sogmar, mer surbinsa be san-dula-gudiidgi be itomar, ibu an gunnodibeye, degine, be-sangi mer be binsabar, ibu an yoodibeye. </v>
<v b="LUK" c="12" v="23">Ar be-san-burba mas-gunnedba bur sunsogedid, degi, be-mor-yoedba bur nuedid. </v>
<v b="LUK" c="12" v="24">”Emi be dakmalana, sikwisichidmar, gwen ibmar-gwag digdisurmalad, degi, ibmar-gwag gwen sabogega wedisurmarbalid, deginbali, ibmar-urbed-neg satemarbalid, degi, ibmar-gwag-urbed-neg amba satebalid. Degite, Bab-Dummad ega mas ukmaid. Ar bemarde sikwimarba bur bule ibnuedid. Degisoggu, Bab-Dummad bemarga masgunned ukmogodo. </v>
<v b="LUK" c="12" v="25">”¿Ar doa-dule na gatik egi binsaedbali sunna na e-san bisgigwen osugusar be insae? Suli, geg osugue. </v>
<v b="LUK" c="12" v="26">Degisoggu, melle be ibmar-baiganbina surbinsa itomala. </v>
<v b="LUK" c="12" v="27">”Be dakmalana, sapur-dutumar ibibayobi dunguddae, gwen arbasurmalad, gwen na e-mor sobsurmarbalid. Ar an bemarga sogmardo, degite, Salomón, bela mor-yeerdaklemalad-yosan-inigwele, ar dutumaryob gwen mor yossurgusad, dutumar bur Salomón-morba yeerdakleged. </v>
<v b="LUK" c="12" v="28">Ar gagan-sapurbarmalad emi dulad, banedgi bato a-gaganmarde soo-yagi ogumaklesiid. Degite, Bab-Dummad yeerdakle ega mor yoed. Ar bemar amba Bab-Dummadgi-benmar-inigwele, degite, Bab-Dummad bemarga mor uked. </v>
<v b="LUK" c="12" v="29">”Degisoggu, mer be bukib binsamar, ibu an gunnodibeye, ibu an gobodibeye. Melle surbinsa be itomar. </v>
<v b="LUK" c="12" v="30">”Ar dulemar-we-napneggi-Bab-Dummad-wissurmaladi, we-ibmarmar amidimalad. Ar be-Bab be-wisid, be we-ibmarmar abemala. </v>
<v b="LUK" c="12" v="31">”Bab-Dummad-e-negdakmaid-inse bur be amimar, geb bela bega we-ibmarmar uklemai guoed.” </v>
<v b="LUK" c="12" v="32">Jesús sogdebar: “Mer be dobgumar, ar bemar an-sibad-wawaad-ichegwadyobid. Ar be-Bab nabir na e-binsaedbali bemarga na e-negdakmaid ukoed. </v>
<v b="LUK" c="12" v="33">”Ibmar-nikamalad na be ukmarsun, degine, wileganaga mani be ukmar. Mani-sagu-geg-nungued be sobmar, ibmar-nuegan geg-nibneggi-berguedgi be urbemar. Nibneggi atursamalad sated, degine, geg ibmarmar udumesed. </v>
<v b="LUK" c="12" v="34">”Ar be-ibmar-nuegan nibneggi sabolesiile, nibnegginbi be binsadii gudoed. Be-ibmar-nuegan napneggi-sabolesiirdi, napnegginbi be binsadii gudoed.” </v>
<v b="LUK" c="12" v="35">Jesús sogdebar: “Bemar guagwar gudii samar, igi-dule-arbamalad guagwar molidub-nai e-sasirba gudidamala, degine, be gwallu guagwar ogaar simar, we-a sogledo, be guakwaa gudigumarye. </v>
<v b="LUK" c="12" v="36">Igi dulemar, na e-dummad-ome-nikued-ibase-nader, guagwar edarbedii damala, adi, e-dummad gannar danikile, ese gornonikile, yawagak ega yog egaar imakmalagar. </v>
<v b="LUK" c="12" v="37">”E-dummad nonikile, e-idu e-maimar guagwar sii daknonikile, we-maimargi nued-binsaodo. Ar napira an bemarga soged, e-dummad na dukin molidub e-sasirba edinnoed, agine, mese-nagaba e-maimar-osioed, na e ega mas-daknai guoed. </v>
<v b="LUK" c="12" v="38">”Ar e-dummad neg-gabgwengi nonikodibe, bolegwadbardibe, daknonikir nue-nakulebukwa, we-maimargi nued binsalegodo.” </v>
<v b="LUK" c="12" v="39">Jesús sogdebar: “We-igar nue be itomalo, ar dule-neg-ibed wisile, igi-wachigi atursaed danikoe, idu guagwar sigisaled, ei-ibmar atursaega imaksasuliled. </v>
<v b="LUK" c="12" v="40">Degisoggu, bemar guagwar gudii samar. Ani-Dule-machi, ukiagwale, bemar an-abindakdisulidgi an nonikoed.” </v>
<v b="LUK" c="12" v="41">Geb degi, Pedro, Jesúsʼga sogded: —Dummad, ¿we-burbar-anmarga-be-ibmar-sogsad, anmargarbi be sognai? ¿Dule-baiganga be sognaimoga? </v>
<v b="LUK" c="12" v="42">Degi, Dummad-Jesús abin-sogded: “¿Ar doa degite mai-nued, nue binsaed nikaa, geg galakuedga guosunna? Mai-deyobidi, na e-dummad na e-neg-dakega nugsaodo, adi, wachi-sekalaa mai-baiganga masgunned dakegar. </v>
<v b="LUK" c="12" v="43">E-dummad gannar nonikile, daknonikile, nue deyob arbanai, we-maigi nued binsaodo.” </v>
<v b="LUK" c="12" v="44">Geb degi, Jesús sogded: “Napira an bemarga soged, mai-e-dummad bela na e-ibmar-nikadi we-maiga ukoed, bela ega ibmar dakegar.” </v>
<v b="LUK" c="12" v="45">Jesús sogdebar: “Ar we-mai, na e-gwagegi sokardibe: ‘An-dummad amba yoggumaiye.’ Geb agi, mai-machergan, degi, mai-omegan-sarsoalid, degi, yaisur mas-guted, yaisur-gobded, degi, mumguded, </v>
<v b="LUK" c="12" v="46">geb a-ibagi a-wachigi e-dummad-danikoed-edarbesisulidgi e-dummad nonikoed. Geb deyob-gudidaknonikile, e-dummad sabsur-odurdaknonikodo. Igi dulemar-Bab-Dummad-wissurmalad sabsur-odurdaklege deyob odurdaklemogodo. </v>
<v b="LUK" c="12" v="47">”Ar we-mai, igi-e-dummad-ibmar-abedaed wisinad, degi-inigwele, guagwar gudigussulid, degine, e-dummad-sogedba ibmar imaksasulid. Degisoggu, sabsur odurdaklesunnodo, ichesur bibyolesunnodo. </v>
<v b="LUK" c="12" v="48">Ar dule-wargwendi ibmar-odurdakleged-imaksan-inigwele, wissulidba deyob imaksasoggu, unnila ichee wis bibyolegodo. Ar ade, dule-wargwenga ibmar-ichesur imakega ega uklesale, ase ibmar-ichesur egislemogoed. Ar ichesur ega ibmar-akwed ega uklesale, ase bur bule ese egislemogoed.” </v>
<v b="LUK" c="12" v="49">Jesús sogdebar: “We-napnegse soo-ogaega an nonikid. ¡Bato we-soo gamaina yeerban! </v>
<v b="LUK" c="12" v="50">Nue an dummad-wilegergebed. An nue-wile-itogoedsega an nue-wile itodii guoed. </v>
<v b="LUK" c="12" v="51">”Ar we-napnegse an nonikidi, ¿napneg bogidik-saega an noni be insae? Suli. Aga an nonisuli. An nonikidi, dulemar na muchub-muchub urwed onogegar. </v>
<v b="LUK" c="12" v="52">”Ar emi-onodoedgi, gwenadgan-ataledi, e-warbaagwadi, e-gwenadgan-warbogwadse urwenanai gumaloed. Gwenadgan-warbogwadi, e-gwenadgan-warbaagwadse urwenanai gumarmogoed. </v>
<v b="LUK" c="12" v="53">Bab, na machigi yolenai guoed, machi, na babgi gwisgunai gumogoed. Nana, na sisgwagi yolenai guoed, sisgwa, na nangi gwisgunai gumogoed. Sak-ome, na balagi yolenai guoed, degi, bala, na sak-omegi gwisgunai gumogoed.” </v>
<v b="LUK" c="12" v="54">Jesús dulemar-bukidaradga sogdebar: “Ar bemar dad-argwanedsik mogir-ainaksii be dakmalale, bemar sogmalad: ‘Dii-wied daniye.’ Ar deyob gunonidaed. </v>
<v b="LUK" c="12" v="55">Ar dad-nakwed-argan-nuedsik burwa gormairdi, bemar sogmalad: ‘Neg-ued daniye.’ Ar deyob gunonidaed. </v>
<v b="LUK" c="12" v="56">”¡Bemar yogasaar-darba-sunmakmalad! Ar bemar napneg, degi, nibneg-igargan-gumaloed mag dakmaladde, degite, ¿ibiga we-ibagangi-ibmar-gunaiddi aku be dakmarsunna? Bemar mag dakewilubmardo.” </v>
<v b="LUK" c="12" v="57">Jesús sogdebar: “¿Ar ibiga bemar-sunnad geg be dakmala, wede bule igar-napiragwaddibe? </v>
<v b="LUK" c="12" v="58">Ar be, dule-isdar-be-dakdiid-ebo dule-igar-nabogedse nadapile, igarbali, bebo-igar-nabogega be imake, adi, melle dule-igar-nabogedse be-sedegar, degi, adi, melle suar-ibedga be ukegar, degi, suar-ibed melle esgaryagi be-metegar. </v>
<v b="LUK" c="12" v="59">Napira an bega soged, be esgaryagi-mellesiile, be nosurguodo. Bela begi-mani-galesad be bennukedse, geb be noed.” </v>
<v b="LUK" c="13" v="1">Deun a-ibagangi dulemar Jesúsʼga sognonimalad, igi Pilato Galilea-dorgan-oburgwismala, degi, igi a-abe ibmar-durgan-Bab-Dummadga-ogumakar-ukleged-abe-ebo oburus gusmala. </v>
<v b="LUK" c="13" v="2">Jesús amar-abin-imakdegu, sogded: “Bemar insagua, wemar-Galilea-dor weyob burgwismarsoggu, Galilea-dorgan-baiganba, ¿bur bule isganamar be insae? </v>
<v b="LUK" c="13" v="3">An bega sogmar, suli, degisuli. Ar bemar na be-isguedga be bukib binsasurmalale, be-daed be gwagsurmalale, bemar burgwemarmogodo. </v>
<v b="LUK" c="13" v="4">”Siloéʼgi e-ambe-gakabaabakgi (18) neg malusad, deun amar burgwis gusmalad, ¿be insagua, amar Jerusalénʼgi-bukmaladba bur bule dule-isganamar be insae? </v>
<v b="LUK" c="13" v="5">Suli, degisuli. Ar bemar na be-isguedga be bukib binsasurmalale, be-daed be gwagsurmalale, bemar burgwemarmogodo.” </v>
<v b="LUK" c="13" v="6">Weyob Jesús burbar sogdegusbalid: “Ibagwengine, dule-wargwen na e-nainugi higuera-sapi digsagusad. Higuera-sapi-san-maked omosgu, e-san-aminonigu, sate daknonikid. </v>
<v b="LUK" c="13" v="7">”Dule-sapigi-nakulegedga e-nainu-ibed sogded: ‘Emide birgapaagus we-higuera-sapise an nanadanikid, e-san-gwanegar. We-sapi geg sanmaksoggu, be omukusun. ¿Ar ibiga binsa napa-gani guosunna?’ </v>
<v b="LUK" c="13" v="8">”Sapigi-nakuleged sogded: ‘Dummad, mer be omukugwer, amba we-birgagi wis napi be ogwise, bina ebilis napa an imugwelo, sapi-osanmaked-ina an urbegwelo. </v>
<v b="LUK" c="13" v="9">Ar sanmaker, sanmakoed. Ar degisulirdi, geb be we-sapi omukusunnodo.’ ” </v>
<v b="LUK" c="13" v="10">Ibagwengi obunnoged-ibagi deun Jesús Judíoʼmar-onmakedneggi dulemar-odurdaksiidgine, </v>
<v b="LUK" c="13" v="11">ome-wargwen birgambe-gakabaabakgus (18) boni-yargan-durenanaed-nikad sii gusmogad. Burba-isgana deyob durenanae imaksad. </v>
<v b="LUK" c="13" v="12">Jesús a-ome-dakargu, a-omese gocha, ega sogded: —Omegwa, we-boni-nika-gudiidgi be ollorgussun. </v>
<v b="LUK" c="13" v="13">Jesús a-omegi e-argan-mesisgu, ome-yargan yog innikii naded, geb degi, ome Bab-Dummad-nug ogannodsunnad. </v>
<v b="LUK" c="13" v="14">Ar Jesús obunnoged-ibagi ome-nudaksadba Judíoʼmar-onmakedneggi-dummadga-gudiid sae-itoded. A-ular, dulemarga sogded: —Ar iba, ibanergwa (6) arbaega naisursi, a-ibagi be nuguegar dagmardo. Mer obunnoged-ibagi nuguega be dagmala. </v>
<v b="LUK" c="13" v="15">Geb degi, Dummad-Jesús, abin-sogded: —¡Be yogasaar-darba-sunmakedid! Ar bemar belagwapa obunnoged-ibagi be-moli-bebe-nikad, degi, moli-uayasuid-sedega, diigi-ogobnaega, ¿e-gabedgi be esikdisurmarsi? </v>
<v b="LUK" c="13" v="16">We-omede, Judío-duled, Abraham-wagwad. Nia-saila-Satanásʼde birgambe-gakabaabakgus (18) we-bonigi edinnar sediid. ¿Ar ande we-ome obunnoged-ibagi geg nudakde? </v>
<v b="LUK" c="13" v="17">Ar Jesús weyob sogsagu, Jesús-isdarmalad bela binge itodmalad. Ar dulemar-baigandi bela Jesús-ibmar-dakledisulid-nuegan-imaksadba weligwar itodmalad. </v>
<v b="LUK" c="13" v="18">Jesús sogdebar: “Bab-Dummad-e-negdakmaid, we, ¿igi an sogmalargebe, ibi-ebo an wilubdakmalargebsunna? </v>
<v b="LUK" c="13" v="19">Ar weyobsundo, mostaza-e-gwag dule-wargwen e-nainugi digsayobdo. Dungudgu, sapiga gusdo, geb degi, sikwimar-niba-gukudimalad a-sapi-anagangi e-uumar na urbismalad.” </v>
<v b="LUK" c="13" v="20">Degi, Jesús gannar sogdebar: “Bab-Dummad-e-negdakmaid, ¿ibu-ebo an wilubdakosunna? </v>
<v b="LUK" c="13" v="21">Ar weyobsundo, madubur-inayobdo, ome-wargwen ilapaa-madubur-wilubsaedgi, madubur-ina obatisad, geb degi, madubur-ina binna-binna madubur omusad.” </v>
<v b="LUK" c="13" v="22">Jesús Jerusalénʼse nadapgu, neggwebur-dummaganba, degi, neggwebur-burwiganba dulemar-odurdakdii gusad. </v>
<v b="LUK" c="13" v="23">Degi, dule-wargwen ega sokalid: —Dummad, ¿unnila ichee dulemar abonolemaloe? Jesús, abin-sogded: </v>
<v b="LUK" c="13" v="24">—Gatik yawagak-garagwadgi doged be imakmar. Ar nabir an bemarga sogmalad, ar bukidar a-yawagakgi dogbigudamaloed, degi-inigwele, ar degite, geg doge gumaloed. </v>
<v b="LUK" c="13" v="25">”Ar e-neg-ibedi bato yawagak-edugega gwisgusar, yawagak-edisad-sorba, be magaba-gwichi gollalir, ega be sokalir: ‘Dummad, yawagak be anga egae.’ We-dule, be-abin-imakdoed, bemarga sogdoed: ‘An bemar-wissuli be bia danimala.’ </v>
<v b="LUK" c="13" v="26">”Geb bemar ega sogdamaloed: ‘Anmar beba mas-guchamalad, anmar beba gobsamarbalid, anmar-ambikued-neg-imbagi be anmar-odurdakdii gusad.’ </v>
<v b="LUK" c="13" v="27">”Ar we-dule, be-abin-imakdamarbaloed: ‘An bega sogmar, an be-wissurmala, be bia danimala. Bela bemar angi bangumar, bemar ibmar-isgana-imakmalad-dulemalad.’ </v>
<v b="LUK" c="13" v="28">”Ar bemar dakarmalale, Abraham, Isaac, Jacob, degi, bela Bab-Dummad-gayaburba-barsogmalad, Bab-Dummad-e-negdakmaidgi gudii, ar bemardi agi gudisuli, geb agi be bodmaloed, degi, nue-dummad-wilesiidba nugar-gorsii be gudmaloed. </v>
<v b="LUK" c="13" v="29">”Ar dulemar dad-nakwedsikid, dad-argwanedsikid, dad-nakwed-argan-nuedsikid, dad-nakwed-argan-sapiledsikid, danimaloed, Bab-Dummad-e-negdakmaidgi mas-gunnega mese-naba signonimaloed. </v>
<v b="LUK" c="13" v="30">Emigi, ar dummagan-bukidar dule-sorbarmaladga guoed, degine, dule-sorbarmalad, dummaganga gumogoed.” </v>
<v b="LUK" c="13" v="31">A-ibagi, Fariseoʼmar abar Jesúsʼse nonimalad, ega sognonimalad: —Wegi be noe, be nae, ar Rey-Herodes be-oburgwebied. </v>
<v b="LUK" c="13" v="32">Jesús, abin-sogded: —Be namar, we-dule-usyobdaedga be sognamar: ‘Be dake, an niamar-onodiid, degine, emi-ibagi an dulemar-nudakdiid, degine, banedse an dulemar-nudakbaloed, geb an-arbaed an achur obelogoed.’ </v>
<v b="LUK" c="13" v="33">Ar degi-inigwele, emi, banedse, degi, achur, an naergebed. Ar ade, Bab-Dummad-gayaburba-barsoged, Jerusalén-neggweburgi bannaba-burgwed geg gued, Jerusalénʼgi burgwergebed. </v>
<v b="LUK" c="13" v="34">”Jerusalén-dor, Jerusalén-dor, Bab-Dummad-gayaburba-barsogmalad be oburgwedimalad, bemarse-barmilearmalad bemar akwagi makdimalad. Igi gannir na e-sakan-urba-e-mimmigan-urbedae, debayobi, ilabigwa an bela-be-mimmigan danar urbebi-gusana, degite, bemar yapa-gusmalad. </v>
<v b="LUK" c="13" v="35">A-ulale, be-neg, nega-dulesulidganyob gunonisunnoed. Ar an bemarga sogsun, emigindi bar be an-dakosurmalad, ar geb bemar sogedse: ‘We, Bab-Dummad-nuggi-dule-danikid, Bab-Dummad egi nued-binsasun.’ ” </v>
<v b="LUK" c="14" v="1">Ibagwengine, obunnoged-ibagi, Jesús, Fariseoʼmar-e-dummad-wargwen-negse mas-gunnega nade gusad. Agi Fariseoʼmar Jesús-argabukwa gusmalad. </v>
<v b="LUK" c="14" v="2">Degi, Jesús-asabin dule-abagan-mued-nikad siigusmogad. </v>
<v b="LUK" c="14" v="3">Geb degi, Jesús, Moisés-Igar-Mamaid-odulomaladga, degi, Fariseoʼmarga, sunmakalid, sogded: —¿Ar wede obunnoged-ibagi dule-nudaked igar-mai? </v>
<v b="LUK" c="14" v="4">Ar amar gwen Jesús-abin-imaksasurmalad. Jesús, dule-bonigwaled-ebusgua, nudaksad. Geb degine, negse dule-nugusad barmisad. </v>
<v b="LUK" c="14" v="5">Geb degi, Jesús Fariseoʼmarga sogded: —¿Doa bemar wegi, be-moli-uayasuid-gwensakdibe, be-moli-bebe-nikaddibe, obunnoged-ibagi bei dia-yaagi argwachale, be onossurmalar be insae? Suli, be onosmalale. </v>
<v b="LUK" c="14" v="6">Ar Jesús-weyob-ibmar-sogsad geg abin-imakgusmalad. </v>
<v b="LUK" c="14" v="7">Jesús dulemar-mas-gunnega-ese-gorlesmalad-daksagu, dummagan-gan-sigedse bur signaddamala, Jesús burbar sunmakded, sogded: </v>
<v b="LUK" c="14" v="8">“Dule-wargwen, ome-nikued-ibase-dagega bese gochadibe, mer dummagan-siged-gangi be sigo, ar abakalegi dule-baid-beba-bur-nug-nikadse, gorlesmogale. </v>
<v b="LUK" c="14" v="9">”Ar dule-bese-gochadi be-dakarsunnad, degine, dule-baid-beba-bur-dummad dakarbarsunnad, geb bega sokarsunnad: ‘We-gangi-be-siid, we-dulega be ukye.’ Degidbali, be nue-binge itodasunnodo. Gan-napi-solaba-siidse signae be dakledasunnodo. </v>
<v b="LUK" c="14" v="10">”Ar bese ibase-dagega gorlesale, bur gan-napi-solaba-siidgi be sigo, ar adi, dule-ibase-dagega-bese-gochad be-dakalile, bega sogegar: ‘An-ai, dummagan-siged-gangi bur be sigdage.’ Geb agindi, dulemar-beba-mesegi-siid-abargi bur be-nug dummaa guoed. </v>
<v b="LUK" c="14" v="11">”Ar ade, dule-wargwen na-nug dummarba-saele, a-dule bur-nug-bipii guoed. Ar dule, na-nug-bipi-saerdi, bur e-nug odummolegoed.” </v>
<v b="LUK" c="14" v="12">Dule-mas-gunnega-ese-gochadga Jesús sogded: “Masgi dulemar be ogunbiele, mer be-aimarse be golo, mer be-urbamarse, mer be-iamarse, mer be-gwenadganse, degine, mer be-neg-dikarba-mani-ibed-mamaidse be gorbalo. ”Ar deyob be imakele, amar bese muchub gotamogoed ese mas gundamogagar. Ar degidbali ese be gochadba, be-abinsae dakledamogoed. </v>
<v b="LUK" c="14" v="13">”Ar be masgulleged-iba onoalir, bur dulemar-wileganase be golo, dulemar-argansurmaladse, dulemar-muya-muya-nanamaladse, degi, dulemar-ibyasurmaladse, be golo. </v>
<v b="LUK" c="14" v="14">Geb agi begi nued binsalegoed. Ar ade, we-dulemardi masgi be-ogunnega geg muchub bese goled. Dulemar-gwage-nuegan-gannar-durgumaloed-ibagine, geb Bab-Dummaddi bega ibmar-nued ukoed.” </v>
<v b="LUK" c="14" v="15">Dule-wargwen-mesegi-Jesúsʼba-siidi Jesús-ibmar-sogsad-itosgu, ega sogded: —Dule, Bab-Dummad-e-negdakmaidgi mas-gunnoedgi, nued binsalesdo. </v>
<v b="LUK" c="14" v="16">Jesús ega sogded: —Ibagwengine, dule-wargwen masgunned-iba-dummad onosad. Geb bukidar dulemarbina gochad, ese mas gundamalagar. </v>
<v b="LUK" c="14" v="17">Masgulleged-wachi mosgu, na e-mai-barmisad dulemar-gollesmaladga sogegar: ‘Dagmar, bato bela mas guagwar sii.’ </v>
<v b="LUK" c="14" v="18">”Ar bela wargwen-wargwen sogdemalad, ar emarde geg dagmarye. Gebesailadi sogded: ‘Nainu an na baksad, an a-daknaergebed, degisoggu, an bega sogsun an bese wis naosurye.’ </v>
<v b="LUK" c="14" v="19">Baid sogdemogad: ‘Moli-bebe-nikad-warambe (10) an baksad, an daknaergebed, degisoggu, an bese naosurmogad.’ </v>
<v b="LUK" c="14" v="20">Baid sogdebalid: ‘Emiskwaa an ome-nikusad, degisoggu, an bese naosulid.’ </v>
<v b="LUK" c="14" v="21">”Mai, e-dummadse gannar nonigu, bela e-dummadga sognonikid, igi dulemar ega sogsamala. Dule-iba-onosiid e-mai-ega-sogsad-itosgu, nue sae-itoded, e-maiga sogded: ‘Gwae be dulemar-bukidar-ambikumaladse be nae, neggwebur-igarba dulemar-wilegana be sedago, dulemar-argansurmalad, dulemar-muya-muya-nanamalad, degi, dulemar ibyasurmalad, amar be sedago.’ </v>
<v b="LUK" c="14" v="22">”Geb degi, a-sorba mai sognonikid: ‘Dummad, be-anga-ibmar-sogsadba an imaksad, degite, amba neg engussulid.’ </v>
<v b="LUK" c="14" v="23">”Geb degi, dummad na e-maiga sogded: ‘Be nae, igar-dummaganba-dulemar-gudiid sedago, igar-burwiganba-dulemar-gudiid sedago, adi, an-neg enguegar. </v>
<v b="LUK" c="14" v="24">Ar an bega sogmar, iduar-dulemarse-an-gochad, a-dulemardi an-mas gunnosurmalad.’ ” </v>
<v b="LUK" c="14" v="25">Ibagwengine, dulemar-bukidar Jesúsʼba duurmaknadap gusmalad. Jesús amarsik atakdegu, amarga sogded: </v>
<v b="LUK" c="14" v="26">“Ar dule-wargwen anse danikile, ar e-bab, e-nan, e-ome, e-mimmigan, e-iamar, e-urbamar, e-bunmar, degi, e-san-burbase-bakale, anba-bur-bule sabele, geg an-sapinga gued. </v>
<v b="LUK" c="14" v="27">Igi-dule burgwenadapile, na e-nakrus semaidae, deyobi dule-anba-naid guakwaa burgwega nanasulile, a-dule geg an-sapinga gued.” </v>
<v b="LUK" c="14" v="28">Jesús sogdebar: “Ar bemar-wargwen na neg-matusur-warakwagwad sobbiele, ¿idu sigsursi, itogega, igi-mani abelegoe, degine, mani unnitiba nikbardibe a-neg oguegar? </v>
<v b="LUK" c="14" v="29">Ar be deyob imaksulile, degir abakalegi neg-e-saila-mesisar mani-akudedba oguarsulile, degiir, bela dulemar begi dododago-itole. </v>
<v b="LUK" c="14" v="30">Sogdamalo-itole: ‘We-dule neg-matusur-warakwagwad sobdendo. Be dakena, gwen ogussurgusdo.’ </v>
<v b="LUK" c="14" v="31">”¿Deginbali, ar doa-rey, baid-rey ese urwe-danikir, gebesaila sigsursi, dakegar, sunna miliambe-sordamar-na-nikad (10,000) mili-dulagwen (1,000) baid-rey-sordamar-sedanikidgi obinodibeye? </v>
<v b="LUK" c="14" v="32">Ar rey na galakuo itogele, baid amba dikasur-danikidgi sunna ese dulemar-barmided, rey-baidse egisega igi saele ebo igar-nabogodibeye, mer ebo urwemalagar. </v>
<v b="LUK" c="14" v="33">”Ar amba deyobmodo, bemar an-sapinganga-gued-iduar, nue bela na be ibmar ise-binsaar be saergebed, bela na be-ibmar-nikmalad bela iesulile, geg an-sapinga be gumardo. </v>
<v b="LUK" c="14" v="34">”Balu, ibnuedid, ar balu sayee naderdi, ¿igi be bar balu-balu gannar saosunna? Bar saosuli. </v>
<v b="LUK" c="14" v="35">Balu, napaga, degi, napa-nudakedga bar gussuliled, neg-magaba miledsunnardo. An bemarga-ibmar-soged mag be nue itobiele, nue itomar.” </v>
<v b="LUK" c="15" v="1">Bela Roma-dummadga-mani-gaedgi-arbamalad, degi, dulemar-galagwensuli-isgudimaladye-nik-sogmalad Jesús-itogegala ese nonimalad. </v>
<v b="LUK" c="15" v="2">Fariseoʼmar, degi, Garda-Narmaked-Dulemar uurmakarmalad, sogdemalad: —We-duledi, dule-isgudimalad-abingaedid, degine, eba-mas-gunbalid-dulebalid. </v>
<v b="LUK" c="15" v="3">Geb degi, Jesús burbar emarga sunmakde, sogded: </v>
<v b="LUK" c="15" v="4">“Sogmalo, bemar-gwensak sibad-wawaad dulatar-nikasunnad (100), bei wargwen yoggussunnad, sibad-wawaad-wargwen-yoggusad-aminaega, ¿nega-dulesulidganba sibad-wawaad dulabake-gakambe-gakabakebakad (99) obessulir be insae? Eye. Be obesale. </v>
<v b="LUK" c="15" v="5">Be amisale, be-gukingi weligwar-ito be mesisaled. </v>
<v b="LUK" c="15" v="6">”Ar na negse be nonikile, be-aimarse, degi, be-neg-dikarba-mamaidse be-negse-dagega be gochaled, ega be sogdeled: ‘Anba be wergumarmo, an-sibad-wawaad-ani-yoggusad, an amisad.’ </v>
<v b="LUK" c="15" v="7">”Degisoggu, an bega sogmar, ar dule-isgudiid-wargwen na e-isguedga bukib binsasar, gwagnonikir, nibneggi bur bule we-werguedba wergumaloed. We-dulabake-gakambe-gakabakebak-nuegandi (99), na e-isguedga bar-bukib-binsaed abesulid.” </v>
<v b="LUK" c="15" v="8">Jesús sogdebar: “Ar ome-wargwen, mani-gwaambe-nikad (10), ei gwagwen yoggusar, ¿gwallu ogassulir be insae? ¿Neg durwinagusar, mani-amiedse imaksasulir be insae? Eye. Mani-amiedse imaksale. </v>
<v b="LUK" c="15" v="9">”Ar mani amisale, na e-aimarse gologu, e-neg-dikarba-mamaidse gorbalogu, amarga sogdagodo: ‘Weligwar be anba itomarmo, ani-mani-yoggusad an amisad.’ </v>
<v b="LUK" c="15" v="10">”An bemarga sogmardo: Deyobmodo, dule-wargwen na e-isgudiidga bukib binsasadba nugunonikir, Bab-Dummad-baliwiturmar, ber weligwar itodamalad.” </v>
<v b="LUK" c="15" v="11">Jesús sogdebar: “Ibagwengine, dule-wargwen masmala warbo nikagusad. </v>
<v b="LUK" c="15" v="12">Machi-bipigwad e-babga sokalid: ‘Baba, angadga-ibmar-yoedse-guoedi anga be udage.’ Degine, e-bab ibmar mimidsunnad. </v>
<v b="LUK" c="15" v="13">”A-ibagan-ichee-nasad-sorbali, machi-bipigwad bela na ibmar onmaksagu, dikasur yar-baidse nadsunnad. Agine, ibmar-nikadi bela obelosad, galagwensuli gaamakdii gualid. </v>
<v b="LUK" c="15" v="14">Na mani-nikadi bela obelosgu, a-yargi ukud-dummad nagunonikid. Degisoggu, nue wilearsunnad. </v>
<v b="LUK" c="15" v="15">”Degi, machigwa a-yargi dule-wargwense arbaed-aminade gusad. Dule na e-nainuse ega sin-akwega machigwa-barmissunnad. </v>
<v b="LUK" c="15" v="16">Dule machigwaga masgunned uksursoggu, na bela-bela ukudmaada-itogedbali, sin-mas-gunnedi gunbiguali gussunnad. </v>
<v b="LUK" c="15" v="17">”Degi, machigwa mag neg-itoargu sogded: ‘Ibibayobi an-bab-neggi an-babga-arbamaladdi masgunned bukidar-nika an insado. Andi wegi ukudba burgwedanikid. </v>
<v b="LUK" c="15" v="18">Gannar an an-babse naergebodo, an ega sogdapoed: Baba, Bab-Dummadgi an dummad-nosad, degine, begi an dummad-nosbalid. </v>
<v b="LUK" c="15" v="19">Degisoggu, bar be-machiga an guedsulid. Bega arbaed-wargwenga be an-imaksun.’ </v>
<v b="LUK" c="15" v="20">Machigwa gwichibin imaksad, na e-babse arsunnad. ”Machigwa amba dikasur daniki, bato e-bab daksabinned, na wile e-machi-dakdedbali, e-machi-abin abarmakded, ise-angaagwar e-machi-gadapid, degi, ei wagar udsunnad. </v>
<v b="LUK" c="15" v="21">”E-machi na e-babga sogded: ‘Baba, Bab-Dummadgi an dummad-nosad, degi, begi an dummad-nosbalid. Degisoggu, bar an be-machiga guedsulid.’ </v>
<v b="LUK" c="15" v="22">”Ar e-babdi e-maimarga sogded: ‘Bur mola-nued an-machiga be sedamar. Ega mor yomar, degi, argan-yoed ega googi yomarbalo, degine, sapat ega yomarbalo. </v>
<v b="LUK" c="15" v="23">Moli-bebe-nikad-e-mimmi-wardummad sedamar, oburgwemar. A, anmar gunnoed, anmar iba-onomarsun. </v>
<v b="LUK" c="15" v="24">Ar wede an-machi burgwisanad, emigindi gannar durgunonikid, yoggusanad, emigindi amilenonikid.’ Bela-dulemar, weligwar-ito nadmarsunnad. </v>
<v b="LUK" c="15" v="25">”Ar e-machi-dummaddi deun sapurba gudiid. Nonigua, neg-walikgusgu, garmar-gole itoalid, degine, dodonanai dakarbalid. </v>
<v b="LUK" c="15" v="26">Machi-dummad ega-arbaed-wargwense gochagu, ese egichialid: ‘¿Igi-neg-gunai?’ </v>
<v b="LUK" c="15" v="27">Ega-arbaed sogded: ‘Be-urba gannar nonikid, bonisuli nonikid. A-ulale, Be-bab moli-bebe-nikad-e-mimmi-wardummad oburgwisad.’ </v>
<v b="LUK" c="15" v="28">”Geb degi, machigwa sae-itoded, yapa negyaba dogegualid. Degisoggu, e-bab magaba noarsunnad, negyaba-dogega egi wilenaigusad. </v>
<v b="LUK" c="15" v="29">Ar machigwadi e-bab-abin-imakdegu, sogded: ‘Emide birgabargus an bega arbadiid, uayasuli an bega gudisulid. Degite, gwen be angardi an-aimar-abargi iba-onogega sibad-bipisaar be ukdisulid. </v>
<v b="LUK" c="15" v="30">Ar we-be-machidi bela omegan-gambasamaladgi bei ibmar bela obelosad. Emide nonigu, agardi moli-bebe-nikad-e-mimmi-wardummad be oburgwisad.’ </v>
<v b="LUK" c="15" v="31">”Bab, machi-abin sogded: ‘Machi, be anba gudiguad, bela-an-ibmar begadid. </v>
<v b="LUK" c="15" v="32">Ar emigindi, anmar werguega, iba-onoged nonikid. Ar we-be-urba burgwisayob gusad. Emigindi, gannar-durgusayob gunonikid. Yoggusanad, emigindi, gannar amilesad. Degisoggu, anmar werguergebed.’ ” </v>
<v b="LUK" c="16" v="1">Jesús e-sapinganga sogdebalid: “Dule-wargwen mani-ibed, ega na e-ibmar-akwed nika gusad. Ibagwengine, mani-ibedga soglealid: ‘Dule-bega-ibmar-akwed be-ibmargi, degi, be-manigi dododiiye.’ </v>
<v b="LUK" c="16" v="2">”Geb degi, mani-ibed ega-ibmar-akwedse gochasun, ega sogded: ‘¿Wede igi be gudisunna, an-manigi dododii an be-itodo? Anga-be-ibmar-dakdiid bela anga be nue sogdasun. Ar bar be anga ibmar-dakega guosulid.’ </v>
<v b="LUK" c="16" v="3">”Geb degi, dule-ibmar-akwediid na dukin sokalid: ‘¿Wede ibi an bar saosunna? Ar an-dummadde an-ega-ibmar-dakdiid angi suesokalid. Sapurgi an arbaye soger, geg an gued. Wileganayob mani an egisye soger, an bingebalid. </v>
<v b="LUK" c="16" v="4">An wisi igi an saoe, adi, angi arbaed sulesale, dulemar e-neggi an-abingamalagar.’ </v>
<v b="LUK" c="16" v="5">”Degine, dule-ibmar-akwed dulemar-e-dummadgi-mani-ganimaladse gochagu, gebesailadga sogded: ‘¿Igi-mani an-dummadgi be ganiki?’ </v>
<v b="LUK" c="16" v="6">Abin-sogded: ‘Ibmar-gwallu bari-dulatar (100).’ Geb degi, dule-ibmar-akwed ega sogdemogad: ‘Mani-ganikid-garda be sue. Be sige, mani-ganikid-gardagi be narmake: Ibmar-gwallu bari-dulabo-gakambe (50) an ganiye.’ </v>
<v b="LUK" c="16" v="7">”Geb a-sorba baidga sogdebalid: ‘Bedina, ¿igi-mani be ganimoga?’ Mani-ganikid, abin-sogded: ‘Madubur-gwagwaled-wilubsaleged-dulatar (100).’ Geb degi, dule-ibmar-akwed ega sogded: ‘Mani-ganikid-garda be sue. Madubur-wilubsaleged-dulabake (80) an ganiye be narmake.’ </v>
<v b="LUK" c="16" v="8">”Geb degi, mani-ibed ega-ibmar-daked-nug odummosad, ar ade, we-ibmar-daked-isgana, nue-binsaed-nikaa ibmar imaksad. Ar ade, dulemar-Bab-Dummad-akudakmalad nue-binsaed-nikaa bur dulemar-gwallu-meegwadgi-nanadimaladba baigan-ebo igar imaked.” </v>
<v b="LUK" c="16" v="9">Jesús sogded: “Andi an bega sogsun: We-napneggi be mani-nikadgi, aimar-nuegan nikued be sae. Adi, be we-mani bega bergudele, yoedse geg-neg-berguedgi be-abingamalagar. </v>
<v b="LUK" c="16" v="10">”Ar ibmar-ichegwadgi be galakussulile, amba ibmar-ichesur bega uklesale, be galakuosurbardo. Ar ibmar-ichegwadgi be galakusale, amba ibmar-ichesulidgi be galakubalodo. </v>
<v b="LUK" c="16" v="11">Ar we-napneggi ibmar-nika-guedse be galakusale, ¿ar doa begi bensuli bar guosunna we-ibmar-napiragwad nikuedgi? Bab-Dummad begi bengumogodo. </v>
<v b="LUK" c="16" v="12">Ar ibmar-dulemar-baidgad be nued akwissulile, ¿ar doa ibmar bega ukosunna begadga guegar? Bab-Dummad bega ukosuli. </v>
<v b="LUK" c="16" v="13">”Mai-wargwensaar dummad-warbo geg nikued, ar ade, wargwen-sabguoed, baiddi isdar dakoed. Wargwenga nue-alamaknai guoed, baiddi mesagwar dakoed. Geg be Bab-Dummad-maiga gued, degi, geg be maniga mailenai gubalid, unnila wargwen bur bule be sabguoed.” </v>
<v b="LUK" c="16" v="14">We-ibmar bela Jesús-sogsadi, Fariseoʼmar itobukwa gusmarmogad, ar ade, amar unnila mani-nikuedginbi binsadii damalad. Amar Jesúsʼgi dodobukwa gusmalad, binsa be gordiiye. </v>
<v b="LUK" c="16" v="15">Geb degi, Jesús amarga sogdesun: —Ar bemardi dulemar-asabin na dukin na san ogannodimalad. Ar Bab-Dummaddi bemar-gwage wisid. Ar dulemarga ibmar-nuediddi, Bab-Dummad-asabindi, ibmar-isganad. </v>
<v b="LUK" c="16" v="16">Jesús sogdebar: “Moisés-Igar-Mesisadi, degi, Bab-Dummad-gayaburba-barsogmalad-sunmaksadi, Diigi-dule-oged-Juan-nonikidse egi sunmakledii gusad. Juan-nonikid-akale, Bab-Dummad-e-negdakmaid-gayaburba-nuedgi bemarga sunmaklenaid, degine, dulemar-bela-ase-dogbimalad dogbi gunanaid. </v>
<v b="LUK" c="16" v="17">”Ar bur-baisursunna we-napneg, degi, nibneg-naid, surgued. Moisés-Igar-Narmakar-Naid-e-bichugwad-bur-bipigwaddi gwen bipisaale ogwalegosurguoed.” </v>
<v b="LUK" c="16" v="18">Jesús sogdebar: “Ar dule-wargwen ome-metele, ome-baid-nikusale, we-machered, ome-dikarba negsichigi yolediido. Ar doa-dule, ome-melleded-nikusale, we-dule, ome-dikarba negsichigi yoledimodo.” </v>
<v b="LUK" c="16" v="19">Jesús sunmakdegu, sogded: “Dule-wargwen mani-ibed mai gusdo. A-dule, mor-gwalugiid, degi, mola-sibu-nuedbi yodaed, degine, bane-bane bur mas-nueganbi gundii daed. </v>
<v b="LUK" c="16" v="20">Agi dule-wileged-wargwen, mani-egisdidaed gudigusmogad, Lázaroʼye-nugad. A-dulede, mani-ibed-yawagakgi yaa-sunnabi meremaidaed. </v>
<v b="LUK" c="16" v="21">We-dule-wileged, mani-ibed-masgunned-mese-urba mas-durgan-batemaidgi immelegoeyob binsadii daed. Ar achumarse-bakale, e-yaa emanonidaed. </v>
<v b="LUK" c="16" v="22">”Ibagwengine, dule-wileged burgwisgu, baliwiturmar Abraham-maidse sesad. Dule-mani-ibed burgwismogu, neg-uanse digleapid. </v>
<v b="LUK" c="16" v="23">”Dule-mani-ibed odurdakleged-neggi nue-wilesii atakargu, Abraham dikasur-sii dakalid. Lázaro a-walik simogad. </v>
<v b="LUK" c="16" v="24">Agi dule-mani-ibed binnasur gotegu, sogded: ‘Dad-Abraham, wile be wis an-dake, Lázaro be anga barmidage, adi, e-goo-dukugi dii wis eogogu, an-gwabindukugi nasikoed, ar andi wegi nue soo-sailagi wilesiid.’ </v>
<v b="LUK" c="16" v="25">”Ar Abrahamʼdi abin-imakde, ega sogded: ‘Machi, be insae, be dula gudigusgu, ibmar-nuegan be nikusad, ar Lázaroʼdi wiledii gusad. Ar emigindi, Lázaro wegi wergusisunnad, bedi wegi wilesisundo. </v>
<v b="LUK" c="16" v="26">Aginbali, neg-gullu-dummad anmar-abargi naid. Degisoggu, dulemar-obakbied bese geg obaked, degine, bemar anmarse geg obakmogad.’ </v>
<v b="LUK" c="16" v="27">”Geb degi, dule-mani-ibed Abrahamʼga sogdesun: ‘Degirdina, dad-Abraham, an bese ise-wilegar egisdo. An-bab-negse Lázaro be barmide. </v>
<v b="LUK" c="16" v="28">Ar ade, urbamar-walatar an nikad, adi, amar-owisogegar, mer adi, we-odurdakleged-negse dagegar.’ </v>
<v b="LUK" c="16" v="29">Abraham ega sogded: ‘Moisés-Igar-Mesisad, degi, Bab-Dummad-gayaburba-barsogmalad-sogsamalad narmakar nikmalad, ar a-sogedba damalargebed.’ </v>
<v b="LUK" c="16" v="30">”Geb dule-mani-ibed abin-sogded: ‘Dad-Abraham, webi unnisuli. Ar dule-wargwen-burgwisad gannar-durgusale, an-urbamarga sunmaknaele, adi, na e-isgumaladga bukib binsasmalaled, e-daed gwagsamalaled.’ </v>
<v b="LUK" c="16" v="31">”Ar Abrahamʼdi ega sogded: ‘Ar Moisés-Igar-Maidba, degi, Bab-Dummad-gayaburba-barsogmalad-garda-narmakar-maidba dasurmalad. Ar dule-burgwisad amba ega sunmaknaerbela itossurmalaled.’ ” </v>
<v b="LUK" c="17" v="1">Jesús na e-sapinganga sogded: “Gwage-ichoged-igargandi danikosurdeeye gwen soglesulid. Ar dule gwage-ichogedga-gueddi, nue-wilegoed. </v>
<v b="LUK" c="17" v="2">Ar dule we-mimmigan-anba-nanadimalad Bab-Dummadgi-isguega imakele, sabsur-odurdaklegoed. Akwamuu-dummad e-dukargi-nai demar-wilase melledoed, we-dule nue-dummad wilegoed, burgoed. </v>
<v b="LUK" c="17" v="3">”Degisoggu, be nue salakarmar. Ar be-gwenad begi nosale, ega be soge, nue be angi nos-itoleye. Ar be-gwenad nabir be-itosale, ar na gwagegi bukib binsasale, e-daed gwagsale, begi-nossuliyob be dakoed. </v>
<v b="LUK" c="17" v="4">Ar be-gwenad ibagwen ilagugle (7) begi nosale, degi, ilagugle (7) bese gannar-gannar nonikile, bega sognonikile: ‘An-isgusadga an bukib binsaye, bar an deyob guosurye,’ begi nossuliyob be dakoed.” </v>
<v b="LUK" c="17" v="5">Geb degi, Jesús-e-sapingan-bur-dummagan, Jesúsʼga sogdemar: —Dummad, gatik begi bensuli be anmar-imake. </v>
<v b="LUK" c="17" v="6">Geb Dummad-Jesús sogded: —Ar bemar mostaza-e-gwagyob wis bipii be angi bensurmalale, sunna we-Sicómoro-sapiga be sogsamalaled: ‘Wegi be gwichid be unge, demarse be diglenae.’ We-sapi bemar-sogedba imaksaled. </v>
<v b="LUK" c="17" v="7">Jesús sogdebar: “Ar bemar be-mai-wargwen bega napa-imuega be nikadibe, igi, moli akwegardibe, sapurba-arbadii danikid-sorba, ¿ega be sogdimala?: ‘Be doge, mas-gunnega mesese be sigdage.’ </v>
<v b="LUK" c="17" v="8">¿Ar ega be sogdamarsursi? ‘Guakwaa be gudisae, masgunned be anga due, anga be mas dake. An-mas-gucha-sorba, an-gobsad-sorba, geb be mas gunmogoed, geb be gobmogoed.’ </v>
<v b="LUK" c="17" v="9">”Ar degine, be-mai bega be-sogsadba ibmar-imaksadba, ¿dog-nuedye ega be sogdasi? Sulirgebed. </v>
<v b="LUK" c="17" v="10">Ar amba bemar deyobmodo, ar bela bemarga Bab-Dummad-ibmar-sogsadba be ibmar imaksamalale, be sogmalodo: ‘Anmar mai-nued arbasurmaladye, ibmar-imakoye-anmarga-soglesadbi an imaksamaladdeeye.’ ” </v>
<v b="LUK" c="17" v="11">Jesús Jerusalénʼse nadapgu, Samaria, degi, Galilea, a-abargi nadap gusad. </v>
<v b="LUK" c="17" v="12">Jesús neggwebur-bipise dognadapgu, machergan-warambe (10) naibe-buna-yaa-maleged-nikmalad egi noarmalad, dikasur egi ambikunonimalad. </v>
<v b="LUK" c="17" v="13">Amar binnasur goted, sogdemalad: —¡Odurdaked-saila-Jesús, wile be anmar-dake! </v>
<v b="LUK" c="17" v="14">Jesús amar-dakdegu, amarga sogded: —Be namar, dule-irwa-Bab-Dummadse-gormaladga na be-san oyonamar, adi, amar bemarga sogmalagar bemar nugusmarye. Ar degi, dule-warambegwad (10) amba igarba dule-irwa-Bab-Dummadse-gormaladse nadapmargu, nugudmalad. </v>
<v b="LUK" c="17" v="15">E-ambe-gued-wargwen, nugus-itoargu, binnasur Bab-Dummad-nug ogannodani Jesúsʼse gannar nonikid. </v>
<v b="LUK" c="17" v="16">Dule-nugusad yokorgi-sindigar e-wagar-napase-ebulegedse dulluu Jesús-mali-naba signonikid, geb Jesúsʼga sogdebalid: —Dog-nued, be an-nudaksagu. Dakargu, we-dulede, Samariaʼginedid. </v>
<v b="LUK" c="17" v="17">Jesús sogded: —¿Ar warambe (10) nugusmarsursi? Emide, ¿bia walabakebakaddi (9) nade? </v>
<v b="LUK" c="17" v="18">¿Na nugusmalad-ular, Bab-Dummad-nug-ogannomalagar gwen bilissurmala? ¿Unnila we-dule-ainebalidbi, Judíoʼsulid, Bab-Dummad-nug odummononide? </v>
<v b="LUK" c="17" v="19">A-dulega Jesús sogdesun: —Be gwisgu, nae. Nue-an-bensulidba be nugussun. </v>
<v b="LUK" c="17" v="20">Fariseoʼmar Jesúsʼse egichialid: —¿Sana Bab-Dummad wegi negdakmai guoe? Jesús, abin-imakdegu, sogded: —Bab-Dummad-e-negdakmaid bemarse danikile, bemar owisogar gwen nonikosulid. </v>
<v b="LUK" c="17" v="21">Degine, sogosurmarbalid: ‘Be dakena, wegi gudii,’ igi: ‘Weba gudii.’ Ar ade, Bab-Dummad-e-negdakmaid bemar-abargi gudiid. </v>
<v b="LUK" c="17" v="22">Jesús na e-sapinganga sogded: “Iba-nonikoed, ani Dule-Machi, an-iba-danikoedgi bemar gudii gubigudamaloenad. A-iba bemar gwen dakosurmalad. </v>
<v b="LUK" c="17" v="23">Degine, bemarga sogdamaloed: ‘Be dakena, wegi Cristo gudii.’ Baigan bemarga sogdamarbaloed: ‘Weba Cristo gudii.’ Mer be daknamalo, degine, mer eba be nagumarbalo. </v>
<v b="LUK" c="17" v="24">”Ar igi mar-ibyed gadele, bela nibneg mee imakdedaed, deyobi ani Dule-Machi, an-danikoed-ibagi bela an-dakmaloed. </v>
<v b="LUK" c="17" v="25">Ar gebe bina, ani Dule-Machi, nue wilegwelergebed, wegi dula-gudidimaladse mesagwar gugwelergebed. </v>
<v b="LUK" c="17" v="26">”Ar igi Noé-maigu gusa, deyob, ani Dule-Machi, an-gannar-danikoed-ibagangi gumogoed. </v>
<v b="LUK" c="17" v="27">”Noé-maigu, dulemar mas-gunnanai gusmalad, gobnanai, ome-nikunanai, na ga ome-uknanai gusmalad. Geb Noé ur-dummad-sobsad-yaba-dogsagu, dii muluded, geb degi, bela dulemar burgwisad. </v>
<v b="LUK" c="17" v="28">”Amba deyob Lot-maigu, gusbalid, mas-gunnanai, gobnanai, ibmar-baknanai, ibmar-uknanai, ibmar-dignanai, neg-sobnanai gusmalad. </v>
<v b="LUK" c="17" v="29">”Ar Lot, Sodoma-neggweburgi-noded-ibagi, nibneggi soo, degi, soo-olliled-azufre batisad. Geb degi, bela dulemar burgwisad. </v>
<v b="LUK" c="17" v="30">Deyob Dule-Machi-danikoed-ibagi neg gumogoed. </v>
<v b="LUK" c="17" v="31">”Ar a-ibagi, dule-wargwen neg-uas-birgi siile, e-ibmar-nuegan negyaba-bukwadbina aidealir, mer sunaed imakoed, bur yog wakinnar imakoed. Ar dule-wargwen sapurba gudiile, amba mer e-negse gannar dagmogoed, bur yog wakinnar imakoed. </v>
<v b="LUK" c="17" v="32">Be ebinsamalo, Lot-ome sorba-ataksagua, burgwisgusad. </v>
<v b="LUK" c="17" v="33">”Ar dule-wargwen anba-naid-ular burgwebisulir, e-san-burba ei yogguodo. Ar anba-naid-ular burgwenonikirdi, adi, na e-san-burba yogguosurdo.” </v>
<v b="LUK" c="17" v="34">Jesús sogdebar: “An bemarga sogmalad, a-mutikidgi na-ebo-dikarba gabmamaid, wargwen nibnegse seledoed, baiddi obelegoed. </v>
<v b="LUK" c="17" v="35">Omegan-warbo na ibmar-gwag-nagnanaid, wargwen nibnegse seledoed, baiddi obelegoed. </v>
<v b="LUK" c="17" v="36">Warbo sapurba na gudimalad, wargwen nibnegse seledoed, baiddi obelegoed.” </v>
<v b="LUK" c="17" v="37">E-sapingan Jesúsʼga sogdemar: —Dummad, ¿bia deyob guoe? Jesús, abin-sogded: —Ar bia san-burgwaled mai, agi mulamar danar-ambikunonidamalad. Debayobi dulemar mag dakmogoed, an gannar we-napnegse danikir. </v>
<v b="LUK" c="18" v="1">Degi, Jesús na e-sapingan-odurdakega burbar sunmakded, amarga sogded: “Bab-Dummadse-goled nue-abeleged, melle be galakumalo.” </v>
<v b="LUK" c="18" v="2">Jesús burbar sogdesun: “Ibagwengi, neggweburgi dule-igar-naboged maigusad. A-dulede, Bab-Dummad-gwen-dobsulid, degi, dulemargi gwen binsaed-nikaa dasurbalid. </v>
<v b="LUK" c="18" v="3">”A-neggweburgi mukwa-wargwen ei-sui-burgwisad gudigusmogad. A-mukwade, dule-igar-nabogedgi gannar-gannar alamaknaidaed, ega sognonidaed: ‘Dule-isdar-an-dakdiid-ebo anga igar-nabiroye.’ </v>
<v b="LUK" c="18" v="4">Gebe, dule-igar-naboged yapa mukwaga igar-naboge guargusad. ”A-undaradgine, dule-igar-naboged na ulubgi sokalid: ‘Bab-Dummad an dobsur-inigwele, degine, dulemargi-gwen-binsaed-nikaa an dasurbar-inigwele, </v>
<v b="LUK" c="18" v="5">ar we-mukwa angi alamaknaigusoggu, ega igar an nabogoye. Ar degiile, abakalegi anse-nanagwichidba budar an dakalirye.’ ” </v>
<v b="LUK" c="18" v="6">Geb degi, Dummad-Jesús sogdebar: “Nue be itomalana, dule-igar-naboged-isganadaed-ibmar-sogsadi igi-sogsagusa. </v>
<v b="LUK" c="18" v="7">Ar bemar insagu, Bab-Dummad na e-dulemar-susadi ese mutikidba, degine, ibginedba gordimaladga igar-napiragwad ¿imakosur be insae? Imakoe. ¿Bab-Dummad abgayala abinsaosur be insae? Eye. </v>
<v b="LUK" c="18" v="8">An bega sogmar, Bab-Dummad abga e-sordamarga igar-napiragwad imakoed. ”Ar ani Dule-Machi, we-napnegse gannar danikir, ¿dulemar we-napneggi Bab-Dummadgi-bensurmalad-nika daknoniko be insae?” </v>
<v b="LUK" c="18" v="9">Ar dulemar, na dukin nuedye, baigandi isganaye, sogdimaladga, Jesús we-igar-burbar-maidgi-sunmaklegedgi sogded: </v>
<v b="LUK" c="18" v="10">“Ibagwengine, machergan-warbo Bab-Dummadse-goled-negse nadmalad. Gwensak Fariseo, baiddina Roma-dummadga-manigaedgi-arbaed-dule. </v>
<v b="LUK" c="18" v="11">”Fariseo gwichi Bab-Dummadse gorgwichid, na dukin weyob soggwichid: ‘Bab-Dummad, dog-nuedye an bega soged, an dulemar-baidyob dasulid, an atursilisulid, igar-innikigwadbi aimarga an imaked, ome-dikarba an yoledisulid, degine, we-dule-Roma-dummadga-manigaedgi-arbaeddaedyob an dasulid. </v>
<v b="LUK" c="18" v="12">Bab-Dummadse-golega itoged-irgwengi, ilabo an mas-gunsuli gudidaed, bela an mani-onoged-irba ambegi-gwensak (10%) an ukdaed.’ </v>
<v b="LUK" c="18" v="13">”Ar dule-Roma-dummadga-manigaedgi-arbaeddi Bab-Dummadse gorgwisgu, bannabaa gwichi, nonose-bakar, gwen onakbisur gwichid, na e-binasgar sarsogwichid, na soggwichid: ‘Bab-Dummad wile be an-dake, an dule-isgudiid-duled.’ </v>
<v b="LUK" c="18" v="14">”Ani Jesús, an bega sogmar, ar we-dule Fariseoʼba bur gwage nugus-naddo. ”Ar ade, dule-wargwen na nug dummarbaa saele, a-dule, bur nug bipii guoed. Ar dule na nug bipii saerdi, adi, a-dule, bur nug odummolegoed.” </v>
<v b="LUK" c="18" v="15">Degine, Jesúsʼse mimmigan-sedanigusmalad, Jesús ega ebugegar. Adi, Bab-Dummad nued mimmigangi binsaegar. Jesús-sapingan deyob dakarmargu, dulemar-mimmigan-senonimaladse uluarmalad. </v>
<v b="LUK" c="18" v="16">Ar Jesús e-sapinganse-gochagu, ega sogded: —Mer ese urwemar. Akarsuli, itoba mimmigan anse dagoed, mer be igar-gamar. Ar Bab-Dummad-e-negdakmaid we-mimmiganyob-damaladgadid. </v>
<v b="LUK" c="18" v="17">Napira an bemarga sogmalad, ar dule-wargwen Bab-Dummad-e-negdakmaid mimmiganyob abingasulile, geg Bab-Dummad-e-negdakmaidse doged. </v>
<v b="LUK" c="18" v="18">Dule-wargwen nue-nug-nikagwad Jesúsʼse nonikid, ese egisnonikid: —Odurdaked-saila-nued, burba-geg-bergued an abingaega, ¿ibi an imakergebe? </v>
<v b="LUK" c="18" v="19">Jesús, abin-sogded: —¿Ibiga dule-nuedye be anga soge? Dule-nued sulid, unnila Bab-Dummadbi wargwennaa dule-nued gued. </v>
<v b="LUK" c="18" v="20">Bab-Dummad-Igar-Mesisad be wisid: ‘Melle be be-abirginsulid-ebo galagwensuli nanao. Melle be dule-oburgo. Melle be ibmar-atursao. Melle be gakansaar aimargi sunmako. Be-bab-nug-odummodii, degi, be-nan-nug-odummodii be nanamalo.’ </v>
<v b="LUK" c="18" v="21">Dule, abin-sogded: —Gusgu an sapingwagwad-akar bela we-Igarmar-Mamaidba an nanadiid. </v>
<v b="LUK" c="18" v="22">Jesús, weyob dule-ega-soge itosgu, ega sogded: —Ibmar-gwensak amba be napi. Bela ibmar-be-nikadi manigi be uknae, geb agi, mani wileganaga be mimioed. Geb degiir nibneggi ibmar-nued be nikuoed. Geb a-sorba, an-sapinga-guega anba be dagoed. </v>
<v b="LUK" c="18" v="23">Dule, weyob Jesús-ega-soge itosgu, nue-bukib binsaded. Ar ade, dulede nue-mani-ibedid. </v>
<v b="LUK" c="18" v="24">Jesús, dule-nue-bukib-binsa-ito daksagu, sogded: —Ibiyobi dule-mani-ibganga Bab-Dummad-e-negdakmaidse-doged-igar dutusuli. Ar ade, dogdar maniginbi binsamalad. </v>
<v b="LUK" c="18" v="25">Ar ade, bur moli-yargan-mureged iko-ibyagi bursursunna dogsaled. Ar dule-mani-ibeddi bur-beedse Bab-Dummad-e-negdakmaidse doged. </v>
<v b="LUK" c="18" v="26">Ar dulemar weyob Jesús-ibmar-soge-itosmalad, sogdemalad: —Ar degite, ¿doa nabir abonolegosunna? </v>
<v b="LUK" c="18" v="27">Jesús, dulemar-abin sogded: —Ar dulemargardi, ibmar-geg-guedi, Bab-Dummadgardi, bela ibmar guedbiid. </v>
<v b="LUK" c="18" v="28">Geb degi, Pedro, Jesúsʼga sogded: —¿Anmardina? Emide, wegi anmar ibmar-nikamalad bela an na obesmalad, adi, anmar beba naegar. </v>
<v b="LUK" c="18" v="29">Geb degi, Jesús, abin-sogded: —Napira an bemarga soged, ar dule Bab-Dummad-e-negdakmaid-ular, na e-ome-obesale, e-mimmigan-obesale, e-babgan-obesale, degine, e-neg obes-nadele, </v>
<v b="LUK" c="18" v="30">bur bule, we-napneggi ibmar-obesadba ibmar abingaoed. Degine, yoedse amba deyob burba-geg-bergued nikubaloed. </v>
<v b="LUK" c="18" v="31">Jesús na e-sapingan-warambe-gakabogwad (12) bachikii sesgua, ega sogded: “Anmar Jerusalénʼse nadapid. Bab-Dummad-gayaburba-barsogmalad bela angi Dule-Machigi narmaksadba igargan anga guedsegad. </v>
<v b="LUK" c="18" v="32">”Ani Dule-Machi, Bab-Dummad-wissurmaladse uklegoed, amar angi dodomaloed, isdar angi sunmakmaloed, degi, angi wii-agmarbaloed. </v>
<v b="LUK" c="18" v="33">Geb sabsur an-bibyosmalad-sorba, an-oburgwemaloed. Geb ibapaagwadgi gannar an durguoed.” </v>
<v b="LUK" c="18" v="34">Ar Jesús-e-sapingan-ambe-gakabogwad (12) Jesús-ega-ibmar-sogedi magasaila-itossurmalad. Aku-itosmalad, ibiga ega deyob soge. </v>
<v b="LUK" c="18" v="35">Ibagwengine, Jesús Jericó-neggwebur-modanigua, deunni dule-ibyasulidi, igar-naba sii, mani egichii gusad. </v>
<v b="LUK" c="18" v="36">Dule-aku-ataked dulemar-bukidar duurmaknadap itoargu, amarse egichided: —¿Igi neg-gunai? </v>
<v b="LUK" c="18" v="37">Ega sogdemalad: —Jesús-Nazaretʼgined nadapye. </v>
<v b="LUK" c="18" v="38">Geb degi, dule-aku-ataked binnasur goted, sogded: —Jesús, Rey-David-wagwa, ¡wile be an-dake! </v>
<v b="LUK" c="18" v="39">Dulemar-Jesús-iduar-nadapmalad dule-aku-atakedse uludmalad, adi, mer binnasur golegar. Ar dule-aku-ataked aka bur bule binnasur gorsigisad: —Rey-David-wagwa, ¡wile be an-dake! </v>
<v b="LUK" c="18" v="40">Geb degi, Jesús gwisgusgua, dule-aku-ataked ese sedagega imaksad. Dule-aku-ataked ese nonigu, Jesús ese egichialid, </v>
<v b="LUK" c="18" v="41">ega sogded: —¿Ibu bega imakbi be an-abege? Dule-aku-ataked, Jesús-abin-sogded: —Dummad, magar-atak be an-imake. </v>
<v b="LUK" c="18" v="42">Jesús ega sogded: —Magar-atak be gusun. Be an-bengussursoggu, be nugusun. </v>
<v b="LUK" c="18" v="43">Geb degi, dule magar-atake gussunnad. Dule-nugusad Jesúsʼba nadapgu, Bab-Dummad-nug-ogannonadap gusad. Bela-dulemar dule-nugusad-daksamargu, Bab-Dummad-nug ogannodmarsunnad. </v>
<v b="LUK" c="19" v="1">Jericó-neggweburse Jesús modapgu, a-neggweburgi nadap gusad. </v>
<v b="LUK" c="19" v="2">Agi dakleargu, machered-wargwen, Zaqueoʼye-nugad, mai-gusad. Zaqueo dakleargu, dulemar-Roma-dummadga-manigaedgi-arbamalad-e-dummadid, degine, dule-mani-ibedbalid. </v>
<v b="LUK" c="19" v="3">A-dulede, Jesús-dakbigualid, wede Jesús doasunye. Ar Jesúsʼba-dulemar-nadapmalad bukidarsoggu, Zaqueo geg Jesús-dake-gualid, ar ade, Zaqueo dule-matukwagwad. </v>
<v b="LUK" c="19" v="4">Zaqueo, Jesús-dakegala aimar-idu gwae abarmakde gusad, adi, sapi-Sicómoroʼgi nakwegar, ar ade, Jesús a-igargi nasoed. </v>
<v b="LUK" c="19" v="5">Jesús a-sapi-gwichid mosgua, niba atakded, geb Zaqueoʼga sogded: —Zaqueo, gwae be dage, aidedage. Ar ade, emi-ibagi an be-neggi obunnogergebed. </v>
<v b="LUK" c="19" v="6">Geb degi, Zaqueo gwae-gwae aidesad. Zaqueo weligwar na e-neggi Jesús-abingasad. </v>
<v b="LUK" c="19" v="7">Dulemar daksamargu, Jesús, Zaqueo-negse dogsa, bela sunmakedbi-guarmalad, sogdemalad: “Jesús dule-isgudiid-negse dogsaye.” </v>
<v b="LUK" c="19" v="8">Geb degi, Zaqueo gwisgusgu, Jesúsʼga sogded: —Dummad, emide, wegi an-ibmar an-na-nikadi, negabar dule-wileganaga an ukoed. Ar dule-gwensak-ibe an ibmar-atursasale, an ega ilabake bur-melu ukoed. </v>
<v b="LUK" c="19" v="9">Jesús, abin-sogded: —Emi-iba, we-neg-yaginmaladga isguedgi-abonoleged nonisun. Ar ade, we-dule, Abraham-e-wagwamogad. </v>
<v b="LUK" c="19" v="10">Ar ade, ani Dule-Machi, dulemar-yoggusmalad-amiega nonikid, degi, dulemar-isguedgi-gudiid-abonogega nonikid. </v>
<v b="LUK" c="19" v="11">Jesús Jerusalén-neggwebur-walik gudisoggu, dulemar Bab-Dummad-e-negdakmaid bato emarse oyolesokarye bimalanad. A-ular, Jesús dulemar-e-itosimaladga </v>
<v b="LUK" c="19" v="12">burbar sunmakedgi sogded: “Dule-wargwen, nue-nug-nikadi, dikasuli yar-baidse reyga-nugsalegega nade gusad. A-dulede, gannar-danibaloye sogsa naded. </v>
<v b="LUK" c="19" v="13">”A-dulede, nasokargu, ega-arbamalad-warambegwadse (10) gochad. Amarga mani-ichesur-uksagu, sogded: ‘An gannar dagedse, we-manigine be anga e-gaka onomalo.’ </v>
<v b="LUK" c="19" v="14">”Ar e-neggweburginmalad dule-reyga-guoed isdar-dakmarsoggu, naded-sorba dulemar-barmisad, dummaganga sogegar: ‘We-dule anmar-reyga-guega anmar abesurye.’ </v>
<v b="LUK" c="19" v="15">”Degi-inigwele, we-dulede reyga nugsalesad. Geb gannar e-yarse nonigua, e-maiganga-mani-uksadse gochad, adi, amarse egisega mani igi imaksamarye. </v>
<v b="LUK" c="19" v="16">”Mai-gebesailad nonigu, reyga sognonikid: ‘Dummad, be-mani. An bega e-gaka ambe (10) an onosbalid.’ </v>
<v b="LUK" c="19" v="17">”Dummad ega sogdesun: ‘Nued, be, mai-nued. Ar ibmar-ichegwadgi be nued arbassoggu, neggwebur-gwaambedgi (10) dummadga be guo.’ </v>
<v b="LUK" c="19" v="18">”Mai-baid reyse nonimogu, ega sognonikid: ‘Dummad, be-mani. An bega e-gaka gwaatar onosbalid.’ </v>
<v b="LUK" c="19" v="19">”Dummad we-maiga amba deyob sogdebalid: ‘Neggwebur-gwaataledgi dummadga be gumogo.’ </v>
<v b="LUK" c="19" v="20">”Mai-baid nonibargu, reyga sognonikid: ‘Dummad, wegi an bega be-mani sedani, muswegi an bega nue-sabosad. </v>
<v b="LUK" c="19" v="21">Ar an be-dobgusad, ar bede dule-yaisurdaed-duled. Ar be ibmar-urbissulidi be sudaed, ibmar-be-digsasulid be weedaed.’ </v>
<v b="LUK" c="19" v="22">”Geb degi, rey a-maiga sogdesun: ‘Be mai-isgana, na be-ibmar-sogsadba an bega sogsun. Ar be wisinad an dule-yaisurdaed-duled, an-ibmar-urbissulid an sudaed, an-ibmar-digsasulid an weedaed. </v>
<v b="LUK" c="19" v="23">¿Ar ibiga degite, mani-urbileged-neggi be mani urbiapsuli? Adi, gannar an nonikogu, e-gaka-nosad an sunonikoenad.’ </v>
<v b="LUK" c="19" v="24">”Ar rey dulemar-bukmaladga sogdesun: ‘We-dule-mani-ukdanikid e-annik be sumar, dule-mani-ambe-onosadga (10) be ukmar.’ </v>
<v b="LUK" c="19" v="25">”Dulemar, rey-abin sogdemalad: ‘Dummad, ar we-dule mani-ambe (10) bato nikad.’ </v>
<v b="LUK" c="19" v="26">”E-dummad, amar-abin sogded: ‘Ar dulemar-bela-ibmar-nikmalad aga bur napi uklegoed. Ar dule-ibmar-suliddi, amba ar ibu wis nika, ei bur sulegoed. </v>
<v b="LUK" c="19" v="27">” ’Deginbali, isdar-an-dakmalad, egi-dummadga-gubisur an-abesmaladi, anse be sedamar, an-asabin amar-e-dukar be egwanmalo.’ ” </v>
<v b="LUK" c="19" v="28">Jesús weyob ibmar-sogsad-sorba, Jerusalénʼse e-sapingan-idumai gusad. </v>
<v b="LUK" c="19" v="29">Jesús, Betfagé-neggweburse, degine, Betania-neggweburse modanigu, Olivos-yar-innikgusgu, Jesús e-sapingan-warbo barmisad. </v>
<v b="LUK" c="19" v="30">Amarga sogsad: —Anmar-asabin neggwebur-bipigwad-siidse be namar. A-neggweburgi bemar dogdapmalar, moli-bipi-uayasuid, dule-egi-yoo-gwen-siged, be-idu atinnar-nai bemar dakdapoed. Be esikmalo, geb degi, be anse sedamalo. </v>
<v b="LUK" c="19" v="31">Ar dule-wargwen bemarse egichialile: ‘¿Ibiga bemar moli-bipi-uayasuid esiknai?’ Ega bemar weyob sogmaloed: ‘Ar Dummad we-molibina soged.’ </v>
<v b="LUK" c="19" v="32">Jesús-e-sapingan-warbogwad nadmargu, igi-Jesús-ega-ibmar-sogsa deyob dakdapmalad. </v>
<v b="LUK" c="19" v="33">Jesús-sapingan moli-bipi-uayasuid esiknanaigu, e-ibmala ega sokarmalad: —¿Ibiga moli-bipi-uayasuid bemar esiknai? </v>
<v b="LUK" c="19" v="34">Abin sogdemalad: —Ar Dummad moli-bipi-uayasuidbina soged. </v>
<v b="LUK" c="19" v="35">Jesús-sapingan moli-bipi-uayasuid Jesúsʼse senonimarsunnad. Geb degi, moli-bipi-birgi na e-mormar ogichamalad. Geb a-birgi, Jesús-onakwismalad. </v>
<v b="LUK" c="19" v="36">Jesús, Jerusalénʼse nadapgu, e-iduar igargi dulemar mor ogitemalad. </v>
<v b="LUK" c="19" v="37">Olivos-yar-aidemaid-walikgusgu, bela bukidar dulemar-Jesúsʼba-nanaimalad, weligwar itodmalad, bela ibmar-dakledisulid-daksamaladba, binnasur Bab-Dummad-nug ogannodmalad, </v>
<v b="LUK" c="19" v="38">sogdemalad: “We, rey Bab-Dummad-nuggi danikid, bela ega ibnuedga gusun. Nibneggi bogidikid gusun, degi, nibneggine Bab-Dummad-nug odummomarsun.” </v>
<v b="LUK" c="19" v="39">Abala Fariseoʼmar dulemar-bukidarad-abargi gudimarmogadi Jesúsʼga sokarmalad: —Odurdaked-saila, beba-nanaimaladse be urwe, mer deyob sogmarye. </v>
<v b="LUK" c="19" v="40">Jesús, weyob amar-abin sogded: —An bega sogmar, ar wemar bogiledele, an-nug-odummomalaga akwamar oimakarmalaled. </v>
<v b="LUK" c="19" v="41">Jesús Jerusalén-neggwebur-mosgu, Jerusalén-neggwebur-dakdegu, ega boded, </v>
<v b="LUK" c="19" v="42">sogded: “¡Bitigi emi-ibagi be wisgusana gadin! Igi bogidiki be ambikusmalale. Ar emigindi, begi odukuar nagusad, adi, mer be magar itomalagar. </v>
<v b="LUK" c="19" v="43">”Ar ibagan begi danikoed, be-isdarmalad be-ebilis napa gwisnonikoed, be-ebilis ambikunonikogu, geb degi, bela begi gwichigudamaloed. </v>
<v b="LUK" c="19" v="44">Degi, geb napagi be-omukumaloed, be-dulamar-oburgwemaloed, degine, akwamar be-birgi-bubukwad bar be-birgi ambikuosurmalad. Bab-Dummad be-abonogega bese-atakleapid-iba aku be daksad-ular, deyob be guoed.” </v>
<v b="LUK" c="19" v="45">Jesús, Bab-Dummadse-goled-negse dogdapgu, dulemar-agi-ibmar-baknanaid, degi, ibmar-ukbukmalad sabsur onisad. </v>
<v b="LUK" c="19" v="46">Jesús amarga sogded: —Bab-Dummad-Gardagi narmakar naid: ‘Bab-Dummad soged: An-nega, anse-goled-negad.’ Isaías 56:7 ”Ar emigindi, bemardi atursamalad-negga imaksamalad.” </v>
<v b="LUK" c="19" v="47">Jesús bane-bane Bab-Dummadse-goled-neggi Bab-Dummad-igargi dulemar-odurdakdii gusad. Ar dule-irwa-Bab-Dummadse-gormalad-e-dummagandi, Garda-Narmaked-Dulemardi, degi, dule-dummagan-neggweburgi-negsemamaiddi, Jesús-oburgwebigusmalad. </v>
<v b="LUK" c="19" v="48">Ar amar geg Jesús-oakalogusmalad, ar ade, bela dulemar Jesús-nue-itobukwadamalad. </v>
<v b="LUK" c="20" v="1">Ibagwengine, Jesús Bab-Dummadse-goled-neggi dulemar-odurdaksigu, degine, Bab-Dummad-Gayaburba-Nuedgi-sunmaksigu, dule-irwa-Bab-Dummadse-gormalad-e-dummagan, Garda-Narmaked-Dulemar, degine, Judíoʼmar-girmar-dummagan Jesúsʼse nonimalad. </v>
<v b="LUK" c="20" v="2">Amar Jesúsʼga sognonimalad: —Be anmarga soge: ¿Doa-nuggine wede be we-ibmar imakdii? We deyob be ibmar imakega, ¿ar doa bega gangued uksasunna? </v>
<v b="LUK" c="20" v="3">Jesús, abin-sogded: —An bemarse ibmar-soggwen an egismogodo. Bemar anga sogmalana: </v>
<v b="LUK" c="20" v="4">Bab-Dummad-diigi-ogleged-igar imakega, ¿doa Diigi-dule-oged-Juan-barmiar be insae? ¿Bab-Dummad barmiali, igi, dulemar barmiali? Anga be sogmalana. </v>
<v b="LUK" c="20" v="5">Degi, Judío-dummagan muchub-muchub na sogdemalad: “Bab-Dummad barmiarye anmar sogmalale, anmarga sogdagoed: ‘Degite, ¿ibiga bemar Diigi-dule-oged-Juan-bengusmarsunna?’ </v>
<v b="LUK" c="20" v="6">Dulemar barmiarye anmar sogbalile, dulemar bela akwagi anmar-makmaloed. Ar ade, bela nue sogmalad, ‘Diigi-dule-oged-Juan, Bab-Dummad-gayaburba-barsoged-sunnadye.’ ” </v>
<v b="LUK" c="20" v="7">Degisoggu, Judío-dummagan, Jesús-abin sogdemarsun: —Anmar wissurmala, doa Diigi-dule-oged-Juan-barmiali. </v>
<v b="LUK" c="20" v="8">Degi, Jesús, abin-imakdemosun: —An bemarga sogosurmarmodo, wede doa-nuggi we-ibmar an imakdiiye. </v>
<v b="LUK" c="20" v="9">Geb degi, Jesús dulemarga burbar-sunmaklegedgi sunmakdesun, sogded: “Ibagwengi, dule-wargwen nainugi uva digsado. Nainu-ibed dulemar-arbamaladga na e-nainu urmaksado. Geb degi, nainu-ibeddi undar na yoggunaded. </v>
<v b="LUK" c="20" v="10">”Uva-weed-ibagan-mosgu, nainu-ibed na e-mai nainugi-arbamaladse barmialid. Adi, uva-na-egadid abala suegar. Ar nainugi-arbamaladdi nainu-ibed-e-mai ese nonigu, sabsur sarsosmalad. Geb degi, unnila arganagwabi gannar barmismalad. </v>
<v b="LUK" c="20" v="11">”Geb degi, nainu-ibed e-mai-baid-barmiarbalid. Ar we-mai sabsur sarsosmarbalid, degi, sabsur-wiosmarbalid. Geb degi, unnila arganagwabi barmismalad. </v>
<v b="LUK" c="20" v="12">Degi, nainu-ibed irbaagi gannar na e-mai-baid barmiarbalid. Ar dulemar-nainugi-arbamalad we-mai nue-naibi imaksamarbargu, nainu-dikarba metemalad. </v>
<v b="LUK" c="20" v="13">”Geb degi, nainu-ibed sokarsunnad: ‘¿Emide, igi an saosunna? An-machi na nue-sabedi an barmidodo. Ar an-machi-dakdamalogu, adi, egi-binsaed-nikaadamaladba gwen oakalogosurmarsua.’ </v>
<v b="LUK" c="20" v="14">”Ar nainugi-arbamalad, nainu-ibed-machi dani dakarmargu, na ega sogdemalad: ‘We-dule-danikidi e-bab-burgwisar, nainu bela egadbi guoed. Degisoggu, anmar we-machi-oburgwemarsun, adi, nainu anmargadga guegar.’ </v>
<v b="LUK" c="20" v="15">Machigwa-gasmargu, nainu-dikarba metemalad, geb degi, oburgwismarsunnad.” Jesús dulemar-e-itobukmaladga sogded: “¿Degite, nainu-ibed, igi dulemar-nainugi-arbamalad-imaknoniko be insae? </v>
<v b="LUK" c="20" v="16">Nonikogu, dulemar-nainugi-arbamalad-oburgwenonikoed. Geb degi, dule-baiganga na e-nainu urmaknonikoed.” Ar weyob Jesús ibmar soge itosmargu, sogdemalad: —Bab-Dummad mer deyob anmar-imakena gadin. </v>
<v b="LUK" c="20" v="17">Jesús, nuu Judío-dummagan-dakdegu, amarga sogded: —Bab-Dummad-Gardagi narmakar naid: ‘Akwa dule-neg-sobmaladse-oballesadi, neg-sobleged-e-akwasailaga gunonikid.’ Salmo 118:22 ”¿Wede ibi obarsunna? </v>
<v b="LUK" c="20" v="18">Ar we-akwa-nuedgi dule argwachale, we-dule, ese bibisgoed. Ar we-akwa dulegi argwachardi, we-dule ese ubigwar guoed.” </v>
<v b="LUK" c="20" v="19">Dule-irwa-Bab-Dummadse-gormalad-e-dummagan, degine, Garda-Narmaked-Dulemar, magar-itosmalad, Jesús we-ibmar-burbar-sogsadi yamo emarga sognaid. Degisoggu, Jesús-gabi guarmalanad. Degi-inigwele, dummagan dulemar-dobedba Jesús-gassurmalad. </v>
<v b="LUK" c="20" v="20">Judío-dummagan yamo-Jesús-argaega dulemar-barmisad. Amar yamo dule-nuedyob na imakarmalad, adi, Jesús ibmar-noar-sunmakedgi gamalagar. Jesús ibmar-noar-sogele, dummad-negdakmaidga-ukmalaga gamaloed. Adi, Jesúsʼga igar-itogegar. </v>
<v b="LUK" c="20" v="21">Yamo-Jesús-argamaladi Jesúsʼse egichiarmalad, ega sogdemalad: —Odurdaked-saila, anmar be-wisdo, be innikigwadba ibmar soged, degi, innikigwadba be ibmar odurdakbalid. Degine, bedi dulemar emarbi be daked, ar ade, Bab-Dummad-Igar-Maidgi napiragwadba be dulemar-odurdakdiid. </v>
<v b="LUK" c="20" v="22">Emide, anmar bese egisdo, Roma-dummad-Césarʼye-nugad-bennuked, ¿wede igar-nuedi? ¿Anmar bennukoe, igi, bennukosuli? ¿Igi be sogmosunna? </v>
<v b="LUK" c="20" v="23">Ar Jesúsʼdi wemar-yamo-e-yardakdanikid mag daksoggu, amarga sogded: —¿Ar ibiga bemar yamo an-wilubdakdanimala? </v>
<v b="LUK" c="20" v="24">Mani be anga oyogena. Jesúsʼse mani oyosmargu, Jesús sogded: —¿Ar wede we-manigi doa-wagar-wilub sisunna, degine, doa-nug narmakar-naibarsunna? Jesús-abin sogdemalad: —Roma-Dummad-César-wagar-wilub sii, degine, a-nug narmakar naibali. </v>
<v b="LUK" c="20" v="25">Geb degi, Jesús, abin-imakdemosunnad: —Ar ibmar, Césarʼgadir, Césarʼba be ibsamardo. Ar ibmar Bab-Dummadgadirdi, Bab-Dummadba be ibsamardo. </v>
<v b="LUK" c="20" v="26">Ar we-dulemar Jesús-sunmakedgi dulemar-asabin geg Jesús-yardakgusmalad. Ar bur bule geger dakdemalad igi Jesús e-abin imaksad. Degisoggu, gwen bar-akar ega sogsasurmalad. </v>
<v b="LUK" c="20" v="27">Geb degi, Saduceoʼmar Jesúsʼse nonimarmogad. Amarde sogmalad, “Dule burgwisale, gannar geg bar durguye.” Agala, Saduceoʼmar Jesúsʼse we-igar egichiarmalad, </v>
<v b="LUK" c="20" v="28">ega sogdemalad: “Odurdaked-saila, Moisés anmarga Bab-Dummad-Gardagi narmakar obesad: ‘Ia mimmi-nikussuli ome-idu burgwisale, e-urba a-ome-nikuoye, adi, e-iaga anagan-urbegar.’ </v>
<v b="LUK" c="20" v="29">”Dakargu, machimala gwenadgan-walagugle-gumaladi (7) weyob gusdo. Ia-dummad ome-nikusgu, anagan-urbissuli burgwisad. </v>
<v b="LUK" c="20" v="30">A-sorbalid, a-ome-nikunonimogu, amba e-iayob mimmi-nikussuli burgwismogad. </v>
<v b="LUK" c="20" v="31">Geb degi, a-sorbalid, amba a-ome-nikunonimogad. Deyob bela e-walagugled (7) a-ome-nikusmaladbiid, anagan-gwen-obessuli bela burgwismalad. </v>
<v b="LUK" c="20" v="32">Geb a-sorba ome burgwismosunnad. </v>
<v b="LUK" c="20" v="33">”Ar dule-gannar-durguoed-iba nonikile, a-omede, ¿doa-omega guosunna, ar bela na e-gugle-nikusmaladbiid (7)?” </v>
<v b="LUK" c="20" v="34">Geb degi, Jesús, Saduceoʼmar-abin-imakdegu, sogded: “Dulemar we-napneggi, na ome nikumalad, degi, sui-na-nikudamalad. </v>
<v b="LUK" c="20" v="35">Ar dulemar-nabir-Bab-Dummad-negse-dogmaloeddi, degi, gannar-durgumaloeddi, gannar ome-nikunai, degi, sui-nikunai guosurmalad. </v>
<v b="LUK" c="20" v="36">Ar ade, we-dulemar bar burgosurmalad. Amar baliwiturmaryob gunonimaloed, Bab-mimmiganga gumaloed. </v>
<v b="LUK" c="20" v="37">”Ar burgwismalad-gannar-durguoye-soglegedi, Moisés anmarga oyosmogad. Deun sapi-bula-gummakmai-daksadgi narmaksagu, Bab-Dummadgi sogsagusad, Bab-Dummadi Abraham-e-Bab-Dummadye, Isaac-e-Bab-Dummadye, degine, Jacob-e-Bab-Dummadye. Degisoggu, Moisés anmarga oyodo, dule-burgwismalad gannar durguoye. </v>
<v b="LUK" c="20" v="38">Ar ade, Bab-Dummad, dulemar-burgwarmalad-e-Bab-Dummadsulid. Bab-Dummad, dulemar-dula-gudidimalad-e-Bab-Dummadid. Ar Abraham, Isaac, degi, Jacob burgwismar-inigwele, Bab-Dummadgardi amba we-dulemar dula gudidimalad.” </v>
<v b="LUK" c="20" v="39">Abala Garda-Narmaked-Dulemar Jesúsʼga sogdemalad: —Odurdaked-saila, nue imas be sogsado. </v>
<v b="LUK" c="20" v="40">A-sorbali, dulemar gwen bar Jesúsʼse ibmar-egisbi ito nadsurmalad. </v>
<v b="LUK" c="20" v="41">Geb degi, Jesús Judío-dummaganga sogded: “¿Degite, ibiga sogmarsunna, we-Cristo, Rey-David-wagwaye? </v>
<v b="LUK" c="20" v="42">Ar David-sunnad soged, Namakleged-Gardagi: ‘Bab-Dummad an-Dummadga sogsad: An-argan-nuedsik be sige, </v>
<v b="LUK" c="20" v="43">be-isdarmalad an bela ogalakuedse be sige.’ ” </v>
<v b="LUK" c="20" v="44">“Ar David, Cristoʼga soged, be an-Dummadye. Degite, ¿Igi-e-wagwaga Cristoʼde gubarsunnoe?” </v>
<v b="LUK" c="20" v="45">Bela dulemar Jesús-itobukwadgi, Jesús na e-sapinganga sogded: </v>
<v b="LUK" c="20" v="46">“Garda-Narmaked-Dulemargi nue salakarmar, mer amaryob be damalo. Ar amardi mor oyaarmakdiir na yeer itodamalad, degine, dulemar bela ese ibmar-ukleged-neggi goledbimalale, yeer itodamarbalid. Amardi Judíoʼmar-onmakedneggi dule-dummagan-gan-sigedginbi sigbidamalad, degine, ibagi mas-gullealir, dummagan-gan-sigedginbi sigbidamarbalid. </v>
<v b="LUK" c="20" v="47">”We-Garda-Narmaked-Dulemar yamo-yardakar ammormar-ei-sui-burgwismalad-ibe neg atursadamalad, degine, dulemar yeer e-dakegala yamo suitii Bab-Dummadse-gorgwisdamalad. Ar we-Garda-Narmaked-Dulemar deyob damaladba bur bule dule-baiganba sabsur-odurdaklemaloed.” </v>
<v b="LUK" c="21" v="1">Jesús Bab-Dummadse-goled-neggi sigua, daksigusad, dule-mani-ibgan mani-urbed-ulu-yagi Bab-Dummadga mani urbenonidamalad. </v>
<v b="LUK" c="21" v="2">Degi, mukwa-wileged-wargwen, ei-sui-burgwisad, mani-esnon-gwabo egwachamogad, daksabalid. </v>
<v b="LUK" c="21" v="3">Jesús sogded: —Napira an bemarga soged, we-mukwa-wileged, ei-sui-burgwisad, we bur bule dulemar-baiganba mani uksad. </v>
<v b="LUK" c="21" v="4">Ar baigan Bab-Dummadga-mani-uksaddi, gwabgusad uksamalad. We-mukwadi e-wilesaa-gudiidgine, belagwapa e-mani-bukwad uknonikid. </v>
<v b="LUK" c="21" v="5">Bab-Dummadse-goled-neg-sobaledgi dulemar sunmakbukmalad, e-akwamar yeerdakleye, degine, dulemar a-neg-yeerdaklegega-ibmar-uksamalad yeerdaklebarye. Agi, Jesús sogded: </v>
<v b="LUK" c="21" v="6">—Ar bemar weyob we-negdakedi, ibagan nonikoed, bipisaale akwa-gwagwensaar birgi-birgi bar sigosulid, bela ayaroed. </v>
<v b="LUK" c="21" v="7">Jesús-sapingan, Jesúsʼse egichiarmalad: —Odurdaked-saila, ¿sana degite, Bab-Dummadse-goled-neg ayarosunna? We-ibagan-mosar, ¿igi-neg-gudagosunna? </v>
<v b="LUK" c="21" v="8">Geb degi, Jesús sogded: “Nue salakarmar, mer dulemarse yardaklemalo. Ar bukidar yamo anyob imaknonimaloed, sognonimaloed: ‘Ani an Cristo, Bab-Dummad-dule-wargwen-barmidagoye-sogsad-duleye.’ Degine, sognonimarbaloed: ‘Neg nue-dukumossunye.’ Degi-inigwele, mer eba be nagumalo. </v>
<v b="LUK" c="21" v="9">”Bila-onogedginbi neg-naguar be itodamaloed, degi, neg-urwedgibi naguar be itodamarbaloed. Deyob neg-gualile, mer be dobgumalo. Ar we-ibmarmar-inse guergebed, degi-inigwele, neg bato emiskwaa berguodeeye soglesulid.” </v>
<v b="LUK" c="21" v="10">Geb degi, Jesús amarga sogdebar: “Dulemar-yar-baid-baidgi-bukmalad na bila ononanai gudamaloed, degi, reymar na muchub-muchub egi yolenanai gudamarbaloed. </v>
<v b="LUK" c="21" v="11">Degine, negabandur-dummagan nagumai gudagoed. Yar-baid-baidgi ukud-dummad, degi, uellemalad-bukidar-ainimai gudabaloed. Dobed-dummad nagumai, degine, nibneggi ibmarmar-wilubgan-dakledisulid-dummagan oyolemai gudagoed. </v>
<v b="LUK" c="21" v="12">”Ar bela we-ibagan-bulegan-iduale, dulemar bemar-baregindamaloed, bemar-gamaloed, degine, Judíoʼmar-onmakednegse bemar-sedmaloed, esgaryagi bemar-metemaloed. Ar bemar, an-sapinganga gumalad-ulale, reymar-asabin, degi, dummagan-negdakmamaid-asabin bemar-sedmaloed. </v>
<v b="LUK" c="21" v="13">”Ar deyob ibmarmar-guoedi, adi, bemar angi sunmakegalad. </v>
<v b="LUK" c="21" v="14">Degisoggu, mer bai-itomalo, mer be binsamalo, an na san bendakegala, ¿igi an sogodibeye? </v>
<v b="LUK" c="21" v="15">Ar ani an bega binsaed-nued ukoed igi be sogoe. Bela dulemar-begi-gwisgudimalad begi obinosurmalad, ar ade, geg be-abinsae gumaloed. </v>
<v b="LUK" c="21" v="16">”Ar be-babganse-bakar, be-ukmaloed, be-iamar, be-urbamar, be-gwenadgan, be-aimar, dummaganga be-ukmaloed, degine, gwen-gwen bemar oburgwilemaloed. </v>
<v b="LUK" c="21" v="17">Be an-sapinganga-gumalad-ulale, bela-dulemar isdar be-dakmaloed. </v>
<v b="LUK" c="21" v="18">Ar degi-inigwele, be sailagia-wargwensaar bei gwen yogguosulid. </v>
<v b="LUK" c="21" v="19">Ar bemar galakusulile, be abonolemaloed. </v>
<v b="LUK" c="21" v="20">”Ar bemar dakalir, sorda-bila-onomalad Jerusalén-ebiris bukwa, be wismardo, we-Jerusalén-neggwebur-bibisged-ibagan warmaknoniki. </v>
<v b="LUK" c="21" v="21">Degisoggu, a-ibagi, Judeaʼgi be gudiile, yalaganba be wakinno. Bemar-Jerusalén-neggwebur-abargi-gudiile, be nomalo, degine, bemar-sapurba-gudimalale, mer bar neggweburse dagmalo. </v>
<v b="LUK" c="21" v="22">”Ar a-ibagangine, Bab-Dummadi dulemar-e-sogedba-nanadisurmalad sabsur-odurdakoed. Ar igi Bab-Dummad-Gardagi-narmakar-nai, deyobi guoed. </v>
<v b="LUK" c="21" v="23">Degine, a-ibagangine, ammormar-gurgin-nikagudimalad, degi, mimmigan-gwaru-sedimalad, nue-wilemaloed. Ar ade, a-ibagangi we-napneggi ibagan-nunmak-itoleged naiguoed. Degine, Bab-Dummad we-dulemargi nue-odurdaked-dummad nasikoed. </v>
<v b="LUK" c="21" v="24">”Degine, dulemar es-suidgi-ewarar burgwemaloed. Deginbali, galesmalad bela neggwebur-bamaladse seledmaloed. Degine, dule-Judíoʼsurmalad, Jerusalén-neggwebur nue-wiononimaloed. We-dulemar, Jerusalénʼgi-gudigumaloed-e-ibagan-berguoedse, deyob-gudii gumaloed.” </v>
<v b="LUK" c="21" v="25">Jesús sogdebar: “Geb degine, dad-ibelergi wilubgan dakledagoed, niigi, degine, niisgwamargi wilubgan dakledagoed. Degine, napneggi dulemar-yar-baid-baidgi-bukmalad demar-uurmakedba, degi, demar-arwedba, surbinsa itodamaloed. </v>
<v b="LUK" c="21" v="26">Dulemar-bukidar dobedba, degine, ibmar-dummagan we-napneggi-akar-gudagoedba negoedmaloed. Ar ade, nibneggi ibmar-dummagan gala-nika-nanaid bela giglimakoed. </v>
<v b="LUK" c="21" v="27">”Geb degine, ani Dule-Machi, mogir-imbaba an-ganguedba, degi, bela-bela an-gangued-yeerdaklegedba-dani an-dakdamaloed. </v>
<v b="LUK" c="21" v="28">Ar ibmar-wegiimalad deyob guar be dakele, gandik be samalo, degi, na be guakwaa gudigumalo. Ar ade, be-san-burba-abonoleged-ibagan warmaksad.” </v>
<v b="LUK" c="21" v="29">Degi, Jesús na e-sapinganga burbar sogdebalid: “Nue be higuera-sapi, degi, sapi-baigan, be dakmar. </v>
<v b="LUK" c="21" v="30">Wegi anmar-yargi sapimar bato gannar aramaksale, bemar nue wisid, yor omodaniki. </v>
<v b="LUK" c="21" v="31">Amba deyobmodo, we-ibmarmar an-bemarga-sogsamaladi, deyob guar bemar dakalir, bemar wisdo, Bab-Dummad-e-negdakmaid bato warmakdaniki. </v>
<v b="LUK" c="21" v="32">”Napira an bemarga soged, we-dulemar-dula-gudimalad-burgwed-idu, we-ibmarmar bela guedsegad. </v>
<v b="LUK" c="21" v="33">Nibnega, degi, napnega bela berguoed, ar an-gayaburbadi berguosulid, degisadeguoed. </v>
<v b="LUK" c="21" v="34">”Bemargi na be-dukin salakarmarmo. Mer mas-gunnedginbi be binsadii gumalo. Degine, mumguedginbi, degi, we-napneggi-ibmar-naidginbi mer binsadii be gumalo. Ar degiile, abakalegi, bemar we-ibagan-edarbedisulid ukiarmakale bemargi danikile. </v>
<v b="LUK" c="21" v="35">”Ar igi ibmar-durgan ibmar-galegedgi ukiar galedae, deyobi, we-ibagan bela-dulemar-we-napneggi-bukmaladgi ukiar nonikoed. </v>
<v b="LUK" c="21" v="36">Degisoggu, nue neg-itoagwar be gudii gumar. Gatik Bab-Dummadse gordii gumar. Adi, bemar unnitiba we-ibmar-gudagoedgi be wakinmalagar, degine, a-ibagangi, Dule-Machi-asabin gwage-swilidik gwichigumogagar.” </v>
<v b="LUK" c="21" v="37">Jesús, Bab-Dummadse-goled-neggi bane-bane neg-ibgi dulemar-odurdakdii gualid, degine, neg-mutikdi, Olivosʼye-yar-nugadse naddaed. </v>
<v b="LUK" c="21" v="38">Degine, bela dulemar neg-wakdar Bab-Dummadse-goled-negse, Jesúsʼse e-odurdaked-itogega nonidamalad. </v>
<v b="LUK" c="22" v="1">Dakleargu, Madu-Inasuli-Gulleged-Iba warmakdanikid. A-iba, Oburgwilegoenad-Ibaye bilebalid. </v>
<v b="LUK" c="22" v="2">A-ibagan-warmakdanikidgine, dule-irwa-Bab-Dummadse-gormalad-e-dummagan, degi, Garda-Narmaked-Dulemar, igar-amiarmalad, igi-saele Jesús-oburgwemalodibeye. Degi-inigwele, wemar dulemar-dobmarbalid. </v>
<v b="LUK" c="22" v="3">Degi, nia-saila-Satanás Judasʼgi dognonikid. We-Judasʼde, Jesús-sapingan-e-ambe-gakabogwad-wargwenad-gued, Iscarioteʼye nugbalid. </v>
<v b="LUK" c="22" v="4">Degi, Judas dule-irwa-Bab-Dummadse-gormalad-e-dummaganse, degi, suar-ibmala-e-dummaganse nadegusad. Amarse-modapgu, ega sogdapid, ede Jesús emarga ukoye. </v>
<v b="LUK" c="22" v="5">Judío-dummagan weligwar itosmalad. Judasʼga-mani-ukega Judas-ebo igar-nabosmarsunnad. </v>
<v b="LUK" c="22" v="6">Geb Judas sogsad, nueganbiye. Degisoggu, Judas, sana Jesús-darba-ukodibeye, binsadii gualid. </v>
<v b="LUK" c="22" v="7">Madu-Inasulid-Gulleged-Ibagan mosgu, Oburgwilegoenad-Iba-insaega, sibad-wawaad-gunnega sibad-wawaad-oburgwergebed. </v>
<v b="LUK" c="22" v="8">Agine, Jesús, Pedro, Juan-ebo, barmisad. Amarga sogsad: —Anmar-idu be namar. Iba-onogegala ibmar guagwar be imaknamar, adi, agi anmar mas gunmalagar. </v>
<v b="LUK" c="22" v="9">E-sapingan-warbogwad Jesúsʼga sogdemalad: —Degite, ¿bia anmar be-idu neg-guagwar imakbi be abege? </v>
<v b="LUK" c="22" v="10">Jesús, abin-sogded: —An bega sogmalo, neggweburse be dogdapmalale, dule-wargwen be abingudamaloed. Geb a-dule gwidugi dii-semai be dakdamaloed. A-dule-sorba be namalo. Ar bia dogdapoe, a-neggi bemar dogdapmogoed. </v>
<v b="LUK" c="22" v="11">A-neg-ibedga be sogmalo: ‘Odurdaked-saila sogye: ¿Bia Oburgwilegoenad-Ibagi an-sapinganmala an mas-gunnoed-neg siiye?’ </v>
<v b="LUK" c="22" v="12">Geb neg-ibed neg-dummad guagwar bato nuesaale niba-aila-birgi bemarga oyogoed. Agi bemar guar anmar-idu mas simaloed. </v>
<v b="LUK" c="22" v="13">Jesús-sapingan-warbogwad nadmarsunnad. Ar igi Jesús emarga sogsa, deyob dakdapmalad. A-neggi ibagi mas-gunmalagala, bela-ibmar guagwar urbismalad. </v>
<v b="LUK" c="22" v="14">Degine, masgunned-wachi-mosgu, Jesús mese-naba na e-sapingan-bur-dummagan-warambe-gakabogwadmala (12) signonikid. </v>
<v b="LUK" c="22" v="15">Jesús na e-sapinganga sogded: —Ibiyobi an bemarbo, an-burgwed-iduar Oburgwilegoenad-Ibagi-mas-gulleged an edarbedii gusa. </v>
<v b="LUK" c="22" v="16">Ar napira an bemarga soged, we-mas bar an gunnosulid. Bab-Dummad-e-negdakmaidgi geb an gundapbaloed. </v>
<v b="LUK" c="22" v="17">Degine, Jesús nog-susgua, dog-nuedye Bab-Dummadga sogsad, a-sorba, sogded: —We be gobmar, na be mimimar. </v>
<v b="LUK" c="22" v="18">Ar an bemarga soged, emigindi, vinoʼdi we-sorba bar an gobosulid, Bab-Dummad-e-negdakmaid-nonikidse geb an gobdapbaloed. </v>
<v b="LUK" c="22" v="19">Geb degi, Jesús madu susbalid, dog-nuedye Bab-Dummadga sogsabalid. Geb madu bisge-bisge-imaksagu, e-sapinganga uke-uke imaksad. A-sorba sogded: —We-madu an-sanad, bemar-ular uklegoedid. Weyob be imakmaloed, adi, angi be binsamalagar. Geb we-madu guchamarsunnad. </v>
<v b="LUK" c="22" v="20">Mas-guchamalad-sorba, Jesús noggi-vino-siid susbalid. Jesús nog susgua, sogded: —We-vino, an-ablisad. An-ablis, Bab-Dummad-Israel-Dulemarbo-Igar-Bini-Mesnaid-wilubganad. We-an-ablis, bemar-ular milegoed. </v>
<v b="LUK" c="22" v="21">Ar emigindi, dule-darba-an-ukoeddi we-mesegi an-abargi simogad. </v>
<v b="LUK" c="22" v="22">Napira an bemarga soged, ani Dule-Machi, ar igi Bab-Dummad bato epenne angi sogsagusa, ar deyob an guoed, an burgoed. Ar dule-darba-an-ukoeddina, nue-wilegoed. </v>
<v b="LUK" c="22" v="23">Geb degi, e-sapingan muchub-muchub sogdemalad, wede doa darba Jesús-ukodibeye. </v>
<v b="LUK" c="22" v="24">Jesús-sapingan na muchub-muchub gaarmalad, ar doa bur emarba dummad guodibeye. </v>
<v b="LUK" c="22" v="25">Jesús e-sapinganga sogded: “Reymar-neggwebur-semamaidi, dulemargi bur-dule-dummad na san-imakdaed. Degisoggu, bela ega ibmar imakbi abedamarsunnad. Dule-neggwebur-semaid, nued ibmar-imakmaiye na dukin sogdamalad. </v>
<v b="LUK" c="22" v="26">Ar bemardi deyob guewilubsulid. Bemar-abargi dummadga-gudiid dule-bipigwadyob san-imakewilupid. Be dulemar-iduedile, dulemar-maiga be guergebed. </v>
<v b="LUK" c="22" v="27">Ar ¿doa bur dule-dummad-sunna? ¿Dule mese-naba-sigedi? ¿Dulemar mese-naba-simaladga mas-dakedi? ¿Dule-mese-naba-siid bur-dule-dummadsursi? Deyobdo. ”Ar an bemar-dummad-inigwele, bemar-abargi bemar-maiyob an gudiid. </v>
<v b="LUK" c="22" v="28">”An-wilubdakleged-abargi, bemar anba gudigudamalad. </v>
<v b="LUK" c="22" v="29">Degisoggu, igi-Bab-Dummad, ega-negseega, an-nug-imaksa, deyobi ani, an bemar-nug-imakmogad, adi, bemar negsemogagar. </v>
<v b="LUK" c="22" v="30">Adi, bemar an-negdakmaidgi an-mese-naba mas gunmogagar, degi, gobmogagar, degine, ologan-nuedgi-sii Israel-dorgan-sogambe-gakabogwadga (12) igar-nabosii gumogagar.” </v>
<v b="LUK" c="22" v="31">Dummad-Jesús sogdebalid: —Simón, Simón, be dake, nia-saila-Satanás trigo-madubur-omukulegedyob-bemar-imakega bemar-egichis gudiid, adi, isguedgi bemar-egwanegar. </v>
<v b="LUK" c="22" v="32">Ar andi, Bab-Dummadse bega gochad, adi, ulubgi be angi-bensulid mer galakuegar. Unnila ichesaale be angi bangudoed, gannar be anse aibilisale, be-gwenadgan be ogannogo, adi, gatik anba nagumalagar. </v>
<v b="LUK" c="22" v="33">Pedro, Jesús-abin sogded: —Dummad, an beba naegale an guagwar gudiid. An beba esgaryase-melleye sogele, beba an burgweye sogele, an guakwagwad. </v>
<v b="LUK" c="22" v="34">Jesús, abin-sogded: —Pedro, an bega soged, gannir-namaked-iduar ilapaa be an-osulogoed. </v>
<v b="LUK" c="22" v="35">Jesús e-sapinganga sogded: —Deunni, sagu suli, mani-seed-sagu suli, degi, sapat suli an be-barmisgu, ¿bemarga ibmar akusmala? Jesús-abin, sogdemalad: —Suli. Unniguar anmar ibmar-nikagusmala. </v>
<v b="LUK" c="22" v="36">Jesús sogdebalid: —Emisgindi, an bega sogmardo: Dule sagu-nikale, sedo. Mani-urbed-sagu-nikale, sedbalo. Ar dule es-suid sulile, na e-suba uko, adi, a-manigi es-suid bakegar. </v>
<v b="LUK" c="22" v="37">An bemarga sogmalad, ar angi Bab-Dummad-Gardagi-narmakar-naid-sogedba guergebed. Weyob sognaid: ‘Dulemar-isgumaladyob imaklesmogad.’ Isaías 53:12 ”Ar deyob angi-narmakar-naidyob guergebed.” </v>
<v b="LUK" c="22" v="38">Geb degi, e-sapingan sogded: —Dummad, anmar es-suid-warbo nikmala. Jesús, abin-sogded: —Mer bar we-ibmargi sunmakmar. </v>
<v b="LUK" c="22" v="39">Jesús neggweburgi-nodgua, Olivos-yarse nadegusad, ar ade, gusgu a-yarse naddaed. E-sapingan eba nade gusmarmogad. </v>
<v b="LUK" c="22" v="40">Emar-nadapidse warmaksamargu, Jesús e-sapinganga sogded: —Bemar isguedgi-wilubdaklegedgi mer galakumalaga, Bab-Dummadse gormar. </v>
<v b="LUK" c="22" v="41">Jesús na e-sapingangi bannabasaar naded. Agi yokorgi sindigar sigisgu, Bab-Dummadse goted. </v>
<v b="LUK" c="22" v="42">Sogded: “Baba, an-idu, ina-gagbid-gobedyob beedse igar-buled-naidgi wilebisur be an-abegele, melle be an-wiogodo. Degi-inigwele, an-sogedbarsuli, unnila be-sogedba be imakoed.” </v>
<v b="LUK" c="22" v="43">Geb agine, baliwitur-wargwen Jesús-ogannogega nibneg-akar aidenonikid, ese magarononikid. </v>
<v b="LUK" c="22" v="44">Ar Jesús bela-bela nue-surbinsa-itogusgu, bur bule Bab-Dummadse gorsigisad. E-wimakedi abeyob napase dedemaknai gusad. </v>
<v b="LUK" c="22" v="45">Jesús Bab-Dummadse-gorsiid-gwisgusgu, e-sapingan-bukwadse nonikid, daknonikid, bukib-binsamaladba gabmamai. </v>
<v b="LUK" c="22" v="46">Jesús amarga sogded: —¿Ar ibiga bemar gabmamai? Gwisgumala, Bab-Dummadse gormala, adi, isguedse be wilubdaklearmalar melle galakuegar. </v>
<v b="LUK" c="22" v="47">Jesús amba e-sapinganga sunmakgwichi, dulemar-bukidar ese duurmaknonikid. E-ambe-gakabogwad-wargwenad-Judas, emar-idudanikid. A-dule Jesúsʼse warmaknonigu, ega nuedye-sogega ei-wagar unonikid. </v>
<v b="LUK" c="22" v="48">Degi, Jesús ega sogded: —Judas, ¿wagar-uar, Dule-Machi darba be uke? </v>
<v b="LUK" c="22" v="49">Jesúsʼba-gudimalad dakdegu, igi igargan gudagoe, Jesúsʼga sogdemalad: —Dummad, ¿anmar es-suidgi dulemar-eware? </v>
<v b="LUK" c="22" v="50">Jesús amba yoo abin-imake, e-sapin-wargwen dule-irwa-Bab-Dummadse-goled-bur-dummad-e-mai naibi-imaksad, e-uaya-nuedsikid ei siksad. </v>
<v b="LUK" c="22" v="51">Geb degi, Jesús ega sogded: —¡Gusa! Mer bar ese achae. Geb Jesús dule-uaya-ebusa imaksad, dule-onudaksad. </v>
<v b="LUK" c="22" v="52">Degi, Jesús dule-irwa-Bab-Dummadse-gormalad-e-dummadga, suar-ibmala-Bab-Dummadse-goled-negdakmalad-e-dummaganga, degi, Judío-girmar-dummagan-ese-nonimaladga sogded: —¿Ibiga bemar dule-ibmar-atursaed-gaeyobi anbina es-suiganyalaba, suarmaryalaba be danimala? </v>
<v b="LUK" c="22" v="53">Bane-bane an bemar-abargi Bab-Dummadse-goled-neggi gudigusgu, gwen be an-gassurmalad. Ar emigindi, bemar-an-gamalaga, ibagan nonikid, degi, nia-sogedba ibmar-imaked-iba nonibalid. </v>
<v b="LUK" c="22" v="54">Dulemar Jesús-gasmargu, dule-irwa-Bab-Dummadse-goled-bur-dummad-negse sesmalad. Agine, Pedro bannabasaar Jesúsʼba nadap gusad. </v>
<v b="LUK" c="22" v="55">Degi, suar-ibmala neg-imba-abargi soo-ogasmalad, a-dikarba sigismalad. Geb Pedro amar-abargi signonimogad. </v>
<v b="LUK" c="22" v="56">Bunagwa-arbaedi, soo-naba Pedro-sii dakargu, nuu dakded, sogded: —We-dule Jesúsʼba gudigusmoga. </v>
<v b="LUK" c="22" v="57">Pedro osulosad, sogded: —Bunagwa, we-dule aku an dake. </v>
<v b="LUK" c="22" v="58">Degi, doga-nadsuli, dule-baid Pedro-dakarmogad, ega sogdemogad: —Be-dule amba Jesús-sordamogad. Pedro, abin-sogded: —An a-sordasuli. </v>
<v b="LUK" c="22" v="59">A-wachi-irgwen-nasad-sorba dule-baid sokarmogad: —Nabiri, we-dule Jesúsʼba gudigusmoga. Be dake, Galilea-dolad. </v>
<v b="LUK" c="22" v="60">Geb degi, Pedro sogded: —An wissuli ibugi be anga sunmakgwichi. Pedro amba sunmakgwichidgi gannir namakalid. </v>
<v b="LUK" c="22" v="61">Geb degi, Dummad-Jesús, Pedro-dakdegu, Pedro, ebinsaas-naded, igi Jesús ega ibmar sogsa: “Gannir-namaked-iduar ilapaa be an-osulogoye.” </v>
<v b="LUK" c="22" v="62">Degi, Pedro magaba nodgu, ise-boar naded. </v>
<v b="LUK" c="22" v="63">Dulemar-Jesús-mer-wakinnega-edarbebukmalad Jesúsʼgi dodoarmalad, degi, Jesús-sarsoarmarbalid. </v>
<v b="LUK" c="22" v="64">Ei-ibya edichamargu, wagargi bibyosdamalad, geb ese egichiardamalad: —Degite, soge, ¿doa be-bibyosa? Jesúsʼdi gwen dulemar-abin-imakdasulid. </v>
<v b="LUK" c="22" v="65">Degine, dulemar Jesús-nug-ichoegala, bukidar egi sunnasur sunmakdemarbalid. </v>
<v b="LUK" c="22" v="66">Neg-oibosgu, Judíoʼmar-girmar-dummagan-neggwebur-sedimalad, dule-irwa-Bab-Dummadse-gormalad-e-dummagan, degi, Garda-Narmaked-Dulemar ambikunonimalad. Geb degi, igar-nabiromalad-negse Jesús-senonimalad. </v>
<v b="LUK" c="22" v="67">Geb agi ese egichiarmalad: —Anmarga be soge: ‘¿Be Cristo?’ Jesús, amar-abin sogded: —Ar an bemarga sogdele, an Cristoʼye, be an-itossurmalaled. </v>
<v b="LUK" c="22" v="68">Deginbali, an bemarse ibmar egichidele, bemar an-abin imaksasurmalaled, degine, be an-onossurmarbaliled. </v>
<v b="LUK" c="22" v="69">Ar emigindi, ani Dule-Machi, dummadga-guega, Bab-Dummad-Bela-Gangued-Nikad-e-argan-nuedsik sigidapoed. </v>
<v b="LUK" c="22" v="70">Bela ega sogdemalad: —Degisoggu, ¿be Bab-Dummad-Machisunde? Jesús, abin-sogded: —Ar bemar-sunnagwad bato sognanaid. </v>
<v b="LUK" c="22" v="71">Geb na sogdemalad: —¿Ar ibiga dule-baid anmarga Jesúsʼgi bar ibmar-sogbi an abemarsunna? Ar anmar-sunnad na-dukin-sogsad itosmalad, ede, Bab-Dummad-Machiye. </v>
<v b="LUK" c="23" v="1">Geb degi, bela-dulemar-igar-itobukmalad ainidmargu, Pilatoʼse Jesús-sesmalad, adi, ega igar-itogegar. </v>
<v b="LUK" c="23" v="2">Geb degi, Judío-dummagan weyob Jesúsʼgi sognai guarmalad: —Anmar we-dule dulemar-binsaed-gadii itosad, sogdii, mer Roma-Dummad-Césarʼga mani ukoye. We-Jesús na dukin sogdiid, ede reyye, ede Cristoʼye. </v>
<v b="LUK" c="23" v="3">Geb degi, Pilato Jesúsʼse egichialid, ega sogded: —¿Ar be Judíoʼmar-e-Rey? Jesús, abin-imakdegu, sogded: —Ar bede soged. Napirado. </v>
<v b="LUK" c="23" v="4">Degine, Pilato, dule-irwa-Bab-Dummadse-gormalad-e-dummaganga, degi, dulemar-bukmaladga sogded: —An dakgua, we-dule gwen ibmar-oakalossur an daked. </v>
<v b="LUK" c="23" v="5">Ar dulemar bur bule sogdemalad: —We-Jesús dulemar-oimakdiid. Bela Judea-yalaganba dulemar-odurdakdiid. Galilea-akar onoalid, emide, wesegus naid. </v>
<v b="LUK" c="23" v="6">Geb degi, Pilato itoargu, dulemar soge, we-dule Galilea-akar noarye, egisdesunnad: —¿We-dulede, Galileaʼginedi? </v>
<v b="LUK" c="23" v="7">Pilato itoargu, Herodes-negdakmaidgi Jesús daniki, Herodesʼse barmissunnad. Ar ade, deun Herodes Jerusalén-neggweburse gudimogad. </v>
<v b="LUK" c="23" v="8">Herodes, Jesús-dakargu, weligwar itosad. Ar ade, dikasurgus Jesús-dakbigudiid. Degi, Herodesʼde, dulemar Jesúsʼgi-bukidar-sunmaked itodiid. Degisoggu, Herodes binsadsunnad, Jesús e-wagab ibmar-dakledisulid ega imakoergebye. </v>
<v b="LUK" c="23" v="9">Herodes, Jesúsʼse bukidar ibmar-egisnai gualid. Ar Jesúsʼdi gwen abin-imaksasulid. </v>
<v b="LUK" c="23" v="10">Degine, dule-irwa-Bab-Dummadse-gormalad-e-dummagan, degi, Garda-Narmaked-Dulemar Herodesʼga gannar-gannar Jesúsʼgi sunmaknanai guarmalad. </v>
<v b="LUK" c="23" v="11">Geb degidbali, Herodes, e-suar-ibganmala, ibgwensur Jesús-dakded, egi dododed. Reymaryob ega mor-nued yosmarsunnad. Geb degi, Herodes, gannar Pilatoʼse Jesús-barmisad. </v>
<v b="LUK" c="23" v="12">A-ibagine, Pilato, Herodes-ebo gannar ai-nuedga gunonikid. Ar ade, iduardi ebo urwedimalanad. </v>
<v b="LUK" c="23" v="13">Geb degi, Pilato, dule-irwa-Bab-Dummadse-gormalad-e-dummaganse, negsemamaidse, degi, bela-dulemarse, gochad. </v>
<v b="LUK" c="23" v="14">Geb amarga sogded: —We-dule-be-anga-senonimalad, egi be anga sognonimalad, we-dule, neg-gagadiiye. Ar bemar-wagab an ese ibmar egichisad. Degite, we-dule neg-ichodiiye bemar sogedi, gwen an deyob daksulid. </v>
<v b="LUK" c="23" v="15">Ar Herodesʼbela gwen-neg-oakalossuli daksamogad. A-ulale, gannar anse we-dule barmialid. Degisoggu, Jesús gwen-neg-oakalossursoggu, oburgwilegewilubsulid. </v>
<v b="LUK" c="23" v="16">Unnila an nue-sabsur-odurdakoed. A-sorba, an we-dule onogoed. </v>
<v b="LUK" c="23" v="17">Ar ibagi, gusgu Pilatoʼde igar-maidba dule-wargwen-esgaryagi-mellesiid onodaed. </v>
<v b="LUK" c="23" v="18">Ar dulemar-bukidar-bukwaddi bela dule-wargwennayob oimakdemalad, sogdemalad: —¡We-Jesús be oburgwe! ¡Barrabás be anmarga onoge! </v>
<v b="LUK" c="23" v="19">We-Barrabásʼde Jerusalénʼgi, Roma-dulemargi gwisgusad-ular, degi, dule-oburgwisbalid-ular, esgaryagi metegusmalad. </v>
<v b="LUK" c="23" v="20">Pilato Jesús-onobiedba idu-sogsadyobi gannar dulemarga sogdebalid. </v>
<v b="LUK" c="23" v="21">Ar dulemardi oimakdemarbalid: —¡Nakrusgi bioke! ¡Nakrusgi bioke! </v>
<v b="LUK" c="23" v="22">Geb Pilato gannar ilapaagi dulemarga sogdebalid: —Ar degite, we-dulede, ¿ibu-ibmar-isgana-imaksa be dakmarsunna? Ar gwen ibmar-isgana imaksasur an daked. Degisoggu, oburgwilegewilubsulid. Unnila an nue-sabsur-odurdakoed. A-sorba, an we-dule onogoed. </v>
<v b="LUK" c="23" v="23">Ar dulemardi binnasuli oimakdemalad, nakrusgi Jesús-biokye, sogdemalad. Ar degite, dule-irwa-Bab-Dummadse-gormalad-e-dummagan, degi, dulemar-oimakbukwad-sogedba bur imaklesad. </v>
<v b="LUK" c="23" v="24">Geb degi, Pilato dulemar-egisbukwadba imaksasunnad, Jesúsʼga nakrusgi-oburgwed-igar mesissunnad. </v>
<v b="LUK" c="23" v="25">Pilato, dulemarga, Barrabás-Roma-dulemargi-gwisgusadi, emar-oburgwisad-ular-esgaryagi-mellesiid, onossunnad. Geb Pilato suar-ibmalaga Jesús-uksasunnad, adi, dulemar, e-itolegedba Jesús-imakmalagar. </v>
<v b="LUK" c="23" v="26">Roma-suar-ibgan Jesús-sesmargu, dule-wargwen Jerusalénʼse-dani abinguarmalad. We-dulede, Cireneʼginedid, Simónʼye nugad. Gandikidgi a-dule-gasmalad, agine, e-gukingi nakrus-mesismalad, adi, Jesús-sorba nakrus-semai guegar. </v>
<v b="LUK" c="23" v="27">Dulemar-bukidar Jesús-sorba duurmaknadap gusmalad. Omegandi, Jesúsʼga bonadapi, degi, bukib-binsaedba ega oimaknadapi gusmalad. </v>
<v b="LUK" c="23" v="28">Jesús omegansik aibiridgua, amarga sogded: “Omegan-Jerusalénʼginmalad, mer anga be bomar. Na dukin be bomar, be-mimmiganga be bomar. </v>
<v b="LUK" c="23" v="29">Ibagan nonikoed, dulemar sogdamaloed: ‘Omegan-geg-mimmi-nikumaladgi ise-nued binsalesye. Omegan-gusgu-muu-neggi-geg-gurgin-nikumaladgi ise-nued binsalesye. Degi, omegan-mimmigan-onussurmaladgi ise-nued binsalesye,’ sogdamaloed. ‘Ar we-omegandi na-e-mimmiganba gwen wilegosulid.’ </v>
<v b="LUK" c="23" v="30">Geb degi, dulemar sabsur-wilenaidba yarmarga sogdemaloed: ‘¡Be anmargi batedage!’ Yar-mulluganga sogdemaloed: ‘¡Be anmar-omursunna!’ </v>
<v b="LUK" c="23" v="31">”Anbela an gwen-neg-oakalossulid-inigwele, weyob an-imaknanaid. Dule-neg-oakalosar-bulesunna, bur bule wiomalodo.” </v>
<v b="LUK" c="23" v="32">Suar-ibgan dule-isganamar-warbo oburgwemalaga Jesúsʼba semai gusmarbalid. </v>
<v b="LUK" c="23" v="33">Nonogarye-neg-nugadse mosmargu, agi nakrusgi Jesús-bioksamalad. Dulemar-isgana-warbogwad nakrusgi bioklesmarmogad. Wargwen, Jesús-argan-nuedsik ogwichismalad. Baiddi, Jesús-argan-sapiledsik ogwichismalad. </v>
<v b="LUK" c="23" v="34">Degi, Jesús sogded: “Bab-Dummad, we-dulemar isgussuliyob be dako, ar wissurmalad ibu imaknanai.” Degi, suar-ibgan Jesús-morgi dodoarmalad, wilubdaknai-guarmalad, igid-mor emargadga guodibeye. A-sorba, Jesús-mor mimismarsunnad. </v>
<v b="LUK" c="23" v="35">Degine, dulemar-bukidar neg-gunaid dakbukwa gusmalad. Ar neggwebur-dakmamaidi, Jesúsʼgi dodonai gusmalad, sogdedamalad: —Ar ede, dule-baigandi nabir bendaksad. Ar we Cristoʼle, Bab-Dummad-susadile, na dukin bendakdo. </v>
<v b="LUK" c="23" v="36">Amba suar-ibgan Jesúsʼgi dodonanai gusmarmogad. Geb gobega, vino-gagbid ega senonimalad, </v>
<v b="LUK" c="23" v="37">ega sogdemalad: —Ar be Judíoʼmar-e-Reyle, na be dukin bendakdo. </v>
<v b="LUK" c="23" v="38">Jesús-nakrus-birgi, Griego-gayaba, Latín-gayaba, degi, Hebreo-gayaba, weyob narmakar-nai gusad: </v>
<v b="LUK" c="23" v="39">Dule-isgana-wargwen, Jesús-dikarba-nakrusgi-biokar-naimogad, Jesúsʼgi isdar-sunmaknai gusmogad, ega sogded: —Ar be Bab-Dummad-dule-yoedse-barmidagoye-sogsad-dulesursi. Degite, na be dukin bendake. Be anmar-bendakmoga. </v>
<v b="LUK" c="23" v="40">Agine, nakrusgi-biokar-naid-baid, Jesúsʼgi-isdar-sunmaknaid-abin-imakded, ese uluded, ega sogded: —Ar Jesús-sunnaa be burgwe-sognaimogad. Degite, ¿be Bab-Dummad-dobsurde? </v>
<v b="LUK" c="23" v="41">Ar anmardi nabiridba wilenaid. Ar anmardi, ibmar-isgana-imaksadba odurdaklenaid. Ar we-duledi, gwen ibmar-isgana imaksasulid. </v>
<v b="LUK" c="23" v="42">Geb degi, Jesúsʼga sogded: —Be Reyga-negdakmaidgi-danikir, be an-insao. </v>
<v b="LUK" c="23" v="43">Geb degi, Jesús, abin-sogded: —Napira an bega soged, emi-ibagi Neg-Nued-naidgi be anba gudiguoed. </v>
<v b="LUK" c="23" v="44">Degine, yorukugusgua, bela napneggi negsichid nagusad, wachi-irbaase naigusad. </v>
<v b="LUK" c="23" v="45">Degine, dad-ibeler gwen bar gassulid. Jerusalénʼgi Bab-Dummadse-goled-neggi, Neg-Islidikid-irwa-mor-naid, negabar achirmakde gusad. </v>
<v b="LUK" c="23" v="46">Geb degi, Jesús binnasur goted, sogded: “Baba, be-argangi an-san-burba an uksun.” Deyob-sogsad-sorba, Jesús burgwided. </v>
<v b="LUK" c="23" v="47">Roma-sorda-dulatar-sediid (100), weyob-ibmar-gusad daksagu, Bab-Dummad-nug ogannoded, sogded: “Ar we-dule, dule-nueddaed-napiragwadid, gwen-ibmar-oakalossulid.” </v>
<v b="LUK" c="23" v="48">Bela dulemar-bukidar, Jesús nakrusgi-burgwenaid-dakbukmalad, bela we-ibmargan-gusad daksamargu, bela-bela na bukib binsadmalad, na dukin-dukin binasgargi sarsonanai negse nadmalad. </v>
<v b="LUK" c="23" v="49">Ar bela Jesús-mag-dakmaladi, degi, omegan-Galilea-akar-eba-bipirmakdimaladi, bannaba we-ibmar-gunaid-dakbukwa gusmalad. </v>
<v b="LUK" c="23" v="50">Deun, Judío-igar-nabiromalad-wargwen, Joséʼye-nugad mai-gusmogad. A-dulede, Arimatea-neggweburginedid, Judea-yala-dolad. José dakleargu, dule-nuedid, dule-igar-napiragwadbadaed-duled. </v>
<v b="LUK" c="23" v="51">We-dulede, Bab-Dummad-e-negdakmaid nue edarbedimogad-duled. Joséʼdi, Jesús-oburgweye sogsamaladba gwen naigussulid, degine, emar-ibmar-imaksamaladba gwen akassurbalid. </v>
<v b="LUK" c="23" v="52">We-dulede, Pilatoʼse nadegusad, Jesús-mui egisdapid. </v>
<v b="LUK" c="23" v="53">José, Jesús-nakrusgi-burgwar-naid odesgu, atued-sibugi nue-obipirmaksad. Geb degi, José akwa-gwisar neg-uanga-siid-yaba, yoo-dule-egi-diglegedgi Jesús-mesisad. </v>
<v b="LUK" c="23" v="54">Deun, a-ibagi, Ibmar-Guagwar-Sied-Ibad, bato obunnoged-iba warmakdanikid. </v>
<v b="LUK" c="23" v="55">Omegan-Galilea-akar-Jesúsʼba-danigusmalad, José-Arimatea-sorba nadegusmalad. Neg-uan-siid daksamalad, degi, Jesús-diglesad bia mesilesad daksamarbalid. </v>
<v b="LUK" c="23" v="56">Omegan negse-nonimargu, ina-biseb-wawaad, degine, gwallu-wawagwad-nuegan guagwar urbismalad, adi, Jesús-muigi eonamalagar. Geb degine, omegan Moisés-Igar-Maidba obunnoged-ibagi obunnosmarsunnad. </v>
<v b="LUK" c="24" v="1">Itoged-iba-gebe-nagudedgine, wakudaryalaba omegan neg-uanse nadmalad. Gwallu-wawagwad-guagwar-imaksamalad sesmalad. </v>
<v b="LUK" c="24" v="2">Omegan neg-uanse-mosmargu, bato akwa-dummad-neg-uan-yawagakgi-siid ainirar-sii dakdapmalad. </v>
<v b="LUK" c="24" v="3">Neg-uan-yaba dogdemargu, Bab-Jesús-e-mui sate dakarmalad. </v>
<v b="LUK" c="24" v="4">Jesús-mui-satedbali, omegan aku itobukmalad, wede igi gusa. Agine, machergan-warbo, mola-sibu-ise-dakar-dakargaed-yoimalad ese gwisgunonimalad. </v>
<v b="LUK" c="24" v="5">Ar omegan nue dobe itomaladbali, napase e-bebe-ebulegedse dulluu imaksamalad. Machergan-warbogwad omeganga sogded: “¿Ar ibiga bemar dule-burgwarmalad-abargi dule-dula-gudiid be amimala? </v>
<v b="LUK" c="24" v="6">Wegi bar maisuli, gannar durgusa. Ar Jesús amba Galileaʼgi-gudigu, igi bemarga sunmaksa, a be insamala. </v>
<v b="LUK" c="24" v="7">Deun, Jesús bemarga sogsagusmalad: ‘Ani Dule-Machi, dulemar-isgudimaladse an uklegergebye, nakrusgi an bioklegergebye, degi, ibapaagi an gannar durguergebye.’ ” </v>
<v b="LUK" c="24" v="8">Geb omegan Jesús-ibmar-sogsad ebinsadmalad. </v>
<v b="LUK" c="24" v="9">Omegan-neg-uanse-gudimalad nonimargu, bela ibmar-gusad Jesús-sapingan-ambe-gakagwensakadga (11), degi, bela dule-baiganga, sogsamalad. </v>
<v b="LUK" c="24" v="10">Omegan Jesús-e-sapingan-bur-dummaganga ibmar-sognonimaladi, wemalad: María-Magdalena, Juana, María Jacobo-e-nan, degi, omegan-baigan-eba-gudimalad. </v>
<v b="LUK" c="24" v="11">Ar Jesús-sapingandi omegan-ega-ibmar-soged itossurmalad, binsa ee gordii daksamalad, egi bengusmalad. </v>
<v b="LUK" c="24" v="12">Ar Pedroʼdi neg-uanse abarmakde gusad. Neg-uan-mosgu, yaba atakdegu, atuedbi bukwa daksad. Ar Pedro weyob-ibmar-gusad geger daksad, gannar negse aligusad. </v>
<v b="LUK" c="24" v="13">Degine, amba a-ibagi dulemar-Jesúsʼba-nanaimalad-warbo Emaús-neggweburse nadap gusmalad. A-neggwebur Jerusalénʼgi wachi-irbo-nanalegedgi egi siid. </v>
<v b="LUK" c="24" v="14">Amar-ebogwadi bela ibmarmar-gusadgi sunmaknadap gusmalad. </v>
<v b="LUK" c="24" v="15">Degi-muchub-muchub-sunmaknadapmaladgine, Jesús-sunnad ese warmaknonikid, eba nade gusmogad. </v>
<v b="LUK" c="24" v="16">Ar wemar-warbogwad aku Jesús-dake gusmalad. Ar ade, Jesús-dakega emar-ibya bargalesad. </v>
<v b="LUK" c="24" v="17">Jesús amarga sogded: —¿Ibigi be sunmaknadapmala? ¿Ibiga be bukib itomarbali? </v>
<v b="LUK" c="24" v="18">Gwensak, Cleofasʼye-nugadi, abin sogded: —¿Ar bebi wegi Jerusalénʼgi bela emi-ibmar-gusad wissurde? </v>
<v b="LUK" c="24" v="19">Geb Jesús, abin-sogded: —¿Ibu-ibmala? Geb abin-imakdemalad: —Jesús-Nazaretʼginedgi bela-ibmarmar-gusad ¿be wissursi? We-Jesús Bab-Dummad-gayaburba-barsoged, gandikidba nued Bab-Dummad-asabin, degi, dulemar-asabin ibmar saed. Degi, gandikidba-sunmaked-dulebalid. </v>
<v b="LUK" c="24" v="20">Degine, dule-irwa-Bab-Dummadse-gormalad-e-dummagan, degi, anmar-neggwebur-dakmamaid Roma-dummadga Jesús-uksamalad, adi, oburgwemalagar. Geb nakrusgi Jesús-bioksamalad. </v>
<v b="LUK" c="24" v="21">”Ar anmardi we-Jesúsʼgi, Israel-dulemar-abonogoedye binsadii gusad. Emide, ibapaagus deyob neggusad-akalad. </v>
<v b="LUK" c="24" v="22">”Ar omegan-anmar-abargi-bipirmakdimarmogadi, geger-ito anmar-imaksad. Ar a-omegande wakudaryalaba neg-uanse nadegusmalad, </v>
<v b="LUK" c="24" v="23">degi-inigwele, Jesús-mui neg-uangi amissurmarlad. Degisoggu, gannar anmarse nonimargu, anmarga sognonimalad, emarde ibya apurusmarye, baliwiturmar-daksamarye. A-baliwiturmar ega sogsamarye, Jesús dula gudiiye. </v>
<v b="LUK" c="24" v="24">”Degine, a-sorba, abala anmar-sordamar neg-uanse nadegusmarmogad. Ar igi-omegan-sogsamala, deyob dakdapmalad. Gwen-Jesús daksasurmarmogad.” </v>
<v b="LUK" c="24" v="25">Geb degi, Jesús amar-warbogwadga sogded: —Bemar akusunna itomalad. Bemar Bab-gayaburba-barsogmalad-sogsamalad-bengumalad-dulemarbalid. </v>
<v b="LUK" c="24" v="26">Ar Cristoʼde nibnegse dummadga-megnaed-iduar bela-bela weyob wilegergebed. </v>
<v b="LUK" c="24" v="27">Geb Jesús we-dulemarga Bab-Garda-narmakar-maidba egi-sunmaklenaid bela sogsad. Moisés-sogsad-narmakar-naidgi onoded, degi, bela Bab-Dummad-gayaburba-barsogsamalad egi-sogsamaladse ega ibmar sogsad. </v>
<v b="LUK" c="24" v="28">Neggwebur-nadapmaladse warmaksamargu, Jesúsʼdi yamo nadegusaeyob imaksad. </v>
<v b="LUK" c="24" v="29">Ar emar-warbogwad Jesúsʼgi ise-alamaknai gusmalad, ega sogdemalad: —Anmarba be beeye, bato neg sedogusye, bato neg mutikgudaniye. Degisoggu, Jesús, emarba bessunnad. </v>
<v b="LUK" c="24" v="30">Degi, mas-gunnega mese-naba sigdemargu, Jesús madu-susa imaksad. Geb Bab-Dummadga dog-nuedye-sogsagu, madu bisge-bisge imaksad, geb emarga uksad. </v>
<v b="LUK" c="24" v="31">Geb degi, e-warbogwad Jesús-mag-dakdemalad. Degi-sii emar-idu binnided, gwen bar daksasurmalad. </v>
<v b="LUK" c="24" v="32">Geb degi, ebogwad na muchub-muchub sokarmalad: “Anmarga igarba Bab-Dummad-Gardagi sunmakdanigu, anmar-gwagede, ¿nue-weligwar itodani-gussursi?” </v>
<v b="LUK" c="24" v="33">Wemar-warbogwad a-gines, a-wachigi, gannar Jerusalénʼse aligusmalad. Jerusalénʼse nonimargu, Jesús-sapingan-ambe-gakagwensakad (11), degi, dulemar-baigan-eba-bukmarmogad danar-bukwa daknonimalad, </v>
<v b="LUK" c="24" v="34">sogbukmalad: —Ar Dummad-Jesús nue-gannar durgusye, Simónʼse Jesús magarosye. </v>
<v b="LUK" c="24" v="35">Geb emar-ebogwadi, e-sordagan-bukmaladga sogsamarmogad, igi-igarba gusmala, degine, igi-emarde Jesús madu-bisge-bisge-imaksagu, magar daksamala. </v>
<v b="LUK" c="24" v="36">Jesús-sapingan amba we-ibmar-gusadgi sunmakbukmala, Jesús emar-abargi gwisgunonikid. Amarga sogded: —¡Na, degite! Ulubgi bogidik be gudii gumarsun. </v>
<v b="LUK" c="24" v="37">Abin bela-bela gwakidmalad, nue-dobe itodmalad, emarde sergan-dakye bimalad. </v>
<v b="LUK" c="24" v="38">Ar Jesúsʼdi amarga sogded: —¿Ar ibiga be nue-dobe itomarsunna? ¿Ibiga be beneyob itomarsunna? </v>
<v b="LUK" c="24" v="39">An-argan be dakmala, an-nag be dakmarbali. Ar amba an-sunnad an gued. Be an-dakmar, be an-ebumar, ar an-sunnad an gued. Ar burbadi san sulid, garmar surbalid. Ar andi san nikad, garmar nikbalid. Be an-dakmalana. </v>
<v b="LUK" c="24" v="40">Deyob-soggwichidgi, emarga e-argan, degi, e-nag oyoded. </v>
<v b="LUK" c="24" v="41">Ar e-sapingandi yeer-itogedbali, degi, weligwaledbali, Jesús-durgusad geger dakmalad. Degisoggu, Jesús amarga sogdesunnad: —¿Masgunned be wis nikmala? </v>
<v b="LUK" c="24" v="42">Geb ega ua-naraled bisgar uksamalad. </v>
<v b="LUK" c="24" v="43">Jesús e-sapingan-annik susgua, amar-asabin guchad. </v>
<v b="LUK" c="24" v="44">Jesús amarga sogded: —Amba an bemar-abargi gudigu, bemarga bato weyob an sogsad: ‘Moisés-Igargi-Angi-Narmakar-Maidi, bela angi guergebye. Degi, Bab-gayaburba-barsogmalad-angi-narmaksamaladba, degine, Salmosʼgi angi-narmakar-maidba bela angi guergebye an bemarga sogsamalad.’ </v>
<v b="LUK" c="24" v="45">Degisoggu, Jesús Bab-Dummad-Gardagi-ibmar-sognaid e-sapingan-magar-itogega imaksad. </v>
<v b="LUK" c="24" v="46">Jesús amarga sogded: “Weyob-narmakar-naid: ‘Cristo wilegergebye, ibapaagi gannar durguoye. </v>
<v b="LUK" c="24" v="47">Degine, bela we-napneg-naid-ugakaase angi sunmaklegoye. Adi, na dulemar e-isguedga-bukib-binsamalagarye, e-daed ogwamalagarye, degidbali, Bab-Dummad dulemarga isgued elinonikoye. We-igarmargi sunmaklegedi Jerusalén-akar onodoye sognaid.’ </v>
<v b="LUK" c="24" v="48">Ar bemar-sunnad we-igargan-angi-gusad daksamarsoggu, baiganga bemar sogmarmogo. </v>
<v b="LUK" c="24" v="49">”Emide, an-Bab bemarga sogsagusad, an bemarga ukoye, a an bemarga barmidagoed. Jerusalén-neggweburgi be edarbemalo, nibneg-akar burba-gangued bemarse nonikoedse.” </v>
<v b="LUK" c="24" v="50">Degi, Jesús, Betaniaʼse e-sapingan sesagusad. Agi na e-argan niba-onakwidgu, e-sapingangi ise-nued binsasad. </v>
<v b="LUK" c="24" v="51">E-sapingangi-ise-nued-binsagwichidgi, Jesús emargi banguded, nibnegse nakwide gusad. </v>
<v b="LUK" c="24" v="52">Geb e-sapingana, Jesús-nug-ogannodmalad. Nue-weligwaledba gannar Jerusalénʼse aligusmalad. </v>
<v b="LUK" c="24" v="53">Bab-Dummadse-goled-neggi gudigudamalad, Bab-Dummad-nug-ogannodii, degi, Bab-Dummadgi-nued-binsabukwa damalad. Be itomargua.</v>
<v b="JHN" c="1" v="1">Gebe-negasailaunni bato Gayaburba gudiid. We-Gayaburba, Bab-Dummadba gudiid, degi, we-Gayaburba, Bab-Dummad gued. </v>
<v b="JHN" c="1" v="2">We-Gayaburba, gebe-negasailaunni bato Bab-Dummadba gudiid. </v>
<v b="JHN" c="1" v="3">We-Gayaburbaba bela ibmar obinnilesad. We-Gayaburba-imaksasuli, ibmar-obinnilesad gwen ambikussulid. </v>
<v b="JHN" c="1" v="4">We-Gayaburbagi san-burba-dulad maid. We-san-burba-dulad, dulemarga gwallu-meegwadga gued. </v>
<v b="JHN" c="1" v="5">Gwallu-meegwad, negsichid-mee imaked, degine, negsichid gege gwallu-meegwadgi obined. </v>
<v b="JHN" c="1" v="6">Bab-Dummad, dule-wargwen barmiargusad. We-dule, Juanʼye nugad. </v>
<v b="JHN" c="1" v="7">We-dule, gwallu-meegwad-barsogega nonikid, adi, bela dulemar a-gwallu-meegwad mer bengumalagar. </v>
<v b="JHN" c="1" v="8">We-dule-Juanʼye-nugadi, gwallu-meegwadsulid. We-dule, unnila gwallu-meegwad-barsogegala nonikid. </v>
<v b="JHN" c="1" v="9">We-gwallu-meegwad we-napnegse-danikidi, napiragwadid. We-gwallu-meegwad bela dulemarga neg-mee imaked. </v>
<v b="JHN" c="1" v="10">We-gwallu-meegwad we-napneggi gudigusad. Ar we-napneg a-sogedba nagus-inigwele, degite, dulemar-we-napneggi-bukmalad akudaksamalad. </v>
<v b="JHN" c="1" v="11">We-gwallu-meegwad e-dulemarse nonikinad, e-dulemar gwen abingassurmalad. </v>
<v b="JHN" c="1" v="12">Ar bela dulemar we-Gayaburba-abingasmaladdi, e-nuggi-bengussurmaladba, amarga Bab-Dummad-e-mimmiganga-guega igar-uknonikid. </v>
<v b="JHN" c="1" v="13">We-dulemala, Bab-Dummad-Burba-Isligwaledba gwalulenonimalad. Dulemar-sogedba gwalulessurmalad, dulemar-igarginsulid, dulemar-binsaedginsurbalid. Wemar Bab-Dummad-sogedba Bab-Burba-Isligwaledgi gwalulenonimalad. </v>
<v b="JHN" c="1" v="14">We-Gayaburba, anmaryobi sanale san-nika gunonimogad, degine, anmar-abargi sanale gudigusmogad. Anmar e-gangued-yeerdakleged daksamalad. Unnila Bab-Machi-Wargwenna-Gued-e-gangued-yeerdakleged anmar daksamalad. We-dule, nue-dulemar-sabe nanadii gusad. Degine, igar-napiragwadgi nanadii gusbalid. </v>
<v b="JHN" c="1" v="15">Diigi-dule-oged-Juan a-dulegi sunmaksagusad, sogdegusad, deun binnasur gotegusgu: “An a-dulegi bemarga sunmaksa gusmalad: ‘Dule-wargwen an-sorba-danikoedi, a, an-iduedid, ar a-inse an-idu gudiguad.’ ” </v>
<v b="JHN" c="1" v="16">Ar a-dule, bela-bela anmargi nued binsamaisoggu, belagwapa ibmar-nikadba ibmar-nuegan anmarga ukmaiguad. </v>
<v b="JHN" c="1" v="17">Ar Bab-Dummad Moisésʼba dulemarga igar mesisad, dulemar igi nanaergebe. Ar Bab-Dummad na e-nue-sabeddi, degi, e-igar-napiragwaddi, Jesucristoʼba anmarga uknonikid. </v>
<v b="JHN" c="1" v="18">Dule gwen Bab-Dummad dakdisulid. Unnila Bab-Dummad-Machi-Wargwennagwad, e-Babba-mesa-gudiid, a, anmarga Bab-Dummad-osanalononikid. </v>
<v b="JHN" c="1" v="19">Diigi-dule-oged-Juan weyobi Jesúsʼgi sunmaksagusgu, weyob gusdo. Deunni, Judíoʼmar-dummagan Jerusalén-akar dule-irwa-Bab-Dummadse-gormalad, degi, a-bendakmalad-Levitaʼmar barmiargusad, Juanʼse-egismalaga: —¿Be doa-dulesunna? </v>
<v b="JHN" c="1" v="20">Juan gwen yapa-soge gussulid. Innikigwadba sogsad: —Ani an Cristoʼsulid. </v>
<v b="JHN" c="1" v="21">Degi, gannar Juanʼse egichidmarbalid: —Degite, ¿be doa-dulesunna? ¿Be Elías? Juan, abin-imaksad: —Suli, an a-dulesurbali. Juanʼga sogdemarbarsunnad: —Degite, ¿be Bab-Dummad-gayaburba-barsoged anmar edarbediiddi? Juan, abin-imakdebalid: —Suli, an a-dulesuli. </v>
<v b="JHN" c="1" v="22">Degi ega sogdemarsunnad: —Degite, ¿be doa-dulesunna? Ar anmar dule-anmar-barmialidga sogergebed, be doa-dule. Degite, ¿doa-duleye na be sogsunna? </v>
<v b="JHN" c="1" v="23">Juan, abin-sogdegusad: —Bab-Dummad-gayaburba-barsoged-Isaías sogsa gusad: ‘Dule-wargwen nega-dulesulidganba binnasur sunmaknonikoed, dulemarga sognonikoed: Dule-Dummad-idu igar mayemar, igar swilidik mesmar.’ Isaías 40:3 Ani an a-duledo. </v>
<v b="JHN" c="1" v="24">Dulemar-Juanʼse-barmilear-gusadi, Fariseo-sapingan gumalad. </v>
<v b="JHN" c="1" v="25">Amar Juanʼse egichiarmalad, ega sogdemalad: —Ar bede Cristo-sulidde, degi, Elías-surbalidde, degine, Bab-Dummad-gayaburba-barsoged-anmar-edarbediid-surbalidde. Ar degite, ¿ibiga be Bab-Dummad-diigi-ogleged-igar imakdisunna? </v>
<v b="JHN" c="1" v="26">Juan, amar-abin-imakdegu, sogded: —Andi Bab-Dummad-diigi-ogleged-igar-imakedi, unnila diigi dule-ogdiid. Ar bemar-abargi dule-wargwen-gudiiddi aku be dakmalad. </v>
<v b="JHN" c="1" v="27">A-dule an-sorba-danikidi, we an-iduedid. Ar anba bur dule-dummadsoggu, e-sapat-dubse-bakar geg an ei esiked. </v>
<v b="JHN" c="1" v="28">We-degigusadi, Betania-neg-nugadgi, Jordán-diwar-obakar, bia Juan Bab-Dummad-diigi-ogleged-igar-imaknai, agi deyob gusdo. </v>
<v b="JHN" c="1" v="29">A-banedgine, Juan, Jesús-ese-dani-dakargua, sogded: “Be dakmalana, we-dule, Bab-Dummad-Sibad-Wawaad-E-Mimmid, bela dulemarga we-napneggi isgued-osulogedid. </v>
<v b="JHN" c="1" v="30">We-dulenik an sogsagusad: ‘Dule-wargwen an-sorba danikid, a-dule an-iduedid, ar ade, a-inse an-idu gudiguad.’ </v>
<v b="JHN" c="1" v="31">Aku a-dule an dakmoganad. A-ulale, Bab-Dummad-diigi-ogleged-igar an imaknonikid. Adi, Israel-dulemar Bab-Dummad-epenne-barmidagoye-sogsad-dule magar dakmalagar.” </v>
<v b="JHN" c="1" v="32">Juan, Jesúsʼnik sogsagusbalid: “Nibneg-akar Bab-Dummad-Burba-Isligwaled nuuyobi aidedani, an daksad. Degi, a-dulegi signoni an daksad. </v>
<v b="JHN" c="1" v="33">An a-dule akudakmoganad. Ar Bab-Dummad E-diigi-ogleged-igar-imakega-an-barmialidi, anga sogsad: ‘Dule-wargwengi Bab-Dummad-Burba-Isligwaled nuuyob-aidedani, degi, egi signoni, be daksale, we-dule, Bab-Dummad-Burba-Isligwaledgi dulemar-ogoed-duledo.’ </v>
<v b="JHN" c="1" v="34">We deyob an daksad. Degisoggu, an sogdo, we-dule, nue-Bab-Dummad-Machi-sunnadye.” </v>
<v b="JHN" c="1" v="35">A-banedgine, Diigi-dule-oged-Juan, degine, e-sapingan-warbogwadmala iduar-gudigusadgi gannar gudiid. </v>
<v b="JHN" c="1" v="36">Deunni dakalid, Jesús e-walik gudii. Geb Juan sogded: —Be dakmalana, we-dule, Bab-Dummad-Sibad-Wawaad-E-Mimmid. </v>
<v b="JHN" c="1" v="37">Juan-e-sapingan-warbogwad degi-soge-itosgu, Jesúsʼba nadegusmalad. </v>
<v b="JHN" c="1" v="38">Jesús sorba-atakdegu, dule-warbogwad eba-dani-dakargu, amarga sogded: —¿Ibu be amimala? Amar, abin-sogdemalad: —Rabí, ¿bia be mai? (Rabí sogleged, odurdaked-sailaye). </v>
<v b="JHN" c="1" v="39">Jesús amarga sogded: —Be dagmar. Degi, be dakmaloed bia an mai. Amar Jesúsʼba nadegusmalad, degi, daksamalad bia Jesús mai. A-ibagi Jesús-walik osedosmalad, ar ade, bato sedosad. </v>
<v b="JHN" c="1" v="40">Dule-warbogwad Juan-sunmak-itosgu Jesúsʼba nadegusmaladi, wargwenadi Andrésʼye-nugad, Simón-Pedro-e-urbad. </v>
<v b="JHN" c="1" v="41">Andrésʼde, e-ia-Simón-inse aminaded. Simón-amisgu, ega sogded: —Anmar Mesías-amisad. (Mesías sogleged, Cristoʼye). </v>
<v b="JHN" c="1" v="42">Geb degi, Andrés, Jesúsʼse e-ia-Simón-senonikid. Jesús, Simón-nuu-dakdegu, ega sogded: —Be, Simón Jonás-machi, emigindi, Cefasʼye be nugguoed. (A sogleged, Pedroʼye). </v>
<v b="JHN" c="1" v="43">A-banedgine, Jesús Galileaʼse naesokargu, Felipe-dakalid, ega sogded: —Anba be dage. </v>
<v b="JHN" c="1" v="44">Felipe, Betsaida-neggweburginedid. Andrés, degi, Pedro, a-neggweburginmarmogadid. </v>
<v b="JHN" c="1" v="45">Felipe, Natanael-aminaded. Amisgu, ega sogded: —Anmar dule-wargwen amisad. Igi Moisés e-Igar-Mesisadgi-narmaksagusa, degi, igi Bab-Dummad-gayaburba-barsogmalad narmaksagusmarmoga, yoedse dule-wargwen danikoye, a-dule anmar amisad. A-dule, Jesúsʼye-nugad, Nazaretʼginedid, José-machid. </v>
<v b="JHN" c="1" v="46">Natanael, abin-sogded: —¿Ar Nazaret-neggweburgi sunna ibmar-nued nodasi? Felipe, abin-sogded: —Be anba dage, adi, be-sunnad be dakoed. </v>
<v b="JHN" c="1" v="47">Jesús, Natanael-ese-warmakdani-dakargu, Natanaelʼgi sogded: —Wedi, Israel-dule-sunnadid, dule-nuedid. We-dule, e-gwagegi emar-yardaked gwen naisulid. </v>
<v b="JHN" c="1" v="48">Natanael Jesúsʼga sogded: —¿Wede igi be an-wisi an deyobid? Jesús, abin-sogded: —Amba yoo Felipe bese goleunni, deun sapi-higuera-urba amba be sigua, bato an be-daksad. </v>
<v b="JHN" c="1" v="49">Natanael Jesúsʼga sogdesunnad: —Rabí, be Bab-Dummad-Machid, Israel-e-Rey-sunnadid. A-ular, be an-wisid. </v>
<v b="JHN" c="1" v="50">Jesús, abin-sogded: —¿Higuera-sapi-urba-sii an be-daksaye an bega sogsad-ulale, be an-bensuli? Weba bur bule ibmar-dummagan be dakoed. </v>
<v b="JHN" c="1" v="51">Jesús sogdebar: —Napira an bemarga soged, emi-onodedgi bemar nibneg-argade, degi, Bab-Dummad-e-baliwiturmar Dule-Machigi nakwemai, degi, aidemai, be dakoed. </v>
<v b="JHN" c="2" v="1">A-ibapaagwad-sorba Galilea-yargi, Caná-neggweburgi, dule-wargwen ome-nikuna gusad. Agine, Jesús-e-nan sii gusmogad. </v>
<v b="JHN" c="2" v="2">Dule-ome-nikusokalid, Jesúsʼse, degi, e-sapinganse, a-ibase-dagmalaga ese gochamogad. </v>
<v b="JHN" c="2" v="3">Iba-onolenaidgi emarga-vino-galadgua, Jesús-e-nan Jesúsʼga sokalid: —Vino emarga berguded. </v>
<v b="JHN" c="2" v="4">Jesús, e-nan-abin sogded: —Omegwa, ¿ibiga deyob be anga soge? An-ibagan amba yoo warmaked. </v>
<v b="JHN" c="2" v="5">Jesús-e-nan, neg-ibed-e-maiganga sokalid: —Jesús, ibi imakye bemarga sokalile, a-sogedba, bela be imakmalo. </v>
<v b="JHN" c="2" v="6">Deunni, agine mete-akwa gwanergwa (6) dii-siega bukwad. We-metemar, Judíoʼmar e-iba-swilidik-gued-ibagi ebumalad. A-mete-gwagwengi sunna galón-gwadulagwen-wilubdibe (20), galón-gwadulagwen-gakambe-wilubdibe (30), dii siged. </v>
<v b="JHN" c="2" v="7">Jesús maimarga sogded: —Bela metemargi dii enomar. Bela nue-ena mete-enosmarsunnad. </v>
<v b="JHN" c="2" v="8">Geb Jesús amarga sogdebar: —Emigi be dii weemar, dule-iba-sailaga-gusiidse be sedmar. Degi ase sesmarsunnad. </v>
<v b="JHN" c="2" v="9">Iba-sailaga-gusiid bia vino-danikid-wissuli, dii-vinoʼga-binnisad gobsad. Ar maigan-dii-wesmaladdi, wismalad, bia vino daniki. </v>
<v b="JHN" c="2" v="10">Geb iba-sailaga-gusiid ome-nikunaidga sogded: —Ar bela dulemar vino-nued-inse mimidamalad. Geb bukidargus-gobmalad-sorba vino-akusaaled mimiddamalad. Ar bedi, vino-nued amba we-wachise sabosad. </v>
<v b="JHN" c="2" v="11">Jesús we-ibmar-wilubgan-dakledisurmalad gebe Galilea-yargi, Caná-neggweburgi, imaksa gusad. Agi Jesús, e-gangued-yeerdaklegedi oyosad. Degine, e-sapingan Jesús-nue-bensuli gunonimarsunnad. </v>
<v b="JHN" c="2" v="12">We-degigusad-sorbali, Jesús, e-nanmala, e-urbamarmala, degi, e-sapinganmala, Capernaúmʼse aided gusmalad. Agine, dogdar melu megissurmalad. </v>
<v b="JHN" c="2" v="13">Deunni, Judíoʼmar-iba, Oburgwilegoenad-Iba-warmakdanikidgi, Jesús Jerusalén-neggweburse nadegusad. </v>
<v b="JHN" c="2" v="14">Jesús Babse-goled-negse-dogdapgu, dulemar-moli-bebe-nikad-ukmalad, sibad-wawaad-ukmalad, degi, nuu-ukmalad, bukwa dakdapid. Degine, dulemar agi-mani-ogwabukwa dakdapalid. </v>
<v b="JHN" c="2" v="15">Jesús ibmar-bibyoged-dub-sobsagu, Babse-goled-neggi bela dule-ibmar-ukbukmalad onosad. Sibad-wawaadmar, moli-bebe-nikamalad, onisbalid. Deginbali, dulemar-mani-ogwabukwad-e-mani bikin midbalid. E-ibe mesemar obichabalid. </v>
<v b="JHN" c="2" v="16">Jesús dulemar-nuu-ukbukmaladga sogded: —We-ibmarmar bela be seedmar. Melle an-Bab-nega ibmar-ukleged-negga be imakmar. </v>
<v b="JHN" c="2" v="17">Degi, Jesús-e-sapingan ebinsadmalad, igi Bab-Dummad-gardagi narmakar nai: “An bese-goled-negbina-nue-soged-ular, egi nue-nobe an itoged.” </v>
<v b="JHN" c="2" v="18">Judíoʼmar, Jesús-abin-imakdemala, ese egisdemalad: —Be anmarse oyogega, Bab-Dummad bega-igar-uksaye weyob be ibmar-imakega, ¿ibi-ibmar-wilubgan-dakledisulid be anmarga imakosunna? </v>
<v b="JHN" c="2" v="19">Jesús, abin-imakded, amarga sogded: —We-Bab-Dummadse-goled-neg-siid be earmar. An ibapaagi gannar soboed. </v>
<v b="JHN" c="2" v="20">Judíoʼmar geb abin-sogdemalad: —We-Bab-Dummadse-goled-negde, birga-dulabo-gakanergwa (46) soblenai gusad. Emide, ¿bede ibapaagi gannar sobode? Geg be sobed. </v>
<v b="JHN" c="2" v="21">Ar Jesúsʼdi na e-sangi sunmaknaid, akwa-neg-sobaledgi sunmaknaisulid. </v>
<v b="JHN" c="2" v="22">Degisoggu, Jesús-burgwisgu, gannar durgusgu, geb e-sapingan insaas-nadmalad, Jesúsʼde bato deyob sogsagusad. A-ular, Jesús-e-sapingan, Bab-Dummad-Gardagi-narmakar-naidi, degine, Jesús-ibmar-sogsadi, nue-ulubgi abingasmalad, gwen bengussurmalad. </v>
<v b="JHN" c="2" v="23">Jesús, Oburgwilegoenad-Ibagi Jerusalénʼgi-gudigu, ibmar-wilubgan-dakledisurmalad-imaksadba, bukidar Jesús-bensuli gunonimalad. </v>
<v b="JHN" c="2" v="24">Ar Jesúsʼdi bela dulemar-daed wissoggu, dulemar-bengusad, ar wisid dulemar eba nue-naisuli. </v>
<v b="JHN" c="2" v="25">Jesús dule-ega-ibmar-soged gwen abesulid, ar wisid dulemar ulubgi igi binsamala. </v>
<v b="JHN" c="3" v="1">Dule-wargwen Fariseo-sorda, Nicodemoʼye-nugadi, Judíoʼmar-abargi nue-nug-nika gudigusad. </v>
<v b="JHN" c="3" v="2">We-dulede, mutik Jesúsʼse nonikid, ega sognonikid: —Rabí, odurdaked-saila-dummad, anmar wisid, be anmar-odurdakegala Bab-Dummad be-barmialid. Ar Bab-Dummad we-duleba gudisulile, we-dule gege ibmar-wilubgan-dakledisurmalad imaked. </v>
<v b="JHN" c="3" v="3">Jesús, Nicodemo-abin-imakded, ega sogded: —Napira an bega soged, dule gannar gwalulesulile, gege Bab-Dummad-e-negdakmaid daked. </v>
<v b="JHN" c="3" v="4">Nicodemo Jesúsʼse egisdesunnad: —¿Ar igi dule-sered gannar gwalulegosunna? ¿Ar sunna gannar gwalulegega e-nan-nukugi gannar megosi? </v>
<v b="JHN" c="3" v="5">Jesús, abin-sogded: —Napira an bega soged, ar dule diigi, degi, Bab-Dummad-Burba-Isligwaledgi gwalulesulile, gege Bab-Dummad-e-negdakmaidse doged. </v>
<v b="JHN" c="3" v="6">Ar dule wegi-sanale gwalulesale, we, sanaledgadid. Ar dule Bab-Dummad-Burba-Isligwaledgi gwalulesardi, we, burbaledgadid. </v>
<v b="JHN" c="3" v="7">Degisoggu, mer geg be itoge, an bega soged: Be gannar gwalulegergebye. </v>
<v b="JHN" c="3" v="8">”Burwa-goledi e-itolegedba goled, unnila, e-goledbi be itoged. Burwa-danikiddi be wissulid, degi, be wissurbalid, bia nadapbali. Deyobmodo, dule Bab-Dummad-Burba-Isligwaledgi gwalulesar.” </v>
<v b="JHN" c="3" v="9">Nicodemo, Jesús-abin-sogded: —¿Wede, igi gusunna? </v>
<v b="JHN" c="3" v="10">Jesús, Nicodemo-abin-sogded: —Bede Israel-dulemar-odurdakedsailadde, ¿we-igar amba be aku itode? </v>
<v b="JHN" c="3" v="11">Napira an bega soged, anmar ibmar-wisidba sunmakmalad. Anmar ibmar-daksadba sogmalad, degi-inigwele, bemar anmar-ibmar-bega-sogedi yapa be abingamalad. </v>
<v b="JHN" c="3" v="12">Ar ibmar-we-napnegginmaladgi an bemarga sunmaksad, degite, be benmalad. ¿Ar igi be bengussurmalarsunna an bega ibmar-nibneggined sogdemalar? Be bengusmalaled. </v>
<v b="JHN" c="3" v="13">”Dule nibnegse gwen nakwissulid, unnila, ani Dule-Machibi nibneggi-mai aidenonikid. </v>
<v b="JHN" c="3" v="14">”Ar igi Moisés nega-dulesulidganba naibe-onakwisgusa, debayobi, ani Dule-Machi, nakrusgi niba onailemogargebed. </v>
<v b="JHN" c="3" v="15">Adi, doa-dule angi bengussulile, mer yogguega, burba-geg-bergued angi nikuegar.” </v>
<v b="JHN" c="3" v="16">“Ar Bab-Dummad bela we-napneggi-dule-bukwad nue-sabgussoggu, E-Machi-Wargwenna-Guedi barmialid, adi, dulemar-isgued-anar burgwegar. Ar doa-dule Bab-Dummad-Machigi bensuli-gunonikile, burba-geg-bergued nikuoed, adi, mer bar degisadegu, sabsur-odurdaklesii guegar. </v>
<v b="JHN" c="3" v="17">Ar Bab-Dummad we-napnegse na E-Machi-barmiargu, dule-we-napneggi-bukmalad-sabsur-odurdakega barmiarsulid. Na E-Machi-barmialid, adi, dule-we-napneggi-bukmalad E-Machigi abonolemalagar. </v>
<v b="JHN" c="3" v="18">”Ar doa-dule Bab-Dummad-Machigi bensulile, we-dule sabsur-odurdaklegosulid. Ar dule, Bab-Dummad-Machi-Wargwenna-Gued-e-nuggi-benerdi, bato ega sabsur-odurdakleged-igar maid. </v>
<v b="JHN" c="3" v="19">”Gwallu-meegwad we-napnegse nonikid. Degi-inigwele, dulemar bur ibmar-isgana-imakmalad-ulale, bur gwallu-meegwadba negsichid sabgusmalad. A-ular, dulemar sabsur-odurdaklegoed. </v>
<v b="JHN" c="3" v="20">”Ar bela dule-ibmar-isgana-imakmaladi, gwallu-meegwad isdar dakdamalad, gwalluse dagbisurdamalad, adi, melle e-ibmar-isgana-imakdiid neg-meegwadse osanalolegegar. </v>
<v b="JHN" c="3" v="21">”Ar dule igar-napiragwad-imakdiiddina, gwalluse nonidamalad, adi, e-ibmar-imakdiid na oyogega, ede Bab-Dummadba ibsadiiye.” </v>
<v b="JHN" c="3" v="22">A-sorbali, Jesús e-sapinganmala Judea-yalase nadmalad. Agi undar gudii gusmalad, Bab-Dummad-diigi-ogleged-igar imakdii gusad. </v>
<v b="JHN" c="3" v="23">Deunni, Diigi-dule-oged-Juan Salim-neggwebur-walik, Enón-neg-nugadgi, Bab-Dummad-diigi-ogleged-igar-imaknai gusmogad, ar ade, agi dii wilarbad. Dulemar Bab-Dummad-diigi-oglegega Juanʼse nonigusmalad. </v>
<v b="JHN" c="3" v="24">Ar deunni, amba yoo Juan esgaryagi melleged. </v>
<v b="JHN" c="3" v="25">Agi Juan-sapingan Judíoʼmar-ebo swilidik-gued-igargi abin-abin imakarmalad. </v>
<v b="JHN" c="3" v="26">Juan-sapingan, e-dummad-Juanʼse nonimalad, ega sognonimalad: —Odurdaked-saila, dule-Jordán-diwar-obakar-beba-gudigusad, egi be nued-sunmaksad, a-dule, Bab-Dummad-diigi-ogleged-igar imaknaimogad. Dule-bukidar ese duurmaknadapmalad. Degisoggu, be sordamar-sate guoed. </v>
<v b="JHN" c="3" v="27">Juan, e-sapingan-abin-imakdegu, sogded: —Ar dule Bab-Dummad-ega-ibmar-uksulile, gege ibmar nikued. </v>
<v b="JHN" c="3" v="28">Ar bemar-sunnad an-itosmalad, an sogsagu: ‘Ani an Cristoʼsurye, andi unnila e-idu-igar-mayega barmilearye.’ </v>
<v b="JHN" c="3" v="29">”Ar ome-nikulenaid-ibagi, dule-ome-nikunaidbi ome-nikuoed. Ar machered-e-aidi, e-dikarba-gwichid, unnila sui-e-sunmaked-itogwichid. Weligwar sui-ibmar-soggwichid itogwichid. Emigindi, an dule-ome-nikunaid-e-aiyobmogad. An nue-weligwar itomogad. </v>
<v b="JHN" c="3" v="30">Jesús-nug bur dunguergebed, andi bur nug-bipii guergebed.” </v>
<v b="JHN" c="3" v="31">Diigi-dule-oged-Juan sogdebalid: “Ar dule-nibneggi-danikidi, bela dulemargi obined. Dule-napneggineddi, unnila napnegginedid, napneggined-ibmarbi sunmaked. Ar dule-nibneggi-danikiddi, bela dulemargi obined. </v>
<v b="JHN" c="3" v="32">”We-dule-nibneggi-danikidi nibneggi-ibmar-daksadba, degi, nibneggi-ibmar-itosadba, sunmaked. Degite, dulemar a-dule gwen-itobisurmalad. </v>
<v b="JHN" c="3" v="33">Ar dule, dule-nibneggi-danikid-sunmaked abingaele, we sognaido, Bab-Dummad-ibmar-soged, napiraye. </v>
<v b="JHN" c="3" v="34">Ar Bab-Dummad we-dule-barmiarsoggu, a-ulale, we-dule-nibneggi-danikidi, Bab-Dummad-e-gayaburba sunmaked. Ar Bab-Dummad E-Burba ise-obinagwar uked, ise-wilubsaar uksulid. </v>
<v b="JHN" c="3" v="35">”Ar Bab-Dummad nue na e-Machi-sabsoggu, bela ibmar E-Machiga uksasunnad. </v>
<v b="JHN" c="3" v="36">”Ar doa-dule Bab-Dummad-Machigi bensuli-gunonikile, a-dule, burba-geg-bergued nikuoed. Ar dule Bab-Dummad-Machigi bengunonikirdi, burba-geg-bergued gwen nikuosulid. Aka bur Bab-Dummad-dule-sabsur-odurdaked-igar itogoed.” </v>
<v b="JHN" c="4" v="1">Dummad-Jesús wisguargu, Fariseoʼmar weyob dulemar-sunmake itoye: Jesús, diigi-dule-oged-Juanʼba bur bule dulemar-Bab-Dummad-diigi-ogleged imakdiiye, degi, bur bule sapingan nikbarye. </v>
<v b="JHN" c="4" v="2">(Ar Jesúsʼdi Bab-Dummad-diigi-ogleged-igar imakdisulindo, e-sapingan imakdiinad). </v>
<v b="JHN" c="4" v="3">A-ular, Jesús Judea-yargi bangudsunnad, gannar Galilea-yarse nadegusad. </v>
<v b="JHN" c="4" v="4">Galileaʼse naegala, Samaria-yargi naergebed. </v>
<v b="JHN" c="4" v="5">Jesús, Samaria-yalase, Sicar-neggweburse nonisunnad. Bia dad-Jacob e-machi-Joséʼga nainu-uksad-walik, ase nonisunnad. </v>
<v b="JHN" c="4" v="6">Agine Jacob-dia-akwisad siid. Jesús nanasadba yegussoggu, obunnogega a-dia-dikarba sigisad. Deun, bato yorukugusad. </v>
<v b="JHN" c="4" v="7">Ome-wargwen, Samariaʼgined, dii-suega a-diase nonikid. Jesús a-omega sogded: —Anga be dii wis-udage. </v>
<v b="JHN" c="4" v="8">Ar ade, Jesús-sapingan neggweburse mas-bakega naded. </v>
<v b="JHN" c="4" v="9">Judíoʼmar, degi, Samaria-dorgan na ebo geg sunmakmarsoggu, ome-Samariaʼgined, Jesús-abin sogded: —Ar be, Judío-duled. Andi Samariaʼginedid, ar ¿ibiga be anse dii egise? </v>
<v b="JHN" c="4" v="10">Jesús, abin-imakdegu, ega sogded: —Ar Bab-Dummad-ibmar-uked be wisina, degine, doa-dule bega soge: ‘Anga dii gobega be udaye,’ ese be dii egisoenad, degine, e bega dii-burba-nikad ukoenad. </v>
<v b="JHN" c="4" v="11">Ome, Jesús-abin sogded: —Dummad, ar be dii-weed sated, deginbali, dia matusurbalid, degite, ¿bia be dii-burba-nikadi onogosunna? </v>
<v b="JHN" c="4" v="12">¿Ar be anmar-dad-Jacobʼba bur dummadsi? Anmar-dad we-dia anmarga uksad. We-dii na gobsad, degi, e-mimmigan, e-molimar, we-dii gobsamarmogad. </v>
<v b="JHN" c="4" v="13">Jesús, ome-abin sogded: —Ar doa-dule we-dii-gobsale, gannar uku-uku itobaloed. </v>
<v b="JHN" c="4" v="14">Ar dii-an-ega-ukoed gobsardi, bar gannar uku-uku itogosulid. Ar dii-an-ega-ukoeddi, dii napa-urba-aryomaiyobi, burba-geg-bergued e-ulubgi nikuoed. </v>
<v b="JHN" c="4" v="15">Ome, Jesúsʼga sogded: —Dummad, melle an bar gannar uku-uku itogega, we-dii be anga udage. Adi, an melle wese gannar bar dii wedagegar. </v>
<v b="JHN" c="4" v="16">Jesús, abin-sogded: —Be nae. Be-suise be gornae, degi, gannar be dagbalo. </v>
<v b="JHN" c="4" v="17">Ome, abin-sogded: —An, sui sated. Jesús, abin-imakded: —Nabir be soged: ‘An, sui sateye.’ </v>
<v b="JHN" c="4" v="18">Ar be walatargus sui ogwadanikid. Emi sui-be-nikadi be-suisurbalid. Ar nabir be-sogsad. </v>
<v b="JHN" c="4" v="19">Ome, Jesús-abin sogded: —Dummad, an be-dakgua, be Bab-Dummad-gayaburba-barsoged an be-dakdo. </v>
<v b="JHN" c="4" v="20">Anmar-dadgan-Samaria-dulemar, we-yargi Bab-Dummad-nug odummosmalad. Ar bemar-Judíoʼmardi soged, Bab-Dummad-nug-odummogega Jerusalénʼgi, Bab-Dummadse golergebye. </v>
<v b="JHN" c="4" v="21">Jesús omega sogded: —Omegwa, napira an bega soged, mer be an-bengu. Ibagan dani, be Babse-golega, be Bab-nug-odummogega, be we-yarse danikosulid, degine, be Jerusalénʼse naosurbalid. </v>
<v b="JHN" c="4" v="22">Bemar Samaria-dulemar be wissurmalad, doa-e-nug bemar odummonanai. Anmar-Judíoʼmardi wismalad, ar doa-e-nug anmar odummomala. Ar ade, dulemar-abonoleged Judíoʼmargi danikid. </v>
<v b="JHN" c="4" v="23">Ar ibagan dani, emigindi, bato nonikid, ar dulemar-Bab-Dummad-nug-odummomalad, nue-burbar, degi, napiragwadgi Bab-Dummad-nug odummomaloed. Ar Bab-Dummad dulemar-degi-ese-goled amidimogad. </v>
<v b="JHN" c="4" v="24">Bab-Dummad, burbaled. Ar dule-Bab-Dummadse-goledi, burbar, degi, napiragwadgi ese gormogargebed. </v>
<v b="JHN" c="4" v="25">Ome, Jesúsʼga sogded: —An wisi, Mesías nonikoed. (Mesías sogleged, yoedse-Dule-Wargwen-Barmiledagoye-soglesad). We Cristoʼye soglebalid. A-Cristo nonikile, bela anmarga ibmar sognonikoed. </v>
<v b="JHN" c="4" v="26">Jesús, ome-abin sogded: —Ani an a-duled, bebo-sunmaksiid. </v>
<v b="JHN" c="4" v="27">Agi e-sapingan nonikid, amar Jesús ome-ebo-sunmaksiid, geger dakdemalad. Degi-inigwele, gwen ega sogsasurmalad: “¿Ibu omese be egichii? ¿Ibigi ome-bebo be sunmaksii?” </v>
<v b="JHN" c="4" v="28">Degi, ome e-gwidu-mete neggweburse nadsunnad. Neggweburse modapgu, macherganga sogdapid: </v>
<v b="JHN" c="4" v="29">—Be dagmar, dule-wargwen bela an-ibmar-imaksad-anga-sogsad, be dakdamar, ¿abakalegi we-dule Cristoʼsua? </v>
<v b="JHN" c="4" v="30">Degi, dulemar neggweburgi ainiarmargu, bela Jesúsʼse nonimalad. </v>
<v b="JHN" c="4" v="31">Degi-gunaigua, e-sapingan Jesúsʼgi wilenai gusmalad, ega sognai guarmalad: —Odurdaked-saila, wis mas be gungwele. </v>
<v b="JHN" c="4" v="32">Jesús, abin-sogded: —Andi masgunned an nikad, a-masgunned bemar wissurmalad. </v>
<v b="JHN" c="4" v="33">Degi, e-sapingan muchub-muchub sokarmalad: “Ar dule-wargwen masgunned ega senonisua.” </v>
<v b="JHN" c="4" v="34">Jesús, abin-sogded: —Dule-an-barmialidba an ibmar-imaked, degi, an e-arbaed-obeloged, an-masgunnedid. </v>
<v b="JHN" c="4" v="35">Ar bemarde sogsursi: Ibmar-gwag-weed-iba, amba nii-walabake napye. Andi an bemarga sogdo, nue be atakmar, nainu be dakmar. Ibmar-gwag welegega bato guagwar naid. Deyobi, dulemar abonolegega, guagwar bukwad. </v>
<v b="JHN" c="4" v="36">”Ar dule-abonolegedgi-arbaedi bennukleged. Degi, burba-geg-berguedga arbabalid. Degisoggu, dule-abonolegega, dule-gebe-Bab-gayaburba-odurdakedi, degi, dulemar-Babgadga-guega-imaked-ebo, na wergumalad. </v>
<v b="JHN" c="4" v="37">”Ar we-ibmar-sogleged nue-napira sogleged: ‘Dule-gwensak ibmar-gwag-digedid, dule-baiddi, ibmar-gwag-weedid.’ </v>
<v b="JHN" c="4" v="38">Bemar ibmar-gwaggi-arbassurmalad-weega an bemar-barminanaid. Dule-baigan arbasmalad, bemar a-arbasadgi dogdemalad.” </v>
<v b="JHN" c="4" v="39">Bukidar Samaria-dorgan, Sicar-neggweburginmalad Jesús-bengussurmalad, ar ade, ome Jesúsʼgi sogdiid: “Bela an-ibmar-imaksad anga sogsaye.” </v>
<v b="JHN" c="4" v="40">Degine, bukidar Jesúsʼse Samaria-dorgan duurmaknonimalad, egi wilenaigusmalad: “Anmar-walik be beeye.” Jesús amar-walik ibabo dulemar-odurdakega megissunnad. </v>
<v b="JHN" c="4" v="41">Ome-ibmar-sogsadba, bur bule bukidar dulemar Jesús-ibmar-sogsadgi bengussurmalad. </v>
<v b="JHN" c="4" v="42">A-ulale, omega sokarmalad: —Anmar-Jesúsʼgi-bensulidi unnila be anmarga ibmar sogedginsulid. Ar anmar-sunnad itosmarmogad. Anmar nue-wisid, we-dule napneggi dule-isgubukmalad-abonoged-sunnadid. We-dule, Bab-Dummad-Dule-Wargwen-Barmiledagoye sogsad-duled. </v>
<v b="JHN" c="4" v="43">Jesús, Sicar-neggweburgi ibabo megisad-sorbali, Galileaʼse naega Samaria-yargi nodegusad. </v>
<v b="JHN" c="4" v="44">Ar Jesús na e-sunnad sogsa gusmogad, Bab-Dummad-gayaburba-barsogedi e-neggweburgi geg e-nug odummoleye. </v>
<v b="JHN" c="4" v="45">Jesús Galileaʼse nonigu, Galilea-dorgan nuedgi abindaksamalad, ar ade, ibase arbimarmosoggu, agi daksamalad, igi Jesús Jerusalénʼgi ibmar imaksa. </v>
<v b="JHN" c="4" v="46">Degisoggu, Jesús gannar Galilea-yarse nonigu, Caná-neggweburse, bia dii vinoʼga obinnisadse, nadegusad. Deun, Capernaúm-neggweburgi dule-dummad-reyga-arbaed-e-machi uellemaid. </v>
<v b="JHN" c="4" v="47">We-dule itoargu, Jesús, Judea-yarba-gudiid Galilea-yarse noniye, Jesúsʼse nadegusad. Jesúsʼgi wilenaigualid, adi, e-machi ega nudaknaegar. Ar ade, e-machi burgwedani maid. </v>
<v b="JHN" c="4" v="48">Jesús, abin-sogded: —Ibmar-wilubgan-dakledisurmalad, degi, ibmar-gegerdaklemalad bemar daksasulina, be an-benmalanad. </v>
<v b="JHN" c="4" v="49">Dule-dummad-reyga-arbaed, sogded: —Dummad, an-machi-burgwed-idu gwae be anba dage. </v>
<v b="JHN" c="4" v="50">Jesús, abin-sogded: —Be nae, be-machi dula gudiid. Reyga-arbaed Jesús-degi-ega-sogsad gwen bengussulid. Degisoggu, e-negse nadegusad. </v>
<v b="JHN" c="4" v="51">Negse monadapgu, e-maigan abin-noarmalad. E-dummad-abingusmargu, ega sogdemalad: —Be-machi bato nugusad. </v>
<v b="JHN" c="4" v="52">Degi, dummad e-maiganse egichialid igi-wachigi e-machi nuguar gusye. Abin-sogdemalad: —Sae, wachi-irgwengi uelleged gichaye. </v>
<v b="JHN" c="4" v="53">Machigwa-e-bab mag itosad, a-wachigi Jesús ega sogsa gusad, be-machi dula gudiiye. Machigwa-e-bab, degine, bela e-negginmalad, Jesúsʼgi bensuli gunonimarsunnad. </v>
<v b="JHN" c="4" v="54">Jesús Judea-yargi-gudiid Galilea-yarse nonigu, we-ibmar-wilubgan-dakledisulid ilabogus Galileaʼgi imaknonido. </v>
<v b="JHN" c="5" v="1">We-ibmar-degigusad-sorbali, Judíoʼmar-iba nagunonikid. Agi Jesús Jerusalénʼse nonikid. </v>
<v b="JHN" c="5" v="2">Jerusalénʼgi, Sibad-Wawaadye-Yawagak-nugad-naba, dii wilasar naid. A-dii-wilasar-naidi, Hebreo-gayaba Betesdaʼye bileged. A-dii-naid-ebiris doged-imba gwaatar siid. </v>
<v b="JHN" c="5" v="3">A-neg-doged-imbamargi bukidar bonikwamalad mamaid, ibyasurmalad, geg-nanamalad, bela-abagan-burgwarmalad, mamaid. Amar dii-sukamaked edarbe mamaimalad. </v>
<v b="JHN" c="5" v="4">Ar ade, imbagwenar baliwitur, dii-wilasar-naid-osukamakega aidenonidaed. Ar doa-dule-inse a-dii-wilasar-naid-sukamaksad-sorba diigi-aidesale, ibi-boni-nikadibe, yog-nuguar naddaed. </v>
<v b="JHN" c="5" v="5">Agine, dule-wargwen birga-dulagwen-gakambe-gakabaabakgus-uellemaid (38) maimogad. </v>
<v b="JHN" c="5" v="6">Jesús a-dule meremai dakalid. Jesús wisguargu, we-dule dikasurgus boni-abgan-burgwaled-nikamaiye, a-dulega sogded: —¿Be nugubie? </v>
<v b="JHN" c="5" v="7">Dule-abagan-burgwaled abin-sogded: —Dummad, dii-sukamaksad-sorba dule-diise-an-odeged sate daed. Ar an aidedogu, bato dule-baid an-iduar aidesdaed. </v>
<v b="JHN" c="5" v="8">Jesús ega sogded: —Be gwisgu, be-egi-gabed na be sede, be nae. </v>
<v b="JHN" c="5" v="9">Jesús-degisogsad-sorba, dule yog-nuguar naded, e-gabed na susa nadsunnad. A-ibagi, deun obunnoged-iba naid. </v>
<v b="JHN" c="5" v="10">Agi Judíoʼmar dule-nugusadga sogdemalad: —Emi-ibagi obunnoged-iba naid. Degisoggu, be-egi-gabed be sededsulid. </v>
<v b="JHN" c="5" v="11">Dule-nugusad, abin-sogded: —Dule-an-nudaksad, ar anga sogsad: ‘Be-egi-gabed be sedye, be naye.’ </v>
<v b="JHN" c="5" v="12">Degi, dule-nugusadse egisdemarsunnad: —¿Ar doa bega sogsa, Be-egi-gabed be sedye, be naye? </v>
<v b="JHN" c="5" v="13">Ar Jesúsʼde bato dulemar-bukidar-gunanaid-abargi banguded. Degisoggu, ar dule-nugusad, wissulid, doa ega deyob sogsa. </v>
<v b="JHN" c="5" v="14">A-sorbali, Jesús, dule-nugusad Bab-Dummadse-goled-neggi-dakargu, ega sogded: —Emide be nugussoggu, mer be bar isguo. Abakalegi aka bur bule boni-dummad begi danikile. </v>
<v b="JHN" c="5" v="15">Dule-nugusad nadegusad, geb Judíoʼmar-owisodapid, Jesús e-onudaksaye. </v>
<v b="JHN" c="5" v="16">A-ulale, Judíoʼmar Jesús-bareginnarmarsunnad, Jesús-oburgwebi guarmalad. Ar ade, obunnoged-ibagi we-ibmarmar imakdiid. </v>
<v b="JHN" c="5" v="17">Degi, Jesús abin-sogded: —An-Bab gusgu arbanaiguad, degisoggu, an arbadimosundo. </v>
<v b="JHN" c="5" v="18">A-ulale, Judíoʼmar bur Jesús-oburgwebi guarmalad, ar ade, Jesús obunnoged-ibabi bisgedisulid. Ar Bab-Dummad an-Bab-sunnadye sogdibalid. Deyob sogdiidbali na Bab-Dummadbo emar imakdiid. </v>
<v b="JHN" c="5" v="19">Geb degi, Jesús Judíoʼmarga sogded: —Napira an bemarga soged, Bab-Dummad-Machi wargwengi e-ibmar-imakbiedba ibmar imaksulid, unnila e-Bab-dakedba ibmar imaked. Ar bela e-Bab-ibmar-imakedi, E-Machi a-sunnaa bela ibmar imakmogad. </v>
<v b="JHN" c="5" v="20">Ar Bab na Machi-sabsoggu, bela ibmar-imakedi E-Machiga oyoged. Ar weba bur bule ibmar-dummagan Bab ega oyogoed, adi, bemar bur bule geger dakmalagar. </v>
<v b="JHN" c="5" v="21">Ar igi Bab dule-burgwar-maid gannar oduloge, ega san-burba-dula-gued uke, amba E-Machi deyobmodo, ar doaga san-burba-dulad ukbie, ega ukodo. </v>
<v b="JHN" c="5" v="22">Ar emigi Bab bar dulemarga igar itogosulid. Ar ade, E-Machiga we-igargan uksad, </v>
<v b="JHN" c="5" v="23">adi, igi E-Bab-nug ogannodamarmoga, deyobi bela dulemar E-Machi-nug ogannomogagar. Ar dule E-Machi-nug odummosulile, E-Bab-nug odummosurmogad. Ar ade, Bab na E-Machi barmialid. </v>
<v b="JHN" c="5" v="24">”Napira an bemarga soged: Ar dule an-sunmakedba daele, degi, Bab-an-barmialidgi bengusulile, a-dule burba-geg-bergued nikuodo. A-dule bar sabsur-odurdaklegosulid. Ar burgwar-gudiidgi nosad, dula gudii gunonisunnad. </v>
<v b="JHN" c="5" v="25">Napira an bemarga soged: Ibagan danikoed, emigindi, ibagan nonisunnad. Dule-burbar-burgwar-gudimalad Bab-Dummad-Machi-e-gayaburba itononikoed. Ar dule-a-gayaburba-itomaloedi durgunonikoed. </v>
<v b="JHN" c="5" v="26">Ar igi Bab na-dukin dula-gudigued-nika, amba deyob, na E-Machiga na-dukin dulagudigued uksamogad. </v>
<v b="JHN" c="5" v="27">Deginbali, ar Dule-Machi-gusoggu, Bab ega dulemarga-igar-itogega igar uksabalid. </v>
<v b="JHN" c="5" v="28">”We-igar mer geger be itomar. Ar ibagan danikoed, dulemar-neg-uangi-burgwar-mamaidi, bela Bab-Dummad-Machi-e-gayaburba itomaloed. </v>
<v b="JHN" c="5" v="29">Ar dule-ibmar-nued-imaksamaladi, burba-dulad-nikuega gannar durgunonimaloed. Ar dule-ibmar-isgana-imaksamaladdi, odurdakleged-negse-naega gannar durgunonimarmogoed.” </v>
<v b="JHN" c="5" v="30">Jesús Judíoʼmarga sogdebalid: “Geg an na dukin wargwengi ibmar imaked, unnila an-Bab-anga-sogedba an dulemarga igar itoged. An-igar-itogedi, innikigwadgi an itoged. Ar wargwen an-itolegedba an ibmar imaksulid, an-ibmar-imakedi, an-Bab-an-barmialid-sogedba an imaked. </v>
<v b="JHN" c="5" v="31">”Ar an na dukin ibmar barsogele, an-ibmar-sogedi napiragwadsuliled. </v>
<v b="JHN" c="5" v="32">Emigindi, dule-baid an-barsoged, a-ular, an wisid, dule-an-barsoged napiragwadba an-barsogdiid. </v>
<v b="JHN" c="5" v="33">”Bemar, Diigi-dule-oged-Juanʼse dulemar-barmiargusad, egisega, be Mesías-sogeye. Juan dulemar-abin-imaksagu, napiragwadgi sogsagusad. </v>
<v b="JHN" c="5" v="34">Ar dule-we-napneggined an-barsogega an abingasulid. Degi-inigwele, bemar-abonolemalaga Juan-ibmar-sogsad an bemarga sogmalad. </v>
<v b="JHN" c="5" v="35">Ar igi acha-gwallu gummake, degine, mee-gae, deyobi, Juan gudigusad. Ar bemar unnila a-gwallugine wis-ichesaar yeer-itodii abesmalad. </v>
<v b="JHN" c="5" v="36">”Ar Juan-an-barsogdigusadba bur bule an na dukin ibmar-barsoged nikad, an doa-dule gue. We, an-barsogedid: Ibmar-imakega Bab arbaed anga igar-uksad. We-ibmar-an-imakdiidi bato oyonaid, Bab an-barmiarye. </v>
<v b="JHN" c="5" v="37">Bab-an-barmialidi, bato angi sunmaksa gusad. Bemala bipisaale e-gaya-sunmaked be itodisurmalad, degine, e-dakleged be dakdisurmarbalid. </v>
<v b="JHN" c="5" v="38">Deginbali, E-gayaburba bemargi gwen naisurbalid. Ar ade, bemar Bab-bemarse-dule-barmialidi, be a-dule benmalad. </v>
<v b="JHN" c="5" v="39">Bab-Dummad-garda-narmakar-maid nue be baramimar, ar agi burba-geg-bergued baramilesiye, be sogmalad. Ar a-gardagi angi sunmaknaid, an doa-dule gue. </v>
<v b="JHN" c="5" v="40">Degi-inigwele, bemar burba-geg-bergued-nikuega anse yapa dagmalad. </v>
<v b="JHN" c="5" v="41">”Dulemar-an-nug-odummoged, an abingasulid. </v>
<v b="JHN" c="5" v="42">Ar an bemar-wisid, bemar, Bab-Dummad-sabsurmalad. </v>
<v b="JHN" c="5" v="43">An-Bab-nuggi an bemarse nonikid, degite, be an-abingasurmalad. Ar dule-baid na e-nuggi danikirdi, be a-dule abingasmalaled. </v>
<v b="JHN" c="5" v="44">¿Ar igi bemar Bab-Dummad-bensuli gumalosunna? An na be muchub-muchub-san-ogannoed amidimalad. Ar Bab-Dummad-wargwenna-guedgi nug-gangued-danikiddi, bemar amisurmalad. </v>
<v b="JHN" c="5" v="45">”Mer be binsamalo, ani an-Bab-asabin bemargi gwisgumaloye. Suli. Moisésʼgi be bendaklegoye binsadimaladi, a-dule, bemargi gwisgumaloed. </v>
<v b="JHN" c="5" v="46">Ar Moisés-ibmar-sogsad be bensurmalana, be an-bensurmarmogando. Ar Moisés angi ibmar narmaksad. </v>
<v b="JHN" c="5" v="47">Ar Moisés-ibmar-narmaksad be benmalale, degite, ¿igi an-ibmar-sogedgi be bensuli gumalosunna? Geg gued.” </v>
<v b="JHN" c="6" v="1">We-degigusad-sorbali, Jesús Galilea-mata-dummad-obakar nade gusad. We-mata-dummad Tiberias-Mataye nugbalid. </v>
<v b="JHN" c="6" v="2">Dule-bukidar Jesúsʼba nadegusmalad, ar ade, boni-nikamaladgi ibmar-wilubgan-dakledisulid-imakdiid daksamalad. </v>
<v b="JHN" c="6" v="3">Degidgine, Jesús yar-birse-nakwisgu, agi e-sapinganmala sigdapmalad. </v>
<v b="JHN" c="6" v="4">Deun Judíoʼmar-iba, Oburgwilegoenad-Iba bato omosad. </v>
<v b="JHN" c="6" v="5">Jesús atakdegu, dakded, dulemar-bukidar ese nonimala. Agi Felipeʼga sogded: —Wemar madu-gunmalaga, ¿wede bia anmar madu bakoe? </v>
<v b="JHN" c="6" v="6">Unnila Jesús binsa Felipe-wilubdakega weyob Felipeʼga sogsagusad, ar edi bato wisid igi imakoe. </v>
<v b="JHN" c="6" v="7">Felipe, Jesús-abin sogded: —Belagwapa wis madu bipi-bipi-gunmalaga dule-nii-walabaabak-arbasad-manigi (8), madu-bakele, amba madu unnisuliled. </v>
<v b="JHN" c="6" v="8">Geb degi, e-sapin-baid-Andrés, Simón-Pedro-e-urba, Jesúsʼga sogded: </v>
<v b="JHN" c="6" v="9">—Wegi machigwa-wargwen cebada-madu-gwaatar wis sediid, degine, ua-burwigana wis ukabo sedibalid. ¿Ar wede unniosi? Ar dule bukidarad. </v>
<v b="JHN" c="6" v="10">Geb degi, Jesús sogded: —Nabir. Dulemar be urbemar. Agine, gagan-bukidar naid. Agine, dulemar ambikusmargu, geb machergan miliatar-wilub-mergu (5,000) daklealid. </v>
<v b="JHN" c="6" v="11">Jesús madu-susgua, Bab-Dummadga dog-nuedye-sogsagu, e-sapinganga madu uke-uke imaksad. Geb e-sapingan dulemar-gagan-birgi-bukmaladga ukdemogad. Jesús amba deyob ua-imaksabalid, ar bule-mergu abemala, abali ega uksamalad. </v>
<v b="JHN" c="6" v="12">Bela dulemar immelesmargu, Jesús, e-sapinganga sogded: —Mer binsa mas milegega, bela gwabgusad be wemar. </v>
<v b="JHN" c="6" v="13">Cebada-madu-gwaataled bela guchamalad-sorba, gwabgusadi garba-gwaambe-gakabo-mergu (12) wesmalad. </v>
<v b="JHN" c="6" v="14">Dulemar, Jesús-madu-gwaataled-omelosad-daksamaladi, sogdemalad: “We, Bab-Dummad-gayaburba-barsoged we-napnegse-nonikoed-sunnadye.” </v>
<v b="JHN" c="6" v="15">Ar Jesús, dulemar ise-ebipiar reyga-guega e-imakdanimalo-daksagu, e-iduar yarse walagwengi banguded. </v>
<v b="JHN" c="6" v="16">Dad-argwategu, Jesús-sapingan, Jesús-ega-sogsadba demar-gakase aidenonimalad. </v>
<v b="JHN" c="6" v="17">Urgi nakwismargu, Capernaúmʼse-namalaga mata-dummad obakdemalad. Deun, bato neg nue-mutikgusad, Jesúsʼdi amba yoggumaid. </v>
<v b="JHN" c="6" v="18">Ar burwa binnasur-gormaisoggu, demar dunguded. </v>
<v b="JHN" c="6" v="19">Jesús-sapingan wachi-irbogus, igi, wachi-irbaagus-gammimaladgindibe, dakarmalad, Jesús demar-birgi daniki, e-urse warmakdaniki. Deyob dakarmargu, dobguarmalad. </v>
<v b="JHN" c="6" v="20">Jesús e-sapinganga sogded: “Ani an daniki, mer be dobgumar.” </v>
<v b="JHN" c="6" v="21">Geb degi, e-sapingan weligwar urgi Jesús-abindaksamalad, degine, bia na nadapmaladse warmaksamarsunnad. </v>
<v b="JHN" c="6" v="22">A-banedgine, dule-bukidar Jesúsʼba-mata-obakar-gudimaladi, wisguarmalad ur-wargwen-naigusadgi unnila Jesús-sapinganbi nadmarye. Jesúsʼdi e-sapinganba urgi nadsurye. </v>
<v b="JHN" c="6" v="23">Ur-baigan-Tiberias-neggweburgi-danimaladdi, bia dulemar Bab-Jesús Babga-dog-nuedye-sogsad-sorba madu-omelosad-guchamalad-walik nagunonikid. </v>
<v b="JHN" c="6" v="24">Ar dulemar, Jesús-daklesur-dakargu, degi, e-sapingan-sate-dakarmargu, Jesús-amiegala, urgi Capernaúm-neggweburse nadegusmalad. </v>
<v b="JHN" c="6" v="25">Dulemar mata-dummad-obakar Jesús-amismargu, ega sogdemalad: —Odurdaked-saila, ¿sana wese be noniki? </v>
<v b="JHN" c="6" v="26">Jesús, abin-imakdegu, emarga sogded: —Napira an bemarga soged, be an-amimaladi, an-ibmar-dakledisulid-imaksadba be an-amisurmalad. Ar bemar madu-nue-immedik-guchadba be an-amimalad. </v>
<v b="JHN" c="6" v="27">Mas-baisursunna-bergumaladga mer be arbamar. Mas-anmarga-burba-geg-bergued-ukedga be arbamar. Ar a-masdi, sunna bemarga, Dule-Machi ukoed. Ar a-dulegine, Bab-Dummad bato e-wilub nasiksad, burba-geg-bergued nikumalagar. </v>
<v b="JHN" c="6" v="28">Degi, Jesús-abin sogdemarsun: —Degite, ¿ibu an imakmalosunna Bab-Dummadga ibmar-imakegar? </v>
<v b="JHN" c="6" v="29">Jesús, abin-imakded: —Bab-Dummadga-ibmar-imaked wedo: Bab-Dummad-bemarga-dule-barmialidgi-bengusuli gued. </v>
<v b="JHN" c="6" v="30">Jesús-abin sogdemalad: —Degite, ¿ibi-ibmar-wilubgan-dakledisulid be anmarga imakosunna? Adi, anmar dakega, degi, mer begi anmar benguegar, ¿Ibi-ibmar be imaksunna? </v>
<v b="JHN" c="6" v="31">Ar anmar-dadgandi nega-dulesulidgangi maná-guchamalad. Bab-Dummad-gardagi sognaid: ‘Madu-nibneggined-gunmalaga an imaksad.’ </v>
<v b="JHN" c="6" v="32">Jesús amarga sogded: —Napira an bemarga soged, Moisés bemarga madu-nibneggi-danikid uksasulid. Ar an-Bab madu-nibneggi-danikid-sunnad bemarga uked. </v>
<v b="JHN" c="6" v="33">Ar Bab-Dummad-madu nibneggi-aidenonikidi, we-napnegginmaladga burba-duladi uked. </v>
<v b="JHN" c="6" v="34">Jesúsʼga sogdemalad: —Dummad, madu-degiid be anmarga ukdigu imake. </v>
<v b="JHN" c="6" v="35">Jesús, abin-sogded: —Ani an madu-burba-duladid. Ar dule anse danikile, bar gwen ukumesosulid. Ar dule an-bengusulile, bar gwen uku-uku itogosulid. </v>
<v b="JHN" c="6" v="36">”An bemarga epenne bato sogsad, ibmar-dakledisulid imaksa be an-daksamar-inigwele, degite, amba be an-benmalad. </v>
<v b="JHN" c="6" v="37">Ar Bab bela dulemar-anga-ukedi, anba-naguega anse dagoed. Ar dule anse danikile, gwen an obanosulid. </v>
<v b="JHN" c="6" v="38">”An-itolegedba ibmar-saega nibneggi an danisulid. Dule-an-barmialid-sogedba an ibmar-imakega nonikid. </v>
<v b="JHN" c="6" v="39">Bab-an-barmialidi we abemaid: Bela dulemar-anse-nonikidi gwen wargwensaar oyoggubisur an-abeged. Adi, ibagan-napi-naguoedgi a-dulemar an gannar odulogegar. </v>
<v b="JHN" c="6" v="40">”Dule-an-barmialid we abemaid: Bela dulemar-E-Machi-dakoedi, degi, egi bensuli-gunonikile, burba-geg-bergued nikued. Degine, ani, ibagan-napi-naguoedgi a-dulemar an odulogoed.” </v>
<v b="JHN" c="6" v="41">Degi, Judíoʼmar, Jesúsʼgi sunmakedbi guarmalad, ar ade, Jesús sogsad, ani an madu-nibneggi aidenonikidye. </v>
<v b="JHN" c="6" v="42">Judíoʼmar Jesúsʼgi sogdemalad: —¿Ar wede Jesús, José-machisursi? Degine, e-bab, e-nan, ¿anmar mag daksursi? Ar degite, ¿ibiga sogsunna? ‘Nibneggi an aidenoniye.’ </v>
<v b="JHN" c="6" v="43">Jesús amar-abin-imakde, sogded: —Mer be muchub-muchub angi isdar sunmakmar. </v>
<v b="JHN" c="6" v="44">Ar Bab-an-barmialid, anse-dule-dagega imaksulile, gege dule-wargwensaale anse daged. Ibagan-napi-naguoedgi, dule-anse-nonimaladdi, ani an a-dule-odulogoed. </v>
<v b="JHN" c="6" v="45">Bab-Dummad-gayaburba-barsogmalad-gardagi narmakar maid: ‘Bab-Dummad na e-igargi bela dulemar-odurdakoed.’ Isaías 54:13 ”Degisoggu, bela Bab-itosmalad, degi, egi durdaksamarbalid, anba-naguegala anse danimaloed. </v>
<v b="JHN" c="6" v="46">”Dule-wargwensaar Bab-daksaye an sogsulid. Unnila dule-Bab-Dummadgi-danikidbi Bab-daksad. </v>
<v b="JHN" c="6" v="47">Napira an bemarga soged: Ar dule angi bensulidi, a-dule, burba-geg-bergued nikad. </v>
<v b="JHN" c="6" v="48">”Ani an madu-burba-duladid. </v>
<v b="JHN" c="6" v="49">Ar be-dadgan nega-dulesulidgangi maná-guchamar-inigwele, bela burgwismalad. </v>
<v b="JHN" c="6" v="50">”An bemarga madu-nibneggi-aidenonikidgi-an-sunmakedi, a-madu dule guchale, bar burgosulid. </v>
<v b="JHN" c="6" v="51">Ani an a-madu-duladid, nibneggi aidenonikidid. Ar dule-wargwen a-madu-guchale, bar burgosulid, degidula sadeguoed. An madu-ukoedi, we an-sanad. We-napneg-naidgi dule-bukmalad-dula-gudiguega an-san an ukoed.” </v>
<v b="JHN" c="6" v="52">Agi Judíoʼmar abin-abin imakarmalad, sokarmalad: “Anmar e-san-gunnegala ¿igi anmarga e-san ukosunna? Geg gued.” </v>
<v b="JHN" c="6" v="53">Jesús amarga sogded: —Napira an bemarga soged: Ar bemar Dule-Machi-e-san gunsulile, degine, e-abe gobsurbalile, bemar burba-dulad nikuosurmalad. </v>
<v b="JHN" c="6" v="54">Ar dule an-san gunnele, degi, an-abe gobele, a-dule burba-geg-bergued nikuodo, degine, ibagan-napi-naguoedgi, ani an a-dule odulogoed. </v>
<v b="JHN" c="6" v="55">Ar an-sana, masgunned-sunsogedid, degine, an-abe, gobed-sunsogedbalid. </v>
<v b="JHN" c="6" v="56">Ar dule-an-san-gunmalad, degi, an-abe-gobmalad, anginbi gudigumalad, degine, an egi gudigumogad. </v>
<v b="JHN" c="6" v="57">”Ar igi Bab-dulamaid an-barmiali, degine, igi Babgi an dula gudimoga, deyobi, dule an-san-guchale, a-dule angi dula-gudii gumogoed. </v>
<v b="JHN" c="6" v="58">Ani an madu-nibneggi-aidesadid. We-madu-nibneggi-aidesadi, be-dadgan-maná-guchadyobsulid. Ar maná-gucha-inigwele, amardi amba burgwismalad. Ar dule we-madu-guchardi, bar burgosulid, degisadeguoed.” </v>
<v b="JHN" c="6" v="59">Jesús Capernaúmʼgi dulemar-odurdaksigusgu, Judíoʼmar-onmakedneggi we-ibmar sogsagusad. </v>
<v b="JHN" c="6" v="60">Bukidar-Jesúsʼba-gudimaladi weyob Jesús-soge-itosmargu, sogdemalad: “We-ibmar-sogedi gwen nollo sogsulid. ¿Ar doa eba ibsaoe?” </v>
<v b="JHN" c="6" v="61">Ar Jesús na wissoggu, e-sapingan muchub-muchub we-igargi sunmaknanai, amarga sogdesun: —¿We-an-bemarga-sogedi, be isdar itomala? </v>
<v b="JHN" c="6" v="62">Ar Dule-Machi nibneggi-mai-gusadse gannar nakwemai be dakarmalar, ¿igi be sogsamalarsunna? </v>
<v b="JHN" c="6" v="63">Ar Bab-Dummad-Burbabi dulagudigued uked. Dule-sandi, binsaledid. An bemarga-ibmar-sogsadi, we burba-napiragwadid, degine, dula-gudiguedbalid. </v>
<v b="JHN" c="6" v="64">Ar gwenna-gwenna bemar an-benmalad. Ar ade, Jesús gebesaila-akar bato wisid doamala e-benmala, degine, doa darba e-ukbaloe. </v>
<v b="JHN" c="6" v="65">Jesús sogded: —A-ulale, an sogsad, dule, anba-naguegala Bab anse-sedasulir, gege anse dagye. </v>
<v b="JHN" c="6" v="66">Degidgine, bukidar Jesús-sapingan Jesúsʼgi bangudmalad, bar Jesúsʼba gudigussurmalad. </v>
<v b="JHN" c="6" v="67">Geb degi, Jesús na e-sapingan-warambe-gakabogwadga (12) sokalid: —¿Bemar nabimarmoga? </v>
<v b="JHN" c="6" v="68">Simón-Pedro, abin-sogded: —Dummad, ¿doaba anmar naosunna? Ar bebi unnila burba-geg-bergued-igar nikad. </v>
<v b="JHN" c="6" v="69">Ar anmar begi bensulid, degine, anmar wisid, be Bab-Dummad-dule-wargwen-barmidagoye-sogsad-duled. Bab-Dummad-Dula-Maid-E-Machi-sunnadid. </v>
<v b="JHN" c="6" v="70">Jesús, Pedro-abin sogded: —¿Ar warambe-gakabo (12) an be-susmarsursi? Gwensak bemar nia gued. </v>
<v b="JHN" c="6" v="71">Jesús, e-sapingan-ambe-gakabogwad-wargwengi Simón-machi-Judas-Iscarioteʼgi deyob sogsagusad, ar a-dule, Jesús-darba-uknai guoedid. </v>
<v b="JHN" c="7" v="1">We-degigusad-sorba, Jesús Galilea-yalaganba bipirmakdii gusad. Ar ade, yapa Judeaʼgi gudigued, ar Judíoʼmar e-oburgwebimalad. </v>
<v b="JHN" c="7" v="2">Deun, Judíoʼmar-Neg-Matargana-Iba-onoged bato mosadgined. </v>
<v b="JHN" c="7" v="3">E-urbamar Jesúsʼga sokalid: —Wegi be noe, Judeaʼse be nae. Adi, be-sapingan be-ibmar-imaked dakoed. </v>
<v b="JHN" c="7" v="4">Ar dule-wargwen mag-e-dakbi abegele, geg odukuar ibmar imaked. Ar be ibmar-dakledisulid-imakdiid, bela dulemar-wagab be imakdo. </v>
<v b="JHN" c="7" v="5">E-urbamar weyob Jesúsʼga sogsamardo, ar ade, e-urbamarse-bakar, Jesús-benmalad, we Mesíasʼye. </v>
<v b="JHN" c="7" v="6">Jesús e-urbamarga sogdesun: —An Jerusalénʼse-naed-ibagan angardi amba yoo moed. Ar bemargardi ibagan bato gusgu guagwar naidaed. </v>
<v b="JHN" c="7" v="7">Ar we-napneg-naidgi-dulemar-bukwad geg isdar bemar-daked. Ar andi isdar an-dakmardo, ar ade, an ega sogdiid, bemar-ibmar-imakdimaladi isganaye. </v>
<v b="JHN" c="7" v="8">Bemardi, ibase be namala. Ar angardi, amba an-ibagan yoo mosoggu, andi naosurgweled. </v>
<v b="JHN" c="7" v="9">Deyob Jesúsʼdi, e-urbamarga sogsagu, Galileaʼgi bessunnad. </v>
<v b="JHN" c="7" v="10">Jesús, e-urbamar-ibase-naded-sorba, ibase nade gusmogad. Jesús emar-wagab nadsulid. Arbakee nadegusad. </v>
<v b="JHN" c="7" v="11">Judíoʼmar ibagi Jesús-amidii guarmalad, sokarmalad: “¿Wede bia dule nade?” </v>
<v b="JHN" c="7" v="12">Agine dulemar-bukidarad-abargi Jesúsʼgi uurmakarmalad, gwenna-gwenna sokarmalad: “We-Jesús, dule-nuedid.” Baigandi sogmarmogad: “Suli, we, dule-yardakdiidi.” </v>
<v b="JHN" c="7" v="13">Ar dulemar Judíoʼmar-dummagan-dobedba, bakar-buud Jesúsʼgi gwen sunmaksasurmalad. </v>
<v b="JHN" c="7" v="14">Ar Neg-Matargana-Sobarmalad-E-Iba-onolenaid negabargusgu, Jesús Bab-Dummadse-goled-negse nonikid. Agi dulemar-odurdaksii gusad. </v>
<v b="JHN" c="7" v="15">Judíoʼmar-dummagan geger Jesús-dakdemalad, sogdemalad: “We-dule dummaganse gwen ibmar durdaksasulid, ar degite, ¿igi nabir ibmar-nue-wisi dulemar-odurdake?” </v>
<v b="JHN" c="7" v="16">Jesús amarga sogdesun: —An-ibmar-odurdaked angadsulid, Bab-Dummad-an-barmialid-sogedba an dulemar-odurdaked. </v>
<v b="JHN" c="7" v="17">Ar dule Bab-Dummad-sogedba nanabiele, mag dakoed, an-ibmar-odurdakdiid Bab-Dummadgi danidibe, igidibe, an-ibmar-odurdakdiid an na dukin onosdibe. </v>
<v b="JHN" c="7" v="18">Ar dule wargwengi e-sogedba ibmar-sogdiile, a-dule na nug-dungued amidii daed. Ar e-barmialid-nug-odummogega gudiirdina, adi, we napiragwaddo, a-dulegine, gakan naisurdo. </v>
<v b="JHN" c="7" v="19">”¿Ar Moisés bemarga igar-uksasursi? Degite, bemar a-igargi nanadisurmalad. ¿Ibiga be an-oburgwebimarsunna?” </v>
<v b="JHN" c="7" v="20">Dulemar, Jesús-abin sogdemalad: —Nia begi nai. ¿Ar doamar be-oburgwebie? </v>
<v b="JHN" c="7" v="21">Jesús amarga sogded: —Obunnoged-ibagi unnila ibmar-dakledisulid-soggwen an imaksad-ulale, ¿geger be an-dakmarde? Emide, be sogmargu, an dule-isganaye. </v>
<v b="JHN" c="7" v="22">Moisés bemarga abgan-uka-duku-siked-igar mesismalad. Degi-inigwele, we-igar Moisésʼgi noarsulid, ar dadgan-akar bato gusgu a-igar danikid. Obunnoged-ibagi mer arbaoye igar-mai-inigwele, degite, bemar Obunnoged-ibagi abgan-uka-duku-siked-igar imakbukwad. </v>
<v b="JHN" c="7" v="23">”Ar bemar Moisés-Igar-Mesisadba ibmar-imakegala, amba obunnoged-ibagi-bakar, bemar abgan-uka-duku-siked-igar imakbukwad. Degite, ¿ibiga bemardi obunnoged-ibagi an dule-nudaked, sae be an-dakmarsunna? </v>
<v b="JHN" c="7" v="24">Melle dule-daklegedba be sogo we-dule, dule-nuedye, igi, we-dule, dule-isganaye. Suli. Innikigwadba be sogoed.” </v>
<v b="JHN" c="7" v="25">Jerusalénʼginmalad gwenna-gwenna sokarmalad: “¿Ar dummagan we-dule-oburgwega amidimarsursi? </v>
<v b="JHN" c="7" v="26">Emide, be dakena, bela-dulemar-abargi sunmakgwisgu, degite, gwen ega akar sogsurmalad. ¿Ar dummagande nue-magar itononimarsi? We, Cristo-sunnadid, Bab-Dummad-dule-wargwen-barmidagoye sogsad-dule. </v>
<v b="JHN" c="7" v="27">”Ar anmar wisid, we bia daniki. Ar Cristoʼdi nonikile, anmar wisguosulid, bia daniki.” </v>
<v b="JHN" c="7" v="28">Jesús Bab-Dummadse-goled-neggi dulemar-odurdaksigu, binnasur sunmakde, sogded: —Bemar mag-an-dakmalad, degine, be an-wismarbalid an bialidi. An-itolegedba wargwen an danisulid, ar Bab-Dummad-napiragwadid an-barmialid. A-duledi bemar akudakmalad. </v>
<v b="JHN" c="7" v="29">Andi a-dule mag an daked, ar agi an danikid. Ar a an-barmialid. </v>
<v b="JHN" c="7" v="30">Agine, dummagan Jesús-gabiguarmalanad, degite, gwen gassurmalad, ar ade, yoo e-burgwed-ibagan omoged. </v>
<v b="JHN" c="7" v="31">Dulemar-bukidar Jesúsʼgi bengussurmalad, sokarmalad: “Cristo nonikile, ¿bur bule we-dulebali ibmar-wilubgan-dakledisulid imako be insae? Gwen deyob imako an insasurdo.” </v>
<v b="JHN" c="7" v="32">Fariseoʼmar dulemar-sognanaid itosmalad, Jesús, Mesíasʼye. Degisoggu, Fariseoʼmar, degine, dule-irwa-Bab-Dummadse-gormalad-e-dummagan Jesús-gaega suar-ibmala barmismalad. </v>
<v b="JHN" c="7" v="33">Geb Jesús dulemar-e-itobukwadga sogded: —Napi-ichesaar an bemar-abargi gudiid. Dule-an-barmialidse an naesokalid. </v>
<v b="JHN" c="7" v="34">Be an-amimalo-inigwele, gwen be an-amimalosulid. An gudiguoedsega geg be namalad. </v>
<v b="JHN" c="7" v="35">Degi Judíoʼmar na ga sokarmarsunnad: “¿Ar wede bia naoe? Anmarde bar amiosurmalad. Griegoʼmar-abargi-Judíoʼmar-aisakis-bukmalad-odurdakega, ¿wede naoe? </v>
<v b="JHN" c="7" v="36">¿We ibi obarsunna? We sogsad: ‘Be an-amimalo-inigwele, gwen be an-amimalosurye. An gudiguoedsega, geg be namarye.’ ” </v>
<v b="JHN" c="7" v="37">Napi-iba-dummad-naidgi, Jesús gwisgusgu, binnasur sunmakded, sogded: —Ar dule-wargwen uku-uku itodiile, anse dage. Anse dii gobdage. </v>
<v b="JHN" c="7" v="38">Ar dule an-bensulile, Bab-Dummad-gardagi sognaiyobi, e-ulubgi diwar-burba-nikad aryomai guoed. </v>
<v b="JHN" c="7" v="39">Jesús diwar-burba-nikadye-sogsagusadi, we Bab-Dummad-Burba dulemar-egi-benguosurmalad-abingaoedgi sunmaksad. Deunni, amba yoo Bab-Dummad-Burba nonikid, ar ade, Jesús-nug amba yoo bela-bela ogannoleged. </v>
<v b="JHN" c="7" v="40">Bukidar-dulemar-abargi gwenna-gwenna weyob-Jesús-ibmar-soged itosmargu, sokarmalad: “Ar we-dule, Bab-Dummad-gayaburba-barsoged-napiragwadid.” </v>
<v b="JHN" c="7" v="41">Baigandi sogmalad: “We, Cristo-sunnadid.” Degine, baiganmo sogmarmogad: “¿Ar Cristoʼde, Galileaʼgi danikosi? Suli, agi danikosulid. </v>
<v b="JHN" c="7" v="42">¿Ar Bab-Dummad-gardagi sognaisursi? Cristo Davidʼgi danikoye. Belén-neggweburgi, David-epenne-gwalulesadgi danikoye.” </v>
<v b="JHN" c="7" v="43">Ar Jesús-ulale dulemar na egi bachikgudmalad. </v>
<v b="JHN" c="7" v="44">Gwenna-gwenna Jesús-gabiguarmalan-inigwele, gwen gassurgusmalad. </v>
<v b="JHN" c="7" v="45">Suar-ibmala-Babse-goled-neg-edarbemalad-barmilesmaladi gannar dule-irwa-Bab-Dummadse-gormalad-e-dummaganse, degi, Fariseoʼmarse nonimalad. Fariseoʼmar ega sogdemalad: —¿Ibiga bemar Jesús-sedanisurmala? </v>
<v b="JHN" c="7" v="46">Suar-ibmala abin-imakdemalad: —Dule-wargwensaale we-duleyobi gwen sunmakdisulid, nue-yeer sunmaked. </v>
<v b="JHN" c="7" v="47">Geb Fariseoʼmar, abin-imakdemalad: —¿Bemar ese yardaklesmarmosunde? </v>
<v b="JHN" c="7" v="48">Be dakdimala, dummad-wargwen, degine, Fariseoʼmar, a-dulegi, ¿bensur gued? Suli. </v>
<v b="JHN" c="7" v="49">We-dule-baigandi, Moisés-Igar-Mesisad-wissurmaladba Jesúsʼba nagudmalad. A-ulale, we-dulemardi bato nue-ukabsales bukmarsunnad. </v>
<v b="JHN" c="7" v="50">Nicodemo, ibagwengi mutik Jesúsʼse-nonigusadi, e-sordamar-Fariseoʼga sokalid: </v>
<v b="JHN" c="7" v="51">—Anmar-igar-maidgi, sunna dule-wargwenga amba yoo igar-itoged-iduar bato soglesi, ¿be dummad-nosye, bega sabsur-odurdakleged-igar maiye? Suli, degisulid. </v>
<v b="JHN" c="7" v="52">Fariseoʼmar, Nicodemo-abin-imakdemalad: —¿Ar be Galileaʼginmogadi? Bab-Dummad-Garda-narmakar-naidgi nue be baramie. Be dakoed, bipisaale Bab-Dummad-gayaburba-barsoged gwen Galileaʼgi danisulid. </v>
<v b="JHN" c="7" v="53">Geb degi, dummagan e-neg-e-negse nadmarsunnad. </v>
<v b="JHN" c="8" v="1">Geb degi, Jesús Olivos-yarse nadsunnad. </v>
<v b="JHN" c="8" v="2">Banedgine, Jesús wakudaryala Bab-Dummadse-goled-negse gannar nonigu, dulemar-bukidar ese nonimalad. Jesús sigisgua, dulemar-odurdakded. </v>
<v b="JHN" c="8" v="3">Deun Garda-Narmaked-Dulemar, degi, Fariseoʼmar, Jesúsʼse ome-wargwen-negsichigi-galagwensuligunai-galesad senonimalad. Dummagan dulemar-abargi ome-ogwisnonimargu, </v>
<v b="JHN" c="8" v="4">Jesúsʼga sogdemalad: —Odurdaked-saila, we-ome negsichigi galagwensuligunai gasmalad. </v>
<v b="JHN" c="8" v="5">Emi anmarga Moisés igar mesisad, omegan-deyobdamalad akwagi-makar oburgoye. Degite, bedina, ¿igi be sogmosunna? </v>
<v b="JHN" c="8" v="6">Fariseoʼmar Jesús-wilubdakegala yamo deyob ese egichismalad. Adi, Jesúsʼgi sorba gwisgumalagar. Jesúsʼdi, napase dulluu imakdegu, e-googi napa narmak-narmak imaksigisad. </v>
<v b="JHN" c="8" v="7">Ar Fariseoʼmar Jesúsʼse gannar-gannar egisnanaimarsoggu, Jesús gwisgusad, geb abin-sogded: —Ar bemar-wargwenad na be isguedsuli-itogele, a-inse akwa omegi metedo. </v>
<v b="JHN" c="8" v="8">Jesús gannar napase dulluu imakdebargu, gannar napagi narmaksigisbalid. </v>
<v b="JHN" c="8" v="9">Ar Fariseoʼmar degii-Jesús-soge-itosmargu, mag na ulubgi e-isgudiid itosmarsoggu, war-wargwen ainidmalad. Dule-sergan-inse ainidmalad, geb sapinganse-bakar, ainidmarmogad. Unnila Jesús ome-negabargi-gwichid-ebo bessunnad. </v>
<v b="JHN" c="8" v="10">Jesús gannar gwisgusgu dakded, dulemar sate, unnila omebi-gwichi, geb omega sogded: —Omegwa, ¿bia dulemar-begi-gwisgunanaid nadmala? ¿Wargwensaar bar begi gwisgussurmala? </v>
<v b="JHN" c="8" v="11">Ome, abin-sogded: —Dummad, dule-wargwensaar angi gwisgussulid. Geb Jesús omega sogdemosun: —An begi gwisguosurmogad. Be nae. Mer be bar isguo. </v>
<v b="JHN" c="8" v="12">Gannar Jesús dulemarga sunmakdebargu, sogded: —Ani an we-napneg-naid-e-gwallu-meegwadid. Ar dule anba dagele, negsichidgi nanaosulid, gwallu-meegwad nikuoed. </v>
<v b="JHN" c="8" v="13">Fariseoʼmar Jesúsʼga sogdemalad: —Be-ibmar-sogedi, na be dukin-barsogsoggu, a-ular, be-ibmar-sogedi, geg anmar abingaed. </v>
<v b="JHN" c="8" v="14">Jesús, Fariseoʼmar-abin sogded: —An-ibmar-sogedi, an na dukin soge-inigwele, ar wedi napiragwadid. Ar an wisid, bia an daniki, degine, bia an nabaloe. Ar bemardi wissurmalad, bia an daniki, degine, bia an nabaloe. </v>
<v b="JHN" c="8" v="15">Ar bemardi unnila we-napneg-igar-maidba sogmalad, we, dule-isganaye, we, dule-nuedye. Andi an sogsulid we, dule-isganaye, we, dule-nuedye. </v>
<v b="JHN" c="8" v="16">Ar dule-wargwenga an igar-nabogele, an-igar-nabogedi napiragwadba an imaked. Ar ande, wargwengi an igar-nabosulid, an-Bab-an-barmialid, a-anbo an imaked. </v>
<v b="JHN" c="8" v="17">Bemar-igar-maidgi sogmaid, dule-warbo barsoged-nikale, wemar-ibmar-sogedi napiragwadye, abingalegoye. </v>
<v b="JHN" c="8" v="18">Ani an na dukin angi an ibmar-barsoged. Bab-an-barmialid, angi ibmar sogmogad. Degisoggu, an-ibmar-sogedi, napiragwaddo. </v>
<v b="JHN" c="8" v="19">Geb degi, Jesúsʼga sogdemarsun: —¿Bia be-babde maisunna? Jesús, dulemar-abin sogded: —Ar be aku an-dakmalad, degine, be aku an-Bab-dakmarbalid. Ar be mag an-dakmalana, be an-Bab-mag-dakmarmogoenad. </v>
<v b="JHN" c="8" v="20">Weyob Jesús Bab-Dummadse-goled-neggi, mani-weleged-naba-sii, dulemar-odurdaksigu sunmaksagusad. Dule-wargwensaale gwen Jesús-gassurmalad, ar ade, amba yoo e-galeged-ibagan omoged. </v>
<v b="JHN" c="8" v="21">Jesús gannar Judío-dummaganga sogdebalid: —An naesokar. Be an-amimalo-inigwele, be an-amimalosulid. Bemardi be-isguedba be burgwidmaloed. An-naedse, geg bemar warmaked. </v>
<v b="JHN" c="8" v="22">Geb degi, Judío-dummagan sogdemar: “Ar ibiga soge: ‘An-naedse, geg bemar namarye.’ ¿Ar ede na dukin oburgwedgi binsae?” </v>
<v b="JHN" c="8" v="23">Jesús amarga sogded: —Bemardi weginmaladid, andi nibnegginedid. Bemardi we-napnegginmaladid, andi we-napnegginedsulid. </v>
<v b="JHN" c="8" v="24">A-ulale, an bega sogsagusmalad, be an-bengumalale, degi, an doa-dule-gue be bengumarbalile, be-isguedba na be burgwemaloye. </v>
<v b="JHN" c="8" v="25">Judío-dummagan Jesúsʼga sogdemarsun: —¿Ar be doasunna? Geb Jesús, abin-sogded: —Ar iduar bato an bega sogsamalad, an doa-gue. </v>
<v b="JHN" c="8" v="26">Bemar-noar-nanadiidbali ibmar-bukidar an bemargi-soged nikad. Ar dule-an-barmialiddi napiragwadbi ibmar soged. Andi, an a-itosadba, we-napneggi-bukmaladga an ibmar sogdimogad. </v>
<v b="JHN" c="8" v="27">Judío-dummagan, Jesús e-Babgi-ega-sunmaked, aku-itosmalad. </v>
<v b="JHN" c="8" v="28">A-ulale, Jesús sogdebar: —Ar bemar, ani Dule-Machi, nakrusgi-biokegala niba onakwismalale, geb bemar wisgunonimaloed, an doa-gue. Degine, an-itolegedba an ibmar imakdisulid. Ar an-Bab-an-odurdaksadba an sunmakdiid. </v>
<v b="JHN" c="8" v="29">Ar an-Bab-an-barmialid anba gudiid, wargwen an-metedisulid. Ar ade, an bela-ibmar-imakedi, an-Bab-nabir-itoge an imaked. </v>
<v b="JHN" c="8" v="30">Jesús-weyob-sunmakedba, bukidar egi bensuli gunonimalad. </v>
<v b="JHN" c="8" v="31">Jesús, Judíoʼmar-egi-bengussurmaladga sogded: —Ar bemar an-gayaburba-sunmakedgi nue eba nanaele, bemar an-sapingan-sunnadga gumaloed. </v>
<v b="JHN" c="8" v="32">Degine, bemar igar-napiragwad wisgunonimaloed, degine, igar-napiragwad isguedgi bemar-ollorsanonikoed. </v>
<v b="JHN" c="8" v="33">Judíoʼmar, Jesús-abin sogdemalad: —Anmar, Abraham-e-wagan gumalad. Anmar dule-maiga gwen gudisurmalad. Degisoggu, ¿ibiga be anmarga soge: ‘Bemar ollorgunonikoye?’ </v>
<v b="JHN" c="8" v="34">Jesús, abin-sogded: —Napira an bemarga soged, dule-isguedgi-gudimaladi, isgued-maiga gudidimalad. </v>
<v b="JHN" c="8" v="35">Dule-maiga-arbaedi geg neg-yagi gudigu gued. Ar neg-ibed-e-mimmirdi negyagi gudigu guodo. </v>
<v b="JHN" c="8" v="36">Degisoggu, Bab-Dummad-Machi isguedgi bemar-onononikir, geb be nue-napira ollorgunonimaloed. </v>
<v b="JHN" c="8" v="37">An wisi bemar Abraham-wagan gumalad, degi-inigwele, an-ibmar-sogsad be benmalad-ulale, an-oburgwebimalad. </v>
<v b="JHN" c="8" v="38">An-ibmar-sogedi, an-Bab-walik-an-ibmar-daksadba an sunmaked. Ar bemardi ibmar-imakedi, be-bab-ibmar-itosadba be imakmarmogad. </v>
<v b="JHN" c="8" v="39">Judío-dummagan Jesús-abinsadmargu, sogdemalad: —Abraham, anmar-dadad. Jesús, abin-sogded: —Bemar Abraham-wagan-sunnadina, Abraham-ibmar-imaksadyob be ibmar imakdimarmoganad. </v>
<v b="JHN" c="8" v="40">Bab-Dummadgi an-ibmar-napiragwad-itosad an bemarga-sogsad. Degite, be an-oburgwebimalad. Dad-Abrahamʼdi gwen deyob gussulid. </v>
<v b="JHN" c="8" v="41">Bemardi, be-bab-Satanás-ibmar-imaked be imakdimalad. Geb degi, Judíoʼmar Jesúsʼga sogdemalad: —Anmar negsichidgi gwalulesadsurmalad. Anmar bab-nika gwalulesmalad. Bab-Dummad anmar-babad. </v>
<v b="JHN" c="8" v="42">Geb Jesús amarga sogded: —Ar Bab-Dummad bemar-babana, be an-sabmalando. Ar an Bab-Dummadgi danikid. An-itolegedgi an danisulid, Bab-Dummad an-barmialid. </v>
<v b="JHN" c="8" v="43">¿Ibiga nue-akusunna an-ibmar-soged be itomala? Ar ade, bemar an-ibmar-soged yeer-itosurmalad, aga be aku itomalad. </v>
<v b="JHN" c="8" v="44">Ar nia-saila bemar-babad, degine, be-bab-ibmar-abegedba be damalad. Ar gusgu, gebesailaunni nia-saila dule-gindakedid, degine, igar-napiragwadgi bangusad, ar igar-napiragwad nia-sailagi naisulid. Ar nia-saila gakansaar sunmakdele, gusgu na e-daedba sunmakdedaed. Ar ade, gusgu gakansaerbad, degine, dulemar-gakansaed-e-babad. </v>
<v b="JHN" c="8" v="45">Ar andi ibmar-napiragwad bemarga soged, degite, be an-abingasurmalad. </v>
<v b="JHN" c="8" v="46">”¿Doa-dule, isgudiiye angi sogoe? Ar igar-napiragwad an sogele, degite, ¿ibiga be an-itosurmarsunna? </v>
<v b="JHN" c="8" v="47">Ar dule Bab-Dummadgadile, Bab-Dummad-gayaburba-sunmaked itoged. Bemar, Bab-Dummadgadsulid, a-ulale, bemar Bab-Dummad-gayaburba itosulid.” </v>
<v b="JHN" c="8" v="48">Judíoʼmar, Jesús-abinsadmalad, ega sogdemalad: —Anmar nabir sogmalad, be Samaria-dulemar-isganayobmoye, degine, nia begi naiye. </v>
<v b="JHN" c="8" v="49">Jesús, abin-sogded: —Angi nia naisulid. An-Bab-nug bur an odummodiid. Bemardi an-nug ichodimalad. </v>
<v b="JHN" c="8" v="50">An-nug-odummoged an amidisulid. Ar dule-wargwen an-nug-odummoged maid, a sogoed, an dule-nueddibe, an dule-isganadibe. </v>
<v b="JHN" c="8" v="51">Napira an bemarga soged, dule an-gayaburba-sogedba-daele, we-dule burgosulid. </v>
<v b="JHN" c="8" v="52">Geb degi, Judíoʼmar Jesúsʼga sogdemalad: —Emigindi, anmar nue-wisdo, begi nia naid. Abraham, degi, Bab-Dummad-gayaburba-barsogmaladdi burgwismalad. Emide, bedi soged: ‘Ar dule-wargwen an-gayaburba-sogedba-daele, burgwed itogosurye.’ </v>
<v b="JHN" c="8" v="53">Ar bede anmar-dad-Abrahamʼba ¿bur dummadsi? Dad-Abrahamʼdi burgwisad. Bab-Dummad-gayaburba-barsogmalad burgwismarmogad. ¿Ar be doaye sogsunna? Amarba, ¿be-bur dummadye be sogsunde? </v>
<v b="JHN" c="8" v="54">Jesús, Judíoʼmar-abin sogded: —An na dukin san-odummogele, an-san-odummodiidi, we binsaleddo. Bab-Dummad bemar-Bab-Dummadye be sogmaladi, a-Bab-Dummadi an-Babad, a, an-nug odummoged. </v>
<v b="JHN" c="8" v="55">Bemardi a-Bab-Dummad akudakmalad, andi a-Bab-Dummad mag daked. An bemarga sogdibe, a-Bab-Dummad aku an dakye, bemar-sunnaa an gakansasaled. Andi a-Bab-Dummad mag an daked, degine, e-gayaburbaba an nanadibalid. </v>
<v b="JHN" c="8" v="56">Anmar-dad-Abraham weligwar an-danikoed-dakoedba itosad. An-nonikid-daksagu, nue-weligwar itononikid. </v>
<v b="JHN" c="8" v="57">Geb degi, Judíoʼmar ega sogdemalad: —Amba be birga-dulabo-gakambe (50) niksulid, degite, ¿Abraham be daksade? Be daksasulid. </v>
<v b="JHN" c="8" v="58">Jesús, abin-sogded: —Napira an bemarga soged, amba yoo Abraham-gwalulege, bato an gudiid. </v>
<v b="JHN" c="8" v="59">Degidgine, Judíoʼmar akwagi-Jesús-makega akwa gadebinmalad. Jesúsʼdi emar-idu dukusad, degi, Bab-Dummadse-goled-neggi nodsunnad. Degi, emar-abargi-node nadsunnad. </v>
<v b="JHN" c="9" v="1">Jesús nadapgu, machered-wargwen muu-neggi-ibyasuli-gwalulesad dakalid. </v>
<v b="JHN" c="9" v="2">Jesús-sapingan Jesúsʼse egichiarmalad: —Odurdaked-saila: ¿Ibiga we-dule, ibyasuli gwalulesa? Weyob we gwalulesadi, ¿e-babgan-isgusad-ulale, igi, e-isgusad-ulale? </v>
<v b="JHN" c="9" v="3">Jesús e-sapingan-abin sogded: —We-dule, e-isgusad-ulale, weyob gwalulessulid. Degi, e-babgan-isgusad-ular, weyob gwalulessurbalid. We-dule ibyasuli-gwalulesadi, adi, Bab-Dummad-ibmar-imaked we-dulegi oyolegegalad. </v>
<v b="JHN" c="9" v="4">Yoo mutik-gued-iduar, anmar dule-an-barmialidga arbaed imakergebed. Ar neg-mutik-gued danikid. Agi, dulemar bar arbaosulid. </v>
<v b="JHN" c="9" v="5">An we-napneggi-gudiidgi, an gwallu-meegwadyob gued. Ani an dulemar-bukwadga igar-napiragwad oyonaid. </v>
<v b="JHN" c="9" v="6">Jesús deyob-sogsad-sorba, napagi-wiaksagu, napa wiigi olli-olli imaksad. Degine, e-googi olli-ollid-wesgu, dule-ibyagi mage-mage imaksad. </v>
<v b="JHN" c="9" v="7">Geb degi, Jesús dule-ibyasulidga sogded: —Dii-wilasar-naid-Siloéʼye-nugadse be-ibya be enukna. (Siloé sogleged, Barmilesadye). Agine dule-ibyasulid ibya-enukega nadsunnad. Ibya enuksagu, bato sunna mag-atake gunonikid. </v>
<v b="JHN" c="9" v="8">E-neg-dikarba-mamaid, degine, dule-ibyasuli-gudidaed-mag-dakmaladi, sogdemalad: “¿Ar we, dule-ibyasuli, degi, aimarse mani-egisdidaedsursi?” </v>
<v b="JHN" c="9" v="9">Abar sokarmalad: “We, a-dule.” Baigandi sokarmarmogad: “Suli, binsa we a-sunnaa dakleged.” Geb degi, e-ibeddi sokalid: “Ani an a-dule.” </v>
<v b="JHN" c="9" v="10">Ese egichiarmarsunnad: —¿Igi nabir magar be atake gusa? </v>
<v b="JHN" c="9" v="11">Dule-nugusad, abin-imakdegu, sogded: —Dule-wargwen, Jesús-nugadi, napa olli-olli imaksad. Agine an-ibyagi mage-mage imaksad. Geb anga sokalid: ‘Siloéʼse be-ibya be enuknae.’ Degisoggu, an ase nadsunnad. An-ibya an enuksagu, mag-atake an gunonisunnad. </v>
<v b="JHN" c="9" v="12">Geb degi, ega sogdemalad: —¿Bia a-dule nadsunna? Dule-nugusad abin-sogded: —An wissuli, bia nade. </v>
<v b="JHN" c="9" v="13">Dule-ibyasuli-gudigusad Fariseoʼmarse senonimalad. </v>
<v b="JHN" c="9" v="14">Ar ade, Jesús napa olli-olli-imaksadi, degi, dule-ibyasulid-onudaksadi, obunnoged-ibagi imaksad. </v>
<v b="JHN" c="9" v="15">Fariseoʼmar dule-ibyasuli-gudigusadse egisdemarmogad: —¿Igi nabir be ibya nugusa? Dule-nugusad, abin-sogded: —Jesús an-ibyagi olli mage-mage imaksad. Degi, an ibya-enuksagu, mag-atake an gunonikid. </v>
<v b="JHN" c="9" v="16">Fariseoʼmar abar sogdemalad: “We-dule Bab-Dummadgi danisulid. Agala, we-dule obunnoged-ibagi dule-nudaksad.” Fariseo-baigandi sogmalad: “Ar dule isgudiile, ¿sunna ibmar-wilubgan-dakledisurmalad imaksi? Suli, geg imake.” Agala, Fariseoʼmar na abin-abin imakarmarsunnad. </v>
<v b="JHN" c="9" v="17">Fariseoʼmar gannar dule-ibyasuli-gudigusadga sokarmalad: —Dule-bega-ibya-nudaksadgi, ¿igi be sogmosunna? Dule-nugusad, abin-sogded: —Andi an soged, we, Bab-Dummad-gayaburba-barsoged-duleye. </v>
<v b="JHN" c="9" v="18">Ar Judíoʼmardi we-dule-ibyasuli-gudigusadi benmalad. Emidi, ibya-nikusye mag-atakye-soged benmalad. A-ulale, dule-ibyasuli-gudigusad-e-serganse gochamarsunnad. </v>
<v b="JHN" c="9" v="19">Ese egisdemalad: —¿Ar we be-machi-sunnadi? ¿We, be-ibe ibyasuli-gwalulesye be sogmaladi? Ar degite, ¿ibiga emigindi nabir ataksunna? </v>
<v b="JHN" c="9" v="20">E-sergan sogdemalad: —Anmar wisi, we anmar-machid, ibyasuli gwalulesad. </v>
<v b="JHN" c="9" v="21">Emigindi, mag-atakeddi an wissurmalad, ibiga nabir mag-atake. Anmar wissurbalid, doa ega nabir ibya nudaksa. Ar bato dummadsoggu, ese be egismardo, na e bemarga sogoed, doa ega ibya nudaksa. </v>
<v b="JHN" c="9" v="22">Dule-ibyasuli-gudigusad-e-sergan Judío-dummagan-dobedbali, weyob sogsamalad. Ar ade, Judío-dummagan bato igar-itosmalad, dule-wargwen sogdibeye, Jesús, Bab-Dummad-dule-wargwen-barmidagoye-sogsad-duleye, Judíoʼmar-onmakedneggi onomaloye. </v>
<v b="JHN" c="9" v="23">A-ulale, dule-ibyasuli-gudigusad-e-sergan sogsamalad: “Bato dummadsoggu, ese be egismarye, doa e-onudaksa.” </v>
<v b="JHN" c="9" v="24">Degine, Fariseoʼmar dule-ibyasuli-gudigusadse gannar gochamargu, ese egisdemalad, ega sogdemalad: —Bab-Dummad-asabin napiragwadba be anmarga sogo, igi be nugusa. Anmardi wismalad, we-dule, dule-isganad. </v>
<v b="JHN" c="9" v="25">Dule-nugusad, abin-imakdegu, sogded: —An wissulid, we-dule, dule-isgudiiddibe. Unnila ibmar-soggwennaa an wisid. Iduardi, aku an atakenad, emigindi, mag an ataked. </v>
<v b="JHN" c="9" v="26">Fariseoʼmar gannar dule-ibyasuli-gudigusadse egichiarmarbalid: —¿Igi be-imaksa? ¿Igi-nabir bega ibya nudaksa? </v>
<v b="JHN" c="9" v="27">Dule-nugusad, abin-sogded: —Ar bato bega an sogsamalad. Be an-itossurmalad. ¿Degite, ibiga gannar be itobimarsunna? ¿Ar bemar e-sapinganga gubimarmosi? </v>
<v b="JHN" c="9" v="28">Fariseoʼmar dule-ibyasuli-gudigusadse uluarmalad, ega sogdemalad: —Bee be, Jesús-e-sapindo. Anmardi, Moisés-e-sapinganad. </v>
<v b="JHN" c="9" v="29">Anmardi wisid, Bab-Dummad Moisésʼga sunmaksad. We-duledi, anmar wissulid, bia daniki. </v>
<v b="JHN" c="9" v="30">Dule-ibyasuli-gudigusad abinsadgu, sogded: —¡Ar deyobi! ¡We-ibmar nue-aku itolegedid! Bemardi wissurmalad we-dule bia daniki, degite, angardi ibya nudaksad. </v>
<v b="JHN" c="9" v="31">Ar anmar wisid, Bab-Dummad dule-isgudimalad ese gollalile, itosurdaed. Ar dule-wargwen Bab-Dummad-dobee nanadiirdi, degine, Bab-Dummad-sogedba ibmar imakdiirdi, Bab-Dummad, a-dule ese gollalile, adi, itodaed. </v>
<v b="JHN" c="9" v="32">Ar bipisaale, gwen itoledisulid, dule-wargwen, dule-gusgu-ibyasuli-gwalulesadga ibya nudaksaye. </v>
<v b="JHN" c="9" v="33">We-dule Bab-Dummadgi danisulina, gege deyob ibmar imakenad. Ar emigindi, deyob, ibmar-imakdisoggu, we-dule, Bab-Dummad-akar danido. </v>
<v b="JHN" c="9" v="34">Fariseoʼmar abinsadmargu, ega sogdemalad: —Bede, isguedgi gwalulesadde, ¿be anmar-odurdakde? Be anmar-odurdakosulid. Degi, Judío-dummagan, dule-ibyasuli-gudigusad, Judíoʼmar-onmakedneggi onosmarsunnad. </v>
<v b="JHN" c="9" v="35">Jesús itoalid, Fariseoʼmar Judíoʼmar-onmakedneggi dule-ibyasuli-gudigusad onosmarye. Geb degi, Jesús a-dule-amisgu, ega sogded: —¿Dule-Machigi be bensuli? </v>
<v b="JHN" c="9" v="36">Dule-nugusad, abin-imakdegu, sogded: —Dummad, ¿a-dule, doa-dulesunna? Adi, mer an egi benguegar. </v>
<v b="JHN" c="9" v="37">Jesús, abin-sogded: —A-dule bato be daksad. Ani an a-duled, bebo sunmakgwichid. </v>
<v b="JHN" c="9" v="38">Dule-ibyasuli-gudigusad, abin-sogded: —Dummad, an begi bensulid. Geb degi, Jesús-nug-odummogega Jesús-abin yokorgi-sindigar sigisad. </v>
<v b="JHN" c="9" v="39">Jesús sogded: —An dulemarga-igar-nabogega, we-napnegse an nonikid. Dule-aku-atakdimalad mag-ataksaega an nonikid. Degi, dulemar-mag-atakmalad, aku-atak-imakega an nonikid. </v>
<v b="JHN" c="9" v="40">Degine, Fariseo-gwenna-gwenna Jesús-walik-gwichimalad, Jesús-degi-soge-itosmargu, ega sogdemalad: —Ar ¿anmar aku atakmarmode? </v>
<v b="JHN" c="9" v="41">Jesús, amar-abin sogded: —Ar bemar aku-atakena, be isgued niksurmalanad. Emigindi, bemar sogsoggu, Bab-Dummad-Igar-Maid nue mag an dakmarye. A-ulale, be-isgued begi naimarsundo. </v>
<v b="JHN" c="10" v="1">Jesús sogdebar: “Napira an bemarga soged: Dule sibad-wawaad-galu-emakaled-yawagakgi dogsulile, yarganba dukuar dogele, we-dule, sibad-wawaad-atursaeddo, degi, dule-atursili-sunnaddo. </v>
<v b="JHN" c="10" v="2">Ar dule yawagak-siidgi dogerdi, we-dule, sibad-wawaad-ibedsunnadid. </v>
<v b="JHN" c="10" v="3">”Yawagak-daked we-dulega yawagak-egaed, geb sibad-wawaad na e-edarbed-gayaburba mag itoged. Sibad-wawaad-edarbed e-sibad-wawaadse na nugba-nugba goled. Degine, galu-yaba-bukwadgi onoged. </v>
<v b="JHN" c="10" v="4">Sibad-wawaad-edarbed bela e-sibad-wawaad-onisale, sibad-wawaad-idunadap daed. Sibad-wawaad eba nadapi daed, ar ade, e-edarbed-e-gayaburba mag itomalad. </v>
<v b="JHN" c="10" v="5">Ar e-edarbedsulidbardi naddasurmalad, aka bur e-idu duurmakdedamalad, ar ade, e-gayaburba aku-itomalad.” </v>
<v b="JHN" c="10" v="6">Jesús weyob dulemarga odukuar-ibmar-sogsadi, aku-itos gusmalad, ibi ega obarisa. </v>
<v b="JHN" c="10" v="7">Jesús gannar emarga sogdebarsun: “Napira an bemarga soged: Ani an sibad-wawaad-galu-emakaled-e-yawagak-sunnadid. </v>
<v b="JHN" c="10" v="8">Dulemar-odurdakega an-idu-nonimaladi, atursamaladid, degi, gandikidgi atursamaladid. Degi-inigwele, Sibad-wawaadmardi amar-gayaburba itossurmalad. </v>
<v b="JHN" c="10" v="9">Ani an yawagak gued. Dule angi dogele, a-dule abonolegoed. Sunna doged, degi, sunna nobalid, masgunned gusgu nikaguoed. </v>
<v b="JHN" c="10" v="10">”Dule-atursaed danikile, unnila sibad-wawaad-atursaegala, oburgwegala, degine, osulogega, nonidamalad. Andi an nonigua, burba-dulagudigued-ukega an nonikid, degine, bela ulubgi yeer-itodiguega an nonikid. </v>
<v b="JHN" c="10" v="11">”Ani an sibad-wawaad-edarbed-nuedid. Sibad-wawaad-edarbed-nued na sibad-wawaad-ular, e-san-burba na uked. </v>
<v b="JHN" c="10" v="12">”Ar sibad-wawaad-edarbed-manigi-arbaeddi, sibad-wawaad-edarbed-nuedsulid, ar ade, sibad-wawaad egadsulid. A-ulale, achu-burburud-danikile, sibad-wawaad-mete naddaed. Degisoggu, achu-burburud sibad-wawaad-ganonikogu, sibad-wawaad-oduurmakega imaked. </v>
<v b="JHN" c="10" v="13">Dule-manigi-arbaed wakitedaed, ar ade, unnila bennuklegega arbaed. Degisoggu, sibad-wawaad-baisur daksundo. </v>
<v b="JHN" c="10" v="14">”Ani an sibad-wawaad-edarbed-nuedid. An-sibad-wawaad mag an daked, degi, mag an-dakmarmogad. </v>
<v b="JHN" c="10" v="15">Igi Bab nue-an-wisi, deyobi, an Bab-wismogad. Degine, an-sibad-wawaad-ular, an-san-burba an na uked. </v>
<v b="JHN" c="10" v="16">An Sibad-wawaad-baigan we-galu-yabalidsulid, an nikbalid. Amar anse an sedamogargebed. Deyobi, amar an-gayaburba itomaloed. Degine, sibad-wawaad dangwennaa guoed, degine, e-edarbed wargwennaa nikubaloed. </v>
<v b="JHN" c="10" v="17">”Burgwega an-san-burba an uked, adi, gannar an subaligar. A-ulale, Bab nue an-sabed. </v>
<v b="JHN" c="10" v="18">Gege dule an-san-burba angi sued, ar ade, an-sunnad na wargwengi an uked. Ar ani an-san-ukega, degi, an gannar subaliga, an gangued nikad. An-Bab we-igar-anga-uksadba an imaked.” </v>
<v b="JHN" c="10" v="19">Judíoʼmar Jesús-wegi-sogsad-ular, muchub-muchub abin-abin na imakarmalad. </v>
<v b="JHN" c="10" v="20">Bukidar Jesúsʼgi sogdemalad: “We, nia-nika gudiid. We, akargualid: ¿Ar ibiga be itomala? Mer be itomala.” </v>
<v b="JHN" c="10" v="21">Baigandi sogmogad: “We-ibmar-sogedi, we nia-gayasulid. ¿Ar niade sunna dule-ibyasurmaladga ibya nudaksi? Suli, degisulid.” </v>
<v b="JHN" c="10" v="22">Deunni, Jerusalénʼgi Bab-Dummadse-Goled-Neg-Gannar-Nudaklesad-Iba naid. A-ibagangine, dii-wied-nii naid. </v>
<v b="JHN" c="10" v="23">Deunni, Jesús Bab-Dummadse-goled-neg-ubeb-Salomónʼye-nugadsik, bipirmakdiid. </v>
<v b="JHN" c="10" v="24">Judíoʼmar bela Jesús-ebilis-ambikusmargu, ega sogdemalad: —¿Bule-undar-sui yootee be anmar-obinsaega imakoe? Ar be Bab-Dummad-dule-wargwen-barmidagoye-sogsad-dulele, anmarga bakar be soge. ¿Ar be Cristo-sunnadi? </v>
<v b="JHN" c="10" v="25">Jesús, amar-abin sogded: —Ar bato an bega sogsamalad, bemar an-benmalad. An-Bab-nuggi-an-ibmar-saedi, a bemarga sognaid, an doa-dule gue. </v>
<v b="JHN" c="10" v="26">Ar bemar an-sibad-wawaadsursoggu, a-ular, be an-itosurmalad. </v>
<v b="JHN" c="10" v="27">An-sibad-wawaad an-gayaburba mag-itomalad, an mag daked, degine, anba naddamalad. </v>
<v b="JHN" c="10" v="28">Ani an ega burba-geg-bergued uked, bipisaale amar gwen berguosurmalad, degisadegumaloed. Degine, bipisaale dule gege angi an-sibad-wawaad sued. </v>
<v b="JHN" c="10" v="29">An-Bab anga-sibad-wawaad-uksadi, a-Bab, bela bur dule-dummadid. Degine, bipisaale dule-baid gege an-Babgi an-sibad-wawaad sued. </v>
<v b="JHN" c="10" v="30">Ani, an-Babbo, anmar wargwenna gued. </v>
<v b="JHN" c="10" v="31">Degi, Judíoʼmar, Jesús-makega gannar akwa gasmarbalid. </v>
<v b="JHN" c="10" v="32">Jesús Judíoʼmarga sogded: —Ibmar-nuegan-bukidar an-Bab-nuggi an bega oyosmalad. ¿Igid-imaksad-ular, akwagi be an-makbimarsunna? </v>
<v b="JHN" c="10" v="33">Judíoʼmar, abin-imakdemargu, sogdemalad: —Be-ibmar-nued-imakdiid-ular, anmar akwagi be-makbisurmalad. Be Bab-Dummad-nuggi-dododiid-ular, anmar akwagi be-makbied. Ar be we-napnegginedid, emide, Bab-Dummadga na be imaked. </v>
<v b="JHN" c="10" v="34">Jesús, abin-sogded: —¿Ar bemargi Moisés-Igargi narmakar maisursi? ‘An bemarga sogsa gusad, bemar bab-dummagan gumarye.’ </v>
<v b="JHN" c="10" v="35">”Ar Bab-Dummad Bab-Dummad-gayaburba-abingasmaladse, bab-dummaganye gochagusad. Ar Bab-Dummad-Garda geg anmar bisged. Degisoggu, noar an sogsasurdo. </v>
<v b="JHN" c="10" v="36">Ar Bab ega-arbaega an-susad, degine, we-napnegse an-barmialid. Ani an Bab-Dummad-Machiye, an sogsad-ulale, ¿be anga sogmalode: ‘Be Bab-Dummad-nuggi dododiiye?’ </v>
<v b="JHN" c="10" v="37">An-Bab-ibmar-imaked an imaksulile, mer be an-ibmar-soged itomardo. </v>
<v b="JHN" c="10" v="38">Ar an an-Bab-ibmar-imaked imakerdi, be an-benmar-inigwele, an-ibmar-imakdiidgindi, mer be bengumalo. Adi, be wisgumalaga, degine, mer be bengumalaga, Bab angi gudiid, degine, an Babgi gudimogad.” </v>
<v b="JHN" c="10" v="39">Agine, Judíoʼmar gannar Jesús-gabiguarmalanad, degi-inigwele, Jesús egi nabir wakichagusad. </v>
<v b="JHN" c="10" v="40">Jesús gannar Jordán-diwar-obakar, bia Juan iduar Bab-Dummad-diigi-ogleged-igar-imaknaigusa, ase nadegusad. Agi Jesús megidapid. </v>
<v b="JHN" c="10" v="41">Ase dulemar-bukidar Jesúsʼse nonigusmalad, degi, sogdemalad: “Ar Juan ibmar-wilubgan-imakledisulid imaksasur-inigwele, bela we-Jesúsʼgi-ibmar-sogsadi napira sogsad.” </v>
<v b="JHN" c="10" v="42">Agine, dulemar-bukidar Jesúsʼgi-bensuli gunonimarsunnad. </v>
<v b="JHN" c="11" v="1">Dule-wargwen, Betaniaʼgined, Lázaroʼye-nugadi uellemaid. We-Betania-neggweburde María, degine, e-ior-Marta-e-neggweburad. We-omegan, Lázaro-e-bunmalad. </v>
<v b="JHN" c="11" v="2">We-María, gwallu-wawadgi Bab-Jesús-magsagusadid. María e-sailagiagi Dummad-Jesús-e-nag odingusii gusadid. Deunni, María-e-sus-Lázaro uellemaid. </v>
<v b="JHN" c="11" v="3">A-ulale, Lázaro-e-bunmar dulemar-barmisad, adi, Jesúsʼga sogega: “Dummad, dule-nue-be-sabedi, uellemaiye.” </v>
<v b="JHN" c="11" v="4">Jesús, degi-itosgua, sogded: “We-Lázaro-uellemaidi, burgwegarsulid. Bab-Dummad-nug-odummogega we uellemaid. Adi, we-uellemaidgi Bab-Dummad-Machi-e-nug odummolegegar.” </v>
<v b="JHN" c="11" v="5">Dakargua, Jesús, nue-Marta-sabed, e-urba-María-sabbalid, degine, nue-Lázaro-sabbalid. </v>
<v b="JHN" c="11" v="6">Ar deyob sabe-inigwele, Jesús Lázaro-uellemaiye-wisgusgu, amba ibabo e-gudiidgine gudii gusad. </v>
<v b="JHN" c="11" v="7">Geb a-sorba, Jesús e-sapinganga sokalid: —Anmar gannar Judeaʼse namala. </v>
<v b="JHN" c="11" v="8">E-sapingan ega sogded: —Odurdaked-saila, emichaale Judíoʼmar akwagi be-makbigusmaladde, degite, be ¿gannar nabarde? </v>
<v b="JHN" c="11" v="9">Jesús, abin-sogded: —Ar neg-ibgined ¿wachi-irambe-gakabo (12) niksursi? Dule neg-ibgi gudiile, geg yoleged. Ar ade, we-napneggined-neg-meegwadba gudiid. </v>
<v b="JHN" c="11" v="10">Ar dule neg-mutikidgi gudiirdi, yoledo, ar agindi gwallu-meegwad sulid. </v>
<v b="JHN" c="11" v="11">Jesús deyob-sogsad-sorba, e-sapinganga sogdesunnad: —Anmar-ai-Lázaro gabmaid, odakega an ese naergebed. </v>
<v b="JHN" c="11" v="12">E-sapingan ega sogdemalad: —Dummad, ar Lázaro gabmaile, nuguodo. Degite, ¿ibiga be nabisunna? Mer be nae. </v>
<v b="JHN" c="11" v="13">Jesús degisogsagusadi, sognaindo: “Lázaro burgwar maiye.” Ar e-sapingandi, gabed-sunnad ega obarye bienad. </v>
<v b="JHN" c="11" v="14">Geb agi Jesús bakar-buud sogdesunnad: —Lázaro burgwis maiye. </v>
<v b="JHN" c="11" v="15">An Lázaro-walik gudigussulid-ular, an yeer itoged, adi, bemar mer angi bengumalagar. Degisoggu, anmar Lázaroʼse namargwelo. </v>
<v b="JHN" c="11" v="16">Degi, Tomás, Dídimoʼye-bimarbalid, e-sordamarga sogdesunnad: —Anmar Jesúsʼba burgwega eba namarmoga. </v>
<v b="JHN" c="11" v="17">Degi, Jesús Betania-neggweburse nonigu, Lázaro bato ibabakegus neg-uangi diglesmai daknonikid. </v>
<v b="JHN" c="11" v="18">Betania-neggwebur, Jerusalénʼgi itakaa siid, unnila wachi-abala-nanae-wilub bangu siid. </v>
<v b="JHN" c="11" v="19">Judíoʼmar-bukidar, Lázaro-burgwisad-ular, Martaʼse, degi, Maríaʼse nonigusmalad. Adi, amar-e-gwage baisur-itoge imakegar. </v>
<v b="JHN" c="11" v="20">Marta, Jesús-daniye-itosgu, e-abin nadegusad. Maríaʼdi neggi besad. </v>
<v b="JHN" c="11" v="21">Marta Jesúsʼga sogded: —Dummad, be wegi anmar-abargi-gudigusana, an-sus burgwissulinad. </v>
<v b="JHN" c="11" v="22">Degi-inigwele, an wisbardo, ar ibu Bab-Dummadse be egisele, Bab-Dummad bega ukoed. </v>
<v b="JHN" c="11" v="23">Jesús, abin-sogded: —Be-sus gannar durguoed. </v>
<v b="JHN" c="11" v="24">Marta, abin-sogded: —An wisi, ibagan-berguder, an-sus dulemar-gannar-durguoed-ibagi gannar durguoed. </v>
<v b="JHN" c="11" v="25">Jesús, abin-sogded: —Ani an gannar dule-odurguedid, degi, ani an burba-geg-bergued ukbalidid. Ar dule angi bensulile, ar burgwar-mai-inigwele, gannar durguoed. </v>
<v b="JHN" c="11" v="26">Bela-dula-gudidimaladi angi bensulile, e-san-burba berguosulid, degisadeguoed. Weyob-an-bega-soged, ¿be bensuli? </v>
<v b="JHN" c="11" v="27">Marta, Jesús-abin sogded: —Dummad, eye, an bensuli. Be, Bab-Dummad-Machid. Be Cristo, we-napnegse-danikoye-soglesgusadid. </v>
<v b="JHN" c="11" v="28">Marta deyob sogsad-sorbali, e-urba-Maríaʼse gornaded. Ega arbakee sogdapid: —Odurdaked-saila noniye. Bese gorye. </v>
<v b="JHN" c="11" v="29">Deyob ega-soge-itosgu, María yog-gwisguar imaksad. Jesúsʼse nade gusad. </v>
<v b="JHN" c="11" v="30">Jesús deun amba yoo neggweburse doged, ar bia-Marta-e-abingusadgi amba gudiid. </v>
<v b="JHN" c="11" v="31">Judíoʼmar-wis-María-gwage-baisur-itogega-imakega eba e-neggi-bukmaladi, María gwae-gwisgus-node-daksamargu, eba nodmarmogad. Amardi binsamalad: “María neg-uanse nad-dakleye, ase bonad-dakleye.” </v>
<v b="JHN" c="11" v="32">María, Jesús-siidse-modapgu, Jesús-dakdegu, e-abin sindigar sigdapid, ega sogded: —Dummad, be wegi anmar-abargi gudigusana, an-sus burgwissulinad. </v>
<v b="JHN" c="11" v="33">Jesús, María-ise-boale dakdegu, degine, Judíoʼmar-María-gwage-baisur-itoge-imakega-nonimaladi, ise-boarmarmoga dakdegu, ulubgi nue-nunmak itonadmogad, degi, nue-María-wile dakded. </v>
<v b="JHN" c="11" v="34">Jesús Maríaʼga sogded: —¿Bia bemar Lázaro-digsamala? Jesúsʼga sogdemalad: —Dummad, be dage, be dakdage. </v>
<v b="JHN" c="11" v="35">Degi, Jesús boded. </v>
<v b="JHN" c="11" v="36">Geb Judíoʼmar sogdemalad: —Nue be dake. Ibiyobi Jesús, nue-Lázaro-sabe. </v>
<v b="JHN" c="11" v="37">Geb Judío-baigan sogdemarmogad: —Ar we-Jesús, dule-ibyasulidga ibya egasad. Lázaro-mer-burgwega ibmar imakewilubbinad. </v>
<v b="JHN" c="11" v="38">Jesús nue-ulubgi-bukib-itodbargu, neg-uanse nonikid. Neg-uandina, akwa-yaa-ollogwadid, e-doged-idu akwa-dummad siid. </v>
<v b="JHN" c="11" v="39">Jesús dulemarga sogdesunnad: —Akwa-dummad onirmar. Dule-burgwisad-e-bun-Marta, sogded: —Dummad, ¿Ibiga akwa be onirbie? Bato ibabakegus diglesad. Degisoggu, bato nun yapanned. </v>
<v b="JHN" c="11" v="40">Jesús, Marta-abin sogded: —¿An bega sogsasursi? Be angi bensulile, Bab-Dummad-gangued be dakoye. </v>
<v b="JHN" c="11" v="41">Geb dule-burgwisad-diglesad-dogedgi akwa-dummad-siid onirismalad. Geb degi, Jesús niba-atakdegu, sogded: —Baba, be an-itossoggu dog-nuedye an bega soged. </v>
<v b="JHN" c="11" v="42">An wisid, be gusgu an-itodaed. Ar we-ibmar-an-sogsadi, dule-an-dikarba-bukwamalad-ular, an sogsad, adi, mer angi bengumalaga bee be an-barmiarye. </v>
<v b="JHN" c="11" v="43">Jesús deyob-sogsad-sorbali, binnasur goted: —¡Lázaro, magaba be nodage! </v>
<v b="JHN" c="11" v="44">Lázaro-burgwis-maidi, noargu, bela naga, degine, arganmar morgogi bipirmakale ise-atinnar noalid. Degine, e-wagar ise-morgogi bipirmakarbalid. Jesús dulemarga sogded: —Be Lázaro-esikmar. Nanaega be imakmarsun. </v>
<v b="JHN" c="11" v="45">Judío-bukidar Maríaʼse-nonigusmaladi, Jesús, gannar-Lázaro-odulosad daksamargu, Jesús-bensuli gunonimalad. </v>
<v b="JHN" c="11" v="46">Gwenna-gwenna Fariseoʼmarse nadmalad, ega sogdapmalad, igi Jesús Lázaro-odulosa. </v>
<v b="JHN" c="11" v="47">Degine, dule-irwa-Bab-Dummadse-gormalad-e-dummagan, degi, Fariseoʼmar, igar-itogega dummagan-onmaksad, geb sogdemalad: —¿Igi anmar Jesús-imakmaloe? Ar emide, Jesús ibmar-wilubgan-imakledisulid bukidar imakdiid. </v>
<v b="JHN" c="11" v="48">Anmar we-Jesús ibmar-dakledisulid-imakdii imakele, bela eba nagudmaloed. Geb degi, Roma-dummagan nonimaloed, anmar-Bab-Dummadse-goled-neg, degi, anmar-yar osulononimaloed. </v>
<v b="JHN" c="11" v="49">Judío-dummad-wargwen, Caifásʼye-nugadi, a-birgagi dule-irwa-Bab-Dummadse-gormalad-bur-dummadga maid. A e-sordamarga sogded: —Bemar aku-itomalad. </v>
<v b="JHN" c="11" v="50">Ar bemar magar itosurmalad. Bela dulemar-anar dule-wargwen-burgwed bur nabirid, adi, melle bela dulemar-we-yargi-bukmalad obelolegegar. </v>
<v b="JHN" c="11" v="51">We-Caifás-ibmar-sogsadi, na wargwen e-itolegedba ibmar sogsasulid. Ar ade, a-birgagi dule-irwa-Bab-Dummadse-gormalad-bur-dummadsoggu, iduakwaa sogsad: “Jesús bela Judío-dulemar-anar burgoye.” </v>
<v b="JHN" c="11" v="52">Jesús unnila Judío-dulemar-anarbi burgosulid. Bela Bab-Dummad-mimmigan-aisakis-bukmalad-danakwaa-urbega burgwebaloed. </v>
<v b="JHN" c="11" v="53">Degisoggu, Judío-dummagan, a-iba-akale Jesús-oburgwemaloye sogsamardo. </v>
<v b="JHN" c="11" v="54">Degisoggu, Jesús Judíoʼmar-abargi bar gudii gussulid. Agala, Judea-yargi nodegusad, nega-dulesulid-dikarba, neggwebur-Efraínʼye-nugadse, naded. Jesús a-neggweburgi e-sapinganmala megidapsunnad. </v>
<v b="JHN" c="11" v="55">Deun, Judíoʼmar-Oburgwilegoenad-Iba-onoleged bato omosad. Degisoggu, bukidar neggwebur-baid-baidginmalad san-swilidik-imakmalaga Jerusalénʼse iduakwasaar nonimalad. </v>
<v b="JHN" c="11" v="56">A-dulemar Bab-Dummadse-goled-neggi-bukmargu, Jesús-amiarmalad, na muchub-muchub egisnanai guarmalad: “Be dakgua, ¿Jesús ibase noniko be insae?” </v>
<v b="JHN" c="11" v="57">Dule-irwa-Bab-Dummadse-gormalad-e-dummagan, degi, Fariseoʼmar, igar uksamalad. “Dule bia-Jesús-gudiid wisgunonikile, sogmaloye,” adi, Jesús-ganamalagarye. </v>
<v b="JHN" c="12" v="1">Ibanergwase (6), Oburgwilegoenad-Iba-naguoele, Jesús Betania-neggweburse Lázaro-maidse nonikid. Jesús, we-Lázaro-burgwisgusgu, gannar odulos gusadid. </v>
<v b="JHN" c="12" v="2">Agine, Jesúsʼga sedo masgunned imaksamalad. Deunni, Marta ega mas-daknai gusad. Lázaroʼdi, Jesús-mas-gunsigu, sii gusmogad. </v>
<v b="JHN" c="12" v="3">Agi María, bute-wargwen gwallu-wawad-nued-nardoʼye-nugad, ber gargesailadi, Jesúsʼse senonikid. Geb degi, María Jesús-naggi a-gwallu-wawagwad eosad. Geb e-sailagiagi Jesús-nag odinnosad. Gwallu-wawagwad-e-yapanned bela neg-gasa sigisad. </v>
<v b="JHN" c="12" v="4">Jesús-sapin-wargwen, Simón-machi-Judas-Iscarioteʼye-nugad, Jesús-darba-ukoed-dule, sokalid: </v>
<v b="JHN" c="12" v="5">—¿Ibiga we-gwallu-wawagwad mani-birgagwen-amilege-wilubyobi, uklessuli? Adi, a-mani wileganaga uklegoenad. </v>
<v b="JHN" c="12" v="6">Ar Judas degisogsadi, dule-wilegana-sabedbali, deyob sogsasulid. Ar ade, dule-atursilid. Ar mani-sagu-sedidasoggu, agi mani-urbilemaid gusgu arbak atursadii daed. </v>
<v b="JHN" c="12" v="7">Geb degi, Jesús, Judas-abin sogded: —Mer Maríaʼga akar-soge. We gwallu-wawadgi-an-magsadi, an-diglegoed-ular, an-magsad. </v>
<v b="JHN" c="12" v="8">Ar bemar-abargi wileganadi gusgu gudiguoed. Andi bemar-abargi sadeguosulid. </v>
<v b="JHN" c="12" v="9">Judíoʼmar-bukidar Jesús Betaniaʼgi-gudiiye wisguarmargu, ese duurmaknonimalad. Unnila Jesús-dakegarbi nonisurmalad. Lázaro-dakega nonimarbalid. Ar ade, Jesús, Lázaro-burgwar-mai odulosad. </v>
<v b="JHN" c="12" v="10">Dule-irwa-Bab-Dummadse-gormalad-e-dummagan deyob itosmargu, igar amismalad, Lázaro-oburgwemarmogoye. </v>
<v b="JHN" c="12" v="11">Ar ade, Lázaro-durgusadba, Judíoʼmar-bukidar Judío-igar-odurdakmaladgi bangudmalad, Jesúsʼgi-bensuli gunonimalad. </v>
<v b="JHN" c="12" v="12">A-banedgine, dule-bukidar-ibase-nonimalad itoarmargu, Jesús Jerusalénʼse daniye, </v>
<v b="JHN" c="12" v="13">ogob-gagangiid-e-gagan gwachamalad. Degine, Jesús-nug-odummogega Jesús-abin nadmalad. Jesús-dakarmargu, binnasur gotemalad, sogdemalad: “¡Bab-Dummad-nug odummomar! We-dule, Bab-Dummad-nuggi danikid, bela ega ibnuedga gusun. We-Israel-e-Reygi nued binsalesun.” </v>
<v b="JHN" c="12" v="14">Jesús moli-uayasuid-e-mimmi amisad. Geb e-birgi sigisad, ar igi Bab-Dummad-gardagi narmakar-sognaiyob: </v>
<v b="JHN" c="12" v="15">“Siónʼgi-bukmalad, mer be dobgu. Be dake, be-Rey, moli-uayasuid-e-mimmi-birgi-sii bese danikid.” </v>
<v b="JHN" c="12" v="16">Ar Jesús-sapingan gebesailagi aku-itosmalad, wede ibi-obare. Ar Jesús-nug Bab-Dummadse-ogannolesad-sorbali, geb e-sapingan insadmalad, Bab-Dummad-gardagi we-Jesúsʼgi bato degi-narmakar-naidba ega imaklesa. </v>
<v b="JHN" c="12" v="17">Dulemar-Jesúsʼba-gudigusmaladi, Jesús Lázaro-neg-uan-yaba-maigu-ese-gochad-daksamaladi, degi, gannar-odulosad-daksamarbalidi, dule-baiganga a-ibmar-gusad sogedbimalad. </v>
<v b="JHN" c="12" v="18">A-ulale, dulemar-bukidar Jesús-abin nonigusmalad. Ar ade, itosmalad, igi Lázaro gannar odulolesgusa. </v>
<v b="JHN" c="12" v="19">Ar Fariseoʼmardi muchub-muchub sokarmalad: “Anmar, dulemar-mer-Jesúsʼba-naguegala, geg oakaloged. Be dake, ar bela dulemar eba duurmakmaid.” </v>
<v b="JHN" c="12" v="20">Griego-dulemarmoga, Judíoʼmar-ibagi Bab-Dummadse-golega, Judíoʼmar-abargi nonimarmogad. </v>
<v b="JHN" c="12" v="21">Amar, Felipeʼse nonimalad. Felipeʼde, Galilea-yargi-Betsaida-neggweburginedid. Griego-dulemar Felipeʼgi wilenaigusmalad, ega sogdemalad: —Dummad, anmar Jesús-dakbimalad. </v>
<v b="JHN" c="12" v="22">Felipe nadgu, Andrésʼga sogdapid. Degine, Felipe, Andrés-ebogwa Jesúsʼga sogdapmarsunnad. </v>
<v b="JHN" c="12" v="23">Jesús, abin-imakdegu, sogded: —Emigindi, ani Dule-Machi, an-nug-odummolegega iba nagunonisun. </v>
<v b="JHN" c="12" v="24">Napira an bemarga soged, ar ibmar-gwag napagi argwansulile, e-uka nungusulile, geg ainied. Ar napagi-argwanerdi, degi, e-uka-nunguerdi, ainidagogu, bukidar sanmakodo. </v>
<v b="JHN" c="12" v="25">”Ar amba deyobmodo. Dule e-san-burba-sabele, binsa sabguodo. Ar we-napneggi e-san-burba na sabsulirdi, burba-geg-bergued nikuoed. </v>
<v b="JHN" c="12" v="26">Ar dule anga arbabiele, an-sogedba-nanaega anba dagodo. Dule-anga-arbaedi, an-gudiguoedgine gudii gumogoed. Ar dule anga arbaele, an-Bab a-dule-nug odummomogoed.” </v>
<v b="JHN" c="12" v="27">Jesús sogdebar: “Emigindi, ulubgi an surbinsa itoged. Degi-an-itogedba, ¿an sogoe, ‘Bab-Dummad, emigindi we-ibmar-nunmaked-dummad be anga osuloye?’ Suli, degi-an-sogosuli. Ar burgwega an we-napnegse nonikid. </v>
<v b="JHN" c="12" v="28">Bur an sogodo: Bab-Dummad, be-nug be odummoge.” Degidgine, nibneggi gayaburba gornonikid: “An-nug bato an ogannosad. An-nug gannar an ogannobaloed.” </v>
<v b="JHN" c="12" v="29">Dule-bukmalad, gayaburba-sunmak-itosmaladi, sogdemalad: “Mar gocha.” Baigandi sogmalad: “Baliwitur-wargwen ega sunmaksa.” </v>
<v b="JHN" c="12" v="30">Jesús sunmakdegu, sogded: —We-gayaburba-be-itosmaladi, anga nonisulid, bemarga nonikid. </v>
<v b="JHN" c="12" v="31">Emigindi, we-napneggi-dule-bukmalad-sabsur-odurdakleged-iba nagunonikid. Emigindi, nia-saila we-napneg-dummadga-gudiid-onoleged-iba nonisunnad. </v>
<v b="JHN" c="12" v="32">Ar napagi-onakwiles an nagusale, bela dulemar anba nagumalaga an ebioed. </v>
<v b="JHN" c="12" v="33">Jesús weyob sogsagusadi, mag-ito imaknaid, ede nakrusgi bioklegar burgoye. </v>
<v b="JHN" c="12" v="34">Dulemar, Jesús-abin sogdemalad: —Anmar wismalad Moisés-igargi sognaid, ‘Bab-Dummad-dule-wargwen-barmidagoye-sogsad-dule-Cristo nonikile, burgosulid, degisadeguoed.’ ¿Ar ibiga bedi sogsunna, Dule-Machi nakrusgi bioklegar onakwilegergebye? Ar Dule-Machi, ¿we doasunna? </v>
<v b="JHN" c="12" v="35">Geb degi, Jesús, abin-sogded: —Emigindi, ani gwallu-meegwadga ichesaar amba bemar-abargi an gudiid. Gwallu-meegwad amba bemar-abargi-gudiidgi eba be nanamar, adi, melle negsichid ukiarmakar begi nonimalagar. Ar dule negsichidgi-nadapile, wissurdaed, bia nadapi. </v>
<v b="JHN" c="12" v="36">Emigindi, amba be gwallu-meegwad-nikmarsoggu, gwallugi mer be bengumar, adi, bemar neg-meegwad-mimmiganga gumalagar. Jesús degi-ibmar-sogsagusad-sorba nadsunnad. Mer e-amimalaga emar-idu dukusad. </v>
<v b="JHN" c="12" v="37">Ar Jesús emar-wagab ibmar-wilubgan-dakledisurmalad-bukidar imaksa-inigwele, dulemar amba Jesúsʼgi bengusmalad. </v>
<v b="JHN" c="12" v="38">Ar epenne Bab-gayaburba-barsoged-Isaías-sogsagusadyob-guegala, deyob gunonikid, deun sogsagusgu: “Bab-Dummad, ¿doa anmar-ibmar-sogsad bengussuli? ¿Doase Bab-Dummad na e-gangued oyosa?” </v>
<v b="JHN" c="12" v="39">A-ulale, dulemar Jesús-abingassurmalad. Ar ade, Isaías amba sogsagusbalid: </v>
<v b="JHN" c="12" v="40">“Bab-Dummad amar-e-ibya akudake imaksad, degi, amar uayasurdaega imaksabalid, adi, melle na e-ibyagi mag dakmalagar, degi, e-gwagegi melle mag itomarbaligar. Ar degiile, abonolemalo-itole. Ar degiile, amar an nudake dakledago-itole.” </v>
<v b="JHN" c="12" v="41">Deunni, Isaías Jesús-e-gangued-daksagu, weyob sogsagusad. Degi, egi sunmaksa gusad. </v>
<v b="JHN" c="12" v="42">Degi-inigwele, bukidar dummagan-neg-dakmamaid, ulubgi Jesúsʼgi-bensuli gusmalad. Ar we-dummagan Fariseoʼmar Judíoʼmar-onmakedneggi e-onomaloed-dobedbali bakar-buud gwen sogsasurmalad, emarde, Jesúsʼba naimoye. </v>
<v b="JHN" c="12" v="43">Deginbali, ar dummagan, dulemar-ei-nug-odummoged bur abeged. Ar Bab-Dummad-ei-nug-odummogeddi, abesurmalad. </v>
<v b="JHN" c="12" v="44">Jesús binnasur sunmakde, sogded: “Ar dule an-bensulile, anbi an-bengusuli gusulid, Bab-Dummad-an-barmialid bensurbalid. </v>
<v b="JHN" c="12" v="45">Ar dule mag an-dakale an-doa-dule, dule-an-barmialid mag-dakbardo. </v>
<v b="JHN" c="12" v="46">Ani, we-napnegse gwallu-meegwadga, an nonikid. Adi, bela-angi-bensurmalad, mer bar negsichidgi-gudii gumalagar. </v>
<v b="JHN" c="12" v="47">”Ar dule an-gayaburba-itogedba dasulile, ani an sogosulid, be dummad-nosye. An we-napnegse nonisulid, dulemarga sogega be nue-isgusmarye. An dulemar-abonogegala nonikid. </v>
<v b="JHN" c="12" v="48">Ar dule an-abingasulile, degine, an-gayaburba-sunmaked abingasurbalile, e-sabsur-odurdakoed bato nikad. Ibagan-berguoedgi an-ibmar-sogsadba dulemar-an-abingassurmalad Bab-Dummadse sabsur-odurdaklegoed. </v>
<v b="JHN" c="12" v="49">”An-itolegedba an ibmar sogsasulid. Bab-Dummad an-barmialid, a, igar anga uksad, igi an sogoe, degi, igi an sunmakbaloe. </v>
<v b="JHN" c="12" v="50">An wisdo, an-Bab-igar-anga-uksadi, dulemar-anba-nagumaloedga burba-geg-bergued uked. Degisoggu, an ibmar-sogedi, ar igi Bab-Dummad anga sogsa, deyob an soged.” </v>
<v b="JHN" c="13" v="1">Jesús Oburgwilegoenad-Iba bane-nagudoed-iduar, Jerusalénʼgi gudiid. Jesús na wisid, we-napneggi-gudiid e-Babse-gannar-naed-ibagan ega warmaksad. Ar Jesús we-napneggi-e-sapingan-bukwad nue-sabsoggu, nue bela-bela-sabgudii, e-burgwedse gussunnad. </v>
<v b="JHN" c="13" v="2">Jesús, e-sapinganmala sedo mas-gunbukwagua, nia-saila, Simón-machi-Judas-Iscarioteʼgi, Jesús-darba-ukega, burba-isgana oubosad. </v>
<v b="JHN" c="13" v="3">Jesús wisid, e-Bab bela ibmar-imakega ega igar-uksad. Degine, Jesús wisbalid, na ede Bab-Dummadgi danikid. Degi, ede Bab-Dummadse gannar nabaloed. </v>
<v b="JHN" c="13" v="4">A-ulale, Jesús mas-gunsigua, gwisgus-imaksad. E-mordummad esusad. Geb uka-elied-susgua, e-sadergi edichad. </v>
<v b="JHN" c="13" v="5">Geb degi, Jesús e-sapingan-nag-enukega bormoyagi dii eosad. Geb degi, e-sapinganga nag-enukded, degi, uka-elied-e-sadergi-naidgi ega nag-odinnosbalid. </v>
<v b="JHN" c="13" v="6">Geb degi, Jesús Simón-Pedroʼse nonikid. Geb Pedro ega sokalid: —Dummad, ¿be anga nag enukode? Sulirgebed. Be anga nag enukosulid. </v>
<v b="JHN" c="13" v="7">Jesús, abin-sogded: —An-emi-ibmar-imaknaid aku amba be itoged. Geb sorba mag be itodapoed. </v>
<v b="JHN" c="13" v="8">Pedro, Jesúsʼga sogded: —Be an-nag enukosur guoed. Jesús, abin-sogded: —An bega nag-enuksulile, geg be an-sapinga gued. </v>
<v b="JHN" c="13" v="9">Geb degi, Simón-Pedro Jesúsʼga sogdesunnad: —Dummad, ar be deyob-sogele, an-nagbi be anga enukosulid. An-argan, an-nono be anga enukbalirgebed. </v>
<v b="JHN" c="13" v="10">Jesús, abin-sogded: —Ar dule-obsamalad bar obed abesulid. Unnila e-nagbi napi-enuked abeleged. Ar ade, bato swilidik gudiid. Bemar bato swilidik gudimalad. Degi-inigwele, bela bemar swilidiksurmalad. </v>
<v b="JHN" c="13" v="11">Ar ade, Jesús wisid doa darba e-ukoe. A-ulale, sogsagusad: “Bela bemar swilidiksurmarye.” </v>
<v b="JHN" c="13" v="12">Jesús, e-sapinganga nag-enuksad-sorba, gannar e-mor-yosgu, mesese gannar signonikid. Geb degi, e-sapinganga sokalid: —Bemarga an nag-enuksad, ¿mag be itomala, wede ibi obare? </v>
<v b="JHN" c="13" v="13">Ar bemar nabir Odurdaked-Sailaye, degine, Dummadye, anse be gormalad. Ar ani an adid. </v>
<v b="JHN" c="13" v="14">Ar ani an Dummadid, an Odurdaked-Sailabalid. Degite, an bemar-nag enuksad. Bemar deyobi, muchub-muchub nag na ga enukewilubmarmodo. </v>
<v b="JHN" c="13" v="15">An bemarga oyosad, adi, bemar an-bega-imaksamaladyobi, bemar imakegarmo. </v>
<v b="JHN" c="13" v="16">Napira an bemarga soged: Dule-maiga-arbaedi, e-dummadba geg dummad gued. Degine, dule-barmilenaid, gege e-dummad-barmisiidba bur dummad gued. </v>
<v b="JHN" c="13" v="17">Ar we-ibmar bemar bato wismarsoggu, bemar eba imakele, bemargi nued binsalegodo. </v>
<v b="JHN" c="13" v="18">”Bela bemargi an sogsulid. Ar an wisid doamar an susa. Degi-inigwele, Bab-Dummad-garda-narmaklegaledba-guegala, bemar-wargwen darba-an-ukoed. Ar Bab-Dummad-garda-narmaklegaledgi sognaid: ‘Ar dule anba madu gunsiidi, angi aibinnoniye, an-isdaradga gunoniye.’ </v>
<v b="JHN" c="13" v="19">”Deyob-guoed-iduar, an bemarga soged, adi, degi-gunonikile, bemar mag-itos-namalagar, ani an Cristo gued. </v>
<v b="JHN" c="13" v="20">Napira an bemarga soged: An dule-barmidoed abingamalale, an-abinganaid. Ar dule an-abinganaile, Bab-Dummad-an-barmialid-abinganamogad.” </v>
<v b="JHN" c="13" v="21">Jesús deyob-sogsad-sorba, e-ulubgi bukib-binsaded, degi, e-sapinganga sogdesunnad: —Napira an bemarga soged, bemar-wargwenadi darba an-ukoed. </v>
<v b="JHN" c="13" v="22">Geb degi, e-sapingan muchub-muchub dakdemalad, wissurmalad doagi Jesús degisoge. </v>
<v b="JHN" c="13" v="23">E-sapin-wargwen, Jesús na nue-sabedi, e-dikarba sii gusad. </v>
<v b="JHN" c="13" v="24">A-dulesega, Simón-Pedro arbak achasad, adi, a, Jesúsʼse egisega, doa-dulegi wede deyob soge. </v>
<v b="JHN" c="13" v="25">Degi, a-dule, Jesús-binasgargi biligwa-mai Jesúsʼga sogded: —Dummad, ¿doa-dule arbak be-ukoe? </v>
<v b="JHN" c="13" v="26">Jesús, abin-sogded: —Ar doa-dulega madu waraa an ukoe, a-dule, darba an-ukoed. Jesús madu-owardikusgu, Simón-machi-Judas-Iscarioteʼga a-madu uksad. </v>
<v b="JHN" c="13" v="27">Judas, madu-bipi-ega-uklesad guchagu, nia-saila-Satanás egi dognonikid. Geb degi, Jesús Judasʼga sogdesunnad: —Ibmar-be-imakoedi, gwae bur be imaknasun. </v>
<v b="JHN" c="13" v="28">Ar e-sapingan-mese-naba-bukmaladi aku-itosmalad, ibiga Jesús deyob Judasʼga soge. </v>
<v b="JHN" c="13" v="29">Ar abar binsadmalad, Judas mani-saboged-sagu-sedisoggu, Jesús Judasʼga sogdakleye: “Anmar-ibmar-ibaga-abegedi be baknaye.” Ar ega sogbardibe: “Wileganaga wis be mani uknaye.” </v>
<v b="JHN" c="13" v="30">Judas madu-guchagua, yog-noar imaksad. Nodgua, bato neg mutikid. </v>
<v b="JHN" c="13" v="31">Geb degine, Judas-naded-sorba Jesús sogdesunnad: —Ar emigindi ani Dule-Machi, an-nug odummolesunnoed. Degine, anba Bab-Dummad-e-nug odummolemogoed. </v>
<v b="JHN" c="13" v="32">Ar ani Dule-Machi, Bab-Dummad-nug an odummogele, Bab-Dummad an-nug odummomogoed. Degi, ar emiskwaa an-nug odummogoed. </v>
<v b="JHN" c="13" v="33">”Mimmigan, wis-ichesaar amba an bemar-abargi gudii guoed. Igi Judíoʼmarga an sogsa, deyob, an bemarga sogmarmogad. Be an-amimalo-inigwele, bemar an-amiosurmalad. An-naesokalidse, geg be anba namalad. </v>
<v b="JHN" c="13" v="34">”Igar-binid an bemarga ukmarsunnad. Na be muchub-muchub sabgumalo. Ar igi an be-sabgusmarmoga, deyob be muchub-muchub sabgumarmogo. </v>
<v b="JHN" c="13" v="35">Ar na be muchub-muchub nue sabgumalale, bela dulemar mag be-dakmaloed, bemar an-sapingan gumalad.” </v>
<v b="JHN" c="13" v="36">Simón-Pedro Jesúsʼga sogded: —Dummad, ¿bia be nae? Jesús, abin-sogded: —Emigindi, an-naesokalidse geg be anba nagweled. Sorbardi, geb be anse naoed. </v>
<v b="JHN" c="13" v="37">Pedro ega sogded: —Dummad, ¿ibiga emigindi geg an beba nae? An be-ular-burgwega guakwaa an gudiid. </v>
<v b="JHN" c="13" v="38">Jesús, abin-sogded: —¿Be an-ular-burgwega guakwaa gudii? Suli, be guakwaa gudisuli. Napira an bega soged: Gannir-namaked-iduar, ilapaa be an-osulogoed. </v>
<v b="JHN" c="14" v="1">Jesús e-sapinganga sogded: “Mer surbinsa be-gwagegi be itomalo. Bab-Dummadgi mer be bengumalo. Degine, mer angi be bengumarbalo. </v>
<v b="JHN" c="14" v="2">An-Bab-neggi neg-nuegan-bukidar nikad. Ar degisulina, an bega sogosurmalanad, an bemar-idu guagwar neg-sii-naega an naye. </v>
<v b="JHN" c="14" v="3">An bemar-idu-naogu, an bemarga neg-guagwar-sisale, an bemar-sudagega gannar an danibaloed. Adi, an-gudiguoedgi, bemar anba gudii gumogagar. </v>
<v b="JHN" c="14" v="4">Bemar wismalad bia an nasokali, degine, igar-maid bemar wismarbalid.” </v>
<v b="JHN" c="14" v="5">Tomás Jesúsʼga sogded: —Dummad, anmar wissulid bia be nasokali, degite, ¿igi anmar igar-maid wisiosunna? </v>
<v b="JHN" c="14" v="6">Jesús, abin-sogded: —Anbi unnila Bab-Dummadse be-sedoed. Ani an napiragwadid, degine, dulagudigued angi danikid. Dule angi nasulile, geg Bab-Dummadse warmaked. </v>
<v b="JHN" c="14" v="7">Ar magar be an-dakmalana, an doa-dule, ar be an-Bab magar dakmarmoganad. Ar emigindi, bato bemar mag an-Bab-dakmalad, ar ade, bemar bato an-Bab-daksamalad. </v>
<v b="JHN" c="14" v="8">Felipe Jesúsʼga sogded: —Dummad, Bab-Dummad be anmarga oyoge. Geb anmar gusbin itogoed. </v>
<v b="JHN" c="14" v="9">Jesús, abin-sogded: —Felipe, an bemar-abargi dikasurgus an gudiidde, ¿amba be aku an-dakde? Ar dule an-daksale, a-dule bato an-Bab-daksado. ¿Ibiga be anse egise, Bab be anga oyoye? </v>
<v b="JHN" c="14" v="10">¿Ar bemar Babgi-an-gudiid bensi? ¿Ar bemar Bab-angi-gudimogad benmarbarsi? Ibmar-an-sogedi, an-itolegedba wargwengi an sogsulid. Bab-angi-maidi, angi ibmar imakmaid. </v>
<v b="JHN" c="14" v="11">Mer be an-bengumar. An-Babgi an gudiid, degi, Bab angi gudimogad. Degisulile, an-ibmar-dakledisulid-imakedgi mer be an-bengumar. </v>
<v b="JHN" c="14" v="12">An napira bemarga soged, ar dule angi bensulile, an-ibmar-imakedi, a-dule imakmogoed. Degine, a-dule bur bule ibmar-dummagan imakoed. Ar ade, an-Babse an naesokalid. </v>
<v b="JHN" c="14" v="13">An-nuggi bela an-Babse be ibmar egisele, an bega imakoed, adi, Bab na E-Machigi nug ganguegar. </v>
<v b="JHN" c="14" v="14">Ibmar-gwensak an-nuggi be egisele, an bega imakoed. </v>
<v b="JHN" c="14" v="15">Jesús sogdebar: “Ar be an-sabmalale, an-igar-mamaidba be damaloed. </v>
<v b="JHN" c="14" v="16">An-Babse an bemarga egisoed, be-bendaked-baid, bemar-Gwage-Armaked, bemarga barmidaye. Adi, degisadegu bemarba gudiguegar. </v>
<v b="JHN" c="14" v="17">Dule-Bab-Dummad-wissurmalad gege we-Burba-Napiragwadi, abingaed. Ar ade, sanar daksurmalad, deginbali, amba aku dakmarbalid. Ar bemardi, we-Burba-Napiragwad mag-daked, ar bemarba gudiid, degine, bemargi gudii gubaloed. </v>
<v b="JHN" c="14" v="18">”Bemar, nusgana-babgansulidyob wargwen an be-metosurmalad. An bemarse gannar danibaloed. </v>
<v b="JHN" c="14" v="19">Ichesaar napid, we-napneg-naidgi-bukmalad bipisaale bar an-dakosulid. Bemardi, an-dakmaloed. Ar an dula gudisoggu, bemar dula-gudigumosunnoed. </v>
<v b="JHN" c="14" v="20">A-ibagine, an-Babgi-an-gudiid bemar magar itogoed. Bemar-angi-gudimogad, degine, an-bemargi-gudimogad, magar be itomarbaloed. </v>
<v b="JHN" c="14" v="21">Ar dule, an-igar-mamaid sediile, degine, ar aba gudiile, we-dule, nue-an-sabed. Ar dule, an-sabele, an-Bab a-dule sabgumogoed. An a-dule sabgumogoed, degine, an ese magarobaloed, an doa-dule gue.” </v>
<v b="JHN" c="14" v="22">Judas (Judas-Iscarioteʼsulid) Jesúsʼga sogded: —Dummad, ¿ibiga be anmarsebi magarogoe? ¿Dulemar-beba-naisurmaladsedi be magarogosuli? </v>
<v b="JHN" c="14" v="23">Jesús abin-imakdegu, sogded: —Ar dule an-sabele, an-gayaburba-sunmakedba daoed, degine, an-Bab a-dule-sabgumogoed, degine, anmar a-dulegi-megega ese nonikoed. </v>
<v b="JHN" c="14" v="24">Ar dule an-sabsulile, an-gayaburba-sunmakedba daosulid. Bemar an-ibmar-sogsad-itosmaladi, an-itolegedba an ibmar sogsasulid. An-Bab-an-barmialid-sogedba an ibmar soged. </v>
<v b="JHN" c="14" v="25">”An bemar-abargi-dula-gudiidgi we-ibmar-an-bemarga sognaid. </v>
<v b="JHN" c="14" v="26">Bab an-nuggi Dule-Gwage-Armaked barmidagoed. A-dule, Bab-Dummad-Burba-Isligwaledid. A bela bemar-odurdaknonikoed, degine, bela-an-ibmar-sogsad gannar insaega bemar-imakoed. </v>
<v b="JHN" c="14" v="27">”Ulubgi-bogidik-itogega an bemar-imaked. An na ulubgi-bogidik-itogedyob an bemar-imakmogad. Ulubgi-bogidik-itogega-an-bemar-imakedi, dule-we-napnegginmalad-gwage-bogidik-ukedyob an bemarga uksulid. Mer be surbinsa be-gwagegi be itomar, mer be dobgumar. </v>
<v b="JHN" c="14" v="28">”An-bega-sogsamaladi be an-itosmalad: ‘An nae, gannar an bemarse danibaloed.’ Ar bemar an-sabmalana weligwar be itosmalanad. Ar ade, an bemarga sogsad an-Babse an naesokarye. An-Bab anba bur dummadid. </v>
<v b="JHN" c="14" v="29">Emigindi, iduakwaa an bemarga sognaid, adi, deyob gunonikile, mer angi be bengumalagar. </v>
<v b="JHN" c="14" v="30">”Bemarga bar suitii an sunmakosulid. Ar ade, we-napneggi-dummadga-gudiid, Nia-saila, danikid. We-dule, angi obinega gangued-sated. </v>
<v b="JHN" c="14" v="31">Degi-inigwele, we-napneggi-dule-bukmalad, an Bab-sabed, degi, Bab-Dummad-an-barmialidba an ibmar-imaked, wisguer gebed.” Jesús bela weyob sogsad-sorba, e-sapinganga sogded: “Gwisgumar, anmar namarsun.” </v>
<v b="JHN" c="15" v="1">Jesús sogdebalid: “Ani an uva-e-saila-sunnadid. An-Babdi agi arbaedid. </v>
<v b="JHN" c="15" v="2">An-dub-gigwengi e-san nagusulile, an-Bab siked. Ar an-dub-gigwengi e-san nairdina, bur bule sanmakega, an-Bab nue-nudaked. </v>
<v b="JHN" c="15" v="3">An-gayaburba-sunmaksadgi bemar bato gwage-nudakles bukmalad. </v>
<v b="JHN" c="15" v="4">Angi be akamar, an bemargi akamarmogoed. Ar igi uva-dubmar e-sailagi akanaisulile, geg wargwen sanmake, deyobi, bemar angi akanaisulile, gege an-Babga ibmar-nuegan be imakmalad. </v>
<v b="JHN" c="15" v="5">”Ani an uva-e-saila-sunnadid, bemardi e-dubmar-giagan gumalad. Ar dule angi akanaile, degine, an egi naimogale, we-dule, bela-bela ibmar-nuegan imaked. Ar be angi ollormalale, gege be ibmar-nuegan imakmalad. </v>
<v b="JHN" c="15" v="6">Ar angi dule akanaisulile, uva-dub-giagan-miled-daedyobi melledoed. We-uva-dub-giagan dingudoed, geb degi, dulemar weemalogu, soogi-ogumakega midmaloed. </v>
<v b="JHN" c="15" v="7">”Ar bemar angi akanaile, degine, an bemarga an-gayaburba-sogsadba be damalale, bemar ibu Babse egisbimala, bela bemarga guoed. </v>
<v b="JHN" c="15" v="8">Ar bemar-ibmar-nuegan-imakedba an-Bab-nug odummoleged. Geb degine, bemar an-sapingan-sunnadga gunonimaloed. </v>
<v b="JHN" c="15" v="9">”Ar igi Bab an-sabgusa, deyob an bemar-sabgusmogad. An-sabguedgi be gudii gumar. </v>
<v b="JHN" c="15" v="10">Ar igi an an-Bab-Igar-Mamaidba an dae, degi, e-sabguedgi an akanai, deyobi, bemar an-igar-mamaidba-daele, an-sabguedgi bemar gudii gumarmogoed. </v>
<v b="JHN" c="15" v="11">”We-ibmar an bega sogsamalad, adi, an-weligwaled-itogedyob bemar wergumarmogagar. Degi, bemar nue-bela-bela weligwar itomalagar. </v>
<v b="JHN" c="15" v="12">We-an-igar an bemarga ukmar: Ar igi an bemar-sabgusmarmoga, deyob na be muchub-muchub sabgumarmogo. </v>
<v b="JHN" c="15" v="13">Sabgued-dummarbad-weyobid sated: Dule, e-aimar-ular-burgwed. </v>
<v b="JHN" c="15" v="14">Bemar an-ibmar-sogedba be ibmar imakmalale, be an-aimardo. </v>
<v b="JHN" c="15" v="15">Bar an bemarse an-maimarye an golosulid. Ar ade, mai wissulid ibu e-dummad imaknai. An bemarse an-aimarye an gochad, ar ade, bela an-Bab-anga-ibmar-sogsadi, bela bemarga an odulosmalad. </v>
<v b="JHN" c="15" v="16">”Bemar an-sussurmalad, ani an be-susmalad. An be-susmaladi, adi, bemar ibmar-nuegan imaknamalagar. Degine, bemar-ibmar-saedi, degisadegu guegar. Adi, ibu bela Babse an-nuggi be-egisbimardibe, Bab bemarga ukegar. </v>
<v b="JHN" c="15" v="17">We an bemarga sogmarsun: Na be muchub-muchub sabgumar.” </v>
<v b="JHN" c="15" v="18">Jesús e-sapinganga sogdebar: “Ar we-napneggi-dulemar-bukwad isdar be-dakarmalale, be insamalo, bemar-idu bato isdar an-daksamarmogad. </v>
<v b="JHN" c="15" v="19">Ar bemar dule-we-napnegginedyob-damalana, we-napneggi-dulemar-bukwad be-sabmalanad. Ar emigindi, bemar we-napneggined-sursoggu, a-ular, we-napneggi-dulemar-bukwad isdar be-dakmalad. Dule-we-napneg-naidgi-bukmalad-abargi an be-susmalad. </v>
<v b="JHN" c="15" v="20">Be insamalo, an bemarga sogsad: ‘Dule maiga-gudiid e-dummadba geg dummad guye.’ Dulemar an-baregichamarsoggu, bemar-bareginmarmogoed. Degine, an-ibmar-sogsadba nanasmalale, bemar-ibmar-sogedba nanamarmogoed. </v>
<v b="JHN" c="15" v="21">Ar bemar-anba-naid-ular, weyob bemar-imakmaloed, ar ade, dule-an-barmialid aku dakmalad. </v>
<v b="JHN" c="15" v="22">”An we-napnegse nonisulina, an wemarga sunmaksasulina, egi soglegosulinad, wemar isgudiiye. Emigindi, geg sogmalad, anmar isgued surye. </v>
<v b="JHN" c="15" v="23">Ar dule isdar-an-dakele, an-Bab-isdar dakbalid. </v>
<v b="JHN" c="15" v="24">An emar-abargi ibmar-dakledisulid, dule-gwen-ibmar-imakdisulid, an imaksasulina, wemargi soglegosulinad, isgudimarye. Emigindi, ibmar-dakledisulid daksamalad, degi-inigwele, amba isdar an-daksamalad, degi, an-Bab-isdar daksamarbalid. </v>
<v b="JHN" c="15" v="25">Ar weyob degigusadi, adi, emarga-Moisés-Igar-Maidgi-narmakar-maidba guegalad. Bab-Dummad-Garda sognaid: ‘Binsa igarsuli isdar an-daksamalad.’ </v>
<v b="JHN" c="15" v="26">”Ar Dule-Gwage-Armaked, an-Bab-nuggi an barmidagoedi, Burba-Napiragwad gued. A an-Babgi danikid. A bemarse nonikile, angi sunmaknonikoed. </v>
<v b="JHN" c="15" v="27">Ar bemar gebe-an-arbaded-onoded-akar be anba gudimalad-ulale, be angi sunmakdemarmogoed.” </v>
<v b="JHN" c="16" v="1">Jesús sogdebar: “Melle bemar burba-galakuegala we-ibmar an bemarga sogsamalad. </v>
<v b="JHN" c="16" v="2">Dulemar Judíoʼmar-onmakedneggi be-onomaloed. Ibagan danikoed, dulemar be-oburgwismalale, Bab-Dummadga ibmar-nued-imaknaiye bimaloed. </v>
<v b="JHN" c="16" v="3">We-dulemar Bab-wissulidba, degine, aku an-dakedba, deyob be-imakmaloed. </v>
<v b="JHN" c="16" v="4">An we-ibmar bega sogsamalad, adi, a-ibagan-nonikile, be insamalagar, bato we-ibmar idu an bega sogsamalad: ”Iduale, an bemar-abargi-gudiidba, an bega sogsasurmalad.” </v>
<v b="JHN" c="16" v="5">Jesús na e-sapinganga sogdebalid: “Emigindi, dule-an-barmialidse an naesokalid. Bipisaale bemar wis anse egissurmalad: ‘¿Bia be nae?’ </v>
<v b="JHN" c="16" v="6">We-ibmar-an-bemarga-sogsadba aka bemar gwagegi nue-bukib-binsa-itoge nadmalad. </v>
<v b="JHN" c="16" v="7">Ar nue-napira an bemarga sogmalad: An bemar-idu naele, bur bemarga ibnuedid. An bemar-idu nasulile, Dule-Gwage-Armaked geg bemarse daged. Ar an bemar-idu naerdina, a-dule, an bemarga barmidagoed. </v>
<v b="JHN" c="16" v="8">”Dule-Gwage-Armaked nonikile, isgued-magar-itoge, dule-imaknonikoed. Igar-innikigwad-maid-magar-itoge, dule-imaknonikoed, degi, Bab-Dummad-sabsur-odurdakoed-magar-itoge, dule-imaknonibaloed. </v>
<v b="JHN" c="16" v="9">Dule-Gwage-Armaked, ¿ibiga isguedgi sunmakoe? Ar dulemar an-benmalad-ular, isguedgi sunmakoed. </v>
<v b="JHN" c="16" v="10">¿Ibiga Igar-innikigwadgi sunmakoe? Ar ani Jesús, Bab-Dummad-negse nasokalid, bar be an-dakmalosulid. </v>
<v b="JHN" c="16" v="11">¿Ibiga Bab-Dummad-dule-sabsur-odurdakoedgi sunmakoe? Ar nia-saila bato sabsur-odurdaklesad-ular, we-igargi sunmakoed. </v>
<v b="JHN" c="16" v="12">”Amba an bemarga ibmar-bukidar-soged-nika-inigwele, an bemarga sogosurmalad, ar ade, bemar aku itomaloed. </v>
<v b="JHN" c="16" v="13">Ar Burba-Napiragwad-nonikoeddi, igar-napiragwadba ibmar-magar-itoge be-imakmaloed. Ar na e-itolegedba sunmakosulid. Sunmakoedi, Bab-ega-ibmar-sogedba sunmakoed. Degine, yoedse-ibmar-guoed, idu bemar-owisononikoed. </v>
<v b="JHN" c="16" v="14">A-Burba-Napiragwad an-nug ogannononikoed, degi, an-ibmar bemarga odalononikoed. </v>
<v b="JHN" c="16" v="15">Ar bela Bab-ibmar-nikadi angadmogad. A-ular, an bemarga sogsad: A-Burba an-igarmar suoye, geb degi, bemarga odalononikoye.” </v>
<v b="JHN" c="16" v="16">Jesús e-sapinganga sogdebar: —Ar ichesaar bemar napi-an-dakmaloed. Geb ichesaar-nasad-sorba gannar bemar an-daknonimarbaloed, ar ade, an-Bab-maidse an naesokalid. </v>
<v b="JHN" c="16" v="17">Geb degi, abar e-sapingan muchub-muchub sokarmalad: “Ar wede ibu anmarga obare: Ichesaale bemar napi-an-dakmaloye, geb ichesaar-nasad-sorba gannar be an-daknonimarbaloye. An-Babse an naesokaliddeeye.” </v>
<v b="JHN" c="16" v="18">Degi sogdemarbalid: “Ar wede ibu obare: ‘¿Napi ichesaarye?’ We-ibmar-soggwichid anmar aku itomalad.” </v>
<v b="JHN" c="16" v="19">Jesús, e-sapingan ese ibmar-egisbied mag daksasoggu, a-ulale, amarga sogdesunnad: —Bemar na be muchub-muchub egisnamalad, wede ibi ande obarye, an sogsagu: ‘Ichesaale napi bemar an-dakmaloye, geb ichesaar-nasad-sorba gannar bemar an-daknonimarbaloye.’ </v>
<v b="JHN" c="16" v="20">”Napira an bemarga soged, bemar bukib-binsamaloed, bemar bomarbaloed. Dulemar-we-napnegginmaladdi, weligwar itomaloed. Ar bemar bukib-binsamalo-inigwele, we-bukib-binsaed, bemarga weligwaledga guoed. </v>
<v b="JHN" c="16" v="21">Omegwa-gwensak ugakgusokalile, e-wachigan-mosadba abagan-nunmaked itononidaed. Ar sikwi-aidesad-sorbardi, dule-wargwen-we-napnegse-aidenonikid-ular, bar na e-naibi-itosadgi binsaosulid, unnila weligwar itononidaed. </v>
<v b="JHN" c="16" v="22">Ar emigindi, amba bemar deyob bukib itomarmogad. Degi-inigwele, an gannar be-daknonimarbaloed, agi, be weligwar itononimaloed. We-weligwaledi, bipisaale dule bei osulogosurmalad. </v>
<v b="JHN" c="16" v="23">A-ibagangi bemar bar anse ibmar-egised nikuosurmalad. ”Napira an bemarga soged, bemar an-nuggi Babse ibu egisbimardibe, Bab bega ukoed. </v>
<v b="JHN" c="16" v="24">Ar emidsega, bipisaale amba yoo be an-nuggi Babse ibmar egismalad. Babse be ibmar egismar, Bab bega ibmar ukoed, adi, bemar nue-weligwar itomalagar.” </v>
<v b="JHN" c="16" v="25">Jesús na e-sapinganga sogdebar: “We-ibmargi an bemarga sunmaksamaladi, odukuar an bega sogsamalad. Ibagan nonikoed, bar bemarga an odukuar sunmakosulid, bakar-buud an bemarga Babgi sunmaknonikoed. </v>
<v b="JHN" c="16" v="26">A-ibagangi, an-nuggi bemar Babse ibmar egismaloed. An sogsurdo, an bemar-ular, an Babgi-wilenai guoye. </v>
<v b="JHN" c="16" v="27">Suli, degisuli. Ar bemar an-sabgusad-ular, degine, Bab-Dummadgi-an-danikid-bengussurmalad-ular, Bab na e-sunnad bemar-sabmogad. </v>
<v b="JHN" c="16" v="28">An we-napnegse dagegala, Babgi an bangualid. Emigindi, gannar we-napneg an mete-naesokalid, Babse gannar an naesokalid.” </v>
<v b="JHN" c="16" v="29">E-sapingan Jesúsʼga sogdemar: —Ar emigindi, nue bakar-buud be anmarga sunmaksad, odukuar be anmarga ibmar sogsasulid. </v>
<v b="JHN" c="16" v="30">Emigindi, anmar nue mag-itodo, bela be ibmar wisid. Ar be abesulid dule bese ibmar egised, bato be wisdaed. A-ular, anmar wissundo, be Bab-Dummadgi danikid. </v>
<v b="JHN" c="16" v="31">Jesús, abin-sogded: —¿Ar emigindi, be an-bensurmala? </v>
<v b="JHN" c="16" v="32">Emigindi, ibagan danikid, ibagan nonisunnad. Bemar wala-walagwen aisakidmaloed, wargwen be an-metemaloed. Degi-inigwele, wargwen an beosulid, ar ade, Bab anba gudiid. </v>
<v b="JHN" c="16" v="33">”An we-ibmar an bega sogsamalad, adi, bemar angi ulubgi-bogidik-itoleged nikumalagar. We-napneggi be naibi-itodii gumaloed, degi-inigwele, gandik be imakmalo, mer be bengumalo. Ar an burba-isganamar-we-napneg-semamaidgi bato an nakwisad.” </v>
<v b="JHN" c="17" v="1">Jesús bela we-ibmargi sunmaksad-sorba, niba atakdegu, sogded: “Baba, wachidi nonisun: Be-Machi-nug be odummo, adi, Be-Machi be-nug odummomogagar. </v>
<v b="JHN" c="17" v="2">Be-Machiga bela dulemar-birgi-gangued-nikagued ega be uksad. Adi, bela dulemar-ega-be-uksadga burba-geg-bergued ukegar. </v>
<v b="JHN" c="17" v="3">Burba-geg-berguedi wedid: Dule magar be-daked, bebi unnila Bab-Dummad-sunsoged-wargwenadi. Deginbali, Jesucristo-magar-dakmarbalid. Ar bee be, Jesucristo-barmialidid. </v>
<v b="JHN" c="17" v="4">”Baba, an we-napneggi be-nug odummosad, deginbali, arbaed-be-anga-uksad an obelosadbalid. </v>
<v b="JHN" c="17" v="5">Baba, emigindi, be-nagaba an-nug be odummosun. Ar igi we-napneg-nagued-iduar, an bebogwa nug-dummarbaa nika-gudigusad, deyobi, be gannar an-nug odummosun. </v>
<v b="JHN" c="17" v="6">”We-napneggi dulemar-be-anga-uksadga an be-oyosad, be doa gue. A-dulemar begadinad, be anga uksad. Amar, be-gayaburbaba nanadimalad. </v>
<v b="JHN" c="17" v="7">Emigindi, amar mag-itosmalad, bela be-anga-ibmar-uksadi, begi daniki. </v>
<v b="JHN" c="17" v="8">Ar ade, be-gayaburba-be-anga-uksadi amarga an uksamogad. Amar, be-gayaburba abingasmalad. Degine, amar an-begi-danikid mag nue-itosmalad. Deginbali, bee be an-barmialid gwen bengussurmalad. </v>
<v b="JHN" c="17" v="9">”Degisoggu, Baba, amar-ular ise-wilegar na bese egised. Dulemar-be-anga-uksasulid-ular, an ise-wilegar bese egissulid. Dulemar-be-anga-uksamalad-nukad an ise-wilegar bese egised, ar amar begadmalad. </v>
<v b="JHN" c="17" v="10">Bela dulemar-angadid, begadmogad. Bela dulemar-begadid, angadmogad. A-dulemargine, an nug odummolesad. </v>
<v b="JHN" c="17" v="11">Andi we-napneggi bar gudii guosulid. An bese naesokalid. Wemardi, amba-we-napneggi gudii gumaloed. ”Bab-Dummad-Isligwaled, dulemar-be-anga-uksad, be-nuggi be nue ako, adi, amar, anmar-wargwenna-gumogayobi wargwenna gumogagar. </v>
<v b="JHN" c="17" v="12">An we-napneggi amarba-gudigu, an be-nuggi amar-nue-akwedii gusad. Amar gwen yoggussurmalad, unnila dule-wargwen-gusgu-yogguoye-soglesadbi yoggusad, adi, be-garda-narmakar-naidba guegar. </v>
<v b="JHN" c="17" v="13">”Emigindi, an bese naesokalid. An we-napneggi amba gudiidba we-ibmar an soged, adi, an-weligwar-itogedyob wemar bela-bela wergumarmogagar. </v>
<v b="JHN" c="17" v="14">Be-gayaburba wemarga an uksad. Ar igi an we-napnegginedsuli, wemar deyobi we-napneggined-surmarmogad. A-ulale, dule-we-napnegginmalad wemar-isdar dakmalad. </v>
<v b="JHN" c="17" v="15">An bese egissulid, dulemar-be-anga-uksadi we-napneggi-gudiidgi be onoye. Suli. An bese egised, nia-saila mer akar-imaked be imakye. </v>
<v b="JHN" c="17" v="16">Ar wemarde we-napnegginedsurmalad, ar igi an we-napnegginedsurmoga. </v>
<v b="JHN" c="17" v="17">Baba, wemar, be-gayaburba-napiragwadgi bela-bela begadga-gumalaga be imake. </v>
<v b="JHN" c="17" v="18">Ar igi be we-napnegse an-barmiali, deyobi, dulemar-be-anga-uksad, napneggi-dulemar-bukwadse, an barminamogad. </v>
<v b="JHN" c="17" v="19">An wemar-ulale, an na dukin bela begadga an gusun, adi, wemar napiragwadgi bela begadga gumarmogagar. </v>
<v b="JHN" c="17" v="20">”Baba, unnila we-an-sapingan-bukwamaladgarbi an bese wilesakwaa egissulid. Wemar-angi-sunmakmaloedba dulemar-angi-benguosurmaladga an wilesakwaa bese egisbalid. </v>
<v b="JHN" c="17" v="21">Adi, bela-angi-bengussurmalad unnila wargwennayob guegar. Baba, ar igi be angi gudii, degi, an begi gudimoga, deyobi, angi-benguosurmalad anmarba wargwenna-gudiguega be imakmo, adi, dulemar-we-napneggi-bukwad be-an-barmialid mer bengumalagar. </v>
<v b="JHN" c="17" v="22">Baba, gangued-be-anga-uksadi, angi-bengusurmaladga a-gangued an uksamogad. Adi, wemar, igi anmar-wargwennague, deyobi, wargwenna gumarmogagar. </v>
<v b="JHN" c="17" v="23">Ani an wemarba gudiid, degi, be angi gudimogad. Baba, wemar wargwennayob gumalaga be imake, adi, we-napneggi-dulemar-bukwad mag dakega be an-barmialid, deginbali, mag dakmarbaliga, igi be an-sabgusa, deyobi, be wemar-sabgusmogad. </v>
<v b="JHN" c="17" v="24">”Baba, be anga-dulemar-uksadi, an neg-megoedgi, anba megbi an abemogad. Adi, wemar an-gangued-yeerdakleged be anga uksadi dakmalagar. Ar ade, amba yoo we-napneg-nagued-iduar bato be an-sabgusad. </v>
<v b="JHN" c="17" v="25">”Baba, bedi dule-innikigwadid. We-napneggi-dulemar-bukwad aku-be-daked. Andi an magar be-daked. Degine, anba-nanaimaladi magar-itomalad be bee, an-barmialid. </v>
<v b="JHN" c="17" v="26">Anba-nanaimaladga an osanalosad, bede doa gue. Degine, amba an gatik wemarga osanalodii guoed, adi, igi be an-sabgusa, a-sabgued wemargi nai gumogagar, degi, amargi an gudii guegar.” </v>
<v b="JHN" c="18" v="1">Jesús, Babga-wegi-ibmar-sogsad-sorbali, e-sapinganmala dian-Cedrónʼye-nugad-obakar nadegusad. We-dian-dikarba, sapimar, degi, dutumar digar-naid. Agi Jesús e-sapinganmala ambikudapid. </v>
<v b="JHN" c="18" v="2">Judas, darba-Jesús-uknaid, a-neg wismogad. Ar ade, gusgu Jesús e-sapinganmala ase ambikunad damalad. </v>
<v b="JHN" c="18" v="3">Degisoggu, Judas, a-negsega Roma-sordamar-idudani gusad. Eba danigusmarmogad, dule-irwa-Bab-Dummadse-gormalad-e-dummagan-sogedba, degi, Fariseoʼmar-sogedba suar-ibmala-nugsalesmalad. A-suar-ibmala, Judasʼba gwallu-yalaba, acha-gwallu-sedani, degi, es-suid-sedani, gusmalad. </v>
<v b="JHN" c="18" v="4">Ar Jesúsʼdi bela egi-ibmar-guoed wissoggu, dulemar-abin noalid. Ega sogded: —¿Doa be amimala? </v>
<v b="JHN" c="18" v="5">Abin-sogdemar: —Jesús-Nazaretʼgined an amimalad. Jesús, abin-sogded: —Ani an a-duled. Judas, darba-Jesús-uknaid, amar-abargi deun gwichi gusmogad. </v>
<v b="JHN" c="18" v="6">Jesús amarga sogsagu, ani an a-duleye, amar sorsik sikirmakdemalad, degi, napagi aimukudmalad. </v>
<v b="JHN" c="18" v="7">Jesús gannar amarse egisdebarsun: —¿Doa be amimala? Gannar amar, abin-sogdemar: —Jesús-Nazaretʼgined an amimalad. </v>
<v b="JHN" c="18" v="8">Jesús, abin-sogded: —An bega bato sogsamalad, ani an a-duleye. Be an-amimalale, nabirdo. An-sapingansedi mer be achamalo. Be naega imakmalo. </v>
<v b="JHN" c="18" v="9">Ar weyob gusdo, adi, Jesús-ibmar-sogsadba guega: “Be-anga-dulemar-uksadi, wargwensaar an oyoggussulid.” </v>
<v b="JHN" c="18" v="10">Degi, Simón-Pedro, es-suid-sediid e-uka-yaba-maid-onosgu, dule-irwa-Bab-Dummadse-gormalad-bur-dummad-e-mai naibi-imaksad. E-uaya-nuedsikid ibe siksad. A-maide, Malcoʼye nugad. </v>
<v b="JHN" c="18" v="11">Geb degi, Jesús, Pedroʼga sogded: —Be-es-suid e-uka-yaba be odoge. Bab anga dummad-naibiguoedi ina-gagbid-gobedyobi, anga-uknaidgi ¿an wilegosurde? Suli. An wilegergebed. </v>
<v b="JHN" c="18" v="12">Geb Roma-suar-ibedmar, e-dummad, degine, Judíoʼmar-Bab-Dummadse-goled-neg-suar-ibmala, Jesús-gasmarsunnad, edichamalad. </v>
<v b="JHN" c="18" v="13">Anásʼye-nugadse Jesús-sesmargweled. Anásʼde, Caifás-e-sakad. Caifásʼdi, a-birgagi, dule-irwa-Bab-Dummadse-gormalad-bur-dummadga maid. </v>
<v b="JHN" c="18" v="14">We-dule-Caifás, deun, Judíoʼmarga binsaed-uksadid, ega sogsagusad, dule-wargwen neggwebur-anar bur burgwer, nabirye. </v>
<v b="JHN" c="18" v="15">Simón-Pedro, degi, Jesús-sapin-wargwen, Jesús-sorba nadapgusmalad. We-sapin-wargwenad, dule-irwa-Bab-Dummadse-gormalad-bur-dummad mag daksoggu, dule-irwa-Bab-Dummadse-gormalad-bur-dummad-e-neg-imbase Jesúsʼba dogsamogad. </v>
<v b="JHN" c="18" v="16">Ar Pedroʼdi magaba yawagak-naba gwisgusad. We-sapin-wargwen, dule-irwa-Bab-Dummadse-gormalad-bur-dummad-mag-dakedi magaba gannar noalid, geb ome-yawagak-dakedbo-sunmaksagu, negyaba Pedro-odosad. </v>
<v b="JHN" c="18" v="17">Geb degi, ome-yawagak-dakedi, Pedroʼga sokalid: —¿Ar be Jesús-e-sapinmosursi? Pedro, abin-sogded: —Suli, an e-sapinsuli. </v>
<v b="JHN" c="18" v="18">Ar neg damberbasoggu, Bab-Dummadse-goled-e-dummad-maigan, degi, suar-ibmala-Bab-Dummadse-goled-neggi-arbamalad, soo ogasmalad. Amar soogi wabukmargu, Pedro soogi-wamogaga, amar-abargi gwichi gusmogad. </v>
<v b="JHN" c="18" v="19">Degidgine, dule-irwa-Bab-Dummadse-gormalad-bur-dummad, Jesúsʼse e-sapingan-egichialid, degi, e-igar-odurdakdiid ese egichiarbalid. </v>
<v b="JHN" c="18" v="20">Jesús, abin-sogded: —An-sunmaksadi bela bakar-buud dulemar-asabin an sunmaksad. An gusgu Judíoʼmar-onmakedneggi, degi, Bab-Dummadse-goled-neggi bia Judíoʼmar ambikunoni-daedgi, an dulemar-odurdaksad. An-sunmaksadi, dukuar an sunmaksasulid. </v>
<v b="JHN" c="18" v="21">¿Ar ibiga be anse egissunna? Dulemar-an-itosmaladse, be egise, igi an sunmaksa. Ar amar wisid, igi an sogsa. </v>
<v b="JHN" c="18" v="22">Jesús degisogsagua, Babse-goled-neg-daked-suar-ibed-wargwen, Jesús-walik-gwichidi, wagargi Jesús-bibyosgu, ega sogded: —¿Ar weyob dule-irwa-Babse-gormalad-bur-dummad abinsalesi? </v>
<v b="JHN" c="18" v="23">Jesús, abin-sogded: —An noar ibmar sogsale, be anga sogdo, ibigi noar an sogsa. An ibmar napira sogsardi, ¿ibiga be an-sarsosunna? </v>
<v b="JHN" c="18" v="24">Geb degi, Anás, Jesús-atinnar dule-irwa-Babse-gormalad-bur-dummad-Caifásʼse barmissunnad. </v>
<v b="JHN" c="18" v="25">Deunni, Pedroʼdi amba soo-naba-wagwichidgi ega sogdemalad: —¿Ar be Jesús-e-sapin-wargwenadmosursi? Degi, Pedro osuloded, abin-sogded: —Suli, an a-e-sapinsuli. </v>
<v b="JHN" c="18" v="26">Dule-irwa-Babse-gormalad-bur-dummad-mai-wargwen, dule Pedro-e-ibe-uaya-siksad-e-gwenad, Pedroʼga sokalid: —Sapimar-digar-naidgi, degi, dutumar-digar-naidgi, Jesúsʼba be gudii, ¿an be-daksasursi? </v>
<v b="JHN" c="18" v="27">Pedro gannar osulodbalid, geb agi gannir yog namakaled. </v>
<v b="JHN" c="18" v="28">Geb degi, Caifás-neggi-gunanai, Pilato-neg-Pretorioʼye-nugadse Jesús-sesmalad. Deun, bato oibodanisoggu, Judío-dummagan melle na ised-nikuegala, Pilato-negse dogsasurmalad. Ar dogele, ised-nikumalodole, degi, Judíoʼmar-ibagi sibad-wawaad gunmalosurdole. We-sibad-wawaad Oburgwilegoenad-Ibagi gundamalad. </v>
<v b="JHN" c="18" v="29">Degidbali, Pilato Judíoʼmarse nononisunnad, ega sogded: —Degite, ¿ibi-ular we-dulede be anse sedanimarsunna? ¿Ibi oakalossunna? </v>
<v b="JHN" c="18" v="30">Abin-sogdemar: —We dule-isganasulina, anmar bese sedanisulinad. </v>
<v b="JHN" c="18" v="31">Geb degi, Pilato Judío-dummaganga sogdesun: —Be we-dule nidmar, be-igar-maidba ega be igar amimalo. Judíoʼmar, abin-imakdemalad: —An geg ega igar amimalad. Bemar-Roma-dulemar anmarga igar uksasulid, dule-isgudimalad oburgodeeye. </v>
<v b="JHN" c="18" v="32">Jesús-ibmar-sogsadba-guega, deyob gusad, ar ade, sogsagusad, ede igi burgoe. </v>
<v b="JHN" c="18" v="33">Geb degi, Pilato e-neg-Pretorioʼye-nugadse gannar dogdebarsunnad, degi, Jesúsʼse gordapid, ega sogded: —¿Ar be Judíoʼmar-e-Rey-sunnadi? </v>
<v b="JHN" c="18" v="34">Jesús, abin-sogded: —¿Bee be, na be deyob soge? Igi, ¿dule-baid-bega-sogsadba be soge? </v>
<v b="JHN" c="18" v="35">Pilato, abin-sogded: —¿Judío-dule be an-daksi? Be-dulemar, degi, dule-irwa-Babse-gormalad-e-dummagan anga be-sedanimalad. ¿Ar ibu be oakalossunna? </v>
<v b="JHN" c="18" v="36">Jesús, abin-imakded: —An Reyga-meged-igar we-napnegginedsulid. An Reyga-megedi, we-napnegginedina, an-sordamar anbina urwemaloenad, adi, melle Judíoʼmarse an galegegar. Ar emigindi, an Reyga-megedi, we-napnegginedsulid. </v>
<v b="JHN" c="18" v="37">Geb degi, Pilato ega sogdesun: —Degisoggu, ¿be reysunde? Jesús, abin-sogded: —Ar bede soged, an reyye. Igar-napiragwadgi-sunmakega an gwalulesad. Agala an we-napnegse nonikid. Ar dule igar-napiragwad-sordale, an-gayaburba-soged itoged. </v>
<v b="JHN" c="18" v="38">Geb Pilato ega sogded: —¿Ar ibu igar-napiragwadsunna? Ar deyob Pilato Jesúsʼga sogsagu, gannar magaba Judíoʼmarse noalid, amarga sognonikid: —Ar we-dule gwen-ibmar-oakalos an daksulid. </v>
<v b="JHN" c="18" v="39">Ar bemar gusgu Oburgwilegoenad-Ibagi, dule-wargwen-esgaryagi-mellesiid bega onogega be anse egisdamarsoggu, ¿an bemarga Judíoʼmar-e-Rey-onobi be abemala? </v>
<v b="JHN" c="18" v="40">Geb degi, bela gannar binnasur gotemarbalid, sogdemalad: —Suli, we-duledi suli. Anmarga be Barrabás onoge. Barrabásʼdina, atursaed-duled. </v>
<v b="JHN" c="19" v="1">Geb degi, Pilato Jesús-sesgua, Jesús-bibyogega imaksad. </v>
<v b="JHN" c="19" v="2">Geb degi, suar-ibmala iko-gurgin sobsamalad. Geb Jesúsʼgi-dododmargu, Jesús-nonogi a-gurgin rey-gurginyob sismalad. Degi, reymor-yoeyobi, ega mor-suir-akwagiid yosmarbalid. </v>
<v b="JHN" c="19" v="3">Degi, Jesúsʼga sogdedamalad: —Judíoʼmar-e-Rey, be-nug dungusun. Degine, e-wagar bibyosdamarbalid. </v>
<v b="JHN" c="19" v="4">Geb degi, Pilato gannar noarbargu, Judíoʼmarga sogded: —Be dakmar, an bemarga magaba Jesús-sedanimalad, adi, be magar-itomalaga, andi gwen-ibmar-oakalossuli an daked. </v>
<v b="JHN" c="19" v="5">Degi, Jesús iko-gurgin-sobaled-sii, degi, mor-suir-akwagiid-yoi noarsunnad. Geb degi, Pilato emarga sogded: —Emigi, we-dule be dakmarsun. </v>
<v b="JHN" c="19" v="6">Dule-irwa-Babse-gormalad-e-dummagan, degi, Babse-goled-neg-suar-ibedmar Jesús-dakarmargu, binnasur oimakdemalad, sogdemalad: —¡Nakrusgi bioke! ¡Nakrusgi bioke! Geb Pilato emarga sogded: —Na be sedmarsun. Nakrusgi be bioknamarsun. Andi gwen-ibmar-oakalossuli an daked. </v>
<v b="JHN" c="19" v="7">Judíoʼmar, Pilato-abin sogdemalad: —Anmar igar nikamalad. We-dule anmar-igar-maidba we burgwergebed, ar ade, na soged ani an Bab-Dummad-Machiye. </v>
<v b="JHN" c="19" v="8">Pilato dulemar-deyob-soge-itoargu, aka bur bule dobguded. </v>
<v b="JHN" c="19" v="9">Geb degi, Pilato e-neg-Pretorioʼye-nugadse gannar dogdebarsunnad. Agi Jesúsʼse-gochagu ega sogdesunnad: —¿Be bialidi? Ar Jesúsʼdi gwen abin-imaksasulid. </v>
<v b="JHN" c="19" v="10">Geb degi, Pilato Jesúsʼga sogded: —¿Ar be anga sunmakbisuli? ¿Ar be wissursi? An-sogedba sunna be nakrusgi biokleged. An-sogedba sunna be onolebalid. </v>
<v b="JHN" c="19" v="11">Jesús, abin-sogded: —Ar Bab-Dummad bega we-gangued uksasulina, be-sogedba angi ibmar imaklegosulinad. Degisoggu, dule-bega-an-uksadi, a bur bule nue-isgusad. </v>
<v b="JHN" c="19" v="12">Degidbali, Pilato Jesús-ollor-imakega igar-aminai gualid. Degi-inigwele, Judíoʼmardi binnasur-oimakbukwa, sogbukmalad: —Be we-dule onosale, be Roma-saila-César-e-aisurdo. Ar dule na reyga san-saele, Césarʼgi yolenaido. </v>
<v b="JHN" c="19" v="13">Pilato dulemar-degi-soge-itoargu, Jesús-magaba onosad. Geb edi, neg-akwabiidye-nugadgi, igar-itoged-gangi sigisad. A-neg, Hebreo-gayagindi Gábataʼye nugad. </v>
<v b="JHN" c="19" v="14">Deunni, a-ibagi Oburgwilegoenad-Iba-idu guagwar ibmar imaklenaid, yorukugubinned. Geb degi, Pilato Judíoʼmarga sogdesun: —Emigi, we-dule bemar-e-Rey be dakmarsun. </v>
<v b="JHN" c="19" v="15">Ar Judíoʼmardi oimakarmalad: —¡Oburgwe! ¡Oburgwe! ¡Nakrusgi bioke! Pilato, abin-imakde, sogded: —¿An, bemar-e-Rey nakrusgi biokode? Dule-irwa-Babse-gormalad-e-dummagan, abin-sogdemalad: —Anmar rey-baid sulid, unnila Césarʼbi anmar-e-reyd. </v>
<v b="JHN" c="19" v="16">Degisoggu, Pilato a-dulemarga Jesús-nakrusgi-biokega uksasunnad. Geb Roma-sordamar Jesús-sesmarsunnad. </v>
<v b="JHN" c="19" v="17">Geb degi, Jesús Dule-Nonogarye-neg-nugadse, na dukin e-nakrus-semai nadsunnad. A-neg Hebreo-gayagindi Gólgotaʼye-bileged. </v>
<v b="JHN" c="19" v="18">Agi Roma-suar-ibmala nakrusgi Jesús-bioksamalad. Eba dule-walabo, e-dikarba bioksamarmogad. Jesúsʼdi amar-negabargi bioklegar gwisgusad. </v>
<v b="JHN" c="19" v="19">Pilato Jesús-nakrus-birgi-nasikega nug-narmaksad. Weyob nug-narmakar sognaid: </v>
<v b="JHN" c="19" v="20">Judíoʼmar-bukidar weyob-narmakar-naid absosmalad. Ar ade, Jesús-nakrusgi-bioklesad, neggwebur-walikagwad. Nug-narmakar Hebreo-gayaba, Griego-gayaba, degi, Latín-gayaba naid. </v>
<v b="JHN" c="19" v="21">Judíoʼmar-irwa-Babse-gormalad-e-dummagan Pilatoʼga sogdemalad: —Mer be narmake: ‘We, Judíoʼmar-e-Reyye.’ Be narmake: ‘Ede Judíoʼmar-e-Reyye-sogye.’ </v>
<v b="JHN" c="19" v="22">Pilato, abin-sogded: —An-narmaksadi, bato an narmaksado. An-narmaksad, an ogwaosulid. </v>
<v b="JHN" c="19" v="23">Roma-suar-ibmala Jesús-nakrusgi-bioksamargu, e-mor susmalad, geb a-mor esirmaksamalad. Geb dule-warbake-wilub mor-danar-danar urbismalad, adi, sordamar na egad-egad sumalagar. Degine, e-mor-asgi-yolegeddi, unnila irgwen-matar-dummadsoggu, </v>
<v b="JHN" c="19" v="24">na sokarmalad: —Mer we-mor esirmakmalo. Anmar wilubdakmaloed, ar doagadga we-mor guodibe. Weyob gusdo, ar adi, Bab-Dummad-Gardagi-narmakar-naidba guegar. Ar Bab-Dummad-gardagi weyob sognaid: “An-mormar mimismarsunnad, degi, an-mor-suega, egi wilubdaknanai gusmalad.” Salmo 22:18 Ar weyob Roma-suar-ibmala imaksamardo. </v>
<v b="JHN" c="19" v="25">Jesús-nakrus-walik omegan-bukwagusmaladi, wemalad: E-nan, e-ammor e-nansikid, Cleofas-ome-María, degi, María Magdalena. </v>
<v b="JHN" c="19" v="26">Jesús e-nan-dakargu, degi, e-sapin-na-nue-sabed-dakargu, e-nanga sogded: —Omegwa, we, be-machiga guoed. </v>
<v b="JHN" c="19" v="27">A-sorba, Jesús e-sapinga sogdemogad: —We, be-nanga gumogoed. A-ibagi, we-sapin e-negse María-yogsear imaksad. </v>
<v b="JHN" c="19" v="28">A-sorbali, Jesús bela na e-igargan bergunoni wissoggu, Bab-Dummad-gardagi-narmakar-naidba-guega sogdesunnad: —An uku-uku itoged. </v>
<v b="JHN" c="19" v="29">Nakrus-dikarba noggi vino-gagbid siid. Degi geb agi dulemar ibmar-buta-butad vino-gagbid owardikusad. Geb hisopo-suargi-edichagu, Jesús-gayagi nasiksamalad. </v>
<v b="JHN" c="19" v="30">Jesús a-vino-gagbid-gobsagu, sogded: —Bergussun. Geb degi, Jesús nono-dukin-nadgu, burgwided. </v>
<v b="JHN" c="19" v="31">Deunni, a-ibagi, Israel-Dulemar-Oburgwilegoenad-Iba-iduar guagwar-ibmar-imakleged-iba naid. Judío-dummagan melle banedgi, obunnoged-ibagi, muimar nakrusgi-nanai abesurmalad. Ar we-obunnoged-iba, iba-dummadid. Agala, Pilatoʼgi wilenaigusmalad, dulemar-nakrusgi-nanaid-ibe e-dua bisgeye, adi, gwae burgwemalagar. Geb degi, muimar-nakrusgi-nanaid odemalagar. </v>
<v b="JHN" c="19" v="32">Geb degi, Roma-suar-ibmala nadmarsunnad, Jesúsʼmala dule-bioklesad-ibe dua bichismalagar. Geb sorbali, dule-baid-bioklesmogad-ibe, dua bichismarbalid. </v>
<v b="JHN" c="19" v="33">Ar Jesúsʼse warmaksamargudii, dakarmalad bato Jesúsʼdi-burgwar-nai, degisoggu, bar e-ibe dua bichissurmalad. </v>
<v b="JHN" c="19" v="34">Suar-ibed-wargwendi es-suidgi Jesús-dikar-sikaa imaksad, geb agi, abe, degi, dii, yog-aryoar gusad. </v>
<v b="JHN" c="19" v="35">Dule we-ibmar-daksadi, bemarga soged. A-ibmar-sogedi napiragwadid, gakansasulid. Ar we-dule na wisid, ede napiragwadba ibmar sogye, adi, bemar mer bengumalagarmo. </v>
<v b="JHN" c="19" v="36">We-ibmar deyob gusad, adi, Bab-Dummad-Gardagi-narmakar-maidba guegar: “E-gar bipisaale gwen bisgelegosulid.” </v>
<v b="JHN" c="19" v="37">Deginbali, baidgi narmakar naibalid: “Dulemar-eswargi-ewarismalad a-dule-dakmaloed.” </v>
<v b="JHN" c="19" v="38">Bela-wegigusad-sorbali, José, Arimateaʼgined, Pilatoʼse nonikid. José Pilatoʼse Jesús-mui-sedega wilenaigusad. We-Joséʼde, Jesús-sapin-wargwenadmogad. Degi-inigwele, Judíoʼmar-dobedbali gwen-bakar-buud sogsasulid, ede Jesúsʼba naimoye. Geb Pilato Joséʼga igar-uksasunnad, Jesús-mui-sedegar. Geb degi, José, Jesús-nakrusgi-naidse nadsunnad, geb Jesús-e-mui-neg-uanse-dignaega sessunnad. </v>
<v b="JHN" c="19" v="39">Nicodemo nonimogad. We-dule, ibagwengi Jesúsʼse mutik nonigusadid. Nicodemo nibir-dulataled-aidiku (100) sapi-gunnugiid-wawad-mirra, áloe-ebo-oburale senonikid. </v>
<v b="JHN" c="19" v="40">Wemar Jesús-mui-susmargu, ar igi Judíoʼmar na gusgu mui-digdamala, deyobi, ina-wawadba-mesa atued-sibugi Jesús-mui anwismalad. </v>
<v b="JHN" c="19" v="41">Jesús-nakrusgi-bioklesad-walik nainu naid. Agi neg-uan bini siid, dule-wargwensaar amba yoo agi digleged. </v>
<v b="JHN" c="19" v="42">Ar Judíoʼmar-Oburgwilegoenad-Iba-iduar guagwar-ibmar-imakleged-iba naisoggu, a-ular, a-neg-uangi Jesús-digsamarsunnad. Ar a-neg-uande bur itakaa siid. </v>
<v b="JHN" c="20" v="1">Gebe-itoged-iba-onodedgi, wakudaryalaba, amba negsichi-sichigwa María-Magdalena neg-uanse nadegusad. Neg-uanse modapgu, dakdapid akwa-dummad onirar sii. </v>
<v b="JHN" c="20" v="2">Degisoggu, María-Magdalena, Simón-Pedroʼse, degi, Jesús-sapin-baidse abarmakalid. A-sapinde, Jesús na-nue-sabesailadid. Amarga sogdapid: —Anmar-Dummad-neg-uangi-digar-maid anmar-ibe sesmalad. Anmar wissulid bia mesismardibe. </v>
<v b="JHN" c="20" v="3">Geb degi, Pedro, Jesús-sapin-baidbo, neg-uanse armalad. </v>
<v b="JHN" c="20" v="4">Ebobela dare neg-uanse abarmakarmalad, degi-inigwele, Jesús-sapin-baid-Juanʼye-nugad bur Pedroʼba binnasur abarmaksasoggu, a-inse neg-uanse modapid. </v>
<v b="JHN" c="20" v="5">Juan neg-uanyaba nue-dakega, dulluu imaksad. Agi atued-sibu bukwa daksad. Ar neg-uanyabardi dogsasulid. </v>
<v b="JHN" c="20" v="6">A-sorbali, Simón-Pedro nonimogad. Simón-Pedroʼdi neg-uanyaba-dogsagu, atued-sibu bukwa daksad. </v>
<v b="JHN" c="20" v="7">Degine, mor-Jesús-nonogi-obirmaklesad bukwa daksabalid. We-mor-Jesús-nonogi-obirmaklesad atued-sibu-walik buksulid. Nue-obipirmakar bachikii bukwad. </v>
<v b="JHN" c="20" v="8">Geb degi, Juan, we-inse neg-uanse nonigusadi, neg-uan-yaba dogsamosunnad. A-sapin, deyob ibmar-gusad-daksagu, Jesús-durgusadgi bengussulid. </v>
<v b="JHN" c="20" v="9">Ar ade, amba akusunna Bab-Dummad-Garda-narmakaled itomalad. Agi sognaid, Jesús burgwisar, gannar durguergebye. </v>
<v b="JHN" c="20" v="10">Geb, wemar-Jesús-sapingan-warbogwad gannar e-negse nadmarsunnad. </v>
<v b="JHN" c="20" v="11">Ar María-Magdalenaʼdi neg-uan-dikarba, neg-magaba bogwichid. Bogwichidgine, neg-uanyaba nue-atakegala, dulluu imaksad. </v>
<v b="JHN" c="20" v="12">Geb agine, María baliwiturmar-warbo mor-sibu-yoyoi-sii dakalid. Baliwitur-wargwen Jesús-e-nono-megisadgi siid. Baiddi, e-mali-duku-megisadgi siid. </v>
<v b="JHN" c="20" v="13">Baliwiturmar Maríaʼga sogded: —Omegwa, ¿ibiga be boe? María, abin-sogded: —An-ibe an-Dummad sesmalad. An wissulid, bia an-ibe mesismala. </v>
<v b="JHN" c="20" v="14">María degisogsagu, aibiridgu, dakalid, Jesús e-walik-gwichi. Degi-inigwele, María wissulid, dule-e-walik-gwichidi, we, Jesúsʼdeeye. </v>
<v b="JHN" c="20" v="15">Jesús ega sogded: —Omegwa, ¿ibiga be boe? ¿Doa be amie? Ar María, we-dule dule-nainu-akwedye-bisoggu, ega sogded: —Dule, ar mui be sesale, anga be soge, bia be mesisa, adi, an ase aminaoed. </v>
<v b="JHN" c="20" v="16">Jesús ega sogded: —¡María! María Jesúsʼsik-aibiris-imasgu, binnasur sogded: —¡Raboni! (Arameo-gayaba sogleged, Odurdaked-Saila). </v>
<v b="JHN" c="20" v="17">Jesús Maríaʼga sogded: —Mer be an-gae, ar amba yoo an-Babse an nakwed. Degi-inigwele, be an-gwenadganse nae, amarga be sogna: ‘An-Babse an nae sokarye. A-Baba, bemar-Babmogad, ase an nasokarye. An-Bab-Dummadse an nae sokarye. A-Baba, bemar-Bab-Dummadmogad, ase an nasokarye.’ </v>
<v b="JHN" c="20" v="18">Geb María-Magdalena, Jesús-sapinganse gayaburba sognadsunnad: “An Dummad-Jesús-daksaye.” Degine, María bela-Jesús-ega-ibmarsogsadi, amarga sogdapid. </v>
<v b="JHN" c="20" v="19">Gebe-itoged-iba-nagudedgi, mutikusgu, Jesús-sapingana Judíoʼmar-dobed-ular, bela yawagak atibukwa, neg-gwagwengi na danar ambikusmalad. Agi-bukwa Jesús nonikid. Geb amar-abargi-gwisgunoniki, ega sogded: —¡Na, degite! Ulubgi-bogidik be itomarsun. </v>
<v b="JHN" c="20" v="20">Jesús deyob e-sapinganga sogsagu, e-argan, degi, e-dikar amarga oyoded. Geb e-sapingan e-Dummad-dakarmargu, bela weligwar-ito nadmalad. </v>
<v b="JHN" c="20" v="21">Degi, gannar Jesús e-sapinganga sogdebalid: —Ulubgi-bogidik be itomarsun. Ar igi Bab an-barmiali, deyobi an bemar-barmidmogad. </v>
<v b="JHN" c="20" v="22">Ar Jesús amarga degisogsagu, e-burba amargi buu imaksad, geb amarga sogded: —Bemar Bab-Burba-Isligwaled nikumarsun. </v>
<v b="JHN" c="20" v="23">Ar bemar doamarga isgued-osuloye-sogele, amar isguedsuli gunonikoed. Ar bemar doamarga isgued-osulosulile, amarga isgued osulolegosulid. </v>
<v b="JHN" c="20" v="24">Tomásʼdi, e-sapin-ambe-gakabogwad-wargwenadid, Dídimoʼye nugbalid. A-dule, Jesús-nonigusgu, deun Jesús-sapinganba sisurgusad. </v>
<v b="JHN" c="20" v="25">Degisoggu, Jesús-sapingan-baigan ega sogsamalad: —Anmar, Dummad-daksamalad. Tomás, abin-sogded: —An Jesús-argangi esgoro-yolesad-e-wilubgan an daksulile, degi, an-goo an agi odosulile, gege an itoged. Deginbali, an-argan e-dikargi an odosurbalile, gege an itobalid. </v>
<v b="JHN" c="20" v="26">Itoged-irgwenad-nasad-sorba, gannar Jesús-e-sapingan negyaba bukwamalad, agi Tomás emarba sii gusmogad. Deun, bela yawagakmar atibukwa-inigwele, Jesús dognonikid. Geb amar-abargi-gwisgunoniki, ega sogded: —¡Na, degite! Ulubgi-bogidik be itomarsun. </v>
<v b="JHN" c="20" v="27">Geb degi, Jesús Tomásʼga sogded: —Wegi be-goo be odoge, an-argan be dake. Be-argan be seda, an-dikargi be ododage. Mer be an-bengue. An-gannar-durgusad mer be bengue. </v>
<v b="JHN" c="20" v="28">Geb degi, Tomás, abin-imakde, sogded: —¡An-Dummad, an-Bab-Dummad! </v>
<v b="JHN" c="20" v="29">Geb Jesús, Tomásʼga sogded: —Be an-daksad-ular, be angi bengussulid. Dule-an-daksasurmaladgi, degi, angi-bengussurmaladgi, bur nued binsalessun. </v>
<v b="JHN" c="20" v="30">Jesús ibmar-wilubgan-dakledisurmalad-bukidar e-sapingan-abargi imaksad. Degi-inigwele, we-gardagi bela narmakar naisulid. </v>
<v b="JHN" c="20" v="31">Ar wemar-narmaklesaddi, bemar mer bengumalagalad: We-Jesús, Bab-Dummad-dule-wargwen-barmidagoye-sogsad-dule-sunnadye. We-Jesús, Bab-Dummad-Machi-sunnadye. Adi deyobi, bemar Jesúsʼgi-bensulid-nikadba burba-geg-bergued nikumalaga. </v>
<v b="JHN" c="21" v="1">We-degigusad-sorbali, Jesús Tiberias-mata-dummad-gakaba, e-sapinganse gannar magarosad. Weyob magarosad: </v>
<v b="JHN" c="21" v="2">Deun danar-bukwamalad, Simón-Pedro, Tomás Dídimoʼye-nugbalid, Galilea-yargi-Caná-neggweburgined-Natanael, degi, Zebedeo-machimala, deginbali, Jesús-sapingan-baigan-warbogwad. </v>
<v b="JHN" c="21" v="3">Simón-Pedro e-sordamarga sokalid: —An ua-ganagwelo. Amar ega sogdemarmogad: —Anmar beba namarmogoed. Degine, urgi nadmarsunnad. Deun a-mutik ua bipisaar gwen gassurmalad. </v>
<v b="JHN" c="21" v="4">Neg-oibodanigu, Jesús mata-dummad-gakagi gudiid. Ar e-sapingandi wissurmalad, we-dule-gudiidde Jesúsʼdeeye. </v>
<v b="JHN" c="21" v="5">Jesús amarga sogded: —An-aimar, bemar masgunned, ¿wis nikamala? Abin-sogdemalad: —Suli, sate. </v>
<v b="JHN" c="21" v="6">Geb Jesús amarga sogded: —Be saki ur-argan-nuedsik mimar, geb bemar ua gamaloed. Geb degi, saki-mismargua, ua-bukidar-gasmalad. A-ular, geg saki onakguarmalad. </v>
<v b="JHN" c="21" v="7">Geb degi, Jesús-na-nue-sapin-sabesailadid, Pedroʼga sokalid: —¡We, anmar-Dummad-Jesús gudiid! Simón-Pedro itoargu, we Dummad-Jesúsʼye, e-mordummad yosa imaksad. Ar ade, mor-esus gunaid, geb Jesúsʼse-naega demargi yog-argwannar imaksad. </v>
<v b="JHN" c="21" v="8">Jesús-sapingan-baigandi urgi armalad, saki ua-ena ebipiarmalad, ar ade, dogdar mata-gakagi dikasur gunaisurmalad, unnila mor-suar dulataled-wilub-bangu (100) gunanaid. </v>
<v b="JHN" c="21" v="9">Jesús-sapingan gakase aidenonimargu, soo gasii daknonimalad. Geb ua, degi, madu, soo-birgi-mai dakarmalad. </v>
<v b="JHN" c="21" v="10">Jesús amarga sogded: —Emisgwa be ua-gasmalad wis-sedamar. </v>
<v b="JHN" c="21" v="11">Simón-Pedro urgi nakwisad. Geb saki ua-dummagan-ena-bukwa mata-gakase ebipialid. Ua-dummagan uka-dulagugle-gakambe-gakapaa (153) gasmalad. Ua ichesur-inigwele, saki gwen achirmaksasulid. </v>
<v b="JHN" c="21" v="12">Jesús e-sapinganga sogded: —Dagmar, mas gundamar. Ar e-sapingan-wargwensaar gwen wis-ese-egisbi itossurmalad, ¿be doaye? Ar ade, wismalad, we e-Dummadid. </v>
<v b="JHN" c="21" v="13">Geb Jesús madu-susgua, e-sapinganga madu uksad, degi, ua-susbargu, e-sapinganga uksabalid. </v>
<v b="JHN" c="21" v="14">Jesús gannar-durgusad-sorba, wesega, ilapaagus e-sapinganse magarogusad. </v>
<v b="JHN" c="21" v="15">Mas-guchamargua, Jesús, Simón-Pedroʼga sogded: —Jonás-machi-Simón, be wemarba, ¿bur bule be an-sabe? Pedro, abin-sogded: —Eye, Dummad. Ar be wisid an be-sabed. Geb Jesús ega sogdesun: —Degirdi, an-dulamar-sibad-wawaad-mimmiganyob-gudiid nue be anga sedii imako. </v>
<v b="JHN" c="21" v="16">Irbogwadgi gannar Jesús sogdebalid: —Jonás-machi-Simón, ¿be an-sabe? Pedro, abin-sogded: —Eye, Dummad. Be wisid an be-sabed. Geb Jesús, abin-sogded: —Degirdi, an-dulamar-sibad-wawaadyob-gudiid nue be anga akwedii imako. </v>
<v b="JHN" c="21" v="17">Gannar irbaagwadgi Jesús sogdebar: —Jonás-machi-Simón, ¿be an-sabe? Pedro, Jesús ega gannar-gannar irbaagus-soge-itogedba bukib-ito naded. Ega soggu: “¿Be an-sabe?” Pedro, abin-sogded: —Dummad, bela ibmar be wisid. An nue-be-sabed be wisid. Jesús ega sogded: —Degirdi, an-dulamar-sibad-wawaadyob-gudiid nue be anga sedii imako. </v>
<v b="JHN" c="21" v="18">Jesús Simón-Pedroʼga sogdebar: —Napira an bega soged, be sapingwaunni, wargwengi be mor yodaed, degi, bia-be-nabiedba be naddaed. Ar be seredgusardi, bega argan onakmaloed, degi, bega mor yomarbaloed, degine, be nabisulidba be-sedmaloed. </v>
<v b="JHN" c="21" v="19">Jesús degisogsadi, sogsagusdo, Pedroʼde igi-burgoe, degi, igi Bab-Dummad-nug odummogoe. Jesús weyob-sogsagu, Pedroʼga sogdebar: —Anba be dage. </v>
<v b="JHN" c="21" v="20">Pedro aibiriargu, dakalid, Jesús-na-nue-sapin-sabedi, Jesúsʼba, degi, eba daniki. A-sapinde napi-sedomas-gunbukwa-gusmargu, Jesús-e-dikarba-sii gusadid. Weyob Jesúsʼse-egichii gusadid, dummad, ¿doa darba be ukoye? </v>
<v b="JHN" c="21" v="21">Pedro a-daksagu, Jesúsʼga sogded: —Dummad, ¿we-duledina? </v>
<v b="JHN" c="21" v="22">Jesús ega sogded: —We-dule an-gannar-dagedse amba dula-gudii an abegele, ¿be anga akar sogosi? Geg be anga akar soged. ”Bedi be anba dage.” </v>
<v b="JHN" c="21" v="23">We-degisoglesadi, Jesús-sapingan-abargi nasguddo, we-Jesús-e-sapin burgosurye. Ar Jesús sogsasulid: “We-sapin burgosurye.” Sogsado: “An we-dule an-gannar-dagedse amba dula-gudii an abegele, ¿be anga akar sogosi? Geg be akar soged.” </v>
<v b="JHN" c="21" v="24">We-Jesús-sapin-Juanʼye-nugad e-ibmar-daksad bemarga soged, degine, we-ibmar-gusad narmaksad. Anmar wisdo, we-ibmar-sogedi, napiragwadid. </v>
<v b="JHN" c="21" v="25">Jesús ibmar-bukidar imaksabalid. A-ibmar bela gwensak-gwensak narmaklesana, bela we-napneg-naid, we-gardamar-narmaklesad-sabogegala, unnigussuliled. Be itomargua.</v>
<v b="ACT" c="1" v="1">An-ai-Teófilo, gebesaila an garda-narmaksadi, an narmaksado, igi-Jesús we-napneggi-gudigu, gebe ibmar-imaksa, degi, igi-dulemar-odurdaksabali, </v>
<v b="ACT" c="1" v="2">degine, igi-Jesús nibnegse-nakwide gusbali, ase an narmaksado. Emisgindi, an bega sogbalodo, igi-Jesús yoo nibnegse-nakwed-iduale, e-sapingan-bur-dummagan-susadga, Bab-Dummad-Burba-Isligwaledbali sogsagusa, ibu imakmaloe. </v>
<v b="ACT" c="1" v="3">Jesús burgwisad-sorbali, na e-sapinganse magarodii nanasad, adi, e-annik sogmalaga, Jesús nue-dula gudiiye. Iba-dulabo (40) e-sapinganse na san magarodii gusad. Degine, amba Bab-Dummad-e-negdakmaidgi ega sunmakdii gusbalid. </v>
<v b="ACT" c="1" v="4">Deunni, Jesús e-sapingan-abargi amba gudigu, e-sapinganga sogsagusad: “Mer Jerusalénʼgi bangumargweloye. Igi bato an bemarga sogsa, Bab-Dummadi, E-Burba-Isligwaled bemarga ukoye. Degisoggu, Bab-Dummad-Burba-Isligwaled-nonikidse, bemar geb Jerusalénʼgi bangudmaloye. </v>
<v b="ACT" c="1" v="5">Ar Diigi-dule-oged-Juanʼdi Bab-Dummad-diigi-ogleged-igar-imaksadi unnila diiginbi dulemar-ogsad. Emiskwaa, ibagan-danikoedgindi Bab-Dummad-Burba-Isligwaledgi bemardi oglemaloye.” </v>
<v b="ACT" c="1" v="6">Degi, bela Jesús-walik-danar-bukwamaladi, Jesúsʼse egichiarmalad, ega sogdemalad: —Dummad, ¿Israel-dulemar epenne yar-wargwen-ganigusadyobi, ega we-ibagangi be imakoe? </v>
<v b="ACT" c="1" v="7">Jesús, abin-sogded: —We-ibagan bemar wisguegarsulid, ar unnila Baba na e-ganguedgi ibagan-mesisad na ebi wisid, sana we-ibagan deyob guoe. </v>
<v b="ACT" c="1" v="8">”Bab-Dummad-Burba-Isligwaled bemargi aidenonikile, bemar niga-gangudmaloed, degine, bemar angi-sunmakdemaloed. Gebe Jerusalénʼgi-onodoed, geb bela Judea-yalaganba-nadoed, geb degi, Samaria-yalaganba-bipirmakdoed, geb bela napneg-naid-ugakaase, an-gayaburbagi bemar sunmakdemaloed.” </v>
<v b="ACT" c="1" v="9">Jesús deyob-ibmar-sogsad-sorba, e-sapingan-wagab, nibnegse nakwid gusad, mogir-darba emargi yoggudsunnad. </v>
<v b="ACT" c="1" v="10">Amba e-sapingan Jesús-nakwemaid-nue-dakbukwadgi, dule-warbo, mola-sibu-yoi e-dikarba gwisgunonimalad. </v>
<v b="ACT" c="1" v="11">Amar Jesús-sapinganga sogdemalad: —Galilea-dorgan, ¿ibiga be niba-atakbukmala? We-Jesús, igi bemargi sulesa, igi niba nakwid be daksamala, weyopira we-Jesúsʼsunnad, napnegse gannar danikoed. </v>
<v b="ACT" c="1" v="12">Degi, Jesús-sapingan Yar-Olivosʼye-nugad-birgi-bukwa, gannar Jerusalénʼse nonimalad. A-yarde dogdar Jerusalénʼgi dikasur sisulid, nabir obunnoged-ibagi minuto-durgwen (20) nanalegedwilub egi siid. </v>
<v b="ACT" c="1" v="13">Jerusalén-neggweburse dognonimargu, emar-mamaidse aila-niba ambikunonimalad. A-neggi wemar mamaimalad: Pedro, Juan, Jacobo, Andrés, Felipe, Tomás, Bartolomé, Mateo, Alfeo-machi-Jacobo, Zelote-dule-Simón, degi, Jacobo-mesad-Judas. </v>
<v b="ACT" c="1" v="14">Bela bulakwaa danar Bab-Dummadse gorbukwadamalad. Degi, omegan-bamalad, Jesús-urbamar, degine, Jesús-e-nan-María, Babse-golega nonidamarmogad. </v>
<v b="ACT" c="1" v="15">Deunni, gwenadgan e-dulanergwasaar (120) ambikunonimalad. Amar-abargi Pedro gwisguded, weyob sogded: </v>
<v b="ACT" c="1" v="16">“Gwenadgan, Bab-Dummad-Garda-narmakar-naidba ibmar guergebed. Epenne bato Bab-Dummad-Burba-Isligwaled, Davidʼba Judas-Iscarioteʼgi sunmaksad. We-dulede, Jesús-gamalaga dulemar-idumai gusad. </v>
<v b="ACT" c="1" v="17">Judasʼde anmar-sordamoganad, anmarba arbadii gusmoganad. </v>
<v b="ACT" c="1" v="18">Judas, Jesús-uksad-manigi nainu baksad. Geb a-nainugine niba-nai soladukin napase argwachad. E-saban nued-sate gusad, bela siir gusad. E-samurmar bela buud-ainided. </v>
<v b="ACT" c="1" v="19">Jerusalénʼginmalad deyob-neggusad bela wisgusmalad. Degidbali, a-nainu ‘Acéldamaʼye’ onugsasmalad. A sogleged, ‘Ablis-Nainuye.’ </v>
<v b="ACT" c="1" v="20">”Bato Salmosʼgi narmakar naid: ‘E-nega olloo melledoed, dule a-neggi gwen megosulid.’ Salmo 69:25 ”Degine, sognaibalid: ‘Dule-baid e-sorba e-arbaed imaknonikoed.’ </v>
<v b="ACT" c="1" v="21">”Degisoggu, anmar Judas-sorba dule-wargwen amiergebed. Dule, Jesús-gudigusgu, anmarba bipirmakdaniguad anmar amiergebed. </v>
<v b="ACT" c="1" v="22">Degi, we-dule, Juan-Bab-diigi-ogleged-igar-imakded-akar, Jesús-nibnegse-nakwidedse, dule-anmarba-gudigusadi anmar amiergebed. Adi, a-dule, anmarba Jesús-gannar-durgusadgi sunmakmogagar.” </v>
<v b="ACT" c="1" v="23">Geb degine, dule-warbo amismalad: Gwensak Joséʼye nugad, baiddi, Matíasʼye nugad. Joséʼde Barsabásʼye nugbalid, Justoʼye bur ese gordamalad. </v>
<v b="ACT" c="1" v="24">Dulemar-bukmalad Bab-Dummadse gotemargu, sogdemalad: “Bab-Dummadye, bedi bela anmar-binsaed mag daksoggu, anmarga be oyoge, we-ebogwadi, Judas-ular-dogega, biti bur be susadi. </v>
<v b="ACT" c="1" v="25">Adi, anmarba arbaegar, Jesús-e-sapin-bur-dummadga gumogagar. Ar Judasʼdi e-isgusad-ular, e-neg-soo-sailase-naega we-igargi node gusad.” </v>
<v b="ACT" c="1" v="26">Geb a-sorbali, wilubdaksamalad, doa bur sulegoe. Wilubdaksamargu, Matías sulenonikid. A-ibagine, Matías Jesús-e-sapingan-bur-dummagan-ambe-gakagwensakadba (11) dognonimosunnad. </v>
<v b="ACT" c="2" v="1">Pentecostés-Iba-nonigu, bela Jesúsʼba-nanaimalad danakwaa na bukwagusmalad. </v>
<v b="ACT" c="2" v="2">Ukiagwale, nibneg-akar burwa-dummad-uurmakeyobi binnasuli neg-uurmakenonikid. Bela emar-bukwadgi neg-uurmakedi neg-gasa sigenonikid. </v>
<v b="ACT" c="2" v="3">Agi, daklealid soo-dululurmaksiidyob bela dulemar-irba signonikid. </v>
<v b="ACT" c="2" v="4">Belagwapa dulemar-bukwadgi Bab-Dummad-Burba-Isligwaled ubononikid. Degidbali, gangudmalad, gaya akar-akar sunmakdemalad. Bab-Dummad-Burba-Isligwaled ega gaya-ukedba, sunmakdemalad. </v>
<v b="ACT" c="2" v="5">Deunni, bela Judíoʼmar-we-yar-naid-ugakse-bukmalad nue-islikwaa-nanadimaladi, iba-dakega Jerusalénʼse nonigusmalad. </v>
<v b="ACT" c="2" v="6">A-dulemar ibmar binnasur uurmake itoarmargu, bela danar ambikunonimalad. Neggunaid geger-dakarmalad, ar itoarmalad, Jesúsʼba-nanaimaladde emar-sunmaked-gayaba sunmakbukmala. </v>
<v b="ACT" c="2" v="7">Neggunaid geger-dakmalad, aku-itomarbalid, wede ibiga deyob gunai. Degisoggu, sokarmalad: “Be dake, we-dulemar-sunmakbukmaladde, ¿we Galilea-dorgansursi? </v>
<v b="ACT" c="2" v="8">Degite, ¿ibiga we-dulemarde nabir anmar-gayaba sunmakmarsunna? </v>
<v b="ACT" c="2" v="9">”Ar anmar-wegi-bukwamaladi neggwebur-baid-baidsikmaladid. Gwen-gwen anmar: Partiaʼginmaladid, Mediaʼginmaladid, Elamʼginmaladid. ”Degi, abala anmar, Mesopotamiaʼgi-mamaimaladid. Judeaʼginmaladid, Capadociaʼginmaladid, Pontoʼginmaladid, degine, Asiaʼginmaladid. </v>
<v b="ACT" c="2" v="10">Frigiaʼginmaladid, Panfiliaʼginmaladid, Egiptoʼginmaladid, Cirene-nagaba-Libia-siid-ginmaladid, Judío-dulemar-Roma-akar-danimaladid, degi, dule-Judío-igarba-dogsamaladid. </v>
<v b="ACT" c="2" v="11">Cretaʼginmaladid, degine, abala anmar Arabiaʼginmaladid. Emide, anmar bela Galilea-dorgan anmar-gayaba Bab-Dummad ibmar-gegerdaklemalad-imaksadgi-sunmakbukwad itobukmalad.” </v>
<v b="ACT" c="2" v="12">Geger dakmalad, nue-aku itomarbalid, na muchub-muchub ega sokarmarsunnad: “Weyob-ibmar-gunaidde, ¿ibi nue obare?” </v>
<v b="ACT" c="2" v="13">Abala we-dulemala, Jesúsʼba-nanaimaladgi dododmalad, sunmakdemalad: “Wemardi mummu-bukwamarye, e-annik sogdemalad.” </v>
<v b="ACT" c="2" v="14">Degi, Pedro na e-ambe-gakagwensakadmala (11), dulemar-abargi gwisgusad. Geb binnasur sunmakded, sogded: “Gwenadgan-Judea-dorgan, degi, bela bemar-Jerusalén-neggweburgi-bukwamaladi, nue be an-itomalo. An bemarga sogodo, wede ibi nue obare. </v>
<v b="ACT" c="2" v="15">Bemar-we-dulemar-mummuye-bimaladi, mummusurmalad. Ar geb dad-abala-nikad be daksurmarsi. ¿Dulemar dad-abala mumgudii bemar dakdisi? </v>
<v b="ACT" c="2" v="16">”Ar we-bemar-dakedi, bato Bab-Dummad-gayaburba-barsoged-Joel weyob sogsagusad: </v>
<v b="ACT" c="2" v="17">”Bab-Dummad soged: ‘An-Burba bela-dulemargi an odenonikoed. Be-masmala, degine, be-bunamala, an-gayaburbagi sunmakdemaloed. Degine, dule-selebagusmalad gabdakdemaloed, be-sapinganmala neg-burbagan dakdemaloed. </v>
<v b="ACT" c="2" v="18">Deginbali, an-mai-machergangi, an-mai-omegangi, An-Burba an odebaloed. Geb amar an-gayaburba-barsogega gudmaloed. </v>
<v b="ACT" c="2" v="19">Degine, nibneggi ibmar-gegerdaklemalad an oyogoed. We-napneggi ibmar-dakledisurmalad an oyobaloed. Ablisbi neg-nagunonikoed, soo-dummadi oyolegoed, degine, waa-bupurmagwichi neg gudoed. </v>
<v b="ACT" c="2" v="20">Dad-ibeler a-ibagangi bar gaosulid, nii ablisyob ginnitibi nagumogoed, Bab-Dummad-e-iba-danikid-idu, deyob neg-gunonikoed. We-Bab-Dummad-iba, gwayed-dummadid, boni-dummad-ibad. </v>
<v b="ACT" c="2" v="21">Dule Bab-Dummad e-abonogega-imakdibe, a-dule abonolenonikoed.’ ” </v>
<v b="ACT" c="2" v="22">Pedro sogdebalid: “Israel-dorgan, an-bemarga-ibmar-sogoedi nue be itomalo: Jesús Nazaret-dolad, bemardi nue-wismalad, bemar-abargi Bab-Dummad-nuggi ibmar-dakledisurmaladi, ibmar-wilubgan, degi, ibmar-gegerdaklemaladi oyosad, ar a bemar bela-wisi bukwamalad, adi, bemar dakega, Jesús doa-dule gue. </v>
<v b="ACT" c="2" v="23">Ar gebesaila Bab-Dummadi bato sogsad, Jesús nue-wilegergebye, degine, e-isdarmaladga uklegoye sogsad. Emide, bemar oburgwemalaga Jesús-gasgusmalad, bemar Roma-sordamarga uksagusmalad. </v>
<v b="ACT" c="2" v="24">”Degi-inigwele, Bab-Dummaddi Jesús-odulosad, burgwed-abargi onosad. Ar ade, burgwed Jesúsʼgi geg obined. </v>
<v b="ACT" c="2" v="25">A-ular, epenne, David, Jesúsʼgi weyob sogsagusad: ‘Mer an isguedse galakuega, Bab-Dummad an-argan-nuedsik gudiguad, deyob an-idudii an dakdiguad. </v>
<v b="ACT" c="2" v="26">A-ulale, an-gwagegi an yeer-itoged. Weligwaledba an namaksun. Degi, bela an-sana gannar-durguoedi bensuli edarbesun. </v>
<v b="ACT" c="2" v="27">Gwen be an-san-burba neg-uangi oyogsaosulid. Ar be-mai-gwage-swilidikid-e-mui gwen neg-uangi onunsaega be imakosulid </v>
<v b="ACT" c="2" v="28">Igar-nuedba-gudigued be anga oyosad, be-asabinni bela-belad weligwar-gudii be an-imaked.’ ” </v>
<v b="ACT" c="2" v="29">Pedro sogdebalid: “Gwenadgan, anmar bela dad-dummad-David-burgwisad, degine, diglesad, wismalad. Emi-ibagine, amba e-neg-uan siid. David na e-sangi sunmaksasulid. </v>
<v b="ACT" c="2" v="30">”Ar David Bab-Dummad-gayaburba-barsogedid, degisoggu, nue-wissunnad, igi-Bab-Dummad ega ise-sogar imaksa. Ega weyob sogsagusad: ‘Be-wagwa-gwensak beyob reyga an omesoye.’ </v>
<v b="ACT" c="2" v="31">”Degisoggu, David bato daknaiyobi, iduakwaa Cristo-gannar-durguoedgi sunmaksad. David deun weyob sogsagusad: ‘Bab-Dummad-dule-wargwen-bega-barmidagoye-sogsad-dule neg-uangi sadegumai guosulid, agi nungumai guosurbalid.’ </v>
<v b="ACT" c="2" v="32">”A-Jesús-sunnad, Bab-Dummad gannar odulosad. Jesús-gannar-durgusad, bela anmar daksamalad. </v>
<v b="ACT" c="2" v="33">Degisoggu, Bab-Dummad-argan-nuedsik dummadga Jesús sigidapsunnad, degi, Bab-Dummad-Burba-Isligwaled-uklegoye-soglesadi, Jesúsʼga uklessunnad. Geb a-Burba-Isligwaled, Jesús anmarga uknaimogad. Emide, a-igar bemar daknaimalad, degi, itobukwamarbalid. </v>
<v b="ACT" c="2" v="34">Ar ade, David nibnegse nakwiapsulid, degite, David-sunnad sogbalid: ‘Bab-Dummad an-Dummadga sogsad: An-argan-nuedsik be sige, </v>
<v b="ACT" c="2" v="35">be-isdarmalad an bela ogalakuedse be sige.’ </v>
<v b="ACT" c="2" v="36">”Degisoggu, bemar-Israel-dulemar, bela be we-igar wisgumalargebed. We-Jesús bemar nakrusgine-oburgwismaladi, Bab-Dummadi, Dule-Dummadga imaksad, degi, E-nuggi-sulealedga imaksabalid.” </v>
<v b="ACT" c="2" v="37">Dulemar, Pedro-deyob-ibmar-soged itosmargu, nue-bukib itodmalad. Geb Pedroʼga, degi, Jesús-e-sapingan-bur-dummagan-baiganga sogdemalad: —Degite, gwenadgan, ¿igi anmar saergebe? </v>
<v b="ACT" c="2" v="38">Pedro, abin-sogded: —Be-isgudiidga na be bukib-itomarsun, egi be bangumarsun. Bab-Dummad-sogedba be nanamarsun, degi, Jesucristo-nuggi Bab-Dummad-diigi-ogleged-igar be imakmarsun, adi, Bab-Dummad be-isgudiid bemarga elioed, E-Burba-Isligwaled bemarga ukoed. </v>
<v b="ACT" c="2" v="39">”Ar Bab-Dummad E-Burba-Isligwaled-ukoye-sogsadi, bemarga, be-mimmiganga, degi, dulemar-ainebarmaladga ukegarmogad. Wegisundo, Bab-Dummad doa-dulemarse gorbie, a-dulemarga E-Burba-Isligwaled ukoed.” </v>
<v b="ACT" c="2" v="40">Deyob Pedro suibaksaar Jesús-igargi sunmakgwisgu, aimarga binsaed-nued-ukgwichi gusad. Degine, sogdebalid: “Bemar we-dulemar-isgudidimaladgi be bangumarsun. Adi, melle be we-dulemar-isganaba sabsur-odurdaklemalagar.” </v>
<v b="ACT" c="2" v="41">Dulemar Pedro-ibmar-sogsad-abingasmaladi, Bab-Jesús-diigi-ogleged-igar imaksamalad. Geb Jesúsʼba-nanaimaladba atosmalad. A-ibagi, milipaa-wilub (3,000) eba nagusmalad. </v>
<v b="ACT" c="2" v="42">Amar unnila Bab-Jesús-e-sapingan-bur-dummagan-e-odurdakedgi nue-alamaknai gusmalad. Degi, bulakwaa na muchub-muchub bendakbukwa, Bab-Dummadse-gorbukwa, degi, Bab-Jesús-burgwisad-insaegala, danakwaa na mas-gunbukwa gusmalad. </v>
<v b="ACT" c="2" v="43">Bela dulemar geger Jesúsʼba-nanaimalad-dakbukwa gusmalad. Ar ade, Jesús-e-sapingan-bur-dummagan bukidar ibmar-gegerdaklemalad, degine, ibmar-wilubgan-imakledisurmalad imaknanai gusmalad. </v>
<v b="ACT" c="2" v="44">Bela Bab-Jesúsʼgi-bensurmaladi danakwaa na bipirmakdii guarmalad, degi, e-ibmar-nikamaladi muchub-muchub na ega uknanai guarmarbalid. </v>
<v b="ACT" c="2" v="45">Nainu-nikamaladi na maniga-imaknanai guarmalad, degi, ibmar-nikamaladi bela maniga-imaknanai guarmalad. Ibmar-abelegedba na uknanai guarmalad. </v>
<v b="ACT" c="2" v="46">Degi, bane-bane Bab-Dummadse-goled-neggi na ambikubukwa damalad. Degi, na muchub-muchub neg-irba madu-mimibukwa damalad. Weligwaledgi, danakwaa na gwagegi yeer-itogedgi na mas-gunbukwa damalad. </v>
<v b="ACT" c="2" v="47">Na bulakwaa Bab-Dummad-nug-ogannobukwa damalad. Dule-neggweburginmaladi yeer Jesúsʼba-nanaimalad-dakbukwa gusmalad. Bab-Dummadi bane-bane dulemar-gwage-abonolesmalad-omelomai gusad. </v>
<v b="ACT" c="3" v="1">Ibagwengine, sedo wachi-irbaagi, Bab-Dummadse-goled-wachigi, Pedro, Juan-ebo Bab-Dummadse-goled-negse nadapi gusmalad. </v>
<v b="ACT" c="3" v="2">Degidgine, Babse-goled-neg-yawagak-Yeerdaklegedye-nugad-naba dule-wargwen mellesii gusad. We-dulede, gwalulesad-akar gusgu geg nanaed. Bane-bane Bab-Dummadse-goled-neg-yawagak-naba we-dule-sinonidamalad, adi, dulemar-ubomaidse mani egisegar. </v>
<v b="ACT" c="3" v="3">Dule-geg-nanaed daksagu, Pedro, Juan-ebo Bab-Dummadse-goled-negse dognadapi, ese mani egichialid. </v>
<v b="ACT" c="3" v="4">Pedro, Juan-ebo nue-nuu dakdegu, ega sogdemalad: —Nue be anmar-dake. </v>
<v b="ACT" c="3" v="5">Dule-geg-nanaed nue-nuu dakded, ar mani ega ukoye bienad. </v>
<v b="ACT" c="3" v="6">Pedroʼdi ega sogded: —An mani sate, or satebalid. Degi-inigwele, an-ibmar-nikad an bega ukodo: ‘Jesucristo-Nazaretʼgined-nuggi an bega-soged, be gwisgu, yog-nanaar be gusun.’ </v>
<v b="ACT" c="3" v="7">Pedro deyob dulega-sogsagu, Pedro dule-argan-nuedsik gasa imaksad, ogwichis imaksad. Agi yog e-nag gannaleded, degi, e-nag-garbirmar yog nuguar naded. </v>
<v b="ACT" c="3" v="8">Dule-geg-nanaed yog-gwichibin imaksad, geb nanadeguad. A-sorba, dule-nugusadi, Pedroʼmala, degi, Juanʼmala, Bab-Dummadse-goled-negse dogdemogad. Dule-nugusadi ichomaknadapi, Bab-Dummad-nug odummonadapi gusad. </v>
<v b="ACT" c="3" v="9">Ar dulemar bela dakarmargu, we-dule nabir-nanae, degi, Bab-Dummad-nug-odummonadapi, geger dakarmalad. </v>
<v b="ACT" c="3" v="10">Ar ade, magar-dakmalad, we-dulede, Bab-Dummadse-goled-neg-yawagak-Yeerdaklegedye-nugad-naba siidae, dulemarse mani-egichidae. Emide, nabir-nanae-dakarmargu, geger dakdemalad, degine, nue-aku itomarbalid, wede igi-gusa. </v>
<v b="ACT" c="3" v="11">Dule-geg-nanaed-nugusadi, Pedroʼba, degi, Juanʼba, bipirmakdii gusad, amargi gwen bangussurgusad. Ar dulemarde ibmar-gusad geger-dakmarsoggu, bela Babse-goled-neg-ubeb-Salomónʼye-nugadse duurmaknonimalad. Ar ade, agi gunanaimalad. </v>
<v b="ACT" c="3" v="12">Pedro deyob dulemar-dakargu, dulemarga sogdesunnad: “Israel-dulemar, ¿ibiga bemar ibmar-gusad geger dakmarsunna? ¿Ar ibiga bemar nuu anmar-dake? ¿Ar anmar-ganguedba anmar we-dule-nudaksa be daksi? Ar anmar-ganguedba anmar we-dule nudaksasuli, Jesús-Nazaretʼgined-nuggi anmar nudaksad. </v>
<v b="ACT" c="3" v="13">”Anmar-dadgan-Abraham, Isaac, Jacob, amar-e-Bab-Dummadi, na E-Machi-Jesús-nug odummosad. Ar bemar a-Jesús-oburgwega, Roma-dummad-Pilatoʼga uksa gusmalad. Ar Pilato Jesús-onobigusanad, bemardi gwen onogega imaksasurmalad. </v>
<v b="ACT" c="3" v="14">Bemar, a-Jesús Dule-Gwage-Swilidikid, Dule-Igar-Napiragwadba-Ibmar-Imaked, egichissurmalad. Bur dule-isgana, dulemar-oburgwisad, a bemar Pilatoʼse egichismalad bemarga onogegar. </v>
<v b="ACT" c="3" v="15">Deyob bemar dulega-san-burba-dulad-ukedi oburgwisgusmalad. Degi-inigwele, Bab-Dummad, Jesús-burgwarmaigu, odurgusad. Jesús-durgusad, bela anmar-ibyanugi anmar daksamalad. </v>
<v b="ACT" c="3" v="16">”Bemar we-dule-mag-dakedi, nue-nugus be dakedi, na Jesús-nuggi-bensulidba nugusad. Jesús we-dule-onudaksad. Ar Jesúsʼgi bensursoggu, we-dule, nue-nudakles bemar daksunnad. </v>
<v b="ACT" c="3" v="17">”Gwenadgan, ar an wisid, bemar, degi, be-dummagan aku-neg-itomaladba Jesús-oburgwismalad. </v>
<v b="ACT" c="3" v="18">We deyob-gusadi, ar Bab-Dummad bato idu anmarga e-gayaburba-barsogmaladba sogsagusad, an-Machi-Cristo nue-wilegoye. Agala, deyob gusad. </v>
<v b="ACT" c="3" v="19">Be-isgued bega elilemalaga, be-isgudiidga ulubgi na be bukib binsamarsun. Be-daed be ogwamarsun, Bab-Dummadse gannar be dagmarsun, adi, Bab-Dummad bemarga gwage-bogidikid ukoed. </v>
<v b="ACT" c="3" v="20">Adi, Bab-Dummad, Cristo bato bemarga iduar uklegoye soglesad, barmidagoed. Ar a-dule, Jesucristoʼdo. </v>
<v b="ACT" c="3" v="21">”Emidi, a-Jesucristo bina nibneggi meggwelergebed, bela Bab-Dummad ibmar nue-nudakedse-mai gugwelergebed. Ar deyob bato Bab-Dummad epenne E-gayaburba-barsogmalad-gwage-swilidikmaladba sogsagusad. </v>
<v b="ACT" c="3" v="22">Degisoggu, Moisés anmar-dadganga weyob sogsagusad: ‘Be-Dummad-be-Bab-Dummad, e-gayaburba-barsoged-anyobid be-gwenadgan-abargi gwensak bemarga barmidagoed. A-dule, nue be itomalo. </v>
<v b="ACT" c="3" v="23">Ar doa-dule, we-dule-ibmar-sogedba ibmar-imaksulile, dulemar-abargi onolegoed.’ </v>
<v b="ACT" c="3" v="24">”Bab-Dummad-gayaburba-barsogmaladi, bela Samuel-akale, we-ibagi-ibmar-gunaidgi bato sunmaksamalad. </v>
<v b="ACT" c="3" v="25">Bemar Bab-Dummad-gayaburba-barsoged-e-wagan-gumarsoggu, Bab-Dummad E-gayaburba-barsogmaladga ibmar-sogsadi bemargadmogad. Agi Bab-Dummad anmar-dadganbo igar nabosad, deun Abrahamʼga weyob sogsagusgu: ‘Bela dula-we-napneggi-bukwamalad be-waganba an egi ise-nued binsamogoed.’ </v>
<v b="ACT" c="3" v="26">”Emide, Bab-Dummadi na E-Machi-odulosad-sorba, gebe bemarse-inse barmialid, adi, bemargi ise-nued binsalemalagar, isguedgi bangumalagar, mer isguedgi bar nanamalagar.” </v>
<v b="ACT" c="4" v="1">Pedro, Juan-ebo amba dulemarga sunmakgwichi, abala dule-irwa-Babse-gormaladi, degi, Babse-goled-neg-edarbed-e-dummad, degine, Saduceoʼmar, Pedroʼse, degi, Juanʼse nonimalad. </v>
<v b="ACT" c="4" v="2">Amar, Pedro, Juan-ebogwa aimar-odurdaknanai-dakedbali sae-itodmalad. Degine, Pedro, Juan-ebogwa gannar-durgued-igargi emar-odurdaknanaid. Jesús gannar-durgusaddeeye sognanaid. </v>
<v b="ACT" c="4" v="3">Degidbali, dummagan, Juan, degi, Pedro-ebogwa gasmalad. Bato neg gutulemaisoggu, esgaryagi odosmarsunnad. Pedro, Juan-ebogwa esgaryagi-sii oibosmalad. </v>
<v b="ACT" c="4" v="4">Dulemar-bukidar Jesús-igar-itosmaladi Jesúsʼgi bensuli gunonimalad. A-ibagi, machergan-Jesúsʼba-nagusmalad bela miliatar-wilub (5,000) gunonimalad. </v>
<v b="ACT" c="4" v="5">Banedgine, Jerusalénʼgi Judío-dummagan-negsemamaid, degi, Judío-girmar-dummagan, degine, Moisés-Igar-Maid-wisimaladi, igar-itogega ambikunonimarsunnad. </v>
<v b="ACT" c="4" v="6">Dule-irwa-Babse-gormalad-bur-dummad-Anás, Caifás, Juan, Alejandro, degine, dule-irwa-Babse-gormalad-e-dummad-e-gwenadgan, bela igar-itogega gudigusmarmogad. </v>
<v b="ACT" c="4" v="7">Geb dummagan, Pedroʼbina, degi, Juanʼbina gochamarsunnad. E-abarse gwisgunonimargu, ese egichidmalad: “¿Doa-sogedba, doa-nuggi wede bemar dule-nudaksamala?” </v>
<v b="ACT" c="4" v="8">Degi, Pedro nue-Bab-Dummad-Burba-Isligwaled-nika sunmakded, sogded: “Neggwebur-e-dummagan, degi, girmar-dummagan, bemar dummagan gumalad. </v>
<v b="ACT" c="4" v="9">Emide, anmarse we-dule-bonigwaled-nugusad-ular ibmar-egislenaid, we-dulede igi-nugusye. </v>
<v b="ACT" c="4" v="10">Emide, bemar wisgumalodo, degine, bela Israel-dulemar wisgumarmogodo we-dulede igi-nugusa. We-dule, bemar-abargi-nue-nugus-gwichidi, Jesucristo-Nazaretʼgined-nuggi nugusad. A-Jesucristo bemar nakrusgi bioksagusmalad. Degi-inigwele, Bab-Dummadi, a-Jesús-burgwarmai gannar odurgusad. </v>
<v b="ACT" c="4" v="11">A-Jesús, ‘akwa-isganayob bemar-neg-sobmaladse oballesadid. A-akwa, neg-sobleged-e-akwasailaga gunonikid.’ </v>
<v b="ACT" c="4" v="12">”Degisoggu, dule-baid-nuggi geg anmar abonoleged. Ar we-napneggi abonolegega anmarga dule-baid uklessulid, unnila Jesús-nugginbi anmar abonoleged.” </v>
<v b="ACT" c="4" v="13">Dummagan dakarmargu, Pedro, degi, Juan, dobsuli ibmar soge-soge gwichi, geger dakdemalad. Ar ade, wismalad, we-dulemarde dogdar garda wissurmaladi, degine, dule-binsarmaladi. Degi-inigwele, magar daksamalad, wemarde Jesúsʼba-gudigusmaladi. Degisoggu, a-ular binsaed-nikarba sunmakmarye annik sogdemalad. </v>
<v b="ACT" c="4" v="14">Ar dule-nugusadi amar-abargi-gwichi-daksamarsoggu, geg Pedro-oakaloge gusmalad, degi, geg Juan-oakaloge gusmarbalid. </v>
<v b="ACT" c="4" v="15">Geb degi, dummagan Pedroʼga, degi, Juanʼga sogdemarsunnad: —Wegi anmar-igar-itobukwad-abargi be wis nomargwerye. Emardi na igar-amimalaga bukusmalad. </v>
<v b="ACT" c="4" v="16">Na sogdemalad: —¿We-dulemar anmar igi-imakoe? Ar bela wegi-Jerusalénʼgi-bukwamalad dule-nudaklesad wismalad. Ar wemar ibmar-dakledisurmalad imaksasoggu, anmar we-ibmar-gusad geg osulomalad. </v>
<v b="ACT" c="4" v="17">Mer we-igar dulemar-abargi nasgumai-guegala, Pedroʼse, degi, Juanʼse anmar urwemaloed, anmarse be-oitolemaloye anmar ega sogoed, adi, mer Jesús-nuggi bar dulemar-baiganga sunmakmalagar. </v>
<v b="ACT" c="4" v="18">Geb dummagan Pedroʼse, degi, Juanʼse, gannar gochamalad. Geb ega igar uksamalad: —Mer bar Jesús-nuggi sunmakmaloye, degine, mer bar a-nuggi odurdakmarbaloye. </v>
<v b="ACT" c="4" v="19">Pedro, Juan-ebogwa abin sogdemalad: —Nue bemar-sunnad itomarmogana, ¿igid-bur-nabirsunna? ¿Bemar-sogedba ibsaedi? ¿Bab-Dummadba bur ibsaedi? Be anmarga sogena. </v>
<v b="ACT" c="4" v="20">Ar anmar-sunnad na ibyagwar ibmar daksamarsoggu, degi, an-uayagwar an ibmar itosmarsoggu, geg sogsuli an gumalad. Anmar sogergebed. </v>
<v b="ACT" c="4" v="21">Geb degine, dummagan unnila Pedroʼse, degi, Juanʼse, gandikidba-ulusmargua, gannar onosmarsunnad. Dummagan geg Pedro, degi, Juan, oakalogusmalad. Ar ade, dulemar, dule-nugusad-ular, Bab-Dummad-nug-ogannonanai guarmalad. </v>
<v b="ACT" c="4" v="22">Ar dule-geg-nanaed-ibmar-dakledisulidba-nugusadi, birga-durbo-gaka (40+) nikad. </v>
<v b="ACT" c="4" v="23">Pedro, Juan-ebogwa onolesmargu, e-sordamar-bukwadse nadegusmalad. Geb bela e-sordamarga sogdemalad, dule-irwa-Bab-Dummadse-gormalad-e-dummagan, degi, Judíoʼmar-girmar-dummagan anmarga sogye, “mer Jesús-nuggi bar sunmakmaloye.” </v>
<v b="ACT" c="4" v="24">Jesúsʼba-nanaimalad, Pedro-deyob-ega-soge, Juan-deyob-ega-soge itosmargua, belagwapa na danale Bab-Dummadse gotemalad, sogdemalad: “Bab-Dummad-Bela-Negsemaidye, bee be nibneg obinnisad, bee be napneg obinnisad, bee be demar obinnisad, degine, bee be bela ibmar obinnisad. </v>
<v b="ACT" c="4" v="25">Be-Burba-Isligwaledba be-mai-Davidʼga be sogsagusad: ‘¿Ibiga dulemar-yar-baid-baidgi-bukwamalad, Bab-Dummadgi binsarsunna urwebukwa? ¿Ibiga dulemar Bab-Dummadgi-aibinedgi binsarsunna binsabukwa? </v>
<v b="ACT" c="4" v="26">Reymar-negsemamaid, Bab-Dummadgi aibitemalad. Dulemar-nuga-nikamalad, Bab-Dummadgi isdar-binsadmalad. Bab-Dummad-na-nug-imaksadgi aibitemarbalid.’ </v>
<v b="ACT" c="4" v="27">”Ar ade, nue-napiragwad, Herodes, Poncio-Pilato, degine, Judíoʼsurmalad, degi, Israel-dulemarmala, we-neggweburgi igar-itogega ambikusmalad. Be-Machi-gwage-isligwaled-Jesús-oburgwega igar-amibukwa gusmalad. A-Jesús, Cristoʼga-guega be susagusad. </v>
<v b="ACT" c="4" v="28">Bab-Dummad, weyob-Jesús-gusadi, bato iduakwaa-be-ibmar-sogsadba gusad. </v>
<v b="ACT" c="4" v="29">”Emigindi, Bab-Dummad, nue be dake, ibiyobi anmar bega-arbamalad-ulale, dummagan, anmargi yolenanai. Degisoggu, anmarga gangued be uksun, adi, dobsuli be-gayaburbagi anmar sunmakmalagar, </v>
<v b="ACT" c="4" v="30">degine, be-ganguedgi nabir dule-uellemalad nudakmalagar. Aginbali, Be-Machi-Jesús-gwage-isligwaled-nuggi nabir ibmar-wilubgan-dakledisurmalad, degine, ibmar-gegerdaklemalad imakmalagar.” </v>
<v b="ACT" c="4" v="31">Jesúsʼba-nanaimalad Bab-Dummadse-goled-bergusmargu, danar-bukwamaladgi neg giglimakded. Agine, bela Bab-Dummad-Burba-Isligwaled egi ubononisunnad, geb degine, dobsuli Bab-Dummad-gayaburbagi sunmakdemarsunnad. </v>
<v b="ACT" c="4" v="32">Bela Jesúsʼgi-bensurmaladi, na binsaed-gwennagwadyob ulubgi itobukwa gusmalad. Dule-wargwensaale na ibmar egadye itobukwa gussurmalad. Ar ibmar bela na emargadye itobukwa gusmalad. </v>
<v b="ACT" c="4" v="33">Jesús-e-sapingan-bur-dummagan, Bab-Dummad-Burba-Isligwaled-ganguedba Bab-Jesús-gannar-durgusadgi, dobsuli sunmakdii guarmalad. Degine, Bab-Dummad, Jesúsʼba-nanaimaladgi bela-bela dulemargi-nabir-binsaed-burba odemai gualid. </v>
<v b="ACT" c="4" v="34">Jesúsʼba-nanaimalad emar-abargi ibmar-galakudii gwen gussurmalad. Ar ade, nainu-nikamaladi, degi, neg-nikamaladi, na manigi uknai guarmalad. Geb a-mani senonidamalad. </v>
<v b="ACT" c="4" v="35">Agine, Jesús-e-sapingan-bur-dummaganga mani uknonidamalad. A-mani na yopiraa ibmar-abemaladba mimiddamalad. </v>
<v b="ACT" c="4" v="36">Deun, Chipreʼgined-wargwen, Joséʼye-nugad, deyob imaksagusmogad. A-dulede, Leví-wagwad, Jesús-e-sapingan-bur-dummagana, Bernabéʼye we-dule-onugsasmalad. Bernabé sogleged, Nabir-Itole-Dule-Saed-Machiye. </v>
<v b="ACT" c="4" v="37">A-dulede, nainu nikasoggu, na manigi nainu-uksadi, a-mani Jesús-e-sapingan-bur-dummaganse senonikid, adi, Jesúsʼba-nanaimalad-wilemaladga, a-mani mimimalagar. </v>
<v b="ACT" c="5" v="1">Deunni, dule-wargwen, Ananíasʼye-nugadi, e-ome-Safira-ebo nainu manigi uksamogad. </v>
<v b="ACT" c="5" v="2">A-mani yamo Jesús-e-sapingan-bur-dummaganga bela-senonikidyob imaksad, ar edi, abala na obesad. E-ome, Ananías-mani-abala-obesad, nue-wisi gusmogad. </v>
<v b="ACT" c="5" v="3">Ananías mani-uknonigu, Pedro ega sogded: —Ananías, ¿Ibiga nia-saila-Satanás burba-isgana begi oubononiki? Emide, Bab-Dummad-Burba-Isligwaledga be gakansanonigu, mani-abala be susgu. </v>
<v b="ACT" c="5" v="4">Yoo be nainu-ukegu, ¿nainu begadinsursi? Nainu be uksagu, ¿a-manide begadinsursi? ¿Ibiga be-gwagegi anmarga gakansaedgi be binsanoniki? Dulemarga be gakan-imaksasulid, Bab-Dummadga be gakan-imaksad. </v>
<v b="ACT" c="5" v="5">Ananías, weyob Pedro-ega-soge-itosgu, Ananías yog-aimukudeguad, ilagwen-burgwar naded. Belagwapa dulemar degigusad-itosmaladi, bela-nue-dobee itonadmalad. </v>
<v b="ACT" c="5" v="6">Degine, sapingana, atuedgi Ananías-mui-obipirmaksamalad, geb sesmarsunnad, neg-uanse dikapmalad. </v>
<v b="ACT" c="5" v="7">Deyob-neggusad-wachi-ilapaagwad-sorbali, Ananías-ome nonimogad. E-iduar-neggusad-wissuli dognonikid. </v>
<v b="ACT" c="5" v="8">Geb Pedro ese egichialid: —Anga be soge, ¿mani-senonikidgii gargegu bemar nainu uksa? Ome, abin-sogded: —Eye, degi-mani-gargegu anmar nainu uksa. </v>
<v b="ACT" c="5" v="9">Geb degi, Pedro ega sogded: —¿Ibiga bemar-bebogwad Bab-Dummad-Burba-Isligwaled-wilubdakye sogmala? Be-dake, sapingana-be-sui-mui-digdimaladi emiskwaa nonimalad. Emisgindi, wemar neg-uanse be-dignamarmogoed. </v>
<v b="ACT" c="5" v="10">Agi Safira, Pedro-asabin yog-aimukudeguad, ilagwen-burgwar naded. Geb sapingana ubononimargu, Safira-burgwar-mai daknonimalad. Sesmalad, e-sui-dikarba digsamalad. </v>
<v b="ACT" c="5" v="11">Agine, belagwapa Jesúsʼba-nanaimalad-danar-ambikunonidamalad, degine, bela degigusa-itosmaladi, bela dobee itonadmarsunnad. </v>
<v b="ACT" c="5" v="12">Jesús-e-sapingan-bur-dummagana, dulemar-abargi ibmar-wilubgan-dakledisurmalad, degine, ibmar-gegerdaklemalad imaknai guarmalad. Degi, bela Jesúsʼba-nanaimaladi dule-wargwennayobi Babse-goled-neggi Salomónʼye-neg-ubeb-nugadba ambikunonidamalad. </v>
<v b="ACT" c="5" v="13">Dule-baigandi, dobedba geg ese atoge guarmalad. Degi-inigwele, a-dulemala, Jesúsʼba-nanaimaladgi binsaed-nikaa gudmalad, degi, egi nued sunmake gudmarbalid. </v>
<v b="ACT" c="5" v="14">Bukidar Bab-Jesúsʼgi bensuli gudmalad. Machergan, degi, omegan, Jesúsʼba-nanaimaladba nagumai gudmalad. </v>
<v b="ACT" c="5" v="15">Degine, dulemar-gegumalad magaba gablegedgi-mai onosdamalad. Igargi Pedro-idu mesisdamalad, adi, Pedro-e-burba egi wis nasale, dule-gegumaid nabir nuguegar. </v>
<v b="ACT" c="5" v="16">Dulemar-Jerusalén-neggwebur-dikarba-bukwamalad bukidar Jerusalénʼse nonidamarmogad, dule-gegumalad, degi, dule-niaburba-nikamalad senonidamalad. Jesús-e-sapingan-bur-dummagan a-dulemar belagwapa nudaksamalad. </v>
<v b="ACT" c="5" v="17">Dule-irwa-Bab-Dummadse-goled-bur-dummad, degi, e-sordamala, Jesús-e-sapingan-bur-dummagangi nobguarmalad. Wemarde, Saduceo-igarba-gudimaladid. </v>
<v b="ACT" c="5" v="18">Amar Jesús-e-sapingan-bur-dummagan-gasmalad, geb neggwebur-esgaryagi metemalad. </v>
<v b="ACT" c="5" v="19">Neg-mutikidba, Bab-Dummad-baliwitur esgarya-yawagak eganonikid, Jesús-e-sapingan-bur-dummagan onosad, geb amarga sogded: </v>
<v b="ACT" c="5" v="20">“Be namar, Bab-Dummadse-goled-negse be namalo, agi Cristoʼgi dula-gudigued-igargi dulemarga be sunmakmalo.” </v>
<v b="ACT" c="5" v="21">Deyob baliwitur ega sogsa itosmargu, banedgine wakudar Babse-goled-negse nadmalad, degi, agi dulemar-odurdakdemarsunnad. Ar dule-irwa-Babse-goled-bur-dummaddi, degi, eba-gudidimaladdi, igar-itomalaga Judío-dummagan-igar-nabiromaladse gochamalad. Geb Israel-girmar-dummagan nonimargu, suar-ibmala barmismalad, Jesús-e-sapingan-bur-dummagan-esgaryagi-bukwad ese sedamalagar. </v>
<v b="ACT" c="5" v="22">Esgaryase suar-ibmala modapgu, Jesús-e-sapingan-bur-dummagan-sate dakdapmalad. Degisoggu, suar-ibmala gannar nonimarsunnad, dummagan-owisononimarsunnad. </v>
<v b="ACT" c="5" v="23">Weyob sognonimalad: —Anmar modapgu, esgarya nue-atiar-sii anmar dakdapid, suar-ibmala yawagakgi nue-edarbe-gwichi anmar dakdapid. Degite, anmar yawagak-egasgu, ar dulemar sated. </v>
<v b="ACT" c="5" v="24">Dule-irwa-Babse-goled-bur-dummad, Babse-goled-neg-edarbed-e-dummad, degi, dule-irwa-Babse-gormalad-e-dummagan, geger itodmalad, wede igi-neg-gudodibeye, sogdemarsunnad. </v>
<v b="ACT" c="5" v="25">Deyob-sunmakbukwa dule-wargwen nonikid, sognonikid: —Bemar dulemar-esgaryagi-metemaladi, Babse-goled-neggi dulemar-odurdakbukwad. </v>
<v b="ACT" c="5" v="26">Degi, Babse-goled-neg-edarbed-e-dummad, suar-ibmalamala amar-gaega nadegusmalad. Geb Jesús-e-sapingan-bur-dummagan-gasmalad, nuedgi senonimalad, ar ade, dobmalad, abakalegi dulemar akwagi e-makarmalarye binsamalad. </v>
<v b="ACT" c="5" v="27">Senonimargu, Judío-dummagan-igar-nabiromalad-abarse ogwisnonimalad. Geb degi, dule-irwa-Babse-goled-bur-dummad Jesús-e-sapingan-bur-dummaganga sogded: </v>
<v b="ACT" c="5" v="28">—Anmar bemarga sogsamarsursi: ‘Melle bar Jesús-nuggi dulemar-odurdakmaloye. Emide, bela Jerusalénʼgi bemar-odurdakdiid-igar, bela neg-gassunnad, degine, bemar Jesús-burgwisad anmargi nasikbi gunaid.’ </v>
<v b="ACT" c="5" v="29">Pedro, degi, Jesús-e-sapingan-bur-dummagan-baigan, abin-sogdemalad: “Anmar dulemarba-ibsaed-iduale, bur Bab-Dummad-sogedba anmar ibsaergebed. </v>
<v b="ACT" c="5" v="30">Anmar-dadgan-e-Bab-Dummad gannar Jesús-odulos gusad. Bemar, a-Jesús nakrusgi-biokar oburgwisgusmalad. </v>
<v b="ACT" c="5" v="31">”Bab-Dummadi, a-Jesús-nug-odummosad, e-argan-nuedsik Jesús-sisad. Degine, dulemar-idugega, dulemar-abonogega nug-imaksad. Adi, bela Israel-dulemar e-isgudiidga bukib binsamalagar, e-daed ogwamalagar. Adi, e-isgudiid Bab-Dummad ega osulogegar. </v>
<v b="ACT" c="5" v="32">We deyob-gusadi, anmar-sunnad daksamalad, we-igar-barsogega anmar gunonikid, degi, Bab-Dummad-Burba-Isligwaled amba we-igar-barsogega gunonimogad. Bab-Dummadi we-Burba-Isligwaled dulemar-eba-damaladga ukmaid.” </v>
<v b="ACT" c="5" v="33">Jesús-e-sapingan-bur-dummagan weyob emarga soge itoarmargua, dummagan sae-itoarmalad, oburgwebi guarmalad. </v>
<v b="ACT" c="5" v="34">Judío-dummagan-igar-nabiromalad-abargi Fariseo-wargwen, Gamalielʼye-nugadi, igar-ukdesunnad: Jesús-e-sapingan-bur-dummagan sikwas wis onogwerye. We-Gamalielʼde Judíoʼmar-igar-mamaid-nue-wisidid, emar-abargi dule-bur-nug-nikagwadid. </v>
<v b="ACT" c="5" v="35">A-sorba geb Gamaliel, dummaganga sogded: —Israel-dorgan, nue salakarmar, nue binsakwaa ibmar-imakmalo. </v>
<v b="ACT" c="5" v="36">Nue be insamalo, epennegwa igi neg-gusa. Deun, Teudas dulemar-idudii gusad, na sogdii gusad, ede Dule-Dummadye. Degi, dulataled-ilabakegubin (400) dulemar eba nagus gusad. Geb Teudas-oburgwilesgu, Teudasʼba-nanaimalad bela aisakid duurmakde gusmalad, bar daklessurmalad. </v>
<v b="ACT" c="5" v="37">A-sorba, dulemar-ebisleged-ibagangi, Galilea-dor-wargwen, Judasʼye-nugadi, dulemar-obulamakdii gusmogad. Geb a-Judas-oburgwilesmogu, eba-nanaimalad bela duurmakde gusmogad, bar daklessurmarmogad. </v>
<v b="ACT" c="5" v="38">”Degisoggu, an bega sogmar, we-dulemar be onomar, mer be oakalomalo. Ar wemarde binsa-e-sogedba we-igar-imakdimalale, we-igar walagwen bergudoed. </v>
<v b="ACT" c="5" v="39">Ar we-igar Bab-Dummadgadirdina, bemar obelogosulid. Degisoggu, nue salakarmar, abakalegi bemar Bab-Dummadgi yolenaile.” </v>
<v b="ACT" c="5" v="40">Igar-nabiromaladi Gamaliel-soged nabir itosmalad. Geb Jesús-e-sapingan-bur-dummaganse gochamalad. Geb bibyosmalad-sorba, ega sogdemalad: Mer Jesús-nuggine bar sunmakmaloye. Geb agi onosmarsunnad. </v>
<v b="ACT" c="5" v="41">Jesús-e-sapingan-bur-dummagan, Judío-dummagan-igar-nabiromalad-abargi noarmargu, weligwar noarmalad, ar Bab-Jesús-nug-nuggi nabir-ise-mesagwar-gusadba yeer itosmalad. </v>
<v b="ACT" c="5" v="42">Jesús-e-sapingan-bur-dummagan bane-bane Bab-Dummadse-goled-neggi, degi, negayaa-negayaa dulemar odurdakdii gusmalad. We-Jesucristoʼde, Bab-Dummad-dule-wargwen-barmidagoye-sogsad-dule-sunnadye sogdii gusmalad. </v>
<v b="ACT" c="6" v="1">Deunni a-ibagangine, Jesúsʼba-nanaimalad mergumaisoggu, Judío-dulemar-Griegoʼgaya-sunmakmaladi, Judío-dulemar-Hebreoʼgaya-sunmakmaladgi sunmakarmalad. Sokarmalad, bane-bane mas mimilealile, anmar-omegan-ei-sui-burgwismaladdi baisur dakdamarye. </v>
<v b="ACT" c="6" v="2">Degi, Jesús-e-sapingan-bur-dummagan-e-ambe-gakabo-guedi (12), bela Jesúsʼba-nanaimaladse gochamalad, amarga sogdemalad: “Anmar mas-mimied-ular, Bab-Dummad-gayaburbagi-sunmaked-indaker, noaled. </v>
<v b="ACT" c="6" v="3">Degisoggu gwenadgan, dulemar-bemar-abargi-gudimalad walagugle (7) be sumalo. Bemar-abargi nueddaed, Bab-Dummad-Burba-Isligwaled-nikad, degine, nue-binsaed-nikadaed, be sumalo. Adi, a-dulemar mas-mimied-dakegar. </v>
<v b="ACT" c="6" v="4">Anmardi, Bab-Dummadse-goledginbi, degi, E-gayaburbagi-sunmakedginbi arbamaloed.” </v>
<v b="ACT" c="6" v="5">Belagwapa Jesúsʼba-nanaimalad nabir itosmalad. Degisoggu, Estebanʼye-nugad susmalad, a-dulede Babgi nue bensulid, degine, nue Bab-Dummad-Burba-Isligwaled nikabalid. Deginbali, Felipe, Prócoro, Nicanor, Timón, Parmenas, degine, dule Antioquíaʼgined-Nicolásʼye-nugad, susmarbalid. </v>
<v b="ACT" c="6" v="6">We-dulemar Jesús-e-sapingan-bur-dummaganse senonimalad. Geb Jesús-e-sapingan-bur-dummagan amarga Bab-Dummadse gochamalad. Na e-argan dulemar-walagugled-e-nonogi (7) mesismalad, adi, oyogegar, we-dulemar Bab-Dummadga-arbaega sulesmarye. </v>
<v b="ACT" c="6" v="7">Bab-Jesús-gayaburba nasgumai gualid, degi, Jerusalén-neggweburgi Jesúsʼba-nanaimalad mergumai gualid. Agine, bukidar dule-irwa-Bab-Dummadse-gormaladse-bakar, Bab-Jesús-igarba nagudmarmogad. </v>
<v b="ACT" c="6" v="8">Bab-Dummad bela-bela Esteban-nabir-daksoggu, degine, Esteban Bab-Dummad-Burba-Isligwaled-gangued bela-bela nikabarsoggu, dulemar-abargi ibmar-dummagan-gegerdaklemalad, degine, ibmar-wilubgan-dakledisurmalad imakdii gualid. </v>
<v b="ACT" c="6" v="9">Degi, gwenna-gwenna dulemar Judíoʼmar-Libertosʼye-bilemalad-e-onmakednegginmaladi, degi, Cireneʼginmaladi, Alejandríaʼginmaladi, Cilicia-dorgana, degi, Asia-yalaganbarmaladi, Esteban-ebo undar abin-abin imaknanai guarmalad. </v>
<v b="ACT" c="6" v="10">Amardi geg Esteban nue abin-imakguarmalad, ar ade, Estebanʼde nue-binsaed-nikaa, Bab-Dummad-Burba-Isligwaled-ega-sogedba sunmaked. </v>
<v b="ACT" c="6" v="11">Degisoggu, amar dulemar-bennuksamalad, yamo-gakansaale Estebanʼgi sunmakmalagar, adi, sogmalagar, Esteban Moisés-nuggi, degi, Bab-Dummad-nuggi dododii anmar itosye. </v>
<v b="ACT" c="6" v="12">Degidbali, a-dulemala, Judíoʼmar-girmar-dummagan, degi, Garda-Narmaked-Dulemar oulusmarsunnad, adi, Estebanʼgi gwisgumalagar. Agine, Judíoʼmar Esteban-gasmarsunnad, geb Judío-dummagan-igar-nabiromaladse Esteban-seargusmalad. </v>
<v b="ACT" c="6" v="13">Agine, dulemar-yamo-gakansaar Estebanʼgi-sunmaksamaladi, Esteban-barsogega nonimarsunnad. A-dulemala weyob sogdemalad: “We-dule, Babse-goled-neg-islidikidgi, degi, Bab-Dummad-Moisésʼga-Igar-Uksadgi dodoar-sunmakdiiye, gwen boggudisurye. </v>
<v b="ACT" c="6" v="14">Degi, we-dule sogdii, Jesús-Nazaretʼgined Bab-Dummadse-goled-neg-siid obelogoye, degine, Moisés-anmarga-gusgu-igarmar-mesisad oakalobaloye.” </v>
<v b="ACT" c="6" v="15">Bela dummagan Judíoʼmar-igar-nabirolenaidgi-bukwamaladi, Esteban-dakdemargu, Esteban-wagar-daklegedi baliwitur-wagarsuun-daklege dakarmalad. </v>
<v b="ACT" c="7" v="1">Degi, dule-irwa-Babse-goled-bur-dummad Estebanʼse egichialid: —¿Ar wede nabiri, begi sunmaknanaid? </v>
<v b="ACT" c="7" v="2">Degi, Esteban, abin-imakdegu, sogded: —Gwenadgan, degi, babgan, nue an-itomalo. Anmar-dad-Abraham amba yoo Haránʼse megdageunni, amba Mesopotamiaʼgi gudiidgi, Bab-Dummad gandikidba-yeerdaklegedgi ese magaros gusad. </v>
<v b="ACT" c="7" v="3">Deun, Bab-Dummad ega sogsagusad: ‘Be-neggweburgi be noe, be-gwenadgangi be bangu. An bega neg-oyogoedse be nae.’ </v>
<v b="ACT" c="7" v="4">”Degi, Abraham Mesopotamia-yalagi, Caldeo-neggweburgi-mai noali gusad, Harán-yarse megidap gusad. Geb agi e-bab-burgwisgu, Bab-Dummad we-yarse Abraham-senonigusad. Emigindi, a-yargi anmar bukwamalad. </v>
<v b="ACT" c="7" v="5">A-yargi Bab-Dummad Abrahamʼga nainu gwen uksasulid, wis bipi-goakwasaarbela ega uksasulid, sate gusad. Degite, Bab-Dummad ega sogsagusad: ‘We-yar an bega uko, degi, be-waganga an ukbaloye.’ Génesis 12:7 A-unni, amba yoo Abraham mimmi nikued. </v>
<v b="ACT" c="7" v="6">”Weyob Bab-Dummad Abrahamʼga sogsagusbalid: ‘Be-wagan e-yarsulidgi-gudii gumaloed. Agi, maiganga gumaloed, degine, a-yargi birga-dulataled-ilabake (400) sabsuli be-wagan-wiomaloed.’ </v>
<v b="ACT" c="7" v="7">”Bab-Dummad weyob-ega-sogsabalid: ‘Dulemar-be-wagan-maiga-imakoedi, ani, an sabsur-odurdakoed. Agi be-wagan ainidamalogu, we-yargi an-nug-odummobukwa gumaloed.’ ” </v>
<v b="ACT" c="7" v="8">Degi, Esteban sogdebalid: “Bab-Dummad Abraham-ebo na igar mesisad. We-igar-megisad-e-wilub magar-daklegegala, abgan-uka-duku-siked-igar Bab-Dummad Abrahamʼga uksad. Degisoggu, Abraham, na e-machi-Isaac ibabaabakgus-gwalulesad-sorba (8) ei abgan-uka-duku siksa gusad. Degine, Isaac, na e-machi-Jacobʼga abgan-uka-duku siksa gusmogad. Geb Jacob na e-masmala-anmar-dadgan-ambe-gakabogwadga (12) abgan-uka-duku-siked-igar imaksa gusmogad. </v>
<v b="ACT" c="7" v="9">”Degine, anmar-dadgana na e-urba-Joséʼgi nobguarmargu, maiga-guega dulemar-ibmar-ukmaladga manigi uksagusmalad. Geb a-dulemar Egipto-yarse José-sesa gusmalad. Ar Bab-Dummadi Joséʼba gudigu gusad. Igar-bulegangi ollorsamai gusad. </v>
<v b="ACT" c="7" v="10">Degine, Bab-Dummadi Joséʼga binsaed-nikarbadaed uksad, adi, nabir Egipto-rey-Faraón José-nued-dakegar. Degidbali, Faraón, Egipto-yar-dakega José-onug-imaksad, deginbali, e-neggi-neg-dakedga, José-onugsasbalid. </v>
<v b="ACT" c="7" v="11">”A-ibagangi, Egipto-yalagi, Canaán-yalagi, ukud-dummad, wile-itoged-dummad nagus gusad. Degidbali, anmar-dadgan masgunned-satedba ukumechar gusmalad. </v>
<v b="ACT" c="7" v="12">Jacob wisguargu, Egipto-yalagi madubur-gwagwaled nikaye, a-bakega gebe Egipto-yalase anmar-dadgan-barmis gusad. </v>
<v b="ACT" c="7" v="13">”Geb gannar anmar-dadgan Egipto-yarse mas bakarbalidgi, José e-iamarse na magarosad. Geb agi Faraón wisgunonigusad, doamar José-gwenadgan gue. </v>
<v b="ACT" c="7" v="14">A-sorba, José e-babbina gochasunnad, adi, e-bab-Jacob, degi, e-gwenadgan belagwable e-dulapaa-gakambe-gakataled (75) Egipto-yarse dagmalagar. </v>
<v b="ACT" c="7" v="15">Geb Jacob Egipto-yarse nonigusad, degi, a-yargi burgwisad. Geb a-yargi anmar-dadgan-e-ambe-gakabogwadi (12) burgwismarmogad. </v>
<v b="ACT" c="7" v="16">Anmar-dadgan burgwisgu, Siquemʼye-neg-nugadse seles gusmalad, bia dad-Abraham Hamor-e-mimmiganse manigi napa-baksagusadgi digledapmalad.” </v>
<v b="ACT" c="7" v="17">Esteban sogdebalid: “Degine, Bab-Dummad Abrahamʼga sogsad, yoedse an bega we-napa ukoye. A-ibagan modanigu, deun Egipto-yargi anmar-dadgan dula-mergud gusad. </v>
<v b="ACT" c="7" v="18">A-ibagangi, rey-gwensak Egipto-yalagine dummadga megnonigusad. A-dulede, José-Egipto-yar-bendaksad wissulid. </v>
<v b="ACT" c="7" v="19">A-rey yamo-yardakakwaa anmar-dadgan-sabsur-wioali gusad. Anmar-dadgan-mimmigan burgwemai-guegala, e-mimmigan-wargwen-obegega imakdaed. Adi, melle Israel-dula bar mergumai guegar. </v>
<v b="ACT" c="7" v="20">”A-ibagangi, Moisés gwalulesad. Bab-Dummad a-machigwa mimmi-nued daksad. E-babgandi na neggi nii-warbaa arbakee na odungudani gusmalad. </v>
<v b="ACT" c="7" v="21">E-babgan geg bar e-neggi-sediguedba, diwarse Moisés-berbeapi gusmalad. Agi Faraón-sisgwadi Moisés-sussunnad, geb degi, e-mimmiyobi na akwis gusad. </v>
<v b="ACT" c="7" v="22">Agine, Moisés Egipto-igargan nue durdaksad, degi, nue balamisad. Moisés gannarbaa ibmar-sae, degi, gannarbaa nue-yeer-sunmake gunoni gusad. </v>
<v b="ACT" c="7" v="23">”Moisés birga-dulabo-nikadgi (40) na e-gwenadgan-Israel-dulemar daknaye binsaali gusad. </v>
<v b="ACT" c="7" v="24">Modapgu, Egipto-dule-wargwen binsarsunna Israel-dule-sabsur-imaknai dakdapid. Degidbali, Moisés na e-gwenad-bendakega, Egipto-dule-oburgwisad, deyob buged-mai e-gwenad-Israel-dulega imaksad. </v>
<v b="ACT" c="7" v="25">Moisésʼdi e-gwenadgan-Israel-dulemar eba Bab-Dummad emar-wilebukwad-onogoed magar itomaloye bienad. Dakleargu, Israel-dulemar magar itossurmalad. </v>
<v b="ACT" c="7" v="26">A-banedgine, Moisés, Israel-dule, Israel-dule-baidbo sarsonanai dakargu, aisaar emarga igar-naboye sokalinad, ega sogded: ‘Gwenadgan, ¿ibiga na be sarsonanai? Melle be urwemar, ar bemar na gargwenad gumalad.’ </v>
<v b="ACT" c="7" v="27">”Degi, dule-e-ai-sabsur-imaknaid Moisés-egee imaksad, ega sogded: ‘¿Ar doa anmar-dummadga, anmarga-igar-nabogedga be-onugsasa? </v>
<v b="ACT" c="7" v="28">¿Sae Egipto-dule-oburgwisadyob be an-oburgwebimoga?’ </v>
<v b="ACT" c="7" v="29">”Deyob dule ega soge itosgu, Moisés, Madián-yalaganba wakite gusad. A-yalagine, e-yarsulidgi gudigualid. Moisés, a-yargi machimala-warbo nikusad. </v>
<v b="ACT" c="7" v="30">”A-birgadulabogus (40) ibmar-gusad-sorbali, nega-dulesulidganba, Sinaíʼye-yar-nugad-itakasaar, sapi-gwabunye-gwichid-gummakmaidyob-abargi baliwitur-wargwen Moisésʼse magarosad. </v>
<v b="ACT" c="7" v="31">Moisés a-sapi-gwabunye-gwichid-gummakmaid geg-bergu dakargu, geger dakedba, walikaa nue-nuu daknadgu, Bab-Dummad ega soge itoalid: </v>
<v b="ACT" c="7" v="32">‘Ani an be-dadgan-e-Bab-Dummadid. Ani an Abraham, Isaac, degi, Jacob-e-Bab-Dummadid.’ Éxodo 3:6 ”Moisés dobedba wawanmakde gusad, sapi-gwabunye-gwichid gwen bar dakbi-itonadsulid. </v>
<v b="ACT" c="7" v="33">”Degi, Bab-Dummad ega sogdesunnad: ‘Be-naggi nag-uka-yoid be unge. Ar be napa-annagwichid, napa-nuedid, nega-isligwaled-napad. </v>
<v b="ACT" c="7" v="34">Emide, an nue-daksad, an nue-itosbalid, igi an-dulamar-Egipto-yargi-bukwadi wilebukwa. A-ulale, an-dulamar-bendakega an aidenonikid. Emide, an-dulamar-ononaega Egipto-yarse an be-barmidoed.’ ” </v>
<v b="ACT" c="7" v="35">Degi, Esteban sogdebalid: “We-Moisés-yapa-abingamaladbali, ega sogsagusmalad: ‘Anmar-dummadga-guega, degi, anmarga-igar-nabogedga-guega, ¿doa-dule be-onugsasa?’ Emide, a-Moisés Bab-Dummadi Israel-dulemar-e-dummadga-guega onugsasad, degi, Israel-dulemar-onogega onugsasbalid. Bab-Dummadi e-baliwitur-ganguedba deyob imaksad. We-baliwiturde, epenne sapi-gwabunye-gwichid-abargi Moisésʼse magaros-gusadid. </v>
<v b="ACT" c="7" v="36">”We-Moisés Egipto-yargi, ibmar-gegerdaklemalad-oyosad, degine, ibmar-wilubgan-dakledisurmalad oyosbalid. Degidbali, Moisés anmar-dadgan-Egipto-yargi-bukwad onosad. Degi, Demar-Ginnidye-nugadgi, degi, birga-dulabo (40) nega-dulesulidganba ibmar-gegerdaklemalad oyodii gusad, degine, ibmar-wilubgan-dakledisurmalad oyodii gusbalid. </v>
<v b="ACT" c="7" v="37">”Amba we-Moisésʼsunnad Israel-dulemarga sogsagusad: ‘Bab-Dummad e-gayaburba-barsoged-anyobid be-gwenadgan-abargi gwensak bemarga barmidagoed. A-dule, nue be itomalo.’ </v>
<v b="ACT" c="7" v="38">”Amba we-Moisés anmar-dadgan-abargi nega-dulesulidganba gudigusad. Deunni, yar-Sinaíʼgi baliwitur-ese-magarosad-ebo na sunmakdii gusad. Degi, Moisés anmar-dadganga sunmakdii gusmogad. We-Moisés Bab-Dummad-gayaburba burba-dula-uked abingasgusad, adi, anmarse ogwamarmogagar. </v>
<v b="ACT" c="7" v="39">”Degite, dadgandi Moisésʼba ibmar imakbisur-gusmalad, bur obacha-gusmalad, gannar Egipto-yarse dagbi-guarmalad. </v>
<v b="ACT" c="7" v="40">Aga Aarónʼga sogdemalad: ‘¡Aarón! Be anmarga bab-dummagan sobe, adi, anmar-idu-nadap gumalagar. Ar Moisés-Egipto-yargi-anmar-onosad, anmar wissulid, wede igi-gusa.’ </v>
<v b="ACT" c="7" v="41">”Degisoggu, moli-bebe-nikad-sapingwagwadgiid sobsamalad, a e-bab-dummadga na imaksamalad. Geb aga iba-dummad onosmalad, ega ibmar-durgan bukidar oburgwismalad, na dukin ibmar-sobsamaladgi wergunai gusmalad. </v>
<v b="ACT" c="7" v="42">”Degisoggu, Bab-Dummad anmar-dadgangi bangudsunnad. Nibneggi-ibdula-nanaidse ulubgi bab-dummadyob egi binsabukwa-guega imaksasunnad. Ar weyob Bab-Dummad-Gardagi E-gayaburba-barsogmalad bato narmaksad: ‘Israel-dulemar, bemar birga-dulabo (40) nega-dulesulidganba gudigusmargua, ¿anga be napiragwadgi ibmar-ogumakar-ukleged uksamarsi? ¿Anga be napiragwadgi ibmar-ukleged uksamarsi? Suli. </v>
<v b="ACT" c="7" v="43">Aka nuchu-Moloc-e-neg-sobaled be semamaid, Degi, niisgwa-Refán bab-dummadyob e-nug-odummogega bemar sobsamalad. A-ulale, dikasuli Babilonia-neggwebur-dakasiki an be-balimetemaloed.’ </v>
<v b="ACT" c="7" v="44">”Nega-dulesulidganba anmar-dadgan bipirmakdigu, Babse-goled-neg-sunna-seleged-nika gusmalad. A-neg Bab-ebo na igar-mesisad mag-daklegega anmar-dadganga uklesad. We-negde, igi Bab-Dummad Moisésʼga oyosa, deyob Moisés neg-sobsagusad. </v>
<v b="ACT" c="7" v="45">”Degi, anmar-dadgande, e-dadgan-burgwisad-sorba, we-neg abingasmarsunnad. A-neg anmar-dadgan Josuéʼmala, we-yarse-ubononimargu, sear gusmalad. Bab-Dummad gandikidba dulemar-e-idu-bukwadi onosgusad. We-negde, David reyga-megisadse siigusad. </v>
<v b="ACT" c="7" v="46">Bab-Dummad nabir Davidʼgi binsassoggu, David Bab-Dummadse-goled-neg sobesokalinad, adi, Jacob-wagan-e-Bab-Dummad na meged-neg nikuegar. </v>
<v b="ACT" c="7" v="47">Degi-inigwele, geb e-machi, Salomónʼye-nugad, Bab-Dummadse-goled-neg sobsagusad. </v>
<v b="ACT" c="7" v="48">Bab-Dummad-Bur-Birigined dulemar-neg-sobedgi gwen-megosur guoed, Bab-Dummad-gayaburba-barsoged-sogsadyob: </v>
<v b="ACT" c="7" v="49">‘Bab-Dummad weyob soged: Nibnega an-ologanaga gued, degi, napnega an-nag-onakwed-ganaga gued. Degite, ¿ibi-neg bemar anga sobmalosunna? ¿Bia be anga obunnoged-neg ukmalosunna? </v>
<v b="ACT" c="7" v="50">¿Ar belagwable we-ibmarmarde an obinnissursi?’ ” </v>
<v b="ACT" c="7" v="51">Esteban sogdebalid: “Bemar gusgu Bab-Dummad-Burba-Isligwaledgi yoledigumalad, bemar-dadgan-gusadyobi be gumalad. Bemar uaya-gwen-niksurmalad, degi, bemar gwagegi dule-Bab-Dummad-akudakmaladyob damalad. </v>
<v b="ACT" c="7" v="52">Ar be-dadgan, ¿biti Bab-Dummad-gayaburba-barsogmalad wiossurmar be insae? Bela wiosmaladbiid. Bab-Dummad-gayaburba-barsogmalad sogsagusmalad, yoedse dule-wargwen, dule-gwage-swilidikid, bemarse danikoye. Degi-sogsamalad, be-dadgan a-dule-oburgwisgusmalad. Degite, emigindi, we-dule-gwage-swilidikid bemarse nonigu, bemar, darba manigi uksamalad, degi, bemar oburgwismarbalid. </v>
<v b="ACT" c="7" v="53">Bab-Dummad igar-mesisad na e-baliwiturmarba bemarga uksanad, degite, a-igarba gwen be ibmar imaksasurmalad.” </v>
<v b="ACT" c="7" v="54">Judío-igar-nabiromalad-dummagan weyob Esteban emarga ibmar-soge-itosmargu, e-gwagegi sae-itodmalad, degi, bela-belad ise-urwar Estebanʼgi uludmalad. </v>
<v b="ACT" c="7" v="55">Estebanʼdi Bab-Dummad-Burba-Isligwaled nue nikasoggu, niba atakdegua, Bab-Dummad-e-gangued-yeerdakleged dakalid, degi, Jesús Bab-Dummad-argan-nuedsik gwichi dakarbalid. </v>
<v b="ACT" c="7" v="56">Degi, Esteban sogded: “¡Be dakmar! Nibneg argaar an daked, degi, Dule-Machi Bab-Dummad-argan-nuedsik gwichi an dakbalid.” </v>
<v b="ACT" c="7" v="57">Judíoʼmar mer-Esteban-itomalagala uaya gasa imaksamalad, degi, binnasur oimakdemalad. Geb bela Estebanʼgi buladik duurmakdemalad. </v>
<v b="ACT" c="7" v="58">Esteban-gasmargu, neggwebur-magaba ebipidmalad. Geb agi akwagi-makar oburgwismalad. Dulemar akwagi-Esteban-maknanaid sapin-wargwen-Sauloʼye-nugadga Esteban-mor uksamalad, adi, ega gamalagar. </v>
<v b="ACT" c="7" v="59">Akwagi Esteban-maknanaimargu, Estebanʼdi weyob Bab-Dummadse gochad: “Dummad-Jesús, an-san-burba be susun.” </v>
<v b="ACT" c="7" v="60">A-sorba Esteban yokorgi sindigar sigisad, geb binnasur goted, sogded: “Dummad, we-dulemar-sabsur-an-imaknanaidgi mer isdar be binsao, isgunanaisurmalayobi be dakoed.” Weyob-sogsad-sorba, Esteban burgwissunnad. </v>
<v b="ACT" c="8" v="1">Judíoʼmar Esteban-iblosmargu, Saulo yeer-itogwichi gusmogad. Deunni, Jerusalén-neggweburgi Jesúsʼba-nanaimalad-danar-ambikunonidamalad nue-ise-wilegar baregillearmalad. Degisoggu, bela amala Judea-yalaganba, degi, Samaria-neggweburse duurmakde gusmalad. Unnila Jesús-e-sapingan-bur-dummaganbi Jerusalénʼgi besa gusmalad. </v>
<v b="ACT" c="8" v="2">Dulemar-Bab-Jesúsʼba-nue-nanaimaladi nuedgi Esteban-mui dikapmalad. Amar Estebanʼba nue-bukib-binsadii gusmalad. </v>
<v b="ACT" c="8" v="3">Deun, Sauloʼdi Jesúsʼba-nanaimalad-danar-ambikunonidamalad-baregindii gualid, negayaa-negayaase machergan-baregindii, omegan-baregindii gualid. Geb agine esgaryaba metedaed. </v>
<v b="ACT" c="8" v="4">Jesúsʼba-nanaimalad Jerusalénʼgi-ainidmaladi bela aisakidmargu, Bab-Jesúsʼgi-abonoleged-igargi bela dulemarga sunmaknadap gusmalad. </v>
<v b="ACT" c="8" v="5">Dule-wargwen, Felipeʼye-nugadi, Samaria-neggweburse nadegusad, agi Cristoʼgine dulemarga sunmakdapid. </v>
<v b="ACT" c="8" v="6">Dulemar, Felipe-sunmaked itoarmargu, degine, ibmar-wilubgan-dakledisulid-imaked dakarmarbargu, dulemar ese ambikunonidamalad. </v>
<v b="ACT" c="8" v="7">Deginbali, bukidar niaburba-nikamaladi, binnasur-gote, niaburbamar egi ainiddamalad. Degi, bukidar dule-abagan-burgwar-nikamaladi, dule-muya-muya-nanamaladi, Felipe onudakmai gusad. </v>
<v b="ACT" c="8" v="8">Degisoggu, Samaria-neggweburgi nue-weligwar-itobukwa gusmalad. </v>
<v b="ACT" c="8" v="9">A-ibagi Samaria-neggweburgine dule-wargwen, Simónʼye-nugadi, gudigusmogad. A-dulede, ibmar-burba-wisid-duledid. Iduar dulemar-yardakdii gusad, ar ade, bukidar ibmar-dakledisurmalad-imakdii gusad. Dule-dummadye na san-sadii gusad. </v>
<v b="ACT" c="8" v="10">Bela dulemar-burwigana, degi, serganse-bakar, nue boo itobukwadamalad, degi, bukidar sogdamalad: “We-dule, Bab-Dummad-gangued-nue-nikad-duleye.” </v>
<v b="ACT" c="8" v="11">Bukidar Simón-ibmar-sogedba imakdedamalad, ar ade, dikasurgus Simón dulemar-yardakar, ibmar-dakledisulid-imakdisoggu, ese binsaed galeddamarsunnad. </v>
<v b="ACT" c="8" v="12">Ar dulemar, Felipe gayaburba-nuedgi-sunmakdiid itosmargua, degi, Bab-Dummad-e-negdakmaidgi-sunmakdiid itosmargua, degine, Jesucristo-nuggi-sunmakdiid itosmargua, Samaria-dulemar e-gwagegi Jesús-abingasmalad. Geb machergan, degi, omeganse-bakale, Bab-diigi-ogleged-igar imaksamarsunnad. </v>
<v b="ACT" c="8" v="13">Simón Bab-Jesúsʼgi bengussurmogad. Simón Bab-diigi-oglesad-sorba, Felipeʼba bipirmakdii gualid, ar ade, Simón, Felipe-ibmar-wilubgan-imaked, degi, ibmar-dakledisurmalad-dummagan-imaked geger-dakdii gualid. </v>
<v b="ACT" c="8" v="14">Jesús-e-sapingan-bur-dummagan-Jerusalénʼgi-bukmalad wisguarmargu, Samaria-dulemar Bab-Dummad-gayaburba abingasmarye. Geb esega, Pedro, degi, Juan-ebogwa, barmismalad. </v>
<v b="ACT" c="8" v="15">Pedro, Juan-ebogwa Samariaʼse mosmargu, Bab-Dummad-gayaburba-abingasmaladga Bab-Dummadse gotemalad, adi, Bab-Dummad-Burba-Isligwaled abingamarmogagar. </v>
<v b="ACT" c="8" v="16">Ar ade, Bab-Dummad-Burba-Isligwaled Samaria-dorgangi amba yoo nonikid. Unnila Jesús-nugginbi diigi oglesmalad. </v>
<v b="ACT" c="8" v="17">Degi, Pedro, Juan-ebo, Samaria-dorgangi argan mesismargu, amar Bab-Dummad-Burba-Isligwaled-abinganonimarmosunnad. </v>
<v b="ACT" c="8" v="18">Jesús-e-sapingan-bur-dummagan e-argan dulemargi mesisale, Bab-Dummad-Burba-Isligwaled abingasdamalad. Deyob, Simón daksagu, Jesús-e-sapingan-bur-dummaganga mani ukbigualid. </v>
<v b="ACT" c="8" v="19">Amarga sogded: —We-gangued-bemar-nikad anga udamoye, adi, doa-dulegi an-argan an mesisale, nabir Bab-Dummad-Burba-Isligwaled-abingaegarmoye. </v>
<v b="ACT" c="8" v="20">Pedro, Simón-abin sogded: —Be-manibo be soo-sailase nasun. Ar Bab-Dummad-nabir-anmargi-binsaed, anmarga ibmar-uked, manigi bakleye be bidager. </v>
<v b="ACT" c="8" v="21">Degisoggu, bega anmarba Bab-Dummad-Burba-Isligwaled-uked-igar gwen maisulid. Ar be-gwage Bab-Dummadgi dikasur bangus naid. </v>
<v b="ACT" c="8" v="22">Degisoggu, be-gwagegi be-sunnasur-binsasad bukib be binsasun, na be nugusun. Bab-Dummadse be gole, adi, abakalegi be-gwagegi-sunnasur-binsasad Bab-Dummad bega osuloalile. </v>
<v b="ACT" c="8" v="23">Ar an be-dakgua, be-ulubgi ibmar-gagbidyob aimargi-nobed begi naid, degine, isguedse be bipirmasgudii an be-daked. </v>
<v b="ACT" c="8" v="24">Simón, Pedroʼga, degi, Juanʼga sogdesun: —Anga Bab-Dummadse be gormar, adi, bela be-anga-ibmar-sogsad mer degiguegar. </v>
<v b="ACT" c="8" v="25">Pedro, Juan-ebogwa, Bab-Dummad-Gayaburba-Nued-barsogsamalad-sorba, degi, Jesús-nuggi sunmaksamargu, gannar Jerusalénʼse armarsunnad. Jerusalénʼse danimargu, igarba Samaria-yargi neggwebur-burwigana-bukmaladga Bab-Dummad-Gayaburba-Nuedgi sunmakdani gusmalad. </v>
<v b="ACT" c="8" v="26">Bab-Dummad-e-baliwitur-wargwen Felipeʼga sognonikid: “Be nae, nega-dulesulidgansik dad-nakwed-argan-nuedsik be nao. Jerusalénʼgi Gaza-neggweburse-aibillemaid-igarba be naoed.” </v>
<v b="ACT" c="8" v="27">Degidbali, Felipe nade gussunnad. Igarba nadapgu, dule-wargwen Etiopíaʼgined dakalid, dule-alugwag-gwasualed. A-dulede, dule-dummadid, ar ade, Etiopíaʼmar-rey-bundor-Candaceʼga mani-daked-duled. A-dulede, Jerusalén-neggweburse Bab-nug odummogega arbigusad. </v>
<v b="ACT" c="8" v="28">Etiopía-dule gannar na e-negse nadapgu, e-moli-urgi sii, Bab-Dummad-gayaburba-barsoged-Isaías-narmaksagusad-absonadapi gusad. </v>
<v b="ACT" c="8" v="29">Agi Bab-Dummad-Burba-Isligwaled Felipeʼga sogded: “Ese be nae, e-moli-ur-yase walikaa be nae.” </v>
<v b="ACT" c="8" v="30">Felipe ese nadsunnad. Walikgusgu, Bab-Dummad-gayaburba-barsoged-Isaías-narmaksadi, a-absonadap itoalid. Degi, Felipe ese egisdesunnad: —Degite, be-absonadapid, ¿mag be itoge? </v>
<v b="ACT" c="8" v="31">Dule-Etiopíaʼgined, abin-sogded: —¿Sunna mag an itogosi, ar dule anga odulosulir, we ibi-obare? Degisoggu, Felipeʼga sogdesunnad: —An-moli-urse be nakwe, an-dikarba be sigdage. </v>
<v b="ACT" c="8" v="32">Etiopía-dule, Bab-Dummad-Garda-narmakaled-absonadapid, wegi-narmakar naido: “Igi-sibad-wawaad-senigwad e-oburgwilegedse selesdae, deyobi, selemai gusad. Igi-sibad-wawaad ega-e-absar-siked-abin, gordasuli, deyobi, dulemar-asabin Bab-Jehová-e-mai gaya nikussulid, degi, dulemar-asabin gwen gochasurbalid. </v>
<v b="ACT" c="8" v="33">Bela-bela egi dodosmaladgi, igar-maidba gwen ega imaksasurmalad, igar gwen nabirossurmalad. Degisoggu, ¿doa e-wagangi bar sunmakosunna? Ar ade, oburgwismalad.” </v>
<v b="ACT" c="8" v="34">Etiopía-dule Felipeʼse egisdesun: —Anga be soge, ¿we doagi Bab-Dummad-gayaburba-barsoged sunmake? ¿An na dukin soge, igi, dule-baidgi sunmake? </v>
<v b="ACT" c="8" v="35">Degi, Felipe, Isaías-garda-narmakar-gebe-onogedgi ega sunmakded. Geb Bab-Dummad-Gayaburba-Nued-Jesúsʼgi-soglesadgi ega sunmaksabalid. </v>
<v b="ACT" c="8" v="36">Degi, igarba nadapmargu, dii nai dakarmalad. Agi Etiopía-dule Felipeʼga sogded: —Dii be dake. ¿Bab-diigi-ogleged-igargi geg an oglege? </v>
<v b="ACT" c="8" v="37">Felipe, abin-imakded: —Ar na be Jesucristoʼgi nue-bensulile, be sunna Jesús-nuggi diigi oglegodo. Etiopía-dule, Felipe-abin sogded: —An bensulid, Jesucristo Bab-Dummad-Machi-sunnadid. </v>
<v b="ACT" c="8" v="38">Degi, Etiopía-dule moli-ur-nasiksasunnad. Degine, ebo diise aidesmarsunnad. Geb Felipe Etiopía-dule Bab-diigi-ogleged-igargi ogsasunnad. </v>
<v b="ACT" c="8" v="39">Dii-yagi-gwichi nakwiarmargu, Bab-Dummad-Burba-Isligwaled ukiar Felipe-sesagusad. Etiopía-duledi bar gwen Felipe-daksasulid, degi-inigwele, bela-bela weligwar e-negse nadapgusad. </v>
<v b="ACT" c="8" v="40">Felipeʼdi bato Azoto-neggweburgi gudii daklealid. Felipe neggwebur-ilibali, Bab-Dummad-Gayaburba-Nuedgi sunmaknadapgusad, deyob Cesarea-neggweburse warmaksad. </v>
<v b="ACT" c="9" v="1">Saulo Jesúsʼba-nanaimalad-isdar-dakedbali, emar-ogilogedginbi binsadiid. A-ulale, Saulo garda-amiega, dule-irwa-Babse-goled-bur-dummadse nadegusad. </v>
<v b="ACT" c="9" v="2">Adi, nabir Damascoʼgi Judíoʼmar-onmakedneg-bukmaladse dogegar. A-gardade Sauloʼga igar-uknaid, adi, nabir machergan, omegan Jesúsʼba-nanaimalad gaegar. Amar gugmakar Jerusalénʼse sedagegar. </v>
<v b="ACT" c="9" v="3">Saulo igarba-nadapgu, Damasco-neggwebur-omodanigu, ukiar nibneggi gwallu mee egi ganonikid. </v>
<v b="ACT" c="9" v="4">Agi, napase aimukud gusad. Geb nibneggi dule ega soge itoalid: —Saulo, Saulo, ¿ibiga be an-baregindii? </v>
<v b="ACT" c="9" v="5">Saulo abin-sogded: —Dummad, ¿be doasunna? Dule, abin-imakded: —Ani an Jesús, ar ani be an-balegindiid, ani an a-duled. Ikogi be didii annaye sogele, na be dukin nunmaked amioed. </v>
<v b="ACT" c="9" v="6">Saulo nue-dobed-abalagine, wawanmakale, sogded: —Dummad, ¿ibi imakbi be an-abesunna? Dummad, abin-imakde, ega sogded: —Be gwisgu, neggweburse be nae, agi bega sogmaloed, ibu be imakoe. </v>
<v b="ACT" c="9" v="7">Dule-Sauloʼba-nadapgusmalad bela-bela dobe itodmalad, geg sunmake gudmalad. Ar ade, gayaburba gole itosmalad, degi-inigwele, gwen dule daksurmalad. </v>
<v b="ACT" c="9" v="8">Saulo napagi-mai gwisgudgu, aku-dulemar-dake gwisgualid, e-ibya bela sobmor gusad. Degisoggu, e-sordamar argangi-annikaa Damascoʼse Saulo-searmarsunnad. </v>
<v b="ACT" c="9" v="9">Saulo, ibapaa Damasco-neggweburgi aku-atake megisad. Mas guchasulid, gobsasurbalid. </v>
<v b="ACT" c="9" v="10">Deun, Damasco-neggweburgi Bab-Jesúsʼba-naid-wargwen maigusad. A-dulede, Ananíasʼye-nugad. A-dulega Bab-Jesús gabgi ibmar sognonikid. Weyob sognonikid: —¡Ananías! Geb Ananías abin-sogded: —Naa, Dummad, wegi an mai, an be-itomai. </v>
<v b="ACT" c="9" v="11">Agi Bab-Jesús ega sogded: —Gwisgu, Judas-negse be nae, Igar-Innikigwadye-nugadba be nao. Be modapile, Tarso-dule-Sauloʼye-nugadi be egisdapoed. A-dulede, a-neggi Bab-Dummadse gormaid. </v>
<v b="ACT" c="9" v="12">Ar Saulo bato gabgi dule-wargwen-Ananíasʼye-nugad daksad. Ese dogdani, degi, egi argan-mesnai daksad, adi, nabir gannar atakegar. </v>
<v b="ACT" c="9" v="13">Ananías, Bab-Jesús ega degi-soge itosgu, sogded: —Dummad, dule-bukidar we-dulegi sunmakmar an-itodiid, igi Jerusalénʼgi beba-nanaimalad beedse wiosa. </v>
<v b="ACT" c="9" v="14">Deginbali, wegi Damascoʼgi dule-irwa-Bab-Dummadse-gormalad-e-dummagan ega igar-uksamogad, adi, nabir beba-nanaimalad bela gaegar, esgaryagi metegar. </v>
<v b="ACT" c="9" v="15">Bab-Jesús, abin-imakded: —Be nae, ar we-dule an-sapinga-guega an susmogad. Adi, nabir Judíoʼsurmaladga, reymarga, degi, amba Israel-dulemarga, an-nuggi sunmakegar. </v>
<v b="ACT" c="9" v="16">Degisoggu, ani an Sauloʼga oyogoed, an-sapinga-guedi, beedse an-nug-ular wilegergebye. </v>
<v b="ACT" c="9" v="17">Deyob Bab-Jesús ega sogsagu, Ananías Judas-negse nadsunnad. Modapgu, Ananías, e-argan Sauloʼgi-mesisgu, ega sogded: —Gwenad-Saulo, Dummad-Jesús igarba-danigu bese-magarosad-dule, a an-barmialid. Adi, nabir gannar be atakbaligar, degi, Bab-Dummad-Burba-Isligwaled bela-bela be nikubaligar. </v>
<v b="ACT" c="9" v="18">Degi-ega-sogsagu, Saulo-ibyagi ua-ukayobi-naidi, yog babatiargusad. Geb degi, nabir gannar ataknaded. Geb Saulo a-sorba, yog Bab-diigi-ogleged-igargi oglessunnad. </v>
<v b="ACT" c="9" v="19">Saulo geb mas guchagu, wis gannaledsunnad. Agi, Damascoʼgi dulemar-Jesúsʼba-nanaimalad-walik ibbigbasaar gudigusad. </v>
<v b="ACT" c="9" v="20">Geb agi Saulo, Jesucristo-igargi yog sunmakar imakded. Judíoʼmar-onmakedneg-irba, sogdii gusad, Jesús Bab-Dummad-Machi-sunnadye. </v>
<v b="ACT" c="9" v="21">Saulo-itoarmalale, bela geger itoddamalad. Sogdedamalad: “¿We-dulede, Jerusalénʼgine dulemar-Jesúsʼba-nanaimalad-baregindii dasursi? ¿Ar amba we-dulede dulemar-Jesúsʼba-nanaimalad-gaega wese nonisursi? Adi, Jerusalénʼse sedega, dule-irwa-Babse-gormalad-e-dummaganga ukegar.” </v>
<v b="ACT" c="9" v="22">Ar Saulo aka bur bule Bab-Jesús-igargi-sunmaked gangumai gusad. Jesús we, Cristo-sunnadye, Bab-Dummad-dule-wargwen-barmidagoye-sogsad-duleye sogdii gusad. Degisoggu, Damascoʼgi Judíoʼmar-bukwadi geg Pablo-abin-imake gusmalad. </v>
<v b="ACT" c="9" v="23">A-ibagan-nasad-sorba, Judíoʼmar Saulo-oburgwemalaga igar amismalad. </v>
<v b="ACT" c="9" v="24">Saulo dulemar-e-oburgwebimalad wisgusad. Saulo-oburgwemalagala, Judíoʼmar bane-bane neggwebur-yawagak-nagaba, mutikidba, ibginse-bakar, Saulo-edarbebukwa gusmalad. </v>
<v b="ACT" c="9" v="25">Jesúsʼba-nanaimaladdi, Saulo-nabir-wakinnega, mutikidba neggwebur-galu-dikarba garbagi Saulo-odesmarsunnad. </v>
<v b="ACT" c="9" v="26">Saulo Jerusalén-mosgu, Jesúsʼba-nanaimaladba ambikubi gualinad. Ar Jesúsʼba-nanaimaladdi dobe itomalad, ar ade, Bab-Jesúsʼba-naimodeeye gwen Sauloʼgi binsasurmalad. </v>
<v b="ACT" c="9" v="27">Degi-inigwele, Bernabéʼdi Jesús-e-sapingan-bur-dummagan-bukwadse Saulo-sesagusad. Amarga sogdesunnad, igi Saulo Damasco-igarba-nadapgu, Bab-Jesús-daksagusa. Agine, igi Jesús ega sogsagusbali, deginbali, igi Saulo Damascoʼgi dobsuli, nue-gandikidba Jesús-nuggine sunmaksagusbali. </v>
<v b="ACT" c="9" v="28">Agi, Saulo Jerusalénʼgi bessunnad, degi, Jesús-e-sapingan-bur-dummaganba bipirmakdii guarsunnad. </v>
<v b="ACT" c="9" v="29">Deun, Saulo, dobsuli Bab-Jesús-nuggi sunmakdii gualid. Judíoʼmar-Griego-gaya-sunmakmalad-ebo dobsuli na abin-abin imakdii gualid. Amardi, Saulo-oburgwebi-gusmalanad, degite, gwen oburgwissurmalad. </v>
<v b="ACT" c="9" v="30">Gwenadgan-Jesúsʼba-nanaimalad degi-wisguarmargu, Cesarea-neggweburse Saulo-sesmalad, geb Tarso-neggweburse Saulo-barmismarsunnad. </v>
<v b="ACT" c="9" v="31">Degisoggu, Jesúsʼba-nanaimalad-danar-ambikunonidamalad bela Judea-yalagi, Galileaʼgi, degi, Samariaʼgi, nue-bogidiki, dule-e-bareginnedsuli bukwa gusmarsunnad. A-ulale, Jesúsʼba-nanaimalad burbar nue-gangumai, Bab-Jesús-dobee-nanabukwa gusmalad. Degine, Bab-Dummad-Burba-Isligwaled amar-ogannomai-gussunnad, ega Jesúsʼba-nanaimalad-omelomai gussunnad. </v>
<v b="ACT" c="9" v="32">Pedro bela gwenadgan-bukmaladse atakdigua, Lida-neggweburgi gwenadgan-Jesucristoʼgi-akananaimaladse ataknad gusmogad. </v>
<v b="ACT" c="9" v="33">A-neggweburgi Pedro dule-wargwen Eneasʼye-nugad birgabaabakgus (8) abagan-burgwaled-nika-mai dakdapid. </v>
<v b="ACT" c="9" v="34">Pedro Eneasʼga sogdesun: —Eneas, Jesucristo be-nudakoed. Be gwisgu, be-meged be nudake, be nae. Agi Eneas nugusgu, yog gwisguar imaksad. </v>
<v b="ACT" c="9" v="35">Pedro, Eneas-onudaksad-sorba belagwapa Lida-neggweburgi-bukwamalad, Sarón-nebagi-bukwamalad Eneas-nugusad daksamalad. A-ulale, amar Bab-Jesúsʼba nue nagusmarmogad. </v>
<v b="ACT" c="9" v="36">A-ibagangi, Jope-neggweburgi ome-wargwen Bab-Jesúsʼba-nue-nai gusmogad. A-omede, Tabitaʼye-nugad, Griego-gayabardi, Dorcasʼye bileged. A-omede, igar-nueganbi imakdiid, degi, wilegana-nue-bendakdidaed. </v>
<v b="ACT" c="9" v="37">A-ibagangi, Dorcasʼde uellealid, geb burgwisad. Burgwisgu, nue ogsamalad. A-sorba, neg-aila-niba mesismalad. </v>
<v b="ACT" c="9" v="38">Jope-neggwebur Lida-neggweburgi itakasaar siid. Geb Jesúsʼba-nanaimalad wisguargu, Pedro Lida-neggweburgi gudiiye, dule-warbo Pedroʼse barmisgusmalad, Pedro-sunamalagar. Amar Pedroʼga sogdapmalad: “Gwae Jopeʼse be dagoye, mer be yoggudoye.” </v>
<v b="ACT" c="9" v="39">Pedro dulemar-warbogwadba Jopeʼse arsunnad. Jopeʼse-nonimargu, neg-aila-niba Dorcas-mui-maidse Pedro-sesmalad. Omegan-ei-sui-burgwismalad ise-boale Pedro-ebilis ambikunonimalad. Geb omegan, Dorcas-subamar-ega-maksad, degi, mormar-ega-maksad, Pedroʼga oyonanaiguarmalad. </v>
<v b="ACT" c="9" v="40">A-sorba, Pedro bela dulemar-bukwad onisad. Geb Pedro yokorgi sindigar-sigisgu, Bab-Dummadse goted. Pedro, Dorcas-muisik aibiridgu, ega sogded: “Tabita, gwisgu.” Geb degi, Dorcas ibya argaalid, Pedro-dakargu, sigisa imaksad. </v>
<v b="ACT" c="9" v="41">Pedro, argangi Dorcas-gasaa ogwichisa imaksad. Geb Pedro a-sorba, Jesucristoʼba-nanaimaladse, omegan-ei-sui-burgwismaladse, dula Dorcas-senonikid. </v>
<v b="ACT" c="9" v="42">Weyob-gusadi, bela Jope-neggweburgi wisgusmalad. Bukidar a-neggweburginmalad Bab-Jesúsʼgi bensur-gunonimalad. </v>
<v b="ACT" c="9" v="43">Agi, Pedro undar Jopeʼgi megialid. Simónʼye-nugad-neggi mai-gusad. Simónʼde ibmar-ukagi-arbaed-duled. </v>
<v b="ACT" c="10" v="1">Deun, Cesarea-neggweburgi dule-wargwen Cornelioʼye-nugadi, mai-gusmogad. A-dulede, Roma-sorda-dulatar-sediid-duled (100), Roma-sorda-danagwen-Italianaʼye-nugad-e-dummadid. </v>
<v b="ACT" c="10" v="2">Cornelio, bane-bane Bab-Dummadgi binsadiid-duled, nue bela e-neg-yaginmaladmala Bab-Dummad-dobee-nanadimogad-duled. Cornelio, nue dule-wileganaga mani ukdibalid, deginbali, bane-bane Bab-Dummadse gordiidabalid-duled. </v>
<v b="ACT" c="10" v="3">We-dulede, sedo wachi-irbaagi gabdakeyobi negburgan dakded. Cornelio Bab-Dummad-baliwitur ise-dakaled. Baliwitur Cornelio-maidse dognonikid, ega sognonikid: —Cornelio. </v>
<v b="ACT" c="10" v="4">Cornelio nue-nuu baliwitur-dakdegu, dobe itoded, ega sogded: —Dummad, ¿wede igid barsunna? Baliwitur, abin-sogded: —Be Bab-Dummadse goledi, degi, be wileganaga mani ukedi, we-ibmar Bab-Dummadse nakwisad, Bab-Dummad we-ibmar gwen iegosulid. </v>
<v b="ACT" c="10" v="5">Degisoggu, Jope-neggweburse Simón-sunamalaga dulemar be barmid. We-Simón, Pedroʼye-bimarbalid. </v>
<v b="ACT" c="10" v="6">We-Simónʼde, dule-Simónʼye-nugmogad-neggi maid, a-dulede, ibmar-ukagi-arbaed-duled. A-nega demar-gakasik siid. A-Simón-Pedro bega sogoed, ibu be imakoe. </v>
<v b="ACT" c="10" v="7">Baliwitur-Cornelioʼga-ibmar-sogsad-sorba-nadgu, Cornelio ega-warbo-arbamaladse gochad, degi, suar-ibed-wargwense gochabalid. A-dulede, Bab-Dummadse-goled-dulemogad. Degisoggu, Cornelio a-dule-ega-ibmar-saoed bensulid. </v>
<v b="ACT" c="10" v="8">Cornelioʼde amarga bela ibmar sogsagu, Pedro-sunamalaga Jope-neggweburse dulemar-barmisad. </v>
<v b="ACT" c="10" v="9">Banedgine, Pedro-sunadapmaladi igarba nadapmargu, bato Jope-neggwebur-walikgusmargu, Pedroʼdi yorukudbali Bab-Dummadse-golega neg-birgi nakwisad. </v>
<v b="ACT" c="10" v="10">A-wachigi Pedro nue-ukuur itoalid, mas gunbigualid. Ega mas-imaknanaigua, gabdakeyob negburgan dakalid. </v>
<v b="ACT" c="10" v="11">Agi Pedro nibneg argaali dakalid. Mor-sibu-dummadyob e-dukumar-bakegwadgi atinnar nibneggi napnegse aidedani dakalid. </v>
<v b="ACT" c="10" v="12">Mor-sibu-dummad-yagi ibdula-unimalad, ibdula napagi-musgi-musgi nanamalad, degi, ibdula-gukumalad, galagwensuli bukwa dakalid. </v>
<v b="ACT" c="10" v="13">Degi, dule ega soge itoalid: —Pedro, gwisgu, ibmar-dula oburgwe, be gunne. </v>
<v b="ACT" c="10" v="14">Degi, Pedro, abin-sogded: —Dummad, suli, an gunnosuli, ar ibmar-isgana, ibmar-isemaladi gwen an-gaya-yaba dogdisulid. </v>
<v b="ACT" c="10" v="15">Degi, gayaburba gannar gollarbalid, ega sogded: —Bab-Dummad ibmar-ised-osulosadi, geg bar isedye be soged. </v>
<v b="ACT" c="10" v="16">Deyob ilapaa Pedroʼse gayaburba gochagusad. A-sorba ibmar mor-sibuyob-daklegedi gannar nibnegse nakwid gusad. </v>
<v b="ACT" c="10" v="17">Pedro gabdakeyob na ibmar-daksadgi binsamaigualid, wede, ibi nue obardibeye. Pedro degi-binsamai, Cornelio machergan-walapaa-barmialidi, Simón-neg aminonimalad, degi, Simón-yawagak-naba gwisgunonimarsunnad. </v>
<v b="ACT" c="10" v="18">A-neggi, egisdemalad, “Wegi dule Simónʼye-nugad Pedroʼye-bimarbalid, mai sogeye.” </v>
<v b="ACT" c="10" v="19">Pedro negburgan-daksadgi amba binsamai, Bab-Dummad-Burba-Isligwaled ega sognonikid: “Simón, be dake, dule-warbaa be-amidimalad. </v>
<v b="ACT" c="10" v="20">Be gwisgu, be aidege, amarba be nae. Mer eba nasuli be guo. Ar ani an bese we-dulemar barmialid.” </v>
<v b="ACT" c="10" v="21">Geb Pedro, Cornelio-dulemar-barmialid-bukwadse aidearsunnad, amarga sognonikid: —Ani an Pedro, be an-amidimalad. ¿Degite, ibiga bemar an-amidimarsunna? </v>
<v b="ACT" c="10" v="22">Amar, Pedro-abin sogded: —Roma-dule-sorda-dulatar-sediid, Cornelioʼye-nugad-nuggi anmar danikid. A-dulede, igar-napiragwadbadaed-duled, Bab-Dummad-dobekwaa-nanadiid-dulebalid. Deginbali, Judíoʼmar bela a-dule nabir dakmalad, bela bina sogedbimarbalid. Bab-Dummad e-baliwitur-isligwaledba Cornelioʼga sogsad bese gordaye, Pedro-ibmar-bega-sogoed, be nue itogoye. </v>
<v b="ACT" c="10" v="23">Pedro degi-ega-ibmar-soge-itosgua, negyaba amar-odossunnad. Agi ibagwen Pedro-walik gabismalad. Banedgine, amarba Pedro nadsunnad, degi, gwenadgan-Jopeʼginmalad eba nadegusmarmogad. </v>
<v b="ACT" c="10" v="24">A-banedgine, Pedroʼba-nadapmalad Cesarea-neggweburse modapmalad. Agi Cornelio, degi, e-gwenadgan, degine, e-aimar-nuegan, Pedro-edarbebukwa gusmalad. </v>
<v b="ACT" c="10" v="25">Pedro, Cornelio-negse dogdegu, Cornelio, Pedro-abin magaba noalid, degi, Pedro-nug-odummogega Pedro-abin yokorgi sindigar signonikid. </v>
<v b="ACT" c="10" v="26">Pedro, Cornelio-ogwichis imaksad, ega sogded: —Mer Bab-Dummadyob be an-imako. Be gwisgu, ar be-sunnaa an dulemogad. </v>
<v b="ACT" c="10" v="27">Pedro, Cornelio-ebo sunmaknadap negyaba dogdemargu, dulemar-bukidar-bukwa dakdapmalad. </v>
<v b="ACT" c="10" v="28">Geb Pedro amarga sogdesunnad: —Bemar nue wismalad, Judío-dule, Judíoʼsulid-ebo sunmaker, Judíoʼsulid-negse doger, igar maisulid. Ise-sailad. Degi-inigwele, Bab-Dummad anga oyosad, mer ibmar-iseyobi, degi, ibmar-isganayobi dulemar be dakoye. </v>
<v b="ACT" c="10" v="29">A-ulale, bemar anse gochamargu, gwen an binsassulid, mer naodeeye, yog bemarse aligu an imaksad. Emigindi, an wisgubisundo: ¿Ibiga bemar nue anbina gorsimarsunna? </v>
<v b="ACT" c="10" v="30">Cornelio, Pedro-abin sogded: —Ibabakedo, we-wachigi, an-neggi Bab-Dummadse-golega, deun mas-gunsuli an gudigu, sedogidbali, wachi-ilapaagi, Bab-Dummadse an gorsigu, dule-wargwen, mola-dakar-dakargaed-yoi anse nonikid. </v>
<v b="ACT" c="10" v="31">Anga sognonikid: ‘Cornelio, Bab-Dummadi ese-goled be-itosad, degi, emar-wilegana-bendakedgi yeer be-dakbalid. </v>
<v b="ACT" c="10" v="32">Degisoggu, Jope-neggweburse Simón-sunaega be dulemar-barmid. A-dule, Pedroʼye-bimarbalid. We-Simónʼde, demar-gakasik maid, dule-ibmar-ukagi-arbaed-neggi, Simónʼye-nugmogad-walik maid. We-Simón-Pedro bese nonikile, bega ibmar sognonikoed.’ </v>
<v b="ACT" c="10" v="33">”Aga be-sunaega dulemar an barmisad. Nued be imaksado, anmarse be argu. Emigindi, bela anmar Bab-Dummad-asabin ambikunonisunnad. Anmar be-itobimalad igi Bab-Dummad anmarga sogoye bega sogsa.” </v>
<v b="ACT" c="10" v="34">Pedro sunmakdesun, sogded: “Inso emigindi, nue magar an itoged, Bab-Dummadi bela dulemar emarbi-daked. </v>
<v b="ACT" c="10" v="35">Ar doa-duledibe, Judíoʼdibe, Judíoʼsurdibe, a-dule nue Bab-Dummad-dobee nanadiile, degi, e-sogedbarbi gudiile, Bab-Dummad a-dule geg obaned. </v>
<v b="ACT" c="10" v="36">Ar bemar wismalad, Bab-Dummad gayaburba-nued Israel-dulemarga sogsad, ‘Gwage-bogidik-itoleged Jesucristoʼba an bemarga ukoye.’ We-Jesucristoʼde bela dulemar-Dummadga maisunnad. </v>
<v b="ACT" c="10" v="37">”Emigindi, belagwapa bemardi nue-wismalad, Juan Bab-Dummad-diigi-ogleged-igargi sunmaksad-sorbali, igi Galilea-yargi neg gude, degi, Judea-yalase neg-gusa. </v>
<v b="ACT" c="10" v="38">Deginbali, bemardi nue wismarbalid, igi Bab-Dummad Jesús-Nazaretʼginedga E-Burba-Isligwaled uksa, degine, e-gangued ega uksabali. Degine, igi Jesús ibmar-nueganbi imakdii gusbali, degi, igi dulemar-niaburbase-wiledimalad nudakdii gusbali. Ar Jesús weyob gudigusad, ar ade, Bab-Dummad eba gudiguad. </v>
<v b="ACT" c="10" v="39">”Emide, Judea-yargi, degi, Jerusalén-neggweburgi bela Jesús we-ibmar-imaksad nue-anmar ibyagwar daksamalad. Anmar bela daksamarbalid, igi Judíoʼmar nakrusgi biokar Jesús-oburgwismarbali. </v>
<v b="ACT" c="10" v="40">Degi-inigwele, Bab-Dummaddi ibapaagi Jesús-gannar-odulosad, degi, anmarse magaroged imaksad. </v>
<v b="ACT" c="10" v="41">Bab-Dummad bela dulemarse Jesús-magarossulid. Bab-Dummad unnila idu anmar-sulesmaladsebi Jesús-magarogega imaksad. Anmar, Jesús-gannar-durgusad-sorba, eba-mas-guchamalad, eba-gobsamarbalid. </v>
<v b="ACT" c="10" v="42">”Jesús anmarga sogsad: ‘Be an-barsognamar, an-gayaburbagi sunmaknamar, dulemarga sognamar: Bab-Dummad, dulemar-bukwadga, degi, dulemar-burgwismaladga igar-nabogega Jesús-nugsasye. </v>
<v b="ACT" c="10" v="43">Deginbali, bato Bab-Dummad-gayaburba-barsogmalad iduar sogsagusmogad, we-Jesúsʼgi dulemar nue-bensulile, a-dulemar abonolegoye, e-isgudiid, Jesús-nuggi Bab-Dummad ega elioye.’ ” </v>
<v b="ACT" c="10" v="44">Pedro amba sunmakgwichi, Bab-Dummad-Burba-Isligwaled belagwapa Pedro-itobukmaladgi ubononikid. </v>
<v b="ACT" c="10" v="45">Judíoʼmar-Jesúsʼba-nanaimalad Pedroʼba-nonimaladi, geger dakdemalad, Judíoʼsurmaladga Bab-Dummad bela-bela E-Burba-Isligwaled uksamoga. </v>
<v b="ACT" c="10" v="46">Ar ade, itoarmalad, Judíoʼsurmalad gaya-baid-baid sunmake, degi, Bab-Dummad-nug odummonanai. </v>
<v b="ACT" c="10" v="47">Geb Pedro sogded: —¿Doa Bab-diigi-ogleged-igargi we-dulemar mer ogoye sogmalosunna? ¿Ar anmar-sunnaa wemar Bab-Dummad-Burba-Isligwaled-abingasmarmosursi? </v>
<v b="ACT" c="10" v="48">Degisoggu, Pedroʼdi Jesucristo-nuggi Bab-diigi-ogleged-igar-imakega, a-dulemarga igar uksasunnad. A-sorba, a-dulemar, Pedroʼgi wilenaigusmalad, wis ibbigbasaar emar-walik gudiguye. </v>
<v b="ACT" c="11" v="1">Jesús-e-sapingan-bur-dummagan, degi, gwenadgan-Jesúsʼba-nanaimalad Judeaʼgi-bukwamalad, itoarmalad, dulemar-Judíoʼsurmalad Bab-Dummad-gayaburba abingasmarmoye. </v>
<v b="ACT" c="11" v="2">Pedro Jerusalénʼse gannar nonigu, Judíoʼmar-Jesúsʼba-nanaimalad, Pedroʼse uluarmalad, </v>
<v b="ACT" c="11" v="3">ega sogdemalad: —¿Ibiga Judíoʼsurmalad-negyaba be dogdii? ¿Ibiga eba be mas gundibali? ¿Wede isesursi? </v>
<v b="ACT" c="11" v="4">Agi Pedro ibmar-gebe-gualid-akar, ilekwaa bela amarga sogdesunnad: </v>
<v b="ACT" c="11" v="5">—Jope-neggweburgi an mai, Bab-Dummadse an gorsigu, negburgan an daksad. Agi, mola-sibu-dummadyobi, e-dukumar-bakegwadgi-atinnar nibneggi anse aidedani an daksad. </v>
<v b="ACT" c="11" v="6">Nue an dakdegu, an dakalid, galagwensuli we-napneggi ibmar-durgan-unimalad, achu-sapur-ursilimalad, ibdurgan-napagi-musgimakdimalad, degi, ibdula-sakan-nikamaladi, a-mola-sibu-dummadyagi, bukwa an dakalid. </v>
<v b="ACT" c="11" v="7">”Degi, dule niba anse gole an itosad: ‘Pedro, be gwisgu, we-ibmar be oburgwe, be gunne.’ </v>
<v b="ACT" c="11" v="8">An abin-sogded: ‘Dummad, suli, an gunnosuli, ar ibmar-isgana, ibmar-isemaladi gwen an-gaya-yaba dogdisulid.’ </v>
<v b="ACT" c="11" v="9">Degi, dule niba gannar anse gollarbalid: ‘Bab-Dummad ibmar-ised-osulosadi, mer isedye be bar bie.’ </v>
<v b="ACT" c="11" v="10">Weyob-gusadi, ilapaa gannar-gannar anga soglesad. A-sorbali, gannar bela we-ibmar niba seledgusad. </v>
<v b="ACT" c="11" v="11">”A-sorbali, dulemar-warbaa Cesarea-neggwebur-akar an-aminonimalad, an-neg-maidse nonimalad. </v>
<v b="ACT" c="11" v="12">Bab-Dummad-Burba-Isligwaled anga sokalid: ‘Eba be nae, mer benguo.’ Wemar-gwenadgan-walanergwadi (6) anba nadmarmogad, degi, dule-anse-gorsiid-negse an dogdapmarsunnad. </v>
<v b="ACT" c="11" v="13">Agi, a-dule anmarga sokalid, igi e-neggi ede baliwitur-gwichi daksa, ega soge: ‘Jope-neggweburse Simónʼbina-naega dulemar be barmidye, a-dulede, Pedroʼye-bimarye. </v>
<v b="ACT" c="11" v="14">A-Simón-Pedro bega sunmaknonikoye, agi, be abonolegoye, degi, bela be-negginmalad abonolemogoye, ega soge itosad.’ </v>
<v b="ACT" c="11" v="15">”A-neggi an sunmakgwichi Bab-Dummad-Burba-Isligwaled Judíoʼsurmaladgi aidenonikid, igi gebesaila anmargi aidenonigusmogadyob gusmogad. </v>
<v b="ACT" c="11" v="16">Degi, Bab-Jesús-anmarga-ibmar-sogsad insaas an naded, deun, sogsagusgu: ‘Ar Juanʼdi Bab-Dummad-diigi-ogleged-igar-imaksadi, unnila diigi dulemar-ogsaye, bemardi Bab-Dummad-Burba-Isligwaledgi oglemaloye.’ </v>
<v b="ACT" c="11" v="17">Anmar Bab-Jesucristoʼgi-bensulidba Bab-Dummad anmarga E-Burba-Isligwaled uksad. Ayobi, Bab-Dummad dule-Judíoʼsurmaladga E-Burba-Isligwaled uksamogad. Degite, ¿ande doasunna, Bab-Dummad igar an bisgeye soger? Geg an bisge.” </v>
<v b="ACT" c="11" v="18">Bela Pedro-ega-ibmar-sogsad itosmargu, bogidik ambikusmalad. Geb degi, Bab-Dummad-nug ogannodmarsunnad, sogdemalad: “Bab-Dummad, Judíoʼsurmalad na e-isguedga ulubgi-bukib-binsaed ega uksamogad, e-daed ogwaegar, adi, nabir burba-geg-bergued nikumarmogagar.” </v>
<v b="ACT" c="11" v="19">Degidgine, Jesúsʼba-nanaimalad, Esteban-oburgwilesad-sorba-baregilleargu, aisakid gusmalad. Gwen-gwen Fenicia-yarse, Chipre-yarse, degi, Antioquía-neggweburse nadegusmalad. Amar unnila Bab-Jesús-gayaburbagi Judíoʼmargarbi sunmaksamalad. Dulemar-baigangardi, gwen sunmaksasurmalad. </v>
<v b="ACT" c="11" v="20">Degi-inigwele, gwenadgan-aisakid-gusmalad gwen-gwen Chipreʼginmaladid, degi, Cireneʼginmaladid. Amar Antioquíaʼse modapmargu, Griego-dulemarga Bab-Jesús-gayaburba-nuedgi sunmakdapmalad. </v>
<v b="ACT" c="11" v="21">A-gwenadganba Bab-Dummad-gangued nue-gudigusoggu, bukidar Bab-Jesúsʼgi bengussurmalad, Bab-Jesúsʼba nagusmalad. </v>
<v b="ACT" c="11" v="22">Jerusalénʼgi Jesúsʼba-nanaimalad-danar-ambikunonidamalad itoarmargu, Antioquía-neggweburgi Judíoʼsurmalad Bab-Jesúsʼba nagusmarmoye, Antioquíaʼse Bernabé-barmiar gusmalad. </v>
<v b="ACT" c="11" v="23">Bernabé Antioquíaʼse nonigu, daknonikid, Bab-Dummad Judíoʼmargi nued binsasayobi, Judíoʼsurmaladgi nued binsasmogad. Bernabé degi-daksagu, weligwar itosad, degi, gwenadgan-ogannoarsunnad, mer Bab-Jesús-igargi galakumaloye, ega sokarsunnad. </v>
<v b="ACT" c="11" v="24">Ar ade, Bernabéʼde dule-nueddaed, degi, Bab-Dummad-Burba-Isligwaled nue-nikabalid. Antioquíaʼgi bukidar dulemar e-gwagegi Bab-Jesús-abingasmarbalid. </v>
<v b="ACT" c="11" v="25">A-sorba, Bernabé, Saulo-aminaega Tarso-neggweburse nadegusad. Bernabé Saulo-amisgu, Antioquíaʼse Saulo-senonikid. </v>
<v b="ACT" c="11" v="26">Agine, Jesúsʼba-nanaimalad-danar-ambikunonidamalad-walik birgagwen gudigusmalad, Jesús-igargi dulemar-bukidar-odurdakdii gusmalad. Deun, a-neggweburgi gebe Jesúsʼba-nanaimalad, Cristianoʼye bilenonimalad. </v>
<v b="ACT" c="11" v="27">A-ibagangi, Bab-Dummad-gayaburba-barsogmalad Jerusalénʼgi-bukwad, Antioquíaʼse nonimalad. </v>
<v b="ACT" c="11" v="28">Agi Bab-Dummad-gayaburba-barsoged-wargwen, Agaboʼye-nugadi sunmakdii gualid, Bab-Dummad-Burba-Isligwaled-nikadba dulemarga sokalid: Bela we-napneg-naidgi, ukud-dummad daniye. Dakleargu, Claudio Romaʼgi dummadga maiunni, Agabo-sogsadyob gusad. </v>
<v b="ACT" c="11" v="29">Degisoggu, Antioquíaʼgi-Jesúsʼba-nanaimalad, gwenadgan-Judeaʼgi-bukwamalad-bendake guarmalad. Na ibmar-nikadba ukdemalad. </v>
<v b="ACT" c="11" v="30">Degisoggu, gwenadgan-bendakega Sauloʼba, degi, Bernabéʼba, gwenadgan-idudimalad-Judeaʼgi-bukwamaladga ibmar barmismalad. </v>
<v b="ACT" c="12" v="1">A-ibagangine, Rey-Herodes gwen-gwen-Jesúsʼba-nanaimalad wioargusad. </v>
<v b="ACT" c="12" v="2">Rey-Herodes, deun, Jacobo-es-suidgi-oburgwega imaksad. Jacoboʼde, Juan-e-iad. </v>
<v b="ACT" c="12" v="3">Herodes daksagu, ede-Jacobo-oburgwisadba Judíoʼmar yeer-itosa, a-ulale, Pedro-esgaryagi-meteye sokarsunnad. Deunni, a-ibagangi Madu-Inasuli-Gulleged-Iba naid. </v>
<v b="ACT" c="12" v="4">Herodes Pedro-gaega imaksagu, esgaryase metemalad. Geb degine, Pedroʼgi-nakulemalagala, suar-ibmala-danabake urbisbalid. Danagwengi, e-walabake urbisad. Herodesʼdi binsasad, Pedro-oburgwega iba-sorba dulemar-wagab Pedroʼga igar itogoye. </v>
<v b="ACT" c="12" v="5">Pedro deyob esgaryagi mellesii gusad. Suar-ibmala Pedroʼgi nakulebukwa gusmalad. Jesúsʼba-nanaimalad-danar-ambikunonidamaladdi, Pedroʼga ise Bab-Dummadse gorbukwa gusmalad. </v>
<v b="ACT" c="12" v="6">Herodes, Pedroʼga igar-itogoye sogsad-ibagi, mutik, deun, oibodanigu, Pedro suar-ibmala-warbogwad-abargi, nue esgoro-dub-goabogwadgi ise-atinnar gabmai gusad. Deginbali, suar-ibmala-baigan, yawagak-naba esgarya-edarbegwichi gusmarbalid. </v>
<v b="ACT" c="12" v="7">Agi, Bab-Dummad-e-baliwitur-wargwen Pedroʼse ukiar nonikid, esgaryagi gwallu-mee imaknonikid. Pedro-odakegala, dikargi ebunonikid, ega sogded: “Gwae be gwisgu.” Geb esgoro-dub-e-argangi-atinnaledi, yog achikar naded. </v>
<v b="ACT" c="12" v="8">Degi, baliwitur ega sogdebalid: “Mor be yoe, nag-uka be yobar.” Baliwitur-sogedba Pedro imaksasunnad. Degi, baliwitur Pedroʼga sogdebalid: “Be-mor-dummad be yobar, anba be dage.” </v>
<v b="ACT" c="12" v="9">Pedro esgaryagi noargu, baliwitur-sorba-nai noalid. Pedro baliwitur-e-onodanikid nabirsurye bienad, na gabdakmaiye bienad. </v>
<v b="ACT" c="12" v="10">Baliwitur, Pedro-ebo suar-ibmala-esgarya-edarbemalad-gebe-gwichimaladgi nasmalad, degi, a-sorba-gwichimaladgi nasmarbalid. Neggweburse-naed-yawagak-esgoro-biidse modapmargu, yawagak ega wargwen argaded. Yawagakgi nosmargu, igar-wargwengi nasmalad. Geb baliwitur Pedroʼgi bangudsunnad. </v>
<v b="ACT" c="12" v="11">Pedro nue neg-itoargu, sogdesunnad: “Emigindi, nue mag an neg-itosundo. An Herodesʼgi-wakinnega, Bab-Dummad e-baliwitur barmialid. Judíoʼmar bato an-oburgoedba-weligwar-itobukmaladgi an-onosad.” </v>
<v b="ACT" c="12" v="12">Pedro wegi-binsasad-sorba, María-negse modapid. Maríaʼde, Juan-e-nanad. Juan, Marcosʼye bimarbalid. A-neggine, deun, dule-bukidar Bab-Dummadse gorbukwa gusmalad. </v>
<v b="ACT" c="12" v="13">Pedro gebe-yawagak-idu-gwichidse gordapgu, yagwa-gwensak Rodeʼye-nugadi, abin noalid. </v>
<v b="ACT" c="12" v="14">A-bunagwade Pedro-gaya mag itosgu, weligwar-itogedba ega yawagak gwen egassulid, aka gannar yaba abarmakde gusad. Rode dulemarga sogdapid: Pedro yawagak-naba gwichiye. </v>
<v b="ACT" c="12" v="15">Amar bunagwaga sokarmalad: —Be yogasaar gole-gole be gudanikid. Bunagwa amarga sognaigualid: —Napiragwa. Degi, amar sokarsunnad: —Wedi, Pedro-e-burba gudiid. </v>
<v b="ACT" c="12" v="16">Pedroʼdi binnasur yawagak ogornagusad. Ega yawagak-egasmargu, Pedroʼsunnad-gwichi dakarmargu, nue-geger dakdemalad. </v>
<v b="ACT" c="12" v="17">Mer dulemar-oimakegala, Pedro argangi emarse achasad, degi, geb amarga sogdesunnad, igi Bab-Jesús esgaryagi-siid e-onosa. Degi, Pedro sogdebalid: Santiagoʼga e-ibmar-gusad bela bemar sogoye, degi, gwenadgan-baiganga sogmarbaloye. A-sorba, Pedro nodegusad, degi, neg-baidsik edi nadsunnad. </v>
<v b="ACT" c="12" v="18">Neg-oibosgu, suar-ibmaladi beedse nue-akusunna itoarmalad. Ar wissurmalad, igi Pedro gusa, bia nade. </v>
<v b="ACT" c="12" v="19">Herodes, Pedro-aminaega, suar-ibmala-barmissunnad. Suar-ibmalade gwen Pedro-amissurgusmalad. Herodes, Pedro-edarbismaladse nue-egisnai gualid. Ar ega nue-ibmar-sogmarsursoggu, igar uksasunnad, a-suar-ibmala oburgwemalagar. A-sorba, Herodes Judea-yar-akar Cesareaʼse nadsunnad. A-neggweburgi megdapsunnad. </v>
<v b="ACT" c="12" v="20">Deun a-ibagangi, Herodes Tiro-dorganbo, Sidón-dorganbo urwediid. A-dulemar na igar-amismargu, Herodesʼse nonimalad. Igar-nabogega Rey-gabednegyaa-daked-Blastoʼye-nugadse gornonimalad. Adi, e-irwa Herodesʼga sunmakegar, ega igar nabogegar. Ar ade, Tiro-dorgan, degi, Sidón-dorgan Herodesʼse mas-bakbukmarsoggu, nue-igar-nabobi guarmarsunnad. </v>
<v b="ACT" c="12" v="21">Herodes, Tiro-dorganga, degi, Sidón-dorganga iba uksagu, a-ibagi ese nonimarsunnad. A-ibagi, Herodes reymarmor-yoed yosad, degi, reymar-gan-sigedgi sigisad. Agi ega igar-nikaa yeer sunmaksad. </v>
<v b="ACT" c="12" v="22">Dulemar-Herodes-itobukwad binnasur gotemalad: “We-dule-ibmar-sogsiidi, gwen dule sunmaksulid, Bab-Dummad sunmak an itomalad.” </v>
<v b="ACT" c="12" v="23">A-wachigi, Bab-Dummad-baliwitur Herodesʼgi boni yononikid. Ar ade, Herodes Bab-Dummad-nug odummossulid. Degisoggu, Herodes nusubi e-san-malemai burgwisad. </v>
<v b="ACT" c="12" v="24">Bab-Jesús-Gayaburbadi nasgumai gusad. We-gayaburba-nued bela egi sunmaklemai gusad. </v>
<v b="ACT" c="12" v="25">Bernabé, Saulo-ebo Jerusalénʼgi arbaed bergusmargu, Antioquíaʼse nadmarsunnad. Juan eba-nade gusmogad. Juan, Marcosʼye-nugbalid. </v>
<v b="ACT" c="13" v="1">Antioquía-neggweburgine Jesúsʼba-nanaimalad-danar-ambikunonidamalad-abargi, Bab-Dummad-gayaburba-barsogmalad, dulemar-odurdakmalad, gudigusmalad. Amardi, wemalad: Gwensak, Bernabéʼye-nugad, baidi, Simónʼye-nugad. A-dulede, dule-sichidye bimarbalid. Geb baidi, Lucioʼye-nugad. A-dulede, Cireneʼginedid. Degi, Manaén, We-dulede, Rey-Herodes-Tetrarcaʼbo dungusadid, degine, Saulo. </v>
<v b="ACT" c="13" v="2">Wemar, ibagwengi mas-gunsuli Bab-Dummadse-gorbukmargu, Bab-Dummad-Burba-Isligwaled ega sognonikid: “Bernabé, Saulo-ebo anga nugsamalo, adi, an oarbabi-gunaidse barmidegar.” </v>
<v b="ACT" c="13" v="3">Mas-gunsuli-Babse-gochamalad-sorba, Bernabé-nonogi, degi, Saulo-nonogi argan mesismalad, adi, oyogegar, Bab-Dummad wemar-susye. A-sorba, Bernabé, Saulo-ebo barmismarsunnad. </v>
<v b="ACT" c="13" v="4">Bernabé, Saulo-ebo Bab-Dummad-Burba-Isligwaled-sogedba barmilesmargu, Seleucia-neggweburse nadmalad. Agi mai, urgi Chipre-dupse obakde gusmalad. </v>
<v b="ACT" c="13" v="5">Ar Bernabé, Saulo-ebo Salamina-neggweburse-mosmargu, Judíoʼmar-onmakednegmargi Bab-Dummad-gayaburbagi sunmakdemalad. Juan-Marcos, emar-bendakegala, eba nadapgusmogad. </v>
<v b="ACT" c="13" v="6">Bela Chipre-dupugi neggwebur-bukmaladse ataksamargu, Pafos-neggweburse modapmalad. Agi Judío-wargwen, Barjesúsʼye-nugad abinguarmalad. We-dulede, ibmar-burba-wisidid. Bab-Dummad-gayaburba-barsoged napiragwadsulidid. </v>
<v b="ACT" c="13" v="7">We-dulede, neggwebur-dummad-saila-Sergio-Pauloʼba gudiid. Sergio-Pauloʼde, dule-binsaed-ibedid. Geb a-Saila-dummadde Bab-Dummad-gayaburba itomogaga Bernabéʼbina, Sauloʼbina gochagusad. </v>
<v b="ACT" c="13" v="8">Ar ibmar-burba-wisid-Barjesús, saila-Sergio-Paulo-binsaed-ganai gualid, adi, mer Bab-Jesús-igar itogegar. Ar Barjesúsʼde, Elimasʼye Griego-gayaba sogleged. </v>
<v b="ACT" c="13" v="9">Degi, Saulo, Pabloʼye-nugbalidi, nue Bab-Dummad-Burba-Isligwaled nikasoggu, ise-atakar Elimasʼgi-atakdegu, ega sogded: </v>
<v b="ACT" c="13" v="10">“Be bela-bela aimar-yardaked-duled, be dule-isganad, be nia-saila-machid, ibmar-nued-e-isdaradid. Bab-Dummad-Igar-nued-maid be ichodiid, ¿be indakosurde? </v>
<v b="ACT" c="13" v="11">Emigindi, Bab-Dummad begi gwisgunonisunnoed, aku-atake be guoed, ibabigbasaale be dad-ibeler bar dakosulid.” Geb a-gines, Elimasʼgi negasichid nagunonikid, aku-atake gunonikid. Dule-argangi-e-nidmalaga aka-aka dule-amidii gualid. </v>
<v b="ACT" c="13" v="12">Saila-dummad bela-Bab-Jesús-igar-maid-itosadi, geger nue-itosad. Degidbali, Bab-Jesúsʼgi-bensuli gunonikid. </v>
<v b="ACT" c="13" v="13">Pablo, eba-gudimaladbo Pafos-neggweburgi-mai, urgi Perge-neggweburse obakdemalad. Pergeʼde Panfilia-yalagangi siid. Juan-Marcosʼdi egi bangude, gannar Jerusalénʼse nade gusad. </v>
<v b="ACT" c="13" v="14">A-sorba, Pergeʼgi gudii, Pisidia-yarse, Antioquía-neggweburse nade gusmalad. Degi, obunnoged-ibagi Judíoʼmar-onmakednegse dogdapmalad, agi sigidapmarsunnad. </v>
<v b="ACT" c="13" v="15">Moisés-Igar-Maid-absolesad-sorba, degi, Bab-Dummad-gayaburba-barsogmalad-garda-maid-absolesad-sorba, Judíoʼmar-onmakedneg-e-dummagan Pabloʼga, degi, Bernabéʼga sokarmalad: “Gwenadgan, bemar gakagwensaar girmarga ibmar sogbiele, sunna be sogmalad.” </v>
<v b="ACT" c="13" v="16">Pablo gwisgusa imaksad. Bogidik-ambikumalaga, argan onakwis imaksad. Geb weyob sogded: “Bemar-Israel-dulemar, degi, bela bemar-Bab-Dummad-dobee-nanadimalad, nue an-itomalo: </v>
<v b="ACT" c="13" v="17">Bab-Dummad, anmar-Israel-dulemar-e-Bab-Dummad, anmar-dadgan-susagusad. Amba Egipto-yargi maiga gubukwamargu, Bab-Dummad anmar-dadgan-omelosad. Geb degi, Canaán-yarse sedagega, e-ganguedba Egipto-yargi-bukwa onosad. </v>
<v b="ACT" c="13" v="18">”Birga-dulabosaar (40) nega-dulesulidganba, anmar-dadgan na e-isdar-nanaedba, gaamakdii gusad. </v>
<v b="ACT" c="13" v="19">Anmar-dadgan Canaán-yarse dognonigu, dulemar-akar-akar-sogagugle-bukmalad (7) obelosad, geb amar-yar Bab-Dummad anmar-dadganga uksad. </v>
<v b="ACT" c="13" v="20">Bela we-ibmar-gusadi, birga-dulataled-ilabake-gaka-dulabo-gakambe-wilub (450) gusad. ”Geb a-sorbali, Bab-Dummad anmar-dadganga dule-igar-nabiromalad uksagusad, Bab-gayaburba-barsoged-Samuel-mai-gusadse. </v>
<v b="ACT" c="13" v="21">Geb degi, anmar-dadgan, rey-nikubi guarmalad. Bab-Dummadse rey-egichismargu, Bab-Dummad ega, Quis-machi-Saúl, uksa-gusad. A-dulede, dad-dummad-Benjamínʼgi danikidid. Saúl birga-dulabo (40) reyga mai-gusad. </v>
<v b="ACT" c="13" v="22">Bab-Dummad, Saúl-reyga-maidgi Saúl-obachagusad, geb reyga David-mesnonikid. Bab-Dummad David-annik sogsagusad: ‘We-David, Isaí-machi, an-ibmar-abegedyob binsaed. We, an-ibmar-abeged bela anga imakoed.’ </v>
<v b="ACT" c="13" v="23">”Bab-Dummad-Igar-Mesisadba-guegala, we-dad-Davidʼgi Israel-dulemar-abonoged ogwisnonikid. A-dulede, Jesúsʼye-nugad. </v>
<v b="ACT" c="13" v="24">Jesús amba yoo nonikid-iduar, Diigi-dule-oged-Juan Bab-Dummad-igargi sunmaknonikid. Israel-dulemarga sognonikid: ‘Na be-ulubgi be-isguedga bukib binsamar, be-daed be ogwamarsun, Bab-Dummad-diigi-ogleged-igar be imakmarsun.’ </v>
<v b="ACT" c="13" v="25">Juan e-arbaed-wilubgan-bergunaigua, sogdegusad: ‘¿Doaye bemar an-bimala? ¿Bab-Dummad-dule-wargwen-barmidagoye-sogsad-duleye be an-bimala? An a-dulesuli. An-sorba-dule-danikiddi, anba bur-dule-dummadid. Degisoggu, e-sapat-dubse-bakar, geg an ei esiked.’ ” </v>
<v b="ACT" c="13" v="26">Pablo sogdebalid: “Gwenadgan, bemar-Abraham-e-waganye-sogbukmalad, degi, bemar-Judíoʼsurmalad-Bab-Dummad-dobee-nanadimalad, bemarga we-gayaburba-nued barmilenaid, adi, bemar abonolemalagar. </v>
<v b="ACT" c="13" v="27">”Ar Jerusalénʼgi-bukmalad, degi, e-dummagan, aku Jesús-daksamalad. Degine, Bab-Dummad-gayaburba-barsogmalad-narmakar-maid, itoged-irba obunnoged-ibagi absodimalan-inigwele, aku amba itosmalad. Degite, dummagan, Bab-Dummad-Gardagi-narmakar-naidba imaksamalad, deun, Jesús-oburgweye sognonimargu. </v>
<v b="ACT" c="13" v="28">Amarde, Jesús-gwen-oburgwele-wilubsuli daksamalanad-inigwele, degite, Jesús-oburgwega Pilatoʼse egisnanai gusmalad. </v>
<v b="ACT" c="13" v="29">Ar igi Bab-Dummad-Gardagi Jesúsʼgi narmakar nai, deyob bela gusgua, nakrusgi-naid-odesmargu, neg-uangi digsa gusmalad. </v>
<v b="ACT" c="13" v="30">”Ar Bab-Dummaddi, Jesús-burgwar-mai gannar odulos gusad. </v>
<v b="ACT" c="13" v="31">A-Jesúsʼde, Galilea-akar Jerusalénʼse-eba-nade-gusmaladse na ibabigbasaale magarodii gusad. Emide, a-dulemar dulemar-baiganga Jesúsʼgi ibmar-daksamaladba sunmakdimarsunnad. </v>
<v b="ACT" c="13" v="32">”We-gayaburba-nued anmar-dadganga-sogles-gusadi, anmar bemarga egi sunmakdimarmosundo. </v>
<v b="ACT" c="13" v="33">Ar anmar e-wagan-gusoggu, Bab-Dummad anmarga we-Jesús-burgwar-maid odulononikid, igi bato Salmo-sogbogwadgi narmakar nai. Agi sognaid: ‘Be an-machi gued, emi-ibagi, an be-babga gunonikid.’ </v>
<v b="ACT" c="13" v="34">”Melle Jesús-san-nunguegala, Bab-Dummad gannar Jesús-odulosad. Degidbali, Bab-Dummad-gayaburba-maid-sogedba gusad: ‘Davidʼga ibmar-napiragwad an nue-ukoye sogsadi, bega an ukoed.’ </v>
<v b="ACT" c="13" v="35">”Degine, Salmosʼgi sognaibalid: ‘Ar be-mai-gwage-swilidikid-e-mui gwen neg-uangi onunsaega be imakosulid.’ </v>
<v b="ACT" c="13" v="36">”Ar David, Bab-Dummad-sogedba e-dulamarga ibmar imaksad. David burgwisgu, e-dadgan-abargi diglesad, geb e-san nungusad. Degisoggu, David na dukin egi sunmaksasulid, Jesús-annik sogsagusad. </v>
<v b="ACT" c="13" v="37">Ar we-Jesúsʼdi, Bab-Dummad ogwichisad, e-san nungussurgusad, ar ade, Bab-Dummadi Jesús-burgwar-mai odulosad. Degisoggu, Jesús-e-san nungussulid. </v>
<v b="ACT" c="13" v="38">”Degisoggu gwenadgan, bemar wisgue-wilubbid, anmar bemarga-sogdiid anmar-gwage-isgudimalad, Jesúsʼgi nabir gwage-isgussuliyob gunonidaye. </v>
<v b="ACT" c="13" v="39">A-ulale, bela dulemar Jesúsʼgi-bensurmalad, gwage nudaklenonidaed, ar Moisés-Igar-Maiddi geg dule-gwage nudaked. </v>
<v b="ACT" c="13" v="40">¡Nue-salakarmar! Abakalegi Bab-Dummad-gayaburba-barsogmalad-narmaksad bemar-annik we sogele, deun, weyob sogsagusgu: </v>
<v b="ACT" c="13" v="41">‘Bemar Bab-Dummadgi-dododimaladi, nue be itomar. An ibmar-bemar-abargi-imakoedi, be geger dakmaloed, be bergumaloed. An bemar-abargi-ibmar-imakesokalidi, dule-baid bemarga sogena, bemar bengusmalaled.’ ” </v>
<v b="ACT" c="13" v="42">Pablo, e-sordamarbo Judíoʼmar-onmakedneggi noarmargu, Judíoʼsurmaladi egi wilenaigusmalad, adi, emarga gannar obunnoged-iba-baidse Jesús-igargi ega sunmakdamalagar. </v>
<v b="ACT" c="13" v="43">Pablo, Bernabéʼmala Judíoʼmar-onmakedneggi nodmargu, Judíoʼmar, degi, Judío-igar-abingasmalad, Pabloʼba, degi, Bernabéʼba bukidar nadegusmalad. Amarga Pablo sunmakalid: “Nue salakarmar, bemar Bab-Jesús-igar-amismalad, mer a-igar be iemalo.” </v>
<v b="ACT" c="13" v="44">Obunnoged-iba-nagunonigu, Bab-Dummad-gayaburba-itomalaga, neggwebur-belasaale ambikunonimalad. </v>
<v b="ACT" c="13" v="45">Judíoʼmar dulemar-bukidar-bukwa dakargu, nobgudmalad. Pablo-ibmar-soggwichidi ichodmalad, degi, ukabsadmarbalid. </v>
<v b="ACT" c="13" v="46">Pablo, Bernabé-ebo nue-dobsuli gannadgi Judíoʼmar-abin sogded: “Ar bemargar-inse Bab-Dummad-gayaburba soglegoye igar mainad. Ar bemar we-gayaburba obanmarsoggu, burba-geg-bergued be abesurmarsoggu, emigindi, Judíoʼsurmaladga anmar we-gayaburbagi sunmaksunnoed. </v>
<v b="ACT" c="13" v="47">Ar Bab-Jesús bato weyob anmarga igar uksad: ‘Dulemar-yar-baid-baidgi-bukmaladga, neg-meegwadga-guega an be-imaksad. Bela napneg-naid-ugakaasega, an-abonoleged-igar-sedega, an be-imaksad.’ ” </v>
<v b="ACT" c="13" v="48">Judíoʼsurmalad deyob Pablo-soge-itosmargu, yeer itodmalad, Bab-Dummad-gayaburba nuedye, sogdemalad. Degi, bukidar burba-geg-bergued-abingaoye ega igar-maimaladi Bab-Jesúsʼgi-bengussurmalad. </v>
<v b="ACT" c="13" v="49">Agi Bab-Jesús-gayaburba-nued a-yalaganba bela aisakidsunnad. </v>
<v b="ACT" c="13" v="50">Ar Judíoʼmardi, Pablo-bareginmalaga, Bernabé-bareginmalaga, omegan-nug-nikamalad-nue-Babgi-binsadiiye-sogdimaladbo, degi, machergan-neggweburgi-nug-nika-gudimaladbo sunmaksa gusmalad. Degidbali, a-yargi Pablo-onogedse, degi, Bernabé-onogedse imaksamalad. </v>
<v b="ACT" c="13" v="51">Pablo, degi, Bernabé-ebo a-neggweburgi nodmargu, e-naggi-olli-nanaid obad-obad imaksamalad, adi, oyogega, an be bar wissurmarye, an bega Bab-Jesús-igargi sunmaksamarmoganye. Emigindi, na be-itolegedmarsunye. Pablo, Bernabéʼbo Iconio-neggweburse nadmarsunnad. </v>
<v b="ACT" c="13" v="52">Jesúsʼba-nanaimalad Antioquía-neggweburgi-bukwamaladi bela nue-weligwar itosmalad, degi, nue Bab-Dummad-Burba-Isligwaled-nika gudigusmalad. </v>
<v b="ACT" c="14" v="1">Iconio-neggweburgi Pablo, Bernabé-ebo Judíoʼmar-onmakednegse dogdapmalad. Agi Bab-Jesús-igargi nue-yeer sunmaksamarsoggu, bukidar Judíoʼmar, degi, Grecia-dulemar Bab-Jesúsʼgi bengussurmalad. </v>
<v b="ACT" c="14" v="2">Ar Judíoʼmar-Bab-Jesús-benmaladdina yamo Judíoʼsurmalad-binsaed gaarmalad, adi, Jesúsʼba-nanaimaladgi aibinmalagar. </v>
<v b="ACT" c="14" v="3">Pablo, Bernabé-ebo suibaksaar Iconio-neggweburgi megiarmarsunnad. Nue-dobsuli gandikidba Bab-Jesús-dulemar-abonoged-igargi sunmakarmalad. Dulemar Bab-Jesúsʼgi bensuli gudiguarmalad. Pablo, Bernabé-ebo ibmar-soged nabir guegala, Bab-Dummad amarba ibmar-wilubgan-dakledisurmalad-imakega, degi, ibmar-gegerdaklemalad-imakega imaksad. </v>
<v b="ACT" c="14" v="4">Iconio-neggweburginmalad darbo binsabukwa guarmalad: Abar Judíoʼmarba naiguarmalad. Abar Bab-Jesús-e-sapingan-bur-dummaganba naiguarmalad. </v>
<v b="ACT" c="14" v="5">Judíoʼmar, degi, Judíoʼsurmalad, neggwebur-sailamarbo Bab-Jesús-e-sapingan-bur-dummagan-sabsur-imakmalaga, degi, akwagi-makar oburgwemalaga igar amiar gusmalad. </v>
<v b="ACT" c="14" v="6">Ar Pablo, Bernabé-ebo degi-wisguarmargu, Listra-neggweburse, degi, Derbe-neggweburse wakite gusmalad. We-neggweburmarde Licaonia-yargi siid. Degine, neggweburmar-walik-bukwamaladse nade gusmarbalid. </v>
<v b="ACT" c="14" v="7">A-neggweburmargi Bab-Dummad-Gayaburba-Nuedgi sunmakdii gusmarbalid. </v>
<v b="ACT" c="14" v="8">Listra-neggweburgi dule-wargwen muu-neggi-geg-nanae-aidenonikid sii gusad. </v>
<v b="ACT" c="14" v="9">A-dulede, Pablo-sunmaked-itosii gusmogad. Pablo, dule-geg-nanaed nue-nuu dakdegu, mag daksad, we-dule sunna nudaklegega nue-bensulid nika. </v>
<v b="ACT" c="14" v="10">Degisoggu, Pablo a-dulega binnasur sogded: “Gwichibin be sae, be nanasun.” Dule gwichibin-imaksagu, yog-ichomakar, yog nanaar-naded. </v>
<v b="ACT" c="14" v="11">Dulemar Pablo-deyob-ibmar-imaksad daksamargu, Licaonia-gayaba oimakdemalad, sogdemalad: “Bab-dummagan dulemaryob anmar-abargi aidenonimar.” </v>
<v b="ACT" c="14" v="12">Amarde, bab-dummad-Jupiterʼye Bernabé-annik sogdemalad, degi, Pablo-annikdi bab-dummad-Mercurioʼye sogdemalad. Ar ade, Pablo bur sunmakedid. </v>
<v b="ACT" c="14" v="13">Bab-dummad-Jupiterʼse-goled-neg, neggwebur-dogegwagi siid. A-neg-yawagakse, dule-irwa-Jupiterʼse-goled, molimar-bebe-nikad, degi, dutumar-sobarmalad-nue-nudakar senonikid. Ar ade, dule-irwa-Jupiterʼse-goledi, degi, dulemala, Pabloʼga, degine, Bernabéʼga, moli-oburgwebi guarmalad. </v>
<v b="ACT" c="14" v="14">Jesús-e-sapingan-bur-dummagana Pablo, Bernabé-ebo deyob-dakarmargu, na e-mor esirmakdemalad, degi, dulemar-bukidarad-abargi dogdemalad, geb agi binnasur gotemalad, sogdemalad: </v>
<v b="ACT" c="14" v="15">“¡Girmar! ¿Ibiga be deyob damala? Anmar bemaryobmogad, anmar dule gumalad. Aga anmar bemarga sogmalad, we-igar-isganamar-binsarmalad, be obelomarye. Bab-Dummad-sunnadba bur be nagumarye. Ar a-Bab dula-maid, a nibneg nasiksad, napneg nasiksad, demar nasiksabalid, degi, bela agi ibmar-bukwad urbisbalid. </v>
<v b="ACT" c="14" v="16">Epennedi, Bab-Dummad dulemar-yar-baid-baidgi-bukmalad na e-itoleged na e-daedba-nanaega imaksad, baidaksasulid. </v>
<v b="ACT" c="14" v="17">Degi-inigwele, Bab-Dummad wargwen anmar-obessulid, anmarga ibmar-nuegan-imakedba e-gangued, degi, e-sabgued oyomai gusad. Anmarga dii-owimai, yor-nued-ibmar-osanmaked nasikmai, mas unniguale ukmai, degi, weligwar-itoleged anmarga ukmai gusad.” </v>
<v b="ACT" c="14" v="18">Ar weyob Pablo, degi, Bernabé dulemarga ibmar sogsamargu, dulemar Pabloʼga, degi, Bernabéʼga moli-bebe-nikad-oburgwebimalad ugak bargasmalad. </v>
<v b="ACT" c="14" v="19">A-ibagangi, Judíoʼmar-Antioquía-neggweburginmalad, degi, Iconio-neggweburginmalad nonimalad, geb amar girmar-binsaed gasmalad. Degidbali, akwagi Pablo-maksamalad. Amar bato Pablo-oburgwisye bismalad, geb neggwebur-dikarba illillir Pablo-onosmalad. </v>
<v b="ACT" c="14" v="20">Ar Jesúsʼba-nanaimaladi Pablo-ebilis ambikunonimalad. Pablo neg-wisguargu, gwisgus imaksad, geb gannar neggwebur-yaba dogde gusad. Banedgine, Pablo, Bernabé-ebo, Derbe-neggweburse nade gusmalad. </v>
<v b="ACT" c="14" v="21">Pablo, Bernabéʼmala Derbe-neggweburgi Bab-Dummad-Gayaburba-Nuedgi sunmaksamargu, bukidar Bab-Jesúsʼba nagusmalad. A-sorba Listraʼse, Iconioʼse, degi, Antioquíaʼse gannar nonimalad. </v>
<v b="ACT" c="14" v="22">We-neggweburmargine, Pablo, Bernabé-ebo Jesúsʼba-nanaimalad-gwage ogannosmalad, degi, Jesúsʼgi-bensulid-igargi nue-unasmarbalid. Amarga sogsamarbalid, “Bab-Dummad-e-negdakmaidse dogegala, anmar-idu beedse igar maid, nue naibi-itoleged-igar maid.” </v>
<v b="ACT" c="14" v="23">Pablo, Bernabé-ebo Jesúsʼba-nanaimalad-danar-ambikunonidamalad-irba e-idumalad nugsasmalad. Pablo, Bernabéʼbo, mas-gunsuli-Bab-Dummadse-gochad-sorba, Bab-Jesús-argan-nuggi we-dummagan-obessunnad. Ar a-dummagande, Jesúsʼgi bengussurmaladid. </v>
<v b="ACT" c="14" v="24">A-sorba Pablo, degi, Bernabé-ebo Pisidia-yargi nasmargu, Panfilia-yarse mosmalad. </v>
<v b="ACT" c="14" v="25">Agi Perge-neggweburgi Bab-Jesús-igargi sunmaksamarbargu, a-sorba, Atalía-neggweburse nonimalad. </v>
<v b="ACT" c="14" v="26">Agi, Pablo, Bernabé-ebo, urgi nakwismalad, Antioquíaʼse nadmarsunnad. Deun, ega soglesad Antioquíaʼse Bab-Dummadga-arbaega namaloye. Emide, Pablo, Bernabé-ebo, a-arbaed nue-imaksamalad, arbaed-obelosmalad. </v>
<v b="ACT" c="14" v="27">Antioquía-neggweburse nonimargu, gwenadgan-Jesúsʼba-nanaimalad-danar-ambikunonidamaladse gochamalad. Agi Pablo, Bernabé-ebo amarga sogsamalad, igi Bab-Dummad Judíoʼsurmaladga nabir igar egasmoga, adi, amar nabir Bab-Jesúsʼgi-bensuli gumarmogagar. </v>
<v b="ACT" c="14" v="28">Pablo, Bernabé-ebo Antioquía-neggweburgi suibaksaar gwenadgan-abargi megiar gusmalad. </v>
<v b="ACT" c="15" v="1">A-ibagangi, dulemar-Judeaʼgi-danimalad Antioquíaʼse nonimaladi, gwenadgan-odurdakarmalad, sogdemalad: “Ar be abonolebiele, Moisés-Igar-Mesisadba abgan-uka-duku-siked-igar be imakergebye.” </v>
<v b="ACT" c="15" v="2">Pablo, Bernabéʼmala, dulemar-Judeaʼgi-danimalad-ebo binnasur abin-abin na imakarmalad. Degidbali, Pablo, Bernabéʼmala, Jerusalénʼse nadegusad, degi, abala gwenadgan eba nade gusmarmogad. Adi, Jerusalénʼse, Jesús-e-sapingan-bur-dummaganse, degi, Jesúsʼba-nanaimalad-e-idumaladse abgan-uka-duku-siked-igarsik igar-nudakegar. </v>
<v b="ACT" c="15" v="3">Pablo, Bernabé, degi, gwenadgan-baigan, Jesúsʼba-nanaimalad-Antioquíaʼgi-danar-ambikunonidamalad-sogedba barmilesmargu, Fenicia-yalaganba, degi, Samaria-yalaganba nadapgusmalad. Igarba gwenadganga sognadap-gusmalad, igi Judíoʼsurmalad yeer Bab-Jesús-abingasmarmoga. Deyob itoarmargu, gwenadgan nue-yeer itosmalad. </v>
<v b="ACT" c="15" v="4">Pablo, Bernabé-ebo Jerusalénʼse mosmargu, Jesúsʼba-nanaimalad-danar-ambikunonidamalad nue yeer abindaksamalad, degi, Jesús-e-sapingan-bur-dummagan, degine, Jesúsʼba-nanaimalad-e-idumaladga-gubukwad, nue yeer abindaksamarmogad. Pablo, Bernabéʼmala, Bab-Dummad emargi ibmar-imaksad dummaganga bela sogsad. </v>
<v b="ACT" c="15" v="5">Gwen-gwen Fariseoʼmar, Bab-Jesúsʼgi-bensurmarmogad, sokarmalad: “Judíoʼsurmalad-Bab-Jesúsʼba-nagusmarmogad Moisés-Igar-Mesisadba abgan-uka-duku-siked-igar imakergebye, degi, bela Moisés-Igar-Maidba daergebye.” </v>
<v b="ACT" c="15" v="6">Jesús-e-sapingan-bur-dummagan, degi, Jesúsʼba-nanaimalad-e-idumalad igar-baramimalaga ambikunonimarsunnad. </v>
<v b="ACT" c="15" v="7">Undar na abin-abin imaksamalad-sorba, Pedro gwisgualid, sogded: “Gwenadgan, bemar nue wismalad, undargus Bab-Dummad we-gayaburba-nuedgi Judíoʼsurmaladga-sunmakega, adi, amar nabir abonolemogaga, bemar-abargi an-susad. </v>
<v b="ACT" c="15" v="8">Bab-Dummad ulubgi dulemar mag daksoggu, anmarga oyosad, a-dulemar ede abingamoye, degi, E-Burba-Isligwaled anmar-sunnaa amarga uksamoye. </v>
<v b="ACT" c="15" v="9">Bab-Dummad, Judíoʼsurmalad, anmar-ebo akar gwen daksasulid. Amar anmar-sunnaa Bab-Jesúsʼgi-bensurmogale, amarga gwage-swilidik imaksamogad. </v>
<v b="ACT" c="15" v="10">”Emide, bemar, ¿ibiga Bab-Dummad-wilubdakmarsunna? Emide, gwenadgan-Judíoʼsurmalad-Bab-Jesús-abingasmaladga bemar soggu: ‘Ar bemar Moisés-Igar-Mesisadba dasurmalale, geg be abonolemarye.’ Ar anmar-dadgan, degi, anmarbela, a-igarba nanabidamar-inigwele, anmar ese galakuddaed. </v>
<v b="ACT" c="15" v="11">Ar anmar wisid, Bab-Jesús anmar-abonoge-wilubsulinad. Ar emigindi, nabir-anmargi-binsaedba, anmar-abonosad. Ar Judíoʼsurmaladga anmaryob-abonoleged-igar ega maimogad.” </v>
<v b="ACT" c="15" v="12">Pedro-itobukmalad bela bogidik ambikusmalad. Geb a-sorba, Bernabé, Pablo-ebo dulemarga sunmakarmogad, igi-Bab-Dummad na emarba Judíoʼsurmalad-abargi ibmar-wilubgan-dakledisurmalad-dummagan, degine, ibmar-gegerdaklemalad imaksa. </v>
<v b="ACT" c="15" v="13">Bernabé, Pablo-ebo, bela ibmar sogsamargu, Santiago sogded: “Gwenadgan, nue be an-itomarmogo: </v>
<v b="ACT" c="15" v="14">Simón-Pedro anmarga sogsad, igi gebesaila, Bab-Dummad, Judíoʼsurmalad e-dulemarga-gumogaga na susmoga. </v>
<v b="ACT" c="15" v="15">We-igar bato Bab-Dummad-gayaburba-barsogmalad-sogsadyob gunonido, deun, Bab-Dummad-Gardagi narmaksamargu, Bab-Dummad sogye: </v>
<v b="ACT" c="15" v="16">‘Ar sorba gannar an nonibaloed, David-neg-sobsad ayarar-siid, gannar an sobnonikoed. A-neg-bibisgar-siid, gannar an nudaknonikoed, </v>
<v b="ACT" c="15" v="17">adi, bela dulemar an-amimalagar, degi, Judíoʼsurmalad-anse-gordimaladi, an-amimarmogagar. </v>
<v b="ACT" c="15" v="18">Weyob, ani, Bab-Dummad soged, ar ade, nega-gebesailaunni bato weyob idu an owisosgusad.’ ” </v>
<v b="ACT" c="15" v="19">Santiago sogdebalid: “Degisoggu, a-ular an sogsundo, Judíoʼsurmalad-Bab-Jesúsʼba-nagumamaidga melle anmar igar oburmaloye. </v>
<v b="ACT" c="15" v="20">Unnila anmar ese garda narmakmalodo, ega sogmalodo: Bab-dummadyob-imaklemaladga-ibmar-uklemalad, melle gunmaloye. Melle galagwensuli negsichigi ome-dikarba, sui-dikarba yoledii gumarbaloye. Ibmar-gammu-gaar-oburgwilesmalad, melle gunmarbaloye, degi, melle ibmar abebii gunmarbaloye. </v>
<v b="ACT" c="15" v="21">”Ar aga epenne neggwebur-irba, Judíoʼmar-onmakedneggi, Moisés-Igar-Mesisad-odurdakmalad nikagusad. Aginbali, itoged-irba obunnoged-ibagi Moisés-Garda absoledabalid.” </v>
<v b="ACT" c="15" v="22">Jesús-e-sapingan-bur-dummagan, Jesúsʼba-nanaimalad-e-idumalad, degine, bela Jesúsʼba-nanaimalad-danar-ambikunonidamaladi, Santiago-sunmaksad yeer itosmalad. Amar, Pabloʼba, degi, Bernabéʼba e-sordamar Antioquíaʼse-barmided nabir itosmarbalid. Amar Judas-susmalad. Judasʼde, Barsabásʼye-bimarbalid, degi, Silas-susmarbalid. We-ebogwad, gwenadgan-abargi nue-nug-nika gudimarmogad. </v>
<v b="ACT" c="15" v="23">Amarbali, weyob garda-narmakar barmismardo: “Anmar Jesús-e-sapingan-bur-dummagana, degi, gwenadgan-Jesúsʼba-nanaimalad-danar-ambikunonidamaladi, degi, e-idumaladi, bemar-Judíoʼsurmaladse wis garda narmaksimalad. Anmar bemar-Antioquíaʼgi-bukmaladse, Siria-yargi-bukmaladse, degi, Cilicia-yargi-bukmaladse garda narmaksiid. ”Dog-nuedye sogledo. </v>
<v b="ACT" c="15" v="24">”Emide, anmar wisgualid, anmar-walik-gudimaladi bese nadmarye. Ar anmar ega gwen igar-uksasulid. Wemarde, na e-odurdakedbali bemar-igar-oburusad. Bemarga sogsamalad: ‘Bemar abgan-uka-duku-siked-igar imakergebye, degi, Moisés-Igar-Mesisadba bemar dabalirgebbarye.’ </v>
<v b="ACT" c="15" v="25">”Degisoggu, aga anmar wegi sogsamardo, bemarga gwenadgan-baigan barmidmaloye. We-gwenadgande, gwenadgan-nue-sabesailad Bernabéʼba, degi, Pabloʼba, namaloed. Adi, amar, anmar-nuggi bemarga ibmar sogoed. </v>
<v b="ACT" c="15" v="26">We-gwenad-ebogwad Bernabé, degi, Pablo, Bab-Jesucristoʼga-arbaedba burgwednaga gusmalad. </v>
<v b="ACT" c="15" v="27">”Degisoggu, anmar bega Judas, Silasʼbo barmisiid, adi, bemarga bela ibmar nue gayagi sogegar. </v>
<v b="ACT" c="15" v="28">Bab-Dummad-Burba-Isligwaledi, degi, anmarmoga mer bemarga igar-dutusur-mesed nabir itosmalad. Unnila we-igarmar nue-imaklebi abeleged: </v>
<v b="ACT" c="15" v="29">Bab-dummadyob-imaklemaladga-ibmar-uklemalad, melle gunmalo. Melle galagwensuli negsichigi ome-dikarba, sui-dikarba yolemarbalo. Ibmar-gammu-gaar-oburgwilesmalad, melle gunmarbalo, degi, melle ibmar abebii gunmarbalo. ”Ar bemar we-ibmar imaksulile, nueddo. Be itomargua.” </v>
<v b="ACT" c="15" v="30">Degi, Judas, Silas, Bernabé, Pablo, Antioquíaʼse nadmarsunnad. Antioquíaʼse modapmargu, gwenadgan-Jesúsʼba-nanaimalad-danar-ambikunonidamaladse gochamalad, geb ega garda uksamalad. </v>
<v b="ACT" c="15" v="31">Gwenadgan garda absosmargu, bela weligwar itosmalad, ar ade, ulubgi nue e-ogannonai itosmalad. </v>
<v b="ACT" c="15" v="32">Ar Judas, degi, Silas, Bab-Dummad-gayaburba-barsogmaladbarsoggu, gwenadganga bela-bela sunmakdegu, gwenadgan yeer-ito imaksad, degi, gwenadgan aka bur bule Bab-Jesús-igargi gangudmarsunnad. </v>
<v b="ACT" c="15" v="33">Jerusalén-akar-nonimalad-undar-megedgine, gwenadgan-Antioquíaʼginmalad gannar Jerusalénʼse, Judas, degi, gwenadgan-baigan-eba-nonimalad nuedgi barmismalad. </v>
<v b="ACT" c="15" v="34">Silasʼdi na Antioquíaʼgi beoye binsaalid. </v>
<v b="ACT" c="15" v="35">Pablo, degi, Bernabé Antioquíaʼgi besmarmogad. Amar, gwenadgan-baiganmala, Bab-Jesús-igargi dulemar-odurdakdii, degi, Bab-Dummad-Gayaburba-Nuedgi sunmakdii dulemarga guarmalad. </v>
<v b="ACT" c="15" v="36">A-undarad-sorbali, Pablo Bernabéʼga sogded: “Anmar gannar neggwebur-irba namar, bia anmar Bab-Jesús-gayaburbagi sunmakdigusadse namar. Anmar daknamar, gwenadgande igi gubukmardibe.” </v>
<v b="ACT" c="15" v="37">Bernabé, emarba Juan-sedbi gualid. Juan, Marcosʼye bimarbalid. </v>
<v b="ACT" c="15" v="38">Pabloʼdi yapa Juan-Marcos-sedegualid. Ar ade, we-dulede, Panfilia-yargi emargi bangud-gusad, emarba Bab-Jesús-igargi bar arbadsulid. </v>
<v b="ACT" c="15" v="39">Pablo, Bernabé-ebo nue-undar abin-abin imaksamalad. Degisoggu, na egi bangudmarsunnad. Bernabé, Marcos-sesagusad, degi, Chipreʼse urgi nadmarsunnad. </v>
<v b="ACT" c="15" v="40">Pabloʼdi eba naega Silas-susad. Gwenadgan-Jesúsʼba-nanaimalad ega Babse gochamargu, Bab-Dummad-argan-nuki uksamarsunnad, adi, Bab-Jesús amar-dakegar. Degi, geb Pablo, Silas-ebo nadsunnad. </v>
<v b="ACT" c="15" v="41">Pablo Siria-yargi, degi, Cilicia-yargi Jesúsʼba-nanaimalad-danar-ambikunonidamalad-ogannodii gusad. </v>
<v b="ACT" c="16" v="1">Pablo Derbe-neggweburse, degi, Listra-neggweburse modapsunnad. Agi dule-wargwen Bab-Jesúsʼba-naid mai dakdapid. A-dulede, Timoteoʼye-nugad. E-nan Judío-duled, Bab-Jesúsʼba-nue-naimogad. E-babdi, Griego-duled. </v>
<v b="ACT" c="16" v="2">Gwenadgan Listraʼginmalad, degi, Iconioʼginmalad, bela yeer Timoteoʼgi sunmakedbimalad. </v>
<v b="ACT" c="16" v="3">Pablo Timoteo-eba-naega imaksad. Aga abgan-uka-duku-siked-igar imakega imaksad, adi, Judíoʼmar mer Timoteoʼgi akar sogmalagar. Ar bela wismalad, Timoteo-e-babde Griego-dule gue. </v>
<v b="ACT" c="16" v="4">Pablo, Silas-ebo belagwapa neggwebur-irba gwenadganga sognadap-gusmalad, igi Jesús-e-sapingan-bur-dummagan, degi, Jesúsʼba-nanaimalad-e-idumalad-Jerusalénʼgi-bukmalad, Judíoʼsurmaladga igar-mesismala. </v>
<v b="ACT" c="16" v="5">Degisoggu, Jesúsʼba-nanaimalad-danar-ambikunonidamalad ulubgi Bab-Jesús-igargi gannalemai gusad, degine, bane-bane Jesúsʼba-nanaimalad mergumai gusad. </v>
<v b="ACT" c="16" v="6">Pablo, Silas-ebo Frigia-yalaganba, degi, Galacia-yalaganba nadmalad. Ar Bab-Dummad-Burba-Isligwaled Asia-yargi Pablo Bab-Jesús-gayaburbagi sunmaked gwen imaksasulid. </v>
<v b="ACT" c="16" v="7">Pablo, Silas-ebo Misia-yar-abingunaidse modapmargu, Bitinia-yarse dogoye sogsamalanad. Degi-inigwele, Bab-Jesús-Burba-Isligwaled a-yarse dogega gwen imaksasurbalid. </v>
<v b="ACT" c="16" v="8">Degisoggu, Misia-yargi bakar nasmargu, Troas-neggweburse modapmarsunnad. </v>
<v b="ACT" c="16" v="9">A-neggweburgi Pablo mutikidba gabdakalid, negburgan-dakalid, dule-wargwen Macedoniaʼgined, e-asabin gwichi dakalid, egi wilenai, ega sognai: “Anmar-bendakega Macedonia-yarse be dage.” </v>
<v b="ACT" c="16" v="10">Pablo-we-negburgan-daksad-sorba, anmar gwae Macedonia-yarse-naega guagwar ibmar amiarmarsunnad. Ar anmar bensuli gusad, wede, Bab-Dummad we-yalase-naega anmar-abege, degine, e-gayaburba-nuedgi we-neggweburse dulemarga-sunmaknaega anmar-abeged. </v>
<v b="ACT" c="16" v="11">Anmar urgi Troas-neggweburgi-nodgu, Samotracia-dupuse bakar nadeguad. A-banedgi, anmar Neápolis-neggweburse modapid. </v>
<v b="ACT" c="16" v="12">Geb anmar Neápolisʼgi nadbalid, Filipos-neggweburse. A-neggweburgi Roma-yar-selemaiyob negselemaid, degi, Filipos-neggwebur Macedonia-yargi bur nug-nikaa simogad. Agi anmar ibbigbasaar megialid. </v>
<v b="ACT" c="16" v="13">Obunnoged-ibagi, anmar wis neggweburgi nodmalad, diwar-gakase anmar nade gusad. Bia gusgu Bab-Dummadse-golega naddamaladse anmar bukudapid. Agi anmar sigisgua, Bab-Jesús-gayaburba-nuedgi omegan-ambikunonimaladga anmar sunmakdemalad. </v>
<v b="ACT" c="16" v="14">Ome-wargwen, Tiatira-neggweburgined-Lidiaʼye-nugad, anmar-itosii gusmogad. A-omede, mor-nued suir-akwagii-dakleged ukedid. Lidiaʼde nue Bab-Dummadse gordimosoggu, Bab-Jesús e-gwage ebunonisunnad, adi, Pablo-ibmar-soged abingaegar. </v>
<v b="ACT" c="16" v="15">Lidia, Bab-Jesús-abingasadgi Bab-diigi-ogleged-igar imaksad, degi, e-neg-yaurginmalad deyob imaksamogad. A-sorba, Lidia anmargi wilenaigusad, anmarga sogded: “Nue-Bab-Jesúsʼba-nai be an-dakele, an-negse be wis obunnodamardo.” Degisoggu, anmar e-neggi megissunnad. </v>
<v b="ACT" c="16" v="16">Ibagwengi, anmar Bab-Dummadse gornadapgu, bunagwa-wargwen, anmar-abin noalid. A-bunagwade nelegwad, dule-baid-maiga gudibalid. A-bunorde, idu-ibmar-guoed-sogedgi e-akwemaladga mani-dummad onodiid. </v>
<v b="ACT" c="16" v="17">We-bunagwade, Pablo-sorba, degi, anmar-sorba-nai, binnasuli gordani gusad. Weyob sogdani gusad: “We-dulemar, Bab-Dummad-Bur-Biriginedga-arbamalad-dulemalad. Bemarga abonoleged-igargi sunmakdanimalad.” </v>
<v b="ACT" c="16" v="18">Degibi, bane-bane bunagwa anmar-sorba gordiguad. Degidbali, Pablo sae-itoalid. Bunagwasik aibilis-imaksad, niaburba-bunagwagi-maidga sogded: “Jesucristo-nuggi an bega sogsun, bunagwagi-be-maid emisbinne be nosun.” Niaburba bunagwagi yog nodeguad. </v>
<v b="ACT" c="16" v="19">Bunagwa-e-akwemalad bar mani-dummad ega onogosur dakarmargu, Pablo-gasmalad, Silas-gasmalad. Geb dummaganse igar-itoged-negse senonimalad. </v>
<v b="ACT" c="16" v="20">Igar-nabiromalad-asabin ogwisnonimargu, sogdemalad: “We-dulemar, Judío-dulemalad, anmar-neggwebur-oimakega imakdimalad. </v>
<v b="ACT" c="16" v="21">E-damaladba dulemar-odurdakdimalad. Ar anmardi Roma-dulemarsoggu, e-damalad geg anmar abingamalad, geg anmar eba damarbalid.” </v>
<v b="ACT" c="16" v="22">Degisoggu, bukidar dulemar Pabloʼgi, degi, Silasʼgi gwisgudmalad, ese uludmalad. Igar-nabiromalad e-mor-yoid ei siir-siir-imakega imaksamalad. Geb suargi bibyogega imaksamarbalid. </v>
<v b="ACT" c="16" v="23">Pablo-sabsur-sarsosmalad-sorba, degi, Silas-sabsur-sarsosmalad-sorba, esgaryagi metemalad. Esgarya-dakedga igar uksamalad: “Nue we-dulemargi nakulegoye.” </v>
<v b="ACT" c="16" v="24">Esgarya-daked deyob-ega-igar-uklesgu, gatik bur esgarya-yaa-solabalidse Pablo-odossunnad, degi, Silas-odosbarsunnad. Aginbali, sepogi ei e-nagmar ise-odogar imaksabalid. </v>
<v b="ACT" c="16" v="25">Nega-gabigwenadba Pablo, Silas-ebogwa Bab-Dummadse gorbukwa, degi, namakar Bab-Dummad-nug odummobukwa gusmalad. Deun, dule-baigan-esgaryagi-mellesimalad, Pablo, degi, Silas-itobukwa gusmalad. </v>
<v b="ACT" c="16" v="26">Degidgine, ukiar negabandur nagunonigu, neg giglimakded, esgarya-e-sailagan-mamaidse-bakar, giglimakdemogad. Esgarya-yawagakmar bela argaded, degi, dulemar-esgoro-dubgi-atinbukmalad bela ega esgoro-dub achikdemalad. </v>
<v b="ACT" c="16" v="27">Esgarya-daked atakargu, dakalid, bela yawagakmar argabubuk-nanae, esgaryagi-mellebukmalad bela wakitemarye bialid. Degidbali, na dukin oburgwegala, e-es-suid onosa imaksad. </v>
<v b="ACT" c="16" v="28">Pablo deyob-daksagu, binnasur esgarya-dakedse goted, ega sogded: “¡Mer be dukin oburgwe! Anmar amba bela wegi bukmala.” </v>
<v b="ACT" c="16" v="29">Esgarya-daked gwallu egichisgu, esgarya-yaba dogdegu, ber-dobedba wawanmakded. Pablo-asabin, degi, Silas-asabin, yokorgi sindigar sigisad. </v>
<v b="ACT" c="16" v="30">Esgarya-daked, magaba Pablo-onosgu, degi, Silas-onosgu, egi wilenaigusad, ega sogded: “Dummagan, an nabir abonolegega, ¿ibu an imaksale?” </v>
<v b="ACT" c="16" v="31">Geb esgarya-dakedga sogdemalad: “Bab-Jesucristoʼgi mer be bengu, ar degiir, geb be abonolegoed, degi, be-neg-yaurginmalad deyob nabir abonolemogoed.” </v>
<v b="ACT" c="16" v="32">Agi Pablo, Silas-ebo esgarya-dakedga, degi, bela e-negginmaladga Bab-Jesús-gayaburba-nuedgi sunmaksamarsunnad. </v>
<v b="ACT" c="16" v="33">Esgarya-daked, a-mutikidbali, Pablo-naibigusad, degi, Silas-naibigusad ega nue enuksad. Esgarya-daked, degi, e-neg-yaurginmalad bela a-mutikidbali, Bab-diigi-ogleged-igar imaksamarsunnad. </v>
<v b="ACT" c="16" v="34">A-sorba, esgarya-daked, e-negse, Pablo-sesa, degi, Silas-sesa gusad. Geb masgi oguchabalid. Esgarya-daked, degi, e-neg-yaurginmalad Bab-Jesús-bengusur-gunonimalad-ular, bela weligwar itosmalad. </v>
<v b="ACT" c="16" v="35">Neg-oibosgu, wakudaryalaba igar-nabiromalad suar-ibmala barmismalad, adi, esgarya-dakedga sogega, we-dulemar be onogoye. </v>
<v b="ACT" c="16" v="36">Agi esgarya-daked Pabloʼga sogded: “Igar-nabiromalad-dummagan be-onomalaga anga igar-uksado. Degisoggu, akarsurdo, bemar boni-gwen-niksurmardo, nuedgi be namalo.” </v>
<v b="ACT" c="16" v="37">Pablo suar-ibmalaga sogded: “Anmar, emide, Roma-dulemar-gue-inigwele, igar-nabiromalad dulemar-bukidarad-abargi, yoo-anmarga-igar-itolege, sabsuli anmar-bibyosmalad, degi, esgaryagi anmar-metemarbalid. ¿Emide, dukuakwagwa anmar-onoye sogmarde? ¡Adi suli! Igar-nabiromalad-sunnad wese anmar-onodagodo.” </v>
<v b="ACT" c="16" v="38">Suar-ibmala gannar modapmargu, igar-nabiromaladga bela sogdapmalad, igi Pablo emarga sogsa. Roma-dulemarye wisguarmargu, nue-dobgudmalad. </v>
<v b="ACT" c="16" v="39">Igar-nabiromalad, Pabloʼse, degi, Silasʼse nonimarsunnad, ega sognonimalad: “Anmar beedse begi nosmarye, degisoggu, esgaryagi-siid be nomarsunye, bemar neggwebur-baidse namarsunye.” </v>
<v b="ACT" c="16" v="40">Pablo, Silas-ebo esgaryagi nosmargu, Lidia-negse nadegusmalad. Gwenadgan-Jesúsʼba-nanaimalad-daksamargu, gwenadgan-gwage nue ogannosmalad. Geb a-sorba, nadmarsunnad. </v>
<v b="ACT" c="17" v="1">Pablo, Silas-ebo nadmargu, Anfípolis-neggweburgi, degi, Apolonia-neggweburgi nasmalad. Geb Tesalónica-neggweburse Judíoʼmar-onmakednegsiidse modapmalad. </v>
<v b="ACT" c="17" v="2">Ar gusgu Pablo Judíoʼmar-onmakednegse naddasoggu, ase nadegusad. Agi itoged-ilapaa, obunnoged-ibagi dulemar-Judíoʼmar-onmakednegse-nonidamaladga, Bab-Jesús-igargi sunmakdii gualid. </v>
<v b="ACT" c="17" v="3">Amarga Bab-Jesús-igar nue osanalodii gusad. Sogdii gusad, bato Bab-Dummad-Gardagi sognaiye: “We-Cristo nue-wilegergebye, degi, burgwisad-sorba gannar durgubalirgebye. Ar bato deyob ega igar maiddeeye sogdii gualid.” Degi, Pablo emarga sogdii guarbalid: “We-Jesúsʼgi an bega sunmakedi, we Cristo-sunnadye.” </v>
<v b="ACT" c="17" v="4">Agi gwen-gwen Judíoʼmar Bab-Jesúsʼgi bengussurmalad. Amar Pabloʼba, degi, Silasʼba akasmarsunnad. Deginbali, Griegoʼmar-Bab-Dummad-dobee-nanadimaladi, degi, omegan-nue-nug-nikamaladi, bukidar Bab-Jesúsʼgi-bengussurmarmogad. </v>
<v b="ACT" c="17" v="5">Degine, bukidar Judíoʼmar-Bab-Jesús-bengusmalad, nobedba, dulemar-isgana-galimbaba-arbaedsuli-gudimalad amismalad. Degidbali, we-dule-isganamar, Pabloʼgi oimakega imaksamalad. Geb sabsur-Pablo-ononaega, degi, Silas-ononaega, Jasón-negse duurmakdemalad, adi, dulemarga ukmalagar. </v>
<v b="ACT" c="17" v="6">Pablo, Silas-ebo Jasón-neggi satemarsoggu, dulemar neggwebur-dummaganga-gudimaladse Jasón-ebipidmarsunnad, degi, gwenadgan-baigan-a-neggi-bukwamalad-ebipidmarbarsunnad. A-dulemar dummaganga binnasur sogdemalad: “Dulemar-bela-neggwebur-irba-neg-oimakega-imakdimalad, emide, anmarse nonimarmogad. </v>
<v b="ACT" c="17" v="7">Degine, we-Jasón, e-neggi a-dulemar-abingasad. Bela a-dulemar Roma-Dummad-César-e-igargi annadimalad. Ar sogdimalad, rey-baid maiye, a-rey Jesúsʼye nugye.” </v>
<v b="ACT" c="17" v="8">Weyob dulemar-ega-ibmar-soge-itoarmargu, dulemar, degi, dummagan-neg-dakmamaid oimakarmalad, uluarmarsunnad. </v>
<v b="ACT" c="17" v="9">Geb Jasónʼga, degi, baiganga sogsamalad, nabir be nomalagala, be bennukmalargebye. Degisoggu, bennuksamalad. Geb agi, dummagan nabir amar-onossunnad. </v>
<v b="ACT" c="17" v="10">A-mutikidba, Jesúsʼba-nanaimalad, neggweburgi yog Pablo-onoar, degi, Silas-onoar imaksamalad, adi, Berea-neggweburse namalagar. Pablo, degi, Silas Bereaʼse modapmargu, Judíoʼmar-onmakednegse yog naar imaksamalad. </v>
<v b="ACT" c="17" v="11">Judíoʼmar-Bereaʼginmaladi, Tesalónicaʼginmaladba, bur dule-nuegan-dae daklealid, ar ade, bur nue-yeer Bab-Jesús-gayaburba abingasmalad. Degine, bane-bane Bab-Dummad-Gardagi na emar-sunnad amibukwadamalad, dakega, bule nabir Pablo emarga ibmar sogdibeye. </v>
<v b="ACT" c="17" v="12">Degisoggu, bukidar Judíoʼmar Bab-Jesúsʼgi bengussurmalad. Deginbali, gwenna-gwenna Grecia-dulemar-omegan-nue-nug-nikamalad, degi, bukidar Grecia-machergan Bab-Jesúsʼgi bengussurmarmogad. </v>
<v b="ACT" c="17" v="13">Ar Judíoʼmar-Tesalónicaʼginmalad wisguarmargu, Pablo, Bereaʼgi Bab-Dummad-gayaburbagi sunmakdibarye, amar Bereaʼse nadegusmalad, degi, agi neg-oimakdapmarbalid. </v>
<v b="ACT" c="17" v="14">Ar gwenadgan-Jesúsʼba-nanaimalad gwae-gwae demar-gakase Pablo-barmismarsunnad, Silasʼdi Timoteo-ebo Bereaʼgi besmalad. </v>
<v b="ACT" c="17" v="15">Gwenadgan-Pabloʼba-nade-gusmaladi, Atenas-neggweburse Pablo-berbeapmalad. Geb gannar Bereaʼse nonimalad. Amarga soglesad, Silasʼga, degi, Timoteoʼga sogoye, gwae-gwae ese dakmaloye, Pablo sogye. </v>
<v b="ACT" c="17" v="16">Pablo, Atenas-neggweburgi, Silas-edarbemaigua, degi, Timoteo-edarbemaigua, dakalid, Atenas-dulemar bukidar ibmar-bab-dummaganga-imakleged e-bab-dummadga na imakbukmala. Degidbali, Pablo a-dulemar-ular ulubgi nunmaked-dummad itoalid. </v>
<v b="ACT" c="17" v="17">Degisoggu, Pablo Judíoʼmar-onmakednegse Bab-Jesús-igargi Judíoʼmarga, degi, Judíoʼsurmalad-nue-Bab-Dummad-dobee-nanadimaladga sunmaknaddaed. Degi, Pablo, dulemarbo Bab-Jesús-igargi abin-abin imakardaed. Deginbali, bane-bane, Pablo, dulemar-danar-ambikumaladgi, dulemar-bukwamaladga Bab-Igargi sunmaknaddabalid. </v>
<v b="ACT" c="17" v="18">Dulemar-binsaed-ibegan Epicúreo-igar-durdaksamalad, degi, Estoico-igar-nue-wisimalad Pablo-ebo nue-abin-abin imakarmalad. Gwen-gwen sokarmalad: “¿Wede dule-sunmakerbad ibi obare?” Baigandi sokarmalad: “We-dule bab-dummagan-baigangi-sunmaked-dule an dakdo.” Ar ade, Pablo Bab-Dummad-Gayaburba-Nued-Jesúsʼgi-soglesadgi sunmakdiid, degi, gannar-durguleged-igargi sunmakdiid. </v>
<v b="ACT" c="17" v="19">Dulemar-nue-binsaed-nikamalad-igar-itoged-neg-Aerópagoʼye-nugadse Pablo-sesmalad, ega sogdemalad: “Anmar nue-wisgubimardo, ¿wede ibu-odurdaked-gwapidgi be sunmakdii? </v>
<v b="ACT" c="17" v="20">Ar igar-gwapidsailadgi be anmar-uaya oburnonikid. Degisoggu, anmar wisgubisundo, wede ibi be nue obare.” </v>
<v b="ACT" c="17" v="21">Ar ade, Atenasʼginmaladi, degi, baigan-neg-ainesikmalad-Atenasʼgi-mamaidi, unnila ibmar-binigan-itogedginbi, ibmar-binigan-sogedginbi binsabukdamalad. </v>
<v b="ACT" c="17" v="22">Degisoggu, Pablo, igar-itoged-neg-Areópagoʼye-nugadgi emar-abargi gwisgudgu, sogded: “Girmar-Atenasʼgi-be-bukmalad, an be-dakmargu, bemar bab-dummadye-sogmaladga-ibmar-imakbukwad nue-dobee nanabukmar an be-dakmardo. </v>
<v b="ACT" c="17" v="23">Bemar-babse-gormalad-negse an atakdigu an dakardo, babga-ibmar-ukleged-aila-gwensakgi weyob nug narmakar nai: We-aila, Bab-Dummad-Dakledisulidgadid. ”Nabir, we-Bab-Dummadse-bemar-goledi, amba bemar wissurmar-inigwele, a-Bab-Dummadgi an bemarga sunmakmalad. </v>
<v b="ACT" c="17" v="24">”A-Bab-Dummad we-napneg-naid nasiksad, bela-agi-ibmar-bukwad obinnisad. Ar we-Bab-Dummad nibneg egadsoggu, we-napneg egadsoggu, dule-ese-goled-neg-sobedgi megosurguoed. </v>
<v b="ACT" c="17" v="25">Degi, dulemar geg Bab-Dummad-bendaked, ar Bab-Dummad ibmar abedeeye gwen binsamaisulid. Ar e belagwapa san-burba ukmaid, bunnoged ukmaid, degi, belagwapa ibmar ukmaibalid. </v>
<v b="ACT" c="17" v="26">”Unnila ablis-gwennagi Bab-Dummad dulemar-akar-akar urbisad, adi, bela yarmar-naid-ugakaase dulemar ambikuegar. Bab-Dummad sogsabalid, sanagwadse dulemar-akar-akar ambikuoe, degi, biase ambikumarbaloe. </v>
<v b="ACT" c="17" v="27">Bab-Dummad deyob-neg-imaksadi, adi, bela dulemar e-amimalagalad. Abakalegi nabir amiarmalale. Ar Bab-Dummad anmargi dikasur maisulid. </v>
<v b="ACT" c="17" v="28">Ar anmar Bab-Dummadgi gudimalad, a-nuki anmar nabir-nanadimalad, degi, Bab-Dummad-nuki anmar dula gudibalid. Ar igi gwen-gwen bemarga-namaked-onomaladi, weyob sogsamarmoga: ‘Anmar Bab-Dummad-mimmigan guye.’ </v>
<v b="ACT" c="17" v="29">”Ar anmar Bab-Dummad-mimmigan guedde, anmar binsaewilubsulid, Bab-Dummadi or-sobaled guye, mani-sobaled-guye, akwa-sobaled guye, deyob anmar binsaewilubsulid. Ar unnila we-ibmarmarde dulemar na ibmar-wisidba, e-binsaedba sobsamalad. </v>
<v b="ACT" c="17" v="30">Epennedi, Bab-Dummad dulemar-ibmar-wissurgudigusad baisur-dakeyob gusad. Emigindi, bela dulemarga soged: ‘Be-isgudimaladga be bukib binsamarye, be-daed be ogwamarsunye.’ </v>
<v b="ACT" c="17" v="31">Ar Bab-Dummad dule-wargwenbali bato iba nasiksad. A-ibagi bela dulemarga napiragwadba igar itogoed. We-dule-wargwen bato idu na nug-imaksad. We-dulede, Jesúsʼye nugad. We-Jesúsʼde burgwar-maigu, Bab-Dummad gannar odulosad. Abali, oyosad, na e-ibmar-sogsadi napiragwadye.” </v>
<v b="ACT" c="17" v="32">Ar dulemar gannar-durgued-igar-itoarmargu, Pabloʼgi dododmalad, abar sogdemalad: “Anmar we-igar ibagwengi gannar itobalo.” </v>
<v b="ACT" c="17" v="33">Geb degi, Pablo amar-abargi nodegussunnad. </v>
<v b="ACT" c="17" v="34">Dulemar bokwasar Pabloʼba nagusmalad. Amar Bab-Jesúsʼgi bensuli gunonimalad. Gwensak Bab-Jesúsʼgi bensuli-gunonikidi, Dionisioʼye nugad. A-dulede, igar-itoleged-neg-Areópagoʼye-nugadgi nug nikamogadid. Degi, ome Dámarisʼye nugad, degi, baigan Bab-Jesúsʼgi bensuli gunonimarmogad. </v>
<v b="ACT" c="18" v="1">Geb a-sorba, Pablo Atenasʼgi bangudsunnad, Corinto-neggweburse nadegusad. </v>
<v b="ACT" c="18" v="2">A-neggweburgi Judío-wargwen-abingualid, Aquilaʼye nugad. A-dulede, Ponto-yalaginedid. Na-e-ome-Priscila-ebo Italia-yargi-mai emissaar nonimalad. Ar Roma-saila-Claudioʼye-nugad, igar-mesisad, bela Judíoʼmar-Roma-neggweburgi-gudimalad ainioye. Pablo, Aquilaʼse ataknad gusad. </v>
<v b="ACT" c="18" v="3">Ar we-dulemarde, Pabloʼyob dordoneg-makedgi arbamogad. Degisoggu, Pablo amar-walik bessunnad, adi, na amarbo dordoneg-makedgi arbaegar. </v>
<v b="ACT" c="18" v="4">Obunnoged-ibagi Pablo Judíoʼmar-onmakednegse Judíoʼmarga-sunmakega, degi, Judíoʼsurmaladga-sunmakega naddaed. Adi, Bab-Jesús-igarba nagumalagar. </v>
<v b="ACT" c="18" v="5">Silas, Timoteo-ebo Macedonia-yargi-mai Pabloʼse nonimargua, Pablo Bab-Jesús-gayaburbaginbi Judíoʼmarga-sunmakega alamakdii guarsunnad. Judíoʼmarga sogdii gualid, we-Jesús, Bab-Dummad-dule-wargwen-anmarga-barmidagoye-sogsad-dule-sunnadye. </v>
<v b="ACT" c="18" v="6">Judíoʼmar Pablo-sunmaked gwen nabir itossurmalad, egi oimakarmalad, ukabsaarmarbalid. Agi Pablo e-mor mor-mor imaksad. A sogleged, an bemarga Bab-Jesús-igargi-sunmakdiid wesesunnoye. Geb Pablo sogded: “Andi bato bemarga Jesús-igargi sunmaksando, emigindi, bemarginsundo. Ar Bab-Dummad sabsur-bemar-odurdakarmalale, dukin be samarsunnodo. Emigindi, Judíoʼsurmaladga Bab-Jesús-igargi an sunmaknasunnoed.” </v>
<v b="ACT" c="18" v="7">Pablo Judíoʼmar-onmakedneggi nodgu, Justo-negse naded. A-negde, Judíoʼmar-onmakedneg-nagaba siid. Justoʼde nue Bab-Dummad-dobee-nanadimogad-duled. </v>
<v b="ACT" c="18" v="8">Degi, Judíoʼmar-onmakedneg-e-dummad-Crispoʼye-nugadi, degi, bela e-neg-yaurginmalad Bab-Jesúsʼgi bensuli gunonimalad. Deginbali, bukidar Corintoʼginmalad Bab-Jesús-igar itoarmargu, Bab-Jesúsʼgi bensuli gunonimogad, degine, Bab-diigi-ogleged-igargi oglesmarbalid. </v>
<v b="ACT" c="18" v="9">Ibagwengi neg-mutikidba Pablo negburgan dakalid. Agi Bab-Jesús Pabloʼga sunmaknonikid, ega sognonikid: “Mer be dobguo, gatik an-gayaburba-nuedgi be sunmako, mer bogilego. </v>
<v b="ACT" c="18" v="10">Ar an beba gudiguad, degisoggu, dule gwen be-oakalogosulid. Ar ade, we-neggweburgi dulemar-bukidar-anba-nagumaloed an nikad.” </v>
<v b="ACT" c="18" v="11">Degisoggu, Pablo Corinto-neggweburgi birgagwen-abala megisad, Bab-Dummad-gayaburbagi dulemar-odurdakdii gusad. </v>
<v b="ACT" c="18" v="12">Deunni, Galión Acaya-neggweburgi sailaga-maid-ibagi, Judíoʼmar bular Pabloʼgi gwisguar gusmalad, igar-nabiroged-negse Pablo-sesmalad. </v>
<v b="ACT" c="18" v="13">Galiónʼga sokarmalad: —We-dule, igar-maisulidba Bab-Dummad-nug-odummogega aimar-binsaed gadiiye. </v>
<v b="ACT" c="18" v="14">Pablo nue sunmaksokali, Galión Judíoʼmarga sogded: —Ar emi we-dule neg-oakalodina, degi, igar-mamaidgi dummad-gwisgudiina, an nue be itosmalardo. </v>
<v b="ACT" c="18" v="15">Emigindi, unnila gayaginbi ibmar-sogdiid, degi, dule-nugmarginbi sunmakdiid, aginbali, bemar-igar-mamaidginbi sunmakdiid. Degisoggu, we-igar na be dukin nabiromardo. Andi we-igar bemarga nabirogosulid. </v>
<v b="ACT" c="18" v="16">Degi, Galiónʼdi igar-nabiroged-neggi Judíoʼmar-bukwad onidsunnad. </v>
<v b="ACT" c="18" v="17">Degi, bela dulemar, Judíoʼmar-onmakedneg-e-dummad-Sóstenesʼye-nugad gasmargu, Galión-wagab sarsosmalad. Degite, Dummad-Galión Sóstenes-sarsolesad gwen bai daksasulid. </v>
<v b="ACT" c="18" v="18">Pablo amba ibbigbasaar Corintoʼgi megialid. A-sorba, gwenadgan-Jesúsʼba-nanaimaladga napi-sunmas, egi bangudsunnad. Degimaloye, gwenadganga-sogsad-sorba, Pablo, Aquilaʼmala, degi, Priscilaʼmala, Cencrea-neggweburse armalad. Cencreaʼse-nonigu, Pablo sailagia na gwiri siksad. A oyoged: Bab-Dummadga napira na ibmar-saoye-sogsadi, an imakedseye. Degi, Cencrea-akar urgi Siria-yarse armarsunnad. Aquila, degi, Priscila, Pabloʼba aligusmarmogad. </v>
<v b="ACT" c="18" v="19">Éfeso-neggweburse modapmargu, Pablo, a-neggweburgi, Priscilaʼgi, degi, Aquilaʼgi bachikgusad. Edi Judíoʼmar-onmakednegse naded. Agi Jesús-igargi Judíoʼmar-bukwamaladga sunmakdapid. </v>
<v b="ACT" c="18" v="20">Judíoʼmar egi wilenaigusmalad, wis be wegi ibbigbasaar anmar-walik megye. Pabloʼdi yapa begusad. </v>
<v b="ACT" c="18" v="21">Degi, Pablo amargi bangudgu, sogded: “Iba-danikid-daknaega an Jerusalén-neggweburse naergebed. Andi bemar-dakega gannar bemarse dagbiendo, Bab-Dummadbi wissundo, an gannar bemarse danibalodibe.” Pablo Éfesoʼgi-mai urgi arsunnad. </v>
<v b="ACT" c="18" v="22">Pablo Cesareaʼse modapgu, Jerusalénʼse nadegusad, adi, Jesúsʼba-nanaimalad-danar-ambikunonidamalad wis daknaegar. A-sorba, geb Antioquíaʼse nadsunnad. </v>
<v b="ACT" c="18" v="23">Pablo a-neggweburgi undar-megedgi, bela Galacia-yargi, degi, Frigia-yargi-neggweburmar-bukmaladse gwenadgan-daknad gusbalid. Agi Pablo gwenadgan-ogannodii gusad. </v>
<v b="ACT" c="18" v="24">A-ibagangi Éfeso-neggweburse Judío-wargwen nonikid, Apolosʼye nugad. A-dulede, Alejandría-neggweburgi gwalulesad. Apolosʼde yeer sunmaked, degi, Bab-Dummad-Garda nue wisbalid. </v>
<v b="ACT" c="18" v="25">A-dulede, Bab-Jesús-igar-maidgi nue-odurdaklesad, degisoggu, nue-yeer aimar-odurdakdimosundo. Unnila Juan-diigi-ogleged-igarbi-wisin-inigwele, ise-sanagwar aimarga Jesúsʼgi sunmakdii gusad. </v>
<v b="ACT" c="18" v="26">Apolos, Judíoʼmar-onmakedneggi nue-gandikidba, dobsuli aimarga sunmaksad. Priscila, Aquila-ebo Apolos-sunmaked itosmargu, sorba bachikii Apolos-sesagusmalad. Geb degi, Apolosʼga Bab-Dummad-Igar-Maid nue osanalosmalad. </v>
<v b="ACT" c="18" v="27">A-sorba, Apolos Acaya-yarse naesokargu, gwenadgan Apolos-ogannosmalad, ega garda narmakar barmismalad, adi, Jesúsʼba-nanaimalad weba nued abingamalagar. Apolos, Acayaʼse modapgu, nue Jesúsʼba-nanaimalad-bendakdapid. A-gwenadgande, abonolege-wilubsulinad, degi-inigwele, Bab-Jesúsʼgi abonolesmalad. </v>
<v b="ACT" c="18" v="28">Apolos gwenadgan-nue-bendakdapid, ar ade, bela dulemar-abargi Bab-Dummad-Gardagi-naidba Judíoʼmarga nue-oyosad, we-Jesúsʼde, Cristo-sunnadye, Bab-Dummad-dule-wargwen-barmidagoye-sogsad-duleye. Degisoggu, Judíoʼmar geg abinsae gusmalad. </v>
<v b="ACT" c="19" v="1">Apolos Corinto-neggweburgi-maigua, Pablo, yarba aibite gusad, geb Éfeso-neggweburse modapid. Agi gwenadgan-Jesúsʼba-nanaimalad-bukwa dakdapid. </v>
<v b="ACT" c="19" v="2">Pablo amarse egichialid: —Deun bemar Bab-Jesúsʼgi bensur-gunonimargu, ¿bemar Bab-Dummad-Burba-Isligwaled abingasmala? Gwenadgan abin-imakdemalad: —Ar anmar Bab-Dummad-Burba-Isligwaled wissurmalad, ar dule gwen agi anmarga sunmakdisulid. </v>
<v b="ACT" c="19" v="3">Geb Pablo amarga sogded: —Degite, ¿doa-nuggi bemar diigi oglesmarsunna? Geb abin-imakdemalad: —Juan-diigi-ogleged-igargi anmar oglesad. </v>
<v b="ACT" c="19" v="4">Pablo amar-abin sogded: —Nabir be sogmalad, Juan Bab-Dummad-diigi-ogleged-igar-imaksagu, oyogegalad, e-isgudimaladga na bukib itomarye. Juan dulemarga sogsagusad: ‘An-sorba dule-wargwen-danikoeddi, mer egi bemar bengumaloye.’ We-dule-obarisad, Cristo-Jesús-annik sogsagusad. </v>
<v b="ACT" c="19" v="5">Degi-emarga-soge itosmargu, Bab-Jesús-nuggi-diigi-ogleged-igar imaksamarsunnad. </v>
<v b="ACT" c="19" v="6">Pablo a-dulemargi e-argan mesisgu, amargi Bab-Dummad-Burba-Isligwaled aidenonikid. Degi, amar gaya-baid-baid sunmakdemalad, degi, Bab-Dummad-Burba-Isligwaled Jesús-igargi-sunmakega amar-imaksabalid. </v>
<v b="ACT" c="19" v="7">Bela amar e-ambe-gakabosaar (12) gumalad. </v>
<v b="ACT" c="19" v="8">Degine, Pabloʼdi Judíoʼmar-onmakednegse nii-walapaa nanadii gusad. Aimarga dobsuli Bab-Igargi sunmakdii gusad. Dulemarga Bab-Dummad-e-negdakmaid nue osanalodii gusad. </v>
<v b="ACT" c="19" v="9">Bukidar dulemar Pablo-ibmar-sogsadgi gwisgusmalad, Bab-Jesús-bengudmalad. Igar-nued-maid-ichodmalad, sunnasur aimar-abargi Bab-Jesús-igargi sunmakdemalad. Pablo deyob-dakargu, amargi aibate gusad. Degidbali, Pablo Jesúsʼba-nanaimalad bachikii sesagusad. Geb Tirano-e-odurdaked-ambikued-neggi, Pablo, bane-bane Bab-Jesús-igargi gwenadganga sunmakdii gussunnad. </v>
<v b="ACT" c="19" v="10">We-igargangi birgabo Pablo dulemarga sunmakdii gusad. Degisoggu, bela Asia-yargi-bukmalad, Judíoʼmar, degi, Griegoʼmarse-bakar, Bab-Jesús-igar-maid itosmalad. </v>
<v b="ACT" c="19" v="11">Degi, Bab-Dummadi Pabloʼba ibmar-dakledisurmalad-gegerdaklemalad imaksad. </v>
<v b="ACT" c="19" v="12">Degidbali, dulemar e-muswemar, degi, e-sadergi-mor-nagusmaladse-bakar, Pablo-e-san-ebusale, uellemaladse sesdamalad. Agi, dule-geguedi a-mor-egi-warmaksale, yog-nuguar naddaed, degi, niaburba-nikale, yog egi niaburba noddabalid. </v>
<v b="ACT" c="19" v="13">Éfeso-neggweburgi gwen-gwen Judíoʼmar-gudimaladi, niaburba-onoged-wisye sogdimalad. Aisaar Bab-Jesús-nuggi niaburbamar-onoye sokarmalanad. Niaburbamarga weyob sogdamalanad: “Jesús-nuggi an bega soged, Pablo-egi-sunmakdiid-nuggi, be ainimar.” </v>
<v b="ACT" c="19" v="14">Deyobi, Esceva-masmala-walagugle-guedi (7) imakdimalad. Escevaʼde, Judíoʼmar-irwa-Babse-gormalad-e-iduedid. </v>
<v b="ACT" c="19" v="15">Ibagwengine, niaburba Esceva-masmalaga weyob sokalid: “An Jesús mag-dake, an wisbali Pablo doabali. Ar bemardina, ¿doamarsunna?” </v>
<v b="ACT" c="19" v="16">Degidgine, dule-niaburba-nikadi a-masmalagi ichomakalid, bela amar-gasa imaksad, degi, binnasur amar-sarsosad. Degidbali, masmala, a-neggi, uka-swiri, nue-naibigus duurmakdemalad. </v>
<v b="ACT" c="19" v="17">Judíoʼmar, degi, Griego-dorgan-Éfesoʼgi-mamaid we-masmala-naibigusad bela wisguarmargu, bela dobe itonadmalad. Degisoggu, Bab-Jesús-nug bela-bela ogannodmarsunnad. </v>
<v b="ACT" c="19" v="18">Degisoggu, bukidar Bab-Jesús-bensuli-gunonimalad, dani-damalad, dulemar-abargi e-isgudiid dukin-dukin na sognanai guarmalad. </v>
<v b="ACT" c="19" v="19">Degi, bukidar ina-isganagi-arbadigusamaladi, e-gardamar senonimalad. Dulemar-abargi bela e-ina-isgana-gardamar ogumaksamalad. E-gardamar-ogumaksad-mani-nug-itoarmargu, mani-sibu-gwa-mili-dulabo-gakambe-wilub (50,000), gardamar gummaksa itoarmalad. </v>
<v b="ACT" c="19" v="20">Weyobi, Bab-Jesús-gayaburba nasgumai, degi, Bab-Jesús-e-gangued oyolemai gusad. </v>
<v b="ACT" c="19" v="21">Wegi-gusad-sorbali, Pablo Jerusalénʼse naye sokalid. Jerusalénʼse naegala, Macedoniaʼgi nasoye, degi, Acayaʼgi nasoye soged. Degi, sogsabalid, Jerusalénʼgi-mai Romaʼse nabaloye. </v>
<v b="ACT" c="19" v="22">Degisoggu, Macedoniaʼse e-bendakmalad-warbo barmisad. Amarde, wemalad: Timoteo, degi, Erasto. Ar Pabloʼdi amba undarsaar Asia-yargi megialid. </v>
<v b="ACT" c="19" v="23">A-ibagangi, Éfeso-neggweburgi Jesús-igar-maidgi dulemar beedse oimaksamalad. </v>
<v b="ACT" c="19" v="24">Dule Demetrioʼye-nugadi neg-gagasad. A-dulede, manigi-nuchu-burwigan-sobedgi arbaed. Na e-sordamar-e-bendakmaladbo bab-bundor-Dianaʼse-goled-negga neg-burwigan-sobedgi mani-dummad onodiid. </v>
<v b="ACT" c="19" v="25">Geb Demetrio, e-sordamar-e-bendakdimaladse gochad, degine, baigan-a-ibmar-sobedgi-arbamarmogadse gochabalid. Demetrio, amarga sokalid: “Aimar, bemar nue wismalad, anmar we-arbaedgi wis mani-nued onodimalad. </v>
<v b="ACT" c="19" v="26">Ar emide, we-Pablo dulemar-binsaed-gadiid be dakdimalad, degi, be nue itodimarbalid. Unnila Éfesoʼginbisulid, bela Asia-yalaganba dulemar-binsaed-gadiid. Wede sogdiid: ‘Dulemar-yamo-e-argangi-ibmar-sobmaladi, Bab-Dummadsurye.’ </v>
<v b="ACT" c="19" v="27">”Emide, anmar-arbaed, sunna anmar-ibe bergudeled. Deginbali, bab-bundor-Dianaʼse-goled-neg-nue-nug-nika-siid bergudbaliled. De-ukinbali, bab-bundor-Dianaʼse-bakar, bela Asia-yalagi, degi, bela napneg-naid-ugakaase, e-nug-odummobukmalad bergudbaloed, bar e-nug odummodmalosulid.” </v>
<v b="ACT" c="19" v="28">Demetrio-itobukmalad weyob itosgu, bela sae-itodmalad, oimakdemalad, sogdemalad: “¡Éfeso-dorganga, bab-bundor-Diana bur-dule-dummadid!” </v>
<v b="ACT" c="19" v="29">Degisoggu, neggweburgi bela surbinsa itonadmalad. Uludmargu, Gayo-gasmalad, degi, Aristarco-gasmalad. Wemar-ebogwadde, Pablo-e-sordaganad, Macedoniaʼginmaladid. Pabloʼba nonimalad. Amar galesgu, dulemar-danar-ambikumaladse illillir ebipidmalad, geb degi bukidar ase danar duurmakdemalad. </v>
<v b="ACT" c="19" v="30">Pablo deyob wisguargu, danar-ambikumalad-negse dulemarbo igar-amiega dogbigualid. Ar gwenadgan-Jesúsʼba-nanaimalad Pablo-dogega gwen imaksasurmalad. </v>
<v b="ACT" c="19" v="31">Deginbali, e-aimar Asiaʼginmalad Éfesoʼgi-dummaganga-mamaid Pabloʼga weyob gayaburba barmiarmalad, mer danar-ambikued-negse-dogedgi be binsaoye. </v>
<v b="ACT" c="19" v="32">Danar-ambikumalad-negyaba nue-igar-nikaa igar gunasulid. Bela uurmakbukmalad, degine, bur-melu wissurmalad, emarde, ibiga igar itonanai. </v>
<v b="ACT" c="19" v="33">Judíoʼmar yamo Alejandro-osunmakega abarse Alejandro-barmetemalad. Geb Alejandro, Judíoʼmar-bendakegala, dulemar-bela-bogi-e-itomalaga argan onakwisad. </v>
<v b="ACT" c="19" v="34">Ar Éfeso-dorgan dakarmargu, we-dule, Judío-duleye, bela bulale oimakdemalad, Éfeso-dorganga, bab-bundor-Diana bur-dule-dummadye sogdemalad. Wachi-ilabo-wilub oimakbukwa gusmalad. </v>
<v b="ACT" c="19" v="35">Neggweburga-garda-narmaked-dummad dulemar-obogilesgu, dulemarga sogded: “Éfeso-dorgan, ar bela dulemar wismalad, Éfeso-dulemarde, bab-bundor-Dianaʼse-goled-neg-edarbemaladye, degi, bab-bundor-Diana-wagar-burba-sobaled nibneg-akar-aidenonikid-edarbemarbalidye, wismalad. </v>
<v b="ACT" c="19" v="36">Ar deyobid be wismarsoggu, bogi be ambikumar. Mer ukurmakar, binsasuli, be ibmar imakmar. </v>
<v b="ACT" c="19" v="37">Ar we-dulemar-be-senonimaladi, bab-bundor-Dianaʼse-goled-neg gwen oichodisurmalad, degi, bemar-bab-bundor-Diana-nuggi gwen dododisurmarbalid. </v>
<v b="ACT" c="19" v="38">Ar Demetrio, degi, e-sordamar-manigi-arbamarmogad dule-egi-gwisgudii itogele, sunna igar-nabiromaladse igar-itonamalodo. Ar aga igar-nabiromalad-negmar bubukwad, agala, igar-nabiromalaga dummagan mamaid. </v>
<v b="ACT" c="19" v="39">Ar bemar ibmar-baid-soged nikamalale, adi, onmakedneggi be igar nabomalo. </v>
<v b="ACT" c="19" v="40">”Emi bemar oimaksamalad sunna anmargi soglealiled, yamo sailaga-negdakmaidgi-urwega oimakbukmarye. Anmarse egislealile, ‘¿wede ibiga bemar oimakbukmarye?’ ¿Igi an abin-sogmalosunna? Ar anmar abin ibmar-sogedi, satemalad.” </v>
<v b="ACT" c="19" v="41">Garda-narmaked-dummad wegi-sogsad-sorba, bela e-neg-e-negse dulemar-barmissunnad. </v>
<v b="ACT" c="20" v="1">Bela dulemar-oimaksad-bergusad-sorba, Pablo Jesúsʼba-nanaimalad-napi-unaega ese napi gochad. Napi-unasad-sorba, degi, nue angaagwar gwenadgan-gasgu, egi bangudsunnad. Degimaloye sogsagu, Macedonia-yarse nadsunnad. </v>
<v b="ACT" c="20" v="2">Pablo, Macedonia-yalaganba bela gwenadgan-bukwamaladse atakapid-sorba, degi, nue Bab-Jesús-igargi gwenadgan-unaapid-sorba, Grecia-yalase naded. </v>
<v b="ACT" c="20" v="3">Pablo agi nii-warbaa megisad. Pablo, Siria-yarse urgi-nasokargu, wisgualid, Judíoʼmar egi-gwisguegala, igar-amismarye, e-oburgwega arbak e-iduar dukuar ambikusmarye. Deyob Pablo wisgusgua, nagab Macedonia-yarsik gannar nadegusad. </v>
<v b="ACT" c="20" v="4">Pablo gannar nadgu, we-gwenadgan eba nade gusmarmogad: Pirro-machi-Sópater. Wede, Bereaʼginedid. Aristarco, degi, Segundo. Wemardi, Tesalónicaʼginmaladid. Gayo. Wede, Derbeʼginedid. Degi, Timoteo. Degine, Tíquico, degi, Trófimo. Wemardi, Asiaʼginmaladid. </v>
<v b="ACT" c="20" v="5">We-gwenadgan anmar-idu nadegusmalad. Troas-neggweburgi anmar-edarbedapmalad. </v>
<v b="ACT" c="20" v="6">Anmardi, Madu-Ina-Niksuli-Gulleged-Iba-sorba, Filipos-neggweburgi-mai urgi aligusad. Degi, ibatargi anmar Troas-neggweburgi we-gwenadgan-barganonimalad. Agi anmar ibagugle (7) megismalad. </v>
<v b="ACT" c="20" v="7">Itoged-iba-gebe-nagudedgine, anmar Jesúsʼba-nanaimaladi, Jesús-burgwisad-ebinsaega, madu gunnega ambikunonimalad. Ar Pabloʼde banedgi neggwebur-baidse-naosoggu, aga undar nega-gabigwenadse gwenadgan-odurdakgwis gusad. </v>
<v b="ACT" c="20" v="8">Deunni, anmar-niba-bukwadgine, bukidar gwallumar gabubukwa gusad. </v>
<v b="ACT" c="20" v="9">Agine, sapin-gwensak, Euticoʼye-nugad, ataked-yawagakgi siigusmogad. Ar Pablo suitigus sunmakgwisgussoggu, machigwagi gabed nagunonikid. Geb ataked-yawagakgi-nue-gabsii machigwa argwated. Aila-darbaagi-sii argwachad, aidoarmargu, bato burgwar-mai aidoarmalad. </v>
<v b="ACT" c="20" v="10">Pablo aidenonigu, gadebin machigwa-imaksad, degi, yog angaagwar-gasa imaksad. Geb Pablo gwenadganga sogded: “Mer be bukib binsamar, machigwa amba dula.” </v>
<v b="ACT" c="20" v="11">Pablo machigwa-odulosad-sorba, gannar aila-darbaase nakwidbalid. Agi madu bisge-bisge imaksagu, madu-guchamalad. Geb madu-guchamalad-sorba, Pablo gannar sunmakdebalid, neg-oibogedse sunmaknai gusad. Oibosgu, neggwebur-baidse nadsunnad. </v>
<v b="ACT" c="20" v="12">Euticoʼdi dula e-negse sesmalad. Degidbali, gwenadgan nue-yeer itosmalad. </v>
<v b="ACT" c="20" v="13">Pablo Troasʼgi-argua, nagab Asón-neggweburse aligusad. Anmardi, Asónʼgi Pablo-onakwe-naega, Pablo-iduakwaa urgi Asón-neggweburse aligusad. </v>
<v b="ACT" c="20" v="14">Geb anmar Asónʼgi Pablo-abingunonigu, anmarba-nakwis arsunnad. Geb agi anmar Mitilene-neggweburse aligusad. </v>
<v b="ACT" c="20" v="15">Banedgine, anmar Mitileneʼgi nodbalid, Quío-dupgi anmar nasad. Geb a-banedgi, anmar Samos-dupse modapid. Degi, anmar Trogilioʼye-neggwebur-nugadgi obunnodapid. Geb a-banedgi, anmar Mileto-neggweburse warmakdapid. </v>
<v b="ACT" c="20" v="16">Pablo yapa Asia-yargi ibamar-osuguega Éfeso-neggweburgi bakar-nasad. Ar Pablo gwae-gwae Jerusalénʼse Pentecostés-Iba-dakega nadapgusad. </v>
<v b="ACT" c="20" v="17">Pablo Mileto-neggwebur-akar, Jesúsʼba-nanaimalad-e-idumalad-Éfesoʼgi-bukwadbina gochad. </v>
<v b="ACT" c="20" v="18">Amar nonigua, Pablo amarga sogded: “Bemar nue wismalad, igi gebe Asia-yarse an nonikid-akar, bemar-abargi an nanadigusa. </v>
<v b="ACT" c="20" v="19">Bemar-abargi an gudigusgu, Bab-Jesúsʼga an arbasgu, dule-dummarba an na san imaksasulid. Agine, boed-abargi an nanadii gusad, degi, nue wilubdakledii an gusbalid, ar ade, Judíoʼmar an-oburgwebidamalad. </v>
<v b="ACT" c="20" v="20">Degi-inigwele, mer an bemarga Bab-Jesús-igargi sunmakodeeye an gwen-sogsasulid. Dulemar-bukidar-ambikuedgi, degi, negayaa-negayaa an bemar-odurdakdii nanasad, adi, Bab-Jesús-igargi bemar nue nanamalagar. </v>
<v b="ACT" c="20" v="21">Judíoʼmarga, degi, Judíoʼsurmaladga an sogdii nanasad, Bab-Dummad-asabin be-damaladi na be ogwaewilubmarye, degi, Bab-Jesucristoʼgi bensuli be guewilubmarye. </v>
<v b="ACT" c="20" v="22">”Emigindi, Bab-Dummad-Burba-Isligwaled-sogedba an Jerusalénʼse naesokalid. Agine, gwen an wissulid igi an-sandi guodibe. </v>
<v b="ACT" c="20" v="23">Unnila Bab-Dummad-Burba-Isligwaledbi neggwebur-iliba anga soge an itoged, esgaryagi-melleged, degi, nue-naibi-itogoedi, be-edarbenaiye. </v>
<v b="ACT" c="20" v="24">Ar degite, an gwen bai itosulid. An-san-burba na sabesaila saodeeye gwen an binsasulid. Unnila bitigi an-arbaed weligwaledgi an obelosdibeye an binsaed. Bab-Jesús e-igar barsogega anga arbaed-uksad. A-igar, Bab-Dummad-Gayaburba-Nuedid, dule-abonoleged-wilubsulinad-igalad, emigindi, dule-abonononikid. A-igar bitigi nuedgi an obelosana gadinye an binsaed. </v>
<v b="ACT" c="20" v="25">”Bemar-abargi, Bab-Dummad-e-negdakmaidgi an bemarga sunmakdii gusad. Emigindi, an wisid, bemar bar an-wagar dakosurmalad. </v>
<v b="ACT" c="20" v="26">A-ulale, emi-ibagi an bemarga sogsunnad, </v>
<v b="ACT" c="20" v="27">ar bemargi bipisaale Bab-Dummad-Igar-Nued-Maid an gwen odukussulid. Degisoggu, bemar igi-gualile, bemargindo, bar anginsurdo. </v>
<v b="ACT" c="20" v="28">”Bab-Jesús dulemar-egadga-guega na e-abegi baksad. Emide, Bab-Dummad-Burba-Isligwaled bemarga a-dulemar-dakega be-nug-imasmalad. Degisoggu, bemar nue-salakarmar, degi, a-dulemar nue-akwemalo. Ar igi dulemar sibad-wawaad-edarbemala, deyob Jesúsʼba-nanaimalad be edarbemarmogoed. </v>
<v b="ACT" c="20" v="29">Ar an wisid, an bemar-idu-nadele, an-sorba, dule-bamalad achu-burburud sibad-wawaad-gunnedyob dognonimaloed, gwenadgan-Jesúsʼba-nanaimalad-oichononimaloed. </v>
<v b="ACT" c="20" v="30">Ar bemar-abarginbela gwenna-gwenna Bab-Jesús-gayaburba oakalodmaloed. Bukidar Jesúsʼba-nanaimalad eba-naguega gakangi dulemar-odurdakdagoed. </v>
<v b="ACT" c="20" v="31">Degisoggu, nue-salakarmar. Nue-insamalo, birgapaa bane-bane, ibginedba, mutikidba, ibyanis-abalagi, an bemarga binsaed-nued-ukdii nanasad. </v>
<v b="ACT" c="20" v="32">”Gwenadgan, emigindi, Bab-Dummadga an-na bemar-uksun, adi, nued bemar-akwega, degine, Bab-Dummad-dulemargi-nabir-binsaed na bemarga obemarbalid. We-gayaburba-nuedi nabir be-ogannomalaga gangued nikad. Degi, Jesucristoʼgi-akasmaladba nibneggi-ibmar-nuegan-uklegoedi, bemarga uklemogoed. </v>
<v b="ACT" c="20" v="33">Be-manibina, be-olobina, degi, be-molabina an gwen-sogdii nanassulid. </v>
<v b="ACT" c="20" v="34">Ar bemar nue-wismalad, an-ibmar-abeged-bakegala, degi, anba-gudimaladga-ibmar-bakmogagala an arbasad, an-surgangi an na mani onosad. </v>
<v b="ACT" c="20" v="35">An bemar-odurdaksad, anmar arbae-wilubbinye, adi, gwenadgan-ibmarbina-sogdimalad bendakegar. Bab-Jesús-sogsadi, bemar ebinsae-wilubmalad. Weyob sogsad: ‘Dule-ibmar-abingaedba, dulemarga-ibmar-ukedgi Bab-Dummad bur dulegi ise-nued binsaed.’ ” </v>
<v b="ACT" c="20" v="36">Pablo weyob-ibmar-sogsad-sorba, Bab-Dummadse-golega bela gwenadganbogwa yokorgi sindigar sigisad. </v>
<v b="ACT" c="20" v="37">Bela gwenadgan bodmalad, degi, bela angaagwale Pablo-gasmalad, na e-wagar usmalad, adi, ega sogega, degimaloye. </v>
<v b="ACT" c="20" v="38">Bela bukib-binsabukwa gusmalad, ar ade, Pablo ega sogsad, bar be an-wagar dakosurmarye. Degi, a-sorba, bela Pabloʼba urse nadegusmalad. </v>
<v b="ACT" c="21" v="1">Gwenadgangi anmar bangudgu, urgi anmar Cos-dupse nadegumalad. Banedgine, Rodas-dupse anmar obaksamalad, geb agi, Pátara-neggweburse anmar obaksamarbalid. </v>
<v b="ACT" c="21" v="2">Geb anmar Pátaraʼgi ur Fenicia-yarse-nae-sognai dakdapid. Anmar a-urba nakwis nadsunnad. </v>
<v b="ACT" c="21" v="3">Anmar nadapgu, Chipre-dupgi bakar anmar-ur nasad. Anmar nasmargu, anmar-argan-sapiledsik Chipre-dup-nai anmar egi nasmalad. Geb Siria-yarse anmarga ur nagudapid. Geb agine, Tiro-neggweburse anmarga nadbalid. Ar ade, ur-anmarga-nadapidi, ibmar-semaidi Tiroʼgi obegoye sognadapid. </v>
<v b="ACT" c="21" v="4">Agi anmar gwenadgan-Jesúsʼba-nanaimalad dakalid. A-walik anmar ibagugle (7) megialid. Gwenadgan Bab-Dummad-Burba-Isligwaledba Pabloʼga sokarmalad: “Mer Jerusalénʼse be nae.” </v>
<v b="ACT" c="21" v="5">Ibaguglegusad-sorba (7) anmar gannar ali gusmalad. Anmar argua, bela gwenadgan-Jesúsʼba-nanaimalad na e-omeganmala, degi, e-mimmiganse-bakar, neggwebur-noedse anmar berbealid. Agi anmar demar-gaka-naba bela yokorgi sindigar-sii, Bab-Dummadse gochamarsunnad. </v>
<v b="ACT" c="21" v="6">Agi, anmar degimaloye sogsamargu, na bela angaagwar na gasmargua, anmar urgi nakwisad. Emardi, gannar na e-negse nadmarsunnad. </v>
<v b="ACT" c="21" v="7">Degi, anmar Tiroʼgi-nai urgi argua, Tolemaida-neggweburse an nonimalad. Agi Bab-Jesús-nuggi anmar gwenadganga doggus-nuedye sogsad. Ibagwen amar-walik anmar megismalad. </v>
<v b="ACT" c="21" v="8">Oibosgu, anmar nagab Cesarea-neggweburse nadmalad. A-neggweburse anmar modapgu, Felipe-negse anmar dogdapid. A-dulede, Jesúsʼgi-abonolegedgi-sunmakedid, degi, dulemar-walagugle (7) Jerusalén-neggweburgi gwenadgan-bendakega-sulesmalad-wargwenadid. A-neggi, anmar wis obunnodapid. </v>
<v b="ACT" c="21" v="9">Felipeʼde sisgan walabake nikad, amba yoo-sui-nikumalad. Amarde, Bab-Dummad-gayaburba-barsogmalad gumarmogad. </v>
<v b="ACT" c="21" v="10">Anmar ibbigbagus-megdaedgine, dule-wargwen Bab-Dummad-gayaburba-barsoged, Judea-yargi-mai nonikid. A-dulede, Agaboʼye nugad. </v>
<v b="ACT" c="21" v="11">Agaboʼde anmarse ataknonikid. Geb Agaboʼde Pablo-e-molidub susa imaksad. Geb agi na dukin e-mali-edichad, e-argan na edichabalid. Deyob imaksagu, weyob sogded: “Bab-Dummad-Burba-Isligwaled soged: ‘Weyobi Jerusalénʼgi Judíoʼmar we-molidub-ibed-edinmaloed, degi, Judíoʼsurmaladga a-dule-ukmarbaloed.’ ” </v>
<v b="ACT" c="21" v="12">Anmar Agabo-degi-soge-itosgu, anmar Cesarea-dorganmala, Pablo mer Jerusalénʼse-naega, egi wilenai gusmalad. </v>
<v b="ACT" c="21" v="13">Pabloʼdi anmarga sokalid: “¿Ibiga be bomarsunna? Bukib-binsaega be an-imakarmalad. Bato an guagwar gudiid, ar an-edinmarye-sogele, akarsulid. Jerusalén-neggweburgi Jesucristo-nuggi-burgweye an sogele, an guakwagwad.” </v>
<v b="ACT" c="21" v="14">Ar anmar geg Pablo-binsaed ogwagussoggu, anmar ega sogdesunnad: “Bab-Dummad-sogedba bega ibmar gusun.” </v>
<v b="ACT" c="21" v="15">Geb a-ibagan-sorbali, anmar guagwar ibmar-sedmaloed amismalad. Geb Jerusalén-neggweburse anmar nadsunnad. </v>
<v b="ACT" c="21" v="16">Anmarba Cesarea-akar gwenadgan-Jesúsʼba-nanaimalad, nadmarmogad. Gwenadgan-Cesareaʼginmaladba Chipreʼgined-wargwen, Mnasónʼye-nugadi danigusmogad. Anmar Jerusalénʼse modapgu, gwenadgan Mnasón-negse anmar-sesmalad, ar ade, a-neggi anmar megoye sogsad. Mnasónʼde gebe-Bab-Jesúsʼba-naigusad-duled. </v>
<v b="ACT" c="21" v="17">Jerusalénʼse anmar mosgu, gwenadgan-Jesúsʼba-nanaimalad bela weligwar anmar-abindaksamalad. </v>
<v b="ACT" c="21" v="18">A-banedgine, anmar Pabloʼba Santiagoʼse atakapid. Agine, Jesúsʼba-nanaimalad-e-idumalad bela bukwa gusmalad. </v>
<v b="ACT" c="21" v="19">Pablo amar-argan-gasad-sorbali, amarga bela Judíoʼsurmaladgi eba-Bab-Dummad-ibmar-imaksadi sognai gusad. </v>
<v b="ACT" c="21" v="20">Bela Pablo-itosmargu, Bab-Dummad-nug ogannodmalad, geb Pabloʼga sogdemalad: “Gwenad, be dakena, ibiyobi miliba (1,000) bukidar Judíoʼmar Bab-Jesúsʼgi bengussuli, degite, wemarde amba Moisés-Igar-Mesisadba dabimarbalid. </v>
<v b="ACT" c="21" v="21">Emide, Judíoʼmar-Jesúsʼgi-bengussurmalad begi sunmakmalad, Pablo, Judíoʼsurmalad-abargi Judíoʼmar-mamaid-odurdakdiiye, ega sogdiiye: ‘Melle Moisés-Igar-Mesisadba bemar damaloye, abgan-uka-duku-siked-igar mer imakmarbaloye, degine, anmar-dadgan-igar-mamaidba mer damarbaloye.’ </v>
<v b="ACT" c="21" v="22">Ar dulemar be-wisgudamalogua, bede noniye, ¿igi anmar ega sogoe? </v>
<v b="ACT" c="21" v="23">”Degisoggu, anmar-bega-ibmar-sogedba be imako: Anmar-abargi wegi walabake-dulemar-gudiidi, bato Bab-Dummadga sogsamalad: ‘An bega ibmar samaloye.’ Amar degi-sogsamaladi, Bab-Dummadga deyob imakedsegad. </v>
<v b="ACT" c="21" v="24">Degisoggu, a-sapingana be sedo, amarbo be na san-swilidik-imaked-igar imako. Degi, sailagia-swiri-imalaga ega be bennukbaloed. Adi, dulemar magar be-dakoed, begi-sunmakmaladi, we gakanye. Degine, magar dakmarbaloed, bede, be Moisés-Igar-Mesisadba nue-nanadimoye. </v>
<v b="ACT" c="21" v="25">”Ar Judíoʼsurmalad-Bab-Jesúsʼba-nagusmaladgardi, anmar bato garda narmaksad. Ega anmar sogsad: ‘Ibmar-bab-dummadga-imaklegedga ibmar-uklesmalad mer gunmaloye, degi, mer abe gobmarbaloye, agine, ibmar gammu-gaar-oburgwilesmalad mer gunmarbaloye, degi, mer galagwensuli negsichigi ome-dikarba, degi, sui-dikarba yoledii gumarbaloye.’ ” </v>
<v b="ACT" c="21" v="26">Degisoggu, Pablo dulemar-warbakegwad sessunnad, degine, banedgine, amarbo Moisés-Igar-Maidba na san-uruksamarsunnad. A-sorba, Pablo, Bab-Dummadse-goled-negse dogded, adi, dule-irwa-Babse-gormalad-owisogega, sana na san-burba-uruked-ibagan ega berguoe, adi, a-ibagi, na wala-walagwenad-nuggi Bab-Dummadga ibmar-ogumakar-ukleged ukegar. </v>
<v b="ACT" c="21" v="27">Deun, bato san-uruksad-ibagan ibagugle-modanikidgi (7), Judíoʼmar-Asia-yarginmaladi Pablo-dakarmalad, Bab-Dummadse-goled-negyaba gudii. Amar bela dulemar-oulusmalad. Geb degi, Pablo-gasmargu, </v>
<v b="ACT" c="21" v="28">binnasur gotemalad: “¡Israel-dulemar, an-bendakdamar! We-dule bela-neggweburmar-irba anmar-dulegi isdar-sunmakdiid. Dule-odurdakdiid, mer Moisés-Igar-Maidba be damarye, degine, we-Bab-Dummadse-goled-neg-siidgi isdar-sunmakdibalid. Deginbali, we-dule, Bab-Dummadse-goled-negse Griego-dulemar-odosbalid. Ar wede deyob igar maisulid, ar ised. Degisoggu, we-neg-nued-isligwar-siid iwisasad.” </v>
<v b="ACT" c="21" v="29">Ar ade, Jerusalén-neggweburgi Pablo-daksagusmalad, Éfesoʼgined-Trófimoʼye-nugadbo gudii. Degidbali, na binsasmalad, Pablo Bab-Dummadse-goled-negse Trófimo-odosye. </v>
<v b="ACT" c="21" v="30">Degisoggu, bela-dulemar-neggweburginmaladi oimakarmarsunnad, ber-bulale Pablo-gaega duurmakdemalad. Pablo-gasmargu, ise-ebipiar Bab-Dummadse-goled-neggi onosmalad. Yog e-iduar yawagak edisa imaksamalad. </v>
<v b="ACT" c="21" v="31">Dulemar Pablo-iblogednaga-gunanaidgine, Roma-sorda-dummad-owisosmalad, ega sogsamalad, bela Jerusalén-neggweburgine dulemar urwebukmarye. </v>
<v b="ACT" c="21" v="32">Degisoggu, Roma-dule-sorda-dulatar-sediid e-sordamarse gochad, degi, sordagan-dummaganse gochabalid, geb dulemar-urwebukmaladse bela duurmakarmalad. Dulemar, Roma-sorda-dummad, e-sordamarmala-dani dakarmargu, Pablo-sarsonanaid indaas imaksamalad. </v>
<v b="ACT" c="21" v="33">Geb Roma-sorda-dummad dulemarse warmakdapgu, Pablo-gadapid. Geb esgoro-dub-goabogi edinnoye igar uksad. A-sorba, geb dulemarse egichided: “¿We doa-dule? ¿Wede ibu oakalosa?” </v>
<v b="ACT" c="21" v="34">Ar dulemar bela goledigibisoggu, Roma-sorda-dummad aku-itosunnad, ar ibiga wede nue urwebukmala, ar ade, bela oimakbukwad. Degisoggu, Roma-sordamar-ambikued-negse Pablo-sesmarsunnad. </v>
<v b="ACT" c="21" v="35">Sordamar-ambikued-neg-arsan-mosgu, sordamar gukingi-mai Pablo-sesmalad, ar dulemar ber na barmesnanaid. </v>
<v b="ACT" c="21" v="36">Ar ade, dulemar sorba-duurmakdanimalad, binnasur gordanimalad, we-dule oburgwileged bur nabirye. </v>
<v b="ACT" c="21" v="37">Roma-sordamar-ambikued-negse Pablo-odosokarmargu, Pablo, sordamar-e-dummadga sogded: —¿Sunna an bega wis ibmar sogsale? Roma-sorda-dummad Pablo-abin sogded: —¿Sunna Griego-gaya be sunmaksi? Wissurye an be-biendo. </v>
<v b="ACT" c="21" v="38">Andi Egipto-duleye an be-biendo, ar a-dulede, emisgwasaar neg-oimakdii gusad. A-dule, sordamar-milibake (4,000) nega-dulesulidganba sesa gusad. Andi a-duleye an be-biendo. </v>
<v b="ACT" c="21" v="39">Geb Pablo abin-sogded: —Suli. An Judío-duled. Tarso-neggweburgi an gwalulesad. Tarso-neggweburde, Cilicia-yargi nue-nug-nikamogadid, an a-duledo. Wis dulemarga sunmakega be an-imake. </v>
<v b="ACT" c="21" v="40">Roma-sorda-dummad Pablo-sunmakega imaksasunnad. Pablo arsangi gwisgusgua, dulemar-boo-imakega argan oyosad. Dulemar bela boo ambikusgua, Hebreo-gayaba amarga sunmakded. Weyob sogded: </v>
<v b="ACT" c="22" v="1">“Babgan, gwenadgan, nue be an-itomalo, an na san-bendakega an ibmar sogoed.” </v>
<v b="ACT" c="22" v="2">Dulemar Pablo ega Hebreo-gayaba sunmakar itoarmargu, bur bule bogidik ambikusmalad. Pablo weyob sogded: </v>
<v b="ACT" c="22" v="3">“An Judío-dule gued. Cilicia-yargi, Tarso-neggweburgi an gwalulesad. Degi-inigwele, wegi Jerusalénʼgi an dungusad, odurdaked-saila-dummad-Gamalielʼye-nugadi, an-odurdakedga gusad. A-dule, anmar-dadgan-igar-maidba nue an-odurdaksad. Igi bemar emi-ibagi dulemar Bab-Igargi yolebisur be abemala, an deyobi, dulemar Bab-Igar-Maidgi yolebisur an abedii gusmogad. </v>
<v b="ACT" c="22" v="4">Iduardi, Jesús-igarba-nanaimalad-oburgwegala baregindii an gusad. Omegan, degi, machergan esgaryase-metega ebipidii an nanasad. </v>
<v b="ACT" c="22" v="5">Deyob an gudigusadi, dule-irwa-Bab-Dummadse-goled-bur-dummadi, bela Judío-girmar-dummagana nue wismalad. Ar amar anga garda uksagusmarbalid, adi, gwenadgan-Judíoʼmar-Damascoʼgi-bukmaladga ukegar. Adi, degidbali, Jesúsʼba-nanaimalad-gaegar. Degisoggu, dulemar-Jesúsʼba-nanaimalad-gaega, degi, sabsur-odurdakbaliga, geb Jerusalénʼse-sedagega Damascoʼse an nadegusad.” </v>
<v b="ACT" c="22" v="6">Pablo sogdebalid: “Igarba an nadapgu, bato Damasco-neggwebur-walikgusgu, nega-yorukudsik, ukiar nibneggi binnasur angi gwallu-mee ganonikid. </v>
<v b="ACT" c="22" v="7">Degidbali, napase an aimukuded. Agi gayaburba gole, anga soge an itosad: ‘Saulo, Saulo, ¿Ibiga be an-baregindii?’ </v>
<v b="ACT" c="22" v="8">”Abin an sogded: ‘¿Dummad, be doasunna?’ A-dule an-abin imaksad: ‘Ani an Jesús-Nazaretʼginedid. Ar ani be an-baregindiid.’ </v>
<v b="ACT" c="22" v="9">Ar anba-nadapmaladdi gwallu-mee-gasad nue daksamalad, degi, nue gwayismarbalid, degi-inigwele, dule-anga-ibmar-sogsaddi aku itosmalad. </v>
<v b="ACT" c="22" v="10">”Geb ega an sogdesunnad: ‘Degite, Dummad, ¿ibu imakbi be an-abesunna?’ Degi, Dummad-Jesús weyob anga sokalid: ‘Be gwisgu, Damasco-neggweburse be nae, agi be-ibmar-imakoye-soglesad, bega soglegoed.’ </v>
<v b="ACT" c="22" v="11">Geb an-sordamar argangi-ise-sear Damasco-neggweburse an-sesmalad. Ar ade, gwallu-mee-angi-gasadbali, ibya-sobmor an gusad, geg bar-atake an naded. </v>
<v b="ACT" c="22" v="12">”Damascoʼgi dule-wargwen, Ananíasʼye-nugad, mai-gusad. A-dulede, Moisés-Igar-Maidba nue nanadimogad-duled, degine, bela Judíoʼmar-Damascoʼgi-mamaid egi nueganbi sunmakmalad. </v>
<v b="ACT" c="22" v="13">Ananías anse nonigu, anga sognonikid: ‘Gwenad-Saulo, gannar mag be atak gubarsun.’ A-wachigi yog gannar atakar an naded. Geb an Ananías magar daksad. </v>
<v b="ACT" c="22" v="14">”Ananías anga sogdebalid: ‘Anmar-dadgan-e-Bab-Dummad be-susad, adi, na e-ibmar-abemaid be wisguegar, degi, Bab-Dummad dule-napiragwad-barminonigusad mag be dakegar, degine, e-gayaburba sanar be nue itobaligar. </v>
<v b="ACT" c="22" v="15">Emide, be nue-daksadi, degi, be nue-itosbalidi, bela dulemarga be sogoed. </v>
<v b="ACT" c="22" v="16">Emide, ¿ibu be bar abdaksunna? Be gwisgue, Bab-diigi-ogleged-igargi be obnasun. Jesús-nuggi Bab-Dummadse be gorsun, adi, ulubgi be gwage-isgunaid bega eliegar.’ ” </v>
<v b="ACT" c="22" v="17">Pablo sogdebalid: “Jerusalénʼse an gannar nonigua, Babse-goled-negse Babse-golega an nadegusad. An nue Babse-gorsiidgine, an ibya-apurusad. </v>
<v b="ACT" c="22" v="18">Agi Dummad-Jesús an dakalid, anga soge: ‘Gwae Jerusalénʼgi be nae, ar dulemar-weginmaladi, be angi-sunmakoedgi beba ibsaosurmalad.’ </v>
<v b="ACT" c="22" v="19">”An ega sogded: ‘Dummad-Jesús, bela dulemar an-wismalad, an dulemar esgaryase sedega Judíoʼmar-onmakednegse dulemar-begi-bensurmalad-baregindiidaed wismalad, degi, sabsuli an a-dulemar-sarsodidaed wismarbalid. </v>
<v b="ACT" c="22" v="20">Aginbali, wismarbalid, Esteban-begi-sunmaked-oburgwenanaimargu, an gwichi gusmogad. Nabir an itogwichi gusad, degine, Esteban-oburgwenanaimalad-e-mor-gaega an gwichigusad wismarbalid.’ </v>
<v b="ACT" c="22" v="21">”Ar Dummad-Jesús anga sokalid: ‘Suli, be-itogosurmalad. Degisoggu, dikasur be nae, ar dulemar-Judíoʼsurmaladse an be-barmidoed.’ ” </v>
<v b="ACT" c="22" v="22">Dulemar Pablo-deyob-sogsa-itosmargu, bela itobukmalad oimakarmalad, sogdemalad: “¡We-dule be oburgwe! ¡Bar-dulagudii abelesuli!” </v>
<v b="ACT" c="22" v="23">Ar bela binnasur oimakbukwad, na e-mor-dummad-yoyoid mie-mie imakdemalad, ukub niba mie-mie imakdemarbalid. Adi, oyogega Pablo-ibmar-soged abingasurmarye. </v>
<v b="ACT" c="22" v="24">Geb Roma-sorda-dummad e-sordamarga sogded, neg-gandikid-yaba Pablo-odoye. Igar uksabalid bibyobaloye, adi, Pablo ega sogega, ibiga dulemar egi nue-oimakarmarye. </v>
<v b="ACT" c="22" v="25">Ar bato Pablo-bibyogegala edinnar ganimargua, Pablo, Roma-dule-sorda-dulatar-sediid (100) e-walik-gwichidga, sogded: —¿Ar bega igar maisi, Roma-dulega igar-itossuli bibyogoye? </v>
<v b="ACT" c="22" v="26">Roma-dule-sorda-dulatar-sediid deyob-ega-soge itosgua, e-dummadse naded, ega sogdapid: —¿Ibi be imaksokali? Nue salakar. Ar we-dule, Roma-duled. </v>
<v b="ACT" c="22" v="27">Roma-sorda-bur-dummad Pabloʼse naded, ese egisdapid: —¿Ar wede nue-nabiri, be Roma-dule? Pablo, abin-sogded: —Eye, nabiri, an Roma-dule. </v>
<v b="ACT" c="22" v="28">Degi, Roma-sorda-bur-dummad Pablo-abin sogded: —¿Degbali? Andi Roma-dulega-guega mani-dummad an misad. Pablo abin-sogded: —Andi bato gusgu gwalulesad-akale, Roma-dule gued. </v>
<v b="ACT" c="22" v="29">Sordamar-Pablo-bibyosokarmaladi, degi-soge-itosmargu, egi bangudmalad. Roma-sorda-bur-dummadse-bakar, itoargu, Pablo Roma-duleye, dobe itonadmogad, ar ade, igar-maisulidba Pablo-edinnega igar-uksa gusad. </v>
<v b="ACT" c="22" v="30">A-banedgine, Roma-sorda-bur-dummad, ar nue wisgubisoggu, ibiga Judíoʼmar Pablo-isdar-dakmala, a-ular, Pablo-esgoro-dubgi-atinnaled esiksad. Geb dule-irwa-Babse-gormalad-e-dummaganse, degi, Judío-dummagan-igar-nabiromaladse gochasunnad, adi, Pabloʼga igar-itomalagar. Geb dummagan-abarse Pablo-ogwisnonisunnad. </v>
<v b="ACT" c="23" v="1">Pablo, Judío-dummagan-igar-nabiromalad-nue-nuu-dakdegu, amarga sogded: —Gwenadgan, emi-ibadse Bab-Dummadgi gwen an nodii itolesulinad, nueganbi an nanadii itolemoganad. </v>
<v b="ACT" c="23" v="2">Dule-irwa-Babse-goled-bur-dummad-Ananíasʼye-nugadi, Pablo-walik-bukmaladga sogded: “Pablo be gayagi bibyoye.” </v>
<v b="ACT" c="23" v="3">Pabloʼdi abin-sogded: —¡Be yogasaar-darba-sunmake-dule gued! ¡Bab-Dummad sabsur-be-sarsomogoed! ¿Dummadga be siidgi, igar-nikaa igar-maidba be anga igar-amiega sisursi? Emide, be-sunnad Igar-Maidgi be yolenaid. An-bibyomalaga be igar-uknaid. ¡Deyobsuli! </v>
<v b="ACT" c="23" v="4">Pablo-dikarba-bukmalad Pabloʼga sogdemalad: —¿Ibiga be dule-irwa-Babse-goled-bur-dummadga weyob ibmar-soge? </v>
<v b="ACT" c="23" v="5">Pablo, abin-imakded: —Gwenadgan, andi we dule-irwa-Babse-goled-bur-dummadsurye an bienad. Ar Bab-Dummad-Gardagi weyob narmakar naid: ‘Melle dule-be-neggwebur-semaid be ukabsao.’ </v>
<v b="ACT" c="23" v="6">Pablo, magar-daksagu, abala Saduceoʼmar bukwa, degi, abala Fariseoʼmar bukwa, gandikidba binnasuli goted. Sogded: —Gwenadgan, an Fariseo-sunsogedid. An-baba, Fariseoʼga gusmogad. Emide, dule-burgwisar-gannar-durguoye-sogleged-igargi an bensulid-ular, be angi gwisgunanaid. </v>
<v b="ACT" c="23" v="7">Pablo weyob sogsagua, Fariseoʼmar, degi, Saduceoʼmar, na abin-abin imakarmalad. Degidbali, bar igar itolessulid. Ar Saduceoʼmarde akar binsamalad, Fariseoʼmarde akar binsamarmogad. </v>
<v b="ACT" c="23" v="8">Ar ade, Saduceoʼmarde sogmalad, dule burgwisale, geg bar gannar durguye. Degi, baliwiturmar surbarye, aginbali, ibmar-burbaled surbarye. Fariseoʼmardi, akar sogmarmogad, bela we-ibmar nikaye sogmalad. </v>
<v b="ACT" c="23" v="9">Degisoggu, bela oimakedigibimalad. Abala Garda-Narmaked-Dulemar, Fariseoʼmarmogad. Amar sogdemalad: “We-dule, gwen ibmar-isgana-imakdii an daksulid. Ar burba-nued ega ibmar sogsale, baliwitur ega sunmaksadibe, nue salakarmalo, abakalegi Bab-Dummadgi an yoledamalale.” </v>
<v b="ACT" c="23" v="10">Na abin-abin-imaknanaid aka bur-gannaleded. Degidbali, Roma-sorda-bur-dummad dobe itoalid, abakalegi Pablo emarse san-dubamakalirye binsaalid. Agala, sordamar barmisad, adi, gandikidgi oimakbukwad-abargi, Pablo-sedagega, gannar Roma-sordamar-negse nidagegar. </v>
<v b="ACT" c="23" v="11">A-banedgi mutikidgine, Bab-Jesús, Pabloʼse magarosad, ega sokalid: “Pablo, mer sikirmako, gandik-sao. Igi wegi Jerusalénʼgi an-nuggi be sunmaksa, deyob Roma-neggweburgi an-nuggi be sunmakdapaloed.” </v>
<v b="ACT" c="23" v="12">A-banedgine, gwenna-gwenna Judíoʼmar Pablo-oburgwega igar amismalad. We-Judíoʼmarde ise-sogar sogsamalad, emarde, Pablo-oburgwedse geb mas gunmaloye, geb ase gobmarbaloye. Emisgindi, emarde mas gunnosurye, gobosurmarbarye sogsamalad. Ar deyob imaksulile, emarde sabsur-odurdakleged bur nabirye. </v>
<v b="ACT" c="23" v="13">Dulemar-deyob-sogsamaladi e-dulabo-gwena (40+) mergumalad. </v>
<v b="ACT" c="23" v="14">Geb dule-irwa-Babse-gormalad-e-dummaganse, Judíoʼmar-girmar-dummaganse, nadmarsunnad. Amarga weyob sogdapmalad: “Anmar igar-geg-bar-osuloged mesismarye, anmar sogsamarye, Pablo-oburgwedse geb mas gunmaloye, geb ase gobmarbaloye. Emisgindi, anmar mas gunnosurye, gobosurmarbarye. Ar anmar deyob imaksulile, sabsur-odurdakleged bur nabirye, anmar sogsamalad. </v>
<v b="ACT" c="23" v="15">Degisoggu, bemar, degi, Judío-dummagan-igar-nabiromaladi, anmarga Roma-sorda-dummadse be egismaloed, ega yamo be sogmaloed: ‘Bane, anmarga be Pablo sedabi an abeye, anmar nue ega igar baramiegarye, ega be sogmaloed.’ Anmardi igarba guagwar Pablo-oburgwega ambikumaloed.” </v>
<v b="ACT" c="23" v="16">Pablo-e-niga, dulemar-deyob-sognanaid-itosgu, Pablo-owisogega Roma-sordamar-ambikued-negse nadegusad. </v>
<v b="ACT" c="23" v="17">Degi, Pablo Roma-dule-sorda-dulatar-sediid-wargwense (100) gochad, ega sogded: —Be-dummadse we-machigwa be sede. We-machigwa be-dummadga ibmar-soged nikad. </v>
<v b="ACT" c="23" v="18">Roma-dule-sorda-dulatar-sediid (100) e-dummadse machigwa-sessunnad. E-dummadga sogdapid: —Pablo-esgaryagi-mellesiid anse gochado, anga sogdo, besega we-machigwa sedaye. Ar ade, we-machigwa bega ibmar sogoye. </v>
<v b="ACT" c="23" v="19">Roma-sorda-bur-dummad argangi-gasa machigwa-imaksad, geb bachikii sesad. Geb ega sogded: —Degite, ¿ibi be anga sogbie? </v>
<v b="ACT" c="23" v="20">Geb machigwa ega ibmar sokarsunnad: —Judíoʼmar na igar-amismalad bese egismalagar, bane Judío-dummagan-igar-nabiromaladse Pablo-sedaye, emarde nuekwaa Pabloʼga igar amibimarye, yamo bega sogmaloed. </v>
<v b="ACT" c="23" v="21">Mer be amar-itogo. Machergan-e-dulabo-gwena (40+) igarba dukuar edarbebukmaloed. Amar sogsamalad, Pablo-oburgwedse geb mas gunmaloye, geb ase gobmarbaloye. Emisgindi, emarde mas gunnosurye, gobosurmarbarye, sogsamalad. Ar deyob imaksulile, emarde sabsur-odurdakleged bur nabirye, sogsamalad. ”Emide, guakwaa bato bukwamalad. Unnila be-ibmar-sogoed edarbebukmalad.” </v>
<v b="ACT" c="23" v="22">Degi, Roma-sorda-bur-dummad gannar machigwa-barmisad, ega sogsad: —We-ibmar be-anga-sogsadi melle dulemarga sogoye. </v>
<v b="ACT" c="23" v="23">Roma-sorda-bur-dummadi sordamar-dulatar-sediid-warbogwadse gochad, ega weyob igar uksad: —Emi-mutik Cesarea-neggweburse be Pablo-sedmalaga wachi-ilabakebakad-idu (9), guakwaa sordamar be urbemalo. Weyob-mergu sordamar be sedoed: Sordamar-nagab-nanamalad, dulataled-ilabo (200). Moli-birgi-sii-nanamalad, dulapaa-gakambe (70). Degi, sordamar-eswar-swiswidikidgi-urwemalad, dulataled-ilabo (200). </v>
<v b="ACT" c="23" v="24">”Deginbali, Pablo-sedega moli-amimarbalo, adi, nuedgi, gwen akar-gussuli Dummad-Negdakmaid-Félixʼye-nugadse, Pablo moegar.” </v>
<v b="ACT" c="23" v="25">Roma-sorda-bur-dummad amarba weyob garda narmakar barmisad: </v>
<v b="ACT" c="23" v="26">“Wegi Claudio-Lisias, Dummad-Félixʼga garda-barmisiid. ”Bitigi be nued-gudina gadin. </v>
<v b="ACT" c="23" v="27">”Emide, Judíoʼmar, we-dule-gasmalad. Oburgwesokarmalanad. An wisguargua, we-dule, Roma-duleye, an-sordamar-abargi, Judíoʼmar-annik an suapmalad. </v>
<v b="ACT" c="23" v="28">Nue-wisguegala, wede ibiga Judíoʼmar Pablo-isdar-dakmala, Judío-dummagan-igar-nabiromaladse igar-itogegala an seapid. </v>
<v b="ACT" c="23" v="29">Agi an dakalid, unnila Judíoʼmar na e-igar-maidgi-yolediiye-sogedbali we-dulegi gwisgunanai. Ar andi an dakedi, gwen neg-oakalossur an daked. Degisoggu, gwen-oburgwileged-igar ega maisulid, degi, esgaryagi meted-igar ega gwen-maisurbalid. </v>
<v b="ACT" c="23" v="30">”Ar emide, an wisguargu, Judíoʼmar we-dule-oburgwega, igar amismarye, aga an bega we-dule barmisiid. Degine, e-isdarmaladga an sogsabalid, bese igar itonamaloye. Adi, bega nue sogmalaga, we-dulede ibigi nue-nodii dakmala. Wese an bega sogdo. Be itogua, deese.” </v>
<v b="ACT" c="23" v="31">Degine, sordamar ega igar-uklesadba mutiki Antípatrisʼye-neg-nugadse Pablo-sesmalad. </v>
<v b="ACT" c="23" v="32">A-oibosadgine, sordamar-nagab-nadmaladi gannar e-negse nonimalad. Sordamar-moli-birgi-sii-nadmaladdi Pabloʼba nadegumalad. </v>
<v b="ACT" c="23" v="33">Amar, Cesarea-neggweburse modapmargu, Dummad-Negdakmaidga garda ukdapmalad, degi, aga Pablo-uksamarbalid. </v>
<v b="ACT" c="23" v="34">Dummad-Félix garda-absosad-sorba, be bialidye Pabloʼga sokalid. Ciliciaʼginedye wisguargu, </v>
<v b="ACT" c="23" v="35">ega sogded: —Dulemar-begi-gwisgunanaid-nonikile, an bega igar itogoed. Félix e-sordamarga igar uksad, “Nue edarbiagwar Herodes-neg-Pretorioʼye-nugadgi we-dule be omesmaloye.” </v>
<v b="ACT" c="24" v="1">A-ibataled-sorba, dule-irwa-Babse-goled-bur-dummad-Ananíasʼye-nugadi, Judíoʼmar-girmar-dummagan-abargi Cesareaʼse nonikid. Degine, dule-irwa-sunmaked-wargwen Tértuloʼye-nugad, senonimalad. Bela wemala, Pabloʼgi-gwisguega, Dummad-Negdakmaid-asabin nonimalad. </v>
<v b="ACT" c="24" v="2">Pablo-senonimargu, Tértulo, Pabloʼgi-gwisguega, Dummad-Félixʼga sogded: —Dummad, binsaed-nikaa be negsemaidbali, doggus-nuedye anmar bega sogdo. Emide, be-nuggine, anmar-yargi bogidiki negselemaid. Degi, be anmarga ibmar-barmimaidi, ibnuedga anmarga gumaid. </v>
<v b="ACT" c="24" v="3">Degisoggu, Dummad-Félixʼye, bela be anmarga ibmar-ukmaidbali, doggus-nuedye anmar bega sogmarsundo. </v>
<v b="ACT" c="24" v="4">Mer bar bega undar-suitii sunmakegala, anmar bega sogsundo, wis anmar-itobi an be-abeye. </v>
<v b="ACT" c="24" v="5">”Nabir, emide we-dule dakleargu, dule-isgana-sunnad dakleardo, anmarga neg-oichodiid. Bela Judíoʼmar-bukwad-iliba gudii daed. Yamo Judíoʼmar-ourwedii daed. Aginbali, Jesús-Nazaretʼgined-sordamar-e-dummadga gudibalid. </v>
<v b="ACT" c="24" v="6">Deginbali, Bab-Dummadse-goled-neg-siid ichobiguarbalinad. A-ular, anmar we-dule-gasmalanad, degi, anmar-igar-mamaidba anmar saesokarmalanad. </v>
<v b="ACT" c="24" v="7">Degi-inigwele, Roma-sorda-bur-dummad, Lisiasʼye-nugadi, anmarse achanonikid, gandikidba anmargi we-dule-sunonikid. </v>
<v b="ACT" c="24" v="8">Degine, anmarga soglealid: ‘Bemar we-dulegi sunmakbiele, Dummad-Félixʼse naergebye.’ Aga anmar bese nonimarsundo. Emidi, be-sunnad sunna ese be egised, agi be dakoed, wede anmar-egi-sunmaknaid, bule nabir anmar egi sognai.” </v>
<v b="ACT" c="24" v="9">Judíoʼmar igar-itolenaidgi-bukwamarmogadi sogmarmogad, bela Tértulo-ibmar-sogedi nabiridbi sogye. </v>
<v b="ACT" c="24" v="10">Geb Félix, Pablo-osunmakegala, ese achasad. Pablo weyob sogded: —Emide be dikasurgusa we-yalaga igar-nabogedga-be-maidi an nue-be-wisid. Degisoggu, an na dukin be-asabin san-bendakesokalidi an yeer itoged. </v>
<v b="ACT" c="24" v="11">Ar be-sunnad sunna aimarse be egismogad, wede sana Jerusalénʼse an noniki. An Jerusalénʼse Bab-Dummad-nug-odummogega-nonikid-akale, amba yoo an ibambe-gakabo (12) gued. </v>
<v b="ACT" c="24" v="12">Ar dulemar-angi-gwisgunanaidi, gwen dulemarbo abin-abin-imaknai an-daksasurmalad. Bab-Dummadse-goled-neggi, Judíoʼmar-onmakedneggi, degi, neggweburgi dulemar-ourwenai gwen an-daksasurmarbalid. </v>
<v b="ACT" c="24" v="13">Degisoggu, we-dulemar geg bega sogmalad, e-ibmar-sognanaid, we nabirye. </v>
<v b="ACT" c="24" v="14">”Soggwendi, napira an bega sogodo: Anmar-dadgan-e-Bab-Dummad-nug an odummodiid. Na emardi sogmalad we-igar, igar-isganaye. Degine, Moisés-Igar-Maidgi an bensulid. Bab-Dummad-gayaburba-barsogmalad-e-narmaksadgi an bensurbalid. </v>
<v b="ACT" c="24" v="15">Deginbali, we-dulemar bensurmalad, dule-nuegan-burgwismaladi, dule-isganamar-burgwismaladi, gannar-ega-durgued-ibagan nonikoye. Ar we-dulemaryopira an Babgi-bensulidgi ibagan-deyob-gued an abdakdimogad. </v>
<v b="ACT" c="24" v="16">A-ulale, Bab-Dummad-asabin, degi, dulemar-asabin, mer bingegugwichi guegala, Bab-Dummadgi gwen isgubi an itodasulid. Degisoggu, an na gwen neg-oakalos itosulinad. </v>
<v b="ACT" c="24" v="17">”Emide, birgabargusa neggwebur-baiganba an bipirmakdiidgine, gannar Jerusalénʼse, an-dulemarse an nonikid. Dulemar-wileganaga-mani-berbegega an nonikid, degi, Bab-Dummadga ibmar-ukbaliga an nonibalid. </v>
<v b="ACT" c="24" v="18">Degi-gunai, bato igar-maidba an na san-uruksadgine, Judíoʼmar-Asia-yarginmaladi Babse-goled-neggi an-dakarmalad. Dulemar-bukidarad-abargi-gudii gwen an-daksasurmalad, degi, neg-oimaknai gwen an-daksasurmarbalid. </v>
<v b="ACT" c="24" v="19">”Dulemar-an-daksamaladi, be-asabin gwichiwilubmalanad, adi, angi sunmakmalagar, ibigi an nue-nosa an-daksamala. </v>
<v b="ACT" c="24" v="20">Ar sulile, wemarse be egisdo, deun, Judío-dummagan-igar-nabiromalad-asabin an gwisgusgu, bule nue-nosa an-daksamarmoga. </v>
<v b="ACT" c="24" v="21">Unnila amar-abargi an gwichigua, binnasuli an gandikidba weyob gote gusad, dule burgwisar gannar durguye. An deyob-sogsad-ulale, emi-ibagi bemar angi yolenanaiye.” </v>
<v b="ACT" c="24" v="22">Félixʼde Bab-Jesús-igar bato nue-wissoggu, Pablo-ega-deyob-soge-itosgua, ega igar-itolenaid itirisad, obelossurgusad. Geb Félix, Judíoʼmarga sogded: —Roma-sorda-bur-dummad-Lisiasʼye-nugad, wese-nonikidse gannar an bemarse gormarbalo. </v>
<v b="ACT" c="24" v="23">Degi, Félix, Roma-dule-sorda-dulatar-sediidga (100) igar uksad, gannar Pablo-e-maidse Pablo-seedye. Degine, ega igar uksabalid, Pablo nabir wis garmakdii imakmaloye. Deginbali, e-aimar ese atakdanikile, melle igar-gaoye. </v>
<v b="ACT" c="24" v="24">A-ibagan-nasad-sorba, Félix gannar nonikid, e-ome-Drusila-ebo nonikid. E-omede, Judío-duled. Félix Pabloʼse gannar gochabalid. Agine, Pablo ega Jesucristoʼgi-bensuli-guedgi-sunmaksigusad itosii gusad. </v>
<v b="ACT" c="24" v="25">Ar Pablo ega igar-napiragwadgi, na dukin-san-bargaedgi, degi, Bab-Dummad-yoedse-na-igar-nabirogoedgi ega sunmakargu, Félix dobe-itonaded, Pabloʼga sogded: —Emidi be nagwer. Ibagwengi, an binsa-gudiidgi, an gannar bese gorbaloed. </v>
<v b="ACT" c="24" v="26">Félix gannar-gannar Pablo-ebo-sunmakega ese gornai gusad. Ar ade, Félix binsaed, abakalegi Pablo esgaryagi-mellesiidgi-noegala, ega mani ukalirye. </v>
<v b="ACT" c="24" v="27">Birgabo-nasad-sorbali, Félix dummadga-maid bergunonikid. Geb e-sorba, Porcio-Festoʼye-nugadi dummadga megnonimogad. Ar Félix, Judíoʼmar egi nued-sunmakegala, esgaryagi Pablo-mete naded. </v>
<v b="ACT" c="25" v="1">Festo Cesarea-neggweburse dummadga megnonigusad. Ibapaagus-dummadga-megedgine, Festo Jerusalénʼse nadegusad. </v>
<v b="ACT" c="25" v="2">Agi dule-irwa-Bab-Dummadse-gormalad-e-dummagan, degi, Judíoʼmar-nuga-nikamaladi Pabloʼgi-ise-yolegar Festoʼga sunmaksamalad. </v>
<v b="ACT" c="25" v="3">Dummad-Festoʼse egichiarmalad, bitigi be anmarga gannar Jerusalénʼse Pablo-sealina gadinye. Ar emardi yamo deyob sogsamalad, adi, Pablo-sedanimalale, igarba oburgwemalagar. </v>
<v b="ACT" c="25" v="4">Ar Festo amar-abin sogded: “Pablo bato Cesareaʼgi esgaryagi mellesiid. Ar emisgwasaar an Cesareaʼse-naedgi binsamaibalid. </v>
<v b="ACT" c="25" v="5">Ar bemar igar-nudakbimalale, sunna be-sapin-dummagan anba namardo, adi, weba bemar Pabloʼgi-yolegar-ibmar-sogbimalad sogmaloed.” </v>
<v b="ACT" c="25" v="6">Ar Festo unnila ibabaabakdibe (8), ibambedibe (10) Jerusalénʼgi gudigusad, geb agi, Cesareaʼse gannar nonikid. A-banedgine, Festo Igar-naboged-gangine sigisgu, Pabloʼbina gochad, e-asabin sedamalagar. </v>
<v b="ACT" c="25" v="7">Pablo igar-itoged-negse dognonigu, Judíoʼmar-Jerusalénʼgi-danimaladi Pablo-ebiris igar-itoged-neggi ambikunonimalad. Sogdemalad: “Pablo nue-yaisur neg-ichodiiye.” Degite, geg nue-sogmarbardo, ar igi nue neg-ichodii. </v>
<v b="ACT" c="25" v="8">Geb Pablo na san bendakegala, sunmakded. Weyob sogded: —Emi, an gwen ibmar oakalossulid. Judíoʼmar-igar-mamaidginbela an gwen yolessulid, Bab-Dummadse-goled-negginbela an gwen ichakwaa sunmaksasulid, degi, Roma-saila-dummadginbela an gwen yolessulid. </v>
<v b="ACT" c="25" v="9">Ar Festo Judíoʼmargi warmakbisursoggu, Pabloʼga sogded: —Jerusalénʼgi an bega igar-itogega ¿Jerusalénʼse be nabie? </v>
<v b="ACT" c="25" v="10">Pablo, Festo-abin sogded: —Roma-saila-dummad-igar-itoged-neggi bato an gwichibinned. Ar wegi anga igar nabirogergebed. Ar be nue wisid, Judíoʼmar-igar-mamaidgi an gwen annassulid. </v>
<v b="ACT" c="25" v="11">Ar an nue-dummad-nosale, igar-dummad an oakalosale, akarsurdo, an burgweye soger, an burgodo. Ar emigindi, wemar angi-sunmaknanaid ar nabirsursoggu, geg dule, Judíoʼmarga an-ukdo. Degisoggu, an egissundo, Roma-saila-dummad-César anga igar-nabogoye. </v>
<v b="ACT" c="25" v="12">Geb Festo, ega-binsaed-ukmalad-ebo-sunmaksad-sorba, Pabloʼga sogded: —Ar Roma-saila-dummad-César bega igar-nabobi be abeye sogsoggu, Roma-saila-dummad-Césarʼse be naodo. </v>
<v b="ACT" c="25" v="13">A-ibagan-nasad-sorba, Rey-Agripa e-bun-Berenice-ebo Cesarea-neggweburse Festoʼse ataknonimalad. Nued-sogeye ega sognonimalad. </v>
<v b="ACT" c="25" v="14">Ar undar Festo-walik megiarmargu, Festo, Rey-Agripaʼga Pablo-igar ogwaarsunnad, ega sokalid: —Wegine, Dummad-Félix, dule-wargwen-esgaryagi-mellesiid obes naded. </v>
<v b="ACT" c="25" v="15">Jerusalénʼse an arbigu, dule-irwa-Babse-gormalad-e-dummagan, Judíoʼmar-girmar-dummagan, we-dulegi ise-yolegar anga sunmaksamalad. Ega oburgweye anse egichismalad. </v>
<v b="ACT" c="25" v="16">An weyob amar-abin-imaksad, anmar-Roma-dulemar-igar-nabiromalad-dummaganga deyob igar maisurye. Geg dule na san bendaksasuli yogsaar oburgwileye. Dulegi-sunmaklenaid na san-bendakegala, dulemar-egi-yolegar-sunmaknanaid-abargi sigmogargebye. </v>
<v b="ACT" c="25" v="17">”Degisoggu, aga Judíoʼmar wese nonimargu, gwen an sanargussulid, a-banedgi yog Igar-naboged-gangi an sigisad. Geb Pabloʼbina an gochad, anse sedamalagar. </v>
<v b="ACT" c="25" v="18">Pabloʼgi-ise-yolegar-sunmakdimalad egi sunmakarmargu, andi, Pablo igar-dummad-oakalosye, sogdamaloye an bienad. Ar dakargu suli, gwen Pablo neg-oakalodii an itossulid. </v>
<v b="ACT" c="25" v="19">Unnila na Judíoʼmar e-Bab-Dummad-igarginbi Pablo-ebo abin-abin imaksamalad. Degi, dule-wargwen Jesúsʼye-nugad burgwisadi, Pabloʼdi soged, we-Jesús gannar durgusye, emi dula gudiiye. </v>
<v b="ACT" c="25" v="20">”An we-igar nue-wissursoggu, igi an baramioe. A-ulale, Pabloʼga an sogded, Jerusalénʼgi an bega igar-itogega, Jerusalénʼse be nabi sogeye. </v>
<v b="ACT" c="25" v="21">Ar Pablo, Roma-saila-dummad-César-Augustoʼye-nugad, ega-igar-itogoye egichissoggu, Césarʼse barmidedse an esgaryase odosbarsundo.” </v>
<v b="ACT" c="25" v="22">Geb Agripa, Festoʼga sogded: —We-dule, an-uayagwar an itobimodo. Festo, abin-sogded: —Degir banebakas, we-dule be-uayagwar be itogodo. </v>
<v b="ACT" c="25" v="23">A-banedgine, Agripa, Berenice-ebo ise-nue-nudakale nonikid. Roma-sorda-dummagan-abargi, neggweburgi-girmar-nuga-nikamalad-abargi, Igar-naboleged-negse dognonikid. Festo Pabloʼbina gochad. Geb igar-itogedse Pablo selenonisunnad. </v>
<v b="ACT" c="25" v="24">Degi, Festo weyob sogded: “Rey-Agripa, degi, girmar bela bemar anmar-abargi-bukmalad, emigindi, we-dule be dakmar. Judíoʼmar bukidar we-dulegi anga ise-yolegar egi sunmakedbimalad. Judíoʼmar-Jerusalénʼgi-bukmaladi, degi, wegi Cesareaʼgi-bukmarbalidi, anga sogedbimalad, we-dule-oburgwed bur nabirye. </v>
<v b="ACT" c="25" v="25">Ar andi an dakedi, gwen ibmar-oakalossur an daked. Degisoggu, an binsa oburgwedago-itole. Ar na e-dukin Roma-Dummad-Augusto-César ega igar-itoye egichisad. Degisoggu, an ase barmidedgi binsasundo. </v>
<v b="ACT" c="25" v="26">”Degine, an-dummad-Césarʼse an we-dule-barmidegala, an wissulid igi an we-dulegi sogoe. A-ulale, we-dule an bemarse sedanisundo. Rey-Agripa, bega bur an urmaksundo, adi, we-dulese be ibmar egismogagar. Degidbali sunna we-ibmar-egislegoedba an-dummadga an garda narmakmogoed. </v>
<v b="ACT" c="25" v="27">Dummad-Césarʼse an we-dule barmidegala, nue-sogergebed ibiga we-dule esgaryagi odurdaklesii. Ar degisulile, an binsa we-dule barmido-itole.” </v>
<v b="ACT" c="26" v="1">Degi, Agripa, Pabloʼga sogded: —Na be dukin-san-bendakega sunmakdeen. Pablo argan onakwisa imaksad, weyob sogded: </v>
<v b="ACT" c="26" v="2">—Rey-Agripa, emi-ibagi, an be-asabin-sunmakesokalidi, ibiyobi an weligwar itoge. Judíoʼmar angi ise-yolegar-sunmaknaidgi na san-bendakesokalidi, an yeer-itoged. </v>
<v b="ACT" c="26" v="3">Ar Judíoʼmar-daed be nue-wisid. Degine, ibu-igargi anmar na abin-abin imaknanai, be nue-wisbalid. Degisoggu, na bega sogsun, bitigi bargaakwaa be wis-an-itosii gusana gadinye. </v>
<v b="ACT" c="26" v="4">Pablo sogded: “Ar bela Judíoʼmar an-wisid, an sapingwagwad-akar an-dulemar-abargi, igi an gudii gusa, degine, an-wismarbalid, igi an Jerusalénʼgi gudii gusbali. </v>
<v b="ACT" c="26" v="5">Deginbali, bela an-wismarbalid, an gusgu sapingwagwad-akar Fariseo-sunnadga an nanadii gusad. Ar bega sogbimalale, sunna bega sogmalad, ar nue-wismalad. Anmar-dadgan-igar-gannarba-mesisadba an nanadii gusad. </v>
<v b="ACT" c="26" v="6">”Emidega, Bab-Dummad anmar-dadganga-ibmar-ise-sogar-sogsadgi an bensulidgine, we-dulemar sabsur-angi-ise-yolegar sunmaknanaimarsunnad. </v>
<v b="ACT" c="26" v="7">Anmar na dadgan-sogambe-gakabo-gumaladi (12), Bab-Dummad-ise-sogar-ibmar-sogsad-guoed edarbedimalad. A-ulale, bane-bane mutik-mutik Bab-Dummad-nug-ogannodimarsunnad. Rey-Agripa, ar an we-igar-nue-bensuli-edarbediid-ular, we-Judíoʼmarse solegagwar an be-asabin selenonisunnad. </v>
<v b="ACT" c="26" v="8">Pablo Judíoʼmar-bukmaladga sogded: ¿Ar bemarde benmosi? ¿Ar Bab-Dummadde dule-burgwisad gannar geg odulo be insae? ¿Ibiga bemar bensunna? Suli, sunna oduloge.” </v>
<v b="ACT" c="26" v="9">Pablo sogdebar: “Gebeunni, an binsadaenad, Jesús-Nazaretʼginedgi an galagwensuli egi gwisguergebye. </v>
<v b="ACT" c="26" v="10">Deyob, Jerusalénʼgi an imaksad. Dule-irwa-Babse-gormalad-e-dummagan anga igar uksadbali, Jesucristoʼba-nanaimalad bukidar esgaryagi an metegusad. Degine, amar-oburgwenanaile, oburgweye, an gorgwisdamogad. </v>
<v b="ACT" c="26" v="11">Imbagwenale, Judíoʼmar-onmakednegyaba doge-doge an gudii daed. Jesúsʼba-nanaimalad-sabsur-imakdidaed. Jesúsʼgi ichakwa-sunmakmalaga an imakdidaed. Weyob, an Jesúsʼba-nanaimalad-baregindii an nanasad. Bela amar an nue-isdardakdii gussoggu, neggwebur-baiganse-bakar, an amar-baregindii gusad.” </v>
<v b="ACT" c="26" v="12">Pablo sogdebalid: “Degidbali, dule-irwa-Babse-gormalad-e-dummagan-sogedbali Damasco-neggweburse an nadapidgine, </v>
<v b="ACT" c="26" v="13">yorukudba nibneggi binnasur dad-gaedba bur dutusur angi gwallu-mee ganoniki an daksad. ”Rey Agripa, nue be itogena. A-gwallu-gaedi bela anmar-ebilis ganonikid. </v>
<v b="ACT" c="26" v="14">Degi, bela anmar napase aimukudmalad. Geb agi, anga gayaburba Hebreo-gayaba soge an itoalid: ‘Saulo, Saulo, ¿ibiga be an-baregindii? Ikogi be didii annaye sogele, na be dukin nunmaked amioed.’ </v>
<v b="ACT" c="26" v="15">”Geb an sogdesun: ‘Dummad, ¿be doasunna?’ Degi, Dummad anga sogded: ‘Ani an Jesús, ar ani be an-baregindiid. </v>
<v b="ACT" c="26" v="16">Emigindi, be gwisgusun, nue an-itogo. An-maiga-guega an bese magarononikid. Dule-baiganga ibmar-daksadgi-sunmakega, degine, ibmar-guoed-an-bega-sogbaloed-sogega an bese magar-gunonikid.’ </v>
<v b="ACT" c="26" v="17">”Dummad-Jesús anga sogdebar: ‘Judíoʼmarse, degi, Judíoʼsurmaladse an be-barmid. Amar be-oakalobigualile, ani an be-ollor-imakoed. Amarse, an be-barmid: </v>
<v b="ACT" c="26" v="18">Adi, amarga be ibya egaegar, mer negsichidgi bar garmakdii gumalagar, nabir bur gwallu-meegwadgi gudigumalagar, mer nia-saila-Satanás-ganguedba bar-nanamalagar, nabir Bab-Dummad-igarba nanamalagar. Amarse an be-barmid, angi mer bar bengumalagar. Geb degiir, e-isgudiid Bab-Dummad ega elioed, degi, nabir nibneggi angi-akasmaladba ibmar-nued nikumarmogoed.’ ” </v>
<v b="ACT" c="26" v="19">Pablo sogdebalid: “Dummad-Rey-Agripa, Bab-Jesús nibneggi anse gochadba, mer ibmar saodeeye, an gwen-binsassulid. </v>
<v b="ACT" c="26" v="20">Gebesaila Damascoʼgi-bukwamaladgar-inse an sunmaksad, degi, Jerusalénʼginmaladga, geb bela Judea-yalaganba, degine, bela Judíoʼsurmaladga, an we-igargi sunmaksad. Amarga an sogsad: ‘Be Bab-Dummadse be aibirmar, be-isguedga be bukib binsamar, be-daed be ogwamar, degi, ibmar-nuegan be imakmar. Adi, bemar be-isguedga be bukib-binsasmaladi, be-daed-gwagsamaladi, magar daklemalagar.’ </v>
<v b="ACT" c="26" v="21">”An-deyob-sunmakdiid-ulale, Judíoʼmar Bab-Dummadse-goled-neggi an-gasmalad, agi, an-iblobi guarmalanad. </v>
<v b="ACT" c="26" v="22">Bab-Dummad-an-bendaksad-ular, amba emi-ibagi an dula bemar-abargi an gwichisunnad. Dule-dummaganga, degi, dule-yaiganaga Jesucristo-igargi an sunmakdisunnad. Igar-baigangindi gwen an sunmakdisulid. Unnila Moisés, degi, Bab-Dummad-gayaburba-barsogmaladi ibmar-guoye-sogsadginbi an sunmakdiid. </v>
<v b="ACT" c="26" v="23">Weyob sogsamalad: ‘Cristo, Bab-Dummad-dule-wargwen-barmidagoye-sogsad-dule, burgwega we-napnegse nonikoye. Burgwisad-sorba, e-inse gannar durguoye, degi, gwallu-neg-mee-imakedyob anmar-Judío-dulemarga, degi, Judíoʼsurmaladga gunonikoye.’ ” </v>
<v b="ACT" c="26" v="24">Pablo na dukin san-bendakegala, weyob-soggwisgu, Festo binnasur goted, sogded: —Pablo, be oessi, weyob be sunmaked. Doggus-ibmar-durdakedbali be oes itoged. </v>
<v b="ACT" c="26" v="25">Pablo, Festo-abin sogded: —Dummad-Festo, an oes-itosuli. An-ibmar-soggwichid nue-napiragwadba an soggwichid. </v>
<v b="ACT" c="26" v="26">Ar Rey-Agripa we-ibmar nue-wisid. Agala, an e-a-asabin gwen dobsuli sunmakgwichid. An insagua, we-ibmar-gusad bela Rey-Agripa wis an insado, ar we-ibmar arbakee imaklessulid. </v>
<v b="ACT" c="26" v="27">Geb degi, Pablo, Rey-Agripaʼga sogded: —Degite, Rey-Agripa: ¿Bab-Dummad-gayaburba-barsogmalad, we-ibmar-sogsamalad, be bensuli? An wisi, be bensulid. </v>
<v b="ACT" c="26" v="28">Degi, Agripa Pablo-abin sogded: —Ichee-napin, sunna Bab-Jesucristoʼba naguega be an-imaksar-itole. </v>
<v b="ACT" c="26" v="29">Degi, Pablo, Agripa-abin sogded: —Bab-Jesucristoʼba-naiguega, ichee-napindibe, ichesur-napibalindibe, an binsado, bitigi Bab-Dummadgi be, degine, bela-an-itobukmaladi anyobi gusmalana gadin. Unnila esgoro-dubgi-an-atinnar-gwichiyobdi an be-abesurmalad. </v>
<v b="ACT" c="26" v="30">Geb Rey-Agripa gwisgusad, degi, dummad-negdakmaid-Festo, degine, Berenice, degi, bela-eba-igar-itogegedgi-sigismalad gwisgusmarmogad. </v>
<v b="ACT" c="26" v="31">Degi, dummagan ainidmargu, bachikii na sunmakarmalad. Muchub-muchub sogdemalad: —We-dule gwen-ibmar-oakalossulid, oburgwilegewilubsulid, esgaryagi-mellesii guedwilubsurbalid. </v>
<v b="ACT" c="26" v="32">Degi, Agripa, Festoʼga sogded: —We-dule-esgaryagi-mellesiid na sogsasulina, Roma-saila-dummad-César ega igar-nabogoye, nabir onolegoendo. Emide, bato sogsabinned. Geg bar oakaloledo. </v>
<v b="ACT" c="27" v="1">Dummagan Italiaʼse anmar-barmidye sogsamargu, Pablo, degi, dule-baigan-esgaryagi-bukmalad, Roma-sorda-dulatar-sediid-Julioʼye-nugadga (100) uksamalad. We-Julioʼde Roma-sorda-danagwen-sediid-Augustaʼye-nugad-e-dummad-gwensakgadid. </v>
<v b="ACT" c="27" v="2">Degi, bela anmar Adramitio-neggwebur-urgi nakwismalad. A-ur Asia-yarse nae sognaid. Deun, anmarba Aristarco nadmogad. Aristarcoʼde, Macedonia-yarginedid, Tesalónica-dolad. </v>
<v b="ACT" c="27" v="3">A-banedgine, Sidón-neggweburse anmar modapid. Julio, Pabloʼgi nued binsassoggu, Pabloʼga igar uksad, adi, nabir e-aimarse ataknaegar, adi, e-aimar sunna ega ibmar ukmalagar. </v>
<v b="ACT" c="27" v="4">Sidónʼgi anmar bangudbargu, burwa anmar-asabin gormaid. Degisoggu, anmar burwa-idu-dukuega Chipre-dup-gakaba nasmalad. </v>
<v b="ACT" c="27" v="5">Geb anmar Cilicia-yar-asabin, degi, Panfilia-yar-asabin-nasmarbargu, Mira-neggwebur-Licia-yargi-siidse modapid. </v>
<v b="ACT" c="27" v="6">Roma-sorda-dummad-Julio, Miraʼgi Alejandríaʼgined-ur amisad. A-ur Italiaʼse naesognaisoggu, a-urgi anmar-onakwisad. </v>
<v b="ACT" c="27" v="7">Degine, ibbigbasaale anmar undar binnaa nadapgusad. Undar anmar imaksadgine, Gnido-neggwebur-asabin anmar nasagusad. Ar burwa anmar-asabinsoggu, Creta-muru-Salmónʼye-nugad-asabin Creta-dup-urba gakaba anmar nassunnad. </v>
<v b="ACT" c="27" v="8">Creta-gakaba beedse anmar na imaknadapmargu, ur-nagumalad-Buenos-Puertosʼye-nugadse, anmar modapid. A-waliksaar, Lasea-neggwebur siid. </v>
<v b="ACT" c="27" v="9">Ar ibagan-beedsegus nadapgussoggu, anmar urgi-naed undar guarsunnad, ar ade, bato Mas-Gunsuli-Gudigued-Iba nasad. Degisoggu, demar-dummad-gued-e-wilubgan omosad. Agala, Pablo dummaganga binsaed ukarsunnad, </v>
<v b="ACT" c="27" v="10">sogded: “Aimar, an dakgua, anmar nasokalidi anmar beedse naibigudago an dakdo. Anmar-ibmarbi yoggussuliled, anmar-urse-bakar, degi, anmar-sanburbase-bakar, berguer berguoed.” </v>
<v b="ACT" c="27" v="11">Roma-dule-sorda-dulatar-sediid (100) Pablo-ega-ibmar-sogedba gwen imaksasulid, ar bur bule ur-sorgaed-sogedba, degi, ur-ibed-ega-sogedba igar-imaksad. </v>
<v b="ACT" c="27" v="12">Ar ur-naguegala, ur-nagued-neg nuedsursoggu, bur bule sokarmalad, anmar nadegumaloye, adi, Fenice-neggweburse momalagar, agi nagumalagar. Feniceʼdi Creta-dupgi urmar-nagued-nuegan nikad. Agi ur-naguedgi be gwichile, dad-nakwed-argan-sapiledsiki-baksaar, degi, dad-nakwed-argan-nuedsiki-baksaar bela atakleged. </v>
<v b="ACT" c="27" v="13">Degi, dad-nakwed-argan-nuedsiki burwa-nued binnasdikii gollargu, degibi ega sadeguoye bismalad. Degisoggu, naegala, esnas ebismarsunnad. Geb Creta-dup-gaka-naga-nagaba nadmarsunnad. </v>
<v b="ACT" c="27" v="14">Sikwas anmar nanaedgine, anmargi burwa-dummad-Euroclidónʼye-nugadi noalid. </v>
<v b="ACT" c="27" v="15">Anmar geg ur abingagussoggu, anmar-ur burwa-dummadba selemai-selemai guded. </v>
<v b="ACT" c="27" v="16">Dad-nakwed-argan-nuedsiki dupu-senigwad-Claudaʼye-nugad-urba anmar nasad. A-urbardi, burwa-binnasur gormaisulid. Agine, wis nabir anmar urbode gadapid. </v>
<v b="ACT" c="27" v="17">Geb anmar urbode ur-dummadse onakwismalad. Geb ur-dummad mer-marega dubgi anmar ebirmaksamalad. Abakalegi ukub-naid-Sirteʼye-nugadgi, ur mellealirye-binsaedba, anmar urmor esusmalad, adi, anmar binna-binna selemai-selemai guegar. </v>
<v b="ACT" c="27" v="18">A-banedgine, amba burwa binnasur gormaisoggu, anmar-ur dogbigualid. A-ular, anmar ibmar-semaidi demarse mie daklearsunnad. </v>
<v b="ACT" c="27" v="19">Degi, a-ibapaagwad-sorba, ur-ibmarse-bakar, anmar mie daklealid. </v>
<v b="ACT" c="27" v="20">Nue-neg-atinaidba ibbigbasaar dada, degi, niisgwamar gwen bar daklessulid. Ar burwa binnasur nomaisoggu, gwen anmar bar san-onogodeeye binsassulid. </v>
<v b="ACT" c="27" v="21">Ar ibbigbagus anmar mas-gunsursoggu, Pablo emar-abargi gwisgusgu, emarga sogded: “Aimar, an-bemarga-ibmar-sogsadba bemar ibmar-imaksamalana, anmar Creta-dupgi noarsulindo. Weyob anmar wilenaisulindo, degi, weyob anmar-ibmar yoggunaisurbalindo. </v>
<v b="ACT" c="27" v="22">Ar degi-inigwele, mer bukib binsamalo, gandik na be imakmalo, ar dule-wargwensaar na san-burba yogguosulid, unnila urbi yogguoed. </v>
<v b="ACT" c="27" v="23">”Ar mutiki Bab-Dummad-baliwitur anse arbid. Ar an Bab-Dummadgadsoggu, ar an ega arbabarsoggu, e-baliwitur anga barmialid. </v>
<v b="ACT" c="27" v="24">A-baliwitur anga weyob sogsad: ‘Pablo, mer dobguo. Ar Roma-saila-dummad-asabin be gwisgunaergebed. Bab-Dummadi be-ulale, dulemar-urgi-nadapmalad bela abonogoed. Wargwensaar dule gwen burgosulid.’ </v>
<v b="ACT" c="27" v="25">Degisoggu, an-aimar, gandik be imakmar. Ar Bab-Dummadgi an nue-bensursoggu, an wisdo, baliwitur-anga-ibmar-sogsadba ibmar guoe. </v>
<v b="ACT" c="27" v="26">Degisoggu, anmar dupu-gwensakse ukubnaidgi biokoo megdapirgebed.” </v>
<v b="ACT" c="27" v="27">Degine, anmar ibambe-gakabakegus (14) gannar-gannar Adriático-demargi-seledigua, nega-gabigwenadbali, selamar gaka-modaniye biarmalad. </v>
<v b="ACT" c="27" v="28">Degisoggu, selamar urdubgi dii wilub-imaksamalad, wisguega, bule dii wiladibeye. Wilub-imaksamargua, dali-dulagwen (20) wirgu daklealid. Agi sikwas nadbargu, gannar wilub-imakdemarbalid. Agindi, daliambe-gakatar (15) wirgu daklealid. </v>
<v b="ACT" c="27" v="29">Abakalegi ur akwamargi-yolealirye anmar binsaedbali, esnas-gwabake ursorba anmar egwachamalad. Bitigi gwae-oibosana gadinye anmar binsabukwa guarmalad. </v>
<v b="ACT" c="27" v="30">Degi, selagan, arbak-wakinnedgi binsaarmargu, demarse urbode-odesmalad, yamo ur-asuba esnas-egwansokaliyob imaksamalad. </v>
<v b="ACT" c="27" v="31">Ar Pablo Roma-dule-sorda-dulatar-sediidga (100), degi, sordamarga sogded: “We-selamar uryagi ambikusulile, bemar bar san-onogosulid.” </v>
<v b="ACT" c="27" v="32">Degi, sordamar urbode-atillenaid-dub siksamalad. Demargi urbode argwatesunnad. </v>
<v b="ACT" c="27" v="33">Bolegoedbali, Pablo mas-gunmalaga aimar-ogannonai gusad. Pablo weyob sogded: “Ibambe-gakabakegus (14) bemar gwen nue gabdisulid, gwen nue mas gundisurbalid. </v>
<v b="ACT" c="27" v="34">Degisoggu, bemar wis mas gunmar, ar a wis bemar-ogannogoed. Be-sailagia-gagwensaale gwen bei yogguosurmalad, bela bemar durgumaloed.” </v>
<v b="ACT" c="27" v="35">Pablo deyob-sogsad-sorba, madu susad, geb bela aimar-wagab Bab-Dummadga dog-nuedye sogsagu, madu bichisad, geb guted. </v>
<v b="ACT" c="27" v="36">Agine, belagwapa niga gangudmalad, degi, mas guchamarmosunnad. </v>
<v b="ACT" c="27" v="37">Belagwapa anmar urgi-nadapidi, dulataled-ilabo-gakadulapaa-gakambe-gakanergwa (276) mergued. </v>
<v b="ACT" c="27" v="38">Bela nue-immeles-mas-guchamalad-sorba, madubur-bukwad demarse mismalad, adi, wis ur ukuu saegar. </v>
<v b="ACT" c="27" v="39">Oibosgu, ur-selamar aku neg dakmalad bia gunanai. Degine, sukun-bipigwadgi ukub-nued nai dakarmalad. A-ukub-nued-naidse dogega demar-gakase ur sedye sokarmalanad. </v>
<v b="ACT" c="27" v="40">Degisoggu, urdub-esnasmargi-atinnanaid siksamarsunnad. Esnasmardi bar-onakwissurmalad. Degi, ur-sorgaed-atinnaid-dub siksamarbalid. Geb urmor-asubalid onakwismalad, burwa-gormaidba ukub-nued-naidse ur-sesmalanad. </v>
<v b="ACT" c="27" v="41">Amba yoo gakase nue-moe, ur demar-nukamaksiidsik melleded, ukubgi yoledapid. E-asu ukubgi nue-dogsa megisad, e-sordi, demar-daomakmaidba mamarided. </v>
<v b="ACT" c="27" v="42">Roma-sordamar dulemar-esgaryagi-bukmalalad-selemamaid oburgwemaloye sogdemalad, adi, melle dapumakar wakinmalagarye. </v>
<v b="ACT" c="27" v="43">Ar Roma-dule-sorda-dulatar-sediid (100) yapa-Pablo-oburgwesoggu, dule-galebukmalad-oburgwega imaksasulid. Aka bur sogded, dulemar-sunna-dapumakmalad-inse demarse babatoye, adi, dapumakar ukubse warmakegarye. </v>
<v b="ACT" c="27" v="44">Baigandi urgogi, degi, ur-goamargi obakmaloye sogsad. Degidbali, belagwapa dulemar nueganbi gakase warmaksamalad. </v>
<v b="ACT" c="28" v="1">Anmar bela neg-dinnase-obaksadba bendaklesmargu, anmar wisgualid, dupude Maltaʼye nugad. </v>
<v b="ACT" c="28" v="2">Malta-dupginmalad nue-yeer anmar-abindaksamalad. Ar dii-winaisoggu, degi, neg-diopibarsoggu, soo-abin-waega anmarga soo ogasmalad. </v>
<v b="ACT" c="28" v="3">Pablo sapan-dinnagana amisgusad. Soogi sapan-urbenaigua, naibe-nuedi, neg-uee-itoalidba noalid, geb Pablo-e-argangi warmaknonikid. </v>
<v b="ACT" c="28" v="4">Dulemar-dupginmaladi Pablo-argangi naibe-nued bannumaknai daksamargu, na ga sokarmalad: “We-dule, nue-dule-gindaked an dakdo. Aisaar demargi wakichanad, degi-inigwele, anmar-bab-dummad-igar-napira-imakedi, gwen dula-gudii imakbisur an daked.” </v>
<v b="ACT" c="28" v="5">Pablo na e-argan mid-mid-imaksagu, naibe-e-argangi-naid soo-yagi argwated. Pablo gwen akar-gussulid. </v>
<v b="ACT" c="28" v="6">Bela-dakbukmalad Pabloʼga argan-engudagoye bismalad, degi, ukiar yasuu burgwidoye bismalanad. Undar-sanarguedgi, gwen Pablo akar-gussuli dakarmargu, e-binsaed gwagdemalad, nab bab-dummad an dakye sogdemalad. </v>
<v b="ACT" c="28" v="7">Anmar-bukwad-waliksaar nainu naid. A-nainude, dule Publioʼye-nugadgadid. Publioʼde Malta-dupugine dummadga-maid. A-dule, ise-nuedgi anmar-abindaksad, ibapaa anmar-akwisad. </v>
<v b="ACT" c="28" v="8">Dakargu, Publio-bab uellemaid, uelleged daarmaknaid, disegad naibalid. Pablo ase ataknad gusad. Pablo ega Bab-Dummadse gochad-sorba, a-dulegi argan mesisgu, nuguded. </v>
<v b="ACT" c="28" v="9">Deyob gusad-sorba, dulemar-Malta-dupginmalad-uellemamaidi, nuguega Pabloʼse nonidamarmogad. Pablo bela amar-onudaksad. </v>
<v b="ACT" c="28" v="10">Degi, Malta-dupginmaladi anmarga nue ibmar uksamalad. Geb anmar urgi naesokargu, anmar-ibmar-abemaladi, anmarga nue-uksamarbalid. </v>
<v b="ACT" c="28" v="11">Anmar nii-walapaa dupugi-megisad-sorba, gannar urgi nadmarbarsunnad. A-urde, a-dupugi dii-wied-nii-naigusad-akar naimogad. A-ur, Alejandría-neggweburginedid. E-asu-dukugi, Griego-e-bab-dummad-wilub walabo sobar naid: Cástor, degi, Pólux. </v>
<v b="ACT" c="28" v="12">Degine, anmar Siracusa-neggweburse modapmargu, agi ibapaa anmar nagusmalad. </v>
<v b="ACT" c="28" v="13">Agi anmar bangudbargu, gaka-gakaba anmar nadapgusmalad, geb Regio-neggweburse anmar modapid. Ibagwen-gusad-sorba anmarga dad-nakwed-argan-nuedsik burwa gollalid, degi, banedgine, neggwebur Puteoliʼye-nugadse anmar modapid. </v>
<v b="ACT" c="28" v="14">Agi anmar gwenadgan-Jesúsʼba-nanaimalad dakarmalad. E-walik wis itoged-irgwensaar megye anmarga sokalid. A-sorba, anmar Roma-neggweburse nadsunnad. </v>
<v b="ACT" c="28" v="15">Gwenadgan-Jesúsʼba-nanaimalad-Romaʼginmalad, bato anmar-danikid wisgusmarsoggu, anmar-abin Foro-De-Apioʼye-neg-nugadse, degi, Tres-Tabernasʼye-neg-nugadse nonimalad. Pablo gwenadgan-dakargu, yeer itosad. Bab-Dummadga dog-nuedye sogsagu, e-gwage gannaled. </v>
<v b="ACT" c="28" v="16">Romaʼse anmar modapgu, Roma-sorda-dulatar-sediid (100) galesmalad-edarbemalad-e-dummadga bergwapa gales-semamaid ukdapid. Ar Pabloʼgardi neg akar amismalad, adi, wargwen bachikii megegar. Unnila nue egi nakulegega, Roma-sorda-wargwen ega amismalad. </v>
<v b="ACT" c="28" v="17">Ibapaagus Pablo Romaʼgi meged-sorba, Judíoʼmar-dummaganse Pablo gochad. Amar bela ambikusmargu, amarga sogded: “Gwenadgan, an Judío-dulemargi, degi, anmar-dadgan-igar-mamaidgi gwen annasur-inigwele, Jerusalén-neggweburgi gales an barmilealid. Roma-dulemarga an urmakles gwichisunnad. </v>
<v b="ACT" c="28" v="18">”Roma-dummagan anga igar itosmargu, ar an ibmar oakalossursoggu, burgwed-igar gwen anga maisur daksamalad. Degisoggu, an-onobi guarmalanad. </v>
<v b="ACT" c="28" v="19">Ar Judíoʼmar-Jerusalénʼginmalad yapa an-onogedbali, an sogdesunnad: ‘Roma-saila-dummad-César anga igar nudakoye.’ An deyob-sogsadi an-dulemargi ise-yolegar-sunmaknaega an sogsasulid. </v>
<v b="ACT" c="28" v="20">A-ulale, an bemar-dakega, degi, bemarbo-sunmakbaliga, an bemarse gochasunnad. Epenne, Bab-Dummad Israel-dulemarga sogsad: ‘Yoedse bega dule-wargwen an barmidagoye.’ Emide, Israel-dorgan nue-bensulidgi a-edarbediidgi an sunmakdiid-ular, wegi esgoro-dubgi gugmakles an gwichisunnad.” </v>
<v b="ACT" c="28" v="21">Degi, Judíoʼmar-dummagan Pablo-abin sogdemalad: “Anmar bipisaale Judea-yargi garda gwen abin-dakmaisulid, degi, gwenadgan begi galagwensuli sunmakega gwen nanamaisurbalid. </v>
<v b="ACT" c="28" v="22">Ar degi-inigwele, ar anmar-sunnad be-itobimogad, igi we-igar-gwapidgi be binsae. Ar we-igar-gwapid-nosadgi, ber mesagwar neg-ugakaase egi sunmakedbimalad.” </v>
<v b="ACT" c="28" v="23">Degisoggu, ambikued-iba ega nasismarsunnad. A-ibagi, bukidar Judío-dummagan Pablo-maidse nonimalad. Pablo agi wakudaryala sunmakded, emarga Bab-Dummad-e-negdakmaidgi sunmaksii osedosad. Jesús-igargi aisaar emar-gwage-ogwaena-gadinye-binsaedba, emarga aisaar oyonai gualinad, igi Moisés-Igar-Mesisadi, degi, Bab-gayaburba-barsogmalad-ibmar-sogsadi, Jesúsʼgi bela deyob gusa. </v>
<v b="ACT" c="28" v="24">Abala, Pablo-ibmar-sogsad nabir sogye sogdemalad, degi, abala, gwen-abingassurmalad. </v>
<v b="ACT" c="28" v="25">Ar na balibi binsabuksurmarsoggu, ainied-iduar Pablo amarga napi sogdesunnad: “Nabir, Bab-Dummad-Burba-Isligwaled anmar-dadganga sogsagusad, deun, Bab-Dummad e-gayaburba-barsoged-Isaíasʼga weyob sogsagusgu: </v>
<v b="ACT" c="28" v="26">”Be nae, we-dulemarga be sogna: ‘Be ibmar nue-itomalo-inigwele, akusunna be itomaloed, be ibmar nue-dakmalo-inigwele, akusunna be dakmaloed. </v>
<v b="ACT" c="28" v="27">We-dulemar-e-gwage dutusuli gudmalad, akusunna-ibmar-itoge nadmalad. Akusunna-ibmar-dakedga gudmalad, akusunna ibmar itodmalad. Degisulile, e-ibyagwale ibmar-dakdoed, e-uayagwale ibmar-itodoed, degi, e-gwagegi magar-ibmar-itodoed, e-isguedga bukib binsadmaloed. Degidbali, nudake an dakledagoed.’ ” </v>
<v b="ACT" c="28" v="28">”Degisoggu, bemar wisigar, we-ulubgi-Bab-Dummadgi-abonolegedi, Judíoʼsurmaladga uklenaisunnad, ar amardi itogoed.” </v>
<v b="ACT" c="28" v="29">Pablo wegi-sogsad-sorba, Judíoʼmar ainidmarsunnad, na beedse abin-abin igarba imaknadap gusmalad. </v>
<v b="ACT" c="28" v="30">Agi Pablo nue birgabo e-neg-bennukmai-gusadgi megisad. Bela dulemar-ese-iirmakmai-gusmalad-abindakmai gusad. </v>
<v b="ACT" c="28" v="31">Pablo, dobsuli, dule-e-igar-gadisuli, aimarga Bab-Dummad-e-negdakmaidgi sunmakdii gusad. Degi, Dummad-Jesucristo-igargi aimar-odurdakdii gusbalid. Be itogua.</v>
<v b="ROM" c="1" v="1">Ani an Pablo, Jesucristo-e-mai. Bab-Dummad anse gochad, Jesús-e-sapin-bur-dummadga-gumogaga, degine, Bab-Dummad na e-Gayaburba-Nuedgi-sunmakega, an-susbalid. </v>
<v b="ROM" c="1" v="2">Ar Bab-Dummadi, we-Gayaburba-Nued, E-Garda-swilidikidgi e-gayaburba-barsogmaladba bato iduar sogsagusad. </v>
<v b="ROM" c="1" v="3">We-Gayaburba-Nued na E-Machi ukoedgi sunmaked. We-dule, anmar-Dummad-Jesucristoʼd. Dulesiki, David-wagwad. </v>
<v b="ROM" c="1" v="4">Bab-Dummad-Burba-Isligwaledsikdi, we-Jesucristo, Bab-Dummad-Machid. Ar Bab na e-ganguedgi Jesucristo-burgwar-mai gannar-odurgusadba mag daklenonikid, Jesucristoʼde, Bab-Machid. </v>
<v b="ROM" c="1" v="5">Jesucristo, na e-nug-dummarba-nikadba anmargi-nued binsasad, degi, e-nuggi-barmilealidga anmar-imaksabalid. Adi, bela yar-baid-baidgi-dulemar-bukmalad Jesucristoʼgi bensuli gumalagar, degi, eba ibsamalagarba. </v>
<v b="ROM" c="1" v="6">We-dulemar-abargi, Jesucristo bemarse gochamarmogad, adi, bemar egadga gumarmogagar. </v>
<v b="ROM" c="1" v="7">Bemar, Roma-neggweburgi-bukmalad Bab-Dummadse-nue-sabguledimalad, degi, na egadga-guega bese-gochamalad, an bemarse garda narmaksiid: Bab-Dummad-anmar-baba, degi, Dummad-Jesucristo, bemargi nued binsamarsun, degi, ulubgi-bogidikid-itogega bemar imakbarsun. </v>
<v b="ROM" c="1" v="8">Gebegine, an Jesucristo-nuggi, bemar-ulale, an-Bab-Dummadga an dog-nuedye sogdo. Ar bela we-napneg-naidgi be-Jesucristoʼgi-bensulidgi bemargi sunmakedbimalad. </v>
<v b="ROM" c="1" v="9">Ar Bab-Dummadga an E-Gayaburba-Nued-E-Machigi-soglesadgi-sunmakdiidgi, an bela-bela gwage-ulubgi ega mailediid. A-Bab-Dummad nue an-wisid, an ese-goledgi an bemar-iedisulid. </v>
<v b="ROM" c="1" v="10">An-Babse-goledgi an egisdiguad, ar Bab-sogedbalile, bitigi emisbinne an bemarse ataknaega anga igarmar nolloo imaksana gadinye. </v>
<v b="ROM" c="1" v="11">An nue bemar-daknabied, adi, bemarga ibmar-burbar-nuedid ukegar. Adi abali, bemar gatik Jesús-igargi nasgumai guegar. </v>
<v b="ROM" c="1" v="12">We-bur-an-sogedi, adi, anmar Jesúsʼgi-bensulid-emar-nikadba, na muchub-muchub ogannomalaga. </v>
<v b="ROM" c="1" v="13">Gwenadgan, bemar wisgubi an abedo, ichesurgus an bemarse ataknaye sokardaenad, adi, an bemar-abargi Jesúsʼba-dulemar-nagued imakega, ar igi an dulemar-baigan-abargi imaksayob. Degi-inigwele, an bemarse ataknaegala, emi-ibadse an idu igar biir megisdaed. </v>
<v b="ROM" c="1" v="14">Griego-dorganga, degi, Griego-dorgansulidga, dulemar-binsaed-ibeganga, degi, dulemar-binsaedsulidmarga, an bela Bab-Jesús-igargi sunmakergebed. </v>
<v b="ROM" c="1" v="15">Degisoggu, a-ulale, andi bemar-Romaʼgi-bukmaladga bela-bela Bab-Dummad-Gayaburba-Nuedgi sunmakbied. </v>
<v b="ROM" c="1" v="16">Ar Bab-Dummad-Gayaburba-Nuedgi gwen an bingesulid, ar Bab-Dummad-e-gangued gued. Adi, bela dulemar-Jesucristoʼgi-bensuli-gunonimalad abonogegar. Gebe Judíoʼmargala abonoleged-igar uklesad. Geb Judíoʼsurmaladga abonoleged-igar uklenonimogad. </v>
<v b="ROM" c="1" v="17">Ar Bab-Dummad-Gayaburba-Nuedgi, Jesucristoʼgi-bengusulidba, Bab-Dummad-dulemar-innikisaed oyolesiid. We-Jesucristoʼgi-bengusulidi nasgumai-nasgumai gudoed. Ar igi Bab-Dummad-Gardagi narmakar-nai: “Ar dule-gwage-swilidikiddi, Bab-Dummadgi-bensulidgi gudii guoed.” </v>
<v b="ROM" c="1" v="18">Bab-Dummad-e-urwedi nibneg-akale, dulemar-igar-inniki-imaksurmaladgi, degi, isguedgi-nanadimaladgi, oyolemaid. We-dulemar e-ibmar-isgana-imakedba, Bab-Dummad-igar-napiragwad odukudimalad. </v>
<v b="ROM" c="1" v="19">Ar we-dulemar Bab-Dummad-maid-e-ibmar-sunna-wisguleged bela wismalad. Ar Bab-Dummad-sunnad ega bela magarosad. </v>
<v b="ROM" c="1" v="20">Ar Bab-Dummad-e-ibmar-nikad-akudakleged, e-gangued-degisadeguad, degi, na e Bab-Dummadga-gued, napneg-nagusad-akar, na e-ibmar-obinnisadgine mag-dakle gunonikid. Degisoggu, geg dule-wargwensaale sogdo, an Bab-Dummad akudakye. </v>
<v b="ROM" c="1" v="21">Ar dulemar-we-napneggi-bukmalad Bab-Dummad-wisgusmar-inigwele, degite, Bab-Dummad-nug gwen odummossurmalad. Degine, dog-nuedye ega gwen sogsasurmarbalid. Aka bur yogasaar ibmar-isgana-galagwensuli-imakedgi binsamalad. Degine, e-binsaed-isgusadbali, igar-nued-akudake gunonimarbarsunnad. </v>
<v b="ROM" c="1" v="22">Dulemar-binsaed-nikamaladye na sogmar-inigwele, dulemar-binsaedsulidga gudmalad. </v>
<v b="ROM" c="1" v="23">Degine, Bab-Dummad-gangued-yeerdakleged-nika-maid-geg-bergued-anar, e-bab-dummadga-imakega, nuchumar galagwensuli sobsamalad. Weyob-dakle nuchumar sobsamalad: Dulemar-baisursunna-berguedyob, nuumaryob, ibdula-unimaladyob, degine, ibmar-musgimakdimaladyob. We-nuchumar-nug odummosmalad. </v>
<v b="ROM" c="1" v="24">A-ulale, Bab-Dummadi, dulemar na e-gwagegi-ibmar-isgana-imakbi-gudiid-imakega, imaksasunnad. Bab-Dummadi, dulemar-na-e-galagwensuli-binsadiid-imakega, imaksad. Abali, bingedsuli, na e-abagangi muchub-muchub dododmarsunnad. </v>
<v b="ROM" c="1" v="25">Ar Bab-Dummad-e-igar-napiragwad-anar, bur gakan, igar-napiragwadga imakdemalad. Ar Bab-Dummad-ibmar-obinnisad-e-nug-anar, aka bur ibmar-obinnilesad-nug odummodmalad, we-ibmarga mailedmalad. Ar Bab-Dummad-e-nugdi degisadegu odummoleged. Ar deyobdo. </v>
<v b="ROM" c="1" v="26">Degisoggu, Bab-Dummadi, dulemar bingesuli galagwensuli-guega imaksasunnad. A-ulale, abar e-omegan bar macherganbo megbisulid, aka bur ome-baidbo megbied. Na omegan-omegan igar-maisulidba galagwensuli gudmalad. </v>
<v b="ROM" c="1" v="27">Amba deyobmogad, machergan ome-ebogwa-na-abirgunagwar-nanaed metemarmogad. Aka bur machergan-baidbo galagwensuli gudmalad. Na bingedsuli machergan-machergan galagwensuli gudmalad. Emigindi, na e-galagwensuli-daedba sabsur-odurdakleged-amismalad, na e-sangi itonanaisunnad. </v>
<v b="ROM" c="1" v="28">Deginbali, we-dulemar Bab-Dummad-amideeye bar binsasurmarsoggu, Bab-Dummad, we-dulemar na e-galagwensuli-binsaed-imakega imaksad, adi, ibmar-isgana-imakedsulid imakmalagar. </v>
<v b="ROM" c="1" v="29">We-dulemar, we-ibmarmarbi imakdimalad: Igar-innikigwadba igar-imaksulid, abirgunagwarsuli negsichigi nanaed, bela ibmar-isgana-galagwensuli, manibina surbinsa-itoged, bela-galagwensuli-isgued. Degine, nobedginbi binsaed, dule-gindakmalad, na abin-abin-imaked, dule-yardaked, bela ibmar-isganabi ibmakbied. </v>
<v b="ROM" c="1" v="30">Deginbali, dulemar-dikarba-sunmaked, emargi-gakansaar-sunmaked, isdar Bab-Dummad-daked, gadi aimargi-burgued, na san-dummarba-imaked, dule-gwen-eyobsurye-soged, ibmar-isgana-imakega igar-amied, babganba ibsasulid. </v>
<v b="ROM" c="1" v="31">Deginbali, igar-napiragwad-itobisulid, igar-maidgi-yoleged, dule-baiganbo-igar-nabobisulid, sabsur-dule-imaked, dule-wiledaksulid. </v>
<v b="ROM" c="1" v="32">Ar we-dulemar, Bab-Dummad na e-igar-innikigwad-mesisadgi-weyob-sogmaid, nue wismalad, ar dule-we-ibmar-isgana-imakmaladgala burgwed-igar maiye. Degi-inigwele, we-dulemar unnila ibmar-isganabi imakdisurmalad, yeer-dakdamarbalid, dulemar we-ibmar-isgana imakmalar. </v>
<v b="ROM" c="2" v="1">A-ulale, ar be doa-dule gudibe, geg na be soged, andi an isgussurye. Ar be dule-baidnik sogele, we-dule isgudiiye, ar be deyob sogedbali, na be dukin sognaido, an isgudimoye. Ar be dule-baid-ibmar-isgana-imakdiiyob be ibmar-isgana imakdimogad. </v>
<v b="ROM" c="2" v="2">Ar anmar wisid, Bab-Dummad dulemar-we-ibmar-isgana-imakdimaladga, igar-nabogoedi, napiragwadba ega igar nabogoed. </v>
<v b="ROM" c="2" v="3">Ar bedi, dulemar-we-ibmar-isgana-imakdimaladnik be soged, we-dule isgudiiye, degite, be deyob imakdimogad. Na be binsasunde, ¿andi Bab-Dummad-dulemar-sabsur-odurdakedgi an wakinnoye? Suli, be wakinned sate. </v>
<v b="ROM" c="2" v="4">Ar Bab-Dummad dule-nued-daedbali bega e-ibmar-nuegan-ukmaid, be, ¿baisur dakde? Bab-Dummad mer sabsur-be-odurdakega na e-san-bargamaid, be, ¿baisur dakde? Degine, Bab-Dummad be-ibmar-isgana-imaked na e-baisur-itogeyob-maid, be, ¿baisur dakde? Ar Bab-Dummad begi-nued-binsaedba, isguedgi bangued be imakbied, ¿ar be aku itosi? </v>
<v b="ROM" c="2" v="5">Ar be Bab-Dummadba-dabisulidbali, degi, be-isgued-mibisulidbali, Bab-Dummad-dulemar-sabsur-odurdakoed-ibagan-nonikoedga, na be dukin odurdakleged-dummad aminaid. A-ibagi, Bab-Dummad na e-igar-naboged-innikigwadi oyononikoed. </v>
<v b="ROM" c="2" v="6">A-ibagangine, Bab-Dummad, dulemar-na-e-ibmar-imaksamaladba, ega ibmar ukoed. </v>
<v b="ROM" c="2" v="7">Dule-ibmar-nued-imakedgi-gwen-galakussurmaladga, burba-geg-bergued ukoed. We-dulemar ibmar-nued-imakedgi nug-gangued amidimalad, nug-nued-nikued amidimalad, degi, e-nug-degisadegu-biledigued amidimalad. </v>
<v b="ROM" c="2" v="8">Ar dulemar-gadi-urwemaladdi, igar-napiragwadba-ibsasurmaladdi, degi, ibmar-isgana-imakedgi-alamakdimaladdi, Bab-Dummad-e-urwed, e-nue-sae-itoged, itomaloed. </v>
<v b="ROM" c="2" v="9">Bela dule-ibmar-isgana-imakdimaladga naibi-itoleged, degi, surbinsa-itoleged, Bab-Dummad ukoed. Baba, gebesailagi Judíoʼmarga-inse ukoed, geb sorba, Judíoʼsurmaladga ukmogoed. </v>
<v b="ROM" c="2" v="10">Ar dulemar bela-ibmar-nued-imakdimaladgardi, nug-gangued, nug-nued-nikued, ulubgi-bogidik-itoleged, Bab-dummad ukoed. Gebesaila Judíoʼmargar-inse ukoed, geb sorba, Judíoʼsurmaladga ukmogoed. </v>
<v b="ROM" c="2" v="11">Ar ade, Bab-Dummaddi bela dulemar emarbi daked. </v>
<v b="ROM" c="2" v="12">Ar bela dulemar-Moisés-Igar-Maid-wissuli isgudiile, Moisés-Igar-Maidba gwen odurdaklegosulid. Na e-isgudiidba Bab-Dummadse sabsur-odurdaklegoed. Bela dulemar-Moisés-Igar-Maid-wisi-isgusmaladdi, Moisés-Igar-Maidba Bab-Dummadga ega igar-nabogoed. </v>
<v b="ROM" c="2" v="13">Ar Bab-Dummad, dule-Moisés-Igar-Maidba-ibsaed, isgussuliyob daked. Ar Bab-Dummad, dule-Moisés-Igar-Maid-unnila-uayaganbi-itogeddi, eba ibsasuliddi, isgussuliyob daksulid. </v>
<v b="ROM" c="2" v="14">Ar Judíoʼsurmalad Moisés-Igar-Maid-wissurmalad na gusgu e-daedba, Moisés-Igar-Maidba nanaele, na emar dukin igarga gumardo, ar igar-niksurmar-inigwer. </v>
<v b="ROM" c="2" v="15">Wemar, deyobi, na e-daedgi oyomardo, ar igi-Moisés-Igar-Maid-ibmar-imakoye-sogmaidi, emarde na e-gwagegi sedimarye. Na e-ulubgi-itogedba ega igar nabolegoed. Ar ade, imbagwena, na e-binsaedi egi gwisgunonidaed, we-ibmar be noar imaksaye, igidibe, we-ibmar be nabir imaksaye. </v>
<v b="ROM" c="2" v="16">Ar igi an Bab-Dummad-Gayaburba-Nuedgi-sunmakdii, deyobi, Bab-Dummad, Jesucristoʼba dulemarga igar-nabononikoed. A-ibagine, Bab-Dummad dulemar-na-gwagegi-ibmar-odukuar-sedimalad magar imaknonikoed. Abali, ega igar nabogoed. </v>
<v b="ROM" c="2" v="17">Emigi nued, bemar, na be san-dummarba-itogedgi, an-Judíoʼye be sogdimalad. An Moisés-Igar-Mesisadba-nanadiiye be sogdimalad, na be san-dummarba-imakedgi an-Bab-Dummad-walikagudiiye be sogdimalad. </v>
<v b="ROM" c="2" v="18">Degine, Bab-Dummad-ibmar-imakbied, an wisye be sogdimalad. Ar be Moisés-Igar-Maid-nue-wisidba biti bur ibmar-nuedid, an wisye be sogdimalad. </v>
<v b="ROM" c="2" v="19">An dule-ibmar-wissurmalad-e-iduedye be sogdimalad. Ani an dulemar-negsichidgi-gudimaladga neg-mee-imakedye, be sogdimalad. </v>
<v b="ROM" c="2" v="20">Degi, an dulemar-ibmar-wissulid-odurdakedye, be sogdimalad. Deginbali, dulemar-gebe-Bab-Dummad-igargi-onoded-odurdakedsailaye, be sogdimalad. Moisés-Igar-Maidgi bela ibmar-wisgued-danikid, degi, igar-napiragwad-danikid, an wisye be sogdimalad. </v>
<v b="ROM" c="2" v="21">Emide, bede dule-baid-odurdakdiid, degite, ¿geg na be dukin odurdakde? Bede Bab-Igargi be sunmakdiid, mer atursamaloye, degite, ¿be atursadide? </v>
<v b="ROM" c="2" v="22">Bede na be sogdiid, melle abirgunagwarsuli negsichigi yolemaloye, degite, ¿abirgunagwarsuli negsichigi be yoledide? Bede bab-dummadyob-ibmar-imaklemalad-isdar-dakye be soged, degite, ¿ibiga be ese-goled-neg-e-ibmar be atursasunna? </v>
<v b="ROM" c="2" v="23">Bede Moisés-Igar-Mesisadgi na nug gannarkwaa itodiid, degite, ¿we-Igar-Maid-bisgedgi be Bab-Dummad-nug oichodide? </v>
<v b="ROM" c="2" v="24">Ar Bab-Dummad-Gardagi narmakar naid: “Bab-Dummad-nug bemar-ular Judíoʼsurmalad-abargi icholediiye.” </v>
<v b="ROM" c="2" v="25">Ar Moisés-Igar-Maidba be nanadiile, abgan-uka-duku-sikleged-igar bega igar-nuedga gusiid. Ar Moisés-Igar-Maidba be nanadisulirdi, abgan-uka-duku-sikleged-igar-yoo-imakedyob amba be gued. </v>
<v b="ROM" c="2" v="26">Degisoggu, ar dule-abgan-uka-duku-sikarsulid, Moisés-Igar-Mesisadba nanadiile, dule-abgan-uka-duku-sikaledyob gued. </v>
<v b="ROM" c="2" v="27">Ar be Moisés-Igar-Maid-wisi-inigwele, degi, abgan-uka-duku-sikleged-igar imaksa-inigwele, degite, amba be we-Igargi yolediid. A-ulale, dule-abgan-uka-duku-sikarsulid Moisés-Igar-Maidba-ibsadiidi, bemargi yolegoed. </v>
<v b="ROM" c="2" v="28">Ar dule Judíoʼga-guega, unnila asginbi e-daklegedgi Judíoʼga gusulid. Deginbali, dule abgan-uka-duku-sikleged-igar-imaksadbali, Judíoʼga gusurbalid. </v>
<v b="ROM" c="2" v="29">Ar Judío-dule-sunnadi na e-ulubgi gued. Degine, abgan-uka-duku-sikleged-imakleged-sunsogedi, gwageginedid, Bab-Burba-Isligwaled imaked. Moisés-Igar-Narmakar-Maidba gusulid. Judíoʼmar-deyobmaladi, Bab-Dummad amar-nug ogannoged, dulemar amar-nug ogannosulid. </v>
<v b="ROM" c="3" v="1">Degite, we-Judíoʼga-guedi, ¿ibi-nuedga gusunna? Abgan-uka-duku-siklegedgi, ¿ibi-nued egi amilesunna? </v>
<v b="ROM" c="3" v="2">Bela ibmar-nued-bukidar egi amilesii. Ar Bab-Dummadi, gebedgine, e-gayaburba Judíoʼmarga uksad. </v>
<v b="ROM" c="3" v="3">Ar napiragwa, Judíoʼmar-gwen-gwena Bab-Dummadgi-bengusmalad. Ar deyob-gusadbali, ¿Bab-Dummad na e-ibmar-imakoye-sogsadi, bar imakosur be insae? </v>
<v b="ROM" c="3" v="4">¡Bab-Dummad na e-sogsadba imakoe! Ar Bab-Dummadi bela napiragwadbi ibmar soged, gakansasulid. Ar bela dulemardi gakansaedbiid. Ar Bab-Dummad-Gardagi sognaid: “Bab-Dummad, be-igar-nabogedgi be-Igar-Mesedi innikigwadid. Bab-Dummad, bega igar-itobimalale, be nakoed.” </v>
<v b="ROM" c="3" v="5">Ar anmar-isgudiid, Bab-Dummad-e-igar-innikigwadba-ibmar-imaked-magardakle imakele, ¿an igi Babgi sogmalosunna? Bab-Dummad sabsur-anmar-odurdaknaid-ulale, ¿dule-isgana guye? Suli, degisuli. (We an-ibmar-sogedi, wedi dule-binsaedba an soged). </v>
<v b="ROM" c="3" v="6">Ar deyobile, ¿igi Bab-Dummad dulemar-we-napneggi-bukmaladga igar nabogosunna? </v>
<v b="ROM" c="3" v="7">Dule sunna soged: “An-gakansaedi, Bab-Dummad-e-ibmar-napiragwadba-soged bur bule magar-dakle imakele, deyobi, bur bule Bab-Dummad-nug odummolegele, degite, ¿ar ibiga amba an dule-isganayob an-dakmarsunna? Deyob angi soglegewilubsurdo. </v>
<v b="ROM" c="3" v="8">Ar ibiga geg weyob soglesunna: Anmar ibmar-isgana imakmarye, adi, ibmar-nued nikuegarye.” (Weyobi dulemar gakansaar anmargi sunmakdimalad, anmarde, weyob odurdakdiiye). Ar Bab-Dummad igar-innikigwadba-ibmar-imakedsoggu, innikigwadba dulemar-degi-anmargi-sunmakdimalad-sabsur-odurdakoed. </v>
<v b="ROM" c="3" v="9">Degite, ¿igi anmargi an sogmalosunna? ¿Anmar Judío-gumalad dule-baiganba bur dule-nuegande? Suli, degisuli. Ar bato anmar sogsabinned, Judíoʼmar, degine, Judíoʼsurmalad bela isguedbimarye. </v>
<v b="ROM" c="3" v="10">Ar Bab-Dummad-Gardagi sognaid: “Dule-gwage-nued, wargwensaar sated. </v>
<v b="ROM" c="3" v="11">Dule wargwensaar ibmar-mag-itoged sated, dule wargwensaar Bab-Dummad-amied sated. </v>
<v b="ROM" c="3" v="12">Bela Bab-Dummadgi bangusmaladbiid, ibmar-nuedga gwen gusurmalad. Dule ibmar-nued-imaked, sated, wargwensaar ibmar-nued-imaked gwen nikasulid.” </v>
<v b="ROM" c="3" v="13">“E-sunmaked neg-uan-argas-maiyob maid, E-sunmakedgi dulemar-yardakmalad.” Salmo 5:9 “Naibe-nued-e-gichi-boniyobi, e-sunmaked sedimalad.” </v>
<v b="ROM" c="3" v="14">“E-gaya bela-bela-sae-itogedbi sedimalad. E-gaya dule-ukabsaedbi sedimalad.” </v>
<v b="ROM" c="3" v="15">“Dulemar-oburgwega guagwar gudimalad, </v>
<v b="ROM" c="3" v="16">We-dulemar bia nade sogele, neg-oakalos, degi, dulemar-wios naddamalad. </v>
<v b="ROM" c="3" v="17">Degine, dulemarba bogidik-nanaed gwen wissurmalad.” </v>
<v b="ROM" c="3" v="18">“We-dulemar, Bab-Dummad-dobe-nanaodeeye gwen binsasurmalad.” </v>
<v b="ROM" c="3" v="19">Ar anmar wisid, bela Moisés-Igar-Maid-sogmaidi, dulemar-a-Igar-Maid-urbaligwa-gudimaladga sogmaid. Adi, bela dulemar mer sogmalaga, anmar gwen isgudisurye. Adi, bela dulemar Bab-Dummad-asabin isgusadbi daklegegar. </v>
<v b="ROM" c="3" v="20">Degisoggu, dule-wargwensaar Moisés-Igar-Maidba-ibmar-saedgi, Bab-Dummad-asabin gwage-swilidik daklegosulid. Ar Moisés-Igar-Maidi, unnila magar-itogega anmar-imaked, anmarde dule-isganaye. </v>
<v b="ROM" c="3" v="21">Emigindi, anmarga oyolenonikid, igi-anmar Moisés-Igar-Maidba-nanaedbarsuli, Bab-Dummad isgussulidyob anmar-daknonidae. Ar bato deyobi Moisés-Igar-Maidgi-sognaid, degi, Bab-Dummad-Gayaburba-Barsogmalad-Gardagi bato narmakar sognaibalid. </v>
<v b="ROM" c="3" v="22">Bab-Dummad-isgussuliyob-anmar-dakedi, Jesucristoʼgi-bensulidba deyob gunonidaed. Bab-Dummad bela dulemar-Jesucristoʼgi-bensurmaladi, deyobi daked. Ar ade, Bab-Dummad, bela dulemar emarbi dakmaid, gwen akar-akar daksulid. </v>
<v b="ROM" c="3" v="23">Ar dulemar belagwapa isgusadbisoggu, Bab-Dummad-e-gangued-yeerdaklegedgi bangus gudimalad. A-ulale, geg Bab-Dummad-walikaa gumarsunnad. </v>
<v b="ROM" c="3" v="24">Degi-inigwele, Bab-Dummad e-anmargi-nued-binsaed-wilubsulinadba, na-e-abegedba isgussuliyob dule-daknonidaed. Cristo-Jesús dulemar-abonogega-burgwisadba, dulemar-baknonikidgi, Bab-Dummad isgussuliyob dule-daknonidaed. </v>
<v b="ROM" c="3" v="25">Bab-Dummad isgued-eliegala nakrusgi Cristo-Jesús-oburgwisad. Ar Cristo-e-ablis-ariosadgi-bensulidgi, isgued elileged. Deyobi, Bab-Dummad imaksad, adi, e-igar-innikigwad-imaked oyogegar. Iduardi, Bab-Dummad na san-bargaed-nikadbali, isgued-epennemalad bela elinonikid. </v>
<v b="ROM" c="3" v="26">Ar emigindi, Bab-Dummadi, na e-igar-innikigwad-imaked-oyogegala, Jesucristo-uksad. Deyobi, Bab-Dummad, dule-innikigwad gued, deginbali, dulemar-Jesúsʼgi-bensurmalad-isgussuliyob imakbalid. </v>
<v b="ROM" c="3" v="27">Degite, ¿bia san-dummarba-imakleged nadsunna? We-igar bergunoniki. ¿Ar ibi-igar-maidba bergunonisunna? ¿Moisés-Igar-Maid-imakedba bergusa? Suli, abarsuli. Ar unnila Jesúsʼgi-bensuli-guedba bergunonikid. </v>
<v b="ROM" c="3" v="28">Degisoggu, anmar sogsundo, dule Bab-Jesúsʼgi-bensulidba isgussuliyob daklenonidaye. Moisés-Igar-Mesisad-ibmar-imaklegedba isgussuliyob daklenonidasurye. </v>
<v b="ROM" c="3" v="29">¿Ar Bab-Dummadde unnila Judíoʼmar-e-Bab-Dummadbisi? ¿Ar Judíoʼsurmalad-e-Bab-Dummadmosursi? Napiragwad, ar Bab-Dummad Judíoʼsurmalad-e-Bab-Dummadmogad. </v>
<v b="ROM" c="3" v="30">Ar ade, unnila Bab-Dummad wargwenna gued. Bab-Dummad, Judíoʼmar-Jesúsʼgi-bensulidba, degi, Judíoʼsurmalad-Jesúsʼgi-bensulidba, we-dulemar-isgussuliyob daknonikoed. </v>
<v b="ROM" c="3" v="31">Degisoggu, anmar Jesúsʼgi-bensulidba Moisés-Igar-Maidi, ¿bar maisuliyob dakode? Suli. Aka bur anmar, we-Moisés-Igar-Mesisad bur ogannoged. </v>
<v b="ROM" c="4" v="1">Ar degite, anmar-dad-dummad-Abrahamʼgindi, ¿igi anmar sogmalosunna? </v>
<v b="ROM" c="4" v="2">Ar Abraham na e-ibmar-imaksadba isgussuliyob daklenonikina, dulemar-asabin, sunna na san dummarba itogoenad. Ar Bab-Dummad-asabindi deyob na itogosulinad. </v>
<v b="ROM" c="4" v="3">Emigindi, ¿igi Bab-Dummad-Gardagi sognaisunna? “Abraham, Bab-Dummad-bengussurye, degisoggu, Bab-Dummadi, isgussuliyob Abraham-daknoniye.” </v>
<v b="ROM" c="4" v="4">Ar dule arbasale, mani-ega-ukleged binsa ega uklesulid, arbasad-ular, bennukleged. </v>
<v b="ROM" c="4" v="5">Ar dule-arbasuliddi, Bab-Dummad-isgussulidyob-dule-imakedgi bensulid. We-e-bensulidi, Bab-Dummad-asabinni isgussulidyob-dakle we-dule-imaked. </v>
<v b="ROM" c="4" v="6">David deyob sogmogad, deunsoggu, Bab-Dummadi, dule-na-ibmar-imaksasulidba isgussuliyob we-dule-daknonikile, Bab-Dummad we-dulegi nued binsasye. </v>
<v b="ROM" c="4" v="7">David Bab-Dummad-Gardagi soged: “Bab-Dummad, dulega e-galagwensuli-gudigusad elinonikile, e-isgusad ega osurgunonikile, Bab-Dummad egi nued binsanonidaed. </v>
<v b="ROM" c="4" v="8">Bab-Dummad, dulega e-isgudigusad bar insasuli gunonikile, egi-isgued-naid ega osulononikile, Bab-Dummad egi nued binsanonidaed.” </v>
<v b="ROM" c="4" v="9">Degisoggu, we dulegi-nued-binsaleged ¿unnila Judíoʼmargarbisi? ¿Ar Judíoʼsurmaladgarmosursi? Ar ade, an sogmalad, Abraham Bab-Dummad-bensulidbali, Bab-Dummad isgussulidyob Abraham-daknoniye. </v>
<v b="ROM" c="4" v="10">Degite, ¿sana wede Abraham deyob gunonisunna? ¿Abgan-uka-duku-sikleged-igar-imaksad-iduale? ¿Abgan-uka-duku-sikleged-igar-imaksad-sorbali? Suli, a-sorbarsuli. Abraham amba yoo abgan-uka-duku-siked-iduale, dule-isgussuliyob daklenonikid. </v>
<v b="ROM" c="4" v="11">Abraham Bab-Dummadgi-bensulid-e-wilub-nasikegala, abgan-uka-duku-siked-igar imaksad. Adi, oyogega, bato Bab-Dummad, amba yoo ede abgan-uka-duku-sikeunni, egi-bensulidbali isgussulidyob e-daksaye. Degisoggu, Abraham bela dulemar-Bab-Dummadgi-bensurmalad-abgan-uka-duku-sikarsurmalad-e-babga, gunonisunnad. Adi, Bab-Dummad, we-dulemar-egi-bensulidba isgussulidyob dakmogagar. </v>
<v b="ROM" c="4" v="12">Deginbali, Abraham dulemar-abgan-uka-duku-sikarmalad-e-babbalid. We-dulemar, unnila abgan-uka-dukubi sikarsurmalad, igi anmar-dad-Abraham amba-yoo-abgan-uka-duku-siked-iduar Bab-Dummadgi-bensuli-nanadigusa, deyob nanadimarbalid. </v>
<v b="ROM" c="4" v="13">Bab-Dummad, Abrahamʼga, degi, e-waganga sogsad, yoedse we-napneg-naid an bega ukoye. Weyob ega ise-sogar-sogsadi, Moisés-Igar-Maidba-nanadimalad-ularsulid. Bab-Dummadgi-bensulidba isgussuliyob-daklenonikidba, Bab deyob ega sogsad. </v>
<v b="ROM" c="4" v="14">Ar Bab-Dummad-ibmar-ukoye-sogsad dulemar-Moisés-Igar-Maidba-nanadimalad-gadina, Bab-Dummadgi-bensulid-igar binsaledga gunonikiled. Degine, Bab-Dummad-ibmar-ukoye-sogsad, bar igarga gussuliled. </v>
<v b="ROM" c="4" v="15">Bab-Dummad dule-Moisés-Igar-Maidba-dasulid sabsur-odurdaked. Ar igar maisulirdi, dule a-igar geg bisged, ar ade, igar maisulid. </v>
<v b="ROM" c="4" v="16">A-ulale, Bab-Dummad Abrahamʼga sogsad, an bega ibmar-nuegan-ukoye. A-ibmar-ukoye-sogsadi, Bab-Dummadgi-bensulidgi abingaleged, dule ibmar-imakedginsulid. Bab-Dummad deyob imaksad, adi, na e-ibmar-nuegan-ukbiedba Abraham-waganga ukmogagar. Unnila dulemar Moisés-Igar-Mesisadba Abraham-waganga gudimaladgarbisulid, dulemar-belagwapa Bab-Dummadgi-Abraham-bengussulidyob-nanadimarmogadga, a-ibmar ukmogagalad. Ar Abraham bela anmar-dadga Bab-asabin gunonisunnad. </v>
<v b="ROM" c="4" v="17">Ar igi Bab-Dummad-Gardagi narmakar nai: Bab-Dummad soged: “Ani an dulemar-bukidarad-akar-akar-bukmalad-e-dad-sailaga an be-imaksad.” Génesis 17:5 Degisoggu, Abraham, Bab-Dummad-asabin anmar-dad-dummadga gunonisunnad. Bab-Dummad dulemar-burgwismalad gannar odulogedid. Degine, ibmar-amba yoo-ambikued, bato ibmar-ambikusadyob e-nugba ese goledid. We-Bab-Dummadgi Abraham bengussulid. </v>
<v b="ROM" c="4" v="18">Gwen igarga-gued daklesulid-inigwele, Abraham, nue-bensulidgi Bab-Dummad-ega-sogsad-edarbedii gusad. Deyob-bengussulidbali, dulemar-bukidarad-akar-akar-bukmalad-e-dad-sailaga gunonikid. Ar igi Bab-Dummad ega sogsadyob: “Be-wagan weyob ichesur-mergu guoye.” </v>
<v b="ROM" c="4" v="19">Abraham na e-sangi binsadgu, bato burgwed omosa-itoged. Deun bato birga-dulatar-gubin (± 100) nikad. Degite, Bab-Dummadgi-bensulid gwen galakussulid. Degine, Abraham, e-ome-Saraʼgi binsadgu, mimmi-baked-e-ibagan bergusye, geg guodeeye gwen binsassurbalid. </v>
<v b="ROM" c="4" v="20">Abraham ibmar-ega-uklegoye-soglesad, ega guosur-dakle-inigwele, degite, gwen bengussulid. Aka bur bule Bab-Dummad-bengusulidgi gannaledii gusad, Bab-Dummad-nug-ogannodii nanasad. </v>
<v b="ROM" c="4" v="21">Abraham nue-wisi gudii gusad, Bab-Dummad-ibmar-ukoye-sogsad na e-ganguedba bela e-sogsadba ibmar imaked. </v>
<v b="ROM" c="4" v="22">Degisoggu, “Abraham deyob Bab-Dummadgi-bensulidba, Bab-Dummad isgussuliyob Abraham-daknonisunnad.” </v>
<v b="ROM" c="4" v="23">Abraham Bab-Dummadgi-bensulidba, Bab-Dummad-isgussuliyob-daknonikid-narmaklesadi, unnila Abrahamʼgarbi deyob narmaklessulid. </v>
<v b="ROM" c="4" v="24">Anmarga narmaklesmogad, anmar Bab-Dummadgi-bensurmarmogad-ular, Bab-Dummad isgussuliyob anmar-daknoni-damarmogadga. We-Bab-Dummadde, anmar-Dummad-Jesús burgwar-maigu, gannar odulosadid. </v>
<v b="ROM" c="4" v="25">We-Jesús, anmar-isgued-ular-oburgwilegegala uklesad, degine, gannar durgus gusad, adi, anmar isgussuliyob daklegegar. </v>
<v b="ROM" c="5" v="1">Degisoggu, anmar Jesucristoʼgi-bensulidba isgussuliyob daklenonidasoggu, anmar-Dummad-Jesucristoʼba, anmar Bab-Dummad-ebo igar nudaknonisunnad. </v>
<v b="ROM" c="5" v="2">Anmar Jesucristoʼgi-bensulidba, Bab-Dummad nabir anmargi binsanonibalid. Ar anmar deyob Bab-Dummadba nue akananaisoggu, Bab-Dummad-gangued-yeerdakleged-dakega anmar nue-bensulidgi edarbedimarsunnad. A-ular, anmar wergudimarsunnad. </v>
<v b="ROM" c="5" v="3">Degine, unnila anmar weginbi wergudisurmalad. Ar anmar ibmar-naibi-itodiidgi wergumarbalid. Ar anmar wisid, ibmar-naibi-itogedi, anmarga niga ogannoged, adi, nabir na san-burdiar-gudii guegar. </v>
<v b="ROM" c="5" v="4">Degine, san-burdiar-gudigued bur-nued-gangumaidaed-dulega anmar-imaked. Bur-nued-gangumaidaed-dulega-guedi Bab-Dummad-anmarga-ibmar-imakoed-edarbedii anmar-imaked. </v>
<v b="ROM" c="5" v="5">Bab-Dummad-anmarga-ibmar-imakoed-edarbediidi, anmarga igarga guedsegad. A-ular, anmar gwen bingeguosurmalad. Ar Bab-Dummad E-Burba-Isligwaled-anmarga-uksadba, bela-bela e-sabedi anmargi oyononikid. </v>
<v b="ROM" c="5" v="6">Ar ade, anmar gege na dukin abonomarsoggu, Cristo dule-isgudimalad-anar, burgoed-iba-ega-nasiklesadgi burgwisad. </v>
<v b="ROM" c="5" v="7">Dule-wargwen dule-nued-anar burgweye-sogele, burgwissuliled. Ar amba dule, dule-nued-anar-burgwed wis gudiirdibe, degiid-dule undar amileged. </v>
<v b="ROM" c="5" v="8">Degi-inigwele, Bab-Dummaddi e-sabgued anmarga wegi nue-oyosad: Ar amba anmar isgudimalad-inigwele, degite, Cristo anmar-anar burgwisad. </v>
<v b="ROM" c="5" v="9">Ar emigindi, Cristo-e-abegine bato anmar isgussuliyobi daklenonisoggu, bur buledo, Cristo Bab-Dummad-sabsur-emar-odurdakoedgi anmar-abonononikoed. </v>
<v b="ROM" c="5" v="10">Ar anmar, deunni e-isdaradga amba gudigua, degite, Bab-Dummad E-Machi-burgwisadgi anmarbogwa igar-nabononigusad. Ar emi bulesunna, ar bato Bab-Dummad anmarbo igar-nabossoggu, Jesús-durgusadba, anmar abonolemarsunnodo. </v>
<v b="ROM" c="5" v="11">Deginbali, amba webisulid. Anmar amba Bab-Dummadgi anmar-Dummad-Jesucristoʼbali weligwar itodimarbalid, ar ade, Jesucristoʼbali anmar Bab-Dummad-ebo igar nabosad. </v>
<v b="ROM" c="5" v="12">Degisoggu, isgued dule-wargwengi we-napnegse dognonikid. Degine, isguedba burgwed-igar nonibalid, degidbali, bela dulemar burgwedbi gunonisunnad. Ar ade, bela isgusmaladbiid. </v>
<v b="ROM" c="5" v="13">Ar amba yoo Moisés-Igar-Meged-iduale, bato isgued we-napneggi naid. Ar Igar maisulile, dule-ibmar-oakalosadga geg sogleged, be ibmar oakalosye. </v>
<v b="ROM" c="5" v="14">Degi-inigwele, Adán-akale, Moisésʼsega, dulemar burgwedbi gunonisunnad. Dulemar, Adánʼyobi, igar-maidgi-gwisgusadba-isgussur-inigwele, amba burgwismarmogad. We-Adánʼde yoo-Cristo-danikoed-e-wilubga gunai gusanad. </v>
<v b="ROM" c="5" v="15">Ar Adán, Cristo-e-wilubga-gusad-inigwele, Adán-e-isgusad Bab-Dummad-anmargi-nued-binsaedba yobisulid. Ar Adán-isgusadba bela dulemar burgwenonikid. Jesucristoʼbardi, Bab-Dummad-anmargi-nued-binsaedbali, Bab-Dummad anmarga ibmar-nued uknonikid. We-ibmar-nued, Jesucristo-burgwisadbali bela dulemarga obinebaka uklenonikid. </v>
<v b="ROM" c="5" v="16">Deginbali, ar Bab-Dummad-na-e-itogedba-e-dulemar-abonomaidi, gege Adán-e-isgusadbo wilubdakleged. Ar dulega irgwen-isgulesadgi sabsur-odurdakleged-igar megnonikid. Bab-Dummad-anmargi-nued-binsaedbardi, anmar-bukidar-isgusad-inigwele, isgussulidyob anmar-daknonikid. </v>
<v b="ROM" c="5" v="17">Dule-wargwen-isgusadgi burgwed-igar neg-ganonikid. Ar degiile, bur buledo, dulemar Bab-Dummad-bela-bela-nabir-binsamaid-abingamaladi, Bab-Dummad-na-e-itogedba-dule-isgussuliyob-daked-abingamaladi, dule-wargwen-Jesucristoʼgi, dula-gudiidgi negdakmaloed. </v>
<v b="ROM" c="5" v="18">Ar igi dule-wargwen-isgusadgi dulemarga sabsur-odurdakleged-igar megnoniki, deyobi, dule-wargwen-ibmar-nued-imaksadgi, dulemarga dule-isgussuliyob-daklenonikid-igar megnonimogad, adi, dula-gudii gumalagar. </v>
<v b="ROM" c="5" v="19">Ar igi dule-wargwen-Bab-Dummad-sogsadba-ibmar-imaksasulidbali, dulemar-bukidar isguedbi nade, deyobi, dule-wargwen-Bab-Dummad-sogsadba-ibmar-imaksadbali, bukidar isgussuliyobi daklenonimaloed. </v>
<v b="ROM" c="5" v="20">Ar Moisés-Igar-Megnonigu, isgued bur merguded. Agi, Bab-Dummad-nabir-dulemargi-binsamaid bur bule mergudmogad. </v>
<v b="ROM" c="5" v="21">Ar isgued, burgwed-igar nasiknonikid. Bab-Dummad-bela-bela-e-sabeddi, dulagudigued nasiknonimogad. Agala, Bab-Dummad dule-isgussuliyob anmar-daknonikid. Degine, anmar-Dummad-Jesucristoʼba anmar burba-geg-bergued nikunonikid. </v>
<v b="ROM" c="6" v="1">Degite, ¿igi an sogmalosunna? Bab-Dummad-anmargi-nabir-binsa-maid bur bule oyolegegala, ¿anmarde isgudii sadeguode? Suli, degisuli. </v>
<v b="ROM" c="6" v="2">Ar anmarde isguedga burgwar-gudiyobidde, degite, ¿igi anmar bar isguedgi nanaosunna? </v>
<v b="ROM" c="6" v="3">¿Ar be wissurmarsi? Bela anmar Cristo-Jesús-nuggi Bab-Dummad-diigi-ogleged-igar-imaksamaladi, anmar Cristo-Jesús-burgwisadyob gunonimogad. </v>
<v b="ROM" c="6" v="4">Ar anmar Bab-Dummad-diigi-ogleged-igar-imaksadgi, anmar Cristo-burgwisadba burgwismogad, degi, eba diglesmogad. Adi, Cristo burgwarmalad-abargi-maigusadgi, degi, Bab-Dummad-ganguedba gannar durgusadgi, anmar san-binidgi dula-gudii gumogagar. </v>
<v b="ROM" c="6" v="5">Ar anmar Cristo-burgwisadgi eba akanonikid, amba deyob anmar e-durgusadgi eba durgubalodo. </v>
<v b="ROM" c="6" v="6">Ar anmar nue-wismalad. Anmar-san-isgudiid-osulolegega, anmar-sanburba-epennegwad Cristoʼba nakrusgi bioklesad, adi, melle bar isguedba anmar mailedii guegar. </v>
<v b="ROM" c="6" v="7">Ar dule burgwisale, bato isgued geg bar oakaloged. </v>
<v b="ROM" c="6" v="8">Ar Cristoʼba anmar burgwisale, anmar eba dula-gudigubaloed bensurdo. </v>
<v b="ROM" c="6" v="9">Ar anmar wisid, Cristo burgwisgu, gannar durgusad, emi bar burgosulid, burgwed geg bar egi obined. </v>
<v b="ROM" c="6" v="10">Ar Cristo burgwisgua, Cristoʼgi isgued-e-gangued degisadegu bergunonikid. Ar emi, Cristo dula-gudiidi, Bab-Dummadga dula gudisunnad. </v>
<v b="ROM" c="6" v="11">Degisoggu, deyob be binsamarmosundo, isguedga an burgwar gudimarye. An dula gudiiddi, anmar-Dummad-Cristo-Jesúsʼba Bab-Dummadga an dula gudimarye. </v>
<v b="ROM" c="6" v="12">Degisoggu, isgued be-san-sunna-berguedgi mer obined be imakmar, adi, galagwensuli-isgu-dule-saed-imakbiedba mer eba be damalagar. </v>
<v b="ROM" c="6" v="13">Deginbali, melle be be-abaganmar ibmar-isgana-imakegala be imakmar. Bur be Bab-Dummad-urbaligwa be nanamar, dule-burgwis-gannar-durgusadyob be nanamar. Deginbali, be-abaganmar Bab-Dummadga ibmar-nuegan-imakega be imakmarbar. </v>
<v b="ROM" c="6" v="14">Ar isgued bar bemargi obinosurmalad, ar ade, bemar Moisés-Igar-Mesisadba bar gudisurmalad. Bab-Dummad-nabir-dulemargi-binsamaid-igarba be gudimalad. </v>
<v b="ROM" c="6" v="15">Degitega, ar anmarde Moisés-Igar-Maidba bar gudisurmarsoggu, emidi, Bab-Dummad-dulemargi-nabir-binsamaid-igarba-gudimarsoggu, degite, ¿anmar isgumarsunnode? Suli, degisuli. </v>
<v b="ROM" c="6" v="16">Ar dule-wargwen-sogedba be nanadiile, e-maiyob eba be ibmar-imakele, deyob-gudiidba be, we-dule-e-maiga be gunonidamalad. A-ulale, isgued-sogedba be nanadiile, be burgwemalodo. Ar Bab-Dummad-sogedba be nanaerdi, dule-innikigwadga be gumalodo. </v>
<v b="ROM" c="6" v="17">Ar Bab-Dummadga anmar dog-nuedye sogsun. Ar iduar bemar isgued-maiga gudiinad. Emigindi, igar-nued-bemarga-soglesadba be napiragwadba nanadmalad. </v>
<v b="ROM" c="6" v="18">Degidbali, be isguedgi ollorgunonimarsoggu, bemar igar-inniki-imakleged-e-maiga gunonimarsunnad. </v>
<v b="ROM" c="6" v="19">An-bemarga-sunmaknaidi, amba bemar aku-itomarsoggu, sanar-sanar an bemarga sunmaknasunnad, adi, be magar itomalagar. Ar iduardi, bemar ibmar-isganaga be-abaganmar be ukdii gusmalad. Ar deyob-imakedi, aka bur bule-isguega be-imaked. Emisgindi, be, igar-innikigwad-maid-imakmalaga, deyob, be be-abaganmar ukmarbar, adi, be san-swilidik gumalagar. </v>
<v b="ROM" c="6" v="20">Ar bemar isgued-maiga-gudimargua, bemar, igar-innikii-imaklegedgi bangus-gudii gusmalad. </v>
<v b="ROM" c="6" v="21">Ar deyob gudimargua, degite, ¿ibi-nued egi be amismarsunna? Ar emigindi, egi be bingegudimarsunnad. Ar we-ibmarmardi unnila burgwedse dule-nied. </v>
<v b="ROM" c="6" v="22">Emigindi, be isguedgi-ollorgunonimaladgi, Bab-Dummad-maiga be gunonimaladgi, bega we-ibmardi ibmar-nuedga gunonimalad, be san-swilidik gunonimarsunnad, adi, be burba-geg-bergued nikumalagar. </v>
<v b="ROM" c="6" v="23">Ar isgued, burgwedgi dule-bennuked. Bab-Dummad-nabir-anmargi-binsamaiddi, anmar-Dummad-Cristo-Jesúsʼgi burba-geg-bergued anmarga uked. </v>
<v b="ROM" c="7" v="1">Gwenadgan, dulemar-Moisés-Igar-Maid-wismaladga an soged: We-Moisés-Igar-Maid, dule dula-gudiirbi a-Igar-Maid-urbalikwaa nanaoed. </v>
<v b="ROM" c="7" v="2">Ome sui-nikadyobdo: E-sui dula-gudiile, abirgunagwar-nanaleged-igar-maidba suiba nanaoed. Ar e-sui burgwenonikirdi, a-igar-maidgi ollorgunonikoed. Ome, bar a-igarba nanaosulid. </v>
<v b="ROM" c="7" v="3">Degisoggu, amba e-sui-dula-gudiidgi machered-baid-nikunonikile, we soglegodo, ome igarsuli negsichigi e-sui-dikarba yolediiye. Ar e-sui-burgwisardi, sui-nikued-igar-maidgi ollorgunonido. Degisoggu, ar sui-baid-nikunonikile, we-ome negsichigi yoledisurdo. </v>
<v b="ROM" c="7" v="4">Gwenadgan, bemar amba deyobmodo. Cristo burgwisgu, bemar Cristoʼba-burgwisayob gunonimarmogad. A-ular, bemar Moisés-Igar-Maidgi ollorgunonimalad. Emisgindi, bemar dule-burgwisad-gannar-durgus-gusadgadga gunonikid. Adi, bemar, Bab-Dummadga ibmar-nuegan-imakmalagar. </v>
<v b="ROM" c="7" v="5">Ar anmar-ibmar-isgana-imakbiedbarbi an gudimargua, Moisés-Igar-Maiddi, ibmar-isgana-imaked-imakega anmar-imakdedaed. Degisoggu, we, bur bule Bab-Dummadgi-banguega anmar-imaked, burgwedse anmar-seddaed. </v>
<v b="ROM" c="7" v="6">Ar emigindi, igar-isgana-anmar-ganikidgi an burgwismarsoggu, Moisés-Igar-Maidgi an ollorgusmalad. Degisoggu, a-ular, Bab-Burba anmarga-gargangued-ukedba Bab-Dummadga arbamarsundo. Bar Moisés-Igar-sered-narmakar-maidginsurdo. </v>
<v b="ROM" c="7" v="7">Degite, ¿igi an sogmalosunna? ¿Moisés-Igar-Maid wede isguedi? Suli, degisuli. Ar Moisés-Igar-Maid maisulina, we-isgued an wisguosulinad. Ar Moisés-Igar-Maidgi sognasulina: “Mer dulemar-baid-e-ibmarbina yaisur-sogoye.” An dule-baid-ibmarbina-yaisur-soged wisguosulinad. </v>
<v b="ROM" c="7" v="8">Ar Igar-Maid deyob sognaisoggu, isgued bela-bela dule-baid-e-ibmarbina-yaisur-soged angi nasiksad. Ar Moisés-Igar maisulina, isgued gangued sulinad. Isgued-igar burgwar mainad. </v>
<v b="ROM" c="7" v="9">Ani, epennedi an Moisés-Igar-Maid-wissuli an gudigusad. An Moisés-Igar-Maid-wisgunonigu, isgued-angi-naid durguded. Agine, an burgwenonisunnad. </v>
<v b="ROM" c="7" v="10">Degine, an daknonisunnad, an dula-gudiguega we-Igar-uklesadi, anga burgwedga gubali. </v>
<v b="ROM" c="7" v="11">Ar ade, isgued, Igar-Sogmaidba an-yardaknonikid, agi, an-oburgwenonisunnad. </v>
<v b="ROM" c="7" v="12">Degisoggu, an sogmarsunnad, Moisés-Igar-Maid-swilidikid, Bab-Dummad mesisad. Bela we-Igargan-Mamaidi nue-swilidikidid, igar-innikigwadid, degine, igar-nuedid. </v>
<v b="ROM" c="7" v="13">Ar degite, ¿wede ibmar-nuedidde, burgwedga we-ibmar-nued anga gunonisunde? Suli, degisuli. Ar isgued, oyogegala we isguedye, anga ibmar-nuedba burgwed-uknonikid, adi, Igar-Maidba oyolegegar, we-isgued bela-bela isganaye. </v>
<v b="ROM" c="7" v="14">Ar anmar wismalad, Moisés-Igar-Mesisad, we-igar-nuedid, burbaledid. Ar an-sandi we-napnegginedsoggu, isgued-e-maiga-guega isguedse bakles gudiid. </v>
<v b="ROM" c="7" v="15">Ar an ibmar-imaked an aku itoged. Ar an ibmar-imakbied an imakdasulid, aka bur an ibmar-isdar-daked an imakdedaed. </v>
<v b="ROM" c="7" v="16">Ar an ibmar-abesulid an imakele, an sognaido, we-Moisés-Igar-Maidi, nuedye. </v>
<v b="ROM" c="7" v="17">Degisoggu, an-sunnad an ibmar-imaksursundo. An ibmar-imakedi, isgued-angi-naid ibmar-imakega an-imaked. </v>
<v b="ROM" c="7" v="18">Degine, an nue wisid, we angi ibmar-nued naisulid. Ar ibmar-nued an imakbien-inigwele, gege an ibmar-imak itodaed. </v>
<v b="ROM" c="7" v="19">Ar ade, ibmar-nued-an-imakbiedi, an imaksulid. Aka bur an ibmar-isgana-imakbisulidi, imakdedaed. </v>
<v b="ROM" c="7" v="20">Ar an ibmar-imakbisulid imakele, ani an bar imaksurdo. An-ibmar-imakedi, isgued-angi-naid ibmar-imakega an-imaked. </v>
<v b="ROM" c="7" v="21">Degisoggu, weyob igar mai an daksundo, ibmar-nued an imakbien-inigwele, isgued angi naid. </v>
<v b="ROM" c="7" v="22">Ar an-san-burba-ulubgindi, Bab-Dummad-Igar-Maidgi an nue yeer itoged. </v>
<v b="ROM" c="7" v="23">Degine, an-sangi baid-igar-mai an dakbardo. We-igar, an-binsaedgi yolenonidaed. Degisoggu, we-igarse an gales gudisunnad. An ibmar-imakedi, isguedbi an imakdisunnad. </v>
<v b="ROM" c="7" v="24">Degisoggu, ¡nue an dule-wilesdo! ¿Doa-wede we-burgwed-angi-naid anga osulogosunna? </v>
<v b="ROM" c="7" v="25">Ar Bab-Dummadga dog-nuedye an sogsunnad. Ar mer anmar bar isguedgi nanamalaga, Bab-Dummad, anmar-Dummad-Jesucristoʼba anmar-abonoged. Degisoggu, an-sunnad an-binsaedgi Bab-Dummad-Igar-Maidba an mailedisunnad. Ar an-sangindi, isgued-igar-maidba an mailediid. </v>
<v b="ROM" c="8" v="1">Degisoggu, dule-Cristo-Jesúsʼgi-akanimaladga, bar odurdakleged-igar maisulid. Amarde, na-e-san-sogedba-bar-nanadisurmalad. Unnila, Bab-Dummad-Burba-Isligwaledba nanadimalad. </v>
<v b="ROM" c="8" v="2">Cristo-Jesúsʼba Bab-Dummad-Burba-e-igar-dule-odulogedi isgued-igargi an-ollor-imaksad, degine, burgwed-igargi an-ollor-imaksabalid. </v>
<v b="ROM" c="8" v="3">Ar napiragwa, Moisés-Igar-Maid anmar-abonogega gwen unnigussulid, ar ade, anmar-isguedi Moisés-Igar-Maid-e-gangued-obelosad. Degisoggu, Bab-Dummad, dulemarga isgued-bennukega, sanar na E-Machi duleyobi we-napnegse barminonikid. Deyob, Bab-Dummad, Cristo-sangine isgued-e-gargangued obelononisunnad. </v>
<v b="ROM" c="8" v="4">Deyob imaksad, adi, anmar, anmar-san-sogedba mer bar gudii gumalagar. Adi, anmar-Bab-Dummad-Burba-sogedba-gudimaladga, igar-inniki-maid nabir guegar. </v>
<v b="ROM" c="8" v="5">Ar dule-na-e-san-sogedba-nanadimaladi, na e-ibmar-abegedgi binsadaed. Ar Bab-Dummad-Burba-sogedba-nanadimaladdi, Bab-Dummad-Burba-e-ibmar-imakbiedginbi binsadaed. </v>
<v b="ROM" c="8" v="6">Ar dule, na e-san-sogedba binsadiile, wedi burgoed. Ar dule, Bab-Dummad-Burba-sogedba binsadiirdina, dula gudiguoed. Degine, ulubgi bogidik na itogoed. </v>
<v b="ROM" c="8" v="7">Ar dule na e-san-sogedba nanaele, we-dule Bab-Dummad-e-isdaradid. Ar ade, Bab-Dummad-Igar-Maid-sogedba nanabisulid, degine, a-igarba-nanaed geg gubalid. </v>
<v b="ROM" c="8" v="8">Degine, dulemar-na-e-san-sogedba-nanadimalad geg Bab-Dummad-yeer-ito imaked. </v>
<v b="ROM" c="8" v="9">Ar bemardi na be-san-sogedba be nanadisurmalad, Bab-Dummad-Burba-sogedba nanadimalad. Ar Bab-Dummad-Burba bemargi maile, deyob be nanamaloed. Ar dule Bab-Cristo-Burba nikasulile, we-dule, Cristoʼgadsulid. </v>
<v b="ROM" c="8" v="10">Ar Cristo bemargi maile, be-sandi isguedga bar gudisulid. Ar Bab-Dummad-Burba-bemargi-maidi, Bab-Dummad isgussuliyob bemar-imaksad-ulale, be-burba-dula-gudii imaked. </v>
<v b="ROM" c="8" v="11">Ar Bab-Dummad-Burba Jesús-burgwarmalad-abargi-mai-odulosad bemargi maidi, a-Burba-Cristo-odulosad bemargi-maidba, bemar-san-burgoed gannar odulomogoed. </v>
<v b="ROM" c="8" v="12">Degisoggu, gwenadgan, anmar-ibmar-imaked unnila soggwenna imakergebed, mer anmar ibmar-isgana-imakdii gued. </v>
<v b="ROM" c="8" v="13">Ar be-san-sogedba be nanaele, be burgoed. Bab-Dummad-Burbaba-nanaedgi be-san-ibmar-isganabina-soged be obelogele, be dula-gudii guoed. </v>
<v b="ROM" c="8" v="14">Ar bela dulemar Bab-Dummad-Burba-sogedba-nanadimaladi, we Bab-Dummad-mimmigan gumalad. </v>
<v b="ROM" c="8" v="15">Ar bemar maiga-gued-burba abingassulid, adi, bemar gannar dobgudii gumalagarsulid. Ar bemar Bab-Burba-abingasadi, Bab-Dummad-mimmiga-gued-e-burbad. Abali, anmar binnasur gorsunnad: ¡Abba! A sogleged, babye. </v>
<v b="ROM" c="8" v="16">Bab-Dummad-Burba, e-sunnad anmar-burbaga oyonaid, anmar Bab-Dummad-mimmigan gumarye. </v>
<v b="ROM" c="8" v="17">Degine, ar anmar Bab-Dummad-e-mimmigan-gumarsoggu, eba anmar ibmar gamogoed. Bab-Dummad-ibmar-nikad anmargadga gumogoed, degine, Cristoʼba-mesa anmar ibmar-nikumogoed. Ar anmar Cristoʼba wilemalar, Cristo-nug-dungued-nikadbali, anmar-nug dungumogoed. </v>
<v b="ROM" c="8" v="18">Ar an nue-wisid, Bab-Dummad-e-gangued-e-yeerdakleged, e-walik-gudiguoedgi anmargi-oyolegoedi, emi-anmar-boniganba-wilediidba, bur bela-bela nuedid. </v>
<v b="ROM" c="8" v="19">Ar bela Bab-Dummad-bela-ibmarmar-nasiksad, bela-bela guakwaa Bab-Dummad-e-mimmigan-oyolegoed edarbebukwad. </v>
<v b="ROM" c="8" v="20">Ar bela-ibmar-obinnilesad bela isgunonikid. Ibmar-obinnilesad na-e-sogedba deyob gussulid. Bab-Dummad deyob igar-mesisadba gunonikid. Degi-inigwele, ibmar-obinnilesad amba e-bendakleged nue-bensulidgi edarbediid. </v>
<v b="ROM" c="8" v="21">Ar ade, bela ibmar-obinnilesad, we-ibmar-isgana-e-maiga-gudiidgi ollorgunonikoed, Bab-Dummad-e-mimmigan ibmar-nuedga-gunonimogadyob gunonimogoed. </v>
<v b="ROM" c="8" v="22">Ar anmar nue-wismalad, bela ibmar-obinnilesad emi-iba-naidse akiginbukwad, igi siamar na e-boni-itoalir, nunmaked-itodamaladyob. </v>
<v b="ROM" c="8" v="23">Unnila ibmar-obinnilesmaladbi deyob-itosurmalad. Anmarmoga, Bab-Dummad-e-Burba-gebe-uklesad-nikamalad, ulubgi deyob akigindimarmogad. Emisgindi, anmar Bab-Dummad-e-mimmiganga-gued edarbedimalad. We-sogleged, anmar-san-galesiid-ollorgued bensulidgi ebarbediiye. </v>
<v b="ROM" c="8" v="24">We deyob anmar Bab-Dummadgi-bensulidgi-edarbediidba abonolenonikid. Ar anmar-ibmar-edarbediid bato an daksamalale, geg bar ibmar-edarbelegedga gued. Ar dule ibmar daksale, ¿ibi bar edarbosunna? Suli, bar edarbosuli. </v>
<v b="ROM" c="8" v="25">Ar an ibmar-daksulid bensulidgi edarbedimalale, gwae-gwae-itogedgi an edarbedisurmalad, binnalegwadgi bensulidgi an edarbedimalad. </v>
<v b="ROM" c="8" v="26">Amba deyobi, ar anmar Bab-Dummadgi-bensurgued nollosoggu, Bab-Dummad-Burba anmar-nollogwadgi anmar-bendaked. Ar anmar wissulid, igi-Babse-goledgi bur-nabir ibmar egisoe. A-ulale, Bab-Dummad-Burba, akiginneyobi gayagi-geg-soglegedba, anmar-ular Bab-Dummadse ibmar-egised. </v>
<v b="ROM" c="8" v="27">Ar Bab-Dummad ulubse magar emar-daksoggu, Bab-Dummad-Burba-igi-nue-soged, nue-wisimakaled. Ar Bab-Burba Jesucristoʼgi-akananaimaladga Bab-Dummad-ibmar-abegedba Babse goled. </v>
<v b="ROM" c="8" v="28">Degine, anmar wisid, Bab-Dummadi, e-sabmaladga, e-sogedba-ese-gollesmaladga, bela ibmar-guedi, ibmar-nuedga ega imakdaed. </v>
<v b="ROM" c="8" v="29">Ar Bab-Dummad gebesailaunni bato wisid, ede doamar-susa, degi, E-Machiyob-guegala, bato idu amar-nug-imaksad. Adi, na E-Machi e-urbamar-abargi e-urbamar-iduedga guegar. </v>
<v b="ROM" c="8" v="30">Ar bato-idu-nug-imaklesmaladse, Bab-Dummad, gochabalid. Dulemarse-gollesmaladse, Bab-Dummad, isgussulidyob amar-imaknonibalid. Dulemar-isgussulidyob-imaklenonimaladse, Bab-Dummad, amar-nug ogannononibalid. </v>
<v b="ROM" c="8" v="31">Degite, we-ibmar-soglesadgi, ¿igi-an bar sogmalosunna? Ar Bab-Dummad anmarba naile, ¿doa anmargi gwisguosunna? Dule anmargi gwisgued, sate. </v>
<v b="ROM" c="8" v="32">Ar Bab-Dummad na-E-Machibela mer ukodeeye gwen sogsasulid, bela anmar-ular uksagusadi, degite, ¿igi-anmarga E-Machiba obinebaka bela ibmar-ukosur be insasunna? Bela ukoed. </v>
<v b="ROM" c="8" v="33">Degite, ¿doa Bab-Dummad-na-dulemar-susmaladnik sogosunna, isgudiiye? Suli, dule sogosulid. Ar Bab-Dummad, isgussuliyob dulemar-imaked. </v>
<v b="ROM" c="8" v="34">Ar degite, Bab-Dummad-na-dulemar-susmaladga, ¿doa sabsur-odurdakleged-igar ega mesosunna? Suli, gege dulemar ega mesed. Ar Cristo amar-ular burgwisadid, deginbali, Cristo burgwar-maigu, durgusbalidid. A-ukinbali, Cristo Bab-Dummad-argan-nuedsik siibalid, adi, anmar-ular Bab-Dummadse-golegar, adi, anmar mer odurdaklegegar. </v>
<v b="ROM" c="8" v="35">¿Ar doa Cristo-anmar-sabedgi-banguega anmar-imakosunna? Ar naibi-itoged, ¿banguega be-imakoe? Suli-suli-itoged, ¿banguega be-imakoe? Baregilleged, ¿banguega be-imakoe? Ukumesed, ¿banguega be-imakoe? Mor-sate-gudigued, ¿banguega be-imakoe? Bonigan-abargi-gudigued, ¿banguega be-imakoe? Burgwed, ¿banguega be-imakoe? </v>
<v b="ROM" c="8" v="36">Ar weyob Bab-Dummad-Gardagi narmakar naid: “Be-ular, anmar bane-bane oburgwilediid. Sibad-wawaad-oburgwelegedyob anmar imaklediid.” </v>
<v b="ROM" c="8" v="37">Ar bela anmar bonigan-abalagi-gudiidgine, Cristo anmar-sabgusad-ular, bela we-ibmargi-obinega anmar-imaksad. </v>
<v b="ROM" c="8" v="38">Degisoggu, a-ulale, nue an wissunnad, Cristo-sabguedgi we-ibmarmar gege anmar-obanmalad: Burgweddibe, dula-gudigueddibe, baliwiturmardibe, niamardibe, emi-ibmar-gudiiddibe, yoedse-ibmar-danikoeddibe, burbar-gandikid-nikmaladdibe, </v>
<v b="ROM" c="8" v="39">nibgueddibe, neg-urbar-matusuliddibe, degine, ibmar-bela-obinnilesaddibe, we-ibmarmala bipisaale, Bab-Dummad-e-sabguedgi gwen-anmar-obanosulid. Ar Bab-Dummad e-sabgued anmar-Dummad-Cristo-Jesúsʼgi oyosad. </v>
<v b="ROM" c="9" v="1">Cristoʼgi napira an soged, an gakansasulid. Degine, Bab-Dummad-Burba-Isligwaled an-ulubgi anga sogbalid, an napira ibmar sogye. </v>
<v b="ROM" c="9" v="2">An-Israel-dulemar bela Cristoʼba naisurmarsoggu, a-ular, an nue-bukib-binsadiid. An-gwagegine, nue-nunmak an itodibalid. </v>
<v b="ROM" c="9" v="3">Ar an-sunnad an-gwenadgan-ablis-emalad-sabed-ulale, an ukabsales-gudisunnana gadin. Ar sogledibe, amar-abonolegegala, Cristoʼgi be banguergebye, an Cristoʼgi bangusaled, adi, an-gwenadgan nabir abonolegegar. </v>
<v b="ROM" c="9" v="4">Ar wemar Israel-dula gumalad. Ar Bab-Dummad, amar na e-mimmiga imaksad. Amar-abargi na e-gangued-yeerdaklegedba gudii gusad. Amarbo, Bab-Dummad igarmar-mesisad. Amarga Moisés-Igar uksad. Bab-Dummad-nug-odummoged-igar ega uksabalid. Degine, amarga sogsabalid, an napira bemarga ibmar ukoye. </v>
<v b="ROM" c="9" v="5">Ar Israel-dulamargi anmar-dadgan-gebe-negsesmalad danikid. Geb degine, anmar-Israel-dulemargi Cristo sanar danimogad. We-Cristo Bab-Dummad-sunnadid, degine, bela-ibmarmar-e-dummadga maibalid. Cristo-nug birga-irba degisadegu ogannolesun. Ar deyobdo. </v>
<v b="ROM" c="9" v="6">Israel-dulemar Cristo-abingassursoggu, we soglesulid, Bab-Dummad-sunmaksadba we-ibmar gussurdeeye. Ar ade, Israel-dulemar, belagwapa Israel-wagan-sunnadsurmalad. </v>
<v b="ROM" c="9" v="7">Deginbali, Abraham-wagan-guedbali soglesulid bela Abraham-waganga guye. Suli. Unnila Bab-Dummad sogsad: “Be-machi-Isaacʼgine be-waganye soglegoye.” </v>
<v b="ROM" c="9" v="8">Weyobsundo: Bab-Dummad-mimmi-guedi, Abrahamʼgi-gwalulesadba Bab-Dummad-mimmi-gudeeye soglesulid. Ar ade, Bab-Dummad Abrahamʼga sogsagusad, machi-wargwen an bega ukoye. A-machigi-danimaladi, amar Abraham-wagwaga gunonimalad. </v>
<v b="ROM" c="9" v="9">Ar Bab-Dummad weyob Abrahamʼga sogsad: “Baid-birgase gannar an bese nonibaloed. A-ibagangi, be-ome-Sara bato susugwa-nika gudioed.” </v>
<v b="ROM" c="9" v="10">Ar webisurdo. Rebeca-machimala-warbogwad na bab-gargwenad nikusmalad. We-bab, anmar-dad-Isaac gued. </v>
<v b="ROM" c="9" v="11">Amba yoo masmala-warbogwad gwalulemargua, amba yoo neg-wisgumargua, ibu ibmar-nuedi, ibu ibmar-isgana, Bab-Dummad e-sogedba dule-suedgi bato we-masmala-wargwen susad. Degisoggu, Bab-Dummad dule-ibmar-imakedgi dule-susulid. </v>
<v b="ROM" c="9" v="12">Degi-inigwele, Bab-Dummad Rebecaʼga sogsad: “Ia, urba-sogedba nanadii guoed.” </v>
<v b="ROM" c="9" v="13">Ar igi-Bab-Dummad-Gardagi narmakar naibali: Bab-Dummad sogsad: “Jacob bur an sabgusad. Esaúʼdi an isdar-daksad.” </v>
<v b="ROM" c="9" v="14">Degite, ¿igi an sogmalosunna? ¿Bab-Dummad igar-innikii imaksurye? Suli, gege an degi-sogmalad. </v>
<v b="ROM" c="9" v="15">Ar Bab-Dummad Moisésʼga sogsad: “Doa an wiledakbie, an wile dakoed. Degi, an wiledakedba an doa bendakbie, an bendakoed.” </v>
<v b="ROM" c="9" v="16">Ar degisoggu, Bab-Dummadse-sulegedi, dule-ibmar-abegedbarsulid, dule-ibmar-imakedbarsurbalid. Bab-Dummad na wile-dule-dakedba dule-sued. </v>
<v b="ROM" c="9" v="17">Ar Bab-Dummad-Gardagi narmakar naid, deun Bab-Dummad Faraónʼga sogsagusgu: “A-ulale, dummadga an be-imaksad, adi, begi an-gangued an oyogegar, degine, bela we-napneg-naidgi an-nug ogannomalagar.” </v>
<v b="ROM" c="9" v="18">Degisoggu, Bab-Dummad ar doa wile dakbie, a-wile-dakodo. Degine, doa uayasuli imakbie, a-uayasuli-imakodo. </v>
<v b="ROM" c="9" v="19">Ar dule anga sogele: “Degite, ¿ibiga Bab-Dummad anmar-isgudiidba amba anmargi atakosunna? ¿Ar doa Bab-Dummad-e-ibmar-imaked-abegedgi gwisguosunna?” </v>
<v b="ROM" c="9" v="20">An we-dulega weyob sogoed: ¿Ar doa na be itoge, emide, be Bab-Dummad-abin-imaknagu? “Ar napsa-metega-sobaled, dule-e-sobsadga sogosi: ‘¿Wede ibiga deyob be an-sobsa?’ ” </v>
<v b="ROM" c="9" v="21">¿Ar dule-napsa-sobed, wede na e-itolegedba geg napsa-imaksi? Ar sunna we-napsa-mete-ibmar-nued-ebulegega sobed, degine, sunna napsa-mete-ibmar-baisurmalad-ebulegega sobbalid. </v>
<v b="ROM" c="9" v="22">Deyobi, Bab-Dummad e-sogedba ibmar imaksamogad. Bab-Dummad dulemar-sabsur-odurdakoye-sogsad-oyogegala, degi, e-gangued-sabsur-oyobaligala, dulemar-odurdaklegoenadgi mer e-urwed-oyogegala, na bargaagwar gudii gusad. ¿Doa Bab-Dummadga sogosunna, mer deyob imakye? </v>
<v b="ROM" c="9" v="23">Deginbali, Bab-Dummad e-gangued-yeerdakleged-yaisur-nikad-oyogega, degi, e-sabgued-dummarba-nikadi, anmargi ise-oyoar imaksad. Ar Bab-Dummad, iduakwaa wile anmar-daksad, degine, guakwaa anmar-urbisad, adi, eba-gudii gumalagar. </v>
<v b="ROM" c="9" v="24">We-dulemarse Bab-Dummad-gochadi, sogleged, anmarse-gochaye. Unnila anmar-Judíoʼmarsebi gochasulid, Judíoʼsurmaladse gochamogad. </v>
<v b="ROM" c="9" v="25">Ar Bab-Dummad Oseas-gardagi, deyob sogsad: “An-dulasurmaladse, an-dulamarye an gornonikoed. An sabed-egi-niksulidse, an-sabesailadye an goloed.” </v>
<v b="ROM" c="9" v="26">Deginbali, Oseas-gardagi sogbalid: “Bia e-annik soglesa, ‘an-neggwebursulidye,’ agine, ‘Bab-Dummad-dula-maid-e-mimmiganye’ bilenonikoed.” </v>
<v b="ROM" c="9" v="27">Amba Isaías Israel-dulemargi sogmogad: “Ar Israel-dulemar ukub-demar-gakaba-naidyob merguen-inigwele, unnila ichee wis gwabgumaloedbi abonolemaloed. </v>
<v b="ROM" c="9" v="28">Ar Bab-Dummad e-igar-nabogedgi e-Igar-Mesedi, we-napneggi gwae-gwaegwadgi bela imakedsegad.” </v>
<v b="ROM" c="9" v="29">Degine, Isaías idu weyob sogsagusbalid: “Ar Bab-Dummad-Bela-Gangued-Nikad, anmarga anagan-obessulina, Sodoma-dulemaryob anmar gumogoenad, Gomorra-dulemaryob anmar obelolemogoenad.” </v>
<v b="ROM" c="9" v="30">Degite, ¿igi an sogmalosunna? Ar Judíoʼsurmalad, Bab-Dummad-isgussuliyob-e-daked-amidisurmalanadi, degite, amismalad. Jesucristoʼgi-bensulidba Bab-Dummad-isgussuliyob-e-daked aminonimalad. </v>
<v b="ROM" c="9" v="31">Israel-dulemardi, Moisés-Igar-Maid-imakedba Bab-Dummad-isgussuliyob-e-daked-amidigusmalanad, gwen egi isgussuliyob-dakleged-igar amissurgusmalad. </v>
<v b="ROM" c="9" v="32">¿Ar ibiga amissurgusmarsunna? Ar Bab-Dummadgi-bensulidgi amissurmalad. Ar Moisés-Igar-Maid-imakedgi amidii gusmalad. Degisoggu, akwamur-idu-siidgi yoledapmarsundo. We-akwa obaredi, we Cristoʼdo. </v>
<v b="ROM" c="9" v="33">Ar weyob Bab-Dummad-Gardagi narmakar naid: Bab-Dummad soged: “¡Be dakmala! Siónʼgi akwamur-dule-egi-gowarmaked an sied, we-akwa-dummad-dule-egi-aimukued an sied. Ar dule we-akwagi bensurgunonikile, egi gwen bingeguosulid.” </v>
<v b="ROM" c="10" v="1">Gwenadgan, bela-bela an ibmar-abegedi, degine, Babse Israel-dulemarga an goledi, an binsaed, bitigi wemar abonolesmalana gadinye. </v>
<v b="ROM" c="10" v="2">Ar an nue-wisid, an nue bemarga sogmalad, we-Israel-dulemala Bab-Dummadbina nue-sogmalanad. Degi-inigwele, ibmar-nue-wissulidba noar ese gormalad. </v>
<v b="ROM" c="10" v="3">Ar Israel-dulemar, Bab-Dummad-isgussuliyob-dulemar-imaked wissurmalad. A-ulale, Israel-dulemar na e-ibmar-imakedba isgussuliyob-gued amididimarsunnad. Degisoggu, Bab-Dummad-isgussuliyob-emar-imaked-igar-maidba dasurmalad. </v>
<v b="ROM" c="10" v="4">Ar Moisés-Igar-Mesisad, Cristoʼgi bela gunonikid. Adi, Bab-Dummad bela dulemar-Cristoʼgi-bensurmalad isgussuliyob dakegar. </v>
<v b="ROM" c="10" v="5">Ar Moisés Igar-Maidgi Bab-Dummad-dule-isgussuliyob-dakedgi soged: “Ar dule we-Igar-Maidba innikidaele, dula gudiguodo.” </v>
<v b="ROM" c="10" v="6">Ar Cristoʼgi-bensulid-ular, dule-isgussuliyob-gunonidaedgindina soged: “Mer be-gwagegi be soge: ‘¿Doa wede niba nakoe?’ ” Deuteronomio 30:12 (Ar adi, napnegse Cristo-sedagega soged). </v>
<v b="ROM" c="10" v="7">Mer be sogbalo: “¿Doa wede napa-urba aidegoe?” Deuteronomio 30:13 (Ar adi, dulemar-burgwarmalad-abargi Cristo-onakwega soged). </v>
<v b="ROM" c="10" v="8">Degite, ¿igi Bab-Dummad-Gardagi sogsunna? “Bab-Dummad-Gayaburba begi itakaa gudiid. Ar be-gwabindukugi naid, degi, be-gwagegi maibalid.” Deuteronomio 30:14 We-Bab-Dummad-gayaburba-Cristoʼgi-bensulidgi anmar sunmakdimalad. </v>
<v b="ROM" c="10" v="9">Ar dulemarga bela be sogele, “Jesús, Bab-Dummadye,” degine, be-gwagegi be bensulile, Bab-Dummad, we-Jesús burgwarmalad-abargi gannar odulosye, be abonolegodo. </v>
<v b="ROM" c="10" v="10">Ar be isgussuliyob-daklegega, gwagegi Jesúsʼgi-bensuli be guergebed. Be abonolegegardi, gayagi be sogergebed, Jesús, Bab-Dummadye. </v>
<v b="ROM" c="10" v="11">Ar Bab-Dummad-Gardagi soged: “Ar dule agi bensulile, suli-suli itogosulid.” </v>
<v b="ROM" c="10" v="12">Ar Bab-Dummad Judíoʼmar, degi, Judíoʼsurmalad, akar-akar daksulid, emarbi daked. Ar Bab-Dummad ebi wargwenna bela dulemar-e-Dummadga maid, bela obinagwar dulemar-ese-goledga ibmar ukmaid. </v>
<v b="ROM" c="10" v="13">Ar Bab-Dummad-Gardagi sognaid: “Bela dulemar Bab-Dummad e-Bab-Dummadga imakmaladi, bela abonolemaloed.” </v>
<v b="ROM" c="10" v="14">Emisgi, ar Jesucristoʼgi amba benmalale, ¿igi-degite, e-Bab-Dummadga imakosunna? Ar Jesucristo-nug itodisurmalale, ¿igi egi bensuli gumalosunna? Ar dule ega Bab-Dummad-Gayaburba-Nuedgi-sunmaksulile, ¿igi-Jesucristo-nug itomalosunna? </v>
<v b="ROM" c="10" v="15">Ar dule barmilesulile, ¿doa Bab-Dummad-Gayaburba-Nuedgi sunmakosunna? Ar weyob Bab-Dummad-Gardagi narmakar naid: “Ibibayobi nuedi, we-dulemar-gayaburba-nuegan-berbemalad-danikid, Bab-Dummad-Gayaburba-Nued sedanikid.” </v>
<v b="ROM" c="10" v="16">Ar degite, bela Israel-dulemar Bab-Dummad-Gayaburba-Nued-sogedba imaksasurmalad. Agala Isaías sogsad: “Bab-Dummad, wede, ¿doa anmar-ibmar-sogsad bengussuli?” </v>
<v b="ROM" c="10" v="17">Degisoggu, ar dule e-uayagwar Bab-Dummad-Gayaburba itogergebed. Geb agi Jesucristoʼgi bensuli gunonikoed. We-gayaburba-itogoedi, Cristoʼgi-sunmaklenaid itogoed. </v>
<v b="ROM" c="10" v="18">Ar an egismosundo: ¿Wede Israel-dulemar, Bab-Dummad-gayaburba itossurmarsi? Itosmala. Ar Bab-Dummad-Garda soged: “Bab-Dummad-gayaburba-barsoglenaid, bela napneg-naidgi barmilesad. Ar sukun-gwen-bessuli e-gayaburba warmaknaid.” </v>
<v b="ROM" c="10" v="19">Degine, an egisbarsundo: ¿Wede, Israel-dulemarde we gayaburba wisgussurmarsi? Wisgusmala. Ar Moisés-inse gebe-sogsad: Bab-Dummad soged: “An-dulasurmalad an sabguoed, bemar, a-dulemargi nobgumaloed. An dule-binsaed-satemaladgi nabir binsaoed, bemar, a-dulemargi uludoed.” </v>
<v b="ROM" c="10" v="20">Sorbali, Isaías bur-bakar-buud soged: Bab-Dummad soged: “Dulemar-an-amidisulid, an-amimalaga an imaksad, dulemar-an-egisdisurmaladse an magarosad, an doa-dule gue.” </v>
<v b="ROM" c="10" v="21">Ar Israel-dulemargindi, Isaías weyob sogsad: Bab-Dummad soged: “Dule-uayasulidamaladse, degine, dule-ega-ibmar-sogedba-ibsasurmaladse, bane-bane, an-argan an oyomai gusanad.” </v>
<v b="ROM" c="11" v="1">Degisoggu, an sogsundo: ¿Bab-Dummad na e-dulemar metesunde? Suli, degisuli. Ar be dakdo, ar amba an Israel-dulemogad, Abraham-e-wagwad, dad-Benjamínʼsikidid. </v>
<v b="ROM" c="11" v="2">Degisoggu, Bab-Dummad na e-dulemar metesurdo, ar bato iduar na susad. ¿Ar be wissurmarsi, igi Elíasʼgi Bab-Dummad-Garda soge? Deun, Elías Bab-Dummadse gotegu, Israel-dulemarnik sogdegu: </v>
<v b="ROM" c="11" v="3">“Bab-Dummad, we-Israel-dulemar be-gayaburba-barsogmalad-oburgwismalad. Degine, bega-ibmar-ogumakar-ukleged-ailamar earismarbalid. Deginbali, napi anbi walagwen an besad, emigi an-oburgwebimarmogad.” </v>
<v b="ROM" c="11" v="4">Degite, ¿igi Bab-Dummad Elías-abin sogsasunna? Ega sogsado: “Machergan-miligugle (7,000) an na sabosad. Wemar, bab-dummadga-imaklediid-Baal-asabin, Bab-Dummadyob-dakega, yokorgi-sindigar-sigissurmaladid.” </v>
<v b="ROM" c="11" v="5">Emi-ibagi, Bab-Dummad amba deyob ichesaar Israel-dulemar-susa bukwad. Bab-Dummad we-dulemar-suewilubsulinad, ar emidi, na wiledakedba susad. </v>
<v b="ROM" c="11" v="6">Ar Bab-Dummad e-nued-binsaedba dule-sued, dule-ibmar-nued-imakedba susulid. Ar Bab-Dummad dule-ibmar-imakedba dule-suele, degirdi, e-nued-binsaedba bar susurdo. </v>
<v b="ROM" c="11" v="7">Degite, ¿igi gussunna? Israel-dulemar bela-bela-ibmar-abedigusad gwen abingassurmalad. Bab-Dummadse-sulesmaladdi, abingasmalad. Israel-dulemar-bamaladdi, Bab-Dummad, amar-uayasuli imaksad, adi, egi bengumalagar. </v>
<v b="ROM" c="11" v="8">Ar weyob e-Gardagi sognaid: “Bab-Dummad dulemar-e-gwage dutusur imaksad, e-ibya akudake imaksad, degi, e-uaya aku-ito imaksabalid. Emi-ibase, amba deyob gudimalad.” </v>
<v b="ROM" c="11" v="9">Degine, Bab-Dummad-Gardagi David sogmogad: “Weligwar-e-iba-onobukwad ega boniga gusun, sakigi-ibmar-galegedyob egi galesun, e-iba ega yolegedga-gusun, degi, ega sabsur-odurdaklegedga gusun. </v>
<v b="ROM" c="11" v="10">Melle-atakmalaga, amar-e-ibya mommoo be imaksun. Nolloo namalaga, e-gangued e-ibe be obelosun.” </v>
<v b="ROM" c="11" v="11">Degine, an egisbarsundo: ¿Ar Israel-dulemarde Bab-Dummad-abingassurmarsoggu, degisadegu bar Bab-Dummad-abingaosurmarsunde? Suli, degisuli. Israel-dulemar-yolesadba Judíoʼsurmalad abonolenonimalad, adi, Judíoʼmar amargi nobgumalagar. </v>
<v b="ROM" c="11" v="12">Ar Israel-dulemar Bab-Dummad-abingassurmalad, we-deyob-gusadi, dulemar-we-napneggi-bukmaladga, ibmar-nuedga gunonikid. Degine, Israel-dulemar igarga gussurmalad, we-deyob-gusadi, Judíoʼsurmaladga ibmar-nuedga gunonikid. Degisoggu, bela Judíoʼmar gannar Bab-Dummadse sulenonikir-bursunna. Bela bur bule Judíoʼsurmaladga ibmar-nuedga guodo. </v>
<v b="ROM" c="11" v="13">Ar an bemarga, bemar-Judíoʼsurmaladga an sunmaked. Ar ande bemarse Bab-Jesús-nuggi-sunmakega an barmilessoggu, an-arbaed an nue-ogannosunnad. </v>
<v b="ROM" c="11" v="14">An bemar-Judíoʼsurmaladgi-arbanaidba, bitigi nabir an-na-ablis-mesamalad bemargi-nobgumalana gadindo, adi, amar abar nabir abonolemogagar. </v>
<v b="ROM" c="11" v="15">Ar Bab-Dummad Israel-dulemar-barmetedbali, dule-baigan-we-napneggi-bukmalad nabir Bab-Dummad-ebo-igar-nabogega gunonikid. Degisoggu, Bab-Dummad gannar Israel-dulemar-sunonikile, ¿igi guosunna? Bur bule Israel-dulemar-burgwaledyob-gudimalad burba-geg-bergued nikunonimaloed. </v>
<v b="ROM" c="11" v="16">Ar madu-omukulesad Bab-Dummadga uklesale, we-madu-omukulesad-besadi, amba Bab-Dummadgadbalid, bela Babgadbiid. Ar sapi-e-saila nuedile, amba sapi-e-anagan nuedmodo. We sogledo, Israel-dulemar-gebemalad ar Bab-Dummadgadile, Israel-dulemar-sorbarmalad amba Bab-Dummadgadmoye. </v>
<v b="ROM" c="11" v="17">Ar Israel-dulemar sapi-olivo-nuegan-anaganyobid. We-sapi-anagan-abala siklesad. Bemar-Judíoʼsurmaladdi olivo-sapi-isganayobid. Sapi-anagan-napiragwad-siklesad-ular, bemar e-war-sunnadgi gwadilenonimalad. Emigindi, e-mali-bakadga, degine, e-gichi-sunnad-bakadga be gunonimarsunnad. </v>
<v b="ROM" c="11" v="18">Degisoggu, sapi-e-anagan-sunnadba mer san-dummaa na be imakmar. Ar na be san-dummarba saele, be insao, be sapi-mali ganisulid, sapi-mali be-ganikid. </v>
<v b="ROM" c="11" v="19">Abakale be sokalile: “Ar sapi-anagan siklesad, adi, an e-war-sunnadgi nabir gwadilegegar.” </v>
<v b="ROM" c="11" v="20">Ar nabir be sogendo. Emar Bab-Dummad-ibmar-sogsadgi-bengusmaladba siklesad. Bedi, Jesúsʼgi-bensulidba egi be akanaid. Melle san-dummarba na be imakmar. Bur be dobee itogewilubmalad. </v>
<v b="ROM" c="11" v="21">Ar Bab-Dummad sapi-ana-sunsogedbela siksadde, be-bursunna. Bedi e-ana-sunsogedsulid. Degisoggu, be egi benguder, be-sikmogodo. </v>
<v b="ROM" c="11" v="22">Degisoggu, Bab-Dummad-ibmar-nuegan-dulemarga-imaked, degine, Bab-Dummad-gandikidba-sabsur-dulemar-odurdaked nue be dakmar. Ar Bab-Dummad e-gandikidba-sabsur-dulemar-odurdaked dulemar-galakusmaladga oyoged. E-ibmar-nuegan-imakeddi, bega oyoged. Ar be Bab-Dummad-ibmar-nuegan-imakedgi be nanadisulile, amba be oballemogoed. </v>
<v b="ROM" c="11" v="23">Ar Israel-dulemarmoga, Bab-Dummad-bar-bengunonisurmarmogale, abonolenonimarmogoed. Igi sapi-anagan-sunnad sunna gannar gwadilege, deyob Israel-dulemar gunonimaloed. Ar Bab-Dummad gangued nikad gannar sapi-ana sapigi gwadied. </v>
<v b="ROM" c="11" v="24">Ar bedi olivo-sapi-isganagi be siklesad. Gwen olivo-sapi-nuedgi be gwadilegedsulinad, degite, olivo-sapi-nuedgi be gwadilesad. Israel-dulemar-bursunna. Ar Israel-dulemardi e-anagan-sunnadsoggu, ¿e-olivo-sapi-sunnadgi gannar gwadilegosur be insae? Gwendina, gannar gwadilegoe. </v>
<v b="ROM" c="11" v="25">Gwenadgan, an abesurdo, we-igar-dukuar-maid bemar wissuli-gudigued. Adi, wissulidbali, melle na be dukin san-dummarba itomalagar. Ar Israel-dulemar Bab-Gayaburba-abala benmalad. Deyobi, Israel-dulemala, bela Judíoʼsurmalad-nabir-abonolemaloed abonolemaladse, bengudii gumaloed. </v>
<v b="ROM" c="11" v="26">Geb a-sorbali, Israel-dulemar bela abonolenonikoed, Bab-Dummad-Gardagi narmakar naidyob: “Sión-akale, Dule-Bendaked danikoed. We-dule, Israel-dulemar-bar-ibmar-isgana-imakbisuli imaknonikoed.” </v>
<v b="ROM" c="11" v="27">“An Israel-dulemarga isgued elisar, geb weyob an amarga igar-mesoed.” </v>
<v b="ROM" c="11" v="28">Degisoggu, Israel-dulemar Bab-Dummad-Gayaburba-Nued-sunmaklegedsikdi, Bab-Dummad-e-isdaraddo, adi, bemar abonolemalagar. Ar Israel-dulemar Bab-Dummad-na-susadsikdi, nue-sabgulegaleddo, ar e-dad-dummagan-sulesad-ular. </v>
<v b="ROM" c="11" v="29">Ar Bab-Dummad-ibmar-ukedi dulemar-annik gannar bar susulid, degine, dulemar-susale, geg gannar bar meted. </v>
<v b="ROM" c="11" v="30">Ar bemar-Judíoʼsurmalad, iduardi, Bab-Dummadba gwen uaya-niksur-gudii gusmarmoganad. Emigindi, Bab-Dummad, Judíoʼmar-uayasuli-gunonikid-ular, wile-bemar-dakedba bemar-abinganonimalad. </v>
<v b="ROM" c="11" v="31">Amba deyobi, Judíoʼmar-uayasate-gusmalad, emidi, Bab-Dummad, wile-bemar-daksadba, nabir amar-wile dakmogoed. </v>
<v b="ROM" c="11" v="32">Ar ade, Bab-Dummad bela dulemar-uaya-sate imaksad, adi, bela dulemar-wiledakegar. </v>
<v b="ROM" c="11" v="33">¡Ibibayobi Bab-Dummad bela-bela binsaed nika! ¡Ibibayobi bela-bela ibmar wisbali! Bab-Dummad-e-igar-naboleged, dule bela mag itogosurguoed, degine, e-ibmar-imaked ibiga wede deyob-imake, dule amba aku-itobalid. </v>
<v b="ROM" c="11" v="34">Bab-Dummad-Gardagi sognaid: “¿Doa Bab-Dummad-binsaed bela mag itosa? ¿Doa Bab-Dummadga binsaed-ukedga gussunna?” </v>
<v b="ROM" c="11" v="35">“¿Doa Bab-Dummadga e-inse gebe ibmar-uksa, adi, Bab-Dummad a-dulega ibmar-ukmogagar?” </v>
<v b="ROM" c="11" v="36">Ar ade, bela ibmarmar Bab-Dummadgi danikid. Bab-Dummadgi bela ibmarmar nabir selemaid. Bela ibmarmar Bab-Dummadgadga gubalid. Bab-Dummad-nug degisadegu ogannolemai gusun. Ar deyobdo. </v>
<v b="ROM" c="12" v="1">Degisoggu, gwenadgan, Bab-Dummad-dule-wiledaked-ular, ise-wilegar an bemarse egismarsun. Ibdurgan-Bab-Dummadga-ogumakar-uklegedyob na be-san-gudiid, ega be ukmar, be-san swilidikidgi ega be ukmar. Degi, Bab-Dummad-yeer-be-dakedgi be-san ega be ukmar. Ar weyob Bab-Dummadga be-san be ukele, we Bab-nug-odummoleged-napiragwadid. </v>
<v b="ROM" c="12" v="2">Dulemar-Bab-wissurmalad-daedba mer be damar. Aka bur bemar be-binsaed-gwagmaidba be-daed be ogwamai imakmar. Adi, bemar mag dakega, Bab-Dummad na e-sogedba igi-ibmar abemai. Ar Bab-Dummad-e-ibmar-abegedi, ibnuedid, yeer-itolegedid, degine, innikigwadbalid. </v>
<v b="ROM" c="12" v="3">Bab-Dummad nued angi binsaewilubsulinad, degite, nued angi binsasad. A-ular, anga igar uklesad, adi, bemarga sogega, melle bemar wala-walagwensaar, na be dukin wilub-obis itomalo. Suli, degisuli. Bab-Dummad egi-bensuli-gued bega uksadba na be itoakwaa binsamalo. </v>
<v b="ROM" c="12" v="4">Ar igi anmar-sana gwennaa guen-inigwele, degite, eba-akamalad bukidar egi akananaid, degine, we-eba-akamalad bela emarbi ibmar imaksulid. </v>
<v b="ROM" c="12" v="5">Ar anmar Cristoʼba-nanaimalad deyobmodo, anmar ichesur-gumar-inigwele, Cristoʼgindi anmar san-wargwennaa gued, degine, anmar unnila san-wargwengi bela na akananai gumalad. </v>
<v b="ROM" c="12" v="6">Degisoggu, Bab-Dummad-Burba-Isligwaled anmargi dog-nued-binsasadba, anmar gurgin-burbaled akar-akar nikamalad: Bab-Dummad-gayaburba-barsoged-gurgin-burbaled be nikale, Bab-Dummad egi-bensuli-gued bega-uksadba be ebusunna. </v>
<v b="ROM" c="12" v="7">Dulemar-baid-bendaked-gurgin-burbaled be nikale, nue be dulemar-baid-bendakodo. Ar dulemar-odurdaked-gurgin-burbaled be nikale, nue be dulemar-odurdakodo. </v>
<v b="ROM" c="12" v="8">Bab-Jesús-igargi-dulemar-ogannoged-gurgin-burbaled be nikale, nue be dulemar-ogannogodo. Be dulemarga ibmar-uked-gurgin-burbaled be nikale, nabir gatik ibmar obinebakar be ukodo. Be dulemar-idued-gurgin-burbaled be nikale, nuedgi be dulemar-iduodo. Be dulemar-wiledaked-gurgin-burbaled be nikale, weligwar-itogedgi be dulemar-bendakodo. </v>
<v b="ROM" c="12" v="9">Napiragwadgi na be sabgumar, mer yamo-daedgi na be sabgumar. Ibmar-isgana sae be-dakmar, unnila ibmar-nuedbarbi be nanamar, mer igar-nued be metemar. </v>
<v b="ROM" c="12" v="10">Na be muchub-muchub sabgumar, na gwenatigwale be sabgumar. Na be muchub-muchub dummaganyob be dakmar. </v>
<v b="ROM" c="12" v="11">Arbaed be nuedgi-imakmar, mer be wiedgi imakmalo. Bab-Burba-yeer-itoged-anmar-imakedba Bab-Dummadga be arbamar. </v>
<v b="ROM" c="12" v="12">Bab-Dummad ibmar-nued-yoedse-bemarga-ukoed-ular, bemar nue-weligwar itomarsun. Be nue-naibi-itodiidgi burdied be imakmar. Bab-Dummadse-gordigu be imakmar. </v>
<v b="ROM" c="12" v="13">Jesucristoʼgi-akananaimalad ibmar-sate be dakele, be-ibmar-nikadba ega be ukmalo. Aimar bese atakdanikir, nue ogabmalo. </v>
<v b="ROM" c="12" v="14">Dulemar-be-baregindimaladga be sogo, bela bega ibmar-nueganbi guena gadinye, mer amar be ukabsamalo. </v>
<v b="ROM" c="12" v="15">Dulemar-weligwar-itodimaladba be wergumar. Dulemar-bodimaladba be bomarmo. </v>
<v b="ROM" c="12" v="16">Bemar na be bulakwaa nuedgi gudii gumar. Mer san-dummarba na be imakmar. Suli, degisuli. Dule-binsarmalad be-sordaga be imakmar. Mer be binsamar, bemarbi be ibmar wismarye. </v>
<v b="ROM" c="12" v="17">Dule ibmar-isgana begi imakele, bedi mer a-dulegi ibmar-isgana imako. Nue salakarmar, bela dulemar-abargi ibmar-nueganbi-imaked be imakmar. </v>
<v b="ROM" c="12" v="18">Ar dule-baiganbo-igar-nudaked begi siile, imaked be imake. Adi, be dule-baiganbo bogidik-gudii gumalagar. </v>
<v b="ROM" c="12" v="19">Gwenadgan-sabemalad, dule be-oakalosale, melle buged-mai be imakmar. Suli, degisuli. Bur bemar, Bab-Dummad-dule-sabsur-odurdakega imakmar. Ar Bab-Dummad-Gardagi narmakar naid: Bab-Dummad soged: “Buged-mai-imakleged angadid, ani an buged-mai imakoed.” </v>
<v b="ROM" c="12" v="20">Degisoggu: “Be-isdarad ukudmaada-itogele, masgi ogunno, uku-uku-itogele, ogobo. Deyob be a-dule-imakele, be nue-obingegsaoed.” </v>
<v b="ROM" c="12" v="21">Ibmar-isgana mer begi obined be sae. Ibmar-nued-saedgi ibmar-isganagi obined be imake. </v>
<v b="ROM" c="13" v="1">Bela dulemar dummagan-negdakmamaidba nanaewilubmalad. Ar ade, Bab-Dummad belagwapa na dummagan-mesed. Ar dummagan-negdakmamaidi, Bab-Dummad-sogedba mamaid. </v>
<v b="ROM" c="13" v="2">Degisoggu, dule-wargwen dummad-maidba-dasulile, Bab-Dummad-dule-mesisadgi yolenaido. Degine, dulemar dummaganba-ibsasurmaladi, na dukin sabsur-odurdakleged amimaloed. </v>
<v b="ROM" c="13" v="3">Ar dummagan-negdakmamaidi, dulemar-ibmar-nued-imakdimalad-ogwayega maisulid. Wemar-maidi, dulemar-ibmar-isgana-imakdimalad-ogwayega mamaid. Degisoggu, dummagan-negdakmamaidse, ¿be dobgudii gubisuli? Ibmar-nued be imakdo, adi, amar be-nug ogannogoed. </v>
<v b="ROM" c="13" v="4">Ar dummagande, bemarga ibmar-nuegan-imakmalaga, Bab-Dummadga-arbamalad gued. Ar be ibmar-isgana-imakele, be dobe itomaloed. Ar ade, dummagan binsa gangued nikasulid, ar Bab-Dummadga-ibmar-inniki-imakega maid, dule-ibmar-isgana-imakdiid-sabsur-odurdakega maid. </v>
<v b="ROM" c="13" v="5">Degisoggu, a-ulale, anmar dummagan-urbalikwaa gudiguergebed, adi, anmar mer sabsur-odurdaklegegar. Unnila agarbisurdo, ar anmar dummagan-urbalikwaa nanaergebed, adi, anmar ulubgi akarsur itobaligar. </v>
<v b="ROM" c="13" v="6">Ar agala, bemar, mani-bennuklegergebed bennukmalad, adi, nabir dummagan negsedii gumalagar. Ar dummagan Bab-Dummadga-arbamalad gumalad, ar a e-arbaed gued. </v>
<v b="ROM" c="13" v="7">Bemar ibmar-ganikid igarmar-sogmaidba be imakmar: Mani-bennuklegergebed-be-ganikid be bennukmar. Neggweburgi-mani-weleged-be-ganikid, be ukmar. Doa-dulegi be binsaed-nikaa-dae-wilubbina, ega be binsaed-nikaa-daed oyogo. Doa-dule-nug be ogannogewilubbina, a-e-nug be ogannomar. </v>
<v b="ROM" c="13" v="8">Melle dule-baidgi mani-gani-gudii be imakmar. Bur na be muchub-muchub sabgued-oyodii gumar. Ar ade, be dule-baid sabele, Moisés-Igar-Maidba be imaksamardo. </v>
<v b="ROM" c="13" v="9">Ar weyob igar maid: “Melle be be-abirginsulid-ebo galagwensuli nanao. Melle be dule-oburgo. Melle be ibmar-atursao. Melle be gakansaar aimargi sunmako. Melle be dule-baid-ibmarbina be sogo.” Éxodo 20:13-17 We-igarmar-soglesad, degi, bela igarmar-bamalad-mamaid, wegi bela irgwen-sogar weyob soglesiid: “Ar igi na be san-sabgue, deyobi dule-baid be sabgumogoed.” </v>
<v b="ROM" c="13" v="10">Ar be dule-baid-sabele, geg egi be ibmar-isgana imaked. Degisoggu, dule-baid-sabguedi, we bela-Igar-Maidba nanaedid. </v>
<v b="ROM" c="13" v="11">Degisoggu, na be sabgumar, ar anmar ibagan-isgana-naid wisid. Emigi wachi bato omossoggu, anmar gabmamaiyob-gudimalad atakmarsun. Ar anmar-gebe-Jesúsʼgi-bensuli-gunonikidba, emigindi, bela-abonolegoed-iba anmarga bur-nue walikgusad. </v>
<v b="ROM" c="13" v="12">Neg-mutikid-bergudanikidyob, we-napneg bergudanimogad. Degine, neg-ibgued bato warmakdanikidyob Jesús-gannar-danikid bato warmakdanimogad. Degisoggu, negsichidgi-ibmar-imakleged anmar mimarsun. Sordamar-urwed-mor-yoedyobi, anmar neg-meegwadgi Bab-Jesús-Igargi nanamarsun. </v>
<v b="ROM" c="13" v="13">Neg-ibgin-nanalegedyob, ibmar-nued-imakdii an nanamarsun. Mer dogdar-mas-gunnedginbi be nanamar. Mer mumgudii be nanamar. Mer galagwensuli abirgunagwarsuli negsichigi be nanamar. Degine, mer be-abagangi-bingedsuli-nanaed be imakmar. Mer na urwedgi be nanamar. Degine, mer na nobguedgi be nanamar. </v>
<v b="ROM" c="13" v="14">Bur be Bab-Jesucristoʼga na be san-uksadba nanamar, adi, Bab-Jesucristo-daedba nanaegar. Deginbali, melle be ibmar-isgana-imakbiedba be nanamar. </v>
<v b="ROM" c="14" v="1">Ar dule-gwensak Jesúsʼgi-bensulid nollogwale, be abingao. Melle ebo be abin-abin imaknai guo. </v>
<v b="ROM" c="14" v="2">Ar dule-Jesúsʼgi-bensulid-nollosurmalad binsamala, bela ibmar-gunnele, akarsurye. Dule-Jesúsʼgi-bensulid-nollomaladdi, unnila ibmar-gagan-durbabi gunmalad. </v>
<v b="ROM" c="14" v="3">Dule-bela-ibmar-gunmalad, mer isdar dule-bela-ibmar-gunsurmalad dako. Degine, dule-bela-ibmar-gunsulidi, mer dule-bela-ibmar-gunnedgi yolego, ar ade, Bab-Dummad we-ebobela abingasad. </v>
<v b="ROM" c="14" v="4">Jesúsʼba-nanaimalad bela Bab-Dummad-mai gumalad. Degisoggu, ¿ar bede doa-dulesunna, be dule-baid-maigi sunmaked? Ar mai na e-dummadga nabir ibmar-imaksadibe, noar ibmar-imaksadibe, we-e-dummad na ega sogoed, be nabir imaksaye, be noar imaksaye. Deyobi, Bab-Dummadbi Bab-Jesús-Igargi-gwen-galakuosuli-nanaega dule-imaked. </v>
<v b="ROM" c="14" v="5">Abar-dulemar ibagwensak iba-baidba bur iba-birigined daked. Abar-dulemar ibamar ber emarbi daked. Dule-wala-walagwen na e-binsaedba gudii gumalargebmalad. </v>
<v b="ROM" c="14" v="6">Ar dule iba-naid bur-nued dakele, we Bab-Dummadga nued iba dakdo. Ar dule iba-naid baisur-dakele, we Bab-Dummadga iba baisur-dakodo. Ar dule ibi-mas-gunnele, Bab-Dummad-nug-ogannogega gunned, ar ade, Bab-Dummadga soged dog-nuedye. Ar dule a-mas-gunsulile, Bab-Dummad-nug-ogannogega gunsulid, degine, a-dule Bab-Dummadga dog-nuedye sogmogad. </v>
<v b="ROM" c="14" v="7">Ar anmar-dula-gudiid, na anmarga dukin dula gudisulid, degine, anmarga na dukin burgwesurmarbalid. </v>
<v b="ROM" c="14" v="8">Ar an dula-gudimalale, Bab-Jesúsʼga an dula-gudimalad. An burgwemalale, Bab-Jesúsʼga an burgwemalad. Degisoggu, ar an dula-gudimardibe, an burgwemardibe, anmar Bab-Jesúsʼgadga gumalad. </v>
<v b="ROM" c="14" v="9">Ar a-ulale, Cristo burgwisad, gannar durgunonikid, adi, Cristo dulemar-burgwismalad-e-Dummadga, degine, dulemar-dula-gudidimalad-e-Dummadga guegar. </v>
<v b="ROM" c="14" v="10">Ar degite, bedi ¿ibiga be-gwenadgi be sunmaksunna, we nodiiye? Deginbali, bede, ¿ibiga be-gwenad-ibgwensur be daksunna? Ar bela anmar Bab-Dummad-asabin ambikudapmaloedbiid, adi, Bab-Dummad anmarga igar-itogegar. </v>
<v b="ROM" c="14" v="11">Ar Bab-Dummad-Gardagi narmakar naid: “Ar an dulasaila maidgi weyob soged: Bela-dulemar an-asabin yokorgi-sindigar sigmaloed, bela-dulemar anga ise-sogar imakmaloed, be Bab-Dummadye.” </v>
<v b="ROM" c="14" v="12">Degisoggu, anmar Bab-Dummadga an-ibmar-imaksamalad na wala-walagwen sogmaloed, ibiga deyob an imaksamala. </v>
<v b="ROM" c="14" v="13">Degisoggu, melle anmar bar na muchub-muchub egi sogmar, we isgudiiye. Anmar melle-gwenad-yoleged, melle-isgued bur imakewilupid. </v>
<v b="ROM" c="14" v="14">An wisdo, Bab-Jesúsʼgi an bensurdo, masgulleged-gwensakgi bipisaar ised sated. Ar dule binsaele, masgulleged-gwensak iseye, ar agardi a-mas isedga gudo. </v>
<v b="ROM" c="14" v="15">Ar be-mas-gunnedba be-gwenad bukib-binsaega be imakdibe, ar bar be sabguedgi nanadisurdo. Melle be be-masgunned-ular, be-gwenad-isgued be imako, ar be-gwenad-ular Cristo burgwismogad. </v>
<v b="ROM" c="14" v="16">Degisoggu, melle dule-baigan ibmar-nued-be-imakdiidgi isdar-sunmaked be imako. </v>
<v b="ROM" c="14" v="17">Ar Bab-Dummad-e-negdakmaidi, masgullegedsulid, degine, goblegedsurbalid. We-Bab-Dummad-e-negdakmaid-igar, Bab-Burba-Isligwaledgi innikii ibmar-imaklegedid, ulubgi bogidik-itolegedid, degine, weligwar-itolegedid. </v>
<v b="ROM" c="14" v="18">Ar weyob, dule Cristoʼga arbadiile, Bab-Dummad yeer a-dule-daked, degine, dulemar nabir a-dule-dakmogad. </v>
<v b="ROM" c="14" v="19">Degisoggu, bogidik-gudiguega be ibmar imakmarsun. Be muchub-muchub-ogannogega be ibmar imakmarsun. </v>
<v b="ROM" c="14" v="20">Mer mas-ulale, Bab-Dummad-dulegi-arbasad-ichogega be imako. Ar nue-napiragwad, bela masgulleged nueganbiid. Degi-inigwele, dule na e-mas-gunnedgi dule-baid-isguega-imakele, wedi ibnuedsulid. </v>
<v b="ROM" c="14" v="21">Ar deyobile, bur-nueddo, san gunsulid, vino gobsulid. Degine, ibu-imakedgindibe, be-gwenad-isguega-imakele, bur amar melle be imakodo. </v>
<v b="ROM" c="14" v="22">We-igar-an-bega-sogsadgi, ar igi na be itoge, unnila, Bab-Dummad bebo deyob na be wisii gudo. Ar dule, na e-ibmar-imaked egi yolesur-itogele, we-dulegi nued binsalesdo. </v>
<v b="ROM" c="14" v="23">Ar dule na ibmar-gunnedgi wis naibaisaar itogele, we bato nue-nosdo, ar ade, benedgi mas guchad. Ar bela ulubgi benedgi ibmar-imakele, we, isgueddo. </v>
<v b="ROM" c="15" v="1">Degisoggu, anmar Jesúsʼgi-bensuli-gannarba-gudimalad, gwenadgan-Jesúsʼgi-bensulid-nollo-gudimalad-bendakewilubmar. Mer dukin anmar na yeer-itogedginbi binsamar. </v>
<v b="ROM" c="15" v="2">Anmar na war-wargwen gwenad-baid ibmar-nuedgi-yeer-itogega imakmar, adi, anmar a-gwenad e-ulubgi ogannogegar. </v>
<v b="ROM" c="15" v="3">Ar Cristoʼbela ibmar na dukin-yeer-itogega imaksasulid. Ar igi-Bab-Dummad-Gardagi narmakar nai, deyob gusad: “Dulemar-begi-isdar-sunmaknanaid angi yolenonimogad.” </v>
<v b="ROM" c="15" v="4">Ar ade, iduar Bab-Dummad-Gardagi ibmar-narmaklesmaladi, anmar-odurdakegala narmaklesad. Adi, anmar Bab-Dummad-Garda-wisidba, gwae-gwae-itosulidgi, degi, gwage-ogannolegedgi, degine, bensulidgi, ibmar-edarbedii gumalagar. </v>
<v b="ROM" c="15" v="5">Bab-Dummad-gwae-gwae-itosuli-anmar-imakedi, degine, anmar-gwage-ogannogedi, bitigi Cristo-Jesús-nanasadyobi, gwenatigwar-gudigumalaga, degi, na emarbi-itoge bemar-imakena gadin. </v>
<v b="ROM" c="15" v="6">Adi, bemar bela bulakwaa, unnila gaya-gwennagwayobi, Bab-Dummad anmar-Dummad-Jesucristo-e-Bab-e-nug, odummomalagar. </v>
<v b="ROM" c="15" v="7">Degisoggu, ar igi Cristo anmar-abingasmoga, deyob na be muchub-muchub abingamarmo. Adi, Bab-Dummad-nug ogannolegegar. </v>
<v b="ROM" c="15" v="8">An bemarga sogsun: Cristo-Jesús Judíoʼmar-maiga-guega nonikid, adi, Bab-Dummad-napira-ibmar-imaked oyogegar. Degi, Bab-Dummad-anmar-dadganga-ibmar-imakoye-sogsad, imakbaligar. Deyob guegala, Cristo nonikid. </v>
<v b="ROM" c="15" v="9">Degine, Cristo nonibalid, adi, Judíoʼsurmalad Bab-Dummad-wilesakwaa-e-daked-ular, Bab-Dummad-nug ogannomalagar. Ar igi Bab-Dummad-Gardagi narmakar nai: “Degisoggu, agala, dule-yar-baid-baiginmalad-abargi an be-nug odummoged. An be-nug-odummogega an namakbaloed.” </v>
<v b="ROM" c="15" v="10">Amba Bab-Dummad-Gardagi sognaibalid: “Dulemar-yar-baid-baidginmalad, Bab-Dummad-dulamarba be wergumar.” </v>
<v b="ROM" c="15" v="11">Degine, Bab-Dummad-Gardagi amba sognaibalid: “Bela dulemar-yar-baid-baidgi-bukwad, Bab-Jehová-nug odummomar. Degi, bela dulemar-baid-baid-danar-danar-bukwamalad, Bab-Dummad-nug ogannomar.” </v>
<v b="ROM" c="15" v="12">Amba Isaías weyob narmaksamogad: “Igi sapi-saila nie, deyob Isaí-e-wagwa nodamogoed. Degi, we-dule, belagwapa dulemar-yar-baid-baidgi-bukwamalad-ugakaase negdakmai guoed. Degine, dulemar-baid-baid-danar-danar-bukwamaladi, abonolemalaga, a-dulegi nue-bensuli-edarbedii gumaloed.” </v>
<v b="ROM" c="15" v="13">Bab-Dummad-ibmar-bensuli-edarbedi-anmar-imakedi, bemar-egi-bensuli-gunonikidba bela weligwar-itogega, degine, ulubgi bogidik-itogega bemar-imakena gadin. Adi, bemar Bab-Burba-Isligwaled-gangued-nikadba, bur bule Bab-Dummadgi-bensuli-edarbedii be gumalagar. </v>
<v b="ROM" c="15" v="14">Gwenadgan, bemargi an bensurdo. Ar an nue-wisid, bemar ibmar-nued-imakbiedbina gudimalad, degine, be Bab-Jesús-igar nue-wismarbalid. Degisoggu, sunna na be muchub-muchub ogannomardo. </v>
<v b="ROM" c="15" v="15">Degi-inigwele, gwenadgan, Bab-Dummad nabir angi binsaewilubsulinad. Degite, nabir angi binsasad. A-ular, anga-igar-uksadi, an bemarga gannabasaar narmaksado, adi, bemar insamalagar. </v>
<v b="ROM" c="15" v="16">Ar Judíoʼsurmaladga-sunmakegala Jesucristoʼga-arbaega an nugsalesad. Degisoggu, Bab-Gayaburba-Nuedgi an sunmakdisunnad, adi, Judíoʼsurmalad Bab-Dummadga-ibmar-nued-uklegedyob gumalaga, Bab-Burba-Isligwaledba swilidik gumalagar. </v>
<v b="ROM" c="15" v="17">Degisoggu, Bab-Dummadga an Cristo-Jesúsʼba-ibmar-imakedgi an bela-bela yeer itoged. </v>
<v b="ROM" c="15" v="18">Ar degisulile, an sunmakbi itossuliled. Emigindi, an sunmakdo, igi angi Cristo Bab-Dummadba-ibsaega Judíoʼsurmalad-imaksa. An imaksadi, an-sunmaksadginbi an imaksasulid, an-ibmar-imaksadgi an imaksabalid. </v>
<v b="ROM" c="15" v="19">Weyob-an-imaksadi, Bab-Burba-Isligwaled-ganguedba ibmar-wilubgan-dakledisulid an imaksad, degine, ibmar-gegerdaklemalad an imaksabalid. Degisoggu, Jerusalén-neggwebur, degine, a-neggweburmar-dikarbarmalad-akale, Ilírico-yarsega, bela Cristo-Gayaburba-Nuedgi an sunmaksad. </v>
<v b="ROM" c="15" v="20">Weyobi, Bab-Gayaburba-Nuedgi-sunmakegala, bia amba yoo Cristoʼgi sunmaklege, agi an alamaknai gudigusad, adi, melle dule-baid-Bab-Gayaburba-Nuedgi-sunmaksad-sorba an sunmakegar. </v>
<v b="ROM" c="15" v="21">Ar Bab-Dummad-Gardagi narmakar naidyob: “Dulemar-Bab-Dummadgi-sunmakleged-itodisurmaladi, Bab-Dummad-itononimaloed. Degi, dulemar-Bab-Dummad-gwen-itodisurmaladi, mag itononimaloed.” </v>
<v b="ROM" c="15" v="22">Agala, we-arbaed-ular, geg an bemarse nue-nae an gusad. </v>
<v b="ROM" c="15" v="23">Ar emigindi, wegi an-arbaed anga bergunonisoggu, degine, birga-dikasurgus an bemarse ataknabi gudisoggu, </v>
<v b="ROM" c="15" v="24">España-yarse an nadele, bemarse an atakee naoed. Bemar-walik an weligwar-gudiguoed-sorba, Españaʼse be an-barmidmalaga, be an-bendakmalo an insado. </v>
<v b="ROM" c="15" v="25">Ar emigindi, an Jerusalén-neggweburse naesokalid, Jesucristoʼgi-akananaimalad-agi-bukmaladga mani berbenaegar. </v>
<v b="ROM" c="15" v="26">Ar ade, gwenadgan-Macedonia-yarginmalad, degine, gwenadgan-Acaya-yarginmalad, Jesúsʼba-nanaimalad-Jerusalénʼgi-bukmalad-abargi-wilegana-gudimaladga mani-weed nue-yeer itosmalad. </v>
<v b="ROM" c="15" v="27">Ar we-gwenadgan nue-yeer-itogedgi mani-wesmalad, ar amba emar-bendakergebmalad. Ar Judíoʼsurmalad Judíoʼmarba nabir ibmar-burbaled nikusmarmosoggu, Judíoʼsurmalad Judíoʼmarga ibmar-sanaled ukmarmogargebed. </v>
<v b="ROM" c="15" v="28">Degisoggu, we-ibmar-imaked an obelosale, we-mani an uksad-sorbali, España-yarse an nadoed, agi an bemarse atakee nadapoed. </v>
<v b="ROM" c="15" v="29">An nue-wisdo, an bemarse modapile, Cristo-Gayaburba-Nuedgi an bemarga sunmakdele, Bab-Dummad bela-bela anmargi nued binsaoed. </v>
<v b="ROM" c="15" v="30">Degi-inigwele, gwenadgan, bemarse nue-ise-wilesakwaa anmar-Dummad-Jesucristo-nuggi an egis, degine, Bab-Burba-Isligwaled-anmar-sabedba an egisba, Bab-Dummadse-anga-goledgi be an-bendakmar. </v>
<v b="ROM" c="15" v="31">Adi, Judea-yargi Bab-Jesúsʼba-ibsabisurmaladi melle angi yolemalagar, degine, an mani-semaid, Jerusalénʼgi Jesucristoʼgi-akananaimalad-bukmalad nuedgi abingamalagar. </v>
<v b="ROM" c="15" v="32">Adi, an bemarse warmakdapir, weligwaledgi Bab-Dummad-sogedba an modapi-guegar, adi, bemar-abargi an obunnogegar. </v>
<v b="ROM" c="15" v="33">Degine, Bab-Dummad-Ulubgi-bogidik-itoge-anmar-imaked, bela bemarba gudii guo. Deyob gusun. </v>
<v b="ROM" c="16" v="1">Anmar-buna-Febe, Jesúsʼba-nanaimalad-Cencrea-neggweburgi-danar-ambikunonidamalad-e-bendakedga gudiid. </v>
<v b="ROM" c="16" v="2">An bemarga soged, a-buna Bab-Jesús-nuggi be nued abingamalo. Igi Jesucristoʼgi-akananaimalad gusgu-igar-maidba nued abingalege, deyob be abingamalo. Degine, Febe ibi-ibmar-abealile, be bendakmalo. Ar ade, we-buna dulemar-bukidar-bendaksad, degine, anse-bakar, an-bendaksamogad. </v>
<v b="ROM" c="16" v="3">Priscila, degi, Aquila, anba Cristo-Jesúsʼga-arbamalad gumalad. Amarga sogo, be nuedmar sogeye. </v>
<v b="ROM" c="16" v="4">Wemar an-ular burgwednaga gusmalad. Priscilaʼga, degi, Aquilaʼga, anbi dog-nuedye an sogsulid. Bela Judíoʼsurmalad Jesúsʼba-nanaimalad-danar-ambikunonidamalad amarga dog-nuedye sogmarmogad. </v>
<v b="ROM" c="16" v="5">Deginbali, Jesúsʼba-nanaimalad-amar-neggi-danar-ambikunonidamaladga be sogbalo, bemar nued sogeye. Degine, Epeneto, an nue-sabedga be sogo, be nued sogeye. We-inse Acaya-yargi Cristoʼba nagus gusad. </v>
<v b="ROM" c="16" v="6">Maríaʼga be sogo, be nued sogeye. We bemarga nue-arbasad. </v>
<v b="ROM" c="16" v="7">Andrónicoʼga, degine, Juniasʼga, be sogo, be nuedmar sogeye. Wemar-an-gwenadgan, an-dare esgaryagi mellesii gusmalad. Gwenadgan-Jesús-e-sapingan-bur-dummagan-abargi, wemar nue-nug-nikamarmogadid. Degine, wemar-inse an-idu Cristo-abingas gusmalad. </v>
<v b="ROM" c="16" v="8">Ampliasʼga be sogo, be nued sogeye. We-dule, Bab-Jesús-nuggi an nue-sabedid. </v>
<v b="ROM" c="16" v="9">Urbanoʼga be sogo, be nued sogeye. Urbano Cristo-Jesúsʼgi anmarba arbaedid. Degi, Estaquisʼga, be sogo, be nued-sogeye. Estaquis an nue-sabedid. </v>
<v b="ROM" c="16" v="10">Apelesʼga be sogo, be nued sogeye. We-dule, Cristoʼgi-nue-bensulid na oyosad. Aristóbulo-negginmaladga be sogo, be nuedmar sogeye. </v>
<v b="ROM" c="16" v="11">An-gwenad-Herodiónʼga be sogo, be nued sogeye. Narciso-negginmalad-Jesúsʼba-nanaimaladga be sogo, be nuedmar sogeye. </v>
<v b="ROM" c="16" v="12">Trifenaʼga, degine, Trifosaʼga be sogo, be nuedmar-sogeye. Wemar Bab-Jesúsʼga-arbamalad gumalad. Pérsidaʼga be sogmogo, be nued sogeye. We-buna, anmar nue-sabedid, Bab-Jesús-igargi nue-arbasmogad. </v>
<v b="ROM" c="16" v="13">Rufoʼga be sogo, be nued sogeye. We-dulede, Bab-Jesúsʼgi nue-nug-nikamogadid. Degine, Rufo-e-nanga be sogbalo, be nued sogeye. We-omede, an-nanyobi an daked. </v>
<v b="ROM" c="16" v="14">Asíncritoʼga, Flegonteʼga, Hermasʼga, Patrobasʼga, Hermesʼga, degine, gwenadgan-amarba-gudimaladga be sogo, be nueganbimar sogeye. </v>
<v b="ROM" c="16" v="15">Filólogoʼga, Juliaʼga, Nereoʼga, Nereo-e-bunga, Olimpasʼga, degine, bela Jesucristoʼgi-akananaimalad-amarba-gudimaladga be sogo, bemar nueganbi sogeye. </v>
<v b="ROM" c="16" v="16">Na be nue-angaagwaledgi na be muchub-muchub sogmar, be nued sogeye. Bela Cristoʼba-nanaimalad-danar-ambikunonidamalad bemarga sogsiid, be nuedmar sogeye. </v>
<v b="ROM" c="16" v="17">Gwenadgan, wilesagwadgi an bemarga soged, nue salakarmar. Be dulemar-danar-danar-sordamar-mamarmaladgi, degine, dulemar-Bab-Jesús-Igargi-banguega-imakedgi be bangumar. Ar bemar-ibmar-durdaksadi, weyob be durdaksasurmalad. We-dulemargi be bangumar. </v>
<v b="ROM" c="16" v="18">Ar dule-degidamalad anmar-Dummad-Jesucristoʼga arbadisurmalad. Wemardi, e-sabanginbi-binsaedba arbamalad. Degine, yeer-gayamar-bilegedgine, yamo-binsa-nued-sunmaklegedgine, dulemar-binsaedsurmalad-e-binsaed gaddamalad. </v>
<v b="ROM" c="16" v="19">Ar ade, bela dulemar bemar-Bab-Jesús-sogedba-ibsadiidi wisgumamaid, degisoggu, an bemarba weligwar itoged. Degi-inigwele, ibmar-nued-imakegala be binsaed-nikaa-nanaed an bemar-abeged. Ibmar-isgana-imakegardi, mer be deyob nanamalo. </v>
<v b="ROM" c="16" v="20">Degine, Bab-Dummad-Ulubgi-bogidik-itogega-anmar-imaked, a emisgwasaar nia-saila-Satanásʼgi-nakwed be-imakmaloed. Bemar nia-saila-birgi annasayobi be gumaloed. Anmar-Dummad-Jesucristo bemargi nued binsasun. </v>
<v b="ROM" c="16" v="21">Anbo-arbaed-Timoteo, an-gwenadgan-Lucio, Jasón, degine, Sosípater, amar bemarga sogsiid, be nuedmar sogeye. </v>
<v b="ROM" c="16" v="22">Ani Tercio, we garda an-googi an bemarga narmaksad. Bab-Jesús-nuggi an bemarga soged, be nuedmar sogeye. </v>
<v b="ROM" c="16" v="23">Gayo bela bemarga sogmogad, be nuedmar sogeye. Gayo, e-neggi nue-an-akwisad, degine, bela Jesúsʼba-nanaimalad-danar-ambikunonidamalad ese nue-akwilesmarmogad. Erasto, bemarga sogmogad, be nuedmar-sogeye. We-dule, neggweburga-mani-saboged-duled. Degine, gwenad-Cuarto bemarga sogsimogad, bemarde nueganbi sogeye. </v>
<v b="ROM" c="16" v="24">Anmar-Dummad-Jesucristo bemargi nued binsasun. Deyob gusun. </v>
<v b="ROM" c="16" v="25">Ar Bab-Dummad, an Gayaburba-Nued-Jesucristoʼgi-an-sunmakdiidyob sunna gandik bemar-imaked. A-e-nug be ogannomarsun. We-Igarde, iduar gusgu gebe-negasailaunni odukuar mainad. </v>
<v b="ROM" c="16" v="26">Emigindi, Bab-Dummad-degisadegumaid-sogsadba e-gaya-barsogmalad Bab-Dummad-Gardagi-narmaksamaladbali, we-igar osanolenonikid. Adi, bela dulemar-yar-baid-baidgi-bukmalad Jesucristoʼgi mer bengumalaga, eba uaya-nikaa damalagar. </v>
<v b="ROM" c="16" v="27">Ar unnila Bab-Dummadbi wargwennagwad, degine, bela-ibmar-wisi maid. A-e-nug Jesucristoʼba, degisadegu ogannomarsun. Deyob gusun.</v>
<v b="1CO" c="1" v="1">Ani Pablo, Bab-Dummad-sogedba, Jesucristo-sapin-bur-dummadga-gumogaga anse gorlesad. An gwenad-Sóstenesʼbo bemarse garda narmaksiid. </v>
<v b="1CO" c="1" v="2">Bemar-Bab-Jesúsʼba-nanaimalad-Corintoʼgi-danar-bukwad anmar bemarse garda narmaksiid. Bemar, Cristo-Jesúsʼgi-gwage-swilidik gunonimalad. Bab-Dummad e-neggwebur-isligwaledga-guega bemarse gochad. Bela dulemar gwen neg-sukungan-bessuli Bab-Jesucristoʼse-gorbukmaladba-mesa isligwaledga-guega bemarse gochad. A-Jesucristoʼde amar-Dummadga gunonikid, degine, anmar-Dummadga gunonimogad. </v>
<v b="1CO" c="1" v="3">Bab-Dummad anmar-baba, degi, Dummad-Jesucristo, bemargi nued binsamarsun, degine, ulubgi-bogidikid bemar-itogega imakbarsun. </v>
<v b="1CO" c="1" v="4">Bab-Dummad, Cristo-Jesúsʼgi bemargi-ise-nued-binsasadba dog-nuedye gusgu an Bab-Dummadga bemar-nuki sogdaed. </v>
<v b="1CO" c="1" v="5">Bemar Jesucristoʼbali bela ibmar-nuegan-burbaled nikunonikid. Bemar yeer-sunmake, degi, ibmar-wisi be gunonimalad. </v>
<v b="1CO" c="1" v="6">Degisoggu, Cristoʼgi-Gayaburba-Nued-sunmakleged bemargi oyolenonikid, we-igar, napiragwadye. </v>
<v b="1CO" c="1" v="7">Degisoggu, Bab-Dummad-gurgin-burbarmalad-nuegan-ukedi, be galakudeeye binsasurmalad, bela be nikmalad. Unnila anmar-Dummad-Jesucristo-danikoed-e-ibagan-edarbedii be gumarsun. </v>
<v b="1CO" c="1" v="8">Bab-Dummaddi mer isguedse be galakuegala, burgwedse be-bendakdii guoed. Adi, anmar-Dummad-Jesucristo-e-danikoed-ibagangi, bega igar-itolealile, ibmar-gwen-oakalossuliyob be daklegegar. </v>
<v b="1CO" c="1" v="9">Bab-Dummad e-ibmar-sogsadba na imakedsedasoggu, bemarga e-ibmar-sogsadba na imakodo. Bab-Dummad na e bemarse gochad, adi, E-Machi anmar-Dummad-Jesucristo-walikaa anmar gudii guegar. </v>
<v b="1CO" c="1" v="10">Gwenadgan, anmar-Dummad-Jesucristo-nuggi an bemarse nue-wilesakwaa an gorsun. Mer na be akar-akar sunmakmar, bela balibi be-bukwa gumar. Bela be-damaladgi, be-binsamaladgi yopira na be binsabukwa gumar. </v>
<v b="1CO" c="1" v="11">Gwenadgan, an weyob bemarga soged, ar ade, Cloé-neg-yaginmalad-anga-sogsadba an bemar-itoged, bemarde na abin-abin imakdimarye. </v>
<v b="1CO" c="1" v="12">Ar bemar abar-sogdimalad: “Andi, Pablo-sordaye,” baigandi sogmogad: “Andi, Apolos-sordaye,” degi, baigandi sogdimogad: “Andi, Pedro-sordaye.” Deginbali, abar baigandi sogmogad: “Andi, Cristo-sordaye.” </v>
<v b="1CO" c="1" v="13">¿Ar Cristoʼde sordamar-mamaredsi? ¿Ande bemarga nakrusgi burgwissi? Ar bemarde ¿Pablo-nuggi Bab-Dummad-diigi-ogleged-igargi-oglessi? Degisulid. </v>
<v b="1CO" c="1" v="14">Bab-diigi-ogleged-igargi an bemar-ogsasurmalad. Agala, Bab-Dummadga dog-nuedye an sogsundo. Unnila Crispo, degi, Gayo, amarbi an Bab-diigi-ogleged-igargi ogsad. </v>
<v b="1CO" c="1" v="15">Degisoggu, geg bemar sogmalad: “An Pablo-nuggi Bab-Dummad-diigi-ogleged-igargi oglesye.” </v>
<v b="1CO" c="1" v="16">Deginbali, an Estéfanas-neg-yaginmaladbi Bab-diigi-ogleged-igargi an ogsabalid. Baigandi, an insasulid an Bab-diigi-ogleged-igargi ogsabardibe. </v>
<v b="1CO" c="1" v="17">Ar ade, Cristo e-diigi-ogleged-igargi dulemar-ogega an-barmissulid. Deginbali, Cristo an-ibmar-wisidba-sunmakedgi an-barmissurbalid. Cristo an-barmialid, Bab-Dummad-Gayaburba-Nuedgi sunmakegar. Ar deyobsulile, Cristo-nakrusgi-burgwisad-e-igar gwen-gangued-nikasuli imaklego-itole. </v>
<v b="1CO" c="1" v="18">Ar dule-yoggus-gudimaladgala, Cristo-nakrusgi-burgwisadgi-sunmakleged-igar, igar-binsaledga gued. Anmar-abonolesmaladgardi, we-Bab-Dummad-Gayaburba-Nuedgi-sunmakleged, Bab-Dummad-e-gangued gued. </v>
<v b="1CO" c="1" v="19">Ar Bab-Dummad-Gardagi narmakar naid: Bab-Dummad soged: “Dule-binsaed-ibegan e-binsaed-nikadi, an osulogoed. Dule-nue-ibmar-wismalad, ibmar-wissulidga an imakoed.” </v>
<v b="1CO" c="1" v="20">Degite, ¿bia dule-nue-binsaed-ibed nadsunna? ¿Bia Bab-Garda-ogwamalad nadsunna? ¿Bia dule-we-napneggi-igar-dummagan-mamaid-wisimalad nadsunna? Bab-Dummad, ¿we-napneggi-ibmar-wisimalad, ibmar-wissulidyob imaksasursi? Eye, deyob imaksa. </v>
<v b="1CO" c="1" v="21">Bab-Dummad, bela e-binsaed-nikadba we-napnegginmaladi dule-binsaedgi, gwen e-amiega imaksasulid. Agala, Bab-Gayaburba-sunmakleged-binsaledga-guedyobidba egi-bensurmalad abonogega imaksad. </v>
<v b="1CO" c="1" v="22">Ar Judíoʼmardi ibmar-wilubgan-dakledisurmalad-ega-oyobi abemalad, Griegoʼmardina, ibmar-nue-wisigued amidimalad. </v>
<v b="1CO" c="1" v="23">Ar anmardi, Cristo-nakrusgi-burgwisad-igargi sunmakdiid. We-igar, Judíoʼmarga igar-egi-gwisgued gued. Judíoʼsurmaladdi, a-igar, igar-binsaled dakmalad. </v>
<v b="1CO" c="1" v="24">Bab-Dummad-dulemarse-gochamaladgardi, Judíoʼmardibe, Griegoʼmardibe, amargardina, Cristo, Bab-Dummad-e-ganguedid, degine, bela e-ibmar-wisid gubalid. </v>
<v b="1CO" c="1" v="25">Ar Bab-Dummad-Igar-binsaled-daklegedi, dulemar-e-binsaedba bur binsaed-biriginedid. Degine, Bab-Dummad-ibmar-saed bur nollo-dakle-inigwele, degite, dulemar-ibmar-saedba bur gangued nikad. </v>
<v b="1CO" c="1" v="26">Degisoggu gwenadgan, nue na be itomala, Bab-Dummad bese-gochagu, igi be gudimalana. Dulemar sogmalad, bemar-abargi, bemar wis ichee dule-binsaed-ibegan nikmarye, bemar ichee dule-dummagan nikmarbarye, degi, bemar ichee dule-nuga-nikamalad nikamarbarye. </v>
<v b="1CO" c="1" v="27">Degi-inigwele, Bab-Dummad we-napneggi dule-ibmar-wissurmaladse gochad, adi, dule-ibmar-nue-wismalad-obingegsaegar. Degine, we-napneggi dule-nollomaladse gochad, adi, dule-nollosurmalad-obingegsaegar. </v>
<v b="1CO" c="1" v="28">Bab-Dummad we-napneggi dule-baisur-dakledimalad, degi, dule-isdar-dakledimalad bur susad. Bab-Dummad dule-nug-nikasurmalad susad, adi, nug-nikamalad-osulogegar. </v>
<v b="1CO" c="1" v="29">Adi, melle dule Bab-Dummad-asabin na dukin san-odummomalagar. </v>
<v b="1CO" c="1" v="30">Ar Bab-Dummad-sunnad Cristo-Jesúsʼgi bemar-oakanonikid. Degi, Cristo anmar-ibmar-nue-wisidga gunonikid. Cristo anmar-isgussulidyob-guedga gunonikid. Cristo anmar-gwage-swilidikga gunonikid. Degi, Cristo anmar-baknonikidga gunonikid. </v>
<v b="1CO" c="1" v="31">Adi, Bab-Dummad-Gardagi-narmakar-naidyob guegar: “Ar dule na san-dummarba itobiele, Bab-Dummad-nuggi bur san-dummarba na itodo.” </v>
<v b="1CO" c="2" v="1">Nabir gwenadgan, Bab-Dummad-igar-napiragwad-maid-sogega an bemarse arbigu, yeer-sunmakedba, degi, an-ibmar-wisidba an bemarga gwen sunmaksasurmalad. </v>
<v b="1CO" c="2" v="2">An bemar-abargi-gudigusgu, ibmar-baidgi an gwen sunmakosurye sogsad. Unnila Jesucristoʼginbi bemarga an sunmakoye sogsad, bur bule Jesucristo-nakrusgi-burgwisad-igargi an sunmakoye sogsad. </v>
<v b="1CO" c="2" v="3">An bemar-abargi-gudigusgu, an na wargwen unnisur-itogedgi, dobedgi, degi, ise-wawanmakaledgi an bemar-abargi gudii gusad. </v>
<v b="1CO" c="2" v="4">An bemarga sunmaksagua, degi, an bemarga Bab-Dummad-Gayaburba-Nued-bisgua, ibmar-wisidba, yamo bemar-binsaed-gaega an sunmaksasulid. Suli, degisuli. Bab-Burbaba, degi, e-gangued-nikadba bemar mag itosad. Agala, bemar Bab-Jesúsʼba nagusmalad. </v>
<v b="1CO" c="2" v="5">Adi, bemar-Jesúsʼgi-bensulidi melle dulemar-ibmar-wisid-sogedba bensuli be gumalagar. Suli, degisuli. Unnila Bab-Dummad-ganguedba Jesúsʼgi bensuli be gumarsun. </v>
<v b="1CO" c="2" v="6">Degi-inigwele, anmar gwenadgan-Bab-Jesúsʼgi-bensulidgi-nue-nasgusmalad-abargi nue-binsaed-nikaa sunmakdimalad. Nue-binsaed-nikaa anmar sunmakedi, we-napneggined-binsaedbarsulid, degi, we-napneggi dule-dummagan-negdakmamaid binsaedyobsurbalid. Ar a-dulemardi bergudoed. </v>
<v b="1CO" c="2" v="7">Anmardi, epenne Bab-Dummad-binsaed-nued-dukuar-maigusadgi an sunmakmalad. Amba yoo we-napneg-nague, Bab-Dummad bato anmarga we-binsaed-nued sabosad, adi, anmarga ibnuedga guegar. </v>
<v b="1CO" c="2" v="8">We-napneggined-dummagan we-binsaed-nued aku daksamalad. Ar we-binsaed-nued mag-itosmalana, nibneg-yeerdakleged-e-Dummad-Jesús nakrusgi oburgwissurmalanad. </v>
<v b="1CO" c="2" v="9">Ar weyob bato Bab-Dummad-Gardagi narmakar sognaid: “Bab-Dummad ibmar-nuegan guagwar na e-sabmaladga bato nasiksad. We-ibmarmar dule gwen dakdisulid, dule gwen itodisurbalid, degi, dule gwen egi bipisaar binsadisurbalid.” </v>
<v b="1CO" c="2" v="10">Bab-Dummad anmargardi, E-Burbaba e-binsadiid odalosad. Ar ade, Bab-Burba bela ibmar baramied, Bab-Dummad-ulubgi-binsadiidse-bakar, baramied. </v>
<v b="1CO" c="2" v="11">¿Ar doa-dule, dule-ulubgi-binsanaid wisguo be insae? ¿Ar unnila na dule-e-burbabi e-ulubgi-binsanaid wisgusursi? Amba deyobmodo, unnila Bab-Dummad-Burbabi wisdo, igi Bab-Dummad binsanai. </v>
<v b="1CO" c="2" v="12">Anmarga we-napneggined-burba uklessulid, anmarga Bab-Dummadgi-Burba-danikid uklesad. Adi, anmar Bab-Dummad-e-nued-daedgi anmarga-e-ibmar-uksad wisguegar. </v>
<v b="1CO" c="2" v="13">Anmar-ibmar-nue-wisidba, ibmar-durdaksamaladba, anmar sunmaksulid. Suli, degisuli. Anmar sunmakedi, Bab-Burba anmarga binsaed uksadba, degi, E-Burba anmar-odurdaksadba, anmar sunmaked. Deyob dulemar-Bab-Burba-nikmaladga ibmar-burbarmalad an odulodimalad. </v>
<v b="1CO" c="2" v="14">Ar dule Bab-Burba-niksulile, Igarmar-Bab-Burbagi-danikid geg abingaed, ar igar-binsaled daked. Deginbali, a-dule, Igarmar-Bab-Burbagi-danikid amba aku-itobalid, ar ade, burbar mag-itogergebed. </v>
<v b="1CO" c="2" v="15">Ar dule-burbar-duladdi bela mag itoged, igid igar-nuedi, igid igar-isganabali. Degisoggu, dule-baigan a-dulegi geg akar soged. </v>
<v b="1CO" c="2" v="16">Ar Bab-Dummad-Gardagi soged: “Degite, ¿doa Bab-Dummadga-binsaed-ukega, Bab-Dummad-e-binsaed wissunna?” Isaías 40:13 Suli, dule geg deyob imake. Anmardi, Cristo-binsaed nikamalad. </v>
<v b="1CO" c="3" v="1">Gwenadgan, degisoggu, Bab-Jesús-Igargi dulemar-bela-bela-Bab-Dummadgi-burbar-nanadimaladga-sunmakeyobi an bemarga sunmaksasulid. An bemarga, dule-Bab-Dummad-wissuliyobi sunmaksad, ar ade, amba Cristoʼgi burwiganayob be gumalad. </v>
<v b="1CO" c="3" v="2">An bemarga Bab-Jesús-Igargi-sunmaksamargu, ibgwensuli-magar-itolegedgi an bemarga sunmaksad. Ar igi mimmi-bipi amba bipigwadba geg san-gunne, bur nunisgi-onulege, debayobi an bemarga sunmaksad. Ar deun, amba bemar Bab-Burbagi mimmiganyobi gumalad, geg bemar san gunmalad. Ar amba emibela san-dutusulid geg bemar gunmalad. </v>
<v b="1CO" c="3" v="3">Ar amba bemar dule-Bab-wissulidyobi gumalad. Na be muchub-muchub nobmalad, na be muchub-muchub urwemalad, degine, na be danar-danar sorda-gadimalad. Ar deyob-be-damaladde, ¿dule-Bab-wissuliyob be damarsi? </v>
<v b="1CO" c="3" v="4">Ar gwenna-gwenna bemar soged: “Andi Pablo-sordaye.” Baigandi sogmogad: “Andi Apolos-sordamoye.” Ar deyob-sogedba, ¿amba dule-Bab-wissuliyob be damarsursi? Ar deyobdo. </v>
<v b="1CO" c="3" v="5">¿Ar Pabloʼde, doasunna? ¿Ar Apolosʼde, doamosunna? Anmar unnila Bab-Jesúsʼga-arbamalad gumalad. Bab-Dummad-anmarga-arbaed-uksadba, anmar bemarga Bab-Jesús-Igargi-sunmaksagu, bemar Bab-Jesúsʼgi-bensuli gunonimalad. </v>
<v b="1CO" c="3" v="6">Ani an dule-ibmar-gwag-digedyobi gusad. An-inse an bemarga Bab-Dummad-Gayaburba-Nuedgi sunmaksad. Apolosʼdi, an-sorba, bemarga Bab-Jesús-Igargi sunmaksamogad. Apolos dule-ibmar-gwag-diigi-ogedyobi gusmogad. Ar ibmar-gwag-odungudaeddi, Bab-Dummad odungued. Deyobi, Bab-Dummad bemargi na e-Gayaburba-onasgumai imaksad. </v>
<v b="1CO" c="3" v="7">Degisoggu, dule-ibmar-digedi dule-dummadsulid, degi, dule-diigi-ibmar-ogedi amba dule-dummadsurbalid, unnila Bab-Dummadbi dule-dummadid. Ar ade, Bab-Dummadbi ibmar-gwag odungued. </v>
<v b="1CO" c="3" v="8">Degisoggu, dule-ibmar-diged, degine, dule-ibmar-gwag-diigi-oged, ebo-emar gumarsundo. Na e-ibmar-imaksadba wala-walagwengi ibmar-nuegan nikumaloed. </v>
<v b="1CO" c="3" v="9">Ar anmar unnila Bab-Dummadga-bulakwa-arbamalad gumalad. Bemar Bab-Dummad-nainuyob gumalad, bemar Bab-Dummad-neg-soblenaidyob gumalad. </v>
<v b="1CO" c="3" v="10">An Bab-Dummad-sogedba, akwa-neg-sobed-igar-nue-wisidyob an e-saila-mesega Bab-Dummad an-imaksad. Dule-baid a-birgi sobmogoed. Degisoggu, wala-walagwengi na nue-salakarmalargebed, igi na neg sobmaloe. We sogledo, Bab-Jesús-Igargi dulemar-odurdakoedgi nue salakarmalargebye. </v>
<v b="1CO" c="3" v="11">Ar negsailaga-gued bato megisale, dule-baid geg negsaila-baid mesed. Ar ade, we-Jesucristo e-saila-sunnad gued. </v>
<v b="1CO" c="3" v="12">Ar dule we-negsaila-megisad-birgi olo, mani, akwa-nuegan, degi, urgo, gagan-dinnagwad, oros-gagangiid sobele, </v>
<v b="1CO" c="3" v="13">bela na war-wargwengi-e-arbasadi Bab-Jesús-dulemarga-igar-naboged-ibagangi magar daklenonikoed. Ar ade, a-ibagi soogi dule-e-ibmar-imaksamalad wilub-daklenonikoed, bule nued arbasmardibeye. </v>
<v b="1CO" c="3" v="14">Ar dule neg-saila-birgi neg-sobsad ei gummaksasulile, a-dule ibmar-nuegan abingaodo. </v>
<v b="1CO" c="3" v="15">Ar neg-sobsad ei gummaksar, ibmar sate guoed. Ar e-san-sunnaddi dule-soogi-nabir-onosayobi abonolegoed. </v>
<v b="1CO" c="3" v="16">¿Ar be wissurmarsi? Bemar Bab-Dummadse-goled-negga gumalad. Bab-Burba be-ulubgi maimalad </v>
<v b="1CO" c="3" v="17">Ar dule-wargwen Bab-Dummadse-goled-neg obelogele, Bab-Dummad a-dule-obelomogoed. Ar ade, Bab-Dummadse-goled-neg swilidikidid, bemar a-negga gumalad. </v>
<v b="1CO" c="3" v="18">Mer na be dukin yardakmar. Ar bemar-abargi dule-wargwen we-napneggi-binsaedba binsaed-ibedye-sogdiile, binsaedsulidyob na imakergebed, adi, binsaed-ibedga guegar. </v>
<v b="1CO" c="3" v="19">Ar Bab-Dummaddi, we-napneggined-binsaed-nuedi, binsaled daked, ar Bab-Dummad-Gardagi sognaid: “Bab-Dummadi, dule-emar-binsaed-gaed-e-binsaed, egi aibinega imaked.” </v>
<v b="1CO" c="3" v="20">Degine, amba Bab-Dummad-Gardagi sognaibalid: “Bab-Dummad, dulemar-binsaed-ibegan-e-binsaed nue-wisid. Ar amar-binsaed, binsaled daked.” </v>
<v b="1CO" c="3" v="21">Degisoggu, dule, dule-wargwenba-nadapile, san-dummarba saewilubsulid, ar ade, bela bemargadga gued. </v>
<v b="1CO" c="3" v="22">Degisoggu, Pabloʼdibe, Apolosʼdibe, Pedroʼdibe, we-napneg-naiddibe, bemar-san-burba-dula-gudiiddibe, burgwaleddibe, emisgwagwaddibe, yoo-ibmar-danikoeddibe, we-ibmar belagwapa bemargadga guoedbiid. </v>
<v b="1CO" c="3" v="23">Deginbali, bemar Cristoʼgadid, degine, Cristo, Bab-Dummadgadmogad. </v>
<v b="1CO" c="4" v="1">Degisoggu, bemar anmar-dake-wilubbid, unnila anmarde Cristoʼga-arbamalad-dulemar gumala. Ar anmar unnila Bab-Dummad-igar-dukuar-maidgi-arbamalad gumalad. </v>
<v b="1CO" c="4" v="2">Emigindi, dule-baidga-arbamaladi na oyogergebed, ede nue-innikigwadba arbaye. </v>
<v b="1CO" c="4" v="3">Angardi gwen akarsulid, igi be angi sogbimardibe, an nued ibmar imakdidibe, igi, an ichakwa imakdidibe. Amba akarsurbalid, we-napneggi-igar-nabiromalad igi angi sogmogoe, an nued ibmar imakdidibe, igi, an ichakwa imakdidibe. Anbela na dukin geg na soged, an nued ibmar imakdiiye, igi, an ichakwa imakdiiye. </v>
<v b="1CO" c="4" v="4">An ulubgi na itogua, gwen ibmar-oakalodi an itolesulinad. Degi-inigwele, geg an soged, ibmar gwen an oakalodisurye. Ar unnila Bab-Dummadbi sogoed, an ibmar-nued-imaksadibe, ibmar-ichakwa an imaksadibe. </v>
<v b="1CO" c="4" v="5">Degisoggu, Bab-Jesús-igar-nabogoed-ibagan-danikoed-iduar mer be sogmar: “Dule-wargwen nued arbasye, ichakwa arbasye.” Bab-Jesús-gannar-danikid be edarbemar. Ar a-dule, ibmar-negsichidgi-bukwad gwallu-meegwadse onononikoed. Bab-Jesús dulemar-e-gwagegi-binsanaid osanalogoed. Geb degi, wala-walagwen Bab-Dummad amarga sogoed, “Be nued ibmar-imaksaye.” Geb agi, dule-nug-odummogoed. </v>
<v b="1CO" c="4" v="6">Agala, gwenadgan, bemarga ibmar-nuedga-guegala, an bemarga soged, adi, bemar angi, degi, Apolosʼgi durdakmalagar, Bab-Dummad-Gardagi narmakar naidyob, mer dogdar dule-dummagan wilub-obichaa be dako. Adi, mer dummad-wargwen bur dummarba be dakegar, degi, baiddi mesagwar dakegar. </v>
<v b="1CO" c="4" v="7">Degite, ¿ar doa nug-dummarba dule-baiganba be-imaksunna? ¿Ar ibu Bab-Dummad bega uksasulid be niksunna? Bab-Dummad bela bega ibmar uksad. Degite, ¿ibiga na wargwen be-ganguedgi-ibmar-amisayob be san-dummarba imaksunna? </v>
<v b="1CO" c="4" v="8">Ar bemar bato unnitiba ibmar nikmalad. Bato bemar mani-ibedmalad, anmar be-bendaksasuli bato bemar reyga gunonimalad. Bitigi bemar rey-sunsogedina gadin, adi, anmar bemarba negdakmogagar. </v>
<v b="1CO" c="4" v="9">Degisoggu, an dakgua, anmar-Bab-Jesús-sapingan-bur-dummagana, anmar-oburgwilesokaliyobi, Bab-Dummad, solaba an-nasiksamalayob an dakdo. Anmar baliwiturmarga, degi, dulemarga, ibmar-akargunaid-oyolenaidyob bela napneg-naidga oyolenaid. </v>
<v b="1CO" c="4" v="10">Anmar Cristo-sabedba dule-ibmar-wissulidga an gunonimalad. Bemardi, Cristoʼba dule-ibmar-nue-wisidga gunonimalad. Anmar dule-nolloganaga gunonimalad, bemardi, dule-gannarbagwadga gunonimalad. Bemardi, nue-nug-odummolesmalad, anmardi, mesagwar gunonimalad. </v>
<v b="1CO" c="4" v="11">Emidsega, anmar ukumaada-gudimalad, uku-uku itodimalad, degi, mor-sate an gudimalad. Dulemar sabsur-anmar-imakdimalad, degi, neg-sate an gudimalad. </v>
<v b="1CO" c="4" v="12">Anmar bela-belad na arganagwar ise-arbadii na gudimalad. Dulemar anmargi isdar-sunmakalile, anmardi, egi nued-sunmakdedaed. Anmardi emarse baregillediid, degite anmar baisur itodiid. </v>
<v b="1CO" c="4" v="13">Anmargi binsa isdar sunmaklealir, anmardi ise-itoagwar aimar-abinsadimalad. Emi-ibadse, we-napneg-naid-ibmar-isganayob anmar-dakmalad. Degi, we-napneg-naid-ibmar-mileganayob anmar-imakdidimarbalid. </v>
<v b="1CO" c="4" v="14">We-garda an-bese-narmaksiidi bemar-obingegsaegarsulid. Suli, degisuli. Bemarga binsaed-ukegalad. Ar bemar an-mimmigan-sabed gumalad. </v>
<v b="1CO" c="4" v="15">Ar bemar miliambe (10,000) Cristoʼgi-bemarga-sunmakmalad sunna be nikumar-inigwele, geg bab-sunnaddi ichesur be nikumalad. An Cristo-Jesús-Gayaburba-Nuedgi-sunmakedgi an burbar be-babga gunonimalad. </v>
<v b="1CO" c="4" v="16">Degisoggu, an bese wilesakwaa an egismarsun, be an-daedba be damaloye. </v>
<v b="1CO" c="4" v="17">A-ulale, an bemarse Timoteo-barminadapid. We-Timoteoʼde, Cristoʼgi an-machi-sabedid, degine, Bab-Jesúsʼgi nue-akanaid-dulebalid. An wisdo, we-dule, anga galakuosulid. Timoteo bemar-gannar-insaega imakoed, igi an Cristoʼgi nanadii, degi, igi an bela Jesúsʼba-nanaimalad danar-ambikunonidamalad-abargi, degi, bela neggweburmargi dule-odurdakdibali. </v>
<v b="1CO" c="4" v="18">Bemar gwenna-gwenna dukin san-ogannodimar an itoged, an bemarse naosuliyob be angi binsamalad. </v>
<v b="1CO" c="4" v="19">Bab-Dummad bemarse ataknabi an-abegele, an bemarse emisgwasaar nadapoed. An bemarse omosar, dule-san-dummarba-imakdimalad an dakdapoed, bule amar gannarba Bab-Jesúsʼgi nanadimardibe, igi, unnila binsa gayaginbi asginnee gordii an dakdapodidibe. </v>
<v b="1CO" c="4" v="20">Ar dule Bab-Dummad-e-negdakmaid wisile, unnila gayaginbi binsa ibmar sogsulid, eba gudii imaked. </v>
<v b="1CO" c="4" v="21">Degite, ¿ibi be abemarsunna? An bemar-omosale, ¿sabsur-bemar-odurdakbi be an-abemala? ¿Sabedgi binnalee bemarga sunmakbi be an-abemala? Be-itolegedmardo. </v>
<v b="1CO" c="5" v="1">Emi an wisgusdo, bemar-abargi dule-wargwen e-omesulidba negsichigi yolediiye. A-dule, e-bab-ome e-omega imakdiiye. We-dule, igar-nabirid gwen imakdisulid. Bab-wissurrmaladbela weyob gwen itoledisulid. </v>
<v b="1CO" c="5" v="2">¿Degite, bemar san-dummarba imakmarde? Bemar we-isguedba bur wile-itogewilubbinad. Ar dule-degigusadi, bemar-abargi bemar onogewilubbinad. </v>
<v b="1CO" c="5" v="3">Andi an sogdo. An bemar-abargi sanar-gudisurmar-inigwele, an bemar-abargi-gudiiyob be angi binsamaloed. An bemar-abargi-gudiiyob, an-daklesulidgi dule-degigusadi, bato an ega igar itosad. </v>
<v b="1CO" c="5" v="4">Anmar-Dummad-Jesucristo-nuggi bemar danar ambikumalale, an bemar-abargi-gudiiyobi sigmogoed, degine, Bab-Jesús-e-gangued bemarba gudii gumogoed. </v>
<v b="1CO" c="5" v="5">We-dule-isgudiid nia-saila-Satanásʼga be urmakmalo. Adi, e-san-obelolegega, degi, Dummad-Jesús-danikoed-ibagi e-burbadi abonolegegar. </v>
<v b="1CO" c="5" v="6">Degisoggu, bemar-san-dummarba-imakedi, gwen nuedsulid. ¿Ar be wissurmarsi, madugi e-ina wis bipii egwachale, bela madu omuddaed? Ar deyobmodo, dule-wargwen-isgudiid, bela sunna dulemar-ichoged. </v>
<v b="1CO" c="5" v="7">Degisoggu, madubur-ina-sered-mieyobi ibmar-be-oichogedgi be bangumar. Adi, bemar madubur-inasuli, madubur-binidyob be gumalagar. Ar ade, Cristo, Oburgwilegoenad-Iba e-sibad-wawaad-sunnadid. Ar a-sibad-wawaad bato anmarga burgwisad. </v>
<v b="1CO" c="5" v="8">Degisoggu, anmar Oburgwilegoenad-Iba onomarsun. Anmar-isguedi madubur-ina-seredyobi gued. Degisoggu, madubur-ina-seredyob, binsaed-isganagi, degi, galagwensurdaedgi, iba onogosurmalad. Bemar madubur-inasulidyob, nued-binsaedgi, nue-napiragwadgi, be iba onomalo. </v>
<v b="1CO" c="5" v="9">An bemarga garda-iduar-narmaksadgi an sogsamalad: Mer bemar dule-negsichigi-yoledimaladba be akamaloye. </v>
<v b="1CO" c="5" v="10">An bemarga, dulemar-yoo-Bab-Jesús-amimaladba be mer akamaloye an sogsulid. Dule wegimaladba: Negsichigi-yoledimalad, dule-maniginbi-binsadimalad, emar-yardakar-atursamalad, bab-dummagan e-bab-dummadga-imakdimalad. An sogsulid, mer be we-dulemarba akamaloye. Ar deyob an bemarga sogele, we-napneg-naidgi be bangumalar-itole. </v>
<v b="1CO" c="5" v="11">Unnila an bemarga sogdo, dule-wargwen, Bab-Jesúsʼba-naiye-sogdiid, degite, dule-negsichigi-yolediid, maniginbi-binsadiid, binsa bab-dummadga-imakleged e-bab-dummadga-imakdiid, gadi-gakan-berbeged, gadi-mumgued, gadi-emar-yardakar-atursaed, amar-dulemarba mer be akamarye, degi, mer eba be mas gunmarye. </v>
<v b="1CO" c="5" v="12">Amba-yoo-Bab-Jesús-amimaladga geg an igar itoged. Ar bemar, Bab-Jesús-amismaladgardi igar itogergebed. </v>
<v b="1CO" c="5" v="13">Bab-Dummadi, dule-yoo-Bab-Jesús-amimaladga igar itogoed. Degisoggu, Bab-Dummad-Gardagi-sognaidyob be imakmarsundo: “Dule-isgana bemar-abargi be onomarsun.” </v>
<v b="1CO" c="6" v="1">Bemar abin-abin imakarmalale, ¿ibiga dummagan-Bab-Jesús-wissurmaladse be igar nabironaddamala? ¿Geg bemar Jesucristoʼgi-akananaimaladse igar-nabironamarsi? </v>
<v b="1CO" c="6" v="2">Ar bemar Jesucristoʼgi-akananaimalad dule-we-napneggi-bukmaladga igar nabirogoed. Ar bemar wemarga igar-nabirogoedde, be-igar-burwiganadi, ¿geg na be nabomarde? </v>
<v b="1CO" c="6" v="3">Deginbali, ¿ar bemar wissurmarbarsi, anmar baliwiturmarga igar-nabirogega gumaloed? Degisoggu, we-napneggined-igar-bursunna, sunna be nabomardo. </v>
<v b="1CO" c="6" v="4">We-napneggined-igargangi be abin-abin imakarmalale, ¿ibiga dule-Bab-Jesúsʼba-naisurmalad bemarga igar-nabogega be imakdamala? </v>
<v b="1CO" c="6" v="5">Bemar-obingegsaega an bemarga soged. ¿Ar bemar-abargi gwenadganga igar-nabogega gwenad-wargwensaar nue-binsaed-nikadaed sursi? </v>
<v b="1CO" c="6" v="6">Emide, bemar dule-igar-nabomalad-Jesúsʼba-naisurmalad-asabin, gwenadgan-gwenadgan abin-abin na imakmargu. Mer deyob be damala. </v>
<v b="1CO" c="6" v="7">Ar bemar na abin-abin-imaknanaidgine, bato na be nue-nosmalad. ¿Bur nuedinsursi, binsa dule be-wioarmalar? ¿Bur nuedinsursi, binsa dule bei ibmar atursasmalar? </v>
<v b="1CO" c="6" v="8">Emide, bemar gwenadgangi binsa yoledimalad, degine, e-ibe ibmar atursadimalad. Deyob bemar be-gwenadgan-imakewilubsulid. </v>
<v b="1CO" c="6" v="9">¿Ar be wissurmarsi, dulemar-igar-napira-imaksurmalad Bab-Dummad-e-negdakmaidse dogosurmalad? Degisoggu, mer be yardaklemalo. Dule-Bab-negse-dogosurmalad, wemalad: Dulemar yoo-abirgin-niku negsichigi-yoledimalad, ibmar-sobarmalad-e-bab-dummadga-imakdimalad, ome-dikarba, degi, sui-dikarba yoledimalad, omegangii damalad, machergan na machered e-omega-imakmalad, omegan na ome e-macheredga-imakmalad. </v>
<v b="1CO" c="6" v="10">Atursamalad, dogdar-maniginbi-binsamalad, mumguerbamalad, gadi-dulemar-ukabsamalad, dule-yardakar mani-atursamalad. Dulemar wegidamalad, Bab-Dummad-e-negdakmaidse gwen dogosurmalad. </v>
<v b="1CO" c="6" v="11">Bemar epenne gwenna-gwenna deyob nanadii gusmalanad. Emigindi, bemar, gwage uruklesmalad, gwage-swilidik gusmalad, isgussuliyob Dummad-Jesús-nuggi, degi, Bab-Dummad-Burbagi bemar gunonimarsunnad. </v>
<v b="1CO" c="6" v="12">Belagwapa an sunna ibmar saedbiid. Degi-inigwele, belagwapa ibmar-nueganbi anga guosulid. Ar belagwapa sunna ibmar an sae-inigwele, ibmar an-nidiguega geg an imaked. </v>
<v b="1CO" c="6" v="13">Deginbali, masgullegedi sabangalad. Sabanmoga, masgullegedgarmogad. Saban, degine, masgulleged, Bab-Dummad ebobela osulogoed. Anmar-sandina, negsichigi abirgunagwarsuli yolegegarsulid. Anmar-san, Bab-Jesúsʼga arbaegalad, degi, Bab-Jesús anmar-sangi na e-nug ogannolegegalad. </v>
<v b="1CO" c="6" v="14">Bab-Dummad, igi-Bab-Jesús-burgwarmaigu, gannar odulosgusa, abayobi, gannar na e-ganguedgi Bab-Dummad anmar-san burgwarmai odulomogoed. </v>
<v b="1CO" c="6" v="15">¿Ar be wissurmarsi, Cristoʼgi bemar-san akanaid? ¿An-san Cristoʼgaditega, degite, an-san ome-gambanuchuga-ukega an imakode? Suli, degisulid. </v>
<v b="1CO" c="6" v="16">¿Ar be wissurmarbarsi, dule ome-gambanuchu na e-omega imaksar, ebogwad na san-wargwennagwadga gunonidaed? Ar Bab-Dummad-Gardagi sognaid: “Ome na sui-ebogwa san-wargwennagwadga gunonikoed.” </v>
<v b="1CO" c="6" v="17">Ar dule Bab-Jesúsʼgi akanonikile, burbaledgine, san-wargwennaa Bab-Jesúsʼba gunonidasunnad. </v>
<v b="1CO" c="6" v="18">Degisoggu, negsichigi-yolegedgi be bangumarsun. Ar isgued-baidgi dule-wargwen isgusar, e-sangi isgussulid. Ar negsichigi-yolegeddi, na dukin e-sangi isgudiid. </v>
<v b="1CO" c="6" v="19">¿Ar be wissurmarsi, bemar-san, Bab-Dummad-Burba-Isligwaled-e-neg gued? Bab-Dummad, E-Burba-Nued bemarga uksad. Emigindi, E-Burba-Nued bemargi maid. Degisoggu, bemar na bemargadsulid, bemar Bab-Dummadgadid. </v>
<v b="1CO" c="6" v="20">Ar Bab-Dummad gargedgi bemar-baksad. Degisoggu, bemar-sangi, degi, bemar-burbagi, Bab-Dummad-nug odummomarsun, ar sogbobela, be-san, degi, be-burba, Bab-Dummadgad gued. </v>
<v b="1CO" c="7" v="1">Be anse gardagi-narmakar igar-soggwen-egichismalad an be-abin imakmardo. Ar nuedindo, dule ome-nikusulir. </v>
<v b="1CO" c="7" v="2">Degi-inigwele, ar negsichigi-yolemalad dogdar-nikasoggu, bur-nabirid, dule na ome-nikued. Degi, omemoga, na sui-nikumogad. </v>
<v b="1CO" c="7" v="3">Sui na e-ome-ebogwa abirgunagwar nanae-wilubbid, degi, ome deyobi, na e-sui-ebogwa nanae-wilubmogad. </v>
<v b="1CO" c="7" v="4">Ar ome na e-san bar egadsulid, e-suigadid. Degi, e-suimoga, na e-san bar egadsurmogad, e-omegadmogad. </v>
<v b="1CO" c="7" v="5">Degisoggu, mer bemar na be gorsuli gudii gumalo. Degi-inigwele, ar bebogwa na be Bab-Dummadse-gorbied-ular, gatik ise-bagagwar gudii imakbied-ulale, na be igar-nabosmalardi, nabirdo. A-sorbali, na be gannar golewilubmalad. Deyob be dasurmalale, abakalegi na be geg-san-bargamaladba, nia-saila-Satanás isguega be-imakarmalale. </v>
<v b="1CO" c="7" v="6">We an-bemarga-sogedi, an bemarga nui soged. An bemarga sogsulid deyob be imakmarye. </v>
<v b="1CO" c="7" v="7">An binsaendo, bitigi bela machergan anyob gusana gadinye. Ar degi-inigwele, Bab-Dummad anmarga igar akar-akar uksad. Dule-gwensakga ome-nikusulid-igar uksad. Baidgardina, ome-nikued-igar uksamogad. </v>
<v b="1CO" c="7" v="8">Degisoggu, abirgin-niksurmaladga, degi, ei-sui-burgwismaladga an sogsundo, ar nuedirdo, bemar anyob gudii gumarmogar. </v>
<v b="1CO" c="7" v="9">Ar bemar geg na san-bargamalardi, bur abirgined be nikumarsundo. ¿Ar bur galagwensuli isgudiidba bur nuedsursi abirgunagwar gudimalar? </v>
<v b="1CO" c="7" v="10">Abirgunagwar-gudimaladgardi an igar-uked, we-igar-ukedi ani an sogsulid, Bab-Jesús soged: “Ome mer e-sui metoye.” </v>
<v b="1CO" c="7" v="11">Ar ome sui-metele, mer bar sui-nikuodo. Ar gannar e-suise-moerdi, nabirdo. Degi, macheredmo, mer ome-metemogodo. </v>
<v b="1CO" c="7" v="12">Baigangardi, ani an soged, Bab-Jesús sogsulid, gwenad-wargwen, ome-Bab-Jesúsʼba-naisulid-nikadibe, e-ome ar e-metebisulile, mer a-gwenad e-ome-metodo. </v>
<v b="1CO" c="7" v="13">Degine, ar ome-wargwen sui-Bab-Jesúsʼba-naisulid-nikadibe, e-sui ar e-metebisulir, mer a-ome e-sui-metodo. </v>
<v b="1CO" c="7" v="14">Ar ade, sui-Bab-Jesúsʼba-naisulid e-omeba nugusiid, degi, ome-Bab-Jesúsʼba-naisulid e-suiba nugusimogad. Ar degisulile, be-mimmigan Bab-Dummadgi isganamardo. Ar emigindi, be-mimmigan bato Bab-Dummadgi nugusiid. </v>
<v b="1CO" c="7" v="15">Ar dule-Bab-Jesúsʼba-naisulid, ebo-nikumaidgi bangubidibe, dule-Bab-Jesúsʼba-naidgi banguodo. Ar gwenad-machered, degi, gwenad-bundor, a-dule-Bab-wissulid-nikumai degisadeguodeeye ega igar maisulid. Ar Bab-Dummad anmarse gochad, anmar dulemar-baid-ebo ulubgi-bogidik-itogedgi nanamalagar. </v>
<v b="1CO" c="7" v="16">Omegwa, ¿be-sui beba sunna abonoleye be wissi? Machered, ¿be-ome beba sunna abonoleye be wissi? </v>
<v b="1CO" c="7" v="17">Bab-Dummad-bega-igar-uksadbali, na be gudii gumalargebed. Ar igidgi Bab-Dummad bese gornoniki, deyob be gudii gumalodo. Weyob an bega, bela Bab-Jesúsʼgi-bensurmaladga igar ukmardo. </v>
<v b="1CO" c="7" v="18">Ar Bab-Dummad bese gochagua, ¿be abgan-uka-duku sikale? Ar degiile, deyob be gudiguodo. Bab-Dummad bese gochagua, ¿be abgan-uka-duku sikarsuli? Ar degiile, mer be abgan-uka-duku sikodo. </v>
<v b="1CO" c="7" v="19">Be abgan-uka-duku-sikardibe, sikarsurbardibe, gwen akarsulid. Unnila Bab-Dummad-Igar-Mamaidba-nanaed abeleged. </v>
<v b="1CO" c="7" v="20">Ar Bab-Dummad bese gochagua, igi-gudii bese gocha, deyob be gudigodo. </v>
<v b="1CO" c="7" v="21">Ar be dule-maiga-gudii ¿Bab-Jesús bese gocha? Ar deyobile, mer be isdar-itogo. Ar sunna dule-maiga-gudiidgi be nabir-noe-itogele, ar be nodo. </v>
<v b="1CO" c="7" v="22">Ar Bab-Jesús maiga-be-gudiidgi bese gochagu, Bab-Jesúsʼga maiga-gudiid be bergunonikid. Amba deyobmodo, maiga-be-gudisulidgi, na be-itolegedba-be-gudiidgi, Bab-Jesús-bese-gornonigu, be Cristo-maiga gunonikid. </v>
<v b="1CO" c="7" v="23">Bab-Dummad gargesaila be-baksamalad, degisoggu, melle dule-baid-maiga be gumarsun. </v>
<v b="1CO" c="7" v="24">Degisoggu gwenadgan, bemar wala-walagwen igi-gudii Bab-Dummad bemarse gocha, ar deyob, Bab-Dummadga be nanamarsundo. </v>
<v b="1CO" c="7" v="25">Ar yaganagardi, Bab-Jesús-sogedba an sogsulid. Ani an soged, an nabir mag neg-itogedba, Bab-Dummad-wile-an-daknonikidba an soged. </v>
<v b="1CO" c="7" v="26">Andi an itogua, neg-galagwensuli-gunaidba an sogsundo, dule omesulile, ome-nikusulir bur-nabir an itoye. </v>
<v b="1CO" c="7" v="27">Ar be ome-nikale, mer be ome-metodo. Amba be omesulile, mer ome-nikuedgi be binsaodo. </v>
<v b="1CO" c="7" v="28">Ar be ome-nikuele, gwen be isguosulid. Ar yagwa-gwensak sui-nikuele, gwen isguosurmogad. Degi-inigwele, na abirgunagwar-nikumaladdi, we-napneggi igar-buled nikumaloed. Ar we-igargan-buled-nikubisuli an be-abemalanad. </v>
<v b="1CO" c="7" v="29">Gwenadgan, we an-bega-sogmalad, ibagan-giakwasoggu, an bemarga sogsun, bemar-ome-nikamalad, ome-nikasuliyob be nanamarsun. </v>
<v b="1CO" c="7" v="30">Ar bemar-bodimalad, bodisurmaladyob be nanamarsun. Bemar-alledimalad, alledisurmaladyob be nanamar. Degi, bemar-ibmar-bakdimalad, we-ibmar begadsulidyob be nanamarsun. </v>
<v b="1CO" c="7" v="31">Degi, we-napneggined-ibmarmargi be yeer itodimalad, we-napneggined-ibmarmargi yeer itodisulidyob be nanamarsun, ar ade, we-napneg-daklegedi bergudoed. </v>
<v b="1CO" c="7" v="32">Bemar mer bukib-binsadii gumarsun. Dule ome-niksulidi Bab-Jesús-ibmarginbi binsadiid, igi-Bab-Jesús-weligwar-ito-imakodibeye binsadiid. </v>
<v b="1CO" c="7" v="33">Ar dule ome-nikaddi, we-napneg-naid-ibmargi binsadiid, igi-e-ome-weligwar-ito-imakodibeye na binsadiid. </v>
<v b="1CO" c="7" v="34">Amba deyobmodo, ome-sui-sated, yagwa-ebogwa ebo emalad. Wemardi, unnila na e-san-swilidik-guega, degi, e-burba-swilidik-guega Bab-Jesús-ibmarginbi binsadimalad. Ar ome-sui-nikaddi, we-napneg-ibmargi binsadiid, igi-e-sui-weligwar-ito-imakodibeye bur binsadiid. </v>
<v b="1CO" c="7" v="35">We-an-bemarga-sogedi, bemar-idu igar-nollosur-mesega an sogsulid. Suli, agarsuli. Bemarga igar-nuedga-guega an soged, adi, bemar igar-napiragwadgi, igar-dule-yardaksulidgi, unnila Bab-Jesús-igargi binsanai-guega an soged. </v>
<v b="1CO" c="7" v="36">Ar dule-wargwen binsadibe, e-yagwa-abesiidbo bato nikued nabirye, yagwa sui-nikued-e-birga bato mosye. Ar nikubiele, nikuodo. Ar nikusale, nueddo, isguosulid. </v>
<v b="1CO" c="7" v="37">Ar dule-baiddi, akarsur-itogele, e-yagwa-abesiidbo na nikubisulile, e-itogedba imakmogodo. Ar a-dule igar-nued imaknamodo. </v>
<v b="1CO" c="7" v="38">Degisoggu, dule, e-yagwa-abesiidbo nikuele, nueddo. Dule-baiddi, e-yagwa-abesiidbo nikubisulile, bur nueddo. </v>
<v b="1CO" c="7" v="39">Ome-sui-nikadi, e-sui amba dula gudiile, igar-maidba e-suigi alakwaa gudiguoed. Ar e-sui-burgwisardi, a-ome gannar sui nikubiele, e-itolegedba nikuodo. Unnila Bab-Jesúsʼba-naid-nikued abelesunnad. </v>
<v b="1CO" c="7" v="40">Andi an itogua, a-ome bar sui-nikusulile, bur-weligwar-gudigusar an itoged. We-an-bemarga-sogedi, an binsado Bab-Dummad-Burba we nabir itomoye. </v>
<v b="1CO" c="8" v="1">Emigindi, bab-dummaganga-imaklegedga masgulleged-ukmaladsik an bemarga sogbido. Nabir sogmardo, “Bela anmar ibmar wisidbimarye.” Ibmar-wisiguedi, dule-san-dummarba-itoge dule-imaked. Dule-sabgueddi, ulubgi anmar-ogannoged. </v>
<v b="1CO" c="8" v="2">Dule-wargwen na ibmar-wisye gordiile, amba yoo ibmar nue-wisgu gudiid. </v>
<v b="1CO" c="8" v="3">Ar dule Bab-Dummad-sabele, Bab-Dummad na wisdo, we-dule e-sabed. </v>
<v b="1CO" c="8" v="4">Nabirdo, bab-dummaganga-imaklegedga masgulleged-uked-igar weyobid. Anmar wisid, bab-dummaganga-imakleged, we-napneggi bab-dummad-sunnadsulid, unnila Bab-Dummad-sunnad wargwenna gued. </v>
<v b="1CO" c="8" v="5">Ibmar-baigan we-napneggineddibe, nibaliddibe, bab-dummaganye-sogledimar-inigwele, Bab-Dummadsulid. (Ar bab-dummagan bukidarye sogmalad, degine, dule-dummagan-nug-nikamalad bukidarbarye sogmarbalid.) </v>
<v b="1CO" c="8" v="6">Ar anmargardina, unnila Bab-Dummad-sunnad wargwenna gued. A-Bab-Dummad anmar-babad, aginbi bela ibmar danikid, degine, anmar Bab-Dummadga dula gudimogad. Degine, Dule-Dummad, wargwenna gubalid, adi, Jesucristo gued. Agine, bela ibmar danibalid, degine, anmar aba dula gudimogad. </v>
<v b="1CO" c="8" v="7">Ar degi-inigwele, we-ibmar dulemar bela wisidbisurmalad. Ar gwenna-gwennaa amba binsaed we-san bab-dummadga-imaklegedga uklesye. Degisoggu, we-san bab-dummadga-imaklegedga-uklesad-gundogu, e-binsaed nollosoggu, isguddasunnad. </v>
<v b="1CO" c="8" v="8">Bab-Dummad anmar-mas-gunnedba anmar-abingasulid. Anmar-mas-gunnedba bur dule-nuedga anmar gunonidasulid. Anmar-mas-gunsulidba bur dule-isganaga anmar gunonidasurbalid. </v>
<v b="1CO" c="8" v="9">Unnila nue salakarmar, be-akarsuli-itogedba be mas-gunmaladi, mer gwenadgan-amba-ulubgi-nollomalad-ichogega be imakmalo. </v>
<v b="1CO" c="8" v="10">Be we-igar-wisidba, bab-dummagan-neggi, gwenad-wargwen mas gunsii be-dakalir, a-gwenad amba Jesúsʼgi-bensulid nollogwale, ¿bab-dummaganga-san-uklesad guchasurmogar be insae? Guchamogaled. </v>
<v b="1CO" c="8" v="11">Bedi, mag-neg-itoged-ular, be-nuggi we-gwenad-e-san-burba be oyogsaoed. Ar a-gwenadga Cristo burgwismogad. </v>
<v b="1CO" c="8" v="12">Degisoggu, gwenadgan-amba-nollomalad isguega be imakele, Cristoʼgi be isgunaimodo. </v>
<v b="1CO" c="8" v="13">Degisoggu, an-san-gunnedba, gwenad-amba-nollogwad, isguega-an-imakele, bar an san gunnosurdo, adi, melle an-gwenad isguega an imakegar. </v>
<v b="1CO" c="9" v="1">¿An Jesús-e-sapin-bur-dummadga gumosursi? ¿An wargwen an-itogedba gudisursi? ¿Anmar-Dummad-Jesús an daksasursi? ¿Ar Bab-Jesús-nuggi-an-arbaed-ular, bemar Jesúsʼba-nanaimaladga gunonisursi? </v>
<v b="1CO" c="9" v="2">Ar dule-baiganga an Bab-Jesús-e-sapin-bur-dummadga-gumogadsulile, bemargardi, an Bab-Jesús-e-sapin-bur-dummadga-gumogaddo. Ar bemar Bab-Jesúsʼgi-bensuli-gunonikidba an nue-oyolenaid, an nue Jesús-e-sapin-bur-dummadga-gumogadye. </v>
<v b="1CO" c="9" v="3">Ar dule-angi-sunmakdimalad-abin weyob an sogdedaed: </v>
<v b="1CO" c="9" v="4">¿Anmar Bab-Jesúsʼga-arbaedgi geg mas-gunmosi? ¿Geg anmar gobbarsi? </v>
<v b="1CO" c="9" v="5">¿Anmar ome-Bab-Jesúsʼba-naid geg nikumar be insae, degi, geg an sedabar be insae? Ar Bab-Jesús-e-sapingan-bur-dummagan-baigan, Bab-Jesús-urbamar, degine, Cefas Pedroʼye-nugbalid, amar na ome-nikamarmogad, degine, eba seddamarmogad. ¿Deyob geg anmar imakmarmode? </v>
<v b="1CO" c="9" v="6">Anmar Bab-Jesús-Igargi-sunmaked-ular, ¿ibiga anmar Bab-Jesús-e-sapingan-bur-dummagan-baiganyob geg bendaklemarmoga? ¿Unnila Bernabé-anbo masgunned-amiega arbaed-baidgi arbabalirgebe? </v>
<v b="1CO" c="9" v="7">¿Ar sordaga-arbadiid-wargwensaar na dukin bennukdii guo be insae? Deyob guosuli. ¿Dule-uva-digsadi e-uva-sanmakoed gunnosur be insae? Gunnoe. ¿Dule-sibad-wawaad-edarbed, na e-sibad-wawaad-nunis gobdisur be insae? Gobdii. </v>
<v b="1CO" c="9" v="8">Mer be binsamalo, an we-ibmar-sogedi, unnila we-napneggi-dulemar-sogedba an sogye. Suli. Ar Bab-Dummad Moisésʼga-Igar-Uksadgi ¿degi-sognaimosursi? </v>
<v b="1CO" c="9" v="9">Ar Moisés-Igar-Mesisadgi igar narmakar sognaid: “Moli-bebe-nikad ibmar-gwag-egwirmaknair, melle e-gaya edinno, adi, sunna ibmar-gwag maoed.” Deuteronomio 25:4 ¿Ar Bab-Dummad unnila moli-bebe-nikad-wiledakedba deyob sogsa be insae? </v>
<v b="1CO" c="9" v="10">Suli, degisuli. Anmargi sunmaknaimogad. We, Bab-Dummad igar-mesisadi anmar-ular weyob igar mesisad. Ar dule napa imunair, degi, baiddi ibmar-gwag-e-uka-minair, bato na ulubgi binsanaidamalad, ibmar-gwag na egadga gumogoye. </v>
<v b="1CO" c="9" v="11">Ar anmar bemar-abargi san-burbaledga ibmar digele, ¿anmar ibmar-sanaled bemar-abargi geg wee be insae? </v>
<v b="1CO" c="9" v="12">Ar baiganbela bemar-ibmar-uked abingadiid. Anmar-bursunna, anmar be-ibmar-uked abingaewilubmarmogad. Emidi, anmar bemar-ibmar-ukewilubbinad gwen abingadisurmalad. Aka bur anmar wiledimalad. Adi, Cristo-Gayaburba-Nued mer galegegar. </v>
<v b="1CO" c="9" v="13">Dule-Babse-goled-neggi-arbamaladi, a-neggi-mas-nikad gundamalad, ¿be wissurmarsi? Degine, dule-Babga-ibmar-ogumakar-ukleged-ailagi-arbamaladi, ibmar-uklesad-e-san gundamarmogad. </v>
<v b="1CO" c="9" v="14">Amba deyob Bab-Jesús sogsamogad, dule-Bab-Gayaburba-Nuedgi-sunmakdimaladi, agi gudigumarmogoye. </v>
<v b="1CO" c="9" v="15">Degi-inigwele, andi we-igar-maidba an bese ibmar egisdisurmalad. Degine, we-garda an bemarse narmaksisurbalid, adi, bemar anga ibmar ukmalagar. Bab-Jesús-Igargi-sunmaked-ular, be an-bendakmarye-sogele, a-idu an burgwed bur-nabir an itoged. Amba bemar anga ibmar-uksurmalale, ar Bab-Jesús-Igargi-sunmaked bur-weligwar an itoged. </v>
<v b="1CO" c="9" v="16">Ar Bab-Gayaburba-Nuedgi an sunmakdele, na san-dummarba-imakedba an sunmaksulid. Ar deyob an sunmakergebed. Ar igi an gusale, an Bab-Gayaburba-Nuedgi sunmaksulir. </v>
<v b="1CO" c="9" v="17">Degisoggu, ar an yeer-itogedgi an Bab-Jesús-Gayaburba-Nuedgi an sunmakdiile, ibmar-nued anga uklegodo. An imakbisulidba sunmakerdi, dule-anga-ibmar-sogsadba an imaknaido. </v>
<v b="1CO" c="9" v="18">Degite, ¿igi an bennuklesunna? An-bennukleged wegiido: Binsa maniginsuli Cristo-Gayaburba-Nuedgi an sunmakdiid. Adi, Bab-Gayaburbagi-sunmakedba-bendaklege-wilubbinad mer imaklegegar. Wegiidba an yeer-itodiid. </v>
<v b="1CO" c="9" v="19">Degisoggu, bar an dule-sogedba gudiwilubsulinad. An wargwen ibmar-imakbiedba imakdiinad. Degi-inigwele, bela emar-maiga an gunonikid, adi, bur dulemar-bukidar Bab-Jesúsʼba nagumalagar. </v>
<v b="1CO" c="9" v="20">Judíoʼmarga, Judío na san-imaksad, adi, Judíoʼmar, Bab-Jesúsʼba nagumalagar. An Moisés-Igar-Mesisadba an dasulile, akarsur-inigwele, Moisés-Igarba an dae na san-imaksad, adi, Moisés-Igarba-nanadimalad Bab-Jesúsʼba nagumarmogagar. </v>
<v b="1CO" c="9" v="21">Dulemar-Moisés-Igarba-dasurmalad-abargi, Moisés-Igarba-dasuli an na san-imaksabalid, adi, amar Bab-Jesúsʼba nagumarmogagar. (An Bab-Dummad-Igar-Maidba dasurye an sogsulid, an soged, Cristo-Igar-Maidba an nanadimoye.) </v>
<v b="1CO" c="9" v="22">Dule-burba-nollomaladga, an an-burba nollo imaksamogad, adi, amar Bab-Jesús-Igarba nagumarmogagar. Bela dule-damaladyob an na san-imaksad, adi, bela dule-akar-akar-bukwad abakalegi gwenna-gwenna Bab-Jesúsʼba naguarmalale. </v>
<v b="1CO" c="9" v="23">Bab-Gayaburba-Nued-ular, deyob an imakdaed, adi, dulemar Bab-Jesúsʼba-naigunonikir, an yeer-itogwichi gumogagar. </v>
<v b="1CO" c="9" v="24">¿Ar bemar wissursi? Bela abarmaked-neggi na bengunanair, bela abarmakedbidamalad. Degi-inigwele, unnila wargwennaa nakwisadbi ibmar-bur-nued sued. Bemar we-ibmar-bur-nued-suega, abarmaked be imakmar. </v>
<v b="1CO" c="9" v="25">Bela dule-dodomaladgi-abarmakmaladi, bela-bela durdakmalad. Weyob imakmaladi, adi, dulemargi-nakwega imakmalad. Unnila nabir we-napneggi ibmar-bur-nued baisursunna-berguedbina sognanaid. Anmardi ologurgin-geg-berguedbina alamaknanaid. </v>
<v b="1CO" c="9" v="26">Degisoggu, an yogasaar abarmaknaisulid. Degi, an urwenaibalidi, daksuli an yogasaar urwenaisurbalid. </v>
<v b="1CO" c="9" v="27">Suli, degisuli. An na dukin na san-odurdaknaid, degine, an-san anba-ibmar-imaked an imaked. Ar degisulile, an dule-baigan-odurdakdii-nanasadi, anba bur obinnalile, andi bur sorba mellealile. </v>
<v b="1CO" c="10" v="1">Gwenadgan, bemar nue insamalo, igi Bab-Dummad bela anmar-dadgan mogir-urba-semaigusa, degi, igi bela Demar-Ginnidye-nugad-abargi obaksamala, deun demar ega dinnaa imaksagusgu. </v>
<v b="1CO" c="10" v="2">Degisoggu, bela anmar-dadgan Moisés-ebo-bulakwaa mogirgine, degine, demargine, Bab-Dummad-diigi-oglesmaladyobi gusmalad. </v>
<v b="1CO" c="10" v="3">Deginbali, bela anmar-dadgan mas-burbaled emaladbi guchadbimalad. </v>
<v b="1CO" c="10" v="4">Degine, bela amar gobed-burbaled emaladbi gobsadbimarbalid. Ar ade, akwa-burbaled eba nadapgusad, agi dii-ainied gobsamalad. Ar we-akwa Cristo gued. </v>
<v b="1CO" c="10" v="5">Degi-inigwele, anmar-dadgan-bur-melu Bab-Dummad-yeer-itoge imaksasurmalad, a-ulale, nega-dulesulidganba anmar-dadgan burgwismarsunnad. </v>
<v b="1CO" c="10" v="6">We-ibmarmar-gusadi, anmar-odurdakega deyob gusad, adi, anmar mer anmar-dadgan ibmar-isganabina-sogsamaladyob ibmar-isganabina sogegar. </v>
<v b="1CO" c="10" v="7">Degine, melle be-dadgan-abar-gusmaladyob bab-dummaganga-imaklegedse be gormalo. Bab-Dummad-Gardagi weyob narmakar naid: “Dulemar ambikusmalad, orgi-moli-sobaledga mas guchamalad, degi, ega gobsamalad, geb a-sorba ega dodonanai gusmarbalid.” </v>
<v b="1CO" c="10" v="8">Degine, melle be abirgunagwarsuli negsichigi yoledii gumalo, igi be-dadgan gwenna-gwenna degigusmaladba, mili-dulagwen-gakapaa (23,000) ibagwengi burgwisgusmala. </v>
<v b="1CO" c="10" v="9">Degine, melle Bab-Jesús-wilubdaknai gumarbalo, igi be-dadgan-gwenna-gwenna Bab-Dummad-wilubdakbi-guarmaladba, naibe-buledgi bukidar warmaksamala, degi, burgwisgusmala. </v>
<v b="1CO" c="10" v="10">Degi, melle Bab-Dummadgi urwale be sunmakmalo, igi be-dadgan-abar Bab-Dummadgi-urwale-sunmaksamaladba, baliwitur-dule-oburgwedse anmar-dadgan oburgwilesgusmala. </v>
<v b="1CO" c="10" v="11">We-ibmar bela degigusadi, anmarga oyolegegalad, adi, anmar mer deyob damalagar. Degine, Bab-Dummad-Gardagi narmakar naibalid, adi, anmar emi negdukumosadgi dula-gudidimaladga sogegar, nue-salakarmarye. </v>
<v b="1CO" c="10" v="12">Degisoggu, ar dule Bab-Jesús-igargi gannasgwa-nanadii itogele, nue-salakar, mer isguo. </v>
<v b="1CO" c="10" v="13">Be isguedgi-wilubdaklear sogele, be binsao, we-wilubdaklegedgi, dule-baigan wilubdaklesmoye. Ar Bab-Dummad gwen galakumaisursoggu, wilubdakleged anmarga-nagumaid ise-anmargi-obicha-imaked imakosulid. Isguedgi-wilubdakleged anmargi noni-sogele, Bab-Dummad anmarga igar-egabaloed, adi, anmar wilubdaklegedgi mer galakuega, gannarbaa gudii guegar. </v>
<v b="1CO" c="10" v="14">Degisoggu gwenadgan-sabemalad, mer bab-dummaganga-imaklegedse gordii gumalo. </v>
<v b="1CO" c="10" v="15">Ar be binsaed-nue-nika-damaladsoggu, an-ibmar-bega-sogedgi be nue-binsadii gumalo, wede ibnued-an-sogdibe, ib-isgana-an-sogdibe. </v>
<v b="1CO" c="10" v="16">Anmar vino-gobbalile, Bab-Dummadga dog-nuedye-sogmaladgine, ¿we soglesursi, Cristo-abe-milesadba anmar bato Cristoʼgadmoye? Deginbali, anmar madu-gunnega bisge-bisge mimimaladgine, ¿we soglesursi, bato anmar Cristoʼgadye? </v>
<v b="1CO" c="10" v="17">Anmar ichesur-gumar-inigwele, unnila madu-wargwenna an gunmalad. Debayobi, anmar-ichesulid, san-wargwenna Cristoʼgi anmar gunonimarmogad. </v>
<v b="1CO" c="10" v="18">Emigindi, Israel-dulemar-e-ibmar-imakmalad be dakmalana: Bab-Dummad-ailagi-ibmar-ogumakar-uksad guchamalale, ¿oyonaisursi, ede, Bab-Dummadba-mesa akanonimarye? </v>
<v b="1CO" c="10" v="19">Emide, ¿igi an sogsunna? ¿An sogsi, bab-dummaganga-imakleged, we gangued nikaye? ¿An sogsi, bab-dummaganga-imaklegedga-ibmar-ogumakar-ukleged, we ibnuedye? Suli, degi an sogsulid. </v>
<v b="1CO" c="10" v="20">An sognaido, Judíoʼsurmalad ibmar-ogumakar-ukmalad, we niaga ukmarye, Bab-Dummadgarsurye. An bemar-abesurdo, niaba bemar akanai gued. </v>
<v b="1CO" c="10" v="21">Ar bemar geg Bab-Jesús-nog-gobnai, degi, nia-nog-gobnai gued. Degine, Bab-Jesús-mesegi mas-gunsii, degi, nia-mesegi mas-gunsii, geg bemar gumarbalid. </v>
<v b="1CO" c="10" v="22">¿Ar Bab-Dummad bemargi nobgubi be abemarsi? ¿Ar anmar Bab-Dummadba bur dutusursi? Suli, degisuli. </v>
<v b="1CO" c="10" v="23">Belagwapa sunna an ibmar-imakedbiid, degi-inigwele, belagwapa ibmar nueganbisulid. Belagwapa sunna an ibmar-imakedbiid, degi-inigwele, belagwapa burbar-nasguega an-imakosulid. </v>
<v b="1CO" c="10" v="24">Melle begadbi-ibmar-nued-imakedgi be binsamalo. Suli, degisuli. Aimar-baigangi be binsamarmogoed. </v>
<v b="1CO" c="10" v="25">San-ukleged-neggi bela san-ukleged be gunmar. Mer be egismalo, we-sande bia daniye, adi, be-ulubgi mer be ichakwa be itogegar. </v>
<v b="1CO" c="10" v="26">“Bela we-napneg-naidi, bela egi ibmarmar-bukwadi, Bab-Dummadgadid.” </v>
<v b="1CO" c="10" v="27">Dule-wargwen-Bab-Jesúsʼba-naisulid mas-gunnega bese gochale, be nabiele, be naoed. Bela bega masgunned ukalile, be gunnoed. Mer be egiso, we-masde bia daniki, adi, mer ichakwa ulubgi be itogegar. </v>
<v b="1CO" c="10" v="28">Ar dule-wargwen bega sokalirdi: “We-mas, bab-dummaganga-uklegega imaklesye,” a-san, mer be gunno. Ar ade, dule-bega-sogsadba, be wisgunonikidba, melle be gunno. “Bela we-napneg-naidi, bela egi ibmarmar-bukwadi, Bab-Dummadgadid.” </v>
<v b="1CO" c="10" v="29">An sogedi, be-ulubgi-binsaed-ular, an sogsulid. Suli. Dule-baid-e-ulubgi-binsaed-ular, an soged. Dule-gwensak sunna sogdaged: “¿Ibiga an wargwen-yeer-itodiidgi, dule-baid-angi-akar-binsaedba, angi ichakwa sunmakledagoe? </v>
<v b="1CO" c="10" v="30">An Bab-Dummadga dog-nuedye masgunned-idu sogsale, ¿ibiga angi ichakwa sunmakledabalosunna? ¿An masgunned-iduar dog-nuedye Bab-Dummadga an sogsasursi?” </v>
<v b="1CO" c="10" v="31">Degisoggu, be mas gundibe, be gobdibe, ibu be imakdibe, bela Bab-Dummad-nug-odummogega be imake. </v>
<v b="1CO" c="10" v="32">Judíoʼmardibe, degi, Judíoʼsurmaladdibe Jesúsʼba-nanaimaladdibe, mer be-nuki isguega-imaked be imako. </v>
<v b="1CO" c="10" v="33">Anyob be imakmar. Andi an bela an-ibmar-saedi, dulemar-baigan yeer-itogega an imaked. Unnila anginbi an binsabisulid, adi, bukidar Bab-Jesúsʼba abonolemarmogagar. </v>
<v b="1CO" c="11" v="1">Igi an Cristo-daedba gudimoga, deyob, be an-daedba damar. </v>
<v b="1CO" c="11" v="2">Gwenadgan an be-nug ogannomar, ar bemar an-iedisurmalad, degine, igi an be-odurdaksamala, amba bemar deyob nue-ganimalad. </v>
<v b="1CO" c="11" v="3">Bemar nue-wisgubi an be-abemardo, Cristo bela machergan-e-nonoga gued, degine, machergan, omegan-nonoga gumogad, degine, Bab-Dummad Cristo-nonoga gusimogad. </v>
<v b="1CO" c="11" v="4">Bela dule-machergan nonogi gurgin-sii Bab-Dummadse golele, Bab-Dummad-Gayaburba barsogdibe, gwen nabirsurdo. Ar dule Cristo-e-nonoga-guedgi dodonaiyob gunaid. </v>
<v b="1CO" c="11" v="5">Ar omedi, dunwesuli Bab-Dummadse gorgwichile, igi, Bab-Dummad-gayaburba-abingasad-barsoggwichile, gwen nabirsulid, e-suigi isdar-binsanaiyob gunaido, ar sailagia-gwiri na isayobi gunaido. </v>
<v b="1CO" c="11" v="6">Ar ome, e-nono dunwesulile, bur bela saila-gwiri-siked nabirid. Ar ome na saila-siked binge-itogele, igi, nono-gwiri-saed binge-itogele, ar degirdi, na nono dunwesunnodo. </v>
<v b="1CO" c="11" v="7">Ar machereddi, nono-dunwed abelesulid, ar ade, Bab-Dummad-yopira-dakleged-e-wilub na san-sediid, degine, dule-macheredba Bab-Dummad-nug ogannolegoed. Machereddi, e-omeba nug ogannolemogoed. </v>
<v b="1CO" c="11" v="8">Ar machered omegi danisulid, ome macheredgi danikid. </v>
<v b="1CO" c="11" v="9">Deginbali, Bab-Dummad, ome-nukad machered-obinnissulid. Bab-Dummad, machered-nukad ome-obinnisad. </v>
<v b="1CO" c="11" v="10">Degisoggu, a-ulale, ome e-nono dunwergebed, adi, machered-urbalidaed mag-daklegegar, deginbali, baliwiturmar mag-dakmogagar, omede, machered-urbali nanadiiye. </v>
<v b="1CO" c="11" v="11">Degisoggu, anmar Bab-Jesúsʼgindi, machergan, omegansuli geg gued, degi, omegan, machergansuli geg gumogad. </v>
<v b="1CO" c="11" v="12">Ar igi ome macheredgi daniki, deyob, machered omegi gwalulenonimogad. Degi-inigwele, belagwapa anmar Bab-Dummadgi danimalad. </v>
<v b="1CO" c="11" v="13">Bemar-sunnad be itomarmogana, ¿wede ome Bab-Dummadse nono-dunwarsuli-goled nabir be itoge? </v>
<v b="1CO" c="11" v="14">¿Ar machergan sailagia-suiti-gudigued binge itodasursi? </v>
<v b="1CO" c="11" v="15">Ar omegangardina, sailagia-suitisaed bur nabirid. Ar sailagia ega uklesad, musweyobguegar. </v>
<v b="1CO" c="11" v="16">Ar dule-wargwen we-igargi abin-abin sunmakbiele, an bega sogmardo, anmar igar-baidgi gwen odurdakdisurye, degi, Jesúsʼba-nanaimalad-danar-ambikunonidamalad, Bab-Dummadse-goledsik, igar-baid nikasurbarye. </v>
<v b="1CO" c="11" v="17">We-ibmar an bemarga sogsokalidsikdi, an bemar-nug gwen odummosurmalad. Ar bemar ambikualile, gwen ibmar-nued-imakega be ambikusurmalad. Aka ibmar-ichogega be imakdedamalad. </v>
<v b="1CO" c="11" v="18">Gebedgine, anga sogmardo, bemar-Jesúsʼba-nanaimaladi, danar ambikunonikile, na be boni-nikadamaladbali be bachik-bachik ambikubukwa damarye. An insagua, ar deyobsaar bemar gubuk an insado. </v>
<v b="1CO" c="11" v="19">Ar deyob sordamar-akar-akar-ambikumalad guergebed, adi, magar daklegegar, doamar nue-Jesúsʼba-nanaimalad-sunnadi. </v>
<v b="1CO" c="11" v="20">Bemar danar-ambikunonimalale, Bab-Jesús-burgwisad-e-binsaega mas-gunye-sogmalan-inigwele, gwen agala be ambikunoni dasurmalad. </v>
<v b="1CO" c="11" v="21">Bab-Jesús-burgwisad-e-binsaega-masgulleged-omosale, bemar emar-abitosuli wala-walagwengi masgulleged gutedamalad. Abala amba ukumaada besdamalad, abala, doggusadba, mumguddamalad. </v>
<v b="1CO" c="11" v="22">Ar bemar mas-gunmalaga degi, gobmalaga ¿be neg niksursi? ¿Ibiga be Jesúsʼba-nanaimalad-ambikunonidamalad be mesagwar imakmala? ¿Ibiga be gwenadgan-wilemalad obingegsabukmala? ¿Igi an bemarga sogo be insae? ¿An be-nug ogannomaloe? Suli. Wesikdi geg an be-nug ogannomalad. </v>
<v b="1CO" c="11" v="23">Bab-Jesús-sunnad igi an-odurdaksa, deyobi, an bemar-odurdaksamarmogad: Dummad-Jesús, darba-uklegoed-mutik madu susagusad. </v>
<v b="1CO" c="11" v="24">Geb Bab-Dummadga dog-nuedye-sogsad-sorba, madu bisge-bisge imaksad, degi, sogded: “Be gunmar, we, an-san. Bemar-ular weyob ichimakoed. Bemar an-insamalaga weyob be imakdii gumalo.” </v>
<v b="1CO" c="11" v="25">Jesús mas-guchad-sorba, amba deyob nog susbalid. Geb sogdebalid: “We-gobeddina, an-abed. Wedi, Bab-Dummad dulemar-ebo igar-bini-mesisad-e-wilub gued. Angi be binsamalaga weyob be gobdii imakmalo.” </v>
<v b="1CO" c="11" v="26">Degisoggu, we-madu be gunnarmalale, degi, we-gobed be gobbarmalale, Bab-Jesús-gannar-danikoed-ibase, bemar Bab-Jesús-burgwisad-igar be oyonanaid. </v>
<v b="1CO" c="11" v="27">Degisoggu, doa-dule igarsuli, dodoakwaa we-madu-guchale, degi, igarsuli gobed-gobsale, a-dule, Bab-Jesús-abegi, degi, e-sangi, nue-isgusdo. </v>
<v b="1CO" c="11" v="28">Degisoggu, madu-gunnoed-iduale, degi, gobed-goboed-iduale, na dukin wala-walagwengi ulubgi be itomalo, igi be gudidibe, isgudidibe, surdibe. </v>
<v b="1CO" c="11" v="29">Ar dule-wargwen isgued-nika we-madu-gunnele, degi, gobed-gobele, Bab-Jesús-sangi binsasulid-ular, dukin na san wiononikoed. </v>
<v b="1CO" c="11" v="30">A-ulale, bemar bukidar uelledimalad, degi, nolloo be itodimalad. Deginbali, bato bukidargus burgwismalad. </v>
<v b="1CO" c="11" v="31">Ar an na dukin-dukin ulubgi na san-magar-dakmalale, Bab-Jesús sabsur-anmar-odurdaknai gussuliled. </v>
<v b="1CO" c="11" v="32">Ar Bab-Jesús anmar-gudiid dakele, anmar-odurdaked, adi, anmar mer dule-baigan-Bab-Jesúsʼba-naisurmaladba sabsur odurdaklesii gumogagar. </v>
<v b="1CO" c="11" v="33">Degisoggu gwenadgan, bemar mas-gunnega danar-ambikunonikile, na be muchub-muchub edarbemalo. </v>
<v b="1CO" c="11" v="34">Ar dule-wargwen ukurba-itogele, na e-neggi mas gunnodo, adi, mer Bab-Dummad bemar-danar-ambikumaladgi yogasaar-guardamaladba bemar-sabsur-odurdakmalagar. An modapile, igar-baigandi an bemarga nudakdapoed. </v>
<v b="1CO" c="12" v="1">Gwenadgan, anmarga-gurgin-burbaled-Bab-Dummad-uked nue-wisi-gudigued an be-abemardo. </v>
<v b="1CO" c="12" v="2">Bemar nue wismalad, amba be Bab-Jesús-wissuli-gudimargu, bab-dummagan-sobarmalad-geg-sunmakedse be ebipiledii gusmalad. </v>
<v b="1CO" c="12" v="3">Agala, emigindi, nue-wisgubi an be-abemardo, Bab-Dummad-Burba-ganguedba, dule geg Bab-Jesús-ukabsaed, degine, na e-itolegedba geg sogbalid, “Jesús, Dummad-Biriginedye,” ar Bab-Dummad-Burba-Isligwaled ega sogergebed, deyob be sogye. </v>
<v b="1CO" c="12" v="4">Degirdi nabir. Gurgin-burbaled akar-akar nika-inigwele, unnila Bab-Burbadi, wargwennaa gued. </v>
<v b="1CO" c="12" v="5">Ar Babga-arbaed akar-akar-nika-inigwele, unnila Bab-Jesúsʼdi wargwennaa gued. </v>
<v b="1CO" c="12" v="6">Ar Babga-ibmar-imakleged akar-akar nikad, degi-inigwele, a-Bab-Dummadi e-sunnad anmargi-ibmar-imakega imaked. </v>
<v b="1CO" c="12" v="7">Gwenadgan-war-wargwengala, Bab-Burba gurgin-burbaled-akar-akar-ibmar-imaked uksad, adi, gwenadgan bela egi nabir bendaklemalagar. </v>
<v b="1CO" c="12" v="8">Bab-Burba, dule-war-wargwenga, nue-binsaed-nikaa-sunmaked ega uked. Baidgardi, nue-ibmar-wisid ega ukmogad, ar Bab-Burbadi, wargwennado. </v>
<v b="1CO" c="12" v="9">Amba Bab-Burba dule-baidga, nue-Jesúsʼgi-bensuli-nanaed ega uked. Degi, baidgardi, dule-uellemalad-sunna-nudaked ega ukmogad. </v>
<v b="1CO" c="12" v="10">Bab-Burba, baidgardi, ibmar-dakledisurmalad-imaked ega uked. Baidgardi, Bab-Gayaburba-barsoged uked. Baidgarmoga, nabir magar-burbar-ibmar-itoged, we, Bab-Burbadibe, we, burbamar-isganadibe. Degine, baidgarmoga, nabir gaya-baid-baid-sunmaked uked. Deginbali, baidgarmoga, nabir gaya-baid-baid-oduloged uked. </v>
<v b="1CO" c="12" v="11">Ar bela we-gurgin-burbaled-akar-akar-uklegedi, unnila Bab-Burba-wargwenna-guedbi uked. Degine, na e-itolegedba doamarga we-gurgin-burbaled ukbie, amarga uked. </v>
<v b="1CO" c="12" v="12">Ar igi anmar-sana wargwenna gue, degite, eba-akananaimalad bukidar gued. Eba-akananaimalad bukidar-gue-inigwele, sandi unnila wargwenna gued. Amba Cristo deyobmogad. </v>
<v b="1CO" c="12" v="13">Ar anmar bela unnila Bab-Burba-wargwenna-guedgi oglesmalad. Agi anmar bela san-wargwenna gunonikid, Judíoʼdibe, Judíoʼsurdibe, maidibe, maisurdibe, ar bela anmargi Bab-Burba ubosadbimalad. </v>
<v b="1CO" c="12" v="14">Dule-san unnila wargwenna gusulid, bukidar egi-akananaid nikad. </v>
<v b="1CO" c="12" v="15">Ar mali sokardibe: “Ar an argansursoggu, an san-e-sordasurye.” Degi-sogedba, soglesurdo, mali, san-e-sordasurye. </v>
<v b="1CO" c="12" v="16">Ar uaya sokardibe: “Ar an ibyasursoggu, an san-e-sordasurye.” Degi-sogedba, soglesurdo, uaya, san-e-sordasurye. </v>
<v b="1CO" c="12" v="17">Ar bela dule-san ibyabiile, ¿igi ibmar itosarsunna? Ar bela dule-san uayabiile, ¿igi ibmar usarsunna? </v>
<v b="1CO" c="12" v="18">Emigindi, Bab-Dummad na e-itolegedba dule-sangi eba-akananaid nasiksad. </v>
<v b="1CO" c="12" v="19">Ar belagwapa dule-sangi-akananaid emarbiina, ¿bia dule-san nagusarsunna? </v>
<v b="1CO" c="12" v="20">Ar emigindi, dule-sangi-akananaid bukidar-inigwele, unnila dule-sandi, wargwenna gued. </v>
<v b="1CO" c="12" v="21">Geg ibya arganga soged: “An be-abesurye, an wargwen unniye.” Degi, nono geg malimarga sogmogad: “An be-abesurmarye, an wargwen unniye.” </v>
<v b="1CO" c="12" v="22">Ar dule-sangi-akananaid-bur-nollo-daklemalad, amar bur-nue-abelemalad. </v>
<v b="1CO" c="12" v="23">Anmar-sangi-akananaid bur-baisurdaklemalad, a bur anmar ega nue-mor yodamalad. Degi, anmar-abagan-daklebisur-abeleged, a anmar odukuar, ise ega mor-yoigu sedidamalad. </v>
<v b="1CO" c="12" v="24">Ar anmar-san-odukuarsuli-baisur-dakleged, adi, ega mor-yosulir, akarsulid. Bab-Dummad ibiyobi anmar-san imaksa, bur baisur-dakleged, aka bur-nue akwega anmar-imaksad, ega nue-mor-yoe anmar-imaksad. </v>
<v b="1CO" c="12" v="25">Adi, melle san-akananaid na muchub-muchub sogmalagar, an bur nue-abelegedye. Bela sanmar-akananaid na bulakwaa bendakmalagalad. </v>
<v b="1CO" c="12" v="26">Degisoggu, san-akananaid-gwensak, ibmar nunmak-itogele, bela eba nunmaked itodamarmogad. Ar san-gwensakga nug-odummolenaile, bela eba weligwar itodamarmogad. </v>
<v b="1CO" c="12" v="27">Ar emigindi bemar Cristo-sanga gumarsunnad, degi, war-wargwena eba akananaidga gumarmosunnad. </v>
<v b="1CO" c="12" v="28">Bab-Dummad, Jesúsʼba-nanaimalad-danar-ambikunonidamalad-abargi gwenna-gwenna nug-imaksad: Gebegine, Bab-Jesús-e-sapingan-bur-dummaganga dule-nug-imaksad. A-sorba, Bab-Dummad-gayaburba-barsogmaladga dule-nug-imaksad. A-sorba, odurdaked-sailamarga dule-nug-imaksad. Geb, ibmar-dakledisulid-imakmaladga dule-nug-imaksad. Geb, dule-uellemalad-nudakmaladga dule-nug-imaksad. Dule-bendakmaladga dule-nug-imaksad. Dulemar-neg-akwemaladga dule-nug-imaksad. Dule-gaya-baid-baid-sunmakmaladga dule-nug-imaksad. </v>
<v b="1CO" c="12" v="29">¿Ar bela Bab-Jesús-e-sapingan-bur-dummaganbi gumarsi? ¿Bela Bab-Dummad-gayaburba-barsogmaladbisi? ¿Bela odurdaked-sailamaladbisi? ¿Ar bela ibmar-dakledisurmalad-imakmaladbisi? </v>
<v b="1CO" c="12" v="30">¿Ar bela dule-gegumair-nudakmaladbisi? ¿Bela gaya-baid-baid-sunmakmaladbisi? ¿Bela sunna gaya-baid-baid-odulomaladbisi? Suli, degisuli. </v>
<v b="1CO" c="12" v="31">Degisoggu, bur be gurgin-burbaled-nued amimarsun. Emigindi, andi bemarga igar-birigined-nued bur oyogoed. </v>
<v b="1CO" c="13" v="1">Igidibe, sunna dulemar-gaya-baid-baid-sunmakmalad an sunmakdibe, degine, baliwiturmar-gaya an wisbardibe, ar degite, sabedgi an imaksulile, an binsa esnon ee oimakeyob, degine, bormo-matargana na abin-abin sarsolenaiyob an gudiido. </v>
<v b="1CO" c="13" v="2">Bab-Dummad-Gayaburba-an-abingasad, an baiganga sogdibe, degine, bela Bab-Dummad-ibmarmar-dukuar-mamaid an wisbardibe, ar sabedgi an imaksulile, binsa an gudiido. Degine, e-ibmarmar-bela-wisguleged an wisgunonibardibe, degine, bela ulubgi-bensulidba sunna yarmar an onirbardibe, ar sabedgi an imaksulile, binsa an gudiido. </v>
<v b="1CO" c="13" v="3">An bela-ibmar-nuegan-an-nikad an bela wileganga ukdibe, degine, an-san-ogumaklegegala an ukbardibe, ar sabedgi an imaksulile, bela we ibmarmar-binsaleddo. </v>
<v b="1CO" c="13" v="4">Sabguedi, weyobid: Na urwed bargaed, nued-binsaedgi dulemar-bendaked. Geg nobgued, geg na san dummarba itoged, degi, geg baiganba dummarba na san imaked. </v>
<v b="1CO" c="13" v="5">Geg gwinni-gwinni daed, ibmar imakalir, geg eginbi binsaed, geg gwae-gwae urwed, degine, dule egi nosale geg bar ebinsaed, egi nossulidyob dakdedaed. </v>
<v b="1CO" c="13" v="6">Isguedgi geg wergued, unnila igar-napiragwadginbi wergued. </v>
<v b="1CO" c="13" v="7">Sabguedi, bela ibmar-nunmaked-abin burdidaed, bela ibmar bensurdaed, bela bensulidgi edarbedidaed, degi, bela ibmar-naibid-abin burdidaed. </v>
<v b="1CO" c="13" v="8">We sabgued-igar geg bergued, degi-sadeguoed. Bab-Gayaburba-barsogleged-igardi bergudoed, gaya-baid-baid-sunmaklemalad bar sunmaklegosulid, degi, ibmar-nue-wisigumalad bergudmogoed. </v>
<v b="1CO" c="13" v="9">Ar emigindi, abala ibmar an wismalad, degi, iche-iche yoo-ibmar-guoedgi an sunmakmalad. </v>
<v b="1CO" c="13" v="10">Ar bela ibmar-napiramalad nonikirdi, we-ibmar-amba-galakuar-bukwad bergudoed. </v>
<v b="1CO" c="13" v="11">An bipigwaunni, bipiganayob an sunmaksad, bipiganayob an binsasad, bipiganayob ibmar an daksad. An dule-macheredga gunonigu, bar mimmiganayob an dae gussulid. </v>
<v b="1CO" c="13" v="12">Emigindi, isbegi ibmar sunnasuli bolle-bolle-dakeyob Bab-Dummad-ibmar an dakmalad. Ibagan danikoed, anmar na nue-asabin dule-dakeyob Bab-Dummad-ibmar daknonikoed. Emigindi, bukidar amba an wissurmalad, igi-Bab-Dummad an-wisi, yoedsedi deyob an Bab-Dummad-wisgunonimogoed. </v>
<v b="1CO" c="13" v="13">Emigindi, Bab-Dummad-bensulid-igar, nue-bensulidgi Bab-Jesúsʼgi-ibmar-nuegan-edarbediid-igar, degine, sabgued-igar, wemar-sogbaagwadi, degisadeguoed. Degi-inigwele, wemar-sogbaagwadgi, sabgued-igar bur emargi obinsiid. </v>
<v b="1CO" c="14" v="1">Degisoggu, bela-bela dulemar-baigan-sabgudii be nanamarsun. Degine, Bab-Dummad-gurgin-burbarmalad-ukedbina bur be sogmar. Bur bule Bab-Dummad-gayaburba-abingasad-barsogedbina be itogewilubmalad. </v>
<v b="1CO" c="14" v="2">Ar dule, gaya-baid-baidgi sunmakele, Bab-Dummadgarbi sunmaked, dulemarga sunmaksulid. Ar ade, dulemardi aku e-itoged, e-ibmar-sogedi Bab-Burbaba ibmar-dukuar-maidgi sunmaked. </v>
<v b="1CO" c="14" v="3">Dule Bab-Dummad-Gayaburba-barsogedba dulemarga sunmakele, adi, dulemar-odurdakegalad, dulemar-ogannogegalad, degi, dulemar-bukib-binsadiid yeer-ito imakegalad. </v>
<v b="1CO" c="14" v="4">Ar dule gaya-aku-itolegedgi sunmakele, unnila we-dule na dukin e-burba-ogannogega sunmaked. Dule Bab-Dummad-Gayaburba-barsogerdi, adi, Jesúsʼba-nanaimalad danar-ambikunonidamalad-e-burba-ogannogega sunmakdaed. </v>
<v b="1CO" c="14" v="5">Bela bemar gaya-baid-baidgi sunmaked an be-abemalanad, degi-inigwele, bur bule bemar Bab-Dummad-Gayaburba-barsoged an abeged. Ar ade, dule-gaya-baid-baid-sunmakedba, Bab-Dummad-Gayaburba-barsoged bur-sunsogedid. Degine, dule-gaya-baid-baid-sunmaked nabir odulobalirdi, nueddo. Adi, nabir Jesúsʼba-nanaimalad-danar-ambikunonidamalad-e-burba ogannogegar. </v>
<v b="1CO" c="14" v="6">A-ulale, gwenadgan, emi an bemarse ataknadele, agi an bemarga gaya-aku-itolegedgi an sunmakdele, ¿ar wede ibnuedga bemarga guosi? Suli, ibnuedga bemarga guosuli. Ar Bab-Dummad-bemar-ibmar-wisgubi-abemaidgi an bemarga sunmakerdi, nueddo. Ibmar-nue-wisidgi-sunmakedgindibe, Bab-Dummad-gayaburba an abingasadgindibe, bemar-odurdakedginbardibe, amardi nueddo. </v>
<v b="1CO" c="14" v="7">Garmar-sunna-ogorlemalad gammudibe, gar-duba-nikaddibe, akar-akar nue ogorsulile, ¿igi mag be itogosunna igid-gar gornai? </v>
<v b="1CO" c="14" v="8">Deginbali, gar-trompeta nuekwa ogorlesulile, aku-itolegele, ¿doa urwenaega na guagwar gudioe? Guagwar gudigussurmalaled. </v>
<v b="1CO" c="14" v="9">Ar amba bemar deyobmodo. Ar be-gaya-sunmaked aku-itolegele ¿igi mag itolegosunna ibu be obare? Ar unnila binsa ee be sunmakgwisdo. </v>
<v b="1CO" c="14" v="10">We-napneggi bukidar-gaya-baid-baid-sunmakleged-nika an insado. A-gayamar bela mag itolegedbiid ibi na obarmala. </v>
<v b="1CO" c="14" v="11">Ar dule-anga-sunmaked mag an itosulile, a-dule-anbo gaya-emar-sunmaksulidga gued. </v>
<v b="1CO" c="14" v="12">Ar bemarga amba deyobmodo. Ar bemar gurgin-burbarmalad nue-abebuksoggu, bemar gurgin-burbaled nabir Jesúsʼba-nanaimalad-ogannogedbina bur bule be sogmarsun. </v>
<v b="1CO" c="14" v="13">Degisoggu, dule-wargwen gaya-aku-itoleged-sunmakdibe, Bab-Dummadse gaya-aku-itoleged-oduloged-gurgin egisbardo. </v>
<v b="1CO" c="14" v="14">Ar gaya-aku-itolegedgi Bab-Dummadse an gordibe, an-burbabi Bab-Dummadse gornaido, ar andi an aku itodo, gwen an gannalegosurdo. </v>
<v b="1CO" c="14" v="15">¿Degite, igi an saosunna? Burbar Bab-Dummadse an goloed, degine, mag-itogedgi an Bab-Dummadse gorbaloed. An burbar namakoed, degine, mag-itogedgi an namakbaloed. </v>
<v b="1CO" c="14" v="16">Ar Bab-Dummad-nug unnila burbar be ogannogwichile, ¿igi dule-be-abargigwichid, “Nabirye” sogosunna? Ar aku be-itoged, ibi be sogsa. </v>
<v b="1CO" c="14" v="17">Bedi na dog-nuedye Bab-Dummadga sogsado, ar dule-baiddi Bab-Dummad-nuggi gwen gannalegosulid. </v>
<v b="1CO" c="14" v="18">Bab-Dummadga dog-nuedye an sogdo, an bemarba bur bule gaya-baid-baid an sunmaked. </v>
<v b="1CO" c="14" v="19">Jesúsʼba-nanaimalad-danar-ambikunonidamalad-abargindina unnila gayaburba-sogatar an sogsaled, adi, magar an-sunmakgwichid itomalagar. Adi, agi gwenadgan-odurdakgwichi-gued bur nuedid, gaya-aku-itolegedba sunmakgwichi guedba. </v>
<v b="1CO" c="14" v="20">Gwenadgan, bemar-binsaedgi mer burwiganyob be binsamar. Isguedsikdi burwiganyob be damardo, be-binsaedgindi, dule-sergan-binsaedyob be binsamar. </v>
<v b="1CO" c="14" v="21">Moisés-Igargi narmakar maid: Bab-Dummad soged: “We Israel-dulemarga, gaya-baidgi, degine, gwabin-baidgi an sunmakoed, ar degite, gwen an-itogosurmalad.” </v>
<v b="1CO" c="14" v="22">Degisoggu, dulemar-Bab-Jesúsʼgi-bengudimaladga gaya-aku-itolegedgi-sunmakleged wilubga gued. Dulemar-Bab-Jesúsʼba-nanaimaladgardi, we-gaya-aku-itoleged wilubga gusulid. Dulemar-Jesúsʼba-nanaimaladgala, Bab-Dummad-Gayaburba-barsogleged, wilubga gued. Dule-Bab-Jesúsʼgi-bengudimaladgardi, Bab-Gayaburba-barsogleged wilubga gusulid. </v>
<v b="1CO" c="14" v="23">Degisoggu, Jesúsʼba-nanaimalad Bab-Dummadse-golega bela danar ambikunonikile, bela gaya-baid-baid sunmakedbimalale, agi dule-yogsaled, igi, dule-Bab-Jesúsʼba-naisuliddibe, bemar-abargi dognonikile, ¿bemargi sogosur be insae, bemar oes bukmarye? </v>
<v b="1CO" c="14" v="24">Ar bela bemar Bab-Dummad-Gayaburba-barsognanaidgi, dule-wargwen-Bab-Jesúsʼba-naisulid dognonidibe, dule-binsaled dognonidibe, bemar-ibmar-sogedba e-isgudiid magar itogoed. </v>
<v b="1CO" c="14" v="25">E-gwage-ulubgi-isgued-dukuar-naid osanalononikoed, degi, Bab-Dummad-nug odummogega yokorgi-sindigar Bab-Dummad-asabin signonikoed. Geb degi sogdagoed: “Nue-napira bemar-abargi Bab-Dummad gudiiye.” </v>
<v b="1CO" c="14" v="26">Degite gwenadgan, ¿igi an bemarga sogosunna? Bemar danar ambikunonikile, bemar nikamalad: Gwenna-gwenna namaked, baiddi, Bab-Jesús-Igargi odurdaked, baiddi, gaya-baid-baidgi sunmaked, baiddi, gaya-baid-baidgi-sunmaked-oduloged, degi, baiddi, Bab-Dummad-ibmar-dukuar-bukwad odaloged. Ar bela bemar Jesúsʼba-nanaimalad-danar-bukwad-ogannogega, we-ibmar imakewilubmalad. </v>
<v b="1CO" c="14" v="27">Ar bemar gaya-aku-itolegedgi sunmakele, unnila warbodibe, warbaadibe, sunmakewilubbid. Degine, gwensak-sunmaksad-sorba, geb baid sunmakmogoed. Degine, dule-gwensak ega odulogewilubbalid, wede ibu obare. </v>
<v b="1CO" c="14" v="28">Ar dule-e-oduloged sulile, mer bur Jesúsʼba-nanaimalad-danar-ambikunonimalad-abargi sunmakodo, unnila na dukin egarbi ibmar sogodo, degine, Bab-Dummadgarbi sogbalodo. </v>
<v b="1CO" c="14" v="29">Bab-Dummad-Gayaburba-barsogmalad amba deyobmodo, unnila warbodibe, warbaadibe, sunmakoed. Baigandi nue bar-itogoed, bule nue-nabir soggwisdibeye. </v>
<v b="1CO" c="14" v="30">Ar dule-gwensak dule-sunmakgwichid-itosiidgi, Bab-Dummad ega ibmar-soggwen oyononidibe, dule-sunmakgwichid bar sunmakosulid, adi, dule Bab-Dummad-ega-ibmar-soggwen-oyosad sogegar. </v>
<v b="1CO" c="14" v="31">Deyobi, bela bemar Bab-Dummad-Gayaburba sunna war-wargwen baid-sunmaksad-sorba sogmarmogad, adi, bela bemar durdakmalagar, degi, bela bemar na burba ogannomalagar. </v>
<v b="1CO" c="14" v="32">Bab-Dummad-Gayaburba-barsogmalad na e-burba bargamalad. </v>
<v b="1CO" c="14" v="33">Ar Bab-Dummad yogasaar-ibmar-imaked-dulesulid. Bab-Dummad ibmar-innikii-saed-duled. Anmar Jesucristoʼgi-akananaimalad danar-ambikunonikile, </v>
<v b="1CO" c="14" v="34">omegan danar-bukwadgi sunmakodeeye ega igar maisulid, bogidik sigmaloed. Ar ade, Moisés-Igar deyob narmakar sogmaimogad, omegan machergan-urbaligwa nanaoye. </v>
<v b="1CO" c="14" v="35">Ar omegan ibmar wisgubiele, e-neggi e-suise na egisoed. Ar ade, sunnasur dakleged, Jesúsʼba-nanaimalad-danar-ambikunonimaladgi omegan-sunmaked. </v>
<v b="1CO" c="14" v="36">An wisid, an bemarga-ibmar-sognaid be isdar-itomaloed. ¿Ar bemargi Bab-Dummad-Gayaburba ainiarsi? ¿Unnila bemarsebi Bab-Dummad-Gayaburba warmaksasi? </v>
<v b="1CO" c="14" v="37">Ar dule-gwensak na itogele, ede Bab-Dummad-Gayaburba-barsogedi, itobardibe, ede burbaledgi gannarba gudii, mag-itogewilubdo, we-igar-an-bemarse-narmakedi, we Bab-Dummad-igar-uked-sunnadye. </v>
<v b="1CO" c="14" v="38">Ar dule we-igar deyob daksulile, Bab-Dummad, E-Gayaburba-barsogedye dakosulid. </v>
<v b="1CO" c="14" v="39">Degisoggu, gwenadgan, Bab-Dummad-Gayaburba-barsogedbina be sogmardo. Deginbali, mer be dule gaya-baidgi-sunmakbi-itoged be bargamar. </v>
<v b="1CO" c="14" v="40">Bela igar-nikaa, nuekwaa be ibmar imakmalo. </v>
<v b="1CO" c="15" v="1">Gwenadgan, emigindi an bemarga Bab-Dummad-Gayaburba-Nuedgi-sunmakapid bemar ebinsamarsun. A-gayaburba-nued bemar abingasmalad, abali, amba bemar galakusuli nanadimalad. </v>
<v b="1CO" c="15" v="2">Deginbali, an bemarga Gayaburba-Nuedgi-sunmaksadba bemar nue nanadiile, egi be abonolesmardo, ar bemar unnila asginbi bengusur gussurmalar. </v>
<v b="1CO" c="15" v="3">Igi an odurdaklesmoga, ayob an bemar-odurdaksamarmogad: Cristo anmar-isgued-ular burgwisad, Bab-Dummad-Gardagi narmakar naidyob, gunonikid. </v>
<v b="1CO" c="15" v="4">Cristo napa-urba diglesad, degine, ibapaagi gannar durgusad, Bab-Dummad-Gardagi narmakar naidyob, gunonikid. </v>
<v b="1CO" c="15" v="5">Cristo gannar durgusgu, Cefasʼse na magarosad. We-Cefasʼde, Pedroʼye nugbalid. A-sorba, Cristo e-ambe-gakabogwadse (12) magarosbalid. </v>
<v b="1CO" c="15" v="6">A-sorba gwenadgan-e-dulataled-ilatar-gwena-bukwadse (500+) magarosbalid, a-gwenadgan amba bukidar dula gudidiid, abar bato burgwismarbalid. </v>
<v b="1CO" c="15" v="7">A-sorba, Jacoboʼse Jesús magarosad. A-sorbali, e-sapingan-bur-dummaganse magarosbalid. </v>
<v b="1CO" c="15" v="8">Geb a-sorba, napidgi, Cristo anse magarosmogad. An dule-wargwen gwaluleged-e-ibagan-maisulidba gwalulesayob, an gunonikid. </v>
<v b="1CO" c="15" v="9">Ar ani an Bab-Jesús-e-sapingan-bur-dummagan-e-solabalidid. Degine, Jesús-e-sapin-bur-dummadga-gumogaga an nugsalegewilubsulinad, ar ade, Jesúsʼba-nanaimalad-baregindii an gusad-duled. </v>
<v b="1CO" c="15" v="10">Ar Bab-Dummad nabir angi binsasadbali, ar emigindi an a-dulega gunonido. A-ular, weyob an gudisunnad. Ar Bab-Dummad angi arbasadi, binsarsunna arbassulid. Ar ade, emarba an bur bule arbasad. Ar ani an arbassulid, Bab-Dummad gangued-anga-uksadba an deyob arbasad. </v>
<v b="1CO" c="15" v="11">Degisoggu, andibe, Jesús-e-sapingan-bur-dummagan-baigandibe, anmar bemarga weyob Bab-Dummad-Gayaburba-Nuedgi sunmaksamalad, degine, bemar weyob A-Gayaburba-Nued abingasmalad. </v>
<v b="1CO" c="15" v="12">Ar Cristoʼgi sunmaklediile, Cristo burgwisgu, gannar durgusye, ¿ar degite, ibiga bemar-abargi gwen-gwen sogsunna, dule burgwisale, gannar bar-durguosurye? </v>
<v b="1CO" c="15" v="13">Ar dule burgwisale, gannar bar durgusulile, Cristo burgwisgu, gannar bar-durgussurmodo. </v>
<v b="1CO" c="15" v="14">Ar Cristo gannar durgussulile, binsa Bab-Igargi anmar sunmakdido, degine, bemar binsa Cristoʼgi bensuli gudimardo. </v>
<v b="1CO" c="15" v="15">Degisoggu, anmar gakanba binsa Bab-Dummad-barsogdimarsundo, ar ade, anmar sogdiid, “Bab-Dummad Cristo-burgwisad gannar odulosye.” Ar burgwismalad gannar durgusulile, Bab-Dummad Cristo-odulossurdo. </v>
<v b="1CO" c="15" v="16">Ar burgwismalad gannar durgusulile, Cristo gannar durgussurmodo. </v>
<v b="1CO" c="15" v="17">Ar Cristo gannar durgussulile, binsa bemar Jesúsʼgi bensuli gudimardo. Ar degisoggu, amba bemar be-isguedgi gudimarsundo. </v>
<v b="1CO" c="15" v="18">Degisoggu, Cristoʼba-nai-burgwismalad abonolessurmarmosundo. </v>
<v b="1CO" c="15" v="19">Ar Cristo unnila we-napnegginedginbi anmarga ibmar-nuedga guele, anmar bela dulemar-we-napnegginmaladba nue-wiledimardo. </v>
<v b="1CO" c="15" v="20">Emigindi, Cristo dule-burgwismalad-abargi gannar durgusad. Cristo gannar-durgusadgi, dule-burgwismalad-iduedga gunonisunnad. </v>
<v b="1CO" c="15" v="21">Ar dule-wargwengi burgwed-igar nonisoggu, dule-wargwengi gannar-durgued-igar nonibardo. </v>
<v b="1CO" c="15" v="22">Ar igi bela dulemarga Adánʼgi burgwed-igar noniki, debayobi, bela dulemar Cristoʼgi durgunonimaloed. </v>
<v b="1CO" c="15" v="23">Dule-burgwismalad Bab-Dummad-igar-mesisadba gannar durgunonimaloed: Cristo-inse durgusad, geb a-sorba, Cristo gannar danikile, eba-nanaimalad gannar odurgunonikoed. </v>
<v b="1CO" c="15" v="24">Degi, geb neg-bergued nonikoed, bela burbar-dummagan-negsemamaid, bela burbar-sailaganga-gumaid, degine, bela burbar-gandikidba-gangued-nikmalad osulosale, geb degi, Cristo na e-ganguedba negdakmaid, Bab-Dummadga-gumaidga na uknonikoed. </v>
<v b="1CO" c="15" v="25">Ar Cristo bela e-isdarmalad-birgi-nakwedse negsemai guergebed. </v>
<v b="1CO" c="15" v="26">Cristo solaba e-isdarad-napi-osulogoedi, burgwedid. </v>
<v b="1CO" c="15" v="27">“Ar bela Bab-Dummad, Cristo-nag-urba ibmar-urbisad.” Salmo 8:6 Degisoggu, mag-itoledo, Bab-Dummaddi Cristo-urbaligwa gunonisulid, ar ade, Bab-Dummad bela Cristo-urba ibmar urbisad. </v>
<v b="1CO" c="15" v="28">Ar bela ibmar Cristo-urba urbilenonikile, geb Cristo Bab-Dummad-Machi na e-sunnad Bab-Dummad-urbaligwa nanadoed, ar ade, Bab-Dummad bela Cristoʼga ibmar uksad. Geb agi bela Bab-Dummad-sogedba ibmar gunonisunnoed. </v>
<v b="1CO" c="15" v="29">Deginbali, gannar-durguleged-igar sulile, degite, ¿ibiga burgwarmalad-anar Bab-diigi-ogleged-igar imakmarsunna? Ar dule-burgwarmalad durgusulile, degite, ¿ibiga burgwarmalad-anar Bab-diigi-ogleged-igar imakmarsunna? </v>
<v b="1CO" c="15" v="30">Ar degite, anmar ¿ibiga wachi-iliba boni-abargi gudimarsunna? </v>
<v b="1CO" c="15" v="31">Gwenadgan, napira an bemarga soged, bemar Bab-Jesucristoʼba-naidba, igi an weligwar itoge, ayobi, napiragwadba an bemarga sogbalid, an bane-bane burgwednaga gudiid. </v>
<v b="1CO" c="15" v="32">Ar we-napneggi-gudiguedbi nikale, ibmar-baid satele, ¿ibiga an Éfeso-neggweburgi achu-ursilimarbo garitodii gussunna? Ar dule-burgwarmalad durgusulile, “Anmar mas-gunmala, anmar gobed-gobmala, ar anmar banedse burgwemaloed.” </v>
<v b="1CO" c="15" v="33">Mer be yardaklemar: “Dulemar-nuegan, dulemar-isganaba-akaele, isguddamalad.” </v>
<v b="1CO" c="15" v="34">Nue be binsamar, mer bar be isgumar, isguedgi be nomar. Bemar-obingesaegala an bemarga soged, bemar bukidar amba Bab-Dummad-nue-wissuli gudimalad. </v>
<v b="1CO" c="15" v="35">Ar gwenna-gwenna egisdamaloed, degite: “¿Dule-burgwismalad igi gannar durguoe? ¿Igi e-san daklegosunna?” </v>
<v b="1CO" c="15" v="36">¿Aku be itosi? Ar ibmar-gwag-niega be ibmar-gwag-digedi, ¿bina ibmar-gwag-e-uka nunguergebsursi? </v>
<v b="1CO" c="15" v="37">Be oros-gwaggi-dakleged digdibe, be ibmar-gwag-baid digdibe, e-war-sunnad be digsulid, e-gwag be diged. </v>
<v b="1CO" c="15" v="38">Ar Bab-Dummad ega e-san-ukedi, na igi-dakle ega ukbiedba uked. Degine, ibmar-gwaggala na egad-egadba e-san ega uked. </v>
<v b="1CO" c="15" v="39">Ar sanmar bela emarbi daklesulid. Dulemar-san akar-dakleged, ibdula-sanmar akar-daklemogad, ibmar-gukuarmalad-san akarmogad, degine, uamar-san akarmogad. </v>
<v b="1CO" c="15" v="40">Amba deyobmodo, nibneggined san-nikmogad, degine, napneggined san-nikmogad. Nibneggined-e-san-daklegedi, napneggined-e-sanbo akar dakleged. Degine, e-yeerdakleged ebo akar daklebalid. </v>
<v b="1CO" c="15" v="41">Dad-ibeler-gaed, nii-gaed-ebo, akalad, degine, niisgwamar-gaed amba akarmogad. Ar niisgwamar na akar-akar-gaed nikananaed. </v>
<v b="1CO" c="15" v="42">Amba deyobi, dule-gannar-durguedsik gumogoed. Dule burgwisale, diglesale, e-san nungudoed. Ar gannar-durgusad-sorbardi, bar nunguosulid. </v>
<v b="1CO" c="15" v="43">Degi, dule-san isdar-daklegedgi digleged. Durgunonikogudi, yeerdakle durgunonikoed. Dule-san nollogwadgi digleged. Durgunonikile, nollosulidgi durgunonikoed. </v>
<v b="1CO" c="15" v="44">Degine, dule burgwisale, e-san-we-napneggined digleged. Durgudagogudii, bato san-gwagsa san-burbaled-nika durgudagoed. We-napneggined-san-nikale, burbaled-san nikamodo. </v>
<v b="1CO" c="15" v="45">Ar weyob Bab-Dummad-Gardagi sognaid: “Adán, dule-gebesailadga gunonikid. We-dule, dulasaila gunonikid.” Génesis 2:7 Adán-napid, Cristoʼd. Cristoʼdi, dulega burba-dulad uked. </v>
<v b="1CO" c="15" v="46">Ar san-burbaled-inse nonisulid, san-we-napneggined-inse nonikid. Geb a-sorba, san-burbaled nonikid. </v>
<v b="1CO" c="15" v="47">Dule-gebe-we-napneggi-aideged, unnila we-napnegginedid. Dule sorba-nonimogadi, adi, nibnegginedid. </v>
<v b="1CO" c="15" v="48">Adán-san-nikusmaladyob we-napnegginmalad san-nikmarmogad. Ar Cristoʼba-nanaimaladdi, Cristoʼyob san nikumarmogoed. </v>
<v b="1CO" c="15" v="49">Ar igi anmar dule-we-napnegginedyobi daklemala, deyobi, anmar dule-nibneggi-danikidyobi daklemarmogoed. </v>
<v b="1CO" c="15" v="50">Gwenadgan, we an bemarga sogdo, ar san-we-napneggined, geg Bab-Dummad-e-negdakmaidse doged. Deginbali, ar ibmar-nunguoed nibneg-geg-nunguedse geg dogbalid. </v>
<v b="1CO" c="15" v="51">Igar-dukuar-maid an bemarga soggwelo: Bela anmar burgoedbisurmalad, degi-inigwele, bela anmar-san gwagoedbiid. </v>
<v b="1CO" c="15" v="52">Ar napi-gar-trompeta-goloedgi, anmar-san ukiar, anmar ibya-muru-sade-daedyob gwagoed. Ar ade, gar-trompeta goloed, geb agi dulemar-burgwismalad durgudagoed, san-gwapid-geg-nungued-nika durgudagoed. Degine, anmarmoga, anmar-san gwagdemarmogoed. </v>
<v b="1CO" c="15" v="53">Ar ade, we anmar-san-nabir-nunguedi, gwagergebed, san-gwapid-geg-nunguedga guergebed. Degi, anmar-san-nabir-burgwedi, gwagergebed, san-geg-bar-burgwedga guergebed. </v>
<v b="1CO" c="15" v="54">We anmar-san-nabir-nunguedi geg-bar-nungue gusale, anmar-san-sunna-burgwedi geg-bar-burgwe gusale, geb agi, Bab-Dummad-Garda-narmakar-maidba gunonisunnoed: “Burgwed-igargi-nakwilesadba, burgwed-igar bergussun.” Isaías 25:8 Bab-Dummad-Gardagi sognaibalid: </v>
<v b="1CO" c="15" v="55">“Burgwed, ¿bia be-boni-dummadgande nadsunna? Burgwed, ¿bia dulegi-be-obined nadsunna?” </v>
<v b="1CO" c="15" v="56">Ar burgwed-e-bonigana, isguedid, degine, Moisés-Igar-Mesisad isguedga gangued uksad. </v>
<v b="1CO" c="15" v="57">Anmar emigindi, anmar Bab-Dummadga dog-nuedye sogmarsundo, ar anmar-Dummad-Jesucristoʼba burgwed-igargi-nakwega anmar-imaknonikid. </v>
<v b="1CO" c="15" v="58">Degisoggu gwenadgan-sabemalad, gatik gannaa be imakmar, mer be galakumalo, gatik Bab-Jesús-Igargi arbanai be gumar. Ar bemar wisid, emi, bemar Bab-Jesús-Igargi arbananaid, binsa be alamaknanaisulid, bemarga igar-nuedga gumaloed. </v>
<v b="1CO" c="16" v="1">Gwenadgan, Jesucristoʼgi-akananaimaladga, mani-welegedsik an sogbido, igi Jesúsʼba-nanaimalad-Galacia-yalagi-bukmaladga an sogsa, ayob bemar imakmarmogo. </v>
<v b="1CO" c="16" v="2">Itoged-iliba gebe-iba-nagudedgi bemar wis-mani-amismaladba be mani urbemalo, adi, mer geb an monadapir, bemar mani-weenai gumalagar. </v>
<v b="1CO" c="16" v="3">An bemarse modapile, a-mani-bemar-wesad, bemar dule-Jerusalénʼse-a-mani-sedega-be-susmaladi, garda-nika an barmidoed. </v>
<v b="1CO" c="16" v="4">Ar an-sunnad bemarba-nabi be an-abemarmogale, dulemar-Jerusalénʼse-mani-sedmaloed anba namarmogodo. </v>
<v b="1CO" c="16" v="5">An Macedonia-yarse-arbid-sorba, an bemarse nadapoed, ar ade, Macedoniaʼse-naed anga igar maid. </v>
<v b="1CO" c="16" v="6">An bemar-walik undarsaar-meger an megodo. Sulirdi, dii-wied-nii-berguedse an bemar-abargi mego an insado. Geb a-sorba, an-nadapidba-naega bemar an-bendakoed. </v>
<v b="1CO" c="16" v="7">Ar an bemarse-naoedgi, Bab-Dummad bemar-walik undarsaar-meged an-abegele, an megodo. Sikwas an bemar-dakbisulid. </v>
<v b="1CO" c="16" v="8">Ar emigindi, Pentecostés-Ibagan-naguedse Éfeso-neggweburgi an maiguoed. </v>
<v b="1CO" c="16" v="9">Ar dulemar-bukidar Bab-Jesús-Igar-isdar-dakmalad-nika-inigwele, Bab-Jesús-Igargi gatik-sunmakega anga yawagakmar nue-argaded. </v>
<v b="1CO" c="16" v="10">Bemarse Timoteo modapile, nue akwemalo, adi, bemar-abargi weligwar gudiguegar, ar ade, an-arbadiiyobi, Bab-Dummadga arbadimogad. </v>
<v b="1CO" c="16" v="11">Degisoggu, mer Timoteo ibgwensur be dakmalo. Anse nuedgi bonisuli barmidaged be imakmalo, ar an gwenadgan-baiganmala Timoteo-edarbedimalad. </v>
<v b="1CO" c="16" v="12">An gwenad-Apolosʼgi wilenaigusando, gwenadgan-baiganmala bemarse ataknaegar. Degi-inigwele, yapa emisgwadi bemarse naegusad. Ega igargan-argader, bemarse ataknadapo an insado. </v>
<v b="1CO" c="16" v="13">¡Nue atakmalo! ¡Nue salakarmalo! ¡Bab-Jesúsʼba inniki nanamalo! Dobsuli be nanamalo, gandik be imakmalo. </v>
<v b="1CO" c="16" v="14">Bela bemar-ibmar-imakedi, sabedgi be imakmalo. </v>
<v b="1CO" c="16" v="15">Gwenadgan, bemar wisid, Estéfanas-negginmalad-inse Acaya-yargi Bab-Jesús-abingasad. Emigindi, amar Jesucristoʼgi-akananaimalad-bendakdimaladid. </v>
<v b="1CO" c="16" v="16">Degisoggu, an be-abemarsundo, bemar dulemar-weyobdamalad-urbalii gudigued, degine, dulemar-gadi-arbamalad-urbali, degi, dulemar-Jesúsʼba-nanaimalad-gadi-bendakmalad-urbali bemar gudigumalad. </v>
<v b="1CO" c="16" v="17">An yeer itodo, Estéfanas, Fortunato, degine, Acaico anse nonimargu, ar ade, amar bemar-nuggi an-bendaknonimalad. </v>
<v b="1CO" c="16" v="18">A-dulemar burbar nue an-ogannononimalad, degine, burbar bemar-ogannosmarmogad. Dule-degidamalad bemar a-dulemar mag-dake nanae-wilubmalad. </v>
<v b="1CO" c="16" v="19">Asia-yargi Jesúsʼba-nanaimalad-ambikunonidamaladga, nued-sogeye, an sogsiid. Aquila, Priscila-ebo, Bab-Jesús-nuggi, Jesúsʼba-nanaimalad-e-neggi-danar-ambikunonidamalad, bemar nueganbi-sogeye, bemarga sogsimogad. </v>
<v b="1CO" c="16" v="20">Gwenadgan bela bemarga-sogsimalad, bemarde nueganbi sogeye. Na be muchub-muchub bela angaagwale be nued-sogeye, na ga be sogmar. </v>
<v b="1CO" c="16" v="21">Ani Pablo, an-sunnad an garda narmaksadgi bemarga sogsiid nued-sogeye. </v>
<v b="1CO" c="16" v="22">Ar dule-gwensak Bab-Jesucristo-sabsulile, a-dule ukabsaleged, nabirid. ¡Anmar-Dummad-Jesucristo, be dage! </v>
<v b="1CO" c="16" v="23">Bab-Jesucristo bemargi nued binsamarsun. </v>
<v b="1CO" c="16" v="24">An bela Cristo-Jesúsʼgi bemar-sabed. Be itomargua.</v>
<v b="2CO" c="1" v="1">Ani Pablo, Bab-Dummad-sogedba Cristo-Jesús-e-sapin-bur-dummadga-gumogadid, degine, gwenad-Timoteo, anbo bemar Corintoʼgi Jesúsʼba-nanaimalad, degine, bela bemar Jesucristoʼba-nanaimalad bela Acaya-yalagi-bukmaladse anmar garda narmaksimalad. </v>
<v b="2CO" c="1" v="2">Bab-Dummad, anmar-baba, degi, Bab-Jesucristo, bemargi nued-binsamarsun, degine, ulubgi-bogidik bemar-itogega imakbarsun. </v>
<v b="2CO" c="1" v="3">Bab-Dummad, anmar-Dummad-Jesucristo-e-bab, wile anmar-dakmaid, degine, we-Bab-Dummad bela dulemar-gwage armaked. A-Bab-Dummad-e-nug anmar odummomarsun. </v>
<v b="2CO" c="1" v="4">We-Bab-Dummad bela anmar-wilediidgine anmar-gwage armaked, adi, anmar dulemar-baigan-wiledimalad-e-gwage Bab-Dummad-anmar-gwage-armakeyobi, armakmogagar. </v>
<v b="2CO" c="1" v="5">Ar igi anmar Cristo-naibigusadyobi, bukidar wiledimarmoga, deyobi, anmar-gwage Cristoʼba armakledibalid. </v>
<v b="2CO" c="1" v="6">Ar anmar-wilemaladi, bemar mer gwage-naibi itomalagalad, degine, abonoleged-igar abingamalagarbalid. Ar Bab-Dummad anmar-gwage-naibi-itogedgi baisur-itoge anmar-imakele, bemar-gwage-ogannolegegarmogad, adi, bemar anmar-sunnaa wilegarmogale, mer be galakumalagalad. </v>
<v b="2CO" c="1" v="7">Anmar be-bensurmalad, anmar be-wismardo, igi be anmarba wiledimala, amba deyobi, bemar anmarba gwage-naibi-itogedgi baisur-itoge gunonidamarmogad. </v>
<v b="2CO" c="1" v="8">Gwenadgan, bemar anmar-Asia-yalagi-wilesad wissuli-gudigued an abesurmardo. Asiaʼgi anmar nue-dummad-wilesad, nue-geger-itoge anmargi-nue-obine, anmar burgoye an bismalanad. </v>
<v b="2CO" c="1" v="9">Anmar bato burgwed itosad. Deyob gusad, adi, anmar Bab-Dummad-gannar-dule-odurguedgi bensuli guegar. Adi, melle anmar-wargwengi an na san-unniye sogmalagar. </v>
<v b="2CO" c="1" v="10">Bab-Dummadbi unnila burgwedgi anmar-abonosad, abi unnila burgwedgi anmar-abonoged. Degine, aginbi anmar bensulid. Ede, burgwedgine anmar-abonodii gudoed. </v>
<v b="2CO" c="1" v="11">Ar bemar anmarga Bab-Dummadse gormalo. Deyobi, bemar, Bab-Dummad-anmarga-ibmar-nued-imakedba, anmarga be Bab-Dummadga dog-nuedye sogmaloed. </v>
<v b="2CO" c="1" v="12">Anmar-nug dummarba imaked wedid: Ulubgi anmarga sognaid, anmar, nued we-napneggi nanasmarye, degine, anmar bemar-abargi bur bule nued nanasmarbarye. Anmar-nanasmaladi, na san-dummarba-imakedgi nanassulid, gwage-innikigwadgi anmar nanasad. Anmar, Bab-Dummad-nabir-anmargi-binsaedba nanasmalad, dulemar-binsaed-nikaa-daedba anmar nanassulid. </v>
<v b="2CO" c="1" v="13">Anmar unnila bese garda magar-itolege, degi, nuekwaa narmakale barmisiid. We-garda bela bemar mag ittos-namarsun. </v>
<v b="2CO" c="1" v="14">Ar igi emi bemar abala mag itosmala, deyobi, Bab-Jesús-danikoed-ibagangi bemar anmargine nug-dungumaloed, degi, anmarmoga bemargi nug-dungumarmogoed. </v>
<v b="2CO" c="1" v="15">An wegiid-wisidbali, anmar bese-naoye sogsad, adi, ilabo an bemarse atakega, agi, bemar weligwar itogwichi gumalagar. </v>
<v b="2CO" c="1" v="16">Macedonia-yarse an nadapidgi bemarse ataknaoye an sogsad, degine, Macedoniaʼgi an danikile, bemarse gannar dogee dagoye an sogsad. Geb a-sorba, bemar Judea-yarse an-berbenamaloye. </v>
<v b="2CO" c="1" v="17">Deyob an bemarga-sogsadi, ¿nuekwa-binsassuli an bemarga sogsa be insae? ¿An-ibmar-imakbiedi, wargwengi ibmar imakbiedba an imakbi be insae? Adi, ani an sognaiguegar eyeye, degine, a-sorba sogbaligar surye. Suli, degisuli. </v>
<v b="2CO" c="1" v="18">Ar Bab-Dummad geg gakansasoggu, anmar bemarga-ibmar-sogedgi eyeye sogsulid, geb sorba, surye sogsurbalid. Unnila irgwen-sogar anmar ibmar imaked. </v>
<v b="2CO" c="1" v="19">Ar Bab-Dummad-Machi-Jesucristo, bemar-abargi ibmar-soged ogwa-ogwa-gudii gussulid. A-gayaburbagine, an sunmaksamogad, Silvano, degine, Timoteo, egi sunmaksamogad. </v>
<v b="2CO" c="1" v="20">Ar Bab-Dummad bela ibmar-nuegan-imakoye-sogsadi, Jesucristoʼba bela imaksagusad. Ar a-ular, anmar Bab-Dummad-nug ogannodele, Jesucristo-nuggi anmar sogdasunnad, deyob gusunye. </v>
<v b="2CO" c="1" v="21">Degine, Bab-Dummad-sunnad, bemar, degi, anmar, Cristoʼgi-gandik-gwisguega anmar-imaksad, degine, anmar-susbalid, ega arbaegar. </v>
<v b="2CO" c="1" v="22">Degine, Bab-Dummad e-wilub anmarga nasiksabalid, degine, anmarga E-Burba-Nued anmar-gwagegi nasiknonibalid, adi, oyogega, anmarde egadye, degine, anmarga bur bule ibmar-nuegan imakbaloye. </v>
<v b="2CO" c="1" v="23">Napira an bemarga soged, mer bemarse urwegala, Corintoʼse an nadsurgusad. Bab-Dummad nue-wisid weyob an-bemarga-sogedi, napiragwad. </v>
<v b="2CO" c="1" v="24">Anmar bemar-Bab-Jesúsʼgi-bensulid-e-ibedsulid. Anmar bemar-bendakbimalad, adi, bemar yeer itomalagar. Ar bemar bato Bab-Jesúsʼgi nue-bensuli gudimalad. </v>
<v b="2CO" c="2" v="1">Melle bukib be-obinsamalaga, an bemarse bar naosurye an sogsad. </v>
<v b="2CO" c="2" v="2">Ar bukib-ito an be-imaksamalale, ¿doa weligwar-ito an-imakosunna? Ar dule-baid sated. Unnila bemarbi, weligwar-ito an-imakoed. </v>
<v b="2CO" c="2" v="3">A-ular, an bemarse garda narmaksad, adi, an bemarse modapile, bemar weligwar anmar-imakegar, bukib-itosuli weligwar-itogwichi an guegar. An nue-wisdo, an-weligwar-itogedbali, bela bemar weligwar anba itomogoed. </v>
<v b="2CO" c="2" v="4">An we-garda bemarse narmaksigua, bukib-itogedba, degi, gwagegi nue-wile-itogedba, boed-abalagine, an bese narmaksamalad. We an-bemarga-sogsiidi, bukib bemar-obinsaegala an sogsisulid. An-bemarga-sogedi, adi, bemar wisguegalad, bule an nue-bemar-sab be an-dake. </v>
<v b="2CO" c="2" v="5">Ar dule-gwensak bukib-ito-an-imaksadi, anbi wile-ito an-imaksasulid, bela bukib-binsa bemar-imaksad. We an-bega-sogedi an bemarga obulonaisulid, napira an bemarga soged, bukib-ito bela be-imaksamarye. </v>
<v b="2CO" c="2" v="6">A-dulega unnitiba odurdakleged-igar bemar ega mesismalad. </v>
<v b="2CO" c="2" v="7">Emigindi, bemar a-dulega sogewilubdo, dule-angi-nosad, ies an imakoye. Degine, e-gwagegi-baisur-itoge be imakmalawilupid, ar abakalegi degiile, a-dule dogdar-bukib-binsadii gualile. </v>
<v b="2CO" c="2" v="8">A-ulale, nue-ise-wilegar an bese egismarsundo, emigindi, a-dule be nue sabgumarsunye. </v>
<v b="2CO" c="2" v="9">A-ular, iduar an bese garda-narmaksamalad, an be-dakmalagar, bule bemar bela an-ibmar-sogedba imakmalodibeye. </v>
<v b="2CO" c="2" v="10">Degisoggu, dule-begi-nosadga ies-an-imakoye ega be sogsale, an a-dulega deyob sogmogoed. An deyob-sogedi, bemar-ular Cristo-asabin an deyob soged. </v>
<v b="2CO" c="2" v="11">Ar anmar nia-saila-e-daed nue-wismarsoggu, anmar, nia-saila-Satanás anmargi-obinega imakosulid. </v>
<v b="2CO" c="2" v="12">Bab-Gayaburba-Nued-Cristoʼgi-soglesadgi-sunmakegala, Troas-neggweburse an modapgu, Bab-Jesús nabir bela-bela E-Gayaburba-Nuedgi-sunmakega an-imaksad. </v>
<v b="2CO" c="2" v="13">Degi-inigwele, an-gwenad-Tito, Troas-neggweburgi an daksulidbali ulubgi surbinsa an itosad. Degisoggu, gwenadgangi an bangudgu, an Macedonia-yarse nade gusad. </v>
<v b="2CO" c="2" v="14">Bab-Dummadga dog-nuedye an sogsunnad, ar ade, Cristo-Jesúsʼba Bab-Dummad bela nakwega anmar-imaked. Degine, dulemar anmarba Cristo-Jesús-nug wisgumamaid, ibmar-wawadik-yeer-yapanned bela neg-gaedyobi gued. </v>
<v b="2CO" c="2" v="15">Ar anmala, abonolesmalad-abargi, degi, dule-yoggus-gudimalad-abargi, Bab-Dummadga Cristo-ina-wawadikid-ukeyobi gued. </v>
<v b="2CO" c="2" v="16">Ar anmar, Cristoʼgi-bensurmaladga ina-wawadikid-burba-dula-ukedyob gued. Dule-Cristoʼgi-benmaladgardi, anmar ina-isgana-yapanned-emar-oburgwedyob gued. Ar Cristo-Jesúsʼgi-sunmakega, ¿doa degite, unniguar gudii guosunna? Anmardi unnido. </v>
<v b="2CO" c="2" v="17">Anmardi, bukidar-dulemar-baigan-imakedyobi imaksulid. Anmardi, Bab-Dummad-gayaburbagi mani-onodisurmalad. Aka anmardi, nue-napiragwadgi Bab-Dummad-nuggi, degi, Bab-Dummad-asabin Cristoʼgi sunmakdimalad. </v>
<v b="2CO" c="3" v="1">Anmar we-ibmar sogsale, ¿anmar na dukin gannar san-ogannonai be anmar-dake? Ar igi-baigan na e-daed-barsognaid-garda sesdamala, ¿deyob an bese sedabi be an-abemarsunde? ¿Be-garda deyob baiganse seedbi be an-abemarsunde? </v>
<v b="2CO" c="3" v="2">Ar bemar anmar-gardayob gumalad, bemar anmar-gwagegi narmakar-naid. Bela mag be-dakmalad, degine, bela-dulemar absogedbimarbalid. </v>
<v b="2CO" c="3" v="3">Ar bemar Cristo-garda-narmaksad gumalad. Anmar we-garda-uksamalad gumalad. We-garda-narmaklesadi, ibmar-nisgi narmaklearsulid. Narmakaledi, Bab-Dummad-Dula-Maid E-Burbagi narmakaled. Akwagi epenne igi-narmaklesa, deyobi, narmaklearsurbalid. Narmakaledi, dulemar-gwage-dula-naidgi narmakaled. </v>
<v b="2CO" c="3" v="4">Ar anmar we-ibmar Bab-Dummadgi Cristoʼba bensulid, we-an-bemarga-sogedi napiragwad. </v>
<v b="2CO" c="3" v="5">Anmar bela sunna ibmar dukin imakmardeeye an sogsurdo. Suli, degisuli. Anmar sunna Bab-Dummad-e-gangued-ukmaidba bela ibmar imaked. </v>
<v b="2CO" c="3" v="6">Degine, Bab-Dummad na e, igar-binid-megisad-e-maiga-guega anmar-imaksad. Igar-narmakar-maidbarsulid. Burbaledba narmakaled. Ar epenne garda-sanar-narmaklesaddi, sunna dule-oburgwed. Ar igar-biniddi, burbaledid, adi, dule-odulogedid. </v>
<v b="2CO" c="3" v="7">Ar we-igar-gebedi dule-oburgwe-inigwele, akwagi-narmakar-uklesgu, gandikidba-gae uklesad. Degisoggu, Israel-dulemar Moisés-e-wagar-gandikidba-dakarmaked-berguoed-inigwele, geg-dake gusmalad. </v>
<v b="2CO" c="3" v="8">Degisoggu, Bab-Burba-e-arbaed-bursunna, bur bule yeerdakle gued. </v>
<v b="2CO" c="3" v="9">Ar we-igar-dule-sabsur-odurdaked yeerdaklegedga gusadde, ar dule-isgussulidyob-imaked-igar-bursunna, bur bule yeerdakle gudo. </v>
<v b="2CO" c="3" v="10">We-igar-idualed-yeerdaklegedga-gusadi, igar-burbaled bur nue-yeerdakle-danikoed-ebo be dakdele, danikoedi, bur bule nue-yeerdakle danikoed. </v>
<v b="2CO" c="3" v="11">Ar igar-sunna-bergued nue-yeerdaklegedga nabir gusadde, ar ibmar-degisadeguoed-bursunna, bur bule nue-yeerdaklegedga guodo. </v>
<v b="2CO" c="3" v="12">Degisoggu, anmar bensulidgi deyob edarbedisoggu, innikigwadba anmar dobsuli ibmar sogdisunnad. </v>
<v b="2CO" c="3" v="13">Anmardi, Moisésʼyobi imaksurmalad. Anmardi, sanakwaa ibmar sogdiid. Moisésʼdina, e-wagar-idu dunwed nasikdaed, adi, melle Israel-dulemar e-wagar-dakarmaknaid-bergumaid dakegar. </v>
<v b="2CO" c="3" v="14">Ar Israel-dulemar we-ibmar aku-itogusmalad. Amba emidsega, Moisés-Igar-Maid-absodmalale, dunwe-e-idu-nasiklesadyobi e-idu naid. Ar Cristoʼbi a-dunwed unnila osuloged. </v>
<v b="2CO" c="3" v="15">Amba emi-ibase, Israel-dulemar Moisés-Igar-Maid-absodmalale, amba e-gwagegi aku-itomalad. </v>
<v b="2CO" c="3" v="16">Ar dule Bab-Jesúsʼba-naigunonikile, we-dunweyob-naidaedi, ega surgunonidaed. </v>
<v b="2CO" c="3" v="17">Ar Bab-Jesúsʼde, Bab-Burba gued. Degisoggu, bia Bab-Jesús-Burba gudii, agine, ollorguleged-amileged. </v>
<v b="2CO" c="3" v="18">Degisoggu, bela anmar-wagar-idu ibmar bar naisursoggu, anmar ispeyobi gusunnad. Bab-Jesús-e-gandik-gaed anmar oyonaisunnad. Degisoggu, anmar bur bule Bab-Jesús-e-yeerdakleged nikumaisoggu, Cristoʼyobi dakledanigussunnad. Weyobi, Bab-Jesús ibmar imaked. Ar Bab-Jesúsʼde, Bab-Burba gued. </v>
<v b="2CO" c="4" v="1">Bab-Dummad we-arbaed wile-anmar-dakedba anmarga uksasoggu, mer galakued anmar imakmarsun. </v>
<v b="2CO" c="4" v="2">Agala, ibmar-dukuar-imakleged, ibmar-dule-obingegsaed, an metemarsun. Mer dule-yardakdii gumalo, degi, mer Bab-Dummad-Gayaburba ibnuedsulise ogwamalo. Bur unnila napiragwadgi Bab-Dummad-asabin dulemar ibmar-mag-itogega an imakdiid. </v>
<v b="2CO" c="4" v="3">Ar anmar-Bab-Dummad-Gayaburba-Nued anba dulemarga dukuar maile, we-dulemar-amba-yoggus-gudidimaladga dukuar maido. </v>
<v b="2CO" c="4" v="4">Ar amar we-Gayaburba-Nued yapa-abingamarsoggu, a-ulale, bab-dummad-we-napneggined amar-binsaed-gassunnad, aku-ito imaksasunnad. Adi, Bab-Gayaburba-Cristo-yeerdaklegedgi-sunmaklesad, mer magar itomalagar. We-Cristo, Bab-Dummad-e-wilub-napiragwad-sunnadid. </v>
<v b="2CO" c="4" v="5">Ar anmar na dukin anmargi na sunmaksurmalad. Anmar-sunmakedi Jesucristoʼgi an sunmakmalad, we-Jesucristo, Dule-Bur-Dummadye. Anmardi, Jesús-sabed-ular, be-maiga gumarsunnad. </v>
<v b="2CO" c="4" v="6">Ar Bab-Dummad sogsad: “Negsichidgi gwallu-mee gasun.” Génesis 1:3 A-Bab-Dummad anmar-gwagegi ibmar-magar-itoge anmar-imaknonikid, adi, Bab-Dummad-e-yeerdakleged Jesucristoʼbali anmar wisgumalagar. </v>
<v b="2CO" c="4" v="7">Anmar we-ibmar-bur-nued-nikadi, napsa-nog-sobaledyobidgi anmar-sangi an sedimalad, adi, mag dakmalagar, we-gangued-dummad Bab-Dummadgi danikid, anmargi danisulid. </v>
<v b="2CO" c="4" v="8">Degisoggu, anmar bonigan-abargi gudigusmar-inigwele, geg egi anmar nomardeeye soglesulid. Anmar imbagwenale sulibinsa-itononidamar-inigwele, geg an bar guye gwen an sogdisurmalad. </v>
<v b="2CO" c="4" v="9">Dulemar anmar-balegindimar-inigwele, Bab-Dummad walagwen gwen anmar-metedisulid. Anmar aimukud-damar-inigwele, gwen anmar-obelodisulid. </v>
<v b="2CO" c="4" v="10">Ar anmar bia-naoe, an wiledimaladgi anmar-sangi Jesús-burgwisad-e-wilubgan an sedigumalad, adi, Jesús-dula-gudiid anmar-sangi mag daklegegar. </v>
<v b="2CO" c="4" v="11">Anmar emi-dula-gudimaladi, Jesús-nuki, anmar burgwega guagwar gudiid. Adi, anmar-san-sunna-berguedgi Jesús-dula-gudiid mag daklegegar. </v>
<v b="2CO" c="4" v="12">Degisoggu, anmardi binna-binna bergumaid, bemardi gannar burba-binid nikumaid. </v>
<v b="2CO" c="4" v="13">Ar Bab-Dummad-Gardagi sognaid: “Bab-Dummadgi an bengussulid, a-ular, an sunmaknonikid.” Salmo 116:10 Ar deyobi, anmar Bab-Dummadgi bensulid. Deyob, an bensurmosoggu, a-ular, an sunmakmosunnad. </v>
<v b="2CO" c="4" v="14">Anmar wisid, Bab-Dummad, Bab-Jesús-odulosad. Jesús-odulosayobi, Bab-Dummad, gannar anmar-odulomogoed, degi, bulale bemarmala, na e-asabin anmar-sedoed. </v>
<v b="2CO" c="4" v="15">Bela-anmar-wilesadi, bemarga ibmar-nueganga-guega, deyob gusad. Adi, dulemar Bab-Dummad dulemargi-nabir-nued-binsamaid mag-dakegar. Degisoggu, dulemar Bab-Dummadga dog-nuedye-sogdagoedba Bab-Dummad-nug bela-bela ogannoledii guoed. </v>
<v b="2CO" c="4" v="16">A-ulale, anmar mer galakumalo. Ar we-anmar-san-sanaled mommolema-inigwele, anmar-burbadi bane-bane gangumaid. </v>
<v b="2CO" c="4" v="17">Ar wegi-an-wiledimaladi, dogdarsulid, unnila ichesaar an wiledimalad, bergudoed. An-wiledimalad-ular, Bab-Dummad degisadegu anmar-nug ogannogoed, anmarga ibmar-nuegan bur bule ukoed. </v>
<v b="2CO" c="4" v="18">Anmar melle ibmar-magar-daklemaladgi binsamalo. Bur anmar ibmar-akudaklemaladgi-binsaed abeleged. Ar ibmar-sanaleddi, bergudoed. Ar ibmar-akudaklemaladdi, degisadeguoed. </v>
<v b="2CO" c="5" v="1">Ar anmar nue-wismalad, anmar-san-we-napneggined dordonegyob gued. We-san-dordoneyobgued surgusale, gwen akarsulid. Ar Bab-Dummad anmarga neg-binidyob, san-gwapid nibneggi ukoed. We-san geg-bergued, dule-argangi-sobarsulidid, degisadeguoed-sanad. </v>
<v b="2CO" c="5" v="2">A-ulale, anmar we-san-sedimaladgi an akigindimarsunnad. Bitigi anmar-san-nibalid, an nikudapmaloedse-nadena gadinye an binsadimarsunnad. </v>
<v b="2CO" c="5" v="3">Adi, anmar nibneggi-megdapogua, anmar nuekwaa akwelegegar. </v>
<v b="2CO" c="5" v="4">Amba deyob anmar-san dordonegyob-gued-an-sedimaladgi nunmakedba an akigindimalad. Ar anmarde, uka-swiri-gudii gubisulid, san-binid bur an yobimalad. Adi, san-we-napneggi-sunna-bergued, burba-duladse berguegar. Adi, dulagudigu anmar degisadeguegar. </v>
<v b="2CO" c="5" v="5">Ar a-ular, Bab-Dummad anmar-obinnisad. Deginbali, anmarga E-Burba uksabalid, anmarga iduakwaa oyogegar, ede, nue-napira ibmar-nuegan anmarga imakoye. </v>
<v b="2CO" c="5" v="6">A-ulale, anmar bensuli gudimarsunnad. Ar anmar wisid, amba we-sangi an gudimalale, anmar Bab-Jesús-walikasurmalad. </v>
<v b="2CO" c="5" v="7">Ar anmar Jesús-daksurmar-inigwele, degite, Jesúsʼgi bensuli an nanadimalad. </v>
<v b="2CO" c="5" v="8">Ar an nue-bensuli gudimalad. Agala, we-sangi an bangusmalana gadinye binsadimalad, adi, Bab-Jesús-walik an gudigumalagar. </v>
<v b="2CO" c="5" v="9">Degisoggu, anmar bia gudidibe, we-napneggindibe, we-napnegginsurdibe, Bab-Jesús-bur-yeer-itoged an imakbimalad. </v>
<v b="2CO" c="5" v="10">Ar ade, anmar bela Cristo-igar-itogoed-asabin gwisgumaloedbiid, adi, anmar na wala-walagwen anmar-ibmar-imaksadba ibmar-abingamalagar. Ibmar-nued-imaksadbardibe, ibmar-isgana-imaksadbardibe, ibmar anmar abingaoed. </v>
<v b="2CO" c="5" v="11">Ar anmar Bab-Dummad-dobee-nanaed wismarsoggu, a-ular, anmar dulemargi alamaknaimarsunnad, adi, Jesúsʼba nagumalagar. Ar Bab-Dummad nue-anmar-wisid, anmar igi-damala. Degine, bemar nue-anmar-daed wisi-wilubmarmogad. </v>
<v b="2CO" c="5" v="12">Anmar na dukin bemarga sogsurmalad, anmar dule-nuegan gumarye. Anmar-ibmar-imakedba, bemar anmargi yeer-itogegalad. Adi, bemar, dulemar-unnila-asginbi-ibmar-dakmalad-abinsaegar. We-dulemar, gwagegi ibmar-daksurmalad. </v>
<v b="2CO" c="5" v="13">Ar akarguarye anmarnik-soglealile, we Bab-Dummadga anmar deyob gudido. Anmar gwen-akarguarsurye anmarnik-soglegele, adi, bemarga anmar deyobdo. </v>
<v b="2CO" c="5" v="14">Ar Cristo-sabgued, weyob bela-bela binsae anmar-imaked: Ar Cristo bela dulemarga burgwisale, degisoggu, bela dulemar eba burgwismarmogad. </v>
<v b="2CO" c="5" v="15">Cristo bela dulemarga burgwisad, adi, dulemar-dula-gudimalad, melle bar na ega gudigumalagar. Adi, dule-ega-burgwisadga, ega-durgusadga, dula-gudii gumalagar. </v>
<v b="2CO" c="5" v="16">Degisoggu, a-ulale, dule-Bab-wissurmalad-binsaedyob, bar an dulemar-daksurmalad. Ar iduar dule-Bab-wissurmalad-binsaedyob, an Cristo-daksamar-inigwele, emigindi, bar deyob an Cristo-daksurmalad. </v>
<v b="2CO" c="5" v="17">Degisoggu, dule Cristoʼgi akanonikile, dule-gwapidga gued. Ibmar-sergandi bela ega bato nasad. Emigindi, bela ibmar-biniganbi ega gued. </v>
<v b="2CO" c="5" v="18">We-ibmar bela Bab-Dummadgi danikid. Ar Bab-Dummad na dukin anmarbo Cristoʼgi igar-naboleged imaksad. Degine, anmarga we-igar uksad, adi, dulemar Bab-Dummad-ebo igar-nabogegar. </v>
<v b="2CO" c="5" v="19">Bab-Dummad Cristoʼgi dule-we-napneggi-bukmalad-ebo igar nabosad. Dule-e-isguedgi Bab-Dummad bar binsadasulid. Degine, Bab-Dummad dulemarbo-igar-nabogedgi-sunmakega anmarga igar uksad. </v>
<v b="2CO" c="5" v="20">Degisoggu, anmar Cristo-nuggi-barmilealidga gumarsunnad. Bab-Dummad anmarba bemarse-wilesakwaa-gornaiyob, Cristo-nuggi anmar bemarse wilesunnad: “Bab-Dummad-ebo bemar igar nabomarsunye.” </v>
<v b="2CO" c="5" v="21">Bab-Dummad, Cristo-anmar-isgued-seega imaksad. We-Cristo gwen isgussulid. Degite, dule-isgusadyob gunonikid, adi, Bab-Dummad, isgussuliyob Cristoʼgi anmar-dakegar. </v>
<v b="2CO" c="6" v="1">Ar anmar Bab-Jesúsʼba-mesa-arbamalad-gumarsoggu, anmar bemarse wilenaisunnad: Bab-Dummad-bemar-abonosadi, melle be binsa ibmar-baisulidyob be dakmalo. </v>
<v b="2CO" c="6" v="2">Ar Bab-Dummad na E-Gardagi soged: “Iba-nuegangi an be-itosad, degi, abonoleged-ibagangi an be-bendaksad.” Isaías 49:8 Emigindi, iba-nued nagunonikid. Emigindi, Bab-Dummad-dule-abonoged-iba nagunonikid. </v>
<v b="2CO" c="6" v="3">Anmar bemarga igar-isgana oyodisurmalad, adi, melle dulemar anmar-Bab-Jesúsʼga-arbaedgi ichakwa sunmakmalagar. </v>
<v b="2CO" c="6" v="4">Aka bur anmar ibmar-imakedgi oyodimalad, anmarde Bab-Dummadga-arbaed gumarye: Anmar ise-burdigar bargaagwale nue-naibi-itodimaladgi nanadimalad. Nue-wilediidgi, nue-surbinsa-itodiidgi, nanadimalad. </v>
<v b="2CO" c="6" v="5">Bibyolediidgi, esgaryagi-mellediidgi, anmargi bukidar-oimaksamaladgi, arbaed-dummad-imakdiidgi, gabsuli-gudiidgi, ukumaada-gudiidgi, anmar oyodimalad. </v>
<v b="2CO" c="6" v="6">Deginbali, gwage-swilidik-nanaedgi, ibmar-wisii-daedgi, baisur-itogedgi, nued-binsaedba-ibmar-imakedgi, Bab-Dummad-Burba-Isligwaled-nikadgi, emar-nue-napira-sabguedgi, anmar oyodimalad. </v>
<v b="2CO" c="6" v="7">Degine, igar-napiragwadba-sunmakedgi, Bab-Dummad-gangued-nikadgi, anmar oyodimalad. Anmar boniganba-galitoalile, abinsaegala, degi, na-san-bendakegala, igar-innikigwadba nanadiid, degi, sunmakdibalid. </v>
<v b="2CO" c="6" v="8">Anmar Bab-Dummadga arbaed-gumalad an oyomarbalid: Dulemar anmar-nug-odummomaladgi, degi, anmar-nug-ichomaladgi anmar oyomarbalid. Deginbali, anmargi nueganbi-sunmakmaladgi, anmargi isdar-sunmakmaladgi an oyomarbalid. Anmar ibmar-napiragwadba-sogdimalad, degi-inigwele, dule-emar-yardakedyob anmar-dakdamalad. </v>
<v b="2CO" c="6" v="9">Ar bela dulemar magar anmar-dakmar-inigwele, degite, yamo-aku-anmar-dakeyobi imakdamalad. Anmar burgwednaga-gudidaed, degi-inigwele, anmar amba dula gudimalad. Anmar nue-sabsur-odurdaklediid, degi-inigwele, anmar-oburgwesurmalad. </v>
<v b="2CO" c="6" v="10">Anmar bukib-binsaeyob dakleged, degi-inigwele, ulubgindi anmar nue-weligwar itodimalad. Dule-nue-wilegedyob anmar gudimalad, degi-inigwele, aimar-bukidar nue-ibmar-nikuega an imakdimalad. Ibmar-sateyob an gudimalad, degi-inigwele, anmar bela ibmar-nika gudimalad. Bela weyob an gudimaladgi anmar oyodimalad, anmar Bab-Dummadga arbaed-sunnad gumarye. </v>
<v b="2CO" c="6" v="11">Gwenadgan-Corintoʼginmalad, anmar nue-be-sabmarsoggu, ibmar bakar-bakar anmar bemarga sogsamarsunnad. </v>
<v b="2CO" c="6" v="12">Anmar nue-be-sabmalad, degi-inigwele, bemardi nue-anmar-sabsurmalad. </v>
<v b="2CO" c="6" v="13">Ar anmar bemar-sabedyobi, bemar anmar-sabgumogargebed. We-an-bega-sogedi, be an-mimmigan-gumalad-ular, deyob an bega sogmalad. </v>
<v b="2CO" c="6" v="14">Melle dulemar-Bab-Jesúsʼba-nanaisurmaladba akamalo. ¿Ar igar-innikigwad isgued-ebo sunna ailesi? Degite, ¿igi neg-meegwad negsichigwad-ebo ailegosunna? Geg deyob gued. </v>
<v b="2CO" c="6" v="15">¿Ar Cristo nia-saila-ebo emar binsamalo be insae? ¿Dule-Bab-Jesúsʼba-naid, dule-Bab-Jesúsʼba-naisulidbo nabir nanao be insae? Suli, deyob geg gued. </v>
<v b="2CO" c="6" v="16">Degine, ¿Bab-Dummadse-goled-neg, bab-dummadga-imaklemalad-ebo sunna emar guo be insae? Suli, geg gued. Ar ade, bemar Bab-Dummad-Dula-Maid-goled-negga gumalad. Igi Bab-Dummad na sogsagusa: “Amar-abargi an gudiguoed, amarba an nanadioed. Ani an E-Bab-Dummadga an guoed, degine, amar an-dulamarga guoed.” </v>
<v b="2CO" c="6" v="17">A-ulale, Bab-Dummad-Bela-Gangued-Nikad weyob sogbalid: “Dulemar-an-wissurmalad-abargi-bemar-gudiid ainimar, egi bemar bangumarsun. Ibmar-isgana mer ebumalo, geb degiir, an be-abingamaloed.” </v>
<v b="2CO" c="6" v="18">“Ani an bemar-Babga guoed, bemardi an-masmalaga guoed. Bemardi an-bunamalaga guoed. Deyob Bab-Dummad soged.” </v>
<v b="2CO" c="7" v="1">Degisoggu, gwenadgan, an na be-sabemalad, weyob anmarga ibmar-nuegan uklegoye soglessoggu, bela ibmar-isgana-anmar-sangi-nanaid, degi, anmar-burbagi-nanaid osulomarsun, adi, Bab-Dummad-dobekwagwadba, gatik gwage-swilidikgumai anmar gumarsun. </v>
<v b="2CO" c="7" v="2">Bemar nue-anmar-abingaewilubbid: Ar ade, an bemar-naibi-imaksasurmalad, gwen an bemar-ichossurmarbalid, gwen an bemar-yardaksasurmarbalid. </v>
<v b="2CO" c="7" v="3">We an-bemarga-sogedi, bemar-isdar-itogega an sogsulid. Ar bato iduar an bemarga sogsamalad, anmar nue be-sabmarye. Dula-gued-igar, burgwed-igar, an-bemar-sabed gwen osulogosulid. </v>
<v b="2CO" c="7" v="4">Ar an bemarga ibmar-sogedi nue-ise-sogar an soged. Bemargi an yeer itoged. We, an-gwage baisur-ito imaked. We, wile-itoged-abargi bela-bela nue-weligwar an-imakbalid, nue be an-ogannosmalad. </v>
<v b="2CO" c="7" v="5">Ar nue-napiragwad, anmar Macedonia-yarse-nonigu, anmar obunnoged gwen nikagussulid. Aka bur anmar bela iba-bulegangi gudigusad, dulemar anmargi urwedii gusmalad, anmar a-dulemar-ulubgi-dobee-itodii gusmalad. </v>
<v b="2CO" c="7" v="6">Ar Bab-Dummad, dule-wile-itodimalad-e-gwage armaksoggu, Tito-anmarse-nonikidba Bab-Dummad anmar-gwage armaknonikid. </v>
<v b="2CO" c="7" v="7">Unnila Tito-nonikidbarbi anmar yeer-itossulid. Anmar yeer-itosbalid, ar ade, Tito-e-gwage bemar yeer-ito imaksamarmogad. Tito anmarga sognonikid, bemar nue-an-sabmarye, bemar nue-bosye, degine, bemar angi nue-binsamarbarye. Degisoggu, a-ulale, nue-weligwar an itononisunnad. </v>
<v b="2CO" c="7" v="8">Ar garda-an-bese-narmaksamaladgi bukib-binsa an-be-imaksamar-inigwele, andi gwen akar an itosulid. Ar an garda-gebe-narmaksagudi, bukib an itosad. Ar ade, garda-an-bese-narmaksamalad unnila wis sikwas bukib-ito an bemar-imaksad. </v>
<v b="2CO" c="7" v="9">Emigindi, an weligwar-itogedi, bukib-binsa bemar-imaksadbarsulid. An weligwar itoged, ar ade, bemar-bukib-itosadi, isguedga-wile-itogega be-imaksamalad. Ar Bab-Dummad-sogedba bemar bukib-itosmalad, adi, gannar Bab-Dummadse bemar dagmalagar. Anmar gwen be-ichossurmalad. </v>
<v b="2CO" c="7" v="10">Ar bukib-binsaed Bab-Dummad-sogedba-danikidi, isguedgi-banguega dule-imaked, adi, abonolegegar. We-ibmar-guedi ibiga-an-imaksadibeye-binsaega anmar-imaksulid. We-napneggined-bukib-binsaeddi, dule-oburgwed. </v>
<v b="2CO" c="7" v="11">Bemar bukib-itosadi, Bab-Dummad-sogedbardo. Emigindi, deyob-bemar-gusadi be dakmalana, igi be-imaksamala: Bemar napira Bab-Dummadga ibmar imaknonimalad. Na be san-arsodmalad, nue-be-oulusmalad, nue-dobee-ito be-imaksamalad, degine, be an-dakbiguarmarbalid. Degine, dule-ibmar-noar-imaksad be sabsur-odurdaksamalad. Bela we-ibmarmargi be oyononimalad, we-dule-deyob-isgusadgi be nued imaksamarye, be gwen ibmar akar imaksasurmarye. </v>
<v b="2CO" c="7" v="12">Degisoggu, an bemarse garda narmaksamargu, dule-emargi-nosad-ular, an narmaksasulid, dulegi-gwisgulesad-ular, an narmaksasurbalid. An narmaksadi, adi, bemar dakegar, bemar Bab-Dummad-asabin nue-anmargi binsadimarye. </v>
<v b="2CO" c="7" v="13">Degisoggu, a-ular, anmar yeer itononikid. Anmar bur bule Tito-weligwar-itosad-ular, weligwar an itomalad. Ar ade, bela bemar Tito-nue-ogannosmalad. </v>
<v b="2CO" c="7" v="14">An Titoʼga bato an sogsagusad an bemargi nug-dummarba-itoye, gwen binge an itossurye. Ar bela ibmar an Titoʼga-sogsad, napiragwadid. An bemargi nued Titoʼga-sunmaksad. Bela an a-ibmar-sogsadi, napiragwadga gunonibalid. </v>
<v b="2CO" c="7" v="15">Tito bemargi-binsaalir, bemargi sabedgi sunmakardaed, igi bemarde uaya-nikaa-daedba belagwapa e-ibmar-sogsadba, dobed-abargi bela eba be ibmar imaksamala. A-ular, Tito bur bule bemar-sabgunonikid. </v>
<v b="2CO" c="7" v="16">Degisoggu, bela bemargi an bensulidba, an weligwar itosunnad. </v>
<v b="2CO" c="8" v="1">Gwenadgan, bemar wisguegala, an bemarga sogmarbardo, Bab-Dummad Macedonia-yargi Jesúsʼba-nanaimaladgi igi-nued binsasa. </v>
<v b="2CO" c="8" v="2">Amar nue-naibi-itodiid-abargi, nue-wilemalad-inigwele, nue-weligwar-itomaladbali, mani-ibedyobi, mani-obinebaka uksamalad. </v>
<v b="2CO" c="8" v="3">Napira an bemarga soged, amar nue-yeer-itogedgine, na ukbiedbali, mani-nikadba uksamalad. Degi, bur bule mani-nikadba ise-obinagwar uksamalad. </v>
<v b="2CO" c="8" v="4">Gwenadgan-Macedonia-yargi-bukmalad anmarse ise-egisar gunaigusmalad, emarde Jesucristoʼgi-akananaimaladga mani-ukbimarmoye. </v>
<v b="2CO" c="8" v="5">Ichesur-mani-ukosurye anmar bisanad, bur wilub-obicha ibmar-baigan uksamarbalid. Ar ade, Bab-Dummad-sogedba na emar-inse Bab-Dummadga san-uksamalad, geb degi, anmar-bendakega, guakwaa-gudii gusmarbalid. </v>
<v b="2CO" c="8" v="6">Degisoggu, Corinto-dorgan, Titoʼga an sogsundo, igi iduar bemar-abargi mani-wedegusa, deyob emi bemar-abargi obelegedse mani-weed imakoye. </v>
<v b="2CO" c="8" v="7">Ar bela bemar yeer Bab-Jesús-igargi weyob nanadimarsoggu, Bab-Jesús-bensulidgi, sunmakedgi, ibmar-nue-wisidgi, bela-bela Bab-Jesús-igargi-alamaknaidgi, degine, anmar-sabedgi. Amba deyobi, we-mani-ukedgi gatik ise-obinagwar ukdii gumarbalo. </v>
<v b="2CO" c="8" v="8">Gandikidgi an bemarga sogsulid, deyob be imakmarye. Unnila bemar wisgubi an abeged, gwenadgan-Macedonia-yarginmalad deyob-imaksamarye. Deyobi bemar imakmarmogale, bemar oyomarmogoed, bemar gwenadgan-nue-sabmarmoye. </v>
<v b="2CO" c="8" v="9">Ar anmar-Dummad-Jesucristo-nabir-dulemargi-binsaed bato bemar wismalad. Bemar-sabed-ular, na bela-ibmar-nika-inigwele, wilegedga na imaksad, adi, e-wilegedgine, bemar bela-ibmar-nika gumalagar. </v>
<v b="2CO" c="8" v="10">A-igargine, an bemarga binsaed ukmarsundo. We-igar bemarga ibnuedid. Birga-nasadgi, bemar-inse mani wesgusmalad. Baisur-itogedgi be uksasurmalad. Bela-bela ukbiedba nuedgi be uksamalad. </v>
<v b="2CO" c="8" v="11">Emigindi, nued-obelogedse be imakmalo, igi bemar onodgua, nue-imakbiedgine be onodmala, deyob be imakmalo. Na be mani-nikadba be ukmalo. </v>
<v b="2CO" c="8" v="12">Ar be nuedgi ibmar-ukele, Bab-Dummad nuedgi a-ibmar abingaed. Bab-Dummadga be ibmar-nikadba ukoed. Ar be ibmar sulile, geg be uked. </v>
<v b="2CO" c="8" v="13">An sogsurdo, dule-baidga gatik ise-obinagwar ibmar-ukedba, a-anar bur sate be guye. An bega sognaidi, bemar yopira ibmar nika gumalagalad. </v>
<v b="2CO" c="8" v="14">Bemar emi-ibagi ibmar-obinekwaa-nikadi, we-ibmar we-dulemar-ibmarsulidga be ukmogoed. Adi, bemar ibmar-sate-gunonikile, we-dule-ibmarsulid sunna ibmar-nikadgine, bemarga ukmogoed, adi, bela bemar yopiragwadbi ibmar nika gumalagar. </v>
<v b="2CO" c="8" v="15">Ar igi Bab-Dummad-Gardagi narmakar nai: “Dule ibmar-ichesur-wesadi, ega gwabgussulid. Dule ibmar-ichee-wesadi, gwen ega akussurmogad.” </v>
<v b="2CO" c="8" v="16">Bab-Dummadga doggus-nuedye an sogdo, igi-an bemarbina nue-soge, deyobi Bab-Dummad Tito-gwagegi nasiksamogad. </v>
<v b="2CO" c="8" v="17">An-ibmar-ega-sogsadba Tito imaksado, ar ade, na e-sunnad bemarbina nue-itomosoggu, bemarse na e-itogedba nadegusad. </v>
<v b="2CO" c="8" v="18">Titoʼbali gwenad-wargwen anmar barmisad. We-gwenadgi bela Jesúsʼba-nanaimaladi, bela nueganbi egi sunmakmalad, we-gwenadde, Bab-Dummad-Gayaburba-Nuedgi nued arbadiiye. </v>
<v b="2CO" c="8" v="19">Deginbali, unnila abisulid, Jesúsʼba-nanaimalad, we-gwenad anmarba we-mani-welenaid-berbenaega susmarbalid. Bela we-ibmar anmar Bab-Dummad-nug-ogannogega imaked. Deginbali, oyogegarbar, anmarde, nue-gwenadgan-bendakbimarbarye. </v>
<v b="2CO" c="8" v="20">Melle dulemar anmargi-ichakwa-sunmakegala, we-mani-melubaksaar-anmar-akwediid, we-gwenadgan anmarba we-mani dakdimosunnad. </v>
<v b="2CO" c="8" v="21">Bela ibmar-nueganbi-imakdii anmar gubied. Unnila Bab-Dummad-asabinbisulid, dulemar-asabin ibmar-nued-imakdii anmar gubibalid. </v>
<v b="2CO" c="8" v="22">Amar-ebogwadba anmar-gwenad-baid anmar barmisibalid. We-gwenad anmarga e-ibmar-sabidaed nue-oyodidaed. Emidi, we-gwenad, bemargi-bensulidba, bur bule bemarga ibmar imakbied. </v>
<v b="2CO" c="8" v="23">Ar Titoʼdi anbo-arbaedid, bemar-ular anba alamaknaidaed-duled. Gwenadgan-ebogwad-baigandina, wedi, Jesúsʼba-nanaimalad barmisimalad. Degine, amar Cristo-nug-ogannomarbalidid. </v>
<v b="2CO" c="8" v="24">Degisoggu, we-dulemarga bemar oyogoed, degine, Jesúsʼba-nanaimaladga be oyobaloed, we-dulemar be nue-sabmarye, degine, be oyomarbaloed, ibiga bemargine anmar dummarba itodae. </v>
<v b="2CO" c="9" v="1">Gwenadgan, Jesucristoʼgi-akananaimaladga-mani-weleged-igargi an bemarga garda-narmaked dogdar be abesurmalad, </v>
<v b="2CO" c="9" v="2">ar an nue-bemar-wisid, bemar nue-gwenadgan-bendakbidamalad. Macedonia-yargi-bukmaladga bemar-nug nue an ogannodiid. An sogdiid, bemar-Acayaʼgi-bukmalad, bato birgagwengus mani-ukega guagwar bukmarye. Bemar nue-mani-ukbi-gudimaladba, bukidar-baigan, mani-ukega, bemarba gannaledmarmogad. </v>
<v b="2CO" c="9" v="3">Agala, gwenadgan an bemarse barmisad, adi, an bemar-nug-ogannodiid, melle binsa an bemar-nug-ogannodii guegar. An bemargi-sogsagusadyob bemar guagwar gudiguegar. </v>
<v b="2CO" c="9" v="4">Ar abakalegi, gwenadgan-Macedonia-yarginmalad anba-danimaladgine, anmar bemar-owisossulidba guagwar-buksuli be-daknonimalale. Deyobile, binged-dummad-itole, ar ade, anmar bemargi nued sunmakdiid. </v>
<v b="2CO" c="9" v="5">Degisoggu, a-ular, an gwenadganga sogsad, bemarse an-idu ataknamargwerye, adi, guagwar bemar-mani-ukoye-sogsad-welegedgi bemar-bendakegar. Adi, mani-welegoed daklegegar, sabedgi nue-wilub-obicha mani-uklenaiye, gwen nalledginsurye. </v>
<v b="2CO" c="9" v="6">An bemarga sogdo: Ar dule ibmar-ichee digsale, ibmar-ichee weemogoed. Ar dule ibmar-ichesur digsale, ibmar-ichesur weemogoed. </v>
<v b="2CO" c="9" v="7">Na wala-walagwen igi na e-gwagegi ibmar-ukbie, abali ukoed. Mer be nunmak-itogedgi ibmar-uko, mer be dule-ise-bega-sogedgi ibmar-uko. Ar ade, Bab-Dummad dule-weligwar-ibmar-uked yeer dakdaed. </v>
<v b="2CO" c="9" v="8">Bab-Dummad unnitiba gangu maisoggu, sunna bela bega ise-obinagwar ibmar uked. Adi, unnitiba ibmar-abelemalad be nikaguegar, adi, bela ibmar-nuegangi be gwenadgan-bendakegar. </v>
<v b="2CO" c="9" v="9">Ar Bab-Dummad-Gardagi narmakar naid: “E-ibmar-nikadi, dule-wilemaladga mimisad. E-igar-inniki-imaked degisadegu maigu gued.” </v>
<v b="2CO" c="9" v="10">Bab-Dummad dule-ibmar-digmaladga ibmar-gwag-digega-ukedi, degine, masgunned-ukbalidi, a-Bab-Dummad be-ibmar-nuegan-imaked bemarga unnitiba ise-omelogar imakoed, adi, bemar dule-baigan-bendakegar. </v>
<v b="2CO" c="9" v="11">Deyobi, bemar unnitibali bela-ibmar-nuegan be nikumaloed, adi, melubaksaar bemar ibmar ukmarmogagar. Adi, bemar-mani-weoedi, anmar gwenadganga bemar-nuggi-ukogua, gwenadgan Bab-Dummadga-dog-nuedye-sogega guoed. </v>
<v b="2CO" c="9" v="12">Ar we-ibmar anmar Jesucristoʼgi-akananaimaladga ukdogua, unnila ibmar-abemaladbi anmar ega uknai guosulid. Gwenadgan Bab-Dummadga dog-nuedye-sogega anmar imakmarbaloed. </v>
<v b="2CO" c="9" v="13">Ar bemar wemar-gwenadgan-bendaknaidbali we-gwenadgan Bab-Dummad-nug ogannodmaloed. Ar ade, bemar we-gwenadganga oyonaid, igi-bemar Bab-Dummad-Gayaburba-Nued-Cristoʼgi-soglesadba nue-nanadimala, degine, bemar-ibmar-uked ise-obinagwar be weemarga, degine, bela-dulemarga, be uknanaimarbali. Agala, we-gwenadgan Bab-Dummad-nug ogannodmaloed. </v>
<v b="2CO" c="9" v="14">Deginbali, Bab-Dummad-bemargi-ise-nabir-obinagwar-binsasadba, gwenadgan bemar-nue-sabedgine, bemarga Bab-Dummadse gotemaloed. </v>
<v b="2CO" c="9" v="15">Bab-Dummad na e-machi-anmarga-uksadba, ega dog-nuedye anmar sogsunnad. Ar E-Machi dogdar dule-nuedid, geg-sogle-itolegedid. </v>
<v b="2CO" c="10" v="1">Ani Pablo, Cristo-nue-dulemar-sabedgi, degi, e-san-dummarba-imaksulidgi, bemarse wilesakwaa an egised. Emidi, an-annik sogmalad: An bemar-abargi gudiile, an naisdikii sunmakye. An bemar-abargi daklesulirdi, ibmar sabsur an bemarga sogdamarye. </v>
<v b="2CO" c="10" v="2">Degisoggu, bemarse wilesakwaa an egised, nue nanamarye, adi, an bemarse mosale, melle ise-urwedgi an bemarga ibmar-sogegar. Ar dulemar anmargi sogdimalad, anmarde dule-binsaedba nanadimarye. Amargardi, sabsur-ibmar-soged, egi gwisgued, an guagwar gudiid. </v>
<v b="2CO" c="10" v="3">Ar anmar we-napneggined-inigwele, anmar we-napneggi-dulemar-urwemaladyob urwenanaisurmalad. </v>
<v b="2CO" c="10" v="4">Ar anmar, urwenaidgi, we-napneggi-gingimar-bulegan-ebulemalad an ebusurmalad. Anmar ebugedi, Bab-Dummad-gangued an ebumalad, adi, niamar-galu earegar. </v>
<v b="2CO" c="10" v="5">Degine, anmar igarmar-Bab-Dummadgi-yolemamaid an obelodimalad. Deginbali, san-dummarba-imakleged Bab-Dummad-mer-wisguega-imaked an obelodimarbalid. We-ganguedba, anmar dulemar-isgudiid-e-binsaed-ogwaega an alamaknanaimalad, adi, Cristoʼba ibmar-imakmalagar. </v>
<v b="2CO" c="10" v="6">Deginbali, bemar bela Bab-Dummad-sogedba be ibmar-imaksamalale, dule-Babba-ibsadisurmalad-sabsur-odurdakega an guagwar gudimalad. </v>
<v b="2CO" c="10" v="7">Unnila asginbi bemar ibmar dakmalad. Ar dule-wargwen na Cristoʼgadye-sogele, insaodo, igi na ede Cristoʼgadi, deyob anmar Cristoʼgadmogad. </v>
<v b="2CO" c="10" v="8">Ar an-ganguedgi an dummarba amba an sunmak-inigwele, gwen an bingeguosulid. Ar Bab-Jesús we-gangued anga uksad, bemar-ogannogegar, bemar-obelogegarsulid. </v>
<v b="2CO" c="10" v="9">Mer be binsamalo, an be-odobgumalaga gardagi an bemarse urwesimarye. </v>
<v b="2CO" c="10" v="10">Ar ade, gwen-gwen sogmalad, an gardagi ibmar sabsuli, degine, binnasuli an sogdaye. An bemar-asabindi, an nolloo daye, degine, an-sunmakedi gwen-bai itoledasurye. </v>
<v b="2CO" c="10" v="11">We-dule-degisoged nue-insao, igi-anmar bemar-asabin-gwichisulile, gardagi ibmar sabsur-soge, an bemar-asabin deyob an ibmar imakbalid. </v>
<v b="2CO" c="10" v="12">Dulemar-na-dukin-san-ogannoar-sunmakdimaladyob geg an yobi gumalad. Degine, anmar amar-ebo geg bengumarbalid. Ar we-dulemar na dukin ede-nued-gudiiye-sogdimaladi, degi, na emarbo muchub-muchub wilubdakdimaladi, weyob-damaladi igar-binsaedsuli-daedid, igar-nabiridsulid. </v>
<v b="2CO" c="10" v="13">Anmar dogdar na-san-dummarba na imakosurmalad. Ar Bab-Dummad anmarga igar-uksadba an arbaed imakmaloed. Ar Bab-Dummad bemarse-bakar, bemargi-arbaega anmar-imaksad. </v>
<v b="2CO" c="10" v="14">Ar anmar iduar bemarse arbisulina, soglegenad, anmar anmarga-igar-uklessulidba ibmar imaknaiye. Ar emigindi, anmar-inse bemarga Cristo-Gayaburba-Nuedgi sunmakapmalad. </v>
<v b="2CO" c="10" v="15">Anmar dulemar-baid-arbaedgi san-dummarba imaksurmalad. Unnila anmar abedimalad bemar-Jesúsʼgi-bensulid gatik-nasgumaigued, adi, bemar-abargi gatik igar-maidba anmar arbaegar. </v>
<v b="2CO" c="10" v="16">Adi, Bab-Dummad-Gayaburba-Nued baigan-yarse yoo dule-baid-ese-warmakedse, an egi sunmaknaegar. Adi, melle dule-baid-arbasadgi an-nug ogannolegegar. </v>
<v b="2CO" c="10" v="17">Bab-Dummad-Gardagi soged: “Ar dule na san-dummarba sabiele, bur Bab-Dummadgi na san-dummarba-itoged, nabirye.” </v>
<v b="2CO" c="10" v="18">Dule-na-dukin-san-ogannogedi, Bab-Dummad a-dule-abingasulid. Dule-Bab-Dummad-nug-ogannogeddi, Bab-Dummad a-dule-abingaed. </v>
<v b="2CO" c="11" v="1">¡Bitigi an sikwas-bina-gutudaedgi wis baisur be an-daksamalana gadin! Wis baisur be an-itomalo. </v>
<v b="2CO" c="11" v="2">Ar Bab-Dummad-bemargi-nobedyobi an bemargi nobmarmogad. Unnila sui-wargwennaga, yagwa-swilidik sui-nikusokalidyob an be-imaksamalad, Cristoʼga an deyob be-ukmalad. </v>
<v b="2CO" c="11" v="3">An dobe-itoged, igi-epenne naibe binsaed-ibedba Eva-yardaksa, abakalegi deyob bemar yardaklearmogale, binsaed-galearmogale. Degidbali, Cristoʼbina-nue-sogedgi bemar bangualile. </v>
<v b="2CO" c="11" v="4">Ar dulemar Jesús-baidgi, bemarga sunmaknonikir, be abingadamalad. Ar a-Jesúsʼgi anmar bemarga sunmaksasulid. Burba-baid, bemar idu-abingasadba-akarsailadi, be abingadamalad. Bab-Dummad-Gayaburba-Nued be abingasmaladba-akaladi, be abingadamarbalid. </v>
<v b="2CO" c="11" v="5">Bab-Jesús-e-sapingan-bur-dummaganga-gumoye-na-sogdimaladba, an egesur-itomogad. </v>
<v b="2CO" c="11" v="6">Ar an-sunmakedi dogdar-nued-sunmaksur-inigwele, an-ibmar-wisiddi, bela-bela an ibmar wisid. An bela ibmar-imakdiidgi an bela bemarga oyodiid. </v>
<v b="2CO" c="11" v="7">Bab-Dummad-Gayaburba-Nuedgi an bemarga sunmaksagu, an bemargi mani gassurmalad. Degine, na san-bipii an imaksad, adi, bemar anba bur dummaganga gumalagar. Ar weyob an na imaksadi, ¿wede ichakwaa an imaksade? </v>
<v b="2CO" c="11" v="8">An bemar-abargi-arbaega gwenadgan-baigan-Jesúsʼba-nanaimalad, mani anga uksamalad. </v>
<v b="2CO" c="11" v="9">An bemar-abargi arbanaigu, ibmar an abedii gusad. Degite, bemarse ibmar gwen an egichasulid, ar an-ibmar-abegedi, gwenadgan-Macedoniaʼginmalad-nonimaladi, anga ibmar uknonimalad. Anga-ibmar-ukega bemarga an arbaed onossulid. Degine, anga-ibmar-ukmalaga, an bemarga arbaed gwen onogosurbalid. </v>
<v b="2CO" c="11" v="10">An napiragwadgi-Cristo-wisidba, an-bemargi-gwen-mani-gaosurye-an-sogdiidba-yeer-itodiid, Acayaʼginmaladi gwen an-ibe osulogega imakosulid. </v>
<v b="2CO" c="11" v="11">¿Ar ibiga deyob an soge? ¿An bemar-sabsulidba deyob an soge? Suli. Ar Bab-Dummad nue-wisid an nue bemar-sabed. </v>
<v b="2CO" c="11" v="12">Amba an bemarse mani-egisdii gudiguosulid. Adi, dulemar-na-binsa-nug-odummodimalad, anyob-arbamarye-sogdimalad, mer anyob arbadiiye sogmalagar. </v>
<v b="2CO" c="11" v="13">Ar we-dulemar Bab-Jesús-e-sapingan-bur-dummagan-sunnadsurmalad, Bab-Jesúsʼga-arbaedgi emar-yardaked-dulemalad, binsa yamo Cristo-e-sapingan-bur-dummaganyob na san imakdimalad. </v>
<v b="2CO" c="11" v="14">Weyob-dulemar-daedi, anmar geger-dakewilubsulid. Ar nia-saila-Satanásʼbela baliwitur-neg-mee-saedga na san-obinyedaed. </v>
<v b="2CO" c="11" v="15">Degisoggu, we-dulemar-nia-sailaga-arbamaladi dule-igar-napiragwad-imakmaladyob na san obinyer, geger be dakewilubsurmalad. Ar amar na ibmar-imaksamaladba sabsur-odurdakledapoed. </v>
<v b="2CO" c="11" v="16">Gannar an bemarga sogbalid: Melle be angi binsamalo, an bina-gutuu daedye. Ar degi-be-angi-binsamar-inigwele, be an-abingamardo. Adi, an na dukin wis-nug-dummarba itogegarmo. </v>
<v b="2CO" c="11" v="17">Ar an emi ibmar-bemarga-sogoedi, Bab-Jesús-anga-sogedba an bemarga sogosulid. An sogoedi, an bina-gutudaedba, na dukin an dummarba itogedba an sogoed. </v>
<v b="2CO" c="11" v="18">Ar dulemar-bukidar we-napneg-naid-igarba na san-dummarba-imakdimarsoggu, an na deyob na san imakmosunnoed. </v>
<v b="2CO" c="11" v="19">Ar bemarde binsaed-ibedye-sogmaladde, ¿ibiga degite be dulemar-binsa-ee-gordimalad itodimala? </v>
<v b="2CO" c="11" v="20">Ar dule maiga be-imakmalar, be amar-abingamalad. Ar nuekwaa be-bennuksulir, degi, yamo begi ibmar-suega-guardamalad, be amar-abingamalad. Degi, dule na dummad-na-san-imaker, degi, be-wagar-bibyoger, bemar bela amar-abingamalad. </v>
<v b="2CO" c="11" v="21">Ar binged-abargi an weyob bemarga soged, ar anmar bemarse warmaksagua, sabsur an bemarga ibmar sogsasulid. Ar dule-baigan sabsur-ibmar-imakye-sogedyobi, sunna an ibmar imakmogad. We an-deyob-sogedi, dule-binsaedsuli-ibmar-sogedyob an bega ibmar sogdemarmosunnad. </v>
<v b="2CO" c="11" v="22">¿Ar a-dulemar Hebreo-dule gumala? Ar an Hebreo-dule gumogad. ¿Ar emar Israel-dulemala? An Israel-dule gumogad. ¿Emarde Abraham-wagan gumala? An Abraham-wagwa gumogad. </v>
<v b="2CO" c="11" v="23">¿Ar emarde Cristoʼga-arbaed gumala? Andi bur bule Cristoʼga-arbaed bur gued. (Dule-binsaedsuliyob an sunmakdesunnad). Amarba an bur bule Cristoʼga-arbadii an gusad. An-bibyolesad geg ebisleged, esgaryagi bukidar an mellesad, bukidar burgwednaga an gusad. </v>
<v b="2CO" c="11" v="24">Ilatale, Judíoʼmarse ila-dulagwen-gakambe-gakabakebak (39) an bibyolesad. </v>
<v b="2CO" c="11" v="25">Ilapaa, suargi an bibyolesbalid, irgwen, akwagi an maklesad, ilapaa, ur mataba anga dogsad. Ibgine, mutiki demargi selenai an gusad. </v>
<v b="2CO" c="11" v="26">Bukidar bonigan-abargi, igarba nagab an nanadii gusad. Diwar-noed-abalagi, an alamakdii gusad, atursamalad-yaisulidba, an alamakdii gusad. An-dulemarse, an ibitodii gusad. Degi, Judíoʼsurmaladse, an ibitodii gusbalid. Neggwebur-dummaganba, nega-dulesulidganba, demarba, an bonigangi gudii gusad. Bab-sordaye-binsa-sogdimaladse an ibitodii gusbalid. </v>
<v b="2CO" c="11" v="27">Arbaed-dummad an imakdigusad, nue-yegus an gudii gusbalid. Gabsuli, ukudmaada, uku-uku-itodii, mas-gunsuli, dambe-mesdii, mor-sategudii, an gudii gusad. </v>
<v b="2CO" c="11" v="28">A-ukinbali, we-ibmar-ukine, sulibinsa bane-bane Jesúsʼba-nanaimalad-danar-ambikunonidamaladba bukib-binsadii an gusbalid. </v>
<v b="2CO" c="11" v="29">An gwenad-wargwen Bab-Jesúsʼgi-nollogudii an dakele, ¿ega bukib-binsasur be an-insae? An bukib binsae. Dule gwenad-wargwen-isguega imaksale, ¿an sae-itosur be insae? An sae-itoge. </v>
<v b="2CO" c="11" v="30">Ar an na san-dummarba saye-sogele, an na nollo-itogedgi san-dummarba an imakoed. </v>
<v b="2CO" c="11" v="31">Bab-Dummad, anmar-Dummad-Jesucristo-e-Bab, nue-wisid, an gakansasulid. Degisadegu Bab-Dummad-nug odummoledii gusun. </v>
<v b="2CO" c="11" v="32">Damasco-neggweburgi, dule-dummad Rey-Aretasʼga-neg-dakmaid, an-gaegala, neggwebur-yawagakgi sordamar-urbis gusad. </v>
<v b="2CO" c="11" v="33">A-neggweburgi galu-dummad-emakaled-birgi garba-yaba-sii gwenadgan an-odesmalad. Deyobi, an a-dummad-negdakmaidgi wakicha gusad. </v>
<v b="2CO" c="12" v="1">Dule na dukin san-ogannogar-sunmakedi, ibmar-nued egi amisulid. Degi-inigwele, an bemarga negburgan-daksad, degine, Bab-Jesús burbar-ibmar-anga-oyosad an sogoed. </v>
<v b="2CO" c="12" v="2">An wisdo, birgambe-gakabakedo (14), dule-Cristoʼba-naid nibneg-billipaase selesgusad. Unnila Bab-Dummadbi wisid we-dule sanar-selesdibe, burbar-selesdibe. </v>
<v b="2CO" c="12" v="3">A-dule mag an dakdo, sanar-selesdibe, burbar-selesdibe, unnila Bab-Dummadbi wisid. </v>
<v b="2CO" c="12" v="4">A-dule nibneg-nued-naidse selesgusad. Agi gayaburba-nued-dukuar-mamaid-geg-sogleged itosad. Dulemar a-gayaburba-nued-barsoged ega igar maisulid. </v>
<v b="2CO" c="12" v="5">A-dulegi an san-dummarba itogoed. Angindi, san-dummarba an itogosulid. Unnila an-san-nollogwadginbi an san-dummarba itogoed. </v>
<v b="2CO" c="12" v="6">Ar degi-inigwele, ar na san-dummarba-imakbiena an imaksaled, binsa ee an gordisuliled, ar ibmar-napiragwad an sogsaled. Degi-inigwele, an san-dummarba imakosulid, adi, dulemar melle an-ibmar-dakdiidba dogdar an-odummomalagar, degi, an-ibmar-itodimaladba dogdar odummomalagar. </v>
<v b="2CO" c="12" v="7">Ar we-ibmar-dummagan-burbar-anga-oyolesadba an mer dogdar na san-dummarba-imakegala, iko-sapurbalid-yoiyob boni an-sangi yolesad. We-bonide, an-wiogega nia-saila-Satanás-akar danikid. </v>
<v b="2CO" c="12" v="8">A-boni-an-sangi-naid anga obelogegala, ilapaagus Bab-Jesúsʼse an egisdanikid, a-boni anga osuloye. </v>
<v b="2CO" c="12" v="9">Bab-Jesús an-abin-imaksad: “Unniguar bato an begi nued binsadiid, an be-bendakdiguad. Ar an-gangued dule-nollomaladgi bur ganna oyoleged.” Degisoggu, an-nollo-guedgi an na nug-dummarba itogodo. Adi, Cristo-gangued-e-burba-angi-maid oyolemai guegar. </v>
<v b="2CO" c="12" v="10">A-ulale, an Cristo-sabed-ular, an-nollogwadgi weligwar an itosunnad. Dule an-ichogedgi, an ibmar-nue-abegedgi, dule an-bareginnedgi, sulibinsa-an-itogedgi, weligwar an itosunnad. Ar ade, an nollogwale, Cristoʼba an gangusiid. </v>
<v b="2CO" c="12" v="11">Emide, an na san-dummarba-sunmaknonigu, dule-binsaedsulidyob an gunonisunnad. Ar bemar an na san-odummogega be an-imaksamalad, ar bemar an-nug-odummosana, an deyob sunmaksasulinad. Ar bemar an-nug odummogewilubbinad. An dule-dummadsur-inigwele, Bab-Jesús-e-sapingan-bur-dummagan-biriginmaladye-sogdimaladba an bur egesulid. </v>
<v b="2CO" c="12" v="12">Ar an bemar-abargi binnalee-ibmar-imaksagu, ibmar-wilubgan-imaksagu, ibmar-gegerdaklemalad-imaksagu, degine, ibmar-dakledisurmalad-imaksagu, agi bemarse an nue-oyolesad, ande Bab-Jesús-e-sapin-bur-dummadga-gumogadye. </v>
<v b="2CO" c="12" v="13">Ar bemar Jesúsʼba-nanaimalad-danar-ambikunonidamalad-baiganba, ¿ibugi bemar eba galakumarsunna? Ar bemar an-bendaksasurmaladgine ese galakumalad. Degisoggu, an bemargi-nue-nosale, bemargi-nossuliyob be an-dakmalo. </v>
<v b="2CO" c="12" v="14">Emigindi, an bemarse naed guagwar gudiid. An bemarse-ataknaed ilapaa-gudoed. Bemarga arbaed an onogosulid, ar an bemar-ibmarbina sogsulid, unnila bemarbina an soged. Ar ade, mimmigan babganga mani sabosulid, babgan mimmiganga mani saboged. </v>
<v b="2CO" c="12" v="15">An nue-yeer-itogedgine an-mani-nikad an bemargi mioed, degine, an bemar-san-burba-sabed-ular, an-sunnad bela an na ukmogoed. Bur bule an bemar-sabguedde, degite, ¿bemar dogdar an-sabguosurmarmode? Bemar bur bule an-sabguewilubmalad. </v>
<v b="2CO" c="12" v="16">Ar bemar bukidar mag-itomalad, an bemarga arbaed gwen onossuli. Degite, sogmalad, an ibmar-nue-wisidba an bemar-yardakar bemar-binsaed gasye. </v>
<v b="2CO" c="12" v="17">Ar dulemar-an-bemarse-barmisadgi, ¿an bemar-yardakar bemar-binsaed gassi? Suli, an bemar-yardaksasulid. </v>
<v b="2CO" c="12" v="18">Tito bemarse-ataknaega, an ese wilenai gusad. Geb Titoʼbali, gwenad-wargwen an bemarse barmisad. ¿Ar Titoʼde bemar-yardaksasi? ¿Ar Tito-binsaedyob ande binsamosursi? Ar Tito-daedyob an nanadimogad. </v>
<v b="2CO" c="12" v="19">Abakalegi bemar binsamalale ibmar-gusadi, anmar bemar-asabin ibmar-gussuliyobi-guega imaknanaye. Deyobsulid. Anmar Bab-Dummad-asabin, Cristo-nuggi bemarga sunmaknaid. Gwenadgan-sabesailamalad, anmar weyob sunmaknaidi, bela bemar gatik Bab-Jesúsʼgi-nasgumai gumalagalad. </v>
<v b="2CO" c="12" v="20">An dobe-itoged, abakalegi an bemarse-modapile, an-ibmar-abegedyob an be-dakdapsurmalale. An dobe-itobalid, abakalegi bemar-an-dakbiedyob be an-dakarsurmalale. An dobe-itobalid, abakalegi amba bemar isgubukwa an be-dakdapmalale. Ar degiile, an bemarga binnasur-ibmar-sogdogua, be bukib-binsaarmalale. An dobe-itobalid, abakalegi bemar na abin-abin-imakbukwa, na nobgubukwa, urwebukwa, danar-danar sorda-gabukwa, an be-dakdapmalale. Degi, nalle-gubukwa, na egi muchub-muchub sunmakbukwa, gakan-berbe-bukwa, san-dummarba imakbukwa, degine, yogsaar-galagwensuli-gubukwa an be-dakdapmalale. </v>
<v b="2CO" c="12" v="21">An dobee-itoged, abakalegi gannar an bemarse ataknadele, an-Bab-Dummad bemar-abargi an-obingegsagwichi an-imakalile. Bukidar bemar galagwensuli-gudigusadba, negsichidgi-yoledigusadba, isgudiidgi-nabir-bemar-itodigusadba, bemar na be-isgusadgi be bukib-binsasurmalad-ular, an-Bab-Dummad an-obinge-imakalile. Ar deyob bemar imaksasurmalad-ular, an bogwichi gualile. </v>
<v b="2CO" c="13" v="1">Emide, ilapaa-gudodo an bemarse ataknasokalidse. “Bela igarmar, dule-ibmar-daksad-warbogwadbardibe, warbaagwadbardibe, nabirolegoed.” </v>
<v b="2CO" c="13" v="2">Igi iduar irbogi an bemarse atakapidgine an bemarga sogsagusa, emigindi, an bemar-abargi-gudisulidgi an bemarse garda narmaked. Bemar-iduar-isgusmaladga, degine, bela-bemarga gannar an sogbardo, an bemarse modapile, sabsur bemarga an ibmar sogdapoye. </v>
<v b="2CO" c="13" v="3">Ar ade, bemar nue-dakbi-soged, bule Cristo angi arbanaidibeye. Ar Cristo bemarga nolloo gusulid, bemar-abargi Cristo dutusur arbaed. </v>
<v b="2CO" c="13" v="4">Cristo san-nollogwadyob nakrusgi-biokles-inigwele, Bab-Dummad-ganguedgi emigindi dula gudiid. Ar anmar Cristoʼgi nollo-gumarmogadyob gudiid, degisoggu, anmar Cristoʼgi-gudii gumogargebed, adi, Bab-Dummad-gangued anmargi-gudiidba, anmar bendaklegegar. </v>
<v b="2CO" c="13" v="5">Na san-dukin-be-itomar bule bemar Bab-Jesúsʼba nue na be naimardibe. Na be dukin nue-wilubdakmala. ¿Ar bemar-sunnad be wissurmarsi, Jesucristo bemargi maid? Ar binsa bemar Bab-Jesúsʼba naiye bemar gordisunnargebsundo. </v>
<v b="2CO" c="13" v="6">Bitigi bemar mag-anmar-dakena gadin, anmarde nue-Bab-Jesúsʼba nanaid. </v>
<v b="2CO" c="13" v="7">Bab-Dummadse an bemarga gormalad, bitigi, bemar ibmar-isgana imaksulina gadinye. An bemarga Bab-Dummadse-goledi, an gorsurdo anmar Jesús-e-sapingan-bur-dummagan-sunnad oyogegar. Suli, degisuli. An Bab-Dummadse gordo, melle bemar ibmar-isgana imakmalagar, ar anmardi, Jesús-e-sapingan-bur-dummaganad. </v>
<v b="2CO" c="13" v="8">Ar anmar igar-napiragwadgi geg gwisgued, igar-napiragwadba damalargebed. </v>
<v b="2CO" c="13" v="9">A-ulale, anmar nue-weligwar-itoged, anmar nolloguedgi, bemardi gannargwa itomaladgi. Anmar bemarga Bab-Dummadse gormalad, adi, gatik bemar Bab-Jesús-igargi nasgumai gumalagar. </v>
<v b="2CO" c="13" v="10">A-ular, an bemar-abargi-gudisulidgi, an bese garda narmakmalad, adi, an bemarse-modapir, Bab-Jesús gangued-anga-uksadba melle dogdar sabsur-ibmar bemarga-sogegar. Bab-Jesús we-gangued-anga-uksadi bemar-burba-ogannogegalad, bemar-obelogegarsulid. </v>
<v b="2CO" c="13" v="11">Napidgine gwenadgan, weligwar be itomar, gatik Bab-Jesúsʼgi-nasgumai be gumar, na be muchub-muchub gwage-ogannomar, unnila wargwenna-gueyob be itomar, degine, be-ulubgi gwage-bogidik na be itomar. Bab-Dummad-u1lubgi-bogidik-itogega-dule-imaked, degi, Bab-Dummad-dule-sabgumaidi, a-Bab-Dummad bemarba gudii guoed. </v>
<v b="2CO" c="13" v="12">Na be muchub-muchub bela angaagwale na be nued-sogeye be sogmar. </v>
<v b="2CO" c="13" v="13">Bela Jesucristoʼgi-akananaimalad bemarga sogsimalad, bemarde nued sogeye. </v>
<v b="2CO" c="13" v="14">Bab-Jesucristo-bemargi-nued-binsaed, Bab-Dummad-bemar-sabgumaid, degi, Bab-Dummad-Burba-Isligwaled-bemarba-gudiid bemarba gudigusun. Be itomargua.</v>
<v b="GAL" c="1" v="1">Ani Pablo, an Bab-e-sapin-bur-dummadga gumogadid, an dulemar-nuggi barmilealidsulid, dulemar gwen an-nug-imaksasulid. Jesucristo, degine, Bab-Dummad-anmar-baba Jesucristo-burgwar-maigusad-odulosad, amar an-nug-imaksad. </v>
<v b="GAL" c="1" v="2">Ani Pablo, degine, bela gwenadgan-anba-gudimalad, Galacia-yargi Jesúsʼba-nanaimalad-danar-bukmaladse, anmar garda narmaksiid. </v>
<v b="GAL" c="1" v="3">Bab-Dummad anmar-baba, degi, anmar-Dummad-Jesucristo, bemargi nued binsamarsun, degi, ulubgi bogidik bemar-itogega imakbarsun. </v>
<v b="GAL" c="1" v="4">A-Jesucristo anmar-Bab-Dummad-sogedba anmar-isgued-ular-burgwega na san uksad, adi, emi-ibagangi anmar mer bar ibmar-isganaba ebipiledii gumalaga, adi, mer bar neg-galagwensur-gunanaidba selemalagar. </v>
<v b="GAL" c="1" v="5">Degisoggu, degisadegu Bab-Dummad-nug ogannomarsun. Deyob gusun. </v>
<v b="GAL" c="1" v="6">Cristoʼgi bemar abonolege-wilubsulinad, degite, Bab-Dummad Cristoʼgi-bemar-abonolegega bemarse gochad. An geger be-dakmardo, ibiyobi degite, bato be agi bangudmala, adi, abonoleged-igar-akarsailadba naegar. </v>
<v b="GAL" c="1" v="7">Ar abonoleged-igar-baid nikaye soglesulid. Suli. Ar ade, dulemar, unnila bemar-binsaed-gaega gudimalad, degi, Cristoʼgi-abonoleged-igar oburdimalad. </v>
<v b="GAL" c="1" v="8">Ar anmar-sorda-wargwendibe, baliwitur-nibneggined-wargwendibe, Bab-Dummad-Gayaburba-Nuedgi-an-bemar-odurdaksadba akar bemarga igar-ukalile, we-dule, Bab-Dummadse sabsur-ukabsalesun. </v>
<v b="GAL" c="1" v="9">Ar igi bato an bemarga sogsa, emigi gannar an bemarga sogbar: Ar dule-wargwen Bab-Dummad-gayaburba-barsokalile, abonoleged-igargi-an-be-odurdaksamaladba akar bemar-odurdakalile, we-dule, Bab-Dummadse sabsur-ukabsalesun. </v>
<v b="GAL" c="1" v="10">Bemar insagua, ¿dulemar-nabir-ito-saed an amidii be insae? Dulemar-yeer-ito-imaked an amidisulid. ¿Unnila Bab-Dummad-nabir-ito-saed an amidii be insae? Eye. Ar dulemar-yeer-ito-saed amba an amidiile, ar an Cristoʼga-arbaed-dulesurdo. </v>
<v b="GAL" c="1" v="11">Gwenadgan, bemar nue-wisgubi an bemar-abedo, Bab-Jesúsʼgi-abonoleged-igargi an bemarga sunmaksadi, we-igar dulemargi danisulid. </v>
<v b="GAL" c="1" v="12">Ar dulemar Bab-Jesús-Igargi gwen an-odurdaksasulid, degine, dulemar we-Igar anga uksasurbalid. Jesucristo-sunnad we-Igar anga osanalosad, Jesucristo-sunnad anga uksad. </v>
<v b="GAL" c="1" v="13">Ar epenne igi-an Judíoʼmar-igar-maidba an nanadigusad bato be wismalad. Jesúsʼba-nanaimalad-danar-ambikunonidamalad-baregindii an gusad, degi, bela amar-osulogegala, an sabsur-amar-imakdii gusad. </v>
<v b="GAL" c="1" v="14">Degine, Judíoʼmar-igar-mamaidgi an-sordamar-an-un-sergumaladgi an bur bule obindii gusad. Amarba bur-bule an-dadgan-igar-mamaidba an gudii gusad. </v>
<v b="GAL" c="1" v="15">Ar Bab-Dummad na nabir-itogedba, amba an sapibeneggi-mai, an-susad. Ar Bab-Dummad nabir angi binsaewilubsulinad, degite, an-abonogega anse gochad. </v>
<v b="GAL" c="1" v="16">Deginbali, Bab-Dummad, Judíoʼsurmaladga E-Machigi-sunmakega anga oyononikid, doa E-Machi gue. We degigusadi, dulemarse gwen an idaksasulid. </v>
<v b="GAL" c="1" v="17">Degine, Jerusalén-neggweburse an-iduar-Bab-Jesús-e-sapingan-bur-dummagan-bukmaladse igar-amiega gwen an arbisurbalid. Arabia-yarse bur an nade gusad, geb degi, gannar Damasco-neggweburse an nonigusbalid. </v>
<v b="GAL" c="1" v="18">Geb a-birgapaagwad-sorba, Pedro-dakega an Jerusalénʼse nadegusad. Pedro-walik ibambe-gakatar (15) an megialid. </v>
<v b="GAL" c="1" v="19">Bab-Jesús-e-sapingan-bur-dummagan-baigan Jerusalénʼgi gwen an daksasulid. Unnila Bab-Jesús-e-urba-Santiagoʼbi an daksad. </v>
<v b="GAL" c="1" v="20">We an bemarga narmaksiidi, Bab-Dummad-asabin, napiragwad an bemarga soged, an gakansasulid. </v>
<v b="GAL" c="1" v="21">Geb a-sorba, an Siria-yalaganba, degi, Cilicia-yalaganba nade gusad. </v>
<v b="GAL" c="1" v="22">Judea-yalagangi Cristoʼba-nanaimalad-danar-bukmaladdi, gwen an-dakdisurmalad, aku an-dakmalad. </v>
<v b="GAL" c="1" v="23">A-dulemar unnila sunmak itomalad: “We-dule, epenne anmar-baregindidaedi, emigindi, Bab-Jesús-Bensulid-Igargi sunmakdiiye. Epennedi, unnila Jesús-Igar-osulogedgi-binsadii daye.” </v>
<v b="GAL" c="1" v="24">Degisoggu, we-gwenadgan an-nuki Bab-Dummad-e-nug odummodmarsunnad. </v>
<v b="GAL" c="2" v="1">Degine, birgambe-gakabakegwad-sorbali (14) gannar Jerusalén-neggweburse Bernabé-anbo an nade gusad. Deun, anmarba Tito an sesa gusad. </v>
<v b="GAL" c="2" v="2">Bab-Dummad-anga-sogsadba Jerusalén-neggweburse an nade gusad. Ase an modapgu, Jesúsʼba-nanaimalad-nug-nikamaladbo bachikii an sunmaksad. Amarga an sogsad, igi an Bab-Dummad-Gayaburba-Nuedgi Judíoʼsurmaladga an sunmakdii. Ar an Jesús-Igargi-odurdaksadi, degi, an odurdakbaloedi, abakalegi binsarsun an odurdakdiile. </v>
<v b="GAL" c="2" v="3">Ar Tito-anba-gudigusadgarbela, Judíoʼsur-inigwele, gwen ega sogledsulid, Moisés-Igar-Maidba, emi be abgan-uka-duku sikoye. </v>
<v b="GAL" c="2" v="4">Ar bukidar yamo gwenadganyob, Jesúsʼba-nanaimaladyob san imakdimalad. Amar, dukuar anmar-argaega anmar-abargi dogsamalad. Adi, anmar-Cristo-Jesúsʼgi-akanonimaladba-ollorgunonikidi, Moisés-Igar-Maidba gannar maiga anmar-imakegar. </v>
<v b="GAL" c="2" v="5">A-dulemar-sogedba bipisaale anmar ibmar-imaksasurmalad. Ar ade, anmar Bab-Dummad-Gayaburba-Nued, napiragwadgi, bemar-abargi degisadegu-guega abesmalad. </v>
<v b="GAL" c="2" v="6">Dulemar-nue-nug-nikaye-sogdimalad, gwen anga binsaed-gwapid uksasurmalad. Ar amar iduardi nue-nug-nikaa gudigusdibe, angardi gwen akarsulid. Ar Bab-Dummaddi bela emarbi-anmar-daked, asginbi dulemar-daksulid, bela ulubgi dulemar-daked. </v>
<v b="GAL" c="2" v="7">Ar amar mag daksamalad, igi Pedroʼga Bab-Dummad-Gayaburba-Nued Judíoʼmarga-sunmakega uklesa, deyobi, amar mag daksamarbalid, igi-Bab-Dummad anga E-Gayaburba-Nued Judíoʼsurmaladga-sunmakmogaga igar uksamoga. </v>
<v b="GAL" c="2" v="8">Ar igi-Pedroʼgi Bab-Dummad arbasa, E-Gayaburba-Nuedgi Judíoʼmarga-sunmakega, a-Bab-Dummadi, deyob angi arbasmogad. E-Gayaburba-Nuedgi an Judíoʼsurmaladga-sunmakega an-barmisad. </v>
<v b="GAL" c="2" v="9">Santiago, Cefas Pedroʼye-nugbalid, degi, Juan, amar Jesúsʼba-nanaimalad-abargi buar-neg-ganikidyob gudidimarsoggu, amar Bab-Dummad nabir-angi-binsaedba E-Gayaburba-Nuedgi-sunmakega-an-susad magar an-daksamalad. Agala, an-argan, degi, Bernabé-e-argan gasmalad, sogegar, anmar na mesa-arbamalad gumarye. Deyob imaksamalad, adi, anmar Judíoʼsurmalad-abargi arbaegar. Emardi, Judíoʼmar-abargi arbamogagar. </v>
<v b="GAL" c="2" v="10">Unnila amar anmarse egichismalad, mer dule-wilegana-iemaloye. Degi-anmarse-egichisadi, degi-imakdii an nanasad. </v>
<v b="GAL" c="2" v="11">Ibagwengine, Pedro Antioquía-neggweburse-nonigu, an ega bakar ibmar sogsad. Ar ade, Pedro ibmar-imaksadi, igar-nabirid imaksasulid. </v>
<v b="GAL" c="2" v="12">Ar ade, Santiago-sordamar-yoo-nonikid-iduar, Pedroʼdi, Judíoʼsurmaladba nabir mas gundidaenad. Geb Santiago-sordamar-Judío-igargi-bur-nanadimalad-nonigudi, Pedro, amar-dobedba Judíoʼsurmaladgi banguded, bar eba mas-gunsuli gusad. </v>
<v b="GAL" c="2" v="13">Degi, Judíoʼmar-baigan-Jesúsʼba-nanaimalad, Pedro-degidae-dakalidba eba akadgusmalad. Bernabéʼse-bakar, we-Pedro-wagar-darbo-daedba, binsaed-galedgusmogad. </v>
<v b="GAL" c="2" v="14">Ar we-gwenadgan Bab-Dummad-Gayaburba-Nued-maidba napiragwadba nanasur an dakargu, bela gwenadgan-wagab Pedroʼga an bakar ibmar sogsad: “Pedro, bede Judíoʼye soged, degi-inigwele, be Judíoʼsuliyob be nanadiid. Deyob be nanadisoggu, degite, ¿ibiga be Judíoʼsurmaladdi Judíoʼmar-daedyob nanabi be abesunna?” </v>
<v b="GAL" c="2" v="15">Ar anmardi Judío-gwalulesmalad. Anmardi, Judíoʼsurmalad-Bab-Dummad-wissurmalad-isgudimaladyobsulid. </v>
<v b="GAL" c="2" v="16">Anmar nue-wisid, Moisés-Igar-Maid-imakedba, dule isgussuliyob daklenonidasulid. Dule Jesucristoʼgi-bensulidba isgussuliyob daklenonidaed. Anmar-Judíoʼmar deyob Jesucristoʼgi bensuli-gunonimogad, ar Cristoʼgi-bensulidba isgussuliyob an daklenonimalad. Moisés-Igar-Mesisad-daedba anmar isgussuliyob daklenonisurmalad. Ar Moisés-Igar-Maidba-nanaedgi dule bipisaale gwen isgussuliyob daklenonikodeeye soglesulid. </v>
<v b="GAL" c="2" v="17">Ar anmar-Judíoʼmar isgussuliyob Cristoʼgi gunonidaedi, a oyodo, anmar isgudimogad-dulemarmoye. Ar a-ulale, ¿Cristo isguega dule-imaksunde? Suli, degisuli. </v>
<v b="GAL" c="2" v="18">Ar an Moisés-Igar-Maid metele, sorba an gannar egi nanaarbalile, bato an oyonaido, ani an isgudiiye. </v>
<v b="GAL" c="2" v="19">Ar Moisés-Igar-Maid an-oburgwissoggu, Moisés-Igar-Maidga bar an gudisulid. Emisgindi, Bab-Dummadga an dula gudiid. </v>
<v b="GAL" c="2" v="20">Ar bato Cristoʼba an nakrusgi bioklesad. Degisoggu, an dula-gudiidi bar ani an dula gudisulid. Cristo dula angi gudisunnad. We-an-sangi an dula-gudiidi, an Bab-Dummad-Machigi-bensulidba an dula gudiid, ar a an-sabgusad, degi, an-abonogegala, an-ular na san uksa gusad. </v>
<v b="GAL" c="2" v="21">Bab-Dummad an-abonoge-wilubsulinad, degite, an-abonosad. A-abonoged an obansulid. Ar Moisés-Igar-Maid-imakedba dule isgussuliyob guena, ar Cristo binsa anmar-ular burgwisanad. </v>
<v b="GAL" c="3" v="1">Galacia-dorgan, bemar gwen binsaed nikasurmalad. Mer bemar igar-napiragwadba nanamalaga, ¿doa bemar-binsaed gasmala? Anmar-sunmakedgi anmar bemarga nue-oyosad, we-Jesucristo nakrusgi bioklesye. </v>
<v b="GAL" c="3" v="2">Unnila bemarse an we egisbimardo: Be Bab-Burba-Isligwaled-abingasmargu, ar Moisés-Igar-Maid-imakedba, ¿be Bab-Burba-Isligwaled abingasmarsi? Bemar unnila Bab-Dummad-Gayaburba-Nued-itosgu, nue-bensuli-itosadba, ¿be Bab-Burba-Isligwaled abingasmarsursi? Eye. </v>
<v b="GAL" c="3" v="3">¿Ar bemar nue binsaedsurmarsi? Ar bemar Bab-Burba-Isligwaledgi Bab-Jesús-Igargi onodmaladde, ¿na be dukin gannar ibmar-imakmaladgi be swilidik-gumaloye sogmarde? Suli, degisuli. </v>
<v b="GAL" c="3" v="4">¿Ar binsarsunna bemarde Bab-Jesucristo-nuggi wilesmarsi? Ar bemarde nue-binsa-wilesmalardi, nue-be binsa wilesmardo. </v>
<v b="GAL" c="3" v="5">Ar Bab-Dummad bemarga E-Burba uked, degine, ibmar-dakledisulid bemar-abargi imaked. Deyob ibmar-imakedi, ¿Moisés-Igar-Maid-imaked-ular bemarga imaksi? Suli, deyob suli. Bemarga-imakedi, bemar Jesucristoʼgi-bengulesulid-itosadba imaked. </v>
<v b="GAL" c="3" v="6">Bab-Dummad-Gardagi narmakar naid: “Abraham Bab-Dummadgi-bengussulidba, Bab-Dummad isgussuliyob Abraham-daknonigusad.” </v>
<v b="GAL" c="3" v="7">Degisoggu, bemar nue wisgumar, dulemar-Bab-Dummad-bensurmalad Abraham-waganga gunonidamalad. </v>
<v b="GAL" c="3" v="8">Bab-Dummad E-Gardagi bato idu sogsasoggu, Judíoʼsurmalad egi-benguosulidba isgussuliyob daknonikoye. Bab-Dummad a-wisidbali, Abrahamʼga iduar we-Gayaburba-Nued sogsagusad: “Be-nuggi, bela dula-we-napneggi-bukwamaladgi ise-nued an binsaoed.” </v>
<v b="GAL" c="3" v="9">Degisoggu, dulemar-Bab-Dummad-bensurmalad, Abrahamʼyob bengussurmarmosoggu, Abrahamʼba Bab-Dummad amar-bendaknonidasunnad. </v>
<v b="GAL" c="3" v="10">Ar bela dulemar Moisés-Igar-Mesisadba-nanamaladi bela bato ukabsales bukmalad. Ar ade, Bab-Dummad-Gardagi narmakar naid: “Dulemar Moisés-Igar-Maidba bela eba dasulile, amar Bab-Dummadse bato ukabsales bukmalad.” </v>
<v b="GAL" c="3" v="11">Ar mag itolesundo, Moisés-Igar-Maidgi-nanadiidba, dulemar isgussuliyob Bab-Dummad-asabin guosulid. Ar ade, Bab-Dummad-Gardagi sognaid: “Dule-gwage-swilidikiddi, Bab-Dummadgi-bensulidgi gudii guoed.” </v>
<v b="GAL" c="3" v="12">Moisés-Igar-Mesisadba nanaed, Bab-Dummadgi-bensulidgi eba nanalesulid, ar ade, Bab-Dummad-Gardagi sognaid: “Ar dule we-Moisés-Igar-Maid dula-e-imakbi abegele, a-Igar-Maidba bela nanadii guoye.” </v>
<v b="GAL" c="3" v="13">Dule Moisés-Igar-Maidba-dasulir, ukabsalegoye-soglegedi, Cristo, anmar-abonogegala, we-ukabsaleged anmar-anar sunonikid. Deyob anmar-baknonikid. Ar Bab-Dummad-Gardagi narmakar naid: “Dule-wargwen urgogi bannumakar nasiklesale, we-dule Bab-Dummadse nue-ukabsalegaledid.” </v>
<v b="GAL" c="3" v="14">Cristo deyob anmar-baknonikid, adi, Judíoʼsurmalad Cristo-Jesúsʼgi Bab-Dummad-Abrahamʼgi-nued-binsasad abingamogagar. Adi, Bab-Dummad-anmarga-E-Burba-ukoye-sogsad, Cristo-Jesúsʼgi-bensulidgi we-Burba anmar abingaegalad. </v>
<v b="GAL" c="3" v="15">Gwenadgan, dule-igar-mesedba an bega sogmalo: Dule-ebo na igar-mesismalale, bato deyob-guoye-soglesad-sorba, gege dule igar na wargwengi ogwaed, degine, gege igar-baid odobalid. </v>
<v b="GAL" c="3" v="16">Emigi, nabir. Bab-Dummad Abrahamʼga, degine, Abraham-e-wagwaga, ibmar-ukoye sogsad. Sogsasulid: “E-wagangarye.” Deyobile, dulemar-bukidarnik sogle-itole, emigindi soged, wargwenye: “Be-wagwagarye.” Génesis 12:7 A sogledo, Cristoʼye. </v>
<v b="GAL" c="3" v="17">Degisoggu, an sogsundo: Bab-Dummad Abraham-ebo-gebe-igar-mesisad, Cristoʼgi ebo igar-nabosad. Geb a-sorba, birga-dulataled-ilabake-gaka-dulagwen-gakambegi (430), Moisés-Igar megnonikid. We-Igar-Megnonikidi, gege Bab-Dummad-Abraham-ebo-igar-mesisad bisged. Degisoggu, deyob gusana, Bab-Dummad-Abraham-ebo-igar-mesisad bergunonikoenad. </v>
<v b="GAL" c="3" v="18">Ar Bab-Dummad dulemarga-ibmar-ukoedi, Moisés-Igar-Mesisadgi-nanadiidba uklegena, we-ibmar-ukoedi, bar Bab-Dummad na e-ibmar-ukoye-sogsadba uksasuliled. Ar emigindi, Bab-Dummad, Abrahamʼga e-ibmar-ukoye-sogsadba uksad. </v>
<v b="GAL" c="3" v="19">Degite, ¿ibiga Moisés-Igar anmarga uklessunna? Anmarga uklesadi, Abraham-wagwa-nonikoye-soglesad-nonikidse oyogegalad, ibu isguedi. Moisés-Igar-uklesadi, baliwiturmarba uklesad. Degi, Moisés dulemar-irwa-sunmakedga gunonikid. </v>
<v b="GAL" c="3" v="20">Ar Bab-Dummad Abrahamʼga-sogsagu, an bega ibmar-imakoye, dule-baid e-ular-sunmakega amissulid. Bab-Dummad na e-sunnad Abrahamʼga sunmaksad. </v>
<v b="GAL" c="3" v="21">Degisoggu, Moisés-Igar-Mesisad, ¿Bab-Dummad Abrahamʼga ibmar-imakoye-sogsadgi yolenaisunde? Suli, degisuli. Ar Moisés-Igar-Mesisad sunna-dule-odulogena, Bab-Dummad dule-a-Igarba-nanaedba isgussuliyob a-dule-dakoenad. </v>
<v b="GAL" c="3" v="22">Ar emigindi, a-ular, Bab-Dummad-Garda soged: “Dulemar belagwapa isguedbiiye.” Deyob soged, adi, Bab-Dummad dulemar-Jesucristoʼgi-benguosurmaladga ibmar-ukoye-sogsad ukegar. </v>
<v b="GAL" c="3" v="23">Jesucristoʼgi-bensulid-igar-nonikoed-iduardi, anmar bela Moisés-Igar-Mesisadse gales gudigusmalad. Bab-Dummad Jesucristoʼgi-bensulid-igar-anmarga-oyononikidse anmar gales gudigusmalad. </v>
<v b="GAL" c="3" v="24">Degisoggu, Moisés-Igar-Mesisad unnila Cristoʼse-anmar-nidega, dule mimmigan-odurdakeyob, anmar-odurdaksad, adi, anmar Jesucristoʼgi-bensulidba, isgussuliyob daklegegar. </v>
<v b="GAL" c="3" v="25">Ar Jesucristoʼgi-bensulid-igar-nonigua, Moisés-Igar-anmar-odurdaked, bar abelenonisulid. </v>
<v b="GAL" c="3" v="26">Ar emigindi, Cristo-Jesúsʼgi-bensuli be gunonimalad-ular, bemar belagwapa Bab-Dummad-mimmiganga gunonisunnad. </v>
<v b="GAL" c="3" v="27">Ar bela bemar Cristo-nuggi-diigi-oglesmaladi, Cristo-binsaedyob, be binsanonimarmosunnad. </v>
<v b="GAL" c="3" v="28">Ar emigindi, a-ular, dulemar bar akar-akardeeye soglesulid: Judíoʼmar, Griegoʼmar-ebo bar akarsulid. Maigan, e-itoleged-gudidimalad-ebo bar akarsurmogad. Machergan, omegan-ebo bar akarsurmarmogad. Ar ade, bemar belagwapa soggwennaa Cristo-Jesúsʼgi gunonimalad. </v>
<v b="GAL" c="3" v="29">Ar bemar Cristoʼgadile, bemar Abraham-e-waganmodo. Degisoggu, Bab-Dummad-Abrahamʼga-ibmar-ukoye-sogsad, bemar a-abingamarmogodo. </v>
<v b="GAL" c="4" v="1">Ar an sogbardo: Ar mimmi e-bab-sorba-ibmar-gaoed amba bipigwale, dule-maiga-gudiid-ebo emalad. Ar we-mimmi-bipigwad bela ibmar-gaoed-e-ibed-inigwele, ar e-ibmar-gaoed amba geg e-sogedba imaked. </v>
<v b="GAL" c="4" v="2">We-mimmi e-bab-ega-ibmar-ukoye-sogsad-e-ibagan-warmakedse, geb na e-sogedba imakoed. Ar emigindi, dule-baigan a-mimmi akwedigweled, ega ibmar imakdimargweled. </v>
<v b="GAL" c="4" v="3">Anmar deyobmodo, anmar bipigwaunni, anmar we-napneggi-igar-mamaid-e-maiga-gudii gusad. </v>
<v b="GAL" c="4" v="4">Ar Bab-Dummad na E-Machi-barmidagoed-e-ibagan-nasiksad oarmaknonigu, na E-Machi ome-wargwengi barmialid, degi, Moisés-Igar-Mesisad-urbaligwa-nanaega aidenonibalid. </v>
<v b="GAL" c="4" v="5">Bab-Dummad E-Machi barmialid, adi, dulemar-Moisés-Igar-Maid-urba-nanadimalad-onogegar, degine, amar Bab-Dummad-mimmigan-sunnadga gumalagar. </v>
<v b="GAL" c="4" v="6">Ar bemar Bab-Dummad-mimmigan gumarsoggu, Bab-Dummad na E-Machi-Burba-Isligwaled bemar-gwagese barmialid. Ar a emigindi gornaisunnad: “¡Abba!” We sogleged, ¡babaye! </v>
<v b="GAL" c="4" v="7">Ar degisoggu, bar be maiga gudisulid, Bab-Dummad-mimmiga be gunonisunnad. Ar bato be Bab-Dummad-mimmile, Cristoʼgi Bab-Dummad-ibmar-ukoye-soglesad bato begadmogad. </v>
<v b="GAL" c="4" v="8">Ar iduardi, aku be Bab-Dummad-dakmarsoggu, bab-dummagansurmaladga be mailedii gusmalad. </v>
<v b="GAL" c="4" v="9">Ar emigindi, bemar Bab-Dummad-mag-dake gunonikid. Bur sogleged, Bab-Dummad e bemar-susadba, magar be-dake gunoniye. Ar degite, ¿ibiga bemar we-igar-yogasaarmaladse, igar-nollomaladse, e-maiga-gannar-guega be gannar nabimarbali? </v>
<v b="GAL" c="4" v="10">Emide, amba bemar ibaganga, niimarga, degi, birgamarga iba onodimalad. </v>
<v b="GAL" c="4" v="11">An bemarba dobee itodo, ar ade, binsarsunna an bemar-abargi arbasayob an itoged. </v>
<v b="GAL" c="4" v="12">Gwenadgan, bemarse an wilesakwaa egisnaid, anyob be imakmar. Ar an bemarsunna na san imaksamogad. Ar bemar gwen angi yolessurmalad. </v>
<v b="GAL" c="4" v="13">Be nue wismalad, deunni an uellemaid-ular, an bemarga Bab-Dummad-Gayaburba-Nuedgi gebe sunmaksad. </v>
<v b="GAL" c="4" v="14">Ar an-uellesad bemarga arbaed-dummad-onos-inigwele, bemar isdar an-daksasurmalad, gwen an-obachasurmarbalid. Aka bur be Bab-Dummad-e-baliwituryob an-daksamalad, Cristo-Jesúsʼyob be an-abingasmalad. </v>
<v b="GAL" c="4" v="15">Epennedi, be yeer-itodimalanad. Emide be ¿igi gudmarsunna? Ar an nue-wisid, sunna be-ibya anga-ukegala, na be onosmalanad. Ar emidi, ¿igi be anga gudmarsunna? </v>
<v b="GAL" c="4" v="16">Ar an ibmar-napiragwad-bemarga-soged-ular, emigindi, ¿bemar-isdaradga an gunonisunde? </v>
<v b="GAL" c="4" v="17">Dulemar-Moisés-Igar-Maidgi bemar-odurdakdanimaladi, nue bebina-sogeyob daklemalad. Napiragwadgi bebina sogsurmalad. Ar unnila binsadimalad, bitigi bemar angi bangusdibeye, adi, bemar emarba naguegar. </v>
<v b="GAL" c="4" v="18">Na bina-nue-itogerba-gued igar-nuedinad, ar ibmar-nuedga be imakmalar. Unnila an bemar-abargi-gudiidginbi mer be angi-nued-daed oyomalo. Amba an bemar-abargi-gudisulir, deyob be imakmarbaloed. </v>
<v b="GAL" c="4" v="19">Mimmigan, ar igi-ome bonigan-itoardae, deyob be anga nunmaked ukmalad. Bemar Cristo-e-daedyob-guedse an deyob itodii guoed. </v>
<v b="GAL" c="4" v="20">Bitigi bemar-walik emisbinne an gudina yeerban, adi, bemarga wis binnasaar sunmakoenad. Wissurmosundo, igi an bemargi binsamalargebe. </v>
<v b="GAL" c="4" v="21">Emigi anga be sogmalana, bemar Moisés-Igar-Mesisadba-nanabimalad: ¿Ar bemarde Moisés-Igar-Mesisad itodisurmarsi? </v>
<v b="GAL" c="4" v="22">Ar Bab-Dummad-Gardagi narmakar naid, Abraham mimmi-warbo nikusye. Wargwen, e-mai-Agar-ebo nikusad. Baid, e-ome-sunnad-Sara-ebo nikusbalid. </v>
<v b="GAL" c="4" v="23">E-mai-ebo-machi-nikusad dule-sogedba gwalulesad. E-ome-ebo-nikusaddi, igi Bab-Dummad idu Abrahamʼga sogsagusa, an bega machi-wargwen ukoye, a-sogsadba gwalulenonikid. </v>
<v b="GAL" c="4" v="24">We-omegan-warbogwad, Bab-Dummad dulemarbo-igar-warbo-mesisad-e-wilubganad. A-igar-soggwendi, Agar gued. A Sinaí-yalagi danikid. We-igargi-gwalulemaladi, maiganga-guega gwalulemaladid. </v>
<v b="GAL" c="4" v="25">Ar Agar, Arabia-yalagi Sinaí-yar-siid-e-wilubganad. We, Jerusalén-neggwebur-emi-siid-e-wilubganmosundo. We-Jerusalén, degine, na e-mimmiganmala amba maiga gudidimalad. </v>
<v b="GAL" c="4" v="26">Jerusalén-nibneggineddi, Saraʼyob maiga gudisurmalad. Ar adi, bela anmar-nanga gusiid. </v>
<v b="GAL" c="4" v="27">Ar ade, Bab-Dummad-Gardagi weyob sognaibalid: “Be, omegwa-geg-baked, gwen be mimmi-nikudisulid, ¡weligwaledba be binnasuli-gole! Be, gwen-muu-neggi-boniba-galitodisulid, ¡weligwaledba be binnasuli-gole! Ome-wilesagudiid, bur bule ome-sui-nikadba mimmigan nikuoed.” </v>
<v b="GAL" c="4" v="28">Degisoggu, gwenadgan, Isaac Bab-Dummad-sogsagusadyob gwalulenonikid. Anmar deyob Bab-Dummad-mimmiganga gunonimarmogad. </v>
<v b="GAL" c="4" v="29">Epenne, Ismael-dule-sogedba-gwalulesad, Isaac-Bab-Dummad-Burbaba-gwalulesad-baregindii gusad. Emi, deyob gunaimogad: Dulemar-Moisés-Igar-Maidba-gormakdimalad, anmar-Bab-Burbaba-gwalulesmalad-baregindii gudimarmosunnad. </v>
<v b="GAL" c="4" v="30">Ar Bab-Dummad-Gardade, ¿igi sognaisunna? Sognaisursi: “Ome-maiga-gudiidi, degi, e-machi, be onoye. Adi, melle ome-maiga-gudiid-e-machi, ome-maiga-gudisulid-e-machiba ibmar nikuegar.” </v>
<v b="GAL" c="4" v="31">Degisoggu, gwenadgan, anmar ome-maiga-gudigusad-e-mimmigansurmalad. Anmar ome-maiga-gudigussulid-e-mimmigan gumalad. </v>
<v b="GAL" c="5" v="1">Cristo, Moisés-Igar-Mesisadgi anmar-ollor-imaknonikid. Agi-anmar-maiga-gudigusadgi anmar-onosad. Degisoggu, mer gannar be maiga-gumalaga, gandik na be imakmar. </v>
<v b="GAL" c="5" v="2">Degisoggu, ani Pablo, an bemarga sogmardo: Ar bemar be abgan-uka-duku-siked-igar Judíoʼmar-imakmaladyob be imakmalale, Cristo bemarga ibnuedga gwen guosurmalad. </v>
<v b="GAL" c="5" v="3">Bela-dulemarga gannar an sogbar: Ar doa-dule abgan-uka-duku-siked-igar imaksadibe, a-dule, Moisés-Igar-Mesisadba bela daergebed. </v>
<v b="GAL" c="5" v="4">Dulemar Moisés-Igar-Mesisadba-nanaedgi isgussuliyobgued-amimaladi, Cristoʼgi bangunonimarsunnad. Bab-Dummad-abonoge-wilubsulinadgi, bangusmalad. </v>
<v b="GAL" c="5" v="5">Ar anmardi, Bab-Dummad-Burbaba, Jesúsʼgi-bensulidgi isgussuliyob daklegoedi, anmar bensuli edarbedimalad. </v>
<v b="GAL" c="5" v="6">Ar Cristo-Jesúsʼgi-akanimaladgi, dule-abgan-uka-duku-sikaled, degi, dule-abgan-uka-duku-sikarsulid-ebo gwen akarsulid. Unnila dulemar Bab-Jesúsʼgi-bensulidba sabedgi-ibmar-imaked bur napiragwad. </v>
<v b="GAL" c="5" v="7">Ar bemar Bab-Jesúsʼba nue-nagus an be-daksamalanad. Ar emide, ¿doa mer igar-napiragwadba-nanaega bemar-igar-oburusmala? </v>
<v b="GAL" c="5" v="8">We-igar-be-oburusmaladi, Bab-Dummad-bemarse-gochadgi gwen danisulid. </v>
<v b="GAL" c="5" v="9">“Ar madu-ina ichegwale, degite, bela madu-omued.” Deyobdo, dule-wargwen neg-ichononidibe, belagwapa dulemar-ichoddaed. </v>
<v b="GAL" c="5" v="10">Bab-Jesúsʼgi an bensulid, bemar gwen akar be binsaosurmalad, anyob be binsamarmogad. Ar dule-bemar-binsaed-gadiiddi, ar doa-duledibe, we-duledi, nue-sabsur odurdaklegoed. </v>
<v b="GAL" c="5" v="11">Gwenadgan, abgan-uka-duku-siked-igargi amba an sunmakdiina, degite, ¿ibiga Judíoʼmarse amba an baregilledisunna? Ar deyob an sunmakdiina, Judíoʼmar Cristo-nakrusgi-bioklesad-igar baisur-itosmalanad. </v>
<v b="GAL" c="5" v="12">Bitigi, dulemar-abgan-uka-duku-siked-igargi bemargi-yoledimaladi bur bela na alugwagse-bakale, gwasumarsunnana, gadin. </v>
<v b="GAL" c="5" v="13">Gwenadgan, Bab-Dummad, Moisés-Igargi-bachik-guega, bemarse gochad. Emide, bemar Moisés-Igargi bachikgusmaladid. Degisoggu, Moisés-Igargi-bachikgusadi, melle be igar-isgana-imakega be imako. Suli, degisuli. Na be muchub-muchub sabguedgi bendakmar. </v>
<v b="GAL" c="5" v="14">Ar Moisés-Igar-Mesisad bela irgwen-sogar weyob soglesiid: “Ar igi na be san-sabgue, deyobi dule-baid be sabgumogoed.” </v>
<v b="GAL" c="5" v="15">Ar na be muchub-muchub uludmalale, nue salakarmar, ar na be dukin-dukin obelodmaloed. </v>
<v b="GAL" c="5" v="16">Degisoggu, bemarga an sogsun: Bab-Burba-sogedba be nanamar, melle be-san-ibmar-imakbiedba be damar. </v>
<v b="GAL" c="5" v="17">Ar ade, anmar-san-ibmar-sabied Bab-Burbagi gwisgunonidaed. Degi, Bab-Burba anmar-san-ibmar-sabiedgi gwisgunonidamogad. Degisoggu, na muchub-muchub egi gwisgumardo, adi, bemar na be-ibmar-sabiedi, melle imakmalagar. </v>
<v b="GAL" c="5" v="18">Ar Bab-Burba bemar-idumaile, bemar Moisés-Igar-Mesisadgi bar gudisurmardo. </v>
<v b="GAL" c="5" v="19">Dulemar na e-san-ibmar-sabiedba-damaladi, weyob damalad: E-omesuli, degi, e-suisuli na dikarba yolemalad. Yoo-abirgunagwar-na-nikue ebo negsichigi nanamalad. Galagwensuli sunnasur damalad. E-gwagegi galagwensuli nisaedginbi binsamalad. </v>
<v b="GAL" c="5" v="20">Bab-dummadyob-imakleged-e-nug odummoged. Emargi ina-isgana imaked. Na isdar-dakmalad. Gadi ourwemalad. Gadi nobgumalad. Sae ibmar-itomalad. Abin-abin imakmalad. Na abin-abin urwemalad. Igar-nued-maidgi bangumalad. </v>
<v b="GAL" c="5" v="21">Sae emar-ibmar-nikad dakmalad. Dulemar-oburgwemalad. Gadi mumgumalad. Agumakar iba onomalad. Degi, bela ibmar-wegi-gumalad imakmalad. Idu bato an bemarga sogsadyob, gannar an bemarga sogbalid, dulemar-degidamalad Bab-Dummad-e-negdakmaidse gwen dogosurmarye. </v>
<v b="GAL" c="5" v="22">Bab-Burbadi, weyob dule-dae imaked: Dule-sabee-nanae imaked. Weligwar-itoge imaked. Ulubgi-bogidik-itoge imaked. Ukurmakar-ibmar-imaksuli imaked. Yeer-itogedgi-dulemar-bendake imaked. Emargi-nueddae imaked. Bab-Dummadgi-bensulidae imaked. </v>
<v b="GAL" c="5" v="23">Binnalegwadgi-ibmar-sae imaked. Dukin-na-san-bargae imaked. Weyob Bab-Burba-dule-dae-imakedgi bela igarmar-mamaid geg egi gwisgued. </v>
<v b="GAL" c="5" v="24">Ar dule-Cristoʼgadid, na e-sanginbi-binsaedi, degi, galagwensuli-ibmar-isganabina-itogedi bar sedisulid, ar bato nakrusgi we-ibmar bioksad. </v>
<v b="GAL" c="5" v="25">Ar anmar Bab-Burbaba-gudiile, anmar Bab-Burba-sogedba nanamarbarsundo. </v>
<v b="GAL" c="5" v="26">Degisoggu, mer na san-dummarbaa imakmar. Mer na be muchub-muchub emar-ourwedii gumar, degi, mer be aimar-ibmar-nikad-isdardakdii gumarbar. </v>
<v b="GAL" c="6" v="1">Gwenadgan, ar gwenad-wargwen ibmar-isgana-imaknai daklesale, bemar-Bab-Burbagi-bur-gannarba-gudimaladdi, binnalegwadgi be a-dule-bendakewilubmalad. Adi, gannar a-dule Bab-Jesús-igarse dagegar. Na begi be binsamarmogo, abakalegi bemar agi wilubdaklearmogale. </v>
<v b="GAL" c="6" v="2">Wilubdakleged begi nonimalale, na be muchub-muchub ogannomalo, na be bendakmalo. Ar deyob be imakmalale, Cristo-igar-maidba be nanadimardo. </v>
<v b="GAL" c="6" v="3">Ar dule-wargwen-nug-dummadsulid na dummarba binsa san-imakdiir, we-dule dukin na yardakdido. </v>
<v b="GAL" c="6" v="4">Degisoggu, wala-walagwen na e-gudimalad dakoed. Geb dule na e-daed nued-gudi-itogele, mer dule-baid-e-daedba be wilubdaknai guo. </v>
<v b="GAL" c="6" v="5">Ar dule na san-wala-walagwen Bab-Dummad-asabin e-daed oyodii guoed. </v>
<v b="GAL" c="6" v="6">Ar dule-wargwen Bab-Dummad-Gayaburbagi odurdaklenair, dule-e-odurdaknaidga bela ibmar-nuegan ega ukmogoed. </v>
<v b="GAL" c="6" v="7">Na be mer dukin yardakmar. Bab-Dummadgi gege be dodomalad. Ar dule bela-ibmar-digsadi, a-ibmar gannar na weedsebalid. </v>
<v b="GAL" c="6" v="8">Ar deyobmodo, dule na e-san-ibmar-isgana-abegedba daele, na e-isguedba bergudodo. Ar dule Bab-Burbaba ibmar-imakerdi, adi, Bab-Burbaba burba-geg-bergued nikuoed. </v>
<v b="GAL" c="6" v="9">Degisoggu, mer anmar ibmar-nued-imakedgi wiegumar. Ar ibmar-nuegan-abingaed-e-ibagan-warmaksale, anmar nued abingaoed. Deyob guoed, ar anmar wiegussuli arbasmalar. </v>
<v b="GAL" c="6" v="10">Degisoggu, anmar ibmar-nued-imaked-nikale, bela dulemarga ibmar-nuegan imakmalo. Bur buledo, gwenadgan-Jesúsʼba-nanaimaladga ibmar-nuegan-imaked. </v>
<v b="GAL" c="6" v="11">Nue be dakmar, we an-bemarga-narmaked bule burwi-narmakar be dake. Ar an-sunnad an bemarga narmaksiid, adi, bemar dakega, we-garda-narmaklesad an-sunnad an narmaksad. </v>
<v b="GAL" c="6" v="12">Ar dulemar-abgan-uka-duku-sikbi-abemaladi, dulemar-nued-e-dakmalaga bemarga sogdimalad, “bemar be-abgan-uka-duku be sikmalargebye.” Adi, melle bemar Cristo-nakrusgi-burgwisad-ular, baregilledii gumalagar. </v>
<v b="GAL" c="6" v="13">Ar we-dulemar na-e-abgan-uka-duku sikar-gudimalad-inigwele, Moisés-Igar-Mesisadba dasurmalad. Degite, we-dulemardi abgan-uka-duku-sikbi be-abemalad, adi, bemargi na san-odummomalagar. </v>
<v b="GAL" c="6" v="14">Ar andi gege na san-dummarba an imaked. Ar unnila andi anmar-Dummad-Jesucristo-nakrusgi-burgwisadgi dummarba an itoged. Degisoggu, Cristo-nakrusgi-burgwisad-ular an soged, ar bela-dulemar igi-angi-binsabimala, e-itolegedmardo, igi binsabimala. Degine, an we-dulemargala bato an burgwis gudiid. </v>
<v b="GAL" c="6" v="15">Ar Cristo-Jesúsʼgi dule abgan-uka-duku-sikardibe, e-abgan-uka-duku-sikarsurdibe, gwen akarsulid. Unnila dule gannar burbar-gwalulesardi, adi, nabirdo. </v>
<v b="GAL" c="6" v="16">Bab-Dummad dulemar-gannar-burbar-gwalulesadba-nanadimaladga, ulubgi-bogidik-itoleged, degi, dule-wiledaked uksun. Deginbali, Bab-Dummad Israel-dulemar-egadidga, ulubgi-bogidik-itoleged, degi, dule-wiledaked uksun. </v>
<v b="GAL" c="6" v="17">Ar an Bab-Jesús-naibigusad-e-gannar an-sangi an sediid. Degisoggu, mer dule bar angi yolemalo. </v>
<v b="GAL" c="6" v="18">Gwenadgan, anmar-Dummad-Jesucristo nued bemargi binsasun. Deyob gusun.</v>
<v b="EPH" c="1" v="1">Ani Pablo, an Bab-Dummad-sogedba Bab-Jesucristo-e-sapin-bur-dummadga gumogadid. Bemar-Jesucristoʼgi-akananaimaladga, gwenadgan-Éfesoʼgi Cristo-Jesúsʼgi-gwen-galakudisurmaladga, an garda barmisiid. </v>
<v b="EPH" c="1" v="2">Bab-Dummad anmar-baba, degi, anmar-Dummad-Jesucristo, bemargi nued binsamarsun, degi, ulubgi bogidik bemar-itogega imakbarsun. </v>
<v b="EPH" c="1" v="3">Bab-Dummad, anmar-Dummad-Jesucristo-e-Bab, a-e-nug anmar odummomarsun. Ar anmargi nued binsasad, bela ibmar-nuegan nibneggi-ibmar-burbarmalad-bukmalad Cristoʼgi anmarga uksad. </v>
<v b="EPH" c="1" v="4">Amba yoo we-napneg-nagued-idu, Bab-Dummad, bato Cristoʼgi anmar-susad. Adi, anmar Bab-Dummadgadga guegar, degi, bela anmar dule-gwage-swilidikidga e-asabin gumalagar. </v>
<v b="EPH" c="1" v="5">Bab-Dummad anmar-sabedba Jesucristoʼgi-e-mimmiganga-anmar-imakega, iduar bato anmar-susad. Ar ade, Bab-Dummad na yeer-itogedba, na e-sogedba deyob anmar-susad. </v>
<v b="EPH" c="1" v="6">Adi, anmar Bab-Dummad-nug ogannogegar. Ar ade, Bab-Dummad e-mimmiganga anmar-imake-wilubsulinad, emigindi, na E-Machi-sabesailadba e-mimmiganga anmar-imaknonikid. </v>
<v b="EPH" c="1" v="7">Ar Jesucristo-ablis-aryosadgi, anmar isguedgi ollorgunonikid. Anmar isgussuliyob gunonisunnad. Bab-Dummad nabir anmargi binsaewilubsulinad, emigindi, bela-bela nabir-anmargi-binsaedba anmarga sognonisunnad: “Be-isgued bato bergussunye.” </v>
<v b="EPH" c="1" v="8">Ar Bab-Dummad na e-sabgued bela-bela anmarse oyosad. Bela ibmar nue-wisi-guega, degine, mag-ibmar-itogega anmar-imaknonikid. </v>
<v b="EPH" c="1" v="9">Deyob Bab-Dummad, Cristoʼgi bato dikasurgus na e-ibmar-saoye-sogsad-odukuar-maid, na e-itogedba anmarga odalononisunnad. </v>
<v b="EPH" c="1" v="10">Adi, Bab-Dummad na-ibmar-imakoed-ibagan-nonikile, bela ibmar nibneggi-bukmalad, degi, ibmar-napneggi-bukmalad, Cristoʼgi atononikoed. </v>
<v b="EPH" c="1" v="11">Bab-Dummad na e-itolegedba ibmar-sabied-imakedba iduar Cristoʼgi anmar-susad, adi, Cristoʼba anmar ibmar nikumalagar. </v>
<v b="EPH" c="1" v="12">Ar adi, anmar-inse Cristo-bengussurmalad-ulale, Bab-Dummad-gangued-e-nug anmargi-odummoledii guegar. </v>
<v b="EPH" c="1" v="13">Bemar ambamogad. Bemar, Bab-Dummad-Gayaburba-Nued Bab-Jesús-sunna-dule-abonoged, a-gayaburba be itosmargu, we-gayaburba-napiragwad be abingasmarmogad. Agi, bemar Cristoʼgi bensur-gunonimargu, Bab-Dummad-Burba-Isligwaled anmarga-uklegoye-sogsad, bemargi e-wilub nagunonisunnad, adi, oyogega, bemar Cristoʼgad-sunnadye. </v>
<v b="EPH" c="1" v="14">Bab-Dummad anmarga E-Burba-Isligwaled-uksadba bato anmarga sognaid, ibmar-nuegan-baigan anmarga-ukoye-sogsad anmarga bela ukedseye. Bab-Dummad bela dulemar-egadga-guoye-sogsad isguedgi-onosale, bela anmarga ibmar ukoed. Agi, Bab-Dummad-nug bela-bela ogannoledii guoed. </v>
<v b="EPH" c="1" v="15">An bemar-itoardo, bemar Bab-Jesúsʼgi nue bensurmarye, degine, bemar bela Jesucristoʼgi-akananaimalad nue-sabmarbarye. </v>
<v b="EPH" c="1" v="16">Deyob an itoargu, an bemarga Bab-Dummadga-dog-nuedye-soged gwen an bogigudisulid. Bab-Dummadse an goter, bemargi an binsaddaed. </v>
<v b="EPH" c="1" v="17">Anmar-Dummad-Jesucristo-e-Bab-Dummad, Bab-Gandikid-Yeerdakleged, ase an bemarga egisdaed, bemarga ibmar-burbar-mag-itoged ukegar, adi, bemar mag itogegar, doa Bab-Dummad-gue. </v>
<v b="EPH" c="1" v="18">Bab-Dummadse an egisbar, ulubse ise mag-ibmar-itogega bemar-imakye, adi, bemar bur bule wisguega, ibiyobi Bab-Dummad ibmar-yoedse-ukoye-sogsad dummarba gue, degi, ibiyobi yeerdaklebali. We-ibmar, Bab-Dummad, e-sordaganga sabos siid. </v>
<v b="EPH" c="1" v="19">Degine, bemar wisguegarbar, Bab-Dummad-e-gangued ibibayobi-gannarba, degi, sogedba anmar-Bab-Jesúsʼgi-bensurmaladga ibmar-imake. </v>
<v b="EPH" c="1" v="20">We-gangued-gannarbagwadba, Cristo burgwar-maigu, Bab-Dummad gannar Cristo-odulosad. Agine, Bab-Dummad, Cristo Dummadga-guega nibneggi e-argan-nuedsik Cristo-sinonisunnad. </v>
<v b="EPH" c="1" v="21">We-ganguedbali, Bab-Dummad, Cristoʼgala bela burbamar-gargangued-nikamalad-birgi, degi, burbarmar-negsemamaid-birgi, bur bule dule-dummadga-guega imaksad. Degine, we-ibagangi dummaganga-mamaid-birgi, degi, ibagan-binid-danikoedgi dummaganga-gumaloed-birgi, Jesús bur-dummadga nugsalesad. </v>
<v b="EPH" c="1" v="22">Bab-Dummad belagwapa Cristo-urbali ibmar urbisad. Degine, Bab-Dummad, Jesúsʼba-nanaimalad-danar-ambikunonidamalad-e-sailaga, Cristo-nug-imaksabalid. </v>
<v b="EPH" c="1" v="23">Degisoggu, Jesúsʼba-nanaimalad-danar-ambikunonidamalad-belagwapa Cristo-e-sanyobsundo. Degine, Cristo, bela amar-e-ganguedid. Cristoʼgi bela Jesúsʼba-nanaimalad dogar siid. Gwen Cristoʼgi ibmar galakudeeye soglesulid. </v>
<v b="EPH" c="2" v="1">Bab-Dummad bemar-odulononikid deun, bemar galagwensuli-gudimargu, degi, be-isguedgi be burgwar gudimargu, </v>
<v b="EPH" c="2" v="2">bemar we napneggi-igar-mamaidba nanadii gusmalad. Nia-saila-burbar-negsemaidba be ibmar-imakdii gusmalad. Emide, amba a-nia-saila-burba dulemar-yapa-Bab-Dummad-itomaladgi alamaknaid. </v>
<v b="EPH" c="2" v="3">Iduar anmar belagwapa, we-dulemaryob gudii gusmogad. Anmar san-isguedbina-sogedba nanadii gusad. Anmar e-itolegedba-ibmar-imakbiedba nanadii gusad. Degine, anmar anmar-binsaedba ibmar-imakdii gusad. Degisoggu, gusgu-anmar-daedba, baigan-Bab-Dummad-wissurmaladyob, anmar Bab-Dummadse sabsur-odurdaklemogoenad. </v>
<v b="EPH" c="2" v="4">Emigindi, Bab-Dummad, bela-bela wile anmar-daksoggu, nue dummarba anmar-sabgusad. </v>
<v b="EPH" c="2" v="5">Degisoggu, amba anmar isguedgi burgwar-gudigu, Bab-Dummad dula-Cristo-imaknonikidyob, dula anmar-imaknonimogad. Bab-Dummad anmar-abonoge-wilubsulinad, degite, anmar-abonononikid. </v>
<v b="EPH" c="2" v="6">Bab-Dummad Cristo-odulosadyob anmar-odulononimogad, degine, nibneggi Cristo-Jesúsʼba-sigega anmar-imaksad. </v>
<v b="EPH" c="2" v="7">Adi, yoedse-ibagan-danikoedgi mag daklegegar, Bab-Dummad anmargi nued binsaewilubsulinye. Emigindi, Cristo-Jesúsʼbali bela-bela nued anmargi-binsaedba anmar-bendaknoniye. </v>
<v b="EPH" c="2" v="8">Ar bemar abonolege-wilubsulinad, emigindi, Jesucristoʼgi-bensulidba Bab-Dummad bemar-abonononikid. Ar bemar na dukin Jesucristoʼgi abonoleged amissulid. Ar Bab-Dummad na e bemarga abonoleged-igar uksad. </v>
<v b="EPH" c="2" v="9">We-abonolegedi, na be ibmar-imakedgi abonolessulid, adi, bemar mer na san-dummarba imakmalagar. </v>
<v b="EPH" c="2" v="10">Bab-Dummad anmar-ogwanonikid. Cristo-Jesúsʼgi ibmar-nuegan-imakega anmar-ogwanonikid. Ar Bab-Dummad bato we-ibmar-nuegan iduar mesisad, adi, anmar a-ibmar-nuegan imakegar. </v>
<v b="EPH" c="2" v="11">Degisoggu be insamalo, be gwalulesmaladi, Judío-dulesur be gwalulesmalad. Judíoʼmar, abgan-uka-duku-sikarmaladye na dukin bimalad. Wemarde, abgan-uka-duku-sikarsurmaladye be-bismalad. We-abgan-uka-duku-siklegedi, dule-imakedid. </v>
<v b="EPH" c="2" v="12">Epennedi, bemar Cristo-wissuli gudigusmalad. Bemar Israel-dulemargi-akanisurmalad. Degisoggu, Bab-Dummad-Israel-Dulemar-Ebo-Igar-Mesisad geg bemargadga gusundo. We-napneggi Bab-Dummad-sate be gudigusmalad, degine, bendakleged-igar-sate be gudigusmarbalid. </v>
<v b="EPH" c="2" v="13">Iduardi, bemar Bab-Dummadgi dikasur-bangus gudigusmalad. Emigindi, bemar Cristo-Jesúsʼgi-bengusurmaladba, Bab-Dummad Cristo-e-abegi e-walikaa bemar-imaknonikid. </v>
<v b="EPH" c="2" v="14">Cristo anmarga gwage-bogidik-imakedsoggu, Judíoʼmar, degi, Judíoʼsurmaladbo oatononikid, neggwebur-unnila-soggwennagwadga imaknonikid. Igi na isdar-dakmaladba neg-abargi galu-emakmala, deyob galu-gwichid Cristo anmarga osulononikid. </v>
<v b="EPH" c="2" v="15">Cristo e-burgwisadgi isdar-dakmalad osulononikid. Moisés-Igargi igar-sabsur-soglemamaid-e-gangued, degi, e-ibmar-imakleged-e-gangued, obelononikid. Adi, Judíoʼmar, degi, Judíoʼsurmalad na-isdar-dakdimalad, Cristo na egi dulemar-binidga imaknonikid, degi, neggwebur-soggwennagwadga imaknonikid. </v>
<v b="EPH" c="2" v="16">Degine, Jesucristo nakrusgi-burgwisad-ular, neggwebur-gwabo, Judíoʼmar, degi, Judíoʼsurmalad na abin-abin-imakdigusmalad osulononikid. Neggwebur-gwagwenga imaknonikid. Cristo neggwebur-gwabobela Bab-Dummad-ebo ega igar-naboged imaksad. </v>
<v b="EPH" c="2" v="17">Cristo-nonikidi, Bab-Dummad-walikaa-gudimaladga, degi, Bab-Dummadgi-dikasur-bangus-gudimaladga Gayaburba-Nuedgi-sunmakega nonikid, dule-gwage-bogidik-saedgi-sunmakega nonikid. </v>
<v b="EPH" c="2" v="18">Ar Judíoʼmar, degi, Judíoʼsurmalad, bela anmar unnila Cristoʼginbi Bab-Dummad-Burba-Isligwaledba Babse-walikaguega anmar-imaksasunnad. </v>
<v b="EPH" c="2" v="19">Ar degisoggu, bar bemar, dule-ainebalidsulid, dule-yar-baidginedsurbalid. Bemar, bemar-iduar-Bab-Dummadgi-akananaimalad-yopiramarmogad, bemar Bab-Dummadgi gwenadgan-sunnadmarmogad. </v>
<v b="EPH" c="2" v="20">Bemar Jesúsʼba-nanaimalad, Jesús-e-sapingan-bur-dummagan-igar-odurdaksamaladgi, degi, Bab-Dummad-gayaburba-barsogmalad-igar-odurdaksamaladgi akwa-neg-sobaledyobi be gumaladid. A-igarmargi be negyob soblesmaladid. We-neg-soblesadi, Jesucristo e-akwasailaga gued. </v>
<v b="EPH" c="2" v="21">Ar Jesucristoʼgi, we-neg-Jesúsʼba-nanaimalad ise soblegar siid, degi, nasgumaibalid. Adi, anmar, Bab-Jesúsʼgi Bab-Dummadse-goled-neg-islidikidga guegar. </v>
<v b="EPH" c="2" v="22">Agi bemar, Cristoʼgi-akani, nue-soblemaimarmogad, adi, bela bemar neg-nuedga guegar. A-neggi Bab-Dummad na E-Burbabali anmargi megegar. </v>
<v b="EPH" c="3" v="1">Ani, Pablo, Cristo-Jesúsʼgi an sunmakdiidbali esgaryagi an mellesisunnad. Bemar-Judíoʼsurmaladga an nue-arbadiid. A-ulale, an anmar-Dummad-Jesucristo-e-Bab-asabinni, an yokorgi sindigar sigdiid. </v>
<v b="EPH" c="3" v="2">Ar bato bemar Bab-Dummad-anga-arbaed-uksad itosmalargebed, bemarga sogega, dulemar abonole-wilubsulinye, degite, Bab-Dummad nabir na e bemargi-binsaedba bemar-abonodaye. </v>
<v b="EPH" c="3" v="3">We-igar-dukuarmai-gusad, Bab-Dummad anse oyosad, igi bato iduar an bemarse bipisaar narmaksadyob. </v>
<v b="EPH" c="3" v="4">Ar an-bemarse-narmaksad be absodmalale, mag be itomaloed, bule an bannase Cristo-igar-dukuar-maid mag an itoge. </v>
<v b="EPH" c="3" v="5">We-Bab-Jesús-igar-dukuarmai-gusad, dulemar-iduar-ambikusmaladgardi gwen osanaloledsulid. Emigindi, we-igar-dukuarmai-gusad, Bab-Dummad-Burbaba Jesús-e-sapingan-bur-dummagan gwage-swilidikmaladga, degi, e-gayaburba-barsogmaladga osanalolesad. </v>
<v b="EPH" c="3" v="6">We-igar-dukuarmai-gusad, wedo: Dulemar-Judíoʼsurmalad Bab-Jesúsʼgi-bensulidba Gayaburba-Nued-abingasadgi, Judíoʼmarba-mesa Bab-Dummad-ibmar abingamogoed. Amar san-wargwennayob gunonikid, degi, Bab-Dummad Israel-dulemarga-ibmar-ukoye-sogsad Cristo-Jesúsʼgi egadga gunonimogad. </v>
<v b="EPH" c="3" v="7">We-Gayaburba-Nuedgi an sunmakewilubsulinad. Ar emigindi, Bab-Dummad, nabir-e-angi-binsasadba, e-gangued-angi-arbasadba, a-ulale, E-Gayaburba-Nuedgi-sunmakega an-nug-imaksad. </v>
<v b="EPH" c="3" v="8">Ar an-bur Jesucristoʼba-nanaimaladba bur-bipi-inigwele, degite, Bab-Dummad, Judíoʼsurmaladga E-Gayaburba-Nued-Cristoʼgi-soglesadgi-an-sunmakega an-susad. We-Cristo-igar, bur igar-nuedid, dulemar bela-mag-itogosulid-igalad. </v>
<v b="EPH" c="3" v="9">Degine, belagwapa dulemar-baiganga-oyogega anga igar uklesad. We-igar, Bab-Dummad-bela-we-napneg-naidgi-ibmar-urbisadbi iduar wisi mainad. Emigindi, Cristoʼgi magar itolenonisunnad. </v>
<v b="EPH" c="3" v="10">Adi, emigindi, Jesúsʼba-nanaimalad-ambikunonidamaladba nibneggi-burbar-dummaganga-gumaid, degine, nibneggi-burbar-gandikidba-gangued-nikmalad, Bab-Dummad-e-binsaed-dummarba-nikad wisgumalagar. </v>
<v b="EPH" c="3" v="11">Ar gusgu Bab-Dummad na weyob igar-mesisadi, anmar-Dummad-Cristo-Jesúsʼgi bela ibmar imaksad. </v>
<v b="EPH" c="3" v="12">Emigindi, Cristo-ibmar-imaksadba, degine, Cristoʼgi anmar nue-bensulidba, anmar Bab-Dummadse dobsuli nabir ese dogsunnad. </v>
<v b="EPH" c="3" v="13">Degisoggu, a-ular, an bemarga sogmarsun, an Bab-Jesús-Igargi bemar-ular-wiledimar-inigwele, mer galakumalo. Ar ade, an bemar-ular-wilediidbali be-nug ogannoledimalad. </v>
<v b="EPH" c="3" v="14">A-ulale, anmar-Dummad-Jesucristo-e-Bab-asabinni an yokorgi sindigar sigsunnad, </v>
<v b="EPH" c="3" v="15">ar ade, bela dulemar akar-akar-nibneggi-bukmalad, degi, napneggi-bukmalad Bab-Dummadgi nug nikunonidaed. </v>
<v b="EPH" c="3" v="16">An Bab-Dummadse egissun, e-gangued-dummarba-nikadba, bemarga e-gangued ukegar. Adi, bemar ulubgi, E-Burbagi ganguegar. </v>
<v b="EPH" c="3" v="17">Adi, bemar ulubgi Cristo-bensulidba, Cristo bemar-gwagegi megegar. An Bab-Dummadse bemarga egisbar, ar bela-bela-sabguedgi ise-diglegaledgi, </v>
<v b="EPH" c="3" v="18">bemar bela dulemar-Jesucristoʼgi-akananaimaladba Cristo-sabgued ise mag itoar-gumarmogarsun. Bule Cristo-sabgued matardungue, bule sugubali, bule wilasailabali, degine, bule nibgubali. </v>
<v b="EPH" c="3" v="19">Deginbali, Cristo-sabgued-dule-geg-bela-wisguedi, a bemar magar-itogemarsun, adi, Bab-Dummad bela-bela bemargi gudii guegar. </v>
<v b="EPH" c="3" v="20">Emigindi, Bab-Dummad e-gangued-anmargi-arbanaidba, anmar ese ibmar-egised, anmar-ibmar-mag-itoged, bur bule nabir anmarga ibmar imaked. </v>
<v b="EPH" c="3" v="21">A-ular, Jesúsʼba-nanaimalad-ambikunonidamaladba Cristo-Jesúsʼgi, degisadegu, Bab-Dummad-nug odummoledii gusun. Ar deyobdo. </v>
<v b="EPH" c="4" v="1">Ani Pablo, Bab-Jesús-nug-ular, an esgaryagi-mellesiid-duled, an bemarse ise-wilesakwaa egismar, be nue nanamar. Ar igi Bab-mimmigan nanaewilubmala, deyob be nanamar. </v>
<v b="EPH" c="4" v="2">Bipisaale mer be san-dummarba na be imakmalo. Binnalegwadgi be ibmar imakmarbalo. Melle be itosur sae-itomalo. Na be sabmaladgi, nossurmaladyob be muchub-muchub dakmalo. </v>
<v b="EPH" c="4" v="3">Bab-Dummad-Burbagi ulubgi-bogidikidgi be alamaknai imakmar, adi, na be danakwaa gudii gumalagar. </v>
<v b="EPH" c="4" v="4">Unnila Jesúsʼba-nanaimalad san wargwennaa gued, degi, Bab-Dummad-Burba wargwennaa gubalid. Degine, Bab-Dummad, abonoleged-igar-soggwennaa-maid-nikuega bemarse gochad. </v>
<v b="EPH" c="4" v="5">Unnila Jesúsʼba-nanaimalad-e-Dummad wargwennaa gued. Akar-akar-Jesúsʼgi-bensuliguled sated. Bab-Jesús-diigi-ogleged-igar gwennaa gubalid. </v>
<v b="EPH" c="4" v="6">Bab-Dummad unnila wargwennaa gued. A-Bab-Dummad bela dulemar-e-babad. A-Bab-Dummad belagwapa dulemargi negsemaid, a bela dulemargi arbanaibalid, degi, bela dulemarba gudibalid. </v>
<v b="EPH" c="4" v="7">Degi-inigwele, Cristo nabir-anmargi-binsaedba na e-itolegedba, igi-mergu-gurgin-ukbiedba bela anmarga akar-akar uksad. </v>
<v b="EPH" c="4" v="8">Degisoggu, a-ular, Bab-Dummad-Garda wegi-soged: “Nibnegse nakwisgu, dule-galesmalad eba sesad, Dulemarga gurgin-nuegan uksad.” </v>
<v b="EPH" c="4" v="9">(¿Ar wede, ibi obarsunna, nibnegse nakwisye? A sogledo, Jesús napase aidesye. </v>
<v b="EPH" c="4" v="10">Ar dule-aidesadi, amba e-sunnad niba nakwisbardo, adi, bela niba, degi, napneggi, neg-gaegar.) </v>
<v b="EPH" c="4" v="11">Bab-Jesús-sunnad na e-sordamarga akar-akar gurgin uksad. Gwenna-gwenna E-sapingan-bur-dummaganga nug-imaksad. Baigandi, Bab-gayaburba-barsogedga nug-imaksad. Baigan, Bab-Jesúsʼgi-Abonoleged-Igargi-sunmakega nug-imaksad. Degi, baigan Bab-Jesúsʼba-nanaimalad-iduedga, degi, Jesús-igargi dule-bamalad-odurdakega nug-imaksad. </v>
<v b="EPH" c="4" v="12">Wemar Jesucristoʼgi-akananaimalad-odurdaksad, adi, Bab-Jesúsʼga arbaegar, degi, gatik Bab-Jesús-igargi nasgumai guegar. </v>
<v b="EPH" c="4" v="13">Degidbali, bela anmar na danakwaa wargwennayob Cristoʼgi-bensuli gumalagar, degine, Bab-Dummad-Machi-gatik-nue-magar-dake gumarbaligar. Anmar Jesúsʼba-nanaimalad, nue-nasgumai Cristoʼyobidse gumalagar. </v>
<v b="EPH" c="4" v="14">Deyob anmar gusale, anmar bar mimmigan-baisursunna-binsaed-galegedyob guosulid. Anmar baisursunna igar-baiganse binsaed-galedii guosulid, eba ebipiledii guosulid. Adi, anmar dulemar-emar-yardakmaladse, yamo-binsaed-nikadyob-sunmakmaladse, mer baisursunna binsaed-galedii gumalagar. </v>
<v b="EPH" c="4" v="15">Unnila anmar sabedgine, igar-napiragwadgi-nadapi, nue bela ibmar-nuegangi, Cristoʼgi-nasgumai gumalagar. Ar Cristo bela Jesúsʼba-nanaimalad-e-sailaga gusiid. </v>
<v b="EPH" c="4" v="16">Ar anmar Cristo-sanyob-gumarsoggu, Cristo anmarga war-wargwen-arbaed-uksadbali, egi-akaega anmar-imaked. Degine, bela war-wargwengi na muchub-muchub bulakwa-arbaega anmar-imaked. Adi, bela Jesúsʼba-nanaimalad sabguedgi nasgumai-nasgumai guega, degi, bela-bela gangumai-gangumai gubaligar. </v>
<v b="EPH" c="4" v="17">We an bemarga soged, Bab-Jesúsʼgi weyob abeleged: Mer be dulemar-Bab-Dummad-wissurmaladyob bar damalo. Ar amardi, binsaed-isganagi gudimalad. </v>
<v b="EPH" c="4" v="18">Ar amardi, e-binsaedgi galagwensuli gudimalad. Bab-Dummadgi-dula-gudigued gwen niksurmalad. Amar yapa Bab-Dummadba-ibsamaladba, a-igar-wissuli gudimalad. Deyob gudimarsunnad. </v>
<v b="EPH" c="4" v="19">A-dulemar gwen bar binge itosurmalad. Isguedga na san urmaksa gudimarsunnad. Bela ibmar-sunnasur-imakdimaladgi na wergudimarsunnad. </v>
<v b="EPH" c="4" v="20">Ar bemardi wegi-galagwensulidaedi, ar Cristoʼgi be gwen deyob durdaksasurmalad. </v>
<v b="EPH" c="4" v="21">Ar bemardi nue Cristo-igar itosmalad. Ar nue Cristo-igargi bemar odurdaklesmalad, degi, igar-napiragwad Jesúsʼgi-maidba be odurdaklesmarbalid. </v>
<v b="EPH" c="4" v="22">Epenne be igar-seredba-nanadigusad, be metemarsun. Ar a-igardi bato isgus maid, unnila dulemar-yardakedgi binsamaid. </v>
<v b="EPH" c="4" v="23">Degisoggu, be binsaed obinomarsun. </v>
<v b="EPH" c="4" v="24">Degi, be igar-nuegan sumarsun, adi, dule-gwapidga be gumalagar. Ar Bab-Dummad na eyob bemar-obinnisad, adi, igar-napiragwadgi, degi, gwage-swilidikidgi be innikii nanamalagar. </v>
<v b="EPH" c="4" v="25">Degisoggu, be gakansaed mimarsun, unnila be igar-napiragwadgi na ga be sunmakmarsun, ar ade, anmar bela Cristoʼgi unnila san-wargwennaa gumalad. </v>
<v b="EPH" c="4" v="26">Be urwele, mer we-urwed isguega be-imakega be sao. Degine, be ulusale, mer egi be bar binsadii sao. Ulusar, abga ies be imako. </v>
<v b="EPH" c="4" v="27">Adi, mer nia-sailaga be-san be ukegar. </v>
<v b="EPH" c="4" v="28">Ar dule ibmar-atursaerbale, mer bar ibmar-atursao. Emigindi, arbao, adi, e-arbaedgi, dulemar-baigan-ibmar-abedimaladga sunna ibmar-ukmogoed. </v>
<v b="EPH" c="4" v="29">Gaya-isgana mer be sunmako. Unnila be gaya-nueganbi-sunmako, adi, nabir be dule-baigan-ogannogega, baigan-be-itobukmalad yeer-ito be imakegar. </v>
<v b="EPH" c="4" v="30">Mer Bab-Dummad-Burba-Isligwaled bukib-binsaed be imakmar, ar Bab-Dummad-Burba-Isligwaled wilubga bemargi nagunonikid, adi, Bab-Dummad bela-isguedgi-bemar-onogoed-ibaganse bemar mag daklemalagar, be Cristoʼgad gumalad. </v>
<v b="EPH" c="4" v="31">Bemargi, bela isdar-itoged, sae-itoged, urwed-naid, binnasur-aimarse-urwed, dulemar-ukabsaed, degine, bela isdar-binsaedgi-ibmar-imaked, osulomarsun. </v>
<v b="EPH" c="4" v="32">Unnila na be yeer-itogedgi muchub-muchub bendakmar, na be wile dakmar. Degi, na egi be warmaksamalale, ar igi-Bab-Dummad be-isgusad Cristoʼgi bega-osulosmoga, deyob ies na be imakmarmo. </v>
<v b="EPH" c="5" v="1">Degisoggu, bemar Bab-Dummad-mimmigan-sabesailadmarsoggu, Bab-Dummad-daedba be damarsun. </v>
<v b="EPH" c="5" v="2">Degi, sabguedgi be nanamar, ar igi Cristo anmar-sabgusmoga, degine, ise-wawadik Bab-Dummadga ibmar-ogumakar-uklegedyob anmar-ular na e-san uksamoga, ayob be nanamar. </v>
<v b="EPH" c="5" v="3">Ar bemar Jesucristoʼgi be akananaimarsoggu, bipisaale, bemargi we-ibmar soglegewilubsulid: Abirgunagwarsuli negsichigi-nanaleged, galagwensuli-nanaleged-igar, ibmarbina surbinsa-itoleged-igar. </v>
<v b="EPH" c="5" v="4">Deginbali, melle weyob be sunmako: Gaya-isganase-bakale, mer egi be sunmakmar, mer binsa galagwensuli be sunmakmar, mer sunnasur gaya-isganagi-sunmaklemaladgi be sunmakmar. Suli, we-gaya-degimalad, ibnuedsulid. Bur Bab-Dummadga dog-nuedye, be sogmar. </v>
<v b="EPH" c="5" v="5">Ar bato bemar wisid, dule abirgunagwarsuli-na-negsichigi-yolediidi, dule galagwensuli-gudiidi, degi, dule dogdar-ibmarbina-surbinsa-itodiidi, (we-ibmar e-bab-dummadga na imakdiid), Cristo-negdakmaidse, degi, Bab-Dummad-e-negdakmaidse, doged-igar ega gwen maisulid. </v>
<v b="EPH" c="5" v="6">Mer dulemar-emar-binsaed-gaega yogasaar-sunmakmaladse be yardaklemalo. Ar Bab-Dummad, eba-dasurmalad galagwensulidaedbali, sabsur-odurdakdedaed. </v>
<v b="EPH" c="5" v="7">Degisoggu, amar-degidamaladbali, mer eba ibmar-isgana be imakmar. </v>
<v b="EPH" c="5" v="8">Ar epennedi, bemar negsichigi galagwensuli gudigusmalanad. Ar emigindi, bemar, Bab-Jesúsʼgi neg-meegwadgi gudimalad. Degisoggu, Bab-Dummad-mag-daked-dule na be san oyomar, </v>
<v b="EPH" c="5" v="9">(ar Bab-Dummad-mag-daked-dule weyob daed: Bela igar-nuegangi nanae, igar-innikigwadbi imake, degine, igar-napiragwadbi sae), </v>
<v b="EPH" c="5" v="10">degi, be durdakbarmarsun, igid-igar Bab-Jesús-nabir-ito imakedi. </v>
<v b="EPH" c="5" v="11">Mer ibmar-isgana-negsichidgi-imaklemalad be imakmar. Dulemar-deyob-ibmar-imakmaladga bur be oyoge, emarde nue nodimarye. </v>
<v b="EPH" c="5" v="12">Ar ade, bemar we-dulemar-ibmar-isgana-dukuar-imakdiidgi-sunmakedbela ibnuedsulid, agi be sunmaked be binge-itogewilubbid. </v>
<v b="EPH" c="5" v="13">Ar bela ibmar gwallu-meegwadse onolesale, mag dakledaed, we-ibmar ibmar-isganamarye. Ar gwallu bela ibmar-mag-dakle imaked. </v>
<v b="EPH" c="5" v="14">Ar a-ulale, sogleged: “Be gabmaid, ataksun, dulemar-burgwarmalad-abargi be gwisgusun, degi, Cristo gwallu-meegwadga bega gunonisunnoed.” </v>
<v b="EPH" c="5" v="15">Degisoggu, be-daedgine nue be nanamarsun, melle dule-ibmar-wissurmaladyob be damar, dule-nue-ibmar-wisidyob be nanamarsun. </v>
<v b="EPH" c="5" v="16">Ibagan-nagumaidgi nue egi be gudii imakmar, ar ibagan-isganade bukidargusad. </v>
<v b="EPH" c="5" v="17">Degisoggu, melle binsaedsuli be nanamar. Aka bur be Bab-Jesús igi-nanabi bemar-abemai, a bur be imakdii gumar. </v>
<v b="EPH" c="5" v="18">Degine, melle be mumgumar. Ar mumguedi, galagwensuli dule-onanae imaked. Bur bela-bela Bab-Dummad-Burba-Isligwaledse-seledii na be imakmar. </v>
<v b="EPH" c="5" v="19">Na be muchub-muchub salmosʼgi namakmar. Bab-Dummad-nug-odummoged-namaklegedgi be namakmar, burba-ogannoged-namaklegedgi be namakdii imakmar, degi, Bab-Jesús-nug ogannodii be-gwagegi be imakmarsun. </v>
<v b="EPH" c="5" v="20">Anmar-Bab-Jesucristo-nuggi, Bab-Dummad-anmar-babga, bela dogdar-nuedye sogdigu be imakmarsun. </v>
<v b="EPH" c="5" v="21">Bab-Dummad-dobekwaa-nanaedgi na be muchub-muchub urbaligwa-nanadii gumalo. </v>
<v b="EPH" c="5" v="22">Omegan-sui-nikmalad, na be-sui-urbaligwa nanamar. Igi Bab-Jesús-urbalikwaa be nanadimala, deyob be-sui-urbaligwa be nanamar. </v>
<v b="EPH" c="5" v="23">Ar sui, ome-e-dummadga gued. Deyobi, Cristo na eba-nanaimalad-e-dummadga gumogad. Degi, Cristo, eba-nanaimalad-e-Abonogedga gubalid. Degisoggu, Jesúsʼba-nanaimalad, Cristo-e-sanga gusiid. </v>
<v b="EPH" c="5" v="24">Degisoggu, ar igi Cristoʼba-nanaimalad Cristo-sogedba nanadii, debayobi omegan e-sui-urbaligwa bela nanamogoed. </v>
<v b="EPH" c="5" v="25">Ar igi Cristo na eba-nanaimalad-sabgusa, degine, Bab-Dummadgadga-imakega eba-nanaimaladbina-burgwisa, deyobi, machergan, be-ome na be sabgumar. </v>
<v b="EPH" c="5" v="26">Ar Cristo, deyob eba-nanaimalad E-Gayaburba-sogedba, degi, Bab-diigi-ogleged-igar-imaklegedba swilidik imaksad. </v>
<v b="EPH" c="5" v="27">Adi, Cristo, eba-nanaimalad nue-swilidikidgi, isgued-naisulidgi, bela yeerdaklege, gwen gutu-naisuli, bapi-bapidsuli, bela nued-daklege, deyob na ega-ukega, na eba-nanaimalad-imaksad. </v>
<v b="EPH" c="5" v="28">Ar sui, igi Cristo na eba-nanaimalad-sabgue, deyob, na e-ome-sabgumogargebed. Ar sui, igi na e-san sabgue, deyob, na e-ome-sabgumogo. Ar dule na e-ome-sabele, dukin na e-san sabgued. </v>
<v b="EPH" c="5" v="29">Ar dule bipisaale e-san geg na isdardaked, bur bule e-san na nued akwed, degi, nue na masgi ogunbalid. Ar deyob, Cristo na eba-nanaimalad-imakmogad. </v>
<v b="EPH" c="5" v="30">Ar ade, anmar Cristo-e-san-mesadid. Anmar, e-san gued, degi, e-galagan gued. </v>
<v b="EPH" c="5" v="31">“A-ulale, machered e-babgi bangudoed, e-nangi bangudoed. Geb machered e-ome-ebo garmakdii guoed. Ebogwadi, san-wargwennagwadga gunonikoed.” </v>
<v b="EPH" c="5" v="32">We wargwenna-gunonidaedi, igar-dummadid, nue aku itolegedid. We degi-an-sogedi, Cristo, degine, na eba-nanaimalad-ebo-igar-maidgi an deyob soged. </v>
<v b="EPH" c="5" v="33">Degisoggu, bemar na wala-walagwen, ar igi na-be-san-sabmala, deyob na-be be-ome sabgumogoed. Degine, ome, e-suigi binsaed-nikaa nanadii guoed. </v>
<v b="EPH" c="6" v="1">Mimmigan, Bab-Jesús-nuggine, nue be-babganba uaya-nikaa be damalo, ar we, igar-nuedid. </v>
<v b="EPH" c="6" v="2">“Be-babba, degine, be-nanba be ibsadii nanamalo.” Deuteronomio 5:16a Ar we bur igar-sunsogedid. Agi Bab-Dummad anmarga sogsad: “Weba be damalale, ibmar-nued an bega ukoye. </v>
<v b="EPH" c="6" v="3">Adi, bemarga bela igar-nueganbi naegar, degine, adi, we-napneggine bemar sereddii megegar.” </v>
<v b="EPH" c="6" v="4">Degine, babgan, bemarmoga, mer binsa be-mimmigan-ourwed be sao. Suli, degisuli. Bur be Bab-Dummad-urbaligwa-nanaedgi be odurdako, degine, Bab-Dummad-igar-nuedgi-unadii be imako. </v>
<v b="EPH" c="6" v="5">Maigan, bemar be-dummagan-we-napnegginmaladgi nue eba be uaya-nikaa damalo, dobekwaa egi be gudimalo. Mer egi be isdaradgi-gudii gumalo, egi-nued-binsaedgi be damalo, Cristoʼga-arbanaiyob be imakmalo. </v>
<v b="EPH" c="6" v="6">Be nue arbamar. Mer be be-dummad-be-dakdiidginbi arbamalo, be ega oyogega be nued arbamar-dakleye. Ar bemar Cristo-maiga-gusoggu, Bab-Dummad-sogedba be nue ulubgi ise-arbaar imakmar. </v>
<v b="EPH" c="6" v="7">Bemar nue weligwar ulubgi ise-arbaar be imakmar. Bab-Jesúsʼga-arbanaiyob be imakmar, dulemarga arbanaisuliyob be imakmar. </v>
<v b="EPH" c="6" v="8">Ar be nue-wismalad, be maiga-gudiidgindibe, maiga-gudiidginsurdibe, gwenna-gwenna be ibmar-nued-imaksadba, Bab-Jesús bemar-bennukoed. </v>
<v b="EPH" c="6" v="9">Degine, dummagan, bemarmoga, be mai-nikmalad, bemar be-maigan be nue akwemarmogo, mer be be-mai-sabsur-imakmalo. Nue be insamalo, bemala, degi, be-maigan, dummad-wargwenna nikamalad. We-bemar-Dummadi, nibneggi maid. A-Dule-Dummadi bela emarbi dulemar-dakmaid. </v>
<v b="EPH" c="6" v="10">Emigindi gwenadgan, Bab-Jesúsʼgi gandik be akamar. Cristo-e-ganguedgi gatik be gangumai gumarsun. </v>
<v b="EPH" c="6" v="11">Igi sordamar urwenasokalir, urwed-mor yosdamala, deyob Bab-Dummad-e-gangued-burbaled-uked be yomar, adi, nia-saila bemar-yardakarsogele, bemar nia-saila-abin ganna gwisguegar. </v>
<v b="EPH" c="6" v="12">Ar anmar dulemarbo urwenanaisurmalad, burba-gandikidba-gangued-nikmaladbo urwenaid, anmar burba-isgana-dummaganga-gumamaidbo urwenaid, we-napnegsichidnaid-isganamar-semamaid-e-dummaganbo urwenaid, degine, niba niamar-e-dummagan-gudimaladbo anmar urwenaid. </v>
<v b="EPH" c="6" v="13">Degisoggu, a-ulale, bemar Bab-Dummad-e-gangued-uked-e-mor-burbaled be yomarsun, adi, bemar ibagan-isganagi nabir bela ulusad-sorba amba gandik gwichi guegar. </v>
<v b="EPH" c="6" v="14">Degisoggu, be gandik gwisgumar. Nue salakarmar. Ar igi sordamar urwed-idu guakwaa gudiguegala, e-saderba molidub-nasikdamala, deyob be Bab-Dummad-igar-napiragwad-wisidba be guakwaa gudigumar. Mer nailikguega, igi sordamar na binasgargi arsoged yodamala, deyob be igar-innikigwadgi nanamar. </v>
<v b="EPH" c="6" v="15">Ar igi sordamar bato naegala, guakwaa sapat-yoi gudidae, deyob be Bab-Gayaburba-Nued-gwage-bogidik-saed-barsogega, be guakwaa gudisamar. </v>
<v b="EPH" c="6" v="16">Ar igi sordamar na e-sigu-abgaedgi dukue, deyob be Jesucristoʼgi napiragwadgi-bensuli be nanamar. Adi, sunna bemar sigu-gwabunyearmalad nia-saila-miedi, oginnegar. </v>
<v b="EPH" c="6" v="17">Igi sordamar nono-arsogega bormo-gurgin e-nonogi-sii dae, deyobi abonoleged-igargi be nanadii imako. Degine, nia-abinsaega, Bab-Dummad-Burba-e-es-suid be sue. We-es-suid an bega sogedi, Bab-Dummad-e-gayaburba gued. </v>
<v b="EPH" c="6" v="18">Bab-Dummad-Burbaba bela-bela be Bab-Dummadse gordii imako. Babse-akar-akar-gorlegedgi, degine, bela ese ibmar-egisedgi be Bab-Dummadse gole. Be guagwar gudii imakmar, degine, bela Jesucristoʼgi-akananaimaladga Bab-Dummadse be gordigu imakmar. </v>
<v b="EPH" c="6" v="19">Degine, be anga Bab-Dummadse gormarmogo, adi, Bab-Dummad-Igargi an sunmakdele, Bab-Dummad anga an-ibmar-soged ukegar, degine, an dobsuli e-Gayaburba-dule-sunna-abonoged-epenne-dukuar-maigusadgi an sunmakegar. </v>
<v b="EPH" c="6" v="20">Ar ade, Bab-Dummad-nuggi-an-sunmakdiid-ular an esgoro-dubgi emi an edilles mellesisunnad. Anga Bab-Dummadse gatik gormalo, adi, an dobsuli we-Gayaburbagi an sunmakegar. Ar deyob an dobsuli sunmakergebed. </v>
<v b="EPH" c="6" v="21">Tíquico, anmar-gwenad-sabed, degi, Bab-Jesúsʼga-arbadiid-dule, a-dule, gwen galakudisulid, a bemarga sognadapoed, igi an gudii, degine, ibimar an imaknaibali. </v>
<v b="EPH" c="6" v="22">Ar a-ulale, an bemarse Tíquico-barminaid, adi, be wisgumalaga igi anmar gudidii, degine, adi, bemar-gwage-ogannomalagarbar. </v>
<v b="EPH" c="6" v="23">Gwenadgan, Bab-Dummad-anmar-babga-gumaid, degi, Bab-Jesucristo, ulubgi bogidik bemar-ito imaksun. Degine, sabgued, degi, egi bensulid, bemarga ukbarsun. </v>
<v b="EPH" c="6" v="24">Deginbali, Bab-Dummad bela-anmar-Dummad-Jesucristo-nue-sabmaladgi nued binsasun.</v>
<v b="PHP" c="1" v="1">Ani Pablo, degi, Timoteo anbo, Jesucristo-e-maimalad. Anmar Filipos-neggweburgi belagwapa Cristo-Jesúsʼgi-akananaimaladse, gwenadgan-Jesúsʼba-nanaimalad-e-dummaganse, degi, Jesúsʼba-nanaimalad-bendakdimaladse, we-garda barmisimalad: </v>
<v b="PHP" c="1" v="2">Bab-Dummad anmar-Bab, degi, Dummad-Jesucristo, bemargi nued binsamarsun, degi, ulubgi bemarga gwage-bogidik uksabarmarsun. </v>
<v b="PHP" c="1" v="3">An bemargi binsadele, an-Bab-Dummadga an dog-nuedye sogdedaed. </v>
<v b="PHP" c="1" v="4">Bab-Dummadse an bemarga goled-irba, an weligwaledba Babse gordaed. </v>
<v b="PHP" c="1" v="5">Ar ade, bemar Bab-Dummad-Gayaburba-Nued-abingasmalad-akar, emidse, amba be agi alamaknanaid. </v>
<v b="PHP" c="1" v="6">Ar we an bensulid: Bab-Dummad bemargi ibmar-nued-imakdedi, Jesucristo-gannar-danikoed-ibase, gatik bemargi ibmar-nudakmai imakoed. </v>
<v b="PHP" c="1" v="7">Ar weyob an bela bemargi binsaed, ar ade, an bemar-nue-sabed. Ar an esgaryagi mellesidibe, an Bab-Dummad-Gayaburba-ular, dummagan-asabin sunmakgwisdibe, deginbali, an Bab-Dummad-Gayaburba-Nued gatik bargindinadibe, bela bemar Bab-Dummad-nabir-angi-binsaedba we-arbaed-anga-uksadgi be an-barmaknai damarmogad. </v>
<v b="PHP" c="1" v="8">Bab-Dummad nue-an-wisid, Jesucristo-e-sabesailadgi an bela-bela bemar-sabmalad. </v>
<v b="PHP" c="1" v="9">We an Bab-Dummadse egised: Bemar-sabguedi, bitigi bela-Bab-igar-nue-wisiguedgi, degi, bela-mag-neg-itoguedgi, nasgumai-gusana gadinye. </v>
<v b="PHP" c="1" v="10">Adi, bemar nabir igar-nueganbi sunai guega, degi, Cristo-danikoed-ibagi, bemar san swilidik guega, degi, mer bemargi soglebaliga, bemar galagwensuli gudimarye. </v>
<v b="PHP" c="1" v="11">Ar dulemar Bab-Dummad-nug-odummomalaga, bemar Jesucristo-nuggi ibmar-nueganbi oyodii gumaloed. </v>
<v b="PHP" c="1" v="12">Gwenadgan, bemar wisgubi an abedo, ibmar-angi-akargusmaladi, aka bur bule Bab-Dummad-Gayaburba-Nued-onasogega gusad. </v>
<v b="PHP" c="1" v="13">Ar emide, bela Roma-Dummad-César-neguyagi sordamar-neg-dakmalad, degi, bela dule-bamalad, nue-wismalad, an Cristoʼba-naid-ular, esgaryagi mellesiiye. </v>
<v b="PHP" c="1" v="14">Gwenadgan-bukidar esgaryagi-mellesi-an-dakedbali, Bab-Dummadgi gangudmalad. Gwenadgan dobsuli, degi, Bab-Jesúsʼgi-bur-bensulidba Bab-Dummad-gayaburbagi sunmakdemalad. </v>
<v b="PHP" c="1" v="15">An wisdo, gwen-gwen angi-nobedba, degi, anbo bengubiedba Cristo-igargi sunmakdimalad. Baigandi, gwen-akar-binsasuli, nuedgi, Cristo-igargi sunmakdimalad. </v>
<v b="PHP" c="1" v="16">Wemar nue-sabedba Cristo-igargi-sunmakdimaladi, nue-wismalad, an Bab-Dummad-gayaburba-ular, dummagan-asabin-gwisguega an esgaryagi mellesiid. </v>
<v b="PHP" c="1" v="17">Ar baigandi innikigwadginsuli, unnila na san dukin-odummogega Cristo-igargi sunmakdimalad. Amala, an esgaryagi-mellesiidgi bur bule-gatik-nunmak-an-imakmalad abemalad. </v>
<v b="PHP" c="1" v="18">Ar Cristo-igargi gwage-innikigwadgi sunmakdidibe, surdibe, akarsulid. Ar Cristo-igargi sunmaklenaido. We, weligwar an-imaked, deginbali, an wergudii gubaloed. </v>
<v b="PHP" c="1" v="19">Ar an wisid, bemar anga Bab-Dummadse-goled-ulale, degi, Jesucristo-Burba-an-bendaked-ulale, we, an-esgaryagi-mellesiidgi, an-onogega guoed. </v>
<v b="PHP" c="1" v="20">Ar an bela-bela ibmar-abegedba, degi, an bensurbalidba, Bab-Dummad bingeguega an-imakosulid. Aka bur bule an bensulidgi, igi Cristo-nug an-sangi-odummoledii, emi degisadegua, an dula gudiidgindibe, an-burgwedgindibe, Cristo-nug an-sangi odummolebaloed. </v>
<v b="PHP" c="1" v="21">Ar angardi dula-gudiguedi, Cristoʼgarbi gudiguedid. Burgweddi, ibmar-nued egi nikuleged. </v>
<v b="PHP" c="1" v="22">Ar an we-napneggi dula-gudiguedi bur-gatik Cristoʼga-arbaega an-imakele, an aku itosunnad, we-sogbogwad igid bur an suoe. </v>
<v b="PHP" c="1" v="23">Ar sogbobela anga ibnuedid: An burgwebied, adi, an Cristo-walik gudii saegar. Ar a bur ibnuedid. </v>
<v b="PHP" c="1" v="24">Degi-inigwele, ar an bemar-ular we-napneggi-dula-gudiguedi bur nuedsunnad. </v>
<v b="PHP" c="1" v="25">Ar an bensursoggu, an wisdo, an bemar-bendakega amba bemar-abargi an beoed, adi, bemar gatik Bab-Jesúsʼgi-bensulid nikumalaga, degi, bemar weligwar-gudii gumarbaligar. </v>
<v b="PHP" c="1" v="26">Degisoggu, an gannar bemarse nonikile, bemar bur bule Cristo-Jesúsʼgi wergumaloed. </v>
<v b="PHP" c="1" v="27">Degisoggu, unnila Cristo-gayaburba-nued-soglemaidba be damarsun. Ar an bemarse ataknaddibe, an bemarse nadsurdibe, unnila an itobied, bemarde na wargwennayobi danakwaa gudimarye, degi, Bab-Dummad-gayaburba-barsogega na danakwaa arbananaimarye. </v>
<v b="PHP" c="1" v="28">Be-isdarmalad mer be dobgumala. Ar be weyob-damaladi, be-isdarmaladga oyonaid, emardi bergumaloye. Ar bemargardi abonoleged-e-wilub gued, wedi Bab-Dummadgi danikid. </v>
<v b="PHP" c="1" v="29">Ar bemarga unnila Cristoʼgi-bensurguedbi uklessulid, bemarga uklesbalid, Cristo-nug-ular naibi-itodii gued. </v>
<v b="PHP" c="1" v="30">Ar iduar, an Cristo-ular igi-wiledigusa bemar daksad. Ar deyobi bemar wilenaimarmogad. Emi, amba an deyob-wilediid, bemar nue-wisid. </v>
<v b="PHP" c="2" v="1">Degisoggu, bemar Cristoʼgi-akanaidgi gangued-nika be itomardibe, e-sabguedgi be-ogannomar be itodibe, E-Burba-Isligwaledgi na be walikaa gudimardibe, na be wile dakdimardibe, </v>
<v b="PHP" c="2" v="2">na be nuedgi-gudidimaladgi, weligwar-ito be an-imakmala. Na be muchub-muchub sabgubukmaladgi, na be emarbi binsaedgi, degi, na be emarbi ibmarbina-sogedgi, weligwar-itoge be an-imakmala. </v>
<v b="PHP" c="2" v="3">Na be san-dummarba-imakega, degi, dule-baiganbo-benguega, mer be ibmar imakmalo. Na be san-bipi-imakedgi ibmar-imakmala, degi, dule-baigan bemarba-bur-dummadyob be dakmaloed. </v>
<v b="PHP" c="2" v="4">Mer be na be-sanginbi binsamalo, gwenadgan-baigangi be binsamogoed. </v>
<v b="PHP" c="2" v="5">Ar igi Cristo-Jesús na dukin san-bipi imaksa, debayobi, bemar binsamarmoga. </v>
<v b="PHP" c="2" v="6">Ar Cristo-Jesús gusgu Bab-Dummad gued, Bab-Dummaddeeye na bar-binsassulid, agi alamaknai gussulid. </v>
<v b="PHP" c="2" v="7">Aka bur Bab-Dummadsuliyobi na imaksad, maiga na san-imaksad, degi, dulega na san-imaksad. </v>
<v b="PHP" c="2" v="8">Jesús nue-dule-sunnadga gunonigu, dukin na san-bipii imaksad. Bab-Dummad-sogedba burgwedse ibsasad, nakrusgi bioklegar burgwisad. </v>
<v b="PHP" c="2" v="9">A-ulale, Bab-Dummad, Cristo-Jesús dulemar-baiganba bur bule dummadga imaksasunnad. Ega bur dule-baiganba nug-dummarba-gued uksasunnad. </v>
<v b="PHP" c="2" v="10">Adi, belagwapa nibneggi-bukmalad, napneggi-bukmalad, degi, napneg-urba-bukmalad, Jesús-asabin yokorgi sindigar sigmalagar. </v>
<v b="PHP" c="2" v="11">Degi, belagwapa sogmalaga, Jesucristo bur-Dule-Dummadye, adi, Bab-Dummad-nug odummolegegar. </v>
<v b="PHP" c="2" v="12">Degisoggu, an-gwenadgan-sabesailamalad, an bemar-abargi-gudigusgu, bemar gusgu an-ibmar-sogedba ibsadamalad. Emigindi, an bemarba-gudisulidgi bur bule be anba ibsamala. Bab-Dummad-dobegwadgi, degi, Bab-Dummadgi-nue-binsaed-nikagwadgi, be-abonolesadgi be alamaknai samala. </v>
<v b="PHP" c="2" v="13">Ar Bab-Dummad na e-nued-binsaedbali, bemargi ibmar-nued-imakedbinasoged, degi, ibmar-nued-imakbied nasiked. </v>
<v b="PHP" c="2" v="14">Mer bemar ibmar-isdar-itogedgi, degi, mer na abin-abin-imakmaladgi, be ibmar imakmala. </v>
<v b="PHP" c="2" v="15">Adi, mer bemar isgumalaga, degi, dulemar mer bemargi sogmalaga, bemarde galagwensuli gudimarye. Ar bemar Bab-Dummad-mimmigan-gumarsoggu, dulemar-galagwensuli-gudidimalad-abargi, degi, dulemar-isganamar-abargi, gutu-gwen-naisuli gudii gumalargebed. Ar bemar we-napneggi niisgwamar-gaedyobi gumalad. </v>
<v b="PHP" c="2" v="16">Melle San-Burba-Dulagudigued-Gayaburbagi be bengumalo. Adi, Cristo we-napnegse gannar danikile, an bemargi yeer-itogwichi guoed. Deyobi, an wisguoed, an Bab-igarba-nanasadi, degi, an Bab-Jesúsʼga-arbadigusadi gwen an binsa arbassurye. </v>
<v b="PHP" c="2" v="17">Bemar Bab-Dummadgi bensurmalad, degi, Bab-Dummadga ibmar imakmalad. Wemala, Bab-Dummadga-ibmar-uklegedyob gued. An-oburgwemalodibe, ar deyobile, an-burgwisadi bemarga Bab-Dummadga-ibmar-ukmalad-birgi napi-e-nis-eolegedyob gued. Ar deyob gunonikile, an weligwar itogoed, degi, an bemarbo werguoed. </v>
<v b="PHP" c="2" v="18">Deyopira bemar wergumarmoga, degi, anbali wergumarbali. </v>
<v b="PHP" c="2" v="19">Bab-Jesús-sogedba emisgwasaar an bemarse Timoteo-barmidoed, adi, an bemar nueganbi-gudiiye-gwisgualile, an nue-yeer itogoed. </v>
<v b="PHP" c="2" v="20">Ar an be-sabmaladyobi, dule-baid sated. Unnila Timoteoʼbi deyob be-sabmarmogad, degi, bemarba nue-bukib binsabalid. </v>
<v b="PHP" c="2" v="21">Ar bela dule-baigandi na eginbi binsamalad, Jesucristo-ibmargindi binsasurmalad. </v>
<v b="PHP" c="2" v="22">Ar bemardi bato nue wismalad, igi Timoteo na e-daed oyodii. Ar bemar wisbalid, igi Timoteo an-machiyobi Bab-Dummad-Gayaburba-Nued-berbegedgi an-bendakdibali. </v>
<v b="PHP" c="2" v="23">Degisoggu, igi-anga-wegi-igar-guoed an wisgusale, yog-barmiar an bemarse Timoteo-imakoed. </v>
<v b="PHP" c="2" v="24">An Bab-Jesúsʼgi bensulid, an bemarse emisgwasaar nadapmogoed. </v>
<v b="PHP" c="2" v="25">Emigindi, an-gwenad-Epafrodito, anbo-arbaed-dule, degi, Bab-Jesús-igargi-anbo-alamakdiid-dule, bemarse-gannar-barmided bela-bela abele an itodo. We-dule, an-ibmar-abegedgi an-bendakega be anga barmiar gusmalad. </v>
<v b="PHP" c="2" v="26">Epafrodito bela-bela gannar nue bemar-dakbied. Beedse nue-oakudii gusad, ar ade, bemar gegumaiye wisgusmalad. </v>
<v b="PHP" c="2" v="27">Ar nue-napiragwa, Epafrodito bela-bela uellemai gusad, burgwednaga gusad. Ar Bab-Dummaddi nue-wile daksad, degi, nue-wile an-daksamogad, adi, an-eba-wile-itodiidgi mer bur bule an wile-itogegar. </v>
<v b="PHP" c="2" v="28">A-ulale, an bemarse gwae Epafrodito barmisiid, adi, bemar Epafrodito-dakalile, wergumalaga, degi, anmoga bar an wile mer itomogogar. </v>
<v b="PHP" c="2" v="29">Bab-Jesús-nuggi weligwaledgi bemar Epafrodito abingamalo. Deginbali, bemar dulemar-Epafroditoʼyob-damalad-e-nug be ogannomala. </v>
<v b="PHP" c="2" v="30">Ar Epafrodito Cristoʼga-arbaed-ular burgwednaga gusad. Ar bemargi an dikasur-maisoggu, bemar-sunnad geg an-bendakmarsunnad. A-ulale, bemar-nuggi anga-arbaega, Epafrodito na san sabsuli uksa gusad. </v>
<v b="PHP" c="3" v="1">Deginbali, gwenadgan, Bab-Jesúsʼgi wergumarsun. Angardi an gannar-gannar bemarga ibmar-narmakedi gwen akar an itosulid. Ar an gannar-gannar narmakedi, bemarga ibnued gued. </v>
<v b="PHP" c="3" v="2">Dulemar-achuyob-damaladgi nue-salakarmar. We-dulemar-ibmar-isgana-imakmaladgi nue-salakarmar. We-dulemar Bab-Jesúsʼba-naiguega abgan-uka-duku-sikergebye-sogmaladgi, nue-salakarmar. </v>
<v b="PHP" c="3" v="3">Ar anmardi burbar bur abgan-uka-duku-sikarmaladid. Ar ade, anmar Bab-Dummad-Burbaba Bab-Dummad-nug odummodimalad, ar anmar Cristo-Jesúsʼginbi san-dummarba itodimalad, ar anmar, abonolegega, dulemar-e-ibmar-imakedgi benmaladid. </v>
<v b="PHP" c="3" v="4">Ar an dulemar-ibmar-imakedgi-bensurguega ibmar-soged sunna an sogmogad. Ar dule-baid dule-ibmar-imakedgi bensurye-sogele, andi bur bule a-duleba we-ibmar-soged nikad: </v>
<v b="PHP" c="3" v="5">Ar an gwalulesgu, ibabaabakgi (8) an-abgan-e-uka-duku siklesad. An Israel-duled, Benjamín-wagwad, an Hebreo-dule-sunnadid. An Judíoʼmar-igar-mamaid-odulogedsiki, an Fariseo-sordad. </v>
<v b="PHP" c="3" v="6">Ar an, igar-baidba dulemar-nanabisur-abeged-ular, an Jesúsʼba-nanaimalad-baregindii gusad. An Moisés-Igar-Mesisadba nue-nanadigussoggu, dule geg annik-soged, an a-Igar-Maidba ibsassurye. </v>
<v b="PHP" c="3" v="7">Degi-inigwele, iduar we-ibmarmar bela anga ibnueganbi an dakdigusanad. Emidi, an Cristo-sabed-ular, bela we-ibmarmar, ibmar-isganayob an daknonikid. </v>
<v b="PHP" c="3" v="8">Ar napiragwad, an-Dummad-Cristo-Jesús an bur bela-bela-wisgubied-ular, we-ibmarmar an indaksad. Ar an Cristo-sabed-ular, bela we-ibmarmar, ibmar-isganayob an daked. Degi, an Cristo-nue-baramiega we-ibmar binsa-ibmar-isgana-milegedyob an daked. </v>
<v b="PHP" c="3" v="9">Deginbali, Bab-Dummad Cristoʼgi-nue-akanai an-dakbaligar. Moisés-Igar-Mesisadba an-isgussuliyob-dakleye-sogleged an abesulid. Ar unnila Cristoʼgi-bensur-gunonikidba isgussuliyob-dakleged an abeged. Dule-isgussuliyob-dakleged Bab-Dummadgi danikid. We-igar, dule Cristoʼgi-bensuliguedba nikued. </v>
<v b="PHP" c="3" v="10">An bela nue-Cristo-wisgubied-ular, bela ibmarmar-an-imaksad an meted. Unnila na e-gannar-durgusadgi gangued-oyolesadi an nue itobied. E-wilesadgi an wilebied, degi, e-burgwisadgii an burgwebimogad. </v>
<v b="PHP" c="3" v="11">Deyobi, an dulemar-burgwismalad-abargi, an gannar-durgumogad abitoged. </v>
<v b="PHP" c="3" v="12">Ar we soglesulid, bato an bela ibmar amisye, igidibe, bato an dule-innikigwadye. Degi-inigwele, amba an alamaknaimogad, adi, an baramiega, ar Cristo-Jesús ibiga-an-susmoga. </v>
<v b="PHP" c="3" v="13">Gwenadgan, an-sunnad, we-ibmar bato an bela baramisdeeye an sogsulid. Unnila ibmar-soggwen an imaked, ibmar-nasmalad ies-imaked. Emigindi, an unnila ibmar-danimaladginbi alamaknaisunnad. </v>
<v b="PHP" c="3" v="14">Degisoggu, amba an alamaknaid, adi, Bab-Dummad Jesucristoʼba-anse-gochadba nibneggi-ibmar-nued-ukoed an nikuegar. </v>
<v b="PHP" c="3" v="15">Degisoggu, bela anmar Jesucristoʼgi-ulubgi-bensulidgi-nasgumamaid, anmar weyob binsaewilubmalad. Ar bemar we-ibmargi akar binsadibe, Bab-Dummad magar-ito be-imakmarbaloed. </v>
<v b="PHP" c="3" v="16">Degisoggu, anmar bato Cristo-igar-durdaksadba nanadii gumarsun. </v>
<v b="PHP" c="3" v="17">Gwenadgan, an-daedba be damar. Ar igi-an-daed an bemarga oyodigusa, ayob gwenadgan-nanadimaladba be damarmosun. </v>
<v b="PHP" c="3" v="18">Bato an bukidargus bemarga sogdanikid, emidi, an boed-abalagi, an gannar bemarga sogbalid, ar bukidar Cristo-nakrusgi-burgwisad-e-isdarmaladyob gudidimalad. </v>
<v b="PHP" c="3" v="19">Amargardi, bergued-igar maid. Ar na e-saban e-bab-dummadga imakdimalad. E-ibmar-imakdiidgi san-dummarbaa itodimalad. Ar a-ibmar-imakedgi bur binge itowilubmalanad. Unnila we-napneggi-ibmar-nikadginbi binsamalad. </v>
<v b="PHP" c="3" v="20">Ar anmardi nibneggined gumalad. Ar anmar-Dummad-Jesucristo anmar-Abonoged, a-nibneg-akar-danikoed, anmar edarbebuksunnad. </v>
<v b="PHP" c="3" v="21">Jesucristo gangued-nikadba belagwapa ibmar ganikid. A-gangued-nikadba, Jesucristo anmar-san-napaga-guoed, e-san-nibneggined-nikadyob anmarga ogwanonikoed. </v>
<v b="PHP" c="4" v="1">Degisoggu, an-gwenadgan-sabesailamalad, an nue-bemar-sabmalad, degi, an nue-be-dakbimarbalid. Bemar an-weligwar-imakmaladid, degi, an-ologurginyob gumaladid. Wegibi bemar Bab-Jesúsʼgi gandik gudigumalo. </v>
<v b="PHP" c="4" v="2">Emigindi, Evodiaʼse, degi, Síntiqueʼse, we-omegan-warbogwadse an wilesakwaa goled. Bemar Bab-Jesúsʼba-naid-ular, na be igar-nabomar. </v>
<v b="PHP" c="4" v="3">Bedina, be an-sorda-innikigwad gued. An wis bese egised, we-bunmar be bendakye. We-bunmar, Clementeʼmala, degi, an-bendaked-baiganmala, Bab-Dummad-gayaburba-barsogedgi nue-an-bendakdii gusmalad. Bela wemar-e-nug burba-geg-bergued-gardagi bato narmakar nanaid. </v>
<v b="PHP" c="4" v="4">Bab-Jesúsʼgi degisadegu be wergudii gumar. Gannar an bemarga sogbalid, be wergumarye. </v>
<v b="PHP" c="4" v="5">Bitigi bela dulemar be-daksamalana gadin, bemarde, sabedgi ibmar-imaked-dulemarye. Bab-Jesús-gannar-danikid bato nue-warmaksad. </v>
<v b="PHP" c="4" v="6">Mer be surbinsa itomar. Aka bur be Bab-Dummadse gormar. Bela na be ibmar-abediid Bab-Dummadse egise, degi, dog-nuedye ega be sogmarbar. </v>
<v b="PHP" c="4" v="7">Deyobi, Bab-Dummad e-ulubgi-bogidik-itoged bemarga ukoed. We-ulubgi-bogidik-itoleged dummarbasoggu, dulemar nue-aku itoged. We-ulubgi-bogidik-itoleged, bemar-Cristo-Jesúsʼgi-bensulidba, be-gwagegi, degi, be-binsaedgi be nikunonimaloed. </v>
<v b="PHP" c="4" v="8">Napidgine, gwenadgan, bela ibmar-napiragwadgi, bela nug-nued-nikuedgi, bela igar-innikigwadgi, bela ibmar-swilidikidgi, bela sabguedgi, degi, bela ibmar-nued-egi-soglediidgi be binsamala. Degine, bela igar-nued-mamaidgi, degi, egi nabir-nug-odummolegedgi be binsamala. </v>
<v b="PHP" c="4" v="9">Ar igi an be-odurdaksamala, ar igi an bega igar uksagusmala, ar igi an bega sogsagusmala, degi, ar igi an ibmar-imaksad be daksagusmala, aba be damarsun. Deyob bemar gudiile, Bab-Dummad-ulubgi-bogidik-itoleged-uked, bemarba gudiguoed. </v>
<v b="PHP" c="4" v="10">Ibibayobi, Bab-Jesúsʼgi an weligwar itoge, ar ade, bemar geb angi gannar binsaarbargu. Ar an wisdo, bemar an-ies gudisurmalanad. Bemar an-bendakbi gusmalanad, ar bemarga geg gue gusmalad. </v>
<v b="PHP" c="4" v="11">An ibmar-satedba weyob sogsulid. Ar ade, an bato durdaksa gudiid, an ibmar nikadibe, an ibmar niksurbardibe, an gusgu weligwar itodaed. </v>
<v b="PHP" c="4" v="12">An wisid, igi-wilesakwagudii gulege, degi, an wisbalid, igi-ibmar-bukidar-nikadgi-gudii gulebali. Bela wemargi-gudigued an durdaksad, ise-immedikidgi-gudigued, degi, ise-ukudmadadgi-gudigued, an durdaksabalid. Deginbali, ibmar-ise-obinagwar-nikadgi-gudigued, degi, ibmar-satedgi-gudigued, an durdaksabalid. </v>
<v b="PHP" c="4" v="13">Ar Cristo na e-gangued-anga-ukedba, an nabir bela ibmar saed. </v>
<v b="PHP" c="4" v="14">Degi-inigwele, ar bemar nued imaksamardo, an-nunmakedyob be anba itononimarmogu. </v>
<v b="PHP" c="4" v="15">Bemar Filipos-dorgan, na be nue-wismalad, an gebe Bab-Dummad-Gayaburba-Nuedgi-sunmakdegu, an Macedoniaʼgi-noargu, unnila bemarbi anga mani barmiar gusmalad, Jesúsʼba-nanaimalad-baigandi, gwen anga mani uksasurmalad. </v>
<v b="PHP" c="4" v="16">Amba an Tesalónicaʼgi-maigu, an nabir ibmarbina-sogdiid-nikuega bemar anga irbigbasaar mani barmiar gusbalid. </v>
<v b="PHP" c="4" v="17">We an bemarga sogsulid, adi, bemar anga gatik mani ukmalagar. Ar an bur binsaed, Bab-Dummad bemarga bur ibmar omergumai-gusun. </v>
<v b="PHP" c="4" v="18">Ar an ibmar-abeged bato an bela abindaksad, degi, obinegwa an ibmar nikbalid. Ar bemar Epafroditoʼba anga ibmar barmiarmarsoggu, emigindi, bato an unniguar ibmar niksunnad. We-ibmar be anga barmiarmaladi, ina-wawadikid-ogumakar-uklegedyob gusad. We-ibmar, Bab-Dummad, nue-yeer-itoge abingasad. </v>
<v b="PHP" c="4" v="19">Degisoggu, an-Bab-Dummad, nibneggi unnitiba-ibmar-nikadba, bemar-ibmar-abedimalad, Cristo-Jesúsʼgi bemarga ukoed. </v>
<v b="PHP" c="4" v="20">Bab-Dummad-anmar-bab-gued-e-nug, degisadegu odummolesun. ¡Ar deyobdo! </v>
<v b="PHP" c="4" v="21">Bela Cristo-Jesúsʼba-nanaimaladga, an-nuggi be dog-nued-sogeye ega be sogmalo. Gwenadgan-anba-gudimalad, bemarga dog-nued-sogeye sogsimalad. </v>
<v b="PHP" c="4" v="22">Bela wegi Jesucristoʼba-nanaimalad, bur-Roma-Dummad-César-neggi-bukmalad, bemarga sogmalad, bemarde nued-sogeye. </v>
<v b="PHP" c="4" v="23">Anmar-Bab-Jesucristo, bela bemargi-nued-binsasun. Be itomargua.</v>
<v b="COL" c="1" v="1">Ani Pablo, Bab-Dummad-sogedba Jesucristo-e-sapin-bur-dummadga gumogadid. Gwenad-Timoteo anbo, </v>
<v b="COL" c="1" v="2">gwenadgan Colosas-neggweburgi Cristoʼba-nanaidse, degi, gwenadgan-gwen-galakudisurmaladse, we-garda anmar barmisiid: Bab-Dummad anmar-Baba, degi, Bab-Jesucristo, bemargi nued binsamarsun, degi, ulubgi-bogidik bemar-itogega-imakbarsun. </v>
<v b="COL" c="1" v="3">Anmar bemarga Babse-goled-irba, Bab-Dummadga, anmar-Bab-Jesucristo-e-Babga dog-nuedye sogdaed. </v>
<v b="COL" c="1" v="4">Ar anmar be-itomalad, bemarde Cristo-Jesúsʼgi nue-bensurmarye, degi, Jesucristoʼba-nanaimalad nue-sabmarbarye. </v>
<v b="COL" c="1" v="5">Ar bemar deyob gudimalad, ar ade, bemar nibneggi-megmaloed nue-bensuli edarbedimalad. Ar we-nibneggi-megmaloed nue-bensuli bemar edarbedimaladi, bato bemar Gayaburba-Nued-napiragwadba wisgusmalad. </v>
<v b="COL" c="1" v="6">Ar we-Bab-Dummad-Gayaburba-Nued bemarse mosad. We-Gayaburba-Nued gebe bemar itononimargu, bemar nue mag itosmalad, Bab-Dummad bemar-abonoge-wilubsulinad. Emigindi, na e nabir-bemargi-binsaedba bemar-abonononikid. Deyobi, a-Gayaburba-Nued bela we-napneggi nasgumaid, degi, bemar-abonolesadyobi, dule-baigan abonolemaimogad. </v>
<v b="COL" c="1" v="7">Anmarba-arbaed-Epafrasʼye-nugad, an nue-sabmalad, weyobi we-igargi bemar-odurdaksad. Epafrasʼde bemar-abargi Cristoʼga gwen galakusuli arbanaid. </v>
<v b="COL" c="1" v="8">Epafras anmarga sognonikid, Bab-Dummad-Burba-Isligwaledba bemarde na muchub-muchub nue-sabmarye. </v>
<v b="COL" c="1" v="9">A-ulale, anmar degi-itosad-akale, anmar bemarga Bab-Dummadse-goled gwen iedisulid. Anmar bega Bab-Dummadse egisdisunnad, bitigi bemar Bab-Dummad-e-binsamaid gatik magar itosmalana gadinye, degi, Bab-Burba-Isligwaled nue-binsaed-nikagued-uked, degi, burbar-ibmar-mag-bela-itoged-uked, bemar nikusbalina gadinye. </v>
<v b="COL" c="1" v="10">Adi, bemar nabir Jesúsʼba-nanaimalad-daed-sunnadyob nanamalagar. Unnila Bab-Dummad-ibmar-yeerdakedbi-imakdii gumalagar. We-obared, ibmar-nuegan-imaked-oyodii guedye, degine, Bab-Dummad-bur-gatik-wisgumai guedye. </v>
<v b="COL" c="1" v="11">Anmar Bab-Dummadse bemarga egisbalid, na e-gangued-gandikidbali be-ogannomarye, adi, bemar bonigan-dummagan-abin gandikidgi, degi, baisur-itogedgi gwisgumalagar. </v>
<v b="COL" c="1" v="12">Bemar Bab-Dummadga weligwaledgi dog-nuedye sogmaloed. Ar Bab-Dummad anmarga igar-egasad, adi, anmar nabir Bab-Dummad-gwallu-meegwad-neggi Jesucristoʼba-nanaimalad-e-ibmar-abingamaloed abingamarmogagar. </v>
<v b="COL" c="1" v="13">Bab-Dummad nia-saila-anmar-ganikidgi anmar-onononikid. Geb E-Machi-sabed-negdakmaidse anmar-odosad. </v>
<v b="COL" c="1" v="14">Jesucristo na e-abe-aryosadgi anmarga isgued nabosad, anmarga isgued elinonikid. </v>
<v b="COL" c="1" v="15">Cristo-Jesús, Bab-Dummad-akudakleged-e-wilub gued, Cristo-Jesús bela ibmar-obinnilesad-iduar bato gudibinned. </v>
<v b="COL" c="1" v="16">Ar Cristoʼgi belagwapa ibmar-nibneggined, ibmar-napneggined, ibmar mag-dakleged, degi, ibmar-akudakleged, obinnilesad. Deginbali, burbar-dummagan-gangi-bukmalad, burbar-dummagan-negsemamaid, burbar-dummaganga-mamaid, degi, burbar-gandikidba-gangued-nikmaladse-bakale, bela Cristoʼgi, degi, Cristoʼga obinnilesad. </v>
<v b="COL" c="1" v="17">Cristo bato bela we-ibmar-iduale, gudiid, Cristoʼgi bela ibmar nabir selemaid. </v>
<v b="COL" c="1" v="18">Cristo, eba-nanaimalad-danar-ambikunonidamalad-e-nonoga gued, wemar Cristo-sanye sogleged. Ar Cristo, gebesailadid, e-inse burgwismalad-abargi gannar durgusadid. Adi, Cristo na e-inse bela-ibmar-iduedga guegar. </v>
<v b="COL" c="1" v="19">Ar Bab-Dummad na e-abegedbali, bela Cristoʼga na Bab-Dummadga-gued uksad. </v>
<v b="COL" c="1" v="20">Bab-Dummad, Cristoʼgi bela ibmar-we-napneggined, degi, ibmar-nibneggined, na ebo igar-naboged imaksad. Bab-Dummad Cristo-e-abe-nakrusgi-aryonai-gusadba igar nabononikid. </v>
<v b="COL" c="1" v="21">Iduale, bemar be-binsaedgi-gudiidbali, degi, ibmar-isgana-imakdiidbali, Bab-Dummadgi bangus gudimalanad, degi, bemar e-isdaradmarbalinad. </v>
<v b="COL" c="1" v="22">Emigindi, Bab-Dummad, Cristo-dulega-imaksadgi, nakrusgi-burgwenai-gusadba bemarbo igar nabononikid. Deyob Bab-Dummad imaksad, adi, bemar swilidiki, gwen gutu-naisuli, degi, begi dule-ibmar-akar-soged-sate, Bab-Dummad-asabin gwisgumalagar. </v>
<v b="COL" c="1" v="23">Ar deyob be gumalaga, bemar Bab-Jesúsʼgi-bensulidgi gandikidba, ise-sakdigale, degi, sikirmaksuli, alamaknai gumalargebed. Degi, Bab-Dummad-Gayaburba-Nued-be-abonogedgi, be bangusur-gudii gumalargebed. We-Gayaburba-Nued bemar itosad, degi, we-napneg-naidgi bela dulemarga egi sunmaklenaid. Ani, Pablo, we-igar-barsogegala an nugsalenonikid. </v>
<v b="COL" c="1" v="24">Emigindi, an bemar-ular-wilediidgi an weligwar itoged. Ar deyobi, Cristoʼba-nanaimalad-danar-ambikunonidamaladga, Cristo-wileged-yoo-bergued an-sangi an wiledisunnad. </v>
<v b="COL" c="1" v="25">Bemar-bendakega, Bab-Dummad, Jesúsʼba-nanaimalad-danar-ambikunonidamalad-e-maiga-guega an-sunonikid. Bab-Dummad e-Gayaburbagi-sunmakega an-barmisad. </v>
<v b="COL" c="1" v="26">We-Gayaburba bela dikasurgus, degi, gebe-dula-ambikusad-akale, Bab-Dummad igar-odukuar-mesisgusadgi sunmaked. Emigindi, Bab-Dummad, Jesucristoʼgi-akananaimaladga a-igar magarononikid. </v>
<v b="COL" c="1" v="27">Amarga, Bab-Dummad we-igar-dukuar-maidgi Judíoʼsurmaladga ibmar-nuegan-mamaid oyononisunnad. We-igar-dukuar-maidi, Cristo gued. We-Cristo bemargi-maid, a bemarga yoedse ibmar-nued-uklegoye-soglesad gued. </v>
<v b="COL" c="1" v="28">Anmar we-Cristoʼgi bela dulemarga sunmakdiid, dulemar-unadiid, degi, nue-binsaed-nikaa dulemar-odurdakdiid, adi, bela dulemar Cristo-Jesúsʼgi isgussuliyob Bab-Dummadga oyogegar. </v>
<v b="COL" c="1" v="29">A-ular, Cristo na bela e-gangued-anga-ukedba an arbanaid, degi, an alamaknaibalid. </v>
<v b="COL" c="2" v="1">Ar bemar nue-wisgubi an abedo. An bemarga, degi, Laodicea-neggweburgi-bukmaladga, deginbali, dulemar-amba yoo-an-wagar-dakmaladga an nue-dummad alamaknaid. </v>
<v b="COL" c="2" v="2">An alamaknaid, adi, bemar niga-gangumalaga, bemar bulakwaa sabguedgi nanamalaga, degine, bemar bela mag-itogedgine, Bab-Dummad-igar-dukuar-maigusad, nuekwaa wisguegar. Ar we-igar-dukuarmai-gusad, Cristo-sunnad gued. </v>
<v b="COL" c="2" v="3">Bela Cristoʼginbi binsaed-nuegan-mamaid, degi, ibmar-mag-itogued danikid. </v>
<v b="COL" c="2" v="4">Ar we an bemarga sogdo, adi, bemar mer dulemar-yamo-binsaed-nikaa-yeer-sunmakdimaladse yardaklemalagar. </v>
<v b="COL" c="2" v="5">Ar an bemar-abargi sanagwar gudisur-inigwele, an burbardi bemar-abargi gudiid. Deginbali, an weligwar itobalid, ar an bemar-wisgugu, bemarde innikii nanadimarye, degine, Cristoʼgi nue-bensuli bemar nanadimarbarye. </v>
<v b="COL" c="2" v="6">Ar bemar Bab-Jesucristo be-Dummadga be abingasmalad. A-ulale, bemar Cristoʼgi nanamalargebed. </v>
<v b="COL" c="2" v="7">Gatik bur bule Cristoʼgi-akanai, degi, egi-gandik-gwichi be gumarsun. Ar igi be-odurdaksamala, deyobi, bemar Cristoʼgi bur gatik bensuli gumala. Bab-Dummadga dog-nuedye-sogdii gumala. </v>
<v b="COL" c="2" v="8">Nue salakarmar. Mer dulemar-yamo-binsa-na-ibmar-wisi-sogdimaladse binsaed galemalo. Ar wemar unnila dulemar-igar-maidba, degi, we-napneg-igar-maidba sunmakdimalad. Cristo-igar-maidba sunmakdisurmalad. </v>
<v b="COL" c="2" v="9">Ar Cristoʼgi bela Bab-Dummad-gued sanar dakleged. </v>
<v b="COL" c="2" v="10">Ar Cristoʼgi bemar unnitiba e-gangued nikad. Cristoʼgi Bab-Dummad na e-gangued-itogega bemar-imaked. Ar Cristo, bela burbar-gangued-nikamalad-e-dummadid, degi, burbar-gandikidba-sunna-ibmar-imakmalad-e-dummadbalid. </v>
<v b="COL" c="2" v="11">Deginbali, bemar Cristoʼgi burbar abgan-e-uka-duku siklesmalad. Dule deyobi be-imaksasurmalad. Bab-Dummad-sunnad Cristoʼgi-bemar-oakasgu, deyob be-imaksamalad. Deyobi, be-san-isguedgi be-ollor-imaknonimalad. </v>
<v b="COL" c="2" v="12">Ar bemar Bab-diigi-ogleged-igar-imaksamargu, Cristoʼba napa-urba diglesmalad. Deginbali, bemar Bab-Dummad na e-ganguedgi gannar Cristo-odulosadgi bengussurmarsoggu, bemar Cristoʼba burbar gannar durgunonikid. </v>
<v b="COL" c="2" v="13">Bemar burbar abgan-e-uka-duku-sikleged-yoo-imaklegua, bemar na be-isguedgi burgwar gudimalanad. Ar emigindi, Bab-Dummad Cristoʼgi-bemar-oakasgu, bemarga san-burba-dulad uksad, degi, bemarga bela be-isgued elisad. </v>
<v b="COL" c="2" v="14">Anmar Igar-Maidgi-annadigusad-ular, anmarga sabsur-odurdakleged-igar mainad. Ar Bab-Dummaddi, Cristo-nakrusgi-burgwenonigu, anmarga sabsur-odurdakleged-igar-maidi, osulosad. </v>
<v b="COL" c="2" v="15">Bab-Dummad bela burbar-gangued-nikamalad-e-gangued, degi, burbar-gandikidba-sunna-ibmar-imakmalad-e-gangued obelosad. Bab-Dummad bela dulemar-wagab, Cristo nakrusgi burgwisgua, we-burbamar-ibgwensuli imaksad, degi, egi nakwisbalid. </v>
<v b="COL" c="2" v="16">Degisoggu, be-ibmar-gunnedgi, igi, be-gobedgindibe, be-ibagan-dakedgindibe, nii-binid-ibagi, igi, obunnoged-ibagindibe, dulemar mer begi sunmakmalo. </v>
<v b="COL" c="2" v="17">Ar belagwapa wemar yoo-ibmar-danikoed-e-burbagan gued. Ar Cristoʼgi ibmar-napiragwad maid. </v>
<v b="COL" c="2" v="18">Dulemar-na-yamo-san-bipi-imakdimalad, degi, baliwitur-nug-odummodimalad, mer Bab-neggi-be-ibmar-nued-maid begi sued be imako. Ar amardi, ibmar-daksasuli binsa gordiid, degi, na e-galagwensuli-binsaedba san-odummodimalad. </v>
<v b="COL" c="2" v="19">Amardi, Cristoʼgi gwen akanaisurmalad. Ar Cristoʼdi na e-ibmar-imakedbali, bela egi-akananaimalad, san-dubamar-mamaidba-nasgumaiyob, nasgumai imaked, degi, Bab-Dummad-igar-mesisadba, bela-dulemar-egi-akananaimalad oatoed. </v>
<v b="COL" c="2" v="20">Ar bemar Cristoʼba bato burgwismalale, we-napneg-e-igar-mamaidba bar be gudisurmalad. Ar degite, ¿ibiga bemar amba we-napneg-e-igar-weyob-mamaidba be damala? </v>
<v b="COL" c="2" v="21">We-igar-weyob-sogmaidba: “Mer be ebugo, mer be gunno, mer be be-argangi suo.” </v>
<v b="COL" c="2" v="22">We-igargan, unnila dulemar-sogedba, degi, dulemar-igar-odurdakedba mamaid. E-gangued-nika-maid ibagan-nadapidbali, bergumai guoed. </v>
<v b="COL" c="2" v="23">Ar napiragwad, we-ibmar igar-nuedyob dakleged, ar ade, dule-wiledakedgi, na san-bipi-imakedgi, degi, sabsur na-san-saedgi dule-odurdaked. Ar degi-inigwele, we-ibmarmar anmar-isgubiedgi geg anmar-bendaked. </v>
<v b="COL" c="3" v="1">Ar bemar bato Cristoʼba gannar durgussoggu, nibneggined-ibmarmar be amimar, ar bia Cristo Bab-Dummad-argan-nuedsik sii. </v>
<v b="COL" c="3" v="2">Nibneggined-ibmargi bur be binsamar, mer we-napaneggined-ibmargi be binsamar. </v>
<v b="COL" c="3" v="3">Ar bemar bato burgwismarsoggu, emigindi, Bab-Dummad bemar Cristoʼba-gudiguega be-imaksamalad. </v>
<v b="COL" c="3" v="4">Ar Cristo, bemar-san-burba-dula-imaknonikid, we-napnegse-danikile, bemar eba e-gangued-yeerdaklegedba danimarmogoed. </v>
<v b="COL" c="3" v="5">Degisoggu, belagwapa bemargi wemar-napneggined-ibmar-naid be osulomar: Abirgunagwarsuli negsichigi galagwensuli-daed, ibmar-isgana-imaked, yogasaar igarsuli-daed, isgued-imakedgi-binsaed, degi, ibmarbina-surbinsa-itoged. Ar dule deyob itogele, we-ibmar na e-bab-dummadga imakdiid. </v>
<v b="COL" c="3" v="6">A-ulale, dule-uayasatedamalad, Bab-Dummad-dule-sabsur-odurdaked-e-igar itononidamalad. </v>
<v b="COL" c="3" v="7">Bemar epenne we-igargangi nanadii gusmalad. Deun, bemar we-igargan-sogedba gudigusgu. </v>
<v b="COL" c="3" v="8">Emigindi, bela we-igargan be indakmarba: Urwed, sae-itoged, isdar-dulemargi-binsaed, dulemargi-gakansaar-sunmaked, degi, galagwensuli-nisaar sunmaked. </v>
<v b="COL" c="3" v="9">Mer na ga be gakansamar, ar bemarde bato epenne-be-damalad osulosmalad. </v>
<v b="COL" c="3" v="10">Emigindi, bemar burba-binidgi gudimalad. We-burba e-obinnisad-Bab-Dummadyob-guedse, bur bule gatik Bab-Dummad-wisguedse gwagmaioed. </v>
<v b="COL" c="3" v="11">We-burba-binidgine bar binsalesulid, we-dule, Griego-duleye, Judío-duleye, abgan-e-uka-duku-sikaledye, abgan-uka-duku-sikarsulidye, dule-ainebalidye, dule-ibmar-gwen-wissulidye, dule-maiga-gudiidye, degi, dule-maiga-gudisulidye. Bela wemar, Cristoʼgi emarbi gued, degi, Cristo bela wemargi maidbibalid. </v>
<v b="COL" c="3" v="12">Bab-Dummad bemar-sabed, degi, bemar-susbalid, adi, bemar egadga gumalagar. Degisoggu, nue-emar-wiledake be nanamar, igar-nuegangi-nanadii be gumar, na san-bipi-imakdii be damar, binnalegwadgi ibmar-imakdii be imakmar, degi, ukurmakar ibmar-imaksuli be nanamar. </v>
<v b="COL" c="3" v="13">Na be muchub-muchub ibmar-akalar, baisur-itoged be imakmar. Ar dule-wargwen dule-baidgi akar-ibmar-sogele, igi-barsaye be sogmar. Ar igi Cristo be-isgued bega osulosa, deyobi, bemar na be muchub-muchub igi-barsaye sogmarmo. </v>
<v b="COL" c="3" v="14">Wemar-ukine, bur bule, bemar sabedgi nanamar, ar ade, sabguedi, bela egi ibmar gwamaklesiid. </v>
<v b="COL" c="3" v="15">Cristo-bogidik-nikad be-ulubgi-nikagudii be gumar. Ar bemar unnila wargwenna-guega, Bab-Dummad bemarse gochad. Bemar, Bab-Dummadga dog-nuedye sogmar. </v>
<v b="COL" c="3" v="16">Cristo-gayaburba bela-bela bemar-gwagegi-nai be imakmarsun. Nue-binsaed-nikaa na be muchub-muchub odurdakmar, degi, na be muchub-muchub binsaed-dakmarba. Gwagegi doggus-nuedye-sogedgi, be Bab-Dummadga ega-namaklegedmar, namaklemalad-nuegan, degi, burbar-namaklemalad namakmar. </v>
<v b="COL" c="3" v="17">Ar bela be ibmar-imaked, degi, bela be ibmar-soged, bela Bab-Jesús-nuggi be imakmar. Jesús-nuggi Bab-Dummadga be doggus-nuedye sogmar. </v>
<v b="COL" c="3" v="18">Omegan, be-sui-urbaligwa be nanamar. Ar bemar Bab-Jesúsʼba naimarsoggu, deyob be nanamalargebed. </v>
<v b="COL" c="3" v="19">Suigan, be-ome be nue sabgumar, mer be sabsur-imako. </v>
<v b="COL" c="3" v="20">Mimmigan, be-babganba bela be ibsamalo, ar deyob be damalale, Bab-Dummad yeer-itodaed. </v>
<v b="COL" c="3" v="21">Babgan, mer be be-mimmigan-ourwed imakmar, adi, mer ibmar-imakbisuli gumalagar. </v>
<v b="COL" c="3" v="22">Maigan, bela be-dummagan-we-napnegginmalad bega ibmar-sogedba be damar. Yamo uaya-nikaa be damarye benik sogmalaga, mer be unnila be-daknaidginbi deyob be damalo. Suli, amba be-daksulile, gwage-napiragwadgi be ibmar imakmar, degi, be Bab-Dummad-dobegwa-nanaedba be ibmar imakmar. </v>
<v b="COL" c="3" v="23">Ar ibu be imaknaimardibe, bela weligwaledba be imakmar. Bab-Jesucristoʼga ibmar-imaknaiyob be imakmar, dulemarga imaknaisuliyob. </v>
<v b="COL" c="3" v="24">Ar Bab-Jesús bemarga-ibmar-ukoye-sogsadi, bato bemar wisid. Ar bemar Dummad-Cristoʼga arbananaid. </v>
<v b="COL" c="3" v="25">Ar dule ibmar-ichakwa-imaked na e-ibmar-imaksadba sabsur-odurdaklegoed. Ar ade, Bab-Dummadi bela dule emarbi daked. </v>
<v b="COL" c="4" v="1">Dummagan, bemar be-maigan nue-igar-nikaa, degi, napiragwadgi be nimalo. Ar bemar insamarmogo, bemar nibneggi Dummad nikamarmogad. </v>
<v b="COL" c="4" v="2">Bab-Dummadse gatik be gormar. Gatik nue be atakmar, degi, Bab-Dummadga dog-nuedye be sogmar. </v>
<v b="COL" c="4" v="3">Deginbali, Bab-Dummadse be anmarga gormarmogo, adi, Bab-Dummad, E-Gayaburba-Nuedgi-sunmakega nabir anmarga yawagak-egaega, degi, anmar Cristo-igar-dukuar-maigusad osanalogegar. Ar a-Gayaburbagi an sunmakdiid-ular, an emidi, esgaryagi mellesiid. </v>
<v b="COL" c="4" v="4">Bab-Dummadse gormala, adi, an Cristo-igar-dukuar-maigusad nue-bakarmakar an osanalogega. </v>
<v b="COL" c="4" v="5">Dulemar-Bab-Dummadba-naisurmalad-abargi, nue-binsaed-nikaa be nanamar. Cristoʼgi-sunmaked-e-iba-nagunonikile, be sunmako. </v>
<v b="COL" c="4" v="6">Nuedgi, degi, nabir-itolegedgi be sunmakdii gumar. Deyob geb be wisgumaloed, igi nabir bemar dulemar-abinsaoe. </v>
<v b="COL" c="4" v="7">Anmar-gwenad-sabed-Tíquico, Bab-Jesúsʼgi innikigwadba-arbadiid, degi, nue-an-bendakdiid, bemarga bela an gudiid sogdapoed. </v>
<v b="COL" c="4" v="8">Ar a-ular, an bemarse Tíquico barmisiid, adi, bemarga sogega, igi anmar wegi gudii, degi, bemar-ogannomarbaligar. </v>
<v b="COL" c="4" v="9">Tíquicoʼba bemar-neggined-Onésimoʼye-nugad nadapid. Onésimoʼde, anmar-gwenad-sabedid, degi, Bab-Igargi innikigwadba nanadiidid. Wemar-ebogwad bela bemarga sogdapmaloed, igi an wegi gudimala. </v>
<v b="COL" c="4" v="10">Aristarco, anbo-esgaryagi-mellesiid, degi, Marcos, Bernabé-e-niga bemarga sogsimalad, bemarde, nued sogeye. Marcosʼgi bato an bemarga sunmaksa gusad. Ar bemarse ataknadele, bemar nue abindakmalo. </v>
<v b="COL" c="4" v="11">Deginbali, Jesús, Justoʼye-bimarbalid, bemarga sogsimogad, bemarde nued-sogeye. Bela Judíoʼmar-Jesúsʼba-nanaimalad-abargi, unnila wemarbi Bab-Dummad-e-negdakmaid-igar-onasguedgi anba arbasmalad. Wemar nue-an-ogannodimalad. </v>
<v b="COL" c="4" v="12">Bemar-sorda-wargwen-Epafrasʼye-nugad bemarga sogsiid, bemarde, nued sogeye. We-Epafras, Cristo-maiga-gudiid, bemarga Bab-Dummadse nue-gordiid, adi, bemar bensuli, degi, gandikidgi, mer galakumalaga, Bab-Dummad-sogedba bela bemar ibmar-imakmalagar. </v>
<v b="COL" c="4" v="13">An-sunnad an nue wisid, igi Epafras bela-bela bemarga, Laodiceaʼginmaladga, degi, Hierápolis-neggweburgi-bukmaladga bela-bela-alamanaid. </v>
<v b="COL" c="4" v="14">Ina-duled-Lucas, anmar nue-sabed, degi, Demas, bemarga sogsimalad, bemarde, nued-sogeye. </v>
<v b="COL" c="4" v="15">Gwenadgan-Laodicea-neggweburgi-bukmaladga, Ninfasʼga, degi, e-negyagi Jesúsʼba-nanaimalad-danar-ambikunonidamaladga be sogmalo, bemarde, nued-sogeye. </v>
<v b="COL" c="4" v="16">Bemar we-garda-absosad-sorba, Jesúsʼba-nanaimalad-danar-Laodicea-neggweburgi-ambikunonidamaladse be barmidoed, adi, amar we-garda absomarmogagar. Bemar, an Laodiceaʼse-garda-barmisad absomarmogoed. </v>
<v b="COL" c="4" v="17">Arquipoʼga be sogmalo, Bab-Jesúsʼgi be arbaed-abingasad be imakye. </v>
<v b="COL" c="4" v="18">Ani Pablo, an-argan-sunnadgi napi an bemarga narmaked, bemar nued sogeye. Be insao, an esgaryagi mellesiid. Bab-Dummad nued bemargi binsamaloed. Be itomargua.</v>
<v b="1TH" c="1" v="1">Anmar Pablo, Silvano, degi, Timoteo, bemar-Jesúsʼba-nanaimalad-danar-Tesalónica-neggweburgi-ambikunonidamaladga, garda narmakmalad. Bemar Bab-Dummadgi, degi, Bab-Jesucristoʼgi-akananaimalad. Anmar-Bab-Dummad, degi, Bab-Jesucristo, bemargi nued binsamarsun, degi, e-ulubgi-bogidik bemarga uksabarsun. </v>
<v b="1TH" c="1" v="2">Anmar Bab-Dummadse gorsigusale, anmar gusgu bemar-ular Bab-Dummadga dog-nuedye sogdamalad. </v>
<v b="1TH" c="1" v="3">Bemar Jesúsʼgi-bensuli arbasmalad-ular, bemar sabedgi ibmar-imakmalad-ular, degi, anmar-Bab-Jesucristoʼbina nue bensuli-edarbedimaladgi be alamaknanaimalad-ular, anmar, anmar-Bab-Dummad-asabin, bemar-gwen-iedisurmalad. </v>
<v b="1TH" c="1" v="4">Gwenadgan, Bab-Dummad be-sabmalad, anmar wisid, na e bemar-susad. </v>
<v b="1TH" c="1" v="5">Ar anmar bemarga Bab-Dummad-Gayaburba-Nuedgi-sunmaksagua, unnila gayaginbi anmar bemarga sogsasulid. Anmar Bab-Dummad-gangued-nikadba, degi, Bab-Dummad-Burba-Isligwaled-e-arbaedba, degi, nue-bensulidba, anmar bemarga nue-oyosmalad. Aginbali, bemar nue-wismarbalid, bemar-sabed-ular, igi-anmar bemar-abargi gudigusmala. </v>
<v b="1TH" c="1" v="6">Bemar anmar-daedba, degi, Bab-Jesús-daedba nanadigusmalad. Bemar beedse-wilesmar-inigwele, degite, Bab-Dummad-Burba-Isligwaled-bela-bela-weligwaled-ukedba, bemar we-Gayaburba abingasmalad. </v>
<v b="1TH" c="1" v="7">Weyobi, bemar belagwapa Bab-Jesúsʼgi-bensurmalad-Macedonia-yargi-bukmaladga, degi, Acaya-yargi-bukmaladga, nue-oyosmalad, igi Jesúsʼba-nanaimalad damalargebe. </v>
<v b="1TH" c="1" v="8">Ar bemargi-onode Bab-Dummad-Gayaburba mimilesad. Unnila Macedonia-yalaganbarbisur, degi, Acaya-yalaganbarbisurba, bela nega-iliba mimilesad. A-dulemar, bemar Bab-Dummadgi-bensulid-nikad wismalad. Degisoggu, geg anmar bemargi bar sunmaksundo, ar bela bato bemar-wismalad. </v>
<v b="1TH" c="1" v="9">Amar sogedbimalad, igi bemar anmar-abingasa, degi, igi bemar bab-dummadga-imakleged-e-nug-odummodiid metemala, adi, Bab-Dummad-dulasaila-maid, Bab-Dummad-napiragwadga-e-nug odummogegar. </v>
<v b="1TH" c="1" v="10">A-dulemar wisid, bemarde Bab-Dummad-Machi nibneg-akar gannar-danikoed edarbebukmarye. Bab-Dummad na E-Machi-Jesús burgwar-maigu, gannar odulosad. A-Jesúsʼde, dulemar-Bab-Dummadse-dummad-odurdaklegoedgi anmar-abonosad. </v>
<v b="1TH" c="2" v="1">Gwenadgan, ar bemar-sunnad wismalad, anmar bese atakapgu, binsa an gwen gaamaksasurmalad. </v>
<v b="1TH" c="2" v="2">Ar bemar wismarbalid, iduar anmar Filipos-neggweburgi ise-bibyolegar gusad, degi, ise-mesagwar gusbalid. Ar anmarga amba igar nollo-gussuli-inigwele, Bab-Dummad anmar-gwage-ogannosad, adi, dobsuli, anmar Bab-Dummad-Gayaburba-Nuedgi sunmakegar. </v>
<v b="1TH" c="2" v="3">Ar anmar bemarga we-Gayaburbagi noar sunmaksasulid. Ichakwa-binsaedgi, degi, yamo-bemar-yardakar sunmaksasurmarbalid. </v>
<v b="1TH" c="2" v="4">Aka bur Bab-Dummad anmar-susad, degi, e-sogedba anmarga igar-uksad, adi, anmar E-Gayaburba-Nuedgi sunmakegar. A-ular, anmar deyob sunmakmalad. Anmar dulemar-nabir-anmar-yeerdaked amidisulid. Unnila Bab-Dummadbi nabir-anmar-yeerdaked an amimalad. Ar Bab-Dummadbi anmar-binsaed dakmaid. </v>
<v b="1TH" c="2" v="5">Ar bemar wismalad, anmar be-binsaed-gamalaga, anmar yamo bemarga ibmar-nueganbi sogsasulid, degi, anmar mani-amiegala, anmar bemar-yardaksasurbalid. We an bega sogmaladi, Bab-Dummad we nue-wisid. </v>
<v b="1TH" c="2" v="6">Anmar amidisurmalad, dulemar, bemar, degi, dule-baigan, anmar-nug-odummoged. Ar anmar Cristo-e-sapingan-bur-dummagansoggu, bemar anmar-ibmar-abeged anmarga ukewilubbinad. Anmar deyob bemar-imaksasulid. </v>
<v b="1TH" c="2" v="7">Emigindi, anmar bemar-abargi-gudigusgu, igi na nan mimmi-ise-sabguar, degi, ise-edarbiar imake, ayobi anmar be-imaksamalad. </v>
<v b="1TH" c="2" v="8">Ar anmar nue-be-sabmarsoggu, unnila Bab-Dummad-Gayaburba-Nuedbi anmar bega ukbi-gussurmalad. Ar anmar-sanse-bakale, anmar bemarga ukye sogena, anmar uksamalanad. </v>
<v b="1TH" c="2" v="9">Gwenadgan, bemar ebinsamalargebed, anmar mani-amiegala, igi-anmar arbasa, degi, igi-anmar alamaknai gusbali. Anmar bemarga Bab-Dummad-Gayaburba-Nuedgi-sunmakdigusgu, mutikidba, ibginedba, arbanai gusmalad, adi, mer anmar bemarga arbaed-dummadga guegar. </v>
<v b="1TH" c="2" v="10">Bab-Dummad, degi, bemar-sunnad, nue wismalad, igi-anmar bemar-Jesúsʼgi-bensurmalad-abargi-gudigusgu, nue-gwage-swilidikidgi, nue-napiragwadgine, degi, dulemar anmargi ibmar-akar-soged-satedgine, anmar nanadigusa. </v>
<v b="1TH" c="2" v="11">Deginbali, bemar wismarbalid, igi bab na e-mimmigan-unae, degi, igi e-gwage-ogannoge, deyobi, an bela bemar-war-wargwengi imaksamalad. </v>
<v b="1TH" c="2" v="12">Anmar bemarga sogdii gusmarbalid, igi Bab-Dummad-mimmigan-nanamala, deyobi, bemar nanamarye. Ar Bab-Dummad na e-negdakmaid, degi, na e-gangued-yeerdakleged bemarbo-nikuega bemarse gochad. </v>
<v b="1TH" c="2" v="13">A-ulale, anmar Bab-Dummadga dog-nuedye sogdimarsunnad. Ar anmar bemarga Bab-Dummad-Gayaburbagi-sunmaksad be itosmargua, bemar dule-gayaburbayob abingassurmalad. Suli. Ar nue-Bab-Dummad-Gayaburba-napiragwad-dake be abingasmalad. Ar we-Bab-Dummad-Gayaburba-sunsoged, bemar-Jesúsʼgi-bensurmaladgi arbanaid. </v>
<v b="1TH" c="2" v="14">Gwenadgan, bemar Jesúsʼba-nanaimalad-danar-Judea-yargi-ambikunonidamalad-sunnaa be gusmarmogad. Ar bemar be-yarginmaladse ise-wilegagwar gusmalad. Ar deyopira, Judeaʼginmalad na e-gwenadgan-Judíoʼmarse wilesmarmogad. </v>
<v b="1TH" c="2" v="15">We-Judíoʼmala, Bab-Jesús, degi, Bab-Dummad-gayaburba-barsogmalad oburgwismalad. Anmardi ese e-yargi onolesmalad. Amar Bab-Dummad-nabir-ito imaksurmalad, degi, bela-dulemargi gwisgudimarbalid. </v>
<v b="1TH" c="2" v="16">Ar amar anmar-abesulid, anmar Judíoʼsurmaladga Bab-Jesús-Igargi sunmaked, adi, Judíoʼsurmalad mer abonolemalagar. Deyobi, na e-isgued bur bule omelomalad. Amar-obelogega, Bab-Dummad odurdakleged-iba ega nasiknonisunnad. </v>
<v b="1TH" c="2" v="17">Gwenadgan, anmar bemargi sikwas bangusgua, anmar be-wagar daksasurmar-inigwele, anmar bemargi degisadegu gwagegi-binsadii gusmalad. Anmar bemar-dakega bela-bela bemarse nabigusanad. </v>
<v b="1TH" c="2" v="18">A-ulale, anmar nue bese ataknabi gusmalanad. Ani Pablo, irbigbagus nue bese ataknaoye sokardaenad. Degi-inigwele, nia-saila-Satanás anmargi igar oburnonidaed. </v>
<v b="1TH" c="2" v="19">Degite, anmar-Bab-Jesucristo-gannar-danikoed-ibagi, e-asabin, ¿doagi anmar benguosursunna? ¿Doagi anmar yeer itogosunna? ¿Doagi anmar nug-dummarba itogosunna? ¿Ar bemarginsursi? </v>
<v b="1TH" c="2" v="20">Eye, ar bemargine. Ar bemar nug-dummarba anmar-imakedid, degi, anmar-weligwar-ito imakbalidid. </v>
<v b="1TH" c="3" v="1">Ar anmar bela-bela nue-bemar-wisgubigussoggu, anmar walagwen Atenas-neggweburgi beoye sogsamarsunnad. </v>
<v b="1TH" c="3" v="2">Degisoggu, anmar-gwenad-Timoteo an bemarse barmismalad. We-Timoteo, Bab-Dummadga-arbadiid-duled, degi, anmarba Cristo-Gayaburba-Nued-barsogedgi arbadibalid. Anmar, Timoteo bemarse barmisad, adi, be-niga-ogannomalaga, degi, bemar bur-bela-bela Cristoʼgi-bensuli gumalagar. </v>
<v b="1TH" c="3" v="3">Adi, bemar we-bonigan-itonanaid-ular, mer Cristoʼgi bengumalagar. Ar bemar wisid, anmar we-boniganbo-garitogega sulesmalad. </v>
<v b="1TH" c="3" v="4">Ar anmar bemar-abargi-gudigusgu, anmar bato bemarga sogsagusad, anmar nue-wilemaloye. Ar deyob gunonisunnad. </v>
<v b="1TH" c="3" v="5">A-ulale, ani Pablo, ar an nue bemar-wisgubigussoggu, an Timoteo-barmisad. Ar an bemar-wisgubigusad, bemarde amba Jesúsʼgi-bensuli gudimardibeye. Ar an dobe-itosad, abakalegi nia-saila, ibmar-isgana-imakega bemar-binsaed-gaalile. Ar deyob gunonikile, anmar binsa arbanai gusdo. </v>
<v b="1TH" c="3" v="6">Emide, Timoteo Tesalónicaʼse-gudiid gannar nonikid. Anmarga gaya-nued senonikid, bemarde Bab-Jesúsʼgi nue-bensurmarye, degi, na be-muchub-muchub nue-sabmarbarye. Anmarga sognonibalid, bemarde nue-sabedgine anmargi binsadiiye, degi, bemar nue-anmar-dakbiye, igi anmar bemar-dakbi gudimoga. </v>
<v b="1TH" c="3" v="7">A-ulale, gwenadgan, anmar bonigan-nika-gudiid-abargi, degi, nue-naibi-itoged-abargi, anmar yeer-itononikid, anmar bemar-wisguargu, bemarde Bab-Jesúsʼgi nue-bensuli gudimarye. </v>
<v b="1TH" c="3" v="8">Emigindi, anmar bemar-wissoggu, bemarde weyob-gudiiye, we anmar-ogannoged, anmar dula-gudii guegar. </v>
<v b="1TH" c="3" v="9">Degisoggu, anmar aku itoged, bemar-ulale, ¿igi anmar Bab-Dummadga doggus-nuedye sogoe? Ar ade, bemar nue-weligwar Bab-Dummad-asabin anmar-imaked. </v>
<v b="1TH" c="3" v="10">Mutikidba, ibginedba, anmar Bab-Dummadse ise-egisar gornaid, bitigi bemarse-ataknaed anmar-imaksana gadinye, adi, bemar-bendakega, bemar-Cristoʼgi-bensulid-nikad ogannogegar. </v>
<v b="1TH" c="3" v="11">Bitigi Bab-Dummad anmar-Baba, degi, anmar-Bab-Jesucristo, anmarga igar-egaena gadin, adi, anmar bemar-daknamalagar. </v>
<v b="1TH" c="3" v="12">Bitigi Bab-Jesús gatik bemar-onasgumai imakena gadin, adi, bemar na muchub-muchub bur bule-sabgumalaga, igi anmar bemar-sabmarmoga. </v>
<v b="1TH" c="3" v="13">Bitigi Bab-Dummad, burbale be ogannosmalana gadin, adi, anmar-Bab-Jesucristo bela-eba-nanaimalad-abargi-danikile, bemar-gwage-swilidik, anmar-Bab-Dummad, degi, anmar-Bab-asabin, gutu-naisuli guegar. </v>
<v b="1TH" c="4" v="1">Emigindi, gwenadgan, anmar, Bab-Jesús-nuggi ise-wilesagwar bemarse egissun, degi, bemarga sogmarsun, ar anmar igi-bemar-odurdaksa, igi-be-nanamalargebe, bemar Bab-Dummad-nabir-ito-imakega, deyob be gatik bur bule nanamarsun. </v>
<v b="1TH" c="4" v="2">Ar bemar bato wisid, igi-anmar bemarga Bab-Jesús-nuggi ibmar sogsamala. </v>
<v b="1TH" c="4" v="3">Bab-Dummad abemaid, bemar gwage-swilidik gudii gued. Bemar mer negsichigi galagwensuli gudii gued. </v>
<v b="1TH" c="4" v="4">Bemar, wala-walagwengi unnila be-ome-ebo be nanadii imakmarsun. Be-ome na-be gwage-swilidikidgi, degi, nue-binsaed-nikadgi, be sedii imakmarsun. </v>
<v b="1TH" c="4" v="5">Dulemar-Bab-Dummad-wissurmalad-nanamaladyob, melle be be-omegi yogasaar binsao. </v>
<v b="1TH" c="4" v="6">We-igargi, mer be-gwenad-bensudii, degi, yardakdii be nanamalo. Ar bato iduar an bemarga sogsamalad, Bab-Dummad beedse dulemar-degi-gudimalad odurdakoye. </v>
<v b="1TH" c="4" v="7">Bab-Dummad anmarse gochasulid, igar-isganaba-nanaega. Gwage-swilidikidgi nanaega, anmarse gochad. </v>
<v b="1TH" c="4" v="8">Degisoggu, ar doa-dule weyob-ibmar-soglenaid isdar-itogele, dule-isdar-daksulid, Bab-Dummad-isdar-daked. Ar a-Bab-Dummad anmarga E-Burba-Isligwaled uksad. </v>
<v b="1TH" c="4" v="9">Na gwenadgan-sabgumalad-igarsikdi, an-bemarga-garda-narmaked bemar abesulid. Ar Bab-Dummad-sunnad na bemar-odurdaksad, na be muchub-muchub sabgumarye. </v>
<v b="1TH" c="4" v="10">Ar deyobi, bemar bela gwenadgan-Macedoniaʼgi-bukmalad sabgubukwad. Degi-inigwele, gwenadgan, an bemarse ise-wilesagwar egissundo, gatik bur bule na be sabgumarye. </v>
<v b="1TH" c="4" v="11">Bela dulemarbo be bogidik gudigued imako, unnila be-ibmar-imakedginbi be alamakdii guo, degi, na be dukin arbadii guo, ar igi an bemar-odurdaksa. </v>
<v b="1TH" c="4" v="12">Deyobi, dulemar-Bab-Jesúsʼba-naisurmalad bemargi binsaed-nikaa gumaloed. Deginbali, bemar dule-baidse ibmar-egisdii gumarbalosulid. </v>
<v b="1TH" c="4" v="13">Gwenadgan, dulemar-bato-burgwismalad igi-gumaloed-igar, bemar wisgubi an abemardo, adi, mer bemar dule-Bab-negse-dogosurmaladyob bukib binsamalagar. </v>
<v b="1TH" c="4" v="14">Ar Jesús-burgwisadgi, degi, gannar-durgusadgi, igi anmar egi bensuli, debayobi anmar bensurbalid, Bab-Dummad dule-Jesúsʼgi-bensurmalad-burgwismalad gannar Jesúsʼba-dagega imakoed. </v>
<v b="1TH" c="4" v="15">Ar Bab-Jesús igi-anmar-odurdaksa, deyobi anmar bemarga sogmarmogad, anmar we-napneggi dula-gudimalad, anmar Bab-Jesús-danikidse we-napneggi besmalad, anmar-inse gwenadgan-burgwismalad-idugosulid. </v>
<v b="1TH" c="4" v="16">Bab-Jesús-sunnad Bab-Dummad-gayaburba-ganguedba, baliwitur-dummad-gayaba, degi, Bab-Dummad-gar-trompetaʼba, nibneggi aidedagoed. Geb dulemar-Cristoʼgi-bengussuli-burgwismalad-inse durgudagoed. </v>
<v b="1TH" c="4" v="17">A-sorbali, anmar-dula-gudimalad, anmar-besmalad, gwenadgan-Bab-Jesúsʼgi-burgwismaladba-mesa nibnegse seledmarmogoed. Adi, agi anmar mogir-imbaba Bab-Jesús-abinguegar. Deyobi, anmar Bab-Jesúsʼba degisadegu gudii gumaloed. </v>
<v b="1TH" c="4" v="18">Degisoggu, we-gayaburbagi na be muchub-muchub ogannodii imakmarsun. </v>
<v b="1TH" c="5" v="1">Gwenadgan, an bemarga Bab-Jesús-danikoed-ibagansik, degi, e-wachi-danikoedsik, narmaked be abesurmalad. </v>
<v b="1TH" c="5" v="2">Ar bemar nue-wismalad, Bab-Jesús-danikoed-e-iba, ukiagwar nonikoed, igi-atursamalad ukiagwar mutik nonidae, deyob nonikoed. </v>
<v b="1TH" c="5" v="3">Dulemar weyob-sogmaladgine: “Bela neg-bogidik-naiye, ar ibiga anmar dobgudagoye.” A-dulemargine, ukiagwale bergued-ibagan nonikoed. Igi ome-wargwen ukiar na e-bonigan itoardae, deyob nonikoed. Dulemar we-igargangi gwen wakinnosulid. </v>
<v b="1TH" c="5" v="4">Gwenadgan, bemardi, negsichidgi gudisurmalad, adi, Bab-Jesús-danikoed-iba dule-atursaedyob ukiagwar bemar-imakmalagar. </v>
<v b="1TH" c="5" v="5">Ar bela bemar gwallu-meegwad-mimmi gumalad, degi, ibgined-mimmi gumalad. Anmar neg-mutikinedsulid, degi, negsichidginedsulid. </v>
<v b="1TH" c="5" v="6">Degisoggu, anmar dule-baiganyob gabewilubsulid. Anmar nue-atakdii, degi, nue-neg-itoakwaa-gudii gumalargebed. </v>
<v b="1TH" c="5" v="7">Dule-gabmalad, mutik gabmalad. Dule-mumgumalad, mutik mumgumalad. </v>
<v b="1TH" c="5" v="8">Ar anmardi neg-ibgined-mimmigan-gumarsoggu, nue-neg-itoakwaa-itodii nanamala. Anmar binasgargi-mor-esgorobiid-nasikedyob Jesucristoʼgi-bensulidi, degi, Bab-Dummad-sabguedi, isguedgi anmar-bendakoed. Deginbali, bormo-gurginyob Bab-anmar-abonoged-edarbediidi, isguedgi anmar-bendakoed. </v>
<v b="1TH" c="5" v="9">Ar Bab-Dummad beedse-anmar-odurdakega anmarse gochasulid. Anmarse gochad, anmar-Bab-Jesucristoʼba anmar abonolegegar. </v>
<v b="1TH" c="5" v="10">Jesucristo anmar-ular burgwisad, adi, anmar dulagudiidgindibe, burgwisadgindibe, anmar Jesucristoʼba gudii guegar. </v>
<v b="1TH" c="5" v="11">A-ulale, ar igi na be imakdimalayob, na be muchub-muchub ogannomarsun, degi, Bab-Igargi nasgumai-gumalaga na be bendakdii gumarsun. </v>
<v b="1TH" c="5" v="12">Gwenadgan, anmar bese egised, bela-bela bemar-abargi-arbadimaladgi be nue-binsaed-nikaa damala. Bemar-idudimalad, degi, Bab-Jesús-nuggi be-unadimalad, mag be dake nanamala. </v>
<v b="1TH" c="5" v="13">Amargi bemar nue-binsaed-nikaa damalo, degi, Bab-Jesús-Igargi-arbadiid-ular, bemar amar nue-sabgumarbalo. Na be muchub-muchub bogidikidgi gudii imakmarsun. </v>
<v b="1TH" c="5" v="14">Gwenadgan, anmar bese wilenaimarbalid, dulemar-arbabisurmalad be nue-unao, gwage-nollo-gudimalad be ogannogo, dule-burba-gege-itomalad be bendako, degi, binnalegwadgi bela dulemar-sedii be nanamalo. </v>
<v b="1TH" c="5" v="15">Nue be dakmalo, dule-gwensak dule-egi-ibmar-isgana-imaksadgi mer ibmar-isgana-imakmogad be imakmalo. Aka bur bule ibmar-nueganbi-imaked be imakmar. Unnila bemarbi na be deyob mer be imakmala, bela dulemar-baigan be deyob imakmarbali. </v>
<v b="1TH" c="5" v="16">Weligwarbi itodii be gumar. </v>
<v b="1TH" c="5" v="17">Bali-bali Bab-Dummadse-gordii be gumar. </v>
<v b="1TH" c="5" v="18">Bela ibmar-gunaidgi Bab-Dummadga be doggus-nuedye sogmala, ar Cristo-Jesúsʼgi Bab-Dummad weyob-sogbi be abemaid. </v>
<v b="1TH" c="5" v="19">Bab-Dummad-Burba-Isligwaled-e-arbaed mer bargaed be imako. </v>
<v b="1TH" c="5" v="20">Bab-Dummad-gayaburba-barsogmalad Bab-Dummad-Gayaburbagi bega sunmakalir, mer be baisur dako. </v>
<v b="1TH" c="5" v="21">Bela ibmar nue wilubdako, unnila igar-nueganbi be suoed. </v>
<v b="1TH" c="5" v="22">Bela ibmar-isganamargi be bangu. </v>
<v b="1TH" c="5" v="23">Bab-Dummad-sunnad, ulubgi-bogidik-uked-Bab-Dummad, bela gwage-swilidik bemar-imaksun. Bab-Dummad anmar-Dummad-Jesucristo-danikoedse, bela be-sana, be-san-burba, degi, be-burba gutusuli bemar-imaksun. </v>
<v b="1TH" c="5" v="24">Ar Bab-bemarse-gochadi, dule-yardakedsulid, anmarga-ibmar-saoye-sogsadi, bela imakedsegad. </v>
<v b="1TH" c="5" v="25">Gwenadgan, anmarga Babse gormarmogo. </v>
<v b="1TH" c="5" v="26">Bela gwenadganga nue-angaagwaledgi, be nued sogeye be sogmar. </v>
<v b="1TH" c="5" v="27">Bab-Jesús-nuggi an bemarga sogmarsun, we-garda bela gwenadgan-Jesúsʼba-nanaimaladga be absomalo. </v>
<v b="1TH" c="5" v="28">Anmar-Dummad-Jesucristo bela bemargi nued binsamarsun. Be itomargua.</v>
<v b="2TH" c="1" v="1">Anmar Pablo, Silvano, degi, Timoteo, bemar-Jesúsʼba-nanaimalad-danar-Tesalónica-neggweburgi-ambikunonidamaladga, garda narmakmalad. Bemar Bab-Dummadgi, degi, Bab-Jesucristoʼgi-akananaimalad. </v>
<v b="2TH" c="1" v="2">Anmar-Bab-Dummad, degi, Bab-Jesucristo, bemargi nued binsamarsun, degi, e-ulubgi-bogidik bemarga uksabarsun. </v>
<v b="2TH" c="1" v="3">Gwenadgan, anmar bemar-ular gusgu Bab-Dummadga dog-nuedye sogergebed. Ar deyob anmar sogele, wede ibnuedid, ar bemar Cristoʼgi-bensulid-nikad bur bule nasgumaid, deginbali, na bemar muchub-muchub-sabgued bur bule nasgumaibalid. </v>
<v b="2TH" c="1" v="4">Degisoggu, anmar Bab-Dummadba-nanaimalad-danar-ambikunoni-damalad-abargi bemargi sunmakalile, anmar bemarba nug-dummarba itodamalad. Ar be-baregilledimalad-abargi, degine, ise-solegagwar-gudimalad-abargi, na be san-bargadimalad, degi, Jesúsʼgi-bensulid nue oyodimalad. </v>
<v b="2TH" c="1" v="5">Bela weyob ibmar-guedi nue oyonaid, Bab-Dummad igar-nabogedi bela innikigwadba imakye. Degisoggu, Bab-Dummad e-negdakmaidse bemar nabir-dogega be-imaknanaid. Ar a-ular, bemar sabsur-wiledimalad. </v>
<v b="2TH" c="1" v="6">Ar Bab-Dummad dule-innikigwadsoggu, emi dulemar-be-wiodimalad, Bab-Dummadse sabsur-odurdaklemarmogoed. </v>
<v b="2TH" c="1" v="7">Ar bemar-naibi-itodimaladgardi Bab-Dummad obunnoged ukoed, ar igi anmarga obunnoged ukmogoe. Ar Bab-Jesús nibneggi e-baliwitur-dutusurmalad-abargi, soo-gwabunye-danikid-abalagi-danikir, we-ibmar weyob guoed. </v>
<v b="2TH" c="1" v="8">Bab-Jesús, dulemar-aku-Bab-Dummad-dakdimalad-sabsur-odurdakega, degi, dulemar-anmar-Dummad-Jesucristo-e-Gayaburba-Nuedba-nanadisurmalad sabsur-odurdakega, danikoed. </v>
<v b="2TH" c="1" v="9">A-dulemar degisadegu odurdaklesii gumaloed, Bab-Jesús-e-maidgi dikasur-bangu barmelledmaloed, gwen Bab-Jesús-yeerdakleged-e-gangued dakosurmalad. </v>
<v b="2TH" c="1" v="10">Bab-Jesús gannar danikir, weyob we-ibmar guoed. A-ibagi, bela Jesúsʼba-nanaimalad-gwage-swilidikmalad Bab-Jesús-nug odummomaloed, degi, bela Jesúsʼgi-bengussurmalad geger Jesús-dakmaloed. Ar bemar amar-abargi nanaimogad, ar ade, anmar bemarga Jesúsʼgi-sunmaksagua, bemar bengussurmalad. </v>
<v b="2TH" c="1" v="11">A-ulale, anmar bemarga Bab-Dummadse bali-bali gordimalad, adi, anmar-Bab-Dummad eba-naguega bese-gochadi nabir be-dagmalagar. Anmar Bab-Dummadse egisbalid, bitigi Bab-Dummad na e-gangued-nikadba bela bemar ibmar-nuegan-abedimalad bemarga ukena gadinye. Deginbali, bitigi bemar Jesúsʼgi-bensulidgi-arbaed-imakdemalad bemarga obelosana gadinye. </v>
<v b="2TH" c="1" v="12">Anmar weyob Bab-Dummadse gormalad, adi, deyobi anmar-Bab-Jesucristo-e-nug bemarba dunguoed. Jesucristo anmar-Bab-Dummad-sabgued-dummarba-nikadba, degi, na e dulemargi-nabir-binsaedba, bemar-nug odunguoed. </v>
<v b="2TH" c="2" v="1">Emigindi, gwenadgan, anmar-Dummad-Jesucristo-danikoedsik, degi, anmar-ebo-abinguoedsik, anmar wilesakwaa bemarse egised, </v>
<v b="2TH" c="2" v="2">melle bemar baisursunna binsaed galemalo. Melle be gwayemarbalo, ar dule-gwensak bemarga sokalir, an negburgan daksaye, igidibe, gakansaar bemarga sokalir, Pablo deyob sogye, igi, bemarga sogmarbardibe, ani Pablo, weyob garda narmaksaye: “Bab-Jesús-gannar-danikoed-ibadi bato nonisunye.” </v>
<v b="2TH" c="2" v="3">Melle bipisaar dule-be-yardaked be imako. Ar we-ibagan-danikoed-idu, dulemar-bukidar bina Bab-Dummadgi gwisgumargweloed. Degi, bina Dule-Isgana nonigweloed. A-dulega bato igar-maid, soo-saila-odurdakleged-negse naed. </v>
<v b="2TH" c="2" v="4">A-dule, bela Bab-Dummadye-bilemalad-e-isdaradid, degi, bela Bab-Dummadga ibmar-nugsalesad e-isdaradid. A-dule, Bab-Dummadse-goled-neggi na Bab-Dummadyobi signonikoed. Bab Dummadyobi na san saoed. </v>
<v b="2TH" c="2" v="5">¿Ar bemar insasursi, an bemar-abargi-gudigusgu, bato an bega we-ibmargi sunmaksamalad? </v>
<v b="2TH" c="2" v="6">Ar emigindi, bemar nue-wisid, ibu amba we-Dule-Isgana-bargaega-imake, adi, mer e-iba-danikoed-iduar dakledagegar. </v>
<v b="2TH" c="2" v="7">Ar napiragwa isgued-gandik-e-igar-dukuar-maid bato imaklenaid. Emidi, dule-wargwen Dule-Isgana barganikid. We-dule-onirilegedse Dule-Isgana-barganai guoed. </v>
<v b="2TH" c="2" v="8">Deyob gusad-sorbali, geb Dule-Isgana dakledagoed. Bab-Jesús e-bunnogedgi a-dule-oburgoed, degi, e-gangued-nikadba danikoedgi a-dule-obelogoed. </v>
<v b="2TH" c="2" v="9">A-Dule-Isgana, nia-saila-Satanás-sogedba danikoed. A-dule, nue-gangued-nika nonikoed, bela ibmar-dakledisurmalad imaknonikoed, ibmar-wilubgan-dakledisurmalad oyononikoed, degi, ibmar-gegerdaklemalad gakansaar imaknonikoed. </v>
<v b="2TH" c="2" v="10">A-dule, bela ibmar-isgana-galagwensulidgi dulemar-odurdakleged-negse-yoggumaloed yardaknonikoed. Ar we-dulemarde abonolegega igar-napiragwad yapa abingagusmalad. </v>
<v b="2TH" c="2" v="11">A-ulale, Bab-Dummad, we-dule-gakansili, we-dulemar-yardakega imaked. Adi, dulemar gakan napiragwadyob itomalagar. </v>
<v b="2TH" c="2" v="12">Deyobi, bela-dulemar-igar-napiragwadba-abingassurmalad, sabsur-odurdaklemaloed, ar ade, bur isguedgi yeer itosmalad. </v>
<v b="2TH" c="2" v="13">Bemar Bab-Jesúsʼse-gwenadgan-sabgulesmalad, anmardi, bemar-ular Bab-Dummadga doggus-nuedye sogergebed. Ar ade, Bab-Dummad gebe-negasailaunni be-abonomalaga be-susmalad. Bab-Dummad na E-Burbaba bemar egadga-guega bemar-susad, ar ade, bemar igar-napiragwadgi bengussurmalad. </v>
<v b="2TH" c="2" v="14">Wegala, anmar bemarga Bab-Dummad-gayaburba-dule-abonolegedgi-sunmaksagu, Bab-Dummad bese gochamalad, adi, bemar Dummad-Jesucristo-e-gangued-yeerdaklegedba yeer daklemarmogagar. </v>
<v b="2TH" c="2" v="15">Degisoggu, gwenadgan, mer galakumalo. Anmar bemarga sunmakar be-odurdaksamalad, igi, gardagi anmar be-odurdaksamalad, mer be iemalo. </v>
<v b="2TH" c="2" v="16">Anmar-Dummad-Jesucristo-sunnad, degi, Bab-Dummad anmar-baba, anmar-sabgusadi, anmar-wiledakedba anmarga gwage-armaked-geg-bergued-uksadi, degi, nue-bensulidgi anmarga ibmar-edarbediid-uksadi, </v>
<v b="2TH" c="2" v="17">bemarga niga-ogannossun, degi, bemarga gwage-ogannosbarsun. Adi, bemar sunmakedgi, degi, ibmar-imakedgi bela ibmar-nuegan imakmalagar. </v>
<v b="2TH" c="3" v="1">Napidgine gwenadgan, an bemarse egisdo, anmarga Bab-Dummadse gormalo. Adi, Bab-Jesús-Gayaburba bela neggwebur-bamaladse gwae warmakega, degi, igi bemar we-Gayaburba-Nued bela nuedgi abingasgusmala, deyobi, dulemar abingamarmogagar. </v>
<v b="2TH" c="3" v="2">Deginbali, anmarga Bab-Dummadse gormarbalo, adi, anmar dulemar-isganamargi ollorgumalaga, ar ade, bela dulemar Bab-Jesúsʼgi bensulidbisurmalad. </v>
<v b="2TH" c="3" v="3">Ar Bab-Jesús na ibmar-sogsar ibmar-imakedsedaed, na e bemar-ogannomaloed, degi, dulemar-isganagi bemar-bendakoed. </v>
<v b="2TH" c="3" v="4">Anmar Bab-Jesúsʼgine gwen-bemargi-bensurmalad, anmar bemar-odurdaksadba be ibmar imakmalad, degi, amba deyobi be imakdii gumarbaloed. </v>
<v b="2TH" c="3" v="5">Bemar Bab-Jesús Bab-Dummad-dulemar-sabgueyobi dule-bamalad-sabguega be-imaksun, degi, wile-itogedgine Cristo-baisursunna-ibmar-itoged-nika bemar-imaksun. </v>
<v b="2TH" c="3" v="6">Gwenadgan, anmar-Dummad-Jesucristo-nuggi an bemarga sogmar, bela gwenadgan-wie-itodimaladgi be bangumar. Amar, anmar-igi-e-odurdaksagusa, aba nanadisurmalad. </v>
<v b="2TH" c="3" v="7">Ar bemar-sunnad nue wismalad, igi-bemar-abargi anmar gudigusmala, deyobi, bemar anmarba damalargebed. Anmar bemar-abargi-gudigusgua, anmar arbasuli gudigussurmalad. </v>
<v b="2TH" c="3" v="8">Deginbali, anmar bengir mas guchasurmarbalid. Aka bur anmar mutikidba, ibginedba, ise-arbanai, degi, ise-alamaknai gusmalad, adi, anmar mer bemarginbi gudigumalagar. </v>
<v b="2TH" c="3" v="9">Anmar sunna bemarse bendakleged-egised nikanad, degi-inigwele, anmar arbasmalad, adi, bemar anmar-daedba damarmogagar. </v>
<v b="2TH" c="3" v="10">Anmar bemar-abargi-gudigu, an bemarga weyob igar uksagusad: “Ar dule-wargwen arbabisulile, mas gunnosurdo.” </v>
<v b="2TH" c="3" v="11">Ar anmar wisgusad, gwen-gwen bemar-abargi arbabisuli binsa gudimarye. Amar na e-igargi binsasurmalad, unnila dule-bamalad-igargi yogasaar gotebin-gotebin gudimalad. </v>
<v b="2TH" c="3" v="12">A-dulemarga anmar-Dummad-Jesucristo-nuggi anmar ega igar uked, degi, ese gormarbalid, bemar mas-gunnega bogidikidgi arbadii imakmarye. </v>
<v b="2TH" c="3" v="13">Gwenadgan, bemar ibmar-nued-imakdimaladgi mer be wiegumar. </v>
<v b="2TH" c="3" v="14">Dule-gwensak we-gardagi-anmar-bemarga-ibmar-sognaidba ibsasulile, bemar dulemarga barsogmar, degi, bingeguega egi be bangumar, mer be eba gudii imakmar. </v>
<v b="2TH" c="3" v="15">Degi-inigwele, a-dule, melle be-isdaradyob be dako. Be-gwenadgusoggu, nue be unao, ega binsaed-nued uko. </v>
<v b="2TH" c="3" v="16">Bab-Jesús-ulubgi-bogidik-uked, bemar nued-gudiidgindibe, boni-nikadgindibe, bemarga e-ulubgi-bogidikid-nikad degisadegu uksun. Deginbali, Bab-Jesús bemarba degisadegu gudigusun. </v>
<v b="2TH" c="3" v="17">Ani Pablo, garda-bergunaidgi an-sunnad, an-argan-sunnadgi an bemarga narmaksiid. Weyob-an-narmaked bela an-gardamar dule-bamalad-gardabo akardakle imaked. Weyobi, an gardamar narmaked. </v>
<v b="2TH" c="3" v="18">Anmar-Dummad-Jesucristo, bemargi bela nued binsadii gumarsun. Be itomargua.</v>
<v b="1TI" c="1" v="1">Ani Pablo, Jesucristo-e-sapin-bur-dummadga-gumogaga nugsalesmogadid. Bab-Dummad-anmar-Abonoged, a an-barmialid, degi, anmar-Dummad-Jesucristo anmar-bensulidgi-edarbediid, a-nuggi an barmilealidbalid. </v>
<v b="1TI" c="1" v="2">Timoteo, we-garda na bese narmaked, be Bab-Jesúsʼba-naid-ular, an-machi-sunnadyob gunonikid. Bab-Dummad-anmar-Baba, degi, anmar-Dummad-Jesucristo, begi nued binsamarsun, degine, wile be-dakbarsun, deginbali, ulubgi bogidik be-itogega imakbarsun. </v>
<v b="1TI" c="1" v="3">Macedonia-yarse an naed-iduar igi bega an sogsa, Éfeso-neggweburgi be beoye, deyob gannar an bega sogbar, adi, dulemar-noar-odurdakdimaladga be sogegar, mer be Bab-Igar noar odurdakmarye. </v>
<v b="1TI" c="1" v="4">Sergan-igar-nui-sunmaklemalad, degi, dadgan-e-anagan-dikasur-danimaladgi, mer egi be sunmakdii gumalo. We-igargan binsa unnila na abin-abin-imakmalad-igalad, Bab-igarsikdi gwen anmar-ogannogosulid. Bab-Dummad-Igar-Maiddi unnila bensulidgi abingaleged. Deyob be dulemar-odurdakoed. </v>
<v b="1TI" c="1" v="5">We an bega igar-ukedi, adi, na be muchub-muchub nue-napiragwadgi gwage-swilidikidgi sabgumalagalad, degine, ulubgi akar-itosulidgi sabgumalagalad, deginbali, napiragwadgi Jesúsʼgi-bensulidbali na be sabgumarbaligalad. </v>
<v b="1TI" c="1" v="6">Gwenna-gwenna dulemar weyob-sabgued-igargi bangudmalad. Agala, binsa yogasaar sunmakdemalad. </v>
<v b="1TI" c="1" v="7">A-dulemardi, Moisés-Igar-Maid-odurdaked-nue-wisye sogdimalad. Ar degite, emarbela we-Igar-Maid amba aku itomalad, degine, wissurmarbalid, ibigi sunmakdimarbali. </v>
<v b="1TI" c="1" v="8">Ar anmar nue-wismalad, Moisés-Igar-Mesisad, igar-nikaa anmar nue-ebudiile, igar-nuedid. </v>
<v b="1TI" c="1" v="9">Anmar nue wisid, Bab-Dummad anmarga Moisés-Igar-Uksadi, dule-nuegangarsulid. Unnila wemarga uklesad: Dule-isganamarga, dule-uaya-nikaadasurmaladga, dule-Bab-Dummadgi-binsasurmaladga, dule-isgudimaladga, dule-Bab-Dummad-Igargangi-dododimaladga, degi, Bab-Dummad-nuggi-dododimaladga, dule-na-e-bab-oburgwemaladga, na-e-nan-oburgwemaladga, dule-aimar-gindakmaladga, </v>
<v b="1TI" c="1" v="10">abirgunagwarsuli-negsichigi-yolemaladga, omegiidmaladga, machergangiidmaladga, dule-emar-atursamaladga, dule-gakansamaladga, gakansaar-ise-sogar ibmar-samaladga, degi, bela dulemar-Bab-Igargi-gwisgudimaladgar. A-ular, Bab-Dummad amarga Moisés-Igar mesisad. Degisoggu, Moisés-Igar-Megisadi, bela dulemar Bab-Igargi-yoledimaladga megisad. </v>
<v b="1TI" c="1" v="11">Bab-Dummad-nuedid E-Gayaburba-Nued-Birigined, an egi sunmakega anga uksad. Ar we-Gayaburbadi igar-nueganginbi dulemar-odurdaked. </v>
<v b="1TI" c="1" v="12">Emi Cristo-Jesús-anmar-Dummad-an-ogannogedga, dog-nuedye an soged. Ar angi-bengussulidba, ega arbaega an-nug-imaksad. </v>
<v b="1TI" c="1" v="13">Epennedi, galagwensuli Jesucristoʼgi-dodoar an sunmakdii gusad, e-sapingan-baregindii an nanasad, degine, egi urwedii an nanasbalid. Degi-inigwele, Bab-Dummad wile an-daksad, ar ade, aku an ibmar-itogedba, amba an Bab-Jesús-bengudigusadba, an deyob gudii gusad. </v>
<v b="1TI" c="1" v="14">Ar a-ular, anmar-Bab-Dummad ibiyobi bela-bela nued angi binsasa. Abali, Jesúsʼgi-bensuli-gued, degi, e-sabgued anga uknonikid. Ar Cristo-Jesúsʼgi anmar akanaid-ular, wemar bela anmarga uksad. </v>
<v b="1TI" c="1" v="15">We gayaburba-napiragwadid, bela dulemar bensulidgi abingaewilubbid: “Cristo-Jesús bela dulemar-isgudimalad-abonogega we-napnegse noniye.” Ar andi bur bule amarba dule-isgusad-duled. </v>
<v b="1TI" c="1" v="16">Ar an bur bule isgus-inigwele, Bab-Dummad nue-wile an-daknonikid, an-abonononikid. Adi, angin-inse Cristo-Jesús bela na e-sabgued-geg-bergued angi oyogegar. Degisoggu, e-wilubga an gunonisunnad, adi, dulemar-an-sorba-Jesucristoʼgi-benguosurguoed burba-geg-bergued-nikumaloedga, oyogegar. </v>
<v b="1TI" c="1" v="17">Degisoggu, aga anmar-Rey-Dummad-degisadegu-maid, geg burgwed, a-e-nug odummolesun. We-Rey-Dummad sanar dakledisulidid, unnila abi bela-ibmar-wisimaidid, a e-nug odummolesun. Ar deyobdo. </v>
<v b="1TI" c="1" v="18">Degisoggu, Timoteo, be an-machiyobsoggu, we-igar na bega uksunnad. Bab-Dummad-gayaburba-barsogmalad iduakwaa bato begi sogsamaladyob an bega sogmosunnad, adi, be nue-napiragwadgi-alamaknai guegar. Be nue salakar. </v>
<v b="1TI" c="1" v="19">Gatik Jesucristoʼgi be bensuli guo, degine, ulubgi gwen-akar-itosuli be gudii guo. Gwenna-gwennadi weyob gwen imaksasurmarsoggu, galakudmarsunnad, Bab-Jesúsʼgi bangudmarsunnad. </v>
<v b="1TI" c="1" v="20">Deyob Himeneo, degi, Alejandro gusmalad. Degisoggu, amar mer bar Bab-Dummadgi isdar sunmakmalaga, an nia-saila-Satanásʼga urmaksasunnad. </v>
<v b="1TI" c="2" v="1">Degisoggu, a-ular an be-ogannomar, an bemarga sogmarsun: Bela dulemarga be Bab-Dummadse ibmar-egismar, Bab-Dummadse gormar, Bab-Dummadse wilemar, degi, bela dog-nuedye be Bab-Dummadga sogmar. </v>
<v b="1TI" c="2" v="2">Reymarga Bab-Dummadse be gormar, degi, bela dulemar-negdakmamaidga be gormar, adi, anmar bogidikidgi, dule-anmargi-gwisgusulidgi, Bab-Dummadgi-binsabukwa, degi, nue-nanabukwa anmar guegar. </v>
<v b="1TI" c="2" v="3">Ar wede, deyob-Babse-goled, igar-nuedid, degi, Bab-Dummad-anmar-Abonoged yeer we-igar itomogad. </v>
<v b="1TI" c="2" v="4">Ar ade, Bab-Dummad binsamaid, bela-dulemar bitigi abonolesana gadinye, degine, bela igar-napiragwad wisgumalana yeerbanye. </v>
<v b="1TI" c="2" v="5">Ar Bab-Dummad unnila wargwenna gued. Degine, dulemar-anar Bab-Dummad-irwa-gwisguedi unnila wargwenna gubalid. A-dulede, dule-sunnadid, Cristo-Jesúsʼye-nugad. </v>
<v b="1TI" c="2" v="6">A-Jesucristoʼde bela dulemar-abonogega, burgwega na san-uksa gusad. We-ibmar, Bab-Dummadi, e-wilubgan-mosgu, deyob-guega imaksad, adi, oyogega, Bab-Dummad bela dulemar-abonomaiye. </v>
<v b="1TI" c="2" v="7">A-ular, a-igargi-sunmakega an barmialealid, degi, Jesucristo-e-sapin-bur-dummadga-gumogaga an nug-imaklesad. Napira an bemarga soged, an gakansasulid. Jesúsʼgi-bensulidgi, degi, napiragwadgi Judíoʼsurmalad-odurdakega an nug-imaklesad. </v>
<v b="1TI" c="2" v="8">Degisoggu, a-ular, an abedo, machergan bela-yar-baid-baidgi-bukwamaladi, urwedginsuli, degi, na abin-abin imakedginsurbali, unnila gwage-swilidikidgi, Babse goled. </v>
<v b="1TI" c="2" v="9">Aginbali, an abebardo, omeganmo, nue-wilubbali, dogdar wilub-obichasuli, nuedgi, mor yomarmogad. Omegan, mer dogdar wilub-obicha sailagia nudakmalo, degi, olomar, winimar, molamar-gargemalad dogdar-obichaa mer yomarbalo. </v>
<v b="1TI" c="2" v="10">Ar unnila ibmar-nuegan-imakedbarbi omegan san ogannomalad. Mor-yeerdakle-yoedgi na san ogannosurmalad. Ar igi omegan-nue-Jesúsʼba-nanaimalad damala, deyob bemar daewilubmarmogad. </v>
<v b="1TI" c="2" v="11">Ome nue-bogidikidgi, ibmar-itosiidgi, degi, urbaligwa-daedgi, ibmar-durdakewilubbid. </v>
<v b="1TI" c="2" v="12">Ar ome machered-odurdaked an abesurbalid, degine, mer machered-birgi obichaa dabalo. Unnila bogidik nue-itosii guoed. </v>
<v b="1TI" c="2" v="13">Ar ade, Bab-Dummad Adán-inse ogwichisad, geb a-sorba, Eva-ogwisnonikid. </v>
<v b="1TI" c="2" v="14">Deginbali, Adán gwen nia-sailase binsaed-galessulid, Eva nia-sailase yardaklesgusad. Degisoggu, Eva isgunonisunnad. A-ulale, omegan machergan-birgi daewilubsulid. </v>
<v b="1TI" c="2" v="15">Degi-inigwele, ome dula-urbedgi, bendaklegoed. Bab-Jesúsʼgi-bensulile, sabguele, gwage-swilidikile, degi, dogdar-obichadasulile, bendaklegoed. </v>
<v b="1TI" c="3" v="1">We igar-napiragwaddo: Dule Jesúsʼba-nanaimalad-e-dummadga gubiele, arbaed-nuedbina soged. </v>
<v b="1TI" c="3" v="2">A-ulale, dule Jesúsʼba-nanaimalad-e-idumalad-e-dummadga gubiele, dule-weyobid abeleged: Dule-egi-ichakwa-sunmaked-sated, dule-unnila-ome-wargwenna-nikad, dule na-dukin-sunna-san-bargaed, dule-binsaed-nikadaed, dule-mag-emar-dakeedaed, dule-nabir-emar-akwed, dule-yeer-dulemar-odurdaked, </v>
<v b="1TI" c="3" v="3">dule-geg-mumgued, dule-geg-abin-abin-daed-amied, dule-geg-ibmar-isganagi-mani-onoged, dule-gwenadgan-sabguerbad, dule-binnalee-na-san-bargaar-ibmar-saed, dule-maniginbi-dogdar-binsasulid. </v>
<v b="1TI" c="3" v="4">Dule na-neguya-nued-sediid, dule na-mimmigan-uaya-nikadaed-sediid, degi, e-mimmigan egi-binsaed-nikaa damarmogad. </v>
<v b="1TI" c="3" v="5">Ar dule na e-neguyagi neg wissur-seele, degite, ¿igi nabir Jesúsʼba-nanaimalad-sebalosunna? Geg nabir sebardo. </v>
<v b="1TI" c="3" v="6">Deginbali, dule Jesúsʼba-nanaimalad-e-dummadga gubiele, dule-geb-emisgwa-Bab-Jesúsʼba-nagusad, geg gued. Abakalegi, na san dummarba-saedba, nia-saila-isgusadgii isguarmogale. </v>
<v b="1TI" c="3" v="7">Deginbali, dule Jesúsʼba-nanaimalad-e-dummadga gubiele, dulemar-Bab-Jesúsʼba-nanaisurmalad-abargi e-daed nued oyodibalirgebed. Adi, mer amar egi ichakwa sunmakmalagar. Ar abakalegi, nia-sailase binsaed galealile. </v>
<v b="1TI" c="3" v="8">Jesúsʼba-nanaimalad-bendakmalad amba weyob damarmogargebed: Dule-nued-nanaed, dule-unnila-inniki-ibmar-soged, dule-geg-mumgued, dule-ibmar-isganagi-geg-mani-onoged, </v>
<v b="1TI" c="3" v="9">dule binsaed-swilidikidgi Bab-Jesúsʼgi-bensulid-igar-epenne-dukuar-maigusad sediid. </v>
<v b="1TI" c="3" v="10">Ar we-dule, nue wilubdaklegwelergebed. E-daedgi, dule gwen egi akar-sunmaksulile, geb Jesúsʼba-nanaimalad-bendakedga nugsalegodo. </v>
<v b="1TI" c="3" v="11">Jesúsʼba-nanaimalad-bendaked-omegan amba weyob damogargebed: Dule-nued-nanaed, wissur-gakangi-sunmaked, nue-binsaed-nikadaed, degi, bela ibmar-saedgi dulemar-geg-yardaked. </v>
<v b="1TI" c="3" v="12">Jesúsʼba-nanaimalad-bendakmalad weyob abeleged: Unnila ome-wargwen-nikad, nue-neguya-wisi-seed-dule, degi, e-mimmigana, nue-akwedibalid-dulebar. </v>
<v b="1TI" c="3" v="13">Ar ade, Jesúsʼba-nanaimalad-bendakmalad nued arbaele, nue nug-nikaa gwenadgan-abargi gunonidaed. Degine, Cristo-Jesúsʼgi-bensulidgi bur-nue-dobsuli sunmakdamalad. </v>
<v b="1TI" c="3" v="14">Emisgwasaar, an be-daknaega bese nadapo an insado. Degi-inigwele, an bese garda narmakdo, </v>
<v b="1TI" c="3" v="15">adi, be wisguega an wis-yoggud be an-dakele, igi be Bab-Dummad-neg-yaginmalad-abargi be nanaergebe. Bab-Dummad-negyaginmalad-soglegedi, Bab-Dummad-Dula-Maid-e-sordamarye. Amala, igar-napiragwad-ganimaladid, igi buar neg-ganiki, ayobmodo. Degi, amar a-igar-irwa gwisgumarbalidid. </v>
<v b="1TI" c="3" v="16">Emide, Bab-Jesús-igar geg benguleged. Ar we-igar igar-dakledisulid-igalad, igala-dummadid, ar ade: Bab-Dummad anmarse oyolesad, anmar-dule-sunnadyob napnegse aidenonikid. Bab-Dummad-Burba-Isligwaled dule-ibmar-oakalossulidye-nik sogsad. Baliwiturmar, Bab-Jesús-nue-daksamarmogad, Judíoʼsurmaladga Jesús-igar-nuedgi ega sunmaklesad. Dulemar-napneggi-bukmalad Jesúsʼgi bengussurmalad. Degi, Bab-Dummad na e-nibnegse Jesús-onakwisad, agi e-nug odummossunnad. </v>
<v b="1TI" c="4" v="1">Bab-Dummad-Burba anmarga nue ise-sogar imaknaid. Anmarga soged, ibagan bergudanikile, bukidar Bab-Igargi bangudmaloye. Ar amarde, burba-isgana-dule-yardakmaladba akadmaloed, degi, niamar-igar-odurdakmaladba nadmaloed. </v>
<v b="1TI" c="4" v="2">We-dulemarde, dulemar-wagar-darbo-damalad-itodmaloed, degi, dulemar-gakansaerbamalad itodmarbaloed. Ar we-odurdakmaladde e-ulubgi igar-isgana-imaknair, esgoro-uedgi wilubgan-nasiklegeyob, gwen bai itogosurmalad. </v>
<v b="1TI" c="4" v="3">A-dulemarde noar odurdakmalad. Sogdamaloed: “Machergan mer ome-nikumaloye. Omeganmo, mer machergan-nikumarmogoye.” Degine, sogdamarbaloed: “Mas gwen-gwen ise gulleye.” Ar ade, Bab-Dummad mas obinnissursi, adi, Bab-Jesúsʼgi-bensurmalad, igar-napiragwad-wismalad mas gunmalagar. </v>
<v b="1TI" c="4" v="4">Ar Bab-Dummad-bela-ibmar-obinnisadi, ibmar-nueganbiid. Degisoggu, ar Bab-Dummadga-dogdar-nuedye-soglegedgi, ibmar-abingaleger, gwen oballege-wilubsulid. Bela abingalege-wilubbiid. </v>
<v b="1TI" c="4" v="5">Ar Bab-Dummad-Gayaburbagi, degi, Bab-Dummadse-goledgi we-ibmar bela swilidik gued. </v>
<v b="1TI" c="4" v="6">Ar be we-igargi gwenadgan-odurdakele, be Jesucristoʼga-arbaed-nuedga guoed. Bab-Dummad-e-gayaburba-nued-bensulidgi na be nasgumai-gumogoed, degine, igar-nuegan-maidba-daedba be nasgumai gudbaloed. Ar be we-igar-nuegan-durdaksadba be nanadimogad. </v>
<v b="1TI" c="4" v="7">Mer we-napneggi-binsa-nabir-nue-sunmaklemalad be itogo, degi, mer be binsa-igar-onolegedgi-sunmakmaladgi binsabalo. Bab-Dummad-sabedbali e-igargi-dobekwaa-nanaedgi be alamaknai gusun. </v>
<v b="1TI" c="4" v="8">Ar abaganmar-ogannolegedi igar-nuedindo, degi-inigwele, ulubgi-burba-ogannoleged bur-igar-nuedid. We-burba-ogannoleged, emisgwa-gudiguedgarbisulid, yoedse Bab-neggi-gudii guedgarbalid. </v>
<v b="1TI" c="4" v="9">We-igar napiragwadid, bela dulemar benguewilubsurmalad, bela abingaewilubmalad. </v>
<v b="1TI" c="4" v="10">Ar a-ular, anmar dulemar-anmargi-urwed-abargi, Bab-Igargi alamaknaimarsunnad. Ar anmarde, Bab-Dummad-Dula-Maidginbi bensuli edarbedimalad. Ar Bab-Dummad bela dulemar-abonoged maid. Bur bule, dulemar-egi-bensurmalad-bendakmaid. </v>
<v b="1TI" c="4" v="11">We-ibmar an bega sogsadyob, be Bab-Jesúsʼgi-bensurmaladga sogmogoed, deyob be odurdakbaloed. </v>
<v b="1TI" c="4" v="12">Be sapingwagwad-ular, mer dulemar ibgwensur-be-dakega be imako. Aka bur gwenadgan-Jesúsʼba-nanaimaladga na be-daed-nued be oyogoed, be-sunmakedgi, be-daedgi, be-sabguedgi, be Bab-Jesúsʼgi-bensulidgi, degi, be-san-burba-swilidik-nanaedgi. </v>
<v b="1TI" c="4" v="13">Timoteo, an-bese-nadapoedse, gwenadganga gatik be Bab-Dummad-Garda absogo, gatik be gwenadgan-ogannogo, degi, gatik be gwenadgan-odurdakbalo. </v>
<v b="1TI" c="4" v="14">Bab-Dummad bega-gurgin-nued-uksadi be nue ebugo, ar wede bega uklesad. Deun, Jesúsʼba-nanaimalad-e-idumalad-danar-bukwa Bab-Dummad-sogedba na e-arganmar be-nonogi mesismargu, bega uklesad. </v>
<v b="1TI" c="4" v="15">We igargan an-bega-sogsadginbi be gatik alamaknai sao. Aginbi be nanao, adi, baigan Bab-Jesús-Igargi be-nasgumaid mag be-dakmalagar. </v>
<v b="1TI" c="4" v="16">Timoteo, nue-salakar, be-daed nued-oyodii be guo. Deginbali, be-ibmar-odurdaked nuekwaa be odurdakdii gubalo. Ar deyob be imakele, na be san-bendakoed. Deginbali, dulemar-be-itodimalad be bendakbaloed. </v>
<v b="1TI" c="5" v="1">Mer serganga be sabsur-urwedgi ibmar sogo. Ega be ibmar-sogbiele, be-babyob-be-dakedgi be nuedgi unao. Degine, sapingana be-gargwenadyobi be dako. </v>
<v b="1TI" c="5" v="2">Omegan-sergan be-nanyobi be dakbalo. Yagana be-bunsunnadyob be dakbalo. Mer egi be akarbinsao. </v>
<v b="1TI" c="5" v="3">Ammormar-ei-sui-burgwismalad-nue-bendakleged-abediid walagwen-gudimalad, be gatik bendako. </v>
<v b="1TI" c="5" v="4">Ar ome-gwensak-ei-sui-burgwisad mimmigan-nikadibe, wagan-nikadibe, wemar-inse a-ome-akwemalargebed. Ar igi bipigwaunni e-babgan na e-akwismarmoga, deyobi, e-dadgan, degi, e-babgan-akwemarmogargebed. Ar deyob imakele, we igar-nuedid, degine, Bab-Dummad we-igar yeer daked. </v>
<v b="1TI" c="5" v="5">Ar ome-ei-sui-burgwisad walagwen bessoggu, unnila Bab-Dummadginbi ibmar abdakdisunnad, degi, Bab-Dummadse mutikidba-goledi, ibginedba-goledi, gwen bogiledisulid. </v>
<v b="1TI" c="5" v="6">Ar ome-ei-sui-burgwisad galagwensuli-gudiiddi, amba dula-gudi-inigwer, bato burgwisayob gudido. </v>
<v b="1TI" c="5" v="7">Weyob we-igarmar gwenadganga be ukoed, adi, gwenadgan we-igarmar nue-wisi gudiguega, mer akar egi sunmaknai gumalagar. </v>
<v b="1TI" c="5" v="8">Ar Jesúsʼba-naid-gwensak wissur na e-gwenadgan-akwele, bur bule e-neguyaginmalad-wissur-akwele, a-dule bato Bab-Jesús-Igar-Maidgi annasdo. Deginbali, a-dule, dule-Bab-Jesúsʼba-naisulidba aka bur-ege gudido. </v>
<v b="1TI" c="5" v="9">Degisoggu, mer be yogasaar omegan-sui-ei-burgwismalad-nugmar be nasiko. Unnila, we-omegan-nug naguoed: Ome-birga-dulapaa-gwena-nikamalad. (60+) We-ome sui-baid-ogwassulid. </v>
<v b="1TI" c="5" v="10">We-ome we-ibmar-nueganbi-imakdiidba egi-nued-sunmaklediid: E-mimmigan-na-nued-akwisad. E-neggi nuedgi dulemar-abindaksad. Jesucristoʼgi-akananaimalad-gadi-bendaked. Dule-wiledimalad-bendaksad. Degi, belagwapa akar-akar ibmar-nuegan-imaksad. Degiid-omeganbi, be e-nug nasikoed. </v>
<v b="1TI" c="5" v="11">Omegan-ei-sui-burgwismalad-nuchukwagana-e-nugmardi, mer be nasiko. Ar sui-nikubigualid-ular, Cristo-Igargi-arbaedgi aibatoed. </v>
<v b="1TI" c="5" v="12">Ar gebegi Bab-Jesúsʼga-na-ibmar-sogsad-imaksasursoggu, dukin ega boniga gunonisunnoed. </v>
<v b="1TI" c="5" v="13">A-ukinbali, a-omegande wierba gudagoed, neg-baid-baidse doge-doge-gudii gudagoed. Abisurbar, gakan-berbegedga gudagoed, gotebin-gotebin-gudii gudagoed, ibmar-sogedsulidgi sunmakdii gudagoed. </v>
<v b="1TI" c="5" v="14">Degisoggu, omegan-ei-sui-burgwismalad amba nuchukwagwale, bur sui-nikued an abeged, nusgana-nikued, an abebalid. Degine, e-neguya-nued-akwedigued an abeged. Adi, dulemar-Cristo-isdarmalad mer egi ichakwa sunmakmalagar. </v>
<v b="1TI" c="5" v="15">Ar ade, bato omegan-ei-sui-burgwismalad gwen-gwen galakudmalad, bato nia-saila-Satanásʼba ebipiledmalad. </v>
<v b="1TI" c="5" v="16">Degisoggu, dule-Bab-Jesúsʼba-naid machereddibe, omedibe, e-neguyagi ome-ei-sui-burgwisad gudidibe, we-dule a-ome-bendakergebed. Adi, Jesúsʼba-nanaimalad bur bule ome-ei-sui-burgwisad-bur-wilediid bendakmalagar. </v>
<v b="1TI" c="5" v="17">Jesúsʼba-nanaimalad-e-idumalad nued-arbaele, ilabo-wilub nued bennuklegewilubmalad. Ar we-dummagan Bab-Igargi-sunmakmalad, degi, Bab-Igar-odurdakmalad, wemar bur bule nued bennuklegewilubbid. </v>
<v b="1TI" c="5" v="18">Ar Bab-Dummad-Gardagi bato sognaid: “Moli-bebe-nikad ibmar-gwag-egwirmaknair, melle e-gaya edinno, adi, sunna ibmar-gwag maoed.” Deuteronomio 25:4 Deginbali: “Dule-arbaedga, bennukleged-igar ega nue maid.” </v>
<v b="1TI" c="5" v="19">Jesúsʼba-nanaimalad-e-idumalad-gwensak isgudiiye soglealile, mer be itogo. E-barsogmalad warbo nikadibe, warbaa nikadibe, geb ega be igar itogo. </v>
<v b="1TI" c="5" v="20">Ar amba Jesúsʼba-nanamalad-e-idumalad isgued gwen-iesurmalale, bela Jesúsʼba-nanaimalad-abargi bakar ega ibmar be sogoed, adi, baigan dobee itomarmogagar. </v>
<v b="1TI" c="5" v="21">Bese an Bab-Dummad-asabin, degi, Bab-Jesucristo-asabin, degi, e-baliwiturmar-na-sulesmalad-asabin, ise egisar imaked: An bega we-igargan-uknaidi, sogedba be imako. Bela dummagan emarbi be dako, mer wargwenbarbi be nai guo. </v>
<v b="1TI" c="5" v="22">Mer be ukurmakar Jesúsʼba-nanaimalad-e-dummadga be dule-nug-imako. Abakalegi igar nue-baramissuli we-dule isgunonikile, begi ataklemogoed. Be gwage-swilidik gudii sao. </v>
<v b="1TI" c="5" v="23">Ar be-saban baisursunna-isgusoggu, degi, be baisursunna-uellebarsoggu, mer bar diibi be gobo. Wis be vino gobbalo. </v>
<v b="1TI" c="5" v="24">Abala dulemar amba yoo igar-itolegedse-selede bato magar e-isgudiid dakledaed. Abaladi, igar-itolesad-sorba geb wisgulenonidaed, isgudiiye. </v>
<v b="1TI" c="5" v="25">Ibmar-nued-imaklegedi deyobmodo. Imbagwenale, ibmar-nued-imakleged magasar dakledaed. Imbagwenale, ibmar-nued-imakleged akudakledaed. Degi-inigwele, magasar daklenonidaed, wisgulegedsedaed. </v>
<v b="1TI" c="6" v="1">Dulemar maiganga-imakledimalad, be-ibed mag be-dummadye be dakdii gumalo. Adi, dulemar melle Bab-Dummad-nuggi isdar sunmakmalagar, degi, mer isdar Bab-Igar-odurdaklegedgi sunmakmarbaligar. </v>
<v b="1TI" c="6" v="2">Maigan, bemar-ibed Bab-Jesúsʼba-naiddibe, Bab-Jesúsʼgi be-gwenadsoggu, a-ular, mer be ibgwensur dakmalo. Bur bule ega be nued arbae-wilubmalad, ar ade, wemala, Jesúsʼba-nanaimalad, degine, gwenadgan-sabesailamarbalidid. Weyob be gwenadgan-ounao, degi, weyob be odurdakbalo. </v>
<v b="1TI" c="6" v="3">Ar dule, anmar-Dummad-Jesucristo-odurdaksadyob igar odurdaksulile, igar-baidgi yogasaar odurdakalile, degine, Bab-Dummad-Igar-Maidba nue odurdaksulile, </v>
<v b="1TI" c="6" v="4">binsa na san-dummarba imakdiid, ibmar gwen wissulid, unnila binsa emarbo abin-abin-sunmaked amidiid. Ar degidaedba nobguleged noed, urwed amileged, aimargi-binsa-sunmakleged amileged, aimargi-gadi-ichakwa-binsaed onoddamarsunnad. </v>
<v b="1TI" c="6" v="5">Deginbali, na abin-abin-sunmaklegedi, dulemar-galagwensuli-binsaed-igalad. Degine, ibmar-napiragwad gwen wissurmalad. Ar unnila binsamalad, Bab-Igarba-nagued dule-mani-ibed-imakye. </v>
<v b="1TI" c="6" v="6">Ar napiragwad. Bab-Dummad-Igarba-nanaed, igar-nuedid, ibmar-bukidar egi nikulegedid. Ar deyob ega gued, dule e-ibmar-nikadgi weligwar itodiir. </v>
<v b="1TI" c="6" v="7">Ar anmar we-napnegse-aidenonigu, gwen ibmar an senonisurmalad. Anmar burgwidbalir, amba ibmar gwen sedosurbalid. </v>
<v b="1TI" c="6" v="8">Degisoggu, ar anmar masgunned nikadibe, degine, mor-yoed nikabardibe, anmar weligwar itogewilubbid. </v>
<v b="1TI" c="6" v="9">Ar dulemar-mani-ibedga-gubimalad, wilubdakleged-igar ega nonikile, galakuddamalad. Ar ibmar-isganabina-surbinsa-itoged-e-maiga guddamalad. Ar we-ibmar-isgana-ibmar-baisursunnagwadse, dule-bukidar san-burba isgudiid, degi, san yoggudimarbalid. </v>
<v b="1TI" c="6" v="10">Ar maniginbi binsalegedi, boni-dummadid, ar ade, isgumalad bela agi gwalulesiid. Ar bukidar unnila mani-nikuedginbi binsadisoggu, Bab-Jesús-Igargi banguddamarsunnad, degine, na dukin nunmaked amiddamarsunnad. </v>
<v b="1TI" c="6" v="11">Degisoggu, bedina, Bab-Dummadba naisoggu, we-igar-isganamargi be bangue, igar-innikigwadba bur be nanae, Bab-Dummad-Igarba bur be dae, Jesucristoʼgi-bensulidba bur be nanae, sabguedba bur be dae, gwae-gwae itosulidba bur be dae, binnalegwadgi ibmar imakedba bur be dae. </v>
<v b="1TI" c="6" v="12">Bab-Jesús-Igargi be alamaknai-imake, burba-geg-berguedgi be alakwaa nagu. Ar a-ular, Bab-Dummad bese gochad, deginbali, dulemar-bukidar-asabin be nue sogsagusad, Bab-Jesúsʼgi an nue bensurye. </v>
<v b="1TI" c="6" v="13">Bab-Dummad-bela-ibdulaga-burba-ukmaid-asabin, degine, Jesucristo-asabin an bega soged, igi Cristo-Jesús Poncio-Pilato-asabin napiragwad sogsamoga, an bega deyob sogmogad: </v>
<v b="1TI" c="6" v="14">Anmar-Dummad-Jesucristo-gannar-danikidse an bega-igar-uksadba be dao. A-igar mer be oichogo, degi, a-igarba swilidikidgi be nanadii guo. </v>
<v b="1TI" c="6" v="15">Ar Bab-Dummad e-ibagan-mosale, anmarse Jesucristo-gannar-danikoed oyogoed. Unnila we-dulebi, bela Neggani-Maid-Bur-Nuedid, reymar-e-Reyd, degi, dule-dummagan-e-Dummadid. </v>
<v b="1TI" c="6" v="16">Ar unnila Bab-Dummadbi geg burgwed, neg-meegwad-dule-geg-ese-warmakedgi maid. Dule-wargwensaale, Bab-Dummad-dakdisulid, degine, dakosurgumarbaloed. A-e-gangued-degisadeguad geg bergued. A-e-nug anmar odummomarsun. Ar deyobdo. </v>
<v b="1TI" c="6" v="17">Mani-ibgan-we-napnegginmaladga be sogo: “Mer na san dummarbaa be imakmar, degi, mer manigi alakwaa be nagumar. Ar we-ibmardi baisursunna bergued. Bur Bab-Dummad-Dula-Maidgi be atakmar, degine, anmarga ibmar unnitiba ukmaid, adi, anmar egi yeer itogegar.” </v>
<v b="1TI" c="6" v="18">We-mani-ibmaladga be sogo: “Igar-nueganbi imakdii nanamar, ar ibmar-nuegan-imakedgi bur be mani-ibed gumar. Deginbali, gwenadganga-ibmar-ukega guagwar-gudii gumar, ibmar-ukedi melubaksaaledgi be emar-bendakdii gumar.” </v>
<v b="1TI" c="6" v="19">Ar mani-ibgan weyob damalale, yoedse-ibagan-danikoed-idu ibmar urbenaid. Geb degidbali, na e-san-burba-geg-berguedgi wergudii guoed. </v>
<v b="1TI" c="6" v="20">Timoteo, igargan-an-bega-uksadgi nue salakar, mer galakuo. Mer gaya-isgana, gaya-binsarmalad, binsa-igargan-nuedye-sogledimaladgi be sunmako. Ar wemardi gaya-binsaledid, binsa ibmar-wisiguedye soglegedid. </v>
<v b="1TI" c="6" v="21">Ar bukidar-we-igarba-nadmaladba, Bab-Jesús-igar metemalad. Degisoggu, nue salakar. Bab-Dummad nued begi binsadii gusun.</v>
<v b="2TI" c="1" v="1">Ani Pablo, Bab-Dummad-sogedba Jesucristo-e-sapin-bur-dummadga-gumogaga nugsalesmogadid. Ar Cristo-Jesúsʼgi san-burba-geg-bergued-danikidi, a-san-burba-baramilegoye-soglesad-barsogegala, an barmilenaid. </v>
<v b="2TI" c="1" v="2">Timoteo, be Bab-Jesúsʼba-naid-ular an-machi-sunnadyob an be-daked. An na nue be-sabed. We-garda na bese narmaked. Bab-Dummad-anmar-Baba, degi, anmar-Dummad-Jesucristo, begi nued binsamarsun, degine, wile be-dakbarsun, deginbali, ulubgi bogidik be-itogega imakbarsun. </v>
<v b="2TI" c="1" v="3">An bega Babse gotele, mutikidba, neg-ibginedba, dog-nuedye Bab-Dummadga an sogdedaed. Igi an-dadgan Bab-Dummadga arbasa, abayobi an binsaed-swilidikidgi Bab-Dummadga alamaknaimogad. </v>
<v b="2TI" c="1" v="4">An wisdo, be angi bangudgu, boed-abalagi be naded. Nue an be-dakbido, adi, an be-dakalile, weligwar an itogwichiguegar. </v>
<v b="2TI" c="1" v="5">Deginbali, nue an wisbardo, be-Jesucristoʼgi-bensulid, napiragwadid. Be-muu-Loida, degine, be-nan-Eunice Jesucristoʼgi nue-bensuli gusmarmogad. Degisoggu, an wisdo, be amaryob Jesucristoʼgi nue-bensuli gudimogad. </v>
<v b="2TI" c="1" v="6">Degisoggu, an bega sogsun, an-argan an begi mesisgu, deun Bab-Dummad bega gurgin-burbaled uksagusad. A-gurgin mer ebusuli guo, gatik be ebugo. Dule soo-ogannonaidyob be-gurgin be ogannomogo. </v>
<v b="2TI" c="1" v="7">Ar Bab-Dummad anmarga burba-dobee-itogedi uksasulid, anmarga burba-gandikid uksad, sabgued uksad, degine, sunna-na-dukin-san-bargaed uksabalid. </v>
<v b="2TI" c="1" v="8">Degisoggu, mer be anmar-Dummad-Jesúsʼgi-sunmakedgi bingeguo. Degine, an Bab-Jesúsʼgi-sunmaked-ular, esgaryagi-mellesiidgi mer bingegubalo. Bur be Bab-Dummad-Gayaburba-Nuedgi sunmaked-ular, an-gudimogayob be naibi-itodii gusun. Ar Bab-Dummad na e-gangued-bega-ukedba be-bendakdii guoed. </v>
<v b="2TI" c="1" v="9">Bab-Dummad anmar-abonosad. Egadga guegala anmarse gochad, anmar-ibmar-nued-imaksadba anmarse gochasulid. Ar na wargwen na e-igar-mesisadba, na e-sogedba, amba yoo napneg-nagued-iduar, bato Cristo-Jesúsʼgi Bab-Dummad nabir-anmargi-binsasadbali anmarse gochad. </v>
<v b="2TI" c="1" v="10">Bab-Dummad, anmarga anmar-Abonoged-Jesucristo-barmiargu, we-sabgued anmarga oyosad. A-Jesucristo burgwed-igar bisgenonikid, E-Gayaburba-Nuedba dulagudigued anmarga senonikid, degi, burba-geg-bergued anmarga uknonisunnad. </v>
<v b="2TI" c="1" v="11">A-ulale, we-Gayaburba-Nuedgi-sunmakega Bab-Dummad an-nug-imaksad. An Jesucristo-e-sapin-bur-dummadga-gumogaga, an-nug-imaksabalid. Degine, Judíoʼsurmalad-odurdakega an-nugsasbalid. </v>
<v b="2TI" c="1" v="12">Ar A-Gayaburbagi an sunmakdiidba, an esgaryagi mellesisunnad. Degi-inigwele, gwen binge an itosulid, ar an wisid doagi an bensuli gudii. Ar an nue-wisid, a-dule, gangued-nue-nikadba an-yardakosulid, an-edarbedii guoed. Anga-igar-uksad-obelogedse anba gudii guoed. We-napnegse-gannar-danikidse deyob guoed. </v>
<v b="2TI" c="1" v="13">Bab-Jesús-Igar-napiragwad be-angi-durdaksad nue-akwedii be sao. Jesúsʼgi-bensulidgine, degine, sabguedgine, nue-nanadii be-sao. </v>
<v b="2TI" c="1" v="14">Ar Bab-Burba-Isligwaled-anmargi-maidi be-bendakdii-guoedba bega-igar-nuegan-uklesad be nue-akwedii sao. </v>
<v b="2TI" c="1" v="15">Emide, bato be wisbalid, bela Asia-yarginmalad an-obachamalad. Figelo, degine, Hermógenesʼse-bakar, an-metemarmogad. </v>
<v b="2TI" c="1" v="16">Bab-Dummad Onesíforo-e-neguyaginmalad nue-wile daksun. Ar ade, a-dule yeer an-ogannodii gusad. An esgaryagi mellesi-inigwele, gwen angi binge itossulid. </v>
<v b="2TI" c="1" v="17">Onesíforo Roma-neggweburse-nonigu, bela-bela nue an-amidii gusad, geb an-aminonigusad. </v>
<v b="2TI" c="1" v="18">Bab-Jesús-danikoed-ibagi, Bab-Dummad, Onesíforo-nue-wile-daksun. Onesíforo Éfeso-neggweburgi-nue-anmar-bendaksagusad, be nue-wisimakarmogad. </v>
<v b="2TI" c="2" v="1">Timoteo, be an-machi-guedgi an bega soged, Cristo-Jesús-bela-bela-anmargi-nued-binsasadgi be gatik ganguo. </v>
<v b="2TI" c="2" v="2">Igi an dule-bukidarad-abargi emar-odurdake be an-itosa, deyob be dulemar-Bab-Igargi-nue-inniki-nanadimalad odurdakmogoed. Adi, amar nabir baigan-odurdakmarmogagar. </v>
<v b="2TI" c="2" v="3">Be Jesucristoʼga-nued-arbaed-dulesoggu, naibi-itoged-abargi-be-gudiidi mer be bai itogo. </v>
<v b="2TI" c="2" v="4">Dule sordaga-gubiele, geg dulemar-yogsaar-gudimalad-igarba akadii gued. Ar ade, e-dummad-sogedbarbi gudiguergebed, adi, e-dummad-yeer-ito imakegar. </v>
<v b="2TI" c="2" v="5">Deginbali, dule-dodomalad bengunanair, dodoleged-igar-maidba-dasulir, geg emargi obined. </v>
<v b="2TI" c="2" v="6">Dule-nainugi-arbaed, ibmar-gunbiele, bina arbagwelergebed. </v>
<v b="2TI" c="2" v="7">An bega-ibmar-soged nue be itogo. Ar we an bega-ibmar-soged, Bab-Dummad magasaila-ito be-imakoed. </v>
<v b="2TI" c="2" v="8">David-wagwa-Jesucristo be insao, burgwisgu, gannar durgusad. We-Gayaburba-Nuedgi an sunmakdiid. </v>
<v b="2TI" c="2" v="9">We-Bab-Dummad-Gayaburbagi an sunmakdiid-ular, an naibid itosisunnad. Dule-isgana neg-ichodiidyob an esgoro-dubgi edilles siid. Ar Bab-Dummad-Gayaburbadi gwen galenaisulid, bur bule nasgumai gued. </v>
<v b="2TI" c="2" v="10">Degisoggu, Bab-Dummad-na-dulemar-susad-ular, an wiledisunnad, igi-barsaye an sogdisunnad, adi, amar nabir Cristo-Jesúsʼgi abonoleged-nikumarmogagar, degine, degisadegu eba wergudii gubaligar. </v>
<v b="2TI" c="2" v="11">Ar we napira sogleged: “Ar anmar Cristoʼba burgwisale, anmar eba dula gudigubaloed. </v>
<v b="2TI" c="2" v="12">Anmar Jesúsʼba naibigued itosale, Jesús-negsemaidba anmar eba neg semogoed. Ar anmar Jesús-osulosale, Jesús anmar-osulomogoed. </v>
<v b="2TI" c="2" v="13">Anmar Jesús-obanmalale, Jesúsʼdi anmar-obanosurguoed. Ar Bab-Jesúsʼdi gege na gakansaed.” </v>
<v b="2TI" c="2" v="14">We-ibmar an bega Bab-Dummad-asabin-sogsiidi, dulemarga be nue sogmogo. Ega be sogo: Mer na be binsa abin-abin sunmakmaloye. Ar ade, we-ibmardi anmar-bendakosulid, ar igar nabiridsulid, binsa dulemar-baigan-be-itobukmalad-oichogedid. </v>
<v b="2TI" c="2" v="15">Be-arbaedgi gatik nue arbanai be sae, adi, be nued-arbasadba Bab Dummad yeer be-dakegar. Be Bab-Dummad-Gayaburba-napiragwad, nued dulemarga-odulogedba be-arbaedgi be bingegugwichi guosulid. </v>
<v b="2TI" c="2" v="16">Galagwensuli binsa ee sunmaklemaladba mer be dao. Ar degi-sunmaklemalad bur bule isgumai dule-imaked. </v>
<v b="2TI" c="2" v="17">Ar we-odurdaklegedi, boni dule-san-malemaiyob emar-imaked. Himeneo, degine, Filetoʼmala, dule-degimaladid. </v>
<v b="2TI" c="2" v="18">Wemar, Bab-Jesús-Igar-Napiragwad-Maidgi bangudmalad. Wemar-ebogwad sogmalad, dulemar-gannar-durguleged-iba bato nasye. Degisoggu, wemala, gwenadgan-Jesúsʼba-nanaimalad-gwenna-gwenna-e-binsaed gadisundo. </v>
<v b="2TI" c="2" v="19">Degi-inigwele, Bab-Dummad-Igar-Mesisaddi, geg gwaged. Ar weyob anmarga oyomaid: “Bab-Dummad na wisid, doamar e-sordamala.” Números 16:5 Degine, weyob oyomaibalid: “Bela dulemar-Cristoʼba-nanaimaladi, isguedgi banguergebed.” </v>
<v b="2TI" c="2" v="20">Ar neg-dummagangi unnila or-nogbi, degi, mani-batebi niksulid. Suar-bate, degi, napa-bate nikabalid. Amar-bate gwenna-gwenna iba-gualirginbi ebuleged, baigandi bane-bane ebuleged. </v>
<v b="2TI" c="2" v="21">Degisoggu, ar Bab-Dummadga ibmar-nuedga be gubiele, ibmar-isganagi be banguergebed, gwage-swilidik na be imakergebed. Geb degi, Bab-Dummadga ibmar-nuedga be gunonikoed, degi geb be, bela ibmar-nuegan imakega guagwar gudii guoed. </v>
<v b="2TI" c="2" v="22">Ibmar-galagwensuli sapingana-oichomaladgi be banguo. Bur be dule-gwage-swilidikidgi-Bab-Dummadse-gordimaladba be we-igarmargi alamaknai guo: Igar-inniki-imaklegedgi, Jesúsʼgi-bensulidgi, sabguedgi, degi, ulubgi-bogidik-itogedba, be nanadii guo. </v>
<v b="2TI" c="2" v="23">Mer binsa na galagwensuli-abin-abin-imakmalad be itogo, ar be wisid, we-degimalad urwedga guddaed. </v>
<v b="2TI" c="2" v="24">Ar dule-Bab-Dummadga-arbaedi dulemar-baiganbo abin-abin-imaknai guedsulid. Bur dulemar-baigangi nued daergebed, nued emar-odurdakbalirgebed, deginbali, na san-bargaakwaar nanabalirgebed. </v>
<v b="2TI" c="2" v="25">Degisoggu, be dule-begi-gwisgudimaladga binnalee sunmakoed, ar abakalegi Bab-Dummad a-dule-e-gwage ogwaalile, adi, a-dule igar-napiragwad amiarmogale, </v>
<v b="2TI" c="2" v="26">degi, nabir nia-sailagi wakinnalile. Ar ade, a-dule nia-sogedba gudiid. </v>
<v b="2TI" c="3" v="1">Deginbali, we-igargan be wisgubalirgebed: Neg-dukumosale, iba-bulegan nagunonikoed. </v>
<v b="2TI" c="3" v="2">Ar ade, dulemar-weyobid nonikoed: Dukin-e-sanginbi binsamalad. Maniginbi-binsamalad. Sunmakedgi-na-san-dummarba-imakmalad. Dukin-san-ogannomalad. Bab-Dummadgi-dodoar-sunmakmalad. E-babgan-sogedba-dasurmalad. Dule-ega-ibmar-imaksar, dog-nuedye-gwen-sogsurmalad. Bab-Dummadgi-gwen-binsasurmalad. </v>
<v b="2TI" c="3" v="3">Dule-sabed-gwen-niksurmalad. Dulemar egi yolesar, geg-na-san-bargamalad. Gadi-gakan-berbemalad. Wissur-na-san-bargamalad. Sabsur-aimar-imakmalad. Ibmar-nuegan-isdar-dakmalad. </v>
<v b="2TI" c="3" v="4">E-aimargi-aibinmalad. Dake-dakesur-ibmar-imakmalad. Dukin-san-dummarba-itomalad. Unnila bur bule na dukin san-yeer-itogedgi binsamalad, Bab-Dummadgindi-binsasurmalad. </v>
<v b="2TI" c="3" v="5">Yamo Bab-Dummad-Igar-Maidba-daeyob damalad. Degi-inigwele, binsa asgi gordidimalad, Bab-Igar-sunsogedba nanasurmalad. Dule-degidamaladba mer be akao. </v>
<v b="2TI" c="3" v="6">Ar we-dulemar, negayaa-negayaa doge-doge gudidamalad, adi, omegan-binsaed-satemalad-binsaed-gaegar. Degi, omegan-isguedgi-nanadimalad-binsaed-gaegar. Ar we-omegana galagwensuli bina-gutuu damaladid. </v>
<v b="2TI" c="3" v="7">Ar we-omegan, ibmar-durdakdimalan-inigwele, gege igar-napiragwad-maid durdakmalad. </v>
<v b="2TI" c="3" v="8">Ar we-dulemala, igi Janes, Jambresʼbogwa Moisés-abin-gwisgusmala, abayobi we-dulemarde, igar-napiragwadgi gwisgudimarmogad. We-dulemar-e-binsaed nue-isgusmalad. Jesúsʼgi-bensulid-igargi amba benmalad. </v>
<v b="2TI" c="3" v="9">Ar we-dulemar-e-igar gwen nasguosulid. Igi Moisés-e-ibagangi, Janes, Jambres-ebo-igar-noar-imaksamalad magar-daksamala, deyob, we-dulemar-noar-e-ibmar-imaked magar daklemogoed. </v>
<v b="2TI" c="3" v="10">Timoteo, bedi, an-ibmar-odurdaksadba be nanadiid. Degi, an-daedba be nanadiid. Ibi-ular-an-gudigusadba be nanadibalid. Degi, igi an Jesúsʼgi-bensuli-nanadii, deyob be nanadiid. An bonigan-abin-galakusurdaed be daksad. An-sabgued, degine, gwae-gwae-an-itosulid be nue-daksabalid. </v>
<v b="2TI" c="3" v="11">Deginbali, dulemar an-baregindiid nue be wisbalid, an-solegagwar-naibi-itodiid be wisbalid. Degine, igi-an Antioquíaʼgi-gusa, igi-an Iconioʼgi-gusa, degi, igi-an Listraʼgi-gusa, be wisbalid. Bab-Dummaddi ise-baregillear-an-wilesad bela amargi an-bendaksad. </v>
<v b="2TI" c="3" v="12">Ar deyobi, bela Cristo-Jesúsʼgi-nue-islimakar-nanabimaladga solegagwar-naibi-itoged-igar ega nue-maibalid. </v>
<v b="2TI" c="3" v="13">Dule-isganamardi, dulemar-yardakdimaladdi, aka bur bule isgumai gudoed. Dulemar-yardakdii, degine, na dukin yardakledii gudmaloed. </v>
<v b="2TI" c="3" v="14">Timoteo, bedina, ibmar-durdaksadgi-bensuli be gudii guo, ibmar-durdaksadba be gatik nanao. Ar be wisid, doamar be-odurdaksananae. </v>
<v b="2TI" c="3" v="15">Ar bato be bipigwaunni Bab-Dummad-Garda-Islidikid-Maid be wisi gudiid. Ar we-gardade sunna igar-abonolegedsik, Cristo-Jesúsʼgi-bensuliguedgi, ibmar-wisi be-imaked. </v>
<v b="2TI" c="3" v="16">Bab-Dummad-Garda-Narmakar-Maid bela Bab-Dummad-sogsadba narmaklesad. Bab-Dummad-Garda ibnuedid: Dulemar-odurdakega, dulemarga-sabsur-ibmar-sogega, dulemar-unaega, degi, igar-innikigwadgi dulemar-odurdakegar. </v>
<v b="2TI" c="3" v="17">Adi, Bab-Dummad-sordamar inniki-Bab-Dummad-Garda-durdaksadba, bela guagwar nabir ibmar-nueganbi imakdii guegar. </v>
<v b="2TI" c="4" v="1">Bab-Jesucristo we-napneg-naid-seegala gannar danikoed. Adi, dule-burgwismaladga, degi, dula-gudidimaladga igar-itogegar. Degisoggu, we-Bab-Jesucristo-asabin, degi, Bab-Dummad-asabin, an bega soged: </v>
<v b="2TI" c="4" v="2">Gatik Bab-Dummad-Gayaburbagi nue be sunmako. Dulemar be-itobidibe, dulemar be-itobisurbardibe, amba ega be sunmako. Dule-nodimaladga be gandikidgi-ibmar-sogo, adi, bur-nuekwaa Bab-Igargi nanamalagar. Degi, Bab-Igarba dulemar-nodimalad be nuekwaa odurdako, adi, mer noar bar nanamalagar. Binnalegwadgi be dulemar nue-ogannodii imako, adi, Bab-Jesúsʼba bur-bule nagumalagar. Mer be Bab-Igargi odurdaksuli guo. </v>
<v b="2TI" c="4" v="3">Ar Bab-Jesús-Igar-Nued-Maid-gwen-itobisur-gudamaloed-ibagan danikoed, unnila e-itogedba nanadmaloed. Amar bukidar na e-dule-odurdakmalad amidmaloed, adi, na e-ibmar-itobiedbi ega sogegar. </v>
<v b="2TI" c="4" v="4">Amar degisoggu, igar-napiragwadgi bangudmaloed, unnila igar-sergan-binsarmaladbi itobi gudamaloed. </v>
<v b="2TI" c="4" v="5">Timoteo, bedina, itoakwaa be nanadii sao, naibid mer bai be itogo. Gatik Bab-Jesús-Gayaburba-Nuedgi sunmakdii be sao, gatik a-igar-bega-uklesadgi be nue arbao. </v>
<v b="2TI" c="4" v="6">Ar andi bato ibmar-Babga-uklegedyob-gued-ibagan warmakdanikid, an-burgwed-iba omosad. </v>
<v b="2TI" c="4" v="7">Bab-Dummadba-ibsaedgi an alamakdigusad. Emide, Babga-arbaed an ogwinmaknonisunnad. Bab-Jesús-Igargi gwen an galakussulid. </v>
<v b="2TI" c="4" v="8">Degisoggu, emigindi, dule-inniki-ibmar-imakmaladga ologurgin-nued-ukleged anga sabolesisunnad. Igar-naboged-napiragwad-Bab-Jesús e-gannar-danikoed-ibagangi, anga ologurgin ukoed. Unnila angarbi uklegosulid. Dulemar-sabedgi-Bab-Jesús-edarbedimarmogadga ologurgin uklemogoed. </v>
<v b="2TI" c="4" v="9">Timoteo, gwae-gwaesaar anse be daged imako. </v>
<v b="2TI" c="4" v="10">Crescente, Galacia-yalaganba naded. Titoʼdi, Dalmacia-yarse nadmogad. Demasʼdi, we-napneg-naid-e-ibmarbina bur-nue sogsoggu, an-mete, Tesalónicaʼse naded. </v>
<v b="2TI" c="4" v="11">Unnila Lucasʼbi an-walik gudiid. Be anse alir, Marcos be nidago, ar ade, an-arbaedgi an-bendakoed. </v>
<v b="2TI" c="4" v="12">Tíquicoʼdi, Éfeso-neggweburse an barmisad. </v>
<v b="2TI" c="4" v="13">Be anse alile, Troasʼgi Carpo-neggi-an-suba-obesad be anga sedago. Gardamar anga sedabalo, gardamar-bipirmakaled-mamaid bur be sedago. </v>
<v b="2TI" c="4" v="14">Esnongi-ibmar-sobed-Alejandro, beedse angi yoledii gusad, an-ichodii gusad. Degisoggu, Bab-Dummad na e-sogedba, a-dule e-ibmar-imaksadba sabsur-odurdaksun. </v>
<v b="2TI" c="4" v="15">Degisoggu, a-dulegi nue-salakarmo, ar ade, anmar-Gayaburba-Nued-sunmakdidgi nue-dummad yolediid. </v>
<v b="2TI" c="4" v="16">Gebe dummagan anga igar-itoarmargu, amar-asabin an na sanawalagwen san-bendaksad, dule gwen an-bendaksasulid. Bela angi bangudgusmalad. Bab-Dummad a-dulemar degigussuliyob-dakena gadin. </v>
<v b="2TI" c="4" v="17">Ar Bab-Jesúsʼdi anba gudigusad an-metesulid. Geb an-bendaksad, degine, an-ogannosbalid, adi, Bab-Jesúsʼgi-Abonoleged-Igargi an sunmakegar. Adi, bela Judíoʼsurmalad a-igar itomarmogagar. Degidbali, nabir Bab-Jesús burgwedgi an-abonosad. </v>
<v b="2TI" c="4" v="18">Degine, Bab-Dummad bela ibmar-isgana-birgi an-bendakoed. Na E-negdakmaidse nuedgi an-odogoed. Degisoggu, Bab-Dummad-nug ogannomarsun, degisadegu gusun. Ar deyobdo. </v>
<v b="2TI" c="4" v="19">Priscilaʼga, degi, Aquilaʼga, degine, Onesíforo-e-neguyaginmaladga, bela bemar nueganbimar-sogeye ega be sogoed. </v>
<v b="2TI" c="4" v="20">Erastoʼdi Corinto-neggweburgi besad, Trófimoʼdi, Mileto-neggweburgi uelle an obesad. </v>
<v b="2TI" c="4" v="21">Dii-wied-nii-iduar be daged-sao. Gwenadgan Eubulo, Pudente, Lino, Claudia, degine, bela gwenadgan-baiganmo, bemargi binsadimalad. </v>
<v b="2TI" c="4" v="22">Dummad-Jesucristo be-burbaba gudii guoed. Bab-Dummad nued bemargi binsamarsun.</v>
<v b="TIT" c="1" v="1">Ani Pablo, Bab-Dummad-e-mai, degine, Jesucristo-e-sapin-bur-dummadga-gumogaga nugsalesbalidid. Dulemar-Bab-Dummadgi-sulearmalad Jesucristoʼgi-bensuli-guegala, degine, Bab-Igar-Maidba igar-napiragwad-wisgumalagala, Bab-Dummad anse gochad. </v>
<v b="TIT" c="1" v="2">We-dule-sulearmalad bensulidgi burba-geg-bergued edarbedii gumaloed. Ar ade, Bab-Dummad geg-gakansaedi, bato iduar, gebe-negasailaun sogsagusad, burba-geg-bergued ukoye. </v>
<v b="TIT" c="1" v="3">Bab-Dummad-anmar-Abonoged e-ibagan-nasiksadbali, we-gayaburba anga uknonikid, adi, dulemarga an we-igargi sunmakegar. </v>
<v b="TIT" c="1" v="4">Tito, we-garda an bese narmaked. Jesúsʼgi-bensulid be anbo-emar-nikadba be an-machi-sunnadyob gunonikid. Bab-Dummad-anmar-baba, degi, Bab-Jesucristo-anmar-Abonoged, begi nued binsamarsun, degine, wile be-dakbarsun, deginbali, ulubgi bogidik be-itogega imakbarsun. </v>
<v b="TIT" c="1" v="5">Tito, Creta-dupugi igarmar-besmalad-nudakega an be-obesgusad. Deginbali, an bega sogsagusadyob, neggweburmar-iliba Jesúsʼba-nanaimalad-e-idumalad-urbega an be-obesgusbalid. </v>
<v b="TIT" c="1" v="6">Jesúsʼba-nanaimalad-e-idumalad, dule-nued-daed abeleged: Dule-egi-ichakwa-sunmaked-sated, dule-unnila-ome-wargwenna-nikad, e-mimmigan-Bab-Jesúsʼba-nanaid, degine, dulemar-geg-e-mimmigangi-sunmakmalad, e-mimmigan-uaya-nikaa-damalad. </v>
<v b="TIT" c="1" v="7">Ar Jesúsʼba-nanaimalad-e-idumalad-e-dummad, Bab-Dummad-igargi-arbaedsoggu, abeledo: Dule-egi-ichakwa-sunmaked-sated, dule-na-ebi-ibmar-wisye-na-san-imaksulid, dule-itosur-urwesulid, dule-geg-mumgued, dule-geg-abin-abin-daed-amied, dule-geg-ibmar-isganagi-mani-onoged. </v>
<v b="TIT" c="1" v="8">Dule bur weyob-daed abeledo: Dule-nabir-emar-akwed, dule-ibmar-nueganbina-soged, dule-binsaed-nikadaed, dule-igar-napiragwadbi-imaked, dule-gwage-swilidikid, dule-nabir-na-san-bargaed. </v>
<v b="TIT" c="1" v="9">Deginbali, we-dule, igi Bab-Dummad-Gayaburbagi odurdaklesa, amba deyob e-gwagegi na sediirgebed. Adi, dulemar-baigan-odurdakalir, igar-napiragwadgi e-gwage ogannogegar. Degine, dulemar-igar-nabiridgi-noar-binsadimalad-e-gwage ogwaegar. </v>
<v b="TIT" c="1" v="10">Ar amba bukidar Bab-Jesús-Igargi annadimalad, dulemar-yardakdimalad, degi, binsa-ee-sunmakdimalad. We-dulemar bur bule dule-abgan-duku-uka-sikergebe-sogmalad gued. </v>
<v b="TIT" c="1" v="11">We-dulemar-mer-bar-sunmakega be imakergebed. We-dulemar ibmar-odurdaklegewilubsulid-odurdakedba bela negyagi-bukmalad-oichononidamalad, ibmar-isgana-odurdakedgi mani-onodimalad. </v>
<v b="TIT" c="1" v="12">Ar e-dule-wargwen, gayaburba-barsoged, Creta-dupuginmogad, na e-dulemargi sogsagusad: “Creta-dupuginmalad, gusgu gadi gakansamalad, achu-sapurdamaladyobi damaladid. Unnila-mas-gunnedginbi-binsadimaladid, degine, wiegala-dulemalad.” </v>
<v b="TIT" c="1" v="13">We-dule-ibmar-sogsad ar nue-napira soged. Degisoggu, gatik be amarga gandik ibmar sogo, adi, Jesús-Igargi nued-nanadii gumalagar. </v>
<v b="TIT" c="1" v="14">Degine, mer binsa Judíoʼmar-nui-sunmakedba damarbaligar, deginbali, dulemar-igar-napiragwadgi-banguddamalad-e-igar-mesedba mer damarbaligar. </v>
<v b="TIT" c="1" v="15">Dulemar-gwage-nuegangardi, ibmar-belagwapa swilidik naid. Ar dulemar-gwage-sunnasur-gudimaladgardi, Bab-Jesús-bengudimaladgardi, belagwapa ibmar isgusadbi naid. Ar ade, a-dulemarga e-binsaedse-bakale, e-ulubgi-ibmar-itogedse-bakale, bato isgus naid. </v>
<v b="TIT" c="1" v="16">Ar Bab-Dummad-wisye sogmalando, ar na e-damaladgindi, Bab-Dummad-osulodimalad. A-dulemar ibmar-isgana imakmalad, Bab-Dummad-sogedba ibmar-imaksurmaladsoggu, bela ibmar-nuegan-imakleged geg imakmarsundo. </v>
<v b="TIT" c="2" v="1">Tito, ar bedi Jesús-Igar-nuegan-mamaidba be innikii sunmako. </v>
<v b="TIT" c="2" v="2">Dadormarga be sogo: Mer dogdar wilub-obichaa damaloye, mer dodoakwaa damaloye, nue-binsaed-nikaa damaloye, Jesúsʼgi-nue-bensuli gumaloye, nue sabgumaloye, degine, mer ukurmakar ibmar abemaloye. </v>
<v b="TIT" c="2" v="3">Amba deyob mukwamarga be sogmogoed: E-daedgi Bab-Dummad-dobee nanamaloye, mer dule-baigan-ogakansamaloye, mer mumgudii nanamaloye, ibmar-nueganginbi dulemar-baigan-odurdakdii nanamaloye. </v>
<v b="TIT" c="2" v="4">Deginbali, mukwamarga be sogbalo, omegan-odurdakbaloye: E-nusgana-sabguedgi, e-suimar-sabguedgi, </v>
<v b="TIT" c="2" v="5">nue-binsaed-nikadaedgi, san-swilidik-nanaedgi, neg-nued-akwedgi, nueddaedgi, e-sui-urbaligwa-nanaedgi, adi, dulemar mer Bab-Dummad-Gayaburbagi isdar sunmakmalagarye. </v>
<v b="TIT" c="2" v="6">Deginbali, sapingana be weyob unabalo: Nue-binsaed-nikaa damaloye. </v>
<v b="TIT" c="2" v="7">Tito, bedi be bela ibmar-nuegan-saedgi sapinganga be oyogoed, igi nanamalargebe. Ulubgi akar-binsasulidgi, degi, sunmaked-napiragwadgi dodoakwaadasulidgi, be sapingan-odurdakoed. </v>
<v b="TIT" c="2" v="8">Gaya-nuegangi be sunmakoed. We-gayagi dule geg akar soged. Weyob be odurdakele, be-isdarmalad be obingegsaoed. Ar ade, begi ibmar-isdarmalad geg soge-gumaloed. </v>
<v b="TIT" c="2" v="9">Maigan be weyob ounabalo: Be-dummagan-ibmar-sogedba be damarye, bela yeer-itoged be imakye, melle abin be sunmakmarye. </v>
<v b="TIT" c="2" v="10">Degine, mer e-ibe be ibmar atursamaloye. Na be oyoged imakmarye, bemar geg-dulemar-yardakmaladye, adi, begi dakmalagar, Bab-Dummad-anmar-Abonoged-e-Igar, igar-nuedi. </v>
<v b="TIT" c="2" v="11">Bab-Dummad bela nabir dulemargi binsamaid. Ar Bab-Dummad nabir dulemargi binsaewilubsulinad. Emigindi, isguedgi bela dulemar-abonogega, e-nabir-binsaed bela dulemarga oyononikid. </v>
<v b="TIT" c="2" v="12">Bab-Dummad nabir-anmargi-binsaedba we-igarmargi anmar-odurdaknonikid: Bab-Dummadgi-binsasuli-nanaed-obaned, ibmar-isganagi-binsaed-obaned. Adi, weyobi anmar we-napneg-naidgi nue-binsaed-nikaa nanaegar, ibmar-innikigwadbi-imakdii guegar, nue-Bab-Dummad-dobee-nanadii guegar. </v>
<v b="TIT" c="2" v="13">Emide anmar, bensulidgi anmar-Bab-Jesucristo-Abonoged-nuedid e-gangued-yeerdaklegedgi-gannar-danikoed edarbedimarsunnad. </v>
<v b="TIT" c="2" v="14">We-Jesucristoʼde isguedgi anmar-onogegala, anmar-anar na san-burba uksagusad, anmar-anar burgwisad. Adi, bela anmar-isgudiid eliega, egadga anmar-imakega swilidik anmar-imaksad. Adi, anmar ibmar-nueganbi imakdii guegar. </v>
<v b="TIT" c="2" v="15">Tito, weyob bega ibmar-soglesadba be sunmako, be dule-unao, gandikidba weyob be ibmar sogo. Mer dulemar ibgwensur-be-daked be imako. </v>
<v b="TIT" c="3" v="1">Tito, gwenadganga gannar be sogo, insamaloye: Dule-negsemamaid-urbaligwa be nanamaloye, dummagan-mamaid-urbaligwa be nanamaloye, amar-sogedba damaloye. Ibmar-nueganbi-imakegala, be guagwar gudii gumaloye. </v>
<v b="TIT" c="3" v="2">Mer dulemargi ichakwa sunmakmaloye, bur be bogidik gudiguo. Bur dulemargi binsaed-nikaa damaloye, bela dulemar-baigan-urbaligwadaed na be imakmaloye. </v>
<v b="TIT" c="3" v="3">Ar anmar epenne deyob binsaedsuli-gudii gusmogad, Bab-Dummadba ibmar-imaksuli-gudii gusmogad. Weyob anmar gudii gusad: Yardakles-gudii, ibmar-isgana-maiga-gudii, ibmar-isganagi-wergudii, ibmar-isganagi-binsadii, nobgudii, dulemarse-isdar-dakledii, degine, muchub-muchub-na-isdar-dakdii, anmar gusmalad. </v>
<v b="TIT" c="3" v="4">Ar Bab-Dummad-anmar-Abonoged-e-nued-dulemargi-binsaed-oyolenonigu, degine, bela e-sabgued dulemarse-oyolenonigu, </v>
<v b="TIT" c="3" v="5">Bab Dummad wile-anmar-daksadba anmar-abonononikid. Anmar ibmar-innikii-imaksadbarsulid. Bab-Dummad-Burba-Isligwaled-uksadba anmarga isgued-elinonikid, burba-dulad anmarga uknonikid. Deyob anmar-abonononikid. </v>
<v b="TIT" c="3" v="6">Anmar-Abonoged-Jesucristoʼba, Bab-Dummad anmarga E-Burba-Isligwaled unnitiba uknonikid. </v>
<v b="TIT" c="3" v="7">Bab-Dummad anmargi-nabir-binsamaidba, isgussuliyob anmar-daknonikid, degine, bensulidgi burba-geg-bergued-edarbediguega anmar-imaksad. </v>
<v b="TIT" c="3" v="8">Tito, we-Gayaburba, napiragwadid. We-Gayaburbagi nue-gandikidba dule-odurdaknai an be-abeged, adi, dulemar-Bab-Dummad-bensurmalad ibmar-nueganbi imakdigumalagar. We-ibmarmar, ibmar-nueganad, degine, dulemarga ibmar-nueganga gubalid. </v>
<v b="TIT" c="3" v="9">Ar ibmargi-binsa-ee-sunmaklemaladgi, dadgan-danimalad-igargi, mer be sunmakdii guo. Muchub-muchub-abin-abin-imakmaladgi, Moisés-Igar-Mesisadgi-abin-abin-urwemaladgi, mer be sunmakdii guo. Ar weyob sunmaklegedi, binsaledid, gwen ibmar-nueganga gusulid. </v>
<v b="TIT" c="3" v="10">Ar dule-wargwen sordamar-mamardiile, ese be goloed. Irbo-goledgi be-itosulile, a-dule be onogoed. </v>
<v b="TIT" c="3" v="11">Ar be wisid, we-dule-degidaedi, isgudiid, galagwensuli gudiid. Ar na e-daedbali, bato odurdakleged-igar ega megisdo. </v>
<v b="TIT" c="3" v="12">Artemas an bese barmidodibe, Tíquicoʼdibe. We-gwensak bese-modapile, be gwae anse Nicópolis-neggweburse-daged imako. Ar a-neggweburgi an dii-wied-niigi mai guoed. </v>
<v b="TIT" c="3" v="13">Dule-irwa-gwisgued-Zenas, degine, Apolos, amarga ibmar be ukmalo, adi, neggwebur-baidsik-nadmalar, melle ibmar-sate igarba nadapi gumalagar. </v>
<v b="TIT" c="3" v="14">Degine, anmar-sordamarmoga, ibmar-nuegan-imaked durdakmarmogoed, adi, dule-ibmarsurmaladga ibmar-nuegan-imakega, mer binsa Bab-Jesúsʼba nanadii gumalagar. </v>
<v b="TIT" c="3" v="15">Bela an-walik-bukmalad bega sogsimardo, bemarde nued sogeye. Dulemar-Jesúsʼgi-bensurmalad-anmar-sabmaladga be sogo, bemar nued sogeye. Bab-Dummad nued bemargi binsasun.</v>
<v b="PHM" c="1" v="1">Ani Pablo, Jesucristo-nuki-sunmakedba an esgaryagi mellesiid. Gwenad-Timoteo-anbo gwenad-sabesailad-Filemónʼse we-garda narmaksiid. We-gwenadde, anmarba-Jesús-igargi-arbamogadid. </v>
<v b="PHM" c="1" v="2">Anmar-bun-Cristoʼgi-gusad-Apiaʼye-nugadse anmar narmaksibalid. Degi, anmarba-arbaed-Arquipoʼse narmaksibalid. Deginbali, be-neggi Jesúsʼba-nanaimalad, anmar narmaksibalid: </v>
<v b="PHM" c="1" v="3">Anmar-Bab-Dummad anmar-baba, degi, anmar-Dummad-Jesucristo, bemargi nued binsamarsun, degi, ulubgi bogidik bemar-itogega imakbarsun. </v>
<v b="PHM" c="1" v="4">Filemón, an Bab-Dummadse-gorsiidgi an begi binsader, an gusgu Bab-Dummadga dog-nuedye sogdaed. </v>
<v b="PHM" c="1" v="5">Ar ade, an be-itoged bede Bab-Jesús, degi, eba-nanaimalad nue-sabye, degi, Bab-Jesúsʼgi be nue-bensulid nikabarye. </v>
<v b="PHM" c="1" v="6">Andi an bega Babse-goled, adi, Bab-Jesúsʼgi-bensulid-nikadgi be sunmakele, bela be igarmar-nuegan-mamaid-wisgusad, napiragwadba Cristo-sabedbali be odurdaksun. </v>
<v b="PHM" c="1" v="7">Be dulemar-nue-sabedba, anmar nue-weligwar itoged, degi, anmar-gwage nue-ogannolenonibalid. Gwenad, ar be-ulale, gwenadgan-Jesucristoʼgi-akananaimalad nue gwage gannalesmalad. </v>
<v b="PHM" c="1" v="8">A-ulale, an Cristo-nuggi, sunna an bega sabsur-ibmar-soge-wilubbinad, ibi be imakergebe. </v>
<v b="PHM" c="1" v="9">Degi-inigwele, an bur sabedgine bese egised. Ani Pablo, bato selebagus, deginbali, emi, Jesucristo-nuggi-sunmaked-ular, esgaryagi mellesiid. </v>
<v b="PHM" c="1" v="10">An wilesakwaa an-machi-Onésimo-ular, an bese egised. Onésimo, an wegi-esgaryagi-mellesiidgi an-machiga gunonikid. </v>
<v b="PHM" c="1" v="11">We-be-mai-Onésimo, iduardi, gwen ibmar-nuedga bega gussulid. Emigindi, bega, degi, anga, ibmar-nuedga gunonikid. </v>
<v b="PHM" c="1" v="12">We-Onésimo, gannar an bese barmisiid. Degisoggu, an-abinganaiyob we-dule be abingao. </v>
<v b="PHM" c="1" v="13">An Bab-Jesús-Gayaburba-Nuedgi-sunmakdiid-ular, esgaryagi-mellesiidgine, wegi an Onésimo obebiendo, adi, be-anar an-bendakegar. </v>
<v b="PHM" c="1" v="14">Degi-inigwele, be-ibmar-wissuli an yapa ibmar imakgusad. Adi, be-anga-ibmar-imaked an bega-ise-sogar-sogedba melle be imakegar. Bur be-itolegedba be anga ibmar imakegar. </v>
<v b="PHM" c="1" v="15">Emigi, be degisadegu Onésimo-abingaega, begi-sikwas wis bangusargebed. </v>
<v b="PHM" c="1" v="16">Mer maiyob bar be Onésimo-dako. Suli, aba bur bule be dakoed, gwenad-nue-sabedyob be abingaoed. Ar we-gwenad an bela-belad sabed, ar bedi bur bule nue-sabguergebed. Dule-yogasaaledyob be sabguosulid, Bab-Jesúsʼgi-be-gwenadyob be sabguoed. </v>
<v b="PHM" c="1" v="17">Degisoggu, be-sordayob be an-dakele, an-abinganaiyob be Onésimo-abingado. </v>
<v b="PHM" c="1" v="18">Be-ibe ibmar-oichosale, igi, begi mani-ganikile, an-nuggi be nasiko. </v>
<v b="PHM" c="1" v="19">Ani Pablo, an-sunnad an-argangi an bega narmaksiid, an-sunnad an bela be-bennukoed. Ar an napiragwadgi an bega soged, be angi mani gaewilubsulinad. Ar emi be gudiidi, be-sunnad be angi mani-ganikidyob gudimogad. </v>
<v b="PHM" c="1" v="20">Eye, gwenad, Bab-Jesús-nuki an begi ibmar-nued nikusana gadin. Anmar Bab-Jesúsʼgi-gwenad-guedgi, be an-gwage ogannoge. </v>
<v b="PHM" c="1" v="21">An-bega-ibmar-sogedba-be-ibsaoedi, an begi-bensulidba, an bega garda narmaksiid. Ar an nue-wisid, an bese-ibmar-egisnaidba bur bule be ibmar imakoed. </v>
<v b="PHM" c="1" v="22">Deginbali, an-megoed be anga guagwar sio. Ar an wisid, bemar anga-Bab-Dummadse-goled-ular, Bab-Dummad nabir an bemarse-ataknaega, an-imakoed. </v>
<v b="PHM" c="1" v="23">Epafras, Cristo-Jesús-nug-ular, anbo-esgaryagi-mellesiid bega sogdo, bede nued sogeye. </v>
<v b="PHM" c="1" v="24">Deginbali, Marcos, Aristarco, Demas, Lucas, wemar anba-arbamaladi, bega sogsimarmogad, bede nued sogeye. </v>
<v b="PHM" c="1" v="25">Anmar-Bab-Jesucristo be-burbagi nued binsasun. Be itomargua.</v>
<v b="HEB" c="1" v="1">Bab-Dummad, dikasurgus na E-gayaburba-barsogmaladba akar-akar anmar-babganga sunmakdanikid. </v>
<v b="HEB" c="1" v="2">Emisgwasaardi, Bab-Dummad na e-Machiba anmarga sunmaksad. Bab-Dummad bela ibmar na e-Machigadga-guega imaksad, degine, na e-Machiba bela napneg-naid, degine, nibneg-naid nasiksabalid. </v>
<v b="HEB" c="1" v="3">Bab-Dummad-e-Machi Bab-Dummad-gangued-yeerdakleged nikamogad. Bela Bab-Dummadga-guedi, E-Machi deyob gumogad. Degine, Bab-Dummad-Machi na e-gayaburba-gandik-nikadba, bela ibmar semaid. Bab-Dummad-Machi anmar-isgued-uruknonigu, nibneggi Bab-Dummad-ologana-argan-nuedsik sigidapsunnad. </v>
<v b="HEB" c="1" v="4">Bab-Dummad-Machi, baliwiturmarba bur dule-dummadga gunonikid, ar ade, gusgu baliwiturmarba bur nug-dummarba-nika danikid. </v>
<v b="HEB" c="1" v="5">Ar bipisaale Bab-Dummad baliwitur-gwensakga gwen weyob sogsasulid: “Be an-machi gued, emi-ibagi, an be-babga gunonikid.” Salmo 2:7 Deginbali, Bab-Dummad baliwitur-gwensakga gwen sogsasurbalid: “Ani an be-babga guoed. Bee be, an-machiga gumogoed.” </v>
<v b="HEB" c="1" v="6">Bab-Dummad na e-Machi-wargwenna-gued we-napnegse-odenonigu, a-nikdi sogsagusad: “Bela Bab-Dummad-baliwiturmar we-dule-nug odummomarsun.” </v>
<v b="HEB" c="1" v="7">Baliwiturmargindi, Bab-Dummad sogsagusad: “Bab-Dummad, e-baliwiturmar burwayob imaked, degi, e-maigandi, soo-gwabunye-gwichiyob imakbalid.” </v>
<v b="HEB" c="1" v="8">Bab-Dummad, na e-Machinikdi soged: “Bab-Dummad, be-negsemaid degisadeguoed. Be-negsemaid igar-maidba be imaked. </v>
<v b="HEB" c="1" v="9">Igar-innikigwad-imaked be yeer-itodaed, igar-isganadi be isdar-daked. A-ulale, Bab-Dummad be-Bab-Dummadi, be-aimar-baiganba be-susad. Be-Bab-Dummad, ina-wawadikidgi be-wawamaksad, weligwar-ito be-imaksad.” </v>
<v b="HEB" c="1" v="10">Degine, Bab-Dummad e-Machinik sogbalid: “Be, Dule-Dummad, we-napneg-naid gebesailaunni be nasiksad. Degi, nibneg-naid be-argangi be nasiksabalid. </v>
<v b="HEB" c="1" v="11">We-napnegdina berguoed, nibnegmoga bergumogoed. Bedina berguosulid. Igi mormar serguddae, deyobi, bela nibneg, degi, napneg, sergudoed. </v>
<v b="HEB" c="1" v="12">Be dule-mor-dummad-obipirmakeyobi we-napneg, nibneg imakoed. Degine, dule mor-baid-ogwaeyobi, be we-napneg, nibneg be ogwamogoed. Ar bedi gwen gwagmaisulid, be-birgamardi gwen berguosulid.” </v>
<v b="HEB" c="1" v="13">Ar bipisaale Bab-Dummad baliwitur-gwensakga gwen weyob sogsasulid: “An argan-nuedsik be sige, be-isdarmalad an bela ogalakuedse be sige.” </v>
<v b="HEB" c="1" v="14">Bela baliwiturmar-Bab-Dummadga-arbamaladi, burbaled gumalad. Bab-Dummad dulemar-abonolemaloed-bendakega, a-baliwiturmar barmialid. </v>
<v b="HEB" c="2" v="1">Bab-Machi baliwiturmarba bur dule-dummadsoggu, a-ulale, anmar nue-ibmar-itosmaladgi nue-alakwaa nagumalargebed. Adi, melle anmar Bab-Machi-e-Igar-Nuedgi bangumai gumalagar. </v>
<v b="HEB" c="2" v="2">Ar epenne gayaburba baliwiturba-soglesad, napiragwadid. A-ulale, dulemar-isgusad, Bab-Dummadba ibsassurmalad, napiragwadba odurdaklemai gusdo. </v>
<v b="HEB" c="2" v="3">Degisoggu, we-abonoleged-dummad an baisur dakmalale, ¿igi anmarde sabsur-odurdaklegedgi wakinmalosunna? Geg anmar wakinmalad. We-abonoleged gebegi Bab-Jesús-inse sogsagusad, geb we-gayaburba-itosmaladi, anmarga sogsamarmogad, we napiraye. </v>
<v b="HEB" c="2" v="4">Degine, Bab-Dummad anmarga na oyosad, ibmar-wilubgan-imaklegedgi, dule-geger-ibmar-daked-imaklegedgi, degine, ibmar-dakledisurmalad-akar-akar-imaklegedgi, degi, e-Bab-Burba-Isligwaled na e-sogedba gurgin-burbarmalad-nuegan-uksadgi, anmarga oyosad. </v>
<v b="HEB" c="2" v="5">Napneg-binid-danikoedgi an sunmakdanimaladgi, Bab-Dummad a-napneg-seega gwen baliwiturmar-nug-imaksasulid. </v>
<v b="HEB" c="2" v="6">Dule-gwensak Bab-Dummad-Gardagi sogsagusad: “¿Wede, dule ibusunna, egi be binsanonigu? ¿Wede, dule ibusunna, be akwenonigu? </v>
<v b="HEB" c="2" v="7">Ar dule baliwiturmarba wis yaisaale be imaksad. Napneggi, dummadga-guega, gangued-yeerdakleged bela-bela-nikuega be nug-imaksad. Degi, nug-dummarba-nikuega be imaksabalid. Bela e-argan-yaurgi ibmar-obinnilesad-akwega be we-dule imaksabalid. </v>
<v b="HEB" c="2" v="8">Bela ibmarmar-bukwad dule-urbaligwa be urbisad.” Salmo 8:4-6 Bela-ibmarmar dule-urba-ambikusgua, gwen ibsoggwensaar dule-urba ambikussurdeeye soglesulid. Degi-inigwele, emi amba deyob daklesulid. </v>
<v b="HEB" c="2" v="9">Jesús dulega-gunonikidba, baliwiturba wis yaisaar gusad. Emisgindina, anmar Jesús daked e-burgwisadbali, Bab-Dummad ega gangued-yeerdakleged uksa, degi, nug-dummarba-nikuega imaksabali. Deyobi, Bab-Dummad dulemargi-nabir-binsaedba burgwedgi naibid-dummad-itogega Jesús-imaksad, adi, bela dulemar-anar burgwegar. </v>
<v b="HEB" c="2" v="10">Bab-Dummad deyob Jesúsʼgi-imaksadi, ega ibnuedid. Ar Bab-Dummadgi bela ibmar danikid, degi, bela ibmar Bab-Dummadgad gubalid. Degisoggu, Bab-Dummad na e-gangued-yeerdakleged e-mimmigan-eba-nikumogaga, imaksad. Bab-Dummad, Abonoged-Dule-wilegega imaksad, adi, ibmar-naibid-imaksadba, nabir dulemar-abonogedga guegar. </v>
<v b="HEB" c="2" v="11">Ar dule-gwage-swilidik-saedi, degine, dule-gwage-swilidik-guedi, ar ebobela bab-wargwengi danikid. A-ulale, Jesucristo bingesuli, dule-eba-nanaimaladse, an-gwenadye goled. </v>
<v b="HEB" c="2" v="12">Jesús, Bab-Dummadga soged: “An-gwenadganga an begi sunmakoed, an-gwenadgan-danar-ambikued-abargine, namakedgine an be-nug-odummogoed.” </v>
<v b="HEB" c="2" v="13">Deginbali, Jesús sogbalid: “Andi, Bab-Dummadgi benguosulid.” Isaías 8:17 Degi, sogbalid: “Wegi an Bab-Dummad-mimmigan-anga-uksadmala an gudiid.” </v>
<v b="HEB" c="2" v="14">We-mimmigan-sanar-gwalulemaladyobi, we-Jesús, sanar gwalulesmogad. Adi, na e-burgwisadgi burgwed-igar-semaid-e-dummad obelogegar. We-burgwed-e-dummadde, nia-sailad-Satanásʼye nugad. </v>
<v b="HEB" c="2" v="15">Jesús e-burgwisadba burgwed-dobedba-wiledimalad, onosad. </v>
<v b="HEB" c="2" v="16">Ar Jesús baliwitur-bendakega nonisulid. Jesús, Abraham-wagan-bendakega nonikid. </v>
<v b="HEB" c="2" v="17">Degisoggu, a-ulale, Jesús e-gwenadmar-sunnaa gunonikid. Adi, dulemar-nue-wiledakdii guegar, degi, Bab-Dummad-asabin dule-irwa-Bab-Dummadse-goled-bur-dummad gwen galakussuli guegar. Jesús deyob gunonikid, adi, dulemar-isgudimalad-e-isgued, na e-burgwisadgi ega eliegar. </v>
<v b="HEB" c="2" v="18">Ar Jesús na e-sunnad wilubdakledigusadgi-wilessoggu, a-ulale, sunna wilubdaklegedgi dulemar-bendakmosunnad. </v>
<v b="HEB" c="3" v="1">Degisoggu, gwenadgan, bemar Jesucristoʼgi-akananaimalad, Bab-Dummad bemarse gochamarmogad. Be weyob Jesús-dakmaloed: We-Cristo-Jesús, Bab-Dummad-e-sapin-bur-dummad gued. Degi, anmarga-igar-nabosadgi anmar-irwa-Bab-Dummadse-goled-bur-dummadga gubalid. </v>
<v b="HEB" c="3" v="2">Igi Moisés, Bab-Dummad-negyagi-bukmalad-abargi gwen galakussuli-arbasgusa, deyobi, Jesús dule-e-nug-imaksadga nuekwaa arbasmogad, gwen galakussuli gusad. </v>
<v b="HEB" c="3" v="3">We-Jesús, Moisésʼba bur bule nug-odummolesad, ar igi dule-neg-sobedi, negsobsadba bur bule e-nug-odummolege, deyob Jesús-nug bur bule odummolesmogad. </v>
<v b="HEB" c="3" v="4">Ar bela-negmar e-sobed nikad. Ar ibmarmar-imaklesadi, bela Bab-Dummad imaksad. </v>
<v b="HEB" c="3" v="5">Moisés, Bab-Dummad-e-mai, yoedse Bab-Dummad-ibmar-sogoed-e-wilubganga-guega gwen galakussuli Bab-Dummad-neg-yagi arbadii gusad. </v>
<v b="HEB" c="3" v="6">Ar Bab-Dummad-Machi-Cristoʼdi, gwen galakussuli na e-neg-yaurga nanadii gusad. We-neg-obaredi, we, anmardo. Ar anmar Bab-Dummad-ibmar-ukoye-sogsadi, nue an abingasmalale, degi, anmar galakussuli edarbedii gusmalale, anmar egadga gumaloed. </v>
<v b="HEB" c="3" v="7">A-ulale, Bab-Burba-Isligwaled-sogedyob be imakmalo: “Emi-ibagi Bab-Dummad-gayaburba be itomalale, </v>
<v b="HEB" c="3" v="8">melle be-dadgan Bab-Dummadgi gwisgus-gusmaladyob, bur bule burgumalo. Deun, be-dadgan nega-dulesulidganbali Bab-Dummad-wilubdakdii nanasmalad. </v>
<v b="HEB" c="3" v="9">Deun agine, be-dadgan birga-dulabo (40) amba an-ibmar-imaksad-daksamar-inigwele, an-wilubdaksa gusmalad, an-urwega an-imaksa gusmalad. </v>
<v b="HEB" c="3" v="10">A-ulale, a-dulemarse an ulud-gusad, an ega sogsa gusad: ‘Bemar gusgu gwagegi ibmar-isgana-saedginbi-binsamaladid. Degi, an-Igar-Maidba bemar gwen nanadisurmalad.’ </v>
<v b="HEB" c="3" v="11">Degisoggu, an sae-itogedgine, an weyob ise-sogar sogsa gusad: ¡An-obunnogedgi bemar bipisaale gwen obunnogosurmarye!” </v>
<v b="HEB" c="3" v="12">Gwenadgan, nue salakarmar. Melle be Bab-Dummad-Dula-Maidgi bangumalo. Melle be-gwagegi-isdar-binsaedba Bab-Dummadgi bengumalo. </v>
<v b="HEB" c="3" v="13">Bur bane-bane na be ogannodii imakmar, emi amba soglenaidgi, emi-ibaginye, adi, melle bemar-isguedse-yardakleged-ular, uayasuli guegar. </v>
<v b="HEB" c="3" v="14">Ar anmar gebesaila igi Cristoʼgi bengussuligusa, deyob anmar degisadegu berguedse egi bengusuli guele, Cristoʼba ibmar nikumogoed. </v>
<v b="HEB" c="3" v="15">Anmarga sognaid: “Emi-ibagi Bab-Dummad-gayaburba be itomalale, melle be-dadgan Bab-Dummadgi gwisgus-gusmaladyob, bur bule burgumalo.” </v>
<v b="HEB" c="3" v="16">¿Ar doamar Bab-Dummad-itosmargu, egi gwisgus gusmarsunna? ¿Ar Egipto-yargi bela Moisés-dulemar-onosad Bab-Dummadgi gwisgus gusmarsursi? </v>
<v b="HEB" c="3" v="17">¿Bab-Dummad doamarse birga-dulabo (40) urwedii gussunna? ¿Dule-isgusmaladsesursi? Ar amar nega-dulesulidganbali bela burgwisgusmalad. </v>
<v b="HEB" c="3" v="18">¿Ar doamarga Bab-Dummad sogsagusa, bemar Canaán-yargi obunnomai guosurmarye? Dule-uayasuligusmaladga deyob sogsagusad. </v>
<v b="HEB" c="3" v="19">Anmar daksundo, amala Bab-Dummad-bengusmalad-ulale, obunnoged-yarse dogsasurmalad. </v>
<v b="HEB" c="4" v="1">Bab-Dummad sogsad, an-obunnogedgi be obunnomaloye. Deyob-anmarga-sogsadyob amba igar anmarga-maisoggu, nue salakarmar, abakalegi bemar gwenna-gwenna a-obunnogedgi obunnoarsurmalale. </v>
<v b="HEB" c="4" v="2">We-Gayaburba-Nued anmarga soglesadyob anmar-dadganga soglesmoganad. A-gayaburba-nued-itosmar-inigwele, gwen bendaklessurmalad. Ar ade, itosmargu, Bab-Dummad-bengusmalad. </v>
<v b="HEB" c="4" v="3">Ar Bab-Dummad egi-bengusmaladga sogsagusad: “Degisoggu, an sae-itogedgine, an weyob ise-sogar sogsa gusad: ¡An-obunnogedgi bemar bipisaale gwen obunnogosurmarye!” Salmo 95:11 Ar anmardi Bab-Dummad-bengussurmarsoggu, a-ular, anmardi Bab-Dummad-obunnogedgi obunnomarsunnoed. Ar Bab-Dummad napneg-nasiksagu, bato bela ibmar-imaksad. </v>
<v b="HEB" c="4" v="4">Ar Bab-Dummad-Gardagi obunnoged-ibagi weyob sognaid: “Ibagugled-nagunonigu (7), Bab-Dummad obunnosad, bar arbassulid.” </v>
<v b="HEB" c="4" v="5">Bab-Dummad-Garda-sogedyob gannar an sogbardo, Bab-Dummad sogye: “¡An-obunnogedgi bemar bipisaale gwen obunnogosurmarye!” </v>
<v b="HEB" c="4" v="6">Anmar-dadgan gayaburba-nued-itosmar-inigwele, Bab-Dummad-sogedba ibmar imaksasurmalad. Agala, gwen obunnogedse dogsasurmalad. Degi-inigwele, baigandi amba bukidar Bab-Dummad-obunnogedgi sunna obunnodamarsundo. </v>
<v b="HEB" c="4" v="7">A-ular, Bab-Dummad gannar iba nasiknonikid, soged: “Emi-ibaginye.” Dikasurgus deyob-sogsad, emidi, Davidʼbali anmarga sognaid: “Emi-ibagi Bab-Dummad-Gayaburba be itomalale, melle be-dadgan Bab-Dummadgi gwisgus-gusmaladyob, bur bule burgumalo.” </v>
<v b="HEB" c="4" v="8">Ar Josué anmar-dadgan obunnogega-imaksana, Bab-Dummad a-sorbali, bar obunnoged-baidgi sunmaksasulinad. </v>
<v b="HEB" c="4" v="9">Degisoggu, Babba-nanaimalad obunnoged-baid ega nue-maisunnad. </v>
<v b="HEB" c="4" v="10">Ar dule Bab-Dummad-obunnogedgi obunnosale, na e-arbaedgi obunnomogad. Ar igi Bab-Dummad e-arbasad-sorba obunnosmoga, deyobi, obunnomogad. </v>
<v b="HEB" c="4" v="11">Degisoggu, a-obunnogedgi anmar obunnomogagala, nue-alamaknai imakmarsun, adi, melle anmar uayasuli anmar-dadgan-gusadyob gumarmogagar. </v>
<v b="HEB" c="4" v="12">Ar Bab-Dummad-Gayaburba dulasailad, degi, gannarbabalid. We-Gayaburba, es-suid-nugar-darbogwadba bur bule dogbalid. Dogedi, san-burbaginse-bakar, doged, anmar-burbase amba dogbalid. Yokormar-gwadilenaidse, degi, galagan-e-nisse-bakar, doged. Deginbali, dule-binsaed, e-gwage-ibmar-imakbied bela mag dakbalid. </v>
<v b="HEB" c="4" v="13">Bela-ibmar-obinnilesadi, Bab-Dummadgi dukunaisulid, bela e-asabin magar-daklenaidbiid. Anmar-Bab-Dummadga-ibmar-sogoedgi, ibmar dukunaisulid. </v>
<v b="HEB" c="4" v="14">Jesús, Bab-Dummad-Machi dule-irwa-Bab-Dummadse-goled-bur-dummad nibnegse dogsad. Agala, anmar Jesúsʼgi-bensulidgi gatik-akanai gumarsun. </v>
<v b="HEB" c="4" v="15">Ar anmar-irwa-Bab-Dummadse-goled-bur-dummad anmar-sunna wilubdaklesmogad, degite, gwen isgussulid, a-ular, anmar-nollo-itogedgi nabir wile anmar-daksunnad. </v>
<v b="HEB" c="4" v="16">Degisoggu, anmar Bab-Dummad-dulemar-sabgumaid-e-ologanase bensulidba walikgumarsun. Adi, Bab-Dummad wile-anmar-dakega, degi, bonigan-abargi anmar-bendake-wilubsulinadgi anmar-bendakegar. </v>
<v b="HEB" c="5" v="1">Ar bela dule-irwa-Bab-Dummadse-gormalad-bur-dummagan-megismalad dulemar-abargi sules daed. Sulegogua, dulemar-irwa Bab-Dummad-asabin gwisguega, Bab-Dummadga ibmar-ukleged ukega, degine, dulemar-isgued-ular Bab-Dummadga-ibmar-ogumakar-ukleged-ukega nugsalesdaed. </v>
<v b="HEB" c="5" v="2">Adi, mer mesagwar dulemar-ibmar-wissurmalad-imakega, degi, dulemar-igar-nuedgi-bangudmalad-imakegar. Ar ade, na e-sunna nolloo gumogad, sunna isgumogad. </v>
<v b="HEB" c="5" v="3">A-ulale, na e-isgued-ular, degi, dulemar-isgued-ular, Bab-Dummadga-ibmar-ukleged ukmogargebed. </v>
<v b="HEB" c="5" v="4">Dule na-dukin geg wargwengi dule-irwa-Bab-Dummadse-goled-bur-dummadga na nugsaed. Unnila Bab-Dummad ese golergebed, igi-Bab-Dummad Aarónʼse gocha-gusmoga, deyobi, ese gormogargebed. </v>
<v b="HEB" c="5" v="5">Ar Cristoʼmoga na-dukin dule-irwa-Bab-Dummadse-goled-bur-dummadga nug-imaksasurmogad. Bab-Dummadi Jesús-nug-imaksad. Bab-Dummad ega sogsagusad: “Be an-machi gued, emi-ibagi, an be-babga gunonikid.” </v>
<v b="HEB" c="5" v="6">Ar Bab-Dummad-Gardagi narmakar naibalid: “Be, Bab-Dummad-asabin Dule-Irwa-Gwisgued-Dummad-Degisadeguadid. Igi Melquisedec maigusa, deyob be gumogad.” </v>
<v b="HEB" c="5" v="7">Cristo we-napneggi-gudigusgu, Bab-Dummad-nabir-burgwedgi-e-ollor-imakedse ibyanis-abalagi ise-wilegar binnasuli-gordii gusad. Bab-Dummad we-Cristo-ese-binnasur-gochad itosad. Ar Bab-Dummad, Cristo eba-nue-uaya-nika-nanadigusadba itosad. </v>
<v b="HEB" c="5" v="8">Ar Cristo Bab-Dummad-Machi-inigwele, na nue-wilesadbali, Bab-Dummadba-ibsaed durdaksad. </v>
<v b="HEB" c="5" v="9">Agi nue-durdaksasoggu, bela dulemar-eba-ibsaedga abonoleged-degisadeguad-ibedga gunonisunnad. </v>
<v b="HEB" c="5" v="10">Geb Bab-Dummad sognonisunnad, Melquisedecʼyob be dule-irwa-Bab-Dummadse-goled-bur-dummadga an be-nug imaksunye. </v>
<v b="HEB" c="5" v="11">We-igargangine, bukidar anmar egi sunmaked-nika-inigwele, nuegwadsun bela bega sogegala, dutusulid, ar ade, bemar amba nue-aku itomalad. </v>
<v b="HEB" c="5" v="12">Ar bemar bato dikasurgus odurdaked-sailaga gusawilubmalanad. Emigindi, amba bemarga gannar Bab-Dummad-Gayaburba-onodedgi ibgwensuli-durdaklemaladgi bega sunmaked be abemalad. Ar bemar deyob gunonisoggu, amba bemar nunis gobergebed, ar geg be amba san gunmalad. </v>
<v b="HEB" c="5" v="13">Ar dule amba nunis-gobnaile, amba Bab-Dummad-Gayaburba-napiragwad nue-wissulid. Ar ade, amba Bab-Dummadgi mimmiga gued. </v>
<v b="HEB" c="5" v="14">Ar san-gunmaladdi bato wedi dule-nue-Bab-Dummad-igargi-nasgumaimaladgadid. Ar dule-magasar-ibmar-itogedgadid, igid igar-nuedi, igid igar-isganabali. </v>
<v b="HEB" c="6" v="1">Degisoggu, anmar Cristo-igargi-gebe-onoleddaed-odurdaklemaladgi mer bar egi naigu gumarsun. Nasgumarsun. Mer bar we-igargebe-odurdaklemaladgi gannar-gannar sunmaknai be gumarsun: Bab-Jesúsʼba-naigued-igargi, napneg-igargan-burgwedse-dule-semaid-igargi, Bab-Dummadgi-bensuli-gued-igargi, </v>
<v b="HEB" c="6" v="2">Bab-diigi-ogleged-igargi, dulemar-nugsaega egi-argan-mesed-igargi, dulemar-burgwisad-gannar-durgued-igargi, degisadegu-sabsur-odurdaklegoed-igargi, We-igarmargi mer bar gannar-gannar sunmakmarsun. </v>
<v b="HEB" c="6" v="3">Gannar-gannar we-igargangi an bemar-odurdakbisulid, bur an bemar-odurdakbied yoo amba bemar ibmar-durdakmaladgi. Ar Bab-Dummad deyob anga igar-uksale, ar deyob an bemar-odurdakmalodo. </v>
<v b="HEB" c="6" v="4">Ar irgwenna dulemar-Bab-Igar-abingasgusmalad, Bab-Dummad-dulemarga-ibmar-uked-abingasmalad, degi, Bab-Dummad-Burba-Isligwaled-nikusmalad. </v>
<v b="HEB" c="6" v="5">Bab-Dummad-Gayaburbagi-nanadigusmalad, degi, yoedse-ibmarmar-guoed-e-gangued-itosgusmalad. </v>
<v b="HEB" c="6" v="6">We-dulemar, Bab-Jesús-metele, gannar Jesúsʼse aibirye-sogele, gege gannar bar aibired. Ar degiile, gannar Bab-Dummad-Machi-Jesús-nakrusgi-bioknaido, degi, dulemar-asabin egi dodonaido. </v>
<v b="HEB" c="6" v="7">Ar dii bali-bali-wiedbali, napa nue-dii gobed. Degidbali, a-napa dule-ibmar-digedga, gagan-nuegan-nabir-gullemalad nue-sanmakega imaked. Bab-Dummadi, a-napagi nued binsaed. </v>
<v b="HEB" c="6" v="8">Ar we-napagi ikomar-ainiele, gagan-isganamar-ainiele, gwen nabirsurdo. Bab-Dummadse ukabsaleged bato ega danido, geb we-nainu unni-ogumakleged edarbenai guoed. </v>
<v b="HEB" c="6" v="9">Gwenadgan-sabesailamalad, ar anmar weyob sunmakmar-inigwele, anmardi nue-wismalad, bemargardi ibmar-nuegan danikoed. A-ibmardi, abonoleged-igalad. </v>
<v b="HEB" c="6" v="10">Ar Bab-Dummad dule-innikidaedsoggu, ega-be-ibmar-imaksad geg ieged. Degi, be Jesucristoʼgi-akananaimaladga-ibmar-imaksagu, Bab-Dummad-nug-sabguedba-be-imaksadi, Bab-Dummad geg ieged. </v>
<v b="HEB" c="6" v="11">Degi-inigwele, anmar abedo, bemar na wala-walagwen ibmar-nued-imakdii degisadegu na be-burgwedse imaked. Adi, bemar ibmar-bensulidgi-edarbediid nue-abingamalagar. </v>
<v b="HEB" c="6" v="12">Melle be wiegalaga gumar. Bur be dule-Bab-Dummad-bensuli-gudidimaladba, degi, gwae-gwaesulidgi Bab-ibmar-ukoye-sogsad-abingasmaladba, be damarmosun. </v>
<v b="HEB" c="6" v="13">Bab-Dummad Abrahamʼga ise-sogar-sogsagusgu, an bega-ibmar-ukoye, dule-baid eba-bur-dummad-satesoggu, na dukin Bab-Dummad e-nuggi napiragwadgi sognaigusad. </v>
<v b="HEB" c="6" v="14">Deun, sogsad gusad: “Napira an bega soged, an bela-bela ise-nued begi binsaoed. Be-wagan bela-bela-mergu an imakoed.” </v>
<v b="HEB" c="6" v="15">Abraham we-ega-ibmar-soglesad gwae-gwae abessursoggu, Bab-Dummad-ega-ibmar-ukoye-sogsad abinganonisunnad. </v>
<v b="HEB" c="6" v="16">Ar dulemar napiragwadgi ise-sogar-ibmar-sogegala, dule-eba-bur-nug-nikad-nuggi imakdamalad. Ise-sogar-soglegedbi unnigualed, ibmar-baid-bar-niksulid, yog berguardaed. </v>
<v b="HEB" c="6" v="17">A-ulale, Bab-Dummad, Abrahamʼga-ibmar-ukoye-sogsad, Abraham-waganga-nue-oyogegala, ede, ibmar-soged-geg-bar-ogwaye, degi, we-ibmar-sogsad-napiraye-sogegala, na dukin e-nuggi-napiragwadgi ise-sogar-imaknonikid, an imakedseye. </v>
<v b="HEB" c="6" v="18">Yoedse-ibmar-imakoye-sogsadba, degi, ise-sogar-sogsadba, imaksad. We-ibmar-sogbogwad-geg-gwagedgi, Bab-Dummad sogsad. Degisoggu Bab-Dummad geg gakansaed. Bab-Dummad-anmar-edarbed-abediidgi anmar-gwage nue ogannosmarsunnad. </v>
<v b="HEB" c="6" v="19">Igi esnas ur-gasa naidae deyobi, anmar-bensurmalad-edarbediid, anmar-sanburba Bab-Dummadgi nai gumogoed. Degisoggu, sunna anmar Bab-Dummadse dogsunnad, igi dule-irwa-Bab-Dummadse-gormalad-bur-dummad Bab-Dummadse-goled-neggi-mor-naid-yaba dogdae, deyob anmar nabir dogmarmogad. </v>
<v b="HEB" c="6" v="20">A-negse Jesús, e-inse anmar-idu dogsad. Adi, anmarga igar egaegar. Agi Melquisedecʼyob dule-irwa-Bab-Dummadse-goled-bur-dummadga degisadegu gunonikid. </v>
<v b="HEB" c="7" v="1">Ar we-Melquisedec, neggwebur-Salemʼye-nugad-e-reyd, dule-irwa-Bab-Dummad-Bur-Biriginedse-goledid. Abraham reymar-baid-ebo ulusadgi-nakwisdanigua, we-Melquisedec Abraham-abin noargusad. Geb agi Melquisedec ega sogsagusad: “Bab-Dummad begi nued-binsasun.” </v>
<v b="HEB" c="7" v="2">Geb degine, Abraham bela ulusadgi-ibmar-amisadi sogambe-gued-gwensak (10%) Melquisedecʼga uksad. Melquisedec-nug sogleged: “Rey-Igar-Innikii-Imakedye,” degine, Salem-E-Reyye-soglebalidi, sogledo: “Rey-Gwage-Bogidikidye.” </v>
<v b="HEB" c="7" v="3">Dule wissulid doa Melquisedec-e-baba, degine, doa e-nana, deginbali, doa e-dadganbali, dule gwen wissurmalad. Deginbali, Melquisedec-gwalulesad, degine, e-burgwisad dulemar gwen wissurmarbalid. A-ulale, Bab-Dummad-Machiyobi gumosundo, dule-irwa-Bab-Dummadse-goled degisadeguad-dulesundo. </v>
<v b="HEB" c="7" v="4">Nue be itomalana, we-Melquisedecʼde bule-dumma-be-itosunna. Anmar-dad-Abraham dule-dummadye-soged, reymar-baigan-ebo-ulusad-ibe-ibmar-susadi, sogambe-gued-gwensak (10%) Bab-Dummadga-ukleged Melquisedecʼga uksad. </v>
<v b="HEB" c="7" v="5">Emigindi, nabir. Leví-e-wagan dule-irwa-Babse-goledga nugsalesmalad. Amarga igar maid, sogambe-gued-gwensak (10%) neggwebur-ibmar-Babga-ukedi, ega-uklegoye. We sogleged, e-gwenadgan ega ukoye. Ar e-gwenadgan amba Abrahamʼgi-danimarmo-inigwer, ega ukergebed. </v>
<v b="HEB" c="7" v="6">Ar Melquisedecʼdi Levíʼgi-danisur-inigwele, sogambe-gued-gwensak (10%) Bab-Dummadga-ukleged Abraham-annik susa gusad. Degine, Melquisedec Abrahamʼga sogsagusad, Bab-Dummad nued begi binsasunye. We-Abrahamʼgi, Bab-Dummad ibmar-nuegan-imakoye sogsagusad. </v>
<v b="HEB" c="7" v="7">Dule-soged Bab-Dummad-begi-nued-binsasunye, we-dule, dule-baidga-sognaidba, bur dummadid. </v>
<v b="HEB" c="7" v="8">Leví-wagan-abargi dulemar-ibmar-sogambe-gwensak (10%) Babga-ukleged-suedi, wedi, burgwemaladid. Melquisedecʼnikdi amba dula-gudiiyob Bab-Dummad-Garda egi sunmaked. </v>
<v b="HEB" c="7" v="9">Weyob soglegeyobsundo, Abraham deun Melquisedecʼga ibmar-sogambegid-gwensak-Babga-uklegedi (10%) uksagusgu, dule-irwa-Babse-gormalad-Leví-wagan ibmar-sogambegid-gwensak-Babga-ukleged-abingamaladi (10%), uksamarmoye. </v>
<v b="HEB" c="7" v="10">Melquisedec Abraham-abin noargusgu, deunni, Leví e-dad-Abrahamʼgi burbar oyolenaid. </v>
<v b="HEB" c="7" v="11">Bab-Dummad Israel-dulemarga Moisés-Igar-Maid uksagusad. Leví-wagan-dule-irwa-Babse-gormalad Moisés-Igar-Maidgi dulemar-odurdaksagusmalad. Wemar, nabir dule-inniki-nanaega-imakena, ¿ar ibiga bar dule-irwa-Bab-Dummadse-goled-Melquisedecʼyobid, bar abelegoensunna? Emigindi, dule-irwa-Bab-Dummadse-goledga-guega Aarón-wagansulid sulenonikid. </v>
<v b="HEB" c="7" v="12">Ar dule-irwa-Bab-Dummadse-goled ogwalenonikile, igar-maid amba ogwalemogargebed. </v>
<v b="HEB" c="7" v="13">We anmar-Dummad-Jesúsʼgi, Bab-Dummad-Garda sunmaked. We-dule Leví-e-wagwasulid, dule-baid e-dadad. Jesús-dadgan-e-wagandi dule-irwa-Bab-Dummadga-ibmar-ogumakar-ukleged-ailagi arbadisurmalad. </v>
<v b="HEB" c="7" v="14">Ar anmar wisid, anmar-Dummad-Jesús, Judá-e-wagwad, a-anagangi nonikid. Moisés, Judá-wagangindi gwen sogsasurgusad, we-dulemar dule-irwa-Bab-Dummadse-goledga gumaloye. </v>
<v b="HEB" c="7" v="15">Ar dule-irwa-Bab-Dummadse-goled-gwapid, Melquisedecʼyobid nonikile, we anmarse ise-nue-sogar oyolenaibarsundo. </v>
<v b="HEB" c="7" v="16">We-dule-danikidi, Moisés-Igar-Uksadba Leví-wagangi gwen danisurye. We-Cristo na gusgu-e-gangued-nikadba, geg-san-burba-bergued-nikadba danikid. </v>
<v b="HEB" c="7" v="17">Cristoʼgine, weyob Bab-Dummad-Gardagi sunmaknaid: “Be, Bab-Dummad-asabin Dule-Irwa-Gwisgued-Dummad-Degisadeguadid. Igi Melquisedec maigusa, deyob be gumogad.” </v>
<v b="HEB" c="7" v="18">Ar idu-igar-maid nollosoggu, degi, geg igarga gubarsoggu, a-ulale, we-igar osulolenonisunnad. </v>
<v b="HEB" c="7" v="19">Ar Moisés-Igar-Maid isguedgi-mer-bar-nanaega gwen dule-bendaksasulid. Igar-binidgindi, anmar ibmar-nue-bensulidgi edarbedimarsunnad. Abali, emigindi, anmar sunna Bab-Dummadse warmakmarsunnad. </v>
<v b="HEB" c="7" v="20">We-igar-uklesadi, Bab-Dummad ise-sogar-sogsadba na-oyosad, we napiraye. Baid-dule-irwa-Babse-gormalad-baigandi, ise-sogar-soglessulidba nugsalesmalad. </v>
<v b="HEB" c="7" v="21">Ar we-Dummad-Jesúsʼgardi, ise-sogar-ega-soglesadgi dule-irwa-Babse-goledga gunonikid. Bab-Dummad ega sogsagusad: “An-ibmar-ise-sogar-sogsad, bar an ogwaosurye. Be, Bab-Dummad-asabin Dule-Irwa-Gwisgued-Dummad-Degisadeguadid. Igi Melquisedec maigusa, deyob be gumogad.” </v>
<v b="HEB" c="7" v="22">A-ulale, Bab-Dummad napiraye-Jesúsʼgi-sogsadgi nue-oyonaisunnad. Epenne Moisés-Igar-Mesisadba, dulemar-ebo-igar-binid-mesisad, bur nuedye. </v>
<v b="HEB" c="7" v="23">Leví-wagandi, dule-irwa-Bab-Dummadse-gormaladga ichesur gusmalad. Ar amarde, burgwiddamarsoggu, ase bergusdamalad. </v>
<v b="HEB" c="7" v="24">Ar Jesúsʼdi geg burgwesoggu, dule-irwa-Bab-Dummadse-goledga degisadeguadga gunonisunnad. </v>
<v b="HEB" c="7" v="25">A-ulale, dulemar Jesús-nuggi Bab-Dummadse-danimalale, Jesús degisadegu a-dulemar-abonoged. Ar ade, Jesús degisadegu Bab-Dummadse amarga gormaiguad. </v>
<v b="HEB" c="7" v="26">Ar dule-irwa-Bab-Dummadse-goled-bur-dummad-weyobid anmar nika abeleged: Dule-gwage-swilidikid, neg-oakalossulid, gwagegi-gutu-naisulid, dule-isgumaladgi-aibacha-gudiid, degi, nibnegba-bur-bule-dule-dummadga-maklesbalid. </v>
<v b="HEB" c="7" v="27">Jesúsʼdina dule-irwa-Babse-gormalad-baiganba akarsailad. Dule-irwa-Babse-gormalad-baigandi, bane-bane na e-isgudiidga Bab-Dummadga ibmar uked. Geb degine, a-sorba dulemar-baigan-isgudiidga Bab-Dummadga ibmar ukbalid. Jesúsʼdi deyobsulid. Dulemar-isgued osulogegala, unniguar bato na e-san irgwen-ukar Bab-Dummadga imaksad. </v>
<v b="HEB" c="7" v="28">Ar Moisés-Igar-Mesilesadba dule-irwa-Bab-Dummadse-gormalad-bur-dummad-nugsalegedi, wemardi, nolloo gumalad. Ar Moisés-Igar-Mesilesad-sorba, Bab-Dummadi ise-sogar-sogsadgi E-Machi-nug-imaksad, dule-innikigwad-degisadeguadga imaksad. </v>
<v b="HEB" c="8" v="1">Nabir. Emi anmar egi-sunmakdanikidi, anmar sogdanido, dule-irwa-Bab-Dummadse-goled-bur-dummad an nikamarye. A-dule, Bab-Dummad-ologana-argan-nuedsik nibneggi sigdapye. </v>
<v b="HEB" c="8" v="2">We-dule, Bab-Dummad na ese-goled-neg-islidikid-sobsadgi, dule gwen a-neg-sobsasulidgi, arbaedid. </v>
<v b="HEB" c="8" v="3">Ar bela dule-irwa-Babse-goled-bur-dummagan nugsaleged, Bab-Dummadga-ibmar-ukega, degi, Bab-Dummadga-ibmar-ogumakar-ukega, nugsaleged. Amba deyobmodo, Jesucristo Bab-Dummadga ibmar ukmogargebed. </v>
<v b="HEB" c="8" v="4">Ar Jesús we-napneggi-gudiina, dule-irwa-Bab-Dummadse-goledga guosulinad. Ar ade, anmar bato we-napneggi dule-irwa-Babse-gormalad Moisés-Igar-Maidba Bab-Dummadga-ibmar-ukmalad nikamalad. </v>
<v b="HEB" c="8" v="5">Neg-Islidikidgi, dule-irwa-Babse-gormalad-e-arbamaladi, Bab-Dummad-neggi-ibmar-imaklegedyobsulid. Unnila nibneggined-e-wilubgan gued. A-ular, Moisés Bab-Dummadse-goled-neg-sobesokargu, Bab-Dummad Moisésʼga sogsagusad: “Nue be dako, be imakoedi, igi yarbirgi bega e-dakleged oyolesa, a-sunnagwad be imakoed.” </v>
<v b="HEB" c="8" v="6">Ar emigindi, Jesús dule-irwa-Babse-goled-e-arbaedi, dule-irwa-Babse-gormalad-baigan-e-arbaedba bur-nuedid. Ar ade, Jesucristo, Igar-Bini-megisad-irwa-gwisguega nug-imaklesad. We-Igar-Binid igar-seredba bur-nuedid. Ar we-Igar-Binid Bab-Dummad-yoedse-ibmar-bur-birigined-ukoye-sogsadba megisad. </v>
<v b="HEB" c="8" v="7">Ar gebe-igar-megisad bela unnitiba-maina, bar a-sorba we-igar-baid abelegosulinad. </v>
<v b="HEB" c="8" v="8">Ar Bab-Dummad, dulemar geg e-igar-idu-megisadba nue-nana-daksasoggu, Bab-Dummad sogsad: “Ani an soged, ibagan danikoed, Israel-dulemarbo, degi, Judá-dulemarbo, igar-binid an mesoed. </v>
<v b="HEB" c="8" v="9">E-dadganbo-Igar-Mesisadyobi, an igar mesosulid. Deunni, Egipto-yalagi an e-dadgan-onosgu, anbo Igar Mesisgusad. Amar anbo-Igar-Mesisadgi gwen nanassurmarsoggu, a-ular, a-dulemar an indaksasunnad.” Jeremías 31:31-32 Deyob Bab-Dummad soged. </v>
<v b="HEB" c="8" v="10">“Degisoggu, a-ular, a-ibagan-sorbali, Israel-dulemar-ebo an weyob igar mesoed: E-gwage-ulubgi an-igar an ega nasikoed, e-binsaedgi an-igar an ega narmakoed. Ani an e-Bab-Dummadga guoed, emar an-dulaga gumarmogoed. </v>
<v b="HEB" c="8" v="11">Bar dule, dule-baid odurdakosulid, e-gwenad-odurdakosurbalid, ega sogosulid: ‘Bab-Dummad be amimala.’ Ar bela burwiganase, degi, serganse-bakale, an-amimaloed. </v>
<v b="HEB" c="8" v="12">E-isgumalad bela an ega elioed, isgussulidyob an dakoed. Bipisaale bar an e-isgusadgi binsaosulid.” </v>
<v b="HEB" c="8" v="13">Bab-Dummad Igar-Binidye-sogedgi, sognaido: Igar-idualed seredgusye. Ar Igar-Seredye-sogedi, we-igar-sered bato e-bergued warmakdanisundo. </v>
<v b="HEB" c="9" v="1">Nabir. Gebe igar-megisadgi soglenaid, Bab-Dummad-nug-odummolealile, igi-imaklegoe, degi, Bab-Dummadse-goled-neggi, igi-ibmar-bukubaloe. </v>
<v b="HEB" c="9" v="2">Ar weyob Babse-goled-neg-sunna-seleged soblesad: Gebe-dogdedgi mordummad-naidgi Neg-Islidikid naigusad. Agi gwallumar-sied siid, degi, mese siibalid, agi madu-Bab-Dummadga-ukleged bukwabalid. </v>
<v b="HEB" c="9" v="3">Bab-Dummadse-goled-neggi, baid-mor-dummad-yaba-naid-dakasiki, Nega-Nued-Ise-Islidikid naigusad. </v>
<v b="HEB" c="9" v="4">Agine, Bab-Dummadga-ina-wawadik-yapanned-ogumakega olo-aila-yaigwad siid, degine, Bab-Dummad Dadganbo-Igar-Mesisad-Ulu siibalid. A-Ulude, bela olo-sunnabi egi nasikaled. A-Ulugine, nog-orbiid-siidgi masi manáʼye-nugad bukwad. Agi Aarón-gaapoled maibalid. We-gaapoledgi ber gagan-aradiki egi ainisgusad. Degine, a-Ulugi akwagi Bab-Dummad-Israel-Dulemarbo-Igar-nabosad-narmaklegaled maibalid. </v>
<v b="HEB" c="9" v="5">Bab-Dummad-Dadganbo-Igar-Mesisad-Ulu-birgi, baliwiturmar-querubinʼye-nugad-warbo abin-abin bukwad. We-baliwiturmar e-sakangi Ulu-Eduged bela eunbukwad. Emigindi, agi geg an belallaa bemarga sunmaked. </v>
<v b="HEB" c="9" v="6">Bab-Dummadse-goled-neg-sunna-selegedgi deyob ibmarmar bukwa gusad. Geb, dule-irwa-Babse-gormalad bane-bane Bab-Dummadga-ibmar-imakega Neg-Islidikidgi dogbukwadamalad. </v>
<v b="HEB" c="9" v="7">We-Bab-Dummadse-goled-neg-Ise-Islidikidyabardi, dule-irwa-Bab-Dummadse-goled-bur-dummadbi birgagi irgwenna doged. Ase dogsokalir, ibmar-dula-Bab-Dummadga-uklesad-e-abe na e-isgudiidga sedergebed. Degine, dulemar-baigan na isgudisurye-bimalad-ular, abe sedergebbalid. </v>
<v b="HEB" c="9" v="8">Wegine, Bab-Dummad-Burba-Isligwaled anmarga oyonaisundo, Bab-Dummadse-goled-neg-idualed amba-siile, Neg-Ise-Islidikid-naidse dulemar-dogegala amba igar maisulid. </v>
<v b="HEB" c="9" v="9">Wedi emi-ibaga unnila binsa nabir oyolegega gusad. Babga-ibmar-ukleged, degi, Babga-ibmar-ogumakar-uklegedi, dule-we-ibmar-imakmaladga, e-isgued geg ega elied. </v>
<v b="HEB" c="9" v="10">Ar unnila masgulleged, gobleged, degine, igar-nikaa ibmar-uruked-maidba-imakleged, binsa asginbi wemar-ibmarmar imakleged. We-ibmarmar-imaklegedi, Bab-Dummad ogwanonikoedse bergunonikoed. </v>
<v b="HEB" c="9" v="11">Ar emigindi, Cristo, ibmar-nuegan-yoedse-danimaloed-dakega dule-irwa-Bab-Dummadse-goled-bur-dummadga nugsalesad. Cristo Bab-Dummad-meged-neguya-bur-nuedidse, bur-sunsogedidse dogsad. We-Bab-Dummad-meged-negdi, dulemar-argangi sobarsulid. A sogleged, we-napnegginedsurye, nibnegginedye. </v>
<v b="HEB" c="9" v="12">Cristo Neg-Ise-Islidikidse unnila irgwenna dogsad. Cristo sibad-abe-ukedba, degi, moli-sapingana-abe-ukedba gwen dogsasulid, na e-abe-uksadba dogsad. Agi anmarga isgued-bennuksad. We-anmarga-isgued-bennuksadi, degisadeguad. </v>
<v b="HEB" c="9" v="13">We moli-bebe-nikad-machered-abe, degine, sibadmar-machered-abe, degine, moli-ome-bebe-nikad-amba yoo-mimmi-nikued-ogumaklesad-buru, dulemar-isgudimalad-birgi-eolesale, we-dulemar-san uruked. Degidbali, dulemar asginbi swilidik gued. </v>
<v b="HEB" c="9" v="14">Ar deyobile, Cristo-abe-bursunna, ar a-bur bule gangued nikad. Cristo, Bab-Dummadgala Bab-Dummad-Burba-geg-berguedbali na-san-gutu-gwen-naisulidi, burgwega na san-uksa gusad. A-ular, Cristo-e-abe, anmar-ibmar-ichakwa-imaksadgi-binsaed-naid burgwedsik-anmar-semaid, anmarga obelosunnad. Adi, Bab-Dummad-Dula-Maid-e-maiga anmar gumalagar. </v>
<v b="HEB" c="9" v="15">A-ulale, Cristo Igar-Bini-Megisad-irwa-gwisguedga gunonisunnad. Gebe-Igar-Megisadgi-yolesmalad e-isguedgi-abonogegala, Cristo burgwenonikid. Adi, Bab-Dummad-dulemarse-gochamaladi, ibmar-nuegan-geg-bergued abingamalagar. </v>
<v b="HEB" c="9" v="16">Dule e-burgoed-iduar na-igar-mesed, doa e-sorba ibmar-gaoe. Dule-ibmar-gaoye-soglesad ibmar-gaega we-dule-igar-mesisad burgwegwelergebed. </v>
<v b="HEB" c="9" v="17">Ar ade, dule-igar-mesisad burgwisar, geb nabir igarga gued. Ar dule-igar-mesisad amba dula-gudiile, dule-ibmar-gaoye-soglesad geg amba ibmar gaed. </v>
<v b="HEB" c="9" v="18">Bab-Dummad Anmar-Dadganbo-Gebe-Igar-Mesisadgi ibmar-unimalad-burgwisadgi, a-e-abe-milesadgi ebo-igar nabosad. </v>
<v b="HEB" c="9" v="19">Moisés bela-igargan-megisad neggweburga-sogsagua, sibad-wawaad-e-absar-ginnid, hisopo-e-anagi yosad, geb agi molimar-sapingana-e-abe, degi, sibad-e-abemar-diiba-oburaledgi, owardikusad. Geb agine, garda-narmakar-mesisadgi abe-bomisad, geb bela dulemargi abe bomisbargu, sogded: </v>
<v b="HEB" c="9" v="20">“We-abe, Bab-Jehová-bemar-ebo-Igar-Mesnaid-e-wilubganad.” </v>
<v b="HEB" c="9" v="21">Deginbali, Bab-Dummadse-goled-neg-sunna-selegedgi, degi, bela nogmar-Bab-Dummadse-goled-neggi-ebulegedgi abe bomisbalid. </v>
<v b="HEB" c="9" v="22">A-ukinbali, Moisés-Igar-Maidgi sognaido, ibmar-belasaale ibmar-durgan-abegi swilidik gusiiye. Abe milesulile, dule-isgued geg elileye. </v>
<v b="HEB" c="9" v="23">Degisoggu, we-ibmarmar-nibneggined-e-wilubganga-gued swilidik-imakegala, ibdula-oburgwed-igar imakergebed. We-ibmar-nibnegginmalad-sunnadgardi, ibmar-dulad-oburgwed-bur-nued abeleged. </v>
<v b="HEB" c="9" v="24">Ar Cristo, dulemar-argangi-Bab-Dummadse-goled-neg-sobsadse dogsasulid. Dulemar-argangi-neg-sobaleddi unnila nibneggined-e-wilubgan gued. Cristo nibneg-sunnadse-dogsad, anmar-irwa emigindi Bab-Dummad-asabin gwisgudasunnad. </v>
<v b="HEB" c="9" v="25">Dule-irwa-Bab-Dummadse-gormalad-bur-dummad birga-irba unnila irgwennaa Neg-Ise-Islidikidse ibdula-abe-semai doged. Ar Cristoʼdi irgwenna nibnegse dogsad. </v>
<v b="HEB" c="9" v="26">Ar Cristo deyob gannar-gannar dogsana, gebe-negasaila-naguded-akar gannar-gannar burgwediindo. Emigindi, unnila irgwenna ibagan-bergunaidgi degisadegu, nonikid. Na e-sunnad e-san-sabsuli uknonikid, adi, e-burgwisadgine isgued osulogegar. </v>
<v b="HEB" c="9" v="27">Ar dulemarga, unnila irgwenna-burgwed igar maid. Geb a-sorbali, Bab-Dummad ega e-nanasad-igar itogoed. </v>
<v b="HEB" c="9" v="28">Amba deyob Cristo, dule-bukidar-isgudimalad-e-isgued-eliega, unnila irgwenna na san sabsur-uksagusmogad. Ar Cristo gannar-dakledagogua, dulemar-e-edarbedimalad-abonogega danikoed. Bar isguedga-burgwega nonikosulid. </v>
<v b="HEB" c="10" v="1">Ar Moisés-Igar-Mesisad ibmar-nuegan-danikoed-sunnadsulid, unnila ibmar-nuegan-danikoed-e-burbagan gued. A-ulale, dule-Bab-Dummadse-warmakmalad ibmar-dula birga-irba-uklegedgi geg inniki-nanaega imaked. </v>
<v b="HEB" c="10" v="2">Ar ibdula-oburgwileged dulemar-isgued bela eliena, ibmar-dula-ukleged bar uklessulirdo. Ar dule bar-binsassuliled, an-ulubgi isgued naideeye. </v>
<v b="HEB" c="10" v="3">Emigindi, we-ibmar-oburgwileged birga-irba isgusmaladgi-anmar-insaega imakdisunnad. </v>
<v b="HEB" c="10" v="4">Ar moli-bebe-nikad-machered-e-abe, degine, sibadmar-e-abe geg isgued elied. </v>
<v b="HEB" c="10" v="5">A-ulale, Cristo we-napnegse-nonigu, Bab-Dummadga soged: “Bega-ibdula-uklemalad, gwen be abessulid, bega-ibmar-gwag-gullemalad-ukleged gwen be abessurbalid. Emidi, anga be san guakwaa uksad. </v>
<v b="HEB" c="10" v="6">Bega-ibdula-ogumakar-uklegedi, isgued-eliega ibdula-uklegedi, gwen-nabir-ito be-imaksasulid. </v>
<v b="HEB" c="10" v="7">A-ulale, an sogdesunnad: ‘Bab-Dummad, be-gardagi angi-narmakar-maiyob an danisun. Bab-Dummad be-sogedba-ibmar-imakega an danikid.’ ” </v>
<v b="HEB" c="10" v="8">Cristo gebe-iduar Bab-Dummadga sogsagusad: “Ibdula-ukleged, ibmar-gwag-gullemalad-ukleged, ibdula-ogumakar-ukleged, degi, isgued-eliega ibmar-dula-uked gwen be abingabi gussulid. Amar yeer-ito gwen be-imaksasulid.” Salmo 40:6 (Ar weyob Moisés-Igar-Maidba ukoye sogmai-inigwer gwen be abessulid.) </v>
<v b="HEB" c="10" v="9">A-sorbali, Cristo sogdebalid: “Bab-Dummad, emigi an danikid, be-sogedba be-ibmar-imakbied an bega imakega danikid.” Salmo 40:7-8 Weyob sogsagu, Bab-Dummad-Gebe-Igar-Megisad, ibmar-dula-ega-ukleged osulossunnad. Igar-Binid a-anar mesissunnad. </v>
<v b="HEB" c="10" v="10">Agi anmar Bab-Dummad-sogedba degisadegu, Jesucristo-na-burgwega san-irgwenna-uksadgi gwage-swilidik gunonisunnad. </v>
<v b="HEB" c="10" v="11">Ar bela dule-irwa-Bab-Dummadse-gormalad bane-bane e-arbaed-imakdidaed, degi, gannar-gannar ibmar-dula-ukleged ukdidaed, ar degite, geg isgued osuloged. </v>
<v b="HEB" c="10" v="12">Ar Cristoʼdi unnila irgwenna degisadegu, isgued-ular burgwega na san uksagusad. Ar emigindi, Cristo Bab-Dummad-argan-nuedsik sigidapsunnad. </v>
<v b="HEB" c="10" v="13">Agine Cristo edarbesisunnad, Bab-Dummad bela e-isdarmalad e-urbali-gudiguega imaked. </v>
<v b="HEB" c="10" v="14">Ar Cristo unnila na irgwenna burgwega-san-uksadgine, unniguar degisadegu Bab-Dummadgadga-gunonimalad-gwage swilidik imaknonikid. </v>
<v b="HEB" c="10" v="15">Bab-Dummad-Burba-Isligwaled amba anmarga oyomogad, we napiraye. Ar gebegi Bab-Dummad-Gardagi sognaid: </v>
<v b="HEB" c="10" v="16">“Bab-Dummad soged: ‘A-ibagan-sorbali, Israel-dulemar-ebo an weyob igar mesoed: E-gwage-ulubgi an-igar an ega nasikoed, e-binsaedgi an-igar an ega narmakoed.’ ” </v>
<v b="HEB" c="10" v="17">Degine, Bab-Dummad sogbalid: “Ar e-isgumaladi, isgussulidyob an dakoed, bipisaale bar an e-isgusadgi binsaosulid.” </v>
<v b="HEB" c="10" v="18">Ar isgued bato osulolesale, geg bar isgued-ular ibmar-dula ukleged. </v>
<v b="HEB" c="10" v="19">Degisoggu, gwenadgan, igar-nued, igar-dula-dule-imaked, Jesucristo Bab-Dummad-neggi-mor-naid anmarga egasye. We sogledo, Jesucristo na e-sangi anmarga igar egasye. </v>
<v b="HEB" c="10" v="20">Abali, anmar Nega-Nued-Ise-Islidikidse Jesucristo-abeba dobsuli-doge gussunnad. </v>
<v b="HEB" c="10" v="21">Deginbali, anmar Bab-Dummad-e-neggi dule-irwa-Bab-Dummadse-goled-bur-dummad an nikamarbalid. </v>
<v b="HEB" c="10" v="22">A-ulale, gwagegi-innikigwadgi Bab-Dummadse an namarsun. Nue-Jesúsʼgi-bensulidgi, galagwensuli-ulubgi-binsaed-bela-elilesadgi, degi, dii-swilidikidgi nue-san-enuklesadgi, Bab-Dummadse an namarsun. </v>
<v b="HEB" c="10" v="23">Anmar bensulidgi Bab-Dummad anmar-abonogoye-an-sogdimaladgi nue-nanamarsun. Ar ade, anmar-abonogoye-sogsadi, dule-innikigwadid na e-sogsadba ibmar imakedsegad, anmar-yardakosulid. </v>
<v b="HEB" c="10" v="24">Degisoggu, anmar binsamarsun igi anmar saergebe, adi, na muchub-muchub na gatik sabgumalagar, degi, na ibmar-nuegan imakmarbaligar. </v>
<v b="HEB" c="10" v="25">Melle dulemar-baigan-damaladyobi, bular danakwaa onmaksuli be gumalo. Bur na be muchub-muchub ogannobukwa be gumar, adi, gatik Bab-Dummadba nanamalagar. Bab-Dummad-ibagan warmakdani be dakarmalar, bur bule be onmakbukwa gumalo. </v>
<v b="HEB" c="10" v="26">Anmar igar-napiragwad-wisid-sorba yamo isgudele, gannar isgued-eliegala Bab-Dummadga-ibmar-uked bar-nikasulid. </v>
<v b="HEB" c="10" v="27">Deyob anmar isgusale, unnila sabsur-odurdakleged, degine, Bab-Dummad-e-isdarmalad-soo-gwabunye-siidgi-odurdaklegoedi, an edarbedimarsunnad. </v>
<v b="HEB" c="10" v="28">Dule-warbo, igi, warbaa sognonikile, we-dule Moisés-Igar-Mesisadgi-annasye, we-dulega burgwed-igar megoed, wiledaklegodeeye soglesulid. </v>
<v b="HEB" c="10" v="29">Ar dule Bab-Dummad-Machigi annasale, degine, e-abe-igar-nabosad-mesisadgi annasale, degi, a-abe, abe-isganaga-imaksale, degi, Bab-Dummad-Burba-Isligwaled-nabir-dulemargi-binsamaidgi-dodogele, a-dule, bur bule, ¿odurdaklegosur be insae? Bur bule odurdaklegoe. </v>
<v b="HEB" c="10" v="30">Ar anmar Bab-Dummad-wisid, na e-sunnad sogsagusad: “Ar buged-mai-imakleged angadid, anse berguoed.” Deuteronomio 32:35 Degine, sogbalid: “Bab-Dummad na e-dulamarga igar nabogoed.” </v>
<v b="HEB" c="10" v="31">Dule Bab-Dummad-Dula-Maid-e-sabsur-odurdaked itogele, we, beedse nunmaked-dummaddo. </v>
<v b="HEB" c="10" v="32">Idu-ibagan-nasmalad nue be insamalana, deun, a-ibagangine, bemar Bab-Jesús-Igar gwallu-meegwadyob-abingasmalad-sorba, nue-galitonai be gusmalad, degi, bemar naibi-itodimalad-abin gandik gwisgusmalad. </v>
<v b="HEB" c="10" v="33">Imbagwenale, dulemar-abargi bemargi sabsur-sunmaklesad, degine, emar-wagab bemar sabsur-imaklesmarbalid. Imbagwenale, emar-sabsur-naibi-gunaimaladyalaba bemar gwichigusmarmogad. </v>
<v b="HEB" c="10" v="34">Deginbali, dulemar-esgaryagi-mellesimalad bemar wiledaksamarbalid, degine, bemar weligwar-itogedgine, bemar-ibe-ibmar-sulearmargu, igi-barsaye be sogsamalad. Ar bemar wisid, nibneggine bur ibmar-nued, ibmar-geg-bergued be nikamalad. </v>
<v b="HEB" c="10" v="35">Degisoggu, melle Bab-Dummadgi bensuli nanamalo, ar ade, bemar wisid, bemarga bur-ibmar-dummad uklegoed. </v>
<v b="HEB" c="10" v="36">Bur-gatik alamaknai bemar imakergebed, adi, Bab-Dummad-sogedba be ibmar-imaksad-sorba, Bab-Dummad-ibmar-ukoye-sogsad be abingamalagar. </v>
<v b="HEB" c="10" v="37">Bab-Dummad E-Gardagi soged: “Ar ade, ichenapid, dule-danikoye-sogsad, danikoed, emiskwaa danikoed. </v>
<v b="HEB" c="10" v="38">Dule-gwage-swilidikiddi Bab-Dummadgi-bensulidgi gudii guoed. Ar we-dule gannar sorsik-naderdi, gwen weligwar an-imakosulid.” </v>
<v b="HEB" c="10" v="39">Ar anmardi, anmar-sanburba-yoggumalaga gannar-sorsik-naed-dulesurmalad. Anmardi, Jesucristoʼgi-bensulidba anmar-sanburba abonolemaloed-dulemalad. </v>
<v b="HEB" c="11" v="1">Emisgindi, nabir. Dule ibmar bensulile, wisid, ibmar-edarbediid na nue-abingaoe. Amba ibmar-daksur-inigwele, na wisid, we-ibmar, napiragwadid. </v>
<v b="HEB" c="11" v="2">Anmar-dadgan-epennemalad, Bab-Dummadgi-bensuli-gusmaladba Bab-Dummad yeer anmar-dadgan-daksa gusad. </v>
<v b="HEB" c="11" v="3">Anmar Bab-Dummadgi-bensulidba wismalad, Bab-Dummad na e-gayaburba-sogsadbali bela nibneg, napneg obinnisad. Degisoggu, bela emi-ibmar-magar-daklemaladi, ibmar-akudaklemaladgi danikid. </v>
<v b="HEB" c="11" v="4">Abel, Bab-Dummadgi-bensulidbali Bab-Dummadga-ibmar-uksadi, bur Caínʼba ibmar-nued uksa gusad. Agala, Bab-Dummad Abel-dule-nuedga daknonisunnad. Bab-Dummad we deyob-oyogegala Abel-ega-ibmar-uksad abingas gusad. Abel bato burgwis-inigwele, Bab-Dummadgi-bensuli-gudiguedgi amba anmar-odurdaknaid. </v>
<v b="HEB" c="11" v="5">Enoc, Bab-Dummadgi-bensulidba burgwissuli nibnegse seles gusad. E-san gwen amissurgusmalad, ar ade, Bab-Dummad sesa gusad. Bab-Dummad-Gardagi soged, nibnegse-seledoed-idu, Enoc, mag-daklesye, ede, Bab-Dummad-yeer-ito imaksaye. </v>
<v b="HEB" c="11" v="6">Ar dule Bab-Dummad-benele, geg Bab-Dummad-yeer-ito imaked. Ar dule Bab-Dummadse warmakbiele, nue-bensulirgebed, Bab-Dummad maiye. Degine, Bab-Dummad dulemar-e-amidimalad e-wisguega imakye. </v>
<v b="HEB" c="11" v="7">Bab-Dummad iduakwaa Noé-owisononigu, Noé ur-dummad sobsa gusad. Noé, Bab-Dummad-bensulidbali, amba yoo ibmar-dake-inigwele, nue-Bab-Dummad-dobee-itogedbali, ur sobsagusad. Adi, e-ome, degine, e-mimmigan abonolemalagar. Noé, Bab-Dummad-bensulidbali, we-napneggi-bukmalad Bab-Dummadse-sabsur-odurdaklegega imaksad. Degi, Noé Bab-Dummadgi-bensulidbali, dule-gwage-swilidikidga gunonisunnad. </v>
<v b="HEB" c="11" v="8">Abraham Bab-Dummadgi-bensulidba, Bab-Dummad ese-gornonigu, Bab-Dummad-sogedba ibmar imaksad. Abraham yar-ega-uklegoye-sogsadse nade gusad. E-yargi wissulidba nadegusad, ede, bia naoe. </v>
<v b="HEB" c="11" v="9">Abraham Bab-Dummadgi-bensulidbali, Bab-Dummad-ega-yar-ukoye-sogsadgi, a-napagi dule-baidyob, e-napasuliyob dordoneg-sobaledgi maigusad. Isaac, degi, Jacob a-dordoneggi amba deyob maigusmogad. Bab-Dummad Abrahamʼga sogsagusad, yoedse ibmar-an-bega-ukoye, a-ibmar, Isaac, degine, Jacob, edarbedii gusmarmogad. </v>
<v b="HEB" c="11" v="10">Ar ade, Abraham neggwebur-nued edarbedii gusad. A-neggwebur-nibneggined neg-nuedid. Bab-Dummad a-neg na obinnisad, degine, na e sobsabalid. </v>
<v b="HEB" c="11" v="11">Abraham Bab-Dummadgi-bensulidbali, degi, Sara, Bab-Dummadgi-bensurmogadbali, geg mimmi-bake-gudigu, nabir mimmi nikunonikid. Sara seredgusadba mimmi-baked-e-wilubgan obicha-inigwele, mimmi nikunonikid. Ar ade, Sara, Bab-Dummad-ega-sogsad bengussulid, an bega machigwa ukoye. </v>
<v b="HEB" c="11" v="12">Degisoggu, Abraham, bato seredgus-inigwele, e-anagan niisgwamar-nibnegginedyobi ichesuli, ukubmar-ichesur-demar-gakaba-bukwad-geg-ebislegedyobi, ainiar gusad. </v>
<v b="HEB" c="11" v="13">Bela-we-dulemar ibmar-ega-uklegoye-soglesad-abingassuli burgwismalad. Ar wemar gwen bengussurmarsoggu, dikasuli-ibmar-daksamaladgi bengussurmalad, bato abingasayobi, egi wergusmalad. Na wismalad, emarde dule-yar-baidginmaladye, unnila we-napneggi sikwas garmakdimarye. </v>
<v b="HEB" c="11" v="14">Ar weyob-sogsamaladi nue anmarga sognaido, emarde yar-baid amidimarye. </v>
<v b="HEB" c="11" v="15">Ar na e-yargi-noarmaladgi binsadigusmalana, ar gannar a-yarse nadegusmalanad. </v>
<v b="HEB" c="11" v="16">Ar emigindi, yar-bur-nued, nibneggined, a-amidii gusmalad. Degisoggu, a-ulale, Bab-Dummad bingesuli na sogsundo, ede a-dulemar-Bab-Dummadye, ar ede, bato na neggwebur guagwar sisad. </v>
<v b="HEB" c="11" v="17">Abraham wilubdakleargu, Bab-Dummadgi-bensulidbali, Isaac-uksa gusad. Bab-Dummad a-Abrahamʼga sogsagusanad, ibmar-nuegan an bega imakoye, degite, Abraham na e-machi-wargwenna-guedi ogumakar Bab-Dummadga ukesokalinad. </v>
<v b="HEB" c="11" v="18">Ar Bab-Dummad idu Abrahamʼga sogsa gusad: “Isaac-waganbi be-wagan-sunnadga gumaloed.” </v>
<v b="HEB" c="11" v="19">Abraham nue-wisid, Bab-Dummad, gandikidbali sunna Isaac-burgwar-maid gannar oduloged. Degisoggu, deyobiyobsundo, Isaac-burgwar-mai, Abraham gannar susad. </v>
<v b="HEB" c="11" v="20">Isaac Bab-Dummad-bensulidbali Jacobʼga, Esaúʼga sogsagusad yoedse-ibmar-danikoedgi Bab-Dummad nued-begi-binsaoye. </v>
<v b="HEB" c="11" v="21">Jacob, Bab-Dummadgi-bensulidbali, burgwedanimaigu, José-e-machimar-warbogwadga sogsagusad, Bab-Dummad nued-bemargi-binsaoye. Deunni, e-suar-gaapoled-nonogi-akani Bab-Dummad-nug odummomai gusad. </v>
<v b="HEB" c="11" v="22">José Bab-Dummadgi-bensulidbali, burgwed-idu sogsagusad, Israel-dulemar Egipto-yargi ainioye. Degi, e-gar-burba sedmaloye igar-uksa gusad. </v>
<v b="HEB" c="11" v="23">Moisés gwalulesgu, Moisés-e-sergan Bab-Dummadgi-bensulidbali, rey, machimala-oburgoye-igar-mesisadgi, dobgussuli nii-walapaa Moisés-odukudii gusmalad. Ar e-sergan, goe-nuedi na daksamalad. </v>
<v b="HEB" c="11" v="24">Moisés Bab-Dummadgi-bensulidbali na sapingusgua, Faraón-e-sisgwa-machiye yapa bilegusad. </v>
<v b="HEB" c="11" v="25">Moisés sikwas isgued-igargi yeer-itodiguedba bur Bab-Dummad-mimmiganba sabsur-wilegedi, na abesad. </v>
<v b="HEB" c="11" v="26">Moisés sogsagusad, Egiptoʼginmalad bela-bela-ibmar-nuegan-nikadba bur Cristoʼga-wilegedi bur ibmar-nuedye. Ar ade, Bab-Dummad-ega-ibmar-ukoedgi bur ataknai gusad. </v>
<v b="HEB" c="11" v="27">Moisés Bab-Dummadgi-bensulidbali, rey-urwoed-gwen-dobgussuli, Egipto-yar-mete gusad. Ar ade, Bab-Dummad-akudaklegedgi unnila akanai gusad. </v>
<v b="HEB" c="11" v="28">Moisés Bab-Dummadgi-bensulidbali, Oburgwilegoenad-Iba onosad. Degi, sibad-wawaad-e-abe yawagakgi magsagusbalid. Adi, melle baliwitur, Israel-machimala-gebesailagined oburgwegar. </v>
<v b="HEB" c="11" v="29">Israel-dulemar Bab-Dummadgi-bensulidbali neg-dinnagwadgi-nadapiyobi Demar-Ginnidye-nugadgi obaksa gusad. Deunni, Egipto-dulemar deyob obakesokarmarmoganad, degi-inigwele, emardi bela gundoles gusmalad. </v>
<v b="HEB" c="11" v="30">Israel-dulemar Bab-Dummadgi-bensulidbali Jericó-neggwebur-e-galu-dummad-maid ibaguglegus-ebirmaladgine (7), ayarid gusad. </v>
<v b="HEB" c="11" v="31">Gambanuchusaed-Rahab, Bab-Dummadgi-bensulidbali, dulemar-uayasuli-gusmaladbali gwen burgwissur gusad. Ar ade, Israel-dulemar-arbak-neg-argamalad nuedgi abindaksa gusad. </v>
<v b="HEB" c="11" v="32">Degite, ¿igi-gwena an bemarga barsogosunna? Ar baigangi an bemarga sunmakye-sogele, an bemarga obelossuliled, Gedeónʼgi-sunmaked, Baracʼgi, Sansónʼgi, Jeftéʼgi, Davidʼgi, Samuelʼgi, degi, Bab-Dummad-gayaburba-barsogmaladgi-sunmaked obelossuliled. </v>
<v b="HEB" c="11" v="33">A-dulemar, Bab-Dummadgi-bensulidbali neggweburmar-dummagan susagusmalad, igar-nued imaksamalad, Bab-Dummad-ega-ibmar-ukoye-sogsad abingasmalad, achumigur-nono-wawaad-e-gaya edismalad, </v>
<v b="HEB" c="11" v="34">soo-gwabunye-gwichid ogichamalad, mer es-suidgi-e-oburgwemalaga wakichamalad, na nollo-guedgine gangued nikusmalad, bila-ononaidgi dutusuli na itosmalad, sordamar-neggwebur-baidginmaladgi nakwismalad. </v>
<v b="HEB" c="11" v="35">Agine, omegan, ei-burgwismalad gannar ega odulolesmalad. Baigan, sabsur-odurdaklegar-oburgwismaladdi, dule-e-onosokalid gwen e-onogega imaksasurmalad, ar wisid, burgogua, gannar durguoed, burba-nued bur amioed. </v>
<v b="HEB" c="11" v="36">Baigandi, egi sabsur-dodolesmalad, bibyolesmalad, esgoro-dubgi edillesmalad, degi, esgaryagi mellesmalad. </v>
<v b="HEB" c="11" v="37">Akwagi-maklear burgwismalad, esnaligi negabar-sikar burgwismalad, wilubdaklesmalad, es-suidgi earwilesmalad, neg-baid-baidse gaamakdii gusmalad, sibad-wawaad-e-absar, degi, sibad-e-ukabi-yoi gudii gusmalad, wiledii gusmalad, dummad-odurdakledii, sabsur-imakledii gusmalad. </v>
<v b="HEB" c="11" v="38">Wemar dule-nuegansoggu, we-napneggi-dulemar-bukwadba gudii guewilubsulinad. We-dulemar-nuegan nega-dulesulidganba gudii gusmalad, yalaganba, akwa-olloganayaba, napa-olloganayaba, gudii gusmalad. </v>
<v b="HEB" c="11" v="39">Bela-wemar Bab-Dummadgi-bensulidbali Bab-Dummad ega sogsagusad, bemar dule-nuegan gumarye. Degi-inigwele, ibmar-ega-uklegoye-soglesadi, gwen abingassur gusmalad. </v>
<v b="HEB" c="11" v="40">Ar ade, Bab-Dummad anmarga bur-igar-nued amisad. Adi, amar anmarba-akaniki Bab-Dummad-e-abegedyob bela anmarga ibmar guegar. </v>
<v b="HEB" c="12" v="1">Degisoggu, Bab-Dummadgi-bengussurmalad bukidar-anmar-ebilis anmar-dakbukmarsoggu, ibmar-isgana-bela-anmar-ganikidi mimarsun, isgued-anmar-ganikid indakmarsun. Anmar-abarmakoedgine nue-ise-itoagwar abarmakmalo. </v>
<v b="HEB" c="12" v="2">Anmar Jesúsʼginbi-ataknai gumarsun, ar Bab-Dummadgi-bensuligued agi danikid. Degi, anmar-Bab-Dummadgi-bensulid nasgumai napiragwadse imaked. Jesús nakrusgi-wilenaigu, egi dodolenaigu, bingegued-dummadgi bai-itossulid. Ar ade, wisid, we-degi-odurdaklenaid-sorbali, weligwaled danikoe. Emigindi, Jesús, Bab-Dummad-ologana-argan-nuedsik sigidapsunnad. </v>
<v b="HEB" c="12" v="3">Degisoggu, Jesús dule-isgumaladse-wiledigusad be nue ebinsamalo. Degisoggu, bemar alamaknai imakmarsun, mer galakumarsun. </v>
<v b="HEB" c="12" v="4">Ar bemar isgued-abin-gwisguedgi amba yoo burgwednaga isgued-abin be gumalad. </v>
<v b="HEB" c="12" v="5">Ar bemarde bato iesmarde, Bab-Dummad na e-mimmi-bemar-dakedba bemar-unaed. E-Gardagi bemarga soged: “Machi, Bab-Dummad sabsur-be-odurdakalile, melle isdar be itogo. Bab-Dummad sabsur bega ibmar sokalir, mer be wile-itogo. </v>
<v b="HEB" c="12" v="6">Ar ade, Bab-Dummad na dule-sabedi, a-dule-odurdakdaed, degi, bela na e-mimmiga-imaksad odurdakega wis bibyodaed.” </v>
<v b="HEB" c="12" v="7">Ar be nuedgi-sabsur-odurdaklealir, san bargamalo. Ar Bab-Dummadi na-e-mimmiyobi nued-nanaega nuedgi-sabsur-be-odurdakbied. Ar ade, ¿doa na-e-mimmi-odurdaksuli gue be insae? Babgan bela na-e-mimmigan-odurdakedbidaed. </v>
<v b="HEB" c="12" v="8">Ar Bab-Dummad bela nuedgi anmar-sabsur-odurdaksadbiid, degisoggu, ar nuedgi-sabsur-be-odurdaklesulile, be Bab-Dummad-mimmisurdo, be negsichigineddo. </v>
<v b="HEB" c="12" v="9">Degi, anmar-babgan-we-napnegginmalad nuedgi-anmar-sabsur-odurdakedba, anmar egi nue-binsaed-nikaa gusmalad. Degisoggu, bur bule Bab-Dummad-Burbaledba anmar uaya-nikaa daewilubmardo, adi, anmar dula-gudii guegar. </v>
<v b="HEB" c="12" v="10">Anmar-babgan-we-napneggined unnila na edakedba anmar-sabsur-odurdakdii gusad. Bab-Dummad-anmar-odurdakeddi, anmarga bur-nuedid, adi, anmar eba burba-swilidikid nikumogagar. </v>
<v b="HEB" c="12" v="11">Ar nue-napiragwad, be-odurdaklenaile, we yeer-itoledasulid, wile-itoledaed. Geb a-sorbardi, we-dulemar-agi-nue-odurdaklesmaladga ulubgi-bogidik-itogedga, igar-innikigwadga, gunonidaed. </v>
<v b="HEB" c="12" v="12">Degisoggu, gatik-Bab-Jesús-igarba-nanamalaga, na be dukin ogannomar. Ar igi dulemar na argan-yegus-gudimalad na e-argan-ogannodamala, deyob be imakmar. Degi, mer be budar Bab-Jesús-igargi-itomalaga na be gwage ogannomarbar. Ar igi dulemar na yokor-nollo-guddamalad na e-yokor-ogannodamala, deyob be imakmar. </v>
<v b="HEB" c="12" v="13">Degine, bemar inniki-nanaegala igar-inniki be mesmala. Adi, melle dule-muya-muya-nanamalad-e-mali bisgegar, adi, bur nuguegar. </v>
<v b="HEB" c="12" v="14">Dulemar-baiganbo bela bogidik-nanaed be imakmar, degine, gwage-swilidik-nanadii be imakmarbar. Ar dule gwage-swilidiksulile, gege Bab-Dummad-daked. </v>
<v b="HEB" c="12" v="15">Degisoggu, nue-salakarmar, melle dule-wargwen Bab-Dummad-dule-abonomaidgi bangued be imakmalo. Degine, nue-salakarmarbar, melle bemar-abargi dule-boni-onoged be imakmalo. Ar degiile, dulemar-baigan-oichodmogo-itole. </v>
<v b="HEB" c="12" v="16">Degine, nue-salakarmarbar, melle bemar negsichigi-yoledii gumalo, degine, melle ibmar-isgana Esaú-imaksayobi imakdii gumalo. Ar a-dule, na machi-dummadsoggu, e-ibmar-gaoed unnila mas-bate-gwagwenbina e-urbaga uksa gusad. </v>
<v b="HEB" c="12" v="17">Bemar wismalad, a-sorba Esaú e-bab-ega Bab-Dummad nued-begi-binsaena gadinye-sogedbina sognaigusanad. Gwen ega gussulid. Geg oakalogusad, ar a-bina ise-boar gunai gusanad. </v>
<v b="HEB" c="12" v="18">Ar bemar Israel-dulemaryobi yar-sunna-ebulegedse warmaksasurmalad. A-yargi soo gasigusad, negsichid naigusad, neg sakdigar naigusad, degi, dii-burwa-dummad gormai gusad. </v>
<v b="HEB" c="12" v="19">Degine, Israel-dorgan gar-trompeta-goled agi itosmalad, degine, Bab-Dummad-e-gayaburba itosgusmarbalid. Dulemar-a-gayaburba-itosmalad sogdegusmalad mer anmarga bar sunmakye. </v>
<v b="HEB" c="12" v="20">Ar ade, ibmar-ega-sognaid geg itomalad. Weyob ega sognaid: “Ar ibmar-dulase-bakale, we-yar ebusale, akwagi-makar oburgwilegodibe, sigugi-makar oburgwilegodibe.” </v>
<v b="HEB" c="12" v="21">Moisés ibmar-dakgwichid geg-dakedbali sogdegusad: “An nue-dobe itoged, nue-wawanmak an itobalid.” </v>
<v b="HEB" c="12" v="22">Ar bemardi, Sión-yalase Bab-Dummad-Dula-Maid-e-neggweburse, Nibneggined-Jerusalén-neggweburse warmaknonikid. Baliwitur-ichesur miliba-mergumalad-abalagi be ase warmaknonimalad. </v>
<v b="HEB" c="12" v="23">Bab-Dummad-mimmigan-gebemalad bato e-nug-nibneggi-narmakarmaladse be nonimalad. Bab-Dummad-bela-dulemarga-igar-itogedse be nonimalad, degine, dulemar-nuegan-e-burba-inniki-imaklesmaladse be nonimalad. </v>
<v b="HEB" c="12" v="24">Jesús, Igar-Bini-Megisad-irwa-gwisguedse be nonimalad. We-Igar-Binid, Jesús-abe-aryosadba megnonikid. Ar Jesús-abe-aryosad, Abel-abe-aryosadba bur-nued anmarga sunmaknaid. </v>
<v b="HEB" c="12" v="25">Nue salakarmar, Bab-Dummad-bega-sunmaknaid mer baisur be itomalo. Ar anmar-dadgan we-napneggi ega sunmaklenaigusgu, itossurmaladba nue-odurdaklesmalad. Anmar-bursunna, Bab-Dummad-nibneggi-anmarga-sunmaknaid anmar eba dasurmalale, anmar bur bule odurdaklemalodo. </v>
<v b="HEB" c="12" v="26">Bab-Dummad sunmaksagusgu, we-napneg ogiglimaksa gusad. Emigindi, na sogsasunnad: “Napi-ilagwen an neg-ogiglimakbaloed, unnila we-napnegbi an ogiglimakosulid, nibnegse-bakar, an ogiglimakoed.” </v>
<v b="HEB" c="12" v="27">We-degisogedi: “Napi-ilagwenye.” We obardo, sunna-ibmar-ainirmaladdi, ibmar-obinnilesmaladdi, onirleye, adi, ibmar-geg-ainirmaladdi degisadegu nai guegar. </v>
<v b="HEB" c="12" v="28">Degisoggu, Bab-Dummad anmarga negdakmaid-geg-bergued-uknaisoggu, dog-nuedye anmar Bab-Dummadga sogmarsun. Agi, Bab-Dummadga anmar arbamarsun, nue-dobedgi, degi, nue-egi-binsaed-nikadaedgi, arbamarsun. </v>
<v b="HEB" c="12" v="29">Ar ade, “anmar-Bab-Dummad sooyobi bela ibmar osuloged.” </v>
<v b="HEB" c="13" v="1">Na be Cristoʼgi gwenadganga gunonikidgi na be muchub-muchub sabgudii nanamalo. </v>
<v b="HEB" c="13" v="2">Melle be iemalo, dulemar-ainebarmalad bese atakdanikile, melle ogabsuli be gumalo. Ar degidaedbali, bukidar na-wissulidba baliwitur-ogabidmalad. </v>
<v b="HEB" c="13" v="3">Melle dule-esgaryagi-mellesimalad be iemalo. Esgaryagi eba mellesiidyob na be itomogo. Degine, dule-sabsur-odurdakledimalad be insamarbalo, bemar-sunnad na be sabsur-odurdaklenaiyob na be itomarmogo. </v>
<v b="HEB" c="13" v="4">Bela ome-nikued-igargi binsaed-nikaa nanamalo, degine, na abirgunagwar-nanaleged-igargi nue-nanadii imakmalo. Ar dulemar-neg-sichigi-yoledimaladi, abirgin-nika-dikarba-yolemaladi, Bab-Dummadse sabsur-odurdaklegoed. </v>
<v b="HEB" c="13" v="5">Mer dogdar manibina be sogmar, na emi be ibmar-nikadgi yeer-itodii be gumar. Ar Bab-Dummad sogsad: “An be-iegosurye, an be-metosurye.” </v>
<v b="HEB" c="13" v="6">Degisoggu, sunna Bab-Dummadgi-bensulidgi an sogmarsunnad: “Bab-Dummad an-bendakedid, degisoggu, an ibmar dobsulid, ar dule akar an-imakosulid.” </v>
<v b="HEB" c="13" v="7">Bab-Dummad-Igargi-bemar-idudimalad, bemarga-Bab-Dummad-gayaburbagi-sunmaksamalad be ebinsamalo. Nue be ebinsamalo, e-nanasad igi bemarga oyosmala. Amar-Bab-Jesúsʼgi-bensuli-nanasmaladyob be nanamarmosundo. </v>
<v b="HEB" c="13" v="8">Jesucristo sae-gudigusadyob gudiid, emi-ibagi amba deyob gudibalid. Degisadegu gudii gubaloed, gwen gwagmaisulid. </v>
<v b="HEB" c="13" v="9">Melle akar-akar igar-yogasaar-odurdaklemaladse be binsaed galemalo. Ar ibnuedid, Bab-Jesús-anmargi-nued-binsaedgi anmar-gwage ogannoleged. Masgulleged-igar-mamaidba-nanaedgi anmar-gwage ogannolesulid. Ar dule-mas-gundimalad-igarba-damalad gwen Bab-Jesús-igargi gannaledisurmalad. </v>
<v b="HEB" c="13" v="10">Anmar Bab-Dummadga-ibmar-ukleged-aila nikad. Agine, Babse-goled-neg-sunna-selegedgi-arbamaladga, ibmar-uklemalad-e-san-gunned ega igar maisulid. </v>
<v b="HEB" c="13" v="11">Dule-irwa-Bab-Dummadse-gormalad-bur-dummad unnila ibmar-durgan-abebi, Nega-Ise-Islidikidse isgumalad-ular sesdaed. Ar ibmar-durgan-e-sandi neggwebur-dikarba ogumakledaed. </v>
<v b="HEB" c="13" v="12">Ar Jesús, e-abegine dulemar-gwage-swilidik-imakegala, neggwebur-dikarba amba burgwismogad. </v>
<v b="HEB" c="13" v="13">Degisoggu, Jesúsʼse neg-magaba anmar nonamarsun. E-wiledigusad, e-naibi-itosad, egi dodolesad, ayob anmar eba gunamarmosun. </v>
<v b="HEB" c="13" v="14">Ar ade, anmar we-napneggi neggwebur-sadeguad nikasulid. Anmar yoo neggwebur-sadeguad-danikoed edarbedimalad. </v>
<v b="HEB" c="13" v="15">Degisoggu, anmar Bab-Dummadga ibmar-ogumakar-uklegeyobi, Jesucristo-nuggi Bab-Dummad-nug degisadegu odummodii gusun. Ar anmar Bab-Jesúsʼba-naisoggu, Bab-Dummad-nug-odummodii gumarsun. </v>
<v b="HEB" c="13" v="16">Melle ibmar-nued-saed be iemalo. Na be muchub-muchub bendakmalo. Ar ade, weyob ibmar-imaklegedi, Bab-Dummad-yeer-ito imaked, ega ibmar-ogumakar-uklegeyobi itodaed. </v>
<v b="HEB" c="13" v="17">Be-idumalad-Bab-Jesús-igargi-bega-sunmakmaladba be uaya-nikaa damar, a-sogedba be nanamar. Ar wemala bali-bali be-san-burbagi nakuledimalad. Ar ade, igi be-akwismala, agi Bab-Dummadga sunmakgwichi gumaloed. Degisoggu, mer bukib-itogwichi gumalaga, e-arbaed weligwar-imaked be imakmalo. Ar bemar dummagan-bukib-ito-imakele, bemarga ibnuedga guosurmalad. </v>
<v b="HEB" c="13" v="18">Anmarga Bab-Dummadse gormalo. Ar anmar wisid, anmar ulubgi gwen akar-binsaed an niksurmalad, bela nueganbi nanadii an gubimalad. </v>
<v b="HEB" c="13" v="19">Bur bule an bemarga sogmar, gatik anmarga Bab-Dummadse gormalo, adi, emisgwasaar an bemar-abargi gudii gumalagar. </v>
<v b="HEB" c="13" v="20">Bab-Dummad, ulubgi-bogidik-itogega anmar-imakedid. Degine, anmar-Dummad-Jesucristo-burgwar-mai odulosadid. We-Jesucristoʼde, sibad-wawaad-edarbed-nued-dummadid. Na e-abegi anmarbo degisadegu igar-mesisad. </v>
<v b="HEB" c="13" v="21">A-Bab-Dummad bela ibmar-nuegan-imakega bemar-imaksun. Adi, bemar Bab-Dummad-sogedba nanamalagar. Bab-Dummad bemar-gwage-swilidik Jesucristoʼba bemar-imaksun. ¡Jesucristo-nug odummolemai degisadegu gusun! Ar deyobdo. </v>
<v b="HEB" c="13" v="22">Gwenadgan, nue-ise-wilesakwaa an bemarse egismalad, bemar-ogannomalagala we-ibmar-an-bemarga-sogsamaladi, nabir-be-itosmarsun. Ar wis garda giakwasaale an bemarga narmaksamalad. </v>
<v b="HEB" c="13" v="23">An be-owisomalad, anmar-gwenad-Timoteo-esgaryagi-mellesiid bato nosad. Anse emiskwaa nonikile, a-anbo anmar bese ataknadapmaloed. </v>
<v b="HEB" c="13" v="24">Bela Bab-Jesús-Igargi-bemar-idudimaladga, degine, bela Jesucristoʼgi-akananaimaladga be sogo, anmar be-obarmarye. Gwenadgan-Italia-dorgan bemar-obarsimarmogad. </v>
<v b="HEB" c="13" v="25">Bab-Dummad nued-bemargi-binsasun. Be itomargua.</v>
<v b="JAS" c="1" v="1">Ani Santiago, Bab-Dummad-e-mai, degi, Bab-Jesucristo-e-maibar. Israel-dulemar-sogambe-gakabo (12) we-napneggi-aisakis-bukwadga nued-sogeye sogsiid. </v>
<v b="JAS" c="1" v="2">An-gwenadgan, bemar igar-bulegangi akar-akar-wilubdaklealile, bemar yeer-itogewilubmalad. </v>
<v b="JAS" c="1" v="3">Bemar wismalad, be-Bab-Jesúsʼgi-bensulid-wilubdakleged, bemarga ukurmakar-ibmar-imaksulid uked. </v>
<v b="JAS" c="1" v="4">We-ukurmakar-ibmar-imaksulid, ibmar-imaklenaid weligwaledgi obelogergebed, adi, bemar dule-innikigwadga guega, dulemar mer be-nug-oichogega, degi, bela bemar unniguar ibmar nikuegar. </v>
<v b="JAS" c="1" v="5">Ar bemar gwenna-gwenna amba binsaed-nikagued sulile, Bab-Dummadse be egismar, ar Bab-Dummad bega ukoed. Bab-Dummad dule-gwen-obansuli bela dulemarga binsaed-nikagued ise-obinagwar uked. </v>
<v b="JAS" c="1" v="6">Ar be bensulidgi Bab-Dummadse binsaed-nikagued egisergebed. Ar dule-bened-nikad, demar-mulluganyob gued. Demar-mullugandi unnila burwa-goledba seleddaed. </v>
<v b="JAS" c="1" v="7">Ar dule deyob-daedi mer binsao, Bab-Dummad ega ibmar ukodeeye. </v>
<v b="JAS" c="1" v="8">Ar a-dule, e-binsaed innikisulid, emi ibmar-soggwengi-binsaed, banegi bato ibmar-baidgi binsabalid. Geg innikii nanaed, e-daed gwage-gwage daed. </v>
<v b="JAS" c="1" v="9">Gwenad-wis-wilesakwaa-gudiid Bab-Dummad-asabin-nug-dummarba-nikadba weligwar itogewilubbid. </v>
<v b="JAS" c="1" v="10">Gwenad-mani-ibeddi, Bab-Dummadse nug-bipi-imaklenonikile, weligwar itogewilubmogad. Ar dule-mani-ibed dutuyob baisursunna bergudoed. </v>
<v b="JAS" c="1" v="11">Ar dad-ibeler nakwialile, na e-dutusur-gaedba, dutu-e-gagan odingudaed. E-dutu argwatoed, e-yeerdakleged bergudoed. Debayobi dule-mani-ibed na e-ibmar-nikadi e-ibe bergudmogoed. </v>
<v b="JAS" c="1" v="12">Dule isguedgi-wilubdaklenaidgi sikirmaksulile, Bab-Dummad we-dulegi nued binsaed. Ar wilubdaklenaidgi obichale, Bab-Dummad na e-sabmaladga dula-gudigued-ologurgin-ukoye-sogsad ega ukoed. </v>
<v b="JAS" c="1" v="13">Ar dule-wargwen isguedgi wilubdaklear-sogele, mer sogo: “Bab-Dummad isguedgi an-wilubdaknaiye.” Ar Bab-Dummad isguedse geg wilubdakleged, deginbali, Bab-Dummad isguedgi dulemar-wilubdaksurbalid. </v>
<v b="JAS" c="1" v="14">Ar anmar isguedgi wilubdaklealir, anmar-ibmar-isgana-imakbied, degi, galagwensuli-binsaed, isguega anmar-imaked. </v>
<v b="JAS" c="1" v="15">We-ibmar-isgana-imakbiedgi isgued noardaed. We-isgued-imaklesad-sorba, burgwed nonisunnoed. </v>
<v b="JAS" c="1" v="16">Gwenadgan-sabesailamalad, mer be yardaklemala. </v>
<v b="JAS" c="1" v="17">Bela ibmar-nuegan, degi, ibmar-innikimalad, Bab-Dummadgi nibneggi danikid. Bab-Dummad-nibneggi-gwallumar-obinnisadgi danikid. We-Bab-Dummad niisgwamar-gwagdedaeyob gwagsulid, degi, burbamaryob bergusulid. Degisadegu maid. </v>
<v b="JAS" c="1" v="18">Bab-Dummad na e-binsaedba, E-Gayaburba-Nued-napiragwad-sogedba anmarga burba-dulad uksad, adi, e-ibmar-obinnisad-abargi anmar-inse e-mimmiganga guegar. </v>
<v b="JAS" c="1" v="19">Gwenadgan-sabesailamalad, we-ibmar an bega sogsokalid nue itomalo: Bemar ibmar-sogleged-itogega bela guakwaa gudii gumalargebed. Be-sunmakeddi, be-urweddi, na be bargamalargebed. </v>
<v b="JAS" c="1" v="20">Ar dule-urwedi Bab-Dummad-asabin igar-innikigwad imaksulid. </v>
<v b="JAS" c="1" v="21">A-ulale, bela igar-isgana-imaked, degi, ibmar-isgana bukidar-nikadi be mimarsun. Adi, Bab-Dummad-Gayaburba-be-gwagegi-diglesad be san-bipi-itogedgi abingamalagar. Ar we-Gayaburba be-san-burba-abonogega gangued nikad. </v>
<v b="JAS" c="1" v="22">Bab-Dummad-Gayaburba-itogedginbi mer be yeer-itomar, bur eba be ibmar-imakmar. Ar degisulile, na be dukin yardakdimardo. </v>
<v b="JAS" c="1" v="23">Ar dule unnila Bab-Dummad-Gayaburbabi-itogele, eba dasulile, dule-wargwen na isbegi wagar-dakeyob gued. </v>
<v b="JAS" c="1" v="24">Geb na isbegi wagar-daksad-sorbali, nadele, na yog-iear naddaed ede igi-daklege. </v>
<v b="JAS" c="1" v="25">Ar dule-wargwen ibmar-itosad iesulirdi, aka bur igar-innikigwad-dule-ollor-imakedgi nue atakele, degi, egi alamaknaile, Bab-Dummad egi nued binsaoed. </v>
<v b="JAS" c="1" v="26">Ar dule-wargwen Bab-Dummad-igarba nue-nanadiiye binsaele, degi-inigwele, na wissur gwabin bargaele, na dukin yardakdiid. Bab-igar-wisye-sogdiid, binsa gordido. </v>
<v b="JAS" c="1" v="27">Ar anmar-Bab-Dummad-asabin e-igar-nuedba-swilidik-nanaedi, wedo: Dule-sergan-sated bendaked, mukwamar-sui-ei-burgwismalad-wile-itodimalad bendaked, degi, san-swilidik-gudiguega we-napneggi-ibmar-isganagi bangued. </v>
<v b="JAS" c="2" v="1">Gwenadgan, bemar anmar-Dummad-Jesucristoʼgi-bensuligued nikusmalad, degisoggu, bela dulemar emarbi be dakmalo. </v>
<v b="JAS" c="2" v="2">Binsa-sogmalo, bemar Bab-Dummadse-gorbukwadgi dule-wargwen bemar-abargi olargan-yoi, degi, mola-nued-yoi dognonikid. Aginmoga, dule-wileged, mor-wilesakwaa-yoi bemarse dognonimogad. </v>
<v b="JAS" c="2" v="3">Ar bemar dule-mor-nued-yoid, nued be abindakmalale, degi, ega be sogmardibe: “Wese, gana-nuedse be sigdage.” Ar dule-wilegedgardi be sogmardibe: “Bedi weba be gwisgue,” igidibe: “Wegi napagi an-nag-naba be sige.” </v>
<v b="JAS" c="2" v="4">Ar deyob be damalale, bato be dulemar emarbi daksurmalad. Bemar, dule-igar-nabomalad-isganayob gumaloed. Ar amardi, dulegi-isdar-binsaedba ega igar-noar nabodamalad. </v>
<v b="JAS" c="2" v="5">Gwenadgan-sabesailamalad, nue an-itomar: Ar Bab-Dummad we-napneggi dule-wilegana susad, adi, Bab-Jesúsʼgi-bensuligued bur bule nikumalaga, degi, Bab-Dummad na e-sabmaladga na-e-negdakmaid-ukoye-sogsadi ega ukegarba. </v>
<v b="JAS" c="2" v="6">Ar bemardi dule-wilegana ibgwensur imakdimalad. ¿Ar mani-ibmala bemar-wiodimarsursi? Ar wemar, ¿igar-itomalad-dummaganse bemar-ebipidimarsursi? </v>
<v b="JAS" c="2" v="7">¿Ar mani-ibmala bemar-Bab-Jesús-nug-nuedgi isdar sunmakdimarsursi? </v>
<v b="JAS" c="2" v="8">Bemar igar-dummad-sunsoged-maidba nanaele, igar-nued be imakdimardo, ar igi Bab-Dummad-Gardagi sognaiyob: “Ar igi na be san-sabgue, deyobi dule-baid be sabgumogoed.” </v>
<v b="JAS" c="2" v="9">Ar bemar emarbi dule-daksulirdi, bato bemar isgusad, bemar dummad-nosdo, ar Bab-Dummad-Igar-Maidba be ibsassurmalad. </v>
<v b="JAS" c="2" v="10">Ar dule-wargwen belagwapa Moisés-Igar-Mesisadba nanadiile, unnila igar-soggwengi annanonikile, a-dule, bato belagwapa igar-mamaidgi annasdo. </v>
<v b="JAS" c="2" v="11">Ar Bab-Dummad-sunnad sogsad: “Melle be be-abirginsulid-ebo galagwensuli nanao.” Éxodo 20:14 Degine, sogsabalid: “Mer be dule-oburgo.” Éxodo 20:13 Degisoggu, dule-negsichigi-yoledisulid, ar dule-baid-oburgwisardi, bato igar-maidgi yolesdo. </v>
<v b="JAS" c="2" v="12">Degisoggu, bemar nuekwaa sunmakewilubbid, degi, nuekwaa nanae-wilubbalid, ar ibagwengi Bab-Dummad igar-anmar-ollor-imakedba bemarga igar-itogoed. </v>
<v b="JAS" c="2" v="13">Ar dulemar dule-bamalad-wiledaksasurmalad, Bab-Dummad ega igar-naboalile, Bab-Dummad wile dakosurmogad. Ar wiledakleged-igar, igar-nabolegedgi obindaed. </v>
<v b="JAS" c="2" v="14">Gwenadgan, ar dule-wargwen na sogdibe, an Jesúsʼgi-bensulid nikye, degite, e-ibmar-imakedgi oyosulir, ¿ibuga ega e-bensulid gue? ¿Ar igi e-bensulid e-bendakosunna? Suli, e-bendakosulid. </v>
<v b="JAS" c="2" v="15">Binsa-sogmalo, gwenad-machered-wargwen, igi gwenad-bundor-wargwendibe, mor-yoed sate gudiid, degi, masgunned sate gudibalid, </v>
<v b="JAS" c="2" v="16">geb bemar unnila gayagi ega soged: “Gwenad, nuedgi be nae, be mor yoo, degi, immerbaa be mas gunno.” Ar we-ibmarmardi ega be uksulile, unnila gayaginbi-sogedgi ¿we-dule be bendakosi? Suli, be bendakosuli. </v>
<v b="JAS" c="2" v="17">Ar deyobi Jesúsʼgi-bensulid gumogad. Ar anmar sogdibe, an Jesúsʼgi-bensurye, degite, ibmar-imakedba be oyosulile, be binsa gordido, be-bensulid burgwaleyob gudo. </v>
<v b="JAS" c="2" v="18">Degi-inigwele, sunna dule-wargwen sogdagoed: “Be Jesúsʼgi-bensurye sogdiid, andi ibmar-nued imakdiid.” Be anga be-Jesúsʼgi-bensulid ibmar-imaksuli oyodo, andi, an-ibmar-imakdiidgi an-Jesúsʼgi-bensulidi bega oyogoed. </v>
<v b="JAS" c="2" v="19">Unnila-Bab-Dummadbi-wargwenna-maid be bensulid. Deyob be binsaedi, nueddo. Ar niamarse-bakale, bensurmogad, degi, Bab-Dummad-asabin dobedba wawanmakbukwad. </v>
<v b="JAS" c="2" v="20">Mer be nono-sered gue, ¿ar amba be nue-aku itoge? Ar Jesúsʼgi-bensulidi ibmar-imakedgi be oyosulile, ar be binsa gordido, an Jesúsʼgi bensurye. </v>
<v b="JAS" c="2" v="21">Abraham Babgi-bensulidba na e-machi-Isaac Bab-Dummad-ailagi ogumakar uksokalinad. Deyob-imaksadbali, Bab-Dummad, anmar-dad-Abraham-isgussuliyob daksad. </v>
<v b="JAS" c="2" v="22">¿Emide, mag be itononisunna? Abraham na e-Bab-Dummadgi-bensulidi e-ibmar-imakedba-mesa nue-oyosad. E-Bab-Dummadgi-bensulidi e-ibmar-imaksadba innikii gunonikid. </v>
<v b="JAS" c="2" v="23">Deyobi, Bab-Dummad-Garda-narmakar-maidba gunonikid: “Abraham Bab-Dummadgi bengussulid. A-ulale, Bab-Dummad Abraham-isgussuliyob daknonikid.” Génesis 15:6 Abraham Bab-Dummad-e-aiye bilenonisunnad. </v>
<v b="JAS" c="2" v="24">Emide, be dakena, Bab-Dummad unnila Jesúsʼgi-bensulidginbi isgussuliyob dule-daksulid, dule-ibmar-imakedba isgussuliyob dule-dakbalid. </v>
<v b="JAS" c="2" v="25">Deyobi Rahab, ome-gambanuchu-imaked, na e-ibmar-imaksadba Bab-Dummad Rahab-isgussuliyob daknonigusmogad. Deun, Rahab na e-neggi dulemar-neg-argadimalad ogabisgusad, degi, igar-baidba wakinnega imaksagusad. </v>
<v b="JAS" c="2" v="26">Ar igi anmar-san, burbasulile, burgwar-gue, debayobi, Jesúsʼgi-bensulid ibmar-imaksulir burgwarmogad. </v>
<v b="JAS" c="3" v="1">Gwenadgan, mer bemar odurdaked-sailaga yamo bukidar san-imakmalo, ar bemar wismalad, Bab-Dummad dule-bamaladba bur bule odurdaked-sailamarse gannabasaar ibmar egisoed. </v>
<v b="JAS" c="3" v="2">Anmar belagwapa noedbimalad. Ar dule-wargwen na e-sunmakedgi nodisulile, a-duledi, dule-innikigwaddo. Deginbali, sunna na bela e-daed bargabalid. </v>
<v b="JAS" c="3" v="3">Moli anmarba-ibsaega, anmar e-gayagi e-bargaed-yosale, bela anmar-sogedba sunna anmar moli semalad. </v>
<v b="JAS" c="3" v="4">Be ur-dummagan dakmarbalina. Urmar dummagandibe, burwa-binnasur-goledba-selemaidibe, degite, dule-ursorgaed bia ur-seedbie, abali, ursorgaed-bipi-guedi, ur-sesdaed. </v>
<v b="JAS" c="3" v="5">Amba deyobi, anmar-sangi gwabin bur-ibmar-baiganba bipii gumogad. Degi-inigwele, gwabin sunna ibmar-dummagan-imakye soged. Be dakena, soo-bipi-gaed sunna bela nainu-dummad ogumaked. </v>
<v b="JAS" c="3" v="6">Gwabin sooyobi gued. Neg-gagaega bela-bela gangued nikad. Anmar-sangi-gwabin-naidi, bela anmar-san-oichoged, degi, sunna nianeggi be-ogumakega imaked. </v>
<v b="JAS" c="3" v="7">Dule bela ibdurgan-ursirmalad, nuugimalad, naibegimalad, degi, ibdula-demargi-bukmalad, be sunna urwesuli imaked. </v>
<v b="JAS" c="3" v="8">Degi-inigwele, gwabindi dule geg-bargaed. Gwabin, ib-isgana-geg-bargalegedid, dule-gindaked-inabi sediid. </v>
<v b="JAS" c="3" v="9">Anmar, gwabingi anmar-baba-Bab-Dummad-e-nug odummomalad. Amba a-gwabingine anmar dulemar-ukabsabalid. We-dulemar Bab-Dummadyobi obinnilesad. </v>
<v b="JAS" c="3" v="10">Gwabingi dulegi-nued-binsaleged sogleged, degi, dule-ukabsaleged soglebalid. Gwenadgan, we deyob guewilubsulinad. </v>
<v b="JAS" c="3" v="11">¿Ar sunna dii-gammu-wargwengi dii-nued dii-gagbiredba-mesa aryodasi? Suli, degisuli. </v>
<v b="JAS" c="3" v="12">Gwenadgan, ¿ar sunna higuera-sapigi, olivo-san sanmako be insae? Igidibe, ¿sunna uva-dubgi higuera-san sanmako be insae? Suli, degisuli. Ar deyobmodo, dii-gammu-wargwengi dii-gagbired-aryomaidba-mesa geg dii-nued aryoed. </v>
<v b="JAS" c="3" v="13">Ar bemar-abargi, ¿doa dule-binsaed-ibed gue? ¿Doa bela ibmar nue mag itoge? A-dule, na e-nued-daedgi oyodo. Na binsaed-nikaguedba na san-bipi-imakedgi ibmar-imakedba oyodo. </v>
<v b="JAS" c="3" v="14">Ar bemar nobgued-dummad nikale, degi, gwagegi na muchub-muchub-urwed naibalile, mer be na san-dummarbaa itomardo. Ar bemar igar-napiragwadgi yoledimalad. </v>
<v b="JAS" c="3" v="15">Ar weyob daedi, binsaed-nikaguedsulid, Bab-Dummadgi danisulid. Ar wegiid-binsaedi, napnegginedid, dulegi danikidid, degi, niagi danibalid. </v>
<v b="JAS" c="3" v="16">Ar bemar-abargi nobed-nikale, degi, urwed-nikabalile, agi neg-isgued nikad, degi, bela ibmar-isgana-imaked nikabalid. </v>
<v b="JAS" c="3" v="17">Ar binsaed-nikagued-Bab-Dummadgi-danikiddi, gebedgine, swilidikidid, deginbali, bogidikidbalid, dulemargi-nued-daedid, duleba-ibsaedid, emar-wiledakedid, ibmar-nueganbi imakedid, emarbi dulemar-dakedid, degi, innikigwadbi ibmar-sogbalidid. </v>
<v b="JAS" c="3" v="18">Dulemar-ulubgi-bogidikdaed-amidimaladga, Bab-Dummad gwage-bogidikid, degi, igar-innikigwad-imaked ega ukoed. </v>
<v b="JAS" c="4" v="1">¿Wede, bia urweleged danisunna, degi, wede, bia bemar na abin-abin-imakmalad danibarsunna? Ar bemargi ibmar-isgana-imakbied-naidgi danikid. Ar amar be-ulubgi abin-abin imaknanaid. </v>
<v b="JAS" c="4" v="2">Bemar ibmarbina sogenad, degite, a-ibmar geg be nikumalad. Na be gindakmalad, na be ibmarbina nobgudimalad. Bemar ibmar-abegedi geg nikumalad. Na be urwedimalad, na be abin-abin imakdimalad. Bemar ibmar satemalad, ar ade, be egissurmalad. </v>
<v b="JAS" c="4" v="3">Ar be ibmar-egisdemalale, bemarga ibmar uklesurmalad, ar ade, noar be egismalad. Ar be ibmar-abemaladi unnila be-sanginbi-nabir-itodiguegala be egisdedamalad. </v>
<v b="JAS" c="4" v="4">Bemar ¡Na-abirgunagwarsuli negsichidgi-yoledimaladid! Dule we-napneg-naidbo ai-imakele, Bab-Dummad-e-isdaradga-gunonidaed, ¿ar be wissurmarsi? Ar dule we-napneg-naidbo ai-imakbiele, Bab-Dummad-e-isdaradga gunonidaed. </v>
<v b="JAS" c="4" v="5">Ar Bab-Dummad-Gardagi binsa weyob-sognai be insae: Bab-Dummad na E-Burba-anmargi-oubosgusad-nue-sabedbali anmargi-nobguye. </v>
<v b="JAS" c="4" v="6">Ar Bab-Dummad na e-anmar-wiledakedba bur bule anmar-bendaked. A-ulale, weyobi e-gardagi soged: “Bab-Dummad, dule-na-san-dummarba-imakdimaladgi gwisgudaed. Ar dule-na-san-bipi-imakdimaladdi, Bab-Dummad amar-bendakdaed.” </v>
<v b="JAS" c="4" v="7">Degisoggu, Bab-Dummad-urbaligwa be nanamar. Nia-saila-abin gandikidba be gwisgumar, ar deyob be imakele, nia-saila bemargi bangudoed. </v>
<v b="JAS" c="4" v="8">Bab-Dummadse be dagmar, Bab-Dummad bemarse dagoed. ¡Dule-isgudimalad, mer be bar isgudii gumar! ¡Bemar-gwage-darbo-binsamalad, na be gwage nudakmar! </v>
<v b="JAS" c="4" v="9">Na be isgudiidba bukib binsamar. Be bomar, degi, ise-wilegar be itomar. Mer be bar allemar, be bomarsun. Mer be bar wergumar, be naibi itomarsun. </v>
<v b="JAS" c="4" v="10">Bab-Dummad-asabin na be san-bipi-imakmar, ar deyob be imakele, Bab-Dummad be-nug-odummomaloed. </v>
<v b="JAS" c="4" v="11">Gwenadgan, mer na egi be muchub-muchub isdar sunmakmalo. Ar dule gwenad-wargwengi isdar sunmakele, igi egi sogdibe, gwenad bato nosye, we-dule igar-maidgi isdar sunmakdo, degi, igar-maidgi sognaido, we-igar noar maiye. Ar be igar-maidgi noar-maiye sogele, bato be igar-maidba-nanaed-dulesurdo, be dule-igar-nabogedga gunonido. </v>
<v b="JAS" c="4" v="12">Unnila dule-wargwena igar-uked-maid, degi, dule-igar-nabogedbalid. Abi sunna be-abonoged, degi, sunna be-oburgwebalid. Ar bedina, ¿be doasunna, be emargi sogdigu, bato we-dule nosye? </v>
<v b="JAS" c="4" v="13">Emigi, we be nue itomala, bemar sogmalad: “Emi, igi bandibe, anmar a-neggweburse namaloed. A-neggweburgi anmar birgagwen megmaloed. Agi anmar ibmar-ukmaloed, degi, mani-dummad anmar onomaloed.” </v>
<v b="JAS" c="4" v="14">¿Ar ibiga be weyob sunmakmala? Ar be wissurmalad igi banedse neg-gudagoe, degi, igi be gumaloe. Ar bemar booyobi gumalad, ar boo sikwas wis dakleardaed, bato ichee wis naogua, yog-berguar naddaed. </v>
<v b="JAS" c="4" v="15">Ar bemar bur-sogewilubmalanad: “Ar Bab-Dummad abegele, anmar dula-gudiguodo. Anmar we-ibmarmar imakodibe, igi ibmarmar-baid imakodibe.” </v>
<v b="JAS" c="4" v="16">Ar emidi, bur bemar san-dummarba-itogedba sunmakdimalad. Bela weyob na san-dummarba-imaked nuedsulid, isganad. </v>
<v b="JAS" c="4" v="17">Degisoggu, dule na ibmar-nued-saed wisile, degite, imaksulile, bato we-dule isgudido. </v>
<v b="JAS" c="5" v="1">¡Bemar mani-ibgan, emigi nue an-itomar! Bemar naibid-dummad-itogoedba be bomar, degi, nunmak-itogoedba be ise-gollar imakmar. </v>
<v b="JAS" c="5" v="2">Be-ibmar-nue-nikad bela nungusad, degi, be-mormar bela bugbu-bugbu gusad. </v>
<v b="JAS" c="5" v="3">Be-or, degi, be-mani, bela saamechad. We-samechadi, begi aibinnonikoed, sooyobi bela be-san-ogumakoed. Bemar be-ibagan-bergudanikidga mani na be onmaksamalad. </v>
<v b="JAS" c="5" v="4">Bemar dule-be-nainugi-bega-arbasmalad be bennuksasulid. Be itomala, a-mani ibibayobi bemargi binnasur gornanai. We-dulemar-bega-arbasad-e-binnasur-gordidimalad, Bab-Dummad-Bela-Gangued-Nikadse warmaksad. </v>
<v b="JAS" c="5" v="5">Bemar we-napneggi bela ibmar-nika gudigusad, degi, bela galagwensuli gudigusmarbalid. Oburgwileged-ibaga bemar na bela-bela dukin owardungusmalad. </v>
<v b="JAS" c="5" v="6">Bemar dule-ibmar-gwen-oakalossulid ibmar-oakalosayob egi be nasiksamalad, degi, be oburgwismalad. We-dulemar gwen be-abin imaksasurmalad. </v>
<v b="JAS" c="5" v="7">Degisoggu, gwenadgan, Bab-Jesús-danikoed-ibase na be san-bargaagwar-gudii gumarsun. Be dakmala, igi-dule-nainugi-arbaed, na e-ibmar-gwag-digsad-sanmaked abitodidae, degi, ibagan-dii-wied gwen-gwae-gwaesuli abitodidabalid. </v>
<v b="JAS" c="5" v="8">Bemar deyobi mer be gwae-gwae itomarmoga, na be gwage ogannomarsun. Ar Bab-Jesús-gannar-danikid-e-ibagan warmakdanikid. </v>
<v b="JAS" c="5" v="9">Gwenadgan, melle bemar sabsur-odurdaklemalaga na be muchub-muchub urwemar. Ar dule-igar-naboged bato emiskwaa danikid. </v>
<v b="JAS" c="5" v="10">Gwenadgan, Bab-Jehová-nuggi Bab-Dummad-gayaburba-barsogmalad sunmakdigusmalad. Amar-nanasmaladyob be gudii gumarmoga. Ar amar anmarga oyosmalad, igi naibi-itoleged-abargi nanalege, degi, igi gwae-gwae ibmar imaklesurbali. </v>
<v b="JAS" c="5" v="11">Ar anmar wisid, dule nunmaked-birgi-nakwisadgi nued binsalesye. Ar bemar bato itosad, igi-Job baisur-itosgusa. Degi, bemar wisbalid, a-sorbali, Bab-Dummad igi Jobʼga ibmar-uksa gusa. Ar Bab-Dummad dulemar-nue-sabed, degi, dulemar-nue-wiledakbalid. </v>
<v b="JAS" c="5" v="12">Deginbali, gwenadgan, nibneg-naid-nuggi, we-napneg-naid-nuggi, degi, ibmar-baid-nuggi, mer be ibmar ise-sogar sogmalo, an imakedseye. Ar “eyeye” be sogele, ar eyedo. Ar “surye” be sogele, ar surdo. Unnila irgwen sogsa be sae, adi, Bab-Dummad mer sabsur-be-odurdakegar. </v>
<v b="JAS" c="5" v="13">¿Ar dule-wargwen bemar-abargi naibi-itodii? Bab-Dummadse gordo. ¿Ar dule-wargwen bemar-abargi weligwar-itodii? Bab-Dummadga namakdo. </v>
<v b="JAS" c="5" v="14">¿Ar bemar-abargi dule uellege? Jesúsʼba-nanaimalad-e-idumaladse be gole, adi, amar Bab-Dummadse ega golega, degi, Bab-Jesús-nuggi ega olivo-gwallu magmalagar. </v>
<v b="JAS" c="5" v="15">Ar bensulidba-Bab-Dummadse-goled dule-uellemaid-nudakoed, Bab-Jesús a-dule-ogwichoed. Ar dule isgusale, e-isgued ega elilenonikoed, isgussuliyob gunonikoed. </v>
<v b="JAS" c="5" v="16">A-ulale, na be be-isgued muchub-muchub sogmar, degi, muchub-muchub na be Bab-Dummadse-gormar, adi, bemar nugumalagar. Dule-gwage-swilidikid-Bab-Dummadse-goledi, gangued nikad, ega nabir ibmar gued. </v>
<v b="JAS" c="5" v="17">Bab-Dummad-gayaburba-barsoged-Elías, anmaryobi sunna isgumoga gusad. Degite, mer dii-wiega, Bab-Dummadse ise-egisar-gochagua, birgapaa-abala we-napneggi dii bar wissulid. </v>
<v b="JAS" c="5" v="18">Elías, gannar Bab-Dummadse-gochabargua, dii gannar wiargusad, degi, napa bela-ibmar-gullemalad nued osanmaksad. </v>
<v b="JAS" c="5" v="19">Gwenadgan, ar bemar-abargi dule-wargwen Jesús-igar-napiragwadgi-bangudele, degi, dule-baid, dule-bangusad gannar igar-nuedse seardibe, </v>
<v b="JAS" c="5" v="20">bemar wisigarmar, ar doa-dule, dule-isgana-igar-nuedgi-bangusgudiid gannar igar-nuedse senonikile, burgwedgi bendakoed, degi, e-isgudiid-bukidar Bab-Dummad ega elioed.</v>
<v b="1PE" c="1" v="1">Ani Pedro, Jesucristo-e-sapin-dummadga-nugsalesmogadid. We-garda, an bemar-na-e-yargi-gudisurmaladse an narmaknaid: Ponto-yargi-bukmaladse, Galacia-yargi-bukmaladse, Capadocia-yargi-bukmaladse, Asia-yargi-bukmaladse, degine, Bitinia-yargi bukmaladse an narmaknaid. </v>
<v b="1PE" c="1" v="2">Bab-Dummad anmar-Babga-gumaid, bato e-igar-maidba, e-ibmar-wisidba be e-dulamarga-guega sulesmalad. Bemar Bab-Burba-Isligwaledgi Bab-Dummadgadgarbi-gumalaga be sulesmalad, adi, uaya-nikaa damalaga, degi, Jesucristo-abegi nugumalagar. Bab-Dummad bemargi bela-bela nued binsasun, degine, bela-bela ulubgi-bogidik-itogega be-imakbarsun. </v>
<v b="1PE" c="1" v="3">Bab-Dummad-nug odummolesun. We-Bab-Dummad anmar-Dummad-Jesucristo-e-babad. Bab-Dummad nue-wile anmar-dakedba Jesucristo-burgwar-mai-durgusadgi gannar-gwalulegega anmar-imaksad. Adi, agi anmar Jesús-dula-maidgi dulagudigued-edarbedii guegar. </v>
<v b="1PE" c="1" v="4">Adi, bemarga ibmar-nibneggi-abingaoed uklegegar. We-ibmar-anmarga-uklegoye-sogsad geg bergued, geg isgued, degine, geg gaganyob dingubalid. </v>
<v b="1PE" c="1" v="5">Bemar-Jesucristoʼgi-bensulidba, Bab-Dummad na e-ganguedgi bemar-akwedisunnad. Adi, bemar-abonolesad bemarga-guagwar-sabolesadi, ibagan-berguoedgi-ogwinmaklegoed bemarga oyolegegar. </v>
<v b="1PE" c="1" v="6">Ar a-ular, emigindi be wergudimarsunnad. Degi-inigwele, amba be wegi sikwas wilubdaklenanaimalad. </v>
<v b="1PE" c="1" v="7">Ar Jesucristoʼgi-be-bensulidi, oloyob gued: Ar orde wilubdaklegegala, soogi dulegergebed. Deyobi, be-nue-Jesucristoʼgi-bensulid wilubdaklemogargebed. Ar be-we-Jesucristoʼgi-bensulid wilubdaklegedgi-obichale, or-sunna-berguedba bur gandik gued. A-ular, Jesucristo-danikoed-ibagangi bega soglegoed nued be imaksaye, be-nug odummolegoed, degi, begi nueganbi sunmaklegoed. </v>
<v b="1PE" c="1" v="8">Ar we-Jesucristo-e-wagar be daksurmar-inigwele, amba be sabmalad, amba bemar egi bensurmalad. A-ular, bemar nue Jesucristoʼgi wergudimalad. We-werguedi geg gayagi sogleged, bela-bela nue-yeer itolegedid. </v>
<v b="1PE" c="1" v="9">Ar ade, bemar Jesucristoʼgi-bensulidba, bemar abonolenonimalad. </v>
<v b="1PE" c="1" v="10">We-abonoleged-igar Bab-Dummad-gayaburba-barsogmalad iduakwaa deun sogsagusmalad, Bab-Dummad na e-itolegedba bemar-abonogoye. A-dulemar we-abonoleged-igar nue-ise-egisagwar baramididii gusmalad. </v>
<v b="1PE" c="1" v="11">Jesucristo-daged-iduale, Bab-Dummad-gayaburba-barsogmaladga Cristo-Burba-Isligwaled-egi-naid, ega iduar sognai-gusad, wede igi Cristo naibi-itogoe, degine, a-sorbali, igi Cristo-nug odummolebaloe. Degidbali, wemar baramidii gusmalad, wede doa-dule, degine, sana wede deyob gubaloe. </v>
<v b="1PE" c="1" v="12">Bab-Dummad, e-gayaburba-barsogmaladga oyosad, we-igar bemargadsurye, dulemar-bemar-sorba-danimaloedgadye. Amar unnila we-ibmar-ega-oyosad akwedidii gusmalad. Emigindi, bemarga Bab-Burba-Isligwaled-nibneggi-danikidba Bab-Gayaburba-Nued sogledisunnad. Ar we-ibmar baliwiturmar aisaar nue-dakbi gudidimarmoganad. </v>
<v b="1PE" c="1" v="13">Degisoggu, ibmar-mag-itogega guakwaa be gudii imakmar, nue-itoakwaa be nanamar, degine, Bab-Dummad-ibmar-bega-ukoed, abi unnila bensuli edarbedii be imakmarsun. A-ibmarmar, Jesucristo-gannar-danikoed-ibagi, Bab-Dummad nued-bemargi-binsamaidba bemarga ukoed. </v>
<v b="1PE" c="1" v="14">Bemar Bab-Dummad-mimmigan uaya-nikaa-damaladsoggu, mer epenne igar-napiragwad-wissuli-gudigusmaladyob gannar be damalo. Deun, bemar na ibmar-abegedba, na be-itolegedba gudii gusmalad. </v>
<v b="1PE" c="1" v="15">Melle deyob be bar damalo. Emigindi, Bab-Dummad-bese-gochadi, dule-gwage-isligwaledsoggu, ayob bemar-daedgine na be gwage-swilidik nanamarsun. </v>
<v b="1PE" c="1" v="16">Ar Bab-Dummad na E-Gardagi sognaid: “Gwage-swilidik be gumar, ar igi an gwage-isligwale, deyob be gumar.” </v>
<v b="1PE" c="1" v="17">Bab-Dummad dulemar ber emarbi dakmaid, degine, dulemar-na-ibmar-imaksamaladba ega igar-nabogoed. A-Bab-Dummadse, Babye, ese be golele, we-napneggi-be-gudiidgi, a-Bab-Dummad-dobekwaa be nanamarsundo. </v>
<v b="1PE" c="1" v="18">Be nue wismalad, be-dadgan-be-odurdaksamalad-igargi be gales gudimalanad. A-igargi, Bab-Dummad bemar-onosad. Be-onolesadi, ologi-baklegar be onolessulid, manigi-baklegar be onolessulid. Ar we-ibmardi sunna bergumalad. </v>
<v b="1PE" c="1" v="19">Be-onolesadi, Bab-Dummad Cristo-abe-sunsoged-nakrusgi-aryosadgi bemar-onosad. We-Cristo, sibad-wawaad-gutu-gwen-nikasulidyob, degine, swilidik-gwen-boni-nikasulidyob, anmar-anar Bab-Dummadga uklesad. </v>
<v b="1PE" c="1" v="20">Bab-Dummad, amba yoo we-napneg-nagued-idu bato Cristo-sunonikid, bemarga-uklegegar. Bemar-sabed-ulale, emigine, geb bemarga oyolenonisunnad. </v>
<v b="1PE" c="1" v="21">A-ular, bemar Cristoʼba Bab-Dummadgi-bensuli gunonikid. We-Bab-Dummad Cristo-burgwisad gannar odulosad, degi, Cristo-nug odungunonikid. Adi, bemar Bab-Dummadgi-dulagudigued edarbedii gumalaga, degine, egi bensuli gumalagar. </v>
<v b="1PE" c="1" v="22">Emide, bemar Bab-Burba-Isligwaledgi, igar-napiragwadba nanaed-ular, Bab-Dummad bemar-san-burba uruknonikid. Adi, be gwenadgan nue-napiragwadgi sabgumalagar. Degisoggu, gwage-swilidikidgi na be muchub-muchub ise-nue-sabguar nanamarsun. </v>
<v b="1PE" c="1" v="23">Ar bemar gannar gwalulenonimalad. Be-gwalulesmaladi, we-ibmar-sunna-berguedgi be gwalulessurmalad. Geg ibmar-berguedgi be gwalulesmalad. We-ibmar-geg-bergued Bab-Dummad-gayaburba-degisadegu-dula-gudiidid. Agi be gwalulesmalad. </v>
<v b="1PE" c="1" v="24">Ar ade, Bab-Dummad-Gardagi sognaid: “Dulemar gaganyobi gued. E-yeerdaklegedi, nainugi-dutu-achunneyobi gued. Gaganmala baisur-dinguddaed, dutumala, baisur-batiddaed. </v>
<v b="1PE" c="1" v="25">Ar Bab-Dummad-Gayaburbadi degisadegu maiguad, berguosulid.” Isaías 40:6-8 Ar we-Bab-Gayaburba-Nued bemarga emide soglenonisunnad. </v>
<v b="1PE" c="2" v="1">Degisoggu, a-ular, be bela ibmar-isgana-imaked mimarsun, bela emar-yardaked, wagar-darbodaed, aimargi-nobgued, degi, bela gakansaar-aimargi-sunmaked, be obelomarsun. </v>
<v b="1PE" c="2" v="2">Mimmigan-emisgwa-aidenonikidyob bemar nunis-burbaled-nuedbina be sogmar. We-nunis Bab-Dummad-Gayaburba gued. Adi, agi be gatik nasgumai be-abonolesmaladgi gumalagar. </v>
<v b="1PE" c="2" v="3">Ar bemar bato Bab-Dummad-dulemar-sabed begi na be itosmalad. </v>
<v b="1PE" c="2" v="4">Degisoggu, Jesucristo-akwa-dulayobidse be dagmar. Dulemardi isdar a-akwa daksamalad. Bab-Dummaddi na susagusad, degine, we-akwa, akwa-garged-sunnadid, akwa-nuedid. </v>
<v b="1PE" c="2" v="5">Amba deyob be akwa-duladyob gumarmogad. A-akwa-duladgi Babse-goled-neg-burbaled-soblegedga be gumalad. Deyobi, be dule-irwa-Bab-Dummadse-gormalad-swilidikidga be gumalad, adi, Bab-Dummadga Babga-ibmar-ukleged-burbaled-nuegan be Cristo-nuggi ukmalagar. </v>
<v b="1PE" c="2" v="6">A-ulale, Bab-Dummad-Gardagi, Cristo-akwa-nuedye-sognaidgi sognaibalid: “¡Be dakmala! Ani an Sión-yalagi akwa-bur-nued-sulealed, negsailaga mesisad. Ar dule agi bensulile, suli-suli itogosulid.” </v>
<v b="1PE" c="2" v="7">Ar a-akwa-Jesucristoʼgi be bensurmarsoggu, bemargardi, we-Cristo, ibmar-sunsogedid. Ar dulemar-egi-benmaladgardi, Bab-Dummad-Gardagi Cristoʼgi-sognaidba gunonikid: “Akwa dule-neg-sobmaladse-oballesadi, neg-sobleged-e-akwasailaga gunonikid.” </v>
<v b="1PE" c="2" v="8">Degine, Bab-Dummad-Gardagi sognaibalid: “A-akwa, dule-egi-goo-warmakedga gunonikid, A-akwa-dummad, dule-omukuedga gued.” Isaías 8:14-15 Ar ade, uaya surmarsoggu, Bab-Dummad-Gayaburbagi yoledimarsunnad, ar ade, bato iduar deyob amarga igar-megisad. </v>
<v b="1PE" c="2" v="9">Ar bemardi, dula-sulegaled gumalad. Bemar Bab-Dummad-e-negdakmaidgi, dule-irwa-Bab-Dummadse-gormaladga gumalad. Bemar dulamar-swilidikid gumalad. Degine, bemar Bab-Dummad-e-dulamar gumalad. Bab-Dummad deyob be-susmalad, adi, Bab-Dummad-ibmar-nued-imakedgi be dulemar-baiganga sunmakmalagar, sogmalagar, igi bemar negsichidgi-gudigu, Bab-Dummad be-onosmala, e-neg-meegwad-nuedse be-searmala. </v>
<v b="1PE" c="2" v="10">Bemar iduardi, Bab-Dummadgadsurmalanad, emigindi, Bab-Dummadgadga be gunonimalad. Ar iduardi, Bab-Dummad wile be-daksasurmalanad, emigindi, Bab-Dummad wile bemar-daknonikisunnad. </v>
<v b="1PE" c="2" v="11">Gwenadgan-sabesarmalad, an bemargi wilemar, we-napneg bemar-negsursoggu, we-napneggi be sikwas gudimarsoggu, mer be-san-ibmar-isganabina-soged be imakmar. Ar we-ibmar-isgana anmar-burba-nued-ebo urwenaid. </v>
<v b="1PE" c="2" v="12">Gwenadgan, bemar dule-Bab-Dummad-wissurmalad-abargi nued-nanadii be imakmar. Adi, gakansaar-dule-isganaye-begi-sunmakdimaladi be ibmar-nuegan-imakedbali, a-dulemar, Bab-Dummad-bela-dulemarga-igar-nabodanikid-ibagi, Bab-Dummad-nug odummomalagar. </v>
<v b="1PE" c="2" v="13">Bab-Dummad-abemaidba bemar bela dule-dummagan-nugsalesmalad-urbaligwa be nanamar. Rey, bur-dummadsoggu, a-urbaligwa be nanamar. </v>
<v b="1PE" c="2" v="14">Dummagan-negdakmamaid-urbaligwa be nanamar. Ar wemar, rey-nuggi dule-ibmar-isgana-imakmalad-sabsur-odurdakega barmilearmalad, degi, dule-ibmar-nuegan-imakmalad-e-nug-ogannomalaga barmilearmalad. </v>
<v b="1PE" c="2" v="15">Ar Bab-Dummad weyob abemaid: Be ibmar-nued-imakedba, dule-ibmar-wissurmalad, isdar-begi-sunmakmalad, begi geg ibmar-soge gumalagar. </v>
<v b="1PE" c="2" v="16">Ar bemar be-binsaedba be nanamar. Melle we-be-deyob-nanaedi, ibmar-isgana-imakega be ebumar. Bemar Bab-Dummad-mai-napiragwadsunnadsoggu, deyob na be san oyomar. </v>
<v b="1PE" c="2" v="17">Bela dulemargi binsaed-nikaa be damar. Na be gwenadgan sabgumar, Bab-Dummad-dobekwaa be nanamar. Reygi binsaed-nikaa be damar. </v>
<v b="1PE" c="2" v="18">Bemar maiga-gudidimalad, be-dummadgi bela nue-binsaed-nikaa be nanamar. Dummagan-nuegan-daedginbi mer be deyob nanamalo. Amba dummagan-ichakwa-daedgi be binsaed-nikaa dabaloed. </v>
<v b="1PE" c="2" v="19">Dulemar-Bab-Dummadba-daedba-sabsur-wiledimaladgi Bab-Dummad nued binsadaed. Ar we-dulemala ibmar-oakalossulidba wiledimalad. </v>
<v b="1PE" c="2" v="20">Ar be-isgudiid-ular dulemar sabsur-be-odurdaker, ¿ar ibi-nued egi be amiosunna, ar bede isgudiid? Ar ibmar-nued-imaked-ular, dulemar sabsur-be-odurdakerdi, wedi Bab-Dummad yeer be-dakdo. </v>
<v b="1PE" c="2" v="21">Ar Bab-Dummad a-ular anmarse gochad. Ar Cristo amba deyob anmar-anar wilesmogad, anmarga e-wilub na oyosad, adi, anmar eba daegar. </v>
<v b="1PE" c="2" v="22">Ar Bab-Dummad-Gardagi we-Cristoʼgi sognaid: “We-dule gwen isgussulid, degi, dulemarga gwen gakan-imaksasurbalid.” </v>
<v b="1PE" c="2" v="23">Cristoʼgi dulemar isdar sunmaknanaigusgua, edi gwen dulemargi isdar sunmaksasulid. Dulemar e-wionanai-gusgua, edi gwen dulemar-abin-sogsasulid, anse be oitolemogoye. Ar deyob wilenaigusgua, Cristo bela ega igar-nudakega, Bab-Dummad-igar-inniki-naboged-maidga e-igar na uksagusad. </v>
<v b="1PE" c="2" v="24">Ar e-sunnad nakrusgi-bioklenai-gusgua, anmar-isgued e-sangi sesagusad, adi, anmar isguedga burgwar gudiguega, igar-innikigwadginbi nanadii guegar. We-Cristo-bemar-anar-naibigusadgi be nugunonimarsunnad. </v>
<v b="1PE" c="2" v="25">Ar bemar sibad-wawaad-yoggus-gudigusmaladyob gudigusanad. Emigindi, igi-sibad-wawaad e-dule-edarbedse gannar noniki, deyob be gannar Cristo-be-san-burba-akwemaidse nonimarsunnad. </v>
<v b="1PE" c="3" v="1">Ar amba deyobmo, omegan, bemar be-sui-urbaligwa be nanamar. Deyobile, be-sui-Bab-Dummad-Gayaburba-abingabisulile, ega be sunmakedba, bur be-daedba Bab-Dummadba nagumaloed. </v>
<v b="1PE" c="3" v="2">Be-sui nue-innikii-nanae be-dakdagoed, egi nue-binsaed-nikaa-nanae be-dakdagoed. Abali, Bab-Dummad-Gayaburba abingaoed. </v>
<v b="1PE" c="3" v="3">Omegan, bemar nue-yeerdakle-guegala, we asgi ise-nudakar imakedginsulid, sailagia ise-nudakar imakedginsulid, ormar-nasikedginsulid, degi, mormar-gargemalad-yoedginsulid. </v>
<v b="1PE" c="3" v="4">Be-yeerdakleged-napiragwad be-gwage-ulubgi siid. We-yeerdakleged-napiragwaddi geg bergued. We, yeer-itogedgi-ibmar-imakedid, urwedgi ibmar imaksulidid. We, degidaedi, Bab-Dummadga bur ibi-nuedid. </v>
<v b="1PE" c="3" v="5">Ar epenne weyobi omegan-ulubgi-nue-Bab-Dummadba-akanai-gusmaladi, gudigusmarmogad, gwen Bab-Dummad-bengussurmalad. Amar na e-sui-sogedba ibmar-imakdii gusmalad. </v>
<v b="1PE" c="3" v="6">Sara be dakena, na e-sui-Abraham-sogedba ibmar-imakdii gusad. E-suise an-dummadye na gordii gusad. Emigindi, be ibmar-nuegan imakmalar, degine, dobsulidba be nanamalar, a-e-sisganga be gunonimaloed. </v>
<v b="1PE" c="3" v="7">Bemar, macherganmo, be-omegangi be nue-binsaed-nikaa-nanadii imakmarmo. Be-ome be nue akwemar, ar omegan anmarba bur nollogwad. Degi-inigwele, Bab-Dummad amba amarga anmar-sunnaa burba-geg-bergued ega uksamogad. Degisoggu, be-ome-e-nug-odummodii be nanamar. Adi, bemar Bab-Dummadse-gotele, Bab-Dummad be-itomalagar. </v>
<v b="1PE" c="3" v="8">Deginbali, napi an bemarga sogsun: Bela na be emarbi binsabukwa gumar, wile na be dakmaladba, na be muchub-muchub-bendakbukwa gumar, gwenatigwar na be nue sabgumar, wile na be dakmar, aigwar na be nanamar. </v>
<v b="1PE" c="3" v="9">Dule ibmar-isgana begi imaksale, mer abin ibmar-isgana be imako. Dule be-ukabsasale, mer abin imako, bur ibmar-nued ega be uke. Ar bemar wisid, Bab-Dummad bese gochamaladi, be-susmaladi, bega ibmar-nuegan ukegalad. </v>
<v b="1PE" c="3" v="10">Ar ade, Bab-Dummad-Gardagi sognaid: “Na dule nued-gudii gubiele, iba-nuegangi weligwar nanadii gubiele, ibmar-isganagi-sunmakedgi na e-gwabin bargaergebed. E-gaya na gakangi sunmaksuli guergebed. </v>
<v b="1PE" c="3" v="11">We-dule ibmar-isganagi banguergebed, ibmar-nued imakergebed. Ulubgi-bogidik-itoged bur amiergebed, aba bur nanadii guergebed. </v>
<v b="1PE" c="3" v="12">Ar ade, Bab-Dummad dule-gwage-swilidikid-nue-akwedaed, wemar-ese-goled nue itodaed. Ar dule-ibmar-isgana-imakmaladgindina, egi yoleged.” </v>
<v b="1PE" c="3" v="13">Ar bemar ibmar-nueganbi imakdiile, ¿doa-dule bemar-oakalogosunna? Geg be-oakalomala. </v>
<v b="1PE" c="3" v="14">Ar be igar-innikii-maidba-nanaed-ular, dulemar be-wiodiile, begi nued binsalesdo. “Melle be we-dulemar-ibmar-dobedi dobgumalo, melle be gwayebalo.” </v>
<v b="1PE" c="3" v="15">Bur be-gwagegi be sogmar, we-Cristoʼbi an-Dummadye. Ar dulemar bela bese egichialir, ibiga be Cristoʼgi-bensulidba degisadegu-dulagudigued be edarbedimarye. Amar-abinsaega be guagwar-gudii imakmar. </v>
<v b="1PE" c="3" v="16">Be a-dulemar-abin-imakder, mer na san-odummogar be sunmako. Nue na san-bargaagwar be a-dulemar abinsaoed. Ulubgi-gwen-isgudisuli-itogedgi be abin-imako, adi, be Cristo-sorda-guedgi dulemar-begi-binsa-gakansaar-sunmakmalad obingegsaegar. </v>
<v b="1PE" c="3" v="17">Ar ibmar-nued-saed-ular be-wioarmalar, we bur nuedid, ibmar-isgana-saed-ular be wiomaladba. Ar Bab-Dummad deyob abegele, nueddo. </v>
<v b="1PE" c="3" v="18">Ar Cristo unnila irgwennaa anmar-isgued-anar burgwisad. Cristo-dule-gwage-swilidikid, dulemar-isgana-anar burgwisad, adi, Bab-Dummadse dulemar-nidegar. Napiragwad. Cristo sanar burgwisad. Bab-Burba gannar-dulagudiguega Cristo-imaknonikid. </v>
<v b="1PE" c="3" v="19">Cristo burbale nadegusad, geb burbamar-galugi-gales-bukmaladga sunmakapid. </v>
<v b="1PE" c="3" v="20">Ar wemar, epenne Noé-ibagangi, Noé-ur-dummad-sobnaigusgu, Bab-Dummad-igarba gwen nanassurmalad. Bab-Dummad we-dulemar a-urse-doged-edarbedii gusad. Deunni, unnila e-walabaabak (8), muu-mulusadba san-onos gusmalad. </v>
<v b="1PE" c="3" v="21">Igi Bab-diigi-ogleged emi anmar-abonomogadyobi, we-Noé-ibagangi-dii-mulusad anmarga abonoleged-e-wilubga gunaid. We-anmar-abonolegedi, Jesucristo-gannar-durgusadgi anmar isguedgi abonolesimalad. (Ar diigi-ogleged anmar-sangi ibmar-isgana-naid elisulid. Unnila Bab-Dummadsik-nued-binsaega anmar-imaknonidaed). </v>
<v b="1PE" c="3" v="22">Ar emigi Cristo nibnegse-nadedgi, Bab-Dummad-argan-nuedsik sigidapid. Cristo bela wemargi obinnonikid: Baliwiturmargi, sailagan-burbarmaladgi, burbar-gangued-nikamaladgi obinnonikid. Degisoggu, bela wemar Cristo-sogedba-nanae gunonimarsunnad. </v>
<v b="1PE" c="4" v="1">Ar Cristo igi anmar-ular we-napneggi dulagudigu naibigusa, anmar deyob naibiguedsik guagwar gudigumogargebed. Ar dule deyob dula-gudiidgi naibiguele, isgued-igargi bar nanasulid. </v>
<v b="1PE" c="4" v="2">Adi, na e-burgwedse, we-napneggi mer dulemar-galagwensuli-nanaedba bar gudii guegar. Unnila Bab-Dummad-sogedba nanadii guegar. </v>
<v b="1PE" c="4" v="3">Ar bemarde, epenne dulemar-Bab-Dummad-wissurmalad-ibmar-imaked be imakdii gusmalad. Ar bemar we-ibmar-isgana-imakdii gusmalad: Be-abgangi-galagwensuli-bingesur-nisaed, ibmar-isgana-imakedbina-soged, mumguedginbi-nanaed, agumakar-iba-onoged, bular galagwensuli yeer-itodiid, degi, ibmar-bab-dummadga-imakleged-e-nug-odummoged. </v>
<v b="1PE" c="4" v="4">Ar emigindi, bemar bar we-dulemarba bar akasursoggu, degi, e-ibmar-isgana-imakedba bar imakbarsursoggu, we-dulemar-Bab-Dummad-wissurmalad geger be-dakmalad. Bemargi binnasur urwedidimarsundo. </v>
<v b="1PE" c="4" v="5">Ar we-dulemar Bab-Dummadga bela na e-ibmar-imaksad sogedsemaloed. We-Bab-Dummad, dulemar-dula-gudimaladga-igar-itoged, degi, dulemar-burgwismaladga-igar-itoged, guakwaa maid. </v>
<v b="1PE" c="4" v="6">Ar a-ular, Bab-Dummad-Gayaburba-Nued dulemar-burgwismaladga sogleapmogad. Ar amar-e-san sabsur-odurdaklesmarmo-inigwer, e-burbadi Bab-Dummadba dulagudii gumalagar. </v>
<v b="1PE" c="4" v="7">We-napneg-bergued-ibagandi owarmaksad. Degisoggu, nue-binsaed-nikaa be gudii gusun, degine, nue be ataksun, Bab-Dummadse gatik be gorsun. </v>
<v b="1PE" c="4" v="8">A-ukine, bela bur bule na be muchub-muchub sabgumar. Ar sabguedi, isgumalad-bukidar elied, na muchub-muchub igbarsaye-sogega emar-imaked. </v>
<v b="1PE" c="4" v="9">Na be muchub-muchub gwenadgan weligwar-itogedgi be akwemar. </v>
<v b="1PE" c="4" v="10">Bemar-war-wargwen gurgin-burbaled-bemarga-uklesadba na be muchub-muchub bendakmarsun. Bemar Bab-Dummadga ibmar nue-akwemaladsoggu, Bab-Dummad-nabir-bemargi-binsaedba gurgin-burbaled-bemarga-uksad nue be ebumarsun. </v>
<v b="1PE" c="4" v="11">Ar gwenad-wargwen sunmakele, Bab-Dummad-gayaburba-maid-sogedba sunmakoed. Ar gwenad-wargwen dule-bendakele, Bab-Dummad-ega-gangued-ukedba bendakoed, adi, bela e-ibmar-imakedgi Jesucristoʼba Bab-Dummad-nug dunguegar. Ar Bab-Dummad dummarbaa maid, degi, e-gangued-yeerdaklegedba bela degisadegu-negdakmaid egadid. Ar deyobdo. </v>
<v b="1PE" c="4" v="12">Gwenadgan-sabesailamalad, boni-dummaganba beedse be wilub-daklenonidibe, mer be geger itomalo. Ar deyob be gumalargebed. </v>
<v b="1PE" c="4" v="13">Deyob be wilearmalar, bemar weligwar itogewilubbid. Ar Cristo-wilesadgi bemar wilenaimogad, adi, Cristo bela-bela-na-yeerdaklegedgi wese gannar magarononikir, eba bemar bela-bela weligwar-itogwichi gumogagar. </v>
<v b="1PE" c="4" v="14">Ar Cristo-nukad begi-uluarmalar, bemargi nued-binsalesye be itogewilubmalad. Ar Bab-Dummad-Burba-Isligwaled-gandikid bemargi maid. Ar dulemar-bemargi-urwedimaladdi, Bab-Jesúsʼgi isdar sunmakdimalad. Ar bemardi, Bab-Jesús-nug odummodimalad. </v>
<v b="1PE" c="4" v="15">Degisoggu, we-ibmar-imakedgi melle be wilemar: Dule-gindakedgi, ibmar-atursaedgi, ibmar-isgana-saedgi, yogsaar-gotebindaedgi. Bemar-wargwensaale we-ibmar-imakedgi, be wilege-wilubsurmalad. Be wilemalale, Cristoʼba-naidgi bur be wilemalawilubbid. </v>
<v b="1PE" c="4" v="16">Ar be Cristoʼba-naid-ular be wilemalardi, mer be bingegumalodo, bur Bab-Dummad-e-sordaga-guedba Bab-Dummad-nug be ogannomardo. </v>
<v b="1PE" c="4" v="17">Ar odurdakleged-ibagan Bab-Dummad-mimmigangar-inse nonikid. Emide anmar-inse weyob odurdaklenaid, degite, dulemar-Bab-Dummad-Gayaburba-Nuedba-dasurmaladdi, ¿igi gumalo be insasunna? Ar amardi nue-dummad odurdaklemaloed. </v>
<v b="1PE" c="4" v="18">Ar Bab-Dummad-Gardagi soged: “Dule-gwage-swilidikid ugak wis abonoledaedde, dule-isganamar-bursunna, degi, gwagegi-galagwensuli-gudimalad-bursunna, ¿sunna abonolego be insae? Suli. Geg abonolemala.” </v>
<v b="1PE" c="4" v="19">Degisoggu, bemar Bab-Dummad-sogedba-wiledimalad, we-Bab-Dummad-be-obinnisad, bela bega ibmar imakedsedasoggu, a-Bab-Dummadga na be san urmakdii gumarsun. Deginbali, bemar gatik ibmar-nueganbi imakdii nanamarsun. </v>
<v b="1PE" c="5" v="1">Bemar-abargi Jesúsʼba-nanaimalad-e-idumalad-gudimaladse wilesakwaa an goled. Ani an amaryob Jesúsʼba-nanaimalad-e-idumogadid. An-sunnagwad an Cristo-wilesad daksamogad. Deginbali, yoo Cristo-e-nug-ogannolealir, an eba nug ogannolemogoed. </v>
<v b="1PE" c="5" v="2">Bemarga, an weyob sogdo: Bab-Dummad-e-dulamar-bemar-abargi-bukwad be nue akwemar. Igi dule-sibad-wawaad-akwed na e-sibad-wawaad-akwe, deyob be akwemar. Nue yeer-itogedgi dule bega ise-sogar-sogedginsuli Bab-Dummad-sogedba be gwenadgan akwemalo. Degine, mer manibina-sogedgi be gwenadgan akwemalo. Be weligwar-itogedgi gwenadgan akwemalo. </v>
<v b="1PE" c="5" v="3">Degine, be dummadsoggu, mer be dulemar-akwediid bega gandikidgi ibmar-imakega be imakmar. Bur amarga be-daed nued be oyogoed, adi, be-ibmar-imakedba damalagar. </v>
<v b="1PE" c="5" v="4">Ar deyob be nanamalale, Cristo sibad-wawaad-e-idued-bur-dummad gannar danikile, bemarga ologurgin-yeerdakleged-geg-bergued uknonikoed. </v>
<v b="1PE" c="5" v="5">Sapingana, bemarmoga, girmar-selegan-urbaligwa ibmar-imakdii be gumarmo. Degine, bela na be muchub-muchub urbaligwa be nanamar, degi, san-bipi na be imakmar. Ar ade: “Bab-Dummad, dule-na-san-dummarba-imakdimaladgi gwisgudaed. Ar dule-san-bipi-imakmaladdi, Bab-Dummad amar-bendakdaed.” </v>
<v b="1PE" c="5" v="6">Degisoggu, Bab-Dummad-gangued-asabin na be san-bipii imakmar, adi, be-nug-dungued-ibagan-mosale, Bab-Dummad be-nug odummogegar. </v>
<v b="1PE" c="5" v="7">Bemar-surbinsa-itodiidi, bela Bab-Dummadga be ukmar, ar Bab-Dummad bela bemar-nue-akwediid. </v>
<v b="1PE" c="5" v="8">Degisoggu, nue binsaed-nikaa be damar, nue atakmar. Ar nia-saila-be-isdarad, achumigur-nono-wawaad-uurmakdiiyob be-ebilis gudiid. Dule-amidiid, doa-gunnodibeye. </v>
<v b="1PE" c="5" v="9">Be Bab-Jesúsʼgi-bensulidba gandik nia-saila-abin be gwisgu. Ar be wisid bela napneg-naidgi be-gwenadgan weyob wiledimarmogad. </v>
<v b="1PE" c="5" v="10">Ar Bab-Dummad-dulemargi-bela-bela-nabir-binsamaid bemarse Jesucristoʼgi gochad. Adi, na e-ibmar-nuegan-geg-bergued bemar eba nikumalagar. Bab-Dummad bemar-ichesaar-wilesad-sorba, na e-sunnad bemar-nudakoed, bemarga bela ibmar-imakoed, bemar-ogannogoed, degine, bogidik-megegala bemar-imakoed. </v>
<v b="1PE" c="5" v="11">Degisoggu, Bab-Dummad-nug ogannolesun, degine, na e-ganguedba bela degisadegu-negdakmaid egadga gusun. Ar deyobdo. </v>
<v b="1PE" c="5" v="12">Gwenad-Silvano, Bab-Dummadba nue-naimogadid. Abali, an bemar-ogannogega an bemarga garda wis bipisaar narmaksiid. Degine, bemarga oyogegar, we-Bab-Dummadi bemar-abonogewilubsulinad, degite, bemar-abonosad. We-igar, napiragwadid. Degisoggu, a-igargi gatik nanamalo, mer galakumalo. </v>
<v b="1PE" c="5" v="13">Jesúsʼba-nanaimalad-Babiloniaʼgi-bukmalad, bemar-sunna-sulesmarmogad, degi, Marcos, Bab-Jesúsʼba-naidba an-machiga-gunonikidi, bemarga sogsimalad, bemar nued sogeye. </v>
<v b="1PE" c="5" v="14">Na be muchub-muchub sabguedgi ise-nue-angaagwaledgi nued-sogeye na ga be sogmar. Bemar-Jesucristoʼgi-akananaid, bemar bela ulubgi bogidik-itosun. Deyobdo.</v>
<v b="2PE" c="1" v="1">Ani Simón-Pedro, Jesucristo-e-mai, degi, e-sapin-bur-dummadga-gumogaga nugsalesmogadid. Jesucristo-anmar-Bab-Dummad, anmar-Abonogedid, e-ibmar-inniki-imaked-ular, bemar anmaryob Jesucristoʼgi-bensuli gunonimarmogad. An bemarse garda narmaksiid. Be we-Jesucristoʼgi-bensuliguedi, anmarga, degi, bemarga ibnuedga gunonikid. </v>
<v b="2PE" c="1" v="2">Bemar, Bab-Dummad-mag-dakedbali, degi, anmar-Dummad-Jesús-mag-dakedbali, Bab-Dummad bemargi bela-bela nued binsasun, degi, bela-bela ulubgi-bogidik bemar-itogega bemar-imakbarsun. </v>
<v b="2PE" c="1" v="3">Bab-Dummad na gangued-nika-maidba, degi, na ibmar-innikii-imakedba Jesucristo-mag-dakega anmar-imaksad. A-ular, Bab-Dummad na e-ganguedbali anmarga belagwapa ibmar-abeleged uksad, adi, anmar dula-gudii guegar, degi, anmar nue eba nanadii guegar. </v>
<v b="2PE" c="1" v="4">We-ibmarmarbali, Bab-Dummad, anmarga ibmar-nuegan-gargerbasailad, degi, ibmar-dummaganad-ukoye-sogsad uksad. Adi, anmar, abali, nabir Bab-Dummad-daedyob nanadii guega, degi, anmar we-napneggi dule-ibmar-isganaginbi-binsadiidgi banguegar. Ar we-dulemar-e-ibmar-isgana-imaked emar-oichoged. </v>
<v b="2PE" c="1" v="5">Degisoggu, a-ular, nue be we-ibmargi alamaknai gumarsun. Jesucristoʼgi-bensuli-be-gued ogannogo. Be-nueddaed nue-oyodii be nanabalo. Be-nueddaedgi, Bab-Dummad-magar-dake be nanabalo. </v>
<v b="2PE" c="1" v="6">Bab-Dummad-magar-dakedgi, sunna-san-dukin-bargaed-imakdii be gubalo. Sunna-san-dukin-bargaedgi, ukurmakar-ibmar-imaksuli be nanadii gubalo. Ukurmakar-ibmar-imaksulidgi, Bab-Dummad-ibmarbina-sogee be nanabalo. </v>
<v b="2PE" c="1" v="7">Bab-Dummad-ibmarbina-sogedgi, gwenadganbina-itogee be nanabalo. Gwenadganbina-itogedgi, gwenadgan-sabee be nanabalo. </v>
<v b="2PE" c="1" v="8">Ar weyob be nanaele, Jesús-Igar-wisgulegedgi be nasgumai guoed, degi, anmar-Dummad-Jesucristoʼga bela-bela be ibmar-nuegan imakbaloed. </v>
<v b="2PE" c="1" v="9">Ar dule weyob nanasulirdi, e-ataked amba itakaa atakdo, ibyasuli gudiido, epenne-isgudigusad-ega-elilesad iesdo. </v>
<v b="2PE" c="1" v="10">Degisoggu, gwenadgan, Bab-Dummad napiragwadba bese gochamarsoggu, degi, napiragwadba be-susmarsoggu, begi we-ibmarmar ise-nue-diglegar be imakmarsun. Ar deyob be nanamalale, be isguosurmalad. </v>
<v b="2PE" c="1" v="11">Ar degidbali, anmar-Dummad-Jesucristo-anmar-Abonoged, e-negdakmaid-degisadeguadse bela-bela nuedgine anmar-abingaoed. </v>
<v b="2PE" c="1" v="12">A-ulale, ar amba be igar-soglesad wismar-inigwele, degi, egi napiragwadgi be odurdakles-inigwele, be ebinsadii gumalaga an bemarga we-ibmarmar obardii guoed. </v>
<v b="2PE" c="1" v="13">Amba an dula-gudiidgi we-igargi be-unaed bur nuedid. </v>
<v b="2PE" c="1" v="14">Ar an wisid, an emisgwasaar-gudiid an berguoed, ar anmar-Dummad-Jesucristo bato an-owisosad, ande emisgwasaar burgoye. </v>
<v b="2PE" c="1" v="15">A-ulale, an bemar-unaega bela-bela an alamaknaid, adi, an-burgwisad-sorba, bela we-ibmarmar be ebinsadii gumalagar. </v>
<v b="2PE" c="1" v="16">Anmar-Dummad-Jesucristo-e-ganguedgi, degine, e-danikoedgi anmar bemarga-sunmaksadi, binsa yogasaar dulemar-na-e-nonogi-onoged an bemarga sogsasurmalad. Anmar-bemarga-sogsamaladi, anmar-sunnad anmar-ibyagwar, e-gangued-daksadba anmar bemarga sogsamalad. </v>
<v b="2PE" c="1" v="17">Bab-Dummad Jesucristo-nug-odummosad, degine, gangued-ega-uksabalid, anmar daksad. Deun, nibneg-yeerdakleged-akar gayaburba gandikidba gollar gusad, Jesucristoʼgi sogsagusad: “We, An-Machi-sabedid. We-Machigi an yeer itoged.” </v>
<v b="2PE" c="1" v="18">Deun, anmar Dummad-Jesucristoʼba yala-islidikidgi gudigusgu, we-gayaburba-niba-gollar-gusad anmar itosad. </v>
<v b="2PE" c="1" v="19">We-ibmar-gusadi, Bab-Dummad-gayaburba-barsogmalad iduar yoedse-ibmar-guoye-sogsagusad, bur bule barsognonikid. We-gayaburba, neg-ibguedse anmarga negsichidgi acha-gwallu-neg-mee-imakedyob, gued. Degi, bolegwadba-niis-dummad-nakwiardaeyobi, bemar-gwagegi imakmogoed. </v>
<v b="2PE" c="1" v="20">Bab-Dummad-Gardagi yoedse-ibmar-guoed-narmakaled geg dule na ebi-wargwen-e-itolegedba oduloged. We bela-bela anmar mag itogergebed. </v>
<v b="2PE" c="1" v="21">Ar ade, Bab-Dummad-gayaburba-barsogmalad, wargwensaale yoedse-ibmar-guoed-Bab-Dummad-sogsadgi na-e-itolegedba sogsasurmalad. Ar Bab-Dummad-sordamar-gwage-swilidikmalad Bab-Dummad-Burba-Isligwaled-sogedba sunmaksagusmalad. </v>
<v b="2PE" c="2" v="1">Israel-dulemar-abargi Bab-gayaburba-barsogmalad-napiragwadsulid gudii gusmalad. Ar deyob bemar-abargi dule-odurdakmalad-napiragwadsulid gudidii gumarmogoed. Amar, odukuale, burbar emar-wiogega, Bab-Igar-Maid noar odurdakdamaloed. Amar, Dummad-Jesús-isguedgi-e-onosadbela osulodmaloed. A-ulale, Bab-Dummad ukiagwar we-dulemar-sabsur-odurdakega imaknonikoed. </v>
<v b="2PE" c="2" v="2">Dule-bukidar amar-galagwensuli-isgudimaladba akadmaloed. A-dulemar-nukad, dulemar Bab-Jesús-Igar-napiragwadgi galagwensuli sunmakdamarsunnoed, Bab-Igar, igar-isganaye. </v>
<v b="2PE" c="2" v="3">Dule-odurdakmalad-napiragwadsulid maniginbi-dogdar-binsamalad-ular, gakansaar bemargi mani-onodamaloed. Amar dulemarga-sabsur-odurdakleged-igar-maidgi gwen wakinnosurmalad, ar Bab-Dummad bato amargi sogsad, wemar sabsur-odurdaklegedsemaloye. </v>
<v b="2PE" c="2" v="4">Ar Bab-Dummad, baliwiturmar-isgusmaladgarbela, mer sabsur-be-odurdakoye ega gwen sogsasulid, sabsur-odurdaksagusad. Bab-Dummad a-baliwiturmar nianegsichidgi sabsur-odurdakega galu-yaba metegusad. Agi Bab-Dummad-ega-igar-itogedse galesii gumaloed. </v>
<v b="2PE" c="2" v="5">Degine, Bab-Dummad epenne-dulemar-galagwensuli-isgudigusmalad sabsur-odurdaksa gusad, gwen wile daksasulid. Deun, Bab-Dummad belagwapa dulemar-we-napneggi-bukmalad e-galagwensuli-isgudimalad-ular, muu-dummad egi omulusgu, unnila igar-innikigwadgi-sunmakdigusad-dule-Noé, degine, e-gwenadgan-walagugled (7), amarbi abonos gusad. </v>
<v b="2PE" c="2" v="6">Deginbali, muu-dummad-nosad-sorba, Bab-Dummad, neggweburmar-gwabo, Sodoma, degi, Gomorra, osulos gusad, burubi-nai imaksad. Adi, dule-galagwensuli-nanamaladga oyolegega, degi, wemar, a-dakalir, egi binsamalagar. </v>
<v b="2PE" c="2" v="7">Deunni, Bab-Dummad, unnila dule-nueddaed-Lot, degi, e-sisganmala abonos gusad. A-Lotʼde, dulemar-galagwensuli-isgudimaladba bukib binsadii gusad. </v>
<v b="2PE" c="2" v="8">We-Lot, we-dulemar-galagwensulidamalad-abargi-gudigusgu, amar-galagwensuli-nanaed-dakdigusgu, degine, amar-galagwensuli-sunmakmalad-itodigusbargu, bane-bane nue-e-gwagegi bukib amarba binsadii nanasad. </v>
<v b="2PE" c="2" v="9">Ar Bab-Dummad, dulemar-nuegan, e-dobee-nanamalad, isguedgi-wilubdaklealir, bendakdaed, adi, mer isguegar. Ar dule-isganamardi, sabsur-odurdaklegoed-ibaganga osabosad, adi, a-ibagangi sabsur-odurdaklemalagar. </v>
<v b="2PE" c="2" v="10">Dulemar-we-napneggi-san-isgumaladba-nanadimalad, galagwensulidamalad, Bab-Dummad-e-iduedga-imakbisurmalad, amar bur bule sabsur-odurdaklemaloed. Amar yogasaar gotebin damalad, degine, dobsuli burbar-dummagan-gandikmaladgi galagwensuli-sunmakmalad-dulemalad. </v>
<v b="2PE" c="2" v="11">Ar baliwiturmar bur a-dulemarba dutusur-inigwele, gannarba-inigwele, degite, a-baliwiturmar Bab-Dummad-asabin we-dulemar-burbar-gandikmaladgi gwen sabsur-gandikidgi egi sunmakdisurmalad. </v>
<v b="2PE" c="2" v="12">Ar we-dulemardi ibdurganyobid: Binsaed-satemalad, e-itolegedba gudimalad. Ibdurganyob, galegega gwalulesmalad, degine, oburgwilegega gwalulesmalad. We-dulemardi na dukin e-isguedgi bergudmaloed. </v>
<v b="2PE" c="2" v="13">Ibmar-galagwensuli-imaksadba na dukin wilemaloed. Ar ade, isguedgi bane-bane yeer-wergudii na abemalad. Wemar, bemar-abargi mas gunnarmalar, yosgudamaladba, neg-gagadamaladba, binge-dakledamalad, bemar-oichononimaloed. </v>
<v b="2PE" c="2" v="14">We-dule-odurdakmalad-napiragwadsulid omegan-dakder, yog egi galagwensur binsaddamalad, unnila isguedginbi binsadimalad. Wemar, dulemar-baisur-binsaed-galemalad-e-binsaed gadimalad. E-gwagegi unnila surbinsa ibmarbina sogdimalad. We-dulemar bato ukabsales-gudimalad-dulemalad. </v>
<v b="2PE" c="2" v="15">We-dulemar igar-innikigwadgi aibachamalad. Degisoggu, igar-napiragwadgi yoggus gudimarsunnad. Igi Beor-machi-Balaam-gusa, igar-isgana-imakedba manibina bur-yaisur-itosadyob, a-igarba we-dulemar nadmarmogad. </v>
<v b="2PE" c="2" v="16">Ar we-Bab-Dummad-gayaburba-barsoged-Balaam, ichakwadaedbali, moli-uayasuid-ibmar-berbeged, ega duleyob ise-urwar sunmaksad. Deyob we-moli Balaam-ibmar-isgana-imaknadapid bargasad. </v>
<v b="2PE" c="2" v="17">We-dule-odurdakmalad-napiragwadsulid dia-dinnagwadyobmalad, mogir-gorosur-aibindanikidyob diisuli burwaba selegedyob gumalad. We-dulemar, degisadegu odurdaklesigumalaga, negsichid-naidse seledmaloed. </v>
<v b="2PE" c="2" v="18">Ar ade, dule-odurdakmalad-napiragwadsulid na bule-bule-sunmakedgine ibmar-nued-soged satemalad, binsa ee sunmakdimalad. Galagwensuli-daedgine, degi, ibmar-galagwensulidbina-sogmaladgine, dulemar-gebe-ibmar-isganagi-wakicha-gudimalanad-e-binsaed gadimalad. </v>
<v b="2PE" c="2" v="19">Amar sogdimalad, na-be-itolegedba-gudisaed an bega ukmaloye, ar degite, emardi amba na dukin isguedgi gales gudimalad. Ar dule-gwensak ibmar-isganase galakuele, dule-galakusad ibmar-isgana-egi-obichad-e-maiga gunonidaed. </v>
<v b="2PE" c="2" v="20">Ar dulemar anmar-Dummad-Jesucristo-anmar-Abonoged-wisgunonikidba we-napneggi isguedgi anmar bachikgunonikid. Geb a-sorba, gannar a-isguedgi gannar bipirmakder, agi gannar nanaarbalir, epenne-daedba bur bule ege gunonidaed. </v>
<v b="2PE" c="2" v="21">A-dulemar a-igar-swilidik-maid-wisgunonikid-sorba, we-igar-nued-maid-wisgussulina, bur nabirindo. Emigindi, igar-swilidik metenonimalad. </v>
<v b="2PE" c="2" v="22">Aga we-binsaed-nikaa-sunmakleged-soglegedi amargi nabir gunonikid: “Achu na e-agsad gannar maddaed, degi, sin nue-oglesar gannar ollimatase naddaed.” </v>
<v b="2PE" c="3" v="1">Gwenadgan-sabesailamalad, wese ilabogus an bemarse garda narmaked. An be-unamalaga, ilabogus an we-gardamar bemarse barmisiid, adi, bemar nuekwaa binsamalagar. </v>
<v b="2PE" c="3" v="2">Bab-Dummad-gayaburba-barsogmalad-gwage-swilidikmalad epenne-ibmar-sogsad be nue insamalo. Degine, anmar-Dummad-Jesucristo-anmar-Abonoged-ibmar-odurdaksad, e-sapin-bur-dummaganba-sogsad, be insamarbalo. </v>
<v b="2PE" c="3" v="3">Gebedgine an bega sogedi, nue be ebinsamalo, negdukumosar, dulemar na e-itoleged e-isguedgi galagwensuli-nanamalad bukidar ainidagoed. </v>
<v b="2PE" c="3" v="4">Amar Bab-Dummad-Igargi-dodogar weyob sogdamaloed: “Wede Bab-Jesús we-napnegse-gannar-danikoye-soglesadde, ¿igi gudsunna? Ar anmar-dadgan-burgwisad-akar, gebesaila-napneg-nagusadyob amba gannar napneg naid, amba yoo napneg gwen-gwage naid.” </v>
<v b="2PE" c="3" v="5">Wemar, epenne Bab-Dummad sunmaksadba nibneg-nasiknonikidi, degi, napneg-nasiknonikidi, yamo wissuliyob gubukmalad. We-napneg diigi danikid, degi, dii napneg ganikid. </v>
<v b="2PE" c="3" v="6">Degine, Bab-Gayaburba-sogedbali, diibali, gebe-napneg-nagusad dii-mulusadba bela-bela oitolesad. </v>
<v b="2PE" c="3" v="7">Emi Bab-Gayaburba-sogsadba-nibneg-naidi, degi, napneg-naidi, soo-sailaga sabolenaid, igar-naboleged-ibagan edarbenaid. Degine, dulemar-galagwensuli-isgudimalad-sabsur-odurdaklegoed-ibagan edarbenaibalid. </v>
<v b="2PE" c="3" v="8">Gwenadgan-sabesailamalad, mer be iemalo. Be ebinsamalo: Bab-Dummadga ibagwenadi, birga-miligwenadyob (1,000) gued. Birga-miligwenadi (1,000), ibagwenadyob gued. </v>
<v b="2PE" c="3" v="9">Bab-Dummad na ibmar-saoye-sogsad imakosurye soglesulid, igi gwenna-gwenna bemar deyob binsamala. Bab-Dummad ibmar-imakedi, ukurmakar imaksulid, ar ade, dule-wargwensaar mer-yogguena gadinye binsamaid. Gwagegala, bela e-isguedga bukib-binsamalana gadinye binsamaid. </v>
<v b="2PE" c="3" v="10">Bab-Jesús-danikoed-iba, igi atursamalad dule-wissuli ukiagwar nonidamala, deyob Bab-Jesús-iba ukiar nonikoed. A-ibagi, nibneggi binnasur ibmarmar gollomakdoedba, nibneg bergudoed. Agine, bela ibmar-sailaga-gubukmalad soo-sailaba daludoed. Napneg, degi, egi-ibmar-bukmalad bela eba gummakdemogoed. </v>
<v b="2PE" c="3" v="11">Ar bela weyob we-ibmarde berguosoggu, degite, ¿ibiga bemarde nue Bab-Dummad-dobekwaa, gwage-swilidik nanaosurmar be itosunna? </v>
<v b="2PE" c="3" v="12">Bab-Dummad-iba-danikoed-abdakbukwa, gwae a-iba dagega be imakmar. A-ibagangi, nibneg gummakdoed, bela bergudoed. Bela ibmar-sailaga-gubukmalad gummakosoggu, bela daludsunnoed. </v>
<v b="2PE" c="3" v="13">Ar anmardi, Bab-Dummad anmarga napneg-binid, degi, nibneg-binid-ukoye-sogsad edarbebukmarsunnad. Ar agi unnila igar-innikimaladbi gumai guoed. </v>
<v b="2PE" c="3" v="14">Degisoggu, gwenadgan-sabesailamalad, we-ibmarmar bemar abdakbukwagumarsoggu, bemar gatik alamakmarsun. Adi, Bab-Dummad bemar gutu-gwen-naisuli, gwage-swilidik-isguedsuli, degi, unnila ulubgi-bogidikidbi be nanadii bemar daknonikigar. </v>
<v b="2PE" c="3" v="15">Degine, be ebinsamalo, anmar-Bab-Dummad-e-ibmar-gwae-gwae-imaksulidi, dule-abonogega gued. Igi anmar-gwenad-sabesailad-Pablo, Bab-Dummad-ega-binsaed-nue-nika-imaksadba, bemarga narmaksamoga. </v>
<v b="2PE" c="3" v="16">Pablo bela-e-gardamar-narmaksadgi we-igargangi bemarga sunmaknaid. We-igargan abala aku-itoledaed. A-ulale, dulemar-ibmar-wissurmalad, degi, Bab-Jesús-Igargi-nollo-gudimalad, yamo a-igar ogwaddamalad. Deyob bela Bab-Dummad-Garda-narmakar-baidsik-nanaid yamo ogwadamalad. Degisoggu, amar sabsur-odurdaklemarsunnoed. </v>
<v b="2PE" c="3" v="17">Gwenadgan-sabesailamalad, degisoggu, bato be wisigarmar, nue-salakarmar. Dulemar-igarsuli-gudimaladse ebipiledamalar. Deyobile, be nue-Bab-Jesúsʼba-naidgi be bangudoed. </v>
<v b="2PE" c="3" v="18">Bemar bur bule anmar-Dummad-Jesucristo-anmar-Abonoged be magar-nue-dakedgi nasgumai gumar. Degine, e-bemargi-nabir-binsamaidba bur bule be nasgumai gumarbarsun. Emi-ibagi, degisadegu, Jesucristo-nug ogannolesun. Ar deyobdo.</v>
<v b="1JN" c="1" v="1">Gebe-negasailaunni, Gayaburba-Nued, Gayaburba-Dulad bato gudiid. A-Gayaburba-Nued anmar itosad, anmar-sunnad anmar-ibyanugi daksad. Ar anmar-sunnad ise-dakarmalad, an-argangi an ebusmalad. </v>
<v b="1JN" c="1" v="2">Ar San-Burba-Dulad sanar anmarse oyolenonikid, anmar-sunnad daksad. A-dule, anmar barsogmalad, a-dule-Burba-Geg-Berguedgi an bega sunmakmalad. A-dule-Burba-Geg-Bergued Babba gudii gusad. A anmarse sanar oyolenonikid. </v>
<v b="1JN" c="1" v="3">Bemar anmarba-akanai-gumarmogaga, anmar-sunnad-dule-daksadgi, anmar-sunnad-dule-itosadgi, anmar bemarga sunmakmalad. Adi, bemar anmar-sunna Babgi, degi, E-Machi-Jesucristoʼgi-akanai gumarmogagar. </v>
<v b="1JN" c="1" v="4">Bemar weligwar-itogedgi nue-wergumalaga we-igargan anmar bemarse narmaked. </v>
<v b="1JN" c="1" v="5">We-gayaburba anmar Jesucristoʼgi itosgusadi, anmar bemarga sunmaked: Bab-Dummad gwallu-meegwadye. Bab-Dummadgi negsichid bipisaar naisurye. </v>
<v b="1JN" c="1" v="6">Anmar Bab-Dummadgi-akanaiye an sogmalale, degite, negsichidgi an nanadimarbalile, an gakansadimardo, igar-napiragwadba an nanadisurmardo. </v>
<v b="1JN" c="1" v="7">Ar igi Bab-Dummad na gwallu-meegwadgi gudii, deyob anmar gwallu-meegwadgi an nanadimalale, anmar na muchub-muchub mesa danakwaa gudimardo. Geb degine, E-Machi-Jesucristo-abegi anmar-isgued bela elilesiid. </v>
<v b="1JN" c="1" v="8">Anmar sogdibe an isgudisurye, an na dukin yardakdimardo, napira gwen an sogdisurmardo. </v>
<v b="1JN" c="1" v="9">Anmar an na dukin anmar-isgued Bab-Dummadga barsogmalale, anmar wisdo, Bab-Dummad dule-innikigwadid, dule-napiragwadid, degisoggu, anmarga isgued elioed. Bela-isguedi anmarga osulogoed. </v>
<v b="1JN" c="1" v="10">Ar anmar sogdibe, anmar isgudisurmarye, anmar dule-gakansiliga Bab-Dummad-imaknaid. Degisoggu, e-gayaburba anmargi gwen naisulid. </v>
<v b="1JN" c="2" v="1">Mimmigan, melle bemar isgumalaga, we-ibmarmar an bese narmakmalad. Ar dule-wargwen isgusardi, insao, Bab-asabin anmar-irwa-sunmakega anmar-arsoged-wargwen an nikmalad. We-dule, Jesucristoʼdo, innikii-ibmar-saed-duled. </v>
<v b="1JN" c="2" v="2">Jesucristo anmar-isgued-nabogega anmar-anar na dukin san-uksa gusad. Anmar-isguedgarbi na san uksasulid, bela dulemar we-napneg-naidgi-isgusgudimalad-anar san uksabalid. </v>
<v b="1JN" c="2" v="3">Bab-Dummad-Igar-Mamaidba an damalale, an nue-wismardo, an, Bab-Dummad mag-dakmarye. </v>
<v b="1JN" c="2" v="4">Ar dule-wargwen sogele: “Bab-Dummad an wisye,” ar degite, Bab-Dummad-Igargan-Mamaidba dasulile, we-dule binsa-gordido, napiragwadgi sogdisurdo. </v>
<v b="1JN" c="2" v="5">Ar dule-wargwen Bab-Dummad-Gayaburba-Maidba ibmar-saele, we-dulegi Bab-Dummad-sabgued nue nasgumaido. Ar agi anmar wisgusunnodo, anmar Bab-Dummadgi nue-akanaimarye. </v>
<v b="1JN" c="2" v="6">Ar dule sogele, “An Bab-Dummadgi akanaiye,” we-dule, Jesucristo-nanasadyob nanamogargebed. </v>
<v b="1JN" c="2" v="7">Gwenadgan, igar-binid an bemarse narmaksurmalad. An bemarse narmaksiidi, igar-epennegwad, gebesailaun bato bemar nikagudigusad an narmaksiid. We-igar-epennegwad, gebesailaun-gayaburba bemar itosadid. </v>
<v b="1JN" c="2" v="8">Degi-inigwele, igar-binid an bemarse narmaksiid. Ar we-igar-napiragwad Cristoʼgi oyoleged, degine, bemargi we-igar napiragwad oyolemogad. Ar ade, negsichid bato bergumaid, gwallu-napiragwad bato mee ganaid. </v>
<v b="1JN" c="2" v="9">Ar dule sogdibe, ede gwallu-meegwadgi gudiiye, degite, e-gwenad-sae-dakele, ar we-dule amba negsichidgi gudido. </v>
<v b="1JN" c="2" v="10">Ar dule e-gwenad-sabdibe, we-dule neg-meegwadgi gudido. Degisoggu, geg dule-baid-yolegega imaksundo. </v>
<v b="1JN" c="2" v="11">Ar dule e-gwenad-sae-dakeddi, negsichidgi gudido, amba negsichidgi garmakdido. Degisoggu, wissurdo bia nadapi, ar negsichid e-ibya ibmar-akudake imaksad. </v>
<v b="1JN" c="2" v="12">Mimmigan, bemar-isgued, Jesucristo-nuggi bemarga elilesad-ular, an bemarse garda narmakmalad. </v>
<v b="1JN" c="2" v="13">Babgan, bemar Cristo-gebesailad-mag-daksamalad-ular, an bemarse garda narmakmalad. Sapingana, bemar nia-saila-birgi-nakwismalad-ular, an bemarse garda narmakmalad. Mimmigan, bemar Bab-Dummad Babga-gumaid-mag-daknonigusmalad-ular, an bemarse garda narmakmalad. </v>
<v b="1JN" c="2" v="14">Babgan, bemar Cristo-gebesailad-mag-daksamalad-ular, an bemarse garda narmakmalad. Sapingana, bemar dutusurmalad-ular, Bab-Dummad-Gayaburba bemargi-naid-ular, degi, nia-saila-birgi-nakwismalad-ular, an bemarse garda narmakmalad. </v>
<v b="1JN" c="2" v="15">Napneg-naidgi igar-isgana-mamaid mer be sabgumalo, degine, napneggi-ibmar-isgana-bukwamalad mer be sabgumarbalo. Ar dule-wargwen we-napneggi-igar-isgana sabele, a-dule Bab-Dummad-sabsulid. </v>
<v b="1JN" c="2" v="16">Ar bela we-napneggi-ibmar-naid, anmar-san-ibmar-imakbied, ibmar-dakedba-ibmar-abeged, san-dummarba imaked. A-ibmarmala, Babgi danisulid, we-napneg-naidgi danikid. </v>
<v b="1JN" c="2" v="17">We-napneg-naid berguoed, degine, e-ibmar-abeleged bergubaloed, ar dule Bab-Dummad-sogedba-ibmar-saeddina degisadeguoed. </v>
<v b="1JN" c="2" v="18">Mimmigan, we-napneg dukumosad. Ar bemar-sunnad itosmalad, dule-Cristoʼgi-gwisgued danikoye. Degisoggu, emidi, bukidar Cristoʼgi-gwisgumalad bato gudimalad. A-ular, anmar wismarsundo, ibagan dukumosad. </v>
<v b="1JN" c="2" v="19">We-dulemar anmar-sordasurmarsoggu, anmargi nodmarsunnad. Ar we, anmar-sordamalana, anmarba amba akanai gumaloenad. Emigindi, mag daklemalaga anmargi nodmalad, we-bela-anmarba-gudidiid, bela anmar-sordasurmarye. </v>
<v b="1JN" c="2" v="20">Ar Cristo bemargardi, Bab-Dummad-Burba-Isligwaled uksamalad, degisoggu, bemar bela ibmar wisgunonimarsunnad. </v>
<v b="1JN" c="2" v="21">Bemar ibmar-napiragwad wissurmardeeye an sogedba bemarse an garda narmaksulid. Ar bemar ibmar-napiragwad-wisidba an bemarse garda narmaksad, degine, gakansaedi, ibmar-napiragwad-soglegedgi danisulid. </v>
<v b="1JN" c="2" v="22">Degisoggu, ¿ar doa we gakansilisunna? Dule soged, Jesús, Cristoʼsurye, ¿a-dule, gakansaed-dulesursi? We-dule, Cristoʼgi-gwisgued-duledo. We-dule Bab-Machi-osuloged, E-Bab-osulobalid. </v>
<v b="1JN" c="2" v="23">Ar dule-gwensak Bab-Dummad-E-Machi-abingasulile, a-dule amba Bab-abingasurbardo. Dule soger, Bab-Dummad-Machi magar an dakye, a-dule, Bab-Dummad magar dakbardo. </v>
<v b="1JN" c="2" v="24">Gebesaila-gayaburba-bemar-itosad, be-gwagegi-naigu be imakmar. Ar gebesaila-gayaburba-bemar-itosad bemargi naiguale, bemar Bab-Machigi, degine, Babgi-akanai gumaloed. </v>
<v b="1JN" c="2" v="25">Ar we Bab-Dummad anmarga sogsagusad, burba-geg-bergued an bemarga ukoye. </v>
<v b="1JN" c="2" v="26">We an bemarga narmaksimalad, adi, dulemar-be-yardakbimalad mer bemar-yardakmalagar. </v>
<v b="1JN" c="2" v="27">Ar Cristo bemarga Bab-Burba-Isligwaled-uksad amba bemarba gudiid. Degisoggu, dule-baid bemar-odurdaked be abesurmarsunnad. Ar Bab-Burba-Isligwaledi bela ibmarmargi bemar-odurdaked. Ar Bab-Burba-Isligwaledi napiragwadid, gakansulid. Ar igi Bab-Burba-Isligwaled bemar-odurdaksamala, deyobi, Cristoʼgi-akanai bemar gumarsun. </v>
<v b="1JN" c="2" v="28">Emisgindi mimmigan, Cristoʼgi-akanai be gumarsun, adi, Cristo gannar-danikile, bemar dobsuli, bingesuli, e-asabin gwisgumalagar. </v>
<v b="1JN" c="2" v="29">Ar bemar wisir, we-Cristo igar-innikigwad imakye, bemar wisi-wilubmarbardo, dulemar-bela-igar-innikii-imakmaladi, we, Bab-Dummadgi gwalulesmaladid. </v>
<v b="1JN" c="3" v="1">Bemar dakmalana, anmar Bab-Dummad-mimmiganye-bilemalaga, ibiyobi, Bab-Dummadi anmar-sabgusa. We-napneggi-bukwamalad Bab-Dummad-akudakmarsoggu, a-ular, we-napneggi-bukmalad aku anmar-dakmarmosunnad. </v>
<v b="1JN" c="3" v="2">Gwenadgan-sabesailamalad, anmar emigindi, Bab-Dummad-mimmigan gumalad. Amba anmar wissurmalad, igi an nue gudapmaloe. Ar an wisiddi an wismardo, Cristo anmarse na san-oyononikile, Cristoʼyob anmar gunonimogoed. Ar anmar Cristo-daklegedyobi, an daklemaloed. Ar anmar-sunnad dakoed, igi Cristo-daklege. </v>
<v b="1JN" c="3" v="3">Ar bela dule-we-ibmar-Cristoʼgi-bensulidba-edarbedimalad na dukin san-swilidik-guega imake. Igi Cristo na san-swilidik nika, deyob be imake. </v>
<v b="1JN" c="3" v="4">Ar dule isgusale, igar-maidgi annasdo. Ar ade, isgued, igar-maidgi annaedid. </v>
<v b="1JN" c="3" v="5">Ar bemar wisid, Cristo anmar-isgued-eliegala we-napnegse nonikid. Cristoʼgi isgued gwen naisulid. </v>
<v b="1JN" c="3" v="6">Ar dule-wargwen Cristoʼgi akanaile, geg isgued-igargi nanaed. Dule-wargwen isguedgi nanaele, we-dule amba yoo Cristo-dakdo, degine, amba aku Cristo-dakdo. </v>
<v b="1JN" c="3" v="7">Mimmigan, mer dule be-yardaked be imakmalo. Ar dule-igar-napiragwad-saedi, we dule-nueddo. Ar igi Cristo dule-gwage-nuedmoga, deyob we-dule gumodo. </v>
<v b="1JN" c="3" v="8">Dule isguedgi-nanaedi, we-dule nia-saila-sordado. Ar nia-saila gusgu gebesaila-akale, isgudiguad. Agala, Bab-Dummad-Machi wese sanar-gunonikid, adi, nia-ibmarmar-imaked obelogegar. </v>
<v b="1JN" c="3" v="9">Ar dule-wargwen Bab-Dummadgi-burbar-gwalulesale, geg isguedgi nanaed. Ar ade, Bab-Dummad-e-mimmiga-guedi, egi naid. Degisoggu, geg isguedgi nanasundo, ar Bab-Dummadgi bato gwalulesad. </v>
<v b="1JN" c="3" v="10">Ar weyob-magar-daklenoni dasunnad, dule nia-saila-e-mimmidibe, Bab-Dummad-mimmidibe. Ar dule-wargwen igar-maidba innikii ibmar imaksulile, degine, na e-gwenad-sabsulile, we Bab-Dummad-mimmisulid. </v>
<v b="1JN" c="3" v="11">Ar we-gayaburba gebesailaunni bemar itosmalad: Na muchub-muchub anmar sabgumarye. </v>
<v b="1JN" c="3" v="12">Melle Caínʼyobi gumalo. Ar Caín nia-saila-sordasoggu, a-ular, na e-urba-oburgwisad. ¿Ibiga e-urba-oburgwis be insae? Ar ade, ibmar-isgana imaksad. E-urbadi, ibmar-inniki-imaksasoggu, egi nobedba e-urba-oburgwissunnad. </v>
<v b="1JN" c="3" v="13">An-gwenadgan, we-napneggi-dulemar-bukwad isdar be-dakmalale, melle geger be itomalo. </v>
<v b="1JN" c="3" v="14">Anmar gwenadgan-sabmaladbali, an wisgunonimalad, anmar burgwar-gudii, dula gunonimalad. Ar dule na e-gwenad-sabsulile, we-dule amba burgwar gudido. </v>
<v b="1JN" c="3" v="15">Ar dule-gwensak e-gwenad-isdar-dakele, we-dule, dule-gindakeddo. Ar bemar wismalad, dule-gindaked geg e-gwagegi burba-geg-bergued-nika gued. </v>
<v b="1JN" c="3" v="16">Cristo-e-san-burba-anmar-ular-uksadba an wismalad, ibi sabgued obarilege. Degisoggu, anmar an-gwenadgan-ular-burgwega guagwar gudigue-wilubmarmogad. </v>
<v b="1JN" c="3" v="17">Ar dule-we-napneggi-ibmar-nikadi, e-gwenad ibmar-sate-dakele, ega uksulile, degite, ¿igi we-dulegi soglegosunna, we-dulegi Bab-Dummad-sabgued naiye? </v>
<v b="1JN" c="3" v="18">Mimmigan, melle unnila gayaginbi be sogmalo, dulemar an sabye. Anmar an-ibmar-imakedgi oyogoed, anmar napira dulemar-sabye. </v>
<v b="1JN" c="3" v="19">Ar anmar dulemar-sabguele, agi an na wisgumalodo, anmar napiragwadba gudiid, degine, anmar gwagegi Bab-Dummad-asabin gwen dobee itogosulid. </v>
<v b="1JN" c="3" v="20">Ar anmar-gwagegi anmar wis-nosa-itomalale, insamalo, Bab-Dummad anmar-gwage-itogedba bur dummadid, degine, Bab-Dummad bela ibmar wisid. </v>
<v b="1JN" c="3" v="21">Degisoggu, gwenadgan-sabesailamalad, ar anmar gwagegi akar itosulile, Bab-Dummad-asabin anmar gwen dobee itogosurmalad. </v>
<v b="1JN" c="3" v="22">Ar ibu anmar Bab-Dummadse-egichidele, anmarga Bab-Dummad ukoed. Ar ade, anmar e-Igar-Mamaidba nanadiid, degine, ar anmar Bab-Dummad-asabin ibmar-nuegan imakdiid. </v>
<v b="1JN" c="3" v="23">We, Bab-Dummad-igalad: E-Machi-Jesucristo-nuggi anmar bensuli gumar, degine, anmar na muchub-muchub sabgumar. Ar igi Cristo anmarga bato sogsagusa, deyob be imakmalo. </v>
<v b="1JN" c="3" v="24">Ar dule Bab-Dummad-e-Igar-Maidba-gudiid, Bab-Dummadgi akanaid, degine, Bab-Dummad a-dulegi maid. Ar Bab-Dummad na E-Burba anmarga uksad-ular, anmar wismarsunnad, Bab-Dummad anmargi maid. </v>
<v b="1JN" c="4" v="1">Gwenadgan-sabesailamalad, melle dulemar Bab-Burbaba-sunmakdiiye-sogdimalad be itomalo. Bina be dakmargweloed, we-burba, Bab-Burbadibe, Bab-Burbasurdibe. Ar bukidar we-napneggi Bab-Dummad-gayaburba-barsoged-sunnadsurmalad gudimalad. </v>
<v b="1JN" c="4" v="2">Wegi be wilubdakmaloed, we Bab-Burbaba sunmakdidibe: Ar dule-wargwen sogele, Jesucristo we-napnegse-nonigu, dulega gunoniye, we-dule Bab-Burbaba sunmakdido. </v>
<v b="1JN" c="4" v="3">Ar dule sogele, Jesucristo we-napnegse-nonigu, dulega gunonisurye, we-dule Bab-Burbaba sunmakdisurdo. We-duledi, Cristoʼgi-gwisguedid, ar bato bemar itosad, we-degiid-burba danikoye. Ar emigindi, a-burba bato we-napneggi gudiid. </v>
<v b="1JN" c="4" v="4">Mimmigan-sabesailamalad, bemar Bab-Dummadgad gumalad. Bemar we-dule-gakansamaladgi be obichamalad. Ar Bab-Burba-bemargi-maid bur we-napneggined-burbaba bur dummad. </v>
<v b="1JN" c="4" v="5">Ar we-dule-gakansamaladi we-napnegginedsoggu, we-napneggined-igargi sunmakmarsunnad. Degisoggu, dule-we-napnegginmalad a-sunmakmalad itodamarsundo. </v>
<v b="1JN" c="4" v="6">Anmardi, Bab-Dummadgad gumalad. Ar dule Bab-Dummad-mag-dakele, anmar-ibmar-soged itodamalad. Ar dule Bab-Dummadgadsulirdi, anmar-itodasulid. Ar wegi anmar wisgusisundo, burba-napiragwaddibe, burba-napiragwadsurdibe. </v>
<v b="1JN" c="4" v="7">Gwenadgan-sabesailamalad, sabguedi Bab-Dummadgi danikid, degisoggu, na be muchub-muchub sabgumarsun. Bela dule-sabgumaladi, we-dulemar Bab-Dummadgi burbar gwalulesmaladid, degisoggu, Bab-dakmalad. </v>
<v b="1JN" c="4" v="8">Ar dule, dule-sabgusulile, amba Bab-Dummad-akudakdo, ar ade, Bab-Dummad bela-bela dulemar-sabgumaid. </v>
<v b="1JN" c="4" v="9">Bab-Dummad weyobi anmarse dulemar-sabed oyononikid. Deunni, E-Machi-wargwennaa-gued we-napnegse anmarga barmiargu, adi, abali anmar dula-gudiguegar. </v>
<v b="1JN" c="4" v="10">We-sabgued-napiragwadi, weyobid: Ar anmar Bab-Dummad-sabgussulid. Bab-Dummad, e anmar-sabgusad. Bab-Dummad, anmarga isgued-nabogega E-Machi barmiargusad. </v>
<v b="1JN" c="4" v="11">Gwenadgan-sabesailamalad, ar Bab-Dummad weyob anmar-sabgussoggu, anmar na muchub-muchub sabguewilubmarmodo. </v>
<v b="1JN" c="4" v="12">Ar dule bipisaale Bab-Dummad-gwen-dakdisulid. Ar anmar na muchub-muchub sabgumalale, Bab-Dummad anmargi maido, degine, E-sabgued bur bule anmargi oyolemaido. </v>
<v b="1JN" c="4" v="13">Ar Bab-Dummad E-Burba-anmarga-uksadba anmar wissundo, anmar Bab-Dummadgi akanaid, degi, Bab-Dummad anmargi maimogad. </v>
<v b="1JN" c="4" v="14">Ar anmar-sunnad an daksamalad, degisoggu, anmar sogsundo, Baba na E-Machi-we-napneg-Abonoged, we-napnegse na barmiarye. </v>
<v b="1JN" c="4" v="15">Ar bela dule sogmaladi, we-Jesús, Bab-Dummad-Machiye, Bab-Dummad we-a-dulemargi maido, degine, we-dulemar Bab-Dummadgi akanaimodo. </v>
<v b="1JN" c="4" v="16">Anmar wismalad, Bab-Dummad anmar-sabed, degine, anmar gwen bensurmarbalid, Bab-Dummad nue-anmar-sabed. Bab-Dummad bela-bela dulemar-sabed. Ar dule dule-sabele, we-dule Bab-Dummadgi akanaid, degi, Bab-Dummad a-dulegi maimogad. </v>
<v b="1JN" c="4" v="17">Ar anmar nue-napira dulemar-sabguegala, weyob dulemar-sabguergebed, adi, Bab-Dummad igar-naboged-ibagi an dobsuli itomalagar. Ar anmar we-napneggi Cristoʼyobi nanadimogad. </v>
<v b="1JN" c="4" v="18">Ar dule sabgued-nikale, dobee itosulid. Ar ade, sabgued-igargi-nanalegedi, dobed-osulodaed. Ar dobed-igar, gusgu san-odurdakleged-igar sedanidaed. Degisoggu, ar dule dobele, amba yoo nue-napira sabgued durdaked. </v>
<v b="1JN" c="4" v="19">Anmar Bab-Dummad sabed, ar ade, Bab-Dummad e-inse anmar-sabgusad. </v>
<v b="1JN" c="4" v="20">Ar dule-wargwen sogdibe, an Bab-Dummad-sabye, degite, e-gwenad-sae-dakele, we-dule binsa gakansadido. Ar dule e-gwenad-dakdiguad sabsulile, ¿igi Bab-Dummad-sabguosunna? Ar adi-daksulid, geg sabgudo. </v>
<v b="1JN" c="4" v="21">Ar Bab-Dummadi anmarga weyob igar-uksad: “Dule Bab-Dummad-sabele, e-gwenad sabgubaloye.” </v>
<v b="1JN" c="5" v="1">Bela-dulemar-bensurmaladi, na sogmaladi, we-Jesús, Bab-Dummad-dule-wargwen-barmidagoye-sogsad-duleye, a-dulemala Bab-Dummadgi burbar gwalulesmalad. Ar dulemar bela Bab-Dummad-sabmaladi, Bab-Dummad-mimmigan sabgumarbaloed. </v>
<v b="1JN" c="5" v="2">Ar deyob, anmar Bab-Dummad-sabgumalale, degi, E-Igar-Maidba an nanamalale, an wismarsundo, anmar Bab-Dummad-mimmigan sabmalad. </v>
<v b="1JN" c="5" v="3">Ar Bab-Dummad-sabgulegedi, E-Igar-Mamaidba-nanalegedgi sabguleged, ar E-Igar-Mamaid dutusursulid. </v>
<v b="1JN" c="5" v="4">Ar bela dule-Bab-Dummadgi-gwalulesmaladi, we-napneggi-isgued-galagwensuli-nikad-birgi obined. Ar anmar Jesucristoʼgi bensulidbali, we-napneggi-isgued-naid-birgi obichamardo. </v>
<v b="1JN" c="5" v="5">¿Ar doa we-napneggi-isgued-naid-birgi obinsunna? Dule-bensulidba-sogedi, Jesús, Bab-Dummad-Machiye, a-dule, we-napneggi-isgued-naid-birgi obined. </v>
<v b="1JN" c="5" v="6">Jesucristo we-napnegse nonigu, diigi-oglesad, degi, burgwisadgi ablis-milesbalid. Unnila diiginbi-oglessulid, e-ablis-milesbalid. We-gusadi, Bab-Burba, anmarga soged, ar ade, Bab-Burbadi, napira-ibmar-soged. </v>
<v b="1JN" c="5" v="7">Ar e-warbaa anmarga nibneggi sunmaked: Baba, Gayaburba-Nued, degi, Bab-Burba-Isligwaled. Ar wemar-warbaagwadi, wargwennaa gued. </v>
<v b="1JN" c="5" v="8">Degine, napneggi we-warbaagumaladi, Jesucristoʼgi anmarga sunmaked: Bab-Burba, dii, abe. Ar wemar-warbaagwad bela na emarbi sunmaked. </v>
<v b="1JN" c="5" v="9">Anmar dulemar-ibmar-soged itodamalad, Bab-Dummad-ibmar-soged-bursunna, bur itogergebed. Ar Bab-Dummad dulemarba bur dummadid. Deginbali, Bab-Dummad na E-Machigi anmarga sunmakbalid. </v>
<v b="1JN" c="5" v="10">Ar dule Bab-Dummad-Machigi-bensulile, na e-gwagegine bato ega sognaido, we Bab-Dummad-soged, nabirye. Ar dule, Bab-Dummad-soged abingasulirdi, Bab-Dummadga sognaido, be gakansaed-duleye. Ar ade, Bab-Dummad-E-Machigi-ibmar-sogsad abingasulid. </v>
<v b="1JN" c="5" v="11">Ar Bab-Dummad anmarga weyob sunmaknaid: Bab-Dummad anmarga san-burba-geg-bergued uksad. We burba-geg-bergued Bab-Dummad-Machigi danikid. </v>
<v b="1JN" c="5" v="12">Ar dule Bab-Dummad-Machi-abingasadi, san-burba-geg-bergued bato nikad. Ar dule Bab-Dummad-Machi-abingasuliddi, san-burba-geg-bergued niksulid. </v>
<v b="1JN" c="5" v="13">Bemar Bab-Dummad-Machigi-bensurmaladga, we-ibmarmar an narmaked, adi, bemar wisgumalagar, bemar burba-geg-bergued nikamarye. Degine, adi, Bab-Dummad-Machi-nuggi be bensuli gumalagar. </v>
<v b="1JN" c="5" v="14">Ar anmar weyob Bab-Dummadgi-bensulid: Ar anmar e-sogedba ese ibmar egichidele, Bab-Dummad anmar-itoged. </v>
<v b="1JN" c="5" v="15">Ar anmar wisile, Bab-Dummadse-anmar-ibmar-egisedi, Bab-Dummad anmar-itodaye. Degisoggu, anmar wismarsundo, anmar ibmar-ese-egichisad bato nikamalad. </v>
<v b="1JN" c="5" v="16">Ar dule-wargwen e-gwenad isgudi-dakele, we-isgued dule-oburgwedsulile, Bab-Dummadse ega golo. Adi, Bab-Dummad we-dule-dulagudii saoed. We-an-bega-sogedi, isgued dule-oburgwegaga-imaksulidgi an soged. Ar isgued-burgwedse-dule-sededgardi, Bab-Dummadse-ega-be-gorye an sogsulid. </v>
<v b="1JN" c="5" v="17">Ar igar-innikigwad-maidba ibmar-imaklesulile, we isgueddo. Isgued sogbo nikado: Dule-oburgwed, degi, dule-oburgwesulid. </v>
<v b="1JN" c="5" v="18">Anmar wisid, dule Bab-Dummadgi gwalulesale, geg isguedgi yeer-itodii gued. Ar ade, Bab-Dummad-Machi we-dule-edarbedidaed. Degisoggu, nia-saila geg ebusunnad. </v>
<v b="1JN" c="5" v="19">Anmar wismardo, anmardina Bab-Dummadgad gumalad, degine, bela dule-we-napneg-naidgi-bukmaladi nia-saila-sogedba gudidimalad. </v>
<v b="1JN" c="5" v="20">Ar anmar wisbardo, Bab-Dummad-Machi we-napnegse nonikid. A Bab-Dummad-napiragwad-maid magar-ito anmar-imaknonikid. Degisoggu, anmar E-Machi-Jesucristoʼgi, dule-napiragwadba gudisunnad. Ar we-Jesucristo Bab-Dummad-napiragwadid, degi, san-burba-geg-bergued-sunnadbalid. </v>
<v b="1JN" c="5" v="21">Mimmigan, ibmar-bab-dummadyob-imaklemaladgi nue salakarmalo, egi bangumalo. Be itomargua.</v>
<v b="2JN" c="1" v="1">Ani an Jesúsʼba-nanaimalad-e-idued, omegwa-Bab-Dummad-na-susadse, degi, e-mimmiganse an garda narmaksiid. Ar an amar napiragwadgi sabed. Unnila anbi an amar-sabsulid, bela dulemar-igar-napiragwad-wisgunonimalad amar-sabmarmogad. </v>
<v b="2JN" c="1" v="2">Anmargi igar-napiragwad-naid-ular, an be-sabmalad, degi, we-igar-napiragwad anmarba degisadeguoed. </v>
<v b="2JN" c="1" v="3">Bab-Dummad, degi, Jesucristo Bab-Dummad-Machi, napiragwadgi, degi, sabedgi, bemargi nued binsasun, wile-bemar-daksun, degi, ulubgi bogidikid bemarga ukbarsun. </v>
<v b="2JN" c="1" v="4">Gwen-gwen be-mimmigan, Bab-Dummad-anmarga-igar-uksadba, igar-napiragwadgi nue-inniki-nanadii an dakargu, an nue-weligwar itosad. </v>
<v b="2JN" c="1" v="5">Emigindi, omegwa, an bese wilesunnad, anmar na muchub-muchub gwenadgan-sabgumarsunye. An weyob bese garda narmakedi, wedi igar-binidsulid, ar gusgu bato negasailaun-akale, we-igar anmarga uklesad. </v>
<v b="2JN" c="1" v="6">Bab-Dummad-Igar-islidikid-maidba-nanaedgi, sabgued oyoleged. Ar bemar negasailaun-akale, we-igar-islidikid-maid-bega-sognaid bato itodimalad, na be sabgudii nanamarye. </v>
<v b="2JN" c="1" v="7">Ar bukidar dule-yardakmalad we-napneggi ainis gudimalad. We-dulemar sogmalad, Jesucristo we-napnegse dulemaryob gwalulessurye. Ar dule-deyob-sogedi, Cristoʼgi-yolegedid, dule-yardakedid. </v>
<v b="2JN" c="1" v="8">Bemar nue-salakarmar, bemar-arbasadgi-ibmar-nikusad oyoggudamalar. Ar bur bule belagwapa ibmar-abingaed be imakmar. </v>
<v b="2JN" c="1" v="9">Ar dule-wargwen Cristo-Igar-Maidgi-bangudele, Cristo-Igar-odurdaksadgi alamaknai gusulile, we-dule, Bab-Dummadba naisulid. Ar dule Cristo-Igar-odurdaksadgi alamaknairdi, we-dule, Bab-Dummadba naido, degi, Bab-Dummad-Machiba naibardo. </v>
<v b="2JN" c="1" v="10">Ar dule-wargwen be-negse danikile, degi, we-Igar-Maidyob be-odurdakdanisulile, mer be abingao, degi, mer ega be sogbalo, wese-be-nonikid, nuedye. </v>
<v b="2JN" c="1" v="11">Ar be a-dulega sogele, wese-be-nonikid, nuedye, a-dule-ibmar-isgana-imakedba, ibmar-isgana-imaknaiyob be gumogoed. </v>
<v b="2JN" c="1" v="12">Amba an ibmar-bukidar bemarga narmaked nikanad, degi-inigwele, an yapa gardagindi bemarga an soged. Ar an bemarse ataknadapo an insado, agi, an-sunnad an bemarga ibmar-sogmaloed. Deyobi, anmar weligwar itomaloed. </v>
<v b="2JN" c="1" v="13">Emi, be-gwenad-Bab-Dummad-na-susad-e-mimmigan, bega sogsimalad, bemarde nued sogeye. Be itomargua.</v>
<v b="3JN" c="1" v="1">Ani an Jesúsʼba-nanaimalad-e-idued, gwenad-sabesailad-Gayoʼse garda narmaksiid. Ar an Gayo napiragwadgi sabed. </v>
<v b="3JN" c="1" v="2">Gwenad-sabesailad, an bega Bab-Dummadse goled, igi be-san-burbaled nueganbi nadapi, bitigi deyobi bega bela ibmar-nueganbi nadsunye, degi, gwen-uellesuli be gudii gusun. </v>
<v b="3JN" c="1" v="3">Ibibayobi weligwar an itosa, gwenadgan-nonikid anga sognonigu, be innikigwadba gudiiye, degi, igar-napiragwadgi nue-nanadibarye. </v>
<v b="3JN" c="1" v="4">Bur-weligwar an-imaked, an itoalir, an-mimmigan igar-napiragwadgi nued nanadimarye. </v>
<v b="3JN" c="1" v="5">Gwenad-sabesailad-Gayo, be bamalad-gwenadgan-bendakalile, be innikigwadgi bendakdaed. Bur bule gwenadgan-yar-baidgi-danimalad be deyob imakdaed. </v>
<v b="3JN" c="1" v="6">We-gwenadgan Jesúsʼba-nanaimalad-abargi sogmardo, bede nue-sabedgi gwenadgan-bendakdaye. Bab-Dummad-abegedyob, we-ibmar be imakoed. Degisoggu, neggwebur-baidse-naegala, nue-gatik we-dulemar be bendako. </v>
<v b="3JN" c="1" v="7">Ar we-gwenadgan, Bab-Jesús-nug-sabed-ular, Bab-akudakmaladse gwen bendaklessuli noargusmalad. </v>
<v b="3JN" c="1" v="8">A-ulale, anmar, we-gwenadgan-abingae-wilubbid. Ar deyobi, anmar, Bab-Igar-napiragwadba-sunmakedgi bendakmogoed. </v>
<v b="3JN" c="1" v="9">An Jesúsʼba-nanaimaladse garda narmaksad. Ar Diótrefesʼdi, an-ega-ibmar-soged gwen itobisulid, ar ade, e na emar-iduedga-gued abedaed. </v>
<v b="3JN" c="1" v="10">A-ulale, an bemarse nadele, Diótrefesʼga an ibmar-bakar sogoed, ar ade, anmargi sunnasur sunmakdiid. Unnila wegibi gudisulid, ar gwenadgan-Jesúsʼba-nanaimalad-yar-baidgi-danimalad, wissur-abingabalid. Ar gwenad-wargwen na e-neggi gwenadgan-abingabiele, Diótrefes, a-idu igar-biir mesdaed, degi, Jesúsʼba-nanaimalad-abargi a-gwenad-onodabalid. </v>
<v b="3JN" c="1" v="11">Gwenad-sabesailad-Gayo, mer dulemar-ibmar-isgana-imakmalad-daedba be dae, dulemar-ibmar-nuegan-imakmalad-daedba bur be dae. Ar dule-ibmar-nued-imakedi, Bab-Dummadgadid. Ar dule-ibmar-isgana-imakedi, amba aku-Bab-Dummad-daked. </v>
<v b="3JN" c="1" v="12">Bela-dulemar Demetrioʼgi nuedbi sunmakedbimalad, degi, e-daedi anmarga oyomogad napira sogmarye. Ar anmar amba deyob sogmarmogad, Demetrio dule-nuedye. Ar bemar wisid, anmar-ibmar-sogedi, we napiragwadid. </v>
<v b="3JN" c="1" v="13">Ar bukidar an bega-ibmar-soged nikanad, degi-inigwele, an bega gardagi narmakbisulid. </v>
<v b="3JN" c="1" v="14">Ar emisgwasaar an be-dako an-insado, agi anmar na asabin sunmakmaloed. </v>
<v b="3JN" c="1" v="15">Ulubgi bogidik be nikusun. Be-aimar bega sogsimalad, bede nued sogeye. Anmar-aimarga, wargwen-wargwengi ega be sogo, bemarde nueganbimar sogeye.</v>
<v b="JUD" c="1" v="1">Judas, Jesucristo-e-mai, degine, Santiago-e-urba, bemarse garda narmaksiid. We-garda bemarse-gollesmaladse, Bab-Dummad-anmar-babga-gumaidse-sabgulesmaladse, degine, Jesucristoʼgi-sabgules-bukwadse narmaksiid. </v>
<v b="JUD" c="1" v="2">Bab-Dummad bela-bela wile-bemar-daksun, ulubgi bela-bela bogidik-itogega bemar-imakbarsun, degi, bela-bela bemar-sabgubarsun. </v>
<v b="JUD" c="1" v="3">Gwenadgan-sabesailamalad, an bemarga Bab-Dummad-Anmar-Abonosad-Igargi an garda narmakesokalinad. Agi bar an narmakosurgweled. Emigindi, an bemarse-garda-narmakedi, an bemarga wilesakwaa sogsunnad, bemar Bab-Jesús-Igar-Maid-geg-gwagedgi gatik nue-alamaknai be gumarsunye. We-Igar Jesucristoʼgi-akananaimaladga unnila irgwenna degisadegu uklesgusad. </v>
<v b="JUD" c="1" v="4">Ar dulemar-gwenna-gwenna yamo-dule-yardakar bemar-abargi dogsagudimalad. Amargi gusgu bato soglesad, wemar sabsur odurdaklemaloye. We-dule-isganamar, Bab-Dummad-dule-abonoge-wilubsulinad-igar ogwadmalad. Sogmalad, baisurye, be-itolegedba be galagwensuli nanaer akarsurye, ar amba Bab-Dummad be-sabgumaiddeeye. Degine, we-dulemar anmar-Dummad-Jesucristo-Bela-Negsemaid-wargwenna-maid abingasurmalad. </v>
<v b="JUD" c="1" v="5">Ar bemar bato wismar-inigwele, ebinsabi an be-abemardo, Bab-Dummad, Israel-dulemar-Egipto-yargi-bukwad-onosgu, a-sorba, dulemar-egi-bengusmalad bela oburgwisad. </v>
<v b="JUD" c="1" v="6">Degine, baliwiturmar na e-arbaedgi nue-arbassurmaladi, aka e-neg na metegusmaladi, Bab-Dummad a-baliwiturmar nianegsichidgi sabsur-odurdakega degisadegu galu-yaba metegusad, adi, yoedse igar-nabolegoed-ibagi sabsur odurdaklegegar. </v>
<v b="JUD" c="1" v="7">We-baliwiturmaryob Sodoma-neggwebur, Gomorra-neggwebur, degine, neggweburmar-dikarba-bukwamalad isgusmalad. We-dulemala, galagwensuli abirgunagwarsuli negsichigi yoledii gudmalad, igar-maisulidba na dukin abgangi dododii gudmalad. Agala, we-neggweburmar soo-geg-berguedgi odurdaklenonikid, adi, anmarga wilubganga guegar. </v>
<v b="JUD" c="1" v="8">Amba deyobi, we-dulemar Jesucristo-igargi-yogasaar-binsadimalad, e-sangi na dukin dododimalad. Dummagangi isdar sunmakmalad, degi, dummagan-burbarmaladgi ukabsaar sunmakdimarbalid. </v>
<v b="JUD" c="1" v="9">Ar baliwitur-dummad-Miguelʼbela nia-saila-ebo Moisés-sanbina abin-abin na imaknanaigua, nia-sailaga binnasur gwen ukabsassulid, unnila ega sogsagusad: “Bab-Dummad bese sabsur-urwesun.” </v>
<v b="JUD" c="1" v="10">Ar we-dulemardi ibmar-aku-itogedbali, a-ibmargi ise-sabsur sunmakdedamalad, degine, ibmar-wisiddi aka bur ichoddamalad, ibdurgan-unimalad-damaladyob isguddamalad. </v>
<v b="JUD" c="1" v="11">¡We-dulemar, duledar-wilesmar! Ar Caín-igar-nanasadba nadmarmogad. Igi Balaam manibina yaisur-itosa, deyob we-dulemar gudmarmogad, degine, igi Coré Bab-Dummad-sogedba-ibmar-imaksasulidba na san bergusa, deyob wemar gudmarmogoed. </v>
<v b="JUD" c="1" v="12">Ar we-dulemala bemar-danar-Bab-Jesús-burgwisad-e-binsaega-mas-gunmalad-abargi neg-gagamaladid. Ar wemala bingedsuli mas-gunmalad, degi, bingedsuli gobmarbalid. Na e-sanginbi binsamalad. Wemar, mogir-diisuli burwaba seleddaedyob gumalad. We-dulemala sapi-wissur-e-ibagangi-sanmakmaladyobid, e-malise-bakar, ungar gwichiyobid. Degisoggu, bela bato burgwar gwichid. We-dulemarde deyobmalad. </v>
<v b="JUD" c="1" v="13">Wemar, demar-welegan-binnasur-arwemaladyobid, demar-e-makumar-sibudik-arwedyobid. Deyob e-isgued oyodidimalad. We-dulemar segargupuyobi gumalad. We-dulemarga, negsichid-gudureged-degisadeguad ega saboles naid. </v>
<v b="JUD" c="1" v="14">Ar we-dulemargi gusgu epenne iduar Enoc Adán-sorba-guglegi-nonikid (7) sogsagusad: “Dule-Dummad e-baliwiturmar-mili-miliba-mergued-abargi-dani (1,000-1,000) an daksad, </v>
<v b="JUD" c="1" v="15">bela dulemarga igar-itogega danikid. Bela dulemar-galagwensuli-isgudimalad, bela e-ibmar-isgana-galagwensuli-imaksamalad sabsur-odurdakega danikid, degine, bela dulemar-sabsur-isgudimalad ibmar-sabsur-Bab-Dummadgi-sunmaksamalad odurdakdanikid.” </v>
<v b="JUD" c="1" v="16">We-dulemala ibmar-isdaradbi dakmalad, ibmar-isdaradbiye sogdimalad. Unnila na e-san-yeer-itogedginbi binsadimalad. Na bule-bule sunmakmalad, degine, dule-binsaed-gaega yamo dulemarga nued sunmakmalad, adi, na e-ibmar-abeged ega udamalagar. </v>
<v b="JUD" c="1" v="17">Gwenadgan-sabesailamalad, bemardi anmar-Dummad-Jesucristo-e-sapingan-bur-dummaganga-gumalad bato-idu-anmarga-sogsamalad, nue insamalo. </v>
<v b="JUD" c="1" v="18">Deun, wemar anmarga sogsagusmargu: “Neg-dukumosale, dulemar-Bab-Dummad-igargi-dodomalad bukidar ainidagoye, na e-ibmar-isgana-sabiedba nanadii gudamaloye.” </v>
<v b="JUD" c="1" v="19">We-dulemar sorda-mamarmalad-dulemalad. Wemar unnila na e-sanginbi binsamalad. Bab-Dummad-Burba-Isligwaled gwen e-gwagegi na sedisurmalad. </v>
<v b="JUD" c="1" v="20">Gwenadgan-sabesailamalad, bemardi gatik Bab-Jesús-Igar-napiragwadgi gangumai gumarsun, Bab-Burba-Isligwaledgi Babse gordii gumarsun. </v>
<v b="JUD" c="1" v="21">Bab-Dummad-sabguedgi be akamar, anmar-Dummad-Jesucristo anmar-nue-wile-dakedba anmarga burba-geg-bergued-ukoed-edarbedii imakmarsun. </v>
<v b="JUD" c="1" v="22">Ar gwen-gwen-amba-bengudimalad, amar wile be dako, be bendako. </v>
<v b="JUD" c="1" v="23">Degi, gwen-gwen abonoged be imako, soo-sailagi-ononaiyob be imako. Degi, baigan, nue wile be dako. Bedina, nue salakarmo. E-mor-yoidse-bakale, isdar be dako, ar bato we-mor ese-bela-isgusmogad. </v>
<v b="JUD" c="1" v="24">Ar Bab-Dummad-wargwennaa-gued, anmar-Abonoged, isguedgi-argwansuli sunna anmar-sedii imaked. Degine, e-gangued-nikadbali weligwaledgi e-gangued-yeerdakleged-asabin, mola-binid-gutusuliyobi anmar-ogwiched. </v>
<v b="JUD" c="1" v="25">Ar Bab-Dummad-anmar-Abonoged, wargwennaa gued, nue-binsaed-nikaa-maid. Emi, degisadegu, anmar-Dummad-Jesucristoʼba, e-nug odummoledii gusun. E-nug ogannoledii gusun, bela negdakmai gusun, degi, bela-bela gangued-nika gusun. Deyob gusun.</v>
<v b="REV" c="1" v="1">We-yoedse-ibmar-guoed-oyolesadi, Jesucristoʼgadid. Bab-Dummad Jesucristoʼga we-yoedse-ibmar-gumaloed oyosad. Jesucristo, na e-maigan we-ibmar-emissaar-gumaloed-wisgumalaga oyosad. Wisgumalagala, Jesucristo na e-baliwitur e-mai-Juanʼse barmialid. </v>
<v b="REV" c="1" v="2">We-Juan, na e-sunnad-daksadbali, Bab-Dummad-bela-ega-sogsadba, degine, Jesucristo-bela-ega-oyosbalidba, narmaknonikid. </v>
<v b="REV" c="1" v="3">Dule-we-garda-absomaladga, yoo-ibmar-guoed-itomarbalidga, degine, bela narmakar-naidba-eba-damaladga ibnuedga gued. Ar we-ibmar-guoed-ibagan emiskwaa deyob gunonikoed. </v>
<v b="REV" c="1" v="4">Ani Juan, Jesúsʼba-nanaimalad Asiaʼgi-bukmalad-sogagugledse (7) an we-garda narmaksiid. Bab-Dummad-Dula-Maidi, gusgu-danikidi, degisadegu-mai-guoedi, degi, burbamar-walagugle (7) Bab-Dummad-ologana-asabin-bukwamaladi, degine, Jesucristoʼmala, bemargi nued binsasun, degine, ulubgi bogidik bemar-itogega-imakbarsun. </v>
<v b="REV" c="1" v="5">Ar Jesucristo we-ibmar-napiragwad-daksadid, e-inse-durgusadid, reymar-napneggi-negsemamaid-e-dummadid. We-Jesucristo anmar-sabgusadid, e-abegi anmar-isgued-osulononikid. </v>
<v b="REV" c="1" v="6">E-Bab-Dummadga reymarga-guega anmar-imaksad, dule-irwa-Bab-Dummadse-gormaladga-guega anmar-imaknonikid. A-Jesucristo-nug odummolesun, e-gangued degisadegu odummomarsun. Ar deyob gusun. </v>
<v b="REV" c="1" v="7">Bela-dulemar Jesús-mogir-imbaba-aidedani dakmaloed. Dulemar-Jesús-ewarismalad amba dakmogoed. Bela-dulemar-baid-baid-we-napneggi-danar-danar-bukmalad Jesús-dani-dakdagogu, bodmaloed. Eye, deyob gusun. </v>
<v b="REV" c="1" v="8">Bab-Dummad-Bur-Birigined weyob soged: Ani an Gebesailaginedid, (Alfa). Ani an Napisoladbalid, (Omega). Ani an Bela-Gangued-Nikad, gudiid, ani an Bela-Gangued-Nikad, gudigusad, ani an Bela-Gangued-Nikad, gudigubaloed. </v>
<v b="REV" c="1" v="9">Ani Juan bemar-gwenad, bemar-sunnaa wiledimogad. Bemar-sunnaa Bab-Dummad negdakmaidgi dogarmogad, degi, bemar-sunnaa binnalegwadgi Bab-Jesús-igargi alamaknaimogad-duled. An Bab-Dummad-gayaburba-barsogdiid-ular, degi, Jesucristoʼgi-sunmakdiid-ular, an Patmos-dupgi odurdaklesiid. </v>
<v b="REV" c="1" v="10">Bab-itoged-ibagi Bab-Dummad-Burba-Isligwaled bela-bela angi nonikid, an-yarganba gar-trompeta-goleyob binnasur gayaburba gornonikid, </v>
<v b="REV" c="1" v="11">sognonikid: “Ani an Gebesailaginedid (Alfa), ani an Napisoladbalid (Omega). We-ibmar be dakedi, gardagi be narmake. Jesúsʼba-nanaimalad-Asia-yargi-bukmalad-sogagugledse (7) be we-garda barmide: Éfesoʼgi-bukmaladse, Esmirnaʼgi-bukmaladse, Pérgamoʼgi-bukmaladse, Tiatiraʼgi-bukmaladse, Sardisʼgi-bukmaladse, Filadelfiaʼgi-bukmaladse, degi, Laodiceaʼgi-bukmaladse.” </v>
<v b="REV" c="1" v="12">Dule-anga-sunmaknaid-dakega an aibirided. An aibirisgu, gwallu-sied-orbiid gwagugle (7) gwichi an dakalid. </v>
<v b="REV" c="1" v="13">We gwallu-sied-gwagugled-abargi, Dule-Machi-sunnaa gwichi an daksad, mola-suid naga-dukuse-yoi an daksad. E-binasgargi-molidubyob-ebirnai olo-sunnabi-nai an daksabalid. </v>
<v b="REV" c="1" v="14">E-nonodi, degi, e-sailagiadi, bela dagudik, sibad-wawaad-e-absar-sibudikidyob an daksabalid, dambed-bated-sibudikidyobid. E-ibyadi, sooyob-gae an daksabalid. </v>
<v b="REV" c="1" v="15">Degine, e-nagmar, igi esgordikid-soo-yagi-dulenair dakarmake, ayob gaed. E-sunmaked suke-dummad-aryomaidyob goled. </v>
<v b="REV" c="1" v="16">E-argan-nuedsik niisgwa-gwagugle (7) ganibalid, e-gaya-yaba es-suid isedar-swiswimakaled nugar-abinbela-nikad nogwichid. E-wagar, dad-ibe isedar-daarmakar-gaedyob dakleged. </v>
<v b="REV" c="1" v="17">A-dule deyob an dakargu, burgwisayob an e-nag-naba aimukuded. We-dule, e-argan-nued an-birgi-mesisgu, anga sogded: “Mer dobgu, ani an Gebesailaginedid, ani an Napisoladbalid. </v>
<v b="REV" c="1" v="18">An dula gudiid. Ani an burgwis gusadid. Emigindi, degisadegu an dula gudiid. Ar napiragwad. Deginbali, ani an burgwed-yabe, degine, burgwarmalad-e-neg-Hadesʼye-nugad-yabe an ganikidbalid. </v>
<v b="REV" c="1" v="19">”Be ibmarmar-daksad narmake, be ibmar-daked narmakbalo, we-sorba-ibmar-gumaloed-dakoed be narmakbalo. </v>
<v b="REV" c="1" v="20">Niisgwa-gwagugle (7) an-argan-nuedsik-gani be an-daksadi, degine, gwallu-sied-gwagugled-olobiid be daksabalidi, ¿wede ibu obarilesunna? Niisgwamar-gwagugle (7) be daksadi, wemar Jesúsʼba-nanaimalad-bukmalad-sogagugled-e-baliwiturmalad. Gwallu-sied-gwagugled (7) be daksabalidi, wemar Jesúsʼba-nanaimalad-sogagugledid.” </v>
<v b="REV" c="2" v="1">Jesús sogdebar: “Anba-nanaimalad-Éfesoʼgi-bukmalad-e-baliwiturse garda narmak: ” ‘E-argan-nuedsik niisgwa-gwagugle-ganikid (7), gwallu-sied-gwagugle-olobiid-abargi-gudiid, weyob bemarga soged: </v>
<v b="REV" c="2" v="2">” ’Bela be-ibmar-imakedi, be-arbaed-dummad-imakdiidi, be-anba-nai-guega be dummad-alamakdiidi, an nue-wisid. An be-wisbalid, dulemar-ibmar-isgana-imaked be nabir daksurbalid. Deginbali, Bab-Jesús-e-sapingan-bur-dummaganye-binsa-sogdimalad be wilubdaksabalid. Wemar daklenonimalad, gwen a-surmala, binsa gakansadimar be daknonikid. </v>
<v b="REV" c="2" v="3">Degine, an-nug-ular be nue-wiledi-inigwele, be bai gwen-itossulid. Be ise-arbaar-gudiidgi, be gwen galakussulid. </v>
<v b="REV" c="2" v="4">” ’Degi-inigwele, ibmar-soggwengi an begi gwisgued. Gebesailagi be an-sabgusadyob be bar an-sabsulid. </v>
<v b="REV" c="2" v="5">Degisoggu, be insae, igi idu be gudigusa. Be-isgusadga na be bukib binsae. Mer bar isgued be imake. Gebe be ibmar imakdigusadyob be gannar imakbardo. Degisulir, emisgwasaar an begi danikoed. Ar be-daed gwagsulir, be-gwallu-sied an bei oniroed. </v>
<v b="REV" c="2" v="6">” ’Degi-inigwele, ibmar-soggwendi be nued imakdimalad. Nicolás-ibmar-imaksadyob-imakdimalad be isdar dakmalad. Anyob be a-dulemar-isdar-dakdimalad. </v>
<v b="REV" c="2" v="7">” ’Ar dule magar-itogele, Bab-Burba-Isligwaled anba-nanaimaladga-soged nue itogo. Dule-ibmar-isgana-birgi-nakwismaladga sapi-durba dula-dule-saed-gunnega an imakoed. We-sapi, Bab-Dummad-nainu-nued-abargi gwichid.’ ” </v>
<v b="REV" c="2" v="8">“Anba-nanaimalad-Esmirnaʼgi-bukmalad-e-baliwiturse garda narmak: ” ‘Dule-Gebesailaginedid, Dule-Napisoladbalid, dule-burgwis-gusad, dule-durgus-gusbalid, weyob bemarga soged: </v>
<v b="REV" c="2" v="9">Bela-be-ibmar-imakedi, an nue wisid. Boniganba-be-galitodiid an nue-wisbalid. Be-wilediid an nue-wisbalid, degi-inigwele, be ibmar nue-nika gudiid. Degine, Judíoʼmarye-na-sogdimalad, amar-be-ukabsadimalad an wisbalid. Ar wemar burbar Judíoʼsurmalad, unnila nia-saila-Satanásʼga-danar-ambikumalad-dulemalad. </v>
<v b="REV" c="2" v="10">” ’Be ibmar-nunmak-itogoed-begi-danikoed mer be dobguo. Emi, gwen-gwen bemar nia-sailase esgaryagi melledmaloed, adi, bemar wilubdaklegegar, degine, ibambe (10) nue-ise-wilegar be gumaloed. Burgwedse mer galakued be imakmalo. Deyob be gusale, ani an bemarga ologurgin-burba-dula-gudigued ukoed. </v>
<v b="REV" c="2" v="11">” ’Ar dule magar-itogele, Bab-Burba-Isligwaled anba-nanaimalad-bukmaladga-soged, nue itogo. Ar dule gwen galakussulile, gannar-burgwed-danibaloedgi bar wilegosulid.’ ” </v>
<v b="REV" c="2" v="12">“Anba-nanaimalad-Pérgamoʼgi-bukmalad-e-baliwiturse garda narmak: ” ‘Dule es-suid-isedar-swiswimakaled nugar-abinbela-nikad-ganikid, weyob bemarga soged: </v>
<v b="REV" c="2" v="13">An be-ibmar-imakdiid an wisid. Be-maid an wisbalid. Be gudiidi, nia-saila-Satanás-ologan-siidgi be gudiid. Degi-inigwele, amba an-nug be sediid, be angi amba be bensurbalid. Antipas, an-barsoged-sunsoged, bemar-abargi nia-saila-Satanás-maidgi burgwisad. A-ibaganginbela bemar an-osulossurmalad. </v>
<v b="REV" c="2" v="14">” ’Degi-inigwele, ibmar sog-soggwengi an bemargi gwisgued. Bemar-abargi gwenna-gwenna Balaam-igar-odurdaksadgi dule-odurdakdimalad gudidimalad. Bemar a-dulemar onobisurmalad. Ar Balaam, Israel-dulemar-gwage-ichogega Rey-Balac-odurdaksa gusad. Balaam bab-dummagan-imaklegedga san-ogumakar-ukleged-gunned-igargi, degi, abirgunagwarsuli-negsichigi-yoleged-igargi Israel-dulemar-gwage-ichogega Rey-Balac-odurdaksad. </v>
<v b="REV" c="2" v="15">” ’Gwen-gwen amba bemar-abargi Nicolás-igarmar-odurdaksadgi dulemar-odurdakdimalad gwen onobisurmarbalid. Ayob-dulemar-odurdakmalad an nue isdar dakmogad. </v>
<v b="REV" c="2" v="16">” ’Degisoggu, be-isgusadga na be bukib binsasun, mer bar isgued be sae. Ar degisulir, an emisgwasaar begi danikoed, a-dulemarse an-gaya-yaba-es-suid-yoidgi an urwenonikoed. </v>
<v b="REV" c="2" v="17">” ’Ar dule magar-itogele, Bab-Burba-Isligwaled anba-nanaimalad-bukmaladga-soged nue itogo. Dule-gwen-galakussulidga, mas-Manáʼye-nugad-odukuar-maid-gunnega an ega ukoed. Degi, akwa-sipugwad-bipigwad an ega ukbaloed. A-akwagi nug-binid narmakar naid. A-nug-narmakar-naid dule-baid gwen wissulid. Unnila, we-nug-narmakar-naid, dule-akwa-abingaoedbi wisid.’ ” </v>
<v b="REV" c="2" v="18">“Anba-nanaimalad-Tiatiraʼgi-bukmalad-e-baliwiturse garda narmak: ” ‘Bab-Dummad-Machi-soo-gaedyob-ibya-nikadi, e-nagmar-esgordikid-dakarmakedyob-nikadi, weyob bemarga soged: </v>
<v b="REV" c="2" v="19">Be-ibmar-imakdiid an wisid. Be an-sabed, be an-bensulid, degi, be aimarga-ibmar-imaked, be anba-nai-guegala be alamakdiid, an wisbalid. Degi, emi-be-ibmar-imaked, idu-be-ibmar-imaksadba bur bule-nuedid, an wisbalid. </v>
<v b="REV" c="2" v="20">” ’Degi-inigwele, ibmar-soggwengi an bemargi gwisgued: We-ome-Jezabel, Bab-Dummad-gayaburba-barsoged-bundorye-sogdiid, gwen egi be gwisgussulid. We-ome, e-ibmar-odurdakedgi anga-arbadimalad-binsaed-galemalaga imaksad, negsichigi-abirgunagwarsuli-yolegega imaksad. Degine, bab-dummadga-imaklegedga san-ogumakar-ukleged-gunnega-imaked, be baisur dakmarbalid. </v>
<v b="REV" c="2" v="21">A-omega e-daed-ogwaega, mer bar isguega, ibagan an nasiksad. Degi-inigwele, Jezabel negsichigi-galagwensuli-yolediid gwen indakbisulid. </v>
<v b="REV" c="2" v="22">” ’Emide an, a-omegi uelleged-dummad an nasikoed. Degine, negsichigi eba-galagwensuli-yoledimalad an nunmaked-dummad-nikuega imakoed. Ar we-ome-isgudiidgi bangubisurmalar, deyob guoed. </v>
<v b="REV" c="2" v="23">Jezabel-e-mimmigan an oburgoed. Deyobi, bela anba-nanaimalad wisgumaloed, ani an dulemar-gwage-ulubse-bakar, igi-binsa-bukmalad an wisye. Deginbali, dulemar na-e-ibmar-imaksadba an bennukoed. </v>
<v b="REV" c="2" v="24">” ’Ar bemar-abar-anba-nanaimalad-Tiatiraʼginmalad, bemar-igargan-isganaba-nanadisurmalad, degi, nia-Satanás-igargan-beedse-mamaidye-bimalad-durdakdisurmalad, an bemarga sogdo: Bemarga bar ibmar-baid-dutusur-imakleged an ukosurye. </v>
<v b="REV" c="2" v="25">Ar bato be igarmar-durdaksamaladgi, an-dagedse, be aginbi alamaknai imakmarsun. </v>
<v b="REV" c="2" v="26">” ’Ar dule galakussulile, an-ibmar-imakbiedba imaksale, e-burgwedse eba nanadigusale, a-dulegala, ani an dulemar-yar-baid-baidgi-bukmalad-seega an igar ukoed. </v>
<v b="REV" c="2" v="27">Ar igi an-Bab e-gangued anga uksamoga, deyob, a-dule, sabsur-gandikidba negseoed, sianar-irgwensur-mamariddaedyobi, a-dule, dulemar-imakoed. </v>
<v b="REV" c="2" v="28">” ’Degine, a-dulega, niisgwa-wakudarad an ukoed. </v>
<v b="REV" c="2" v="29">Ar dule magar-itogele, Bab-Burba-Isligwaled anba-nanaimaladga-soged nue itogo.’ ” </v>
<v b="REV" c="3" v="1">“Anba-nanaimalad-Sardisʼgi-bukmalad-e-baliwiturse garda narmak: ” ‘Dule Bab-Dummad-burba-gugle-nikad (7), degi, niisgwa-gwagugle-ganibalid, weyob bemarga soged: An bela be-ibmar-imaked wisid. Ar bemar-dulagudiiye benik-sogmar-inigwele, bemar burgwar gudidiid. </v>
<v b="REV" c="3" v="2">Degisoggu, nue be atake, be An-Igar-burgwedani-sedimalad be oganno. Ar be Bab-Dummad-asabin-ibmar-imakedi, dogdar-nued gwen an daksulid. </v>
<v b="REV" c="3" v="3">Degisoggu, Bab-Igar-abingasad, Bab-Igar-itosbalid, nue be insae. A-sogedba be dae. Mer bar be isguega, be-isdardaed be ogwae. Ar be nue-ataksulile, ukiagwar an begi nonikoed. Dule-atursaed-ukiar-noni-daedyob an nonikoed. An-wachi-danikoed be wissulid. </v>
<v b="REV" c="3" v="4">” ’Ar Sardisʼgi abar-gwenna-gwenna mor-gutu-satemaladyob e-daed nikad. Wemar mola-sibu-yoi anba gudigumaloed. Ar wemar-degiguedi, ega igar nue-maid. </v>
<v b="REV" c="3" v="5">” ’Ar dule galakussulile, a-dule mola-sibudikid yooed. A-e-nug burba-dulad-gardagi-narmakar-naid an gwen eliosulid. An-bab-asabin, degi, e-baliwiturmar-asabin a-dulegi an sogoed, we, anba-naidye. </v>
<v b="REV" c="3" v="6">Ar dule magar-itogele, Bab-Burba-Isligwaled anba-nanaimaladga-soged nue itogo.’ ” </v>
<v b="REV" c="3" v="7">“Anba-nanaimalad-Filadelfiaʼgi-bukmalad-e-baliwiturse garda narmak: ” ‘Dule-isligwaledid, Dule-napiragwadid, Dule-David-yabe-ganikidid sunmakdebalid. We-dule, yawagak-egasar, geg dule bar edied. Yawagak-edisar, geg dule bar egabalid. A-dule, weyob bemarga soged: </v>
<v b="REV" c="3" v="8">An bela be-ibmar-imaked wisid. An bega yawagak-egaar-ogwichisadyob an bega igar uknaid. Degisoggu, we-yawagak-dule-geg-ediedyob, dule geg be-igar gaed. An wisbalid, amba be nollosaar-inigwele, an-gayaburbaba be nanadiid, degine, an-nug gwen be osulodisurbalid. </v>
<v b="REV" c="3" v="9">” ’Nia-Satanásʼga-onmakmalad Judíoʼmarye-sogmaladi, binsa unnila gakansadimalad. Amar bemarse-daged an imakoed, be-asabin-sindigar-siged an imakoed. Adi, amar an-nue-bemar-sabgusad magar-dakmalagar. </v>
<v b="REV" c="3" v="10">Ar an-gayaburbagi bemar nue-galakussuli eba nanasmarsoggu, dule-we-napneggi-bukmalad-wilubdakega ibagan-buled-danikoedgi an nue bemar-sabomogoed. </v>
<v b="REV" c="3" v="11">” ’An emisgwasaar bemargi danikoed. Na be An-Igar-durdaksadgi, gatik nue-alamaknai guo. Adi, melle dule-baid bei ologurgin suegar. </v>
<v b="REV" c="3" v="12">” ’Ar dule gwen galakussulile, an Babse-goled-neg-e-bubawaryob an imakoed. A-dule gwen bar agi onolegosulid. A-dulegine, an-Bab-Dummad-nug, degine, an-Bab-Dummad-neggwebur-e-nug, an narmakoed. We-neggweburde Jerusalén-binidid, nibneggi-aidedanikidid, an-Bab-Dummad-barmialidid. Degine, an-nug-binid an a-dulegi narmakbaloed. </v>
<v b="REV" c="3" v="13">Ar dule magar-itogele, Bab-Burba-Isligwaled anba-nanaimaladga-soged nue itogo.’ ” </v>
<v b="REV" c="3" v="14">“Anba-nanaimalad-Laodiceaʼgi-bukmalad-e-baliwiturse garda narmak: ” ‘Napiragwad-soged-dule, degi, ibmar-daksad-barsoged-napiragwad-dule, degine, Bab-Dummad-ibmar-obinnisad-e-Dummad, weyob bemarga soged: </v>
<v b="REV" c="3" v="15">An bela be-ibmar-imaked wisid. Bela-bela be anba naisulid. Wis-sikwas-be-anba-naid, an wisbalid. Bitigi bur bela-bela be anba gudiguoena gadin. Degisulile, mer bur be anba nagusun. </v>
<v b="REV" c="3" v="16">Ar bela-bela be anbanaisursoggu, degi, wis sikwas be anba naisoggu, an sabsur-be-barmetoed. </v>
<v b="REV" c="3" v="17">Ar bede sogdiid: An mani-ibedye, nue-mani-nika an gudiiye. Ibmar bela nika an gudiiye. Ar na be ise-wilegar-gued gwen na be magar-itosulid, be dule-wileged-gued aku na be itobalid. Be mani-sate-gudiid, be aku-atake-gudiid, be mor-sate-gudiid, aku na be itobalid. </v>
<v b="REV" c="3" v="18">” ’Degisoggu, an be-unasun, anse or-soogi-nudaklegaled be bake, adi, mani-ibedga be guegar. Anse mola-sibu-yoega be bakbar, adi, be ukaswiri-gudiid, melle be bingeguegar. Degine, anse ibya-ina be bakbar, ibyagi na be ina-imakegar, adi, nabir be atak guegar. </v>
<v b="REV" c="3" v="19">” ’An bela dulemar-sabedga binnasur ibmar an sogdaed, sabsur an odurdakdabalid. Degisoggu, gatik Bab-Dummad-ibmarbina be sogmar. Mer bar isguega, be-daed be ogwamarsun. </v>
<v b="REV" c="3" v="20">Ar emigindi, yawagakgi an bese gorgwichid. Ar dule-wargwen an-ese-goled-itosale, anga yawagak-egasale, an ese dogoed. An ebo mas gunnoed, a-dule anbo mas gunmogoed. </v>
<v b="REV" c="3" v="21">” ’Ar dule gwen galakussulile, a-dule anba an-ologanagi-siged an imakoed. Igi an galakussurmoga, an-Bab-e-ologangi an sigismoga, a-dule deyob gumogoed. </v>
<v b="REV" c="3" v="22">Ar dule magar-itogele, Bab-Burba-Isligwaled anba-nanaimaladga-soged nue itogo.’ ” </v>
<v b="REV" c="4" v="1">Geb a-sorba, an atakdebargu, nibneggi yawagak-argaar-sii an dakded. Gayaburba-gar-goleyob-gebedgi-anga-sunmaksad an itoarbalid. Anga soged: “Wese anse be nakweda, we-sorba-ibmarmar-guoed an bega oyogoed.” </v>
<v b="REV" c="4" v="2">Agine, Bab-Burba-Isligwaled burbar ikiir an-sunonikid. Geb nibneggine, ologana-sii an dakalid. Agine, dule-wargwen a-ologangi-sii an daksad. </v>
<v b="REV" c="4" v="3">Dule-a-ologanagi-siid, e-daklegedi akwa-nued-jaspeʼye-nugadyob dakleged, akwa-cornalinaʼye-nugadyob daklebalid. Degine, sue ologana-ebiris maid, akwa-esmeraldaʼye-nugadyob-dakle dakarmakmaid. </v>
<v b="REV" c="4" v="4">We-ologana-dikarba, ologan-gwadulagwen-gakabake (24) ebiris-bukwa an daksad. A-ologangi e-dulagwen-gakabake (24) girmar-selegan egi simalad. A-girmar mola-sibudikidi-yoi bukwamalad, degine, e-nonogi ologurgin-sii bukwamarbalid. </v>
<v b="REV" c="4" v="5">Ologan-siidgi mala ibyemaid, mala gollomakmaid, mala uurmakmaid. Ologan-asabin gwallu-gwagugle (7) gasibalid. A sogleged, Bab-Dummad-burba-sogagugle-gued-e-wilubganye (7). </v>
<v b="REV" c="4" v="6">Ologan-siid-asabin, demar-isbe-daledyob-dakleged daklenaid. A-abargine, bia ologan-sii, degi, a-ebirisa ibdula-walabake bukwamarmogad. We-ibdulamar bela yargansik, degine, asabin, ibyagibi daklemalad. </v>
<v b="REV" c="4" v="7">Ibdula-bukmalad-gebedi, achumigur-nono-wawaadyob dakleged. Ibdula-baiddi, moli-bebe-nikadyob dakleged. Baagwaddi, e-wagar dule-wagaryob dakleged, degine, bakegwaddi, sulubagi-gukunaiyob dakleged. </v>
<v b="REV" c="4" v="8">Wemar-ibdula-walabakegwadi bela sakan nergwa (6) nikadbimalad. E-sakan-birgine, degine, e-sakan-urbali, bela ibyagibi dakleged. Mutikidbali, degi, ibginedbali, weyob-soged gwen bogilenaisurmalad: “Bab-Dummad-Bur-Biriginedi, Bab-Dummad-Isligwaledid, Bab-Dummad-Isligwaledid, Bab-Dummad-Isligwaledid. Bab-Dummad-Bela-Gangued-Nikad, gudigusad, Bab-Dummad-Bela-Gangued-Nikad, gudiid, Bab-Dummad-Bela-Gangued-Nikad, gudigubaloed.” </v>
<v b="REV" c="4" v="9">Ar we-ibdula-walabakegwadi, Dule-ologanagi-siid-degisadegu-dula-maid-e-nug odummoddamalad, ogannoddamalad, dog-nuedye ega sogdedamalad. </v>
<v b="REV" c="4" v="10">We-ibdulamar deyob-sogdemalale, girmar-selegan-dulagwen-gakabakegwadi (24), Bab-Dummad-na-e-ologanagi-siid-asabinni yog-yokorgi sindigar sigiddamalad. Degine, e-ologurgin, Bab-Dummad-ologana-asabin urbiddamalad, gandikidgi sogdedamalad: </v>
<v b="REV" c="4" v="11">“Bab-Dummad, anmar-Dummad, be-nug ogannoleged, be-nug odummoleged, degi, be dummadga gued. Ar bela ibmar-naid be obinnisad, be-sogedba bela ibmar gudiid, bela be-sogedba ibmar binnis bukwabalid.” </v>
<v b="REV" c="5" v="1">Dule-ologanagi-siid e-argan-nuedgi garda-bipirmakar-gani an daksad. A-garda abinbela narmakaled. Degine, e-wilubgan-sogagugle (7) egi sakdigar-nai an daksabalid. </v>
<v b="REV" c="5" v="2">Deginbali, baliwitur-gandikid binnasur-gorgwichi an daksad. Weyob soggwichid: “Ar we-gardade, ¿doa sunna egaoe? Ar we-garda-e-wilubgan-nanaidde, ¿doa sunna bisgoe?” </v>
<v b="REV" c="5" v="3">Degidgine, nibneggine, napneggine, napaneg-urbali, dule-sunna-we-garda-egaed gwen amilessulid. Amba absogegarbela satebalid. </v>
<v b="REV" c="5" v="4">Ar dule-sunna-garda-egaed, dule-sunna-garda-absoged, gwen amilessursoggu, an ise-boaled. </v>
<v b="REV" c="5" v="5">Degidgine, girmar-selegan-wargwen anga sokalid: “Melle be boe. Emigi, Achumigur-Nono-Wawaad Judá-e-wagwasikid-Davidʼgi-danikid bato nakwisad. We-dulebi sunna we-garda egaed, sunna e-wilubgan-gugle-naid (7) bisgebalid.” </v>
<v b="REV" c="5" v="6">Degine, an dakdebalid, ologan-siid-abargi, ibdula-warbakegwad-abargi, degine, girmar-selegan-abargi, Sibad-Wawaad-Mimmi-Babga-oburgwilegar-uklesad-gwichi an daksad. A-Sibad-Wawaad-Mimmi bebe-walagugle (7) nikad, degine, ibya-gwagugle nikabalid. A sogleged, Bab-Dummad-Burba-gugle-bela-we-napneg-naidse-barmilesad (7) e-wilubganye. </v>
<v b="REV" c="5" v="7">Sibad-Wawaad-Mimmi Dule-ologanagi-siid-e-argan-nuedgi-garda-ganikid sunonikid. </v>
<v b="REV" c="5" v="8">Sibad-Wawaad-Mimmi garda-susgua, ibdula-walabakegwadi, degi, girmar-selegan-dulagwen-gakabakegwadi (24), bela yokorgi-sindigar Sibad-Wawaad-Mimmi-asabin sigidmalad. Amar bela gar-arpa ganikidbimalad, degine, olo-noga ibmar-wawadik-yapanmalad-ena sedidimalad. We-olo-noga, Jesucristoʼgi-akananaimalad-Babse-goled-e-burbagan gued. </v>
<v b="REV" c="5" v="9">Ibdula-walabakegwadi, degine, girmar-selegan-dulagwen-gakabakegwadi (24), namaked-binidgi weyob namakbukmalad: “Be burgwisad-ular, bebi sunna garda egaed, bebi sunna e-wilubgan-naid be bisgebalid. Be-ablisgi be Bab-Dummadga dulemar-baksad. Bela dule-ablis-akar-akarmalad, dule-gaya-akar-akar-sunmakmalad, neggwebur-bukwamalad, dule-yar-baid-baidgi-bukwamalad, amar belagwapa be Bab-Dummadga baksad. </v>
<v b="REV" c="5" v="10">Wemar, be anmar-Bab-Dummadga reymarga be imaknonikid, dule-irwa-Bab-Dummadse-gormaladga, be imaknonibalid. Wemar, we-napneggi negsemarbaloed.” </v>
<v b="REV" c="5" v="11">An dakdebargu, an itoalid, baliwiturmar-e-gayaburba bukidar miyon-miyonʼba gole. We-baliwiturmala, ologan-ebilis, ibdula-walabakegwad-ebilis, girmar-selegan-ologana-ebilis gorbukwad. </v>
<v b="REV" c="5" v="12">Amar binnasur namakbukmalad: “Sibad-Wawaad-Mimmi-oburgwiles-gusadgarbi, gargangued ega uklegergebed. Bela-ibmar-nikad ega uklegergebed, binsaed-ibed-gued ega uklegergebed, gandikidba-daed ega uklegergebed, e-nug odummolegergebed, gangued-yeerdakleged ega uklegergebed, egarbi namakalegergebed.” </v>
<v b="REV" c="5" v="13">Degine, bela nibneggi-ibmar-obinniles-bukmalad, bela napneggi-bukmalad, napneg-urba-bukmalad, demargi-bukmalad, agi bela ibmar-bukmalad namakbukwa an itosad: “Nug-odummoleged, Nug-ogannoleged, bela-yeerdakleged, bela-gangued, Dule-e-ologanagi-siidga, degi, Sibad-Wawaad-Mimmiga, uklesun. Degisadegu deyob gusun.” </v>
<v b="REV" c="5" v="14">Ibdula-walabakegwad sogbukmalad: “Deyob gusun.” Girmar-selegan-dulagwen-gakabakegwaddina (24), yokorgi sindigar sigidmalad. Dule-degisadegu-dula-maid-e-nug odummodmarsunnad. </v>
<v b="REV" c="6" v="1">Sibad-Wawaad-Mimmi, gardagi-wilubgan-sogagugle-sakdigar-nanaid-gebed bichis an daksad. Geb ibdula-walabakegwad-gwensak mar-goledyob binnasur weyob soge an itosad: “Be dage. Be dakdage.” </v>
<v b="REV" c="6" v="2">Geb moli-sipugwad noali an dakalid. A-moli-sipugwad-birgi-dule-siidi, warsi-gani siid. A-dulegala, ologurgin ega uklesad. E-isdarmalad-birgi obichasoggu, bela dule-baigangi-nakwemai-guega nadsunnad. </v>
<v b="REV" c="6" v="3">Sibad-Wawaad-Mimmi, gardagi-wilub-sogbogwad-sakdigar-naid bichisgua, ibdula-walabakegwad-baid soge an itosad: “Be dage. Be dakdage.” </v>
<v b="REV" c="6" v="4">An dakdegu, moli-baid moli-ginnitibi-dakleged, noarbalid. Dule-a-moli-birgi-siidga napneg-bogidik-naid-obelogega, degi, dulemar-na-muchub-muchub-oburgwemalaga, ega es-suid uklesad. </v>
<v b="REV" c="6" v="5">Sibad-Wawaad-Mimmi, gardagi-wilub-sogbaagwad-sakdigar-naid bichisgu, ibdula-warbaagwad soge an itosad: “Be dage, be dakdage.” An dakdebargu, moli-sichid noarbalid. Dule-a-moli-birgi-siidi e-argangi ibmar-wilubsaed-gani an daksad. </v>
<v b="REV" c="6" v="6">Agine, ibdula-warbakegwad-abargi gayaburba soge an itosad: “Unnila madubur-gwagwaled-nibirbo ibagwen-arbaoedgi baklegoed. Ibagwen-arbaedgi cebada-nibirnergwa (6) wis baklege gubaloed. Ar olivo-gwallud-e-gargegueddi, degi, vino-e-gargegueddi mer gwagega be imako.” </v>
<v b="REV" c="6" v="7">Sibad-Wawaad-Mimmi, gardagi-wilub-bakegwad-sakdigar-naid bichisgu, ibdula-warbakegwad-bakegwadi soge an itosad: “Be dage, be dakdage.” </v>
<v b="REV" c="6" v="8">An dakdegu, moli-gordikid noarbali an dakalid. Dule-a-moli-birgi-siidi Burgwedye nugad. A-sorba, Dule-Burgwarmalad-Meged-Nega nadapmogad. Wemarga, napneggi-dula-bukwad-sogabake-mamarisad-soggwen ogilogega ega gangued uklesad. We-ibmarmargi oburgwega: Es-suidgi oburgwega, ukudgi oburgwega, gegumalad-dummadgi oburgwega, ibdurgan-sapurbarmalad-ursirmaladgi, ogilogegar. </v>
<v b="REV" c="6" v="9">Sibad-Wawaad-Mimmi, gardagi-wilub-ataled-sakdigar-naid bichisgu, Babga-ibmar-ogumakar-ukleged-e-aila-urba, dulemar-Bab-Dummad-Gayaburba-ular-burgwismalad-e-burbamar an daksad. We-dulemar, Bab-Jesús-barsogedgi-galakussurmaladid. </v>
<v b="REV" c="6" v="10">Amar binnasur-gorbukwa an itosad. Weyob sogbukwad: “Dummad, be isligwaledid, be napiragwadid, ¿wede sana we-dulemar-anmar-oburgwisad be buged-mai imakoe? ¿Sanadse be we-dulemar sabsur-odurdakoe?” </v>
<v b="REV" c="6" v="11">Geb dulemar-binnasur-gorbukwadga war-wargwenga mor-sibugan uklesmalad. Geb amarga soglesad: “Amba yoogwer, napi be obunnomargwer. Ar bemar-gwenadgan bemar-sunnaa anga-arbamarmogad, bemaryob burgwemarmogargebed, igi-mergu-burgoye an sogsa, a-warmakedse.” </v>
<v b="REV" c="6" v="12">Sibad-Wawaad-Mimmi, gardagi-wilub-nergwad-sakdigar-naid-bichis (6) an daksagu, negabandur-dummad nagunonikid. Dad-ibeler, mor-sichidyob sipusur nagunonikid. Nii abeyob ginnitibi nagunonimogad. </v>
<v b="REV" c="6" v="13">Niisgwamar-nibneggi-nanaid napase babatided, higuera-sapi-e-durba burwa-binnasur-goledba-babatid-daeyob babatided. </v>
<v b="REV" c="6" v="14">Igi garda-obipirmakaled-egaar-maid, atuder bipirmakdae, deyob nibneg atuded, sate naded. Yarmala, dupumala, bela e-naidgi gwen bar nai gussulid. </v>
<v b="REV" c="6" v="15">Degine, bela reymar-we-napnegginmalad, dule-dummagan, mani-ibedmar, sorda-dummagan, dule-gandik-gudimalad, bela maigan, maiga-gudisurmalad, bela wemar, ibe-dummagan-yaba dukudmalad, degi, yargi akwa-dummagan-bukmalad-imbaba dukudmarbalid. </v>
<v b="REV" c="6" v="16">Geb amar, yarmarga, akwamarga, binnasuli weyob sogdemalad: “Anmargi be babatidage, Dule-e-ologanagi-siid-idu be anmar-odukue. Sibad-Wawaad-Mimmi sabsur-ulualid-idu be anmar-odukue. </v>
<v b="REV" c="6" v="17">Ar wemar-ibagan-buled-e-iba nonikid. Degisoggu, ¿doa wemar-asabin gwisguoe? Geg dule gwisgued.” </v>
<v b="REV" c="7" v="1">A-sorbali, baliwiturmar-walabake napneg-naid-sukun-sogabakegi gwichi an daksad. Gwensak, dad-nakwedsik gwichid, baiddi, dad-argwanedsik gwichid, baiddi, dad-nakwed-argan-nuedsik gwichid, baiddi, dad-nakwed-argan-sapiledsik gwichid. Deyobi, we-baliwiturmar, burwa-goled-sogabakegwad-bargani gwichimalad. Adi, we-burwamar melle napagi, demargi, degi, sapimargi, gormalagar. </v>
<v b="REV" c="7" v="2">Degine, baliwitur-baid dad-ibeler-nakwedsik-daniki an daksabalid, Bab-Dummad-Dula-Maid-e-wilub-nasikleged sedanikid. A-baliwitur, baliwiturmar-walabakegwadse binnasur goted. We-baliwitur-warbakegwadga, napneg-ichogega, demar-ichogega, gangued uklesgusad. </v>
<v b="REV" c="7" v="3">We-baliwitur-wargwenad baliwiturmar-walabakegwadga sogded: “Melle be napneg oichomargwer, melle be demar oichomargwer, melle be sapimar oichomargwer. Bina anmar Bab-Dummad-e-maiga-gudimalad-e-bebegi Bab-Dummad-wilub bela nasikgweloed. A-sorbali, geb be napneg oichomalo.” </v>
<v b="REV" c="7" v="4">Agi geb an egi-wilubgan-nasiklesmalad-mergued-bileged an itosad. Bela, mili-dulagugle-gakabake (144,000) gumalad. Wemar, Israel-dorgan sogambe-gakabogwad-bukwadgi (12) sulesmalad. </v>
<v b="REV" c="7" v="5">Judá-e-wagangi, miliambe-gakabo wilubgan nasiklesad (12,000). Rubén-e-wagangi, miliambe-gakabo wilubgan nasiklesad. Gad-e-wagangi, miliambe-gakabo wilubgan nasiklesad. </v>
<v b="REV" c="7" v="6">Aser-e-wagangi, miliambe-gakabo wilubgan nasiklesad. Neftalí-e-wagangi, miliambe-gakabo wilubgan nasiklesad. Manasés-e-wagangi, miliambe-gakabo wilubgan nasiklesad. </v>
<v b="REV" c="7" v="7">Simeón-e-wagangi, miliambe-gakabo wilubgan nasiklesad (12,000). Leví-e-wagangi, miliambe-gakabo wilubgan nasiklesad. Isacar-e-wagangi, miliambe-gakabo wilubgan nasiklesad. </v>
<v b="REV" c="7" v="8">Zabulón-e-wagangi, miliambe-gakabo wilubgan nasiklesad. José-e-wagangi, miliambe-gakabo wilubgan nasiklesad. Degi, Benjamín-e-wagangi, miliambe-gakabo wilubgan nasiklesmogad. </v>
<v b="REV" c="7" v="9">A-sorbali, an dulemar-bukidar dakdebalid. Dog-merguedba geg ebisleged: Bela dulemar bukwadi, soga-iliba dulemar-yar-baid-baidginmalad bukwamalad, bela soga-iliba dulemar-ablis-galagwenmalad bukwamalad, bela soga-iliba dulemar-baid-baid-danar-danar-bukwamalad, degi, bela soga-iliba dulemar-gaya-akar-akar-sunmakmalad bukwamalad. Wemar, ologana-asabin, degine, Sibad-Wawaad-Mimmi-asabin bukwamalad. Bela mola-sibu-yoyoi bukwamalad. E-arganmargine, ogob-gagangiid-gagan gani bukmarbalid. </v>
<v b="REV" c="7" v="10">Wemar binnasur gorbukmalad, sogbukmalad: “Anmar-abonolegedi, anmar-Bab-Dummad-ologanagi-siidgi danikid, degi, Sibad-Wawaad-Mimmigi danikid.” </v>
<v b="REV" c="7" v="11">Baliwiturmar belagwapa ologan-ebilis, girmar-selegan-ebilis, degine, ibdula-walabakegwad-ebilis, gwichimalad. Amar Bab-Dummad-na-e-ologanagi-siid-asabin, dulluu napase imakdemalad, Bab-Dummadse gotemalad, e-nug ogannodmalad, </v>
<v b="REV" c="7" v="12">sogdemalad: “¡Napiragwad! Bab-Dummad degisadegu be-nug odummolesun, be yeerdakleged degisadegu gusun, be binsaed-nue-nikarbad degisadegu gusun, bega dog-nuedye sogledii gusun, be nug-nued-nikad degisadegu gusun, be-gargangued degisadegu gusun, be-gandikidid degisadegu gusun. Bab-Dummad, bela deyob degisadegu be gusun. ¡Napira deyob guo!” </v>
<v b="REV" c="7" v="13">Geb degi, girmar-selegan-wargwen anse egichialid: “¿Be wisi wemar mola-sibu-yoyoimaladde, doamala? Wemarde, ¿bia danimala?” </v>
<v b="REV" c="7" v="14">An ega sogded: “Dummad, be wisid, wemar, doa gumala.” Geb anga sogdebalid: “Wemala, ise-nue-wilegagwar-gudigusmaladgi nosmalad-dulemalad. Wemar, na-e-mor Sibad-Wawaad-Mimmi-e-abegi enuksamaladid, agi sibudik na e-mor imaksamalad-dulemalad. </v>
<v b="REV" c="7" v="15">A-ular, wemar Bab-Dummad-e-ologana-asabin bukmalad. Mutikidba, ibginedba Bab-Dummad-maid-neggi ega ibmar-imaknaigu gumalad. Dule-ologanagi-siid, e-sunnad a-dulemar edarboed. </v>
<v b="REV" c="7" v="16">A-dulemar bar ukud itogosurmalad, bar uku-ukud itogosurbalid. Degine, bar dad-ibelerba gummakosurmalad, bar neg-diopisulid itogosurbalid. </v>
<v b="REV" c="7" v="17">Ar Sibad-Wawaad-Mimmi-ologan-abargi-siid, sibad-wawaad-edarbedamaladyob, amar-edarboed. Dianmar-burba-dulad-ukedse sedoed. Agine, Bab-Dummad bela amarga ibyanis elioed.” </v>
<v b="REV" c="8" v="1">Sibad-Wawaad-Mimmi, gardagi-wilubgan-sogagugled-naid-bichisgu (7), nibneggi wachi-abala-wilub bogidik neg-nagusad. </v>
<v b="REV" c="8" v="2">Geb baliwiturmar-walagugle (7), Bab-Dummad-asabin-gwichi an dakalid. Amarga gar-trompeta-walagugle uklesad. </v>
<v b="REV" c="8" v="3">Agi, baliwitur-baid aila-gwichid-asabin gwisgunonikid. Olo-sianar sedanikid. We-baliwiturga ina-wawadikid ichesur ega uklesad, adi, bela Jesucristoʼgi-akananaimalad-e-Babse-gormaladba-mesa, ologana-asabin olo-aila-gwichid-birgi, Bab-Dummadga ogumakar ukegar. </v>
<v b="REV" c="8" v="4">Ina-wawadikid-e-waa, Babse-gollegedba-mesa baliwitur-e-argangi Bab-Dummadse nakwided. We-Babse-gollegedi, Jesucristoʼgi-akananaimalad-goledid. </v>
<v b="REV" c="8" v="5">Geb baliwitur sianar-susgua, Bab-Dummadga-ibmar-ogumakar-ukleged-ailagi soo-siid egi enosad. Geb napnegse meted. Agi, mala-bukidar goted, uurmakded, mar ibyeded, degi, negabandur nagunonikid. </v>
<v b="REV" c="8" v="6">Baliwiturmar-walagugle-guedi (7), gala-trompeta-walagugle-ganimaladi ogolesokarmalad. </v>
<v b="REV" c="8" v="7">Baliwitur-gebedi gala-trompeta-ogotegu, dii-gwamakaled, soo abeba-oburar napnegse babatiargusad. Napneggi-dula-bukwad-sogapaa-soggwen gummaksad. Sapimar-bukwad-sogapaa-soggwen gummaksabalid, degi, gagan-aradgan bela gummaksabalid. </v>
<v b="REV" c="8" v="8">Baliwitur-bogwad e-gar-trompeta-ogochagu, yala-dummad sooba-gwabunyemai demarse babatided, degi, demar-sogapaa-naid-soggwen bela abega binnided. </v>
<v b="REV" c="8" v="9">Degi, demargi-ibdulagan-sogapaa-bukmalad-soggwen bela burgwismalad, degi, urmar-naid-sogapaa-bukmalad-soggwen bela bibichisbalid. </v>
<v b="REV" c="8" v="10">Baliwitur-baagwad e-gar-trompeta-ogochagu, nibneggi niisgwa-dummad-soo-gadani argwannali gusad. Diwarmar-sogapaa-mamaid-soggwengi argwannonikid, degi, dianmar-sogapaa-mamaid-soggwengi argwannonibalid. </v>
<v b="REV" c="8" v="11">Niisgwa-argwannonikid Gagbisailadye-nugad. Diimar-sogapaa-mamai-soggwenad, bela gagbisailad naded. A-ular, bukidar dulemar burgwisad, ar ade, diimar bela-bela gagbisailad naded. </v>
<v b="REV" c="8" v="12">Baliwitur-bakegwad e-gala-ogotegu, dad-ibeler-naid-sogapaagwad-soggwen ebulenonikid. Nii-naid-sogapaagwad-soggwen ebulenonimogad. Niisgwamar-naid-sogapaagwad-soggwen ebulenonibalid. Bela amargi sogapaagwad-soggwengi negsichid nagunonikid. Deyobi, neg-ibginedga, sogapaagwad-soggwen ega negsichii nagunonikid, degi, neg-mutikidga, deyob nagunonimogad. </v>
<v b="REV" c="8" v="13">Deyob an dakgwisgu, sulubagi nibneggi-gukue an itoged, binnasur-soge an itoged: “Dulemar-we-napneggi-bukmalad, ¡duledar-wilesmar! Baliwitur-baigan-warbaagwad gar-trompeta-ogotemalale, we-dulemar nue-wilemaloed.” </v>
<v b="REV" c="9" v="1">Baliwitur-ataled gar-trompeta-ogochagu, nibneggi niisgwa-gwagwen napnegse argwannar an daksad. A-niisgwaga yabe uklesad, burba-isgana-ambikued-yaa-dummad-egaed-yabe ega uklesad. </v>
<v b="REV" c="9" v="2">Niisgwa we-yaa-dummad-egasgua, soogi-waa-ainiar-daedyob waa ainialid. We-waa, dad-ibeler sobmor imaksad. Burwa gudure nadbalid. </v>
<v b="REV" c="9" v="3">We-waagine, sesmar ainialid, we-napnegse batenonikid. We-sesmarga, napneggi-diormar-gangued-nikadyob ega gangued uklesad. </v>
<v b="REV" c="9" v="4">A-sesmarga soglesad, mer gagan-nebagangi-nanaid ichogoye, mer bela gaganmar-digarmalad oichobaloye, sapimarse-bakale, mer ebubaloye. Unnila, dulemar-e-bebegi-Bab-Dummad-wilubgan-naisulidbi, be ebugoye. </v>
<v b="REV" c="9" v="5">Ar a-sesmarga soglesbalid, melle dulemar be oburgoye. Unnila, nii-walatar ega nunmaked be ukoye. We-nunmakedi, dior-emar-guchar-nunmak-itolegedyobid. </v>
<v b="REV" c="9" v="6">A-ibagangi, dulemar burgwebi gudagoenad, degi-inigwele, gwen burgosurmalad. Ar burgwebi-gumaloen-inigwele, burgwed egi bangudoed. </v>
<v b="REV" c="9" v="7">We-sesmar-daklegedi, molimar-urwenasokalir guagwar-ambikudamaladyob dakleged. E-nonomargi, ologurgin-siiyob dakleged, e-wagarmardi, dule-wagaryob dakleged. </v>
<v b="REV" c="9" v="8">E-sailagiamar, omegan-sailagiayob dakleged. E-nugarmardi, achumigur-nono-wawaad-e-nugarmaryob dakleged. </v>
<v b="REV" c="9" v="9">We-sesmar-e-binasgarmargi, esgoroyob bela egi ebilis nanaid. E-sakan-uurmakedi, igi molimar urwedgi-abarmaknadapir-gole, deyob goled. </v>
<v b="REV" c="9" v="10">E-bunnu, dior-bunnuyob nikad, degine, iko nikbalid. E-bunnu-gangued nii-walatar dulega nunmaked-uked nikad. </v>
<v b="REV" c="9" v="11">We-sesmar-e-idudanikidi, burba-isgana-ambikued-yaa-dummad-baliwitur gued. A-baliwitur, sesmar-e-reyga gumaid. A-dummadde, Hebreo-gayabali, Abadónʼye bileged. Griego-gayabardi, Apoliónʼye bileged. A sogleged: “Dulemar-obelogedye.” </v>
<v b="REV" c="9" v="12">Beedse-dummad-wileged-soggwen nasad. We-sorba, beedse-dummad-wileged amba sogabo danikid. </v>
<v b="REV" c="9" v="13">Baliwitur-nergwad (6) gala-trompeta-ogochagu, Babga-ibmar-ukleged-oloaila-bebe-walabakegwad-imbaba gayaburba-sunmak an itosad. A-aila, Bab-Dummad-asabin siid. </v>
<v b="REV" c="9" v="14">Gayaburba-sunmaked weyob baliwitur-gar-trompeta-ogochadga soge an itosad: “Baliwiturmar-walabakegwad diwar-dummad-Éufratesʼgi-edillebukwad be esikye.” </v>
<v b="REV" c="9" v="15">Deyob baliwiturmar-walabakegwad-atinnar-bukwad esiklesmalad. We-baliwiturmarde, dulemar-we-napneggi-sogapaagwad-bukwad-soggwen-oburgwega bato guagwar bukwamaladid. Ar amar, a-wachiga, a-ibaga, a-niiga, a-birgaga, dulemar-oburgwega guagwar bukusmaladid. </v>
<v b="REV" c="9" v="16">Moli-birgi-sordamar-siidi, miyon-dulataled-ilabo-merguye (200,000,000) an itosad. </v>
<v b="REV" c="9" v="17">An negburgan-dakdegu, weyob an molimar daksad, e-dulemar-birgi-simalad weyob an daksabalid: Sordamar-na-e-binasgar-odukunaidi soo-ginnitibiyob dakleged, arad-akwa-jacintoʼye-nugadyob dakleged, degine, gordikid-azufreʼgiidyob dakleged. Molimar-e-nono achumigur-nono-wawaadyob nikad, e-gayagi soo, waa, degine, azufre, ainimai an daksad. </v>
<v b="REV" c="9" v="18">Dulemar-sogapaagwad-bukwad-soggwen, we-bonimar-sogapaagwad-moli-gaya-yaba-ainisadgi burgwismalad: Soo-ainisadgi, waa-ainisadgi, degi, azufre-ainisadgi, burgwismalad. </v>
<v b="REV" c="9" v="19">Ar molimar-e-gangued e-gayagi, degine, e-bunnugi siid. Ar e-bunnu naibe-e-nonoyob-nikad. Ar agi dulemar-naibi-imakdaed. </v>
<v b="REV" c="9" v="20">Dulemar, we-bonimargi-burgwissurmaladi, e-daed-ogwaega, gwen e-isguedga bukib-itossurmalad. Niamarse-goled gwen iessurmalad. Or-nuchugi-sobarmaladse-goled gwen iessurmalad, mani-sobarmaladse-goled gwen iessurmalad, esgoro-gordikid-sobarmaladse-goled gwen iessurmalad, akwa-sobarmaladse-goled gwen iessurmalad, suarmar-sobarmaladse-goled gwen iessurmalad. Ar we-bab-dummaganga-imaklebukwad aku atakmalad, geg dule-itomalad, geg nanamarbalid. </v>
<v b="REV" c="9" v="21">We-dulemar-burgwissurmaladi, dule-oburgwismaladgi gwen nunmak itossurmalad. Emargi-ina-isgana-imakedgi gwen bangussurmalad, abirgunagwarsuli-negsichigi-yoleged gwen iessurmalad, degine, atursaedgi gwen bangussurmarbalid. </v>
<v b="REV" c="10" v="1">Degi nibneggi baliwitur-baid-gala-ibed aidedani an daksabalid. A-baliwitur mogirgi-atuar aidedanikid. E-nonogi sue maid, e-wagar dad-ibeleryob gaed, degine, e-malimar soowala-gwabunye-gwichiyob daklemalad. </v>
<v b="REV" c="10" v="2">E-argangi garda-bipigwad egaar ganikid. E-mali-nued demar-birgi ogwichisad, e-mali-sapileddi, napagi ogwichisad. </v>
<v b="REV" c="10" v="3">Geb we-baliwitur achumigur-nono-wawaad uurmakeyob binnasur goted. Deyob binnasur-gochagu, mala-ilagugled (7) gollomakded, sunmakded. </v>
<v b="REV" c="10" v="4">Mala-ilagugled-sunmaksad (7) an narmaksokalinad. Agi, nibneggi gayaburba anga weyob soged: “Melle be mala-ilagugled-sunmaksad narmako. Ibmar-sogsad bela be odukuar sedio.” </v>
<v b="REV" c="10" v="5">Geb baliwitur-demar-birgi, napagi-annagwichidi, niba e-argan-nued onakwided. </v>
<v b="REV" c="10" v="6">Weyob ise-sogar sogded: “Bab-Dummad-degisadegu-birga-irba-maid, nibneg-nasiksad, napneg-nasiksad, demar-nasiksad, degi, bela amargi ibmar-bukwad urbisad. A-Bab-Dummad-nuggi napira an soged, we-ibmar-guoed-e-ibagandi bato warmaksad. </v>
<v b="REV" c="10" v="7">Baliwitur-sogagugled-sunmakdedgi (7), gar-trompeta-ogotele, agi Bab-Dummad iduar igi-ega-arbamaladga, degi, e-gayaburba-barsogmaladga ibmar sogsagusa, bela a-ibmar gunonisunnoed. A-igar odukuar mainad.” </v>
<v b="REV" c="10" v="8">Nibneggi-gayaburba-sunmak-an-itosadi, gannar anga sunmakalid, anga sogded: “Be nae. Baliwitur-demar-birgi-degi-napagi-annagwichid-e-argangi garda-bipigwad-argaar-maid be sunae.” </v>
<v b="REV" c="10" v="9">Geb degi, a-baliwiturse an nadsunnad, an ega sogdapid: “Anga garda-bipigwad udaye.” Geb baliwitur anga sogded: “Be sue, be gunne. Be guchale, be-gayagi achanisyob be ochii itogoed. Be-sabangindi gagbire be itogoed.” </v>
<v b="REV" c="10" v="10">Garda-bipigwad baliwitur-e-argangi-maid an susgua, geb an guchasunnad. An guchagua, an gayagi achanisyob ochii an itosad. An-sabanse ubosgudi, an-saban gagbire naded. </v>
<v b="REV" c="10" v="11">Geb anga soglesad: “Bab-Dummad-ibmar-bega-sogoed be owisogergebed. Bukidar dulemar-baid-baid-danar-danar-bukmalad, dulemar-yar-baid-baidgi-bukwamalad, dulemar-gaya-akar-akar-sunmakmalad-bukwamalad, degi, reymar-bukidar-mamaid, be owisogergebed.” </v>
<v b="REV" c="11" v="1">Geb suar nargammugii-dakle ibmar-wilubsaega anga uklesad. Geb anga soglesad: “Be gwisgu. Babse-goled-neg be wilubsa, Bab-Dummadga-ibmar-ukleged-e-aila be wilubsabalo. Be ebisbalo, bule melu dulemar a-yagine Bab-Dummadse gorbukmala. </v>
<v b="REV" c="11" v="2">Ar Babse-goled-neg-magaba neg-imba-naiddi mer be wilubsao, ar adi, Judíoʼsurmaladga uklesad. A-dulemar nii-waladulabo-gakabo (42) sabsur Neggwebur-Islidikid-imakmaloed. </v>
<v b="REV" c="11" v="3">“Degine, an-barsogmalad an warbo barmidoed. Bemar-iduar iba-miligwen gaka-dulataled-ilabo gaka-dulapaa (1,260) wile-itoged-mor-yoi ibmar-gumaloedgi sunmakdimaloed.” </v>
<v b="REV" c="11" v="4">Wemar-warbo-an-barsogmaladgi an bemarga sunmaksadi, we-olivo-sapi-warbogwad gued. Degine, gwallu-sied-gwabogwad we-napneg-e-Dummad-asabin-gwichid gued. Wemar, an-barsogmalad gumalad. </v>
<v b="REV" c="11" v="5">Ar dule wemar-warbogwad-naibisabi-sogele, we-warbogwad e-gaya-yaba-soo-ainidagoedgi bela e-isdarmalad-ogumakoed. Ar deyobi, dule-wemar-ebogwad-naibi-imakbied, gummakar burgwedsegad. </v>
<v b="REV" c="11" v="6">Wemar-warbogwad nibneg-ediega gangued-nikmalad, adi, emar-sunmakdiid-ibagangi mer dii-wiegar. Deginbali, dii abega-obinyega gangued nikamarbalid. Degine, amar we-napneggi boni-bulegan-galagwensulid, ilabigwa e-itolegedba onibaliga, gangued nikamarbalid. </v>
<v b="REV" c="11" v="7">Ar wemar-warbogwad-sunmakdimalad-e-ibagan bergunonikile, yaa-dummadyaba burba-isgana-ambikuedgi ibdula-unid nodagoed. Geb amargi bila onononikoed. We-ibdula-unid nakoed, we-dule-warbogwad-oburgoed. </v>
<v b="REV" c="11" v="8">Dule-warbogwad-e-mui neggwebur-dummad-igargi metemaloed. A-neggwebur burbar Sodoma, degine, Egiptoʼye, bileged. Agi anmar-Dummad nakrusgi-bioklegar oburgwilesmogad. </v>
<v b="REV" c="11" v="9">Dulemar-baid-baid-danar-danar-bukwamalad, dule-ablis-galagwenmalad-bukwamalad, dule-gaya-akar-akar-sunmakmalad-bukwamalad, dule-yar-baid-baidginmalad-bukwamalad, amar ibapaa-abala, we-dule-warbogwad-e-mui dakmaloed, degine, wemar, dule gwen digega imakosulid. </v>
<v b="REV" c="11" v="10">Dulemar-we-napneggi-bukmalad Bab-Dummad-gayaburba-barsogmalad-warbogwad-burgwisadgi yeer itodmaloed, iba-onodmaloed. Degine, weligwar-itogedba na muchub-muchub ibmar-uknanai gumaloed, ar ade, wemar-warbogwad, Bab-Dummad-Igargi-sunmakdigusgu, dulemar-we-napneggi-bukmalad-naibi-itodii imaksamalad. </v>
<v b="REV" c="11" v="11">Ibapaa-abalad-sorbali, Bab-Dummad burba-dulad barmialid, we-dulemar-warbogwadgi ubononikid. Geb we-dulemar-warbogwad gwisgudmalad. Dulemar-weyob-daksamaladi, bela-dobee-ito nadmalad. </v>
<v b="REV" c="11" v="12">Geb wemar-warbogwad, nibneg-akale, binnasuli gayaburba-gole itosmalad. Ega weyob soged: “Niba be nakwedamar.” Geb wemar-warbogwad mogir-abalagi nibnegse nakwidmarsunnad. Degine, bela-e-isdarmalad wemar-warbogwad-nibnegse-nakwided daksamalad. </v>
<v b="REV" c="11" v="13">A-wachigi negabandur-dummad nagunonikid. A-neggwebur-e-neg-sogambegwad-iliba gwensak (10%) bibichisad. A-negabandur-nagusadgi dulemar-miligugle (7,000) burgwismalad. Degine, dule-baigandi dobee-ito nadmalad, amar Bab-Dummad-Nibneggi-Maid-e-nug ogannodmarsunnad. </v>
<v b="REV" c="11" v="14">Beedse-we-nunmaked-sogbogwad nasad. Emigindi, beedse-nunmaked-sogapaagwad bato emisgwasaar danibaloed. </v>
<v b="REV" c="11" v="15">Baliwitur-gugled (7) e-gala-trompeta-ogotegu, nibneggi gayaburbamar-bukidar gole an itosad. Weyob sogmalad: “We-napneggi-negselemaid, bela anmar-Bab-Dummadgadga gunonikid, degi, E-Cristoʼgadga gunonibalid. Degisoggu, degisadegu, amar negdakmai guoed.” </v>
<v b="REV" c="11" v="16">Geb degi, girmar-selegan-e-dulagwen-gakabake (24) e-ologangi Bab-Dummad-asabin-bukmaladi, bela napase e-wagar dulluu imakdemalad, Bab-Dummad-e-nug ogannodmalad, </v>
<v b="REV" c="11" v="17">sogdemalad: “Bab-Dummad-Bur-Birigined, be bela gangued-nika maidid. Be dula gudiidid, dula gudigusadid. Ar bela be gangued-susadba, anmar bega dog-nuedye sogmalad. Emigindi, bela na be negdakmaisunnad. </v>
<v b="REV" c="11" v="18">Geb degi, yar-baid-baidgi-bukmalad sae-itodmalad. Be-emar-sabsur-odurdakoed-e-ibagan nonisunnad. Be dule-burgwismaladga-igar-itogoed-ibagan warmaknonisunnad. Be-maigan-be-gayaburba-barsogmalad, begi-akananaimalad, degine, be-dobee-nanadimalad-bennuked-ibagandi nonisunnad. Wemar, dummagandibe, burwiganadibe, amar-bennuked-ibagandi nonisunnad. Degine, dule-we-napnegginmalad-ichodimalad-osuloged-ibagan nonibarsunnad.” </v>
<v b="REV" c="11" v="19">Degine, nibneggi Babse-goled-neg argade an daksad. Agine, Babse-goled-neg-yagi Bab-Dummad-Dadganbo-Igar-Mesisad-Ulu-siidi mag-dakle-sii an daksad. Geb mala ibyided geb uurmakded, gollomakded, negabandur naguded. Geb dii-gwamakaled-gwaburwisur-babatide an daksabalid. </v>
<v b="REV" c="12" v="1">Degine, nibneggi ibmar-wilub-dummad daklealid: Ome-wargwen dad-ibeler-mola yoid, e-mali-urba nii naid, degine, e-nonogi ologurgin-niisgwa-gwaambe-gakabo-nikad (12) siid. </v>
<v b="REV" c="12" v="2">Omegwa gurgin-nika gudiid. E-ibagan mossoggu, nue e-bonigan-itoalidba, ise-ogormakar maid. </v>
<v b="REV" c="12" v="3">Geb nibneggi wilub-baid daklearbalid. Achu-simudubaled-ginnid noalid. Nono gwagugle (7) nikad, bebe ambe (10) nikbalid, degine, e-nonomar-irba ologurgin bukwabalid. </v>
<v b="REV" c="12" v="4">Achu-simudubaled, e-bunnugi niisgwamar-niba-nanaid-sogapaagwad-soggwen ebipisad, geb napnegse obatisad. Geb achu-simudubaled ome-ega-mimmi-uklesokalid-asabin gwisgunonikid, adi, ome-e-mimmi-megnonikir, gunnegar. </v>
<v b="REV" c="12" v="5">Omega susugwa uklenonikid. We-susugwa bela yar-mamaidgi, sabsur-gandikidba negsemai guoed. We-machigwa ikiir sulenonikid. Bab-Dummad-e-ologanagi-siid-asabin selesad. </v>
<v b="REV" c="12" v="6">Omegwadi nega-dulesulidganba wakited. Bia Bab-Dummad-ega-neg-guagwar-sisadse wakited. Adi, agi iba-miligwen gaka-dulataled-ilabo gaka-dulapaa (1,260) ome-akwedii imakmalagar. </v>
<v b="REV" c="12" v="7">Geb degine, nibneggi urwed-dummad nagunonikid: Miguel, degi, Miguel-e-baliwiturmar, achu-simudubaled-ebo urwenai gusad. Achu-simudubaled, degine, Achu-simudubaled-e-baliwiturmar, abin-imaksamarmogad. </v>
<v b="REV" c="12" v="8">Degi-inigwele, wemar, urwenanaidgi gwen Miguelʼgi nakwissurmalad. Degisoggu, nibneggi onolesmarsunnad. </v>
<v b="REV" c="12" v="9">Degidbali, achu-simudubaled-dummad barmelledsunnad. We-achu-simudubaledde naibe-gebesailadid, nia-saila-Satanásʼye nugad. We-nia-saila-Satanás, dulemar-bela-napneg-naidgi-yardakdiid-duled. We-achu-simudubaled we-napnegse egwadlenonisunnad, e-baliwiturmar bela eba egwallenonimarmosunnad. </v>
<v b="REV" c="12" v="10">Geb nibneggi gayaburba binnasur gole an itosad. Weyob soged: “Emigindi, anmar-Bab-Dummad-e-abonoged-igar nonisun. Anmar-Bab-Dummad-e-gangued nonisun. Anmar-Bab-Dummad-e-negsemaid nonisun. E-Cristo-e-gargangued nonisun. Ar ade, nia-saila, Bab-Dummad-asabin anmar-gwenadgangi mutikidba, ibginedba, isdar-sunmakdidaedi, onolessunnad. </v>
<v b="REV" c="12" v="11">Ar anmar-gwenadgan, Sibad-Wawaad-Mimmi-ablisba nia-sailagi obichamalad. Gayaburba-napiragwadgi-sunmakdigusmaladgi nia-sailagi obichamarbalid. Ar anmar-gwenadgan naibi-itoged bai gwen itossurmalad. Ar burgweye-soger, guagwar gudigusmalad. </v>
<v b="REV" c="12" v="12">Degisoggu, nibnegmar be wergumar. Bemar, nibneggi-bukmalad, wergumarsun. Bemar, napneggi-bukmaladdi, demargi-bukmaladdi, ¡be duledar-wilesmar! Ar ade, bemarse nia-saila nue-urwedigine aidenonikid. Ar nia-sailade na wisid, e-ibagan ichee napi naid.” </v>
<v b="REV" c="12" v="13">Achu-simudubaled napnegse egwalles na itoargua, ome-susugwa-ega-uklesad-baregitesunnad. </v>
<v b="REV" c="12" v="14">A-omega sulubagi-dummad-e-sakan-warbo ega uklesad, adi, naibe-idu, na e-negse, nega-dulesulidganba gukuegar. Agi birgapaa-abala akwemaloed. </v>
<v b="REV" c="12" v="15">Naibe e-gaya-yaba diwaryobi omegi dii eoalid, adi, ome diiba selegegar. </v>
<v b="REV" c="12" v="16">Degi-inigwele, napa ome-bendaknonikid. Napa argaded, adi, achu-simudubaled-e-gaya-yaba-diwar-eosad napa-yaba ubogegar. </v>
<v b="REV" c="12" v="17">Geb achu-simudubaled omegi nue-sae-itoded. A-ular, ome-e-mimmi-baiganse urwenadsunnad. Amar Bab-Dummad-Igar-Mamaidba-nanadimalad, degi, Jesucristo-Igar-sogsadba-nue-nanadimalad. Wemarse, urwenadsunnad. </v>
<v b="REV" c="12" v="18">Geb achu-simudubaled demar-gaka-naba gwisgusad. </v>
<v b="REV" c="13" v="1">Geb an dakdebalid, ibdula-unid-wargwen demargi-dani an dakded. A-ibdulade nono-gwagugle (7) nikad, degine, bebe-warambe (10) nikabalid, degine, e-bebe-irba ologurgin-siidbibalid, degine, e-nono-irba nuga-buled Bab-Dummad-nuggi-dodoar narmakar nanaid. </v>
<v b="REV" c="13" v="2">Ibdula-unidi achu-barbadyob dakleged. E-naga, wiob-nagyob dakleged. E-gayadi, achumigur-nono-wawaad-gayayob dakleged. Achu-simudubaledi, e-nuggi-ibmar-imaked-igar ibdula-unidga uksad. Ibmar-gegerdakleged-imaked-igar, ibdula-unidga uksabalid. Deginbali, negseed-igar ibdula-unidga uksabalid. </v>
<v b="REV" c="13" v="3">An daksad, e-nono-gwagwena nue-ibitos dakleged, burgwednaga-gusa dakleged. Emidi, e-nono-nue-dummad-oitolesad nugusad. Degidbali, bela dulemar-napneggi-bukmalad geger dakdemalad, bela we-ibdulaba nagudmarsunnad. </v>
<v b="REV" c="13" v="4">Bela dulemala, achu-simudubaled ibdula-unidga-gangued-uksadba, achu-simudubaled-e-nug odummodmarsunnad. Degi, dulemar, ibdula-unid-e-nug odummodmarbalid. Sogdemalad: “¿Doa we-ibdula-unidyobsunna? ¿Doa ebo urwosunna? Dule ebo-urwed, sated.” </v>
<v b="REV" c="13" v="5">Deginbali, ibdula-unidga Bab-Dummadgi-bule-bule-sunmaked ega igar-uklesad, Bab-Dummadgi-galagwensuli-sunmaked ega igar-uklesbalid. Deginbali, ibdula-unidga, nii-dulabo-gakabo (42) e-itolegedba na ibmar-imakbied-imakega ega gangued uklesbalid. </v>
<v b="REV" c="13" v="6">Ibdula-unid sunmakdegu, Bab-Dummadgi ise-sabsur gwisguar sunmakded, Bab-Dummadgi sunnasur-sunmakded, Bab-Dummad-neggi sunnasur-sunmakded, degine, nibneggi-bukmaladgi sunnasur-sunmakdebalid. </v>
<v b="REV" c="13" v="7">We-ibdula-unidga igar-uklesbalid, dulemar-Jesucristoʼgi-akananaimalad-ebo urwega, degi, egi nakwega. Deginbali, ibdula-unidga gangued-uklesbalid, adi, wemar-negsemai guega: Bela dule-ablis-galagwen-bukwamalad-semai guega, bela dule-baid-baid-danar-danar-bukwamalad-semai guega, bela dule-gaya-akar-akar-sunmakmalad-semai guega, bela dule-yar-baid-baidgi-bukwamalad-semai guegar. </v>
<v b="REV" c="13" v="8">Dule-bela-we-napneggi-bukwamalad, ibdula-unid-e-nug odummodmalad. We-dulemar-nug, Sibad-Wawaad-Mimmi-e-gardagi, naisulid. We-garda, dulemar-dula-gudiguoed-gardad. We-garda, sibad-wawaad-mimmi napneg-nasiklesad-akale-oburgwilesad-e-gardad. </v>
<v b="REV" c="13" v="9">Ar dule nue-ibmar-itobiele, nue itogo. </v>
<v b="REV" c="13" v="10">“Ar dulega esgaryagi-melleged maidibe, esgaryagi mellegodo. Ar dulega es-suidgi burgwed maidibe, es-suidgi oburgwilegodo.” Wegine, dulemar-Jesucristoʼgi-akananaimalad gwagegi-bai-itosulid daklesiid, Jesúsʼgi-nue-bensuli-nanadiid, daklesibalid. </v>
<v b="REV" c="13" v="11">A-sorbali, ibdula-unid-baid napagi-dani an daksabalid. A-ibdula sibad-wawaad-sapingwagwad-e-bebeyob-dakle bebe-warbo nikad, degi-inigwele, achu-simudubaledyob sunmaked. </v>
<v b="REV" c="13" v="12">Degine, we-ibdula-sorbalid, gebe-ibdula-unid-e-gangued-nikadba ibmar imakalid. We-ibdula-sorbalid, we-napneg, degi, bela dulemar-we-napneggi-bukmalad ibdula-nono-nue-naibigusad-nugusad-e-nug-odummogega, imaksad. </v>
<v b="REV" c="13" v="13">Deginbali, ibdula-sorbalid-bebe-warbo-nikad, ibmar-wilubgan-dakledisurmalad-dummagan imaked. Soose-bakale, nibneg-akar napnegse dulemar-asabin odeged. </v>
<v b="REV" c="13" v="14">Degine, ibdula-bebe-warbo-nikad, ibdula-gebed-gangued-ega-uksadba, ega ibmar-wilubgan-dakledisurmalad imakdisunnad. Abali, dulemar-we-napneggi-bukmalad yardakdisunnad. Degine, we-ibdula-sorbalid, ibdula-es-suidgi-naibigus-gusad-gannar-nugusad e-wilub-sobega dulemar-imaksad, adi, we-ibdula-gebedgi binsamalagar. </v>
<v b="REV" c="13" v="15">Ibdula-sorbalid-bebe-warbogwad, ibdula-gebed-e-wilub-soblesad-sunna-dula-imakega ega igar uklesad, adi, we-ibdula-wilub nabir sunmakegar. Deginbali, bela ibdula-wilub-e-nug-odummosurmalad-oburgwega ega igar uklesbalid. </v>
<v b="REV" c="13" v="16">Ibdula-bebe-warbogwad, deyobi, bela dulemar-burwigana, dummagan, mani-ibmala, wilegana, dule-maiga-gudimalad, maiga-gudisurmalad, wemar-e-argan-nuedgindibe, e-bebegindibe, wilub-nasikega imaknonibalid. </v>
<v b="REV" c="13" v="17">Degine, dule-we-wilub-naisulid gege ibmar baked, gege ibmar ukmarbalid. Unnila dule-ibdula-e-nug-e-wilub-naidbi, e-ebisleged-nug-naidbi, nabir ibmar baked, nabir manigi ibmar ukmarbalid. </v>
<v b="REV" c="13" v="18">Wegine, nue-binsaed-nikadaed naido. Ar dule nue mag neg-itogele, sunna ibdula-ebised-naid onogodo, ar wede ebisleged-naid, dule-nugad. E-ebisleged-nug-naid wedid: Dulataled-ilanergwa gaka-dulapaa-gaka-nergwa (666). </v>
<v b="REV" c="14" v="1">Geb sorba an dakdebargu, Sibad-Wawaad-Mimmi Sión-yargi gwichi an dakded. Dulemar mili-dulagugle-gakabake (144,000) eba gwichimalad. We-dulemar, e-bebegine, Sibad-Wawaad-Mimmi-nuga, degi, e-Bab-Dummad-nuga, narmakar naimalad. </v>
<v b="REV" c="14" v="2">Geb degi, nibneggi gayaburba diwar-dummad-aryogwichidyob-gole, mar-binnasur-goledyob-gorbali, an itosad. Gayaburba-gole-an-itosadi, dulemar-gar-arpa-ogormalad-ogorbukwadyob an itosad. </v>
<v b="REV" c="14" v="3">Wemar, ologana-asabin, degi, ibdula-walabakegwad-asabin, degi, girmar-selegan-asabin, namaked-binid namakbukmalad. We-namaked-binid gege dule-baigan durdaked. Unnila dulemar-mili-dulagugle-gakabake-we-napneggi-abonolesmaladbi (144,000), we-namaked wismalad. </v>
<v b="REV" c="14" v="4">Wemala, omeganse-gochasurmaladid, na san-swilidik sedigusmaladid. Wemar, Sibad-Wawaad-Mimmi bia naoe, eba naddamalad. Wemar-insega Bab-Dummadgadga-gumalaga, degi, Sibad-Wawaad-Mimmigadga-gumalaga, dulemar-abargi abonolesmalad. </v>
<v b="REV" c="14" v="5">Degine, wemar gwen gakansadii gussurmalad. Ar Bab-Dummad-asabinni, isgued gwen egi-nai daklessurmalad. </v>
<v b="REV" c="14" v="6">Degine, nibneggine baliwitur-wargwen gukudii an dakarbalid. A-baliwitur Bab-Gayaburba-Nued-geg-bergued dule-napneggi-bukmaladga-sunmakega sediid. We-dulemarga: Dule-bela-yar-baid-baidgi bukmaladga, dule-ablis-galagwenmaladga, dule-gaya-akar-akar-sunmakmaladga, degi, dule-baid-baid-danar-danar-bukmaladga, Bab-Gayaburba-Nued-geg-berguedi sediid. </v>
<v b="REV" c="14" v="7">Baliwitur-gukudiid binnasur sogdiid: “Bab-Dummad-dobee be nanamar, e-nug be ogannomar. Ar e-igar-nabogoed-ibagan omosad. Bab-Dummad-nibneg-nasiksad, napneg-nasiksad, demar-nasiksad, dii-gammumar-mesisad, a-e-nug be odummomarsun.” </v>
<v b="REV" c="14" v="8">A-sorbali, baliwitur-baid nonikid, binnasur sogded: “¡Babilonia-neggwebur-dummad bergussun! ¡Obelolessun! ”We-neggwebur, bela-dulemar-yar-baid-baidgi-bukmalad-isguega imaksad. We-neggwebur, e-ibmar-isganagi-mumguega, negsichigi-abirgunagwarsuli-gudiguega, yar-baid-baidgi-bukwamalad-imaksad.” </v>
<v b="REV" c="14" v="9">Geb degi, baliwitur-baagwad nonimogad. Binnasur sogdemogad: “Ar dule, we-ibdula-unid-e-nug odummogele, we-ibdula-e-wilub-sobaled-e-nug odummogele, degine, e-bebegi e-wilub-nasikdibe, e-argangi e-wilub-nasikdibe, </v>
<v b="REV" c="14" v="10">we-dulegi, noggi vino-siid-murudeyobi, Bab-Dummad-bela-bela-e-urwed egi yolenonikoed. Ar Bab-Dummad-bela-bela-e-urwedi, noggi-vino-enoles-siiyobi, bato guagwar siid. Degisoggu, we-dule, baliwiturmar-gwage-swilidikmalad-wagab, degi, Sibad-Wawaad-Mimmi-wagab, soo-azufreʼba-mesa-siid-yagi bela-bela wilesii guoed. </v>
<v b="REV" c="14" v="11">”E-wilesiguoed-e-waa-bupurmaksiid degisadeguoed, gwen bogilesii guosulid. ”We-dulemar-ibdula-unid-e-nug-odummomaladga, degi, a-ibdula-unid-e-nug-wilubgan-narmakar-naidga, obunnoged gwen nikuosulid. Bane-bane oibomai, degisadegu wilesii gumaloed.” </v>
<v b="REV" c="14" v="12">Wegine, dule-Jesucristoʼgi-akananaimalad-e-gangued daklegoed. Wemar, Bab-Dummad-Igar-Maidba-nanadimalad, Jesúsʼgi-bensuli-gudimalad, gwen-galakubisuli abeleged. </v>
<v b="REV" c="14" v="13">Geb agi, nibneggi gayaburba anse gole an itosad, anga soged: “Be narmak: ‘Emi-onodedgi dule-Bab-Jesúsʼba-nai-burgwemaloedgi, nued binsalesad.’ ” Bab-Burba soged: “Eye. We-dulemar, boni-dummagan-abargi-arbanai-gusmaladgi obunnomaloed. Ar wemar ibmar-nuegan-imaksadba, Bab-Dummad ega ibmar-nuegan-uknai guoed.” </v>
<v b="REV" c="14" v="14">An dakdebargu, mogir-sibudikid nai an dakded. Mogir-birgi Dule-Machiyob-dakle siid. E-nonogi ologurgin siid, e-argangi esa-dopegwad-nugar-ibed ganikid. </v>
<v b="REV" c="14" v="15">Degine, Babse-goled-neggi baliwitur-baid noarbalid, binnasur goted, dule-mogir-birgi-siidga sogded: “Be esa-dopegwad-nugar-ibed odoge, be ibmar-gwag wee. Ar ibmar-gwag-weed-iba omosad. Ar ibmar-gwag-napneggi-naid, bato nue-gores naid.” </v>
<v b="REV" c="14" v="16">Degine, dule-mogir-birgi-siidi e-esa-dopegwad-nugar-ibed napneggi odosad, geb napneggi-ibmar-gwag-naid welessunnad. </v>
<v b="REV" c="14" v="17">Degine, baliwitur-baid Babse-goled-neg-nibneggi-siidgi noarbalid. A-baliwitur amba esa-dopegwad-nugar-ibed-gani noarbalid. </v>
<v b="REV" c="14" v="18">Bab-Dummadga-ibmar-ukleged-e-ailagi baliwitur-baid noarbalid. A-baliwitur soo-e-sailad. We-baliwitur binnasur dule-esa-dopegwad-nugar-ibed-ganikidse goted. Ega sogded: “Be esa-dopegwad-nugar-ibed napneggi odoge. Uvaʼmar-napneggi-nanaid be wee. Ar uvaʼmar bato nue-gores nanaid.” </v>
<v b="REV" c="14" v="19">Geb degine, baliwitur esa-dopegwad-nugar-ibed napneggi odosad. Geb napneggi uvaʼmar-e-dubagi-nanaid wesad. Geb degi, uva-eguruleged-yaa-dummadse uva-mided. We-yaa-dummadi, Bab-Dummad nue-dummad-e-urwed-e-wilub gued. </v>
<v b="REV" c="14" v="20">Uvaʼmar neggwebur-dikarba egurulesad. Geb uvaʼmar-egurulenaidgi abe-aryoalid. We-abe, kilómetro-dulataled-ilapaa (300) mata-suguewilubbid, degine, daligwen-nibgu sigisad. Deyob abe neg-gasa nagusad. </v>
<v b="REV" c="15" v="1">Geb nibneggi wilub-dummad-baid an daksabalid, geger dakleged: Baliwiturmar-walagugle (7), boni-sogagugled napi sedimalad. A-bonimarbali, Bab-Dummad-bela-bela-nue-urwed napi-oyolegoed. </v>
<v b="REV" c="15" v="2">Degine, demar-isbe-daledyob-dakleged sooba-oburaled an daksabalid. We-isbe-birgi dulemar, ibdula-gebedgi-obichamalad, e-wilub-sobaledgi-obichamalad, degine, e-ebised-nuggi-obichamalad, gwismalad. Wemar, gar-arpa-Bab-Dummad-ega-uksad-gani, gwichimalad. </v>
<v b="REV" c="15" v="3">Amar, Bab-Dummadga-arbaed-Moisés-e-namaksad namakbukwad, degine, Sibad-Wawaad-Mimmigi-namaklegedgi namakbukwamalad. Weyob namakbukwad: “Bab-Dummad-Bur-Birigined-Bela-Gangued-Nikad, be-ibmar-imakedi, nue-dummarbad. Be ibmar-imakedi, geger-daklegedid. Be, dulemar-yar-baid-baidgi-bukmalad-e-Reyd. Igar-innikigwad, igar-napiragwad be imakbalid. </v>
<v b="REV" c="15" v="4">Bab-Dummad, ¿doa be-dobguosuli? ¿Doa be-nug ogannogosuli? Ar bebi unnila dule-isligwaledid. Bela dule-yar-baid-baidgi-bukmalad bese nonimaloed. Amar, Bab-Dummad-be-dakedba, be-nug ogannomaloed. Ar be igar-innikigwad-imaked be oyononikid.” </v>
<v b="REV" c="15" v="5">We-ibmarmar-gusad-sorba an atakdegu, nibneggi Babse-goled-neg argade an daksad. We-negde, Bab-Dummad-Israel-dulemar-na-ebo-Igar-Mesisad-negad. </v>
<v b="REV" c="15" v="6">Babse-goled-neggi baliwiturmar-walagugled (7) bonigan-bulegan-sogagugle-nika (7) ainiarmalad. A-baliwiturmar mola-sibu-nued-dakarmakaled-yoi noarmalad. Degine, e-binasgarba, e-molidub ber olobi naimarbalid. </v>
<v b="REV" c="15" v="7">Ibdula-walabakegwad-wargwen, baliwiturmar-walagugledga (7) olo-noga-gwagugle uksad. We-olo-nogamar Bab-Dummad-degisadegu-dulagudiid-e-urwed ena bukwad. </v>
<v b="REV" c="15" v="8">Degine, Babse-goled-neg Bab-Dummad-e-yeerdakleged-nikadba, e-gangued-nikadba, waa-ena sigisad. Dulemar Babse-goled-negse gege doged. Geb Baliwiturmar-walagugled (7) bela bonigan-sogagugle-sediid-berguedse, dogmaloed. </v>
<v b="REV" c="16" v="1">Geb degi, Babse-goled-neg-akar baliwiturmar-walagugledse (7) gayaburba-binnasur-gole an itosad. Ega weyob soged: “Be namar. Bab-Dummad-urwed-noga-gwagugle-ena-siidi (7), napnegse be eonamar.” </v>
<v b="REV" c="16" v="2">Baliwitur-gebed nadgua, e-noga napneggi eodapid. Bela dule-ibdula-unid-e-wilub-nanai-gudimaladgi, ibdula-unid-e-wilub-sobaled-e-nug-odummodimaladgi, yaa-dummagan-nunumakesailadi, e-sangi ainialid. </v>
<v b="REV" c="16" v="3">Baliwitur-bogwad e-noga demargi eodapid. Geb demar dule-oburgwilesmalad-ablisyob binnided. Degisoggu, ibdurgan-demargi-bukmalad bela burgwismarsunnad. </v>
<v b="REV" c="16" v="4">Baliwitur-baagwad e-noga diwarmargi, degine, dii-gammumargi eodapid. Degisoggu, diwarmar, degine, dii-gammumar ablisga binnidmarsunnad. </v>
<v b="REV" c="16" v="5">Geb baliwitur-dii-e-saila soge an itosad: “Bab-Dummad-Isligwaled, bedi napiragwadid. Be gudiid, be gudigusadid, be gudigubaloedid. Be-emarga-igar-nabogedi, innikigwadba be weyob imaked: </v>
<v b="REV" c="16" v="6">Ar dule-be-isdarmaladi, bukidar begi-akananaimalad oburgwismalad, bukidar be-gayaburba-barsogmalad-e-abe eosmarbalid. Degisoggu, amar emigindi abe-gobega be imaksamosunnad. Ar na e-ibmar-imaksadba, deyob gusmarmosunnad.” </v>
<v b="REV" c="16" v="7">Baliwitur-baid, Bab-Dummadga-ibmar-ukleged-aila-akar soge an itosbalid: “Eye, Bab-Dummad-Bur-Birigined-Bela-Gangued-Nikad, be-igargan-nabogedi, igar-napiragwadid, igar-innikigwadbi be imaked.” </v>
<v b="REV" c="16" v="8">Baliwitur-bakegwad e-nog dad-ibelergi eodapid. Soogi-dulemar-ogumakega ega igar-uklesad. </v>
<v b="REV" c="16" v="9">Dulemar, neg-diopisulidba gummadmalad. Degite, gwen gwage gwagsasurmalad. Bab-Dummad-nug gwen ogannodsurmarbalid. Aka bur Bab-Dummad-nuggi isdarsunna sunmakdemalad. Ar Bab-Dummaddi we-bonimar-obelogega gangued nikad. </v>
<v b="REV" c="16" v="10">Baliwitur-ataledi ibdula-unid-gebed-e-ologanagi e-nog eodapid. We-ibdula-unid-e-negdakmaidgi bela negsichid nagunonikid. Degine, dulemar nunmakedbali, gwabin gutemalad. </v>
<v b="REV" c="16" v="11">Dulemar nunmak-itogedba, degine, yaa-dummagan-nikadba, Bab-Dummad-nibnegginedgi dodoar egi isdar sunmakdemalad. Degi-inigwele, e-ibmar-isgana-imaksadba bukib itossurmalad. </v>
<v b="REV" c="16" v="12">Baliwitur-nergwadi (6), e-noga diwar-dummad-Éufratesʼye-nugadgi eodapid. Geb diwar-Éufrates dinguded. Degidbali, reymar-dad-nakwed-dorgan dinnagwadgi-nabir-obakega deyob dingusad. </v>
<v b="REV" c="16" v="13">Deginbali, achu-simudubaled-gaya-yaba, ibdula-unid-gaya-yaba, degine, Bab-gayaburba-barsoged-nabirsulid-gaya-yaba, burba-isgana-sogapaa ammanooyob-dakle ainiar an daksad. </v>
<v b="REV" c="16" v="14">We-noomar niaburbamalad, sunna ibmar-wilubgan-dakledisurmalad imakmalad. Amar bela-napneg-ugakse reymar-mamaid-danar-oambikumalaga nadmalad, adi, Bab-Dummad-Bur-Birigined-e-ibagi bila-onomalagar. </v>
<v b="REV" c="16" v="15">Cristo soged: “Nue salakarmar. Ar dule-atursaedyobi ukiagwar an nonikoed. Ar dule na guagwar-gudiir, e-mor na guagwar sediir, we-dulegi nued-binsalesdo. Ar deyob-gudiile, uka-swiri gudiguosulid, dulemar-abargi bingeguosulid.” </v>
<v b="REV" c="16" v="16">Burba-isgana-warbaagwad, Hebreo-gayaba neg-Armagedónʼye-nugadgi bela reymar-danar oambikunonikid. </v>
<v b="REV" c="16" v="17">Baliwitur-gugledi (7), e-noga burwagi eodapid. Geb nibneggi Babse-goled-neggi-ologana-siidgi, gayaburba gollalid. Sogded: “Bato bela bergussun.” </v>
<v b="REV" c="16" v="18">Geb degine, mala ibyided, mala uurmakded, mala gollomakded, geb napneg giglimakded, negabandur-dummad nagunonikid. Negabandur-deyobid dulemar-we-napneggi-ambikuded-akar gwen nagudisulid. </v>
<v b="REV" c="16" v="19">Neggwebur-dummad sogapaa mamarided. Degine, bela yar-baid-baidgi neggweburmar-bukmalad bibichided. Bab-Dummad Babilonia-neggwebur-dummad ebinsaded, igi epenne dulemar-isguega imaksa, degisoggu, Bab-Dummad e-urwed vino-nogagi-siidyobidgi Babilonia-ogobsasunnad. </v>
<v b="REV" c="16" v="20">Bela dupumar-nanaidi, degine, bela yalamar-mamaidi, gwen bar daklessulid. </v>
<v b="REV" c="16" v="21">Degine, nibneggi dii-akwayob-gwamakaled nibir-dulataledyob-aidikued (100) dulemargi babatialid. Dulemar we-dii-akwayob-gwamakaled egi beedse babatisad-ular, Bab-Dummadgi ukabsaar egi isdar sunmakdemalad. </v>
<v b="REV" c="17" v="1">Geb degi, baliwiturmar-walagugled-wargwen anse nonikid. We-baliwiturmar, noga-gwa-gwagwen ganimalad. Geb we-wargwenad-anse-nonikid, anga sunmaknonikid: “Be dage, we-ome-gambanuchu-diimar-birgi-siid-sabsur-odurdaklegoed an bega oyogwelo. </v>
<v b="REV" c="17" v="2">We-napneggi-reymarga-mamaid we-omeba galagwensuli negsichigi yoledii gusmalad. Degine, dulemar-we-napneggi-bukmalad, vinoʼgi-mumgusmaladyob, we-omeba bela-bela galagwensuli negsichigi nanadii gusmarmogad.” </v>
<v b="REV" c="17" v="3">Geb baliwitur, Bab-Burbaba nega-dulesulidganba burbar an-sesad. An dakdegu, ome ibdula-unid-ginnid-birgi-sii an daksad. We-ibdula-ginnidgi nugmar-ena egi narmakar naid. We-nugmar-narmakaledi, Bab-Dummadgi ise-urwar gaya-isganamar sunmaknanaid. We-ibdula nono-gwagugle-nikad (7), degine, e-bebe warambe (10) nikabalid. </v>
<v b="REV" c="17" v="4">We-ome mor-suir-akwagiid-yoi, degine, mor-ginnid-yoi siid. Deginbali, olo-nai, akwa-nuegan-nai, dimmurgiid-e-akwa-yeerdakleged-nai siibalid. E-argangi, olo-noga egi ibmar-isgana-ena, degi, negsichigi-yoledigusad-ena ganikid. </v>
<v b="REV" c="17" v="5">E-bebegine, dule-gwen-wissulid-nug narmakar naibalid: </v>
<v b="REV" c="17" v="6">An daksabalid, ome, dulemar-Bab-Dummadgi-akananaimalad-e-ablisgi, degine, Jesúsʼba-naid-ular-burgwismalad-e-ablisgi, mumgusii an daksad. An deyob ome-daksagu, nue-geger an daksad. </v>
<v b="REV" c="17" v="7">Geb baliwitur anga sokalid: “¿Ar ibiga wede be geger dake? An bega we-ome-e-igar-dukuar-maid sogoed, degine, ibdula-unid-we-ome-sedanikid-e-igar-maid an bega sogbaloed. We-ibdula, nono-gwagugle-nikadid (7), degine, bebe-warambe-nikabalidid (10). </v>
<v b="REV" c="17" v="8">Ibdula-unid be daksadi, iduar dula gudigusad. Emigindi, bar dula gudisulid. Degine, we-ibdula-unid burba-isgana-yaa-dummad-ambikuedgi nodagoed. Geb e-berguoed-negse barmelledoed. Dulemar-napneggi-bukmaladi, gebe-napneg-nagusad-akar garda-burba-duladgi-e-nugmar-naisurmaladi, geger we-ibdula-unid-dula-gudigusad dakmaloed. Emigindi, bar dula gudisulid. Degi-inigwele, we-ibdula gannar durgunonikoed. </v>
<v b="REV" c="17" v="9">”Wegi-mag-dulemar-magar-itomaladga sognaid: ” ‘Nono-gwagugle-sogedi (7), we-yala-gwagugled-birgi-ome-siid-e-wilubganad. </v>
<v b="REV" c="17" v="10">Deginbali, nono-gwagugledi (7), reymar-walagugle-gubalid-e-wilubganbalid. E-atargus bato we-reymar bergusmalad. Wargwendi negdakmaid. Baiddi amba yoo reyga meged. We-dule reyga gunonikile, unnila ichesaar reyga megnonikoed. </v>
<v b="REV" c="17" v="11">We-ibdula-unid-dula-gudigusad, emigindi, bar dula gudisulid, we emi rey-baabakad (8) gued. We-rey-baabakadi, e-gugled-sordamogad (7). E-berguoedse we nadapmogad.’ </v>
<v b="REV" c="17" v="12">”Bebe-warambe (10) be daksadi, we-reymar-warambegwadid (10), amba yoo negdakedga megmaladid. Ibdula-unidba wemar wachi-irgwen negdakega nugsalemarmogoed. </v>
<v b="REV" c="17" v="13">We-reymar bela na emarbi binsamalad. Ibdula-unidga e-gangued, e-negdakmaid, ukmaloed. </v>
<v b="REV" c="17" v="14">We-reymar Sibad-Wawaad-Mimmi-ebo urwemaloed. Sibad-Wawaad-Mimmi egi obinoed. Ar Sibad-Wawaad-Mimmi dummagan-e-Dummadid, degine, reymar-e-Reyd. Degine, eba-nanaidi, ese gorlesmaladid, sulesmaladid, degine, gwen galakussurmarbalidid.” </v>
<v b="REV" c="17" v="15">Degine, baliwitur anga sogdebalid: “Bia dii ome-gambanuchu-egi-birgi-sii-be-daksadi, we-dii, we-obared: Neggweburmar obared. Dulemar-bukidarad obared. Dulemar yar-baid-baidgi-bukwamalad obared. Degi, gaya-akar-akar-sunmakmalad-e-wilubgan gued. </v>
<v b="REV" c="17" v="16">Degine, bebe-warambe (10), degi, ibdula-unid, be daksadi, wemar, ome-gambanuchu-isdar dakdamaloed. Walagwen metemaloed, uka-swiri-sii metemaloed, e-san ei gunmaloed, degine, soogi ogumakmarbaloed. </v>
<v b="REV" c="17" v="17">Bab-Dummad na e-sogedba-imakegala, reymar-binsamalaga imaksad. Agala, bela we-reymar, bulakwaa na emar-negsemamaid-e-gangued ibdula-unidga ukmaloed. Bab-Dummad-ibmar-sogsad-guedse, deyob guoed. </v>
<v b="REV" c="17" v="18">Be ome-daksadi, Neggwebur-Nue-Nug-Nikadid. We-neggwebur, we-napneggi reymar-birgi negdakmaid-e-wilubganad.” </v>
<v b="REV" c="18" v="1">We-degigusad-sorbali, baliwitur-baid nibneggi-aidedani an daksad. Bela-belad gangued nikad. Baliwitur-sabsur-mee-gaedbali, napneg bela mee gaded. </v>
<v b="REV" c="18" v="2">Degine, we-baliwitur binnasuli goted. Weyob sogded: “Babilonia-Neggwebur-Nue-Nug-Nikad bergudsun, Babilonia bibichissun. Niamar-e-negga gunonisun, bela burba-isganamar-negga gunonisun. Sikwimar-isgana sae-daklemalad-ambikued-negga gunonisun. </v>
<v b="REV" c="18" v="3">Ar bela dulemar-yar-baid-baidgi-bukmalad, galagwensuli we-Babilonia-isguedgi eba isgusmarmogad. Reymar-we-napnegginmalad, a-omeba negsichigi nanadii gusmalad. Dule-we-napneggi-ibmar-ukedgi-arbadimaladi, we-ome-geg-na-san-barga-gudigusadgi mani-ibedga gusmalad.” </v>
<v b="REV" c="18" v="4">Geb degi, nibneggi gayaburba-baid gole an itosbalid. Weyob soged: “An-dulamar, we-Babilonia-abargi-gudiidgi be nomar. Mer be we-isgudiidba-galemalaga, mer be we-bonimarba-wilemogaga, be nomar. </v>
<v b="REV" c="18" v="5">Ar Babilonia-dorgan-e-isgued dummarbasoggu, e-isgued nibnegse warmaksad, degine, Bab-Dummad we-isgued gwen iessulid, bela ebinsasad. </v>
<v b="REV" c="18" v="6">Igi Babilonia-dorgan dulemar-baigan-imaksa, deyob be imakmo. E-ibmar-imaksad, a-ilabo-wilub be bennuke. Gobedgi-aimar-ogobsadi, a-ilabo-wilub a-gobed ega be ukmo. </v>
<v b="REV" c="18" v="7">Dukin na e-nug-ogannodii-gusadba, na yeer-itodii-gusadba, ayob gangu be odurdakmoga, deyob be obomosun. Ar ade, Babilonia na e-gwagegi soged: ‘Ani an rey-omeyobi an siid, an-sui burgwissulid, gwen an boosulid.’ </v>
<v b="REV" c="18" v="8">Degisoggu, unnila ibagwen-abalakwaa e-bonigan egi yolenonikoed: Burgwed egi nonikoed, boed egi nonikoed, ukudmesed egi nonikoed, degine, soogi gummakoed. Ar ade, Bab-Dummad-Bur-Birigined-Igar-Nabogedid, bela-bela gangued nikad.” </v>
<v b="REV" c="18" v="9">Degine, we-napneggi-reyga-mamaid we-omeba-galagwensuli-negsichigi-nanadigusmalad, we-omeba-yeer-itodigusmalad, Babilonia-neg-gummakmaidba waa-bupurmakmai-dakarmalar, eba dummad-bomaloed, wile-itomaloed. </v>
<v b="REV" c="18" v="10">Reymar Babilonia-e-naibigunaidba dobed-ular egi bannaba gwisgumaloed, binnasur gotemaloed, sogdemaloed: “Babilonia-Neggwebur-Nue-Nug-Nikad, be neggwebur-dutusulinad, nuedar-wiles. Unnila, wachi-irgwengi bato be-odurdakleged nonikid.” </v>
<v b="REV" c="18" v="11">Degine, dulemar we-napneggi-ibmar-ukedgi-mani-onomalad ega nue-bomalad, nue-bukib binsamalad, ar ade, bar ese we-ibmarmar bakosurmalad: </v>
<v b="REV" c="18" v="12">Olo, mani, akwa-nuegan, dimmurgiid-e-akwa-yeerdakleged, mola-sibu-nuegan, mola-suir-akwagiid, mola-sedaʼye-nugad, mormar-ginnid, bela suarmar-wawadik-yapanmalad, bela ibmar-marfilʼgi-sobarmalad, bela suar-walagan-nuegangi-sobarmalad, esnon, esgoro, degi, akwa-swilidikmalad, </v>
<v b="REV" c="18" v="13">canela, inamar-wawad, Ina-wawadikid-incienso, mirra, ina-wawad-diregwad, vino, olivo-gwallu, madubur-nued, ibmar-gwag-orosyob-dakleged-trigo, moli-bebe-nikamalad, sibad-wawaadmar, molimar, moli-urmar, degi, dule-maiganga-uklesgudimaladse-bakar, bar bakosurmalad. </v>
<v b="REV" c="18" v="14">Dule-ibmar-ukedgi-mani-onomalad we-Babilonia-neggweburga sogdamaloed: “Ibmar-nuegan-na-gi-be-yeer-itodigusadi, begi bangussun. Be-ibmar-nue-nikad-yeerdakleged be nikagusadi, bei bergussun, bar be gwen dakosulid.” </v>
<v b="REV" c="18" v="15">Ibmar-ukedgi-mani-onodigusmalad, we-ibmar-ukedgi mani-ibedga gusmalad. Wemar, Babilonia-neggwebur-sabsur-odurdaklenaid-dobed-ular, bannabaa gwisgumaloed, bobukwa, degi, bukib-binsabukwa ega gumaloed, </v>
<v b="REV" c="18" v="16">sogbukwagumaloed: “We-neggwebur-nue-nug-nikad, ¡duledar-wiles! Mola-sibu-nued, mola-suir-akwagiid, mola-ginnid-yoi gusmalad. Olo-nai, akwa-nuegan-nai, degi, dimmurgiid-e-akwa-yeerdakleged-nai, e-ogannodii gusmalad. </v>
<v b="REV" c="18" v="17">Ar unnila wachi-irgwengi bela be-ibmar-gargemalad bato surguus naded.” Degine, bela sour-onanamalad, urgi-nanamalad, ur-selagan, degine, bela demargi-mani-onomalad, Babiloniaʼgi dikasur ambikusmalad. </v>
<v b="REV" c="18" v="18">Degine, neggwebur-gummakmaid-e-waa dakarmargua, binnasur gotemalad, sogdemalad: “¿Ibi-neggwebur weyob nue-nug-nika-sii gusbalinsunna?” </v>
<v b="REV" c="18" v="19">Degine, we-dulemar-neg-gummakmaid-dakbukmalad na e-nonogi ukub mismalad, oyogegar, emarde nue-bukib-binsamarye. Wemar binnasur gotemalad, ise-boar, ise-bukib-binsaar sogdemalad: “We-neggwebur-nue-nug-nikad, ¡duledar-wiles! Babilonia, be mani-nue-nikadba bela dulemar-ur-demargi-nikamalad mani-ibedga be imaksad. Emigindi, unnila wachi-irgwengi bela ibmar bato sate be gusad. </v>
<v b="REV" c="18" v="20">Emigindi, bemar nibneggi-bukmalad, ¡be wergumarsun! Jesucristoʼgi-akananaimalad, Bab-Jesús-e-sapingan-bur-dummagan, degi, Bab-Dummad-gayaburba-barsogmalad, ¡be wergumarmosun! Ar we-neggwebur sabsur-bemar-imaksadyob, Bab-Dummad we-neggwebur imaksamogad.” </v>
<v b="REV" c="18" v="21">Degine, baliwitur-wargwen-dutusulid, akwa susad, akwamuu-dummadyobid. Geb demarse-metegu, sogded: “Babilonia-neggwebur-dummarbad, we-akwa-binnasur-melledeyobi, be berguoed. We-napneggi bar be daklegosulid. </v>
<v b="REV" c="18" v="22">Babilonia, gala-arpa-ogormalad, gar-ogormalad, gammu-ogormalad, gala-trompeta-ogormalad, begi bar gwen itolegosulid. Degine, galagwensuli ibmargi-arbamalad gwen bar daklegosurbalid, degi, orsar bar gornai gwen itolegosurbalid. </v>
<v b="REV" c="18" v="23">Gwallumar bar be-abargi gwen gaosulid, abirgin-nikuleged-iba, bar begi gwen itolegosulid. Ar be-dulemar begi-mani-onomaladi, we-napneggi dule-dummagan guenad. Ar be ina-isgana-imakedba, bela dulemar-yar-baid-baidgi-bukmalad bese yardaklesmalad. </v>
<v b="REV" c="18" v="24">Bab-Dummad-gayaburba-barsogmalad-oburgwilesmalad, Jesucristoʼgi-akananaimalad-oburgwilesmalad, degi, bela dulemar-we-napneggi-oburgwilesmalad, bee be oburgwisa, daklealid.” </v>
<v b="REV" c="19" v="1">We degigusad-sorbali, nibneggi dulemar-bukidara-gole an itosad. Binnasuli weyob sogbukwad: “¡Aleluya! Abonoleged, nug-odummoleged, gandikidba-yeerdakleged, degi, gangued, bela anmar-Bab-Dummadgadid. </v>
<v b="REV" c="19" v="2">Ar na dulemarga-igar-naboged napiragwadba, degi, innikigwadba, imaked. Gambanuchu-imakdiidba, we-napneggi-dulemar-ichodigusadba, we-ome-sabsur-odurdaksad. Degi, Bab-Dummad-e-maimar-oburgwisadba, Bab-Dummad we-ome-sabsur-odurdaksad.” </v>
<v b="REV" c="19" v="3">Degine, bela gannar sogdemarbalid: “¡Aleluya! We-neggwebur-gummakmaid-e-waa degisadegu niba-nakwemai gusun.” </v>
<v b="REV" c="19" v="4">Degi, girmar-selegan-dulagwen-gakabakegwad (24), deginbali, ibdula-walabakegwad Bab-Dummad-na-e-ologanagi-siid-asabin, bela yokorgi-sindigar e-bebe napase-ebulegedse sigidmalad. Bab-Dummad-nug ogannodmalad. Weyob sogdemalad: “¡Aleluya! ¡Deyob gusun!” </v>
<v b="REV" c="19" v="5">Degine, ologana-siidgi gayaburba gollalid. Weyob sogded: “Bela Bab-Dummad-maimar, Bab-Dummad-dobee-nanadimalad, dule-dummagan, degi, bipiganase-bakale, dobekwaa Bab-Dummadga-arbadimaladi, bela anmar-Bab-Dummad-nug ogannomarsun.” </v>
<v b="REV" c="19" v="6">Dulemar-bukidar-sunmakeyob, diwarmar-bukidar aryomaiyob, mar-dummagan gollomakmaiyob, gayaburba sunmak an itosad. Weyob sogmalad: “¡Aleluya! Ar Bab-Dummad-anmar-Dummad bela-gangued-nika-maid, bela negdakmai gunonisunnad. </v>
<v b="REV" c="19" v="7">Anmar wergumarsun, anmar yeer itomarsun, anmar e-nug odummomarsun. Ar Sibad-Wawaad-Mimmi na-ome-nikued-e-iba nonisunnad, e-ome bato guagwar edarbediid. </v>
<v b="REV" c="19" v="8">A-omega igar uklenonikid, mola-sibu-nued yoed, mola-gutusulidi, mola-dakar-dakarmakaledi yoed.” Ar adega, mola-sibu-nued, Jesucristoʼgi-akananaimalad-innikii-ibmar-imakmalad-e-wilubganad. </v>
<v b="REV" c="19" v="9">Geb degi, baliwitur anga sokalid: “Be narmak: ‘Dulemar-Sibad-Wawaad-Mimmi-ome-nikuoedgi mas-gunnega-ese-gorlesmaladgi, nued binsalesad.’ ” Degine, baliwitur anga sokarbalid: “We an bega sogedi, Bab-Dummad-gayaburba-napiragwad-sogedba an bega soged.” </v>
<v b="REV" c="19" v="10">An Baliwitur-asabin e-nug-odummogega, yokorgi-sindigar an sigided. A-baliwitur anga sogded: “Mer be deyob imak. Mer yokorgi an-asabin sindigar be sige. Ar an, be-sunnaamogad, gwenadgan-Jesúsʼba-nanaimalad-gwen-galakussurmaladyob an Jesús-e-maimogad. Unnila, Bab-Dummad-e-nugbi be odummoge.” Ar Jesús-gayaburba-odurdaksadi, Bab-Dummad-gayaburba-barsogmalad gatik-dulemarga-sunmakega imaked. </v>
<v b="REV" c="19" v="11">Geb degi, nibneg argaar an daksad. Agi moli-sibudikid an dakalid, dule-moli-sibudikid-birgi-siidi nugad: Sogedba-Daed-Dule, Dule-Napiragwad. We-dule, igar-inniki-maidba dulemarga igar-naboged, degine, igar-napiragwadba bila-onobalidid. </v>
<v b="REV" c="19" v="12">E-ibya-daklegedi, sooyob-dakleged. E-nonogi, ologurgin-bukidar siid, deginbali, nug narmakar naibalid. We-nug-narmakaled, dule gwen wissulid, unnila na ebi wisid, igi-narmakar nai. </v>
<v b="REV" c="19" v="13">We-dule ablisgi-diduar-imaklesad-mola yoid, degine, e-nugdi, weyob nugad: </v>
<v b="REV" c="19" v="14">Sordamar-nibnegginmalad, mola-sibu-nued-dagudikid yoimalad. Sordamar-nibnegginmalad, dule-moli-sibudikid-birgi-siid-sorba, moli-sibumar-birgi-sii nadapmalad. </v>
<v b="REV" c="19" v="15">Dule-moli-sibudikid-birgi-siid-e-gaya-yaba, dule-yar-baid-baidgi-bukmalad-naibisaega, es-suid-nugar-ibed nogwichid. Degine, bela-bela gandikidba negseoed. We-dule, uva-egured-neggi uva-egurelegeyobi, Bab-Dummad-Bela-Gangued-Nika-Maid-e-urwedgi dulemar-sabsur-imakoed. </v>
<v b="REV" c="19" v="16">Dule-moli-sibudikid-birgi-siid-e-mor-yoidgi, degi, e-duawargi, weyob nug narmakar naid: </v>
<v b="REV" c="19" v="17">Geb degi, baliwitur-wargwen dad-ibeler-birgi gwichi an dakalid. A-baliwitur binnasur goted, bela mulamar-gukudimaladga sogded: “Bela be dagmar. Bab-Dummad-bemarga-masgunned-uksadse danar be ambikudamar. </v>
<v b="REV" c="19" v="18">Adi, bemar we-sanmar gunmalagar: Reymar-san gunmalagar: Kaptanmar-e-san gunmalagar, dulemar-gandikmalad-e-san gunmalagar, moli-e-san gunmalagar, moli-birgi-sigmalad-e-san gunmalagar. ”Bela we-dulemar-e-san gunmalagar: Dulemar-maiga-gudimalad-e-san, dulemar-maiga-gudisurmalad-e-san, dule-dummagan-e-san, degi, dule-burwigana-e-san.” </v>
<v b="REV" c="19" v="19">Geb ibdula-unid, degi, we-napneggi-reyga-mamaid, bela-e-sordamarmala, danar ambikunonimala an dakalid. Dule-moli-sibudikid-birgi-siid-ebo-urwega, degi, a-e-sordamar-ebo-urwega, ambikunonimalad. </v>
<v b="REV" c="19" v="20">Degine, ibdula-unid galenonikid. Bab-Dummad-gayaburba-barsoged-nabirsulid galenonimogad. We-dule, ibdula-unid-asabin ibmar-wilubgan-dakledisulid-imakdigusadba, dulemar-ibdula-unid-e-wilub-na-e-sangi-nasiksamalad, degine, ibdula-unid-wilub-sobaled-asabin-sigismalad yardaksagusad. Wemar-ebobela, soo azufreʼba gwabunye-gwichidgi dula melledmalad. </v>
<v b="REV" c="19" v="21">Bela ibdula-unid-sordamar-baigan dule-moli-sibudikid-birgi-siid e-gaya-yaba-es-suid-noalidgi oburgwilesmalad. Degine, bela mulamar, dulemar-burgwismalad-e-san guchamalad. </v>
<v b="REV" c="20" v="1">Degine, nibneggi baliwitur-wargwen aidedani an daksad, burba-isgana-ambikued-e-yaa-dummad-e-yabe sedanikid. Degine, e-argangi esgoro-dub-dummad sedanibalid. </v>
<v b="REV" c="20" v="2">A-baliwitur achu-simudubaled ganonikid. We, naibe-seredid, nia-saila-Satanás gued. A-gasgua, birga-miligwen (1,000) edichad. </v>
<v b="REV" c="20" v="3">Geb degi, burba-isgana-ambikued-e-yaa-dummad-siidgi meted. A-yaa nue-sakdigar edisad, adi, achu-simudubaled melle bar dulemar-yar-baid-baidgi-bukmalad yardakegar. Birga-miligwen (1,000) guedse edisad. A-sorbali, achu-simudubaled ichesaar wis gannar esiklegoed. </v>
<v b="REV" c="20" v="4">Geb degi, ologanamar bukwa an daksad. A-ganmargi, dulemar-igar-nabomalaga-ega-igar-uklesmalad sigismalad. Geb dulemar-Bab-Jesús-nuggi-sunmakdigusmalad-ular, Bab-Dummad-Gayaburba-ular, dukar-argwachamalad-e-burbagan an dakalid. Ibdula-unid-e-nug gwen odummossurmalad. E-wilub-sobaled-nug gwen odummossurmarbalid. Wemar, e-bebegine, e-argangine, ibdula-unid-e-wilub nasissurmaladid. Amar an dakalid. Amar gannar durgunonimalad. Cristoʼba birga-miligwen (1,000) negdakmai gunonimalad. </v>
<v b="REV" c="20" v="5">We, gebe-gannar-durgumalad-igardo. Ar baigan-burgwismaladdi, birga-miligwenad-sorba (1,000) geb durgumaloed. </v>
<v b="REV" c="20" v="6">Dule-gebe-gannar-durguedgi-durgusad, we-dulegi nued binsalesad, degine, we-dule gwage-swilidikidid. Ar we-dule burgwed-sorba-danikoedgi bar burgosulid. Ar we-dule, dule-irwa-Bab-Dummadse-golega guoed. We-dule Bab-Dummadgadid, degine, Cristoʼgadbalid. We-dule Cristoʼba birga-miliba (1,000) negdakmai guoed. </v>
<v b="REV" c="20" v="7">Birga-miligwen (1,000) gunonikile, geb nia-saila-Satanás-edinnar-mellesiid esiklegoed. </v>
<v b="REV" c="20" v="8">Nia-saila, e-odurdakleged-neggi-mellesiid nodogu, dulemar-yar-baid-baidgi-bukmalad-yardakega bela napneg-naidse naoed. Dulemar-yar-Gogʼye-nugadgi-bukmaladse naoed, degine, dulemar-yar-Magogʼye-nugadgi-bukmaladse nabaloed, adi, bela e-sordamar danar urbega, Bab-Dummad-ebo bila-onogegar. Nia-saila-e-sordamar-mergued, demar-gakaba-ukub-merguedyobi mergued. </v>
<v b="REV" c="20" v="9">Nia-saila-sordamar, bela napneg-naid-ugakaase duurmaknonimalad, Jesucristoʼgi-akananaimalad-bukwadse, Bab-Dummad-neggwebur-na-nue-sabed bela-ebilis ambikunonimalad. Degidgine, Bab-Dummad nibneggi soo-odenonikid, agi bela nia-saila-sordamar-ogilosad. </v>
<v b="REV" c="20" v="10">Geb degi, nia-saila-dulemar-yardakdiid soo-mata-dummad azufreʼba-mesa-gwakwarmaksiidgi melleded. Bia ibdula-unid, degi, gakansaar-gayaburba-berbeged-mellesii, agi nia-saila melledmogad. Degine, mutikidba, ibginedba, wemar odurdaklesii degisadeguoed. </v>
<v b="REV" c="20" v="11">Geb degi, ologana-sipugwad-dummad an dakalid. Dule a-ologangi-sii an daksad. A-asabin, napnega, degine, nibnega, berguus-naded. Amar bar gwen daklessulid. </v>
<v b="REV" c="20" v="12">Geb degi, dule-dummagan-burgwismalad, dule-binsarmalad-burgwismalad, ologana-sipugwad-asabin gwichi an dakalid. Degine, gardamar argad an daksabalid. Deginbali, garda-baid argadbalid. We-garda-baiddi, dule-dula-gudimaloed-e-nug-narmakaled-gardad. Dulemar-burgwismaladga, gardamargi-ibmar-narmakar-naidba, na e-ibmar-imaksamaladba ega igar itolesad. </v>
<v b="REV" c="20" v="13">Geb degi, demargi dulemar-burgwismalad ainialid. Burgwed-igar, degi, Neg-uan-Hadesʼye-nugad, burgwarmalad-mamaid uksad. Bela amarga, emar-ibmar-imaksamaladba ega igar itolesmalad. </v>
<v b="REV" c="20" v="14">Degine, burgwed-igar, degi, burgwarmalad-meged-Hadesʼye-nugad, soo-mata-dummad-gwakwarmaksiidgi melledmarmogad. We, soo-mata-dummad-gwakwarmaksiidi, burgwed-ilabogwad gued. </v>
<v b="REV" c="20" v="15">Ar dule, dule-dula-gudimaloed-e-nug-narmakaled-gardagi e-nug-naisuliddi, soo-mata-dummad-gwakwarmaksiidgi melleded. </v>
<v b="REV" c="21" v="1">A-sorba, nibneg-binid, napneg-binid, an daksad. Ar nibneg-gebe-naigusad, degi, napneg-gebe-naigusad, bergusad. Degine, demar bar naisulid. </v>
<v b="REV" c="21" v="2">Degi geb ani Juan, neggwebur-islidikid, Jerusalén-binid an daksad. We-Jerusalén, bia Bab-Dummad-mai, a-akale aidedanikid. Igi ome sui-nikunair, guagwar mola-nued-yoi, deyob Jerusalén-neggwebur guagwar-aidedani an daksad. </v>
<v b="REV" c="21" v="3">Geb degi, nibneggi gayaburba binnasur gole an itosad. Weyob soged: “Emigindi, Bab-Dummad-meged-neg dulemar-abargi signonisunnad. Bab-Dummad dulemar-abargi gudigusunnoed. Dulemar Bab-Dummad-sordamarga gunonikoed. Bab-Dummad-sunnad we-dulemar-e-Bab-Dummadga gumogoed. </v>
<v b="REV" c="21" v="4">”Bab-Dummad we-dulemarga bela ibyanis elioed. We-dulemar bar burgosurmalad. Bab-Dummad, boed ega obelobaloed, bukib-itoged ega obelobaloed. Deginbali, we-dulemar nunmaked bar itogosurmarbalid, ar ade, bela ibmar-iduarmalad bergusad.” </v>
<v b="REV" c="21" v="5">Degine, Dule-ologanagi-siid sogded: “Emigindi, bela ibmar biniganbi an imaked.” Geb degi, anga sogded: “Be narmak, ar ibmar-an-sogedi napiragwadid, innikigwadid.” </v>
<v b="REV" c="21" v="6">Anga sogdebalid: “Bato bela gwinmaksad. ”Ani an, Gebesailaginedid (Alfa), ani an, Napisoladbalid (Omega). Ar dule uku-uku itogele, ani an ega dii binsa ukoed. We-dii, dii-saila-degisadegu-dule-dula-imakedid. </v>
<v b="REV" c="21" v="7">”Ar dule gwen galakussulile, we-ibmar bela ega uklegoed. Ani an e-Bab-Dummadga guoed, e an-machiga gumogoed. </v>
<v b="REV" c="21" v="8">Dule-doberbamaladdi, angi-gadi-bengumaladdi, ibmar-isgana-imakedba isdar-daklemaladdi, dule-gindakmaladdi, na-abirgunagwarsuli-negsichigi-yoledimaladdi, ina-isganagi-dulemar-yardakmaladdi, bab-dummaganga-imaklegedse-gormaladdi, degine, bela dule-gakansilimaladdi, soo-mata-dummad azufreʼba-mesa-gwakwarmaksiidgi melledmaloed. Ar we, burgwed-ilabogwad gued.” </v>
<v b="REV" c="21" v="9">Baliwiturmar-walagugled (7) bonimar-sogagugled-napid noga-gwagugledgi (7) ena sedigusmalad, an daksa gusad. A-baliwitur-wargwenad anse nonikid. Anga weyob sunmaknonikid: “Wesik be dage, Sibad-Wawaad-Mimmi-e-omega-guoed an bega oyogoed.” </v>
<v b="REV" c="21" v="10">Geb degine, baliwitur yala-dummad-matusulidse burbale an-sesad. Agi Jerusalén-neggwebur-dummad-islidikid, Bab-Dummad-maid-akale-aidedanikid anga oyosad. </v>
<v b="REV" c="21" v="11">A-neggwebur, Bab-Dummad-yeerdaklegedyob daklemogad. E-gaedi, akwa-nuedi, akwa-garged-jaspeʼyobi gaed, degine, isbe-daledyob swilidik dakleged. </v>
<v b="REV" c="21" v="12">Neggwebur-ebiris e-galu-dummadi, matusur maid. A-galu, yawagak-gwaambe-gakabo (12) nikad. E-yawagak-irba baliwitur gwigwis-naded, degi, a-yawagak-irba Israel-dorgan-sogambe-gakabo-gued-e-nugmar (12) narmakar naibalid. </v>
<v b="REV" c="21" v="13">Dad-nakwedsik yawagak gwapaa siid, dad-nakwed-argan-nuedsik gwapaa siibalid, dad-nakwed-argan-sapiledsik gwapaa siibalid, degi, dad-argwanedsik gwapaa siibalid. </v>
<v b="REV" c="21" v="14">Neggwebur-e-galu-matusulidi, e-sailagan gwaambe-gakabo nikad (12). Geb amargi Sibad-Wawaad-Mimmi-e-sapin-bur-dummagan-e-ambe-gakabogwad-e-nugmar (12) narmakar nanaid. </v>
<v b="REV" c="21" v="15">Baliwitur-anga-sunmakgwichidi, neggwebur-wilubsaega, e-yawagakmar-wilubsaega, degi, e-galu-matusulid-wilubsaega, olo-nargammu-gani gwichid. </v>
<v b="REV" c="21" v="16">Neggwebur-e-galu-matusulid-e-dikar-sogabake-nikadi, ber emarbi dungued. E-suguedi, e-yaadunguedi, ebobela emar dungued. Baliwitur nargammugi neggwebur-wilub-imaksad. Daklealid, kilómetro-milibo-gaka-dulataled-ilabo (2,200) sugu. E-sugued, e-nibgued, degi, e-matardungued, ber emarbi dungued. </v>
<v b="REV" c="21" v="17">Deginbali, baliwitur neggwebur-e-galu-matusulid-maid-wilubsasgua, daklealid, dali-dulagwen-gakambe-gakabo-negabar (32½) nibgue. Dulemar-gusgu-wilubsaed, baliwitur-e-wilubsaed-ebo emalad. </v>
<v b="REV" c="21" v="18">Neggwebur-e-galu-matusulidi, akwa-nued-jaspeʼgi sobaled. Ar neggweburdi olobi sobaled, isbe-daled-swilidikidyob dakleged. </v>
<v b="REV" c="21" v="19">Neggwebur-e-galu-matusulid-e-sailaga-gumaidi, akwa-nuegan akar-akaledgi ogannolemaid: Gebe-maidi, jaspe. Bogwadgi, zafiro. Baagwadgi, ágata. Bakegwadgi, esmeralda. </v>
<v b="REV" c="21" v="20">Ataledgi, ónice. Nergwadgi (6), cornalina. Gugledgi (7), crisólitoʼye. Baabakadgi (8), berilo. Bakebakadgi (9), topacio. Ambedgi (1), crisopraso. Ambe-gakagwensakgi (11), jacinto. Degi, ambe-gakabogwadgi (12), amatista. </v>
<v b="REV" c="21" v="21">Yawagak-gwaambe-gakabo-bukmaladi (12) bela dimmurgiid-e-akwa-yeerdaklegedbi gued. Yawagak-irba, dimmurgiid-e-akwa-yeerdakleged gwagwagwen bukwad. Neggwebur-igarmar bela olo-sunnadbi gued, isbe-daledyobi ber swilidik dakleged. </v>
<v b="REV" c="21" v="22">We-neggweburgi Bab-Dummadse-goled-neg sii, an daksasulid. Ar ade, Bab-Dummad-Bur-Birigined-Bela-Gangued-Nikadi, degi, Sibad-Wawaad-Mimmi na Babse-goled-negga gubukwad. </v>
<v b="REV" c="21" v="23">We-neggwebur ibegwar-sigegala, dad-ibeler abesulid, nii abesurbalid. Ar ade, Bab-Dummad-gaedba we-neg ibegwar siid, degi, Sibad-Wawaad-Mimmi ega neg-ibegwaledga gubalid. </v>
<v b="REV" c="21" v="24">Bela-dulemar-yar-baid-baidgi-bukmalad-abonolesmalad a-gwalluba nanamaloed, degi, reymar-we-napnegginmalad bela e-ibmar-nuegan-nikadi, degi, e-nug-ogannolegedi, we-Jerusalénʼse sedamaloed. </v>
<v b="REV" c="21" v="25">E-yawagakmar neg-ibgin gwen atiosulid, ar ade, neg-mutikid sulioed. </v>
<v b="REV" c="21" v="26">Asega, dulemar-yar-baid-baidgi-bukmalad-e-ibmar-nuegan-nikadi, degi, e-nug-ogannoleged, senonimaloed. </v>
<v b="REV" c="21" v="27">A-Jerusalén-neggwebursega ibmar-isgana gwen dogosulid, ibmar-isgana-sae-daklemalad, gakansamalad, gwen dogosulid. Unnila dule-dula-gudimaloed-gardagi e-nug-narmakar-nanaidbi dogmaloed. We-garda, Sibad-Wawaad-Mimmi-gardad. </v>
<v b="REV" c="22" v="1">Degine, a-sorbali, baliwitur diwar-nued, diwar-burba-dula-dule-imaked, anse oyosbalid. We-diwar isbe-daledyobi dakarmakmaid. We-diwar, Bab-Dummad-ologanagi, degi, Sibad-Wawaad-Mimmi-ologanagi, danikid. </v>
<v b="REV" c="22" v="2">We-diwar, neggwebur-igar-dummad-abargi iirmakmaid. Degi, diwar-gaka-abinbela, sapi-dula-dule-imakmalad gwichi-nanaed. A-sapimar, birgagi irambe-gakabo (12) sanmaked. Nii-irba sanmaked. We-sapi-e-gaganmar, dulemar-yar-baid-baidgi-bukmalad-nudakega gued. </v>
<v b="REV" c="22" v="3">Agine, bar ukabsaleged nikuosulid. A-neggweburgi Bab-Dummad-ologana, degi, Sibad-Wawaad-Mimmi-e-ologana, sii guoed. Agi e-maimar ega nug odummobukwa guoed. </v>
<v b="REV" c="22" v="4">Amar Bab-Dummad-wagar asabinmakar dakmaloed, degi, Bab-Dummad-e-nuga e-bebemargi narmakar-nai gumarbaloed. </v>
<v b="REV" c="22" v="5">Agine, mutikid bar naguosulid. Gwallu-gaed bar abelegosulid. Dad-ibelerbela amba abelegosurbalid, ar Bab-Dummad anmar-Dummad, bela neg-ibegwar imakoed. E-maigana, eba degisadegu negdakmai guoed. </v>
<v b="REV" c="22" v="6">Geb degi, baliwitur anga sogdebalid: “We-gayaburbamar-bega-soglesadi, napiragwadid, nue-innikigwadid. Degine, Bab-Dummad-anmar-Dummad na e-gayaburba-barsogmaladga-e-burba-ukedi, e-baliwitur barmialid, adi, e-maimarga ibmar-emisgwa-gumaloed oyogegar.” </v>
<v b="REV" c="22" v="7">Bab-Jesús soged: “¡Emiskwaa an danikoed! Dule we-gayaburba-we-gardagi-narmakar-naidba-nanadiile, we-dulegi nued binsalesad.” </v>
<v b="REV" c="22" v="8">Ani Juan, we-ibmar an-sunnagwad an itosad, an-sunnagwad an daksabalid. Deyob-an-ibmar-itosad-sorbali, deyob-an-daksad-sorbali, baliwitur-anga-ibmar-oyogwichid-nag-asabin, e-nug-odummogega, yokorgi sindigar an sigided. </v>
<v b="REV" c="22" v="9">A-baliwitur anga sogded: “Mer be deyob imak. Mer yokorgi an-asabin sindigar be sige. Ar an be-sunnaamogad, be-gwenadgan-Bab-Dummad-gayaburba-barsogmaladyobmogad. Ar an dulemar-we-garda-narmakar-naidba-nanadimaladyobmogad. Unnila Bab-Dummad-e-nugbi be odummoge.” </v>
<v b="REV" c="22" v="10">Geb degi, baliwitur anga sogdebalid: “We-gardagi gayaburba-narmakar-naidba-ibmar-guoed, mer be odukuo. Ar ibmar-guoed-e-ibagan bato omosad. </v>
<v b="REV" c="22" v="11">Ar dule-igar-noar-imakdimalad, amba igar-noaled-imakdii gumarsun. Dule-nue-isgusgudimalad, amba isgudii gumarsun. Ar dule-ibmar-nued-imakdimalad, amba ibmar-nued imakdii gumarsun. Ar dule-gwage-swilidik-nanadimalad, amba gwage-swilidik-nanadii gumarsun.” </v>
<v b="REV" c="22" v="12">Degi, Bab-Jesús sogded: “Emisgwasaar, an bemarse-daged omosad. An danikir, ibmar-imaksadba-ibmar-nued-ukleged an sedanikoed. Adi, an dulemarga na-e-ibmar-imaksamaladba ega ukegar. </v>
<v b="REV" c="22" v="13">Ani an Gebesailaginedid, (Alfa). Ani an Napisoladbalid, (Omega). Ani an gebedid, anse bergunaibalid. </v>
<v b="REV" c="22" v="14">”Dule na-e-mor-enukdimalale, egi nued binsalesad. Ar deyob imakdimaladba nabir sapi-dula-dule-imaked-e-san gunnoed, degine, nabir neggwebur-e-yawagakba dogbaloed. </v>
<v b="REV" c="22" v="15">”Ar neggwebur-magabardi, dulemar-galagwensulidamalad, ina-isgana-imakmalad, abirgunagwarsuli-negsichigi-yolemalad, dule-gindakmalad, dule bab-dummaganga-imaklegedse-gormalad, bela dule-gakansilimar gakan-saed-yeer-itodamalad. Wemar, neg-magaba milebukwa gumaloed. </v>
<v b="REV" c="22" v="16">”Ani an Jesús. An-baliwitur an bese barmialid, adi, anba-nanaimalad-danar-ambikunonidamaladga we-ibmarmar sogegar. Ani an David-e-wagwad, ani an sapi-siklesadgi-e-dutugwad-noardaeyobi Davidʼgi danikid. Ani an niisgwa-wakudar-binnasur-mee-nakwiar-daedbalid.” </v>
<v b="REV" c="22" v="17">Bab-Burba, degine, Sibad-Wawaad-Mimmi-e-ome soged: “Dage.” Ar dule itogele, soge: “Dage.” Dule uku-uku itogele, dage. Ar dule dii-dula-dule-imaked gobbiele, maniginsuli binsa gobdage. </v>
<v b="REV" c="22" v="18">Bela-dulemar we-gardagi-ibmar-guoed-narmakaled-itomaloedga an iduakwaa soged: Ar dule-wargwen we-gardagi ibmar-narmakar-naidgi ibmar-baid nasiksale, Bab-Dummad, a-dulega bonimar-we-gardagi-narmakar-nanaid, e-boniga imakoed. </v>
<v b="REV" c="22" v="19">Degine, dule-wargwen we-gardagi ibmar-guoed-narmakar-naid elisale, Bab-Dummad, a-dule sapi-dule-dula-gudigued-uked-e-san-egadid bar ega uklegosulid. Degine, Jerusalén-neggwebur-islidikidgi-gudiguega bar imakosulid. Deginbali, we-gardagi-ibmar-narmakar-naid-ega-uklegoed e-ibe osulobaloed. </v>
<v b="REV" c="22" v="20">Ar dule-we-ibmar-gunaidgi-sunmaknaid, soged: “Napiragwad. Emiskwaa an danikoed.” Ani Juan soged: ¡Deyob gusun! ¡Dummad-Jesús, be dage! </v>
<v b="REV" c="22" v="21">Anmar-Dummad-Jesucristo nued bemargi binsamarsun. Deyob gusun.</v>
</verseFile>